^

ጌሻ ማጻፋ

Gamo: ጌሻ ማጻፋ Bible of Ethiopia, Ethiopic script

copyright © 2024 The Word for the World International
Language: Gamotso (Gamo)
Contributor: The Word for the World Northern Africa

This translation is made available to you under the terms of the Creative Commons Attribution Share-Alike license 4.0.

You have permission to share and redistribute this Bible translation in any format and to make reasonable revisions and adaptations of this translation, provided that:

You include the above copyright and source information.

If you make any changes to the text, you must indicate that you did so in a way that makes it clear that the original licensor is not necessarily endorsing your changes.

If you redistribute this text, you must distribute your contributions under the same license as the original.

Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

Note that in addition to the rules above, revising and adapting God's Word involves a great responsibility to be true to God's Word. See Revelation 22:18-19.

2025-05-03

ePub generated by Haiola 11 Mar 2026 from source files dated 3 May 2025
eBible.org certified

d0ee6825-f93e-584e-8c8f-567d8d068e4b

ሜꬌቴꬃ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

ሜꬌቴꬃ ማጻፋ

ጊዶ ቆፋ

ሜꬌቴꬃ ማጻፋ ጌቴቲዛ ሃ ማጻፋይ ሳሎቲኔ ሳኣይ ሜꬌቲዳ ሜꬌታ ጊሻስ፥ ኣሳ ዜሬꬂ ዪዳ ዩሳ ጊሻስ፥ ናጋራይኔ ዋዬ ዴኦይ ዶሜቲዳ ዶሜꬃ ጊሻስ፥ ጾሳራኔ ኣሳ ዜሬꬃራ ዲዛ ጋይቶቴꬃ ጊሻስ ዮቴስ። ሜꬌቴꬃ ጊሻስ ናምኡ ዋና ዋና ሶሆታን ሻኬቲ ጼሌታናስ ዳንዳዬስ።

1. ሼምፖ ኢሲኒፔ ቢዲ ታማኔ ኢሲኖ ጋካናስ ዲዛ ሶሆይ ሳሎቲኔ ሳኣይ ሜꬌቲዳ ሜꬌቴꬃ ጊሻሲኔ ኣሳ ዜሬꬃስ ኮይሮ ታሪኬ ዮቴስ። ኣዳሜኔ ሄዋኒ ታሪኬይ፥ ቃዬሌኔ ኣቤሌ ታሪኬይ፥ ኖሄኔ ꬋይሳ ሃꬃ ታሪኬይ፥ ሄሳꬆካ ባቢሎኔ ጊምቤ ታሪኬይ ዴኢዛይሲ ሃይሳና።

2. ሼምፖ ታማኔ ናምኣፌ ቢዲ ኢቻሽ ታሙ ጋካናስ ዲዛ ሶሆይ ኢስራኤሌ ኣሳስ ቤኒ ኣዋታ ታሪኬዛ ዮቴስ፤ ኢስታ ጊዶን ኮይሮይ ባ ኣማኖኒኔ ጾሳስ ኣዛዜቲዛ ሃኖታን ኤሬቲዳ ኣብራሃሜ፤ ሄሳፌ ቃሴ ኢዛ ና ዪሳቃ፥ ኢዛ ናዛ ና ያቆቤኔ ያቆቤ ናይታ ታማኔ ናምኣታ ታሪኬይ ካሌስ፤ ሃይቲ ያቆቤ ናይቲ ታማኔ ናምኣቲ፥ ታማኔ ናምኡ ኢስራኤሌ ዛሬታስ ኣኖ ጊዲዳይታ፤ ሄይታ ሄ ታማኔ ናምኡ ኢስራኤሌ ናይታ ጊዶንካ ዮሴፌ ዱማሲዲ፥ ሄሳꬆካ ቃሴ ያቆቤኔ ኢዛ ናይታ ሃንኮ ኣቲዳ ኢስታ ኬꬃ ኣሳራ ጊብጼ ቢታ ኤፊዳ ሃኖታ ሚንꬂ ጼሌስ።

ሃ ማጻፋይ ኣሳ ታሪኬ ዮቲዛይሳ ጊዲኮካ፥ ኡባፌ ኣꬂዲ ኢዚ ዮቲዛይሲ ጾሲ ኦꬂዳ ኦሶ ጊሻሳ። ጾሲ ሳሎታኔ ሳኣ ሜꬊዳ ታሪኬዛ ዮኦ ዶሚዲ፥ ጾሲ ባ ኣሳስ ቆፒዛ ቆፋ ኣጎንታይሳ ሂዶታን ቆንጪሲሼ ፖሌስ፤ ሃ ማጻፋ ጊዶን ሃ ጋጻፔ ሄ ጋጻ ጋካናስ ዮቴቲዛ ታሪኬዛ ጎዳይ፥ ናጋራንቻታ ፒርዲዛይኔ ቃጻዪዛይ፥ ባ ኣሳ ካሌꬂዛይኔ ማዲዛይ፥ ኢስታ ታሪኬዛ ሃኖታካ ጊግሲዛይ ባ ሁኤን ጾሳ። ሃይሲ ቤኒ ማጻፋይ ጻፌቲዳይሲ ኣሳ ኣማኖ ታሪኬዛ ማዝጋቢዲ ኦይካናሲኔ ሄ ኣማኖይካ ሚኒ ዴኣና ማላ ኦꬃናሳ።

ሃ ማጻፋይ ኦይኪዳ ኩሜꬃ ቆፋ

ሜꬌቴꬅ 1፡1—2፡25

ናጋራኔ ሜቶ ዶሜꬅ 3፡1-24

ኣዳሜፔ ቢዲ ኖሄ ጋካናስ ዲዛ ሃኖታ 4፡1—5፡32

ኖሄኔ ባሻ ሃꬅ 6፡1—10፡32

ባቢሎኔ ጊምቤ 11፡1-9

ሴሜፔ ቢዲ ኣብራሃሜ ጋካናስ ዲዛ ሃኖታ 11፡10-32

ቤኒ ኣዋታ ኣብራሃሜ፥ ዪሳቃኔ ያቆቤ ዎዴ 12፡1—35፡29

ኤሳዌ ዬሌታ 36፡1-43

ዮሴፌኔ ኢዛ ኢሻታ 37፡1—45፡28

ኢስራኤሌ ኣሳይ ጊብጼን 46፡1—50፡26

1

ሜꬌቴꬃ ጊሻስ

1 ጾሲ ኮይሮ ሳሎኔ ሳኣ ሜꬊዴስ። 2 ሄ ዎዴ ሳኣይ ሎኢ ጊጊቤናኔ ኣይኮይካ ባይንዳ ሜላ ዴስ፤ ጪማሶሆታ ꬉማይ ጎዚ ኦይኪዴስ፤ ጾሳ ኣያናይ ሃꬃፌ ቦላራ ማይኢ ኡቲዴስ።

3 ሄሳፌ ጉዬ ጾሲ፥ «ፖኦ ጊዶ» ጊን ፖኦ ጊዲዴስ። * 4 ፖኦይ ሎኦ ጊዲዳይሳ ጾሲ ቤኢዲ ፖኦ ꬉማፔ ሻኪዴስ። 5 ጾሲ ፖኦዛ፥ «ጋላስ»፥ ꬉማዛ፥ «ኦማርስ» ጊ ሱንꬂዴስ። ጋዴይ ቃሚዴሲኔ ዎንቲዴስ፤ ሄሲካ ኮይሮ ጋላሳ።

6-7 ሄሳፌ ጉዬ ጾሲ፥ «ቦላራ ዲዛ ሃꬃ ጋርሳራ ዲዛ ሃꬃፌ ሻኪዛ ሳሎ ጉፋንꬆይ ሃኖ» ጊን ሃኒዴስ። ጾሲ ሳሎ ጉፋንꬆ ጊግሲዲ፥ ሳሎ ጉፋንꬆፌ ቦላራ ዲዛ ሃꬃ ጋርሳራ ዲዛ ሃꬃፌ ሻኪዴስ። 8 ጾሲ ሄ ጉፋንꬆዛ፥ «ሳሎ» ጊ ሱንꬂዴስ። ጋዴይ ቃሚዴሲኔ ዎንቲዴስ፤ ሄሲካ ናምኣንꬆ ጋላሳ። *

9 ሄሳፌ ጉዬ ጾሲ፥ «ሳሎፔ ጋርሳራ ዲዛ ሃꬂ ኢሲሶን ሺቂ ኤሊኮ ሜላ ቢታይ ቆንጮ» ጊን ሃኒዴስ። 10 ጾሲ ሄ ሜላ ሶሆዛ፥ «ቢታ» ጊ ሱንꬂዴስ፤ ቃሴ ኢሲሶን ኤሊዳ ሃꬃ፥ «ኣባ» ጊ ሱንꬂዴስ፤ ሂስቲዲ ጾሲ ሄሲ ሎኦ ጊዲዳይሳ ቤኢዴስ። 11 ሄሳፌ ሲሚን ጾሲ፥ «ቢታይ ሚꬂኔ ማታ ሞኪሶ፤ ዜሬꬃ ኣይፌራ ዲዛ ሚꬂኔ ዜሬꬃ ኣይፌራ ዲዛ ቴሪዛ ሚꬅ ዱማ ዱማ ቆሞ ሞኪሶ» ጊን ሃኒዴስ። 12 ሄሳ ጊሻስ ቢታይ ሚꬂኔ ማታ ዱማ ዱማ ቆሞን ሞኪሲን ጾሲ ሄሲ ሎኦ ጊዲዳይሳ ቤኢዴስ። 13 ጋዴይ ቃሚዴሲኔ ዎንቲዴስ፤ ሄሲካ ሄꬓንꬆ ጋላሳ።

14 ሄሳፌ ጉዬ ጾሲ፥ «ጋላስ ቃማፌ ሻካናስ ፖኦቲ ሳሎ ጉፋንꬆን ጊዴቶ፤ ኢስቲ ጋላስ፥ ዎዴኔ ላይꬅ ኤሪሴቶ፤ 15 ቢታ ቦላን ፖኢሳና ማላ ኢስቲ ሳሎ ጉፋንꬆን ፖኤቶ» ጊን ሃኒዴስ። 16 ጾሲ ናምኡ ጊታ ፖኦታ፥ ጊታቲዛይሲ ጋላስ ፖኣና ማላኔ ጉጺዛይሲ ኦማርስ ፖኣና ማላ ሜꬊዴስ፤ ጾሊንቴታካ ሜꬊዴስ። 17-18 ጾሲ ኢስታ ሃ ቢታ ቦላን ፖኢሳና ማላ፥ ጋላሲኔ ቃማ ሃራና ማላኔ ፖኦዛ ꬉማፔ ሻካና ማላ፥ ሳሎ ጉፋንꬆን ኢስታ ዎꬂዴስ። ሂስቲዲ ጾሲ ሄሲ ሎኦ ጊዲዳይሳ ቤኢዴስ። 19 ጋዴይ ቃሚዴሲኔ ዎንቲዴስ፤ ሄሲካ ኦይዳንꬆ ጋላሳ።

20 ሄሳፌ ጉዬ ጾሲ፥ «ሼምፖራ ዲዛ ዱማ ዱማ ሜꬌቴꬃቲ ሃꬃ ጊዶን ዳሬቶ፤ ካፎቲካ ቢታፌ ቦላራኔ ሳሎ ጉፋንꬆፌ ጋርሳራ ፒራꬌቶ» ጊዴስ። 21 ሂስቲዲ ጾሲ ኣባን ዲዛ ጊታ ዶኣታ፥ ሃꬃ ጊዶን ዎጺ ቃጺዛ ሜꬌቴꬃታ ኡባ፥ ካፎ ኡባ ዱማ ዱማ ቆሞን ሜꬊዴስ። ሄሲካ ሎኦ ጊዲዳይሳ ጾሲ ቤኢዴስ። 22 ጾሲ ኢስታስ፥ «ዬሌቲቴ፤ ዳሪቴ፤ ኣባ ሃꬃ ኩሚቴ፤ ካፎይካ ቢታ ቦላን ጮራቶ» ጊ ኣንጂዴስ። 23 ጋዴይ ቃሚዴሲኔ ዎንቲዴስ፤ ሄሲካ ኢቻሻንꬆ ጋላሳ።

24 ሄሳፌ ጉዬ ጾሲ፥ «ሼምፖራ ዲዛ ሜꬌቴꬃቲ ባ ቆሞን ቆሞን ሜሄቲ፥ ቢታራ ጎሼቲዛ ሜꬌቴꬃቲኔ ዶኣቲ ባ ቆሞን ቆሞን ቢታ ቦላ ኬዜቶ» ጊን ሃኒዴስ። 25 ጾሲ ዶኣታ ኢስታ ቆሞን ቆሞን፥ ሜሄታካ ኢስታ ቆሞን ቆሞኒኔ ቢታራ ጎሼቲዛ ሜꬌቴꬃታካ ኡባ ኢስታ ቆሞን ቆሞን ሜꬊዴስ፤ ሄሲካ ሎኦ ጊዲዳይሳ ጾሲ ቤኢዴስ።

26 ሄሳፌ ሲሚን ጾሲ፥ «ኣኔ ኣስ ኑ ሌሚሶን ኑና ሚሳቲሲዲ ሜꬎስ፤ ኢስቲ ኣባ ሞሌታ፥ ሳሎ ካፎታ፥ ሜሄታ፥ ቢታ ቦላ ዎጺ ቃጺዛ ሜꬌቴꬃታ ኡባ ሃሬቶ» ጊዴስ። * 27 ሄሳꬆ ጾሲ ኣስ ባ ሌሚሶን ባና ሚሳቲሲዲ ሜꬊዴስ፤ ኢዚ ኢስታ ኣዴኔ ማጫ ኦꬂ ሜꬊዴስ።*

28 ጾሲ ኢስታስ፥ «ዬሌቲቴ፤ ጮራቲቴ፤ ሃይሳ ቢታ ኩሚቴኔ ሃሪቴ፤ ኣባ ሞሌ፥ ሳሎ ካፎታኔ ቢታ ቦላ ዎጺ ቃጺዛ፥ ሼምፖራ ዲዛ ሜꬌቴꬃታ ኡባ ሃሪቴ» ጊ ኣንጂዴስ። *

29 ሄሳፌ ሲሚን ጾሲ፥ «ቤኢቴ! ታኒ ሃ ቢታ ኡባ ቦላን ዜሬꬃ ኣይፌራ ዲዛ ሚꬂኔ ዜሬꬃ ኣይፌራ ዲዛ ቴሪዛ ሚꬅ ኡባ ኢንቴስ ኢማዲስ፤ ኢስቲካ ኢንቴስ ሚዛ ቁማ ጊዴቶ። 30 ቃሴካ ሃ ቢታ ቦላ ዲዛ ሜሄኔ ዶኣ ኡባስ፥ ሳሎ ካፎታስ ኡባስ፥ ቢታራ ጎሼቲዛ ሜꬌቴꬃታ ኡባሲኔ ሼምፖራ ፓጻ ዲዛ ሜꬌቴꬃታ ኡባስ ሚዛ ሚሽ ጊዳና ማላ፥ ጪሊላ ሚꬂኔ ማታ ኩሜꬅ ኢማዲስ» ጊን ሃኒዴስ። 31 ጾሲ ባ ሜꬊዳይሳ ኡባካ ጼሊዲ ዳሮ ሎኦ ጊዲዳይሳ ቤኢዴስ። ጋዴይ ቃሚዴሲኔ ዎንቲዴስ፤ ሄሲካ ኡሱፑንꬃ ጋላሳ።

2

1 ሳሎ ቦላኔ ሳኣ ቦላ ዲዛይ ዉሪ ሃይሳꬆ ኦሴቲ ፖሌቲዴስ። 2 ጾሲ ባ ኦꬂዳ ኦሶ ኡሱፑንꬃ ጋላስ ፖሊዲ ባ ኦꬂዳ ኦሶ ኡባፌ ላፑንꬃ ጋላስ ሼምፒዴስ። * 3 ቃሴ ጾሲ ላፑንꬃ ጋላሳ ኣንጂዴሲኔ ዱማ ጋላስ ኦꬂዴስ፤ ኣይስ ጊኮ ጾሲ ባ ኦꬂዛ ኦሶ ዉርሲዲ ሼምፒዳይ ሄ ጋላሳና። * 4 ሳሎይኔ ሳኣይ ሜꬌቲዳይ ሄሳ ማላና።

ኤዴኔ ጋናቴ

ጎዳይ ሳኣኔ ሳሎ ሜꬊዳ ዎዴ፥ 5 ሳኣ ቦላን ማታይ፥ ሚꬂ፥ ኣይ ሚሺካ ሞኪቤና፤ ኣይስ ጊኮ ጎዳይ ኢራ ቡኪሲቤና፤ ቃሴ ቢታ ኦꬂዛ ኣሲካ ሜꬌቲቤና። 6 ጊዲኮካ ሃꬂ ቢታፌ ፑዴ ማጮቲ ኬዚዲ ቢታ ኡባ ኢርጺሴስ። 7 ሄሳፌ ጉዬ ጎዳይ ቢታፌ ኢሲ ኣስ ሜꬊዲ ኢዛ ሲꬌን ዴኦ ሼምፖ ፑኒን ኣዴዚ ሼምፖራ ዲዛዴ ጊዲዴስ። **

8 ካሴ ጎዳይ ኣርሼይ ሞኪዛ ባጋራ ኤዴኔ ጌቴቲዛሶን ሎኦሶ ጊግሲዲ ባ ሜꬊዳ ኣዴዛ ሄን ዎꬂዴስ። 9 ጎዳይ ጼላናስ ሎኢዛ፥ ማናስካ ማልኢዛ ዱማ ዱማ ቆሞ ሚꬅ ቢታፌ ሞኪሲዴስ፤ ኤዴኔ ጊዶን ዴኦ ኢሚዛ ሚꬂ ዴስ፤ ሄሳꬆካ ሎኦኔ ኢታ ኤሪሲዛ ሚꬅ ዎꬂዴስ።*

10 ጋናቴ ኡሺዛ ሻፋ ሃꬂ ኤዴኔፔ ጎጌስ። ኤዴኔፔ ኬዚዳፔ ጉዬ፥ ኦይዱ ሻፋ ጊዲ ሻኬቴስ። 11 ኮይሮ ሻፋ ሱንꬂ ፒሶኔ፤ ፒሶኔይ ዎርቃይ ዲዛ ሃዊላ ጌቴቲዛ ቢታ ዩሾ ኡባን ጎጌስ። 12 ሄ ቢታ ዎርቃይ ጌሻ ዎርቃ፤ ቃሴ ኣልኦ ሺቶይኔ ኬሂ ሎኢዛ ሹቺ ሄን ዴስ። 13 ናምኣንꬆ ሻፋ ሱንꬂ ጊዮኔ፤ ጊዮኔይ ቶጵያ † ቢታ ዩሾ ኡባን ጎጌስ። 14 ሄꬓንꬆ ሻፋ ሱንꬂ ጼግሮሴ፤ ጼግሮሴይ ኣሶሬፔ ኣርሼይ ሞኪዛ ባጋራ ጎጌስ፤ ቃሴ ኦይዳንꬆ ሻፋይ ኤፊራጺሴ ጌቴቴስ።

15 ኣዴዚ ኤዴኔን ኦꬃና ማላኔ ናጋና ማላ ጎዳ ጾሳይ ኢዛ ኤፊ ዎꬂዴስ። 16 ሂስቲዲ ጎዳ ጾሳይ ኣዴዛ፥ «ኤዴኔ ሚꬃ ቴራ ኡባፌ ኔኒ ማና ጊኮ ማ፤ 17 ጊዶ ኣቲን ሎኦኔ ኢታ ኤሪሲዛ ሚꬃይ ቴራፔ ሞፓ፤ ኣይስ ጊኮ ኔኒ ኢዚፔ ሚዳ ጋላስ ቱሙ ሃይቃና» ጊ ኣዛዚዴስ።

18 ሄሳፌ ጉዬ ጎዳ ጾሳይ፥ «ኣዴዚ ባርካ ዲዛይሲ ሎኦ ዴና፤ ታኒ ኢዛስ ኢንጄቲዛ ማዶ ኣስ ሜꬋና» ጊዴስ።

19 ጎዳ ጾሳይ ካሴ ሜሄታ ዶኣታ ሳሎ ካፎታ ኡባ ቢታፌ ሜꬊዴስ፤ ቃሴ ኣዴዚ ኢስታ ኣይ ጊዲ ሱንꬃናኮ ሲያናስ ኢዛኮ ኤሂን ኣዴዚ ሼምፖራ ዲዛ ሜꬌቴꬃታ ኡባ ሱንꬂዳ ሱንꬃይ ኢስታስ ሱንꬅ ጊዲ ኣቲዴስ። 20 ሄሳꬆ ኣዴዚ ሜሄታ፥ ሳሎ ካፎታኔ፥ ዶኣታ ኡባ ሱንꬂዴስ፤ ጊዶ ኣቲን ኣዳሜስ ኢንጄቲዛ ማዶ ኣሲ ቤቲቤና።

21 ሄሳ ጊሻስ ጎዳ ጾሳይ ኣዴዛ ꬊስኮ ꬊስኪሲዲ፥ ኢዚ ꬊስኮን ዲሺን ኢዛ ሚሌ ሜቄꬃታፔ ኢሳ ኤኪዲ ሄ ሶሆዛን ኣሾ ኩንꬂዴስ። 22 ጎዳ ጾሳይ ኣዴዛፔ ኤኪዳ ሜቄꬃ ማጫስ ሜꬊዲ ኢዞ ኣዴዛኮ ኤሂዴስ። 23 ኤሂን ኣዴዚ፥ «ሄኮ! ሃ ሜቄꬃያ ታ ሜቄꬃፌ፥ ሃ ኣሾያካ ታ ኣሾፔ ኤኬቲዳሮ፤ ኢዛካ ኣቱማሳፔ ኤኬቲዳ ጊሻስ፥ ማጫስ ጌቴቱ» ጊዴስ። ‡ 24 ሄሳ ጊሻስ ኣሲ ባ ኣዋኔ ባ ኣዮ ኣጌስ፤ ባ ማቼይራ ኢሲፌ ዴስ፤ ኢስቲ ናምኣይ ኢሲ ኣሾ። * 25 ኣዴዚኔ ኢዛ ማቼያ ናምኣይካ ፓጻ ካሎ ዴቴስ፤ ጊዶ ኣቲን ኢሳይ ኢሳስ ዬላቲ ኤሬቴና።

3

ኣሲ ኣዛዜቶንታ ኢጾ

1 ሾሻይ ጎዳ ጾሳይ ሜꬊዳ ዶኣ ኡባፌ ኣꬊዳ ጌናንቻ፤ ኢሲ ጋላስ ሾሻይ ሄ ማጫሳዮ፥ «ጾሲ ቱሙ ኢንቴና፥ ‹ኤዴኔን ዲዛ ሚꬃ ኣይፌ ኡባፌካ ሞፒቴ› ጊዴ?» ጊ ኦይቺዴስ። *

2-3 ማጫሳያ ሾሻስ ዛራዳ፥ «ጊዴና! ጾሲ ሄሳꬆ ጊቤና፤ ኑኒ ኤዴኔን ዲዛ ሚꬃታ ኣይፌ ማናስ ዳንዳዮስ፤ ጊዶ ኣቲን ጾሲ ኑና፥ ‹ኤዴኔ ጊዶን ዲዛ ሚꬃ ኣይፌ ሞፒቴ፤ ቦቾፍቴ፤ ሂስቶንታ ኣጊኮ ኢንቴ ሃይቃና› ጊዴስ» ጋዱስ።

4 ሾሻይ ማጫሳዮ፥ «ጊዴና! ኢንቴ ቱማ ሃይቄኬታ፤ 5 ጾሲ ሄሳ ጊዳይ ሄ ሚꬃይ ኣይፌ ኢንቴ ሚኮ ኢንቴ ኣይፌይ ዶዬቲን፥ ጾሳ ማላ ኢንቴ ሎኦኔ ኢታ ሻኪ ኤራናይሳ ኢዚ ኤሪዛ ጊሻሳ» ጊዴስ።

6 ማጫሳያ ሄ ሚꬃ ኣይፌይ ማናስ ማልኢዛይሳ፥ ጼላናስ ሎኢዛይሳ፥ ቃሴ ኣሲ ኣꬎ ኤራቴꬅ ዴማናስ ኣሞሲዛዝ ጊዲዳይሳ ቤያዳ ሄ ሚꬃ ኣይፌፔ ኤካዳ ማዱስ፤ ቃሴ ባናራ ዲዛ ባ ኣዚናስካ ሄሳፌ ኢሚን ኢዚካ ሚዴስ።

7 ሚዳ ዎዴ ኢስታ ናምኣ ኣይፌይካ ዶዬቲን ኢስቲ ፓጻ ካሎ ዲዛይሳ ኤሪዲ ባላሴ * ጌቴቲዛ ሚꬃ ሃይꬅ ሲኪዲ ባ ጼሳን ጊጺዳ።

8 ኦማርሳ ዎዴ፥ ኤዴኔ ጊዶን ጎዳ ጾሳይ ሄሜቲሺን፥ ኢዛ ጬንጉርሳ ኣዴዚኔ ኢዛ ማቼያ ሲዪዲ ጎዳ ጾሳፌ ኤዴኔ ሚꬃ ጊዶን ቆቴቲዳ። 9 ጊዶ ኣቲን ጎዳ ጾሳይ ኣዴዛ ጼይጊዲ፥ «ኣዳሜ ኣዋን ዳይ?» ጊዴስ።

10 ኣዴዚካ፥ «ኤዴኔ ጊዶን ኔ ጬንጉርሳ ሲያዳ ታኒ ካሎ ዲዛ ጊሻስ ባባዳ ቆቴታዲስ» ጊዴስ።

11 ጎዳ ጾሳይ ኢዛ፥ «ኔኒ ካሎ ዳሳ ጊዲ ኔስ ዮቲዳይ ኦኔ? ታኒ ኔና፥ ‹ሞፓ› ጋዳ ኣዛዚዳ ሚꬃ ኣይፌፔ ማዲ?» ጊ ኦይቺዴስ።

12 ኢዚካ፥ «ታናራ ዳና ማላ ኔ ኢሚዳ ማጫሳያ ሄ ሚꬃ ኣይፌፔ ታስ ኢሚን ማዲስ» ጊዴስ።

13 ጎዳ ጾሳይ ሄሳፌ ጉዬ ማጫሳዮ፥ «ኔኒ ሄሳ ኣይስ ኦꬃዲ?» ጊ ኦይቺዴስ።

ማጫሳያካ፥ «ታና ሾሻይ ባሌꬂን ማዲስ» ጋዱስ። *

ጾሳ ፒርዳ

14 ጎዳ ጾሳይ ሄሳፌ ጉዬ ሾሻ፥

«ኔኒ ሃይሳ ኦꬂዳ ጊሻስ፥

ሜሄ ኡባኔ

ዶኣ ኡባ ጋርሳን

ኔ ጻላይ ቃንጌቲዳዛ!

ኔኒ ኔ ኡሎን ቢታራ ጎሼታና፤

ኔ ዴኦ ላይꬅ ኡባንካ

ቢታ ጉዱላ ላጫ።

15 ታኒ ኔሲኔ ማጫሳይስ፥

ኔ ዜሬꬃሲኔ

ኢዚ ዜሬꬃስ ጊዶን

ሞርኬቴꬅ ሜꬋና፤

ኢዚ ኔ ሁኤ ቆጻና፤

ኔኒካ ኢዛ ቂርጴ

ዱካና» ጊዴስ። *

16 ማጫሳዮካ ጎዳ ጾሳይ፥

«ኔ ሻሪዛ † ኣጊናን

ኔኒ ዳሮ ቱጋታና፤

ቃሴ ኔኒ ዎልቃማ ሚጻን

ናይታ ዬላና።

ጊዲኮካ ኔኒ ኔ ኣዚናራ

ኣቃናስ ኣሞታና፤

ኢዚካ ኔና ሃራና» ጊዴስ።

17 ኣዳሜካ ጎዳ ጾሳይ፥ «ኔኒ ኔ ማቼይ ቃላ ሲዪዳ ጊሻስ ታኒ ኔና፥ ‹ሄ ሚꬃ ኣይፌ ሞፓ› ጋዳ ኣዛዚዳ ሚꬃ ኣይፌፔ ኔኒ ሚዳ ጊሻስ፥

«ኔ ጌዶን ቢታይ

ቃንጌቲዳዝ ጊዶ!

ኔኒ ኔ ዴኦ ላይꬅ ኡባን

ጊታ ዳቡራን

ቢታ ኦꬃዳ ማና።

18 ቢታይ ኔስ ኣጉንꬂኔ

ኪንዲቾ ሞኪሳና፤

ኔኒ ቢታፌ ሞኪዳይሳ ማና። *

19 ኔኒ ቢታን ሲማና ጋካናስ

ዳቡራን ኔ ጫዋ ጉሳ

ኦꬃዳ ማና፤

ኔኒ ቢታፌ ሜꬌቲዳ ጊሻስ

ቢታን ሲማንዳሳ» ጊዴስ።

20 ኣዳሜይ ባ ማቺዮ ሄዋኖ ‡ ጊ ሱንꬂዴስ፤ ኣይስ ጊኮ ኢዛ ኣሳ ኡባስ ኣዮ።

21 ጎዳ ጾሳይ ኣዳሜሲኔ ኢዛ ማቼይስ ኢቴ ጊግሲዲ ኢስታ ማይዚዴስ።

22 ሄሳፌ ጉዬ ጎዳ ጾሳይ፥ «ሂስቲን ኣሲ ኑፔ ኢሳዴ ማላ ሎኦኔ ኢታ ኤሪዛዴ ጊዲዴስ፤ ኢዚ ባ ኩሼ ዬዲዲ ዴኦ ኢሚዛ ሚꬃፌ ኤኪዲ ቃሴ ሞንታ ማላኔ ሜርናስ ፓጻ ዴኦንታ ማላ ቴቄታናስ ኮሼስ» ጊዴስ። * 23 ሄሳ ጊሻስ ኢዚ ባ ሜꬌቲዳ ቢታ ኦꬃና ማላ፥ ጎዳ ጾሳይ ኤዴኔፔ ኢዛ ኬሲዴስ። 24 ኢዛ ኬሲዲ፥ ዴኦ ሚꬃኮ ኤፊዛ ኦጌ ናጋና ማላ፥ ኪሩቤ ጌቴቲዛ ኪታንቻታኔ ፖፖልኡ ጊ ኣꬊ ኣꬊ ዎꬊዛ ታማ ላጮ ሚሳቲዛ ጊꬃ ማሻ ኤዴኔፔ ኣርሼይ ሞኪዛ ባጋራ ዎꬂዴስ።

4

ቃዬሌኔ ኣቤሌ

1 ኣዳሜይ ባ ማቾ ሄዋኒራ ኣቂን ኢዛ ሻራዳ ኣቱማ ና ዬላዱስ፤ «ጎዳይ ታና ማዲን ኣቱማ ና ዴማዲስ» ጋሼ ኢዛ ቃዬሌ ጋ ሱንꬃዱስ። 2 ቃሴ ኢዛ ኢሻ ኣቤሌካ ዬላዱስ። *

ኣቤሊ ዶርሳ ሄንꬃንቻ፤ ቃዬሌይ ቢታ ጎሻንቻ። 3 ኡንዴና ዎዴፔ ጉዬ ቃዬሌይ ባ ጋዴን ሞኪዳ ካꬃፌ ጎዳስ ያርሾ ሺሺዴስ። 4 ጊዶ ኣቲን ኣቤሊ ባ ዶርሳታ ጊዶን ኮይሮ ዬሌቲዳ ላቃታፔ ኢሳ ኤኪ ሹኪዲ ኣሾዛፔ ሃንዳዛ ያርሺዴስ፤ ጎዳይ ኣቤሌኔ ኢዛ ያርሾዛ ኤኪዴስ። 5 ቃዬሌኔ ኢዛ ያርሾ ኤኪቤና፤ ሄሳ ጊሻስ ቃዬሌይ ኬሂ ዪሎቲዴስ፤ ባ ኣይፌሶካ ኢሲዴስ።

6 ሂስቲን ጎዳይ ቃዬሌ፥ «ኣይስ ዪሎታይ? ኔ ኣይፌሶይ ኣይስ ꬉሚዴ? 7 ኔ ሎኦ ኦꬂዳ ጊዲዳኮ ጾሲ ኔ ያርሾ ኤኬኔሺን? ኔኒ ሎኦ ኦꬆንታ ኢጺኮ ናጋራይ ኔ ካሬን ኔና ናጌስ፤ ናጋራይ ኔና ሃራና ኮዬስ፤ ኔኒ ኢዛ ጾናና ቤሴስ» ጊዴስ።

8 ሄሳፌ ጉዬ ቃዬሌይ ባ ኢሻ ኣቤሌ፥ «ኣኔ ጌዴ ዴምባሶ ቦስ» ጊዴስ። ቢዲ ኢስቲ ዴምባን ዲሺን ቃዬሌይ ባ ኢሻ ኣቤሌ ቦላ ዴንዲዲ ዎꬊዴስ።*

9 ጎዳይ ቃዬሌ፥ «ኔ ኢሻይ ኣቤሊ ኣዋን ዲዜ?» ጊ ኦይቺዴስ።

ቃዬሌይ ዛሪዲ፥ «ታ ኤሪኬ፤ ታ ኢሻ ናጊዛይ ታኔዬ?» ጊዴስ።

10 ጎዳይ ቃዬሌ፥ «ሄሳ ኣይስ ኦꬃዲ? ቤያ፤ ኔ ኢሻ ሱꬂ ቢታፌ ፑዴ ታኮ ዋሴስ። 11 ኔ ኩሼፔ ኔ ኢሻ ሱꬃ ኤኪዲ ሚታናስ ዶና ዶይዳ ቢታ ቦላ ሃኢ ኔኒ ቃንጌታዳሳ። 12 ኔኒ ኦꬂንካ ቢታይ ኔስ ካꬅ ኢሜና፤ ቤቴ ኣሳ ማላ ኔኒ ቢታ ቦላን ቶይላታና» ጊዴስ።

13 ቃዬሌይ ጎዳ፥ «ኔ ታና ቃጻዪዛ ቂጻቴ ታኒ ሙሌካ ዳንዳይኬ። 14 ሄኮ ኔኒ ታና ሃች ሃ ቢታፌ ዬዴꬃሳ፤ ታኒ ኔ ሲንꬃፌ ቆቴታና፤ ቤቴ ኣሳ ማላ ታኒ ቢታ ቦላ ቶይላታና፤ ታና ዴሚዳይ ኦኒካ ዎꬋና» ጊዴስ።

15 ጎዳይ ኢዛ፥ «ኔና ኦኒካ ዎꬌና፤ ዎꬊኮ ኔ ሃሎ ታኒ ላፑን ኩሼ ኬሳና» ጊዴስ፤ ሄሳ ጊሻስ ዴሚዳይ ኦኒካ ኢዛ ዎꬎንታ ማላ ጎዳይ ኢዛ ቦላ ማላታ ዎꬂዴስ። 16 ቃዬሌይ ጎዳ ሲንꬃፌ ኬዚዲ ኤዴኔ ባጋፌ ኣርሼይ ሞኪዛ ባጋራ ዲዛ ኖዴ † ጌቴቲዛ ቢታን ዴኢዴስ።

ቃዬሌ ዬሌታ

17 ቃዬሌይ ባ ማቼይራ ኣቂን ኢዛ ሻራዳ ሄኖኬ ዬላዱስ፤ ሄ ዎዴ ቃዬሌይ ካታማ ጊግሲዲ ሄ ካታማ ባ ናዛ ሱንꬃን፥ «ሄኖኬ» ጊ ሱንꬂዴስ። 18 ሄኖኬይ ኢራዴ ዬሊዴስ፤ ኢራዴይ ማሁያኤሌ ዬሊዴስ፤ ማሁያኤሌይ ማቱሳኤሌ ዬሊዴስ፤ ማቱሳኤሌይ ላሜኬ ዬሊዴስ።

19 ላሜኬይ ኣዶኔ ጺሎ ጌቴቲዛ ናምኡ ማቼታ ዳዉꬅ ኤኪዴስ። 20 ኣዳይ ያባሌ ዬላዱስ፤ ያባሌይ ሜሄ ሃሪሼ ዩዪ ዩዪ ዱንካኔን ዲዛ ኣሳታ ኣዋ። 21 ኢዛ ኢሻ ሱንꬂ ዩባሌ፤ ዩባሌይ ቃሴ ዲꬅ ዲጺዛኔ ሱሱልኤ ፑኒዛ ኣሳታ ኡባታ ኣዋ፤ 22 ጺላይ ቃሴ ቱባሊቃይኔ ጌቴቲዛ ና ዬላዱስ፤ ቱባሊቃይኔይ ጻርቂማላፔኔ ቢራታፔ ዱማ ዱማ ሚሻታ ቆጺዛዴ። ቱባሊቃይኔ ሚቼያ ናኢሞ ጌቴታዉስ።

23 ኢሲ ጋላስ ላሜኬይ ባ ማቼታ፥ «ታ ማቼቶ ኣዴ፥ ጺሌ ሲዪቴ! ኣኔ ታኒ ዮቲዛይሳ ኤዝጊቴ። ኢሲ ኣሲ ታና ዋꬊ ማዱንꬂዳ ጊሻስ ታኒ ኢዛ ዎꬋዲስ፤ ኤ፥ ታኒ ሄ ታና ማዱንጺሲዳ ዎዳላዛ ዎꬋዲስ። 24 ቃዬሌ ሃሎ ኬሳናስ ላፑን ኩሼ ኮሺኮ ላሜኬ ሃሎ ኬሳናስ ላፑን ታማኔ ላፑን ኩሼ ኮሼስ» ጊዴስ። *

ሴቴኔ ሄኖሴ

25 ኣዳሜይ ባ ማቼይራ ኣቂን ሃራ ና ዬላዱስ። ዬላዳ፥ «ቃዬሌይ ዎꬊዳ ኣቤሌ ጊሻስ ጾሲ ታስ ሃራ ና ኢሚዴስ» ጋሼ ኢዛ ሴቴ ‡ ጋዳ ሱንꬃዱስ። 26 ሴቴይካ ኣቱማ ና ዬሊዲ ኢዛ፥ «ሄኖሴ» ጊ ሱንꬂዴስ። ኣሳይ ሄ ዎዴ ጎዳ ሱንꬅ ጼይጊዲ ጎይኖ ኦይኪዴስ።

5

ኣዳሜ ዜሬꬅ

1 ኣዳሜ ዜሬꬂ ሃይሳፌ ካሊዲ ጻፌቲዴስ፤ ጾሲ ኣስ ሜꬊዳ ጋላስ ባና ሚሳቲሲዲ ሜꬊዴስ።* 2 ኣዴኔ ማጫስ ኦꬂ ሜꬊዲ ኢስታ ኣንጂዴስ። ኢስታ ሜꬊዲ ኣስ ጊ ሱንꬂዴስ።*

3 ኣዳሜይ 130 ላይꬅ ዴኢዲ ባና ሚሳቲዛ ኣቱማ ና ዬሊዲ ኢዛ፥ «ሴቴ» ጊ ሱንꬂዴስ። 4 ኣዳሜይ ሴቴ ዬሊዳፔ ጉዬ 800 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ። 5 ኣዳሜይ ሙሌራ 930 ላይꬅ ዴኢዲ ሃይቂዴስ።

6 ሴቴይ 105 ላይꬅ ዴኢዲ ሄኖሴ ዬሊዴስ፤ 7 ሴቴይ ሄኖሴ ዬሊዳፔ ጉዬ 807 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ። 8 ሴቴይ ሙሌራ 912 ላይꬅ ዴኢዲ ሃይቂዴስ።

9 ሄኖሴይ 90 ላይꬅ ዴኢዲ ቃይናኔ ዬሊዴስ፤ 10 ሄኖሴይ ቃይናኔ ዬሊዳፔ ጉዬ 815 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ። 11 ሄኖሴይ ሙሌራ 905 ላይꬅ ዴኢዲ ሃይቂዴስ።

12 ቃይናኔይ 70 ላይꬅ ዴኢዲ ማላልኤሌ ዬሊዴስ፤ 13 ቃይናኔይ ማላልኤሌ ዬሊዳፔ ጉዬ 840 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ። 14 ቃይናኔይ ሙሌራ 910 ላይꬅ ዴኢዲ ሃይቂዴስ።

15 ማላልኤሌይ 65 ላይꬅ ዴኢዲ ያሬዴ ዬሊዴስ፤ 16 ማላልኤሌይ ያሬዴ ዬሊዳፔ ጉዬ 830 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ። 17 ማላልኤሌይ ሙሌራ 895 ላይꬅ ዴኢዲ ሃይቂዴስ።

18 ያሬዴይ 162 ላይꬅ ዴኢዲ ሄኖኬ ዬሊዴስ፤ 19 ያሬዴይ ሄኖኬ ዬሊዳፔ ጉዬ 800 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ። 20 ያሬዴይ ሙሌራ 962 ላይꬅ ዴኢዲ ሃይቂዴስ።

21 ሄኖኬይ 65 ላይꬅ ዴኢዲ ማቱሳላ ዬሊዴስ፤ 22 ማቱሳላ ዬሊዳፔ ጉዬ ሄኖኬይ 300 ላይꬅ ጾሳ ኡፋይሲሼ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ። 23 ሄኖኬይ ሙሌራ 365 ላይꬅ ዴኢዴስ፤ 24 ኢዚ ጾሳ ኡፋይሲሼ ዲን ጾሲ ኢዛ ኤኪዳ ጊሻስ ቤቶንታ ꬋይዴስ።*

25 ማቱሳላይ 187 ላይꬅ ዴኢዲ ላሜኬ ዬሊዴስ፤ 26 ማቱሳላይ ላሜኬ ዬሊዳፔ ጉዬ፥ 782 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ። 27 ማቱሳላይ ሙሌራ 969 ላይꬅ ዴኢዲ ሃይቂዴስ።

28 ላሜኬይ 182 ላይꬅ ዴኢዲ ኣቱማ ና ዬሊዲ፥ 29 «ሃ ናዚ ጎዳይ ቃንጊዳ ቢታ ቦላን ኑና ኑ ዳቡራፔ ሼምፒሳና» ጊዲ ኖሄ ጊ ሱንꬂዴስ።* 30 ላሜኬይ ኖሄ ዬሊዳፔ ጉዬ 595 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ። 31 ላሜኬይ ሙሌራ 777 ላይꬅ ዴኢዲ ሃይቂዴስ።

32 ኖሄይ 500 ላይꬅ ዴኢዲ ሴሜ፥ ካሜኔ ያፌቴ ዬሊዴስ።

6

ኣሳ ኢታቴꬅ

1 ኣሲ ቢታ ቦላ ዳሪዳ ዎዴ ኣሳስ ማጫ ናይቲ ዬሌቲዳ፤ * 2 «ጾሳ ናይታ» ጌቴቲዛ ሜꬌቴꬃቲ ኣሳ ማጫ ናይቲ ሜꬎ ሎኦ ጊዲዳይሳ ቤኢዲ ኢስታፌ ባ ዶሪዳይታ ማቾ ኤኪዳ። * 3 ጎዳይ፥ «ኣሲ ሃይቂዛዛ፤ ኢዛ ላይꬃይካ 120 ላይꬃፌ ዳሬና፤ ሄሳ ጊሻስ ታ ኣያናይ ኣሳ ና ቦላ ሜርናስ ዴና» ጊዴስ። 4 ሄ ዎዴኔ ሄሳፌ ጉዬ ጾሳ ናይቲ ኣሳ ማጫ ናይታ ማቾ ኤኪን ናይቲ ዬሌቲዳ ዎዴ ዎጋ ዎልቃማ ኣሳቲ ቢታ ቦላን ዴቴስ። ኢስቲካ ቤኒ ዎዴ ኦላስ ሚኖኔ ኤሬቲዳ ኣሳ። †

5 ጎዳይ ሄ ዎዴ ቢታ ቦላን ዲዛ ኣሳ ኢታቴꬂ ዳሪዳይሳኔ ኢስቲ ባ ዎዚናን ቆፒዛይሲ ዉሪ ኡባ ዎዴካ ኢታ ጻላላ ጊዲዳይሳ ቤኢዴስ፤ * 6 ጎዳይ ኣስ ሃ ቢታ ቦላን ሜꬊዳ ጊሻስ ሞꬌቲዴስ፤ ባ ዎዚናን ኬሂ ሴሌቲዴስ። 7 ሄሳ ጊሻስ ጎዳይ፥ «ታኒ ሜꬊዳ ኣሳ ሃ ቢታ ቦላፌ ኡባ ꬋይሳና፤ ኣሳ፥ ሜሄ፥ ዶኣ፥ ቢታራ ጎሼቲዛ ሜꬌቴꬃታኔ ካፎታ ꬋይሳና፤ ኣይስ ጊኮ ታኒ ኢስታ ሜꬊዳ ጊሻስ ሚሼታዲስ» ጊዴስ። 8 ጊዶ ኣቲን ኖሄይ ጎዳ ሲንꬃን ሳቤቲዴስ።

ኖሄ

9 ኖሄይ ሃኒዳይሲ ሃይሳፌ ካሊዲ ጻፌቲዴስ። ኖሄይ ጺሎ ኣሳ፤ ኢዚ ባ ዎዴን ዲዛ ኣሳ ጊዶን ሱሬ ኣሳ፤ ኖሄይ ጾሳራ ጊጋ ዱስ ዴኢዴስ። * 10 ኖሄይ ሴሜ፥ ካሜኔ ያፌቴ ጌቴቲዛ ሄꬑ ኣቱማ ናይታ ዬሊዴስ።

11 ሄ ዎዴ ቢታ ቦላ ዲዛ ኣሲ ዉሪ ጾሳ ሲንꬃን ቱኒዴስ፤ ቢታይ ዉሪ ማካላን ኩሚዴስ። 12 ጾሲ ዱጌ ቢታ ጼሊሺን ቢታ ቦላ ዲዛ ኣሳይ ዉሪ ቱኒዳይሳ ቤኢዴስ።

13 ሄሳ ጊሻስ ጾሲ ኖሄ፥ «ታኒ ኣሳ ኡባ ꬋይሳና ጋይስ፤ ኣሳ ጋሶን ቢታይ ማካላን ኩሚዳ ጊሻስ ታኒ ቱማፔ ኣሳኔ ቢታ ቦላ ዲዛዝ ኡባ ꬋይሳና። 14 ሄሳ ጊሻስ ሚኖ ሚꬃፌ ኔስ ማርካቤ ኬጻ፤ ሄ ማርካቤዛ ጊዶን ኪፊሌ ኦꬃ፤ ሂስታዳ ሶ ባጋራኔ ካሬ ባጋራ ሺዳን ሜሻ። 15 ማርካቤዛ ኬጻሼ ኢዛ ኣዱሳቴꬂ 300 ዋꬋ፥ ጎምፓይ 50 ዋꬋ፥ ፑዴ ꬎቃቴꬂ 133 ዋꬋ ሂስታ ኦꬃ። 16 ማርካቤዛስ ካራ ሜꬋ፤ ካራፔኔ ጎዳፔ ጊዶን ኢሲ ዋꬋ ጊዲዛሶ ዶያ ኣጋ፤ ፔንጌዛ ማርካቤዛስ ሚሌራ ኬሳ፤ ማርካቤዛ ሄꬑ ፖቄ ኬሳ ኬጻ።

17 «ታኒ ሳሎፔ ጋርሳን ሼምፖራ ዲዛ ሜꬌቴꬃ ኡባ ꬋይሳናስ ሃ ቢታ ቦላን ꬋይሳ ሃꬅ ዬዲኮ ቢታን ዲዛይሲ ዉሪ ꬋያና። 18 ጊዶ ኣቲን ታኒ ኔናራ ጫቄታና። ኔኒ፥ ኔ ማቺያ፥ ኔ ናይቲኔ ኔ ናይታ ማቼቲ ኔናራ ማርካቤዛን ጌላንዴታ። 19 ኢስቲ ኔናራ ፓጻ ዳና ማላ ሼምፖራ ዲዛ ሜꬌቴꬃ ኡባፌ ቆሞን ቆሞን ኣዴኔ ማጫ ናምኡ ናምኡ ሂስታዳ ማርካቤዛ ጊዶ ጌልꬃ። 20 ዱማ ዱማ ቆሞ ካፎታፔ፥ ዱማ ዱማ ቆሞ ሜሄታፔኔ ቢታራ ጎሼቲዛ ዱማ ዱማ ቆሞ ሜꬌቴꬃታፔ ኡባፌ ናምኡ ናምኡ ጊዲዲ ሼምፖራ ፓጻ ኣታና ማላ ኔኮ ያና። 21 ቃሴ ኔኒኔ ኔናራ ዲዛይቲ ማና ማላ ዱማ ዱማ ቆሞ ካꬅ ኤፋዳ ማርካቤዛ ጊዶ ጌልꬃ» ጊ ኣዛዚዴስ።

22 ኖሄይ ኡባካ ጾሲ ኣዛዚዳ ማላ ኦꬂዴስ።*

7

1 ሄሳፌ ጉዬ ጎዳይ ኖሄ፥ «ኔኒ ሃይሳ ሃ ዎዴ ዬሌታ ጊዶን ጺሎ ጊዲዳይሳ ታ ቤኢዳ ጊሻስ ኔኒ ኔሶ ኣሳ ኡባራ ማርካቤዛ ጊዶ ጌላ። 2-3 ኔኒ ጌሽ ጊዲዳ ሜሄኔ ዶኣ ኡባፌ ኢዛ ቆሞፌ ቆሞፌ ኣዴኔ ማጫ ላፑን ላፑን፥ ጌሽ ጊዶንታ ሜሄኔ ዶኣ ኡባፌ ኢዛ ቆሞፌ ቆሞፌ ኢሲ ኣዴኔ ኢሲ ማጫ ቃሴ ካፎታፔ ኢዛ ቆሞፌ ቆሞፌ ኣዴኔ ማጫ ላፑን ላፑን፥ ቢታ ኡባ ቦላን ዱማ ዱማ ዜሬꬃይ ፓጻ ዳና ማላ ኔናራ ኤካ ጌላ። 4 ኣይስ ጊኮ ላፑን ጋላሳፌ ጉዬ ታኒ ኦይዱ ታሙ ጋላሲኔ ኦይዱ ታሙ ቃማ ቢታ ቦላን ኢራ ቡኪሳና፤ ሂስታዳ ታኒ ሜꬊዳ ሜꬌታ ኡባ ቢታ ቦላፌ ꬋይሳና» ጊዴስ።

5 ኖሄይ ጎዳይ ኢዛ ኣዛዚዳይሳ ኡባ ኦꬂዴስ።

6 ꬋይሳ ሃꬂ ቢታ ቦላ ዪዛ ዎዴ ኖሄስ ላይꬃይ ኡሱፑን ጼታ። 7 ኖሄ፥ ኢዛ ኣቱማ ናይቲ፥ ኢዛ ማቼያኔ ኢዛ ናይታ ማቼቲ ꬋይሳ ሃꬃፌ ኣታናስ ማርካቤዛ ጊዶ ጌሊዳ። * 8 ጌሻ ሜሄፔኔ ዶኣፔ፥ ጌሽ ጊዶንታ ሜሄፔኔ ዶኣፔ፥ ካፎፔኔ ቢታራ ጎሼቲዛ ኡባፌ፥ 9 ጾሲ ኖሄ ኣዛዚዳ ማላካ ኣዴኔ ማጫ ናምኡ ናምኡ ጊዲዲ ኖሄኮ ማርካቤዛ ጊዶ ጌሊን፥ 10 ላፑን ጋላሳፌ ጉዬ ꬋይሳ ሃꬂ ቢታ ቦላ ዪዴስ።

11 ኖሄስ ኡሱፑን ጼቱ ላይꬅ ጊዲሺን ናምኣንꬆ ኣጊናን ታማኔ ላፑንꬃ ጋላሳን ሄ ጋላሳንካ ቢታ ጊዶን ዲዛ ጊታ ጪማ ፑልቶይ ዉሪ ꬉቂዴስ፤ ሳሎን ዲዛ ሃꬃ ማስኮቴቲካ ዶዬቲ ዎꬊዳ።* 12 ኢራይ ቢታ ቦላን ኦይዱ ታሙ ጋላሲኔ ኦይዱ ታሙ ኦማርስ ቡኪዴስ። 13 ሄ ጋላሳን ኖሄይኔ ኢዛ ኣቱማ ናይቲ፥ ሴሜይ፥ ካሜይኔ ያፌቴይ፥ ኖሄ ማቼያኔ ኢዛ ናይታ ሄꬓታ ማቼቲ ኢሲፌ ማርካቤዛ ጊዶ ጌሊዳ። 14 ኢስታኔ ዶኣ ኡባፌ ባ ቆሞን ቆሞን፥ ሜሄ ኡባፌካ ባ ቆሞን ቆሞን፥ ቢታራ ጎሼቲዛያታ ኡባፌ ባ ቆሞን ቆሞን፥ ካፎ ኡባፌ ባ ቆሞን ቆሞን ኢስታራ ኢሲፌ ጌሊዳ። 15 ሼምፖራ ፓጻ ዲዛይቲ ዉሪ ናምኡ ናምኡ ጊዲዲ ኖሄኮ ማርካቤዛን ጌሊዳ፤ 16 ጾሳይ ኖሄ ኣዛዚዳ ማላ ሜꬌታ ኡባፌ ኣዴኔ ማጫ ጊዲዲ ማርካቤዛ ጊዶ ጌሊን ኖሄይ ጊዶን ዲሺን ጎዳይ ማርካቤዛ ፔንጌ ጎርዲዴስ።

17 ꬋይሳ ሃꬂ ኦይዱ ታሙ ጋላስ ቢታ ቦላ ቡኪሼ ጋምኢዴስ፤ ሃꬂ ዳሪዲ፥ ማርካቤዛ ቢታፌ ፑዴ ዴንꬂዴስ። 18 ሃꬃይ ቢታ ቦላን ኬሂ ዳሪን ማርካቤዚ ሃꬃ ቦላን ቶኬቲዴስ። 19 ሳሎፔ ጋርሳራ ዲዛ ꬎቃ ዙማቲ ዉሪ ሚቴታና ጋካናስ ሃꬃይ ቢታ ቦላን ኬሂ ዎልቃፌ ዳሪዴስ። 20 ሃꬃይ ዙማታ ጼራፔ ኣꬊዲ 15 ዋꬋ ጋካናስ ꬎቁ ጊዴስ። 21 ሂስቲን ቢታ ቦላን ሼምፖራ ፓጻ ቃጺዛ ሜꬌቴꬃቲ ዉሪ፥ ካፎይ፥ ሜሄይ፥ ዶኣይ፥ ቢታ ቦላን ዎጺ ቃጺዛይኔ ኣሲ ዉሪ ሃይቂዴስ። 22 ቢታ ቦላን ዲዛ ሲꬌራ ሼምፒዛይ ዉሪካ ሃይቂዴስ። 23 ሃ ቢታን ፓጻ ዲዛይ ዉሪ ኣሲ፥ ሜሄይኔ ዶኣይ፥ ቢታራ ጎሼቲዛ ሜꬌቴꬂኔ ሳሎ ካፎቲ ዉሪካ ቢታፌ ፒቴቲ ꬋዪን ኖሄይኔ ኢዛራ ማርካቤ ጊዶን ዲዛይቲ ጻላ ኣቲዳ። 24 ሃꬃይካ 150 ጋላስ ጋካናስ ቢታ ቦላን ጋምኢዴስ።

8

ꬋይሳ ሃꬃ ዉርሴꬅ

1 ጊዶ ኣቲን ጾሲ ኖሄ፥ ኢዛራ ማርካቤዛ ጊዶን ዲዛ ዶኣኔ ሜሄ ኡባ ቆፒዲ ቢታ ቦላን ጫርኮ ጫርኪሲን ሃꬃይ ዎꬊ ዎꬊ ቢዴስ። 2 ቃሴ ቢታ ጊዶን ዲዛ ጪማ ፑልቶይኔ ሳሎን ዲዛ ሃꬃ ማስኮቴቲ ጎርዴቲዳ፤ ኢራይካ ሳሎን ቴቄቲዴስ። 3 ሂስቲን ሃꬃይ ዎꬊ ዎꬊ ቢዴስ፤ ሄ 150 ጋላሳፌ ጉዬ ሃꬃይ ዎꬊዴስ። 4 ሃꬃይ ዎꬊን ማርካቤዚ ላፑንꬃ ኣጊናን ታማኔ ላፑንꬃ ጋላሳን ኣራራቴ ጌቴቲዛ ዙማ ቦላ ሼምፒዴስ። 5 ሃꬃይ ታማንꬆ ኣጊና ጋካናስካ ዎꬊ ዎꬊ ቢዴስ፤ ታማንꬆ ኣጊናን ኮይሮ ጋላስ ዙማታስ ሁኤይ ቤቲዴስ።

6 ኦይዱ ታሙ ጋላሳፌ ጉዬ ኖሄይ ባ ኬጺዳ ማርካቤዛ ማስኮቴዛ ዶይዲ፥ 7 ኢሲ ቁሮ ካሬ ኬሲ ዬዲን ቁሮዚ ሃꬂ ቢታ ቦላፌ ሜላና ጋካናስ ያኔ ሃ ፒራꬊሼ ጋምኢዴስ። 8 ቃሴ ኖሄይ ሃꬂ ቢታ ቦላፌ ዎꬊ ዉሪዳኮ ቤያናስ ኢሲ ሃራጴ ካሬ ዬዲዴስ። 9 ጊዶ ኣቲን ሄ ሃራጴያ ሃꬂ ቢታ ኡባ ቦላን ሃኢካ ዲዛ ጊሻስ ሼምፒዛሶ ዴማቤኩ፤ ሄሳ ጊሻስ ሲማዳ ማርካቤዛ ጊዶን ዲዛ ኖሄኮ ዪን ኢዚ ባ ኩሼ ዬዲዲ ባኮ ማርካቤዛ ጊዶ ኤኪዴስ።

10 ቃሴካ ሃራ ላፑን ጋላስ ጋምኢዲ ሃኢካ ሃራጴዮ ማርካቤዛ ጊዶፌ ኬሲ ዬዲዴስ። 11 ሄ ሃራጴያ ጋዴይ ቃሚሺን ኢዛኮ ሲማ ያሼ ዎጋራ ጼራፔ ጪሊላ ሃይꬅ ዱꬃዳ ዶናን ሳጻ ኤካ ዪዳ ጊሻስ ሃꬂ ቢታ ቦላፌ ዎꬊዳይሳ ኖሄይ ኤሪዴስ። 12 ቃሴ ኖሄይ ሃራ ላፑን ጋላስ ጋምኢዲ ሄ ሃራጴዮ ዛሪ ዬዲዴስ፤ ጊዶ ኣቲን ሄ ሃራጴያ ኢዛኮ ሲማ ያቤኩ።

13 ኖሄይ 601 ላይꬅ ዴኢን ኮይሮ ኣጊናን ኮይሮ ጋላስ ሃꬂ ቢታ ቦላፌ ጾስኪዴስ፤ ኖሄይ ማርካቤዛ ካራ ቃሪ ጼሊዲ ጋዴይ ጾስኪዳይሳ ቤኢዴስ። 14 ናምኣንꬆ ኣጊናን ናምኡ ታማኔ ላፑንꬃ ጋላሳን ቢታይ ሙሌራ ሜሊዴስ።

15 ሄ ዎዴ ጾሲ ኖሄ ሂዝጊ ኣዛዚዴስ፥ 16 «ኔኒ ኔ ማቾ፥ ኔ ናይታኔ ኔ ናይታ ማቼታ ኤካዳ ማርካቤዛፔ ኬዛ። 17 ኢስቲ ዬሌቲ ዳሪዲ ጮራታና ማላ ሼምፖራ ዲዛ ሜꬌቴꬃ ኡባፌ ኔናራ ዲዛይታ፥ ካፎታ፥ ሜሄታ፥ ዶኣታኔ ቢታራ ጎሼቲዛይታ ኡባ ኔናራ ኬሳ» ጊዴስ። 18 ኖሄይ ባ ናይታራ፥ ባ ማቼይራኔ ባ ናይታ ማቼታራ ማርካቤዛ ጊዶፌ ኬዚዴስ። 19 ሜሄይ፥ ዶኣይ፥ ቢታራ ጎሼቲዛ ሜꬌቴꬂ፥ ካፎይኔ ቢታ ቦላን ዎጺ ቃጺዛ ሚሺ ዉሪ ባ ቆሞን ቆሞን ማርካቤዛ ጊዶፌ ኬዚዴስ።

20 ሄሳፌ ጉዬ ኖሄይ ጎዳስ ያርሺዛሶ ኬሊዲ ጌሻ ሜሄ ኡባፌኔ ጌሻ ካፎ ኡባፌ ኤኪዲ ያርሺዛሶን ጹጊዲ ያርሺዴስ። 21 ሂስቲን ጎዳይ ያርሾዛ ፔኖ ሳዊዛይሳ ሲንጊዲ ባ ዎዚናን፥ «ዬላጋቴꬃፌ ዶሚን ኣሲ ዎዚናን ቆፒዛይሲ ዉሪ ኢታ ጊዲኮካ ታኒ ኣሳ ጊሻስ ጋዳ ናምኣንꬆ ሙሌካ ሃ ቢታ ቃንጊኬ። ቃሴ ታኒ ሃኢ ኦꬂዳ ማላ ፓጻ ዲዛ ሜꬌቴꬅ ኡባ ናምኣንꬆ ሙሌካ ꬋይሲኬ። 22 ሃ ቢታይ ዲዛ ዎዴ ኡባን ዜሬꬃ ዎዴይኔ ማጻ ዎዴይ ሞጬይኔ ሆምቤይ፥ ቦኔይኔ ባልጎይ፥ ጋላሲኔ ቃማይ ኡባ ዎዴካ ፓጬና» ጊዴስ።

9

ጾሲ ኖሄራ ጌሊዳ ጫቆ ቃላ

1 ጾሲ ኖሄኔ ኢዛ ናይታ፥ «ዬሌቲቴ፤ ጮራቲቴ፤ ቢታ ኡባ ኩሚቴ። * 2 ቢታ ዶኣቲ፥ ካፎቲ፥ ቢታን ዎጺ ቃጺዛ ሚሻቲኔ ኣባ ጊዶን ዲዛ ሞሌቲ ዉሪ ኢንቴስ ያዬቶኔ ዳጋሜቶ፤ ኢስቲ ኢንቴ ሼኔን ዴቶ። 3 ታ ኢንቴስ ቢታፌ ሞኪዛ ዱማ ዱማ ካꬃታ ኢሚዳ ማላካ ሼምፖራ ፓጻ ዲዛ ሜꬌቴꬃቲ ዉሪ ኢንቴስ ቁማ ጊዳና። 4 ሼምፖይ ሱꬃ ጊዶን ዲዛ ጊሻስ ሱꬂ ኢዛፔ ጉኮንታ ኣሾ ሞፒቴ። * 5 ታኒ ኢንቴ ሼምፖይ ኢዛን ዲዛ ኢንቴ ሱꬅ ሜሄፔኔ ዶኣ ኡባፌ ቱሙ ታ ኦይቻና፤ ቃሴ ኣሳ ኡባፌካ ኢዛ ማላ ኣሳ ሱꬅ ኦይቻና። 6 ጾሲ ኣስ ባና ሚሳቲሲዲ ሜꬊዳ ጊሻስ ኣሳ ሱꬅ ጉሲዛ ኦናካ ጊዲኮ ኢዛ ሱꬂካ ኣሳ ኩሼን ጉካና። * 7 ኢንቴ ዬሌቲቴ፤ ጮራቲቴኔ ቢታ ቦላ ኬሂ ዳሪቴ» ጊ ኣንጂዴስ። *

8 ሄሳፌ ጉዬ ጾሲ ኖሄኔ ኢዛራ ዲዛ ኢዛ ናይታ ሂዝጊዴስ፤ 9-10 «ሂስቲን ሃኢ ታኒ ታ ጫቆ ኢንቴናራ፥ ኢንቴፌ ጉዬ ኢንቴ ዜሬꬃራኔ ኔናራ ሼምፖራ ዲዛ ሜꬌቴꬃታራ ጫቄታዲስ፤ ኤ! ታኒ ታ ጫቆ ካፎራ፥ ሜሄራ፥ ቢታ ዶኣ ኡባራኔ ማርካቤፔ ኢንቴናራ ኬዚዳ ፓጻ ዲዛ ሜꬌቴꬅ ኡባራ ጫቄታዲስ። 11 ታኒ ኢንቴናራ ጫቄታዲስ፤ ሃይሳፌ ሲንꬃን ፓጻ ዲዛይ ዉሪ ꬋይሲዛ ሃꬃን ሙሌካ ꬋዬና፤ ሃ ቢታ ꬋይሲዛ ሃꬂ ሃይሳፌ ጉዬ ሙሌካ ዴና» ጊዴስ።

12 ቃሴካ ጾሲ፥ «ታኒ ታፔኔ ኢንቴፌ፥ ኢንቴናራ ዲዛ ፓጻ ሜꬌቴꬃታስ ኡባፌ ጊዶን ያና ዬሌታ ኡባራ ጫቄቲዛ ጫቆዛስ ማላታይ ሃይሳ፤ 13 ታኒ ታ ዙላ ሳሎ ቦላ ኤሳና፤ ኢዚ ታፔኔ ሃ ቢታ ቦላ ዲዛ ሜꬌቴꬃፌ ጊዶን ዲዛ ጫቆዛስ ማላታ ጊዳና። 14 ታኒ ቢታፌ ቦላን ሻራ ኤሂዳ ዎዴኔ ሻራ ቦላን ዙላይ ቤቲዳ ዎዴ፥ 15 ‹ፓጻ ዲዛ ሜꬌቴꬅ ኡባ ꬋይሳናስ ሃይሳፌ ሲንꬃን ሙሌካ ꬋይሳ ሃꬂ ዬና› ጋዳ ታፔኔ ኢንቴፌ ፓጻ ዲዛ ዱማ ዱማ ቆሞ ሜꬌቴꬃታ ኡባፌ ጊዶን ጫቂዳ ታ ቃላ ታ ቆፓና። 16 ዙላይ ሻራ ቦላ ቤቲዳ ዎዴ ኣይዴካ ታኒ ኢዛ ቤያዳ ታፔ ጾሳፌኔ ሃ ቢታ ቦላን ፓጻ ዲዛ ዱማ ዱማ ቆሞ ሜꬌቴꬃ ኡባፌ ጊዶን ጫቆ ጌሊዳ ሜርና ጫቆ ቃላ ታ ሃሳኣና» ጊዴስ።

17 ጾሲ ኖሄ፥ «ታኒ ታፔኔ ሃ ቢታ ቦላን ፓጻ ዲዛ ኡባፌ ጊዶን ጫቂዳ ጫቆዛስ ማላታይ ሃይሳ» ጊዴስ።

ኖሄኔ ኢዛ ናይታ

18 ማርካቤዛፔ ኬዚዳ ኖሄ ናይቲ ሴሜ፥ ካሜኔ ያፌቴ፤ ካሜይ ካናኔ ኣዋ። 19 ሃይቲ ሄꬓይካ ኖሄ ናይታ፤ ቢታ ኡባን ዲዛ ኣሳይ ኢስታፌ ዬሌቲዴስ።

20 ኖሄይ ጎሻንቻ፤ ኢዚ ዎይኔ ሚꬅ ቶኬꬅ ኦይኪዴስ። 21 ኢሲ ጋላስ ኢዚ ዎይኔፔ ኦሴቲዳ ጫጄ ኡዪ ማꬆቲዲ ባ ዱንካኔዛ ጊዶን ፓጻ ካሎ ኢቺዴስ። 22 ካናኔ ኣዋ ካሜይ ባ ኣዋ ካሎቴꬅ ቤኢዲ ካሬ ኬዚዲ ባ ኢሻታ ናምኣታስ ዮቲዴስ። 23 ጊዶ ኣቲን ሴሜይኔ ያፌቴይ ማይኦ ኤኪዲ ናምኣይካ ባ ሃሼ ሃሼ ቦላ ጋꬂ ኦይኪዲ ጉንዲጉꬅ ሄሜቲ ጌሊዲ ባ ኣዋ ካሎቴꬅ ካሚዳ፤ ኢስቲ ባ ኣዋ ካሎቴꬅ ቤኦንታ ማላ ባ ኣይፌሶ ጉዬ ዛሪዳ።

24 ኖሄይ ማꬆይ ኣꬊን ቤጊዲ ኡባፌ ካሎ ናዚ ባ ቦላ ኦꬂዳይሳ ኤሪዲ፥

25 «ካናኔይ ቃንጌቲዳዝ ጊዶ!

ኢዚ ባ ኢሻታ ኣይሌታስ

ኣይሌ ጊዶ!» ጊዴስ።

26 ቃሴካ ኖሄይ፥

«ጎዳይ፥ ሴሜ ጾሲ ጋላቴቶ!

ካናኔይ ሴሜ ኣይሌ ጊዶ!

27 ጾሲ ያፌቴ ቢታ ኣሶ!

ያፌቴ* ዜሬꬃቲ

ሴሜ ዜሬꬃታራ ዴቶ!

ካናኔይ ያፌቴ

ኣይሌ ጊዶ!» ጊዴስ።

28 ꬋይሳ ሃꬃፌ ጉዬ ኖሄይ 350 ላይꬅ ዴኢዴስ። 29 ኖሄይ ሙሌራ 950 ላይꬅ ዴዪዲ ሃይቂዴስ።

10

ኖሄ ናይታ ዜሬꬃታ

1 ኖሄ ናይታ፥ ሴሜ፥ ካሜኔ ያፌቴ ዬሌታይ ሃይሳፌ ካሊ ጻፌቲዳይሳ፤ ꬋይሳ ሃꬃፌ ጉዬ ኢስታስ ኣቱማ ናይቲ ዬሌቲዳ።

2 ያፌቴ ኣቱማ ናይቲ ጎሜሬ፥ ማጎጌ፥ ማዳዬ፥ ያዋኔ፥ ቱባሌ፥ ሜሼኬኔ ቲራሴ 3 ጎሜሬ ኣቱማ ናይቲ ኣሽኬናዜ፥ ኢራፋቴኔ ቶጋርማ። 4 ያዋኔ ኣቱማ ናይቲ ኤሊሼ፥ ታርሴሴ፥ ኪቲሜኔ ኤሮዴ። * 5 ሃይታንታፌ ኣባ ዶናን ዲዛ ኣሳይ ዉሪ ባ ቢታን ቢታን፥ ባ ቃላን ቃላን፥ ባ ቆሞን ቆሞኒኔ ባ ካዎቴꬃን ካዎቴꬃን ሻኬቲዴስ።

6 ካሜ ኣቱማ ናይቲ ኩሼ፥ ጊብጼ፥ ፑጼኔ ካናኔ። †

7 ኩሼ ኣቱማ ናይቲ ሴባ፥ ሃዊላ፥ ሳቢቴ፥ ኤራኢሜኔ ሳቢቴካ።

ኤራኢሜ ኣቱማ ናይቲ ሳባኔ ዳዳኔ።

8 ኩሼይ ናሙሩዴ ዬሊዴስ፤ ናሙሩዴይ ቢታ ቦላን ኮይሮ ዎልቃማ ኦላንቻ ጊዲዴስ፤ 9 ጎዳ ሲንꬃንካ ኢዚ ዎልቃማ ሻንካንቻ ጊዲዴስ፤ ሄሳ ጊሻስ፥ «ናሙሩዴ ማላ ጎዳ ሲንꬃን ዎልቃማ ሻንካንቻ ጊዳ» ጌቴቴስ። 10 ኢዛ ካዎቴꬃን ኮይሮ ካታማቲ ሳናኦሬ ቢታን ዲዛ ባቢሎኔ፥ ኤሬኬ፥ ኣካዴኔ ካላናሄ። 11-12 ኢዚ ሄ ቢታፌ ኣሶሬ ቢዲ ናናዌ፥ ኤራሆቦቴኔ ካላሄ ካታማታ ኦꬂዴስ፤ ቃሴ ናናዌፔኔ ካላሄፔ ጊዶን ዲዛ ኤሬሴኔ ጌቴቲዛ ጊታ ካታማካ ኦꬂዴስ።

13-14 ጊብጼይ ሉዲሜታ፥ ኣናሜታ፥ ላሃቤታ፥ ናፍቱሄታ፥ ጳጺሮሴታ፥ ካሲሉሄታኔ ፊሊስጼሜታ ዬሊዳ ካፍቶሬታ ኣዋ። 15-16 ካናኔይ ባ ባይራ ናዛ ሲዶና፥ ኬጼታ፥ ያቡሴታ፥ ኣሞሬታ፥ ጌርጌሴታ ኣዋ፤ 17 ቃሴካ ሂዌታ፥ ኣርቄታ፥ ሲኔታ፥ 18 ኣርዋዴታ፥ ጻማሬታኔ ሃማቴታ ኣዋ። ሄሳፌ ጉዬ ካናኔ ዜሬꬃቲ ቢታ ቦላ ላሌቲዳ።

19 ካናኔ ቢታ ዛዋይ ሲዶናፔ ዶሚዲ ጌራሬኔ ጋዛራ ካንꬂዲ፥ ሶዶሜኔ ጋሞራ፥ ኣዳማኔ ጻቦይሜ ካንꬂ ቢዲ ላሻኤሬ ጋኬስ። 20 ካሜ ኣቱማ ናይቲ ባ ቆሞን ቆሞን፥ ባ ቃላን ቃላን፥ ባ ቢታን ቢታኒኔ ባ ካዎቴꬃን ካዎቴꬃን ጻፌቲዳይቲ ሃይታንታ።

21 ሴሜስ ናይቲ ዬሌቲዳ፤ ኢዚ ያፌቴስ ባይራ ኢሻኔ ኤቦሬ ናይታ ኡባስ ማይዛ። 22 ሴሜ ኣቱማ ናይቲ ኤላሜ፥ ኣሶሬ፥ ኣርፋኪሲዴ፥ ሉዴኔ ኣራሜ።

23 ኣራሜ ኣቱማ ናይቲ ኡጼ፥ ሁሌ፥ ጌቴሬኔ ሜሼ።

24 ኣርፋኪሲዴይ ሼላሄ ዬሊዴስ። ሼላሄይ ኤቦሬ ዬሊዴስ።

25 ኤቦሬስ ናምኡ ኣቱማ ናይቲ ዬሌቲዳ፤ ቢታን ዲዛ ኣሳይ ኢዛ ዎዴን ሻኬቲዳ ጊሻስ ኢሳ ሱንꬂ ፔሌጌ ‡ ጌቴቲዴስ፤ ኢዛ ኢሻዛ ሱንꬂ ዮቂጻኔ ጌቴቴስ።

26 ዮቂጻኔይ ናይታ ዬሊዴስ፤ ኢስቲካ ኣልሞዳዴ፥ ሼሌፌ፥ ሃጻርማዌቴ፥ ዬራሄ፥ 27 ሃዶራሜ፥ ኡዛሌ፥ ዲቂሌ፥ 28 ኦባሌ፥ ኣቢማኤሌ፥ ሳባ፥ 29 ኦፊሬ፥ ሃዊላኔ ዮባቤ፤ ሃይታንቲ ዉሪካ ዮቂጻኔ ኣቱማ ናይታ።

30 ኢስቲ ዴኢዳ ቢታይ ኣርሼይ ሞኪዛ ባጋራ ዲዛ ዙማ ሜሼፔ ቢዲ ሳፋሬ ጋኬስ። 31 ሴሜ ኣቱማ ናይቲ ባ ቆሞን ቆሞን፥ ባ ቃላን ቃላን፥ ባ ቢታን ቢታኒኔ ባ ካዎቴꬃን ካዎቴꬃን ጻፌቲዳይቲ ሃይታንታ።

32 ሃይታንቲ ባ ቆሞን ቆሞኒኔ ባ ካዎቴꬃን ካዎቴꬃን ጻፌቲዳ ኖሄ ኣቱማ ናይታ ዜሬꬃታ፤ ꬋይሳ ሃꬃፌ ሲሚን ካዎቴꬃቲ ሃይታንታፌ ቢታ ኡባ ቦላ ላሌቲዳ።

11

ባቢሎኔ ጊምቤ

1 ቢታ ቦላን ዲዛ ኣሲ ዉሪ ኮይሮ ኢሲ ዶናኔ ኢሲ ቃላ ሃሳዬስ። 2 ኣሳይ ኣርሼይ ሞኪዛ ባጋ ሲሚዲ ቢሼ ሳናኦሬ ጌቴቲዛ ቢታን ኢሲ ዴምባሶ ዴሚዲ ሄን ኡቲዴስ።

3 ኢስቲ ኢሶይ ኢሳ፥ «ሃ ዪቴ፤ ጹቤ ሜꬊዲ ኣኔ ታማን ጹጎስ» ጊዲ ኢስታ ሹቻ ጊሻስ ጹቤ፥ ኡርቃ ጊሻስ ሺዳ 4 ኤኪዲ፥ «ሃ ዪቴ! ኑ ሱንꬅ ጼይጊሳናሲኔ ቃሴ ኑኒ ሃ ቢታ ኡባ ቦላን ላሌቶንታ ማላ ኢሲ ጊታ ካታማኔ ጼራይ ፑዴ ሳሎ ጋኪዛ ኢሲ ጊምቤ ኣኔ ኬጾስ» ጊዳ።

5 ጊዶ ኣቲን ጎዳይ ኣሳይ ኬጺዳ ጊታ ካታማዛኔ ጊምቤዛ ቤያናስ ዱጌ ዎꬊዲ፥ 6 «ሄኮ ኢስቲ ኢሲ ኣሳ! ቃሴ ኢስቲ ዉሪካ ኢሲ ቃላን ሃሳዬቴስ፤ ኢስቲ ሃኢ ሃይሳ ኦሶ ኦይኪዳፔ ጉዬ፥ ኢስቲ ባስ ኦꬃናስ ቆፒዳይሳ ኢስታ ዲጋናይ ዴና። 7 ሃ ዪቴ! ኣኔ ኑ ዱጌ ዎꬊዲ ኢስቲ ኢሶይ ኢሳ ቃላ ኤሮንታ ማላ ኢስታ ቃላ ዋላኮስ» ጊዴስ። 8 ሄሳ ጊሻስ ጎዳይ ኢስታ ሄሳፌ ቢታ ኡባ ቦላን ላሊን ኢስቲ ሄ ጊታ ካታማ ኦꬂዛይሳ ኣጋጊዳ። 9 ጎዳይ ቢታ ኣሳ ቃላ ሄን ዋላኪዳ ጊሻስ ሄ ካታማያ ባቢሌ * ጌቴታዱስ። ጎዳይ ኢስታ ሄሳፌ ቢታ ኡባ ቦላን ላሊዴስ።

ሴሜ ዜሬꬅ

(1ታሪ 1፡24-27)

10 ሴሜ ዜሬꬂ ሃይሳፌ ካሊዲ ጻፌቲዳይሳ፤ ꬋይሳ ሃꬂ ሲሚን ናምኡ ላይꬃፌ ጉዬ ሴሜስ ላይꬃይ 100 ጊዲን ሴሜይ ኣርፋኪሲዴ ዬሊዴስ። 11 ሴሜይ ኣርፋኪሲዴ ዬሊዳፔ ጉዬ 500 ላይꬅ ዴኢዴስ፤ ሃራ ኣቱማ ናይታካ ማጫ ናይታካ ዬሊዴስ።

12 ኣርፋኪሲዴይ 35† ላይꬅ ዴኢዲ ሼላሄ ዬሊዴስ፤ 13 ኣርፋኪሲዴይ ሼላሄ ዬሊዳፔ ጉዬ 403 ላይꬅ ዴኢዴስ፤ ሃራ ኣቱማ ናይታኔ ማጫ ናይታካ ዬሊዴስ።

14 ሼላሄይ 30‡ ላይꬅ ዴኢዲ ኤቦሬ ዬሊዴስ፤ 15 ሼላሄይ ኤቦሬ ዬሊዳፔ ጉዬ 403 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ።

16 ኤቦሬ ሄꬑ ታማኔ ኦይዱ § ላይꬅ ዴኢዲ ፔሌጌ ዬሊዴስ፤ 17 ኤቦሬይ ፔሌጌ ዬሊዳፔ ጉዬ 430 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ።

18 ፔሌጌይ 30 ላይꬅ ዴኢዲ ኤራኤ ዬሊዴስ፤ 19 ፔሌጌይ ኤራኤ ዬሊዳፔ ጉዬ 209 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ።

20 ኤራኤይ 32 ላይꬅ ዴኢዲ ሳሩጌ ዬሊዴስ፤ 21 ኤራኤይ ሳሩጌ ዬሊዳፔ ጉዬ 207 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ።

22 ሳሩጌይ 30 ላይꬅ ዴኢዲ ናኮሬ ዬሊዴስ፤ 23 ሳሩጌይ ናኮሬ ዬሊዳፔ ጉዬ 200 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ።

24 ናኮሬይ 29* ላይꬅ ዴኢዲ ታራ ዬሊዴስ። 25 ናኮሬይ ታራ ዬሊዳፔ ጉዬ 119 ላይꬅ ዴኢዴስ፤ ሃራ ኣቱማ ናይታኔ ማጫ ናይታ ዬሊዴስ።

26 ታራይ 70 ላይꬅ ዴኢዲ ኣብራሜ፥ ናኮሬኔ ሃራኔ ዬሊዴስ።

ታራ ዜሬꬅ

27 ታራ ዬሌታይ ሃይሳፌ ካሊዲ ጻፌቲዳይሳ፤ ታራይ ኣብራሜ፥ ናኮሬኔ ሃራኔ ዬሊን ሃራኔይ ሎጼ ዬሊዴስ። 28 ሃራኔይ ባ ኣዋይ ታራይ ፓጻ ዲሺን ባ ዬሌቲዳ ካላዳዌታ ቢታን ኡሬ ጌቴቲዛ ጊታ ካታማን ሃይቂዴስ። 29 ኣብራሜይኔ ናኮሬይ ናምኣይካ ማቺዳ፤ ኣብራሜ ማቼይ ሱንꬂ ሶራ፤ ቃሴ ናኮሬ ማቼይ ሱንꬂ ሚልካ፤ ሚልካይ ሃራኔ ና፤ ሃራኔይ ሚልኪሲኔ ዪስካኒሲ ኣዋ። 30 ሶራይ ማይኔ፤ ኢዚስ ናይ ባዋ።

31 ታራይ ባ ና ኣብራሜ፥ ባ ናዛ ሃራኔ ና ሎጼኔ ባ ና ኣብራሜ ማቾ ሶራ ኤኪዲ ኬዚን ኢስቲ ኢሲፌ ካናኔ ቢታ ባናስ ኡሬ ጌቴቲዛ ካላዳዌታ ካታማፔ ዴንዲዳ፤ ጊዶ ኣቲን ኢስቲ ካራኔ ጌቴቲዛ ካታማ ጋካናስ ቢዲ ሄን ዴኢዳ። 32 ታራይ 205 ላይꬅ ዴኢዲ ካራኔን ሃይቂዴስ።

12

ኣብራሜ ጼይጌቴꬅ

1 ጎዳይ ኣብራሜ፥ «ኔ ዴሬፔ፥ ኔ ዳቦታፔኔ ኔ ኣዋ ኬꬃ ኣሳፔ ሻኬታዳ ታኒ ኔና ቤሲዛ ቢታ ባ። *

2 «ታኒ ኔና

ጊታ ካዎቴꬅ ኦꬃና፤

ቃሴካ ኣንጃና፤

ኔ ሱንꬃ ጊታሳና፤

ኔካ ሃራታስ ኣንጆ ጊዳና።

3 ኔና ኣንጂዛይታ ታ ኣንጃና፤

ኔና ቃንጊዛይታካ

ታ ቃንጋና፤

ቢታ ቦላ ዲዛ ኣሲ ዉሪ

ኔ ባጋራ ኣንጄታና» ጊዴስ። *

4 ኣብራሜይ ጎዳይ ኢዛስ ዮቲዳ ማላ ዴንዲ ቢዴስ፤ ሎጼይካ ኢዛራ ቢዴስ፤ ኣብራሜይ ካራኔ ዴሬፔ ቢሺን ኢዛስ ላይꬃይ ላፑን ታማኔ ኢቻሻ። 5 ኣብራሜይ ባ ማቺዮ ሶራ፥ ባ ኢሻ ና ሎጼ፥ ካራኔን ኢስቲ ዴሚዳ ኣይሌታኔ ሄን ሺሺዳ ባንታ ኣቆታ ኡባ ኤኪዲ ካናኔ ቢታ ቢዴስ።

6 ኣብራሜይ ሄ ቢታን ሴኬሜን ሞሬ ጌቴቲዛሶን ዲዛ ጊታ ሚꬃኮ ጋካናስ ቢዴስ፤ ሄ ዎዴ ካናኔ ኣሳቲ ሄ ቢታን ዴቴስ። 7 ጎዳይ ኣብራሜስ ቆንጪዲ፥ «ሃ ቢታ ታኒ ኔ ዜሬꬃስ ኢማና» ጊዴስ፤ ኢዚ ባስ ቆንጪዳ ጎዳስ ሄ ሶሆን ያርሾ ያርሺዛሶ ኬጺዲ ጎይኒዴስ። * 8 ሄሳፌ ዴንዲዲ ቤቴሌፔ ኣርሼይ ሞኪዛ ባጋራ ዲዛ ዙማቲዛሶ ቢዲ ሄን ቤቴሌ ኣርሼይ ዉሊዛ ባጋን ኣጊዲ ቃሴ ኣዬ ጌቴቲዛ ካታማ ኣርሼይ ሞኪዛ ባጋ ኣጊዲ ጊዶን ባ ዱንካኔ ቶሊዴስ፤ ሄንካ ጎዳስ ያርሾ ያርሺዛሶ ኬጺዲ ጎዳ ሱንꬃ ጼይጊዴስ። 9 ሄሳፌ ጉዬ ኣብራሜይ ሄፔ ዴንዲ ቢዲ ኔጌቤ * ጌቴቲዛ ባዞ ጋኪዴስ።

ጊብጼ ኣብራሜ ቡስ

10 ሄ ዎዴ ካናኔ ቢታን ኮሻይ ዴንዲን ኮሻዚ ኬሂ ኢታ ጊዲዳ ጊሻስ ኣብራሜይ ኮሻ ዎዴ ኣꬃናስ ዱጌ ጊብጼ ዎꬊዴስ። 11 ጊብጼ ጌላና ሃኒሺን ኣብራሜይ ባ ማቺዮ ሶራ፥ «ሲያ! ኔ ዳሮ ማላ ሎኦ ማጫስ ጊዲዳይሳ ታ ኤራይስ። 12 ጊብጼ ኣሳይ ኔና ቤኢዛ ዎዴ ኢስታስ፥ ‹ሃና ኢዛ ማቾ› ጊዲ ኔና ኣጊዲ ታና ዎꬋና። 13 ሄሳ ጊሻስ ኢስቲ ታስ ኔ ጋሶን ኪያና ማላኔ ቃሴ ኔ ጋሶን ታ ሃይቆንታ ኣታና ማላ ኔኒ፥ ‹ታ ኢዛስ ሚቾ› ጋ» ጊዴስ። *

14 ኣብራሜይ ጊብጼ ቢታ ጌሊዳ ዎዴ ጊብጼ ኣሳቲ ሄ ማጫሳያ ዳሮ ማላ ሎኦ ማጫስ ጊዲዳይሳ ቤኢዳ። 15 ቃሴ ጊብጼ ካዎስ ኦꬂዛ ሃላቃቲካ ኢዞ ቤኢዲ ካዎ ሲንꬃን ኢዞ ናሺዳ፤ ሂስቲዲ ኢዞ ካዎሶ ኤፊዳ። 16 ሂስቲን ኢዚ ጌዶን ካዎይ ኣብራሜ ሎኦ ኣይፌን ጼሊዲ ኣብራሜስ ዶርሳታኔ ቦራታ፥ ኣዴ ሃሬታኔ ማጫ ሃሬታ፥ ኣዴ ኣይሌታኔ ማጫ ኣይሌታ፥ ጋሜላታካ ኢሚዴስ።

17 ጊዶ ኣቲን ጎዳይ ኣብራሜ ማቼዮ ሶራ ጌዶን ጊብጼ ካዎ ቦላኔ ኢዛሶ ኣሳ ቦላ ቦሻ ዬዲዴስ። 18 ሂስቲን ካዎዚ ኣብራሜ ጼይጊዲ፥ «ኔኒ ሃይሳ ኣይስ ታ ቦላ ኦꬃዲ? ኢዛ ኔ ማቾ ጊዲዳይሳ ኣይስ ታስ ዮታቤኪ? 19 ታ ኢዞ ማቾ ኤካና ማላ፥ ‹ኢዛ ታ ሚቾ› ጋዳ ኣዛስ ዎርዶታዲ? ሄኮ ሃኖ ኔ ማቼዮ ኤካዳ ባ!» ጊዴስ። 20 ካዎዚካ ባ ኣይሌታ ኣብራሜ ኢዛ ማቼይራኔ ኢዛስ ዲዛዝ ኡባ ኬሲዲ ዬዳና ማላ ኣዛዚን ኣይሌቲ ኢስታ ዴሬፔ ኬሲ ዬዲዳ።

13

ኣብራሜኔ ሎጼ ሻኬቴꬅ

1 ሄሳ ጊሻስ ኣብራሜይ ባ ማቼይራኔ ባስ ዲዛዝ ኡባራ ጊብጼፔ ኔጌቤ ባዞ ቢዴስ፤ ሎጼይካ ኢዛራ ቢዴስ። 2 ኣብራሜይ ሄ ዎዴ ሜሄን፥ ቢራኒኔ ዎርቃን ዳሮ ዱሬቲዴስ።

3 ኢዚ ኔጌቤፔ ዴንዲዲ ቤቴሌ ጋካናስ ቢዴስ፤ ቤቴሌፔኔ ኣዬፔ ጊዶን ዲዛ ዴሬ ቢዴስ፤ ሄሶይካ ኢዚ ኮይሮ ባ ዱንካኔ ቶሊዲ፥ 4 ያርሾ ሺሻናስ ኬጺዳሶ፤ ሄንካ ኣብራሜይ ጎዳ ሱንꬅ ጼይጊዴስ።

5 ኣብራሜራ ዩዪዛ ሎጼስካ ዳሮ ሚዚ፥ ዶርሲ፥ ዴይሺኔ ዱንካኔይ ዴስ። 6 ጊዶ ኣቲን ኢስታስ ዳሮ ሜሄይ ዲዛ ጊሻሲኔ ኢስቲ ኢሲፌ ዳናስ ኢስታስ ቢታይ ጹሚዳ ጊሻስ ኢሲፌ ዳናስ ዳንዳይቤቴና። 7 ሄሳ ጌዶን ኣብራሜ ዉዴ ሄሚዛይታ ጊዶኒኔ ሎጼ ዉዴ ሄሚዛይታ ጊዶን ኦሺ ሜꬌቲዴስ፤ ሄ ዎዴ ካናኔቲኔ ፓሪዜቲ ሄ ቢታን ዴቴስ።

8 ሂስቲን ኣብራሜይ ሎጼስ፥ «ኑኒ ኢሻንታ ጊዲዳ ጊሻስ፥ ኑ ጊዶን፥ ታ ሜሄ ሄሚዛይታ ጊዶኒኔ ኔ ሜሄ ሄሚዛይታ ጊዶን ኦሽ ሜꬎፋ። 9 ቢታይ ዉሪ ኔ ሲንꬃን ዴኔ? ኣኔ ኑኒ ሻኬቶስ፤ ኔኒ ሃዲርሳ ባጋ ቢኮ፥ ታኒ ኡሻቻ ባጋ ባና፤ ኔኒ ኡሻቻ ባጋ ቢኮ ታኒ ሃዲርሳ ባጋ ባና» ጊዴስ።

10 ሎጼይ ዩዪ ኣꬊ ጼሊዲ ዮርዳኖሴ ሾባይ ቢዲ ዞኣሬ ጋካናስ ጎዳ ጋናቴ ዎይኮ ጊብጼ ቢታ ማላ ዳሮ ሃꬂ ዲዛይሳ ቤኢዴስ። (ሄሲካ ጎዳይ ሶዶሜኔ ጋሞራ ጌቴቲዛ ካታማታ ꬋይሳናፔ ካሴ።)* 11 ሄሳ ጊሻስ ሎጼይ ባስ ዮርዳኖሴ ሾባ ኡባ ዶሪዲ ኣርሼይ ሞኪዛ ባጋራ ቢዳ ጊሻስ ኢስቲ ባ ጋርሳን ሻኬቲዳ። 12 ኣብራሜይ ካናኔ ቢታን ዴኢዴስ፤ ሎጼይ ጊዲኮ ሾባን ዲዛ ጊታ ካታማታ ጊዶን ኡቲዲ ሶዶሜ ካታማ ማታን ባ ዱንካኔዛ ቶሊዴስ። 13 ሄ ዎዴ ሶዶሜ ኣሳይ ኢታኔ ጎዳ ሲንꬃን ፓላ ናጋራ ኦꬂዛይታ።

14 ሎጼይ ኣብራሜፔ ሻኬቲዳፔ ጉዬ ጎዳይ ኣብራሜ፥ «ꬎቁ ጋዳ ኔኒ ዲዛሶፔ ኣርሼይ ሞኪዛ ባጋኔ ጌሊዛ ባጋ ቃሴ ዱጌሃ ባጋኔ ፑዴሃ ባጋ ጼላ። 15 ሃይሳ ኔኒ ጼሊዛ ቢታ ኡባ ታ ኔሲኔ ኔ ዜሬꬃስ ሜርናስ ኢማና። * 16 ታኒ ኔ ዜሬꬅ ቢታ ኣጬ ማላ ዳርሳና፤ ኦኒካ ቢታ ኣጬ ታይባና ዳንዳይኮ ኔ ዜሬꬂካ ታይቤታና። 17 ዴንዳዳ ቢታ ቦላ ፑዴኔ ዱጌ፥ ያኔ ሃ ዩያ ጼላ፤ ጋሶይካ ታኒ ሃይሳ ቢታ ኔስ ኢማና» ጊዴስ።

18 ሂስቲን ኣብራሜይ ባ ዱንካኔዛ ሾዲዲ፥ ኬብሮኔን ማሚሬ ጌቴቲዛሶን ዲዛ ጊታ ሚꬃ ኣቻን ዴኣናስ ቢዴስ። ሄንካ ጎዳስ ያርሾ ያርሺዛሶ ኬጺዴስ።

14

ኣብራሜይ ሎጼ ዎꬂ ኤኮ

1 ሄ ዎዴ ሳናኦሬ ካዎይ ኣሚራፌሌይ፥ ኤላሳሬ ካዎይ ኣርዮኬይ፥ ኤላሜ ካዎይ ካዶርላኦሜሬይኔ ኣይዛቤ ካዎ ቲዲኣሌይ ኦይዳቲ፥ 2 ሶዶሜ ካዎ ቤራኤራ፥ ጋሞራ ካዎ ቢርሻራ፥ ኣዳማ ካዎ ሺንኣቤራ፥ ጻቦይሜ ካዎ ሼሜቤሬይኔ (ዞኣሬ ጌቴቲዛ) ቤላ ካዎራ ኦሌታናስ ቢዳ። 3 ሃ ኢቻሹ ካዎቲ ጋጊዲ ኢሲ ባጋ ጊዲዲ፥ (ሃይቆ ኣባ ጌቴቲዛ) ሲዲሜ ሾባን ሺቂዳ። 4 ኢስቲ ካሴ ታማኔ ናምኡ ላይꬅ ካዶርላኦሜሬስ ሃሬቲዳ፤ ጊዶ ኣቲን ታማኔ ሄꬓንꬆ ላይꬃን ኢዛ ቦላ ማካሊዳ።

5 ታማኔ ኦይዳንꬆ ላይꬃን ካዶርላኦሜሬይኔ ኢዛራ ዙፔቲዳ ካዎቲ ባ ኦላንቻታ ኤኪ ቢዲ፥ ኣስታሮቴ-ቃርናይሜን ዲዛ ኤራፋይሜታ፥ ሃማን ዲዛ ዙዜታኔ ሻዌ-ቂሪያታይሜን ዲዛ ኤሚሜ ጌቴቲዛ ዴሬታ ኦሊዲ ጾኒዳ። 6 ሆሬ ቢታ ኣሳታካ ሴይሬ ዙማ ቦላ ኦሊዲ ባዞ ኣቻን ዲዛ ኤልፓራኔ ጌቴቲዛሶ ጋካናስ ጎዲዳ። 7 ሄሳፌ ጉዬ ሲሚዲ ኤን-ሚሺፓጼ ዪዳ። (ሃኢ ሄ ዴሬይ ቃዴሴ ጌቴቴስ።) ኢስቲ ኣማሌቄታ ቢታ ቃሴ ሃጻጾኔ ታማሬ ጌቴቲዛሶን ዲዛ ኣሞሬ ኣሳ ኡባ ኦሊዲ ጾኒዳ።

8 ሄሳፌ ሲሚን፥ ሶዶሜ ካዎይ፥ ጋሞራ ካዎይ፥ ኣዳማ ካዎይ፥ ጻቦይሜ ካዎይኔ (ዞኣሬ ጌቴቲዛ) ቤላ ካዎይ ዴንዲዲ ሲዲሜ ሾባን ኦላስ ሳልፊዳ። 9 ሃይቲ ዉሪ ኤላሜ ካዎራ፥ ኣይዛቤታ ካዎራ፥ ሳናኦሬ ካዎራኔ ኤላሳሬ ካዎራ (ሃ ኢቻሹ ካዎቲ ኦይዱ ካዎታራ) ኦሌቲዳ። 10 ሄ ዎዴ ሲዲሜ ሾባን፥ ሺዳ ኦይኪዛ ዳሮ ኦላይ ዴስ። ሶዶሜ ካዎይኔ ጋሞራ ካዎይ ባ ኦላ ኣሳራ ኦላፔ ባቃቲሺን፥ ኢስታፌ ጉꬃቲ ሄ ኦላታን ኩንዲዳ፤ ጊዶ ኣቲን ኣቲዳይቲ ፑዴ ዙማ ቦላ ባቃቲዳ። 11 ኦይዱ ካዎቲ ሶዶሜኔ ጋሞራ ካታማታ ኣቆታኔ ሚዛ ካꬅ ኡባ ቦንቂ ኤኪ ቢዳ። 12 ኣብራሜ ኢሻ ናይ ሎጼይ፥ ሶዶሜን ዲዛ ጊሻስ ኢዛካ ኢዛ ኣቆታካ ኡባ ኤኪ ቢዳ።

13 ሄሳፌ ጉዬ ኢሲ ኣሲ ኬሲ ኤኪዲ ባቃቲ ዪዲ ኢብራዌ ኣብራሜስ ሄሳ ዮቲዴስ፤ ኣብራሜይ ሄ ዎዴ ኤሽኮሌኔ ኣኔሬ ኢሻ ኣሞሬ ዴሬ ኣስ ማሚሬ ዎላ ኣቻን ዴስ፤ ኢስቲ ዉሪካ ኦላ ዛራናስ ኣብራሜራ ጫቄቲዳ። 14 ኣብራሜይ ባ ዳቦይ ዲኤቲዳይሳ ሲዪዳ ዎዴ ኦላ ኤሪዛ ባሶን ዬሌቲዳ ሄꬑ ጼታኔ ታማኔ ኦስፑን ኣሳ ዴንꬂዴስ፤ ሄ ኦይዱ ካዎታ ካሊዲ ዳኔ ጌቴቲዛ ካታማ ጋካናስ ቢዴስ። 15 ሄን ኦማርሳን ባ ኣሳ ጩጋን ጩጋን ሻኪዲ፥ ባ ሞርኬታራ ኦሌቲዲ ጾኒዴስ፤ ሂስቲዲ ዳማስቆፌ ቦላ ባጋራ ዲዛ ሆቤ ጌቴቲዛሶ ጋካናስ ጎዲዴስ። 16 ኣብራሜይካ ባ ዳቦ ሎጼኔ ኢዛ ኣቆታ ኡባ ካሴ ዲኤቲዳ ማጫሳኔ ሃራ ኣሳካ ዎꬂ ኤኪዴስ።

17 ኣብራሜይ ካዶርላኦሜሬኔ ኢዛራ ዙፔቲዳ ካዎታ ጾኒዲ ሲሚዳፔ ጉዬ፥ ሶዶሜ ካዎይ፥ (ካዎታ ሾባ ጌቴቲዛ) ሻዌሃ ሾባን ኢዛ ሞካናስ ኬዚዴስ።

ማልኬጼዴቄ ኣንጆ

18 ሄ ዎዴ፥ ሳሌሜ ካዎይ ማልኬጼዴቄይ ኡኬꬂኔ ዎይኔ ኡሹ ኤኪ ዪዴስ፤ ኢዚካ ኡባፌ ꬎቃ ጾሳ ቄሴ። 19 ኢዚ ኣብራሜ ሂዝጊ ኣንጂዴስ፤

«ኡባፌ ꬎቃ ጾሲ

ሳሎኔ ሳኣ ሜꬊዳይሲ

ኣብራሜ ኣንጆ።

20 ቃሴ ኡባፌ ꬎቃ ጾሲ፥

ኔ ሞርኬታ ኔ ኩሼን

ኣꬂ ኢሚዳይሲ

ጋላቴቶ» ጊዴስ።

ኣብራሜይ ኡባፌ ታማፌ ኢሲ ኩሼ ኬሲዲ ማልኬጼዴቄስ ኢሚዴስ። *

21 ሶዶሜ ካዎይ ኣብራሜ፥ «ታ ኣሳ ታስ ዛራዳ ኔ ዲኢዳ ሜሄዛ ኡባ ኔስ ኤካ» ጊዴስ።

22 ጊዶ ኣቲን ኣብራሜይ ሶዶሜ ካዎ፥ «ታኒ ጎዳስ፥ ኡባፌ ꬎቃ ጾሳስ፥ ሳሎኔ ሳኣ ሜꬊዳይሳስ፥ ታ ኩሼ ዴንꬃዳ ጫቃይቻዲስ። 23-24 ታ ኣሳይ ሚዳይሳፌኔ ታናራ ቢዳ ኣኔሬ፥ ኤሽኮሌኔ ማሚሬ ጋኪዛይሳፌ ኣቲን ኔኒ፥ ‹ኣብራሜ ታኒ ዱሬሳዲስ ጎንታ ማላ ታኒ ኔይሳፌ ሃራይ ኣቶ ኢሲ ሚሽ ዎይኮ ጫማ ኪሬካ ታ ኤኪኬ፤ ኢስቲ ባና ጋኪዛይሳ ኤኬቶ› ጌስ» ጊዴስ።

15

ጾሳይ ኣብራሜስ ጌሊዳ ጫቆ ቃላ

1 ሄሳፌ ጉዬ ጎዳ ቃላይ ኣጁታን ኣብራሜኮ ዪዲ፥ «ኣብራሜ፥ ባቦፋ! ታኒ ኔስ ጎንዳሌ፤ ኔ ኣንጆይ ኬሂ ጊታ» ጊዴስ።

2 ኣብራሜይ፥ «ኣቤት ኡባ ሃሪዛ ጎዳዉ! ታስ ሙሌካ ናይ ባይንዳ ጊሻስ ኔኒ ኢሚዛ ኢሞታይ ታስ ኣይሴ? ዳማስቆ ዴሬ ኣስ ኤልኤዜሬይ ታና ላታና» ጊዴስ። 3 ቃሴካ ኣብራሜይ፥ «ኔኒ ታስ ኣይኮ ና ኢማቤካ፤ ሄሳ ጊሻስ ታሶን ዲዛ ኣይሌይ ታና ላታናስ ዴስ» ጊዴስ።

4 ጎዳ ቃላይ ኢዛኮ ዪዲ፥ «ሃይሲ ኣይሌይ ኔና ላቴና፤ ኔፔ ዬሌቲዳይ ኔና ላታና» ጊዴስ። 5 ሄሳፌ ጉዬ ጎዳይ ኣብራሜ ካሬ ኬሲዲ፥ «ፑዴ ሳሎ ጼላ፤ ኔኒ ጾሊንቴታ ታይባናስ ዳንዳይኮ ታይባ፤ ኔ ዜሬꬃይካ ሃይሳ ማላ ጊዳና» ጊዴስ። *

6 ኣብራሜይካ ጎዳ ኣማኒዴስ፤ ኢዛ ኣማኖይካ ጺሎቴꬃን ቆዴቲዴስ። *

7 ቃሴካ ጎዳይ ኢዛ፥ «ኔ ሃይሳ ቢታ ላታና ማላ ታ ኔስ ኢማናስ ኡሬ ጌቴቲዛ ካላዳዌታ ካታማፔ ኔና ኬሳ ኤሂዳ ጎዳይ ታና ዲኪና?» ጊዴስ።

8 ጊዶ ኣቲን ኣብራሜይ ኢዛ፥ «ኣቤት ኡባ ሃሪዛ ጎዳዉ! ታኒ ሃይሳ ቢታ ላታናይሳ ኣዛን ኤሮ?» ጊዴስ።

9 ጎዳይካ ኢዛ፥ «ሄꬑ ላይꬃ ኡስ፥ ሄꬑ ላይꬃ ዴይሽ፥ ሄꬑ ላይꬃ ዶርሳ ላቃኔ ናምኡ ቆሞ ሃራጴታ ታስ ኤካ ያ» ጊዴስ። 10 ኢዚ ሄይታ ኡባታ ኢዛስ ኤኪ ኤፊ ሹኪዲ ጊዶን ናምኡ ናምኡ ኬሲ ሻኪዲ ኢሳ ኢሳ ጊናን ዎꬂዴስ፤ ጊዶ ኣቲን ካፎታ ናምኡ ኬሲቤና። 11 ሄ ዎዴ ኣንኮ ካፎቲ ሄ ኣሾዛ ቦላ ኡቲን ኣብራሜይ ኢስታ ጎዲዴስ።

12 ኣርሼይ ዉሊዛ ዎዴ ኣብራሜ ዎልቃማ ꬊስኮይ ኦይኪን ዳጋንꬂዛ ጊርዲ ጊዳ ꬉማይ ኢዛ ቦላ ꬉሚዴስ።* 13 ሂስቲን ጎዳይ ኢዛስ፥ «ኔ ዜሬꬃይ ሃራ ቢታን ቤቴ ጊዲ ዳናይሳ ኔኒ ቱማፔ ኤራ፤ ኢስቲ ኣይሌቲዲ 400 ላይꬅ ዬꬌቲ ሃሬታና። * 14 ኣይሌሲዲ ኢስታ ሃሪዛ ካዎቴꬃ ታ ቃጻያና፤ ሄሳፌ ጉዬ ኢስቲ ዳሮ ኣቆራ ሄ ቢታፌ ኬዛና። * 15 ኔኒ ጊዲኮ ኔ ኣዋታኮ ሳሮን ባና፤ ኔ ኬሃ ጪማዳ ሃይቃናኔ ሞጌታና። 16 ኦይዳንꬆ ዬሌታን ኔ ዜሬꬃይ ሃ ቢታ ሲማና፤ ኣይስ ጊኮ ኣሞሬ ዴሬ ኣሳ ናጋራይ ቡሮ ኩሞንታ ጊሻሳ» ጊዴስ።

17 ኣርሼይ ዉሊን ጋዴይ ꬉሚዳፔ ጉዬ ጮጬ ታማ ላጮይኔ ጩዋይ ቤቲዲ ሄ ናምኡ ናምኡ ኬዚ ሻኬቲዳ ኣሾታ ጊዶራ ካንꬂዴስ። 18 ሄ ጋላስ ጎዳይ ኣብራሜስ፥ «ጊብጼ ሻፋፔ ዶሚዲ ኤፊራጺሴ ጌቴቲዛ ጊታ ሻፋ ጋካናስ ሃ ቢታ ታኒ ኔ ዜሬꬃስ ኢማዲስ። * 19-21 ሄይቲካ ቄናዌታ፥ ቄናዜታ፥ ቃዲሞኔታ፥ ሂቴታ፥ ፓሪዜታ፥ ኤራፋይሜታ፥ ኣሞሬታ፥ ካናኔታ፥ ጌርጌሴታኔ ያቡሴታ ቢታ» ጊ ጫቂዴስ።

16

ኣጋሮኔ ኢስማኤሌ

1 ኣብራሜ ማቼያ ሶራይ ኢዛስ ሃኢካ ና ዬላቤኩ፤ ጊዶ ኣቲን ኢዚስ ጊብጼፔ ዪዳ ኣጋሮ ጌቴቲዛ ኢሲ ኣይሌያ ዳዉስ። 2 ሄሳ ጊሻስ ሶራይ ኣብራሜ ጼይጋዳ፥ «ቤያ! ጎዳይ ታና ዬሎ ዲጊዴስ። ኔኒ ባዳ፥ ታ ኣይሌይራ ኣቃ፤ ኦኔ ኤሪዛይ፥ ታኒ ኢዚ ባጋራ ና ኣዮ ጊዳናኮኔ» ጋዱስ፤ ሂስቲን ኣብራሜይ ሶራ ቃላ ሲዪዴስ። 3 ኣብራሜይ ካናኔ ቢታን ታሙ ላይꬅ ኡቲዳፔ ጉዬ ኣብራሜ ማቼያ ሶራይ ጊብጼፔ ኤሂዳ ባ ኣይሌዮ ኣጋሮ፥ ባ ኣዚና ኣብራሜስ ማቾ ሂስታ ኢማዱስ። 4 ኣብራሜይካ ኣጋሮ ኤኪን ኢዛ ቃንꬃታዱስ፤ ኢዛ ባስ ሻራይ ኣቲዳይሳ ኤሪዳ ዎዴ ባ ጎዳቴዮ ሌቃዱስ።

5 ሄ ዎዴ ሶራይ ኣብራሜ፥ «ታ ቆሄቲዛ ቆሆይ ኔና ጋኮ፤ ታኒ ታ ኣይሌዮ ኔስ ኢሚን ኢዛ ሃኢ ባስ ሻራይ ኣቲዳይሳ ኤራዳ ታና ሌቃዉስ። ኔሲኔ ታስ ጾሲ ፒርዶ» ጋዱስ።

6 ኣብራሜይካ ሶራ፥ «ሃኖ ቤያ! ኔ ኣይሌያ ኔ ኩሼን ዳዉስ፤ ኔኒ ኢዞ ኔና ሎኢዳዝ ኦꬃ» ጊዴስ፤ ሄሳፌ ጉዬ ሶራይ ኣጋሮ ቆሂን ኢዛ ኬዛዳ ኢዚፔ ቤታዱስ።

7 ጎዳ ኪታንቻይ ኣጋሮ ባዞን ፑልቶ ሃꬃ ኣቻን ዴሚዴስ፤ ሄ ፑልቶይ ሹራ ጌቴቲዛ ቢታ ኤፊዛ ኦጌ ማታን ዴስ። 8 ኢዚካ ኣጋሮ፥ «ሃኔ ሶራ ኣይሌ ኣጋሬ! ኣዋፔ ያዲ? ቃሴ ኣዋ ባይ?» ጊ ኦይቺዴስ።

ኢዛ፥ «ታኒ ታ ጎዳቴዮ ሶራፔ ቤቴ ባይስ» ጋዱስ።

9 ጎዳ ኪታንቻይካ ኢዚስ፥ «ኔኒ ኔ ጎዳቴይኮ ጉዬ ሲማ ባዳ ኢዚስ ሃሬታ» ጊዴስ 10 ቃሴካ ጾሳ ኪታንቻይ ኢዞ፥ «ኔ ዜሬꬅ ታይባናስ ዳንዳዬቶንታይሳ ኬና ታኒ ዳርሳና» ጊዴስ። 11 ቃሴካ ጎዳ ኪታንቻይ ኢዞ፥

«ሃኢ ኔኒ ቃንꬃታዳሳ፤

ኔኒ ኣቱማ ና ዬላና፤

ዬላዳ ኢዛ ኢስማኤሌ *

ጋዳ ሱንꬃና፤

ጋሶይካ ጾሲ

ኔ ዋሳ ሲዪዴስ።

12 ኢዚ ባዞን ዬዳ ዲዛ

ሃሬ ማላ ጊዳና፤

ኣሳ ኡባራ ኢዚ ኤቄታና፤

ቃሴ ኣሲ ዉሪካ ኢዛራ ኤቄታና፤

ኢዚ ባ ኢሻታ ኡባራ

ኢጼቲ ዳና» ጊዴስ።

13 ኣጋራካ፥ «ታኒ ታና ቤኢዛይሳ ቤኣዳ ፓጻ ኣታኔ?» ጋዳ ኢዛ ባስ ሃሳይዳ ጎዳ፥ «ኔኒ ታና ቤኢዛ ጾሳ» ጋ ሱንꬃዱስ። 14 ሄሳ ጊሻስ ሄ ፑልቶ ኦላይ፥ «ታና ቤኢዛ ዴኦ ጾሳ ፑልቶ» ጌቴቲዴስ፤ ሄ ኦላይ ሃኢ ጋካናስ ቃዴሴፔኔ ባሬዴፔ ጊዶን ዴስ።

15 ኣጋራ ኣብራሜስ ኣቱማ ና ዬላዱስ፤ ኣብራሜይ ኣጋራ ዬሊዳ ናዛ ኢስማኤሌ ጊ ሱንꬂዴስ።* 16 ኣጋራ ኢስማኤሌ ኣብራሜስ ዬሊዳ ዎዴ ኣብራሜ ላይꬃይ 86።

17

ቃጻራ ዎጋ

1 ኣብራሜ ላይꬂ ኡዱፉን ታማኔ ኡዱፉን ጊዲሺን ጎዳይ ኢዛስ ቆንጪዲ፥ «ታኒ ኡባ ዳንዳይዛ ጾሳ፤ ኔ ታ ሲንꬃን ሱሬ ሄሜታ። 2 ታኒ ታፔኔ ኔፔ ጊዶን ዲዛ ጫቆ ቃላ ሚንꬃና፤ ታኒ ኔ ዜሬꬃ ኬሃ ዳርሳና!» ጊዴስ። 3 ኣብራሜይ ቢታን ዱጌ ጉፋኒዲ ሁኤይ ቢታ ቦቺን ኢዚ ጾሳስ ዚጊን ጾሲ ኢዛስ፥ 4 «ሃኢ ታ ኔናራ ጫቂዛ ጫቆይ ሃይሳ፤ ኔኒ ዳሮ ካዎቴꬃታስ ኣዋ ጊዳና። 5 ሃቺፌ ጉዬ ኔ ሱንꬂ ኣብራሜ ጌቴቴና፤ ጊዶ ኣቲን ኔ ሱንꬂ ኣብራሃሜ * ጌቴታና፤ ኣዛስ ጊኮ ታኒ ኔና ዳሮ ካዎቴꬃታስ ኣዋ ኦꬃዲስ።* 6 ታኒ ኔና ኬሃ ዳርሳና፤ ታኒ ኔና ዳሮ ካዎቴꬅ ሂስታና፤ ካዎቲካ ኔፔ ኬዛና። 7 ታኒ ታፔኔ ኔፔ፥ ኔፔ ጉዬ ኔ ዜሬꬃ ጊዶን፥ ዬሌታፔ ዬሌታ ጋካናስ ታ ጌሊዳ ጫቆ ቃላ ሚንꬃና፤ ሃ ጫቆይካ ታኒ ኔሲኔ ኔፔ ጉዬ ኔ ዜሬꬃስ ጾስ ጊዳና። * 8 ሃኢ ኔኒ ቤቴ ጊዳዳ ዲዛ ካናኔ ዴሬይ ዉሪ ኔሲኔ ኔፔ ጉዬ ኔ ዜሬꬃስ ሜርናስ ላታ ቢታ ጊዳና ማላ ታኒ ኢማና፤ ቃሴ ታኒ ኢስታ ጾስ ጊዳና» ጊዴስ። *

9 ቃሴካ ጾሲ ኣብራሃሜ፥ «ኔካ ኔፔ ጉዬ ኔ ዜሬꬃይካ፥ ዬሌታፔ ዬሌታ ጋካናስ ታ ጫቆ ቃላ ናጊቴ። 10 ታፔኔ ኔፔ፥ ኔፔ ጉዬ ኔ ዜሬꬃ ጊዶን ኢንቴ ናጋና ታ ጫቆ ቃላይ ሃይሳ፤ ኢንቴ ጊዶን ዲዛ ኣቱማስ ኡባይ ቃጻሬቶ። * 11 ኢንቴ ሹርቴ ቃጻሬቴታ፤ ሃይሲ ታሲኔ ኢንቴስ ጊዶን ዲዛ ጫቆ ቃላስ ማላታ ጊዳና። 12 ኢንቴ ጊዶን ሲንꬃፌ ዬሌታና ኣዴ ናይቲ ዉሪ ዬሌቲዳ ኦስፑንꬃ ጋላስ ቃጻሬታናስ ኮሼስ፤ ኔሶን ዬሌቲዳይታ ጊዲን፥ ዎይኮ ኣላጋፔ ሚሻን ሻሜቲዳ ኣይሌታ ጊዲን ኔ ዜሬꬅ ጊዶንታ ኣዴታካ ቃጻራናስ ኮሼስ። 13 ኔሶን ዬሌቲዳይቲኔ ኔ ሚሻን ሻሜቲዳይቲ ቃጻሬቴቶ፤ ሃይሲ ኢንቴ ኣሾን ዲዛ ታ ጫቆይ ሜርና ጫቆ ጊዳና። 14 ቃጻሬቶንታ ኣቱማሲ ዉሪ ባ ኣሳፔ ሻኬቲዲ ꬋዮ፤ ጋሶይካ ኢዚ ታ ጫቆ ቃላ ናጊቤና» ጊዴስ።

15 ቃሴካ ጾሲ ኣብራሃሜ፥ «ኔ ማቼይ ሱንꬃ ሶራ ጎፓ፤ ሃይሳፌ ጉዬ ኢዚ ሱንꬂ ሳራ † ጌቴቶ። 16 ታኒ ኢዞ ኣንጃና፤ ታኒ ኢዚፔ ኔስ ቱማፔ ኣቱማ ና ኢማና፤ ኢዞ ታኒ ኣንጃና፤ ኢዛ ካዎቴꬃታስ ኣዮ ጊዳና፤ ካዎቲ ኢዚፔ ዬሌታና» ጊዴስ።

17 ኣብራሃሜይ ቢታ ቦላ ጉፋኒዲ ባ ዎዚናን ሚጪሼ፥ «100 ላይꬃ ኣሲ ቱሙ ና ዬላኔ? ቃሴ ኢዚስ ላይꬃይ ኡዱፉን ታሙ ጊዲዳ ሳራይ ቡሮ ና ዬላኔ?» ጊ ቆፒዴስ። 18 ኣብራሃሜይ ጾሳስ፥ «ኔ ኢስማኤሌ ታስ ኣንጂዳኮ ኣይ ማላ ሎኦሺን!» ጊዴስ።

19 ጾሳይካ ኢዛስ፥ «ሃኔና! ኔ ማቼያ ሳራይ ኔስ ኣቱማ ና ቱማፔ ዬላና፤ ኔኒ ኢዛ ዪሳቃ ‡ ጋዳ ሱንꬃና፤ ኢዛፔ ጉዬ ኢዛ ዜሬꬃስ ሜርና ጫቆ ጊዳና ማላ ታ ኢዛራ ጫቆ ቃላ ጌላና። 20 ኢስማኤሌስ ጊዲኮ ኔ ኦይቺዳይሳ ታ ሲያዲስ፤ ታኒ ኢዛካ ኣንጃና፤ ታኒ ኢዛ ዳርሳና፤ ኢዛ ዜሬꬃ ኬሃ ዳርሳና፤ ኢዚ ታማኔ ናምኡ ካዎታ ዬላና፤ ታኒ ኢዛ ዜሬꬃ ጊታ ካዎቴꬅ ኬሳና። 21 ጊዶ ኣቲን ታኒ ታ ጫቆ ቃላ ላይꬅ ሃኒ ዎዴ ሳራይ ኔስ ዬላና ናዛ ዪሳቃራ ጫቄታና» ጊዴስ። 22 ጾሲ ኣብራሃሜራ ሃሳይዲ ዉርሲዳፔ ጉዬ፥ ኣብራሃሜፔ ሻኬቲዲ ፑዴ ቢዴስ።

23 ሄ ጋላሳንካ ኣብራሃሜይ ባ ና ኢስማኤሌ ባሶን ዬሌቲዳይታ ኡባ፥ ባ ሚሻን ሻሚዳይታ ኡባኔ ባሶን ዲዛ ኣቱማስ ኡባ፥ ጾሲ ኢዛስ ዮቲዳ ማላ ቃጻሪዴስ። 24 ኣብራሃሜይ ቃጻሬቲሺን ኢዛስ ላይꬃይ ኡዱፉን ታማኔ ኡዱፑና። 25 ኢዛ ና ኢስማኤሌይ ቃጻሬቲሺን ኢዛስ ላይꬃይ ታማኔ ሄꬓ። 26 ኣብራሃሜይኔ ኢዛ ና ኢስማኤሌይ ናምኣቲካ ኢሲ ጋላስ ቃጻሬቲዳ። 27 ኣብራሃሜሶን ዲዛ ኣቱማሳይ ዉሪ ኢዛ ሶን ዬሌቲዳይቲኔ ሚሻን ሻሜቲዳይቲ ዉሪካ ኢዛራ ቃጻሬቲዳ።

18

ሄꬑ ኢማꬃታ

1 ሴታ ጋላስ ኣብራሃሜይ ማሚሬን ዲዛ ጊታ ሚꬃታ ጋርሳን ባ ዱንካኔ ፔንጌን ኡቲ ዲሺን ጎዳይ ኢዛስ ቆንጪዴስ። 2 ኣብራሃሜይ ꬎቁ ጊ ጼሊዲ ሄꬑ ኣሳቲ ኤቂዳይታ ቤኢዲ ኢስታ ሞኪ ኤካናስ ባ ዱንካኔዛ ፔንጌፌ ዴንዲዲ ዎጺ ቢዴስ፤ ሄ ጋኪ ቢታን ሆኪዲ ኢስታ ሲንꬃን ዚጊዴስ። * 3 ዚጊ ሲሚዲ፥ «ኣቤት ታ ጎዶ! ኔ ታና ኔ ኣይሌዛ ቦንቺዛ ጊዲኮ ታሶ ጌሎንታ ኣꬋ ቦፓ። 4 ሃኢ ኢንቴ ቶሆ ሜጫና ቶሆ ሃꬂ ዪኮ ኢንቴ ቶሆ ሜጬቲዲ ሃይሳ ሚꬃ ኩዋን ሼምፒ ኤኪቴ። 5 ኢንቴ ሃኢ ታኮ ኢንቴ ኣይሌዛኮ ዪዳ ጊሻስ ሼምፒ ኤኪዲ ኢንቴ ቢዛሶ ባና ማላ ታኒ ኢንቴስ ሚዛ ሚሽ ኣኔ ኤሃይስ» ጊዴስ።

ኢስቲ፥ «ዳሮ ሎኦ፤ ኔኒ ጊዛ ማላ ኦꬃ» ጊዳ።

6 ኣብራሃሜይ ዱንካኔዛ ጊዶ ሳራኮ ኤሶቲ ቢዲ፥ «ኤሶታዳ ሊቆ ꬊሌዛፔ ሄꬑ ኬሬ ጊዲዛይሳ ኤካ ሙኑቃዳ ኡኬꬅ ኡካ» ጊዴስ። 7 ቃሴ ኣብራሃሜይ ባ ዉዴዛኮ ዎጺ ቢዲ ሎኦ ኣንቃራ ማር ዶሪዲ ኢሲ ኣይሌስ ኢሚን ኢዚ ኤሶን ሹኪዲ ጊግሲዴስ። 8 ሂስቲን ኣብራሃሜይ ሜቆ ማꬂኔ ጊግሲዳ ማራ ኣሾዛ ኢማꬃታ ሲንꬅ ኣꬂዴስ፤ ኢስቲ ሚሺን ኢዚ ሄ ሚꬃ ጋርሳን ኢስታ ኣቻን ኤቂዴስ።

9 ኢስቲ ኢዛ፥ «ኔ ማቼያ ሳራይ ኣዋኔ?» ጊ ኦይቺን ኢዚ፥ «ሄኒን ዱንካኔ ጊዶን ዳዉስ» ጊዴስ።

10 ጎዳይ ኢዛስ፥ «ታኒ ዪዛ ላይꬅ ሃኒ ዎዴ ቱሙ ኔኮ ሲማና፤ ሄ ዎዴ ኔ ማቺያ ሳራይ ኣቱማ ና ኔስ ዬላና» ጊዴስ። ሳራይካ ኢዛፔ ጉዬ ባጋራ ዱንካኔዛ ሲንꬃን ዳሼ ሄሳ ሲያዱስ። * 11 ኣብራሃሜይኔ ሳራይ ኬሂ ጪሚዳ፤ ሳራስካ ማጫሳታስ ዪዛ ዎጋይ ኣጊዴስ። 12 ሄሳ ጊሻስ ሳራይ ባ ዎዚናን፥ «ታኒ ሃኢ ጪሚዳፔ ጉዬ፥ ታ ኣዚናይካ ጪሚዳፔ ጉዬ ሃይሲ ኡፋይሳይ ታስ ሃናኔ?» ጋዳ ሚጫዱስ። *

13 ሄ ዎዴ ጎዳይ ኣብራሃሜ፥ « ‹ታኒ ጪማይቺዳፔ ጉዬ ቱሙ ና ዬላኔ?› ጋዳ ሳራይ ኣዛስ ሚጫዴ? 14 ጎዳስ ዳንዳዬቶንታ ሚሺ ቱሙ ዲዜ? ታ ጊዳ ማላ ዪዛ ላይꬅ ሃኒ ዎዴ ታ ኔኮ ያና፤ ሄ ዎዴ ሳራይ ኣቱማ ና ዬላና» ጊዴስ። *

15 ሳራይ ኬሃ ባቢዳ ጊሻስ፥ «ታኒ ሚጫቤኬ» ጋዳ ላሆታዱስ። ጊዶ ኣቲን ኢዚ፥ «ኤ፥ ኔኒ ቱማ ሚጫዳሳ» ጊዴስ።

ሶዶሜስ ኣብራሃሜ ጋናቴꬅ

16 ሄሳፌ ጉዬ ኣሳቲ ባና ዴንዲሼ ሶዶሜ ካታማ ዱጌ ዛሪ ጼሊዳ፤ ኣብራሃሜይካ ኢስታ ሞይዚሼ ኢስታራ ቢዴስ። 17 ሄ ዎዴ ጎዳይ፥ «ታኒ ታ ኦꬃና ጊዛይሳ ኣብራሃሜፔ ቆታኔ? 18 ኣብራሃሜይ ቱማፔ ጊታኔ ዎልቃማ ካዎቴꬅ ጊዳና፤ ሃ ቢታ ኣሲ ዉሪ ኢዛ ባጋራ ኣንጄታና። 19 ጺሎቴꬂኔ ሱሬ ኦሶ ኦꬂዲ ጎዳ ኦጌ ናጋና ማላ ባ ናይታኔ ባፔ ጉዬ ባ ሶ ኣሳ ኢዚ ዞራና ማላ ታኒ ኢዛ ዶራዲስ፤ ሄሲካ ጎዳይ ኣብራሃሜስ ኢማና ጊዳይሳ ኡባ ፖላናሳ» ጊዴስ።

20-21 ጎዳይ ኣብራሃሜ፥ «ሶዶሜኔ ጋሞራ ዋሶይ ኬሂ ዳሪዳ ጊሻሲኔ ኢስታ ናጋራይ ኬሂ ዴጺዳ ጊሻስ ኢስቲ ኦꬂዳይሲ ታኮ ጋኪዳ ዋሶ ማላ ኢታኮኔ ኢታ ጊዶንታኮ ኣኔ ታኒ ዱጌ ዎꬋ ቤያይስ» ጊዴስ።

22 ሄሳፌ ጉዬ ናምኡ ኣሳቲ ሶዶሜ ሲሚ ቢዳ፤ ጊዶ ኣቲን ኣብራሃሜይ ጎዳ ሲንꬃን ኤቂዳ ማላ ዴስ። 23 ሄ ዎዴ ኣብራሃሜይ ኢዛኮ ሺቂዲ፥ «ቱሙ ኔኒ ጺሎታ ኢታታራ ጋꬃ ꬋይሳኔ? 24 ሄ ጊታ ካታማን 50 ጺሎቲ ዲኮ ኔኒ ኢስታ ꬋይሳኔ? ኔኒ ኢዛን ዲዛ 50 ጺሎታ ጊሻስ ሄ ካታማ ማርኪ? 25 ጺሎታ ዎርዶታራ ጋꬃ ዎꬊዛይሲኔ ጺሎታኔ ዎርዶታ ኢሲ ኣይፌን ጼሊዛይሲ ሄሲ ኔፔ ሃኮ፤ ሃ ቢታ ኡባ ቦላ ፒርዲዛ ኔኒ ጺሎ ፒርዲኪ?» ጊዴስ።

26 ጎዳይካ፥ «ሄ ሶዶሜ ካታማን 50 ጺሎቲ ዲኮ ሄ ካታማ ኡባ ኢስታ ጊሻስ ታኒ ኡባ ማራና» ጊዴስ።

27 ሄሳፌ ጉዬ ኣብራሃሜይ፥ «ታኒ ቢታኔ ቢዲንꬃኮሺን ታ ጎዳራ ጻላዳ ሃሳያ ኦይካዲስ። 28 ኢቻሹ ታሙ ጺሎታፔ ኢቻሻቲ ፓጪኮ ኔኒ ሄ ፓጪዳ ኢቻሻታ ጊሻስ ሄ ካታማ ኡባ ꬋይሳኔ?» ጊዴስ።

ጎዳይካ፥ «ታኒ ሄን ኦይዱ ታማኔ ኢቻሽ ጺሎታ ዴሚኮ ሄ ካታማ ꬋይሲኬ» ጊዴስ።

29 ኣብራሃሜይ ዛሬꬂዲካ፥ «ሄን 40 ጺሎቲ ጻላ ቤቲኮቺ?» ጊዴስ።

ኢዚካ፥ «ታኒ ሄ ኦይዱ ታማታ ጊሻስ ሄ ካታማ ꬋይሲኬ» ጊዴስ።

30 ሄሳፌ ጉዬ ኢዚ፥ «ታ ጎዶ! ኔ ታ ቦላ ሃንቄቶፋ፤ ታኒ ጉጃዳካ ኦይቻይስ፤ ሄን 30 ጺሎቲ ጻላ ቤቲኮቺ?» ጊዴስ።

ጎዳይ፥ «ታኒ ሄን 30 ጺሎ ኣስ ዴሚኮ ሄ ካታማ ꬋይሲኬ» ጊዴስ።

31 ቃሴካ ኣብራሃሜይ፥ «ታኒ ጎዳራ ጻላቴꬃን ሃሳያ ዶማዲስ፤ ሄን 20 ጺሎቲ ጻላ ቤቲኮቺ?» ጊዴስ።

ጎዳይ፥ «ሄ ናምኡ ታማታ ጊሻስ ꬋይሲኬ» ጊዴስ።

32 ሄሳፌ ጉዬ ኣብራሃሜይ፥ «ታ ጎዶ! ኔ ታ ቦላ ሃንቄቶፋ፤ ታኒ ሜጺ ኢሲቶ ሃሳያይስ፤ ሄን 10 ጺሎይ ቤቲኮቺ?» ጊዴስ።

ጎዳይ፥ «ሄ ታማታ ጊሻስ ታኒ ሄ ካታማ ꬋይሲኬ» ጊዴስ።

33 ጎዳይ ኣብራሃሜራ ሃሳያ ዉርሲዳፔ ጉዬ ቢዴስ፤ ኣብራሃሜይካ ባሶ ሲሚዴስ።

19

ሶዶሜ ናጋራ

1 ሄ ናምኡ ኪታንቻቲ ኦማርስ ሶዶሜ ካታማ ጋኪዛ ዎዴ ሎጼይ ሄ ካታማ ፔንጌን ኡቲዴስ። ሎጼይ ኢስታ ቤኢዲ ኢስታራ ጋጋናስ ዴንዲ ቢዲ ባ ሁኤ ዱጌ ቢታ ጋꬂ ዚጊዲ፥ 2 «ታ ጎዳቶ! ኢንቴ ኣይሌ ታሶ ሃ ዬርኬቲ፤ ኢንቴ ቶሆ ሜጬቲ ኣቂዲ ዎንቶ ማላዶራ ዴንዲዲ ኢንቴ ቢዛሶ ቤታ» ጊዴስ።

ኢስቲካ፥ «ኣካይ ቦኮ፤ ኑኒ ሃይሳ ካታማ ዱቡሻን ኣቃና» ጊዳ።

3 ጊዶ ኣቲን ኢዚ ኢስታ ኬሂ ሾቢዳ ጊሻስ ኢዛራ ቢዲ ኢዛ ሶ ጌሊዳ፤ ኢዚካ ኢስታስ ኡኬꬅ ኡኪዲ ካዎ ኣꬂን ኢስቲ ሚዳ።

4 ኢስቲ ኢቾንታ ዲሺን ሶዶሜ ካታማ ኣቱማሳይ ዉሪ ናይታፔ ጪማ ጋካናስ ኢሳዴይካ ኣቶንታ ዪዲ ኬꬃ ዩዪ ኣꬊዳ። 5 ኢስቲካ ሎጼ ጼይጊዲ፥ «ሃች ኦማርስ ኔሶ ዪዳ ኣሳቲ ኣዋን ዲዞ? ኑኒ ኢስታራ ኣቃና ማላ ኢስታ ኑኮ ካሬ ኬሳ» ጊዳ።

6 ሎጼይ ኢስታራ ጋጋናስ ካሬ ኬዚዲ ሶሆን ዲዛ ኣሳታ ቦላ ካሬዛ ጉዬ ዛሪ ጎርዲዲ፥ 7 ኢስታስ፥ «ታ ኢሻቶ! ሃይሳ ኢታ ኦሶ ኦꬆፍቴ። 8 ታስ ኣዴ ጌሎንታ ናምኡ ጌላኦ ማጫ ናይቲ ዴቴስ፤ ታኒ ኢስታ ኢንቴስ ካሬ ኬሲኮ ኢንቴ ኢስታ ኢንቴና ሎኢዳ ማላ ኦꬃና ዳንዳዬታ፤ ጊዶ ኣቲን ሃይታ ኣሳታ ቦላ ኣይኮካ ኦꬆፍቴ፤ ኣይስ ጊኮ ኢስቲ ታ ኬꬅ ጌሊዲ ታ ኢማꬅ ጊዲዳ» ጊዴስ። *

9 ኣሳቲ ኢዛ፥ «ኑ ሲንꬃፌ ኪቻ!»፤ ቃሴካ፥ «ሃይሲ ኣዴዚ ሃ ቢታን ቤቴ ኣስ ጊዲ ኡቲዲ ሃኢ ኑ ቦላ ፒርዳናስ ካጃሌስ፤ ሃኢ ኑኒ ኢስታ ቦላ ኦꬃና ቆፒዳ ኢታፔ ኣꬊዳ ኢታ ኔ ቦላ ኦꬃና» ጊዳ። ሎጼካ ጉዬ ሱጊ ዬጊዲ ፔንጌዛ ሜንꬃናስ ማቲዳ። 10 ጊዶ ኣቲን ሄ ናምኡ ኣሳቲ ባ ኩሼ ካሬ ዬዲዲ ሎጼ ሶ ጎቺ ጌልꬂዲ ካሬዛ ዛሪ ጎርዲዳ። 11 ሄሳፌ ጉዬ ኢስቲ ኬꬃ ፔንጌን ዲዛ ኣሳ ጉꬃፌ ጊታ ጋካናስ ቆቂሲን ኢስቲ ፔንጌዛ ዴማናስ ኮዪሼ ዳቡርዳ። *

ሶዶሜፔ ሎጼ ኬስ

12 ሄ ናምኡ ኣሳቲ ሎጼ፥ «ኔስ ሃይሳ ካታማ ጋርሳን ዲዛ ኣቱማ ና ዎይኮ ማጫ ና ጊዲን ኔ ናይታ ኤካናስ ጊግሲዳይቲካ ዲኮ ዎይኮ ሃራ ዳቦይ ዲኮ ኢስታ ሃይሳፌ ኬሳ። 13 ኣይስ ጊኮ ኑኒ ሃይሳ ካታማ ꬋይሳና ጎስ፤ ሃ ዴራ ናጋራይ ኬሂ ዳሮ ጊዲዳይሳ ጎዳይ ቤኢዳ ጊሻስ ሃይሳ ካታማ ꬋይሳናስ ኑና ኪቲዴስ» ጊዳ።

14 ሄሳ ጊሻስ ሎጼይ ባ ማጫ ናይታ ኤካናስ ጊግሲዳይታኮ ቢዲ ኢስታስ፥ «ጎዳይ ሃ ካታማ ꬋይሳና ጊዛ ጊሻስ ኤሌሊ ዴንዲዲ ሃይሳፌ ኬዚ ኪቺቴ» ጊዴስ፤ ጊዶ ኣቲን ኢዛ ማጫ ናይታ ጊግሲዳይቲ ኢዚ ቂꬌ ጌስ ጊ ቆፒዳ።

15 ጋዴይ ዎንታና ጊሺን ሄ ኪታንቻቲ ሎጼ፥ «ዴንዳ! ኔ ማቺዮኔ ሃይሳን ዲዛ ኔ ናምኡ ማጫ ናይታ ኤካዳ ኤሶን ኬዛ! ኬዞንታ ኢጺኮ፥ ሃና ካታማያ ፒርዴቲዛ ዎዴ ኔኒካ ꬋያና» ጊዲ ኤሶሲዳ። 16 ጊዶ ኣቲን ሎጼይ ሺኒን ጎዳይ ኢስታስ ቃꬌቲዳ ጊሻስ ኪታንቻቲ ኢዛ ኩሼ፥ ኢዛ ማቼይ ኩሼኔ ማጫ ናይታ ናምኣታ ኩሼ ኦይኪዲ ሄ ካታማፔ ኢስታ ኬሲዳ። * 17 ኪታንቻቲ ኢስታ ካታማፔ ኬሲዳ ማላካ ኪታንቻታፔ ኢሳይ፥ «ኢንቴ ሼምፖ ኤኪዲ ባቃቲቴ! ጉዬ ጼሎፍቴ! ቃሴ ሃይሳ ሾባን ኣዋንካ ኤቆፍቴ! ዙማኮ ዎጺቴ! ሂስቶንታ ኢጺኮ ኢንቴ ꬋያና» ጊዴስ።

18 ጊዶ ኣቲን ሎጼይ ኢስታስ፥ «ታ ጎዳቶ! ሄሳꬆ ጊዶፖ! 19 ታኒ ኢንቴ ኣይሌይ ኢንቴ ሲንꬃን ሳቤቲዳ ጊሻስ ታና ኣሻናስ ታስ ዳሮ ቃꬌቲዴታ፤ ጊዲኮካ ሃይሲ ባሻይ ታና ጋኪዲ ꬋይሲኮ ሃይቃና ጊሻስ ታኒ ፑዴ ዙማኮ ባቃታናስ ዳንዳይኬ። 20 ቤኢቴ! ባቃቲ ቢዲ ኣታናስ ማታን ኢሲ ጉꬃ ካታማይ ዳዉስ፤ ታ ሼምፖ ኣሻናስ ሄ ባቃቶ? ኢዛ ቄሪ ካታማ ዴኬ?» ጊዴስ። 21 ጊዶ ኣቲን ኪታንቻይ፥ «ኤ ጊዶ! ታኒ ኔ ዎሳ ሲያዲስ፤ ታኒ ኔኒ ጊዛ ካታማዮ ꬋይሲኬ። 22 ሄሳ ጊሻስ ጌዴ ኤሶን ባቃታ፤ ኔኒ ጌዴ ጋካናስ ታኒ ኣይኮካ ኦꬃናስ ዳንዳይኬ» ጊዴስ፤ ሂስቲን ሄ ካታማይ ሱንꬂ ዞኣሬ * ጌቴቲዴስ።

ሶዶሜኔ ጋሞራ ካታማታ ꬋይስ

23 ሎጼይ ዞኣሬ ጋኪሺን ቡሮ ጻልቄይ ጫሪዴስ። 24 ሄ ዎዴ ጎዳይ ታማኔ ጹጊዛ ዲኔ ሶዶሜ ቦላኔ ጋሞራ ቦላ ሳሎፔ ቡኪሲዴስ። 25 ሄሳꬆ ኦꬂዲ ጎዳይ ሄ ዙሌን ዲዛ ካታማታኔ ዙሌን ዲዛዝ ኡባ ሄ ካታማታ ጊዶን ዲዛ ኣሳ ኡባኔ ሄ ቢታን ዲዛ ሚꬂኔ ማታ ኡባ ጹጊ ꬋይሲዴስ።* 26 ጊዶ ኣቲን ሎጼ ማቺያ ጉዬ ጼላዳ ማጺኔ ሹች ጊዳዱስ። *

27 ዎንቴꬃ ጋላስ ኣብራሃሜይ ማላዶ ዎንታራ ዴንዲዲ ጎዳ ሲንꬃን ካሴ ኢዚ ኤቂዳሶ ሲሚ ቢዴስ። 28 ኢዚ ሶዶሜኔ ጋሞራ ሄ ሾባን ዲዛ ቢታ ኡባ ዱጌ ጼሊዛ ዎዴ ዎልቃማ ጩዋይ ጹሳ ታማ ማላ ሄ ቢታፌ ቱሉ ጊዛይሳ ቤኢዴስ።

29 ጾሲ ሄ ሾባን ዲዛ ካታማታ ꬋይሲዳ ዎዴ፥ ኣብራሃሜ ቆፒዲ ሎጼይ ካሴ ዲዛ ካታማታ ꬋይሲዳ ዎዴ ሎጼ ꬋይሳፌ ኣሺዴስ።

ሎጼ ዬሌታ

30 ሎጼይ ዞኣሬን ዴኣናስ ባቢዳ ጊሻስ ባ ማጫ ናይታ ናምኣታራ ዙማ ቦላ ኬዚዲ ጎንጎሎ ጊዶን ዴኢዴስ። 31 ኢሲ ጋላስ ባይራ ናያ ካሎዮ፥ «ኑ ኣዋይ ጪሚዴስ፤ ቢታ ቦላ ዲዛ ዎጋ ማላ ኑናራ ዚንኣናስ ሃይሳ ቢታን ሙሌካ ኣቱማይ ዴና። 32 ሄሳ ጊሻስ ሃ ያ፤ ዎይኔ ኡሹ ኑ ኣዋ ኡሺ ማꬆሶስ፤ ሂስቲዲ ኢዛራ ኣቂዲ ኣኔ ኑ ኣዋፔ ኑስ ዜሬꬅ ኤሶስ» ጋዱስ። 33 ሄ ጋላሳ ኦማርሲካ ባ ኣዋ ዎይኔ ኡሹ ኡሺዳፔ ጉዬ ባይራያ ጌላዳ ኢዛራ ዚንኣዱስ፤ ኢዛ ኢዛራ ዚንኢዛ ዎዴካ ዴንዲዛ ዎዴካ ኢዚ ኤሪቤና።

34 ዎንቴꬃ ጋላስ ባይራያ ካሎዮ፥ «ሲያ! ቃማ ታኒ ኑ ኣዋራ ኣቃዲስ፤ ሃች ኦማርስ ቃሴ ዎይኔ ኡሹ ኡሺኮ ኔኒ ጌላዳ ኢዛራ ኣቃ፤ ሂስቲዲ ኑኒ ኑ ኣዋፔ ኑስ ዜሬꬅ ኤሶስ» ጋዱስ። 35 ሄ ጋላስ ቃማ ቃሴካ ዎይኔ ኡሹ ኢዛ ኡሺዳፔ ጉዬ ካሎያ ጌላዳ ኢዛራ ኣቃዱስ፤ ኢዛ ኢዛራ ኣቃዳ ዴንዳ ቢዛ ዎዴ ኢዚ ኤሪቤና። 36 ሂስቲዲ ሎጼ ማጫ ናይቲ ናምኣቲካ ባ ኣዋስ ቃንꬃቲዳ። 37 ባይራያ ኣቱማ ና ዬላዱስ፤ ሱንꬃካ ሞኣቤ † ጋዳ ሱንꬃዱስ፤ ኢዚካ ሃች ጋካናስ ሞኣቤታስ ኣዋ። 38 ቃሴ ካሎያካ ኣቱማ ና ዬላዱስ፤ ሱንꬃካ ቤኒ-ኣሜ‡ ጋዳ ሱንꬃዱስ፤ ኢዚካ ሃች ጋካናስ ኣሞኔታስ ኣዋ።

20

ኣብራሃሜኔ ኣቢሜሌኬ

1 ኣብራሃሜይ ማሚሬፔ ዴንዲዲ ኔጌቤ ጌቴቲዛ ቢታ ቢዲ ቃዴሴኔ ሹራ ጌቴቲዛ ካታማታፔ ጊዶን ዴኢዴስ፤ ጌራሬ ቢታን ጉꬃ ዎዴ ጋምኢዴስ። 2 ሄን ኣብራሃሜይ ባ ማቺዮ ሳራ፥ «ኢዛ ታስ ሚቾ» ጊን ጌራሬ ካዎ ኣቢሜሌኬይ ኪቲዲ ሳራ ባሶ ኤፊዴስ። * 3 ጊዶ ኣቲን ጾሲ ኢሲ ጋላሳ ኦማርስ ኣጉሞን ኣቢሜሌኬኮ ዪዲ፥ «ኔኒ ኤሂዳ ማጫሳይ ጌዶን ኔ ሃይቃና፤ ኢዛ ኣሳ ማቾ» ጊዴስ።

4 ጊዶ ኣቲን ኣቢሜሌኬይ ኢዚራ ኣቂቤና፤ ሄሳ ጊሻስ፥ «ታ ጎዶ! ኔኒ፥ ታኒ፥ ታ ካዎቴꬃይካ ኔና ቆሆንታ ዲሺን ኑና ጮ ꬋይሳኔ? 5 ኢዚ፥ ‹ኢዛ ታ ሚቾ› ጊቤኔ? ቃሴ ኢዛ፥ ‹ኢዚ ታ ኢሻ› ጋቤኬ? ታኒ ሃይሳ ቱሙ ዎዚናፔ ኦꬃዲስ» ጊዴስ።

6 ሄሳፌ ጉዬ ጾሲ ኣጉሞን ኢዛስ፥ «ኤ፥ ኔኒ ኔ ዎዚና ጌሻቴꬃን ኦꬂዳይሳ ታኒ ኤራዳ ኔኒ ኢዞ ቦቾንታ ማላኔ ታ ሲንꬃን ናጋራ ኦꬆንታ ማላ ኔና ታኒ ቴቃዲስ። 7 ሃኢ ሃኖ ማጫሳዮ ኢዚ ኣዚናስ ዛራ፤ ጋሶይካ ኢዚ ናቤ ጊዲዳ ጊሻስ ኢዚ ኔስ ጾሳ ዎሲኮ ኔኒ ፓጻና፤ ጊዶ ኣቲን ኔ ኢዞ ዛሮንታ ኢጺኮ ኔኒኔ ኔስ ዲዛዚ ዉሪ ሃይቃናይሳ ቱማፔ ኔ ኤራ» ጊዴስ።

8 ኣቢሜሌኬይ ዎንቴꬃ ጋላስ ማላዶ ባ ካዎቴꬃን ዲዛ ሹሜታ ኡባ ጼይጊዲ ሃ ዮኦዛ ኡባ ኢስታስ ዮቲን ኢስቲ ኬሂ ባቢዳ። 9 ሂስቲን ኣቢሜሌኬይ ኣብራሃሜ ጼይጊዲ፥ «ኔኒ ኑ ቦላ ኣይ ኦꬃዲ? ኔኒ ታ ቦላኔ ታ ካዎቴꬃ ቦላ ሃይሳ ማላ ቆሆ ኤሃናስ ታኒ ኔስ ኣይ ኢታ ሚሽ ኦꬃዲና? ኔኒ ታ ቦላ ኦሴታናስ ቤሶንታ ኢታ ኦꬃዳሳ» ጊዴስ። 10 ቃሴካ ኣቢሜሌኬይ ኣብራሃሜ፥ «ኔና ሃይሳ ኦሲሲዳይ ኣዜ?» ጊ ኦይቺን፥

11 ኣብራሃሜይ፥ « ‹ጾሳስ ባቢዛ ኢሲ ኣሲካ ሃ ዴሬን ባዋ፤ ቃሴካ ታ ማቼይ ጌዶን ኢስቲ ታና ዎꬋና› ጋዳ ቆፒዳ ጊሻሳ። 12 ኢዛካ ታ ኣዋ ና ጊዲዳ ጊሻስ ታስ ሚቾ፤ ታስ ኣዪ ና ጊዶንታ ጊሻስ ታ ኢዞ ማቾ ኤካዲስ። 13 ጾሲ ታና ታ ኣዋ ኬꬃፌ ኬሲዳ ዎዴ ታኒ ኢዚስ ኑኒ ቢዳ ቢታን ኡባን ኔኒ ታስ ኦꬃና ኪያቴꬂ፥ ‹ኢዚ ታስ ኢሻ› ጋዳ ዮታ ጋዲስ» ጊዴስ።

14 ሄሳፌ ጉዬ ኣቢሜሌኬይ ዶርስ፥ ሚዝ፥ ማጫ ኣይሌታኔ ኣቱማ ኣይሌታ ኤሂዲ ኣብራሃሜስ ኢሚዴስ፤ ቃሴ ኢዛ ማቺዮ ሳራካ ኢዛስ ዛሪዴስ። 15 ኣቢሜሌኬይ፥ «ሄኮ ታ ቢታይ ኔ ሲንꬃን ዴስ፤ ኔና ሎኢዛሶን ዳ» ጊዴስ። 16 ሳራስካ፥ «ታኒ ኔ ኢሻስ ኢሲ ሺ ሳቂሌ ቢራ * ኢማዲስ፤ ሃይሲ ሄኮ ኔናራ ዲዛይታ ኡባ ሲንꬃን ኔኒ ጺሎ ጊዲዳይሳ ኤሪሳና» ጊዴስ።

17-18 ጎዳይ ኣብራሃሜ ማቼዮ ሳራ ጌዶን ኣቢሜሌኬ ኬꬃ ኣሳ ኡባ ዬሊዛ ኡሎ ማካርሲዳ ጊሻስ ኣብራሃሜይ ጾሳ ዎሲን ኣቢሜሌኬይ ኢዛ ማቼያኔ ኢዛ ማጫ ኣይሌቲ ና ዬላና ማላ ጾሲ ኢስታ ፓꬂዴስ።

21

ዪሳቃ ዬሌቴꬅ

1 ጎዳይ ሳራ ቆፒዴስ፤ ካሴ ኢዚስ ዮቲዳ ማላካ ኦꬂዴስ። 2 ሳራይ ሻራዳ ጪማቴꬃን ኣብራሃሜስ ጾሲ ጊዳ ዎዴይ ጋኪን ኣቱማ ና ዬላዱስ። * 3 ሳራይ ኢዛስ ዬሊዳ ናዛ ሱንꬃ ኣብራሃሜይ፥ «ዪሳቃ» ጊ ሱንꬂዴስ። 4 ኣብራሃሜይ ናዛ ዪሳቃ ጾሲ ባና ኣዛዚዳ ማላ ዬሌቲዳፔ ኦስፑንꬃ ጋላስ ቃጻሪዴስ። * 5 ኢዛ ና ዪሳቂ ኢዛስ ዬሌቲዳ ዎዴ ኣብራሃሜስ ላይꬃይ ጼታ። 6 ሳራይ፥ «ጾሲ ታና ሚቺዴስ፤ ቃሴ ሃይሳ ሲዪዛይ ዉሪ ታናራ ሚጫና» ጋዱስ። 7 ቃሴካ ሳራይ፥ «ኣብራሃሜስ ሳራይ ና ዬላናኔ ꬋንꬃና ጊዲ ቆፒዳይ ኦኔ? ጊዲኮካ ታኒ ሃኢ ኢዛስ ኢዚ ጪሚዳ ዎዴን ና ዬላዲስ» ጋዱስ።

ኣጋሮኔ ኢስማኤሌ ጎዴቴꬅ

8 ጉꬃ ናዚ ዲጪዲ ꬋንꬅ ዱጺዴስ፤ ዪሳቂ ꬋንꬃፌ ዱጺዳ ጋላስ ኣብራሃሜይ ጊታ ዲጊሳ ዲጊሲዴስ። 9 ጊብጼፔ ዪዳ ኣጋራ ኣብራሃሜስ ዬሊዳ ናዚ ኢስማኤሌይ ዪሳቃ ሌቂዛይሳ ሳራይ ቤኣዳ፥ 10 ኣብራሃሜ፥ «ሃኖ ኣይሌይ ናዚ ታ ና ዪሳቃራ ሙሌካ ላቶንታ ጊሻስ ኣይሌዮኔ ኢዚ ናዛ ኬሳ ጎዳ» ጋዱስ። *

11 ሃ ዮኦዚ ባ ናዛ ቦቺዛ ጊሻስ ኣብራሃሜይ ዳሮፔ ሜቶቴቲዴስ። 12 ጊዶ ኣቲን ጾሲ ኣብራሃሜ፥ «ኔ ዜሬꬃይ ዪሳቃ ባጋራ ጼይጌታናይሳ ጊሻስ ኣይሌይ ጊሻሲኔ ኢዚ ናዛ ጊሻስ ዳሮ ሜቶቶፓ፤ ሳራይ ኔስ ዮቲዛይሳ ኡባ ሲያ። * 13 ቃሴ ታኒ ኢዚ ኔ ዜሬꬅ ጊዲዳ ጊሻስ ኣይሌይ ናዛ ካዎቴꬅ ሂስታና» ጊዴስ።

14 ኣብራሃሜይ ማላዶ ዎንታራ ዴንዲዲ ጉꬃ ካꬂኔ ኮዳን ሃꬅ ኤኪዲ ኣጋሮ ሃሼን ቶሲዲ ኢዚ ናዛካ ኢዚስ ኢሚዲ ኬሲ ዬዲዴስ፤ ኢዛ ባዳ ቤርሳቤሄ ጌቴቲዛ ባዞን ቶይላታዱስ። 15-16 ሃꬃይካ ኮዳፌ ዉሪን ኢዛ፥ «ታ ናዚ ሃይቂሺን ኡታዳ ታ ኢዛ ቤኢኬ» ጋዳ ናዛ ቡራ ጋርሳን ዎꬃዳ 200 ዋꬋ ጊዲዛሶ ማላ ባዳ ሄን ኡታዱስ፤ ሄንካ ኢዛኮ ሲማ ኡታዳ ባ ቃላ ꬎቁ ሂስታ ዬካዱስ።

17 ጾሲ ናዛ ዋሶ ሲዪዴስ፤ ሳሎፔ ጾሳ ኪታንቻይ ኣጋሮ ጼይጊዲ፥ «ኣጋሬ! ዋናዲ? ጾሲ ናዚ ኢቺዳሶን ዬኪዛይሳ ሲዪዳ ጊሻስ ባቦፋ፤ 18 ዴንዳ ኤቃ፤ ናዛ ዴንꬃዳ ኔ ኩሼን ኦይካ፤ ታኒ ኢዛ ጊታ ካዎቴꬅ ሂስታና» ጊዴስ። 19 ጾሲ ኢዚስ ሃꬃ ኦላ ቤሲን ባዳ ኮዳን ሃꬅ ኩንꬃዱስ፤ ናዛካ ኡሻዱስ። 20 ጾሲ ናዛራ ዴስ፤ ናዚካ ዲጪዲ ባዞ ቢታን ዎንዳፌ ዱኪዛ ኣስ ጊዲዴስ። 21 ኢዚ ፓራኔ ባዞን ዴኢሺን ኢዛ ኣያ ኢዛስ ማቾ ጊብጼፔ ኤካዱስ።

ኣብራሃሜኔ ኣቢሜሌኬ ጫቆ

22 ሄ ዎዴ ኣቢሜሌኬይ ባ ዎታዳራታ ሃላቃ ፒኮሌራ ኣብራሃሜኮ ቢዲ፥ «ኔኒ ኦꬂዛ ኡባን ጾሲ ኔናራ ዴስ። * 23 ኔኒ ታ ቦላ ዎይኮ ታ ናይታ ቦላ ዎይኮ ታ ዜሬꬃ ቦላ ባሌꬆን ጌኔ ኦꬆንታ ማላ ሃኢ ሃይሳን ጾሳ ሲንꬃን ታስ ጫቃ፤ ታኒ ኔስ ኔ ኪዪዳይሳꬆ ኔኒካ ታሲኔ ኔኒ ኢማꬃቴꬃን ዲዛ ሃይሳ ቢታዛስ ሎኦ ኦꬃ» ጊዴስ።

24 ኣብራሃሜይ፥ «ታኒ ጫቃይስ» ጊዴስ።

25 ሄ ዎዴ ኣብራሃሜይ ኣቢሜሌኬ ኣይሌቲ ኤኪዳ ሃꬃ ኦላ ጊሻስ ኣቢሜሌኬስ ማጋኒዴስ። 26 ጊዶ ኣቲን ኣቢሜሌኬይ፥ «ሄሳ ኦኒ ኦꬂዳኮ ታኒ ኤሪኬ፤ ኔኒካ ቃሴ ታስ ዮታቤካ፤ ታኒ ሃች ጋካናስ ሄሳ ሲያቤኬ» ጊዴስ።

27 ሄሳፌ ጉዬ ኣብራሃሜይ ዶርሳታኔ ሚዛታ ኤሂዲ ኣቢሜሌኬስ ኢሚን ኢስቲ ናምኣይ ጫቄቲዳ። 28 ኣብራሃሜይ ሜሄታ ጊዶፌ ላፑን ኡዚ ዶርሳታ ሻኪዴስ። 29 ኣቢሜሌኬይ ኣብራሃሜ፥ «ሃ ኔኒ ሻኪዳ ላፑን ኡዞታ ኣይስ ሻካዲ?» ጊ ኦይቺዴስ።

30 ኣብራሃሜይ፥ «ታኒ ሃይሳ ሃꬃ ኦላ ቦኪዳይሳስ ማርካ ጊዳና ማላ ሃይታ ላፑን ኡዞታ ታፔ ኤካ» ጊዴስ።

31 ሄን ሄ ናምኡ ኣሳቲ ጫቄቲዳ ጊሻስ ሄ ሶሆይ ቤርሳቤሄ * ጌቴቲዴስ።

32 ቤርሳቤሄን ጫቆ ጫቄቲዳይሳፌ ጉዬ ኣቢሜሌኬይኔ ኢዛ ዎታዳራታ ሃላቃ ፒኮሌይ ዴንዲዲ ፊሊስጼሜ ቢታ ሲሚዳ። 33 ኣብራሃሜይ ቤርሳቤሄን ታማርሲኬ ጌቴቲዛ ሚꬅ ቶኪዲ ሄን ጎዳ ሜርና ጾሳ ጼይጊዲ ጎይኒዴስ። † 34 ኣብራሃሜይ ፊሊስጼሜ ቢታን ዳሮ ዎዴ ኢማꬃቴꬃን ዴኢዴስ።

22

ኣብራሃሜ ፓጬቴꬅ

1 ሄሳፌ ጉዬ ጾሲ ኣብራሃሜ ፓጪዴስ፤ ጾሲ፥ «ኣብራሃሜ!» ጊ ጼይጊን ኣብራሃሜይ፥ «ዬ!» ጊ ኮዪዴስ። *

2 ጾሲ፥ «ኔኒ ሲቂዛ ኔ ሜጺ ኢሲ ናዛ ዪሳቃ ኤካዳ ሞሪያ ጌቴቲዛ ቢታ ባ፤ ባዳ ሄን ታኒ ኔስ ቤሲዛ ኢሲ ዙማ ቦላን ኢዛ ጹጌቲዛ ያርሾ ኦꬃዳ ታስ ያርሻ» ጊዴስ። *

3 ዎንቴꬃ ጋላስ ኣብራሃሜይ ማላዶ ዎንታራ ዴንዲዲ ሃሬ ጫኒዴስ፤ ባ ኣይሌታፔ ናምኣታኔ ባ ና ዪሳቃ ባናራ ኤኪዲ ጹጊዛ ያርሾስ ጊዲዛ ሚꬅ ቄሪ ኤኪዲ ጾሲ ኢዛስ ዮቲዳሶ ባናስ ዴንዲዴስ። 4 ቢሼ ሄꬓንꬃ ጋላስ ኣብራሃሜይ ꬎቁ ጊዲ ያርሾ ያርሻናሶዛ ሃሆን ቤኢዴስ። 5 ኣብራሃሜይ ባ ኣይሌታ፥ «ኢንቴ ሃሬዛራ ሃይሳን ዲሺቴ፤ ታኒኔ ታ ናዚ ጌዴ ቢዲ ጾሳስ ጎይኒዲ ኢንቴኮ ሃ ሲማና» ጊዴስ።

6 ኣብራሃሜይ ያርሾ ሚꬃ ዴንꬂዲ ናዛ ዪሳቃ ቶሲዲ ባስ ታማኔ ሹካ ማሻ ኦይኪዴስ፤ ኢስቲ ናምኣይ ኢሲፌ ቢሺን፥ 7 ዪሳቂ ባ ኣዋ ኣብራሃሜ፥ «ኣቦ!» ጊዴስ።

ኣብራሃሜይካ፥ «ዬ! ታ ናዞ!» ጊን ዪሳቂ፥ «ታማይኔ ሚꬂ ዴስ ሺን ያርሼታና ዶርሳይ ኣዋኔ?» ጊዴስ።

8 ኣብራሃሜይካ፥ «ታ ናዞ! ያርሼታና ዶርሳ ጾሲ ጊጊሳና» ጊዴስ፤ ሂስቲን ኢስቲ ናምኣይ ኢሲፌ ቢዳ።

9 ኢስቲ ጾሲ ኢዛስ ዮቲዳሶ ጋኪዳ ዎዴ ኣብራሃሜይ ያርሾ ያርሺዛሶ ሄን ጊግሲዲ ሚꬃ ኮሪዴስ፤ ባ ና ዪሳቃ ቃቺዲ ሄ ሚꬃ ቦላን ሹካናስ ኢሺሲዴስ። * 10 ኣብራሃሜይ ባ ናዛ ሹካናስ ኩሼ ዬዲዲ ማሻ ኤኪዴስ። 11 ጊዶ ኣቲን ጎዳ ኪታንቻይ ሳሎፔ ኢዛ፥ «ኣብራሃሜ! ኣብራሃሜ!» ጊ ጼይጊን ኢዚ፥ «ዬ!» ጊ ኮዪን፥

12 «ናዛ ቦላ ኔ ኩሼ ዎꬆፋ፤ ኢዛ ኣይኮካ ኦꬆፋ፤ ኔኒ ኔ ሜጺ ኢሲ ናዛካ ታና ዲጎንታ ጊሻስ ኔኒ ጾሳስ ያዪዛ ኣስ ጊዲዳይሳ ታኒ ሃኢ ኤራዲስ» ጊዴስ።

13 ኣብራሃሜይ ꬎቁ ጊዲ ጼሊሺን ካጬይ ቱራን ኦይኬቲዳ ꬋርሾ ቤኢዴስ፤ ኣብራሃሜይ ቢዲ ሄ ꬋርሾዛ ኤኪዲ ጹጌቲዛ ያርሾ ያርሺዴስ። 14 ሄሳ ጊሻስ ኣብራሃሜይ ሄ ሶሆዛ፥ «ጎዳይ ኢሚዛሶ» ጊ ሱንꬂዴስ፤ ሃች ጋካናስካ ሄ ሶሆዚ፥ «ጎዳይ ዙማ ቦላን ኢማና» ጌቴቴስ። *

15 ጎዳ ኪታንቻይ ሳሎፔ ናምኣንꬆ ኣብራሃሜ ጼይጊዲ፥ 16 «ታኒ ኔስ ታናን ጫቃይስ፤ ኔኒ ሃይሳ ኦꬂዳ ጊሻስ ኔ ሜጺ ኢሲ ናዛካ ታና ዲጎንታ ጊሻስ፥ * 17 ታኒ ኔና ቱሙ ኣንጃና፤ ኔ ዜሬꬃካ ታኒ ሳሎ ጾሊንቴ ማላኔ ኣባ ዶናን ዲዛ ኣጬ ማላ ኦꬃዳ ዳርሳና፤ ኔ ዜሬꬃቲ ባ ሞርኬታ ካታማታ ላታና። * 18 ኔኒ ታስ ኣዛዜቲዳ ጊሻስ ሃ ካዎቴꬃይ ዉሪ ኔ ዜሬꬃ ባጋራ ኣንጄታና» ጊዴስ። *

19 ሄሳፌ ጉዬ ኣብራሃሜይ ባ ኣይሌታኮ ሲሚን ኢስቲ ዉሪ ኢሲፌ ቤርሳቤሄ ዴንዲ ቢዳ። ኣብራሃሜይ ቤርሳቤሄን ዴኢዴስ።

ናኮሬ ዬሌታ

20 ሄሳፌ ሲሚን ኣብራሃሜስ፥ «ሚልካይ ኔ ኢሻ ናኮሬስ ናይታ ዬላዱስ። 21 ኢስቲካ፥ ባይራ ና ኡጼ፥ ኡጼ ኢሻታ ቡዜ፥ 22 ኣራሜ ኣዋ ቃሙኤሌ፥ ኬሳዴ፥ ሃዞ፥ ፒልዳሴ፥ ዪዲላፌ፥ ባቱኤሌ ጌቴቴቴስ። 23 ሄይታ ሄ ኦስፑን ናይታካ ሚልካ ኣብራሃሜ ኢሻ ናኮሬስ ዬላዱስ፤ ባቱኤሊ ኢርቢቃ ዬሊዴስ። 24 ኤሬሂሞ ጌቴቲዛ ኢዛ ጋራዴያ ቃሴ ጼባሄ፥ ጌሃሜ፥ ቴሃሻኔ ማኪሳ ዬላዱስ» ጊ ዮቲዳ።

23

ሳራ ሃይቆ

1 ሳራይ 127 ላይꬅ ዴኢዳፔ ጉዬ፥ 2 ኢዛ ካናኔ ቢታን ዲዛ (ኬብሮኔ ጌቴቲዛ) ቂሪያቴ-ኣርባኤ ካታማን ሃይቂን ኣብራሃሜይ ሳራስ ዬኪዴሲኔ ካዮቲዴስ።

3 ኣብራሃሜይ ባ ማቼይ ኣሃ ኣቻፌ ሂቴታኮ ቢዲ፥ 4 «ታኒ ኢንቴ ጊዶን ኢማꬃ፤ ታ ማቼዮ ሞጋናስ ታስ ኢንቴ ጋዴፔ ሞጎሶ ባይዜርኬቲ!» ጊዴስ። *

5-6 ሂቴቲ ኢዛስ፥ «ጎዶ! ኑኒ ኔና ዮቲዛይሳ ሲያ፤ ኔኒ ኑ ጊዶን ጊታ ኣሳ፤ ኔኒ ኔ ማቼይ ኣሃ ኑ ዱፎፔ ኔና ሎኢዳሶን ሞጋ፤ ኔኒ ኔ ማቼይ ኣሃ ሞጋናስ ባ ዱፎ ኦኒካ ኔና ዲጌና» ጊ ዛሪዳ።

7 ኣብራሃሜይ ዴንዲ ኤቂዲ ሂቴታ ሃላቃታ ሲንꬃን ዚጊዴስ። 8-9 ኢዚ ኢስታስ፥ «ኢንቴ ታና፥ ‹ኔ ማቼይ ኣሃ ሞጋ› ጊኮ ሲዪቴ፤ ጾሃሬ ና ኤፍሮኔስ ኢዛ ጋዴዛ ጋጻን ዲዛ ማኪጴሌ ጌቴቲዛ ጎንጎሎዛ ታስ ዱፎስ ባይዛና ማላ ኩሜꬃ ዋጋን ኑና ዛልኢሴርኬቲ» ጊዴስ።

10 ሄ ዎዴ ኤፍሮኔይ ካታማ ፔንጌን ሺቂዳ ባ ኣሳ ሂቴታ ጊዶን ዴስ፤ ሄሳ ጊሻስ ሂቴቲ ዉሪ ሲዪሺን ኣብራሃሜስ፥ 11 «ሄሳ ማላ ጊዴና፤ ታ ጎዶ! ታ ዮቲዛይሳ ሲያ፤ ታኒ ጋዴዛካ ኢዛ ጊዶን ዲዛ ጎንጎሎዛካ ታ ኔስ ሃይሳ ኣሳ ሲንꬃን ኢማዲስ፤ ኔካ ኔ ማቼይ ኣሃ ሞጋ» ጊዴስ።

12 ኣብራሃሜይ ሃላቃታ ሲንꬃን ቃሴካ ዚጊዲ፥ 13 ኣሳይ ሲዪሺን ኤፍሮኔ፥ «ታ ዮቲዛይሳ ሲያርኪ! ታኒ ሄ ጋዴዛስ ዋጋ ቃንጻና፤ ኔ ታፔ ኤካርኪ! ሄን ታኒ ታ ማቼይ ኣሃ ሞጋና» ጊዴስ።

14-15 ኤፍሮኔይ ኣብራሃሜስ ዛሪዲ፥ «ታ ጎዶ! ታኒ ዮቲዛይሳ ሲያ፤ ጋዴዚ 400 ሳቂሌ ቢራ ጻላ ኬሲዛ ጋዴ ጊዲዳ ጊሻስ ሃይሲ ኔ ጊዶኒኔ ታ ጊዶን ኣይኮካ ጊዴና፤ ኔ ማቼይ ኣሃ ኢዛን ሞጋ» ጊዴስ። 16 ኣብራሃሜይ ሂቴ ኣሳይ ሲዪሺን ኤፍሮኔይ ጊዳ ዋጋ 400 ሳቂሌ ቢራ ኤፍሮኔስ ኢሚዴስ።

17 ማሚሬ ካታማ ኣቻን ማኪጴሌን ዲዛ ኤፍሮኔ ጋዴን ዲዛ ጎንጎሎይኔ ሄ ጋዴን ዲዛ ሚꬃይ ዉሪ፥ 18 ካታማ ፔንጌን ሺቂዳ ሂቴ ኣሳ ኡባ ሲንꬃን ዎጋን ኣብራሃሜ ጋዴ ጊዲዴስ።

19 ሄሳፌ ጉዬ ኣብራሃሜይ ባ ማቾ ሳራ ኣሃ ካናኔ ቢታን (ኬብሮኔ ጌቴቲዛ) ማሚሬ ካታማ ኣቻን ዲዛ ጎንጎሎን ሞጊዴስ። 20 ሄሳ ጊሻስ ሄ ጋዴዚኔ ጋዴዛን ዲዛ ጎንጎሎዚ ሂቴታ ሲንꬃን ዎጋን ኣብራሃሜስ ጊዲዴስ።

24

ዪሳቃኔ ኢርቢቃ ጌሎኔ ኤኮ

1 ኣብራሃሜይ ዳሮ ጪሚዴስ፤ ጎዳይ ኢዛ ኡባንካ ኣንጂዴስ። 2 ኣብራሃሜይ ባሶ ኣስ ኡባስ ሃላቃቲዛይሳኔ ኢዛፔ ጋርሳራ ኢዛ ኣቆታ ኡባ ኣይሲዛ ኣይሌዛ፥ «ኔ ኩሼ ታ ጉልባቴ ቦላ ዎꬃዳ ጫቃ። * 3 ታኒ ኢስታ ጊዶን ዲዛ ካናኔ ማጫ ናይታፔ ኔ ታ ናስ ማቾ ኦይቾንታ ማላ ሳሎ ሳኣ ሜꬊዳ ጾሳን ታ ኔስ ጫቃይስ፤ 4 ጊዶ ኣቲን ታ ዬሌቲዳ ቢታ ታ ዳቦታኮ ባዳ፥ ታ ና ዪሳቃስ ማቾ ኦይቻ» ጊዴስ።

5 ኢዛ ኦሳንቻዚ፥ «ማጫሳያ ታናራ ያናስ ዶሶንታ ኢጺኮ ናዛ ኔኒ ዪዳ ቢታ ጉዬ ዛራ ኤፎ?» ጊ ኦይቺዴስ።

6 ኣብራሃሜይ፥ «ታ ናዛ ጌዴ ጉዬ ዛራ ኤፎንታ ማላ ናጌታ! 7 ጎዳ ሳሎ ጾሳይ ታና ታ ኣዋ ሶሆፔኔ ታ ዬሌቲዳ ቢታፌ ኬሲዳይሲ ታስ፥ ‹ኔ ዜሬꬃስ ታኒ ሃይሳ ቢታ ኢማና› ጊ ጫቂዳይሲ ኔኒ ታ ናስ ሄፔ ማቾ ዴማና ማላ ኢዚ ባ ኪታንቻ ኔፔ ሲንꬄ ኪታና። 8 ማጫሳያ ኔናራ ጉዬ ያናስ ዶሶንታ ኢጺኮ ሃይሲ ታኒ ኔና ጫቄꬂዳ ጫቆይ ኔስ ጎሜቶፖ፤ ናዛ ጉዬ ሙሌካ ኤፎፓ» ጊዴስ። 9 ሄሳ ጊሻስ ኦሳንቻዚ ባ ጎዳ ኣብራሃሜ ዎዲራ ቦላ ባ ኩሼ ዎꬂ ጫቂዴስ።

10 ሄሳፌ ጉዬ ኦሳንቻዚ ባ ጎዳ ጋሜላታፔ ታማታ ኤኪዲ ባ ጎዳ ሚሻፌካ ሙሩታ ሙሩታ ኤኪዲ ቢዴስ፤ ሜስጴጾሚያ ጌቴቲዛ ቢታን ዲዛ ናኮሬ ካታማ ጋኪዴስ። 11 ኦማርሳ ዎዴ ማጫሲ ሃꬅ ዱቃናስ ዪሺን ካታማፔ ጋጻን ሃꬃ ኦላ ኣቻን ባ ጋሜላታ ጉልባቲሲዲ፥

12 «ጎዳዉ! ታ ጎዳ ኣብራሃሜ ጾሶ! ሃች ታኒ ቆፓዳ ዪዳይሳ ታስ ኢንጄሳ፤ ቃሴ ታ ጎዳ ኣብራሃሜስ ኪያ ኦꬃ። 13 ቤያ! ታኒ ሃይሳ ፑልቶ ሃꬃ ኣቻን ኤቃዲስ፤ ሃ ካታማ ኣሳ ማጫ ናይቲ ሃꬅ ዱቃናስ ሃ ዬቴስ። 14 ታኒ፥ ‹ኣኔ ኦቶዛ ዚቂ ሂስታዳ ታና ሃꬅ ኡሻ› ጊዛ ዎዴ፥ ኢዛካ፥ ‹ሄኮ ኡያ! ቃሴ ኔ ጋሜላታካ ታኒ ኡሻና› ጊዛራ ሂና ኔ ኣይሌ፤ ዪሳቃስ ኔኒ ዶሪዳሮ ጊዱ፤ ኔኒ ታ ጎዳስ ኪያ ኦꬂዳይሳ ታኒ ሄሳን ኤራና» ጊ ዎሲዴስ።

15 ቡሮ ኢዚ ዎሳ ዉርሶንታ ዲሺን ኢርቢቃይ ሃꬃ ኦቶ ቶካ ኤካዳ ፑቱ ጋዱስ፤ ኢዞ ባቱኤሊ ዬሊዴስ፤ ባቱኤሊ ሚልካ ና፤ ሚልካይ ኣብራሃሜ ኢሻ ናኮሬ ማቾ። 16 ኢርቢቃይ ዳሮ ማላ ሎኦኔ ጌሎንታ ጌላኦ። ዱጌ ዎꬋዳ ፑልቶዛፔ ባ ኦቶ ሃꬅ ኩንꬃዳ ኬዛዱስ። 17 ሄ ኣይሌይ ኢዚኮ ዎጺ ቢዲ ኢዞ፥ «ኔ ኦቶዛፔ ታና ጉꬃ ሃꬅ ኡሻርኪ!» ጊዴስ።

18 ኢዛ፥ «ኤሮ ታ ጎዶ! ኡያ» ጋዱስ። ኤሶታዳ ኦቶዛ ባ ሃሼፔ ዎꬃዳ ጌዲ ሂስታ ኦይካዳ ኢዛ ኡሻዱስ። 19 ኢዛ ኡሺዳይሳፌ ጉዬ፥ «ኔ ጋሜላቲካ ኣላና ጋካናስ ታኒ ኢስታስ ሃꬅ ዱቃና» ጋዱስ። 20 ኣቲዳ ሃꬄ ኤሶን ሃꬃ ጎንጌን ቲጋዳ ዱቃናስ ሃꬃ ኦላይ ዲዛሶ ዎጻዱስ፤ ጋሜላቲ ዉሪ ኣላና ጋካናስ ሃꬃ ኦላፌ ዱቃ ዱቃ ኤሃዳ ሃꬃ ጎንጌን ቲጋዳ ኡሻዱስ። 21 ኢዚ ቆፒዲ ዪዳ ቆፋ ጎዳይ ኢንጄሲዳኮ ኤራና ማላ ኣዴዚ ጮኡ ጊዲ ኢዞ ጼሌስ።

22 ጋሜላቲ ሃꬅ ኡዪ ሲሚን ኣዴዚ ኢቻሽ ጊራሜ ባጋ ጊዲዛ ዎርቃ ሳጋዮታኔ 100 ጊራሜ ጊዲዛ ናምኡ ዎርቃ ሳጋዮታ፥ 23 ኬሲዲ ኢዞ፥ «ኔኒ ኦና ና? ኣኔ ታስ ዮታ፤ ኔ ኣዋ ሶን ኑስ ኣቂዛሶይ ዳኔ?» ጊዴስ።

24 ኢዛ፥ «ታኒ ሚልካይ ናኮሬስ ዬሊዳ ባቱኤሌ ና። 25 ኑሶን ጊዲዛ ሃፓይኔ ባሶይ ዴስ፤ ቃሴ ኢንቴስካ ኣቂዛሶይ ዴስ» ጋዱስ።

26 ኣዴዚ ጉልባቲዲ ጎዳስ ጎይኒሼ፥ 27 «ባ ኪያቴꬃኔ ባ ቱማ ታ ጎዳፔ ሃሶንታ ታ ጎዳ ኣብራሃሜ ጎዳ ጾሳይ ጋላቴቶ! ታኒ ዪሺን ጎዳ ጾሳይ ታና ታ ጎዳ ዳቦታሶ ካሌꬂዴስ» ጊዴስ።

28 ናያ ዎጻ ባዳ፥ ባ ኣዬይሶን ዲዛ ኣሳስ ሃኒዳይሳ ዮታዱስ። 29 ኢርቢቃስ ላባ ጌቴቲዛ ኢሻይ ዴስ፤ ላባይ ካሬ ኬዚዲ ሃꬃ ፑልቶ ኣቻን ዲዛ ኣዴዛኮ ዎጺዴስ። 30 ቃላባቴኔ ባ ሚቼይ ኩሼን ዲዛ ሳጋዮታ ቤኢዳ ማላኔ ኢርቢቃይ ኣዴዚ ባና ጊዳይሳ ዮቲን ሲዪዳ ማላ ኬዚ ቢዲ ኣዴዚ ጋሜላታራ ፑልቶዛ ኣቻን ኤቂዳይሳ ዴሚዴስ። 31 ኢዛ፥ «ሃይሶ ጎዳይ ኔና ኣንጂዳይሶ ሃያ! ኔኒ ሃይሳን ካሬን ኣይስ ኤቃዲ? ታኒ ኔስ ኬꬂኔ ጋሜላታስካ ሶ ጊጊሳዲስ» ጊዴስ።

32 ሄሳ ጊሻስ ኣዴዚ ሶ ጌሊዴስ፤ ላባይ ጋሜላታ ጫና ቢርሺዲ ሃፓኔ ባሶ ጋሜላታስ ዬጊዴስ። ኢዛሲኔ ኢዛራ ዲዛ ኣሳታስ ቶሆ ሃꬅ ኤሂዴስ። 33 ቁማካ ኢዛ ሲንꬅ ኣꬂዴስ፤ ኢዚ፥ «ታና ኤሂዳ ጉዳ ኢንቴስ ዮቶንታ ዳሼ ካꬅ ሚኬ» ጊዴስ።

ላባይ፥ «ሂስቲኮ ዮታ» ጊዴስ።

34 ሄሳ ጊሻስ ኢዚ፥ «ታኒ ኣብራሃሜ ኣይሌ። 35 ጎዳይ ታ ጎዳ ኣብራሃሜ ኬሂ ኣንጂን ኢዚ ዱሬቲዴስ፤ ዶርስ፥ ሚዝ፥ ቢራ፥ ዎርቃ፥ ኣቱማ ኣይሌታ፥ ማጫ ኣይሌታ፥ ጋሜላታኔ፥ ሃሬታ ኢዛስ ኢሚዴስ። 36 ታ ጎዳ ማቺያ ሳራይ ባ ጪማቴꬃ ላይꬃን ኢዛስ ኣቱማ ና ዬሊን ኢዚ ባስ ዲዛዝ ኡባ ኢዛስ ኢሚዴስ። 37 ታ ጎዳይ ታና ሃይሳꬆ ጫቂሲዴስ፤ ‹ታኒ ዲዛ ካናኔ ቢታ ማጫ ናይታፔ ታ ናዛስ ማቾ ኦይቾፋ፤ 38 ታ ኣዋ ኣሳኮ ታ ዜሬꬃኮ ባዳ ታ ናዛስ ማቾ ኦይቻ› ጊዴስ። 39 ታኒካ ታ ጎዳዉ፥ ‹ናያ ታናራ ያናስ ዶሶንታ ኢጺኮቺ?› ጋዲስ። 40 ኢዚ፥ ‹ጎዳይ ታኒ ኢዛ ሲንꬃን ሱሬ ሄሜቲዳ ጾሲ ኔናራ ባ ኪታንቻ ኪታና፤ ኔኒ ታ ኔስ ታ ኣዋ ኣሳፔ፥ ታ ዛሬታፔ ማቾ ዴማና ማላ፥ ኔ ቢዛ ኦጌ ኡባ ሎኤꬃና። 41 ኔኒ ታ ዛሬታኮ ቢን ኢስቲ ኔስ ኢዞ ኢሞንታ ኢጺኮ ሄ ዎዴ ኔስ ጫቆይ ጎሜቴና› ጊዴስ።

42 «ታኒ ሃች ሃይሳ ፑልቶዛኮ ዪዳ ዎዴ ጎዳዉ! ታ ጎዳ ኣብራሃሜ ጾሶ! ኔ ሼኔ ጊዲኮ ታኒ ቢዛ ቆፋዛ ኢንጄሳ። 43 ቤኣ፤ ታኒ ሃ ፑልቶዛ ኣቻን ኤቃዲስ፤ ጌላኦ ኢሲኒያ ሃꬄ ዱቃናስ ዪኮ ታኒ ኢዞ፥ ‹ታና ኔ ኦቶዛፔ ጉꬃ ሃꬅ ኡሻርኪ!› ጋና። 44 ሂስቲኮ ኢዛ ታና፥ ‹ኤሮ ኡያ› ቃሴ፥ ‹ኔ ጋሜላታስካ ታኒ ሃꬅ ዱቃና› ጊዛራ ጾሲ ታ ጎዳይ ኔስ ዶሪዳሮ ጊዱ።

45 «ታኒ ታ ዎዚናን ዎሲዛይሳ ዉርሶንታ ዲሺን ኢርቢቃይ ባ ኦቶ ሃሼን ቶካ ኤካዳ ፑቱ ጋዱስ፤ ዱጌ ፑልታኮ ዎꬋዳ ሃꬅ ዱቃዱስ፤ ታኒ ኢዞ፥ ‹ታና ሃꬅ ኡሻርኪ!› ጋዲስ።

46 «ኢዛ ኤሶን ባ ሃሼፔ ኦቶዛ ዎꬃዳ፥ ‹ሄኮ ኡያ! ቃሴ ታኒ ኔ ጋሜላታ ኡሻና› ጋዱስ፤ ታኒካ ኡያዲስ፤ ቃሴ ታ ጋሜላታካ ኡሻዱስ።

47 «ታኒ ኢዞ፥ ‹ኔኒ ኦና ና?› ጋ ኦይቻዲስ።

«ኢዛ፥ ‹ታኒ ሚልካይ ናኮሬስ ዬሊዳ ባቱኤሌ ና› ጋዱስ።

«ታኒካ ኢዚ ኩሼን ቃላባቴ ኣꬃዲስ። 48 ሄሳፌ ጉዬ ታኒ ጉልባታዳ ጎዳስ ጎይናዲስ፤ ታኒ ጎዳ ታ ጎዳ ኣብራሃሜ ጾሳ፥ ታ ጎዳ ኢሻ ናዮ ኢዛ ኔስ ኤካናስ ታና ሊኬ ኦጌ ካሌꬂዳይሳ ጋላታይስ። 49 ሃኢካ ኢንቴ ታ ጎዳስ ኪያና ማላኔ ኣማኔታና ጊዲኮ ታስ ዮቲቴ፤ ሄሲ ሃኔና ጊኮካ ታስ ዮቲቴ፤ ሄሳፌ ጉዬ ታኒ ሃናናይሳ ታ ኤራይስ» ጊዴስ።

50 ላባይኔ ባቱኤሊ፥ «ሃ ቆፋዚ ጎዳፔ ዪዴስ፤ ኑኒ ኔስ ጌዴ ሃ ጋናስ ዳንዳዮኮ። 51 ኢርቢቃ ሃኖ ቤያ፤ ኤካዳ ባ! ጎዳይ ጊዳ ማላ ኔ ጎዳ ናዛስ ማቾ ጊዱ» ጊዳ።

52 ኣብራሃሜ ኣይሌይ ኢስቲ ጊዛይሳ ሲዪዳ ማላ ቢታን ጉልባቲዲ ጾሳስ ጎይኒዴስ። 53 ኣሽካራዚ ቢራ ኣሌቆኔ ዎርቃ ኣሌቆ፥ ማይኦካ ኬሲዲ ኢርቢቃስ ኢሚዴስ፤ ቃሴ ኣልኦ ሚሻታ ኢዚ ኢሻሲኔ ኢዚ ኣዬይስ ኢሚዴስ።

54 ሄሳፌ ጉዬ ኢዚካ ኢዛራ ዲዛይቲ ሚዳኔ ኡዪዳ፤ ሂስቲዲ ሄን ኣቂዳ፤ ኢስቲ ማላዶ ዎንታራ ዴንዲን፥ «ታና ታ ጎዳኮ ሞይዚቴ» ጊዴስ።

55 ጊዶ ኣቲን ኢዚ ኢሻይኔ ኢዚ ኣያ፥ «ናያ ኢሲ ታሙ ጋላሳ ማላ ኑናራ ታኩ፤ ሄሳፌ ጉዬ ኢዛ ባና» ጊዳ።

56 ኢዚ ጊዲኮ፥ «ጎዳይ ታኒ ዪዳይሳ ኢንጄሲን ኢንቴ ታና ጋምኢሶፒቴ፤ ታኒ ታ ጎዳኮ ባና ማላ ታና ሞይዚቴ» ጊዴስ።

57 ኢስቲካ፥ «ናዮ ጼይጊዲ ኣኔ ኑ ኢዞ ኦይቾስ» ጊዳ። 58 ሄሳ ጊሻስ ኢርቢቃ ጼይጊዲ፥ «ሃ ኣዴዛራ ባኔ?» ጊ ኦይቺዳ።

ኢዛካ፥ «ኤ፤ ታኒ ባና» ጋዱስ።

59 ሂስቲን ኢስቲ ባ ሚቼዮ ኢርቢቃ ኢዞ ዲቺዛሪራ፥ ኣብራሃሜ ኣይሌዛራኔ ኢዛ ኣሳታራ ሞይዚዳ። 60 ኢስቲ ኢርቢቃ፥

«ኑ ሚቼዬ ኢርቢቃ!

ጮራታ ቢታ ኩማ፤

ኔ ዜሬꬂ ባ ሞርኬታ ካታማታ ላቴቶ» ጊ ኣንጂዳ።

61 ሄሳፌ ጉዬ ኢርቢቃይኔ ኢዚ ጋራዴቲ ዴንዲዲ ጋሜላታ ቶጊዲ ኣዴዛራ ቢዳ፤ ሂስቲን ኣይሌዚ ኢርቢቃ ኤኪዲ ቢዴስ።

62 ሄ ዎዴ ዪሳቂ፥ «ታና ቤኢዛ ዴኦ ጾሳ ፑልቶ» ጊዛ ፑልቶዛ ማታ ቢዲ፥ ኔጌቤ ባዞን ዴስ። 63 ኢሲ ጋላሳ ኦማርስ ዪሳቂ ባ ዎዚናን ቆፒዲ ዴምባ ኬዚዲ ዩዪሼ ኢዚ ꬎቁ ጊ ጼሊዛ ዎዴ ጋሜላቲ ዪዛይታ ቤኢዴስ። 64 ኢርቢቃይካ ꬎቁ ሂስታ ጼላዳ ዪሳቃ ቤያዳ ጋሜላ ቦላፌ ዎꬋዱስ። 65 ዎꬋዳ ኣይሌዛ፥ «ኑናራ ጋጋናስ ሴኪ ዴምባራ ሃ ዪዛ ኣዴይ ኦኔ?» ጋዱስ።

ኣሽካራዚ፥ «ኢዚ ታ ጎዳ ዴኔ» ጊዴስ፤ ኢዛ ባ ሻሼዛ ኤካዳ ጉሉንታዱስ።

66 ቃሴ ኣይሌዚ ባ ኦꬂዳይሳ ኡባ ዪሳቃስ ዮቲዴስ። 67 ዪሳቂ ኢርቢቃ ባ ኣዬይ ሳራ ዱንካኔን ኤፊዲ ኢዞ ማቾ ኤኪዴስ፤ ኢዛካ ኢዛስ ማቾ ጊዳዱስ፤ ሂስቲን ኢዚ ኢዞ ሲቂዴሲኔ ባ ኣዬይ ሃይቆን ካዮቲዛይሳፌ ሚኔቲዴስ።

25

ኣብራሃሜስ ዬሌቲዳ ሃራ ናይታ

(1ታሪ 1፡32-33)

1 ቃሴ ኣብራሃሜይ ኬጹራ ጌቴቲዛ ሃራ ማቾ ኤኪዴስ። 2 ኢዛ ዚሚራኔ፥ ዮቂሻኔ፥ ሜዳኔ፥ ሚዲያኔ፥ ዪሺባቄኔ ሹሃ ኢዛስ ዬላዱስ።

3 ዮቂሻኔይ ሳባኔ ዳዳኔ ዬሊዴስ፤ ዳዳኔይ ኣሶሬታ፥ ሌጹሴታኔ ሌኣሜታ ዬሊዴስ።

4 ሚዲያኔ ናይቲ ኤፋ፥ ኤፌሬ፥ ሄኖኬ፥ ኣቢዳኤኔ ኤልዳኤ። ሃይቲ ዉሪካ ኬጹራ ናይታ።

5 ኣብራሃሜይ ባ ሃሮ ኡባ ዪሳቃ ላቲሲዴስ። 6 ጊዶ ኣቲን ኢዚ ቡሮ ፓጻ ዲሼ ባ ጋራዴታፔ ዬሊዳ ናይታስ ባስ ዲዛይሳፌ ዎይቲዴስ። ዎይቲዲ ባ ና ዪሳቃፔ ኢስታ ሻኪዲ ኣርሼይ ሞኪዛ ባጋራ ዲዛ ዴሬ ዬዲዴስ።

ኣብራሃሜ ሃይቆ

7 ኣብራሃሜይ ሙሌራ 175 ላይꬅ ዴኢዴስ። 8 ኣብራሃሜይ ዳሮ ዎዴ ዴኢዲ ሎኦ ጪማ ጪሚዲ ሃይቂዴስ። 9 ኢዛ ናይቲ ዪሳቂኔ ኢስማኤሌይ ኢዛ ማኪጴሌ ጌቴቲዛ ጎንጎሎ ዱፎን ሞጊዳ፤ ሄ ጎንጎሎዚ ማሚሬ ኣቻን ሂቴ ጾሃሬ ና ኤፍሮኔ ጋዴን ዴስ። 10 ሄሲካ ኣብራሃሜይ ሂቴታፔ ሻሚዳ ጋዴ። ኣብራሃሜይ ባ ማቺያ ሳራይ ሞጌቲዳሶን ሞጌቲዴስ። * 11 ኣብራሃሜይ ሃይቂዳፔ ጉዬ ጾሲ ኢዛ ና ዪሳቃ ኣንጂዴስ። ሄ ዎዴ ዪሳቂ፥ «ታና ቤኢዛ ዴኦ ጾሳ ፑልቶ» ጌቴቲዛ ፑልቶ ኣቻን ዴስ።

ኢስማኤሌ ዬሌታ

(1ታሪ 1፡28-31)

12 ሳራ ኣይሌያ ጊብጼፔ ዪዳ ኣጋራ ኣብራሃሜስ ዬሊዳ ናዛ ኢስማኤሌ ዬሌታይ ሃይሳፌ ካሊ ጻፌቲዳይሳ። 13 ኢስማኤሌ ናይቲ ባ ሱንꬃኒኔ ባ ዬሌታ ማራን ሃይታንታ፤ ሄይታንቲካ ኔባዮቴ፥ ቄዳሬ፥ ኣዲቢኤሌ፥ ሚቢሳሜ፥ 14 ሚሺማኤ፥ ዱማ፥ ማሴ፥ 15 ሃዳዴ፥ ቴማ፥ ዪጹሬ፥ ናፊሻኔኔ ቄዲማ። 16 ኢስማኤሌ ናይቲ ሃይታንታ፤ ኢስታ ሱንꬂ ኢስታ ሞꬃኒኔ ዲዛሶን ዲዛሶን ሃይሳ፤ ኢስታስ 12 ዛርኬ ሃላቃቲ ዴቴስ። 17 ኢስማኤሌይ ሙሌራ 137 ላይꬅ ዴኢዲ ሃይቂዴስ፤ ሃይቂዲ ባ ኣዋታን ጋጊዴስ። 18 ኢስማኤሌ ዜሬꬂ ጊብጼፔ ኣርሼይ ሞኪዛ ባጋን ዲዛ ሃዊላፔኔ ሹራፔ ጊዶን ኣሶሬ ኤፊዛ ኦጌ ኣቻን ዴኢዳ። ኢስቲ ባ ኢሻታ ኡባታራ ሞርኬቴꬃን ዴኢዳ።

ዪሳቃ ዬሌታ

19 ኣብራሃሜ ና ዪሳቃ ዬሌታይ ሃይሳፌ ካሊ ጻፌቲዳይሳ። ኣብራሃሜይ ዪሳቃ ዬሊዴስ። 20 ዪሳቃስ ላይꬃይ 40 ጊዲዳ ዎዴ ኢርቢቃ ኤኪዴስ፤ ኢዛ ሜስጴጾሚያን ዲዛ ኣራሜ ባቱኤሌ ናዮኔ ኣራሜ ዴሬ ኣስ ላባ ሚቾ። 21 ዪሳቂ ባ ማቺያ ማይኔ ጊዲዳ ጊሻስ ኢዚስ ጎዳ ዎሲን ጎዳይ ኢዛ ዎሳ ሲዪዴስ፤ ሂስቲን ኢዛ ማቺያ ኢርቢቃይካ ቃንꬃታዱስ። 22 ጊዶ ኣቲን ኢዚ ኡሎ ጊዶን ዲዛ ናይቲ ሜንቴ ጊዲዳ ጊሻስ ኢሶይ ኢሳራ ሱጌቲዳ፤ ሂስቲን ኢዛ፥ «ሃይሲ ታ ቦላ ኣይስ ሃኒዜ?» ጋዱስ። ሄሳ ጊሻስ ጾሳ ኦይቻና ቢን፥

23 ጎዳይ ኢዚስ፥ «ኔ ኡሎን ናምኡ ካዎቴꬂ ዴስ፤ ቃሴ ኔ ኡሎን ዲዛ ናምኡ ዴሬ ኣሳቲ ኢሶይ ኢሳፌ ሻኬታና፤ ኢሲ ዴሬ ኣሳይ ሃንኮይታፔ ሚናና፤ ቃሴ ባይራይ ካሎዛስ ሃሬታና» ጊዴስ። *

24 ኢዚስ ዬሎ ዎዴይ ጋኪን ኢዛ 2 ኣቱማ ናይታ ሜንቴ ዬላዱስ። 25 ኮይሮ ዬሌቲዳይሲ ኣሪሳ፤ ኢዛ ቦላይካ ዉሪ ኢስኬ ጻላ፤ ሄሳ ጊሻስ ኢስቲ ኢዛ ኤሳዌ * ጊ ሱንꬂዳ። 26 ሄሳፌ ጉዬ፥ ኢዛ ኢሻይ ዬሌቲሼ ኤሳዌ ቶሆ ኦይኪ ዬሌቲዴስ፤ ሄሳ ጊሻስ ኢዛ ያቆቤ † ጊ ሱንꬂዳ። ኢርቢቃይ ኢስታ ዬሊዳ ዎዴ፥ ዪሳቃስ ላይꬃይ ኡሱፑን ታሙ ላይꬂ ጊዲዴስ።

27 ናይቲ ዲጪዳ፤ ኤሳዌይ ሻንካ ኤሪዛ ባዞ ኣስ ጊዲዴስ፤ ጊዶ ኣቲን ያቆቤይ ዱንካኔን ዲዛ ኣሽኬ ኣስ ጊዲዴስ። 28 ዪሳቂ ኤሳዌ ሲቂዴስ፤ ኣይስ ጊኮ ኢዚ ሻንካቲዳይሳፌ ማናስ ዶሲዴስ፤ ጊዶ ኣቲን ኢርቢቃይ ያቆቤ ሲቃዱስ።

29 ኢሲ ዎዴ ያቆቤይ ዎጼ ካꬂሺን ኤሳዌ ጋፋይ ዎꬊሺን፥ ባዞፌ ዪዴስ። 30 ኤሳዌይ ያቆቤ፥ «ታና ሃይሳ ዞኦ ዎጼዛፔ ሚዛ፤ ታና ጋፋይ ዎꬌስ» ጊዴስ። (ሄሳ ጊሻስ ቃሴ ኢዛ ሱንꬂ ኤዶሜ ‡ ጌቴቲዴስ።)

31 ያቆቤይ ኢዛ፥ «ኮይሮ ታስ ኔ ባይራቴꬃ ባይዛ» ጊዴስ።

32 ሂስቲን ኤሳዌይ፥ «ሄኮ! ታ ሃይቃና ጋይስ ሃና ታ ባይራቴꬃያ ታና ኣይ ማዳኔ?» ጊዴስ።

33 ያቆቤይ ዛሪዲ፥ «ኣኔ ታስ ኮይሮ ኔኒ ጫቃ» ጊዴስ፤ ሂዝጊን ኢዚ ጫቂዴስ፤ ባ ባይራቴꬃካ ያቆቤስ ባይዚዴስ። * 34 ሄሳፌ ሲሚን ያቆቤይ ኤሳዌስ ቡዴናኔ ሚሲራ ዎጼ ኢሚን ኢዚ ሚዴሲኔ ኡዪዴስ፤ ሄሳፌ ጉዬ ዴንዲዲ ቢዴስ፤ ኤሳዌይ ባ ባይራቴꬃ ካꬊዴስ።

26

ዪሳቃኔ ኣቢሜሌኬ

1 ሄ ቢታን ካሴ ኣብራሃሜ ዎዴን ዲዛ ኮሻፔ ሃራ ኮሻይ ዴንዲዴስ፤ ሂስቲን ዪሳቂ ፊሊስጼሜ ካዎ ኣቢሜሌኬኮ ጌራሬ ቢዴስ። 2 ጎዳይ ዪሳቃስ ቆንጪዲ፥ «ጊብጼ ቢታ ዱጌ ቦፓ፤ ታኒ ኔስ ዮቲዛ ቢታን ዴኣ። 3 ሃ ቢታን ጉꬃ ዎዴ ኡታሻ፤ ታኒ ኔናራ ጊዳና፤ ኔና ኣንጃና፤ ኣይስ ጊኮ ሃይሳ ቢታ ኡባ ታኒ ኔሲኔ ኔ ዜሬꬃስ ኢማና፤ ታኒ ኔ ኣዋ ኣብራሃሜስ ጫቆ ጌሊዳ ኡፋይሳ ቃላ ሚንꬃና። 4 ኔ ዜሬꬃ ታኒ ሳሎ ጾሊንቴ ማላ ዳርሳና፤ ሃይሳ ቢታ ኡባ ታ ኢስታስ ኢማና፤ ቢታ ኣሳይ ኡባይ ኔ ዜሬꬃ ባጋራ ኣንጄታና። * 5 ጋሶይካ ኣብራሃሜይ ታ ቃላ ሲዪዲ ኣዛዜቲዴስ፤ ታ ኢዛስ ዮቲዳይሳ ኢዚ ኡባ ናጊዳ ጊሻሳ» ጊዴስ። 6 ሄሳ ጊሻስ ዪሳቂ ጌራሬን ዴኢዴስ።

7 ሄ ቢታ ኣሳይ ኢርቢቃ ጊሻስ ዴንꬂዲ ዪሳቃ፥ «ሃና ኔስ ኣዜ?» ጊ ኦይቺዳ።

ኢዚካ ኢርቢቃይ ኬሃ ማላ ሎኦ ጊዲዳ ጊሻስ፥ «ታኒ ኢዛ ታ ማቾ ጊኮ ሃ ኣሳይ ኢዚ ጌዶን ታና ዎꬋናኮኔ» ጊ ባቢዳ ጊሻስ፥ «ሃና ታስ ሚቾ» ጊዴስ። *

8 ዪሳቂ ሄን ዳሮ ዎዴ ዲዳፔ ጉዬ ፊሊስጼሜ ካዎ ኣቢሜሌኬይ ማስኮቴራ ዱጌ ጼሊዲ ዪሳቂ ባ ማቾ ኢርቢቃራ ኢዲሜቲሼ ካኢሺን * ቤኢዴስ። 9 ሄሳ ጊሻስ ኣቢሜሌኬይ ዪሳቃ ጼይጊሲዲ፥ «ሄኮ ኢዛ ኔስ ማቾ! ኔኒ ኣይስ ኢዞ ታ ሚቾ ጋዲ?» ጊ ኦይቺዴስ።

ኢዚካ፥ «ኢዛ ታ ማቾ ጊኮ ኢዚ ጋሶን ኣሳይ ታና ዎꬋና ጋዳ ባቢዳ ጊሻስ ጋዲስ» ጊዴስ።

10 ሂስቲን ኣቢሜሌኬይ፥ «ሃይሲ ኔኒ ኑ ቦላ ኦꬂዳይሲ ኣዜ? ታ ኣሳፔ ኢሲ ኣሲ ኔ ማቼይራ ኣቂዳኮ ኑ ቦላ ጎሜ ኤሃሼ ኣጋዳሳ» ጊዴስ። 11 ሄሳ ጊሻስ ኣቢሜሌኬይ ባ ኣሳ ኡባ፥ «ሃ ኣዴዛ ዎይኮ ኢዛ ማቾ ቦቺዛይ ኦኒካ ቱሙ ሃይቆ» ጊ ኣዛዚዴስ።

12 ዪሳቂ ሄ ቢታን ካꬅ ዜሪን ጎዳይ ኢዛ ኣንጂዳ ጊሻስ ሄ ላይꬃን ጼቱ ኩሼ ሺሺዴስ። 13 ኢዛስ ኣቆታይ ዳሪ ዳሪ ቢዳ ጊሻስ ኬሂ ዱሬቲዴስ። 14 ዪሳቃስ ዶርሲ፥ ሚዛ ዉዴይኔ ኣይሌቲ ኬሂ ዳሪዳ ጊሻስ ፊሊስጼሜ ኣሳይ ኢዛ ሚቃይኒዴስ። 15 ሄሳ ጊሻስ ኢዛ ኣዋ ኣብራሃሜ ዎዴን ኢዛ ኣዋ ኣይሌቲ ቦኪዳ ሃꬃ ኦላ ኡባ ፊሊስጼሜ ኣሳይ ቢታ ዛሪዲ ኩንꬂዴስ።

16 ሄ ዎዴ ኣቢሜሌኬይ ዪሳቃ፥ «ኑፔ ሻኬታዳ ባ፤ ኔኒ ኑፔ ኣꬋ ሚናዳሳ» ጊዴስ። 17 ሂዝጊን ዪሳቂ ሄፔ ዴንዲዲ ጌራሬ ሾባ ቢዲ ዱንካኔ ቶኪዲ ሄን ዴኢዴስ። 18 ኣብራሃሜይ ፓጻ ዲሼ ቦኪሲዳ ሃꬃ ኦላታ ኣብራሃሜይ ሃይቂዳፔ ጉዬ ፊሊስጼሜ ኣሳይ ቱጪዳ ሃꬃ ኦላታ ዪሳቂ ቃሴካ ቦካና ማላ ኦꬂዲ ካሴ ኢዛ ኣዋይ ሱንꬂዳ ሱንꬃን ጼይጊዴስ።

19 ዪሳቃ ኣይሌቲ ሾባን ሃꬃ ኦላ ቦኪሼ ቦኪዛ ኦላፌ ፑልቲዛ ሃꬅ ዴሚዳ። 20 ጊዶ ኣቲን ጌራሬን ሜሄ ሄሚዛይቲ ዪሳቃ ሜሄ ሄሚዛይታራ፥ «ሃꬃይ ኑይሳ» ጊ ኦዬቲዳ። ኢስቲ ኢዛራ ፓላሜቲዳ ጊሻስ ዪሳቂ ሄ ሃꬃ ኦላ፥ «ኤሴቄ»† ጊ ሱንꬂዴስ።

21 ሄሳፌ ጉዬ ኢስቲ ሃራ ሃꬃ ኦላካ ቦኪዳ፤ ጊዶ ኣቲን ኢስቲ ሄ ሃꬃ ኦላ ጌዶንካ ኦዬቲዳ፤ ሄሳ ጊሻስ ኢዚ ሄ ሃꬃ ኦላ፥ «ሲጺና»‡ ጊ ሱንꬂዴስ። 22 ሄሳፌ ጉꬅ ሃራሶ ኣꬊ ሃራ ሃꬃ ኦላ ቦኪሲዴስ፤ ኢዛ ጋሶን ኦኒካ ኦዬቲቤና፤ «ጾሲ ሃኢ ኑስ ኣሲዴስ፤ ኑኒ ሃ ቢታን ዳራና» ጊዲ ኢዛ፥ «ኦሮቦቴ»§ ጊ ሱንꬂዴስ።

23 ሄሳፌ ጉዬ ዪሳቂ ፑዴ ቤርሳቤሄ ጌቴቲዛሶ ኬዚዴስ። 24 ሄ ቢዳ ጋላስ ቃማራ ጎዳይ ኢዛስ ቆንጪዲ፥ «ታኒ ኔ ኣዋ ኣብራሃሜ ጾሳ፤ ታኒ ኔናራ ዲዛ ጊሻስ ባቦፋ! ታኒ ኔና ኣንጃና፤ ታ ኣይሌ ኣብራሃሜ ጊሻስ ኔ ዜሬꬃ ታ ዳርሳና» ጊዴስ። 25 ዪሳቂ ሄን ያርሺዛሶ ኬጺዲ ጎዳ ሱንꬅ ጼይጊዴስ፤ ሄን ኢዚ ባ ዱንካኔዛ ቶኪዴስ፤ ቃሴ ሄን ኢዛ ኣይሌቲ ሃꬃ ኦላ ቦኪዳ።

26 ሄሳፌ ጉዬ ኣቢሜሌኬይ ባና ዞሪዛ ኣሁዛታኔ ባ ዎታዳራታ ሃላቃ ፒኮሌ ኤኪዲ ጌራሬፔ ዪሳቃኮ ዪዴስ። * 27 ዪሳቂ ኢስታስ፥ «ኢንቴ ካሴ ታና ኢጺዲ ኢንቴ ቢታፌ ኬሲ ዬዲዲ ሃኢ ቃሴ ታኮ ኣይ ኤካና ዪዴቲ?» ጊዴስ።

28 ኢስቲ ኢዛ፥ «ጎዳይ ኔናራ ዲዛይሳ ቱሙ ኑኒ ቆንጬን ቤኢዶስ፤ ሄሳ ጊሻስ ኑሲኔ ኔስ ጊዶን ጫቆ ቃላይ ዴኣና ኮሼስ ጎስ። 29 ጊዶ ኣቲን ኑኒ ኔስ ኪያቴꬅ ጻላ ኦꬂዲ ኔና ሳሮቴꬃን ሞይዚዶስ፤ ሄሳꬆካ ኔኒ ኑ ቦላ ኢታ ሚሽ ኦꬆንታ ማላ ኣኔ ኔናራ ጫቆ ጫቄቶስ፤ ሃኢ ኔና ጎዳይ ኣንጂዳይሲ ቆንጪዴስ» ጊዳ። 30 ሄ ዎዴ ዪሳቂ ኢስታስ ጊቢራ ጊግሲን ሚዳኔ ኡዪዳ። 31 ዎንቴꬃ ጋላስ ማላዶ ዎንታራ ዴንዲዲ ኢስቲ ኢሶይ ኢሳራ ጫቄቲዳ። ዪሳቂ ኢስታ ሞይዚን ኢስቲ ኢዛፔ ሳሮን ሻኬቲዲ ቢዳ።

32 ሄ ጋላስ ዪሳቃ ኣይሌቲ ዪዲ ባ ቦኪዳ ሃꬃ ኦላ ጊሻስ፥ «ኑኒ ሃꬅ ዴሚዶስ» ጊ ኢዛስ ዮቲዳ። 33 ኢዚ ሄ ሃꬃ ኦላ፥ «ሳቤሄ»* ጊ ሱንꬂዴስ፤ ሄሳ ጊሻስ ሄ ካታማ ሱንꬂ ሃች ጋካናስ ቤርሳቤሄ † ጌቴቴስ።

ኤሳዌይ ኤኪዳ ዳዉꬃ ማቼታ

34 ኤሳዌ ላይꬂ 40 ጊዲዳ ዎዴ ቢኤሬ ና ዮዲቶኔ ኤሎኔ ና ባሴማቶ ማቾ ኤኪዴስ፤ ኢስቲ ናምኣይካ ሂቴ ቢታ ኣሳ። 35 ኢስቲካ ዪሳቃኔ ኢርቢቃ ሚሺሲሼ ዴኢዳ።

27

ያቆቤ ኣንጄቴꬅ

1 ዪሳቂ ጪሚን ኢዛ ኣይፌይ ጼሎ ኢጺዳ ዎዴ ባስ ባይራ ናዛ ኤሳዌ ጼይጊዲ ኢዛ፥ «ታ ናዞ!» ጊዴስ።

ሂስቲን ኢዚ፥ «ዬ!» ጊ ኮዪዴስ።

2 ኢዚካ፥ «ቤያ! ሃኢ ታኒ ጪማዲስ፤ ታኒ ኣይዴ ሃይቃናኮኔ ታ ሃይቃና ጋላስ ኤሪኬ። 3 ሄሳ ጊሻስ ሃኢ ኔ ኢዛራ ሻንካቲዛ ቶራ ኤካዳ ባዞ ባዳ ዶኣ ሻንካታዳ ታስ ኣሾ ኤካዳ ያ። 4 ታ ዶሲዛ ማልኦ ቁማ ካꬃዳ ታስ ኣꬃ፤ ሄሲካ ታኒ ሃይቃናፔ ካሴ ኔና ኣንጃናሳ» ጊዴስ።

5 ኢርቢቃይ ዪሳቂ ባ ና ኤሳዌስ ዮቲዛይሳ ሄ ዎዴ ሲያዱስ፤ ኤሳዌይ ዶኣ ሻንካቲዲ ኤሃናስ ባዞ ቢን፥ 6 ኢርቢቃይ ባ ናዛ ያቆቤ፥ «ኔ ኣዋይ ኔ ኢሻ ኤሳዌ፥ 7 ‹ዶኣ ሻንካታ ኤሃዳ ታ ማና ማላ ታስ ማልኦ ቁማ ካꬃ፤ ሂስቲኮ ታ ሃይቆንታ ዳሼ ጎዳ ሲንꬃን ኔና ኣንጃና› ጊሺን ታኒ ሲያዲስ። 8 ታ ናዞ! ሃኢ ታኒ ኔና ኣዛዚዛይሳ ሎኤꬃዳ ሲያ። 9 ዉዴዛ ጋርስ ባዳ ናምኡ ኣንቃራ ዴይሻ ላቃታ ታስ ኤካዳ ያ፤ ኔ ኤሂኮ ታኒ ኔ ኣዋስ ማልኦ ቁማ ኢዚ ዶሲዛ ማላ ካꬃና። 10 ኔ ኣዋይ ሃይቆንታ ዲሼ ሚዲ ኔና ኣንጃና ማላ ኤሃዳ ሚዛ» ጋዱስ።

11 ጊዶ ኣቲን ያቆቤይ ባ ኣዮ ኢርቢቃስ፥ «ታ ኢሻ ኤሳዌ ቦላን ኢስኬይ ዴስ፤ ጊዶ ኣቲን ታ ቦላይ ሊቆ። 12 ታ ኣዋይ ታና ኦይኪ ቤይኮቺ? ታኒ ኢዛ ጪሚዛ ኢዛስ ሚሳቲኮ ታኒ ኣንጆ ኣጋዳ ቃንጌꬃ ታ ቦላ ኤሃናኮ» ጊዴስ።

13 ኢዛ ኣዬያ ኢዛ፥ «ታ ናዞ! ሄ ቃንጌꬃይ ታና ጋኮ። ታኒ ኔስ ዮቲዛይሳ ኔ ኦꬃ፤ ባዳ ዴይሻ ላቃታ ታስ ኤካ ያ» ጋዱስ።

14 ኢዚ ኤሂዲ ባ ኣዬይስ ኢሚን ኣዬያ ማልኦ ቁማ ኢዛ ኣዋይ ዶሲዳ ማላ ማልኤꬃ ካꬃዱስ። 15 ሄሳፌ ጉዬ ኢርቢቃይ ሶን ባ ኣቻን ዲዛ ባ ባይራ ና ኤሳዌ ሎኦ ማይኦ ኤሃዳ ካሎ ናዛ ያቆቤ ማይዛዱስ። 16 ቃሴ ሄ ዴይሻታ ኢቴ ኢዛ ኩሼኒኔ ኢዛ ቆꬌን ማይዛዱስ። 17 ሂስታዳ ባ ካꬂዳ ማልኦ ቁማኔ ኡኬꬃ ባ ና ያቆቤ ኩሼን ዎꬃዱስ።

18 ሂስቲን ኢዚ ባ ኣዋኮ ቢ ጌሊዲ፥ «ታ ኣዋዉ!» ጊዴስ።

ኢዚካ፥ «ዬ! ታ ናዞ! ኔኒ ኦኔ?» ጊዴስ።

19 ያቆቤይ ባ ኣዋስ፥ «ታኒ ኔ ባይራ ና ኤሳዌ፤ ኔኒ ታና ኣዛዚዳ ማላ ታኒ ኦꬃዲስ፤ ሱራዳ፥ ታኒ ሻንካታ ኤሂዳይሳ ማ፤ ሂስታዳ ታና ኣንጃ» ጊዴስ።

20 ዪሳቂ ያቆቤ፥ «ታ ናዞ! ዎስታ ኤሶን ዴማዲ?» ጊ ኦይቺዴስ።

ኢዚካ፥ «ጎዳይ ኔ ጾሲ ታና ማዲና» ጊዴስ።

21 ዪሳቂ ያቆቤ፥ «ታ ናዞ! ኔኒ ቱሙ ታ ና ኤሳዌኮኔ ታኒ ኔና ኦይካ ቤኣናስ ኣኔ ታኮ ሃ ሺቃ» ጊዴስ። 22 ያቆቤይ ባ ኣዋ ዪሳቃኮ ሺቂን ኦይኪ ቤኢዲ፥ «ሃይሲ ቃላይ ያቆቤ ቃላ ሺን ኩሼይ ኤሳዌ ኩሼ» ጊዴስ። 23 ኢዛ ኩሼይ ኢዛ ኢሻ ኤሳዌ ኩሼꬆ ኢስኬራ ዲዛ ጊሻስ ኤሮንታ ኢዛ ኣንጂዴስ። 24 ኢዛ፥ «ቱሙ ኔኒ ታ ና ኤሳዌ?» ጊ ኦይቺዴስ።

ኢዚካ፥ «ኤ ታናኮ!» ጊዴስ።

25 ኢዚካ፥ «ታ ናዞ! ታኒ ኔኒ ሻንካቲዳይሳ ማናስ ሃ ኣꬃ፤ ማዳ ታኒ ኔና ኣንጃና» ጊዴስ። ያቆቤይ ኣꬂን ኢዚ ሚዴስ፤ ዎይኔ ኡሻካ ኤሂን ኡዪዴስ።

26 ሄሳፌ ጉዬ ኢዛ ኣዋ ዪሳቂ፥ «ታ ናዞ! ሃ ሺቃዳ ታና ዬራ» ጊዴስ።

27 ያቆቤይ ሺቂዲ ኢዛ ዬሪዴስ፤ ዪሳቂ ኢዛ ማይኦ ሲንጊ ሲዪዲ፥ «ታ ናዛ ፔኖይ ጎዳይ ኣንጂዳ ጎሻ ማላ ሳዌስ። * 28 ጾሲ ሳሎ ኢራኔ ሳኣ ኣንጆ፥ ካꬂኔ ኦራꬃ ዎይኔ ኡሹ ፓላሂሲዲ ኔስ ኢሞ። 29 ካዎቴꬃቲ ኔስ ሃሬቴቶ፤ ኣሲ ዉሪ ኔስ ጉልባቶ፤ ኔኒ ኔ ኢሻታስ ጎዳ ጊዳ፤ ኔ ኣዬይ ዜሬꬂ ኔስ ጉልባቶ፤ ኔና ቃንጊዛይ ቃንጌቲዳዝ ጊዶ፤ ኔና ኣንጂዛይ ኣንጄቲዳይሳ ጊዶ» ጊዴስ። *

30 ዪሳቂ ያቆቤ ኣንጂ ዉርሲዳፔ ጉዬ ያቆቤይ ባ ኣዋ ዪሳቃ ሲንꬃፌ ኬዚዳ ማላ ኤሳዌይ ሻንካፌ ፑቱ ጊዴስ። 31 ኢዚካ ቃሴ ማልኦ ቁማ ካꬂዲ ባ ኣዋስ ኣꬂዴስ፤ ኣꬂዲ ኢዛ፥ «ታ ኣዋዉ! ሱራዳ ሃይሳ ታኒ ሻንካቲዳይሳፌ ማ፤ ሂስታዳ ታና ኣንጃ» ጊዴስ።

32 ሂስቲን ኣዋይ ዪሳቂ ኢዛ፥ «ኔ ኦኔ?» ጊ ኦይቺዴስ። ኢዚ፥ «ታኒ ኔስ ባይራ ናዛ ኤሳዌ» ጊዴስ።

33 ዪሳቂ ዳጋሚዲ ኮኮሪሼ፥ «ሂስቲን ዶኣ ሻንካቲዳይሳ ኤኪዲ ታስ ኣꬂዳይ ኦኔ? ታኒ ሃኢ ኔኒ ያናፔ ሲንꬄ ማዳ ኢዛ ኣንጃዲስ፤ ቱሙካ ኢዚ ኣንጄቲዳይሳ ጊዳና» ጊዴስ።

34 ኤሳዌይ ባ ኣዋ ቃላ ሲዪዳ ማላ ባ ቃላ ꬎቁ ሂስታዲ ዳሮ ጫሞ ዬሆ ዬኪዲ ባ ኣዋ፥ «ታና ኣንጃ፤ ታ ኣዋዉ ታናካ ኣንጃ!» ጊዴስ።

35 ጊዶ ኣቲን ኢዚ፥ «ኔ ኢሻይ ዪዲ ታና ጪሚዲ ኔ ኣንጆ ኤኪቺዴስ» ጊዴስ።

36 ኤሳዌይ፥ «ኢዛ ኤሪዲ ያቆቤ * ጊ ሱንꬂዴስ፤ ኢዚ ታና ጪሚሺን ሃይሲ ናምኣንꬆ፤ ኢዚ ታ ባይራቴꬃ ኤኪዴስ፤ ቃሴ ሃኢካ ታ ኣንጆ ኤኪዴስ» ጊዴስ፤ ቃሴ ዛሪዲ ባ ኣዋ፥ «ኔኒ ታስ ኣንጆፌ ኣይኮካ ኣሻቤኪ?» ጊ ኦይቺዴስ። *

37 ዪሳቂ ኤሳዌስ፥ «ታኒ ኢዛ ኔ ቦላ ጎዳታና ማላ፥ ኢዛ ኢሻቲ ኢዛስ ኦꬃና ማላ፥ ካꬂኔ ዎይኔ ኡሺ ፓላሃና ማላ ኣንጃዲስ፤ ሂስቲን ታ ናዞ ታ ኔስ ሃኢ ኣይ ኦꬃና ዳንዳያዚና?» ጊዴስ።

38 ኤሳዌይ ባ ኣዋ፥ «ታ ኣዋዉ ኔስ ዲዛይ ኢሲ ኣንጆ ጻላ? ታ ኣዋዉ! ታናካ ኣንጃርኪ!» ጊዴስ። ሄሳፌ ጉዬ ኤሳዌይ ባ ቃላ ꬎቁ ሂስቲዲ ዬኪዴስ። *

39 ኢዛ ኣዋ ዪሳቂ ዛሪዲ፥ «ኔ ዲዛሶይ ሃ ሳኣ ዱሬቴꬃፌ ሃካና፤ ሳሎ ኢራይካ ኔስ ቡኬና። * 40 ኔኒ ኔ ጊꬃ ማሻን ኣቃና፤ ኔኒ ኔ ኢሻስ ሃሬታና፤ ጊዶ ኣቲን ኔኒ ኢዛራ ኤቄቲኮ ኢዛ ቃምባራ ኔ ሞርጌፌ ዲጋና» ጊዴስ። *

41 ኣዋይ ያቆቤ ኣንጂዳ ጊሻስ ኤሳዌይ ያቆቤ ኬሂ ኢጺዴስ፤ ኢዚ ባ ዎዚናራ፥ «ታ ኣዋይ ሃይቃና ማቲዴስ፤ ኢዚ ሃይቂዳ ማላ ታ ኢሻ ያቆቤ ታ ዎꬋና» ጊዴስ።

ያቆቤ ቤቴꬅ

42 ጊዶቲን ኢርቢቃይ ሃይሳ ባ ባይራ ናዛ ኤሳዌ ቃላ ሲዪዳ ጊሻስ ባ ካሎ ና ያቆቤ ጼይጊሳ ኤሃዳ፥ «ኔ ኢሻይ ኤሳዌይ ኔና ዎꬊዲ ሃሎ ኬሳናስ ኮዬስ። 43 ሃኢካ ታ ናዞ፥ ታኒ ኔስ ዮቲዛይሳ ኦꬃ። ዴንዳ! ዴንዳዳ ካራኔን ዲዛ ታ ኢሻ ላባኮ ባቃታ! 44 ሂስታዳ ኔ ኢሻ ሃንቆይ ዶቻና ጋካናስ ኢማꬃቴꬃን ኢዛራ ዳሻ። 45 ኔ ኢሻይ ኔስ ሃንቄቲዛይሳ ኢዚ ኣጊዛ ዎዴኔ ኔ ኢዛ ቦላ ኦꬂዳይሳ ኢዚ ባሊዛ ዎዴ ታኒ ኪታዳ ኔና ሄፔ ኤሂሳና፤ ታኒ ኢሲ ጋላስ ኢንቴፌ ናምኣታፔ ሜላ ኣታና ማላ ኮይኬ» ጋዱስ።

46 ሄሳፌ ጉዬ ኢርቢቃይ ዪሳቃ፥ «ኤሳዌይ ኤኪዳ ሂቴታ ማጫ ናይታ ጌዶን ዱሳይ ታና ኢቴስ፤ ቃሴ ያቆቤይካ ሄይታ ማላ ሂቴታ ማጫ ናይታፔ ማቾ ኤኪኮ ታኒ ሄኮ ሃይቃናስ ኮያይስ» ጋዱስ።

28

1 ሄሳ ጊሻስ ዪሳቂ ያቆቤ ጼይጊዲ፥ «ካናኔ ኣሳ ማጫ ናይታፔ ኔስ ማቾ ኤኮፋ። 2 ዴንዳዳ ኔ ኣዬይ ኣዋ ባቱኤሌኮ፥ ሜስጴጾሚያ ቢታ ባዳ ሄፔ ኔ ኣዬይ ኢሻ ላባ ማጫ ናይታፔ ኢሲኒዮ ኔስ ማቾ ኤካ። 3 ኡባ ዳንዳይዛ ጾሲ ኔና ኣንጆ፤ ኢዚ ኔስ ዳሮ ናይታ ኢሞ፤ ኔና ዳሮ ዴሬስ ኣዋ ሂስቶ። 4 ኣብራሃሜ ኣንጂዳ ማላ ኔናኔ ኔ ዜሬꬅ ጾሲ ኣንጆ፤ ሃይሳ ኣብራሃሜይ ኢሚዳ ቢታኔ ኔካ ኢማꬃቴꬃን ዴኢዳ ቢታ ኔስ ኢሞ» ኣዛዚዴስ። * 5 ሂስቲን ዪሳቂ ያቆቤ ዬዲን ያቆቤይ ሜስጴጾሚያ ቢታ ላባኮ ቢዴስ። ላባይ ያቆቤኔ ኤሳዌ ዬሊዳ ኢርቢቃስ ኢሻኔ ኣራሜ ቢታ ኣስ ባቱኤሌ ና።

ኤሳዌይ ኤኪዳ ሃራ ማቼዮ

6 ዪሳቂ ያቆቤ ኣንጂዳይሳ ሄፔ ማቾ ኤካናስ ሜስጴጾሚያ ቢታ ኢዛ ዬዲዳይሳ ቃሴካ ኢዚ ያቆቤ ኣንጂዳ ዎዴ፥ «ካናኔ ማጫስ ኤኮፋ» ጊ ኣዛዚዳይሳ ሲዪዴስ፤ 7 ያቆቤይካ ባ ኣዋሲኔ ባ ኣዬይስ ኣዛዜቲዲ ሜስጴጾሚያ ቢታ ቢዳይሳ ኤሳዌይ ኤሪዴስ። 8 ኤሳዌይ ኢዛ ኣዋ ዪሳቃይ ካናኔ ማጫ ናይታ ኣይ ማላ ኢጺዛኮኔ ሄሳን ኤሪዴስ። 9 ሄሳ ጊሻስ ኤሳዌይ ኣብራሃሜ ና ኢስማኤሌኮ ቢዲ ኢዛ ናዮ ማሂላቶ ባ ማቼይ ቦላ ጉጂ ኤኪዴስ። ኢዛካ ኔባዮቴ ሚቾ።

ያቆቤ ኣጉሞ

10 ያቆቤይ ቤርሳቤሄፔ ካራኔ ባናስ ዴንዲዴስ። 11 ኢዚ ኢሲ ሶ ጋኪሺን ኣርሼይ ዉሊን ሄን ኣቂዴስ፤ ሄ ሶን ዲዛ ሹቻታፔ ኢሲ ሹች ኤኪ ቦርኮቲዲ ሄን ꬊስኪዴስ። 12 ኣጉሞዛን ቢታን ኤቂዲ ጼራይ ፑዴ ሳሎ ጋኪዛ ያንጋሬ ቤኢዴስ፤ ያንጋሬዛ ቦላ ጾሳ ኪታንቻቲ ዱጌ ዎꬊሺኒኔ ፑዴ ኬዚሺን ቤኢዴስ። * 13 ያንጋሬዛስ ቦላ ጼራን ጎዳይ ኤቂዲ ኢዛ፥ «ታኒ ጎዳ ኔ ኣዋ ኣብራሃሜ ጾሳ፥ ዪሳቃ ጾሳ። ሃ ኔ ኢቺዳ ቢታ ታ ኔሲኔ ኔ ዜሬꬃስ ኢማና። * 14 ኔ ዜሬꬃይ ቢታ ኣጬ ማላ ዳራና፤ ኢስቲካ ኦይዱ ባጋ ጋካና፤ ቢታ ቦላን ዲዛ ኣሲ ዉሪ ኔ ባጋራኔ ኔ ዜሬꬃ ባጋራ ኣንጄታና። 15 ታኒ ኔናራ ዳይስ፤ ኔኒ ቢዛሶ ኡባን ታኒ ኔና ናጋና፤ ቃሴ ታኒ ኔና ሃ ቢታ ጉዬ ዛራዳ ኤሃና፤ ታኒ ኔስ ኦꬃና ጊዳይሳ ኦꬃና፤ ኔናካ ዬጊኬ» ጊዴስ።

16 ያቆቤይ ꬊስኮፌ ቤጊዲ፥ «ታኒ ኤራቤኬፌ ኣቲን ጎዳይ ቱሙ ሃይሳን ዴስ» ጊዴስ። 17 ኢዚ ባቢዲ፥ «ሃይሲ ኣይ ማላ ባቢሲዛሶ! ሃይሲ ጾሳ ኬꬃፌ ኣቲን ሃራሶ ዴና፤ ሃይሲ ሳሎ ፔንጌ» ጊዴስ።

18 ያቆቤይ ዎንቴꬃ ጋላስ ማላዶ ዎንታራ ዴንዲዲ ባ ቦርኮቲዳ ሹቻ ኤኪዲ ቱሳ ማላ ኤሲዲ ጾሳስ ዱማሳናስ ኢዛ ቦላ ዛይቴ ጉሲዴስ። 19 ያቆቤይ ሄ ሶሆዛ ቤቴሌ * ጊ ሱንꬂዴስ፤ ሄ ካታማያ ሄሳፌ ካሴ ሎዛ ጌቴታዉስ።

20-21 ያቆቤይ፥ «ኔ ታናራ ጊዳዳ ታ ቢዛ ኦጌን ኔ ታና ናጊኮ ታስ ሚዛ ቁማኔ ማይኦ ኔ ኢሚኮ ታ ኣዋ ሶ ሳሮን ኔ ታና ዛሪኮ ኔኒ ጎዳይ ታ ጾሳ ጊዳና። 22 ታኒ ቱሳ ማላ ኤሲዳ ሃ ሹቻይ ጾሳ ኬꬅ ጊዳና፤ ኔኒ ታስ ኢሚዛ ኡባፌ ታማፌ ኢሲ ኩሼ ታኒ ኔስ ኢማና» ጊ ኣዲኔቲዴስ።

29

ያቆቤይ ላባ ሶን

1 ሄሳፌ ጉዬ ያቆቤይ ዴንዲ ቢዲ ኣርሼይ ሞኪዛ ባጋራ ዲዛ ኣሳታ ዴሬ ጋኪዴስ። 2 ሂስቲዲ ኢሲ ዴምባን ሃꬃ ኦላይ ዲዛይሳ ቤኢዴስ፤ ሄꬑ ጩጋ ዶርሲ ቃሴ ሄ ሃꬃ ኦላ ኣቻን ኢቺዴስ፤ ኣይስ ጊኮ ዉዴይ ዉሪ ሃꬅ ኡዪዛይ ሄ ኦላዛፔ፤ ሄ ሃꬃ ኦላ ዶና ቱቻ ሹቻይካ ጊታ። 3 ዶርሳ ዉዴይ ዉሪ ሄን ሺቂዳ ዎዴ ዉዴዛ ሄሚዛይቲ ሃꬃ ኦላ ዶናፔ ሄ ሹቻ ጌንዴሪሲዲ ዶርሳ ኡሼቴስ። ኡሺዲ ሄ ሹቻ ሃꬃ ኦላን ዛሪዲ ቱጬቴስ።

4 ያቆቤይ ኢስታስ፥ «ሃይቶ! ኢንቴ ኣዋፔ ዪዴቲ?» ጊ ኦይቺዴስ።

ኢስቲካ፥ «ኑኒ ካራኔፔ ዪዶስ» ጊ ዮቲን፥ 5 ኢዚ፥ «ናኮሬስ ናዛ ና ላባ ኤሬቲ?» ጊዴስ።

ኢስቲካ፥ «ኤ፥ ኢዛ ኑ ኤሮስ» ጊዳ።

6 ያቆቤይ ኢስታስ፥ «ኢዚ ሎኦ ዲዜ?» ጊ ኦይቺን፥ «ኤ፥ ሎኦኮ፤ ኢዛ ና ኤራሄሎ ዶርስ ኤካ ዪዛሮ ሃኖ ቤያ» ጊዳ።

7 ሂስቲን ያቆቤይ ኢስታስ፥ «ቤኢቴ! ኣርሼይ ሃኢ ꬎቃን ዴስ፤ ሜሄ ሶ ሺሺዛ ዎዴይ ቡሮ ጋኪቤና፤ ዶርሳታ ሃꬅ ኡሺዲ ኤፊ ሄሚሺቴ» ጊዴስ።

8 ጊዶ ኣቲን ኢስታስ፥ «ሜሄይ ዉሪ ሺቃና ጋካናስ፥ ሹቻ ሃꬃ ኦላዛ ዶናፔ ጌንዴሪሳና ጋካናስ ኑኒ ኡሻናስ ዳንዳዮኮ፤ ሄሳፌ ጉዬ ኑኒ ሜሃ ኡሻና» ጊዳ።

9 ኢዚ ቡሮ ሃሳያን ዲሺን ዶርሳታ ሄሚዛይ ኢዞ ጊዲዳ ጊሻስ ላባ ናያ ኤራሄላ ባ ኣዋ ዶርሳታ ላጋ ኤካዳ ጋካ ዎꬋዱስ። 10 ያቆቤይ ባ ኣዬይ ኢሻ ላባ ና ኤራሄሊ ዶርሳታ ቤኢዳ ዎዴ ቢዲ ኦላ ዶናፔ ሹቻ ጌንዴሪሲዲ ባ ኣዬይ ኢሻ ዶርሳታ ሃꬅ ኡሺዴስ። 11 ያቆቤይ ኤራሄሎ ዬሪዲ ኡፋይሳፌ ዴንዲዳይሳን ባ ቃላ ꬎቂሲዲ ዬኪዴስ። 12 ያቆቤይ ኢዚስ ኣዋ ዳቦኔ ኢርቢቃ ና ጊዲዳይሳ ኤራሄሊስ ዮቲን ኢዛ ዎጻ ባዳ ባ ኣዋስ ዮታዱስ።

13 ላባይ ባ ሚቼይ ና ያቆቤ ዎሬ ሲዪዳ ማላ ኢዛራ ጋጋናስ ዎጺዴስ፤ ዎጺ ጋኪዲ ኢዛ ኢዲሚ ዬሪ ኤኪዲ ባ ሶ ኤፊዴስ፤ ሄን ያቆቤይ ባ ሃኒዳይሳ ኡባ ላባስ ዮቲዴስ። 14 ላባይ ኢዛ፥ «ኔኒ ቱሙ ታ ኣሾኔ ታ ሱꬃ» ጊዴስ። ያቆቤይ ኢዛራ ኢሲ ኣጊና ኩሜꬅ ኡቲዴስ።

ያቆቤ ኡኔቴꬅ

15 ሄሳፌ ጉዬ ላባይ ኢዛ፥ «ኔኒ ታስ ዳቦ ጊዲዳ ጊሻስ ታስ ጮ ሜላ ኦꬃኔ? ኣኔ ኔስ ኣይ ቃንጻናስ ቤሲዛኮ ታስ ዮታ» ጊዴስ። 16 ላባስ ናምኡ ማጫ ናይቲ ዴቴስ፤ ባይራይ ሱንꬂ ሊያ፥ ካሎያ ኤራሄሎ። 17 ሊያ ኣይፌይ ሾላ፤ ኤራሄሊ ኣይፌይ ጊዲኮ ሎኦ።

18 ያቆቤይ ኤራሄሎ ሲቂዳ ጊሻስ፥ «ታኒ ኔስ ካሎ ናዮ ኤራሄሊ ጊሻስ ኔስ ላፑን ላይꬅ ኦꬃና» ጊዴስ።

19 ላባይ፥ «ኢዞ ሃራ ኣሳስ ኢማናፔ ኔስ ኢሚዛይሲ ሎኦ፤ ኔኒ ታናራ ሃይሳን ዴያ» ጊዴስ። 20 ሄሳ ጊሻስ ያቆቤይ ኤራሄሎ ኤካናስ ላፑን ላይꬅ ኦꬂዴስ፤ ጊዶ ኣቲን ኢዚ ኢዞ ሲቂዛ ጊሻስ ኢዛስ ዎዴዚ ኬሂ ቃንꬅ ሚሳቲዴስ።

21 ሄሳፌ ጉዬ ያቆቤይ ላባ፥ «ታ ማቾ ታስ ኢማ፤ ታ ዎዴይ ዉሪዴስ፤ ታኒ ኢዞ ኤካና ኮያይስ» ጊዴስ። 22 ሄሳ ጊሻስ ላባይ ሄን ዲዛ ኡባ ኣሳ ጼይጊ ሺሺዲ፥ ቡላቻ ኬሲዴስ። 23 ጊዶ ኣቲን ጋዴይ ቃሚን ኢዚ ባ ና ሊያ ኤፊዲ ያቆቤስ ኢሚዴስ፤ ያቆቤይካ ኢዞ ኤኪዴስ። 24 ቃሴ ላባይ ባ ኣይሌዮ ዚልፎ ባ ና ሊያስ ኣይሌ ጊዳና ማላ ኢሚዴስ።

25 ጋዴይ ዎንቲን ጼሊዛ ዎዴ ሄኮ ሊያ ጊዳዱስ! ሂስቲን ያቆቤይ ላባ፥ «ሃይሲ ኔኒ ታ ቦላ ኦꬂዳይሲ ኣዜ? ታኒ ኔስ ኦꬂዳይ ኤራሄሊ ጊሻስ ዴኔ? ታና ኣይስ ጪማዲ?» ጊዴስ።

26 ላባይ ኢዛ፥ «ኑ ቢታን ባይራያ ዲሺን ካሎዮ ኣዚናስ ኢሚዛይሲ ዎጋ ዴና። 27 ሄ ሚሺራቴꬃ ሳሚንታ ኡባ ዉርሳ፤ ቃሴ ካሎቲዛሮካ ኑኒ ኔስ ኢማና፤ ሄሳፌ ጉዬ ሃራ ላፑን ላይꬅ ታስ ኦꬃሳ» ጊዴስ።

28 ያቆቤይ ሄሳꬆ ሃኒዲ ሄ ሳሚንታ ዉርሲዴስ፤ ሄሳፌ ጉዬ ላባይ ባ ናዮ ኤራሄሎ ኢዛስ ኢሚዴስ። 29 ቃሴ ላባይ ባ ኣይሌዮ ቢሊሃ ባ ና ኤራሄሊስ ኣይሌ ጊዳና ማላ ኢሚዴስ። 30 ያቆቤይ ኤራሄሎካ ኤኪዴስ፤ ኤራሄሎ ሊያፔ ኣꬂ ሲቂዴስ፤ ሃራ ላፑን ላይꬅ ላባስ ኦꬂዴስ።

ያቆቤ ናይታ ዬሌቴꬅ

31 ያቆቤይ ሊያ ኤራሄሊ ማላ ሲቆንታይሳ ቤኢዲ ጎዳይ ኢዚስ ዬሊዛ ኡሎዛ ዶይዴስ፤ ጊዶ ኣቲን ኤራሄሊስ ናይ ባ። 32 ሊያይ ሻራዳ ኣቱማ ና ዬላዱስ፤ ኢዛ ሱንꬃካ ኦሮቤሌ ጋ ሱንꬃዱስ፤ ኣይስ ጊኮ ኢዛ፥ «ጎዳይ ታ ሜቶ ቤኢዴስ፤ ሃኢ ቱሙ ታና ታ ኣዚናይ ሲቃና» ጋዱስ። *

33 ኢዛ ቃሴካ ሻራዳ ሃኢካ ኣቱማ ና ዬላዱስ፤ ኢዛ፥ «ጎዳይ ታኒ ዶሴቶንታይሳ ቤኢዳ ጊሻስ ታስ ሃይሳካ ጉጂዴስ» ጋዳ ኢዛ ሲሞና ጋ ሱንꬃዱስ።†

34 ኢዛ ቃሴካ ሻራዳ ኣቱማ ና ዬላዱስ፤ ኢዛ፥ «ታኒ ኢዛስ ሄꬑ ኣቱማ ናይታ ዬሊዳ ጊሻስ ታ ኣዚናይ ባ ዎዚና ታኮ ዛራና» ጋዳ ኢዛ ሌዌ ጋ ሱንꬃዱስ።‡

35 ኢዛ ቃሴካ ቃንꬃታዳ ኣቱማ ና ዬላዳ ኢዛ፥ «ሂኣ ታኒ ጎዳ ጋላታና» ጋዱስ፤ ሄሳ ጊሻስ ኢዛ ዩሁዳ ጋ ሱንꬃዱስ፤ ሄሳፌ ጉዬ ዬሎ ኤሳዱስ። §

30

1 ኤራሄላ ያቆቤስ ናይ ኢዚፔ ዬሌቶንታይሳ ኤራዳ ባ ሚቼይ ቦላ ቃናታዱስ፤ ሄሳ ጊሻስ ኢዛ ያቆቤ፥ «ታስ ና ኢማ፤ ኢጺስ ጊኮ ታ ሃይቃና» ጋዱስ።

2 ያቆቤይ ኤራሄሊ ቦላ ሃንቄቲዲ፥ «ታና ኔስ ዬሎ ዲጋናስ ጾሳ ጋዲ?» ጊዴስ።

3 ኢዛካ፥ «ታ ኣይሌዮ ቢሊሃ ሂኖ ቤኣ፤ ኢዛ ታ ጊሻስ ዬላና ማላ ኔኒ ኢዞ ኤካ፤ ሂስቲኮ ኢዚ ባጋራ ታኒካ ና ኣዮ ጊዳና» ጋዱስ። 4 ኤራሄላ ባ ኣይሌዮ ቢሊሃ ማቾ ሂስቲ ኤካና ማላ ኢዛስ ኢሚን ያቆቤይ ኢዞ ኤኪዴስ። 5 ቢሊሃ ሻራዳ ኣቱማ ና ያቆቤስ ዬላዱስ። 6 ሂስቲን ኤራሄላ፥ «ጾሲ ታስ ፒርዲዴስ፤ ታ ዎሳካ ሲዪዲ ታስ ኣቱማ ና ኢሚዴስ» ጋዱስ፤ ሄሳ ጊሻስ ዬሌቲዳ ናዛ፥ «ዳኔ» ጋ ሱንꬃዱስ።*

7 ኤራሄሊ ኣይሌያ ቢሊሃይ ቃሴካ ሻራዳ ያቆቤስ ናምኣንꬆ ኣቱማ ና ዬላዱስ። 8 ኤራሄላካ፥ «ታኒ ታ ሚቼይራ ዎልቃማ ባጼ ባጼታዳ ጾናዲስ» ጋሼ ናዛ ኒፍታሌሜ ጋ ሱንꬃዱስ።†

9 ሊያይ ባስ ዬሎይ ኤቂዳይሳ ቤያዳ ባ ኣይሌዮ ዚልፎ ኤፋዳ ያቆቤስ ማቾ ሂስታ ኢማዱስ። 10 ሊያ ኣይሌ ዚልፋ ያቆቤስ ኣቱማ ና ዬላዱስ። 11 ሊያይካ፥ «ሃይሲ ኣይ ማላ ሎኦ ቃዳ!» ጋሼ ናዛ ጋዴ ‡ ጋዳ ሱንꬃዱስ።

12 ሊያ ኣይሌያ ዚልፋይ ያቆቤስ ናምኣንꬆ ኣቱማ ና ዬላዱስ። 13 ሊያይካ፥ «ታኒ ኬሃ ኡፋዬታዲስ! ማጫሳይካ ታና ኡፋዬቲዛሮ ጋና» ጋዱስ፤ ሄሳ ጊሻስ ኢዛ ናዛ ኣሴሬ § ጋ ሱንꬃዱስ።

14 ጊስቴ ማጻ ኣጊናን ኦሮቤሌይ ጋዴ ጊዶ ቢዲ ኢንኮዬ ቴራ ዴሚዲ ባ ኣዮ ሊያስ ኤሂዴስ፤ ኤራሄላ ሊያ፥ «ኔ ናይ ኤሂዳ ኢንኮዬዛፔ ኣኔ ታስ ኢማ» ጋዱስ።

15 ጊዶ ኣቲን፥ «ኔ ታ ኣዚናዛ ታፔ ዎꬃ ኤኪዳይሲ ጊዶንታ ኢጺን ቃሴ ታ ናዛ ኢንኮዬዛ ኤካኔ?» ጋዱስ።

ኤራሄላካ፥ «ሂስቲኮ ኔ ናዛ ኢንኮዬዛ ጊሻስ ያቆቤይ ሃቻ ቃማ ኔናራ ኣቆ» ጋዱስ።

16 ሄ ጋላሳ ኦማርስ ያቆቤይ ኦሶሶፔ ሲሚሺን ሊያይ ኢዛ ሞካናስ ኬዛዳ፥ «ኔኒ ታናራ ኣቃና ኮሼስ፤ ኣይስ ጊኮ ታኒ ታ ና ኢንኮዬዛን ኔና ኪራስ ኤካይቻዲስ» ጊን ኢዚ ሄ ጋላሳ ኦማርስ ኢዚራ ኣቂዴስ።

17 ጾሲ ሊያ ዎሳ ሲዪዴስ፤ ሄሳ ጊሻስ ኢዛ ቃንꬃታዳ ኢቻሻንꬆ ኣቱማ ና ያቆቤስ ዬላዱስ። 18 ሊያይካ፥ «ታኒ ታ ኣይሌዮ ታ ኣዚናስ ኢሚዳ ጊሻስ ጾሲ ሄሳ ኪራ ታስ ቃንጺዴስ» ጋሼ ናዛ ዪሳኮሬ * ጋዳ ሱንꬃዱስ።

19 ሊያይ ቃሴካ ሻራዳ ኡሱፑንꬃ ኣቱማ ና ያቆቤስ ዬላዱስ። 20 ሊያይ፥ «ጾሲ ታስ ኣልኦ ኢሞታ ኢሚዴስ፤ ታኒ ታ ኣዚናስ ኡሱፑን ናይታ ዬሊዳ ጊሻስ ሃኢ ኢዚ ታና ቦንቻና» ጋዱስ። ሄሳ ጊሻስ ኢዛ ናዛ ዛቢሎኔ † ጋ ሱንꬃዱስ። 21 ሄሳፌ ጉዬ ኢሲ ማጫ ና ዬላዳ ኢዞ ዲና ‡ ጋ ሱንꬃዱስ።

22 ጾሲ ኤራሄሎ ቆፒዴስ፤ ኢዚ ዎሳካ ሲዪዲ ኢዚስ ዬሊዛ ኡሎ ዶይዴስ። 23 ኢዛካ ሻራዳ ኣቱማ ና ዬላዱስ፤ «ጾሲ ታ ዬላ ታፔ ዴንꬂዴስ፤ 24 ጎዳይ ታስ ሃራ ኣቱማ ናካ ጉጄሬኔ!» ጋሼ ናዛ ዮሴፌ § ጋ ሱንꬃዱስ።

ያቆቤይኔ ላባ ፓላሜቴꬅ

25 ኤራሄላ ዮሴፌ ዬሊዳፔ ጉዬ ያቆቤይ ላባ፥ «ታኒ ታ ኣዋ ቢታ ሲማና ማላ ታና ሞይዛ። 26 ታኒ ኢስታ ጊሻስ ኔስ ኦꬂዳ ታ ማቼታኔ ታ ናይታ ታስ ኢማ፤ ታኒ ባና፤ ኣይስ ጊኮ ታኒ ኔስ ኣይ ማላ ኦꬂዳኮ ኔ ኤራሳ» ጊዴስ።

27 ቃሴ ላባይ ኢዛስ፥ «ታኒ ኔስ ኢሲ ሚሽ ዮታይስ፤ ጎዳይ ኔ ጌዶን ታና ኣንጂዳይሳ ታ ቤያዲስ። 28 ኔ ኤካና ዳሞዛ ታስ ዮታ፤ ታኒ ኔስ ኢዛ ቃንጻና» ጊዴስ።

29 ያቆቤይ፥ «ታኒ ኔስ ዎስታ ኦꬂዳኮ ኔ ሜሄይካ ዋኒ ዬሌቲዳኮ ኔኒ ኤራሳ። 30 ታኒ ያናፔ ካሴ ኔስ ዲዛ ጉꬃይ ሃኢ ኬሂ ዳሪዴስ፤ ታ ኣꬊዳ ኡባሶን ጎዳይ ኔና ኣንጂዴስ፤ ጊዶ ኣቲን ሃኢ ታኒ ታሶ ኣሳስ ኣይዴ ኦꬆ?» ጊዴስ።

31 ላባይ፥ «ታኒ ኔስ ኣይ ኢሞ?» ጊ ኢዛ ኦይቺን፥ ያቆቤይ፥ «ታስ ኣይኮካ ኢሞፋ፤ ጊዶ ኣቲን ኔኒ ታስ ኢሲ ሚሽ ኦꬂኮ ታኒ ኔ ዉዴዛ ቃሴካ ሄማናኔ ናጋና። 32 ታኒ ሃች ኔ ሜሄ ኡባ ጊዶራ ኣꬋና፤ ሄን ኔ ዶርሳፌ ማሳራ ዎይኮ ፑንጫራ ኡባ፥ ዶርሳ ላቃ ካሬꬃታ ኡባ፥ ዴይሻፌ ፑንጫራኔ ማሳራ ጊዲዳይታ ኡባ ታ ሻካና፤ ሄይታንቲ ታ ዳሞዛ ጊዴቶ። 33 ሄሳ ጊሻስ ታ ጺሎቴꬂ ኔኒ ታስ ቃንጺዳ ዳሞዛ ታይባናስ ሲንꬃፌ ኔ ዪዛ ዎዴ ኤሬታና፤ ታ ዴይሻፌ ጻላቃ ጊዶንታይ ዎይኮ ካሬꬅ ጊዶንታ ኢሲ ላቃይ ታ ኣቻን ቤቲኮ ካይሶቲዳ ማላ ቆዴቶ» ጊዴስ።

34 ላባይ፥ «ኔ ጊዳ ማላ ጊዶ» ጊዴስ። 35 ሄ ጋላሲካ ላባይ ጻላቃ ጊዲዳ ኦርጌታ ኡባ፥ ጻላቃ ጊዲዳ ማጫ ዴይሼታኔ ካሬꬃ ዶርሳ ላቃታ ኡባ ኬሲዲ ሄማና ማላ ባ ኣቱማ ናይታስ ኢሚዴስ። 36 ሂስቲዲ ሄ ሜሄዛራ ሄꬑ ጋላሳ ኦጌ ያቆቤፔ ሃኪ ቢዴስ፤ ጊዶ ኣቲን ያቆቤይ ኣቲዳ ላባ ሜሄታ ሄንꬅ ጌሊዴስ።

37 ያቆቤይ ሚꬃፌ ቃዬ ጉፌ ኬሲዲ ባጋ ፖቂዲ ባጋ ፖቆንታ ኣጊዲ ጉፌዛ ባጋ ካሬꬅ፥ ባጋ ቦꬅ ሂስቲዲ ዋራርዴስ። * 38 ሜሄይ ሃꬄ ኡያና ዪዛ ኡባ ዎዴ ሜሄቲ ሃꬅ ኡዪዛ ጎንጌ ጊዶን ጉፌታ ዎꬂዴስ፤ ሜሄቴꬅ ኬዚዳ ሜሄቲ ሃꬅ ኡያናስ ዪዛ ዎዴ፥ 39 ሄ ጉፌታ ሲንꬃን ሜሄቲዳ፤ ኢስቲካ ማሳራ፥ ጻላቃኔ ባታካ ላቃታ ዬሊዳ። 40 ያቆቤይ ላቃታ ሜሄታፔ ሻኪዲ ዱማ ዎꬂዴስ፤ ኣቲዳ ሜሄታ ማሳራኔ ጻላቃ ጊዲዳይታ ላባ ሜሄ ሲንꬅ ዛሪዴስ፤ ሄሳꬆ ያቆቤይ ባ ሜሄ ላባ ሜሄራ ዋላኬቶንታ ማላ ዱማ ሻኪ ዎꬂዴስ።

41 ጎባ ሚኖ ማጫ ዶርሳቲኔ ዴይሻቲ ሜሄቴꬅ ኬዚዛ ዎዴ ኣይዴ ጊዲንካ ኢስቲ ሄ ጉፌታ ኣቻን ሜሄታና ማላ ያቆቤይ ሄ ጉፌታ ሃꬃ ጎንጌ ጊዶን ሜሄታ ሲንꬃን ዎꬂዴስ። 42 ጉፌዛ ላፋ ሜሄታ ሲንꬃን ዎꬄና፤ ሄሳ ጊሻስ ላፋ ላፋ ሜሄቲ ላባስ ጊዲን ጎቢዛይቲ ያቆቤስ ጊዲዳ። 43 ሄሳꬆ ሃኒዲ ያቆቤይ ኬሂ ዱሬቲዲ፥ ዳሮ ሜሄ ዉዴ፥ ማጫ ኣይሌታኔ ኣቱማ ኣይሌታ፥ ዳሮ ጋሜላታኔ ሃሬታ ሃሪዴስ።

31

ላባፔ ያቆቤ ባቃታ

1 ላባ ኣቱማ ናይቲ ባ ጊዶን፥ «ያቆቤይ ኑ ኣዋ ሃሮ ኡባ ኤኪዴስ፤ ሃይሲ ኡባይ ኢዚ ሺሺዳ ኣቆታይ ኑ ኣዋፔ ቤቲዳዛ» ጊ ሃሳይሺን ያቆቤይ ሲዪዴስ። 2 ያቆቤይ ላባ ኣይፌሶይ ኢዛስ ካሴ ማላ ጊዶንታይሳ ቤኢዴስ።

3 ሄ ዎዴ ጎዳይ ያቆቤ፥ «ኔኒ ኔ ኣዋታ ቢታ ኔ ዳቦታኮ ጉዬ ሲማ፤ ታኒ ኔናራ ጊዳና» ጊዴስ።

4 ሄሳ ጊሻስ ያቆቤይ ኤራሄሎኔ ሊያ ባ ሜሄይ ዲዛሶ ያና ማላ ኪቲዲ ጼይጊሲዴስ። 5 ኢዚ ኢስታስ፥ «ኢንቴ ኣዋ ኣይፌሶይ ታስ ካሴይሳ ማላ ጊዶንታይሳ ታኒ ቤኣዲስ፤ ጊዶ ኣቲን ታ ኣዋ ጾሲ ታናራ ዴስ። 6 ታኒ ታ ኩሜꬃ ዎልቃፌ ኢንቴ ኣዋስ ኦꬂዳይሳ ኢንቴ ኤሬታ። 7 ጊዶ ኣቲን ኢንቴ ኣዋይ ታና ጪሚዲ ታ ዳሞዛ ታሙቶ ላሚ ላሚ ዬጊዴስ፤ ጊዲኮካ ኢዚ ታና ቆሆንታ ማላ ጾሲ ኢዛ ዲጊዴስ። 8 ኢዚ፥ ‹ማሳራ ዶርሳቲኔ ዴይሻቲ ኔ ዳሞዛ ጊዳና› ጊን ዉዴ ሜሄቲ ዉሪ ማሳራ ጻላ ዬሊዳ፤ ቃሴ ኢዚ፥ ‹ጻላቃ ዶርሳቲኔ ዴይሻቲካ ኔ ዳሞዛ ጊዳና› ጊን ሜሄይ ዉሪ ጻላቃ ዬሊዴስ። 9 ጾሲ ሃይሳꬆ ኢንቴ ኣዋፔ ዎꬂ ኤኪዲ ኢንቴ ኣዋ ሜሄ ታስ ኢሚዴስ።

10 «ሜሄቲ ሜሄቴꬅ ኬዚዛ ኣጊናን ኣጉሞራ ሜሄታ ሜሄሲዛ ዴይሻ ኦርጌቲ ማሳራ፥ ጻላቃኔ ባታካ ጊዲዳይሳ ቤያዲስ። 11 ጾሳ ኪታንቻይ ኣጉሞን ታና፥ ‹ያቆቤ!› ጊ ጼይጊን ታኒ፥ ‹ዬ!› ጋዳ ኮያዲስ። 12 ኢዚካ ታና፥ ‹ꬎቁ ጋዳ ሜሄታ ሜሄቲሲዛ ዴይሻ ኦርጌቲ ዉሪ ማሳራኔ ጻላቃ ጊዲዳይሳ ቤያ፤ ጋሶይካ ላባይ ኔ ቦላ ኦꬂዛይሳ ኡባ ታ ቤያዲስ። 13 ኔኒ ሹች ኤሳዳ ዛይቴ ኢዛ ቦላ ቲጋዳ ኣዲኒዳ ቤቴሌ ጾሲ ታና፤ ሃኢ ዴንዳዳ ሃ ቢታፌ ኬዛዳ ኤሌላዳ ጉዬ ኔ ዬሌቲዳ ቢታ ሲማ› » ጊዴስ። *

14 ሄሳፌ ጉዬ ኤራሄላኔ ሊያይ ኢዛስ፥ «ኑ ኣዋይሳፌ ኑና ጋካናይ ኣዜ? 15 ኢዚ ኑና ኣላጋ ማላ ጼሌስ ዴኔ? ኢዚ ኑና ባይዚ ኤኪዴስ፤ ባይዚዲ ኤኪዳ ሚሻካ ባስ ሚ ꬋይሲዴስ። 16 ጾሲ ኑ ኣዋፔ ዎꬂ ኤኪዲ ኔስ ኢሚዳ ሜሄይ ዉሪ ቱሙካ ኑሳኔ ኑ ናይታይሳ፤ ሄሳ ጊሻስ ጾሲ ኔስ ዮቲዳይሳ ኡባ ኦꬃ» ጊዳ።

17-18 ሂስቲን ያቆቤይ ካናኔ ቢታን ዲዛ ባ ኣዋ ዪሳቃኮ ባናስ ዴንዲዴስ፤ ኢዚ ባ ናይታኔ ባ ማቼታ ጋሜላ ቶጊሲዴስ፤ ባስ ዲዛ ሜሄ ኡባ ሲንꬄ ኣꬂ ላጊዲ ሜስጴጾሚያን ዲሼ ኢዚ ሺሺዳ ሃሮ ኡባ ኤኪ ቢዴስ። 19 ላባይ ባ ዶርሳታ ኢስኬዛ ቃንጻናስ ቢቺዳሼ ኤራሄላ ባ ኣዋ ኤቃ ሚስሌታ ካይሳዱስ። 20 ያቆቤይካ ባ ባቃቲዛይሳ ኣራሜ ዴሬ ኣሲ ጊዲዳ ላባስ ዮቶንታ ባሌꬂ ቢዴስ። 21 ኢዚ ባስ ዲዛዝ ኡባ ሺሺ ኤኪ ባቃቲዲ ኤፊራጺሴ ሻፋ ፒኒዲ ጋላኣዴ ጌቴቲዛ ጌዜ ቢታ ቢዴስ።

ያቆቤ ኦይካናስ ላባ ካሌቴꬅ

22 ያቆቤይ ባቃቲ ቢዳይሳ ላባይ ሄꬓንꬆ ጋላስ ሲዪዴስ። 23 ባ ዳቦታ ባናራ ኤኪዲ ላፑን ጋላሳ ኦጌ ያቆቤ ጉዬ ካሊዲ ካሊዲ ጋላኣዴ ጌቴቲዛ ጌዜ ቢታን ኢዛ ጋኪ ኦይኪዴስ። 24 ሄ ጋላሳ ኦማርስ ጾሲ ኣራሜ ላባኮ ኣጉሞራ ዪዲ፥ «ኔኒ ያቆቤ ቦላ ኢታ ጊዲን ኪያ ጊዲንካ ሃሳዮንታ ማላ ናጌታ!» ጊዴስ። 25 ላባይ ጋኪዛ ዎዴ ያቆቤይ ጋላኣዴ ጌዜን ዱንካኒ ኡቲዴስ፤ ቃሴ ላባይኔ ኢዛ ዳቦቲ ሄን ዱንካኔ ቶኪዳ።

26 ሄሳፌ ጉዬ ላባይ ያቆቤ፥ «ኔኒ ሃይሳꬆ ኣይስ ኦꬃዲ? ኔኒ ታና ጪማዳ ታ ማጫ ናይታ ኦላን ዲኤቲዳ ማላ ላጋዳ ኬሳዳሳ። 27 ኔኒ ኣይስ ቆታን ታፔ ኬሳ ኤካዳ ታና ጪማዲ? ታኒ ካራቤኒኔ ዲꬃን ኡፋይሳ ዬꬃን ኔና ሞይዛና ማላ ታስ ኣይስ ዮታቤኪ? 28 ኔኒ ሃራይ ኣቶ ታ ናይታ ናይታኔ ታ ማጫ ናይታ ታኒ ዬራ ኤኮንታ ማላ ዲጋዳሳ፤ ኔኒ ባላ ኦሶ ኦꬃዳሳ። 29 ታኒ ኔና ቆሃናስ ታስ ዎልቃይ ዴስ፤ ጊዶ ኣቲን ኔ ኣዋ ጾሲ ቃማ ኦማርስ ታና፥ ‹ያቆቤ ቦላ ኢታ ጊዲን ኪያ ጊዲንካ ኢሲ ሚሽ ኔ ሃሳዮንታ ማላ ናጌታ!› ጊዲ ታስ ዮቲዴስ። 30 ሃኢ ጊዲኮካ ኔኒ ኔ ኣዋ ሶ ባናስ ኬሃ ላሞቲዳ ጊሻስ ኬኣዳሳ፤ ጊዶ ኣቲን ታሶ ኤቃ ሚስሌታ ኣዛስ ካይሳዲ?» ጊዴስ።

31 ያቆቤይ ላባ፥ «ኔኒ ኔ ናይታ ታፔ ዎልቃን ዎꬃ ኤካናኮ ጋዳ ባቢዳ ጊሻስ ሃይሳꬆ ኦꬃዲስ። 32 ጊዶ ኣቲን ኔ ሚስሌታ ኦይኪዳ ኣስ ኦናካ ኔኒ ዴሚኮ ሄ ኡራይ ሃይቆ! ኔስ ጊዲዳ ሚሺ ታ ኣቻን ቤቲኮ ኑ ዳቦቲ ቤዪሺን ኮያዳ ዴሚኮ ኔስ ኤካ» ጊዴስ፤ ጋሶይካ ያቆቤይ ኤራሄላ ኤቃ ሚስሌታ ካይሲዳይሳ ኤሪቤና።

33 ሄሳ ጊሻስ ላባይ ያቆቤ ዱንካኔ ጊዶ፥ ሊያ ዱንካኔ ጊዶኔ ናምኡ ኣይሌታ ዱንካኔ ጊዶ ጌሊዴስ፤ ጊዶ ኣቲን ኣይኮካ ዴሚቤና፤ ሊያ ዱንካናፔ ኬዚዲ ኤራሄሊ ዱንካኔ ጊዶ ጌሊዴስ። 34 ኤራሄላ ባ ኣዋ ኤቃ ሚስሌታ ኤካዳ ጋሜላ ኮራ ጋርሳን ቆታዳ፥ ኢዛ ቦላ ኡታዱስ። ላባይ ዱንካናን ዲዛይሳ ኡባ ፒልጊዲ ኮዪዴስ፤ ጊዶ ኣቲን ኣይኮካ ዴሚቤና። 35 ኤራሄላ ባ ኣዋ፥ «ታ ኣዋዉ! ታና ሃንቄቶፋ፤ ታኒ ኔስ ኤቃና ዳንዳይኬ፤ ታስ ማጫሳ ዎጋይ ዪዴስ» ጋዱስ። ኢዚ ኡባሶን ኮዪዴስ፤ ጊዶ ኣቲን ኤቃ ሚስሌታ ዴሚቤና።

36 ያቆቤይ ላባ ቦላ ሃንቄቲዲ፥ «ታኒ ኣይ ሞራዲና? ሄሳ ሲሬ ኔ ታና ካላናስ ታኒ ኦꬂዳ ናጋራይ ኣዜ? 37 ሃኢ ኔኒ ታ ሚሻ ኡባ ፒልጋዳ ኮያዳሳ ሺን ኣይ ዴማዲ? ኢስቲ ኔፔኔ ታፔ ኦኒ ዎርዶኮ ፒርዳና ማላ ሃ ዮኦዛ ታ ዳቦታ ሲንꬃኒኔ ኔ ዳቦታ ሲንꬃን ዎꬃ።

38 «ታኒ ኔናራ ናምኡ ታሙ ላይꬅ ኩሜꬅ ዴኣዲስ፤ ኔ ዶርሲኔ ዴይሻ ጊዲን ኣዉጫይቤና፤ ዎይኮ ኔ ሜሄፔ ጋልꬅ ማቤኬ። 39 ዶኣይ ዎꬊዳይሳካ ኡባ ታ ቦላ ቆዳዲስ ኣቲን ኔስ ኤሃቤኬ፤ ጋላስ ጊዲን ኦማርስ ካይሶይ ኤኪዳይሳ ታና ቃንጺሳዳሳ። 40 ጋላስ ኣዋ ሴላይ፥ ኦማርስ ኬንቾይ ታና ቆሂዴስ፤ ꬊስኮይካ ታ ኣይፌፔ ꬋይዴስ። 41 ታኒ ሃይሳꬆ ኔ ሶን ናምኡ ታሙ ላይꬅ ዴኣዲስ፤ ኔ ማጫ ና ናምኣታ ጊሻስ 14 ላይꬅ፥ ኣቲዳ ኡሱፑን ላይꬅ ኔ ኢሚዳ ሜሄታ ጊሻስ ኔስ ኦꬃሼ ዴኣዲስ፤ ጊዶ ኣቲን ኔኒ ታ ዳሞዛ ታሙቶ ላማ ላማ ዬጋዳሳ። 42 ታ ኣዋቲ ኣብራሃሜይኔ ዪሳቂ ጎይኒዳ ጾሲ ታናራ ጊዶንታኮ ኔ ታና ሜላ ኩሼ ኬሳ ዬዳናኮሺን ጾሲ ታ ዋዬኔ ታ ዳቡራ ቤኢዲ ቃማ ኦማርስ ኔና ሃንቂዴስ» ጊዴስ።

ያቆቤይኔ ላባይ ጌሊዳ ጫቆ ቃላ

43 ላባይ ያቆቤ፥ «ኔ ማቼቲ ታ ማጫ ናይታ፤ ኢስቲ ዬሊዳ ናይቲካ ታ ናይታ፤ ሜሄዚካ ታ ሜሄ፤ ኔስ ዲዛዚ ዉሪካ ታይሳ፤ ሃች ሃ ማጫ ናይታ ታይታ ቦላኔ ኢስቲ ዬሊዳ ናይታ ቦላ ኣይ ኦꬃናስ ዳንዳያዚና? 44 ኣኔ ሃኢ ሃ ያ፤ ኔኒኔ ታኒ ጫቄቶስ፤ ሃይሲ ኔፔኔ ታፔ ጊዶን ማርካ ጊዶ» ጊዴስ።

45 ሄሳ ጊሻስ ያቆቤይ ኢሲ ሹች ኤኪዲ ቱሳ ማላ ኤሲዴስ። 46 ኢዚ ባ ዳቦታካ፥ «ሹች ሺሺቴ» ጊዴስ፤ ሂስቲን ኢስቲ ሹች ሺሺዲ ኮሪዳ፤ ሄ ሹቻ ኮራ ኣቻንካ ካꬅ ሚዳ። 47 ላባይ ሄ ሹቻ ኮራ፥ ዪጋር-ሳሃዱታ ጊ ሱንꬂዴስ፤ ቃሴ ያቆቤይ ኢዛ ጋልኤዴ ጊ ሱንꬂዴስ።* 48 ላባይ፥ «ሃ ኬላይ ኔፔኔ ታፔ ጊዶን ሃች ማርካ» ጊዴስ፤ ሄሳ ጊሻስ ኢዛ ሱንꬃይ ጋልኤዴ ጌቴቲዴስ።

49 ቃሴ ኢዚ ሄ ሹቻ ቱሳ ሚጺጳ † ጊ ሱንꬂዴስ፤ ኣይስ ጊኮ ላባይ፥ «ኑኒ ኢሳይ ኢሳፌ ሃኪዲ ዲዛ ዎዴ ጎዳይ ኔ ጊዶኒኔ ታ ጊዶን ጊዲዲ ናጎ። 50 ኔኒ ታ ማጫ ናይታ ቆሂኮ፥ ዎይኮ ኔኒ ታ ማጫ ናይታ ቦላ ሃራ ማጫሳታ ኤኪኮ ኑናራ ሃኢ ኦኒካ ባይንዳ ኣጊኮካ ኔ ጊዶኒኔ ታ ጊዶን ጾሳይ ማርካ ጊዲዳይሳ ኤራ» ጊዴስ።

51 ላባይ ቃሴካ ያቆቤስ፥ «ኬሌቲዳ ሹቻ ሃይሳ ቤያ፤ ቃሴ ታኒ ኔፔኔ ታፔ ጊዶን ኤሲዳ ሹቻ ቱሳ ሃይሳ ቤያ። 52 ታኒ ኔ ቦላ ጌኔ ኦꬃናስ ሃ ኬላፔ ኔኮ ካንꬆንታ ማላ ኔኒካ ታ ቦላ ጌኔ ኦꬃናስ ሃ ኬላፔኔ ሃ ሹቻ ቱሳፌ ካንꬆንታ ማላ ሃ ሹቻ ኮራይኔ ሃ ሹቻ ቱሳይ ማርካ። 53 ኣብራሃሜ ጾሲ፥ ናኮሬ ጾሲ፥ ኢስታ ኣዋ ጾሲ፥ ኢዚ ኑ ጊዶን ፒርዶ» ጊዴስ። ያቆቤይ ባ ኣዋ ዪሳቂ ጎይኒዳ ጾሳ ሱንꬃን ጫቂዴስ። 54 ያቆቤይ ዙማ ቦላን ያርሾ ያርሺዴስ፤ ባ ዳቦታካ ቁማ ማናስ ጼይጊዴስ፤ ኢስቲ ሚዲ ሄን ዙማ ቦላን ኣቂዳ።

55 ዎንቴꬃ ጋላስ ማላዶ ዎንታራ ላባይ ዴንዲዲ ባ ናይታ ናይታኔ ባ ማጫ ናይታ ኣንጂዲኔ ዬሪ ኤኪዲ ጉዬ ባ ሶ ሲሚዴስ።

32

ኤሳዌራ ጋጋናስ ያቆቤ ጊጌቴꬅ

1 ያቆቤይ ዴንዲዲ ሲንꬄ ቢሺን ጾሳ ኪታንቻቲ ኢዛራ ጋጊዳ። 2 ያቆቤይ ኢስታ ቤኢዲ፥ «ሃይሲ ጾሲ ኣቂዛሶ» ጊሼ ሄ ሶሆዛ ማሃናይሜ ጊ ሱንꬂዴስ።*

3 ያቆቤይ ሴይሬ ጌቴቲዛሶን ኤዶሜ ቢታን ዲዛ ባ ኢሻ ኤሳዌኮ ባፔ ሲንꬄ ኪታ ዬዲዴስ። 4 ኢዚ ኢስታ ቦላ ኪታ፥ «ኢንቴ ታ ጎዳ ኤሳዌስ ጋና ሚሺ ሃይሳ፤ ‹ኔ ኣይሌ ያቆቤይ፥ ታኒ ላባ ኣቻን ሃኖ ጋካናስ ጋምኣዲስ። 5 ታስ ሚዚ፥ ሃሬይ፥ ዶርሲ፥ ዴይሺ፥ ኣዴ ኣይሌቲኔ ማጫ ኣይሌቲ ዴቴስ፤ ሃኢ ታኒ ሃ ኪታ ታ ጎዳስ ኪቲዛይ ታስ ሎኦ ቆፓና ማላ ጋ ኪታዲስ› ጊዴስ» ጊ ኪቲዴስ።

6 ኪቴቲዳይቲ ያቆቤኮ ሲሚዲ ኢዛስ፥ «ኑኒ ኔ ኢሻ ኤሳዌኮ ቢዶስ፤ ሃኢ ኢዚ ቃሴ ኔናራ ጋጋናስ ዬስ፤ ኢዛራካ 400 ኣሲ ዴስ» ጊዳ።

7 ያቆቤይ ባቢዲ ሾቢዴስ፤ ባናራ ዲዛ ኣሳ 2 ጩጋን ጩጋን ሻኪዲ ባ ዶርሳ፥ ዴይሻ፥ ሚዛኔ ጋሜላ 2 ጩጋን ጩጋን ሻኪዴስ። 8 ኢዚ፥ «ኤሳዌይ ዪዲ ኢሲ ጩጋ ኦሊ ኤኪዛ ጊዲኮ ኣቲዳ ጩጋይ ኬሲ ኤካናኮ» ጊ ቆፒዴስ።

9 ሄ ዎዴ ያቆቤይ፥ «ኣቤት ጾሳዉ! ታ ኣዋ ኣብራሃሜ ጾሳዉ፥ ታ ኣዋ ዪሳቃ ጾሳዉ፥ ታና፥ ‹ኔ ዳቦታኮ ኔ ዴሬ ሲማ፤ ታኒ ኔስ ሎኦ ኦꬃና› ጊዳሶ፥ 10 ኔኒ ኔ ኣይሌዛስ ኦꬂዳ ኪያቴꬃሲኔ ኣማኔቴꬃስ ኡባስ ታኒ ቤሶንታ ኣሳ። ታኒ ሃ ዮርዳኖሴ ሻፋ ፒኒዛ ዎዴ ታስ ኢሲ ጉፌይፔ ኣቲን ኩሼን ሃራይ ዴና፤ ጊዶ ኣቲን ሃኢ ታኒ ናምኡ ጩጋ ዴሬ ጊዳዲስ። 11 ታ ኔና ዎሳይስ፤ ታ ኢሻ ኤሳዌ ኩሼፔ ታና ኣሻ፤ ጋሶይካ ኢዚ ዪዲ ታናኔ ታ ናይታ ኣዬታ ኢስታ ናይታራ ꬋይሳናኮ ጋዳ ባባዲስ። 12 ጊዶ ኣቲን ኔኒ ታና፥ ‹ታኒ ኔስ ቱሙ ሎኦ ኦꬃና፤ ታኒ ኔ ዜሬꬃይ ታይቤታናስ ዳንዳዬቶንታ ኣባ ሻሚንታ ማላ ኦꬃና› ጊዳይሳ ቆፓ» ጊ ዎሲዴስ። *

13 ሄ ጋላሳ ኦማርስ ኢዚ ሄን ኣቂዳይ ባስ ዲዛ ኡባፌ ባ ኢሻ ኤሳዌስ ኢማናሳ። 14-15 ኢዚካ 200 ማጫ ዴይሻታኔ ናምኡ ታሙ ዴይሻ ኦርጌታ፥ 200 ማጫ ዶርሳታኔ 200 ꬋርሾታ፥ 300 ꬋንꬂዛ ጋሜላታኔ ኢስታ ማራታራ፥ 40 ሚዛታ፥ 10 ኮርማ ቦራታ፥ 20 ማጫ ሃሬታኔ 10 ዎዳላ ሃሬታ ቆሪ ኬሲዴስ። 16 ሄይታ ዉዴን ዉዴን ሻኪ ሻኪ ባ ኣይሌታ ኩሼን ዎꬂዲ ኣይሌታስ፥ «ታፔ ሲንꬃቲ ቢቴ፤ ዉዴዛ ኢሳ ኢሳፌ ሃሲ ሃሲ ላጊቴ» ጊዴስ።

17 ኡባፌ ሲንꬃን ቢዛይሳ፥ «ታ ኢሻ ኤሳዌይ ኔናራ ጋጊዲ ኔና፥ ‹ኔ ኦኔ? ኣዋ ባይ? ኔ ሲንꬃን ዲዛ ሜሄይ ዉሪ ኦናሴ?› ጊ ኦይቺዛ ጊዲኮ፥ 18 ‹ኔኒ ኢዛስ ሃይቲ ኔ ኣይሌ ያቆቤሳ፤ ኢዚ ሃይታ ዬዲዳይካ ታ ጎዳ ኤሳዌስ ኢማናሳ፤ ቃሴ ኢዚካ ኑፔ ጉዬራ ዬስ› ጋ» ጊ ኣዛዚዴስ።

19 ቃሴካ ናምኣንꬆኔ ሄꬓንꬆ ጩጋታሲኔ ዉዴዛ ካሊዛ ሃራ ኡባታስ ሃይሳꬆ፥ «ኢንቴ ኤሳዌራ ጋጊዛ ዎዴ ሃይሳꬆካ ጌታ፤ 20 ‹ኔ ኣይሌ ያቆቤይ ኑፔ ጉዬራ ዬስ› ጎንታ ኣጎፍቴ» ጊዴስ፤ ኢዚ ሄሳꬆ ጊዳይ፥ «ታኒ ታፔ ሲንꬄ ኢማናስ ኪቲዳይሳን ኢዛ ሃንቆ ዶሺሳና፤ ሄሳፌ ጉዬ ታኒ ኢዛራ ጋጊዛ ዎዴ ኢዚ ታና ሞኪ ኤካናኮ ኦኔ ኤሪዛይ» ጊ ቆፒዴስ። 21 ሄሳ ጊሻስ ባ ኢሚዛይሳ ባፔ ሲንꬃሲ ዬዲዴስ፤ ጊዶ ኣቲን ኢዚ ባ ሁኤስ ሄ ጋላሳ ኦማርስ ሄን ባ ዲዛሶን ኣቂዴስ።

ጾሳራ ያቆቤ ባጼቴꬅ

22-23 ሄ ጋላሳ ኦማርስ ያቆቤይ ዴንዲዲ፥ ባ ናምኡ ማቼታ፥ ባ ናምኡ ኣይሌታ ባ ናይታ ታማኔ ኢሲኔታ ኤኪዲ ያቦቄ ጌቴቲዛ ሻፋ ጋኪዴስ፤ ኢዚ ኢስታኔ ባስ ዲዛይታ ኡባ ፒንꬂ ዬዲዴስ፤ 24 ጊዶ ኣቲን ያቆቤይ ባርካ ሄን ኣቲዴስ።

ሄ ዎዴ ኢሲ ኣሲ ጋዴይ ዎንታና ጋካናስ ኢዛራ ባጼቲዴስ። 25 ሄ ኣዴዚ ኢዛ ጾናናስ ዳንዳዬቶንታይሳ ቤኢዲ ያቆቤስ ዎዲራ ቦቺን ኢዛ ዎዲራይ ዶጪዴስ። 26 ሂስቲን ሄ ኣዴዚ ኢዛ፥ «ጋዴይ ዎንታና ጌስ ታና ዬዳ» ጊዴስ። *

ጊዶ ኣቲን ያቆቤይ ኢዛ፥ «ኔ ታና ኣንጆንታ ዬዲኬ» ጊዴስ።

27 ኣዴዚካ ኢዛ፥ «ኔ ሱንꬂ ኦኔ?» ጊ ኦይቺን ኢዚ፥

«ያቆቤ» ጊ ዛሪዴስ።

28 ኣዴዚካ ኢዛ፥ «ሃይሳፌ ሲንꬃን ኔ ሱንꬂ ኢስራኤሌ † ጌቴቶ ኣቲን ያቆቤ ጌቴቶፎ፤ ኣይስ ጊኮ ኔኒ ጾሳራኔ ኣሳራ ባጼታዳ ጾናዳሳ» ጊዴስ።

29 ያቆቤይ ኢዛ፥ «ኔ ሱንꬂ ኦኔ?» ጊ ኦይቺዴስ።

ኣዴዚካ፥ «ኔኒ ታ ሱንꬁ ኣይስ ኦይቻይ?» ጊ ሲሚዲ ኢዛ ሄን ኣንጂዴስ። *

30 ሄሳ ጊሻስ ያቆቤይ ሄ ሶሆዛ ጲንኤሌ ‡ ጊ ሱንꬂዴስ፤ ኣይስ ጊኮ ኢዚ፥ «ታኒ ጾሳ ታ ኣይፌራ ቤኣዳ ሃይቆንታ ኣታዲስ» ጊዴስ። 31 ኢዚ ፓኑኤሌፔ ዴንዲዛ ዎዴ ኢዛ ቦላ ጻልቄይ ኬዚዴስ፤ ኢዚ ባ ዎዲራ ጊሻስ ዎቢዴስ። 32 ያቆቤ ዎዲራይ ዴሼቲዳ ጊሻስ ኢስራኤሌ ኣሳይ ሃች ጋካናስካ ጌዳ ጊዶን ዲዛ ፓሻ ኣሾ ሚ ኤሬቴና።

33

ኤሳዌራ ያቆቤ ጋይቴꬅ

1 ያቆቤይ ꬎቁ ጊ ጼሊዲ ኤሳዌይ 400 ኣስ ባናራ ኤኪ ዪዛይሳ ቤኢዴስ፤ ሄሳ ጊሻስ ናይታ ሊያስ፥ ኤራሄሊሲኔ ናምኡ ኣይሌታስ ሻኪ ሻኪ ኢሚዴስ። 2 ኣሽካራታኔ ኢስታ ናይታ ሲንꬃን ሊያኔ ኢዚ ናይታ ኢስታፌ ጉዬን ኤራሄሎኔ ዮሴፌ ዉርሴꬃን ዎꬂዴስ። 3 ጊዶ ኣቲን ኢዚ ባ ባጋራ ኡባፌ ሲንꬄ ኣꬊዲ ባ ኢሻኮ ማቲዳ ዎዴ ላፑንቶ ዚጊዴስ።

4 ኤሳዌይ ጊዲኮ ኢዛራ ጋጋናስ ዎጺዲ ኢዛ ቆꬌ ቦላ ጻጼቲዲ ዬሪዴስ፤ ናምኣቲካ ዬኪዳ። 5 ሄሳፌ ጉዬ ኤሳዌይ ꬎቁ ጊ ጼሊዲ ማጫሳታኔ ናይታ ቤኢዲ፥ «ሃ ኔናራ ዲዛይቲ ኦናንቴ?» ጊ ኦይቺዴስ።

ያቆቤይ ኢዛስ፥ «ሃይቲ ጾሲ ኔ ኣይሌስ ታስ ባ ኪያቴꬃን ኢሚዳ ናይታ» ጊዴስ። 6 ሄሳፌ ጉዬ ኣይሌቲ ባ ናይታራ ሺቂዲ ኢዛ ሲንꬃን ዚጊዳ። 7 ካሊዲ ሊያይኔ ኢዚ ናይቲ ዪዲ ዚጊዳ፤ ዉርሴꬃን ዮሴፌይኔ ኤራሄላ ዪዲ ዚጊዳ።

8 ኤሳዌይ፥ «ሲንꬃን ታናራ ጋጊዳ ሜሄይ ዉሪ ኣዛ ሜሄ?» ጊ ኦይቺዴስ።

ኢዚካ፥ «ታ ጎዶ! ሃይሲ ኔ ታና ኡፋይሳን ሞካ ኤካናሳ» ጊዴስ።

9 ኤሳዌይ፥ «ታ ኢሾ! ታስ ዳሮ ሃሮይ ዴስ፤ ኔ ሚሺ ኔስ ጊዶ» ጊዴስ።

10 ያቆቤይ፥ «ኣካይ፥ ሃኢ ኔ ታና ሞካ ኤካና ጊዲኮ ታ ኔስ ኢሚዛይሳ ኤካ፤ ኔ ታና ሲቆን ሞካ ኤኪሺን ታ ቤኢዳይሳ ጾሳ ኣይፌሶ ቤኢዳ ማላ ቆዳይስ። 11 ጾሲ ባ ኪያቴꬃን ኡባ ኩንꬂ ታስ ኢሚዳ ጊሻስ ኮሺዛዚ ኡባይ ታስ ዴስ፤ ታ ኔስ ኢሚዛይሳ ኤካርኪ» ጊዲ ያቆቤይ ሚንꬂ ሾቢዳ ጊሻስ ኤሳዌይ ኢዚ ጊዳይሳ ኤኪዴስ።

12 ሄሳፌ ጉዬ ኤሳዌይ፥ «ዴንዳ ኣኔ ቦስ፤ ታኒካ ኢንቴናራ ኢሲፌ ባና» ጊዴስ።

13 ጊዶ ኣቲን ያቆቤይ ኢዛ፥ «ታ ጎዶ! ኔ ቤኢዛ ማላ ናይቲ ሹጎ ጊዲዳይሳ ኔ ኤራሳ፤ ቃሴ ታኒ ጋሎ ማራታኔ ጉꬃ ላቃታ ꬋንꬂዛ ዶርሳታኔ ሚዛታ ናጋና ኮሼስ፤ ኢስቲ ኤሌ ኤሌ ላጊኮ ሜሄቲ ዉሪ ኢሲ ጋላስ ሃይቂ ዉራና። 14 ሄሳ ጊሻስ ታ ጎዶ ኔኒ ታፔ ሲንꬃታዳ ባ፤ ታ ሲንꬃን ዲዛ ሜሄይኔ ናይቲ ሄሜታና ዳንዳይዛ ኬና ሄሜቲዲ ኔናራ ሴይሬን ጋይታና» ጊዴስ።

15 ኤሳዌይ ኢዛ፥ «ሂስቲኮ ታኒ ታ ኣሳፔ ጉꬃታ ኔስ ኣሻይስ» ጊዴስ።

ጊዶ ኣቲን ያቆቤይ ኢዛ፥ «ሄሲ ኣይሴ? ታኒ ታ ጎዳ ሲንꬃን ቦንቼቲዳይሲ ታስ ጊዳና» ጊዴስ።

16 ሄሳ ጊሻስ ኤሳዌይ ሄ ጋላስ ሴይሬ ሲሚ ቢዴስ። 17 ጊዶ ኣቲን ያቆቤይ ሱኮቴ ቢዴስ፤ ሄን ባስ ኬꬅ ኬጺዴስ፤ ባ ሜሄታስካ ኣቂዛሶ ጊግሲዴስ፤ ሄሳ ጊሻስ ሄ ሶሆዛ ሱኮቴ * ጊ ሱንꬂዴስ።

18 ያቆቤይ ሜስጴጾሚያፔ ሲሚዳ ዎዴ ካናኔ ቢታን ዲዛ ሴኬሜ ጊዛ ካታማ ሳሮን ጋኪዴስ፤ ካታማይስ ሲንꬃ ባጋራ ዲዛ ዴምባን ዱንካኒ ኡቲዴስ። 19 ባ ዱንካኔዛ ቶሊዳ ጋዴዛ ሴኬሜ ኣዋ ኤሞሬ ናይታፔ 100 ሳቂሌ ቢራን ሻሚዴስ። * 20 ሄን ያርሾሶሆ ኬጺዲ ኢዛ፥ «ጾሲ ኢስራኤሌ ጾሳ» ጊ ሱንꬂዴስ።

34

ዲናኔ ሴኬሜ ዴሬ ኣሳ

1 ሊያይ ያቆቤስ ዬሊዳ ናያ ዲናይ ሄ ዎዴ ሴኬሜ ዴሬ ማጫሳ ቤያናስ ኬዛዱስ። 2 ሄ ቢታ ሃሪዛ ሂዌይ ኤሞሬ ና ሴኬሜይ ኢዞ ዎልቃራ ኦይኪዲ ላይማቲዴስ። 3 ሄሳፌ ጉዬ ኢዛ ዎዚናይ ኢዚን ኤኬቲዴስ፤ ኢዚካ ናዮ ኬሂ ዶሲዳ ጊሻስ ሲቆ ቃላን ባሌꬂዴስ። 4 ሴኬሜይ ባ ኣዋ ኤሞሬ፥ «ታስ ሃኖ ናዮ ማቾ ኦይቻርኪ!» ጊዴስ።

5 ያቆቤይ ባ ና ዲናይ ሞሬቲዳይሳ ሲዪዳ ዎዴ ኢዛ ኣቱማ ናይቲ ሜሄራ ባዞን ዲዛ ጊሻስ ኢስቲ ያና ጋካናስ ጮኡ ጊዴስ።

6 ሄሳፌ ጉዬ ሴኬሜ ኣዋ ኤሞሬይ ያቆቤራ ሃሳያናስ ዪዴስ። 7 ያቆቤ ኣቱማ ናይቲ ሄ ሃኒዳይሳ ሲዪዳ ማላ ባ ዲዛሶፔ ዪዲ ጬጪዳኔ ሼኔቲዳ፤ ኣይስ ጊኮ ሴኬሜይ ኢስራኤሌ ና ቦላ ኦꬃናስ ቤሶንታ ኦሶ ኦꬂዳ ጊሻስ ዳሮ ሃንቄቲዳ።

8 ጊዶ ኣቲን ኤሞሬይ ኢስታስ፥ «ታ ና ሴኬሜይ ኢንቴ ናዮ ዲና ዳሮ ሲቂዛ ጊሻስ ሃያና ኢዞ ኢዛስ ማቾ ኢሜርኬቲ! 9 ኑናራ ኤኬቲቴኔ ጌሌቲቴ፤ ኢንቴ ማጫ ናይታ ኑስ ኢሚቴ፤ ኑ ማጫ ናይታካ ኢንቴስ ኤኪቴ። 10 ኢንቴ ኑ ጊዶን ኡታና ዳንዳዬታ፤ ዴሬይ ኬሂ ኣሆ፤ ኢዛን ዴኢቴ፤ ዛልኢቴ፤ ኢዛን ኣቆ ኬሲቴ» ጊዴስ።

11 ሄ ዎዴ ሴኬሜይ ዲና ኣዋኔ ኢዚ ኢሻታ፥ «ታኒ ኢንቴ ታ ጊዛይሳ ኩንꬂዛ ጊዲኮ ኢንቴ ኦይቺዛይሳ ኣይ ጊዲኮካ ታ ኢማና። 12 ኢንቴ ኮይታ * ኮይኮ ኢማና፤ ኢሞታ ኮይኮ ኢንቴ ኮዪዳይሳ ኬና ታ ኢማና ሺን ናዮ ታ ኤካና ማላ ኤሮ ጊቴ» ጊዴስ።

13 ባ ሚቼዮ ዲና ሴኬሜይ ቱኒሲዳ ጊሻስ ያቆቤ ኣቱማ ናይቲ ሴኬሜሲኔ ኢዛ ኣዋ ኤሞሬስ ዎርዶ ዮቲዳ፤ 14 ኢስቲካ ኢስታስ፥ «ኑኒ ሄሳ ማላ ሚሽ ኦꬃና ዳንዳዮኮ፤ ኑኒ ኑ ሚቼዮ ቃጻሬቶንታ ኣሳስ ኢሚኮ ሃይሲ ኑና ካዉሺዛ ሚሻ። 15 ኑኒ ኢንቴ ኢሲ ሚሽ ኦꬂኮ ኢንቴስ፥ ‹ኤሮ› ጋና፤ ሄሲካ ኣዜ ጊኮ ኢንቴ ቢታ ኣቱማ ኣሳይ ዉሪ ኑ ማላ ቃጻሬቲኮ። 16 ኑኒ ኑ ማጫ ናይታ ኢንቴስ ኢማና ኢንቴ ማጫ ናይታካ ኑስ ኤካና፤ ኑ ኢንቴ ጊዶን ኡቲዲ ኢንቴናራ ኢሲ ዴሬ ጊዳና። 17 ኢንቴ ቃጻሬታናስ ኮዮንታ ጊዲኮ ኑኒ ኑ ሚቼዮ ኤኪዲ ባና» ጊዳ።

18 ሂስቲን ኢስቲ ጊዳይሲ ኤሞሬሲኔ ኢዛ ና ሴኬሜስ ሎኦ ሚሳቲዴስ። 19 ባ ኣዋ ኬꬃን ዲዛ ኡባፌ ኣꬊ ቦንቼቲዳ ሴኬሜይ ያቆቤ ናዪን ኡፋዬቲዳ ጊሻስ ኢስቲ ጊዳይሳ ኦꬃናስ ጋምኢቤና። 20 ሄ ዎዴ ኤሞሬይኔ ኢዛ ና ሴኬሜይ ባ ኣሳስ ዮታናስ ባ ዲዛ ካታማ ሲሚ ቢዲ፥ 21 «ሃ ኣሳቲ ኑናራ ሲጋ፤ ኢስቲ ኑ ቢታን ዴቶኔ ዛልኤቶ፤ ኑ ዴሬይ ኬሂ ኣሆ፤ ኢስታ ማጫ ናይታ ኑኒ ኤካና፤ ኢስቲካ ኑ ማጫ ናይታ ኤኬቶ። 22 ጊዶ ኣቲን ኑናራ ኢስቲ ኢሲ ኣሳ ማላ ዴኣናስ ኑኒ ኢሲ ሚሽ ኦꬃናስ ኮሼስ፤ ሄሲካ ኢስቲ ቃጻሬቲዳ ማላ ኑ ኣቱማ ኣሳይ ዉሪ ቃጻሬቲኮ ሃናና። 23 ኑኒ ሄሳꬆ ኦꬂኮ ኢስታ ሚዛይ፥ ኢስታ ኣቆይኔ ኢስታ ሜሄይ ዉሪ ኑስ ዴኔ? ሄሳ ጊሻስ ኣኔ ኑኒ ኢስቲ ጎይሳ ኤሮ ጎስ፤ ኢስቲካ ኑናራ ዳና» ጊዳ።

24 ካታማ ዱቡሻን ሺቂዳ ኣሳይ ዉሪ ኤሞሬሲኔ ኢዛ ና ሴኬሜስ፥ «ኤሮ» ጊዳ። ሂስቲን ሄ ካታማ ኣቱማሳይ ዉሪ ቃጻሬቲዴስ።

25 ሄꬓንꬆ ጋላስ ኢስቲ ዉሪ ባ ቃጻራ ማዱንꬃ ሳኬቲሺን፥ ያቆቤ ኣቱማ ናይታፔ ዲና ኢሻቲ፥ ሲሞኒኔ ሌዌይ ጊꬃ ማሻ ኤኪዲ ኦኒካ ኤሮንታ ካታማ ጌሊዲ፥ ኣዴ ጊዲዳይታ ኡባ ዎꬊዳ። 26 ኤሞሬኔ ኢዛ ና ሴኬሜ ጊꬃ ማሻን ዎꬊዲ ባ ሚቼዮ ዲና ሴኬሜ ሶፔ ኬሲ ኤኪዲ ቢዳ። 27 ያቆቤ ኣቱማ ናይቲካ ኣሃታ ቦላራ ዬꬌቲ ኣꬊዲ ባ ሚቼዮ ዲኖ ቱኒሲዳ ካታማ ቦንቂዳ። 28 ኢስታ ዶርስ፥ ዴይሽ፥ ሚዝ፥ ሃሬ፥ ቃሴካ ካታማ ጊዶን ዲዛይሳኔ ጋጻን ዲዛይሳ ኡባ ኤኪዳ። 29 ኢስታ ሜሄታኔ ኢስታ ማቼታ ጉꬃ ናይታራ ኡባ ዲኢ ኤኪ ቢዳ፤ ኬꬃን ዲዛይሳካ ኡባ ቦንቂዳ።

30 ያቆቤይ ሲሞናኔ ሌዌ፥ «ኢንቴ ታ ቦላ ሜቶ ኤሂቺዴታ፤ ሃ ቢታን ዲዛ ካናኔቲኔ ፓሪዜቲ ታና ኢጻና፤ ኑኒ ቆዳን ጉꬃ፤ ኢስቲ ኢሲፌ ጊዲዲ ታ ቦላ ዎራጂኮ ታኒኔ ታሶ ኣሳይ ꬋያና» ጊዴስ።

31 ጊዶ ኣቲን ኢስታስ፥ «ሂስቲን ኢዚ ኑ ሚቼዮ ላይማ ማጫሳ ማላ ኦꬃናስ ቤሲዜ?» ጊዳ።

35

ቤቴሌን ያቆቤ ኣንጄቴꬅ

1 ሄሳፌ ጉዬ ጾሲ ያቆቤ፥ «ዴንዳዳ ፑዴ ቤቴሌ ባዳ ሄን ዴኣ፤ ኔኒ ኔ ኢሻ ኤሳዌፔ ባቃቲዛ ዎዴ ኔስ ቆንጪዳ ጾሳስ ሄን ያርሾ ያርሺዛሶ ጊጊሳ» ጊዴስ። *

2 ያቆቤይካ ባሶ ኣሳኔ ባናራ ዲዛ ኣሳ ኡባ፥ «ኢንቴ ጊዶን ዲዛ ኣላጋ ኤቃ ሚስሌታ ዲጊቴ፤ ኢንቴ ቦላ ጌሺቴ፤ ኢንቴ ማይኦካ ላሚቴ። 3 ኣኔ ዴንዲዲ ፑዴ ቤቴሌ ቦስ፤ ታ ሜቶቲዳ ጋላስ ታኒ ጊዛ ሲዪዲ ታኒ ቢዳ ኡባሶን ታናራ ጊዲዳ ጾሳስ ታኒ ሄን ያርሾ ያርሺዛሶ ጊጊሳና» ጊዴስ። 4 ሄሳ ጊሻስ ኢስቲ ባ ኣቻን ዲዛ ሃራ ዴሬ ኣሳ ኤቃ ሚስሌታ ኡባኔ ባ ሃይꬃን ዲዛ ጉቲቻ ኡባ ኬሲዲ ያቆቤስ ኢሚን ያቆቤይ ሄይታ ሴኬሜን ዲዛ ዎላ ጋርሳን ሞጊዴስ።

5 ሄሳፌ ጉዬ ኢስታ ዩሾን ዲዛ ካታማ ኡባ ኣሳ ቦላ ጾሳፌ ዳጋማይኔ ያሻቴꬂ ዎꬊዳ ጊሻስ ያቆቤይኔ ኢዛ ኣቱማ ናይቲ ዴንዲዲ ቢሺን ኦኒካ ኢስታ ኦይካናስ ካሊቤና።

6 ያቆቤይኔ ኢዛራ ዲዛ ኣሳይ ዉሪ ካናኔ ቢታን ዲዛ ቤቴሌ ጌቴቲዛ ሎዛ ጋኪዳ። 7 ሄን ኢዚ ያርሾ ያርሺዛሶ ኬጺዲ ሄ ሶሆዛ ኤሊ-ቤቴሌ* ጊ ሱንꬂዴስ፤ ኣይስ ጊኮ ኢዚ ባ ኢሻፔ ባቃቲዲ ቢዛ ዎዴ ጾሲ ኢዛስ ቆንጪዳ ሶሆ ጊዲዳ ጊሻሳ።

8 ኢርቢቃ ዲቺዳ ዲቦራይ ሄን ሃይቃዳ ቤቴሌፔ ዱጌ ባጋራ ዲዛ ዎላ ጋርሳን ኢዛ ሞጌታዱስ፤ ሄሳ ጊሻስ ሄ ሚꬃ ሱንꬂ ኣሌም-ባኩቴ† ጌቴቲዴስ።

9 ያቆቤይ ሜስጴጾሚያፔ ሲሚዳፔ ጉዬ ጾሲ ኢዛስ ቃሴካ ቆንጪዲ ኢዛ ኣንጂዴስ፤ 10 ጾሲ ኢዛ፥ «ሃኢ ጋካናስ ኔ ሱንꬂ ያቆቤ፤ ጊዶ ኣቲን ሃይሳፌ ጉዬ ሙሌካ ያቆቤ ጌቴታካ፤ ኔ ሱንꬂ ኢስራኤሌ ጌቴታና» ጊዲ ኢዚ ኢዛ ኢስራኤሌ ጊ ሱንꬂዴስ።*

11 ቃሴ ጾሲ ያቆቤ፥ «ታኒ ኡባ ዳንዳይዛ ጾሳ፤ ኔኒ ዬሌታ፤ ጮራታ፤ ዴሬይኔ ዴሬ ማባራይ ኔፔ ኬዛና፤ ካዎቲካ ኔ ጉልባቴፔ ኬዛና። 12 ታኒ ኣብራሃሜሲኔ ዪሳቃስ ኢሚዳ ቢታ ቃሴ ኔስ ኢማና፤ ኔፔ ጉዬካ ታኒ ሃ ቢታ ኔ ዜሬꬃስ ኢማና» ጊዴስ። * 13 ሄሳፌ ጉዬ ጾሲ ኢዛራ ሃሳይዳ ሶሆፔ ፑዴ ቢዴስ።

14 ያቆቤይ ጾሲ ባናራ ሃሳይዳ ሶሆን ሹች ኤሲዲ ኢዛ ቦላ ኡሻ ያርሾ ጉሲዴስ፤ ዛይቴካ ኢዛ ቦላ ቲጊዴስ። 15 ያቆቤይ ጾሲ ባናራ ሃሳይዳ ሶሆዛ፥ «ቤቴሌ» ጊ ሱንꬂዴስ።*

ኤራሄሊ ሃይቆኔ ዪሳቃ ሃይቆ

16 ኢስቲ ሄሳፌ ጉዬ ቤቴሌፔ ዴንዲ ኤፍራታ ጋካናስ ጉꬅ ኣሺዳ ማላ ኤራሄሎ ዎልቃማ ሚጻይ ኦይኪዴስ። 17 ሚጻይ ኢዞ ዋዪሲን ኢዞ ዬሊሲዛራ፥ «ባቦፋ፤ ሃይሲካ ኣቱማ ና» ጋዱስ። 18 ጊዶ ኣቲን ኢዛ ሃይቃ ሼምፖ ኬዚሺን ባ ና ቤኒ-ኦኔ‡ ጋ ሱንꬃዱስ፤ ያቆቤይ ኢዛ ቢኒያሜ § ጊ ሱንꬂዴስ።

19 ሄሳፌ ጉዬ ኤራሄላ ሃይቃዳ ቤቴሊሄሜ ጊዛ ኤፍራታ ኤፊዛ ኦጌ ዶናን ሞጌታዱስ። 20 ያቆቤይ ኢዚ ዱፎን ሃዉልቴ ሹች ኤሲዴስ፤ ሄ ሃዉልቴ ሹቻይ ሃች ጋካናስካ ኤራሄሊ ዱፎ ማላታ ጊዲ ዴስ።

21 ኢስራኤሌይ ሄፔ ዴንዲዲ ኤዴራ ጊምቤፌ ሄ ፒንꬃን ባ ዱንካኔዛ ቶኪዴስ።

ያቆቤ ናይታ

(1ታሪ 2፡1-2)

22 ኢስራኤሌይ ሄ ቢታን ዲሺን ኦሮቤሌይ ቢዲ ባ ኣዋስ ዬሊዳ ኣይሌ ቢሊሃራ ዚንኢዴስ፤ ኢስራኤሌይካ ሃ ዮኦዛ ሲዪዴስ።

ያቆቤ ኣቱማ ናይቲ ታማኔ ናምኣ። * ኢስቲካ፥ 23 ሊያ ናይቲ ያቆቤ ባይራ ና ኦሮቤሌ፥ ሲሞና፥ ሌዌ፥ ዩሁዳ፥ ዪሳኮሬኔ ዛቢሎኔ። 24 ኤራሄሊ ኣቱማ ናይቲ ዮሴፌኔ ቢኒያሜ። 25 ኤራሄሊ ኣይሌ ቢሊሃ ኣቱማ ናይቲ ዳኔኔ ኒፍታሌሜ። 26 ሊያ ኦሳንቻ ዚልፊ ኣቱማ ናይቲ ጋዴኔ ኣሴሬ። ሃይቲ ማሶጴጾምያን ያቆቤስ ዬሌቲዳ ኢዛ ኣቱማ ናይታ።

27 ያቆቤይ ባ ኣዋይ ዲዛሶ ማሚሬ ጌቴቲዛሶ ዪዴስ፤ ሄሲካ ኣብራሃሜይኔ ዪሳቂ ካሴ ዴዪዳ ቂሪያቴ-ኣርባኤ ዎይኮ ኬብሮኔ ጌቴቲዛሶ። * 28 ዪሳቂ 180 ላይꬅ ዴኢዴስ፤ 29 ኢዚ ዳሮ ዎዴ ዴኢዲ ኬሂ ጪሚ ሃይቂዲ ባ ኣዋታን ጋጊዴስ፤ ኢዛ ናይቲ ኤሳዌይኔ ያቆቤይ ኢዛ ሞጊዳ።

36

ኤሳዌ ዬሌታ

(1ታሪ 1፡34-37)

1 ኤዶሜ ጌቴቲዛ ኤሳዌ ዬሌታይ ሃይሳፌ ካሊ ጻፌቲዳይሳ። 2 ኤሳዌይ ካናኔ ቢታ ማጫ ናይታፔ ባስ ማቾ ኤኪዴስ፤ ኢስቲካ ሂቴ ኤሎኔ ና ኣዳ፥ ሂዌያ ጺባኦኔ ና ኣናይ ዬሊዳ ኦሆሊባሜኔ * 3 ኢስማኤሌ ና ኔባዮቲ ሚቺዮ ባሴማቶ። * 4 ኣዳይ ኤሳዌስ ኤልፋዜ ዬላዱስ፤ ባሴማታያካ ኤራኡኤሌ ዬላዱስ፤ 5 ኦሆሊባሜ ያኡሼ፥ ያኢላሜኔ ቆሬ ዬላዱስ፤ ካናኔ ቢታን ኤሳዌስ ዬሌቲዳ ኣቱማ ናይቲ ሃይታንታ።

6 ኤሳዌይ ባ ማቼታ፥ ባ ኣቱማ ናይታኔ ማጫ ናይታ፥ ባሶ ኣስ ኡባ ባ ሚዛታኔ ባ ሜሄ ኡባ ካናኔ ቢታን ኢዚ ሃሪዳይሳ ኡባ ኤኪዲ ባ ኢሻ ያቆቤፔ ሃኪ ቢዴስ። 7 ኢስታ ሃሮይ ዳሪዳ ጊሻስ ኢስቲ ኢሲፌ ዴኣናስ ዳንዳይቤቴና፤ ሜሄይ ኢስታስ ዳሪዳ ጊሻስ ኢስቲ ዲዛ ዴሬይ ኢስታ ናምኣታስ ጊዳናስ ዳንዳይቤና።

8 ሂስቲን ኤዶሜ ጌቴቲዛ ኤሳዌይ ሴይሬ ጌቴቲዛ ጌዜን ኡቲዴስ።

9 ሴይሬ ጌቴቲዛ ጌዜ ቢታን ዲዛ ኤዶሜታ ኣዋ ኤሳዌ ዬሌታይ ሃይሳፌ ካሊ ጻፌቲዳይሳ። 10 ኤሳዌ ኣቱማ ናይታ ሱንꬂ ሃይሳፌ ካሊ ጻፌቲዳይሳ፤ ሄሳቲካ ኤሳዌ ማቾ ኣዳ ና ኤልፋዜኔ ኤሳዌ ማቾ ባሴማቲ ና ኤራኡኤሌ።

11 ኤልፋዜ ናይቲ ቴማኔ፥ ኦማሬ፥ ጼፎ፥ ጋኢታሜኔ ቄናዜ። 12 ቃሴ ኤሳዌ ና ኤልፋዜስ ቴሚናኤ ጌቴቲዛ ኣይሌይ ዳዉስ፤ ኢዛካ ኤልፋዜስ ኣማሌቄ ዬላዱስ፤ ሃይቲ ኤሳዌ ማቾ ኣዲስ ና ናይታ።

13 ኤራኡኤሌ ኣቱማ ናይቲ ናሃቴ፥ ዛራሄ፥ ሻማሃኔ ሚዛሄ፤ ሃይቲ ኤሳዌ ማቺዮ ባሴማቲስ ና ናይታ።

14 ጺባኦኔስ ናዛ ና ኣናይ ዬሊዳ ኦሆሊባሚ ኣቱማ ናይቲ ሃይታ፤ ኢዛ ኤሳዌስ ያኡሼ፥ ያኢላሜኔ ቆሬ ዬላዱስ።

15 ኤሳዌ ዬሌታ ዜሬꬃ ሃላቃቲ ሃይሳፌ ካሊ ጻፌቲዳይታ። ኤሳዌስ ባይራ ና ኤልፋዜ ኣቱማ ናይታስ ሃላቃ ጊዲዳይቲ ቴማኔ፥ ኦማሬ፥ ጼፎ፥ ቄናዜ፥ 16 ቆሬ፥ ጋኢታሜኔ ኣማሌቄ፤ ኤዶሜ ቢታን ኤልፋዜይ ዬሊዳ ሃላቃቲ ሃይታ፤ ሃይቲ ዉሪ ኣዲስ ና ናይታ።

17 ኤሳዌ ና ኤራኡኤሌ ኣቱማ ናይታስ ሃላቃ ጊዲዳይቲ ናሃቴ፥ ዛራሄ፥ ሻማሃኔ ሚዛሄ፤ ኤዶሜ ቢታን ኤራኡኤሌይ ዬሊዳ ሃላቃቲ ሃይታ፤ ኢስቲ ኤሳዌ ማቾ ባሴማቲስ ና ናይታ።

18 ኤሳዌ ማቺዮ ኦሆሊባሚ ኣቱማ ናይታስ ሃላቃ ጊዲዳይቲ ያኡሼ፥ ያኢላሜኔ ቆሬ፤ ኢስቲ ኣና ና፥ ኤሳዌ ማቺዮ ኦሆሊባሚፔ ዬሌቲዳ ሃላቃታ።

19 ሃይቲ ኤዶሜ ጌቴቲዛ ኤሳዌ ኣቱማ ናይታሲኔ ኢስታ ዜሬꬃታስ ሃላቃታ።

ሴይሬ ዬሌታ

(1ታሪ 1፡38-42)

20 ኤዶሜ ቢታን ዲዛ ሆሬ ሴይሬ ኣቱማ ናይቲ ሃይሳፌ ካሊ ጻፌቲዳይታ፤ ሄይቲካ ሎጻኔ፥ ሾባሌ፥ ጺባኦኔ፥ ኣና፥ 21 ዲሾኔ፥ ኤጼሬኔ ዲሻኔ፤ ኢስቲካ ኤዶሜ ቢታን ዲዛ ሴይሬ ኣቱማ ናይቲ፥ ሆሬታ ሃላቃታ።

22 ሎጻኔ ኣቱማ ናይቲ ሆሬኔ ሄማኔ፤ ሎጻኔ ሚቺያ ቴሚናኦ።

23 ሾባሌ ኣቱማ ናይቲ ኣሊዋኔ፥ ማናሃቴ፥ ኤባሌ፥ ሼፋኔ ኦናሜ።

24 ጺባኦኔ ኣቱማ ናይቲ ኣያኔ ኣና፤ ኣናይካ ባዞን ባ ኣዋ ጺባኦኔ ሃሬታ ሄሚሼ ጻባላ ሃꬅ ዴሚዳይሳ።

25 ኣና ናይ ዲሾኔ፤ ናያ ቃሴ ኦሆሊባሞ።

26 ዲሾኔ ኣቱማ ናይቲ ሄምዳኔ፥ ኤሺባኔ፥ ዪቲራኔኔ ካራኔ።

27 ኤጼሬ ኣቱማ ናይቲ ቢሊሃኔ፥ ዛኢዋኔኔ ኣቃኔ።

28 ዲሻኔ ኣቱማ ናይቲ ኡጼኔ ኣራኔ።

29 ሆሬታ ሃላቃቲ ሃይታንታ፤ ሎጻኔ፥ ሾባሌ፥ ጺባኦኔ፥ ኣና፥ 30 ዲሾኔ፥ ኤጼሬኔ ዲሻኔ። ሃይቲ ሴይሬ ቢታን ባ ቆሞን ቆሞን ሻኬቲዳ ሆሬታ ሃላቃታ።

ኤዶሜ ካዎታ

(1ታሪ 1፡43-54)

31 ኢስራኤሌን ካዎይ ካዎታናፔ ካሴ ኤዶሜ ቢታን ካዎቲዳ ካዎቲ ሃይሳፌ ካሊ ጻፌቲዳይታ።

32 ቢኦሬ ና ቤላይ ኤዶሜን ካዎቲዴስ፤ ኢዛ ካታማ ሱንꬂ ዲናቤ ጌቴቴስ።

33 ቤላይ ሃይቂን ቦጺራፔ ዪዳ ዛራሄ ናይ ዮባቤይ ካዎቲዴስ።

34 ዮባቤይ ሃይቂን ቴማኔ ቢታፌ ዪዳ ሁሻሜይ ካዎቲዴስ።

35 ሁሻሜይ ሃይቂን ሚዲያሜ ኣሳታ ሞኣቤ ቢታን ጾኒዳ ባዳዴ ና ሃዳዴይ፥ ካዎቲዴስ፤ ኢዛ ካታማ ሱንꬂ ኣዊቴ ጌቴቲዴስ።

36 ሃዳዴይ ሃይቂን ማሲሬቄፔ ዪዳ ሳሚላይ ካዎቲዴስ።

37 ሳሚላይ ሃይቂን ሻፋ ኣቻን ዲዛ ኤራሆቦቴፔ ዪዳ ሻኡሌይ ካዎቲዴስ።

38 ሻኡሌይ ሃይቂን ኣኪቦሬ ና ባኣሊ-ሃናኔይ ካዎቲዴስ።

39 ኣኪቦሬ ና ባኣሊ-ሃናኔይ ሃይቂን ሃዳሬይ ካዎቲዴስ፤ ኢዛ ካታማ ሱንꬂ ፓኡ ጌቴቴስ፤ ኢዛ ማቺያ ሜዛሃቤ ናዮ ማጺሬዳ ዬሊዳ ማሄጻቢኤሎ ጌቴታዉስ።

40 ኤሳዌ ዬሌታ ሃላቃቲ ባ ቆሞን ቆሞን ባ ሱንꬃን ሱንꬃን ሃይታንታ፤ ቴሚናኤ፥ ኣሊዋ፥ ዬቴቴ፥ 41 ኦሆሊባሜ፥ ኤላ፥ ፒኖኔ፥ 42 ቄናዜ፥ ቴማኔ፥ ሚቢዛሬ፥ 43 ማጊዲኤሌኔ ኢራሜ። ሃይታንቲ ባ ሃሪዛ ቢታን፥ ባ ዲዛሶን ኤዶሜ ሃላቃታ። ሃይሲ ኤሳዌይ ኤዶሜታ ኣዋ።

37

ዮሴፌኔ ኢዛ ኢሻታ

1 ያቆቤይ ካሴ ባ ኣዋይ ዴዪዳ ካናኔ ቢታን ኡቲዴስ።

2 ያቆቤ ናይቲ ሃኒዳይሲ ሃይሳፌ ካሊዲ ጻፌቲዳይሳ።

ዮሴፌይ 17 ላይꬃ ና ጊዲዳ ዎዴ ባ ኣዋ ኣይሌታፔ፥ ቢሊሃፔኔ ዚልፊፌ ዬሌቲዳ ባ ኢሻታራ ባ ኣዋ ሜሄታ ሄሜስ፤ ሄ ዎዴ ኢዚ ባ ኣዋስ ኢስቲ ኦꬂዳ ኢታ ሚሽ ኤሂ ዮቴስ።

3 ኢስራኤሌይ ዮሴፌ ጪማቴꬃን ዬሊዳ ጊሻስ ሃንኮ ኣቱማ ናይታ ኡባፌ ኣꬂ ሲቄስ፤ ኢዚ ኢዛስ ኣሌቆ ማይኦ ጊግሲዴስ። 4 ኢዛ ኢሻቲ ኢስታ ኣዋይ ኢዛ ኢስታፌ ኣꬂ ሲቂዛይሳ ቤኢዲ ኢስቲ ኢዛ ኢጺዲ ሎኦ ቃላን ኢዛራ ሃሳያናስ ዳንዳይቤቴና።

5 ዮሴፌይ ኣጉሞ ኣጉሜቲዲ ባ ኢሻታስ ዮቲዴስ፤ ኢስቲካ ኢዛ ጌዴ ጉጂ ኢጺዳ። 6 ኢዚ ኢስታስ፥ «ታኒ ኣጉሜቲዳ ኣጉሞ ሲዪቴ። 7 ኑኒ ጋዴ ጊዶን ካꬃ ሚርቄ ሚርቂሺን ታ ሚርቄያ ዴንዳዳ ሲቲ ጋ ኤቃዱስ፤ ኢንቴ ሚርቄቲ ጊዲኮ ዩዪ ኣꬊዲ ታ ሚርቄይሲ ዚጊዳ» ጊዴስ።

8 ኢዛ ኢሻቲ ኢዛ፥ «ኔኒ ኑ ቦላ ካዎታና ሃናይ? ዎይኮ ኑና ቱሙ ሃራና ሃናይ?» ጊዳ፤ ኢስቲ ኢዛ ኣጉሞዛ ጊሻሲኔ ኢዚ ኢስታስ ዮቲዳ ቃላ ጊሻስ ካሴፔ ኢዛ ኣꬂ ኢጺዳ።

9 ቃሴካ ዮሴፌይ ሃራ ኣጉሞ ኣጉሜቲዲ ባ ኢሻንታስ ዮቲዴስ፤ «ሲዪቴ፤ ታኒ ሃራ ኣጉሞካ ኣጉሜታዲስ፤ ሄ ኣጉሞዛን ኣርሼይ፥ ኣጊናይኔ 11 ጾሊንቴቲ ታስ ዚጊሺን ቤኣዲስ» ጊዴስ።

10 ሄ ኢዚ ቤኢዳ ኣጉሞዛ ባ ኣዋሲኔ ባ ኢሻታስ ዮቲን ኢዛ ኣዋይ ኢዛ፥ «ሃይሲ ኔኒ ኣጉሜቲዳይሲ ኣይ ኣጉሞ? ቱሙ ታኒ፥ ኔ ኣዬያኔ ኔ ኢሻቲ ዪዲ ኔ ሲንꬃን ሳኣን ጉፋኒዲ ኔስ ዚጋኔ?» ጊ ሃንቄቲዴስ። 11 ኢዛ ኢሻቲ ኢዛ ሚቃይኒዳ፤ ጊዶ ኣቲን ኢዛ ኣዋይ ሃ ዮኦዛ ባ ዎዚናን ዎꬂዲ ናጊዴስ። *

ዮሴፌ ባይዜቴꬅ

12 ኢሲ ጋላስ ኢዛ ኢሻቲ ሴኬሜ ኣቻን ባ ኣዋ ሜሄታ ሄማናስ ቢን፥ 13 ኢስራኤሌይ ዮሴፌ፥ «ኔ ኢሻቲ ሴኬሜን ሜሄ ሄሚዛይሳ ኔ ኤራሳ፤ ሃ ያ፤ ታ ኔና ኢስታኮ ኪታና» ጊዴስ።

ዮሴፌይካ፥ «ኤሮ» ጊዴስ።

14 ያቆቤይካ፥ «ባዳ ኔ ኢሻቲኔ ሜሄይ ሳሮ ዲዛኮ ቤኣ ያዳ ኢስታ ሃኖታ ታስ ዮታ» ጊዲ ኢዛ ኬብሮኔ ሾባ ኪቲን ኢዚ ሴኬሜ ቢዴስ። 15 ሄን ዴምባ ጊዶን ኢዚ ጌዴ ሃ ሲሜሬቲሺን ኢሲ ኣሲ ኢዛ ዴሚዲ፥ «ናዞ! ኣይ ኮያይ?» ጊ ኦይቺዴስ።

16 ኢዚካ፥ «ታ ኢሻታ ኮያይስ፤ ኢስቲ ሜሄ ሄሚዛሶሆይ ኣዋኮ ታስ ዮታርኪ!» ጊዴስ።

17 ሂስቲን ኣዴዚ፥ «ሄሳፌ ዴንዲቺዳ፤ ኢስታስ፥ ‹ኑኒ ዶታኔ ቦስ› ጊሺን ሲያዲስ» ጊዴስ፤ ሄሳ ጊሻስ ዮሴፌይ ባ ኢሻታ ጉዬ ቢዲ ኢስታ ዶታኔን ዴሚዴስ።

18 ጊዶ ኣቲን ኢዚ ሃሆን ዲሺን ኢስቲ ኢዛ ቤኢዳ፤ ኢዚ ኢስታኮ ጋኮንታ ዲሺን ኢስቲ ኢዛ ዎꬋናስ ማቄቲዳ። 19 ኢሶይ ኢሳስ፥ «ቤኢቴ! ኣጉሞ ጎዳይ ዬስ። 20 ሃ ዪቴ! ኢዛ ዎꬊዲ ሃ ኦላታፔ ኢሳ ጊዶ ዬጎስ። ሄሳፌ ጉዬ፥ ‹ኢታ ዶኣይ ኢዛ ሚዴስ› ጋና፤ ሂስቲዲ ኢዛ ኣጉሞይ ፖሌቲን ኣኔ ቤኣና» ጊዳ።

21 ኦሮቤሌይ ሄሳ ሲዪዲ ኢስታ ኩሼፔ ኢዛ ኣሻናስ ኮዪዲ፥ «ኢዛ ዎꬎ ዎꬎኮ፤ 22 ሱꬅ ጉሶፍቴ፤ ኢዛ ኢንቴ ባዞን ዲዛ ሃ ኦላ ጊዶ ዬጊቴ፤ ኢዛ ቦላ ኩሼ ዎꬆፍቴ» ጊዴስ። ኦሮቤሌይ ኢዛ ኢስታ ኩሼፔ ኣሺዲ ጉዬ ኢዛ ኣዋኮ ዬዳናስ ቆፒዴስ።

23 ዮሴፌይ ባ ኢሻታኮ ጋኪዳ ዎዴ ኢዚ ማይኢዳ ኣሌቆ ማይኦ ኢዛፔ ቃሪ ኤኪዳ፤ 24 ኢዛ ኤፊዲ ሃꬂ ባይንዳ ሜላ ኦላን ዬጊዳ።

25 ኢስቲ ባ ቁማ ማናስ ኡቲዳሼ ኢስማኤሌ ዴሬ ኣሳቲ ጊብጼ ባናስ ጋላኣዴፔ ዪዛይታ ꬎቁ ጊዲ ቤኢዳ፤ ኢስቲ ባ ጋሜላን ሳዎ፥ ባላሳኔ ጌቴቲዛ ꬋሌኔ ካርቤ ጫኒ ዎꬂዳ።

26 ዩሁዳይ ባ ኢሻታ፥ «ኑኒ ኑ ኢሻ ዎꬊዲ ኢዛ ሱꬃ ቆቲኮ ኑና ኣይ ማዳኔ? 27 ሃ ዪቴ፤ ኢዛ ኢስማኤሌታስ ባይዞስ፤ ኢዛ ቦላ ኑ ኩሼ ዎꬆኮ፤ ጋሶይካ ኢዚ ኑ ኢሻኔ ኑ ኣሾ።» ሂስቲን ኢዛ ኢሻቲ ዉሪካ ኤሮ ጊዳ። 28 ሄሳ ጊሻስ ሚዲያሜ ቢታ ዛልኣንቻቲ ሄሳራ ኣꬊሺን ኢዛ ኢሻቲ ዮሴፌ ኦላፌ ኬሲዲ ኢስማኤሌ ኣሳታስ 20 ቢራስ ባይዚን ኢስቲ ዮሴፌ ጊብጼ ቢታ ኤፊዳ። *

29 ኦሮቤሌይ ኦላኮ ሲሚዲ ዮሴፌይ ሄን ባይንዳይሳ ቤኢዳ ዎዴ ጬጪዲ ባ ማይኦ ዳኪዴስ 30 ኢዚ ጉዬ ባ ኢሻታኮ ቢዲ፥ «ናዚ ሄን ባዋ፤ ሃኢ ታ ኣዋ ሲማ ቦ!» ጊዴስ።

31 ሄሳፌ ጉዬ ኢስቲ ኢሲ ዴይሽ ኤኪ ሹኪዲ ዮሴፌ ማይኦ ሱꬃን ማꬊዳ። 32 ኢዛ ኣሌቆ ማይኦዛ ኣዋኮ ኤፊዲ ኣዋስ፥ «ኑኒ ሃይሳ ዴሚ ኤኪዶስ፤ ሃይሲ ኔ ናዛ ማይኦኮኔ ሃራኮ ኣኔ ጼላ» ጊዳ።

33 ኣዋይካ ማይኦዚ ዮሴፌይሳ ጊዲዳይሳ ኤሪዲ፥ «ኤ ሃይሲ ታ ናዛ ማይኦ! ኢታ ዶኣይ ኢዛ ሚቺዴስ፤ ቱሙካ ዮሴፌ ዶኣይ ፑዜሬꬂ ሞንታ ኣጌና» ጊዴስ።

34 ያቆቤይካ ሚሼቲዲ ባ ማይኦ ፔꬊ ዬጊዴስ፤ ማቃ ማይኢዲ ዳሮ ዎዴ ጋካናስ ባ ናዛስ ዬኪዴስ። 35 ኢዛ ኣቱማ ናይቲኔ ማጫ ናይቲ ዉሪ ኢዛ ሚንꬄꬃናስ ኢዛኮ ዪዳ፤ ጊዶ ኣቲን ኢዚ ሚኔቶንታ ኢጺዲ፥ «ሃኔና! ታኒ ዬካዳ ታ ናኮ ባዳ ዱፎን ጌላና» ጊዲ ኢዛ ኣዋይ ኢዛስ ዬኪዴስ።

36 ሄ ዎዴ ሚዲያሜ ቢታ ኣሳቲ ዮሴፌ ጊብጼ ካዎ ኦሳንቻ ጲጺፋራስ ጊብጼን ባይዚዳ፤ ጲጺፋራይካ ዛቤታ ሃላቃ።

38

ዩሁዳኔ ቲኢማሮ

1 ሄ ዎዴ ዩሁዳይ ባ ኢሻታፔ ሻኬቲዲ ኣዱላሜ ጌቴቲዛ ካታማን ዲዛ ሂራ ጌቴቲዛ ኣዴዛራ ዴኣና ቢዴስ። 2 ሄን ዩሁዳይ ሹኣ ጌቴቲዛ ካናኔ ዴሬ ማጫ ና ቤኢዴስ። ኢዚካ ኢዞ ማቾ ኤኪዲ ኢዚራ ዴኢዴስ። 3 ኢዛ ኢዛስ ሻራዳ ኣቱማ ና ዬላዳ ኤራ ጋ ሱንꬃዱስ። 4 ቃሴካ ሻራዳ ኣቱማ ና ዬላዳ ኦናኔ ጋ ሱንꬃዱስ። 5 ቃሴ ጉጃዳካ ኣቱማ ና ዬላዳ ኢዛ ሴላ ጋ ሱንꬃዱስ። ኢዛካ ኢዛ ኣኪዛቤ ጌቴቲዛ ቢታን ዬላዱስ።

6 ዩሁዳይ ባ ባይራ ናዛ ኤራ ቲኢማሮ ማቾ ኤኪሲዴስ። 7 ዩሁዳ ባይራ ና ኤራይ ጎዳ ሲንꬃን ኢታ ኣስ ጊዲዳ ጊሻስ ጎዳይ ኢዛ ዎꬊዴስ።

8 ዩሁዳይ ኦናኔ፥ «ኔ ኢሻዛ ማቾ ላታዳ ኢዛስ ላታ ና ዬላዳ ኢዛ ሱንꬅ ጼይጊሳ» ጊዴስ። 9 ጊዶ ኣቲን ኦናኔይ ዬሌቲዛ ናይቲ ባስ ጊዶንታይሳ ኤሪዲ ባ ኢሻ ማቼይራ ኣቂዛ ዎዴ ኣይዴካ ባ ኢሻስ ናይ ዬሌቶንታ ማላ ባ ዜሬꬃ ቢታን ጉሴስ። 10 ኢዚ ኦꬂዳይሲ ጎዳ ሲንꬃን ፓራ ጊዲዳ ጊሻስ ጎዳይ ኢዛካ ዎꬊዴስ።

11 ሄሳፌ ጉዬ ዩሁዳይ ባ ና ማቾ ቲኢማሮ፥ «ታ ናዬ ሴላይ ዲጫና ጋካናስ ኔ ኣዋ ሶ ባዳ ኣምኤቴꬃን ዳሻ» ጊዴስ። ሄሳ ኢዚ ኣዛስ ጊዴ? ጊኮ፥ «ሴላይ ባ ኢሻታ ማላ ሃይቃናኮ» ጊዲ ሂርጊዳ ጊሻሳ። ሄሳ ጊሻስ ቲኢማራ ባዳ ባ ኣዋ ሶን ዴኣዱስ።

12 ዳሮ ዎዴፔ ጉዬ ሹኣ ናያ፥ ዩሁዳ ማቺያ ሃይቃዱስ። ዩሁዳይ ካዮቲ ኣꬂዳፔ ጉዬ ባ ላጌ ኣዱላሜ ዴሬ ኣስ ሂራ ጌቴቲዛይሳራ ባ ዶርሳ ኢስኬ ቃንጺዛ ኣሳቲ ዲዛሶ ቴሚና ቢዴስ።

13 ኣሳይ ቲኢማሪስ፥ «ቤያ፤ ኔ ቦሎይ ዩሁዳይ ባ ዶርሳታ ኢስኬ ቃንጻናስ ቴሚና ቤስ» ጊ ዮቲዴስ። 14 ኢዛ ባ ኣምኤቴꬃ ማይኦዛ ቃራዳ ባና ባሌꬃናስ ጎስ ኤካ ጉሉንታዳ ቴሚና ኤፊዛ ኦጌ ዶናን ዲዛ ኤናይሜ ካታማ ፔንጌን ኡታዱስ። ሄሳ ኢዛ ኦꬂዳይ ሴላይ ዲጪዲ ጋኪንካ ኢዛ ኢዛስ ማቾ ጊዳናስ ኤኮንታይሳ ኤሪዳ ጊሻሳ።

15 ኢዛ ባ ኣይፌሶ ጉሉንታ ኡቲዳ ጊሻስ ዩሁዳይ ኢዞ ቤኢዲ ላይማ ማጫስ ጊዲ ቆፒዴስ። 16 ባ ና ማቾ ጊዲዳይሳ ኤሮንታ ዲሼ ኦጌ ጋጻ ኢዚኮ ሺቂዲ ኢዞ፥ «ታናራ ዚንኣርኪ!» ጊዴስ።

ሂስቲን ኢዛ፥ «ታኒ ኔናራ ዚንኢኮ ኔኒ ታስ ኣይ ኢማኔ?» ጋ ኦይቻዱስ።

17 ኢዚካ፥ «ታኒ ታ ሜሄፔ ኢሲ ዴይሻ ላቃ ኔስ ዬዳና» ጊዴስ።

ኢዛካ፥ «ኔኒ ሄሳ ታስ ዬዳና ጋካናስ ኣይ ኦይꬃኔ?» ጋዱስ።

18 ኢዚ፥ «ኣይ ኦይꬆ?» ጊ ኢዛ ኦይቺዴስ።

ኢዛካ፥ «ኔ ማታሜ ቃላባቴዛ ኢዛ ቃቺዛይሳራኔ ኔ ኩሼን ዲዛ ጉፌዛ ኦይꬃ» ጊን ኢዚ ሄይታ ኢሚዲ ኢዚራ ዚንኢን ኢዛ ኢዛስ ሻራዱስ። 19 ኢዛ ሄሳፌ ዴንዳዳ ቢዳፔ ጉዬ ባ ጉሉንቲዳ ጎሳዛ ቃራዳ ባ ኣምኤቴꬃ ማይኦ ማይኣዱስ።

20 ዩሁዳይ ባ ኦይꬂዳይሳ ኢዚፔ ዛሪ ኤካናስ ዴይሻ ላቃ ባ ላጌ ኣዱላሜ ቦላ ኢዚስ ዬዲዴስ፤ ጊዶ ኣቲን ኢዚ ኢዞ ዴሚቤና። 21 ኢዚ ሄ ቢታ ኣሳ፥ «ኤናይሜ ካታማን ኦጌ ዶናን ኡቲዳ ላይማ ማጫሳያ ኣዋ ባዴ?» ጊ ኦይቺዴስ።

ኣሳይ፥ «ላይማ ማጫሲ ሃይሳን ሙሌካ ባዋ» ጊዴስ።

22 ኢዚካ ዩሁዳኮ ሲሚዲ ኢዛ፥ «ታኒ ኢዞ ዴማቤኬ፤ ሄሳፌካ ቦላራ ሄ ቢታ ኣሳይ፥ ‹ላይማ ማጫሲ ሃይሳን ሙሌካ ዲ ኤሬና› ጊዳ» ጊዴስ።

23 ሂስቲን ዩሁዳይ፥ «ባ ኦይኪዳይሳ ባስ ኤኩ፤ ሂስቶንታ ኣጊኮ ኣሲ ኑና ሚጫና። ሂስቲን ታኒ ኢዚስ ዴይሻ ላቃ ዬዳዲስ፤ ጊዶ ኣቲን ኔኒ ኢዞ ዴማቤካ» ጊዴስ።

24 ሄꬑ ኣጊናፔ ጉዬ ኣሳይ፥ «ኔ ና ማቺያ ቲኢማራ ላይማታዳ ሻራዱስ» ጊዲ ዩሁዳስ ዮቲዴስ።

ዩሁዳይካ፥ «ኢዞ ካሬ ኬሲዲ ታማን ጹጊቴ» ጊዴስ።

25 ኢዞ ካሬ ኬሲዛ ዎዴ፥ «ታኒ ሻሪዳይ ሃ ሚሻታ ጎዳሳ፤ ቤያ፤ ሃይሳ ማታሜ ቃላባቴዛ ኢዛ ቃቺዛይሳኔ ሃይሲ ጉፌዚ ኦናይሳኮ ኤራና ዳንዳይኮ ኤራ» ጋዳ ባ ቦሎስ ኪታ ዬዳዱስ።

26 ዩሁዳይ ሄ ሚሻታ ኤሪዲ፥ «ታፔ ኢዛ ጺሎ፤ ጋሶይካ ታኒ ኢዞ ታ ና ሴላስ ኤካቤኬ» ጊዴስ። ሄሳፌ ጉዬ ኢዚ ኢዚራ ናምኣንꬆ ዚንኢቤና።

27 ኢዛ ዬላና ሃኒዛ ዎዴ ኢዚ ኡሎን ሜንቴ ኣቱማ ናይቲ ዴቴስ። 28 ኢዛ ማሬቲሺን ኢስታፌ ኢሳይ ባ ኩሼ ኬሲን ዬሊሲዛራ፥ «ቤኢቴ፤ ሃይሲ ኮይሮ ኬዜስ» ጋዳ ዞኦ ቃጪና ኢዛ ኩሼን ቃቻዱስ። 29 ጊዶ ኣቲን ኢዚ ባ ኩሼ ጉዬ ኤኪዳ ዎዴ ኢዛ ኢሻይ ዬሌቲን ኢዛ፥ «ኔኒ ዋና ሲንꬃታ ኬዛዲ!» ጋዱስ። ሄሳ ጊሻስ ኢዛ ፓሬሴ * ጋ ሱንꬃዱስ። 30 ሄሳፌ ጉዬ ኢዛ ኩሼን ዞኦ ቃጪናይ ቃሼቲ ዲዛ ፓሬሴ ኢሻይ ዬሌቲን ሱንꬃይ ዛራሄ † ጌቴቲዴስ።

39

ዮሴፌኔ ጲጺፋራ ማቾ

1 ኢስማኤሌ ኣሳቲ ዮሴፌ ጊብጼ ኤፊን ጊብጼ ካዎ ኦሳንቻታፔ ጲጺፋራ ጌቴቲዛ ዛቤታ ሃላቃይ ዮሴፌ ኢስማኤሌታፔ ሻሚዴስ።

2 ጎዳይ ዮሴፌራ ዲዛ ጊሻስ ኢዚ ኦꬂዛይሳ ኡባ ኢዛስ ኢንጄሲዴስ፤ ኢዚካ ባ ጎዳ ሶን ጊብጼን ዴኢዴስ። * 3 ጎዳይካ ኢዛራ ዴኢዛይሳኔ ጎዳይ ኢዚ ኦꬂዳይሳ ኡባ ኢዛስ ኢንጄሲዳይሳ ጲጺፋራይ ቤኢዲ፥ 4 ዮሴፌ ዶሲዴስ። ዮሴፌይካ ኢዛ ኦሳንቻ ጊዲዴስ። ጲጺፋራይ ኢዛ ባ ኬꬃ ኣሳ ቦላ ሱንꬂዲ ባስ ዲዛዝ ኡባ ኢዛ ኩሼን ዎꬂዴስ። 5 ጲጺፋራይ ባ ኬꬃን ዲዛይሳ ኡባ ቦላኔ ባ ኣቆታ ኡባ ቦላ ሱንꬂዳ ዎዴፔ ዶሚን ጎዳይ ጊብጼ ኣዴዛ ኬꬅ ዮሴፌ ጌዶን ኣንጂዴስ። ጎዳ ኣንጆይ ጲጺፋራ ሶን ጊዲን ካሬን ዲዛ ሚሽ ኡባ ቦላ ዎꬊዴስ። 6 ሄሳ ጊሻስ ባስ ዲዛ ኡባ ዮሴፌስ ሼꬊዴስ፤ ኢዚ ባ ሚዛ ካꬃፌ ኣቲን ሃራ ዮሴፌ ኩሼን ዬጊዴስ።

ዮሴፌይ ዬጋልꬂኔ ማላ ሎኦ ኣሳ። 7 ጉꬃ ዎዴፔ ጉዬ ኢዛ ጎዳ ማቼያ ዮሴፌ ጫዳ ጼላዳ፥ «ሃ ያ፤ ታናራ ዚንኣ» ጋዱስ።

8 ጊዶ ኣቲን ኢዚ ኢጺዴስ፤ ባ ጎዳ ማቼይስ፥ «ቤያ! ታ ጎዳይ ባሶን ዲዛ ኡባ ታስ ሼꬊዲ ኣዛስካ ሂርጌና፤ ባስ ዲዛይሳ ኡባ ታ ኩሼን ዎꬂዴስ። 9 ሃሶን ታፔ ኣꬊዛይ ዴና፤ ኔኒ ኢዛ ማቾ ጊዲዳ ጊሻስ ኔና ጻላ ኣቲን ታ ጎዳይ ታስ ኢሞንታ ሚሺ ባዋ። ሂስቲን ታኒ ሃይሳ ማላ ኢታ ሚሽ ጾሳ ሲንꬃን ዎስታ ኦꬆ?» ጊዴስ። 10 ኢዛ ኡባ ዎዴ ዮሴፌ ሳሌꬂንካ ኢዚ ኤሞ ኢሚቤና፤ ኢዚራ ኢሼች ኣቲን ኢዚኮ ሺቃናዉካ ኮዪቤና።

11 ኢሲ ጋላስ ኢዚ ባ ኦሶ ኦꬃናስ ሶ ጌሊሺን ሶ ኣይሌታፔ ኦኒካ ሶን ባዋ። 12 ኢዛካ ዮሴፌ ማይኦ ሺሻ ኦይካዳ፥ «ታናራ ዚንኣ» ጋዱስ። ጊዶ ኣቲን ኢዚ ባ ማይኦ ኢዚ ኩሼን ዬጊዲ ሶፔ ካሬ ዎጺ ኬዚዴስ።

13 ዮሴፌይ ባ ማይኦ ኢዚ ኩሼን ዬጊዲ ሶፔ ካሬ ዎጺ ኬዚዳይሳ ኢዛ ቤኣዳ፥ 14 ባ ሶ ኣይሌታ ጼይጋዳ ኢስታስ፥ «ቤኢቴ! ታ ኣዚናይ ኤሂዳ ኢብራዌ ኣዴዚ ታና ካዉሺሼ ኣጊዴስ፤ ኢዚ ታናራ ዚንኣናስ ሃ ሶ ጌሊዴስ፤ ጊዶ ኣቲን ታኒ ታ ቃላ ꬎቂሳዳ ዋሳዲስ። 15 ሂስቲን ኢዚ ባ ማይኦ ታ ኣቻን ዬጊዲ ሶፔ ካሬ ዎጺ ኬዚዴስ» ጋዱስ።

16 ኬꬃ ኣዋይ ያና ጋካናስ ኢዛ ዮሴፌ ማይኦዛ ባ ኣቻን ዎꬃዱስ። 17 ሄሳፌ ጉዬ ኢዛ ኢዛስ፥ «ሄሲ ኔኒ ኑስ ኤሂዳ ኢብራዌ ኣይሌይ ታናራ ዚንኣናስ ታኮ ጌሊዴስ፤ 18 ጊዶ ኣቲን ታኒ ታ ቃላ ꬎቂሳዳ ዋሲን ኢዚ ባ ማይኦ ታ ኣቻን ዬጊዲ ሶፔ ካሬ ዎጺ ኬዚዴስ» ጋዱስ።

19 ኬꬃ ኣዋይ ማቼዮ፥ «ኔ ኣይሌይ ታና ሃይሳꬆ ኦꬂዴስ» ጋዳ ዮቲዳ ቃላ ሲዪዲ ዳሮ ሃንቄቲዴስ። 20 ኢዚካ ዮሴፌ ኤፊዲ ካዎ ቃሾ ኣሳይ ዲዛ ቃሾ ኬꬃን ዬጊዴስ።

21 ጊዶ ኣቲን ዮሴፌይ ሄን ቃሾ ኬꬃን ዲዛ ዎዴ ጎዳይ ኢዛራ ዴስ። ጾሲ ቃሾ ኬꬃን ኢዛራ ዲዛ ባ ኪያቴꬅ ኢዛስ ዳርሲዴስ። ቃሴካ ቃሾ ኬꬃ ሃላቃዛ ሲንꬃን ኢዛስ ቦንቾ ኢሚዴስ። * 22 ሂስቲን ቃሾ ኬꬃ ሃላቃይ ቃሾ ኣሳ ኡባ ዮሴፌ ኩሼን ዎꬂዴስ፤ ሄን ኦሴቲዛይሳ ኡባ ቦላ ኣዋቲዛይ ኢዛ። 23 ጎዳይ ዮሴፌራ ጊዲዲ ኢዚ ኦꬂዛ ኡባ ፖሊሲዛ ጊሻስ ዎይኔ ኬꬃ ኣላፌይ ዮሴፌ ኣላፌቴꬃን ዲዛ ኣይ ሚሻስካ ዋናንዴሻ ጊዲ ሂርጊ ኤሬና።

40

ዮሴፌይ ቢርሺዳ ኣጉሞ

1 ጉꬃ ዎዴፔ ጉዬ ጊብጼ ካዎ ኡሹ ዱቂዛይታ ኣላፌይኔ ቁማ ካꬂዛይታ ኣላፌይ ባ ጎዳ ጊብጼ ካዎ ቆሂዳ። 2 ካዎይ ኡሹ ዱቂዛይታ ሃላቃኔ ቁማ ካꬂዛይታ ሃላቃታ ናምኣታ ቦላ ኬሂ ሃንቄቲዴስ። 3 ሄሳ ጊሻስ ዛቤታ ሃላቃዛ ኬꬃን ዮሴፌይ ቃሼቲዳ ዎይኔ ኬꬃን ዬጊዴስ። 4 ዛቤታ ሃላቃይ ኢስታ ዮሴፌስ ሼꬊን ኢዚ ኢስታስ ኮሺዛ ሚሻን ማዲዴስ፤ ኢስቲካ ቃሾ ኬꬅ ጌሊዲ ጉꬅ ጋምኢዳ ማላ፥

5 ጊብጼ ካዎስ ኡሹ ዱቂዛይታ ሃላቃይኔ ቁማ ካꬂዛይታ ሃላቃይ፥ ናምኣይካ ቃሾ ኬꬃን ዲሼ ኢሲ ቃማ ኦማርስ ባስ ባስ ኣጉሞ ኣጉሜቲዳ። ናምኣታ ኣጉሞ ቢርሼꬂካ ዱማ ዱማ። 6 ዮሴፌይ ማላዶ ኢስታኮ ጌሊዳ ዎዴ ኢስቲ ሙዞቲ ኡቲዳይታ ቤኢዴስ። 7 ሄሳ ጊሻስ ባ ጎዳ ቃሾ ኬꬃን ባናራ ዲዛ ካዎ ኦሳንቻታ፥ «ሃች ኢንቴ ኣይፌሶይ ኣዛስ ꬉሚዴ?» ጊ ኦይቺዴስ።

8 ኢስቲካ ኢዛስ፥ «ኑኒ ናምኣይ ኣጉሞ ኣጉሜቲዶስ፤ ጊዶ ኣቲን ኑስ ቢርሺዛ ኣሲ ꬋይዴስ» ጊዳ።

ዮሴፌይካ ኢስታስ፥ «ኣጉሞ ቢርሺዛይ ጾሳ ጊዴኔ? ኢንቴ ኣጉሞዛ ኣኔ ታስ ዮቲቴ» ጊዴስ።

9 ሂስቲን ኡሹ ዱቂዛይታ ሃላቃይ ባ ኣጉሞ ዮሴፌስ፥ «ታኒ ታ ኣጉሞን ኢሲ ዎይኔ ሚꬅ ታ ሲንꬃን ዲዛይሳ ቤኣዲስ። 10 ቃሴ ሄ ዎይኔ ሚꬃስ ሄꬑ ሃጋይ ዴስ። ሄራካ ኣጫዳ ጪያዱስ፤ ሎኤꬃ ዉርጫዳ ኣይፋዱስ። 11 ሄ ዎዴ ፓሮኔ ኡሻ ጹኣይ ታ ኩሼን ዴስ፤ ታኒካ ዎይኔዛ ኣይፌ ማጻዳ ጹኣዛ ጊዶን ጉምኣዳ ኡሻ ፓሮኔስ ኢማዲስ» ጊ ዮቲዴስ።

12 ሂስቲን ዮሴፌይካ ዛሪዲ፥ «ሄሳ ቢርሼꬂ ሃይሳ፤ ሄꬑ ሃጋቲ ሄꬑ ጋላሳታ። 13 ሄꬑ ጋላሳታ ጊዶን ካዎይ ኔና ዴንꬂዲ ኢዚ ኔና ካሴ ኔ ዲዛ ኣላፌቴꬃን ዎꬃና፤ ካሴ ኔኒ ኡሹ ዱቂዛ ዎዴ ኦꬂዳ ማላ ኔኒ ካዎ ዋንጫ ኢዛ ኩሼን ዎꬃና። 14 ጊዶ ኣቲን ኔስ ዎዴይ ሎኢዳ ዎዴ ታና ባሎፓ፤ ታስካ ኪያ፤ ታ ጊሻስ ካዎስ ዮታዳ ሃ ቃሾ ኬꬃፌ ታና ኬሲሳ፤ 15 ጋሶይካ ታና ኢብራዌታ ቢታፌ ዎልቃራ ሻሚ ኤሂዳ፤ ጊዶ ኣቲን ሃይሳꬆ ታና ቃሾስ ጋꬂዛ ሚሽ ኣይኮካ ኦꬃቤኬ» ጊዴስ።

16 ካꬅ ካꬂዛይታ ሃላቃይ ዮሴፌይ ኡሹ ዱቂዛይታ ኣጉሞ ሎኤꬂ ቢርሺዳይሳ ቤኢዲ ዮሴፌስ፥ «ታኒካ ኣጉሞ ኣጉሜታዲስ፤ ሄሲካ፥ ‹ታ ሁኤን ሄꬑ ማሶቤ ቶካ ኦይካዲስ። 17 ቦላ ባጋ ማሶቤን ጊብጼ ካዎስ ኡኬቲዳ ዱማ ዱማ ቁማይ ዴስ። ጊዶ ኣቲን ካፎቲ ሄሳ ታ ሁኤን ዲዛ ማሶቤዛፔ ሚዳ› » ጊ ዮቲዴስ።

18 ሂስቲን ዮሴፌይ፥ «ሄሳ ቢርሼꬃይ ሃይሳ፤ ሄꬑ ማሶቤቲ ሄꬑ ጋላሳታ። 19 ሄꬑ ጋላሳታ ጊዶን ካዎይ ኔና ዴንꬂዲ ኔ ቆꬌ ሙጪዲ ሚꬃ ቦላ ካቂሳና፤ ኔ ኣሾካ ካፎቲ ማና» ጊዴስ።

20 ሄꬓንꬆ ጋላስ ጊብጼ ካዎይ ባ ዬሌቲዳ ጋላስ ባ ካዎቴꬃን ዲዛ ሹሜታ ኡባስ ጊቢራ ጊግሲዴስ። ኡሹ ዱቂዛይታ ሃላቃኔ ካꬅ ካꬂዛይታ ሃላቃ ቃሾ ኬꬃፌ ኬሲዲ ባ ሹሜታ ሲንꬃን ኤሲዴስ። 21 ኡሹ ዱቂዛይታ ሃላቃዛ ካሴ ኢዛ ሹሜቴꬃን ዛሪን ኢዚ ካዎ ኩሼን ዋንጫ ዎꬂዴስ። 22 ጊዶ ኣቲን ካዎዚ ካꬅ ካꬂዛይታ ሃላቃ ዮሴፌይ ኢዛ ኣጉሞ ቢርሺዳ ማላ ኢዛ ካቂሲዴስ። 23 ኡሹ ዱቂዛይታ ሃላቃይ ጊዲኮ ዮሴፌ ቆፖንታ ዶጊ ኣጊዴስ።

41

ፓሮኔ ኣጉሞዛ ቢርሼꬅ

1 ናምኡ ላይꬅ ኩሜꬅ ኣꬊዳ ዎዴ ጊብጼ ካዎይ ኣጉሞ ኣጉሜቲዴስ፤ ኣጉሞራ ኢዚ ኣባዬ ሻፋ ዶናን ኤቂ ዲሺን፥ 2 ላፑን ኦርዴኔ ሞꬎ ሚዛቲ ኣባዬ ሻፋፔ ኬዚዲ ሻፋ ኣቻን ማታ ሚሺን ቤኢዴስ። 3 ኢስታፌ ካሊዲ ሃራ ላፑን ማላ ኢታኔ ጊልቃ ሚዛቲ ኣባዬ ሻፋፔ ኬዚዲ ሻፋዛ ዶናን ዲዛ ሞꬎ ሚዛታ ኣቻን ኤቂዳ። 4 ሄ ሜꬎ ኢታኔ ጊልቃ ሚዛቲ ላፑን ኦርዴኔ ሞꬎ ሚዛታ ሚቲሺን ቤኢዴስ። ሄሳፌ ጉዬ ካዎይ ꬊስኮፌ ቤጊዴስ።

5 ኢዚ ቃሴካ ꬊስኪዲ ናምኣንꬆ ኣጉሜቲዲ ላፑን ሎኦኔ ሙሩታ ቲያቲ ኢሲ ማቃ ቦላ ዲጪዳይሳ ቤኢዴስ። 6 ኢስታፌ ካሊዲ ኣይፌ ላፋኔ ጫርኮን ሹሊዲ ሜሊዳ ላፑን ቲያቲ ኬዚዳ። 7 ሄ ላፋ ኣይፌ ቲያቲ ሎኦኔ ሙሩታ ቲያታ ሚቲዳ። ሄሳፌ ጉዬ ካዎዚ ቤጊዲ ኣጉሞ ጊዲዳይሳ ኤሪዴስ። 8 ጋዴይ ዎንቲሺን ኢዛ ዎዚናይ ሺሮትዴስ፤ ሄሳ ጊሻስ ጊብጼን ዲዛ ቢታንቻታሲኔ ኤራ ኣሳታ ኡባስ ኪቲዲ ጼይጊሲዴስ፤ ካዎይ ኢስታስ ባ ኣጉሞዛ ዮቲዴስ፤ ጊዶ ኣቲን ኢዛስ ሄ ኣጉሞዛ ቢርሻናስ ዳንዳይዛ ኣሲ ቤቲቤና። *

9 ሄ ዎዴ ኡሹ ዱቂዛይታ ሃላቃይ ጊብጼ ካዎስ፥ «ታኒ ታ ሞሮ ሃች ቆፓይስ። 10 ኢሲቶ ካዎይ ባ ኣይሌስ ሃንቄቲዲ ታናኔ ካꬅ ካꬂዛይታ ሃላቃዛ ቃሾ ኬꬃን ዬጊዴስ። 11 ኑኒ ሄን ዲሼ ኑስ ኑስ ኣጉሞ ኣጉሜቲዶስ፤ ኣጉሞዛስካ ዱማ ዱማ ቢርሼꬂ ዴስ። 12 ሄ ዎዴ ዛቤታ ሃላቃዛ ኣይሌ ጊዲዳ ኢሲ ኢብራዌ ፓንꬂ ኑናራ ቃሾ ኬꬃን ዴስ። ኑኒ ኑ ኣጉሞ ኢዛስ ዮቲን ኢዚ ኑስ ሁኤን ሁኤን ኑ ኣጉሞ ቢርሺዴስ። 13 ሂስቲን ሄ ዮኦቲ ኢዚ ኑስ ቢርሺዳ ማላ ሃኒዳ። ሄሲ ኣዜ ጊኮ ታኒ ካሴ ታ ኣላፌቴꬃን ሲማዲስ፤ ሃንኮይሲ ጊዲኮ ካቄቲዴስ» ጊዴስ።

14 ሂስቲን ጊብጼ ካዎይ ዮሴፌ ኪቲዲ ጼይጊሲዴስ። ኢስቲ ኢዛ ቃሾ ኬꬃፌ ኤሶን ኤኪ ዪን ባ ሁኤ ሜዴቲዲ ማይኦ ላሚዲ ካዎዛኮ ጌሊዴስ። 15 ካዎይ ዮሴፌ፥ «ታ ኣጉሜቲዳ ኣጉሞዛ ቢርሻናስ ኦኒካ ዳንዳይቤና። ጊዶ ኣቲን ታኒ፥ ‹ዮሴፌይ ኣጉሞ ሲዪኮ ቢርሻናስ ዳንዳዬስ› ጊዛዝ ሲያዲስ» ጊዴስ።

16 ሂስቲን ዮሴፌይ፥ «ታኒ ሄሳ ዳንዳይኬ፤ ጊዶ ኣቲን ጾሳይ ካዎስ ሎኦ ቢርሼꬅ ኢማና» ጊዴስ።

17 ካዎይካ፥ «ታኒ ታ ኣጉሞን ኣባዬ ሃꬃ ሻፋ ዶናን ኤቂዲሺን፥ 18 ላፑን ጊታኔ ሞꬎ ሚዛቲ ኣባዬ ሻፋፔ ኬዚዲ ሃꬃ ዶናን ማታ ሚሺን። 19 ቃሴካ ኢስታፌ ሃራ ላፑን ሜꬋ ኢታ፥ ጊልቃኔ ላፋ ሚዛቲ ሻፋፔ ኬዚዳ፤ ታኒ ሄሳ ማላ ሜꬋ ኢታ ሚዝ ጊብጼ ቢታን ሙሌካ ቤኣ ኤሪኬ። 20 ሜꬋ ኢታኔ ላፋ ሚዛቲ ኮይሮይታ ላፑን ሞꬎ ሚዛታ ሚቲ ኣጊዳ። 21 ጊዶ ኣቲን ኢስቲ ሚቲዳፔ ጉዬካ ኢስታ ሜꬋይ ካሴ ማላካ ኢቲ ኡቲዳ ጊሻስ ኢስቲ ሚቲዳይሳ ኣሲ ኤራናስ ዳንዳይቤና። ሄሳፌ ጉዬ ታኒ ꬊስኮፌ ቤጋዲስ።

22 «ቃሴካ ኣጉሞራ ላፑን ሎኦኔ ሙሩታ ቲያቲ ኢሲ ማቃ ቦላ ዲጪዳይታ ቤኣዲስ። 23 ቃሴካ ኢስታፌ ሃራ ኣይፌ ላፋኔ ጫርኮን ሹሊዳ ላፑን ቲያቲ ኬዚዳ። 24 ሄ ሹሊ ኡቲዳ ቲያቲ ላፑን ሎኦ ቲያታ ሚቲዳ። ታኒ ሃ ኣጉሞዛ ማሮታስ ዮታዲስ፤ ጊዶ ኣቲን ታስ ኣጉሞዛ ቢርሺዛ ኣሲ ቤቲቤና» ጊዴስ።

25 ሄሳፌ ጉዬ ዮሴፌይ ጊብጼ ካዎዛ፥ «ናምኣይካ ኔ ቤኢዳ ኣጉሞታ ቢርሼꬃይካ ኢሲኖ። ጾሲ ባ ኦꬃና ሃኒዛይሳ ካዎስ ቆንጪሲዴስ። 26 ሄ ላፑን ሎኦ ሚዛቲ ላፑን ላይꬃታ፤ ቃሴ ላፑን ሎኦ ቲያቲ ላፑን ላይꬃታ፤ ናምኣይካ ኢሲ ማላ። 27 ሄ ላፑን ሜꬋ ኢታኔ ላፋ ሚዛቲ ላፑን ላይꬃታ፤ ቃሴ ጫርኮን ሹሊዳ ፓꬆንታ ላፑን ቲያቲ ላፑን ኮሻ ላይꬃታ።

28 «ታኒ ካዎስ ዮቲዳ ማላካ ጾሲ ባ ኦꬃና ሃኒዛይሳ ካዎስ ቤሲዴስ። 29 ላፑን ዳሮ ካሎ ላይꬃቲ ጊብጼ ቢታስ ኡባስ ያና፤ 30 ጊዶ ኣቲን ላፑን ኮሻ ላይꬃቲ ኢዛፔ ካሊዲ ያና። ሄ ዎዴ ጊብጼ ካሎይ ዉሪ ዶጌታና፤ ቢታይ ኮሻን ሾጬታና። 31 ካሎ ላይꬃታፔ ጉዬ ዪዛ ጋፋ ላይꬃቲ ኬሂ ኢታ ጊዲዳ ጊሻስ ካሴ ካሎይ ሙሌካ ቆፌቶንታ ኣታና። 32 ናምኡቶ ካዎስ ሄ ኣጉሞይ ቤቲዳይ ኣዛሴ ጊኮ ሃይሳ ዮኦዛ ጾሲ ሚንꬂዲ ኩዪዳ ጊሻሳ፤ ጾሲ ሄሳ ኤሶን ኦꬃና።

33 «ሃኢ ሄኮ ኤሶን ካዎይ ኣꬎ ኤራቴꬂኔ ኣኬካይ ዲዛ ኣስ ኮዪዲ ጊብጼ ቢታን ሱንꬆ። 34 ሄሳꬆካ ላፑን ካሎ ላይꬃታፔ ኢቻሻንꬆ ኩሼ ሺሺዛ ኣላፌታ ካዎይ ሹሞ። 35 ኢስቲ ዪዛ ካሎ ላይꬃታን ካꬅ ሺሺዲ ካዎ ኣዋቴꬃን ሚንጄቶ፤ ሄ ካꬃካ ካታማታን ናጌቶ። 36 ቢታይ ኮሻን ቆሄቶንታ ማላ ሃ ካꬃይ ጊብጼ ቢታን ላፑን ላይꬃን ዴንዳና ኮሻስ ሚንጄቲዲ ዴኦ» ጊዴስ።

ዮሴፌ ሹሜቴꬅ

37 ሂስቲን ሃ ዮኦዚ ጊብጼ ካዎሲኔ ኢዛ ኦሳንቻታስ ሎኦ ጊዲዲ ቤቲዴስ። 38 ሄሳ ጊሻስ ካዎይ ኢስታስ፥ «ኑኒ ጾሳ ኣያናራ ዲዛ ሃይሳ ማላ ሃራ ኣስ ኦና ዴማኔ?» ጊ ኦይቺዴስ።

39 ሄሳፌ ጉዬ ካዎይ ዮሴፌ፥ «ጾሲ ሃይሳ ኡባ ኔና ኤሪሲዳ ጊሻስ ኔ ማላ ኣꬎ ኤራቴꬂኔ ኣኬካይ ዲዛ ኣሲ ኦኒካ ባዋ። 40 ታኒ ኔና ታ ኬꬃን ሹማይስ፤ ታ ኣሳይ ዉሪ ኔስ ኣዛዜታና፤ ታኒ ኔፔ ኣꬋናይ ታ ካዎቴꬃ ኣልጋን ጻላ ጊዳና» ጊዴስ። *

41 ሄሳ ጊሻስ ካዎይ ዮሴፌ፥ «ቤያ! ታኒ ኔና ጊብጼ ቢታ ኡባ ቦላን ሹማዲስ» ጊዴስ። 42 ሄሳፌ ጉዬ ካዎይ ባ ካዎቴꬃ ቃላባቴ ባ ቢራꬌፌ ኬሲዲ ዮሴፌ ቢራꬌን ኣꬂዴስ፤ ቃሴካ ላይኖፔ ዳዴቲዳ ማይኦ ማይዚዲ ኢዛ ቆꬌንካ ዎርቃ ሎታ * ኣꬂዴስ።* 43 ካዎይ ባ ናምኣንꬆ ፓራ-ጋሬዛ ዮሴፌ ቶጊሲዴስ፤ ኣይሌቲካ፥ «ዚጊቴ! ዚጊቴ!» ጊዲ ኢዛፔ ሲንꬃራ ቢዳ። ሄሳꬆ ኦꬂዲ ካዎይ ኢዛ ጊብጼ ቢታ ኡባ ቦላ ሹሚዴስ።

44 ሄሳፌ ጉዬ ካዎይ ዮሴፌ፥ «ታኒ ካዎ! ጊዶ ኣቲን ኔኒ ቃጻ ጎንታ ጊብጼ ቢታ ኡባን ኦኒካ ኩሼ ዎይኮ ቶሆ ቃꬄና» ጊዴስ። 45 ካዎይ ዮሴፌ፥ «ጻፊናቴ-ፓኢናሄ» ጊ ሱንꬂዴስ፤ ኢዚ ኢዛስ ኦና ጌቴቲዛ ካታማ ቄሴ ጲጺፋራ ናዮ ኣሲናቶ ማቾ ኢሚዴስ። ሂስቲን ዮሴፌይ ኩሜꬃ ጊብጼ ቢታ ዩዪ ጼሊዴስ።

46 ዮሴፌይ ጊብጼ ካዎስ ኦꬃናስ ዶሚዛ ዎዴ ኢዛስ ላይꬃይ ሄꬑ ታማ። ቃሴ ዮሴፌይ ካዎ ሲንꬃፌ ኬዚዲ ጊብጼ ቢታ ኡባ ዩዪ ጼሊዴስ። 47 ሄ ላፑን ካሎ ላይꬃታን ቢታይ ኬሂ ዳሮ ካꬅ ኢሚዴስ። 48 ዮሴፌይ ጊብጼ ቢታን ሄ ላፑን ካሎ ላይꬃ ካꬅ ኡባ ሺሺዲ ካታማታን ሚንጂዴስ። ኢሲ ኢሲ ካታማታ ዩሾን ካጺዳ ካꬅ ኡባ ሄ ካታማን ካታማን ሚንጂዴስ። 49 ዮሴፌይ ኣባ ሻሚንታ † ማላ ዳሮ ካꬅ ሚንጂዴስ፤ ካꬃይ ዎጋፔ ዳሪን ማካናስ ዳንዳይቤና ጊሻስ ማኪ ማኪ ቆሊዛይሳ ኣጋጊዴስ።

50 ላፑን ኮሻ ላይꬃይ ያናፔ ካሴ ኦና ጌቴቲዛ ካታማ ቄሴ ጲጺፋራ ናዮ ኣሲናቲፔ ዮሴፌይ ናምኡ ኣቱማ ናይታ ዬሊዴስ። 51 ዮሴፌይ፥ «ጾሲ ታና ታ ሜቶኔ ታ ኣዋ ሶ ኣሳ ኡባ ዶጊሲዴስ» ጊሼ ባ ኮይሮ ናዛ ሚናሴ ጊ ሱንꬂዴስ። 52 ናምኣንꬆ ናዛካ፥ «ጾሲ ታስ ታ ቱጋቲዳ ቢታን ታና ኣይፊሲዴስ» ጊሼ ኤፍሬሜ ጊ ሱንꬂዴስ።

53 ጊብጼ ቢታን ዲዛ ሄ ላፑን ካሎ ላይꬃቲ ዉሪዳ። 54 ቃሴ ዮሴፌይ ካሴቲ ዮቲዳ ማላ ላፑን ኮሻ ላይꬃቲ ዶሚዳ። ሃራ ቢታ ኡባን ኮሻይ ዴንዲዴስ፤ ጊዶ ኣቲን ጊብጼ ቢታ ኡባን ካꬂ ዴስ። * 55 ጊብጼ ዴሬይ ዉሪ ኮሻቲዳ ዎዴ ኣሳይ፥ «ካꬅ ኢማ» ጊ ካዎስ ዋሲን ካዎዚ ጊብጼ ኣሳ ኡባ፥ «ዮሴፌኮ ቢዲ ኢዚ ዮቲዛይሳ ኦꬂቴ» ጊዴስ። *

56 ኮሻይ ጊብጼ ቢታ ኡባ ጋኪዳ ዎዴ ዮሴፌይ ካꬅ ሚንጂዳ ኬꬃታ ኡባ ዶይዲ ካꬅ ጊብጼ ኣሳስ ባይዚሲዴስ፤ ጋሶይካ ኮሻይ ኩሜꬃ ጊብጼን ሚኒዴስ። 57 ሳኣ ኡባን ኮሻይ ሱሊዳ ጊሻስ ቢታን ዲዛ ኣሳይ ዉሪ ካꬅ ዮሴፌፔ ሻማናስ ጊብጼ ዪዴስ።

42

ጊብጼ ያቆቤ ቡስ

1 ያቆቤይ ጊብጼን ካꬂ ዲዛይሳ ሲዪዲ ባ ኣቱማ ናይታ፥ «ኢንቴ ኢሶይ ኢሳራ ኣዛስ ጼሌቴቲ? 2 ቤኢቴ! ጊብጼን ካꬂ ዲዛይሳ ታኒ ሲያዲስ፤ ዱጌ ጊብጼ ቢዲ ኑ ሃይቆንታ ፓጻ ዳና ማላ ሄፔ ካꬅ ኑስ ሻሚ ኤሂቴ» ጊዴስ። * 3 ሄሳ ጊሻስ ዮሴፌ ኢሻቲ ታማቲ ካꬅ ሻማናስ ዱጌ ጊብጼ ቢዳ። 4 ጊዶ ኣቲን ያቆቤይ ዮሴፌ ኢሻ ቢኒያሜ ኢዚ ቆሄታናኮ ጊዲ ቆፒዳ ጊሻስ ኢዛ ኢሻታራ ዬዲቤና። 5 ካናኔ ቢታን ዎልቃማ ኮሻይ ዲዛ ጊሻስ ካꬅ ሻማና ቢዛይታራ ኢስራኤሌ ኣቱማ ናይቲ ጊብጼ ቢዳ።

6 ሄ ዎዴ ዮሴፌይ ሄ ቢታ ኣይሲዛዴኔ ቢታን ዲዛ ኣሳ ኡባስ ካꬅ ባይዚሲዛይ ኢዛ ጊዲዳ ጊሻስ ዮሴፌ ኢሻቲ ጋኪዳ ማላ፥ ባ ሁኤ ቢታን ጋꬂዲ ኢዛስ ዚጊዳ። 7 ዮሴፌይ ባ ኢሻታ ቤኢዳ ማላ ኤሪዴስ ሺን ኢዚ ኢስታ ኤሮንታ ኣሳ ማላ ሃንቆ ቃላን ኢስታ፥ «ኢንቴ ኣዋፔ ዪዴቲ?» ጊ ኦይቺዴስ።

ኢስቲካ፥ «ካꬅ ሻማናስ፥ ካናኔ ቢታፌ ዪዶስ» ጊዳ።

8 ዮሴፌይ ባ ኢሻታ ኤሪዴስ፤ ኢስቲ ጊዲኮ ኢዛ ኤሪቤቴና። 9 ሄራካ ዮሴፌይ ኢስታ ጊሻስ ኣጉሜቲዳ ኣጉሞዛ ቆፒዲ ኢስታስ፥ «ኢንቴ ዴሬ ጾሞሲዛ ኣሳ፤ ኢንቴ ኑ ቢታን ናጌይ ሌፒዛ ባጋይ ኣዋይሳኮ ጼላናስ ዪዴታ» ጊዴስ። *

10 ሂስቲን ኢስቲ፥ «ኑ ጎዶ! ኑኒ ዴሬ ጾሞሲዛ ኣስ ጊዶኮ፤ ኑኒ ኔ ኣይሌቲ ካꬅ ሻማናስ ዪዶስ። 11 ኑ ዉሪካ ኢሲ ኣዋ ናይታ። ኑኒ ኔ ኣይሌቲ ኣማኔቲዛ ኣሳ» ጊዳ።

12 ሂስቲን ዮሴፌይ ኢስታስ፥ «ጊዴኬታ! ኢንቴ ኑ ቢታን ናጎይ ሌፒዛ ባጋይ ኣዋይሳኮ ጾሞሲ ጼላና ዪዴታ» ጊዴስ።

13 ጊዶ ኣቲን ኢስቲ፥ «ኑኒ ኔ ኣይሌቲ ታማኔ ናምኡ ኢሻታኔ ካናኔ ቢታን ዲዛ ኢሲ ኣዋ ናይታ። ዉርሴꬃ ካሎይ ሃኢ ኑ ኣዋራ ዴስ፤ ኢሶይ ጊዲኮ ꬋይዴስ» ጊዳ።

14 ዮሴፌይ ኢስታስ፥ «ታኒ ኢንቴስ ዮቲዳ ማላካ ኢንቴ ቢታ ጾሞሲዛይታ። 15 ቃሴ ኢንቴ ፓጬታናይ ሃይሳና፤ ቱሙፔ ካዎይ ቤዪን! ኢንቴ ዉርሴꬃ ካሎ ኢሻይ ሃ ዮንታ ኢጺኮ ኢንቴ ሃይሳፌ ቤኬታ። 16 ኢንቴ ዮቲዛይሲ ቱሙኮኔ ፓጫናስ፥ ኢንቴፌ ኢሳዴ ኪቲቴ፤ ኢዚ ኢንቴ ኢሻ ኤኪ ዮ፤ ኣቲዳይቲ ቃሾ ኬꬃን ጋምኤታ። ሄሳ ማላ ጊዶንታ ኣጊኮ ካዎይ ቤዪን! ኢንቴ ዩዪ ዩዪ ዴሬ ጾሞሲዛ ኣሳ» 17 ጊዲ ኢስታ ሄꬑ ጋላሳስ ቃሾ ኬꬃን ዬጊዴስ።

18 ሄꬓንꬆ ጋላሳን ዮሴፌይ ኢስታስ፥ «ታኒ ጾሳስ ባቢዛ ኣሳ፤ ኢንቴ ኢሲ ሚሽ ኦꬂኮ ኢንቴ ሼምፖ ኣሼታ። 19 ኢንቴ ቱሙካ ኣማኔቲዛ ኣስ ጊዲኮ ኢንቴ ኢሻታፔ ኢሶይ ሃይሳን ቃሾ ኬꬃን ዶ፤ ኣቲዳይቲ ጋፊዳ ኢንቴሶ ኣሳስ ካꬅ ኤኪ ቢቴ፤ 20 ጊዶ ኣቲን ኢንቴ ቃላይ ቱሙ ጊዳና ማላኔ ኢንቴ ሃይቆንታ ማላ ኢንቴ ኢንቴ ዉርሴꬃ ካሎ ኢሻ ታኮ ኤኪ ያናስ ኮሼስ» ጊዴስ። ኢስቲካ ሃ ዮኦዛን ኤሮ ጊዳ።

21 ኢስቲ ኢሶይ ኢሳ፥ «ቱሙ ኑ ኦꬂዳ ጌኔይ ኑና ጋኪዴስ። ኢዚ ባ ሼምፖስ ሃኒዛዚ ኢጺን ኑና ሾቢዛ ዎዴ ኑኒ ሲዪሼ ኢጺዶስ፤ ሃ ዋዬይ ኑና ጋኪዳይ ሄሳ ጊሻሳ» ጊዳ።

22 ኦሮቤሌይ፥ «ታኒ ኢንቴና፥ ‹ናዛ ቦላ ናጋራ ኦꬆፍቴ› ጋዳ ዮታዲስ፤ ጊዶ ኣቲን ኢንቴ ሲዮንታ ኢጺዴታ። ሂስቲን ሃኢ ኢዛ ሱꬃ ጎሜይ ኑና ሞቴስ» ጊዴስ። * 23 ኢስቲ ጊዛይሳ ዮሴፌይ ኤሪዛይሳ ኢስቲ ኣኬኪቤቴና፤ ኣይስ ጊኮ ኢዚ ኢስታራ ዎካሌን ሃሳዬስ። 24 ኢዚ ኢስታፌ ሻኬቲ ጉዬ ሲሚዲ ዬኪዴስ፤ ጊዶ ኣቲን ቃሴ ኢስታኮ ሲሚዲ ኢስታ ሃሳይሲዴስ። ኢዚ ሲሞና ኢስታፌ ዱꬂ ኣሺዲ ኢስቲ ቤኢሺን ኢዛ ቃቺዴስ።

ካናኔ ዮሴፌ ኢሻታ ሲሞ

25 ዮሴፌይ ባ ኣይሌታ፥ «ካꬅ ኢስታ ኦጎሮ ኩንꬂቴ፤ ኢስታ ቢራካ ዛሪዲ ኢስታ ኦጎሮን ኦጎሮን ዬጊቴ፤ ቃሴ ኢስታስ ኦጌ ሺንቄ ኢሚቴ» ጊ ኣዛዚዴስ። 26 ኢስቲ ኢዚ ጊዳ ማላ ኦꬂዳፔ ጉዬ ዮሴፌ ኢሻቲ ካꬃ ባ ሃሬታን ጫኒዲ ዴንዲ ቢዳ።

27 ኢስቲ ኦጌ ቦላ ኣቃናስ ሼምፒዳሶን ኢስታፌ ኢሳይ ባ ሃሬዛስ ካꬃፌ ዬጋናስ ባ ኦጎሮ ቢርሺዲ፥ ኦጎሮዛ ዶናን ዲዛ ባ ቢራ ዴሚዴስ። 28 ኢዚ ባ ኢሻታ፥ «ታ ቢራይ ታስ ሲሚዴስ፤ ቱማ ሃይሳ ቤኢቴ! ታ ኦጎሮን ዴስ» ጊዴስ።

ኢስቲ ዳጋሚዲ ኮኮሪሼ ኢሶይ ኢሳኮ ሲሚዲ፥ «ጾሲ ኣዛስ ኑ ቦላ ሃይሳ ኦꬂዴ?» ጊዳ።

29 ኢስቲ ካናኔ ቢታን ዲዛ ባ ኣዋ ያቆቤኮ ሶ ሲሚ ዪዲ ባ ቦላ ጋኪዳይሳ ኡባ ኢዛስ ዮቲዳ። 30 ኢስቲ ኢዛስ፥ «ሄ ቢታይስ ጎዳ ጊዲዳ ኣዴዚ ኑና ባቢሲዴስ፤ ሄሳፌ ጉዬ ኢዚ ኑና ሄ ቢታ ዩዪ ዩዪ ጾሞሲ ጼሊዛ ኣሳ ማላ ኦꬂ ጎዳቲዴስ። 31 ጊዶ ኣቲን ኑኒ ኢዛስ፥ ‹ኑ ኣማኔቲዛ ኣሳ፤ ዴሬ ጾሞሲ ጼሊዛ ኣስ ጊዶኮ። 32 ኑኒ ታማኔ ናምኡ ኢሻቲ ኢሲ ኣዋ ናይታ፤ ኢሶይ ꬋይዴስ፤ ዉርሴꬃ ካሎይ ካናኔ ቢታን ሃኢ ኑ ኣዋራ ዴስ› ጊ ዮቲዶስ። 33 ሂስቲን ሄ ቢታይስ ጎዳ ጊዲዳ ኣዴዚ ኑና፥ ‹ኢንቴ ኣማኔቲዛ ኣስ ጊዲዳይሳ ታኒ ሃይሳን ኤራና፤ ኢንቴ ኢሻታፔ ኢሳ ሃን ታ ኣቻን ዬጊዲ ጋፊዳ ኢንቴ ሶ ኣሳስ ካꬅ ኤኪ ቢቴ። 34 ኢንቴ ዴሬ ዩዪ ዩዪ ጾሞሲዛዴ ጊዶንታ፥ ኣማኔቲዛ ኣስ ጊዲዳይሳ ታኒ ኤራና ማላ፥ ኢንቴ ዉርሴꬃ ካሎ ኢሻ ታኮ ኤኪ ዪቴ። ሂስቲኮ ታኒ ሃን ኣቲዳ ኢንቴ ኢሻ ኢንቴስ ዛራ ኢማና፤ ኢንቴካ ሃ ቢታን ዛልኣና ዳንዳዬታ› ጊዴስ» ጊዳ።

35 ኢስቲ ባ ኦጎሮፔ ኦጎሮፔ ካꬃ ቆሊዲ ባ ኦጎሮን ኦጎሮን ቢራይ ቃሾራ ኡቲዳይሳ ዴሚዳ። ኢስቲኔ ኢስታ ኣዋይ ሄ ቃሾራ ዲዛ ቢራ ቤኢዲ ባቢዳ። 36 ኢስታ ኣዋ ያቆቤይ ኢስታስ፥ «ኢንቴ ታና ታ ናይታፔ ሜላ ኬሲዴታ፤ ዮሴፌይ ባዋ፥ ሲሞኒ ባዋ፤ ቃሴ ኢንቴ ቢኒያሜ ኤፋና ኮዬታ። ዉሪ ታስ ꬉማ ጊርዲ ጊዴስ» ጊዴስ።

37 ሄሳፌ ጉዬ ኦሮቤሌይ ባ ኣዋ፥ «ታኒ ቢኒያሜ ኔስ ዛራ ኤሆንታ ኣጊኮ ታ ኣቱማ ናይታ ናምኣታካ ዎꬋ፤ ታና ኣማኔታዳ ኢዛ ታ ኩሼን ኢማ፤ ቃሴ ታኒ ኢዛ ዛራዳ ኤሃና» ጊዴስ።

38 ጊዶ ኣቲን ያቆቤይ ኢስታስ፥ «ታ ናዚ ኢንቴናራ ዱጌ ቤና፤ ኢዛ ኢሻይ ሃይቂን ኣቲዳይ ኢዛ ጻላ፤ ኢንቴ ኤፊሺን ኦጌን ኢታ ሚሺ ኢዛ ጋኪዛ ጊዲኮ ኢንቴ ታና ዬሆራኔ ሙዞራ ዱፎን ኤፋና» ጊዴስ።

43

ዮሴፌ ኢሻቲ ቢኒያሜ ኤኪዲ ጊብጼ ቡስ

1 ሃኢካ ኮሻይ ካናኔ ቢታን ሚኒዴስ። 2 ሂስቲን ኢስቲ ጊብጼፔ ኤሂዳ ካꬃይ ሙሌራ ዉሪን ኢስታ ኣዋይ፥ «ቃሴካ ጉዬ ቢዲ ኑስ ጉꬃ ካꬅ ሻሚቴ» ጊዴስ።

3 ጊዶ ኣቲን ዩሁዳይ ኢዛስ፥ «ሄ ኣዴዚ ኑና፥ ‹ኢንቴ ኢሻ ኢንቴናራ ኤኪ ዮንታ ኣጊኮ ታ ኣይፌሶ ናምኣንꬆ ቤኤኬታ› ጊዲ ሎኤꬂ ዮቲዴስ። 4 ኔኒ ኑ ኢሻ ኑናራ ዬዲኮ ኑኒ ዱጌ ቢዲ ኔስ ካꬅ ሻማና። 5 ጊዶ ኣቲን ኔኒ ኢዛ ዬዶንታ ኢጺኮ ኑኒ ዱጌ ቦኮ፤ ኣይስ ጊኮ ሄ ኣዴዚ ኑና፥ ‹ኢንቴ ኢሻ ኢንቴናራ ኤሆንታ ኣጊኮ ኢንቴ ታ ኣይፌሶ ናምኣንꬆ ቤኤኬታ› ጊዴስ» ጊዴስ።

6 ኢስራኤሌይካ፥ «ኢንቴ፥ ‹ኑስ ሃራ ኢሻይ ዴስ› ጊ ዮቲዲ ሃይሳ ሃ ሜቶዛ ታ ቦላ ኣይስ ኤሂዴቲ?» ጊዴስ።

7 ኢስቲካ ኢዛስ፥ «ሄ ኣዴዚ ኑ ጊሻሲኔ ኑሶ ኣሳ ጊሻስ ሎኤꬂ ኦይቺዴስ። ኢዚ ኑና፥ ‹ኢንቴ ኣዋይ ሃኢካ ፓጻ ዲዜ? ኢንቴስ ሃራ ኢሻይ ዲዜ?› ጊ ኦይቺን ኑኒ ኢዚ ኦይቺዳ ኦይሾዛስ ዛሮ ኢሚዶስ። ኢዚካ ኑና፥ ‹ኢንቴ ኢሻ ዱጌ ሃ ኤኪ ዪቴ› ጋናይሳ ኑኒ ኣዛን ኤሪኖ?» ጊዳ።

8 ዩሁዳይ ባ ኣዋ ኢስራኤሌ፥ «ኑኒካ፥ ኔኒካ፥ ኑ ናይቲካ ሃይቆንታ ፓጻ ዳና ማላ ናዛ ታናራ ዬዳ፤ ኑኒ ሃኢ ኤሌሊዲ ባና። 9 ናዛ ኑስ ታ ዋሴቴꬃን ኢማ፤ ኢዛ ጊሻስ ታና ኦይቻ፤ ታኒ ኢዛ ኔስ ሎኦራ ዛራ ኤሆንታ ኣጊኮ ታ ዲዛ ዎዴ ኡባን ታ ኦይሼታና። 10 ኑኒ ሃን ጋምኦንታኮ ሃኒ ዎዴ ናምኣንꬆ ጌዴ ጋኪዲ ሃ ሲማና ሺን» ጊዴስ።

11 ሄሳፌ ጉዬ ኢስታ ኣዋ ኢስራኤሌይ ኢስታስ፥ «ሄሳ ጊዲኮ ሂስቲቴ፤ ሄ ኣዴዛስ ኩሼ ጌንꬆ ሚሽ ኑ ቢታን ሞኪዛ ሚሽ ኡባፌ ሎኢዛይሳ ዶሪቴ፤ ሄሲካ ሺቶ፥ ኤስ፥ ሳዎ፥ ካርቤ፥ ሚꬃ ኣይፌታ ኢንቴ ኦጎሮን ዬጊ ኤኪ ቢቴ። 12 ኢንቴ ኦጎሮ ዶናን ሲሚዳ ቢራዚ ባሌታን ሲሚዳዝ ጊዳና ዳንዳይዛ ጊሻስ ቢራካ ናምኡ ኩሼ ሂስቲ ኤኪ ቢቴ። 13 ቃሴ ኢንቴ ኢሻካ ኤኪዲ ሄ ኣዴዛኮ ኤሶን ጉዬ ቢቴ። 14 ኢዚ ሃንኮ ኢንቴ ኢሻ ዬዳና ማላ ቢኒያሜይካ ኢንቴናራ ሲሚ ያና ማላ ኡባ ዳንዳይዛ ጾሳይ ሄ ኣዴዚ ኢንቴስ ቃꬌታና ማላ ኦꬆ፤ ታኒ ጊዲኮ ታ ናይታፔ ሜላ ኣቲኮኔ ኣታይስ» ጊዴስ።

15 ሄሳ ጊሻስ ሄ ኣሳቲ ኩሼ ጌንꬆ ካሴ ቢራስ ናምኡ ኩሼ ቃሴ ቢኒያሜ ኤኪዲ ዱጌ ጊብጼ ቢዲ ዮሴፌ ሲንꬅ ሺቂዳ። 16 ዮሴፌይ ባ ኢሻታራ ቢኒያሜ ቤኢዲ ባ ኬꬃ ሃላቃዛ፥ «ሃ ኣሳታ ታሶ ኤካዳ ባ፤ ሃቻ ጋላስ ኢስቲ ታናራ ቁማ ማና ማላ ሜሄ ሹካዳ ጊጊሳ» ጊ ኣዛዚዴስ።

17 ሂስቲን ኢዚ ዮሴፌይ ኢዛስ ዮቲዳ ማላ ሄ ኣሳታ ዮሴፌሶ ኤፊዴስ። 18 ኣሳቲ ዮሴፌ ሶ ቢዳ ጊሻስ ባቢዳ፤ ኢስታስ፥ «ኢስቲ ኑና ሃይሳ ኤሂዳይ ኮይሮ ኑ ኦጎሮራ ሲሚ ቢዳ ቢራ ጊሻስ ጊዶንታ ኣጌና፤ ኢዚ ኑና ቆሃናስ ኣይሌቴꬃን ሃራናሲኔ ኑ ሃሬታ ኤካናስ ሃኔስ» ጊ ቆፒዳ።

19 ሄሳ ጊሻስ ኢስቲ ዮሴፌ ኬꬃ ፔንጌ ጋኪዲ ኬꬃ ሃላቃዛ፥ 20 «ኑ ጎዶ! ኑኒ ኮይሮ ካꬅ ሻማናስ ሃ ዪዶስ፤ 21 ሲሚዲ ቢሼ ኑ ኣቂዛሶን ኦማርስ ኑ ኦጎሮ ኦጎሮ ኑ ቢርሺን ኑ ቢራይ ፓጮንታ ኑ ኦጎሮ ኦጎሮ ዶናን ዲዛይሳ ዴሚዶስ፤ ሄሳ ጊሻስ ሃኢ ኑኒ ኢዛ ጉዬ ኤኪ ዪዶስ። 22 ቃሴ ኑኒ ካꬅ ሻማናስ ሃራ ቢራካ ኤኪ ዪዶስ። ኑ ቢራ ኑ ኦጎሮ ኦጎሮ ዶናን ኦኒ ዎꬂዳኮ ኑ ኤሮኮ» ጊ ሃሳይሲዳ።

23 ሂስቲን ኢዚ ኢስታስ፥ «ኣይኮይ ባ ሄሳስ ባቦፍቴ! ኢንቴ ጾሲ ኢንቴ ኣዋ ጾሲ ኢንቴ ኦጎሮ ጊዶን ኢንቴስ ቢራ ኢሚዴስ፤ ታኒ ኢንቴ ቢራ ኤካዲስ» ጊዴስ። ሄሳፌ ጉዬ ሲሞና ኢስታኮ ኬሲዴስ።

24 ሄ ኣዴዚ ሄ ኣሳታ ዮሴፌ ሶ ኤፊዲ ኢስታ ቶሆስ ሃꬅ ኤሂን ባ ቶሆ ሜጬቲዳ። ኢስታ ሃሬታስካ ሃርቆ ኢሚዴስ። 25 ዮሴፌራ ቁማ ማና ማላ ኢስታስ ዮቴቲዳ ጊሻስ ዮሴፌይ ያና ጋካናስ ኢዛስ ኢማና ኩሼ ጌንꬆ ጊግሲዳ።

26 ዮሴፌይ ባሶ ጌሊዳ ማላ ኢስቲ ባ ጊግሲዳ ኩሼ ጌንꬆዛ ኢዛስ ኢሚዲ ኢዛ ሲንꬃን ባ ሁኤ ዱጌ ቢታን ጋꬂ ዚጊዳ። 27 ኢዚ ኢስታ ሳሮቴꬅ ኦይቺ ሲሚዲ፥ «ኢንቴ ታስ ዮቲዳ ኢንቴ ጪማ ኣዋይ ሎኢ ዲዜ? ሃኢካ ኢዚ ፓጻ ዲዜ?» ጊዴስ።

28 ሂስቲን ኢስቲ፥ «ኤ፥ ኔ ኣይሌይ ኑ ኣዋይ ሃኢካ ፓጻ ዴስ፤ ኢዚ ሎኦኮ» ጊ ሆኪ ኢዛስ ዚጊዳ።

29 ኢዚ ባ ኣዬይ ና ቢኒያሜ ቤኢዲ ኢስታስ፥ «ኢንቴ ዮቲዳ ኢንቴ ዉርሴꬃ ካሎ ኢሻይ ሃይሴ?» ጊዴስ። ቃሴ ኢዚ ቢኒያሜ፥ «ታ ናዞ ጾሲ ኔና ኣንጆ» ጊዴስ። 30 ዮሴፌይ ባ ኢሻ ቤኢን ኢዛስ ዬሆይ ዳንዳዬቶንታ ኢጺን ዬካናስ ኢሲፌ ኢሲሶ ፖቂዴስ። ኢዚ ባ ዱማ ቆልኣ ጌሊዲ ሄን ዬኪዴስ።

31 ኢዚ ባ ኣይፌሶ ሜጬቲ ሲሚ ኬዚዲ ባርካ ባና ሚንꬄꬂዲ፥ «ቁማ ሃ ኣꬂቴ!» ጊዴስ።

32 ሂስቲን ኢስቲ ኢዛስ ዱማ፥ ኢዛ ኢሻታስ ዱማ፥ ሄን ኢዛራ ሚዛ ጊብጼ ኣሳታስ ዱማ ኣꬂዳ፤ ኣይስ ጊኮ ጊብጼ ኣሳይ ኢብራዌ ኣሳራ ኢሲፌ ሚ ኤሬቴና። ሄሲካ ጊብጼ ቢታ ኣሳስ ቱናቴꬃ። 33 ኢስቲ ዮሴፌ ሲንꬃን ባይራይ ባ ባይራቴꬃ ማላ ካሎይ ባ ካሎቴꬃ ማላ ማራን ኡቲዳ። ኢስቲ ኢሶይ ኢሳ ጼሊዲ ኢስታ ዎስቲ ኡቲሲዳኮ ቤኢዲ ማላሌቲዳ። 34 ዮሴፌይ ባ ጊሻፔ ኢስታስ ቁማ ጊሺዛ ዎዴ፥ ቢኒያሜ ጋኪዳይሲ ሃራታይሳፌ ኢቻሹ ኩሼ ዳሬስ፤ ሂስቲን ኢስቲ ኡፋዬቲሼ ኢዛራ ሚዳኔ ኡዪዳ።

44

ቢራፔ ኦሴቲዳ ዮሴፌ ዋንጫ

1 ዮሴፌይ ባ ኬꬃ ሃላቃዛስ፥ «ኔኒ ሃ ኣሳታ ኦጎሮይ ኤኪዛ ኬና ካꬅ ኢስታስ ኩንꬃ፤ ኢስታ ቢራ ኡባ ኢስታ ኦጎሮ ኦጎሮ ዶናን ዎꬃ፤ 2 ሂስታዳ ዉርሴꬃ ካሎዛ ኦጎሮ ዶናን ታ ቢራ ዋንጫኔ ኢዛ ካꬃ ቢራ ዎꬃ» ጊ ኣዛዚን ኢዚ ዮሴፌይ ጊዳ ማላ ኦꬂዴስ።

3 ጋዴይ ዎንቲሺን ሄ ኣሳቲ ባ ሃሬታ ኤኪዲ ባና ማላ ሞይዚዳ። 4 ኢስቲ ሄ ካታማፔ ኬዚዲ ሃኪ ቢቾንታ ዲሺን ዮሴፌይ ባ ኬꬃ ሃላቃስ፥ «ዴንዳ! ሃ ኣሳታ ጉዬ ካላ፤ ኔኒ ባ ኢስታ ጋካዳ፥ ‹ኢንቴ ኣይስ ኪያ ጊሻስ ኢታ ዛሪዴቲ?› 5 ‹ኣይስ ታ ጎዳ ቢራ ዋንጫ ካይሲዴቲ? ሃይሲ ታ ጎዳይ ኡዪዛይሳኔ ቃሴ ጹራ ሚሽ ዴሚዛ ዋንጫ ጊዴኔ? ሃይሲ ኢንቴ ኦꬂዳይሲ ጊታ ቆሆ› ጋ» ጊዴስ። ሄ ዎዴ ጊብጼ ቢታ ኣሳቲ ዋንጫ ጋርሳን ዲዛ ኡሻ ቤኢዲ ሲንꬃፌ ኣዚ ሃናናኮ ኤሬቴስ።

6 ሂስቲን ኢዚ ኢስታ ጉዬራ ጋኪዲ ኢዚ ጊዳ ማላካ ኢስታስ ዮቲዴስ። 7 ጊዶ ኣቲን ኢስቲ፥ «ኑ ጎዳይ ኣዛስ ሃይሳ ማላ ቃላ ኑ ቦላ ሃሳይዜ? ሄሳ ማላ ሚሽ ኦሶይ ኑፔ ኔ ኣይሌታፔ ሃኮ! 8 ሃራይ ኣቶሺን ሃይሳፌ ካሴ ኑ ኦጎሮ ዶናፔ ዴሚዳ ቢራ ካናኔ ቢታፌ ጉዬ ኔስ ኑ ዛሪ ኤሂዳይሳ ኔ ኤራሳ። ሂስቲን ሃኢ ኑኒ ኔ ጎዳ ሶፔ ዎስቲዲ ቢራ ዎይኮ ዎርቃ ካይሲዞኒ? 9 ኔ ኣይሌታ ኑ ጊዶፌ ሄ ዋንጫይ ኢዛኮን ቤቲዳዴይ ሃይቆ፤ ቃሴ ኣቲዳ ኑኒ ኑ ጎዳስ ኣይሌ ጊዳና» ጊዳ። 10 ኢዚ ኢስታስ፥ «ሄሳ ማላ ጊዲኮ ሎኦ፤ ኢንቴ ጊዳ ማላ ጊዶ፤ ዋንጫዛ ኤኪዳ ኡራይ ኦኒካ ታ ኣይሌ ጊዳና፤ ሃንኮ ኣቲዳ ኢንቴ ጊዲኮ ሳሮራ ባና» ጊዴስ።

11 ሄሳፌ ጉዬ ኢስቲ ኤሶን ባ ኦጎሮ ኦጎሮ ዎꬂ ቢርሺዳ። 12 ሃላቃዚካ ኡባፌ ባይራቲዛይሳ ኦጎሮፔ ዶሚዲ ዉርሴꬃ ካሎዛይሳ ጋካናስ ኮዪዴስ፤ ሄ ዋንጫዛካ ቢኒያሜ ኦጎሮ ጊዶፌ ዴሚዴስ። 13 ሂስቲን ኢስቲ ሙዞቲዲ ባ ማይኦ ዳኪዳ፤ ባ ኦጎሮ ኦጎሮ ባ ሃሬታን ጫኒዲ ጉዬ ካታማ ሲሚዳ።

14 ዩሁዳይ ባ ኢሻታራ ዮሴፌኮ ጌሊዛ ዎዴ ዮሴፌይ ሶን ዲዛይሳ ዴሚዲ ኢስቲ ኢዛ ሲንꬃን ጉፋኒዳ። 15 ዮሴፌይ ኢስታስ፥ «ኢንቴ ኣይ ፓላ ሚሽ ኦꬂዴቲ? ታ ማላ ኣሲ ጹራ ሚሺ ሄሳꬆ ዴሚዛይሳ ኤሬኬቲዬ?» ጊዴስ።

16 ሂስቲን ዩሁዳይ፥ «ኑ ጎዳስ ኑ ኣይ ጋኔ? ኑኒ ኣይ ሃሳያኔ? ዎይኮ ኑኒ ጺሎቴꬅ ዎስቲ ቤሳኔ? ጾሲ ኔ ኣይሌታ ሞሮ ቆንጪሲዴስ። ሂስቲን ኑናካ ጊዲን ሄ ዋንጫይ ኢዛፔ ቤቲዳይሲካ ጊዲን ታ ጎዳስ ኣይሌ ጊዳና» ጊዴስ።

17 ጊዶ ኣቲን ዮሴፌይ፥ «ሄሳ ማላ ሚሽ ኦሶይ ታፔ ሃኮ፤ ታ ቢራ ዋንጫዚ ኢዛፔ ቤቲዳ ኣዴዚ ጻላ ታ ኣይሌ ጊዳና። ሂስቲኮ ኢንቴ ኢንቴ ኣዋኮ ጉዬ ሳሮን ሲሚቴ» ጊዴስ።

18 ሂስቲን ዩሁዳይ ኢዛኮ ሺቂዲ ኢዛ፥ «ታ ጎዶ! ታኒ ኢሲ ቃላ ሃሳያና ማላ ኔና ዎሳይስ፤ ኔ ካዎ ፓሮኔ ማላ ጊዲኮካ ታና ኔ ኣይሌዛ ቦላ ሃንቄቶፋ። 19 ኔኒ ታ ጎዳይ ኑና ኔ ኣይሌታ፥ ‹ኢንቴስ ኣዋይ ዲዜ ዎይኮ ኢሻይ ዲዜ?› ጋ ኦይቻዳሳ። 20 ኑኒካ፥ ‹ኑስ ጪሚዳ ኣዋይ ዴስ፤ ኢዚ ጪሚዲ ዬሊዳ ካሎ ናይካ ዴስ፤ ሄ ናዛ ኢሻይ ሃይቂዴስ፤ ባ ኣዬይስ ኢሲ ኢዛ ጻላይ ኣቲዴስ፤ ኣዋይካ ኢዛ ኬሂ ሲቄስ› ጊ ኔስ ዮቲዶስ።

21 «ኔካ ኔ ኣይሌታስ ኑስ፥ ‹ታኒ ኢዛ ቤያና ማላ ታስ ኤኪ ዪቴ› ጋዳሳ። 22 ኑኒ ኑ ጎዳስ ኔስ፥ ‹ኤ ናዚ ባ ኣዋፔ ሻኬታናስ ዳንዳዬና፤ ሻኬቲኮ ኢዛ ኣዋይ ሃይቃና› ጊዶስ። 23 ጊዶ ኣቲን ኔኒ ኔ ኣይሌታ፥ ‹ኢንቴ ካሎ ኢሻይ ኢንቴናራ ዱጌ ዮንታ ኢጺኮ ናምኣንꬆ ታ ኣይፌሶ ቤዬኬታ› ጋዳሳ። 24 ኑኒ ኔ ኣይሌቲ ኑ ኣዋኮ ሲሚ ቢዳ ዎዴ ኔ ኑ ጎዳይ ኑስ ጊዳይሳ ኢዛስ ዮቲዶስ።

25 «ኑ ኣዋይ፥ ‹ሃኢካ ሲሚ ጉዬ ቢዲ ጉꬃ ካꬅ ጉጂ ሻሚቴ› ጊን፥ 26 ኑኒ ኢዛስ፥ ‹ኑስ ካሎ ኢሻይ ኑናራ ቢኮፌ ኣቲን ጉዬ ባናስ ዳንዳዮኮ፤ ኣይስ ጊኮ ኑ ካሎ ኢሻይ ኑናራ ቦንታ ጊዲኮ ኑኒ ሄ ኣዴዛ ኣይፌሶ ቤያናስ ዳንዳዮኮ› ጊዶስ።

27 «ሂስቲን ኑ ኣዋይ ኔ ኣይሌታ ኑና፥ ‹ታ ማቻ ኤራሄላ ታስ ናምኡ ኣቱማ ናይታ ዬሊዳይሳ ኢንቴ ኤሬታ፤ 28 ኢስታፌ ኢሶይ ታፔ ሻኬቲ ቢን ቱሙ ኢዛ ዶኣይ ፑዜሬꬂ ሚዴስ፤ ሃች ጋካናስካ ታኒ ኢዛ ቤያቤኬ። 29 ሃይሳ ቃሴ ኢንቴ ታፔ ሻኪ ኤፊን ኢታ ሚሺ ኢዛ ጋኪኮ ኢንቴ ጪማቴꬃን ታ ቦላ ኤሂዛ ሚሻይ ታና ዎꬋና› » ጊዴስ።

30-31 «ሄሳ ጊሻስ ሃኢ ታ ኔ ኣይሌይ ጉዬ ታ ኣዋኮ ቢዛ ዎዴ ታ ኣዋይ ናዛ ባ ሼምፖ ማላ ሲቂዛይሲ፥ ናዚ ኑናራ ዶንታይሳ ቤይኮ ሃይቃና። ኑኒ ኔ ኣይሌቲ ኑ ኣዋ ጪማቴꬅ ካዮራ ዱፎን ዬጋና። 32 ታኒ ኔ ኣይሌይ ናዛ ታ ዋሴቴꬃን ኤካ ያዲስ፤ ታኒ ኢዛ፥ ‹ኣቦ፥ ታኒ ኢዛ ኔስ ሳሮን ዛራዳ ኤሆንታ ኣጊኮ ታ ላይꬃ ኩሜꬃን ታ ኦይሼታና!› ጋ ዮታ ዎꬃዲስ።

33 «ሄሳ ጊሻስ ታኒ ኔ ኣይሌይ ታ ጎዳስ ናዛ ጊሻስ ኣይሌታዳ ሃን ኣቲን ናዚ ባ ኢሻታራ ጉዬ ሲሞ። 34 ናዚ ባይንዳ ታኒ ዋናዳ ጉዬ ታ ኣዋኮ ሲማ ቦ? ሃኔና፤ ታ ኣዋይ ሚሼታና ሚሻ ታና ቤሶፋ» ጊዴስ።

45

ዮሴፌይ ባና ባ ኢሻታስ ቆንጪሴꬅ

1 ሄ ዎዴ ዮሴፌይ ሄ ኣሳ ኡባ ሲንꬃን ጌንጫና ዳንዳዮንታ ጊሻስ፥ «ኣሳ ኡባ ታ ሲንꬃፌ ኬሲቴ» ጊ ዋሲዴስ። ሄሳ ጊሻስ ዮሴፌይ ባና ባ ኢሻታስ ኤሪሲሺን ኢሻታፔ ኣቲን ሃራይ ኢዛራ ኦኒካ ዴና። * 2 ኢዚ ባ ቃላ ꬎቂሲዲ ጊብጼ ኣሳይ ኢዛ ሲያና ጋካናስ ዋሲ ዬኪዴስ። ካዎዛ ሶ ኣሳይካ ሄ ዎሬዛ ሲዪዴስ።

3 ዮሴፌይ ባ ኢሻታስ፥ «ታኒ ዮሴፌኮ! ታ ኣዋይ ሃኖ ጋካናስ ፓጻ ዲዜ?» ጊ ኦይቺዴስ። ጊዶ ኣቲን ኢዛ ኢሻቲ ዳሮ ዳጋሚዳ ጊሻስ ኢዛስ ማልꬄ ዛራናስ ዳንዳይቤቴና።

4 ሂስቲን ዮሴፌይ ባ ኢሻታስ፥ «ታኮ ሃ ሺቂቴ» ጊዴስ። ኢስቲካ ኢዛኮ ሺቂን ኢዚ ኢስታስ፥ «ታኒ ኢንቴ ጊብጼ ቢታስ ባይዚዳ ኢንቴ ኢሻ ዮሴፌኮ፥ 5 ጾሲ ታና ኢንቴፌ ሲንꬄ ኪቲዳይ ኣሳ ሼምፖ ኣሻናስ ጊዲዳ ጊሻስ ኢንቴ ታና ሃ ባይዚዳይሳስ ዚልኤቶፍቴ። 6 ኮሻይ ሃ ቢታ ጌሊን ሃይሲ ናምኣንꬆ ላይꬃ፤ ቃሴ ሲንꬃፌ ዪዛ ኢቻሹ ላይꬃታ ጊዶን ኣሳይ ቢታ ጎዪዲ ካꬅ ሺሻናስ ዳንዳዬና። 7 ጊዶ ኣቲን ታኒ ኢንቴስ ዜሬꬅ ቢታ ቦላ ኣሻና ማላኔ ኢንቴ ሼምፖ ሃይሳ ማላ ጊታ ኣቶቴꬃን ኣሻና ማላ፥ ጾሲ ታና ኢንቴፌ ሲንꬄ ሃ ኪቲዴስ። 8 ሄሳ ጊሻስ ታና ሃ ኪቲዳይ ጾሳ ኣቲን ኢንቴና ዴኬታ። ጾሲ ታና ጊብጼ ካዎስ ኣዋ፥ ኢዛ ኣቆ ኡባስ ጎዳኔ ጊብጼ ቢታ ሃሪዛዴ ኦꬂዴስ» ጊዴስ።

9 «ሃኢ ኤሶን ጉዬ ታ ኣዋኮ ቢዲ ኢዛስ ኔ ና ዮሴፌይ፥ ‹ጾሲ ታና ጊብጼ ቢታ ኡባ ቦላ ጎዳ ኬሲዴስ፤ ሄሳ ጊሻስ ጋምኦንታ ታኮ ሃያ። 10 ኔኒ ታ ማታን ጌሴሜ ቢታን ኔ ናይታራ፥ ናይታ ናይታራ፥ ዶርሳታራ፥ ሜሄታራ፥ ኔስ ዲዛ ኡባራ ሃን ዳንዴታ። 11 ቡሮፔ ኢቻሹ ኮሻ ላይꬃቲ ዴቴስ፤ ኔና ኔሶ ኣሳኔ ኔ ሜሄ ኮሻይ ጋኮንታ ማላ ታኒ ኔና ሚዛና› ጌስ ጊቴ» ጊዴስ። *

12 ቃሴካ ዮሴፌይ ኢስታስ፥ «ሃ ኢንቴናራ ሃሳይዛይሲ ቱሙ ታኒ ዮሴፌ ጊዲዳይሳ ኢንቴካ፥ ታ ኢሻ ቢኒያሜይካ ኢንቴ ኣይፌን ቤኤታ። 13 ታስ ጊብጼ ቢታን ዲዛ ቦንቾ ኢንቴ ቤኢዳይሳ ኡባ ታ ኣዋስ ዮቲቴ፤ ኤሶንካ ሃ ዱጌ ኤኪ ዪቴ» ጊዴስ።

14 ሂስቲዲ ባ ኢሻ ቢኒያሜ ኢዲሚ ኦይኪዲ ዬኪዴስ፤ ቢኒያሜይካ ባ ኢሻ ኢዲሚ ኦይኪዲ ዬኪዴስ። 15 ዮሴፌይካ ዬኪሼ ባ ኢሻታ ኡባ ዬሪ ዬሪ ኤኪዴስ። ሄሳፌ ጉዬ ኢዛ ኢሻቲ ኢዛራ ሃሳያ ኦይኪዳ።

16 ዮሴፌ ኢሻታ ዩሳ ዎሬይ ካዎ ፓሮኔ ኬꬅ ጋኪዳ ዎዴ ካዎይኔ ኢዛ ኦሳንቻቲ ኡፋዬቲዳ። 17 ካዎይ ዮሴፌ፥ «ኔኒ ኔ ኢሻታ፥ ‹ኢንቴ ሜሄ ጫኒዲ ካናኔ ቢታ ሲሚቴ፤ 18 ሂስቲዲ ኢንቴ ኣዋኔ ኢንቴ ሶ ኣሳ ኤኪዲ ጉዬ ታኮ ሃ ኤሂቴ። ታኒ ኢንቴስ ጊብጼ ቢታን ኡባሶፔ ሎኢዛሶ ኢማና፤ ኢስቲካ ሃ ቢታ ሞꬎ ካቻና› ጋ። 19 ቃሴካ ኔኒ ኔ ኢሻታ፥ ‹ፓራ-ጋሬዛ ኢንቴ ናይታሲኔ ኢንቴ ማጫሳታስ ጊብጼፔ ኤኪ ቢዲ ኢንቴ ኣዋካ ኤኪ ዪቴ። 20 ጊብጼ ቢታን ዲዛ ኡባፌ ኣꬊ ሎኢዛ ሚሽ ኢንቴስ ጊዳና ጊሻስ ኢንቴስ ዲዛ ሃሮ ኤኪ ያና ቆፖፍቴ› ጋ ዮታ» ጊዴስ።

21 ሂስቲን ያቆቤ ናይቲ ጊዳ ማላ ኦꬂዳ። ዮሴፌይካ ካዎይ ኣዛዚዳ ማላ ፓራ-ጋሬታኔ ኦጌስ ጊዲዛ ሺንቄ ኢስታስ ኢሚዴስ። 22 ኢስታስ ኡባሲካ ሁኤን ሁኤን ኦራꬃ ማይኦ ኢሚዴስ፤ ጊዶ ኣቲን ቢኒያሜስ ሄꬑ ጼቱ ሳቂሌ ቢራኔ ኢቻሹ ኩሜꬃ ማይኦ ኢሚዴስ። 23 ኢዚካ ባ ኣዋስ ጊብጼን ዲዛ ኡባፌ ሎኢዛይሳ ታሙ ሃሬን ጫኒዲ፥ ቃሴ ኦጌስ ካꬅ፥ ኡኬꬂኔ ሃራ ሺንቄ ታሙ ማጫ ሃሬታን ጫኒዲ ዬዲዴስ። 24 ዮሴፌይ ባ ኢሻታ ሞይዚዴስ። ኢስቲ ቢሺን ኢዚ ኢስታስ፥ «ቢሼ ኦጌን ኢንቴ ጋርሳን ኦዬቶፍቴ» ጊዴስ።

25 ኢስቲ ጊብጼፔ ኬዚዲ ቢዳ፤ ካናኔ ቢታ ቢዲ ባ ኣዋ ያቆቤኮ ጋኪዳ። 26 ኢስቲ ኢዛስ፥ «ዮሴፌይ ፓጻ ዴስ! ቃሴካ ኢዚ ጊብጼ ቢታ ኡባ ሃሬስ» ጊን ያቆቤ ዎዚናይ ዳጋሚዳ ጊሻስ ኢስታ ኣማኒቤና። 27 ጊዶ ኣቲን ኢስቲ ዮሴፌይ ባስ ዮቲዳይሳ ኡባ ኢዛስ ዮቲኒኔ ኢዛ ኤኪ ኤሃና ማላ ዮሴፌይ ኪቲዳ ፓራ-ጋሬታ ኢዚ ቤዪን፥ ኢስታ ኣዋ ያቆቤስ ሼምፖይ ሲሚዴስ። 28 ያቆቤይካ፥ «ሄሲ ታስ ጊዳና፤ ታ ናዚ ዮሴፌይ ሃኖ ጋካናስ ፓጻ ዴስ! ታኒ ሃይቃናፔ ሲንꬃን ባዳ ኢዛ ቤያና» ጊዴስ።

46

ያቆቤይ ባሶ ኣሳራ ጊብጼ ቡስ

1 ኢስራኤሌይ ባስ ዲዛይሳ ኡባ ኤኪ ዴንዲዲ ቤርሳቤሄ ጋኪዴስ። ሄንካ ኢዚ ባ ኣዋ ዪሳቃ ጾሳስ ያርሾ ሺሺዴስ። 2 ጾሲ ኦማርስ ኣጉሞራ ኢዛ፥ «ያቆቤ፥ ያቆቤ» ጊ ጼይጊን

ኢዚ፥ «ዬ!» ጊ ኮዪዴስ።

3 «ታኒ ጾሳይ ኔ ኣዋ ጾሳ፤ ኔኒ ዱጌ ጊብጼ ባናስ ባቦፋ፤ ኣይስ ጊኮ ታኒ ኔና ሄን ጊታ ካዎቴꬅ ኬሳና። 4 ታኒ ኔናራ ኢሲፌ ጊብጼ ባና፤ ቃሴ ታኒ ኔ ዜሬꬃ ሄፔ ኬሳና። ዮሴፌይ ባ ኩሼራ ኔ ሃይቂሺን ኔና ሺሻና» ጊዴስ።

5 ሄሳፌ ጉዬ ያቆቤይ ቤርሳቤሄፔ ዴንዲዴስ፤ ያቆቤ ኣቱማ ናይቲ ባ ኣዋ ያቆቤ፥ ባ ናይታኔ ባ ማቼታ ጊብጼ ካዎይ ኢስታስ ኪቲዳ ፓራ-ጋሬ ቶጊሲ ኤኪ ቢዳ። 6 ኢስቲ ካናኔ ቢታን ሃሪዳ ኣቆኔ ሜሄ ኡባ ኤኪ ቢዳ። ያቆቤይኔ ኢዛ ዜሬꬂ ዉሪ ኢዛራ ጊብጼ ቢዴስ። * 7 ኢዚካ ባ ዜሬꬅ ኡባ ባ ኣቱማ ናይታ፥ ባ ማጫ ናይታኔ ናይታ ናይታ ኡባ ባናራ ጊብጼ ኤኪ ቢዴስ።

ያቆቤ ዜሬꬅ

8 ያቆቤራ ጊብጼ ቢታ ቢዳ ኢስራኤሌ ናይታ ሱንꬂ ሃይሳፌ ካሊ ጻፌቲዳይሳ።

ያቆቤ ባይራ ናይ ኦሮቤሌ፤ 9 ኦሮቤሌ ኣቱማ ናይቲ ሄኖኬ፥ ፓሉ፥ ሄጺሮሜኔ ካርሜ። 10 ሲሞና ኣቱማ ናይቲ ዪሙኤሌ፥ ያሚኔ፥ ኦሃዴ፥ ያኪኔ፥ ጾሃሬኔ ካናኔ ማጫሳይ ና ሳኦሌ። 11 ሌዌ ኣቱማ ናይቲ ጌርሾኔ፥ ቃኣቴኔ ሜራሬ። 12 ዩሁዳ ኣቱማ ናይቲ ኤራ፥ ኦናኔ፥ ሴላ፥ ፓሬሴኔ ዛራሄ፤ ጊዶ ኣቲን ኤራይኔ ኦናኔይ ካናኔ ቢታን ሃይቂዳ። ፓሬሴ ኣቱማ ናይቲ ሄጺሮሜኔ ሃሙሌ። 13 ዪሳኮሬ ኣቱማ ናይቲ ቶላ፥ ፑዋ፥ ያሹቤኔ ሺሚሮኔ። 14 ዛቢሎኔ ኣቱማ ናይቲ ሴሬዴ፥ ኤሎኔኔ ያሂሌኤሌ። 15 ሃይቲ ሊያይ ሜስጴጾሚያን ያቆቤስ ዬሊዳ ኣቱማ ናይታ፤ ኢዚ ማጫ ናያ ዲኖ። ሃይቲ ኢዛ ናይቲኔ ናይታ ናይቲ ሙሌራ ሄꬑ ታማኔ ሄꬓ።

16 ጋዴ ኣቱማ ናይቲ ጻፎኔ፥ ሃጌ፥ ሹኔ፥ ኤጺቦኔ፥ ኤሬ፥ ኣሮዴኔ ኣርኤሌ። 17 ኣሴሬ ኣቱማ ናይቲ ዪሚኔ፥ ዪሺዋ፥ ዪሺዌኔ ባሪሄ፤ ኢስታ ሚቼያካ ሴራሆ። ባሪሄ ኣቱማ ናይቲ ሄቤሬኔ ማልኪኤሌ። 18 ላባይ ባ ና ሊያስ ኢሚዳ ዚልፋይ ያቆቤስ ዬሊዳ ናይቲ ናይታ ናይቲ ሃይታ፤ ኢስቲ ሙሌራ ታማኔ ኡሱፑና።

19 ያቆቤ ማቼዮ ኤራሄሊ ኣቱማ ናይቲ ዮሴፌኔ ቢኒያሜ። 20 ኦና ጌቴቲዛ ካታማ ቄሴ ጲጺፋራ ናያ ኣሲናታ ዮሴፌስ ጊብጼን ሚናሴኔ ኤፍሬሜ ዬላዱስ። * 21 ቢኒያሜ ናይቲ ቤላ፥ ቤኬሬ፥ ኣሺቤሌ፥ ጌራ፥ ናኢማኔ፥ ኤሄ፥ ኦሮሼ፥ ሙፒሜ፥ ሁፒሜኔ ኣራዴ። 22 ያቆቤስ ዬሌቲዳ ኤራሄሊ ኣቱማ ናይቲኔ ናይታ ናይቲ ሃይታ፤ ኢስቲ ሙሌራ ታማኔ ኦይዳ።

23 ዳኔ ኣቱማ ናይ ሁሺሜ። 24 ኒፍታሌሜ ኣቱማ ናይቲ ያሂጼሌ፥ ጉኔ፥ ዬጺሬኔ ሼሌሜ 25 ላባይ ባ ና ኤራሄሊስ ኢሚዳ ቢሊሃይ ያቆቤስ ዬሊዳ ናይቲኔ ናይታ ናይቲ ሃይታ፤ ኢስቲ ሙሌራ ላፑና።

26 ያቆቤራ ጊብጼ ቢዳ ናይቲኔ ናይታ ናይቲ፥ ኢዛ ናይታ ማቼታ ጉጆንታ ሙሌራ ኡሱፑን ታማኔ ኡሱፑና። 27 ጊብጼን ዮሴፌስ ዬሌቲዳ ናምኡ ናይታ ጉጂን ጊብጼ ቢዳ ያቆቤ ሶ ኣሳይ ሙሌራ ላፑን ታማ። *

ጊብጼ ቢታን ያቆቤኔ ኢዛሶ ኣሳ

28 ሲንꬃቲ ቢዲ ጌሴሜ ቢታን ባና ሞካና ማላ ያቆቤይ ዩሁዳ ባፔ ሲንꬄ ዮሴፌኮ ዬዲዴስ፤ ኢስቲ ጌሴሜ ጋኪዳ ዎዴ፥ 29 ዮሴፌይ ባ ፓራ-ጋሬዛ ጊግሲዲ ባ ኣዋ ያቆቤራ ጋጋናስ ጌሴሜ ቢዴስ። ዮሴፌይ ባ ኣዋ ዴሚዳ ማላ ኢዲሚ ኦይኪዲ ዳሮ ሳቴ ዬኪዴስ።

30 ኢስራኤሌይ ዮሴፌ፥ «ኔኒ ፓጻ ዲሺን ታኒ ኔ ኣይፌሶ ቤኢዳ ጊሻስ ሂኣ ታኒ ሃይቂኮ ሜቴና» ጊዴስ።

31 ሄሳፌ ጉዬ ዮሴፌይ ባ ኢሻታሲኔ ባ ኣዋ ሶ ኣሳታስ፥ «ታኒ ጊብጼ ካዎዛኮ ባዳ ኢዛስ፥ ‹ካናኔ ቢታን ዲዛ ታ ኢሻቲኔ ታ ኣዋ ሶ ኣሳይ ታኮ ዪዳ። 32 ኢስቲ ሚዚኔ ዶርሳ ሃሪዛይታ፤ ኢስቲ ባናራ ባ ዶርሳታ፥ ባ ሚዛታኔ ባስ ዲዛይሳ ኡባ ኤኪ ዪዳ› ጋና። 33 ካዎይ ኢንቴና ጼይጊዲ፥ ‹ኢንቴ ኦሶይ ኣዜ?› ጊ ኦይቺኮ፥ 34 ኢንቴ ኢዛስ፥ ‹ኑኒ ኔ ኣይሌቲ ናቴꬃፌ ዶሚዲ ኑ ኣዋታ ማላካ ሜሄ ሄሞስ› ጊቴ። ሂስቲኮ ኢዚ ኢንቴና ጌሴሜ ቢታን ዎꬃና፤ ኣይስ ጊኮ ዶርሳ ሄንꬃንቻይ ዉሪ ጊብጼ ኣሳ ኣቻን ካꬌቲዳይታ» ጊዴስ።

47

1 ዮሴፌይ ጌሊዲ ጊብጼ ካዎስ፥ «ታ ኣዋይኔ ታ ኢሻቲ ባ ዶርሳታራ፥ ባ ሚዛታራ ባስ ዲዛዝ ኡባ ኤኪዲ ካናኔ ቢታፌ ዪዲ፥ ሃኢ ጌሴሜ ቢታን ዴቴስ» ጊ ዮቲዴስ። 2 ኢዚ ባ ኢሻታፔ ኢቻሻታ ዶሪዲ ካዎዛ ሲንꬅ ኣꬂዴስ።

3 ካዎይ ሄ ኢሻታ፥ «ኢንቴ ኦሶይ ኣዜ?» ጊ ኦይቺን ኢስቲ ካዎዛስ፥ «ኑኒ ኔ ኣይሌቲ ኑ ኣዋታꬆ ዶርሳ ሄሞስ» ጊ ዮቲዳ። 4 ቃሴ ኢስቲ ኢዛስ፥ «ካናኔ ቢታን ኮሻይ ዳሪዳ ጊሻስ ኑስ ኔ ኣይሌታ ሜሄታስ ሚዛ ሚሺ ኣይኮካ ባይንዳ ጊሻስ፥ ኑኒ ሃይሳን ኢማꬃቴꬃን ዳና ዪዶስ፤ ሾቤ ኑና ኔ ኣይሌታ ጌሴሜን ዎꬃርኪ!» ጊዳ።

5 ካዎይ ዮሴፌ፥ «ኔ ኣዋይኔ ኔ ኢሻቲ ኔኮ ዪዳ። 6 ሂስቲን ጊብጼ ዴሬይ ኔ ኩሼን ዴስ ጊዴኔ፤ ሃ ቢታን ኡባፌ ኣꬊዲ ሎኢዛሶን ኔ ኣዋኔ ኔ ኢሻታ ዎꬃ፤ ኢስቲ ጌሴሜ ቢታን ዴቶ። ኢስታ ጊዶፌ ዱማ ኤራቴꬂ ዲዛይታ ኔ ኤሪዛ ጊዲኮ ሄይታ ታ ሜሄታ ቦላ ሹማ» ጊዴስ።

7 ሄሳፌ ጉዬ ዮሴፌይ ባ ኣዋ ያቆቤ ጌልꬂዲ ካዎ ሲንꬅ ኣꬂዴስ። ያቆቤይ ጊብጼ ካዎ ኣንጂዴስ። 8 ካዎይካ ያቆቤ፥ «ኔስ ኣፑን ላይꬄ?» ጊ ኦይቺዴስ።

9 ያቆቤይ ካዎዛስ፥ «ታኒ ዩያ ዩያ ዴዪዳ ላይꬃይ 130፤ ታ ላይꬃይ ቤኒ ታ ኣዋቲ ዩዪ ዩዪ ዴዪዳ ላይꬃታፔ ጉꬃኔ ሜቶይ ዳሪዳ ላይꬃ» ጊዴስ። 10 ሄሳፌ ጉዬ ያቆቤይ ካዎዛ ኣንጂዲ ኢዛ ሲንꬃፌ ካሬ ኬዚዴስ።

11 ዮሴፌይ ባ ኣዋኔ ባ ኢሻታ ጊብጼ ቢታን ዎꬂዴስ፤ ካዎይ ኣዛዚዳ ማላ ጊብጼ ቢታን ኤራሚሴ ኣቻን ዲዛ ኡባሶፔ ኣꬊዲ ሎኢዛ ጋዴ ኢስታስ ኢሚዴስ። 12 ዮሴፌይ ቃሴ ባ ኣዋስ፥ ባ ኢሻታሲኔ ባ ኣዋ ሶ ኣሳ ኡባስ ኢስታ ናይታ ቆዳ ማላ ካꬅ ኢሚዴስ።

ጊብጼ ኮሻ ሚኖቴꬅ

13 ጊዲኮካ ኮሻይ ዳሪዳ ጊሻስ ቢታ ኡባ ቦላ ካꬂ ꬋይዴስ። ሄ ኮሻን ጊብጼ ዴሬይኔ ካናኔ ዴሬይ ናምኣይካ ቆሄቲዳ። 14 ዮሴፌይ ጊብጼ ካꬅ ባይዚዲ ጊብጼኒኔ ካናኔ ቢታን ዲዛ ሚሽ ኡባ ሺሺዲ ጊብጼ ካዎ ኬꬅ ጌልꬂዴስ። 15 ጊብጼ ሚሻይኔ ካናኔ ሚሻይ ኡባይ ዉሪን ጊብጼ ኣሳይ ዉሪ ዮሴፌኮ ዪዲ ኢዛ፥ «ኑስ ካꬅ ኢማ፤ ኑ ሚሻይ ዉሪዳ ጊሻስ ኑኒ ኔ ዲሺን ኣይስ ሃይቂዞኒ?» ጊዳ።

16 ሂስቲን ዮሴፌይ ኢስታስ፥ «ኢንቴ ሜሄ ኤኪ ዪቴ፤ ኢንቴ ሚሻይ ዉሪዳ ጊዲኮ ታኒ ካꬅ ኢንቴስ ሜሄራ ላማና» ጊዴስ። 17 ሄሳ ጊሻስ ኢስቲ ባ ሜሄ ዮሴፌስ ኤሂን ዮሴፌይ ኢስታ ፓራ፥ ዶርሳ፥ ዴይሼ፥ ሚዚኔ ሃሬ ካꬃራ ላሚዴስ፤ ኢዚ ሄ ላይꬅ ኢስታ ሜሄ ኡባራ ካꬅ ላሚ ላሚ ሚዚ ሻቺዴስ።

18 ሄ ላይꬃይ ዉሪን ናምኣንꬆ ላይꬃን ኢስቲ ኢዛኮ ዪዲ ኢዛስ፥ «ኑኒ ኑ ጎዳፔ ቆቲዛ ሚሺ ዴና፤ ኑ ሚሻይ ዉሪዴስ፤ ኑስ ዲዛ ሜሄካ ኡባ ኔስ ሼꬊዶስ፤ ኑ ጎዳስ ኔስ ኑናቴꬃፌኔ ኑ ጋዴፔ ኣቲን ኑ ኢማና ሚሺ ሃራይ ዴና። 19 ኔ ዲሺን ኑ ኣይስ ሃይቂዞኒ? ኑ ጋዴይካ ኣይስ ꬋይዜ? ኑናካ ኑ ጋዴዛካ ካꬃራ ላማ፤ ኑኒ ካዎስ ኣይሌታና፤ ኑ ጋዴይካ ኢዛስ ጊዶ፤ ኑኒ ሃይቆንታ ዴኦን ዳና ማላኔ ኑ ጋዴይካ ኦጾንታ ማላ ዜሬꬅ ኑስ ኢማ» ጊዳ።

20 ዮሴፌይ ጊብጼ ቢታ ኡባ ካዎስ ሻሚዴስ። ጊብጼቲ ዉሪ ኮሻይ ሚኒዳ ጊሻስ ባ ጋዴዛ ባይዚን ጋዴዚ ካዎስ ጊዲዴስ። 21 ዮሴፌይ ጊብጼ ኣሳ ኡባ ሃ ጋጻፔ ዶሚዲ ሄ ጋጻ ጋካናስ ካዎስ ኣይሌ ኬሲዴስ። 22 ጊዲኮካ ካዎይ ቄሴታስ ካꬅ ኢሚዛ ጊሻስ ቄሴታ ጋዴ ሻሚቤና። ሄሳ ጊሻስ ቄሴቲ ባ ጋዴ ባይዚቤቴና።

23 ዮሴፌይ ኣሳ፥ «ሂስቲን ሃች ታኒ ኢንቴናኔ ኢንቴ ጋዴ ካዎስ ሻሚዳ ጊሻስ ዜሬꬅ ኤኪዲ ኢንቴ ጋዴን ጋዴን ዜሪቴ። 24 ጊዶ ኣቲን ካꬅ ማጺ ጌልꬂዛ ዎዴ ካꬃፌ ኢቻሹ ኩሼፔ ኢሲ ኩሼ ካዎስ ኢሚቴ። ኢቻሽ ኩሼፔ ኣቲዳ ኦይዱ ኩሼዚ ኢንቴ ጋዴስ ዜሬꬅ፥ ኢንቴሶ ኣሳሲኔ ኢንቴ ናይታስ ቁማ ጊዶ» ጊዴስ።

25 ሂስቲን ኢስቲ፥ «ኔኒ ኑና ኣሻዳሳ! ኑ ጎዳ ሲንꬃን ኑኒ ናሼቲዳ ጊዲኮ ኑ ካዎስ ኣይሌ ጊዳና» ጊዳ። 26 ሄሳ ጊሻስ ዮሴፌይ ጊብጼ ቢታን ካጺዳ ካꬃስ ኢቻሽ ኩሼፔ ኢሲ ኩሼ ካዎስ ኢሚዛይሲ ዎጋ ጊዳና ማላ ኦꬂዴስ። ሄ ዎጋዚካ ሃች ጋካናስ ኤቂ ዴስ። ካዎስ ጊዶንታ ጋዴይ ቄሴታ ጋዴ ጻላ።

27 ኢስራኤሌቲ ጊብጼ ቢታን ጌሴሜ ጌቴቲዛሶን ኡቲዳ፤ ኢስቲ ሄን ኣቆታ ዴሚዳ፤ ኢስቲ ዬሌቲዳኔ ዳሮ ጮራቲዳ።

28 ያቆቤይ ጊብጼ ቢታን 17 ላይꬅ ዴኢዴስ። ያቆቤይ ዴኢዳ ላይꬃይ ኢሲ ጼታኔ ኦይዱ ታማኔ ላፑና። 29 ያቆቤስ ሃይቆ ዎዴይ ማቲን ባ ና ዮሴፌ ጼይጊሲዲ፥ «ታኒ ኔ ሲንꬃን ሳቤቲዳ ጊዲኮ ኔ ኩሼ ታ ጉልባቴ ቦላ ዎꬃዳ ኔኒ ታስ ኪያታናሲኔ ኣማኔታናስ ኣኔ ጫቃ። ታና ጊብጼን ሞጎፓ። 30 ጊዶ ኣቲን ታኒ ታ ኣዋታን ጋጊዛ ዎዴ ታና ጊብጼፔ ኤፋዳ ኢስቲ ሞጌቲዳሶን ሞጋ» ጊዴስ። *

ሂስቲን ዮሴፌይ፥ «ታኒ ኔና ኔኒ ጊዳ ማላ ኦꬃና» ጊዴስ።

31 ያቆቤይ ኢዛ፥ «ኣኔ ታስ ጫቃ» ጊዴስ። ዮሴፌይካ ኢዛስ ጫቂዴስ፤ ሄሳፌ ጉዬ ያቆቤይ ባ ሂጻን ጉፋኒዲ ጾሳስ ጎይኒዴስ።

48

ሚናሴኔ ኤፍሬሜ

1 ሄሳፌ ጉዬ ኣሳይ ዮሴፌስ፥ «ኔ ኣዋይ ሳኬቴስ» ጊ ዮቲን ኢዚ ባ ናምኡ ኣቱማ ናይታ ሚናሴኔ ኤፍሬሜ ኤኪ ቢዴስ። 2 ኣሳይ ያቆቤ፥ «ቤያ! ኔ ናይ ዮሴፌይ ኔኮ ዪዴስ» ጊን ኢስራኤሌይ ሚኔቲዲ ባ ሂጻ ቦላ ዴንዲ ኡቲዴስ።

3 ያቆቤይ ዮሴፌ፥ «ኡባ ዳንዳይዛ ጾሲ ካናኔ ቢታን ሎዛ ጌቴቲዛሶን ታስ ቆንጪዲ ሄን ታና ኣንጂዴስ። 4 ኢዚ ታና፥ ‹ታ ኔስ ዬሎ ኢማና ኔ ዬሎታካ ዳርሳና፤ ታኒ ኔና ዳሮ ዴሬ ሂስታና። ሃ ቢታ ታኒ ኔፔ ጉዬ ኔ ዜሬꬃስ ሜርናስ ላታ ቢታ ሂስታ ኢማና› ጊዴስ። *

5 «ሂስቲን ሃኢ ኔ ናምኡ ኣቱማ ናይቲ ታኒ ኔኮ ሃይሳ ያናፔ ካሴ ጊብጼን ኔስ ዬሌቲዳይቲ ታይታ፤ ኤፍሬሜይኔ ሚናሴይ ታስ ኦሮቤሌኔ ሲሞና ማላ። 6 ኢስታፌ ጉዬ ኔስ ዬሌቲዳይቲ ኔ ናይታ፤ ኢስቲ ላታና ዴሬይ ኤፍሬሜኔ ሚናሴ ሱንꬃን ሱሞ። 7 ታኒ ሜስጴጾሚያፔ ሲሚሺን ኤፍራታ ጌቴቲዛ ዴሬ ጋካና ጊሺን ኤራሄላ ካናኔ ቢታን ሃይቂን ታኒ ኢዞ ቤቴሊሄሜ ጌቴቲዛ ኤፍራታ ኤፊዛ ኦጌ ዶናን ሞጋዲስ» ጊዴስ። *

8 ኢስራኤሌይ ዮሴፌ ኣቱማ ናይታ ናምኣታ ቤኢዲ፥ «ሃይቲ ኦኔ?» ጊ ኦይቺዴስ።

9 ዮሴፌይካ ባ ኣዋስ፥ «ሃይቲ ጾሲ ታስ ሃን ሃይሳን ኢሚዳ ታ ናይታ» ጊዴስ።

ሂስቲን ኢስራኤሌይ፥ «ታ ኢስታ ኣንጃና ማላ ታኮ ሃ ሺሻ» ጊዴስ።

10 ያቆቤይ ጪሚን ኢዛ ኣይፌይ ዳቡርዳ ጊሻስ ዴማናስ ዳንዳይቤና። ሄሳ ጊሻስ ዮሴፌይ ባ ኣቱማ ናይታ ኢዛኮ ሺሺን ኢዛ ኣዋይ ኢስታ ኢዲሚዲ ዬሪዴስ። 11 ያቆቤይ ዮሴፌ፥ «ታኒ ኔ ኣይፌሶ ቤያና ጋዳ ቆፓቤኬ፤ ጊዶ ኣቲን ጾሲ ሄኮ ኔ ናይታካ ታና ቤሲዴስ» ጊዴስ። 12 ዮሴፌይ ኢስታ ያቆቤ ጉልባቴ ቦላፌ ዴንꬂዲ ባ ሁኤ ቢታ ጋꬂ ዚጊዴስ።

13 ዮሴፌይ ባ ናምኡ ኣቱማ ናይታ ኤኪዲ ኤፍሬሜ ባ ኡሻቻ ባጋን ያቆቤስ ሃዲርሳ ባጋራ፥ ሚናሴ ባ ሃዲርሳ ባጋን ያቆቤስ ኡሻቻ ባጋራ ኢዛኮ ሺሺዴስ። 14 ጊዶ ኣቲን ያቆቤይ ባ ኩሼ ያኔ ሃ ቃሴꬂ ኣꬂዲ ባ ኡሻቻ ኩሼ ካሎ ናዛ ኤፍሬሜ ሁኤ ቦላ፥ ባ ሃዲርሳ ኩሼ ባይራ ናዛ ሚናሴ ሁኤ ቦላ ዎꬂዴስ።

15 ሄሳፌ ጉዬ ያቆቤይ ዮሴፌ፥

«ታ ኣዋቲ ኣብራሃሜይኔ ዪሳቂ

ኢዛ ሲንꬃን

ሱሬን ዴኢዳ ጾሲ፥

ታ ዴኦ ኡባን ሃች ጋካናስ

ታና ሄሚዳ ጾሲ፥

16 ኢታ ሚሻ ኡባፌ

ታና ኣሺዳ ኪታንቻይ፥

ሃ ናይታ ኣንጆ።

ታ ሱንꬃይኔ

ታ ኣዋታ ኣብራሃሜኔ

ዪሳቃ ሱንꬃይ ኢስታን ጼይጌቶ።

ኢስቲ ቢታ ቦላን

ጮራቴቶ» ጊ ኣንጂዴስ።

17 ዮሴፌይ ባ ኣዋይ ባ ኡሻቻ ኩሼ ኤፍሬሜ ሁኤ ቦላ ዎꬂዳይሳ ዶሲቤና። ሄሳ ጊሻስ ኤፍሬሜ ሁኤ ቦላፌ ዴንꬂዲ ሚናሴ ሁኤ ቦላ ዎꬃናስ ባ ኣዋ ኩሼ ኦይኪዴስ። 18 ዮሴፌይ ባ ኣዋስ፥ «ኣቦ ሄሳꬆ ዴና! ባይራይ ሃይሳ ጊዶንታ ጊሻስ ኔ ኡሻቻ ኩሼ ሃይሳ ቦላ ዎꬃ» ጊዴስ።

19 ጊዶ ኣቲን ኢዛ ኣዋይ ኢጺዲ ኢዛስ፥ «ታ ናዞ! ታ ኤራይስ፤ ኢዚካ ጊታ ዴሬ ጊዳና። ጊዲኮካ ካሎ ኢሻይ ኢዛፔ ኣꬊ ጊታታና፤ ኢዛ ዜሬꬃይካ ዳሮ ጊታ ካዎቴꬅ ጊዳና» ጊዴስ።

20 ኢዚ ሄ ጋላስ ኢስታ ኣንጂዲ፥

«ኢስራኤሌ ናይቲ ኣንጆ ኣንጂዛ ዎዴ፥

‹ጾሲ ኢንቴና ኤፍሬሜ ማላኔ

ሚናሴ ማላ ኦꬆ› ጊዲ

ኢንቴ ሱንꬃን ኣንጃና» ጊዴስ።

ሂስቲዲ ኤፍሬሜ ሚናሴፔ

ሲንꬄ ኣꬂዴስ።*

21 ሄሳፌ ጉዬ ያቆቤይ ዮሴፌ፥ «ታ ሃይቃና ጋይስ፤ ጊዶ ኣቲን ጾሲ ኢንቴናራ ጊዳና፤ ቃሴ ኢዚ ኢንቴ ኣዋታ ቢታ ኢንቴና ጉዬ ዛራና። 22 ቃሴ ኔና ኔ ኢሻታራ ጋኪዛ ቢታፌ ጊሻ ዳርሳዳ ኔስ ኢማይስ፤ ሄሲካ ታኒ ኣሞሬታፔ ታ ማሻኒኔ ቶራን ኦላ ኤኪዳ ቢታ» ጊዴስ።

49

ያቆቤይ ባ ናይታስ ዮቲዳ ባሳ ቃላ

1 ሄሳፌ ጉዬ ያቆቤይ ባ ኣቱማ ናይታ ጼይጊዲ፥ «ሲንꬃፌ ኢንቴስ ሃናናይሳ ታኒ ኢንቴስ ዮታና ማላ ሃ ሺቂቴ።

2 «ኢንቴኖ ያቆቤ ናይቶ!

ኢሲፌ ሃ ሺቂዲ ሲዪቴ፤

ኢንቴ ኣዋይ ኢስራኤሌይ

ኢንቴስ ዮቲዛይሳ ኤዝጊቴ።

3 «ኦሮቤሌ ታ ና ባይራዞ፥

ኔኒ ታ ዎልቃ፤

ታ ሚኖቴꬃስ ኮይሮ፤

ኔኒ ቦንቾንካ ዎልቃንካ

ኡባፌ ኣꬋሳ።

4 ኔኒ ቢጻላይ ባይንዳ

ፓራ ማላ፤

ኔ ዶሲዳ ሃናሳ፤

ኔኒ ኔ ኣዋ ሂꬅ ኬዛዳሳ፤

ኔ ኣዋ ሂꬃካ ቱኒሳዳሳ።

ሄሳ ጊሻስ ሃላቃቴꬂ

ኔስ ቤሴና።

5 «ሲሞኒኔ ሌዌይ ኢሻንታ፤

ኢስቲ ኢታ ኦꬃናስ

ማሻኔ ቶራ ኤኬቴስ።

6 ታኒ ኢስታ

ዞሬቴꬃን ጌሊኬ፤

ታኒ ኢስታ

ሺቆሶንካ ኡቲኬ።

ኣይስ ጊኮ ኢስቲ

ባ ሃንቆን ኣስ ዎꬊዳኔ

ባና ኤካ ኤካ ጊን

ቦራታ ጊልዳዪ ቃንጺዳ።

7 ኢስታ ኢታ ሃንቆይኔ

ኢስታ ሜቄꬃ ኢታቴꬂ

ቃንጌቲዳዝ ጊዶ!

ታኒ ኢስታ

ያቆቤ ኣሳ ጊዶን ላላና፤

ኢስራኤሌ ቢታን ꬋርጫና።

8 «ዩሁዳ ኔ ኢሻቲ

ኔና ጋላታና፤

ኔኒ ኔ ሞርኬታ ሞርጌ

ናቃ ኦይካና፤

ኔ ኣዋ ናይቲ

ኔስ ሆኪዲ ዚጋና።

9 ዩሁዳ ኔኒ

ዎዳላ ጋሞ ማላ፤

ታ ናዞ!

ኔኒ ሻንካቲ ኦይኪዲ፥

ጮጎቲ ኢቺዳ ጋሞ ማላ።

ኔኒ ኣሲ ባና ቦሼꬃናስ

ኮዮንታ ማጫ ጋሞ ማላ። *

10 ዴሬ ሃሪዛዴይ

ያና ጋካናሼ፥

ካዎቴꬃ ኣልጋይ ዩሁዳፔ፥

ሃላቃቴꬃ ጉፌይ

ኢዛ ኬꬃፌ ሻኬቴና።

ቃሴ ዴሬ ኣሳይ

ኢዛስ ኣዛዜታና።

11 ኢዚ ባ ሃሬ ካꬃ ጊዶን

ባ ሃሬ ጉቴካ

ዶሬቲዳ ካꬃን ቃቻና።

ኢዚ ባ ሃꬅ

ዎይኔ ኡሻን፥

ባ ማይኦ ቃሴ

ዎይኔ ማꬋን ሜጫና።

12 ኢዛ ኣይፌይ ዎይኔ ኡሻፌ

ኣꬊ ዞኣና፤

ኢዛ ኣቻይካ

ማꬃፌ ኣꬊ ቦታና።

13 «ዛቢሎኔይ

ኣባ ዶናን ዳና፤

ኢዛ ቢታይ

ዳሮ ማርካቤታስ

ሼምፖሶ ጊዳና፤

ኢዛ ዛዋይ ሲዶና ጋካና።

14 «ዪሳኮሬይ ናምኡ ጎዳይ

ጎኤቲዛ ሚኖ ሃሬ ማላ።

15 ኢዚ ባ ሼምፒዛሶይ

ሎኦ ጊዲዳይሳኔ

ባ ዴሬይ ኡፋይሲዛዝ

ጊዲዳይሳ ቤኢዲ፥

ቶሆ ቶካናስ ባ ዞኮ

ዚቂ ሂስቲዲ፥

ኣይሌቴꬃ ኦሶ ኦꬃና።

16 «ዳኔይ ኢስራኤሌ

ቆሞታፔ ኢሳስ

ፒርዲዛ ዳና ጊዳና።

17 ዳኔይ ፓራ ቶጊዳዴይ

ጉዬ ኩንዳና ማላ

ፓራ ቂርጴ ዱኪዛ

ኦጌ ዶናን ዲዛ ሃሶ ሾሻ።

18 «ኣቤት ጎዶ!

ታ ኔ ማዶ ናጋይስ።

19 «ጋዴይ ቦንቂዛይታን

ዴሼታና፤

ጊዶ ኣቲን ኢዚካ

ኢስታ ጌዶ ካሊዲ

ኢስታ ቦንቃና።

20 «ኣሴሬ ማዳይ ኣካና፤

ካዎታስ ኢዚ

ሎኦ ቁማ ኢማና።

21 «ኒፍታሌሜይ ቃሼቶንታ

ዬዳ ዲዛ፥

ሎኦ ላቃታ ዬሊዛ ጌኔሳ።

22 «ዮሴፌይ ሜሎንታ ፑልቶ

ሃꬃ ኣቻን ቶኬታዳ፥

ኢዚ ኣይፌይ ላሻ ቦላራ

ኣላሌታና ጋካናስ

ኣይፌ ኢሚዛ ሚꬃይ ማላ።

23 ዎንዳፌዛ ዱኪዛይቲ

ኢዛ ቦላ ዎራጂዳ፤

ባ ዎንዳፌንካ

ጎዲ ጎዲ ጫዴቴስ።

24 ጊዶ ኣቲን ያቆቤ

ጎዳ ጾሳ ዎልቃን

ኢዛ ሄሚዛ ኢስራኤሌ ዛላን

ኢዛ ዎንዳፌይ ሚኒዴስ፤

ኢዛ ሚኖ ቄሴይካ

ፒላቲዴስ።

25 ኔና ማዲዛ ኔ ኣዋ ጾሳን

ኡባ ዳንዳይዛይሳኒኔ

ኔና ኣንጂዛ ጾሳን

ፑዴ ቦላፌ ቤቲዛ ማዶኒኔ

ጋርሳ ቢታፌ ቤቲዛ ኣንጆን

ቃሴካ ኣዪ ኡሎፔኔ

ꬋንꬃፌ ቤቲዛ ኣንጆን

ኔና ኣንጃና።

26 ኔ ኣዋ ኣንጆይ ቤኒ ዎዴፔ

ሃኖ ጋካናስ

ሚኒ ዲዛ ዙማታፔኔ

ሜርና ዙማታ

ኡባፌ ኣꬌስ።

ሄሳ ጊሻስ ሃይሲ

ሃ ኣንጆይ ዉሪካ

ዮሴፌ ጋኮ።

ባ ኢሻታ ቦላ ሃላቃ ጊዲዳ

ዮሴፌ ቦላ ዎꬎ።

27 «ቢኒያሜይ ቦንቂዛ

ካና ሱይቴ ማላ።

ባ ሻንካቲዳይሳ

ማላዶ ሜስ፤

ባ ዲኢዳይሳ

ኦማርስ ጊሼሬꬄስ» ጊዴስ።

28 ሃይቲ ታማኔ ናምኡ ኢስራኤሌ ቆሞታ፤ ቃሴ ኢስታ ኣዋይ ኢስታ ኢሳ ኢሳ ኢስታ ሃኖ ማላ ኢስታስ ቤሲዛ ኣንጆ ሄሳꬆ ኣንጂዴስ።

ያቆቤ ሃይቆ

29 ሄሳፌ ጉዬ ኢዚ ኢስታስ፥ «ታኒ ታ ኣዋታን ጋጋና ጋይስ፤ ታና ሂቴ ኣስ ኤፍሮኔ ጋዴን ዲዛ ጎንጎሎን፥ ታ ኣዋታራ ሞጊቴ። 30 ሄሲካ ካናኔ ቢታን፥ ማሚሬ ኣቻን ዲዛ ማኪጴሌ ጌቴቲዛ ጎንጎሎ፤ ሃይሲካ ኣብራሃሜይ ሞጎስ ሂቴ ኣስ ኤፍሮኔፔ ጋዳራ ጋꬂ ሻሚዳ ጎንጎሎ። * 31 ኣብራሃሜይኔ ኢዛ ማቼያ ሳራይ ሄን ሞጌቲዳ፤ ዪሳቂኔ ኢዛ ማቼያ ኢርቢቃይካ ሄን ሞጌቲዳ፤ ታኒ ቃሴ ሊያ ሄን ሞጋዲስ። * 32 ሄ ጋዴዚኔ ኢዛን ዲዛ ጎንጎሎይ ሂቴታፔ ሻሜቲዳይሳ» ጊ ኣዛዚዴስ።

33 ያቆቤይ ባ ናይታስ ኣዛዞ ዉርሲዳፔ ጉዬ ባ ቶሆ ፑዴ ባ ሂጻን ሺሺ ኤኪዲ ሃይቂዲ ባ ኣዋታን ጋጊዴስ። *

50

1 ዮሴፌይ ባ ኣዋ ኣሃ ቦላ ኩንዲዲ ዬኪዴሲኔ ኢዛ ዬሪዴስ። 2 ሄሳፌ ጉዬ ዮሴፌይ ꬋሌ ሺሺዛ ባ ኦሳንቻታ ባ ኣዋ ኢስራኤሌ ኣሃ ሳዊዛ ሺቶ ቲይዲ ሜሊሳና ማላ ኣዛዚን ኢስቲ ቲይዲ ሜሊሲዳ። 3 ሺቶ ቲዮይ ጻላ 40 ጋላስ ኩሜꬅ ዉርሲዴስ፤ ኣይስ ጊኮ ሃይሲ ቲዮይ ዎናካ ኦይዱ ታሙ ጋላስ ኤኬስ። ጊብጼ ኣሳቲ ኢዛስ ላፑን ታሙ ጋላስ ዬኪዳ።

4 ዬሆ ጋላሳቲ ኣꬊን ዮሴፌይ ጊብጼ ካዎ ኬꬃ ኣሳታ፥ «ታኒ ኢንቴ ሲንꬃን ሳቤቲዳ ጊዲኮ ካዎስ ሂዝጊ ዮቲቴ፤ 5 ታ ኣዋይ ታና ኢሲ ጫቆ ጫቂሲዴስ፤ ኢዚ ታና፥ ‹ታኒ ሃይቃና ሃናይስ፤ ታኒ ታስ ካናኔ ቢታን ዎጪዳ ጎንጎሎ ዱፎን ታና ሞጋ› ጊዴስ። ሄሳ ጊሻስ፥ ‹ሃኢ ታኒ ፑዴ ባዳ ታ ኣዋ ሞጋና ማላ ዬዳርኪ! ሄሳፌ ጉዬ ታኒ ሲማና› » ጊዴስ። *

6 ሂስቲን ካዎይ፥ «ኢዚ ኔና ጫቂሲዳ ማላ ፑዴ ባዳ ኔ ኣዋ ሞጋ» ጊዴስ።

7 ዮሴፌይ ባ ኣዋ ሞጋናስ ፑዴ ቢዴስ። ካዎዛ ኦሳንቻቲ ዉሪ፥ ኢዛ ካዎቴꬃ ኬꬃን ዲዛ ጊታ ኣሳይ ዉሪ ጊብጼ ቢታን ዲዛ ጊታ ኣሳይ ዉሪ ዮሴፌ ካሊዲ ቢዴስ። 8 ቃሴ ዮሴፌ ሶ ኣሳይ ዉሪ ኢዛ ኢሻቲኔ ኢዛ ኣዋ ሶ ኣሳይ ኢዛራ ቢን፤ ኢስታ ናይቲኔ ሜሄይ ጻላ ጌሴሜን ኣቲዳ። 9 ፓራ-ጋሬቲካ ቶጋ ኣሳይካ ኢዛራ ፑዴ ቢዴስ፤ ኢዛ ካሊዲ ቢዳ ኣሳይ ኬሂ ዳሮ።

10 ኢስቲ ዮርዳኖሴ ሻፋ ኣቻን ዲዛ ኣጻዴ ጌቴቲዛ ባሌ ጋኪዲ ባ ቃላ ꬎቁ ሂስቲዲ ኢዛስ ዚላሊዳኔ ዬኪዳ፤ ሄን ዮሴፌይ ባ ኣዋ ዬሆን ላፑን ጋላስ ኡቲዴስ። 11 ሄ ቢታን ዲዛ ካናኔ ኣሳቲ ኣጻዴ ጌቴቲዛ ዬሆ ባሌን ሄ ዬሆዛ ቤኢዲ፥ «ጊብጼ ኣሳይ ኣይ ሚሻ ዬሆ ዬኪዞ!» ጊዳ። ሄሳ ጊሻስ ዮርዳኖሴ ኣቻን ዲዛ ሄ ሶይ፥ ጊብጼታ ዬሆ ጌቴቲዴስ።

12 ያቆቤ ናይቲ ባ ኣዋይ ኢስታ ኣዛዚዳ ማላ ኦꬂዳ፤ 13 ኢዛ ኣሃ ካናኔ ቢታ ኤፊዲ ማሚሬ ኣቻን ዲዛ ማኪጴሌ ጌቴቲዛ ጎንጎሎን፥ ኣብራሃሜይ ሂቴ ኣስ ኤፍሮኔፔ ሞጎስ ሻሚዳ ጋዴን ኢዛ ሞጊዳ። * 14 ዮሴፌይ ባ ኣዋ ሞጊዳፔ ጉዬ፥ ባ ኢሻታኔ ኢዛ ኣዋ ሞጋናስ ኢዛራ ቢዳ ሃራ ኣሳታ ኡባራ ጊብጼ ሲሚዴስ።

ዮሴፌይ ባ ኢሻታ ዎፒሲዴስ

15 ኢስታ ኣዋይ ሃይቂዳይሳ ቤኢዲ፥ ዮሴፌ ኢሻቲ ባ ጋርሳን፥ «ኦኒ ኤሪዜ ዮሴፌይ ኑና ባ ኡሎን ሞርኪዲ ኑኒ ኢዛስ ኦꬂዳ ኢታ ሚሽ ኡባስ ሃሎ ኬሳና ኮይኮ፥ ኑኒ ዋናኔ?» ጊዳ። 16 ሄሳ ጊሻስ ዮሴፌኮ ኪታ፥ «ኔ ኣዋይ ሃይቃናፔ ካሴ፤ 17 ኢንቴ ዮሴፌ፥ ‹ኔኒ ኔ ኢሻታ ናጋራኔ ኢስቲ ኔና ቆሂዳ ኢታ ቆሆዛ ሃያና ኣቶ ጋ› ጊዲ ዮቲቴ ጊዴስ። ሄሳ ጊሻስ ሃኢ ሃያና፥ ኑ ናጋራ፥ ኔ ኣዋ ጾሳ ኣይሌታ ናጋራ ኣቶ ጋ» ጊዳ። ሄ ኪታይ ኢዛኮ ጋኪን፥ ዮሴፌይ ዬኪዴስ።

18 ሄሳፌ ጉዬ ኢዛ ኢሻቲ ባርካ ኢዛኮ ቢዲ ኢዛ ሲንꬃን ጉፋኒዲ፥ «ኑኒ ኔ ኣይሌታ» ጊዳ።

19 ጊዶ ኣቲን ዮሴፌይ ኢስታስ፥ «ባቦፍቴ፤ ታና ኢንቴስ ጾሳ ጊዴቲዬ? 20 ኢንቴ ታስ ኢታናስ ኦꬂዴታ ሺን ሃይሲ ዳሮ ኣሳይ ሃይቆንታ ኣታና ማላ ጾሲ ሎኦስ ሃይሳ ኦꬂዴስ። 21 ሄሳ ጊሻስ ሄኮ ኢንቴ ባቦፍቴ፤ ታኒ ኢንቴናኔ ኢንቴ ናይታ ሚዛና» ጊዲ፥ ኢዚ ኢስታ ሚንꬄꬂዲ ሎኦ ቃላን ሃሳዪዴስ።

ዮሴፌ ሃይቆ

22 ዮሴፌይ ባ ኣዋ ሶ ኣሳ ኡባራ ጊብጼን ጋምኢዴስ፤ ኢዚ 110 ላይꬅ ዴኢዴስ። 23 ኤፍሬሜ ናይታ፥ ሄꬓንꬆ ዬሌታ ጋካናስ ቤኢዴስ፤ ቃሴ ሚናሴ ና ማኪሬ ናይታካ ኢዚ ባ ና ማላ ሂስቲዴስ።

24 ሄሳፌ ጉዬ ዮሴፌይ ባ ኢሻታ፥ «ታኒ ሃይቃና ጋይስ፤ ጊዶ ኣቲን ጾሲ ኢንቴና ማዳናስ ቱሙ ዎቻና፤ ኢዚ ኢንቴና ሃ ቢታፌ ኬሲዲ ኣብራሃሜስ፥ ዪሳቃሲኔ ያቆቤስ ኢማና ጊዲ ጫቂዳ ቢታ ዛሪ ኤፋና» ጊዴስ። 25 ዮሴፌይ ኢስራኤሌ ናይታ፥ «ጾሲ ኢንቴና ማዳናስ ቱሙ ጾሞሲዛ ዎዴ፥ ኢንቴ ታ ሜቄꬃ ሃ ቢታፌ ፑዴ ኤኪ ቢቴ» ጊዲ ጫቄቺዴስ። *

26 ዮሴፌይ 110 ላይꬅ ዴኢዲ ሃይቂን፥ ኢስቲ ሺቶን ኢዛ ኣሃ ቲይዲ ሜሊሲዳፔ ጉዬ ጊብጼ ቢታን ዎንጊሬ ጊዶን ዎꬂዳ።

* 1:3 2ቆሮ 4፡6

* 1:8 2ጴጽ 3፡5

* 1:26 1ቆሮ 11፡7

* 1:27 ማቶ 19፡4፤ ማር 10፡6

* 1:28 ሜꬌ 5፡1-2

* 2:2 ኢብ 4፡4፥10

* 2:3 ኬሳ 20፡11

* 2:7 1ቆሮ 15፡45

* 2:7 ኣስ ጉሲ ኢብራዌታ ቃላን፥ «ኣዳሜ» ጌቴቴስ፤ «ኣዳሜ» ጉሲ፥ «ቢታ» ጌቴቴስ፤ ሄ ናምኡ ቃላቲ ኢሶይ ኢሳ ሚሳቴቴስ።

* 2:9 ኣጁ 2፡7፤ 22፡2፥14

† 2:13 ቶጵያ፡ ቶጵያ ጊዛይሳ ኢብራዌ ማጻፋይ ኩሽ ጌስ።

‡ 2:23 ኣዴ ጉሲ ኢብራዌታ ቃላን፥ «ኢሽ» ጌቴቴስ፤ «ማጫስ» ጉሲ፥ «ኢሻ» ጌቴቴስ፤ ሄ ናምኡ ቃላቲ ኢሶይ ኢሳ ሚሳቴቴስ።

* 2:24 ማቶ 19፡5፤ ማር 10፡7-8፤ 1ቆሮ 6፡16፤ ኤፌ 5፡31

* 3:1 ኣጁ 12፡9፤ 20፡2

* 3:7 ባላሴ ጌቴቲዛ ሚꬃይ ቶጵያን ኢሲ ኢሲ ሶሆን ኤሬቲዛ ማላ ኤꬅ ሚሳቲዛ ኢዛስ ሃይꬃይ ኣጉንꬂ ባይንዳዝ ጊዲ ኡቲዲ ኢዛስ ኣይፌዚ ማልኢዛ ሚꬃ።

* 3:13 2ቆሮ 11፡3፤ 1ጺም 2፡14

* 3:15 ኣጁ 12፡17

† 3:16 ሻሪዛ፡ ሻሪዛ ጊዛይሳ ኢሲ ኢሲ ባጋ ጋሞꬆ ቃላን ኣቤ ኢጼታ፥ ቃንꬃ ጌስ።

* 3:18 ኢብ 6፡8

‡ 3:20 ሄዋኖ፡ ሄዋኖ ጉሲ ፓጻ ዱስ ጉሳ።

* 3:22 ኣጁ 22፡14

* 4:2 ቃዬሌ፡ ቃዬሌ ጉሲ ኢብራዌታ ቃላን፥ «ቃዪን» ጌቴቴስ። ቢርሼꬃይካ፥ «ዴማዲስ» ጉሳ።

* 4:8 ማቶ 23፡35፤ ሉቃ 11፡51፤ 1ዮሃ 3፡12፤ 4፡10፤ ኢብ 12፡24

† 4:16 ኖዴ፡ ኖዴ ጉሲ ቶይላቴꬅ ጉሳ።

* 4:24 ማቶ 18፡22

‡ 4:25 ሴቴ፡ ሴቴ ጉሲ ኢብራዌታ ቃላራ ኢሚዴስ ጉሳ

* 5:1 ሜꬌ 1፡27-28

* 5:2 ማቶ 19፡4፤ ማር 10፡6

* 5:24 ኢብ 11፡5፤ ዩሁ 14

* 5:29 ኖሄ ጉሲ ኢብራዌታ ቃላራ ሼምፖ ጉሳ።

* 6:1 ኢዮ 1፡6፤ 2፡1

* 6:2 ጾሳ ናይታ ጊዛይሳ ኢሲ ኢሲ ቢርሼꬃ ማጻፋቲ ኪታንቻታ ጌቴስ

† 6:4 ታይ 13፡33

* 6:5 ማቶ 24፡37፤ ሉቃ 17፡26፤ 1ጴጽ 3፡20

* 6:9 2ጴጽ 2፡5

* 6:22 ኢብ 11፡7

* 7:7 ማቶ 24፡38-39፤ ሉቃ 17፡27

* 7:11 2ጴጽ 3፡6

* 9:1 ሜꬌ 1፡28

* 9:4 ሌዌ 7፡26-27፤ 17፡1-16፤ 19፡26፤ ዛሬ 12፡16፥23፤ 15፡23

* 9:6 ሜꬌ 1፡26፤ ኬሳ 20፡13

* 9:7 ሜꬌ 1፡28

* 9:27 ያፌቴ፡ ያፌቴ ጉሲ ኣሶ ጉሳ ሚሳቴስ።

* 10:4 ታርሴሴ ጌቴቲዛራ ሃኢ ዎዴ ኢስፔኔ ጌቴታዉስ፤ ኪቲሜ ጌቴቲዛራ ሃኢ ዎዴ ቆጲሮሴ ጌቴታዉስ፤ ኤሮዴ ጌቴቲዛራ ሃኢ ዎዴ ኤሮዴ ጌቴቲዛ ሃሩሮታ ዴሬኮ

† 10:6 ፑጼ ጌቴቲዛራ ሃኢ ዎዴ ሊቢያ ጌቴታዉስ

‡ 10:25 ፔሌጌ ጉሲ ኢብራዌታ ቃላራ ሻኬቴꬅ ጉሳ

* 11:9 ባቢሌ፡ ባቢሌ ጉሲ ኢብራዌታ ቃላራ ቢርሼꬂ ባይንዳ ሃሳያ።

† 11:12 35 ጊዛይሳ ኢብራዌታ ማጻፋን ላፑን ታሙ ኤራንቻቲ 135 ጌቴስ።

‡ 11:14 30 ጊዛይሳ ኢብራዌታ ማጻፋን ላፑን ታሙ ኤራንቻቲ 130 ጌቴስ።

§ 11:16 ሄꬑ ታማኔ ኦይዱ ጊዛይሳ ኢብራዌታ ማጻፋን ላፑን ታሙ ኤራንቻቲ 134 ጌቴስ።

* 11:24 29 ጊዛይሳ ኢብራዌታ ማጻፋን ላፑን ታሙ ኤራንቻቲ 109 ጌቴስ።

* 12:1 ሃዋ 7፡2-3፤ ኢብ 11፡8

* 12:3 ጋላ 3፡8

* 12:7 ሃዋ 7፡5፤ ጋላ 3፡16

* 12:9 ኔጌቤ ጌቴቲዛይሲ ኢብራዌታ ቃላራ ዱጌሃ ባጋ ዴሬ ጉሳ

* 12:13 ሜꬌ 20፡2፤ 26፡7

* 13:10 ሜꬌ 2፡10

* 13:15 ሃዋ 7፡5

* 14:20 ኢብ 7፡1-10

* 15:5 ኦሮ 4፡18፤ ኢብ 11፡12

* 15:6 ኦሮ 4፡3፤ ጋላ 3፡6፤ ያቆ 2፡23

* 15:12 ኢዮ 4፡13-14

* 15:13 ኬሳ 1፡1-14፤ ሃዋ 7፡6

* 15:14 ኬሳ 12፡40-41፤ ሃዋ 7፡7

* 15:18 ሃዋ 7፡5

* 16:11 ኢብራዌታ ቃላራ ኢስማኤሌ ጉሲ፥ «ጾሲ ሲዬስ» ጉሳ።

* 16:15 ጋላ 4፡22

* 17:5 ኢብራዌታ ቃላራ ኣብራሃሜ ጉሲ፥ «ዳሮ ኣሳ ኣዋ» ጉሳ።

* 17:5 ኦሮ 4፡17

* 17:7 ሉቃ 1፡55

* 17:8 ሃዋ 7፡5

* 17:10 ሃዋ 7፡8፤ ኦሮ 4፡11

† 17:15 ሳራ፡ ሳራ ጉሲ ኢብራዌታ ቃላራ፥ «ጎዳቴዮ ዎይኮ ካዎ ቢዮ» ጉሳ።

‡ 17:19 ዪሳቃ፡ ዪሳቃ ጉሲ ኢብራዌታ ቃላራ፥ «ኢዚ ሚጬስ» ጉሳ።

* 18:2 ኢብ 13፡2

* 18:10 ኦሮ 9፡9

* 18:12 1ጴጽ 3፡6

* 18:14 ሉቃ 1፡37

* 19:8 ዳና 19፡22-24

* 19:11 2ካዎ 6፡18

* 19:16 2ጴጽ 2፡7

* 19:22 ዞኣሬ፡ ዞኣሬ ጉሲ ኢብራዌታ ቃላራ፥ «ጉꬅ» ጉሳ።

* 19:25 ማቶ 10፡15፤ 11፡23-24፤ ሉቃ 17፡29፤ 2ጴጽ 2፡6፤ ዩሁ 7

* 19:26 ሉቃ 17፡32

† 19:37 ሞኣቤ፡ ሞኣቤ ጉሲ ኢብራዌታ ቃላራ፥ «ታ ኣዋፔ ዬሌቲዳይሳ» ጉሳ

‡ 19:38 ቤኒ-ኣሜ፡ ቤኒ-ኣሜ ጉሲ ኢብራዌታ ቃላራ፥ «ታ ባጋ ዎይኮ ታ ዳቦ ና» ጉሳ

* 20:2 ሜꬌ 12፡13፤ 26፡7

* 20:16 ኢሲ ሺ ሳቂሌ ቢራ፡ ኢሲ ሺ ሳቂሌ ቢራ ጉሲ ታማኔ ኢሲኖኔ ባጋ ኪሎ ጊራሜ ዴጺዛዛ ጉሳ።

* 21:2 ኢብ 11፡11

* 21:4 ሜꬌ 17፡12፤ ሃዋ 7፡8

* 21:10 ጋላ 4፡29-30

* 21:12 ኦሮ 9፡7፤ ኢብ 11፡18

* 21:22 ሜꬌ 26፡26

* 21:31 ቤርሳቤሄ፡ ቤርሳቤሄ ጉሲ ኢብራዌታ ቃላራ፥ «ጫቆ ሃꬃ ኦላ ዎይኮ ላፑን ሃꬃ ኦላ» ጉሳ።

† 21:33 ታማርሲኬ ጌቴቲዛ ሚꬃይ ኢዛስ ጌሳይ ቃንꬅ ጊዲሺን ዛምባፌ ዱማቲዛ ሚꬃ

* 22:1 ኢብ 11፡17-19

* 22:2 2ታሪ 3፡1

* 22:9 ያቆ 2፡21

* 22:14 ጎዳይ ኢሚዛሶ ጊዛይሲ ኢብራዌታ ቃላራ ያሂዌ ዪርኣ ጊዲሺን ቢርሼꬃይ፥ «ጎዳይ ቤዬስ» ጉሳ

* 22:16 ኢብ 6፡13-14

* 22:17 ኢብ 11፡12

* 22:18 ሃዋ 3፡25

* 23:4 ኢብ 11፡9፤ 13፤ ሃዋ 7፡16

* 24:2 ኔ ኩሼ ታ ጉልባቴ ቦላ ዎꬃዳ ጫቃ ዎይኮ ታ ዎዲራፔ ጋርሳራ ጊዛይሲ ኢብራዌታ ዎጋን ላሜቶንታ ጫቆ ጊዲዳይሳ ቤሴስ

* 25:10 ሜꬌ 23፡3-16

* 25:23 ኦሮ 9፡12

* 25:25 ኤሳዌ፡ ኤሳዌ ጉሲ ኢብራዌታ ቃላራ፥ «ኢስካማ» ጉሳ።

† 25:26 ያቆቤ፡ ያቆቤ ጉሲ ኢብራዌታ ቃላራ፥ «ቂርጴ ኦይኪዛይሳ» ጉሳ።

‡ 25:30 ኤዶሜ፡ ኤዶሜ ጉሲ ኢብራዌታ ቃላራ፥ «ዞኦ» ጉሳ።

* 25:33 ኢብ 12፡16

* 26:4 ሜꬌ 22፡16-18

* 26:7 ሜꬌ 12፡13

* 26:8 ኢዲሜቲሼ ካኢሺን፡ ቃቃቲሼ ካኢሺን ጊዛይሲ ኢዚራ ጋይታናስ ዚቲዛይሳ ቤሴስ።

† 26:20 ኤሴቄ፡ ኤሴቄ ጉሲ ኢብራዌታ ቃላራ፥ «ፓላማ» ጉሳ።

‡ 26:21 ሲጺና፡ ሲጺና ጉሲ ኢብራዌታ ቃላራ፥ «ሞርኬቴꬅ» ጉሳ።

§ 26:22 ኦሮቦቴ፡ ኦሮቦቴ ጉሲ ኢብራዌታ ቃላራ፥ «ኣሆሶ» ጉሳ።

* 26:26 ሜꬌ 21፡22

* 26:33 ሳቤሄ፡ ሳቤሄ ጉሲ ጫቆ ጉሳ።

† 26:33 ቤርሳቤሄ፡ ቤርሳቤሄ ጉሲ ጫቆ ሃꬃ ኦላ ጉሳ።

* 27:27 ኢብ 11፡20

* 27:29 ሜꬌ 12፡3

* 27:36 ያቆቤ፡ ያቆቤ ጉሲ ኢብራዌታ ቃላራ፥ «ጪሚዴስ ዎይኮ ባሌꬂዴስ» ጉሳ።

* 27:36 ሜꬌ 25፡29-34

* 27:38 ኢብ 12፡17

* 27:39 ኢብ 11፡20

* 27:40 ሜꬌ 36፡8፤ 2ካዎ 8፡20

* 28:4 ሜꬌ 17፡4-8

* 28:12 ዮሃ 1፡51

* 28:13 ሜꬌ 13፡14-15

* 28:19 ቤቴሌ፡ ቤቴሌ ጉሲ ኢብራዌታ ቃላራ፥ «ጾሳ ኬꬅ» ጉሳ።

* 29:32 ኦሮቤሌ ጉሲ ኢብራዌታ ቃላራ፥ «ሃሹ ኣቱማ ና!» ዎይኮ፥ «ታ ሜቶ ቤኢዴስ» ጉሳ።

† 29:33 ሲሞና ጉሲ ኢብራዌታ ቃላራ፥ «ሲዪዴስ» ጉሳ።

‡ 29:34 ሌዌ ጉሲ ኢብራዌታ ቃላራ፥ «ባ ዎዚና ታኮ ዛራና ዎይኮ ሲቆን ኦይኬታና» ጉሳ።

§ 29:35 ዩሁዳ ጉሲ ኢብራዌታ ቃላራ፥ «ጋላታ» ጉሳ።

* 30:6 ዳኔ ጉሲ ኢብራዌታ ቃላራ፥ «ታስ ፒርዲዴስ» ጉሳ።

† 30:8 ኒፍታሌሜ ጉሲ ኢብራዌታ ቃላራ፥ «ባጼ» ጉሳ።

‡ 30:11 ጋዴ፡ ጋዴ ጉሲ ኢብራዌታ ቃላራ፥ «ሎኦ ቃዳ» ጉሳ።

§ 30:13 ኣሴሬ፡ ኣሴሬ ጉሲ ኢብራዌታ ቃላራ፥ «ኡፋይሳ» ጉሳ።

* 30:18 ዪሳኮሬ፡ ዪሳኮሬ ጉሲ ኢብራዌታ ቃላራ፥ «ኦሶ ዋጋ» ጉሳ።

† 30:20 ዛቢሎኔ፡ ዛቢሎኔ ጉሲ ኢብራዌታ ቃላራ፥ «ቦንቾ» ጉሳ።

‡ 30:21 ዲና፡ ዲና ጉሲ ኢብራዌታ ቃላራ፥ «ፒርዲዴስ» ጉሳ።

§ 30:24 ዮሴፌ፡ ዮሴፌ ጉሲ ኢብራዌታ ቃላራ፥ «ታስ ጉጆ ዎይኮ ቁጪዴስ» ጉሳ።

* 30:37 ዋራርዴስ፡ ዋራርዴስ ጊዛይሳ ኢሲ ኢሲ ባጋ ጋሞꬆ ቃላን ዋራንኪዴስ ጌቴቴስ።

* 31:13 ሜꬌ 28፡18-22

* 31:47 ዪጋር-ሳሃዱታኔ ጋልኤዴ ጉሲ ኣራማይኬ ቃላኒኔ ኢብራዌ ቃላን ቢርሺሺን፥ «ማርካቴꬃ ኬላ» ጉሳ።

† 31:49 ሚጺጳ፡ ሚጺጳ ጉሲ ኢብራዌታ ቃላራ፥ «ናጌሶ» ጉሳ።

* 32:2 ማሂናይሜ፡ ማሂናይሜ ጉሲ ኢብራዌታ ቃላራ፥ «ናምኡ ጩጋይ ኣቂዛሶ ዎይኮ ጉታታ» ጉሳ።

* 32:12 ሜꬌ 12፡17

* 32:26 ሆሴ 12፡3-4

† 32:28 ኢስራኤሌ፡ ኢስራኤሌ ጉሲ ኢብራዌታ ቃላራ፥ «ባጼቴስ» ጉሳ።

* 32:29 ዳና 13፡7-18

‡ 32:30 ጲንኤሌ፡ ጲንኤሌ ጉሲ ኢብራዌታ ቃላራ፥ «ጾሳ ኣይፌሶ» ጉሳ።

* 33:17 ሱኮቴ፡ ሱኮቴ ጉሲ ኢብራዌታ ቃላራ፥ «ዳሴ ዎይኮ ኣቆሶ» ጉሳ።

* 33:19 ኢያ 24፡32፤ ዮሃ 4፡5

* 34:12 ኮይታ፡ ኮይታ ጉሲ ማቺ ኣሳስ ኢሜቲዛ ሚሽ ጉሳ።

* 35:1 ሜꬌ 28፡11-17

* 35:7 ኤሊ-ቤቴሌ፡ ኤሊ-ቤቴሌ ጉሲ ኢብራዌታ ቃላራ፥ «ቤቴሌ ጾሳ» ጉሳ።

† 35:8 ኣሌም-ባኩቴ፡ ኣሌም-ባኩቴ ጉሲ ኢብራዌታ ቃላራ፥ «ዬሆ ዎላ» ጉሳ።

* 35:10 ሜꬌ 32፡28

* 35:12 ሜꬌ 17፡4-8

* 35:15 ሜꬌ 28፡18-19

‡ 35:18 ቤኒ-ኦኔ፡ ቤንኦኔ ጉሲ ኢብራዌታ ቃላራ፥ «ሜቶ ና ዎይኮ ታ ጬጬ ና» ጉሳ።

§ 35:18 ቢኒያሜ፡ ቢኒያሜ ጉሲ ኢብራዌታ ቃላራ፥ «ታ ኡሻቻ ኩሼ» ጊዲሺን ቢርሼꬃይ፥ «ቃዳ ሎኦ ና» ጉሳ።

* 35:22 ሜꬌ 49፡4

* 35:27 ሜꬌ 13፡18

* 36:2 ሜꬌ 26፡34

* 36:3 ሜꬌ 28፡9

* 37:11 ሃዋ 7፡9

* 37:28 ሃዋ 7፡9

* 38:29 ፓሬሴ፡ ፓሬሴ ጊዛይሲ ኢብራዌታ ቃላራ፥ «ፓሬጼ» ጊዲሺን ቢርሼꬃይ፥ «ሲንꬃቲ ኬዚዴስ ዎይኮ ሞሪዴስ» ጉሳ።

† 38:30 ዛራሄ፡ ዛራሄ ጉሲ ኢብራዌታ ቃላራ፥ «ፖኦ ዎይኮ ዎልቃንꬅ» ጉሳ።

* 39:2 ሃዋ 7፡9

* 39:21 ሃዋ 7፡9

* 41:8 ዳኔ 2፡2

* 41:40 ሃዋ 7፡10

* 41:42 ሎታ፡ ሎታይ ቆꬌን ኣꬂዛ ኣሌቆ ሚሽ።

* 41:42 ዳኔ 5፡29

† 41:49 ኣባ ሻሚንታ፡ ኣባ ሻሚንታ ኢሲ ኢሲ ባጋ ጋሞꬆ ቃላን ኣባ ሻይታ ዎይኮ ኣባ ኣጬ ጌቴቲ ጼይጌቴስ።

* 41:54 ሃዋ 7፡11

* 41:55 ዮሃ 2፡5

* 42:2 ሃዋ 7፡12

* 42:9 ሜꬌ 37፡5-10

* 42:22 ሜꬌ 37፡21-22

* 45:1 ሃዋ 7፡13

* 45:11 ሃዋ 7፡14

* 46:6 ሃዋ 7፡15

* 46:20 ሜꬌ 41፡50-52

* 46:27 ሃዋ 7፡14

* 47:30 ሜꬌ 49፡29-32፤ 50፡6

* 48:4 ሜꬌ 28፡13-14

* 48:7 ሜꬌ 35፡16-19

* 48:20 ኢብ 11፡21

* 49:9 ታይ 24፡9፤ ኣጁ 5፡5

* 49:30 ሜꬌ 23፡3-20

* 49:31 ሜꬌ 25፡9-10፤ 35፡29

* 49:33 ሃዋ 7፡15

* 50:5 ሜꬌ 47፡29-31

* 50:13 ሃዋ 7፡16

* 50:25 ኬሳ 13፡19፤ ኢያ 24፡32፤ ኢብ 11፡22

ኬሳ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

ኬሳ ማጻፋ

ጊዶ ቆፋ

ኬሳ ማጻፋይ ዮቲዛይሲ ኢስራኤሌ ኣሳይ ኣይሌቴꬃን ዴኢዳ ጊብጼ ቢታፌ ኬዚዳ ሃኖታ ጊሻሳ። ሃይሳ ማጻፋስ ሄꬑ ዋና ዋና ቆፋቲ ዴቴስ።

1. ኢብራዌቲ ኣይሌቴꬃፌ ኬዚዳይሳኔ ሲና ዙማ ኢስቲ ቢዳ ቡሳ ጊሻስ ዮቴስ። (1-13)

2. ጾሲ ባ ኣሳራ ጫቆ ጫቄቲዳይሳ፥ ኢታኔ ሎኦ ሻኪዲ ኤሪሲዛ ዎጋታ፥ ኣሳይ ኣቂዛ ዎጋታኔ ኣማኖ ዎጋታ ኢዚ ኢስታስ ኢሚዳይሳ ዮቴስ። (14-18)

3. ኢስራኤሌ ኣሳስ፥ ቄሴታ ኦሶሲኔ ጾሳስ ጎይኒዛ ጎይኖስ ኢሜቲዳ ዎጋታ ጊሻስ ዮቴስ። (19-40)

ኡባፌ ኣꬂዲ ሃይሲ ማጻፋይ ጾሲ ኣይሌቴꬃን ዲዛ ባ ኣሳ ኬሲ ሲሚዲ፥ ኢስቲ ሲንꬃፌ ያና ዬሌታስ ሂዶታይ ዲዛ ኣሳ ጊዳና ማላ ኢዚ ኢስታ ዎስቲ ኦꬂዳኮ ዮቴስ።

ሃ ማጻፋን ዳሪዛ ባጋ ታሪኬዛ ጎዳ ጊዲዲ ሺቂዳ ኣሲ ባ ኣሳ ጊብጼፔ ኬሳና ማላ፥ ጾሲ ዶሪዳ ሙሴ ማጻፋ ጊዶን ዳሮፔ ኤሬቲዳ ሼምፖይ ታሙ ኣዛዞቲ ጻፌቲዳ ናምኡ ታማንꬆ ሼምፖዛ።

ሃ ማጻፋይ ኦይኪዳ ኩሜꬃ ቆፋ

ኢስራኤሌ ኣሳይ ጊብጼ ኣይሌቴꬃፌ ላኣ ኬስ 1፡1—15፡21

ጊብጼን ኣይሌቴꬅ 1፡1-22

ሙሴ ዬሌቴꬂኔ ኢዛ ዲች 2፡1—4፡31

ሙሴይኔ ኣሮኔይ ፓሮኔ ሲንꬃን 5፡1—11፡10

ፓዚጋኔ ጊብጼፔ ኬስ 12፡1—15፡21

ዞኦ ኣባፌ ቢዲ ሲና ዙማ ጋካናስ ዲዛ ሃኖታ 15፡22—18፡27

ዎጋኔ ጫቆ ቃላ 19፡1—24፡18

ዱማቲዳ ጋይቶቴꬃ ዱንካኔኔ ጎይኖ ዎጋታ 25፡1—40፡38

1

ጊብጼ ቢታን ኢስራኤሌ ናይታ ቦላ ጋኪዳ ናቆኔ ቆሆ

1 ባሶ ኣሳ ኡባ ኤኪ ያቆቤራ ጊብጼ ቢዳ ያቆቤ ናይታ ሱንꬂ ሃይሳፌ ካሊ ጻፌቲዴስ። * 2 ኢስቲካ ኦሮቤሌ፥ ሲሞና፥ ሌዌ፥ ዩሁዳ፥ 3 ዪሳኮሬ፥ ዛቢሎኔ፥ ቢኒያሜ፥ 4 ዳኔ፥ ኒፍታሌሜ፥ ጋዴኔ ኣሴሬ። 5 ያቆቤ ዜሬꬃቲ ሙሌራ ላፑን ታማ፤ ዮሴፌይ ካሴቲዲ ጊብጼ ቢዲ ሄን ዴስ። * 6 ዮሴፌይ፥ ኢዛ ኢሻቲኔ ሄ ዬሌታይ ዉሪካ ሃይቂዴስ፤ 7 ጊዶ ኣቲን ኢስራኤሌ ዜሬꬃቲ ዬሌቲዲ ኬሂ ዳሪዳ፤ ሄ ቢታ ኩማና ጋካናስ ኢስቲ ኬሂ ጮራቲዳ። *

8 ሄሳፌ ጉዬ ዮሴፌ ኤሮንታ ኦራꬃ ካዎይ ጊብጼ ቢታን ዴንዲዴስ። * 9 ኢዚ ባ ኣሳ፥ «ቤኢቴ፤ ሃይቲ ኢስራኤሌ ኣሳይ ኑፔ ኬሂ ዳሪዳኔ ዎልቃሚዳ። 10 ሃ ዪቴ፥ ኣኔ ኑኒ ኢስታ ሂላን ኦይኮስ፤ ሂስቶንታ ኣጊኮ ኢስቲ ካሴፔ ጌዴ ዳሪ ዳሪ ባና። ጌሊ ጊዳ ኦላይ ዴንዲኮ ኢስቲ ኑ ሞርኬታራ ጋጊዲ ኑና ኦላናኔ ቢታ ዬጊዲ ባና» ጊዴስ። * 11 ሄሳ ጊሻስ ዴጾ ኦሶን ኢስታ ቱጋሳና ማላ ኢስታ ቦላ ሃላቃታ ዶሪዳ። ኢስቲካ ካዎስ ፒቶሜኔ ኤራሚሴ ጌቴቲዛ ዱማ ዱማ ሚንጃ ሚሻታ ዎꬂዛ ካታማታ ኬጺዳ። 12 ጊዶ ኣቲን ጊብጼ ኣሳይ ኢስታ ኬሂ ዋዪሲዳ ዎዴ ኢስቲ ጉጄቲ ጉጄቲ ዬሌቲዳኔ ቢታ ጋኪዳ። ሄሳ ጊሻስ ጊብጼ ኣሳይ ኢስራኤሌ ናይታ ኢጺዴስ። 13 ሄሳ ጊሻስ ኢስታ ዳሮ ዳቡርሲዛ ኦሶን ዋዪሲዳ። 14 ዎልቃማ ኦሶን፥ ሲሚንቶኒኔ ጹቤ ሜꬎን፥ ቃሴ ጎሼ ጎይሶን፥ ኢስታ ዱሳን ኡንኤꬂዳ፤ ዳቡርሲዛ ኦሶ ኡባ ቃꬌታይ ባይንዳ ኢስታ ኦሲሲዳ።

15 ጊብጼ ካዎይ ኢብራዌ ማጫሳታ ዬሊሲዛ ሲፖሮኔ ፑሆ ጌቴቲዛ ናምኡ ማጫሳታስ፥ 16 «ኢብራዌ ማጫሳቲ ዬሊዛ ዎዴ ኢንቴ ዬሊሲሺን ዬሌቲዳይሲ ኣቱማ ና ጊዲኮ ዎꬊቴ፤ ጊዶ ኣቲን ማጫ ና ጊዲኮ ዎꬎፒቴ» 17 ጊዶ ኣቲን ዬሊሲዛይቲ ጾሳስ ባቢዲ ጊብጼ ካዎይ ኢስታ ኣዛዚዳ ማላ ኦꬂቤቴና፤ ዎꬎንታ ኣቱማ ናይታ ፓጻ ኣጊዳ። 18 ሄሳፌ ጉዬ ጊብጼ ካዎይ ሄ ዬሊሲዛይታ ጼይጊዲ፥ «ኢንቴ ኣይስ ሃይሳꬆ ኦꬂዴቲ? ኣቱማ ናይታ ኣይስ ፓጻ ኣጊዴቲ?» ጊ ኦይቺዴስ። 19 ዬሊሲዛይቲ ዛሪዲ፥ «ኢብራዌ ማጫሳቲ ጊብጼ ማጫሳታ ማላ ጊዴቴና፤ ኢስቲ ሚኖ ጊዲዳ ጊሻስ ዬሊሲዛይቲ ጋካናፔ ሲንꬃቲዲ ዬሊቼቴስ» ጊዳ። 20 ሄሳ ጊሻስ ጾሲ ዬሊሲዛይታስ ኪዪዴስ። ኣሳ ቆዳይካ ጉጄቲ ጉጄቲ ቢዲ ካሴይሳፌ ጌዴ ዳሪዴሲኔ ሚኒዴስ። 21 ቃሴ ዬሊሲዛይቲ ጾሳስ ባቢዳ ጊሻስ ጾሲ ኢስታስ ዬሎ ኢሚ ኣንጂዴስ። 22 ሄሳፌ ጉዬ ካዎይ ባ ኣሳ ኡባ፥ «ኢብራዌታፔ ዬሌቲዛ ኣዴ ና ኡባ ናይሌ ጌቴቲዛ ሻፋ ሃꬃን ኦሊቴ፤ ጊዶ ኣቲን ማጫ ናይ ዬሌቲኮ ፓጻ ኣጊቴ» ጊዲ ኣዛዚዴስ። *

2

ሙሴ ዬሌቴꬅ

1 ሄ ዎዴ ኢሲ ሌዌ ቆሞ ጊዲዳ ኣዴይ ሌዌ ማጫ ናዮ ማቾ ኤኪዴስ፤ 2 ኢዛ ቃንꬃታዳ ኣዴ ና ዬላዱስ። ናዚካ ማላ ሎኦ ና ጊዲዳይሳ ቤያዳ ሄꬑ ኣጊና ቆታዱስ። * 3 ጊዶ ኣቲን ኢዛ ሄሳፌ ዳሮ ቆታናስ ዳንዳዮንታይሳ ኤራዳ፥ ሻጫፌ ኬሼ ኢዛስ ዳዳዳ ሺዳን ሜሻዳ፥ ናዛ ኢዛ ጊዶን ዎꬃዳ ናይሌ ሻፋ ዶናን ዱሬሳ * ጌቴቲዛ ማታ ጊዶን ዎꬃዱስ። 4 ኢዛ ሚቼያ ኢዛ ቦላ ኣዚ ሃናናኮ ቤያናስ ሃሆን ኤቃዳ ጼላዉስ።

5 ጊብጼ ካዎ ናያ ቦላ ሜጬታናስ ናይሌ ሻፋ ዎꬋዱስ፤ ኢዚ ማጫ ኣይሌቲካ ሃꬃ ዶናን ያኔ ሃ ሄሜቴቴስ፤ ኢዛ ኬሼዛ ዱሬሳ ጌቴቲዛ ማታ ጊዶን ቤያዳ፥ ባዳ ኤካዳ ያና ማላ ባ ኣይሌዮ ኪታዱስ፤ 6 ኬሼዛ ዶያዳ ሄ ጉꬃ ናዛ ቤያዱስ። ኢዚ ዬኪዛ ጊሻስ ኢዛስ ቃꬌታዳ፥ «ሃይሲ ኢብራዌታ ጉꬃ ናይታፔ ኢሳ ጊዶንታ ኣጌና» ጋዱስ።

7 ሄ ዎዴ ኢዛ ሚቼያ ካዋ ናዮ፥ «ኔስ ሃ ናዛ ꬋንꬃናስ ኢብራዌታፔ ኢሲ ማጫስ ኤሃናስ ቦ?» ጋዳ ኦይቻዱስ። 8 ሂስቲን ኢዛ፥ «ኤ፥ ባ» ጋዱስ። ናያ ባዳ ሄ ናዛ ኣዮ ኤሃዱስ። 9 ካዎዛ ናያ ሄ ማጫሳዮ፥ «ሃይሳ ናዛ ኤፋዳ ታስ ꬋንꬃሻ፤ ታኒ ኔስ ዳሞዛ ቃንጻና» ጋዱስ። ማጫሳያ ናዛ ኤፋዳ ꬋንꬃ ዲቻዱስ። 10 ናዚ ዲጪን ካዎ ናይኮ ኢዛ ኤሂን ኢዚ ኢዚስ ና ጊዲዴስ፤ «ታኒ ኢዛ ሃꬃፌ ኬሳዲስ» ጋዳ ኢዛ ሙሴ ጋ ሱንꬃዱስ።†

ሙሴይ ሚዲያሜ ቢታ ቤቴ ቡስ

(ሃዋ 7፡21)

11 ሙሴይ ዲጪዲ ጊታ ጊዲዲ ኢሲ ጋላስ ባ ኣሳይ ዲዛሶ ቢዲ ኢስቲ ዴጾ ኦሶ ኦꬂሺን ቤኢዴስ። ኢሲ ጊብጼ ቢታ ኣሲ ኢዛ ኣሳታ ኢብራዌታፔ ኢሳ ዋꬊሺን ቤኢዴስ። * 12 ኢዚ ያኔ ሃ ጼሊን ኦኒካ ባይንዳይሳ ቤኢዲ ሄ ጊብጼ ኣዴዛ ዎꬊዲ ኣጬ ጊዶን ካሺ ቆቲዴስ። 13 ዎንቴꬃ ጋላስ ኬዚዲ ናምኡ ኢብራዌቲ ባ ጋርሳን ዋꬌቲዛይታ ቤኢዴስ። ቆሂዛይሳ ኢዚ፥ «ኔኒ ኔ ኣስ ጊዲዳ ኢብራዌዛ ኣይስ ዋꬋይ?» ጊ ኦይቺዴስ። 14 ሄ ኣዴዚካ፥ «ኔና ኑ ቦላ ጎዳኔ ዳና ሂስቲዳይ ኦኔ? ኔኒ ጊብጼ ኣዴዛ ዎꬊዳይሳ ማላ ታናካ ዎꬋና ቆፓይ?» ጊን ሙሴይ፥ «ታኒ ኦꬂዳይሲ ኤሬቲቺዴስ» ጊ ባቢዴስ። *

15 ካዎዚ ሄሳ ሲዪዲ ሙሴ ዎꬋናስ ኮዪዴስ፤ ጊዶ ኣቲን ሙሴይ ካዋፔ ቤቲዲ ሚዲያሜ ቢታን ዳናስ ቢዲ ኢሲ ሃꬃ ኦላ ዶናን ኡቲዴስ። * 16 ሄ ዎዴ ኢሲ ሚዲያሜ ቄሴስ ላፑን ማጫ ናይቲ ዴቴስ፤ ኢስቲ ሄ ሃꬃ ኦላኮ ባ ኣዋ ዶርሳታ ሃꬅ ኡሻናስ ዪዲ ጎንጌን ሃꬅ ዱቂ ኩንꬂዳ። 17 ሄሚዛይቲ ዪዲ ማጫ ናይታ ጎዲዳ፤ ጊዶ ኣቲን ሙሴይ ዴንዲ ኤቂዲ ኢስታ ኣሺዴሲኔ ኢስታ ዶርሳታ ሃꬅ ኡሺዴስ። 18 ኢስቲ ባ ኣዋ ዮቶሬኮ ‡ ቢን ኢዚ፥ «ሃች ዋኒ ኤሶን ዪዴቲ?» ጊ ኦይቺዴስ። 19 ኢስቲ ዛሪዲ፥ «ኢሲ ጊብጼ ቢታ ኣዴ ዳይሲ ኑና ሜሄ ሄሚዛይታፔ ኣሺዴስ፤ ቃሴካ ኑስ ሃꬄካ ዱቂዲ ኑ ዶርሳታካ ኡሺዴስ» ጊዳ። 20 ሂስቲን ኢዚ ባ ማጫ ናይታ፥ «ሃኢ ኢዚ ኣዋን ዲዜ? ኢንቴ ሄ ኣዴዛ ኣይስ ሄን ኣጊዴቲ? ኣኔ ኢዛ ጼይጊቴ፤ ዪዲ ካꬅ ሞ» ጊዴስ። 21 ሙሴይካ ሄ ኣዴዛራ ሄን ዳናስ ዶሲዴስ፤ ኣዴዚካ ባ ናዮ ጺፖሮ ሙሴስ ማቾ ሂስቲ ኢሚዴስ። 22 ጺፖራ ኣዴ ና ዬሊን ሙሴይ ናዛ፥ «ታኒ ኣሳ ቢታን ቤቴ ኣሳ» ጊሼ ጌርሾሜ ጊ ሱንꬂዴስ።§

23 ሙሴይ ሚዲያሜ ቢታን ዲዛ ዳሮ ላይꬃታ ጋርሳን ጊብጼ ካዎይ ሃይቂዴስ። ኢስራኤሌ ኣሳይ ባ ኣይሌቴꬃፌ ዴንዲዳይሳን ኦሊዳኔ ዋሲዳ፤ ኣይሌቴꬃ ዋዬይ ዳሪን ኢስቲ ዋሲዳ ዋሶይ ፑዴ ጾሳኮ ጋኪዴስ። 24 ጾሲ ኢስታ ኦሌዛኔ ኢስታ ዋሶዛ ሲዪዲ ኢዚ ኣብራሃሜራ፥ ዪሳቃራኔ ያቆቤራ ጫቂዳ ጫቆ ቃላ ዩሺ ቆፒዴስ። * 25 ሄሳ ጊሻስ ጾሲ ኢስራኤሌ ናይታ ጼሊዲ ኢስታ ሃኖቴꬅ ቆፒዴስ።

3

ሙሴ ጼይጌቴꬅ

1 ሙሴይ ሚዲያሜ ቢታ ቄሴ፥ ባ ቦሎ ዮቶሬ ዶርሳታ ሄሜስ፤ ኢዚ ዶርሳታ ላጊ ኤኪ ቢዲ ባዞ ቢታ ጋጻ ጋካናስ ኤፊዲ ሲና ጌቴቲዛ ጾሳ ዙማኮ ጋኪዴስ። * 2 ሄን ጾሳ ኪታንቻይ ቄሪ ዎራ ጊዶን ኤጺዛ ታማ ላጮ ጊዶን ኢዛስ ቤቲዴስ፤ ዎራ ጊዶን ታማ ላጮይ ዲኮካ ታማይ ዎራ ሞንታይሳ ሙሴይ ቤኢዴስ። 3 ሄሳ ጊሻስ ሙሴይ፥ «ታኒ ጌዴ ባዳ ኣይስ ዎራይ ታማን ሜቴቶንታኮ ሃይሳ ኦራꬃ ሚሽ ኣኔ ቤያይስ» ጊ ቆፒዴስ።

4 ኢዚ ቤያናስ ጌዴ ቢሺን ጾሲ ቤኢዲ ዎራ ጊዶን ዲሼ ኢዛ፥ «ሙሴ! ሙሴ!» ጊ ጼይጊዴስ። ሙሴይካ፥ «ዬ!» ጊ ኮዪዴስ። 5 ጾሲ ኢዛ፥ «ሃ ሺቆፓ፤ ኔኒ ኤቂዳሶይ ጌሽ ጊዲዳ ጊሻስ ኔ ቶሆን ዲዛ ጫማ ኬሳ» ጊዴስ። 6 ቃሴካ ጾሳይ ኢዛ፥ «ታኒ ኔ ኣዋታ ኣብራሃሜ፥ ዪሳቃኔ ያቆቤ ጾሳ» ጊዴስ። ሂስቲን ሙሴይ ጾሳ ጼላናስ ባቢዳ ጊሻስ ባ ኣይፌሶ ካሚዴስ።

7 ቃሴካ ጎዳይ፥ «ታኒ ጊብጼ ቢታን ታ ኣሳይ ዋዪዛ ዋዬ ሎኤꬃ ቤያዳ፥ ኢስቲ ባ ጎዳታፔ ዴንዲዳይሳን ዋሲዛ ዋሶ ሲያዲሲኔ ኢስታ ዋዬ ኤራዲስ። 8 ሄሳ ጊሻስ ታኒ ኢስታ ጊብጼ ቢታ ኣሳታ ኩሼፔ ኣሻናሲኔ ሄ ቢታፌ ኢስታ ኬሳዳ፥ ኣሆኔ ሎኦ ቢታ ኤፋናስ ሃ ዱጌ ዎꬋዲስ። ሄ ቢታይ ማꬂኔ ኤሲ ጎጊዛ ቢታ፤ ሃኢ ሄ ቢታን ካናኔቲ፥ ሂቴቲ፥ ኣሞሬቲ፥ ፓሪዜቲ፥ ሂዌቲኔ ያቡሴታ ጌቴቲዛ ኣሳቲ ዴቴስ። 9 ሃኢ ኢስራኤሌ ናይታ ዋሶይ ታኮ ጋኪዴስ፤ ጊብጼ ቢታ ኣሳቲ ኢስታ ቆሂዛ ቆሆካ ታ ቤያዲስ፤ 10 ሄሳ ጊሻስ ሃኢ ባ፤ ታ ኣሳታ፥ ኢስራኤሌ ናይታ ጊብጼፔ ኬሳና ማላ፥ ጊብጼ ካዎዛኮ ታኒ ኔና ኪታይስ» ጊዴስ።

11 ጊዶ ኣቲን ሙሴይ ጾሳስ፥ «ካዎዛኮ ባናሲኔ ኢስራኤሌ ናይታ ጊብጼፔ ኬሳናስ ታኒ ኦኔ?» ጊዴስ።

12 ጾሲካ ኢዛ፥ «ታኒ ኔናራ ጊዳና፤ ቃሴ ታኒ ኔና ኪቲዳይሳስ ማላታይ ሃይሳ፤ ኔኒ ሄ ኣሳ ጊብጼፔ ኬሲዳ ዎዴ ሃይሳ ዙማ ቦላን ኢንቴ ታስ ጾሳስ ጎይናና» ጊዴስ።

13 ሙሴይ ጾሳስ፥ «ጊዶ ኣቲን ታኒ ኢስራኤሌ ናይታኮ ባዳ ኢስታስ፥ ‹ኢንቴ ኣዋታ ጾሲ ታና ኢንቴኮ ኪቲዴስ› ጊኮ፥ ኢስቲ ታና፥ ‹ኢዛ ሱንꬂ ኦኔ?› ጊ ኦይቺኮ ሄ ዎዴ ታኒ ኢስታስ ኣይ ጋ ዮታኔ?» ጊዴስ። *

14 ጾሲካ ሙሴስ፥ « ‹ታኒ ታናኮ፤ ሄሳ ጊሻስ ካሴካ ሃኢካ ዲዛ ጾሲ ታና ኢንቴኮ ኪቲዴስ› ጋዳ ዮታ» ጊዴስ። *

15 ቃሴ ጾሲ ሙሴስ፥ «ኔኒ ኢስራኤሌ ናይታስ፥ ‹ጎዳይ ኢንቴ ኣዋታ ኣብራሃሜ፥ ዪሳቃኔ፥ ያቆቤ ጾሲ ኢዚ ታና ኢንቴኮ ኪቲዴስ› ጋ ዮታ፤ ሃይሲ ዬሌታፔ ዬሌታ ጋካናስ ታኒ ኤሬቲዛ ታ ሱንꬃ።

16 «ሄ ባዳ ኢስራኤሌ ጪማታ ሺሻዳ ጎዳ ኢንቴ ኣዋታ ኣብራሃሜ፥ ዪሳቃኔ ያቆቤ ጾሲ ታስ ቆንጪዲ፥ ‹ታኒ ኢንቴኮ ያዲስ፤ ጊብጼን ኢንቴ ቦላ ኣዚ ኦሴቲዳኮ ታኒ ቤያዲስ። 17 ታኒ ኢንቴና ጊብጼ ቢታ ዋዬፔ ኬሳዳ ፑዴ ማꬂኔ ኤሲ ጎጊዛ ካናኔታ፥ ሂቴታ፥ ኣሞሬታ፥ ፓሪዜታ፥ ሂዌታኔ ያቡሴታ ቢታ ኤፋና ጋዲስ› ጊዴስ» ጋዳ ዮታ።

18 «ኢስራኤሌ ጪማቲ ኔ ቃላ ሲያና፤ ሄሳፌ ጉዬ ኔኒኔ ሄ ጪማቲ ጊብጼ ካዎዛኮ ቢዲ ኢዛስ፥ ‹ጎዳ ኢብራዌታ ጾሳይ ኑስ ቆንጪዴስ። ሃኢ ኑኒ ሄꬑ ጋላሳ ኦጌ ባዞ ቢዲ ጎዳስ ኑ ጾሳስ ያርሾ ያርሻና ማላ ኑና ዬዳ› ጊቴ። 19 ጊዶ ኣቲን ታ ዎልቃራ ዬዲሶንታ ዲሺን ጊብጼ ካዎይ ኢንቴና ዬዶንታይሳ ታኒ ኤራይስ። 20 ሄሳ ጊሻስ ታኒ ታ ኩሼ ዬዳዳ ኢስታ ጊዶን ታኒ ኦꬂዛ ታ ማላታታ ኡባን ጊብጼ ኣሳ ሾጫና። ሄሳፌ ጉዬ ኢዚ ኢንቴና ዬዳና።

21 «ኢንቴ ኬኢዛ ዎዴ ጊብጼ ኣሳይ ኢንቴስ ኪያና ማላ ታ ኦꬃና ጊሻስ ኬኢሼ ሜላ ኩሼ ኬኤኬታ። * 22 ኢብራዌ ማጫሳቲ ዉሪ ባ ጉታ ጊብጼ ማጫሳታኔ ባ ሶን ዲዛ ጊብጼ ማጫሳታ ኦናኮካ ጊዲን ቢዲ ቢራ፥ ዎርቃኔ ኣዴ ናይቲኔ ማጫ ናይቲ ማይኣና ማይኦታ፥ ‹ኢሚቴ› ጊ ኦይቻና። ሄሳꬆ ኦꬂዲ ኢንቴ ጊብጼ ኣሳ ኣቆ ኡባ ቡሪ ኤኪዲ ኬዛና» ጊዴስ።

4

ጾሲ ሙሴስ ኢሚዳ ጊታ ዎልቃ

1 ሙሴይካ ጎዳስ፥ «ኢስቲ ታና ኣማኖንታ ኢጺኮ ዎይኮ ታኒ ዮቲዛይሳ ሲዮንታ ኢጺዲ፥ ‹ጎዳይ ኔስ ቆንጪቤና› ጊኮ ታ ዋኖ?» ጊዴስ።

2 ጎዳይ ኢዛ፥ «ሄሲ ኔ ኩሼን ዲዛይ ኣዜ?» ጊ ኦይቺዴስ።

ኢዚካ፥ «ጉፌኮ» ጊዴስ።

3 ጎዳይካ ኢዛ፥ «ኣኔ ኢዛ ጋዴን ዬጋ» ጊዴስ። ሙሴይ ሄ ጉፌዛ ጋዴን ዬጊን ሾሽ ጊዲዴስ፤ ሂስቲን ሙሴይ ኢዛፔ ዎጺ ኪቺዴስ። 4 ሄሳፌ ጉዬ ጎዳይ ኢዛ፥ «ኔ ኩሼ ዬዳዳ ሾሻ ጎይና ኦይካ» ጊዴስ። ሙሴይ ዬዲዲ ሾሻ ጎይና ኦይኪን ሾሻዚ ኢዛ ኩሼን ሲሚዲ ጉፌ ጊዲዴስ። 5 ጎዳይ፥ «ሃይሲ ሃኒዳይሲ ኔ ኣዋታ ኣብራሃሜ፥ ዪሳቃኔ ያቆቤ ጾሲ ኔስ ቆንጪዳይሳ ኢስቲ ኣማናና ማላሳ» ጊዴስ።

6 ቃሴካ ጎዳይ ኢዛ፥ «ኔ ኩሼ ኔ ሾጳ ጊዶ ጌልꬃ» ጊን ሙሴይ ባ ኩሼ ባ ሾጳ ጊዶ ጌልꬂዴስ፤ ኢዚ ባ ኩሼዛ ሾጳፌ ኬሲዛ ዎዴ ኩሼዚ ቃራቲዲ ሻቻ ማላ ቦጺዴስ። 7 ጎዳይ ኢዛ፥ «ኔ ኩሼ ኔ ሾጳ ጊዶ ዛራ ጌልꬃ» ጊዴስ። ሂስቲን ሙሴይ ባ ኩሼ ባ ሾጳ ጊዶ ዛሪ ጌልꬂ ኬሲዛ ዎዴ ኢዛ ኩሼይ ሲሚዲ ሃንኮ ቦላ ማላ ጊዲዴስ።

8 ቃሴካ ጎዳይ ኢዛስ፥ «ኢስቲ ኔና ኣማኖንታ ኣጊኮ ኮይሮ ማላታ ኣማኖንታ ኢጺኮ፥ ናምኣንꬆዛ ኣማናና። 9 ጊዶ ኣቲን ኢስቲ ጾሲ ኦꬂዛ ሃ ናምኡ ማላታታ ኣማኖንታ ኣጊኮ ዎይኮ ኔኒ ዮቲዛይሳ ሲዮንታ ኢጺኮ፥ ናይሌ ሻፋፔ ሃꬅ ዱቃ ኤካዳ ቢታ ቦላ ጉሳ፤ ኔኒ ሻፋፔ ኤኪዳ ሃꬂ ቢታ ቦላ ሱꬅ ጊዳና» ጊዴስ።

10 ጊዶ ኣቲን ሙሴይ ጎዳስ፥ «ኣቤት ጎዶ! ታኒ ሃይሳፌ ካሴካ፥ ዎይኮ ኔኒ ኔ ኣይሌዛስ ታስ ዮቶሶፔ ሃ ሲሚንካ ታኒ ሎኤꬃ ሃሳያናስ ዳንዳዮንታ ኣስ ጊዲኪና?» ጊዴስ። 11 ጎዳይ ኢዛስ፥ «ኣሳስ ዶና ሜꬊዳይ ኦኔ? ኣስ ዱዴ፥ ዎይኮ ቱሌ ኦꬂዛይ ኦኔ? ጼላኔ ቆቄ ኦꬂዛይ ኦኔ? ታና ጎዳ ጊዲኪና? 12 ኔኒ ሃኢ ባ፤ ኔ ሃሳያና ማላ ታ ኔናራ ጊዳናኔ ኔና ማዳና፤ ኔኒ ዮታናይሳካ ታ ኔና ታማርሳና» ጊዴስ።

13 ጊዶ ኣቲን ሙሴይ ጎዳ፥ «ኣቤት ጎዶ! ሃይሳ ኦꬃናስ ሃራ ኣስ ኪታርኪ!» ጊዴስ። 14 ሄሳፌ ጉዬ ጎዳይ ሙሴ ቦላ ኬሂ ሃንቄቲዲ ኢዛ፥ «ሌዌ ባጋፌ ጊዲዳ ኔ ኢሻ ኣሮኔይ ዴስ ጊዴኔ? ኢዚ ሎኦ ሃሳያና ዳንዳይዛይሳ ታኒ ኤራይስ፤ ሃኢ ኢዚ ኔናራ ጋጋናስ ዪሼ ኦጌ ቦላን ዴስ፤ ኢዚ ኔና ቤኢዲ ኡፋዬታና። 15 ኔኒ ኢዛስ ዮታ፤ ኢዚ ዮታና ቃላካ ኔ ኢዛ ኤሪሳ፤ ታኒ ኢንቴና ናምኣታካ ሃሳያን ማዳናኔ ኢንቴ ኦꬃናይሳ ታማርሳና። 16 ኢዚ ኣሳስ ኔ ጊሻስ ዮታና፤ ሄሲካ ኢዚ ኔስ ኔ ዶና ማላ ጊዲን ኔ ኢዛስ ሃሳይዛ ጾሳ ማላ ጊዳና ጉሳ። 17 ማላታታ ኢዛን ኦꬃናስ ኔኒ ሃይሳ ጉፌዛ ኤካ» ጊዴስ።

ጊብጼ ሙሴ ሲሞ

18 ሄሳፌ ጉዬ ሙሴይ ባ ቦሎ፥ ዮቶሬኮ ሲሚ ቢዲ፥ «ሃኖ ጋካናስ ኣሳይ ፓጻ ዲዛኮ ቤያናስ ታኒ ጉዬ ታ ኣሳኮ ጊብጼ ቦ?» ጊዴስ። ዮቶሬይካ ሙሴ፥ «ኤ ባ፤ ሳሮን ጋካ» ጊዴስ።

19 ሙሴይ ሚዲያሜ ቢታን ዲሺን ጎዳይ ኢዛ፥ «ኔና ዎꬋናስ ኮዪዳ ኣሳቲ ዉሪ ሃይቂዳ ጊሻስ ጉዬ ጊብጼ ቢታ ሲማ ባ» ጊዴስ። 20 ሙሴይ ባ ማቺዮኔ ባ ኣቱማ ናይታ ሃሬ ቶጊሲ ኤኪዲ ጉዬ ጊብጼ ሲሚሼ ጾሳ ጉፌ ኦይኪ ቢዴስ።

21 ጎዳይ ሙሴ፥ «ኔኒ ጊብጼ ሲማዳ ቢዛ ዎዴ ታኒ ኔስ ኢሚዳ ዎልቃን ኔኒ ኦꬃና ማላታታ ኡባ ጊብጼ ካዎ ፓሮኔ ሲንꬃን ኔኒ ኦꬃናይሳ ባሎፓ። ሂስቲንካ ኢዚ ኣሳ ዬዶንታ ማላ ታኒ ኢዛ ዎዚና ሙሚሳና። 22 ሄ ዎዴ ታኒ ጎዳይ ጊዛይሳ ካዋስ፡ ኢስራኤሌይ ታስ ባይራ ና፤ 23 ታ ናዚ ታስ ጎይናናስ ኔ ዬዳና ማላ ታኒ ኔስ ዮታዲስ ሺን ኔኒ ኢዛ ዬዶንታ ኢጻዳሳ፤ ሄሳ ጊሻስ፥ ‹ታኒ ኔስ ባይራ ናዛ ዎꬋና› ጊዴስ ጋዳ ዮታ» ጊዴስ።

24 ኦጌ ቦላ ኢማꬂ ሼምፒዛሶን ጎዳይ ሙሴራ ጋጊዲ ኢዛ ዎꬋናስ ኮዪዴስ። 25 ኢዛ ማቺያ ጺፖራይ ቃራ ሹች ኤካዳ ባ ናዛ ቃጻራዱስ። ቃጻራዳ ሄ ሹርቴዛ ሙሴ ቶሆ ቦቻዳ ሙሴ፥ «ኔኒ ታስ ቱሙ ሱꬃ ሚሺራ» ጋዱስ። * 26 ሄሳ ጊሻስ ጎዳይ ኢዛ ዎꬎንታ ኣጊዴስ። ሄ ዎዴ ቃጻራ ጋሶን ኢዛስ፥ «ኔኒ ታስ ሱꬃ ሚሺራ» ጋዱስ።

27 ጎዳይ ኣሮኔ፥ «ኔኒ ሙሴራ ጋጋናስ ባዞ ባ» ጊን ኢዚ ቢዲ ሙሴራ ጾሳ ዙማ ቦላ ጋጊዲ ኢዛ ዬሪዴስ። 28 ሄሳፌ ጉዬ ሙሴይ ጎዳይ ባ ቦላ ኪቲዳ ቃላ ኡባ ቃሴካ ኦꬃና ማላ ባና ኣዛዚዳ ማላታታ ኡባ ኣሮኔስ ዮቲዴስ። 29 ሙሴይኔ ኣሮኔይ ቢዲ ኢስራኤሌ ጪማታ ኡባ ኢሲ ቦላ ሺሺዳ። 30 ኣሮኔይ ጎዳይ ሙሴስ ዮቲዳ ቃላ ኡባ ኢስታስ ዮቲዴሲኔ ማላታታ ሄ ኣሳ ሲንꬃን ኦꬂዴስ። 31 ኢስቲካ ኣማኒዳ። ጎዳይ ኢስታኮ ዪዳይሳኔ ኢስታ ዋዬ ቤኢዳይሳ ሲዪዳ ማላ ቢታ ቦላ ጉፋኒ ጎይኒዳ።

5

ጊብጼ ካዎ ሲንꬅ ሙሴኔ ኣሮኔ ሺቆ

1 ሄሳፌ ጉዬ ሙሴይኔ ኣሮኔይ ጊብጼ ካዎዛኮ ቢዲ ኢዛስ፥ «ጎዳይ፥ ኢስራኤሌ ጾሲ፥ ‹ታ ኣሳይ ታስ ባዞን ባኣሌ ቦንቻና ማላ ዬዳ› ጊዴስ» ጊዳ።

2 ሂስቲን ካዎዚ፥ «ታኒ ኢዛስ ኣዛዜታዳ ኢስራኤሌ ዬዳናስ ሄ ጎዳይ ኢዚ ኦኔ? ታኒ ጎዳ ኤሪኬ፤ ኢስራኤሌካ ዬዲኬ» ጊዴስ።

3 ሄሳፌ ጉዬ ሙሴይኔ ኣሮኔይ፥ «ኢብራዌታ ጾሲ ኑናራ ጋጊዴስ። ሃኢ ኑኒ ጎዳስ፥ ኑ ጾሳስ ያርሾ ያርሻናስ ሄꬑ ጋላሳ ኦጌ ባዞ ጊዶ ባናስ ኑና ዬዳርኪ! ሂስቶንታ ኣጊኮ ኢዚ ኑና ኢታ ሃርጌን ዎይኮ ኦላን ዎꬋና» ጊዳ። 4 ጊዶ ኣቲን ጊብጼ ካዎይ፥ «ኢንቴኖ! ሙሴ! ኣሮኔ! ኣሳ ኣይስ ኦሶ ዲጌቲ? ሲሚዲ ኢንቴ ኦሶስ ቢቴ» ጊዴስ። 5 ካዎዚካ፥ «ሄኮ ቤኢቴ፥ ሃ ቢታን ኣሳይ ጮራቲዴስ፤ ቃሴ ኢንቴ ኣሳ ኦሶ ዲጌታ» ጊዴስ።

6 ሄ ጋላስ ካዎይ ኢስራኤሌ ኣሳ ጋርሳፌ ኣሳ ኦሲሲዛይታኔ ኢስታፌ ቦላራ ዲዛ ጊብጼ ሃላቃታ ሂዝጊ ኣዛዚዴስ። 7 «ሃራ ዎዴይሳ ማላ ጹቤ ኦꬂዛ ኡቱላ ኣሳስ ኤሂ ኢሞፍቴ፤ ኢስቲ ኡቱላ ባፔ ኮዪዲ ሺሼቶ፤ 8 ጊዶ ኣቲን ኢስቲ ቆዳን ካሴይሳ ጊና ጹቤ ሜꬊዲ ሼꬋና ማላ ኣዛዚቴ፤ ካሴ ቆዳፔ ፓጪሶፒቴ፤ ኣይስ ጊኮ ኢስቲ ኣዛላ፤ ኢስታስ፥ ‹ኑኒ ኑ ጾሳስ ያርሾ ያርሻና ማላ ኑና ዬዳ› ጊዲ ዋሲዛይ ሄሳሳ። 9 ኢስቲ ኦሶን ሼካና ማላኔ ዎርዶ ሃሳያ ሲዮንታ ኣጋና ማላ ኢስታስ ኦሶ ዴጼꬂቴ» ጊዴስ።

10 ሄሳፌ ጉዬ ኢስራኤሌ ኣሳ ጋርሳፌ ኣሳ ኦሲሲዛይቲኔ ኢስታፌ ቦላራ ዲዛ ጊብጼ ሃላቃቲ ኬዚዲ ኣሳስ፥ «ካዎዚ፥ ‹ሃይሳፌ ጉዬ ታ ኢንቴስ ኡቱላ ሙሌካ ኢሚኬ። 11 ኢንቴ ኡቱላ ዴማና ዳንዳይዛሶፔ ኢንቴ ባጋራ ኮዪ ኤሂቴ ሺን ኢንቴ ካሴ ሼꬊዛ ጹቤ ቆዳይ ሙሌካ ፓጮፎ› ጊዴስ» ጊዳ። 12 ሂስቲን ኣሳይ ኡቱላ ሺሻናስ ጊብጼ ቢታ ኡባን ላሌቲዴስ። 13 ጊብጼ ሃላቃቲ ኢስታስ፥ «ካሴ ኢንቴስ ኡቱላ ኢሚዛ ዎዴ ኢንቴ ሃች ሃች ኦꬂዛይሳ ማላ ኦꬂቴ» ጊዲ ኢስታ ቦላ ጎዳቲዳ። 14 ኢስራኤሌ ናይታ ኦሲሲዛይታስ ዋና ሃላቃቲ፥ «ኢንቴ ካሴ ኦꬂዛይሳ ማላ ጹቤ ቃማ ዎይኮ ሃች ኣይስ ኦꬂ ዉርሲቤኬቲ?» ጊ ኦይቺዲ ዋꬊዳ 15 ሄሳፌ ጉዬ ኢስራኤሌ ናይታፔ ዶሬቲዲ ኣሳ ኦሲሲዛይቲ ቢዲ ካዎዛስ ዋሲዳ፤ ኢስቲ ኢዛስ፥ «ኑኒ ኔ ኣይሌታ ጊዲሺን ኑ ቦላ ሃይሳꬆ ኣዛስ ኦꬃይ? 16 ኔ ኣይሌታስ ኑስ ኡቱላ ኢሜቴና፤ ጊዶ ኣቲን፥ ‹ጹቤዛ ሜꬊቴ› ጊዲ ኑና ኔ ኣይሌታ ዋꬌቴስ ሺን ባላይ ኔ ኣሳ ቦላ ዴስ» ጊዳ።

17 ጊዶ ኣቲን ካዎዚ ኢስታ፥ «ሃ ኣዛላቲ! ኢንቴ ኣዛላታ! ሄሳ ጊሻሳ ኢንቴ ዛሪ ዛሪዲ፥ ‹ኑኒ ጎዳስ ያርሻናስ ባና ኑና ዬዳ› ጌታ። 18 ሃኢ ቢዲ ኦꬂቴ፤ ኢስቲ ኢንቴስ ኣይኮ ጋላባካ ኢሜቴና፤ ጊዶ ኣቲን ኢንቴ ካሴይሳፌ ፓጪሶንታ ጹቤዛ ሜꬊቴ» ጊዴስ።

19 ኢስራኤሌ ናይታፔ ዶሬቲዲ ኣሳ ኦሲሲዛይቲ፥ «ኢንቴ ሃች ሃች ሜꬊዛ ጹቤ ቆዳ ካሴይሳፌ ፓጪሶፒቴ» ጊዳ ጊን ኢስቲ ሜቶን ጌሊዳይሳ ኤሪዳ።

20 ኢስቲ ካዎዛ ሲንꬃፌ ኬዚዲ ሙሴይኔ ኣሮኔይ ኢስታራ ጋጋናስ ናጊዛይታ ዴሚዳ። 21 ኢስቲ፥ «ጾሲ ኢንቴና ጼሎ! ኢንቴ ቦላ ኢዚ ፒርዶ! ኢንቴ ኑና ካዎኒኔ ኢዛ ኦሳንቻታን ኢጺሲዴታ፤ ቃሴ ኢስቲ ኑና ዎꬋና ማላ፥ ማሻ ኢስታስ ኢሚዴታ» ጊዳ።

ጾሳስ ሙሴ ማጋና

22 ሙሴይ ጎዳኮ ሲሚዲ፥ «ጎዶ፥ ኔኒ ሃ ኣሳ ቦላ ሜቶ ኣይስ ኤሃዲ? ኔኒ ታና ኪቲዳይ ሃይሳሴ? 23 ታኒ ኔ ሱንꬃን ካዋስ ሃሳያናስ ቢዳ ዎዴፔ ዶሚን ኢዚ ሃ ኣሳ ቦላ ሜቶ ኤሂዴስ። ቃሴ ኔኒካ ኔ ኣሳ ሙሌ ኣሻቤካ» ጊዴስ።

6

1 ሄሳፌ ጉዬ ጎዳይ ሙሴስ፥ «ታኒ ጊብጼ ካዎ ቦላ ኦꬃናይሳ ኔኒ ሃኢ ቤያና፤ ታ ዎልቃማ ቄሴ ጋሶን ኢዚ ኢስታ ዬዳና፤ ታ ዎልቃማ ቄሴፔ ዴንዲዳይሳን ኢዚ ኢስታ ባ ቢታፌ ኬሲ ጎዳና» ጊዴስ።

ሙሴ ጼይጌቴꬅ

2 ጾሲ ቃሴካ ሙሴስ፥ «ታኒ ጎዳ፤ 3 ታኒ ኡባ ዳንዳይዛ ጾሳ ጊዳዳ ኣብራሃሜስ፥ ዪሳቃሲኔ ያቆቤስ ቆንጫዲስ ሺን ታኒ፥ ‹ጎዳ› ጌቴቲዛ ታ ሱንꬃን ታናቴꬃ ኢስታ ኤሪሳቤኬ። * 4 ቃሴ ታኒ ኢስታስ ኢስቲ ቤቴ ጊዲዲ ዴኢዳ ካናኔ ቢታ ኢስታስ ኢማናስ ታ ኢስታራ ጫቄታዲስ። 5 ቃሴካ ጊብጼ ኣሳይ ኣይሌ ሂስቲ ዋዪሲዳ ኢስራኤሌ ናይታ ዋሶ ሲያዳ ታ ጌሊዳ ጫቆ ቃላ ቆፓዲስ።

6 «ሄሳ ጊሻስ ኔኒ ኢስራኤሌ ናይታስ፥ ‹ታኒ ጎዳ፤ ታኒ ኢንቴና ጊብጼ ኣሳ ቆሆፔ ኬሳና፤ ታኒ ኢንቴና ኢስታ ኣይሌቴꬃፌካ ጎቻ ኬሳና፤ ቃሴ ታኒ ኢንቴና ታ ጊታ ዎልቃኒኔ ዱማ ዱማ ፒርዳን ዎዛና። 7 ታኒ ኢንቴና ታ ዴሬ ሂስታና፤ ታኒ ኢንቴ ጾሳ ጊዳና። ሄ ዎዴ ታ ኢንቴና ጊብጼ ኣሳ ኣይሌቴꬃፌ ኬሲዳ ኢንቴ ጎዳ ሜርና ጾሳ ጊዲዳይሳ ኢንቴ ኤራና። 8 ቃሴ ታኒ ኢንቴና ኣብራሃሜስ፥ ዪሳቃሲኔ ያቆቤስ ኢማና ጋዳ ታ ኩሼ ዴንꬃዳ ጫቂዳ ቢታ ኤሃና፤ ሄ ቢታ ታኒ ኢንቴስ ኢንቴ ጋዴ ሂስታ ኢማና፤ ታኒ ጎዳ› ጋ» ጊዴስ።

9 ሙሴይ ሄሳ ኢስራኤሌ ናይታስ ዮቲዴስ ሺን ኢስቲ ኡፋይስ ቃንጺዳ ጊሻሲኔ ኢታ ኣይሌቴꬃፌ ዴንዲዳይሳን ኢስታ ዎዚናይ ሜቂዳ ጊሻስ ኢስቲ ኢዛ ቃላ ሲዪቤቴና።

10 ሄሳፌ ጉዬ ጎዳይ ሙሴ፥ 11 «ሄ ባዳ ጊብጼ ካዋስ፥ ‹ኢስራኤሌ ናይታ ኔ ቢታፌ ኬሳ ዬዳ› ጋዳ ዮታ» ጊዴስ።

12 ጊዶ ኣቲን ሙሴይ ጎዳስ፥ «ኢስራኤሌ ናይቲ ታይሳ ሲዮንታ ኢጺዳ ሺን ታኒ ዶናይ ቢርሾንታ ኣስ ጊዲሺን ካዎይ ታ ጊዛይሳ ዎስቲ ሲያኔ?» ጊዴስ።

13 ጎዳይ ሙሴኔ ኣሮኔ፥ «ቢዲ ኢንቴ ኢስራኤሌ ኣሳ ጊብጼፔ ኬሳና ማላ ታኒ ኢንቴና ዬዲዳይሳ ኢስራኤሌ ኣሳሲኔ ጊብጼ ካዎስ ዮቲቴ» ጊ ኣዛዚዴስ።

ሙሴኔ ኣሮኔ ዜሬꬃታ

14 ሃይሳፌ ካሊ ዲዛይቲ ኢስታ ኬꬃ ኬꬃ ሃላቃታ። ኢስራኤሌስ ባይራ ና ኦሮቤሌ ኣቱማ ናይቲ፥ ሄኖኬ፥ ፓሉ፥ ሄጺሮሜኔ ካርሜ፤ ሃይታንቲ ኦሮቤሌ ቆሞታ። ኢስታ ሶ ኣሳታ ሃላቃቲ ሃይታ።

15 ቃሴ ሲሞና ኣቱማ ናይቲ፥ ዪሙኤሌ፥ ያሚኔ፥ ኦሃዴ፥ ያኪኔ፥ ጾሃሬኔ ካናኔ ቢታ ማጫሳታፔ ዬሌቲዳ ሳኦሌ፤ ሃይቲ ሲሞና ቆሞታ።

16 ሌዌ ባጋቲ ባ ዬሌታ ማራ ማላ ጌርሾኔ፥ ቃኣቴኔ ሜራሬ። ሌዌይ 137 ላይꬅ ዴኢዴስ። 17 ጌርሾኔ ኣቱማ ናይቲ ባ ቆሞን ቆሞን ሊቢናኔ ሺምኤ ጌቴቴቴስ።

18 ቃሄቴ ኣቱማ ናይቲ ኣሚራሜ፥ ዪጺሃሬ፥ ኬብሮኔኔ ኡዚኤሌ። ቃኣቴይ 133 ላይꬅ ዴኢዴስ።

19 ሜራሬ ኣቱማ ናይቲ ማሂሌኔ ሙሼ ጌቴቲዛይታ።

ባ ዬሌታ ማራን ሌዌ ዛሬቲ ሃይታንታ። *

20 ኣሚራሜይ ባ ኣዋ ሚቼዮ ዮካቤዶ ማቾ ኤኪዴስ። ኢዛካ ኢዛስ ኣሮኔኔ ሙሴ ዬላዱስ። ኣሚራሜይ 137 ላይꬅ ዴኢዴስ።

21 ዪጺሃሬ ኣቱማ ናይቲ፥ ቆሬ፥ ኔፌጌኔ ዚኪሬ።

22 ኡዚኤሌ ኣቱማ ናይቲ፥ ሚሻኤሌ፥ ኤልጻፋኔኔ ሲቲሬ።

23 ኣሮኔይ ኣሚናዳቤ ናዮ፥ ኔኣሶኔ ሚቼዮ ኤሊሼቦ ማቾ ኤኪዴስ። ሂስቲን ኢዛ ኢዛስ ናዳቤ፥ ኣቢሁ፥ ኤልኤዜሬኔ ኢታማሬ ዬላዱስ።

24 ቆሬ ኣቱማ ናይቲ፥ ኣሲሬ፥ ሂልቃናኔ ኣቢያሳፌ፤ ሃይታንቲ ቆሬ ቆሞታስ ኣዋታ።

25 ኣሮኔ ና ኤልኤዜሬይ ፑቲኤሌ ናይታፔ ኢሲኒዮ ማቾ ኤኪዴስ፤ ኢዛካ ኢዛስ ፊኒሃሴ ዬላዱስ።

ሃይታንቲ ባ ቆሞን ቆሞን ሌዌ ኬꬃ ኣሳ ሃላቃታ።

26 ጎዳይ፥ «ጊብጼ ቢታፌ ኢስራኤሌ ናይታ ኢስታ ጩጋን ጩጋን ኬሲቴ» ጊዲ ኣዛዚዳይ ሃይታ ሙሴኔ ኣሮኔ። 27 ኢስራኤሌ ናይታ ጊብጼ ቢታፌ ኬሲዛይሳ ጊብጼ ካዋስ ዮቲዳይቲ ሙሴኔ ኣሮኔ።

28 ጎዳይ ጊብጼን ሙሴስ ዮቲዛ ዎዴ ኢዛስ፥ 29 «ታኒ ጎዳ፤ ታኒ ኔስ ዮቲዛይሳ ኡባ ኔኒ ጊብጼ ካዋስ ዮታ» ጊዴስ።

30 ሙሴይ ቃሴ ጎዳስ፥ «ታኒ ዶናይ ቢርሾንታ ኣስ ጊዲዳ ጊሻስ ካዎይ ታኒ ዮቲዛይሳ ዎስቲ ሲያኔ?» ጊዴስ።

7

1 ሄሳፌ ጉዬ ጎዳይ ሙሴስ፥ «ቤያ፤ ታኒ ኔና ጊብጼ ካዋስ ጾሳ ማላ ኦꬃዲስ፤ ኔ ኢሻ ኣሮኔይ ኔ ዶና ጊዲዲ ኔ ጊሻስ ሃሳያና፤ 2 ታኒ ኔና ኣዛዚዳይሳ ኡባ ኔ ኢሻ ኣሮኔስ ዮታንዳሳ፤ ካዎዚ ኢስራኤሌ ናይታ ባ ቢታፌ ኬሲ ዬዳና ማላ ኢዚ ዮታና። 3 ጊዶ ኣቲን ታኒ ካዎዛ ዎዚና ሚንꬃና፤ ታኒ ጊብጼ ቢታን ታ ማላታኔ ማላሊሲዛ ሚሽ ዳርሳ ኦꬂኮካ፥* 4 ኢዚ ኢንቴ ዮቲዛይሳ ሲዬና። ሄ ዎዴ ታኒ ታ ኩሼ ጊብጼ ኣሳ ቦላ ዴንꬃና፤ ታኒ ታ ዴሬታ ኢስራኤሌ ናይታ ዎልቃማ ፒርዳን ጊብጼፔ ኬሳና። 5 ቃሴ ጊብጼቲ ታኒ ታ ቄሴ ጊብጼ ኣሳ ቦላ ዴንꬃዳ ኢስራኤሌ ናይታ ኢስታ ጊዶፌ ኬሲዛ ዎዴ ታኒ ጎዳ ጊዲዳይሳ ኢስቲ ኤራና» ጊዴስ።

6 ሙሴይኔ ኣሮኔይ ጎዳይ ኢስታ ኣዛዚዳ ማላ ኦꬂዳ። 7 ኢስቲ ካዎዛስ ዮቲዛ ዎዴ ሙሴስ ላይꬃይ ኦስፑን ታማ፤ ኣሮኔይ ቃሴ 83 ላይꬃ ኣሳ።

ኣሮኔ ጉፌይ ሾሽ ጊዴꬅ

8 ጎዳይ ሙሴኔ ኣሮኔ፥ 9 «ካዎይ ኢንቴና፥ ‹ኣኔ ማላታ ታና ቤሲቴ› ጊኮ ኔኒ ኣሮኔ፥ ‹ኔ ጉፋ ኤካዳ ካዎዛ ሲንꬃን ዬጋ› ጋ፤ ሂስቲኮ ኢዚ ሾሽ ጊዳና» ጊዴስ። 10 ሂስቲን ሙሴይኔ ኣሮኔይ ካዎዛኮ ጌሊዲ ጎዳይ ኢስታ ኣዛዚዳ ማላ ኦꬂዳ፤ ኣሮኔይ ባ ጉፌ ካዎዛ ሲንꬃኒኔ ዳናታ ሲንꬃን ዬጊን ጉፌዚ ሾሽ ጊዲዴስ። 11 ሄሳፌ ጉዬ ካዎዚ ዳሮ ኤራንቻታኔ ቢቲዛይታ ጼይጊሲን ጊብጼ ዴሬ ማሮቲካ ባ ዴሬን ሄሳꬆ ኦꬂዳ። 12 ኢስቲ ዉሪካ ባ ጉፌ ጉፌ ጋዴን ዬጊን ጉፌቲ ዉሪካ ሾሽ ጊዲዳ ሺን ኣሮኔ ጉፌያ ኢስታ ጉፌታ ኡባ ሚታዱስ። 13 ጊዲኮካ ጎዳይ ዮቲዳ ማላ ካዎዛ ዎዚናይ ሚኒዳ ጊሻስ ኢዚ ኢስታ ዮኦ ሲዮንታ ኢጺዴስ።

ሃꬃይ ሱꬃን ላሜቴꬅ

14 ጎዳይ ሙሴስ፥ «ካዎዛ ዎዚናይ ሙሚን ኣሳ ኢዚ ዬዶንታ ኢጺዳ ጊሻስ፥ 15 ካዎዚ ሻፋ ቢዛ ዎዴ ማላዶራ ኔኒ ኢዛኮ ባዳ ኢዛራ ጋጋና ማላ ኣባዬ ሻፋ ዶናን ኤቃ፤ ሄ ባሼ ሾሻን ላሜቲዳ ጉፌዛ ኦይካ ኤካዳ ባ። 16 ኔኒ ኢዛ፥ ‹ጎዳ ኢብራዌታ ጾሳይ ኔና፥ «ባዞን ታስ ጎይናና ማላ ታ ኣሳ ዬዳ» ጊዲ ታና ኔኮ ኪቲዴስ ሺን ሃኖ ጋካናስ ኔኒ ኤሮ ጋቤካ። 17 ጎዳይ፥ «ታኒ ጎዳ ጊዲዳይሳ ኔኒ ሃይሳን ኤራና» ጊዴስ። ታኒ ኣባዬ ሻፋ ሃꬃ ታ ኩሼን ዲዛ ጉፌዛን ሾጪኮ ሃꬃይ ሱꬃን ላሜታና። 18 ኣባዬ ሻፋ ሞሌይካ ሃይቃና፤ ሻፋይካ ጺንቃና፤ ጊብጼቲ ሄ ሻፋ ሃꬃ ኡያናስ ዳንዳዬቴና› ጋዳ ዮታ» ጊዴስ።

19 ጎዳይ ሙሴስ፥ «ኔኒ ኣሮኔስ፥ ‹ኔ ጉፌ ኦይካዳ ጊብጼ ሃꬃታ ቦላ፥ ሻፋታ ቦላ፥ ዛራ ሃꬃታ ቦላኔ ኤሊዳ ሃꬂ ዲዛሶ ኡባ ቦላ ኔ ኩሼ ፒዲሳ› ጋ፤ ኢዚ ባ ኩሼ ፒዲሲኮ ሃꬂ ዉሪ ሱꬃን ላሜታና፤ ጊብጼ ቢታ ኡባን፥ ሃራይ ኣቶሺን፥ ሚꬃፌኔ ሹቻፌ ዎጪ ኬሲዳ ሃꬅ ቲጊዛ ሚሻታ ኡባን ሱꬂ ኩማና» ጊዴስ። *

20 ሙሴይኔ ኣሮኔይ ጎዳይ ኣዛዚዳ ማላ ኦꬂዳ። ካዎዛ ሲንꬃኒኔ ዳናታ ሲንꬃን ኣሮኔይ ባ ጉፌዛ ዴንꬂዲ ሻፋ ሃꬃ ሾጪን ሃꬂ ዉሪ ሱꬃን ላሜቲዴስ። 21 ሄ ሻፋ ሃꬃ ጊዶን ዲዛ ሞሌቲ ሃይቂዳ፤ ሻፋ ሃꬂ ኬሂ ጺንቂዳ ጊሻስ ጊብጼ ኣሳይ ኡያናስ ዳንዳይቤና። ጊብጼ ቢታይ ኩሜꬅ ሱꬅ ጻላ ጊዲዴስ። 22 ጊዶ ኣቲን ጊብጼ ማሮቲ ባ ቢታን ኢዛꬆካ ኦꬂዳ፤ ጎዳይ ዮቲዳ ማላካ ካዎዛ ዎዚናይ ሚኒዳ ጊሻስ ሙሴይኔ ኣሮኔይ ዮቲዳይሳ ሲዮንታ ኢጺዴስ። 23 ሄሳፌ ጉዬ ካዎዚ ሄሳስ ኣይኮ ባቦንታ ዲሼ ባ ሶ ሲሚ ቢዴስ። 24 ጊብጼ ኣሳይ ዉሪ ኣባዬ ሻፋ ሃꬃ ኡያናስ ዳንዳዮንታ ጊሻስ፥ ኡዪዛ ሃꬅ ዴማናስ ኣባዬ ሻፋ ኣቻን ኦላ ቦኪዳ።

25 ጎዳይ ሃꬃ ሱꬃን ላሚን ላፑን ጋላስ ጊዲዴስ።

8

ኦቃርሴ

1 ሄሳፌ ጉዬ ጎዳይ ሙሴ፥ «ጊብጼ ካዋኮ ባዳ፥ ‹ጎዳይ ኔና ሂዝጌስ ጋ፤ ታስ ጎይናና ማላ ታ ኣሳ ዬዳ፤ 2 ኔኒ ኢስታ ዬዶንታ ኢጺኮ ታኒ ኔ ቢታ ኡባ ሞሪዛ ኦቃርስ ዬዳና። 3 ኣባዬ ሻፋን ኦቃርሲ ኩሚ ኣꬊዲ ኔ ሶ፥ ኔ ኣቂዛ ሶ፥ ኔ ኣርሳ ቦላ፥ ዳናታ ኬꬃ ጊዶ ጌላና፤ ኔ ኣሳ ቦላ ኬዛና፤ ኔ ጮጬን ኔ ሙኑቃ ጎንጌታንካ ጌላና። 4 ኦቃርሳቲ ኔ ቦላ፥ ኔ ኣሳ ቦላኔ ዳናታ ኡባ ቦላ ኬዛና› ጋዳ ዮታ» ጊዴስ።

5 ሄሳፌ ጉዬ ጎዳይ ሙሴ፥ «ኔኒ ኣሮኔ፥ ‹ኔ ጉፌዛ ኤካዳ፥ ሻፋታ ቦላ፥ ዛራ ሃꬃታ ቦላኔ ኤሊዳ ሃꬃታ ቦላ ኔ ኩሼ ፒዲሳዳ ኦቃርሲ ጊብጼ ቢታ ቦላ ኬዛና ማላ ኦꬃ› ጋዳ ዮታ» ጊዴስ።

6 ሂስቲን ኣሮኔይ ጊብጼ ሃꬃታ ቦላ ባ ኩሼ ፒዲሲን ኦቃርሲ ኬዚዲ ጊብጼ ቢታ ማይኢዴስ። 7 ጊዶ ኣቲን ማሮቲካ ባንታ ቢታን ጊብጼን ኦቃርሲ ኬዛና ማላ ኢዛꬆካ ኦꬂዳ።

8 ካዎዚ ሙሴኔ ኣሮኔ ጼይጊሲዲ፥ «ሃይሳ ኦቃርሳ ታፔኔ ታ ኣሳ ቦላፌ ዲጋና ማላ ጎዳ ኢንቴ ዎሲቴ፤ ሂስቲኮ ጎዳስ ያርሻና ማላ ታኒ ኣሳ ዬዳና» ጊዴስ።

9 ሂስቲን ሙሴይ ካዎዛ፥ «ካዎ ኔስ ቶ! ኦቃርሲ ኔፔኔ ኔ ሶፔ ꬋይዲ ኣባዬ ሻፋን ጻላ ኣታና ማላ ታኒ ኔስ፥ ዳናታሲኔ ኔ ኣሳስ ዎሳና ጋላስ ኔ ዮታ» ጊዴስ።

10 ሂስቲን ካዎዚ፥ «ዎንቶ ጊዶ» ጊዴስ።

ሙሴይካ፥ «ጎዳ ኑ ጾሳ ማላይ ኦኒካ ባይንዳይሳ ኔኒ ኤራና ማላ ኔ ጊዳ ማላ ኦꬃና። 11 ሄ ኦቃርሳይ ኔፔ፥ ኔ ኬꬃፌ፥ ዳናታፔኔ ኔ ኣሳፔ ꬋያና፤ ኢስቲ ኣባዬ ሻፋን ጻላ ኣታና» ጊዴስ።

12 ሙሴይኔ ኣሮኔይ ካዋ ኣቻፌ ኬዚዲ ካዎዛ ቦላ ኢዚ ኤሂዳ ኦቃርሳታ ጊሻስ ሙሴይ ጎዳኮ ዋሲዴስ። 13 ጎዳይካ ሙሴይ ኦይቺዳ ማላ ኦꬂዴስ፤ ኦቃርሲ ሶን፥ ካሬኒኔ ዴምባን ዲዛይሲ ዉሪ ሃይቂዴስ። 14 ጊብጼ ኣሳይ ኦቃርሳ ሺሺ ሺሺዲ ኮሪዴስ፤ ቢታይካ ጺንቆን ዜቂዴስ። 15 ጊዶ ኣቲን ካዎዚ ጉꬃ ፔቃ ዴሚዳ ዎዴ ባ ዎዚና ሚንꬂዴስ፤ ጎዳይ ዮቲዳ ማላካ ኢዚ ሙሴይኔ ኣሮኔይ ዮቲዳ ዮኦዛ ሲዮንታ ኢጺዴስ።

ጩቼ

16 ሄሳፌ ጉዬ ጎዳይ ሙሴ፥ «ኔኒ ኣሮኔስ፥ ‹ኔ ጉፌዛራ፥ ቢታ ጉዱላ ሾጫ› ጋ፤ ኢዚ ሾጪኮ ጊብጼ ቢታ ኡባን ጉዱላይ ጩች ጊዳና» ጊዴስ። 17 ሂስቲን ኢስቲ ሄሳꬆ ኦꬂዳ፤ ኣሮኔይ ባ ጉፌ ኤኪዲ ጉፌዛራ ቢታ ጉዱላ ሾጪን ኣሳኔ ሜሄ ኡባ ቦላ ጩቺ * ኬዚዴስ። ጊብጼ ቢታን ሃ ጋጻፔ ሄኒ ጋጻ ጋካናስ ጉዱላይ ዉሪ ጩች ጊዲዴስ። 18 ማሮቲካ ባ ቢታን ኢዛꬆ ኦꬃናስ ፓጪን ኢስታስ ዳንዳዬቲቤና። ጩቻይ ኣሳ ቦላኔ ሜሄ ቦላ ኩሚዴስ። 19 ማሮቲካ ካዎዛስ፥ «ሃይሲ ጾሳ ኦሶኮ!» ጊዳ። ጊዶ ኣቲን ካዎዛ ዎዚናይ ሚኒዴስ፤ ጎዳይ ጊዳ ማላካ ኢዚ ኢስቲ ዮቲዛይሳ ሲዮንታ ኢጺዴስ።

ቦጼ

20 ጎዳይ ሙሴስ፥ «ዎንታ ማላዶራ ዴንዳዳ፥ ካዎዚ ሻፋ ቢሺን ኢዛራ ጋጋዳ ኔኒ ኢዛ፥ ‹ጎዳይ ታስ ጎይናና ማላ ታ ኣሳ ዬዳ፤ 21 ኔኒ ታ ኣሳ ዬዶንታ ኢጺኮ፥ ታኒ ኔ ቦላ፥ ዳናታ ቦላ፥ ኔ ኣሳ ቦላኔ ኔ ኬꬃታ ጊዶ ዎልቃማ ቦጼ ዬዳና፤ ጊብጼ ኣሳ ኬꬃኒኔ ኢስቲ ዲዛ ቢታ ኡባን ቦጼይ ኩማና። 22 ጊዶ ኣቲን ታኒ ጎዳይ ሃ ቢታን ዲዛይሳ ኔኒ ኤራና ማላ ሄ ጋላስ ታ ኣሳይ ዲዛ ጌሴሜ ቢታን ቦጼይ ጋኮንታ ማላ ታኒ ቴቃዳ ኢስታ ቢታ ናጋና። 23 ታኒ ኔ ኣሳፔ ታ ኣሳ ዱማ ሻካና፤ ሃይሳን ማላታ ዎንቶ ኦꬃና› ጊዴስ ጋዳ ዮታ» ጊዴስ።

24 ሄሳፌ ጉዬ ጎዳይ ጊዳ ማላ ኦꬂዴስ፤ ካዎዛ ሶኒኔ ኢዛ ዳናታ ሶን ዳሮ ዎልቃማ ቦጼይ ኩሚዴስ፤ ኩሜꬃ ጊብጼ ቢታ ኡባ ኢሲዴስ።

25 ሄ ዎዴ ካዎዚ ሙሴኔ ኣሮኔ ጼይጊሲዲ፥ «ቢቴ፤ ሃይሳ ሃ ቢታን ኢንቴ ጾሳስ ያርሺቴ» ጊዴስ።

26 ጊዶ ኣቲን ሙሴይ፥ «ሄሲ ሎኦ ዴና፤ ኑኒ ጎዳ ኑ ጾሳስ ሺሺዛ ያርሾቲ ጊብጼ ኣሳስ ቱና ሚሽ ጊዳና፤ ኑኒ ኢስታ ቱኒሲዛ ያርሾታ ኢስቲ ጼሊሺን ያርሺኮ፥ ኢስቲ ኑና ሹቻን ጫዴቴኔ? 27 ኑኒ ጎዳ ኑ ጾሳስ ያርሾታ ሺሻናስ ኢዚ ኑና ኣዛዚዳ ማላ ሄꬑ ጋላሳ ኦጌ ባዞ ባናስ ኮሼስ» ጊዴስ።

28 ሂስቲን ካዎዚ፥ «ጎዳ ኢንቴ ጾሳስ ኢንቴ ባዞ ቢዲ ያርሻና ማላ ታኒ ኢንቴና ዬዳና ሺን ኢንቴ ሃኪ ቦፒቴ፤ ሃኢ ታስ ዎሲቴ» ጊዴስ።

29 ሙሴይ፥ «ታኒ ኔ ኣቻፌ ኬዚዳ ማላ ጎዳ ዎሳና፤ ሃ ዎልቃማ ቦጼይ ዎንቶ ካዎዛፔ፥ ዳናታፔኔ ኢዛ ኣሳፔ ኪቻና። ጊዶ ኣቲን ጎዳስ ያርሻናስ ኣሳ ዬዶንታ ኢጻናስ ካዎይ ኑና ዛሪ ጪሞንታ ማላ ቆፖ» ጊዴስ።

30 ሄሳፌ ጉዬ ሙሴይ ካዎዛ ኣቻፌ ኬዚዲ ጎዳ ዎሲዴስ። 31 ሙሴይ ኦይቺዳ ማላ ጎዳይ ኦꬂዴስ፤ ቦጼይ ካዎዛፔ፥ ዳናታፔኔ ኢዛ ኣሳፔ ኢሲኖካ ኣቶንታ ኪቺዴስ። 32 ጊዶ ኣቲን ሃኢካ ካዋ ዎዚናይ ሚኒዳ ጊሻስ ኢዚ ኣሳ ዬዶንታ ኢጺዴስ።

9

ሜሄ ቦላ ጋኪዳ ቦሻ

1 ጎዳይ ሙሴ፥ «ጊብጼ ካዎዛኮ ባዳ ጎዳ ኢብራዌታ ጾሳይ ኔና፥ ‹ታስ ጎይናና ማላ ታ ኣሳ ዬዳ፤ 2 ኔኒ ዬዶንታ ኢጺዛ ጊዲኮ፥ 3 ሄሜቲዛሶን ዲዛ ኔ ሜሄታ ቦላ፥ ፓራታ ቦላ፥ ሃሬታ ቦላ፥ ጋሜላታ ቦላ፥ ሚዛታ ቦላ፥ ዶርሳታ ቦላኔ ዴይሻታ ቦላ ዎልቃማ ሃርጌ ዬዳና። 4 ጊዶ ኣቲን ታኒ ጎዳይ ኢስራኤሌ ሜሄታ ጊዶኒኔ ጊብጼ ኣሳ ሜሄታ ጊዶን ሻኮቴꬅ ሜꬋና። ኢስራኤሌ ኣሳ ሜሄታፔ ኢሶይካ ሃይቄና› ጋ» ጊዴስ።

5 ጎዳይ ዎዴ ባሪዲ፥ «ታኒ ዎንቶ ሃይሳ ሃ ቢታ ቦላ ኦꬃና» ጊዴስ። 6 ዎንቴꬃ ጋላስ ጎዳይ ሄሳ ኦꬂዴስ። ጊብጼ ኣሳ ሜሄይ ዉሪ ሃይቂዴስ ሺን ኢስራኤሌ ኣሳ ሜሄፔ ኢሲናካ ሃይቃቤኩ። 7 ካዎዚ ሃ ዮኦዛ ፓጫናስ ኣስ ኪቲዲ ኢስራኤሌ ናይታ ሜሄፔ፥ ሃራይ ኣቶሺን ፔጺ ኢሲናካ ሃይቆንታይሳ ኤሪዴስ። ጊዲኮካ ካዎዛ ዎዚናይ ሚኒዳሶፔ ሲሞንታ ኢጺዳ ጊሻስ ኣሳ ዬዶንታ ኢጺዴስ።

ኪጻ ሃርጌ

8 ሄሳፌ ጉዬ ጎዳይ፥ ሙሴኔ ኣሮኔ፥ «ኩሼ ኩንꬂዲ ጮጬፔ ቢዲንꬃ ኩጪ ኤኪዲ ሙሴይ ካዎዚ ጼሊሺን ሄሳ ፑዴ ጫርኮ ቦላ ላሎ፤ 9 ሃይሲ ጊብጼ ቢታ ኡባ ቦላ ጉዱላ ጊዳና፤ ጊብጼ ቢታ ኡባን ኣሳ ቦላኔ ሜሄ ቦላ ኪጻይ ዎꬋና» ጊዴስ። 10 ሂስቲን ኢስቲ ጮጬፔ ቢዲንꬅ ኤኪዲ ካዎዛ ሲንꬃን ኤቂዳ፤ ሙሴይ ሄሳ ፑዴ ጫርኮን ላሊን ኣሳ ቦላኔ ሜሄ ቦላ ጊዪዛ ኪጻይ ኬዚዴስ። * 11 ማሮቲካ ኢስታ ቦላኔ ጊብጼ ኣሳ ኡባ ቦላ ዎꬊዳ ኪጻይ ኤቆ ዲጊን ሙሴ ሲንꬃን ኤቃናስ ዳንዳይቤቴና። 12 ጊዶ ኣቲን ጎዳይ ሙሴስ ጊዳ ማላካ ካዎዛ ዎዚና ሚንꬂዳ ጊሻስ ሙሴይኔ ኣሮኔይ ዮቲዛይሳ ካዎዚ ሲዮንታ ኢጺዴስ።

ሻቻ ኢራ

13 ሄሳፌ ጉዬ ጎዳይ ሙሴስ፥ «ዎንቶ ዎንታ ማላዶራ ዴንዳ ባዳ ካዎዛራ ጋጋዳ ኢዛ ኢብራዌታ ጎዳይ ኔና፥ ‹ታስ ጎይናና ማላ ታ ኣሳ ዬዳ። 14 ኔ ዬዶንታ ኢጺኮ ኔ ቦላ፥ ዳናታ ቦላኔ ኔ ኣሳ ቦላ ታ ዎልቃማ ሃንቆ ሃኢ ዬዳና፤ ሄሳንካ ቢታ ቦላን ታ ማላይ ባይንዳይሳ ኔኒ ኤራና። 15 ታኒ ሃኖ ጋካናስ ታ ኩሼ ዬዳዳ ኔናኔ ኔ ኣሳ ኢታ ሃርጌን ቆሂዳኮ ሃ ቢታ ቦላፌ ፒታ ꬋይሳናኮሺን። 16 ታኒ ኔና ፓጻ ዎꬂዳይ ኔና ታ ዎልቃ ቤሳናሲኔ ታ ሱንꬂ ቢታ ኡባ ቦላን ጼይጌታና ማላሳ። * 17 ኔኒ ሃኢካ ኦቶሬታዳ ታ ኣሳ ዬዶንታ ኢጻዳሳ። 18 ሄሳ ጊሻስ ታኒ ዎንቶ ሃኒ ዎዴ ጊብጼይ ጊብጼ ጊዶሶፔ ሃች ጋካናስ ቡኪ ኤሮንታ ዎልቃማ ሻች ቡኪሳና። 19 ሃኢ ኔኒ ኔ ሜሄኔ ጋዴን ኔስ ዲዛዝ ኡባ ሶ ጌልꬃና ማላ ኣዛዛ፤ ኣይስ ጊኮ ሶ ጌሎንታ ቡሮ ጋዴን ዲዛ ኣሳ ኡባ ቦላኔ ሜሄ ኡባ ቦላ ሻቺ ቡኪዲ ዎꬋና› ጊዴስ ጋ» ጊዴስ። 20 ካዎዚ ሱንꬂዳ ዳናታፔ ጎዳ ቃላስ ባቢዳይቲ ባ ኣይሌታኔ ባ ሜሄ ኤሶቲዲ ሶ ጌልꬂዳ። 21 ጊዶ ኣቲን ጎዳ ቃላ ካꬊዳይቲ ባ ኣይሌታኔ ባ ሜሄ ካሬን ኣጋጊዳ።

22 ሄሳፌ ጉዬ ጎዳይ ሙሴስ፥ «ጊብጼ ቢታ ኡባ ቦላን፥ ኣሳ ቦላ፥ ሜሄ ቦላኔ ቢታፌ ሞኪዛ ኡባ ቦላ ሻቺ ቡካና ማላ ኔ ኩሼ ሳሎ ዴንꬃ» ጊዴስ። 23 ሙሴይ ባ ጉፌ ፑዴ ሳሎ ዴንꬂዳ ማላ፥ ጎዳይ ዳዳኔ ሻች ዬዲዴስ፤ ዎልቃንꬂካ ዱጌ ቢታ ቦላ ዎልቃሚዴስ። ጎዳይ ጊብጼ ቢታን ሻች ቡኪሲዴስ። 24 ሻቻይ ቡኪዴስ፤ ዎልቃንꬂካ ዎልቃሚዴስ፤ ጊብጼ ዴሬይ ዴሬ ጊዶሶፔ ሃ ሲሚን ጊብጼ ቢታ ኡባ ቦላ ዎꬊዳ ሻቻ ኡባፌ ሃይሲ ኣꬊዛ ኢታ ሻቻ። * 25 ሄ ሻቻይ ጊብጼ ቢታ ኡባን ጋዴን ዲዛ ኡባ፥ ኣሳካ ሜሄካ ሾጪዴስ፤ ቢታፌ ሞኪዳዝ ኡባ ዱጌ ዛሪዲ ሾጪዴስ፤ ሚꬂካ ኡባ ሜንꬄሬꬂዴስ። 26 ኢስራኤሌ ናይቲ ዲዛ ጌሴሜ ቢታይ ጻላ ሻቺ ቡኮንታ ኣቲዴስ።

27 ካዎይካ ሙሴኔ ኣሮኔ ጼይጊሲዲ፥ «ሃኢ ሄኮ፥ ታኒ ናጋራ ኦꬃዲስ፤ ጎዳይ ጺሎ፤ ታኒኔ ታ ኣሳይ ዎርዶ። 28 ዳዳይኔ ሻቺ ኑ ቦላ ዳሪዳ ጊሻስ ኑስ ጎዳ ዎሲቴ። ታኒ ኢንቴና ዬዳና፤ ሄኮ ሃይሳፌ ሲንꬃን ኢንቴ ሃይሳን ጋምኤኬታ» ጊዴስ።

29 ሙሴይካ ኢዛስ፥ «ታኒ ሃ ካታማፔ ኬዛ ባዳ ዎሳናስ ታ ኩሼ ጎዳኮ ሚጫና፤ ሂስቲኮ ዳዳይ ኣጋና፤ ቃሴ ሻቻይካ ቡኬና፤ ሄሳንካ ቢታይ ጎዳስ ጊዲዳይሳ ኔኒ ኤራና። 30 ጊዶ ኣቲን ኔኒኔ ዳናቲ ጎዳ ጾሳስ ሃኢካ ባቦንታይሳ ታኒ ኤራይስ» ጊዴስ።

31-32 ጪዪዳ ካꬃይኔ ቲያቲዳ ካꬃይ ዉሪ ꬋይዴስ፤ ጊዶ ኣቲን ጪዮንታኔ ቲያቶንታ ቡሮ ጋኪዛ ካꬃ ሻቻይ ቆሂቤና።

33 ሄሳፌ ጉዬ ሙሴይ ካዎዛ ኣቻፌ ዴንዲዲ ካታማፔ ጋጻ ኬዚዲ ባ ኩሼ ጎዳኮ ሚጪዴስ፤ ሂስቲን ዳዳይኔ ሻቻይ ኤቂዴስ፤ ኢራይካ ቢታ ቦላ ቡኪዛይሳ ኣጊዴስ። 34 ጊዶ ኣቲን ካዎዚ ኢራይ፥ ሻቻይኔ ዳዳይ ኣጊዳይሳ ቤኢዳ ዎዴ ቃሴካ ናጋራ ኦꬂዴስ፤ ኢዚኔ ዳናቲካ ባንታ ዎዚና ሚንꬂዳ። 35 ጎዳይ ሙሴ ዶናራ ሃሳይዳ ማላካ ካዋ ዎዚናይ ሚኒን ኢስራኤሌ ናይታ ዬዶንታ ኢጺዴስ።

10

ቦሌ

1-2 ሄሳፌ ጉዬ ጎዳይ ሙሴስ፥ «ጊብጼ ካዋኮ ጉዬ ሲማ ባ፤ ኣይስ ጊኮ ታኒ ጊብጼ ኣሳ ዎስታ ቃጻይዳኮኔ ማላታ ኢስታ ጊዶን ዎስታ ኦꬂዳኮ ኢንቴ ኢንቴ ናይታሲኔ ኢንቴ ናይታ ናይታስ ዮታና ማላ፥ ቃሴ ኢንቴካ ታኒ ጎዳ ጊዲዳይሳ ኤራና ማላ፥ ታ ማላታ ኢስታ ጊዶን ኦꬃናስ ኢዛ ዎዚናኔ ዳናታ ዎዚና ሚንꬃ ዎꬃዲስ» ጊዴስ።

3 ሂስቲን ሙሴይኔ ኣሮኔይ ካዎዛኮ ጌሊዲ፥ «ጎዳ ኢብራዌታ ጾሲ ኔና፥ ‹ኔ ኔናቴꬃ ታ ሲንꬃን ካዉሾንታ ኢጺዛይ ኣዉዴ ጋካናሴ? ሃኢ ታስ ጎይናና ማላ ታ ኣሳ ዬዳ። 4 ኔኒ ኢስታ ዬዶንታ ኢጺኮ ዎንቶ ታ ኔ ቢታ ቦላ ቦሌ ዬዳና። 5 ቦሌዚ ኦኒካ ቤኦንታ ማላ ቢታ ማይኣና። ኢንቴስ ሻቻፌ ኣቲዳ ጉꬃ ሚሺ፥ ጋዴን ዲጪዛ ሚꬂካ ኡባ ማና። 6 ኔ ኬꬃታን፥ ዳናታ ኬꬃኒኔ ጊብጼ ኣሳ ኡባ ኬꬃን ኩማና፤ ሃይሲ ኔ ኣዋቲ፥ ዎይኮ ኔ ማይዛቲ ሃ ቢታ ቦላ ዶሶፔ ሃኖ ጋካናስ ሙሌካ ቤዪ ኤሮንታ ሚሻ› ጊዴስ» ጊዳ። ሄሳፌ ጉዬ ሙሴይ ካዎዛ ሲንꬃፌ ኬዚ ቢዴስ።

7 ካዎዚ ሱንꬂዳ ዳናቲካ ካዎዛ፥ «ሃይሲ ኣዴዚ ኑስ ኣይዴ ጋካናስ ꬉጴ ጊዳኔ? ኢስቲ ጎዳ ባ ጾሳስ ጎይናና ማላ ኔኒ ኣሳ ዬዳ፤ ጊብጼ ዴሬይ ꬋይዳይሳ ኔኒ ሃኢካ ዩሻ ቆፒኪ?» ጊዳ።

8 ሄሳ ጊሻስ ካዎዚ ሙሴኔ ኣሮኔ ጼይጊሲ ጉዬ ዛሪዲ፥ «ቢቴ፤ ጎዳ ኢንቴ ጾሳስ ጎይኒቴ ሺን ቢዛይቲ ኦናንቴ?» ጊዴስ።

9 ሂስቲን ሙሴይ፥ «ኑኒ ኑ ቄሪ ናይታራ ጪማታራ፥ ኑ ኣቱማ ናይታራ ማጫ ናይታራ፥ ኑ ሜሃራኔ ሚዛ ዉዴታራ ኢሲፌ ባና፤ ኣይስ ጊኮ ኑኒ ቢዛሶን ጎዳስ ባኣሌ ቦንቻናስ ኮሼስ» ጊዴስ።

10 ካዎዚ፥ «ኢንቴ ማጫሳታራኔ ኢንቴ ናይታራ ባና ማላ ታ ኢንቴና ዬዳና፤ ጎዳይ ኢንቴናራ ጊዶ፤ ጊዶ ኣቲን ኢንቴ ኢንቴ ዎዚናን ጌኔ ቆፒዴታ። 11 ሄሳ ጊሻስ ሃኔና፤ ኢንቴ፥ ‹ኑ ቢዲ ጎዳስ ጎይናና ማላ ኑና ዬዳ› ጊሼ ጋምኢዳ ጊሻስ ኣቱማሳይ ጻላ ቢዲ ጎዳስ ጎይኒቴ» ጊዴስ። ሄሳፌ ጉዬ ሙሴኔ ኣሮኔ ካዎዛ ሲንꬃፌ ኬሲ ጎዲዳ።

12 ጎዳይ ሙሴስ፥ «ቦሌይ ጊብጼ ቢታ ቦላ ያና ማላ ሻቻፌ ኣቲዲ ዲጪዛ ኡባ ሊምኢ ሂስቲ ዉርሳና ማላ፥ ኔ ኩሼ ጊብጼ ቢታ ቦላ ፒዲሳ» ጊዴስ።

13 ሙሴይ ባ ኦይኪዳ ጉፋ ጊብጼ ቢታ ቦላ ꬎቁ ሂስቲ ዴንꬂን፥ ሄ ዎዴ ጋላሲኔ ቃማ ጎዳይ ኣርሼይ ሞኪዛ ባጋፌ ዎልቃማ ጫርኮ ቢታ ኡባ ቦላ ዬዲዴስ፤ ጋዴይ ዎንቲሺን ሄ ጫርኮይ ቦሌ ኤኪ ዪዴስ። 14 ቦሌይ ጊብጼ ቢታ ኩሜꬂ ማይኢዴስ። ሃይሳ ላጌ ቦሌ ቦሻይ ሄ ቢታን ሃይሳፌ ካሴ ሃኒቤና፤ ሃይሳፌ ሲንꬃንካ ኢዛ ማላይ ሃኔና። 15 ቢታይ ካሬጻና ጋካናስ ቦሌዚ ቢታ ኡባ ማይኢዴስ። ሻቻፌ ኣቲዲ ቢታ ቦላ ዲጪዛዛኔ ሚꬃ ቦላን ዲዛ ኣይፌ ኡባ ሊምኢ ሂስቲ ሚዴስ። ሄሳ ጊሻስ ሚꬃ ሃይꬂ ዎይኮ ጋዴን ዲዛ ጪሊላ ሚሺ ዉሪ ጊብጼ ቢታ ኡባሶን ኣይኮይካ ኣቲቤና። *

16 ካዎዚካ ሙሴኔ ኣሮኔ ኤሶን ጼይጊሲዲ፥ «ጎዳ ኢንቴ ጾሳኔ ኢንቴና ታኒ ቆሃዲስ። 17 ሄኮ ኢንቴ ታና ዉርሴꬃ ማሮ ማሪቴ። ሃ ኢታ ቦሻ ታፔ ዲጋና ማላ ጎዳ ኢንቴ ጾሳ ዎሲቴ» ጊዴስ።

18 ሙሴይ ካዎዛ ኣቻፌ ኬዚዲ ጎዳ ዎሲዴስ። 19 ጎዳይካ ኣርሼይ ሞኪዛ ባጋራ ዪዳ ጫርኮዛ ኣርሼይ ዉሊዛ ባጋራ ዪዳ ዎልቃማ ጫርኮን ላሚን ቦሌዛ ቶኪ ኤኪ ኤፊዲ፥ ዞኦ ኣባን ዬጊዴስ። ጊብጼ ቢታ ኩሜꬃን ኢሲ ቦሌይካ ኣቲቤና። 20 ጊዲኮካ ጎዳይ ካዎዛ ዎዚና ሚንꬂዳ ጊሻስ ኢስራኤሌ ናይታ ዬዶንታ ኢጺዴስ።

ጊርዲ ጊዳ ꬉማ

21 ሄሳፌ ጉዬ ጎዳይ ሙሴስ፥ «ጊብጼ ቢታን ጊርዲ ጊዳ ꬉማይ ꬉማና ማላ ኔ ኩሼ ፑዴ ሳሎ ዴንꬃ» ጊዴስ። 22 ሙሴይ ባ ኩሼ ፑዴ ሳሎ ዴንꬂን ጊብጼ ቢታ ኡባን ሄꬑ ጋላስ ኩሜꬅ ጊርዲ ጊዳ ꬉማይ ꬉሚዴስ።* 23 ሄ ሄꬑ ጋላሳታን ኣሲ ኦኒካ ኢሶይ ኢሳ ቤኦንታ፥ ዎይኮ ሶፔ ካሬ ኬዞንታ ጋምኢዴስ። ጊዶ ኣቲን ኢስራኤሌ ናይቲ ዲዛሶ ኡባን ኢስታስ ፖኦይ ዴስ።

24 ካዎዚ ሙሴ ጼይጊሲዲ፥ «ቢቴ፤ ቢዲ ጎዳስ ጎይኒቴ፤ ኢንቴ ማጫሳይካ ኢንቴ ናይቲካ ኢንቴናራ ባና ዳንዳዬቴስ። ኢንቴ ሜሄታ ጊዲኮ ሃን ኣጊ ቢቴ» ጊዴስ።

25 ጊዶ ኣቲን ሙሴይ ኢዛስ፥ «ኑኒ ጹጊዲ ያርሺዛ ያርሾ ጎዳ ኑ ጾሳስ ሺሻና ማላ ሜሄ ኢማዳ ዬዳናስ ኮሼስ። 26 ኢሲ ጹጉንꬂካ ኣቶንታ ዲሺን ኑ ሜሄይ ዉሪካ ኑናራ ባናስ ቤሴስ። ኑኒ ጌዴ ጋኮንታ ዲሼ ሜሃፔ ኣዋይሳ ኣዋይሳ ያርሻናኮ ሃኢ ኤራናስ ዳንዳዮኮ። ጎዳ ኑ ጾሳስ፥ ያርሾስ ሄ ሜሃፔ ዶሪዲ ኤካናስ ኮሼስ» ጊዴስ።

27 ጊዶ ኣቲን ጎዳይ ካዎዛ ዎዚና ሚንꬂዳ ጊሻስ ኢዚ ኢስታ ዬዳናስ ኮዪቤና። 28 ሄሳፌ ጉዬ ካዎዚ ሙሴ፥ «ታ ኣቻፌ ኪቻ! ናምኣንꬆ ታ ሲንꬃን ቤታሼ ኔና ኤራ! ናምኣንꬆ ታ ኣይፌሶ ኔ ቤኢዳ ጋላስ ኔ ሃይቃና» ጊዴስ። 29 ሂስቲን ሙሴይ ኢዛስ፥ «ቱሙካ፤ ኔኒ ጊዳ ማላ ታኒ ኔና ናምኣንꬆ ሙሌካ ቤይኬ» ጊዴስ።

11

ባይራታ ቦላ ዪዳ ቦሻ

1 ጎዳይ ሙሴስ፥ «ታኒ ጊብጼ ካዋ ቦላኔ ኢዛ ኣሳ ቦላ ኢሲ ሃራ ቦሻ ዬዳና፤ ሄሳፌ ጉዬ ኢዚ ኢንቴና ሃ ቢታፌ ኬሲ ዬዳና፤ ኬሲዲ ኢዚ ኢንቴና ኢሳዴ ኣሾንታ ኡባ ጎዲ ኬሳና። 2 ኢስራኤሌ ኣሳይ ማጫይ ኣዴይ ባ ሾሮታፔ ቢራፔኔ ዎርቃፌ ኦሴቲዳ ሚሻታ ኦይቺ ኤካና ማላ ኢስታስ ዮታ» ጊዴስ። 3 ጎዳይካ ጊብጼ ኣሳይ ኢስራኤሌ ኣሳስ ኪያቴꬅ ኦꬃና ማላ ኦꬂዴስ። ቃሴ ሙሴይ ባ ባጋራ ጊብጼ ቢታን ካዎይ ሱንꬂዳ ዳናታኒኔ ኣሳን ኬሂ ዳሮ ቦንቼቲዳ ኣሳ ማላ ጼሌቲዴስ።

4 ሙሴይ ካዎዛስ፥ «ጎዳይ፥ ‹ጊዲ ጊዶꬅ ታኒ ጊብጼ ቢታን ሄሜታና፤ 5 ጊብጼ ቢታን ዲዛ ኣቱማ ናይ፥ ካዎቴꬃ ኣልጋን ኡቲዳ ካዋስ ባይራ ናፔ ዶሚዲ፥ ዎጻን ጋጪዛ ኣይሌይ ባይራ ና ጋካናስካ ባይራ ዬሌቲዳ ሜሄይካ ኣቶንታ ዉሪ ሃይቃና። 6 ጊብጼ ቢታ ኡባን ሃይሳፌ ካሴ ጊዲን ዎይኮ ሲንꬃፌካ ሃኖንታ ዬሆይ ዬኬታና። 7 ጊዶ ኣቲን ኢስራኤሌ ናይታ ጊዶን ኣሳ ቦላ ዎይኮ ሜሄ ቦላ ኣሲ ኣቶሺን ካናይካ ቦጬና› ጊዴስ። ሄ ዎዴ ጎዳይ ጊብጼሲኔ ኢስራኤሌ ናይታስ ጊዶን ሻኮቴꬅ ሜꬋናይሳ ኢንቴ ኤራና። 8 ኔ ሱንꬂዳ ዳናቲ ዉሪ ታኮ ዪዲ፥ ታ ሲንꬃን ጉፋኒ ዚጊዲ፥ ‹ኬዛዳ ባርኪ! ኔና ካሊዛ ኣሳይ ዉሪካ ቦ!› ጋና። ሄሳፌ ጉዬ ታኒ ባና» ጊዴስ። ሙሴይ ዳሮ ሃንቄቲዲ ኢዛ ሲንꬃፌ ኬዚዲ ቢዴስ።

9 ጎዳይ ሙሴስ፥ «ታ ማላሊሲዛ ሚሽ ጊብጼ ቢታን ጉጃ ጉጃ ኦꬃና ማላ ካዎይ ኢንቴ ዮቲዛይሳ ሲዬና» ጊ ካሴ ዮቲ ዎꬂዴስ። 10 ሙሴይኔ ኣሮኔይ ሃይታ ማላታታ ኡባ ካዎዛ ሲንꬃን ኦꬂኮካ ጎዳይ ካዎዛ ዎዚና ሚንꬂዳ ጊሻስ ኢዚ ኢስራኤሌ ናይታ ባ ዴሬፔ ዬዶንታ ኢጺዴስ።

12

ቦሻ ሃይቆይ ዎꬎንታ ዬጊ ኣꬌꬅ

1 ጊብጼ ቢታን ጎዳይ ሙሴኔ ኣሮኔ ሂዝጊዴስ፤ 2 «ሃ ኣጊናይ ኢንቴስ ላይꬃስ ኮይሮ ኣጊና ጊዶ፤ 3 ኢስራኤሌ ኣሳ ኡባስ ሃይሳ ሃ ዎጋዛ ዮቲቴ፤ ሃይሲ ኣጊናይ ጌሊዳ ታማንꬃ ጋላስ፥ ኢሲ ኢሲ ኣሲ ባ ሶ ኣሳስ ኢሲ ላቃ ዶሪ ኤኮ። 4 ሄ ኬꬃ ኣሳ ቆዳይ ላቃዛ ኡባ ማናስ ጉጺዛ ጊዲኮ ኢዛዴይ ባስ ማታቲዛ ጉታ ባ ሶ ኣሳ ማላ ቆዲዲ ኢሳዴይ ኢሳዴይ ሚ ዉርሳናይሳ ሻኪ ኤሬቶ። 5 ኢንቴ ዶሪ ኤካና ላቃይ ዬሌቲን ኢሲ ላይꬅ ጊዲዲ ኢዛ ቦላ ኣይኮ ቦሬይ ባይንዳ ኣዴ ላቃ ጊዶ። ኢንቴ ላቃዛ ዶርሳፌ ዎይኮ ዴይሻፌ ኤካናስ ዳንዳዬታ። 6 ሃ ኣጊናይ ታማኔ ኦይዳንꬆ ጋላስ ጊዳና ጋካናስ ኢስታ ናጊቴ፤ ሄ ጋላስ ኣርሼይ ዉሊሺን ኢስራኤሌ ማባራ ኣሳይ ዉሪ ኢስታ ሹካናስ ኮሼስ። 7 ሹኪዲ ሱꬃፌ ኤኪዲ ኢስታ ኣሾዛ ሚዛ ኬꬃስ ቆሲላꬃኔ ቆሬዛ ቦላ ቲዬቶ። * 8 ኣሾዛ ሄ ጋላስ ቃማካ ታማን ጺጺዲ፥ ጫሚዛ ቦንጮራኔ ኢርሾይ ባይንዳ ኡኬቲዳ ኡኬꬃራ ሜቶ። 9 ኣሾዛ ቃዬ ዎይኮ ዶይሲዲ ሞፒቴ፤ ሁኤዛ፤ ጌዳታ፤ ቃንꬃ ኣሾዛካ ኡባ ጺጺዲ ሚቴ። 10 ሄ ኣሾዛፔ ጋዴይ ዎንታና ጋካናስ ኣይኮካ ኣሾፍቴ። ዎንታና ጋካናስ ኣቲዳዚ ዲኮ ታማን ጹጋና ኮሼስ። 11 ሚሽ፥ ኦጌስ ጊዲዛ ማይኦ ማይኢዲ፥ ኢንቴ ጫማ ቶሆን ኣꬂዲ ኢንቴ ጉፌ ኢንቴ ኩሼን ኦይኪዲ ኤሶን ሚቴ፤ ሃይሲ ታና ጎዳ ኢንቴ ቦንቺዛ ፓዚጋ ያርሾ።

12 «ታኒ ሄ ጋላስ ቃማራ ጊብጼ ቢታራ ሄሜታሼ ባይራ ዬሌቲዳ፥ ኣሴካ ሜሄካ ኡባ ዎꬋና። ጊብጼ ኤቃታ ኡባ ቦላካ ታኒ ፒርዳና፤ ታኒ ጎዳ ጊዲኪና? 13 ሄ ሱꬃይ ኢንቴ ዲዛ ኬꬃታ ኤሪሲዛ ማላታ ጊዳና። ታኒ ሄ ሱꬃ ቤኢዛ ዎዴ ኢንቴና ኣጋ ኣꬋና፤ ታኒ ጊብጼ ቢታ ቦሻን ሾጪዛ ዎዴ ኢንቴ ቦላ ኣይኮ ቦሻይካ ጋኬና። *

14 «ሄ ጋላሳይ ታኒ ጎዳይ ኢንቴስ ኦꬂዳይሳ ቆፒ ቆፒ ቦንቺዛ ጋላስ ጊዶ፤ ኢንቴ ዜሬꬂ ዉሪ ጎዳ ባኣሌ ቦንቾ፤ ሃይሳ ኢንቴስ ዎጋ ሂስቲዲ ሜርናስ ቦንቺቴ።

ኡኬꬃ ባኣሌ

15 «ላፑን ጋላስ ጋካናስ ኢርሾይ ጌሎንታ ኡኬꬅ ሚቴ፤ ኮይሮ ጋላስ ኢንቴ ሶፔ ኢርሾ ዲጊቴ። ሄ ኮይሮ ጋላሳፌ ዶሚዲ ላፑንꬃ ጋላስ ጋካናስ፥ ኢርሾራ ዲዛ ኡኬꬅ ሚዛ ኣሲ ኦኒካ ኢስራኤሌ ኣሳ ጊዶፌ ሻኬቲ ꬋዮ። 16 ኮይሮ ጋላስ ጌሻ ዱላታ ሺቂቴ፤ ሃራ ጌሻ ዱላታ ቃሴ ላፑንꬃ ጋላስ ሺቂቴ፤ ኣሳይ ዉሪ ማናስ ቁማ ካꬆፌ ኣቲን ሄ ጋላሳታ ኡባን ኣይኮካ ኦꬆፍቴ፤ ኢንቴ ኦꬃና ሚሺ ሄሳ ጻላ።

17 «ታኒ ኢንቴና ኢስራኤሌ ናይታ ጊብጼ ቢታፌ ኬሲዳይ ሄ ጋላስ ጊዲዳ ጊሻስ ኡኬꬃ ባኣሌ ቦንቺቴ። ሄ ጋላሳ ባኣሌዛ ና ናስ ኣቶንታ ዎጋ ሂስቲ ቦንቺቴ። 18 ኮይሮ ኣጊናን ሄ ኣጊናስ ታማኔ ኦይዳንꬃ ጋላሳ ኦማርሳፌ ዶሚዲ ናምኡ ታማኔ ኢሲንꬃ ጋላሳ ኦማርሳ ጋካናስ ኢርሾይ ጌሎንታ ኡኬꬅ ሚቴ። 19 ላፑን ጋላስ ጋካናስ ኢርሾይ ኢንቴ ሶን ቤቶፎ፤ ኢርሾይ ጌሊዳ ካꬅ ሚዛ ኣሲ ቤቴ ኣሲ ጊዲን ዎይኮ ሄ ዴሬ ኣስ ኦናካ ጊዲን ሄሳዴይ ኢስራኤሌ ማባራ ጊዶፌ ꬋዮ። 20 ኢርሾይ ጌሊዳዝ ኣይኮካ ሞፒቴ፤ ኢንቴ ዲዛሶን ኣዋንካ ኢርሾይ ጌሎንታ ኡኬꬅ ማናስ ቤሴስ።»

21 ሄሳፌ ጉዬ ሙሴይ ኢስራኤሌ ጪማታ ኡባ ጼይጊሲዲ፥ «ኢንቴ ቢዲ ኢንቴ ሶ ኣሳስ ፓዚጋ ያርሾስ ላቃ ኤኪ ሹኪቴ። 22 ሂሶጴ ጌቴቲዛ ማታ ሃይꬃፌ ዳንኪ ኤኪዲ ኬሬን ዲዛ ሱꬃን ጌልꬂ ኬሲዲ፥ ሄ ሱꬃ ናምኡ ቆሲላꬃታኒኔ ቆሬታ ቦላ ቲዪቴ፤ ኢንቴፌ ኢሲ ኣሲካ ጋዴይ ዎንታና ጋካናስ ባ ኬꬃፌ ካሬ ኬዞፖ። 23 ጎዳይ ጊብጼ ባይራ ናይታ ዎꬋናስ ሄ ቢታራ ሄሜቲዛ ዎዴ ሱꬅ ኬꬃ ቆሲላꬃታኒኔ ቆሬታ ቦላ ቤኢዲ ካሬራ ኣꬊ ባና፤ ዎꬊዛይሲ ኢንቴ ሶ ጌሊዲ ኢንቴና ዎꬎንታ ማላ ኢዛ ጎዳይ ዲጋና። *

24 «ኢንቴ ሃይሳ ኣዛዞዛ ኢንቴሲኔ ኢንቴ ዜሬꬃስ ሜርናስ ዎጋ ሂስቲዲ ኣዛዜቲቴ። 25 ጎዳይ ካሴ ኢማና ጊዲ ጫቂዳ ቃላ ማላ ኢዚ ኢሚዛ ቢታ ኢንቴ ጌሊዛ ዎዴ ሃ ዎጋ ናጊቴ። 26 ኢንቴ ናይቲ ኢንቴና፥ ‹ሃይሳ ሃ ዎጋዛስ ቢርሼꬂ ኣዜ?› ጊ ኦይቺኮ፥ 27 ኢንቴ ኢስታስ፥ ‹ሃይሲ ጎዳ ቦንቻናስ ያርሺዛ ፓዚጋ ያርሾ፤ ኣይስ ጊኮ ጎዳይ ጊብጼ ቢታን ኢስራኤሌ ኣሳ ኬꬅ ኣጊ ኣꬊዲ ጊብጼ ኣሳ ዎꬊዲ ኑና ኣሺዳ ጊሻሳ› ጊቴ» ጊዴስ።

ሄሳፌ ጉዬ ኣሳይ ቢታ ቦላ ጉፋኒ ጎይኒዴስ። 28 ኢስራኤሌ ኣሳይ ቢዲ ጎዳይ ሙሴኔ ኣሮኔ ኣዛዚዳ ማላ ኦꬂዴስ።

ጊብጼ ኣሳ ባይራቲ ሃይቂ ዉሮ

29 ጊዲ ጊዶꬃን ጎዳይ ጊብጼን ባይራ ዬሌቲዳ ኡባ ካዎቴꬃ ኣልጋን ኡቲዛ ካዎ ባይራ ናፔ ዶሚዲ፥ ቃሾ ኬꬃን ዲዛ ዲኤቲዳ ኣሳ ባይራ ና ጋካናስ፥ ቃሴ ባይራ ዬሌቲዳ ሜሄ ኡባ ዲፒ ሂስቲዴስ። * 30 ካዎይ፥ ኢዚ ሱንꬂዳ ዳናቲኔ ጊብጼ ቢታ ኣሳይ ዉሪ ቃማራ ቤጊዴስ። ጊብጼ ቢታን ኣሲ ሃይቆንታ ኬꬂ ሙሌካ ባይንዳ ጊሻስ ኣሳይ ቃላ ꬎቁ ሂስቲዲ ዳሮ ዋሲ ዬኪዴስ። 31 ሄ ጋላሳ ኦማርስ ካዎዚ ሙሴኔ ኣሮኔ ጼይጊሲዲ፥ «ዴንዲቴ! ኢንቴካ ኢንቴ ኣሳይካ ታ ኣሳ ጊዶፌ ኬዚቴ! ቢዲ ኢንቴ ኦይቺዳ ማላካ ጎዳስ ጎይኒቴ! 32 ኢንቴ ጊዳ ማላካ ኢንቴ ሜሄ፤ ኢንቴ ዴይሺኔ ዶርስ ኡባ ኤኪዲ ቢቴ! ቃሴ ታናካ ኣንጂቴ» ጊዴስ።

33 ኢስራኤሌ ኣሳይ ባ ቢታፌ ኤሶን ኬዛና ማላ ጊብጼ ኣሳይ ዲርባሲዴስ። ኣይስ ጊኮ ኢስቲ፥ «ኬዞንታ ኢጺኮ ኑኒ ዉሪካ ዉራና» ጊዳ። 34 ሄሳ ጊሻስ ኢስራኤሌ ኣሳይ ኢርሾይ ጌሎንታ ሙኑቃ ኬሬን ኩንꬂ ማይኦን ጻጺዲ ሃሼን ቶኪዴስ። 35 ኢስራኤሌ ኣሳይ ሙሴይ ኢስታ ኣዛዚዳ ማላ፥ ጊብጼ ኣሳ ቢራ፥ ዎርቃኔ ማይኦ፥ «ኢሚቴ» ጊ ኦይቺዴስ። 36 ጎዳይ ጊብጼ ኣሳ ሲንꬃን ኢስራኤሌ ኣሳይ ሳቤታና ማላ ኦꬂዳ ጊሻስ ጊብጼ ኣሳይ ኢስታ ኦይቺዳይሳ ኡባ ኢሚዳ። ሄሳꬆ ሂስቲዲ ኢስታ ጊብጼ ኣሳታ ኣቆ ቡሪ ኤኪ ቢዳ። *

ጊብጼፔ ኢስራኤሌ ኣሳ ኬስ

37 ኢስራኤሌ ኣሳይ ኤራሚሴ ጌቴቲዛ ካታማፔ ዴንዲዲ ሱኮቴ ጌቴቲዛሶ ጋካናስ ቢዴስ። ኣሳይ ናይታኔ ማጫሳ ጉጆንታ ቆዲን ቶሆን ሄሜቲዛ ኣቱማ ኣሳይ 600,000 ጊዲዴስ። 38 ቃሴ ኢስታራ ዳሮ ሃራ ዴሬ ኣሳይ፥ ኬሂ ዳሮ ሜሄ፥ ዶርሲኔ ዴይሽ ኤኪ ኬዚዴስ። 39 ጊብጼፔ ኢስቲ ኤኪ ኬዚዳ ኢርሾይ ጌሎንታ ሙኑቃፔ ኡኬꬅ ኡኪዳ፤ ኣይስ ጊኮ ኢስታ ጊብጼፔ ኤሶን ኬሲዳ ጊሻስ ባስ ሺንቄ ካꬃናሲኔ ሙኑቃይ ዴንዲን ኡካና ዎዴ ኢስታ ጋꬂቤና።

40 ኢስራኤሌ ኣሳይ ጊብጼ ቢታን ዴዪዳ ላይꬃይ ዉሪ ኦይዱ ጼታኔ ሄꬑ ታማ። * 41 ሄ ኦይዱ ጼታኔ ሄꬑ ታሙ ላይꬃይ ዉሪዛ ሄ ዉርሴꬃ ጋላሳን ጎዳ ኣሳይ ዉሪ ጊብጼ ቢታፌ ኬዚዴስ። 42 ጊብጼ ቢታፌ ኦማርሳ ዎዴ ጎዳይ ባ ኣሳ ኬሲሼ ናጊዳ ጊሻስ ሄ ቃማይ ና ና ጋካናስ፥ ኢስራኤሌ ኣሳይ ዉሪ ቤጊ ናጊዲ ኣቂዛ ጎዳስ ዱማቲዳ ቃማ።

ፓዚጋ ቦንቺዛ ዎጋ

43 ጎዳይ ሙሴኔ ኣሮኔ፥ «ፓዚጋ ቦንቺዛ ዎጋይ ሃይሳ፤ ሃራ ዴሬ ኣሲ ኢዛፔ ኦኒካ ሙሌራ ሞፖ። 44 ኢንቴ ሚሻን ሻሚዳ ኣይሌይ ኦኒካ ኢንቴ ኢዛ ቃጻሪዳፔ ጉዬ ኢዛፔ ማናስ ኮሼስ። 45 ጊዶ ኣቲን ጉꬃ ዎዴስ ኢንቴናራ ኢማꬃቴꬃን ጋምኢዛይኔ ኡኔ ኦꬂዛ ሃራ ዴሬ ኣሲ ኢዛፔ ሞፖ።

46 «ሃ ፓዚጋ ያርሾዛ ኢንቴ ኢሲ ኬꬃን ሚቴ፤ ኢንቴ ሄ ኣሾዛፔ ኣይኮካ ካሬ ኬሶፍቴ። ሜቄꬃታፔ ኢሲኖካ ሜንꬆፍቴ።* 47 ኢስራኤሌ ማባራይ ዉሪ ፓዚጋ ያርሾ ቦንቻናስ ኮሼስ።

48 «ቤቴ ዪዲ ኢንቴ ጊዶን ዲዛ ኣሲ ጎዳ ፓዚጋ ያርሾ ቦንቻናስ ኮይኮ ባ ሶን ኣዴ ጊዲዳ ኣሳ ኡባ ቃጻሮ። ሄሳፌ ጉዬ ኢዚ ሄ ቢታን ዬሌቲዳ ኣሳ ማላ ሺቂዲ ፓዚጋ ያርሾ ቦንቻናስ ቤሴስ። ጊዶ ኣቲን ቃጻሬቶንታ ኣሲ ሙሌካ ኢዛፔ ሞፖ። 49 ኢንቴ ቢታን ዬሌቲዳይሳስካ ጊዲን ኢንቴ ጊዶን ቤቴ ጊዲዲ ዲዛይሳስካ ጊዲን ሃይሲ ዎጋይ ኡባስ ኢሲኖ» ጊዴስ።

50 ሂስቲን ኢስራኤሌ ኣሳይ ዉሪ ጎዳይ ሙሴኔ ኣሮኔ ኣዛዚዳ ማላካ ኦꬂዴስ። 51 ሄ ጋላሳንካ ጎዳይ ኢስራኤሌ ናይታ ኢስታ ጩጋን ጩጋን ጊብጼ ቢታፌ ኬሲዴስ።

13

ኮይሮ ዬሌቲዳ ኣዴይ ዉሪ ጎዳስ ዱማቴꬅ

1 ጎዳይ ሙሴ ሂዝጊዴስ፥ 2 «ኣዴ ጊዲ ኮይሮ ዬሌቲዳ ኡባ ታስ ዱማሳ። ኢስራኤሌ ኣሳ ጊዶን ኮይሮ ዬሌቲዳ ባይራይ ዉሪ ሜሄ ጊዲን ኣስ ጊዲን ዉሪካ ታሳ።»*

3 ሄሳፌ ጉዬ ሙሴይ ኣሳ፥ «ጊብጼፔ፥ ኣይሌቴꬃ ቢታፌ ኢንቴ ኬዚዳ ጋላሳያ ሃኖ ጋላሳዮ ጊዲዳይሳ ዩሺ ቆፒቴ፤ ኣይስ ጊኮ ጎዳይ ባ ዎልቃማ ቄሴን ኢንቴና ኬሲዴስ፤ ሄሳ ጊሻስ ኢርሾይ ጌሊዳ ካꬅ ኣይኮካ ሞፒቴ። 4 ኢንቴ ሃ ጋላሳይን ኣቢቤ ጌቴቲዛ ኣጊናን ኬዚዴታ። 5 ጎዳይ ካናኔታ፥ ሂቴታ፥ ኣሞሬታ፥ ሂዌታኔ ያቡሴታ ጌቴቲዛ ዴሬታ ቢታ ኢንቴና ጋꬂዛ ዎዴ ኢንቴ ሃ ቦንቾ ጋላሳ ሃ ኣጊናን ቦንቼታ። ሄ ቢታይ ጎዳይ ኢንቴስ ኢማና ማላ ካሴ ኢንቴ ኣዋታስ ጫቂ ዎꬂዳ ቢታ። ሄ ቢታይ ማꬂኔ ኤሲ ጎጊዛ ቢታ። 6 ኢንቴ ላፑን ጋላስ ኢርሾይ ጌሎንታ ኡኬꬅ ማና፤ ላፑንꬃ ጋላስ ጎዳስ ባኣሌ ሂስቲ ቦንቼታ። 7 ሄ ላፑን ጋላሳታን ኢርሾይ ጌሎንታ ኡኬꬅ ኢንቴ ማና፤ ኢንቴ ጊዶን ኢርሾራ ዲዛይ ኣይኮይካ ቤቶፎ፤ ኔ ቢታ ዛዋን ኣዋንካ ኢርሾይ ሙሌካ ዶፖ።

8 «ሄ ጋላስ ኔኒ ኔ ናይታስ፥ ‹ታኒ ሃይሳ ኦꬂዛይ ታኒ ጊብጼፔ ኬዚዛ ዎዴ ጎዳይ ታስ ኦꬂዳይሳ ዛሪ ቆፓናሳ› ጋ ዮታ። 9 ጎዳይ ኢንቴና ባ ዎልቃማ ኩሼን ጊብጼፔ ኬሲዳ ጊሻስ፥ ጎዳ ዎጋይ ኢንቴ ዶናፔ ሻኬቶንታ ማላ፥ ሃይሲ ባኣሌዚ ኢንቴ ኩሼ ቦላ ቃሼቲዳኔ ኢንቴ ሊጴን ዎꬂን ቆፍሲዛ ሚሻ ማላ ጊዳና። 10 ሄሳ ጊሻስ ኢንቴ ሃ ዎጋ ዎꬂዲ ላይꬃን ላይꬃን ሃ ጋላሳን ቦንቺቴ።

11 «ጎዳይ ኢንቴሲኔ ካሴ ኢንቴ ኣዋታስ ኢማናስ ጫቂዳ ማላ፥ ኢዚ ኢንቴና ካናኔታ ቢታ ጌልꬂዲ፥ ሄ ቢታ ኢንቴስ ኢሚዛ ዎዴ፥ 12 ኣቱማ ጊዲ ዬሌቲዳ ባይራ ኡባ ጎዳስ ዱማሲቴ፤ ኔ ሜሄ ጋርሳን ኣዴ ጊዲዲ ባይራ ዬሌቲዳይ ዉሪ ጎዳሳ። * 13 ባይራ ዬሌቲዛ ሃሬ ማር ኡባ ላቃራ ላማዳ ዎዛ፤ ላማዳ ዎዞንታ ኢጺኮ ኢዛ ሞርጌን ሾጫ ዎꬋ። ኔ ናይታ ጊዶን ኣቱማ ጊዲ ባይራ ዬሌቲዳይታ ኡባ ዎዛ። 14 ዎዴፔ ኔ ናይ ኔና፥ ‹ሃይሲ ኣዛ ዎጋ?› ጊ ኦይቺኮ፥ ኔኒ ኢዛስ፥ ‹ጎዳይ ኑና ባ ዎልቃማ ቄሴን ኣይሌቴꬃ ቢታ ጊብጼፔ ኬሲዴስ፤ 15 ጊብጼ ካዎይ ባ ዎዚና ሚንꬂዲ ኑና ዬዶንታ ኢጺን ጎዳይ ጊብጼ ቢታን ዲዛ ባይራ ኡባ፥ ኣሳፔ ዶሚዲ ሜሄ ባይራ ጋካናስ ዎꬊዴስ። ታኒ ኣዪ ኡሎፔ ኮይሮ ዬሌቲዳ ኣዴ ሜሄ ኡባ ጎዳስ ያርሺዛይሲኔ ባይራ ጊዲዳ ኣቱማ ናይታ ኡባ ዎዚዛይሲ ሄሳሳ› ጋ። 16 ጎዳይ ኑና ባ ዎልቃማ ቄሴን ጊብጼፔ ኬሲዳይሳስ፥ ሃይሲ ኢንቴስ ኩሼን ቃቺዳ ማላታኔ ሊጴ ቦላ ዎꬂዳ ማላታ ማላ ጊዳና» ጊዴስ።

ጎዳይ ባ ኣሳ ካሌꬄስ

17 ካዎይ ኣሳ ዬዲዳ ዎዴ ጾሲ ኢስታ ፊሊስጼሜ ቢታራ ካንꬂሲዛ ኦጌይ ማታ ሺን ሄ ኦጌዛራ ኤፊቤና፤ ጋሶይካ ጾሲ፥ «ኣሳይ ኦላ ቤይኮ ባ ቆፋ ላሚዲ ጉዬ ጊብጼ ሲማናኮ» ጊዲ ቆፒዴስ። 18 ሄሳ ጊሻስ ጾሲ ኣሳ ባዞ ኦጌራ ዩሺዲ፥ ዞኦ ኣባኮ ካሌꬂዴስ። ኢስራኤሌ ኣሳይ ጊብጼ ቢታፌ ኦላስ ጊጌቲዳ ኣሳ ማላ ጊጌቲዲ ጊብጼፔ ኬዚዴስ።

19 ዮሴፌይ ኢስራኤሌ ኣሳ፥ «ጾሲ ቱማፔ ኢንቴና ማዳና ያና፤ ሄ ዎዴ ኢንቴ ታ ሜቄꬃ ሃይሳፌ ኢንቴናራ ኤኪ ቢቴ» ጊዲ ጫቄꬂ ዎꬂዳ ጊሻስ ሙሴይ ኢዛ ሜቄꬃ ባናራ ኤኪ ቢዴስ። *

20 ኢስቲ ሱኮቴፔ ዴንዲዲ ባዞ ዶናን ዲዛ ኤታሜ ጌቴቲዛሶን ኡቲዳ። 21 ኢስቲ ጋላሲካ ቃማካ ሄሜታና ማላ ጎዳይ ኢስታ ኦጌ ቤሳናስ ቱሳ ማላ ኤቂዳ ሻራን ጋላስ፥ ቱሳ ማላ ኤቂዳ ታማን ኦማርስ ኢስታ ካሌꬂዴስ። 22 ጋላስ ቱሳ ማላ ኤቂዳ ሻራይ፥ ኦማርስ ቱሳ ማላ ኤቂዳ ታማይ ኣሳ ሲንꬃፌ ኡባ ዎዴ ሻኬቲቤና።

14

ኢስራኤሌ ኣሳይ ዞኦ ኣባ ፒኔꬅ

1-2 ሄሳፌ ጉዬ ጎዳይ ሙሴስ፥ «ኢስቲ ጉዬ ሲሚዲ ሚጊዶሌፔኔ ኣባፌ ጊዶን፥ ፒሃሂሮቴ ኣቻን ኡታና ማላ ዴራስ ዮታ፤ ኢስቲ ኣባ ኣቻን ባኣሊ-ጻፎኔ ሲንꬃን ባዛን ኡቴቶ። 3 ጊብጼ ካዎይ፥ ‹ባዞን ኦጌይ ጎርዴቲ ꬋዪን ኢስራኤሌ ኣሳይ ቢዛሶ ꬋይዲ ጮ ቶይላቴስ› ጊዲ ቆፓና። 4 ታኒ ካዎዛ ዎዚና ሚንꬃና፤ ኢዚ ኢስታ ጎዳና፤ ታኒ ካዎዛ ባጋራኔ ኢዛ ኦላንቻታ ኡባ ባጋራ ቦንቼታና፤ ጊብጼ ኣሳይካ ታኒ ጎዳ ጊዲዳይሳ ኤራና» ጊዴስ። ሂስቲን ኢስራኤሌ ኣሳይ ኢዚ ዮቲዳ ማላ ኦꬂዴስ።

5 ኣሳይ ኬሲ ኤኪ ቢዳይሳ ጊብጼ ካዎስ ዮቲን፥ ኢዚካ ዳናታ ኢስራኤሌ ናይታ ጊሻስ ቆፒዳ ባ ቆፋ ላሚዲ፥ «ኑኒ ሃይሳꬆ ኣዛስ ኦꬂዶኒ? ኑኒ ኢስራኤሌ ናይታ ዬዲዲ ኢስቲ ኑስ ኦꬂዛ ዎልቃፌ ሜላ ኣቲዶስ» ጊዳ። 6 ሄሳ ጊሻስ ካዎዚ ባ ፓራ-ጋሬዛ ኮሪዲ ኦላንቻታ ባናራ ኤኪ ቢዴስ። 7 ኢዚ ኡባፌ ኣꬊዛ 600 ፓራ-ጋሬታ፥ ቃሴ ጊብጼ ቢታን ዲዛ ፓራ-ጋሬታ ኡባ ቦላካ ኦላ ሃላቃታ ዎꬂ ኤኪ ቢዴስ። 8 ጎዳይ ጊብጼ ቢታ ካዎ ዎዚና ሚንꬂን ሚኖቴꬃራ ቡሮ ቡሳ ቦላ ዲዛ ኢስራኤሌ ኣሳ ጎዲዴስ። 9 ጊብጼ ኣሳይ ካዎ ፓራ-ጋሬቲ ዉሪ ፓራ ኣሳቲኔ ኦላንቻቲ ኢስራኤሌ ናይታ ካሊ ጎዲዳ። ኣባ ዶናን ባኣሊ-ጻፎኔ ሲንꬃን ዲዛ ፒሃሂሮቴ ኣቻን ኢስቲ ኡቲ ዲሺን ዴሚዳ።

10 ካዎዚ ማቲግዲን ኢስራኤሌ ኣሳይ ጉዬ ጼሊዛ ዎዴ፥ ጊብጼ ኣሳይ ኢስታ ጉዬራ ካሊ ዪዛይሳ ቤኢዲኔ ዳሮፔ ባቢዲ ጎዳስ ዋሲዳ። 11 ኢስቲ ሙሴስ፥ «ኔኒ ኑና ጊብጼ ቢታን ኑስ ዱፎይ ꬋዪን ባዞን ሃይቃና ማላ ኬሳዲ? ኑና ጊብጼፔ ኣዛስ ኤሃዲ? 12 ኑኒ ጊብጼን ዲሼ፥ ‹ኑና ኣጋ፤ ኑኒ ጊብጼ ኣሳስ ሃሬታና› ጊዲ ኔስ ዮቲቤኮኒ? ባዞን ሃይቃናፔ ኢስታስ ሃሬቲዛይሲ ኑስ ሎኦኮሺን» ጊዳ።

13 ሙሴይ ኣሳ፥ «ባቦፍቴ፤ ሚኒ ኤቂቴ፤ ጎዳይ ሃች ኢንቴና ኣሻናይሳ ኢንቴ ቤያና። ሃች ኢንቴ ቤኢዛ ጊብጼ ኣሳ ናምኣንꬆ ሙሌካ ቤኤኬታ። 14 ኢንቴ ጊሻስ ጎዳይ ኦሌታና፤ ኢንቴፌ ኮዬቲዛይ ጮኡ ጉስ ጻላላ» ጊዴስ።

15 ጎዳይ ሙሴ፥ «ኔኒ ታኮ ኣይስ ዋሳይ? ኢስራኤሌ ኣሳይ ጌዴ ሲንꬄ ባና ማላ ዮታ። 16 ኢስራኤሌ ኣሳይ ሜላ ቢታ ቦላራ ኣባ ፒኒ ባና ማላ ኔ ጉፌ ዴንꬃዳኔ ኔ ኩሼ ኣባ ቦላ ፒዲሳዳ ሃꬃ ናምኡ ኬሳ ሻካ። 17 ታኒ ጊብጼ ኣሳ ዎዚና ሚንꬂኮ ኢስቲ ኢንቴ ጉዬ ካሊዲ ኣባን ጌላና። ታኒ ካዎዛኔ ኢዛ ኦላንቻታ ኡባ ቦላ፥ ኢዛ ፓራ-ጋሬታኔ ቶጋ ኣሳታ ቦላ ታስ ቦንቾ ዴማና። 18 ታኒ ካዎዛ ባጋራ ኢዛ ፓራ-ጋሬታ ባጋራኔ ኢዛ ቶጋ ኣሳታ ባጋራ ታስ ቦንቾ ዴሚዳ ዎዴ ታኒ ጎዳ ጊዲዳይሳ ጊብጼ ኣሳይ ኤራና» ጊዴስ።

19 ሄሳፌ ጉዬ ካሴ ኢስራኤሌ ኣሳ ሲንꬃራ ቢዛ ጾሳ ኪታንቻይ ኣሳፔ ጉዬ ኣꬊ ኤቂዴስ። ቱሳ ማላ ሻራይካ ኢስታ ሲንꬃፌ ጉዬ ባጋ ዩዪዲ፥ 20 ጊብጼ ኣሳሲኔ ኢስራኤሌ ናይታስ ጊዶን ኣꬊ ኤቂዴስ። ሄ ሻራይ ኦማርስ ኢሲ ባጋራ ꬉሚሲዲ ሃንኮ ባጋራ ፖኢሲዴስ፤ ሂስቲን ኦማርስ ኩሜꬅ ኢሶይ ኢሳኮ ሺቃና ዳንዳይቤቴና።

21 ሄሳፌ ጉዬ ሙሴይ ኣባ ቦላን ባ ኩሼ ፒዲሲዴስ፤ ጎዳይ ሄ ጋላሳ ኦማርስ ኩሜꬅ ኣርሼይ ሞኪዛ ባጋፌ ዎልቃማ ጫርኮ ዬዲዲ፥ ኣባ ሻኪ ሻኪዲ ሜላ ቢታ ኬሲዴስ። ሃꬃይካ ናምኣን ሻኬቲዴስ። 22 ኢስራኤሌ ኣሳይ ኣባ ጊዶን ሜላ ቢታራ ሄሜቲዲ ሃꬂ ኢስታስ ኡሻቻራኔ ሃዲርሳራ ጎዳ ማላ ኤቂን ቢዳ። * 23 ጊብጼ ኣሳይ ካዎ ፓራቲ ዉሪ፥ ፓራ-ጋሬቲኔ ቶጋ ኣሳይ ኢስታ ጎዲ ኤኪዲ ኣባ ጊዶ ጌሊዳ። 24 ቡሮ ባዞይ ዞኣናፔ ካሴቲዲ * ጎዳይ ታማኒኔ ቱሳ ማላ ሻራን ጊዲዲ፥ ጊብጼ ኦላንቻታ ጼሊዳ ዎዴ ኢስታ ዎዚናይ ꬋይዴስ። 25 ጎዳይ ኢስታ ፓራ-ጋሬታ ቶሆ ቃቺ ኦይኪዳ ጊሻስ ላጎይ ባና ዋዪሲን ጊብጼ ኣሳይ፥ «ጎዳይ ኢስታ ማዲዲ ጊብጼ ኦሊዛ ጊሻስ ኣኔ ኑኒ ኢስራኤሌ ኣሳፔ ባቃቶስ» ጊዳ።

26 ጎዳይ ሙሴ፥ «ሃꬃይ ጊብጼ ኣሳ ቦላ፥ ኢስታ ፓራ-ጋሬታ ቦላኔ ቶጋ ኣሳታ ቦላ ጉዬ ጎጋና ማላ ኔ ኩሼ ኣባ ቦላ ፒዲሳ» ጊዴስ። 27 ሙሴይ ባ ኩሼ ኣባ ቦላ ፒዲሲዴስ፤ ጋዴይ ዎንቲሺን ኣባይ ካሴ ባ ዲዛ ሶሆ ጉዬ ሲሚዴስ፤ ጊብጼ ኣሳይ ጌዴ ኢዛ ጊዶ ባቃቲሺን ጎዳይ ጊብጼ ኣሳ ሄን ኣባ ጊዶን ዬጊዴስ። 28 ሃꬃይ ጉዬ ሲሚዲ ፓራ-ጋሬታ ቶጋ ኣሳታኔ ኢስራኤሌ ናይታ ካሊዲ ኣባን ጌሊዳ ካዎ ኦላንቻታ ሙሌ ሚቲ ኣጊዴስ፤ ኢስታፌ ኢሳዴይካ ኣቲቤና። 29 ጊዶ ኣቲን ኢስራኤሌ ኣሳይ ሃꬂ ኢስታስ ኡሻቻራኔ ሃዲርሳራ ጎዳ ማላ ኤቂ ዲሺን ኣባ ጊዶራ ሜላ ቢታ ቦላራ ሄሜቲ ቢዴስ። 30 ጎዳይ ሄ ጋላስ ኢስራኤሌ ኣሳ ጊብጼ ኣሳ ኩሼፔ ሃይሳꬆ ኣሺዴስ። ቃሴ ኢስራኤሌ ኣሳይ ጊብጼ ኣሳ ኣሃ ኣባ ዶናን ቤኢዴስ። 31 ጎዳይ ጊብጼ ኣሳ ቦላ ቤሲዳ ጊታ ዎልቃ ቤኢዲ ኢስራኤሌ ኣሳይ ጎዳስ ባቢዴሲኔ ኢዛኔ ኢዛ ኣይሌ ሙሴካ ኣማኒዴስ።

15

ሙሴ ዬꬃ

1 ሄ ዎዴ ሙሴይኔ ኢስራኤሌ ኣሳይ ሃይሳ ዬꬃዛ ጎዳስ ዬጺዴስ፤

«ቦንቾን ኢዚ ኬሂ

ꬎቁ ꬎቁ ጊዳ ጊሻስ፥

ታኒ ጎዳስ ዬꬃ

ዬጻና።

ፓራኔ ፓራ ቶጊዳ ኣሳ

ኣባ ጊዶን ዬጊዴስ። *

2 ጎዳይ ታስ

ዎልቃኔ ዬꬃ፤

ኢዚ ታና ኣሺዴስ።

ኢዚ ታ ጾሳ፤

ታኒ ኢዛ ሳባና።

ኢዚ ታ ኣዋ ጾሳ፤

ታኒ ኢዛ

ꬎቁ ꬎቁ ሂስታና። *

3 ጎዳይ ኦላንቻ፤

ኢዛ ሱንꬂካ ጎዳ።

4 ጊብጼ ካዎ ፓራ-ጋሬታኔ

ኢዛ ኦላንቻታ

ኣባን ዉርሲዴስ፤

ኡባፌ ኣꬊ ዶሬቲዳ

ጊብጼ ካዎ ሃላቃቲ፥

ዞኦ ኣባን ሚቴቲዳ።

5 ጪማ ሃꬂ

ኢስታ ካሚዴስ፤

ኢስቲ ሹቻꬆ

ጪማን ሚቴቲዳ።

6 «ኣቤት ጎዳዉ!

ኔ ኡሻቻ ኩሼይ

ዎልቃን ጎቢዴስ፤

ጎዳዉ ኔ ዎልቃማ

ኡሻቻ

ኩሼይ ሞርኬ

ሜንꬄሬꬂዴስ።

7 ኔ ጊታ ዎልቃን

ኔናራ ኤቄቲዳይታ

ኩንዲሳዳሳ።

ኤጺዛ ኔ ሃንቆ ኔ ዬዳዳሳ፥

ኢዚካ ኢስታ

ጋፌ ማላ ሚዴስ።

8 ኔ ፔኖይ

ሃꬃ ፑዴ ኤሲ ዶሪዴስ።

ጎጊዛ ሃꬂካ ጎዳ ማላ

ሚኒ ኤቂዴስ፤

ጪማ ጊዶን ዲዛ ሃꬂ

ኣባ ጊዶን ኢርኪዴስ።

9 «ሞርኬይ ጬቄቲሼ፥

‹ታኒ ኢስታ ዬዴꬃ ኦይካና።

ታኒ ኢስታ ሃሮ ሻካዳ፥

ታ ኮዪዳይሳ ኡባ ኤካና።

ታኒ ታ ጊꬃ

ማሻ ሾዳዳ፥

ኢስታ ꬋይሳና› ጊዴስ።

10 ጊዶ ኣቲን ኔኒ ኢስታ

ኔ ፔኖን ፑኒን፥

ኣባይ ኢስታ ካሚዴስ።

ኢስቲ ዎልቃማ ሃꬃን

ቢራታይ ሚቴቲዛ ማላ

ሚቴቲዳ።

11 «ኣቤት ጎዳዉ!

ኤቃ ጾሳታ ጊዶን

ኔ ማላይ ኦኔ?

ጌሻቴꬃን

ቦንቼቲዛይ፥

ቦንቾን ባቢሲዛይኔ፥

ማላሊሲዛ ሚሽ ኦꬂዛይ

ኔ ማላይ ኦኔ?

12 ኔኒ ኔ ኡሻቻ

ኩሼ ፒዲሳዳሳ፥

ቢታይካ ኢስታ ሚቲዴስ።

13 «ኔ ዎዚዳ ኔ ኣሳ

ዉሮንታ ኔ ሲቆን

ካሌꬃዳሳ።

ኔኒ ኔ ዎልቃን

ኢስታ ኔ ኣቂዛ

ጌሻ ሶ ጌልꬃዳሳ።

14 ዴሬ ኣሳይ

ሄሳ ሲዪዲ ኮኮሪዴስ።

ፊሊስጼሜ ቢታ ኣሳታካ

ሂርጋ ሚጻይ ኦይኪዴስ።

15 ሄ ዎዴ ኤዶሜ ቢታ

ሃላቃቲ ዳጋሚዳ።

ሞኣቤ ቢታ ሃሪዛይቲ

ሂርጋን ኮኮሪዳ።

ካናኔ ዴሬ ኣሳይ

ዉሪ ሴሪዴስ።

16 ኣቤት ጎዳዉ!

ዳጋማይኔ ሂርጋይ

ኢስታ ኦይካና።

ኢስቲ ኔ ዎልቃ

ጊታቴꬅ ቤኢዲ፥

ኔ ኣሳይ ኣꬋና ጋካናስ፥

ኔኒ ዎዚዳ ኣሳይ

ኣꬋና ጋካናስ፥

ሹቻ ማላ ቶሌቲ ኤቃና።

17 ኔኒ ኢስታ ኤሃዳ፥

ኔስ ቡዞ ቢታን ዲዛ

ዙማ ሁኤን ቶካና።

ኣቤት ሜርና ጎዶ፥

ሄ ሶሆይ

ኔኒ ኔስ ዴያናስ

ኦꬂዳ ሶሆኮ።

ኣቤት ጎዳዉ! ሄ ጌሻ ሶሆይ

ኔኒ ኔ ኩሼን

ሚንꬃ ኤሲዳ ሶሆኮ።

18 ጎዳይ ሜርናፔ

ሜርና ጋካናስ ካዎታና።»

19 ጊብጼ ካዎ ፓራቲ ዉሪ፥ ፓራ-ጋሬቲኔ ቶጋ ኣሳቲ ኣባን ጌሊዳ ዎዴ ጎዳይ ኢስታ ቦላ ኣባ ሃꬃ ጉዬ ዛሪ ኤሂዴስ፤ ጊዶ ኣቲን ኢስራኤሌ ኣሳይ ኣባ ጊዶራ ሜላ ቢታ ቦላራ ሄሜቲዲ ፒኒዴስ።

ማራሚ ዬꬃ

20 ኣሮኔ ሚቼያ፥ ናቤ ማራማ ካራቤ ኤካዱስ፤ ማጫሳይ ዉሪ ካራቤ ባቂዲ ዬጺሼኔ ጉፒሼ ኢዞ ካሊዴስ። 21 ማራማ ኢስታስ ዬꬃዛ ዬጻሼ፥

«ጎዳይ ኬሂ ꬎቁ ꬎቁ

ጊዳ ጊሻስ ኢዛስ ዬጺቴ።

ፓራኔ ፓራ ቶጊዳይታ

ኢዚ ኣባን ኦሊዴስ»

ጋ ዬጻዱስ።

ጫሞ ሃꬅ

22 ሄሳፌ ጉዬ ሙሴይ ኢስራኤሌ ኣሳ ዞኦ ኣባፌ ፒንꬂን ኢስቲ ሹራ ጌቴቲዛ ባዞ ቢዳ። ሄ ባዞን ኢስቲ ሃꬅ ዴሞንታ ሄꬑ ጋላስ ሄሜቲዳ። 23 ኢስቲ ማራ ጌቴቲዛሶ ጋኪዳ ዎዴ ማራ ሃꬂ ጫሞ ጊዲዳ ጊሻስ ኡያና ዳንዳይቤቴና፤ ሄሳ ጊሻስ ሄ ሶሆይ ማራ ጌቴቲዴስ። 24 ኣሳይካ፥ «ኑኒ ኣይ ኡያኔ?» ጊዲ ሙሴ ቦላ ዙዙሚዴስ።

25 ሙሴይ ጎዳስ ዋሲን ጎዳይ ኢዛ ኢሲ ሚꬅ ቤሲዴስ፤ ሙሴይ ሄ ሚꬃ ሃꬃን ዬጊን ሃꬃይ ማልኢዴስ።

ሄን ጎዳይ ኢስታስ ዎጋኔ ማራ ኬሲዴሲኔ ኢስታ ፓጪዴስ። 26 ኢዚ ኢስታስ፥ «ጎዳ ኢንቴ ጾሳይ ዮቲዛይሳ ኢንቴ ሎኤꬂ ሲዪኮ፥ ኢዛ ኣይፌ ሲንꬃን ሎኦ ኦꬂኮ፥ ኢንቴ ኢዛ ኣዛዞ ዎዚናን ዎꬂ ናጊኮ፥ ኢዛ ዎጋካ ኡባ ናጊኮ፥ ታኒ ጊብጼ ኣሳ ቦላ ኤሂዳ ሃርጌፌ ኢሳካ ኢንቴ ቦላ ኤሂኬ፤ ጋሶይካ ታኒ ኢንቴና ፓꬂዛ ጎዳ» ጊዴስ።

27 ሄሳፌ ኢስቲ ታማኔ ናምኡ ሃꬃ ፑልቶቲኔ ላፑን ታሙ ዛምባ ሚꬃቲ ዲዛሶ ኤላሜ ዪዲ ሄን ሃꬃ ዶናን ኡቲዳ።

16

ማናኔ ኩራቾታ

1 ጊብጼፔ ኬዚዳ ናምኣንꬆ ኣጊናን፥ ታማኔ ኢቻሻንꬆ ጋላሳን ኢስራኤሌ ኣሳ ማባራይ ኩሜꬅ ኤላሜፔ ዴንዲ ቢዲ ኤላሜፔኔ ሲናፔ ጊዶን ዲዛ ሲኔ ጌቴቲዛ ባዞ ዪዳ። 2 ኢስራኤሌ ኣሳ ማባራይ ዉሪ ባዞን ሙሴ ቦላኔ ኣሮኔ ቦላ ዙዙሚዴስ፤ 3 «ጎዳይ ኑና ጊብጼ ቢታን ባ ኩሼን ዎꬊዳኮ ሎኦኮሺን! ሄን ኑኒ ኣሾ ሚዛ ኬሬዛ * ዩዪ ኣꬊ ኡቲዲ ኑኒ ኮዪዳ ማላ ካꬅ ካሊ ሚዶስ፤ ጊዶ ኣቲን ኢንቴ ኑና ሄፔ ኬሲዲ ሃይሳ ዴራ ኡባ ጋፋን ዎꬋናስ ሃ ባዞ ኤሂዴታ» ጊዳ።

4 ሂስቲን ጎዳይ ሙሴስ፥ «ታኒ ኢንቴስ ሳሎፔ ሚዛ ካꬅ ቡኪሳና፤ ኣሳይ ኡባ ጋላሲካ ኬዚዲ ሃቺስ ሃቺስ ጊዳናዝ ጻላላ ማጻና ኮሼስ። ኣሳይ ታ ኣዛዞ ካሊዛኮኔ ካሎንታኮ ታኒ ኢስታ ሄሳን ፓጫ ጼላና። * 5 ኡሱፑንꬆ ጋላስ ኢስቲ ሃራ ዎዴ ማጺዛይሳስ ናምኡ ኩሼ ማጺዲ ካꬄቶ» ጊዴስ።

6 ሄሳ ጊሻስ ሙሴይኔ ኣሮኔይ ኢስራኤሌ ኣሳ ኡባስ፥ «ኢንቴና ጊብጼ ቢታፌ ኬሲዳይ ጎዳ ጊዲዳይሳ ሃች ኦማርስ ኢንቴ ኤራና። 7 ቃሴ ኢዛ ቦላ ኢንቴ ዙዙሚዳይሳ ኢዚ ሲዪዳ ጊሻስ ማላዶ ኢንቴ ጎዳ ቦንቾ ቤያና። ኢንቴ ኑ ቦላ ዙዙማናስ ኑኒ ኦኔ?» ጊዳ። 8 ሄሳፌ ጉዬ ሙሴይ፥ «ኢንቴ ኢዛ ቦላ ዙዙሚዳይሳ ኢዚ ሲዪዳ ጊሻስ ኢዚ ኢንቴስ ማናስ ኦማርስ ኣሾ ኢሚኮ ኢንቴ ኮዪዳ ማላ ሚዛ ኡኬꬃካ ኡባ ኢንቴስ ማላዶ ኢማና። ኑ ኦኔ? ኢንቴ ጎዳ ቦላ ዙዙሚዴታ ኣቲን ኑ ቦላ ዙዙሚቤኬታ» ጊዳ።

9 ሙሴይ ኣሮኔስ፥ «ኔኒ ኢስራኤሌ ኣሳ ማባራ ኡባ፥ ‹ጎዳይ ኢንቴ ዙዙንꬃ ሲዪዳ ጊሻስ ጎዳ ሲንꬅ ሺቂቴ› ጋ ዮታ» ጊዴስ። 10 ኣሮኔይ ኢስራኤሌ ኣሳ ማባራ ኡባስ ዮቲዳ ማላ ኣሳይ ባዞ ሲሚ ጼሊሺን ሄን ጎዳ ቦንቾይ ሻራራ ቆንጪዳይሳ ቤኢዳ። 11-12 ጎዳይ ሙሴስ፥ «ታኒ ኢስራኤሌ ናይታ ዙዙንꬃ ሲያዲስ፤ ኔኒ ኢስታስ፥ ‹ኢንቴ ኦማርሳ ዎዴ ኣሾ ማና፤ ማላዶ ኡኬꬅ ካላና፤ ሄ ዎዴ ታኒ ጎዳ ኢንቴ ጾሳ ጊዲዳይሳ ኢንቴ ኤራና› ጋዳ ዮታ» ጊዴስ።

13 ሄ ጋላሳ ኦማርሳ ዎዴ ኩራቾቲ ዪዲ ኢስራኤሌ ኣሳይ ዲዛሶን ኩሚዳ፤ ቃሴ ማላዶ ኢስቲ ዲዛሶ ዩሾን ጻዛይ ማይኢ ኡቲዴስ። 14 ጻዛይ ጾስኪሺን ቢታ ቦላን ቦꬃ ሻች ሚሳቲዛ ሊቆ ሚሺ ቤቲዴስ። 15 ኢስራኤሌ ኣሳይ ሄሳ ቤኢዲ ባ ጋርሳን ኢሶይ ኢሳ፥ «ሃይሲ ኣዜ?» ጊዳ። ኣይስ ጊኮ ኢስቲ ኢዚ ኣዛኮ ኤሪቤቴና። *

ሂስቲን ሙሴይ ኢስታስ፥ «ኢንቴስ ማናስ ጎዳይ ኢሚዳ ካꬂ ሃይሳኮ። 16 ጎዳይ፥ ‹ኣሳይ ኢሶይ ኢሶይ ባስ ማናስ ኮሺዛ ማላ ሺሾ፤ ኢንቴ ሶ ኣሳስ ሁኤን ሁኤን ኢሲ ኢሲ ኪሎኔ ባጋ ኤኪቴ› ጊ ኣዛዚዴስ» ጊዴስ።

17 ኢስራኤሌ ኣሳይ ሙሴይ ኢስታስ ዮቲዳ ማላ ኦꬂዴስ፤ ባጋይ ዳርሲዲ ባጋይ ቃሴ ጉꬂዲ ሺሺዳ። 18 ሺሺዲ ኢስቲ ማኪን ዳርሲዲ ሺሺዳይሳስ ፓላሂቤና፤ ጉꬅ ሺሺዳይሳስካ ፓጪቤና፤ ዉሪካ ኢሶይ ኢሶይ ባስ ጊዲዛ ማላ ሺሺዴስ። * 19 ሄሳፌ ጉዬ ሙሴይ ኢስታስ፥ «ኦኒካ ኢዛፔ ዎንቶስ ኣሾፎ» ጊዴስ። 20 ጊዲኮካ ኢስታፌ ባጋይ ሙሴይ ዮቲዛይሳ ኤኮንታ ኣጊዲ ኣቲዳይሳ ዎንቶ ማላዶ ጋካናስ ዎꬂዳ፤ ዎꬂዳይሲካ ጉጹኒዲ ጺንቂዴስ። ሄሳ ጊሻስ ሙሴይ ኢስታ ሃንቄቲዴስ። 21 ማላዶ ማላዶ ኣሳይ ዉሪ ባስ ኮሺዛይሳ ላጌ ሺሺዴስ፤ ኣርሼይ ሚቺዛ ዎዴ ቢታን ኣቲዳይሲ ማዪዴስ።

22 ኡሱፑንꬃ ጋላሳን ኢስቲ ካሴይሳስ ናምኡ ኩሼ ኢሲ ኢሲ ኣሳስ ሄꬑ ኪሎ ሺሺዳ። ሂስቲን ማባራ ሃላቃቲ ዉሪ ዪዲ ሄሳ ሙሴስ ዮቲዳ። 23 ኢዚ ኢስታስ፥ «ጎዳይ ኣዛዚዳይሲ ሃይሳ፤ ዎንቶይ ሼምፖ ጋላሳ፥ ጎዳስ ጌሻ ሳምባታ። ሄሳ ጊሻስ ኢንቴ ኡካናይሳ ኡኪቴ፤ ኢንቴ ዶይሳናይሳካ ዶይሲቴ፤ ፓላሂዳይሳ ዎንቶስ ኣሺቴ» ጊዴስ። * 24 ሄሳ ጊሻስ ኢስቲ ሙሴይ ኣዛዚዳ ማላ ዎንቶስ ዎꬂን ጺንቂቤና ዎይኮ ጉጹኒቤና። 25 ዎንቴꬃ ጋላስ ሙሴይ ኢስታስ፥ «ሃይሳ ሃች ሚ ዉርሲቴ፤ ኣይስ ጊኮ ሃች ጎዳ ሳምባታ፤ ኢንቴ ኢዛ ሃች ዴምባን ዴሜኬታ። 26 ኢንቴ ኡሱፑን ጋላሳን ኢዛ ሺሺቴ፤ ጊዶ ኣቲን ላፑንꬃ ጋላሳይ ሳምባታ ጊዲዳ ጊሻስ ኣይኮይካ ዴና» ጊዴስ።

27 ጊዶ ኣቲን ኢሲ ኢሲ ኣሳቲ ላፑንꬃ ጋላሳን ሺሻናስ ኬዚዳ ሺን ኣይኮካ ዴሚቤቴና። 28 ጎዳይ ሙሴስ፥ «ኢንቴ ታ ኣዛዞታኔ ታ ዎጋታ ናጎዛ ኣይዴ ጋካናስ ኢጻኔ? 29 ታ ኢንቴስ ሳምባታ ኢሚዳይሳ ኣኬኪቴ፤ ኡሱፑንꬃ ጋላሳን ታ ኢንቴስ ናምኡ ጋላሳስ ካꬅ ኢሚዛይሲ ሄሳ ጊሻሳ። ላፑንꬃ ጋላስ ዉሪካ ባ ዲዛሶን ዲዛሶን ታኮ፤ ኦኒካ ኣዋካ ቦፖ» ጊዴስ። 30 ሄሳ ጊሻስ ኣሳይ ላፑንꬃ ጋላሳን ሼምፒዴስ።

31 ኢስራኤሌ ኣሳይ ሄ ካꬃዛ ማና †* ጊ ሱንꬂዴስ። ኢዚካ ዴቦ ኣይፌ ማላ ጊዲዲ ቦꬃ፤ ኤሳራ ኡኬቲዳ ኡኬꬃ ማላ ማልኤስ። 32 ሙሴይ ኢስራኤሌ ኣሳስ፥ «ጎዳይ ኣዛዚዳይሲ ሃይሳ፥ ‹ታኒ ኢንቴና ጊብጼ ቢታፌ ኬሲዳ ዎዴ፥ ባዞን ሚዚዳ ካꬃ ኢስቲ ቤያና ማላ፥ ማናፌ ኢሲ ኢሲ ኪሎኔ ባጋ ኢንቴ ሲንꬃፌ ያና ዬሌታታስ ኣሺ ዎꬂቴ› ጊ ኣዛዚዴስ» ጊዴስ። 33 ሂስቲን ሙሴይ ኣሮኔ፥ «ኢሲ ጻሮ ኤካዳ ኢሲ ኪሎኔ ባጋ ጊዲዛ ማና ኢዛን ቆላ፤ ሂስታዳ ያና ዬሌታታስ ሚንጃና ማላ ጎዳ ሲንꬃን ዎꬃ» ጊዴስ። *

34 ጎዳይ ሙሴ ኣዛዚዳ ማላ ሚንጃናስ፥ ኣሮኔይ ማና ጎዳ ማርካ ታቦታ ሲንꬃን ዎꬂዴስ። 35 ኢስራኤሌ ኣሳይ ባ ዳና ቢታ ቢ ጋካናስ ኦይዱ ታሙ ላይꬅ ኩሜꬅ ማና ሚዳ፤ ኢስቲ ካናኔ ቢታ ዛዋ ጋካናስ ማና ሚሼ ዴኢዳ። 36 ኢሲ ኪሎይኔ ባጋይ ሄ ዎዴ ማኪዛ ጊታ ማካ ሚሻስ ታማፌ ኢሲ ኩሼኮ።

17

ዛላ ሹቻፌ ሃꬃ ኬስ

(ዛሬ 20፡1-13)

1 ኢስራኤሌ ማባራይ ዉሪ ጎዳይ ኣዛዚዳ ማላ ሲና ጌቴቲዛ ባዞፌ ዴንዲ ቢዲ ኤራፊዲሜ ጌቴቲዛሶን ኡቲዴስ፤ ጊዶ ኣቲን ኣሳስ ኡያናስ ሃꬂ ሄን ቤቲቤና። 2 ሄሳ ጊሻስ ኢስቲ ሙሴራ ኦዬቲዲ ኢዛ፥ «ኑስ ኡያና ሃꬅ ኢማ» ጊዳ።

ሙሴይ ዛሪዲ፥ «ኢንቴ ታናራ ኣይስ ኦዬቴቲ? ጎዳ ኢንቴ ኣይስ ፓጬቲ?» ጊዴስ። 3 ጊዶ ኣቲን ኣሳይ ሄን ሳሜቲዲ ሙሴ ቦላ ዙዙሚዴስ። ኢስቲ፥ «ኔኒ ኑና፥ ኑ ናይታኔ ኑ ሜሄ ሳሞን ዎꬋናስ ጊብጼፔ ኣይስ ኬሳዲ?» ጊዲ ሙሴ ቦላ ጉጉሚዳ። 4 ሂስቲን ሙሴይ፥ «ታኒ ሃ ኣሳ ዎስቶ? ኢስቲ ታና ሹቻን ጫዳና ጌቴስ» ጊዲ ጎዳኮ ዋሲዴስ።

5 ጎዳይ ሙሴ፥ «ኢስራኤሌ ኣሳ ጪማታፔ ኔናራ ኤካዳ፥ ካሴ ኔኒ ኣባዬ ሻፋ ሃꬃ ኢዛራ ሾጪዳ ጉፌዛ ኔ ኩሼን ኦይካዳ ኣሳፔ ሲንꬅ ባ። 6 ታኒ ሲና ዙማን ዲዛ ዛላ ቦላ ሄን ኔ ሲንꬃን ኤቃዳ ናጋና፤ ኔኒ ሄ ዛላ ሾጫ፤ ኣሳይ ኡያና ማላ ሃꬂ ኢዛፔ ኬዛና» ጊን ሙሴይ ኢስራኤሌ ጪማታ ሲንꬃን ኢዚ ጊዳ ማላ ኦꬂዴስ።

7 ኢስራኤሌ ኣሳይ፥ «ጎዳይ ኑ ጊዶን ዲዜዬ? ዴኔ?» ጊ ጎዳ ፓጪዲ ኦዬቲዳ ጊሻስ ሄ ሶሆዛ ሙሴይ ማሳኔ * ማሪባ † ጊ ሱንꬂዴስ።

ኣማሌቄታ ጾኔቴꬅ

8 ኣማሌቄ ኣሳይ ዪዲ ኤራፊዲሜን ኢስራኤሌ ናይታ ኦሊዴስ። 9 ሙሴይ ኢያሶ፥ «ኔኒ ኑስ ኣሳ ጋርሳፌ ኢሲ ኢሲ ኣስ ዶራ ኤካዳ ዎንቶ ኣማሌቄታራ ኦሌታና ኬዛ፤ ታኒካ ጾሳ ጉፌ ኦይካዳ ꬎቃሶሆን ኤቃና» ጊዴስ።

10 ኢያሶይ ሙሴይ ጊዳ ማላ፥ ኣማሌቄታራ ኦሌቲዴስ። ሙሴይ፥ ኣሮኔይኔ ሁሬይ ꬎቃሶ ኬዚዳ። 11 ሙሴይ ባ ኩሼ ፑዴ ዴንꬂሺን ኢስራኤሌ ኣሳይ ጾኔስ ሺን ኢዚ ባ ኩሼ ዚቂሲሺን ኣማሌቄ ኣሳይ ጾኔስ። 12 ሙሴ ኩሼይ ኢጼቲሺን ኣሮኔይኔ ሁሬይ ሹች ኤኪ ኤሂዲ ሙሴ ኢዛ ቦላ ኡቲሲዳ። ኢስቲ ኢሶይ ኢሲ ባጋራ ኡሻቻ ኩሻ ኢሶይ ኢሲ ባጋራ ሃዲርሳ ኩሻ ꬎቁ ሂስቲ ኦይኪዳ። ሂስቲን ኣርሼይ ዉላና ጋካናስ ኢዛ ኩሼይ ꬎቁ ጊ ጋምኢዴስ። 13 ሄሳ ጊሻስ ኢያሶይ ኣማሌቄ ኦላንቻታኔ ኣማሌቄ ኣሳ ጊꬃ ማሻን ጾኒዴስ።

14 ሄሳፌ ጉዬ ጎዳይ ሙሴስ፥ «ታኒ ኣማሌቄ ኣሳይ ቆፌቶንታ ማላ ኢስታ ቢታ ቦላፌ ኩሜꬅ ꬋይሳና። ሃይሲ ኡባ ዎዴ ቆፌታና ማላ ማጻፋን ጻፋዳ ኢያሶስ ናባባ ሲሶንታ ኣጎፋ» ጊዴስ። * 15 ሙሴይካ ያርሾ ያርሺዛሶ ኦꬂዲ፥ «ጎዳይ ታ ባንዲራ» ጊ ሱንꬂዴስ። 16 ቃሴካ፥ «ቱማፔ ጎዳይ ባ ኩሼ ዴንꬂዲ ዬሌታፔ ዬሌታ ጋካናስ ኣማሌቄታራ ኦሌታናስ ጫቂዴስ» ጊዴስ።

18

ሙሴ ቤኣና ዮቶሬ ማዛሙሬ

1 ሚዲያሜ ቢታ ቄሴ፥ ሙሴ ቦሎ ዮቶሬይ፥ ጾሳይ ሙሴሲኔ ኢዛ ኣሳ ኢስራኤሌ ናይታስ ኦꬂዳይሳ ሄሲካ ጎዳይ ኢስታ ጊብጼ ቢታፌ ኬሲዳይሳ ኡባ ሲዪዴስ።

2-3 ሄ ዎዴ ሙሴ ቦሎ ዮቶሬይ፥ ሙሴይ ጉዬ ዛሪ ሞይዚዳ ሙሴ ማቼዮ ጺፖሮኔ ኢዚ ናምኡ ናይታ ባናራ ኤኪ ዪዴስ። ሙሴይካ፥ «ታኒ ኣሳ ቢታን ቤቴ ኣስ ጊዳዲስ» ጊሼ ባይራ ናዛ ጌርሾሜ ጊ ሱንꬂዴስ።** 4 ቃሴካ፥ «ታ ኣዋ ጾሲ ታና ማዲዴስ፤ ኢዚ ታና ጊብጼ ካዎ ቶራፔ ኣሺዴስ» ጊሼ ናምኣንꬆ ናዛ ኤልኤዜሬ ጊ ሱንꬂዴስ።*

5 ሙሴ ቦሎ ዮቶሬይ ሙሴ ኣቱማ ናይታራኔ ሙሴ ማቼይራ ጊዲዲ ባዞን ጾሳ ዙማ ኣቻን ዲዛ ሙሴኮ ዪዴስ። 6 ኢዚ፥ «ታኒ ኔ ቦሎ ዮቶሬይ፥ ኔ ማቼይራኔ ኢዚ ናይታ ናምኣታራ ኔኮ ሄ ቦስ» ጊዲ ኪታ ሙሴኮ ዬዲዴስ።

7 ሄሳ ጊሻስ ሙሴይ ባ ቦሎዛራ ጋጋናስ ኬዚዲ ሆኪዲ ኢዛ ዬሪዴስ። ኢስቲ ኢሶይ ኢሳ ሳሮꬂዳፔ ጉዬ ሙሴ ዱንካኔ ጊዶ ጌሊዳ። 8 ጎዳይ ኢስራኤሌ ኣሳ ጊሻስ ጊብጼ ካዎ ቦላኔ ጊብጼ ኣሳ ቦላ ኦꬂዳይሳ፥ ኦጌ ቦላ ኢስታ ጋኪዳ ዳቡራኔ ጎዳይ ኢስታ ኣሺዳይሳ ኡባ ሙሴይ ባ ቦሎዛስ ዮቲዴስ።

9 ኢስራኤሌ ኣሳ፥ ጊብጼ ኣሳ ኩሼፔ ኣሻናስ ጎዳይ ኦꬂዳ ሎኦ ኦሶ ኡባ ሲዪዲ ዮቶሬይ ኡፋዬቲዴስ። 10 «ኢንቴና ጊብጼ ኣሳ ኩሼፔኔ ካዎ ፓሮኔ ኩሼፔ ኣሺዳ ጎዳይ ባ ኣሳ ጊብጼ ኣሳ ኩሼፔ ኬሲ ኤኪዳይሲ ኢዚ ጋላቴቶ። 11 ኢዚ ኢስራኤሌ ኣሳ ቦላ ኦቶሬቲዳይታስ ሃይሳ ኦꬂዳ ጊሻስ ጎዳይ ሃራ ኤቃ ጾሳታ ኡባፌ ጎባ ጊዲዳይሳ ታኒ ሃኢ ኤራዲስ» ጊዴስ። 12 ሄሳፌ ጉዬ ሙሴ ቦሎ ዮቶሬይ ጹጌቲዛ ያርሾ ቃሴካ ሃራ ያርሾታ ጾሳስ ሺሺዴስ። ኣሮኔይኔ ኢስራኤሌ ጪማቲ ዉሪ ጾሳ ሲንꬃን ሙሴ ቦሎዛራ ካꬅ ማናስ ዪዳ።

ዴሬስ ፒርዲዛ ኣሳቲ ዶሬቲዳ

(ዛሬ 1፡9-18)

13 ዎንቴꬃ ጋላስ ሙሴይ ኣሳስ ፒርዳናስ ኡቲን ኣሳይ ኢዛ ሲንꬃን ዪዲ ዪዲ ኤቂዛ ጊሻስ ሙሴይ ማላዶፔ ኦማርሳ ዎዴ ጋካናስ ኡቲዴስ። 14 ሙሴ ቦሎይ ሙሴይ ኣሳስ ኦꬂዛይሳ ኡባ ቤኢዲ፥ «ኔኒ ሃ ኣሳስ ኦꬂዛይሲ ሃይሲ ኣዜ? ሃይሲ ኣሳይ ዉሪ ማላዶፔ ዶሚዲ ኦማርሳ ዎዴ ጋካናስ ኔ ሲንꬃን ዪዲ ዪዲ ኤቂሺን፥ ማዶይ ባይንዳ ኣሳ ማላ ኔኒ ኔርካ ኣይስ ፒርዳስ ኡታዲ?» ጊዴስ።

15 ሂስቲን ሙሴይ ባ ቦሎዛስ፥ «ኣሳይ ጾሳ ሼኔ ኦይቻናስ ታኮ ዪዛ ጊሻሳ። 16 ኢስታ ጊዶን ዮኦይ ዲኮ ታኮ ዬቴስ፤ ታኒካ ኢስታ ጊዶን ዲዛ ዮኦ ፒርዳይስ፤ ጾሳ ማራኔ ዎጋ ኢስታ ኤሪሳይስ» ጊዴስ።

17 ዮቶሬይካ፥ «ሃይሲ ኔኒ ኦꬂዛይሲ ሎኦ ዴና። 18 ኔኒኔ ኔናራ ዲዛ ኣሳይ ዳቡራ ጻላላ ዳቡሬታ፤ ሃይሲ ኦሶዚ ኔስ ዳሮ ዴጾ፤ ኔኒ ሃይሳ ኔርካ ኦꬃናስ ዳንዳያካ። 19 ኣኔ ሃኢ ታ ኔና ዞራይስ! ታ ዮቲዛይሳ ሲያ፤ ጾሲ ኔናራ ጊዶ። ኔኒ ሃ ኣሳ ጊሻስ ጾሳ ሲንꬃን ኤቃ፤ ኣሳዛ ዮኦካ ጾሳኮ ሺሻ። 20 ጾሳ ማራኔ ዎጋ ኢስታ ኔኒ ታማርሳ፤ ኢስቲ ዋኒ ዳናኮ ኢስቲ ኦꬃና ኦሶ ኢስታ ቤሳ። 21 ቃሴ ኣሳ ኡባ ጊዶፌ ኤራ ኣሳታ፥ ጾሳስ ባቢዛይታ፥ ኣማኔቲዳይታኔ ማታኤ ኢጺዛይታ ዶራዳ ኢስታፌ ኣሳስ ሻላቃታ፥ ማቶ ሃላቃታ፥ ሃምሳ ሃላቃታኔ ኣሲራ ሃላቃታ ሂስታ ሱንꬃ። 22 ኢስቲ ኡባ ዎዴ ኣሳስ ፒርዴቶ፤ ጊዶ ኣቲን ዴጾ ዮኦ ኡባ ኔኮ ኤሄቶ፤ ዋዪሶንታ ዮኦ ኡባ ኢስቲ ሄን ዉርሴቶ። ኢስቲ ኔናራ ጊሼቲዛ ጊሻስ ቶሆይ ኔስ ካዉያና። 23 ኔኒ ሄሳꬆ ኦꬂኮ ሃይሲ ጾሳ ሼኔ ጊዲኮ ኔኒ ዳሮ ዳቡራካ። ቃሴ ሃ ኣሳይ ዉሪካ ባ ዮኦይ ፖሌቲን ኡፋይሳን ባ ሶ ባ ሶ ባና» ጊዴስ።

24 ሙሴይ ባ ቦሎዛ ቃላ ሲዪዴስ፤ ኢዚ ጊዳይሳ ኡባካ ኦꬂዴስ። 25 ሙሴይ ኢስራኤሌ ኡባ ጊዶፌ ኤራ ኣሳታ ዶሪዲ ኣሳ ካሌꬂዛ ሻላቃታ፥ ማቶ ሃላቃታ፥ ሃምሳ ሃላቃታኔ ኣሲራ ሃላቃታ ሂስቲ ሱንꬂዴስ። 26 ኢስቲካ ኣሳስ ኡባ ዎዴ ፒርዲዳ፤ ባና ዴጺዳ ዮኦዛ ሙሴኮ ኤሂዳ ሺን ዴጾንታ ዮኦዛ ኡባ ባርካ ዉርሲዳ።

27 ሄሳፌ ጉዬ ሙሴይ ባ ቦሎ ዮቶሬ ሞይዚን ዮቶሬይ ጉዬ ባ ዴሬ ሲሚዴስ።

19

ጎዳይ ሲና ዙማ ቦላ ኢስራኤሌ ኣሳስ ቆንጬꬅ

1 ኢስራኤሌ ኣሳይ ጊብጼፔ ኬዚዳ ሄꬓንꬆ ኣጊናን ኮይሮ ጋላስ ሲና ባዞ ጋኪዴስ። 2 ኢስቲ ኤራፊዲሜፔ ዴንዲዲ ሲና ባዞ ቢዲ ባዞን ዲዛ ዙማ ሲንꬃን ኡቲዳ። 3 ሙሴይካ ጾሳኮ ፑዴ ዙማ ቦላ ኬዚን ጎዳይ ዙማ ቦላ ዲሼ ኢዛ ጼይጊዲ፥ «ኔኒ ያቆቤ ኬꬃ ኣስ ጊዲዳ ኢስራኤሌ ናይታስ ሂዝጋ ዮታ፤ 4 ‹ታኒ ጊብጼ ኣሳ ቦላ ኣይ ኦꬂዳኮ ቃሴ ጎሌ ካፎይ ባ ና ባ ቄፌን ቶኪዛ ማላ ታኒ ኢንቴና ዎስታ ቶካዳ ታኮ ኤሂዳኮ ኢንቴ ኢንቴ ኣይፌራ ቤዪዴታ። 5 ሂስቲን ሃኢ ኢንቴ ታስ ኩሜꬅ ኣዛዜቲኮ፥ ኢንቴ ታ ጫቆ ቃላ ናጊኮ፥ ኩሜꬃ ዴራ ጋርሳን ኢንቴ ታስ ቡዞ ዴሬ ጊዳና። ቢታይ ዉሪ ታስ ጊዲኮካ፥ * 6 ኢንቴ ታ ካዎቴꬃስ ዱማ ሻኬቲዳ ቄሴታኔ ዱማ ዴሬ ጊዳና፤› ኔኒ ኢስራኤሌ ናይታስ ዮታና ቃላይ ሃይሳ» ጊዴስ። *

7 ሂስቲን ሙሴይ ዙማ ቦላፌ ዱጌ ኣሳኮ ዎꬊዲ ዴሬ ጪማታ ጼይጊ ሺሺዲ ጎዳይ ዮታ ጊዳ ቃላታ ኡባ ኢስታስ ዮቲዴስ። 8 ኣሳይ ዉሪ ኢሲ ቃላን ጊዲዲ፥ «ጎዳይ ጊዳይሳ ኡባ ኑ ኦꬃና» ጊን ሙሴይ ኢስቲ ጊዳይሳ ጎዳኮ ኤኪ ቢዴስ።

9 ጎዳይ ሙሴ፥ «ታኒ ኔናራ ሃሳይሺን ኣሳይ ሲያና ማላኔ ኢስቲ ኔናን ኡባ ዎዴካ ኣማኔታና ማላ፥ ታኒ ኔኮ ዎልቃማ ሻራራ ያና» ጊዴስ። ሄሳፌ ጉዬ ሙሴይ ኣሳይ ጊዳይሳ ጎዳስ ዮቲዴስ።

10 ጎዳይ ሙሴስ፥ «ኔኒ ኣሳኮ ባዳ ሃቺኔ ዎንቶ ኢስታ ጌሻ። ኢስቲ ባ ማይኦ ሜጪዲ፥ 11 ሄꬓንꬆ ጋላሳስ ጊጌቴቶ። ጋሶይካ ሄꬓንꬆ ጋላሳን ኣሳይ ዉሪ ቤዪሺን ታኒ ጎዳይ ሲና ዙማ ቦላ ዎꬋና። 12 ኔኒ ኣሳይ ዲዛሶ ዩሾን ኣሳስ ዛዋ ዎꬃዳ ኢስታስ፥ ‹ዙማ ቦላ ፑዴ ኬዞንታ ማላ ዎይኮ ዙማ ጻጶ ቦቾንታ ማላ ኢንቴና ኤሪቴ። ዙማ ቦቺዳይ ኦኒካ ቱማፔ ሃይቃናስ ቤሴስ። 13 ኣስ ዎይኮ ሜሄ ጊዲን ዛዋ ፒኒ ኣꬊኮ ኦኒካ ባ ኩሼን ኢዛ ቦቾንታ ሹቻን ጫዲዲ ዎይኮ ዎንዳፌን ዱኪዲ ዎꬎ› ጌስ። ዛዬ ጎቺ ፑኒኮ ኢስቲ ፑዴ ዙማ ቦላ ኬዛና ዳንዳዬቴስ» ጊዴስ። *

14 ሙሴይ ዙማፔ ኣሳኮ ዱጌ ዎꬊዳፔ ጉዬ ኣሳ ጌሺን ኣሳይ ባ ማይኦ ሜጪዴስ። 15 ኣሳካ፥ «ሄꬓንꬆ ጋላሳስ ጊጌቲቴ፤ ማጫሳራ ኣቆፒቴ» ጊዴስ።

16 ሄꬓንꬆ ጋላስ ማላዶ ዳዳ ጊሪሲ ሲዬቲዴስ። ዎልቃንꬃ ፖኦይኔ ዎልቃማ ሻራይ ዙማ ቦላ ቤቲዴስ፤ ዛዬይ ፑኔቲዛ ዳሮ ዎልቃማ ጊሪሲ ሲዬቲዴስ። ሄሳ ጊሻስ ኣሳይ ዉሪ ባ ዲዛሶን ባቢዲ ኮኮሪዴስ። * 17 ሙሴይካ ኣሳ ጾሳራ ጋꬃናስ ኣሳይ ዲዛሶፔ ኬሲን ኣሳይ ዙማ ኣቻን ኤቂዴስ። 18 ጎዳይ ሲና ዙማ ቦላ ታማራ ዎꬊዳ ጊሻስ ጊታ ጮጬፔ ኬዚዛ ማላ ጩዋይ ቱሉ ጊ ኬዚዲ ዙማ ኩሜꬅ ካሚዴስ፤ ዙማዚ ኩሜꬅ ኬሂ ቃጺዴስ። * 19 ዛዬዛ ጊሪሳይካ ኬሂ ዳሪ ዳሪ ቢዳ ዎዴ ሙሴይ ሃሳዪን ሃሳዪን ጾሲ ኢዛስ ዛሪ ዛሪዲ ቃላን ሃሳይዴስ። 20 ጎዳይ ካሴ ሲና ዙማ ቦላ ዎꬊዳ ዎዴ ሙሴ ፑዴ ዙማ ሁኤ ጼይጊን ሙሴይ ፑዴ ኬዚዴስ። 21 ጎዳይ ኢዛ፥ «ኔኒ ዱጌ ባዳ ኣሳይ ቤያና ጊዲ ሃ ታኮ ዛዋ ኣꬎንታ ማላኔ ኢስታፌ ዳሮቲ ሃይቆንታ ማላ ኣሳ ሃንቃ። 22 ሃራይ ኣቶሺን ታ ማታ ሺቂዛ ቄሴቲካ ኡባ ዎዴ ባና ጌሻናስ ኮሼስ፤ ሂስቶንታ ኢጺኮ ጎዳይ ኢስታ ቃጻያና» ጊዴስ።

23 ሙሴይ ጎዳስ፥ «ኣሳይ ዙማ ቦላ ፑዴ ያናስ ዳንዳዬና፤ ኣይስ ጊኮ ኔኒ ኔ ሁኤን፥ ‹ሃ ሶሆዛ ጌሻ ማላ ዱማሳዳ፥ ሃ ዙማ ኣቻን ዛዋ ዎꬂቴ› ጋዳ ኑስ ዮታ ዎꬃዳሳ» ጊዴስ።

24 ሂስቲን ጎዳይ ኢዛ፥ «ኔኒ ዱጌ ሃኢ ኤሌ ዎꬋዳ ፑዴ ኬዛ። ኣሮኔይካ ኔናራ ዮ። ቄሴታኔ ኣሳ ታ ቃጻዮንታ ማላ ኢስቲ ዛዋ ፒኒዲ ፑዴ ታኮ ዮፔቶ» ጊዴስ። 25 ሄሳ ጊሻስ ሙሴይ ዱጌ ኣሳኮ ዎꬊዲ ጎዳይ ጊዳይሳ ኢስታስ ዮቲዴስ።

20

ታሙ ኣዛዞታ

(ዛሬ 5፡1-21)

1 ጎዳይ ሃሳይዳ ቃላቲ ኡባይ ሃይሳፌ ካሊዛይታ፤ 2 «ኔና ጊብጼፔ ኣይሌቴꬃ ቢታፌ ኬሲዳ ጎዳ ኔ ጾሳይ ታና።

3 «ታፔ ኣቲን ሃራ ኤቃ ጾሳታስ ጎይኖፋ።

4 «ቦላ ሳሎን ዲዛ ሚሽ ጊዲን፥ ዎይኮ ጋርሳ ሳኣን ዲዛ ሚሽ ጊዲን፥ ዎይኮ ቢታፌ ጋርሳን ሃꬃ ጊዶን ዲዛ ሚሽ ጊዲን ኣይኮካ ሚሳቲሳዳ ኔስ ሚስሌ ሂስታዳ ሜꬎፋ። 5 ኢስታስ ሆኮፋኔ ኢስታስ ጎይኖፋ። ኣይስ ጊኮ ታኒ ጎዳ ኔ ጾሳይ ቃናቲዛ ጾሳኮ፤ ታና ኢጺዛይታ ኣዋታ ናጋራ ጊሻስ ናይታ ሄꬓንꬆ ዬሌታኔ ኦይዳንꬆ ዬሌታ ጋካናስ ቃጻያይስ። * 6 ቃሴ ታኒ ታና ሲቂዛይታሲኔ ታ ኣዛዞ ናጊዛይታስ ዳሮ ሺ ዬሌቴꬅ ጋካናስ ታኒ ታ ሲቆ ቤሲዛ ጾሳ። *

7 «ጎዳ ኔ ጾሳ ሱንꬅ ሃዳን ዴንꬆፋ፤ ኣይስ ጊኮ ጎዳ ኔ ጾሳይ ባ ሱንꬅ ሃዳን ዴንꬂዛይታ ቃጻያና። *

8 «ሳምባታ ጋላሳ ሃራ ጋላሳታፔ ዱማሳዳ ናጋ። * 9 ኔ ኦꬂዛ ኦሶ ኡባ ኡሱፑን ጋላሳታን ኦꬃ። 10 ጊዶ ኣቲን ላፑንꬃ ጋላሳይ ጎዳ ኔ ጾሳስ ሳምባታ። ሄ ጋላስ ኣይኮ ኦሶካ ኦꬆፋ፤ ኔኒ ዎይኮ ኔ ኣቱማ ናይ፥ ዎይኮ ኔ ማጫ ናይ፥ ዎይኮ ኔ ኣቱማ ኣይሌይ፥ ዎይኮ ኔ ማጫ ኣይሌይ፥ ዎይኮ ኔ ሚዛይ፥ ዎይኮ ኔ ዴሬን ዲዲ ኔስ ኦꬂዛ ሃራ ዴሬ ኣስ ጊዲን ሄ ጋላሳን ኣይ ኦሶካ ኦꬆፍቴ።* 11 ኣይስ ጊኮ ኡሱፑን ጋላሳን ጎዳይ ሳሎ፥ ሳኣ፥ ኣባኔ ኢስታ ጊዶን ዲዛ ኡባ ሜꬊዲ ላፑንꬃ ጋላስ ሼምፒዴስ። ሄሳ ጊሻስ ጎዳይ ሳምባታ ጋላሳ ኣንጂዴሲኔ ዱማሲዴስ። *

12 «ጎዳ ኔ ጾሳይ ኔስ ኢሚዛ ቢታን ኔ ዳሮ ላይꬅ ዳና ማላ፥ ኔ ኣዋኔ ኔ ኣዮ ቦንቻ። *

13 «ኣስ ዎꬎፓ።

14 «ላይማቶፓ።*

15 «ካይሶቶፓ።*

16 «ኦና ቦላካ ዎርዶ ማርካቶፋ። *

17 «ኣሳ ኬꬅ ኣሞቶፋ፤ ኣሳ ማቾ ዎይኮ ኢዛ ኣይሌ ዎይኮ ኢዛ ኣይሌዮ ዎይኮ ኢዛ ቦራ ዎይኮ ኢዛ ሃሬ ዎይኮ ኢዛስ ዲዛ ኣይ ሚሺካ ኣሞቶፋ» ጊዴስ። *

18 ኣሳይ ዉሪ ዳዳይ ጊሪዛይሳኔ ዛዬይ ዛዬቲዛይሳ ሲዪዲ ቃሴ ዎልቃንꬂ ዎልቃሚዛይሳኔ ዙማይ ጩዋቲዛይሳ ቤኢዲ ኮኮሪሼ ሃሆን ኤቂዴስ። 19 ኣሳይ ሙሴስ፥ «ኑኒ ሃይቆንታ ማላ ጾሲ ኑናራ ሃሳዮፖ፤ ኔኒ ኑስ ዮታ፤ ኑኒ ሲያና» ጊዳ። * 20 ሙሴይ ኣሳስ፥ «ጾሲ ኢንቴና ፓጫናስ፥ ኢዛ ያሺ ኢንቴ ዎዚናን ኩሚን ኢንቴ ናጋራ ኦꬆንታ ማላ ዪዳ ጊሻስ ባቦፍቴ» ጊዴስ። 21 ኣሳይ ሃሆን ኤቂ ዲሺን ሙሴይ ጾሲ ዲዛሶ ዎልቃማ ሻራ ꬉማኮ ሺቂዴስ።

ያርሾ ያርሺዛ ሶሆ ጊሻስ ኢሜቲዳ ዎጋታ

22 ሄሳፌ ጉዬ ጎዳይ ሙሴ፥ «ኢስራኤሌ ኣሳስ፥ ‹ታኒ ሳሎፔ ኢንቴስ ሃሳይሺን ኢንቴ ኢንቴ ኣይፌራ ቤኢዴታ። 23 ታፔ ኣቲን ሃራ ጾሲ ኢንቴስ ዶፖ፤ ቢራፔ ዎይኮ ዎርቃፌ ኢንቴስ ኤቃ ጾሳታ ሜꬊዲ ጎይኖፍቴ።

24 « ‹ኔኒ ታስ ያርሾ ያርሺዛሶ ኡርቃፌ ሜꬋዳ ጹጌቲዛ ያርሾታ፥ ኢሲፌቴꬃ ያርሾታ፥ ኔ ዶርሳታፔ፥ ኔ ዴይሻታፔኔ ኔ ሜሄታፔ ኢዛ ቦላ ያርሻ። ታ ሱንꬂ ቆፌታና ማላ፥ ኢንቴ ኦꬂዳሶ ኡባ ሶሆ ያዳ ታ ኢንቴና ኣንጃና። 25 ኔኒ ታስ ያርሾ ያርሺዛሶ ሹቻፌ ኦꬂዛ ጊዲኮ ማሴቲዳ ሹቻፌ ኦꬆፋ፤ ኣይስ ጊኮ ኔኒ ማሲዛ ቢራታን ኢዛ ቦቺኮ ኔ ኢዛ ቱኒሳሳ። * 26 ታስ ያርሾ ያርሺዛሶ ፑዴ ኬዛናስ ያንጋሬ ሜꬋዳ ኢዛ ቦላ ኬዞፓ፤ ጋሶይካ ኔኒ ኬዚዛ ዎዴ ኔ ካሎቴꬂ ቤታና› ጋዳ ዮታ» ጊዴስ።

21

ኣይሌታ ኣይሶ ዎጋ

(ዛሬ 15፡12-18)

1 «ኔኒ ኢስራኤሌ ናይታስ ኢማና ዎጋይ ሃይሳ። 2 ኔኒ ኢስራኤሌ ናይታ ጋርሳፌ ኣይሌ ሻሚኮ ኢዚ ኔስ ኡሱፑን ላይꬅ ኦꬆ፤ ጊዶ ኣቲን ላፑንꬃ ላይꬃን ኢዚ ኣይኮካ ቃንጾንታ ኣይሌቴꬃፌ ጮ ሜላ ዬዴቶ። 3 ኢዚ ባርካ ዪዳ ጊዲኮ ባርካ ቦ፤ ባ ማቼይራ ዪዳ ጊዲኮ ኢዛ ማቼያካ ኢዛራ ቡ። 4 ኢዛ ጎዳይ ኢዛስ ማቾ ኤኪዳ ጊዲኮ ማቼያ ኢዛስ ኣዴ ናይታ ዎይኮ ማጫ ናይታ ዬሊዳ ጊዲኮ፥ ሄ ማጫሳያኔ ኢዚ ናይቲ ኢዛ ጎዳስ ኣቲኮ ኢዚ ባርካ ኬዚ ቦ። 5 ጊዶ ኣቲን ሄ ኣይሌይ፥ ‹ታኒ ታ ጎዳ፥ ታ ማቺዮኔ ታ ናይታ ሲቃይስ፤ ታኒ ኣይሌቴꬃፌ ኬዚኬ› ጊኮ፥ 6 ኢዛ ጎዳይ ኢዛ ፒርዲዛ ኣሳ ሲንꬅ ኣꬆ፤ ሄሳፌ ጉዬ ኬꬃ ፔንጌ ዎይኮ ፔንጌ ቆሲላꬃኮ ኢዛ ኤፊዲ ኢዛ ሃይꬅ ጎንꬃን ሉኮ። ሂስቲኮ ኢዚ ባ ዴኦ ላይꬅ ኡባን ኢዛስ ኣይሌ ጊዳና። *

7 «ኣሲ ባ ማጫ ናዮ ኣይሌቴꬃስ ባይዚኮ ኣዴ ኣይሌቲ ኣይሌቴꬃፌ ኬዚዛ ማላ ኢዛ ኬዙፑ። 8 ኢዛ ባና ዶሪዲ ኤፊዳ ጎዳ ኡፋይሶንታ ኢጺኮ ኢዚ ጎዳይ ኢዞ ዎዚሳናስ ኮሼስ። ኢዚ ኢዚስ ኣማኔቶንታ ኣጊዳ ጊሻስ ኢዞ ኣላጋስ ባይዛና ቤሴና። 9 ኢዚ ኢዞ ባ ናስ ኤካናስ ኮይኮ ባ ማጫ ናስ ኦꬂዛ ማላ ኢዚስ ቤሲዛይሳ ኦꬆ። 10 ኢዚ ባስ ሃራ ማቾ ኤኪኮ ኮይሮ ማቼይስ ቁማ ዎይኮ ማይኦ ፓጪሶፖ፤ ቃሴ ኢዚራ ኣቆ ኣጎፎ። 11 ኢዚ ሃይታ ሄꬓታ ኢዚስ ኢሞንታ ኢጺኮ ኣይኮ ሚሼይካ ቃንጼቶንታ ኣይሌቴꬃፌ ኬዛዳ ቡ።

ኢታ ኦꬂዳ ኣሳቲ ቃጻዬቲዛ ዎጋ

12 «ኣስ ዎꬊዳ ኣሲ ሃይቃናስ ቤሴስ። * 13 ጾሳ ሼኔ ጊዲ ኡቲን ቆፖንታ ዲሼ ኣስ ዎꬊዳዴይ ታኒ ጊግሲዳሶ ቤቴ ቦ። * 14 ጊዶ ኣቲን ኣስ ዎꬋና ቆፒዲ ኤሪሼ ሃራ ኣስ ዎꬊኮ ሄሳዴይ ኣታናስ ጊዲ ሄ ታ ጊግሲዳ ታስ ያርሾ ሺሺዛሶ ዪኮ ያርሺዛሶሆዛፔ ሃራሶ ኤፋዳ ዎꬋ።

15 «ባ ኣዋ ዎይኮ ባ ኣዮ ዋꬊዛ ኣሲ ኦኒካ ሃይቆ።

16 «ኣሳ ዎልቃን ኦይኪዲ ባይዚዛዴይ ዎይኮ ዎልቃን ኦይኪን ኣሲ ኢዛ ኩሼን ቤቲዳዴይ ሃይቃናስ ቤሴስ። *

17 «ባ ኣዋ ዎይኮ ባ ኣዮ ጫዪዛዴይ ሃይቆ። *

18 «ናምኡ ኣሳቲ ባ ጋርሳን ኦዬቲኮ፥ ኢሶይ ኢሳ ሹቻራ ጫዲኮ ዎይኮ ኩሼራ ኢጪኮ ሄ ቆሄቲዳዴዚ ሃይቆንታ ሃርጊዲ ሂጻን ኢቺኮ፥ 19 ሄሳፌ ዴንዲዲ ጉፌራ ካሬ ጊዶን ሄሜቲኮ፥ ሄ ቆሂዳይሲ ቃጻዬቶንታ ኣቴስ፤ ጊዲኮካ ኢዚ ኢዛ ኦሶ ቴቂዳ ጊሻስ ሚሼ ቃንጻናሲኔ ኢዚ ፓጻና ጋካናስ ኢዛ ጼላናስ ኮሼስ።

20 «ኣሲ ባ ኣቱማ ኣይሌ ዎይኮ ማጫ ኣይሌዮ ጉፌን ሾጪኮ ሄ ሾቻ ጌዶን ሄራካ ኢዛ ኩሼን ሃይቂኮ ሾጪዳይሲ ቃጻዬታናስ ቤሴስ። 21 ጊዶ ኣቲን ሄ ቆሄቲዳይሲ ኢሲ ጋላስ ዎይኮ ናምኡ ጋላስ ጋካናስ ሃይቆንታ ኣጊኮ ሄ ኣይሌዚ ኢዛ ሚሽ ጊዲዳ ጊሻስ ኢዚ ቃጻዬቴና።

22 «ናምኡ ኣሳቲ ባ ጋርሳን ኢሶይ ኢሳራ ኦዬቲሼ ቃንꬃራ ዲዛ ማጫሳዮ ቦሻስ ጋꬂኮ፥ ሄሳፌ ሃራ ኢታ ሚሽ ኢዚ ቦላ ጋꬆንታ ኣጊኮ፥ ኢዚ ቦላ ቆሆ ጋꬂዳዴይ ሄ ማጫሳይ ኣዚናይ ኦይቺዳይሳ ዳናቲ ፒርዲኮ ኣይ ሚሼካ ቃንጾ። 23 ጊዶ ኣቲን ኢዚስ ቦሻይ ዳሪኮ ሼምፖ ጊሻስ ሼምፖ፥ 24 ኣይፌ ጊሻስ ኣይፌ፥ ኣቻ ጊሻስ ኣቻ፥ ኩሼ ጊሻስ ኩሼ፥ ቶሆ ጊሻስ ቶሆ፥ * 25 ጹሳ ጊሻስ ጹስ፥ ማዱንꬃ ጊሻስ ማዱንꬅ፥ ቆኦ ጊሻስ ቆኦ ኤካናስ ቤሴስ።

26 «ኢሲ ኣሲ ኣቱማ ዎይኮ ማጫ ኣይሌ ኣይፌ ሾጪ ቶይሲኮ ሄ ኣይፌዛ ጊሻስ ኣይሌቴꬃፌ ኬሲ ዬዶ። 27 ሄሳꬆካ ባ ኣይሌይ ዎይኮ ባ ኣይሌዛ ኣች ሜንꬂኮ ሄ ኣቻ ጊሻስ ኣይሌቴꬃፌ ኬሲ ዬዶ።

28 «ቦራይ ማጫስ ዎይኮ ኣቱማስ ኢጪ ዎꬊኮ፥ ሄ ቦራይ ሹቻን ጫዴቲ ሃይቆ፤ ኢዛ ኣሾይ ሜቴቶፎ። ጊዶ ኣቲን ቦራ ጎዳይ ቃጻዬቶፎ። 29 ጊዶ ኣቲን ቦራይ ካሴካ ኢጪዛ ቦራ ጊዲኮ፥ ኣሳይ ቦራዛ ጎዳስ ዮቲዲሺን ቦራ ጎዳይ ቦራ ቃቾንታ ኣጊኮ፥ ቦራይ ኣዴ ዎይኮ ማጫ ኣስ ዎꬊኮ ሄ ቦራይ ሹቻን ጫዴቲ ሃይቆ፤ ቃሴ ቦራዛ ጎዳይካ ሃይቆ። 30 ጊዶ ኣቲን ኢዚ ጪጎ ቃንጻና ማላ ኦይሼቲኮ ኢስቲ ኦይቺዳይሳ ኣይ ጊዲኮካ ቃንጺዲ ባ ሼምፖ ዎዞ። 31 ቦራይ ኣቱማ ና ዎይኮ ማጫ ና ኢጪ ዎꬊኮ ፒርዳይ ኢሲ ማላ ጊዶ። 32 ቦራይ ኣቱማ ኣይሌ ዎይኮ ማጫ ኣይሌዮ ኢጪ ዎꬊኮ ቦራ ጎዳይ ኣይሌዛ ጎዳስ ሄꬑ ታሙ ቢራ ጪጎ፤ ቦራይካ ሹቻን ጫዴቲዲ ሃይቆ።

33 «ኢሲ ኣሲ ኦላ ካማ ቃሪኮ ዎይኮ ኦላ ቦኪዲ ካሞንታ ኣጊኮ፥ ቦራይ ዎይኮ ሃሬይ ሄ ኦላን ዉሊኮ፥ 34 ሄ ኦላዛ ጎዳይ ሜሄዛ ዋጋ ቃንጾ። ኢዚ ሜሄዛ ጎዳስ ዋጋ ቃንጺዲ ሃይቄꬃ ባስ ኤኮ።

35 «ኢሲ ኣሳ ቦራይ ሃራ ኣሳ ቦራ ኢጪ ዎꬊኮ፥ ኢጪ ዎꬊዳ ፓጻ ቦራ ባይዚዲ ኢዛ ሚሻኔ ሃይቂዳ ቦራዛ ኣሾዛ ጊዶን ጊና ሻኪ ኤኬቶ። 36 ጊዶ ኣቲን ሄ ቦራይ ኢጪዛ ቦራ ጊዲዳይሲ ካሴቲ ኤሬቲሺን፥ ኢዛ ጎዳይ ኢዛ ቃቾንታ ኣጊኮ፥ ኢዛ ጎዳይ ቦራ ጊሻስ ቦራ ቃንጺዲ ሄ ሃይቂዳይሳ ባስ ኤኮ።

22

ኣሲ ባ ሃሮ ናጊዛ ዎጋ

1 «ኢሲ ኣሲ ቦራ ዎይኮ ዶርሳ ካይሶቲ ኤኪዲ ሹኪኮ፥ ዎይኮ ባይዚ ኤኪኮ፥ ኢሲ ቦራ ጊሻስ ኢቻሹ ቦራ፥ ኢሲ ዶርሳ ጊሻስ ኦይዱ ዶርስ ቃንጾ።

2 «ካይሶይ ኬꬅ ቦኪሼ ኦይኬቲዲ ሾጬቲ ሃይቂኮ ሾጪዳይሲ ሱꬅ ጉሲዳ ጊሻስ ኦይቼቴና። 3 ጊዶ ኣቲን ሄሲ ጋዴይ ዎንቲ ጌዪን ሃኒዛ ጊዲኮ ኢዚ ሄ ጉኪዳ ሱꬃ ኣጮን ኦይሼቴስ። ካይሶዚ ካይሶቲዳይሳ ቃንጾ፤ ጊዶ ኣቲን ኢዛስ ኣይኮይካ ባይንዳ ጊዲኮ ካይሶቲዳይሳ ቃንጻናስ ኢዚ ባይዜቶ። 4 ኢዚ ካይሶቲዳ ሜሄይ ፓጻ ዲሼ ኢዛ ኩሼን ቤቲኮ፥ ቦራ ዎይኮ ሃሬ ዎይኮ ዶርሳ ጊዲኮካ ኢዚ ባ ካይሶቲዳይሳስ ናምኡ ኩሼ ቃንጾ።

5 «ኢሲ ኣሲ ባ ሜሄ ዴምባን ዎይኮ ኣይፌይ ሜቴቲዛ ሚꬃ ጊዶን ሄሚሼ፥ ሜሄታ ሃራ ኣሳ ካꬃን ላኣ ዬዲ ሄሚኮ፥ ኢዚ ባ ካꬃፌ ዎይኮ ኣይፌይ ሜቴቲዛ ባ ሚꬃ ኡባፌ ሎኢዛይሳ ኣፊላማ ቃንጾ።

6 «ኢሲ ኣሲ ቡራ ጹጊኮ ታማይ ዴንዲዲ ቡራዛ ዉርሲዲ ዶሬን ዲዛ ካꬅ ዎይኮ ኤቆን ዲዛ ካꬃ ሙሌራ ሚዛ ጊዲኮ ኮይሮ ታማ ኦይꬂዳ ኣዴዚ ኣፊላማ ቃንጾ።

7 «ኢሲ ኣሲ ቢራ ዎይኮ ሃራ ሚሽ ናጊሳናስ ባ ሾሮስ ሃዳራ ኢሚኮ፥ ሾሮዛሶፔ ሄ ሚሻ ካይሶቲዳ ካይሶዚ ኦይኬቲኮ፥ ካይሶዚ ሄ ሚሻስ ናምኡ ኩሼ ቃንጾ። 8 ጊዶ ኣቲን ካይሶዚ ቤቶንታ ኢጺኮ፥ ሃዳራ ኤኪዳ ኣዴዚ ፒርዲዛይታኮ ሺቂዲ ሃዳራ ሚሻ ኢዚ ሞንታይሳስ ጫቆ።

9 «ኣሲ ኣይ ሞቶንካ ቦራ ጌዶን፥ ዎይኮ ሃሬ ጌዶን፥ ዎይኮ ዶርሳ ጌዶን፥ ዎይኮ ማይኦ ጌዶን፥ ዎይኮ ሃራ ꬋይዳ ሚሻ ጌዶን፥ ‹ሃይሲ ታይሳ› ጊዲ ሞቴቲኮ፥ ናምኡ ባጋይካ ባ ዮኦዛ ፒርዲዛይታ ሲንꬅ ኣꬄቶ፤ ፒርዲዛይቲ ዎርዶሲዳ ኣሲ ሃንኮይሳስ ናምኡ ኩሼ ቃንጾ።

10 «ኣሲ ባ ሾሮስ ሃሬ፥ ዎይኮ ቦራ፥ ዎይኮ ዶርሳ፥ ዎይኮ ሃራ ኣይ ሜሄካ ሃዳራ ኢሚን ኦኒካ ቤኦንታ ሃይቂኮ፥ ዎይኮ ቆሄቲኮ፥ ዎይኮ ኣሲ ቦንቂ ኤፊኮ፥ 11 ሃዳራዴይ ባ ሾሮ ሜሄዛ ቦቾንታይሳስ ጎዳ ሲንꬃን ጫቂኮ፥ ኢስታ ጊዶን ዲዛ ዮኦዚ ዉሬስ። ሄ ሜሄዛ ጎዳይ ጫቆዛ ኤኮ፤ ቃንጺሳናስ ቤሴና። 12 ጊዶ ኣቲን ሜሄዚ ሃዳራዴፌ ካይሶቴቲዳ ጊዲኮ ሜሃዴስ ቃንጾ። 13 ሄ ሜሄዛ ዶኣይ ሚዳ ጊዲኮ፥ ማርካ ጊዳና ማላ ዶኣይ ሚሺን ኣቲዳይሳፌ ኤኪ ኤሂ ቤሶ፤ ሂስቲዲ ሜቴቲዳ ሜሄዛ ጊሻስ ቃንጾፎ።

14 «ኣሲ ባ ሾሮፔ ሜሄ ጋርጺ ኤኪኮ ኢዛ ጎዳይ ባይንዳሶን ሄ ሜሄይ ቆሄቲኮ ዎይኮ ሃይቂኮ ሄ ሜሄዛ ጊሻስ ቃንጾ። 15 ጊዶ ኣቲን ኢዛ ጎዳይ ኢዛራ ዲኮ፥ ጋርጺዳይሲ ቃንጾፎ፤ ኪራስ ኤኪዳ ጊዲኮ ኪራስ ጪጊዛ ሚሻይ ኣጮዛስ ቃንጾ ጊዶ።

ጌሻ ዴኦኔ ኣማኖ ዎጋ

16 «ኢሲ ኣሲ ኣዚናስ ጊጎንታ ጌላኦዮ ባሌꬂዲ ኢዚራ ዚንኢዛ ጊዲኮ ኢዞ ጪሎሺዲ ባስ ማቾ ኤኮ። 17 ኢዚ ኣዋይ ኢዞ ኢዛስ ኢሞንታ ኢጺኮ፥ ጌላኦዮ ኤኪዛ ኣሲ ጪሎሻስ ኢሜቲዛ ሚሻ ኬና ቢራ ኢዚ ኣዋስ ኢሞ። *

18 «ቢታ ቢቲዛ ማጫስ ፓጻ ዎꬆፋ።*

19 «ሜሄራ ጋጊዛ ኣሲ ኦኒካ ሃይቆ።

20 «ጎዳስ ጻላላፔ ኣቲን ሃራ ጾሳስ ሹኪ ያርሺዛ ኣሲ ኦኒካ ሃይቂ ꬋዮ።

21 «ቤቲዲ ዪዳ ኣስ ቆሆፒቴ፥ ዎይኮ ዋዪሶፒቴ፤ ጋሶይካ ኢንቴካ ጊብጼ ቢታን ቤቴ ጊዲዲ ዴኢዴታ። * 22 ኣዚናይ ሃይቂዳ ኣምኤዮኔ ኣዋይ ዎይኮ ኣያ ሃይቂዳ ና ዋዪሶፒቴ። 23 ኢንቴ ኢስታ ዋዪሲን ኢስቲ ታኮ ዋሲኮ ታኒ ኢስታ ዋሶ ቱማፔ ሲያና፤ 24 ሄ ዎዴ ታ ሃንቆይ ኢንቴ ቦላ ዴንዳና፤ ታኒ ኢንቴና ማሻን ዉርሳና፤ ኢንቴ ማቼቲ ኣምኤታ ኢንቴ ናይቲካ ኣዋይ ባይንዳ ዪኦ ናይታ ጊዳና።

25 «ኢንቴ ጊዶን ዲዛ ታ ኣሳስ ኢሲ ማንቆ ኣሳስ ሚሼ ታልኢኮ፥ ባ ሚሽ ዲቻስ ኢሚዛ ኣሳ ማላ ሃኖፒቴ፤ ኔኒ ዬሎ ኢዛ ኦይቾፋ። * 26 ኔኒ ኢሲ ሚሻ ጊሻስ ኔ ላጌ ማይኦ ኦይኪኮ ኣርሼይ ዉሎንታ ዲሺን ኢዛስ ዛራ። 27 ኣዛስ ጊኮ ኢዚ ባ ካሎ ካሚዛይ ኢዚን ጻላ፤ ሃራ ኣይ ማይኢዲ ኣቃናስ ዳንዳይዜ? ኢዚ ታስ ዋሲኮ ታ ሚሼቲዛ ጊሻስ ኢዛስ ሲያናኔ ኢዛ ማዳና። *

28 «ጾሳ ቦላ ጫሻ ቃላ ሃሳዮፓ፥ ዎይኮ ዴሬ ኣይሲዛዴ ቃንጎፋ። **

29 «ኔ ካꬃ ጼራ፥ ዎይኔ ሚꬃ ኣይፌ ጼራኔ ዎጋራ † ዛይቴ ታስ ያርሾ ሺሻ። ኔኒ ኔ ኣቱማ ናይታ ጊዶን ባይራቲዛ ና ታስ ኢማናስ ቤሴስ። 30 ቦራፔ፥ ዴይሻፌኔ ዶርሳፌካ ሄሳꬆ ኦꬃ። ኢስቲ ላፑን ጋላሳይ ጋካናስ፥ ባ ኣዪራ ኣዪራ ጋምኤቶ፤ ኦስፑንꬃ ጋላስ ኢስታ ታስ ኢማ።

31 «ኢንቴ ታስ ጌሻ ኣስ ጊዳናስ ኮሼስ፤ ሄሳ ጊሻስ ዶኣይ ዴምባን ዎꬊዳ ዎይኮ ዳፊ ዳኪዳ ሜሄ ኣሾ ካናስ ዬጊቴ ኣቲን ሞፒቴ። *

23

ቱማ ፒርዳ

1 «ዎርዶ ዮኦ ላሎፋ፤ ዎርዶ ማርካታዳ ኢታ ኣስ ማዶፋ። *

2 «ኢታ ሚሽ ኦꬃናስ ዳሮ ኣሳ ካሎፋ፤ ፒርዳ ሚርቃናስ ዳሮ ኣሳራ ጊዳዳ ማርካቶፋ። 3 ማንቆ ኣሲ ፒርዳሶ ሺቂኮ ኢዛ ማንቆቴꬅ ቤኣዳ ማዳ ፒርዶፋ። *

4 «ኔ ሞርኬ ቦራይ ዎይኮ ሃሬይ ꬋይዳይሳ ዴሚኮ ኢዛዴስ ዛራ ኢማ። 5 ኔና ኢጺዛ ኣሳስ ሃሬይ ጫናራ ኩንዲ ዲሺን ቤኢኮ ኢዛራ ማዴታዳ ዴንꬃ ኣቲን ሄን ኣጋጎፓ። *

6 «ፒርዳስ ዱቡሻን ሺቃዳ፥ ማንቆ ኣሳ ፒርዳ ዎቢሶፓ። 7 ዎርዶ ሞቶ ሲዮፓ፤ ጌሽ ዎይኮ ጺሎ ኣስ ሃይቆስ ኣꬃ ኢሞፋ፤ ኣይስ ጊኮ ሞሮ ኦꬂዳዴ ታኒ ሜላ ዬዲኬ።

8 «ማታኤ ኤኮፋ፤ ኣዛስ ጊኮ ማታኤይ ጼሊዛይታ ኣይፌ ቆቂሴሲኔ ጺሎታ ቃላ ሚርቄስ። *

9 «ሃራ ዴሬፔ ዪዳ ቤቴ ኣስ ቆሆፒቴ፤ ቤቴ ኣስ ጊዴꬂ ኣይ ማላ ዴጺዛኮ ኢንቴ ኤሬታ፤ ኣይስ ጊኮ ኢንቴ ኢንቴ ሁኤን ቤቴ ጊዲዲ ጊብጼ ቢታን ዴኢዴታ።

ላፑንꬃ ላይꬂኔ ላፑንꬃ ጋላስ

10 «ኡሱፑን ላይꬅ ጋካናስ ኔ ጎያዳ ዜሪዳ ካꬃ ማጻ ሺሻ። 11 ላፑንꬃ ላይꬃን ጋዴዛ ጎዮንታ ሻቻ፤ ሂስቲኮ ኔ ዴሬ ጋርሳን ዲዛ ማንቆቲ ሄሳፌ ማና ካꬅ ዴማና፤ ቃሴ ኢስታፌ ኣቲዛይሳ ዶኣቲ ማና። ኔኒ ኔ ዎይኔ ቶኪዛ ጋዴ ቦላኔ ዛይቴ ኢሚዛ ዎጋራ ሚꬃ ጋዴ ቦላካ ሄሳꬆ ኦꬃ።*

12 «ኡሱፑን ጋላስ ኔ ኦሶ ኦꬃ፤ ኔ ቦራይኔ ኔ ሃሬይ ሼምፓና ማላኔ ኔሶን ዬሌቲዳ ኣይሌይኔ ቤቴ ኣሲ፥ ሼምፓና ማላ፥ ላፑንꬃ ጋላስ ኦሶ ኦꬆፋ።*

13 «ታኒ ኢንቴና ጊዳይሳ ኡባ ሚንꬂዲ ኦꬂቴ፤ ሃራ ጾሳታ ሱንꬅ ጼይጎፒቴኔ ኢስታ ዎሶፍቴ።

ጊታ ባኣሌታ

14 «ላይꬃን ሄꬑቶ ኢንቴ ታስ ባኣሌ ቦንቺቴ። 15 ኣቢቤ ጌቴቲዛ ኣጊናን ባሬቲዳ ጋላሳን ኡኬꬃ ባኣሌ ቦንቺቴ፤ ኣይስ ጊኮ ኢንቴ ጊብጼፔ ኬዚዳይ ሄ ኣጊናና። ታኒ ኢንቴና ኣዛዚዳ ማላ ላፑን ጋላስ ኢርሾይ ጌሎንታ ኡኬꬅ ሚቴ።

«ኢንቴፌ ኢሳዴይካ ታ ሲንꬃን ሜላ ኩሼ ቤቶፎ። *

16 «ቃሴ ኢንቴ ኢንቴ ጋዴን ዜሪን፥ ኮይሮ ጋኪዳ ካꬅ ማጺዛ ዎዴ፥ ካꬃ ጼራ ሺሺዛ ባኣሌ ቦንቺቴ። *

«ቃሴካ ላይꬃ ዉርሴꬃን፥ ካꬅ ኡባ ሺሺ ዉርሲዛ ዎዴ፥ ካꬃ ሺሾ ባኣሌ ቦንቺቴ። 17 ኣዴቲ ዉሪ ኡባ ሃሪዛ ጎዳ ታ ሲንꬅ ላይꬃን ሄꬑቶ ዬቶ።

18 «ኔኒ ያርሾ ሱꬅ ታስ ሺሻሼ ኢርሾራ ኡኬቲዳ ኡኬꬃራ ሺሾፋ። ሄ ባኣሌዛ ቦንቺዛ ጋላስ ያርሼቲዳ ሞꬌፔ ማላዶስ ኣይኮይካ ኣቶፎ። 19 ኔ ጋዴን ባይራ ካጺዳ ካꬃ ኡባፌ ሎኢዛይሳ ጎዳ ኔ ጾሳ ሶ ኤካ ያ። ዴይሻ ላቃ ኢዛ ኣዬይ ማꬃን ዶይሶፋ። *

ሂዶታ ቃላታኔ ካሊዛ ዎጋታ

20 «ኔ ኦጌን ኔና ናጋና ማላኔ ታኒ ኔስ ጊግሲዳሶ ኔና ኤፋና ማላ፥ ታኒ ኪታንቻ ኔ ሲንꬃራ ዬዳና። 21 ኢዚ ዮቲዛይሳ ኤሮ ጋዳ ኢዛስ ኣዛዜታ፤ ኢዛ ቦላ ማካሎፋ፤ ታ ኢዛ ኪቲዳ ጊሻስ ኢንቴ ናጋራ ኦꬂኮ ኢንቴስ ኢዚ ኣቶ ጌና። 22 ኢዚ ዮቲዛይሳ ኢንቴ ሎኤꬂ ሲዪኮ፥ ታኒ ዮቲዛይሳ ኡባ ኦꬂኮ ኢንቴ ሞርኬታ ኡባ ታኒ ሞርካና፤ ኢንቴናራ ኤቄቲዛይታራ ታኒካ ኤቄታና። 23 ታ ኪታንቻይ ኢንቴፌ ሲንꬄ ቢዲ፥ ኢንቴና ኣሞሬታ ቢታ፥ ሂቴታ ቢታ፥ ፓሪዜታ ቢታ፥ ካናኔታ ቢታ፥ ሂዌታ ቢታኔ ያቡሴታ ቢታ ኤፋና። ታኒ ኢስታ ሙሌራ ꬋይሳና። 24 ኢስታ ኤቃታ ሲንꬃን ሆኮፍቴ፥ ዎይኮ ጎይኖፍቴ፥ ዎይኮ ኢስታ ሃኖ ቁሎፍቴ። ኢንቴ ኢስታ ꬋይሳናሲኔ ቱሳ ማላ ኤቂ ዲዛ ኢስታ ሹቻ ኤቃታ ሜንꬄሬꬃናስ ቤሴስ። 25 ጎዳ ኢንቴ ጾሳስ ጎይኒቴ፤ ሂስቲኮ፥ ኢዚ ኢንቴና ካꬃኒኔ ሃꬃን ኣንጃና፤ ታ ኢንቴ ጊዶፌ ሃርጌ ዲጋና። 26 ኢንቴ ቢታን ኣይ ማጫሲካ ቦሼቴናኔ ማይኔና። ታኒ ኢንቴ ዳና ላይꬅ ኣዱሳና።

27 «ኢንቴናራ ጋጊዛ ዴሬታ ኡባ ዳጋንꬃና ማላ ታኒ ታ ያሻቴꬅ ኢንቴ ሲንꬃራ ዬዳና፤ ኢንቴ ሞርኬቲ ዉሪ ኢንቴስ ዞኮ ዛሪዲ፥ ባቃታና ማላ ታ ኦꬃና። 28 ታኒ ኢንቴፌ ሲንꬃራ ካዤ ዬዳዳ ሂዌታ፥ ካናኔታኔ ሂቴታ ጎዳ ኬሳና። 29 ጊዶ ኣቲን ቢታይ ካሎ ኣቶንታ ማላኔ ዶኣይ ዳሮንታ ማላ፥ ታ ኢስታ ኢሲ ላይꬃ ጋርሳን ጎዲኬ። 30 ጊዶ ኣቲን ኢንቴ ቆዳን ዳሪዲ፥ ሄ ቢታ ላታና ጋካናስ፥ ታኒ ኢስታ ጉꬅ ጉꬅ ጎዳ ኬሳና። 31 ታኒ ኢንቴ ዛዋ ዞኦ ኣባፌ ሜዲቴራኔ ኣባ ጋካናስ፥ ባዞፌ ኤፊራጺሴ ሻፋ ጋꬃና። ሄ ቢታን ዲዛዝ ኡባ ታኒ ኢንቴ ኩሼን ኣꬃ ኢማና፤ ኢንቴካ ኢስታ ኢንቴ ሲንꬃፌ ጎዲ ኬሳና። 32 ኢስታራ ዎይኮ ኢስታ ኤቃ ጾሳታራ ጫቆን ጌሎፒቴ። 33 ኢስታ ኢንቴ ቢታን ዎꬆፍቴ፤ ኢንቴ ሂስቶንታ ኣጊኮ ኢስቲ ኢንቴና ታ ቦላ ናጋራ ኦሲሳና፤ ኣይስ ጊኮ ኢስታ ኤቃታስ ጎይኒዛይሲ ቱማፔ ኢንቴስ ናርጻ ጊዳና» ጊዴስ።

24

ጾሲ ባ ኣሳስ ጌሊዳ ጫቆ ቃላ ሚንꬂዴስ

1 ጎዳይ ሙሴ፥ «ኔኒ፥ ኣሮኔይ፥ ናዳቤይ፥ ኣቢሁይኔ ኢስራኤሌፔ ላፑን ታሙ ዴሬ ሃላቃቲ ጎዳኮ ዙማ ቦላ ፑዴ ኬዚዲ ሃሆን ኤቂዲ ታስ ጎይኒቴ። 2 ጊዶ ኣቲን ኔኒ ኔርካ ታኮ ሺቃ፤ ሃራቲ ታ ማታ ሺቆፔቶ። ቃሴ ኣሳይካ ኔናራ ፑዴ ኬዞፖ» ጊዴስ።

3 ሙሴይ ዪዲ ጎዳ ቃላኔ ኢዛ ዎጋ ኡባ ኣሳስ ዮቲን ኣሳይ ዉሪ ኢሲ ቃላን፥ «ጎዳይ ዮቲዳይሳ ኡባ ኑኒ ኦꬃና» ጊዴስ። 4 ሙሴይ ጎዳይ ዮቲዳይሳ ኡባ ጻፊዴስ።

ዎንቴꬃ ጋላስ ማላዶ ዎንታራ ዴንዲዲ ዙማ ጋርሳን ያርሺዛሶ ጊግሲዲ ኢስራኤሌ ኣሳ ታማኔ ናምኡ ቆሞታ ሱንꬃን ታማኔ ናምኡ ሹች ቱሳ ማላ ኤሲዴስ። 5 ኢዚ ኢስራኤሌ ኣሳፔ ናቴꬃ ኣቱማ ናይታ ኪቲን፥ ኢስቲ ቢዲ ጎዳስ ሚርጎታ ጹጌቲዛ ያርሾኔ ኢሲፌቴꬃ ያርሾ ሂስቲ ያርሺዳ። 6 ሙሴይ ሱꬃፌ ባጋ ኤኪዲ ኬሬታን ቆሊዴስ፤ ኣቲዳ ሱꬃ ያርሾ ያርሺዛ ሶሆዛን ጫጫፊዴስ። 7 ሄሳፌ ጉዬ ጫቆ ቃላ ማጻፋ ኤኪዲ ኣሳስ ꬎቁ ሂስቲዲ ናባቢን ኣሳይ፥ «ጎዳይ ዮቲዳይሳ ኡባ ኑኒ ኦꬃናኔ ኣዛዜታና» ጊዴስ።

8 ሙሴይካ ኬሬታን ኣቲዳ ሱꬃ ኤኪዲ ኣሳ ቦላ ዉጺዲ ኣሳ፥ «ቤኢቴ፥ ሃይሲ ጎዳይ ሃይታ ቃላታ ኢንቴስ ኢሚሼ ኢንቴናራ ዎꬂዳ ጫቆ ሱꬃ» ጊዴስ። *

9 ሄሳፌ ጉዬ ሙሴይ፥ ኣሮኔይ፥ ናዳቤይ፥ ኣቢሁይኔ ኢስራኤሌ ሃላቃታፔ ላፑን ታማቲ ፑዴ ኬዚዲ፥ 10 ኢስራኤሌ ጾሳ ቤኢዳ፤ ኢስቲ ቤኦይሲካ ኢዛ ቶሆፔ ጋርሳራ ሳሎ ማላ ጌዪ ኡቲዳ ሲምፔሬ ጌቴቲዛ ሹቻፌ ኦሴቲዳ ሚሽ ሚሳቲዛ ዉይጌ ዲዛይሳኮ። 11 ጊዶ ኣቲን ጾሲ ኢስራኤሌ ኣሳ ሃላቃታ ዎꬊቤና፤ ኢስቲ ጾሳ ቤኢዳ፤ ኢዛ ሲንꬃን ሚዳኔ ኡዪዳ።

ሲና ዙማ ቦላ ሙሴ ኬስ

12 ጎዳይ ሙሴስ፥ «ኔኒ ታኮ ዙማ ቦላ ፑዴ ሃያ፤ ሃ ታኮ ኬዛዳ ሃን ጋምኣ፤ ሂስቲኮ ኔኒ ዎጋ ታማርሳና ማላ ታኒ ዎጋኔ ኣዛዞ ኢዛ ቦላ ጻፊዳ ሎቻ ሹቻታ ኔስ ኢማና» ጊዴስ።

13 ሄሳፌ ጉዬ ሙሴይ ባ ኣይሌ ኢያሶራ ባና ኬዚን ሙሴይ ፑዴ ጾሳ ዙማ ቦላ ኬዚዴስ። 14 ኢስራኤሌ ኣሳ ሃላቃታ ኢዚ፥ «ኑኒ ኢንቴኮ ሲማናሼ ጋካናስ ሃይሳን ዲሺቴ፤ ኣሮኔይኔ ሁሬይ ሃን ኢንቴናራ ዴቴስ፤ ዮኦይ ዲዛ ኣሲ ኦኒካ ኢስታኮ ቦ» ጊዴስ።

15 ሙሴይ ዙማ ቦላ ፑዴ ኬዚን ጾሳ ሻራይ ዙማ ካሚዴስ። 16 ጎዳ ቦንቾይካ ሲና ዙማ ቦላ ዎꬊ ጋምኢዴስ፤ ኡሱፑን ጋላስ ጋካናስ ሻራዚ ዙማ ጎዚ ኦይኪዴስ፤ ላፑንꬃ ጋላሳን ሻራ ጊዶራ ጎዳይ ሙሴ ጼይጊዴስ። 17 ኢስራኤሌ ናይታስ ጎዳ ቦንቾይ ዙማ ጼራን ኤጺዛ ታማ ሚሳቲዲ ቤቲዴስ። 18 ሄሳፌ ጉዬ ሙሴይ ሄ ሻራ ጊዶ ጌሊዲ ፑዴ ዙማ ቦላ ኬዚዲ ሄን ኦይዱ ታሙ ጋላሲኔ ኦይዱ ታሙ ቃማ ጋምኢዴስ።

25

ጾሳ ዱንካኔ ኦꬃናስ ኢሜቲዳ ኢሞታ

1 ጎዳይ ሙሴስ ሂዝጊዴስ፥ 2 «ታስ ኢሞታ ኤሃና ማላ ኔኒ ኢስራኤሌ ናይታስ ዮታ፤ ታስ ኢማናስ ኢዛ ዎዚናይ ኢዛ ኢማ ኢማ ጊን ኢሚዛ ኣሳ ኢሞታ ኡባ ኔ ታስ ኤካ። 3 ኢንቴ ኢስታፌ ኤካና ኢሞታይ ሃይታንታ፤ ዎርቃ፥ ቢራ፥ ጻርቂማላ፥ 4 ሳሎ ሚሳቲዛ ቃጪና፥ ኦቻ ቴራ ሚሳቲዛ ቃጪና፥ ጼቃ ዞኦ ቃጪናኔ ቦꬃ ሊቆ ላይኖ፥ ዴይሻ ኢስኬ፥ 5 ꬋርሾ ኢቴ ዞኦ ቃላሜን ዬጊ ኬሲዳይሳ፥ ኣባ ጊዶን ዲዛ ኢሲ ዶኣ ጋልባ፥ ኦዶሮ ሚꬅ፥ 6 ጾምፔስ ዎጋራ ዛይቴ፥ ቲዬቲዛ ዛይቴሲኔ ኤጻኔስ ሳዊሲዛ ቂማሜ፥ 7 ኤፉዴኒኔ ቲራ ቦላን ዲዛ ኪሴታ ጊዶን ዎꬂዛ ማርጊዴ ጌቴቲዛ ሹቻታኔ ሃራ ኣልኦ ሹቻታ።

8 «ሂስቲዲ ታኒ ኢስታ ጊዶን ኣቃና ማላ ኢስቲ ታስ ዱማ ጎይኒዛ ሶ ጊጊሴቶ። 9 ጾሳ ዱንካኔዛኔ ኢዛ ጊዶን ዲዛ ሚሻታ ታኒ ኔና ቤሲዛ ሌሚሶዛ ማላ ኦꬂቴ።

ጫቆ ቃላ ታቦታ

(ኬሳ 37፡1-9)

10 «ኢስቲ ኦዶሮ ሚꬃፌ ኣዱሳቴꬃይ ናምኡ ዋꬋኔ ባጋ፥ ጎምፓይ ኢሲ ዋꬋኔ ባጋ፥ ꬎቃቴꬃይ ቃሴ ኢሲ ዋꬋኔ ባጋ ጊዲዛ ታቦታ ኦꬄቶ። 11 ሶ ባጋኔ ካሬ ባጋ ዋላካይ ባይንዳ ዎርቃን ሜሻ፤ ኢዛ ዩዪ ኣꬋናስ ቦላ ባጋ ጻንጻ ዎርቃራ ዩሻ ኣꬃ ኦꬃ። 12 ታቦታስ ኦይዱ ዎርቃ ሳጋዮታ ኦꬃዳ ኦይዱ ቶሆታን ኢሲ ባጋራ ናምኡ ሳጋዮታ፥ ቃሴ ሃንኮ ባጋራ ናምኡ ሳጋዮታ ኣꬃ። 13 ሄሳፌ ጉዬ ኦዶሮ ሚꬃፌ ቶሆ ሚꬃታ ኬሳዳ ዎርቃ ቲያ። 14 ታቦታ ቶካና ማላ ታቦታዛ ሚሌን ዲዛ ሳጋዮታን ቶሆ ሚꬃታ ጌልꬃ። 15 ቶሆ ሚꬃቲ ታቦታ ሳጋዮታ ጊዶን ዴቶ፤ ኢስቲ ሄፔ ሙሌካ ኬዞፔቶ። 16 ታኒ ኔስ ኢሚዛ ጫቆ ቃላ ማርካ ታቦታ ጊዶን ዎꬃ።

17 «ሃራራ ዋላኬቶንታ ዎርቃፌ ጻላላ ናምኡ ዋꬋኔ ባጋ ኣዱቂዛ፥ ኢሲ ዋꬋኔ ባጋ ኣኪዛ ማሮቴꬃ ካማ ኦꬃ። 18 ካማዛ ጼራ ናምኡ ባጋራ ቆጻዳ ናምኡ ኪሩቤታ ዎርቃፌ ኦꬃ። 19 ኢሲ ኪሩቤዛ ኢሲ ባጋ ጋጻን፥ ናምኣንꬆ ኪሩቤዛ ሃንኮ ባጋ ጋጻን ናምኣታካ ማሮቴꬃ ካማዛራ ጋꬃ ኦꬃ። 20 ኪሩቤቲ ባ ቄፌ ዴንꬂዲ ማሮቴꬃ ካማ ቦላራ ካሜቶ፤ ቃሴ ኢሶይ ኢሳኮ ሲሚ ኡቲዲ ካማዛኮ ጼሌቶ። 21 ታኒ ኔስ ኢሚዛ ጫቆ ቃላ ማርካ ታቦታ ጊዶን ዎꬃ፤ ቃሴ ካማዛ ታቦታስ ቦላ ባጋራ ዎꬃ። 22 ጫቆ ቃላ ማርካይ ኢዛን ዲዛ ታቦታ ካማ ቦላ ዲዛ ናምኡ ኪሩቤታፔ ጊዶን ታኒ ኔናራ ጋጋዳ ኢስራኤሌ ኣሳስ ኢሚዛ ኣዛዞ ኡባ ሄን ታ ኔስ ኢማና።

ጾሳስ ሺቂዛ ኡኬꬅ ኢዛን ዎꬂዛ ጻራጴዛ

(ኬሳ 37፡10-16)

23 «ኦዶሮ ሚꬃፌ ኣዱሳቴꬃይ ናምኡ ዋꬋ፥ ጎምፓይ ኢሲ ዋꬋ፥ ꬎቃቴꬃይ ቃሴ ኢሲ ዋꬋኔ ባጋ ጊዲዛ ኢሲ ጻራጴዛ ኦꬃ። 24 ሂስታዳ ዋላካይ ባይንዳ ዎርቃን ቲያ፤ ቃሴ ኢዛ ዩሾን ዎርቃ ጻንጻ ዩሻ ኣꬃ። 25 ሄሳꬆካ ቃሴ ኣሆቴꬂ ታꬋኮ ጊዲዛ ጻንጻ ኢዛ ቦላ ዩሻ ኣꬃ። ሂስታዳ ኢዛ ቦላ ዎርቃ ባልጻንꬅ ዩሻ ኣꬃ። 26 ጻራጴዛዛስ ኦይዱ ዎርቃ ሳጋዮታ ሜꬋዳ፥ ጻራጴዛ ቶሆቲ ዲዛ ኦይዱ ባጋራ ኦይꬃ። 27 ጻራጴዛ ቶካናስ ቶሆ ሚꬅ ኢዛ ጊዶራ ኣꬂዛ ሳጋዮቲ ጻራጴዛዛስ ጻንጻ ማታን ዴቶ። 28 ሄ ቶኪዛ ሚꬃታ ኦዶሮ ሚꬃፌ ኬሳዳ፥ ዎርቃ ቲያዳ ኢስታራ ጻራጴዛዛ ቶካ። 29 ሄሳꬆካ ቃሴ ሳኔታኔ ፒልኦታ፥ ዱቃና ጻሮታኔ ኬሬታ ዋላካይ ባይንዳ ዎርቃፌ ኦꬃ። 30 ታ ሲንꬅ ኣꬊዛ ጌሻ ኡኬꬃይ ኡባ ዎዴካ ጻራጴዛ ቦላፌ ꬋዮፖ።*

ጾምፔ ኢስታ ቦላ ዎꬂዛ ባላታ

(ኬሳ 37፡17-24)

31 «ዎርቃፌ ጻላ ቆጻዳ ጾምፔ ኢስታ ቦላ ዎꬂዛ ባላታ ኬሳ፤ ቃሴካ ኢዛ ቆጻዳ ጾምፔዚ ኢዛን ኤቂዛ ቶሆ፥ ጊዶ ቶማኔ ቶማዛ ኩሬታ፥ ꬌሞታኔ ጪሻታ ኡባ ኦꬃ። 32 ኢሲ ሚሌራ ሄꬑ ባላቲ፥ ኢሲ ሚሌራ ቃሴካ ሄꬑ ባላቲ ኢሲ ቦላ ኡሱፑን ሃጋቲ ኢዛስ ዴቶ። 33 ኡሱፑን ባላታስካ ኢሳስ ኢሳስ ꬌሞይኔ ጪሻይ ኢዛን ዲዛ ኦቾሎኔ ጌቴቲዛ ሚꬃ ጪሽ ሚሳቲዛ ሄꬑ ኩሬቲ ዴቶ። 34 ጾምፔዛ ጊዶ ቶማይ፥ ꬌሞቲኔ ጪሻቲ ኢዛን ዲዛ ኦቾሎኔ ጌቴቲዛ ሚꬃ ጪሽ ሚሳቲዛ ኦይዱ ኩሬቲ ዴቶ። 35 ናምኣይ ናምኣይ ኢሲፌ ዋꬃን ዲዛ ሄꬑ ባላታፔ ጋርሳራ ኢሲ ኢሲ ꬌሞይ ዴኦ። 36 ꬌሞቲኔ ባላቲ ዉሪ ጊዶ ቶማዛፔ ቆጼቲዲ ዋላካይ ባይንዳ ዎርቃፌ ኦሴቴቶ።

37 «ሄሳፌ ጉዬ ጾምፔ ዎꬂዛሶዛስ ላፑን ኤጺዛሶ ጊጊሳዳ ጾምፔቲ ሲንꬃ ባጋ ፖኣና ማላ ኦይꬃ። 38 ጾምፔዛ ቦላ ኤጺሼ ቃሚዳ ሻሎታ ኬሲዛ ቃጴታኔ ጺጻ ዎꬂዛ ሳኔታ ዋላካይ ባይንዳ ዎርቃፌ ኦꬃ። 39 ጾምፔዚኔ ኢዛ ሚሻቲ ዉሪ ሄꬑ ታማኔ ኢቻሹ ኪሎ ጊራሜ ጊዲዛ ዋላካይ ባይንዳ ዎርቃፌ ኦሴቴቶ። 40 ታኒ ኔና ዙማ ቦላ ቤሲዳ ሌሚሶዛ ካላዳ ኣኬካን ኦꬃ።*

26

ጾሳ ዱንካኔ

(ኬሳ 36፡8-38)

1 «ቃሴ ሎኤꬂ ሱቄቲዳ ቦꬃ ላይኖፔ ዳዴቲዳ ታሙ ማጋላሻታ ዱንካኔዛ ጊዶን ጊጊሳ። ቃሴካ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናራ ሄ ማጋላሻታ ቦላ ኢሲ ሂላን ኪሩቤታ ሚስሌ ኦሲሳ። 2 ማጋላሻቲ ዉሪ ኢሲ ጊና ጊዴቶ፤ ኢሳ ኢሳ ኣዱሳቴꬃይ ናምኡ ታማኔ ኦስፑን ዋꬋ፤ ጎምፓይ ቃሴ ኦይዱ ዋꬋ ጊዶ። 3 ኢቻሹ ማጋላሻታ ኢሲፌ ጋꬃ ሲካ፤ ሃንኮ ኣቲዳ ኢቻሹ ማጋላሻታካ ኢስታꬆካ ኦꬃ። 4 ኢሲፌ ጋጊ ሲኬቲዳ ማጋላሻታፔ ጋጻን ዲዛ ማጋላሻስ ባልጻንꬃ ቦላ ሳሎ ሚሳቲዛ ጫርቃፌ ሲꬌ ኦꬃ፤ ቃሴ ኢሲፌ ጋጊዲ ሲኬቲዳ ሃንኮ ማጋላሻንካ ሄሳꬆ ኦꬃ። 5 ኢሲፌ ጋጊዳ ኢሲ ማጋላሻ ቦላ ኢቻሹ ታሙ ሲꬌ ሚሳቲዛ ሚሽ፥ ቃሴ ኢሲፌ ጋጊዳ ሃንኮ ማጋላሻ ቦላካ ኢቻሽ ታሙ ሲꬌ ሚሳቲዛ ሚሽ ኦꬃ፤ ሄ ሲꬌ ሚሳቲዛ ሚሻቲ ዉሪካ ሄ ባጋራኔ ሃ ባጋራ ኢሳይ ኢሳራ ጊናን ዴቶ። 6 ሄሳፌ ጉዬ ዎርቃፌ ኢቻሽ ታሙ ቃጴታ ሜꬋዳ ጊዶ ዱንካኔዚ ኢሲኖ ጊዳና ማላ፥ ሄ ማጋላሻታ ማንጻኮታን ኢሳ ኢሳራ ኦይሴꬃ።

7 «ጊዶ ዱንካኔዛ ቦላራ ሃራ ዱንካኔ ኦꬃናስ ታማኔ ኢሲ ማጋላሻታ ዴይሻ ኢስኬፌ ዳዳ። 8 ታማኔ ኢሲ ማጋላሻቲካ ኢሲ ጊና ጊዴቶ፤ ኢሲ ኢሲ ማጋላሻ ኣዱሳቴꬃይ ሄꬑ ታሙ ዋꬋ፥ ጎምፓይ ቃሴ ኦይዱ ዋꬋ ጊዶ። 9 ኢቻሹ ማጋላሻታ ኢሲ ባጋራ ኡሱፑን ማጋላሻታ ቃሴ ሃንኮ ባጋራ ጋꬃ ሲካ። ኡሱፑንꬃ ማጋላሻይ ሲንꬃራ ሶ ባጋ ሲሚ ቃላምኤቶ። 10 ጋꬂ ሲኪዳ ማጋላሻታፔ ኢሲ ማጋላሻ ጋጻን ኢቻሽ ታሙ ሲꬌ ሚሳቲዛ ሚሻታ ኦꬃ፤ ቃሴ ጋꬂ ሲኪዳ ሃንኮ ማጋላሻታፔ ዉርሴꬃ ማጋላሻ ባልጻንꬃ ቦላ ኢቻሽ ታሙ ሲꬌ ሚሳቲዛ ሚሻታ ኦꬃ። 11 ጻርቂማላፔ ኢቻሹ ታሙ ቃጴታ ኦꬃዳ፥ ቃንጎ ሚሳቲዛ ሚሻታ ጊዶ ጌልꬃ፤ ሂስታዳ ቦላ ዱንካኔዛ ኢሲፌ ጋꬃ ኦይꬃ። ሂስቲኮ ሃ ናምኡ ኦይኬቲዳ ካማቲ ኢሲኖ ጊዳና። 12 ቦላ ዱንካኔዛ ማጋላሻታፔ ፓላሂዳ ባጋ ማጋላሻይ ጊዶ ዱንካኔዛስ ጉዬራ ኣላሌቶ። 13 ቦላ ዱንካኔዛ ማጋላሻቲ ናምኡ ባጋራካ ኢሲ ኢሲ ዋꬋ ማላ ፓላሂዲ ሄራ ሃራ ኣላሌቲዲ ጊዶ ዱንካኔዛ ካማና ማላ ናምኡ ባጋ ሚሌራ ኣላሌቶ።

14 «ቦላ ባጋ ዱንካኔዛ ቦላራ ካማናስ ዞኦ ቃላሜን ጌሊ ኬዚዳ ꬋርሾ ኢቴ ጊጊሳ፤ ቃሴ ኢዛ ቦላራ ካማናስ ሃꬃ ጊዶ ዶኣ ጋልባፌ ሃራ ካማ ጊጊሳ።

15 «ጊዶ ዱንካኔዛ ቶሌ ሚꬃታ ኦዶሮ ሚꬃፌ ኦꬃ። 16 ኢሲ ኢሲ ቶሌ ሚꬃስ ኣዱሳቴꬃይ ታሙ ዋꬋ፥ ጎምፓይ ኢሲ ዋꬋኔ ባጋ ጊዶ። 17 ኢሲ ቶሌ ሚꬃስ ኢሲ ቦላ ኦይኬቲ ኡቲዳ ናምኡ ቶሆታ ኦꬃ። ጊዶ ዱንካኔዛ ቶሌ ሚꬃታ ኡባካ ሄሳꬆ ኦꬃ፤ 18 ጊዶ ዱንካኔዛስ ዱጌ ባጋራ ናምኡ ታሙ ቶሌ ሚꬃታ ኬሳዳ፥ 19 ኢሲ ኢሲ ቶሌ ሚꬃስ ናምኡ ኤቆሶ፥ ሙሌራ ኦይዱ ታሙ ኤቆሶ ቢራፔ ጊጊሳ። 20 ጊዶ ዱንካኔዛስ ፑዴሃ ባጋራ፥ ናምኡ ታሙ ቶሌ ሚꬃታ ኬሳዳ፥ 21 ኢሲ ኢሲ ቶሌ ሚꬃስ ናምኡ ኤቆሶ፥ ሙሌራ ኦይዱ ታሙ ኤቆሶ ቢራፔ ጊጊሳ። 22 ቃሴ ጊዶ ዱንካኔዛስ ጉዬራ ኣርሼይ ዉሊዛ ባጋራ ኡሱፑን ቶሌ ሚꬃታ ኬሳዳ፥ 23 ጉዬ ባጋራ ዲዛ ዞዜታስ ናምኡ ቶሌ ሚꬃታ ጊጊሳ። 24 ጉዬ ባጋራ ዲዛ ቶሌ ሚꬃቲ ዉሪ ጻጶፔ ጼራ ጋካናስ ኢሲ ቦላ ጋጊ ኦይኬቲዲ፥ ጼራን ኢሶይ ኢሳራ ሳጋዮን ኦይኬቴቶ፤ ሄሳꬆካ ናምኡ ዞዜታ ቦላ ዲዛ ናምኡ ቶሌ ሚꬃቲካ ሃራ ቶሌ ሚꬃታራ ኦይኬቴቶ። 25 ኢሲ ኢሲ ቶሌ ሚꬃስ ጋርሳራ ናምኡ ናምኡ ቶሌ ኤቆሶይ ዴኦ፤ ሙሌራ ኦስፑን ቶሌ ሚꬃቲኔ ቢራፔ ኦሴቲዳ ታማኔ ኡሱፑን ኤቆሶይ ዴዮ።

26 «ቃሴ ሜጋ ሚꬃታ ኦዶሮ ሚꬃፌ ኬሳ። ጊዶ ዱንካኔዛስ ኢሲ ባጋ ሚሌን ዲዛ ቶሌ ሚꬃታስ ኢቻሹ ሜጋ ሚꬃታ፥ 27 ቃሴ ሃንኮ ባጋ ሚሌን ዲዛ ቶሌ ሚꬃታስ ሃኢካ ኢቻሹ ሜጋ ሚꬃታ ጊጊሳ። ሄሳꬆካ ጊዶ ዱንካኔዛስ ጉዬራ ኣርሼይ ዉሊዛ ባጋራ ዲዛ ቶሌ ሚꬃታስ ኢቻሹ ሜጋ ሚꬃታ ጊጊሳ። 28 ጊዶ ሜጋ ሚꬃቲ ቶሌ ሚꬃታስ ጊዶራ ሃ ጋጻፔ ሄ ጋጻ ጋካናስ ካንꬂ ኬዛናስ ቤሴስ።

29 «ቶሌ ሚꬃታ ዎርቃን ቲያዳ ሜጋ ሚꬃቲ ኢስታ ጊዶራ ኣꬊዛ ሳጋዮታ ዎርቃፌ ኦꬃ፤ ቃሴ ሜጋ ሚꬃታካ ዎርቃን ቲያ። 30 ጊዶ ዱንካኔዛ ታኒ ኔና ዙማ ቦላን ቤሲዳ ሌሚሶዛ ማላ ቶካ።

31 «ሳሎ ሚሳቲዛፔ፥ ኦቻ ቴራ ሚሳቲዛ ቃጪናፔኔ ጼቃ ዞኦ ቃጪናፔኔ ሎኢ ሱቄቲዳ ሊቆ ላይኖፔ ኢሲ ማጋላሻ ኦꬃ፤ ሄ ማጋላሻዛ ቦላ ኪሩቤታ ሚስሌ ሲኪ ሜꬊዛ ሂላን ኦሲሳ። 32 ሂስታዳ ኦዶሮ ሚꬃፌ ኦሴቲዲ ዎርቃን ቲዬቲዳ ኦይዱ ኤቆ ሚꬃታ ቦላ ዲዛ ዎርቃፌ ኦሴቲዳ ካቆታን ካቃ። ሄ ኦይዱ ኤቆ ሚꬃቲ ቢራፔ ኦሴቲዳ ኤቆሶታን ጌሌቶ። 33 ሄ ማጋላሻዛ ጊዶ ዱንካኔዛ ካራን ዲዛ ቃጴታፔ ጋርሳራ ካቃዳ፥ ጫቆ ቃላስ ማርካ ጊዲዳ ታቦታ ማጋላሻዛፔ ጋꬃ ባጋራ ዎꬃ፤ ሂስቲኮ ሄ ማጋላሻዚ ጌሽ ጌቴቲዛ ሶሆዛ ኡባፌ ዱማቲዛ ቆልኣፌ ጊዶን ሻካና። * 34 ማሮቴꬃ ካማ ኡባፌ ዱማቲዳ ቆልኣን ዲዛ ጫቆ ቃላስ ማርካ ጊዲዳ ታቦታ ቦላ ዎꬃ። 35 ጻራጴዛዛ ማጋላሻፔ ካሬራ ፑዴ ባጋራ ዎꬃ፤ ጾምፔ ዎꬂዛ ባላ ቃሴ ኢዛ ጊናን ዱጌ ባጋራ ዎꬃ።

36 «ዱንካኔዛን ጌሊዛ ፔንጌዛስ ሳሎ ሚሳቲዛ ቃጪናፔ፥ ኦቻ ቴራ ሚሳቲዛ ቃጪናፔ፥ ጼቃ ዞኦ ቃጪናፔኔ ሎኢ ሱቄቲዳ ሊቆ ላይኖፔ ጺልፔን ኣሌቂሲ ኦሴቲዳ ማጋላሻ ጊጊሳ። 37 ማጋላሻዛስ ኢቻሹ ኤቆ ሚꬃታ ኦዶሮ ሚꬃፌ ኬሳዳ፥ ዎርቃን ቲያ፤ ኢስታ ካቆቲካ ዎርቃፌ ኦሴቲዳ ጊዴቶ፤ ኤቆ ሚꬃታስ ጻርቂማላፔ ኦሴቲዳ ኢቻሹ ኤቆሶ ጊጊሳ።

27

ጻርቂማላፔ ኦሴቲዳ ያርሾሶሆ

(ኬሳ 38፡1-7)

1 «ኦዶሮ ሚꬃፌ ያርሺዛሶ ኦꬃ። ሄ ያርሺዛሶዛ ꬎቃቴꬃይ ሄꬑ ዋꬋ፤ ጎምፓይኔ ኣዱሳቴꬃይ ኢሲ ማላ፥ ኢቻሹ ኢቻሹ ዋꬋ ጊዲዲ ኦይዱ ዞዜራ ዴዮ። 2 ኦይዱ ዞዜታ ዉርሴꬃ ጋጻን ጋጻን ኢሲ ኢሲ ካጬ ሜꬋ፤ ካጬቲ ያርሾሶዛፔ ኦሴቴቶ። ሂስታዳ ያርሺዛሶዛ ጻርቂማላ ቲያ። 3 ኢዛን ጎኤቲዛ ሚሻታ፥ ቢዲንꬅ ካሺዛ ሚሻታ፥ ካሼቲዳ ቢዲንꬃ ኬሲዛ ሚሻታ፥ ኬሬታ፥ ኣሾ ጺጺዛ ኮንጬታኔ ታማ ካቺዛኔ ኬሲዛ ሚሻታ ኡባ ጻርቂማላፔ ኦꬃ። 4 ሂስታዳ ኢዛስ ጻርቂማላፔ ዛይዛሬ ማላ ሚሺኔ ኦይዱ ጉላታ ቦላን ኦይዱ ሳጋዮታ ኦꬃ። 5 ሂስታዳ ያርሺዛሶዛስ ዳባ ቦላ ዎꬃ። 6 ኦዶሮ ሚꬃፌ ያርሺዛሶዛስ ቶሆ ሚꬃታ ኬሳዳ ጻርቂማላ ቲያ። 7 ያርሺዛሶዛ ቶኪዛ ዎዴ ማዳና ማላ ሄ ቶሆ ሚꬃታስ ናምኡ ሚሌራ ዲዛ ሳጋዮታን ኣꬃ። 8 ታኒ ኔና ዙማ ቦላን ቤሲዳ ማላ ያርሺዛሶዛ ሳንቃፌ ኦꬃዳ ጊዶዛ ዶያ ኣጋ።

ጾሳ ዱንካኔዛ ጊቤ

(ኬሳ 38፡9-20)

9 «ጾሳ ዱንካኔዛ ጊቤ ሎኢ ዳዴቲዳ ሊቆ ላይኖፔ ማጋላሻታ ጊጊሳ። ዱጌ ባጋራ ዲዛ ማጋላሻታ ኣዱሳቴꬃይ ጼቱ ዋꬋ ጊዶ። 10 ኢዛስ ናምኡ ታሙ ኤቆ ሚꬃቲኔ ኤቆ ሚꬃቲ ኢስታን ኤቂዛ ናምኡ ታሙ ኤቆሶታ ጻርቂማላፔ ኦꬃ፤ ኢስታ ሁኤን ቃሴ ካቆታኔ ቶሬ ሚꬃታ ሁኤ ቦላ ጊታ ሳጋዮታ ቢራፔ ኦꬃ። 11 ሄሳꬆካ ፑዴ ባጋ ኣዱሳቴꬃይ ጼቱ ዋꬋ፤ ቃሴ ናምኡ ታሙ ቶሬ ሚꬃቲኔ ኤቆ ሚꬃታስ ናምኡ ታሙ ጻርቂማላፔ ኦሴቲዳ ኤቆሶቲ ዴቶ። ሂስታዳ ቢራፔ ኦሴቲዳ ካቆታኔ ኤቆ ሚꬃታስ ሁኤ ቦላ ጊታ ሳጋዮታ ዎꬃ። 12 ኣርሼይ ዉሊዛ ባጋራ ኣኮቴꬃይ ኢቻሹ ታሙ ዋꬋ ጊዶ፤ ታሙ ቶሬ ሚꬃቲኔ ቶሬ ሚꬃታስ ታሙ ኤቆሶቲ ዲዛ ማጋላሻቲ ኢዛስ ዴቶ። 13 ቃሴ ኣርሼይ ሞኪዛ ባጋራ ኣኮቴꬃይ ኢቻሹ ታሙ ዋꬋ ጊዲዲ፥ 14 ፔንጌዛፔ ኢሲ ባጋራ ታማኔ ኢቻሹ ዋꬋ ኣዱቂዛ ማጋላሻቲ ዴቶ፤ ኢስታስ ሄꬑ ኤቆ ሚꬃቲኔ ኢስታን ኤቂዛ ሄꬑ ኤቆሶቲ ዴቶ። 15 ሄሳꬆካ ሃንኮ ባጋራ ታማኔ ኢቻሹ ዋꬋ ኣዱቂዛ ማጋላሻቲ ዴቶ፤ ኢስታስ ሄꬑ ኤቆ ሚꬃቲኔ ኢስታን ኤቂዛ ሄꬑ ኤቆሶቲ ዴቶ።

16 «ፔንጌዛስ ናምኡ ታሙ ዋꬋ ኣዱቂዛ ማጋላሻ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔኔ ሎኢ ሱቄቲዳ ላይኖፔ ዳዴቲዳ፥ ጺልፔን ሎኢዳ ማጋላሻ ጊጊሳ። ኢዛ ቱቂ ኦይካናስ ኦይዱ ኤቆ ሚꬃቲኔ ቶሬ ሚꬃቲ ኢስታን ኤቂዛ ኦይዱ ኤቆሶታ ጊጊሳ።

17 «ጊቤዛ ዩዪ ኣꬋናስ ዲዛ ኤቆ ሚꬃታ ኡባስ ቢራፔ ኦሴቲዳ ጊታ ሳጋዮቲ፥ ካቆቲኔ ጻርቂማላፔ ኦሴቲዳ ኤቆሶቲ ዴቶ። 18 ጊቤዛ ኣዱሳቴꬃይ ጼቱ ዋꬋ፥ ኣኮቴꬃይ ኢቻሽ ታሙ ዋꬋ ጊዶ፤ ꬎቃቴꬃይ ኢቻሹ ዋꬋ ጊዲዳ ሎኢ ሱቄቲ ዳዴቲዳ ላይኖፔ ኦሴቲዳ ማጋላሻቲ ዴቶ፤ ቃሴካ ጻርቂማላፔ ኦሴቲዳ ኤቆሶቲ ዴቶ።

19 «ጾሳ ዱንካኔዛ ኦሶስ ጎኤቲዛ ሚሻቲ፥ ዱንካኔዛኔ ጊቤዛ ቶሌ ꬊሽኬቲ ዉሪካ ጻርቂማላፔ ኦሴቴቶ።

ጾምፔ ዛይቴ

(ሌዌ 24፡1-4)

20 «ጾምፔይ ቶኦንታ ኤጺሼ ዳና ማላ ኢዛስ ኮሺዛ ዛይቴ ዎጋራ ሚꬃ ኣይፌ ጫዲ ጉምኢዲ ጺሎ ዛይቴ ኔስ ኤሃና ማላ ኢስራኤሌ ናይታ ኣዛዛ። 21 ኣሮኔይኔ ኢዛ ኣቱማ ናይቲ ጾምፔይ ጎዳ ሲንꬃን ቃሚዳ ጋዴይ ዎንታና ጋካናስ ፖኣና ማላ፥ ጾሳ ዱንካኔዛ ጊዶን፥ ጫቆ ቃላስ ማርካይ ኢዛ ጊዶን ዲዛ ታቦታ ሲንꬃን ዲዛ ማጋላሻፔ ካሬራ ኤꬄቶ። ሃይሲ ኢስራኤሌ ኣሳስ ሜርናስ ዎጋ ጊዲ ዴኦ።

28

ቄሴታ ማይኦ

(ኬሳ 39፡1-7)

1 «ኔ ኢሻ ኣሮኔኔ ኢዛ ኣቱማ ናይታ ናዳቤ፥ ኣቢሁ፥ ኤልኤዜሬኔ ኢታማሬ ኔኮ ኤካ ያ፤ ኢስቲ ቄሴ ጊዲዲ ታስ ኦꬃና ማላ ኢስራኤሌ ኣሳ ጊዶፌ ኢስታ ዱማሳ። 2 ኢዛስ ቦንቾኔ ሎኦቴꬅ ኢማና ማላ ኔ ኢሻ ኣሮኔስ ዱማ ማይኦ ጊጊሳ። 3 ታኒ ዱማ ዱማ ኤራቴꬅ ኢሚዳ ኩሼ ሂላ ኤሪዛ ኣስ ኡባ ጼይጋዳ ኣሮኔስ ማይኦ ጊጊሳና ማላ ዮታ፤ ኢዚካ ቄሴ ጊዲዲ ታስ ኦꬃናስ ዱማቶ። 4 ኢስቲ ጊጊሳና ማይኦቲካ ሃይታንታኮ፤ ቲራ ኪሴ፥ ኤፉዴ፥ ኤፉዴፔ ጋርሳራ ማይኢዛ ሃራ ማይኦ፥ ቃሴካ ኡባፌ ጋርሳራ ማይኢዛ ኣዱሳ ማይኦ፥ ጎሴኔ ዳንጮ። ኔ ኢሻይ ኣሮኔይኔ ኢዛ ኣቱማ ናይቲ ቄሴ ጊዲዲ ታስ ኦꬂሼ ዱማ ማይኦታ ማይኣና ማላ፥ ማይኦ ጊጊሴቶ። 5 ኩሼ ሂላቴꬅ ኤሪዛይቲካ ሄ ማይኦታ ጊጊሳናስ፥ ዎርቃ፥ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናኔ ሊቆ ላይኖ ኤኪ ኦꬄቶ።

ኤፉዴ

6 «ኤፉዴ ጌቴቲዛ ማይኦ ዎርቃፌ፥ ሳሎ ሚሳቲዛ፥ ኦቻ ቴራ ሚሳቲዛ፥ ጼቃ ዞኦ ቃጪናፔኔ ሎኢ ሱቄቲዳ ሊቆ ላይኖፔ ኩሼ ሂላቲ ኣሌቂሲ ጊጊሴቶ። 7 ኢዛስ ሃሼራ ዱጌ ዎꬊዛ ናምኡ ካቆቲ ዴቶ፤ ኢስቲካ ቢዲ ኤፉዴ ማይኦዛራ ኢሲፌ ሃራ ኦይꬂዛ ሚሻራ ዳባ ቦላ ኦይኬቲዲ ኢሲኖ ጊዴቶ። 8 ሂላይ ሎኤꬂዲ ዳዲዳ ዳንጮይካ ኤፉዴዛ ማላ ዎርቃፌ፥ ሳሎ ሚሳቲዛ ኦቻ ቴራ ሚሳቲዛ፥ ጼቃ ዞኦ ቃጪናፔኔ ሎኢ ባቄቲዳ ላይኖፔ ኤፉዴዛራ ኢሲፌ ኦይኬቲ ዳዴቶ።

9 «ማርጊዴ ጌቴቲዛ ናምኡ ሹቻታ ኤካዳ ኢስራኤሌ ናይታ ሱንꬅ ኢስታ ቦላ ዎጫ ጻፋ። 10 ኢስታ ዬሌታ ማራ ማላ ኢሲ ሹቻ ቦላ ኡሱፑን ሱንꬅ፥ ሃንኮ ሹቻ ቦላ ቃሴ ኣቲዳ ኡሱፑናታ ሱንꬅ ዎጫ ጻፋ። 11 ሂላንቻይ ማታሜ ቦላ ሱንꬅ ዎጪ ጻፊዛ ማላ፥ ሄ ናምኡ ሹቻታ ቦላ ኢስራኤሌ ናይታ ሱንꬁ ዎጫ ጻፋዳ ዩዪ ኣꬋናስ ዎርቃፌ ጊጌቲዳ ሚሻ ጊዶን ዎꬃ። 12 ሂስታዳ ታማኔ ናምኡ ኢስራኤሌ ዜሬꬃታ ቆፍሲዛዝ ጊዳና ማላ ሃ ናምኡ ሹቻታ ኤፉዴዛራ ኦይꬃዳ ሃሼ ቦላ ዎꬃ፤ ሂስቲኮ ጎዳ ሲንꬃን ኡባ ዎዴ ቆፌታና ማላ ሃ ሱንꬃታ ኣሮኔይ ባ ሃሼ ቦላ ቶኮ። 13 ሹቻታ ዎꬃናስ ዎርቃፌ ዶቄቲ ጊጊዳ ማጫራታ ኦꬃ። 14 ቃሴ ዋላካይ ባይንዳ ዎርቃፌ ዎዶሮ ማላ ዶቄቲዳ ናምኡ ኦርዴ ሳንሳላታታ ጊጊሳዳ፥ ሹቻታ ዎꬃናስ ዎርቃፌ ዶቄቲ ጊጌቲዳ ማጫራታራ ጋꬃ ኦዬሴꬃ።

ቲራ ኪሴ

(ኬሳ 39፡8-21)

15 «ጎዳ ሼኔይ ኣዛኮኔ ኢዛ ኦይቺዲ ኤሪዛ ቲራ ኪሴ ኩሼ ሂላንቻን ኦሲሳ። ሄ ቲራ ኪሴ ኤፉዴ ዳዲዳ ማላ፥ ዎርቃፌ፥ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔኔ ሎኢ ሱቄቲዳ ላይኖፔ ዳዳ። 16 ኢዛስ ኣዱሳቴꬃይኔ ኣሆቴꬃይ ዳኮቲ ቃላምኤቲዲ ኢሲ ታꬋኮ ጊዶ። 17 ሄሳፌ ጉዬ ኢዛ ቦላ ኦይዱ ማራን ኣልኦ ሹቻታ ዎꬃ፤ ኮይሮ ማራን ሳርዲዮኔ፥ ቶጳዚዮኔኔ ጶሊዛ ኢንቁ። 18 ናምኣንꬆ ማራን ባሉሬ፥ ሲምፔሬኔ ኣልማዜ ጌቴቲዛ ኣልኦ ሹቻታ፤ 19 ሄꬓንꬆ ማራን ያኪንቴ፥ ኬልቄዶኔኔ ኣሜቴስጺኖሴ፤ 20 ኦይዳንꬆ ማራን ቢሪሌ፥ ማርጊዴ፥ ያስጲዴ። ሃይታንቲ ዉሪ ሹቻታ ዎꬃናስ ዎርቃፌ ዶቄቲ ጊጊዳ ማጫራታ ቦላ ኡቴቶ። 21 ኢስራኤሌ ቆሞታ ሱንꬃ ቆዳ ማላ፥ ሹቻታ ቆዳይካ ታማኔ ናምኡ ጊዶ፤ ኢሳ ኢሳ ቦላ ማታሜ ማላ ዎጬቲዲ ታማኔ ናምኡ ዜሬꬃታ ሱንꬂ ሄ ሹቻታን ጻፌቶ።

22 «ቲራ ኪሴስ ዋላካይ ባይንዳ ዎርቃፌ ዎዶሮ ማላ ዶቄቲዳ ኦርዴ ሳንሳላታታ ኦꬃ። 23 ናምኡ ዪች ዎርቃፌ ጊጊሳዳ ቲራ ኪሴስ ቆሞ ጋጻ ጼራራ ጋꬃዳ ኦይꬃ ዎꬃ። 24 ሄ ናምኡ ዎርቃ ሳንሳላታታ ቲራ ኪሴታስ ጼራታን ዲዛ ሳጋዮታራ ጋꬃ ኦይꬃ። 25 ሄ ሳንሳላታታስ ሃንኮ ባጋ ጼራ ቃሴ ኤፉዴዛስ ሲንꬃ ባጋራ፥ ሃሼ ቦላ ዲዛ ሹቻታ ዎꬃናስ ዎርቃፌ ዶቄቲ ጊጊዳ ማጫራታራ ጋꬃ ኦይሴꬃ። 26 ቃሴካ ናምኡ ዎርቃ ዪቻታ ጊጊሳዳ፥ ኤፉዴፔ ካሊ ዲዛ ቲራ ኪሴታስ ጋꬃ ባጋራ ዲዛ ናምኡ ጼራታን ኣꬃ። 27 ሄሳꬆካ ዎርቃፌ ሃራ ናምኡ ዪቻታ ጊጊሳዳ ኤፉዴዛስ ሲንꬃ ባጋራ፥ ሃሼ ቦላ ዲዛ ካቆዛፔ ጋርሳ ባጋራ፥ ኤፉዴ ዳንጪዛሶፔ ቆሞራ ሲኮይ ጋጊዛሶ ኣቻን ኢስታ ኦይꬃ። 28 ቲራ ኪሴን ዲዛ ሳጋዮታ ኤፉዴዛን ዲዛ ሳጋዮታራ ጋꬂዲ ሳሎ ሚሳቲዛ ሱቄꬃን ዳንጮዛራ ጋꬃ ቃቻ፤ ሂስቲኮ ቲራ ኪሴዚ ጼሳፌ ቦላራ ዲዛ ጊሻስ ቃሾይ ሌፔና።

29 «ኣሮኔይ ኡባፌ ዱማ ቆልኣ ጌሊዛ ዎዴ ሄ ቲራ ኪሴን ዲዛ ኢስራኤሌ ቆሞታ ሱንꬃታ ቶኮ። ሂስቲኮ ሃይሲ ጎዳ ሲንꬃን ኡባ ዎዴ ሃሳኤታና። 30 ቃሴ ኡሪሜኔ ቱሚሜ ጌቴቲዛይታ ቲራ ኪሴታን ዬጋ። ኣሮኔይ ጎዳ ሲንꬅ ኣꬊሼ ባ ቲራን ዎꬂ ኤኪ ጌሎ። ጎዳ ሼኔይ ኣዛኮኔ ኢስራኤሌ ኣሳ ኤሪሳና ማላ፥ ኢዚ ጎዳ ሲንꬃን ኦꬃናስ ጌሊዛ ኡባ ዎዴ ቲራ ኪሴፔ ꬋይሶፎ።*

ቄሴቲ ማይኢዛ ሃራ ማይኦታ

(ኬሳ 39፡22-31)

31 «ኤፉዴዛፔ ቦላራ ማይኤቲዛ ኣዱሳ ማይኦ ሳሎ ሚሳቲዛ ጫርቃፌ ጻላ ጊጊሳ። 32 ሄ ኣዱሳ ማይኦዛስ ሁኤይ ጌሊዛሶ ጊጊሳ። ሁኤይ ኬዚዛሶዚ ዳኬቶንታ ማላ ሶ ባጋ ቃላምኣዳ ዩሻ ኣꬃ ሲካ። 33 ኣዱሳ ማይኦዛስ ጋርሳ ባጋ ማጫራ ዩሾን ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔ፥ ኦሮማኔ ጌቴቲዛ ሚꬃ ኣይፌ ሚስሌታ ሜꬋ። ሂስታዳ ኢስታ ጊዶን ዎርቃፌ ኦሴቲዳ ዳላታ ዋላካን ዎꬃ። 34 ዎርቃ ዳላቲኔ ኦሮማኔ ሚꬃ ኣይፌ ሚስሌቲ ሄ ኣዱሳ ማይኦ ጋርሳ ባጋ ጼራን ዩዪ ኣꬋናስ ዋላካን ዴቶ። 35 ኣሮኔይ ቄሴቴꬃን ኦꬂዛ ዎዴ ሃ ኣዱሳ ማይኦዛ ማይኦ፤ ጎዳ ሲንꬅ ኡባፌ ዱማ ቆልኣ ጌሊዛ ዎዴኔ ኬዚዛ ዎዴ ዳላይ ጊራና። ኢዚ ሄ ማይኦዛ ማይኢኮ ሃይቄና። 36 ዋላካይ ባይንዳ ዎርቃፌ ኢሲ ኣሌቆ ጊጊሳዳ ማታሜ ዎጪ ኬሲዛ ማላ ኢዛ ቦላ ዎጫዳ፥ ‹ጎዳስ ጌሽ ጊዲ ዱማቲዴስ› ጋዳ ጻፋ። 37 ሂስታዳ ሁኤን ጎሳ ቦላ ሳሎ ሚሳቲዛ ቃጪናን ጎሳዛስ ሲንꬃ ባጋራ ኦይꬃ ካቃ። 38 ሂስቲዲ ኣሮኔይ ኢዛ ባ ሊጴን ዎꬆ፤ ሄን ኢስራኤሌ ኣሳይ ጎዳስ ኢሞታ ኢሚሼ ሞሪዳ ሚሺ ዲኮካ ሄ ሞሮዛ ኣሮኔይ ቶኮ። ኣሳይ ኤሂዛይሳ ጎዳይ ኤካና ማላ ኢዚ ሄ ጻፌቲዳይሳ ኡባ ዎዴካ ባ ሊጴን ዎꬃናስ ኮሼስ።

39 «ኣሮኔ ሻሚዜ ሌኤ ላይኖፔ ዳዳ፤ ሁኤን ጻጺዛ ጎሳካ ላይኖፔ ጊጊሳ። ቃሴ ዳንጮዛካ ጺልፔን ኣሌቂሳዳ ሲኪሳ። 40 ኣሮኔ ናይታስ ቦንቾኔ ኣሌቆ ጊዳና ማላ፥ ሻሚዜታ፥ ዳንጮታኔ ሁኤን ጻጺዛ ጎሳታ ጊጊሳ። 41 ኔኒ ሃ ማይኦታ ኔ ኢሻ ኣሮኔኔ ኢዛ ናይታ ማይዚዳፔ ጉዬ፥ ኢስቲ ቄሴቴꬃን ታስ ኦꬃና ማላ ኢስታ ዎጋራ ዛይቴ ቲያ፤ ቲያዳ ኢስቲ ቄሴ ጊዲዲ ታስ ኦꬃና ማላ ኢስታ ዱማሳ። 42 ኢስታ ካሎይ ካሜታና ማላ ጋርሳራ ጊጺዛ ጊꬅ፥ ጼሳፌ ቢዲ ዎዲራ ጋካናስ ካሚዛዝ፥ ሊቆ ላይኖ ቃጪናፔ ጊጊሳ። 43 ኣሮኔይኔ ኢዛ ናይቲ ጾሳ ዱንካኔ ጊዶ ጌሊዛ ዎዴ ዎይኮ ጊቤ ጊዶን ቄሴቴꬃን ኦꬃናስ ያርሾ ያርሺዛሶ ሺቂዛ ዎዴ ሃይታ ማይኦታ ማይኤቶ። ሄሳꬆ ሃንኮ ኢስቲ ባንታ ቦላ ቆሆኔ ሃይቆ ኤሄቴና። ሃይሲ ኣሮኔሲኔ ኢዛ ዜሬꬃታስ ሜርናስ ዎጋ ጊዶ።

29

ቄሴቴꬃ ኦሶ ጊሻስ ኣሮኔሲኔ ኢዛ ናይታስ ኢሜቲዳ ዎጋታ

1 «ኣሮኔይኔ ኢዛ ናይቲ ቄሴ ጊዲዲ ታስ ኦꬃና ማላ ኔኒ ኢስታ ዱማሳናስ ኦꬃ፤ ዎሶይ ባይንዳ ኢሲ ሚርጎኔ ናምኡ ꬋርሾታ ኤካ። 2 ሎኦ ጊስቴ ꬊሌ ኤካዳ ኢርሾ ዬጎንታ ኡኬꬅ ኡካ፤ ቃሴካ ኢርሾ ዬጎንታ ዛይቴን ጉꬃ ኡኬꬅ ኡካ፤ ሄሳꬆካ ኢርሾ ዬጎንታ ቄሪ ኡኬꬅ ኡካዳ ዛይቴ ቲያ። 3 ኔኒ ሄይታ ሌማቴን ዎꬃዳ፥ ሚርጎዛ ናምኡ ꬋርሾታራ ኢሲፌ ታስ ሺሻ።

4 «ሂስታዳ ኣሮኔኔ ኢዛ ናይታ ጾሳ ዱንካኔዛ ፔንጌ ኤሃዳ ሃꬃን ሜጫ። 5 ሄሳፌ ጉዬ ማይኦታ ኤካዳ፥ ሻሚዜ፥ ኤፉዴፔ ቦላራ ማይኢዛ ኣዱሳ ማይኦ፥ ኤፉዴኔ ቲራ ኪሴ ኣሮኔ ማይዛዳ ኤፉዴዛ ሂላን ዳዴቲዳ ዳንጮን ዳንጪሳ። 6 ጎሳዛ ኢዛ ሁኤን ጎዚሳዳ፥ ‹ጎዳስ ጌሽ ጊዲ ዱማቲዴስ› ጌቴቲ ጻፌቲዳ ኣሌቆዛ ጎሳ ቦላ ዎꬃ። 7 ቲዪዛ ዛይቴካ ኤካዳ ኢዛ ሁኤን ቲጋዳ ቲያ። 8 ኢዛ ናይታካ ኤሃዳ ሻሚዜታ ማይዛ። 9 ጎሳካ ኢስታ ሁኤን ጎዚሳ። ሄሳፌ ጉዬ ኣሮኔኔ ኢዛ ናይታ ዳንጮ ዳንጪሳ። ቄሴቴꬃይ ኢስታስ ሜርና ኦሶ ዎጋ ጊዶ፤ ሄሳꬆ ሂስታዳ ኣሮኔኔ ኢዛ ናይታ ቄሴ ሂስታ።

10 «ኔ ታስ ሚርጎ ጾሳ ዱንካኔ ሲንꬅ ኤሂኮ ኣሮኔይኔ ኢዛ ናይቲ ኢዛ ሁኤ ቦላ ባ ኩሼ ዎꬂኮ፥ 11 ዎፋኖዛ ሄን ጎዳ ሲንꬃን ሹካ። 12 ዎፋኖዛ ሱꬃን ኔ ቢራꬌ ጌልꬃ ኬሳዳ፥ ያርሺዛሶዛ ቦላን ዲዛ ካጬታ ቲያ፤ ቲዪሺን ኣቲዳ ሱꬃ ያርሺዛሶዛፔ ጋርሳ ባጋራ ጉሳ። 13 ሄሳፌ ጉዬ ማራጬ ካሚዳ ሞꬌ፥ ቲሬዛራ ኦይኬቲ ዲዛ ኣሾ፥ ናምኡ ኪላሆታኔ ኢስታ ካሚዳ ሃንዳ ኤካዳ፥ ያርሺዛሶሆዛ ቦላ ዎꬃዳ ጹጋ። 14 ጊዶ ኣቲን ሚርጎዛ ኣሾ፥ ጋልባኔ ማራጬዛ፥ ሜቴቶንታ ኣሾታ ኣሲ ዲዛሶሆፔ ሃራሶ ኤፋዳ ናጋራ ያርሾ ጊዳና ማላ ጹጋ፤

15 «ናምኡ ꬋርሾታፔ ኢሳ ኔ ኤኪኮ ኣሮኔይኔ ኢዛ ናይቲ ባ ኩሼ ኢዛ ሁኤ ቦላ ዎꬄቶ። 16 ሹካዳ ሱꬃ ያርሺዛሶዛ ሚሌ ቦላ ኡባ ባጋራ ዉጻ። 17 ꬋርሾዛ ኣሾ ቃንጼሬꬃዳ፥ ቃንꬃ ኣሾኔ ቶሆታ ሜጫዳ ሁኤዛራኔ ሃንኮ ኣቲዳ ኣሻራ ኢሲ ቦላ ዎꬃ። 18 ሄሳፌ ጉዬ ꬋርሾዛ ሙሌራ ያርሺዛሶሆዛ ቦላ ጹጋ፤ ሄሲ ጎዳስ ታማን ጹጌቲዛ ሳዎ ቱኑ ጊዛ ያርሾኮ። *

19 «ቃሴ ሃንኮ ꬋርሾዛ ኔ ኤኪኮ ኣሮኔይኔ ኢዛ ናይቲ ባ ኩሼ ኢዛ ሁኤ ቦላ ዎꬄቶ። 20 ሄ ꬋርሾዛ ሹካዳ ኢዛ ሱꬃፌ ጉꬃራ ኤካዳ፥ ኣሮኔሲኔ ኢዛ ናይታስ ኡሻቻ ሃይꬃታ ጼራ፥ ኡሻቻ ኩሼ ማንꬃ ቢራꬌታኔ ኡሻቻ ቶሆ ማንꬃ ቢራꬌታ ቲያ፤ ሄሳፌ ጉዬ ኣቲዳ ሱꬃ ያርሺዛሶ ሚሌ ቦላ ኡባሶራ ዉጻ። 21 ያርሺዛሶን ዲዛ ሱꬃፌኔ ቲዬቲዛ ዛይቴዛፔ ጊናራ ኤካዳ፥ ኣሮኔ ቦላኔ ኢዛ ማይኦ ቦላ፥ ኢዛ ናይታ ቦላኔ ኢስታ ማይኦ ቦላ ዉጻ፤ ሂስቲኮ ኢዚ ኢዛ ናይቲኔ፥ ኢስታ ማይኦይ ጎዳ ኦሶስ ዱማታና።

22 «ሃ ꬋርሾዛፔ ጎይናዛኔ ኢዛን ዲዛ ቶልꬆዛ፥ ማራጬ ቦላን ዲዛ ሞꬌ፥ ቲሬዛራ ኦይኬቲ ዲዛ ኣሾ፥ ናምኡ ኪላሆታ፥ ኢስታ ካሚ ኦይኪዳ ሃንዳራኔ ኡሻቻ ጌዳራ ኔኒ ኤካ፤ ሃይሲ ቄሴቴꬃ ሱንꬅ ኢሚዛ ዎዴ ሹኬቲዛ ዶርሳ። 23 ጎዳ ሲንꬃን ዎꬂዳ ኢርሾይ ጌሎንታ ኡኬꬃፌ ኢሲኖ፥ ዛይቴይ ዋላኬቶንታ ኡኬꬃፌ ኢሲኖ፥ ዛይቴራ ኡኪዳ ኢሲ ኮምፖኔ ኢሲ ቄሪ ኮምፓ ኤካ። 24 ኔኒ ሃ ካꬃ ኡባ ኣሮኔ ኩሼኒኔ ኢዛ ናይታ ኩሼን ዎꬂኮ ኢስቲ ያኔ ሃ ቃሴꬂዛ ያርሾ ሂስቲዲ ጎዳ ሲንꬃን ሺሼቶ። 25 ሄሳፌ ጉዬ ኔኒ ኢስታ ኩሼፔ ሄይታ ኤካዳ፥ ያርሺዛሶዛ ቦላ ዎꬃዳ፥ ጹጌቲዛ ያርሾራ ኢሲፌ ጋꬃዳ፥ ጎዳስ ሳዎ ቱኑ ጋና ማላ፥ ያርሺዛሶዛ ቦላ ታማን ጹጋ። 26 ኣሮኔይ ቄሴ ጊዲዲ ሱሚዛ ዎዴ ሹኪዳ ꬋርሾዛ ኣንጋሶ ኤካዳ ጎዳ ሲንꬃን ያኔ ሃ ቃሴꬂዛ ያርሾ ሂስታ ቃሴꬃ፤ ሃይሲ ኢንቴና ጋኪዛ ጊሻ ጊዳና።

27 «ሄ ሹኬቲዳ ꬋርሾዛ ኣሾፔ ያርሾ ኦꬂዲ ያኔ ሃ ቃሴꬂዳ ኣንጋሶዛኔ ጎዳ ሲንꬅ ሺቂዳ ጌዳ ዱማሳ። ሄሲካ ኣሮኔ ጊሻኔ ኢዛ ናይታ ጊሻ ጊዳና። 28 ኢስራኤሌ ኣሳይ ጎዳስ ሺሺዛ ኢሲፌቴꬃ ያርሾዛፔ ኣንጋሶዛኔ ጌዳዛ ኡባ ዎዴካ ኣሮኔሲኔ ኢዛ ኣቱማ ናይታ ጋኪዛ ጊሻ ጊዶ። ኣይስ ጊኮ ሃይሲ ኢስራኤሌ ኣሳይ ጎዳስ ሺሺዛ ኢሞታ።

29 «ኣሮኔ ቄሴቴꬃ ዱማ ማይኦይ ኢዛፔ ጉዬ ኢዛ ዜሬꬃስ ጊዶ፤ ኢስቲ ቲዬቲዲ ቄሴ ጊዲዛ ዎዴ ሄ ማይኦዛ ማይኤቶ። 30 ኢዛ ናይታፔ ኢዛሶሆን ቄሴ ጊዲዲ ዱማቲዳ ሶሆዛን ኦꬃናስ ጾሳ ዱንካኔ ዪዳ ኣቱማ ናይ ሄ ማይኦዛ ላፑን ጋላስ ጋካናስ ማይኦ።

31 «ኣሮኔይኔ ኢዛ ናይቲ ቄሴቴꬃን ሱንꬃናስ ሹኬቲዳ ꬋርሻ ኣሾ ኤካዳ ዱማ ሶሆዛን ዶይሳ። 32 ኣሮኔይኔ ኢዛ ናይቲ ꬋርሾዛ ኣሻ ሌማቴን ዲዛ ኡኬꬃራ ጾሳ ዱንካኔ ፔንጌን ሜቶ። 33 ኢስቲ ቄሴ ጊዲዲ ሱሚዛ ዎዴኔ ዱማቲዛ ዎዴ ኢስታ ናጋራይ ኣቶ ጌቴታና ማላ ያርሼቲዳ ሄ ያርሾታ ሜቶ። ጊዶ ኣቲን ሄ ያርሾቲ ጌሽ ጊዲዳ ጊሻስ ሃራ ኣሲ ኦኒካ ሞፖ። 34 ቄሴቴꬃን ሱንꬃናስ ሹኪዳ ꬋርሾዛ ኣሾፔ ዎይኮ ኡኬꬃፌ ማላዶ ጋካናስ ፓላሂዲ ኣቂኮ ዱማ ጊዲዳ ጊሻስ ታማን ጹጌቶ ኣቲን ሜቴቶፎ።

35 «ሄሳꬆ ሂስታዳ ላፑን ጋላስ ጋካናስ ታኒ ኔና ኣዛዚዳ ማላ ኣሮኔኔ ኢዛ ናይታ ቄሴ ሂስታዳ ሱንꬃ።

36 «ናጋራይ ኣቶ ጌቴታና ማላ ሃች ሃች ናጋራ ጊሻስ ኢሲ ሚርጎ ያርሻ። ሄሳንካ ያርሺዛሶዛ ጌሻ፤ ሂስታዳ ያርሺዛሶዛ ዱማꬃናስ ዛይቴ ቲያ። 37 ያርሺዛሶዛ ናጋራ ጌሾ ዎጋ ላፑን ጋላስ ጋካናስ ዉርሳዳ ኢዛ ዱማꬃ። ሂስቲኮ ያርሺዛሶዚ ዱማ ጌሻሶሆ ጊዳና። ኢዛ ቦቺዛዴይ ኡባይ ጌሽ ጊዳና ቤሴስ።

38 «ያርሺዛሶን ኔኒ ሃች ሃች ሺሻና ያርሾይ ሃይሳ፤ ዬሌቲን ኢሲ ላይꬅ ኩሞንታ ናምኡ ኣዴ ላቃ ያርሻ። 39 ኣዴ ላቃታፔ ኢሳ ማላዶ፥ ቃሴ ናምኣንꬆዛ ኦማርሳ ዎዴ ያርሻ። 40 ኮይሮ ꬋርሾ ላቃ ኢሲ ኪሎኔ ባጋ ሎኦ ጊስቴ ꬊሌ ኢሲ ሊቲሮ ጉምኤቲዳ ዛይቴን ሙኑቃዳ ያርሻ፤ ኢሲ ሊቲሮ ዎይኔ ኡሹ ኡሻ ያርሾ ሂስታዳ ያርሻ። 41 ናምኣንꬆ ꬋርሾ ላቃዛ ኦማርሳ ዎዴ ያርሻ። ማላዶይሳ ጊና ꬊሌ፥ ዛይቴኔ ዎይኔ ኡሹ ሺሻ። ሄሲካ ጎዳስ ታማን ጹጌቲዲ ሳዎ ቱኑ ጊዛ ያርሾ ጊዳና።

42 «ሃ ጹጌቲዛ ያርሾይ ዪዛ ዬሌታ ኡባን ጾሳ ዱንካኔዛ ፔንጌን ጎዳ ሲንꬃን ፓጬይ ባይንዳ ያርሼታናስ ኮሼስ። ታኒ ኢንቴናራ ጋጋናይኔ ኔስ ሃሳያናይ ሄንኮ። 43 ቃሴ ሄን ታኒ ኢስራኤሌ ናይታራ ጋጋናኔ ታ ቦንቾይካ ሄ ሶሆዛ ዱማ ሶሆ ሂስታና።

44 «ሄሳ ጊሻስ ታኒ ጾሳ ዱንካኔዛኔ ያርሺዛሶዛ ዱማሳና፤ ኣሮኔይኔ ኢዛ ናይቲ ታስ ቄሴ ጊዲዲ ኦꬃና ማላ ታኒ ኢስታ ዱማሳና። 45 ሂስታዳ ታኒ ኢስራኤሌ ናይታ ጊዶን ዴኣና፤ ቃሴ ታኒ ኢስታ ጾሳ ጊዳና። 46 ታኒ ኢስታ ጊዶን ዴኣና ማላ ጊብጼፔ ኢስታ ኬሲዳ ጎዳ ኢስታ ጾሳ ጊዲዳይሳ ኢስቲ ኤራና። ኤ፥ ታኒ ጎዳ ኢስታ ጾሳ።

30

ኤጻኔ ጩዋሲ ያርሺዛሶ

(ኬሳ 37፡25-28)

1 «ኤጻኔ ጩዋሲ ያርሺዛሶ ኦዶሮ ሚꬃፌ ጊጊሳ፤ 2 ኢዛስ ኦይዱ ዞዜይ ዴዮ፤ ኣዱሳቴꬃይ ኢሲ ዋꬋ፥ ኣሆቴꬃይ ኢሲ ዋꬋ፥ ꬎቃቴꬃይ ቃሴ ናምኡ ዋꬋ ጊዶ፤ ካጬቲካ ኢዛራ ኢሲ ቦላ ኦይኬቲ ኦሴቴቶ። 3 ኢዛስ ቦላ ባጋ፥ ኦይዱ ሚሌታኔ ካጬታ ኡባ ዋላካይ ባይንዳ ዎርቃን ቲያ፤ ኢዛ ዩሾንካ ዎርቃ ባልጻንꬅ ዩሻ ኣꬃ። 4 ሄ ባልጻንꬃፌ ጋርሳራ ኤጻኔ ጩዋሲ ያርሺዛሶዛስ ዎርቃፌ ናምኡ ቃንጎታ ኦꬃዳ ሄ ባጋራኔ ሃ ባጋራ ኦይሴꬃ። ሄይቲ ቶኪዛ ዎዴ ቶሆ ሚꬃታ ጌልꬃናሳ። 5 ቶሆ ሚꬃታ ኦዶሮ ሚꬃፌ ኬሳዳ ዎርቃን ቲያ። 6 ሃ ያርሺዛሶዛ ጫቆ ቃላ ማርካይ ኢዛን ዲዛ ታቦታ ሲንꬃን ካቄቲዳ ማጋላሻፔ ካሬ ባጋራ፥ ጫቆ ቃላ ማርካ ቦላን ዲዛ ኣቶ ጌቴቲዛ ሶሆዛ ካማ ጊናራ ዎꬃ። ሄሲካ ታኒ ኔናራ ጋጊዛሶ።

7 «ኣሮኔይ ማላዶ ማላዶ ጾምፔታ ጊጊሳናስ ዪዛ ዎዴ ሳዊዛ ኤጻኔ ያርሺዛሶዛን ጩዋሶ። 8 ኣሮኔይ ኦማርሳ ዎዴ ጾምፔታ ፖኢሲዛ ዎዴ፥ ዛሬꬂዲካ ኤጻኔ ጩዋሶ፤ ሂስቲኮ ኤጻኔይ ጎዳ ሲንꬃን ዪዛ ዬሌታስ ኡባ ዎዴ ጩዋታና። 9 ሃ ያርሺዛሶዛን ሃራ ዲጌቲዳ ኤጻኔካ፥ ዎይኮ ጹጌቲዛ ያርሾ፥ ዎይኮ ካꬃ ያርሾ ያርሾፋ፤ ኡሻ ያርሾካ ኢዛ ቦላ ቲጎፓ። 10 ኣሮኔይ ላይꬃን ኢሲቶ ናጋራፔ ማሬታናስ ሹኪዛ ሜሄ ሱꬅ ኤኪዲ ሄ ያርሺዛሶዛ ቦላ ዲዛ ካጬታ ቦላ ቲዮ። ሂስቲዲ ጌሾ ዎጋ ፖሎ። ሃ ዎጋይ ሲንꬃራ ያና ዎዴታ ኡባን ላይꬃን ላይꬃን ኦꬄቶ። ሄሳꬆ ሃ ያርሺዛሶዚ ጎዳስ ዱማ ጌዪዳሶ ጊዶ» ጊዴስ።

ሼምፖ ኣሻናስ ቃንጺዛ ሚሼ

11 ሄሳፌ ጉዬ ጎዳይ ሙሴ ሂዝጊዴስ፥ 12 «ኔኒ ኢስራኤሌ ኣቱማ ኣሳ ታይቢዛ ዎዴ፥ ኢሲ ኢሲ ኣሲ ታይቤቲዲ ባ ሼምፖ ኣሻናስ ጎዳስ ሚሼ ኢሞ፤ ሂስቲኮ ኔኒ ኢስታ ታይቢዛ ዎዴ ኣሳ ቦላ ቦሻይ ዬና። 13 ታይቤቲዳ ኣቱማ ኣሳይ ሁኤን ሁኤን ጾሳ ዱንካኔን ኤሬቲዳ ማካ ሚሻ ማላ ኮሺዛ ሚሽ ቃንጾ። ኢሲ ኢሲ ኣሲ ባስ ዲዛ ማላ ኢሞ። * 14 ቆዳን ጌሊዛ ኣቱማ ኣሳ ላይꬃይ ናምኡ ታሙ ኩሚዳይኔ ሄሳፌ ቦላይ ዉሪ ጎዳስ ኢሞታ ኤሆ። 15 ኢንቴ ኢንቴ ሼምፖ ኣሻናስ ጎዳስ ኢሞታ ኢሚሺን፥ ዱሬይካ ማንቆይካ ኢሲ ማላ ኢማናፔ ኣቲን፥ ዱሬይ ዳርሲዲ ዎይኮ ማንቆይ ጉꬂዲ ኢሞፎ። 16 ባ ሼምፖ ኣሻናስ ኢሚዛ ሚሼ ኢስራኤሌ ኣሳፔ ኤካዳ ጾሳ ዱንካኔዛ ኦሶስ ፔይሻ። ሃ ሚሻይ ኢንቴ ሼምፖ ዎዛናስ፥ ጎዳ ሲንꬃን ኢስራኤሌ ኣሳ ጊሻስ ሃሳኢሲዛዝ ጊዳና» ጊዴስ።

ሜቻ ኬሬ

17 ሄሳፌ ጉዬ ጎዳይ ሙሴስ ሂዝጊዴስ፥ 18 «ሜቻ ኬሬዛኔ ኬሬዛ ኢዛ ቦላ ዎꬂዛ ሚሽ ጻርቂማላፔ ሜꬋ። ጾሳ ዱንካኔዛፔኔ ያርሺዛሶዛፔ ጊዶን ዎꬃዳ ኢዛን ሃꬅ ቲጋ። * 19 ሄ ሃꬃን ኣሮኔይኔ ኢዛ ናይቲ ባ ኩሼኔ ባ ቶሆ ሜጬቴቶ። 20 ኢስቲ ሃይቆንታ ማላ ጾሳ ዱንካኔዛን ጌልሼ ኣይዴካ ሄ ሃꬃን ሜጬቴቶ። ቃሴ ጎዳስ ታማን ያርሾ ያርሻናስ ያርሺዛሶ ማታ ሺቂዛ ዎዴ፥ 21 ኢስቲ ሃይቆንታ ማላ ባ ኩሼኔ ባ ቶሆ ሜጬቴቶ። ሃይሲ ኣሮኔሲኔ ኢዛ ዜሬꬃታስ፥ ዪዛ ዬሌታ ኡባስ ሜርና ዎጋ ጊዶ» ጊዴስ።

ቲዬቲዛ ዛይቴ

22 ጎዳይ ሙሴ ሂዝጊዴስ፥ 23 «ሎኦ ቂማሜታ፥ ሄይቲካ ኡሱፑን ኪሎ ጎጊዛ ካርቤ፥ ሄꬑ ኪሎ ሳዊዛ ቃራፋ፥ ሄꬑ ኪሎ ሳዊዛ ጉጫቻ ማታኔ 24 ኡሱፑን ኪሎ ቡርጉዴ ኤካ። ሃይሲ ዉሪካ ጾሳ ዱንካኔን ኤሬቲዳ ሜዛኔን ሜዛኔቲዳ ጊዶ። ሄሳ ቦላካ ኦይዱ ሊቲሮ ዎጋራ ዛይቴ ጉጃ ኤካ። 25 ሄይታንታ ሺቶ ኦꬂዛ ማላ ዋላካዳ ሳዊዛ ጌሻቴꬃስ ቲዬቲዛ ዱማ ዛይቴ ጊጊሳ። 26 ሂስታዳ ጾሳ ዱንካኔዛ፥ ጫቆ ቃላ ማርካይ ኢዛን ዲዛ ታቦታ፥ 27 ጻራጴዛኔ ኢዛን ጎኤቲዛ ሚሻታ ኡባ፥ ጾምፔ ዎꬂዛ ባላኔ ኢዛ ሚሻታ፥ ኤጻኔ ጩዋሲ ያርሺዛሶዛ፥ 28 ጹጌቲዛ ያርሾ ያርሺዛሶዛኔ ኢዛን ጎኤቲዛ ሚሻታ ኡባ፥ ሜቻ ኬሬኔ ኢዛ ዎꬂዛሶዛ ኡባ ቲያ። 29 ኢስቲ ኬሂ ጌሽ ጊዳና ማላ ኔኒ ኢስታ ዱማሳ፤ ኢስታ ቦቺዛይ ዉሪካ ጌሽ ጊዳናስ ቤሴስ።

30 «ቃሴካ ኣሮኔይኔ ኢዛ ናይቲ ቄሴ ጊዲዲ ታስ ኦꬃና ማላ ኢስታ ቲያዳ ዱማሳ፤ 31 ኢስራኤሌ ኣሳስ፥ ‹ሃይሲ ቡሮ ያና ዬሌታስካ ቲዬቲዛ ጌሻ ዛይቴ ጊዶ። 32 ሃ ዛይቴዛ ሃራ ኣስ ቲዮፓ፤ ቃሴ ሃራ ዛይቴ ሄሳꬆ ጊጊሶፋ። ኢዚ ዱማ ጊዲዳ ጊሻስ ኢንቴካ ኢዛ ዱማቴꬅ ኤሪቴ። 33 ሃይሳ ማላ ሺቶ ጊግሲዛ ኣሲኔ ቲዬታናስ ቤሶንታ ሃራ ኣስ ቲዪዛ ኣሲ ኦኒካ ባ ኣሳ ጋርሳፌ ꬋዮ› ጋ» ጊዴስ።

ኤጻኔ

34 ሄሳፌ ጉዬ ጎዳይ ሙሴስ፥ «ሳዊዛ ቂማሜታ፥ ሚꬃ ኡዛስ፥ ሄሌሎን ዲዛ ሺቶ፥ ሳዊዛ ሺዳኔ ሃራራ ዋላኬቶንታ ኤጻኔ ኤካ፤ ኢስታ ኡባ ሜዛኔይካ ኢሲ ጊና ጊዶ። 35 ሺቶ ማላ ዋላኬቲዳ ኤጻኔ ኦꬃዳ ኢስታን ጎኤታ፤ ዋላካይ ባይንዳ ጌሺኔ ዱማ ጊዳና ማላ ኢዛን ማጺኔ ዬጋ። 36 ኢዛፔ ኤካዳ ሊቂሳ ጫዳ፤ ሂስታዳ ታኒ ኔናራ ጋጊዛ ጾሳ ዱንካኔዛ ጊዶን ጫቆ ቃላ ማርካይ ኢዛን ዲዛ ታቦታ ሲንꬃን ኤጻኔ ጩዋሲ ያርሺዛሶዛ ቦላ ዎꬃ። ኢዚ ኔስ ኡባፌ ኣꬊዳ ጌሽ ጊዳና። 37 ሃይሳ ጊግሲዳይሳꬆ ሃራ ኤጻኔ ጊጊሶፍቴ። ሄሲ ታስ ዱማ ጌሽ ጊዲዳይሳ ኔ ኤራ። 38 ሄሳ ሚሳቲዛዝ ጊግሲዲ ኢዛ ሳዎ ሲንጊዲ ኡፋዬታናስ ኮይዛ ኣሲ ዲኮ ኢዚ ባ ኣሳ ጋርሳፌ ꬋዮ» ጊዴስ። *

31

ባስሊኤሌኔ ኤልያቤ

(ኬሳ 35፡30—36፡1)

1 ቃሴካ ጎዳይ ሙሴስ ሂዝጊዴስ፥ 2 «ቤያ፤ ታኒ ዩሁዳ ዜሬꬅ ጊዲዳ ሁሬስ ናዛ ና፥ ኡሬይ ና፥ ባስሊኤሌ ዶራዲስ። 3 ኢዛ ታኒ ታ ኣያናን፤ ሂላቴꬃን፥ ኣኬካኒኔ ኦሶ ኡባ ኦꬂዛ ኤራቴꬃን ኩንꬃዲስ። 4 ሄሲካ ኢዚ ቆፒ ቆፒዲ ሂላቴꬃን፥ ዎርቃፌ፥ ቢራፔኔ ጻርቂማላፔ ዱማ ዱማ ሚሽ ኦꬃናሳ። 5 ሄሳꬆካ ኣልኦ ሹች ማሲ ማሲዲ ጊጊሳናስ፥ ሚꬅ ማሳናሲኔ ሄይታንታ ኡባ ኦꬃናሳ።

6 «ሄሳ ቦላካ ቃሴ ኢዛ ማዳና ማላ፥ ዳኔ ዜሬꬅ ጊዲዳ ኣሂሳሜኬ ና ኤላቤ ዶራዲስ። ታኒ ኔና ኣዛዚዳይሳ ኡባ ኢስቲ ኦꬃና ማላ፥ ኩሼ ሂላቴꬅ ኤሪዛይታ ኡባስ ኤራቴꬅ ኢማዲስ። 7 ኢስቲ ኦꬃናይሲ ጾሳ ዱንካኔ፥ ጫቆ ቃላይ ኢዛን ዲዛ ታቦታኔ ታቦታዛ ቦላ ዎꬂዛ ኣቶቴꬃ ካማ፥ ጾሳ ዱንካኔዛ ኦꬃናስ ጎኤቲዛ ሚሻታ ኡባ፥ 8 ጻራጴዛኔ ኢዛ ሚሻታ፥ ዋላካይ ባይንዳ ዎርቃፌ ኦሴቲዳ ጾምፔ ኢዛ ቦላ ዎꬂዛ ሚሽ ኡባራ፥ ኤጻኔ ጩዋሲ ያርሺዛሶዛ፥ 9 ጹጌቲዛ ያርሾ ያርሺዛሶዛኔ ኢዛ ሚሻታ ኡባራ፥ ሜጬቲዛ ኬሬኔ ኬራ ኢዛ ቦላ ዎꬂዛ ሚሻራ፥ 10 ዳዴቲ ኦሴቲዳ ጫርቃታ፥ ቄሴ ኣሮኔይ ማይኢዛ ዱማ ማይኦ፥ ኢዛ ኣቱማ ናይቲ ቄሴቴꬃ ኦሶ ኦꬂሼ ማይኣና ማይኦ፥ 11 ቃሴ ቲዬቲዛ ዛይቴኔ ጌሻ ሶዛስ ሳዎ ቱኑ ጊዛ ኤጻኔ። ኢስቲ ሃይሳ ኡባ ታኒ ኔና ኣዛዚዳ ማላ ኦꬃና» ጊዴስ።

ሳምባታ

12 ሄሳፌ ጉዬ ጎዳይ ሙሴ፥ 13 «ኔኒ ኢስራኤሌ ኣሳስ፥ ‹ታ ሳምባታ ሎኤꬂ ናጊቴ። ሄሲ ታኒ ጎዳይ ኢንቴና ታስ ዱማ ሂስታዳ ዶሪዳይሳ ቤሲዛዝ ጊዲዲ ያና ዬሌታ ኡባስ ታፔኔ ኢንቴፌ ጊዶን ማላታ ጊዳና። 14 ኢንቴስ ሄ ጋላሳይ ዱማ ጊዲዳ ጊሻስ ሳምባታ ናጊቴ። ኢዛ ቱኒሲዛ ኣሲ ሙሌ ሃይቃናስ ቤሴስ፤ ሄ ጋላሳን ኦሶ ኦꬂዛይ ኦኒካ ባ ኣሳ ጋርሳፌ ꬋዮ። 15 ኡሱፑን ጋላሳታን ኢንቴ ኦሶ ኦꬂቴ፤ ጊዶ ኣቲን ላፑንꬃ ጋላሳይ ታስ ጎዳስ ዱማቲዳ ሼምፖ ሳምባታ፤ ሄ ጋላሳን ኦꬂዛዴይ ኦኒካ ሙሌራ ሃይቃናስ ቤሴስ። * 16 ኢስራኤሌ ኣሳይ ሄ ሳምባታ ጋላሳ ና ናስ ሜርናስ ማላታ ሂስቲዲ ናጎ። 17 ታኒ ኡሱፑን ጋላሳታን ሳሎኔ ሳኣ ሜꬋዳ ላፑንꬃ ጋላሳን ኦሶ ኣጋዳ ሼምፒዳ ጊሻስ፥ ታሲኔ ኢስራኤሌ ናይታስ ጊዶን ሃይሲ ሜርናስ ጫቆ ጊዳና› ጋ» ጊዴስ። *

18 ጎዳይ ሙሴራ ሲና ዙማ ቦላ ሃሳይዛይሳ ዉርሲዳ ማላ ኢዚ ባ ቢራꬌን ጻፊዳ ታሙ ኣዛዞታ ኦይኪዳ ናምኡ ማሴቲዳ ሹቻታ ሙሴስ ኢሚዴስ።

32

ዎርቃፌ ኦሴቲዳ ማራ ሚስሌ

(ዛሬ 9፡6-29)

1 ሙሴይ ዙማፔ ዎꬎንታ ኬሂ ጋምኢዳይሳ ቤኢዲ ኣሳይ ኣሮኔ ዩሾን ሺቂዲ፥ «ኣኔ ሃያ፤ ኔኒ ኑና ካሌꬂዛ ኤቃ ጾሳታ ኑስ ሜꬋ። ጊብጼ ቢታፌ ኑና ኬሲዳ ሙሴይ ጊዲኮ ኢዚ ዋኒዳኮ ኑ ኤሮኮ!» ጊዳ። * 2 ሂስቲን ኣሮኔይ ኢስታስ፥ «ኢንቴ ማቼታ ሃይꬃን፥ ኢንቴ ኣቱማ ናይታ ሃይꬃኒኔ ማጫ ናይታ ሃይꬃን ዲዛ ዎርቃ ኬሲዲ ታስ ሃ ኤኪ ዪቴ» ጊዴስ። 3 ሄሳፌ ጉዬ ኣሳይ ዉሪ ባ ሃይꬃ ዎርቃ ኬሲዲ ኣሮኔስ ኤሂዴስ። 4 ኢዚ ሄሳ ኢስታ ኩሼፔ ኤኪዲ ታማን ሴሪሲዳፔ ጉዬ ቆጺዛ ሚሻን ቆጺዲ ማራ ሚስሌ ሜꬊዴስ።

ሄሳፌ ጉዬ ኣሳይካ፥ «ኢስራኤሌ ኣሳዉ! ኑና ጊብጼ ቢታፌ ኬሲዳ ኑ ጾሳቲ ሃይታንታ» ጊዴስ * 5 ኣሮኔይ ሄሳ ቤኢዲ ማራ ሚስሌዛ ሲንꬃን ያርሺዛሶ ጊግሲዲ፥ «ዎንቶ ጎዳስ ባኣሌ ጋላስ ጊዳና» ጊ ኣዋጂዴስ። 6 ሄሳ ጊሻስ ዎንቴꬃ ጋላስ ኣሳይ ዎንታራ ዴንዲዲ ጹጌቲዛ ያርሾታኔ ኢሲፌቴꬃ ያርሾታ ያርሺዴስ። ሂስቲዲ ኣሳይ ማናሲኔ ኡያናስ ኡቲዴስ። ሚ ኡዪ ሲሚዲ ቃሴ ዱራናሲኔ ጉፓናስ ዴንዲዴስ። *

7 ሂስቲን ጎዳይ ሙሴስ፥ «ኔ ጊብጼፔ ኬሳ ኤሂዳ ኔ ኣሳይ ናጋራ ኦꬂዲ ባናቴꬃ ቱኒሲዳ ጊሻስ ኤሶን ዱጌ ዎꬋ። 8 ታኒ ኢስታ ኣዛዚዳ ኦጌፔ ኢስቲ ኤሶን ሼርኢ ጊቺዳ። ዎርቃ ሴሪሲዳይሳ ማራ ሚሳቲሲዲ፥ ባስ ኤቃ ጾሳታ ሜꬊዲ ኢዛስ ጎይኒዳኔ ያርሺዳ። ቃሴካ፥ ‹ኢስራኤሌ ኣሳዉ! ኑና ጊብጼ ቢታፌ ኬሲዳ ኑ ጾሳቲ ሃይታንታ› ጊዳ።

9 «ታኒ ሃ ኣሳ ቤያዲስ፤ ኢስቲ ባንታ ዎዚና ሙሚዳ ኣሳ። 10 ሃኢ ታ ሃንቆይ ኢስታ ቦላ ኤጺ ኬዚን ታኒ ኢስታ ꬋይሳናይሳ ኔኒ ታና ዲጎፋ። ሄሳፌ ቃሴ ታ ኔና ጊታ ካዎቴꬅ ሂስታና» ጊዴስ።

11 ጊዶ ኣቲን ሙሴይ ጎዳ ባ ጾሳ፥ «ኣቤት ጎዶ! ኔኒ ኔ ጊታ ዎልቃኒኔ ኔ ሚኖ ቄሴን ጊብጼፔ ኬሳዳ ኤሂዳ ኔ ኣሳ ቦላ ሄሳꬆ ኣዛስ ሃንቄታይ?* 12 ጊብጼ ኣሳይ፥ ‹ኢዚ ኢስታ ዙማታ ቦላን ዎꬋናሲኔ ቢታፌ ፒቲ ꬋይሳናስ ኢታ ቆፋን ኬሲዴስ› ኣይስ ጌቴታይ? ኔኒ ኔ ዎልቃማ ሃንቆፌ ሲማ፤ ኣሳ ꬋይሳናስ ቆፒዳይሳ ኣጋ። 13 ኔ ኣይሌታ ኣብራሃሜ፥ ዪሳቃኔ ያቆቤ ቆፓ፤ ኔኒ ኢስታስ፥ ‹ታኒ ኢንቴ ዜሬꬅ ሳሎ ጾሊንቴ ማላ ዳርሳና፤ ታኒ ኢንቴስ ኢማና ጊዳ ቢታ ኡባካ ኢንቴ ዜሬꬃታስ ኢማና፤ ኢስቲ ሄ ቢታ ሜርናስ ላታና› ጋዳ ኔኒ ኔ ሱንꬃን ጫቂዳ ቃላ ዩሻ ቆፓ» ጊዲ ጋናቲዴስ። * 14 ሄሳ ጊሻስ ጎዳይ ባ ኣሳ ቦላ ኢታ ሚሽ ኤሃናስ ቆፒዳይሳ ኣጊዴስ።

15 ሄሳፌ ጉዬ ሙሴይ ዙማ ቦላፌ ዱጌ ዎꬊሼ ታሙ ኣዛዞቲ ኢስታ ቦላ ናምኡ ባጋራ ጻፌቲ ኡቲዳ ናምኡ ማሴꬃ ሹቻታ ባ ኩሼን ኦይኪ ኤኪ ዪዴስ። 16 ሄ ማሴቲዳ ሹቻታ ጊግሲዳይ ጾሳ፤ ሹቻታ ቦላ ዎጪዲ ጻፊዳይካ ጾሳ።

17 ኢያሶይ ኣሳይ ዎጫሚዛይሳ ሲዪዲ ሙሴስ፥ «ኣሳይ ዲዛሶን ኦላ ዋሶይ ሲዬቴስ» ጊዴስ። 18 ሙሴይካ ዛሪዲ፥ «ታኒ ሲዪዛይሲ ሃይሲ ዬꬃፌ ኣቲን፥ ኦላን ጾኒዳይታ ቃላ ዎይኮ ጾኔቲዳይታ ቃላ ዴና» ጊዴስ።

19 ሙሴይ ዴሬዚ ዲዛሶ ማቲሼ ማራ ሚስሌዛ ሲንꬃን ኣሳይ ዱሪሺኒኔ ጉፒሺን ቤኢዲ ኬሂ ሃንቄቲዲ ማሴቲዳ ሹቻታ ዙማ ጋርሳን ቦላፌ ዬጊዲ ሜንꬄሬꬂዴስ። 20 ኣሳይ ሜꬊዳ ማራካ ኤኪዲ ታማን ጹጊዴስ፤ ሄሳፌ ጉዬ ሊቂሲ ጋጪ ሃꬃን ማꬊዲ ኢስራኤሌ ኣሳይ ኡያና ማላ ኦꬂዴስ።

21 ሄሳፌ ጉዬ፥ ሙሴይ ኣሮኔ፥ «ሃ ኣሳይ ኔና ዎስቲን ኔኒ ኢስታ ሃይሳ ማላ ጊታ ናጋራ ኦꬃና ማላ ካሌꬃዲ?» ጊዴስ። 22 ኣሮኔይካ ዛሪዲ፥ «ታ ጎዶ፥ ሃንቄቶፋ! ሃይሲ ኣሳይ ኢታ ኦꬃናስ ኣይ ማላ ኮይዛኮ ኔ ኤራሳ። 23 ኢስቲ ታና፥ ‹ኑና ካሌꬂዛ ኤቃ ጾሳታ ኑስ ሜꬋ። ኣይስ ጊኮ ኑና ጊብጼፔ ኬሲ ኤሂዳ ሙሴይ ኢዚ ዋኒዳኮ ኑ ኤሮኮ!› ጊዳ። 24 ሂስቲን ታኒ ኢስታስ፥ ‹ኢንቴ ቦላ ዲዛ ዎርቃ ኬሲዲ ሃሚቴ› ጋዲስ፤ ሄሳፌ ጉዬ ኢስቲ ታስ ኢሚዳ ዎርቃ ታኒ ታማን ዬጊን ሃይሲ ማራይ ኬዚዴስ» ጊዴስ።

25 ኣሮኔይ ኣሳ ላኣ ዬዲ ኣጊን ኣሳይ ባ ሞርኬታ ሲንꬃን ካዉዪዲ ካꬌታናይሳ ሙሴይ ቤኢዴስ። 26 ሄሳ ጊሻስ ሙሴይ ኣሳይ ዱንካኒዲ ዲዛሶ ጌሊዛ ፔንጌን ኤቂዲ፥ «ጎዳ ባጋ ጊዲዳ ኣሲ ኦኒካ ታኮ ሃ ዮ!» ጊን ሌዌ ቆሞቲ ዉሪ ኢዛኮ ሺቂዳ።

27 ሄሳፌ ጉዬ ኢዚ ኢስታስ፥ «ጎዳ ኢስራኤሌ ጾሳይ፥ ‹ኣሳይ ዉሪ ባ ጊꬃ ማሻ ባ ጼሳን ጼሳን ጊጺዲ ኣሳይ ዱንካኒዳሶን ጋጻፔ ጋጻ ጋካናስ፥ ኣሳ ጊዶን ያኔ ሃ ሲሜሬቲዲ ባ ኢሻ፥ ባ ላጌኔ ባ ሾሮ ዎꬎ› » ጊዴስ። 28 ሌዌ ቆሞቲ ሙሴይ ኣዛዚዳ ማላ ኦꬂዳ፤ ሄ ጋላስ ኣሳፔ ሄꬑ ሺ ጊዲዛ ኣሲ ሃይቂዴስ። 29 ሄሳፌ ጉዬ ሙሴይ ሌዌ ቆሞታ፥ «ሃች ኢንቴ ጎዳስ ዱማቲዴታ፤ ኣይስ ጊኮ ኢንቴ ኢንቴ ናይታኔ ኢንቴ ኢሻታ ዎꬋናስ ኣዛዜቲዲ ዎꬊዴታ፤ ሃች ጎዳይ ኢንቴና ኣንጂዴስ» ጊዴስ።

ኢስራኤሌ ኣሳ ጊሻስ ሙሴ ዎሳ

30 ዎንቴꬃ ጋላስ ሙሴይ ኣሳ፥ «ኢንቴ ጊታ ናጋራ ኦꬂዴታ ሺን ሃኢ ታኒ ጎዳኮ ፑዴ ዙማ ቦላ ኬዛና፤ ታ ኢንቴ ናጋራ ኣቶ ጊሳናኮ ኦኔ ኤሪዛይ» ጊዴስ። 31 ሂስቲን ሙሴይ ጎዳኮ ሲሚ ቢዲ፥ «ሃይሲ ኣሳይ ጊታ ናጋራ ኦꬂዴስ፤ ኢስቲ ባስ ዎርቃፌ ኤቃ ጾስ ሜꬊዳ። 32 ጊዶ ኣቲን ኣቤት ጎዶ! ሃኢ ኢስታ ናጋራ ኣቶ ጋ፤ ኣካይ ጊኮ ኔኒ ጻፊዳ ማዝጋባፔ ታ ሱንꬃ ቁጫ ዲጋ» ጊዴስ። *

33 ሂስቲን ጎዳይ ዛሪዲ ሙሴስ፥ «ታኒ ታ ማዝጋባፔ ታ ቦላ ናጋራ ኦꬂዳ ኣሳታ ሱንꬃ ቁጫና። 34 ሃኢ ባዳ ሃ ኣሳ ታኒ ኔስ ዮቲዳ ሶ ካሌꬃ፤ ታ ኪታንቻይካ ኔና ካሌꬃና፤ ጊዶ ኣቲን ቃጻያና ዎዴይ ጋኪሺን ኢስታ ናጋራ ጊሻስ ታ ኢስታ ቃጻያና» ጊዴስ።

35 ኣሮኔይ ዎርቃፌ ማራ ሚስሌ ሜꬋና ማላ ኣሳይ ኢዛ ዋዪሲዳ ጊሻሲኔ ኢዚ ሜꬊዳ ጊሻስ ጎዳይ ኢስታ ቦላ ቦሻ ዬዲዴስ።

33

ኢስራኤሌ ኣሳይ ሲና ዙማ ኣቻፌ ዴንዲ ባና ማላ ሙሴስ ጎዳ ኣዛዞ

1 ሄሳፌ ጉዬ ጎዳይ ሙሴስ፥ «ኔኒኔ ኔ ጊብጼፔ ኬሲዳ ኣሳይ ሃይሳፌ ዴንዲዲ፥ ‹ታኒ ኢንቴ ዜሬꬃታስ ኢማና› ጋ ዎꬂዳ ቢታ ቢቴ። ሄ ቢታይ ታኒ ኣብራሃሜስ፥ ዪሳቃሲኔ ያቆቤስ ኢማና ጋዳ ካሴ ጫቃ ዎꬂዳይሳ።* 2 ታኒ ኢንቴፌ ሲንꬃራ ኪታንቻ ኪታዳ፥ ካናኔታ፥ ኣሞሬታ፥ ሂቴታ፥ ፓሪዜታ፥ ሂዌታኔ ያቡሴታ ጎዳና። 3 ማꬂኔ ኤሲ ጎጊዛ ሄ ቢታ ቢቴ። ጊዶ ኣቲን ኢንቴ ዎዚና ሙሜ ኣስ ጊዲዳ ጊሻስ ታኒ ኢንቴና ኦጌን ꬋይሶንታ ማላ ታ ኢንቴናራ ቢኬ» ጊዴስ።

4 ኣሳይ ሄሳ ኢታ ዮኦዛ ሲዪዲ ኬሂ ዬኪዴስ። ሄ ዎዴፔ ዶሚዲ ኣሳይ ዉሪካ ኣሌቆስ ኣꬂዛይሳ ኣጊዴስ። 5 ጋሶይካ ጎዳይ ሙሴስ፥ «ኢስራኤሌ ኣሳስ፥ ‹ኢንቴ ዎዚና ሙሚዳ ኣሳ። ሃራይ ኣቶሺን ጉꬃ ዎዴ ታ ኢንቴናራ ኢሲፌ ቢዛኮ ታኒ ኢንቴና ꬋይሳና። ሃኢ ኢንቴ ኣሌቆ ኬሲቺቴ፤ ሂስቲኮ ታኒ ኢንቴ ቦላ ኣይ ኦꬃናኮ ኢንቴ ቤያና› ጋ» ጊ ዮቲ ዎꬂዴስ። 6 ኢስራኤሌ ኣሳይ ሲና ዙማፔ ዶሚዲ ባ ኣሌቆ ሚሻ ኬሲ ዎꬂዴስ።

ጋይቶቴꬃ ዱንካኔ

7 ሙሴይ ዱንካኔዛ ኤኪ ኤፊዲ ኣሳይ ዱንካኒዳሶፔ ሃሲ ቶሊዴስ። ዱንካኔዚ፥ «ጋይቶቴꬃ ዱንካኔ» ጌቴቲ ሱሚዴስ። ጎዳ ኦይቻናስ ኮይዛይ ዉሪ ሄ ጋይቴꬃ ዱንካኔይ ዲዛሶ ቤስ። 8 ሙሴይ ሄ ዱንካኔዛኮ ቢዳ ዎዴ ኣይዴካ ኣሳይ ዉሪ ባ ዱንካኔዛ ፔንጌን ፔንጌን ኤቂዲ ሙሴይ ዱንካኔዛን ጌላና ጋካናስ ኢዛ ጼሌስ። 9 ሙሴይ ጋይቴꬃ ዱንካኔዛ ጊዶ ጌሊዳ ዎዴ ቱሳ ማላ ሻራይ ዱጌ ዎꬊን ጎዳይ ሙሴራ ሃሳይሼ ዱንካኔዛ ፔንጌን ጋምኤስ። 10 ቱሳ ማላ ሻራዛ ዱንካኔዛ ፔንጌን ቤኢዳ ኡባ ዎዴ፥ ኣሳይ ዉሪ ባ ፔንጌን ፔንጌን ኤቂዲ ዲዛሶሆን ዲሼ ጎዳስ ጎይኔስ። 11 ኣሲ ባ ላጌራ ሃሳይዛ ማላ ጎዳይ ሙሴራ ሲንꬃን ኤቂዲ ሃሳዬስ። ሄሳፌ ጉዬ ሙሴይ ዱንካኔይ ዲዛሶ ጉዬ ሲሜስ ሺን ኢዛ ማዲዛ ናቴꬃ ና፥ ናዌ ና ኢያሶይ ጋይቶቴꬃ ዱንካኔዛፔ ሻኬቴና።

ሙሴይ ጎዳራ ሃሳይዴስ

12 ሙሴይ ጎዳስ፥ «ኔኒ ታና፥ ‹ሃይሳ ኣሳ ካሌꬃ› ጋዳሳሺን ታናራ ኔኒ ኦና ኪቲዛኮ ታና ኤሪሳቤካ። ኔኒ፥ ‹ታኒ ኔና ኔ ሱንꬃን ኤራይስ፤ ኔኒ ታ ሲንꬃን ሳቤቲዳ ኣሳ› ጋዳሳ። 13 ኔ ሲንꬃን ታ ሳቤቲዳ ጊዲኮ ታኒ ኔና ኤራና ማላኔ ሲንꬃፌካ ኔ ሲንꬃን ሳቤታሼ ዳና ማላ፥ ኔ ኦጌ ታና ታማርሳ። ሃ ኣሳይ ኔ ኣሳ ጊዲዳይሳ ቆፓ» ጊዴስ።

14 ሂስቲን ጎዳይ ዛሪዲ፥ «ታኒ ኔናራ ባና፤ ታኒ ኔና ሼምፒሳና» ጊዴስ። 15 ሂስቲን ሙሴይ ኢዛ፥ «ኔኒ ኑናራ ቦንታ ጊዲኮ ሃይሳፌ ኑና ኬሶፋ። 16 ኔኒ ኑናራ ቦንታ ኢጺኮ ታናኒኔ ኔ ኣሳን ኔኒ ሳቤቲዳይሳ ኣሳይ ዉሪ ዎስቲ ኤራኔ? ቢታ ቦላ ዲዛ ሃራ ኣሳ ኡባፌ ታናኔ ኔ ኣሳ ዱማሲዛይ ሃራ ሚሺ ኣዜ?» ጊዴስ።

17 ሂስቲን ጎዳይ ሙሴ፥ «ታ ኔናን ሳቤቲዳ ጊሻሲኔ ኔና ኔ ሱንꬃን ኤሪዛ ጊሻስ ኔኒ ታና ኦይቺዳይሳ ቃሴካ ታኒ ኦꬃና» ጊዴስ።

18 ሂስቲን ሙሴይ፥ «ሂስቲኮ ኔ ጊታ ቦንቾዛ ታና ቤሳርኪ?» ጊዴስ። 19 ጎዳይ፥ «ታኒ ታ ሎኤቴꬃ ኡባ ኔ ሲንꬃራ ኣꬃና፤ ታ ጌሻ ሱንꬃካ ኔ ኣቻን ኣዋጃና። ታኒ ጎዳ፤ ታኒ ማራናስ ኮይዛይታ ማራና፤ ቃሴ ሚሼታናስ ኮይዛይታስካ ሚሼታና። * 20 ጊዶ ኣቲን ኔኒ ታ ኣይፌሶ ቤያካ፤ ኣይስ ጊኮ ኦኒካ ታና ቤኢዲ ፓጻ ኣቴና» ጊዴስ።

21 ሄሳፌ ጉዬ ጎዳይ፥ «ኔኒ ታ ኣቻን ኤቃናስ ዛላ ቦላ ኤቃናሶይ ሃይሳን ዴስ። 22 ታ ቦንቾይ ኣꬊ ቢዛ ዎዴ ታኒ ኔና ዛላ ዛኣ ጊዶን ዎꬃና። ኣꬋና ጋካናስ ታ ኩሼን ኔና ካማና። 23 ሄሳፌ ጉዬ ታኒ ታ ኩሼ ዲጊኮ ኔኒ ታ ዞኮ ቤያናሺን ታ ኣይፌሶይ ቤታናስ ቤሴና» ጊዴስ።

34

ናምኣንꬆ ማሴቲዳ ሹቻታ

(ዛሬ 10፡1-5)

1 ጎዳይ ሙሴስ፥ «ኮይሮይታ ሚሳቲዛ ናምኡ ሹቻታ ማሳ ጊጊሳ፤ ሂስቲኮ ታኒ ሄ ማሴቲዳ ሹቻታ ቦላ ካሴ ኔኒ ሜንꬂዳ ሹቻታ ቦላን ዲዛ ቃላታ ጻፋና። 2 ዎንቶ ማላዶ ፑዴ ሲና ዙማ ቦላ ኬዛናስ ጊጌታ፤ ሂስታዳ ታናራ ሄን ዙማ ቦላን ጋጋ። 3 ኔናራ ኦኒካ ኬዞፖ፤ ዎይኮ ዙማ ቦላ ኣዋንካ ቤቶፎ፤ ሃራይ ኣቶሺን ዶርሲ ዎይኮ ሜሄ ዉዴይካ ዙማ ሲንꬃን ሄሜቶፎ» ጊዴስ።

4 ሄሳ ጊሻስ ሙሴይ ኮይሮ ሹቻታ ሚሳቲዛ ናምኡ ሹቻታ ማሲዲ ጎዳይ ኣዛዚዳ ማላ፥ ሹቻታ ባ ኩሼን ኦይኪ ኤኪዲ፥ ማላዶ ዎንታራ ፑዴ ሲና ዙማ ቦላ ኬዚዴስ። 5 ኬዚን ጎዳይ ሻራራ ዱጌ ዎꬊ ኢዛራ ሄን ኤቂዲ ባ ሱንꬃ፥ «ጎዳ» ጊ ኤሪሲዴስ። 6 ጎዳይ ሙሴ ሲንꬃራ፥ «ታኒ ጎዳይ ቃꬌታይኔ ማሮታይ ኩሚዳ ጾሳ፥ ሃንቄታናስ ጋምኢዛ፥ ሜርናስ ሲቂዛኔ ኣማኔቴꬃይ ዳሪዳ ጾሳ። 7 ታኒ ታ ሜርና ሲቆዛ ሺ ዬሌታ ጋካናስ ናጋይስ፤ ኢታቴꬅ፥ ማካላኔ ናጋራ ኣቶ ጋይስ። ጊዲኮካ ሞሪዛዴ ቃጻዮንታ ኣጊኬ፤ ኣዋታ ናጋራ ጊሻስ ናይታኔ ናይታ ናይታ፥ ሄꬓንꬆ ዬሌታኔ ኦይዳንꬆ ዬሌታ ጋካናስ ቃጻያይስ» ጊ ኣዋጂሼ ኣꬊዴስ።*

8 ሂስቲን ሙሴይ ሄራካ ቢታ ቦላ ጉፋኒ ጎይኒዲ፥ 9 «ኣቤት ጎዶ! ኔኒ ታናን ኡፋዬቲዳ ጊዲኮ ኔ ኑናራ ኢሲፌ ባና ማላ ታ ኔና ዎሳይስ። ሃይሲ ኣሳይ ዎዚና ሙሜ ጊዲኮካ ኑ ኢታቴꬃኔ ኑ ናጋራ ኣቶ ጋዳ ኑና ኔ ኣስ ሂስታ» ጊዴስ።

ጫቆ ቃላ ኦራꬃቴꬅ

(ኬሳ 23፡14-19፤ ዛሬ 7፡1-5፤ 16፡1-17)

10 ሂስቲን ጎዳይ፥ «ታኒ ኢንቴናራ ጫቆ ጌላዲስ፤ ሃይሳፌ ካሴ ቢታ ቦላ ዲዛ ካዎቴꬅ ኡባን ሃኒ ኤሮንታ ማላሊሲዛ ሚሽ ኔ ኣሳ ኡባ ሲንꬃን ኦꬃና፤ ታኒ ጎዳይ ኢንቴስ ኦꬂዛ ኦሶይ ኣይ ማላ ማላሊሲዛዛኮ ኔኒ ኢስታ ጊዶን ዲዛ ኣሳይ ቤያና። 11 ሃች ታኒ ኢንቴና ኣዛዚዛ ኣዛዞ ናጊቴ፤ ኢንቴ ሲንꬃፌ ኣሞሬታ፥ ካናኔታ፥ ሂቴታ፥ ፓሪዜታ፥ ሂዌታኔ ያቡሴታ ታኒ ጎዳና። 12 ኢስቲ ኢንቴስ ናርጻ ጊዶንታ ማላ ኢንቴ ቢዛ ቢታን ዲዛ ኣሳራ ጫቆ ጫቄቶፍቴ። 13 ኢስቲ ያርሺዛሶሆታ ላሊቴ፤ ኢስቲ ጎይኒዛ ሹቻታካ ሜንꬄሬꬂቴ፤ ቃሴ ኣሼሮ ጌቴቲዛ ኢስታ ማጫ ኤቃ ጾሳይ ሚስሌታካ ሜንꬄሬꬂ ዬጊቴ። * 14 ታኒ ጎዳይ ቃናቲዛ ጾሳ ጊዲዛ ጊሻስ ታፔ ኣቲን ሃራ ኤቃ ጾሳታስ ጎይኖፍቴ።

15 «ሄ ቢታን ዲዛ ኣሳታራ ኣይ ጫቆካ ጫቄቶፍቴ፤ ኣይስ ጊኮ ኢስቲ ታናን ኣማኔቶንታ ኢጺዲ ባ ኤቃታ ካሊዛ ዎዴኔ ኢስታስ ያርሺዛ ዎዴ ኢስቲ ኢንቴና ጼይጊኮ ኢንቴ ኢስታ ያርሾ ማና። 16 ቃሴ ኢንቴ ኢስታ ማጫ ናይታፔ ዶሪዲ ኢንቴ ኣቱማ ናይታስ ኤካና፤ ሄ ዎዴ ሄ ማጫ ናይቲ ታናን ኣማኔቶንታ ኢጺዲ ባ ኤቃ ጾሳ ካሊዲ ኢንቴ ኣቱማ ናይቲ ኢስታ ካላና ማላ ኦꬃና።

17 «ኢንቴስ ጎይናና ኤቃ ጾሳታ ኣዛፔካ ሴሪሲዲ ሜꬎፍቴ።*

18 «ኡኬꬃ ባኣሌ ቦንቺቴ፤ ታኒ ኢንቴና ኣዛዚዳ ማላ ላፑን ጋላሳስ ኢርሾይ ጌሎንታ ኡኬቲዳ ኡኬꬅ ሚቴ፤ ሄሳካ ኢንቴ ጊብጼፔ ኬዚዳ ኣቢቤ ኣጊናን ኦꬂቴ።*

19 «ኡሎፔ ባይራ ዬሌቲዛ ኣቱማ ናይ ዉሪ ታሳ፤ ኢንቴ ሜሄ ኡባፌካ ቦራ ጊዲን፥ ዎይኮ ዶርሳ ጊዲን ባይራይ ታሳ፤ * 20 ኮይሮ ዬሌቲዳ ሃሬ ማር፥ ዶርሳ ላቃራ ላማዳ ዎዛ፤ ዎዞንታ ኢጺኮ ኢዛ ቆꬌ ሚርቃ ዎꬋ። ኔ ናይታፔ ባይራ ዬሌቲዳ ኣቱማ ና ኡባ ዎዛ። *

«ኦኒካ ኢሚዛ ሚሽ ኦይኮንታ ሜላ ኩሼ ታ ሲንꬃን ቤቶፎ።

21 «ኡሱፑን ጋላስ ኦꬂቴ ሺን ላፑንꬃ ጋላስ ሼምፒቴ፤ ጎሻ ዎዴ ጊዲን ዎይኮ ማጻ ዎዴንካ ላፑንꬃ ጋላሳን ሼምፒቴ። *

22 «ጊስቴ ጼራ ኢንቴ ማጺዛ ዎዴ ካꬃ ሺሾ ባኣሌ ቦንቺቴ፤ ሄ ላይꬃ ዉርሴꬃ ካꬅ ሺሺዛ ዎዴካ ዳሴ ባኣሌ ቦንቺቴ። * 23 ኢስራኤሌ ኣቱማ ኣሳይ ዉሪ ጎዳ ኡባ ሃሪዛ ኢስራኤሌ ጾሳ ሲንꬃን ላይꬃን ሄꬑቶ ቤቴቶ። 24 ዱማ ዱማ ዴሬታ ታኒ ኢንቴ ሲንꬃፌ ዬዴꬃ ኬሳና፤ ሂስታዳ ኢንቴ ዛዋ ታኒ ኣሳና። ጎዳ ኢንቴ ጾሳ ሲንꬃን ኢንቴ ላይꬃን ሄꬓ ቤታናስ ፑዴ ኬዚዛ ዎዴ ኦኒካ ኢንቴ ቢታ ኣሞቴና።

25 «ኢንቴ ታስ ሱꬃ ያርሾ ያርሺዛ ዎዴ ኢርሾ ዬጊዲ ኡኪዳ ኡኬꬃራ ያርሾፍቴ። ፓዚጋ ቦንቺዛ ጋላሳስ ያርሺዳ ያርሾፌ ማላዶስ ኣይኮይካ ኣቶፎ። *

26 «ኢንቴ ጋዴን ባይራ ካጺዳ ካꬃፌ ኮይሮ ጼራ ጎዳ ኢንቴ ጾሳ ኬꬅ ኤሂቴ። *

«ዴይሻ ላቃ ኢዛ ኣዬይ ማꬃን ዶይሶፍቴ» ጊዴስ።

27 ጎዳይ ሙሴስ፥ «ታኒ ኔናራኔ ኢስራኤሌ ኣሳራ ጫቆ ጫቄቲዛይ ሃ ቃላቲ ጊዛ ማላ ጊዲዳ ጊሻስ ሃ ቃላታ ጻፋ» ጊዴስ። 28 ሙሴይ ካꬅ ሞንታኔ ሃꬄ ኡዮንታ ኦይዱ ታሙ ጋላሲኔ ኦይዱ ታሙ ቃማ ጎዳራ ሄን ጋምኢዲ ጫቆ ቃላ ጊዲዳ ታሙ ኣዛዞታ ማሴቲዳ ሹቻ ቦላ ጻፊዴስ።

ሙሴ ኣይፌሶ ጾልቄቴꬅ

29 ሙሴይ ናምኡ ማሴቲዳ ሹቻታ ባ ኩሼን ኦይኪዲ ሲና ዙማፔ ዱጌ ዎꬊዳ ዎዴ፥ ኢዚ ጎዳራ ሃሳይሼ ጋምኢዳ ጊሻስ ኢዛ ኣይፌሶይ ጾልቂዴስ፤ ጊዶ ኣቲን ኢዚ ሄሳ ኤሪቤና። * 30 ኣሮኔይኔ ኢስራኤሌ ኣሳይ ዉሪ ሙሴ ጼሊዲ ኢዛ ኣይፌሶይ ጾልቂዛይሳ ቤኢዲ ኢዛኮ ሺቃናስ ባቢዳ። 31 ጊዶ ኣቲን ሙሴይ ኢስታ ጼይጊን ኣሮኔይኔ ዴሬዛ ካሌꬂዛ ሃላቃቲ ዉሪ ኢዛኮ ዪን ኢዚ ኢስታ ሃሳይሲዴስ። 32 ሄሳፌ ጉዬ ኢስራኤሌ ኣሳይ ዉሪ ኢዛኮ ሺቂን ጎዳይ ኢዛስ ሲና ዙማ ቦላ ኢሚዳ ኣዛዞታ ኡባ ኢዚ ኢስታስ ኢሚዴስ።

33 ሙሴይ ኢስታስ ዮቲ ዉርሲዲ ባ ኣይፌሶ ናጻላን ካሚዴስ። 34 ጊዶ ኣቲን ሙሴይ ጎዳ ሲንꬅ ኢዛራ ሃሳያናስ ጋይቶቴꬃ ዱንካኔ ጊዶ ጌሊዛ ዎዴ ናጻላ ባ ኣይፌሶፔ ቃሬስ። ሄፔ ኬዚዲ ጎዳይ ኣዛዚዳይሳ ኢስራኤሌ ኣሳስ ዮቴስ። 35 ሙሴይ ዮቲዛ ዎዴ ኢስራኤሌ ኣሳይ ኢዛ ኣይፌሶይ ጾልቂዛይሳ ቤኢዴስ። ሄሳ ጊሻስ ሙሴይ ጎዳራ ሃሳያና ባና ጋካናስ ባ ኣይፌሶ ዛሬꬂዲካ ናጻላን ካሜስ።

35

ሳምባታ ቦንቺዛ ዎጋ

1 ሙሴይ ኢስራኤሌ ኣሳ ኡባ ሺሺዲ፥ «ኢንቴ ኦꬃና ማላ ጎዳይ ኣዛዚዳይሲ ሃይሳፌ ካሊ ዲዛይሳ። 2 ሳሚንታ ጊዶን ኡሱፑን ጋላስ ጻላላ ኦሶ ኦꬂቴ፤ ጊዶ ኣቲን ላፑንꬃ ጋላሳይ ኢንቴስ ዱማ ጋላሳ፤ ጎዳስካ ሼምፖ ሳምባታ። ሄ ጋላስ ኣይ ኦሶካ ኦꬂዛ ኣሲ ኦኒካ ሃይቃናስ ቤሴስ። * 3 ሳምባታ ጋላሳን ኢንቴ ሶን ሶን ታማ ኤꬆፍቴ» ጊዴስ።

ጾሳ ዱንካኔ ኦሶስ ኮሺዛ ሚሻታ

(ኬሳ 25፡1-9)

4 ሙሴይ ኢስራኤሌ ማባራስ ኩሜꬃስ፥ «ጎዳይ ኢንቴና ሂዝጊ ኣዛዚዴስ። 5 ኢንቴስ ዲዛይሳፌ ጎዳስ ኢሞታ ኤሂቴ፤ ጎዳስ ኢሞታ ኤሃናስ ኮይዛይ ኦኒካ ዎርቃ፥ ቢራ፥ ጻርቂማላ፥ 6 ሳሎ ሚሳቲዛ ቃጪና፥ ኦቻ ቴራ ሚሳቲዛ ቃጪና፥ ጼቃ ዞኦ ቃጪናኔ ሊቆ ላይኖ፥ ዴይሻ ኣንታሻ፥ 7 ዞኦ ቃላሜን ጌሊ ኬዚዳ ꬋርሾ ኢቴ፥ ቃጬቲዳ ጋልባ፥ ኦዶሮ ሚꬅ፥ 8 ጾምፔስ ዎጋራ ዛይቴ፥ ቲዬቲዛ ዛይቴኔ ኤጻኔ ሳዊዛ ቂማሜ፥ 9 ኤፉዴኔ ቲራ ኪሴን ዎꬂዛ ማርጊዴ ጌቴቲዛ ሹቻታኔ ሃራ ጾልቂዛ ኣልኦ ሹቻታ ኤሆ።

10 «ኢንቴ ጊዶን ዲዛ ኩሼ ሂላንቻይ ኡባይ ዪዲ ጎዳይ ኣዛዚዳይሳ ኡባ ኦꬆ። 11 ጾሳ ዱንካኔዛ፥ ዱንካኔዛስ ሶ ባጋራኔ ካሬ ባጋራ ካሚዛ ዱንካኔ፥ ቃጴታ፥ ቶሌ ሚꬃታ፥ ጎርዴ ሚꬃታ፥ ቱሳታኔ ኢስቲ ኢስታን ኤቂዛ ቶሆታ፥ 12 ታቦታኔ ኢዛ ቶኪዛ ቶሆ ሚꬃታ፥ ኣቶ ጌቴቲዛ ካማኔ ታቦታ ካሚዛ ማጋላሻ፥ 13 ጻራጴዛዛ፥ ኢዛ ቶኪዛ ቶሆ ሚꬃታራኔ ኢዛስ ኮሺዛ ሚሻታ ኡባ፥ ጎዳ ሲንꬃን ዎꬂዛ ዱማ ኡኬꬃ፤ 14 ጾምፔ ኢዛ ቦላ ዎꬂዛ ሚሻ ኢዛስ ኮሺዛ ሚሻታራ፥ ጾምፔታ፥ ጾምፔ ዛይቴ፥ 15 ኤጻኔ ጩዋሲዛሶዛኔ ኢዛ ቶኪዛ ቶሆ ሚꬃታ፥ ቲዬቲዛ ዛይቴኔ ሳዊዛ ኤጻኔ፥ ጾሳ ዱንካኔዛ ፔንጌ ማጋላሻ፥ 16 ጹጌቲዛ ያርሾ ያርሺዛሶኔ ጻርቂማላፔ ኦሴቲዳ ዛይዛሬዛ፥ ኢዛ ቶኪዛ ቶሆ ሚꬃታኔ ኢዛስ ኮሺዛ ሚሻታ ኡባ፥ ጻርቂማላፔ ኦሴቲዳ ሜቻ ኬሬኔ ኢዛ ዎꬂዛሶ፥ 17 ዱንካናስ ካሬ ባጋ ዉይጌ ማጋላሻታ፥ ቱሳታኔ ኢስታ ቶሆታ፥ ዱንካናስ ካሬ ባጋ ዉይጌ ጌሊዛ ፔንጌዛ ማጋላሻ፥ 18 ጾሳ ዱንካኔዛ ቶሊዛ ꬊሽኬታ፥ ዱንካናስ ካሬ ባጋ ዉይጌ ꬊሽኬታኔ ኢስታ ዎዶሮታ፥ 19 ቄሴቲ ዱማሶዛን ኦꬂሼ ማይኣናስ ዳዴቲዳ ማይኦታ፥ ቄሴ ኣሮኔይኔ ኢዛ ናይቲ ቄሴቴꬃ ኦሶ ኦꬂሼ ማይኢዛ ማይኦታ ኦꬃና» ጊዴስ።

ኣሳይ ኤሂዳ ኢሞታ

20 ሄሳፌ ጉዬ ኢስራኤሌ ኣሳይ ዉሪ ሙሴ ሲንꬃፌ ኬዚ ቢዴስ። 21 ኢማናስ ኮዪዳይቲኔ ኢስታ ዎዚናይ ኢስታ ኢማ ኢማ ጊዳይቲ ዉሪ ዪዲ ጾሳ ዱንካኔዛስ፥ ኢዛ ጊዶን ኦሴቲዛ ኦሶሲኔ ጌሻ ማይኦ ኡባስ ኮሺዛ ሚሽ ኡባ ኤሂዳ። 22 ኢማና ኮይዛ ኣቱማይኔ ማጫይ ዉሪ ዪዲ ዎርቃፌ ኦሴቲዳ ኣሌቆታ፥ ሃይꬃ ዎርቃ፥ ሳጋዮ፥ ቆꬌን ኣꬂዛ ጻንጋላታኔ ዎርቃ ኣሌቆታ ኤሂዲ ጎዳስ ያኔ ሃ ቃሴꬂዛ ያርሾ ሂስቲ ሺሺዳ። * 23 ሳሎ ሚሳቲዛ ቃጪናይ፥ ኦቻ ቴራ ሚሳቲዛ ቃጪናይ፥ ጼቃ ዞኦ ቃጪናይ፥ ዎይኮ ላይኖ ጌቴቲዛ ሊቆ ቃጪናይ፥ ዎይኮ ዴይሻ ኣንታሻያይ፥ ዞኦ ቃላሜን ጌሊ ኬዚዳ ꬋርሾ ኢቴይ፥ ዎይኮ ቃጬቲዳ ጋልባይ ዲዛ ኣሲ ዉሪ ኤሂዴስ። 24 ቢራ ዎይኮ ጻርቂማላ ኢማናስ ዳንዳይዛይ ዉሪ ባ ኢሞታ ጎዳስ ኢሚዴስ፤ ቃሴ ኦዶሮ ሚꬂ ዲዛ ኣሳይ ዉሪ ዱማ ዱማ ኦሶስ ኦዶሮ ሚꬅ ኤሂዴስ።

25 ኩሼ ሂላ ኤሪዛ ማጫሳይ ዉሪ ባ ኩሼን ሱቂዳ ሳሎ ሚሳቲዛ ቃጪና፥ ኦቻ ቴራ ሚሳቲዛ ቃጪና፥ ጼቃ ዞኦ ቃጪናኔ ሊቆ ላይኖ ኤሂዴስ። 26 ቃሴካ ኢሞታ ኢማናስ ኮዪዳ ማጫሳይ ዉሪ ዴይሻ ኣንታሻ ዳዲ ኤሂዳ። 27 ሃላቃቲ ኤፉዴኔ ቲራ ኪሴን ዎꬂዛ ማርጊዴኔ ሃራ ቦንቼቲዳ ሹቻታ ኤሂዳ። 28 ቃሴካ ጾምፔስ፥ ሳዊዛ ኤጻኔሲኔ ቲዬታናስ ዎጋራ ዛይቴኔ ቂማሜ ኤሂዳ። 29 ኢስራኤሌ ኣሳይ ዉሪ ኣቱማይኔ ማጫይ፥ ኢስቲ ኦꬃና ማላ ጎዳይ ሙሴ ባጋራ ኣዛዚዳ ኦሶስ ጊዲዛ ኢሞታ ኡባ ባ ዶሳን ጎዳስ ኤሂዴስ።

ጾሳ ዱንካኔ ኦꬂዛ ኩሼ ሂላንቻታ

(ኬሳ 31፡1-11)

30 ሙሴይ ኢስራኤሌ ኣሳስ፥ «ቤኢቴ፤ ጎዳይ ዩሁዳ ቆሞፌ ሁሬስ ናዛ ና፥ ኡሬይ ና ባስሊኤሌ ዶሪዴስ። 31 ጎዳይ ኢዛ ጾሳ ኣያናን፥ ኣꬎ ኤራን፥ ኣኬካኒኔ ኦሶ ኡባ ኦꬂዛ ኤራቴꬃን ኩንꬂዴስ። 32 ሄሲካ ሂላን ኦሶ ቆፒ ኬሲዲ ዎርቃፌ፥ ቢራፔኔ ጻርቂማላፔ ዱማ ዱማ ሚሽ ኦꬃናሳ። 33 ሄሳꬆካ ኣልኦ ሹች ማሲ ጊጊሳናሳ፤ ቃሴካ ሚꬅ ማሳናሲኔ ዱማ ዱማ ኦሶ ሂላን ኦꬃናሳ። 34 ሄሳ ቦላካ ቃሴ ኢዛሲኔ ዳኔ ቆሞፌ ኣሂሳሜኬ ና ኤላቤስ፥ ሃራ ኣስ ታማርሲዛ ኤራቴꬅ ኢሚዴስ። 35 ኢስቲ ኡባ ቆሞ ኦሶ ኦꬃና ማላ፥ ሂላን ኦꬂዛይታ፥ ኦሶ ቆፋ ኬሲዛይታ፥ ሳሎ ሚሳቲዛ ቃጪናን፥ ኦቻ ቴራ ሚሳቲዛ ቃጪናን፥ ጼቃ ዞኦ ቃጪናኒኔ ላይኖ ቃጪናን ኣሌቂሲ ዳዲዛይታ ጊዳና ማላ፥ ጎዳይ ኢስታ ኤራቴꬃን ኩንꬂዴስ። ኢስቲ ዉሪካ ኡባ ቆሞ ኦሶ ኤሪዛ ኤራንቻ ጊዲዳ።

36

1 «ሄሳ ጊሻስ ባስሊኤሌይ፥ ኤላቤይኔ ጾሳ ዱንካኔ ኦꬃና ማላ ጎዳይ ኤራቴꬅ ኢሚዳ ኣሳይ ዉሪ ጎዳይ ኣዛዚዳ ማላ ኢስቲ ኦꬃና» ጊዴስ።

ኣሳይ ዳሮ ኢሞታ ኢሚዴስ

2 ሄሳፌ ጉዬ ሙሴይ ባስሊኤሌ፥ ኤላቤኔ ጎዳይ ዱማ ኤራቴꬅ ኢሚዳይታ ኦሶ ኦꬃናስ ያና ኮይዛይታ ኡባ ጼይጊዲ ሺሺዴስ። 3 ሺቂዳይቲ ኢስራኤሌ ኣሳይ ጾሳ ዱንካኔ ኦꬃናስ ኤሂዳ ኢሞታ ኡባ ሙሴፔ ኤኪዳ። ቃሴ ኣሳይ ባ ዶሳን ጮ ኢሚዛ ኢሞታ ማላዶ ማላዶ ጉጂ ጉጂዲ ኤሆ ኣጊቤና። 4 ሂስቲን ጾሳ ዱንካኔዛ ኦꬂዛ ኤራቴꬂ ኩሚዳ ኣሳይ ዉሪ ባ ኦꬂዛይሳ ኣጊ ሙሴኮ ቢዲ፥ 5 «ኣሳይ ጎዳይ ኣዛዚዳ ኦሶስ ኮሺዛይሳፌ ቦላራ ዳሮ ኤሆን ዴስ» ጊዳ።

6 ሂስቲን ሙሴይ ባ ዱንካኔን ዱንካኔን ዲዛ ኣሳስ፥ «ናምኣንꬆ ኦናካ ጊዲን ጾሳ ዱንካኔ ኦሶስ ኢሚዛ ኢሞታ ኤሆፖ» ጊ ዮቲን ኣሳይ ኤሂዛይሳ ኣጋጊዴስ። 7 ጋሶይካ ኢስቲ ኤሂዳ ኢሞታይ ኦሶ ኡባ ኦꬃናስ ጊዲ ፓላሃና።

ጾሳ ዱንካኔ ኦሶ

(ኬሳ 26፡1-37)

8 ኦሶዛ ኦꬂዛይታ ጊዶፌ ሂላ ዳርዛይቲ ዉሪ ሊቆ ላይኖፔኔ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔ ዳዴቲዳ ታሙ ማጋላሻታፔ ጾሳ ዱንካኔዛ ጊግሲዳ። ሄ ማጋላሻታ ቦላ ቦላራ ኢሲ ሂላንቻይ ኪሩቤታ ሚስሌ ሲኪዴስ። 9 ማጋላሻቲ ዉሪ ኢሲ ጊና ጊዲዲ ኣዱሳቴꬃይ ናምኡ ታማኔ ኦስፑን ዋꬋ፤ ኣሆቴꬃይ ኦይዱ ዋꬋ። 10 ኢቻሹ ማጋላሻታ ኢሲፌ ጋꬂ ሲኪዳ፤ ቃሴ ሃንኮ ኣቲዳ ኢቻሹ ማጋላሻታካ ኢዛꬆካ ኦꬂዳ። 11 ኢሲፌ ጋꬂ ሲኪዳ ማጋላሻታፔ ኢሲ ማጋላሻስ ዉርሴꬃ ጋጻን ሳሎ ሚሳቲዛ ጫርቃፌ ሲꬌ ሜꬊዳ። ቃሴ ኢሲፌ ጋጊ ሲኬቲዳ ሃንኮ ማጋላሻታንካ ሄሳꬆካ ኦꬂዳ። 12 ኢስቲ ኢሲፌ ጋጊዳ ኢሲ ማጋላሻ ቦላ ኢቻሹ ታሙ ሲꬌታ፥ ቃሴ ኢሲፌ ጋጊዳ ሃንኮ ማጋላሻታ ቦላካ ኢቻሹ ታሙ ሲꬌታ ሜꬊዳ። ሄ ሲꬌቲ ዉሪካ ኢሶይ ኢሳራ ጊናን ዴቴስ። 13 ሄሳፌ ጉዬ ዎርቃፌ ኢቻሹ ታሙ ቃጴታ ሜꬊዲ ዱንካኔዚ ኢሲኖ ጊዳና ማላ፥ ሄ ማጋላሻታ ጋጻ ጋጻ ሄ ቃጴታን ጋꬂ ኦይሴꬂዳ።

14 ጾሳ ዱንካኔዛ ቦላራ ካሚዛ ዱንካኔዛስ ታማኔ ኢሲ ማጋላሻታ ዴይሻ ኣንታሻፔ ዳዲዳ። 15 ታማኔ ኢሲ ማጋላሻቲካ ኢሲ ጊና፤ ኢሲ ኢሲ ማጋላሻስ ኣዱሳቴꬂ ሄꬑ ታሙ ዋꬋ፥ ኣሆቴꬂ ኦይዱ ዋꬋ። 16 ኢቻሹ ማጋላሻታ ኢሲ ባጋራ፥ ኡሱፑን ማጋላሻታ ቃሴ ሃንኮ ባጋራ ጋꬂዲ ሲኪዳ። 17 ሄሳፌ ጉዬ ጋꬂ ሲኪዳ ማጋላሻታፔ ኢሲ ማጋላሻ ጋጻን ኢቻሹ ታሙ ሲꬌታ ሜꬊዳ። ቃሴካ ጋꬂ ሲኪዳ ሃንኮ ማጋላሻታፔ ዉርሴꬃ ማጋላሻዛ ጋጻን ኢቻሹ ታሙ ሲꬌታ ሜꬊዳ። 18 ናምኡ ባጋራ ዲዛ ማጋላሻታ ጋꬂ ኢሲ ካማ ኦꬃናስ ጻርቂማላፔ ኢቻሹ ታሙ ቃጴታ ሜꬊዳ። 19 ሄሳፌ ጉዬ ዱንካኔዛ ካማናስ ዞኦ ቃላሜን ዬጊ ኬሲዳ ꬋርሾ ኢቴ ጊግሲዳ፤ ቃሴ ኢዛ ቦላራ ካማናስ ቃጬቲዳ ጋልባ ጊግሲዳ።

20 ጾሳ ዱንካኔ ቶሌ ሚꬃታ ሉሌ ጊዲዳ ኦዶሮ ሚꬃፌ ኬሲዳ። 21 ኢሲ ኢሲ ቶሌ ሚꬃስ ኣዱሳቴꬃይ ታሙ ዋꬋ፤ ኣሆቴꬃይ ኢሲ ዋꬋኔ ባጋ። 22 ኢሲ ኢሲ ቶሌ ኢሳ ኢሳራ ጋꬂ ኦይሴꬂዛ ናምኡ ቶሌ ሜꬊዳ። ጾሳ ዱንካኔዛ ቶሌ ሚꬃታ ዉርሲካ ሄሳꬆ ኦꬂዳ። 23 ጾሳ ዱንካኔዛስ ቶሆሶ ባጋራ ናምኡ ታሙ ቶሌ ሚꬃታ ሜꬊዲ፥ 24 ኢሲ ኢሲ ቶሌ ሚꬃስ ናምኡ ቶሆ፥ ሙሌራ ኦይዱ ታሙ ቶሆ ቢራፔ ጊግሲዳ። 25 ጾሳ ዱንካኔዛስ ሁኤሶ ባጋራ ናምኡ ታሙ ቶሌ ሚꬃታ ሜꬊዲ፥ 26 ኢሲ ኢሲ ቶሌ ሚꬃስ ናምኡ ቶሆ፥ ሙሌራ ኦይዱ ታሙ ቶሆ ቢራፔ ጊግሲዳ። 27 ጾሳ ዱንካኔዛስ ጉዬ ጋጻን ዱጌ ባጋራ ኡሱፑን ቶሌ ሚꬃታ ሜꬊዳ። 28 ጾሳ ዱንካኔዛ ጉዬ ጋጻን ዲዛ ዞዜታስ ናምኡ ቶሌ ሚꬃታ ጊግሲዳ። 29 ሃ ናምኡ ዞዜታን ዲዛ ቶሌቲ ጻጶፔ ጼራ ጋካናሼ ናምኡ ጊዲ ቢዲ ጼራን ኢሲ ሳጋዮን ጌሊ ኦይኬቲዳ። ኢስቲ ናምኣይካ ሄሳꬆ ኦሴቲዳ። 30 ሄሳ ጊሻስ ኢሲ ኢሲ ቶሌ ሚꬃስ ጋርሳራ ናምኡ ናምኡ ቶሆቲ ዴቴስ፤ ሙሌራ ኦስፑን ጻጋጋቲኔ ቢራፔ ኦሴቲዳ ታማኔ ኡሱፑን ቶሆቲ ዴቴስ።

31 ቃሴ ኢስቲ ኦዶሮ ሚꬃፌ ታማኔ ኢቻሹ ካሬ ጎርዲዛ ሚꬅ ኬሲዳ፤ ኢስታፌ ጾሳ ዱንካኔዛስ ኢሲ ባጋ ሚሌን ዲዛ ቶሌ ሚꬃታስ ኢቻሹ ጎርዲዛ ሚꬃታ፥ 32 ቃሴ ሃንኮ ባጋ ሚሌን ዲዛ ቶሌ ሚꬃታስ ኢቻሹ ጎርዲዛ ሚꬃታ ጊግሲዳ። ሄሳꬆካ ጾሳ ዱንካኔዛስ ጉዬ ባጋራ ኣርሼይ ዉሊዛ ባጋራ ዉርሴꬃ ጋጻን ዲዛ ቶሌ ሚꬃታስ ኢቻሹ ጎርዲዛ ሚꬃታ ሜꬊዳ። 33 ጊዶራ ጎርዲዛ ሚꬃቲ ጻጋጋታስ ጊዶ ጊናራ፥ ሃ ጋጻፔ ሄ ጋጻ ጋካናስ ካንꬂ ኬዛና ማላ ኦꬂዳ። 34 ቶሌ ሚꬃ ዎርቃን ቲይዲ ጎርዲዛ ሚꬃቲ ኣꬊዛ ሳጋዮታ ዎርቃፌ ሜꬊዳ፤ ቃሴ ጎርዲዛ ሚꬃታ ዎርቃን ቲይዳ።

35 ሳሎ ሚሳቲዛ ቃጪናፔ፥ ኦቻ ቴራ ሚሳቲዛ ቃጪናፔ፥ ጼቃ ዞኦ ቃጪናፔኔ ሊቆ ላይኖፔ ኢሲ ማጋላሻ ኦꬂዳ። ሄ ማጋላሻዛ ቦላ ኢሲ ሂላይ ኪሩቤታ ሚስሌ ሲኪዴስ። 36 ማጋላሻስ ኦይዱ ቱሳታ ኦዶሮ ሚꬃፌ ጊግሲዲ ዎርቃን ቲይዳ። ሂስቲዲ ዎርቃፌ ካቆታ ኢስታስ ጊግሲዳ። ቃሴ ቱሳታ ኤሲዛ ኦይዱ ቶሆታ ቢራፔ ሜꬊዳ። 37 ጾሳ ዱንካኔ ጌሊዛ ፔንጌዛስ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔኔ ሊቆ ላይኖፔ ዳዴቲዳ፥ ጺልፔን ኣሌቄቲዳ ማጋላሻ ጊግሲዳ። 38 ቃሴ ኢስታስ ኢቻሹ ካቆታራ ዲዛ ኢቻሹ ቱሳታ ኦꬂዳ። ቱሳታ ጼራኔ ጪሮ ቃቺዛይታ ዎርቃን ቲይዳ። ቃሴ ቱሳቲ ኤቃና ማላ ኢቻሹ ቶሆ ጻርቂማላፔ ሜꬊዳ።

37

ታቦታ ኦሶ

(ኬሳ 25፡10-22)

1 ባስሊኤሌይ ኦዶሮ ሚꬃፌ ታቦታ ጊግሲዴስ። ታቦታስ ኣዱሳቴꬃይ ናምኡ ዋꬋኔ ባጋ፤ ኣሆቴꬃይ ኢሲ ዋꬋኔ ባጋ፤ ꬎቃቴꬃይ ኢሲ ዋꬋኔ ባጋ። 2 ታቦታ ጊግሲዲ ሶ ባጋኔ ካሬ ባጋ ዋላካይ ባይንዳ ዎርቃን ሜሺዴስ፤ ኢዛ ዩዪ ኣꬋናስ ዳንጮ ዎርቃራ ዩሺ ኣꬂዴስ። 3 ቃሴ ኦይዱ ዎርቃ ሳጋዮታ ሴሪሲዲ ታቦታስ ኦይዱ ቶሆታን፥ ኢሲ ባጋራ ናምኡ ሳጋዮታ፥ ቃሴ ሃንኮ ባጋራ ናምኡ ሳጋዮታ ኣꬂዴስ። 4 ሂስቲዲ ኦዶሮ ሚꬃፌ ቶሆ ሚꬃታ ኬሲዲ ኢስታካ ዎርቃን ሜሺዴስ። 5 ታቦታ ቶካናስ ታቦታ ሚሌን ዲዛ ሳጋዮታን ቶሆ ሚꬃታ ኣꬂዴስ።

6 ዋላካይ ባይንዳ ዎርቃፌ ናምኡ ዋꬋኔ ባጋ ኣዱቂዛ፥ ኢሲ ዋꬋኔ ባጋ ኣኪዛ ኣቶ ጌቴቲዛ ሶሆዛ ካማ ሜꬊዴስ። 7 ካማታስ ዉርሴꬃ ናምኡ ባጋ ጋጻን ናምኡ ኪሩቤታ ቆጼቲዳ ዎርቃፌ ሜꬊዴስ። 8 ኢሲ ኪሩቤዛ ኢሲ ባጋ ጋጻን፥ ናምኣንꬆ ኪሩቤዛ ሃንኮ ባጋ ጋጻን፥ ናምኣታካ ካማዛራ ጋꬂ ኦይሴꬂ ሜꬊዴስ። 9 ኪሩቤቲ ባ ቄፌ ዴንꬂዲ ኣቶ ጌቴቲዛ ሶሆዛ ካሚዛ ካማ ባ ቄፌን ካሚ ዎꬂዳ፤ ቃሴ ኢሶይ ኢሳራ ጼሌታና ማላ ኦꬂዴስ።

ጻራጴዛ

(ኬሳ 25፡23-30)

10 ቃሴ ኣዱሳቴꬃይ ናምኡ ዋꬋ፥ ኣሆቴꬃይ ኢሲ ዋꬋ፥ ꬎቃቴꬃይ ኢሲ ዋꬋኔ ባጋ ጊዲዳ ጻራጴዛ ኦዶሮ ሚꬃፌ ሜꬊዲ፥ 11 ዋላካይ ባይንዳ ዎርቃን ሜሺዴስ። ኢዛ ዩዪ ኣꬋናስ ዎርቃ ኪፋፌ ዩሺ ኣꬂዴስ። 12 ሄሳꬆካ ኣሆቴꬃይ ታꬋኮ ጊዲዛ ኪፋፌ ኢዛ ቦላ ዩሺ ኣꬂዴስ። ሂስቲዲ ኢዛ ዩዪ ኣꬋናስ ዎርቃ ዳንጮ ዩሺ ኣꬂዴስ። 13 ሂስቲዲ ታቦታ ቶካናስ ጊጊዛ ኦይዱ ዎርቃ ሳጋዮታ ሜꬊዲ ኦይዱ ቶሆቲ ቶኬቲዳ ኦይዱ ዞዜታራ ኦይሴꬂዴስ። 14 ጻራጴዛዛ ቶካናስ ቶሆ ሚꬃታ ኢስታ ጊዶራ ኣꬂዛ ሳጋዮቲ ጻራጴዛዛ ጻንጻ ቦላ ሜꬌቲዳ። 15 ጻራጴዛዛ ቶኪዛ ቶሆ ሚꬃ ኦዶሮ ሚꬃፌ ኬሲዲ ዎርቃን ሜሺዴስ። 16 ሄሳꬆካ ጻራጴዛ ቦላ ዎꬂዛ ዱማ ዱማ ሚሻታ ዋላካይ ባይንዳ ዎርቃፌ ሜꬊዴስ፤ ሄይቲካ ሳኔታኔ ጪልፋታ፥ ቃሴ ኡሻ ያርሾ ኢስታን ሴሪሲዛ ኬሬታኔ ጹኣታ።

ጾምፔ ዎሶሶ

(ኬሳ 25፡31-40)

17 ሄሳፌ ጉዬ ባስሊኤሌይ ጾምፔ ዎꬂዛሶዛ ቆጼቲዳ ዋላካይ ባይንዳ ዎርቃፌ ሜꬊዴስ፤ ጾምፔዚ ኢዛን ኤቂዛ ቶሆ፥ ቃሴ ጊዶ ቶማካ ኡባ ቆጼቲዳ ዎርቃፌ ሜꬊዴስ። ኢዛ ኩሬታ፥ ኢዛ ꬌሞታኔ ኢዛ ጪሻታ ኡባ ኢዛራ ኢሲፌ ኦይሴꬂ ሜꬊዴስ። 18 ሚሌራ ኡሱፑን ባላታ ሜꬊዴስ፤ ሄꬑ ሃጋታ ኢሲ ባጋራ፥ ቃሴ ሄꬑ ሃጋታ ሃንኮ ባጋራ ኬሲዴስ። 19 ኡሱፑን ሃጋታስካ ሁኤን ሁኤን ኢሲ ኢሲ ꬌሞቲኔ ጪሻቲ ዲዛ፥ ኦቾሎኔ ጪሽ ሚሳቲዛ ዋንጫ ሜꬊዴስ፤ 20 ጾምፔ ዎꬂዛሶዛስ ጊዶ ቶማይ፥ ꬌሞቲኔ ጪሻቲ ዲዛ ኦቾሎኔ ጪሼ ሚሳቲዛ ኦይዱ ዋንጫን ኣሌቄቲ ኡቲዴስ። 21 ናምኣይ ናምኣይ ኢሲፌ ዋꬃን ዲዛ ሄꬑ ባላታኔ ጋርሳራ ኢሲ ኢሲ ꬌሞይ ዴስ። 22 ꬌሞቲኔ ሃጋቲ ዉሪ ጾምፔ ዎꬂዛሶዛራ ኢሲፌ ኦይኬቲ ኢሲኖ ጊዲዲ ዋላካይ ባይንዳ ዎርቃፌ ቆጼቲ ሜꬌቲዳ።

23 ኢዚ ቃሴ ጾምፔ ዎꬂዛሶዛስ ላፑን ጾምፔታ፥ ጾምፔ ቶይሲዛ ቃጴታኔ ቃጴታ ዎꬂዛሶ ዋላካይ ባይንዳ ዎርቃፌ ሜꬊዴስ። 24 ጾምፔዛ ዎꬂዛሶዛኔ ኢዛን ጎኤቲዛ ሚሽ ኡባ ሜꬋናስ ሄꬑ ታማኔ ኢቻሽ ኪሎ ጊዲዛ ዋላካይ ባይንዳ ዎርቃ ዉርሲዴስ።

ኤጻኔ ጩዋሲዛሶ

(ኬሳ 30፡1-5)

25 ሄሳꬆካ ቃሴ ኤጻኔ ጩዋሲዛሶዛ ኦዶሮ ሚꬃፌ ሜꬊዴስ። ኢዛስ ኦይዱ ጉላይ ዴስ፤ ኣዱሳቴꬃይ ኢሲ ዋꬋ፤ ኣሆቴꬃይ ኢሲ ዋꬋ፥ ꬎቃቴꬃይ ናምኡ ዋꬋ። ኢዛ ካጬቲካ ኢዛራ ኢሲኖ ጊዲዲ ኦይኬቲ ሜꬌቲዳይታ።* 26 ኢዛስ ቦላ ባጋዛ፥ ኦይዱ ሚሌታኔ ኢዛ ካጬታ ዋላካይ ባይንዳ ዎርቃን ሜሺዲ ኢዛ ዩሺ ኣꬃናስ ጻንጻዛ ዎርቃፌ ኦꬂዴስ። 27 ሄ ዎርቃ ጻንጻፌ ጋርሳራ ኤጻኔ ጩዋሲዛሶዛስ ዎርቃፌ ናምኡ ሳጋዮታ ሜꬊዴስ፤ ሂስቲዲ ሄ ባጋራኔ ሃ ባጋራ ናምኡ ናምኡ ኦይꬂዴስ። ሄይቲ ቶኪዛ ዎዴ ቶሆ ሚꬃታ ኣꬃናስ ማዳናሳ። 28 ቶሆ ሚꬃታ ኦዶሮ ሚꬃፌ ኬሲዲ ኢስታ ዎርቃን ሜሺዴስ።

29 ቃሴ ዱማቲዳ ቲዬቲዛ ዛይቴኔ ሳዎ ቱኑ ጊዛ ሎኦ ኤጻኔ ሺቶ ማላ ጊግሲዴስ።

38

ጹጌቲዛ ያርሾ ያርሺዛሶዛ ኦሶ

(ኬሳ 27፡1-8)

1 ኦዶሮ ሚꬃፌ ጹጌቲዛ ያርሾ ያርሺዛሶ ኦꬂዴስ። ሄ ያርሺዛሶዛ ꬎቃቴꬃይ ሄꬑ ዋꬋ፥ ኣሆቴꬃይኔ ኣዱሳቴꬃይ ኢሲ ጊና፥ ኢቻሹ ኢቻሹ ዋꬋ ጊዲዲ ኦይዱ ጉላይ ዲዛይሳ ኦꬂዴስ። 2 ኦይዱ ጉላታ ዉርሴꬃ ጼራን ጼራን ኢሲ ኢሲ ካጬ ሜꬊዴስ። ሄ ካጬቲ ያርሺዛሶዛራ ኢሲፌ ኦይኬቲዲ ኦሴቲዳ። ሂስቲዲ ያርሺዛሶዛ ጻርቂማላራ ሜሺዴስ። 3 ኢዛን ጎኤቲዛ ሚሻታ፥ ቢዲንꬅ ኬሲዛ ሳኔታ፥ ኣካፋታ፥ ኬሬታ፥ ኣሾ ኮንጬታኔ ቦንቆ ታማ ኦይኪዛ ኮንኣ ኡባ ጻርቂማላፔ ሜꬊዴስ። 4 ሂስቲዲ ጻርቂማላፔ ዛይዛሬ ያርሺዛሶዛስ ጊግሲዲ ያርሺዛሶዛስ ዱጌ ጊዶ ጊናን ዲዛ ጻንጻዛስ ጋርሳ ባጋራ ዎꬂዴስ። 5 ጻርቂማላፔ ሜꬊዳ ዛይዛሬዛስ ኦይዱ ጉላን ቶሆ ሚꬃታ ኣꬃናስ ኦይዱ ቃንጎታ ሜꬊዴስ። 6 ኦዶሮ ሚꬃፌ ያርሺዛሶዛ ቶሆ ሚꬃታ ኬሲዲ ጻርቂማላን ሜሺዴስ። 7 ያርሺዛሶዛ ቶኪዛ ዎዴ ማዳና ማላ ቶሆ ሚꬃታ ናምኡ ሚሌራ ዲዛ ቃንጎታን ኣꬂዴስ። ያርሺዛሶዛ ጊዶ ዶይኣ ኣጊዲ ሳንቃፌ ሜꬊዴስ።

ሜቻ ኬሬ

(ኬሳ 30፡18)

8 ጻርቂማላፔ ሜቻ ኬሬኔ ኬሬዛ ዎꬂዛሶ ሜꬊዴስ፤ ሄ ጻርቂማላዚካ ጾሳ ዱንካኔዛ ፔንጌን ኦꬂዛ ማጫሳቲ ኤሂዳ ጻርቂማላ ማስቶቴፔ ኤኬቲዴስ።

ጾሳ ዱንካኔዛስ ካሬ ባጋ ዉይጌ ኦሶ

(ኬሳ 27፡9-19)

9 ሄሳፌ ጉዬ ዱቡሻሶዛ ጊግሲዴስ። ዱንካኔዛስ ካሬ ባጋ ዉይጌስ ቶሆሶ ባጋ ኣዱሳቴꬃ ጼቱ ዋꬋ ኦꬂዲ፥ ሊቆ ላይኖፔ ዳዴቲዳ ማጋላሻ ጊግሲዴስ። 10 ኢዛስ ጻርቂማላፔ ናምኡ ታሙ ቱሳታኔ ቱሳቲ ኢዛን ኤቂዛ ጻርቂማላ ቶሆ ኦꬂዴስ፤ ኢስታ ሁኤን ቃሴ ቢራፔ ሜꬌቲዳ ኢስታ ቦላ ካቂዛይታኔ ቱሳታ ሁኤን ቃቺዛይታ ኦꬂዴስ። 11 ዱንካኔዛስ ካሬ ባጋ ዉይጌዛስ ሁኤሶ ባጋ ኣዱሳቴꬃይ ጼቱ ዋꬋ፤ ቃሴ ናምኡ ታሙ ቱሳቲኔ ሄ ቱሳታስ ናምኡ ታሙ ጻርቂማላ ቶሆቲ ዴቴስ። ቃሴካ ቢራፔ ኦሴቲዳ ኢስታ ቦላ ካቂዛይቲኔ ቱሳታ ሁኤን ቃቺዛይቲ ዴቴስ። 12 ኣርሼይ ዉሊዛሶ ባጋራ ዲዛ ዱቡሻ ኣሆቴꬂ ኢቻሹ ታሙ ዋꬋ ጊዲዲ ታሙ ቱሳቲኔ ቱሳታስ ታሙ ቶሆቲ ዲዛ ማጋላሻታ ጊግሲዴስ፤ ሄ ቱሳታ ሁኤን ቢራፔ ሜꬌቲዳ ኢስታ ቦላ ካቆታኔ ቱሳታስ ሁኤን ቃቺዛይታ ኦꬂዴስ። 13 ቃሴ ኣርሼይ ሞኪዛ ባጋራ ዲዛ ዱቡሻሶ ኣሆቴꬂ ኢቻሽ ታሙ ዋꬋ። 14 ዱንካኔዛስ ካሬ ባጋ ዉይጌዛ ጌሊዛሶፔ ኢሲ ባጋራ ታማኔ ኢቻሽ ዋꬋ ኣዱቂዛ ማጋላሻቲ፥ ኢስታስ ሄꬑ ቱሳቲኔ ቱሳታስ ሄꬑ ቶሆቲ ዴቴስ። 15 ሄሳꬆካ ዱንካኔዛስ ካሬ ባጋ ዉይጌዛ ጌሊዛሶፔ ሃንኮ ባጋራ ታማኔ ኢቻሹ ዋꬋ ኣዱቂዛ ማጋላሻቲ፥ ኢስታስ ሄꬑ ቱሳቲኔ ቱሳታስ ሄꬑ ቶሆቲ ዴቴስ። 16 ዱንካኔዛስ ካሬ ባጋ ዉይጌዛ ዩሾን ዲዛ ማጋላሻቲ ዉሪ ሊቆ ላይኖፔ ዳዴቲዳ። 17 ሄ ቱሳታስ ቶሆይ ጻርቂማላፔ፥ ካቆቲኔ ቱሳታስ ሁኤን ቃቺዛይቲ ቢራፔ ኦሴቲዳ፤ ኢስታ ሁኤይ ቢራን ሜሼቲዴስ። ሄሳ ጊሻስ ዱቡሻሶዛ ዩሾን ዲዛ ቱሳታ ኡባ ሁኤን ቢራፔ ኦሴቲዳ ቃቺዛ ሚሻቲ ዴቴስ። 18 ዱንካኔዛስ ካሬ ባጋ ዉይጌዛ ጌሊዛሶን ካቂዛ ማጋላሻይ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔኔ ሊቆ ላይኖፔ ዳዴቲዲ ጺልፔን ኣሌቂሲ ጊግሲዳዛ። ኢዛስ ኣዱሳቴꬃይ ናምኡ ታሙ ዋꬋ፤ ꬎቃቴꬃይ ዱንካኔዛስ ካሬ ባጋ ዉይጌዛ ማጋላሻታ ማላ ኢቻሹ ዋꬋ። 19 ኢዛስካ ጻርቂማላፔ ኦሴቲዳ ኦይዱ ቱሳቲኔ ቱሳታስ ኦይዱ ቶሆቲ ዴቴስ። ኢስታ ካቆቲኔ ቱሳታስ ሁኤን ቃቺዛ ሚሻቲ ቢራፔ ኦሴቲዳ፤ ኢስታ ጼራቲካ ቢራን ሜሼቲዳ። 20 ጾሳ ዱንካኔዛ ꬊሽኬቲኔ ኢዛ ዩሾን ዲዛ ዱንካኔዛስ ካሬ ባጋ ዉይጌዛ ꬊሽኬቲ ዉሪ ጻርቂማላፔ ኦሴቲዳይታ።

ጾሳ ዱንካኔን ጎኤቲዛ ሚሻታ

21 ጾሳ ዱንካኔዛስ ጎኤቲዳ ሚሻታ ሌዌ ቆሞቲ ማዝጋባን ጻፊዳ። ሄ ሚሻታ ቄሴ ኣሮኔ ና ኢታማሬ ዳናቴꬃ ጋርሳን ዲዛ ሌዌቲ ማዝጋባን ጻፋና ማላ ሙሴይ ኣዛዚዴስ።

22 ቢኒያሜ ዜሬꬅ ጊዲዳ ኡሬስ ናዛ ና፥ ኡሬ ና፥ ባስሊኤሌይ ጎዳይ ሙሴ ኣዛዚዳይሳ ኡባ ኦꬂዴስ። 23 ዳኔ ዜሬꬅ ጊዲዳ ኣሂሳሜኬ ና ኤላቤይ ኢዛራ ዴስ፤ ኢዚ ኩሼ ሂላንቻኔ ኦሶስ ኮይሮ ቆፋ ኬሲዛዴኮ፤ ቃሴ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናኒኔ ሊቆ ላይኖን ዳዲዲ ጺልፔን ኣሌቂሲዛ ኣሳ።

24 ጾሳ ዱንካኔዛ ኦሶስ ጎዳስ ያኔ ሃ ቃሴꬂ ሺሺዛ ያርሾስ ኢሜቲዳ ዎርቃይ ጾሳ ዱንካኔን ኤሬቲዳ ሜዛኔን ዎꬂን 1,000 ኪሎ ጊዲዴስ። 25 ታይቦን ዲዛ ማባራ ኣሳፔ ቤቲዳ ቢራይ ጾሳ ዱንካኔን ኤሬቲዳ ሜዛኔን ዎꬂን 3,430 ኪሎ ጊዲዴስ። 26 ኣሳ ታይቢዛ ዎዴ ታይቤቲዳ ኣቱማሳይ ዉሪ ኢሳዴይ ሁኤን ሁኤን ኢሚዳይሲ ጾሳ ዱንካኔን ኤሬቲዳ ሜዛኔን ዎꬂን ኡሱፑን ጊራሜ ማላ ጊዲዴስ። ታይቤቲዳ ኣሳይ ናምኡ ታሙ ላይꬅ ኩሚዳይኔ ናምኡ ታማፌ ቦላራ ዲዛይ ሙሌራ 603,550። 27 ጾሳ ዱንካኔዛ ማጋላሻታ ኤሲዳ ጼቱ ቶሆቲ 3,400 ኪሎ ጊዲዛ ቢራን ኦሴቲዳ። ሄሲካ ኢሲ ኢሲ ቶሆስ 34 ኪሎ ቲጌቲዛ ቢራ። 28 ኣቲዳ ሄꬑ ታሙ ኪሎ ቢራ ቱሳታ ቦላ ካቆሶ ሜꬋናስ፥ ቱሳታስ ሁኤ ቦላ ሜሻናሲኔ ኢስታ ሁኤን ቃቺዛ ሚሻታ ሜꬋናስ ጎኤቲዳ። 29 ሄሳꬆካ ኣሳይ ጎዳስ ያኔ ሃ ቃሴꬂ ሺሻናስ ኤሂዳ ጻርቂማላ ያርሾይ 2,425 ኪሎ ጊዲዴስ። 30 ሄ ጻርቂማላፔ ጾሳ ዱንካኔዛ ጌሊዛሶን ኤቂዛ ቱሳታስ ቶሆይ፥ ጻርቂማላፔ ኦሴቲዳ ያርሺዛሶ ጌቴቲዛ ያርሺዛሶዚ፥ ኢዛ ጊዶን ዎꬂዳ ጻርቂማላ ዛይዛሬይኔ ኢዛ ጊዶን ጎኤቲዛ ዱማ ዱማ ሚሻይ ዉሪ ሜꬌቲዴስ። 31 ሄሳꬆካ ቃሴ ዱንካኔዛስ ካሬ ባጋ ዉይጌ ዩሾን ዲዛ ዲርሳ ጊዶ ጌሊዛሶ ፔንጌን ኤቂዳ ቶሆይ፥ ቃሴ ጾሳ ዱንካኔዛኔ ኢዛ ዩሾን ዲዛ ዱንካኔዛስ ካሬ ባጋ ዉይጌ ዲርሳይ ቶሌቲዳ ꬊሽኬቲ ዉሪ ሄ ጻርቂማላፔ ሜꬌቲዳ።

39

ቄሴታ ማይኦ

(ኬሳ 28፡1-14)

1 ቄሴቲ ጾሳ ዱንካኔን ኦꬂዛ ዎዴ ማይኣና ማይኦ፥ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔ ዳዲዳ። ኣሮኔ ቄሴቴꬃ ማይኦካ ጎዳይ ሙሴ ኣዛዚዳ ማላ ኦꬂዳ።

2 ቃሴ ኢስቲ ኤፉዴ ዎርቃፌ፥ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔኔ ሊቆ ላይኖፔ ዳዲዳ። 3 ኢስቲ ዎርቃ ቆጺ ሌኢሲዲ፥ ኢዛፔ ቃራሪ ቃራሪዲ ቃጪና ኬሲዳ። ሂስቲዲ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናኔ ሊቆ ላይኖ ጋꬂዲ ኩሼ ሂላንቻቲ ዳዲዳ። 4 ናምኡ ባጋይ ጋጊዲ ኢሲኖ ጊዳና ማላ ናምኡ ሃሼ ቦላ ጋꬂዲ ኦይꬂዛ ጫርቃ ጊግሲዳ። 5 ጎዳይ ሙሴ ኣዛዚዳ ማላ ሂላይ ኣሌቂሲዲ ዳዲዳ ዳንጮይካ ኤፉዴራ ኢሲፌ ጊዲዲ፥ ዎርቃፌ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔኔ ሊቆ ላይኖፔ ዳዴቲዴስ። 6 ኢስቲ ማርጊዴ ጌቴቲዛ ናምኡ ሹቻታ ጊግሲዲ ዎርቃፌ ሜꬊዳ ሹቹ ኦይኪዛይሳ ቦላ ማራራ ዎꬂዳ። ማታፋ ቦላ ሱንꬅ ዎጪ ጻፊዛ ማላ ሄ ሹቻታ ቦላ ኢስራኤሌ ናይታ ሱንꬅ ዎጪዲ ጻፊዳ። 7 ጎዳይ ሙሴ ኣዛዚዳ ማላ ታማኔ ናምኡ ኢስራኤሌ ቆሞታ ሃሳኢሲዛዝ ጊዳና ማላ፥ ሃ ታማኔ ናምኡ ሹቻታ ኤፉዴዛራ ኦይꬂዲ ሃሼ ካቆዛ ቦላ ዎꬂዳ።

ቲራ ቦላ ዲዛ ኪሴ

(ኬሳ 28፡15-30)

8 ኢስቲ ቲራን ዎꬂዛ ኪሴ ኩሼ ሂላን ኦꬂዳ። ሄ ቲራን ዎꬂዛ ኪሴዛ ኤፉዴ ዎርቃፌ ዳዲዳ ማላ፥ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔኔ ሊቆ ላይኖፔ ዳዲዳ። 9 ኢዛስ ኦይዱ ጼራይ ዴስ፤ ꬎቃቴꬃይኔ ኣሆቴꬃይ ኢሲ ኢሲ ታꬋኮ። 10 ሄሳፌ ጉዬ ኢዛ ቦላ ኦይዱ ማራን ኣልኦ ሹቻታ ዎꬂዳ፤ ኮይሮ ማራን ዎꬂዳ ሹቻይ ሳርዲዮኔ፥ ቶጳዚዮኔኔ ጾልቂዛ ኢንቁ፤ 11 ናምኣንꬆ ማራን ባሉሬ፥ ሲምፔሬ ኣልማዜ ጌቴቲዛ ኣልኦ ሹቻታ፤ 12 ሄꬓንꬆ ማራን ያኪንቴ፥ ኬልቄዶኔኔ ኣሜቴስጺኖሴ፤ 13 ኦይዳንꬆ ማራን ቢሪሌ፥ ማርጊዴኔ ያስጲዴ። ሄይታ ኡባ ዎርቃፌ ኦሴቲዳ ሹቹ ኦይኪዛይሳ ቦላ ዎꬂዳ። 14 ኢስራኤሌ ናይታ ሱንꬃ ቆዳ ማላ፥ ሹቻታ ቆዳይካ ታማኔ ናምኣ፤ ኢሳይ ኢሳይ ማታሜ ማላ ዎጬቲዲ ታማኔ ናምኡ ቆሞታ ሱንꬂ ሄ ሹቻታ ቦላ ጻፌቲዴስ።

15 ቲራን ዲዛ ኪሴዛስ ዎዶሮ ማላ ዶቄቲዳ ሳንሳላታ ዋላካይ ባይንዳ ዎርቃፌ ሜꬊዳ። 16 ናምኡ ዎርቃፌ ሜꬊዳ ሹቹ ኦይኪዛይታኔ ናምኡ ዎርቃ ሚጊዶታ ሜꬊዲ ቲራን ዎꬂዛ ኪሴዛስ ቆሞ ጋጻ ጼራታ ጋꬂ ኦይꬂዳ። 17 ሄ ናምኡ ዎርቃ ሳንሳላታታ ቲራን ዎꬂዛ ኪሴዛስ ጼራን ዲዛ ሚጊዶታራ ጋꬂ ኦይሴꬂዳ። 18 ሄ ሳንሳላታታስ ሃንኮ ባጋ ጼራ ቃሴ ኤፉዴዛስ ሲንꬃ ባጋራ፥ ሃሼ ካቆ ቦላ ዲዛ ሹች ኦይኪዛይታራ ጋꬂ ቃቺዳ። 19 ቃሴካ ናምኡ ዎርቃ ሚዲጋታ ሜꬊዲ ኤፉዴፔ ካሊ ዲዛ ቲራ ኪሴዛስ ሶ ባጋራ ዲዛ ናምኡ ጼራታን ኣꬂዳ።* 20 ሄሳꬆካ ዎርቃፌ ሃራ ናምኡ ሚጊዶታ ሜꬊዲ፥ ኤፉዴዛስ ሲንꬃ ባጋራ፥ ሃሼ ካቆዛፔ ጋርሳ ባጋራ ኤፉዴ ጼሳን ቃቺዛይሳፌ ቆሞራ፥ ሲኮይ ጋጊዛሶ ኣቻን ኢስታ ኦይꬂዳ። 21 ጎዳይ ሙሴ ኣዛዚዳ ማላ ቲራ ኪሴን ዲዛ ሚጊዶታ ኤፉዴዛን ዲዛ ሚጊዶታራ ጋꬂዲ፥ ሳሎ ሚሳቲዛ ሱቄꬃን ቃቺዳ ጊሻስ ቲራ ኪሴዚ ጼሳፌ ቦላራ ዲዛ ጊሻስ ቃሾይ ዶልኤና።

ቄሴቲ ማይዛ ሃራ ማይኦታ

(ኬሳ 28፡31-43)

22 ኤፉዴዛፔ ቦላራ ማይኢዛ ቃሚሳ ኢስቲ ሙሌራ ሳሎ ሚሳቲዛ ጫርቃፌ ጊግሲዳ፤ ሄሲካ ሼማኔ ኦሶኮ። 23 ሄ ቃሚሳዛስ ቆꬌ ኣꬂዛሶ ሜꬊዳ፤ ቆꬌሶይ ዳኬቶንታ ማላ፥ ሶ ባጋ ቃላምኢዲ ዩሺ ኣꬂ ሲኪዳ። 24 ኢስታ ቃሚሳዛስ ዱጌ ባጋ ማጫራ ዩሾን ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔኔ ሊቆ ላይኖፔ ኦሮማኔ ጌቴቲዛ ሚꬃ ኣይፌ ቴራ ሚስሌታ ሜꬊዳ። 25 ቃሴካ ዎርቃፌ ዳላታ ሜꬊዲ ቃሚሳታስ ዱጌ ባጋ ጼራ ዩሺ ኣꬂዲ ኦሮማኔ ሚስሌታ ጊዶን ኣꬂ ኣꬂ ዋላኪዳ። 26 ጎዳይ ሙሴስ ኣዛዚዳ ማላ ኢስቲ ጾሳ ዱንካኔ ኦሶ ኦꬂሼ ማይኣና ማላ ቃሚሳዛስ ዱጌ ባጋ ማጫራ ዩሺ ኣꬂዲ ዳላኔ ኦሮማኔ ቴራ ሚስሌ ዋላኪ ኣꬂዳ።

27 ጎዳይ ሙሴ ኣዛዚዳ ማላ ኢስቲ ኣሮኔሲኔ ኢዛ ናይታስ ሼማኔይ ዳዲዳ ሊቆ ላይኖፔ ቆሌታ ጊግሲዳ። 28 ቃሴ ሁኤን ጻጺዛ ሻሼታ፥ ቆቤታኔ ጋርሳራ ማይኢዛ ማይኦታ ሊቆ ላይኖፔ ዳዲዲ ጊግሲዳ። 29 ሄሳꬆካ ቃሴ ኢስቲ ሳሎ ሚሳቲዛ፥ ኦቻ ቴራ ሚሳቲዛኔ ጼቃ ዞኦ ቃጪናፔኔ ሊቆ ላይኖፔ ዳዲዲ ኩሼ ሂላን ኣሌቂሲዲ ዳንጮ ጊግሲዳ።

30 ኢስቲ ኣኪሊሌ ሚስሌ ዋላካይ ባይንዳ ዎርቃፌ ሜꬊዲ ማታሜ ቦላ ዎጪዛ ማላ ኢዛ ቦላ፥ «ጎዳስ ጌሽ ጊዲዲ ዱማቲዴስ» ጊዛይሳ ዎጪ ጻፊዳ። 31 ሄሳፌ ጉዬ ሁኤ ጎሳ ቦላ ካቃና ማላ፥ ጎዳይ ሙሴ ኣዛዚዳ ማላ ሳሎ ሚሳቲዛ ባቄꬅ ኢዛን ኣꬂዲ ቃቺዳ።

ሙሴይ ኦሶዛ ኡባ ጾሞሲዴስ

(ኬሳ 35፡10-19)

32 ጾሳ ዱንካኔዛ ኦሶይ ዉሪ ሙሌራ ፖሌቲዴስ። ኢስራኤሌ ኣሳይ ኡባ ጎዳይ ሙሴ ኣዛዚዳ ማላ ኦꬂዴስ። 33 ሄሳፌ ጉዬ ኢስቲ ጾሳ ዱንካኔዛ ሙሌራ ኤኪዲ ሙሴኮ ኤሂዳ፤ ሄሲካ ዱንካኔዛኔ ኢዛ ሚሻዛ ኡባ፥ ቃጴታ፥ ቶሌ ሚꬃታ፥ ፔንጌ ጎርዲዛ ሚꬃታ፥ ቱሳታኔ ኢስቲ ኤቂዛ ቶሆታ፥ 34 ቦላራ ካማናስ ꬋርሾዛ ኢቴ ዞኦ ቃላሜን ዬጊ ኬሲዳይሳ፥ ቃጬቲዳ ጋልባ፥ ጌንꬂዛ ማጋላሻ፥ 35 ጫቆ ቃላ ታቦታ፥ ኢዛ ቶኪዛ ቶሆ ሚꬃታ፥ ኣቶ ጌቴቲዛ ካማ፥ 36 ጻራጴዛኔ ኢዛ ሚሼ ኡባ ጎዳ ሲንꬃን ዎꬂዛ ጌሻ ኡኬꬃ፥ 37 ዋላካይ ባይንዳ ዎርቃፌ ኦሴቲዳ ጾምፔ ዎꬂዛሶዛኔ ኢዛን ማራን ዲዛ ጾምፔታ፥ ኢስታ ሚሻታ ኡባኔ ጾምፔ ዛይቴ፥ 38 ዎርቃፌ ኦሴቲዳ ኤጻኔ ጩዋሲዛሶዛ፥ ቲዬቲዛ ዛይቴ፥ ሳዊዛ ኤጻኔ፥ ጾሳ ዱንካኔ ፔንጌ ማጋላሻ፥ 39 ጻርቂማላፔ ኦꬂዳ ያርሺዛሶዛ፥ ጻርቂማላ ዛይዛሬዛ፥ ኢዛ ቶኪዛ ቶሆ ሚꬅ፥ ኢዛ ሚሻታ ኡባ፥ ሜቻ ኬሬኔ ኬሬዛ ኢዛ ቦላ ዎꬂዛ ሚሻታ፥ 40 ዱንካኔዛስ ካሬ ባጋ ዉይጌ ጎዳ ጌንꬂዛ ማጋላሻታ፥ ኢዛ ቱሳታ፥ ኢስቲ ኤቂዛ ቶሆታ፥ ዱንካኔዛስ ካሬ ባጋ ዉይጌ ጌሊዛ ፔንጌታ ማጋላሻታ፥ ዱንካኔዛስ ካሬ ባጋ ዉይጌ ዎዶሮታኔ ꬊሽኬታ፥ ጾሳ ዱንካኔዛስ ኮሺዛ ሚሻታ ኡባ፤ 41 ቄሴቲ ጌሻ ሶን ኦꬂዲ ማይኣናስ ዳዴቲዳ ማይኦታ፥ ኣሮኔይኔ ኢዛ ናይቲ ቄሴቴꬃን ኦꬂሼ ማይኢዛ ማይኦታ።

42 ኢስራኤሌ ኣሳይ ኦሶዛ ኡባ ጎዳይ ሙሴ ኣዛዚዳ ማላ ኦꬂዴስ። 43 ሙሴይ ኦሶዛ ጾሞሲ ጼሊዲ ኢስታ ጎዳይ ኣዛዚዳ ማላ ኦꬂዳይሳ ቤዪዴስ። ሄሳ ጊሻስ ሙሴይ ኢስታ ኣንጂዴስ።

40

ጾሳ ዱንካኔ ቶሎ

1 ሄሳፌ ጉዬ ጎዳይ ሙሴ፥ 2 «ኮይሮ ኣጊናን ኮይሮ ጋላስ፥ ኔኒ ጾሳ ዱንካኔ ቶላ። 3 ጫቆ ቃላ ታቦታ ኢዛ ጊዶን ዎꬃዳ ታቦታዛ ማጋላሻን ጌንꬃ። 4 ጻራጴዛ ጌልꬃዳ ኢዛ ቦላ ዎꬋናስ ኮሺዛ ሚሻታ ኡባ ኢዛ ቦላ ዎꬃ። ሂስታዳ ጾምፔታ ኢዛ ቦላ ዎꬂዛ ሚሻዛ ሶ ጌልꬃዳ ኢዛ ቦላ ጾምፔታ ዎꬃ። 5 ዎርቃፌ ኦሴቲዳ ኤጻኔ ጩዋሲዛሶዛ ጫቆ ቃላ ታቦታ ሲንꬃን ዎꬃዳ፥ ጾሳ ዱንካኔዛ ጊዶ ጌሊዛ ፔንጌ ማጋላሻዛ ካቃ።

6 «ጹጌቲዛ ያርሾ ያርሺዛሶዛ ጾሳ ዱንካኔዚ ጌሊዛ ፔንጌ ሲንꬃን ዎꬃ። 7 ኢዛን ሜጬቲዛ ኬሬዛ ጾሳ ዱንካኔዛፔኔ ያርሺዛሶዛፔ ጊዶን ዎꬃዳ ሃꬄ ኢዛን ቲጋ። 8 ጾሳ ዱንካኔዛፔ ካሬራ ዩሻ ኣꬃዳ ዱንካኔዛስ ካሬ ባጋ ዉይጌ ጊጊሳዳ ዱቡሻ ጌሊዛሶን ማጋላሻ ካቃ።

9 «ቲዬቲዛ ዛይቴዛ ኤካዳ ጾሳ ዱንካኔዛኔ ኢዛ ጊዶን ዲዛይሳ ኡባ ቲያ፤ ኢዛኔ ኢዛ ጊዶን ጎኤቲዛ ሚሻታ ኡባ ዱማሳ፤ ሂስቲኮ ኢዚ ጌሽ ጊዳና። 10 ሄሳፌ ጉዬ ጹጌቲዛ ያርሾ ያርሺዛሶኔ ኢዛስ ጎኤቲዛ ሚሻ ኡባ ቲያ፤ ያርሺዛሶዛ ዱማሳ፤ ሂስቲኮ ኢዚ ኡባፌ ኣꬊዳ ጌሽ ጊዳና። 11 ሜቻ ኬሬዛኔ ኬሬዛ ኢዛ ቦላ ዎꬂዛ ሚሻታ ቲያዳ ኢስታ ዱማሳ።

12 «ኔኒ ኣሮኔኔ ኢዛ ናይታ ጾሳ ዱንካኔዚ ጌሊዛ ፔንጌ ኤሃዳ ሃꬃን ሜጫ። 13 ሄሳፌ ጉዬ ቄሴቴꬃ ማይኦዛ ኣሮኔ ማይዛዳ ኢዚ ታስ ቄሴቴꬃን ኦꬃና ማላ ኢዛ ቲያዳ ዱማሳ። 14 ኢዛ ኣቱማ ናይታካ ኤሃዳ ቆሌ ማይዛ። 15 ኢስቲ ታስ ቄሴቴꬃን ኦꬃና ማላ፥ ኢስታ ኣዋ ቲይዳ ማላ፥ ኢስታካ ቲያ። ኢስታ ቲዬቴꬃንካ ኢስታኔ ኢስታ ዬሌታይ ዉሪ ቄሴ ጊዲዲ ኦꬃና ማላ ታ ኦꬃና» ጊዴስ።

16 ሙሴይ ኡባካ ጎዳይ ባና ኣዛዚዳ ማላ ኦꬂዴስ።

17 ሄሳ ጊሻስ ጊብጼፔ ኢስቲ ኬዚዳ ናምኣንꬆ ላይꬃን፥ ኮይሮ ኣጊናን ኮይሮ ጋላሳን ጾሳ ዱንካኔይ ቶሌቲዴስ። 18 ሙሴይ ጾሳ ዱንካኔዛ ኤሲዛ ዎዴ ዱንካኔዛ ቶሆ ኢስታ ሶሆን ሶሆን ዎꬂዴስ፤ ቶሌ ሚꬃታኔ ቱሳ ኣꬂዴስ፤ ጎርዲዛ ሚꬃታካ ጌልꬂዴስ። 19 ሄሳፌ ጉዬ ሙሴይ ጎዳይ ኣዛዚዳ ማላ ዱንካኔዛ ቶሊዲ ኢዛ ቦላራ ካማ ካሚዴስ።

20 ሂስቲዲ ታሙ ኣዛዞቲ ጻፌቲዳ ማሴቲዳ ሹቻታ ኤፊዲ ታቦታዛ ጊዶን ዎꬂዴስ፤ ቶኪዛ ቶሆ ሚꬃታ ታቦታን ኣꬂዴስ፤ ማሮቴꬃ ካማካ ታቦታ ቦላ ዎꬂዴስ። 21 ሄሳፌ ጉዬ ታቦታዛ ጾሳ ዱንካኔዛ ጊዶ ጌልꬂዴስ፤ ጌንꬂዛ ማጋላሻ ካቂዲ፥ ጎዳይ ኣዛዚዳ ማላ ጫቆ ቃላ ታቦታዛ ካሚዴስ።

22 ጎዳይ ሙሴ ኣዛዚዳ ማላ፥ ሙሴይ ጻራጴዛዛ ጾሳ ዱንካኔዛን ጌልꬂዲ፥ ማጋላሻፔ ካሬራ ሁኤሶራ ዎꬂዲ፥ 23 ኢዛ ቦላ ጎዳ ሲንꬃን ዎꬂዛ ጌሻ ኡኬꬅ ጊግሲዴስ።

24 ጎዳይ ሙሴ ኣዛዚዳ ማላ፥ ጾምፔ ዎꬂዛሶዛ ጾሳ ዱንካኔ ጊዶ ጌልꬂዲ፥ ጻራጴዛስ ሲንꬃ ባጋራ፥ ጾሳ ዱንካኔዛስ ቶሆሶራ ዎꬂዴስ፤ 25 ቃሴ ጾምፔታ ጎዳ ሲንꬃን ኦይꬂዴስ።*

26 ጎዳይ ኣዛዚዳ ማላ፥ ዎርቃፌ ኦሴቲዳ ኤጻኔ ጩዋሲዛሶዛ ጾሳ ዱንካኔዛ ጊዶ ጌልꬂዲ ማጋላሻዛስ ሲንꬃ ባጋራ ዎꬂዲ፥* 27 ኢዛ ቦላ ሳዊዛ ኤጻኔ ጩዋሲዴስ። 28 ሄሳፌ ጉዬ ጾሳ ዱንካኔዛ ፔንጌን ማጋላሻ ካቂዴስ።

29 ጹጌቲዛ ያርሾ ያርሺዛሶዛ ጾሳ ዱንካኔ ጌሊዛሶ ፔንጌ ኣቻን ዎꬂዴስ፤ ኢዛ ቦላ ጹጌቲዛ ያርሾኔ ካꬃ ያርሾ ጎዳይ ኣዛዚዳ ማላ ያርሺዴስ።

30 ሜቻ ኬሬዛ ጾሳ ዱንካኔዛፔኔ ያርሺዛሶዛፔ ጊዶን ዎꬂዴስ። ሂስቲዲ ሜጬታናስ ሃꬄ ኢዛን ቲጊዴስ። 31 ሙሴይ፥ ኣሮኔይኔ ኢዛ ናይቲ ባ ኩሼኔ ባ ቶሆ ኢዛን ሜጬቲዳ። 32 ጎዳይ ሙሴ ኣዛዚዳ ማላ፥ ኢስቲ ጾሳ ዱንካኔን ጌሊዛ ዎዴ ዎይኮ ያርሺዛሶ ሺቂዛ ዎዴ ኣይዴካ ሜጬቴቴስ።

33 ጾሳ ዱንካኔን ያርሺዛሶ ዩሺ ኣꬂዲ ዱቡሻ ጊግሲዴስ፤ ሄ ዱቡሻ ፔንጌን ማጋላሻ ካቂዴስ። ሄሳꬆ ሂስቲዲ ሙሴይ ኦሶዛ ፖሊዴስ።

ጾሳ ዱንካኔዛን ጎዳ ቦንቾ ኩሞ

(ታይ 9፡15-23)

34 ሄሳፌ ጉዬ ሻራይ ጾሳ ዱንካኔዛ ካሚዴስ፤ ጎዳ ቦንቾይካ ኢዛ ኩሚዴስ። * 35 ሻራይ ጾሳ ዱንካኔዛ ቦላ ኡቲዳ ጊሻሲኔ ጎዳ ቦንቾይ ኢዛ ጊዶን ኩሚዳ ጊሻስ ሙሴይ ኢዛ ጊዶ ጌላናስ ዳንዳይቤና።

36 ኢስራኤሌ ኣሳይ ባ ኦጌ ኡባን፥ ሄ ሻራይ ጾሳ ዱንካኔዛፔ ዴንዲዛ ዎዴ ኣይዴካ ኢዛ ካሊዲ ቤቴስ። 37 ጊዶ ኣቲን ሄ ሻራይ ዴንዶንታ ኢጺኮ ኢዚ ዴንዳና ጋላሳይ ጋካናስ ኢስቲካ ቃጼቴና። 38 ኢስታ ኦጌ ኡባን ጎዳ ሻራይ ኢስራኤሌ ኣሳይ ዉሪ ቤኢሺን፥ ጋላስ ጋላስ ጾሳ ዱንካኔ ካሜሲኔ ቃማ ቃማ ቃሴ ታማይ ሄ ሻራ ጊዶን ኤጼስ።

* 1:1 ሜꬌ 46፡8-27

* 1:5 ላፑን ታማ (ሜꬌ 46፡26-27) ጊዛይሳ ሃይቆ ኣባን ቤቲዳ ማጻፋኒኔ ላፑን ታሙ ኤራንቻታ ቢርሼꬃን፥ «ላፑን ታማኔ ኢቻሻ» ጌስ። (ሃዋ 7፡14 ቤኣ)

* 1:7 ሃዋ 7፡17

* 1:8 ሃዋ 7፡18

* 1:10 ሃዋ 7፡19

* 1:22 ሃዋ 7፡19

* 2:2 ሃዋ 7፡20፤ ኢብ 11፡23

* 2:3 ዱሬሳ፡ ዱሬሳ ጌቴቲዛይሲ ኢሲ ኢሲ ባጋ ጋሞꬆ ቃላን ሃልካሻ ጌቴቴስ።

† 2:10 ሙሴ ጉሲ ኢብራዌታ ቃላራ፥ «ኬሶ» ጉሳ።

* 2:11 ኢብ 11፡24

* 2:14 ሃዋ 7፡23-28

* 2:15 ሃዋ 7፡29፤ ኢብ 11፡27

‡ 2:18 ኤራጉኤሌይ ሙሴ ቦሎ ጊዲሺን ኢዛስ ሃራ ሱንꬃይ ዮቶሬ ጌቴቴስ።

§ 2:22 ጌርሾሜ ጉሲ ኢብራዌታ ቃላራ፥ «ቤቴ ኣስ» ጉሳ።

* 2:24 ሜꬌ 15፡13-14

* 3:1 ሲና ጌቴቲዛይሲ ሃራሶሆን ኮሬቤ ጌቴቲ ጼይጌቴስ።

* 3:13 ኬሳ 6፡2-3

* 3:14 ዮሃ 8፡58፤ ኢብ 13፡8፤ ኣጁ 1፡4፥8

* 3:21 ኬሳ 12፡35-36

* 4:25 ሱꬃ ሚሺራ ጊዛይሲ ሙሴ ማቻ ሙሴይ ሃይቆንታ ማላ ናዛ ቃጻሪዳ ሱꬃን ሙሴ ቦቺን ሙሴይ ሃይቆፔ ኣቲዳይሳ ቤሴስ።

* 6:3 ሜꬌ 17፡1፤ 28፡3፤ 35፡11፤ ኬሳ 3፡13-15

* 6:19 ታይ 3፡17-20፤ 26፡57-58፤ 1ታሪ 6፡16-19

* 7:3 ሃዋ 7፡36

* 7:19 ሉቃ 11፡20

* 8:17 ጩቼ ጌቴቲዛይሲ ሃራ ሃራ ቢርሼꬃታን ሳጺዛ ኡኤ ጌቴቲዴስ።

* 9:10 ኣጁ 16፡2

* 9:16 ኦሮ 9፡17

* 9:24 ኣጁ 8፡7፤ 16፡21

* 10:15 ኣጁ 9፡2-3

* 10:22 ማዛ 105፡28፤ ኣጁ 16፡10

* 12:7 ቆሬ ጌቴቲዛይሲ ኢሲ ኢሲ ባጋ ጋሞꬆ ቃላን ዳርማቻ፥ ሃራሶን ቃሴ ማርጋቻ ጌቴቴስ።

* 12:13 ሌዌ 23፡5፤ ዛሬ 16፡3-8

* 12:23 ኢብ 11፡28

* 12:29 ኬሳ 4፡22-31

* 12:36 ኬሳ 3፡21-22

* 12:40 ሜꬌ 15፡13፤ ጋላ 3፡17

* 12:46 ታይ 9፡12፤ ዮሃ 19፡36

* 13:2 ታይ 3፡13፤ ሉቃ 2፡23

* 13:12 ኬሳ 34፡19-20፤ ሉቃ 2፡23

* 13:19 ሜꬌ 50፡25፤ ኢያ 24፡32

* 14:22 1ቆሮ 10፡1-2፤ ኢብ 11፡29

* 14:24 ባዞይ ዞኣናፔ ካሴቲዲ፡ ባዞይ ዞኣናፔ ካሴቲዲ ጊዛይሳ ኢሲ ኢሲ ባጋ ጋሞꬆ ቃላራ ዚሮይ፥ ሶሴይ ዞኣናፔ ካሴቲዲ ጌቴቴስ።

* 15:1 ኣጁ 15፡3

* 15:2 ማዛ 118፡14፤ ኢሳ 12፡2

* 16:3 ኬሬዛ፡ ኬሬዛ ጌቴቲዛይሲ ኢሲ ኢሲ ባጋ ጋሞꬆ ቃላራ ኣሾ ኢዛ ቦላ ዎꬂ ሚዛ ሚሽ ጉሳ።

* 16:4 ዮሃ 6፡31

* 16:15 1ቆሮ 10፡3

* 16:18 2ቆሮ 8፡15

* 16:23 ኬሳ 20፡8-11

† 16:31 ማና፡ ማና ጉሲ ኢብራዌታ ቃላራ፥ «ሃይሲ ኣዜ?» ጉሳ።

* 16:31 ታይ 11፡7-8

* 16:33 ኢብ 9፡4

* 17:7 ማሳ፡ ማሳ ጉሲ ኢብራዌታ ቃላራ፥ «ፓጬቴꬅ» ጉሳ።

† 17:7 ማሪባ፡ ማሪባ ጉሲ ኢብራዌታ ቃላራ፥ «ዙዙንꬅ» ዎይኮ፥ «ፓጬቴꬅ» ጉሳ።

* 17:14 ዛሬ 25፡17-19፤ 1ሳሜ 15፡2-9

* 18:2-3 ኬሳ 2፡21-22

* 18:2-3 ሃዋ 7፡29

* 18:4 ኤልኤዜሬ ጉሲ ኢብራዌታ ቃላራ፥ «ጾሳይ ማዲዴስ» ጉሳ።

* 19:5 ዛሬ 4፡20፤ 7፡6፤ 14፡2፤ 26፡18፤ ቲቶ 2፡14፤ 1ጴጽ 2፡9

* 19:6 ኣጁ 1፡6፤ 5፡10

* 19:13 ኢብ 12፡18-20

* 19:16 ኣጁ 4፡5

* 19:18 ዛሬ 4፡11-12

* 20:5 ኬሳ 34፡17፤ ሌዌ 19፡4፤ 26፡1፤ ዛሬ 4፡15-18፤ 27፡15

* 20:6 ኬሳ 34፡6-7፤ ታይ 14፡18፤ ዛሬ 7፡9-10

* 20:7 ሌዌ 19፡12

* 20:8 ኬሳ 16፡23-30

* 20:10 ኬሳ 23፡12፤ 31፡15፤ 34፡21፤ 35፡2፤ ሌዌ 23፡3

* 20:11 ሜꬌ 2፡1-3፤ ኬሳ 31፡17

* 20:12 ዛሬ 27፡16፤ ማቶ 15፡4፤ 19፡19፤ ማር 7፡10፤ 10፡19፤ ሉቃ 18፡20፤ ኤፌ 6፡2-3

* 20:14 ሌዌ 20፡10፤ ማቶ 5፡27፤ 19፡18፤ ማር 10፡19፤ ሉቃ 18፡20፤ ኦሮ 13፡9፤ ያቆ 2፡11

* 20:15 ሌዌ 19፡11፤ ማቶ 19፡18፤ ማር 10፡19፤ ሉቃ 18፡20፤ ኦሮ 13፡9

* 20:16 ኬሳ 23፡1፤ ማቶ 19፡18፤ ማር 10፡19፤ ሉቃ 18፡20

* 20:17 ኦሮ 7፡7፤ 13፡9

* 20:19 ኢብ 12፡18-19

* 20:25 ዛሬ 27፡5-7፤ ኢያ 8፡31

* 21:6 ሌዌ 25፡39-46

* 21:12 ሌዌ 24፡17

* 21:13 ታይ 35፡10-34፤ ዛሬ 19፡1-13፤ ኢያ 20፡1-9

* 21:16 ዛሬ 24፡7

* 21:17 ሌዌ 20፡9፤ ማቶ 15፡4፤ ማር 7፡10

* 21:24 ሌዌ 24፡19-20፤ ዛሬ 19፡21፤ ማቶ 5፡38

* 22:17 ዛሬ 22፡28-29

* 22:18 ዛሬ 18፡10-11

* 22:21 ኬሳ 23፡9፤ ሌዌ 19፡33-34፤ ዛሬ 24፡17-18፤ 27፡19

* 22:25 ሌዌ 25፡35-38፤ ዛሬ 15፡7-11፤ 23፡19-20

* 22:27 ዛሬ 24፡10-13

* 22:28 ሃዋ 23፡5

* 22:28 ጾሳን ጊዛይሳ ፒርዲዛይታን ጋና ዳንዳዬቴስ።

† 22:29 ዎጋራ፡ ዎጋራ ጊዛይሳ ኢሲ ኢሲ ባጋ ጋሞꬆ ቃላን ዎይራ ዎይኮ ሻማሆ ዎይኮ ጉልታ ጌቴስ።

* 22:31 ሌዌ 17፡15

* 23:1 ኬሳ 20፡16፤ ሌዌ 19፡11-12፤ ዛሬ 5፡20

* 23:3 ሌዌ 19፡15

* 23:5 ዛሬ 22፡1-4

* 23:8 ሌዌ 19፡15፤ ዛሬ 16፡19፤ 23፡9፤ ኬሳ 22፡21፤ ሌዌ 19፡33-34፤ ዛሬ 24፡17-18፤ 27፡19

* 23:11 ሌዌ 25፡1-7

* 23:12 ኬሳ 20፡9-11፤ 31፡15፤ 34፡21፤ 35፡2፤ ሌዌ 23፡3፤ ዛሬ 5፡13-14

* 23:15 ኬሳ 12፡14-20፤ ሌዌ 23፡6-8፤ ታይ 28፡17-25

* 23:16 ሌዌ 23፡15-21፥39-43፤ ታይ 28፡26-31

* 23:19 ዛሬ 14፡21፤ 26፡2

* 24:8 ማቶ 26፡28፤ ማር 14፡24፤ ሉቃ 22፡20፤ 1ቆሮ 11፡25፤ ኢብ 9፡19-20፤ 10፡29

* 25:30 ሌዌ 24፡5-8

* 25:40 ሃዋ 7፡44፤ ኢብ 8፡5

* 26:33 ኢብ 6፡19፤ 9፡3-5

* 28:30 ኡሪሜይኔ ቱሚሜይ ኣይሁዳ ቄሴቲ ማይኢዛ ኤፉዴ ጌቴቲዛ ማይኦስ ቲራ ኪሴን ዎꬂዛ ጾሳ ሼኔ ኦይቻናስ ጎኤቲዛ ናምኡ ሚሻታ፤ ጊዶ ኣቲን ኢስቲ ዋኒዲ ዎይኮ ኣዛፔ ኦሴቲዳኮ ኤሬቴና።

* 29:18 ኤፌ 5፡2፤ ፒሊ 4፡18

* 30:13 ኬሳ 38፡25-26፤ ማቶ 17፡24

* 30:18 ኬሳ 38፡8

* 30:38 ኬሳ 37፡29

* 31:15 ኬሳ 20፡8-11፤ 23፡12፤ 34፡21፤ 35፡2፤ ሌዌ 23፡3፤ ዛሬ 5፡12-14

* 31:17 ኬሳ 20፡11

* 32:1 ሃዋ 7፡40

* 32:4 1ካዎ 12፡28፤ ሃዋ 7፡41

* 32:6 1ቆሮ 10፡7

* 32:11 ታይ 14፡13-19

* 32:13 ሜꬌ 22፡16-17፤ 17፡18

* 32:32 ማዛ 69፡28፤ ኣጁ 3፡5

* 33:1 ሜꬌ 12፡7፤ 26፡3፤ 28፡13

* 33:19 ኦሮ 9፡15

* 34:7 ኬሳ 20፡5-6፤ ታይ 14፡18፤ ዛሬ 5፡9-10፤ 7፡9-10

* 34:13 ዛሬ 16፡21

* 34:17 ኬሳ 20፡4፤ ሌዌ 19፡4፤ ዛሬ 5፡8፤ 27፡15

* 34:18 ኬሳ 12፡14-20፤ ሌዌ 23፡6-8፤ ታይ 28፡16-25

* 34:19 ኬሳ 13፡2

* 34:20 ኬሳ 13፡13

* 34:21 ኬሳ 20፡9-10፤ 23፡12፤ 31፡15፤ 35፡2፤ ሌዌ 23፡3፤ ዛሬ 5፡13-14

* 34:22 ሌዌ 23፡15-21፤ ታይ 28፡26-31

* 34:25 ኬሳ 12፡10

* 34:26 ዛሬ 24፡21፤ 26፡2

* 34:29 2ቆሮ 3፡7-16

* 35:2 ኬሳ 20፡8-11፤ 23፡12፤ 31፡15፤ 34፡21፤ ሌዌ 23፡3፤ ዛሬ 5፡12-14

* 35:22 ጻንጋላታ ጊዛይሲ ማጫሳስ ቆꬌን ኣꬂዛ ቢራፔ ኦሴቲዳ ኣሌቆ።

* 37:25 ጉላ ጊዛይሳ ኢሲ ኢሲ ባጋ ጋሞꬆ ቃላን ዞዜ ዎይኮ ዴንቄሼ ጌቴስ።

* 39:19 ሚዲጋ ጊዛይሳ ኢሲ ኢሲ ባጋ ጋሞꬆ ቃላን ሚጊዶ ዎይኮ ጩጴ ጌቴቴስ።

* 40:25 ኬሳ 30፡11-16

* 40:26 ማቶ 17፡24

* 40:34 1ካዎ 8፡10-11፤ ኢሳ 6፡4፤ ሂዚ 43፡4-5፤ ኣጁ 15፡8

ሌዌታ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

ሌዌታ ማጻፋ

ጊዶ ቆፋ

ሌዌታ ማጻፋይ ቤኒ ኢስራኤሌ ኣሳስ ዲዛ ጾሳስ ጎይኖ ዎጋ ጊሻሲኔ ኢስታ ኣማኖ ዎጋታ ጊሻስ ሄሳꬆካ ሄ ዎጋታ ኦሶን ፖላና ኣላፌቴꬂ ኢስታስ ዲዛ ቄሴታ ጊሻስ ዮቴስ። ሄ ማጻፋስ ዋና ቆፋይ ጾሳ ጌሻቴꬃ ጊሻስ ዮቶኔ ሄሳꬆካ ጾሳ ዴሬይ ሃይሳ ጊሻስ ኢስራኤሌ ጎዳራ ማታ ጋይቶቴꬂ ዳና ማላ ኢስቲ ኢዛስ ዎስቲ ዎስቲ ጎይናናኮ ኢስታስ ቢርሺ ዮቴስ። ማጻፋዛ ጋርሳን ኬሂ ኤሬቲዳ ኣዛዞታፔ ኢሶይ፥ ዬሱሲ ኦራꬃ ጫቆ ማጻፋን፥ «ናምኣንꬆ ባይራ ኣዛዞ» ጊ ሱንꬂዳይሲ ሼምፖ 19፡18 ቦላ ዲዛይሳ፤ ሄሲካ፥ «ኔኒ ኣሳ ኡባ ኔ ሁኤ ማላ ሲቃ» ጊዛይሳ።

ሃ ማጻፋይ ኦይኪዳ ኩሜꬃ ቆፋ

ሙጹዋታኔ ያርሾ ዎጋ 1፡1—7፡38

ቄሴቴꬃን ኣሮኔኔ ኢዛ ናይታ ሹሜቴꬅ 8፡1—10፡20

ጌሺኔ ቱና ሚሽ ቃሴ ጌሾ ዎጋ 11፡1—15፡33

ናጋራ ዲጎ ጋላስ 16፡1-34

ዱማቴꬂኔ ጎይኖ ዎጋ 17፡1—27፡34

1

ጹጌቲዛ ያርሾ

1 ጎዳይ ጋይቶቴꬃ ዱንካኔዛ ጊዶን ዲሼ ሙሴ ጼይጊዲ ሂዝጊ ኣዛዚዴስ፥ 2 «ኢስራኤሌ ኣሳይ ጎዳስ ያርሾ ሺሺዛ ዎዴ ኢስቲ ናጋና ዎጋይ ሃይሳፌ ካሊዛይሳ፤ ኢሲ ኢሲ ኣሲ ሚዛፔ ጊዲን ዶርሳፌ ዎይኮ ዴይሻፌ ጊዲን ኣይ ቆሞ ያርሾካ ሺሺዛ ዎዴ፥ 3 ሄሲካ ሚዛፔ ኢሳ ጹጌቲዛ ያርሾስ ሺሻናስ ኮይኮ ኢሲ ቦሬይካ ኢዛ ቦላ ባይንዳ ሚርጎ ቦራ ዶሪዲ ኤሆ፤ ሂስቲኮ ኢዚ ጎዳ ኡፋይሲዛ ያርሾ ጊዳና ማላ ጋይቶቴꬃ ዱንካኔዛ ፔንጌን ሺሾ። 4 ጹጌቲዛ ያርሾ ሺሺዛዴይ ባ ሺሺዛ ቦራ ሁኤ ቦላ ባ ኩሼ ዎꬆ፤ ሄ ያርሾዚካ ኢዛ ናጋራ ዉርሳናስ ጎዳይ ኤኪዛ ሎኦ ያርሾ ጊዳና። 5 ሄሳዴይ ሚርጎዛ ሄን ጎዳ ሲንꬃን* ሹኮ፤ ሂስቲኮ ኣሮኔ ዜሬꬃታፔ ጊዲዳ ቄሴቲ ቦራዛ ሱꬃ ጎዳስ ሺሼቶ፤ ጋይቶቴꬃ ዱንካኔን ጌሊዛ ፔንጌ ባጋራ ዲዛ ያርሾ ያርሺዛሶዛ ቦላ ላንቄራ ዩዪ ኣꬋናስ ሱꬃ ዉጼቶ። 6 ሄሳፌ ጉዬ ሄ ያርሾዛ ሺሺዛይሲ ሄ ሹኬቲዳ ሜሄዛ ጋልባ ሾቂዲ ኬሶ፤ ኣሾዛ ቆሞን ቆሞን ቃንጼሬꬆ። 7 ቄሴ ኣሮኔ ዜሬꬅ ጊዲዳ ቄሴቲ ያርሾ ያርሺዛሶዛ ቦላ ሚꬅ ጎጲዲ ታማ ኤꬄቶ። 8 ቄሴዛ ኣሮኔ ዜሬꬅ ጊዲዳ ቄሴቲ ሄ ሜሄዛ ኣሾዛ ቆሞን ቆሞን ሻኪዲ ሁኤዛኔ ሃንዳዛ ጉጂዲ ያርሾ ሺሺዛሶን ኮሬቲዳ ሚꬃ ቦላ ዎꬄቶ። 9 ሄ ያርሾዛ ሺሺዛይሲ ሄ ሜሄዛ ቃንꬃ ኣሾዛኔ ጉዬ ጌዳታ ሃꬃን ሜጮ፤ ቄሴዚ ያርሾዛ ኡባ ያርሺዛሶዛ ቦላ ጹጎ፤ ሃይሳ ማላ ታማን ጹጌቲዛ ያርሾ ሳዎይ ጎዳ ኡፋይሴስ።

10 «ኢዛዴይ ባ ዶርሳፌ ዎይኮ ባ ዴይሻፌ ኢሳ ጹጌቲዛ ያርሾስ ሺሻና ኮይኮ ኢሲ ቦሬይ ኢዛ ቦላ ባይንዳ ꬋርሾ ዎይኮ ኦርጌ ጊዶ። 11 ሄሳካ ያርሾ ሺሺዛሶዛፔ ፑዴሃ ባጋራ ጾሳ ሲንꬃን ሹኮ፤ ኣሮኔ ዜሬꬅ ጊዲዳ ቄሴቲ ሱꬃ ኤኪዲ ያርሾ ያርሺዛሶዛ ቦላ ዩዪ ኣꬋናስ ዉጼቶ። 12 ሄ ያርሻ ሺሺዛዴይ ሄ ሹኪዳ ኣሾዛ ቆሞን ቆሞን ቃንጺ ኬሲዳፔ ጉዬ ሄ ኦሶዛስ ዶሬቲዳ ቄሴይ ሄ ኬሲዳ ኣሾዛ ኡባ ሁኤዛኔ ሃንዳዛካ ኢሲፌ ያርሾ ያርሺዛሶን ጎጴቲዲ ታማን ኤጺዛ ሚꬃ ቦላ ዎꬆ፤ 13 ኣዴዚ ሄ ሜሄዛስ ቃንꬃ ኣሾዛኔ ናምኡ ጌዳታ ሃꬃን ሜጮ፤ ቄሴዚካ ሄሳ ኡባ ጎዳስ ያርሾ ኦꬂ ሺሺዲ ያርሾ ሺሺዛሶዛ ቦላ ኡባ ጹጎ፤ ሄሳ ማላ ታማን ጹጌቲዛ ያርሾ ሳዎይ ጾሳ ኡፋይሴስ።

14 «ኢሳዴይ ጎዳስ ጹጌቲዛ ያርሾ ካፎፔ ሺሻና ኮይኮ ሃራጴ ጪዬ ዎይኮ ዋኖሴ ጌቴቲዛ ካፎፔ ጊዳናስ ዳንዳዬስ። 15 ቄሴዚካ ሄ ካፎዛ ኤኪዲ ጌዴ ያርሾዛሶ ሺሺዲ ካፎዛ ቆꬌ ሚርቆ፤ ያርሾዛ ሺሺዳ ታማን ኢዛ ጹጎ፤ ሱꬂካ ያርሾይ ኢዛ ቦላ ሺቂዛይሳ ሚሌራ ዱጌ ጾኬቶ። 16 ባሌዛኔ ቃንꬃ ኣሾዛ ዱማ ሻኪዲ ያርሾ ኢዛ ቦላ ሺሺዛሶዛፔ ኣርሼይ ሞኪዛ ባጋራ ቢዲንꬂ ቆሌቲዛሶን ዬጌቶ። 17 ቄፌታ ኦይኪዲ ናምኡ ኬሲ ጳልቂዲ ኣሾዛ ሙሌራ ሻኪ ዬጎንታ ዲሼ ያርሾ ሺሺዛሶዛ ቦላ ዲዛ ታማን ሙሌራ ጹጎ፤ ሄሳ ማላ ታማን ጹጌቲዛ ያርሾ ሳዎይ ጎዳ ኡፋይሴስ።

2

ካꬃ ያርሾ

1 «ኣይ ኣሲካ ጾሳስ ካꬃ ያርሾ ሺሺዛ ዎዴ ሊቆ ꬊሌ ሺሻና ቤሴስ፤ ሄ ꬊሌዛ ቦላ ዎጋራ ዛይቴኔ ኤጻኔ ጉጆ፤ 2 ኣሮኔ ዜሬꬃፌ ጊዲዳ ቄሴታኮ ኤኪ ዮ፤ ሄ ዎዴ ኢዛ ኦሶ ታራይ ጋኪዳ ቄሴይ ሄ ꬊሌዛፔ ባ ኩጳ ኩሜꬃ ዛይቴዛኔ ኤጻኔዛ ኤኪዲ ዉሪካ ጾሳስ ሺቂዳይሳ ኤሪሳናስ ያርሾ ሺሺዛይሳ ቦላ ታማን ጹጎ፤ ሄሳ ማላ ካꬃ ያርሾ ሳዎይ ጾሳ ኡፋይሴስ። 3 ካꬃ ያርሾፌ ኣቲዳ ꬊሌይ ኣሮኔ ዜሬꬃፌ ጊዲዳ ቄሴታስ ኢሜቶ፤ ሄሲካ ጾሳስ ሺቂዳ ያርሾፌ ሻኬቲ ኤኬቲዳ ጊሻስ ሃራታፔ ኬሂ ዱማቴስ።

4 «ያርሾዚ ኡኬꬂ ኡኬቲዛ ባሼን ኡኬቲዳ ጊዲኮካ ኢርሾይ ቦቾንታዝ ጊዶ፤ ኢዚካ ዎጋራ ሚꬃ ዛይቴራ ዋላኬቲዲ ሊቆ ꬊሌራ ኡኬቲዳ ቄሪ ኡኬꬅ ዎይኮ ዛይቴን ጊንዴቲ ኡኬቲዳ ኡኬꬅ ጊዳናስ ቤሴስ።

5 «ያርሾዚ ታማ ጮጬን ኮምፔቲዳዝ * ጊዲኮ ኢርሾይ ቦቾንታ ዎጋራ ሚꬃ ዛይቴይ ጉጄቲዲ ሊቆ ꬊሌፌ ጊጌቲዳዝ ጊዶ። 6 ኔ ኡኬꬃዛ ባሴሬꬃዳ ኢዛ ቦላ ዎጋራ ሚꬃ ዛይቴ ጉሳዳ ካꬃ ያርሾ ሺሻ።

7 «ያርሾዚ ቄሪ ባሼን ኡኬቲዳ ኡኬꬃ ማላ ጊዲኮ ዎጋራ ሚꬃ ዛይቴይ ኢዛን ጉጄቲ ሙኑቄቲዳ ሊቆ ꬊሌፌ ጊጊዳዝ ጊዶ። 8 ካꬃ ያርሾ ጾሳስ ኢሜቲዛ ያርሾ ሂስታ ቄሴዛስ ኢማ፤ ቄሴዚካ ያርሾ ያርሺዛሶን ያርሾ። 9 ቄሴዚ ሄሳ ሄ ያርሾዛፔ ባጋ ኤኪዲ ኡባ ጎዳይ ኢዚ ሺሺዳይሳ ዩሺ ቆፓና ማላ ያርሾ ያርሺዛሶን ዲዛ ታማን ጹጎ፤ ሃይሳ ማላ ታማን ጹጌቲዛ ያርሾ ሳዎይ ጎዳ ኡፋይሴስ። 10 ያርሺሺን ኣቲዳይሲ ቃሴ ቄሴታስ ኢሜቶ፤ ሄሲካ ጎዳስ ሺቂዳ ያርሾፌ ሻኬቲ ኤኬቲዳ ጊሻስ ሃራታፔ ኬሂ ዱማቴስ።

11 «ጎዳስ ጹጌቲ ያርሼቲዛ ካꬃ ያርሾራ ሺቂዛ ኢርሾ ጊዲን ዎይኮ ኤስ ጊዲኮካ ኔ ታማን ጹጋናስ ቤሶንታ ጊሻስ ኔ ጎዳስ ሺሺዛ ካꬃ ያርሾን ኡባን ኣይኮ ኢርሾይካ ኢዛን ጌሎፖ። 12 ላይꬃን ላይꬃን ካꬅ ሺሺዛ ዎዴ ኮይሮ ማጼቲዳ ካꬃፌ ጼራ ያርሾ ኦꬂዲ ጎዳስ ኤኪ ዪቴ፤ ሄ ያርሾዚ ያርሾ ያርሺዛሶዛን ታማን ጹጌቶፎ። 13 ኣይ ቆሞ ካꬃ ያርሾንካ ማጺኔይ ꬋዮፖ፤ ሄሲ ኔኒ ኔ ጾሳራ ጫቄቲዳ ጫቆ ቃላስ ማላታ፤ ሄሳ ጊሻስ ኔ ሺሺዛ ካꬃ ያርሾ ኡባ ማጺኔራ ማልኢንꬃ ኦꬃ። 14 ካꬅ ሺሺዛ ኮይሮ ኣጊናን ካꬃ ጼራ ኔ ሺሺዛ ዎዴ ጫጬቲዲ ሺጌቼቲዳ ቲያ ጊዶ። 15 ሃይሲ ካꬃ ያርሾ ጊዲዳ ጊሻስ ኢዛ ቦላ ዎጋራ ሚꬃ ዛይቴኔ ኤጻኔ ጉጃ። 16 ቄሴዚካ ሄ ያርሾዛፔ ባጋ ኤኪዲ ኢዚ ጎዳስ ሺቂዳዝ ጊዲዳይሳ ኣኬኪሳና ማላ ዛይቴዛካ፥ ኤጻኔዛካ ኡባ ካꬃራ ኢሲፌ ጹጎ።

3

ኢሲፌቴꬃ ያርሾ

1 «ኣይ ኣሲካ ሳሮቴꬃ ጊሻስ ባ ሜሄፔ ጎዳስ ኢሲፌቴꬃ ያርሾ ሺሺዛ ዎዴ ኢዛ ቦላ ዎሶይ ባይንዳ ሚርጎ ዎይኮ ማጫ ሚዝ ዶሪዲ ኤሆ። 2 ያርሾ ኤሂዛዴይ ያርሾስ ኢዚ ሺሺዛ ሜሄዛ ቦላ ባ ኩሼ ዎꬂዲ ጋይቶቴꬃ ዱንካኔ ፔንጌ ማታን ሹኮ፤ ኣሮኔ ዜሬꬅ ጊዲዳ ቄሴቲ ሱꬃ ኢዛፔ ኤኪዲ ያርሾይ ያርሼቲዛሶዛ ሚሌዛ ቦላ ዩዪ ኣꬋናስ ዉጼቶ። 3 ኢሲፌቴꬃ ያርሾስ ሺቂዛ ያርሾዛፔ ጎዳስ ታማን ጹጌቲዛ ያርሾ ጊዲ ሺቃናይቲ ቃንꬃ ኣሾታ ጎዚ ኦይኪዳ ሃንዳ ኩሜꬅ፥ 4 ኪላሆታኔ ኢስታ ቦላ ዲዛ ሃንዳ ሄሳꬆካ ቲሬ ጎዚ ኦይኪዳ ሃንዳታፔ ዶሬቲዳይታ። 5 ቄሴቲ ሄሳ ኡባ ሃራ ጹጌቲዛ ያርሾራ ጋꬂ ያርሾ ያርሺዛሶን ጹጌቶ፤ ሄሳ ማላ ታማን ጹጌቲዛ ያርሾ ሳዎይ ጎዳ ኡፋይሴስ።

6 «ኢሲፌቴꬃስ ሺቂዛ ያርሾይ ዶርሳፌ ዎይኮ ዴይሻፌ ጊዲኮ ኣዴ ዎይኮ ማጫ ጊዲዲ ኢስታ ቦላ ዎሶይ ባይንዳይታ ጊዴቶ። 7 ኢሲ ኣሲ ጎዳስ ሺሺዛ ያርሾይ ዶርሳ ላቃ ጊዲኮ፥ 8 ባ ኩሼዛ ላቃ ሁኤ ቦላ ዎꬂዲ ዱንካኔዛ ፔንጌ ቦላ ሹኮ፤ ቄሴቲ ሱꬃ ኢዛፔ ኤኪዲ ያርሾ ያርሺዛሶዛ ቦላ ሚሌዛ ዩዪ ኣꬋናስ ዉጼቶ። 9 ኢሲፌቴꬃ ያርሾስ ሺቂዛ ያርሾዛፔ ጎዳስ ታማን ጹጌቲዛ ያርሾ ጊዲ ሺቃናይቲ ሃንዳዛኔ ዞኮ ሜቄꬃ ጋርሳፌ ቃንጼቲዳ ጎይና ኡባ፥ ቃንꬃ ኣሾ ጎዚ ኦይኪዳ ሃንዳ ኡባ፥ 10 ኪላሆታኔ ኢስታ ጎዚ ኦይኪዳ ሃንዳ ኡባ ቃሴ ቲሬ ካሚ ኦይኪዳ ሎኦ ሃንዳ ኡባ፥ 11 ቄሴዚካ ሄሳ ኡባ ጎዳስ ካꬃ ያርሾ ሂስቲ ሺሺዲ ያርሾ ያርሺዛሶዛ ቦላ ጹጎ።

12 «ኢሲ ኣሲ ጎዳስ ያርሾ ዴይሼ ሺሺዛ ጊዲኮ፥ 13 ባ ኩሼ ዴይሻዛ ሁኤ ቦላ ዎꬂዲ ዱንካኔዛ ሲንꬃን ሹኮ፤ ቄሴቲ ሱꬃ ኢዛፔ ኤኪዲ ያርሾይ ያርሼቲዛሶዛ ቦላ ሚሌዛ ዩዪ ኣꬋናስ ዉጼቶ። 14 ሄ ሹኬቲዳ ኣሾዛፔ ሃይሳፌ ካሊዛ ኣሾ ቆሞታ ካꬃ ያርሾ ኦꬂዲ ጎዳስ ሺሼቶ፤ ሄይቲካ ቃንꬃ ኣሾ ካሚዛ ሃንዳ ኡባ፥ 15 ኪላሆታኔ ኢስታ ጎዚ ኦይኪዳ ሃንዳ፥ ቃሴካ ቲሬ ካሚ ኦይኪዳ ሎኦ ሃንዳዛፔ ኤኬቶ። 16 ቄሴዚካ ሄሳ ታማን ጹጌቲ ሳዊዛ ያርሾ ኦꬂዲ ያርሾ ያርሺዛሶን ጹጎ፤ ሃንዳይ ዉሪ ጎዳስ ሻኬቲዲ ዱማቶ። 17 ኢስራኤሌ ናይታፔ ሃንዳ ሚዛዴይ ዎይኮ ሜሄ ሱꬅ ኡዪዛዴይ ዶፖ፤ ሄሲ ዉሪ ኢስራኤሌ ናይቲ ዲዛሶኒኔ ኢስቲ ዲዛ ዎዴ ኡባን ሜርናስ ኤቂ ዲዛ ዎጋ ጊዶ።»

4

ኤሮንታ ኦꬂዳ ናጋራ ጊሻስ ሺቂዛ ያርሾ

1 ጾሲ ሙሴ ሂዝጊ ኣዛዚዴስ፤ 2 «ኔኒ ኢስራኤሌ ናይታስ ዮታናይሲ ሃይሳ፤ ኦኒካ ኤሮንታ ባሌቴꬃን ናጋራ ኦꬂኮ ዎይኮ ኤሮንታ ጎዳ ኣዛዞታፔ ኢሳ ሞሪኮ ሃይሳፌ ካሊዛ ዎጋ ናጎ!

3 «ሄ ዎዴ ቲዬቲዳ ቄሴይ ናጋራ ኦꬂዲ ዴሬዚ ናጋራ ኦꬂዳ ሚሳቲሲ ቤቲኮ ኢዛ ቦላ ኢሲ ዎሶይካ ባይንዳ ኢሲ ሚርጎ ቦራ ኤሂዲ ባ ናጋራ ጊሻስ ጎዳስ ያርሾ ሺሾ። 4 ኮርማዛ ዱንካኔዛ ፔንጌ ኤሂዲ ባ ኩሼ ኢዛ ሁኤ ቦላ ዎꬂዲ ጎዳ ሲንꬃን ሹኮ። 5 ሄሳፌ ጉዬ ቄሴታ ሃላቃይ ሄ ቦራዛ ሱꬃፌ ጉꬃራ ኤኪዲ ጌዴ ዱንካኔዛ ጊዶ ጌሎ፤ 6 ጎዳ ኬꬃ ማጋላሻስ ሲንꬃ ባጋራ ኤቂዲ ባ ቢራꬌ ሱꬃን ጌልꬂ ጌልꬂ ኬሲዲ ላፑንቶ ጋካናስ ዉጾ። 7 ኢዛፔ ጉꬃ ሱꬅ ኤኪዲ ዱንካኔዛ ጊዶን ኤጻኔ ያርሺዛሶዛን ኦይዱ ባጋራ ዲዛ ꬌሞታ ቦላ ዎꬆ፤ ሃንኮ ኣቲዳ ሱꬃ ዱንካኔዛን ጌሊዛ ፔንጌ ባጋራ ጹጌቲዛ ያርሾይ ያርሼቲዛሶ ጋርሳን ጉሶ። 8 ሄ ሚርጎዛ ሃንዳዛ ኡባ፥ ቃንꬃ ኣሾ ካሚ ኦይኪዳ ሃንዳዛካ፥ 9 ኪላሆታካ ኢስታ ጎዚ ኦይኪዳ ሃንዳዛኔ ሄሳꬆካ ቲሬ ካሚ ኦይኪዳ ሞꬌዛፔ ዶሬቲዳይሳ ኤኮ። 10 ቄሴታ ሃላቃይ ሄሳ ኡባ ኤኪዲ ጹጌቲዛ ያርሾይ ሺቂዛ ያርሾሶዛ ቦላ ጹጎ፤ ኦሶዚካ ኢሲፌቴꬃስ ያርሾይ ሺቂዛ ሜሄዛ ሃንዳፌ ኤኪዲ ጹጌቲዛ ያርሾስ ሺቂዛ ማላ ሃኖ። 11 ጊዶ ኣቲን ጋልባዛ፥ ኣሾዛ፥ ሁኤዛኔ ቶሆታ፥ ማራጬዛራኔ ቃንꬃ ኣሾ፥ 12 ሄራፔ ጌዴ ካሬ ኬሶ፤ ጌዴ ቢዲንꬅ ኬሲ ቆሊዛሶ፥ ቱኖንታሶ ኤፊዲ ሚꬂ ሺሺዲ ታማን ጹጎ።

13 «ኢስራኤሌ ኣሳይ ኤሮንታ ባላ ኦꬂኮ ዎይኮ ኤሮንታ ጎዳ ኣዛዞፔ ኢሲኖ ሞሪዳ ጊዲኮ ሄ ናጋራይካ ኣሳፔ ጌሚኮ፥ 14 ሄ ኦሴቲዳ ናጋራይ ኤሬቲዳ ማላ ሄራካ ዴሬዚ ሄ ናጋራ ጊሻስ ያርሾስ ኢሲ ሚርጎ ኤሆ፤ ኢዛካ ኣሳይ ጋይቶቴꬃ ዱንካኔ ሲንꬄ ሺሾ። 15 ዴራ ሃላቃቲ ባንታ ኩሼ ሚርጎዛ ሁኤ ቦላ ዎꬂን ሄን ቦራዚ ጎዳ ሲንꬃን ሹኬቶ። 16 ቲዬቲዳ ቄሴይ ሄ ሚርጎዛ ሱꬃፌ ጉꬃራ ኤኪዲ ጌዴ ዱንካኔዛን ጌሎ፤ 17 ጎዳ ኬꬃ ማጋላሻስ ሲንꬃ ባጋራ ጊዲዲ ባ ኩሼ ቢራꬌታ ላፑንቶ ሱꬃን ጌልꬂ ጌልꬂ ኬሲዲ ጾሳ ሲንꬃን ዉጾ። 18 ቃሴካ ጉꬃ ሱꬅ ኤኪዲ ዱንካኔ ጊዶን ዲዛ ኤጻኔ ኢዛ ቦላ ያርሺዛሶዛስ ኦይዱ ባጋራ ዲዛ ꬌሞታ ቦላ ዎꬆ፤ ኣቲዳ ሱꬃ ቃሴ ጌዴ ዱንካኔን ጌሊዛሶን ጹጌቲዛ ያርሾይ ያርሼቲዛሶዛ ጋርሳን ጉሶ። 19 ሄሳፌ ቃሴ ሄ ሚርጎ ሞꬌዛ ኡባ ኤኪዲ ያርሾ ያርሺዛሶዛ ቦላ ጹጎ። 20 ኦሶዚ ዉሪካ ናጋራ ጊሻስ ሺቂዛ ሚርጎ ያርሺዛይሳꬆ ኦꬄቶ፤ ቲዬቲዳ ቄሴዚ ዴራፔ ናጋራ ዲጋና፤ ዴራሲካ ኣቶ ጌቴታና። 21 ሄሳፌ ጉዬ ሚርጎዛ ኣሳይ ዲዛሶፔ ጌዴ ካሬ ኬሲዲ ባ ናጋራ ጊሻስ ሺሺዳ ሚርጎዛ ካሴ ጹጎይሳꬆ ጹጎ፤ ሄሲካ ዴሬዛ ናጋራፔ ጌሺዛ ያርሾ ጊዳና።

22 «ናጋራ ኦꬂዳዴይኔ ኤሮንታ ዲሼ ባሌቴꬃን ጎዳ ባ ጾሳ ኣዛዞታፔ ኢሲኒዮ ሞሪዳዴይ ኢዚ ዴሬ ካሌꬂዛዴ ጊዲኮ፥ 23 ባ ኦꬂዳ ናጋራ ኢዚ ኤሪዳ ማላ ሄራካ ኢሲ ቦሬይ ኢዛ ቦላ ባይንዳ ዴይሻ ኦርጌ ባ ናጋራፔ ማሬታናስ ያርሾ ሺሾ። 24 ባ ኩሼ ዴይሻ ሁኤ ቦላ ዎꬂዲ ያርሾ ያርሺዛሶዛፔ ፑዴሃ ባጋራ ጹጌቲዛ ያርሾስ ሺቂዛ ሜሄቲ ሹኬቲዛሶን ጎዳ ሲንꬃን ሹኮ። ሄሲካ ናጋራ ዲጊዛ ያርሾ ጊዳና። 25 ቄሴዚ ሄ ሹኬቲዳ ሜሄዛ ሱꬃን ባ ቢራꬌታ ጌልꬂ ጌልꬂ ኬሲዲ ኦይዱ ባጋራ ዲዛ ꬌሞታ ቲዮ፤ ኢዛፔ ኣቲዳ ሱꬃ ያርሾይ ያርሼቲዛሶዛ ጋርሳን ጉሶ። 26 ሃንዳዛ ኡባ ያርሾ ያርሺዛሶዛ ቦላ ጹጎ፤ ሄ ኦሶይ ካሴ ኢሲፌቴꬃ ያርሾስ ሺሺዳ ሜሄታ ሃንዳ ጹጎይሳꬆ ኦꬄቶ፤ ሄሳꬆ ቄሴዚ ዴሬዛ ካሌꬂዛዴ ናጋራ ዉርሳናስ ያርሾ ሺሾ፤ ኢዛስካ ኣቶ ጌቴታና።

27 «ናጋራ ኦꬂዳዴይኔ ኤሮንታ ዲሼ ባሌቴꬃን ጎዳ ኣዛዞታፔ ኢሲኒዮ ሞሪዳዴይ ሃንኮ ዴራ ጊዶፌ ጊዲኮ፥ 28 ባ ኦꬂዳ ናጋራ ኢዚ ኤሪዳ ማላ ሄራካ ኢዚ ቦላ ኢሲ ቦሬይካ ባይንዳ ማጫ ዴይሽ ባ ናጋራ ጊሻስ ሺሾ። 29 ባ ኩሼ ሄ ዴይሻይ ሁኤ ቦላ ዎꬆ፤ ያርሾ ያርሺዛሶፔ ፑዴሃ ባጋራ ጹጌቲዛ ያርሾስ ሺቂዛ ሜሄቲ ሹኬቲዛሶን ሹኮ። 30 ቄሴዚካ ሄ ሹኬቲዳ ዴይሻይ ሱꬃን ባ ቢራꬌታ ጌልꬂ ጌልꬂ ኬሲዲ ኦይዱ ባጋራ ዲዛ ꬌሞታ ቲዮ፤ ኢዛፔ ኣቲዳ ሱꬃ ያርሾይ ያርሼቲዛሶዛ ጋርሳን ጉሶ። 31 ኢሲፌቴꬃስ ሺቂዛ ያርሾስ ሺቂዛ ሜሄታ ሞꬌ ቦላራ ሾቂ ኬሲዛይሳꬆ ሃይሳ ሃ ሜሄዛ ሞꬌካ ኡባ ቦላራ ሾቂ ዲጎ፤ ሳዎዚ ጎዳ ኡፋይሲዛ ያርሾ ኦꬂዲ ያርሺዛሶዛ ቦላ ጹጎ፤ ሄሳꬆ ቄሴዚ ሄ ኣዴዛ ናጋራ ኢዛፔ ዲጋናስ ያርሾ ሺሾ፤ ኢዛዴስካ ኣቶ ጌቴታና። *

32 «ሄ ኣዴዚ ባ ናጋራፔ ማሬታናስ ያርሾስ ዶርስ ሺሻና ኮይኮ ኢዚ ቦላ ኣይኮ ቦሬይ ባይንዳ ማጫ ዶርስ ሺሾ። 33 ኢዛዴይካ ዶርሳይ ሁኤ ቦላ ባ ኩሼ ዎꬆ፤ ያርሾ ያርሺዛሶፔ ፑዴሃ ባጋን ጹጌቲዛ ያርሾስ ሺቂዛ ሜሄቲ ሹኬቲዛሶን ሹኮ። 34 ቄሴዚ ቃሴ ዶርሳይ ሱꬃን ባ ቢራꬌ ጌልꬂ ጌልꬂ ኬሲዲ ያርሾ ያርሺዛሶዛስ ኦይዱ ባጋራ ዲዛ ꬌሞታ ሱꬃራ ቲዮ፤ ኢዛፔ ኣቲዳ ሱꬃ ያርሾ ያርሺዛሶ ጋርሳን ጉሶ። 35 ሄሳፌ ካሊዲ ኢሲፌቴꬃ ያርሾስ ሺቂዛ ሜሄታ ሞꬌ ሾቂ ኤኪዛይሳ ማላ ሃ ዶርሳይ ሞꬌካ ኡባ ሾቂ ዲጎ፤ ሄሳካ ጎዳስ ሺቂዛ ካꬃ ያርሾስ ሺሺዛሶዛ ቦላ ጹጎ፤ ሄሳꬆ ቄሴዚ ሄ ኣዴዛ ናጋራ ኢዛፔ ዲጋናስ ያርሾ ሺሾ፤ ኢዛዴስካ ኣቶ ጌቴታና።

5

ቆሆ ያርሾይ ሺቂዛ ጋሶታ

1 «ኢሳዴይ ባ ቤኢዳ ሚሼ ማርካታና ማላ ፒርዳ ፒርዲዛሶ ጼይጌቲዲ ባ ቤኢዳይሳ ዎይኮ ባ ኤሪዛይሳ ማርካቶንታ ኢጺኮ ሄሲ ኢዛስ ናጋራ ጊዳና፤ ሄሳ ጊሻስ ኢዛዴይ ኦይሼታና።

2 «ኣይ ኣሲካ ኤሮንታ ዲሼ ዎጋን ዲጌቲዳ ዶኣታ ባዉታ፥ ሜሄታ ባዉታ ዎይኮ ቲራን ቢታራ ጎሼቲዛ ሜꬌቴꬃታ ባዉታ ቦቺዳዴይ ቱኔስ፤ ሄሲካ ኢዛዴስ ናጋራ ጊዴስ።

3 «ኣይ ኣሲካ ኤሮንታ ዲሺን ኣሳፔ ጎጊ ኬዚዲ ቱኒሲዛ ሚሽ ቦቺኮ ኢዛዴይ ሄሳ ኤሪዳ ጋላሳፌ ዶሚዲ ኢዛስ ናጋራ ጊዴስ።

4 «ኣይ ኣሲካ ኢታስ ጊዲን ኪያስ ጊዲን ዩሺ ቆፖንታ ጮ ሜላ ኣዲና ኣዲኔቲኮ ኢዛዴይ ኦꬂዳ ሞሮዛ ዛሪ ኣኬኪዳ ዎዴፔ ዶሚዲ ኢዛዴስ ናጋራ ጊዳና።

5 «ኣይ ኣሲካ ሃይታ ሃ ሚሻታፔ ኢሳን ቆሂ ቤቲኮ ባ ናጋራ ቆንጪሲ ፓጻናስ ቤሴስ። 6 ኢዛዴይ ባ ናጋራ ጊሻስ ማጫ ዶርስ ዎይኮ ማጫ ዴይሽ ያርሻናስ ኤሆ፤ ቄሴይካ ኢዛፔ ኤኪዲ ኢዛዴ ናጋራ ዉርሳናስ ጎዳ ሲንꬃን ያርሾ።

7 «ኣይ ኣሲካ ባ ኦꬂዳ ናጋራ ጊሻስ ዶርስ ዎይኮ ዴይሼ ሺሻናስ ዳንዳዮንታዝ ጊዲኮ ናምኡ ሃራጴታ ዎይኮ ሃራጴ ጪዬታ ኤሂዲ ኢሲኒዮ ናጋራ ያርሾስ ናምኣንꬃዮካ ጹጌቲዛ ያርሾስ ጾሳ ሲንꬅ ሺሾ። 8 ኤሂዲ ቄሴዛስ ኢሞ፤ ቄሴዚካ ቆሆ ያርሾስ ሺቂዛ ካፎይ ቆꬌ ቃንጾንታ ሚርቂዲ ቆሆ ያርሾስ ሺሾ። 9 ሱꬃፌ ጉꬃራ ኤኪዲ ያርሾ ያርሾዛሶዛ ቦላ ዩዪ ኣꬋናስ ዉጾ፤ ኣቲዳ ሱꬃ ያርሾ ያርሺዛሶ ጋርሳን ዉጾ፤ ሄሲካ ናጋራ ዉርሶ ያርሾ ጊዳና። 10 ሃንኮ ኣቲዳ ካፎዮ ዲዛ ዎጋ ማላ ጹጌቲዛ ያርሾ ሂስቲ ሺሾ፤ ሄሳꬆ ኦꬂዲ ቄሴዚ ኢዛዴ ናጋራ ዉርሳናስ ያርሾ፤ ኢታ ኦꬂዳዴስ ኢዛ ናጋራይ ኣቶ ጌቴታና። 11 ኢዛዴይ ናምኡ ሃራጴታ ሺሻናስ ዳንዳዮንታይሳ ጊዲኮ ባ ናጋራ ጊሻስ ኢሲ ኪሎ ሊቆ ꬊሌ ኤሆ፤ ሄሲካ ናጋራ ያርሾስ ጊዲዛ ጊሻስ ዎጋራ ዛይቴይ ዎይኮ ኤጻኔይ ኢዛን ጉጄቶፎ። 12 ኢዛካ ኤሂዲ ቄሴዛስ ኢሞ፤ ቄሴዚካ ሄ ꬊሌዛፔ ባ ኩሼን ኩጳቲ ኤኪዲ ጎዳስ ሺቂዛ ካꬃ ያርሾራ ኢሲፌ ጋꬂ ሃሳኢሳናስ ያርሾ ያርሺዛሶዛ ቦላ ጹጎ፤ ሄሲካ ናጋራ ጊሻስ ሺቂዛ ያርሾ። 13 ኣይ ኣሲካ ሃይታንታ ማላ ናጋራታፔ ኢሳ ኦꬂኮ ቄሴዚ ሄሳ ማላ ኦꬂዲ ኢዛዴይ ኦꬂዳ ናጋራ ዉርሳናስ ያርሾ ሺሾ፤ ሄሳዴስካ ኣቶ ጌቴታና፤ ሃንኮ ኣቲዳ ꬊሌይ ካꬃ ያርሾይ ቄሴዛስ ኣቲዛ ማላ ኢዛስ ጊዶ።»

ቆሆ ጊሻስ ሺቂዛ ያርሾ ሺሾ ማራ

14 ጎዳይ ሙሴስ ሂዝጊዴስ፥ 15 «ኣይ ኣሲካ ጎዳስ ኢማናስ ቤሲዛይሳ ኤሮንታ ኣጊዲ ኢሞንታ ኣጊኮ ኢዛስ ናጋራ ጊዲዳ ጊሻስ ኢሲ ዎሶይ ኢዛ ቦላ ባይንዳ ꬋርሾ ቆሆስ ጊዲዛ ያርሾ ጎዳስ ሺሾ፤ ኢዛ ዋጋ ሄሬጋይካ ካሴ ጾሳ ኬꬃን ኤሬቲዳ ሄሬጋ ማላ ጊዶ፤ ሄሲካ ቆሆ ጊሻስ ሺቂዛ ያርሾ። 16 ጎዳስ ኢማናስ ቤሲሺን ኢዛዴይ ኢሞንታ ኣጊዳይሳ ጪጎ፤ ሄሳፌካ ቦላራ ሃይሳ ሃ ሄሬጋስ ኢቻሻፔ ኢሲ ኩሼ ጉጂዲ ቄሴዚካ ኢዚ ኤሂዳ ꬋርሻራ ጋጊዲ ናጋራ ያርሾ ኦꬂዲ ኤሂዳዴ ናጋራ ዉርሳና፤ ሄ ሞሮ ኦꬂዳይሲ ኣቶ ጌቴታና።

17 «ኣይ ኣሲካ ኤሮንታ ዲሼ ጎዳይ ኦꬆፍቴ ጊዳ ኣዛዞታፔ ኢሲኒዮ ሞሪኮ ኢዛዴስ ናጋራ፤ ሄ ናጋራ ጊሻስ ኢዛዴይ ኦይሼታና። 18 ኢዛዴይካ ባ ሞሪዳ ሞሮዛ ጊሻስ ባ ሜሄታ ጊዶፌ ኢዛ ቦላ ኢሲ ዎሶይ ባይንዳ ꬋርሾ ቄሴዛኮ ኤሆ፤ ኢዚ ኤሂዳይሳ ዎጋይ ካሴ ቆሆ ያርሾስ ጪጊዛ ዋጋ ኬሲዛዝ ጊዶ፤ ቄሴዚካ ሄሳꬆ ኣሲ ኤሮንታ ኦꬂዳ ሞሮዛ ጌሾ፤ ኢዛዴይካ ማሬታና። 19 ሄሲካ ቆሆ ጊሻስ ሺቂዛ ያርሾ፤ ኢዛዴይካ ጎዳ ሲንꬃን ሞሮ ኦꬂዳ ጊሻስ ናጋራንቻ።»

6

1 ጎዳይ ሙሴስ ሂዝጊዴስ፥ 2 «ኦኒካ ኣሲ ኢዛስ ሃዳራ ዎይኮ ታልኤ ኢሚዳ ሚሽ ካዲዲ ባ ላጌ ባሌꬆን ናጋራ ኦꬂዲ ሄሳን ጎዳ ሚሺሲኮ ዎይኮ ኣሳ ሚሼ ቦንቂ ኤኪኮ ዎይኮ ባሌꬂኮ፥ 3 ዎይኮ ኣሳፔ ዎꬊ ꬋይዳ ሚሼ ዴሚ ኤኪዲ ታ ቤያቤኬ ጊ ዎርዶራ ጫቂኮ ኣሲ ኦꬂዛ ሃ ሞሮታ ኡባፌ ኢሲኔይን ቆሂኮ፥ 4 ኣይ ኣሲካ ሃይሳ ማላ ናጋራ ኦꬂኮ ኢዚ ካይሶን ኤኪዳይሳ ኢዛስ ሃዳራ ኢሜቲዳይሳ ዎይኮ ꬋዪን ዴሚ ኤኪዳይሳ ዛሮ። 5 ዎርዶራ ጫቂ ኤኪዳይሳ ኡባ ቆሆ ያርሾ ሺሺዛ ዎዴ ካሴ ባ ኤኮይሳ ቦላ ኢቻሻፔ ኢሲ ኩሼ ጉጂዲ ዛሮ። 6 ባ ቆሂዳይሳስ ኤዳ ጊዳና ማላ ኢዛ ቦላ ኢሲ ዎሶይ ባይንዳ ꬋርሾ ጎዳስ ያርሻና ማላ ቄሴኮ ኤሆ፤ ኢዛ ዎጋይካ ካሴ ቆሆ ያርሾስ ጪጌቲዛ ዋጋ ኬሲዛዝ ጊዶ። 7 ቄሴዚካ ሄ ኣዴዛ ናጋራ ዲጋና ማላ ጎዳ ሲንꬃን ያርሾ፤ ኢዛዴስካ ኣቶ ጌቴታና።»*

ጹጌቲዛ ያርሾ

8 ጎዳይ ሙሴ ሂዝጊዴስ፥ 9 «ኔኒ ኣሮኔሲኔ ኢዛ ናይታስ ኢስቲ ናጋና ማላ ኔ ኢስታስ ኢማና ኣዛዞይ ሃይሳፌ ካሊዛይሳ፤ ጹጌቲዛ ያርሾይ ፓጬይ ባይንዳ ጋዴይ ዎንታና ጋካናስ ያርሺዛሶዛ ቦላ ኡባ ዎዴ ታማይ ኤጺሼ ኣቆ። 10 ቄሴዚ ላይኖፔ ዳዴቲዳ ቃሚሳኔ ሱሬ ማይኢዲ ጹጌቲዛ ያርሾዛ ታማይ ሚዳይሳፌ ጉዬ ኣቲዳ ቢዲንꬃ ሄፔ ያርሾ ያርሺዛሶዛፔ ሚሌ ባጋራ ቆሎ። 11 ሄሳፌ ጉዬ ባ ማይኢዳ ማይኦ ላሚዲ ቢዲንꬃዛ ቶኪ ኤኪዲ ኣሲ ዲዛሶፔ ጌዴ ካሬ ኬሲዲ ማራራ ሎኦሶን ቆሎ። 12 ያርሺዛሶ ቦላ ዲዛ ታማይ ቶኦንታ ኡባ ዎዴ ኤጺሼ ዶ፤ ኣይዴካ ቶኦፖ፤ ቄሴዚካ ዎንታ ዎንታ ታማን ሚꬅ ጉጆ፤ ኢዛ ቦላ ጹጌቲዛ ያርሾ ኡባ ዎዴ ጊግሲ ዎꬂዲ ኢሲፌቴꬃ ያርሾስ ሺቂዛ ሃንዳ ጹጎ። 13 ያርሾ ያርሺዛሶዛ ቦላ ዲዛ ታማይ ኡባ ዎዴ ቶኦንታ ኤጻናስ ቤሴስ።

ካꬃ ያርሾ

14 «ካꬃ ያርሾ ሺሾ ጊሻስ ዎꬂዳ ዎጋቲ ሃይሳፌ ካሊዛይታ፤ ኣሮኔ ባጋፌ ጊዲዳ ቄሴዚ ካꬃ ያርሾ ያርሺዛሶ ሲንꬃ ባጋራ ጾሳስ ያርሾ። 15 ካሌꬂዲ ዛይቴራ ዲዛ ሊቆ ꬊሌ ኩጳቲ ኤኪዲኔ ካꬃ ያርሾ ቦላ ዲዛ ኤጻኔዛ ኡባ ዴንꬂዲ ጎዳስ ሺሺዳይሳ ኤሪሳና ማላ ያርሾ ሺሺዛሶ ቦላ ጹጎ፤ ሄሳ ሳዎይካ ጎዳ ኡፋይሲዛ ያርሾ ጊዳና። 16 ሄሳፌ ኣቲዳይሳ ቄሴቲ ሜቶ፤ ኢዛንካ ኢርሾይ ጌሎንታ ዲሺን ኡኪዲ ጎዳይ ዎሴቲዛ ጌሻ ዱንካናሲ ሲንꬃ ባጋራ ዲዛ ዴምባ ቦላ ሜቶ። 17 ሄሲካ ኢዛን ኢርሾይ ጌሎንታ ኡኬታናስ ቤሴስ፤ ታኒ ጎዳይ ታማን ጹጌቲዛ ካꬃ ያርሾፌ ሃይሳ ኢስታ ጊሻ ሂስታ ኢማዲስ፤ ሄሲካ ናጋራ ጊሻሲኔ ቆሆ ጊሻስ ሺሺዛ ያርሾ ማላ ዉሪካ ኬሂ ዱማቲዳዛ። 18 ዎዴ ዎዴናስ ኣሮኔ ዜሬꬃፌ ኣቱማ ጊዲ ዬሌቲዳይ ዉሪ ጎዳስ ሺቂዛ ያርሾፌ ሻኬቲዲ ዱማ ኢዛስ ጊሻ ኢሜቲዳይሲ ሄሲ ኢዛስ ጊሻ ጊዲዳ ጊሻስ ኢዚ ባ ጊሻ ማናስ ዳንዳዬስ፤ ኦኒካ ሄሳ ሄ ያርሾዛ ቦቺዳዴይ ጎዳስ ዱማቲዳዴ ጊዳና ቤሴስ።»

19 ጎዳይ ሙሴስ ሂዝጊዴስ፥ 20 «ኣሮኔይ ዎይኮ ኢዛ ዜሬꬃቲ ቄሴቴꬃን ሹሜቲዛ ጋላስ ኢስቲ ጾሳስ ሺሻና ካꬃ ያርሾይ ኡባ ዎዴ ኢሲ ኪሎ ጊዲዛ ሊቆ ꬊሌ ካꬃ ያርሾ ኦꬂዲ ጎዳስ ሺሼቶ፤ ሄሳፌ ባጋ ማላዶ፥ ባጋ ኦማርስ ያርሼቶ። 21 ዛይቴን ሎኤꬂ ሙኑቄቲዲ ባሼን ኡኬቶ። ሄሳፌ ጉዬ ካꬃ ያርሾዛ ባሴሬꬂዲ ሳዎዚ ጎዳ ኡፋይሲዛ ሳዎ ጊዳና ማላ ጾሳስ ሺቆ። 22 ሃይሳፌ ያና ላይꬃታን ቄሴ ጊዲዲ ኦꬂዛ ኣሮኔ ዜሬꬂ ዉሪካ ሃይሳ ሃ ዎጋ ፖሎ፤ ሃይሲ ጾሳስ ሺቂዛ ያርሾ ጊዲዲ ሙሌራ ጹጌቶ። 23 ቄሴዚ ሺሺዛ ካꬃ ያርሾዚ ኩሜꬅ ጹጌቶ ኣቲን ኣሲ ኢዛፔ ሞፖ።»

ናጋራ ጊሻስ ሺቂዛ ያርሾ

24 ጎዳይ ሙሴ ሂዝጊ ኣዛዚዴስ፥ 25 «ኣሮኔሲኔ ኢዛ ናይታስ ኔ ሂዝጋ ዮታ፥ ‹ናጋራ ጊሻስ ያርሼቲዛ ያርሾ ዎጋይ ሃይሳፌ ካሊዛይሳ፥ ጹጌቲዛ ያርሾ ሜሄይ ሹኬቲዛሶን ናጋራ ጊሻስ ያርሼቲዛ ያርሾ ሜሄይካ ሄን ጎዳ ሲንꬃን ሹኬቶ፤ ሄሲካ ኬሂ ዱማ ያርሾ። 26 ሄ ያርሾዛካ ሺሺዛ ቄሴዚ ዱማቲዳሶን ጋይቶቴꬃ ዱንካኔዚ ዲዛ ጊቤዛ ጊዶን ዲዛ ዴምባን ኣሾዛ ሞ። 27 ኣስ ጊዲን ሃራ ኣይ ሚሺካ ሄ ኣሾዛ ቦቺኮ ዱማታና፤ ሄ ሜሄዛ ሱꬂ ኢዛ ቦላ ፒንጺዳ ኣይ ማይኦይካ ጾሳስ ዱማቲዳሶን ሜጬቶ። 28 ሄ ኣሾይ ኢዛን ዶይሴቲዳ ማና ሚሺ ሜቆ፤ ኣሾይ ጻርቂማላ ቢራታን ዶይሴቲኮ ሄ ጻርቂማላ ቢራታዚ ቂጬቲዲ ሃꬃን ሜጬቶ። 29 ቄሴታ ዜሬꬃፌ ጊዲዳ ኣቱማ ና ኡባይ ሄሳ ሄ ያርሾዛፔ ሞ፤ ሄሲካ ኬሂ ዱማ ያርሾ። 30 ጊዶ ኣቲን ናጋራ ጌሾስ ኦሴቲዛ ዎጋን ሱꬃይ ጋይቶቴꬃ ዱንካኔ ጊዶ ጌሊዳ ጊዲኮ ሄ ሜሄዛ ኣሾዚ ታማን ጹጌቶ ኣቲን ሜቴቶፎ።

7

ቆሆ ጊሻስ ሺቂዛ ያርሾ

1 « ‹ኬሂ ዱማ ጊዲዳ ጊሻስ ቆሆ ጋሶን ሺቂዛ ያርሾ ዎጋይ ሃይሳፌ ካሊዛይሳ፥ 2 ቆሆ ያርሾስ ሺቂዳ ሜሄይ ጹጌቲዛ ያርሾስ ሺቂዛ ሜሄቲ ሹኬቲዛሶን ሄን ሹኬቶ፤ ሱꬃካ ያርሾ ያርሺዛሶዛ ቦላ ዩዪ ኣꬋናስ ዉጼቶ። 3 ሞꬌ ኡባ ሺሾ፤ ሄሲካ ጎይና ሃንዳ፥ ቃንꬃ ኣሾ ጎዚ ኦይኪዳ ሞꬌይ፥ 4 ኪላሆታ፥ ኢስታ ካሚ ኦይኪዳ ሞꬌታኔ ሄሳꬆካ ቲሬ ካሚ ኦይኪዳ ሞꬌታ ኢሲ ቦላ ያርሼቶ። 5 ያርሾ ያርሺዛሶን ዲዛ ሞꬌ ኡባ ቄሴዚ ጾሳስ ታማን ጹጊ ያርሾ፤ ሄሲካ ቆሆ ጊሻስ ሺቂዛ ያርሾ። 6 ቄሴታ ዜሬꬅ ጊዲዳ ኣቱማ ኣሲ ኡባይ ሄ ያርሾዛ ኣሾ ሞ፤ ጊዶ ኣቲን ሄ ያርሾዚ ዱማ ጊዲዳ ጊሻስ ኢዛስ ዱማ ጊጌቲዳሶን ሞ።

7 « ‹ናጋራ ዉርሳናስ ሺቂዛ ያርሾሲኔ ቆሆስ ሺቂዛ ያርሾ ጊዶን ናምኣታስካ ኦꬂዛ ኢሲ ዎጋይ ዴስ፤ ሄሲካ ሄ ሹኬቲዛ ሜሄዛ ኣሾይ ያርሾዛ ሺሺዛ ቄሴዛስ ማና ማላ ኢዛስ ኢሜቴስ። 8 ጹጌቲዛ ያርሾስ ሺቂዛ ሜሄዛ ጋልባይ ሾቄቲዲ ያርሾዛ ያርሺዳ ቄሴዛስ ኢሜቴስ። 9 ታማ ጮጬን ኮምፔቲዳ ካꬃ ያርሾይ ዉሪ ዎይኮ ዶይሲዛ ሚሻን ዶይሴቲዳዚኔ ባሼን ኡኬቲዳ ካꬃ ያርሾ ኡባይ ያርሾ ሺሺዛ ቄሴዛስ ኢሜቶ። 10 ዛይቴን ሙኑቄቲዳዝ ጊዲኮ ዎይኮ ጮ ሙኑቄቶንታ ካꬃ ያርሾ ኡባይ ኣሮኔ ዜሬꬃታፔ ጊዲዳ ቄሴታስ ኡባስ ኢሜቶ፤ ኢስቲካ ኢዛ ባ ጋርሳን ኢሲ ጊና ጊሼቲ ኤኬቶ።

ኢሲፌቴꬃ ጊሻስ ሺቂዛ ያርሾ

11 « ‹ኣሲ ጎዳስ ሺሺዛ ኢሲፌቴꬃ ያርሾ ዎጋይ ሃይሳፌ ካሊዛይሳ፤ 12 ኢሲ ኣሲ ጎዳስ ጋላታ ያርሾ ሺሻና ኮይኮ ባ ኤሂዛ ጋላታ ያርሾዛራ ኢርሾይ ኢዛን ጌሎንታ ዛይቴን ሙኑቄቲ ኡኬቲዳ ኡኬꬅ፥ ኢርሾይ ኢዛን ጌሎንታ ሌኤን ኡኬቲዲ ዛይቴን ቲዬቲዳ ኡኬꬅ፥ ሊቆ ꬊሌፌ ዛይቴን ሙኑቄቲዳ ኡኬꬅ ያርሾ። 13 ጋላታስ ሺቂዛ ኢሲፌቴꬃ ያርሾዛራ ጋꬂ ኢሞታስ ጊዳና ማላ ኢርሾን ሙኑቄቲ ኡኬቲዳ ኡኬꬅ ሺሾ። 14 ኡኬቲዳ ዱማ ዱማ ቆሞ ኡኬꬃታፔ ኢሲ ኢሲ ኡኬꬅ ጎዳስ ዱማ ያርሾ ሂስቲ ሺሾ፤ ሄ ኢሲፌቴꬃ ያርሾስ ሺቂዛ ሱꬃ ኤኪዲ ያርሾ ሺሺዛሶዛ ዩዪ ኣꬋናስ ዉጺዛ ቄሴዛስ ጊሻ ጊዶ። 15 ጋላታስ ሺቂዛ ኢሲፌቴꬃ ያርሾዛስ ሺቂዛ ኣሾይ ሄ ያርሼቲዛ ጋላስ ሜቴቶ ኣቲን ሃራ ጋላሳስ ኣቶፎ። 16 ኢሲ ኣሲ ሺሺዛ ያርሾይ ኣዲና ጋሶ ዎይኮ ባ ዶሳን ጮ ኢሚዛ ኢሲፌቴꬃ ያርሾ ጊዲኮ ሄ ያርሾዚ ሺቂዳ ጋላስ ሜቴቶ፤ ኢዛፔ ኣቲዳ ኡባይ ዎንቴꬃ ጋላስ ሜቴቶ። 17 ሄሳፌካ ቲርፒዲ ሄꬓንꬆ ጋላስ ጋካናስ ኣቲዳ ኣሾይ ታማን ጹጌቶ፤ 18 ሄꬓንꬆ ጋላስ ጋካናስ ኣቲዳ ኣይ ኣሾይካ ሜቴቲዛ ጊዲኮ ሄ ያርሾዛ ሺሺዳዴ ያርሾዚ ኤኬቴና፤ ያርሾዚ ያርሼቲዳ ማላ ቆዴቴና፤ ሄ ያርሾይካ ቱና ጊዲ ቆዴታና፤ ሄ ኣሾዛ ሚዳዴይ ባ ናጋራን ኦይሼታና።

19 « ‹ቱና ጊዲዳዛራ ቦሼቲዳ ኣሾይ ታማን ጹጌቶ ኣቲን ሜቴቶፎ፤ ሃንኮ ቱኖንታ ኣቲዳ ኣሾዛ ዎጋ ማላ ባና ጌሻቴꬃን ናጊዳዴይ ሞ። 20 ጊዶ ኣቲን ጌሽ ጊዶንታ ኣይ ኣሲካ ጾሳስ ሺቂዛ ኢሲፌቴꬃ ያርሾ ኣሾዛ ሚኮ ጎዳ ዴራ ጊዶፌ ሻኬቲ ኪቾ። 21 ኣይ ኣሲካ ጌሽ ጊዶንታ ሚሽ ዎይኮ ሜዶሳታኔ ጎጊዛ ቱና ሚሽ ቦቺዲ ኢሲፌቴꬃስ ሺቂዛ ያርሾ ኣሾ ሚኮ ሄሳዴይ ጎዳ ዴራ ጊዶፌ ሻኬቲ ꬋዮ።› »*

22 ጎዳይ ሙሴስ፥ 23 «ኔኒ ኢስራኤሌ ኣሳስ፥ ‹ቦራ ዎይኮ ሚዛ ሞꬌ፥ ዶርሳ ሞꬌ ዎይኮ ዴይሻ ሞꬌ ሞፒቴ። 24 ባዉታ ሃይቂዳ ሜሄ ሞꬌይ ዎይኮ ዶኣይ ዎꬊዳ ሜሄ ሞꬌይ ሃራ ኦሶስ ኤኬቶ ኣቲን ኣይ ኣሲካ ኢዛ ሞፖ። 25 ጹጌቲ ጎዳስ ያርሾ ሺቂዛ ሜሄ ሞꬌ ሚዛዴይ ኦኒካ ጾሳ ዴራ ጊዶፌ ሻኬቲ ꬋዮ። 26 ኢንቴ ኣዋን ዲኮካ ኢንቴ ዲዛሶን ካፎ ሱꬅ ዎይኮ ሜሄ ሱꬅ ኡዮፒቴ፤ 27 ሱꬅ ኡዪዛዴይ ኦኒካ ጾሳ ዴሬ ጊዶፌ ሻኬቲ ꬋዮ› ጊ ዮቲዴስ» ጊዴስ። *

ቄሴታ ጋኪዛ ጊሻ

28 ጎዳይ ሙሴስ፥ 29 «ኔኒ ኢስራኤሌ ኣሳስ፥ ‹ኣይ ኣሲካ ኢሲፌቴꬃ ያርሾ ሺሺዛ ጊዲኮ ኢዛፔ ባጋ ሻኪዲ ጎዳስ ዱማ ያርሾ ሂስቲ ኤሆ። 30 ሄ ኢዚ ኤሆይሳካ ጎዳስ ጹጌቲዛ ያርሾ ሂስቲ ሺሾ፤ ሞꬌዛካ ኣንጋሶዛራ ጎዳ ሲንꬃን ያኔ ሃ ቃሴꬂ ሺሺዛ ያርሾ ሂስቲ ሺሾ። 31 ቄሴዚ ቃሴ ሞꬌዛ ያርሾ ያርሺዛሶዛ ቦላ ጹጎ፤ ኣንጋሶዚ ጊዲኮ ቄሴታስ ኢሜቶ። 32 ኢንቴ ኢሲፌቴꬃ ያርሾዛፔ ኡሻቻ ሚሳ ቄሴዛስ ጊሻ ሂስቲ ኢሚቴ፤ 33 ኢሲፌቴꬃ ያርሾዛ ሱꬃኔ ሞꬌዛ ሺሺዛ ቄሴዚ ኡሻቻ ሚሳ ባ ጊሻ ሂስቲ ኤኮ። 34 ኢስራኤሌ ኣሳ ኢሲፌቴꬃ ያርሾፌ ያኔ ሃ ቃሴꬂዳ ኣንጋሶዛኔ ያርሾስ ሺሺዳ ሚሳ ኤካዳ ቄሴ ኣሮኔሲኔ ኢዛ ኣቱማ ናይታስ ኢማዲስ፤ ሄሲካ ኡባ ዎዴ ኢስራኤሌ ኣሳፔ ኢስታስ ጊሻ ጊዳና ማላ ኢማዲስ› ጋዳ ዮታ» ጊዴስ።

35 ሃይሲካ ጎዳይ ኣሮኔኔ ኢዛ ናይታ ቄሴ ሂስቲ ሹሚዳ ጋላስ ጎዳስ ሺቂዲ ጹጌቲዛ ያርሾፌ ቄሴታ ጊሻ ጊዳና ማላ ሻኪዳዛ። 36 ሄ ጋላሲካ ኢስቲ ቲዬቲዳ፤ ጎዳይ ሄሳ ሄ ያርሼቲዛይሳፌ ቄሴታስ ኢማና ማላ ኢስራኤሌ ኣሳ ኣዛዚዴስ፤ ሄሲካ ጉዬፔ ያና ዎዴ ኡባን ኢስራኤሌ ናይታስ ኢስታ ጊሻ ሂስቲ ኢማና ማላ ኦꬂዴስ።

37 ሄሳ ጊሻስ ጹጌቲዛ ያርሾ ጊሻሲኔ ካꬃ ያርሾ ጊሻስ፥ ናጋራፔ ማሮቴꬃስ ሺቂዛ ያርሾ ጊሻሲኔ ቆሆ ጊሻስ፥ ኤዳ ያርሾ ጊሻስ፥ ቄሴቴꬃ ጊሻስ ሺቂዛ ያርሾኔ ኢሲፌቴꬃ ያርሾ ፖላናስ ዎꬂዳ ዎጋቲ ሃይታንታ። 38 ሄይቲካ ባዞን ሲና ዙማ ቦላ ኢስራኤሌ ናይቲ ያርሾ ሺሻና ማላ ኣዛዚዳ ዎዴ ሄ ጋላስ ጎዳይ ሙሴስ ሃይታ ኣዛዞታ ኢሚዴስ።

8

ኣሮኔይኔ ኢዛ ናይቲ ቄሴቴꬃ ኦሶስ ሱሜꬅ

(ኬሳ 29፡1-37)

1 ጎዳይ ሙሴስ፥ 2 «ኣሮኔኔ ኢዛ ኣቱማ ናይታ፥ ቄሴቴꬃ ማይኦዛካ፥ ቲዬቲዛ ዛይቴዛ፥ ናጋራ ጌሾስ ሺቂዛ ኮርማ ቦራ፥ ናምኡ ꬋርሾኔ ኢርሾይ ጌሎንታ ኡኬቲዳ ኡኬꬂ ኢዛን ዲዛ ሌማቴዛ ኢስታራ ኤካ ያ። 3 ኩሜꬃ ኢስራኤሌ ናይታ ጼይጋዳ ጋይቶቴꬃ ዱንካኔዛ ፔንጌን ሺሻ» ጊዴስ።

4 ሙሴይካ ጎዳይ ኢዛስ ዮቲዳ ማላ ኦꬂዴስ፤ ዴሬይካ ጋይቶቴꬃ ዱንካኔ ፔንጌን ሺቂዴስ። 5 ሙሴይካ ዴራስ፥ «ኦሴታና ማላ ጎዳይ ኣዛዞይሲ ሃይሳኮ!» ጊዴስ። 6 ሙሴይካ ኣሮኔኔ ኢዛ ኣቱማ ናይታ ዴራ ሲንꬅ ሺሺዲ ሃꬃን ሜጪዴስ። 7 ኣሮኔ ቃሚሳ ማላ ኣዱሳ ማይኦ ማይዚዲ፥ ካቦርቴካ ኢዛ ቦላ ጎጲ ማይዚዲ ዳንጮ ዳንጪሲዴስ፤ ሄሳ ቦላካ ኤፉዴ ጌቴቲዛ ማይኦ ማይዚዲ ኢዛካ ዱማ ሂላቴꬃን ኦሴቲዳ ቃባቶን ኦይሴꬂዲ ዳንጪዴስ። 8 ኤፉዴ ጌቴቲዛ ማይኦዛስ ቲራ ቦላ ኪሴይ ሲኬቲዲ ኡሪሜኔ ቱሚሜ ጌቴቲዛይታ ኢዛ ጊዶን ዎꬂዴስ። 9 ኢዛ ሁኤ ቦላካ ጎሴ ጻጺ ዎꬂዲ ሄ ጻꬃ ጎሳ ቦላ ሲንꬃ ባጋራ ጎዳይ ሙሴስ ዮቲዳ ማላ ዎርቃፌ ኦሴቲዳ ሴሎይ ጌሻቴꬃስ ማላታ ጊዳና ማላ ካላቻ ኢዛ ቦላ ዎꬂዴስ። 10 ሄሳፌ ጉዬ ሙሴይ ቲዬቲዛ ዛይቴዛ ኤኪዲ ጋይቶቴꬃ ዱንካኔዛኔ ኢዛን ዲዛ ኡባ ቲይዲ ጎዳ ኦሶስ ዱማሲዴስ። 11 ዛይቴዛፔ ጉꬃራ ኤኪዲ ያርሾ ያርሺዛሶዛ ቦላ ላፑንቶ ዉጺዴስ፤ ቃሴካ ጎዳ ኦሶስ ዱማታና ማላ ያርሾ ያርሺዛሶዛኔ ኢዛ ኦሶስ ጊጌቲዳ ሚሻታ ኩሜꬃ ቦላ ሄሳꬆካ ኢዛን ሜጬቲዛ ሳኔዛኔ ሳኔዛ ኢዛ ቦላ ዎꬂዛይሳ ቦላካ ዉጺዴስ። 12 ቲዬቲዛ ዛይቴዛ ኣሮኔ ሁኤን ጉሲዲ ጎዳ ኦሶስ ኢዛ ዱማሲዴስ። 13 ካሌꬂዲካ ሙሴይ ጎዳይ ኢዛ ኣዛዚዳ ማላ ኣሮኔ ኣቱማ ናይታ ሲንꬅ ሺሺዲ ኣዱሳ ማይኦ ማይዚዴስ፤ ጼሳን ቃባቶ ዳንጪሲዲ ኢስታ ሁኤን ቆቤ ዎꬂዴስ።

14 ሄሳፌ ጉዬ ሙሴይ ናጋራ ጊሻስ ያርሻናስ ኮርማ ቦራ ኤሂዴስ፤ ኣሮኔይኔ ኢዛ ናይቲ ኮርማ ቦራዛ ቦላ ባ ኩሼ ዎꬂዳ። 15 ሙሴይካ ቦራዛ ሹኪዴስ፤ ቦራ ሱꬃን ባ ቢራꬌ ጌልꬂዲ ያርሾ ያርሺዛሶዛስ ኦይዱ ባጋን ዲዛ ꬌሞታ ቲይዲ ጌሺዴስ፤ ሄሳፌ ኣቲዳ ሱꬃ ያርሾ ያርሺዛሶዛ ጋርሳን ጉሲዴስ፤ ሄሳ ማላን ያርሾ ያርሺዛሶዛ ጎዳስ ሻኪ ዱማሲዴስ። 16 ሙሴይ ሹኬቲዳ ሜሄዛ ቃንꬃ ኣሾዛ ቦላ ዲዛ ሞꬌዛ ኡባ፥ ቲሬ ካሚ ኦይኪዳ ሞꬌዛ፥ ኪላሆታኔ ኢስታ ካሚ ኦይኪዳ ሞꬌዛ ኡባ ኤኪዲ ያርሾ ያርሺዛሶዛ ቦላ ጹጊዴስ። 17 ኮርማዛ ኣሾፔ ኣቲዳይሳኔ ማራጬዛ ኤኪዲ ጎዳይ ኢዛ ኣዛዚዳ ማላ ኣሳይ ዲዛሶፔ ጌዴ ሃሲዲ ጹጊዴስ።

18 ሄሳፌ ጉዬ ሙሴይ ጹጌቲዛ ያርሾስ ሺቂዛ ዶርሳ ꬋርሾ ኤሂን ኣሮኔይኔ ኢዛ ናይቲ ꬋርሾዛ ሁኤ ቦላ ባ ኩሼ ዎꬂዳ። 19 ሙሴይካ ꬋርሻ ሹኪዴስ፤ ሱꬃካ ያርሾ ያርሺዛሶዛ ቦላ ዩዪ ኣꬋናስ ዉጺዴስ። 20 ꬋርሾዛ ኣሻ ቆሞን ቆሞን ቃንጺዲ ኬሲዴስ፤ ሁኤዛ፥ ቆሞን ቆሞን ቃንጼቲዳ ኣሾታኔ ሞꬌዛ ጹጊዴስ። 21 ጎዳይ ኢዛ ኣዛዚዳ ማላ ሙሴይ ቃንꬃ ኣሾታኔ ቶሆታ ሃꬃን ሜጪዴስ፤ ሄ ꬋርሾዛ ኣሾ ኡባ ጎዳስ ታማን ጹጌቲ ሳዊዛ ያርሾ ኦꬂዲ ያርሾ ያርሺዛሶዛ ቦላ ጹጊዴስ።

22 ሄሳፌ ካሊዲ ሙሴይ ቄሴቴꬃ ሱንꬃስ ናምኣንꬆ ꬋርሾዛ ኤሂዴስ፤ ኣሮኔይኔ ኢዛ ኣቱማ ናይቲ ባ ኩሼ ꬋርሻ ሁኤ ቦላ ዎꬂዳ። 23 ሙሴይ ꬋርሻ ሹኪዴስ፤ ሱꬃፌ ጉꬃራ ኤኪዲ ኣሮኔስ ኡሻቻ ሃይꬃ ጼራ፥ ኡሻቻ ማንꬃ ቢራꬌኔ ኡሻቻ ቶሆ ማንꬃ ቢራꬌ* ቲይዴስ። 24 ቃሴካ ኣሮኔ ናይታ ዴራ ሲንꬅ ሺሺዲ ኢስታ ኡሻቻ ሃይꬃታ ጼራኔ ኡሻቻ ኩሼ ማንꬃ ቢራꬌታኔ ኡሻቻ ቶሆታ ማንꬃ ቢራꬌታ ቲይዴስ፤ ሄሳፌ ቲርፒዳ ሱꬃ ያርሾ ያርሺዛሶዛ ቦላ ዩዪ ኣꬋናስ ዉጺዴስ። 25 ሃንዳ፥ ጎይና፥ ቃንꬃ ኣሾ ካሚ ኦይኪዳ ሞꬌ ኡባ፥ ቲሬ ካሚ ኦይኪዳ ሞꬌ፥ ኪላሆታካ፥ ኪላሆታ ቦላ ዲዛ ሞꬌዛኔ ኡሻቻ ሚሴዛ ኤኪዴስ። 26 ኢርሾይ ቦቾንታ ጎዳስ ዱማ ኡኬꬂ ኢዛን ዲዛ ሌማቴዛፔ ኢሲ ዳቦ ኤኪዴስ፤ ሄሳꬆካ ዛይቴን ሙኑቄቲ ኡኬቲዳ ዳቦይ ኢዛን ዲዛ ሌማቴዛፔ ኢሲ ዳቦኔ ሌኤ ኡኬꬅ ኤኪዲ ሞꬌዛ ቦላኔ ኡሻቻ ሚሳ ቦላ ዎꬂዴስ። 27 ሄ ካꬃ ኡባ ኤኪዲ ኣሮኔ ኩሼኒኔ ኢዛ ናይታ ኩሼን ኦይꬂዴስ፤ ኢስቲካ ኦይኪዲ ያኔ ሃ ቃሴꬂዲ ጎዳስ ያርሾ ሺሺዳ። 28 ሄሳፌ ቃሴ ሙሴይ ኢስታ ኩሼፔ ኤኪዲ ቄሴቴꬃ ያርሾ ጊዳና ማላ ሺቂዲ ጹጌቲዛ ያርሾፌ ቦላራ ዎꬂዲ ያርሾ ያርሺዛሶዛ ቦላ ዎꬂዲ ጹጊዴስ፤ ሄሲካ ኢዛ ሳዎይ ጎዳ ኡፋይሲዛ ካꬃ ያርሾ። 29 ሙሴይ ቃሴካ ኣንጋሶዛ ኤኪዲ ያኔ ሃ ቃሴꬂዲ ጎዳስ ሺሺዴስ፤ ሙሴይ ኡባካ ጎዳይ ኢዛ ኣዛዚዳ ማላ ቄሴቴꬃ ሱንꬅ ሱማናስ ሺሺዛ ꬋርሾፌ ሙሴ ጊሻይ ሄሳ።

30 ሙሴይ ቲዬቲዛ ዛይቴፔኔ ያርሾ ያርሺዛሶዛን ዲዛ ሱꬃፌ ጉꬃራ ኤኪዲ ኣሮኔ ቦላ፥ ኣሮኔ ናይታ ቦላኔ ቃሴካ ኢስታ ማይኦ ቦላ ዉጺዴስ፤ ሄሳ ማላን ሙሴይ ኢስታኔ ኢስታ ማይኦ ኡባ ጎዳስ ዱማሲዴስ።

31 ሙሴይ ኣሮኔኔ ኢዛ ኣቱማ ናይታስ፥ «ኣሾዛ ጋይቶቴꬃ ዱንካኔ ፔንጌን ዶይሲቴ፤ ኣሮኔይኔ ኢዛ ናይቲ ማና ማላ ጎዳይ ኣዛዚዳይሳ ቄሴቴꬃ ሱንꬅ ሱሚዛ ዎዴ ያርሾ ኢዛራ ሺሺዛ ሌማቴን ዲዛ ኡኬꬃራ ሄን ሚቴ። 32 ኣሾዛፔ ዎይኮ ኡኬꬃዛፔ ቲርፒኮ ታማን ጹጊቴ። 33 ኢንቴ ቄሴቴꬃ ሱንꬅ ሱሚዛ ዎጋይ ፖሌታናስ ላፑን ጋላስ ኤኪዛ ጊሻስ ሄ ላፑን ጋላሳይ ዉራና ጋካናስ ጋይቶቴꬃ ዱንካኔዛ ፔንጌፌ ኪቾፍቴ። 34 ኢንቴና ናጋራፔ ጌሻናስ ሃይሳ ሃች ኑ ኦꬂዳ ዎጋ ፖላና ማላ ጾሳይ ኑና ኣዛዚዴስ። 35 ሄሳ ጊሻስ ጎዳይ ኣዛዚዳይሳ ፖላናስ ላፑን ጋላስ ኩሜꬅ ጋላሲኔ ኦማርስ ጋይቶቴꬃ ዱንካኔዛ ፔንጌፌ ኪቾፍቴ፤ ጎዳ ዎጋካ ናጊቴ፤ ሂስቶንታ ኣጊኮ ኢንቴ ሃይቃና፤ ታና ጎዳይ ኣዛዚዳ ዎጋይ ሃይሳ» ጊዴስ። 36 ኣሮኔይኔ ኢዛ ናይቲ ሙሴ ባጋራ ጎዳይ ኣዛዚዳይሳ ኡባ ፖሊዳ።

9

ኣሮኔይ ጎዳስ ሺሺዳ ያርሾ

1 ኦስፑንꬃ ጋላሳን ሙሴይ ኣሮኔ፥ ኢዛ ኣቱማ ናይታኔ ኢስራኤሌ ኣሳ ካሌꬂዛ ጪማታ ጼይጊዴስ፤ 2 ኣሮኔካ፥ «ኢሲ ዎሶይካ ኢስታ ቦላ ባይንዳ ኢሲ ሚርጎኔ ኢሲ ꬋርሾ ኤካዳ ሚርጎዛ ናጋራ ጊሻስ ያርሺዛ ያርሾ ꬋርሾዛ ጹጌቲዛ ያርሾ ሂስታ ጎዳስ ያርሻ። 3 ሄሳፌ ጉዬ ኢስራኤሌ ናይታ ናጋራ ጊሻስ ሺቂዛ ያርሾስ ዴይሻ ኦርጌኔ ኢስታ ቦላ ኣይኮ ዎሶይ ባይንዳ ኢሲ ላይꬃ ማራራኔ ኢሲ ላይꬃ ዶርሳ ላቃ ጹጌቲዛ ያርሾስ ኤሃና ማላ ዮታ። 4 ቃሴካ ኢሲ ኮርማኔ ኢሲ ዶርሳ ላቃ ኢሲፌቴꬃ ያርሾስ ኤሄቶ፤ ሄይታንታ ዛይቴን ጊንዴቲዳ ካꬃ ያርሾራ ጎዳስ ያርሾ ሺሼቶ፤ ሄሳ ኡባ ኦꬄቶ፤ ጋሶይካ ጾሲ ኢስታስ ሃች ቆንጫና» ጊዴስ። 5 ኢስቲካ ሙሴይ ኢስታ ኣዛዚዳይሳ ኡባ ዱንካኔዛ ፔንጌ ኤሂዳ፤ ኣሳይ ዉሪካ ጎዳ ሲንꬃን ሺቂ ኤቂዴስ። 6 ሙሴይ ኢስታስ፥ «ጎዳ ቦንቾይ ኢንቴስ ቆንጫና ማላ ኢንቴ ኦꬃናስ ጎዳይ ኢንቴና ኣዛዚዳ ኣዛዞይ ሃይሳ» ጊዴስ። 7 ቃሴካ ሙሴይ ኣሮኔስ፥ «ጌዴ ያርሾይ ያርሼቲዛሶ ሺቃዳ ኔ ናጋራኔ ዴሬዛ ናጋራ ዉርሳናስ ሺቂዛ ያርሾኔ ጹጌቲዛ ያርሾ ያርሻ፤ ሄሳ ኡባ ጎዳይ ዴሬዛ ናጋራ ዉርሳና ማላ ኢዚ ኔና ኣዛዚዳ ማላ ሺሻ» ጊዴስ። *

8 ኣሮኔይካ ያርሾ ያርሺዛሶ ቢዲ ኮይሮ ባ ናጋራ ጊሻስ ሺቂዛ ያርሾስ ሺቂዛ ሚርጎዛ ሹኪዴስ። 9 ኢዛ ናይቲ ሱꬃ ኢዛስ ኤሂዳ፤ ኢዚካ ሱꬃን ባ ቢራꬌ ጌልꬂ ኬሲዲ ያርሾ ያርሺዛሶዛ ቦላ ዲዛ ꬌሞታ ሱꬅ ቲይዴስ፤ ኣቲዳ ሱꬃ ያርሾ ያርሺዛሶ ጋርሳን ጉሲዴስ። 10 ሄሳፌ ካሌꬂዲ ሞꬌዛ፥ ኪላሆታኔ ቲሬ ካሚ ኦይኪዳ ሞꬌታ ኤኪዲ ጎዳይ ሙሴ ኣዛዚዳ ማላ ያርሾ ያርሺዛሶዛ ቦላ ጹጊዴስ። 11 ኣሾዛኔ ጋልባዛ ቃሴ ኣሳይ ዲዛሶፔ ጌዴ ሃራሶ ሃሲዲ ጹጊዴስ።

12 ሄሳፌ ጉዬ ኣሮኔይ ጹጌቲዛ ያርሾስ ሹኪዴስ፤ ሂስቲን ኢዛ ናይቲ ሱꬃ ኢዛስ ኤሂዳ፤ ኢዚካ ሱꬃዛ ኤኪዲ ያርሾ ያርሺዛሶዛ ቦላ ዩዪ ኣꬋናስ ዉጺዴስ። 13 ኢዛ ናይቲ ጹጌቲዛ ያርሾስ ሹኬቲዳ ኣሾዛ ቆሞን ቆሞን ሁኤዛራ ጋꬂ ኢዛስ ኤሂ ኢሚዳ፤ ኢዚካ ሄሳ ኡባ ያርሾ ያርሺዛሶዛ ቦላ ጹጊዴስ። 14 ሄሳፌ ቃሴካ ቃንꬃ ኣሾዛኔ ጉዬ ቶሆታ ሃꬃን ሜጪዲ ያርሾ ያርሺዛሶዛ ቦላ ጹጌቲዛ ያርሾዛራ ኢሲፌ ጋꬂ ጹጌቲዛሶን ጹጊዴስ። 15 ሄሳፌ ካሌꬂዲ ኣሮኔይ ዴሬዛ ናጋራ ጊሻስ ሹኬቲዛ ዴይሻ ኦርጌ ኤኪ ሹኪዲ ባ ናጋራ ጊሻስ ያርሺዳይሳꬆ ያርሺዴስ። 16 ጹጌቲዛ ያርሾዛ ኤሂዲ ካሴ ዲዛ ዎጋ ማላ ያርሺዴስ። 17 ካꬃ ያርሾዛካ ሺሺዴስ፤ ꬊሌዛፔ ኩጳ ኩሜꬅ ኤኪዲ ያርሾ ያርሺዛሶዛ ቦላ ጹጊዴስ፤ ሄሲካ ጹጌቲዛ ያርሾስ ማላዶ ማላዶ ሺቂዛ ያርሾዛ ቦላ ጉጄቲዲ ሺቂዴስ።

18 ኮርማ ቦራኔ ꬋርሾዛ ሹኪዲ ዴሬዛ ጊሻስ ኢሲፌቴꬃ ያርሾ ሺሺዴስ፤ ኢዛ ናይቲካ ሱꬃ ኢዛስ ኤሂዳ፤ ኢዚካ ሱꬃ ኤኪዲ ያርሾ ያርሺዛሶዛ ዩዪ ኣꬋናስ ዉጺዴስ። * 19 ኣሮኔይካ ኮርማ ቦራ ሞꬌዛ፥ ꬋርሻ ሞꬌዛ፥ ኡባካ ጎይና ቶልꬆዛ፥ ቃንꬃ ኣሾ ካሚ ኦይኪዳ ሞꬌዛኔ ቲሬ ካሚ ኦይኪዳ ሞꬌዛ ዶሬቲዳይሳ ቲሬታኔ ኢስታ ቦላ ዲዛ ሞꬌዛ ኤኪዲ፥ 20 ሄ ሜሄታ ኣንጋሶ ጼራ ቦላ ዎꬂዳ፤ ኣሮኔይ ሞꬌዛ ኡባካ ያርሾ ያርሺዛሶዛ ቦላ ጹጊዴስ። 21 ኣንጋሶታኔ ኡሻቻ ጌዳ ኣሾታ ሙሴይ ኣዛዚዳ ማላ ያኔ ሃ ቃሴꬂዲ ጎዳስ ዱማ ያርሾ ሂስቲ ሺሺዴስ።

22 ኣሮኔይ ናጋራ ጊሻስ ሺቂዛ ያርሾ፥ ጹጌቲዛ ያርሾኔ ኢሲፌቴꬃ ጊሻስ ሺቂዛ ያርሾ ያርሺዳፔ ጉዬ ባ ኩሼ ꬎቁ ሂስቲዲ ዴራ ኣንጂዲ ዎꬊዴስ።* 23 ሙሴይኔ ኣሮኔይ ጋይቶቴꬃ ዱንካኔ ጊዶ ጌሊዳ፤ ሄፔ ኬዚሼ ዴሬዛ ኣንጂዳ፤ ጎዳ ቦንቾይ ኣሳ ኡባስ ቆንጪዴስ። 24 ኣሳይ ቆፖንታ ዲሺን ጎዳ ኣቻፌ ኪቴቲዳ ታማይ ዪዲ ያርሾ ያርሺዛሶዛ ቦላ ዲዛ ያርሾስ ሺቂዳ ሃንዳዛ ኡባ ሚዴስ፤ ዴሬዚካ ዉሪ ሄሳ ቤኢዲ ኢሊሊ ጊዴሲኔ ዉሪካ ሆኪ ጎይኒዴስ።

10

ናዳቤይኔ ኣብዮይ ኦꬂዳ ሞሮ

1 ናዳቤይኔ ኣቢሁ ጌቴቲዛ ኣሮኔ ና ናምኣቲ ኢሶይ ኢሶይ ባስ ባስ ኤጻኔ ጩዋሲዛ ጺና ኤኪዲ ቦንቆ ታማ ኢዛን ጉጂዳ፤ ቃሴካ ኤጻኔካ ኢዛን ጉጂዲ ጎዳስ ሺሺዳ፤ ሄ ኢስቲ ኤኪዳ ታማይ ጎዳስ ዱማቲዳ ታማ ጊዶንታ ጊሻስ ኢስቲ ሄሳ ማላ ታማ ሺሻና ማላ ጎዳይ ኢስታ ኣዛዚቤና። 2 ኢስቲ ቆፖንታ ጾሳ ኣቻፌ ዪዳ ታማይ ኢስታ ሚዳ ጊሻስ ኢስቲ ጎዳ ሲንꬃን ሃይቂዳ። 3 ሙሴይ ቃሴ ኣሮኔስ፥ «ጎዳይ፥ ‹ታ ሲንꬄ ሺቂዲ ታስ ኦꬂዛይታስ ታኒ ታ ጌሻቴꬃ ቆንጪሳና፤ ታኒካ ታ ዴሬዛ ኣቻን ቦንቼቲዳዴ ጊዳና› ጊዲ ኢዚ ኣሳ ካሴ ቆፍሲዳይሲ ሃይሳ» ጊዴስ። ኣሮኔይካ ኣይ ዛሮካ ኢሞንታ ጮኡ ጊዴስ።

4 ሙሴይካ ኣሮኔስ ኣዋ ኢሻ ኡዚኤሌ ናይታ ሚሻኤሌኔ ኤልጻፋኔ ጼይጊዲ፥ «ሃ ዪቴ! ሃይሳ ኢንቴ ኢሻታ ኣሃ ጌሻ ዱንካኔፔ ዴንꬂዲ ኣሲ ዲዛሶፔ ጌዴ ሃራሶ ኤፍቴ» ጊዴስ። 5 ኢስቲካ ቄሴቴꬃ ማይኦዛ ሃይቂዳይታ ኣሃ ቦላፌ ኬሶንታ ዲሼ ቢዲ ሙሴይ ኣዛዚዳ ማላ ኣሳታ ኣሃ ኣሳይ ዲዛሶፔ ጌዴ ሃራሶ ኤፊዳ። 6 ሄሳፌ ካሊዲ ሙሴይ ኣሮኔስ፥ ኢዛ ና ኤልኤዜሬሲኔ ኢታማሬስ፥ «ኢንቴ ሃይቆንታ ማላኔ ጎዳ ሃንቆይ ዴራ ቦላ ዮንታ ማላ ሃይቂዳይታስ ሚሼቲዲ ኢንቴ ሁኤ ቡጮፍቴ፤ ኢንቴ ማይኦካ ዳኮፍቴ፤ ጊዶ ኣቲን ሃንኮ ኢስራኤሌ ናይቲ ጎዳ ኣቻፌ ዪዳ ታማን ሃይቂዳይታስ ዬካና ዳንዳዬቴስ። 7 ኢንቴ ጎዳይ ኣዛዚን ቲዬቲዛ ቲዮ ዛይቴን ቲዬቲዳ ጊሻስ ኢንቴ ሃይቆንታ ማላ ጋይቶቴꬃ ዱንካኔ ፔንጌፌ ካሬ ኬዞፒቴ» ጊዴስ። ኢስቲካ ሙሴይ ኣዛዚዳ ማላ ሃኒዳ።

ቄሴታስ ዎꬊዳ ዎጋ

8 ጎዳይ ኣሮኔስ ሂዝጊዴስ፥ 9 «ኔኒኔ ኔ ናይቲ ዎይኔፔ ኦሴቲዳ ኡሹ ዎይኮ ሃራ ማꬆሲዛ ኡሹ ኡዪዲ ጋይቶቴꬃ ዱንካኔዛን ኢንቴ ጌሎንታ ማላ ናጌቲቴ፤ ሂስቶንታ ኣጊኮ ኢንቴ ሃይቃና፤ ሃይሲ ሃ ዎጋዚ ኢንቴፌካ ጉዬን ያና ዬሌታ ኡባ ማታንካ ሜርናስ ናጌታናስ ቤሴስ። 10 ኢንቴ ዱማቲዳይታኔ ዱማቶንታይታ፥ ጌሺኔ ቱና ጊዲዳይታ ጊዶን ዲዛ ዱማቴꬃ ሻኪ ኤራናስ ቤሴስ። 11 ታ ኢንቴስ ሙሴ ባጋራ ኢሚዳ ዎጋ ኡባ ኢስራኤሌ ናይታ ታማርሲቴ።»

12 ሙሴይካ ኣሮኔኔ ኣቲዳ ኢዛ ና ናምኣታ ኤልኤዜሬኔ ኢታማሬስ፥ «ጎዳስ ታማን ጹጌቲ ሺቂዳ ካꬃፌ ኤኪዲ ኢርሾይ ቦቾንታ ኡኬꬅ ኡኪቴ፤ ኢዚካ ኬሂ ዱማቲዳ ያርሾ ጊዲዳ ጊሻስ ያርሾ ያርሺዛሶዛ ኣቻን ሚቴ። 13 ጎዳስ ታማን ጹጌቲ ሺቂዛ ካꬃ ያርሾፌ ሻኬቲዲ ኢንቴሲኔ ኢንቴ ናይታስ ኢሜቲዳ ጊሻ ጊዲዳ ጊሻስ ኢንቴ ኢዛ ጎዳስ ዱማቲዳሶን ሚቴ፤ ኢንቴ ሄሳꬆ ሂስታና ማላ ጾሲ ታና ኣዛዚዴስ። * 14 ጊዶ ኣቲን ያኔ ሃ ቃሴꬆን ዱማ ያርሾ ጊዲዲ ጎዳስ ሺቂዳፔ ጉዬ ቄሴታ ጊሻ ጊዳና ማላ ጌቴቲዳ ጊሻስ ኣንጋሶዛኔ ሚሴዛ ኔኒኔ ኔ ኬꬃን ዲዛ ኔ ማጫ ናይቲ ማንዴታ፤ ሄሳ ሄ ዎጋካ ጎዳስ ዱማቲዳሶን ማንዴታ፤ ሄሲካ ኢስራኤሌ ኣሳይ ኢሲፌቴꬃ ጊሻስ ሺሺዛ ያርሾ ኡባፌ ሻኬቲ ኔሲኔ ኔ ናይታስ ኢሜቲዴስ። 15 ሺቂዳ ሚሴዛኔ ኣንጋሶዛ ጎዳ ሲንꬃን ያኔ ሃ ቃሴꬂ ሺሺዛ ያርሾዛ ማላ ቃሴꬃናስ ኤሄቶ፤ ሄሲካ ጎዳይ ኣዛዚዳ ማላ ሜርናስ ኔሲኔ ኔ ናይታስ ጊሻ ጊዶ» ጊዴስ።

16 ሙሴይ ናጋራ ጊሻስ ሺቂዳ ያርሾስ ሺቂዳ ዴይሻ ኦይቺ ሲዪዲ ኢዚ ጹጌቲዳይሳ ኤሪዴስ፤ ሄሳ ጊሻስ ሙሴይ ኤልኤዜሬ ቦላኔ ኢታማሬ ቦላ ሃንቄቲዲ፥ 17 «ኢንቴ ናጋራ ጊሻስ ሺቂዳ ያርሾዛ ጾሳስ ዱማቲዳሶን ኣዛስ ሚቤኬቲ? ያርሾዚ ጎዳስ ኬሂ ዱማ፤ ኢዚ ዴሬዛፔ ናጋራኔ ቆሆ ዉርሳና ማላ ጎዳይ ሄሳ ኢንቴስ ኢሚዳዛ። 18 ሱꬃዚ ጌዴ ጎዳስ ዱማቲዳ ዱንካኔዛን ጌሎንታ ጊሻሲኔ ታ ኢንቴና ኣዛዚዳ ማላ ኢንቴ ሄ ዱማቲዳሶን ሺቂዳ ያርሾዛ ኢንቴ ማናስ ቤሴስ» ጊዴስ። 19 ኣሮኔይካ ሙሴስ፥ «ናጋራ ጊሻስ ሺቂዛ ጹጌቲዛ ያርሾ ሄኮ ሃች ኣሳይ ጾሳ ሲንꬅ ኤኪ ዪዴስ፤ ታናካ ሃይሳ ማላ ሜቶይ ጋኪዴስ፤ ሂስቲን ሃች ናጋራ ጊሻስ ሺቂዛ ያርሾዛ ታ ሚዳኮ ጎዳይ ኡፋዬታናሺን ኣቲዴ?» ጊዴስ፤ 20 ሙሴይካ ሄሳ ሲዪዲ ኢዚ ዛሪዳ ቃላን ኡፋዬቲዴስ።

11

ሜቴቲዛኔ ሜቴቶንታ ሜሄታኔ ዶኣታ

(ዛሬ 14፡3-21)

1 ጎዳይ ሙሴሲኔ ኣሮኔስ ሂዝጊዴስ፥ 2 «ሃይሳ ኢስራኤሌ ናይታስ ዮቲቴ፥ ‹ቢታ ቦላ ዲዛ ዶኣታፔኔ ሜሄታፔ ኢንቴ ማናይቲ ሃይሳፌ ካሊ ዲዛይታ፥ 3 ቶሆ ቂንጪፊሌይ ጳልቄꬃታኔ ባንቺኪዛይታ ሚቴ።

4 « ‹ጊዶ ኣቲን ባንቺኪዛይታ ጊዲ ኡቲዲ ቂንጪፊሌይ ጳልቄቶንታይታ ዎይኮ ባንቺኮንታይታ ጊዲ ኡቲዲ ቂንጪፊሌይ ጳልቄቲዳይታ ሞፒቴ፤ ጋሜላይ ባንቺኬስ ሺን ቂንጪፊሌይ ጳልቄቶንታ ጊሻስ ኢዚ ኢንቴስ ቱና ጊዶ። 5 ጉፓሌይ ባንቺኬስ ሺን ቂንጪፊሌይ ጳልቄቶንታ ጊሻስ ኢዚ ኢንቴስ ቱና ጊዶ። 6 ሃርባይኖይ* ባንቺኬሲሺን ቂንጪፊሌይ ጳልቄቶንታ ጊሻስ ኢዚ ኢንቴስ ቱና ጊዶ። 7 ጉዱንꬂካ ሞፒቴ፤ ኢዛ ቂንጪፊሌይ ጳልቄꬅ ጊዲኮካ ኢዚ ባንቺኮንታ ጊሻስ ኢንቴስ ቱና ጊዲ ቆዴቶ። 8 ሄይታንቲ ቱና ጊዲዳ ጊሻስ ኢስታ ኣሾ ሞፒቴ፤ ሃራይ ኣቶሺን ኢስታ ኣሃካ ቦቾፍቴ።

9 « ‹ኣባ ጊዶኒኔ ሻፋ ሃꬃታ ጊዶን ዲዛ ሜꬌቴꬃታ ኣባ ጊዶፌ ቄፌይኔ ፖቆ ማላ ጋልባይ ዲዛ ኡባ ሚቴ። 10 ኣባ ጊዶኒኔ ሻፋ ሃꬃ ጊዶን ዲዛ ሜꬌቴꬃታፔኔ ሼምፖራ ፓጻ ዲዛ ሃራ ሜꬌቴꬃታ ኡባ ጊዶፌ ቄፌይኔ ፖቄቲዛ ጋልባይ ባይንዳ ኡባይ ኢንቴስ ቱና ጊዲዳ ጊሻስ ሞፒቴ። 11 ሄይታንቲ ቱና ጊዲዳ ጊሻስ ኢስታ ኣሾ ሞፒቴ፤ ሃራይ ኣቶሺን ኢስታ ኣሃካ ቦቾፍቴ። 12 ሄሳ ጊሻስ ሃꬃ ጊዶን ዲዛ ቄፌይኔ ፖቄቲዛ ጋልባይ ኢስታ ቦላ ባይንዳ ሜꬌቴꬃቲ ዉሪካ ኢንቴ ኣቻን ኢጼቲዳይታ ጊዴቶ።

13 « ‹ካፎታፔ ሃይሳፌ ካሊዛይቲ ቱና ጊዲዳ ጊሻስ ሞፒቴ። ሄይታንቲካ ጎሌ፥ ቆሎ፥ ዎሌ † 14 ጺሎ፥ ዱማ ዱማ ቆሞ ጲርጮታ። 15 ዱማ ዱማ ቁሮታ 16 ያንቻ፥ ጫንጬ ጉቶ፥ ሃꬃ ካፎ፥ ጋጬ ዛሬ ኡባ፥ 17 ጉቶ፥ ቢያ፥ ዪንዳሬ ‡ 18 ዎይኖ፥ ሃꬃ ካፎ፥ ኣንኮ፥ 19 ዚጊሌ፥ ሳቢሳ ካፎ ዛሬ ኡባ፥ ጂንጂላቴ ጌቴቲዛ ካፎኔ ዉርካዉርኮ።

20 « ‹ቄፌይ ዲሺን ኦይዱ ቶሆራ ቃጺዛ ሜꬌቴꬃቲ ዉሪካ ቱናታ፤ 21 ሄይታንታ ጊዶፌ ጉፓናስ ማዲዛ ጌዳይ ዲዛ ሜꬌቴꬃታ ሚቴ፤ 22 ሄይቲካ ቦሌ ዛሬታ፥ ጺንጎታ ዛሬታኔ ጉምባሮ ዛሬ ኡባ። 23 ሂንኮ ቄፌይ ዲሺን ኦይዱ ቶሆራ ሄሜቲዛ ሜꬌቴꬃታ ኢንቴ ቱና ማላ ቆዲቴ።

24 « ‹ሃይሳፌ ካሊ ዲዛይታ ቦቺዳዴይ ዉሪ ኦማርስ ጋካናስ ቱና ጊዳና።

25 « ‹ሄይታንታ ኣሃ ዴንꬂዳዴይ ዉሪካ ባ ማይኦ ሃꬃን ሜጮ፤ ሜጪኮካ ኦማርስ ጋካናስ ኢዛዴይ ቱና ጊዶ።

26 « ‹ቂንጪፊሌይ ኢስታስ ዲሺን ጳልቄቶንታይቲኔ ባንቺኮንታ ሜሄይ ዉሪካ ኢንቴስ ቱና ጊዳና፤ ሄይታንታ ቦቺዳዴይ ዉሪካ ቱኔስ። 27 ኦይዱ ቶሆራ ዲዛይታፔ ቂንጪፊሌይ ባይንዳ ካንቴን ሄሜቲዛይቲ ዉሪካ ኢንቴ ኣቻን ቱናታ ጊዴቶ፤ ኢስታ ኣሃ ቦቺዳዴይ ኦማርስ ጋካናስ ቱና ጊዶ፤ 28 ሄይታንታ ኣሃ ዴንꬂዳዴይ ዉሪካ ባ ማይኦ ሃꬃን ሜጮ፤ ሜጪኮካ ኦማርስ ጋካናስ ኢዛዴይ ቱና ጊዶ፤ ኢስቲካ ኢንቴ ኣቻን ቱና።

29-30 « ‹ቢታራ ጎሼቲዛይታ ጊዶፌ ሃይሳፌ ካሊዛይቲ ኢንቴስ ቱና ጊዴቶ፤ ጊሮይ፥ ኤጬሬይ፥ ዛሬይ፥ ኮርቼይ፥ ሃይላሾይ፥ ጌጌይ፥ ዋካላይኔ፥ § ሻቃንቻይ ኢንቴስ ቱና ጊዴቶ። 31 ቢታራ ጎሼቲዛ ኡባታፔ ቱና ጊዲዳይቲ ሃይታንታ፤ ኢስታ ጊዲን ዎይኮ ኢስታ ኣሃ ቦቺዛዴይ ዉሪ ኦማርስ ጋካናስ ቱና ጊዶ። 32 ኢስታ ኣሃይ ኢዛ ቦላ ዎꬊዳ ሚሺ ዉሪካ ቱኔስ፤ ሄሲካ ሚꬃፌ ኦሴቲዳ ሚሻቲ፥ ማይኦቲ፥ ጋልባ፥ ካራጺቴ፥ ኦጎሮኔ ሄይታንታ ሚሳቲዛ ሃራታካ ጉጄስ፤ ኢስታ ኣሃ ቦቺዳ ሚሺ ዉሪካ ሃꬃን ጌሊዲ ጋምኦ፤ ኦማርስ ጋካናስ ቱና ጊዲዲ ሄሳፌ ጉዬ ጌሽ ጊዶ። 33 ሄይታንታ ኣሃይ ማና ሚሻ ጊዶን ጌሊኮ ሄ ሚሻ ጊዶን ዲዛ ሚሺ ዉሪካ ቱኒዛ ጊሻስ ሄ ማና ሚሻዛ ዎꬊቴ። 34 ሄ ማና ሚሻፌ ሃꬂ ኢዛ ቦላ ጾኬቲዳ ካꬂ ዉሪካ ቱና ጊዴስ፤ ኢዛን ዲዛ ኡዬቲዛ ሚሺካ ቱና ጊዴስ። 35 ኣይ ኣሃይካ ቦቺዳ ሚሺ ዉሪካ ቱና ጊዲዳ ጊሻስ ኢዛ ኢጺቴ፤ ማኒ ሜꬊዳ ጮጬ ጊዲን ኦቶይ ሜቆ። 36 ሄይታንታ ኣሃይ ሃራ ኡባ ቱኒሲዛዝ ጊዲኮካ ፑልቶ ሃꬄኔ ሃꬂ ዲዛ ኦላ ቱኒሴና። 37 ዜሬꬃስ ኡቲዳ ካꬃ ቦላ ዎꬊኮ ዜሬꬃይ ቱኔና። 38 ጊዲኮካ ዜሬꬃ ቦላ ሃꬂ ጉኪ ሲሚን ኣሃይ ቦቺኮ ሄ ዜሬꬃይ ሄሳፌ ጉዬ ቱና ጊዴስ።

39 « ‹ሜቴቲዛ ሜሄ ጋርሳፌ ኣዋይሲካ ሃይቂን ሄ ሃይቄꬃ ቦቺዳዴይ ኦማርስ ጋካናስ ቱና። 40 ኣይ ኣሲካ ሄ ሃይቄꬃፌ ሚኮ ባ ማይኦ ሜጮ፤ ኦማርስ ጋካናስ ቱና ጊዶ፤ ኣይ ኣሲካ ሄ ሃይቄꬃ ኣሃ ቶኪኮ ባ ማይኦ ሜጮ፤ ጊዲኮካ ኦማርስ ጋካናስ ኢዛዴይ ቱና ጊዶ።

41 « ‹ቢታራ ጎሼቲዛ ኣይ ሜꬌቴꬃቲ ዉሪካ ኢንቴ ኣቻን ሜቴቶንታዚኔ ኢጼቲዳዝ ጊዴቶ። 42 ቲራን ጎሼቲዛ፥ ኦይዱ ቶሆራ ቢዛይታ፥ ዎይኮ ዳሮ ቶሆይ ዲዛይታ ኡባካ ሞፒቴ፤ ኢስቲ ኢንቴ ማታንካ ኢጼቲዳይታ ጊዴቶ። 43 ሄይታንታፌ ኣዋይሳካ ሚዲ ኢንቴና ቱኒሶፒቴ። 44 ታኒ ጎዳ ኢንቴ ጾሳ፤ ታኒ ሃራፔ ዱማ ጊዲዳ ጊሻስ ኢንቴካ ዱማ ጊዲቴ፤ ባ ቲራን ጎሼቲዛይታ ሚዲ ኢንቴርካ ኢንቴና ቱኒሶፒቴ። * 45 ኢንቴስ ጎዳ ጊዳናስ ጊብጼፔ ኢንቴና ካሌꬃ ኬሲዳይ ኢንቴ ጾሳይ ታና፤ ሄሳ ጊሻስ ታኒ ዱማ ጊዲዳ ማላ ኢንቴካ ዱማ ጊዲቴ።

46 « ‹ሜሄታ፥ ዶኣታ፥ ካፎታ፥ ሃꬃ ጊዶኒኔ ቢታ ቦላ ቲራን ጎሼቲዛ ሜꬌቴꬃታ ኡባ ጊሻስ ኢሜቲዳ ዎጋይ ሃይሳ፤ 47 ዎꬊዳ ዎጋ ማላ ጌሻታኔ ጌሽ ጊዶንታይታ ጊዶን ዲዛ ዱማቴꬅ ሻኪ ኤራናስ ሄሲካ ሜቴቲዛይታኔ ሜቴቶንታይታ ጊዶን ዲዛ ዱማቴꬃ ሻኪ ኤራናስ ኢንቴ ሎኤꬂ ናጌቲቴ።› »

12

ማጫሳይ ዬሊዳፔ ጉዬ ጌሾ ዎጋ

1 ጎዳይ ሙሴስ ሂዝጊዴስ፥ 2 «ኢስራኤሌ ኣሳስ፥ ‹ማጫሲ ሻራዳ ኣቱማ ና ዬሊኮ ካሴ ማጫሳ ዎጋይ ኢዚ ቦላ ቤቲዳ ዎዴ ሃኒዛይሳꬆ ላፑን ጋላስ ጋካናስ ኢዛ ቱና ጊዳዉስ። 3 ዬሌቲዳ ናዚ ኦስፑንꬃ ጋላስ ቃጻሬታናስ ቤሴስ። * 4 ሄሳፌ ጉዬ ጋጪኖ ሱꬃይ ኢዚፔ ኤቃና ጋካናሲኔ ኢዛ ዬሎሶፌ 33 ጋላስ ጋካናስ ጾሳስ ዱማቲዳ ኣይ ሚሺካ ቦቻናስ ቤሴና፤ ሄሲካ ኢዛ ጌይዛ ዎዴይ ዉሮንታ ዲሺን ጋይቶቴꬃ ዱንካኔ ጊዶ ጌሉፑ።

5 « ‹ሄሳꬆካ ኢሲ ማጫሲ ማጫ ና ዬሊኮ ካሴ ቦላ ቂታይ ኢዚ ቦላ ቤቲዳ ዎዴ ሃኒዛይሳꬆ 14 ጋላስ ጋካናስ ቱና ጊዳዉስ፤ ሄሳፌ ጉዬ ሱꬃይ ኢዚፔ ሲሚን ኢዛ ዬሎሶፌ 66 ጋላስ ጋካናስ ጋምኡ።

6 « ‹ኢዛ ጌይዛ ጋላሳቲ ዉሪዛ ዎዴ ኣቱማ ና ጊሻስ ጊዲን ዎይኮ ማጫ ና ጊሻስ ጹጌቲዛ ያርሾስ ኢሲ ላይꬃ ላቃኔ ናጋራፔ ጌያናስ ሺቂዛ ያርሾስ ሃራጴ ዎይኮ ሃራጴ ጪዬ ጋይቶቴꬃ ዱንካኔ ፔንጌ ኤሃዳ ሄን ኦꬂዛ ቄሴስ ኢሙ። 7 ቄሴዚካ ኢዛ ኢሚዛይሳ ኢዚፔ ኤኪዲ ጎዳስ ያርሾ ሺሾ፤ ማጫሳያካ ኢዛ ዬሊሺን ኢዚፔ ጉኪዳ ሱꬃፌ ጌያዉስ፤ ሃይሲ ኣቱማ ና ዎይኮ ማጫ ና ዬሊዛ ማጫሳስ ዎꬊዳ ዎጋ። * 8 ዬሊዳ ማጫሳያ ዶርሳ ላቃ ኤሃናስ ዳንዳዮንታሮ ጊዲኮ ናምኡ ሃራጴታ ዎይኮ ናምኡ ዋኖሴታ ኤሁ፤ ናምኣታፔ ኢሶይ ጹጌቲዛ ያርሾስ፥ ሃንኮይሲ ናጋራ ጌሾስ ያርሾ ሺቆ፤ ቄሴዚካ ኢዞ ናጋራፔ ጌሾ፤ ሄሳፌ ጉዬ ኢዛ ጌሽ ጊዳና› ጌስ።»

13

ኣሳስ ጋልባ ቦላ ኬዚዛ ሃርጌ ጊሻስ ኢሜቲዳ ዎጋ

1 ጎዳይ ሙሴሲኔ ኣሮኔስ ሂዝጊዴስ፥ 2 «ኣይ ኣሲካ ኢዛዴ ቦላ ኪጻይ ዎይኮ ሺምፔይ ዎይኮ ኢሊዋይ ኢዛዴ ቦላ ቤቲዲ ቃቻ ሃርጌ ማላ ካሴፔ ጌዴ ዳሪ ዳሪ ቢኮ ኢዛዴ ጌዴ ቄሴ ኣሮኔኮ ዎይኮ ቄሴ ጊዲዳ ኢዛ ናይታፔ ኢሳኮ ኤፌቶ። 3 ቄሴዚካ ሄ ማዱንꬃ ሎኤꬂ ጼሎ፤ ሄ ማዱንꬃ ሄራን ዲዛ ኢስኬይ ቦጺዛዝ ጊዲኮኔ ማዱንꬃዚ ዱጌ ኦላቲ ቤቲኮ ሄሲ ዳሮ ኢታ ሃራ ኣሳ ቦላ ኣꬊዛ ጋልባ ሃርጌ፤ ቄሴዚ ካሴ ዎጋ ማላ ኢዛዴይ ቱና ጊዲዳይሳ ኣሳስ ኤሪሶ። 4 ጊዶ ኣቲን ማዱንꬃዚ ቦጺዲ ዱጌ ኦላቶንታ ኣጊኮኔ ኢዛ ሄራን ዲዛ ኢስኬዚካ ቦጾንታ ኣጊኮ ቄሴዚ ሄሳዴ ላፑን ጋላስ ጋካናስ ሶን ካሬ ባ ቦላ ጎርዲ ባርካ ጋምኣና ማላ ኦꬆ። 5 ላፑንꬆ ጋላስ ቄሴዚ ኢዛ ቃሴካ ፓጪ ጼሎ፤ ኢዚ ኢዛ ፓጪሺን ማዱንꬃይ ካሴፔ ኣይኮካ ዱማቴꬅ ቤሶንታ ኣጊኮ ሃኢካ ሃራ ላፑን ጋላስ ኢዚ ባ ኬꬃን ካሬ ባ ቦላ ጎርዲ ኡታና ማላ ኦꬆ። 6 ላፑን ጋላሳፌ ጉዬ ቄሴዚ ኢዛ ቃሴካ ፓጪ ጼሎ፤ ኢዚ ፓጪ ጼሊሺን ማዱንꬃይ ጌዴ ዲች ኣጊዲ ካሴፔ ጉጺ ቤቲኮ ሄ ማዱንꬃይ ዴጾ ጊዶንታይሳ ኢዛስ ዮቲዲ ዎጋን ዲዛይሳ ማላ ኢዚ ጌሽ ጊዲዳይሳ ኢዛ ኤሪሶ፤ ኢዛዴይካ ዎጋይ ጊዛ ማላ ጌያናስ ባ ማይኦዛ ሃꬃን ሜጮ። 7 ሄሲካ ቄሴዚ ኢዚ ጌሽ ጊዲዳይሳ ፓጪዲ ኢዛዴስ ኤሪሲዳፔ ጉዬ ቃሴካ ማዱንꬃይ ካሴፔ ኣኪ ኣኪ ቢኮ ሄሳዴይ ቃሴካ ቄሴዛኮ ሺቆ። 8 ቄሴዚ ቃሴካ ፓጮ፤ ማዱንꬃይ ካሴፔ ኣኪኮ ኢታ ጋልባ ሃርጌ ጊዲዳ ጊሻስ ዎጋን ዲዛ ማላ ኢዛዴይ ኢታ ጋልባ ሃርጋንቻ ጊዲዳይሳ ኤሪሶ።

9 «ኦኒካ ኢዛዴ ኣሾዛ ጋልባ ቦላ ኬዚዛ ሃርጌይ ኦይኪኮ ሄሳዴ ቄሴኮ ኤሄቶ። 10 ቄሴዚካ ሄ ኢዛዴ ቦላይ ኡዛዚዛኮ ሎኤꬂ ጼሊዲ ኢዛዴ ኣሳቴꬃ ቦላ ዲዛ ኢስኬታ ቦꬂዛ ኪጻ ጊዲኮ ኪጻዚ ኡዛዚዲኔ ሄ ኡዛሳይ ዲዛሶን ዲዛ ጊዲኮ፥ 11 ሄሲ ኢታ ቦላ ጋልባ ሃርጌ ጊዲዛ ጊሻስ ቄሴይ ሄ ሃርጋንቻዚ ቱና ጊዲዳይሳ ኢዛስ ዮቶ፤ ኢዚ ቱኒዳይሲ ኤሬቲዳ ጊሻስ ሄሳ ማላ ኣሲ ካሬይ ጎርዴቲን ኬꬃን ጋምኣናስ ቤሴና። 12 ሄ ጋልባ ሃርጌዚ ኢዛዴ ቦላ ቶሆ ጹጉንꬃፌ ቢዲ ሁኤ ኢስኬ ጋካናስ ኡባ ጋኪኮ፥ 13 ቄሴዚ ቃሴካ ፓጪ ጼሊዲ ሃርጌዚ ኢዛዴስ ኩሜꬃ ኣሳቴꬃ ጋኪ ማይኢዳ ጊዲኮ ቄሴዚ ሄሳዴ ዎጋ ማላ ጌሽ ጊዲዳይሳ ኤሪሶ፤ ጋሶይካ ኢዛ ቦላይ ኩሜꬅ ላሜቲዲ ቦꬅ ጊዲዳ ጊሻስ ኢዛዴይ ጌሻ። 14 ጊዶ ኣቲን ማዱንꬃይ ዛሪ ኡዛዚዲ ዞኦ ኣሾ ጊዶፌ ቤሲኮ ሄሳዴይ ቱና ጊዴስ። 15 ቄሴይ ቃሴካ ዛሪ ፓጪ ጼሊሺን ማዱንꬃይ ኡዛዚሺን ዞኦ ኣሾ ቤይኮ ኢዛዴይ ቱና፤ ኢዚ ቱና ጊዲዳይሳ ኢዛስ ኤሪሶ፤ ጋሶይካ ሃርጌዚ ሃራ ኣሳ ቦላ ኣꬊዛ ሃርጌ ጊዲዳ ጊሻስ ሄሳዴይ ቱና። 16 ማዱንꬃይ ፓጺዲ ቦቲዛዝ ጊዲኮ ሄሳዴይ ቃሴካ ቄሴኮ ቦ። 17 ቄሴይካ ፓጪ ጼሊዲ ማዱንꬃይ ቦጺ ቤሲኮ ቄሴይካ ሄሳዴይ ጌሽ ጊዲዳይሳ ኢዛስ ዮቶ፤ ኢዛዴይካ ጌሽ ጊዳና።

18 «ኢሳዴይ ካሴ ኪጻይ ኢዛ ቦላ ኬዚዲ ፓጺኮ፥ 19 ቃሴ ጋምኢሼ ካሴ ማዱንꬃይ ዲዛሶን ቦꬃ ኪጻይ ዎይኮ ዞኦ ኢሊዋይ ኬዚኮ ኢዛዴይ ቄሴኮ ቦ። 20 ቄሴዚ ሎኤꬂ ጼሊዲ ማዱንꬃይ ዱጌ ኣሾ ጊዶ ጌሊ ቤቲኮ ኢዛ ሄራን ዲዛ ኢስኬይ ቦጺ ቤሲኮ ሄሳዴይ ቱና ጊዲዳይሳ ኢዛ ኤሪሶ፤ ጋሶይካ ሄሲ ኪጻ ኦይኪዳይሲ ባ ባጋራ ኢታ ጋልባ ሃርጌ። 21 ጊዲኮካ ቄሴዚ ፓጪ ጼሊን ጋልባ ቦላ ዲዛ ኢስኬይ ቦቶንታ ኣጊኮኔ ሃንኮ ኣሳቴꬃ ጋልባፌ ኦላቲ ቤሶንታዝ ጊዲኮ ቃላሜ ዱማቴꬃ ጊሻስ ቄሴይ ሄሳዴይ ላፑን ጋላስ ጋካናስ ካሬይ ጎርዴቲን ኬꬃን ጋምኣና ማላ ኦꬆ። 22 ማዱንꬃይ ዲዛሶይ ካሴፔ ኣኪ ኣኪ ቢኮ ሄሳዴይ ኣሳ ቦላ ኣꬊዛ ኢታ ሃርጌን ኦይኬቲዳ ጊሻስ ኢዚ ቱና ጊዲዳይሳ ኢዛስ ቄሴዚ ዮቶ። 23 ጊዶ ኣቲን ኢሊዋዚ ካሴፔ ኣኪ ኣኪ ቦንታ ኣጊዲ ካሴ ባ ዲዛሶን ዲኮ ካሴ ኪጻይ ፓጺዳሶ ኣቲን ሃርጌ ዴና፤ ቄሴዚ ኢዚ ጌሽ ጊዲዳይሳ ኤሪሶ። 24 ካሴ ኢዛ ታማይ ሚዳዴይ ዲኮ ሄ ኢዚ ታማን ሜቴቲዳሶይ ቦꬃ ኢሊዋ ዎይኮ ዞኣናዳን ሃኒ ቤሲኮ፥ 25 ቄሴዚ ኢዛ ፓጪ ጼሎ፤ ሄ ኢሊዋይ ዲዛሶን ሞኪዳ ኢስኬይ ቦꬅ ጊዲኮኔ ሃንኮ ኢዛ ኣቻን ዲዛ ጋልባፌ ዱጌ ኣሾን ጌሊኮ ሄሲ ታማን ጹጌቴꬃ ጋሶን ኣሳፔ ኣሳን ኣꬊዛ ኢታ ጋልባ ሃርጌ፤ ሄሳ ጊሻስ ቄሴይ ሄሳዴይ ቱኒዳይሳ ኢዛስ ኤሪሶ። 26 ኢዛ ቦላ ሞኪዳ ኢስኬዚ ቦꬃ ኢስኬን ላሜቶንታ ኣጊኮኔ ማዱንꬃዚ ዱጌ ኣሾን ጌሎንታ ኣጊዲ ሾሎቲ ሾሎቲ ቢኮ ቄሴዚ ሎኤꬂ ቤኢዲ ላፑን ጋላስ ጋካናስ ካሬ ኢዛ ቦላ ጎርዲ ዎꬆ። 27 ቃሴካ ላፑንꬃ ጋላስ ፓጪ ጼሎ፤ ኢዚ ካሴፔ ኣኪ ኣኪ ቢኮ ሄሲ ኢታ ጋልባ ሃርጌ፤ ሄሳ ጊሻስ ሄሳዴይ ቱና ጊዲዳይሳ ቄሴዚ ኢዛ ኤሪሶ። 28 ማዱንꬃይ ዲዛሶይ ቃሴ ካሴፔ ኣይኮካ ኣኮንታ ኣጊኮኔ ፓጺ ፓጺ ቢኮ ኢዚ ታማይ ሚዳሶ ኣቲን ሃራ ጊዴና፤ ሄሳ ጊሻስ ሄሳዴይ ዎጋ ማላ ጌሽ ጊዲዳይሳ ቄሴይ ኢዛ ኤሪሶ።

29 «ኣዴ ጊዲን ማጫስ ጊዲን ሁኤ ቦላ ዎይኮ ሻጋላ ቦላ ማዱንꬂ ዲኮ፥ 30 ቄሴዚ ሄ ማዱንꬃ ፓጪ ጼሊሺን ማዱንꬃይ ዱጌ ኣሾን ጌሊኮ ኢዛ ቦላ ዲዛ ኢስኬይ ጋላልኦ ማላ ጊዲዲ ሌኢ ቤሲኮ ሄሲ ሁኤ ዎይኮ ቡቻ ቃጪሲ ጎኢሲዛ ዳሮ ኢታ ጋልባ ሃርጌ ጊዲዳ ጊሻስ ሄሳዴይ ቱና ጊዲዳይሳ ቄሴዚ ኢዛ ኤሪሶ። 31 ቃሴካ ቄሴይ ፓጪ ጼሊሺን ማዱንꬃይ ሃንኮ ኢዛ ኣቻን ዲዛ ጋልባፌ ዱጌ ኦላቲ ቤሶንታ ኣጊኮ፥ ኢዛ ቦላ ዲዛ ኢስኬይ ሎኦ ጊዶንታ ኣጊኮ ሄሳዴ ላፑን ጋላስ ጋካናስ ካሬ ጎርዲዲ ኬꬃን ዎꬆ። 32 ላፑንꬆ ጋላስ ቃሴካ ቄሴዚ ኢዛዴ ፓጪ ጼሎ፤ ካሴፔ ኣኪ ኣኪ ቦንታ ኣጊኮ ቆሩማ ሚሳቲዛ ኢስኬይካ ባይንዳ ኣጊኮኔ ማዱንꬃዚ ዱጌ ኣሾን ጌሎንታ ኣጊኮ፥ 33 ሄሳዴይ ማዱንꬃ ዩዪ ኣꬊ ዲዛ ኢስኬዛ ኡባ ሜዴቶ፤ ቄሴይካ ኢዛ ቃሴካ ላፑን ጋላስ ጋካናስ ካሬይ ኢዛ ቦላ ጎርዴቲን ጋምኣና ማላ ኦꬆ። 34 ላፑንꬆ ጋላስ ቄሴዚ ቃሴካ ሄ ማዱንꬃ ፓጪ ጼሎ፤ ማዱንꬃይ ካሴፔ ኣኪ ኣኪ ቦንታ ኣጊኮኔ ኣሾ ሚ ኦላሶንታ ኣጊኮ ሄሳዴይ ዲዛ ዎጋ ማላ ጊዲዳይሳ ኢዛ ኤሪሶ፤ ኢዛዴይካ ባ ማይኦ ሜጪዲ ጌሽ ጊዶ። 35 ጊዶ ኣቲን ኢዚ ጌሽ ጊዲዳይሳ ቆንጪሲዳፔ ጉዬ ማዱንꬃይ ካሴፔ ኣኪ ኣኪ ቢኮ፥ 36 ቄሴዚ ቃሴካ ፓጪ ጼሎ፤ ማዱንꬃይ ኣዳካ ካሴፔ ኣኪዳ ጊዲኮ ኢስኬይ ቆሩሚኮ ዎይኮ ቆሩሞንታ ኣጊኮካ ኢዛዴይ ቱና። 37 ጊዶ ኣቲን ቄሴዚ ቤዪሺን ማዱንꬃይ ካሴፔ ኣኪ ኣኪ ቦንታ ኣጊኮኔ ሎኦ ኢስኬይ ሞኪኮ ማዱንꬃይ ፓጺዳይሳኔ ኢዛዴይ ጌዪዳይሳ ቄሴዚ ኢዛ ኤሪሶ።

38 «ማጫስ ጊዲን ዎይኮ ኣዴ ጊዲን ኢሳዴ ቦላ ኢሊዋይ ኬዚኮ፥ 39 ቄሴዚ ሄ ኢሊዋይ ዲዛዴዛ ፓጪ ጼሎ፤ ኢሊዋይ ዲዛሶይ ጮ ሜላ ፑቃ ቦꬅ ጊዶንታ ኣጊኮ ኢዛ ዳሮ ቆሆንታ ጮ ሜላ ቦላራ ጋልባ ቦላ ኬዚዳ ሺምፔ ጊዲዳ ጊሻስ ሄሳዴይ ዲዛ ዎጋ ማላ ኢዚ ጌሻ።

40-41 «ኢሳዴስ ሁኤ ኢስኬይ ጉዬ ባጋራ ዎይኮ ሲንꬃ ባጋራ ቦኣቲኮ ሄሳዴ ቦኣይ ኢዛ ቱኒሴና። 42 ጊዶ ኣቲን ኢዛ ቦኣ ቦላ ዎይኮ ሊጴ ቦላ ዞኢ ቤሲዛ ቦꬃ ማዱንꬂ ቤቲኮ ሄሲ ኢታ ሃራ ኣሳ ቦላ ኣꬊዛ ጋልባ ሃርጌ። 43 ቄሴዚ ሄሳዴ ፓጪ ጼሊሺን ሄሲ ሃራ ኣሳ ቦላ ኣꬊዛ ጋልባ ሃርጌ ሚሳቲዲ ዞኢ ቤሲዛ ቦꬃ ማዱንꬅ ጊዲኮ፥ 44 ሄሳዴይ ሃራ ኣሳ ቦላ ኣꬊዛ ኢታ ሃርጌን ኦይኬቲዳ ጊሻስ ኢዛዴይ ቱና ጊዲዳይሳ ቄሴዚ ኢዛዴ ኤሪሶ። 45 ሄሳ ማላ ሃርጌይ ኢዛ ቦላ ዲዛዴይ ዳኬꬃ ማይኦ ማይኦ፤ ባ ሁኤካ ፒጾፖ፤ ባ ዶና ካሚዲ፥ ‹ታኒ ቱናኮ! ታኒ ቱናኮ!› ጊሼ ዋሶ። 46 ሄ ሃርጌዚ ኢዛ ቦላ ዲዛ ዎዴ ኡባን ኢዚ ቱና፤ ሄሳ ጊሻስ ኢዚ ኣሲ ዲዛሶፔ ጌዴ ሃራሶ ሃኪዲ ባርካ ዴኦ።

ኣሳ ቦላ ሃርጌ ጋꬂዛ ቡቃ

47-48 «ኣሳ ቦላ ሃርጌ ጋꬂዛ ቡቃይ ዶርሳ ኢስኬፌ ኦሴቲዳ ማይኦ ቦላ ዎይኮ ኣይ ቆሞ ማይኦ ቦላካ ሃርፓን ዳዴቲዳ ማይኦ ቦላ ዎይኮ ኩሼን ኦሴቲዳ ጋልባ ማይኦ ዎይኮ ጋልባፌ ኦሴቲዳ ማይኦ ቦላ ቤቲኮ፥ 49 ሄ ሃርጌዛስ ማላይ ማታ ማላ ጪሊሊ ቤሲኮ ዎይኮ ዞኢ ቤሲኮ ሄሲ ኢሳፌ ኢሳን ኣꬊዛ ሃርጌ ጊዲዳ ጊሻስ ቄሴዚ ኢዛ ቤዮ። 50 ቄሴዚ ሄ ሃርጌዛ ሎኤꬂ ጼሊዲ ሄ ማይኦታ ኡባካ ላፑን ጋላስ ጋካናስ ኢሲ ኬꬃን ጌልꬂ ዱማ ዎꬆ። 51 ላፑንꬆ ጋላስ ቃሴካ ፓጪ ጼሊሺን ኣሳ ቦላ ሃርጌ ጋꬂዛ ቡቃዚ ካሴይሳፌ ዳሪ ቤቲኮ ሄሳ ማላ ማይኦዚ ቱና። 52 ሄሳ ማላ ማይኦ ቡቃይ ኣሳ ቦላ ሃርጌ ጋꬂዛ ጊሻስ ቄሴዚ ሺሺዲ ሄ ቡቃ ማይኦታ ታማን ጹጎ።

53-54 «ቄሴዚ ዛሪ ፓጪ ጼሊሺን ቡቃዚ ካሴፔ ሃ ዳሮንታ ኣጊኮ ማይኦዛ ሃꬃን ሜጫና ማላ ኣዛዞ፤ ሄ ሜጬቲዳ ማይኦዛ ላፑን ጋላስ ጋካናስ ሻኪ ዎꬆ። 55 ሄሳፌ ቃሴካ ጼሊሺን ካሴፔ ቡቃይ ጉጄቶንታ ኣጊኮኔ ቡቃዛ ሜꬋይ ካሴፔ ላሜቶንታ ኣጊኮ ሃኢካ ኢዚ ቱና፤ ካሴይሳ ቦላ ጊዶራ፥ ካሬራ ቡቃዚ ጉጄቲኮ ሄ ማይኦዚ ታማን ጹጌቶ። 56 ጊዶ ኣቲን ማይኦዛ ሜጪ ሲሚዳፔ ቄሴዚ ቃሴካ ዛሪ ቤኢዛ ዎዴ ቡቃዚ ካሴፔ ዱጌ ጉጺኮ ቡቃዚ ዲዛሶዮ ጻላ ኢታ ማይኦፌ ጊዲን ዎይኮ ኣፋላ ጊዲን ዳኪ ኬሶ። 57 ቡቃዚ ቃሴካ ቤቲኮ ሄሲ ጌዴ ዳሪ ዳሪ ቢዛ ጊሻስ ሄ ማይኦዚ ጹጌቶ። 58 ኣይ ማይኦኔ ጋልባፌ ኦሴቲዳ ኣይ ሚሽ ሜጪሺን ቡቃዚ ኢዛፔ ꬋይኮ ቃሴካ ሜጮ፤ ሄሳፌ ጉዬ ዎጋይ ጊዛ ማላ ማይኦዚ ጌሽ ጊዳና።»

59 ሃይሲ ዶርሳ ኢስኬፌ ኦሴቲዳ ማይኦ ቦላ ዎይኮ ኣይ ቆሞ ማይኦ ቦላ ዎይኮ ሃርፓን ዳዴቲዳ ዎይኮ ኩሼን ኦሴቲዳ ማይኦ ቦላ፥ ጋልባ ዎይኮ ጋልባፌ ኦሴቲዳ ማይኦ ቦላ ኣሳ ቦላ ሃርጌ ጋꬂዛ ቡቃይ ቤቲኮ ሄ ማይኦዚ ጌሽ ዎይኮ ቱና ጊዲዳይሳ ኤሪሲዛ ዎጋይ ሃይሳፌ ቦላን ዲዛይሳ።

14

ጋልባ ቦላ ኬዚዛ ኢታ ሃርጌፌ ጌይዛ ዎጋ

1 ጎዳይ ሙሴስ ሂዝጊዴስ፥ 2 «ኢሳዴይ ኣሳቴꬃ ቦላ ዲዛ ኢታ ጋልባ ሃርጌፌ ፓጺዳፔ ጉዬ ጌሾ ዎጋይ ሃይሳፌ ካሊዛይሳ፤ ኢዚ ጌሽ ጊዲዳይሳ ኢዛዴስ ዮቴቲዛ ጋላስ ሄሳዴይ ቄሴኮ ባና ማላ ኢዛስ ዮቴቶ። * 3 ሄ ኢዛስ ዮቴቲዳ ቄሴዚ ኣሲ ዲዛሶፔ ጌዴ ሃራሶ ኬሲዲ ባኮ ዪዳይሳ ሎኤꬂ ጼሎ፤ ኢዛዴይ ሃርጌዛፔ ፓጺዳ ጊዲኮ፥ 4 ቄሴዚ ፓጻ ዲዛ ናምኡ ጌሻ ካፎታኔ ዚጋ ሚꬅ፥ ዞኦ ጺላታ፥ ሂሶጴ ሚꬃ ሃይꬅ ጉጂ ኤኪ ያና ማላ ኣዛዞ። 5 ሄሳፌ ጉዬ ቄሴዚ ካፎታፔ ኢሳ ፑልቶ ሃꬂ ኢዛን ዲዛ ጉቃ ኬሬ ቦላ ሹኬታና ማላ ኣዛዞ። 6 ሃንኮ ፓጻ ዲዛ ካፎዛ ኤፊዲ ዚጋ ሚꬃራ፥ ዞኦ ጺላታራኔ ሂሶጴ ሚꬃ ቦንጮራ ኢሲፌ ጋꬂ ካሴ ሹኬቲዳ ካፎዛ ሱꬃን ጌልꬂ ኬሶ። 7 ሱꬃካ ኣሳቴꬃ ቦላ ዲዛ ጋልባ ሃርጌፌ ፓጺዛዴ ቦላ ላፑንቶ ዉጾ፤ ሄሳፌ ጉዬ ኢዚ ጌሽ ጊዲዳይሳ ኢዛ ኤሪሶ፤ ሃንኮ ፓጻ ዲዛ ካፎዛካ ጌዴ ሃራሶ ኬሲዲ ዴምባን ፒራꬋና ማላ ዬዶ።

8 «ኢታ ጋልባ ሃርጌፌ ፓጺዳዴይ ባ ማይኦ ሜጮ፤ ባ ቦላ ዲዛ ኢስኬ ኡባ ሜዴቶ፤ ባ ቦላካ ሜጬቶ፤ ዎጋይ ጊዛ ማላ ኢዚ ጌሽ ጊዳና፤ ሄሳፌ ጉዬ ኣሲ ዲዛሶ ጌላናስ ዳንዳዬስ፤ ጊዶ ኣቲን ላፑን ጋላስ ጋካናስ ኢዚ ባ ዱንካናፔ ካሬን ዴኦ። 9 ላፑንꬆ ጋላስ ቃሴካ ባ ሁኤ፥ ባ ቡቺኔ ባ ዴሞ፥ ሃራ ኣዋንካ ባ ኣሳቴꬃ ቦላ ዲዛ ኢስኬ ኡባ ሜዴቶ፤ ባ ማይኦ ሃꬃን ሜጮኔ ባ ቦላካ ሜጬቶ፤ ሄሳፌ ጉዬ ኢዚ ጌሽ ጊዳና።

10 «ኦስፑንꬃ ጋላስ ኢሲ ዎሶይካ ኢስታ ቦላ ባይንዳ ናምኡ ዶርሳ ላቃታኔ ኢሲ ላይꬃ ኡዞ ኤሆ፤ ካꬃ ያርሾ ጊሻስ ዎጋራ ሚꬃ ዛይቴን ሙኑቄቲዳ ሄꬑ ኪሎ ꬊሌኔ ኢሲ ሊቲሮ ዛይቴስ ሄꬓንꬆ ኩሼ ዎጋራ ሚꬃ ዛይቴ ኤሆ። 11 ቄሴዚካ ኣዴዚ ኢዚ ኤሂዳ ኡባራ ኢሲ ቦላ ጋይቶቴꬃ ዱንካኔዛ ፔንጌን ጎዳ ሲንꬅ ሺሾ።

12 «ሄሳፌ ጉዬ ናምኡ ቄሪ ꬋርሾታፔ ኢሳ ኤኪዲ ኢሲ ሊቲሮስ ሄꬓንꬆ ኩሼ ጊዲዛ ዎጋራ ዛይቴራ ኢሲፌ ጋꬂ ኤኪዲ ቆሆ ጊሻስ ሺቂዛ ያርሾ ሂስቲ ሺሾ፤ ቄሴዚ ሄ ያርሾዛካ ያኔ ሃ ቃሴꬂዛ ያርሾ ሂስቲ ጎዳ ሲንꬃን ቃሴꬂ ሺሾ። 13 ላቃዛካ ናጋራ ያርሾሲኔ ጹጌቲዛ ያርሾስ ሹኪዛ ጌሻሶሆን ሹኮ፤ ጋሶይካ ቆሆ ጊሻስ ያርሾይ ናጋራ ዉርሳናስ ሺቂዛ ያርሾ ማላ ቄሴዛስ ጊሻ ጊዳና፤ ኢዚካ ኬሂ ዱማ። 14 ቄሴዚ ቆሆ ያርሾስ ሺቂዛ ሱꬃፌ ጉꬃራ ኤኪዲ ሄ ጌይዛዴስ ኡሻቻ ሃይꬃ ጼራ ኢዛስ ኡሻቻ ኩሼ ማንꬃ ቢራꬌኔ ኡሻቻ ቶሆ ማንꬃ ቢራꬌ ቲዮ። 15 ቄሴዚ ዎጋራ ሚꬃ ዛይቴዛፔ ጉꬃራ ኤኪዲ ባ ሃዲርሳ ኩሼ ቃኣን ቲጎ። 16 ባ ኡሻቻ ኩሼ ጼራን ጉꬃራ ኤኪዲ ጾሳ ሲንꬃን ላፑንቶ ዉጾ። 17 ባ ኩሼ ቃኣን ኣቲዳ ዛይቴዛፔ ጉꬃራ ኤኪዲ ጌይዛዴስ ኡሻቻ ሃይꬃ ጼራ፥ ኡሻቻ ኩሼ ማንꬃ ቢራꬌኔ ኡሻቻ ቶሆ ማንꬃ ቢራꬌ ቲዮ። 18 ባ ኩሼ ቃኣን ኣቲዳ ዛይቴዛካ ጌይዛዴ ሁኤን ጉሶ፤ ቄሴይ ኢዛዴ ናጋራ ጌሾ።

19 «ሄሳፌ ጉዬ ቄሴዚ ባ ቱናቴꬃፌ ጌይዛዴ ናጋራ ዉርሳናስ ሺቂዳ ሜሄ ሹኮ። 20 ቃሴካ ቄሴዚ ሄ ጹጌቲዛ ያርሾዛ ካꬃ ያርሾዛራ ኢሲፌ ያርሾ ያርሺዛሶዛ ቦላ ዎꬂዲ ጹጎ፤ ሄሳ ማላ ኦሶን ኢዛዴ ናጋራፔ ማሪሴስ፤ ኢዛዴይካ ጌሽ ጊዴስ።

21 «ኢዛዴይ ሄሳ ኡባ ኤሃናስ ዳንዳዮንታ ማንቆ ጊዲኮ ጎዳ ሲንꬃን ያኔ ሃ ቃሴꬂዲ ባ ናጋራ ዉርሳናስ ኢሲ ꬋርሾ ላቃ ኤሂዲ ቆሆ ያርሾ ጊሻስ ሺሾ፤ ቃሴ ካꬃ ያርሾዛስካ ዎጋራ ሚꬃ ዛይቴን ሙኑቄቲዳ ኢሲ ኪሎ ሊቆ ꬊሌ ካꬃ ያርሾስ ኤሆ፤ ሄሳꬆካ ኢሲ ሊቲሮስ ሄꬓንꬆ ኩሼ ጊዲዛ ዛይቴ ኤሆ። 22 ቃሴካ ኢዛ ዎልቃይ ዳንዳይዳ ማላ ናምኡ ሃራጴታ ዎይኮ ናምኡ ዋኖሴታፔ ኢሳ ናጋራ ጊሻስ ያርሾስ፥ ናምኣንꬆዛ ቃሴ ጹጌቲዛ ያርሾስ ኤሆ።

23 «ጌሾ ዎጋይ ፖሌቲዛ ኦስፑንꬃ ጋላስ ሄይታ ኡባ ኤሂዲ ጋይቶቴꬃ ዱንካኔ ፔንጌን ጎዳ ሲንꬃን ቄሴስ ኢሞ። 24 ቄሴዚካ ቆሆ ያርሾስ ሺቂዛ ዶርሳ ላቃኔ ዎጋራ ሚꬃ ዛይቴዛ ኤኪዲ ያኔ ሃ ቃሴꬂዛ ያርሾ ኦꬂ ጎዳ ሲንꬃን ያርሾ። 25 ቆሆ ጊሻስ ሺቂዛ ያርሾስ ሺቂዳ ዶርሳ ላቃ ሹኮ፤ ሱꬃፌ ጉꬃራ ኤኪዲ ጌይዛዴስ ኡሻቻ ኩሼ ማንꬃ ቢራꬌ፥ ኡሻቻ ቶሆ ማንꬃ ቢራꬌኔ ኡሻቻ ሃይꬃ ጼራ ቲዮ። 26 ቄሴዚ ዛይቴዛፔ ጉꬃራ ባ ሃዲርሳ ኩሼ ቃኣን ቲጎ። 27 ባ ኡሻቻ ኩሼ ቢራꬌን ጉꬃራ ቦቺዲ ጾሳ ሲንꬃን ላፑንቶ ዉጾ። 28 ባ ኩሼ ቃኣን ቲጊዳ ዛይቴፔ ጉꬃራ ኤኪዲ ቆሆ ያርሾ ሱꬃን ቦቺዳሶን ሄሲካ ጌይዛዴስ ኡሻቻ ሃይꬃ ጼራ፥ ኡሻቻ ኩሼ ማንꬃ ቢራꬌ ጼራ፥ ኡሻቻ ቶሆ ማንꬃ ቢራꬌ ጼራ ቦሺሶ። 29 ቄሴዚ ባ ኩሼን ኣቲዳ ዛይቴዛ ኣዴዛ ሁኤን ጉሶ፤ ሄሳꬆ ኦꬂዲ ጌሾ ዎጋ ጎዳ ሲንꬃን ፖሎ። 30 ሄሳፌ ጉዬ ሃራጴታ ዎይኮ ዋኖሴታ ጌይዛዴ ዎልቃይ ጋꬂዳ ኬና ቄሴዚ ያርሾ። 31 ሄይታንታፌ ኢሳ ናጋራስ ሺቂዛ ያርሾስ ናምኣንꬆዛ ቃሴ ጹጌቲዛ ያርሾስ ካꬃ ያርሾራ ጋꬂ ሺሾ፤ ቄሴዚ ኡባካ ሃይሳ ማላን ጌይዛዴ ናጋራፔ ጌሾ። 32 ኣሳፔ ጌዴ ሃራ ኣሳን ኣꬊዛ ኢታ ጋልባ ሃርጌፌ ጌያናስ ኮሺዛ ዎጋ ፖላናስ ዳንዳዮንታ ማንቆ ኣሳስ ዲዛ ዎጋይ ሃይሳ» ጊዴስ።

ቡቃይ ቤቲዳ ኬꬅ ጌሾ ዎጋ

33 ጎዳይ ሙሴሲኔ ኣሮኔስ ሂዝጊዴስ፥ 34 «ታኒ ኢንቴስ ኢሚዛ ካናኔ ቢታ ኢንቴ ጌሊዛ ዎዴ ኢሲ ኬꬃን ታኒ ቡቃ ዬጊኮ፥ 35 ሄ ኬꬃዴይ ቢዲ ቄሴዛ፥ ‹ታሶን ኣይ ኢታ ሃርጌይ ዲዛኮ› ጊዲ ዮቶ። 36 ሶን ዲዛ ሚሽ ኡባይ ቱና ጌቴቶንታ ማላ ቄሴዚ ሄ ኢታ ሃርጋ ቤያናስ ጌላናፔ ካሴቲዲ ሶን ዲዛ ሚሽ ኡባ ካሬ ኬሳና ማላ ኣዛዞ፤ ሄሳፌ ጉዬ ቄሴዚ ጼላናስ ኬꬃ ጊዶ ጌሎ። 37 ሃርጌዛ ሎኤꬂ ፓጪ ጼሊዛ ዎዴ ኬꬃ ሉኪ ሉኪ ሚዛ ሃርጌዛስ ሜꬋይ ማታ ማላ ጪሊላ ዎይኮ ዞኦ ዎይኮ ፑንጫርካ ሚሳቲ ቤቲኮ፥ 38 ቄሴዚ ሄ ኬꬃፌ ኬዚዲ ኬꬃይ ላፑን ጋላስ ጋካናስ ጎርዴታና ማላ ኦꬆ። 39 ቄሴዚ ላፑንꬃ ጋላስ ሲሚዲ ቃሴካ ጼሎ፤ ሃርጌዚ ካሴፔ ጌዴ ዳሪ ዳሪ ቢኮ፥ 40 ሃርጌይ ኢስታ ቦላ ቤቲዳ ሹቻቲ ኬꬃፌ ዎጬቲ ኬዚዲ ካታማፔ ጌዴ ካሬን ዲዛ ቱና ሚሽ ዬጌቲዛሶን ዬጌታና ማላ ኣዛዞ። 41 ሄሳፌ ጉዬ ኬꬃስ ሶ ባጋ ጊሪዲ ሄ ጊሬꬃዛ ካታማፔ ካሬ ባጋራ ቱና ሚሽ ዬጊዛሶን ዬጋና ማላ ኣዛዞ። 42 ሄሳፌ ጉዬ ካሴ ሹቻታ ሶሆን ሃራ ኦራꬃ ሹቺ ጌሊን ሄ ኬꬃን ሃራ ኦራꬃ ኡርቃይ ሜሼቶ።

43 «ሹቻቲ ዲጌቲን ቃሴካ ኡርቃካ ቆቆፊዲ ሃራ ኡርቃን ሜሺ ኦራꬂዳፔ ጉዬ ሄ ሃርጌዛ ማላታይ ቃሴካ ሲሚ ቤቲኮ፥ 44 ቄሴዚ ሲሚ ቢዲ ቤዮ፤ ሃርጌዚ ካሴፔ ጌዴ ኣኪ ኣኪ ቢዛ ማላ ጊዲኮ ሄ ሃርጌይ ኢሳፌ ኢሳን ኣꬊዛ ኢታ ሃርጌ ጊዲዳ ጊሻስ ሄ ኬꬃይ ቱና። 45 ሄሳ ጊሻስ ሄ ኬꬃይ ላሌታናስ ቤሴስ፤ ሄ ኬꬃ ሹቻይ፥ ሚꬃይኔ ሚሺ፥ ኡርቃይ ዉሪካ ካታማፔ ጌዴ ካሬ ቱና ሚሺ ዬጌቲዛሶን ዬጌቶ። 46 ጎርዴቲዳፔ ጉዬ ሄ ኬꬃን ጌሊዳ ኣሲ ዉሪካ ኦማርስ ጋካናስ ቱና ጊዴስ። 47 ሄ ኬꬃን ኢቺዳዴይ ዎይኮ ካꬅ ሚዳዴይ ባ ማይኦ ሜጮ።

48 «ኬꬃይ ቃሴካ ኦራጺዲ ሜሼቲዳፔ ጉዬ ቄሴዚ ዪዲ ጼሊሺን ሃርጌዚ ካሴፔ ኣኪ ኣኪ ቦንታ ኣጊኮ፥ ሃርጌዛ ማላታይ ꬋይዳ ጊሻስ፥ ሄ ኬꬃይ ጌሽ ጊዲዳ ጊሻስ ቄሴዚ ኬꬃ ኣዋ ኤሪሶ። 49 ሄ ኬꬃ ጌሻናስ ናምኡ ካፎ፥ ሊባኖሴ ዚጋ፥ ዞኦ ጺላታኔ ሂሶጴ ጌቴቲዛ ሚꬃ ሃይꬅ ኤሆ። 50 ካፎታፔ ኢሳ ፑልቶ ሃꬂ ኢዛን ዲዛ ጉቃ ኬሬን ሹኮ፤ 51 ሄሳፌ ጉዬ ዚጋ ሚꬅ፥ ሂሶጴ ሚꬃ ሃይꬅ፥ ዞኦ ጺላታኔ ፓጻ ዲዛ ካፎዛ ኢሲፌ ጋꬂ ኤኪዲ ጉቃ ኬሬን ዲዛ ፑልቶ ሃꬃኒኔ ሃንኮ ሹኬቲዳ ካፎዛ ሱꬃን ጌልꬂ ኬሲዲ ኬꬃዛ ላፑንቶ ኣራጮ። 52 ቄሴዚ ሄሳꬆ ሂስቲዲ ሄ ኬꬃ ካፎዛ ሱꬃን፥ ፑልቶ ሃꬃን፥ ፓጻ ዲዛ ካፎን፥ ዚጋ ሚꬃን፥ ሂሶጴ ሚꬃ ሃይꬃኒኔ ዞኦ ጺላታን ጌሾ። 53 ሄሳፌ ጉዬ ፓጻ ዲዛ ካፎዛ ኢዚ ፒራꬊ ባና ማላ ጌዴ ዴምባ ኬሲ ዬዶ፤ ሄሳꬆ ኦꬂዲ ኬꬃ ጌሺዛ ዎጋ ፖሊኮ ኬꬃይካ ጌሽ ጊዴስ።» 54 ሃይሲ ሃ ዎጋዚ ኢሳፌ ኢሳን ኣꬊዛ ጋልባ ቦላ ኬዚዛ ኣይ ሃርጌስ፥ ቃቻ ሃርጌስ፥ 55 ማይኦ ቦላኔ ኬꬃ ቦላ ኢሳፌ ኢሳን ኣꬊ ኣꬊ ዪዛ ሃርጌስ፥ 56 ኪጻ ሃርጌስ፥ ባꬊንቴሲኔ ኢሊዋ ሃርጌስ፥ 57 ሃይሲ ኣይ ሚሺካ ቱና ዎይኮ ጌሽ ጊዲዳይሳ ሻኪ ኤሪሳናሲኔ ኢሳፌ ኢሳን ኣꬊዛ ኢታ ሃርጌ ዎይኮ ቡቃ ጌሻናስ ዲዛ ዎጋ።

15

ኣሳፔ ጎጊ ኬዚዲ ኣስ ቱኒሲዛ ሚሽ

1 ጎዳይ ሙሴሲኔ ኣሮኔስ ሂዝጊዴስ፥ 2 «ኣይ ኣሳስካ ኢዛዴ ኣሳቴꬃፌ ጎጊዛ ሚሺ ዲኮ ሄሳዴይ ቱና ጋዳ ኢስራኤሌ ኣሳስ ዮታ። 3 ኣሳቴꬃፌ ጎጊ ኬዚዛይሲ ኣጎንታ ኢጺኮ ዎይኮ ጎጌꬃ ኣጊኮካ ሄሳዴይ ቱና።

4 «ሄሳዴይ ኢዛ ቦላ ኢቺዳ ሂꬂ፥ ኡቲዳ ኣይ ሚሺካ ቱና ጊዴስ። 5 ሂጻዛ ቦቺዳ ኣይ ኣሲካ ባ ማይኦኔ ባ ቦላ ሃꬃን ሜጮ፤ ጊዲኮካ ሄሳዴይ ኦማርስ ጋካናስ ቱና ጊዶ። 6 ኣሳቴꬃፌ ቱኒሲዛ ሚሺ ጎጊ ኬዚዛ ኣሲ ኡቲዳሶሆን ኡቲዳ ኣይ ኣሲካ ባ ማይኦኔ ባ ቦላ ሃꬃን ሜጮ፤ ጊዲኮካ ሄሳዴይ ኦማርስ ጋካናስ ቱና ጊዶ።

7 «ኣሳቴꬃፌ ቱኒሲዛ ሚሺ ጎጊ ኬዚዛ ኣስ ቦቺዳይ ኣይ ኣሲካ ባ ማይኦኔ ባ ቦላ ሃꬃን ሜጮ፤ ጊዲኮካ ኦማርስ ጋካናስ ቱና ጊዶ።

8 «ኣሳቴꬃፌ ቱኒሲዛ ሚሺ ጎጊ ኬዚዛ ኣሲ ሃንኮ ፓጻ ዲዛ ኣሳ ቦላ ጩች ጩቲኮ ሄ ጩቻይ ኢዛ ቦቺዳ ኣሲ ባ ማይኦኔ ባ ቦላ ሃꬃን ሜጮ፤ ጊዲኮካ ሄሳዴይ ኦማርስ ጋካናስ ቱና ጊዶ።

9 «ኣሳቴꬃፌ ቱኒሲዛ ሚሺ ጎጊ ኬዚዛ ኣሲ ኡቲዳ ኮራ ኡባይ ቱና፤ 10 ሄሳዴይ ኢዛ ቦላ ኡቲዳ ሚሽ ቦቺዳ ኣሲ ኡባይ ኦማርስ ጋካናስ ቱና፤ ጊዶ ኣቲን ሄ ቱኒዳ ኢሲ ሚሻታፔ ኢሳ ዴንꬂዳ ኣይ ኣሲካ ባ ማይኦኔ ባ ቦላ ሜጮ፤ ጊዲኮካ ኢዚ ኦማርስ ጋካናስ ቱና ጊዶ።

11 «ኣሳቴꬃፌ ቱኒሲዛ ሚሺ ጎጊ ኬዚዛ ኣሲ ባ ኩሼ ሜጬቶንታ ዲሼ ሃራ ቦቺኮ ሄ ቦሼቲዳዴይ ባ ማይኦኔ ባ ቦላ ሃꬃን ሜጮ፤ ጊዲኮካ ኦማርስ ጋካናስ ቱና ጊዶ። 12 ኣሳቴꬃፌ ቱኒሲዛ ሚሺ ጎጊ ኬዚዛ ኣስ ቦቺዳ ማና ሚሺ ሜቆ፤ ሚꬃፌ ኦሴቲዳ ሚሺ ዉሪካ ሃꬃን ሜጬቶ።

13 «ኣሳቴꬃፌ ቱኒሲዛ ሚሺ ጎጊ ኬዚዛ ኣሲ ሄ ሃርጌዛፔ ፓጺኮ ካሴ ዲዛ ማላ ባ ፓጺዳይሳ ኤሪሳናስ ላፑን ጋላስ ጋካናስ ጋምኢሾ፤ ሄሳፌ ጉዬ ባ ማይኦ ሜጮ፤ ቃሴካ ባ ቦላ ጺሎ ጊዲዳ ፑልቶ ሃꬃን ሜጬቶ፤ ሂስቲዲ ጌሽ ጊዶ። 14 ኦስፑንꬃ ጋላስ ናምኡ ሃራጴታ ዎይኮ ናምኡ ሃራጴ ጪዬታ ጋይቶቴꬃ ዱንካኔ ፔንጌ ኤፊዲ ጎዳ ሲንꬃን ቄሴዛስ ኢሞ። 15 ቄሴዚካ ሃራጴታ ኤኪዲ ኢሳ ናጋራ ዉርሶስ ያርሾ፥ ሃንኮይሳ ቃሴ ጹጌቲዛ ያርሾ ሂስቲ ያርሾ፤ ሄሳꬆ ሂስቲዲ ቄሴዚ ሄሳዴ ጎጊ ኬዚዛ ሚሻስ ጌይዛ ዎጋ ጎዳ ሲንꬃን ፖሎ።

16 «ኣይ ኣሲካ ኢዛ ኣቱማቴꬃፌ ዜሬꬂ ጉኪኮ ኢዚ ባ ቦላ ሜጬቶ፤ ጊዲኮካ ኦማርስ ጋካናስ ቱና ጊዶ። 17 ዜሬꬃይ ኢዛ ቦላ ጉኪዳ ኣይ ማይኦ ጊዲን ዎይኮ ጋልባ ጊዲኮ ሃꬃን ሜጬቶ፤ ጊዲኮካ ኦማርስ ጋካናስ ቱና ጊዶ። 18 ኣዴይ ማጫሳራ ዚንኢ ዴንዲዳፔ ጉዬ ናምኣይካ ባንታ ቦላ ሃꬃን ሜጬቴቶ፤ ጊዲኮካ ኦማርስ ጋካናስ ቱና ጊዴቶ።

19 «ማጫሳስ ኣጊናን ኣጊናን ዪዛ ዎጋይ ቤቲኮ ላፑን ጋላስ ጋካናስ ኢዛ ቱና ጊዱ፤ ኢዞ ቦቺዛ ኣይ ኣሲካ ኦማርስ ጋካናስ ቱና ጊዶ። 20 ማጫሳስ ኣጊናን ኣጊናን ዲዛ ዎጋይ ዪዛ ዎዴ ኢዛ ኡቲዛሶይኔ ኢቺዳሶይ ኡባይ ቱና ጊዶ። 21 ኢዛ ኢቺዳ ሂጻ ቦቺዳ ኣይ ኣሲካ ባ ማይኦኔ ባ ቦላ ሜጮ፤ ጊዲኮካ ኦማርስ ጋካናስ ቱና ጊዶ፤ 22 ኢዛ ኡቲዳ ኣይ ሚሺካ ቦቺዳዴይ ባ ማይኦኔ ባ ቦላ ሜጮ፤ ጊዲኮካ ኦማርስ ጋካናስ ቱና ጊዶ። 23 ኢዛ ኢቺዳሶ ዎይኮ ኡቲዳሶ ሚሽ ቦቺዳ ኣይ ኣሲካ ኦማርስ ጋካናስ ቱና ጊዶ። 24 ኣጊናን ኣጊናን ቤቲዛ ማጫሳ ዎጋይ ዪዛ ዎዴ ኢዚራ ዚንኢዛ ኣይ ኣዴይካ ኢዚ ማላ ቱና ጊዲዛ ጊሻስ ላፑን ጋላስ ጋካናስ ቱና ጊዶ፤ ኢዚ ኢቺዛ ሂጻይ ቱና ጊዴስ። 25 ኢሲ ማጫሳስ ኣጊናን ኣጊናን ቤቲዛ ማጫሳ ዎጋይ ጉኪዛ ዎዴፔ ዳሮ ጋላስ ጉኪኮ ዎይኮ ኣጊናን ኣጊናን ቤቲዛ ዎዴዛፔ ቦላራ ኣጎንታ ሱꬂ ጉኪኮ ሄ ሱꬃይ ኤቃና ጋካናስ ኢዛ ቱና ጊዳዉስ። 26 ሄ ዎዴ ኢዛ ኢቺዳ ሂጻ ጊዲን ዎይኮ ኢዛ ኢዛ ቦላ ኡቲዳ ሚሺ ኣጊናን ኣጊናን ቤቲዛ ማጫሳ ዎጋይ ዲዛ ዎዴ ሃኒዛ ማላ ኡባ ዎዴ ቱና። 27 ሄይታ ቦቺዳ ኣይ ኣሲካ ቱኒዳ ጊሻስ ባ ማይኦኔ ባ ቦላ ሜጮ፤ ጊዲኮካ ኦማርስ ጋካናስ ቱና ጊዶ።

28 «ኢዚፔ ጉኪዛ ሱꬃይ ኤቂኮ ሄ ሱꬃይ ኤቆ ጋላሳፌ ቢዲ ላፑን ጋላስ ጋካናስ ጋምኣዳ ሄሳፌ ጉዬ ዎጋይ ጊዛ ማላ ጌዩ። 29 ኦስፑንꬃ ጋላስ ናምኡ ሃራጴታ ዎይኮ ናምኡ ዋኖሴታ ጋይቶቴꬃ ዱንካኔ ፔንጌ ኤካ ያዳ ቄሴዛስ ኢሙ። 30 ቄሴዚካ ኢሳ ናጋራፔ ጌሺዛ ያርሾስ ናምኣንꬆዛካ ጹጌቲዛ ያርሾስ ሺሾ፤ ሂስቲዲ ሄ ማጫሳዮ ቱናቴꬃፌ ጌሺዛ ዎጋ ፖሎ።

31 «ሄን ኢስታ ጊዶን ዲዛ ጋይቶቴꬃ ዱንካኔ ቱኒሲዲ ሃይቆንታ ማላ ኢስራኤሌ ናይታ ቱኒሲዛ ሚሻፌ ናጊቴ።»

32 ቱኒሲዛ ሚሺ ኢዛ ኣሳቴꬃፌ ጎጊ ኬዚዛዴሲኔ ኢዛ ኣቱማቴꬃፌ ዜሬꬂ ጉኪዛዴስ፥ 33 ቃሴካ ኣጊናን ኣጊናን ቤቲዛ ማጫሳ ዎጋይ ቤቲዛ ማጫሳስ ዎይኮ ኣዴ ጊዲን ማጫ ጊዲን ቱኒሲዛ ሚሺ ኢስታ ኣሳቴꬃፌ ጎጊዛ ዎዴ ዎይኮ ጌዮንታ ማጫሳራ ዚንኢዛ ኣቱማሳስ ዎꬊዳ ዎጋይ ሄሳ።

16

ጌሾ ጋላስ

1 ኣሮኔ ኣቱማ ና ናምኣቲ ቤሶንታ ታማ ጎዳ ሲንꬅ ኤኪ ሺቂዳ ጊሻስ ሃይቂዳ፤ ሄሳፌ ጉዬ ጎዳይ ሙሴስ ሂዝጊዴስ፥ 2 «ኔ ኢሻ ኣሮኔይ ታቦታ ቦላን ዲዛ ኣቶ ጊዛሶዛ ካሚዛይሳ ሲንꬃን ማጋላሻፔ ጉዬ ባጋራ ዲዛ ኬሂ ዱማ ጌቴቲዛሶዛ ባ ሼኔ ማላ ኡባ ዎዴ ጌሎንታ ማላ ኢዛስ ዮታ፤ ኢዚ ኡባ ዎዴ ባ ሼኔን ጌሊዛ ጊዲኮ ሃይቃና፤ ጋሶይካ ታኒ ሻራ ጊዶራ ኣቶ ጊዛሶዛ ካማ ቦላ ቆንጫይስ። *

3 «ኣሮኔይ ናጋራፔ ማሬꬂዛ ያርሾስ ኢሲ ሚርጎ ቦራኔ ቃሴ ጹጌቲዛ ያርሾስ ኢሲ ꬋርሾ ኤኪዲ ኬሂ ዱማ ጌቴቲዛሶዛ ጌሎ። * 4 ኣሮኔይ ኬሂ ዱማ ጌቴቲዛሶ ጌላናፔ ካሴ ማይኦቲ ዱማ ጊዲዳ ጊሻስ ባ ቦላ ሜጬቲዲ ቄሴቴꬃ ማይኦ ማይኦ፤ ሄሲካ ላይኖፔ ኦሴቲዳ ቃሚሳኔ ሱሬ ማይኦ፤ ሄሳꬆካ ላይኖፔ ኦሴቲዳ ቃባቶን ጊጾ፤ ላይኖፔ ኦሴቲዳ ጎሴካ ጎዞ።

5 «ኢስራኤሌ ናይታ ማባራይ ናጋራ ጊሻስ ሺሺዛ ያርሾስ ናምኡ ዴይሻ ኦርጌኔ ጹጌቲዛ ያርሾስ ኢሲ ꬋርሾ ኣሮኔስ ኤሄቶ። 6 ኣሮኔይ ባሲኔ ባሶ ኣሳ ናጋራ ዉርሳናስ ኢሲ ኮርማ ቦራ ያርሾስ ሺሾ። 7 ሄሳፌ ጉዬ ሄ ናምኡ ዴይሻ ኦርጌታ ጌዴ ጋይቶቴꬃ ዱንካኔዛ ፔንጌን ጎዳ ሲንꬅ ኤፎ። 8 ሂስቲዲ ሄ ናምኡ ኦርጌታ ቦላ ኢዚ ሳማ ዬጎ፤ ሄይታፔ ኢሶይ፥ ‹ጎዳ› ናምኣንꬆዚ፥ ‹ኣዛዜሌ›* ጊዛ ማላታይ ዲዛ ሹቻታ ኦርጌታ ቦላ ዬጎ። 9 ጎዳስ ጊዛ ማላታይ ኢዛ ቦላ ዎꬊዳ ዴይሻዛ ናጋራፔ ጌሺዛ ያርሾስ ሹኮ። 10 ኣዛዜሌስ ጊዛ ማላታይ ኢዛ ቦላ ዎꬊዳ ዴይሻዚ ሹኬቶንታ ፓጻ ጎዳስ ሺቆ፤ ዴሬዛ ናጋራ ቶኪዲ ዱጌ ባዞ ዬዴቶ።

11 «ኣሮኔይካ ኮርማ ቦራዛ ባ ናጋራ ዉርሳናሲኔ ባሶ ኣሳ ናጋራ ዉርሳናስ ያርሾ ሹኮ። 12 ቃሴ ጎዳ ሲንꬃን ዲዛ ያርሾ ያርሺዛሶፔ ኤጻኔ ጩዋሲዛ ሚሻ † ኩሜꬃ ቦንቆኔ ሊቂ ጋጬቲዳ ናምኡ ዞሌ ሳዊዛ ኤጻኔ ኤኪዲ ማጋላሻ ጊዶን ዲዛ ኬሂ ዱማ ጊዲዳ ኪፊሌ ኤሆ። 13 ኤጻኔዛ ሄን ጎዳ ሲንꬃን ታማን ዬጎ፤ ኢዚ ኢዛ ቤኢዲ ሃይቆንታ ማላ ኤጻኔዛ ጩዋይ ታቦታ ካሚዛይሳ ኡባ ጌንꬆ። 14 ኮርማዛ ሱꬃፌ ጉꬃራ ኤኪዲ ኢዛን ባ ቢራꬌ ጌልꬂ ጌልꬂዲ ታቦታ ካማዛ ቦላ ሲንꬃ ባጋራ ኣራጮ፤ ሄሳꬆካ ኢዛፔ ጉꬃራ ጫቆ ቃላ ታቦታ ሲንꬃን ላፑንቶ ዉጾ።

15 «ሄሳፌ ጉዬ ሃንኮ ዴሬዛ ናጋራ ጊሻስ ሹኬቲዛ ዴይሻ ሹኮ፤ ኢዛ ሱꬃ ኬሂ ዱማ ጌቴቲዛ ኪፊሌዛ ጌልꬂዲ ካሴ ኮርማዛ ሱꬃ ኦꬆይሳꬆ ኣቶ ጊዛሶ ታቦታ ካማዛ ቦላኒኔ ኢዛስ ሲንꬃ ባጋራ ላፑንቶ ዉጾ። * 16 ሄሳꬆካ ኦꬂዲ ኬሂ ዱማ ጊዲዳ ኪፊሌዛ ኢስራኤሌ ናይታ ቱናቴꬃፌኔ ኢስታ ናጋራ ኡባፌ ጌሻናስ ጌሾ ዎጋ ፖሎ፤ ካሴ ኢስቲ ቱና ሚሽ ኦꬂሺን ኢስታ ጊዶን ዲዛ ጋይቶቴꬃ ዱንካኔዛካ ሄሳꬆ ጌሾ። 17 ጌሾ ዎጋ ፖላናስ ኣሮኔይ ኬሂ ዱማ ጌቴቲዛ ኪፊሌዛ ጌሊዲ ባ ናጋራ ጊሻስ፥ ባሶ ኣሳ ናጋራ ጊሻሲኔ ኢስራኤሌ ዴሬ ናጋራ ጊሻስ ያርሾ ሺሺ ማሪሲዲ ኬዛና ጋካናስ ኣይ ኣሲካ ጋይቶቴꬃ ዱንካኔዛ ጊዶን ዶፖ። 18 ሄሳፌ ካሊዲ ኢዚ ጎዳ ሲንꬃን ያርሾ ያርሺዛሶ ኬዚዲ ጌሾ፤ ኮርማ ሱꬃፌኔ ዴይሻ ሱꬃፌ ጉꬃራ ኤኪዲ ያርሾ ያርሺዛሶዛን ዩዪ ኣꬋናስ ዲዛ ꬌሞታ ቲዮ። 19 ቃሴ ኢስራኤሌ ናይታ ቱናቴꬃፌ ያርሾ ያርሺዛሶዛ ጌሻናሲኔ ዱማሳናስ ሱꬃፌ ጉꬃራ ኤኪዲ ባ ቢራꬌ ጼራን ያርሾ ያርሺዛሶዛ ቦላ ላፑንቶ ዉጾ።

ባዞ ጎዴቲዛ ዴይሽ

20 «ኣሮኔይ ኬሂ ዱማ ጌቴቲዛሶ፥ ጋይቶቴꬃ ዱንካኔኔ ያርሾ ያርሺዛሶዛ ጌሾ ዎጋ ፖሊዳፔ ጉዬ ሹኬቶንታ ኣቲዳ ባቃ ዴይሻ ኤኪዲ ጎዳስ ሺሾ። 21 ባ ኩሼ ናምኣታ ዴይሻ ሁኤ ቦላ ዎꬂዲ ዴሬዛ ናጋራ፥ ኢታቴꬃኔ ማካላቴꬃ ኡባ ፓጾ፤ ዴይሻዛ ሁኤ ቦላ ዩሺ ፒቲሼ ዴራ ናጋራ ኢዛ ቦላ ዎꬆ፤ ሄሳፌ ጉዬ ካሴ ዴይሻዛ ኤፋናስ ጊጌቲ ኡቲዳዴ ቦላ ዱጌ ባዞ ዬዴቶ። 22 ሄሲካ ዴይሻይ ኣሳ ኡባ ናጋራ ኡባ ቶኪዲ ኣይ ኣሲካ ባይንዳሶ ዱጌ ባዞ ሃሲ ዬዶ።

23 «ኣሮኔይካ ጋይቶቴꬃ ዱንካና ጊዶ ጌሎ፤ ጌዴ ኬሂ ዱማ ጌቴቲዛ ኪፊሌዛ ጌላናፔ ካሴቲዲ ኢዚ ካሴ ማይኢዳ ቄሴቴꬃ ማይኦዛ ሄን ቃሪ ዎꬆ።* 24 ባ ቦላ ሄን ጌሻሶሆን ሜጬቲዲ ባ ካሴ ማይኢዛ ማይኦ፤ ሄፔ ኬዚዲ ባ ናጋራ ዉርሳናሲኔ ዴራ ናጋራ ዉርሳናስ ጹጌቲዛ ያርሾ ሺሾ። 25 ናጋራ ዉርሳናስ ሺቂዳ ሜሄዛ ሞꬌ ያርሾ ያርሺዛሶዛ ቦላ ጹጎ።

26 «ባዞ ዬዴቲዛ ዴይሻ ዱጌ ባዞ ላጊ ኤፊዳዴይ ጉዬ ኣሳይ ዲዛሶ ሲሚ ጌላናፔ ካሴቲዲ ባ ማይኦ ሜጮ፤ ባ ቦላካ ሜጬቶ፤ ሄሳፌ ጉዬ ኣሳይ ዲዛሶ ጌሎ። 27 ናጋራ ጊሻስ ያርሼታና ሺቂዳይታኔ ናጋራ ጌሻናስ ኢስታ ሱꬂ ኬሂ ዱማ ኪፊሌ ጌቴቲዛሶ ጌሊዳ ኮርማዛኔ ዴይሻዛ ኣሾይ፥ ጋልባዚኔ ቶጬይ ኣቶንታ ኣሲ ዲዛሶፔ ጌዴ ሃራሶ ቢዲ ጹጌቶ። 28 ሄሳ ኡባ ጹጊዛዴይ ጹጊዲ ኣሲ ዲዛሶ ሲሚ ጌላናፔ ካሴቲዲ ባ ማይኦ ሃꬃን ሜጮ፤ ባ ቦላካ ሜጬቶ።

ጌሾ ጋላስ ቦንቻናስ ኢሜቲዳ ዎጋ

29 «ሃይሳፌ ካሊዲ ኢንቴስ ኢሜቲዛ ዎጋታ ሃይሳፌ ጉዬ ያና ላይꬃታን ኡባን ላሜቶንታ ኤቂ ዲዛ ዎጋ ሂስቲዲ ናጊቴ፤ ላይꬃፌ ላፑንꬃ ኣጊናይ ጌሊዳ ታማንꬆ ጋላስ ኢስራኤሌ ዴሬ ኣሳይኔ ኢስታ ጋርሳን ዲዛ ሃራ ዴሬ ኣሳይ ጾማ ጾማናስ ቤሴስ፤ ሄ ጋላስ ኣይ ኦሶይካ ኦሴቶፎ። * 30 ሄ ጋላስ ኢንቴ ናጋራይ ኪቻና ማላኔ ኢንቴ ጌያና ማላ ጌሾ ዎጋይ ፖሌቲዛ ጊሻስ ኢንቴ ጎዳ ሲንꬃን ኢንቴ ናጋራ ኡባፌ ጌዪዳይታ ጊዳና። 31 ሄ ጋላሳይ ጾማ ጋላሲኔ ሼምፖ ሼምፒዛ ሳምባታ ጋላስ ጊዶ፤ ሄሲካ ሜርና ዎጋ ጊዶ፤ 32 ባ ኣዋ ሶሆን ቄሴታ ሃላቃ ጊዳናስ ቲዬቲዳኔ ሹሜቲዳ ቄሴይ ናጋራ ኡባ ዎጋ ፖላናስ ባ ቄሴቴꬃ ማይኦዛ ማይኢዲ ፖሎ። 33 ኢዚካ ኬሂ ዱማ ኪፊሌዛ፥ ያርሾ ያርሺዛሶዛ፥ ጋይቶቴꬃ ዱንካኔዛ፤ ቄሴታኔ ኢስራኤሌ ኣሳ ኡባ ናጋራ ዉርሶ። 34 ኢስራኤሌ ኣሳ ናጋራ ኡባ ዎጋ ኢንቴ ላይꬃን ላይꬃን ኢሲቶ ፖላና ማላ ሄሲ ኢንቴስ ሜርናስ ላሜቶንታ ዎጋ ጊዶ።»

ሄሳꬆ ጎዳይ ኢዛ ኣዛዚዳ ማላ ሙሴይ ኦꬂዴስ።

17

ሱꬂ ኡዬቶንታ ማላ ኢሜቲዳ ዎጋ

1 ጎዳይ ሙሴስ ሂዝጊዴስ፥ 2 « ‹ጎዳይ ኣዛዚዳ ኣዛዞይ ሃይሳ› ጋዳ ኣሮኔስ፥ ኢዛ ናይታሲኔ ኢስራኤሌ ኣሲ ኡባይ ዲዛ ሄራን ዮታ፤ 3 ዎይኮ ባ ዲዛ ሄራፔ ካሬን ቦራ ዎይኮ ዶርስ ዎይኮ ዴይሼ ያርሾ ሹኪዲ፥ 4 ጎዳስ ዱማቲዳሶን ጾሳስ ያርሻናስ ጋይቶቴꬃ ዱንካኔ ፔንጌ ኤሆንታ ኣጊኮ ሄሳዴይ ሱꬃ ጮ ሃዳ ጉሲዳ ማላ ቆዴቲዲ ዴሬ ጊዶፌ ሻኬቲ ጎዴቶ። 5 ሄሳ ጊሻስ ኢስራኤሌ ናይቲ ኣይ ሜሄ ጊዲን ጮ ዴምባን ሹኮንታ ጎዳ ሲንꬅ ጋይቶቴꬃ ዱንካኔ ፔንጌ ኤሄቶ፤ ሜሄታ ዱንካኔ ፔንጌ ኤሂዲ ቄሴዛስ ኢሜቶ፤ ቄሴዚካ ኢሲፌቴꬃ ያርሾ ሂስቲ ሹኮ። 6 ቄሴዚካ ሱꬃ ጋይቶቴꬃ ዱንካኔ ፔንጌን ዲዛ ጎዳስ ያርሾ ያርሺዛሶዛ ቦላ ዉጾ፤ ጎዳ ኡፋይሲዛ ሎኦ ሳዎ ጊዳና ማላ ሞꬌዛ ታማን ጹጎ። 7 ኢስራኤሌ ናይቲ ኢስታ ኣማኖፔ ሃሲዛ ዳይዳንꬃታስ ያርሾ ኦꬂዲ ባ ሜሄ ቤቶሶን ቤቶሶን ያርሾስ ሹካናስ ቤሴና፤ ሄሲካ ኢስታሲኔ ኢስታፌ ጉዬ ዬሌታ ኡባስ ሜርና ዎጋ ጊዲ ዴኦ።

8-9 «ኔ ኢስታስ፥ ‹ኢስራኤሌ ናይታፔ ጊዲን ዎይኮ ኢስታራ ዲዛ ሃራ ዴሬ ኣስ ጊዲን ዱንካኔዛ ፔንጌፌ ኣቲን ሃራሶን ኣዋንካ ጎዳስ ጹጌቲዛ ያርሾ ዎይኮ ሃራ ያርሾ ያርሺኮ ሄሳዴይ ጎዳ ዴሬታራ ቆዴታናስ ቤሴና› ጋ ዮታ።

10 «ኢስራኤሌ ኣስ ጊዲዳይ ኦኒካ ዎይኮ ኢስራኤሌ ናይታራ ኢሲፌ ዲዛ ሃራ ዴሬ ኣሲ ሱꬅ ኡዪኮ ሄሳዴይ ታ ኣቻን ኢጼቲዳዴ ጊዴስ፤ ታኒ ሄሳዴ ኢዛ ዴሬ ጋርሳፌ ሻካ ꬋይሳና።* 11 ሼምፖራ ፓጻ ዲዛ ሜꬌቴꬅ ኡባስ ሼምፖይ ሱꬃ ጊዶን ዴስ፤ ሄሳ ጊሻስ ኣሳ ናጋራ ዉርሳናስ ጉኪዛ ሱꬂ ዉሪካ ያርሾ ያርሺዛሶዛ ቦላ ጉካና ማላ ኢማዲስ፤ ኣሳ ሼምፖ ናጋራፔ ማሪሲዛይ ሱꬃ።* 12 ሄሳ ጊሻስ ኢስራኤሌ ኣሳ፥ ‹ኢንቴፌ ዎይኮ ኢንቴ ጊዶን ዲዛ ሃራ ዴሬ ኣሳፔ ኦኒካ ሱꬅ ኡዮፖ› ጋይስ።

13 «ኢስራኤሌ ናይታፔ ዎይኮ ኢስታራ ዲዛ ሃራ ዴሬ ኣሳፔ ኦኒካ ኣሾይ ሜቴታና ማላ ኢሜቲዳ ሜሄ ጊዲን ዎይኮ ዎራ ዶኣ ዎይኮ ካፎ ሻንካቲ ኦይኪዲ ኢዛ ሱꬃ ቢታ ቦላ ጉሲዲ ቢታ ኢዛ ቦላ ካሞ። 14 ጋሶይካ ኣሾ ማይኢዳ ኡባ ሼምፖይ ሱꬃ ጊዶን ዴስ፤ ሄሳ ጊሻስ ታኒ ኢስራኤሌ ኣሳ፥ ‹ኣሾ ማይኢዳ ሜꬌታ ኡባ ሼምፖይ ኢዛ ሱꬃ ጊዶን ዲዛ ጊሻስ ሱꬅ ሞፒቴ፤ ሚዳዴይ ኦኒካ ባ ዴሬ ጊዶፌ ሻኬቲ ꬋዮ› ጋይስ።

15 «ኢስራኤሌ ናይታፔ ዎይኮ ሃራ ዴሬ ኣሳፔ ኦኒካ ባዉቲ ሃይቂዳዝ ዎይኮ ዶኣይ ዎꬊዳ ሜሄ ኣሾ ሚኮ ባ ማይኦ ሜጮ፤ ባ ቦላ ሜጬቶ፤ ጊዲኮካ ኦማርስ ጋካናስ ቱና ጊዶ፤ ሄሳፌ ጉዬ ጌሽ ጊዶ። 16 ባ ማይኦ ሜጮንታ ኣጊኮኔ ባ ቦላ ሜጬቶንታ ኣጊኮ ሄሳዴይ ናጋራ ኦꬂዳ ጊሻስ ባ ናጋራን ኦይሼታና።»

18

ዎጋን ዲጌቲዳ ዚንኦ

1 ጎዳይ ሙሴስ ሂዝጊ ዮቲዴስ፤ 2 «ኢስራኤሌ ናይታስ፥ ‹ታኒ ጎዳ ኢንቴ ጾሳ፤ 3 ካሴ ኢንቴ ሄን ዴኢዳ ጊብጼ ቢታ ኣሳይ ዎይኮ ቡሮ ታ ኢንቴና ጌልꬃና ካናኔ ቢታን ዲዛ ዴሬ ኣሳይ ኦꬂዛ ሻቲዛ ኦሶ ኢንቴ ኦꬆፍቴኔ ኢስታ ሃኖ ካሎፍቴ። 4 ታ ዎጋታ ናጊቴ፤ ታ ኣዛዞታካ ፖሊቴ፤ ታኒ ጎዳ ኢንቴ ጾሳ። 5 ታ ኣዛዞታኔ ዎጋታ ናጊቴ፤ ሄሳንታ ናጊዛ ኣሲ ባ ሼምፖ ኣሻና፤ ታኒ ጎዳ› ጋ ዮታ። *

6 «ኢንቴፌ ኦኒካ ባስ ኣሾ ዳቦራ ላይማቶፖ፤ ታኒ ጎዳ።

7 «ኔ ኣዬይራ ላይማታዳ ኔ ኣዋ ካዉሾፋ፤ ኔስ ኣዮ ጊዲዳ ጊሻስ ኢዚራ ላይማቶፓ።

8 «ኔ ኣዋስ ሃራ ማቼታራካ ላይማታዳ ኔ ኣዋ ዬላቾፋ። *

9 «ኔ ሚቼይራ ላይማቶፓ፤ ሄሳꬆካ ኔናራ ኢሲፌ ዲጪዳሮ ጊዲን ዎይኮ ሃራሶን ዲጪዳሮ ጊዲን ኔ ኣዋይ ዬሊዳ ሃራ ማቺ ና ዎይኮ ኔ ኣያ ሃራ ኣዚናስ ዬሊዳ ማጫ ናይራ ላይማቶፓ። *

10 «ኔስ ዬላ ጊዶንታ ማላ ኔስ ናዛ ናይራ፥ ዎይኮ ኔስ ናይ ናይራ ላይማቶፓ።

11 «ኔ ኣዋስ ሃራ ማቻ ዬሊዳ ኔ ሚቼይራ ዚንኦፋ፤ ጋሶይካ ኢዛ ኔስ ሚቾ።

12 «ኔ ኣዋ ሚቼይራ ዚንኦፋ፤ ጋሶይካ ኢዛ ኔስ ሚቾ። 13 ኔ ኣዬይ ሚቼይራካ ዚንኦፋ፤ ጋሶይካ ኢዛ ኔ ኣዬይስ ኣሾ ዳቦ።

14 «ኔ ኣዋ ኢሻ ማቺራ ዚንኦፋ፤ ጋሶይካ ኢዛ ኔስ ኣዋ ማቺ ማላ። *

15 «ኔ ናዛ ማቼይራ ዚንኦፋ፤ ኢዛ ኔስ ናዛ ማቾ ጊዲዳ ጊሻስ ኢዚራ ዚንኦፋ። * 16 ኔ ኢሻ ማቼይራ ዚንኦፋ፤ ጋሶይካ ኢዛ ኔስ ኢሻ ማቾ፤ ሄሲ ኔ ኢሻ ካዉሺዛ ሚሻ። *

17 «ኣዬይራኔ ናይራ ዚንኦፋ፤ ኢዚስ ናይ ናዛ ናይራኔ ናይስ ናይ ናይራ ዚንኦፋ፤ ኢስቲካ ኢዛስ ማታ ዳቦ ጊዲዳ ጊሻስ ሄሳꬆ ሃኖይ ካዉሻቴꬃ።*

18 «ኔ ማቺያ ፓጻ ዲሺን ኢዚ ሚቺዮ ዳዉꬅ ኤኮፋ፤ ኢዚራካ ላይማቶፓ።

19 «ኣጊናን ኣጊናን ቤቲዛ ማጫሳ ዎጋይ ዪዛ ዎዴ ማጫሳራ ዚንኦፋ።

20 «ሃራ ኣሳ ማቺራ ዚንኣዳ ኔርካ ኔና ቱኒሶፓ። *

21 «ኔ ናይታፔ ኦናካ ሞሎኬ ጌቴቲዛ ኤቃስ ጹጌቲዛ ያርሾ ኦꬃ ኢሞፋ፤ ጋሶይካ ኔ ጾሳ ሱንꬅ ቱኒሶፓ፤ ታኒ ጎዳ። *

22 «ጎዳ ሲንꬃን ኢጼቲዳ ሚሽ ጊዲዳ ጊሻስ ማጫሳራ ዚንኢዛ ማላ ኣዴራ ዚንኦፋ። *

23 «ኣዴ ጊዲን ዎይኮ ማጫሲ ሜሄራ ፓራቲዲ ባናቴꬃ ቱኒሶፖ፤ ሄሳ ማላ ሃኖይ ካዉሻቴꬃ።*

24 «ጎዳይ ኔና ኢስታ ዴሬ ጌልꬃናስ ኔ ሲንꬃፌ ዲጋና፤ ሃንኮ ኣሳይ ባርካ ባ ኦሶን ባና ቱኒሲዳይሳ ማላ ኢስቲ ኦꬂዛ ኢታ ኦሶታፔ ኢሲኔይንካ ኢንቴና ቱኒሶፒቴ። 25 ኢስታ ኦሶይ ቢታ ቱኒሲዳ ጊሻስ ታኒ ሄ ቢታዮ ኢዚ ናጋራ ጊሻስ ቃጻያዲስ፤ ቢታያካ ባ ጊዶን ዲዛ ኣሳ ኬሳ ጩታዱስ። 26 ኢንቴ ጊዲኮ ታ ኣዛዞታኔ ታ ዎጋ ናጊቴ፤ ኢስራኤሌ ኣሳፔ ዎይኮ ኢንቴ ጊዶን ዲዛ ሃራ ቢታ ኣሳፔ ኦኒካ ሃይሳ ማላ ኣይ ኦሶካ ኦꬆፍቴ። 27 ኢንቴፌ ካሴ ሄ ቢታይን ዲዛ ኣሳቲ ሄይታ ማላ ሃራሲዛ ሚሽ ኦꬂዳ ጊሻስ ቢታያ ቱናዱስ። 28 ኢንቴ ሄሳꬆ ኦꬂኮ ቢታያ ካሴ ኢንቴፌ ሲንꬃን ዲዛ ካዎቴꬃታ ጩቲዳይሳꬆ ኢንቴናካ ጩታና።

29 «ሃይታ ሃራሲዛ ኢታ ኦሶታፔ ኢሲኔዮካ ኦꬂዛዴይ ባ ዴሬ ኣሳ ጊዶፌ ሻኬቲ ꬋዮ። 30 ሄሳ ጊሻስ ኢንቴፌ ካሴ ሲንꬃን ቢታ ቦላ ዲዛ ኣሳቲ ኦꬂዳ ቱና ኦሶታ ኡባ ኦꬂዲ ኢንቴ ቱኖንታ ማላ ታ ኣዛዞታ ናጊቴ፤ ታኒ ጎዳ ኢንቴ ጾሳ።»

19

ዱማ ዱማ ዎጋታ

1 ጎዳይ ሙሴ ሂዝጊዴስ፥ 2 «ሃይሳ ኢስራኤሌ ናይታስ ዮታ፥ ‹ታኒ ጎዳይ ኢንቴ ጾሳይ ዱማ ጊዲዳ ማላ ኢንቴካ ዱማ ጊዲቴ። *

3 « ‹ኢንቴፌ ኦኒካ ኣቶንታ ባ ኣዋኔ ባ ኣዮ ቦንቾ፤ ታ ኢንቴና ኣዛዚዳ ማላ ሳምባታ ጋላሳታ ቦንቾ፤ ታኒ ጎዳ ኢንቴ ጾሳ። *

4 « ‹ታና ኣጊዲ ኤቃታስ ጎይኖፍቴ፤ ዎይኮ ኤቃ ጾሳታ ቢራታፔ ሴሪሲዲ ኢንቴስ ሜꬎፍቴ፤ ታኒ ጎዳ ኢንቴ ጾሳ። *

5 « ‹ኢንቴ ኢሲፌቴꬃ ያርሾ ጎዳስ ሺሺዛ ዎዴ ሄ ያርሾይ ኢንቴ ጊሻስ ኤኬታና ቤሲዛ ማላ ያርሺቴ። 6 ያርሾዛ ሺሺዳ ጋላስ ዎይኮ ዎንቴꬃ ጋላስ ሜቴታናስ ቤሴስ፤ ሄꬓንꬆ ጋላስ ጋካናስ ጋምኢዳ ያርሾይ ዉሪካ ታማን ጹጌቶ። 7 ሄꬓንꬆ ጋላሳን ኢዛ ሚኮ ሄሲ ቱና፤ ሄሳ ጊሻስ ታኒ ሄ ያርሾዛ ኤኪኬ። 8 ኢዛፔ ሚዳዴይ ኦኒካ ታስ ዱማቲዳይሳ ሃዳ ሚሻ ማላ ቆዲዳ ጊሻስ ኢዚ ባ ናጋራን ኦይሼታና፤ ሄሳዴይ ባ ዴሬ ኣሳ ጊዶፌ ሻኬቲ ꬋዮ።

9 « ‹ኢንቴ ማጻ ዎዴ ኢንቴ ካꬅ ማጺሺን ጋጻ ቦላ ዲዛ ካꬅ ማጾፒቴ፤ ኢንቴ ማጺሺን ጌዶን ኣቲዳ ፑሼቾ ማጻናስ ጉዬ ሲሞፍቴ። 10 ኔኒ ኔ ዎይኔ ሚꬃ ኣይፌ ማጺሺን ሃጋ ጊዶን ቆቴቲ ኣቲዳይሳ ዎይኮ ጋዴን ቆቆፌቲዳይሳ ቆራ ኤካናስ ጉዬ ሲሞፋ፤ ሄይታንታ ኡባ ማንቆታሲኔ ቤቴ ዪዳይታስ ኣጋጋ፤ ታኒ ጎዳ ኢንቴ ጾሳ።

11 « ‹ካይሶቶፒቴ፤ ኣስ ባሌꬆፍቴ፤ ዎርዶ ሃሳዮፒቴ፤

12 « ‹ታ ሱንꬃን ዎርዶራ ጫቆፍቴ፤ ዎርዶ ጫቂዲ ኢንቴ ጾሳ ሱንꬃ ቱኒሶፒቴ፤ ታኒ ጎዳ ኢንቴ ጾሳ። *

13 « ‹ኣስ ባሌꬆፋ፤ ዎይኮ ኣሳ ሚሼ ቦንቃ ኤኮፋ፤ ሚሼ ኢማና ጋዳ ኔ ኦሶ ኦሲሲዳዴስ ሚሻ ኢሞንታ ዳሼ ኔ ኣቻን ኢሲ ቃማካ ኣይሶፋ። *

14 « ‹ሲዬና ጋዳ ቱሌ ጫዮፓ፤ ቆቄይ ꬉጴቲዲ ኩንዳና ማላ ኢዛ ሲንꬃን ꬉጲዛዝ ዎꬆፋ፤ ኔ ጾሳስ ያያ፤ ታኒ ጎዳ ኔ ጾሳ። *

15 « ‹ኔኒ ፒርዳ ፒርዲዛ ዎዴ ፒርዳ ጌላሶፓ፤ ማንቆ ኢዛ ማንቆቴꬃ ጊሻስ ማዳ ፒርዶፋ፤ ጊታ ኣሳታስ ዱማ ቦንቾ ኢሞፋ፤ ዴሬ ኣሳካ ዱማ ማዳ ፒርዶፋ፤ ኣሳ ኡባስ ቱሙ ፒርዳ ፒርዳ።

16 « ‹ኔኒ ኣሳ ጊዶን ዚጊርስ ኤካዳ ዩዮፓ፤ ኔ ሾሮዛ ሃይቆስ ጋꬂዛ ኣይ ሚሺካ ኦꬆፋ፤ ታኒ ኔ ጎዳ።

17 « ‹ኔ ኢሻ ኔ ዎዚናን ኢጾፋ፤ ኢዛ ጋሶን ኔስ ናጋራ ጊዶንታ ማላ ኔ ሾሮዛ ሃንቃ። *

18 « ‹ኣስ ኡባ ኔ ኔና ሲቂዛ ማላ ሲቃ ኣቲን ኣይ ኣሳ ቦላካ ኔ ኡሎን ላንጬ ኦይካዳ ሃሎ ኬሶፋ፤ ታኒ ጎዳ። *

19 « ‹ታ ኣዛዞታ ናጊቴ፤ ዱማ ዱማ ቆሞ ሜሄታ ኢሲ ቦላ ጋꬂ ሜሄቲሶፍቴ፤ ናምኡ ቆሞ ካꬃ ዜሬꬅ ዋላኪዲ ኢሲ ቦላ ዜሮፒቴ፤ ናምኡ ቆሞ ሚሻፌ ዳዴቲዳ ማይኦ ማይኦፍቴ። *

20 « ‹ኢሳዴይ ሃራ ኣሳራ ጊጌታ ኡቲዳ ኣይሌይራ ላይማቲኮ ኢዛካ ባ ኣይሌቴꬃፌ ዎዜቶንታሮ ጊዲኮ ኢዛዴይ ቃጻዬቶ፤ ጊዲኮካ ኢዛ ዎዜቶንታ ጊሻስ ናምኣይካ ሃይቆፌቶ። 21 ሄሳ ማላ ቆሆ ጋꬂዳዴይ ቆሆ ጊሻስ ሺቂዛ ያርሾስ ኢሲ ꬋርሾ ጋይቶቴꬃ ዱንካኔ ፔንጌ ጎዳ ሲንꬅ ኤሆ። 22 ቄሴዚካ ሄሳዴ ናጋራ ዉርሳናስ ጾሳ ሲንꬃን ቆሆ ያርሾስ ኢሜቲዳ ꬋርሾዛ ሺሾ፤ ኢዛዴ ናጋራይካ ኣቶ ጌቴታና።

23 « ‹ኢንቴ ካናኔ ጌሊዲ ኣይፌ ኣይፊዛ ሚꬅ ቶኪኮ ሄ ኣይፌ ኣይፊዛ ሚꬃያ ኣይፌ ዶሞሶፌ ቢዲ ሄꬑ ላይꬅ ጋካናስ ኢሚዛ ኣይፌይ ሜቴቶንታ ዲጌቲዳይሳ ኤሪቴ፤ ሄ ላይꬃታን ሄ ሚꬃታ ኣይፌ ሞፒቴ። 24 ኦይዳንꬆ ላይꬃ ቦላ ሄ ሚꬃ ኣይፌይ ኡባይ ጎዳስ ጋላታስ ሺሺዛ ያርሾ ጊዶ። 25 ኢቻሻንꬆ ላይꬃን ቃሴ ሚꬃ ኣይፌዛ ኢንቴስ ሚቴ፤ ኢንቴ ሄሳꬆ ሂስቲኮ ኣይፌ ኣይፊዛ ኢንቴ ሚꬃይ ዎዴን ዎዴን ኢንቴስ ኢሚዛ ኣይፌይ ካሴፔ ጌዴ ጉጄቲ ጉጄቲ ባና፤ ታኒ ጎዳ ኢንቴ ጾሳ።

26 « ‹ሱꬃራ ዲዛ ኣይ ኣሾካ ሞፒቴ፤ ማሮꬆፍቴኔ ቢታ ቢቶፒቴ። *

27 « ‹ኢንቴ ሁኤ ቢናና ጋርሳራ ዩሺ ኣꬂዲ ቃንጾፍቴ፤ ኢንቴ ቡቻካ ቃንꬃን ቃንጾፍቴ።

28 « ‹ኢንቴ ኣሳቴꬃ ቦላ ኒቅሴ ጫች ጫዶፍቴ፤ ዎይኮ ኣሲ ሃይቂኮ ኢዛስ ሚሼቲዲ ኢንቴ ቦላ ቃንጺ ማዱንꬆፍቴ፤ ታኒ ጎዳ። *

29 « ‹ቢታያ ላይማኒኔ ቱናቴꬃን ኩሞንታ ማላ ኔ ናዮ ላይማቴꬃ ኦሶስ ኣꬃ ኢማዳ ካዉሾፋ። * 30 ታ ሳምባታ ጋላሳታ ናጊቴ፤ ታ ኬꬃ ቦንቺቴ፤ ታኒ ጎዳ። *

31 « ‹ሞይቲሌ ሃሳይሲዛይታ ዎይኮ ኢታ ኣያናታ ሃሳይሲዛይታ ዞሬ ኦይቾፋ፤ ኢንቴ ቱኖንታ ማላ ኢስታ ኮዮፒቴ፤ ታኒ ጎዳይ ኢንቴ ጾሳ። *

32 « ‹ኔፔ ጪሚዳዴ ቤይኮ ኔ ኡቲዳሶሆፔ ዴንዳ ኤቃዳ ቦንቻ፤ ታስ ጾሳስ ያሻቴꬃን ኣዛዜታ፤ ታኒ ጎዳ።

33 « ‹ሃራ ቢታፌ ዪዲ ኢንቴ ጊዶን ዲዛ ኣሳታ ቆሆፒቴ። 34 ኢንቴ ኢንቴ ዴሬ ኣሳስ ኦꬂዛ ማላ ኢስታስካ ሎኦ ኦꬂቴ፤ ኢንቴ ኢንቴና ሲቂዛ ማላ ኢስታካ ሲቂቴ፤ ካሴ ኢንቴካ ጊብጼ ቢታን ቤቴታ ጊዲዳይሳ ዩሺ ቆፒቴ፤ ታኒ ጎዳ ኢንቴ ጾሳ። *

35 « ‹ማካ ሚሼን ጊዲን ዎይኮ ሜዛኔን ዎይኮ ዋꬋ ሚሻን ኣስ ጪሞፍቴ። 36 ኣስ ጪሞንታ ቱሙ ሜዛኔይ፥ ማካ ሚሺኔ ሚጼ ሚሺ ኢንቴስ ዴኦ፤ ታኒ ኢንቴና ጊብጼፔ ኬሲዳ ጎዳ ኢንቴ ጾሳ። *

37 « ‹ታ ኢንቴስ ኢሚዳ ታ ኣዛዞታኔ ታ ዎጋታ ኡባ ናጊቴኔ ኦꬂቴ፤ ታኒ ኢንቴ ጎዳ።› »

20

ኣዛዜቶንታይሳ ቦላ ጋኪዛ ቂጻቴ

1 ጎዳይ ሙሴ ሂዝጊዴስ፥ 2 «ኢስራኤሌ ናይታ፥ ‹ኢንቴና ጊዲኮኔ ኢንቴ ጊዶን ዲዛ ሃራ ዴሬ ኣሳታፔ ኦኒካ ሞሎኬ ጌቴቲ ጼይጌቲዛ ኤቃ ጾሳስ ባ ናይታፔ ኢሳ ኣꬂ ኢሚ ቤቲኮ ኩሜꬃ ኢስራኤሌ ዴሬ ኣሳይ ሄሳዴ ሹቻን ጫዲ ዎꬎ። 3 ኦኒካ ባ ናይታፔ ኢሳዴ ሞሎኬስ ኣꬂ ኢሚዲ ታ ኬꬃ ቱኒሲዳ ጊሻሲኔ ጌሻ ሱንꬃ ታይሳ ካዉሺዳ ጊሻስ ታ ሄሳዴ ቦላ ቂጻቴ ዬዳና፤ ሄሳፌ ጉዬ ታ ኢዛዴስ ሞርኬ ጊዳዳ ዴሬ ጊዶፌ ኢዛ ሻካ ꬋይሳና። 4 ኢዛ ዴሬ ኣሳይ ኢዛዴይ ኦꬆይሳ ኡባካ ዉዴቶንታ ቤሲ ኣጊኮኔ ዎꬎንታ ኣጊኮ፥ 5 ታኒ ታ ባጋራ ሄሳዴኔ ኢዛዴሶ ኣሳ ቃሴካ ታስ ኣማኔቶንታ ሞሎኬስ ጎይኖን ኢዛራ ኢሲፌ ጊዲዳይታ ኡባ ቦላ ኢታ ሃንቆ ዬዳና፤ ሄሳፌ ጉዬ ሄይታንታ ታኒ ኢስታ ኢስታ ዴሬዛ ጊዶፌ ሻካ ꬋይሳና።

6 « ‹ኦኒካ ኢስታፌ ዞሬ ኦይቻናስ ሞይቲሌ ጼይጊዛይታኮኔ ማሮታኮ ቢኮ ሄሳዴ ቦላ ታ ኢታ ሃንቆ ዬዳና፤ ሄሳፌ ጉዬ ሄሳዴ ታኒ ኢዛ ዴሬ ጊዶፌ ሻካ ꬋይሳና።

7 « ‹ኢንቴ ኣሳቴꬅ ኡባ ጌሺቴ፤ ዱማቲቴ፤ ጋሶይካ ታኒ ጎዳ ኢንቴ ጾሳ። 8 ታ ኣዛዞዮ ናጊቴኔ ፖሊቴ፤ ጋሶይካ ታኒ ኢንቴና ታስ ዱማሲዳ ኢንቴ ጎዳ።

9 « ‹ባ ኣዋ ዎይኮ ባ ኣዮ ጫዪዛዴይ ሃይቆን ቃጻዬቶ፤ ኢዚ ሃይቆን ቃጻዬቲዛይ ባ ሞሮና። *

10 « ‹ኢሲ ኣሲ ሃራ ኣሳ ማቺራ ላይማቲኮ ሄ ላይማቲዳ ኣዴዛራኔ ማጫሳይራ ናምኣይካ ሃይቆን ቃጻዬቴቶ። * 11 ኢሲ ኣሲ ባ ኣዋ ማቺራ ላይማቲኮ ባ ኣዋ ካዉሺዳ ጊሻስ ሄ ላይማቲዳይቲ ናምኣይካ ሃይቆን ቃጻዬቴቶ፤ ኢስቲ ሃይቆን ቃጻዬቲዛይ ባ ሞሪዳ ሞሮና። 12 ኢሲ ኣሲ ባስ ናዛ ማቺራ ላይማቲኮ ሄ ላይማቲዳይቲ ናምኣይካ ሃይቆን ቃጻዬቴቶ፤ ኣሾ ዳቦቴꬅ ላይማን ቱኒሲዳ ጊሻስ ኢስቲ ሃይቆን ቃጻዬቲዛይ ባ ሞሪዳ ሞሮና።

13 « ‹ኢሲ ኣሲ ማጫራ ዚንኢዛ ማላ ኣዴይ ኣዴራ ዚንኢኮ ናምኣይካ ዬላቺዛ ሚሽ ኦꬂዳ ጊሻስ ሃይቆን ቃጻዬቴቶ፤ ኢስቲ ሃይቆን ቃጻዬቲዛይ ባ ሞሪዳ ሞሮና።

14 « ‹ኢሲ ኣሲ ኣዬዮኔ ናዮ ማቾ ኤኪኮ ሄይታንቲ ኦꬂዳ ሃራሲዛ ሃኖዛ ጊሻስ ሄꬓይካ ታማን ጹጌቲ ሃይቄቶ፤ ሄይታንታ ማላ ኢታ ሃኖይ ኢንቴ ጊዶን ፖሌታናስ ቤሴና። *

15 « ‹ኣይ ኣሲካ ሜሄራ ፓራቲኮ ኢዛዴይኔ ሄ ሜሄዚ ናምኣይ ሃይቄቶ።

16 « ‹ኢሲ ማጫሲ ሜሄራ ፓራቲኮ ኢዛኔ ሄ ኢዛ ፓራቲዳ ሜሄይ ናምኣይ ሃይቄቶ፤ ኢስቲ ሃይቂዛይ ባ ሞሪዳ ሞሮና። *

17 « ‹ኢሲ ኣሲ ባ ሚቺዮ፥ ባስ ኣዪ ናዮ ዎይኮ ኣዋ ናዮ ማቾ ኤኪኮ ሄሲ ዬላቺዛዛ፤ ሄሳ ጊሻስ ኢስቲ ባንታ ዴሬ ጊዶፌ ሻኬቲ ꬋዬቶ፤ ባ ኦꬂዳ ሞሮ ጊሻስ ባ ቂጻቴ ኤኬቶ። *

18 « ‹ኢሲ ኣሲ ኣጊናን ኣጊናን ቤቲዛ ማጫሳ ዎጋይ ቤቲዳ ማጫሳራ ዚንኢኮ ኢዛዴይ ኢዚ ካሎቴꬅ ቃሪዳ ጊሻሲኔ ኢዛካ ባ ካሎቴꬃ ቃራ ቤሲዳ ጊሻስ ናምኣይካ ባንታ ዴሬ ጊዶፌ ሻኬቲ ꬋዬቶ።*

19 « ‹ኣይ ኣሲካ ባ ኣዋ ሚቺራ ዎይኮ ባ ኣዪ ሚቺራ ዚንኦፎ፤ ሄሳꬆ ኦꬂዛ ጊዲኮ ናምኣይካ ባንታ ዳቦቴꬃ ካዉሺዛ ጊሻስ ባ ሞሪዳ ሞሮን ኦይሼታና።

20 « ‹ኣይ ኣሲካ ባ ኣዋ ኢሻ ማቺራ ዎይኮ ባ ኣዬይ ኢሻ ማቺራ ላይማቲኮ ባ ኣዋ ኢሻ ማቾ ዎይኮ ባ ኣዪ ኢሻ ዬላሲዳ ጊሻስ ላይማቲዳይቲ ናምኣይካ ኦይሼታናኔ ዬሎይ ባይንዳ ኣታና። * 21 ኣይ ኣሲካ ባ ኢሻ ማቾ ኤኪዛ ጊዲኮ ሄሲ ቱና ኦꬄስ፤ ባ ኢሻዛ ቦንቾ ካዉሺዳ ጊሻስ ናምኣይካ ና ዬሎንታ ኣታና። *

22 « ‹ታ ኢንቴና ኢዚን ጌልꬃና ካናኔ ቢታያ ኢንቴና ጩታ ዲጎንታ ማላ ኢንቴ ታ ኣዛዞታኔ ታ ዎጋታ ናጊቴኔ ፖሊቴ። 23 ታኒ ኢንቴ ሲንꬃፌ ꬋይሲዛ ካዎቴꬃታ ሎሴ ዎጋ ካሎፍቴ፤ ኢስቲ ሄይታንታ ኡባ ኦꬂዳ ጊሻስ ታ ኢስታ ሻቴታዲስ። 24 ታ ቃሴ ኢዚፔ ማꬂኔ ኤሲ ጎጊዛ ሄ ጪሊላ ቢታዮ ኢንቴና ጌልꬃናስ ጫቃዲስ፤ ኢዞካ ታ ኢንቴስ ኢማና፤ ሃንኮ ዴሬፔ ኢንቴ ታስ ሻኬቲዳይታ ጊዳና ማላ ኦꬂዳይ ታና ጎዳ ኢንቴ ጾሳ።

25 « ‹ሄሳ ጊሻስ ኢንቴ ጌሽ ጊዲዳ ሜሄታኔ ካፎታ ቱና ጊዲዳይታፔ ሎኤꬂዲ ሻኪ ኤሪቴ፤ ታኒ ሃይታንቲ ኢንቴስ ቱና ጋ ዎꬂዳ ሜሄታን፥ ካፎታኒኔ ቢታ ቦላ ቃጺዛ ኣይ ሚሻንካ ኢንቴና ቱኒሶፒቴ። 26 ኢንቴ ታስ ዱማ ሻኬቲዳይታ ጊዲቴ፤ ጋሶይካ ታኒ ጎዳይ ዱማ ጾሳ፤ ኢንቴ ታ ዴሬታ ጊዳና ማላ ኣይዛቤታ ጊዶፌ ታኒ ኢንቴና ታስ ዱማሳ ሻካዲስ።

27 « ‹ኣይ ኣሲካ ኢንቴ ጊዶፌ ሞይቲሌ ጼይጊዛ ዎይኮ ማሮቲዛዴ ጊዲኮ ኢዚ ሹቻን ጫዴቲ ሃይቆ፤ ሄሳꬆ ኦꬂዛዴይ ኣይ ኣሲካ ሃይቆን ቃጻዬቲዛይ ባ ኦꬂዳ ሞሮና› ጋ ዮታ።»

21

ቄሴቲ ካላና ማላ ኢሜቲዳ ዎጋ

1 ጎዳይ ሙሴስ፥ «ኣሮኔ ናይታስ ቄሴታስ፥ ‹ኢንቴፌ ኦኒካ ባ ዳቦታ ጋርሳፌ ኣሲ ሃይቂኮ ኢዛዴ ኣሃ ቦቺዲ ባና ቱኒሶፖ። 2 ማታ ዳቦታፔ ኣያ ዎይኮ ኣዋይ ዎይኮ ባ ናይ ዎይኮ ባ ኢሻይ ሃይቂኮ፥ 3 ሄሳꬆካ ኣዚና ጌሎንታ ኢጻዳ ዲዛ ሚቼያ ሃይቂኮ ኢስታ ኣሃ ቦቻናስ ዳንዳዬስ። 4 ጊዶ ኣቲን ጌሎኒኔ ኤኮን ዳቦቲዳይቲ ኣሃ ቦቺዲ ባና ቱኒሶፔቶ።

5 « ‹ቄሴታፔ ኦኒካ ሃይቂዳዴስ ሚሼቲዲ ባ ሁኤ ቢናና ቡጮፖ፤ ባ ቡቼካ ቡጮፖ፤ ባ ቦላካ ቃጪ ማዱንꬆፎ።* 6 ቄሴይ ዉሪካ ታስ ዱማ ጊዶ፤ ባንታ ጾሳ ሱንꬃ ቱኒሶፔቶ፤ ጋሶይካ ኢስቲ ጾሳስ ታማን ጹጌቲዛ ያርሾኔ ጎዳስ ካꬃ ያርሾ ሺሺዛይታ ጊዲዳ ጊሻስ ኢስቲ ጌሽ ጊዴቶ።

7 « ‹ቄሴ ጊዲዳዴይ ላይማ ማጫስ ዎይኮ ጌላኦቴꬂ ኤኬቲዳ ጌላኦዮ ዎይኮ ጌላ ኬዚዳ ማጫስ ማቾ ኤኮፎ፤ ጋሶይካ ቄሴቲ ጾሳስ ዱማቲዳይታ፤ 8 ቄሴይ ኢንቴ ጾሳስ ካꬃ ያርሾ ሺሺዛይሳ ጊዲዳ ጊሻስ ኢዚ ሃራ ኣሳፔ ዱማ ጊዶ፤ ታኒ ኢንቴና ጌሺዛ ኢንቴ ጎዳይ ጌሻ፤ ኢዚካ ጌሽ ጊዶ። 9 ቄሴ ማጫ ናይ ላይማቲኮ ኢዛ ባ ኣዋ ካዉሺዳ ጊሻስ ታማን ጹጌታ ሃይቁ።

10 « ‹ቄሴታ ሃላቃይ ኢዚ ባ ሁኤ ቲዬቲዛ ዛይቴይ ቲዬቲዳ ጊሻሲኔ ቄሴቴꬃ ማይኦ ማይኣና ማላ ዱማቲዳዴ ጊዲዳ ጊሻስ ኣሲ ሃይቂኮ ሃይቂዳዴስ ኢዚ ሚሼቲዛይሳ ኤሪሳናስ ባ ሁኤ ቢናና ቡጮፖ፤ ባ ማይኦካ ዳኮፎ። 11 ኣሃይ ዲዛሶካ ኢዚ ጌሎፖ፤ ሃራይ ኣቶሺን ባ ኣዋ ዎይኮ ባ ኣዬይ ኣሃካ ቦቺዲ ባና ቱኒሶፖ። 12 ኢዛ ዱማሳናስ ቲይዳ ጾሳ ዛይቴይ ኢዛ ቦላ ዲዛ ጊሻስ ቄሴይ ጾሳ ኬꬃፌ ኬዚ ቢዲ ጾሳ ኬꬃ ቱኒሶፖ።

13 « ‹ቄሴይ ኤካና ማቻ ጌላኦ ጊዱ። 14 ኣዚናይ ሃይቂዳሮ ዎይኮ ጌላ ኬዚዳሮ ዎይኮ ላይማ ማጫስ ኤኮፎ፤ ጌሎንታ ጌላኦ ጻላ ባ ዴሬ ኣሳ ጊዶፌ ዶሪ ኤኮ። 15 ሄሳꬆ ሂስቶንታ ኣጊኮ ኢዚ ባ ዴሬ ጊዶን ባ ናይታ ቱኒሳና፤ ኢዛ ዱማ ሻኪዳ ጎዳይ ታና ጾሳ› ጋ ዮታ» ጊዴስ።

16 ጎዳይ ሙሴ ሂዝጊ ኣዛዚዴስ፤ 17 «ኣሮኔስ፥ ‹ኔ ቆሞታፔ ኢዛ ኣሳቴꬃ ቦላ ዎሶይ ዲዛዴይ ኦኒካ ታስ ያርሾ ሺሾፎ፤ ሃይሲ ሃ ዎጋይ ቡሮ ሲንꬃፌ ያና ዬሌታን ኡባን ናጌቲ ዴኦ። 18 ፓጬ ኣሳቴꬂ ዲዛዴይ ኦኒካ ሄሲካ ቆቄይ ዎይኮ ዎቤይ ዎይኮ ሜꬎ ኢታይ ዎይኮ ኣሳቴꬃይ ቦርሲዛዴይ፥ 19 ኩሼይ ዎይኮ ቶሆይ ሲሊዳዴይ፥ 20 ዞኮ ቁናይ ዎይኮ ዲንኬይ፥ ኣይፌይ ሳኪዛዴይ ዎይኮ ኢዛ ቦላ ኡዛዚዛዚ ዲዛዴይ ዎይኮ ሹፋይ ካꬃ ያርሾ ታስ ሺሻናስ ቤሴና። 21 ኣሮኔ ዜሬꬅ ኩሜꬃ ጊዶፌ ኣሳቴꬃ ቦላ ዎሶይ ዲዛ ኣሲ ኦኒካ ጹጌቲዛ ያርሾኔ ያርሾ ባ ጎዳስ ያርሻናስ ዮፖ። 22 ሄሳ ማላ ኣሲ ናምኡ ቆሞ ካꬃ ያርሾታ ማናስ ዳንዳዬስ፤ ሄይቲካ ዱማቲዳ ካꬂኔ ኬሂ ዱማቲዳ ያርሾ ካꬃ። 23 ጊዲኮካ ኢዛ ኣሳቴꬃን ቦሬይ ዲዛ ጊሻስ ታ ኬꬃ ቱኒሶንታ ማላ ኢዛዴይ ጌዴ ያርሾ ያርሺዛሶ ዎይኮ ጌዴ ማጋላሻኮ ሺቆፖ፤ ጋሶይካ ኢስታ ዱማ ኦꬃ ሻኪዳይ ታና ጾሳ› ጋዳ ዮታ።» 24 ሙሴይካ ሄሳ ኡባ ኣሮኔሲኔ ኣሮኔ ናይታስ ኩሜꬃ ኢስራኤሌ ዴሬ ኣሳስ ዮቲዴስ።

22

1 ጎዳይ ሙሴ ሂዝጊዴስ፥ 2 «ኣሮኔሲኔ ኢዛ ናይታስ፥ ‹ኢንቴ ሃራፔ ዱማ ጊዲዳ ታ ሱንꬃ ቱኒሶንታ ማላ ኢስራኤሌ ናይቲ ታስ ዱማሲዲ ሺሺዛ ያርሾ ኡባ ቦንቾራ ኤኪዲ ጌሻቴꬃን ናጊቴ፤ ታኒ ጎዳ።

3 « ‹ኢንቴ ዜሬꬃፌ ቱኒዳዴይ ኢስራኤሌ ናይቲ ታስ ዱማ ሻኪ ኢሚዳ ሚሽ ጻላቴꬃን ቦቺዳዴይ ታ ሲንꬃፌ ꬋያና፤ ሃይሲ ሃ ዎጋይ ሃይሳፌ ጉዬ ሲንꬃራ ያና ዬሌታ ኡባን ናጌቶ፤ ታኒ ጎዳ።

4 « ‹ኣሮኔ ዜሬꬃታፔ ኣይ ኣሲካ ኢዛ ቦላ ኣሳፔ ኣሳን ኣꬊዛ ጋልባ ሃርጌይ ዲዛዴይ ዎይኮ ኢዛ ኣሳቴꬃፌ ጎጊ ኬዚዛ ሚሺ ዲዛዴይ ኦኒካ ጌያና ጋካናስ ጾሳስ ዱማቲዳ ሚሽ ሞፖ፤ ኣሃይ ቦቺን ቱኒዳ ሚሽ ቦቺዳዴይ ዎይኮ ኢዛ ቦላፌ ዜሬꬃ ሃꬂ ጾኬቲዛዴ ቦቺዳዴይ፥ 5 ሄሳꬆካ ቢታራ ጎሼቲዛይታኔ ኣይ ሚሻንካ ቱኒዳ ኣስ ቦቺዳዴይ፥ 6 ሄሳ ማላ ኣይ ቱና ሚሺካ ቦቺዳዴይ ኦማርስ ጋካናስ ቱና ጊዴስ፤ ሄሳፌ ጉዬ ኢዚ ባ ቦላ ሃꬃን ሜጬቶንታ ዲሼ ጾሳስ ዱማቲዳ ካꬅ ሞፖ። 7 ኣርሼይ ዉሊዳፔ ጉዬ ቃሴ ኢዚ ጌሽ ጊዴስ፤ ሄሳፌ ጉዬ ዱማ ጊዲዳ ካꬃ ያርሾዛ ኢዛስ ቁማ ጊዲዳ ጊሻስ ማናስ ዳንዳዬስ። 8 ባዉቲ ሃይቂዳዚኔ ዶኣይ ዎꬊዳ ሜሄ ኣሾ ሞፖ፤ ኢዚ ሄሳ ሚዛዝ ጊዲኮ ቱኔስ፤ ታኒ ጎዳ።

9 « ‹ቄሴቲ ታኒ ኢስታስ ኢሚዳ ዎጋ ናጌቶ፤ ኢስቲ ናጎንታ ኣጊኮ ጌሽ ጊዲዳ ታ ኣዛዞታስ ኣዛዜቶንታ ኢጺዳ ጊሻስ ኢስታስ ቆሆ ጊዲን ኢስቲ ሃይቃና፤ ኢስታ ዱማሳ ሻኪዳይ ታና ጎዳ።

10 « ‹ታስ ዱማቲዳ ያርሾፌ ማናስ ዳንዳይዛይ ቄሴታኔ ኢስታሶ ኣስ ጻላ ኣቲን ሃራ ኣሲ ኢዛፔ ሞፖ፤ ቄሴራ ኢማꬂ ዎይኮ ኦሶስ ቃጻሬቲዲ ኢዛራ ዲዛዴይካ ሞፖ። 11 ጊዶ ኣቲን ቄሴይ ባ ሚሻን ሻሚዳ ኣይሌይ ዎይኮ ሶን ዬሌቲዳ ኣይሌይ ቄሴዛ ጊሻፔ ሞ። 12 ቄሴ ጊዶንታ ሃራ ኣስ ጌሊዳ ቄሴዛ ናያ ጾሳስ ዱማቲዳ ያርሾፌ ሙፑ። 13 ጊዶ ኣቲን ና ዬሎንታ ዲሺን ኢዚ ኣዚናይ ሃይቂዳራ ዎይኮ ባ ኣዚናፔ ኣንጄታዳ ባ ኣዋ ሶ ሲማዳ ዲዛ ቄሴ ናያ ካሴ ኢዛ ናቴቴꬃ ዎዴ ኦꬂዛ ማላ ባ ኣዋ ጊሻፔ ሙ፤ ጊዲኮካ ቄሴሶ ኣሳፔ ኣቲን ሃራ ኣሲ ዱማቲዳ ያርሾ ካꬃፌ ሞፖ።

14 « ‹ቄሴሶ ኣስ ጊዶንታዴይ ኦኒካ ኤሮንታ ዲሼ ጎዳስ ዱማቲዲ ኢሜቲዳ ሚሽ ሚኮ ሄ ኢዚ ሚዳይሳ ኩሜꬃ ዎጋ ጼታፔ ናምኡ ኩሼ ጉጂዲ ቄሴዛስ ቃንጾ። 15 ኢስራኤሌ ናይቲ ጾሳስ ኢሚዛ ዱማ ያርሾታ ቄሴቲ ቱኒሳናስ ቤሴና። 16 ሄሲካ ኢዛፔ ማናስ ቤሶንታዴስ ቄሴቲ ኢሚኮ ሄ ሚዳዴስ ሞሮ ጊዲዲ ኢዛዴ ቦላ ሃንቆ ጋꬃና፤ ኢሞታታ ኡባ ታስ ዱማሲዳይ ታና ጎዳ› ጋ ዮታ።»

ጎዳስ ሺቃናስ ቤሶንታ ያርሾ

17 ጎዳይ ሙሴ ሂዝጊዴስ፥ 18 «ኣሮኔስ ኢዛ ናይታሲኔ ኢስራኤሌ ዴሬ ኡባስ፥ ‹ኢስራኤሌ ኣስ ጊዲዳይ ዎይኮ ኢስራኤሌ ናይታ ጊዶን ዲዛ ኢማꬃ ኣሲ ኣዲና ጋꬃናስ ዎይኮ ኢዚ ጮ ኡፋይሳን ሜላ ኢሚዛ ጹጌቲዛ ያርሾ ሺሺኮ፥ 19 ኢዛ ያርሾይ ኤኬታና ማላ ኢሲ ቦሬይ ኢዛ ቦላ ባይንዳ ኮርማ ቦራፔ፥ ꬋርሾፌኔ ዴይሻ ኦርጌፌ ጊዶ። 20 ኢዛ ቦላ ዎሶይ ዲዛ ሜሄ ኢንቴ ሺሺኮ ጎዳይ ሄሳ ኤኬና። *

21 « ‹ቃሴ ኦና ጊዲኮካ ባ ኣዲና ጋꬃናስ ኢሲፌቴꬃ ያርሾ ጎዳስ ያርሺዛ ዎዴ ዎይኮ ባ ዶሳን ባ ሜሄታፔ ኪያቴꬃ ኢሞታ ኢሚዛ ጊዲኮ ሄ ኢሞታ ኤካና ማላ ኢዚ ኢሚዛ ሜሄዛ ቦላ ኣይኮ ዎሶይ ባይንዳዝ ጊዶ። 22 ቆቄ ዎይኮ ሜቆ ዎይኮ ቂሻ ዎይኮ ጊይዛ ማዱንꬃራ ዲዛ ዎይኮ ጋራንዳ ዎይኮ ሻቶራ ዲዛ ሜሄ ጎዳስ ያርሾ ሺሾፋ፤ ሄሳንታ ማላ ሜሄ ያርሾ ያርሺዛሶዛን ጹጌቲዛ ያርሾ ሂስታ ያርሾፋ። 23 ኢዛስ ሜꬌቴꬂ ዎጋይ ባይንዳ ኣዱሳ ዎይኮ ቃንꬅ ጊዲዳ ሜሄ ባ ዶሳን ኢሚዛ ኪያቴꬃ ኢሞታ ጊዲዲ ሺቃናስ ዳንዳዬስ፤ ጊዶ ኣቲን ኣዲና ጋሶስ ሺሻናስ ዳንዳዬና። 24 ሳንጌቲዳ ዎይኮ ꬊቄቲዳ ሜሄ ጎዳስ ያርሾ ሺሾፍቴ፤ ኢንቴ ቢታን ሄይታንታ ማላ ያርሾፍቴ። 25 ኣላጋ ኣሳፔ ኢሜቲዳ ሜሄ ጾሳስ ያርሾ ሺሾፍቴ፤ ሄይታንታ ማላ ሜሄቲ ቦሬይ ዲዛ ማላ ቆዴቲዛ ጊሻስ ኢስቲ ኤኬቴቴና› ጋ ዮታ።»

26 ጎዳይ ሙሴስ ሂዝጊዴስ፥ 27 «ሚዛ ማሪ ዎይኮ ዶርሳ ላቃይ ዎይኮ ዴይሻ ላቃይ ዬሌቲኮ ላፑን ጋላስ ጋካናስ ባ ኣይፔ ሻኬቶፎ፤ ጊዶ ኣቲን ኦስፑንꬃ ጋላሳፌ ኦይኪዲ ጹጌቲዛ ያርሾስ ሺቃናስ ዳንዳዬስ። 28 ሚዝ ኢዚ ማራራ፥ ዶርስ ኢዚ ላቃራ ኢሲ ጋላስ ያርሾስ ሹኮፍቴ።

29 «ኢንቴ ጎዳስ ጋላታ ያርሾ ያርሺዛ ዎዴ ኢንቴ ሺሺዛ ጋላታዚ ኤኬታና ማላ ኦꬂ ሺሺቴ። 30 ኢንቴ ሺሺዳይሳፌ ኣይኮካ ዎንቶስ ኣሾንታ ሄ ጋላስ ኡባ ሚቺቴ፤ ታኒ ጎዳ።

31 «ኢንቴ ታ ኣዛዞታ ናጊቴኔ ኦꬂቴ፤ ታኒ ጎዳ። 32 ታ ጌሻ ሱንꬃ ቱኒሶፒቴ፤ ታ ጌሻቴꬃ ኩሜꬃ ኢስራኤሌ ኣሳይ ኤሪዲ ታና ቦንቾ፤ ኢንቴና ዱማሲዳይ ታና ጎዳ። 33 ኢንቴ ጾሳ ጊዳናስ ኢንቴና ጊብጼ ቢታፌ ኬሲዳይ ታና፤ ታኒ ጎዳ ኢንቴ ጾሳ።»

23

ኣይሁዳቲ ቦንቺዛ ባኣሌ

1 ጎዳይ ሙሴ ሂዝጊዴስ፥ 2 «ኢስራኤሌ ኣሳስ ዱማ ሺቆ ጊ ኣዋጂዲ ኢንቴ ቦንቻናስ ቤሲዛ ዶሬቲዳ ባኣሌቲ ሃይሳፌ ካሊ ዲዛይታ፤

ሳምባታ

3 «ኢንቴ ኢንቴስ ኦꬃናስ ኡሱፑን ጋላሳቲ ዴቴስ፤ ላፑንꬃ ጋላሳይ ጊዲኮ ኢንቴስ ሼምፒዛ ሳምባታ ጋላሳ፤ ሄ ጋላስ ኢንቴ ጾሳ ጎይናናስ ሺቂቴ ኣቲን ኣይ ኦሶካ ኦꬆፍቴ፤ ኢንቴ ዲዛሶ ኡባን ሄሲ ኢንቴ ጾሳ ቦንቻና ሳምባታ ጋላሳ። *

ፓዚጋ ባኣሌኔ ኡኬꬃ ባኣሌ

(ታይ 28፡16-25)

4 «ኢስታስ ዎꬊዳ ዎዴን ጌሻ ሺቆ ኦꬂ ኣዋጂዲ ኢንቴ ቦንቻናስ ቤሲዛ ጎዳ ባኣሌቲ ሃይሳፌ ካሊዛይታ፥ 5 ጎዳይ ኢዛን ቦንቼቲዛ ፓዚጋ ባኣሌይ ኮይሮ ኣጊናይ ጌሊዳ ታማኔ ኦይዳንꬆ ጋላስ ኣርሼይ ዉሊን ጋዴይ ሌምኢ ሌምኢሺን ኦይኬቴስ። * 6 ሄ ኣጊናዛን ታማኔ ኢቻሻንꬆ ጋላስ ኡኬꬃ ባኣሌይ ኦይኬቴስ፤ ሄሳፌ ጉዬ ላፑን ጋላስ ጋካናስ ኢርሾይ ጌሎንታ ኡኬꬅ ሚቴ። 7 ሄ ጋላሳታፔ ኮይሮ ጋላስ ጾሳ ጎይናናስ ሺቂቴ፤ ሄ ጋላስ ኢንቴ ኦሶ ኦꬆፍቴ። 8 ላፑን ጋላስ ጋካናስ ጹጌቲዛ ያርሾ ጎዳስ ሺሺቴ፤ ኢንቴ ኦሶ ኣጊዲ ላፑንꬃ ጋላስ ጎዳ ጎይናናስ ሺቂቴ።»*

ካꬃ ጼራ ባኣሌ ጋላስ

9 ጎዳይ ሙሴ ሂዝጊዴስ፥ 10 «ኢስራኤሌ ኣሳስ ታኒ ኢንቴስ ኢሚዛ ቢታ ጌሊዲ ኢንቴ ካꬅ ሺሺዛ ዎዴ ካꬃ ጼራ ቄሴኮ ኤሂቴ። 11 ጎዳ ሲንꬃን ኢንቴ ሺሺዛይሲ ኤኬታና ማላ ቄሴዚ ቃሴ ካꬃ ጼራ ኤኪዲ ያኔ ሃ ቃꬂዛ ያርሾ ሂስቲ ጾሳስ ሺሾ፤ ቄሴዚ ሄ ጼራ ካꬃ ያኔ ሃ ቃሴꬂዛ ያርሾ ሂስቲ ሺሻናስ ቤሲዛይ ሳምባታ ጋላሳፌ ዎንቴꬃ ጋላስ ጊዶ። 12 ኢንቴ ሄ ያርሾ ሺሺዛ ጋላስ ኢዛ ቦላ ቦሬይ ባይንዳ ኢሲ ላይꬃ ꬋርሾ ላቃ ጹጌቲዛ ያርሾ ኦꬂዲ ኢሲ ቦላ ጾሳስ ሺሺቴ። 13 ኢዛራ ኢሲፌ ዎጋራ ሚꬃ ዛይቴን ሙኑቄቲዳ ናምኡ ኪሎ ጊዲዛ ሊቆ ꬊሌ ካꬃ ያርሾ ሂስቲ ሺሺቴ፤ ሄሲካ ኢዛ ሳዎይ ጎዳ ኡፋይሲዛ ጹጌቲዛ ያርሾ ጊዳና፤ ኢዛራ ኢሲፌ ኢሲ ሊቲሮ ጊዲዛ ዎይኔ ኡሹ ኢሞታ ሺሺቴ። 14 ኢንቴ ሄይታ ጎዳስ ኢማናፔ ኮይሮ ጋኪዳ ካꬃ ኣይፌ ቃዬ ጊዲን ዎይኮ ሻሽ ዎይኮ ኡኬꬅ ኡኪዲ ሞፒቴ፤ ሃይሳ ሃ ዎጋዛ ኢንቴ ዲዛሶ ኡባን ጉዬፔ ያና ኢንቴ ዬሌታስ ኤቂ ዲዛ ሜርና ዎጋ ጊዶ።

ካꬃ ሺሾ ባኣሌ

(ታይ 28፡26-31)

15 «ኢንቴ ጎዳስ ያኔ ሃ ቃሴꬂ ሺሺዛ ያርሾ ያርሺዳ ሳምባታ ጋላሳ ዎንቴꬃፌ ዶሚዲ ላፑን ሳምባታ ቆዲቴ፤ 16 ላፑንꬃ ሳምባታፔ ጉዬ ኢቻሽ ታማንꬆ ጋላስ ቃሴካ ሃራ ኦራꬃ ካꬃ ያርሾ ጎዳስ ሺሺቴ። 17 ናምኡ ኪሎ ጊዲዛ ሊቆ ꬊሌ ኢንቴ ሶፔ ኢርሾን ሙኑቄቲ ኡኬቲዳ ናምኡ ኡኬꬅ ያኔ ሃ ቃሴꬂዛ ያርሾ ሂስቲ ኤኪ ዪቴ፤ ሄሲካ ኦራꬅ ሺቂዛ ካꬃ ጊሻስ ጾሳስ ሺቂዛ ካꬃ ያርሾ ጊዶ። 18 ሄ ኡኬꬃራካ ኢሲፌ ኢስታ ቦላ ዎሶይ ባይንዳ ኢሲ ላይꬅ ጊዲዛ ላፑን ꬋርሾ ላቃታ ኢሲ ኮርማ ቦራራ ናምኡ ꬋርሾታ ሺሺቴ፤ ካꬃ ያርሾዛራኔ ዎይኔ ኡሻ ያርሾዛራ ኢሲፌ ጎዳስ ጹጌቲዛ ያርሾኔ ሳዎ ቱኑ ጊዛ ያርሾ ሂስቲ ሺሺቴ። * 19 ቃሴካ ናጋራ ጊሻስ ሺቂዛ ያርሾስ ኢሲ ዴይሻ ኦርጌ፥ ኢሲፌቴꬃ ያርሾስ ኢሲ ላይꬅ ꬋርሾ ላቃ ናምኣታ ያርሾስ ሺሺቴ። 20 ቄሴይ ኡኬꬃ ናምኡ ላቃታራ ያኔ ሃ ቃሴꬂዲ ጎዳስ ዱማ ያርሾ ሂስቲ ሺሾ፤ ሄሲካ ቄሴታ ጊሻ ጊዶ፤ ሄይቲ ሄ ኢሞታቲ ሃራፔ ዱማ ኢሞታ። 21 ሄ ጋላስ ኣዋጃ ኣዋጂዲ ጎዳ ጎይናናስ ኢሲ ቦላ ሺቂቴ ኣቲን ሃራ ኦሶ ኦꬆፍቴ፤ ሃይሲ ኢንቴ ዲዛሶ ኡባን ኢንቴፌ ጉዬራ ዪዛ ዬሌታስ ሜርናስ ኤቂ ዲዛ ዎጋ ጊዶ። 22 ኢንቴ ኢንቴ ቢታን ካꬅ ሺሺዛ ዎዴ ꬋሳ ቦላ ዲዛ ካꬃ ማጾፒቴ፤ ማጺሺን ጉዬን ኣቲዳይሳ ማጻናስ ጉዬ ሲሞፍቴ፤ ጉዬን ኣቲዳይሲ ማንቆታሲኔ ሃራ ቢታፌ ቤቴ ዪዳ ኣሳታስ ኣቶ፤ ታኒ ጎዳ ኢንቴ ጾሳ።»*

ዛዬይ ፑኔቲዛ ባኣሌ

(ታይ 29፡1-6)

23 ጎዳይ ሙሴስ ሂዝጊዴስ፥ 24 «ኢስራኤሌ ኣሳስ ላፑንꬃ ኣጊናይ ጌሊዳ ኮይሮ ጋላሳይ ኢንቴስ ሼምፖ ጋላስ ጊዶ፤ ሄ ዎዴ ዛዬይ ፑኔቲሺን ኢንቴ ጎዳ ጎይናናስ ሺቂዛ ዱማ ሺቆ ጊዶ። 25 ሄ ጋላስ ጎዳስ ታማን ጹጌቲዛ ካꬃ ያርሾ ሺሺቴ ኣቲን ሄ ጋላስ ኣይኮካ ኦꬆፍቴ።»

ናጋራ ዉርሶ ጋላስ

(ታይ 29፡7-11)

26 ጎዳይ ሙሴስ ሂዝጊዴስ፥ 27 «ላፑንꬆ ኣጊናይ ጌሊዳፔ ጉዬ ታማንꬃ ጋላሳይ ናጋራፔ ማሬቴꬃ ጋላሳ፤ ሄ ጋላስ ኣይ ካꬂካ ሞፒቴ፤ ጎዳ ጎይናናስ ሺቂቴ፤ ጾሳስ ታማን ጹጌቲዛ ያርሾ ሺሺቴ። 28 ሄ ጋላሳይ ጎዳ ኢንቴ ጾሳ ሲንꬃን ኣሳ ናጋራ ዉርሶ ጋላስ ጊዲዳ ጊሻስ ሄ ጋላስ ኣይኮካ ኦꬆፍቴ። 29 ሄ ጋላስ ባናቴꬃ ካዉሺዲ ማሬቶንታ ኣይ ኣሲካ ዴራ ጊዶፌ ሻኬቲ ꬋዮ። 30 ሄ ጋላስ ኣይ ኦሶ ጊዲን ኦꬂዛዴ ታኒ ኢዛ ኢዛ ዴራ ጊዶፌ ሻካ ꬋይሳና፤ 31 ሄሳ ጊሻስ ሄ ጋላስ ኢንቴ ኣይ ኦሶካ ኦꬆፍቴ፤ ሃይሲ ሃ ዎጋዚ ኢንቴ ዲዛሶ ኡባን ኢንቴፌ ጉዬ ያና ኢንቴ ዬሌታስ ኤቂ ዲዛ ሜርና ዎጋ ጊዶ። 32 ሄ ኣጊናይ ጌሊዳ ኡዱፉንꬆ ጋላሳ ኦማርሳፌ ቢዲ ታማንꬆ ጋላሳ ኦማርስ ጋካናስ ኢንቴናቴꬃ ካዉሺዲ ሄ ጋላሳ ሳምባታ ሂስቲ ቦንቺቴ።»*

ዳሴ ባኣሌ

(ታይ 29፡12-40)

33 ጎዳይ ሙሴስ ሂዝጊዴስ፥ 34 «ጎዳስ ዳሴ ባኣሌይ ላፑንꬃ ኣጊናይ ጌሊዳ ታማኔ ኢቻሻንꬆ ጋላሳፌ ዶሚዲ ላፑን ጋላስ ጋካናስ ቦንቼቶ። 35 ሄ ጋላሳታፔ ኮይሮ ጋላስ ጎዳ ጎይናናስ ሺቂቴ ኣቲን ኣይ ኦሶካ ኦꬆፍቴ። 36 ላፑን ጋላሳታን ኢሳን ኢሳን ጎዳስ ጹጌቲዛ ያርሾ ሺሺቴ፤ ኦስፑንꬃ ጋላስ ቃሴካ ጎዳ ጎይናናስ ሺቂቴ፤ ጎዳስ ጹጌቲዛ ካꬃ ያርሾ ያርሺቴ፤ ሄ ጋላሳይ ኢንቴ ሺቆዛ ዉርሲዛ ጋላስ ጊዲዳ ጊሻስ ሄ ጋላስ ኣይኮካ ኦꬆፍቴ።*

37 «ኢንቴ ታማን ጹጌቲዛ ያርሾኔ ካꬃ ያርሾ ቃሴ ሃራ ያርሾታ ኡባኔ ኡሻ ያርሾ ኮሺዛ ኬና ዎꬂዳ ጋላሳን ጎዳስ ሺሻናስ ኢንቴ ጌሻ ሺቆ ኦꬂዲ ኣዋጃናስ ቤሲዛ ጎዳስ ዶሬቲዳ ባኣሌቲ ሃይታንታ። 38 ሃይቲ ሃ ያርሾቲ ጎዳ ሳምባታ ጋላሳታን ኢንቴ ሺሺዛይታፔ ጾሳስ ኢሚዛ ኢሞታታፔ ኣዲና ጋꬂዛይታፔኔ ኢንቴ ኢንቴ ዶሳን ጮ ኢሚዛይታፔ ቦላራ ጉጂዲ ኢንቴ ኢሚዛ ኢሞታታ።

39 «ኢንቴ ካꬅ ሺሺዳፔ ጉዬ ላፑንꬃ ኣጊናይ ጌሊዳ ታማኔ ኢቻሻንꬃ ጋላስ ኮይሮራ ሃይሳ ኡፋይሳ ባኣሌዛ ጎዳ ሲንꬃን ላፑን ጋላስ ጋካናስ ቦንቺቴ፤ ኮይሮ ጋላሲኔ ኦስፑንꬃ ጋላሳይ ኢንቴስ ዱማ ሼምፖ ጋላስ ጊዶ። 40 ሄ ኮይሮ ጋላስ ኢንቴ ቢታን ካጺዛ ሎኦ ሚꬃ ኣይፌፔ፥ ዛምባ ሃይꬅ፥ ጪሊላ ሚꬃ ሃጋኔ ሃꬂናጌ* ሚꬃ ሃጋ ኦይኪዲ ጎዳ ኢንቴ ጾሳ ሲንꬃን ኡፋዬቲሼ ላፑን ጋላስ ጋካናስ ባኣሌ ኦꬂቴ። 41 ሃይሳካ ላይꬃን ላይꬃን ላፑንꬃ ኣጊናን ላፑን ጋላስ ጋካናስ ጎዳ ሲንꬃን ቦንቺቴ፤ ሃይሲ ሃ ዎጋይ ኢንቴስ ና ና ጋካናስ ሜርና ዎጋ ጊዲ ቦንቼቶ። 42 ኩሜꬃ ኢስራኤሌ ዴሬይ ላፑን ጋላስ ጋካናስ ዳሴን ኡቶ። 43 ሃይሳንካ ታኒ ኢስራኤሌ ናይታ ጊብጼ ቢታፌ ኬሲዳ ዎዴ ኢስቲ ዳሴን ኡታና ማላ ታ ኦꬂዳይሳ ኢንቴፌ ጉዬ ዪዛ ዬሌታይ ኤራና። ታኒ ጎዳ ኢንቴ ጾሳ።»

44 ሙሴይ ሃይሳꬆ ኦꬂዲ ጎዳ ባኣሌታ ቦንቺዛ ዎጋ ኢስራኤሌ ኣሳ ኤሪሲዴስ።

24

ጾምፔታ ጊሻስ ናጌቴꬅ

(ኬሳ 27፡20-21)

1 ጎዳይ ሙሴስ ሂዝጊዴስ፥ 2 «ዱንካኔዛን ፓጬይ ባይንዳ ፖኣና ማላ ኦꬃናስ ዎጋራ ሚꬃፌ ጉምኢ ጺሊሲ ኬሲዳ ዛይቴ ኢስራኤሌ ዴሬ ኣሳይ ኔስ ኤሃና ማላ ኣዛዛ። 3 ኣሮኔይ ኦማርስ ኦማርስ ጾምፔዛ ኦይሴꬆ፤ ሄሲካ ጋይቶቴꬃ ዱንካኔዛ ጊዶን ዲዛ ጫቆ ቃላ ታቦታዛፔ ሲንꬃ ባጋራ ዲዛ ማጋላሻፔ ካሬ ባጋራ ጎዳ ሲንꬃን ጋዴይ ዎንታና ጋካናስ ፖኢሼ ኣቆ፤ ሃይሲ ሃ ዎጋዚ ሲንꬃፌ ያና ዬሌታስ ሜርና ዎጋ ጊዶ። 4 ኣሮኔይ ሄ ጾምፔታ ዎꬂዛ ዋላካይ ባይንዳ ዎርቃፌ ኦሴቲዳ ባላዛ ቦላ ዲዛ ጾምፔቲ ፓጬይ ባይንዳ ጎዳ ሲንꬃን ፖኣና ማላ ናጎ።

ጾሳስ ሺቂዛ ካꬃ ያርሾ

5 «ታማኔ ናምኡ ኪሎ ጊዲዛ ሊቆ ꬊሌ ኤካዳ ታማኔ ናምኡ ኡኬꬅ ኡካ። 6 ኡኬꬃታፔ ኡሱፑናታ ቦላራ ዋላካይ ባይንዳ ዎርቃን ቲዬቲዳ ጻራጴዛ ቦላ ኢሲ ባጋራ ዎꬃ፤ ቃሴ ሃንኮ ኡሱፑናታ ሃንኮ ባጋራ ዲዛ ማዳ ቦላ ማራን ማራን ዎꬃ።* 7 ጎዳስ ታማን ጹጌቲ ያርሼቲዛ ካꬃ ያርሾ ጊዲዳይሳ ቆፍሳናስ ሙሩታ ኤጻኔ ናምኡ ባጋራካ ዎꬃ። 8 ሃይሳ ሃ ኡኬꬃዛ ሳምባታን ሳምባታን ኡባ ዎዴ ኣሮኔይ ጎዳ ሲንꬃን ኢስራኤሌ ኣሳ ጊሻስ ዎꬆ፤ ሃይሲ ኢስራኤሌ ኣሳይ ፓጬይ ባይንዳ ኦꬃና ማላ ቤሲዛ ጫቆ ቃላ። 9 ኡኬꬃይ ኣሮኔሲኔ ኢዛ ዜሬꬃታስ ጊሻ ጊዶ፤ ኢስቲ ኡኬꬃ ጎዳስ ዱማቲዳሶን ሜቶ፤ ሄሲካ ጎዳስ ታማን ጹጌቲ ሺቂዛ ያርሾታፔ ኬሂ ዱማቲዳ ኣሮኔሲኔ ኢዛ ዜሬꬃታስ ኢሜቲዳ ጊሻ ጊዶ።»*

ቆሆ ጋሶን ጋኪዛ ቂጻቴ

10 ኣዪ ባጋራ ኢስራኤሌ፥ ኣዋ ባጋራ ጊብጼ ዴሬ ኣስ ጊዲዳ ኢሳዴይ ዴስ፤ ኢዚካ ኢሲ ጋላስ ባ ዲዛ ሄራን ዲዛ ኢሲ ኢስራኤሌ ኣስ ጊዲዳሪራ ኦዬቲዴስ። 11 ሄ ኣዬይ ባጋራ ኢስራኤሌ ኣስ ጊዲዳይሲ ኦዬቲሼ ጎዳ ሱንꬅ ጫዪዴስ፤ ሂስቲን ኢዛዴ ሙሴኮ ኤሂዳ፤ ሄ ኣዴዛ ኣያ ዳኔ ባጋፌ ጊዲዳ ዲብራዬ ና ሻሎሚቶ ጌቴታዉስ። 12 ኢስቲ ኢዛ ቦላ ኣይ ቂጻቴ ዬጋናስ ቤሲዛኮ ጎዳይ ኢስታስ ዮታና ጋካናስ ኢዛ ቃሾ ኬꬃን ዬጊዳ።

13 ጎዳይ ሙሴስ ሂዝጊዴስ፥ 14 «ሄ ኣዴዛ ኣሳይ ዲዛሶፔ ጌዴ ሃራሶ ኬሳ፤ ኢዚ ጾሳ ጫዪሺን ሲዪዳ ኡባይ ሄሳዴይ ሞሮ ኦꬂዳይሳ ማርካታናስ ኢሶይ ኢሶይ ባ ኩሼ ሄ ኣዴዛ ሁኤ ቦላ ዎꬆ፤ ሄሳፌ ካሊዲ ኩሜꬃ ኢስራኤሌ ዴሬይ ኢዛ ሹቻን ጫዲ ዎꬎ። 15 ታና ጾሳ ጫዪዳ ኣይ ኣሲካ ሄሳꬆካ ባ ቂጻቴ ኤኮ። 16 ጎዳ ጫዪዳ ኣይ ኣስ ጊዲንካ ዴሬይ ኡባይ ኢዛ ሹቻን ጫዲ ዎꬎ፤ ኢስራኤሌ ኣስ ጊዲን ዎይኮ ኢስራኤሌ ዴሬ ጋርሳን ዲዛ ሃራ ዴሬ ኣስ ጊዲን ጎዳ ጫዪዳዴይ ሹቻን ጫዴቲ ሃይቆ።

17 «ኣሴ ዎꬊዳዴይ ኦኒካ ሃይቆን ቃጻዬቶ። * 18 ኣሳ ሜሄ ዎꬊዳዴይ ኢዛ ማላ ሜሄ ቃንጾ፤ ሄሲ ሄ ዋጋዚ ሼምፖ ጊሻስ ሼምፖ ቃንጺዛ ዎጋ።

19 «ኣይ ኣሲካ ሃራ ኣሳ ቦላ ቆሆ ጋꬂኮ ኢዛዴይ ቆሆ ጋꬂዳይሳ ማላ ቆሆይ ሄ ጋꬂዳዴ ቦላ ጋኮ። 20 ሜቄꬅ ሜንꬂዳዴስ ሜቄꬂ ሜቆ፤ ኣይፌ ቶይሲዳዴስ ኣይፌይ ቶኦ፤ ኣች ሜንꬂዳዴስ ኣቺ ሜቆ፤ ሃራ ኣሳ ቦላ ኣይ ቆሆካ ጋꬂዳዴስ ኢዚ ጋꬂዳ ቆሆዛ ማላይ ኢዛ ቦላ ጋኮ። * 21 ሜሄ ዎꬊዳዴይ ሜሄ ቃንጾ፤ ኣሴ ዎꬊዳዴይ ጊዲኮ ሃይቆን ቃጻዬቶ። 22 ሃይሲ ዎጋዚ ኢንቴስ ኢስራኤሌ ናይታስ ጊዲን ዎይኮ ኢንቴ ጊዶን ዲዛ ሃራ ዴሬ ኣሳ ኡባሳ፤ ጋሶይካ ታኒ ጎዳ ኢንቴ ጾሳ።»*

23 ሙሴይ ሄሳ ኡባ ዴሬዛስ ዮቲ ፖሊዳፔ ጉዬ ሄ ጾሳ ጫዪዳ ኣዴዛ ኣሲ ዲዛሶፔ ሃራሶ ኬሲዲ ሹቻራ ጫዲ ዎꬊዳ፤ ሄሳꬆካ ኢስራኤሌ ኣሳይ ጎዳይ ሙሴ ኣዛዚዳ ማላ ኦꬂዳ።

25

ላፑንꬃ ላይꬃ ሼምፖ

(ዛሬ 15፡1-15)

1 ጎዳይ ሲና ዙማ ቦላን ሙሴ ሂዝጊ ኣዛዚዴስ፥ 2 «ኔ ኢስራኤሌ ኣሳስ፥ ‹ታኒ ኢንቴስ ኢሚዛ ቢታ ኢንቴ ጌሊዛ ዎዴ ላፑንꬃ ላፑንꬃ ላይꬃን ቢታ ጎዮንታ ሻቺ ሼምፒሶን ጾሳ ቦንቺቴ። 3 ኡሱፑን ላያꬅ ኩሜꬅ ጎዪቴኔ ዜሪቴ፤ ዎይኔ ሚꬃይ ሎኤꬂ ኣይፋና ማላ ቂርጺቴ፤ ኣይፌካ ማጺ ሺሺቴ። 4 ጊዶ ኣቲን ላፑንꬃ ላይꬃይ ታስ ጾሳስ ዱማ ጊዲን ቢታይ ሼምፖ ዴሚዛ ላይꬅ ጊዶ፤ ሄ ላይꬅ ቢታ ጎዮፒቴ፤ ዎይኔ ሚꬃይካ ኣይፋና ማላ ቂርጾፍቴ። 5 ኢንቴ ዜሮንታ ኣዛባ ጫሪዳ ካꬃ ኢንቴስ ማጺ ሺሾፍቴ፤ ሄ ላይꬃይ ቢታያ ሙሌራ ሼምፒዛ ላይꬃ። 6 ሄ ላይꬅ ኢዛ ኣይኮካ ጎዮንታ ኣጊኮካ ቢታያ ኢንቴስ ኢንቴ ኣይሌታሲኔ ኢንቴስ ሚሻራ ኦꬂዛይታስ፤ ቃሴካ ሃራ ዴሬፔ ዪዲ ኢንቴናራ ዲዛ ሃራ ዬሌታታስ ሚዛዝ ጊዶ። 7 ኢንቴ ሜሄታሲኔ ኢንቴ ቢታ ቦላ ዲዛ ዶኣታሳራ ሜቴቲዛዝ ቢታያ ኢማና፤ ሄ ኢዛ ኢሚዛይሲ ኡባይ ኢስታስ ሜቴቲዛዝ ጊዶ። *

ዎዞ ላይꬅ

8 « ‹ላፑንቶ ላፑን ላይꬅ ቆዳ፤ ሄ ላይꬃታ ቆዳይ ኦይዱ ታማኔ ኡዱፉን ላይꬅ ጊዴስ፤ 9 ላፑንꬆ ኣጊናይ ጌሊዳፔ ታማንꬃ ጋላስ ቦንቼቲዛ ናጋራፔ ማሬቴꬃ ጋላስ ኩሜꬃ ቢታ ቦላ ዛዬ ዛያናዴ ዬዲቴ። 10 ሄሳꬆካ ኢቻሽ ታማንꬆ ላይꬃ ዱማሲ ሻኪዲ ቢታይ ቦላ ዲዛይታስ ኡባስ ዎዜቴꬅ ኣዋጂቴ፤ ሃይሳፌ ካሴ ባይዜቲዳ ጋዴይ ካሴ ባይዚዳዴስ ዎይኮ ኢዛዴ ቆሞስ ሲሞ፤ ኣይሌቴꬃን ባይዜቲዳ ኣይሌይካ ካሴ ባ ኣሳኮ ሲሞ። 11 ሄ ላይꬅ ጎሼ ጎዪዲ ዜሬꬅ ዜሮፒቴ፤ ዜሬꬅ ዜሮንታ ጮ ኣዛባ ካጺዳ ካꬅ ዎይኮ ቂርጼቶንታ ኣይፊዳ ዎይኔ ሚꬃ ኣይፌ ማጺ ሺሾፍቴ። 12 ሄ ላይꬃይ ኩሜꬅ ኢንቴስ ዱማ ሻኬቲዳ ላይꬅ ጊዶ፤ ካሴ ኢንቴ ዜሮንታ ጮ ባርካ ካጺዳ ካꬅ ጻላ ሚቴ።

13 « ‹ሃይሳፌ ካሴ ባይዜቲዳ ጋዴይ ኡባይ ሄ ዎዞ ላይꬃን ጋዳዴስ ሲሞ። 14 ሄሳ ጊሻስ ኔ ኣሾ ጊዲዳ ኢስራኤሌ ኣሳ ኔኒ ጋዴ ባይዚዳዝ ጊዲኮ ዎይኮ ኔ ሃ ኔስ ሻሚዳዝ ጊዲኮ ጌኔ ኦሶ ኦꬆፋ። 15 ጋዴዛ ዋጋይ ሄሬጌታናስ ቤሲዛይ ሲንꬃፌ ቢታይ ሲሚዛ ላይꬃይ ጋካናፔ ካሴ ሄ ጋዴይ ኢማና ዳንዳይዛ ካꬃ ቆፒ ሄሬጋናስ ቤሴስ። 16 ላይꬃይ ዳሮ ጊዲኮ ሄሬጋይካ ዳሮ ጊዶ፤ ላይꬃይ ጉꬅ ጊዲኮ ሄሬጋይካ ጉꬅ ጊዶ፤ ጋዴይ ባይዜቲዛ ዋጋይ ጋዴዚ ኢሚዛ ካꬃ ማላ ጊዶ። 17 ኢሲ ኢስራኤሌ ኣሲ ሃራ ኢስራኤሌ ኣስ ቆሆፖ፤ ኢንቴ ኢንቴ ጾሳስ ያዪቴ፤ ታኒ ጎዳ ኢንቴ ጾሳ።

ላፑንꬃ ላይꬃን ያና ሜቶ

18 « ‹ኢንቴ ኢንቴ ቢታ ቦላ ሳሮን ዴኣና ማላ ጾሳ ዎጋ ኡባ ቦንቺቴ። 19 ቢታያ ኢንቴስ ጊዳና ካꬅ ኢማና፤ ኢንቴካ ኢዚፔ ካላና ጋካናስ ማና፤ ሳሮቴꬃንካ ዴኣና።

20 « ‹ጊዶ ኣቲን ላፑንꬃ ላይꬃን ጎሼ ጎዮንታኔ ካꬅ ዜሮንታ ማጾንታ ኣይ ማኔ?› ጊዲ ኦይቺዛ ኣሲ ዶንታ ኣጌና። 21 ኡሱፑንꬃ ላይꬃታን ቢታዮ ኣንጃና፤ ሂስቲኮ ኢዛ ኢንቴስ ሄꬑ ላይꬃስ ጊዳና ካꬅ ኢማና። 22 ኦስፑንꬃ ላይꬃንካ ጎሼ ጎዪሼ ኢንቴ ካሴ ሺሺዳ ካꬃ ማና፤ ሄሳ ሄ ካꬃ ኡዱፉንꬃ ላይꬃን ቦኔ ካꬅ ኢንቴ ሺሻና ጋካናስ ኢዛፔ ማና።

ባይዜቲዳ ኣቆታ ዎዞ

23 « ‹ጋዴይ ዎዜቶንታ ማላ ባይዛናስ ቤሴና፤ ጋሶይካ ቢታይ ታሳ ኣቲን ኢዛ ኢንቴስ ጊዱኩ፤ ኢንቴ ኢማꬃታኔ ቤቴ ኣሳታ ማላ።

24 « ‹ቢታይ ባይዜቲኮ ሄ ባይዚዛዴይ ሄ ቢታ ዛሪ ዎዛናይሲ ኤሬቲዳዝ ጊዶ። 25 ኢስራኤሌ ኣሳፔ ኢሳዴይ ሜቶፔ ኣታናስ ባ ጋዴ ባይዚኮ ኢዛስ ማቲዛ ዳቦይ ሄ ባይዜቲዳ ጋዳ ዎዞ። 26 ኢዛስ ዎዚዛ ማታ ዳቦይ ዶንታ ኣጊኮ ኢዛዴይ ጋምኢሼ ሚሼ ዴሚዲ ዛሪ ዎዛናስ ዳንዳዬስ። 27 ሄሳ ዎዛናስ ኢዚ ዳንዳይዛ ዎዴ ባ ባይዚዳ ዎዴዛፔ ዶሚዲ ዲዛ ላይꬃ ቆዲዲ ኣቲዳ ላይꬃታ ሚሻ ሻሚዳዴስ ዛሮ፤ ሄሳፌ ጉዬ ካሴ ባ ጋዴዛ ዛሪ ኤኮ። 28 ቃሴካ ጋዴዛ ዎዛናስ ጊዲዛ ሚሺ ኢዛስ ዶንታ ኣጊኮ ኢዚ ባይዚዳ ጋዴይ ዎዜቲዛ ላይꬃይ ጋካናስ ሻሚዳዴ ኩሼን ዴኦ፤ ዎዜቲዛ ላይꬃይ ጋኪሺን ጋዴይ ጋዳዴስ ሲሞ፤ ጋዳዴይካ ጌዴ ባ ጋዴን ሲሞ።

29 « ‹ኢሲ ኣሲ ጊምቤይ ጊምቤቲዳ ካታማ ጊዶን ዲዛ ኬꬅ ባይዚዳ ጊዲኮ ኢዚ ባይዚዳፔ ኢሲ ላይꬃ ጋርሳን ዛሪ ዎዛናስ ዳንዳዬስ፤ ኢዚ ዛሪ ዎዛና ዳንዳይዛይ ኢሲ ላይꬃ ጋርሳን ጻላ። 30 ጊዲኮካ ኢሲ ላይꬃ ጋርሳን ዛሪ ዎዛናስ ዳንዳዮንታ ኣጊኮ ሃራ ዎዴ ዛሪ ዎዚሲዛ ዎጋይ ኢዛስ ዴና፤ ኬꬃይ ሻሚዳዴስ ዎይኮ ኢዛ ና ናስ ሃሮ ጊዲ ኣቴስ፤ ባይዜቲዳ ሚሻይ ዎዜቲዛ ላይꬃንካ ባይዚዳዴስ ኬꬃይ ሲሜና። 31 ጊምቤይ ጊምቤቶንታ ጮ ዴሬ ጋርሳን ዲዛ ኬꬃቲ ባይዜቲዳፔ ጉዬ ጎሻ ቢታ ማላ ቆዴቲዲ ኬꬃ ጎዳይ ዛሪ ዎዛናስ ዳንዳዬስ።

32 « ‹ጊዶ ኣቲን ሌዌ ናይቲ ባስ ኢሜቲዳ ካታማታን ዲዛ ባ ኬꬃታ ባ ኮዪዳ ኣይ ዎዴካ ዎዛናስ ዳንዳዬቴስ። 33 ሃይቲ ካታማታን ኢሲ ሌዌ ቆሞይ ኬꬅ ባይዚኮ ቃሴ ዛሪ ዎዛናስ ኢዚ ዳንዳዮንታ ኣጊኮ ባይዜቲዳ ሚሽ ዎዞ ላይꬃን ኢዛስ ሲሞ፤ ጋሶይካ ሌዌ ቆሞቲ ባ ካታማታን ኬጺዳ ኬꬃቲ ኢስራኤሌ ናይታ ጊዶን ኣይ ዎዴ ጋካናስካ ኢስታሳ። 34 ቃሴካ ኢስቲ ካታማታ ዩሾን ዲዛ ሜሄይ ሄሜቲዛ ቢታይ ሙሌካ ባይዜቶፎ፤ ሄ ቢታይ ኣይ ዎዴካ ኢስታሳ።

ማንቆታስ ታልኤ ኢሞ ዎጋ

35 « ‹ኔ ባጋ ኢስራኤሌ ኣሳፔ ኢሳዴይ ማንቂዲ ባና ኣይሳናስ ዳንዳዮንታዴ ጊዲኮ ኢማꬃ ጊዲዳ ዎይኮ ቤቴ ኣሲ ኔ ኣቻን ዳና ማላ ኔ ማዲዛይሳꬆ ኢዛካ ማዳ። * 36 ኔ ባጋ ጊዲዳ ኢስራኤሌ ኣሲ ኔናራ ዳና ማላ ኢዛፔ ዲች ሞፓ፤ ኔ ጾሳስ ያያ። 37 ኔ ኢዛስ ታልኤ ኢሚኮ ኢዛፔ ዲች ኦይቾፋ፤ ኔ ካꬅ ኢዛስ ዎꬌራ ባይዞፓ። * 38 ኔና ካናኔ ቢታ ላቲሳናስ ኔስ ጎዳ ጊዳናስ ጊብጼ ቢታፌ ኬሲዳ ጾሳይ ታና።

ኣይሌቴꬃፌ ዎዜቴꬅ

39 « ‹ኔ ባጋ ጊዲዳ ኢስራኤሌ ኣሳፔ ኢሳዴይ ማንቆቴꬃፌ ዴንዲዳይሳን ኣይሌ ማላ ኔስ ሃሬታናስ ባና ባይዚኮ ኔ ኢዛ ኣይሌ ማላ ኦሲሶፓ። 40 ኔ ኢዛ ኔ ማታን ዲዛ ኢማꬃ ማላ ዎይኮ ሚሻስ ኦꬂዛ ኦሳንቻ ማላ ቆዳ፤ ኢዚካ ኢቻሹ ታሙ ላይꬅ ጋካናስ ኔስ ኦꬆ። 41 ሄሳፌ ጉዬ ባ ናይታራ ኔፔ ሻኬቲ ጌዴ ባሶ ኣሳኮኔ ባ ዱሳሶ ሲሞ። 42 ኢስራኤሌ ኣሳ ታ ጊብጼ ቢታፌ ኬሲዳ ታ ኦሳንቻታ ጊዲዳ ጊሻስ ኢስቲ ኣይሌ ማላ ባይዜቶፌቶ። 43 ኔ ኢስታ ዎልቃራ ሃሮፓ፤ ኔ ጾሳስ ያያ።

44 « ‹ኔስ ኣቱማኔ ማጫ ኣይሌቲ ዴኣና ማላ ኮይኮ ኔ ዩሾን ዲዛ ኣይዛቤታ ጊዶፌ ሻማ ኤካ። 45 ቃሴካ ኢንቴ ቢታን ዲዛ ቤቴ ኣሳታፔኔ ኢንቴ ቢታን ዬሌቲዳ ኣሳታፔ ሻማናስ ዳንዳዬታ፤ ኢስቲ ኢንቴስ ሃሮ ጊዴቶ። 46 ሄይታን ኢንቴ ኢንቴ ናይታ ላቲሳናስ ዳንዳዬታ፤ ኢስቲ ዴኢዛ ላይꬃ ኡባን ኢንቴ ናይታስ ኦꬂዛይታ ጊዳና፤ ኢንቴ ቆሞ ጊዲዳ ኢስራኤሌ ኣስ ዎልቃራ ሃሮፒቴ። *

47 « ‹ኢንቴ ጊዶን ዲዛ ሃራ ዴሬ ኣሳፔ ኢሳዴይ ዱሬ ጊዲኮ ኢንቴ ባጋ ጊዲዳ ኢስራኤሌ ናይታፔ ማንቆ ጊዲዳይ ባና ሃራ ዴሬ ዱሬስ ዎይኮ ኢዛሶ ኣሳፔ ኢሳዴስ ባና ኣይሌቴꬃስ ኣꬂ ኢሚኮ፥ 48 ኢዚ ባይዜቲዳፔ ጉዬ ሲሚዲ ናምኣንꬆ ዎዜታናስ ዳንዳዬስ፤ ሄሳ ጊሻስ ኢዛ ኢሻታፔ ኢሳዴይ ኢዛ ዎዞ። 49 ኢዛ ኣዋ ኢሻይ ዎይኮ ኢዛ ኣዋ ኢሻ ናይ ዎይኮ ኢዛስ ማታ ዳቦታፔ ኢሳዴይ ኢዛ ዛሪ ዎዛናስ ዳንዳዬስ፤ ኢዛዴይ ባስ ጊዲዛ ሚሼ ሺሺዳ ጊዲኮ ባ ሚሻራ ዎዜታናስ ዳንዳዬስ። 50 ኢዚ ባና ሃሪዳዴራ ኢሲፌ ጊዲዲ ኢዚ ባና ባርካ ባይዚዳ ላይꬃፌ ዶሚዲ ዎዜቴꬃ ላይꬃ ጋካናስ ዲዛ ላይꬃ ቆዶ፤ ኢዛ ዎዚሲዛ ሚሻይ ሄ ላይꬃታ ቆዳ ጊዶ፤ ኢዚ ባና ሃሪዛይሳራ ጋምኢዳ ዎዴ ዋጋይ ኢሲ ኣሲ ኦꬂዲ ዴሚዛ ኪራ ሚሻ ኬና ጊዶ። 51 ዎዞ ላይꬃይ ጋካናስ ቡሮ ዳሮ ላይꬃቲ ኣቲዳ ጊዲኮ ባ ባይዜቲዳ ዋጋፔ ሄ ኣቲዳ ላይꬃ ቆዳን ባና ዎዚዛ ዋጋ ቃንጾ። 52 ሄ ኣቲዳ ላይꬃቲ ጉꬅ ጊዲኮ ባ ሃሬቲን ኣቲዳ ላይꬃ ቆዲዲ ባና ዎዚዛ ዋጋ ቃንጾ። 53 ኢዚ ላይꬃፌ ላይꬅ ጋካናስ ኡኔ * ኦꬂዛ ኣሳ ማላ ባና ሃሪዳዴራ ዴኦፔ ኣቲን ኢዛ ዎልቃራ ሃራናስ ቤሴና።

54 « ‹ሄሳꬆ ሃኒዲ ዎዜታናስ ዳንዳዮንታ ኣጊኮ ሲንꬃፌ ያና ኣይሌቴꬃፌ ዎዜቲዛ ላይꬃን ኢዚኔ ኢዛ ናይቲ ሜላ ዬዴቴቶ። 55 ኢስራኤሌ ኣሳይ ታስ ኣይሌታኔ ታኒ ጊብጼ ቢታፌ ኬሲዳ ታ ኦሳንቻታ፤ ታኒ ጎዳ ኢንቴ ጾሳ።

26

ኣዛዜቴꬃን ቤቲዛ ኣንጆ

(ዛሬ 7፡12-24፤ 28፡1-14)

1 « ‹ኢንቴ ኢዛስ ጎይናና ማላ ኢንቴስ ኣይኮካ ኤቃ ሜꬎፍቴ፤ ሄሳꬆካ ሚስሌ ዎይኮ ሃዉልቴ ዎይኮ ሹቻፌ ማሴቲ ኬዚዳ ቱስ ኤሶፍቴ፤ ታኒ ጎዳ ኢንቴ ጾሳ። *

2 « ‹ሳምባታ ጋላሳታ ናጊቴ፤ ታ ኬꬃ ቦንቺቴ፤ ታኒ ጎዳ።

3 « ‹ኢንቴ ታ ዎጋን ዲኮኔ ታ ኣዛዞታካ ናጊኮ፥ 4 ታኒ ኢንቴስ ኢራ ዎዴራ ቡኪሳና፤ ቢታያካ ካꬅ ዳርሳ ኢማና፤ ኣይፌ ኢሚዛ ሚꬃቲካ ዳርሲ ኣይፋና። 5 ኢንቴ ካꬃይ ኬሂ ዳሮ ጊዲዳ ጊሻስ ኢንቴ ቡሮ ሺሾ ቦላ ዲሺን ዎይኔ ሚꬃ ኣይፌ ቃንጺዛ ዎዴይ ጋካና፤ ኢንቴ ዎይኔ ሚꬃ ኣይፌ ቃንጺዲ ሺሺ ዉርሶንታ ዲሺን ካꬅ ዜሪዛ ዎዴይ ጋካና፤ ኢንቴ ካꬅ ካሊ ማና፤ ኢንቴ ቢታንካ ሳሮቴꬃን ዳና። *

6 « ‹ኢንቴ ቢታስ ሳሮቴꬅ ኢማና፤ ኦናስካ ባቦንታ ኢንቴ ዎፑ ጊ ኣቃና፤ ኢታ ዶኣታ ኢንቴ ዴሬፔ ታ ዲጋና፤ ሃይሳፌ ጉዬ ኢንቴ ዴሬን ኦላይ ዴና። 7 ኢንቴ ኢንቴ ሞርኬታ ጎዳና፤ ኢስቲካ ኢንቴ ሲንꬃን ማሻን ሃይቃና። 8 ኢንቴፌ ኢቻሽ ኣሲ ጼቱ ኣስ፥ ጼታይ ቃሴ 10,000 ኣስ ጎዳና፤ ኢንቴ ሞርኬይ ኢንቴ ሲንꬃን ማሻን ዉራና።

9 « ‹ታኒ ታ ሲንꬅ ኢንቴኮ ዛራና፤ ሂስታዳ ኢንቴና ዳርሳና፤ ታ ኢንቴስ ጌሊዳ ጫቆ ቃላ ናጋና። 10 ካꬃይ ኢንቴስ ላይꬃፌ ላይꬅ ጋꬃና፤ ሄሳፌ ዴንዲዳይሳን ኦራꬅ ጋኪዳ ካꬅ ጌልꬃናስ ዚላይꬃ ካꬃፌ ኣቲዳይሳ ሃራሶ ኬሴታ። 11 ታኒ ኢንቴ ጊዶን ዴያና፤ ታ ኢንቴና ሻቴቲኬ። 12 ታኒ ኡባ ዎዴ ኢንቴ ጊዶን ሲሜሬታና፤ ታኒ ኢንቴ ጾስ ጊዳና፤ ኢንቴካ ታ ዴሬታ ጊዳና። * 13 ኢንቴ ኣይሌቴꬃን ሃሬቶንታ ማላ ጊብጼ ቢታፌ ኢንቴና ኬሲዳይ ታኒ ጎዳ ኢንቴ ጾሳ፤ ታኒ ኢንቴ ኣይሌቴꬃ ቃምባራ ሜንꬃዳ ኢንቴ ꬎቁ ጊዲ ባና ማላ ኦꬃዲስ።

ኣዛዜቶንታ ኢጾይ ጋꬂዛ ሜቶ

(ዛሬ 28፡15-28)

14 « ‹ጊዶ ኣቲን ኢንቴ ታ ጊዛዝ ሲዮንታ ኢጺኮ ሃ ኣዛዞታ ኡባ ኦꬆንታ ኣጊኮ፥ 15 ታ ዎጋኔ ታ ኣዛዞታ ኢንቴ ካꬊዛ ጊዲኮ ታ ኢንቴናራ ጫቄቲዳ ጫቆዛ ኢንቴ ላሊኮ፥ 16 ሄ ዎዴ ታኒ ኢንቴ ቦላ ሃይሳ ኤሃና፤ ጊታ ዳጋማ፥ ጊልቃቴꬅ፥ ኣይፌ ቦልጄሲዛዝ፥ ኣሳቴꬃ ጊልቂሲዛዝ ቆጾ ሃርጌ ታ ኢንቴ ቦላ ኤሃና፤ ኢንቴ ዜሬꬅ ዜራናሺን ጮ ሜላ ሃዳ ጊዳና፤ ጋሶይካ ኢንቴ ዜሪዳይሳ ኢንቴ ሞርኬቲ ማና። 17 ታኒ ኢንቴ ቦላ ሃንቆን ዴንዲዛ ጊሻስ ኢንቴ ጾኔታና፤ ኢንቴ ኢጺዛ ኢንቴ ሞርኬቲ ኢንቴና ሃራና፤ ኦኒካ ኢንቴና ጎዶንታ ኢንቴ ኢንቴርካ ባቃታና።

18 « ‹ሄሲ ዉሪካ ኢንቴ ቦላ ጋኪዳፔ ጉዬካ ኢንቴ ታስ ኣዛዜቶንታ ኢጺኮ ታ ኢንቴ ቦላ ዬጋና ቂጻቴዛ ላፑን ኩሼ ዳርሳና። 19 ኢንቴ ኦቶሮቴꬃ ዎልቃ ታ ሜንꬃና፤ ኢንቴፌ ቦላራ ሳሎዛ ቢራታ ማላ ኦꬃና፤ ኢንቴ ቢታካ ጻርቂማላꬆ ኦꬃና። 20 ኢንቴ ዎልቃይ ጮ ሃዳ ዉራና፤ ጋሶይካ ኢንቴ ቢታይ ካꬅ ኢሜና፤ ሚꬃቲካ ኣይፌቴና።

21 « ‹ሃኢካ ኢንቴ ታስ ኢጺስ ጊዲ ኣዛዜቶንታ ኣጊኮ ታኒ ኢንቴ ቦላ ኢንቴ ናጋራ ኬና ቂጻቴዛ ላፑን ኩሼ ዳርሳና። 22 ኢታ ዶኣታ ታ ኢንቴ ጊዶ ዬዳና፤ ሄ ዶኣቲ ኢንቴ ናይታ ዋꬋና፤ ኢንቴ ሚዛታካ ኡባ ꬋይሳና፤ ኢንቴፌ ጉꬃ ኣሳቲ ጻላ ኣታና፤ ካሴ ኢንቴ ሄሜቲዛ ኦጌይ ሳማና።

23 « ‹ሃይሲ ሃ ቂጻቴዚ ኢንቴ ቦላ ጋኪዳፔ ጉዬካ ኢንቴ ታ ጊዛይሳ ሲዮንታ ኢጺዲ ታ ቦላ ኢንቴ ኤቄቴꬅ ዳርሲኮ፥ 24 ሄ ዎዴ ታኒካ ኢንቴስ ሞርኬ ጊዳና፤ ኢንቴ ናጋራ ጊሻስ ታ ኢንቴና ላፑን ዳኮ ቃጻያና። 25 ኢንቴ ታናራ ጫቂዳ ቃላ ላሊዳ ጊሻስ ታ ኢንቴና ቃጻያናስ ኢንቴ ቦላ ኦላ ዬዳና፤ ኢንቴ ኢንቴ ካታማታን ሺቂዛ ዎዴ ታ ኢንቴ ጊዶን ኢታ ሃርጌ ኪታና፤ ኢንቴ ሞርኬታስ ኢንቴ ኣꬊ ኢሜታና። 26 ኢንቴ ካꬃ ታኒ ꬋይሲዛ ዎዴ ታሙ ማጫሳቲ ዉሪ ኢሲ ባሼን ኡካና፤ ኢዞካ ማካ ሚሻን ጌዳሪ ጌዳሪ ኤካና፤ ኢንቴካ ሚዲ ካሌኬታ።

27 « ‹ሃይሲ ኡባይ ኢንቴ ቦላ ጋኪን ኢንቴ ታስ ኣዛዜቶንታ ኢጺዲ ታ ቦላ ማካሊ ማካሊ ቢኮ፥ 28 ታ ኢንቴ ቦላ ሃንቆን ዴንዳና፤ ኢንቴ ናጋራ ጊሻስ ታ ኢንቴና ላፑን ዳኮ ቃጻያና። 29 ኢንቴ ኮሻ ዳሮፔ ዴንዲዳይሳን ኢንቴ ናይታ ኣሾ ማና። 30 ꬎቃሶሆን ዲዛ ኢንቴ ጎይኒዛ ኤቃ ጾሳታ ታኒ ꬋይሳና፤ ኢንቴ ኤጻኔ ያርሾ ኢዛን ሺሺዛሶዛ ታ ላላና፤ ኢንቴ ኣሃ ኢንቴ ኤቃታ ቦላ ታ ዬጋና፤ ታ ሼምፒያ ኢንቴና ሻቴታና። 31 ታ ኢንቴ ካታማታ ላላና፤ ኢንቴ ጎይኒዛሶታ ታ ካይስ ሂስታና፤ ሳዊዛ ኢንቴ ያርሾዛ ታ ኤኪኬ። 32 ኢንቴ ቢታ ሙሌራ ታ ꬋይሳና፤ ሄን ዲዛ ኢንቴ ሞርኬቲ ማላሌታና ጋካናስ ቢታዮ ታ ኣሲ ባይንዳሶ ሂስታና። 33 ታ ኢንቴ ቦላ ኦላ ኤሃዳ ኢንቴና ኣይዛቤታ ጊዶን ላላና፤ ታኒ ታ ማሻ ኬሳዳ ኢንቴና ጎዳና፤ ኢንቴ ካዎቴꬃይ ኣሲ ባይንዳ ቢታ ጊዳና፤ ኢንቴ ካታማቲካ ላሌታና። 34 ኢንቴ ኢንቴ ሞርኬታ ቢታን ዲዛ ዎዴ ኢንቴ ቢታይ ካይስ ጊዲዛ ጊሻስ ሼምፖ ዴማዳ ሳምባታ ላይꬃታን ኡፋዬታና። 35 ኢንቴ ቢታያ ካሴ ኢንቴ ኢዚን ዲሺን ሳምባታ ዴሞንታራ ኣሳይ ꬋይዳ ዎዴ ኢዛ ሼምፖ ዴማና።

36 « ‹ኢንቴ ቤቴ ቢታን ዲዛይቲ ዉሪካ ጫርኮይ ቃꬂዛ ቆናሼ ጊሪስ ሲዪዲ ዳጋማን ፒራꬊ ባቃታና ማላ ታ ኦꬃና፤ ሞርኬይ ኦላሶን ጎዲን ዎጺዛ ማላ ኢንቴ ዎጻና፤ ኣይ ሞርኬይካ ኢንቴ ኣቻን ባይንዳ ኢንቴ ꬉጴቲ ኩንዳና። 37 ኦኒካ ኢንቴና ጎዶንታ ኢንቴ ኢንቴርካ ኢሶይ ኢሳራ ቃጼቲ ኩንዳና፤ ኢንቴ ኢንቴ ሞርኬታራ ኤቄቲ ኦሌታናስ ዳንዳዬኬታ። 38 ኢንቴ ቤቴ ቢዲ ሄ ዴሬን ሃይቃና፤ ኢንቴ ኢንቴ ሞርኬታ ካዎቴꬃን ሚቴቲ ኣታና። 39 ኢንቴ ሞርኬታ ዴሬን ሃይቆንታ ኣቲዳይቲ ቃሴ ኢንቴ ናጋራኒኔ ካሴ ኢንቴ ኣዋታ ናጋራ ጌዶን ሄን ጊልቂ ኣታና።

40 « ‹ጊዶ ኣቲን ኢንቴ ታስ ኣማኔቶንታ ኣጊዳይሳኔ ታ ቦላ ማካሊዳ ኢንቴ ናጋራኔ ኢንቴ ኣዋታ ናጋራ ኢንቴ ፓጺኮ፥ 41 ታኒ ኢንቴስ ሞርኬ ጊዳዳ ኢንቴና ጌዴ ኢንቴ ሞርኬታ ቢታ ዬዳና ማላ ታና ኦሲሲዳ ኢንቴ ናጋራ ኢንቴ ፓጺኮ ሙሚዳ ኢንቴ ዎዚና ኢንቴ ካዉሺዲ ኢንቴ ናጋራፔ ኢንቴ ሲሚኮ፥ 42 ኣብራሃሜራ፥ ዪሳቃራኔ ያቆቤራ ታ ጫቂዳ ጫቆ ቃላ ቆፓና፤ ቢታዮካ ታ ቆፓና። * 43 ኢስቲ ዬጊ ቢዳ ጊሻስ ቢታያ ኣሲ ባይንዳ ባዞ ጊዳዱስ፤ ሄ ዎዴ ኢዚን ኣሲ ባይንዳ ባዞ ጊዳዳ ባ ሳምባታ ኡፋይሳን ቦንቻና፤ ኢስቲ ታ ዎጋኔ ታ ኣዛዞዛ ካዉሺዳ ጊሻስ ኢስቲ ኦꬂዳ ናጋራ ጊሻስ ቃጻዬታና። 44 ጊዲኮካ ኢስቲ ባ ሞርኬታ ዴሬን ዲዛ ዎዴ ኢስታ ሙሌራ ꬋይሲኬ ጋዳ ታ ጫቂዳ ቃላ ማቤኬ፤ ታ ኢንቴና ኣጋጊኬ፤ ታ ኢንቴና ሃራሴቲኬ፤ ታኒ ጎዳ ኢንቴ ጾሳ። 45 ታኒ ኢስታ ጾሳ ጊዳና ጋዳ ኣይዛቤ ኣሳይ ቤዪሺን ጊብጼ ቢታፌ ኬሲዳ ኢስታ ኣዋታራ ጫቂዳ ጫቆዛ ታ ቆፓና፤ ታኒ ጎዳ› ጌስ።»

46 ኢስራኤሌ ዴራስ ዮታና ማላ ሙሴይ ሲና ዙማ ቦላ ዲሺን ጾሲ ኢዛስ ኢሚዳ ዎጋቲ፥ ማራቲኔ ኣዛዞቲ ሃይታንታ።

27

ኢሞታታ ጊሻስ ዎꬊዳ ዎጋ

1 ጎዳይ ሙሴስ ሂዝጊዴስ፥ 2 «ኢስራኤሌ ኣሳስ፥ ‹ኣይ ኣሲካ ጎዳስ ኣስ ኢማናስ ኣዲኔቲን ሄ ኣዲናይ ፖሌቲኮ ሄ ኢማና ጊ ኣዲኔቲዳይሳ ዎዛናስ ኣዲና ዎጋይ፥ 3 ሄሳዴ ላይꬃይ ናምኡ ታማፌ ቢዲ ኡሱፑን ታሙ ኩሚዳ ኣቱማ ኣስ ጊዲኮ ጎዳ ኬꬃን ኤሬቲዳ ሜዛኔን ሜዛኔቲዲ ኢቻሽ ታሙ ጊዲዛ ሳቂሌ * ቢራ ቃንጾ። 4 ማጫ ጊዲኮ ሄꬑ ታሙ ሳቂሌ ቢራ ጊዶ፤ 5 ቃሴካ ኢቻሽ ላይꬃፌ ቢዲ ናምኡ ታሙ ላይꬅ ጋካናስ ዲዛ ኣቱማ ና ጊዲኮ ናምኡ ታሙ ሳቂሌ ቢራ፥ ማጫ ና ጊዲኮ ታሙ ሳቂሌ ቢራ ቃንጾ፤ 6 ኢሲ ኣጊናፔ ቢዲ ኢቻሽ ላይꬅ ጋካናስ ዲዛ ኣቱማ ና ጊዲኮ ኢቻሽ ሳቂሌ ቢራ ቃንጾ፤ ሄ ላይꬃታ ጊዶን ዲዛ ማጫ ናስ ጊዲኮ ሄꬑ ሳቂሌ ቢራ ቃንጾ። 7 ሄሳꬆካ ላይꬃይ ኡሱፑን ታማፌ ቦላራ ዲዛ ኣቱማ ኣስ ጊዲኮ ታማኔ ኢቻሽ ሳቂሌ ቢራ፥ ማጫ ጊዲኮ ታሙ ሳቂሌ ቢራ ቃንጾ። 8 ኣዲና ኣዲኔቲዳዴይ ሃይሳ ሃ ሄሬጌቶይሳ ቃንጻናስ ዳንዳዮንታ ኬሂ ማንቆ ጊዲኮ ኢዚ ባ ኢማና ጊ ኣዲኒዳይሳ ቄሴዛ ሲንꬅ ኤኪ ዮ፤ ቄሴዚካ ኣዲኔቲዳዴ ጼሊ ቤኢዲ ኢዛዴ ዎልቃ ኬና ሄሬጎ።

9 « ‹ኣዲና ኣዲኔቲዳይሲ ጾሳስ ያርሻናስ ቤሲዛ ሜሄ ጊዲኮ ሄሳ ማላ ሜሄይ ጾሳስ ዱማ ጊዲዳ ጊሻስ ዎዜቴና። 10 ኣዲና ኣዲኔቲዳዴይ ባ ኣዲኔቲዳ ሜሄዛ ሃራ ሜሄን ላሞፎ፤ ጊዶ ኣቲን ኢታዛካ ሎኦ ሜሄን ላሚዛ ጊዲኮ ኢዚ ካሴ ኤሆይሳራ ናምኣይካ ጾሳስ ዱማቲዳይታ ጊዴቶ። 11 ኢዛዴይ ኢሚዛይሲ ጾሳስ ያርሼታናስ ቤሶንታ ሜሄ ጊዲኮ ሄ ሜሄዛ ኤሂዳዴይ ሜሄዛ ቄሴኮ ኤሆ። 12 ቄሴዚ ሄ ሜሄዛ ኢታቴꬂኔ ኢዛ ሎኤቴꬅ ጫዲ ጼሊዲ ኢዚ ኬሳና ዋጋ ዮቶ፤ ሄ ኢዚ ጊዳ ዋጋይ ኢዚ ጊዳ ማላ ሃኖ። 13 ሄ ሜሄዛ ጎዳይ ሜሄዛ ዛሪ ሚሻራ ሻማና ኮይኮ ሄ ሜሄዛ ዋጋ ቦላ ጼታፔ ናምኡ ታሙ ኩሼ ጉጂዲ ሻሞ።

14 « ‹ኢሳዴይ ባ ኬꬅ ጎዳስ ዱማ ኢሞታ ኢሚኮ ቄሴታ ሃላቃይ ኬꬃይ ኢታኮኔ ሎኦኮ ኢዛ ሃኖቴꬅ ጫዲ ጼሊ ሄሬጊዲ ዋጋ ዮቶ፤ ሄ ቄሴዚ ሄሬጊዳ ዋጋይ ኬꬃስ ሄሬጋ ጊዶ። 15 ካሴ ኬꬃ ጎዳይ ሄ ኬꬃ ዛሪ ዎዛና ኮይኮ ሄሬጌቲዳ ዋጋ ጼታፔ ናምኡ ታሙ ኩሼ ቦላራ ጉጂዲ ኬꬃ ባስ ኤኮ።

16 « ‹ኢሳዴይ ባ ጋዴፔ ሻኪ ጎዳስ ዱማ ኢሞታ ኢሚኮ ቢታይ ኢሚዛ ካꬃ ማላ ሄሬጌቶ፤ ሄሲካ ኢሲ ኪሎ ባንጋ ጊሻስ ኢቻሽ ታሙ ሳቂሌ ቢራይ ቃንጼቶ። 17 ጋዴዛ ጎዳይ ካሴ ጋዴዛ ኢሚዳይ ዎዞ ላይꬃ ባኣሌፔ ጉዬ ጊዲኮ ጋዴስ ካሴ ዎꬊዳ ዎጋይ ላሜቴና። 18 ኢዛዴይ ጋዳ ኢሚዳይ ኢቻሽ ታማንꬆ ላይꬃፌ ጉዬ ጊዲኮ ቄሴዚ ሄሬጋናይ ዪዛ ኢቻሽ ታማንꬆ ላይꬅ ጋካናስ ዲዛ ኣቲዳ ላይꬃ ቆዲዲ ሄሬጎ፤ ሚሻፌ ኣሺ ጪጎ። * 19 ጋዴዛ ኢሚዳዴይ ዛሪ ዎዛና ኮይኮ ካሴ ጋዴዚ ሄሬጌቲዳ ዋጋ ቦላ ጼታፔ ናምኡ ኩሼ ጉጂዲ ዛሪ ዎዞ። 20 ካሴ ጋዴይ ባ ጋዳ ጾሳፌ ሚሻን ዎዛናፔ ሲንꬃን ሃራ ኣሳስ ባይዚዳ ጊዲኮ ቃሴ ሄ ጋዴዛ ናምኣንꬆ ዛሪ ዎዛና ዎጋይ ኢዛስ ዴና። 21 ዎዞ ላይꬃን ጋዴይ ሲሚዛ ዎዴ ሄ ጋዴዚ ጊዲኮ ጎዳስ ዱማቲዲ ቄሴታ ላታ ጋዴ ጊዲ ኣቶ።

22 « ‹ኢሳዴይ ሃራ ኣሳፔ ሻሚ ኤኪዳ ጋዴ ጾሳስ ኢማና ኮይኮ፥ 23 ካሊ ዪዛ ዎዞ ላይꬅ ጋካናስ ጋዴዚ ኬሳና ዋጋ ቄሴዚ ሄሬጎ፤ ሄ ጋላስ ሄ ሄሬጌቲዳ ሚሽ ጋዳዴይ ቃንጾ፤ ሄ ሚሻይካ ጾሳ ኦሶስ ዱማቲዳዝ ጊዳና። 24 ዎዞ ላይꬃ ባኣሌይ ጋኪዛ ዎዴ ሄ ጋዴዛ ኮይሮ ላታን ኤኪዲ ባይዚዳዴስ ጋዴዚ ሲሞ። 25 ሄ ሄሬጋዛ ዋጋይ ጎዳ ኬꬃን ኤሬቲዳ ሜዛኔን ሜዛኔቲዲ ናምኡ ታሙ ሳቂሌ ጊዶ።

26 « ‹ኮይሮ ባይራ ዬሌቲዳ ሜሄይ ኢዚ ካሴካ ጎዳስ ጊዲዳ ጊሻስ ኦኒካ ኢዛ ጾሳስ ሜላ ኪያቴꬅ ኢማናስ ዳንዳዬና፤ ጋሎ ማር ጊዲን ዎይኮ ዶርሳኔ ዴይሻ ላቃቲ ካሴቲዲ ጾሳስ ዱማቲዳይታ። 27 ኢዛ ቦላ ዎሶይ ዲዛ ሜሄኔ ያርሾ ሺሻናስ ቤሶንታ ሜሄ ጊዲኮ ሄ ሜሄዛ ጎዳይ ኢዛ ሄሬጌቲዳ ዋጋ ቦላ ጼታፔ ናምኡ ታሙ ኩሼ ጉጂዲ ዛሪ ዎዚ ኤካናስ ዳንዳዬስ፤ ኢዛ ጎዳይ ዎዚ ኤካናስ ኮዮንታ ኢጺኮ ሄ ሄሬጌቲዳ ዋጋን ሃራ ኣሳስ ባይዜቶ።

28 « ‹ኢሳዴይ ባ ጎዳስ ባስ ዲዛይሳፌ ኣስ ጊዲን ዎይኮ ሜሄ፥ ጊዲን ዎይኮ ጋዴ ጊዲን ኩሜꬃራ ዱማ ሻኪዳፔ ጉዬ ሙሌካ ባይዛናሲኔ ዛሪ ዎዛናስ ቤሴና።

29 « ‹ኣሳ ጊዶፌ ሻኬቲዲ ዴያና ማላ ፒርዴቲዳዴይ ዎዜቶፎ፤ ኢዛዴይ ሃይቃናስ ቤሴስ።

30 « ‹ቢታፌ ሞኪዛ ካꬅ ጊዲን ዎይኮ ሚꬃ ኣይፌ ጊዲን ታማፌ ኢሶይ ጾሳስ ዱማቲዳ ኣስራታ። 31 ሄሳፌ ኣዋይሳካ ባስ ዎዚ ኤካናስ ኮይዛዴይ ሄ ሚሻይ ባይዜቲዛ ዋጋስ ጼታፔ ናምኡ ታሙ ኩሼ ጉጂዲ ሻማናስ ዳንዳዬስ። 32 ሶ ሜሄታፔ ታማፌ ኢሳይ ጾሳ ጊሻ፤ ሜሄይ ታይቤቲሺን ታማንꬃይ ታማንꬃይ ጎዳስ ዱማ ሻኬቲዳዛ። 33 ታማንꬃ ሜሄይ ኢታ ጊዲን ዎይኮ ሎኦ ጊዲን ዶሮፖ፤ ዎይኮ ሃራራ ላሞፎ፤ ላሚዛ ጊዲኮ ኮይሮይሲኔ ላሜ ኢሜቲዳይሳራ ናምኣይካ ጎዳስ ዱማቲዳዝ ጊዴቴስ ኣቲን ዛሪ ዎዛናስ ዳንዳዬና› ጋ ዮታ።»* 34 ሲና ዙማ ቦላ ጎዳይ ሙሴ ባጋራ ኢስራኤሌ ኣሳ ኣዛዚዳ ኣዛዞቲ ሃይታንታ።

* 1:5 ጎዳ ሲንꬃን ጌቴቲዛይሲ ጋይቶቴꬃ ዱንካኔን ጉሳ።

* 2:5 ኮምፓ፡ ኮምፓ ጌቴቲዛይሲ ታማ ጮጬን ዎይኮ ቦንቆ ታማ ጋርሳን ካꬂዛ ኡኬꬅ።

* 4:31 ታይ 15፡27-28

* 6:7 ታይ 5፡5-8

* 7:21 ሜዶሳታ ጊዛይሳስ ቢርሼꬃይ ሜሄታ፥ ዶኣታኔ ኣሳታ ጉሳ።

* 7:27 ሜꬌ 9፡4፤ ሌዌ 17፡10-14፤ 19፡26፤ ዛሬ 12፡16፤ 23፡16፥23

* 8:23 ማንꬃ ቢራꬌ፡ ማንꬃ ቢራꬌ ጊዛይሳ ኢሲ ኢሲ ባጋ ጋሞꬆ ቃላን ኣዴ ቢራꬌ ጌቴቴስ።

* 9:7 ኢብ 7፡27

* 9:18 ሌዌ 3፡1-11

* 9:22 ታይ 6፡22-26

* 10:13 ሌዌ 6፡14-18

* 11:6 ሃርባይኖ፡ ሃርባይኖይ ኢሲ ኢሲ ባጋ ጋሞꬆ ቃላን ኤቼ ጌቴቴስ።

† 11:13 ዎሌ፡ ዎሌይ ኢሲ ኢሲ ባጋ ጋሞꬆ ቃላን ዎዳ ዎይኮ ዉኮ ጌቴቴስ።

‡ 11:17 ዪንዳሬ፡ ዪንዳሬይ ኢሲ ኢሲ ባጋ ጋሞꬆ ቃላን ሃዞ ዎይኮ ኦይኣሬ ዎይኮ ሆቃ ጌቴቴስ።

§ 11:29-30 ዋካላ፡ ዋካላይ ኢሲ ኢሲ ባጋ ጋሞꬆ ቃላን ያሮ ጌቴቴስ።

* 11:44 ሌዌ 19፡2፤ 1ጴጽ 1፡16

* 12:3 ሜꬌ 17፡12፤ ሉቃ 2፡21

* 12:7 ሉቃ 2፡24

* 14:2 ማቶ 8፡4፤ ማር 1፡44፤ ሉቃ 5፡14፤ 17፡14

* 16:2 ኢብ 6፡19

* 16:3 ኢብ 9፡7

* 16:8 ኣዛዜሌ፡ ኣዛዜሌ ጊዛይሳስ ኢብራዌ ቃላራ ቢርሼꬂ ኤሬቴና፤ ባዞን ዲዛ ጻላኤ ጊዶንታ ኣጌና ጌቴስ።

† 16:12 ኤጻኔ ጩዋሲዛ ሚሻ፡ ኤጻኔ ጩዋሲዛ ሚሻ ጊዛይሲ ኣማራꬆ ቃላራ ጺና ጌቴቴስ።

* 16:15 ኢብ 9፡12

* 16:23 ሂዚ 44፡19

* 16:29 ሌዌ 23፡26-32፤ ታይ 29፡7-11

* 17:10 ሜꬌ 9፡4፤ ሌዌ 7፡26-29፤ 19፡26፤ ዛሬ 12፡16፥23፤ 15፡23

* 17:11 ኢብ 9፡22

* 18:5 ናሂ 9፡29፤ ሂዚ 18፡9፤ 20፡11-13፤ ሉቃ 10፡28፤ ኦሮ 10፡5፤ ጋላ 3፡12

* 18:8 ሌዌ 20፡11፤ ዛሬ 22፡30፤ 27፡20

* 18:9 ሌዌ 20፡17፤ ዛሬ 27፡22

* 18:14 ሌዌ 20፡19-20

* 18:15 ሌዌ 20፡1

* 18:16 ሌዌ 20፡21

* 18:17 ሌዌ 20፡14፤ ዛሬ 27፡23

* 18:20 ሌዌ 20፡10

* 18:21 ሌዌ 20፡1-5

* 18:22 ሌዌ 20፡13

* 18:23 ኬሳ 22፡19፤ ሌዌ 20፡15-16፤ ዛሬ 27፡21

* 19:2 ሌዌ 11፡44-45፤ 1ጴጽ 1፡16

* 19:3 ኬሳ 20፡8፥12፤ ዛሬ 5፡12፥16

* 19:4 ሌዌ 20፡15-16፤ ዛሬ 5፡19-20

* 19:12 ኬሳ 20፡7፤ ዛሬ 5፡11፤ ማቶ 5፡33

* 19:13 ዛሬ 24፡14-15

* 19:14 ዛሬ 27፡18

* 19:17 ማቶ 18፡15

* 19:18 ማቶ 5፡43፤ 19፡19፤ 22፡39፤ ማር 12፡31፤ ሉቃ 10፡27፤ ኦሮ 13፡9፤ ጋላ 5፡14፤ ያቆ 2፡8

* 19:19 ዛሬ 22፡9-11

* 19:26 ሜꬌ 9፡4፤ ሌዌ 7፡26-27፤ 17፡10-14፤ ዛሬ 12፡16፥23፤ 15፡23፤ 18፡10

* 19:28 ሌዌ 21፡5፤ ዛሬ 14፡1

* 19:29 ዛሬ 23፡17

* 19:30 ሌዌ 26፡2

* 19:31 ዛሬ 18፡11፤ 1ሳሜ 28፡3፤ 2ካዎ 23፡4፤ ኢሳ 8፡19

* 19:34 ኬሳ 22፡21፤ ዛሬ 24፡17-18፤ 27፡19

* 19:36 ዛሬ 25፡13፥16፤ ሌሚ 20፡10፤ ሂዚ 45፡10

* 20:9 ዛሬ 21፡17፤ ማቶ 15፡4፤ ማር 7፡10

* 20:10 ኬሳ 20፡14፤ ሌዌ 18፡20፤ ዛሬ 5፡18

* 20:14 ሌዌ 18፡17፤ ዛሬ 27፡23

* 20:16 ኬሳ 22፡19፤ ሌዌ 18፡23፤ ዛሬ 27፡21

* 20:17 ሌዌ 18፡9፤ ዛሬ 27፡22

* 20:18 ሌዌ 18፡19

* 20:20 ሌዌ 18፡12-14

* 20:21 ሌዌ 18፡16

* 21:5 ሌዌ 19፡27-28፤ ዛሬ 14፡1

* 22:20 ዛሬ 17፡1

* 23:3 ኬሳ 20፡8-10፤ 23፡12፤ 31፡15፤ 34፡21፤ 35፡2፤ ዛሬ 5፡12-14

* 23:5 ኬሳ 12፡1-13፤ ዛሬ 16፡1-2

* 23:8 ኬሳ 12፡14-20፤ 23፡15፤ 34፡18፤ ዛሬ 16፡3-8

* 23:18 ኬሳ 23፡16፤ 34፡22፤ ዛሬ 16፡9-12

* 23:22 ሌዌ 19፡9-10፤ ዛሬ 24፡19-22

* 23:32 ሌዌ 16፡29-34

* 23:36 ዛሬ 16፡13-15

* 23:40 ሃꬂናጌ፡ ሃꬂናጌ ጊዛይሳ ኢሲ ኢሲ ባጋ ጋሞꬆ ቃላን ሃꬂናጎ ጌቴቴስ።

* 24:6 ኬሳ 25፡30

* 24:9 ማቶ 12፡4፤ ማር 2፡26፤ ሉቃ 6፡4

* 24:17 ኬሳ 21፡12

* 24:20 ኬሳ 21፡23-25፤ ዛሬ 19፡21፤ ማቶ 5፡38

* 24:22 ታይ 15፡16

* 25:7 ኬሳ 23፡10-11

* 25:35 ዛሬ 15፡7-8

* 25:37 ኬሳ 22፡25፤ ዛሬ 23፡19-20

* 25:46 ኬሳ 21፡2-6፤ ዛሬ 15፡12-18

* 25:53 ኡኔ፡ ኡኔ ጊዛይሳ ኪራ ጊ ጎኤታና ዳንዳዬቴስ።

* 26:1 ኬሳ 20፡4፤ ሌዌ 19፡4፤ ዛሬ 5፡8፤ 16፡21-22፤ 27፡1

* 26:5 ዛሬ 11፡13-15፤ 28፡1-14

* 26:12 2ቆሮ 6፡16

* 26:42 ሜꬌ 17፡7-8፤ 26፡3-4፤ 28፡13-14

* 27:3 ሳቂሌ፡ ኢሲ ሳቂሌይ ታማኔ ኢሲኖኔ ባጋ ጊራሜ ቢራ ኦይኬስ።

* 27:18 ታይ 18፡14

* 27:33 ታይ 18፡21፤ ዛሬ 14፡22-29

ታይቦ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

ታይቦ ማጻፋ

ጊዶ ቆፋ

ታይቦ ማጻፋይ ኢስራኤሌ ኣሳይ ሲና ዙማፔ ቦሶፔ ዶሚዲ ጾሲ ኢስታስ ኢማናስ ጫቂዳ ማላ ኣርሼይ ሞኪዛ ባጋራ ዲዛ ꬋሳኮ ማታና ጋካናስ ሃኒዳ 40 ላይꬃ ሃኖ ዮቴስ። ሃ ማጻፋዛ ሱንꬂ ማጻፋዛ ጊዶን ጻፌቲዳ ኣይፌ ዮኦ ቤሴስ። ሃ ማጻፋይ ሄꬑ ኣይፌ ዮኦታን ሻኬቴስ፤ ኮይሮዚ ኢስራኤሌ ኣሳይ ሲና ዙማ ዬዲ ባናፔ ካሴ ሄሳꬆካ ኢሲ ዬሌታፔ ጉዬ ዮርዳኖሴ ሻፋፔ ኣርሼይ ሞኪዛ ባጋራ ዲዛ ሞኣቤን ሙሴይ ዴሬዛ ቆዲዳይሳ ቤሴስ (1፡1—10፡10)። ናምኣንꬆዚ ዴሬይ ናምኡቶ ቆዴቲዳይሳ ጋርሳን ኢስራኤሌ ኣሳይ ዱጌሃ ባጋራ ዲዛ ካናኔ ꬋስ ጊዲዳ ቃዴሴ ባሪኔ ጋኪዴስ፤ ጊዶ ኣቲን ኢስታስ ሂዶታይ ኢሜቲዳ ዴሬዮ ጌላናስ ዳንዳይቤቴና፤ ሄሳ ጊሻስ ኢስቲ ሄን ዳሮ ላይꬅ ጋምኢዳፔ ጉዬ ዮርዳኖሴ ሻፋፔ ኣርሼይ ሞኪዛ ባጋራ ዲዛ ዴሬ ቢዳይሳ ቤሴስ (10፡11—21፡20)። ሄꬓንꬆዚ ባጋ ዴሬዚ ሄን ዳናስ ቃቺን ሃንኮ ኣቲዳ ዴሬይ ዮርዳኖሴ ሻፋፔ ጌዴ ፒኒዲ ካናኔ ባናስ ጊጌቲዳይሳ ቤሴስ (21፡21—36፡13)። ታይቦ ማጻፋይ ዮቲዛይ ዳሮ ዎዴ ሜቶይ ኢስታ ቦላ ጋኪሺን ባቢዛይታኔ ሂዶታ ቃንጺዛይታ፥ ጾሳ ቦላኔ ኢስታ ካሌꬃናስ ጾሲ ኢስታስ ዶሪዳ ሙሴ ቦላ ማካሊዛ ዴሬታ ጊሻሳ፤ ዴሬዚ ኣዛላኔ ማካላ ጊዲኮካ ጾሲ ኣሳ ሎኤꬂ ኣልኢሶን ኦይኪዳይሲ ታሪኬዛን ቆንጪዴስ፤ ሄሳꬆካ ኢሲ ኢሲቶ ሙሴስ ዳንዳያይ ꬋይኮካ ኢዛስ ሚኖ ኣማኖይ ዲዛ ጊሻስ ኢዚ ጾሳሲኔ ዴሬዛስ ኣማኔቴꬃን ኦꬂዳይሲ ቆንጪዴስ።

ሃ ማጻፋይ ኦይኪዳ ኩሜꬃ ቆፋ

ሲና ዙማፔ ዴንዲዲ ባናስ ኢስራኤሌ ኣሳ ጊጌቴꬅ 1፡1—9፡23

ዴሬዚ ዴንዳናፔ ሲንꬃን ቆዴቲዴስ 1፡1—4፡49

ዱማ ዱማ ዎጋታኔ ማራታ 5፡1—8፡26

ፓዚጋ ባኣሌ ናምኣንꬆ ቦንቾ 9፡1-23

ሲና ዙማፔ ሞኣቤ ዴሬ ቡስ 10፡1—21፡35

ሞኣቤ ዴሬን ፖሌቲዳ ሃኖታ 22፡1—32፡42

ጊብጼፔ ሞኣቤ ዴሬ ጋካናስ ቡስ 33፡1-49

ዮርዳኖሴ ሻፋ ፒናናፔ ካሴ ኢሜቲዳ ኣዛዞታ 33፡50—36፡13

1

ኢስራኤሌ ኣሳስ ኮይሮ ቆዴቴꬅ

1 ኢስራኤሌ ኣሳይ ጊብጼፔ ኬዚዳ ናምኣንꬆ ላይꬃን ናምኣንꬃ ኣጊናይ ዶሚዳ ኮይሮ ጋላስ ኢስቲ ሲና ባዞን ዲሺን ጎዳይ ጋይቶቴꬃ ዱንካኔ ጊዶን ሙሴራ ጋይቲዲ፥ 2 «ኣቱማሳ ኢሳ ኢሳ ሱንꬃን ሱንꬃን ጻፋዳ ኢስራኤሌ ኣሳ ቆሞን ቆሞኒኔ ዛርኬን ዛርኬን ቆዳ። 3 ኔኒኔ ኣሮኔይ ኢስታስ ላይꬃይ ናምኡ ታሙኔ ኢዛፔ ቦላራ ዲዛ ኦሌቲ ዳንዳያና ኣቱማሳታ ኢስታ ማራን ማራን ቆዲቴ። 4 ዱማ ዱማ ዛርኬታፔ ኢስታ ካሌꬂዛ ኢስታስ ኣዋቲዛ ኮራፒኔቲ ኢንቴናራ ጊዴቶ። 5 ኢንቴና ማዳናይታ ሱንꬂ ሃይሳፌ ካሊ ዲዛይታ፥ ኦሮቤሌ ዛርኬፌ ሻዱሬ ና ኤልጹሬ፥ 6 ሲሞና ዛርኬፌ ጹርሻዳዬ ና ሳሉምኤሌ፥ 7 ዩሁዳ ዛርኬፌ ኣሚናዳቤ ና ኔኣሶኔ፥ 8 ዪሳኮሬ ዛርኬፌ ጹኣሬ ና ናቲናኤሌ፥ 9 ዛቢሎኔ ዛርኬፌ ሄሎኔ ና ኤልያቤ፥ 10 ዮሴፌ ናይታፔ ኤፍሬሜ ቆሞቲ ኣሚሁዴ ና ኤልሻማ ሚናሴ ናይታፔ ፔዳጹሬ ና ጋማልኤሌ፥ 11 ቢኒያሜ ዛርኬፌ ጊዲኦኔ ና ኣቢዳኔ፥ 12 ዳኔ ዛርኬፌ ኣሚሻዳዬ ና ኣሂኤዜሬ፥ 13 ኣሴሬ ዛርኬፌ ኦክራ ና ፋጉኤሌ፥ 14 ጋዴ ዛርኬፌ ዳኡኤሌ ና ኤልያሳፌ፥ 15 ኒፍታሌሜ ዛርኬፌ ኤናኔ ና ኣሂሬ» ጊ ዮቲዴስ።

16 ማባራ ጋርሳፌ ዛርኬፌ ዛርኬፌ ኢስራኤሌ ኣሳ ካሌꬃናስ ዶሬቲዳ ኮራፒኔቲ ሃይታንታ።

17 ሙሴይኔ ኣሮኔይ ሃይታ ባንታ ሱንꬃን ጻፌቲዳይታ ኤኪዳ። 18 ናምኣንꬆ ኣጊናይ ዶሚዳ ኮይሮ ጋላስ ማባራዛ ኩሜꬅ ኢሲ ቦላ ሺሺዲ ዛርኬን ዛርኬኒኔ ዳቦን ዳቦን ሺሺዳፔ ጉዬ ዴሬዛ ቆዲዳ፤ ዬሌቲን ላይꬃይ ናምኡ ታሙ ኩሚዳይታኔ ሄሳፌካ ቦላራ ጊዲዳ ኣቱማሳ ኢስታ ሱንꬃን ሱንꬃን ማዝጋቢ ቆዲዳ። 19 ሄሳꬆካ ሙሴይ ጎዳይ ኣዛዚዳ ማላ ሲና ባዞን ዴሬዛ ቆዲዴስ።

20 ኦላ ኦሌታናስ ዳንዳይዛይታ ላይꬃይ ናምኡ ታማኔ ሄሳፌካ ቦላራ ዲዛይቲ ባንታ ዛርኬፌ ዛርኬፌ ቆዴቲዳ፤ ኣዴታ ቆዳይ ሃይሳፌ ካሊዛይሳ፤ 21 ኦሮቤሌ ዛርኬፌ 46,500፥ 22-23 ሲሞና ዛርኬፌ 59,300፥ 24-25 ጋዴ ዛርኬፌ 45,650፥ 26-27 ዩሁዳ ዛርኬፌ 74,600፥ 28-29 ዪሳኮሬ ዛርኬፌ 54,400፥ 30-31 ዛቢሎኔ ዛርኬፌ 57,400፥ 32-33 ዮሴፌ ና ኤፍሬሜ ዛርኬፌ 40,500፥ 34-35 ዮሴፌ ና ሚናሴ ዛርኬፌ 32,200፥ 36-37 ቢኒያሜ ዛርኬፌ 35,400፥ 38-39 ዳኔ ዛርኬፌ 62,700፥ 40-41 ኣሴሬ ዛርኬፌ 41,500፥ 42-43 ኒፍታሌሜ ዛርኬፌ 53,400።

44 ሙሴይ፥ ኣሮኔይኔ ታማኔ ናምኡ ኢስራኤሌ ዛርኬታ ኮራፒኔቲ ቆዲዳ ኣቱማ ኣሳይ ሃይታንታ፤ 45 ኦላስ ባና ዳንዳይዛ ኣዴቲ ኡባይ ኢስታስ ላይꬃይ ናምኡ ታማኔ ሄሳፌካ ቦላራ ዲዛይቲ ባ ዛርኬን ዛርኬን ቆዴቲዳ። 46 ሄይታ ቆዳይ ኢሲ ቦላ 603,550 ጊዲዴስ። *

47 ጊዶ ኣቲን ሃንኮ ዛርኬታራ ሌዌ ዛርኬቲ ቆዴቲቤቴና። 48 ካሴ ጎዳይ ሙሴስ፥ 49 «ኔ ኢስራኤሌ ኣቱማ ኣሳ ቆዳሼ ሌዌ ዛርኬታ ኢስታራ ጋꬃ ቆዶፓ። 50 ሌዌ ዛርኬቲ ጊዲኮ ጋይቶቴꬃ ዱንካኔኔ ኢዛ ጊዶን ጎኤቲዛ ሚሻ ቦላ ኣላፌቴꬅ ኢማ፤ ኢስቲ ዱንካኔዛኔ ኢዛ ጊዶን ጎኤቲዛ ሚሻታ ኡባ ቶኬቶ፤ ዱንካና ጊዶን ኦꬄቶ፤ ኢዛ ዩሾን ዱንካኒ ኡቴቶ። 51 ኢንቴ ካሴ ዱንካኒ ዲዛሶፔ ዴንዲ ቢዛ ዎዴ ሌዌ ዛርኬቲ ጻላላ ዱንካኔዛ ሾዲ ላሊዲ ኢስቲ ሼምፒዛ ኦራꬃሶን ኢስታካ ቶኬቶ፤ ኢስታፌ ኣቲን ዱንካናኮ ሺቂዛ ኣይ ኣሲካ ሃይቆን ቃጻዬቶ። 52 ሃንኮ ኣቲዳ ኢስራኤሌ ኣሳይ ባ ቡቴን ቡቴኒኔ ባ ዲዛ ጉታን ጉታን ባ ባንዲራ ባንዲራ ቶኬቶ። 53 ጊዶ ኣቲን ኣይ ኣሲካ ዱንካናኮ ሺቂዲ ታና ሃንቄꬂዲ ኢስራኤሌ ዴራ ꬋይሲሶንታ ማላ ሌዌ ዛርኬቲ ሄ ዱንካኔዛ ዩሾን ዱንካኒዲ ናጌቶ» ጊዴስ። 54 ሄሳ ጊሻስ ኢስራኤሌ ኣሳይ ጎዳይ ሙሴ ኣዛዚዳ ማላ ኡባካ ኦꬂዳ።

2

ዛርኬታ ቡቴን ቡቴን ሻኬሬꬆ

1 ጎዳይ ሙሴሲኔ ኣሮኔስ ሂዝጊዴስ፥ 2 «ኢስራኤሌ ኣሳይ ባ ባጋ ባጋ ኣሳ ኤሪሲዛ ማላታኔ ባንታ ዛርኬ ዛርኬ ኤሪሲዛ ባንዲራ ካሊዲ ጋይቶቴꬃ ዱንካኔዛፔ ጉꬃራ ሃኪዲ ኢዛ ዩሾን ዱንካኖ።»

3 ኣርሼይ ሞኪዛ ባጋራ ዩሁዳ ዛርኬቲ ኡቴቶ፤ ዩሁዳ ዛርኬ ካሌꬃናይ ኣሚናዳቤ ና ኔኣሶኔ። 4 ኢዚ ካሌꬂዛ ኣሳ ቆዳይ 74,600።

5 ዩሁዳ ዛርኬታፔ ካሊዲ ዪሳኮሬ ቆሞቲ ኢስታ ማታን ዱንካኒ ኡቴቶ፤ ዪሳኮሬ ዛርኬታ ካሌꬃናይ ጹኣሬ ና ናቲናኤሌ። 6 ሄ ኢዛፔ ጋርሳራ ዲዛ ኣሳ ቆዳይ 54,400። 7 ዪሳኮሬ ዛርኬታፔ ካሊዲ ዛቢሎኔ ዛርኬቲ ዱንካኒ ኡቴቶ፤ ዛቢሎኔ ዛርኬታ ካሌꬃናይ ሄሎኔ ና ኤልያቤ። 8 ኢዛስ ዲዛ ኣሳ ቆዳይ 57,400። 9 ባ ዛርኬን ዛርኬን ጊዲዲ ዩሁዳ ዛርኬቲ ዱንካኒዳ ባጋራ ኡቲዳ ኣሳ ቆዳይ ኩሜꬅ 186,400፤ ኣሳፔ ሲንꬅ ቢዛይ ሃይሳ ሃ ቡቴዛን ዲዛ ኣሳ።

10 ዱጌሃ ባጋራ ኦሮቤሌ ዛርኬቲ ባ ባጋታ ኤሪሲዛ ማላታ ጋርሳን ዱንካኒ ኡቴቶ፤ ኦሮቤሌ ዛርኬታ ካሌꬂዛይ ሻዱሬ ና ኤልጹሬ። 11 ኢስታ ቆዳይ 46,500። 12 ኦሮቤሌ ዛርኬታፔ ካሊዲ ሲሞና ዛርኬቲ ዱንካኒ ኡቴቶ፤ ኢስታ ካሌꬃናይ ጹርሻዳዬ ና ሳሉምኤሌ። 13 ኢስታ ቆዳይ 59,300። 14 ኢስታፌ ካሊዲ ጋዴ ዛርኬቲ ዱንካኒ ኡቴቶ፤ ጋዴ ዛርኬታ ካሌꬃናይ ኤራኡኤሌ ና ኤልያሳፌ። 15 ሄይታንታ ቆዳይ 45,650። 16 ኢስቲ ባ ዛርኬን ዛርኬን ጊዲዲ ኦሮቤሌይ ዱንካኒ ኡቲዳ ባጋራ ዱንካኒዳ ኣሳ ቆዳይ ኩሜꬅ 151,450 ጊዲዴስ፤ ዩሁዳ ቡቴዛፔ ካሊዲ ናምኣንꬆራ ቢዛይ ኦሮቤሌ ቡቴዛ።

17 ኮይሮ ናምኡ ቡቴታፔኔ ዉርሴꬃ ናምኡ ቡቴታፔ ጊዶን ሌዌ ባጋቲ ጋይቶቴꬃ ዱንካኔዛ ቶኪዲ ቤቶ፤ ኢሲ ኢሲ ቡቴይ ባ ቆሞይ ሻኬቲ ኤሬታና ማላ ዱማ ማላታ ጋርሳን ባንታ ታራ ታራ ናጊዲ ቤቶ።

18 ኣርሼይ ዉሊዛ ባጋራ ኤፍሬሜ ዛርኬቲ ባ ባጋታ ኤሪሲዛ ማላ ጋርሳን ዱንካኒ ኡቴቶ፤ ኤፍሬሜ ዛርኬ ካሌꬃናይ ኣሚሁዴ ና ኤልሻማ። 19 ኢስታስ ቆዳይ 40,500። 20 ኤፍሬሜ ዛርኬታፔ ካሊዲ ሚናሴ ዛርኬቲ ዱንካኔቶ፤ ሚናሴ ዛርኬታ ካሌꬃናይ ፔዳጹሬ ና ጋማልኤሌ። 21 ኢስታ ቆዳይ 32,200። 22 ኢስታፌ ካሊዲ ቢኒያሜ ዛርኬቲ ዱንካኒ ኡቴቶ፤ ቢኒያሜ ዛርኬታ ካሌꬃናይ ጊዲኦኔ ና ኣቢዳኔ። 23 ሄ ኢስታ ቆዳይ 35,400። 24 ኢስቲ ባ ዛርኬን ዛርኬን ጊዲዲ ኤፍሬሜ ዛርኬቲ ዱንካኒ ኡቲዳ ባጋራ ዱንካኒዳ ኣሳ ቆዳይ 108,100 ጊዲዴስ፤ ኦሮቤሌ ቡቴዛ ካሊዲ ሄꬓንꬆን ኤፍሬሜ ቡቴይ ቦ።

25 ፑዴሃ ባጋራ ዳኔ ዛርኬቲ ባ ባጋታ ኤሪሲዛ ማላታ ጋርሳን ዱንካኒ ኡቴቶ፤ ዳኔ ቆሞታ ካሌꬃና ሃላቃይ ኣሚሻዳዬ ና ኣሂኤዜሬ። 26 ኢስታ ቆዳይ 62,700። 27 ዳኔ ዛርኬታፔ ካሊዲ ኣሴሬ ዛርኬቲ ዱንካኒ ኡቴቶ፤ ኣሴሬ ዛርኬታ ካሌꬃና ሃላቃይ ኦክራ ና ፋጉኤሌ። 28 ኢስታ ቆዳይ 41,500። 29 ኢስታፌ ካሊዲ ኒፍታሌሜ ዛርኬቲ ዱንካኒ ኡቴቶ፤ ኒፍታሌሜ ዛርኬታ ካሌꬃና ሃላቃይ ኤናኔ ና ኣሂሬ። 30 ሄይታንታ ቆዳይ 53,400። 31 ኢስቲ ባ ዛርኬን ዛርኬን ጊዲዲ ዳኔ ዛርኬቲ ዱንካኒ ኡቲዳ ባጋራ ዱንካኒዳ ኣሳ ቆዳይ ኩሜꬅ 157,600 ጊዲዴስ። ሄሳꬆካ ዳኔ ዛርኬቲ ዉርሴꬃን ኦይዳንꬆ ማራን ቤቶ። 32 ኢስራኤሌ ኣሳይ ባሶን ባሶኒኔ ባ ዛርኬን ዛርኬን ማዝጋቤቲዳይታ ቆዳይ ኢሲ ቦላ 603,550 ጊዲዴስ። 33 ሌዌ ዛርኬቲ ጊዲኮ ጎዳይ ካሴ ሙሴ ኣዛዚዳ ማላ ሃንኮ ኢስራኤሌ ኣሳራ ቆዴቲቤቴና።

34 ሄሳ ማላን ኢስራኤሌ ኣሳይ ጎዳይ ካሴ ሙሴ ኣዛዚዳ ማላ ኦꬂዳ፤ ኢስታ ዛርኬታፔ ኢሶይ ኢሶይ ባ ባንዲራ ባንዲራ ካሊ ካሊ ዱንካኒ ኡቲዴስ፤ ኢሶይ ኢሶይ ባ ሶ ኣሳራ ኢሲፌ ሄሜቴስ።

3

ኣሮኔ ኣቱማ ናይታ

1 ጎዳይ ሙሴ ሲና ዙማ ቦላ ሃሳይሲዛ ዎዴ ኣሮኔ ዬሌታይኔ ሙሴ ዬሌታይ ሃይሳፌ ካሊ ዲዛይሳ፤ 2 ኣሮኔስ ኦይዱ ኣቱማ ናይቲ ዴቴስ፤ ሄይቲካ ባይራዚ ናዳቤ ጊዲሺን ሃንኮይቲ ኣቢሁ፥ ኤልኤዜሬኔ ኢታማሬ። * 3 ሄይቲ ቄሴቴꬃን ኦꬃና ማላ ቲዬቲዳኔ ሱሚዳ። 4 ጊዶ ኣቲን ኢስታ ጋርሳፌ ናዳቤይኔ ኣቢሁይ ሲና ባዞን ጎዳ ሲንꬃን ቤሶንታ ታማ ኤሂዲ ኤꬂዳ ጊሻስ ጎዳ ሃንቆን ቦሼቲ ሃይቂዳ፤ ኢስታስ ናይ ባይንዳ ጊሻስ ኤልኤዜሬይኔ ኢታማሬይ ጻላ ኢስታ ኣዋ ኣሮኔይ ሼምፖራ ፓጻ ዲዛ ዎዴ ኡባን ቄሴቴꬃን ኦꬂዳ።*

ሌዌታ ኦሶ

5 ጎዳይ ሙሴስ ሂዝጊዴስ፥ 6 «ኔኒ ሌዌ ዛርኬታ ሺሻዳ ኢስቲ ቄሴ ኣሮኔ ኦሶን ማዳና ማላ ዎꬃ። 7 ኢስቲ ኣሮኔኔ ኩሜꬃ ማባራ ጋይቶቴꬃ ዱንካኔዛ ጊዶን ኦꬂ ማዶን ባ ኦሶዛ ኦꬂ ፖሌቶ። 8 ጋይቶቴꬃ ዱንካኔዛ ጊዶን ዲዛ ኦሶ ሚሻታስ ኢስታ ኣላፌ ጊዴቶ፤ ዱንካኔዛ ጊዶን ኢስራኤሌ ኣሳስ ኦሴቲዛ ኦሶ ኦꬂ ፖሌቶ። 9 ኢስራኤሌ ኣሳ ኡባፌ ኢስቲ ሻኬቲዲ ኣሮኔኔ ኢዛ ናይታ ኦሶን ማዳና ማላ ሌዌ ዛርኬታ ዎꬃ። 10 ቄሴቴꬃ ኦሶዛ ኢስቲ ፖላና ማላ ኣሮኔኔ ኢዛ ናይታ ኔ ሱንꬃ፤ ኢስታፌ ኣቲን ሃራ ኣሲ ሃይሳ ሃ ኦሶዛ ኦꬃናስ ጋይቶቴꬃ ዱንካኔዛኮ ሺቂዛ ጊዲኮ ኢዛዴይ ሃይቆን ቃጻዬቶ።»

11 ጎዳይ ሙሴስ ሂዝጊዴስ፥ 12-13 «ሄኮ ሌዌ ቆሞቲ ታስ ሃጋዚዛይታ፤ ታኒ ጊብጼ ዴሬ ኣሳ ባይራ ዉርሳ ዎꬊዳ ዎዴ ኢስራኤሌ ኣሳፔ ኢሳፌ ኢሳፌ ዬሌቲዳ ባይራኔ ኢስታ ሜሄታ ባይራታ ኩሜꬅ ታስ ዱማሳዲስ፤ ጊዶ ኣቲን ሃኢ ቃሴ ባይራ ጊዲ ዬሌቲዳ ኣቱማ ናይታ ሶሆን ሌዌ ዛርኬታ ታኒ ታስ ዶራዲስ፤ ኢስቲ ታስ ኦꬂዛይታ ጊዳና፤ ታኒ ጎዳ።»*

ሌዌታ ቆዴቴꬅ

14 ጎዳይ ሙሴስ ሲና ዙማ ቦላ ሂዝጊዴስ፥ 15 «ሌዌ ዛሬታ ኢስታ ኢስታ ዛርኬን ዛርኬኒኔ ኢስታ ቆሞን ቆሞን ቆዳ፤ ዬሌቲን ኢዛስ ኢሲ ኣጊና ኩሚዳይሳኔ ሄሳፌ ቦላራ ዲዛ ኣቱማ ና ዉርሳካ ቆዳ።» 16 ሙሴይካ ጎዳይ ኢዛ ኣዛዚዳ ማላ ቆዲዴስ። 17 ሌዌስ ሄꬑ ኣቱማ ናይቲ ዴቴስ፤ ሄይቲካ ጌርሾኔ፥ ቃኣቴኔ ሜራሬ ጌቴቴቴስ። 18 ጌርሾኔ ዛርኬቲ ሊቢናኔ ሺምኤ ጌቴቴቴስ። 19 ቃኣቴ ዛርኬቲ ኣሚራሜ ዪጺሃሬ፥ ኬብሮኔኔ ኡዚኤሌ ጌቴቴቴስ 20 ሜራሬ ዛርኬቲ ማሂሌኔ ሙሼ ጌቴቴቴስ፤ ሄይታንቲ ባ ሱንꬃን ሱንꬃን ባ ኬꬃ ኣሳስ ኣዋቲዛይታ።

21 ሊቢናኔ ሺምኤ ኬꬃ ኣሳይ ጌርሾኔ ዛርኬን ቆዴቲዳ። 22 ዬሌቲን ኢሲ ኣጊና ጊዲዳ ናፔ ዶሚዲ ማዝጋቤቲዳ ኣቱማሳ ቆዳይ 7,500። 23 ጌርሾኔ ባጋቲ ዱንካኔዛፔ ጉዬ ባጋራ ኣርሼይ ዉሊዛ ባጋራ ዱንካኒዳ። 24 ጌርሾኔ ባጋታ ካሌꬂዛይ ላኤሌ ና ኤልያሳፌ። 25 ጋይቶቴꬃ ዱንካኔን ጌርሾኔ ዛርኬታ ኣላፌቴꬂ፥ ጋይቶቴꬃ ዱንካኔዛ ካማታኔ ፔንጌ ቦላ ቃጴቲዛ ማጋላሻታ፥ 26 ጊቤዛ ጊዶ ማጋላሻታ፥ ዱንካኔዛኔ ያርሾ ያርሺዛሶዛ ዩዪ ኣꬊዳ ጊቤዛ ፔንጋ ማጋላሻ ቶሌታኔ ሄሳꬆካ ሄይታንታስ ጊዲዛ ሚሻታ ኡባታ ናጎ።

27 ኣሚራሜ፥ ዪጺሃሬ፥ ኬብሮኔኔ ኡዚኤሌ ሶ ኣሳይ ቃኣቴ ዛርኬን ቆዴቲዳ። 28 ዬሌቲን ኢሲ ኣጊናኔ ሄሳፌ ቦላራ ጊዲዳ ኣቱማሳ ቆዳይ 8,600፤ ሄይታንቲ ጋይቶቴꬃ ዱንካኔዛ ናጌቴስ። 29 ቃኣቴ ዛርኬቲ ጋይቶቴꬃ ዱንካኔዛፔ ጉዬራ ዱጌሃ ባጋራ ዱንካኒዳ። 30 ቃኣቴ ቆሞታ ካሌꬂዛ ኮራፒኔይ ኡዚኤሌ ና ኤልጻፋኔ። 31 ኢስታ ኣላፌቴꬂ ጫቆ ቃላ ታቦታ ቦላ፥ ማዳ ኢዛ ቦላ ዎꬂዛ ጻራጴዛ ቦላ፥ ጾምፔ ኢዛ ቦላ ዎꬂዛይሳ ቦላ፥ ያርሾ ኢዛ ቦላ ያርሺዛይሳ ቦላ፥ ቄሴቲ ዱማ ቆልኣዛን ጎኤቲዛ ሚሻታ ቦላ፥ ጌዴ ዱንካኔዛስ ኡባፌ ዱማቲዳ ጊዶ ቆልኣ ጌሊዛሶ ባጋራ ዲዛ ማጋላሻ ጊዲሺን ኩሜꬅ ሃይታ ሃ ሚሻታ ቦላ ኢስታስ ናጋና ኣላፌቴꬂ ዴስ።

32 ሌዌ ዛርኬ ኡባ ሃላቃይ ቄሴ ኣሮኔ ና ኤልኤዜሬ፤ ኢዚ ዱማቲዳ ቆልኣን ኦꬂዛይታ ኡባ ቦላ ኣላፌ።

33 ማሂሌ ሶ ኣሳይኔ ሙሼ ሶ ኣሳይ ሜራሬ ዛርኬራ ኢሲኖ ጊዲዳ፤ ሄይቲ ሜራሬ ዛርኬን ቆዴቲዳ። 34 ዬሌቲን ኢሲ ኣጊና ጊዲዳ ጉꬃ ናፔ ዶሚዲ ቆዴቲዳ ኣቱማሳ ቆዳይ ኡሱፑን ታማኔ ናምኡ ጼታ። 35 ሜራሬ ዛርኬታ ካሌꬂዛይ ጹሪኤሌ ና ኣቢኤሌ፤ ኢስቲ ጋይቶቴꬃ ዱንካኔዛፔ ፑዴሃ ባጋራ ዱንካኒ ኡቲዳ። 36 ኢስታ ኣላፌቴꬂ ዱንካኔዛ ቶሌታ፥ ኮላታታ፥ ቱሳታኔ ቱሳታ ኢስታን ኤሲዛ ቶሆታ፥ ሄሳꬆካ ሃራ ኦሶስ ጎኤቲዛ ሚሻታ ቦላኔ ሄይታንታስ ቤሲዛ ኦሶታ ኦꬃና ኣላፌቴꬂ ዴስ። 37 ሄሳꬆካ ጊቤዛ ዩሾን ዲዛ ቱሳታ፥ ዱንካኔዛ ቶሌታ፥ ꬊሽኬታኔ ቶሌ ዎዶሮታ ቦላ ኣላፌቴꬂ ዴስ።

38 ጋይቶቴꬃ ዱንካኔዛፔ ኣርሼይ ሞኪዛ ባጋራ ዱንካኒ ኡታናይቲ ሙሴ፥ ኣሮኔኔ ኢዛ ናይታ፤ ጋይቶቴꬃ ዱንካኔ ጊዶን ኢስራኤሌ ኣሳ ጊሻስ ኦሴቲዛ ኣይ ኦሶ ጊዲኮካ ሄ ኦሶዛ ዎጋ ፖሊሲዛ ኣላፌይ ኢስታ ጊዴቶ፤ ሃራይ ኦኒካ ጌዴ ጋይቶቴꬃ ዱንካኔ ኬꬃዛኮ ሺቂኮ ሃይቆን ቃጻዬቶ። 39 ጎዳይ ኢስታ ኣዛዚዳ ማላ ሙሴይኔ ኣሮኔይ ዬሌቲን ኢሲ ኣጊና ጊዲዳ ናፔ ዶሚዲ ኣሳይ ባ ኬꬃን ኬꬃን ማዝጋቢዳ ሌዌ ቆሞታፔ ኣቱማ ናይቲ ኩሜꬅ 22,000 ጊዲዳ።

ሌዌ ዛርኬታ ዶሬቴꬅ

40 ጎዳይ ሙሴስ፥ «ኢስራኤሌን ባይራ ጊዲ ዬሌቲዳ ኣቱማ ናይታስ ላይꬃይ ኢሲ ኣጊናኔ ሄሳፌ ቦላራ ጊዲዳይታ ቆዳዳ ኢስታ ሱንꬃ ጻፋ። 41 ኢስራኤሌ ኣሳ ባይራ ናይታ ኡባ ሳማ ሌዌ ናይታ፥ ሄሳꬆካ ኢስራኤሌ ኣሳ ሜሄ ባይራ ኡባ ሳማ ሌዌ ቆሞታ ሜሄ ኤካ፤ ታኒ ጎዳ» ጊዴስ። 42 ሙሴይካ ባና ጎዳይ ኣዛዚዳ ማላ ኢስራኤሌ ኣሳ ጋርሳን ባይራ ጊዲ ዬሌቲዳይታ ኡባ ቆዲዴስ። 43 ኢስቲ ዬሌቲን ኢሲ ኣጊናኔ ሄሳፌ ቦላራ ጊዲዳ ባይራ ኣቱማ ናይታ ኡባ ኢስታ ሱንꬃን ሱንꬃን ቆዲን ኢስታ ቆዳይ 22,273 ጊዲዴስ።

44 ጎዳይ ሙሴስ ሂዝጊዴስ፥ 45 «ሄሳ ጊሻስ ባይራ ጊዲ ዬሌቲዳ ኢስራኤሌ ኣሳ ኣቱማ ናይታ ሶሆን ሌዌታ ኔ ታስ ሻካ፤ ሄሳꬆካ ኢስራኤሌ ኣሳ ሜሄ ባይራ ሶሆን ሌዌታ ሜሄ ታስ ዱማሳ፤ ታኒ ጎዳ። 46 ኢስራኤሌ ኣሳይ ዬሊዳ ባይራ ናይታ ቆዳይ ሌዌ ቆሞታፔ 273 ጊዲ ዳሪዛ ጊሻስ ሄይታ ቲርፓ ኣቱማ ናይታ ሚሻን ዎዛ። 47 ኢሳ ኢሳ ዎዛናስ ጋይቶቴꬃ ዱንካኔ ሜዛኔዛ ማላ ኢቻሹ ሳቂሌ ቢራ ኤካ፤ 48 ሄ ኣቲዳ ዎዞ ሚሻ ኣሮኔሲኔ ኢዛ ናይታስ ኢማ።»

49 ሙሴይካ ሌዌ ቆሞታን ዎዜቲዳይታፔ ቦላራ ቲርፒዳ 273 ኣሳታ ጊሻስ ሺቂዳ ዎዞ ሚሻ ኤኪዴስ። 50 ኢስራኤሌ ኣሳ ባይራታፔ ጋይቶቴꬃ ዱንካኔ ሜዛኔዛ ማላ ሚሻ 1,365 ሳቂሌ ቢራ ኤኪዴስ። 51 ጎዳይ ኣዛዚዳ ማላ ሙሴይ ዎዞ ሚሻ ኣሮኔሲኔ ኢዛ ናይታስ ኢሚዴስ።

4

ቃኣቴ ዛርኬታ ኦሶ

1 ጎዳይ ሙሴሲኔ ኣሮኔስ ሂዝጊዴስ፥ 2 «ሌዌ ናይታ ጊዶፌ ቃኣቴ ዛሬታ ኢስታ ሶ ኣሳን ኣሳን ኢስታ ማታ ዳቦን ዳቦን ቆዳ። 3 ጋይቶቴꬃ ዱንካኔዛን ኦꬃናስ ዳንዳይዛይታ፥ ኢስታ ላይꬂ ሄꬑ ታማፌ ቢዲ ኢቻሹ ታሙ ጋካናስ ዲዛ ኣቱማሳታ ኡባ ማዝጋባ። 4 ኢስቲ ኦꬃና ኦሶይ ጋይቶቴꬃ ዱንካኔዛ ጊዶን ዲዛ ኡባፌ ዱማ ጌሻ ሚሻታ ናጎ ጊዳና። 5 ኣሳይ ባ ዲዛሶፔ ዴንዲ ቢሺን ኣሮኔይኔ ኢዛ ናይቲ ዱንካኔዛን ጌሊዲ ጫቆ ቃላ ታቦታዛ ሲንꬃን ዲዛ ማጋላሻ ዱጌ ዎꬂዲ ጫቆ ቃላ ታቦታዛ ኢዛን ጻጼቶ። 6 ኢዛ ካማናስ ቃጬቲዳ ጋልባ ማጋላሻዛ ቦላራ ዎꬂዲ ሄሳ ቦላ ሙሌራ ሳሎ ሚሳቲዛ ካሬꬃ ማይኦ ኢዛ ቦላ ሚጪዲ ማይዜቶ፤ ሂስቲዲ ቶሆ ሚꬃታ ቃላባቴ ሉኮዛን ጌልꬄቶ።

7 «ጎዳስ ሺቂዛ ዱማ ኡኬꬃ ኢዛ ቦላ ዎꬂዛ ጋባቴዛ ሳሎ ሚሳቲዛ ካሬꬃ ጫርቃን ካሜቶ፤ ጋባቴዛ ቦላ ሼልኤታ፥ ጪልፋታ፥ ጹኣታኔ ዎይኔ ኡሹ ዱቂዛ ሚሻታኔ ኡኬꬅ ኡባ ዎዴ ፓጬይ ባይንዳ ኢዛ ቦላ ዎꬄቶ። 8 ሄሳ ኡባ ዞኦ ጫርቃን ካሚዲ ቦላራ ቃጬቲዳ ጋልባ ማይዜቶ፤ ኢስታን ቶኪዛ ቶሆ ሚꬃታ ቃላባቴ ሉኮዛን ጌልꬄቶ።

9 «ሳሎ ሚሳቲዛ ካሬꬃ ጫርቃዛ ኤኪዲ ጾምፔ ኢዛ ቦላ ዎꬂዛይሳኔ ጾምፔታ፥ ቃጴታኔ ቢዲንꬅ ዎꬂዛ ኮንኣታ፥ ሄሳꬆካ ዛይቴ ዎꬂዛ ሚሻታ ኡባ ኢሲ ቦላ ካሜቶ። 10 ጾምፔዛኔ ጾምፔዛስ ኮሺዛ ሚሻታ ኡባካ ኢዛ ካሚዛ ጋልባን ጻጺዲ ኢዛራ ቶኪዛ ሃላ ቦላ ዎꬄቶ።

11 «ካሌꬂዲ ዎርቃፌ ኦሴቲዳ ያርሾ ያርሺዛይሳ ቦላ ሳሎ ሚሳቲዛ ጫርቃን ካሚዲ ቃጬቲዳ ጋልባ ቦላራ ማይዚዲ ቶሆ ሚꬃታ ኢዛን ጌልꬄቶ። 12 ጋይቶቴꬃ ዱንካኔን ጎኤቲዛ ሚሻታ ኡባ ኤኪዲ ሳሎ ማላ ካሬꬃ ጫርቃን ካሜቶ፤ ቃጬቲዳ ሌኤ ጋልባ ኢዛ ቦላራ ካሚዲ ቶሆ ሚꬃ ቦላ ዎꬄቶ። 13 ቢዲንꬃዛ ያርሾ ያርሺዛሶዛ ቦላፌ ፒቲዲ ያርሾ ያርሺዛሶዛ ኦቻ ቴራ ሚሳቲዛ ጫርቃን ካሜቶ። 14 ያርሾ ያርሺዛሶዛን ኦꬃናስ ጎኤቲዛ ሚሻታ ሄይቲካ ሁላሌታ፥ ሜንጾታ፥ ታማ ካሺዛ ሚሻታኔ ጉቃ ሳኔታ ኢዛ ቦላ ዎꬄቶ፤ ቃጬቲዳ ሌኤ ጋልባ ኢዛ ቦላ ካሚዲ ቶሆ ሚꬃታ ኢዛን ጌልꬄቶ። 15 ኢስቲ ባ ዲዛ ሄራፔ ዴንዲ ቢሺን ኣሮኔይኔ ኢዛ ናይቲ ጌሻ ሚሻታኔ ሄ ሚሻቲ ኢስታን ጎኤቲዛ ሚሻታ ኡባካ ካሚዳፔ ጉዬ ቃኣቴ ናይቲ ዪዲ ቶኬቶ፤ ጊዶ ኣቲን ኢስቲ ሃይቆንታ ማላ ሄ ጌሻ ሚሻታ ኩሼን ቦቻናስ ቤሴና፤ ሄሳ ጊሻስ ጋይቶቴꬃ ዱንካኔዚ ዴንዲዛ ዎዴ ሄሲ ዉሪካ ቃኣቴ ናይታ ኣላፌቴꬃ።

16 «ቄሴዛ ኣሮኔ ና ኤልኤዜሬይ ጾምፔዛ ዛይቴ ሎኦ ሳዎ ሳዊዛ ኤጻኔ፥ ኡባ ዎዴ ሺቂዛ ካꬃ ያርሾዛኒኔ ቲዬቲዛ ዛይቴዛ ቦላ ኢዛስ ኣላፌቴꬂ ዴኦ፤ ሄሳꬆካ ጋይቶቴꬃ ዱንካኔዛኔ ኢዛ ጊዶንካ ዲዛ ጌሻ ሚሻታ ኡባ ናጎ።»

17 ጎዳይ ሙሴኔ ኣሮኔ ሂዝጊዴስ፥ 18 «ቃኣቴ ናይቲ ሌዌ ቆሞታ ጊዶፌ ꬋያና ማላ ኦꬆፍቴ። 19 ጌዴ ኡባፌ ዱማ ጌሻ ሚሻታኮ ሺቂዲ ኢስቲ ሃይቆንታ ማላ ኢስታ ኣሮኔይኔ ኢዛ ናይቲ ጋይቶቴꬃ ዱንካኔን ጌሊዲ ኣሳስ ኢሳስ ኢሳስ ኦሶኔ ኢዛዴ ቶሆ ሻኪ ኢሜቶ። 20 ጊዶ ኣቲን ኢስቲ ሃይቆንታ ማላ ቃኣቴ ናይቲ ዱንካኔዛ ጊዶ ጌሊዲ ቤያናስ ጉꬃ ዎዴስካ ጼሎፔቶ።»

ጌርሾኔ ዛርኬታ ኦሶ

21 ጎዳይ ሙሴስ ሂዝጊዴስ፥ 22 «ሌዌ ዛርኬታ ጋርሳፌ ጌርሾኔ ናይታ ኢስታ ዳቦን ዳቦኒኔ ኢስታ ዬሌታን ዬሌታን ቆዳ። 23 ጋይቶቴꬃ ዱንካኔዛን ኦꬃናስ ዳንዳይዛይታ ሄꬑ ታሙ ላይꬃፌ ቢዲ ኢቻሹ ታሙ ላይꬅ ጋካናስ ዲዛ ኣቱማሳታ ኡባ ቆዳ።

24 «ዱማ ዱማ ሚሻታ ቶካና ኣላፌቴꬂ ኢስታስ ዴስ። 25 ጋይቶቴꬃ ዱንካኔዛ ሶ ባጋራኔ ካሬ ባጋራ ካሚዛ ቦላራካ ኢዛ ቦላ ካሚዛ ቃጬቲዳ ሌኤ ጋልባኔ ጌሎሶ ፔንጌዛካ ቶኬቶ። 26 ሄሳꬆካ ዱንካኔዛኔ ያርሾ ያርሾሶሆ ጊቤዛ ዩዪ ኣꬊዳ ማጋላሻታ፥ ቶሌ ዎዶሮታ፥ ጊቤ ጌሊዛሶ ፔንጌ ማጋላሻታኔ ሄይታንታ ኦꬃናስ ጊጌቲዳ ሚሻታካ ኢስቲ ቶኬቶ፤ ሄይታ ሄ ሚሻታስ ጊዲዛ ኣይ ኦሶካ ኢስቲ ፖሌቶ። 27 ጌርሾኔ ናይቲ ኦꬂዛ ኦሶ ጊዲን ዎይኮ ቶሆ ጊዲን ኣሮኔይኔ ኢዛ ናይቲ ኢስታ ኣዛዚዳ ማላ ኦꬄቶ፤ ኢስቲ ቶካናስ ቤሲዛ ሚሻ ኩሜꬅ ኔ ኢስታስ ጊሻ ኢማ። 28 ጋይቶቴꬃ ዱንካኔዛ ጊዶን ጌርሾኔ ናይታ ኦሶይ ሄሳ፤ ኢስታ ኦሶ ቄሴ ኣሮኔ ና ኢታማሬይ ጼሊ ኦሲሶ።

ሜራሬ ዛርኬታ ኦሶ

29 «ሌዌ ዛርኬፌ ጊዲዳ ሜራሬ ናይታ ኢስታ ዛርኬን ዛርኬኒኔ ኢስታ ዬሌታን ዬሌታን ቆዳ። 30 ጋይቶቴꬃ ዱንካኔ ጊዶን ኦꬃናስ ዳንዳይዛይታ ኢስታስ ላይꬃይ 30 ላይꬃፌ ቢዲ 50 ላይꬅ ጋካናስ ዲዛ ኣቱማሳታ ኡባ ቆዳ። 31 ኢስቲ ቶካናስ ቤሲዛይ ዱንካኔዛ ቶሌታኔ ቶሌታ ጊዶራ ጌሊዛይታ፥ ቱሳታ፤ ዱንካኔዚ ኢዛን ቶሌቲዛ ሚሻታ። 32 ሄሳꬆካ ዱንካኔዛ ዩሾን ዲዛ ዴምባን ኤቂዛ ቱሳታ ቶሆታ፤ ቶሌታ ዎዶሮታኔ ሄይታ ኡባታስ ኮሺዛ ሚሻታ፤ ኢሲ ኢሲ ኣሲ ቶካናስ ቤሲዛ ሚሻይ ኢዛ ሱንꬃን ሱንꬃን ኢዛስ ኡቶ። 33 ቄሴ ኣሮኔ ና ኢታማሬይ ኦሶዛ ናጌቲ ኦሲሳናስ ጋይቶቴꬃ ዱንካኔ ጊዶን ሜራሬ ናይታ ሶ ኣሳ ኦሶይ ሃይሳ።»

ሌዌ ዛርኬታ ቆዳ

34 ሙሴይ፥ ኣሮኔይኔ ዴሬዛ ሃላቃቲ ቃኣቴ ዜሬꬃታ ኢስታ ዛርኬን ዛርኬኒኔ ኢስታ ዳቦን ዳቦን ቆዲዳ። 35 ጋይቶቴꬃ ዱንካኔዛ ጊዶን ኦꬃናስ ኦሶን ጌሊዳይታ ኩሜꬅ 30 ላይꬃፌ ቢዲ 50 ላይꬅ ጊዲዳይታ ቆዲዳ። 36 ቆዴቲዳ ኣሳይ 2,750 ጊዲዴስ። 37 ጎዳይ ካሴ ሙሴ ኣዛዚዳ ማላ ጋይቶቴꬃ ዱንካኔዛን ኦꬂዳይቲ ሙሴይኔ ኣሮኔይ ቆዲዳ ቃኣቴ ሶ ኣሳይ ሃይታንታ።

38 ባ ዛርኬን ዛርኬኒኔ ባ ዳቦን ዳቦን ቆዴቲዳ ጌርሾኔ ናይቲ፥ 39 ጋይቶቴꬃ ዱንካኔዛን ኦꬃና ጌላናስ ዳንዳይዛይታስ ላይꬃይ ሄꬑ ታማፌ ቢዲ ኢቻሹ ታሙ ላይꬅ ጋካናስ ዲዛይቲ ዉሪካ፥ 40 ናምኡ ሺያኔ ኡሱፑን ጼታኔ ሄꬑ ታማ። 41 ጎዳይ ሙሴ ኣዛዚዳ ማላ ጋይቶቴꬃ ዱንካኔዛን ኦꬂዳይቲኔ ሙሴይኔ ኣሮኔይ ቆዲዳ ጌርሾኔ ናይቲ ሃይታንታ።

42 ባ ዛርኬን ዛርኬኒኔ ባ ዳቦን ዳቦን ቆዴቲዳ ሜራሬ ናይቲ፥ 43 ጋይቶቴꬃ ዱንካኔዛን ኦꬃና ጌላናስ ዳንዳይዛይታስ ላይꬃይ ሄꬑ ታማፌ ቢዲ ኢቻሹ ታሙ ላይꬅ ጋካናስ ዲዛይቲ ዉሪካ፥ 44 ሄꬑ ሺያኔ ናምኡ ጼታ። 45 ጎዳይ ሙሴ ኣዛዚዳ ማላ ጋይቶቴꬃ ዱንካኔዛን ሃጋዚዛ ሙሴይኔ ኣሮኔይ ቆዲዳ ሜራሬ ናይቲ ሃይታንታ። 46 ሙሴይ፥ ኣሮኔይኔ ኢስራኤሌ ሃላቃቲ ኢስታ ቆሞን ቆሞኒኔ ኢስታ ዛርኬን ዛርኬን ቆዲዳ ሌዌ ናይቲ፥ 47 ሄꬑ ታሙ ላይꬃፌ ዶሚዲ 50 ላይꬅ ጋካናስ ዲዛይቲ ጋይቶቴꬃ ዱንካኔዛ ጊዶን ኦሶዛ ኦꬃናስ ኦꬂዛ ሚሻታ ቶካናስ ጌሊዳይቲ፥ 48 ሙሌራ ኢስታ ቆዳይ 8,580። 49 ሄሳ ማላን ኢሲ ኢሲ ኣሲ ጎዳይ ሙሴ ኣዛዚዳ ማላ ቆዴቲዴስ፤ ሄሳꬆካ ጎዳይ ሙሴስ ኢሚዳ ኣዛዞ ማላ ኢሲ ኢሲ ኣሲ ቶካናስ ኣላፌቴꬅ ኤኪዴስ።

5

ጌዮንታ ኣሳታ

1 ጎዳይ ሙሴስ ሂዝጊዴስ፥ 2 «ኢንቺራቻ ሃርጌይ ኢዛ ቦላ ዲዛዴ ዎይኮ ኢዛ ቦላፌ ሃꬃ ማላይ ጎጊዛዴ ዎይኮ ኣሃ ቦቺዲ ቱኒዳዴ ኡባ ኢስራኤሌ ኣሳይ ባ ዲዛ ጉታፔ ካሬ ኬሳና ማላ ኣዛዛ። 3 ታኒ ኢስታራ ዲዛ ኢስታ ጉታ ኢስቲ ቱኒሶንታ ማላ ሄይታ ጌዮንታ ኣሳታ ኡባ ኣዴ ጊዲን ማጫ ጊዲን ኢንቴ ጊዶፌ ኬሲ ጎዲቴ።» 4 ጎዳይ ሙሴ ኣዛዚዳ ማላ ኢስራኤሌ ኣሳይ ባ ጉታፔ ኢስታ ኬሲ ጎዲዴስ።

ቆሆ ጊሻስ ቃንጾ ኢሞ

5 ጎዳይ ሙሴስ ሂዝጊዴስ፥ * 6 «ኔኒ ኢስራኤሌ ኣሳስ፥ ማጫፌ ጊዲን ኣቱማሳፔ ኣይ ኣሲካ ጎዳስ ኣማኔቶንታዴ ጊዲ ቤቲዲ ኣይ ኣሳ ቦላካ ቆሆ ጋꬂኮ ሄሳዴይ ቆሃንቻ። 7 ኢዚ ባ ናጋራ ፓጾ፤ ባ ቆሆዛ ጊሻስ ቃንጼቲዛ ሚሻ ቦላ ጼታፔ ናምኡ ታሙ ኩሼ ጉጂዲ ቆሄቲዳዴስ ኤሆ። 8 ጊዶ ኣቲን ሄ ቆሄቲዳዴይ ሃይቂዳ ጊዲኮኔ ኤዳ ኤካናስ ኢዛስ ማታ ዳቦይ ባይንዳ ጊዲኮ ሄ ኤዳይ ጎዳሳ፤ ሄ ኤዳቲዛ ኤዳይ ቆሂዳዴ ናጋራ ዉርሳና ሺቂዛ ያርሾስ ኢሚዛ ꬋርሾዛራ ኢሲፌ ቄሴዛስ ኢሜቶ። 9 ሄሳ ማላን ኢስራኤሌ ኣሳይ ጎዳስ ኢሚዛ ዱማ ኢሞታይ ዉሪካ ሄ ኢሞታ ኤኪዛ ቄሴዛስ ጊዶ። 10 ኢሲ ኢሲ ኣሲ ጎዳስ ኢሚዛ ዱማ ኢሞታይ ሄ ኢሞታ ኢሚዳዴሳ፤ ጊዶ ኣቲን ኢዚ ቄሴዛስ ኢሚዛ ጊዲኮ ሄ ሚሻይ ቄሴዛሳ።»

ኣማኔቶንታ ማቼታ

11 ሄሳፌ ጉዬ ጎዳይ ሙሴስ ሂዝጊዴስ፥ 12 «ኢስራኤሌ ኣሳፔ ኢሳዴ ማቻ ባ ኣዚናስ ኣማኔቶንታ ኣጋዳ ካሬ ካሬ ጊኮ፥ 13 ሃራ ኣዴራ ዚንኢኮ፥ ቃሴካ ኢዛ ኦꬂዳ ቱና ኦሶይ ቆንጮንታ ኣዚናፔ ጌሚዳ ጊዲኮ፥ ኢዚ ቦላ ማርካቲዛ ኣሲ ቤቶንታ ኣጊን ኢዚ ቱናቴꬃይ ቆንጮንታ ኣጊኮ፥ 14 ኢዛ ቱኒዳ ጊሻስ ኢዚ ኣዚናይ ኢዞ ሲꬋናስ ዳንዳዬስ፤ ዎይኮ ኢዛ ቱኖንታ ዲሺን ኢዚ ቃናቴን ኩሚዳ ጊሻስ ባ ማቾ ሲꬋና ዳንዳዬስ። 15 ሄሳዴይ ባ ማቺዮ ቄሴኮ ኤኪ ኤሆ፤ ሄ ማጫሳይ ጊሻስ ኮዬቲዛ ኢሲ ኪሎ ባንጋ ꬊሌ ያርሾስ ኤኪ ዮ፤ ሃይሲ ቃናቴስ ሺቂዛ ካꬃ ያርሾይ ቆሆ ቆፍሲዛዝ ጊዲዛ ጊሻስ ዛይቴ ኢዛ ቦላ ጉሶፎ፤ ኤጻኔካ ኢዛ ቦላ ዎꬆፎ።

16 «ቄሴዚ ማጫሳዮ ኤፊዲ ጎዳ ሲንꬃን ኤሶ። 17 ጌሻ ሃꬅ ጻሮን ዱቂ ኤኮ፤ ጋይቶቴꬃ ዱንካኔ ዉይጌፔ ጉꬃ ቢታ ኤኪዲ ሄ ሃꬃን ጉጆ። 18 ቄሴዚ ማጫሳዮ ጎዳ ሲንꬃን ኤሶ፤ ኢዚ ጎሴ ቢርሾ፤ ቃናቴስ ሺቂዛ ካꬃ ያርሾዛ ኢዚ ኩሼን ዎꬆ፤ ቃሴ ሄ ቄሴዚ ቃንጌꬅ ኤሂዛ ጫሞ ሃꬅ ጻሮራ ባ ኩሼን ኦይኮ። 19 ቄሴዚ ኢዞ ሂዝጊ ጫቄꬆ፤ ኔኒ ኔ ኣዚናራ ዲሺን ሃራ ኣዴይ ኔናራ ኣቆንታ ጊዲኮኔ ኔኒ ኔና ቱኒሶንታ ጊዲኮ ቃንጌꬅ ኤሂዛ ሃይሲ ጫሞ ሃꬃይ ኔስ ጎሜቶፖ። 20 ጊዶ ኣቲን ኔኒ ኔ ኣዚናፔ ሃራ ኣዴራ ዚንኣዳ ቱኒዳ ጊዲኮ፥ 21 ‹ጎዳይ ኔስ ዬላ ኡሎ ሜሊሶኔ ኔ ኡሎ ፑሪሶ! ኔ ዴሬዛ ጋርሳን ኔና ጫቆሲኔ ቃንጌꬃስ ኬሶ። 22 ሃይሲ ሃꬃዚ ጌዴ ኔ ቦላ ጊዶ ጌሊዲ ኔ ኡሎዛ ፑሪሶ! ኔስ ዬላ ኡሎዛ ጉንዲሶ!› ማጫሳያካ፥ ‹ኣሚን! ጎዳይ ታ ቦላ ሄሳꬆ ኦꬆ› ጋ ዛሩ።

23 «ሄሳፌ ጉዬ ቄሴዚ ሄሳ ሄ ቃንጌꬃ ቃላ ጻꬃ ማጻፋን ጻፎ፤ ሄ ጻፎይሳካ ጫሞ ሃꬃዚ ዲዛ ጻሮዛን ዬጊ ሜጮ። 24 ኢዚ ማጫሳዮ ኢታ ሳኮ ኦይꬂዛ ጫሞ ሃꬃ ኢዞ ኡሻናፔ ሲንꬃን፥ 25 ቄሴዚ ማጫሳይፌ ያርሾ ꬊሌዛ ኤኪዲ ጎዳስ ያኔ ሃ ቃሴꬂ ሺሺዛ ዱማ ያርሾ ጊዳና ማላ ያርሾ ያርሺዛሶዛ ቦላ ሺሾ። 26 ሄሳፌ ጉዬ ካꬃ ያርሾ ኢሲ ዞላ ꬊሌ ኤኪዲ ቆፊሶ ያርሾ ጊዳና ማላ ያርሾ ያርሺዛሶዛ ቦላ ጹጎ፤ ዉርሴꬃን ሄ ማጫሳዮ ሄ ሃꬃ ኡሾ። 27 ማጫሳያ ባና ቱኒሳዳ ባ ኣዚናስ ዲዛ ኣማኔቴꬃ ፓጪንቺዳ ጊዲኮ ቃንጌꬅ ኤሂዛ ሃꬃ ኢዛ ኡዪዛ ዎዴ ኢዚ ቦላ ጊዶን ዎልቃማ ሳኮ ኤሃና፤ ሄሲካ ኢዚ ኡሎይ ፑራና፤ ኢዚስ ዬላ ኡሎይ ጉንዳና፤ ኢዚ ሱንꬂ ኢዚ ዴሬዛ ጊዶን ቃንጌቲዳዝ ጊዲ ኣታና። 28 ጊዶ ኣቲን ኢዛ ኣይኮ ሞሮካ ኦꬆንታ ጊዲኮ ኢዚ ቦላ ኣይኮ ቆሆይካ ጋኬና፤ ኢዛ ናይታካ ዬላና።

29 «ኢሳዴይ ባ ማቾ ላይማቴꬃን ሲꬊዛ ዎዴ ኦꬃና ዎጋይ ሃይሳፌ ካሊዛይሳ፤ ኢዛ ካሬ ካሬ ጋዳ ሃራ ኣዴራ ዚንኣዳ ቱኒዳ ጊዲኮ፥ 30 ዎይኮ ኢሲ ኣሲ ባ ማቾ ጮ ሜላ ሲꬊዛ ጊዲኮ ኢዛ ጎዳ ሲንꬃን ኤቃና ማላ ኦꬆ። 31 ኢዚ ኣዚናዚካ ቆሆፔ ጌሽ ጊዳና፤ ማጫሳያ ላይማታ ቤቲዳ ጊዲኮ ቃሴ ኢዛ ባ ቆሆዛ ጋሶን ባ ቦላ ጋኪዛ ፒርዳ ኤካና።»

6

ናዚራዌቴꬃ ዎጋ

1 ጎዳይ ሙሴስ ሂዝጊዴስ፥ 2 «ኢስራኤሌ ኣሳስ፥ ‹ማጫ ጊዲን ዎይኮ ኣዴ ጊዲን ኣይ ኣሲካ ባና ጎዳስ ዱማሳናስ ኣዲና ኣዲኔቲኮ፥ 3 ሄሳዴይ ዎይኔ ኡሹ ዎይኮ ሃራ ማꬆሲዛ ኡሹ ኡዮፖ፤ ዎይኔፔ ዎይኮ ሃራፔ ኦሴቲዳ ጫላ ዎይኮ ማꬆሲዛ ኡሹ ኢዚ ኡዮፖ፤ ዎይኔ ሚꬃ ኣይፌፔ ቲያ ጊዲን ዎይኮ ሜላ ጊዲን ሞፖ። * 4 ኢዚ ባና ዱማሲዲ ዲዛ ዎዴን ዎይኔ ሚꬃ ሃጋ ቦላ ዲዛ ኣይፌ ጊዲን ዎይኮ ፖቆ ሞፖ።

5 « ‹ኢዚ ናዚራዌቴꬃስ ኣዲኔቲዳ ዎዴይ ዉራና ጋካናስ ኢዛዴ ሁኤ ቢናና ማጋላይ ቦቾፎ፤ ኢዚ ባና ጎዳስ ዱማሲዳ ዎዴይ ፖሌታና ጋካናስ ኢዚ ዱማቲዳዴ ጊዲዲ ባ ሁኤ ቢናና ዲቾ። * 6 ኢዚ ናዚራዌ ጊዲ ዲዛ ዎዴ ኡባን ሃይቂዳ ኣሃኮ ሺቆፖ። 7 ኢዚ ባ ጎዳስ ባና ዱማሲዳ ማላታይ ኢዛ ሁኤ ቦላ ዲዛ ጊሻስ ኢዛስ ኣዋይ ዎይኮ ኣያ ዎይኮ ኢዛስ ኢሻይ ዎይኮ ሚቻ ሃይቂኮ ኢስታ ኣሃ ቦቺዲ ኢዚ ባና ቱኒሶፖ። 8 ኢዚ ባና ናዚራዌ ኦꬂዳ ዎዴ ኡባን ኢዚ ጎዳስ ዱማቲዳ ኣሳ።

9 « ‹ኢዚ ቆፖንታ ዲሺን ኢሳዴይ ኢዛ ኣቻን ሃይቂዲ ካሴ ዱማቲ ዲዛ ኢዛ ሁኤ ቢናና ቱኒሲኮ ኢዚ ላፑንꬃ ጋላስ ባ ሁኤ ቢናና ሜዴቲ ቡሉሶ። 10 ኦስፑንꬃ ጋላስ ናምኡ ሃራጴታ ዎይኮ ሃራጴ ጪዬታ ጋይቶቴꬃ ዱንካኔዛ ፔንጌን ዲዛ ቄሴዛኮ ኤሆ። 11 ቄሴዚካ ኢሲ ሃራጴዛ ናጋራ ያርሾስ ናምኣንꬆዛ ቃሴ ጹጌቲዛ ያርሾስ ሺሾ፤ ጋሶይካ ኢዚ ኣሃ ማታ ሺቂዲ ቱኒዳ ጊሻስ ቄሴዚ ኢዛ ናጋራ ዉርሳና፤ ሄ ጋላሲካ ናዚራዌይ ባ ሁኤ ኢስኬዛ ናምኣንꬆ ጎዳስ ዱማሶ። 12 ኢዚ ናዚራዌቴꬃን ኦꬃናስ ባና ጎዳስ ናምኣንꬆ ዱማሶ፤ ጎዳስ ዱማቲዳ ሄ ኢዛ ኢስኬዚ ቱኒዳ ጊሻስ ሄሳፌ ካሴ ኢዚ ናዚራዌቴꬃን ጋምኢዳ ዎዴይ ኢዛስ ቆዳን ጌሌና፤ ኢዚ ባ ቆሆዛ ጊሻስ ኢሲ ላይꬃ ꬋርሾ ላቃ ኤሆ።

13 « ‹ኢሲ ናዚራዌይ ባ ናዚራዌቴꬃ ኣዲና ኡባ ዎዴ ኢዚ ፖላና ዎጋይ ሃይሳፌ ካሊ ዲዛይሳ፤ ኢዚ ጌዴ ጋይቶቴꬃ ዱንካኔን ጌሊዛ ፔንጌዛኮ ቢዲ፥ 14 ሄን ባ ያርሾ ጎዳስ ሺሾ፤ ሄሲካ ጹጌቲዛ ያርሾስ ኢሲ ላይꬅ ኩሚዳ ꬋርሾ ላቃ፥ ናጋራ ያርሾስ ኢሲ ላይꬅ ኩሚዳ ኡዚ ዶርስ፥ ሄሳꬆካ ኢሲፌቴꬃ ያርሾስ ዎሶይ ባይንዳ ꬋርሾ ሺሾ። 15 ቃሴ ካꬃ ያርሾኔ ኡሻ ያርሾ ኢስታራ ኢሲፌ ያርሻናስ ኤሆ፤ ሄ ሌማቴዛን ካꬃ ያርሾይ ኢርሾይ ኢዛን ጌሎንታይሳ ጊዶ፤ ቃሴ ሊቆ ꬊሌ ዛይቴን ሙኑቂ ኡኪዳ ኦርዴ ኡኬꬂኔ ዛይቴን ቲዬቲዳ ሌኤ ኡኬꬅ ኤሆ።

16 « ‹ቄሴዚካ ሄሳ ኡባ ናጋራ ያርሾኔ ጹጌቲዛ ያርሾ ኦꬂዲ ጎዳ ሲንꬅ ሺሾ። 17 ꬋርሾዛኔ ሌማቴራ ኢርሾይ ኢዛን ጌሎንታ ኡኬꬃታ ኢሲፌቴꬃ ያርሾ ኦꬂዲ ጎዳስ ሺሾ፤ ቃሴ ሄሳራ ኢሲፌ ጋꬂዲ ካꬃ ያርሾኔ ኡሻ ያርሾ ያርሾ።

18 « ‹ሄሳፌ ጉዬ ጋይቶቴꬃ ዱንካኔዛን ጌሊዛ ፔንጌ ቦላ ሄ ናዚራዌዚ ጎዳስ ኣዲኔቲዳ ባ ሁኤ ቢናና ሜዴቲዲ ኢሲፌቴꬃ ያርሾይ ጹጌቲዛ ታማን ዬጎ።

19 « ‹ባና ጎዳስ ዱማሲዳ ናዚራዌይ ባ ሁኤ ቢናና ሜዴቲዳፔ ጉዬ ቄሴዚ ዶይሴቲዳ ꬋርሾዛ ሚሳ ኣሾ፥ ኢርሾይ ጌሎንታ ኡኬቲዳ ኦርዴ ኡኬꬂኔ ሌኤ ኡኬꬅ ሌማቴፔ ኤኪዲ ሄ ናዚራዌዛ ኩሼን ዎꬆ። 20 ሄሳፌ ጉዬ ቄሴዚ ኡባ ኤኪዲ ጎዳ ሲንꬃን ያኔ ሃ ቃሴꬂዛ ያርሾ ሂስቲ ሺሾ፤ ሄይቲካ ጎዳስ ዱማቲዳ ያርሾ፤ ሄ ቃሴꬂዳ ኣንጋሶይኔ ሚሳዚ ቄሴዛስ ጊዶ፤ ሄሳፌ ጉዬ ናዚራዌዚ ዎይኔ ኡሹ ኡያናስ ዳንዳዬስ።

21 « ‹ሄሳ ጊሻስ ጎዳስ ባና ዱማሳናስ ኣዲኒዳ ናዚራዌስ ዎꬊዳ ዎጋይ ባና ጎዳስ ያርሻናስ ኮሺዛ ያርሾታፔ ቦላራ ኣꬂ ጌፒኮ ኢዚ ቃላ ጌሊዳ ማላ ባ ኣዲና ፖላናስ ቤሴስ ጋ ዮታ› ጌስ።»*

ቄሴቲ ዉርሴꬃን ኣንጃና ኣንጆ

22 ጎዳይ ሙሴስ ሂዝጊዴስ፤ 23 «ኣሮኔይኔ ኢዛ ናይቲ ኢስራኤሌ ዴራ ኣንጂሼ ሂዝጊ ኣንጄቶ፥

24 ‹ጎዳይ ኔና ኣንጆ፤

ኢዚ ኔና ናጎ፤

25 ጎዳይ ባ ኣይፌሶ ፖኦ

ኔስ ቆንጪሶ፤

ኢዚ ኔስ ቃꬌቶ።

26 ጎዳይ ኔና ባ ማሮቴꬃ

ኣይፌን ጼሎ፤

ባ ሳሮቴꬅካ ኢዚ ኔስ ኢሞ›

ጋዳ ዮታ።»

27 ቃሴካ ጎዳይ፥ «ኢስቲ ኢስራኤሌ ኣሳ ታ ሱንꬃን ኣንጂዛ ዎዴ ታኒ ኢስታ ኣንጃና» ጊዴስ።

7

ሃላቃቲ ኢሚዳ ኢሞታ

1 ሙሴይ ጋይቶቴꬃ ዱንካኔዛ ቶሊ ጊጊዳ ዎዴ ዱንካኔዛኔ ኢዛን ጎኤቲዛ ሚሻታ ኡባ፥ ያርሾ ያርሺዛሶዛኔ ኢዛን ጎኤቲዛ ሚሻታ ቲይዲ ዱማሲዴስ። 2 ሄሳፌ ጉዬ ኢስራኤሌ ኣሳ ካሌꬂዛይቲ፥ ዴራ ቆዲዛ ዎዴ ኢስታ ቦላ ኣላፌቴꬂ ዲዛ ኮራፒኔቲ ዉሪ ባ ያርሾ ያርሾ ጎዳስ ሺሺዳ። 3 ኢስቲ ሺሺዳ ያርሾቲ ናምኡ ናምኡ ሃላቃታ ሱንꬃን ኢሲ ፓራ-ጋሬ፥ ሄሳꬆካ ኢሲ ኢሲ ሃላቃ ሱንꬃን ኢሲ ኢሲ ቦራ፤ ሄ ኢስቲ ሺሺዳ ያርሾቲ ኢሲ ቦላ ኡሱፑን ፓራ-ጋሬታኔ ታማን ናምኡ ቦራታ፤ ሄይታ ሄ ያርሾታካ ጋይቶቴꬃ ዱንካኔዛ ሲንꬃን ሺሺዳ። 4 ጎዳይ ሙሴስ ሂዝጊዴስ፥ 5 «ሃይቲ ሚሻቲ ጋይቶቴꬃ ዱንካኔዛን ዱማ ዱማ ኦሶስ ኢስታን ጎኤታና ማላ ሃይታ ያርሾ ሚሻታ ኢስታፌ ኤካዳ፥ ዱማ ዱማ ኦሶስ ኢስታስ ኮሺዛ ማላ ሻካዳ ሌዌታስ ኢማ።»

6 ሄሳ ጊሻስ ሙሴይ ፓራ-ጋሬታኔ ቦራታ ኤኪዲ ሌዌታስ ኢሚዴስ። 7 ጌርሾኔ ዛርኬታስ ኦሶስ ኮሺዛ ናምኡ ፓራ-ጋሬታኔ ኦይዱ ቦራታ ኢሚዴስ። 8 ቃሴካ ሜራሬ ዛርኬታስ ኦይዱ ፓራ-ጋሬታኔ ኦስፑን ቦራታ ኢሚዴስ፤ ሄይታንታ ኦሶይ ፖሌታናይ ኣሮኔ ና ኢታማሬ ኣላፌቴꬃና። 9 ኢስታስ ዲዛ ኣላፌቴꬂ ጌሻ ሚሻታ ባ ሃሼን ቶኪዛ ጊሻስ ሙሴይ ቃኣቴ ዛርኬታስ ፓራ-ጋሬታ ጊዲን ዎይኮ ቦራታካ ኢሚቤና።

10 ያርሾ ያርሺዛሶዛ ሙሴይ ቲይዲ ጌሺዳ ጋላስ ሃላቃቲ ያርሾ ያርሺዛሶዛ ኣንጂሳናስ ባንታ ኢሞታ ኤሂዲ ያርሾ ያርሺዛሶዛ ሲንꬃን ሺሺዳ። 11 ጎዳይ ሙሴስ፥ «ታማኔ ናምኡ ጋላሳታን ታማኔ ናምኡ ሃላቃቲ ፓጬይ ባይንዳ ኢሶይ ኢሶይ ኢሲ ኢሲ ጋላስ ኣንጂሶ ባኣሌስ ጊዲዛ ያርሾ ሁኤን ሁኤን ሺሻና ማላ ዮታ» ጊዴስ።

12 ኮይሮ ጋላስ ዩሁዳ ቆሞታ ጋርሳፌ ኣሚናዳቤ ና ኔኣሶኔይ ሺሺዴስ። 13 ኢዚ ሺሺዳ ያርሾቲካ ሃይሳፌ ካሊዛይታ፤ ኤሬቲዳ ሜዛኔን ዎꬂን 130 ሳቂሌ * ቢራፔ ኦሴቲዳ ኢሲ ፒጫ ሳኔኔ 70 ሳቂሌ † ኢሲ ጉቃ ሳኔ፥ ናምኣይካ ካꬅ ያርሾ ሺሻናስ ሊቆ ꬊሌፌ ዛይቴን ሙኑቄቲዳ ሙኑቃን ኩሚዳ። 14 ኢዛን ኤጻኔይ ኩሚ ኡቲዳ 10 ሳቂሌ ‡ ዎርቃፌ ኦሴቲዳ ጪልፋ። 15 ጹጌቲዛ ያርሾስ ኢሲ ሚርጎ፥ ኢሲ ꬋርሾ፥ ኢሲ ላይꬃ ꬋርሾ ላቃ፥ 16 ናጋራ ያርሾስ ኢሲ ዴይሻ ኦርጌ፥ 17 ኢሲፌቴꬃ ያርሾስ 2 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ 5 ꬋርሾ ላቃታ፤ ሄይቲ ዉሪ ኣሚናዳቤ ና ኔኣሶኔይ ሺሺዳ ያርሾታ።

18 ናምኣንꬆ ጋላስ ዪሳኮሬ ዛርኬታ ጋርሳፌ ጹኣሬ ና ናቲናኤሌይ ሺሺዴስ። 19 ኢዚ ሺሺዳ ያርሾቲካ ሃይሳፌ ካሊዛይታ፥ ኤሬቲዳ ሜዛኔን ዎꬂን ጼታኔ ሄꬑ ታሙ ሳቂሌ ቢራፔ ኦሴቲዳ ኢሲ ፒጫ ሳኔኔ ላፑን ታሙ ሳቂሌ ጉቃ ሳኔ፥ ናምኣይካ ካꬃ ያርሾ ሺሻናስ ሊቆ ꬊሌፌ ዛይቴን ሙኑቄቲዳ ሙኑቃን ኩሚ ኡቲዴስ። 20 ኢዛን ኤጻኔይ ኩሚ ኡቲዳ ታሙ ሳቂሌ ዎርቃፌ ኦሴቲዳ ጪልፋ። 21 ጹጌቲዛ ያርሾስ ኢሲ ሚርጎ፤ ኢሲ ꬋርሾ፥ ኢሲ ላይꬃ ꬋርሾ ላቃ፥ 22 ናጋራ ያርሾስ ኢሲ ዴይሻ ኦርጌ፥ 23 ኢሲፌቴꬃ ያርሾስ 2 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ 5 ꬋርሾ ላቃታ፤ ሄይቲ ዉሪ ጹኣሬ ና ናቲናኤሌይ ሺሺዳ ያርሾታ።

24 ሄꬓንꬆ ጋላስ ዛቢሎኔ ዛርኬታ ጋርሳፌ ሄሎኔ ና ኤልያቤይ ሺሺዴስ። 25 ኢዚ ሺሺዳ ያርሾቲካ ሃይሳፌ ካሊዛይታ፥ ኤሬቲዳ ሜዛኔን ዎꬂን ጼታኔ ሄꬑ ታሙ ሳቂሌ ቢራፔ ኦሴቲዳ ኢሲ ፒጫ ሳኔኔ ላፑን ታሙ ሳቂሌ ጉቃ ሳኔ፥ ናምኣይካ ካꬃ ያርሾ ሺሻናስ ሊቆ ꬊሌፌ ዛይቴን ሙኑቄቲዳ ሙኑቃን ኩሚዳ። 26 ኢዛን ኤጻኔይ ኩሚ ኡቲዳ ታሙ ሳቂሌ ዎርቃፌ ኦሴቲዳ ጪልፋ። 27 ጹጌቲዛ ያርሾስ ኢሲ ሚርጎ፤ ኢሲ ꬋርሾ፥ ኢሲ ላይꬃ ꬋርሾ ላቃ፥ 28 ናጋራ ያርሾስ ኢሲ ዴይሻ ኦርጌ፥ 29 ኢሲፌቴꬃ ያርሾስ 5 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ 5 ꬋርሾ ላቃታ፤ ሄይቲ ዉሪ ሄሎኔ ና ኤልያቤይ ሺሺዳ ያርሾታ።

30 ኦይዳንꬆ ጋላስ ኦሮቤሌ ቆሞታ ጋርሳፌ ሻዱሬ ና ኤልጹሬይ ሺሺዴስ። 31 ኢዚ ሺሺዳ ያርሾቲካ ሃይሳፌ ካሊዛይታ፥ ኤሬቲዳ ሜዛኔን ዎꬂን 130 ሳቂሌ ቢራፔ ኦሴቲዳ ኢሲ ፒጫ ሳኔኔ 70 ሳቂሌ ኢሲ ጉቃ ሳኔ፥ ናምኣንካ ካꬃ ያርሾ ሺሻናስ ሊቆ ꬊሌፌ ዛይቴን ሙኑቄቲዳ ሙኑቃይ ኩሚ ኡቲዴስ። 32 ኢዛን ኤጻኔይ ኩሚ ኡቲዳ ኢሲ ታሙ ሳቂሌ ዎርቃፌ ኦሴቲዳ ጪልፋታ፥ 33 ጹጌቲዛ ያርሾስ ኢሲ ሚርጎ፥ ኢሲ ꬋርሾ፥ ኢሲ ላይꬃ ꬋርሾ ላቃ፥ 34 ናጋራ ያርሾስ ኢሲ ዴይሻ ኦርጌ፥ 35 ኢሲፌቴꬃ ያርሾስ 2 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ 5 ꬋርሾ ላቃታ፤ ሄይቲ ዉሪ ሻዱሬ ና ኤልጹሬይ ሺሺዳ ያርሾታ።

36 ኢቻሻንꬆ ጋላስ ሲሞና ቆሞታ ጋርሳፌ ጹርሻዳዬ ና ሳሉምኤሌይ ሺሺዴስ። 37 ኢዚ ሺሺዳ ያርሾቲካ ሃይሳፌ ካሊዛይታ፥ ኤሬቲዳ ሜዛኔን ዎꬂን 130 ሳቂሌ ቢራፔ ኦሴቲዳ ኢሲ ፒጫ ሳኔኔ 70 ሳቂሌ ኢሲ ጉቃ ሳኔ፥ ናምኣይካ ካꬃ ያርሾ ሺሻናስ ሊቆ ꬊሌፌ ዛይቴን ሙኑቄቲዳ ሙኑቃን ኩሚዳ። 38 ኢዛን ኤጻኔይ ኩሚ ኡቲዳ ኢሲ ታሙ ሳቂሌ ዎርቃፌ ኦሴቲዳ ጪልፋታ፥ 39 ጹጌቲዛ ያርሾስ ኢሲ ሚርጎ፥ ኢሲ ꬋርሾ፥ ኢሲ ላይꬃ ꬋርሾ ላቃ፥ 40 ናጋራ ያርሾስ ኢሲ ዴይሻ ኦርጌ፥ 41 ኢሲፌቴꬃ ያርሾስ 2 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ ኢቻሹ ꬋርሾ ላቃታ፤ ሄይቲ ዉሪ ጹርሻዳዬ ና ሳሉምኤሌይ ሺሺዳ ያርሾታ።

42 ኡሱፑንꬆ ጋላስ ጋዴ ዛርኬታ ጋርሳፌ ዳኡኤሌ ና ኤልያሳፌይ ሺሺዴስ። 43 ኢዚ ሺሺዳ ያርሾቲካ ሃይሳፌ ካሊዛይታ፥ ኤሬቲዳ ሜዛኔን ዎꬂን 130 ሳቂሌ ቢራፔ ኦሴቲዳ ኢሲ ፒጫ ሳኔኔ 70 ሳቂሌ ኢሲ ጉቃ ሳኔ፥ ናምኣይካ ካꬃ ያርሾ ሺሻናዉ ሊቆ ꬊሌፌ ዛይቴን ሙኑቄቲዳ ሙኑቃን ኩሚዳ። 44 ኢዛን ኤጻኔይ ኩሚ ኡቲዳ ኢሲ ታሙ ሳቂሌ ዎርቃፌ ኦሴቲዳ ጪልፋታ፥ 45 ጹጌቲዛ ያርሾስ ኢሲ ሚርጎ፥ ኢሲ ꬋርሾ፥ ኢሲ ላይꬃ ꬋርሾ ላቃ፥ 46 ናጋራ ያርሾስ ኢሲ ዴይሻ ኦርጌ፥ 47 ኢሲፌቴꬃ ያርሾስ 2 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ 5 ꬋርሾ ላቃታ፤ ሄይቲ ዉሪ ዳኡኤሌ ና ኤልያሳፌይ ሺሺዳ ያርሾታ።

48 ላፑንꬆ ጋላስ ኤፍሬሜ ዛርኬታ ጋርሳፌ ኣሚሁዴ ና ኤልሻማይ ሺሺዴስ። 49 ኢዚ ሺሺዳ ያርሾቲካ ሃይሳፌ ካሊዛይታ፥ ኤሬቲዳ ሜዛኔን ዎꬂን 130 ሳቂሌ ቢራፔ ኦሴቲዳ ኢሲ ፒጫ ሳኔኔ 70 ሳቂሌ ኢሲ ጉቃ ሳኔ፥ ናምኣይካ ካꬃ ያርሾ ሺሻናስ ሊቆ ꬊሌፌ ዛይቴን ሙኑቄቲዳ ሙኑቃን ኩሚዳ። 50 ኢዛን ኤጻኔይ ኩሚ ኡቲዳ ኢሲ ታሙ ሳቂሌ ዎርቃፌ ኦሴቲዳ ጪልፋታ፥ 51 ጹጌቲዛ ያርሾስ ኢሲ ሚርጎ፥ ኢሲ ꬋርሾ፥ ኢሲ ላይꬃ ꬋርሾ ላቃ፥ 52 ናጋራ ያርሾስ ኢሲ ዴይሻ ኦርጌ፥ 53 ኢሲፌቴꬃ ያርሾስ 2 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ 5 ꬋርሾ ላቃታ፤ ሄይቲ ዉሪ ኣሚሁዴ ና ኤልሻማ ያርሾታ።

54 ኦስፑንꬃ ጋላስ ሚናሴ ዛርኬታ ጋርሳፌ ፔዳጹሬ ና ጋማልኤሌይ ሺሺዴስ። 55 ኢዚ ሺሺዳ ያርሾቲካ ሃይሳፌ ካሊዛይታ፥ ኤሬቲዳ ሜዛኔን ዎꬂን 130 ሳቂሌ ቢራፔ ኦሴቲዳ ኢሲ ፒጫ ሳኔኔ 70 ሳቂሌ ኢሲ ጉቃ ሳኔ፥ ናምኣይካ ካꬃ ያርሾ ሺሻናስ ሊቆ ꬊሌፌ ዛይቴን ሙኑቄቲዳ ሙኑቃን ኩሚዳ። 56 ኢዛን ኤጻኔይ ኩሚ ኡቲዳ ኢሲ ታሙ ሳቂሌ ዎርቃፌ ኦሴቲዳ ጪልፋታ፥ 57 ጹጌቲዛ ያርሾስ ኢሲ ሚርጎ፥ ኢሲ ꬋርሾ፥ ኢሲ ላይꬃ ꬋርሾ ላቃ፥ 58 ናጋራ ያርሾስ ኢሲ ዴይሻ ኦርጌ፥ 59 ኢሲፌቴꬃ ያርሾስ 2 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ 5 ꬋርሾ ላቃታ፤ ሄይቲ ዉሪ ፔዳጹሬ ና ጋማልኤሌ ያርሾታ።

60 ኡዱፉንꬆ ጋላስ ቢኒያሜ ዛርኬታ ጋርሳፌ ጊዲኦኔ ና ኣቢዳኔይ ሺሺዴስ። 61 ኢዚ ሺሺዳ ያርሾቲካ ሃይሳፌ ካሊዛይታ፥ ኤሬቲዳ ሜዛኔን ዎꬂን 130 ሳቂሌ ቢራፔ ኦሴቲዳ ኢሲ ፒጫ ሳኔኔ 70 ሳቂሌ ኢሲ ጉቃ ሳኔ፥ ናምኣይካ ካꬃ ያርሾ ሺሻናስ ሊቆ ꬊሌፌ ዛይቴን ሙኑቄቲዳ ሙኑቃን ኩሚዳ። 62 ኢዛን ኤጻኔይ ኩሚ ኡቲዳ ኢሲ ታሙ ሳቂሌ ዎርቃፌ ኦሴቲዳ ጪልፋታ፥ 63 ጹጌቲዛ ያርሾስ ኢሲ ሚርጎ፥ ኢሲ ꬋርሾ፥ ኢሲ ላይꬃ ꬋርሾ ላቃ፥ 64 ናጋራ ያርሾስ ኢሲ ዴይሻ ኦርጌ፥ 65 ኢሲፌቴꬃ ያርሾስ 2 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ 5 ꬋርሾ ላቃታ፤ ሄይቲ ዉሪ ጊዲኦኔ ና ኣቢዳኔ ያርሾታ።

66 ታማንꬆ ጋላስ ዳኔ ቆሞታ ጋርሳፌ ኣሚሻዳዬ ና ኣሂኤዜሬይ ሺሺዴስ። 67 ኢዚ ሺሺዳ ያርሾቲካ ሃይሳፌ ካሊዛይታ፥ ኤሬቲዳ ሜዛኔን ዎꬂን 130 ሳቂሌ ቢራፔ ኦሴቲዳ ኢሲ ፒጫ ሳኔኔ 70 ሳቂሌ ኢሲ ጉቃ ሳኔ፥ ናምኣይካ ካꬃ ያርሾ ሺሻናስ ሊቆ ꬊሌፌ ዛይቴን ሙኑቄቲዳ ሙኑቃን ኩሚዳ። 68 ኢዛን ኤጻኔይ ኩሚ ኡቲዳ ኢሲ ታሙ ሳቂሌ ዎርቃፌ ኦሴቲዳ ጪልፋታ፥ 69 ጹጌቲዛ ያርሾስ ኢሲ ሚርጎ፥ ኢሲ ꬋርሾ፥ ኢሲ ላይꬃ ꬋርሾ ላቃ፥ 70 ናጋራ ያርሾስ ኢሲ ዴይሻ ኦርጌ፥ 71 ኢሲፌቴꬃ ያርሾስ 2 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ 5 ꬋርሾ ላቃታ፤ ሄይቲ ዉሪ ኣሚሻዳዬ ና ኣሂኤዜሬ ያርሾታ።

72 ታማኔ ኢሲንꬃ ጋላስ ኣሴሬ ቆሞታ ጋርሳፌ ኦክራ ና ፋጉኤሌይ ሺሺዴስ። 73 ኢዚ ሺሺዳ ያርሾቲካ ሃይሳፌ ካሊዛይታ፥ ኤሬቲዳ ሜዛኔን ዎꬂን 130 ሳቂሌ ቢራፔ ኦሴቲዳ ኢሲ ፒጫ ሳኔኔ 70 ሳቂሌ ኢሲ ጉቃ ሳኔ፥ ናምኣይካ ካꬃ ያርሾ ሺሻናስ ሊቆ ꬊሌፌ ዛይቴን ሙኑቄቲዳ ሙኑቃን ኩሚዳ። 74 ኢዛን ኤጻኔይ ኩሚ ኡቲዳ ኢሲ ታሙ ሳቂሌ ዎርቃፌ ኦሴቲዳ ጪልፋታ፥ 75 ጹጌቲዛ ያርሾስ ኢሲ ሚርጎ፥ ኢሲ ꬋርሾ፥ ኢሲ ላይꬃ ꬋርሾ ላቃ፥ 76 ናጋራ ያርሾስ ኢሲ ዴይሻ ኦርጌ፥ 77 ኢሲፌቴꬃ ያርሾስ 2 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ 5 ꬋርሾ ላቃታ፤ ሄይቲ ዉሪ ኦክራ ና ፋጉኤሌ ያርሾታ።

78 ታማኔ ናምኣንꬃ ጋላስ ኒፍታሌሜ ዛርኬታ ጋርሳፌ ኤናኔ ና ኣሂሬይ ሺሺዴስ። 79 ኢዚ ሺሺዳ ያርሾቲካ ሃይሳፌ ካሊዛይታ፥ ኤሬቲዳ ሜዛኔን ዎꬂን 130 ሳቂሌ ቢራፔ ኦሴቲዳ ኢሲ ፒጫ ሳኔኔ 70 ሳቂሌ ኢሲ ጉቃ ሳኔ፥ ናምኣይካ ካꬃ ያርሾ ሺሻናስ ሊቆ ꬊሌፌ ዛይቴን ሙኑቄቲዳ ሙኑቃን ኩሚዳ። 80 ኢዛን ኤጻኔይ ኩሚ ኡቲዳ ኢሲ ታሙ ሳቂሌ ዎርቃፌ ኦሴቲዳ ጪልፋታ፥ 81 ጹጌቲዛ ያርሾስ ኢሲ ሚርጎ፥ ኢሲ ꬋርሾ፥ ኢሲ ላይꬃ ꬋርሾ ላቃ፥ 82 ናጋራ ያርሾስ ኢሲ ዴይሻ ኦርጌ፥ 83 ኢሲፌቴꬃ ያርሾስ 2 ቦራታ፥ 5 ꬋርሾታ፥ 5 ዴይሻ ኦርጌታኔ ላይꬅ ኩሚዳ 5 ꬋርሾ ላቃታ፤ ሄይቲ ዉሪ ኤናኔ ና ኣሂሬ ያርሾታ።

84 ያርሾ ያርሺዛሶዛ ቲይዲ ጌሺዳ ጋላስ ሃላቃቲ ያርሾሶዛ ኣንጂሶ ጋሶን ሺሺዳ ኢሞታይ ሃይታንታ፤ ቢራፔ ኦሴቲዳ 12 ፒጫ ሳኔታ፥ ቢራፔ ኦሴቲዳ 12 ጉቃ ሳኔታኔ ዎርቃፌ ኦሴቲዳ ኢስታን ኤጻኔ ዎꬂዛ 12 ኬሬታ። 85 ቢራፔ ኦሴቲዳ ኢሲ ኢሲ ኬሬይ 130 ሳቂሌ ጊዲ ዴጼስ፤ ቢራፔ ኦሴቲዳ ኢሲ ኢሲ ቁሌ ማላ ሳኔይ 7 ሳቂሌ ጊዲ ዴጼስ፤ ቢራፔ ኦሴቲዳ ኬሬቲኔ ቁሌ ማላ ሳኔቲ ጾሳ ኬꬃ ሜዛኔን ዎꬂዛ ዎዴ ኡባይ ኢሲ ቦላ 2,400 ሳቂሌ § ጊዲዳ። 86 ዎርቃፌ ኦሴቲዳ ኤጻኔይ ኢስታ ኩሚ ኡቲዳ ታማኔ ናምኡ ሻቴቲ ጎዳ ኬꬃ ሜዛኔን ዎꬂዛ ዎዴ ኢሶይ ኢሶይ 10 ሳቂሌ ጊዲሺን ኡባይ ኢሲ ቦላ 120 ሳቂሌ * ጊዲዴስ። 87 ካꬃ ያርሾራ ኢሲፌ ጹጌቲዛ ያርሾስ ሺቂዳ ሜሄ ቆዳይ 12 ቦራታ፥ 12 ꬋርሾታኔ ላይꬅ ኩሚዳ 12 ꬋርሾ ላቃታ፤ ቃሴ ኢስቲ ናጋራ ያርሾስ ሺሺዳይ 12 ዴይሻ ኦርጌታ። 88 ኢሲፌቴꬃ ያርሾስ ሺቂዳ ሜሄ ቆዳይ 24 ቦራ፥ 60 ꬋርሾ፥ 60 ዴይሻ ኦርጌኔ ላይꬅ ኩሚዳ 60 ꬋርሾ ላቃ፤ ያርሾ ያርሺዛሶዚ ቲዬቲ ጌዪዳፔ ጉዬ ኣንጂሶ ባኣሌስ ኢሜቲዳ ኢሞታቲ ሃይታንታ። 89 ሙሴይ ጎዳራ ሃሳያናስ ጌዴ ጋይቶቴꬃ ዱንካኔዛን ጌሊን ኣቶቴꬅ ዴማናስ ሺቂዛሶን ታቦታ ካማ ቦላ ዲዛ ናምኡ ኪሩቤታ ጊዶራ ጎዳይ ኢዛስ ሃሳይዛ ቃላ ሲዪዲ ኢዚካ ኢዛራ ሃሳዬቲዴስ።

8

ጾምፔታ ዎሶሶ

1 ጎዳይ ሙሴስ ሂዝጊዴስ፥ 2 « ‹ኔኒ ኣሮኔስ ላፑን ጾምፔታ ኢስታ ቦላ ዎꬂዛ ዎዴ ጾምፔቲ ጾምፔ ኢስታ ቦላ ዎꬂዛ ባላታስ ሲንꬃ ባጋራ ዲዛሶ ፖኢሳና› ጋዳ ዮታ።»

3 ኣሮኔይካ ጎዳይ ሙሴ ኣዛዚዳ ማላ ኦꬂዴስ፤ ጾምፔታ ኢስታ ቦላ ዎꬂዛ ባላታፔ ሲንꬃ ባጋራ ዲዛሶዛ ፖኢሳና ማላ ጊግሲ ዎꬂዴስ። 4 ጾምፔታ ኢስታ ቦላ ዎꬂዛ ባላቲ ጋርሳ ቶሆሶፔ ዶሚዲ ጪሼ ሚሳቲዛ ባላታ ጼራ ጋካናስ ቆጼቲዳ ዎርቃፌ ኦሴቲዳ፤ ሄይቲካ ጎዳይ ሙሴ ቤሲዳ ማላ ጾምፔ ኢስታ ቦላ ዎꬂዛ ባላታ ሌሚሶን ኦሴቲዳ። *

ሌዌ ዛርኬቲ ጌዪዲ ዱማቲዛ ዎጋ

5 ጎዳይ ሙሴስ ሂዝጊዴስ፥ 6 «ሃንኮ ኣቲዳ ኢስራኤሌ ዴራ ጋርሳፌ ሌዌ ቆሞታ ዱማ ሻካዳ ጌሻ። 7 ጌሾ ዎጋስ ጊጌቲዳ ሃꬃን ኢስታ ኣራጫ፤ ኢስቲ ባንታ ቦላ ዲዛ ኢስኬ ኡባ ሜዴታናሲኔ ባ ማይኦካ ሜጪዲ ባና ጌሻና ማላ ኦꬃ። 8 ሄሳፌ ካሊዲ ኢሲ ሚርጎኔ ካꬃ ያርሾስ ጊዲዛ ሊቆ ꬊሌፌ ዛይቴን ሙኑቄቲዳ ሙኑቃ ኤኪ ቤቶ፤ ኔካ ናጋራ ያርሾስ ሺቂዛ ኢሲ ሚርጎ ኤካ ባ። 9 ሄሳፌ ጉዬ ኔ ኢስራኤሌ ኣሳ ሺሻዳ ሌዌቲ ጋይቶቴꬃ ዱንካናስ ሲንꬃ ባጋራ ጎዳ ሲንꬃን ኤሳ። 10 ኢስራኤሌ ኣሳይካ ሌዌታ ሁኤ ቦላ ባ ኩሼ ዎꬆ። 11 ኣሮኔይ ሌዌታ ጎዳ ኦሶ ኦꬃናስ ጊጌቲዳይታ ጊዳና ማላ ኢስራኤሌ ኣሳ ጋርሳፌ ያኔ ሃ ቃሴꬂ ሺሺዛ ያርሾ ኦꬂዲ ኢስታ ጎዳ ሲንꬅ ሺሾ።

12 «ሄሳፌ ጉዬ ሌዌቲ ባ ኩሼታ ሄ ናምኡ ሚርጎታ ሁኤ ቦላ ዎꬄቶ፤ ኢሳ ናጋራ ዉርሶ ያርሾስ፥ ኢሳ ጹጌቲዛ ያርሾስ ኦꬃዳ ኢስታ ማሪሳናስ ጎዳ ሲንꬃን ያርሻ። 13 ሌዌታ ያኔ ሃ ቃሴꬂ ሺሺዛ ያርሾ ሂስታዳ ጎዳ ሲንꬅ ሺሻ፤ ኣሮኔኔ ኢዛ ናይታካ ኢስታ ቦላ ሹማ። 14 ሄሳ ማላን ሌዌቲ ታይታ ጊዳና ማላ ሃንኮ ኣቲዳ ኢስራኤሌ ኣሳ ጊዶፌ ኔ ታስ ኢስታ ሻካ።

15 «ኔኒ ሌዌታ ሻካ ጌሺዳፔኔ ያኔ ሃ ቃሴꬂ ሺሺዛ ያርሾ ሂስቲዳፔ ጉዬ ኢስቲ ጋይቶቴꬃ ዱንካኔዛ ጊዶን ኦꬃና ቤሲዛ ኦሶዛ ፖላናስ ዬቶ። 16 ታኒ ኢስታ ኮይሮ ባይራ ዬሌቲዛ ኢስራኤሌ ኣሳ ኣቱማ ናይታ ኡባ ጊሻስ ታስ ዶራዲስ፤ ኢስራኤሌ ኣሳ ጊዶፌ ኢስቲ ታስ ሙሌራ ቡዞ ጊዳና። 17 ጊብጼ ቢታን ባይራ ዬሌቲዳ ኣሳፔ ሜሄ ጋካናስ ዲዛይታ ታኒ ዎꬊዳ ዎዴ ኢስራኤሌ ኣሳ ኢሳ ኢሳ ኬꬃን ኣዴ ጊዲዲ ባይራ ዬሌቲዳ ኣሳፔ ሜሄ ጋካናስ ዲዛይታ ኡባ ታስ ዱማሳ ሻካዲስ። * 18 ሃኢ ቃሴ ኢስራኤሌ ኣሳ ባይራ ኣቱማ ናይታ ጊሻስ ሌዌ ዛርኬታ ታስ ሻካዲስ። 19 ኢስቲ ኢስራኤሌ ኣሳ ጊሻስ ጊዲዲ ጋይቶቴꬃ ዱንካኔዛ ጊዶን ታስ ኦꬃና ማላኔ ኢስራኤሌ ኣሳይ ጌዴ ጌሻሶዛኮ ሺቂዲ ቦሻን ቦሼቶንታ ማላ ኢስታ ናጋና ማላ ሌዌታ ኢስራኤሌ ኣሳ ጋርሳፌ ታስ ኢሞታ ማላ ኤካዳ ኣሮኔሲኔ ኢዛ ናይታስ ኢማዲስ።»

20 ሄሳ ጊሻስ ጎዳይ ሙሴ ኣዛዚዳ ማላ ሙሴይ፥ ኣሮኔይኔ ኢስራኤሌ ኣሳይ ኡባይ ሌዌታ ዱማሲ ሻኪዳ። 21 ሌዌቲ ሜጬቲ ጌዪዳ፤ ባ ማይኦካ ሜጪዳ፤ ኣሮኔይ ኢስታ ያኔ ሃ ቃሴꬂ ሺሺዛ ያርሾ ሂስቲ ጎዳ ሲንꬅ ሺሺዴስ፤ ጌሾ ዎጋካ ኢስታ ጊሻስ ፖሊዴስ። 22 ጎዳይ ሙሴስ ሌዌታ ጊሻስ ኢሚዳ ኣዛዞዛ ማላ ዴሬዚ ዉሪካ ኦꬂዴስ፤ ሄሳ ማላን ሌዌቲ ኣሮኔኔ ኢዛ ናይታ ኣላፌቴꬃ ጋርሳን ጋይቶቴꬃ ዱንካኔዛ ጊዶን ኦꬃናስ ጊጌቲዳ።

23 ጎዳይ ሙሴስ ሂዝጊዴስ፥ 24-25 «ሌዌቲ ኦሶ ዶማናስ ቤሲዛ ዎጋቲ ዬሌቲን ናምኡ ታማኔ ኢቻሹ ላይꬃፌ ቢዲ ኢቻሹ ታሙ ላይꬅ ጋካናስ ዲዛይቲ ዉሪ ጋይቶቴꬃ ዱንካኔዛ ጊዶን ኦꬄቶ፤ ኢቻሽ ታሙ ላይꬅ ኩሚሺን ኦꬆፌቶ። 26 ሄሳፌ ጉዬ ኢስታ ኢሻቲ ጋይቶቴꬃ ዱንካኔዛ ጊዶን ኦꬂዛ ዎዴ ማዳናስ ዳንዳዬቴስ ኣቲን ባርካ ጻላ ዲኮ ኣይ ኦሶካ ኦꬆፌቶ።»

9

ፓዚጋ ባኣሌ ቦንቾ ዎጋ

1 ኢስራኤሌ ኣሳይ ጊብጼፔ ኬዚዳ ናምኣንꬆ ላይꬃን ኮይሮ ኣጊናን ጎዳይ ሙሴስ ሲና ባዞን ሂዝጊ ዮቲዴስ፥ 2 «ኢስራኤሌ ኣሳይ ፓዚጋ ባኣሌዛ ኢዚ ቦንቼቲዛ ዎዴን ቦንቾ፤ 3 ሃይሳ ሃ ኣጊናዛን ታማኔ ኦይዳንꬆ ጋላሳ ኦማርስ ዎጋ ማላኔ ዲዛ ማራ ማላ ቦንቾ።» 4 ሄሳ ጊሻስ ሙሴይ ፓዚጋ ባኣሌዛ ኣሳይ ቦንቻና ማላ ዮቲዴስ። 5 ኢስቲካ ኮይሮ ኣጊናይ ጌሊዳ ታማኔ ኦይዳንꬆ ጋላስ ጋዴይ ቃሚሺን ሲና ባዞን ፓዚጋ ባኣሌዛ ቦንቺዳ፤ ኢስራኤሌ ኣሳይ ጎዳይ ሙሴ ኣዛዚዳ ማላ ኡባ ኦꬂዳ።*

6 ጊዶ ኣቲን ኢስታ ጋርሳፌ ሃይቂዳ ኣሃ ቦቺዳ ጊሻስ ቱኒዳ ኣሳቲ ኢስታ ጊዶን ዲዛ ጊሻስ ሄ ጋላስ ፓዚጋ ባኣሌዛ ቦንቻናስ ዳንዳይቤቴና፤ ሄሳ ጊሻስ ኢስቲ ሙሴኮኔ ኣሮኔኮ ሺቂዲ፥ 7 ሙሴስ፥ «ኑኒ ኣሃ ቦቺዲ ቱኒዶስ ሺን ሃንኮ ኢስራኤሌ ኣሳፔ ዱማሶን ኑኒ ኢዛ ዎዴን ጎዳስ ያርሾ ሺሾንታ ማላ ኣዛስ ዲጌቲዞኒ?» ጊዳ።

8 ሙሴይካ ኢስታስ፥ «ታኒ ጎዳፔ ኢዚ ኢንቴ ጊሻስ ኣዛዚዛይሳ ሲያና ጋካናስ ናጊሺቴ» ጊዴስ።

9 ጎዳይ ሙሴስ ሂዝጊዴስ፥ 10 «ኔኒ ኢስራኤሌ ኣሳስ፥ ‹ኢንቴፌ ጊዲን ዎይኮ ኢንቴ ዜሬꬃፌ ኣሳይ ኣሃ ቦቺዲ ቱኒኮ ዎይኮ ኦጌ ቢዳ ጊዲኮ ኢዛዴይ ጎዳ ፓዚጋ ባኣሌ ቦንቻናስ ዳንዳዬስ። 11 ሄሲካ ናምኣንꬆ ኣጊናይ ጌሊዳ ታማኔ ኦይዳንꬆ ጋላስ ጋዴይ ቃሚሺን ቦንቻናስ ዳንዳዬስ፤ ኢስቲ ቦንቺሼ ፓዚጋ ዶርሳ ኢርሾይ ጌሎንታ ኡኬꬅ ጫሞ ሚꬃ ሃይꬃራ ሜቶ። 12 ጋዴይ ዎንታና ጋካናስ ሄ ካꬃፌ ኣይኮካ ኣሾፌቶ፤ ሹኬቲዳ ሜሄዛ ሜቄꬃፌ ኢሲኔዮካ ሜንꬆፌቶ፤ ኢስታስ ኢሜቲዳ ዎጋ ማላ ባኣሌዛ ቦንቼቶ። * 13 ጌሽ ጊዲዲኔ ኦጌ ቦንታ ኣሲ ኦኒካ ፓዚጋ ባኣሌዛ ቦንቺዛ ጋላስ ቦቾንታዴይ ታ ዴራፔ ሻኬቶ፤ ኢዚ ያርሾዛ ቤሲዛ ዎዴን ያርሾንታ ኣጊዳ ጊሻስ ባ ናጋራስ ቤሲዛ ቂጻቴ ኤኮ።

14 « ‹ኢንቴ ጊዶን ቤቲ ዪዳ ሃራ ዴሬ ኣሲ ጎዳ ፓዚጋ ባኣሌዛ ቦንቻና ኮይኮ ዲዛ ዎጋ ማላ ኡባ ፖሊ ቦንቻናስ ቤሴስ፤ ዴሬን ዬሌቲዳይሳ ጊዲን ኣሳ ቢታ ኣስ ጊዲን ሃይሳ ዎጋዛ ኢሲ ማላ ፖሎ› ጋዳ ዮታ።»

ታማ ሚሳቲዛ ሻራ

(ኬሳ 40፡34-38)

15 ጋይቶቴꬃ ዱንካኔዚ ቶኬቲዳ ጋላስ ሻራዚ ዱንካኔዛ ጎዚ ኦይኪዴስ፤ ኦማርሳፌ ቢዲ ጋዴይ ዎንታና ጋካናስ ዱንካኔዛ ቦላ ታማ ሚሳቲዛ ሻራይ ካሚ ኦይኪዴስ። 16 ጋላስ ጋላስ ሻራይ ካሚ ኦይኬስ፤ ሄ ሻራዚካ ኦማርስ ኦማርስ ታማ ማላ ፖኤስ። 17 ሻራዚ ዱንካኔዛ ቦላፌ ዴንዲዛ ዎዴ ኡባን ኢስራኤሌ ኣሳይ ባ ዱንካኒ ዲዛሶፔ ዴንዲ ቤስ፤ ሻራዚ ኤቂዛ ዎዴ ኣሳይካ ባ ዲዛሶን ዱንካኒ ኡቴስ። 18 ኢስራኤሌ ኣሳይ ባ ዲዛሶፔ ዴንዲ ቢዛ ዎዴ ጊዲን ኢስቲ ሃራሶን ዱንካኒ ኡቲዛ ዎዴ ጎዳይ ኢስታ ኣዛዚዳ ማላ ሃኔቴስ፤ ሻራዚ ዱንካኔዛ ቦላ ዎꬊዲ ካሚ ኦይኪዳ ዎዴ ኡባን ኢስቲ ባንቲ ዱንካኒ ኡቲዳሶሆን ጋምኤቴስ። 19 ሻራዚ ዱንካኔዛ ቦላ ዳሮ ጋላስ ጋምኢኮካ ኢስቲ ጎዳስ ኣዛዜቴꬃን ሄን ባ ዱንካኒ ዲዛሶን ጋምኤቴስ ኣቲን ኣዋካ ቃጼቴና። 20 ኢሲ ኢሲ ዎዴ ሻራዚ ዱንካኔዛ ቦላ ጉꬃ ጋላሳታ ጻላ ጋምኤስ፤ ጊዲኮካ ሄን ጋዳን ኢስቲ ጋምኢኮ ዎይኮ ጌዴ ሲንꬄ ቢኮ ጎዳይ ኢስታ ኣዛዚዳ ማላ ሃኔቴስ። 21 ሻራዚ ኢሲ ኢሲ ዎዴ ጋዴይ ዎንታና ጋካናስ ጻላ ጋምኤስ፤ ጋዴይ ዎንቲሺን ሻራዚ ዴንዲዳ ማላ ሄራካ ሄሜꬅ ዶሜቴስ፤ ዎይኮ ሻራዚ ጋላስ ጊዲን ኦማርስ ዴንዲዛ ዎዴ ኢስቲካ ዴንዲ ቤቴስ። 22 ናምኡ ጋላስ ጊዲን ዎይኮ ኢሲ ኣጊና ጊዲን ዎይኮ ኢሲ ላይꬂካ ጊዲን ሄሳፌካ ኣዱሳ ዎዴ ሻራዚ ዱንካኔዛ ቦላ ካሚ ኡቲዳ ዎዴ ኡባን ኢስቲካ ባንቲ ዱንካኒ ዲዛሶፔ ቃጼቴና፤ ጊዶ ኣቲን ሻራዚ ዴንዲ ቢዛ ዎዴ ኢስቲካ ዴንዲ ሄሜꬅ ዶሜቴስ። 23 ኢስቲ ዱንካኒ ኡቲዛይ ዎይኮ ባ ዲዛሶፔ ዴንዲ ቢዛይ ጎዳይ ሙሴስ ኢሚዳ ኣዛዞዛ ማላ።

10

ቢራፔ ኦሴቲዳ ዛዬታ

1 ጎዳይ ሙሴስ ሂዝጊዴስ፥ 2 «ዴሬዛ ኢሲ ቦላ ሺሻናስ ጊዲን ዎይኮ ኣሳይ ዱንካኒ ዲዛሶፔ ዴንꬄꬃናስ ፑኒዛ ናምኡ ዛዬታ ቢራፔ ቆጻ ኬሳ። 3 ናምኡ ዛዬቲ ፑኔቲዛ ዎዴ ኩሜꬃ ማባራይ ጋይቶቴꬃ ዱንካኔዛ ፔንጌን ኔ ዲዛሶ ሺቆ። 4 ኢሲ ዛዬይ ዛዬቲዛ ዎዴ ጊዲኮ ኢስራኤሌ ኣሳፔ ኮራፒኔቲ ጻላ ኔኮ ሺቄቶ። 5 ዛዬዛ ꬎቁ ሂስቲ ዛይኮ ኣርሼይ ሞኪዛ ባጋራ ዱንካኒ ኡቲዳ ኣሳይ ኮይሮ ሄሜꬅ ዶሞ። 6 ኔ ዛዬዛ ናምኣንꬆ ꬎቁ ሂስታ ፑኒዛ ዎዴ ዱጌሃ ባጋራ ዱንካኒ ኡቲዳ ኣሳይ ሄሜꬅ ዶሞ፤ ዛዬይ ꬎቁ ጊ ዛዬቲዛ ዎዴ ኣሳይ ሄሜꬅ ዶማናስ ማላታ ጊዶ። 7 ዴራ ኢሲ ቦላ ሺሻናስ ዛዬታ ꬎቂሶንታ ዚቂ ሂስታ ዛያ። 8 ቄሴ ጊዲዳ ኣሮኔ ናይቲ ዛዬታ ፑኔቶ፤ ሄሲካ ኢንቴስ ና ና ጋካናስ ኤቂ ዲዛ ዎጋ ጊዶ።

9 «ኢንቴ ዴራ ቦላ ዎራጂዳ ኢንቴ ሞርኬታራ ኢንቴ ኦሌታናስ ኬዚዛ ዎዴ ዛዬታ ꬎቁ ሂስቲ ፑኒቴ፤ ሂስቲኮ ጎዳ ኢንቴ ጾሳይ ኢንቴና ቆፓናኔ ኢንቴ ሞርኬታፔ ኢንቴና ኣሻና። 10 ሄሳꬆካ ኢንቴ ኡፋይሳ ባኣሌ ጋላስ፥ ሄሲካ ኣጊና ባኣሌታኔ ዱማ ዱማ ኢንቴ ቦንቻናስ ቃቺዳ ባኣሌታ ቦንቺዛ ዎዴ ጹጌቲዛ ያርሾኔ ኢሲፌቴꬃ ያርሾታ ሺሺዛ ዎዴ ዛዬታ ፑኒቴ፤ ሄይቲ ጾሳ ሲንꬃን ኢንቴና ቆፍሳና፤ ታኒ ጎዳ ኢንቴ ጾሳ።»

ሲናፔ ኢስራኤሌ ኣሳ ቡስ

11 ዴሬዚ ጊብጼ ዴሬፔ ኬዚዳ ናምኣንꬆ ላይꬃን ናምኣንꬆ ኣጊናይ ጌሊዳ ናምኡ ታማንꬆ ጋላስ ማርካቴꬃ ዱንካኔዛፔ ቦላራ ዲዛ ሻራዚ ዴንዲዴስ። 12 ኢስራኤሌ ኣሳይ ሲና ባዞፌ ዴንዲዲ ሻራዚ ፓራኔ ባዞን ኤቃና ጋካናስ ዱማ ዱማሶን ሼምፒዳ። 13 ኢስራኤሌ ኣሳይ ጎዳይ ካሴ ሙሴ ኣዛዚዳ ኣዛዞዛ ማላ ኮይሮ ዩሾ ሄሜꬅ ዶሚዴስ። 14 ዩሁዳ ቆሞታ ባንዲራ ጋርሳን ዲዛ ኣሚናዳቤ ና ኔኣሶኔይ ካሌꬂን ባ ቡቴ ታራ ናጊዲ ኮይሮ ቢዳ። 15 ዪሳኮሬ ዛርኬታ ካሌꬂዛይ ጹኣሬ ና ናቲናኤሌ። 16 ዛቢሎኔ ዛርኬታ ካሌꬂዛይ ሄሎኔ ና ኤልያቤ። 17 ሄሳፌ ጉዬ ዱንካኔዚ ሾዴቲን ዱንካኔዛ ቶኪዳይቲ ጌርሾኔ ቆሞቲኔ ሜራሬ ዛርኬቲ ቡስ ዶሚዳ።

18 ኢስታ ካሊዲ ኦሮቤሌ ዛርኬታ ባንዲራ ጋርሳን ዲዛይቲ ሻዱሬ ና ኤልጹሬይ ካሌꬂን ባ ታራ ናጊዲ ቢዳ። 19 ሲሞና ዛርኬታ ካሌꬂዛይ ጹርሻዳዬ ና ሳሉምኤሌ። 20 ጋዴ ዛርኬታ ካሌꬂዛይ ዳኡኤሌ ና ኤልያሳፌ።

21 ሄሳፌ ጉዬ ሌዌ ባጋ ኣስ ጊዲዳ ቃኣቴ ዛርኬ ጊዲዳይቲ ጌሻ ሚሻታ ቶኪ ኤኪዲ ቢዳ፤ ኢስቲ ባፔ ሲንꬃ ባጋን ዲዛ ሄራዛ ጋካናፔ ካሴ ጾሳ ዱንካኔዚ ቶሌቲ ኡቴስ።

22 ሄሳፌ ካሊዲ ኤፍሬሜ ዛርኬታ ባንዲራ ጋርሳን ዲዛይቲ ኣሚሁዴ ና ኤልሻማይ ካሌꬂን ባ ታራ ናጊዲ ቢዳ። 23 ሚናሴ ዛርኬታ ካሌꬂዛይ ፔዳጹሬ ና ጋማልኤሌ። 24 ቢኒያሜ ዛርኬታ ካሌꬂዛይ ጊዲኦኔ ና ኣቢዳኔ። 25 ዉርሴꬃን ሃ ቡቴታ ጉዬ ቱቻን ናጊዛ ዳኔ ዛርኬታ ባንዲራ ጋርሳን ዲዛይቲ ባ ታራ ናጊዲ ቢዳ፤ ዳኔ ቆሞታ ካሌꬂዛይ ኣሚሻዳዬ ና ኣሂኤዜሬ። 26 ኣሴሬ ዛርኬታ ካሌꬂዛይ ኦክራ ና ፋጉኤሌ፤ 27 ኒፍታሌሜ ዛርኬታ ካሌꬂዛይ ኤናኔ ና ኣሂሬ። 28 ሄሳ ጊሻስ ኢስራኤሌ ኣሳይ ካሴ ባ ዲዛሶፔ ኬዚዲ ባ ቡቴን ቡቴን ቢዛ ቡሳ ማራይ ሃይሳ ማላ።

29 ሙሴይ ባ ማቼይ ኣዋ ሚዲያሜ ዴሬ ኣስ ኤራኡኤሌ ና ሆባቤስ፥ «ሄኮ ኑኒ ጎዳይ ኑስ ኢማናስ ካሴ ጫቂዳ ዴሬ ባናስ ጊጌቲዶስ፤ ጎዳይ ኢስራኤሌ ኣሳ ዱሬሳናስ ካሴ ኑስ ጫቂ ዎꬂዴስ፤ ሄሳ ጊሻስ ኔካ ኑናራ ሄꬋ፤ ኑኒ ኔስ ሎኦ ኦꬃና» ጊዴስ።

30 ሆባቤይ፥ «ኣካይ! ካሴ ታኒ ዬሌቲዳ ዴሬኔ ታ ዳቦታኮ ሲማ ባና» ጊዴስ።

31 ሙሴይ ኢዛስ፥ «ኔ ኑፔ ሻኬታ ቦፓርኪ! ኑኒ ሃይሳ ባዞ ቢታን ቢሼ ኣዋን ኣዋን ሼምፓና ቤሲዛኮ ኔኒ ኤራሳ፤ ኔኒ ኑና ኦጌ ካሌꬂዛ ኣስ ጊዳና። 32 ኔኒ ኑናራ ቢኮ ጎዳይ ኑስ ኢሚዛ ሎኦ ሚሻ ኡባፌ ኑ ኔስ ሻኪ ኢማና» ጊዴስ።

33 ዴሬዚ ጌሻ ዙማይ ዲዛ ሲና ባዞ ዬጊዲ ሄꬑ ጋላሳ ኦጌ ቢዴስ፤ ሄꬑ ጋላሳታን ጎዳ ጫቆ ቃላ ታቦታዚ ኣሳይ ሼምፓናሶ ኮያናስ ኣሳፔ ሲንꬃቲ ቢዴስ፤ ኢስቲ ካሴ ባ ዲዛ ሄራ ዬዳናፔ ካሴቲዲ ኣሳይ ሼምፓናሶ ኮያናስ ጫቆ ቃላ ታቦታዚ ኢስታፌ ሲንꬃን ሲንꬃን ቢዴስ። 34 ኢስቲ ባ ዲዛሶፔ ዴንዲ ዴንዲ ቢሺን ጎዳ ሻራይ ጋላስ ጋላስ ኢስታ ካሚ ኦይኬስ። 35 ጫቆ ቃላ ታቦታይ ባና ዴንዲሺን ዴንዲሺን ሙሴይ፥ «ጎዳዉ! ኔካ ዴንዳ፤ ኔ ሞርኬቲ ላሌቴቶ፤ ኔና ኢጺዛይቲ ዉሪካ ኔ ሲንꬃፌ ኪቼቶ!» ጌስ። * 36 ጫቆ ቃላ ታቦታዚ ኢሲሶ ጋኪ ኤቂዛ ዎዴ፥ «ታ ጎዳዉ! ዳሮ ሺያን ቆዴቲዛ ኢስራኤሌ ኣሳኮ ኔ ኣይፌሶ ሃ ዛራ» ጌስ።

11

ጾሳ ታማ

1 ኢስራኤሌ ኣሳይ ባ ቦላ ጋኪዳ ሜቶ ኡባ ጊሻስ ጎዳ ቦላ ዙዙሚዴስ፤ ጎዳይ ኣሳ ዙዙንꬃ ዋሶዛ ሲዪዲ ኬሂ ሃንቄቲዴስ፤ ኢስታ ቦላካ ጹጊዛ ታማ ዬዲዴስ፤ ሄ ጎዳ ታማይ ኣሳይ ዱንካኒ ኡቲዳሶሆፔ ጋጻራ ኣማርዳይሳ ሚዴስ። 2 ኣሳይካ ባና ጎዳራ ጊጊሳና ማላ ሙሴኮ ዋሲዴስ፤ ሙሴይካ ጎዳ ዎሲን ታማዚ ቶኢዴስ። 3 ጾሳ ታማይ ሄን ኢስታ ጊዶን ኤጺዳ ጊሻስ ሄ ሶሆይ፥ «ታቤሬ»* ጌቴቲዴስ።

ጋፊዳ ጊሻስ ኣሳ ዙዙንꬅ

4 ኢስራኤሌ ኣሳራ ዋላኬቲ ኬዚዲ ቢዛ ሃራ ዱማ ዱማ ዴሬ ኣሳይ ኣሾ ማናስ ዳሮ ኣሞቲዴስ፤ ኢስራኤሌ ኣሳይካ፥ «ኑኒ ማና ኣሾ ኣዋፔ ዴሚኖ! 5 ካሴ ኑ ጊብጼን ዲዛ ዎዴ ኣይኮ ሚሽ ቃንጾንታ ጮ ሜላ ሚዛ ሞሌ ኣሾይ፥ ሌሌሄይ፥ ሌሌሄ ሚሳቲዛ ሃቢሃቤይ፥ ዶኖ ሚሳቲዛ ኩራቴይ፥ ሱንኩርቶይኔ ቱሞይ ኑና ላሞꬄስ። 6 ሃኢ ጊዲኮ ማና ጻላይ ኑና ሳሌꬂዴስ፤ ቆꬌይካ ካꬅ ኢጺዴስ፤ ማናፌ ኣቲን ሃራ ኑ ቤኢዛ ካꬂ ባዋ» ጊ ዬኪዴስ።

7 ማናይ ዴቦ ኣይፌ ማላ ጉꬃ፤ ኢዛስ ሜꬋይ ቦጺ ኤኪዛ ሺዳ ማላ ጊዲዲ ጋላልኦ ሚሳቴስ። 8 ኣሳይ ሄሳ ዩዪ ዩዪ ማጼስ፤ ኢዛ ዎጻን ጋጪዲ ዎይኮ ኡዱላን ጫዲዲ ጉꬃ ጻሮን ሙኑቂዲ ኡኬስ፤ ሚሺን ኢዚ ዶናን ዛይቴራ ጊንዴቲ ኡኬቲዳ ኡኬꬃ ማላ ማልኤስ። * 9 ኦማርስ ኦማርስ ኢስቲ ዱንካኒ ዲዛሶ ሄራን ጻዛይ ዎꬊሺን ማናይ ኢዛራ ኢሲፌ ዎꬌስ።*

10 ዴሬዚ ዉሪካ ባ ዱንካኔ ፔንጌን ፔንጌን ባሶ ኣሳራ ኣሳራ ኤቂዲ ዬኪሺን ሙሴይ ሲዪዴስ፤ ጾሲ ኢስታ ቦላ ሃንቄቲዳ ጊሻስ ሙሴይ ኬሂ ጬጪዴስ። 11 ኢዚ ጎዳ፥ «ሃይሳ ዴጾ ሜቶ ኔስ ኣይሌ ጊዲዳ ታ ቦላ ኣይስ ኤሃዲ? ኔኒ ሃይሳ ሃ ዴሬዛ ኡባ ዴጾ ቶሆ ታና ኔ ቶሳናስ ታ ኔና ኣይ ሚሺሳዲና? 12 ቡሮ ꬋንꬅ ꬋሚዛ ና ዲቺዛ ሄ ጉꬃ ናዛ ኢዲሚዛ ማላ ታኒ ኢስታ ኢዲማዳ ኔኒ ካሴ ኣዋታስ ጫቂዳ ቢታ ጋꬃና ማላ ኔ ታና ኦꬂዛይ ሃይታንታ ዉርሳ ሻሪዳይ ታኔ? ዎይኮ ኢስታ ታ ዬላዲና? 13 ኢስቲ ታና፥ ‹ኑስ ኣሾ ኢማ› ጊዲ ታኮ ዪዲ ዬኪዛ ጊሻስ ሃይሳ ኣሳ ኡባስ ጊዳና ኣሾ ታ ኣዋፔ ኤሆ? 14 ታኒ ታርካ ሃይሳ ዴራ ካሌꬃናስ ዳንዳይኬ፤ ሃይሲ ኣላፌቴꬃዚ ታና ኬሂ ዴጺዴስ። 15 ኔ ታና ሃይሳꬆ ዋዪሳናፔ ታኒ ሜቶ ቤኦንታ ማላ ኔ ታስ ሚሼቲዛ ጊዲኮ ኔ ታና ሃኢ ዎꬊዳኮ ታስ ሎኦ» ጊ ዎሲዴስ።

ላፑን ታሙ ጪማታ ዶሬቴꬅ

16 ጎዳይ ሙሴስ፥ «ዴሬዛ ኣይሳና ዳንዳይዛ ኤሬቲዳ ላፑን ታሙ ጪማታ ዶራ፤ ኔኒ ኢስታ ሺሻዳ ጋይቶቴꬃ ዱንካኔዛኮ ኤሃዳ ኔ ኣቻን ኤሳ። 17 ታኒካ ሄ ዎꬋዳ ኔናራ ሃሳያና፤ ታኒ ኔስ ኢሚዳ ኣያናፔ ኢስታስ ሻካ ኢማና፤ ሄሳፌ ጉዬ ኢስቲ ዴሬዛ ኔስ ዲዛ ኣላፌቴꬃፌ ሻኪ ኤኪዲ ዴሬዛ ቶሆ ቶኪ ኔና ማዳና፤ ሃይሳፌ ጉዬ ሃይሳ ኣላፌቴꬃ ኔ ጻላ ቶካካ። 18 ሃኢካ ዴሬዛስ፥ ‹ዎንቶስ ኢንቴና ጌሺቴ፤ ኢንቴስ ማና ኣሾይ ዳና፤ ኢንቴ ኑኒ ማና ኣሾ ኑስ ኦኔ ኢማናይ ጊዲ ዬኪዳይሳኔ ኑስ ጊብጼይ ሎኦ ጊዳይሳ ጎዳይ ሲዪዴስ፤ ሄኮ ሃኢ ኢንቴስ ጎዳይ ኣሾ ኢማና፤ ኢንቴካ ኢዛ ማንዴታ። 19 ኢንቴ ኣሾ ማናይ ኢሲ ጋላስ ዎይኮ ናምኡ ጋላስ ዎይኮ ኢቻሹ ጋላስ ዎይኮ ታሙ ጋላስ ዎይኮ ናምኡ ታሙ ጋላስ ጻላ ጊዴና። 20 ኢዚ ኢንቴና ሳሌꬂዲ ኢንቴስ ሲꬌራ ኬዛና ጋካናስ ኣጊና ኩሜꬅ ኢንቴ ኢዛ ማና፤ ሄሲካ ሃናናይ ኢንቴ ሃይሳ ኢንቴ ጊዶን ዲዛ ጎዳ ካꬊዳ ጊሻሲኔ ኑኒ ጊብጼፔ ካሴ ኬዞንታ ኣጊዳኮ ኑስ ሎኦኮሺን ጊዲ ኢንቴ ዬኪዳ ጊሻሳ› » ጊዴስ።

21 ሙሴይ ጎዳስ፥ «ሄኮ ሃኢ ታኒ ካሌꬂዛይ ኡሱፑን ጼቱ ሺ ኣሳ፤ † ‹ኔኒ ኣጊናስ ጊዳና ኣሾ ኢስታስ ኢማና› ጋዳ ቃላ ጌላዳሳ። 22 ሂስቲን ሃይሳ ኣሳስ ኣይ ኬና ሜሄይ ሹኬቲን ጊዳኔ? ኣባ ጊዶን ዲዛ ሞሌይ ኡባይ ኢሲ ቦላ ሺቂዳኮ ጊዳንዴ?» ጊ ኦይቺዴስ።

23 ጎዳይ ሙሴስ፥ «ታስ ጾሳስ ዎልቃይ ጉꬄ? ታ ቃላይ ኢንቴ ኣቻን ፖሌታናኮኔ ኣጋናኮ ኔ ሃኢ ቤኣና» ጊ ዛሪዴስ።

24 ሄሳ ጊሻስ ሙሴይ ኬዚዲ ጎዳይ ኢዛስ ጊዳይሳ ኡባ ዴሬዛስ ዮቲዴስ፤ ዴሬዛ ካሌꬂዛይታፔ ላፑን ታሙ ኣስ ኢሲሶ ሺሺዲ ዱንካኔዛ ዩሾን ኤሲዴስ። 25 ጎዳይካ ሻራራ ዎꬊዲ ኢዛስ ዮቲዴስ፤ ሙሴስ ኢሚዳ ኣያናፔ ሻኪዲ ዴራ ካሌꬂዛ ላፑን ታሙ ጪማታ ቦላ ዎꬂዴስ፤ ኣያናይ ኢስታ ቦላ ዎꬊን ኢስቲ ባንታ ቃላ ꬎቁ ሂስቲዲ ናቤታ ማላ ቲንቢቴ ሃሳይዳ፤ ኢስቲ ሄሳ ናምኣንꬂቤቴና።

26 ማዝጋቤቲዳ ላፑን ታሙ ዴራ ካሌꬂዛይታ ጊዶፌ ናምኣቲ ኤልዳዴኔ ሜዳዴ ጌቴቲዛይቲ ጌዴ ዱንካኔዛኮ ቦንታ ባንቲ ዲዛ ሄራን ጋምኢዳ፤ ኢስቲ ሄን ዲሺን ኣያናይ ኢስታ ቦላ ዎꬊን ኢስቲካ ባ ቃላ ꬎቁ ሂስቲዲ ናቤታ ማላ ቲንቢቴ ሃሳይዳ። 27 ኢሲ ናቴꬃ ኣሲ ሙሴኮ ዎጺ ቢዲ፥ «ኤልዳዴይኔ ሜዳዴይ ሄን ባንታ ሄራን ዲሼ ቲንቢቴ ሃሳዬቴስ» ጊ ዮቲዴስ። 28 ናቴꬃፌ ዶሚዲ ሙሴ ኦꬂ ማዲዛ ናዌ ና ኢያሶይ፥ «ታ ጎዳ ሙሴ! ሃይታንቲ ቲንቢቴ ሃሳዮንታ ማላ ቴቃ!» ጊዴስ። 29 ሙሴይካ ኢዛስ፥ «ኔ ታስ ሚሼታዳ ሄሳ ጋይ? ታኒ ጊዲኮ ጾሲ ሃይሳ ዴራ ኡባ ቦላ ባ ኣያና ዎꬂኮኔ ኡባይካ ባ ቃላ ꬎቁ ሂስቲዲ ናቤታ ማላ ቲንቢቴ ሃሳይዳኮ ሄሲ ታስ ኡፋይሳ!» ጊዴስ። 30 ሙሴይኔ ኢስራኤሌ ኣሳ ካሌꬂዛ ላፑን ታሙ ኣሳይ ጌዴ ባ ዲዛሶ ሲሚዴስ።

ጎዳይ ኩራቾ ሚሳቲዛ ካፎ ዬዲዴስ

31 ሄሳፌ ጉዬ ጎዳይ ጫርኮ ዴንꬂዲ ኣባ ጊዶፌ ኩራቾ ሚሳቲዛ ካፎ ኣሳይ ዱንካኒ ኡቲዳ ሄራ ኤሂዴስ፤ ሂስቲዲ ሄ ካፎታ ቢታፌ ፑዴ ናምኡ ዋꬋ ኬና ꬎቁ ጊዲ ፒራꬊ ዪዲ ኣሳይ ዱንካኒ ኡቲዳ ሄራ ዩሾን ኢሲ ጋላሳ ኦጌ ኬና ጊዲዛሶን ቢታ ቦላ ማይኢ ኡቲዳ። 32 ሄሳ ጊሻስ ሄ ጋላሲኔ ኦማርስ፥ ሄሳꬆካ ዎንቴꬃ ጋላሲካ ዴሬዚ ሄ ካፎታ ኦይኪ ሺሺዴስ፤ ኢሲ ኣሲካ ታሙ ኪሎፔ ፓጬ ኦይኪቤና፤ ኢዚካ ሜላና ማላ ባ ዱንካኒዳ ሄራ ዩሾ ኡባን ሚጪዳ። 33 ጊዶ ኣቲን ኢስቲ ቡሮ ጮሚ ሚቶንታ ዲሺን ጎዳይ ዴራ ቦላ ኬሂ ሃንቄቲዴስ፤ ጎዳይ ጊታ ቦሻካ ዴራ ቦላ ዬዲዴስ። 34 ኣሾ ኣሞቲዲ ሃይቂዳ ኣሳ ሄን ጋዳን ሞጊዳ ጊሻስ ሄ ጋዴዛ ሱንꬂ፥ «ኪብሮቴ-ሃታኣቤ»‡ ጌቴቲዴስ። 35 ኣሳይ ኪብሮቴ-ሃታኣቤ ጌዴ ሃጺሮቴ ቢዲ ሄን ዱንካኒ ኡቲዴስ።

12

ሙሴ ቦላ ማራሚኔ ኣሮኔ ዴንዶ

1 ሙሴይ ቶጵያፔ ማቾ ኤኪዳ ጊሻስ ማራማኔ ኣሮኔይ ዚጊርሳን ኢዛ ሂዝጊ ካꬊዳ፥ 2 «ጎዳይ ሙሴ ባጋራ ጻላ ሃሳይዴ? ኑ ባጋራ ሃሳይቤኔ?» ጎዳይ ኢስቲ ጊዳይሳ ኡባካ ሲዪዴስ። 3 ሙሴይ ጊዲኮ ቢታ ቦላ ዲዛ ኣሳ ኡባፌ ኣꬊዳ ኣሽኬ ኣሳ።

4 ሄራካ ጎዳይ ሙሴ፥ ኣሮኔኔ ማራሞ፥ «ኢንቴ ሄꬓይ ጋይቶቴꬃ ዱንካኔኮ ሃ ዪቴ!» ጊዴስ፤ ኢስቲካ ቢዳ። 5 ሂስቲን ጎዳይ ቱስ ሚሳቲዛ ሻራ ጊዶራ ዎꬊዲ ዱንካኔዛ ፔንጌን ኤቂዲ፥ «ሃይሶ ኣሮኔ! ሃኔ ማራሜ!» ጊ ጼይጊዴስ፤ ናምኣቲካ ጌዴ ኢዛ ሲንꬅ ሺቂዳ። 6 ጎዳይ ኢስታስ፥ «ሄኮ ሃኢ ታ ኢንቴና ጊዛይሳ ኣኬኪ ሲዪቴ!

«ኢንቴ ጊዶን ናቤቲ ዲኮ፥

ታኒ ታና ኢስታስ

ኣጁታን ቆንጪሳይስ፤

ኣጉሞን ኢስታ ሃሳይሳይስ።

7 ታኒ ታስ ሃጋዚዛ

ሙሴራ ጊዲኮ

ሄሳ ማላን ሃሳይኬ፤

ኢዚ ታ ኬꬃን

ኣማኔቲዳ ኣሳ። *

8 ሄሳ ጊሻስ ታኒ ኢዛራ ሲንꬃን

ቆንጬራ ሃሳያይስ ኣቲን

ጉዬራ ቆታን ሃሳይኬ፤

ኢዚ ታ ሜꬋ ቤዬስ፤

ሂስቲን ኢንቴ ታ ኦሳንቻዛ

ሙሴ ቦላ

ዋኒ ያዮንታ ካꬌ ቃላ

ሃሳይዴቲ?» ጊዴስ።

9 ጎዳ ሃንቆይ ኢስታ ቦላ ታማ ማላ ኤጺ ኬዚዴስ፤ ኢዚካ ኢስታ ሄን ኣጊ ቢዴስ። 10 ሻራዚ ዱንካኔዛ ቦላፌ ዴንዲ ቢን ማራማ ኢንቺራቻ ሃርጋንቻ ጊዳዱስ፤ ኢንቺራቻ ሃርጌዚካ ኢዚ ቦላ ሻቻ ማላ ቦꬂዴስ፤ ኣሮኔይ ማራሞ ቤዪሺን ኢዛ ኢዛስ ኢንቺራቻ ሃርጋንቻ ጊዳ ቤታዱስ። 11 ኣሮኔይ ሙሴስ፥ «ታ ጎዶ! ኑኒ ኔ ቦላ ኦꬂዳ ናጋራ ጋሶን ሃይሲ ኢታ ቂጻቴይ ኑ ቦላ ፖሌታና ማላ ኦꬆፋርኪ! 12 ኢዛካ ባ ኣዪ ኡሎን ሃይቃዳ ኢዚስ ባጋ ኣሳቴꬃይ ሜቴቲቺን ዬሌቲዳ ኣዉጫያ ና ማላ ኦꬆፋርኪ!» ጊዴስ። 13 ሄሳ ጊሻስ ሙሴይ፥ «ጾሳዉ! ኢዞ ፓꬃርኪ!» ጊዲ ፑዴ ጎዳኮ ዋሲዴስ።

14 ጎዳይካ ሙሴስ፥ «ኢዚ ኣዋይ ኣይፌሶን ጩች ጩቲዳራካ ዬላታዳ ላፑን ጋላስ ጋካናስ ጋምኣ ኤሬኬ? ሄሳ ጊሻስ ኢዛ ኣሳይ ዲዛ ሄራፔ ኬዛዳ ላፑን ጋላስ ጋካናስ ኣሲ ባይንዳሶን ታካሹ፤ ሄሳፌ ጉዬ ኣሳይ ዲዛሶ ጌላናስ ዳንዳያዉስ» ጊ ዛሪዴስ። * 15 ሄሳ ጊሻስ ማራማ ኣሲ ዲዛ ጉታፔ ካሬ ኬዛዳ ላፑን ጋላስ ጋካናስ ባና ጌንꬃዱስ፤ ኢዛ ሄፔ ሲማና ጋካናስ ዴሬዚ ባ ዲዛሶፔ ሃራሶ ቃጺቤና። 16 ሄሳፌ ጉዬ ኣሳይ ሃጺሮቴፔ ዴንዲዲ ፓራኔ ባዞን ዱንካኒ ኡቲዴስ።

13

ካናኔ ዴሬ ጾሞሲ ጼላናስ ቢዳ ኣሳታ

(ዛሬ 1፡19-33)

1 ጎዳይ ሙሴስ ሂዝጊዴስ፥ 2 «ታማኔ ናምኡ ኢስራኤሌ ኣሳ ጋርሳፌ ዴሬ ካሌꬂዛይታ ዶራዳ ታኒ ኢስራኤሌ ኣሳስ ኢማና ጊዳ ካናኔ ቢታዮ ጾሞሲ ጼሊዲ ያና ማላ ዬዳ።» 3 ሙሴይካ ጎዳይ ኢዛ ኣዛዚዳ ማላ ኢስራኤሌ ኣሳ ካሌꬂዛይታ ጊዶፌ ፓራኔ ባዞፌ ታማኔ ናምኡ ኣሳታ ዬዲዴስ። 4 ሄ ኣሳታ ሱንꬃይካ ሃይሳፌ ካሊዛይሳ፤ ኦሮቤሌ ዛርኬፌ ዛኩሬ ና ሻሙኤ፥ 5 ሲሞና ዛርኬፌ ሆሬ ና ሳፋጼ 6 ዩሁዳ ዛርኬፌ ዮፊኔ ና ካሌቤ፥ 7 ዪሳኮሬ ዛርኬፌ ዮሴፌ ና ዪጊኣሌ፥ 8 ኤፍሬሜ ዛርኬፌ ናዌ ና ሆሴኤ፥ 9 ቢኒያሜ ዛርኬፌ ኤራፎ ና ፓሊጼ፥ 10 ዛቢሎኔ ዛርኬፌ ሳዴ ና ጋዱኤሌ፤ 11 ዮሴፌ ዛርኬፌ ሚናሴ ባጋ ጊዲዳ ሱሴ ና ጋዴዬ፥ 12 ዳኔ ዛርኬፌ ጋማሌ ና ኣምኤሌ፥ 13 ኣሴሬ ዛርኬፌ ሚካኤሌ ና ሳቱሬ፥ 14 ኒፍታሌሜ ዛርኬፌ ዋፊሴ ና ናሂቤ፥ 15 ጋዴ ዛርኬፌ ማኬ ና ጋኡኤሌ።

16 ሄይቲ ዴሬዛ ሃኖታ ጾሞሲ ጼሊዲ ያና ማላ ሙሴይ ኪቲዳይታ፤ ናዌ ና ሆሴኤ፥ «ኢያሶ» ጊዲ ኢዛ ሱንꬃ ላሚዴስ።

17 ሙሴይ ኢስታ ኪቲ ዬዲሼ፥ «ኢንቴ ቢሼ ኔጌቤ ባጋራ ኣꬊዲ ፑዴ ጌዜ ቢታ ቢቴ። 18 ሄ ዴሬያ ኣይ ሚሳቲዛኮ፥ ኣይ ኬና ኣሲ ኢዚን ዲዛኮ ቃሴካ ኣሳ ሚኖቴꬂ ኣይ ማላኮ ጾሞሲ ጼሊዲ ዪቴ። 19 ሄ ቢታያ ኢታኮኔ ሎኦኮ ኣሳይ ዲዛ ካታማያ ጊምቤታ ኡቲዳኮ ዎይኮ ጊምቤቶንታ ጮ ሜላ ዲዛኮ ጾሞሲ ጼሊቴ። 20 ቢታያ ሞꬎኮኔ ቃላኮ፥ ዎራኮኔ ጮ ዲዛኮ ጾሞሲ ጼሊቴ፤ ሚኒቴ! ሄ ቢታን ዲዛ ሚꬃ ኣይፌታፔ ኤኪ ዪቴ» ጊዴስ፤ ኢስቲ ሄ ቢዳ ዎዴይ ዎይኔ ሚꬃ ኣይፌይ ቴሪዛ ዎዴ።

21 ሄሳ ጊሻስ ሄ ዎዴ ኣሳይ ፑዴሃ ባጋ ዴሬ ቢዴስ፤ ሄ ዴሬዛን ዲዛ ጺኔ ባዞፌ ዶሚዲ ጌዴ ሃማቴ ኣꬊ ቢዛሶዛ ማታን ዲዛ ኤራሆቤ ጋካናስ ዩዪ ጼሊዳ። 22 ኮይሮ ጌዴ ኔጌቤ ቢዲ ሄራ ኬብሮኔ ጋኪዳ፤ ኬብሮኔይካ፥ «ኤናቄ» ጌቴቲዛ ጌሳኔ ጉባ ጊታ ኣሳታ ዜሬꬅ ጊዲዳ ኣሂማኔ፥ ሻሻዬኔ ታሊማዬ ጌቴቲዛ ዛርኬቲ ዲዛ ቢታ። [ኬብሮኔይ ጊብጼን ዲዛ ጻኖሴ ካታማይፔ ላፑን ላይꬅ ሲንꬃታ ኤቃዱስ።] 23 ኢስቲ ሄራ ኣꬊዲ ጌዴ ኤሽኮሌ ሾባ ጋኪዳ፤ ሄፔካ ዎይኔ ሚꬃ ኣይፌራ ዲዛ ሃጋ ቃንጺ ኤኪዲ ሄ ዎይኔ ሚꬃ ኣይፌፔ ኢሲ ዉርጮ ኢሳዴይ ባርካ ቶካናስ ዳንዳዮንታ ዴጾ ጊዲዳ ጊሻስ ናምኡ ኣሳቲ ሚꬃን ኣꬂ ቶኪዳ፤ ኢዛራ ኢሲፌ ኦሮማኔ ሚꬃ ኣይፌኔ ባላሴ ሚꬃ ኣይፌ ኤኪ ዪዳ። 24 ሄሲ ሄ ሶሆዚ፥ «ኤሽኮሌ* ሾባ» ጌቴቲዳ ጋሶይካ ኢስራኤሌ ኣሳይ ዎይኔ ሚꬃ ኢዛ ኣይፌ ዉርጮዛራ ጋꬂ ቃንጺ ኤኪዲ ዪዳሶ ጊዲዳ ጊሻሳ። 25 ኢስቲ ቢታዮ ኦይዱ ታሙ ጋላስ ጾሞሲ ጼሊዳፔ ጉዬ ኣጊ ሲሚዳ።

ካናኔ ዴሬ ጾሞሲ ጼላናስ ቢዳ ኣሳቲ ሺሺዳ ቆፋ

26 ፓራኔ ባዞን ቃዴሴን ዲዛ ሙሴኮ፥ ኣሮኔኮኔ ኢስራኤሌ ማባራ ኩሜꬃኮ ሲሚ ዪዲ ባንቲ ቤይዳይሳ ኡባ ቆንጪሲ ዮቲዳ፤ ባንቲ ኤኪ ዪዳ ሚꬃ ኣይፌዛካ ኢስታ ቤሲዳ። 27 ኢስቲ ሙሴስ፥ «ኑኒ ቢታዮ ጾሞሲ ቤኢዲ ኣዳፌካ ኢዛ ማꬂኔ ኤሲ ኩሚዳ ዱሬ ዴሬ ጊዲዳሮ ሻኪ ኤሪዶስ፤ ሄ ቢታያ ኢሚዛ ኣይፌዛ ሃይሳ ቤያ። 28 ጊዶ ኣቲን ሄ ዴሬዪን ዲዛ ኣሳይ ዳሮ ሚኖ፤ ሄሳፌ ቦላራ ኢስታ ካታማቲካ ዳሮ ጊታታኔ ጊምቤይ ዩዪ ኣꬊዳይታ፤ ሄሲ ሄሳ ጊዲሺን ኣሳይ ቃሴ ጌሳኔ ጉባ ጊታ ጊዲዳ ኤናቄ ዜሬꬃታ ኑ ቤይዶስ። 29 ኣማሌቄ ኣሳይ ኔጌቤን ዲሺን፥ ሂቴ ኣሳይ፥ ያቡሴ ኣሳይኔ ኣሞሬ ኣሳይ ቦላ ጌዜ ቢታን ካናኔ ኣሳይ ቃሴ ዮርዳኖሴ ሃꬃ ጋጻኒኔ ሜዲቴራኔ ኣባ ኣቻን ዴቴስ» ጊ ዮቲዳ።

30 ካሌቤይ ቃሴ ሙሴ ሲንꬃን ኣሳ ጮኡ ሂስቲዲ፥ «ኑኒ ኢስታ ጾናናስ ኑስ ጊዲዛ ዎልቃይ ዲዛ ጊሻስ ኑኒ ሃኢ ቢዲ ሄ ቢታዮ ኣኔ ኦይኮስ» ጊዴስ። 31 ካሌቤራ ቢዳ ኣሳቲ ቃሴ፥ «ኑኒ ኢስታ ቦላ ሜቶ ጋꬃናስ ሙሌካ ኑስ ዎልቃይ ባዋ፤ ሄ ዴራን ዲዛ ኣሳይ ኑፔ ዳሮ ሚኖ» ጊዳ። 32 ኢስቲ ጾሞሲ ጼላና ቢዳ ዴሬዛ ጊሻስ ኢስራኤሌ ኣሳስ ኤሂ ዮቲዳ ዮኦይ ኣሳስ ዲዛ ሂዶታ ቃንጺሲዛ ዮኦ፤ ኢስቲ ቃሴካ፥ «ኑኒ ኢዞ ጾሞሲ ጼሊዳ ቢታያ ኢዚን ዳናስ ቢዛ ኣስ ሚቲዛ ቢታ፤ ኑኒ ሄን ቤይዳ ኣሳይካ ጌሳኔ ጉባ ጊታ። 33 ኔፍሌሜ ባጋ ጊዲዳ ኤናቄ ናይታ ኑኒ ሄን ቤይዶስ፤ ኑኒ ኢስታ ኣቻን ቄሪ ጉምባሮ ሚሳቲዶስ፤ ኢስቲካ ኑና ሄሳꬆ ጼሎንታ ኣጌቴና» ጊዳ። *

14

ሙሴ ቦላ ዴሬዛ ዴንꬅ

1 ዴሬዚ ሄ ጋላሳ ኦማርስ ኩሜꬅ ባ ቃላ ꬎቁ ሂስቲዲ ዋሲሼ ኣቂዴስ፤ 2 ኩሜꬃ ኢስራኤሌ ማባራይ ሙሴ ቦላኔ ኣሮኔ ቦላ ዙዙሚሼ፥ «ኑኒ ካሴ ሄን ጊብጼን ዲሼ ዎይኮ ሃይሳ ሃ ባዞ ቢታን ሃይቂዳኮ ኑስ ሎኦኮሺን! 3 ጎዳይ ኑና ሂኖ ሄ ዴሬዮ ኣዛስ ኤፊዜ? ኑኒ ዉሪካ ኦላን ዉራናስ ዶስ፤ ኑ ማቼቲኔ ኑ ናይቲካ ዲኤታና፤ ሄሳፌ ኑኒ ዱጌ ጊብጼ ሲሚኮ ኑስ ሎኣና» ጊዳ። 4 ሄሳ ጊሻስ ኢስቲ ባ ጋርሳን ኢሶይ ኢሳራ፥ «ኣኔ ሃ ዪቴ! ኑና ካሌꬃና ኣስ ዶሪዲ ኣኔ ኣጊ ጉዬ ጊብጼ ሲሞስ» ጊ ሃሳዬቲዳ።

5 ሄ ዎዴ ሙሴይኔ ኣሮኔይ ኩሜꬃ ዴራ ሲንꬃን ቢታ ቦላ ጉፋኒዳ። 6 ቢታዮ ጾሞሳናስ ኪቴቲዳ ኣሳታፔ ናዌ ና ኢያሶይኔ ዮፊኔ ና ካሌቤይ ዮኦዛን ዳሮ ጬጪዲ ባንታ ማይኦዛ ዳኪዳ። 7 ኢስቲ ዴሬዛስ፥ «ኑኒ ቢዲ ዩዪ ጾሞሲ ጼሊዳ ቢታያ ኬሃ ሎኦ ቢታ። 8 ጎዳይ ኑናን ኡፋዬቲዳ ጊዲኮ ኢዚ ኑና ሄ ኤፋና፤ ኤሲኔ ማꬂ ኢዚን ኩሚዳ ጋሳ ቢታዮ ኢዚ ኑስ ኢማና። 9 ኢንቴ ጊዲኮ ጎዳ ቦላ ማካሎፍቴ! ሄን ዲዛ ዴሬዛስካ ባቦፍቴ! ኑኒ ኢስታ ቂሶን ጾናና፤ ጎዳይ ኑናራ ዴስ፤ ኢስታ ቦላፌ ኤሾይ ዴንዲቺዳ ጊሻስ ኢንቴ ኢስታስ ሙሌካ ባቦፍቴ!» ጊዳ። *

10 ኢስታ ሹቻራ ጫዲ ዎꬋናስ ኩሜꬃ ማባራይ ኢስታ ቦላ ዴንዲዴስ፤ ጊዶ ኣቲን ጎዳ ቦንቾይ ኢስራኤሌ ኣሳ ኩሜꬃስ ጋይቶቴꬃ ዱንካኔዛን ቆንጪዴስ።

ሙሴይ ዴሬዛስ ዎሲዳ ዎሳ

11 ጎዳይ ሙሴስ፥ «ሃይሲ ዴሬዚ ኣይዴ ጋካናስ ታና ካꬋኔ? ታኒ ዴሬዛ ሲንꬃን ዳሮ ማላታ ኦꬃዲስ፤ ሂስቲን ዴሬዚ ታናን ኣማኔቶንታ ኣይዴ ጋካናስ ኢጻኔ? 12 ሄኮ ሃኢ ታኒ ኢታ ሃርጌ ኢስታ ቦላ ኤሃዳ ኢስታ ኡባ ዉርሳና፤ ኔና ጊዲኮ ኢስታፌ ኣꬊዛ ሚኖ ካዎቴꬃስ ኣዋሳና» ጊዴስ።

13 ሙሴይ ጊዲኮ ጎዳስ፥ «ኔኒ ሃይሳ ዴሬዛ ኔ ዎልቃን ጊብጼፔ ኬሳዳሳ፤ ኔኒ ሃይሳ ኔ ዴሬዛ ቦላ ኦꬂዳይሳ ጊብጼ ኣሳይ ሲዪዳ ዎዴ፥ * 14 ሄሳ ሃኒዳ ዮኦ ኡባ ሃይሳ ዴሬዛን ዲዛ ኣሳ ኩሜꬃስ ኢስቲ ዮታና፤ ሃይቲ ሃ ኣሳቲ ኔኒ ጎዳይ ኑናራ ዲዛይሳኔ ሻራይ ኑፔ ቦላራ ቆንጬን ቤቲዛ ማላ ኔኒ ጋላስ ጋላስ ሻራ ማላ ቱሳን ኦማርስ ኦማርስ ታማ ማላ ቱሳን ጊዳዳ ኑፔ ሲንꬄ ኣꬋ ካሌꬂዛይሳ ሲዪሼ ጋምኢዳ። 15 ሂስቲን ኔ ሃኢ ኔ ኣሳ ዉርሳ ዎꬊኮ ኔ ጎባቴꬃ ሲዪዳ ካዎቴꬅ ኡባይ፥ 16 ኔና፥ ‹ኢዚ ባ ዴሬዛ ጌልꬃና ጊዲ ካሴ ጫቂዳ ጫቆዛ ፖላናስ ዳንዳዮንታ ኣጊዳ ጊሻስ ኢስታ ባዞን ዎꬊ ꬋይሲዴስ› ጋና። 17-18 ጎዶ ሃይሳፌ ካሴ ኔኒ፥ ‹ጎዳይ ኤሌ ሃንቄቲ ኤሬና፤ ኢዛ ማሮቴꬃይኔ ኢዛ ሲቆይ ዳሮ፤ ኢዚ ናጋራኔ ጌላቴꬃ ኣቶ ጋና፤ ጊዶ ኣቲን ናይታኔ ኢስታስ ናይታ ናይታ ጋካናስ ኢስቲ ዬሊዳይታ ናጋራ ጊሻስ ታ ኢስታ ቃጻያና› ጊዳ ማላ ፖላዳ ኔ ዎልቃ ቤሳ። * 19 ሃኢካ ጎዶ! ላሜቶንታ ኔ ጊታ ሲቆዛን ኢስቲ ጊብጼፔ ኬዞሶፌ ሃኖ ጋካናስ ኔ ኢስታ ማሪዳ ማላ ሃይሳ ዴራ ናጋራ ኔ ማራና ማላ ታ ኔና ዎሳይስ» ጊዴስ።

20 ጎዳይካ ሙሴስ፥ «ኔ ታና ኦይቺዳ ማላ ታ ኢስታ ማራዲስ። 21 ጊዶ ኣቲን ታኒ ዴኦን ዲዛ ማላኔ ታ ቦንቾይ ቢታ ኡባን ኩሚዳ ማላ፥ 22 ታኒ ኢስታስ ጊብጼኒኔ ሃይሳ ባዞ ቢታን ኦꬂዳ ጊታ ማላታኔ ታ ቦንቾዛ ቤኢዲ ታስ ኣዛዜቶንታ ኢጺዳይታፔኔ ታሙቶ ታና ፓጪዳ ኣሳታፔ ኦኒካ፥ 23 ታኒ ካሴ ኢስታ ኣዋታስ ኢማና ጋዳ ጫቂዳ ቢታዮ ኢስቲ ሙሌካ ጌሌቴና፤ ታና ካꬊዳይ ኦኒካ ኢዞ ሙሌራ ቤኤና። 24 ጊዶ ኣቲን ታ ኦሳንቻ ካሌቤስ ሃንኮይታፔ ዱማ ቆፋይ ኢዛስ ዲዛ ጊሻሲኔ ኢዚ ታና ኩሜꬃ ዎዚናፔ ካሊዳ ጊሻስ ኢዚ ቢዲ ካሴ ዩዪ ጼሊዳ ቢታዮ ታ ኢዛስ ኢማና፤ ኢዛ ዜሬꬃቲካ ሄ ቢታዮ ላታና። * 25 ኣማሌቄ ዴሬ ኣሳይኔ ካናኔ ዴሬ ኣሳይ ሾባ ጊዶን ዲዛ ጊሻስ ኢንቴ ዎንቶ ጉዬ ሲሚዲ ዞኦ ኣባ ባጋራ ኤፊዛ ኦጌዛራ ጌዴ ባዞ ሲሚ ቢቴ» ጊዴስ።

ዙዙሚዳይታ ቃጻዬቴꬅ

26 ጎዳይ ሙሴሲኔ ኣሮኔስ ሂዝጊዴስ፥ 27 «ሃይቲ ኢታ ኣሳቲ ኣይዴ ጋካናስ ታ ቦላ ዙዙማኔ? ሃ ዙዙሜቲዛ ኢስራኤሌ ኣሳይ ታ ቦላ ዙዙሜቲሺን ታ ሲያዲስ። 28 ኔ ኢስታስ፥ ‹ታኒ ታ ዴኦ ሱንꬃን ጫቃይስ፤ ታኒ ኢንቴ ሃሳይሺን ታ ሃይꬃን ሲዪዳ ማላ ኢንቴ ቦላ ኦꬃና፤ ታኒ ጎዳይ ሃይሳ ዮታዲስ። 29 ኢንቴ ታ ቦላ ዙዙሜቲዳ ጊሻስ ኢንቴ ጋርሳፌ ቆዴቲሺን ላይꬃይ ናምኡ ታሙኔ ኢዛፔ ቦላራ ጊዲዳይታ ኡባ ኣሃይ ሃይሳ ባዞ ቢታን ኩንዲ ኣታና። * 30 ኢንቴ ሄ ዴሬዮ ጌሊዲ ዴኣና ማላ ካሴ ታ ኢንቴስ ጫቃዲስ፤ ጊዶ ኣቲን ዮፊኔ ና ካሌቤፔኔ ናዌ ና ኢያሶፔ ኣቲን ኢንቴፌ ኢሳዴይካ ሄ ቢታዮ ጌሌና። 31 ዲኤቲዲ ኣታና ጌቴቲዳ ኢንቴ ናይታ ኢንቴ ካꬊዳ ቢታዮ ታ ጌልꬃና፤ ሄ ቢታዮ ታ ኢስታ ላቲሳና። 32 ኢንቴ ኣሃይ ጊዲኮ ሃይሳ ሃ ባዞዛን ኩንዲ ኣታና። 33 ኢንቴ ናይቲ ኢንቴ ኣማኖንታ ኢጺዳ ጋሶን ኢንቴፌ ዉርሴꬃን ሃይቂዛዴ ኣሃይ ባዞ ቢታን ኩንዲ ኣታና ጋካናስ 40 ላይꬅ ኩሜꬅ ጊታ ሜቶ ኤኪሼ ሃይሳ ሃ ባዞዛን ቶይላታና። * 34 ኢንቴ ሄ ቢታ ጾሞሲ ጼሊዳ 40 ጋላሳ ቆዳን ኢሲ ጋላሳዮ ኢሲ ላይꬅ፥ ሄሲካ ኦይዱ ታሙ ላይꬅ ኩሜꬅ ኢንቴ ኢንቴ ናጋራ ጊሻስ ዋዬታና፤ ታኒ ኢንቴ ቦላ ዴንዲዳይሳ ኢንቴ ሄሳን ኤራና። 35 ታ ቦላ ዴንዲዳ ኢታ ኣሳታ ቦላ ታኒ ሃይሳ ኡባ ኦꬃና፤ ሃይሳ ባዞዛን ኡባቲካ ዉሪ ዉራና፤ ኡባቲካ ሃይቃና፤ ታኒ ጎዳይ ሃይሳ ዮታዲስ› ጋ ዮታ።» 36 ሙሴይ ካናኔ ቢታዮ ጾሞሲ ጼላናስ ኪቲ ዬዲዳ ኣሳቲ ቢዲ ቢታዮ ቤዪ ሲሚዳፔ ጉዬ ሄ ቢታይ ጊሻስ ኢታ ዎሬ ኤሂዲ ዴሬዚ ባ ጋርሳን ዙዙሜታና ማላ ኦꬂዳ። 37 ሄ ኣሳቲ ጎዳ ሲንꬃን ቦሻን ሾጬቲ ሃይቂዳ። 38 ሄ ቢታዮ ቢዲ ጾሞሲ ጼሊዳ ኣሳታ ጊዶፌ ናዌ ና ኢያሶይኔ ዮፊኔ ና ካሌቤይ ጻላ ሼምፖራ ፓጻ ኣቲዳ።

ካናኔ ቢታ ቦላ ዴንዲዳ ኮይሮ ዎራጃ

(ዛሬ 1፡41-46)

39 ጎዳይ ጊዳይሳ ሙሴይ ኢስራኤሌ ኣሳስ ዮቲን ኣሳይ ጫሞ ዬሆ ዬኪዴስ። 40 ዎንቴꬃ ጋላስ ዎንታ ማላዶራ ኢስቲ ዴንዲዲ ፑዴ ጌዜቲዛሶ ኬዛናስ ጊጌቲዲ፥ «ኑኒ ናጋራ ኦꬆይሳካ ዛሪ ኣኬኪዶስ፤ ሃኢ ጊዲኮ ኑኒ ካሴ ጾሲ ኑና ጌልꬃና ጊ ሂዶታ ኢሚዳ ዴሬዮ ባናስ ጊጌቲዶስ» ጊዳ።

41 ሙሴይ ጊዲኮ ኢስታስ፥ «ሂስቲን ኢንቴ ጎዳስ ሃኢካ ኣይስ ኣዛዜቴኬቲ? ኢንቴ ቆፒዳይሲ ኢንቴስ ሱሬና። 42 ሄሳ ጊሻስ ኢንቴ ሄ ቦፒቴ፤ ጎዳይ ኢንቴናራ ጊዶንታ ጊሻስ ኢንቴ ሞርኬቲ ኢንቴና ጾናና። 43 ኣማሌቄ ኣሳይኔ ካናኔ ኣሳይ ኢንቴናራ ሄን ኦሌታና፤ ጊዶ ኣቲን ኢንቴ ጎዳ ኣጊዳ ጊሻሲኔ ኢዚ ኢንቴናራ ባይንዳ ጊሻስ ኢንቴ ሄ ኦላን ሃይቃና» ጊዴስ።

44 ሙሴ ጊዲን ጫቆ ቃላ ታቦታዚ ካሴ ባ ዲዛ ሄራፔ ዴንዶንታ ዲሺን ኢስቲ ፑዴ ጌዜ ቢታዮ ኦላናስ ጻላቴꬃን ዴንዲዳ። 45 ሄሳፌ ጉዬ ሄ ዴሬን ዲዛ ኣማሌቄ ኣሳይኔ ካናኔ ኣሳይ ኢስታ ቦላ ሜቶ ጋꬂዲ ጾኒዳ ሆርማ ጋካናስ ጎዲ ዬዲዳ።

15

ያርሾ ጊሻስ ጉጄቲ ኢሜቲዳ ዎጋ

1 ጎዳይ ሙሴስ ሂዝጊዴስ፥ 2 «ኔኒ ኢስራኤሌ ኣሳስ፥ ‹ታ ኢንቴስ ኢማና ቆፒዳ ቢታዮ ኢንቴ ጌሊዳ ዎዴ፥ 3 ጹጌቲዛ ያርሾስ ዎይኮ ኣዲና ጊሻስ ያርሼታና ያርሾስ ዎይኮ ኣሲ ባ ሎኦ ቆፋፔ ሺሺዛ ያርሾ ጊሻስ፥ ዎይኮ ሎሴ ባኣሌታ ዎዴ ሺቂዛ ያርሾታ ሚዛፔ ዎይኮ ዶርሳፌ ጎዳስ ኢንቴ ሺሻንዴታ፤ ሄሳ ሚሳቲዛ ያርሾይ ጎዳ ሳዊዛ ያርሾ ጊዳና። 4 ሄሳ ጊሻስ ሄሳ ማላ ሺሺዛ ኣሲ ዉሪ ኢሲ ሊቲሮ ጊዳና ዛይቴን ኢሲ ኪሎ ጊዲዛ ሊቆ ꬊሌፌ ሙኑቄቲዳ ካꬃ ያርሾ ሺሻናስ ቤሴስ። 5 ቃሴ ጹጌቲዛ ያርሾስ ዎይኮ ሃራ ያርሾስ ኤሂዛ ኢሲ ኢሲ ዶርሳ ላቃራ ኢሲ ሊቲሮ ዎይኔ ኡሻ ያርሾ ሺሺቴ።

6 « ‹ꬋርሾ ያርሾስ ሺሺዛ ዎዴ ቃሴ ናምኡ ኪሎ ꬊሌ ኢሲ ሊቲሮኔ ሳይሶ ጊዲዛ ዎጋራ ዛይቴን ሙኑቂዲ ሺሺቴ። 7 ኡሻ ያርሾስ ኢሲ ሊቲሮኔ ሳይሶ ጊዲዛ ዎይኔ ኡሹ ሺሻ፤ ሄሲ ዉሪካ ሎኦ ጎዳ ሳዊዛዚኔ ኡፋይሲዛዝ ጊዳና፤

8 « ‹ኔኒ ኢሲ ሚርጎ ኣዲናስ፥ ዎይኮ ኢሲፌቴꬃ ያርሾስ፥ ዎይኮ ጹጌቲዛ ያርሾስ፥ ዎይኮ ሃራ ያርሾስ ሺሺዛ ዎዴ፥ 9 ሄ ሚርጎዛራ ሄꬑ ኪሎ ጊዲዛ ሊቆ ꬊሌፌ ናምኡ ሊቲሮ ዛይቴን ሙኑቄቲዳ ካꬃ ያርሾ ሺሻ። 10 ሄሳꬆካ ኡሻ ያርሾስ ናምኡ ሊቲሮ ጊዲዛ ዎይኔ ኡሹ ሺሻ፤ ሄሲካ ጎዳ ኡፋይሲዛ፥ ሳዊዛዛኔ ጹጌቲዛ ያርሾ ጊዳና። 11 ሄሳ ጊሻስ ኢሲ ኢሲ ሚርጎ፥ ዎይኮ ኢሲ ኢሲ ꬋርሾ ዎይኮ ꬋርሾ ላቃ ዎይኮ ኮርቤ ላቃ ያርሾስ ሺሺዛ ዎዴ ኢሲፌ ሺቂዛ ካꬃ ያርሾይ ሄሳ። 12 ኢሲ ሜሄፔ ቦላራ ሺቂዛ ዎዴ ኢዛራ ኢሲፌ ሺቂዛ ካꬃ ያርሾይ ሄሳ ማላ ጉጄቴስ። 13 ዴሬን ዬሌቲዳ ኢስራኤሌ ኣሳፔ ኢሶይ ኢሶይ ጹጌቲዛ ያርሾኔ ሳዎይ ጎዳ ኡፋይሲዛ ያርሾ ሺሺዛ ዎዴ ሄሳꬆ ኦꬃናስ ቤሴስ። 14 ሲንꬃፌ ያና ዬሌታን ኢንቴናራ ዲዛ ቤቴ ኣሲ ዎይኮ ኢንቴ ጋርሳን ዲዛ ሃራ ዴሬ ኣሲ ኦኒካ ጹጌቲዛ ያርሾ ዎይኮ ጎዳ ኡፋይሲዛ ካꬃ ያርሾ ጎዳስ ሺሻና ኮይኮ ኢዛዴይካ ኢንቴ ኦꬂዛይሳ ማላ ኦꬃናስ ቤሴስ። 15 ኢንቴ ኡባቲካ ኢንቴ ጊዶን ዲዛ ኣሳ ዴሬ ኣሳቲካ ሃይሳፌ ያና ላይꬃታን ኡባታን ሃይታ ዎጋታ ኢሲ ማላ ናጋናስ ኢንቴስ ቤሴስ፤ ኢንቴኒኔ ኢስቲ ኡባቲ ጎዳ ሲንꬃን ኢሲኖ። 16 ኢንቴሲኔ ኢንቴናራ ዲዛ ሃራ ዴሬ ኣሳ ኡባስ ዲዛ ዎጋይኔ ማራይ ኢሲኖ ጊዶ› ጋ ዮታ።»*

17 ጎዳይ ሙሴስ ሂዝጊዴስ፥ 18 «ኔኒ ኢስራኤሌ ኣሳስ፥ ‹ታ ኢንቴና ካሌꬂዛ ቢታዮ ኢንቴ ጌሊዛ ዎዴ፥ 19 ሄ ቢታይን ካጺዛ ካꬅ ኡባ ሚዛ ዎዴ ሄ ካꬃፌ ጎዳስ ኢሞታ ኢሚቴ። 20 ሄሲካ ኮይሮ ꬊሌዛፔ ኡኬꬅ ኡኪዲ ባሌፔ ኢሜቲዳ ያርሾ ኦꬂዲ ሺሺቴ። 21 ቡሮፔ ያና ዬሌታ ኡባን ኮይሮ ꬊሌዛፔ ኤኪዲ ጎዳስ ኢሞታ ሺሺቴ።

22 « ‹ጎዳይ ሙሴስ ኢሚዳ ኣዛዞታፔ ኢሳ ኢንቴ ኤሮንታ ሞሪዛ ጊዲኮ፥ 23 ዎይኮ ሲንꬃፌ ያና ዬሌታቲ ሙሴ ባጋራ ኢሜቲዳ ኣዛዞዛ ፖሎንታ ኣጊኮ፥ 24 ሄሳ ማላ ባላይ ማባራይ ኤሮንታ ሃኒኮ ኢሲ ሚርጎ ኤሂዲ ጎዳ ሳዊዲ ኡፋይሲዛ ያርሾኔ ጹጌቲዛ ያርሾ ኢዛስ ሺሼቶ፤ ዎጋዚ ኣዛዚዛ ማላ ካꬃ ያርሾኔ ኡሻ ያርሾ ኢዛራ ኢሲ ቦላ ጋꬂ ሺሼቶ፤ ሄሳፌካ ቦላራ ኢሲ ዴይሻ ኦርጌ ናጋራ ያርሾስ ሺሼቶ። 25 ቄሴዚ ኩሜꬃ ኢስራኤሌ ማባራ ናጋራ ዉርሶ፤ ኢስቲ ኤሮንታ ኦꬂዳ ናጋራ ጋሶን ጹጌቲዛ ያርሾኔ ካꬃ ያርሾ ሺሺዳ ጊሻስ ኢስታ ናጋራይ ኣቶ ጌቴታና። 26 ኡባይካ ኤሮንታ ዲሼ ናጋራ ኦꬂዳ ጊሻስ ኢስራኤሌ ኣሳ ዎይኮ ኢስታ ጊዶን ዲዛ ሃራ ዴሬ ኣሳ ናጋራይ ኣቶ ጌቴታና።

27 « ‹ኢሲ ኣሲ ኤሮንታ ናጋራ ኦꬂኮ ኢሲ ላይꬃ ዴይሻ ላቃ ባ ናጋራ ጊሻስ ያርሾስ ሺሾ። 28 ኤሮንታ ዲሼ ናጋራ ኦꬂዳዴስ ኢዛ ናጋራይ ኣቶ ጌቴታና ማላ ቄሴዚ ጎዳ ሲንꬃን ኢዛ ናጋራ ዉርሶ፤ ኢዛ ናጋራይካ ኣቶ ጌቴታና። * 29 ኢስራኤሌ ዴሬን ዬሌቲዳ ኢስራኤሌ ኣሲ ዎይኮ ኢስታ ጊዶን ዲዛ ኣሳ ዴሬ ኣሲ ኤሮንታ ዲሼ ናጋራ ኦꬂዳ ጊዲኮ ኡባስ ዲዛ ዎጋይ ኢሲ ማላ።

30 « ‹ጊዶ ኣቲን ኢስራኤሌ ዴሬ ኣስ ዎይኮ ሃራ ዴሬፔ ቤቲ ኢስታ ጊዶ ዪዳ ኣሲ ዎዚናይ ኤሪሺን ናጋራ ኦꬂዳ ኣሲ ዉሪካ ጎዳ ሌቂዳ ጊሻስ ዴሬዛፔ ሻኬቲ ꬋዮ። 31 ኢዛዴይ ጎዳ ሌቂዳ ጊሻሲኔ ኢዛ ኣዛዞታ ኤሪሼ ሞሪዳ ጊሻስ ሙሌራ ꬋዮ፤ ኢዛ ጎሜይ ኢዛራ ቦ› ጋ ዮታ።»

ሳምባታ ዎጋ ሜንꬂዲ ቃጻዬቲዳ ኣስ

32 ኢስራኤሌ ኣሳይ ባዞን ዲዛ ዎዴ ኢሲ ጋላስ ኢሳዴይ ሳምባታ ጋላስ ሚꬅ ሚጺሼ ኦይኬቲዴስ። 33 ሄ ኢዛ ኦይኪዳ ኣሳቲ ኢዛ ኦይኪ ኤኪዲ ሙሴኮ፥ ኣሮኔኮኔ ኩሜꬃ ማባራይ ዲዛሶ ኤፊዳ። 34 ኢስቲካ ኢዛ ዎስታናኮኔ ኤሬቶንታ ኢጺን ጉꬃ ዎዴስ ቃሼቲሻና ማላ ዛቤስ ኢሜቲዴስ። 35 ሄሳፌ ጉዬ ጎዳይ ሙሴስ፥ «ሄ ኣዴዚ ሃይቆ! ኩሜꬃ ማባራይ ዲዛሶፔ ኢዛ ካሬ ኬሲዲ ሹቻራ ጫዲ ዎꬎ» ጊዴስ። 36 ሄሳ ጊሻስ ኩሜꬃ ማባራይ ባንቲ ዲዛ ጉታፔ ሃራሶ ኤፊዲ ጎዳይ ኣዛዚዳ ማላ ሹቻራ ኩራኪ ዎꬊዴስ።

ማይኦ ማጫራ ጊሻስ ኢሜቲዳ ዎጋ

37 ጎዳይ ሙሴስ ሂዝጊዴስ፥ 38 «ኔኒ ኢስራኤሌ ኣሳስ፥ ‹ኢንቴ ማይኢዛ ማይኦስ ማጫራ ኬሲቴ፤ ኢሲ ኢሲ ማጫራይ ሳሎ ሚሳቲዛ ጺላታፔ ጊዶ፤ ሄሳካ ኢንቴ ቡሮፔ ያና ዬሌታ ኡባንካ ኣጎፍቴ። * 39 ሄ ማጫራታ ኢንቴ ቤኢዛ ዎዴ ኡባን ታ ኣዛዞታ ሃሳኢ ኤኪዲ ፖሊቴ፤ ሂስቲኮ ኢንቴ ኢንቴ ኣይፌን ቤኢዳይሳኔ ኢንቴ ዎዚናን ኣሞቲዳይሳ ካሊዲ ታፔ ሻኬቴኬታ። 40 ማይኦታ ጼራን ዲዛ ማጫራታ ኢንቴ ቤኢዛ ዎዴ ታ ኣዛዞታ ኡባ ፖላና ማላ ኢስቲ ኢንቴና ቆፍሳና፤ ኢንቴካ ሙሌራ ታስ ሃሬቲዳይታ ጊዳና። 41 ታኒ ኢንቴ ጎዳ፤ ኢንቴስ ጎዳ ጊዳናስ ኢንቴና ጊብጼፔ ኬሲዳ ጾሳይ ታና› ጋ ዮታ።»

16

ሙሴ ቦላ ዴንዲዳ ኣሳታ

1 ሌዌ ዛርኬ ቃኣቴ ባጋፌ ዪጺሃሬ ና ቆሬይ፥ ኦሮቤሌ ዛርኬ ኤልያቤ ናይቲ ዳታኔይኔ ኣብራሜይ ቃሴካ ፓሌቴ ና ኦናይ ሜቶ ሜꬊዳ።* 2 ኢስራኤሌ ኣሳ ጋርሳን ኤሬቲዳ ዴሬዛ ካሌꬃናስ ዶሬቲዳ 250 ኣሳታ ባንታ ቦላ ኤኪዲ ሙሴ ቦላ ዴንዲዳ። 3 ኢስቲካ ሙሴ ሲንꬃኒኔ ኣሮኔ ሲንꬃን ሺቂዲ ኢስታስ፥ «ኢንቴ ሙሌካ ዎጋፔ ኣꬊዴታ! ሃይሲ ዴሬዚ ኡባይ ጎዳስ ዱማቲዳ ዴሬ፤ ጎዳይካ ኢስታራ ዴስ፤ ሂስቲን ኢንቴ ጎዳ ዴራ ቦላ ኣዛስ ኢንቴና ꬎቁ ꬎቁ ሂስቴቲ?» ጊዳ።

4 ሙሴይካ ሄሳ ሲዪዳ ማላ ጉፋኒዲ ዎሲዴስ። 5 ቆሬሲኔ ኢዛ ካሊዛይታስ፥ «ዎንቶ ማላዶ ጎዳይ ኢዛስ ዱማቲዳይቲ ኦናንታኮ ኢዚ ሻኪ ኑና ቤሳና፤ ሄሲካ ባስ ጊዲዛይታኔ ባ ዶሪዳይታ ባስ ኦꬃና ማላ ባኮ ሺሺ ኤካና። 6 ዎንቶ ማላዶ ኔኒኔ ኔናራ ኢሲፌ ኦꬂዛይቲ ዉሪካ ኢንቴ ኢዛን ኤጻኔ ጩዋሲዛ ጺናዛ ኤኪ ዪቴ። 7 ኢስታ ቦላ ቦንቆ ታማኔ ኤጻኔ ዎꬂዲ ጌዴ ያርሾ ኢዛ ቦላ ያርሺዛሶ ሺሺቴ፤ ሄሳፌ ጉዬ ጎዳይ ኑፔ ኦና ባስ ዶሪዳኮ ኑ ቤያና፤ ኢንቴ ሌዌ ናይቲ ኬሂ ሞሪዴታ!» ጊዴስ። 8 ቃሴካ ሙሴይ ቆሬስ፥ «ኢንቴ ሌዌቲ ዎዚናን ዎꬂ ሲዪቴ! 9 ኢንቴ ጌዴ ኢዛኮ ሺቂዲ ጋይቶቴꬃ ዱንካኔ ጊዶን ኢንቴ ኢንቴ ኦሶ ፖላና ማላኔ ኢንቴ ኢስራኤሌ ኣሳ ሲንꬃን ኤቂዲ ኢስታስ ኦꬃና ማላ ኢስራኤሌ ጎዳይ ኢንቴና ሃንኮ ኢስራኤሌ ኣሳ ጋርሳፌ ሻኪ ዱማሲዳይሳ ኢንቴ ጮ ሜላ ላፋ ኣይፌን ጼሌቲ! 10 ኢዚ ኢንቴናኔ ሃንኮ ሌዌ ዛርኬታ ባኮ ሺሺዴስ፤ ኢንቴ ጊዲኮ ቄሴቴꬃ ኤካናስ ቃቃቴታ፤ 11 ሄሳ ጊሻስ ኔኒኔ ኔናራ ዙፔቲዛይቲ ዉሪካ ጎዳ ቦላ ዴንዲዴታ፤ ኢንቴ ኣሮኔ ቦላ ዙዙሜታናስ ኢዚ ኦኔ?» ጊዴስ።

12 ሄሳፌ ጉዬ ሙሴይ ኤልያቤ ናይታ ዳታኔኔ ኣብራሜ ጼይጊሲዴስ፤ ኢስቲ ጊዲኮ፥ «ኑ ቦኮ! 13 ኑኒ ባዞን ሃይቃና ማላ ኔ ኑና ኤሲኔ ማꬂ ኩሚዳ ቢታፌ ኬሲዳይሲ ኔስ ጉጺን ሃኢ ቃሴ ኑ ቦላ ሃላቃ ጊዳናስ ኮያይ? 14 ኔኒ ኑና ሎኦ ካꬅ ኢሚዛ ጎሻ ጋዴ ኤሆንታይሲ ዎይኮ ኣታኪልቴራ ዲዛሶ ላቲሶንታይሲ ኤሬቲዳዛ፤ ሃኢ ቃሴ ኔ ኑና ባሌꬃናስ ኮያሳ፤ ሄሳ ጊሻስ ሃኢ ኑ ኔኮ ቦኮ!» ጊዳ።

15 ሙሴይካ ዳሮ ሃንቄቲዲ ጎዳስ፥ «ሃይቲ ኣሳቲ ኔስ ሺሺዛ ያርሾዛ ኔ ኤኮፋ፤ ታኒ ጊዲኮ ኢስታፌ ኢሳዴካ ቆሃቤኬ፤ ሃራይ ኣቶሺን ኢሲ ሃሬካ ኢስታፌ ኤካቤኬ» ጊዴስ።

16 ሙሴይ ቆሬስ፥ «ኔኒኔ ኔናራ ኢሲፌ ዲዛ 250 ኣሳይ ኣሮኔይ ዲዛሶ ጋይቶቴꬃ ዱንካኔኮ ዪቴ። 17 ኢንቴፌ ኢሳዴይ ኢሳዴይ ኢንቴ ኢንቴ ጺና ኦይኪ ዪቴ፤ ጺናዛ ጊዶን ኤጻኔ ጉጂቴ፤ 250 ጺናታራ ኢንቴ ኢንቴ ኤጻኔዛ ጎዳ ሲንꬃን ሺሻንዴታ፤ ኔኒኔ ኣሮኔይካ ኢንቴ ኢንቴ ኤጻኔ ኤጻኔ ሺሺቴ» ጊዴስ። 18 ሄሳ ጊሻስ ኢስቲ ዉሪካ ኢሶይ ኢሶይ ባ ጺናን ጺናን ኤጻኔ ጉጂ ኤኪዲ ጋይቶቴꬃ ዱንካኔ ፔንጌን ሙሴራኔ ኣሮኔራ ኢሲፌ ኤቂዳ። 19 ሄሳፌ ጉዬ ቆሬይ ኢስታራ ኤቄቲዲ ባናራ ዙፔቲዛይታ ጋይቶቴꬃ ዱንካኔዛ ፔንጌ ሺሺዳ ዎዴ ጎዳ ቦንቾይ ኩሜꬃ ዴራስ ቆንጪዴስ። 20 ጎዳይካ ሙሴሲኔ ኣሮኔስ ሂዝጊዴስ፥ 21 «ሃይሳ ዴራ ኣቻፌ ሃኪ ኤቂቴ፤ ታኒ ኢስታ ኢሲቶ ኡባ ꬋይሳና።»

22 ሙሴይኔ ኣሮኔይ ሲንꬃ ጉꬅ ጉፋኒዲ፥ «ሼምፖራ ዲዛ ሜꬌታ ኡባስ ጎዳ ጊዲዳ ጾሶ! ኢሲ ኣሲ ኦꬂዳ ናጋራ ጌዶን ኔኒ ኩሜꬃ ዴራ ꬋይሳና ጋይ?» ጊዲ ጾሳኮ ዋሲዳ።

23-24 ጎዳይ ሙሴስ፥ «ቆሬ ዱንካናፔ፥ ዳታኔ ዱንካናፔኔ ኣብራሜ ዱንካናፔ ሃኪ ኤቃና ማላ ኔኒ ዴራስ ዮታ» ጊዴስ።

25 ሄሳፌ ጉዬ ሙሴይ ኢስራኤሌ ኣሳ ካሌꬂዛይታ ካሌꬂ ኤኪዲ ዳታኔኮኔ ኣብራሜኮ ቢዴስ። 26 ዴሬዛስካ፥ «ኢንቴ ሃይታ ማካላ ኣሳታ ዱንካኔታፔ ሃኪ ኤቂቴ፤ ኢስታ ሚሽ ጊዲዳዝ ኣይኮካ ቦቾፍቴ፤ ሂስቶንታ ኣጊኮ ኢስታ ናጋራ ጋሶን ኢንቴ ዉሪካ ኢስታራ ኢሲፌ ፒቴቲ ꬋያና» ጊዴስ። 27 ሄሳ ጊሻስ ዴሬዚ ቆሬ ዱንካኔዛፔ፤ ዳታኔ ዱንካኔዛፔኔ ኣብራሜ ዱንካኔዛፔ ሃኪ ኤቂዴስ። ዳታኔይኔ ኣብራሜይካ ባ ማቼታራኔ ባ ናይታራ ባ ዱንካኔዛፔ ካሬ ኬዚዲ ባ ፔንጌን ፔንጌን ኤቂዳ።

28 ሄ ዎዴ ሙሴይ ዴራስ፥ «ሃይሳ ሃ ኦሶዛ ኦꬃናስ ጎዳይ ታና ኪቲዳይሳኔ ታኒካ ሃይሳ ኦꬂዛይ ታ ሼኔን ጊዶንታይሳ ኢንቴ ሃይሳን ኤራና። 29 ሃይቲ ሃ ኣሳቲ ኣሲ ሃይቂዛ ማላ ሃይቂዛ ጊዲኮ ጎዳይ ታና ኪቲቤና። 30 ጊዶ ኣቲን ኣሲ ሃይꬃን ሲዪ ኤሮንታ ኦራꬃ ሚሽ ጎዳይ ኢስታ ቦላ ኦꬂን ኢስቲ ሼምፖራ ፓጻ ዲሼ ዱጌ ሃይቂዳይቲ ዲዛሶ ዎꬋና ማላ ቢታያ ዶዬታዳ ኢስታኔ ኢስታስ ዲዛዝ ኡባ ሚቲኮ ሃይቲ ኣሳቲ ጎዳራ ኤቄቲዳይሳ ኢንቴ ሄ ዎዴ ኤራና» ጊዴስ።

31 ሙሴይ ሄሳ ዮቲዳ ማላ ዳታኔይኔ ኣብሮኔይ ኤቂ ዲዛ ቢታያ ዶዬታዳ፥ 32 ኢስታኔ ኢስታ ሶ ኣሳ፥ ቆሬ፥ ኢዛራ ዙፔቲዛ ኣሳኔ ኢስታስ ዲዛዝ ኡባ ሚታዱስ። 33 ሂስቲን ኢስቲ ሼምፖራ ፓጻ ዲሼ ባስ ዲዛ ሚሻራ ዱጌ ዱፎን ጌሊዳ፤ ቢታያ ኢስታ ካማዳ ዴራ ጊዶፌ ꬋይሳዱስ። 34 ሄ ሄራን ዲዛ ኢስራኤሌ ኣሳይ ሄ ኣሳ ዋሶ ሲዪዲ፥ «ሃይሲ ቢታይ ኑናካ ሚቶንታ ኣጌና!» ጊ ዋሲሼ ባቃቲዴስ።

35 ቃሴካ ጎዳይ ሳሎፔ ታማ ዬዲዲ ኤጻኔ ጩዋሲዛ 250 ኣሳ ጹጊዴስ።

36 ሄሳፌ ጉዬ ጎዳይ ሙሴስ ሂዝጊዴስ፥ 37 «ኣሮኔ ና ኤልኤዜሬይ ጻርቂማላፔ ቆጼቲዳ ጺናቲ ዱማ ጊዲዳ ጊሻስ ጹጌቲዛ ኣሳታ ማታፔ ኢስታ ጊዶን ዲዛ ቦንቆ ታማዛ ሃሆሶ ኤፊ ቆላና ማላ ኢዛስ ዮታ፤ 38 ሄ ጺናቲ ጎዳስ ያርሾ ያርሺዛሶዛ ሺቂዳ ዎዴ ጌዪዳ፤ ሄሳ ጊሻስ ባ ናጋራ ጋሶን ሃይቂዳ ኣሳታ ጺና ኤካዳ ሌኢሳ ቆጻ፤ ሂስታዳ ያርሾ ያርሺዛሶዛስ ካማ ኦꬃ፤ ሄይቲካ ኢስራኤሌ ኣሳይ ናጌታና ማላ ኢስታስ ሴራ ማላታ ጊዳና።»

39 ሄሳ ጊሻስ ኤልኤዜሬይ ጺናታ ኤኪዲ ያርሾ ያርሺዛሶዛስ ካማ ጊዳና ማላ ሌኤን ቆጺ ኬሲዴስ። 40 ሄሲ ሄ ሃኖዚ ኦኒካ ኣሮኔ ዜሬꬅ ጊዶንታ ኣሲ ጎዳስ ኤጻኔ ጩዋሳናስ ያርሾ ያርሺዛሶዛ ሺቆንታ ማላ ኢስራኤሌ ኣሳይ ኡባይ ናጌታና ማላ ቆፍሲዛ ማላታ ጊዳና፤ ሄሳꬆ ጊዶንታ ኣጊኮ ሄሳ ማላ ኦꬂዛ ኣሲ ኡባይካ ቆሬ ማላኔ ኢዛራ ዙፔቲዳይታ ማላ ꬋያና፤ ሃይሲ ዉሪካ ካሴ ጎዳይ ሙሴ ባጋራ ኢሚዳ ኣዛዞዛ ማላ ፖሌቲዴስ።

ኣሮኔይ ዴራ ቦሻፔ ኣሺዳ ኣሾ

41 ዎንቴꬃ ጋላስ ኩሜꬃ ኢስራኤሌ ማባራይ፥ «ጎዳ ዴራ ኢንቴ ዎꬊዴታ» ጊዲ ሙሴ ቦላኔ ኣሮኔ ቦላ ጉጉሚዴስ። 42 ዴሬይ ሙሴራኔ ኣሮኔራ ኤቄታናስ ኢሲ ቦላ ሺቄቲዳ ዎዴ ጋይቶቴꬃ ዱንካኔዛ ሻራይ ካሚ ኦይኪን ጎዳ ቦንቾይ ኢዛን ቆንጪዳይሳ ጉዬ ሲሚ ቤኢዶስ። 43 ሙሴይኔ ኣሮኔይ ዪዲ ጋይቶቴꬃ ዱንካናስ ሲንꬃ ባጋራ ኤቂዳ። 44 ጎዳይ ሙሴስ ሂዝጊዴስ፥ 45 «ሃይታ ሃ ኣሳታፔ ፖቂ ኤቂቴ፤ ታኒ ኢስታ ኢሲቶ ዲፒ ሂስታ ꬋይሳና!» ናምኣቲካ ዱጌ ቢታ ቦላ ጉፋኒዳ።

46 ሙሴይ ኣሮኔስ፥ «ኔኒ ኔ ጺና ኤካዳ ያርሾ ያርሺዛሶዛፔ ቦንቆ ታማ ኢዛ ቦላ ጉጃ፤ ሄ ታማ ቦላ ኤጻኔ ዎꬃ፤ ሄሳፌ ጉዬ ኤሶን ዴራኮ ባዳ ኣሳ ናጋራ ዉርሳ! ሄኮ ጾሳ ሃንቆይ ቆንጪዳ ጊሻስ ዴሬዛ ጊዶን ቦሻይ ዶሚዴስ» ጊዴስ። 47 ሄሳ ጊሻስ ኣሮኔይ ሙሴይ ኣዛዚዳ ማላ ባ ጺና ኤኪዲ ሺቄቲ ዲዛ ኣሳ ጊዶ ኤሶን ቢዴስ፤ ቦሻይ ዴራ ጊዶን ዶሚዳይሳ ቤኢዲ ኤጻኔዛ ቦንቆ ታማ ቦላ ዎꬂዲ ኣሳ ናጋራ ዉርሲዴስ። 48 ኣሮኔይ ፓጻ ዲዛ ኣሳሲኔ ሃይቂዳ ኣሳስ ጊዶን ኤቂዲ ዴራ ቦላ ዪዛ ቦሻ ቴቂዴስ። 49 ሄ ዎዴ ሃይቂዳ ኣሳ ቆዳይ ቆሬራ ኢሲፌ ጌላቴꬃን ሃይቂዳይቲ ኣቲን 14,700። 50 ቦሻዚ ኤቂን ኣሮኔይ ጋይቶቴꬃ ዱንካኔዛ ፔንጌን ዲዛ ሙሴኮ ሲሚ ቢዴስ።

17

ኣሮኔ ጉፌ ፑርጬꬅ

1 ጎዳይ ሙሴስ ሂዝጊዴስ፥ 2 «ኢስራኤሌ ኣሳፔ ዛርኬፌ ዛርኬፌ ኮራፒኔይ ኢሲ ኢሲ ጉፌ ሺሺዲ ታማኔ ናምኡ ጉፌ ኢማና ማላ ኦይቻ፤ ሂስታዳ ኢሳ ኢሳ ሱንꬅ ሄ ጉፌታ ቦላ ጻፋ። 3 ሌዌ ዛርኬታፔ ሺቂዳ ጉፌታ ቦላ ኣሮኔ ሱንꬅ ጻፋ፤ ኢሲ ኢሲ ዛርኬ ካሌꬂዛዴስ ኢሲ ጉፌይ ሺቆ። 4 ሄይታካ ጌዴ ጋይቶቴꬃ ዱንካኔዛን ኤፋዳ ታ ኔና ሃሳይሲዛሶን ታቦታዛፔ ሲንꬃ ባጋራ ዎꬃ። 5 ሄሳፌ ጉዬ ታኒ ዶሪዛዴ ጉፌይ ፑርጪዲ ጪሊላና፤ ሄሳን ኢስራኤሌ ኣሳይ ኡባ ዎዴ ኔ ቦላ ዙዙሞንታ ማላ ታ ዲጋና።»

6 ሄሳ ጊሻስ ሙሴይ ሄሳ ኢስራኤሌ ኣሳስ ዮቲዴስ፤ ዴሬዛ ካሊዛይቲ ኢሶይ ኢሶይ ባ ጉፌ ጉፌ ኤኪዲ ኢዛስ ኢሚዴስ፤ ኢሲ ዛርኬ ጊሻስ ኢሲ ኢሲ ጉፌ ጊዲሺን ኡባይ ኢሲ ቦላ 12 ጉፌይ ሺቂዴስ፤ ሄ ሺቂዳ ጉፌታ ጊዶን ኣሮኔ ጉፌይ ዴስ። 7 ሙሴይ ጉፌታ ኡባ ኤኪዲ ጋይቶቴꬃ ዱንካኔዛ ጊዶን ጎዳ ጫቆ ቃላ ታቦታዛ ሲንꬃን ዎꬂዴስ።

8 ዎንቴꬃ ጋላስ ሙሴይ ጌዴ ጋይቶቴꬃ ዱንካኔዛን ጌሊሺን ሌዌ ቆሞ ሱንꬃን ሺቂዳ ኣሮኔ ጉፌያ ጪሊሊዳሮ ቤኢዴስ፤ ቃሴካ ጪያዳ ካጺዳ ኦቾሎኔ ኣይፌ ኣይፊዳሮ ቤኢዴስ። 9 ሙሴይካ ጉፌታ ኡባካ ኤኪ ኤፊዲ ኢስራኤሌ ኣሳ ቤሲዴስ፤ ኣሳይካ ሄሳ ኡባ ቤኢዲ ኢሲ ኢሲ ኮራፒኔቲ ባ ጉፌ ጉፌ ኤኪዳ። 10 ጎዳይ ሙሴስ፥ «ኣሮኔ ጉፌዛ ዛራዳ ጫቆ ቃላ ታቦታፔ ሲንꬃ ባጋራ ዎꬃ፤ ማካሊዛ ኢስራኤሌ ኣሳይ ታ ቦላ ዙዙሚዛይሳ ኣጎንታ ኢጺኮ ኢስቲ ሃይቃናይሳ ቤሲዛ ማላታ ጊዲ ኡቶ» ጊዴስ። * 11 ሙሴይካ ጎዳይ ኢዛ ኣዛዚዳ ማላ ኦꬂዴስ።

12 ኢስራኤሌ ኣሳይ ሙሴስ፥ «ሃይሳ ማላ ጊዲኮ ኑኒ ዉሪካ ዉራናስ ዶስ! 13 ጋይቶቴꬃ ዱንካኔዛኮ ሺቂዳ ኣሲ ኡባይ ሃይቂዛ ጊዲኮ ኑኒካ ዉሪ ሃይቃናስ ዶስ ጉሴ?» ጊዴስ።

18

ቄሴታ ኦሶኔ ሌዌ ኦሶ

1 ጎዳይ ኣሮኔስ፥ «ጋይቶቴꬃ ዱንካኔዛ ጊዶን ኦሴቲዛ ሞሮ ኡባ ጊሻስ ኔኒኔ ኔ ናይቲ፥ ሌዌ ቆሞቲ ኣላፌቴꬅ ኤኪዴታ፤ ቄሴቴꬃ ኦሶን ፖሌቲዛ ሞሮ ጊሻስ ጊዲኮ ሄሳ ኣላፌቴꬅ ኤካናይ ኔናኔ ኔ ናይታ ጻላ። 2 ኔኒኔ ኔ ናይቲ ጋይቶቴꬃ ዱንካኔዛን ኦꬂዛ ዎዴ ኢንቴና ኦሶን ማዳናስ ሌዌ ቆሞ ጊዲዳ ኔ ባጋታ ኤካ። 3 ኢስቲ ኔ ኣላፌቴꬃ ጋርሳን ዲሼ ጋይቶቴꬃ ዱንካኔዛ ኦሶ ኦꬄቶ፤ ጊዶ ኣቲን ጌሻሶዛን ጎኤቲዛ ሚሻታኮ ያርሾ ያርሺዛሶ ሺቆፔቶ፤ ሄ ሺቂዛ ጊዲኮ ኔኒኔ ኢስቲካ ኢሲ ቦላ ሃይቃና። 4 ኢስቲ ኡባ ዎዴ ኢንቴናራ ኢሲፌ ኦሶኔ ጋይቶቴꬃ ዱንካኔዛ ጊዶን ኢስታስ ኢሜቲዳ ኦሶ ኡባ ባ ኣላፌቴꬃን ፖላናስ ቤሴስ፤ ጊዶ ኣቲን ሌዌ ቆሞ ጊዶንታ ኣይ ኣሲካ ኦꬃናስ ኢንቴኮ ሺቆፖ።

5 «ታ ሃንቆይ ቃሴካ ኢስራኤሌ ኣሳ ቦላ ቆንጮንታ ማላ ጌሻሶዛኒኔ ያርሾ ያርሺዛሶዛን ኦሴቲዛ ኦሶዛ ኣላፌቴꬅ ፖላናይቲ ኢንቴናኔ ኢንቴ ናይታ ጻላ። 6 ኢንቴ ባጋ ጊዲዳ ሌዌ ዛርኬታ ኢስራኤሌ ኣሳ ጋርሳፌ ኢንቴስ ዶሪዳ ኢሞታ ሂስታ ኢሚዳይ ታና፤ ኢስቲካ ጋይቶቴꬃ ዱንካኔዛ ጊዶን ባስ ኢሜቲዳ ኦሶ ኦꬃና ማላ ታስ ዱማቲዳይታ። 7 ጊዶ ኣቲን ያርሾ ያርሺዛሶዛኒኔ ማጋላሻፔ ጉዬ ባጋራ ኡባፌ ዱማቲዳ ጊዶ ቆልኣን ኦሴቲዛ ቄሴቴꬃ ኦሶይ ኔሲኔ ኔ ናይታስ ጻላ ቤሴስ፤ ቄሴቴꬃ ኦሶዛካ ታ ኢንቴስ ኢሞታ ሂስታ ኢማዲስ፤ ቄሴ ጊዶንታ ኣይ ኣሲካ ሄ ሺቂኮ ሃይቃና» ጊዴስ።

ቄሴታሲኔ ሌዌታስ ኢሜቲዛ ጊሻ

8 ሃይሳፌ ጉዬ ጎዳይ ኣሮኔስ፥ «ጹጌቶንታ ጮ ሜላ ታስ ሺቂዛ ያርሾ ኡባ ታ ኔስ ኢሚዳይሳ ዩሻ ቆፓ፤ ሄሲካ ኔሲኔ ኔ ዛሬ ኡባስ ጊሻ ጊዳና ማላ ታኒ ኢማዲስ። 9 ታስ ዳሮ ዱማቲ ሺቂዛ ኢሞታታፔ ታማን ጹጌቶንታ ያርሾይ ኔሲኔ ኔ ናይታስ ጊሻ ጊዳና፤ ሄሲካ ካꬃ ያርሾ ኡባይ፥ ናጋራ ጊሻስ ዎይኮ ቆሆ ጊሻስ ሺቂዛ ያርሾ ኡባይ ኔሲኔ ኔ ናይታስ ጊሻ ጊዶ። 10 ኢንቴ ሄሳ ጌሻሶዛን ዲሼ ሚቴ፤ ሄሳካ ኣቱማሳይ ኡባይ ሞ፤ ኢዚካ ኬሂ ዱማቲዳዛ።

11 «ቃሴካ ኢስራኤሌ ኣሳይ ታ ሲንꬃን ያኔ ሃ ቃሴꬂ ያርሺዛ ያርሾይ ኡባይ ኢንቴስ ጊዶ፤ ሃይታንታ ታኒ ኔስ፥ ኔ ማጫ ናይታስ፥ ኔ ኣቱማ ናይታሲኔ ሲንꬃፌ ያና ዬሌታ ኡባስ ኤቂ ዳና ማላ ኢንቴስ ጊሻ ሂስታ ኢማዲስ፤ ኔሶ ኣሳፔ ጌሽ ጊዲዳይ ኦኒካ ማናስ ዳንዳዬስ።

12 «ኢስራኤሌ ኣሳይ ታስ ኢሚዛ ኦራꬅ ጋኪዛ ካꬃ ጼራፔ ዎጋራ ዛይቴ፥ ዎይኔ ኡሺኔ ካꬃ ቆሞ ኡባፌ ጼራ ታ ኢንቴስ ኢማዲስ። 13 ኢስቲ ባ ጋዴፔ ታስ ጎዳስ ኢሚዛ ካꬃ ጼራይ ኢንቴሳ፤ ሄሳ ኢንቴሶ ኣሳን ጌሽ ጊዲዳ ኣሲ ኦኒካ ማናስ ዳንዳዬስ።

14 «ኢስራኤሌ ኣሳፔ ታስ ኢሜቲዳ ሚሺ ኡባይ ኢንቴሳ። * 15 ኢስራኤሌ ኣሳይ ታስ ሺሺዛ ሜሄፔ ዎይኮ ኣሳፔ ባይራ ጊዲ ዬሌቲዳይ ኢንቴሳ፤ ጊዶ ኣቲን ኣሳፔ ባይራ ጊዲ ዬሌቲዳይሳ ጊዲኮ ኢስታ ሚሻን ዎዛና ቤሴስ፤ ሄሳꬆካ ጌሽ ጊዶንታ ሜሄታፔ ኮይሮ ዬሌቲዳይሳ ሚሻን ዎዛናስ ዳንዳዬታ። 16 ኢሲ ኣጊና ናይታ ዎዛናስ ጌሻሶዛን ኤሬቲዳ ሜዛኔ ሊኬን ኢቻሹ ሳቂሌ ቢራ ዎዞ ሚሽ ጪጊዲ ዎዛናስ ዳንዳዬቴስ።

17 «ሚዛፔ ዎይኮ ዶርሳፌ ዎይኮ ዴይሻፌ ባይራ ጊዲ ዬሌቲዳይሳ ዎዞፍቴ፤ ሄይቲ ሙሌካ ጌሽ ጊዲዳ ጊሻስ ታስ ያርሾ ጊዲ ሺቃናስ ቤሴስ፤ ኢስታ ሱꬃ ያርሾ ያርሺዛሶዛ ቦላ ኣራጪቴ፤ * ሃንዳዛካ ታና ሎኦ ሳዎ ሳዋና ማላ ታማን ጹጊቴ። 18 ያኔ ሃ ቃሴꬂ ሺሺዛ ያርሾ ጊዲዲ ሺቂዛ ኣንጋሶ ማላኔ ኡሻቻ ሚሴ ማላ ኢስታ ኣሾዚ ኔስ ጊዶ። 19 ኢስራኤሌ ኣሳይ ታስ ሺሺዛ ዱማ ዱማ ኢሞታታ ዉርሳካ ታ ኢንቴስ፥ ኢንቴ ኣቱማ ናይታሲኔ ኢንቴ ማጫ ናይታስ ቡሮ ሲንꬃፌ ያና ዎዴታን ኡባን ዎጋ ጊዲዲ ኢንቴስ ጊሻ ጊዳና ማላ ታ ኢንቴስ ኢማዲስ፤ ሄሲካ ታኒ ኢንቴናራኔ ኢንቴ ዜሬꬃታራ ጫቄቲዛ ላሜቶንታ ማጺኔ ጫቆ † ማላ» ጊዴስ።

20 ጎዳይ ኣሮኔስ፥ «ኔኒ ኔ ዜሬꬃስ ላቲሳናስ ላታ ጋዴይ ኔስ ኢሜቴና፤ ኢስታ ጊዶን ኔና ጋኪዛ ጊሻይ ኣይኮይካ ዴና፤ ኔና ጋኪዛ ላታይ ታና ጾሳ» ጊዴስ።

21 ጎዳይ፥ «ኢስራኤሌ ኣሳይ ታስ ኤሂዛ ኣስራታይ ዉሪ ሌዌ ዛርኬታስ ጊሻ ጊዶ ጋዳ ታ ኢማዲስ፤ ሄሲካ ኢስቲ ጋይቶቴꬃ ዱንካኔ ጊዶን ኦꬂዛ ኦሶዛ ዳሞዛ ጊዶ። * 22 ሃንኮ ኢስራኤሌ ኣሳይ ጊዲኮ ባ ቦላ ሃይቆ ቂጻቴ ጋꬆንታ ማላ ናምኣንꬆ ጌዴ ጋይቶቴꬃ ዱንካኔዛኮ ሺቃናስ ቤሴና። 23 ሃይሳፌ ጉዬ ጋይቶቴꬃ ዱንካኔዛ ጊዶን ኣላፌቴꬅ ኤኪ ኦꬃናስ ቤሲዛይ ሌዌ ዛርኬታ ጻላ ጊዳና፤ ሄን ኦሴቲዛ ሞሮስካ ኢስቲ ኦይሼታና፤ ሄሲካ ኢስታስ ና ና ጋካናስ ላሜቶንታ ዎጋ ጊዳና፤ ሌዌታስ ጺንጾይ ‡ ኢስራኤሌ ዴሬን ዴና። 24 ኢስራኤሌ ኣሳይ ታስ ዱማ ያርሾ ኤሂዛ ኣስራታ ታኒ ኢስታስ ጊሻ ሂስታ ኢማዲስ፤ ሄሳ ጊሻስ ኢስታስ ኢስራኤሌ ኣሳ ጊዶን ጺንጾይ ዶንታ ማላ ዮታዲስ» ጊዴስ።

ሌዌታ ኣስራታ

25 ጎዳይ ሙሴስ ሂዝጊዴስ፥ 26 «ኔኒ ሌዌታስ፥ ‹ጎዳይ ኢንቴስ ጊሻ ሂስቲ ኢሚዛ ኣስራታ ኢንቴ ኢስራኤሌ ኣሳ ኩሼፔ ኤኪሼ ኢንቴካ ኢንቴ ባጋራ ሄ ኢንቴ ኤኪዳይሳፌ ኣስራታ ኬሲዲ ጎዳስ ዱማ ያርሾ ሂስቲ ሺሺቴ። 27 ሄሲ ሄ ዱማ ያርሾዚ ኢሲ ጎሻንቻይ ካꬃ ጼራ ዎይኮ ዎይኔ ኡሹ ኣስራታ ኢሚዛ ማላ ጊዲ ኢንቴስ ቆዴታና። 28 ሄሳ ማላን ኢንቴካ ኢስራኤሌ ኣሳፔ ኤኪዛ ኣስራታ ኡባፌ ጎዳስ ዱማ ያርሾ ሂስቲ ሺሺቴ፤ ኢንቴ ጎዳስ ሺሺዛ ያርሾዛ ቄሴ ኣሮኔስ ኢሚቴ። 29 ኢንቴ ሃ ኤኪዛ ሚሽ ኡባፌ ዶሬቲዳይሳኔ ሎኦ ጊዲዳይሳ ጎዳስ ጊሻ ሂስቲ ኢሚቴ።

30 « ‹ጎሻንቻይ ካꬃ ኣይፌፔኔ ዎይኔ ኡሻፌ ዶሬቲዳይሳ ታስ ኢሚዲ ኣቲዳይሳ ባስ ኤኪዛ ማላ ኢንቴካ ዶሬቲዳይሳ ታስ ኢሚዲ ኣቲዳይሳ ኢንቴስ ኤኪቴ። 31 ሄሲካ ኢንቴ ጋይቶቴꬃ ዱንካኔ ጊዶን ኦꬂዛ ኦሶዛስ ዋጋ ጊዲዳ ጊሻስ ኣቲዳይሳ ኢንቴ ኢንቴሶ ኣሳራ ኣዋንካ ዲዲ ማናስ ዳንዳዬታ። 32 ዶሬቲዳዝ ኢንቴ ጎዳስ ሺሺዳፔ ጉዬ ኣቲዳይሳ ኢንቴ ሚኮ ኢንቴስ ናጋራ ጊዴና፤ ጊዶ ኣቲን ዶሬቲዳይሳ ኢዛፔ ሻኮንታ ሚዲ ዱማ ጊዲዳ ኢስራኤሌ ኣሳ ኢሞታ ቱኒሶንታ ማላ ናጌቲቴ፤ ቱኒሲዛ ጊዲኮ ኢንቴ ሃይቃና› ጋ» ጊዴስ።

19

ጌሾ ሃꬄ

1 ጎዳይ ሙሴሲኔ ኣሮኔስ ሂዝጊዴስ፥ 2 «ሃይሲ ታ ኣዛዚዳይሲ ዎጋስ ዲዛ ማራ፤ ኢስራኤሌ ኣሳይ ኢዚ ሞርጌ ቦላ ቃምባራይ ዎꬊ ኤሮንታ ቦሬይ ባይንዳ ኢሲ ዞኦ ሚዛ ኡስ ኢስራኤሌ ኣሳይ ኤሃና ማላ ኣሳስ ዮታ። 3 ሄ ኡሳዮ ቄሴ ኤልኤዜሬስ ኢሚቴ፤ ሄ ኡሳዮ ኣሲ ዲዛሶፔ ጌዴ ካሬ ኬሲኮ ሄን ኢዛ ሲንꬃን ሹኬቱ። 4 ቄሴ ኤልኤዜሬይ ኢዚ ሱꬃፌ ጉꬃራ ኤኪዲ ባ ቢራꬌ ጼራን ላፑንቶ ጌዴ ጋይቶቴꬃ ዱንካኔዛስ ሲንꬃ ባጋራ ፒስቶ። 5 ሄ ኡሳይ ጋልባይ፥ ኣሾይ፥ ሱꬂኔ ቃንꬃ ኣሾይ ዉሪ ቄሴዛ ሲንꬃን ጹጌቶ። 6 ቄሴዚ ሊባኖሴ ዚጋ፥ ሂሶጴኔ ዞኦ ቃጪና ኤኪዲ ኡሳያ ጹጌቲዛ ታማዛን ዬጎ። 7 ሄሳፌ ጉዬ ባ ማይኦ ሜጮ፤ ባ ቦላካ ሃꬄን ሜጬቲዲ ካሴ ባ ዲዛሶ ሲሞ፤ ጊዶ ኣቲን ኦማርስ ጋካናስ ዎጋይ ጊዛ ማላ ቱና ጊዲ ጋምኦ። 8 ሄ ኡሳዮ ጹጊዳዴይካ ባ ማይኦ ሜጮ፤ ባ ቦላካ ሃꬃን ሜጬቶ፤ ኢዚካ ኦማርስ ጋካናስ ቱና ጊዲ ጋምኦ።

9 «ሄሳፌ ጉዬ ጌሽ ጊዲዳ ሃራ ኣሲ ሄ ቢዲንꬃ ሺሺ ኤፊዲ ኣሳይ ዲዛሶፔ ጌዴ ኬሲዲ ጌሻሶሆን ዎꬆ፤ ሄንካ ኢስራኤሌ ኣሳይ ሜጬቲዲ ጌያናስ ጎኢዛ ሃꬅ ጊጊሳናሳ፤ ሃይሲ ዎጋዚ ኦሴቲዛይ ኣሳ ናጋራ ዉርሳናሳ። * 10 ቢዲንꬃ ሺሺዳዴይ ባ ማይኦ ሜጮ፤ ጊዶ ኣቲን ኢዚ ኦማርሳ ዎዴ ጋካናስ ቱና ጊዲ ጋምኦ፤ ሃይሲ ዎጋዚ ኢስራኤሌ ኣሳሲኔ ቤቴ ዪዲ ኢስታ ጊዶን ዲዛ ኣሳስ ቡሮፔ ያና ዬሌታ ኡባስ ላሜቶንታ ዎጋ ጊዳና።

ኣሃ ቦሾ ጊሻስ

11 «ሃይቂዳ ኣሳ ኣሃ ቦቺዳ ኣሲ ላፑን ጋላስ ጋካናስ ቱና ጊዲ ጋምኦ። 12 ሄꬓንꬆ ጋላሳኒኔ ላፑንꬃ ጋላሳን ጌያናስ ጊጌቲ ዲዛ ሃꬃን ባና ጌሾ፤ ሄሳፌ ጉዬ ኢዚ ጌሽ ጊዳና፤ ሄꬓንꬆ ጋላሲኔ ላፑንꬃ ጋላስ ባና ጌሾንታ ኣጊኮ ኢዚ ጌያናስ ዳንዳዬና። 13 ጌሻናስ ዲዛ ሃꬂ ኢዛ ቦላ ጉኮንታ ኣጊዳ ጊሻስ ኣሃ ቦቺዲ ባና ጌሾንታ ኣሲ ቱኒዳ ማላ ጋምኦ፤ ሄሳ ማላ ኣሲ ጋይቶቴꬃ ዱንካኔዛ ቱኒሴስ፤ ሄሳ ጊሻስ ኢዚ ኢስራኤሌ ኣሳ ጊዶፌ ሻኬቲ ኪቾ።

14 «ኢሳዴይ ጋይቶቴꬃ ዱንካኔዛ ጊዶን ሃይቂኮ ፖሌታና ዎጋይ ሃይሳ። ኢዚ ሃይቂዳ ዎዴ ሄ ዎዴ ሄን ጋይቶቴꬃ ዱንካኔዛ ጊዶን ዲዛዴይ ዎይኮ ሄ ጌዴ ጋይቶቴꬃ ዱንካኔዛን ጌሊዛዴይ ላፑን ጋላስ ጋካናስ ቱና ጊዲ ጋምኦ። 15 ሄ ጋይቶቴꬃ ዱንካኔዛ ጊዶን ቱቺ ባይንዳ ዲዛ ኦቶይ ዉሪካ ጻሮይካ ቱና ጊዶ። 16 ኣሲ ዎꬊዳ ኣሳ ኣሃ ጊዲን ዎይኮ ሃርጊ ሃይቂዳ ኣሳ ኣሃ ጊዲን ካሬን ኩንዲ ዲዛ ኣሃ ቦቺዳዴይ ዎይኮ ኣሳ ሜቄꬅ ቦቺዳዴይ ላፑን ጋላስ ጋካናስ ቱና ጊዶ።

17 «ቱኒዳ ኣስ ናጋራፔ ጌሻናስ ጹጌቲዛ ኡሳይ ቢዲንꬃፌ ጉꬃራ ኦቶን ዬጌቶ፤ ጺሊ ኡቲዳ ፑልቶ ሃꬂ ኢዛ ቦላ ጉጄቶ። 18 ካሊዲ ጌሽ ጊዲዳ ሃራ ኣሲ ሂሶጴ ሚꬃ ሃጋ ኤኪዲ ሃꬃን ጌልꬂ ጌልꬂ ኬሲዲ ጋይቶቴꬃ ዱንካኔዛ ቦላ፥ ኢዛ ጊዶን ዲዛ ሚሻታ ቦላኔ ኣሳ ቦላ ኣራጮ፤ ሄሳፌ ጉዬ ኣሳ ሜቄꬅ ዎይኮ ኣሃ ዱፎ ቦቺዳዴ ቦላ ሃꬄ ኣራጮ። 19 ሄꬓንꬃ ጋላሲኔ ላፑንꬃ ጋላስ ጌዪዳዴይ ሃንኮ ጌዮንታዴ ቦላ ሃꬄ ኣራጮ፤ ላፑንꬃ ጋላስ ኢዛ ጌሾ፤ ሄ ጌይዛዴይካ ባ ማይኦ ሜጪዳፔኔ ባ ቦላ ሜጬቲዳፔ ጉዬ ኣርሼይ ዉሊሺን ኢዛዴይ ጌሽ ጊዳና።

20 «ቱኒዳዴይኔ ባና ጌሾንታዴይ ጌሾ ሃꬃ ባ ቦላ ጉሶንታ ኣጊዳ ጊሻስ ኢዚ ቱኒዳ ማላ ጋምኦ፤ ሄሳ ማላ ኣሲ ጌሻሶዛ ቱኒሲዛ ጊሻስ ማባራ ጊዶፌ ሻኬቲ ኪቾ። 21 ሃይሳ ሃ ዎጋ ቡሮፔ ያና ዬሌታስ ኢንቴ ናጋናስ ቤሴስ፤ ጌሾስ ጎኢዛ ሃꬃ ባ ቦላ ኣራጪዛ ኣሲ ባ ማይኦዛካ ሜጫናስ ቤሴስ፤ ሄ ሃꬃ ቦቺዳዴይ ኦማርስ ጋካናስ ቱና ጊዲ ጋምኦ። 22 ጌዮንታ ኣሲ ቦቺዳ ሚሺ ኡባይ ቱና ጊዶ፤ ሄ ቱና ሚሻ ቦቺዳ ኣሲካ ኦማርስ ጋካናስ ቱና ጊዶ።»

20

ዛላፌ ፑልቲዳ ሃꬅ

(ኬሳ 17፡1-7)

1 ኮይሮ ኣጊናን ኢስራኤሌ ኣሳይ ኩሜꬅ ጺኔ ባዞን ቃዴሴ ጌቴቲዛሶን ዱንካኒ ኡቲዴስ፤ ማራማ ሃይቂን ሄን ሞጊዳ። 2 ኣሳይ ዱንካኒ ኡቲዳሶሆን ሃꬂ ባይንዳ ጊሻስ ሙሴ ቦላኔ ኣሮኔ ቦላ ዴንዲዴስ። 3 ዴሬዚ፥ «ኑኒ ካሴ ጋይቶቴꬃ ዱንካኔ ሲንꬃን ሃይቂዳ ኢስራኤሌ ኣሳ ማላ ኢስታꬆ ኑኒካ ሃይቂዳኮ ኑስ ሎኦ ጊዳናሺን፤ 4 ኢንቴ ጎዳ ማባራ ሃይሳ ሃ ባዞ ቢታ ኤሂዳይ ኑኒኔ ኑ ሜሄይ ሃይሳን ዉራና ማላ ኦꬃናሴ? 5 ኢንቴ ኑና ጊብጼፔ ኬሲዲ ሃይሳ ኣይኮይ ሞኮንታ ኢታ ባዞ ኑና ኣዛስ ኤሂዴቲ? ሃይሳን ካꬂ፥ ባላሴይ፥ ዎይኔ ኣይፌይኔ ኦሮማኔይ ዴና፤ ሃራይ ኣቶሺን ጋንጺ ኤኪዛ ሃꬂካ ዴና!» ጊዲ ሙሴራ ኦዬቲዳ። 6 ሙሴይኔ ኣሮኔይ ኣሳፔ ሻኬቲዲ ጌዴ ጋይቶቴꬃ ዱንካኔ ፔንጌ ቢዳ፤ ኢስቲ ዱጌ ቢታን ጉፋኒ ዲሺን ጎዳ ቦንቾይ ኢስታስ ቆንጪዴስ።

7 ጎዳይ ሙሴስ ሂዝጊዴስ፥ 8 «ጫቆ ቃላ ታቦታ ሲንꬃን ዲዛ ጉፌዛ ኤኪዳ ኔኒኔ ኣሮኔይ ኩሜꬃ ማባራ ኢሲ ቦላ ሺሺቴ፤ ኔኒ ሄን ኩሜꬃ ዴራ ሲንꬃን ዲዛ ዛላዚ ሃꬄ ኢማና ማላ ዮታ፤ ኔኒ ሄሳꬆ ኦꬃዳ ዛላዛፔ ኢስታስ ሃꬄ ኬሳ፤ ሂስቲኮ ኢስቲኔ ኢስታ ሜሄይ ሃꬅ ኡዪዲ ኣላና።»

9 ሙሴይ ጎዳይ ኢዛ ኣዛዚዳ ማላ ቢዲ ጋይቶቴꬃ ዱንካኔዛፔ ባ ጉፌዛ ኤኪ ዪዴስ። 10 ኢዚኔ ኣሮኔይ ኩሜꬃ ማባራ ዛላዛ ሲንꬃን ሺሺዳፔ ጉዬ ሙሴይ ዴሬዛ፥ «ኢንቴኖ ማካላንቻቶ! ሃይሳ ሃ ዛላዛፔ ኑ ኢንቴስ ሃꬄ ኬሳኔ!» ጊዴስ። 11 ሄሳፌ ጉዬ ሙሴይ ባ ጉፌዛን ዛላዛ ናምኣ ዛሪ ሾጪዴስ፤ ዎልቃማ ሃꬂ ዛላፌ ፑልቲዴስ፤ ዴሬዚኔ ሜሄይ ሃꬃ ኡዪዴስ።

12 ጊዶ ኣቲን ጎዳይ ሙሴ ቦላኔ ኣሮኔ ቦላ፥ «ኢንቴ ኢስራኤሌ ኣሳ ሲንꬃን ታ ዱማቴꬃ ማላ ታና ቦንቻናስ ኣማኔቲቤኬታ፤ ሄሳ ጊሻስ ታ ኢንቴና ላቲሳና ጋ ጫቂዳ ዴሬዛ ሃይሳ ዴራ ካሌꬂዲ ጌሌኬታ» ጊ ሃንቄቲዴስ።

13 ኢስራኤሌ ኣሳይ ጎዳራ ኦዬቲዳሶይኔ ኢዚ ባ ዱማቴꬃ ቆንጪሲዳሶይ ማሪባ ጌቴቲዳ ጊሻስ ሃꬃይካ ማሪባ ሃꬅ ጌቴቲ ሱሚዴስ።

ኤዶሜ ኣሳኔ ኢስራኤሌ ኣሳ

14 ሙሴይ ኤዶሜ ካዎስ ኪታ ጋꬃና ማላ ቃስታኔ ኣስ ቃዴሴፔ ዬዲዴስ፤ «ኔ ኢሻ ኢስራኤሌይ፥ ‹ኑ ቦላ ጋኪዳ ሜቶዛ ኡባ ኔኒ ሲያዳሳ፤ 15 ቤኒ ኑ ኣዋቲ ዋኒ ዱጌ ጊብጼ ዎꬊዳኮኔ ኑኒካ ጊብጼን ዳሮ ላይꬃታ ዋኒ ዋኒ ዲዳኮ ኔ ኤራሳ፤ ጊብጼ ኣሳይ ካሴ ኑ ኣዋታ ጊዲን ኑናካ ዳሮ ዋዪሲዴስ። 16 ኑኒካ ኢዚ ኑና ማዳና ማላ ጎዳኮ ዋሲዶስ፤ ኢዚካ ኑ ዋሶዛ ሲዪዲ ጊብጼፔ ኑና ኬሳናስ ባ ኪታንቻ ኑስ ኪቲዴስ፤ ሄኮ ኑኒ ሃኢ ኔስ ꬋሳን ዲዛ ቃዴሴን ዶስ። 17 ሄሳ ጊሻስ ኑኒ ኔ ቢታራ ኣꬊ ባና ማላ ኑስ ኤሮ ጋርኪ! ኑና ጊዲን ኑ ሜሄይካ ኦጌፔ ካሬ ኬዞኮ፤ ካꬃ ጊዶ ጊዲን ዎይኮ ዎይኔ ሚꬃ ጊዶ ኑ ጌሎኮ፤ ኔ ሃꬃ ኦላፌካ ኡዮኮ፤ ኔ ዴሬፔ ኣꬋና ጋካናስ ኦጌፔ ካሬ ኬዞኮ› ጌስ» ጊ ኪቲዴስ።

18 ኤዶሜ ኣሳይ ጊዲኮ፥ «ኢንቴ ኑ ዴሬራ ኣꬊ ባና ማላ ኮዮኮ፤ ኢንቴ ኑ ዴሬ ጌላናስ ፓጪኮ ኑ ኢንቴ ቦላ ዎራጃና» ጊዳ።

19 ኢስራኤሌ ኣሳይካ፥ «ኑኒ ዋና ኦጌዛፔ ኬዞኮ፤ ኑና ጊዲን ዎይኮ ኑ ሜሄይ ኢንቴ ሃꬃፌ ኡዪኮ ኑ ኢንቴስ ኢዛ ዋጋ ቃንጻና፤ ኑ ዋና ኮይዛይ ኢንቴ ዴሬዛራ ኣꬊ ባናሳ» ጊዲ ኢስታስ ማልꬄ ኢሚዳ።

20 ኤዶሜ ኣሳይ ጊዲኮ፥ «ሄሲ ሃኔና! ኑ ኢንቴና ኣꬂ ዬዶኮ!» ጊዲ ሚኖ ኦላንቻታ ኤኪዲ ኢስራኤሌ ኣሳ ኦላናስ ኬዚዳ። 21 ኤዶሜ ዴሬ ኣሳይ ባ ቢታራ ኣꬂ ዬዶንታይሳ ኤሪዲ ኢስራኤሌ ኣሳይ ባ ቢዛ ኦጌዛ ላሚዲ ሃራሶራ ቢዴስ።

ኣሮኔ ሃይቆ

22 ኩሜꬃ ኢስራኤሌ ማባራይ ቃዴሴፔ ዴንዲ ሆሬ ዙማኮ ጋኪዴስ። 23 ሄ ዙማዚ ኤዶሜ ꬋሳን ዴስ፤ ጎዳይ ሄን ሙሴሲኔ ኣሮኔስ፥ 24 «ታኒ ኢስራኤሌ ኣሳስ ኢማና ጋዳ ካሴ ጫቂዳ ዴሬዮ ኣሮኔይ ጌሌና፤ ኢንቴ ዉሪካ ማሪባ ሃꬃ ኣቻን ታ ኣዛዞዛ ቦላ ማካሊዳ ጊሻስ ኣሮኔይ ሃይቃና። 25 ኣሮኔኔ ኢዛ ናዛ ኤልኤዜሬ ኔናራ ኤካዳ ፑዴ ሆሬ ዙማ ቦላ ኬዛ። 26 ኣሮኔይ ቄሴቴꬃስ ማይኢዳ ማይኦዛ ቃራ ኤካዳ ኤልኤዜሬ ማይዛ፤ ኣሮኔይ ሄን ሃይቃና» ጊዴስ።

27 ሙሴይካ ጎዳይ ኢዛስ ጊዳይሳ ኡባካ ኦꬂዴስ፤ ኩሜꬃ ማባራይ ኢስታ ጼሊሺን ኢስቲ ፑዴ ሆሬ ዙማ ቦላ ኬዚዳ። 28 ሙሴይካ ኣሮኔ ቄሴቴꬃ ማይኦዛ ቃሪ ኤኪዲ ኤልኤዜሬ ማይዚዴስ፤ ኣሮኔይ ሄን ዙማ ሁኤን ሃይቂዴስ፤ ሙሴይኔ ኤልኤዜሬይ ዙማ ቦላፌ ዱጌ ሲሚ ዎꬊዳ።* 29 ኣሮኔይ ሃይቂዳይሳ ኩሜꬃ ዴሬዚ ሲዪዲ 30 ጋላስ ጋካናስ ኢዛስ ሚሼቲዲ ዬኪዴስ።

21

ካናኔ ኣሳ ጾኔቴꬅ

1 ኢዛስ ዱሳሶይ ኔጌቤ ጊዲዳ ካናኔ ዴሬ ካዎ ኣራዴይ ኢስራኤሌ ኣሳይ ኣታራሜ ባጋራ ዪዛይሳ ሲዪዲ ኢስታ ቦላ ኦላ ዴንꬂዲ ኢስታፌ ኣማርዳይታ ዲኢዴስ። * 2 ሄ ዎዴ ኢስራኤሌ ኣሳይ፥ «ኑኒ ሃይሳ ዴሬዛ ጾናና ማላ ኔ ኑና ማዲኮ ኢስታ ጊዲን ዎይኮ ኢስታ ካታማታ ናምኣንꬆ ዴንዶንታ ማላ ኦꬂዲ ኑ ኢስታ ሙሌራ ዲፒ ሂስታና» ጊዲ ጎዳስ ኣዲኒዳ። 3 ጎዳይ ኢስታ ዎሳ ሲዪዲ ማዲዳ ጊሻስ ኢስቲ ካናኔ ኣሳ ጾኒ ኦይኪዳ፤ ሄሳ ጊሻስ ኢስራኤሌ ኣሳይ ኢስታኔ ኢስታ ካታማ ሙሌራ ዲፒ ሂስቲ ꬋይሲዳ፤ ኢስቲ ዉሪ ዉሪዳይሳ ኤራናስ ሄሳ ሄ ጋዴዛ፥ «ሆርማ» ጊ ሱንꬂዳ።*

ጻርቂማላፔ ኦሴቲዳ ሾሽ

4 ኢስራኤሌ ኣሳይ ኤዶሜ ዴሬ ዩዪ ኣꬊዲ ባናስ ቆፒዳ ሆሬ ዙማፔ ዴንዲዲ ጌዴ ዞኦ ኣባኮ ኤፊዛ ኦጌዛራ ቢዳ፤ ጊዶ ኣቲን ኢስቲ ቡሮ ኦጌን ዲሺን ዴሬዛፔ ዳንዳያይ ዉሪዴስ። * 5 ጎዳ ቦላኔ ሙሴ ቦላ ኢታ ቃላ ኬሲዲ፥ «ሃꬂኔ ካꬂ ባይንዳሶ ሃይሳ ባዞ ቢታን ኑ ሃይቃና ማላ ኑና ጊብጼፔ ኣይስ ኬሲዴቲ? ሃይሲ ሃ ኢታ ካꬃይ ኑና ሳሌꬂዴስ» ጊዳ። 6 ሄሳፌ ጉዬ ጎዳይ ኢታ ማርዜራ ዲዛ ሾሽ ዴሬዛ ጊዶ ዬዲዴስ፤ ሄ ሾሻይ ዱኪን ኢስራኤሌ ኣሳፔ ዳሮይ ሃይቂዴስ። * 7 ዴሬዚካ ሙሴኮ ቢዲ፥ «ጎዳ ቦላኔ ኔ ቦላ ኑ ኢታ ቃላ ሃሳይዳ ጊሻስ ኑኒ ቆሂዶስ፤ ሃኢካ ሃይቲ ዱኪዛ ሾሻቲ ኑፔ ኪቻና ማላ ኔኒ ኑስ ጎዳ ዎሳርኪ!» ጊዳ፤ ሙሴይካ ዴራስ ዎሲዴስ። 8 ሄ ዎዴ ጎዳይ ሙሴስ፥ «ኔኒ ጻርቂማላ ሾሽ ቆጻ ኬሳዳ ቱሳ ማላ ኣዱሳ ሚꬃ ቦላ ካቃ፤ ሾሺ ዱኪዳ ኣሲ ዉሪካ ሄሳ ቤኢዲ ኣታና» ጊዴስ። 9 ሙሴይካ ጻርቂማላፔ ሾሽ ሜꬊዲ ቱሳ ማላ ኣዱሳ ሚꬃ ቦላ ቃጲዴስ፤ ሾሺ ሳጺዳ ኣሲ ኡባይ ሄ ጻርቂማላ ሾሻ ꬎቁ ጊ ጼሊዳይ ጼሊዳይ ፓጺዴስ። *

ኡሬፔ ዴንዲዲ ሞኣቤ ቡስ

10 ኢስራኤሌ ኣሳይ ባ ዲዛሶፔ ዴንዲ ቢዲ ኦቦቴን ዱንካኒ ኡቲዴስ። 11 ሄፔ ዴንዲዲ ሞኣቤፔ ኣርሼይ ሞኪዛ ባጋራ ዲዛ ኢዬ-ኣባሪሜ ባዞን ዱንካኒ ኡቲዴስ። 12 ሄፔ ዴንዲ ቢዲ ዛራዴ ሾባን ኡቲዴስ። 13 ሄፔካ ዴንዲ ቢዲ ኣሞሬታ ዴሬራ ካንꬂ ቢዛ ባዞ ኣርኖኔ ሻፋፔ ሄ ፒንꬃን ዲዛ ቢታን ዱንካኒ ኡቲዳ፤ ኣርኖኔ ሻፋዚ ሞኣቤ ዴሬሲኔ ኣሞሬ ዴሬዛስ ጊዶ ꬋሳን ዴስ። 14 ሄሳ ጋሶን ጎዳይ ካሌꬂን ኦሌቲዳ ኦላ ጊሻስ ዮቲዛ ታሪኬ ማጻፋዛን፥ «ሱፋ ሄራኒኔ ሾባታን ዲዛ ዋሄቤ ካታማን ኣርኖኔን ሃꬂ ባይንዳ ሻፋን፥ 15 ቢዲ ኤሬ ካታማኔ ሞኣቤ ꬋስ ጋካናስ ካንꬂ ቢዛ ዞዜታ» ጌቴቲዴስ። 16 ሄፔ ዴንዲዲ ቢኤሬ ቢዳ፤ ሄሲካ ጎዳይ ሙሴስ፥ «ዴራ ኢሲ ቦላ ሺሻ፤ ታኒ ኢስታስ ሃꬅ ኢማና» ጊዲ ዮቲዳ ሃꬃ ኦላ።

17 ሄ ዎዴ ኢስራኤሌ ኣሳይ ሃይሳ፥

«ሃይሶ ፑልቶዞ ፑልታ፤

ኢንቴካ ኢዛስ ዬጺቴ።

18 ካዎቲ ባ ካዎቴꬃ

ጉፌን ቦኪዳ፤

ዳናቲ ባ ጉፌን ዚቂሲዳ፤

ሃꬃ ኦላስ ዬጺቴ» ጊዳ።

ሄ ባዞዛፔ ዴንዲዲ ጌዴ ማታኔ ቢዳ። 19 ማታኔፔካ ጌዴ ናሃልኤሌራ ካንꬂዲ ጌዴ ባሞቴ ቢዳ። 20 ባሞቴፔ ዴንዲዲ ኣሞኔ ዴሬን ዲዛ ሾባ ቢዳ፤ ሄ ሾባይካ ፒዝጋ ዙማፔ ዳንኤ ባጋራ ባዞዛ ጊናን ዴስ።

ካዎ ሲሆኔ ጾኔቴꬅ

(ዛሬ 2፡26—3፡11)

21 ሄሳፌ ጉዬ ኢስራኤሌ ኣሳይ ኣሞሬ ዴሬ ካዎ ሲሆኔስ ቃስታኔ ዬዲዲ፥ 22 «ኑኒ ኔ ቢታራ ኣꬊ ባና ማላ ኑና ኣꬃ ዬዳርኪ! ኑኒኔ ኑ ሜሄይ ኦጌፔ ካሬ ኬዞኮ፤ ጌዴ ኔ ካꬃ ጊዶ ጊዲን ዎይኮ ኔ ዎይኔ ሚꬃ ጋርስ ኑ ጌሎኮ፤ ኔ ሃꬃ ኦላፌ ኤኪ ኡዮኮ፤ ኑኒ ኔ ዴሬራ ኣꬊ ባና ጋካናስ ኦጌፔ ሼርኢ ጎኮ» ጊዴስ።

23 ሲሆኔይ ጊዲኮ ኢስራኤሌ ኣሳይ ኢዛ ቢታራ ኣꬊ ባና ማላ ኮዪቤና፤ ሃራፔካ ኢዚ ባስ ዲዛ ኦላ ኣሳ ሺሺ ኤኪዲ ያሃጼ ባዞ ዎꬊዴስ፤ ኢስራኤሌ ኣሳራካ ኦላ ኦይኬቲዴስ። 24 ኢስራኤሌ ኣሳይ ጊዲኮ ኢስታ ጾኒዴስ፤ ኣርኖኔ ሻፋፔ ዶሚዲ ኣሞኔ ዴሬ ꬋስ ጊዲዳ ያቦቄ ሻፋ ጋካናስ ዲዛሶዛ ኦይኪዳ፤ ጊዶ ኣቲን ኣሞኔ ኣሳይ ባ ዛዋ ሚኒ ናጊዛ ጊሻስ ሄ ጌሊቤቴና። 25 ኢስራኤሌ ኣሳይ ሂስቲዲ ኣሞሬ ዴሬ ቢታን ዲዛ ካታማታ ሃሴቦኔኔ ሄ ሄራን ዲዛ ጉꬃ ካታማታካ ኦይኪዲ ዱንካኒ ኡቲዳ። 26 ሃሴቦኔይ ኣሞሬታ ካዎ ሲሆኔይ ካዎቲዳ ካታማ፤ ኢዚካ ካሴ ሞኣቤን ካዎቲዳ ካዎዛራ ኦሌቲዲ ኣርኖኔ ሻፋ ጋካናስ ዲዛ ቢታ ኡባ ኢስታፌ ዎꬂ ኤኪዴስ። 27 ጊንጾ ጊግሲዲ ዬጺዛይቲ ሄሳ ጊሻስ ዬጺሼ

«ሃሴቦኔኮ ሃ ዪቴ!

ሃና ካታማያ ጊምቤቱ!

ሲሆኔ ካታማያ

ኦሶ ዶሜቱ።

28 ሃሴቦኔፔ ታማይ ኬዚዴስ፤

ላጮይካ ሲሆኔ

ካታማፔ ኬዚዴስ፤

ሞኣቤ ዴሬን

ኤሬ ጌቴቲዛሶዛ ꬋይሲዴስ፤

ኣርኖኔ ቦላ ጌዜ ቢታን ዲዛ

ሃላቃታካ ዲፒ ሂስቲዴስ።

29 ሃኔ ሞኣቤ ኔስ ኣዬ ኣና!

ኢንቴኖ ካሞሼስ

ጎይኒዛይቶ!

ኢንቴ ዲፒ ጊ ꬋያና፤

ኢንቴ ኣቱማ

ናይታ ቤቴስ፥

ኢንቴ ማጫ ናይታካ

ዲኤቴꬃስ ኣሞሬ ካዎ

ሲሆኔስ ኣꬂ ኢሚዴስ። *

30 ሄሳ ጊሻስ ኢስታ ዜሬꬃይ

ሙሌራ ꬋይዴስ፤

ሃሴቦኔፔ ቢዲ

ዲቦኔ ጋካናስ

ኖፋፔ ቢዲ

ሜዴባ ጋካናስ ዲዛ

ኡባ ፒስኪ

ሂስቲ ላሊዶስ» ጊዳ።

31 ሄሳ ጊሻስ ኢስራኤሌ ኣሳይ ኣሞሬ ዴሬን ዱንካኒ ኡቲዴስ። 32 ሙሴይካ ኢያዜሬ ቢዲ ጾሞሳና ኣስ ዬዲዴስ፤ ኢስራኤሌ ኣሳይካ ሄ ካታማዮኔ ኢዚ ሄራን ዲዛ ቄሪ ካታማታ ኦሊ ኦይኪዳ፤ ካሴ ሄን ዲዛ ኣሞሬ ኣሳታ ጎዲዳ።

ካዎ ኣጌ ጾኔቴꬅ

33 ሄሳፌ ጉዬ ኢስራኤሌ ኣሳይ ጉዬ ሲሚዲ ጌዴ ባሳኔ ኤፊዛ ኦጌዛራ ቢዳ፤ ባሳኔ ካዎ ኣጌይ ኤዲራኤን ኢስታራ ኦላ ኦይኬታናስ ባ ኦላንቻታ ኡባ ኤኪ ኬዚዴስ። 34 ጎዳይ ሙሴስ፥ «ሃይሳ ኣዴዛስ ባቦፋ! ኢዛ ኣሳኔ ኢዛ ዴሬዛ ታ ኔስ ኣꬃ ኢማና፤ ካሴ ሃሴቦኔን ዴኢሼ ኣሞሬታ ሃሪዛ ካዎ ሲሆኔ ቦላ ኔ ኦꬆይሳꬆ ሃይሳ ቦላካ ኦꬃ» ጊዴስ። 35 ሄሳ ጊሻስ ኢስራኤሌ ኣሳይ ኣጌ፥ ኢዛ ናይታኔ ኢዛ ዴራ ኡባ ዲፒ ሂስቲዲ ቢታ ባስ ኤኪዴስ።

22

ባላቄኔ ባላሜ

1 ሄሳፌ ጉዬ ኢስራኤሌ ኣሳይ ዴንዲዲ ኢያርኮ ጊናራ ዮርዳኖሴ ሻፋፔ ኣርሼይ ሞኪዛ ባጋራ ዲዛ ሞኣቤ ዴምባን ዱንካኒ ኡቲዴስ።

2 ኢስራኤሌ ኣሳይ ኣሞሬታ ቦላ ኦꬂዳይሳ ኡባ ጺፖራ ና ባላቄይ ሲዪዴስ። 3 ኢስራኤሌ ኣሳይ ኬሂ ዳሮ ጊዲዳ ጊሻስ ሞኣቤ ኣሳይ ኬሂፔ ባቢዴስ። 4 ሞኣቤቲ ሚዲያሜ ጪማታስ፥ «ቦራይ ማታ ሚ ꬋይሲዛ ማላ ሃ ማቴ ኣሳይ ኑ ዩሾን ዲዛ ኡባ ዲፒ ሂስቲ ꬋይሳና» ጊዳ።

ሄ ዎዴ ሞኣቤ ካዎ ጺፖራ ና ባላቄይ፥ 5 ኣማዋ ቢታን ኤፊራጺሴ ሻፋ ማታን ፓቶሬ ካታማን ዲዛ ቢኦሬ ና ባላሜኮ ቃስታኔ ኪቲዲ፥ «ቤያ! ጊብጼ ቢታፌ ኬዚዳ ኢሲ ዴሬይ ቢታ ማይኢዴስ፤ ሄ ዴሬዚ ኑ ማታን ዱንካኒ ኡቲዴስ። * 6 ኢስቲ ኑፔ ኬሂ ዎልቃማ ጊዲዳ ጊሻስ ዎዜ ኔና ሁ! ሃ ያዳ ታስ ኢስታ ቃንጋርኪ! ኔ ቃንጊዛ ጊዲኮ ታ ኢስታ ጾናዳ ቢታፌ ኬሳናኮ ኦኔ ኤሪዛይ? ኣይስ ጊኮ ኔኒ ኣንጂዳዴይ ኣንጄቲዛይሳ፥ ኔ ቃንጊዳዴይ ቃንጌቲዛይሳ ታ ኤራይስ» ጊዴስ።

7 ሂስቲን ሞኣቤ ጪማቲኔ ሚዲያሜ ጪማቲ ቃንጊሳናስ ኤኪ ቢዳ ሚሻ ባላሜስ ኢሚዲ ባላቄ ኪታ ዮቲዳ። 8 ባላሜይ ኢስታስ፥ «ኢንቴ ሃች ሃን ኣቂኮ ጎዳይ ታስ ዮቲዳይሳ ኡባ ታ ኢንቴስ ዎንቶ ማላዶ ዮታና» ጊዴስ፤ ሂስቲን ሞኣቤ ጪማቲ ባላሜ ማታን ኣቂዳ።

9 ጾሲ ባላሜኮ ዪዲ፥ «ሃይቲ ኔናራ ዲዛ ኣሳቲ ኣይ ኣሴ?» ጊዲ ኦይቺዴስ።

10 ባላሜይካ ጾሳስ፥ «ሞኣቤ ካዎ ጺፖራ ና ባላቄይ፥ 11 ‹ጊብጼፔ ኬዚዳ ዴሬይ ቢታ ዪ ማይኢዴስ፤ ኔኒ ያዳ ታስ ኢስታ ቃንጊዛ ጊዲኮ ታ ኢስታ ኦላ ጾናዳ ቢታፌ ኬሳናኮ ኦኔ ኤሪዛይ!› ጊ ኪቲዳ ኣሳታ» ጊ ዛሪዴስ።

12 ጾሲ ቃሴ ባላሜ፥ «ኔኒ ሃይታ ሃ ኣሳታራ ቦፓ፤ ኢስራኤሌ ዴሬይ ኣንጄቲዳ ዴሬ ጊዲዳ ጊሻስ ኔኒ ኢስታ ቃንጎፋ» ጊዴስ።

13 ዎንቴꬃ ጋላስ ማላዶራ ባላሜይ ዴንዲዲ ባላቄይ ኪቲዳ ጪማታስ፥ «ታኒ ኢንቴናራ ቦንታ ማላ ጎዳይ ዲጊዳ ጊሻስ ኢንቴ ቢታ ሲሚቴ» ጊዴስ።

14 ሂስቲን ሞኣቤ ጪማቲ ባላቄኮ ሲሚዲ ባላሜይ ኢስታራ ዮንታ ኢጺዳይሳ ኢዛስ ዮቲዳ።

15 ሄሳፌ ጉዬ ዛሪዲካ ባላቄይ ካሴ ኪቴቲዳይታፔ ኣꬊ ቦንቼቲዳኔ ቆዳን ዳሮ ጪማታ ባላሜኮ ኪቲዴስ። 16 ኢስቲካ ባላሜኮ ቢዲ፥ «ጺፖራ ና ባላቄይ ኔና፥ ‹ኔኒ ታኮ ዮንታ ማላ ኣይ ሚሺካ ኔና ቴቆፎ! 17 ታ ኔስ ኢዛ ኩሼ ዛራና፤ ኔ ታና ኦይቺዳ ኡባ ታ ኔስ ኢማና፤ ሄሳ ጊሻስ ሃ ዴሬዛ ያዳ ኔ ታስ ቃንጋና ማላ ታ ኔና ሾባይስ!› ጊዴስ» ጊ ዮቲዳ።

18 ጊዶ ኣቲን ባላሜይ ኢስታስ፥ «ባላቄይ ባ ካዎቴꬃ ኬꬃን ዲዛ ቢራኔ ዎርቃ ኡባ ኢዚ ታስ ኢሚዛኮካ ጎዳይ ታና ኣዛዚዳ ኣዛዞዛ ሜንꬃዳ ታኒ ታፔ ኣይ ሚሺካ ጉጃናስ ዎይኮ ፓጪንቻናስ ዳንዳይኬ። 19 ጎዳይ ታስ ዮቲዛ ሃራ ሚሺ ዲኮ ታ ኤራናሼ ጋካናስ ኢንቴካ ካሴይታꬆ ሃቻ ኦማርስ ሃን ኣቂቴ» ጊዴስ።

20 ሄ ጋላሳ ኦማርስ ጾሲ ባላሜኮ ዪዲ፥ «ሃ ኣሳቲ ኔና ጼይጋና ዪዳ ጊሻስ ዴንዳዳ ኢስታራ ባ፤ ጊዲኮካ ታ ኔስ ዮቲዛዝ ጻላ ኦꬃ» ጊዴስ።

ባላሜኔ ኢዛ ሃሬዮ

21 ሂስቲን ዎንቴꬃ ጋላስ ባላሜይ ባ ሃሬ ኮሪ ቶጊ ኤኪዲ ሞኣቤ ሃላቃታራ ቢዴስ። 22 ባላሜይ ባ ሃሬ ቶጊ ኤኪዲኔ ባ ኣይሌታፔ ናምኣታ ካሌꬂዲ ቢሺን ጎዳ ሃንቆይ ኢዛ ቦላ ታማ ማላ ኤጺ ኬዚዴስ፤ ሂስቲን ጎዳ ኪታንቻይ ኢዛ ቴቃናስ ኦጌ ቦላ ኣꬊ ኤቂዴስ። 23 ሃሬያ ጎዳ ኪታንቻይ ጊꬃ ማሻ ኦይኪዲ ኤቂዳይሳ ቤያዳ ኦጌፔ ሃራሶ ኬዛዱስ። ባላሜይ ሃሬዮ ኦጌን ዛራናስ ኢታ ሾች ሾጪዴስ።

24 ሂስቲን ጎዳ ኪታንቻይ ናምኡ ባጋራ ዎይኔይ ቶኬቲዛሶሆፔ ጊዶን ያ ባጋራኔ ሃ ባጋራ ጊምቤይ ጊምቤቲ ኡቲዳ ኡንኦሶን ኤቂዴስ። 25 ሃሬያ ጎዳ ኪታንቻዛ ቤኢዳ ማላ ጊምቤዛኮ ሺቃዳ ባላሜ ቶሆዛ ጊምቤዛራ ዳራጻዱስ፤ ሂስቲን ባላሜይ ሃሬዮ ናምኣንꬆ ቡካ ኦይኪዴስ።

26 ሄሳፌ ጉዬ ጎዳ ኪታንቻይ ጌዴ ሲንꬄ ኣꬊ ቢዲ ናምኡ ባጋራ ኣꬊዛሶይ ባይንዳ ጹንꬃ ኦጌን ኤቂዴስ። 27 ሃሬያ ጎዳ ኪታንቻዛ ቤኣዳ ባላሜይ ቶጊ ዲሺን ቢታን ኢቻዱስ፤ ሄሳ ጊሻስ ባላሜይ ባ ጉፌራ ኢዞ ቡኪዴስ። 28 ሄ ዎዴ ጎዳይ ሃሬይስ ሃሳያናስ ዶና ዶዪን ኢዛ ባላሜስ፥ «ታ ኔስ ኣይ ኢታ ኦꬃዲና? ሄꬑቶ ኔ ታና ኣይስ ሾጫዲ?» ጋዱስ።

29 ባላሜይካ ኢዚስ፥ «ኔ ታና ኬሃ ካኢዳ ጊሻሳ! ታ ኩሼን ማሻይ ዲዛኮ ታ ኔና ዎꬎ ዎꬋናሺን!» ጊዴስ።

30 ሃሬያካ ባላሜስ፥ «ሃኖ ጋካናስ ኔ ቶጊዛ ታ ኔ ሃሬዮ ጊዲኪና! ሃይሳፌ ካሴ ሃኒꬆ ሃና ኤራዚና?» ጋዱስ።

ባላሜይ ኢዚስ ዛሪዲ፥ «ሙሌካ ሃይሳꬆ ሃና ኤራካ» ጊዴስ።

31 ሄ ዎዴ ጎዳይ ባላሜ ኣይፌታ ዶዪን ጎዳ ኪታንቻይ ጊꬃ ማሻ ሾዲ ኦይኪዲ ኦጌን ኤቂዳይሳ ቤኢዲ ባላሜይ ቢታ ቦላ ጉፋኒዴስ። 32 ጎዳ ኪታንቻዚ ኢዛስ፥ «ኔ ሃሬዮ ኣይስ ሄꬑቶ ሾጫዲ? ታኒ ያዳ ኔ ኦጌ ጎርዲዳይ ኔ ቢዛ ኦጌዚ ጌላ ጊዲዳ ጊሻስ ኔና ዛራናሳ። 33 ኔ ሃሬያ ታና ቤኣዳ ሄꬑቶ ታ ሲንꬃፌ ባቃታዱስ፤ ኢዛ ባቃቶንታኮ ታ ኢዞ ኣጋዳ ኔና ዎꬋይቻናኮሺን» ጊዴስ።

34 ባላሜይ ጎዳ ኪታንቻስ ዛሪዲ፥ «ቱሙካ ታ ናጋራ ኦꬃዲስ፤ ኔ ታና ቴቃናስ ኦጌ ቦላ ኤቂዳይሳ ታ ኤራቤኬ፤ ሃኢካ ኔ ታ ቡሳ ዶሶንታ ጊዲኮ ታኒ ጉዬ ታሶ ሲማና» ጊዴስ።

35 ጎዳ ኪታንቻይ ባላሜስ፥ «ኔ ሃ ኣሳታራ ባ ሺን ታኒ ኔስ ዮቲዛይሳ ጻላ ዮታ» ጊዴስ፤ ሂስቲን ባላሜይ ባላቄይ ኪቲዳ ሃላቃታራ ቢዴስ።

ባላቄይ ባላሜ ሞኮ

36 ባላቄይ ባላሜይ ዪዛይሳ ሲዪዲ ኢዛ ሞካናስ ሞኣቤ ባዞን ኣርኖኔ ሻፋ ኣቻን ዲዛ ኤሬ ካታማ ቢዴስ። 37 ባላቄይ ባላሜ፥ «ኮይሮ ታ ኔኮ ኪቲዳ ኣሳታራ ኣዛስ ዮንታ ኢጻዲ? ታ ኔና ቦንቾንታ ኣስ ሚሳቲኔ?» ጊ ኢዛ ኦይቺዴስ።

38 ባላሜይካ ባላቄስ፥ «ጊዲኮካ ሃኢ ታኒ ኔኮ ያዲስ፤ ሃኢካ ታስ ኣይ ዎልቃይ ዲዜ? ታ ሃሳያና ዳንዳይዛይ ጾሲ ታስ ዮቶሮ ጻላ» ጊዴስ። 39 ሄሳ ጊሻስ ባላሜይ ባላቄራ ጌዴ ቂሪያቴ ሁጾቴ ካታማ ቢዴስ። 40 ባላቄይ ሄን ሜሄ ሹኪሲዲ ሄ ኣሾዛፔ ጉꬅ ሄን ባናራ ዲዛ ዴሬ ካሌꬂዛይታሲኔ ባላሜስ ኢሚዴስ። 41 ዎንቴꬃ ጋላስ ማላዶ ባላቄይ ባላሜ ኢስራኤሌ ኣሳፔ ባጋይ ቤቲዛሶ ፑዴ ባሞቲ ባኣሌ ጌቴቲዛ ዙማ ቦላ ኬሲዴስ።

23

ባላሜይ ዮቲዳ ኮይሮ ቲንቢቴ

1 ባላሜይ ባላቄ፥ «ኔ ታስ ሃይሳን ላፑን ያርሾ ያርሻናሶታ ኦꬃ፤ ቃሴካ ላፑን ኮርማ ቦራታኔ ላፑን ዶርሳ ꬋርሾታ ታስ ሃ ኤካ ያ» ጊዴስ። 2 ባላቄይ ባላሜይ ኢዛስ ዮቲዳ ማላ ኦꬂዴስ፤ ኢስቲ ናምኣይ ያርሾ ያርሺዛሶሆታ ቦላ ኢሲ ኢሲ ኮርማ ቦራኔ ኢሲ ኢሲ ꬋርሾ ያርሾ ሺሺዳ። 3 ሄሳፌ ጉዬ ባላሜይ ባላቄስ፥ «ጾሲ ሃ ታኮ ያናኮኔ ዮንታኮ ታኒ ጌዴ ባዳ ኤራና ጋካናስ ኔኒ ሃይሳን ጹጌቲዛ ያርሾዛ ኣቻን ኤቃሻ፤ ጎዳይ ታስ ቆንጪሲኮ ሄሳ ታ ኔስ ዉርሳ ዮታና» ጊዴስ፤ ሄሳፌ ጉዬ ባላሜይ ባርካ ፑዴ ꬎቃሶ ኬዚዴስ። 4 ሄን ጾሲ ኢዛራ ጋይቲዴስ፤ ባላሜይካ፥ «ታኒ ላፑን ያርሾ ያርሺዛሶሆታ ጊጊሳዲስ፤ ያርሾ ያርሺዛሶሆታ ኢሳ ኢሳ ቦላ ኢሲ ኢሲ ኮርማ ቦራኔ ኢሲ ኢሲ ꬋርሾ ያርሻዲስ» ጊዴስ።

5 ጎዳይካ ባላሜይ ባላቄስ ዮታናስ ቤሲዛ ኪታ ኢዛስ ዮቲዳፔ ጉዬ ባላቄኮ ሲሚ ባና ማላ ዮቲዴስ። 6 ኢዚካ ጉዬ ሲሚ ቢሺን ባላቄይ ሞኣቤ ኣይሲዛ ዳናታ ኡባራ ኢሲፌ ሄ ጹጌቲዛ ያርሾዛ ኣቻን ኤቂዳ ማላ ዴሚዴስ። 7 ሄሳፌ ጉዬ ባላሜይ ሃሳያ ዶሚዲ፥

«ሞኣቤ ካዎ ባላቄይ

ኣርሼይ ሞኪዛ ባጋራ ዲዛ

ዙማቲ ዲዛ ኣራሜፔ

ታና ጼይጊ ኤሂዴስ፤

ኢዚ ታና፥

‹ሃ ያዳ ኢስራኤሌ ኣሳ

ታስ ዶቃርኪ!

ኢስቲ ꬋያና ማላ

ታስ ኢስታ ቃንጋርኪ!› ጊዴስ።

8 ሂስቲን ታኒ ጾሲ

ቃንጎንታዴ ዎስታ ቃንጎ?

ጾሲ ሂሎንታዴ

ታኒ ዎስታ ሂሎ?

9 ታኒ ኢስታ ሃይታ

ጊታ ዛላታ ቦላ

ዳሼ ዴማይስ፤

ꬎቃ ዙማታ ቦላ ዳሼ

ታ ኢስታ ጼላይስ፤

ኢስቲ ባርካ ዲዛ ካዎቴꬅ፤

ኢስቲ ባና

ሃራ ካዎቴꬃራ ጋꬂ

ቆዶንታይሲ ታስ ቤቴስ።

10 ጉዱላ ማላ ጮሪዳ

ያቆቤ ዜሬꬃ

ቆዲ ዳንዳያናይ ኦኔ?

ዎይኮ ኢስራኤሌስ ጪጎዛካ

ቆዲ ካንꬃናይ ኦኔ?

ጺሎ ኣሳታ ሃይቆ

ታ ሃይቃና፤

ታ ዉርሴꬃይካ

ኢስታ ዉርሴꬃ ማላ ጊዶ» ጊዴስ።

11 ባላቄይ ባላሜስ፥ «ሃይሲ ኔ ታ ቦላ ኦꬂዳይሲ ኣዜ? ታኒ ኔና ሃ ኤሂዳይ ኔ ታ ሞርኬታ ቃንጋናሳ፤ ኔኒ ጊዲኮ ኢስታ ኣንጆ ኣንጃዳሳ ኣቲን ቃንጋቤካ» ጊዴስ።

12 ባላሜይካ ዛሪዲ፥ «ጎዳይ ታስ ቆንጪሲዳይሳ ጻላ ታ ዮታናስ ቤሴኔ?» ጊዴስ።

ባላሜይ ዮቲዳ ናምኣንꬆ ቲንቢቴ

13 ባላቄይ ባላሜስ፥ «ኢስራኤሌ ኣሳ ኩሜꬃ ጊዶንታ ኢስታፌ ጉꬃቲ ኔስ ቤቲዛሶ ጌዴ ሃራሶ ታናራ ኢሲፌ ባዳ ኔ ኢስታ ሄን ታስ ቃንጋርኪ!» ጊዴስ። 14 ሄሳፌካ ፑዴ ፒዝጋ ዙማ ሁኤን ዲዛ ጾፊሜ ዴምባ ኤፊዴስ፤ ሄንካ ላፑን ያርሾ ያርሺዛሶ ጊግሲዲ ኢሲ ኢሲ ያርሺዛሶዛ ቦላ ኢሲ ኢሲ ኮርማ ቦራኔ ꬋርሾ ያርሺዴስ።

15 ባላሜይ ባላቄስ፥ «ኔኒ ሃይሳ ጹጌቲዛ ያርሾዛ ማታን ኤቃሻ፤ ታኒ ጎዳራ ጋይታና ጌዴ ባይስ» ጊዴስ።

16 ጎዳይካ ባላሜራ ሄን ጋይቲዴስ፤ ኢዚ ዮታና ኪታ ኢዛስ ዮቲዲ ኔኒ ባላቄኮ ሲማ ባዳ ሃይሳ ሃ ኪታ ኢዛስ ዮታ። 17 ኢዚ ሲሚ ቢሺን ባላቄይ ሞኣቤ ዴሬዛ ካሌꬂዛይታራ ሄ ጹጌቲዛ ያርሾዛ ማታን ኤቂዳ ማላ ዴሚዴስ፤ ባላቄይካ ጎዳይ ኢዛስ ኣይ ዮቲዳኮ ኢዛ ኦይቺዴስ። 18 ባላሜይካ ኢዛስ ሃሳያ ዶሚሼ፥

«ጺፖራ ና ባላቄ!

ሃ ሺቃ!

ታኒ ኔስ ዮቲዛይሳ ሲያ።

19 ጾሲ ኣሳ ማላ ዎርዶቴና፤

ኢዛ ቆፋይ

ኣሳ ቆፋ ማላ ላሜቴና፤

ኢዚ ባ ኢሚዳ ሂዶታ

ኡባ ፖሌስ፤

ኢዚ ባ ዮቲዳ

ኡባ ኦꬄስ።

20 ኢዚ ታስ

ታ ኣንጃና ማላ ዮቲዴስ፤

ጾሲ ኣንጂዳ ቃላ

ታኒ ላማናስ ዳንዳይኬ።

21 ያቆቤ ዜሬꬃ ቦላ

ሜቶይ ጋኬና፤

ኢስራኤሌ ኣሳ ቦላካ

ዋዬይ ጋኮንታይሲ

ታስ ቤቴስ፤

ጎዳይ ኢስታራ ዴስ፤

ጾሲ ካዎ ጊዲዳይሳ

ኢስቲ ቆንጬን ዮቴቴስ።

22 ጾሲ ኢስታ

ጊብጼፔ ኬሲዴስ፤

ኢዚ ኢስታስ

ሜንꬃ ማላ ቃይጫና።

23 ያቆቤ ናይታ ቦላ

ኣይ ቢታይ፥

ኢስራኤሌ ቦላ

ኣይ ሙሬኖይካ ኦꬄና፤

ሄኮ ሃኢ ያቆቤሲኔ

ኢስራኤሌስ፥

‹ጾሲ ኢስቲ ኣይ ኦꬂዳኮ

ኣኔ ጼሊቴ!› ጌቴታና።

24 ኢስራኤሌ ኣሳይ

ማጫ ጋሞ ማላ ዴንዳና፤

ባ ሻንካቲ ኤሂዳይሳ ሞንታ፥

ሱꬃካ ኡዮንታ ዲሼ

ሼምፖንታ ጋሞ ማላ

ዴንዳና» ጊ ዮቲዴስ።

25 ሄሳፌ ጉዬ ባላቄይ ባላሜስ፥ «ኔኒ ኢስራኤሌ ኣሳ ቃንጎንታ ኢጺዳ ማላ ኢስታ ኣንጆካ ኣንጆፋ!» ጊዴስ።

26 ባላሜይካ፥ «ታኒ ካሴ ኔስ ጎዳይ ታስ ዮቶሮ ጻላ ታ ኦꬃና ጋዳ ዮታቤኪና?» ጊዴስ።

ባላሜይ ዮቲዳ ሄꬓንꬆ ቲንቢቴ

27 ባላቄይካ፥ «ሃ ያ ኣኔ ሃይሳፌ ሃራሶ ቦስ፤ ኦኔ ኤሪዛይ ኔኒ ሄን ዳዳ ሃይሳ ዴሬዛ ታስ ቃንጋና ማላ ጾሲ ኔስ ኤሮ ጎንታ ኣጌና» ጊዴስ። 28 ሄሳ ጊሻስ ባላቄይ ባላሜ ጌዴ ባዞ ጊናራ ዲዛ ፔኦሬ ዙማ ሁኤ ኤኪ ኬዚዴስ። 29 ባላሜይካ ኢዛ፥ «ሃይሳን ታስ ላፑን ያርሾ ያርሺዛሶ ጊጊሳ፤ ላፑን ኮርማ ቦራታኔ ላፑን ꬋርሾታ ሃ ታስ ኤካ ያ» ጊዴስ። 30 ባላቄይካ ባላሜይ ኢዛስ ዮቲዳ ማላ ኦꬂዴስ፤ ያርሾ ያርሺዛሶዛ ቦላ ኢሲ ኢሲ ኮርማ ቦራኔ ኢሲ ኢሲ ꬋርሾ ያርሾ ሺሺዴስ።

24

1 ባላሜይካ ጎዳይ ኢስራኤሌ ኣሳ ኣንጃናስ ዶሲዳይሳ ኤሪዳ ዎዴ ካሴ ኢዚ ኦꬂዛይሳ ማላ ሙሬኖ ኦሶ ኦꬃናስ ኮዪቤና፤ ባ ሲንꬃካ ዱጌ ባዞ ዛሪዴስ። 2 ኢስራኤሌ ኣሳይ ባ ቆሞን ቆሞን ማራራ ዱንካኒ ኡቲዳይሳ ቤኢዴስ፤ ጾሳ ኣያናይ ኢዛ ቦላ ዎꬊዴስ፤ 3 ሂስቲን ኢዚ ቲንቢቴ ሃሳያ ዶሚዲ፥

«ቢኦሬ ና ባላሜይ

ሃሳይዛ ቲንቢቴ ቃላይ፥

ኢዛ ኣይፌቲካ ዶዬቲዳዴይ፥

4 ጾሳ ቃላ ሲዪዛዴይ

ኢዚ ኩንዲ ዲሺን

ኢዛ ኣይፌቲ ዶዬቲን

ኡባ ዳንዳይዛ ጾሳ ኣጁታ

ቤኢዛዴ ኪታይ ሃይሳ።

5 ያቆቤ ኔ ዱንካኔቲ

ኢስራኤሌ ኔ ዲዛሶቲ

ኣይ ማላ ሎኦ?

6 ኢስቲካ ሚጬቲዳ

ዙሌታ ማላ፤

ቃሴካ ሻፋ ዶናን ዲዛ

ኣታኪልቴሶሆታ ማላ፤

ጎዳይ ቶኪዳ

ጎዳሬ ኡꬃ ማላ፤

ዎይኮ ሻፋ ዶናን ዲዛ

ሊባኖሴ ዚጋ ማላ።

7 ኢራይ ኡባ ዎዴ

ኢስታስ ቡኪዛ ጊሻስ

ኢስታ ሃꬂ ኩሚ ፓላሄስ፤

ዜሬꬃ ዎዴ ኢስታስ

ጊዲዛ ሃꬂ ዴስ፤

ኢስታ ካዎይ ኣጋጌፔ

ኣꬌꬅ ጊዳና፤

ኢስታ ካዎቴꬂ

ꬎቁ ꬎቁ ጋና።

8 ኢስታ ጊብጼፔ ኬሲዳ ጾሲ

ኢስታስ ሜንꬃ ማላ ኦሌታና፤

ኢስታ ሞርኬ ጊዲዳ

ካዎቴꬃታ ኢዚ

ፑዜሬꬂ ዬጋና፤

ኢዚ ኢስታ

ሜቄꬃታ ሊቂሳና፤

ኢስታ ዎንዳፌታካ

ሜንꬄሬꬂ ዬጋና።

9 ሃይሲ ካዎቴꬃይ

ጋሞ ማላ ዛማዲ ኡቲዴስ፤

ማጫ ጋሞ ማላካ

ዙጊ ኡቲዴስ፤

ኢስቲ ዛማዲ ኡቲዳሶሆፔ

ኢስታ ዴንꬃና

ዳንዳይዛይ ኦኔ?

ኔና ኣንጂዛዴይ ኣንጄቶ፤

ኔና ቃንጊዛዴይካ

ቃንጌቶ» ጊዴስ። *

10 ባላቄይ ሃንቆን ባ ኩሼ ባቂዲ ባላሜስ፥ «ታኒ ኔና ታ ሞርኬታ ቃንጋናስ ጼይጋዲስ፤ ጊዶ ኣቲን ኔኒ ኢስታ ሄꬑቶ ኣንጃዳሳ። 11 ሃኢ ጊዲኮ ኤሶን ጌዴ ኔሶ ባ! ታ ኔስ ዳሮ ሚሽ ኢማና ጋ ቃላ ጌላዲስ፤ ጊዶ ኣቲን ኔ ሄ ሚሻ ዴሞንታ ማላ ጾሲ ጎርዲዴስ» ጊዴስ።

12 ባላሜይ ባላቄስ ዛሪዲ፥ «ኔኒ ታኮ ኪቲዳ ኣሳታስ፥ 13 ‹ባላቄይ ባስ ዲዛ ቢራኔ ዎርቃ ኡባ ኢዚ ታስ ኢሚዛኮካ ታኒ ታ ሼኔን ኢታ ጊዲን ዎይኮ ሎኦ ኦꬃናስ ጎዳ ቃላፔ ኣꬋናስ ዳንዳይኬ፤ ታኒ ዮታናይ ጎዳይ ታስ ዮቶሮ ጻላ› ጋዳ ካሴ ታ ኢስታስ ዮታቤኪና?» ጊዴስ።

ባላሜይ ዮቲዳ ኦይዳንꬆ ቲንቢቴ

14 ዉርሴꬃን ባላሜይ ባላቄስ፥ «ሃኢ ታኒ ጌዴ ታ ዴሬ ሲማ ባይስ፤ ጊዶ ኣቲን ታ ባናፔ ካሴታዳ ኢስራኤሌ ኣሳይ ኔ ዴሬ ኣሳ ቦላ ጋꬃናይሳ ኔስ ቆንጪሳናስ ኮያይስ» ጊዴስ። 15 ሄሳፌ ጉዬ ኢዛስ ቲንቢቴ ዮቶ ዶሚዲ፥

«ኢዛ ኣይፌይ ዶዬቲዳዴይ፥

ቢኦሬ ና ባላሜይ

ዮቲዛ ቲንቢቴ ቃላይ ሃይሳ፤

16 ጾሳ ቃላ ሲዪዛዴ፥

ኢዚ ኩንዲ ዲሺን

ኢዛ ኣይፌቲ ዶዬቲን

ዎልቃማ ጾሳፌ

ኤራቴꬅ ዴሚዳዴ፥

ኡባ ዳንዳይዛ ጾሳ ኣጁታ

ቤኢዛዴ ኪታይ ሃይሳ።

17 ታኒ ኢዛ ቤኣይስ፤

ጊዶ ኣቲን ሃኢ ጊዴና፤

ታ ኢዛ ጼላይስ፤

ጊዲኮካ ሃኢ ማታን ጊዴና፤

ጾሊንቴይ ያቆቤፔ

ቤታና፤

ካዎቴꬃ ጉፌይ

ኢስራኤሌፔ ኬዛና፤

ሞኣቤ ዜሬꬃኔ

ሴቴ ዜሬꬃታ ኡባ

ዲፒ ሂስቲ ꬋይሳና።

18 ኤዶሜይ ጾኔታና፤

ኢዛ ሞርኬ ሴይሬይካ

ኢዛስ ሃሬታና፤

ኢስራኤሌ ዴሬይ

ጾኖይ ጾኖሺን ዳና።

19 ያቆቤፔ ዴሬ ኣይሲዛዴይ ኬዛና፤

ኢዚ ካታማ ጊዶን

ኣቲዳይታ ፒቲ ꬋይሳና» ጊዴስ።

ዉርሴꬃን ባላሜይ ሃሳይዳ ሃሳያ

20 ሄሳፌ ጉዬ ባላሜይ ጌዴ ኣማሌቄ ዛሪ ጼሊዲ፥

«ኣማሌቄይ ኡባፌ ኣꬊዛ

ዎልቃማ ካዎቴꬅ፤

ጊዶ ኣቲን ኢዚ ዉርሴꬃን

ሜርናስ ꬋያና» ጊ

ቲንቢቴ ዮቲዴስ።

21 ጌዴ ቄናዌ ዴሬ ኣሳኮ ሲሚ ጼሊዲ፥

«ኔ ዱሳሶይ

ኣማኔቲዳሶ ሚሳቲኮካ፥

ኔ ኬꬃይ ዛላፌ ዎጬቲ

ኬጼቲዳ ጊዲኮካ፥

22 ኢንቴኖ ቄናዌ ዴሬቶ!

ኣሶሬይ ኢንቴና ጾኒዲ

ዲኢ ኤፊዛ ዎዴ

ኢንቴ ዉሪ ዉራና» ጊ

ቲንቢቴ ዮቲዴስ።

23 ዉርሴꬃን ባላሜይ፥

«ጾሲ ሃይሳ ኦꬂሺን

ኦኔ ሼምፖራ ፓጻ ዳናይ?

24 ኦላስ ዎራጂዛ ኣሳይ

ማርካቤራ ቆጲሮሴፔ ያና፤

ኢስቲካ ኣሶሬኔ

ኤቦሬ ꬋይሳና፤

ኢስቲካ ባ ሁኤስ

ሜርናስ ꬋያና» ጊ

ቲንቢቴ ዮቲዴስ።

25 ሄሳፌ ጉዬ ባላሜይ ዴንዲዲ ጌዴ ባ ዴሬ ቢዴስ፤ ባላቄይካ ባሶ ሲሚዴስ።

25

ሞኣቤ ኣሳ ባሌꬆ

1 ኢስራኤሌ ኣሳይ ሺጺሜ ሾባን ዲዛ ዎዴ ኣዴቲ ሄን ዲዛ ሞኣቤ ዴሬ ማጫሳታራ ላይማቲዳ፤ 2 ሄ ሞኣቤ ማጫሳቲ ኤቃ ጾሳታስ ያርሺዛ ያርሾ ካꬃፌ ማና ማላ ኢስራኤሌ ኣሳ ጼይጊን ኢስቲካ ሄ ካꬃፌ ሚዲ ኤቃ ጾሳስ ጎይኒዳ። 3 ኢስራኤሌ ኣሳይ ባኣሊ-ፔኦሬ ጌቴቲዛ ኤቃ ጾሳስ ጎይኒዳ ጊሻስ ጾሲ ኢስታ ቦላ ሃንቄቲዴስ። 4 ጎዳይ ሙሴስ፥ «ኢስራኤሌ ኣሳ ቦላ ኤጺዳ ታ ሃንቆይ ዶቻና ማላ ኢስራኤሌ ኣሳ ካሌꬂዛይታ ኡባ ኤካዳ ሴታ ጋላስ ሱሊዛ ኣዋን ዴሬዚ ቤኢሺን ካቃ ዎꬋ» ጊዴስ። 5 ሙሴይካ ኢስራኤሌ ኣሳ ቦላ ፒርዲዛ ዳናታስ፥ «ኢንቴ ኢሶይ ኢሶይ ኢንቴ ዛርኬፌ ዛርኬፌ ባኣሊ-ፔኦሬ ጌቴቲዛ ኤቃ ጾሳዛስ ጎይኒዳ ኣስ ኡባ ዎꬊቴ» ጊዲ ኣዛዚዴስ።

6 ሙሴይኔ ኩሜꬃ ማባራይ ጋይቶቴꬃ ዱንካኔ ፔንጌን ሺቂዲ ዬኪሺን ኢስራኤሌ ኣሳ ጋርሳፌ ኢሳዴይ ኢሲ ሚዲያሜ ማጫሳዮ ኤኪዲ ዴራ ሲንꬃራ ኣꬊ ጌዴ ባሶ ኣሳኮ ቢዴስ። 7 ቄሴ ኣሮኔስ ናዛ ናይ፥ ኤልኤዜሬ ና ፊኒሃሲ ሄሳ ቤኢዲ ካሴ ባ ኡቲዳሶሆፔ ፑሱኩ ጊ ዴንዲዲ ቶሆራ ኤኪዲ ዴሬዛ ጊዶፌ ኬዚ ቢዴስ። 8 ሄ ኣዴዚኔ ማጫሳያ ኢዛን ዲዛ ዱንካኔን ጌሊዴስ፤ ናምኣታካ ኢሲ ቦላ ቶራራ ጫዲ ዎꬊዴስ፤ ሂስቲን ኢስራኤሌ ኣሳ ቦላ ዪዳ ቦሻይ ሲሚዴስ። 9 ቦሻይ ሲማና ጋካናስ ሲንꬃን ሃይቂዳ ኣሳይ 24,000 ጊዲዴስ።

10 ጎዳይ ሙሴስ ሂዝጊዴስ፥ 11 «ቄሴ ኣሮኔስ ናዛ ና፥ ኤልኤዜሬ ና ፊኒሃሲ ኢስራኤሌ ኣሳ ጊዶን ታኒ ታ ቦንቾስ ኤቄቲዛ ማላ ኢዚ ኤቄቲዳ ጊሻስ ኢስታ ቦላ ታ ሃንቄቲዳ ሃንቆይ ዶቺዴስ፤ ሄሳ ጊሻስ ታኒ ታ ሃንቆዛን ኢስራኤሌ ኣሳ ꬋይሳቤኬ። 12 ሄሳ ጋሶን ታኒ ኢዛስ ሜርና ሳሮቴꬃ ጫቆ ቃላ ጌሊዳይሳ ኔ ኢዛስ ዮታ። 13 ኢዚ ባ ጎዳ ቦንቾስ ኤቂዳ ጊሻሲኔ ዴራ ናጋራ ኢዚ ዉርሲዳ ጊሻስ ኢዚኔ ኢዛ ዜሬꬃቲ ኡባይ ሜርናስ ቄሴ ጊዳና።»

14 ሄ ሚዲያሜ ማጫሳይራ ኢሲፌ ሃይቂዳ ኢስራኤሌ ኣዴዛ ሱንꬂ ሳሉ ና ዚሚሬ ጌቴቴስ፤ ኢዚካ ሲሞና ዛርኬታስ ኮራፒኔ። 15 ሄ ማጫሳያ ኮዜቦ ጌቴታዉስ፤ ኢዚ ኣዋይ ጹሬ ጌቴቴስ፤ ኢዚካ ባናራ ኢሲፌ ዲዛ ኣማርዳ ሚዲያሜ ቆሞታስ ኮራፒኔ።

16 ጎዳይ ሙሴስ ሂዝጊዴስ፥ 17 «ኢንቴ ሚዲያሜ ኣሳ ሞርኬ ማላ ቆዲዲ ዲፒ ሂስቲ ꬋይሲቴ። 18 ጋሶይካ ኢስቲ ፔኦሬን ኢንቴ ቦላ ጌኔ ኦꬂዳ ጊሻሲኔ ሄን ዎꬊዳ ቦሻ ጌዶን ሃይቂዳ ኢስታ ሃላቃ ናዮ ኮዜቢ ባጋራ ባሌꬂዲ ኢንቴ ቦላ ሞርኬቴꬃ ኦሶ ኦꬂዳ ጊሻሳ።»

26

ኢስራኤሌ ኣሳስ ናምኣንꬆ ቆዴቴꬅ

1 ሄ ቦሻዚ ኣጊዳፔ ጉዬ ጾሲ ሙሴሲኔ ቄሴ ኣሮኔ ና ኤልኤዜሬስ፥ 2 «ኩሜꬃ ኢስራኤሌ ማባራን ኢሳዴ ኬꬃን ኬꬃን ኢስታስ ላይꬂ 20 ኩሚዳይታኔ ሄሳፌካ ቦላራ ጊዲዲ ዎታዳሬቴꬃን ኦꬃናስ ዳንዳይዛ ኣቱማ ናይታ ኡባ ቆዲቴ» ጊዴስ። 3 ሙሴይኔ ቄሴ ኤልኤዜሬይ ዮርዳኖሴ ሻፋ ማታን ኢያርኮ ጊናራ ዲዛ ሞኣቤ ዴምባን ዴሬዛ ሺሺዲ፥ 4 «ጎዳይ ሙሴስ ኣዛዚዳ ማላ ናምኡ ታሙ ላይꬂኔ ሄሳፌካ ቦላራ ዲዛ ኣሳ ኡባ ቆዲቴ» ጊዳ።

ጊብጼ ዴሬፔ ኬዚዳ ኢስራኤሌ ኣሳይ ሃይሳፌ ካሊዛይታ፤ 5 ያቆቤስ ባይራ ናዛ ኦሮቤሌ ዛርኬፌ ዬሌቲዳይቲ ሄኖኬኔ ኢዛ ዜሬꬃታ፥ ፓሉኔ ኢዛ ዜሬꬃታ፥* 6 ሄጺሮሜኔ ኢዛ ዜሬꬃታ፥ ካርሜኔ ኢዛ ዜሬꬃታ። 7 ኦሮቤሌ ዛርኬፌ ቆዴቲዳይቲ 43,730። 8 ፓሉ ናይ ኤልያቤ፤ 9 ኤልያቤ ናይቲ ናሙኤሌ፥ ዳታኔኔ ኣብራሜ፤ ዳታኔይኔ ኣብራሜይ ዴሬዛን ዶሬቲዳይታ ጊዲ ኡቲዲ ቆሬራኔ ኢዛ ካሊዛይታራ ዙፔቲዲ ጎዳ ቦላ ማካሊዲ ሙሴኔ ኣሮኔ ፓጪዳ። 10 ኢስታካ ቢታያ ዶዬታዳ ቆሬራ ኢሲ ቦላ ጋꬃ ሚታዱስ፤ ኢስቲካ ሃይቂን ሳሎፔ ዎꬊዳ ታማይ 250 ኣሳ ጹጊዴስ፤ ሂስቲን ኢስታ ቃጻዬቴꬂ ሃራ ኣሳስ ማላታ ጊዲዴስ። 11 ቆሬ ዜሬꬃቲ ጊዲኮ ሃይቂቤቴና።

12 ሲሞና ዛርኬፌ ዬሌቲዳይቲ ናሙኤሌኔ ኢዛ ዜሬꬃታ፥ ያሚኔኔ ኢዛ ዜሬꬃታ፥ ያኪኔኔ ኢዛ ዜሬꬃታ፥ 13 ዛራሄኔ ኢዛ ዜሬꬃታ፥ ሳኦሌኔ ኢዛ ዜሬꬃታ፥ 14 ሲሞና ዛርኬታፔ ቆዴቲዳይቲ 22,200 ኣዴታ።

15 ጋዴ ዛርኬፌ ዬሌቲዳይቲ ጺፎኔኔ ኢዛ ዜሬꬃታ፥ ሃጌኔ ኢዛ ዜሬꬃታ፥ ሹኔኔ ኢዛ ዜሬꬃታ፥ 16 ኦሲናኔ ኢዛ ዜሬꬃታ፥ ኤሬኔ ኢዛ ዜሬꬃታ፥ 17 ኣሮዴኔ ኢዛ ዜሬꬃታ፥ ኣርኤሌኔ ኢዛ ዜሬꬃታ። 18 ጋዴ ዛርኬታፔ ቆዴቲዳይቲ 40,500 ኣዴታ።

19 ዩሁዳ ዛርኬፌ ዬሌቲዳይቲ፥ ኤራኔ ኦናኔ፤ ኢስቲ ካናኔ ቢታን ሃይቂዳ። 20 ሃንኮ ኣቲዳ ዩሁዳ ዛርኬፌ ዬሌቲዳይቲ ሴሎሜኔ ኢዛ ዜሬꬃታ፥ ፓሬሴኔ ኢዛ ዜሬꬃታ፥ ዛራሄኔ ኢዛ ዜሬꬃታ። 21 ፓሬሴ ዜሬꬃቲ ሄጺሮሜኔ ኢዛ ባጋታ፥ ሃሙሌኔ ኢዛ ዜሬꬃታ። 22 ዩሁዳ ዛርኬፌ ቆዴቲዳይቲ 76,500 ኣዴታ።

23 ዪሳኮሬ ዛርኬፌ ዬሌቲዳይቲ ቶላ ኢዛ ዜሬꬃታ፥ ፑዋኔ ኢዛ ዜሬꬃታ፥ 24 ያሹቤኔ ኢዛ ዜሬꬃታ፥ ሺሚሮኔኔ ኢዛ ዜሬꬃታ። 25 ዪሳኮሬ ዛርኬታፔ ቆዴቲዳይቲ 64,300 ኣዴታ።

26 ዛቢሎኔ ዛርኬፌ ዬሌቲዳይቲ፥ ሴሬዴኔ ኢዛ ዜሬꬃታ፥ ኤሎኔኔ ኢዛ ዜሬꬃታ፥ ያሂሌኤሌኔ ኢዛ ዜሬꬃታ። 27 ዛቢሎኔ ዛርኬፌ ቆዴቲዳይቲ 60,500 ኣዴታ።

28 ዮሴፌ ዛርኬፌ ዬሌቲዳይቲ፥ ሚናሴኔ ኢዛ ዜሬꬃታ፥ ኤፍሬሜኔ ኢዛ ዜሬꬃታ፥ 29 ሚናሴ ናይታ ዜሬꬅ ማኪሬይ ጋላኣዴ ዬሊዴስ፤ 30 ጋላኣዴ ናይቲ ኤዜሬኔ ኢዛ ዜሬꬃታ፥ ሄሌቄኔ ኢዛ ዜሬꬃታ፥ 31 ኣሲራኤሌኔ ኢዛ ዜሬꬃታ፥ ሴኬሜኔ ኢዛ ዜሬꬃታ፥ 32 ሻሚዳኔ ኢዛ ዜሬꬃታ፥ ሄፌሬኔ ኢዛ ዜሬꬅ። 33 ሄፌሬ ና ጺሎፋዴይ ማጫ ናይታ ጻላ ዬሊዴስ፤ ሄይቲካ ማሂሎ፥ ኖኦ፥ ሆጊሎ፥ ሚልኮኔ ቲርጾ ጌቴቴቴስ። 34 ሚናሴ ቆሞታፔ ቆዴቲዳይቲ 52,700 ኣዴታ።

35 ኤፍሬሜ ዛርኬፌ ዬሌቲዳይቲ፥ ሹቱላኔ ኢዛ ዜሬꬃታ፥ ቤኬሬኔ ኢዛ ዜሬꬃታ፥ ታሃኔኔ ኢዛ ዜሬꬃታ፥ 36 ሹቱላ ና ኤራኔኔ ኢዛ ዜሬꬃታ። 37 ኤፍሬሜ ዛርኬታፔ ቆዴቲዳይቲ 32,500 ኣዴታ፤ ዮሴፌ ዛርኬፌ ባ ባጋን ባጋን ቆዴቲዳይቲ ሃይታንታ።

38 ቢኒያሜ ዛርኬፌ ዬሌቲዳይቲ፥ ቤላኔ ኢዛ ዜሬꬃታ፥ ኣሺቤሌኔ ኢዛ ዜሬꬃታ፥ ኣሂራሜኔ ኢዛ ዜሬꬃታ፥ 39 ሻፋሜኔ ኢዛ ዜሬꬃታ፥ ሁፉሜኔ ኢዛ ዜሬꬃታ፥ 40 ቤላ ዛርኬፌ ኣራዴኔ ኢዛ ዜሬꬃታ፤ ናኢማኔኔ ኢዛ ዜሬꬃታ፥ 41 ቢኒያሜ ዛርኬፌ ቆዴቲዳይቲ 45,600 ኣዴታ።

42 ዳኔ ዛርኬታፔ ዬሌቲዳይቲ፥ ሹሃሜኔ ኢዛ ዜሬꬃታ፥ 43 ሹሃሜ ዜሬꬃታ ቆዳይ 64,400 ኣዴታ።

44 ኣሴሬ ዛርኬታፔ ዬሌቲዳይቲ ዪሚኔኔ ኢዛ ዜሬꬃታ፥ ዪሺዌኔ ኢዛ ዜሬꬃታ፥ ባሪሄኔ ኢዛ ዜሬꬃታ፥ 45 ባሪሄ ናይታፔ ሄቤሬኔ ኢዛ ዜሬꬃታ፥ ማልኪኤሌኔ ኢዛ ዜሬꬃታ፥ 46 ኣሴሬስ ሴራሆ ጌቴቲዛ ማጫ ናይ ዳዉስ። 47 ኣሴሬ ዛርኬታፔ ቆዴቲዳይቲ 53,400 ኣዴታ።

48 ኒፍታሌሜ ዛርኬፌ ዬሌቲዳይቲ፥ ያሂጼሌኔ ኢዛ ዜሬꬃታ፥ ጉኔኔ ኢዛ ዜሬꬃታ፥ 49 ዬጺሬኔ ኢዛ ዜሬꬃታ፥ ሼሌሜኔ ኢዛ ዜሬꬃታ፥ 50 ኒፍታሌሜ ዛርኬታፔ ቆዴቲዳይቲ፥ 45,400 ኣዴታ።

51 ኩሜꬅ ቆዴቲዳ ኢስራኤሌ ኣቱማሳይ 601,730 ጊዲዴስ።

52 ጎዳይ ሙሴስ ሂዝጊዴስ፥ 53 «ቢታዮ ኢስታ ሱንꬃ ሱንꬃ ቆዳ ማላ ዛርኬታስ ጺንጾ ጊዳና ማላ ሻካ ሻካዳ ኢማ። 54 ቆዳን ዳሪዛ ዛርኬታስ ኣሳ ኢማ፤ ቆዳን ጉጺዛይታስ ጹንꬃ ኢማ፤ ቢታ ጊሾይ ኣሳ ቆዳ ጮራቴꬃ ማላ ጊዶ። 55 ጊዲኮካ ጊሾዚ ሳማን ጊዶ፤ ሳማዚካ ዬጌታናይ ኢዛዴ ዛርኬን ዛርኬና። 56 ሳማዚ ዬጌታናይ ቆዳን ዳሮ ዜሬꬃታ ጊዶኒኔ ቆዳን ጉꬃ ዜሬꬃታ ጊዶን ጊዶ።»*

57 ሌዌ ዛርኬፌ ዬሌቲዳይቲ ጌርሾኔኔ ኢዛ ዜሬꬃታ፥ ቃኣቴኔ ኢዛ ዜሬꬃታ፥ ሜራሬኔ ኢዛ ዜሬꬃታ፥ 58 ቃሴካ ሊቢና ዜሬꬃታ፥ ኬብሮኔ ዜሬꬃታ፥ ማሂሌ ዜሬꬃታ፥ ሙሼ ዜሬꬃታ፥ ቆሬ ዜሬꬃታ፥ ቃኣቴይ ኣሚራሜ ማኤ። 59 ኣሚራሜይ ጊብጼን ዬሌቲዳ ሌዌ ናዮ ዮካቤዶ ማቾ ኤኪዴስ፤ ኢዛካ ኣሮኔኔ ሙሴ ጌቴቲዛ ናምኡ ኣቱማ ናይታኔ ማራሞ ጌቴቲዛ ኢሲ ማጫ ና ዬላዱስ። 60 ኣሮኔስ ናዳቤ፥ ኣቢሁ፥ ኤልኤዜሬኔ ኢታማሬ ጌቴቲዛ ኦይዱ ኣቱማ ናይቲ ዴቴስ። * 61 ናዳቤይኔ ኣቢሁይ ጾሳ ሲንꬃን ቤሶንታ ታማ ሺሺዳ ጊሻስ ቦሻን ሃይቂዳ። * 62 ኢስታስ ላይꬃይ ኢሲ ኣጊናኔ ኢዛፔ ቦላራ ጊዲዳ ሌዌ ዛርኬፌ ኣዴታ ቆዳይ 23,000 ጊዲዴስ፤ ሄይቲካ ሃንኮ ኢስራኤሌ ኣሳፔ ዱማ ማዝጋባን ጻፌቲ ኡቲዳ፤ ጋሶይካ ኢስታስ ኢስራኤሌ ዴሬን ጺንጾስ ጊዲዛ ኣይኮ ጋዴይ ኢሜቶንታይሳሳ።

63 ሙሴይኔ ኤልኤዜሬይ ኢያርኮ ጊናራ ዮርዳኖሴ ሻፋ ማታን ዲዛ ሞኣቤ ዴምባን ኢስራኤሌ ኣሳ ቆዲዳ ዎዴ ኢስቲ ጻፊ ኦይኪዳ ኢስራኤሌ ኣሳ ቆዳይ ሃይሳፌ ቦላን ዲዛይታ። 64 ሙሴይኔ ኣሮኔይ ኮይሮ ሲና ባዞን ዴራ ቆዲዳ ዎዴ ቆዴቲዳ ኣቱማሳፔ ሼምፖራ ፓጻ ኣቲዳይ ባዋ። 65 ሄሲ ሄሳꬆ ሃኒዳይ ጎዳይ ካሴ ኢስታስ፥ «ኢስቲ ዉሪካ ባዞ ቢታን ሃይቃና!» ጊዳ ጊሻሳ፤ ጊዶ ኣቲን ዮፊኔ ና ካሌቤይኔ ናዌ ና ኢያሶይ ኣታፌ ኡባይካ ሃይቂዳ። *

27

ጺሎፋዴ ማጫ ናይታ

1 ዮሴፌይ ሚናሴ ዬሊዴስ፤ ሚናሴይ ማኪሬ ዬሊዴስ፤ ማኪሬይ ጋላኣዴ ዬሊዴስ፤ ጋላኣዴይ ሄፌሬ ዬሊዴስ፤ ሄፌሬይ ጺሎፋዴ ዬሊዴስ፤ ጺሎፋዴስ ማሂሎ፥ ኖኦ፥ ሆጊሎ፥ ሚልኮኔ ቲርጾ ጌቴቲዛ ማጫ ናይቲ ዴቴስ። 2 ኢስቲካ ጋይቶቴꬃ ዱንካኔዛ ፔንጌኮ ቢዲ ኩሜꬃ ማባራኔ ዴሬዛ ካሌꬂዛይቲ ዲዛሶን ሙሴኔ ኤልኤዜሬ ሲንꬃን ኣꬊ ኤቂዲ፥ 3 «ኑ ኣዋይ ኢሲ ኣቱማ ናካ ዬሎንታ ባዞ ቢታን ሃይቂዴስ፤ ኢዚ ጎዳ ቦላ ማካሊዳ ቆሬ ካሊዛይታራ ኢሲፌ ዙፔቲቤና፤ ጊዶ ኣቲን ኢዚ ባ ናጋራ ጋሶን ሃይቂዴስ። 4 ሂስቲን ኢዚ ኣቱማ ና ዬሎንታ ኣጊዳ ጋሶን ጻላ ኑ ኣዋ ሱንꬂ ኢስራኤሌ ኣሳ ጊዶፌ ቁጬቲ ꬋያናስ ቤሲዜ? ሄሳ ጊሻስ ኑስ ቤሲዛ ጺንጾ ጋዴ ኑ ኣዋ ዳቦታ ጊዶን ኢሚቴ» ጊዳ።

5 ሙሴይ ኢስታ ኦይሻ ጎዳ ሲንꬅ ሺሺዴስ። 6 ጎዳይካ ኢዛስ ሂዝጊዴስ፥ 7 «ጺሎፋዴ ማጫ ናይቲ ኦይቺዳ ኦይሻይ ሊኬ፤ ሄሳ ጊሻስ ኔ ኢስታ ኣዋ ዳቦታ ጊዶን ኢስታስ ጺንጾ ጋዴ ኢማ፤ ካሴ ኢስታ ኣዋ ጋዴይ ጌዴ ኢስታስ ኢሜቶ። * 8 ኣቱማ ና ዬሎንታ ሃይቂዳዴይ ዲኮ ኢዛ ማጫ ናይ ሄ ኢዛስ ዲዛዝ ላታናስ ዳንዳይዛይሳ ኢስራኤሌ ኣሳ ኤሪሳ። 9 ኢዛስ ማጫ ናይካ ባይንዳዝ ጊዲኮ ኢዛስ ዲዛዝ ኢዛ ኢሻቲ ላቴቶ። 10 ኢሻይካ ዶንታ ኣጊኮ ኢዛ ኣዋ ኢሻቲ ላቴቶ። 11 ኢዛስ ኣዋ ኢሻይ ዶንታ ኣጊኮ ኢዛስ ማታቲዛ ዳቦይ ኢዛ ኣቆታ ላቲዲ ጎኤታናስ ዳንዳዬስ፤ ታኒ ጎዳይ ኔና ኣዛዚዳ ማላ ኢስራኤሌ ዴሬ ኣሳይ ሃይሳ ሃ ዎጋዛ ባስ ኤቂ ዲዛ ዎጋ ሂስቲ ናጎ።»

ኢያሶ ዶሬቴꬅ

(ዛሬ 31፡1-8)

12 ጎዳይ ሙሴስ፥ «ኔኒ ፑዴ ኣባሪሜ ዙማታ ቦላ ኬዛዳ ታኒ ኢስራኤሌ ኣሳስ ኢማናስ ቆፒዳ ቢታ ኡባ ዩሻ ጼላ። 13 ኔኒ ኢዛ ቤይዳፔ ጉዬ ኔ ኢሻ ኣሮኔይ ሃይቆይሳꬆ ኔካ ሃይቃና፤ 14 ኢንቴ ናምኣቲካ ጺኔ ጌቴቲዛ ባዞን ታ ኣዛዞ ቦላ ማካሊዴታ፤ ኩሜꬃ ማባራይ ማሪባ ሃꬃ ኣቻን ዲሼ ታ ቦላ ማካሊዳ ዎዴ ኢንቴ ኢስራኤሌ ኣሳ ሲንꬃን ታ ዱማቴꬃ ማላ ታና ቦንቻናስ ኣማኔቲቤኬታ» ጊዴስ፤ [ማሪባይ ጺኔ ባዞን ቃዴሴን ዲዛ ፑልቶ ሃꬃ።]* 15 ሙሴይካ ጎዳኮ ሂዝጊ ዎሲዴስ፥ 16 «ኣስ ኡባስ ዴኦ ኢሚዳ ጎዳዉ! ሃይሳ ዴራ ሄሚዛ ኣስ ኔኒ ዶራ፤ 17 ጋሶይካ ሃይሳ ኔ ዴሬዚ ሄሚዛይ ባይንዳ ዉዴ ማላ ጊዶንታ ማላ ኢዚ ዴራ ኬሲዛዴኔ ጌልꬂዛዴ፥ ዴሬዛካ ካሌꬂዛዴ ጊዳና።»*

18 ጎዳይካ ሙሴስ፥ «ሎኦ ኣያናይ ኢዛን ዲዛ ናዌ ና ኢያሶ ኔኮ ኤካዳ ኔ ኩሼ ኢዛ ቦላ ዎꬃ።* 19 ቄሴዛ ኤልኤዜሬ ሲንꬃኒኔ ኩሜꬃ ኢስራኤሌ ኣሳ ሲንꬃን ኔ ኢዛ ኤሳዳ ኢዚ ኔ ኦላ ዶሬቲዳይሳ ኣሳ ኤሪሳ። 20 ኩሜꬃ ኢስራኤሌ ማባራይ ኢዛስ ኣዛዜታና ማላ ኔስ ዲዛ ማታፔ ኢዛስ ሻካ ኢማ። 21 ቄሴ ኤልኤዜሬይ ኡሪሜን ጎዳ ሼኔ ሻኪ ኤሪዛ ጊሻስ ኢዚ ኢያሶ ማዳና፤ ሄሳ ጊሻስ ኢያሶይኔ ኩሜꬃ ኢስራኤሌ ማባራይ ኤልኤዜሬ ኣዛዞን ኬዛናኔ ጌላና» ጊዴስ። *

22 ሙሴይካ ጎዳይ ኢዛ ኣዛዚዳ ማላ ኦꬂዴስ፤ ኢያሶካ ኤፊዲ ቄሴ ኤልኤዜሬ ሲንꬃኒኔ ኩሜꬃ ኢስራኤሌ ኣሳ ሲንꬃን ኤሲዴስ። 23 ጎዳይ ኢዛ ኣዛዚዳ ማላ ሙሴይ ባ ኩሼ ኢያሶ ቦላ ዎꬂዲ ኢዛ ባሶሆዛን ዶሪዴስ። *

28

ጋላስ ጋላስ ሺቂዛ ያርሾ

(ኬሳ 29፡38-46)

1 ጎዳይ ሙሴስ፥ 2 «ኔኒ ኢስራኤሌ ኣሳስ፥ ‹ኢዛ ሳዎይ ቱኑ ጊ ታና ኡፋይሳና ማላ ጹጌቲዛ ካꬃ ያርሾ ዎዴን ዎዴን ናጊዲ ኢስቲ ታስ ሺሻና ማላ ኔ ኢስታ ኣዛዛ› ጋ ዮታ። 3 ቃሴካ ኢስታስ፥ ‹ታማን ጹጌቲዲ ታስ ሺቃና ያርሾይ ሃይሳፌ ካሊዛይሳ፤ ኢስታ ቦላ ዎሶይ ባይንዳ ላይꬅ ጊዲዛ ናምኡ ꬋርሾ ላቃታ ጋላስ ጋላስ ሺቂ ጹጌቲዛ ያርሾስ ሺሺቴ። 4 ኢሲ ላቃ ማላዶ ናምኣንꬆዛ ኦማርሳ ዎዴ ሺሺቴ። 5 ኢሲ ኢሲ ላቃራ ኢሲ ኪሎ ጊዲዛ ሊቆ ꬊሌ ኢሲ ሊቲሮ ጊዲዛ ዎጋራ ዛይቴን ሙኑቄቲዲ ካꬃ ያርሾ ጊዲ ሺቆ። 6 ሄሲካ ጋላስ ጋላስ ሺቂዛ ጹጌቲዛ ያርሾ፤ ሄሳ ማላ ያርሾ ሳዎይ ታና ጎዳ ኡፋይሲዛ ያርሾ ጊዲዲ ኮይሮ ሲና ዙማ ቦላ ሺቃና ማላ ዎጋይ ዎꬊዴስ። 7 ኮይሮ ላቃዛራ ሺቂዛ ኡሻ ያርሾይ ኢሲ ሊቲሮ ጊዲዛ ሚኖ ኡሹ ጌሻሶዛን ጎዳስ ጉሲቴ። 8 ኦማርሳ ዎዴ ናምኣንꬆ ላቃዛ ኮይሮይሳꬆካ ኡሻ ያርሾዛ ጉጂዲ ሺሺቴ፤ ሄሳ ሳዎይካ ጎዳ ኡፋይሲዛ ካꬃ ያርሾ ጊዳና።

ሳምባታ ጋላሳ ያርሾ

9 « ‹ሳምባታ ጋላስ፥ ላይꬅ ጊዲዳ ዎሶይ ኢስታ ቦላ ባይንዳ ናምኡ ꬋርሾ ላቃታ፥ ኡሻ ያርሾራኔ ናምኡ ኪሎ ጊዲዛ ሊቆ ꬊሌ ዎጋራ ዛይቴን ሙኑቂዲ ካꬃ ያርሾ ሂስቲ ሺሺቴ። 10 ሃይሲ ሃ ያርሾዚ ኡሻ ያርሾዛፔኔ ጋላስ ጋላስ ጹጌቲዛ ያርሾዛፔ ሳምባታ ጋላስ ጋላስ ሺቂዛ ሃራ ጹጌቲዛ ያርሾ።

ኣጊናን ኣጊናን ሺቂዛ ያርሾ

11 « ‹ኣጊናን ኣጊናን ኮይሮ ጋላስ ጋላስ ኢስታ ቦላ ዎሶይ ባይንዳ ናምኡ ሚርጎታ፥ ኢሲ ꬋርሾኔ ላይꬅ ኩሚዳ ላፑን ꬋርሾ ላቃታ ጎዳስ ጹጌቲዛ ያርሾ ሂስቲ ሺሺቴ። 12 ኢሲ ኢሲ ሚርጎራ ካꬃ ያርሾስ ሄꬑ ኪሎ ጊዲዛ ሊቆ ꬊሌ ዎጋራ ዛይቴን ሙኑቂዲ ሺሺቴ፤ ቃሴ ꬋርሾዛራ ካꬃ ያርሾስ ናምኡ ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ፤ 13 ኢሲ ኢሲ ꬋርሾ ላቃራ ካꬃ ያርሾስ ኢሲ ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ፤ ሄ ጹጌቲዛ ያርሾታ ኡባ ሳዎይ ጎዳ ኡፋይሲዛ ካꬃ ያርሾ ጊዲ ሺቆ። 14 ኢሲ ኢሲ ሚርጎራ ናምኡ ሊቲሮ ጊዲዛ ዎይኔ ኡሹ፥ ꬋርሾዛራ ኢሲ ሊቲሮኔ ሳይሶ ጊዲዛ ዎይኔ ኡሹኔ ኢሲ ኢሲ ላቃራ ኢሲ ሊቲሮ ጊዲዛ ዎይኔ ኡሹ ያርሾስ ሺሺቴ፤ ሄሲካ ኣጊናን ኣጊናን ላይꬅ ኩሜꬅ ሺቂዛ ጹጌቲዛ ያርሾ። 15 ጋላስ ጋላስ ጹጌቲዛ ያርሾኔ ኢዛራ ሺቂዛ ኡሻ ያርሾዛ ቦላ ዴይሻ ኦርጌ ናጋራ ጊሻስ ያርሾ ጊዳና ማላ ጎዳ ሲንꬅ ሺሺቴ።

ፓዚጋ ባኣሌኔ ኡኬꬃ ባኣሌ

(ሌዌ 23፡5-14)

16 « ‹ጎዳስ ፓዚጋ ባኣሌ ኮይሮ ኣጊናይ ጌሊዳ ታማኔ ኦይዳንꬆ ጋላስ ቦንቺቴ። * 17 ሃ ኣጊናይ ጌሊዳ ታማኔ ኢቻሻንꬆ ጋላሳፌ ዶሚዲ ኡኬꬃ ባኣሌ ቦንቺቴ፤ ሄ ጋላሳፌ ቢዲ ላፑን ጋላስ ጋካናስ ኡኬꬅ ሚቴ። 18 ባኣሌዛስ ኮይሮ ጋላስ ጎይናናስ ሺቂቴ፤ ሄ ጋላስ ኣይ ኦሶካ ኦꬆፍቴ። 19 ኢስታ ቦላ ዎሶይ ባይንዳ 2 ሚርጎታ፥ ኢሲ ꬋርሾኔ ላይꬅ ኩሚዳ ላፑን ꬋርሾ ላቃታ ጹጌቲዛ ያርሾ ሂስቲ ጎዳስ ሺሺቴ። 20 ኢሲ ኢሲ ሚርጎራ ካꬃ ያርሾስ ሄꬑ ኪሎ ጊዲዛ ሊቆ ꬊሌ ዎጋራ ዛይቴን ሙኑቂዲ ሺሺቴ፤ ቃሴ ꬋርሾዛራ ካꬃ ያርሾስ ናምኡ ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ። 21 ኢሲ ኢሲ ꬋርሾ ላቃራ ካꬃ ያርሾስ ኢሲ ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ። 22 ቃሴካ ናጋራ ዉርሳናስ ዴይሻ ኦርጌ ናጋራ ያርሾስ ሺሺቴ። 23 ሄይቲ ዉሪካ ሺቃናይ ኡባ ዎዴ ማላዶ ማላዶ ጹጌቲ ሺቂዛ ያርሾራ ኢሲፌ ሺቄቶ። 24 ጎዳ ሳዎ ቱኑ ጊዲ ኡፋይሲዛ ካꬃ ያርሾ ላፑን ጋላስ ኩሜꬅ ኢሲ ማላን ሺሺቴ፤ ሄሳካ ጋላስ ጋላስ ሺቂዛ ጹጌቲዛ ያርሾ ቦላኔ ኡሻ ያርሾ ቦላ ጉጂዲ ሺሺቴ። 25 ላፑንꬆ ጋላስ ጎይናናስ ሺቂቴ፤ ሄ ጋላስ ኣይ ኦሶካ ኦꬆፍቴ።*

ካꬃ ሺሾ ባኣሌ

(ሌዌ 23፡15-22)

26 « ‹ካꬃ ሺሾን ባኣሌ ቦንቺዛ ኮይሮ ጋላስ ኢንቴ ኦራꬅ ጋኪዛ ካꬃፌ ጼራ ጎዳስ ሺሺዛ ጋላስ ጎይናና ሺቂቴፔ ኣቲን ሃራ ኣይ ኦሶካ ኦꬆፍቴ። 27 ናምኡ ሚርጎታ፥ ኢሲ ꬋርሾኔ ላይꬅ ኩሚዳ ላፑን ꬋርሾ ላቃታ ሳዎ ቱኑ ጊዲ ጎዳ ኡፋይሲዛ ጹጌቲዛ ያርሾ ሺሺቴ። 28 ኢሲ ኢሲ ሚርጎራ ካꬃ ያርሾስ ሄꬑ ኪሎ ጊዲዛ ሊቆ ꬊሌ ዎጋራ ዛይቴን ሙኑቂዲ ሺሺቴ፤ ቃሴ ꬋርሾዛራ ካꬃ ያርሾስ ናምኡ ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ፤ 29 ኢሲ ኢሲ ꬋርሾ ላቃራ ካꬃ ያርሾስ ኢሲ ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ። 30 ቃሴካ ናጋራ ዉርሳናስ ዴይሻ ኦርጌ ናጋራ ያርሾስ ሺሺቴ። 31 ሄሳ ሄ ያርሾዛ ኡባ ኡሻ ያርሾራ፥ ሄ ጋላስ ሺቂ ጹጌቲዛ ያርሾዛኔ ካꬃ ያርሾዛ ቦላ ጉጂዲ ሺሺቴ፤ ሄ ያርሾ ሜሄቲ ዎሶይ ባይንዳይታ ጊዲዳይሳ ሻኪ ኤሪቴ። *

29

ኦራꬃ ላይꬂ ጌሊሺን ቦንቺዛ ባኣሌ

(ሌዌ 23፡23-25)

1 « ‹ላፑንꬃ ኣጊናይ ጌሊዳ ኮይሮ ጋላስ ጎይናናስ ሺቂቴ፤ ሄ ጋላስ ኣይ ኦሶካ ኦꬆፍቴ፤ ሄ ጋላሳይ ዛዬይ ፑኔቲዛ ጋላሳ። 2 ኢስታ ቦላ ዎሶይ ባይንዳ ኢሲ ሚርጎ፥ ኢሲ ꬋርሾኔ ላይꬅ ኩሚዳ ላፑን ꬋርሾ ላቃታ ሳዎይ ቱኑ ጊዲ ጎዳ ኡፋይሲዛ ጹጌቲዛ ያርሾ ያርሺቴ። 3 ኢሲ ሚርጎዛራ ካꬃ ያርሾስ ሄꬑ ኪሎ ጊዲዛ ሊቆ ꬊሌ ዎጋራ ዛይቴን ሙኑቂዲ ሺሺቴ፤ ቃሴ ꬋርሾዛራ ካꬃ ያርሾስ ናምኡ ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ። 4 ኢሲ ኢሲ ꬋርሾ ላቃራ ካꬃ ያርሾስ ኢሲ ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ። 5 ቃሴካ ናጋራ ዉርሳናስ ዴይሻ ኦርጌ ናጋራ ያርሾስ ሺሺቴ። 6 ኢንቴ ሃይሳ ሃ ያርሾዛ ጋላስ ጋላሲኔ ኣጊናን ኣጊናን ኮይሮ ጋላስ ሺቂ ጹጌቲዛ ያርሾዛ፥ ካꬃ ያርሾዛኔ ኡሻ ያርሾዛ ቦላ ጉጂዲ ሺሺቴ፤ ሄይታንቲካ ሳዎ ቱኑ ጊዲ ጎዳ ኡፋይሲዛ ጹጌቲዛ ያርሾታ።

ናጋራ ዉርሶ ባኣሌ

(ሌዌ 23፡26-32)

7 « ‹ላፑንꬆ ኣጊናይ ጌሊዳ ታማንꬃ ጋላስ ጎይናናስ ሺቂቴ፤ ሄ ጋላስ ጾሚቴ፤ ኦሶካ ኦꬆፍቴ። 8 ኢስታ ቦላ ዎሶይ ባይንዳ ኢሲ ሚርጎ፥ ኢሲ ꬋርሾኔ ላይꬅ ኩሚዳ ላፑን ꬋርሾ ላቃታ ሳዎይ ቱኑ ጊዲ ጎዳ ኡፋይሲዛ ጹጌቲዛ ያርሾ ያርሺቴ። 9 ኢሲ ሚርጎዛራ ካꬃ ያርሾስ ሄꬑ ኪሎ ጊዲዛ ሊቆ ꬊሌ ዎጋራ ዛይቴን ሙኑቂዲ ሺሺቴ፤ ቃሴ ꬋርሾዛራ ካꬃ ያርሾስ 2 ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ። 10 ኢሲ ኢሲ ꬋርሾ ላቃራ ካꬃ ያርሾስ ኢሲ ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ። 11 ናጋራ ዉርሳናስ ሺቂዛ ያርሾስ፥ ካꬃ ያርሾፌ፥ ኡሻ ያርሾፌኔ ጋላስ ጋላስ ሺቂ ጹጌቲዛ ያርሾፌ ሃራ ዴይሻ ኦርጌ ጉጂዲ ሺሺቴ። *

ዳሴ ባኣሌ

(ሌዌ 23፡33-44)

12 « ‹ላፑንꬃ ኣጊናይ ጌሊዳ ታማኔ ኢቻሻንꬆ ጋላስ ጎይናናስ ሺቂቴ፤ ሄ ጋላስ ኣይ ኦሶካ ኦꬆፍቴ፤ ላፑን ጋላስ ጋካናስ ጎዳስ ዳሴ ባኣሌ ቦንቺቴ። 13 ሃ ኮይሮ ጋላስ ኢስታ ቦላ ዎሶይ ባይንዳ 13 ሚርጎታ፤ ናምኡ ꬋርሾታኔ ላይꬅ ኩሚዳ ታማኔ ኦይዱ ꬋርሾ ላቃታ ሳዎ ቱኑ ጊዲ ጎዳ ኡፋይሲዛ ጹጌቲዛ ያርሾ ሂስቲ ሺሺቴ። 14 ኢሲ ኢሲ ሚርጎራ ካꬃ ያርሾስ 3 ኪሎ ጊዲዛ ሊቆ ꬊሌ ዎጋራ ዛይቴን ሙኑቂዲ ሺሺቴ፤ ቃሴ ኢሲ ኢሲ ꬋርሾራ ካꬃ ያርሾስ 2 ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ። 15 ኢሲ ኢሲ ꬋርሾ ላቃራ ካꬃ ያርሾስ ኢሲ ኪሎ ጊዲዛ ሊቆ ꬊሌ ዎጋራ ዛይቴን ሙኑቂ ሺሺቴ።

16 « ‹ናጋራ ዉርሳናስ ሺቂዛ ያርሾስ፥ ካꬃ ያርሾፌ፥ ኡሻ ያርሾፌኔ ጋላስ ጋላስ ሺቂ ጹጌቲዛ ያርሾፌ ሃራ ዴይሻ ኦርጌ ጉጂዲ ሺሺቴ።

17 « ‹ናምኣንꬆ ጋላስ ኢስታ ቦላ ኣይ ዎሶይ ባይንዳ 12 ሚርጎታ፥ 2 ꬋርሾታኔ ላይꬂ ኩሚዳ 14 ꬋርሾ ላቃታ ሺሺቴ። 18 ሚርጎታራ፥ ꬋርሾታራኔ ꬋርሾ ላቃታራ ኢሲፌ ሺቂዛ ካꬃ ያርሾዛኔ ኡሻ ያርሾዛ ካሴ ዎጋን ዎꬊዳ ቆዳ ማላ ያርሺቴ። 19 ናጋራ ዉርሳናስ ሺቂዛ ያርሾስ፥ ካꬃ ያርሾፌ፥ ኡሻ ያርሾፌኔ ጋላስ ጋላስ ሺቂ ጹጌቲዛ ያርሾፌ ሃራ ዴይሻ ኦርጌ ጉጂዲ ሺሺቴ።

20 « ‹ሄꬓንꬆ ጋላስ ኢስታ ቦላ ዎሶይ ባይንዳ ታማኔ ኢሲ ሚርጎታ፥ ናምኡ ꬋርሾታኔ ላይꬂ ኩሚዳ ታማኔ ኦይዱ ꬋርሾ ላቃታ ሺሺቴ። 21 ሚርጎታራ፥ ꬋርሾታራኔ ꬋርሾ ላቃታራ ኢሲፌ ሺቂዛ ካꬃ ያርሾዛኔ ኡሻ ያርሾዛ ካሴ ዎጋን ዎꬊዳ ቆዳ ማላ ያርሺቴ። 22 ናጋራ ዉርሳናስ ሺቂዛ ያርሾስ፥ ካꬃ ያርሾፌ፥ ኡሻ ያርሾፌኔ ጋላስ ጋላስ ሺቂ ጹጌቲዛ ያርሾፌ ሃራ ዴይሻ ኦርጌ ጉጂዲ ሺሺቴ።

23 « ‹ኦይዳንꬆ ጋላስ ኢስታ ቦላ ዎሶይ ባይንዳ ታሙ ሚርጎታ፥ ናምኡ ꬋርሾታኔ ላይꬂ ኩሚዳ ታማኔ ኦይዱ ꬋርሾ ላቃታ ሺሺቴ። 24 ሚርጎታራ፥ ꬋርሾታራኔ ꬋርሾ ላቃታራ ኢሲፌ ሺቂዛ ካꬃ ያርሾዛኔ ኡሻ ያርሾዛ ካሴ ዎጋን ዎꬊዳ ቆዳ ማላ ያርሺቴ። 25 ናጋራ ዉርሳናስ ሺቂዛ ያርሾስ፥ ካꬃ ያርሾፌ፥ ኡሻ ያርሾፌኔ ጋላስ ጋላስ ሺቂ ጹጌቲዛ ያርሾፌ ሃራ ዴይሻ ኦርጌ ጉጂዲ ሺሺቴ።

26 « ‹ኢቻሻንꬆ ጋላስ ኢስታ ቦላ ዎሶይ ባይንዳ ኡዱፉን ሚርጎታ፥ ናምኡ ꬋርሾታኔ ላይꬂ ኩሚዳ ታማኔ ኦይዱ ꬋርሾ ላቃታ ሺሺቴ። 27 ሚርጎታራ፥ ꬋርሾታራኔ ꬋርሾ ላቃታራ ኢሲፌ ሺቂዛ ካꬃ ያርሾዛኔ ኡሻ ያርሾዛ ካሴ ዎጋን ዎꬊዳ ቆዳ ማላ ያርሺቴ። 28 ናጋራ ዉርሳናስ ሺቂዛ ያርሾስ፥ ካꬃ ያርሾፌ፥ ኡሻ ያርሾፌኔ ጋላስ ጋላስ ሺቂ ጹጌቲዛ ያርሾፌ ሃራ ዴይሻ ኦርጌ ጉጂዲ ሺሺቴ።

29 « ‹ኡሱፑንꬆ ጋላስ ኢስታ ቦላ ዎሶይ ባይንዳ ኦስፑን ሚርጎታ፥ ናምኡ ꬋርሾታኔ ላይꬅ ኩሚዳ ታማኔ ኦይዱ ꬋርሾ ላቃታ ሺሺቴ። 30 ሚርጎታራ፥ ꬋርሾታራኔ ꬋርሾ ላቃታራ ኢሲፌ ሺቂዛ ካꬃ ያርሾዛኔ ኡሻ ያርሾዛ ካሴ ዎጋን ዎꬊዳ ቆዳ ማላ ያርሺቴ። 31 ናጋራ ዉርሳናስ ሺቂዛ ያርሾስ፥ ካꬃ ያርሾፌ፥ ኡሻ ያርሾፌኔ ጋላስ ጋላስ ሺቂ ጹጌቲዛ ያርሾፌ ሃራ ዴይሻ ኦርጌ ጉጂዲ ሺሺቴ።

32 « ‹ላፑንꬃ ጋላስ ኢስታ ቦላ ዎሶይ ባይንዳ ላፑን ሚርጎታ፥ ናምኡ ꬋርሾታኔ ላይꬅ ኩሚዳ ታማኔ ኦይዱ ꬋርሾ ላቃታ ሺሺቴ። 33 ሚርጎታራ፥ ꬋርሾታራኔ ꬋርሾ ላቃታራ ኢሲፌ ሺቂዛ ካꬃ ያርሾዛኔ ኡሻ ያርሾዛ ካሴ ዎጋን ዎꬊዳ ቆዳ ማላ ያርሺቴ። 34 ናጋራ ዉርሳናስ ሺቂዛ ያርሾስ፥ ካꬃ ያርሾፌ፥ ኡሻ ያርሾፌኔ ጋላስ ጋላስ ሺቂ ጹጌቲዛ ያርሾፌ ሃራ ዴይሻ ኦርጌ ጉጂዲ ሺሺቴ።

35 « ‹ኦስፑንꬃ ጋላስ ኢሲ ቦላ ጎይናናስ ሺቂቴ፤ ሄ ጋላስ ኣይ ኦሶካ ኦꬆፍቴ። 36 ኢስታ ቦላ ዎሶይ ባይንዳ ኢሲ ሚርጎ፥ ኢሲ ꬋርሾኔ ላይꬅ ኩሚዳ ላፑን ꬋርሾ ላቃታ ሳዎ ቱኑ ጊዲ ጎዳ ኡፋይሲዛ ጹጌቲዛ ያርሾ ሂስቲ ሺሺቴ። 37 ሚርጎታራ፥ ꬋርሾታራኔ ꬋርሾ ላቃታራ ኢሲፌ ሺቂዛ ካꬃ ያርሾዛኔ ኡሻ ያርሾዛ ካሴ ዎጋን ዎꬊዳ ቆዳ ማላ ያርሺቴ። 38 ናጋራ ዉርሳናስ ሺቂዛ ያርሾስ፥ ካꬃ ያርሾፌ፥ ኡሻ ያርሾፌኔ ጋላስ ጋላስ ሺቂ ጹጌቲዛ ያርሾፌ ሃራ ዴይሻ ኦርጌ ጉጂዲ ሺሺቴ።

39 « ‹ኢንቴስ ዎꬊዳ ባኣሌ ጋላሳታን ጎዳስ ሺሺቴ፤ ሄሲካ ኢንቴ ኣዲኔቲዲ ሺሺዛ ያርሾፌኔ ኢንቴ ኢንቴ ዶሳን ሺሺዛ ያርሾፌ ጹጌቲዛ ሃራ ያርሾ፥ ካꬃ ያርሾ፥ ኡሻ ያርሾኔ ኢሲፌቴꬃ ያርሾ ሺሺቴ› ጋ።»

40 ሙሴይካ ጎዳይ ኢዛ ኣዛዚዳ ማላ ኢስራኤሌ ኣሳስ ዮቲዴስ።

30

ኣዲና ጊሻስ ኢሜቲዳ ዎጋ

1 ሙሴይ ኢስራኤሌ ኣሳ ካሌꬂዛ ኮራፒኔታስ፥ «ጎዳይ ኣዛዚዳ ኣዛዞይ ሃይሳፌ ካሊዛይሳ፥ 2 ኢሲ ኣሲ ጎዳስ ኢሲ ሚሽ ኦꬃናስ ኣዲኔቲኮ ዎይኮ ኢሳዴይ ጫቂ ጌፒዲ ባና ባርካ ባ ቃላን ቃቺኮ ኢዚ ባ ጌሊዳ ቃላ ኡባ ፖላና ቤሴስ ኣቲን ባ ጊዳይሳ ኣጋናስ ቤሴና። *

3 «ኢሲ ጌላኦያ ባ ኣዋ ሶን ዳሼ ጎዳስ ኢሲ ሚሽ ኦꬃናስ ኣዲኔቲኮ ዎይኮ ጫቃ ጌፓዳ ባና ባርካ ባ ቃላን ቃቺዛ ጊዲኮ፥ 4 ኢዚ ኣዋይ ሄሳ ሲዪዲ ኢዞ ዲጎንታ ኣጊኮ ኢዛ ባ ኣዲኔቲዳይሳ ዎይኮ ባ ጫቃ ጌፒዳ ቃላዛ ፖላናስ ቤሴስ። 5 ኢዚ ኣዋይ ሄ ዮኦዛ ሲዪዲ ኢዞ ዲጊዛ ጊዲኮ ኢዛ ኣዲኔቲዳ ኣዲናይ ዎይኮ ኢዛ ጫቃ ጌፒዳ ቃላይ ኢዚስ ጎሜ ጊዴና፤ ጋሶይካ ኢዚ ኣዋይ ኢዞ ዲጊዳ ጊሻስ ጎዳይ ኢዞ ማራና።

6 «ኣዚና ጌሎንታ ማጫሲ ኣኬካዳ ዎይኮ ኣኬኮንታ ኣዲና ኣዲኔታ ኡታዳ ዎይኮ ጫቃ ጌፓዳ ባና ባርካ ባ ቃላን ቃቻ ዎꬃዳ ኣዚና ጌሊኮ፥ 7 ኢዛ ጌሊዳ ኣዚናዚ ሄ ዮኦዛ ሲዪዲ ኢዞ ዲጎንታ ኣጊኮ ኢዛ ባ ጊዳይሳ ኡባ ፖላናስ ቤሴስ። 8 ኢዚ ኣዚናይ ሄ ዮኦዛ ሲዪዲ ኢዞ ዲጊዛ ጊዲኮ ኢዛ ኣዲኔቲዳ ኣዲናይ ዎይኮ ኢዛ ጫቃ ጌፒዳ ቃላይ ኢዚስ ጎሜ ጊዴና፤ ጋሶይካ ኢዚ ኣዚናይ ኢዞ ዲጊዳ ጊሻስ ጎዳይ ኢዞ ማራና።

9 «ኣዚናይ ሃይቂዳ ማጫሲ ዎይኮ ኣዚናይ ኣንጂ ዬዲዳ ማጫሲ ኢሲ ሚሽ ኦꬃናስ ኣዲኔቲኮ ዎይኮ ጫቃ ጌፓዳ ባና ባርካ ባ ቃላን ቃቺዳ ጊዲኮ ኢዛ ባ ጌሊዳ ቃላ ፖላናስ ቤሴስ።

10 «ኣዚና ጌሊዳ ማጫሲ ኢሲ ሚሽ ኦꬃናስ ኣዲኔቲኮ ዎይኮ ጫቃ ጌፓዳ ባና ባርካ ባ ቃላን ቃቺዳ ጊዲኮ፥ 11 ኢዛ ጌሊዳ ኣዚናዚ ሄ ዮኦዛ ሲዪዲ ኢዞ ዲጎንታ ኣጊኮ ኢዛ ባ ጊዳይሳ ኡባ ፖላናስ ቤሴስ። 12 ኢዚ ኣዚናይ ሄ ዮኦዛ ሲዪዲ ኢዞ ዲጊዛ ጊዲኮ ኢዛ ኣዲኔቲዳ ኣዲናይ ዎይኮ ኢዛ ጫቃ ጌፒዳ ቃላይ ኢዚስ ጎሜ ጊዴና፤ ጋሶይካ ኢዚ ኣዚናይ ኢዞ ዲጊዳ ጊሻስ ጎዳይ ኢዞ ማራና። 13 ኢዚ ኣዚናይ ኣይ ኣዲና ዎይኮ ጫቃ ጌፓዳ ባና ባርካ ቃቺዳ ቃላ ዲጋናስ ዎይኮ ፖሊሳናስ ኢዛስ ማታይ ዴስ። 14 ኢዚ ኣዚናይ ሄ ዮኦዛ ሲዪዳ ማላ ዎንቴꬃ ጋላስ ኣይኮካ ቃቶንታ ጮኡ ጊኮ ኢዛ ባ ጊዳይሳ ኡባ ፖላናስ ቤሴስ፤ ሄ ዮኦዛ ሲዪዳ ማላ ኣይኮካ ቃቶንታ ጮኡ ጊኮ ሄሲ ኢዚ ኤሮ ጊዳይሳ ቆንጪሴስ። 15 ጊዶ ኣቲን ኢዚ ኣዚናይ ጋምኢዲ ሄ ኢዚ ኣዲናዛ ዲጊዛ ጊዲኮ ኣላፌቴꬃን ኦይሼታናይ ኢዛ» ጊዴስ።

16 ጌላኦይኔ ጌሊዳ ማጫሲ ኣዲና ኣዲኔቲኮ ዎይኮ ጫቃ ጌፓዳ ባርካ ባና ባ ቃላን ቃቺዳ ጊዲኮ ኢዚ ኣዋስ ዎይኮ ኢዚ ኣዚናስ ዲዛ ኣላፌቴꬃኔ ማታ ጊሻስ ጎዳይ ሙሴስ ኢሚዳ ዎጋይ ሃይሳ።

31

ሚዲያሜ ዴሬ ቦላ ዴንዲዳ ኦላ

1 ጎዳይ ሙሴስ፥ 2 «ሚዲያሜ ኣሳይ ኢስራኤሌ ኣሳ ቦላ ጋꬂዳ ቆሆዛ ጊሻስ ኔኒ ሚዲያሜ ኣሳ ሃሎ ኬሳ፤ ሄሳ ኦꬂዳፔ ጉዬ ኔኒ ሃይቃና» ጊዴስ።

3 ሄሳ ጊሻስ ሙሴይ ዴሬዛስ፥ «ሚዲያሜ ኣሳይ ጎዳ ቦላ ካሴ ኦꬂዳ ቆሆዛ ጊሻስ ኢንቴ ሃሎ ኬሳናስ ኦላስ ጊጌቲቴ። 4 ኢስራኤሌ ኣሳ ዛርኬፌ ዛርኬፌ ኢሲ ኢሲ ሺ ኣቱማስ ዶሪዲ ጌዴ ኦላስ ዬዲቴ» ጊዴስ።

5 ሄሳ ጊሻስ ኢስራኤሌ ዛርኬታፔ ኢሲ ኢሲ ሺ ኣስ ኬሲ ኢሚን 12,000 ኣሲ ኦላስ ጊጼቲዲ ጊጌቲዴስ። 6 ሙሴይካ ኢሲ ኢሲ ዛርኬፌ ኢሲ ኢሲ ሺ ኣሲ ቄሴ ኤልኤዜሬ ና ፊኒሃሴ ካሌꬆን ኦላስ ዬዲዴስ፤ ፊኒሃሲካ ጌሻሶዛፔ ዱማ ሚሻታኔ ኦላስ ዴንꬄꬂዛ ዛዬታ ባ ኩሼን ኦይኪዲ ቢዴስ።

7 ኢስቲካ ጎዳይ ሙሴ ኣዛዚዳ ማላ ሚዲያሜ ኣሳ ኦሊዲ ኣቱማሳ ሙሌራ ዎꬊዳ። 8 ሃይቂዳይታ ጊዶን ሚዲያሜ ካዎ ኢቻሻቲ ኤዋይ፥ ኤሬቄሜይ፥ ጹሬይ፥ ኡሬይኔ ኤሬባኤይ ዴቴስ፤ ቢኦሬ ና ባላሜካ ማሻን ዎꬊዳ። 9 ኢስራኤሌ ኣሳይ ሚዲያሜ ማጫሳታኔ ጉꬃ ናይታ ዲኢዲ ኢስታ ሜሄታኔ ኢስታ ኣቆታ ኡባ ፒቲ ኤኪዴስ። 10 ኢስቲ ዲዛ ካታማታኔ ኢስቲ ዲዛ ጉታታ ኡባ ታማን ጹጊዳ። 11 ኢስታ ኣሳ፥ ሜሃኔ ዲኢዳ ሚሽ ኡባ ኤኪዳ። 12 ዮርዳኖሴ ሻፋፔ ሄ ፒንꬃ ጊናራ ዲዛ ሞኣቤ ዴምባን ዱንካኒ ኡቲዳ ሙሴኮ፥ ቄሴ ኤልኤዜሬኮኔ ኩሜꬃ ኢስራኤሌ ማባራኮ ኤሂዳ።

13 ሙሴይ ቄሴ ኤልኤዜሬይኔ ማባራ ካሌꬂዛይቲ ኦላ ኣሳ ሞካናስ ጌዴ ኬዚዳ። 14 ሙሴይ ጊዲኮ ኦላሶፔ ሃ ሲሚዛ ኦላ ኣሳ ኣዛዚዛ ሻላቃታ ቦላኔ ማቶ ሃላቃታ ቦላ ሃንቄቲዴስ።

15 ኢዚካ ኢስታስ፥ «ሃይሳ ማጫስ ኡባ ኣዛስ ዎꬎንታ ሼምፖራ ፓጻ ኣጊዴቲ? 16 ኑኒ ካሴ ፔኦሬን ዲሺን ሃይቲ ባላሜ ዞሬ ኤኪዲ ኢስራኤሌ ኣሳይ ባ ጎዳፔ ሃካና ማላኔ ቦሻን ዉራና ማላ ኦꬂዳይ ኢስታ ጊዴቴኔ! 17 ሄሳ ጊሻስ ኣቱማ ናይታ ኡባኔ ኣዴራ ጋይቲዳ ማጫሳታ ኡባ ዎꬊቴ። 18 ጊዶ ኣቲን ኣዴራ ጋይቲ ኤሮንታ ጌላኦታ ዎꬎንታ ኢንቴስ ኣሺቴ።

19 «ኢንቴ ጋርሳን ኣስ ዎꬊዳዴይ ዎይኮ ኣሃ ቦቺዳ ኣሲ ዉሪካ ላፑን ጋላስ ጋካናስ ኣሲ ዲዛሶፔ ሃራሶን ጋምኦ፤ ሄꬓንꬃ ጋላሲኔ ላፑንꬃ ጋላስ ኢንቴናኔ ኢንቴ ዲኢ ኤሂዳ ማጫሳታ ጌሺቴ። 20 ሄሳꬆካ ኣይ ማይኦ ዎይኮ ጋልባፌ፥ ዴይሻ ኢስኬፌኔ ሚꬃፌ ኦሴቲዳ ሚሽ ኡባ ጌሺቴ» ጊዴስ።

21 ቄሴ ኤልኤዜሬይ ኦላፔ ሲሚዳ ኣቱማሳስ፥ «ጎዳይ ሙሴስ ኢሚዳ ዎጋቲ ሃይሳፌ ካሊዛይታ፤ 22 ዎርቃይ፥ ቢራይ፥ ጻርቂማላይ፥ ቢራታይ፥ ቆርቆሮይኔ ኢርሳሴይ፥ 23 ሄሳꬆካ ታማይ ኢስታ ቆሆንታይቲ ታማ ጊዶራ ኣꬊዲ ጌያናስ ቤሴስ፤ ታማ ዳንዳዮንታ ኣይ ሚሺካ ካሴ ዎꬊዳ ዎጋ ማላ ጌሾስ ጊጌቲዳ ሃꬃን ጌሺቴ። 24 ኢንቴ ኢንቴ ማይኦ ላፑንꬃ ጋላስ ሜጪቴ፤ ሄሳፌ ጉዬ ኢንቴ ጌሽ ጊዲዛ ጊሻስ ሲሚዲ ካሴ ኢንቴ ዱንካኒ ዲዛሶ ጌላናስ ዳንዳዬታ» ጊዴስ።

ዲኢ ኤሂዳይሳ ጊሼቴꬅ

25 ጎዳይ ሙሴስ ሂዝጊዴስ፥ 26 «ኔኒ ቄሴ ኤልኤዜሬይኔ ዴራ ካሌꬂዛ ኮራፒኔታራ ጊዲዲ ዲኤቲ ዪዳ ኣሳኔ ሜሃ ቆዲቴ። 27 ናምኡ ኬሲ ሻኪዲ ባጋ ኦላሶ ቢዳ ዎታዳራታስ ኣቶይሳ ሃንኮ ማባራስ ኢሚቴ። 28 ዎታዳራታ ጊሻፔ ዲኤቲዳ ኣሳፔ፥ ሚዛታፔ፥ ሃሬታፔ ዶርሳታፔኔ ዴይሻታፔ ኢቻሹ ጼታፔ ኢሲኖ ታስ ጎዳስ ዱማ ኢሞታ ሂስቲ ሻኪቴ። 29 ሄ ኢንቴ ታስ ጎዳስ ሻኪዳይሳ ታ ጊሻዛ ቄሴ ኤልኤዜሬስ ኢሚቴ። 30 ሂንኮ ማባራስ ኢሜቲዳ ጊሻፔ፥ ኣሳፔ፥ ሚዛፔ፥ ዶርሳታፔ፥ ዴይሻታፔኔ ሃሬታፔ ኢቻሽ ታማፌ ኢሲኖ ጋይቶቴꬃ ዱንካኔን ኣላፌቴꬃን ኦꬂዛ ሌዌታስ ኢሚቴ።» 31 ሙሴይኔ ኤልኤዜሬይ ጎዳይ ኢስታ ኣዛዚዳይሳ ኡባ ኦꬂዳ።

32 ዎታዳራቲ ባንታስ ኤኪሺን ኣቲዳይሲ፥ 675,000 ዶርሳታኔ ዴይሻታ፥ 33 ላፑን ታማኔ ናምኡ ሺ ሚዛታ፥ 34 ኡሱፑን ታማኔ ኢሲ ሺ ሃሬታ፥ 35 ሄꬑ ታማኔ ናምኡ ሺ ኣዴ ኤሮንታ ጌላኦታ።

36 ዲኤቲ ዪዳይሳፌ ባጋይ ኦሌቲ ዪዳይታስ ኢሜቲዴስ፤ ሄሲካ 337,500 ዶርሳታ። 37 ኢስታፌ 675 ጎዳስ ዱማ ኢሞታ ጌቴቲ ሻኬቲዳይታ። 38 ሚዛቲ 36,000፤ ኢስታፌ ጎዳስ ዱማ ኢሞታ ጊዲ ሻኬቲዳይቲ ላፑን ታማኔ ናምኣ። 39 ሃሬቲ 30,500፤ ኢስታፌ ጎዳስ ዱማ ኢሞታ ጊዲ ሻኬቲዳይቲ ኡሱፑና። 40 ኣዴ ኤሮንታ ጌላኦቲ 16,000፤ ኢስታፌ ጎዳስ ዱማ ኢሞታ ጊዲዲ ሻኬቲዳይቲ ሄꬑ ታማኔ ናምኣ። 41 ሄሳ ጊሻስ ሙሴይ ጎዳይ ኢዛ ኣዛዚዳ ማላ ጎዳስ ዱማ ኢሞታ ሂስቲ ሻኪዳይሳ ቄሴ ኤልኤዜሬስ ኢሚዴስ።

42 ሃንኮ ኢስራኤሌ ማባራ ጊሻይ ኦላስ ኪቴቲዳ ዎታዳራታ ጊሻራ ኢሲ ጊና። 43 ሄሲካ 337,500 ዶርሳታኔ ዴይሻታ፥ 44 ሄꬑ ታማኔ ኡሱፑን ሺ ሚዛታ፥ 45 ሄꬑ ታሙ ሺያኔ ኢቻሹ ጼቱ ሃሬታ፥ 46 ታማኔ ኡሱፑን ሺ ኣዴ ኤሮንታ ጌላኦታ። 47 ሄሳ ጊሻስ ሙሴይ ኢቻሽ ታማፌ ኢሲኖ ጎዳይ ኢዛ ኣዛዚዳ ማላ ጋይቶቴꬃ ዱንካኔን ኣላፌቴꬃን ኦꬂዛ ሌዌ ዛርኬታስ ኢሚዴስ።

48 ሄሳፌ ጉዬ ኦላ ኣሳ ኣዛዚዛይቲ ሻላቃቲኔ ማቶ ሃላቃቲ ሙሴኮ ሺቂዲ፥ 49 «ኑኒ ኔ ኦሳንቻቲ ኑፔ ጋርሳራ ኣዛዜቲዛ ዎታዳራታ ኡባ ቆዲዶስ፤ ኢስታፌ ኢሶይካ ፓጪቤና፤ 50 ሄሳ ጊሻስ ኑኒ ኢሶይ ኢሶይ ኤኪዳ ዎርቃ ኣሌቆታ፥ ቶሆ ጊሞታ፥ ኩሼ ሳጋዮታ፥ ቢራꬌ ሚዲጋታ፥ ሃይꬃ ጉቲቻታ፥ ቆꬌን ኣꬊዛ ማጪፋራታ ኡባ ኑ ናጋራ ዉርሳናስ ጎዳስ ያርሾ ኢማናስ ኤኪ ዪዶስ» ጊዳ። *

51 ሙሴይኔ ቄሴ ኤልኤዜሬይ ዎርቃፌ ኦሴቲዳ ኣሌቆታ ኡባ ኤኪዳ። 52 ሻላቃታፔኔ ማቶ ሃላቃታፔ ኤኪዲ ሙሴይኔ ቄሴ ኤልኤዜሬይ ጎዳስ ኢሞታ ሂስቲ ሺሺዳ ዎርቃ ኣሌቆቲ 16,750 ሳቂሌ ጊዲዴስ። † 53 ጋርሳራ ዲዛ ዎታዳራቲ ጊዲኮ ባ ዲኢዳይሳ ባስ ባስ ኤኪ ቢዳ። 54 ሄሳ ጊሻስ ሙሴይኔ ቄሴ ኤልኤዜሬይ ሻላቃታፔኔ ማቶ ሃላቃታፔ ኤኪዳ ዎርቃ ኣሌቆታ ጎዳ ሲንꬃን ኢስራኤሌ ዴራ ሃሳኢሳና ማላ ጌዴ ጋይቶቴꬃ ዱንካኔዛኮ ኤኪ ቢዳ።

32

ዮርዳኖሴ ሻፋፔ ኣርሼይ ሞኪዛ ባጋራ ዲዛ ዛርኬታ

(ዛሬ 3፡12-22)

1 ኦሮቤሌ ዛርኬታሲኔ ጋዴ ዛርኬታስ ኬሂ ዳሮ ሜሄይ ዴስ፤ ኢያዜሬ ዴሬይኔ ጋላኣዴ ዴሬይ ሜሄስ ዳሮ ሎኦ ጊዲዳይሳ ቤይዳ። 2 ሄሳ ጊሻስ ኢስቲ ሙሴኮ፥ ቄሴ ኤልኤዜሬኮኔ ሃንኮ ማባራ ካሌꬂዛይታኮ ቢዲ፥ 3-4 «ጎዳይ ኢስራኤሌ ኣሳን ጾኒሲዳ ኣጻሮቴ ዴሬይ፥ ዲቦኔ ዴሬይ፥ ኢያዜሬ ዴሬይ፥ ኒምራ ዴሬይ፥ ሃሴቦኔ ዴሬይ፥ ኤልኤሌ ዴሬይ፥ ሲቢማ ዴሬይ፥ ኔቦ ዴሬይኔ ባኦኔ ዴሬይ ሜሄስ ሎኦ፤ ኑስካ ዳሮ ሜሄይ ዴስ። 5 ኢንቴ ኑስ ሎኦ ቆፒኮ ሃይሳ ሃ ዴሬዛ ኑስ ኢንቴ ኦሳንቻታስ ዳናሶ ሂስቲ ኢሚቴ ኣቲን ኑኒ ዮርዳኖሴ ፒናና ማላ ኦꬆፍቴ» ጊዳ።

6 ሙሴይካ ኢስታስ፥ «ኢንቴ ኢሻቲ ኦላስ ቢሺን ኢንቴ ሃን ኣታናስ ኮዬቲ? 7 ኢስራኤሌ ኣሳይ ዮርዳኖሴ ፒኒዲ ጎዳይ ኢስታስ ኢሚዳ ዴሬዛ ጌሎንታ ማላ ኢንቴ ኣሳ ሂዶታ ኣዛስ ቃንጺሴቲ? 8 ሃኖ ቢታዮ ጾሞሳና ማላ ቃዴሴ ባሪኔፔ ታኒ ካሴ ኢንቴ ኣዋታ ዬዲን ሃይሳꬆካ ኦꬂዳ። 9 ኢስቲ ኤሽኮሌ ሾባ ጋካናስ ቢዲ ሄ ቢታዮ ጾሞሲ ጼሊዳ፤ ጊዶ ኣቲን ሄፔ ሲሚዲ ኢስራኤሌ ኣሳይ ጎዳይ ኢስታስ ኢሚዳ ዴሬዛ ጌሎንታ ማላ ሂዶታ ቃንጺሲዳ። * 10-11 ሄ ጋላስ ጎዳይ ኬሂ ሃንቄቲዲ፥ ‹ኢስቲ ኩሜꬃ ዎዚናፔ ታና ካሎንታ ኢጺዳ ጊሻስ ጊብጼፔ ኬዚዳ ኣሳፔ ላይꬃይ ናምኡ ታሙ ኩሚዳይቲኔ ሄሳፌ ቦላራ ጊዲዳይቲ ኡባይ ታኒ ኣብራሃሜስ፥ ዪሳቃሲኔ ያቆቤስ ኢማና ጋዳ ካሴ ጫቂዳ ቢታ ኢስቲ ሙሌካ ጌሎንታ ማላ ጫቃዲስ› ጊዴስ። 12 ሃይሲ ጎዳይ ጫቂ ቃቺዳ ቃላዚ ጎዳ ኩሜꬃ ዎዚናፔ ካሊዳ ቄናዜ ዴሬ ኣስ ዮፊኔ ና ካሌቤፔኔ ናዌ ና ኢያሶፔ ኣቲን ሃንኮ ኣሳ ኡባካ ቦቼስ። 13 ጎዳይ ኢስራኤሌ ዴሬዛ ቦላ ሃንቄቲዳ ጊሻስ ሄ ኢዛ ሃንቄꬂዳ ዬሌታቲ ኡባይ ዉራና ጋካናስ ኢስቲ ባዞ ቢታን ኦይዱ ታሙ ላይꬅ ቶይላታና ማላ ኦꬂዴስ።* 14 ኢንቴኖ ናጋራንቻ ዬሌታቶ! ጎዳይ ኢስራኤሌ ዴሬ ቦላ ጉጂ ሃንቄታና ማላ ሃኢካ ኢንቴ ኢንቴ ኣዋታꬆ ኦꬄታ። 15 ኢንቴ ኦሮቤሌ ዛርኬቲኔ ጋዴ ዛርኬቲ ጎዳ ካሎንታ ኢጺኮ ኢዚ ሃ ዴራ ኡባ ባዞን ኣጋጋና፤ ኢስታ ቦላ ጋኪዛ ሜቶ ኡባን ኢንቴ ኦይሼታና» ጊዴስ።

16 ኢስቲካ ሙሴኮ ሺቂዲ፥ «ኑኒ ኑ ሜሄታስ ኣቆሶ፥ ኑ ማቼታሲኔ ኑ ናይታስ ዱሳሶ ኦꬃና ኮዮስ። 17 ጊዶ ኣቲን ኑ ባጋ ኢስራኤሌ ኣሳይ ባስ ዱሳሶ ጊዲዳ ቢታዮ ጌሊዲ ኡታና ጋካናስ ኑ ኡባፌ ሲንꬃቲ ኦላስ ኬዛናስ ጊጌቲ ኡቲዶስ፤ ኑኒ ሄሳ ፖሊዲ ሲማና ጋካናስ ኑ ናይቲኔ ኑ ማቼቲ ሃይሳ ሃ ዴሬዛን ዲዛ ኣሳፔ ኢስታ ቦላ ቆሆይ ጋኮንታ ማላ ጊምቤቲዳ ካታማን ሂርጋይ ባይንዳ ዲሼቶ። 18 ኢስራኤሌ ኣሳይ ኡባይ ባስ ባስ ጊጌቲዳ ቢታ ኤካና ጋካናስ ኑኒ ኑሶ ሲሞኮ። 19 ኑኒ ኑ ጊሻ ዮርዳኖሴፔ ኣርሼይ ሞኪዛ ባጋራ ኤኪዳ ጊሻስ ፒንꬃፌ ኢስታ ጋኪዛ ጊሻፔ ኑ ኣይኮካ ኤኮኮ» ጊዳ።

20 ሙሴይካ ኢስታስ፥ «ሃይሲ ኢንቴ ጊዳይሲ ቱሙ ጊዲኮ ኢንቴ ጎዳ ሲንꬃን ኦላ ባናስ ኢንቴ ጊጌቲዳ ጊዲኮ፥ 21 ቃሴካ ጎዳይ ባ ሞርኬታ ባ ሲንꬃፌ ዬዴꬂ ኬሳና ጋካናስ ኢንቴ ኡባቲካ ጎዳ ሲንꬃን ኦላስ ጊጌቲዳይታ ጊዲዲ ዮርዳኖሴ ሻፋ ፒኒኮ፥ 22 ቢታያካ ጎዳስ ሃሬቲዳፔ ጉዬ ኢንቴ ሲማና ዳንዳዬታ፤ ሄ ዎዴ ኢንቴ ጎዳሲኔ ኢስራኤሌ ኣሳስ ኦꬃናስ ቤሲዛ ኣላፌቴꬅ ፖሊዳፔ ጉዬ ሃራ ኣይኮካ ኦይሼቴኬታ፤ ሄሳፌ ጉዬ ሃ ቢታያ ኢንቴስ ጺንጾ ጊዳና።

23 «ኢንቴ ኢንቴ ጊዳ ቃላ ናጎንታ ኣጊኮ ኢንቴ ጎዳ ቆሄታ፤ ኢንቴ ናጋራ ጊሻስ ቂጻቴይ ኢንቴ ቦላ ጋካናይሳ ኤሪቴ። 24 ሄሳ ጊሻስ ኢንቴ ማቼታሲኔ ኢንቴ ናይታስ ዱሳሶ፥ ኢንቴ ሜሄታስካ ኣቆሶ ኦꬂቴ፤ ኢንቴ ጫቆ ጌሊዳ ቃላካ ፖሊቴ» ጊዴስ።

25 ጋዴ ዛርኬቲኔ ኦሮቤሌ ዛርኬቲ ሙሴስ፥ «ኑኒ ኔ ኦሳንቻቲ ኔኒ ኑ ጎዳይ ኑና ኣዛዚዳይሳ ኑ ኦꬃና። 26 ኑ ማቼቲ፥ ኑ ናይቲኔ ኑ ሜሄቲ ሃይሳን ጋላኣዴ ካታማታን ጋምኤቶ። 27 ጊዶ ኣቲን ኑኒ ኔ ኦሳንቻቲ ኦላ ኦሌታናስ ጊጼቲዳይቲ ዉሪካ ጎዳ ሲንꬃን ኦሌታናስ ኑ ጎዳይ ኔኒ ኑና ኣዛዚዛ ማላ ጌዴ ሄ ፒንꬅ ኑ ፒናና» ጊዳ።

28 ሄሳ ጊሻስ ሙሴይ ቄሴ ኤልኤዜሬስ፥ ናዌ ና ኢያሶሲኔ ኢስራኤሌ ማባራ ካሌꬂዛ ኮራፒኔታስ ኢስታ ጊሻስ፥ 29 «ጋዴ ዛርኬቲኔ ኦሮቤሌ ዛርኬቲ ዮርዳኖሴ ፒኒዲ ጎዳ ሲንꬃን ኦላስ ጊጌቲዲ ኢስቲ ኢንቴና ማዲን ቢታያ ኢንቴ ኩሼን ጌሊዛ ዎዴ ጋላኣዴ ኢንቴ ኢስታስ ጺንጾ ሂስቲ ኢሚቴ። 30 ኢስቲ ኢንቴናራ ዮርዳኖሴ ሻፋ ፒኒ ቢዲ ኦሌቶንታ ኣጊኮ ኢስቲካ ኢንቴናራ ኢሲፌ ካናኔፔ ጊሼቲ ኤኬቶ» ጊዴስ።

31 ጋዴ ዛርኬቲኔ ኦሮቤሌ ዛርኬቲ፥ «ኑኒ ኔ ኦሳንቻቲ ጎዳይ ኑና ኣዛዚዳይሳ ኡባ ኦꬃና። 32 ኑ ኦላስ ጎዳ ሲንꬅ ጌዴ ካናኔ ፒናና፤ ኑ ላታና ቢታይ ጊዲኮ ዮርዳኖሴ ሻፋፔ ሃ ፒንꬃን ኣርሼይ ሞኪዛ ባጋና» ጊ ዛሪዳ። *

33 ሄሳ ጊሻስ ሙሴይ ኣሞሬ ዴሬ ካዎ ሲሆኔይ ሃሪዛ ዴሬታኔ ባሳኔ ዴሬ ካዎ ኣጌይ ሃሪዛ ዴሬን ዲዛ ካታማታ፥ ኢስታ ዩሾን ዲዛ ካታማታኔ ዴሬታ ኡባ ኦሮቤሌ ቆሞታስ፥ ጋዴ ቆሞታሲኔ ሚናሴ ቆሞታፔ ባጋይታስ ኢሚዴስ። 34 ጋዴ ቆሞቲ፥ ዲቦኔ፥ ኣጻሮቴ፥ ኣሮኤሬ፥ 35 ኣጻሮቴ-ሶፋኔ፥ ኢያዜሬ፥ ዮጊባሃ፥ 36 ቤቲ-ኒሚሬኔኔ ቤቲ-ሃራኔ ዩዪ ኣꬋናስ ጊምቤ ጊምቢዳ፤ ባ ሜሄታስካ ኣቆሶ ኬጺዳ።

37 ኦሮቤሌ ዛርኬቲ ሃሴቦኔ፥ ኤልኤሌ፥ ቂሪያታይሜ ካታማታ ዛሪ ጊምቢዳ። 38 ሄሳꬆካ ጉዬፔ ኢስታስ ሱንꬃይ ላሜቲዳ ኔቦ፥ ባኣሊ-ሜኦኔኔ ሴባማ ካታማታ ዛሪ ጊምቢዳ፤ ሄ ካታማታ ኡባታስ ኦራꬃ ሱንꬅ ሱንꬂዳ።

39 ሚናሴ ና ማኪሬ ዜሬꬃቲ ጋላኣዴ ኦሊ ኦይኪዲ ካሴ ሄን ዲዛ ኣሞሬ ኣሳታ ዬዴꬂ ኬሲዳ። 40 ሄሳ ጊሻስ ሙሴይ ጋላኣዴ ዴሬ ሚናሴ ና ማኪሬ ዜሬꬃታስ ኢሚዴስ፤ ኢስቲካ ባንታስ ሄን ዱሳሶ ኦꬂዳ። 41 ሚናሴ ዛርኬፌ ጊዲዳ ያኢሬይ ኢሲ ኢሲ ጉታታን ሜቶ ጋꬂዲ ባስ ኤኪዴስ፤ ኢስቲካ፥ «ሃቦት-ያኢሬ»* ጊ ሱንꬂዴስ። 42 ኖባሄይ ቃሴ ቄናቴኔ ኢዛ ዩሾን ዲዛ ጉታታ ኦሊ ኦይኪዲ ባ ሱንꬃን፥ «ኖባሄ» ጊ ሱንꬂዴስ።

33

ኢስራኤሌ ኣሳይ ጊብጼፔ ሞኣቤ ጋካናስ ቢዳ ታሪኬ

1 ኢስራኤሌ ኣሳይ ባ ዛርኬን ዛርኬን ሻኬቲ ሻኬቲ ሙሴይኔ ኣሮኔይ ካሌꬂን ጊብጼፔ ኬዚዳፔ ጉዬ ዱማ ዱማ ዎዴ ኢስቲ ዱንካኒ ኡቲዳሶሆቲ ሃይሳፌ ካሊዛይታ፤ 2 ኢስቲ ዱማ ዱማ ዎዴ ዱንካኒ ኡቲዳሶሆታ ሱንꬃ ጎዳይ ኣዛዚዳ ማላ ሙሴይ ጻፊዴስ።

3 ኢስራኤሌ ኣሳይ ኮይሮ ኣጊናይ ጌሊዳ 15 ጋላስ ፓዚጋ ባኣሌፔ ዎንቴꬅ ጊብጼ ኣሳይ ኡባይ ኢስቲ ጼሊሺን ያዮንታ ኤራሚሴ ካታማ ዬጊ ኬዚዴስ። 4 ሄ ዎዴ ጊብጼ ኣሳይ ኢስታ ጊዶፌ ጎዳ ቦሻን ሃይቂዳ ባይራታ ባይራታ ሞጎን ዴቴስ፤ ሄ ዎዴ ጎዳይ ኢስታ ኤቃ ጾሳታ ቦላካ ፒርዲዴስ። 5 ኢስራኤሌ ኣሳይ ኤራሚሴፔ ዴንዲ ቢዲ ሱኮቴን ዱንካኒ ኡቲዴስ። 6 ሱኮቴፔ ዴንዲዲ ባዞ ጋጻ ቦላ ዲዛ ኤታሜን ዱንካኒ ኡቲዴስ። 7 ኤታሜፔ ዴንዲዲ ባኣሊ-ጻፎኔፔ ኣርሼይ ሞኪዛ ባጋራ ዲዛ ፒሃሂሮቴ ሲሚዲ ሚጊዶሌ ሄራን ዱንካኒ ኡቲዴስ። 8 ፒሃሂሮቴፔ ዴንዲዲ ዞኦ ኣባ ፒኒዲ ኤታሜ ባዞ ቢዴስ፤ ኤታሜ ባዞን ሄꬑ ጋላስ ጋካናስ ቢዲ ማራ ጋኪ ዱንካኒዴስ፤ 9 ማራፔ ዴንዲዲ ታማኔ ናምኡ ሃꬃ ፑልቶቲኔ ላፑን ታሙ ታሚሬ ሚꬃቲ ዲዛሶ ኤላሜ ጋኪ ዱንካኒ ኡቲዴስ። 10 ኤላሜፔ ዴንዲዲ ዞኦ ኣባ ማታን ዱንካኒ ኡቲዴስ። 11 ዞኦ ኣባ ማታፔ ዴንዲዲ ሲና ባዞን ዱንካኒ ኡቲዴስ። 12 ሲና ባዞፌ ዴንዲዲ ዱፊቃን ዱንካኒ ኡቲዴስ። 13 ዱፊቃፔ ዴንዲዲ ኣሉሼን ዱንካኒ ኡቲዴስ። 14 ኣሉሼፔ ዴንዲዲ ኡሻ ሃꬂ ባይንዳሶን ኤራፊዲሜን ዱንካኒ ኡቲዴስ። 15 ኤራፊዲሜፔ ዴንዲዲ ሲና ባዞን ዱንካኒ ኡቲዴስ። 16 ሲና ባዞፌ ዴንዲዲ ኪብሮቴ-ሃታኣቤን ዱንካኒ ኡቲዴስ። 17 ኪብሮቴ-ሃታኣቤፔ ዴንዲዲ ሃጺሮቴን ዱንካኒ ኡቲዴስ። 18 ሃጺሮቴፔ ዴንዲዲ ኤሬቲማን ዱንካኒ ኡቲዴስ። 19 ኤሬቲማፔ ዴንዲዲ ኤሬሞን-ፔሬዜን ዱንካኒ ኡቲዴስ። 20 ኤሬሞን-ፔሬዜፔ ዴንዲዲ ሊቢናን ዱንካኒ ኡቲዴስ። 21 ሊቢናፔ ዴንዲዲ ኤሪሳን ዱንካኒ ኡቲዴስ። 22 ኤርሳፔ ዴንዲዲ ቃሃላቴን ዱንካኒ ኡቲዴስ። 23 ቃሃላቴፔ ዴንዲዲ ሼፌሬ ዙማን ዱንካኒ ኡቲዴስ። 24 ሼፌሬ ዙማፔ ዴንዲዲ ሃራዳን ዱንካኒ ኡቲዴስ። 25 ሃራዳፔ ዴንዲዲ ማቂሃሎቴን ዱንካኒ ኡቲዴስ። 26 ማሃሎቴፔ ዴንዲዲ ታሃቴን ዱንካኒ ኡቲዴስ። 27 ታሃቴፔ ዴንዲዲ ታራን ዱንካኒ ኡቲዴስ። 28 ታራፔ ዴንዲዲ ሚቲቃን ዱንካኒ ኡቲዴስ። 29 ሚቲቃፔ ዴንዲዲ ሃሼሞኔን ዱንካኒ ኡቲዴስ። 30 ሃሼሞኔፔ ዴንዲዲ ሞሴሮቴን ዱንካኒ ኡቲዴስ። 31 ሞሴሮቴፔ ዴንዲዲ ቤኒ ያቂኔን ዱንካኒ ኡቲዴስ። 32 ቤኒ ያቂኔፔ ዴንዲዲ ሆሪ-ሃጊዲጋን ዱንካኒ ኡቲዴስ። 33 ሆሪ-ሃጊዲጋፔ ዴንዲዲ ዮጽባቴን ዱንካኒ ኡቲዴስ። 34 ዮጽባቴፔ ዴንዲዲ ኣብሮኔን ዱንካኒ ኡቲዴስ። 35 ኣብሮኔፔ ዴንዲዲ ኤጺዮን-ጋቢሬን ዱንካኒ ኡቲዴስ። 36 ኤጺዮን-ጋቢሬፔ ዴንዲዲ ጺኔ ባዞን ዲዛ ቃዴሴን ዱንካኒ ኡቲዴስ። 37 ቃዴሴፔ ዴንዲዲ ኤዶሜ ዴሬ ꬋሳን ዲዛ ሆሬ ዙማን ዱንካኒ ኡቲዴስ።

38 ቄሴ ኣሮኔይ ጎዳ ኣዛዞን ፑዴ ሆሬ ዙማ ቦላ ኬዚዴስ፤ ሄን ኢስራኤሌ ኣሳይ ጊብጼፔ ኬዚዳ ኦይዱ ታማንꬃ ላይꬃን ኢቻሻንꬆ ኣጊናይ ጼሪዳ ኮይሮ ጋላስ ሃይቂዴስ። * 39 ኣሮኔይ ሆሬ ዙማ ቦላ ሃይቂዛ ዎዴ ኢዛ ላይꬃይ ጼታኔ ናምኡ ታማኔ ሄꬓ።

40 ካናኔ ቢታን ኔጌቤን ዲዛ ካናኔ ኣስ ኣራዴ ካዎይ ኢስራኤሌ ኣሳይ ዪዛይሳ ሲዪዴስ። * 41 ዴሬዚካ ሆሬ ዙማፔ ዴንዲዲ ጼሊሞናን ዱንካኒ ኡቲዳ። 42 ጼሊሞናፔ ዴንዲዲ ፓኖኔን ዱንካኒ ኡቲዴስ። 43 ፓኖኔፔ ዴንዲዲ ኦቦቴን ዱንካኒ ኡቲዴስ። 44 ኦቦቴፔ ዴንዲዲ ሞኣቤ ꬋሳን ዲዛ ኢዬ-ኣባሪሜን ዱንካኒ ኡቲዴስ። 45 ኢዬ-ኣባሪሜፔ ዴንዲዲ ዲቦን-ጋዴን ዱንካኒ ኡቲዴስ። 46 ዲቦን-ጋዴፔ ዴንዲዲ ኣልሞን-ዲቢላታዬን ዱንካኒ ኡቲዴስ። 47 ኣልሞን-ዲቢላታዬፔ ዴንዲ ኔቦ ማታን ዲዛ ኣባሪሜ ዙማታ ቦላ ዱንካኒ ኡቲዴስ። 48 ኣባሪሜ ዙማታፔ ዴንዲዲ ኢያርኮፌ ዮርዳኖሴ ፒንꬃን ዲዛ ሞኣቤ ዴምባን ዱንካኒ ኡቲዴስ። 49 ሄን ዮርዳኖሴ ማታን ሞኣቤ ዴምባን ቤቲ-ያሺሞቴፔ ቢዲ ኣቤሊ-ሹቲሜ ጋካናስ ዱንካኒ ኡቲዴስ።

ዮርዳኖሴ ፒኒዲ ኦꬃናስ ቤሲዛ ዎጋ

50 ኢያርኮ ጊናራ ዮርዳኖሴ ፒንꬃን ሞኣቤ ዴምባን ኢስቲ ዲሺን ኢስራኤሌ ዴሬዛስ ዮታና ማላ ጎዳይ ሙሴስ ሃይሳፌ ካሊዛ ዎጋ ኢሚዴስ። 51 ኔኒ ኢስራኤሌ ኣሳስ፥ «ኢንቴ ካናኔ ዴሬ ጌላናስ ዮርዳኖሴ ፒኒዛ ዎዴ፥ 52 ሄ ቢታን ዲዛ ኣሳ ኡባ ኢንቴ ሲንꬃፌ ጎዲ ኬሲቴ፤ ሹቻፌኔ ቢራታፔ ኦሴቲዳ ኢስታ ኤቃ ጾሳታ ሜንꬄሬꬂ ዬጊቴ፤ ሄሳꬆካ ꬎቃሶሆታን ዲዛ ኢስቲ ጎይኒዛሶታካ ላሊቴ። 53 ታኒ ሄ ቢታዮ ኢንቴስ ኢሚዳ ጊሻስ ላቲዲ ኢንቴ ኢዚን ዲቴ። 54 ቢታዮ ኢንቴ ዛርኬን ዛርኬን ጊሼቲ ኤኪቴ፤ ቆዳን ዳሪዛ ዛርኬስ ዳልጋ ጋዴ ኢሚቴ፤ ቆዳን ጉጺዛ ዛርኬታስ ጹንꬃ ጋዴ ኢሚቴ፤ ኢሶይ ኢሶይ ባ ዛርኬን ዛርኬን ቢታዮ ኣይ ጊዲንካ ሳማይ ጋꬂዳ ማላ ባስ ላታ ጋዴ ሂስቲ ኤኮ። *

55 «ካሴ ሄ ቢታን ዲዛ ኣሳታ ኡባ ጎዲ ኬሶንታ ኢስታፌ ሻኪ ኣሺኮ ኢስቲ ኢንቴ ኣይፌ ጫዲ ቶይሲዛ ፒልቄ ማላ ጊዳና፤ ሚሌ ጫዲዛ ኣጉንꬃ ማላ ጊዲዲ ኢስቲ ኢንቴና ዋዪሳና፤ ኢንቴ ዲዛ ዴሬዛን ኢስቲ ኡባ ዎዴ ኦላ ዴንꬂ ዴንꬂ ኢንቴና ሜቶꬃና። 56 ኢንቴ ሄሳꬆ ኦꬆንታ ኣጊኮ ታኒ ኢስታ ꬋይሳና ጋ ቆፖይሳ ኢንቴ ቦላ ዛራ ፖላና» ጊዴስ።

34

ካናኔ ዴሬ ዩሾን ዲዛ ዴሬታ

1 ጎዳይ ሙሴስ ሂዝጊዴስ፥ 2 «ኢስራኤሌ ኣሳ፥ ‹ታኒ ኢንቴስ ኢሚዛ ካናኔ ቢታዮ ኢንቴ ቢዲ ጌሊዛ ዎዴ ኢዚ ዩሾን ዲዛ ዴሬቲ ሃይሳፌ ካሊዛይታ፤ 3 ዱጌሃ ባጋራ ጺኔ ባዞፌ ዴንዲዲ ኤዶሜ ባዞ ኣቻራ ካንꬂ ቢዲ ኣርሼይ ሞኪዛ ባጋራ ሃይቆ ኣባፌ ዱጌሃ ባጋ ጼራ ቦላራ ዶሚዲ፥ 4 ኣቅራቢሜ ፑርዴራ ካንꬂ ኣꬊዲ ጺኔ ጋኪዲ ዱጌሃ ባጋራ ቃዴሴ ባሪኔ ጋኬስ፤ ሄሳፌ ሃጻሬ-ኣዳሬ ካንꬂዲ ኣጺሞኔ ጋኬስ። 5 ኣጺሞኔፔ ዶሚዲ ሃꬂ ባይንዳ ጊብጼ ሻፋታራ ዩዪ ኣꬊዲ ሜዲቴራኔ ኣባን ኤቄስ።

6 « ‹ኣርሼይ ዉሊዛ ባጋራ ሜዲቴራኔ ኣባይ ዛዋ ጊዳና።

7 « ‹ፑዴሃ ባጋራ ዲዛ ዛዋይ ሜዲቴራኔ ኣባፌ ቢዲ ኡሬ ዙማ ጋኬስ። 8 ኡሬ ዙማፔ ቢዲ ሃማቴራ ኣꬊ ቢዲ ጼዳዴ ጋኬስ። 9 ጌዴ ዚፒሮኔ ፒኒዲ ሃጻሬ-ኤናኔ ጋኪ ኤቄስ፤ ሃይሲ ኡባይ ኢንቴስ ፑዴሃ ባጋራ ዲዛ ዛዋ ጊዳና።

10 « ‹ኣርሼይ ሞኪዛ ባጋራ ሃጻሬ-ኤናኔፔ ቢዲ ሻፋሜ ጋካናስ ማላታ ዎꬂቴ። 11 ዛዋዚ ሻፋሜፔ ዶሚዲ ኣዪኔፔ ኣርሼይ ሞኪዛ ባጋራ ኤሬቢላ ካንꬂ ኣꬊዲ ጋሊላ ኣባፌ ኣርሼይ ሞኪዛ ባጋራ ዲዛ ዞዜታራ ካንꬂዲ፥ 12 ዮርዳኖሴ ሻፋ ዎꬌስ፤ ሄራ ቢዲ ዉርሴꬃዚ ሃይቆ ኣባ * ጊዳና፤ ሃይቲ ኢንቴ ቢታዮ ዩዪ ኣꬊዛ ዛዋታ ጊዳና› ጋዳ ኣዛዛ።»

13 ሙሴይ ኢስራኤሌ ኣሳ፥ «ሳማ ዬጊዲ ኢንቴ ላታና ማላ ኡዱፉን ዛርኬታሲኔ ሚናሴ ዛርኬፌ ባጋይታስ ሄ ቢታይ ኢሜታና ማላ ጎዳይ ኣዛዚዴስ። 14 ኦሮቤሌ ዛርኬቲ ጋዴ ዛርኬቲኔ ሚናሴስ ባጋ ዛርኬቲ ባስ ኢሜቲዳ ቢታ ላቲዳ። 15 ኢስቲካ ዮርዳኖሴፔ ሄ ፒንꬃን ኢያርኮ ጊናራ ኣርሼይ ሞኪዛ ባጋራ ባና ጋኪዛ ጺንጾዛ ኤኪዳ» ጊ ዮቲዴስ። *

ቢታ ጊሻናስ ዶሬቲዳ ኣሳታ

16 ጎዳይ ሙሴስ ሂዝጊዴስ፥ 17 «ቄሴ ኤልኤዜሬይኔ ናዌ ና ኢያሶይ ጋዴዛ ዴሬዛስ ጊሼቶ። 18 ኢስቲ ቢታ ጊሺዛ ዎዴ ኢስታ ማዳናስ ዛርኬፌ ዛርኬፌ ኮራፒኔ ኤካ። 19 ሄ ኔ ኤካና ኣሳታ ሱንꬂ ሃይሳፌ ካሊዛይሳ፤ ዩሁዳ ዛርኬፌ ዮፊኔ ና ካሌቤ፥ 20 ሲሞና ዛርኬፌ ኣሚሁዴ ና ሳሜላ፥ 21 ቢኒያሜ ዛርኬፌ ኪሳሎኔ ና ኤልዳዴ፥ 22 ዳኔ ዛርኬፌ ዮጊሌ ና ቡቃ፥ 23 ዮሴፌ ዛርኬፌ ሚናሴ ባጋ ሱፊዴ ና ሃንኤሌ፥ 24 ዮሴፌ ዛርኬፌ ኤፍሬሜ ባጋ ሺፊጼ ና ቃሙኤሌ፥ 25 ዛቢሎኔ ዛርኬፌ ፔሪናኬ ና ኤልጻፋኔ፥ 26 ዪሳኮሬ ዛርኬፌ ሆዛ ና ፓልቲኤሌ፥ 27 ኣሴሬ ዛርኬፌ ሴሌሜ ና ኣሁዴ፥ 28 ኒፍታሌሜ ዛርኬፌ ኣሚሁዴ ና ፔዳሄሌ።» 29 ሃይታንቲ ኢስራኤሌ ኣሳስ ካናኔን ቢታ ጊሺ ኢማና ማላ ጎዳይ ዶሪዳ ኣሳታ።

35

ሌዌ ዛርኬታስ ኢሜቲዳ ካታማታ

1 ኢያርኮ ጊናራ ዮርዳኖሴ ሻፋፔ ሄ ፒንꬃን ዲዛ ሞኣቤ ዴምባ ቦላ ጎዳይ ሙሴስ ሂዝጊዴስ፥ 2 «ኢስራኤሌ ኣሳይ ባ ጊሻፔ ጊሻፔ ሌዌ ዛርኬቲ ዳና ካታማታኔ ሄ ካታማታ ዩሾን ኢስቲ ባ ሜሄ ኢዛን ሄማና ጋዴ ኢማና ማላ ዮታ። 3 ሄ ካታማቲካ ሌዌ ዛርኬታስ ዱሳሶ ጊዳና ጊዴስ፤ ሜሄ ሄሚዛሶሆቲ ኢስታ ሜሄይ ፔኢዛሶ ጊዳና። 4 ካታማታ ዩሾን ኢንቴ ሌዌ ዛርኬታስ ኢማና ሜሄ ሄንꬃ ጋዴዛ ኣኮቴꬃይ ካታማ ጊምቤዛፔ ዶሚዲ ኦይዱ ባጋራካ 1,000 ዋꬋ ዋꬋ ጊዶ። 5 ሄሳ ማላን ካታማዛ ጊዶ ኣꬂዲ ኦይዱ ባጋራካ ጉላፔ ቢዲ ጉላ ጋካናስ 2,000 ዋꬋ ጊዶ፤ ሄሳ ሌዌ ቆሞቲ ባስ ሜሄ ሄንꬃሶሆ ሂስቴቶ። *

ሼምፖ ዎꬊዳይቲ ባቃቲ ኣቲዛ ካታማታ

(ዛሬ 19፡1-13፤ ኢያ 20፡1-9)

6 «ሌዌ ቆሞታስ ኢንቴ ኢሚዛ ካታማታፔ ኡሱፑናቲ ኣስ ዎꬊዳ ኣሲ ባቃቲ ኣቲዛ ካታማታ ጊዴቶ፤ ሄይታፔ ሃራ 42 ካታማታ ጉጂ ኢሚቴ። 7 ኢስቲ ሜሄ ሄሚዛሶሆታራ ጉጂን 48 ካታማቲ ኢሜቴቶ። 8 ኢስራኤሌ ዛርኬቲ ላቲዳ ጋዴፔ ኢስታ ጋዴ ጋዴ ዳልጋቴꬃ ማላ ዳልጋ ጋዴ ኦይኪዳይታፔ ዳልጋ፥ ጹንꬃ ጋዴ ኦይኪዳይታፔ ጹንꬅ ኤኪዲ ሌዌ ዛርኬታስ ኢሚቴ።»*

9 ጎዳይ ሙሴስ ሂዝጊ ዮቲዴስ፥ 10 «ኔኒ ኢስራኤሌ ኣሳስ፥ ‹ኢንቴ ካናኔ ዴሬ ጌላናስ ዮርዳኖሴ ሻፋ ፒኒዛ ዎዴ፥ 11 ኢሲ ኣሲ ኤሮንታ ዲሼ ኣስ ዎꬊኮ ሄሳዴይ ባቃቲ ቢዲ ኣታና ካታማታ ኔ ዶራ። 12 ሄ ካታማቲ ሼምፖ ዎꬊዳዴይ ፒርዳስ ሺቆንታ ዲሺን ሃይቂዳዴ ዳቦይ ኢዛ ዎꬎንታ ማላ ኢዚ ባቃቲ ኣቲዛ ካታማታ ጊዴቶ። 13 ሃይቲ ኢንቴ ሌዌታስ ኢሚዳ ኡሱፑን ካታማቲ ኤሮንታ ሼምፖ ዎꬊዳ ኣሲ ባቃቲ ኣቲዛ ካታማታ ጊዳና። 14 ሄ ካታማታፔ ሄꬓቲ ዮርዳኖሴ ሻፋፔ ሄ ፒንꬃን ኣርሼይ ሞኪዛ ባጋራ ሃንኮ ሄꬓቲ ቃሴ ካናኔ ቢታን ጊዴቶ። 15 ሃ ኡሱፑን ካታማቲ ኤሮንታ ዲሼ ኣስ ዎꬊዳ ኢስራኤሌ ኣሲ፥ ኢማꬃቲኔ ኢንቴ ጊዶን ዲዛ ሃራ ዴሬ ኣሳቲ ባቃቲ ኣቲዛሶ ጊዴቶ።

ሱꬃ ኣዛሬꬅ

16 « ‹ኢሲ ኣሲ ቢራታፔ ኦሴቲዳዛን ኣስ ዎꬊዳ ጊዲኮ ሄ ሼምፖ ዎꬊዳዴይ ኢዚካ ኣሳ ኩሼን ሃይቆ። 17 ኢሲ ኣሲ ሹቻን ጫዲዲ ኣስ ዎꬊዳ ጊዲኮ ሄ ሼምፖ ዎꬊዳዴይ ኢዚካ ኣሳ ኩሼን ሃይቆ። 18 ኢሲ ኣሲ ሚꬃን ጫዲ ኣስ ዎꬊዳ ጊዲኮ ሄ ሼምፖ ዎꬊዳዴይካ ኣሳ ኩሼን ሃይቆ። 19 ሄ ሃይቂዳይሳስ ማታ ዳቦይ ሱꬅ ኣዛራናስ ዳንዳይዛ ጊሻስ ኣዋንካ ዴሚኮ ዎꬋናስ ዳንዳዬስ።

20 « ‹ኢሲ ኣሲ ኦዲዲ ኣስ ሱጊ ዬጊ ዎꬊኮ ዎይኮ ጌማሶን ኡቲዲ ኢሲ ሚሻን ጫዲ፥ † 21 ዎꬊኮ ሞርኬቴꬃን ዴንዲዲ ኢጪ ዎꬊኮ ኢዚ ሼምፖ ዎꬊዳ ጊሻስ ኢዚካ ኣሳ ኩሼን ሃይቃናስ ቤሴስ፤ ሄ ሃይቂዳይሳስ ማታ ዳቦይ ሱꬅ ኣጫናስ ዳንዳይዛ ጊሻስ ኣዋንካ ዴሚኮ ዎꬋናስ ዳንዳዬስ።

22 « ‹ጊዶ ኣቲን ኢሲ ኣሲ ኤሮንታ ዲሼ ኣስ ሱጊ ዎꬊኮ ዎይኮ ቆፖንታ ዲሼ ኢሲ ሚሻን ጫዲ ዎꬊኮ፥ 23 ዎይኮ ኤሮንታ ዲሼ ሹች ኢዛ ቦላ ዬጊ ዎꬊዛ ጊዲኮ ሄሳዴይ ኢዛ ቆሃናስ ኦዲ ኦꬆንታ ጊሻስ፥ 24 ዴሬዚ ሄ ዎꬊዳይሳ ጊዶኒኔ ሃይቂዳይሳ ዳቦታ ጊዶን ኢሜታና ፒርዳይ ሃይሳፌ ካሊዛይሳ ጊዶ። 25 ኤሮንታ ዲሼ ኣስ ዎꬊዳዴይ ሱꬅ ኣጪዛ ኣሳ ኩሼፔ ዴሬዚ ኣሺዲ ኢዚ ባቃቲ ኣቲዳ ካታማ ዛሮ፤ ዛይቴን ቲዬቲዳ ቄሴታ ሃላቃይ ሃይቃና ጋካናስ ኢዚ ሄን ጋምኦ።

26 « ‹ኣስ ዎꬊዲ ካሳሴቲዳይሲ ባቃቲ ኣቲዛ ካታማፔ ካሬ ኬዚዛ ጊዲኮ፥ 27 ሱꬃ ኣጪዛዴይ ዴሚዲ ኢዛ ዎꬊኮ ሱꬃ ኣጮን ኦይሼቴና። 28 ኣስ ዎꬊዲ ካሳሴቲዳይሲ ቄሴታ ሃላቃይ ሃይቃና ጋካናስ ባቃቲ ኣቲዛ ካታማን ጋምኦ፤ ቄሴታ ሃላቃዚ ሃይቂዳፔ ጉዬ ኢዚ ባሶ ሲማና ዳንዳዬስ።

29 « ‹ሃይሲ ሃ ዎጋዚ ኢንቴ ዲዛ ዴሬ ኡባን ኢንቴሲኔ ኢንቴ ዜሬꬃታስ ኤቂ ዲዛ ዎጋ ጊዶ።

30 « ‹ሼምፖ ዎꬊዳ ኣይ ኣሲካ ሃይቆ ፒርዳ ፒርዴታናስ ዳንዳይዛይ ኢዛ ቦላ ናምኡ ማርካይ ዎይኮ ኢዛፔ ቦላራ ማርካቲኮ ኣቲን ኢሲ ማርካን ጻላ ሃይቆ ቂጻቴ ኤኬና። * 31 ሼምፖ ዎꬊን ሃይቆ ፒርዳይ ኢዛ ቦላ ፒርዴቲዳ ኣሲ ሃይቃና ቤሴስ ኣቲን ባ ዎꬊዳ ሼምፖ ጊሻስ ሚሼ ቃንጺ ኣታናስ ዳንዳዬና። 32 ኢዛን ባቃቲ ኣቲዛ ካታማ ባቃቲዳ ኦናፔካ ቄሴታ ሃላቃይ ሃይቃናፔ ካሴ ኢዚ ጉዬ ሲሚዲ ባ ቢታን ዴኣና ማላ ጊዲ ሱꬃ ቃንጾ ኤኮፍቴ። 33 ኢንቴ ሄሳꬆ ኦꬂዛ ጊዲኮ ኢንቴ ቢታ ቱኒሴታ፤ ጋሶይካ ኣሳ ሱꬅ ጉሲዛይሲ ቢታ ቱኒሴስ፤ ሄ ቢታይ ጌያናይ ኣሳ ሱꬅ ጉሲዳዴ ሱꬃይ ጉኪን ኣቲን ሃራን ጌዬና። 34 ታኒ ኢንቴ ጎዳ ጊዲዳ ጊሻሲኔ ኢንቴናራ ኢስራኤሌ ዴሬዛ ጊዶን ዲዛ ጊሻስ ታኒ ኢዛን ዲዛ ቢታ ቱኒሶፒቴ› ጋ ዮታ።»

36

ጺሎፋዴ ማጫ ናይታስ ኢሜቲዳ ጺንጾ

1 ዮሴፌ ና ሚናሴይ ዬሊዳ ማኪሬ ና ጋላኣዴ ዛርኬታ ካሌꬂዛ ሃላቃቲ ሙሴኮኔ ኢስራኤሌ ኣሳ ካሌꬂዛይታኮ ሺቂዲ፥ 2 «ኔኒ ሃኖ ቢታዮ ኢስራኤሌ ዴሬዛስ ሳማን ጊሻና ማላ ጎዳይ ኔና ኑ ጎዳዛ ኣዛዚዴስ፤ ሄሳꬆካ ኑ ኢሻ ጺሎፋዴ ጊሻ ኢዛ ማጫ ናይታስ ኢማና ማላ ኔና ኣዛዚዴስ። 3 ጊዶ ኣቲን ኢስቲ ጌሊዛ ኣዚናቲ ሃራ ቆሞፌ ጊዲኮ ኢስታ ጊሻ ጋዴይ ኑ ዛርኬታ ጺንጾፌ ቃንጼቲዲ ሄ ኢስቲ ጌሊዳ ኣዚናታ ዛርኬታስ ጉጄቲዛ ጊሻስ ኑ ዛርኬታ ጺንጾዚ ካሴ ኤኬቶይሳፌ ፓጬ ጊዴስ። 4 ዎዞ ላይꬃይ ጋኪዛ ዎዴ ኢስታ ጊሻዚ ኢስቲ ጌሊዳ ዛርኬስ ጉጄቴስ፤ ሄሳ ጊሻስ ኢስታ ጺንጾይ ኑ ዛርኬታ ጺንጾ ፓጪንቼስ» ጊዳ።

5 ሄሳፌ ጉዬ ሙሴይ ጎዳይ ኢዛስ ዮቲዳ ማላ ኢስራኤሌ ኣሳስ፥ «ሚናሴ ዛርኬቲ ጊዳይሲ ዉሪካ ሊኬ። 6 ሄሳ ጊሻስ ጎዳይ ጺሎፋዴ ማጫ ናይቲ ባ ዛርኬታ ጊዶፌ ባ ዶሲዳዴ ጌላናስ ዳንዳዬቴስ። 7 ሄሳ ማላን ኢስራኤሌ ኣሳ ጺንጾይ ኢሲ ዛርኬፌ ሃራ ዛርኬን ኣꬎፎ፤ ኢስራኤሌ ኣሳይ ካሴ ባ ኣዋታፔ ላቲዳ ቢታ ሚንꬂ ኦይኮ። 8 ኢስራኤሌ ኣሳ ዛርኬታ ጊዶን ባ ኣዋ ጋዴ ላቲዳ ማጫሲ ኦኒካ ባ ቆሞ ጌላናስ ቤሴስ፤ ሄሳ ማላን ኢስራኤሌ ኣሳይ ኡባይ ባ ኣዋታ ጺንጾ ናጋናስ ዳንዳዬስ። 9 ሄሳ ጊሻስ ጋዴዚ ኢሲ ዛርኬ ኩሼፔ ሃራ ዛርኬ ኩሼን ኣꬋናስ ዳንዳዬና፤ ዉሪካ ባ ዛርኬን ዛርኬን ባ ቢታ ኦይኪ ናጎ» ጊዴስ።

10 ጺሎፋዴ ማጫ ናይቲ ጎዳይ ሙሴ ኣዛዚዳ ማላ ኦꬂዳ። 11 ጺሎፋዴ ማጫ ናይቲ ማሂሎ፥ ቲርጾ፥ ሆጊሎ፥ ሚልኮ፥ ኖኦ፤ ሄይታንቲ ባ ኣዋ ኢሻታ ናይታ ጌሊዳ። 12 ዮሴፌ ና ሚናሴ ዛርኬታ ጊዶን ኣዚና ጌሊዳ፤ ሄ ኢስታ ቢታይ ኢስታ ኣዋታ ዛርኬ ሱንꬃን ሚኒ ኣቲዴስ።

13 ኢስራኤሌ ኣሳይ ኢያርኮ ጊናራ ዮርዳኖሴ ሻፋፔ ሄ ፒንꬃን ሞኣቤ ዴምባን ዲሺን ጎዳይ ሙሴ ባጋራ ኢስታስ ኢሚዳ ዎጋቲኔ ኣዛዞቲ ሃይታንታ።

* 1:46 ታይ 26፡1-51

* 3:2 ታይ 26፡60

* 3:4 ሌዌ 10፡1-2፤ ታይ 26፡61

* 3:12-13 ኬሳ 13፡2

* 5:5 ሌዌ 6፡1-7

* 6:3 ሉቃ 1፡15

* 6:5 ማጋላ ጉሲ ካሴ ዎዴ ኣሳይ ሁኤ ሜዲዛ ቄሪ ቢላማ።

* 6:21 ሃዋ 21፡23-24

* 7:13 130 ሳቂሌይ 1.5 ኪሎ ጊራሜ ጊዴስ።

† 7:13 70 ሳቂሌይ 0.8 ኪሎ ጊራሜ ጊዴስ።

‡ 7:14 10 ሳቂሌይ 110 ጊራሜ ጊዴስ።

§ 7:85 2,400 ሳቂሌይ 28 ኪሎ ጊራሜ ጊዴስ።

* 7:86 120 ሳቂሌይ 1.4 ኪሎ ጊራሜ ጊዴስ።

* 8:4 ኬሳ 25፡31-40፤ 37፡17-24

* 8:17 ኬሳ 13፡2

* 9:5 ኬሳ 12፡1-13

* 9:12 ኬሳ 12፡46፤ ዮሃ 19፡36

* 10:35 ማዛ 68፡1

* 11:3 ታቤሬ፡ ታቤሬ፡ ታቤሬ ጉሳ ቢርሼꬃይ፥ «ታማይ ኤጼስ» ጉሳ።

* 11:8 ኬሳ 16፡31

* 11:9 ኬሳ 16፡13-15

† 11:21 ኣሳ፡ ኣሳ ጊዛይሲ ማጫሳታኔ ናይታ ጉጄና።

‡ 11:34 ኪብሮቴ-ሃታኣቤ፡ ኪብሮቴ-ሃታኣቤ ጉሲ ኣሞ ዱፎ ጉሳ።

* 12:7 ኢብ 3፡2

* 12:14 ታይ 5፡2-3

* 13:24 ኢብራዌታ ቃላራ ኤሽኮሌ ጉሲ፥ «ዎይኔ ኣይፌ ዉርጮ» ጉሳ።

* 13:33 ሜꬌ 6፡4

* 14:9 ኢብ 3፡16

* 14:13 ኬሳ 32፡11-14

* 14:17-18 ኬሳ 20፡5-6፤ 34፡6-7፤ ዛሬ 5፡9-10

* 14:24 ኢያ 14፡9-12

* 14:29 ኢብ 3፡17

* 14:33 ሃዋ 7፡36

* 15:16 ሌዌ 24፡22

* 15:28 ሌዌ 4፡27-31

* 15:38 ዛሬ 22፡12

* 16:1 ዩሁ 11

* 17:10 ኢብ 9፡4

* 18:14 ሌዌ 27፡28

* 18:17 ኣራጪቴ፡ ኣራጪቴ ጊዛይሳ ኢሲ ኢሲ ባጋ ጋሞꬆ ቃላን ፒስቶ ጌቴቴስ።

† 18:19 ማጺኔ ጫቆ፡ ማጺኔ ጫቆይ ኢስራኤሌ ቢታን ዲዛ ላሜቶንታ ጫቆታፔ ኢሳ ጊዲሺን ኑ ቃላን ሱꬃ ጫቆ ጊዛይሳ ማላ ዎይኮ ሜርናስ ላሜቶንታ ጫቆ ማላ።

* 18:21 ሌዌ 27፡30-33፤ ዛሬ 14፡22-29

‡ 18:23 ጺንጾ፡ ጺንጾ ጉሲ ቡዞ ጋዴ ጉሳ።

* 19:9 ኢብ 9፡13

* 20:28 ኬሳ 29፡29፤ ታይ 33፡38፤ ዛሬ 10፡6

* 21:1 ታይ 33፡40

* 21:3 ሆርማ ጉሲ ኢብራዌታ ቃላራ፥ «ጎሜ ዎይኮ ቃንጌꬅ ዎይኮ ቱና ሚሽ» ጉሳ።

* 21:4 ዛሬ 2፡1

* 21:6 1ቆሮ 10፡9

* 21:9 2ካዎ 18፡4፤ ዮሃ 3፡14

* 21:29 ኤር 48፡45-46

* 22:5 ታይ 31፡8፤ 2ጴጽ 2፡15-16፤ ዩሁ 11

* 24:9 ሜꬌ 12፡3፤ 49፡9

* 26:5 ታይ 1፡1-46

* 26:56 ታይ 34፡13

* 26:60 ታይ 3፡2

* 26:61 ሌዌ 10፡1-2

* 26:65 ታይ 14፡26-35

* 27:7 ታይ 36፡2

* 27:14 ዛሬ 3፡23-27፤ 32፡48-52

* 27:17 1ካዎ 22፡17፤ ሂዚ 34፡5፤ ማቶ 9፡36፤ ማር 6፡34

* 27:18 ኬሳ 24፡13

* 27:21 ኬሳ 28፡30፤ 1ሳሜ 14፡41፤ 28፡6

* 27:23 ዛሬ 31፡23

* 28:16 ኬሳ 12፡1-13፤ ዛሬ 16፡1-2

* 28:25 ኬሳ 12፡14-20፤ 23፡15፤ 34፡18፤ 16፡3-8

* 28:31 ኬሳ 23፡16፤ 34፡22፤ ዛሬ 16፡9-12

* 29:11 ሌዌ 16፡29-34

* 30:2 ዛሬ 23፡21-23፤ ማቶ 5፡33

* 31:50 ማጪፋራ ጌቴቲዛይሲ ቤኒ ዎዴ ማጫሳቲ ሴሎስ ቆꬌን ኣꬂ ማይኢዛ ቢራፔ፥ ዎርቃፌ፥ ጻርቂማላፔኔ ዱማ ዱማ ሚሻታፔ ኦሴቲዳ ኣሌቆ ሚሻ።

† 31:52 16,750 ሳቂሌ ጊዛይሲ ኪሎን ሜዛኔቲሺን 200 ኪሎ ጊራሜ ጊዳና።

* 32:9 ታይ 13፡17-33

* 32:13 ታይ 14፡26-35

* 32:32 ኢያ 1፡12-15

* 32:41 ሃቦት-ያኢሬ፡ ሃቦት-ያኢሬ ጉሲ ያኢሬ ጉታታ ጉሳ።

* 33:38 ታይ 20፡22-28፤ ዛሬ 10፡6፤ 32፡50

* 33:40 ታይ 21፡1

* 33:54 ታይ 26፡54-56

* 34:12 ሃይቆ ኣባ፡ ሃይቆ ኣባ ጊዛይሳ ኢሲ ኢሲ ጌሻ ማጻፋ ቢርሼꬃቲ ማጺኔ ኣባ ጌቴስ።

* 34:15 ኢያ 14፡1-5

* 35:5 ጉላ ጌቴቲዛይሲ ኢሲ ኢሲ ባጋ ጋሞꬆ ቃላን ዞዜ ዎይኮ ዴንቄሼ ጌቴቴስ።

* 35:8 ኢያ 21፡1-42

† 35:20 ኦዲዲ፡ ኦዲዲ ጊዛይሳ ኢሲ ኢሲ ባጋ ጋሞꬆን ኤሪዲ ዎይኮ ኤሪሼ ጌቴቴስ።

* 35:30 ዛሬ 17፡6፤ 19፡15፤ ታይ 27፡7

ዛሬꬆ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

ዛሬꬆ ማጻፋ

ጊዶ ቆፋ

ዛሬꬆ ማጻፋይ ኢስራኤሌ ኣሳይ ባዞ ቢታን ዳሮ ዎዴ ሄሜቲሼ ካናኔ ጌላናስ ጉꬅ ኣሺዲ ሞኣቤ ዴሬን ጋምኢዳፔ ጉዬ ሙሴይ ኢስታስ ዛሪ ዛሪ ዮቲዳ ዮኦታ ኦይኪዴስ። ዛሬꬆ ማጻፋን ጻፌቲ ዲዛይቲ ዳሮ ጎኢዛ ሚሻታ ጊዶፌ ኢሲ ኢሲ ኦሶቲ ሃይሳፌ ካሊ ዲዛይታ፥ 1. ሙሴይ ካሴ ኣꬊዳ ኦይዱ ታሙ ላይꬃታን ሃኒዳ ዳሮ ጊታ ሃኖታ ዩሺ ቆፒዲ ዮቴስ። ጾሳይ ኢስታ ባዞ ቢታን ዎስቲ ዎስቲ ካሌꬂዳኮ ዴሬዛ ኣኬኪሶን ኣሳይ ጾሳስ ኣማኔቲዛ ኣስ ጊዳና ማላኔ ሱሬቴꬃን ኢዛስ ኣዛዜታና ማላ ቆፍሲዴስ። 2. ሙሴይ ታሙ ኣዛዞታ ዛሪ ዛሪ ዮቲሼ ሃራፔካ ኮይሮ ኣዛዞዛ ቢርሼꬂ ቢርሺ ዮቲዲ ዴሬዚ ጾሳስ ጻላ ጎይናና ማላ ቆፍሴስ፤ ሄሳራካ ጋꬂዲ ኢስራኤሌ ኣሳይ ኢስታስ ሂዶታን ኢሜቲዳ ዴሬዪን ዲሼ ኢስቲ ናጋናስ ቤሲዛ ዎጋታ ዱማ ዱማ ዎጋታ ቆንጪሲ ዮቲዴስ። 3. ሙሴይ ጾሲ ኢዛራ ጫቄቲዳ ቃላይ ኣይ ማላኮ ዴሬዛስ ቢርሺ ዮቲዲ ዴሬዚ ሄሳ ሄ ቃላስ ባ ኣማኔቴꬃ ኦራጺሳና ማላ ኢስታ ቆፍሲዴስ። 4. ኢያሶይ ሙሴሶሆን ጊዲዲ ጾሳ ዴራ ካሌꬃና ማላ ሹሜቲዴስ። ሙሴይ ጾሳ ኣማኔቴꬃ ጊሻስ ጊጊዳ ጊንጾ ዬጺዳፔ ጉዬ ኢስራኤሌ ዴራ ኡባ ኣንጂዳፔ ጉዬ ዮርዳኖሴ ሻፋፔ ኣርሼይ ዉሊዛ ባጋራ ዲዛ ሞኣቤ ዴሬን ሃይቂዴስ። ሃ ማጻፋስ ኣይፌ ዮኦይ ጾሲ ባ ዶሲዳይታኔ ዶሬቲዳ ባ ዴሬታ ኢዚ ኣሺዳይሳኔ ኣንጂዳይሳ ዮቴስ። ዴሬዚካ ጾሳ ኣንጆይ ኢዛፔ ሻኬቶንታ ሼምፖራ ፓጻ ዳና ማላ ጾሲ ኣሳስ ኦꬂዳ ኦሶ ኡባ ዎዴ ኣኬኪዲ ኢስቲ ጾስ ሲቃናሲኔ ኢዛስ ኣዛዜታናስ ቤሲዛይሳ ኣሳ ቆፍሲዴስ። ሃ ማጻፋስ ኣይፌ ቆፋታ ኦይኪዳ ጺቂሴቲ ሃ ማጻፋን ሼምፖ 6፡4-6 ጋካናስ ዲዛይታ ጊዲሺን ሄይቲካ ዬሱሲ፥ «ኣዛዞታ ኡባታፔ ኣꬊዛ ጊታ ኣዛዞታ» ጊዲ ኢስታስ ዮቲዳ ቃላታ ኦይኪዳይታ። ሄይቲካ፥ «ኔኒ ኔ ጎዳ ኩሜꬃ ዎዚናፔ፥ ኩሜꬃ ሼምፖፌ፥ ኩሜꬃ ዎልቃፌ ሲቃ» ጊዛይሳ።

ሃ ማጻፋይ ኦይኪዳ ኩሜꬃ ቆፋ

ሙሴይ ኮይሮ ሃሳይዳ ሃሳያ 1፡1—4፡49

ሙሴይ ናምኣንꬆ ሃሳይዳ ሃሳያ 5፡1—26፡19

ታሙ ኣዛዞታ 5፡1—10፡22

ዎጋታ፥ ማራታኔ ሴራታ 11፡1—26፡19

ኢስቲ ካናኔ ጌላናፔ ካሴ ኢስታስ ኢሜቲዳ ካሌꬆ ዎጋታ 27፡1—28፡68

ጫቆ ቃላ ኦራጺሶ 29፡1—30፡20

ሙሴይ ዉርሴꬃን ሃሳይዳ ቃላ 31፡1—33፡29

ሙሴ ሃይቆ 34፡1-12

1

ኢስራኤሌ ኣሳይ ሲና ዙማ ማታፔ ዴንዲ ባና ማላ ኢሜቲዳ ኣዛዞ

1 ሃይሳ ሃ ማጻፋን ዲዛ ቃላይ ዉሪካ ዮርዳኖሴ ሻፋፔ ሄ ፒንꬃን ኣርሼይ ሞኪዛ ባጋራ ዲዛ ባዞን ኢስቲ ዲሺን ሙሴይ ኢስራኤሌ ናይታስ ዮቲዳ ቃላ። ሙሴይካ ሃ ቃላ ዮቲዛ ዎዴ ኢስቲ ሱፌ ጌቴቲዛሶ ጊናራ ፓራኔ ካታማፔ ቃሴካ ሃራ ባጋራ ቶፔሌ፥ ላባ፥ ሃጺሮቴኔ ዲዛሃቤ ጌቴቲዛ ካታማታ ጊዶን ዲዛ ዮርዳኖሴ ሾባን ዴቴስ። 2 ሲና ዙማፔ ዴንዲዲ ቃዴሴ ባሪኔ ጋካናስ ኤዶሜ ዙማታ ቦላራ ኤፊዛ ቶሆ ኦጌራ ቢኮ ታማኔ ኢሲ ጋላስ ኤኬስ። 3 ጊብጼፔ ኢስቲ ኬዚዳፔ ኦይዱ ታማንꬆ ላይꬃን ታማኔ ኢሲንꬃ ኣጊናይ ጌሊዳ ኮይሮ ጋላስ ሙሴይ ዴሬዛስ ኤሪሳና ማላ ጎዳይ ኢዛስ ዮቲዳ ቃላ ኡባ ኢስታስ ዮቲዴስ። 4 ሄሲካ ሃኒዳይ ሃሴቦኔ ካታማን ካዎቲ ሃሪዛ ኣሞሬ ዴሬ ካዎ ሲሆኔኔ ኣስታሮቴን፥ ኤዲራኤ ካታማን ኡቲዲ ሃሪዛ ባሳኔ ካዎ ኣጌ ጾኒዳፔ ጉዬና። 5 ኣሳይ ዮርዳኖሴፔ ኣርሼይ ሞኪዛ ባጋራ ሞኣቤ ዴሬን ዲሺን ሙሴይ ሃይሳፌ ካሊ ዲዛ ጎዳ ዎጋ ቆንጪሴꬅ ዶሚዴስ፤

6 «ኑኒ ሲና ዙማ ቦላ ዲዛ ዎዴ ጎዳ ኑ ጾሳይ ኑስ፥ ‹ሄኮ ኢንቴ ሃይሳ ዙማ ቦላ ዳሮ ጋምኢዴታ፤ 7 ሃይሳፌ ጉዬ ኢንቴ ዲዛሶፔ ዴንዲ ጌዴ ጌዜቲዛ ኣሞሬታ ዴሬ፥ ኢስታ ሄራን ዲዛ ኣራቤ ዴሬን ዲዛ ጌዜኔ ጋꬋ፥ ኔጌቤ ዴሬ፥ ሜዲቴራኔ ኣባ ላንቄራ፥ ካናኔ ዴሬኔ ሊባኖሴ ባጋራ ካንꬂዲ ጊታ ሃꬃ ኤፊራጺሴ ሻፋ ጋካናስ ካንꬂ ቢቴ። 8 ሄኮ ታኒ ሃ ቢታዮ ኢንቴስ ኢማዲስ፤ ኢንቴካ ቢዲ ኢንቴ ኣዋታስ ኣብራሃሜስ፥ ዪሳቃስ፥ ያቆቤሲኔ ኢስታፌ ጉዬን ያና ኢስታ ዜሬꬃታስ ኢማናስ ጎዳይ ጫቂዳ ቢታዮ ላቲቴ› ጊዴስ» ጊዲ ዮቲዴስ።

ሙሴይ ዴሬ ካሌꬂዛይታ ሹሚዴስ

(ኬሳ 18፡13-27)

9 ሙሴይ ዴሬዛስ፥ «ሄ ዎዴ ታኒ ኢንቴስ፥ ‹ታኒ ታርካ ኢንቴና ካሌꬃናስ ዳንዳይኬ። 10 ኢንቴ ጎዳይ ኢንቴ ቆዳ ሳሎ ጾሊንቴ ማላ ዳርሲዴስ። 11 ሃኢካ ኢንቴ ኣዋታ ጾሳይ ካሴ ኢንቴስ ኢሚዳ ሂዶታ ቃላ ማላ ሺ ዳኮ ጉጂዲ ኢንቴና ኣንጆ። 12 ጊዶ ኣቲን ሃኢ ኢንቴ ጋርሳን ዲዛ ፓላማ፥ ኦሻኔ ኢንቴ ሜቶዛ ታኒ ታርካ ዎስታ ቢርሻና ዳንዳያዚና? 13 ኢንቴ ኢንቴ ቆሞፌ ቆሞፌ ኣኬካይ፥ ኣꬎ ኤራቴꬂ ዲዛይታኔ ኦꬂ ሎሲዳይታ ዶሪቴ፤ ታኒካ ኢስታ ኢንቴ ቦላ ሹማና› ጋ ዮታዲስ።

14 «ኢንቴካ፥ ‹ኔ ሺሺዳ ቆፋይ ሎኦ› ጊ ኤኪዴታ። 15 ሄሳ ጊሻስ ኢሲ ኢሲ ቆሞፌ ኢንቴ ዶሪዳይታ ኦሶ ሎሲዳይታ፥ ኣꬎ ኤራንቻታኔ ኣኬኪዛይታ ኢንቴፌ ኤካዳ ባጋይታ ሻላቃታ፥ ባጋይታ ማቶ ሃላቃታ፥ ባጋይታ ሃምሳ ሃላቃታኔ ኣሲራ ሃላቃታ፥ ባጋይታ ቆሞታ ካሌꬂዛ ሃላቃ ሂስታ ሹማዲስ።

16 «ታ ሄ ዎዴ ኢስታስ፥ ‹ኢንቴ ዴራ ጋርሳን ዴንዲዛ ፓላማኔ ኦሽ ኤኪ ጌላይ ባይንዳ ሱሬ ፒርዳ ፒርዲቴ፤ ኢንቴ ዴራ ጊዶን ዎይኮ ሃራ ዴሬፔ ዪዲ ኢንቴ ጊዶን ዲዛ ኣሳስ ጌላይ ባይንዳ ሱሬ ፒርዳ ፒርዲቴ። 17 ኢንቴ ጌላ ፒርዳ ፒርዶፍቴ፤ ጉꬅ ጊዲን ጊታ ጊዲን ማዶ ፒርዳ ፒርዶፍቴ፤ ፒርዳይ ጾሳስ ጊዲዳ ጊሻስ ኣይ ኣሳስካ ባቦፍቴ፤ ኢንቴፌ ቦላ ጊዲዳይሳ ኡባ ታኮ ኤሂቴ፤ ሄሳ ታኒ ፒርዳና› ጋዲስ። 18 ኢንቴ ኦꬃናስ ቤሲዛይሳ ታ ኢንቴስ ሄ ዎዴ ሎኤꬃ ዮታዲስ።

ቃዴሴ ባሪኔፔ ዴሬዛ ዩዪ ዎቺዛይታ ኪቴቴꬅ

(ታይ 13፡1-33)

19 «ሄሳፌ ጉዬ ኑ ጎዳይ ኑና ኣዛዚዳ ማላ ሲና ዙማፔ ዴንዲዲ ኢንቴ ቤኢዳ ኢታ ባዞዛራ ካንꬂዲ ኣሞሬ ዴሬን ሻራ ሜንꬆራ ኣꬊ ቢዲ ቃዴሴ ባሪኔ ጋኪዶስ። 20 ታኒ ኢንቴስ፥ ‹ጾሳይ ኑና ላቲሳናስ ቃላ ጌሊዳ ሻራ ሜንꬆ ጊዲዳ ኣሞሬ ዴሬ ሄኮ ጋኪዴታ። 21 ሄ ዴሬዮ ሃኖ ቤኢቴ! ጎዳይ ኑ ኣዋታ ጾሳይ ቤኒ ኣዛዚዳ ማላ ኢንቴ ጌሊዲ ኢዞ ላቲቴ፤ ባቦፍቴኔ ሂዶታ ቃንጾፍቴ› ጋ ዮታዲስ።

22 «ኢንቴ ኡባቲካ ታኮ ዪዲ፥ ‹ሄ ቢታይን ዲዛ ካታማቲ ኣይ ማላኮ ቃሴ ኑና ሄ ጋꬃና ኦጌይካ ኣይ ማላ ኦጌኮ ቢ ዎቺ ሲሚዲ ኑስ ዮታና ኣሳታ ኑ ጋርሳፌ ኣኔ ዶሮስ› ጊዲ ታና ኦይቺዴታ።

23 «ሄሳ ሂስታናይሲ ታስ ሎኦ ሚሳቲ ቤቲን ኢንቴ ጋርሳፌ ቆማፌ ቆማፌ ኢሲ ኢሲ ኣስ ዶራዳ ታማኔ ናምኡ ኣሳታ ዬዳዲስ። 24 ኢስቲካ ሻራ ሜንꬆ ዴራራ ካንꬂ ቢዲ ኤሽኮሌ ሾባ ጋካናስ ዩዪ ጾሞሲ ጼሊዳ። 25 ኢስቲካ ሄን ባ ቤኢዳ ሚꬃ ኣይፌፔ ኣማርዳይሳ ኤኪ ዪዲ ጎዳ ኑ ጾሳይ ኑስ ኢማና ቆፒዳ ቢታያ ኬሃ ሎኦ ቢታ ጊዲዳይሳ ኑስ ቆንጪሲ ዮቲዳ።

26 «ጊዶ ኣቲን ጎዳ ኢንቴ ጾሳ ኣዛዞ ቦላ ማካሊዳ ጊሻስ ሄ ቢታዮ ጌላናስ ኮዪቤኬታ። * 27 ኢንቴ ኢንቴ ዱንካኔን፥ ‹ጾሲ ኑና ኢጺዴስ፤ ኢዚ ኑና ጊብጼፔ ኬሲዳይ ሃይታ ኣሞሬ ኣሳታን ኑና ዎꬊሳናሲኔ ኢስታ ኩሼን ኑና ኣꬂ ኢማናሳ፤ 28 ሂስቲን ኑ ሄ ኣዛስ ቢዞኒ? ኑኒ ባቦስ፤ ኑኒ ኪቲዳ ኣሳቲ ሄን ዲዛ ኣሳይ ዉሪካ ሚኖኔ ኬሂ ኣዱሳታ ጊዲዳይሳ ቃሴካ ኢስቲ ዲዛ ካታማታ ጊምቤይ ሳሎ ጋኪዳይሳ ኑስ ዮቲዳ፤ ኬሂ ኣዱስ ጊዲዳ ኤናቄ ናይታ ቤኢዳ› ጊዲ ዙዙሚዴታ።

29 «ጊዶ ኣቲን ታኒ ኢንቴስ፥ ‹ሃይታ ሃ ኣሳታስ ባቦፍቴኔ ዳጋሞፍቴ። 30 ኢንቴፌ ሲንꬃራ ቢዛ ጎዳ ኢንቴ ጾሳይ ካሴ ኢንቴ ኣይፌን ቤኢሺን ጊብጼታ ቦላ ኦꬆይሳ ማላ ሃኢካ ኢዚ ኢንቴ ጊሻስ ኦሌታና። 31 ኣዋይ ባ ና ኣልኢሲዛ ማላ ኢንቴ ቢዛ ባዞ ቢታ ኡባን ኢዚ ኢንቴና ካሌꬂሼ ኢንቴና ሳሮን ሃይሳ ዎስቲ ጋꬂዳኮ ኢንቴ ቤዪዴታ። * 32-33 ሃ ኡባ ታ ዮቲንካ ኢንቴ ዱንካናና ሶሆዛ ቤሳናሲኔ ኢንቴ ባና ኦጌ ቤሳናስ ኦማርስ ቱሳ ታማን፥ ጋላስ ቱሳ ማላ ሻራን ኢንቴና ካሌꬂዳ ኢንቴ ጎዳን ኣማኔቲቤኬታ። *

ጾሳይ ኢስራኤሌ ኣሳስ ኢሚዳ ቂጻቴ

(ታይ 14፡20-45)

34 «ኢንቴ ዙዙሚዳ ዙዙንꬃ ጾሲ ሲዪዲ ሃንቄቲዴስ፤ 35 ሄሳ ጊሻስ፥ ‹ታኒ ካሴ ኢንቴ ኣዋታስ ኢማና ጋዳ ጫቂዳ ሄ ሎኦ ቢታዮ ሃ ኢታ ዬሌታፔ ኢሶይካ ጌሌና። * 36 ዮፊኔ ና ካሌቤይ ጻላ ሄ ቢታዮ ጌላና፤ ኢዚካ ኩሜꬃ ዎዚናፔ ኣማኔቲ ቤቲዳ ጊሻስ ሄ ኢዚ ቤኢዳ ቢታዮ ኢዛሲኔ ኢዛ ዜሬꬃታስ ታ ኢማና› ጊ ጫቂዴስ።

37 «ኢንቴ ጋሶን ጎዳይ ታና ሃንቄቲዲ፥ ‹ሙሴ ኔኒካ ሄ ዴሬዮ ጌላካ። 38 ጊዶ ኣቲን ኔና ማዲዛ ናዌ ና ኢያሶይ ሄ ቢታዮ ጌላና፤ ሄ ቢታዮካ ላታና ማላ ኢስራኤሌ ናይታ ካሌꬃናይ ኢዛ ጊዲዳ ጊሻስ ኔ ኢዛ ሚንꬄꬃ› ጊዴስ።

39 «ቃሴካ ጎዳይ ኢንቴስ፥ ‹ኢንቴ ኑ ናይቲ ዲኤታና› ጊዳ ኢታኔ ኪያ ሻኪ ኤሮንታ ቂ ናይቲ ጻላ ሄ ቢታዮ ጌላና፤ ታኒ ሄ ቢታዮ ኢስታስ ኢማና፤ ኢስቲካ ሄ ቢታዮ ላታና። 40 ኢንቴ ጊዲኮ ሲሚዲ ዞኦ ኣባኮ ኤፊዛ ኦጌዛራ ዱጌ ባዞ ቢቴ» ጊዴስ።

41 «ኢንቴካ፥ ‹ሙሴ! ኑኒ ኑ ጎዳ ቆሂዶስ፤ ሃኢ ጎዳይ ኑ ጾሳይ ኑና ኣዛዚዳ ማላ ኑ ኦሌታና› ጊዴታ፤ ሄ ሻራ ሜንꬆ ዴሬዮ ዎራጆይ ካዉሻ ሚሽ ሚሳቲ ቤቲን ኢሶይ ኢሶይ ኦላስ ጊጌቲዴታ» ጊዴስ።

42 ጎዳይ ጊዲኮ፥ «ታ ኢንቴናራ ኬኦንታ ጊሻስ ኦላስ ኬዞፒቴ፤ ኢንቴ ኢጺስ ጊ ኬዚኮ ኢንቴ ሞርኬቲ ኢንቴና ጾናና» ጊዲ ታስ ዮቲዴስ። 43 ታኒካ ጎዳይ ታስ ዮቶይሳ ኢንቴስ ዮታዲስ ሺን ኢንቴ ኢጺዴታ። ኢዛ ቦላካ ማካሊዴታ፤ ኦቶሮ ዳሮፔ ዴንዲዳይሳን ኢንቴ ሄ ሻራ ሜንꬆ ቢታዮ ኦላናስ ቢዴታ። 44 ሄ ዙምቡላታ ቦላ ዲዛ ኣሞሬ ዴሬ ኣሳቲ ኢንቴናራ ኦላ ኦይኬቲዳ፤ ኢስታ ኦላንቻቲ ማꬃ ማላ ኢንቴ ቦላ ዪዲ ሆርማ ጋካናስ ኢንቴና ዬዴꬂዳ፤ ዙምቡላቲ ዳሪ ኡቲዳ ኤዶሜ ዴሬን ኢንቴና ጾኒዳ። 45 ሄሳ ጊሻስ ኢንቴ ሲሚ ዪዲ ጎዳ ሲንꬃን ዬኪዴታ፤ ጊዶ ኣቲን ኢዚ ኢንቴ ዬሆዛኔ ዋሶዛ ሲዪዲ ኢንቴና ማዳናስ ኮዪቤና። 46 ሂስቲን ኢንቴ ቃዴሴን ዳሮ ዎዴ ጋምኢዴታ።

2

ኢስራኤሌ ናይቲ ባዞ ቢታን ቶይላቲዳ ዎዴታ

1 ሄሳፌ ጉዬ ጾሲ ኣዛዚዳ ማላ ጌዴ ዞኦ ኣባኮ ኤፊዛ ኦጌዛራ ጉዬ ሲሚ ዱጌ ባዞ ቢታ ቢዶስ፤ ኑኒ ሄን ቶይላቲሼ ሻራ ሜንꬆ ኤዶሜ ዴሬን ዳሮ ዎዴ ጋምኢዶስ። *

2 ሄሳፌ ጉዬ ጎዳይ ታስ ሂዝጊ ዮቲዴስ። 3 «ኢንቴ ሃ ሻራ ሜንꬆ ዴሬታን ዳሮ ዎዴ ቶይላቲዴታ፤ ሃኢ ፑዴሃ ባጋ ሲሚ ቢቴ። 4 ዴራ፥ ‹ኢንቴ ዳቦ ኤሳዌ ዜሬꬃቲ ዲዛ ኤዶሜ ዴሬራ ኣꬊ ባና፤ ኢስቲ ኢንቴስ ያያና፤ ጊዲኮካ ኢንቴ ኬሂ ናጌቲቴ። * 5 ሻራ ሜንꬆን ዲዛ ኤዶሜ ቢታ ታ ኤሳዌስ ጺንጾ ሂስታ ኢሚዳ ጊሻስ ኢስታ ቢታፌ ቶሆይ ዬꬊዛሶካ ታ ኢንቴስ ኢሚዳ ኢስታ ቦላ ኦላ ዴንꬆፍቴ። 6 ኢንቴስ ኮሺዛ ካꬅ ጊዲን ሃꬅ ሚሻን ሻሚ ኤኪቴ› ጋ ኣዛዛ» ጊዴስ።

7 ጎዳ ኢንቴ ጾሳይ ኢንቴ ኦꬂዳ ኡባ ኢንቴስ ኬሂ ኣንጂዴስ፤ ኢንቴ ሃይሳ ዎልቃማ ባዞዛራ ካንꬂ ቢዛ ዎዴ ኢሻልሲ ኦይኪዴስ፤ ሃ ኦይዱ ታሙ ላይꬅ ኩሜꬃን ጎዳ ኢንቴ ጾሳይ ኢንቴናራ ዲዛ ጊሻስ ኣይኮይካ ኢንቴስ ፓጪቤና።

8 ሄሳ ጊሻስ ኑኒ ኑ ኢሻ ኤሳዌ ዜሬꬃቲ ዲዛ ኤዶሜ ቢታራ ካንꬂ ቢዶስ፤ ቃሴ ኤላቴፔኔ ኤጺዮን-ጋቢሬ ካታማፔ ዪዛ ኦጌዛራ ኣራቤ ኦጌዛራ ሞኣቤ ባዞ ሲሚ ቢዶስ።

9 ጾሳይካ ታስ፥ «ሎጼ ዜሬꬅ ሞኣቤ ኣሳታ ዋዪሶፒቴ፤ ኢስታራ ኦሌታናስ ኢስታ ዴንꬄꬆፍቴ፤ ታኒ ኤሬ ካታማ ኢስታስ ዱሳሶ ሂስታ ኢሚዳ ጊሻስ ኢስታ ጺንጾፌ ኣይኮካ ኢንቴስ ኢሚኬ» ጊዴስ። *

10 [ኤሚሜ ጌቴቲዛ ዎልቃማ ዳሮ ዴሬይ ኤሬን ዴስ፤ ሄይቲካ ኤናቄ ዜሬꬃ ማላ ጉባኒኔ ጌሳን ጊታታ። 11 ኢስቲ ኤናቄ ኣሳታ ማላ ኤራፋይሜታ ጌቴቲ ጼይጌቴቴስ፤ ሞኣቤ ኣሳይ ቃሴ ኢስታ ኤሚሜታ ጊ ጼይጌስ፤ ሃንኮ ሞኣቤ ኣሳይ ቃሴ ኢስቲ ኢማሜታ ጊ ጼይጌቴስ። 12 ሆሬ ኣሳይ ካሴ ኤዶሜ ቢታን ዴስ፤ ጊዶ ኣቲን ኢስራኤሌ ኣሳይ ላታና ማላ ጎዳይ ኢስታስ ኢሚዳ ቢታን ኢስቲ ኦꬆይሳꬆ ኤሳዌ ዜሬꬃቲ ኡሬ ኣሳ ጎዲ ꬋይሲዲ ኢስታ ቢታን ኬጺ ኡቲዳ።]

13 ሄሳፌ ጉዬ ጎዳይ ኑስ ዮቲዳ ማላ ዛራዴ ጌቴቲዛ ሻፋ ፒኒዶስ። 14 ኑኒ ቃዴሴ ባሪኔፔ ቢዲ ዛራዴ ሻፋ ፒናናስ ሄꬑ ታማኔ ኦስፑን ላይꬂ ኣꬊዴስ፤ ሄ ዎዴ ጎዳይ ኢስታ ጊሻስ ካሴ ጫቂዳ ማላ ሄ ዬሌታፔ ኦላስ ጋኪዳ ኣቱማ ኣሳይ ኡባይ ዉሪዴስ። 15 ኢስቲ ኡባይ ዉራና ጋካናስ ጎዳ ኩሼይ ኢስታ ቦላ ዴጺዴስ። 16 ኦላስ ጋኪዳ ኣቱማ ኣሳይ ኡባይ ዉሪዳፔ ጉዬ፥ 17 ጎዳይ ሂዝጊዴስ፥ 18 «ሞኣቤ ዴሬስ ቲጻ ቦላ ዲዛ ኤሬ ቢታራ ኢንቴ ሃች ካንꬂ ባናስ ቤሴስ። 19 ሄሳፌ ካሊዲ ሎጼ ዜሬꬅ ጊዲዳ ኣሞኔ ኣሳታ ዋዪሶፒቴ፤ ኢስታራ ኦሌታናስ ኢስታ ዴንꬄꬆፍቴ፤ ታኒ ኣሞኔ ቢታ ኢስታስ ዱሳሶ ሂስታ ኢሚዳ ጊሻስ ኢስታ ጺንጾፌ ኣይኮካ ኢንቴስ ኢሚኬ።»*

20 [ሄ ቢታይ ካሴ ሄን ዲዛ ኣሳይ ጼይጊዛ ሱንꬃን ኤራፋይሜታ ቢታ ጌቴቲዲ ጼይጌቴስ፤ ቃሴ ኣሞኔ ኣሳይ ዛሚዙሜታ ጊ ጼይጌስ። 21 ኢስቲካ ኤናቄ ዜሬꬃ ማላ ጉባኒኔ ጌሳን ጊታታ፥ ዎልቃማኔ ዳሮ ዴሬ፤ ጊዶ ኣቲን ጎዳይ ኢስታ ꬋይሲን ኣሞኔቲ ኢስታ ቢታ ላቲዲ ሄን ኬጺ ኡቲዳ። 22 ጎዳይ ኤዶሜን ዴኢዛ ኤሳዌ ዜሬꬃታስ ኦꬂዳ ማላ ኢስታስካ ኦꬂዴስ፤ ሄሲካ ኢዚ ሄ ቢታን ዴኢዛ ሆሬታ ꬋይሲን ኤሳዌ ዜሬꬃቲ ኢስታ ቢታ ላቲዲ ሃች ጋካናስ ሄን ኬጺ ኡቲዳ። 23 ጋዛ ጋካናስ ዴኢዛ ሄራታን ዲዛ ኣዌ ዴሬ ኣሳታ ካፍቶሬ ጌቴቲዛ ቢታፌ ዪዳ ካፍቶሬ ኣሳቲ ኢስታ ꬋይሲዲ ኢስታ ቢታን ኬጺ ኡቲዳ።]

24 ኑኒ ሞኣቤ ኣቻራ ኣꬊዳፔ ጉዬ ጾሲ ኑስ፥ «ሃኢ ዴንዲዲ ኣርኖኔ ሻፋ ፒኒቴ፤ ሃሴቦኔን ኡቲዲ ሃሪዛ ኣሞሬታ ካዎ ሲሆኔኔ ኢዛ ዴራካ ታኒ ኢንቴስ ኣꬃ ኢማዲስ፤ ኢንቴ ኢዛ ኦሊዲ ኢዛ ቢታ ላቲቴ። 25 ሃቻፌ ጉዬ ኣዋንካ ዲዛ ዴሬ ኣሳይ ኢንቴስ ባባና ማላ ታ ኦꬃና፤ ኦኒካ ኢንቴ ጊሻስ ሲዪዲ ዉሪካ ሂርጋን ኮኮራና» ጊዴስ።

ካዎ ሴዎኔ ጾኔቴꬅ

(ታይ 21፡21-30)

26 ሄሳፌ ጉዬ ሳሮካ ኪታ ኣሳ ቦላ ቂዲሞቴ ባዞፌ ጌዴ ሃሴቦኔ ካዎ ሲሆኔኮ ኪታዲስ። 27 «ኑ ኢንቴ ዴሬራ ኣꬊ ባና ማላ ኑና ዲጎፋ፤ ኑ ኦጌፔ ካሬ ኬዞንታ ሲቲ ጊ ባና። 28 ኑኒ ማና ካꬂኔ ሃꬅ ኑ ሚሻን ሻሚ ኤካና፤ ኑኒ ኔ ቢታራ ካንꬂ ቢሺን ኔ ኑና ዲጎንታ ማላ ጻላ ኮዮስ። 29 ኤዶሜን ዲዛ ኤሳዌ ዜሬꬃቲኔ ኤሬን ዲዛ ሞኣቤ ዜሬꬃቲ ኑ ኢስታ ዴሬራ ኣꬋና ማላ ኑስ ኤሮ ጊዳ ማላካ ዮርዳኖሴ ሻፋ ፒኒዲ ጾሳይ ኑና ላቲሳና ቢታዮ ኑኒ ጋካናሼ ጋካናስ ኑኒ ኦጌራ ጻላ ኣꬊ ባና ማላ ኑስ ኤሮ ጋርኪ!»

30 ካዎ ሲሆኔይ ቃሴ ኑኒ ኢዛ ዴሬራ ኣꬊ ባና ማላ ኮዪቤና፤ ጋሶይካ ጎዳ ኢንቴ ጾሳይ ሃች ኢንቴ ቤኢዛይሳ ማላ ኢዛ ኢንቴ ኩሼን ኣꬂ ኢማናስ ኢዛ ዎዚና ሙሚሲዲ ኦቶራንቻ ኬሲዴስ።

31 ሄሳፌ ጉዬ ጎዳይ ታስ፥ «ኣኔ ጼላ፥ ታኒ ካዎ ሲሆኔኔ ኢዛ ቢታ ኔ ኩሼን ኣꬃ ኢማዲስ፤ ኢንቴ ኢዛ ቢታ ላቲዲ ሄን ዴኢቴ» ጊዴስ።

32 ካዎ ሲሆኔይ ባስ ዲዛ ኦላንቻታ ኡባ ኤኪዲ ያሃጼ ካታማ ኣቻን ኑናራ ኦሌታናስ ዪዴስ። 33 ጊዶ ኣቲን ጎዳ ኑ ጾሳይ ኢዛ ኑ ኩሼን ኣꬂ ኢሚዳ ጊሻስ ኢዛ፥ ኢዛ ናይታኔ ኢዛስ ዲዛ ኦላንቻታ ኡባ ኑ ዲፒ ሂስቲዶስ። 34 ሄ ዎዴ ኑኒ ኢዛ ካታማታ ኡባ ዎራጂ ኦይኪዲ ካታማታ ኡባ፥ ኢስታን ዲዛ ኣቱማሳታራ፥ ማጫሳታራኔ ናይታራ ኢሲፌ ꬋይሲዶስ፤ ኣይኮካ ኣሾንታ ኡባ ዲፒ ሂስቲዶስ። 35 ኢስታ ሜሄታኔ ኑ ዎራጂዳ ካታማታፔ ዲኢዳ ሚሻታ ኑስ ኤኪዶስ። 36 ኑኒ ኣርኖኔ ሾባ ጋጻ ባጋራ ዲዛ ኣሮኤሬ ካታማፔኔ ሄን ዙሌዛን ዲዛ ካታማፔ ዶሚ ቢዲ ጋላኣዴ ጋካናስ ኑናራ ኤቄታና ዳንዳይዛ ኢሲ ካታማይካ ቤቲቤና። ጎዳ ኑ ጾሳይ ኡባ ኑስ ኣꬂ ኢሚዴስ። 37 ጊዶ ኣቲን ኑኒ ኣሞኔ ዴሬ፥ ዎይኮ ያቦቄ ሻፋ ማታ፥ ሻራ ሜንꬆ ቦላ ዲዛ ካታማታኮኔ ጎዳ ኑ ጾሳይ ኑኒ ባና ማላ ኣዛዞንታ ሶሆ ኡባኮ ሺቂቦኮ።

3

ባሳኔ ካዎ ኣጌ ጾኔቴꬅ

(ታይ 21፡31-35)

1 ሄሳፌ ጉዬ ኑኒ ሲሚዲ ባሳኔ ኤፊዛ ኦጌዛራ ኬዚዶስ፤ ካዎ ኣጌይ ባ ኦላንቻታ ኡባ ኤኪዲ ኑናራ ኦሌታናስ ኤዲራኤ ካታማ ኬዚዴስ። 2 ጊዶ ኣቲን ጎዳይ ታስ፥ «ካዎ ኣጌስ ባቦፋ! ታኒ ኢዛ፥ ኢዛ ዴራኔ ኢዛ ቢታ ኔ ኩሼን ኣꬃ ኢማዲስ፤ ሃሴቦኔን ኡቲዲ ሃሪዛ ኣሞሬታ ካዎ ሲሆኔ ቦላ ኦꬆይሳ ማላ ኔኒ ኢዛ ቦላካ ኦꬃና» ጊዴስ።

3 ሄሳ ጊሻስ ጎዳ ኑ ጾሳይ ካዎ ኣጌኔ ኢዛ ኦላንቻታ ኡባ ኑ ኩሼን ኣꬂ ኢሚዴስ፤ ኑኒካ ኢስታፌ ኢሲ ኣሲካ ኣሾንታ ኡባ ꬋይሲዶስ። 4 ሄ ዎዴ ኢዛ ካታማታ ኡባ ኦይኪዶስ፤ ኑ ኦይኮንታ ኣቲዳ ኢሲ ካታማይካ ዴና፤ ሄሳꬆካ ባሳኔ ካዎ ኣጌይ ኣርጎባ ዴሬን ኣይሲዛ ኡሱፑን ታሙ ካታማታካ ኦይኪዶስ። 5 ሄ ካታማቲ ዉሪ ጊምቤን ጊምቤቲዳ፤ ፔንጌቲካ ኮላታታን ጎርዴቴቴስ፤ ኢስታ ዩሾን ዲርሳይ ባይንዳ ጮራ ማንዳራቲ ዴቴስ። 6 ሃሴቦኔ ካዎ ሲሆኔፔ ኑ ኤኪዳ ካታማታ ቦላ ኑ ኦꬂዳይሳꬆ ሃ ካታማታካ ኡባ ꬋይሲዶስ፤ ኣቱማ ኣሳ፥ ማጫሳኔ ናይታካ ኣሾንታ ኡባ ꬋይሲዶስ። 7 ሜሄታ ኡባ ዲኢዶስ፤ ካታማታን ዲዛ ሚሽ ኡባ ሊምኢ ሂስቲዶስ።

8 ሄ ዎዴ ኑኒ ዮርዳኖሴ ሻፋፔ ቢዲ ኣርሼይ ሞኪዛ ባጋራ፥ ኣርኖኔ ዙሌፌ ቢዲ ሄርሞኔ ዙማ ጋካናስ ዲዛይሳ ኦይኪዶስ፤ ሃይታ ኣሞሬ ዴሬ ካዎታፔ ዎꬂ ኤኪዶስ። 9 [ሄርሞኔ ዙማዛ ሲዶና ኣሳይ፥ «ሲሪዮኔ» ጊዛይሳ ኣሞሬ ኣሳይ፥ «ሳኒሬ» ጊ ሱንꬂዴስ።] 10 ኑኒ ጌዜ ቢታን ዲዛ ካታማታ ኡባ፥ ጋላኣዴ ቢታ ኡባ፥ ባሳኔ ቢታ ኡባኔ ባሳኔ ቢታን ኣጌይ ሃሪዛ ሳላካኔ ኤዲራኤ ካታማታ ጋካናስ ዲዛሶሆታ ኦይኪዶስ። 11 [ኤራፋይሜታ ባጋፌ ካዎ ኣጌይ ዉርሴꬃ ካዎ፤ ኢዚ ኢቺዛ ኣልጋይ ሚኖ ቢራታፔ ኦሴቲዴስ፤ ኣልጋስ ኣዱሳቴꬃይ ኦስፑን ዋꬋ ጊዲሺን ጎምፓይ ኦይዱ ዋꬋ፤ ሄ ኣልጋዚ ኤራባ ጌቴቲዛ ኣሞኔታ ካታማን ሃኢ ጋካናስ ቤቴስ።]

ዮርዳኖሴፔ ኣርሼይ ሞኪዛ ባጋራ ዲዛ ቆሞታ

(ታይ 32፡1-42)

12 ሄ ቢታዮ ኑኒ ላቲዳፔ ኣርኖኔ ሻፋ ኣቻን ዲዛ ኣሮኤሬ ካታማፔ ዶሚዲ ፑዴሃ ባጋን ዲዛ ዴሬዛኔ ጌዜ ቢታን ዲዛ ጋላኣዴ ዴራፔ ባጋ ሄን ዲዛ ካታማታራ ኦሮቤሌ ዜሬꬃታሲኔ ጋዴ ዜሬꬃታስ ኢማዲስ። 13 ጋላኣዴ ዴሬፔ ኣቲዳ ቢታኔ ኣጌይ ሃሪዛ ባሳኔ ቢታ ኡባ፥ ሄሲካ ኣርጎባ ካዎቴꬃ ሚናሴ ዜሬꬃታፔ ባጋይታስ ኢማዲስ። (ሄ ባሳኔ ቢታ ኡባይ ኤራፋይሜታ ቢታ ጌቴቲ ጼይጌቴስ። 14 ሚናሴ ቆሞ ጊዲዳ ያኢሬይ ኣርጎባ ዴሬ ኩሜꬃ ላቲዴስ፤ ሄሲካ ጌሹሬታኔ ማኢካቴ ዛዋ ጋካናስ ዲዛ ባሳኔ፤ ሄ ቢታያካ ኢዛ ሱንꬃን ጼይጌታዱስ፤ ሄሳ ጋሶን ሃኢ ጋካናስ ኢስቲ ያኢሬ ካታማታ ጌቴቴቴስ።)

15 ቃሴ ጋላኣዴ ቢታካ ሚናሴ ቆሞ ማኪሬ ዜሬꬃታስ ኢማዲስ። 16 ኦሮቤሌ ቆሞታሲኔ ጋዴ ቆሞታስ ጋላኣዴፔ ቢዲ ኣርኖኔ ሻፋ ኣቺ ጋካናስ ዲዛ ዴሬዛ ኢማዲስ፤ ዱጌሃ ባጋራ ኢስታ ዛዋይ ኣርኖኔ ሻፋ፤ ፑዴሃ ባጋ ዛዋይ ቃሴ ኣሞኔታ ዴሬን ዛዋ ቦላ ዲዛ ያቦቄ ሻፋዛ። 17 ኣርሼይ ዉሊዛ ባጋራ ኢስታ ዛዋይ ኣራቤን ዴኢዛ ዮርዳኖሴ ሻፋ ጋኬስ፤ ሄሲካ ኪኔሬቴ ኣባፌ ዶሚዲ ፒዝጋ ዙማ ጋርሳን ዲዛ ማጺኔ ኣባ ጋካናሳ።

18 ሄ ዎዴ ኢስታ ካሌꬃና ማላ ሃይሳፌ ካሊዛ ዎጋታ ታ ኢንቴስ ኢማዲስ፤ ጎዳ ኑ ጾሳይ ዮርዳኖሴፔ ኣርሼይ ሞኪዛ ባጋራ ዲዛ ቢታ ኢንቴ ላታና ማላ ኢንቴስ ኢሚዴስ፤ ሄሳ ጊሻስ ኢንቴ ኢንቴ ኦላንቻታ ጊጺሲዲ ሃንኮ ኢስራኤሌ ኣሳይ ባንታ ጺንጾ ላታና ጋካናስ ኢስታፌ ሲንꬃቲ ኦሌታናስ ኣꬊቴ። 19 ኢንቴስ ዳሮ ሜሄይ ዲዛይሳ ታ ኤራይስ፤ ሄሳ ጊሻስ ኢንቴ ማቼቲ፥ ናይቲኔ ሜሄቲ ጻላ ሃን ኣቴቶ፤ ኢስቲ ታኒ ኢንቴስ ኢሚዳ ካታማታን ዴቶ። 20 ኢንቴ ጎዳይ ሃይሳን ኢንቴና ሼምፒሶይሳꬆ ኢንቴ ኢሻንታካ ዮርዳኖሴፔ ኣርሼይ ዉሊዛ ባጋራ ጎዳይ ኢስታስ ኢሚዛ ቢታዮ ጌሊዲ ሳሮቴꬃን ሼምፓና ጋካናስ ኢንቴ ኢስታ ማዲቴ፤ ሄሳፌ ጉዬ ታኒ ኢንቴስ ኢሚዳ ቢታዮ ሃ ሲማናስ ዳንዳዬታ። *

21 ሃይሳፌ ጉዬ ታኒ ኢያሶ፥ «ጎዳ ኢንቴ ጾሳይ ሴዎኔኔ ኣጌ ጌቴቲ ጼይጌቲዛ ናምኡ ካዎታ ቦላ ኦꬆይሳ ኢንቴ ኢንቴ ኣይፌራ ቤኢዴታ፤ ኢንቴ ኢስታ ቢታ ላቲዛ ዴሬ ኡባ ቦላ ሃይሳ ማላ ኦሶ ዛሪ ኦꬃና። 22 ኢንቴስ ኦሌታናይ ጎዳ ኢንቴ ጾሳ ጊዲዳ ጊሻስ ኢንቴ ኢስታስ ባቦፍቴ» ጋ ዞራዲስ።

ሙሴይ ካናኔ ጌሎንታ ማላ ዲጌቴꬅ

23 ሄ ዎዴ ታኒ ኬሃ ዎሳሼ፥ 24 «ኡባፌ ꬎቃ ጎዳዉ! ኔ ጊታቴꬃኔ ኔ ሚኖ ቄሴዛ ታስ ኔ ኣይሌዛስ ቤሶ ዶማዳሳ፤ ኔኒ ኦꬂዛ ጊታኔ ዎልቃማ ኦሶታ ኦꬂዛ ሃራ ጎዳይ ሳሎንካ ሳኣንካ ዴና። 25 ጎዶ! ታኒ ዮርዳኖሴ ሻፋ ፒናዳ ሄ ፒንꬃን ዲዛ ሎኦኔ ሻራ ሜንꬆሶን ዲዛ ጪሊላ ቢታዮኔ ሊባኖሴ ዙማ ታ ቤኣናይሳ ታና ዲጎፋርኪ!» ጋዲስ።

26 ጊዶ ኣቲን ኢንቴ ጋሶን ጎዳይ ታ ቦላ ሃንቄቲዲ ታ ዎሳ ሲያናይሳ ኢጺዲ፥ «ሂኣ ኔስ ጊዳና! ሃይሳ ናምኣንꬆ ዴንꬆፋ! 27 ሄሳ ኣጋዳ ዴንዳዳ ፑዴ ፒዝጋ ዙማ ቦላ ኬዛ፤ ሂስታዳ ኔ ኣይፌይ ዴማናስ ዳንዳይዛ ኬና ዴሬይሲ ፑዴሃኔ ዱጌሃ ባጋ፥ ኣርሼ ሞኪዛ ባጋኔ ዉሊዛ ባጋ ዩሻ ጼላ፤ ጋሶይካ ኔኒ ዮርዳኖሴ ፒና ባና ማላ ኔስ ፒቃዴይ ኢሜቲቤና። * 28 ጊዶ ኣቲን ኔኒ ኢያሶስ ኣዛዞ ኢማ፤ ኢዛ ጻሊሳኔ ሚንꬄꬃ፤ ጋሶይካ ኢዚ ዴራ ካሌꬂዲ ዮርዳኖሴ ሻፋ ፒንꬃና፤ ሃኖ ኔ ቤኢዛ ቢታዮ ኢዚ ኢስታ ላቲሳና» ጊዴስ።

29 ሄሳ ጋሶን ቤቲ-ፔኦሬ ካታማፔ ሲንꬃ ባጋራ ዲዛ ሾባን ጋምኢዶስ።

4

ኢስራኤሌ ኣሳይ ጾሳስ ኣዛዜታና ማላ ሙሴይ ኢሚዳ ኣዛዞ

1 ሄሳፌ ጉዬ ሙሴይ ኣሳስ፥ «ሃኢካ ኢስራኤሌ ኣሳዉ! ኢንቴ ዴኦን ዳና ማላኔ ጎዳ ኢንቴ ኣዋታ ጾሳይ ኢንቴስ ኢሚዛ ቢታ ኢንቴ ላታና ማላ ታኒ ኢንቴና ታማርሲዛ ዎጋኔ ማራ ሲዪቴ! ቃሴካ ናጊቴ። 2 ታ ኢንቴስ ኢሚዛ ዎጋ ቦላ ኣይኮካ ጉጆፍቴ፤ ኣይኮካ ኢዛፔ ፓጪንቾፍቴ፤ ጎዳ ኢንቴ ጾሳይ ኢንቴስ ታ ባጋራ ኢሚዳ ዎጋስ ኣዛዜቲዛይታ ጊዲቴ። 3 ጎዳይ ባኣሊ-ፔኦሬ ዙማ ቦላ ኦꬆይሳ ኡባካ ኢንቴ ኢንቴ ኣይፌራ ቤኢዴታ፤ ኢዚ ሄ ዙማ ቦላ ባኣሌ ጌቴቲዛ ኤቃ ጾሳስ ጎይኒዛይታ ኡባ ኢንቴ ጊዶፌ ꬋይሲዴስ።* 4 ኢንቴ ጊዲኮ ጎዳ ኢንቴ ጾሳስ ኣማኔቲ ኤቂዳይታ ጊዲዳ ጊሻስ ሃች ጋካናስ ሼምፖራ ፓጻ ዴታ።

5 «ጎዳ ታ ጾሳይ ታ ኢንቴስ ዮታና ማላ ታና ኣዛዚዳ ዎጋኔ ማራ ኡባ ኢንቴና ታማርሳዲስ፤ ኢንቴ ጌሊዲ ላታና ቢታይን ሄ ኣዛዞታ ናጊቴ። 6 ኢንቴ ኢስታ ናጊቴኔ ፖሊቴ፤ ኢንቴ ሄሳꬆ ኦꬂዛ ጊዲኮ ኢንቴ ኣይ ኬና ኣꬎ ኤራንቻታኔ ኣኬኪዛይታ ሃራ ዴሬ ኣሳይ ኢንቴና ቤኣና፤ ኢስቲ ሃ ኣዛዞታ ሲዪዛ ዎዴ፥ ‹ቱሙካ ሃ ጊታ ካዎቴꬃይ ኣꬎ ኤራንቻኔ ኣኬካንቻ ዴሬ› ጋና። 7 ጎዳ ኑ ጾሳይ ኑ ዎሲሺን ማታ ጊዲዳ ማላ ኢዛ ጎዳይ ኢዛስ ማታ ጊዲዳ ሃራ ጊታ ካዎቴꬂ ኦኔ? 8 ታኒ ሃች ኢንቴ ሲንꬃን ዎꬂዛ ሃ ኣዛዞዛ ማላ ሱሬኔ ሊኬ ጊዲዳ ዎጋይኔ ማራይ ዲዛ ሃራ ኣይ ጊታ ካዎቴꬂ ዲዜ?

9 «ሂስቲኮ ኢንቴ ዲዛ ዎዴ ኡባን ሃይሳ ኢንቴ ኢንቴ ኣይፌራ ቤኢዳይሳ ኡባ ባሎንታ ማላኔ ኢንቴ ዎዚናፔ ꬋዮንታ ማላ ናጌቲቴ፤ ኢንቴ ናይታኔ ኢንቴ ናይታ ናይታካ ታማርሲቴ። 10 ሲና ዙማ ቦላ ጎዳ ኢንቴ ጾሳ ሲንꬃን ኢንቴ ኤቂዳ ዎዴ ኢዚ ታና፥ ‹ኢንቴ ዴኢዛ ዎዴ ኡባን ኢስቲ ታስ ያሻቴꬅ ታማራና ማላ፥ ባንታ ናይታካ ታማርሳና ማላኔ ታ ቃላ ሲያና ማላ ዴራ ታኮ ሺሻ› ጊዳይሳ ኣኬኪቴ።

11 «ሳሎ ጋኪዛ ታማ ላጮይኔ ꬊፒ ጊዳ ጩዋይኔ ሻራይ ኢዛ ጎዚ ኦይኪዳ ዙማ ጋርሳን ሺቂ ኤቂዴታ። 12 ሄሳꬆካ ጎዳይ ታማ ላጮ ጊዶን ዲሼ ኢንቴስ ሃሳይዴስ፤ ሂስቲን ኢዚ ሃሳይዛ ቃላ ሲዪዴታ ኣቲን ኢዛ ሜꬋ ሙሌካ ቤኢቤኬታ። * 13 ኢንቴ ኦꬃናስ ቤሲዛ ባ ጫቆ ቃላ ኢንቴስ ቆንጪሲዴስ፤ ሄሲካ ማሴቲዳ ናምኡ ሹቻታ ቦላ ጻፌቲዳ ታሙ ኣዛዞታ። * 14 ኢንቴ ጌሊ ላታና ቢታይን ዲሼ ኢንቴ ኦꬃናስ ቤሲዛ ዎጋታኔ ማራታ ታ ኢንቴና ታማርሳና ማላ ጎዳይ ታና ኣዛዚዴስ። *

ኤቃ ጾሳታስ ጎይኖፔ ሃካና ማላ ኢሜቲዳ ኣዛዞ

15 «ጎዳይ ሲና ዙማ ቦላን ታማ ላጮ ጊዶፌ ኢንቴስ ሃሳይዛ ጋላስ ኣይ ሜꬋካ ቤኦንታ ጊሻስ ኬሂፔ ናጌቲቴ። 16 ሄሲካ ኣዴ ዎይኮ ማጫ ሚሳቲሲ ኤቃ ሚስሌ ሜꬊዲ ኢዛን ኢንቴ ቱኖንታ ማላሳ። * 17 ቢታ ቦላ ዴኢዛ ሜሄኔ ዶኣ ሌሚሶ ዎይኮ ሳሎ ጉፋንꬆን ፒራꬊዛ ካፎ ጊዲን፥ 18 ዎይኮ ቢታ ቦላራ ቲራን ጎሼቲዛ ሜꬌቴꬃታኔ ሞሌ ሚስሌታ ኢንቴስ ኦꬂዲ ጎይኖፍቴ። * 19 ቃሴ ሳሎ ፑዴ ጼሊዲ ኢንቴ ጎዳይ ኣሳ ኡባስ ኢሚዳ ኣርሼ፥ ኣጊና፥ ጾሊንቴኔ ሳሎ ሜꬌታ ኡባ ቤኢዲ ኢንቴ ኢስታስ ጎይኒዲ ባሎንታ ማላ ናጌቲቴ። 20 ኢንቴ ጊዲኮ ታማይ ኢዛን ኤጺዛ ቢራታ ጮጬ ሚሳቲዛ ጊብጼፔ ኢንቴና ጎዳይ ሾዲ ኬሲዳይ ኢንቴ ኢዛስ ዱማ ዴሬ ጊዳና ማላሳ። *

21 «ጎዳይ ኔ ጋሶን ታ ቦላ ሃንቄቲዲ ዮርዳኖሴ ሻፋ ታ ፒና ቦንታ ማላኔ ኢዚ ኢንቴና ላቲሲዛ ሄ ጪሊላ ቢታዮ ታ ቤኦንታ ማላ ታስ ጫቂ ዮቲዴስ። * 22 ሄሳ ጊሻስ ታኒ ዮርዳኖሴ ሻፋ ፒኖንታ ሃኒን ሃይቃና ዳይስ፤ ኢንቴ ጊዲኮ ፒኒዲ ሄ ቢታዮ ላታና። 23 ሄሳ ጊሻስ ጾሳይ ኢንቴናራ ጌሊዳ ጫቆ ቃላ ኢንቴ ባሎንታ ማላ ሻኪ ኤሪቴ፤ ጎዳ ኢንቴ ጾሳይ ኢንቴና ኦꬆፍቴ ጊዲ ኣዛዚዳ ኤቃ ሚስሌታ ኣይ ሜꬋንካ ሚሳቲሲ ኦꬂ ኬሶፍቴ። 24 ጋሶይካ ጎዳ ኢንቴ ጾሳይ ጹጊዛ ታማኔ ቃናቲዛ ጾሳ። *

25 «ኢንቴ ሄ ቢታይን ናይታኔ ናይታ ናይታ ዬሊዲ ኡፋይሳን ዴኢዛ ላይꬅ ኡባን ኢንቴናቴꬃ ቱኒሲዲ ኣይ ሜꬋን ጊዲኮካ ሚስሌ ሚሳቲሲ ሜꬊዲ ጎዳ ኢንቴ ጾሳ ሲንꬃን ሄሳ ማላ ኢታ ኦꬂዲ ኢዛ ሃንቄꬆፍቴ። 26 ኢንቴ ሄሳ ኦꬂኮ ዮርዳኖሴ ሻፋ ፒኒዲ ላታና ቢታይን ዳሮ ላይꬅ ጋምኦንታይሳኔ ኢንቴ ሙሌራ ꬋያናይሳ ታኒ ሃች ኢንቴ ቦላ ሳሎኔ ሳኣ ማርካ ዎꬃ ዮታይስ። 27 ጎዳይ ኢንቴና ሃራ ካዎቴꬃታ ጊዶን ላላና፤ ኢንቴ ቢ ላሌቲዳሶን ኢንቴፌ ኣማርዳይቲ ጻላ ኣታና። 28 ሄን ኢንቴ ሚꬃፌኔ ሹቻፌ ኣሳ ኩሼን ኦሴቲዲ ጼሎንታ፥ ሲዮንታ፥ ሞንታኔ ሲንጎንታ ኤቃ ጾሳታስ ጎይናና። 29 ጊዶ ኣቲን ኢንቴ ሄን ዲሼ ጎዳ ኢንቴ ጾሳ ኩሜꬃ ዎዚናፔኔ ኩሜꬃ ሼምፖፌ ኮይኮ ኢንቴ ኢዛ ዴማና። 30 ሃ ኡባ ሜቶይ ኢንቴና ጋኪን ኢንቴ ሜቶቲሼ ዉርሴꬃን ጎዳ ኢንቴ ጾሳኮ ሲሚዲ ቃሴካ ኢዛስ ኣዛዜታና። 31 ጎዳ ኢንቴ ጾሳይ ማሪዛ ጾሳ ጊዲዳ ጊሻስ ኢንቴና ሙሌራ ኣጌና፤ ኢንቴና ኡባካ ꬋይሴና፤ ካሴ ኢንቴ ኣዋታራ ጌሊዳ ጫቆ ቃላ ሙሌካ ባሌና።

32 «ጾሳይ ኣሴ ቢታ ቦላ ሜꬎሶፌ ዶሚዲ ኢንቴ ዬሌታናፔ ካሴ ኣꬊዳ ዎዴታ ጾሞሲቴ፤ ቢታ ጋጻፔ ጋጻ ጋካናስ ፒልጊ ጼሊቴ፤ ሃይሳፌ ካሴ ሃይሳ ማላ ጊታ ሚሺ ሙሌካ ሃኒ ኤሪዜ? ዎይኮ ሲዬቲ ኤሪዜ? 33 ታማ ላጮ ጊዶራ ጾሳይ ሃሳዪን ሲዪዲ ኢንቴ ꬋዮንታ ሼምፖራ ፓጻ ዴኦን ዲዛ ማላ ጾሳይ ሃሳዪን ሲዪዲ ሼምፖራ ፓጻ ዴኦን ዲዛ ሃራ ኣሲ ዲዜ? 34 ዎይኮ ጎዳ ኢንቴ ጾሳይ ኢንቴ ጼሊሺን ጊብጼ ቢታን ኢንቴስ ኦꬂዛይሳꬆ ፓጬን፥ ማላታን፥ ማላሊሲዛ ሚሻን፥ ኦላን፥ ሚኖ ቄሴኒኔ ሚጬቲዳ ኩሼን፥ ቃሴ ያሺሲዛ ባ ዎልቃን ሃራ ካዎቴꬃታ ጊዶ ጌሊዲ ኢሲ ካዎቴꬅ ባስ ኤካናስ ባጼቲዳ ሃራ ጾሲ ዲዜ? 35 ጎዳይ ኢዛ ጻላ ጊዲዳይሳ ኢንቴ ኤራና ማላ ሃይሳ ኢዚ ኢንቴና ቤሲዴስ፤ ኢዛፔ ኣቲን ሃራ ጾሲ ዴና። * 36 ኢዚ ኢንቴና ታማርሳናስ ኮዪዳ ጊሻስ ባ ጬንጉርሳ ሳሎፔ ሲሲዴስ፤ ቃሴካ ሳኣ ቦላ ያሺዛ ጊታ ታማ ኢንቴና ቤሲዴስ፤ ሄ ታማዛ ጊዶፌ ኢዛ ጬንጉርሳ ሲዪዴታ። 37 ኢዚ ሄሳꬆ ኦꬂዳይ ኢንቴ ኣዋታ ዶሲዳ ጊሻሲኔ ኢስታ ዜሬꬃታ ዶሪዳ ጊሻስ ባ ጊታ ዎልቃን ኢንቴና ጊብጼፔ ኬሲዴስ። 38 ሃች ኢንቴ ቤኢዛ ማላ ኢንቴና ጌልꬃናሲኔ ኢስታ ቢታ ጺንጾ ኦꬂ ኢንቴስ ኢማናስ ኢንቴፌ ዳሪዛይታኔ ዎልቃቲዛ ካዎቴꬃታ ኢንቴ ሲንꬃፌ ጎዲ ኬሲዴስ።

39 «ሄሳ ጊሻስ ሳሎንካ ሳኣንካ ጎዳይ ኢዚ ጻላ ጾስ ጊዲዳይሳኔ ኢዛፔ ሃራ ጾሲ ባይንዳይሳ ኤሪቴ፤ ኢንቴ ዎዚናን ዎꬂቴ። 40 ኢንቴሲኔ ኢንቴፌ ጉዬን ያና ኢንቴ ዜሬꬃስ ሎኦ ጊዳና ማላ ቃሴ ጎዳ ኢንቴ ጾሳይ ሜርናስ ኢንቴስ ኢሚዛ ጺንጾይን ኢንቴ ላይꬂ ኣዱቃና ማላ ታኒ ሃች ኢንቴና ኣዛዚዛ ዎጋኔ ማራ ናጊቴ» ጊዴስ።

ሼምፖ ዎꬊዳይቲ ባቃቲ ኣታናስ ኢሜቲዳ ካታማታ

41 ሄሳፌ ጉዬ ሙሴይ ዮርዳኖሴ ሻፋፔ ሄ ፒንꬃን ኣርሼይ ሞኪዛ ባጋራ ሄꬑ ካታማታ ሻኪ ዎꬂዴስ። 42 ኢዚ ሄሳꬆ ኦꬂዳይ ካሴ ሞርኬቴꬂ ባይንዳ ኤሮንታ ዲሼ ኣስ ዎꬊዳ ኣይ ኣሲካ ሄ ካታማታፔ ኢሲኔይን ባቃቲ ቢዲ ባ ሼምፖ ኣሻና ማላሳ። 43 ሄሳ ጊሻስ ኦሮቤሌ ቆሞታስ ዙምቡላቲ ኡቲዳ ባዞን ዲዛ ባጺራ፥ ጋዴ ቆሞታስ ጋላኣዴን ዲዛ ኤራሞቴኔ ሚናሴ ቆሞታስ ባሳኔን ዲዛ ጎላኔ ካታማታ ሻኪ ሻኪ ዎꬂዴስ።*

ጾሳ ዎጋ ጊሻስ ኢሜቲዳ ቲሚርቴ

44 ሙሴይ ኢስራኤሌ ዴራስ ኢሚዳ ጎዳ ዎጋይ ሃይሳ። 45 ጊብጼፔ ኬዚዳ ዎዴ ሙሴይ ዴራስ ዮቲዳ ኣዛዞይ፥ ዎጋይኔ ማራይ ሃይሳ ቦላን ጻፌቲዳይሳ። 46 ሄይታንታ ኢዚ ኣዋጂዳይ ዮርዳኖሴ ሻፋፔ ኣርሼይ ሞኪዛ ባጋራ ቤቲ-ፔኦሬ ዙሌስ ሲንꬃ ባጋራ ዲዛ ኣሞሬታ ካዎይ ዲዛ ሃሴቦኔ ዴሬን፥ ሙሴይኔ ኢስራኤሌቲ ጊብጼፔ ኬኢ ኦሌቲዲ ጾኒዳ ሲሆኔ ዴሬና። 47 ሄ ዎዴ ኢስቲ ኢዛ ቢታኔ ሄሳꬆካ ዮርዳኖሴፔ ኣርሼይ ሞኪዛ ባጋራ ዲዛ ባሳኔ ዴሬ ሃሪዛ ኣሞሬ ካዎ ኣጌ ቢታ ላቲዳ። 48 ሄ ቢታይ ኣርኖኔ ሻፋ ዶናን ዲዛ ኣሮኤሬ ካታማፔ ቢዲ ሲሪዮኔ ዙማ ጋኬስ፤ ሲሪዮኔ ጌቴቲዛ ዙማዚ ሄርሞኔ ዙማ። 49 ሄ ቢታይካ ዮርዳኖሴ ሻፋፔ ኣርሼይ ሞኪዛ ባጋራ ዲዛ ኣራቤ ዴሬ ኡባ ኤኪዲ ፒዝጋ ዙማ ጋርሳን ዲዛ ሃይቆ ኣባ ጋኬስ።

5

ታሙ ኣዛዞታ

(ኬሳ 20፡1-17)

1 ሙሴይካ ኢስራኤሌ ኣሳ ኡባ ኢሲ ቦላ ጼይጊዲ፥ «ኢስራኤሌ ኣሳዉ! ታኒ ሃች ኢንቴስ ኢሚዛ ዎጋኔ ማራ ኣኔ ዎዚናን ዎꬂ ሲዪቴ፤ ኢስታ ሎኤꬂ ታማርቴኔ ሚንꬂ ናጊቴ። 2 ጎዳ ኑ ጾሳይ ሲና ዙማ ቦላ ኑናራ ጫቆ ቃላ ጌሊዴስ። 3 ኢዚ ኑ ኣዋታራ ጻላ ጊዶንታ ሃኢ ሼምፖራ ፓጻ ዲዛ ኑናራካ ጫቄቲዴስ። 4 ሄን ሄ ዙማ ቦላ ኤጺዛ ታማ ጊዶን ዲሼ ጎዳይ ኢንቴና ቆንጬራ ሃሳይሲዴስ። 5 ኢንቴ ታማዛስ ባቢዲ ፑዴ ዙማ ቦላ ኬዛናስ ያዪዳ ጊሻስ ታኒካ ሄ ዎዴ ጎዳይ ጊዛይሳ ኡባ ኢንቴስ ዮታናስ ኢንቴሲኔ ጎዳስ ጊዶን ኤቃዲስ።

«ኢዚካ ታስ፥ 6 ‹ኔኒ ካሴ ኣይሌቴꬃን ሃሬታ ዲዛ ጊብጼ ዴሬፔ ኔና ዎዛ ኤኪዳይ ታና ጎዳ ኔ ጾሳ።

7 « ‹ታፔ ኣቲን ሃራ ጾሲ ኔስ ዶፖ።

8 « ‹ሳሎን ጊዲን ሳኣን፥ ዎይኮ ቢታ ጋርሳን ዲዛ ሃꬃ ጊዶን ዲዛይታፔ ኣዎይሳካ ኔስ ሚስሌ ሜꬋዳ ጾሳ ማላ ጎይኖፋ። 9 ታኒ ጎዳ ኔ ጾሳይ ኬሃ ቃናቲዛ ጾሳ፤ ሄሳ ጊሻስ ማሴቲ ኦሴቲዳ ኣይ ኤቃ ጾሳታስካ ጎይኖፋኔ ዚጎፋ፤ ታኒ ታና ኢጺዛይታ ዉርሳ ቃጻያይስ፤ ኢስታ ዜሬꬃታካ ሄꬓንꬆኔ ኦይዳንꬆ ዬሌታ ጋካናስ ታኒ ቃጻያና። * 10 ታና ዶሲዛይታሲኔ ታ ኣዛዞታ ናጊዛይታስ ጊዲኮ ሺ ዬሌታ ጋካናስ ታ ኪያቴꬃኔ ታ ሲቆ ታ ኢስታ ቤሳና። *

11 « ‹ታና ኔ ጎዳ ሱንꬃ ሃዳን ጼይጎፓ፤ ታ ሱንꬃ ሃዳን ጼይጊዛይታ ታ ቃጻዮንታ ኣጊኬ። *

12 « ‹ታኒ ጎዳይ ኔ ጾሳይ ኔና ኣዛዚዳ ማላ ሳምባታ ጋላሳ ዱማሳዳ ቦንቻ። * 13 ኔኒ ኦꬂዛ ኦሶ ኡባ ኡሱፑን ጋላሳታን ኦꬃ። 14 ላፑንꬆ ጋላሳይ ጊዲኮ ታስ ኔ ጎዳስ ዱማ ሼምፖ ጋላሳ፤ ሄ ጋላስ ኣይ ኦሶካ ኦꬆፋ፤ ኔና ጊዲን ዎይኮ ኔ ናይታ ጊዲን ኔስ ኦꬂዛይቲካ፥ ኔ ሜሄይካ፥ ኔ ዴሬን ቤቴ ኣሳታ ጊዲኮካ ሄ ጋላስ ኣይኮካ ኦꬆፍቴ፤ ኔ ሼምፒዛይሳꬆ ኢስቲካ ሼምፔቶ። * 15 ኔኒ ጊብጼ ቢታን ዴኢዛ ዎዴ ኣይሌ ጊዳዳ ዴኢዳይሳ ኣኬካ፤ ቃሴካ ጎዳ ኔ ጾሳይ ባ ሚኖ ቄሴኒኔ ባ ሚጬቲዳ ኩሼን ኔና ሄፔ ኬሲዳይሳ ዶጎፓ፤ ሳምባታ ጋላሳ ኔ ቦንቻና ማላ ጎዳ ኔ ጾሳይ ኣዛዚዳይ ሄሳሳ።

16 « ‹ታኒ ጎዳ ኔ ጾሳይ ኔና ኣዛዚዳ ማላ ኔ ኣዋኔ ኔ ኣዮ ቦንቻ፤ ኔ ሄሳꬆ ኦꬂኮ ጎዳ ኔ ጾሳይ ኔስ ኢሚዛ ቢታይን ኔ ላይꬂ ኣዱቃናኔ ኔስ ኢንጄታና። *

17 « ‹ኣስ ዎꬎፓ፤*

18 « ‹ላይማቶፓ፤*

19 « ‹ካይሶቶፓ፤*

20 « ‹ኦና ቦላካ ዎርዶ ማርካቶፋ፤ *

21 « ‹ኣሳ ማቾ፥ ኣሳ ኬꬅ፥ ኣሳ ጺንጾ፥ ኣሳ ኦሳንቻታ፥ ኣሳ ሜሄ፥ ኣሳ ሃሬ ጊዲን ሃራ ኣይ ኣቆታካ ኡባ ኣሞቶፋ› ጊዴስ። *

22 «ኢንቴ ኢሲ ቦላ ሺቂዳሶን ጎዳይ ዙማ ቦላ ዲሼ ኢንቴስ ኡባስ ኢሚዳ ኣዛዞቲ ሃይታ፤ ታማን፥ ጊርዲ ጊዳ ꬉማኒኔ ሻራ ጊዶን ዲሼ ጊታ ጬንጉርሳን ኢዚ ኢንቴስ ዮቲዳ ኣዛዞቲ ሃይታ ጻላ፤ ኢዚ ሄይታካ ናምኡ ሹቻታ ቦላ ዎጪ ጻፊዲ ታስ ኢሚዴስ።

ዴሬዛ ያሽ

(ኬሳ 20፡18-21)

23 «ዙማዚ ታማን ጹጌቲዛ ዎዴኔ ꬉማ ጊዶፌ ጬንጉርሳ ኢንቴ ሲዪዳ ዎዴ ኢንቴና ካሌꬂዛይቲኔ ኢንቴ ኮራፒኔቲ ታኮ ዪዲ፥ 24 ‹ጎዳ ኑኒ ጾሳ ጬንጉርሳ ታማ ጊዶፌ ሲዪዳ ዎዴ ጎዳ ኑ ጾሳይ ባ ጊታቴꬂኔ ባ ቦንቾ ኑና ቆንጬን ቤሲዴስ፤ ጾሲ ኣሳራ ሃሳይዳፔ ጉዬን ኣሲ ሃይቆንታ ሼምፖራ ፓጻ ዴኣና ዳንዳይዛይሳ ኑ ሃች ቤይዶስ። 25 ሃይሳፌ ጉዬ ጎዳ ኑ ጾሳ ጬንጉርሳ ኑ ሲዪዛ ጊዲኮ ኑ ሃይቃና፤ ሄ ዎልቃማ ታማይ ኑና ꬋይሳና ዳንዳዬስ፤ ሂስቲን ኑኒ ኣይስ ሃይቂዞኒ? 26 ዴኦ ጾሳይ ታማ ጊዶን ዲሼ ዮቲን ኑ ሲዪዳ ማላ ኢዛ ጬንጉርሳ ሲዪዲ ሃይቆንታ ሼምፖራ ፓጻ ኣቲዳ ኣሲ ዳኔ? 27 ሄሳ ጊሻስ ኔኒ ኢዛኮ ሺቃዳ ጎዳ ኑ ጾሳይ ጊዛይሳ ኡባ ሲያ፤ ሄሳፌ ጉዬ ኔ ሲዪዳይሳ ኡባ ኑስ ያዳ ዮታ፤ ኑኒካ ኢዛ ሲዪዲ ኣዛዜታና› ጊዴታ። *

28 «ጾሳይካ ኢንቴ ሄሳ ጊሺን ሲዪዲ ታስ፥ ‹ሃ ኣሳቲ ኔስ ዮቲዳይሳ ኡባ ታኒ ሲያዲስ፤ ኢስቲ ጊዳይሲ ኡባይ ሊኬ። 29 ኢስታሲኔ ኢስታ ዜሬꬃታስ ሜርናስ ኡባ ሚሺ ሎኦ ጊዳና ማላ ኢስቲ ታስ ያያናሲኔ ታ ኣዛዞታ ኡባ ዎዴ ናጋናስ ሃይሳ ማላ ዎዚናይ ዲዛኮ ኣይ ማላ ሎኦሻ! 30 ሃኢካ ኔኒ ባዳ ኢስቲ ባ ዱንካኔን ዱንካኔን ሲማና ማላ ኢስታስ ዮታ። 31 ኔኒ ጊዲኮ ሃን ታ ኣቻን ኤቃ፤ ታኒ ታ ዎጋታ፥ ኣዛዞታኔ ማራታ ኡባ ኔስ ኢማና፤ ታኒ ኢስታስ ኢሚዛ ዴሬዪን ኢስቲ ሃ ኣዛዞታ፥ ዎጋታኔ ማራታ ናጋና ማላ ዴሬዛ ታማርሳ› ጊዴስ።

32 «ኢስራኤሌ ኣሳዉ! ጎዳ ኢንቴ ጾሳይ ኢንቴና ኣዛዚዳይሳ ኡባ ፖላናስ ጊጌቲቴ፤ ኢስታፌ ኢሲኖዮካ ሜንꬆፍቴ። 33 ኡባ ሚሺ ኢንቴስ ሎኦ ጊዳና ማላኔ ኢንቴ ላታና ቢታይን ኢንቴስ ላይꬃይ ኣዱቃና ማላ ጾሲ ኢንቴና ኣዛዚዳይሳ ኡባ ፖሊቴ» ጊዴስ።

6

ጊታ ኣዛዞ

1 ኢንቴ ፒኒ ቢዲ ላታናስ ቢዛ ቢታን ኢንቴ ኦꬃና ማላኔ ታኒ ኢንቴና ታማርሳና ማላ ጎዳ ኢንቴ ጾሳይ ታና ኣዛዚዳ ኣዛዞቲ፥ ዎጋቲኔ ማራቲ ሃይታ። 2 ኢንቴ ሄ ቢታይን ኣዱሳ ላይꬅ ዳና ማላ ኢንቴ፥ ኢንቴ ናይቲኔ ኢንቴ ናይታ ናይቲ ባንቲ ዲዛ ዎዴ ኡባን ጾሳስ ያያናሲኔ ታ ኢሚዳ ኣዛዞታ፥ ማራታኔ ዎጋታ ኡባ ናጋናስ ቤሴስ። 3 ኢንቴኖ ኢስራኤሌ ኣሳዉ! ኡባ ሚሺ ኢንቴስ ሎኦ ጊዳና ማላ፥ ጎዳ ኢንቴ ኣዋታ ጾሳይ ኢንቴስ ጊዳይሳꬆ ማꬂኔ ኤሲ ጎጊዛ ቢታን ኢንቴ ኬሂ ጮራታና ማላ ሃ ኣዛዞታ ሲዪቴኔ ሚኒ ኦꬂቴ።

4 ኢስራኤሌ ኣሳቶ! ኢንቴ ሃይሳ ኣኬኪቴ! ጎዳ ኑ ጾሳይ ኢዚ ጻላ ጾሳ። *

5 ጎዳ ኔ ጾሳ ኔ ኩሜꬃ ዎዚናፔ፥ ኔ ኩሜꬃ ሼምፖፌኔ ኔ ኩሜꬃ ዎልቃፌ ሲቃ። * 6 ሃች ታ ኔና ኣዛዚዳ ኣዛዞታ ዎዚናን ዎꬃ። 7 ሃይታ ኣዛዞታ ኔ ናይታ ታማርሳ፤ ኔኒ ኔሶን ኡቲዛ ዎዴ ጊዲን ኦጌ ባሼካ፥ ኢቺዛ ዎዴ ጊዲን ቤጊዛ ዎዴ ኡባን ሃይታንታ ኣኬካሼ ዩሻ ቆፓ። 8 ኔስ ማላታ ጊዳና ማላ ኔ ኩሼ ቦላ ቃቻ ቃሴካ ኔ ፒꬌ ቦላ ዎꬃ። 9 ኔ ኬꬃ ቆሲላꬃ ቦላኔ ጊቤ ፔንጌ ቦላ ጻፋ። *

ኣዛዜታና ማላ ዎንዲ ዮቲዳ ኣዛዞ

10 ጎዳ ኢንቴ ጾሳይ ካሴ ኢንቴ ኣዋታስ ኣብራሃሜስ፥ ዪሳቃሲኔ ያቆቤስካ ጫቂዳ ቃላ ማላ ኢንቴና ኢዚ ሄ ቢታዮ ጌልꬂዛ ዎዴ ካሴ ኢንቴ ኬጾንታ ጊታኔ ሎኢዛ ካታማቲ ዲዛ ቢታዮ ላቲሳና። * 11 ኢንቴ ላታናይ ኢንቴ ኬጾንታ ሎኦ ሚሻን ኩሚዳ ኬꬃታ፥ ኢንቴ ቦኮንታ ሃꬃ ኦላታ፥ ኢንቴ ቶኮንታ ዎይኔ ሚꬃታኔ ዎጋራ ሚꬃታ፤ ሄይታንታ ኢዚ ኢንቴስ ኢሚዛ ዎዴ፥ 12 ካሴ ኢንቴ ኣይሌቴꬃን ዴዪዳ ጊብጼ ዴሬፔ ኢንቴና ዎዚ ኬሲዳ ጎዳ ኢንቴ ባሎንታ ማላ ናጌቲቴ። 13 ኢንቴ ጎዳ ጾሳስ ያዪቴ፤ ኢዛስ ጻላ ጎይኒቴኔ ኢዛ ሱንꬃን ጻላ ጫቂቴ። * 14 ኢንቴ ዩሾን ዲዛ ሃራ ዴሬ ኣሳይ ጎይኒዛ ኤቃ ጾሳታስ ጎይኖፍቴ፤ 15 ጋሶይካ ኢንቴ ጊዶን ዴኢዛ ጎዳ ኢንቴ ጾሳይ ቃናቲዛ ጾሳ፤ ሄሳ ጊሻስ ኢዛ ሃንቆይ ኢንቴ ቦላን ታማ ማላ ኤጺ ኬዛና፤ ኢዚካ ኢንቴና ቢታ ቦላፌካ ሙሌራ ዲፒ ሂስቲ ꬋይሳና።

16 ካሴ ኢንቴ ማሳን ኦꬂዳይሳꬆ ጎዳ ኢንቴ ጾሳ ፓጮፍቴ። * 17 ኢዚ ኢንቴና ኣዛዚዳ ኣዛዞታ፥ ዎጋታኔ ማራታ ኡባ ሎኤꬂ ናጊቴ። 18 ኢንቴስ ኡባ ሚሺ ሎኦ ጊዳና ማላ ጎዳ ሲንꬃን ኢንቴ ሱሬኔ ሎኦ ኦꬂቴ፤ ሂስቲኮ ኢንቴስ ኢማናስ ጎዳይ ኢንቴ ኣዋታስ ቃላ ጌሊዳ ሄ ሎኦ ቢታዮ ኢንቴ ላታና። 19 ኢዚ ኢንቴስ ሂዶታ ቃላ ጌሊዳ ማላ ኢንቴ ኢንቴ ሞርኬታ ጎዲ ꬋይሳና።

20 ጉዬፔ ያና ዎዴታን ኢንቴ ናይቲ፥ «ጎዳ ኑ ጾሳይ ሃይታ ኣዛዞታ፥ ዎጋታኔ ማራታ ቢርሼꬃይ ኣዜ?» ጊ ኦይቻና። 21 ሄ ዎዴ ኢንቴ ቃሴ ኢስታስ፥ «ካሴ ኑኒ ጊብጼ ካዎስ ኣይሌቲዶስ ሺን ጾሳይ ኑና ባ ጊታ ዎልቃን ዎዚ ኬሲዴስ። 22 ጊብጼ ኣሳ፥ ኢስታ ካዎዛኔ ኢስታ ሹሜታ ኬሂ ቆሂዛ ጊታ ማላታታ ኢዚ ኦꬂዛይሳ ኑኒ ኑ ኣይፌራ ቤኢዶስ። 23 ካሴ ኑ ኣዋታ ላቲሳናስ ኢሚዳ ሂዶታ ቃላ ማላ ኑና ሃ ቢታዮ ላቲሳናስ ጊብጼፔ ዎዚ ኬሲዲ ሃ ኤሂዴስ። 24 ሄሳፌ ጉዬ ሃች ሃኒዳይሳꬆ ኑስ ኡባ ዎዴካ ሎኦ ጊዳና ማላኔ ኑኒ ሼምፖራ ፓጻ ዴኣና ማላ፥ ኑኒ ኣዛዞታ፥ ዎጋታኔ ማራታ ናጋና ማላኔ ጎዳ ኑ ጾሳስ ያያና ማላ ኣዛዚዴስ። 25 ጎዳ ኑ ጾሳይ ኑና ኣዛዚዳ ማላ ኢዛ ኣዛዞታ ኡባ ኑ ናጊኮ ሄሲ ኑስ ጺሎቴꬅ ጊዳና» ጊቴ።

7

ጾሳን ዶሬቲዳ ዴሬ

(ኬሳ 34፡11-16)

1 ጎዳ ኢንቴ ጾሳይ ኢንቴ ላታናስ ቢዛ ቢታዮ ኢንቴና ጌልꬂዛ ዎዴ ቃሴካ ኢንቴፌ ዎልቃሚዛኔ ሚኒዛ ላፑን ካዎቴꬃታ ሄይቲካ ሂቴታ፥ ጌርጌሴታ፥ ኣሞሬታ፥ ካናኔታ፥ ፓሪዜታ፥ ሂዌታኔ ያቡሴታ ኢንቴ ሲንꬃፌ ꬎቃሊ ꬋይሳና።* 2 ጎዳ ኢንቴ ጾሳይ ሄ ዴሬታ ኢንቴ ኩሼን ኣꬂ ኢሚን ኢንቴ ኢስታ ጾኒዛ ዎዴ ኢስታ ኩሜꬅ ሱፑ ሂስቲ ꬋይሲቴ ኣቲን ኢስታራ ኣይ ቃላካ ጌሎፒቴኔ ኢስታስ ቃꬌቶፍቴ። 3 ኢስታራ ኤኬቶፍቴኔ ጌሌቶፍቴ፤ ኢንቴ ማጫ ናይታ ኢስታ ኣቱማ ናይታስ ኢሞፍቴ፤ ኢስታ ማጫ ናይታካ ኢንቴ ኣቱማ ናይታስ ኤኮፍቴ። 4 ጋሶይካ ኢንቴ ሄሳꬆ ኦꬆንታ ኣጊኮ ኢስቲ ኢንቴ ናይታ ጎዳ ካሊዛሶፔ ቤቲሲዲ ኤቃ ጾሳታ ካላና ማላ ኦꬃና፤ ሄ ዎዴ ጎዳ ሃንቆይ ኤጺ ኬዛናኔ ኢዚ ኢንቴና ሄራካ ኤሶን ꬋይሳና። 5 ሄሳ ጊሻስ ኢንቴ ኢስቲ ያርሾ ያርሺዛሶዛ ላሊቴ፤ ኢስቲ ጎይኒዛ ቱሳ ማላታ ሹቻታ ኪንቼሬꬂ ዬጊቴ፤ ኣሼሮ ጌቴቲዛ ኤቃ ጾሳይ ሚስሌዛ ቲንቼሬꬂ ዬጊቴ፤ ማሴቲ ጊጊዳ ኤቃ ጾሳታ ሚስሌታካ ታማን ጹጊቴ። * 6 ጋሶይካ ጎዳ ኢንቴ ጾሳይ ኢንቴና ባስ ጊዳና ማላ ዶሪዳ ዱማ ዴሬ፤ ቢታ ቦላ ዲዛ ዴሬ ኡባፌ ኢንቴ ኢዛስ ዱማ ዴሬ ጊዳና ማላ ዶሬቲዴታ። *

7 ጎዳይ ኢንቴና ሲቂዳይኔ ዶሪዳይ ኢንቴ ሃራ ኣሳፔ ቆዳን ዳሪዛ ጊሻስ ጊዴና፤ ኢንቴ ሃራ ዴራፔ ቆዳን ኬሂ ጉꬃታ። 8 ጊዶ ኣቲን ጎዳይ ኢንቴና ሲቂዳ ጊሻሲኔ ካሴ ኢንቴ ኣዋታስ ጌሊዳ ሂዶታ ቃላ ናጋናስ ኮዪዳ ጊሻስ ኢዚ ኢንቴና ጊብጼ ካዎስ ኣይሌቴꬃን ዲዛ ጊብጼ ቢታፌ ባ ጊታ ዎልቃን ዎዚዲ ኬሲዴስ። 9 ሄሳ ጊሻስ ጎዳ ኢንቴ ጾሳይ ሙሌራ ኣማኔቲዳ ጾሳ ጊዲዳይሳ ኢንቴ ዩሺ ቆፒቴ፤ ኢዚ ባ ጫቂዳ ቃላ ናጌስ፤ ኢዛ ዶሲዛይታሲኔ ኢዛ ኣዛዞ ፖሊዛይታስ ኡባስ ሺ ዬሌታ ጋካናስ ኢዚ ባ ሜርና ሲቆ ቤሳና። 10 ጊዶ ኣቲን ባና ኢጺዛይታ ባ ሃሎ ኬሳና፤ ኢስታ ቦላ ባ ሃሎ ኬሳናስ ጋምኤና። * 11 ሄሳ ጊሻስ ታ ሃች ኢንቴና ኣዛዚዛ ኣዛዞታ፥ ዎጋታኔ ማራታ ሎኤꬂ ናጊቴ።

ኣዛዜቴꬃን ቤቲዛ ኣንጆ

(ዛሬ 28፡1-14)

12 ኢንቴ ሃ ኣዛዞታ፥ ዎጋታኔ ማራታ ሲዪዲ ሎኤꬂ ናጊኮ ጎዳ ኢንቴ ጾሳይ ካሴ ኢንቴ ኣዋታስ ጌሊዳ ጫቆ ቃላኔ ባ ሜርና ሲቆ ኢንቴስካ ሚንꬃና። 13 ኢዚ ኢንቴና ሲቃና፤ ኣንጃናኔ ቆዳን ዳርሳና፤ ቃሴካ ኢዚ ኢንቴ ኣዋታስ ጫቂዳ ቢታይን ኢንቴ ዬሎታ፥ ኢንቴ ቢታይ ኢሚዛ ኣይፌታ፥ ካꬃ፥ ዎይኔኔ ዎጋራ ዛይቴ፥ ኢንቴ ሜሄታኔ ዶርሳ ዉዴታ ኡባ ዳርሲዲ ኣንጃና። 14 ኢንቴ ማላ ኣንጄቲዳ ዴሬይ ኣላሜ ቦላ ሙሌካ ዴና፤ ኢንቴ ጊዶፌ ማጫ ጊዲን ዎይኮ ኣቱማስ ጊዲን ሄሳꬆካ ኢንቴ ሜሄታ ጊዶን ማይኔይ ቤቴና። 15 ጎዳይ ሃርጌ ኡባፌ ኢንቴና ናጋና፤ ኢንቴ ካሴ ጊብጼን ዲሼ ቤኢዳ ኢታ ሃርጌታፔ ኣዎይሳካ ኢንቴ ቦላ ኤሄና፤ ጊዶ ኣቲን ኢዚ ባና ኢጺዛይታ ቦላ ሄ ሃርጌታ ኤሃና። 16 ጎዳ ኢንቴ ጾሳይ ኢንቴ ኩሼን ኣꬂ ኢሚዳ ዴሬታ ኡባሲካ ቃꬌቶንታ ꬋይሲቴ፤ ኢንቴስ ዎጺማዴ ጊዶንታ ማላ ኢስታ ኤቃ ጾሳታስ ጎይኖፍቴ። *

17 ኢንቴ ኢንቴ ዎዚናን፥ «ሃ ካዎቴꬃቲ ኑፔ ሚኔቴስ፤ ሂስቲን ኑ ኢስታ ዎስቲ ꬋይሳኔ?» ጊዲ ቆፖንታ ኣጌኬታ። 18 ጊዶ ኣቲን ኢንቴ ኢስታስ ያዮፍቴ፤ ጎዳ ኢንቴ ጾሳይ ጊብጼ ካዎ ቦላኔ ሄ ዴሬ ኣሳ ኡባ ቦላ ኦꬂዳይሳ ዩሺ ቆፒቴ። 19 ጎዳ ኢንቴ ጾሳይ ኢንቴና ጊብጼፔ ኬሲዛ ዎዴ ኦꬂዳ ጊታ ቦሻታ፥ ማላታታ፥ ማላሊሲዛ ሚሻታ፥ ኢዛ ሚኖ ቄሴታኔ ሚጬቲዳ ኩሼታ ኢንቴ ኢንቴ ኣይፌን ቤኢዴታ፤ ሃኢ ኢንቴ ያዪዛ ኣሳ ኡባ ቦላንካ ጎዳ ኢንቴ ጾሳይ ሄሳꬆ ኦꬃና። 20 ጎዳ ኢንቴ ጾሳይ ኢስታ ጊዶን ሺሮ ዴንꬃና፤* ኢንቴፌ ባቃቲዲ ቆቴቲዳይቲካ ሄራ ꬋያና። 21 ሄሳ ጊሻስ ሄ ዴሬታስ ባቦፍቴ፤ ጎዳ ኢንቴ ጾሳይ ኢንቴናራ ዴስ፤ ኢዚ ጊታኔ ያሺሲዛ ጾሳ። 22 ጎዳ ኢንቴ ጾሳይ ሃይታ ካዎቴꬃታ ጉꬃራ ጉꬃራ ሾዲ ኬሳና፤ ኢንቴ ኢስታ ኡባ ኢሲቶ ꬋይሶፍቴ፤ ኢንቴ ኢሲቶ ꬋይሲኮ ቢታ ቦላ ዶኣይ ዳሪዲ ኢንቴና ዋዪሳና። 23 ጎዳ ኢንቴ ጾሳይ ኢንቴ ሞርኬታ ኢንቴ ኩሼን ኣꬂ ኢማና፤ ኢስቲ ኡባይ ዉራና ጋካናስ ኢዚ ኢስታ ጋርሳን ሺሮ ዴንꬃና። 24 ቃሴካ ኢስታ ካዎታ ኢዚ ኢንቴ ኩሼን ኣꬂ ኢማና፤ ኢንቴ ኢስታ ሱንꬃ ሙሌራ ቢታፌ ꬋይሳና፤ ኢንቴ ኢስታ ꬋይሳና ጋካናስ ኢንቴናራ ኤቄቲ ዳንዳያና ኣይ ኣሲካ ዴና። 25 ኢስታ ኤቃ ጾሳታ ኡባ ታማን ጹጊቴ፤ ሄ ኤቃ ጾሳታ ቦላ ዲዛ ዎርቃኔ ቢራ ኣሞቲዲ ኢንቴስ ኤኮፍቴ፤ ጎዳ ኢንቴ ጾሳይ ኤቃ ጾሳታስ ጎይኖ ኢጺዛ ጊሻስ ኢንቴ ኤኪኮ ኢዚ ኢንቴስ ዎጺማዴ ጊዳና። 26 ሃ ቱኒዳ ኤቃ ጾሳታ ኢንቴሶ ጌልꬆፍቴ፤ ኢንቴ ኢንቴሶ ጌልꬂኮ ኢስቲ ꬋይዛይሳꬆ ኢንቴካ ꬋያና፤ ኢስቲ ꬋያናስ ቤሲዛ ጊሻስ ኢንቴ ኢስታ ኢጺቴኔ ሃራሴቲቴ።

8

ኡፋይሳ ቢታዮ ዎስቲ ላታናኮ ኢሜቲዳ ዎጋ

1 ኢንቴ ሼምፖራ ፓጻ ዳና ማላ፥ ኢንቴ ቆዳይ ዳራና ማላኔ ጎዳይ ካሴ ኢንቴ ኣዋታስ ኢማናስ ጫቂዳ ቢታዮ ላታናስ ኢንቴ ዳንዳያና ማላ ሃች ታ ኢንቴስ ኢሚዛ ኣዛዞዮ ኣማኔቲዲ ናጊቴ። 2 ጎዳ ኢንቴ ጾሳይ ኢንቴስ ኢሚዳ ኣዛዞታ ኢንቴ ናጊዛኮኔ ናጎንታኮ ኢንቴ ዎዚናን ዲዛ ቆፋ ኤራናስ፥ ኢንቴና ፓጫናሲኔ ኢንቴና ኣሽኬሳናስ ኦይዱ ታሙ ላይꬅ ኩሜꬅ ሜቶ ጊዶራ ኣꬂዲ ኢዚ ኢንቴና ዎስቲ ዎስቲ ካሌꬂዳኮ ኣኔ ዩሺ ቆፒቴ። 3 ኣሲ ጾሳ ዶናፔ ኬዚዛ ቃላን ኣቲን ካꬃን ጻላ ሼምፖራ ፓጻ ዳናስ ዳንዳዮንታይሳ ታማርሳናስ ኢንቴና ጋፊሲዴስ፤ ኢንቴኒኔ ኢንቴ ኣዋቲ ኤሮንታ ማና ሚዚዴስ። * 4 ሄ ኦይዱ ታሙ ላይꬃታ ጋርሳን ኢንቴ ማይኢዳ ማይኦይ ዉሪቤና፤ ሄሜꬃ ዳሮን ኢንቴ ቶሆይ ኪጺቤና። 5 ኣዋይ ባ ና ሴሪዛይሳꬆ ጎዳ ኢንቴ ጾሳይ ኢንቴና ሴሪዛይሳ ዩሺ ቆፒቴ። 6 ኢዛ ካሊሼኔ ኢዛስ ያዪሼ ጎዳ ኢንቴ ጾሳ ኣዛዞታ ናጊቴ። 7 ጋሶይካ ጎዳ ኢንቴ ጾሳይ ኢንቴና ሾባፌኔ ዙምቡላታፔ ፑልቲ ጎጊዛ ቄሪ ሻፋቲኔ ፑልቲዛ ፑልቶቲ ዲዛ ሎኦ ቢታ ጌልꬃናስ ኤሂዴስ። 8 ሄ ቢታያ ጊስቴይኔ ባንጋይ፥ ዎይኔይኔ ባላሴይ፥ ኦሮማኔይኔ ዎጋራ ኣይፌይ፥ ቃሴካ ኤሲ ኩሚዳ ቢታ። 9 ሄ ቢታያካ ኢንቴ ፓጬይ ባይንዳ ካꬅ ሚዛ ቢታኔ ኢንቴስ ኣይኮይካ ፓጮንታ ቢታ፤ ሄ ቢታይን ዲዛ ሹቻታፔ ቢራታይ፥ ዙምቡላፌ ጻርቂማላይ ቤቴስ። 10 ኢንቴ ሚዲ ካላና፤ ሂስቲዲ ኢዚ ኢንቴስ ኢሚዳ ሎኦ ቢታይ ጊሻስ ጎዳ ኢንቴ ጾሳ ኢንቴ ጋላታና።

ጾሳ ዶጊዛይታስ ኢሜቲዳ ሴራ

11 ኢንቴ ጎዳ ኢንቴ ጾሳ ዶጊዲ ታኒ ሃች ኢንቴስ ኢሚዛ ኣዛዞታ፥ ዎጋታኔ ማራታ ሞሮንታ ማላ ናጌቲቴ። 12 ኢንቴ ሚዲ ካሊዛ ዎዴኔ ሎኦ ኬꬅ ኬጺ ኡቲዛ ዎዴ፥ 13 ሚዚኔ ዶርሳይ፥ ቢራይኔ ዎርቃይ ቃሴካ ሃራ ኣቆታቲ ኢንቴስ ዳሪዛ ዎዴ፥ 14 ኢንቴ ዎዚናይ ኦቶሬቶንታ ማላኔ ኢንቴ ጊብጼፔ ኣይሌቴꬃ ቢታፌ ኢንቴና ዎዚ ኬሲዳ ጎዳ ኢንቴ ጾሳ ባሎንታ ማላ ናጌቲቴ። 15 ማርዜ ሾሻይኔ ማሲማሶይ ኩሚዳ ኬሂ ሂርጊሲዛ ባዞራ ኢንቴና ካሌꬂዴስ፤ ኢዚ ኢንቴስ ሜላ ባዞን ሚኖ ዛላፌ ሃꬄ ፑልቲሲዴስ። 16 ኢንቴና ኣሽኬሳናሲኔ ፓጫናስ ዉርሴꬃንካ ሎኦ ጊዳና ማላ ካሴ ኢንቴ ኣዋቲ ሚ ኤሮንታ ማና ባዞ ቢታን ኢንቴስ ኢሚዴስ። * 17 ሄሳ ጊሻስ፥ «ኑኒ ኑ ዎልቃኒኔ ኑ ሚኖቴꬃን ዱሬቲዶስ» ጊ ቆፖፍቴ። 18 ኢንቴ ዱሬታና ማላ ኢንቴስ ዎልቃኔ ሚኖቴꬅ ኢሚዳይ ጎዳ ኢንቴ ጾሳ ጊዲዳይሳ ዩሺ ቆፒቴ፤ ኢዚ ሄሳꬆ ኦꬂዳይ ካሴ ኢንቴ ኣዋታስ ጌሊዳ ጫቆ ቃላ ሚንꬃናሳ። 19 ጎዳ ኢንቴ ጾሳ ኢንቴ ዶጊዲ ኤቃ ጾሳታስ ጎይኒኮ፥ ኢስታስ ሃጋዛናስ ኢንቴ ሲንꬅ ኢንቴ ኢስታኮ ዛሪኮ፥ ኣዳካ ኢንቴ ꬋያናይሳ ሃች ታ ኢንቴና ሃራ ኤሪሳይስ። 20 ጎዳ ኢንቴ ጾሳስ ኢንቴ ኣዛዜቶንታ ኢጺኮ ኢንቴ ጌዴ ሲንꬄ ሲንꬄ ቢሺን ኢንቴ ሲንꬃን ዲዛ ካዎቴꬃታ ꬋይሲዛይሳ ማላ ኢንቴናካ ꬎቃሊ ꬋይሳና።

9

ማካላቴꬃ ጋሶን ዪዛ ሜቶ

1 ኢንቴኖ ኢስራኤሌ ዴሬ ኣሳዉ! ሲዪቴ፤ ኢንቴ ኢንቴፌ ጊታቲዛኔ ዎልቃሚዛ ካዎቴꬃታ ቃሴ ኢስታስ ዲርሳ ጊምቤይ ሳሎ ጋኪዳ ጊታ ካታማታካ ላታናስ ሃች ዮርዳኖሴ ፒኔታ። 2 ሄ ቢታን ዲዛ ኣሳይ ጌሳኔ ጉባ ጊታታኔ ኬሂ ሚኖታ፤ ኢስታስ፥ «ኦኒኔ ኤናቄ ዜሬꬃታራ ኤቄታናስ ዳንዳዬና» ጊሺን ኢንቴ ሲዪዴታ። 3 ጊዶ ኣቲን ታማ ማላ ጹጊዛ ጎዳ ኢንቴ ጾሳይ ኢዚ ኢንቴፌ ሲንꬃራ ቢሺን ኢንቴ ሃች ቤኣና፤ ኢንቴ ጌዴ ሲንꬄ ሲንꬄ ጉጂሺን ኢዚ ኢስታ ጾኒ ጾኒ ባና፤ ሄሳ ጊሻስ ኢዚ ኢንቴስ ኢሚዳ ሂዶታ ቃላ ማላ ኢንቴ ኢስታ ꬎቃሊዲ ኤሶን ጎዲ ꬋይሳና።

4 ጎዳ ኢንቴ ጾሳይ ኢስታ ኢንቴ ሲንꬃፌ ጎዲዳፔ ጉዬ ኢንቴ፥ «ጎዳይ ኑና ሃ ቢታ ኤሂዳይ ኑኒ ሎኦ ኦሶ ኦꬂዳ ጊሻሳ» ጊዲ ቆፖፍቴ፤ ጎዳይ ኢስታ ኢንቴ ሲንꬃፌ ጎዲ ኬሲዛይ ኢስታ ኢታቴꬃ ጊሻሳ። 5 ኢንቴ ኢስታ ቢታ ላታና ማላ ጎዳ ኢንቴ ጾሳይ ኢስታስ ኣꬂ ኢሚዛይ ኢንቴ ጺሎኔ ሱሬ ኦꬂዳ ጊሻስ ጊዴና፤ ኢስቲ ኢታታ ጊዲዳ ጊሻሲኔ ጾሳይ ካሴ ኢንቴ ኣዋታስ ኣብራሃሜስ፥ ዪሳቃሲኔ ያቆቤስ ኢሚዳ ሂዶታ ቃላ ናጋናስ ኮዪዳ ጊሻስ ኢስታ ሾዲ ጎዳና። 6 ጎዳ ኢንቴ ጾሳይ ሃ ሎኦ ቢታ ኢንቴና ላቲሲዛይ ኢንቴ ጺሎቴꬃ ጊሻስ ጊዴና፤ ጋሶይካ ኢንቴ ዎዚናይ ሙሜ።

7 ጎዳ ኢንቴ ጾሳ ባዞን ኢንቴ ዎስቲ ሃንቄꬂዳኮ ባሎፒቴ፤ ኢንቴ ጊብጼፔ ኬዚዳ ጋላሳፌ ዶሚዲ ሃኖ ጋካናስ ኢንቴ ጎዳ ኢንቴ ጾሳ ቦላ ማካሊዴታ። 8 ሲና ባዞን ኢዚ ኢንቴና ꬋይሳናስ ዴንዳና ጋካናስ ጎዳ ኬሂ ሃንቄꬂዴታ። 9 ጎዳይ ኢንቴናራ ጫቄቲዳ ቃላይ ኢስታ ቦላ ጻፌቲዳ ሹቻታ ኤካናስ ታኒ ፑዴ ዙማ ቦላ ኬዛዳ ሄን ኣይኮካ ሞንታኔ ኡዮንታ ኦይዱ ታሙ ጋላሲኔ ኦይዱ ታሙ ቃማ ጋማኣዲስ። * 10 ሄሳፌ ጉዬ ኢንቴ ሄ ዙማ ጋርሳን ሺቂን ጎዳይ ታማ ጊዶፌ ሃሳይሺን ኢንቴ ሲዪዳ ቃላ ኢዚ ባ ኩሼራ ኢስታ ቦላ ጻፊዳ ናምኡ ሎቻ ሹቻታ ታስ ኢሚዴስ። 11 ኦይዱ ታሙ ጋላሳፌኔ ኦይዱ ታሙ ኦማርሳፌ ጉዬ ጎዳ ጫቆ ቃላይ ኢስታ ቦላ ጻፌቲዳ ናምኡ ሎቻ ሹቻታ ታስ ኢሚዴስ።

12 ሄሳፌ ጉዬ ጎዳይ ታስ፥ «ኔ ኤሶን ዙማ ቦላፌ ዱጌ ዎꬋ፤ ኔኒ ጊብጼፔ ካሌꬃ ኬሲዳ ኣሳይ ኢታ ሚሽ ኦꬂዲ ቱኒዴስ፤ ታ ኢስታስ ኢሚዳ ኣዛዞታፔ ኤሶን ካሬ ኬዚዲ ባንታስ ጎይናናስ ኤቃ ጾሳታ ሜꬊዳ» ጊዴስ።

13 ቃሴካ ጎዳይ ታስ፥ «ሃይሲ ዴሬዚ ዎዚና ሙሜኔ ማካላ ጊዲዳይሳ ታ ኤራይስ። 14 ታኒ ኢስታ ꬋይሳናይሳኔ ኢስታ ሱንꬃካ ቢታ ቦላፌ ቁጫ ꬋይሳናይሳ ታና ዲጎፋ፤ ኔና ኢስታፌ ሚኒዛይሳኔ ጮራቲዛ ካዎቴꬅ ኬሳና» ጊዴስ።

15 ሄሳ ጊሻስ ጫቆ ቃላዚ ጻፌቲዳ ናምኡ ሎቻ ሹቻታ ናምኡ ኩሼን ኦይኪዳ ማላ ዙማ ቦላፌ ሲማዳ ዱጌ ዎꬋዲስ፤ ሄ ዎዴ ታማ ላጮይ ዙማ ቦላ ላጬስ። 16 ኢንቴካ ጎዳ ኢንቴ ጾሳይ ኢንቴስ ኢሚዳ ኣዛዞታ ሜንꬂዲ ካሬ ኬዚዴታ፤ ዎርቃፌ ሴሪሲዲ ሜꬊዳ ማራ ሚስሌዛ ኢንቴስ ኤቃ ጾስ ኦꬂዴታ፤ ሄሳን ኢንቴ ኢንቴ ጎዳ ቦላ ማካሊዳይሳ ታ ቤኣዲስ። 17 ሄሳ ጋሶን ኣዛዞቲ ኢስታ ቦላ ጻፌቲዳ ሎቻ ሹቻታ ታ ኢንቴ ሲንꬃን ቦላፌ ዬጋዳ ሜንꬄሬꬃዲስ። 18 ሄሳፌ ጉዬ ኢንቴ ኬሂ ኢታ ናጋራ ኦꬂዲ ጎዳ ሃንቄꬂዳ ጋሶን ታኒ ኦይዱ ታሙ ጋላሲኔ ኦይዱ ታሙ ቃማ ጋካናስ ኣይኮካ ሞንታኔ ኡዮንታ ጎዳ ሲንꬃን ጉፋናዳ ጋምኣዲስ።

19 ኢዚ ኢንቴና ኬሂ ሃንቄቲዲ ꬋይሳናስ ዴንዲዳ ጊሻስ ጎዳይ ሃንቂዛ ጊታ ሃንቆዚ ታና ባቢሲዴስ፤ ጊዲኮካ ጎዳይ ዛሪዲ ታ ዎሳ ሲዪዴስ። * 20 ጎዳይ ኣሮኔካ ꬋይሳናስ ኢዛ ቦላ ኬሂ ሃንቄቲዴስ፤ ሄሳ ጊሻስ ኢዛስካ ዎሳዲስ። 21 ታኒ ኢንቴ ሜꬊዳ ሄ ናጋራን ኩሚዳ ማራ ሚስሌዛ ኤካዳ ታማን ጹጋዲስ፤ ኢዛካ ኪንቼሬꬃ ጉዱላ ማላ ሊቂሳዳ ዙማ ቦላፌ ዱጌ ጎጊዛ ሃꬃን ዬጋዲስ።

22 ኢንቴ ቃሴካ ታቤሬን፥ ማሳኒኔ ኪብሮቴ-ሃታኣቤን ኢንቴ ጎዳ ሃንቄꬂዴታ።* 23 ጎዳይ ኢንቴና፥ «ቢቴ! ታ ኢንቴስ ኢሚዳ ሂዶታ ቢታዮ ላቲቴ» ጊዲ ኢንቴና ቃዴሴ ባሪኔፔ ኪቲዳ ዎዴ ኢንቴ ኢዛ ቦላ ማካሊዴታ ኣቲን ኢዛን ኣማኔቲቤኬታ፤ ኢዛ ቃላስካ ኣዛዜቲቤኬታ። * 24 ታ ኢንቴና ኤሮሶፌ ሃኖ ጋካናስ ኢንቴ ጎዳ ቦላ ማካሊዳ ማላ ዴታ።

25 ጎዳይ፥ «ታኒ ኢስታ ꬋይሳና» ጊዲ ዮቲዳ ጊሻስ ታኒ ሄ ኦይዱ ታሙ ጋላሳታኔ ኦይዱ ታሙ ቃማታ ጎዳ ሲንꬃን ጉፋናዳ ጋምኣዲስ። 26 ታኒ ዎሳሼ፥ «ኡባፌ ꬎቃ ጎዳዉ! ኔኒ ኔ ጊታ ዎልቃኒኔ ኔ ሚኖ ቄሴን ዎዛዳ ጊብጼፔ ኬሲዳ ኔ ዴሬዛ ꬋይሶፋርኪ! 27 ካሴ ኔ ኦሳንቻታ ኣብራሃሜ፥ ዪሳቃኔ ያቆቤ ቆፓርኪ፤ ሃይሳ ዴራ ዎዚና ሙሜቴꬃ፥ ኢታቴꬃኔ፤ ናጋራ ኡባ ቆዶፓርኪ!» ጋ ዎሳዲስ። 28 ኔ ሂስቶንታ ኣጊኮ ኑና ሄ ዴሬ ኣሳይ፥ «ጎዳይ ኢስታ ጌልꬃና ጊዲ ሂዶታ ኢሚዳ ቢታዮ ጌልꬃናስ ዳንዳዮንታ ጊሻሲኔ ኢዚ ኢስታ ኢጺዳ ጊሻስ ባዞ ቢታን ኢስታ ዎꬋናስ ኬሲዴስ» ጊዲ ሚጫና። 29 ጊዶ ኣቲን ሃ ኣሳይ ኔኒ ኔ ጊታ ዎልቃኒኔ ኔ ሚኖ ቄሴን ኔስ ጊዳና ማላ ኔ ዶራ ኬሲዳ ዴሬ።

10

ሙሴይ ናምኣንꬆ ኤኪዳ ታሙ ኣዛዞታ

(ኬሳ 34፡1-10)

1 ሄሳፌ ጉዬ ጎዳይ ታና፥ «ሃይሳፌ ካሴ ሜቂዳ ሎቻ ሹቻታ ማላ ሃራ ናምኡ ሹች ማሳ ጊጊሳ፤ ኢስታ ዎꬃናስ ታቦታ ሚꬃፌ ሜꬋ፤ ሂስታዳ ፑዴ ሃ ዙማ ሁኤ ኬዛ። 2 ኔ ካሴ ሜንꬂዳ ሎቻ ሹቻታ ቦላ ጻፌቲዳ ኣዛዞታ ቃሴካ ታኒ ኢዛራ ጻፋና፤ ኔኒካ ኢስታ ታቦታዛ ጊዶን ዎꬃ» ጊዴስ።

3 ሄሳ ጊሻስ ታኒ ኦዶሮ ሚꬃፌ ታቦታ ጊጊሳዲስ፤ ካሴይታ ሚሳቲዛ ናምኡ ሎቻ ሹቻታ ማሳ ኤካዳ ፑዴ ዙማ ቦላ ኬዛዲስ። 4 ኢንቴ ዙማ ጋርሳን ሺቂ ዲሺን ጎዳይ ታማ ጊዶን ዲሼ ኢንቴስ ቆንጪሲዳ ታሙ ኣዛዞታ ካሴይሳꬆካ ሃኢ ሎቻ ሹቻታ ቦላ ጻፊዲ ታስ ኢሚዴስ። 5 ሄሳፌ ጉዬ ታኒ ዙማ ቦላፌ ዱጌ ዎꬋዳ ጎዳይ ታና ኣዛዚዳ ማላ ሄ ማሴቲዳ ሎቻ ሹቻታ ታ ጊግሲዳ ታቦታ ጊዶን ዎꬃዲስ፤ ሄ ጋላሳፌ ሃኖ ጋካናስ ሄን ኢዛ ጊዶን ዴቴስ። 6 [ኢስራኤሌ ኣሳይ ቢኤሮቲ-ቤኒ-ያቂኔ ኣሳታስ ሃꬃ ኦላይ ዲዛሶፔ ሞሴሬ ቢዳ፤ ኣሮኔይካ ሃይቂዲ ሄን ሞጌቲዴስ፤ ኢዛሶሆን ኢዛ ና ኤልኤዜሬይ ቄሴ ጊዲዴስ። * 7 ኣሳይ ሄሳፌ ዴንዲዲ ጌዴ ጉዲጎዳ ቢዴስ፤ ሄፔካ ዮጽባቴ ጌቴቲዛ ጎጊዛ ሃꬂ ዲዛሶ ቢዴስ። 8 ሄ ዎዴ ሌዌ ቆሞቲ ጫቆ ቃላ ታቦታ ቶካና ማላ፥ ጎዳ ሲንꬃን ኤቂዲ ኢዛስ ኦꬃና ማላኔ ኣሳካ ጎዳ ሱንꬃን ኣንጃና ማላ ሹሚዴስ፤ ሃች ጋካናስ ሌዌ ቆሞታ ኦሶይ ሄሳ። * 9 ሄሳ ጋሶን ሌዌ ቆሞቲ ሃንኮ ቆሞታራ ጊሼታናስ ጺንጾይ ኢሜቶንታይሲ ሄሳሳ፤ ኢንቴ ጎዳይ ኢስታስ ዮቲዳ ማላካ ኢስታ ጺንጾይ ጎዳ ኢንቴ ጾሳ።]

10 ታኒ ካሴይሳꬆ ዎሳሼ ኦይዱ ታሙ ጋላሲኔ ኦይዱ ታሙ ቃማ ጋካናስ ጋምኣዲስ፤ ጎዳይ ሃኢካ ታ ዎሳ ሲዪዲ ኢንቴና ꬋይሶንታ ሼምፖራ ፓጻ ዎꬂዴስ።* 11 ሄሳፌ ጉዬ ኢዚ ታና፥ «ሃኢ ኔ ባ! ታኒ ካሴ ኢስታ ኣዋታስ ኢሚዳ ሂዶታ ቃላ ማላ ኢስቲ ሄ ቢታዮ ላታና ማላ ዴራ ካሌꬃ» ጊዴስ።

ጾሳስ ቤሲዛ ያሻቴꬅ

12 ኢስራኤሌ ኣሳዉ! ጎዳይ ኢንቴፌ ኮይዛይ ሃይሳፌ ካሊዛይሳ፤ ጎዳ ኢንቴ ጾሳ ያዪቴ፤ ኢዛ ኦጌ ካሊቴ፤ ኢዛ ሲቂቴ፤ ኩሜꬃ ዎዚናፔኔ ኩሜꬃ ሼምፖፌ ኢዛስ ኦꬂቴ። 13 ኢንቴስ ሎኣና ማላ ታኒ ሃች ኢንቴስ ኢሚዛ ጎዳ ኣዛዞታኔ ዎጋታ ናጊቴ።

14 ሳሎይኔ ሳሎፔ ቦላን ዲዛ ሳሎቲ፥ ቢታይኔ ቢታ ቦላ ዲዛ ኡባይ ጎዳሳ። 15 ጎዳይ ካሴ ኢንቴ ኣዋታ ኬሂ ሲቂዳ ጋሶን ኢንቴና ኣይዛቤታ ጊዶፌ ዶሪዴስ፤ ኢንቴካ ሃች ጋካናስ ኢዛስ ዶሬቲዳ ዴሬ ጊዲዴታ። 16 ሄሳ ጊሻስ ኣኔ ሃይሳፌ ጉዬ ኢንቴ ዎዚና ሙሚሶፒቴኔ ኢንቴ ዎዚና ኢታቴꬃ ዲጊዲ ጎዳስ ኣዛዜቲቴ። 17 ጎዳ ኢንቴ ጾሳይ ጾሳ ጌቴቲዛ ኡባፌ ቦላ፤ ጎዳታስ ጎዳ፤ ኢዚ ጊታ፥ ሚኖኔ ያሺዛ ጾሳ፤ ኢዚ ማዲ ፒርዶንታ ጾሳኔ ማጋንጾ ኤኮንታ ጾሳ። * 18 ኢዚ ዪኦታሲኔ ኣምኤታስ ፒርዴስ፤ ኢዚ ዴራ ጊዶን ዲዛ ቤቴ ኣሳታ ዶሲዛ ጊሻስ ካꬂኔ ማይኦ ኢስታስ ኢሜስ። 19 ሄሳꬆካ ኢንቴ ካሴ ጊብጼ ቢታን ቤቴ ኣስ ጊዲዳ ጊሻስ ኢንቴካ ኢንቴ ጊዶን ዲዛ ቤቴ ኣሳታ ሲቂቴ። 20 ጎዳ ኢንቴ ጾሳስ ያዪቴ፤ ኢዛስ ጻላ ጎይኒቴ፤ ኢዛን ኣማኔቲዲ ኢዛ ሱንꬃን ጫቂቴ። 21 ኢንቴ ጾሳይ ኢዛ፤ ኢዚ ኢንቴስ ኦꬂዳ ጊታኔ ማላሊሲዛ ሚሻታ ኡባ ኢንቴ ኢንቴ ኣይፌን ቤኢዳ ጊሻስ ኡባ ዎዴ ኢዛ ጋላቲቴ። 22 ቤኒ ኢንቴ ኣዋቲ ዱጌ ጊብጼ ዎꬊዛ ዎዴ ኢስታስ ቆዳይ ላፑን ታሙ ጻላ፤ ሃኢ ጊዲኮ ጎዳ ኢንቴ ጾሳይ ኢንቴ ቆዳ ሳሎ ጾሊንቴ ማላ ዳርሲዴስ። *

11

ኣዛዜቴꬃፌ ቤቲዛ ጎኣ

1 ሄሳ ጊሻስ ጎዳ ኢንቴ ጾሳ ሲቂቴ፤ ኢዚ ኢንቴፌ ኮይዛ ኢዛ ዎጋ፥ ማራኔ ኣዛዞታ ኡባ ዎዴ ፖሊቴ። 2 ጎዳ ኢንቴ ጾሳ ሴራዛ ሄሲካ ኢዛ ጊታቴꬃ፥ ኢዛ ዎልቃኔ ኢዛስ ዲዛ ማታ ቤኢዳይኔ ኤሪዛይ ኢንቴ ናይታ ጊዶንታ ኢንቴና ጊዲዳይሳ ዩሺ ቆፒቴ። 3 ማላታታኔ ኢዚ ጊብጼ ካዎ ቦላኔ ኩሜꬃ ዴራ ቦላ ኦꬂዳ ጊታ ኦሶታ ኢንቴ ኢንቴ ኣይፌራ ቤኢዴታ። * 4 ቃሴ ኢስቲ ኢንቴና ካሊዲ ዬዴꬂዳ ዎዴ ጎዳይ ጊብጼ ቢታ ኦላንቻታ፥ ኢስታ ፓራታኔ ፓራ-ጋሬታ ዞኦ ኣባን ሚቲሲዲ ሃች ጋካናስ ኢስታ ሙሌራ ꬋይሲዳይሳ ቤኢዴታ። * 5 ኢንቴ ባዞፌ ዴንዲዲ ሃ ሃይሳ ጋካናስ ጎዳይ ኢንቴስ ኣይ ኦꬂዳኮ ኢንቴ ኤሬታ። 6 ኦሮቤሌ ቆሞታፔ ኤልያቤ ና ዳታኔኔ ኣብራሜ ቦላ ኢዚ ኦꬆይሳ ዩሺ ቆፒቴ፤ ኢስራኤሌ ናይቲ ቤዪሺን ቢታያ ዶዬታዳ ኢስታ፥ ኢስታሶ ኣሳ፥ ኢስታ ዱንካኔኔ ኢስታ ሃሮ ኡባ ሚታዱስ። * 7 ጎዳይ ኦꬂዳ ሃ ጊታ ኦሶታ ኡባ ኢንቴ ኢንቴ ኣይፌራ ቤኢዴታ።

8 ሂስቲኮ ኢንቴ ፒኒዲ ላታና ቢታዮ ኦይካናስ ኢንቴ ዎልቃ ዴማና ማላ ታኒ ሃች ኢንቴስ ኢሚዛ ኣዛዞታ ኡባ ናጊቴ። 9 ኢንቴ ኢዛ ኣዛዞታ ናጊኮ ጎዳይ ካሴ ኢንቴ ኣዋታሲኔ ኢስታ ዜሬꬃታስ ኢማናስ ጫቂዳ ኤሲኔ ማꬂ ኩሚዳ ሄ ሎኦ ቢታይን ኢንቴ ዳሮ ላይꬅ ዳና። 10 ኢንቴ ላታናስ ጌላና ቢታያ ኢንቴ ኬዚዲ ዪዳ ጊብጼ ቢታ ማላ ጊዱኩ፤ ጊብጼን ኢንቴ ካꬅ ዜሪዳፔ ጉዬ ሃꬂ ካꬃ ጊዶ ባና ማላ ዛራዛ ኢንቴ ቶሆን ዬꬊ ዬꬊ ቤሴታ። 11 ጊዶ ኣቲን ኢንቴ ዮርዳኖሴ ሻፋ ፒኒዲ ላታና ቢታያ ኢዚን ዙማቲኔ ሾባቲ ዲዛ ጊሻስ ኢዛ ኢራ ሃꬅ ኡዪዛ ቢታ። 12 ሃኖ ሃ ቢታዮ ሎኤꬂ ኦይኪዛይኔ ላይꬅ ኩሜꬅ ናጊዛይ ጎዳ ኢንቴ ጾሳ።

13 ሄሳ ጊሻስ ጎዳ ኢንቴ ጾሳ ሲቂቴ፤ ኩሜꬃ ዎዚናፔኔ ኩሜꬃ ሼምፖፌ ኢዛስ ኦꬂቴ፤ ታኒ ሃች ኢንቴስ ኢሚዛ ኣዛዞታ ፖሊቴ። 14 ኢንቴ ሄሳꬆ ኦꬂኮ ኢንቴ ካꬃ፥ ዎይኔኔ ዛይቴ ፓጬይ ባይንዳ ሺሻና ማላ ጎዳይ ኢንቴስ ባꬌሳ ኢራኔ ባልጎ ኢራ ዎዴን ዎዴን ቡኪሳና። 15 ጎዳይ ኢንቴ ሜሄታስ ማታ ዳርሳና፤ ኢንቴስ ኮሺዛ ካꬅ ኢሚን ኢንቴ ካላና። 16 ኢንቴ ጎዳፔ ሃኪዲ ኤቃ ጾሳታስ ኦꬃናሲኔ ጎይናናስ ጉዬ ሲሞንታ ማላ ናጌቲቴ።

17 ኢንቴ ናጌቶንታ ኣጊኮ ጎዳ ሃንቆይ ኢንቴ ቦላ ኤጺ ኬዛና፤ ኢራይ ቡኮንታ ማላኔ ቢታይ ካꬅ ኢሞንታ ማላ ኢዚ ሳሎ ጎርዳና፤ ኢንቴካ ጎዳይ ኢንቴስ ኢሚዳ ሎኦ ቢታይፌ ኤሶን ꬋያና።*

18 ኢንቴ ሃ ኣዛዞታ ኡባ ዎዴ ኢንቴ ዎዚናኒኔ ኢንቴ ቆፋን ዎꬂቴ፤ ኢንቴስ ማላታ ጊዳና ማላ ኢስታ ኢንቴ ቄሴን ቃቺቴ፤ ቃሴካ ኢንቴስ ሊጴ ቦላካ ኦይꬂቴ። 19 ኢንቴ ናይታ ታማርሲቴ፤ ኢንቴሶን ኡቲሼ ዎይኮ ኦጌን ሄሜቲሼካ ዎይኮ ሼምፒዛሶን ጊዲንካ ዎይኮ ኦሶ ኡባን ኢስታ ጊሻስ ሃሳዬቲቴ። 20 ኢንቴ ኬꬃ ፔንጌ ቆሲላꬃ ቦላኔ ኢንቴ ጊቤ ፔንጌ ቦላ ጻፊ ዎꬂቴ።* 21 ኢንቴ ሄሳꬆ ኦꬂኮ ኢንቴ ጎዳይ ካሴ ኢንቴ ኣዋታስ ኢማናስ ጫቂዳ ቢታይ ቦላ ኢንቴ ላይꬃይኔ ኢንቴ ናይታ ላይꬃይ ሳኣፔ ቢዲ ሳሎ ጋካና ኬና ኣዱቃና።

22 ጎዳ ኢንቴ ጾሳ ሲቃናስ፥ ኢዛ ኦጌ ኡባ ካላናሲኔ ኢዛን ኣማኔታናስ ታኒ ሃች ኢንቴስ ኢሚዛ ኣዛዞታ ሚንꬂዲ ናጊቴ። 23 ኢንቴ ሄሳꬆ ኦꬂኮ ጎዳይ ሃይታ ኢንቴ ሲንꬃን ዲዛ ካዎቴꬃታ ኡባ ኬሲ ጎዳና፤ ኢንቴኒካ ጮራቴꬃኒኔ ዎልቃን ኢንቴፌ ሚኖ ጊዲዳ ዴሬታ ቢታ ላታና። 24 ኢንቴ ቶሆን ኢንቴ ዬꬊዳ ቢታይ ዉሪካ ኢንቴስ ጊዳና፤ ኢንቴ ዛዋይ ዱጌሃ ባጋራ ዲዛ ባዛፌ ቢዲ ፑዴሃ ባጋራ ዲዛ ሊባኖሴ ዙማ ጋካና፤ ቃሴካ ኣርሼይ ሞኪዛ ባጋራ ኤፊራጺሴ ሻፋፔ ቢዲ ኣርሼይ ዉሊዛ ባጋራ ዲዛ ሜዲቴራኔ ኣባ ጋካና። 25 ኢንቴናራ ኣይ ኣሲካ ኤቄታናስ ዳንዳዬና፤ ጎዳ ኢንቴ ጾሳይ ኢንቴስ ኢሚዳ ሂዶታ ቃላ ማላ ኢንቴ ቢዛሶ ኡባን ኣሳይ ኢንቴና ቤኢዲ ዳጋማና ማላኔ ያያና ማላ ኦꬃና።*

26 ሄኮ! ታኒ ሃች ኣንጆፌኔ ቃንጌꬃፌ ኢሳ ኢንቴ ዶራና ማላ ኢንቴ ሲንꬃን ዎꬃዲስ። 27 ታ ሃች ኢንቴስ ኢሚዛ ጎዳ ኢንቴ ጾሳ ኣዛዞታ ናጊኮ ኢንቴ ኣንጄታና። 28 ጊዶ ኣቲን ታኒ ኢንቴና ሃች ኣዛዚዛ ጎዳ ኢንቴ ጾሳ ኣዛዞታ ናጎንታ ኢጺዲ ኢንቴ ኤሮንታ ሃራ ኤቃ ጾሳታ ጎይናናስ ኢዛ ኦጌፔ ካሬ ኬኢዛ ጊዲኮ ኢንቴ ቃንጌታና። 29 ጎዳ ኢንቴ ጾሳይ ኢንቴ ላታና ቢዛ ቢታዮ ላቲሲዳ ዎዴ ኣንጆዛ ጋሪዛኔ ዙማ ቦላ ቃሴካ ቃንጌꬃ ኤባሌ ዙማ ቦላ ኣዋጃ። * 30 ሄ ዙማቲ ዮርዳኖሴ ሻፋፔ ኣርሼይ ዉሊዛ ባጋራ ኣራቤን ዲዛ ካናኔ ቢታን ጌልጌላ ካታማፔ ሲንꬃ ባጋራ ዲዛ ሞሬ ሚꬃ ኣቻን ዴቴስ። 31 ኢንቴ ሄን ዳና ማላ ጎዳ ኢንቴ ጾሳይ ኢንቴስ ኢሚዳ ቢታዮ ላታናስ ኢንቴ ዮርዳኖሴ ሻፋ ፒኒዲ ላቲዛ ዎዴ፥ 32 ታ ኢንቴስ ሃች ኢሚዛ ዎጋኔ ማራ ኡባ ሎኤꬂ ናጊቴ።

12

ጎይናናስ ኢሜቲዳ ፔጺ ኢሲ ሶሆ

1 ጎዳ ኢንቴ ኣዋታ ጾሳይ ኢንቴስ ኢሚዛ ቢታ ቦላ ዲዛ ዎዴ ኢንቴ ናጋና ዎጋቲኔ ማራቲ ሃይታንታ፤ 2 ኢንቴ ላታና ቢታይን ዲዛ ካዎቴꬃይ ዙማታ ቦላ፥ ዙምቡላታ ቦላኔ ዳሻ ሚꬃታ ጋርሳን ባንታ ኤቃ ጾሳታስ ጎይኒዛሶታ ሙሌራ ꬋይሲቴ። 3 ኢስቲ ያርሾ ያርሺዛሶሆታ ላሊ ꬋይሲቴ፤ ሹቻፌ ኦሴቲዲ ቱሳ ማላ ኤቂዳ ኤቃ ጾሳታ ኡባ ሊቂሲቴ፤ ኣሼሮ ጌቴታ ጼይጌቲዛ ኤቃ ጾሳይ ሚስሌታ ኡባ ታማን ጹጊቴ፤ ማሴቲ ጊጊዳ ኢስታ ኤቃ ጾሳታ ኡባ ሜንꬄሬꬂ ዬጊቴ፤ ኢስታ ሱንꬃካ ቢታፌ ꬋይሲቴ።*

4 ኢንቴ ጎዳ ኢንቴ ጾሳስ ኣይዛቤቲ ባንታ ኤቃ ጾሳታስ ጎይኒዛይሳꬆ ጎይኖፍቴ። 5 ጎዳ ኢንቴ ጾሳይ ዳናሲኔ ኢዛ ሱንꬃይ ሄን ጼይጌታና ማላ ኡባ ቆሞታ ጊዶን ኢዚ ዶሪዳሶዛ ኮዪዲ ሄ ቢቴ። 6 ጹጌቲዛ ያርሾታ፥ ሃራ ያርሾታ፥ ኢንቴ ኣስራታ፥ ኢንቴ ሙጹዋታ፥ ኢንቴ ኣዲኔቲዳ ኣዲናታ፥ ኢንቴ ዶሲዲ ኢሚዛ ኢሞታታኔ ኢንቴ ሜሃፔ ባይራታ ሄ ኤሂቴ። 7 ሄን ጎዳ ኢንቴ ጾሳ ሲንꬃን ኢንቴ ማና፤ ቃሴ ኢንቴ ኢንቴ ዎልቃን ኦꬂ ኬሲዳ ኡባኒኔ ጎዳ ኢንቴ ጾሳይ ኢንቴና ኣንጂዳ ኡባን ኢንቴ ኢንቴሶ ኣሳራ ኡፋዬታና።

8 ኢንቴ ሃኖ ጋካናስ ኢንቴ ሼኔ ማላ ኦꬂሼ ጋምኢዴታ፤ ሄ ዎዴ ሄሳꬆ ኦꬄኬታ። 9 ጎዳ ኢንቴ ጾሳይ ኢንቴስ ኢሚን ኢንቴ ሼምፒዲ ዳና ቢታዮ ቡሮ ጌሊቤኬታ። 10 ጎዳ ኢንቴ ጾሳይ ኢንቴስ ኢማና ቢታይን ዳናስ ኢንቴ ዮርዳኖሴ ሻፋ ፒናና፤ ኢንቴ ዩሾን ዶዲ ኡቲዳ ሞርኬታፔ ኢንቴና ኢዚ ሼምፒሳና፤ ኢንቴካ ሄን ዎፑ ጊ ዳና። 11 ሄ ዎዴ ጎዳ ኢንቴ ጾሳይ ባ ሱንꬃይ ጼይጌታና ማላ ዶሪዳሶ ታኒ ኢንቴና ኣዛዚዛ ኡባ፥ ጹጌቲዛ ያርሾታ፥ ሃራ ያርሾታ፥ ኢንቴ ኣስራታ፥ ኢንቴ ሙጹዋታ፥ ኢንቴ ኣዲኔቲዳ ኣዲና ኡባ ኤሃንዴታ። 12 ኢንቴ ማጫ ናይታራኔ ኢንቴ ኣቱማ ናይታራ፥ ኢንቴስ ኦꬂዛ ማጫሳታራኔ ኣቱማሳታራ፥ ኢንቴናራ ጺንጾ ጊሼቲ ኤኮንታ ባንታ ባንታ ካታማን ካታማን ዲዛ ሌዌ ቆሞታራ ጎዳ ኢንቴ ጾሳ ሲንꬃን ኢንቴ ኡፋዬታና። 13 ኢንቴ ጾሳስ ጹጊ ያርሺዛ ያርሾ ቤቶሶን ጮ ያርሾንታ ማላ ናጌቲቴ። 14 ኢንቴ ኢንቴ ዜሬꬃቲ ዲዛሶ ኡባፌ ኢሳን ጎዳይ ዶሪዳሶን ጻላ ጹጌቲዛ ያርሾ ያርሺቴ፤ ታኒ ኢንቴና ኣዛዚዛ ሚሽ ኡባካ ሄን ኦꬂቴ።

15 ጊዲኮካ ጎዳ ኢንቴ ጾሳይ ኢንቴና ኣንጂዳ ኬና ኢንቴ ካታማታፔ ኣዋይሳንካ ኢንቴ ሜሄፔ፥ ዎይኮ ጋራፔ ዎይኮ ጌኔሳፌ ሹኪዲ ኢንቴ ኮዪዳ ኬና ማና ዳንዳዬታ፤ ሃ ኣሾዛፔ ዎጋይ ጊዛ ማላ ጌዪዳ ኣሲ ጊዲን ዎይኮ ጌዮንታ ኣሲ ኡባይ ማና ዳንዳዬስ። 16 ጊዶ ኣቲን ኢስታ ሱꬅ ሞፒቴ፤ ሱꬃዛ ሃꬃ ማላ ዱጌ ጋዴን ጉሲቴ። * 17 ኢንቴ ኢንቴ ካꬃፌ፥ ዎይኔ ኡሻፌኔ ዎጋራ ዛይቴፔ ኢሚዛ ኣስራታ፥ ኢንቴ ሚዛታፔ፥ ዶርሳታፔ፥ ዴይሻታፔ ባይራ፥ ጎዳስ ኢንቴ ኢማናስ ኣዲኔቲዳ ኣዲና ኡባኔ ኢንቴ ኢንቴ ዶሳን ሚሽ ኡባካ ኢንቴ ዲዛሶ ኣዋንካ ሞፒቴ። 18 ጎዳ ኢንቴ ጾሳይ ዶሪዳሶን ኢንቴ ማጫ ናይታራኔ ኣቱማ ናይታራ፥ ኢንቴ ማጫ ኣይሌታራኔ ኣቱማ ኣይሌታራ፥ ሄሳꬆካ ኢንቴ ካታማታን ዲዛ ሌዌ ቆሞታራ ኢሲፌ ጎዳ ኢንቴ ጾሳ ሲንꬃን ሚቴ፤ ኢንቴ ዳቡርዲ ሺሺዳ ሚሽ ኡባን ጎዳ ኢንቴ ጾሳ ሲንꬃን ሄን ኡፋዬታና። 19 ኢንቴ ኢንቴ ቢታን ዲዛ ዎዴ ኡባን ሌዌ ቆሞታ ዬጊ ኣጎንታ ማላ ናጌቲቴ።

20 ጎዳ ኢንቴ ጾሳይ ኢንቴስ ጫቂዳ ቃላ ማላ ኢንቴ ዛዋ ኣሲዛ ዎዴ ኢንቴና ኣሾ ኣሞሲኮ ኢንቴ ኮዪዳ ኬና ማና ዳንዳዬታ። 21 ጎዳ ኢንቴ ጾሳይ ባ ሱንꬃይ ጼይጌታና ማላ ዶሪዳሶይ ኢንቴፌ ሃኮን ዲኮ ኢንቴና ኢዚ ኣዛዚዳ ማላ ሚዛታፔ፥ ዶርሳታፔ ሹኪዲ ኢንቴ ዲዛ ካታማታን ኢንቴ ኮዪዳ ኬና ኣሾዛ ማና ዳንዳዬታ። 22 ዎጋይ ጊዛ ማላ ጌሻ ኣስ ጊዲን ዎይኮ ጌዮንታ ኣስ ጊዲን ኦኒካ ጋራ ኣሾ ዎይኮ ጌኔሳ ኣሾ ሚዛ ማላ ሄ ኣሾዛ ማናስ ዳንዳዬስ። 23 ጊዶ ኣቲን ሼምፖይ ሱꬃን ዲዛ ጊሻስ ሱꬃራ ዲዛ ኣሾ ሞንታ ማላ ናጌቲቴ፤ ሄሳ ጊሻስ ሼምፖ ሱꬃራ ጋꬂ ሞፒቴ። 24 ሱꬃ ጋዴን ጉሲቴ ኣቲን ሞፒቴ። * 25 ኢንቴሲኔ ኢንቴ ናይታስ ሎኦ ጊዳና ማላ ሱꬅ ሞፒቴ፤ ኢንቴ ሄሳꬆ ኦꬂኮ ጾሲ ኡፋዬታና።

26 ሄሳ ጊሻስ ኢንቴ ጎዳ ኢንቴ ጾሳስ ኢማናስ ዱማሲዳይሳኔ ኣዲኔቲዳይሳ ኤኪዲ ዶሬቲዳሶ ኤፍቴ። 27 ጹጌቲዛ ያርሾዛ፥ ኣሻኔ ሱꬃ ኡባ ጎዳ ኢንቴ ጾሳስ ያርሾ ያርሺዛሶዛ ቦላ ሺሺቴ፤ ሱꬃዛ ጎዳ ኢንቴ ጾሳስ ያርሾ ያርሺዛሶሆታ ቦላ ጉሲቴ፤ ኣሾዛ ጊዲኮ ኢንቴ ሚቴ። 28 ኢንቴሲኔ ኢንቴ ናይታስ ሜርናስ ሎኦ ጊዳና ማላ ኢዚ ኢንቴና ኣዛዚዛ ኣዛዞታ ሎኤꬂ ናጊቴ፤ ኢንቴ ሄሳꬆ ኦꬂኮ ጎዳ ኢንቴ ጾሳ ሲንꬃን ሎኦኔ ሱሬ ጊዲዳ ኦሶ ኦꬄታ።

ኤቃ ጾሳታ ሚስሌስ ጎይኖንታ ማላ ኢሜቲዳ ኣዛዞ

29 ኢንቴ ላታናስ ቢዛ ካዎቴꬃታ ጎዳ ኢንቴ ጾሳይ ኢንቴ ሲንꬃፌ ꬋይሲዛ ዎዴኔ ኢንቴካ ኢስታ ቢታ ላቲዲ ዴኢዛ ዎዴ፥ 30 ኢስቲ ኢንቴ ሲንꬃፌ ꬋይዳፔ ጉዬ፥ «ሃይቲ ሃ ካዎቴꬃቲ ባንታ ኤቃ ጾሳታስ ዎስቲ ጎይኒዞ? ኑኒካ ኢስታይሳꬆ ኦꬃና» ጊዲ ዎጺማዴን ኦይኬቶንታ ማላ ናጌቲቴ። 31 ኢንቴ ጎዳ ኢንቴ ጾሳስ ጎይኒዛ ጎይኖይ ኣይዛቤቲ ጎይኒዛ ጎይኖ ማላ ጊዳናስ ቤሴና፤ ኢስቲ ባ ኤቃ ጾሳታስ ጎይኒሼ ኦꬂዛ ኦሶቲ ኡባይ ኬሂ ሻቲዛዚኔ ጎዳ ማታን ኢጼቲዳዛ፤ ጋሶይካ ኢስቲ ባ ዬሊዳ ናይታካ ባንታ ኤቃ ጾሳታስ ያርሾ ኦꬂዲ ታማን ጹጌቴስ።

32 ሄሳ ጊሻስ ታ ኢንቴና ኣዛዚዳ ኣዛዞ ኡባ ኦꬂቴ፤ ኢስታ ቦላ ኣይኮካ ጉጆፍቴ፤ ቃሴካ ኢስታፌ ኢሲኖካ ፓጪሶፒቴ። *

13

1 ኢንቴ ጊዶፌ ካዪዛ ኣሲ ዎይኮ ኣጉሞ ኣጉሜቲዛ ኣሲ፥ «ታኒ ጊታ ማላታ ዎይኮ ማላሊሲዛ ሚሽ ኦꬃና» ጊኮ፥ 2 ኢዚ ዮቲዳ ጊታ ማላታይኔ ማላሊሲዛ ሚሽ ኡባይ ቱሙካ ፖሌቲን ኢዚ ኢንቴና፥ «ኣኔ ኢንቴ ኤሮንታ ሃራ ጾሳታስ ጎይኖስ» ጊኮ፥ 3 ጎዳ ኢንቴ ጾሳይ ኢንቴ ኢዛ ኩሜꬃ ዎዚናፔኔ ኩሜꬃ ሼምፖፌ ዶሲዛኮ ኤራናስ ኮዪዲ ሄ ካዪዛይሳ ዬዲዳ ጊሻስ ኢዚ ጊዛይሳ ሙሌካ ሲዮፒቴ። 4 ጎዳ ኢንቴ ጾሳ ካሊቴ፤ ኢዛስ ጻላ ያዪቴ፤ ኢዛ ኣዛዞታ ናጊቴ፤ ኢዛ ቃላ ሲዪቴ፤ ኢዛስ ጻላ ጎይኒቴ፤ ኢንቴስ ኢዛራ ዲዛ ኢሲፌቴꬂ ሚኖ ጊዶ። 5 ካሴ ኢንቴ ኣይሌቴꬃን ዲዛ ጊብጼፔ ኢንቴና ዎዚ ኬሲዲ ኣሺዳ ጎዳ ኢንቴ ጾሳ ቦላ ኢንቴ ማካላና ማላ ኣጉሞ ዮቲዛዴ ዎይኮ ታ ናቤ ጊዛ ኡባ ዎꬊቴ፤ ሄሳ ማላ ኣሳቲ ጎዳ ኢንቴ ጾሳይ ኢንቴና ሚኒ ኤቃና ማላ ኣዛዚዳ ኦጌፔ ካሬ ኬሳናስ ቆፔቴስ፤ ሄሳ ጊሻስ ሃይታ ኢታታ ኢንቴ ጊዶፌ ዲጊቴ።

6 ኢንቴ ኣዪ ና ኢሻይ፥ ኢንቴ ኣቱማ ናይቲኔ ኢንቴ ማጫ ናይቲ፥ ኢንቴ ሲቂዛ ኢንቴ ማቼቲ፥ ኢንቴ ሲቂዛ ኢንቴ ላጌቲ ኢንቴና፥ «ካሴ ኢንቴኒኔ ኢንቴ ኣዋቲ ጎይኒ ኤሮንታ ጾሳስ ኣኔ ጎይኖስ» ጊኮ፥ 7 ቢታስ ሃ ጋጻፔ ሄ ጋጻ ጋካናስ ዲዛ ኢንቴ ዩሾ ኡባን ማታኒኔ ሃኮን ዲዛ ኡባ ኣሳይ ጎይኒዛ ጾሳታስ፥ «ቢዲ ኣኔ ኢስታስ ጎይኖስ» ጊዲ ባሌꬂኮ፥ 8 ኢንቴ ሄሳ ማላ ኣሳታስ ኤኖ ጎፒቴ፤ ኢስቲ ጊዛይሳካ ሲዮፒቴ፤ ሄሳ ማላ ኣሳታስ ቃꬌቲዲ ኢስታ ኣሻናስ ዳፌቶፍቴ። 9 ሲꬎንታ ኢስታ ዎꬊቴ፤ ሄሳ ማላ ኣስ ኮይሮቲዲ ኢንቴ ጫዲቴ፤ ሃራቲ ኢንቴፌ ካሊዲ ሹቻራ ጫዴቶ። 10 ኢንቴ ካሴ ጊብጼ ቢታን ኣይሌቴꬃን ዲዛሶፔ ኢንቴና ዎዚ ኬሲዳ ጎዳ ኢንቴ ጾሳፌ ኢንቴና ሃሳናስ ኮዪዳ ጊሻስ ሄሳዴይ ሃይቃና ጋካናስ ሹቻን ኩራኪቴ። 11 ሄሳፌ ጉዬ ኢስራኤሌ ኣሳይ ኡባይ ሄሳ ሲዪዲ ባባና፤ ሄሳ ጊሻስ ሄሳ ማላ ኢታ ኦሶ ናምኣንꬆ ኦኒካ ኦꬄና።

12 ጎዳ ኢንቴ ጾሳይ ኢንቴ ዳና ማላ ኢንቴስ ኢሚዛ ካታማታፔ ኢሳን ኢንቴ ዲዛ ዎዴ፥ 13 ኢንቴ ኣሳ ጊዶፌ ኢታቲ ዴንዲዲ ኣሳ፥ «ኣኔ ቢዲ ኢንቴ ኤሮንታ ጾሳታስ ጎይኖስ» ጊዲ ባሌꬂሺን ሲዪኮ፥ 14 ኢንቴ ሄሳ ሄ ዮኦዛ ኦይቺቴ፤ ሚንꬂካ ቆሪቴ፤ ሃይሲ ኢታ ሃኖይ ኢንቴ ጊዶን ኦሴቲዳይሲ ቱሙ ጊዲኮ፥ 15 ሄ ካታማይን ዲዛ ኣሳ ኡባ ማሻን ሲፊ ꬋይሲቴ፤ ሄ ካታማዮኔ ኢዚን ዲዛ ሜሃ ኩሜꬅ ኣሾንታ ꬋይሲቴ። 16 ሄ ካታማይን ዲዛ ኣሳ ኣቆታ ኡባ ኤኪዲ ሄ ካታማይ ጊዶን ዲዛ ዱቡሻን ሺሺ ዶሪቴ፤ ሂስቲዲ ጎዳ ኢንቴ ጾሳስ ያርሾ ኦꬂዲ ታማን ጹጊቴ፤ ሄ ካታማያ ናምኣንꬆ ሲማ ኤቆንታ ማላ ሜርናስ ላሌታ ኣቱ። 17 ፒላ ሚሻፌ ኣይኮይካ ኢንቴ ኩሼን ቤቶፎ፤ ሂስቲኮ ጎዳይ ባ ዎልቃማ ሃንቆፌ ሲሚዲ ኢንቴና ማራና፤ ኢዚ ኢንቴስ ቃꬌታና፤ ካሴ ኢንቴ ኣዋታስ ጌሊዳ ቃላ ማላ ኢንቴ ቆዳ ዳርሳና። 18 ጋሶይካ ታኒ ሃች ኢንቴና ኣዛዚዛ ኣዛዞ ኡባ ኢንቴ ናጊዲ ጎዳ ኢንቴ ጾሳስ ኣዛዜቲኮ፥ ቃሴ ጎዳ ኢንቴ ጾሳ ሲንꬃንካ ሱሬ ኦሶ ኦꬂኮ ሄ ኢዚ ጌሊዳ ሂዶታ ቃላይ ኢንቴስ ቱሙ ፖሌታና።

14

ዲጌቲዳ ዬሆ ዎጋታ

1 ኢንቴ ጎዳ ኢንቴ ጾሳ ናይታ፤ ሄሳ ጊሻስ ሃይቂዳ ኣሳስ ሚሼቲዲ ኢንቴ ቦላ ቃጪ ማዱንꬆፍቴ፤ ኢንቴ ሁኤ ቢናናካ ቡጮፍቴ። * 2 ጋሶይካ ኢንቴ፥ ጎዳ ኢንቴ ጾሳስ ዱማ ዴሬ፤ ጎዳይ ቢታ ቦላ ዲዛ ዴሬ ኡባፌ ኢንቴ ኢዛስ ዱማ ዴሬ ጊዳና ማላ ኢዚ ኢንቴና ባስ ዶሪዴስ። *

ሜቴቲዛኔ ሜቴቶንታ ሜዶሳታ

(ሌዌ 11፡1-47)

3 ቱና ጊዲዳዝ ኣይ ሚሼካ ሞፒቴ። 4 ሄሳ ጊሻስ ማና ማላ ኢንቴስ ኢሜቲዳ ሜዶሳቲ ሄኮ ሃይሳፌ ካሊ ዲዛይታ፤ ካጬራ ዲዛይታፔ ሚዝ፥ ዶርሲኔ ዴይሽ፥ 5 ጌኔሳ፥ ዶጌ፥ ዉሻ፥ ዎራ ዴይሽ፥ ጮፎሾ፥ ጋራ፥ ጫጎኔ ቢሆሬ ሚቴ። 6 ቂንጪፊሌይ ጳልቄቲዳይታኔ ባንቺኪዛይታ ኡባ ሚቴ። 7 ጊዶ ኣቲን ቂንጫፊሌይ ጳልቄቶንታይታኔ ባንቺኮንታይታ ሞፒቴ፤ ሄይቲካ ጋሜላ፥ ሃርባይኖኔ ጉፓሌ ሞፒቴ፤ ሄይታንታ ማላ ሜዶሳቲ ባንቺኪዛ ጊዲኮካ ኢስታ ቂንጪፊሌይ ሙሜ ጊዲዳ ጊሻስ ቱና ጊዲ ቆዴቴቴስ። 8 ጉዱንꬃ ቂንጪፊሌይ ጳልቄꬅ ጊዲኮካ ባንቺኮንታ ጊሻስ ኢዚ ሃንኮ ቱናታራ ኢሲፌ ቆዴቴስ፤ ሃይታንታ ማላ ሜዶሳታ ሞፒቴኔ ኢስታስ ኣሃካ ቦቾፍቴ።

9 ሃꬃ ጊዶን ዲዛ ሜꬌቴꬃ ኡባፌ ቄፌራ ዲዛይታኔ ፖቆይ ዲዛይታ ኡባ ሚቴ። 10 ጊዶ ኣቲን ሃꬃ ጊዶን ሜꬌቴꬃ ኡባፌ ቄፌይኔ ፖቆይ ባይንዳይታ ሞፒቴ፤ ሄይቲ ኢንቴስ ቱና ጊዴቶ።

11 ካፎታፔ ጌሻታ ሚቴ። 12 ሜቴታናስ ቤሶንታይቲ ጎሌ፥ ቆሎ፥ ኣንኮ፥ 13 ዱማ ዱማ ጺሎታኔ ዎሌታ፥ 14 ዱማ ዱማ ቁሮታ፥ 15 ያንቻ፥ ጫንጬ ጉቶ፥ ሃꬃ ካፎ፥ ጋጬ ዛሬ ኡባ፥ 16 ጉቶ፥ ሃዞ፥ ዎዪኖ 17 ባዞ ጉቶ፥ ኣንኮ፥ ቢያ፥ 18 ዚጊሌ፥ ሳቢሳ ጌቴቲዛ ካፎ ዛሬ ኡባ፥ ጂንጂላቴ ጌቴቲዛ ካፎኔ ዉርካዉርኮ። *

19 ቄፌራ ዲዛ ቄሪ ሜꬌቴꬃቲ ኡባይ ኢንቴስ ቱና ጊዲዳ ጊሻስ ኢስታ ሞፒቴ። 20 ጊዶ ኣቲን ኢስታ ጊዶፌ ጌሻታ ሚቴ። 21 ጎዳ ኢንቴ ጾሳስ ኢንቴ ዱማቲዳ ዴሬ ጊዲዳ ጊሻስ ባዉቲ ሃይቂዳ ሜሄ ኣሾ ሞፒቴ፤ ሃራ ዴሬፔ ዪዲ ኢንቴ ጊዶን ዲዛይቲ ማና ጊኮ ዲጎፍቴ፤ ዎይኮ ሃራ ዴሬ ኣሳስ ባይዛና ዳንዳዬታ። ዴይሻ ላቃ ኢዛ ኣዬይ ማꬃን ዶይሶፍቴ። *

ኣስራታ ኬሶ ዎጋ

22 ኢንቴ ላይꬃን ላይꬃን ጎዪዲ ዴሚዛ ካꬃፌ ታማፌ ኢሲ ኩሼ ዱማ ሻኪ ዎꬂቴ። 23 ኢንቴ ኡባ ዎዴ ጎዳ ኢንቴ ጾሳ ቦንቾ ታማራና ማላ ኢዚ ባ ሱንꬂ ጼይጌታና ማላ ዶሪዳሶን ኢንቴ ካꬃ፥ ዎይኔ ኡሻኔ ዛይቴ ኣስራታ፥ ኢንቴ ዶርሳታፔኔ ሜሄታፔ ኮይሮ ዬሌቲዳይታ ጎዳ ኢንቴ ጾሳ ሲንꬃን ሚቴ። 24 ጎዳ ኢንቴ ጾሳይ ባ ሱንꬂ ጼይጌታና ማላ ዶሪዳሶዚ ኢንቴ ዲዛሶፔ ኬሂ ሃሆ ጊዲኮ ጎዳ ጾሳይ ኢንቴና ኣንጃና ማላ ኢንቴ ኢንቴ ኣስራታ ሄ ቶኪ ኤኪዲ ባናስ ዳንዳዮንታ ኢጺኮ፥ 25 ሄ ኢንቴ ኬሲዳ ኣስራታ ባይዚዲ ሚሼዛ ጎዳይ ዶሪዳሶዛ ኤኪዲ ቢቴ። 26 ሂስቲዲ ሄን ሄ ኣስራታ ሚሻራ ኢንቴ ኮዪዳ ሚሽ፥ ሚዝ ጊዲን ዎይኮ ዶርስ፥ ዎይኔ ኡሹ ጊዲን ዎይኮ ሎኦ ሚኖ ኡሹ ኢንቴ ኮዪዳ ማላ ሻሚዲ ኢንቴሶ ኣሳ ኡባራ ሚሼ ጎዳ ኢንቴ ጾሳ ሲንꬃን ኡፋዬቲቴ።

27 ሄሳ ኢንቴ ኦꬂዛ ዎዴ ኢንቴ ካታማን ዲዛ ሌዌ ቆሞታ ጊሻን ጋኪዳ ጺንጾይ ባይንዳ ጊሻስ ኢንቴ ኢስታ ዬጊ ኣጎፍቴ። 28 ሄꬓንꬆ ላይꬃን ላይꬃን ኡባ ዎዴ ኢንቴ ካꬃፌ ኬሲዛ ዱማ ኣስራታ ኢንቴ ዲዛ ካታማታን ሺሺቴ። 29 ሄሳካ ኢንቴ ካታማታን ዲዛ ጺንጾይ ባይንዳ ሌዌቲ፥ ቤቴቲ፥ ኣዋይ ባይንዳ ናይቲኔ ኣምኤቲ ዪዲ ሜቶ፤ ኢንቴ ሄሳꬆ ኦꬂዛ ጊዲኮ ጎዳ ኢንቴ ጾሳይ ኢንቴ ኦሶ ኡባን ኢንቴና ኣንጃና። *

15

ኣጮ ቃንጾይ ኣቲዛ ላይꬅ

(ሌዌ 25፡1-7)

1 ላፑንꬃ ላፑንꬃ ላይꬃ ዉርሴꬃን ኢንቴፌ ታልኢዳይታስ ኣጮዛ ኢስታስ ኣጋጊቴ። 2 ኣጊሼ ሂስቲ ኣጊቴ፤ ባ ባጋ ኢስራኤሌ ኣሳስ ሚሼ ታልኢዳዴይ ዉሪ ባ ታልኢዳይሳ ኢዛዴስ ማሮ፤ ጎዳይ ኣጮይ ማሬቲዛ ላይꬃ ጊዲ ኣዋጂዳ ጊሻስ ባ ታልኢዳ ሚሻ ዛሪ ኤካናስ ኮዮፖ። 3 ሃራ ካሬ ዴሬ ኣሳስ ኢንቴ ታልኢዳ ሚሼይ ዲኮ ኢንቴስ ዛራና ማላ ኦይቻና ዳንዳዬታ፤ ኢንቴስ ኢሻ ኢስራኤሌ ኣሳታፔ ኢንቴፌ ሚሼ ታልኢዳይ ዲኮ ኢስታስ ኣጋጊቴ።

4-5 ሃች ታ ኢንቴና ኣዛዚዛ ኣዛዞታ ኡባን ጎዳ ኢንቴ ጾሳስ ኢንቴ ኣዛዜቲዛይታ ጊዲኮ ጎዳ ኢንቴ ጾሲ ኢንቴና ኬሂ ኣንጃና ጊሻስ ኢዚ ኢንቴስ ጺንጾ ሂስቲ ኢሚዛ ቢታይን ኢንቴ ጋርሳን ማንቆይ ዴና። 6 ጎዳ ኢንቴ ጾሳይ ኢንቴስ ሂዶታ ቃላ ማላ ኢንቴና ኣንጃና፤ ኢንቴ ዳሮ ዴሬታስ ታልኣናሺን ኢስታፌ ኦናፔካ ታልኤ ሃ ኤኬታ፤ ቃሴካ ኢንቴ ካዎቴꬃታ ሃራና ኣቲን ኦኒካ ኢንቴና ሃሬና።

7 ጎዳ ኢንቴ ጾሳይ ኢንቴስ ኢሚዛ ቢታን ኢንቴ ዲዛ ካታማታ ኡባን ኢስራኤሌ ኣሳፔ ኢሳዴይ ሜቶቲሺን ቤኢኮ ኢዚ ኢንቴ ባጋ ጊዲዳ ጊሻስ ኢዛስ ሜቄꬅ ኢቶፒቴ፤ ቃሴ ኢዛ ማዳናፔ ኢንቴ ኩሼ ጉዬ ኤኮፍቴ። 8 ኢንቴ ኩሼ ሚጪዲ ኢዛስ ኮሺዛዝ ኡባ ሞꬌቶንታ ታልኢቴ። * 9 «ኣጮ ቃንጾፌ ማሪዛ ላፑንꬃ ላይꬃይ ጋኪዴስ» ጊዲ ሜቶታንቻ ኢንቴ ኢሻታ ታልኤ ዲጎፍቴ፤ ሄሳ ማላ ኢታ ቆፋይ ኢንቴ ዎዚናን ጌሎፖ፤ ማንቆ ጊዲዳ ኢንቴ ኢሻታስ ኢንቴ ታልኦንታ ኢጺኮ ኢስቲ ፑዴ ጾሳኮ ዋሲን ኢንቴስ ጎሜ ጊዶንታ ማላ ናጌቲቴ። 10 ኢንቴ ኢዛስ ጮ ኪያቴꬅ ኢሚቴ፤ ኢንቴ ኢዛስ ኢሚሼ ኢንቴ ዎዚናን ሞꬌቶንታ ኢሚቴ፤ ሂስቲኮ ኢንቴ ኦሶ ኡባኒኔ ኢንቴ ኩሼይ ቦቺዳ ሚሽ ኡባን ጎዳ ኢንቴ ጾሳይ ኢንቴና ኣንጃና። 11 ኣይ ዎዴ ጊዲንካ ቢታ ቦላ ሜቶታንቻይኔ ማንቆይ ዲዛ ጊሻስ ኢንቴ ዴሬን ዲዛ ማንቆታሲኔ ሜቶታንቻታስ ኢንቴ ኪያቴꬅ ኦꬃና ማላ ታ ኣዛዛይስ። *

ኣይሌታ ኣይሶ ዎጋ

(ኬሳ 21፡1-11)

12 ኣዴ ጊዲን ማጫ ጊዲን ኔ ባጋ ጊዲዳ ኢስራኤሌ ኣሳፔ ኢሲ ኣሲ ኣይሌታናስ ባና ኔስ ባይዚኮ ኢዚ ኔስ ኡሱፑን ላይꬅ ኦꬂዳፔ ጉዬ ላፑንꬃ ላይꬃን ኢዛ ኣይሌቴꬃፌ ኬሳ ዬዳ። 13 ኔኒ ኣይሌቴꬃፌ ኢዛ ኬሳ ዬዲዛ ዎዴ ሜላ ኩሼ ዬዶፋ። 14 ጎዳ ኔ ጾሳይ ኔስ ኢሚዳ ኣንጆፌ፥ ዶርሳታፔ፥ ካꬃፌኔ ዎይኔ ኣይፌፔ ኢዛስ ኪያቴꬃን ኢማዳ ዬዳ። 15 ኢንቴካ ካሴ ጊብጼ ቢታን ኣይሌ ጊዲዳይሳኔ ጎዳ ኢንቴ ጾሳይ ኢንቴና ሄፔ ዎዚዳይሳ ዶጎፕቴ፤ ታኒ ኢንቴና ሃች ኣዛዚዛይ ሄሳሳ።

16 ጊዶ ኣቲን ሄ ኣይሌዚ ኔናኔ ኔሶ ኣሳ ዶሲዳ ጊሻሲኔ ኔናራ ዱሲ ኢዛስ ሎኦ ጊዲዳ ጊሻስ፥ «ታ ኔፔ ሻኬታና ኮይኬ» ጊኮ፥ 17 ኔኒ ኢዛ ኔሶ ፔንጌ ኤፋዳ ኢዛ ሃይꬃ ኔ ፔንጌ ሳንቃ ቦላ ዎꬃዳ ዎስፌራ ሉካ፤ ሄሳፌ ጉዬ ኢዚ ባ ዴኦ ላይꬅ ኡባን ኔስ ኣይሌ ጊዶ፤ ቃሴካ ኣይሌ ጊዲዛ ማጫሳስካ ሄሳꬆ ኦꬃ። 18 ኔ ኢዛ ኣይሌቴꬃፌ ኬሳ ዬዲዛ ዎዴ፥ «ሃይሲ ታስ ቆሆ» ጋዳ ቆፖፋ፤ ጋሶይካ ኢዚ ሃ ኡሱፑን ላይꬃን ሚሻስ ኦꬂዛ ኣሲ ኦꬂዛ ኦሶፔ ዳኮ ዳርሲዲ ኔስ ኦꬂዴስ፤ ሄሳ ጊሻስ ኔ ሄሳꬆ ኦꬂኮ ጎዳ ኔ ጾሳይ ኔ ኦꬂዛ ኦሶ ኡባን ኔና ኣንጃና። *

ሜሄ ባይራ

19 ኔኒ ኔ ሜሃፔኔ ኔ ዶርሳ ዉዳፔ ባይራ ዬሌቲዳ ኣዴ ኡባ ጎዳ ኔ ጾሳስ ዱማሳ፤ ኢስታ ኣይኮስካ ጎኤቶፋ፤ ሄሳꬆካ ዶርሳ ዉዳፔ ባይራ ዬሌቲዳይታ ኢስኬካ ቃንጾፋ። * 20 ኔኒኔ ኔሶ ኣሳይ ጎዳ ኔ ጾሳይ ዶሪዳሶሆን ጎዳ ኢንቴ ጾሳ ሲንꬃን ላይꬃን ላይꬃን ሄይታ ሚቴ። 21 ጊዶ ኣቲን ኔ ያርሺዛ ሜሄታ ቦላ ዎሶይ ቤቲኮ፥ ሄሲካ ቶሆ ሲላ ዎይኮ ቆቄ፥ ቃሴካ ሃራ ኢታ ቦሪዛዚ ኢስታ ቦላ ዲኮ ሄሳንታ ጎዳ ኔ ጾሳስ ያርሾ ሺሾፋ። 22 ሄይታንታ ማላ ሜሄታ ሄን ኢንቴሶን ማናስ ዳንዳዬታ፤ ዎጋይ ጊዛ ማላ ጌሻ ኣስ ጊዲን ዎይኮ ቱና ኣስ ጊዲን ጌኔሳ ኣሾኔ ጋራ ኣሾ ሚዛ ማላ ማና ዳንዳዬታ። 23 ጊዶ ኣቲን ኢስታ ሱꬃ ሃꬃ ማላ ዎራ ጉሲቴ ኣቲን ሞፒቴ። *

16

ፓዚጋ ባኣሌ

(ኬሳ 12፡1-20)

1 ጎዳ ኢንቴ ጾሳይ ኢንቴና ኣቢቤ ኣጊናን ኦማርሳራ ጊብጼፔ ኬሲዴስ፤ ሄሳ ጊሻስ ኣቢቤ ኣጊናን ጎዳ ኢንቴ ጾሳ ፓዚጋ ባኣሌ ቦንቺቴ። 2 ጎዳ ኢንቴ ጾሳይ ባ ሱንꬂ ጼይጌታና ማላ ዶሪዳሶን ኢንቴ ኢዛ ቦንቻና ማላ ኢንቴ ሜሄፔ፥ ዎይኮ ዶርሳፌ ኢሳ ፓዚጋ ባኣሌን ያርሾ ሺሺቴ። 3 ሄ ያርሾ ካꬃ ኢንቴ ሚዛ ዎዴ ኢርሾይ ኢዛን ጌሊዳ ካꬅ ሞፒቴ፤ ሄሳꬆካ ካሴ ኢንቴ ኤሶን ጊብጼፔ ኬዚዛ ዎዴ ኦꬆይሳ ማላ ላፑን ጋላስ ጋካናስ ኢርሾይ ኢዛን ጌሎንታ ዋዬ ኡኬꬅ ሚቴ፤ ሄሲካ ኢንቴ ዳሮ ሜቶ ቤኢዲ ጊብጼ ቢታፌ ኬዚዳ ጋላሳ ኢንቴና ቆፍሳና። 4 ላፑን ጋላስ ጋካናስ ኢንቴ ዴሬን ኣይ ኣሳ ኬꬃንካ ኢርሾይ ዶፖ፤ ኢንቴ ኮይሮ ጋላሳ ኦማርስ ያርሾስ ሹኪዳ ኣሾ ኡባይ ሄ ጋላስ ሜቴቲ ዉራና ቤሴስ።

5 ኢንቴ ፓዚጋ ያርሾ ጎዳ ኢንቴ ጾሳይ ኢንቴስ ኢሚዛ ኣይ ካታማታንካ ጮ ሹኮፍቴ። 6 ጊዶ ኣቲን ጎዳ ኢንቴ ጾሳይ ባ ሱንꬃይ ጼይጌታና ማላ ዶሪዳሶን ጻላ ሹኪቴ፤ ሹኪሼ ኣርሼይ ዉሊዛ ዎዴ ኢንቴ ካሴ ጊብጼፔ ኬዚዳ ጋላሳዮኔ ሳቴዮ ናጊዲ ሹኪቴ። 7 ሄ ሹኪዳ ኣሾዛ ጎዳ ኢንቴ ጾሳይ ዶሪዳሶን ጺጺ ሚቴ፤ ዎንቴꬃ ጋላስ ጌዴ ኢንቴ ዱንካኔን ዱንካኔን ሲሚቴ። 8 ኡሱፑን ጋላስ ኢርሾይ ኢዛን ጌሎንታ ኡኬꬅ ሚቴ፤ ላፑንꬆ ጋላስ ጎዳ ኢንቴ ጾሳስ ጎይናናስ ኢሲሶ ሺቂቴ፤ ሄ ጋላስ ኣይ ኦሶካ ኦꬆፍቴ።

ካꬃ ሺሾ ባኣሌ

(ኬሳ 34፡22፤ ሌዌ 23፡15-21)*

9 ኢንቴ ካꬅ ሺሻናስ ኮይሮ ዶሚዳ ጋላሳፌ ቢዲ ላፑን ሳሚንታ ኩሜꬅ ቆዲቴ። 10 ሄሳፌ ጉዬ ጎዳ ኢንቴ ጾሳይ ኢንቴና ኣንጂዳ ኬና ኢንቴ ኢንቴ ዶሳን ኢሞታ ኤሂዲ ጎዳ ኢንቴ ጾሳስ ካꬃ ሺሾ ባኣሌ ቦንቺቴ። 11 ሄሳን ኢንቴ ኢንቴ ኣቱማ ናይታራኔ ኢንቴ ማጫ ናይታራ፥ ኢንቴ ኣቱማ ኣይሌታራኔ ማጫ ኣይሌታራ፥ ኢንቴ ካታማን ዲዛ ሌዌታራኔ ቤቴ ኣሳታራ፥ ኢንቴ ጊዶን ዲዛ ዪኦታራኔ ኣምኤታራ ኡባይ ጎዳ ኢንቴ ጾሲ ባ ሱንꬂ ጼይጌታና ማላ ዶሪዳሶን ኡፋዬቲቴ። 12 ካሴ ኢንቴ ጊብጼን ኣይሌ ጊዲዳይሳ ዩሺ ቆፒዲ ሃይታ ዎጋታ ሎኤꬂ ናጊቴ። *

ዳሴ ባኣሌ

(ሌዌ 23፡33-43)

13 ኢንቴ ካꬅ ባሌፔ ጌልꬂዳፔ ጉዬ ቃሴካ ዎይኔ ጉምኢዛሶሆፔ ኤኪዳፔ ጉዬ ላፑን ጋላስ ጋካናስ ዳሴ ባኣሌ ቦንቺቴ። 14 ሄሳን ኢንቴ፥ ኢንቴ ኣቱማ ናይታራኔ ኢንቴ ማጫ ናይታራ፥ ኢንቴ ኣቱማ ኣይሌታኔ ማጫ ኣይሌታራ፥ ኢንቴ ካታማን ዲዛ ሌዌታራኔ ቤቴ ኣሳታራ፥ ኢንቴ ጊዶን ዲዛ ዪኦታራኔ ኣምኤታራ ኡባይ ኡፋዬቲቴ። 15 ጎዳ ኢንቴ ጾሳይ ዶሪዳሶን ላፑን ጋላስ ጋካናስ ኢዛስ ባኣሌ ቦንቺቴ፤ ጎዳ ኢንቴ ጾሳይ ኢንቴ ካꬃኔ ኢንቴ ኦꬂዛ ኦሶ ኡባን ኢንቴና ኣንጃና፤ ኢዛን ኢንቴ ኡፋዬታና። *

16 ኢንቴ ቢታን ዲዛ ኣቱማ ኣስ ጊዲዳ ኡባይ ላይꬃን ሄꬑቶ ፓዚጋ ባኣሌ ዎዴ፥ ካꬃ ሺሾ ባኣሌ ዎዴኔ ዳሴ ባኣሌ ዎዴ ጎዳ ኢንቴ ጾሳይ ኢዚ ዶሪዳሶ ኢዛ ሲንꬅ ሺቆ፤ ባኣሌዛ ቦንቻና ዪሼ ኦኒካ ጮ ሜላ ኩሼ ጎዳ ሲንꬅ ዮፖ። 17 ኢሲ ኢሲ ኣሲ ኤኪ ያና ኢሞታይ ጎዳ ኢንቴ ጾሳይ ኢዛዴ ኣንጂዳ ኬና ጊዶ።

ጺሎ ፒርዳ

18 ኢንቴ ዛሬቲ ኡባይ ጎዳ ኢንቴ ጾሳይ ኢሚዛ ካታማታን ኡባን ኢንቴ ዳናታኔ ሃላቃታ ሱንꬂቴ፤ ኢስቲካ ኣሳስ ጺሎ ፒርዳ ፒርዴቶ። 19 ፒርዳ ጌላሶፓ፤ ኣሳ ኣይፌሶ ቤያዳ ማዳ ፒርዶፋ፤ ባሌꬆፋ፤ ማጋንጾ ሞፓ፤ ጋሶይካ ማጋንጾይ ኣꬎ ኤራንቻታ ኣይፌ ቆቂሴስ፤ ጺሎታ ቃላካ ቦኪሴስ። * 20 ኢንቴ ሼምፖራ ፓጻ ዳና ማላኔ ጎዳ ኢንቴ ጾሳይ ኢንቴስ ኢሚዛ ቢታ ኢንቴ ላታና ማላ ጺሎኔ ሱሬ ፒርዳ ፒርዲቴ።

ኤቃ ጾሳታስ ጎይኖንታ ማላ ኢሜቲዳ ዎጋታ

21 ጎዳ ኢንቴ ጾሳስ ኢንቴ ያርሺዛሶ ኣቻን ሚꬃፌ ኦሴቲዳ ኣሼሪ ሚስሌ ኤሶፍቴ። * 22 ቃሴካ ጎዳ ኢንቴ ጾሳይ ኢጺዛ ጎይኖ ሹች ኤሶፍቴ። *

17

1 ኢንቴ ኢንቴ ሜሄ ጋርሳፌ ዎሶይ ዎይኮ ፓጬይ ዲዛዝ ቦራ ጊዲን ዎይኮ ዶርሳ ጎዳ ኢንቴ ጾሳስ ያርሾ ሺሾፍቴ፤ ሄሲ ጎዳ ኣቻን ኢጼቲዳ ሚሻ። 2 ኢንቴ ጎዳይ ኢንቴስ ኢሚዛ ካታማታፔ ኢሲኔይን ዲዛ ማጫ ጊዲን ኣዴ ጊዲን ጫቆ ቃላ ሜንꬂዲ ጎዳ ኢንቴ ጾሳ ሲንꬃን ኢታ ሚሽ ኦꬂ ቤቲኮ፥ 3 ቃሴካ ታ ኣዛዞ ዬꬊ ኣꬊዲ ሃራ ጾሳታስ ጎይኒኮ ዎይኮ ኣርሼስ፥ ኣጊናሲኔ ጾሊንቴታስ ጎይኒኮ፥ * 4 ሄይታንታ ማላ ሃኖታ ኢንቴ ሲዪኮ ሄ ዮኦዛ ፒልጊ ቆሪቴ፤ ሄሳ ማላ ኢታ ዮኦቲ ኢስራኤሌ ኣሳ ጊዶን ኦሴቲዳይሲ ቱሙ ጊዲኮ፥ 5 ሄ ኢታ ኦꬂዳዴ ዎይኮ ኦꬂዳሮ ካታማ ጊዶፌ ጌዴ ሃራሶ ኤፊዲ ሹቻን ኩራኪ ዎꬊቴ። 6 ሄሲካ ናምኡ ማርካይ ዎይኮ ሄꬑ ማርካይ ኢዛዴ ቦላ ማርካቲዳፔ ጉዬ ጊዶ፤ ጊዶ ኣቲን ኢሲ ኣሲ ጻላ ማርካቲዳ ማርካን ኣይ ኣሲካ ሃይቆፎ። * 7 ማርካቲ ኮይሮቲዲ ሹቻን ጫዴቶ፤ ሄሳፌ ጉዬ ሃንኮ ዴሬ ኡባይ ጫዶ፤ ሄሳꬆ ኦꬂዲ ኢንቴ ጊዶፌ ኢታ ኡባ ዲጊቴ። *

ዴጾ ፒርዳ

8 ኢንቴ ኢንቴ ካታማታን ፒርዳናስ ኬሂ ዴጺዛ ሼምፖ ጊሻስ ሺቂዛ ሞቶ፥ ሾቻ ሞቶ፥ ቃሴ፥ «ታስ ቤሴስ» ጊዛ ኣቆታ ሞቶ ጊዲንካ ዴንዲኮ ሄ ዎዴ ጎዳ ኢንቴ ጾሳይ ዶሪዳሶ ኤሶን ኤሂቴ። 9 ሌዌ ቆሞታፔ ቄሴ ጊዲዳይታሲኔ ሄ ዎዴ ዳና ጊዲዲ ፒርዲዛይሳስ ዮኦዛ ሺሺቴ፤ ሄ ዮኦዛ ኢስቲ ፒርዴቶ። 10 ጎዳይ ዶሪዳሶን ጊዲዲ ኢስቲ ኢንቴስ ፒርዲዛ ፒርዳ ማላ ኦꬂቴ፤ ኢንቴ ፖላና ማላ ኢስቲ ኢሚዛ ኣዛዞታ ናጌቲ ፖሊቴ። 11 ኢስቲ ኢንቴና ታማርሲዳ ዎጋኔ ፒርዳ ማላ ኦꬂቴ፤ ኢስቲ ፒርዲዳ ፒርዳፌ ሃዲርሲኔ ኡሻች ጎፒቴ። 12 ጎዳ ኢንቴ ጾሳስ ኦꬂዛ ዳናስ ዎይኮ ቄሴስ ኣዛዜቶንታ ኢጺዲ ኦቶሬቲዛ ኣሲ ዲኮ ሄሳዴይ ሃይቆ፤ ሄሳꬆ ኦꬂዲ ሄይታንታ ሚሳቲዛ ኢታ ሚሻታ ኡባ ኢስራኤሌ ዴራ ጊዶፌ ዲጊቴ። 13 ሄሳፌ ጉዬ ኣሲ ዉሪ ሄሳ ሲዪዲ ባባና፤ ናምኣንꬆ ሄሳ ማላ ኢታ ኦሶ ኦꬃናስ ጻላና ኣሲ ዴና።

ካዎ ካዎꬃና ኢሜቲዳ ዎጋ

14 ጎዳ ኢንቴ ጾሳይ ኢንቴስ ኢሚዛ ቢታዮ ጌሊ ላቲዲ ሄን ዱስ ዶሚዛ ዎዴ፥ «ኑና ዩዪ ኣꬊዳ ካዎቴꬃታስ ካዎይ ዲዛይሳꬆ ኑኒካ ኑስ ካዎ ካዎꬃና» ጊኮ፥ * 15 ኢንቴ ካዎꬃናይ ጎዳ ኢንቴ ጾሳይ ኢንቴስ ዶሪዳዴ ጊዲዳይሳ ኤሪቴ፤ ሄሲ ኢንቴ ኣሳ ጊዶፌ ዶሬቲዳይሳ ጊዶፌ ኣቲን ሃራ ቢታ ኣስ ኢንቴ ቦላ ካዎሶፒቴ። 16 ሄ ካዎዚ ዳሮ ፓራ ባስ ሺሻናስ ቤሴና፤ ጎዳይ ኣሳይ ጊብጼ ሲሞንታ ማላ ኣዛዚዳ ጊሻስ ሄፔ ፓራ ሻማናስ ኣሳ ዬዶፎ። * 17 ኢዛ ዎዚና ባሌꬆንታ ማላ ካዎይ ጮራ ማቾ ኤኮፎ፤ ዎርቃኔ ቢራካ ዳርሲ ሺሾፎ። * 18 ኢዚ ባ ካዎቴꬃ ኣልጋን ኡቲዛ ዎዴ ጾሳ ዎጋ ማጻፋ ሌዌ ቆሞ ጊዲዳ ቄሴታ ማታፔ ባስ ዱቂ ኤኮ። 19 ሄ ማጻፋዛ ባ ማታን ዎꬂዲ ባ ዴኦ ላይꬅ ኡባን ናባቦ፤ ኢዚ ሂስቲኮ ጎዳ ባ ጾሳ ቦንቾኔ ሄ ማጻፋን ጻፌቲዳ ዎጋታኔ ማራታ ኬሂ ናጌቲዲኔ ኣማኔቲዲ ፖሎ ታማራና። 20 ሂስቲኮ ኢዚ ባ ዎዚናን፥ «ታኒ ታ ላጌታፔ ኣꬋይስ» ጊዲ ኢስራኤሌ ኣሳ ቦላ ኦቶሬቴና፤ ጎዳ ባ ጾሳ ዎጋፔ ሃዲርሲኔ ኡሻች ጌና፤ ኢዚ ዳሮ ላይꬅ ካዎታና፤ ኢዛ ናይቲካ ኢስራኤሌ ቢታን ዳሮ ላይꬅ ካዎታና።

18

ቄሴታኔ ሌዌታ ጋኪዛ ጊሻ

1 ሌዌታፔ ቄሴቲኔ ቃሴካ ኩሜꬃ ሌዌ ቆሞቲ ሃንኮ ኣቲዳ ኢስራኤሌ ኣሳራ ቢታ ጊሼቲዛ ዎጋይ ኢስታስ ባይንዳ ጊሻስ ኢስቲ ጎዳስ ያርሻናስ ሺሺዛ ያርሾፌ ሚዲ ዴቶ። 2 ኢስታ ኢሻታ ኢስራኤሌ ኣሳ ጋርሳን ኢስታስ ጺንጾ ጋዴይ ዶፖ፤ ኢዚ ኢስታስ ኢሚዳ ሂዶታ ቃላ ማላ ጎዳይ ኢስታስ ጺንጾ። * 3 ዎፋኖ ጊዲን ዎይኮ ዶርሳ ያርሾስ ሺሺዛ ዎዴ ቄሴቲ ሚሳታ፥ ባንቂላታኔ ጋንጄታ ኤኬቶ። 4 ኢንቴ ካꬃፌ ጼራ፥ ዎይኔ ኡሻፌኔ ዎጋራ ዛይቴፔ ጼራ፥ ዶርሳ ኢስኬፌ ኮይሮ ቃንጼቲዳይሳ ኢስታስ ኢሚቴ። 5 ሜርናስ ቄሴቴꬃን ኦꬃና ማላ ሃራ ቆሞታ ጊዶፌ ጎዳ ኢንቴ ጾሳይ ሌዌ ቆሞታ ባስ ዶሪዴስ።

6 ሌዌ ቆሞታፔ ኢሲ ኣሲ ካሴ ባ ዲዛ ኢስራኤሌ ካታማፔ ጎዳይ ዶሪዳሶ ባናስ ዳሮ ኣሞይ ኢዛስ ዲኮ፥ 7 ቢዲ ሄን ካሴ ሃጋዚዛ ሌዌ ቆሞቲ ኦꬂዛይሳꬆ ኢዚካ ጎዳ ሲንꬃን ኦꬆ። 8 ቃሴ ባ ኣዋ ኣቆ ባይዚን ባና ጋኪዳይሳ ኤኪዳ ጊዲኮካ ቄሴቲ ጎኤቲዛይሳ ኡባ ኢስታራ ጊና ጊሼቲ ኤኮ።

ኣይዛቤታ ዎጋፔ ናጌታና ማላ ኢሜቲዳ ሴራ

9 ጎዳ ኢንቴ ጾሳይ ኢንቴስ ኢሚዛ ቢታ ኢንቴ ጌሊዛ ዎዴ ሄ ቢታን ዲዛ ካዎቴꬃይ ኦꬂዛ ቱና ኦሶ ኦꬆፍቴ። 10 ባ ኣቱማ ና ዎይኮ ማጫ ና ያርሾስ ጊዲ ታማን ጹጊዛ ኣይ ኣሲካ ኢንቴ ጊዶን ዶፖ፤ ቢቲዛይ፥ ማራጬ ጼሊዛይ፥ ሙሬኒዛይኔ ማሮይ ኢንቴ ጊዶን ዶፖ። * 11 ቃሴካ ዳጋሚዛዴይ (ጎጂዛይ)፥ ዎይኮ ሞይቲሌ ጼይጊዛዴይ ዎይኮ ኢታ ኣያናታራ ሃሳይዛዴይ፥ ዎይኮ ሃይቂዳ ኣሳታ ኣያናራ ሃሳይዛዴይ ኢንቴ ጊዶን ዶፖ። * 12 ሄሳንታ ማላ ኦꬂዛ ኣይ ኣሲካ ጎዳ ማታን ኢጼቲዳዴ፤ ኢስቲ ሄሳ ማላ ቱና ኦꬂዳ ጊሻስ ጎዳ ኢንቴ ጾሳይ ሄ ካዎቴꬃታ ኢንቴ ሲንꬃፌ ꬎቃሊ ꬋይሳና። 13 ጎዳ ኢንቴ ጾሳ ሲንꬃን ሙሌራ ኢንቴ ኣማኔቲዛይታ ጊዳናስ ቤሴስ። *

ሙሴ ማላ ሲንꬃፌ ዴንዳና ናቤ

14 ሃ ኢንቴ ላታናስ ቢዛ ቢታን ዲዛ ካዎቴꬃቲ ሙሬኒዛይቲኔ ማራጬ ጼሊዛይቲ ዮቲዛይሳ ሲዪዛይታ። ኢንቴ ጊዲኮ ሄሳꬆ ኦꬆንታ ማላ ጎዳ ኢንቴ ጾሳይ ኢንቴና ዲጊዴስ። 15 ጎዳ ኢንቴ ጾሳይ ኢንቴ ዛሬፔ ታ ማላ ናቤ ዴንꬃና፤ ኢንቴ ኢዚ ኢንቴስ ዮቲዛይሳ ሲዪዲ ኣዛዜቲቴ። * 16 ኢንቴ ሲና ዙማ ቦላ ሺቂዳ ዎዴ ጎዳ ኢንቴ ጾሳ፥ «ኑኒ ሃይቆንታ ማላ ጎዳ ኑ ጾሳ ጬንጉርሳ ዛሪ ሲዮኮ፤ ቃሴካ ሃ ዎልቃማ ታማካ ናምኣንꬆ ቤኦኮ» ጊዲ ኦይቺዴታ።

17 ሄሳ ጊሻስ ጎዳይ ታስ፥ «ኢስቲ ኦይቺዛ ኦይሻይ ሊኬ» ጊዴስ። 18 ታኒ ኢስታ ዛሬታ ጊዶፌ ኢስታስ ኔ ማላ ናቤ ዴንꬃና፤ ኢዚ ሃሳያና ቃላ ታ ኢዛስ ኢማና፤ ታ ኣዛዚዛይሳ ኡባ ኢዚ ኢንቴስ ዮታና። 19 ታ ሱንꬃን ዮቲዛ ሄ ናቤዛ ቃላ ሲዮንታ ኣስ ታ ቃጻያና። * 20 ጊዶ ኣቲን ታ ኢዛ ኣዛዞንታ ጻላቴꬃን ታ ሱንꬃን ዮቲዛ ናቤይ ዎይኮ ኤቃ ጾሳታ ሱንꬃን ዮቲዛ ናቤይ ሃይቆ።

21 ኢንቴ፥ «ናቤይ ዮቲዛ ቲንቢቴ ቃላይ ጎዳፔ ጊዶንታይሳ ታ ኣዛን ሻካ ኤራኔ?» ጊ ኦይቻና ዳንዳዬታ። 22 ሄ ናቤዚ ዮቲዳይ ጎዳ ሱንꬃን ዮቲን ኢዚ ዮቲዳ ቃላይ ፖሌቶንታ ኣጊኮ ሄሲ ጎዳይ ዮቶንታይሳ ጊዲዳይሳ ኤሬታ፤ ሄ ናቤዚ ዎርዶ ሃሳይዳ ጊሻስ ኢዛስ ያዮፍቴ።

19

ኣሲ ባቃቲ ኣቲዛ ካታማታ

(ታይ 35፡9-28፤ ኢያ 20፡1-9)

1 ጎዳ ኢንቴ ጾሳይ ኢንቴስ ኢሚዛ ቢታን ዲዛ ካዎቴꬃታ ꬋይሲዲ ኢንቴ ኢስታ ካታማታኒኔ ኬꬃታን ዴኦ ዶሚዛ ዎዴ፥ 2 ጎዳ ኢንቴ ጾሳይ ኢንቴስ ጺንጾ ኦꬂዲ ኢሚዛ ቢታን ዲዛ ካታማታፔ ሄꬑ ካታማታ ኢንቴስ ሻኪቴ። 3 ጎዳ ኢንቴ ጾሳይ ኢንቴስ ጺንጾ ኦꬂዲ ኢሚዛ ቢታ ሄꬑ ኬሲ ሻኪቴ፤ ሂስቲዲ ኣሴ ዎꬊዳ ኣሲ ኦኒካ ሄ ካታማታፔ ኢሳን ባቃቲ ኣታና ማላ ሄ ኤፊ ጋꬂዛ ኦጌ ጊግሲቴ። 4 ኢሲ ኣሲ ካሴ ኢዛራ ሞርኬቴꬂ ባይንዳዴ ዎꬋና ጊ ቆፖንታ ዲንጋቴ ኣስ ዎꬊኮ ሄሳዴይ ካታማታፔ ኢሲኔይን ቢ ጌሊዲ ባ ሼምፖ ኣሾ። 5 ሌሚሶስ ናምኡ ኣሳቲ ሚꬅ ቃንጻና ቢዳሶን ኢስቲ ሚꬅ ቃንጺሺን ሚꬃ ቃንጺዛ ቤዪጼዚ ዎይኮ ካልታዚ ቱቴዛፔ ቆፖንታ ኮሌቲ ቢዲ ኢዛራ ዲዛዴዛ ዎꬊኮ፥ ሄ ቤዪጼይ ኢዛ ኩሼፔ ኮሌቲ ቢ ዎꬊዳዴዚ ሄ ሄꬑ ካታማታፔ ኢሲ ካታማዮ ቢ ጌሊ ባ ሼምፖ ኣሾ። 6 ቆቴቲ ኣቲዛ ካታማይ ኤሶን ጋኬቶንታ ሃኮሶን ዲዛ ጊዲኮ ኦጌይ ኣዱቂዳ ጋሶን ሱꬅ ኣዛሪዛዴይ ኬሂ ሃንቄቲዲ ጎዲ ጋኪዲ ሃይቃናስ ቤሶንታይሳ ዎꬋናስ ዳንዳዬስ፤ ጋሶይካ ኢዚ ባ ሾሮ ዎꬊዳይ ሞርኬቴꬂ ዲዛ ጊሻስ ጊዴና። 7 ኢንቴ ሄꬑ ካታማታ ዱማ ሻካና ማላ ታ ኢንቴና ኣዛዚዛይ ሄሳ ጊሻሳ። 8 ጎዳ ኢንቴ ጾሳይ ካሴ ኢንቴ ኣዋታስ ጌሊዳ ሂዶታ ቃላ ማላ ኢዚ ኢንቴ ዛዋ ኣሲኮ፥ 9 ሃች ታ ኢንቴና ኣዛዚዳይሳ ኡባ ኢንቴ ፖሊኮ፥ ጎዳ ኢንቴ ጾሳካ ሲቂኮ ቃሴ ኢዛ ኦጌን ቢኮ ኢዚ ኢንቴስ ሃኖ ቢታዮ ኢሚዛ ጊሻስ ኣሲ ኢስታን ባቃቲ ቢዲ ኣታና ማላ ሃራ ሄꬑ ካታማታ ጉጂ ጊግሲቴ። 10 ኢንቴ ሄሳꬆ ኦꬂዛ ጋሶይካ ኢንቴ ኢዚን ዳና ማላ ጎዳ ኢንቴ ጾሳይ ኢንቴስ ጺንጾ ሂስቲ ኢሚዛ ቢታይን ጺሎ ሱꬂ ጉኮንታ ማላኔ ኢንቴካ ሱꬃ ኣጮን ኦይሼቶንታ ማላሳ።

11 ጊዲኮካ ኢሲ ኣሲ ሞርኬቴꬃን ዴንዲዲ ጌማን ዛማዲ ኡቲዲ ቃꬌታይ ባይንዳ ኣስ ዎꬊዳፔ ጉዬ ባ ሼምፖ ኣሻናስ ሄ ካታማታፔ ኢሲኔይን ባቃቲ ቢኮ፥ 12 ኢዚ ዲዛ ካታማ ጪማቲ ኢዚ ባቃቲ ቢዳ ካታማፔ ኣስ ኪቲ ኤሂሲዲ ሃይቂዳይሳ ሱꬅ ኣዛሪዛዴስ ኣꬂ ኢሜቶ። 13 ኢዛስ ኣይኮካ ቃꬌቶፍቴ፤ ኢንቴስ ኡባ ሚሺ ሎኦ ጊዳና ማላ ሼምፖ ዎꬊዛይታ ኢስራኤሌ ጊዶፌ ꬋይሲቴ።

ꬋስ ሾዳናስ ቤሴና

14 ጎዳ ኢንቴ ጾሳይ ኢንቴስ ኢሚዛ ጺንጾን ቤኒ ኣሳቲ ኢንቴሲኔ ኢንቴ ሾሮስ ጊዶን ኤሲዳ ዛዋ ሾዶፍቴ።

ማርካቴꬃስ ኢሜቲዳ ኣዛዞ

(ዛሬ 27፡17)

15 ኣሲ ሞሪዳ ሞሮ ሻኪ ኤራናስ ኢሲ ማርካይ ጻላ ጊዴና፤ ናምኡ ዎይኮ ሄꬑ ማርካይ ማርካታና ቤሴስ። * 16 ኢሲ ኢታ ኣሲ ሃራ ኣስ ዎርዶራ ሞቲኮ፥ 17 ናምኣቲካ ሄ ዎዴ ጎዳ ሲንꬃን ኦꬂዛ ቄሴታ ሲንꬃኒኔ ፒርዲዛ ዳናታ ሲንꬃን ኤቄቶ። 18 ሄ ፒርዲዛይቲካ ሄ ዮኦዛ ሎኤꬂ ፒልጊ ጼሌቶ፤ ሄ ማርካቲዛዴዚ ባ ኢሻዛ ቦላ ዎርዶራ ማርካቲዳይሲ ቱሙ ጊዲኮ፥ 19 ኢዚ ሄ ሞቶዛ ባ ኢሻ ቃጻይሳናስ ቆፒዳ ቂጻቴዛን ባ ሁኤስ ቃጻዬቶ፤ ሂስቲዲ ሄሳ ማላ ኢታ ኦꬂዛይሳ ኢንቴ ጊዶፌ ዲጊቴ። 20 ሂስቲኮ ሃራ ኣሳይ ሄሳ ሲዪዲ ባባና፤ ሄሳ ማላ ኢታ ኦሶይ ኢንቴ ጊዶን ኦሴቴና። 21 ሄሳ ማላ ኢታ ኦꬂዛይታስ ሙሌካ ቃꬌቶፍቴ፤ ሼምፖ ዎꬊዳዴ ዎꬊቴ፤ ኣይፌ ቶይሲዳዴስ ኣይፌ ቶይሲቴ፤ ኣች ሜንꬂዳዴስ ኣች ሜንꬂቴ፤ ኩሼ ሜንꬂዳዴስ ኩሼ ሜንꬂቴ፤ ቶሆ ሜንꬂዳዴስ ቶሆ ሜንꬂቴ።*

20

ኦላ ኣሳታስ ኢሜቲዳ ዎጋ

1 ኢንቴ ኢንቴ ሞርኬታ ኦላና ቢሺን ፓራ-ጋሬቲኔ ቶጋ ኣሳቲ ኢንቴፌ ዳሮ ጊዲኮ ሄሳ ቤኢዲ ዳጋሞፍቴ፤ ጋሶይካ ኢንቴና ጊብጼፔ ኬሲዳ ጎዳ ኢንቴ ጾሳይ ኢንቴናራ ዲዛ ጊሻስ ባቦፍቴ። 2 ኢንቴ ኦላ ዶማናፔ ሲንꬃቲዲ ቄሴዚ ኦላ ኣሳኮ ሺቂዲ፥ 3 «ኢስራኤሌ ኣሳዉ! ሃ ኤዝጊቴ! ኢንቴ ሃች ኢንቴ ሞርኬታራ ኦሌታናስ ቤታ፤ ኢንቴ ዎዚናይ ዳጋሞፎኔ ባቦፎ፤ ኢስታ ሲንꬃን ኮኮሮፒቴኔ ሺሮቶፒቴ። 4 ጎዳ ኢንቴ ጾሳይ ኢንቴ ሞርኬታ ኦላናስ ኢንቴናራ ቢዛ ጊሻስ ኢዚ ኢንቴና ጾኒሳና» ጎ።

5 ሄሳፌ ካሊዲ ኦላ ኣሳ ካሌꬂዛይቲ ኦላንቻታስ፥ «ኦራꬃ ኬꬅ ኬጺዲ ጌሎንታ ኣሲ ኢንቴ ጋርሳን ዲኮ ኢዚ ኦላሶ ቢ ሃይቂን ሃራ ኣሲ ኢዛ ኬꬃን ጌሎንታ ማላ ባሶ ጉዬ ሲሞ። 6 ዎይኮ ዎይኔ ቶኪዲ ኢዛ ኣይፌ ሺሾንታ ኣሲ ዲኮ ኢዚ ኦላን ሃይቂን ሃራ ኣሲ ኢዛ ዎይኔ ኣይፌ ባስ ሺሺዲ ኡፋዬቶንታ ማላ ኢዚ ባሶ ሲሞ። 7 ማቾ ኤካና ጊግሲ ዎꬂዳ ኣሲ ኦላን ሃይቂን ሃራ ኣሲ ኢዞ ኤኮንታ ማላ ኢዚ ባሶ ሲሞ» ጌቶ።

8 ኦላ ኣሳ ካሌꬂዛይቲ፥ «ዎዚናይ ባቢዛ ኣሲ ኢንቴ ጋርሳን ዲኮ ሃንኮ ኦላ ኣሳ ዎዚና ሂርጊሶንታ ማላ ኢዚ ባሶ ሲሞ» ጌቶ። 9 ኦላ ኣሳ ካሌꬂዛይቲ ሄሳ ዮቲ ዉርሲዳፔ ጉዬ ኦላ ኣሳ ቡቴን ቡቴን ሻኪዲ ኢሲ ኢሲ ቡቴስ ካሌꬂዛይታ ዶሬቶ።

10 ኢሲ ካታማ ኦላናስ ቢዲ ኢንቴ ኢስታኮ ማቲዛ ዎዴ ኮይሮቲዲ ሳሮን ኢስቲ ኩሼ ኢማና ማላ ኦይቺቴ። 11 ኢስቲ ኢንቴና ሳሮን ሞኪ ኤኪዲ ባንታ ጊምቤ ፔንጌ ዶይዲ ኢንቴና ጌልꬂኮ ሄ ካታማን ዲዛ ኣሳይ ኡባይ ኢንቴስ ሃጋዞኔ ዴጾ ኦሶ ኦꬆ። 12 ጊዶ ኣቲን ሄ ካታማ ኣሳይ ኢንቴስ ሳሮን ባ ኩሼ ኢሞንታ ኢጺዲ ኢንቴናራ ኦሌታና ኮይኮ ኢስታ ካታማ ዶዲቴ። 13 ጎዳ ኢንቴ ጾሳይ ሄ ካታማዮ ኢንቴ ኩሼን ኣꬂ ኢሚዛ ዎዴ ሄ ካታማይን ዲዛ ኣቱማሳ ኡባ ዎꬊቴ። 14 ጊዶ ኣቲን ማጫሳታኔ ጉꬃ ናይታ፥ ሜሄኔ ሄ ካታማይን ዲዛ ኣቆታ ኡባ ኢንቴስ ዲኢ ኤኪቴ፤ ቃሴ ጎዳ ኢንቴ ጾሳይ ኢንቴስ ኢሚዛ ኢንቴ ሞርኬታ ኣቆታ ኢንቴስ ጎኤቲቴ። 15 ቃሴካ ኢንቴ ዲዛሶፔ ሃኪ ዲዛ ካታማታካ ኢንቴ ኦይኪዛ ዎዴ ሃይሳፌ ካሊዛይሳ ኦꬂቴ።

16 ጎዳ ኢንቴ ጾሳይ ኢንቴስ ኣꬂ ኢሚዳ ቢታ ቦላ ኣሳ ኢንቴ ኦሊ ኦይኪዛ ጊዲኮ ኣሳ ኡባ ዎꬊቴ። 17 ጎዳይ ኢንቴ ጾሳይ ኢንቴና ኣዛዚዳ ማላ ሂቴታ፥ ኣሞሬታ፥ ካናኔታ፥ ፓሪዜታ፥ ሂዌታኔ ያቡሴታ ኡባ ዎꬊቴ። 18 ኢንቴ ሂስቶንታ ኣጊኮ ኢስቲ ባንታ ኤቃ ጾሳታስ ጎይኒዛ ቱና ኦሶ ኢንቴ ኦꬃና ማላ ኢንቴና ታማርሳና፤ ሄሳን ጎዳ ኢንቴ ጾሳ ቦላ ናጋራ ኦꬃና።

19 ኢንቴ ካታማ ኦይካናስ ዶዲ ዳሮ ጋላስ ኦሌቲሼ ጋምኢዛ ዎዴ ኢዛን ዲዛ ኣይፌ ኢሚዛ ሚꬃታ ኣይፌ ኢንቴ ማና ዳንዳይዛ ጊሻስ ኢስታ ቃንጾፍቴ፤ ኢስቲ ኣይፌ ኣይፊዛ ሚꬃፌ ኣቲን ኣሳራ ኦሌቲዛ ኣስ ጊዴቴና፤ ሄ ዴምባን ዲዛ ሚꬃታ ቃንጾፍቴ። 20 ሃንኮ ኣይፌ ኣይፎንታ ሚꬃታ ጊዲኮ ኢስታ ቃንጼሬꬂ ዬጊዲ ሄ ካታማያ ኩንዳና ጋካናስ ጊዶꬂ ናጋና ዳንዳዬታ።

21

ኣስ ዎꬊዲ ኤሬቶንታ ጌሚዳዴ ዳፋ

1 ኢንቴ ላታና ማላ ጎዳ ኢንቴ ጾሲ ኢንቴስ ኢሚዛ ቢታይን ኦኒ ዎꬊዳኮ ኤሬቶንታ ኣሳ ኣሃይ ጮ ዴምባን ኩንዲ ቤቲኮ፥ 2 ኢንቴ ዳናቲኔ ኢንቴ ጪማቲ ቢዲ ኣሃዚ ዲዛሶፔ ዶሚዲ ሄ ሄራን ዲዛ ካታማታ ጋካናስ ዲዛ ሃሆቴꬃ ዋꬌቶ። 3 ሄሳፌ ጉዬ ኣሃዚ ዲዛሶስ ማቲዛ ካታማይን ዲዛ ካሌꬂዛይቲ ኦሶስ ጋኮንታ ቡሮ ቃምባራይ ኢዚ ሞርጌ ቦላ ዎꬎንታ ኢሲ ኡሱ ዶሬቶ። 4 ሄ ኡሲዮ ሙሌካ ጎዬቲ ኤሮንታሶ፥ ኣይ ኣታኪልቴይ ቶኬቲ ኤሮንታሶኔ ጎጊዛ ሃꬂ ዲዛ ሾባ ኤፊዲ ሄን ኡሳይ ሞርጌ ሚርቂ ሜንꬄቶ። 5 ሂስቲዲ ጎዳ ኢንቴ ጾሳይ ባ ሲንꬃን ኦꬃና ማላ፥ ባ ሱንꬃን ኣንጃና ማላ፥ ሞቶኔ ሼምፖ ዳፋ ጌሊዲ ሻኪ ፒርዳና ማላ ጎዳ ኢንቴ ጾሳይ ሌዌ ናይታፔ ዶሪዳ ቄሴቲ ኣሃዚ ዲዛሶ ማታ ቤቶ። 6 ሄሳፌ ጉዬ ኣሃዚ ዲዛሶ ማታን ዲዛ ካታማዮ ካሌꬂዛ ጪማቲ ሞርጌ ሚርቂ ሜንꬂዳ ኡሳይ ቦላ ባንታ ኩሼ ሜጬቴቶ። 7 ሂስቲዲ፥ «ሃይሳ ኑ ዎꬊቤኮ፤ ኦኒ ዎꬊዳኮካ ኑ ቤዪቤኮ። 8 ጎዳዉ! ኔኒ ጊብጼፔ ዎዛዳ ኬሲዳ ኔ ዴሬ ኢስራኤሌ ናጋራ ዉርሳ፤ ኑናካ ማራ፤ ሃይሳ ጉኪዳ ጺሎ ሱꬃ ጊሻስ ኑና ኦይቾፋ» ጌቶ። 9 ኢንቴ ጎዳ ሲንꬃን ሱሬ ሚሽ ኦꬂዲ ጺሎ ሱꬂ ጉኪዳ ናጋራ ኢንቴ ጊዶፌ ዲጊቴ።

ዲኤቲ ዪዳ ማጫሳታፔ ማቾ ኤኮ ዎጋ

10 ኔ ሞርኬታራ ኔ ኦሌታናስ ኬዚን ጎዳ ኔ ጾሲ ኢስታ ኔ ኩሼን ኣꬂ ኢሚን ኔ ኢስታ ዲኢዳ ዎዴ፥ 11 ሄ ዲኤቲዳይታ ጊዶን ማላ ሎኦ ማጫስ ዴማዳ ኢዞ ኔስ ማቾ ኤካናስ ኮይኮ፥ 12 ኢዞ ኔኒ ኔሶ ኤሂኮ ኢዛ ባ ሁኤ ሜዴቱ፤ ቃሴ ባ ጹጉንꬅ ኢሩ። 13 ካሴ ኢዛ ዲኤታ ያሼ ማይኢዳ ማይኦ ላሙ፤ ኢሲ ኣጊና ጋካናስ ኔሶን ኡታዳ ኦላን ሃይቂዳ ባ ኣይሲኔ ባ ኣዋስ ዬኩ፤ ሄሳፌ ጉዬ ኢዞ ኔስ ማቾ ኤካ። 14 ጉዬፔ ኔኒ ኢዚን ኡፋዬቶንታ ኣጊኮ ኢዞ ኣንጃ ዬዳናስ ዳንዳያሳ፤ ካሴ ኢዞ ዎልቃራ ኤኪዳይ ኔና ጊዲዳ ጊሻስ ዛራዳ ባይዛናሲኔ ኣይሌ ማላ ቆዳናስ ቤሴና።

ባይራ ናስ ኢሜቲዳ ላታና ዎጋ

15 ኢሲ ኣሲ ናምኡ ማቾ ኤኪዲ ኢስታፌ ኢሲኔዮ ዶሲዲ ኢሲኔዮ ኢጺኮ ሄ ናምኣቲካ ኢዛስ ኣቱማ ናይታ ዬሊኮ ሄ ዬሌቲዳ ናይታፔ ባይራዚ ኢዚ ኢጺዛሪ ና ጊዲኮ፥ 16 ኢዚ ባ ሃሮ ባ ናይታስ ጊሺዛ ዎዴ ኢዚ ኢጺዛሪፔ ዬሌቲዳ ባይራ ናዛ ባይራቴꬃ ካꬊዲ ባ ዶሲዛሪፔ ዬሌቲዳ ናዛስ ማዲዲ ኣꬂ ኢማናስ ቤሴና። 17 ባይራ ናዚ ኢዚ ሲቆንታ ማቼይፌ ዬሌቲኮካ ኢዚ ኢዛስ ኮይሮ ዬሎ ጊዲዳ ጊሻስ ሃንኮ ናይታፔ ናምኡ ኩሼ ኣꬂ ኢሚዲ ኢዚ ባይራ ጊዲዳይሳ ኤሪሶ።

ኣዛዜቶንታ ናይታስ ኢሜቲዳ ዎጋ

18 ኣዋሲኔ ኣዪስ ኣዛዜቶንታ ኢጺዲ ኢስቲ ሙሪንካ ሲሞንታ ኢጺዳ ማካላንቻኔ ዎዚና ሙሜ ናይ ኢስታስ ዲኮ፥ 19 ኣያኔ ኣዋይ ባንቲ ዲዛ ካታማታ ጋርሳን ጪማቲ ፒርዲዛሶ ኤኪ ቤቶ። 20 «ሃይሲ ኑ ናዚ ዎዚና ሙሜ፤ ማካላንቻ፤ ኑስ ኣዛዜቴና፤ ማꬆቴሲኔ ሚሽ ጮ ꬋይሴስ» ጊ ጪማታስ ዮቴቶ። 21 ሄ ካታማይን ዲዛ ኣቱማ ኣሳይ ኡባይ ኢዛ ሹቻን ጫዲ ዎꬌቶ፤ ኢንቴ ሄሳꬆ ሂስቲኮ ኢንቴ ጋርሳፌ ኢታ ሚሺ ꬋያና፤ ኢስራኤሌ ዴሬን ዲዛይ ዉሪ ሄሳ ሲዪዲ ያያና።

ዱማ ዱማ ዎጋታ

22 ኢሲ ኣሲ ባ ኦꬂዳ ጊታ ሞሮ ጋሶን ሚꬃ ቦላ ካቄቲ ሃይቃና ማላ ፒርዴቲኮ፥ 23 ሚꬃ ቦላ ካቄቲ ሃይቂዳ ኣሲ ጾሲ ቃንጊዳዴ ጊዲዳ ጊሻስ ኢዛ ኣሃይ ሚꬃ ቦላ ካቄቲ ኣቆፖ፤ ጎዳ ኢንቴ ጾሳይ ኢንቴስ ኢሚዛ ቢታ ቱኒሶንታ ማላ ሃይቂዳ ኣሃዛ ሄ ጋላስ ሞጊቴ። *

22

1 ኢስራኤሌ ኣሳ ቦራይ ዎይኮ ዶርሲ ꬋይዲ ዎራ ቢሺን ኢንቴ ዴሚኮ ጮኡ ጊ ኣꬎፍቴ፤ ኢዛ ጎዳስ ላጋ ኤፋ ኢማ። 2 ጊዶ ኣቲን ሜሃዴይ ዲዛሶይ ሃሆ ጊዲኮ ዎይኮ ሄ ሜሃዴይ ኦናኮ ኔ ኤሮንታ ኣጊኮ ሜሄዛ ኔሶ ኤካዳ ባ፤ ሜሃዴይ ኮዪሼ ዪኮ ኢዛይሳ ኢዛስ ዛራ። 3 ማይኦ ጊዲን ዎይኮ ሃሬ ጊዲን ዎይኮ ሃራ ኣይ ሚሺካ ኔ ባጋ ኢስራኤሌ ኣሳፔ ꬋዪን ኔ ዴሚዳ ጊዲኮ ዛራዳ ኢዛዴስ ኢማ።

4 ኔ ባጋ ኢስራኤሌ ኣሳስ ሃሬይ ዎይኮ ቦራይ ኦጌን ኩንዲን ኔ ቤኢዳ ጊዲኮ ማዳዳ ዴንꬃ ኣቲን ቤኣሼ ዬጋ ኣꬎፋ።*

5 ጎዳ ኢንቴ ጾሳይ ሄሳꬆ ኦꬂዛይታ ኢጺዛ ጊሻስ ማጫቲ ኣቱማሳታ ማይኦ፥ ኣቱማሳቲ ማጫሳታ ማይኦ ማይኦፌቶ።

6 ኔ ኦጌ ቢሺን ካፎይ ባ ኬꬃን ሚꬃ ቦላ ዎይኮ ቢታ ቦላ ዬሊዳ ጪዬታ ዎይኮ ጱጱሌ ሃጳ ዲዛ ካፎ ኔ ዴሚዳ ካፎዮ ጪዬታራ ጋꬃ ኔሶ ኤፎፓ። 7 ጪዬታ ኔሶ ኤካ ባናስ ዳንዳያሳ፤ ኣዬዮ ጊዲኮ ኢዛ ፒራꬋ ባና ማላ ዬዳ፤ ኔኒ ሄሳꬆ ኦꬂኮ ኔስ ሎኦ ጊዳናኔ ኔ ዳሮ ላይꬅ ዳና።

8 ኔ ኦራꬃ ኬꬅ ኬጻሼ ሄ ኬꬃ ካራፔ ኣሲ ኩንዲዲ ሱꬃ ኣጮን ኔና ኦይሺሶንታ ማላ ኬꬃ ካራ ቦላ ቴቄ ዎꬃ።*

9 ኔኒ ዎይኔ ሚꬅ ቶካሼ ኢዛ ጊዶን ሃራ ዜሬꬅ ዜሮፓ፤ ኔ ሃራ ዜሪኮ ዎይኔ ሚꬃ ኣይፌፔ ጊዲን ዎይኮ ሃራ ኔ ዜሮ ካꬃፌ ጎኤታናስ ዳንዳያካ። *

10 ቦራኔ ሃሬ ኢሲፌ ኢሲ ቃምባራን ዋጻ ጎዮፓ።

11 ሱፌፔኔ ፑቶፌ ዋላኬቲ ዳዴቲዳ ማይኦ ማይኦፋ።

12 ኔ ማይኣና ማይኦስ ኦይዱ ባጋራካ ማጫራ ሜꬋ።*

ጌላኦቴꬃስ ኢሜቲዳ ዎጋ ናጎ

13 ኢሲ ኣሲ ማቾ ኤኪዳ ማላ ኢዚራ ኣቂ ሲሚዲ ኢዞ ኢጺኮ፥ 14 «ሃኖ ማጫሳዮ ኤካዲስ ሺን ኢዚስ ጌላኦቴꬃ ዎጋይ ባዋ» ጊዲ ዎርዶራ ኢዚ ሱንꬁ ሞሪኮ፥ 15 ሄ ናዮ ዬሊዳይቲ ናያ ጌላኦ ጊዲዳይሳስ ማርካ ኤሂዲ ሄ ካታማን ዲዛ ጪማታ ቤሴቶ። 16 ናይ ኣዋይ ኢስታስ፥ «ታኒ ታ ናዮ ሃይሳ ኣዴዛስ ኢማዲስ ሺን ሃኢ ኢዚ ኢዞ ኢጺዳይሳ ቆንጪሲዴስ። 17 ‹ኔ ናይስ ጌላኦቴꬂ ባዋ› ጊዲ ታ ናይ ሱንꬁ ሞሪዴስ፤ ታ ናይስ ጌላኦቴꬂ ዲዛይሳስ ሃይሲ ማርካ» ጊዲ ሄ ዴሬ ካሌꬂዛይታ ሲንꬃን ኢዚ ኢዞ ኤኪሺን ማይኦ ቦላ ጉኪዳ ሱꬃራ ዲዛ ማላታ ጫርቃዛ ቤሶ። 18 ሄ ካታማዮ ካሌꬂዛይቲ ኣዴዛ ሾጪ ቃጻዬቶ። 19 ቃሴካ ኢዚ ኢስራኤሌ ናይታፔ ጌላኦቴꬃራ ዲዛ ኢሲኔይ ሱንꬁ ሞሪዳ ጊሻስ ኢሲ ጼቱ ሳቂሌ ቢራ ናይ ኣዋስ ማጋጮ ቃንጾ፤ ሄሳፌ ጉዬ ናያካ ኢዛስ ማቾ ጊዱ፤ ኢዚ ሼምፖራ ፓጻ ዲዛ ላይꬅ ኡባን ኢዞ ኣንጂ ዬዳናስ ዳንዳዬና።

20 ጊዶ ኣቲን ኢዚ ጊዳይሲ ቱሙ ጊዲ ቤቲኮ ቃሴ ኢዛ ጌላኦ ጊዲዳይሳ ቆንጪሲዛ ማላታይ ባይንዳ ኣጊኮ፥ 21 ኢዛ ባ ኣዋ ሶን ዳሼ ላይማታዳ ኢስራኤሌ ኣሳ ዬላቺዛ ኦሶ ኦꬂዳ ጊሻስ ኢዞ ኢዚ ኣዋ ኬꬃ ካሬ ኤፌቶ፤ ሄ ካታማን ዲዛ ኣሳይ ኢዞ ሹቻራ ጫዲ ዎꬎ፤ ሄሳꬆ ሂስቲዲ ኢንቴ ጊዶፌ ኢታ ሚሽ ዲጊቴ።

22 ኢሲ ኣሲ ሃራ ኣሳ ማቺራ ዚንኢ ቤቲኮ ናምኣይካ ሃይቄቶ፤ ሄሳꬆ ሂስቲዲ ኢንቴ ጊዶፌ ኢታ ሚሽ ዲጊቴ።

23 ኣይ ኣሲካ ካታማ ጊዶን ኣዚና ጌላና ጊጋ ኡቲዳ ጌላኦይራ ዚንኢዲ ቤቲኮ፥ 24 ናምኣታካ ሄ ካታማይፔ ካሬ ኬሲዲ ሹቻን ጫዲ ዎꬊቴ፤ ጌላኦያ ካታማ ጊዶን ዳሼ፥ «ታና ኣሺቴ» ጋዳ ዋሶንታ ጊሻስ ሃይቃናስ ቤሴስ፤ ቃሴ ኣዴዚ ሃራ ኣሳራ ጊጋ ዲዛሪራ ዚንኢዲ ዎጋ ሜንꬂዳ ጊሻስ ሃይቃናስ ቤሴስ፤ ሄሳꬆ ሂስቲዲ ኢንቴ ጊዶፌ ኢታ ሚሽ ዲጊቴ።

25 ኢሲ ኣሲ ሃራ ኣሳስ ጊጋ ኡቲዳ ጌላኦዮ ኢዛ ዲዛ ካታማፔ ሃራሶን ዴሚ ዎልቃꬂዲ ኢዚ ጌላኦቴꬃ ኤኪዳ ጊዲኮ ሄሳዴይ ጻላ ሃይቆ። 26 ናያ ሃይቆስ ጋꬂዛ ናጋራ ኦꬆንታ ጊሻስ ኢዞ ቦቾፍቴ፤ ሃይሳ ማላ ኦሶይ ኢሲ ኣሲ ጌኔራ ባ ላጌዛ ሼምፖ ዎꬊዛይሳራ ኢሲ ጊና። 27 ሄሲካ ሄ ኣዴዚ ሃራ ኣሳስ ጊጌታ ኡቲዳ ጌላኦያ ባ ዲዛ ካታማፔ ካሬን ዲሺን ዴሚዲ ኢዞ ኦይኪዳ ጊሻሲኔ ኢዛ ዋሲዳኮካ ኢዞ ኣሻና ኣሲ ባይንዳ ጊሻሳ።

28 ኣይ ኣሲካ ሃራ ኣሳራ ጊጌቶንታ ጌላኦይራ ዚንኢሼ ኦይኬቲኮ፥ 29 ናይ ኣዋስ ኢቻሽ ታሙ ሳቂሌ ቢራ ቃንጺዲ ኢዞ ባስ ማቾ ሂስቶ፤ ዎልቃን ኢዚራ ዚንኢዳ ጊሻስ ሃይቃና ጋካናስካ ኢዞ ኣንጂ ዬዳናስ ዳንዳዬና። *

30 ኦኒካ ባ ኣዋ ማቾ ኤኪዲ ዎይኮ ኢዚራ ዚንኢዲ ባ ኣዋ ዬላሶፖ። *

23

ጾሳ ኣሳራ ዲዛ ኢሲፌቴꬃፌ ሻኪዛ ሃኖታ

1 ሳንጌቲዳ ኣሲ ዎይኮ ቃራቴቲዳ ኣሲ ጎዳ ዴሬ ዱላታን ቤቶፎ።

2 ላጌꬆን ዬሌቲዳይኔ ኢዛ ዜሬꬂ ቢዲ ታማንꬆ ጋካናስ ጎዳ ኣሳ ሺቆን ጌሎፖ።

3 ኣሞኔኔ ሞኣቤ ዜሬꬃቲ ዉሪካ ታማንꬃ ዬሌታ ጋካናስ ጎዳ ኣሳ ዱላታን ጌሎፔቶ። 4 ጋሶይካ ኢንቴ ጊብጼፔ ኬዚዲ ዪሺን ኢስቲ ኢንቴና ካꬂኔ ሃꬅ ዲጊዳ፤ ቃሴ ሜስጴጾሚያ ቢታን ፓቶሬ ካታማን ዲዛ ቢኦሬ ና ባላሜይ ኢንቴና ቃንጋና ማላ ሚሻን ሻሚዳ። * 5 ጊዶ ኣቲን ጎዳ ኢንቴ ጾሳይ ኢንቴና ሲቂዛ ጊሻስ ባላሜይ ቃንጊዛ ቃንጌꬃ ሲዪቤና፤ ኢዚ ቃንጊዳ ቃንጌꬃ ኣንጆን ላሚዴስ። ** 6 ሄ ዴሬ ኣሳቲ ዱሬቲዲ ሳሮን ዳና ማላ ኢስታ ማዶፍቴ።

7 ኢስቲ ኢንቴስ ዳቦ ጊዲዳ ጊሻስ ኤዶሜ ኣሳ ካꬊዲ ኢጾፍቴ፤ ቃሴ ኢንቴ ጊብጼ ቢታን ካሴ ቤቴ ጊዲዲ ዴኢዳ ጊሻስ ጊብጼ ኣሳታካ ኢጾፍቴ። 8 ኢስታ ዜሬꬂ ሄꬓንꬆ ዬሌታፔ ዶሚዲ ጎዳ ኣሳ ሺቆን ዋላኬታና ዳንዳዬስ።

ኦላ ኣሳይ ዱንካኒ ኡቲዳሶ ጌሻቴꬃን ናጎ

9 ኢንቴ ኦላስ ኬዚዲ ዱንካኒ ኡቲዳሶሆን ኢንቴና ቱኒሲዛ ሚሻፌ ናጌቲቴ። 10 ኢሲ ኣሲ ኦማርስ ኣጉሞራ ማላይ ኢዛ ቦላ ጉኪኮ ኣሲ ዲዛ ሄራፔ ሃራሶ ቢዲ ሄን ታኮ። 11 ኦማርሳ ዎዴ ባ ቦላ ሜጬቲዲ ኣርሼይ ዉሊሺን ካሴ ባ ዲዛሶ ሲሞ።

12 ሼሽ ኡቲዛሶ ኢንቴ ዲዛሶ ሄራፔ ካሬን ጊግሲቴ። 13 ኢንቴ ሼሽ ኡታናሶ ቦካናሲኔ ቢታ ዛሪ ካማናስ ጎኢዛ ሚሽ ኢንቴ ኦላ ማሳራራ ጋꬂ ኢሲፌ ኦይኪቴ። 14 ጋሶይካ ጎዳ ኢንቴ ጾሳይ ኢንቴና ናጋናሲኔ ኢንቴ ሞርኬታ ኢንቴ ኩሼን ኣꬂ ኢማናስ ኢንቴ ጉታ ጊዶን ሄሜቴቲዛ ጊሻስ ኢዛ ሻቲዛ ሚሽ ቤኢዲ ጉዬ ሲሞንታ ማላ ኢንቴ ዲዛ ሄራይ ጌሽ ጊዳና ቤሴስ።

ዱማ ዱማ ዎጋታ

15 ባ ጎዳፔ ባቃቲዲ ኔኮ ዪዳ ኣይሌ ዛራዳ ኢዛ ጎዳስ ኢሞፋ። 16 ኢዚ ኢንቴ ካታማታፔ ባ ኮዪዳሶን ኢንቴናራ ዴኦ፤ ኢዛ ኡንኤꬆፍቴ።

17 ኢስራኤሌ ኣሳፔ ኦኒኔ ኣቱማ ጊዲን ዎይኮ ማጫ ጊዲን ኤቃ ጾሳታስ ጎይኒዛይቲ ኦꬂዛይሳ ማላ ላይማቶፒቴ። * 18 ጎዳ ኢንቴ ጾሳይ ላይማ ኢጺዛ ጊሻስ ኣዴ ጊዲን ዎይኮ ማጫሲ ላይማቴꬃን ዴሚዳ ሚሽ ኣዲና ጋሶ ጊዲ ጎዳ ኢንቴ ጾሳ ኬꬅ ኤሆፔቶ።

19 ኔ ዛሬ ጊዲዳ ኢስራኤሌ ኣሳስ ሚሼ፥ ካꬅ ዎይኮ ሃራ ሚሽ ታልኣዳ ዛራሼ ዲች ኤኮፋ። 20 ሃራ ቢታ ኣሳፔ ዲቻ ኤካናስ ዳንዳያሳ፤ ጊዶ ኣቲን ኔ ባጋ ጊዲዳ ኢስራኤሌ ኣሳስ ዲቻስ ታልኦፋ፤ ሂስቲኮ ኔ ባዳ ላታና ቢታይን ጎዳ ኔ ጾሳይ ኔና ኡባ ባጋራካ ኣንጃና። *

21 ጎዳ ኔ ጾሳስ ኔ ኢማና ጋዳ ኣዲኔቲዳ ሚሽ ጋꬃናስ ጋምኦፋ፤ ኔ ጊዳ ቃላ ኔ ፖላና ማላ ጎዳ ኔ ጾሲ ኮዬስ፤ ኔ ኣዲኔቲዳ ቃላ ጋꬆንታ ኢጺኮ ሄሲ ኔስ ናጋራ ጊዴስ። * 22 ጎዳ ኔ ጾሳስ ኔ ኢማና ጋዳ ኣዲኔቶንታ ኣጊኮ ሄሲ ኔስ ናጋራ ጊዴና። 23 ጊዶ ኣቲን ጎዳ ኔ ጾሳስ ኔ ዶሳን ኢማና ጋዳ ኔ ጌሊዳ ማላ ኔ ኢንጻርሳፌ ኬዚዳይሳ ፖላ።

24 ኣሲ ቶኪዳ ዎይኔ ሚꬃ ጊዶራ ካንꬃ ባሼ ኔ ኮዪዳ ኬና ኢዛፔ ማናስ ዳንዳያሳ፤ ጊዶ ኣቲን ኣይ ሚሻንካ ዬጋዳ ኔሶ ኤፎፓ። 25 ኣሳ ካꬃ ጊዶራ ኣꬋ ባሼ ቲያፔ ጹጳ ማና ዳንዳያሳ፤ ጊዶ ኣቲን ማጻ ኤካዳ ኔሶ ቦፓ።

24

ማቾ ኣንጂ ዬዲዲ ሃራ ኤኮ ጊሻስ ኢሜቲዳ ዎጋ

1 ኢሲ ኣሲ ማቾ ኤኪ ሲሚዳፔ ጉዬ ኢዚ ቦላ ኢሲ ኢታ ሚሽ ዴሚዲ ኢዞ ኢጺኮ ኢዞ ኣንጂ ዬዲሼ ኢዚስ ዋራቃታ ጻፊ ኢሚዲ ዬዶ። * 2 ኢዛሶፔ ኬዛዳ ሃራ ኣዚና ጌሊኮ፥ 3 ሄ ናምኣንꬆ ኣዚናይካ ኢዞ ዶሶንታ ኢጺዲ ኢዚስ ዋራቃታ ጻፊ ኢሚዲ ባ ሶፔ ኢዞ ኬሲ ዬዲኮ፥ ዎይኮ ኢዞ ኤኪዳ ሄ ናምኣንꬆ ኣዚናዚ ሃይቂኮ፤ 4 ኢዛ ቱኒዳ ጊሻስ ኮይሮ ኣንጂ ዬዲዳ ኣዚናዚ ናምኣንꬆ ኢዞ ዛሪዲ ኤኮፎ፤ ሄሲ ጎዳ ማታን ኢጼቲዳይሳ፤ ቃሴ ኢንቴካ ጎዳ ኢንቴ ጾሳይ ኢንቴስ ኢሚዳ ቢታን ሃይሳ ማላ ናጋራ ኦꬆፍቴ።

ዱማ ዱማ ዎጋታ

5 ማታ ዎዴ ማቾ ኤኪዳ ኣሲ ኦላስ ቦፖ፤ ሃራ ዴጾ ኦሶካ ኢዛ ኦሲሶፒቴ። ኢሲ ላይꬂ ኣꬋና ጋካናስ ባሶን ጋምኢዲ ባናኔ ባ ኤኪዳ ማቺዮ ኡፋይሶ።

6 ኔኒ ኢሳዴስ ሚሼ ታልኤ ታልኣሼ ካꬅ ጋጪዛ ዎጻ ዎይኮ ዎጻ ማይዴ ኢዛፔ ኦይꬆ ኤኮፋ። ሄሳꬆ ኦሶይ ኣሳ ሼምፖ ኦይሶራ ጊና።

7 ባ ኢሻ ጊዲዳ ኢስራኤሌ ኣሳ ጋርሳፌ ꬋንካ ባርሲ ኤፊዲ ባስ ኣይሌ ኦꬂዛይ ዎይኮ ሃራ ኣሳስ ኣይሌቴꬃስ ኣꬂ ባይዚዛዴይ ኦኒካ ሃይቆ። ሄሳꬆ ሂስቲዲ ኢታ ኦሶ ኢንቴ ጊዶፌ ዲጊቴ። *

8 ኢሳፌ ኢሳን ኣꬊዛ ጋልባ ሃርጌፌ ኬሂ ናጌቲቴ፤ ታኒ ኢስታ ኣዛዚዳ ማላ ሌዌ ቆሞ ጊዲዳ ቄሴቲ ኢንቴስ ኢሚዛ ዎጋታ ሎኤꬂ ናጊቴ። * 9 ኢንቴ ጊብጼፔ ኬዚ ዪሺን ጎዳ ኢንቴ ጾሲ ማራሚ ቦላ ኦꬂዳይሳ ዩሺ ቆፒቴ። *

10 ኔኒ ኢሳዴስ ኢሲ ሚሼ ታልኤ ኢማሼ ኢዚ ኔና ኦይꬂዛ ሚሽ ኤካናስ ኢዛዴ ሶ ጌሎፓ። 11 ኔኒ ካሬን ዲሺን ኢዛዴይ ባ ኩሼራ ኔስ ኦይሶ ኤሆ። 12 ኢዛዴይ ማንቆ ጊዲኮ ኔ ኦይሶ ኤካዳ ኢዛ ኣፋላ ኔ ሶን ኣይሶፋ። 13 ኢዚ ማይኢ ኣቃና ማላ ኣርሼይ ዉሎንታ ዲሺን ኢዛስ ዛራ፤ ኢዚካ ኔና ጋላታና፤ ሄሲ ኔስ ጎዳ ኔ ጾሳ ኣቻን ጺሎቴꬃን ቆዴታና። *

14 ኔ ባጋ ጊዲዳ ኢስራኤሌ ኣሳፔ ጊዲን ዎይኮ ሃራ ዴሬፔ ቤቴ ዪዲ ሜቶቲዳ ማንቆ ኣሲ ኔስ ኦꬂኮ፥ ኢዛዴ ዎልቃ ጮ ሜላ ኔስ ጎኤቶፋ። 15 ኢዚ ሃች ኦꬂዳይሳ ሃች ኤካናስ ሚንꬂ ኮይዛ ጊሻስ ኣርሼይ ዉሎንታ ዲሺን ቃንጻ፤ ሂስቶንታ ኣጊኮ ሜቶታንቻይ ኔፔ ዴንዶይሳን ጎዳስ ዋሲኮ ኔስ ናጋራ ጊዳና። *

16 ናይቲ ሞሪዳ ሞሮን ዬሊዳይቲ፥ ቃሴ ዬሊዳይቲ ሞሪዳ ሞሮን ኢስታ ናይቲ ሃይቆን ቃጻዬታናስ ቤሴና፤ ኢሶይ ኢሶይ ባ ሞሪዳ ሞሮዛ ጊሻስ ሃይቆን ቃጻዬቶ። *

17 ሃራ ቢታ ኣሳታሲኔ ዪኦ ናይታስ ፒርዳ ጌላሶፓ፤ ኣምኤይ ማይኦ ኢዛ ታልኤ ኤኪዳ ሚሻ ጊሻስ ጋዳ ኦይሶ ኤኮፋ።

18 ካሴ ኢንቴ ጊብጼ ቢታን ኣይሌቴꬃን ዴኢዳይሳኔ ኢንቴ ጎዳ ጾሳይ ኢንቴና ዎዚ ኬሲዳይሳ ዩሺ ቆፒቴ፤ ታኒካ ሃይታ ሃ ኣዛዞታ ኢንቴስ ኢሚዛይ ሄሳሳ። *

19 ኔኒ ማጺዳ ካꬃ ሺሺን ባሌቲ ጉዬ ኣቲዳ ሚርቄይ ዲኮ ኢዛ ኤካናስ ጉዬ ሲሞፋ፤ ሄሳ ሃራ ቢታፌ ዪዳ ቤቴ ኣሳታስ፥ ዪኦታሲኔ ኣምኤታስ ሄን ኣጋጋ። ኔ ሄሳꬆ ኦꬂኮ ኔ ኦꬂዛ ኦሶ ኡባን ጎዳ ኔ ጾሳይ ኔና ኣንጃና። 20 ኔኒ ዎጋራ ሚꬃ ኣይፌ ኢሲቶ ማጺዳፔ ጉዬ ጌዶን ኣቲዳይሳ ኤካናስ ናምኣንꬆ ጉዬ ሲሞፋ። ሄሳ ሃራ ቢታፌ ቤቴ ዪዳይታስ፥ ዪኦ ናይታሲኔ ኣምኤታስ ኣጋጋ። 21 ኔኒ ዎይኔ ሚꬃ ኣይፌ ኢሲቶ ማጺዳፔ ጉዬ ጌዶን ኣቲዳይሳ ኤካናስ ናምኣንꬆ ጉዬ ሲሞፋ፤ ሄሳ ሃራ ቢታፌ ቤቴ ዪዳይታስ፥ ዪኦ ናይታሲኔ ኣምኤታስ ኣጋጋ። * 22 ኔካ ካሴ ጊብጼ ቢታን ኣይሌ ጊዲዳይሳ ባሎፓ፤ ታኒካ ሃይታ ሃ ኣዛዞታ ኢንቴስ ኢሚዛይ ሄሳሳ።

25

1 ናምኡ ኣሳቲ ባ ጋርሳን ፓላሜቲዲ ፒርዳሶ ቢኮ ቆሄቲዳይሳ ኔ ጺሎ፤ ቆሂዳይሳ፥ «ኔ ዎርዶ» ጊዲ ፒርዲዛይቲ ፒርዴቶ። 2 ቆሂዳይሲ ጋራፌቲ ቃጻዬታናስ ቤሲዛ ጊዲኮ ፒርዲዛይቲ ኢዚ ዛቁሊዲ ጋራፌታና ማላ ኣዛዜቶ፤ ሄሳፌ ጉዬ ሞራንቻይ ፒርዲዛይታ ሲንꬃን ባ ሞሮ ኬና ጋራፌቶ። 3 ኢዚ ኦይዱ ታሙቶ ሾጬቶ ኣቲን ሄሳፌ ኣꬎ ሾጬታናስ ቤሴና፤ ሄሳፌ ቦላራ ጋራፌቲኮ ኔ ኢሻዚ ኔ ሲንꬃን ካዉያና። *

4 ካꬅ ቦራን ቡካሼ ቡኪዛ ቦራ ዶና ቃቾፋ። *

ና ዬሎንታ ሃይቂዳ ኢሻስ ኦꬃና ቤሲዛ ዎጋ

5 ኢሲፌ ዴኢዛ ኢሻንታፌ ኢሶይ ና ዬሎንታ ሃይቂኮ ኢዛ ማቻ ካሬ ባዳ ኣላጋ ኣስ ጌሉፑ፤ ኢዚ ኣዚና ኢሻይ ኢዞ ላቲዲ ኢዚስ ኮሺዛ ኡባ ኩንꬆ። 6 ቃሴካ ኢስታፌ ዬሌቲዳ ኮይሮ ናይ ኢስራኤሌ ቢታን ሃይቂዳዴ ሱንꬃይ ꬋዮንታ ማላ ካሴ ሃይቂዳ ኢሻስ ና ጊዶ። *

7 ጊዶ ኣቲን ኢዚ ባ ኢሻ ማቼዮ ኣይሳናስ ኮዮንታ ኣጊኮ ኢዛ ካታማ ፔንጌን ኡቲዳ ጪማታኮ ባዳ፥ «ታ ኣዚና ኢሻይ ባ ኢሻ ሱንꬂ ኢስራኤሌን ዴኣና ማላ ኮዪቤና፤ ታና ኤኪኬ ጊዲ ታስ ኮሺዛ ሚሽ ኩንꬆንታ ኢጺዴስ» ጋዳ ማጋኑ። 8 ሄሳፌ ጉዬ ሄ ካታማዮ ካሌꬂዛ ጪማቲ ኣዴዛ ባኮ ጼይጊዲ ኢዛ ኦይቼቶ። ኢዚ ሃኢካ ማጫሳዮ ኤኮንታ ኢጺኮ፥ 9 ሄ ሃይቂዳይሳ ማቼያ ሄ ካታማዮ ካሌꬂዛ ጪማታ ሲንꬂ ሺቃዳ ሄ ኣዴዛ ቶሆፔ ኢሲ ጫማ ሾዳዳ ኢዛ ኣይፌሶን ጩች ጩታዳ፥ «ባ ኢሻስ ዜሬꬂ ዴኣና ማላ ኮዮንታ ኣሳ ቦላ ሃይሳ ማላ ካዉሻቴꬂ ጋካናስ ቤሴስ» ጉ።

10 ሄ ኣዴዛ ዛሬይ ኢስራኤሌ ኣሳ ጊዶን፥ «ኢዛ ቶሆፔ ጫማይ ሾዴቲዳዴ ሶ ኣሳታ» ጌቴቲ ካዉሻን ጼይጌቲሼ ዴኣና። *

ሃራ ኣዛዞታ

11 ናምኡ ኣሳቲ ዋꬌቲሺን ኢስታፌ ኢሳ ማቼያ ያዳ ባ ኣዚና ኣሻናስ ባ ኩሼ ዬዳዳ ሃንኮይሳ ኣቱማቴꬃ ኦይኪኮ፥ 12 ሄ ማጫሳይ ኩሼይ ማሮይ ባይንዳ ቃንጼቶ።

13 ኣስ ባሌꬃናስ ጊታኔ ጉꬅ ጊዲዳ ናምኡ ቆሞ ጌዳራ ሚሺ ኔ ማታን ዶፖ። 14 ኣስ ባሌꬃናስ ኣዱሴኔ ቃንꬅ ጊዲዳ ናምኡ ቆሞ ዋꬋ ሚሺ ኔ ሶን ዶፖ። 15 ጎዳ ኔ ጾሳይ ኔስ ኢማና ቢታይን ኔኒ ኣዱሳ ዎዴ ዴኣና ማላ ኣማንꬂዛኔ ሊኬ ጊዲዳ ጌዳራ ሚሺኔ ዋꬋ ሚሺ ኔስ ዶ። 16 ጌዳራ ሚሻኒኔ ዋꬋ ሚሻን ዎርዶራ ኣስ ባሌꬂዛ ኣሳታ ኡባ ጎዳ ኔ ጾሳይ ኢጼስ። *

ኣማሌቄታ ዎꬋናስ ኢሜቲዳ ኣዛዞታ

17 ኢንቴ ጊብጼ ቢታፌ ኬዚ ቢሺን ኣማሌቄ ኣሳይ ኢንቴ ቦላ ጋꬂዳ ቆሆዛ ባሎፒቴ። 18 ኢስቲ ጾሳስ ያዮንታ ኣሳ፤ ኢንቴ ኦጌን ኢንቴናራ ኤቄቲዳ፤ ኢንቴ ሄሜቲሺን ዳቡርዲ ጉዬ ኣቲዳ ኣሳ ኡባ ዎꬊዳ። 19 ሄሳ ጊሻስ ጎዳ ኢንቴ ጾሳይ ሄ ቢታዮ ኢንቴና ላቲሲዲ ኢንቴና ዩዪ ኣꬊዳ ኢንቴ ሞርኬታ ኡባፌ ሼምፒሲዛ ዎዴ ኣሲ ኢስታ ቢታ ቦላ ዛሪ ቆፖንታ ማላ ኣማሌቄ ኣሳ ዉርሳ ꬋይሳ፤ ሄሳ ሙሌካ ባሎፓ። *

26

ኣስራታኔ ጼራ

1 ጎዳ ኔ ጾሳይ ኔና ላቲሳና ቢታዮ ኔ ጌላ ኡቲዛ ዎዴ፥ 2 ጎዳ ኔ ጾሳይ ኔስ ኢሚዛ ቢታን ሞኪዳ ካꬅ ኡባፌ ጼራ ኬሼራ ጎዳ ኔ ጾሳይ ባ ሱንꬂ ሄሳን ጼይጌታና ማላ ዶሪዳሶ ኤካ ባ። * 3 ሂስታዳ ሄ ዎዴን ኣዋቴꬃን ኦꬂዛ ቄሴዛኮ ባዳ፥ «ጎዳ ኔ ጾሳይ ኑስ ኢማና ጊዲ ካሴ ኑ ኣዋታስ ጫቂዳ ቢታዮ ታ ጌሊዳይሳ ኔ ጎዳ ሲንꬃን ሃች ማርካታይስ» ጋ።

4 ቄሴዚካ ካꬃራ ዲዛ ኬሼዛ ኤኪዲ ጎዳ ኔ ጾሳስ ያርሾ ሺሺዛሶዛስ ሲንꬃ ባጋን ዎꬆ። 5 ሄሳፌ ጉዬ ኔኒ ጎዳ ኔ ጾሳ ሲንꬃን፥ «ታ ኣዋይ ካሴ ጮ ዩዪ ዩዪ ዲዛ ኣራሜ ዴሬ ኣሳ፤ ኢዚ ቆዳን ጉꬃ ኣሳታራ ጊብጼ ዎꬊዲ ዴኢሼ ሄን ጊታ ዎልቃማኔ ቆዳን ጮራ ካዎቴꬅ ጊዲዴስ። 6 ጊብጼ ኣሳይ ጊዲኮ ኑስ ሜቄꬅ ኢቲዲ ኑና ኡንኤꬂዳኔ ዴጾ ኦሶ ኑ ቦላ ጫኒዳ። 7 ሂስቲን ኑኒ ጎዳ ኑ ኣዋታ ጾሳኮ ዋሲዶስ፤ ኢዚካ ኑ ዋሶዛ ሲዪዲ ኑ ዋዬዛ፥ ኑ ዳቡራዛኔ ኑኒ ቆሄቲዳይሳ ቤኢዴስ። 8 ሂስቲዲ ጎዳይ ባ ዎልቃማ ቄሴኒኔ ባ ሚጬቲዳ ኩሼን፥ ጊታ ዳጋማን፥ ማላታኒኔ ማላሊሲዛ ኦራꬃ ሚሽ ኦꬂዲ ጊብጼ ቢታፌ ኑና ኬሲዴስ። 9 ኑና ሃ ሃይሳ ኤሂዲ ሃኖ ማꬂኔ ኤሲ ኢዚን ኩሚዳ ሞꬎ ቢታዮ ላቲሲዴስ። 10 ሄሳ ጊሻስ ሄኮ ታኒካ ኢዚ ታስ ኢሚዳ ጋዴን ካጺዳ ካꬃፌ ጼራ ኢዛስ ኤካ ያዲስ» ጋዳ ኬሼዛ ዎꬃዳ ጎዳ ኔ ጾሳ ሲንꬃን ሆካ ጎይና። 11 ኔሲኔ ኔ ሶ ኣሳስ ጎዳ ኔ ጾሳይ ኢሚዳ ሎኦ ሚሻን ኡፋዬቲዲ ጎዳ ጋላቲቴ፤ ሌዌቲኔ ኢንቴ ጊዶን ዴኢዛ ቤቴ ኣሳቲ ኡባይካ ኢንቴናራ ኡፋዬቴቶ።

12 ኣስራታ ኬሲዛ ሄꬓንꬆ ላይꬃን ላይꬃን ሞኪዳ ካꬅ ኡባፌ ኣስራታ ኬሳ ዉርሲዳፔ ጉዬ ኔ ካታማን ዴኢዛ ሌዌታስ፥ ቤቴ ኣሳታስ፥ ዪኦታሲኔ ኣምኤታስ ኔ ካታማን ኢስቲ ካሊ ማና ማላ ኢማ። * 13 ሄሳፌ ጉዬ ጎዳ ኔ ጾሳ ሲንꬃን፥ «ኔ ኣዛዚዳ ማላ ታኒ ታሶፔ ኔስ ዱማቲዳይሳ ሌዌ ቆሞታስ፥ ቤቴ ኣሳታስ፥ ዪኦታሲኔ ኣምኤታስ ኢማዲስ፤ ታኒ ኔ ኣዛዞታፔ ኢሲኖካ ሜንꬃቤኬ፤ ቃሴ ኢሲኖካ ዶጋ ኣጋቤኬ። 14 ኣሲ ሃይቂን ካዮታሼ ኢዛፔ ማቤኬ፤ ታኒ ጌዮንታ ዳሼ ኢዛፔ ኣይኮካ ማቤኬ፤ ሃይቂዳ ኣሳ ጊሻስ ሺቂዛ ያርሾስካ ኢዛፔ ኣይኮካ ሺሻቤኬ። ታኒ ጎዳ ታ ጾሳስ ኣዛዜታዲስ፤ ቃሴ ኔኒ ታና ኣዛዚዳ ኡባ ፖላዲስ። 15 ኔኒ ሳሎን ዴኢዛ ጌሻ ሶሆፔ ሃ ዱጌ ጼላ፤ ኔ ዴሬ ኢስራኤሌኔ ካሴ ኑ ኣዋታስ ኔ ኢማና ጋዳ ጫቂዳ ማላ ኑስ ኢሚዳ ሃ ማꬂኔ ኤሲ ጎጊዛ ቢታዮ ኣንጃ» ጋ።

ጾሳስ ዱማቲዳ ዴሬ

16 ጎዳ ኔ ጾሳ ዎጋታኔ ማራታ ኔ ናጋና ማላ ሄኮ ሃች ኔና ኣዛዚዴስ፤ ሄሳ ጊሻስ ኔኒ ኩሜꬃ ሼምፖፌኔ ኩሜꬃ ዎዚናፔ ናጋ። 17 ጎዳይ ኔስ ጾሳ ጊዲዳይሳ ኔ ኢዛ ኦጌን ባናይሳ፥ ኢዛ ዎጋ፥ ኢዛ ኣዛዞታኔ ኢዛ ማራ ኔኒ ፖላናይሳ ሃች ኤሪሳዳሳ። 18 ቃሴ ጎዳይካ ባ ጌሊዳ ቃላ ማላ ኔኒ ኢዛስ ዱማ ኣስ ጊዲዳይሳ፥ ኢዛስ ጺንጾ ጊዲዳይሳኔ ኔኒ ኢዛ ኣዛዞ ኡባ ናጋናይሳ ኤሪሲዴስ። * 19 ኔኒ ሄሳ ኦꬂኮ ኢዚ ሜꬊዳ ኣሳ ኡባፌ ቦላራ ጋላታን፥ ሱንꬃኒኔ ቦንቾን ጊታ ካዎቴꬅ ኦꬃና፤ ኢዚ ጌሊዳ ጫቆ ቃላ ማላ ኢዛስ ዱማ ዴሬ ኦꬃናይሳ ኔስ ኤሪሲዴስ።

27

ሎቻ ሹቻታ ቦላ ጻፌቲዳ ጾሳ ዎጋታ

1 ሄሳፌ ጉዬ ሙሴይ ኢስራኤሌ ኣሳ ካሌꬂዛይታራ ዴሬዛስ፥ «ታኒ ኢንቴስ ሃች ኢሚዛ ኣዛዞታ ኡባ ናጊቴ። 2 ኢንቴ ዮርዳኖሴ ሻፋ ፒኒዲ ጎዳ ኢንቴ ጾሳይ ኢንቴስ ኢሚዛ ቢታዮ ጌሊዛ ዎዴ ኣማርዳ ጊታ ሹቻታ ኤሲዲ ኢስታ ኖራ ቲዪቴ። * 3 ካሴ ጎዳ ኢንቴ ኣዋታ ጾሳይ ኤሲኔ ማꬂ ኩሚዳ ቢታዮ ኢንቴስ ኢማናስ ጫቂዳ ቃላ ማላ ሄ ቢታዮ ኦይካናስ ኢንቴ ፒኒዳ ዎዴ ሃ ዎጋ ቃላታ ሎቻ ሹቻታ ቦላ ጻፍቴ። 4 ኢንቴ ዮርዳኖሴ ሻፋ ፒኒዲ ታ ኢንቴና ሃች ኣዛዚዳ ማላ ሄ ሹቻታ ኤባሌ ዙማ ቦላ ኤሲዲ ኢስታ ቦላ ኖራ ቲዪቴ። 5 ሄን ጎዳ ኢንቴ ጾሳስ ቢራታይ ቦቾንታ ሹቻታ ኤኪዲ ያርሾ ያርሺዛሶ ጊግሲቴ። 6 ጎዳ ኢንቴ ጾሳስ ያርሾ ያርሺዛሶ ማሴቶንታ ሹቻፌ ኦꬂዲ ኢዛ ቦላን ጎዳ ኢንቴ ጾሳስ ጹጌቲ ሺቂዛ ያርሾ ሺሺቴ። * 7 ኢሲፌቴꬃ ያርሾ ሺሺዲ ሄን ጎዳ ኢንቴ ጾሳ ሲንꬃን ኡፋዬቲሼ ሚቴ። 8 ሄ ሹቻታ ቦላ ጾሳ ዎጋታ ኡባ ናባቤታና ማላ ቆንጪሲ ጻፍቴ» ጊ ኣዛዚዴስ።

9 ሙሴይካ ሌዌ ቆሞታፔ ቄሴታራ ጊዲዲ ኢስራኤሌ ኣሳ ኡባስ፥ «ኢስራኤሌ ኣሳዉ ታኒ ጊዛይሳ ዎዚናን ዎꬃ ሲያ፤ ሄኮ ሃች ኔኒ ጎዳ ኔ ጾሳ ዴሬ ጊዳዳሳ። 10 ሄሳ ጊሻስ ታኒ ኔስ ሃች ኢሚዛ ኣዛዞታኔ ዎጋታ ኔ ዉርሳ ናጋዳ ጎዳ ኔ ጾሳ ቃላስ ኣዛዜታ» ጊዴስ።

ኣዛዜቴꬅ ኢጾይ ኤሂዛ ቃንጌꬅ

11 ሄ ጋላስ ሙሴይ ኢስራኤሌ ዴራ ሂዝጊ ኣዛዚዴስ፥ 12 «ኢንቴ ዮርዳኖሴ ፒኒዳፔ ጉዬ ዴሬዛ ኣንጃናስ ጋሪዛኔ ዙማ ቦላ ኤቃናስ ቤሲዛይቲ ሲሞና፥ ሌዌ፥ ዩሁዳ፥ ዪሳኮሬ፥ ዮሴፌ ቆሞታኔ ቢኒያሜ ቆሞታ። * 13 ዴሬዛ ቃንጋናስ ኤባሌ ዙማ ቦላ ኤቃናስ ቤሲዛይቲ ኦሮቤሌ፥ ጋዴ፥ ኣሴሬ፥ ዛቢሎኔ፥ ዳኔ ቆሞታኔ ኒፍታሌሜ ቆሞታ።»

14 ሌዌ ቆሞቲ ባ ቃላ ꬎቁ ሂስቲዲ ሃይሳፌ ካሊዛ ቃላ ኢስራኤሌ ኣሳ ኡባስ ጌቶ።

15 «ጎዳይ ኤቃ ጾሳታስ ጎይኖ ኢጺዛ ጊሻስ፥ ሚꬃፌ ማሲዲ ሹቻፌ ቆጺዲኔ ቢራታ ሴሪሲዲ ኤቃ ጾስ ጊግሲዲ ጌማን ጎይኒዛዴይ ኦኒካ ቃንጌቲዳዴ ጊዶ!»* ዴሬዚ ዉሪካ፥ «ኣሚን!» ጎ።

16 «ባ ኣዋ ዎይኮ ባ ኣዮ ካዉሺዛዴይ ቃንጌቲዳዴ ጊዶ!» ዴሬዚ ዉሪካ፥ «ኣሚን!» ጎ። *

17 «ꬋስ ሾዲዛዴይ ዉሪ ቃንጌቲዳዴ ጊዶ!» ዴሬዚ ዉሪካ፥ «ኣሚን!» ጎ። *

18 «ቆቄ ኣስ ሃዲርሳ ኦጌ ካሌꬂዛ ኡባይ ቃንጌቲዳዴ ጊዶ!» ዴሬዚ ዉሪካ፥ «ኣሚን!» ጎ። *

19 «ቤቴ ኣሳታ፥ ዪኦ ናይታኔ ኣምኤታ ፒርዳ ጌላሲ ፒርዲዛ ኡባይ ቃንጌቲዳዴ ጊዶ!» ዴሬዚ ዉሪካ፥ «ኣሚን!» ጎ። *

20 «ባ ኣዋ ማቺራ ዚንኢዲ ባ ኣዋ ቦንቾ ካዉሺዛ ኡባይ ቃንጌቲዳዴ ጊዶ!» ዴሬዚ ዉሪካ፥ «ኣሚን!» ጎ። *

21 «ኣይ ሜሄራካ ፓራቲዛዴይ ቃንጌቲዳዴ ጊዶ!» ዴሬዚ ዉሪካ፥ «ኣሚን!» ጎ።

22 «ባ ሚቼይራ ዎይኮ ባ ኣዪ ናይራ ዎይኮ ባ ኣዋ ናይራ ዚንኢዛ ኡባይ ቃንጌቲዳዴ ጊዶ!» ዴሬዚ ዉሪካ፥ «ኣሚን» ጎ።

23 «ባ ቦሎቴይራ ዚንኢዛ ኡባይ ቃንጌቲዳዴ ጊዶ!» ዴሬዚ ዉሪካ፥ «ኣሚን» ጎ።

24 «ጌማሶን ዛማዲ ኡቲዲ ኣሴ ዎꬊዛ ኡባይ ቃንጌቲዳዴ ጊዶ!» ዴሬዚ ዉሪካ፥ «ኣሚን!» ጎ።

25 «ሚሻን ሻሜቲዲ ጺሎ ሼምፖ ዎꬊዛ ኡባይ ቃንጌቲዳዴ ጊዶ!» ዴሬዚ ዉሪካ፥ «ኣሚን!» ጎ።

26 «ሃይታ ሃ ዎጋ ቃላታ ናጎንታ ኡባይ ቃንጌቲዳዴ ጊዶ!» ዴሬዚ ዉሪካ፥ «ኣሚን!» ጎ።

28

ኣዛዜቴꬃን ቤቲዛ ኣንጆ

(ሌዌ 26፡3-13፤ ዛሬ 7፡12-24)

1 ኔኒ ጎዳ ኔ ጾሳስ ኣዛዜቲኮ ሃች ታ ኔስ ኢሚዛ ኣዛዞታ ኔ ኡባ ኣማኔታዳ ናጊኮ ኢዚ ኔና ቢታ ቦላ ዲዛ ካዎቴꬃታ ኡባፌ ቦላራ ꬎቁ ꬎቁ ሂስታና። 2 ኔኒ ጎዳ ኔ ጾሳስ ኣዛዜቲኮ ሃይሳፌ ካሊዛ ኣንጆቲ ዉሪካ ኔይታ ጊዳና።

3 ኔኒ ካታማኒኔ ጋጻሬን ኣንጄቲዳ ኣስ ጊዳና።

4 ኔ ናይቲ፥ ኔ ቢታን ዲዛ ካꬃ ኣይፌይ፥ ኔ ሚዛቲ፥ ዶርሳቲኔ ዴይሻቲ ኡባይ ኣንጄታና።

5 ኔ ካꬃ ጎታራይኔ ማዳይ ኣንጄታና።

6 ኔኒ ጌላዳካ ኬዛዳካ ኣንጄታና።

7 ኔ ሞርኬቲ ኔ ቦላ ሜቶ ጋꬂዛ ዎዴ ጎዳይ ኢስታ ኔ ሲንꬃን ኩንዲሳና፤ ኢስቲ ኔ ቦላ ኢሲ ባጋራ ያና፤ ጊዶ ኣቲን ላፑን ኦጌራ ኔፔ ባቃታና።

8 ጎዳይ ኔ ኩሼይ ኦይኪዳ ኡባኔ ኔ ጎታራ ኡባ ኣንጃና፤ ቃሴ ኢዚ ኔስ ኢሚዳ ቢታንካ ኔና ኣንጃና።

9 ኔኒ ጎዳ ኔ ጾሳስ ኣዛዜቲኮኔ ኔ ኢዛ ኣዛዞታ ኡባ ፖሊኮ ኢዚ ኔስ ጫቂዳ ቃላ ማላ ኢዚ ኔና ባስ ዱማ ሻኬቲዳ ዴሬ ሂስታና። 10 ሄሳፌ ጉዬ ቢታ ቦላ ዲዛ ዴሬይ ዉሪካ ጎዳ ሱንꬂ ኔናን ጼይጌቲዛይሳ ቤኢዲ ኔስ ያያና። 11 ጎዳይ ኔስ ኢማናስ ካሴ ኔ ኣዋታስ ጫቂዳ ቢታ ቦላ ኔስ ዳሮ ናይታ፥ ዳሮ ሜሄኔ ኬሂ ዳሮ ካꬅ ኢማና።

12 ኔ ኩሼ ኦሶ ኡባ ኣንጃናሲኔ ጎዳይ ኔ ቢታስ ኢራ ዎዴራ ቡኪሳናስ ባ ሚንጃ ኬꬃ፥ ሳሎ ፔንጌ ኔስ ዶያና፤ ቃሴ ኔኒ ዳሮ ካዎቴꬃታስ ታልኣናፔ ኣቲን ኦፔካ ሃ ታልኤ ኤካካ። 13 ጎዳይ ኔና ሁኤ ሂስታናፔ ኣቲን ጎይና ሂስቴና፤ ሃች ታኒ ኔስ ኢሚዛ ኔ ጎዳ ኣዛዞ ሲያዳ ሄሳ ኔኒ ሚንꬃዳ ካሊኮ ኔኒ ኡባፌ ቦላ ጊዳናፔ ኣቲን ጋርሴ ጊዳካ። 14 ታኒ ኔስ ሃች ኢሚዳ ሃ ኣዛዞታፔ ካሬ ኬዛዳ ኤቃ ጾሳታስ ጎይናናሲኔ ኢስታስ ኦꬃናስ ቤሴና። *

ኣዛዜቶንታ ኢጾይ ኤሂዛ ቃንጌꬅ

(ሌዌ 26፡14-46)

15 ቃሴ ኔኒ ጎዳ ኔ ጾሳስ ኣዛዜቶንታ ኢጺኮ፥ ታኒ ኔስ ኢሚዛ ዎጋታኔ ኣዛዞታ ኔ ኣማኔታዳ ናጎንታ ኢጺኮ ሃይሳፌ ካሊዛ ቃንጌꬃቲ ኔ ቦላ ጋካናኔ ኔና ኤኪ ባና።

16 ኔኒ ካታማኒኔ ጋጻሬን ቃንጌቲዳዴ ጊዳና።

17 ኔ ካꬃ ጎታራይኔ ማዳይ ቃንጌቲዳዝ ጊዳና።

18 ኔ ናይቲ፥ ኔ ቢታን ዲዛ ካꬃ ኣይፌይ፥ ኔ ሚዛቲ፥ ዶርሳቲኔ ዴይሻቲ ኡባይ ቃንጌቲዳዝ ጊዳና።

19 ኔኒ ጌላዳካ ኬዛዳካ ቃንጌቲዳዴ ጊዳና።

20 ኔኒ ኢታ ኦሶን ጎዳ ኣጊዳ ጊሻስ ኔ ኦꬂዛ ኦሶን ኡባን ኔ ሙሌራ ꬋያና ጋካናስ ቃንጌꬅ፥ ሂርጋኔ ካዉሻቴꬅ ጎዳይ ኔ ቦላ ኤሃና። 21 ኔኒ ላታናስ ጌላና ቢታይፌ ኔና ሙሌራ ꬋይሳና ጋካናስ ኔፔ ኪቾንታ ኢታ ሃርጌ ጎዳይ ኔ ቦላ ዬዳና። * 22 ጎዳይ ኔና ጊልቃቴꬃን፥ ሚሾኒኔ ቆጾን፥ ማዱንꬃን፥ ጹጊዛ ኣዋኒኔ ኮሻን ꬋይሳና፤ ኔ ካꬃ ꬋይሳናስ ኩቱልኤኔ ሎቤ ኔ ቦላ ዬዳና። * 23 ኔፔ ቦላራ ኔ ጊናን ዴኢዛ ሳሎይ ጻርቂማላ ጊዳና፤ ኔ ቢታይካ ቢራታ ማላ ጊዳና። * 24 ጎዳይ ኔ ቢታን ቡኪዛ ኢራ ቡሄኔ ጉዱላ ኬሳና፤ ኔኒ ቢታፌ ꬋያና ጋካናስ ጉዱላይ ሳሎፔ ዱጌ ቡካና።

25 ጎዳይ ኔ ሞርኬታ ሲንꬃን ኔኒ ጾኔታና ማላ ኦꬃና፤ ኔኒ ኢስታ ቦላ ኢሲ ኦጌራ ባናሺን ኢስታፌ ኣታናስ ላፑናሶራ ባቃታና፤ ቢታ ቦላ ዲዛ ካዎቴꬃቲ ኡባይ ኔ ቦላ ጋኪዛይሳ ቤኢዲ ሂርጋን ኮኮራና። 26 ኔ ኣሃይ ሳሎ ካፎታሲኔ ባዞ ዶኣታስ ቁማ ጊዳና፤ ኢስታ ጎዳና ኣሲካ ዴና። *

27 ጎዳይ ኔና ፓጾንታ ጊብጼ ዴሬ ሃርጌን፥ ኪጻን፥ ጊዪዛ ማዱንꬃኒኔ ፑሶ ሃርጌን ሾጫና። 28 ጎዳይ ኔና ጎሻን፥ ቆቄቴꬃኒኔ ዳጋማን ዬጋና። 29 ጋላሳ ሴታን ኔኒ ቆቄይ ታታፌቲዛ ማላ ታታፌታና፤ ኔ ኦꬂዛ ኡባይ ኔስ ጊጎንታ ኢጻና፤ ኔኒ ኔ ዴኦ ኡባን ኡንኤታሼኔ ቦንቄታሼ ዳና፤ ኔና ማዲዛ ኣሴካ ዴማካ።

30 ኔኒ ማቾ ኤካናስ ጌላኦ ጊጊሳና፤ ጊዶ ኣቲን ሃራ ኣሲ ኢዞ ዳፊ ኤካና፤ ኔ ኬꬅ ኬጻናሺን ኢዛን ዳካ፤ ኔኒ ዎይኔ ሚꬅ ቶካናሺን ኢዛ ኣይፌ ጎኤታካ። 31 ኔ ኣይፌይ ጼሊሺን ኔ ሜሄ ሃራ ኣሲ ሹካና፤ ጊዶ ኣቲን ሄ ኣሾዛፔ ኣይኮካ ማካ፤ ኔ ሃሬይ ኔፔ ቦንቄቲ ኤኬታና፤ ጊዶ ኣቲን ኔስ ጉዬ ሲሜና፤ ኔ ዶርሳቲ ኔ ሞርኬስ ኢሜታና፤ ሄሳፌ ኣሻናስ ኔና ማዳናይ ዴና። 32 ኔ ኣይፌ ሲንꬃን ኔ ኣቱማ ናይቲኔ ማጫ ናይቲ ሃራ ካዎቴꬃስ ኢሜታና፤ ኢስቲ ሲሚን ቤኣና ጋዳ ኔ ጼሊሺን ኔ ኣይፌይ ዶልጁማና፤ ሄሳ ዲጋናስ ኔስ ኣይ ዎልቃይካ ዴና። 33 ኔ ቢታ ካꬃ ኣይፌኔ ኔ ዳቡራ ኬሲዳ ኡባ ሃራ ዴሬ ኣሲ ማና፤ ኔኒ ኔ ዴኦ ኡባን ኡንኤቲዳዴኔ ቆሄቲዳዴ ጊዳና። 34 ኔኒ ኣይፌን ቤኢዛ ኡባይ ኔና ጎሻና። 35 ጎዳይ ኔስ ቶሆ ጹጉንꬃፌ ቢዲ ሁኤ ቢናና ጋካናስ ሚዛ ፓጾንታ ኢታ ማዱንꬃኒኔ ኪጻን ኔ ሱሌኔ ኔ ዎዲራ ሾጫና።

36 ጎዳይ ኔናኔ ኔኒ ኔ ቦላ ካዎሳና ካዎዛ ሃ ቢታፌ ዴንꬂዲ ካሴ ኔኒኔ ኔ ኣዋቲ ኤሮንታ ሃራ ካዎቴꬅ ኤፋና፤ ኢንቴ ሄን ሚꬃፌኔ ሹቻፌ ኦሴቲዳ ኤቃ ጾሳታስ ጎይናና። 37 ጎዳይ ኔኒ ላሌታ ቢዛ ካዎቴꬃታ ኡባ ጊዶን ኔና ቂልጫስ፥ ሚቻሲኔ ካꬌስ ኬሳና።

38 ኔ ጋዴን ኔ ዳሮ ካꬅ ዜራና ሺን ቦሌይ ሚሺን ኣቲዳ ጉꬃ ካꬅ ሺሻና። 39 ኔኒ ዎይኔ ሚꬅ ቶካናሺን ኢዛ ኣይፌዛ ጎኤታካ፤ ጋሶይካ ጉጹኔይ ኢዛ ማና። 40 ኔ ዴሬን ኣዋንካ ዎጋራ ሚꬂ ሞካናሺን ዎዴይ ጋኮንታ ዲሺን ኣይፌ ቆቆፋና፤ ሄሳ ጊሻስ ዎጋራ ዛይቴይ ኔስ ዴና። 41 ኔኒ ማጫ ናይታኔ ኣቱማ ናይታ ዬላናሺን ኢስቲ ኦላን ዲኤቲ ቢኮ ኔ ሜላ ኣታና። 42 ኔ ጋዴን ዲዛ ሚꬃኔ ካꬃ ኡባ ቦሌይ ማና።

43 ኔ ዎልቃይ ዳቡሪ ዳቡሪ ቢሺን ኔ ዴሬን ዲዛ ቤቴ ኣሳ ዎልቃይ ሚኒ ሚኒ ባና። 44 ኔ ዴሬን ዲዛ ቤቴ ኣሳይ ኔስ ታልኤ ኢማና ኣቲን ኔ ኢስታስ ታልኣካ፤ ኢስቲ ኔስ ሁኤ ጊዳና፤ ኔኒ ጊዲኮ ኢስታስ ጎይና ጊዳና።

45 ኔኒ ጎዳ ኔ ጾሳስ ኣዛዜቶንታ ኢጺዳ ጊሻሲኔ ኢዚ ኔስ ኢሚዳ ዎጋታኔ ኣዛዞታ ኔኒ ናጎንታ ኢጺዳ ጊሻስ ኔኒ ሙሌራ ꬋያና ጋካናስ ሃይቲ ሃ ቃንጌꬃቲ ኡባይ ኔ ቦላ ጋካና። 46 ሃ ቃንጌꬃቲ ኡባይ ጾሲ ኔ ቦላኔ ኔ ዜሬꬃታ ቦላ ቂጻቴስ ዬጊዳ ሜርናስ ማላታኔ ማላሊሲዛዝ ጊዳና። 47 ጎዳ ኔ ጾሳይ ኔና ዳሮ ባጋራ ኣንጂዴስ፤ ጊዶ ኣቲን ኔ ጋላታሼ ኡፋይሳን ኢዛስ ኦꬃቤካ። 48 ሄሳ ጊሻስ ኔኒ ጋፋን፥ ሳሞን፥ ካሎቴꬃኒኔ ሜቶ ኡባን ጎዳይ ኔ ቦላ ዬዲዛ ኔ ሞርኬታስ ኔ ሃሬታና፤ ጎዳይ ኔና ꬋይሳና ጋካናስ ኔ ሞርጌን ቢራታ ቃምባራ ዋጻና።

49 ጎዳይ ኔ ኢስታ ቃላ ኤሮንታ ካዎቴꬅ ሃኮ ዴሬፔ ኔ ቦላ ኤሃና፤ ኢስቲካ ጎሌ ካፎ ማላ ኔ ቦላ ዎꬋና። 50 ኢስቲ ሜንጼ ኢታታ፥ ጪሚዳ ኣሳ ቦንቾንታይታኔ ጉꬃ ናይታስ ሚሼቶንታይታ ጊዳና። 51 ኢስቲ ኔ ሜሄኔ ኔ ካꬅ ኡባ ፒቲ ሚዛይታ ጊዲዳ ጊሻስ ኔኒ ሃይቃና ጋካናስ ኮሻን ዋያና፤ ኢስቲ ኔ ꬋያና ጋካናስ ኔ ካꬃፌ ኢሲ ኣይፌ፥ ኔ ሜሄፔ ጉꬃ ማሪ፥ ኔ ዶርሳፌ ጉꬃ ላቃ፥ ዎይኔፔኔ ዎጋራ ሚꬃ ኣይፌፔ ቂ ፓላካ ኣሼቴና። 52 ኔ ቢታን ዴኢዛ ኔኒ ኢስታን ኣማኔቲዛ ኣዱሳኔ ሚኖ ዲርሳቲ ኡባሶራ ላሌታና ጋካናስ ኔ ካታማታ ኡባ ዩሾን ዶዲዲ ኔና ኡንኤꬃና። ጎዳ ኔ ጾሳይ ኔስ ኢሚዳ ቢታ ኡባ ዩሾን ዶዲ ኔ ሚጻታ ዲፒ ሂስቲ ꬋይሳና።

53 ኔ ሞርኬቲ ኔ ካታማታ ዶዲዲ ኔና ኡንኤꬂን ኔስ ሚዛዚ ꬋዪን ኔ ሜቶቲዛ ዎዴ ጎዳ ኔ ጾሳይ ኔስ ኢሚዳ ኔ ኡሎፔ ዬሌቲዳ ማጫ ናይታኔ ኣቱማ ናይታ ኣሾ ዶሳይ ባይንዳ ኔ ማና። 54 ኔ ጊዶን ሃራይ ኣቶ ካሴ ኪያኔ ኢንጄ ዱሲ ዴስ ጌቴቲዛ ኣሲካ ባ ኢሻስ፥ ባ ሲቂዛ ማቼይሲኔ ባ ዬሊዳ ናይታስ ቃꬌቴና። 55 ጉዬን ካታማ ዶዲዲ ኡንኤꬂዳ ጋሶን ማና ሚሺ ሃራይ ባይንዳ ጊሻስ ባ ሚዛ ባ ናይታ ኣሾፔ ሃራስ ኦናስካ ኢሜና። 56 ኔ ጊዶን ካሴ ኢንጄን ዴኣዉስ ጌቴቲዳራ ባ ኢንጄ ዱሳፌ ዴንዶይሳን ሳኣ ዬꬋናስ ሻቴቲዛ ማጫሳያካ ባ ሲቂዛ ኣዚናሲኔ ባ ናይታስ ቃꬌቱኩ። 57 ሞርኬይ ኢዛ ዴኢዛ ካታማ ዶዲዲ ኢዞ ኡንኤꬂዳ ጊሻሲኔ ቱጋሲዳ ጊሻስ ኢዚስ ሚዛ ሚሺ ሃራይ ኣይኮይካ ዴና፤ ሄሳ ጊሻስ ኢዛ ባ ዬሊዳ ዪꬋኔ ዶኣ ባ ሲቂዛ ኣዚናኔ ባ ናይታ ጋꬆንታ ኡዜታዳ ጌማን ባርካ ማና። *

58 ሃይሳ ሃ ማጻፋን ጻፌቲዳ ጾሳ ዎጋ ኢንቴ ሎኤꬂ ናጎንታ ኣጊኮ ቃሴ ማላሊሲዛኔ ያሺሲዛ ጎዳ ኢንቴ ጾሳ ሱንꬃ ኢንቴ ቦንቾንታ ኣጊኮ፥ 59 ጎዳይ ኢንቴ ቦላኔ ኢንቴ ናይታ ቦላ ባቢሲዛ ቦሻ፥ ሲሞንታ ባሺኔ ፓጾንታ ዴጾ ሃርጌ ዬጋና። 60 ኔኒ ጊብጼ ቢታ ቦላ ዎꬊን ቤያዳ ሂርጊዳ ሄ ኢታ ሃርጌዛ ኡባ ኢዚ ኔ ቦላ ዬዳና፤ ኔካ ሄ ሃርጌዛፔ ፓጻካ። 61 ጎዳ ዎጋቲ ጻፌቲዳ ሃ ማጻፋን ጻፌቶንታ ሃራ ቦሻታ ኢንቴና ኡባ ዉርሳና ጋካናስ ኢንቴ ቦላ ዬዳና። 62 ጎዳ ኢንቴ ጾሳስ ኢንቴ ኣዛዜቶንታ ኢጺዳ ጊሻስ ሳሎ ጾሊንቴ ማላ ዳሪዳ ኢንቴፌ ጉꬃቲ ጻላ ኣታና። 63 ጎዳይ ኢንቴና ዱሬሳናሲኔ ኢንቴ ቆዳ ዳርሳናስ ዶሲዳ ማላ ቃሴካ ኢንቴና ጉꬂሼኔ ቢታፌ ꬋይሲሼ ኢዚ ኡፋዬታና፤ ኢንቴካ ላታናስ ቢዛ ቢታይፌ ሾዴታና።

64 ጎዳይ ኔና ኩሜꬃ ኣላሜን ዲዛ ኣሳ ጊዶን ቢታስ ጋጻፔ ጋጻ ጋካናስ ላላና፤ ሄን ኔኒኔ ኔ ኣዋቲ ካሴ ጎይኒ ኤሮንታ ሚꬃፌኔ ሹቻፌ ኦሴቲዳ ኤቃ ጾሳታስ ኢንቴ ጎይናና። 65 ሄ ካዎቴꬃታ ጊዶን ኢንቴ ዎፓ ዴሜኬታ፤ ኢንቴ ቶሆ ጫማይ ዬꬊዛ ሶሆ ኬና ጋዴይካ ኢንቴስ ዴና፤ ሄሳን ጎዳይ ኢንቴስ ሜቶ ቆፋን ጻላ ኩሚዳ ሁኤ፥ ኣሞን ጻላ ዳቡርዳ ኣይፌኔ ሂዶታ ቃንጺዛ ዎዚና ኢማና። 66 ኢንቴስ ዱሳይ ኡባ ዎዴ ዋዬ ጻላ ጊዳና፤ ዱሳይ ኣማንꬆንታ ጊሻስ ኢንቴ ቃማኔ ጋላስ ሂርጊሼ ዳና። 67 ኢንቴ ዎዚናን ኩሚዳ ሂርጋፌኔ ኢንቴ ኣይፌን ቤኢዛ ፓላፔ ዴንዲዳይሳን ጋዴይ ዎንቲሺን ኢንቴ፥ «ኣይዴ ቃማኔሻ!» ቃሴ ጋዴይ ቃሚሺን፥ «ኣይዴ ዎንታኔሻ!» ጋና። 68 ታኒ ኢንቴና፥ «ናምኣንꬆ ሃ ኦጌዛራ ቤኬታ» ጊዳ ኦጌዛራ ጎዳይ ኢንቴና ዛሪዲ ማርካቤን ጉዬ ጊብጼ ዬዳና። ሄን ኢንቴ ኣይሌ ጊዳናስ ኢንቴ ሞርኬታስ ኢንቴና ባይዛናስ ኮያና፤ ጊዶ ኣቲን ኢንቴና ኣይሌሳናስ ሻሚዛ ኣስ ዴሜኬታ።

29

ጎዳይ ኢስራኤሌ ኣሳራ ሞኣቤ ዴሬን ጌሊዳ ጫቆ ቃላ

1 ጎዳይ ኮሬቤን ኢስራኤሌ ኣሳራ ጫቄቲዳ ጫቆ ቃላፔ ሃራ ሞኣቤ ዴሬን ናምኣንꬆ ጫቄታናስ ሙሴ ኣዛዚዳ ጫቆ ቃላቲ ሃይሳፌ ካሊዛይታ።

2 ሙሴይ ኢስራኤሌ ኣሳ ኡባ ጼይጊዲ፥ ጎዳይ ጊብጼ ካዎ ቦላ፥ ኢዛ ሹሜታ ቦላኔ ኡባ ዴራ ቦላ ኢዚ ኦꬂዳይሳ፥ 3 ሄ ኢታ ሜቶታ፥ ጊታ ማላታታኔ ማላሊሲዛ ሚሻታ ኢንቴ ኢንቴ ኣይፌራ ቤኢዴታ። 4 ጊዶ ኣቲን ሃች ጋካናስ ጎዳይ ኢንቴስ ኣኬኪዛ ዎዚና፥ ጼሊዛ ኣይፌኔ ሲዪዛ ሃይꬅ ኢሚቤና። 5 ታኒ ኢንቴና ኦይዱ ታሙ ላይꬅ ኩሜꬅ ባዞን ካሌꬂሺን ኢንቴ ማይኦይ ጬጊቤና፤ ኢንቴ ቶሆን ኣꬂዳ ጫማይካ ዉሪቤና። 6 ኢንቴ ኡኬꬅ ሚቤኬታ፤ ዎይኔ ኡሹ ጊዲን ዎይኮ ማꬆሲዛ ኡሹ ኡዪቤኬታ። ታኒ ሄሳꬆ ኦꬂዳይ ታኒ ጎዳ ኢንቴ ጾሳይ ኢንቴ ጾሳ ጊዲዳይሳ ኢንቴ ኤራናሳ።

7 ኢንቴ ሃይሳ ሃ ጋኪዳ ማላ ሃሴቦኔ ካዎ ሲሆኔይኔ ባሳኔ ካዎ ኣጌይ ኑና ኦላናስ ዪን ኑኒ ኢስታ ጾኒዶስ። * 8 ኑኒ ኢስታ ቢታ ኑስ ኤኪዶስ፤ ኦሮቤሌ ቆሞታስ ጋዴ ቆሞታሲኔ ሚናሴ ቆሞታፔ ባጋይታስ ሻኪ ሻኪ ኢስታስ ጺንጾ ጊዳና ማላ ኢሚዶስ። *

9 ሄሳ ጊሻስ ኢንቴ ኦꬂዛ ኦሶ ኡባይ ኢንቴስ ኣንጄታና ማላ ሃይታ ጫቆ ቃላታ ኡባ ሚኒ ካሊቴ። 10 ኢንቴ ኡባቲ፥ ኢንቴና ካሌꬂዛይቲኔ ኢንቴ ሃላቃቲ፥ ኢንቴ ጪማቲኔ ኢንቴ ሹሜቲ፥ ሄሳꬆካ ሃንኮ ኢስራኤሌ ኣሳይ ኡባይካ ኢንቴ ሃች ጎዳ ኢንቴ ጾሳ ሱንꬃን ኤቂዴታ። 11 ኢንቴ ናይቲኔ ኢንቴ ማቼቲ ኢንቴስ ሚꬅ ቃንጺሼኔ ሃꬄ ዱቂሼ ኢንቴናራ ዲዛ ቤቴ ኣሳታራ ኢሲፌ ኤቂዴታ። 12 ጎዳ ኢንቴ ጾሳራ ኢንቴ ጫቄቲዳ ቃላዛ ሚንꬃናስ ሃች ሃይሳን ሺቂዴታ። 13 ጾሲ ኢንቴና ሃች ባ ዴሬ ሂስቲ ሚንꬃና፤ ኢንቴሲኔ ቤኒ ኢንቴ ኣዋታስ፥ ኣብራሃሜስ፥ ዪሳቃሲኔ ያቆቤስ ጌሊዳ ጫቆ ቃላ ማላ ኢዚ ኢንቴስ ጾስ ጊዳና። 14 ታኒ ሃይሳ ጫቆ ቃላ ጌሊዳይ ኢንቴናራ ጻላ ጊዴና። 15 ጎዳ ኑ ጾሳይ ሃይሳ ሃ ጫቆ ቃላ ጌሊዛይ ኢዛ ሱንꬃን ኤቂዳ ኑናራ ጻላ ጊዶንታ ሃች ሃይሳን ዶንታ ቡሮ ያና ዬሌታ ኡባሳራ ጫቄስ።

16 ኑኒ ጊብጼን ዋኒ ዴኢዳኮኔ ኑ ሃይሳ ሃ ዪሼ ኢሲ ኢሲ ካዎቴꬃራ ዋኒ ካንꬂ ዪዳኮ ኢንቴ ኡባይካ ሄሳ ኤሬታ። 17 ኢስታ ጊዶን ዲዛ ሃራሲዛ ሚሻታ ሚꬃፌ፥ ሹቻፌ፥ ቢራፔኔ ዎርቃፌ ኦሴቲዳ ኤቃ ጾሳታ ኢንቴ ቤኢዴታ። 18 ሃ ኢንቴፌ ኦኒኔ ኣቱማ ጊዲን ዎይኮ ማጫ ጊዲን ኢሲ ኬꬃ ኣስ ጊዲን ዎይኮ ቆሞ ጊዲን ጎዳ ኑ ጾሳፌ ሼርኢ ጊዲ ሃራ ካዎቴꬃታ ጾሳታስ ጎይኖንታ ማላ ናጌቲቴ፤ ኢንቴ ጋርሳን ሄሳ ማላ ጫሞኔ ማርዜ ጊዲዳ ሚሽ ኦꬂዛ ኣሲ ዶንታ ማላ ናጌቲቴ። *

19 ሃ ጫቆ ቃላ ሲዪዲ ባ ዎዚናን፥ «ታኒ ታ ሼኔ ማላ ዲኮካ ታስ ሳሮይ ዴስ» ጊዲ ባና ጪሚኮ ሄሳ ማላ ኣሲ ሎኦታ ቦላኔ ኢታታ ቦላ ባሽ ኤሃና። 20 ሄሳ ማላ ኣስ ጎዳይ ሙሌካ ማሬና፤ ጎዳ ሃንቆይ ኢዛዴ ቦላ ታማ ማላ ኤጻና፤ ሃይሳ ሃ ማጻፋን ጻፌቲዳ ቃንጌꬂ ኢዛዴ ቦላ ዎꬋና፤ ሳሎ ጋርሳፌ ኢዛ ሱንꬃ ጎዳይ ꬋይሳና። 21 ሃይሳ ዎጋ ማጻፋን ጻፌቲዳ ቃንጌꬃ ቃላ ማላ ጎዳይ ኢዛዴ ኢስራኤሌ ኣሳ ኡባ ጋርሳፌ ዱማ ሻኪ ꬋይሳና።

22 ሲንꬃፌ ያና ዬሌታይ፥ ኢንቴ ዛሬይኔ ሃሆ ዴሬፔ ያና ሃራ ቢታ ኣሳይ ጎዳይ ኢንቴ ቦላ ኤሂዳ ቦሻኔ ሜቶዛ ቤኣና። 23 ሄ ቢታያ ሙሌራ ጹጌቲዳ ማጺኔኔ ዲኔ ጌቴቲዛ ቢዲንꬅ ጊዳና፤ ኢሲ ሚሺካ ኢዚን ቶኬቴና፤ ኣይ ሚሺካ ኢዚን ሞኬና፤ ኢዚን ፑዴ ዲጪዛ ሚሺ ቤቴና፤ ኢዚ ቦላ ጋካና ኩንዴꬂ ጎዳይ ኬሂ ሼኔቲዲ ሙሌራ ꬋይሲዳ ሶዶሜ ማላኔ ጋሞራ ማላ፥ ኣዳማ ማላኔ ጻቦይሜ ማላ ጊዳና። * 24 ካዎቴꬃቲ ኡባይ፥ «ጎዳይ ሃ ቢታ ቦላ ሃይሳ ኣዛስ ጋꬂዴ? ሃ ዎልቃማ ሃንቆዛስ ጋሶ ጊዲዳይ ኣዜ?» ጊ ኦይቻና።

25 ኣሳይ ኢዛስ ዛሪዲ፥ «ካሴ ኢስታ ኣዋታ ጾሳይ ኢስታ ጊብጼ ዴሬፔ ኬሲዳ ዎዴ ኢስታራ ፓጬቲ ጫቆዛ ኣሳይ ኣጊዳ ጊሻሳ። 26 ቃሴ ኢስቲ ቢዲ ካሴ ባ ኤሮንታ ጾሳታሲኔ ኢዚ ኢስታስ ጎይኖፍቴ ጊዳ ኤቃ ጾሳታስ ጎይኒዳ። 27 ሄሳ ጊሻስ ጎዳይ ሃንቄቲዲ ሃ ማጻፋን ጻፌቲዳ ቃንጌꬅ ኡባ ኢስታ ቦላ ኤሂዴስ። 28 ጎዳይ ዎልቃማ ሃንቆኒኔ ኢታ ቦሻን ኢስታ ኢስታ ዴሬፔ ሾዲዴስ፤ ሄሳ ጊሻስ ኢስቲ ሃች ጋካናስ ሄን ዴቴስ» ጋና። 29 ጹራ ዮኦቲ ጎዳ ኑ ጾሳሳ፤ ጊዶ ኣቲን ኑኒ ሃ ዎጋ ቃላ ናጋና ማላ ቆንጪዳ ዮኦቲ ሜርናስ ኑሲኔ ኑ ናይታሳ።

30

ጾሳኮ ሲሞን ቤቲዛ ኣንጆ

1 ናምኣታፔ ኢሳ ኢንቴ ዶራና ማላ ሃች ታ ኢንቴ ሲንꬃን ኣንጆኔ ቃንጌꬅ ዎꬃዲስ፤ ጎዳ ኢንቴ ጾሳይ ኢንቴና ካዎቴꬃታ ጊዶን ዲሼ ኢንቴ ኢዛ ዩሺ ቆፒዛ ዎዴ፥ 2 ኢንቴኒኔ ኢንቴ ናይቲ ጎዳ ኢንቴ ጾሳኮ ሲሚዲ ኩሜꬃ ዎዚናፔኔ ኩሜꬃ ሼምፖፌ ታኒ ሃች ኢንቴና ኣዛዚዳ ቃላስ ኣዛዜቲኮ፥ 3 ጎዳ ኢንቴ ጾሳይ ኢንቴስ ቃꬌታናኔ ኢንቴፌ ዲኤቲዳ ኢንቴ ሚሻ ኢንቴስ ዛራና፤ ኢንቴ ካሴ ላሌቲ ዲዛ ዴሬፔ ዛሪ ኤሂዲ ቃሴካ ዱሬሳና። 4 ኢንቴ ቢታ ጋጻ ጋካናስ ላሌቲኮካ ሄፔ ጎዳ ኢንቴ ጾሳይ ኢንቴና ኢሲ ቦላ ሺሺዲ ዛሪ ኤሃና። 5 ሄሳꬆ ሃኒዲ ካሴ ኢንቴ ኣዋታ ቢታ ኢንቴ ዛሪ ላታና፤ ኢዚካ ኢንቴና ካሴ ኢንቴ ኣዋታፔ ኣꬂ ዱሬሳናኔ ኢንቴ ቆዳ ዳርሳና። 6 ኢንቴ ዴኦን ዳና ማላኔ ጎዳ ኢንቴ ጾሳ ኢንቴ ኩሜꬃ ዎዚናፔኔ ኩሜꬃ ሼምፖፌ ሲቃና ማላ ኢዚ ኢንቴሲኔ ኢንቴ ናይታስ ኣዛዜቲዛ ዎዚና * ኢማና። 7 ጎዳ ኢንቴ ጾሳይ ሃይታ ሃ ቃንጌꬃታ ኡባ ኢንቴ ሞርኬታ ቦላኔ ኢንቴና ኢጺዛይታ ቦላ ዛራና። 8 ኢንቴካ ዛሪዲ ኢንቴ ጎዳስ ኣዛዜታና፤ ታ ኢንቴስ ሃች ኢሚዛ ኢዛ ኣዛዞታ ኢንቴ ናጋንዴታ። 9 ሄሳፌ ጉዬ ኢንቴ ኦꬂዛ ኦሶ ኡባን ጎዳ ኢንቴ ጾሳይ ኢንቴና ዱሬሳና፤ ኢዚ ኢንቴስ ናይታ፥ ሜሄ፥ ካꬂኔ ሚꬃ ኣይፌ ዳርሳና፤ ጎዳ ኢንቴ ጾሳይ ካሴ ኢንቴ ኣዋታ ዱሬሲዲ ኡፋዬቲዳ ማላ ኢንቴናካ ዱሬሲዲ ኡፋዬታና። 10 ኢዚ ሄሳꬆ ኦꬃናይካ ሃይሳ ዎጋ ማጻፋን ጻፌቲዳ ኣዛዞታኔ ዎጋታ ኢንቴ ኩሜꬃ ዎዚናፔኔ ኩሜꬃ ሼምፖፌ ናጊዲ ጎዳ ኢንቴ ጾሳኮ ኢንቴ ሲሚኮና።

ሃይቆፔኔ ዴኦፔ ኢሳ ዶሮ

11 ታኒ ሃች ኢንቴስ ኢሚዛ ኣዛዞይ ኬሂ ዴጾ ዎይኮ ኢንቴፌ ሃኪዳዝ ጊዴና። 12 «ኑኒ ኢዛ ሲዪዲ ኣዛዜታና ማላ ፑዴ ሳሎ ቢ ኤሂዲ ኑስ ዮታናይ ኦኔ?» ጊዲ ኢንቴ ኦይቾንታ ማላ ሃይሲ ዎጋዚ ቦላ ሳሎፔ ቤቴና። 13 «ኑኒ ኢዛ ሲዪዲ ኣዛዜታና ማላ ኣባ ፒኒ ቢ ኤሂዲ ኑስ ዮታናይ ኦኔ?» ጊዲ ኢንቴ ኦይቾንታ ማላ ኢዚ ኣባ ፒንꬃፌ ቤቴና። 14 ኢዛ ቃላይ ኢንቴ ማታን ዴስ፤ ኢንቴ ኢዛ ናጋና ማላ ኢዚ ኢንቴ ዶናኒኔ ኢንቴ ዎዚናን ዴስ። *

15 ኔኒ ዶራና ማላ ታኒ ሃች ኔስ ዴኦኔ ሎኤቴꬅ፥ ዎይኮ ሃይቆኔ ባሽ ኔ ሲንꬃን ዎꬃዲስ። 16 ጎዳ ኢንቴ ጾሳ ሲቃና ማላ፥ ኢዛ ኦጌን ሄሜታና ማላኔ ኢዛ ኣዛዞታ፥ ማራታኔ ኢዛ ዎጋታ ናጋና ማላ፥ ታኒ ሃች ኢንቴስ ኢሚዛ ጎዳ ኢንቴ ጾሳ ኣዛዞታ ኢንቴ ናጊኮ ኢንቴ ሼምፖራ ፓጻ ዴኣናኔ ጮራታና፤ ቃሴ ኢንቴ ላታናስ ጌሊዛ ቢታን ጎዳ ኢንቴ ጾሳይ ኢንቴና ኣንጃና።

17 ጊዶ ኣቲን ኢንቴ ኢንቴ ዎዚና ጾሳፌ ሃሲዲ ኢዛ ቃላ ሲዮንታ ኢጺኮ፥ ሃራ ኤቃ ጾሳታስ ጎይኒኮኔ ኢስታስ ኦꬂኮ፥ 18 ኢንቴ ሙሌራ ꬋያናይሳ ሃች ታ ኢንቴስ ዮታይስ፤ ኢንቴ ዮርዳኖሴ ሻፋ ፒኒዲ ላታና ቢታይን ዳሮ ላይꬅ ጋምኤኬታ።

19 ታኒ ኢንቴ ሲንꬃን ዴኦኔ ሃይቆ፥ ኣንጆኔ ቃንጌꬅ ዎꬂዳይሳስ ሃች ሳሎኔ ሳኣ ኢንቴ ቦላ ማርካሳይስ፤ ሄሳ ጊሻስ ኢንቴኒኔ ኢንቴ ዛሬቲ ዴኦን ዴኣና ማላ ዴኦ ዶሪቴ። 20 ጎዳ ኢንቴ ጾሳ ሲቂቴ፤ ኢዛ ቃላ ሲዪቴ፤ ኢዛኮ ሺጲ ጊቴ፤ ሄሳꬆ ሃኒኮ ጎዳይ ካሴ ኢንቴ ኣዋታስ፥ ኣብራሃሜስ፥ ዪሳቃሲኔ ያቆቤስ ኢማናስ ጫቂዳ ቢታን ኢንቴኒኔ ኢንቴ ናይቲ ኣዱሳ ላይꬅ ዴኣና። *

31

ኢያሶይ ሙሴ ሶሆን ዶሬቲዴስ

1 ሙሴይ ሃይሳ ቃላ ኡባ ኢስራኤሌ ኣሳስ ዮቲዳፔ ጉዬ፥ 2 ኢስታስ፥ «ሄኮ ሃኢ ታስ 120 ላይꬅ ጊዲዳ ጊሻስ ሃይሳፌ ጉዬን ታ ኢንቴና ካሌꬃናስ ዳንዳይኬ፤ ሄሳፌካ ቦላራ ታኒ ዮርዳኖሴ ሻፋ ፒኖንታ ማላ ጎዳይ ታስ ዮቲ ዎꬂዴስ።* 3 ጎዳ ኢንቴ ጾሳይ ኢንቴፌ ሲንꬃራ ቢሼ ኢንቴና ካሌꬃና፤ ሄን ዲዛ ካዎቴꬃታ ኡባ ኢዚ ꬋይሲን ኢንቴ ኢስታ ቢታ ላታና፤ ጎዳይ ዮቲዳ ማላ ኢያሶይ ኢንቴና ካሌꬃና። 4 ጎዳይ ኣሞሬ ዴሬ ካዎታ ሲሆኔኔ ኣጌ ጾኒዲ ኢስታ ቢታ ꬋይሲዳ ማላ ኢስታ ቦላካ ሄሳꬆ ኦꬃና።* 5 ጎዳይ ኢስታ ኢንቴስ ኣꬂ ኢማና፤ ኢንቴኒካ ታ ኢንቴና ኣዛዚዳ ማላ ኢስታ ቦላ ኦꬃና። 6 ኢንቴስ ሙርታቴꬂኔ ጻላቴꬂ ዴኦ፤ ኢስታስ ሙሌካ ባቦፍቴኔ ዳጋሞፍቴ፤ ጎዳ ኢንቴ ጾሳይ ኢንቴናራ ዴስ፤ ኢዚ ኢንቴና ዬጊ ኣጌና» ጊዴስ።

7 ሄሳፌ ጉዬ ሙሴይ ኢያሶ ባኮ ጼይጊዲ ኩሜꬃ ኢስራኤሌ ኣሳ ሲንꬃን፥ «ሚና፤ ባቦፋ፤ ጎዳይ ካሴ ኢስታ ኣዋታ ላቲሳና ጊዲ ጫቂዳ ቢታዮ ላታና ማላ ዴሬዛ ካሌꬃ ጌልꬃዳ ላቲሳናይ ኔና። 8 ጎዳይ ኔናራ ጊዲዲ ኢዚ ኔና ካሌꬃና፤ ኢዚ ኔና ዬጌና፤ ሙሌካ ኣጌና፤ ሄሳ ጊሻስ ባቦፋ፤ ሂዶታካ ቃንጾፋ» ጊዴስ። *

ዎጋይ ናባቤታናስ ቤሲዛ ላይꬃታ

9 ሄሳፌ ጉዬ ሙሴይ ዎጋ ጻፊዲ ጫቆ ቃላ ታቦታ ቶኪዛ ቄሴ ጊዲዳ ሌዌ ናይታሲኔ ኢስራኤሌ ጪማታ ኡባስ ኢሚዴስ። 10 ሙሴይካ ኢስታስ፥ «ኣጮ ኡባ ማሪዛ ላፑንꬃ ላይꬃን ዉርሴꬃ ቦላ ቦንቼቲዛ ዳሴ ባኣሌዛን፥ * 11 ጎዳ ኢንቴ ጾሳ ሲንꬃን ኢዚ ካሴ ዶሪዳሶን ኢዛስ ጎይናናስ ኢስራኤሌ ኣሳይ ኡባይ ሺቂዛ ዎዴ ሃይሳ ዎጋዛ ኢስታ ሲንꬃን ናባቢቴ። 12 ኢስቲ ኡባይካ ሄሳ ሲዪዲ ጎዳ ኢንቴ ጾሳስ ያሻቴꬅ ታማራና ማላኔ ሃይሳ ዎጋ ቃላታ ኡባ ሎኤꬂ ናጋና ማላ ማጫሳታ፥ ኣዴታ፥ ናይታኔ ኢንቴ ዴሬን ዲዛ ቤቴ ኣሳታ ኡባ ኢሲ ቦላ ሺሺቴ። 13 ሄሳ ማላን ጎዳ ኢንቴ ጾሳ ዎጋ ካሴ ሲዪ ኤሮንታ ኢንቴ ዜሬꬃቲ ኡባይካ ሲዬቶ፤ ቃሴ ኢንቴ ዮርዳኖሴ ሻፋ ፒኒዲ ላታና ቢታን ዲዛ ዎዴ ኡባን ኢስቲ ጾሳስ ኣዛዜቴꬅ ታማሬቶ» ጊ ኣዛዚዴስ።

ሙሴሲኔ ኢያሶስ ኢሚዳ ዎጋታ

14 ሄሳፌ ጉዬ ጾሳይ ሙሴስ፥ «ኔስ ሃይቆ ዎዴይ ጋኪዴስ፤ ኢዚ ካላና ዎጋታ ኢዛስ ታ ኢማና ማላ ኢያሶ ጼይጋዳ ኢዛራ ጌዴ ጋይቶቴꬃ ዱንካኔዛኮ ሺቂቴ» ጊዴስ። ሙሴይኔ ኢያሶይ ኢሲፌ ጌዴ ጋይቶቴꬃ ዱንካኔዛኮ ሺቂዳ።

15 ጎዳይካ ኢስታስ ዱንካኔዛ ፔንጌን ቱሳ ማላ ኤቂዳ ሻራን ቆንጪዴስ። 16 ጎዳይ ሙሴስ፥ «ኔኒ ማታ ዎዴ ሃይቃዳ ኔ ኣዋታን ጋይታና፤ ሄሳፌ ጉዬ ሃይሲ ኣሳዚ ታ ኢዛራ ጫቄቲዳ ቃላ ላላና፤ ኢስቲ ታና ኣጋጊዲ ላይማ ማጫሳ ማላ ሄ ኢስቲ ላታና ቢታን ዲዛ ኤቃ ጾሳታስ ጎይናና። 17 ሄሳꬆ ሃኒዛ ዎዴ ታኒ ኢስታ ቦላ ሃንቄታዳ ኢስታፌ ሻኬታና፤ ታ ኢስታስ ዞኮ ዛራና፤ ኢስቲካ ኡባይ ꬋያና፤ ኢስታ ቦላ ኢታ ሜቶይኔ ቦሻይ ያና፤ ሄ ዎዴ ኢስታስ፥ ‹ሃይሲ ሜቶዚ ኑ ቦላ ጋኪዳይ ኑ ጾሳይ ኑ ጊዶን ዶንታ ኣጊን ጊዴኔ?› ጋና። 18 ኢስቲ ኤቃ ጾሳታስ ጎይኒዲ ኢስቲ ኦꬂዳ ናጋራ ጊሻስ ታኒ ሄ ዎዴ ኢስታስ ዞኮ ዛራና።

19 «ሃይሳ ዬꬃ ጻፋዳ ኢስራኤሌ ኣሳ ታማርሳዳ ኢስቲካ ዬጻና ማላ ኦꬃ፤ ሃይሲ ዬꬃዚ ኢስታ ቦላ ታስ ማርካ ጊዳና። 20 ታኒ ቤኒ ኢስታ ኣዋታስ ጫቂዳ ጫቆ ቃላ ማላ ኤሲኔ ማꬂ ኩሚዳ ቢታዮ ታ ኢስታ ጌልꬃና፤ ኢስቲ ሄን ሚዲኔ ኡዪዲ ካሊዳፔኔ ዱሬቲዳፔ ጉዬ ታና ዬጊ ኣጋና፤ ታ ጫቆ ቃላካ ዬጊ ኣጊዲ ኤቃ ጾሳታስ ጎይናና። 21 ዳሮ ሜቶይኔ ባሺ ኢስታ ቦላ ጋኪዛ ዎዴ ሃ ዬꬃይ ኢስታ ናይታ ዶናፔ ኪቼና ጊሻስ ኢስታ ቦላ ማርካ ጊዳና። ጋሶይካ ታኒ ጫቂዳ ቢታ ኢስታ ቡሮ ጌልꬆንታ ዳሼ ሃራካ ኢስቲ ቆፒዛ ቆፋ ኤራይቻዲስ» ጊዴስ።

22 ሙሴይ ሄ ጋላስ ዬꬃዛ ጻፊዲ ኢስራኤሌ ኣሳ ታማርሲዴስ።

23 ሄሳፌ ጉዬ ጾሳይ ናዌ ና ኢያሶ፥ «ሚና፤ ጻላ ጊዳ፤ ኔኒ ኢስራኤሌ ኣሳ ካሌꬃዳ ታ ካሴ ኢስታስ ኢማና ጋ ጫቂዳ ቢታዮ ጌልꬃና፤ ታኒካ ኔናራ ጊዳና» ጊ ኣዛዚዴስ። *

24 ሙሴይካ ሃይሳ ዎጋ ቃላታ ኮይሮፔ ቢዲ ዉርሴꬅ ጋካናስ ኡባ ጻፊዳፔ ጉዬን፤ 25 ጎዳ ጫቆ ቃላ ታቦታ ቶኪዛ ሌዌ ቆሞታ ሂዝጊ ኣዛዚዴስ፤ 26 «ጎዳ ዎጋይ ኢዛን ጻፌቲዳ ማጻፋ ኤኪዲ ጎዳ ኢንቴ ጾሳ ጫቆ ቃላ ታቦታዛ ኣቻን ዎꬂቴ፤ ሄን ኢዚ ባ ዲዛሶን ዲሼ ዴሬዛ ቦላ ማርካ ጊዳና። 27 ኢስራኤሌ ኣሳይ ኣይ ማላ ማካላንቻኮኔ ዎዚና ሙሜኮ ታ ኤራይስ፤ ታኒ ሼምፖራ ፓጻ ኢስታራ ዲሺን ኢስቲ ጎዳ ቦላ ማካሊዛይቲ ታኒ ሃይቂዳፔ ጉዬ ኬሂ ማካላንቻታ ጊዳና። 28 ሄሳ ጊሻስ ታ ኢስታስ ሃይሳ ኡባ ዮታና ማላ ኮራፒኔታኔ ዴሬ ሃላቃታ ታስ ሺሺቴ፤ ታኒ ኢስታ ቦላ ሳሎኔ ሳኣ ማርካ ጊዳና ማላ ጼይጋና። 29 ታኒ ሃይቂዳፔ ጉዬ ታ ኢንቴና ኣዛዚዳ ኣዛዞፔ ካሬ ኬዚዲ ቱና ኦሶ ኢንቴ ኦꬃናይሳ ታ ኤራይስ፤ ጎዳ ሲንꬃን ኢታ ኦሶ ኦꬂዲ ኢንቴ ኢዛ ሃንቄꬂኮ ኢዚ ኢንቴ ቦላ ቦሻ ዬዳና።»

ሙሴ ዬꬃ

30 ሄሳፌ ጉዬ ሙሴይ ኩሜꬃ ኢስራኤሌ ኣሳ ሲንꬃን ሃይታ ዬꬃ ቃላታ ኮይሮፔ ቢዲ ዉርሴꬅ ጋካናስ ዮቲዴስ።

32

1 ሳሎቶ! ታኒ ዮቲዛይሳ

ኤዝጊ ሲዪቴ፤

ሳኣዞ ታ ዶናፔ

ኬዚዛ ቃላ ሲያ።

2 ታ ኢሚዛ ቲሚርቴይ

ኢራ ማላ ቡኮ፤

ታ ሃሳያይካ

ጻዛ ማላ ጾኬቶ፤

ማታ ቦላ ሎዲ ጊ ቡኪዛ

ኢራ ማላ ቡኮ፤

ካꬃ ጫሬቻ ቦላ

ፑሴ ማላ ዎꬎ።

3 ታኒ ጎዳ ሱንꬅ ኣዋጃይስ፤

ኑ ጾሳ ጊታቴꬅ

ኢንቴ ዮቲቴ።

4 «ኢዚ ኑስ ሚጻ፤

ኢዛ ኦሶቲካ ኩሜꬃ፤

ኢዛ ኦጌቲ ዉሪካ ሱሬ፤

ኢዚ ባሌቶንታ

ኣማኔቲዳ ጾሳ፤

ኢዚ ሱሬኔ ጺሎ ጾሳ።

5 «ኢስቲ ኢዛ ሲንꬃን

ኢታ ኦꬂዳ፤

ኢስቲ ባንታ ኢታቴꬃፌ

ዴንዲዳይሳን

ሃይሳፌ ጉዬ

ኢዛ ናይታ ጊዴቴና፤

ኢስቲ ቦካኔ ጌላ ዬሌታታ።

6 «ኢንቴኖ ኤያቶ!

ቃሴካ ዎዚናይ ባይንዳይቶ!

ኢንቴ ጎዳስ

ኢሚዛ ዛሮይ ሃይሴ?

ኢንቴና ሜꬊዳ

ኢንቴ ኣዋይ ኢዛ ጊዴኔ?

ኢንቴና ሜꬊዲ ሃይሳስ

ጋꬂዳይ ኢዛ ጊዴኔ?

7 «ካሴ ቤኒ ዎዴዛ

ዩሺ ቆፒቴ፤

ዳሮ ዬሌታታ

ላይꬃካ ኣኬኪቴ፤

ኢንቴ ኣዋታ ኦይቺቴ፤

ኢስቲ ኢንቴስ ዮታና፤

ካሴ ጪማታካ ኦይቺቴ፤

ኢስቲ ኢንቴስ

ቆንጪሲ ዮታና።

8 «ኡባፌ ꬎቃ ጾሳይ

ካዎቴꬃታስ ቢታ

ጊሼቺዳ ዎዴ፥

ኣሳ ናይታ ኢስታ

ዛሬን ዛሬን ሻኪዳ ዎዴ፥

ኢስራኤሌ ኣሳ ቆዳ ኬና

ካዎቴꬃታስ ꬋስ ዎꬂዴስ።*

9 «ኢስራኤሌይ ጎዳስ ጊሻ፤

ያቆቤይካ

ኢዛስ ቡዞ ሚሻ።

10 «ኣይኮይካ ባይንዳ ባዞን

ጫርኮይ ፑኒዛ ቢታን

ኢዛ ዴሚዴስ፤

ኢዛስ ጎንዳሌ ጊዲዴስ፤

ባ ኣይፌ ጪሮ ማላ

ኢዛ ናጊዴስ።

11 ጎሌ ካፎይ ባ ጪዬታ

ፒራꬎ ታማርሲዛ ማላ፥

ባ ቄፌ ሚጫዳ

ጋካ ኦይካ ኣሺዛ ማላ፥

ጎዳይ ባ ቄፌን ሃጵዲ

ኢስታ ኣሺዴስ።

12 ሃራ ኤቃ ጾሳቲ

ኢዛራ ባይንዳ ጎዳይ

ኢዛ ባርካ ካሌꬂዴስ።

13 «ꬎቃ ሶሆን

ኢዛ ዎꬂዴስ፤

ቢታፌ ሞኪዳ ካꬃ ኣይፌ

ኢዛ ሚዚዴስ፤

ዛላፌ ቤቲዳ ኤስ ኡሺዴስ፤

ሹቻ ቢታን ሞኪዳ

ዎጋራ ዛይቴ ሚዚዴስ።

14 ሚዛፔ ዶርሳፌኔ

ዴይሻ ዉዴፔ

ቤቲዛ ማꬃኒኔ ኦይስ

ባሳኔ ዴሬፔ ቤቲዛ

ኦሃላ ላቃታ፥

ሞꬎ ꬋርሾታ፥

ዎፋኖታኔ ዴይሻታ፥

ሎኦ ጊስቴ ዳቦራ

ኢስታ ሚዚዴስ።

ኢንቴ ኢዛ ዴሬቲ

ዞኦ ዎይኔ ሚꬃ ኣይፌፔ፥

ጊጊዳ ዎይኔ

ኡሹ ኡዪዴታ።

15 «ኢስራኤሌ ኣሳይ

ኦርዲዴሲኔ ማካሊዴስ።

ዳሮ ሚዲ ሞꬊዴሲኔ

ሞላቲዴስ፤

ባና ሜꬊዳ ጾሳ ኣጊዴስ፤

ባና ኣሺዳይሳካ

ካዉሺዴስ።

16 ኢስቲ ኤቃ ጾሳታስ

ጎይኒዲ ጾሳ ሚሺሲዳ፤

ባንታ ኢታ ኦሶንካ

ኢዛ ሃንቄꬂዳ።

17 ሃይሳፌ ካሴ

ባ ኤሮንታይታስ፥

ጾስ ጊዶንታ ዳይዳንꬃታስ፥

ማታ ዎዴ ዪዳ ጾሳታስ፥

ቤኒ ኢስታ ኣዋቲ ኢስታስ

ጎይኖንታ ኤቃታስ፥

ኢስቲ ያርሾ ሺሺዳ። *

18 ኢስቲ ባስ ዴኦ ኢሚዳ

ዛላ ዶጊዳ፤

ባና ሜꬊዳ

ጾሳካ ባሊዳ።

19 «ጎዳይ ሄሳ ቤኢዲ

ኢስታ ቦላ ሃንቄቲዴስ፤

ኢስታ ማጫ ናይታኔ

ኢስታ ኣቱማ ናይታ ዲጊዴስ።

20 ‹ታኒ ታ ኣይፌሶ

ኢስታፌ ጌንꬃና፤

ኢስቲ ጌላኔ ኣማኔቶንታ

ዴሬ ጊዲዳ ጊሻስ

ኢስታ ዉርሴꬂ

ኣይ ጊዳናኮ

ታ ጮኡ ጋ ቤያና።›

21 ቱሙ ጊዶንታ ጾሳታን

ታና ሚሺሲዳ፤

ጎኣይ ባይንዳ

ባ ኤቃ ጾሳታን

ታና ሃንቄꬂዳ።

ታኒካ ኢስታ ካꬌቲዳ

ካዎቴꬃታ

ኢስቲ ሚጌታና ማላ ኦꬃና።

ታ ኢስታ ኣኬኮንታ

ዴሬታን ሃንቄꬃና።*

22 ታ ሃንቆይ

ታማ ማላ ኤጻና፤

ቢታኔ ቢታ ቦላ ዲዛ

ኡባ ጹጋና፤

ሄ ታማይ ሲኦሌ

ጪማ ጋካናስ ኤጻና፤

ታማዚ ዙማስ

ዮች ጋካናስ ማና።

23 ታኒ ኢስታ ቦላ

ዛሬꬃ ዛሬꬃ

ቦሻ ኤሃና፤

ታስ ዲዛ ዎንዳፌ

ታ ኢስታ ቦላ ዉርሳና።

24 ታ ኡባ ዉርሲዛ ኮሻ

ኢስታ ቦላ ዬዳና፤

ኢሳፌ ኢሳን ኣꬊዛ

ኢታ ሃርጌኒኔ

ቦሻን ኢስቲ ዉራና፤

ሜቶ ጋꬂዛ ኢታ ዶኣታኔ

ዱኪዛ ማርዜራ ዲዛ

ሾሻታ

ታ ኢስታ ቦላ ዬዳና።

25 ኦጌ ኡባን ኢስታ ናይታ

ኦላይ ዉርሳና፤

ኢስታ ኬꬃ ጊዶንካ

ሂርጋይ ኩማና፤

ፓንꬃቲኔ ጌላኦቲ፥

ጉꬃ ናይቲኔ

ጪማቲ ኡባይ ዉራና።

26 ታኒ ኢስታ ኡባ ላላና፤

ሄሳፌ ጉዬ ኢስታራ

ሃሳኣና ኣሲ ዴና።

27 ጊዶ ኣቲን

ኢስታ ሞርኬቲ፥

‹ኑኒ ኑ ዎልቃን

ኢስታ ጾኒዶስ ኣቲን

ጾሴ ጊዴና› ጊዲ

ኦቶሬቴꬃን ጬቄቲዲ

ታና ሃንቄꬃናኮ

ጋዳ ቆፓይስ።

28 ኢስራኤሌ ኣሳይ

ዩሺ ቆፖንታ ካዎቴꬅ፤

ኢስታስ ኣኬካይ ዴና።

29 ኢስቲ ኤራታ ጊዲዳኮ

ሃይሳ ኢስቲ

ካሴቲዲ ቆፓና፤

ባንታ ዉርሴꬃንካ

ሃናናይሳ ዩሺ

ቆፓናሺን!

30 ኢስታ ሜꬊዳይሲ

ኢስታ ኣꬂ ኢሞንታኮ፥

ጎዳይ ኢስታ

ዬጊ ኣጎንታኮ፥

ኢሳዴይ 1,000 ኣስ

ዎስቲ ጎዳንዴ?

ዎይኮ ናምኣቲ 10,000 ኣስ

ዎስቲ ጎዳኔ?

31 ሃራይ ኣቶሺን ኑ ሞርኬቲ

ኢስታ ጾሳይ

ላፋ ጊዲዳይሳኔ

ኢስራኤሌ ጾሳ ማላ

ጊዶንታይሳ ኤሬቴስ።

32 ኑ ሞርኬቲ ሶዶሜኔ

ጋሞራ ዴሬ ኣሳ ማላ ቱና፤

ኢስቲካ ጫሞኔ

ማርዜራ ዲዛ

ኣይፌ ኣይፊዛ

ዎይኔ ሚꬃ ማላ።

33 ኢስታ ዎይኔ ኡሻይ

ሾሻ ማርዜ ማላ፤

ቃሴካ ሃሶ ሾሻ

ማርዜ ማላ።

34 «ሃይሳ ታኒ ዶጋዲና?

ታ ማዝጋባን

ጻፌቲ ኡቲዴስ።

35 ኢስታ ሞርኬታ ቦላ

ሃሎ ኬሳናይ ታና፤

ኡባሲካ ታ ኢስታ

ኦሶ ኦሶ ማላ ኢማና፤

ኢስታስ ꬋዮ

ጋላሲ ጋኪዳ ጊሻስ

ኢስቲ ꬉጴታና፤

ኤሶንካ ꬋያና።»*

36 ኢስታስ ዎልቃይ

ዳቡርዳይሳኔ

ኢስታካ ማዲዛይ

ባይንዳይሳ ቤኢዲ፥

ጎዳይ ባ ኣሳስ ፒርዳና፤

ባ ኣይሌታስካ ቃꬌታና።*

37 ጎዳይ ባ ኣሳ፥

«ኢስቲ ኣማኔቲዛ

ኢስታ ጾሳቲ

ኣዋን ዲዞ?

ኢስቲ ባቃቲ ኣቲዛ ዛላቲ

ኣዋን ዲዞ?» ጊ ኦይቻና።

38 ኢስቲ ያርሾስ

ሺሺዛ ቶልꬆዛ ሚዳይቲ፥

ኢስታ ዎይኔ ኡሻ

ያርሾዛ ኡዪዳ

ኢስታ ኤቃ ጾሳቲ

ኣኔ ሃኢ ኢንቴና

ዴንዲ ማዴቶ፤

ቃሴካ ኢንቴስ

ዱሳሶ ኢሜቶ።

39 «ታኒ ጻላ

ጾስ ጊዲዳይሳ ኤሪቴ፤

ታፔ ሃራ ጾሲ ዴና፤

ዎꬊዛይካ ፓጻ

ዎꬂዛይካ ታና፤

ታኒ ማዱንꬃይሲኔ

ፓꬃይስ፤

ታ ኩሼፔ ኦኒካ

ኢንቴና ኣሼና።

40 ታኒ ታ ኩሼ

ፑዴ ሳሎ ዴንꬃዳ፥

‹ታ ሜርናስ ዴኣይስ።

41 ዋዋጪ ጊዛ

ታ ጊꬃ ማሻ ሌፋና፤

ታ ኩሼይ ፒርዳስ ኦይካና፤

ታ ሞርኬታ ቦላ

ሃሎ ኬሳና፤

ታና ኢጺዛይታስ

ታ ኢስታ ኦሶ ማላ

ኢስታስ ኢማና።

42 ሞርኬታ ሃላቃታ፥

ማዱንጺዳይታኔ

ዲኤቲዳይታ ሱꬃን

ታ ዎንዳፌታ

ታ ማꬆሳና፤

ታ ጊꬃ ማሻቲካ

ታ ሞርኬታ ኣሾ ማና›

ጋ ጫቃና።

43 «ኢንቴኖ ካዎቴꬃቶ!

ጎዳይ ባ ኦሳንቻታ

ሱꬅ ኣጫና፤

ሞርኬታ ቦላ ሃሎ ኬሳና፤

ባና ኢጺዛይታ ቃጻያና፤

ባ ዴሬዛ ናጋራ ዉርሳና፤

ቢታዮካ ቱናቴꬃፌ ጌሻና፤

ሄሳ ጊሻስ

ኢንቴ ኢዛ ኣሳራ

ኢሲፌ ኡፋዬቲቴ» ጊዲ፥ *

44 ሙሴይኔ ናዌ ና ኢያሶይ ዴሬዚ ሲዪሺን ሃ ዬꬃዛ ዮቲዳ።

ዉርሴꬃን ሙሴይ ኢሚዳ ዞሬ

45 ሙሴይ ሃይታ ሃ ቃላታ ኩሜꬃ ኢስራኤሌ ኣሳ ሲሲዳፔ ጉዬ፥ 46 ኢዚ፥ «ሃይሳ ዎጋ ቃላ ኡባ ኢንቴ ናይቲ ሎኤꬂ ናጋና ማላ፥ ኢስቲ ኦꬃና ማላኔ ኢንቴ ናይታ ኢንቴ ኣዛዛና ማላ ሃች ታ ኢንቴስ ማርካቲዛ ቃላ ኡባ ኢንቴ ዎዚናን ዎꬂቴ። 47 ሃ ቃላይ ኢንቴስ ዴኦፔ ኣቲን ጮ ሜላ ቃላ ጊዴና፤ ሃ ቃላ ናጊኮ ኢንቴ ዮርዳኖሴ ፒኒዲ ላታና ቢታንካ ኣዱሳ ላይꬅ ኢንቴ ዴኣና» ጊዴስ።

ሙሴ ሃይቆ ጊሻስ ዮቴቲዳ ቲንቢቴ

48 ሄ ጋላስ ጎዳይ ሙሴስ ሂዝጊዴስ፥ 49 «ሞኣቤ ዴሬን ኢያርኮ ካታማ ጊናራ ዲዛ ኣባሪሜ ዙማታ ጊዶፌ ኔቦ ዙማ ቦላ ኬዛ፤ ሂስታዳ ታኒ ኢስራኤሌ ኣሳስ ኢማና ጊዳ ካናኔ ቢታ ሄ ፒንꬃን ጼላ። 50 ኔ ኢሻ ኣሮኔይ ሆሬ ዙማ ቦላ ሃይቂዲ ካሴ ሃይቂዳ ባ ኣሳታን ጋይቲዳ ማላ ኔካ ሄ ዙማ ቦላ ሃይቃዳ ኔ ኣሳታን ጋይታና። 51 ኢንቴ ናምኣይካ ኢስራኤሌ ኣሳ ሲንꬃን ታስ ኣማኔቲቤኬታ፤ ጺኔ ባዞን ቃዴሴ ካታማ ማታን ዲዛ ማሪባ ሃꬃ ኣቻን ታ ጌሻቴꬃ ኢስራኤሌ ኣሳ ቤሲቤኬታ። 52 ሄሳ ጊሻስ ኔኒ ሄ ቢታዮ ሃሆን ዳሼ ቤኣና ኣቲን ታኒ ኢስራኤሌ ኣሳ ላቲሳና ቢታዮ ኔኒ ጌላካ።»*

33

ሙሴይ ኢስራኤሌ ኣሳስ ባዚዳ ባሳ ቃላ

1 ጾሳ ኣስ ሙሴይ ሃይቃናፔ ካሴቲዲ ኢስራኤሌ ኣሳስ ዎꬂዳ ባሴ ቃላይ ሃይሳፌ ካሊ ዲዛይሳ፤ 2 ሙሴይ፥

«ጎዳይ ሲና ዙማፔ ዪዴስ፤

ኤዶሜፔ ኣዋ ኣርሼይ

ኑ ቦላ ፖኢዴስ፤

ፓራኔ ዙማ ቦላፌካ

ኑስ ጾልቂዴስ፤

ኢዛስ ኡሻቻ ባጋራ

ታማ ላጮይ ዴስ፤

ቆዳይ ባይንዳ ኪታንቻቲ

ኢዛራ ኢሲፌ ዴቴስ።

3 ጎዳዉ! ኔኒ ዴራ

ኬሃ ሲቃሳ፤

ጌሻቲ ኡባይካ

ኔ ኩሼን ዴቴስ፤

ኔ ቶሆ ጋርሳን

ጉልባቲ ጎይኔቴስ፤

ሂስቲዲ ኔፔ

ኣዛዞ ኤኬቴስ።

4 ሙሴይ ኢሚዳ ዎጋይ

ኢስራኤሌ ኣሳስ

ላታ ጺንጾ።

5 ኢስራኤሌ ቆሞቲ ኡባይኔ

ዴራ ሃላቃቲ ሺቂን

ጎዳይ ባ ዴሬ

ኢስራኤሌ ኣሳ ቦላ

ካዎቲዴስ» ጊዴስ።

6 ኦሮቤሌ ቆሞታ ጊሻስ ሙሴይ፥

«ኦሮቤሌ ቆሞቲ

ዴቶ ኣቲን ሃይቆፌቶ፤

ኢስታ ቆዳይካ

ፓጮፎ» ጊዴስ።

7 ዩሁዳ ቆሞታ ጊሻስ ሙሴይ፥

«ጎዳዉ፥ ዩሁዳ ቆሞታ

ዋሶ ሲያ፤

ኢስቲ ባ ዳቦታራ

ኢሲፌቴꬃን

ዳና ማላ ኦꬃ፤

ኢስታስ ጊታ

ዎልቃ ኢማ፤

ኢስቲ ባ ሞርኬታራ

ኦሌቲሺን ኔኒ ኢስታ

ማዳ» ጊዴስ።

8 ሌዌ ቆሞታ ጊሻስ ሙሴይ፥

«ጎዳዉ! ኔኒ ኢስታ

ማሳን ፓጫዳሳ፤

ማሪባ ሃꬃ ኣቻን

ኢስታራ ፓላሜታዳሳ፤

ሄሳ ጊሻስ ቱሚሜይኔ

ኡሪሜይ ኔ ዶሲዳ

ኔ ኦሳንቻታስ ጊዶ። *

9 ኔ ጊሻስ ጊዲ

ኢስቲ ባና

ዬሊዳይታ ባሊዳ፤

ባ ዳቦታፔ ሻኬቲዳ፤

ባ ኢሻታፔ ሻኬቲዳ፤

ባ ናይታ ኣጊዳ፤

ኔ ቃላ ቦንቺዳ፤

ኔ ኢሚዳ

ጫቆ ቃላካ ናጊዳ።

10 ኢስቲ ኔ ዎꬂዳ

ማራ ያቆቤ፥

ኔ ዎጋካ ኢስራኤሌ

ኣሳ ታማርሴቴስ፤

ኢስቲ ኔ ሲንꬃን

ኤጻኔ ጩዋሴቴስ፤

ጹጌቲዛ ያርሾካ

ያርሾ ያርሺዛሶዛ ቦላ

ሺሼቴስ።

11 ጎዳዉ! ኔ ኢስታ

ዴኦ ኣንጃ፤

ኢስቲ ኦꬂዛ ኦሶ ኡባን

ኔ ኡፋዬታ፤

ኢስታ ሞርኬታ ሻያ

ኔ ዱꬃ፤

ኢስታ ኢጺዛይቲ

ናምኣንꬆ ዴንዶንታ ማላ

ዲጋ!» ጊዴስ።

12 ቢኒያሜ ቆሞታ ጊሻስ ሙሴይ፥

«ጎዳይ ሲቂዳ ኣሲ

ኢዛን ኣማኔቲ ዴስ፤

ኡባ ጋላስ

ኢስታ ኢዚ ናጌስ፤

ባ ሃሼን ቶኪዲ

ሼምፒሴስ» ጊዴስ።

13 ዮሴፌ ቆሞታ ጊሻስ ሙሴይ፥

«ጎዳይ ሳሎፔ ቡኪዛ ኢራን፥

ቢታፌ ፑዴ ኬዚዛ ፑልቶን

ኢንቴ ቢታ ኣንጆ።

14 ኣዋ ዎዴ ካጺዛ

ሎኦ ኣይፌ ኢሞ፤

ዎዴን ዎዴን ካጺዛ

ካꬃ ኣይፌን ኩሞ።

15 ቤኒሶፌ ዲዛ

ኢስታ ዙማቲኔ

ዙምቡላቲ ጮራኔ

ሎኦ ኣይፌን ኣንጄቴቶ።

16 ኢስታ ቢታይ

ሎኦ ሚሻን ኩሞ፤

ጹጌቲዛ ቱሻ ጊዶፌ

ቆንጪዳ ጎዳ

ኪያቴꬂ ዳሮ፤

ዮሴፌይ ባ ኢሻታ ጊዶን

ሃላቃ ጊዲዳ ጊሻስ

ሃ ኣንጆቲ ኡባይ

ኢዛ ጋኬቶ።

17 ዮሴፌ ቴማይ

ኮርማ ቦራ ማላ ያሺሶ፤

ኢዛ ካጬቲ

ሜንꬃ ካጬ ማላ

ሚኖ ጊዴቶ፤

ኢዛ ካጬቲ ሺያን ቆዴቲዛ

ሚናሴ ዛሬታኔ

ታሙ ሺያን ቆዴቲዛ

ኤፍሬሜ ዛሬታ፤

ሄ ካጬታን ኢዚ

ካዎቴꬃታ ቃይጫና፤

ቢታ ጋጻ ጋካናስ

ኢስታ ኢዚ ጎዳና» ጊዴስ።

18 ዛቢሎኔ ቆሞታ ጊሻሲኔ ዪሳኮሬ ቆሞታ ጊሻስ ሙሴይ፥

«ዛቢሎኔ! ኔኒ

ኔ ኬሳን ኡፋዬታ፤

ዪሳኮሬ! ኔኒካ

ኔ ዱንካኔ ጊዶን ኡፋዬታ።

19 ኢስቲ ዴሬዛ ፑዴ

ዙማ ቦላ ጼይጊዲ

ሄን ጺሎቴꬃ

ያርሾ ያርሻና፤

ባንታስ ኣቆታኔ

ዱሬቴꬅ ኣባፌኔ

ሻሚንታፌ ዴማና» ጊዴስ።

20 ጋዴ ቆሞታ ጊሻስ ሙሴይ፥

«ጋዴ ቆሞታ ዛዋ

ኣሲዳ ጾሳይ ጋላቴቶ፤

ጋዴይ ሞርኬታ

ሜንꬄሬꬃናስ

ጋሞ ማላ ሻንካቴስ።

21 ሃላቃታስ ቤሲዛ ቢታዚ

ኢዛ ናጌስ፤

ኢዚካ ሎኦ ቢታ

ባስ ዶሪዴስ፤

ዴራ ካሌꬂዛይቲ ሺቂዳ

ዎዴ ኢዚ ጎዳ ሼኔኔ

ጺሎ ፒርዳ ፒርዲዴስ» ጊዴስ።

22 ዳኔ ቆሞታ ጊሻስ ሙሴይ፥

«ዳኔይ ባሳኔፔ

ጉፒ ኬኢዛ

ዎዳላ ጋሞ ማላ» ጊዴስ።

23 ኒፍታሌሜ ቆሞታ ጊሻስ ሙሴይ፥

«ኒፍታሌሜይ ጎዳ

ማታን ዶሴቲዴስ፤

ጎዳ ኣንጆንካ ኩሚዴስ፤

ኢዛ ዛዋይ ኣባፌ ኣꬊዲ

ዱጌሃ ባጋ ጋኪዴስ» ጊዴስ።

24 ኣሴሬ ቆሞታ ጊሻስ ሙሴይ፥

«ኣሴሬ ቆሞቲ

ሃራ ቆሞታፔ

ኣꬊ ኣንጄቲዳይታ ጊዴቶ፤

ኢስቲ ባ ኢሻታ ጊዶን

ዶሴቲዳይታ ጊዴቶ፤

ኢስታ ቢታይ

ዛይቴን ኩሞ።

25 ኢስታ ካታማታ ፔንጌቲ

ቢራታኒኔ ጻርቂማላን

ሚኒ ጎርዴቴቶ፤

ባ ዲዛ ላይꬅ ኡባን

ኢስቲ ዎልቃማ ጊዴቶ» ጊዴስ።

26 ኢስራኤሌ ኣሳዉ!

ሳሎፔ ኢንቴና ማዳናስ

ባ ቴማራ ሻራ ቦላ ሄሜቲዛ

ኢንቴ ጾሳ ማላ

ሃራ ጾሲ ዴና።

27 ሜርና ጾሳይ

ኢንቴስ ዱሳሶ፤

ሜርናስ ዲዛ ኢዛ ቄሴቲ

ኢንቴፌ ጋርሳራ

ዲዲ ካፌቴስ፤

ኢንቴ ሞርኬታ ኢዚ

ኢንቴ ሲንꬃፌ ጎዳና፤

ኢንቴ ኢስታ ꬋይሳና ማላ

ኢዚ ኢንቴና ማዳና።

28 ሄሳ ጊሻስ ኢስራኤሌ

ኣሳይ ሳሎፔ ኢራይ

ኢዚን ቡኪዛ ቢታይን፥

ካꬂኔ ዎይኔ ኡሺ

ኢዚን ኩሚዳ ቢታይን

ሂርጋይ ባይንዳ

ሳሮን ዴኣና።

29 ኢስራኤሌ ኣሳዉ!

ኢንቴ ኣይ ማላ

ኣንጄቲዳ ዴሬ!

ጎዳይ ኣሺዳ

ኢንቴ ማላይ ኦኔ?

ኢዚ ኢንቴስ ጎንዳሌኔ

ኢንቴና ማዲዛይሳ፤

ኢዛን ኢንቴ ጾኒዛ

ጊꬃ ማሻ፤

ኢንቴ ሞርኬቲ

ኢንቴ ሲንꬃን ጉፋናና፤

ኢንቴካ ኢስቲ ጎይኒዛሶታ ላላና።

34

ሙሴ ሃይቆ

1 ሙሴይ ሞኣቤፔ ዴንዲ ፑዴ ኔቦ ዙማ ቦላ ኬዚዴስ፤ ኢያርኮፌ ኣርሼይ ሞኪዛ ባጋራ ዲዛ ፑዴ ፒዝጋ ዙማ ጼራ ጋኪዴስ፤ ኢዚ ሄን ዲሺን ጎዳይ ጋላኣዴፔ ቢዲ ዳኔ ጋካናስ ዲዛ ቢታ ኡባ ቤሲዴስ። 2 ኒፍታሌሜ ቢታ፥ ኤፍሬሜኔ ሚናሴ ቢታ ኡባ ኣርሼይ ዉሊዛ ባጋራ ዲዛ ዎጋ ጊታ ኣባ * ጋጻ ጋካናስ ዲዛ ዩሁዳ ቢታ፥ 3 ኔጌቤኔ ዛምባይ ዲዛ ኢያርኮ ሾባፌ ቢዲ ዞኣሬ ጋካናስ ዲዛሶ ኡባ ቤሲዴስ። 4 ጎዳይ ሙሴስ፥ «ኣብራሜስ፥ ዪሳቃሲኔ ያቆቤስ፥ ‹ታ ኢንቴ ዜሬꬃታ ላቲሳና› ጋ ጫቂዳ ቢታያ ሃኖኮ! ሄኮ ኔኒ ኔ ኣይፌራ ቤኣና ማላ ኦꬃዲስ፤ ጊዶ ኣቲን ኔ ጌላካ» ጊዴስ። *

5 ሄሳ ጊሻስ ጎዳ ኦሳንቻ ሙሴይ ሞኣቤ ቢታን ዲሼ ጎዳይ ኢዛስ ዮቲዳ ማላ ሄን ሃይቂዴስ። 6 ጎዳይ ሙሴ ኣሃ ሞኣቤ ዴሬን ዲዛ ቤቲ-ፔኦሬ ካታማፔ ሲንꬃን ዲዛ ሾባን ሞጊዴስ፤ ጊዶ ኣቲን ኢዚ ሞጌቲዳሶ ሻኪ ኤሪዛ ኣሲ ሃች ጋካናስ ቤቲቤና። 7 ሙሴይ ሃይቂሺን ኢዛስ ላይꬃይ 120፤ ጊዶ ኣቲን ኢዛ ኣይፌይ ዶልጁሚቤና፤ ኢዛ ዎልቃይካ ዳቡርቤና። 8 ኢስራኤሌ ኣሳይ ሙሴስ ሚቻይ ኣꬋና ጋካናስ ሄꬑ ታሙ ጋላስ ጋካናስ ሞኣቤ ዴምባን ካዮቲሼ ዬኪዴስ።

9 ባ ኦላን ኢዚ ኦꬃና ማላ ሙሴይ ናዌ ና ኢያሶ ቦላ ባ ኩሼ ዎꬂዲ ሹሚዳ ጊሻስ ኢያሶይ ኣꬎ ኤራቴꬃኒኔ ኣያናን ኩሚዴስ፤ ኢስራኤሌ ኣሳይ ኢያሶስ ኣዛዜቲዴስ፤ ጎዳይ ሙሴ ባጋራ ኢስታስ ኢሚዳ ኣዛዞዛካ ናጊዳ።

10 ኣሲ ኣሳራ ሃሳይዛ ማላ ጎዳራ ሃሳይዳ ሙሴ ማላ ናቤይ ኢስራኤሌ ቢታን ዴንዲቤና። * 11 ጎዳይ ጊብጼ ካዎዛኮ፥ ኢዛራ ኦꬂዛ ሃላቃታኮኔ ኩሜꬃ ኣሳኮ ዬዲዲ ኢዛ ባጋራ ኦራꬂኔ ማላሊሲዛ ሚሽ ኡባ ኦꬂዳ ሙሴ ማላ ሃራ ናቤይ ኦኒካ ዴና። 12 ሙሴይ ኢስራኤሌ ኣሳ ኡባ ሲንꬃን ኦꬂዳይሳ ማላ ዎልቃማኔ ባቢሲዛ ማላታታ ኦꬂዳ ሃራ ናቤይ ሙሌካ ዴና።

* 1:26 ዛሬ 9፡23፤ ኢብ 3፡16

* 1:31 ሃዋ 13፡18

* 1:32-33 ኢብ 3፡19

* 1:35 ኢብ 3፡18

* 2:1 ታይ 21፡4

* 2:4 ሜꬌ 36፡8

* 2:9 ሜꬌ 19፡37

* 2:19 ሜꬌ 19፡38

* 3:20 ኢያ 1፡12-15

* 3:27 ታይ 27፡12-14፤ ዛሬ 32፡48-52

* 4:3 ታይ 25፡1-9

* 4:12 ኬሳ 19፡16-18

* 4:13 ኬሳ 31፡18፤ 34፡28፤ ዛሬ 9፡10

* 4:14 ኬሳ 21፡1

* 4:16 ኬሳ 20፡4፤ ሌዌ 26፡1፤ ዛሬ 5፡8፤ 27፡15

* 4:18 ኦሮ 1፡23

* 4:20 ኬሳ 19፡5፤ ዛሬ 7፡6፤ 14፡2፤ 26፡18፤ ቲቶ 2፡14፤ 1ጴጽ 2፡9

* 4:21 ታይ 20፡12

* 4:24 ኢብ 12፡29

* 4:35 ማር 12፡32

* 4:43 ኢያ 20፡8-9

* 5:9 ሌዌ 26፡1፤ ዛሬ 4፡15-18፤ 27፡15

* 5:10 ኬሳ 34፡6-7፤ ታይ 14፡18፤ ዛሬ 7፡9-10

* 5:11 ሌዌ 19፡12

* 5:12 ኬሳ 16፡23-30፤ 31፡12-14

* 5:14 ኬሳ 23፡12፤ 31፡15፤ 34፡21፤ 35፡2፤ ሌዌ 23፡3

* 5:16 ዛሬ 27፡16፤ ማቶ 15፡4፤ 19፡19፤ ማር 7፡10፤ 10፡19፤ ሉቃ 18፡20፤ ኤፌ 6፡2-3

* 5:17 ሜꬌ 9፡6፤ ሌዌ 24፡17፤ ማቶ 5፡21፤ 19፡18፤ ማር 10፡19፤ ሉቃ 18፡20፤ ኦሮ 13፡9፤ ያቆ 2፡11

* 5:18 ሌዌ 20፡10፤ ማቶ 5፡27፤ 19፡18፤ ማር 10፡19፤ ሉቃ 18፡20፤ ኦሮ 13፡9፤ ያቆ 2፡11

* 5:19 ሌዌ 19፡11፤ ማቶ 19፡18፤ ማር 10፡19፤ ሉቃ 18፡20፤ ኦሮ 13፡9

* 5:20 ኬሳ 23፡1፤ ማቶ 19፡18፤ ማር 10፡19፤ ሉቃ 18፡20

* 5:21 ኦሮ 7፡7፤ 13፡9

* 5:27 ኢብ 12፡18-19

* 6:4 ማር 12፡29

* 6:5 ማቶ 22፡37፤ ማር 12፡30፤ ሉቃ 10፡27

* 6:9 ዛሬ 11፡18-20

* 6:10 ሜꬌ 12፡7፤ 26፡3፤ 28፡13

* 6:13 ማቶ 4፡10፤ ሉቃ 4፡8

* 6:16 ኬሳ 17፡1-7፤ ማቶ 4፡7፤ ሉቃ 4፡12

* 7:1 ሃዋ 13፡19

* 7:5 ዛሬ 12፡3

* 7:6 ኬሳ 19፡5፤ ዛሬ 4፡20፤ 14፡2፤ 26፡18፤ ቲቶ 2፡14፤ 1ጴጽ 2፡9

* 7:10 ኬሳ 20፡5-6፤ 34፡6-7፤ ታይ 14፡18፤ ዛሬ 5፡9-10

* 7:16 ዛሬ 11፡13-17

* 7:20 ሺሮ ዴንꬃና ጊዛይሳ ቦሻ ዬዳና ዎይኮ ሳጺዛ ኡዱንጼ ዬዳና ጋና ዳንዳዬቴስ።

* 8:3 ማቶ 4፡4፤ ሉቃ 4፡4

* 8:16 ሆሴ 13፡5-6

* 9:9 ኬሳ 24፡18

* 9:19 ኢብ 12፡21

* 9:22 ታይ 11፡3፥34፤ ኬሳ 17፡7

* 9:23 ታይ 13፡25—14፡38፤ ዛሬ 1፡21፤ ኢብ 3፡16

* 10:6 ታይ 20፡28፤ 33፡38

* 10:8 ታይ 3፡5-8

* 10:10 ኬሳ 34፡28

* 10:17 1ጺም 6፡15፤ ኣጁ 17፡14፤ 19፡16፤ ሃዋ 10፡34፤ ኦሮ 2፡11፤ ጋላ 2፡6፤ ኤፌ 6፡9

* 10:22 ሜꬌ 15፡5፤ 22፡17፤ 46፡27

* 11:3 ኬሳ 7፡8-12

* 11:4 ኬሳ 14፡28

* 11:6 ታይ 16፡31-32

* 11:17 ሌዌ 26፡3-5፤ ዛሬ 7፡12-16፤ 28፡1-14

* 11:20 ዛሬ 6፡6-9

* 11:25 ኢያ 1፡3-5

* 11:29 ዛሬ 27፡11-14፤ ኢያ 8፡33-35

* 12:3 ዛሬ 7፡5

* 12:16 ሜꬌ 9፡4፤ ሌዌ 7፡26-27፤ 17፡10-14፤ 19፡26፤ ዛሬ 15፡23

* 12:24 ሌዌ 17፡10-14

* 12:32 ዛሬ 4፡2፤ ኣጁ 22፡18-19

* 14:1 ሌዌ 19፡28፤ 21፡5

* 14:2 ኬሳ 19፡5-6፤ ዛሬ 4፡20፤ 7፡6፤ 26፡18፤ ቲቶ 2፡14፤ 1ጴጽ 2፡9

* 14:18 ሃይታንቲ ኡባይ ሃራ ካፎታ ሚዛ ካፎታ።

* 14:21 ኬሳ 23፡19፤ 34፡26

* 14:29 ሌዌ 27፡30-33፤ ታይ 18፡21

* 15:8 ሌዌ 25፡35

* 15:11 ማቶ 26፡11፤ ማር 14፡7፤ ዮሃ 12፡8

* 15:18 ሌዌ 25፡39-46

* 15:19 ኬሳ 13፡12

* 15:23 ሜꬌ 9፡4፤ ሌዌ 7፡26-27፤ 17፡10-14፤ 19፡26

* 16:8 ሌዌ 23፡5-8፤ ታይ 28፡16-25

* 16:12 ታይ 28፡26-31

* 16:15 ታይ 29፡12-38

* 16:19 ኬሳ 23፡6-8፤ ሌዌ 19፡15

* 16:21 ኬሳ 34፡13

* 16:22 ሌዌ 26፡1

* 17:3 ኬሳ 22፡20

* 17:6 ታይ 35፡30፤ ዛሬ 19፡15፤ ማቶ 18፡16፤ 2ቆሮ 13፡1፤ 1ጺም 5፡19፤ ኢብ 10፡28

* 17:7 1ቆሮ 5፡13

* 17:14 1ሳሜ 8፡5

* 17:16 1ካዎ 10፡28፤ 2ታሪ 1፡16፤ 9፡28

* 17:17 1ካዎ 10፡14-22፥27፤ 11፡1-8፤ 2ታሪ 1፡15፤ 9፡27

* 18:2 ታይ 18፡20

* 18:10 ሌዌ 19፡26፤ ኬሳ 22፡18

* 18:11 ሌዌ 19፡31

* 18:13 ማቶ 5፡48

* 18:15 ሃዋ 3፡22፤ 7፡37

* 18:19 ሃዋ 3፡23

* 19:15 ታይ 35፡30፤ ዛሬ 17፡6፤ ማቶ 18፡16፤ ዮሃ 19፡31፤ 2ቆሮ 13፡1፤ 1ጺም 5፡19፤ ኢብ 10፡28

* 19:21 ኬሳ 21፡23-25፤ ሌዌ 24፡19-20፤ ማቶ 5፡38

* 21:23 ጋላ 3፡13

* 22:4 ኬሳ 23፡4-5

* 22:8 ኬꬃ ካራ ቦላ ቴቄ ዎꬃ ጊዛይሲ ኢስራኤሌ ቢታን ኬꬅ ኬጺሼ ኬꬃ ካራይ ቦላን ዴምባ ጊዲዳ ጊሻስ ኣሲ ቦላፌ ኩንዶንታ ማላ ጋጻራ ቴቄ ዎꬄቴስ።

* 22:9 ሌዌ 19፡19

* 22:12 ታይ 15፡37-41

* 22:29 ኬሳ 22፡16-17

* 22:30 ሌዌ 18፡8፤ 20፡11፤ ዛሬ 27፡20

* 23:4 ታይ 22፡1-6

* 23:5 ናሂ 13፡1-2

* 23:5 ታይ 23፡7—24፡9

* 23:17 ሌዌ 19፡29

* 23:20 ኬሳ 22፡25፤ ሌዌ 25፡36-37፤ ዛሬ 15፡7-11

* 23:21 ታይ 30፡1-16፤ ማቶ 5፡33

* 24:1 ማቶ 5፡31፤ 19፡7፤ ማር 10፡4

* 24:7 ኬሳ 21፡16

* 24:8 ሌዌ 13፡1-14፥54

* 24:9 ታይ 12፡10

* 24:13 ኬሳ 22፡26-27

* 24:15 ሌዌ 19፡13

* 24:16 2ካዎ 14፡6፤ 2ታሪ 25፡4፤ ሂዚ 18፡20

* 24:18 ኬሳ 23፡9፤ ሌዌ 19፡33-34፤ ዛሬ 27፡19

* 24:21 ሌዌ 19፡9-10፤ 23፡22

* 25:3 2ቆሮ 11፡24

* 25:4 1ቆሮ 9፡9፤ 1ጺም 5፡18

* 25:6 ማቶ 22፡24፤ ማር 12፡19፤ ሉቃ 20፡28

* 25:10 ኡሩ 4፡7-8

* 25:16 ሌዌ 19፡35-36

* 25:19 ኬሳ 17፡8-14፤ 1ሳሜ 15፡2-9

* 26:2 ኬሳ 23፡19

* 26:12 ዛሬ 14፡28-29

* 26:18 ኬሳ 19፡5፤ ዛሬ 4፡20፤ 7፡6፤ 14፡2፤ ቲቶ 2፡14፤ 2ጴጽ 2፡9

* 27:2 ኢያ 8፡30-32

* 27:6 ኬሳ 20፡25

* 27:12 ዛሬ 11፡29፤ ኢያ 8፡33-35

* 27:15 ኬሳ 20፡4፤ 34፡17፤ ሌዌ 19፡4፥26፤ ዛሬ 4፡15-18፤ 5፡8

* 27:16 ኬሳ 20፡12፤ ዛሬ 5፡16

* 27:17 ዛሬ 19፡14

* 27:18 ሌዌ 19፡14

* 27:19 ኬሳ 22፡21፤ 23፡9፤ ሌዌ 19፡33-34፤ ዛሬ 24፡17-18

* 27:20 ሌዌ 18፡8፤ 20፡11፤ ዛሬ 22፡30

* 28:14 ዛሬ 11፡13-17

* 28:21 ኬሳ 22፡19፤ 20፡15

* 28:22 ሌዌ 18፡9፤ 20፡17

* 28:23 ሌዌ 18፡17፤ 20፡14

* 28:26 ጋላ 3፡10

* 28:57 2ካዎ 6፡28-29፤ ኤር ዚላ 4፡10

* 29:7 ታይ 21፡21-35

* 29:8 ታይ 32፡33

* 29:18 ኢብ 12፡15

* 29:23 ሜꬌ 19፡24-25

* 30:6 ኣዛዜቲዛ ዎዚና፡ ኣዛዜቲዛ ዎዚና ጊዛይሳ ኢሲ ኢሲ ጌሻ ማጻፋቲ ቃጻሬቲዳ ዎዚና ጌቴስ።

* 30:14 ኦሮ 10፡6-8

* 30:20 ሜꬌ 12፡7፤ 26፡3፤ 28፡13

* 31:2 ታይ 20፡12

* 31:4 ታይ 21፡21-35

* 31:8 ኢያ 1፡5፤ ኢብ 13፡5

* 31:10 ዛሬ 15፡1፤ 16፡13-15

* 31:23 ታይ 27፡23፤ ኢያ 1፡6

* 32:8 ሃዋ 17፡26

* 32:17 1ቆሮ 10፡20

* 32:21 1ቆሮ 10፡22፤ ኦሮ 10፡19

* 32:35 ኦሮ 12፡19፤ ኢብ 10፡30

* 32:36 ማዛ 135፡14

* 32:43 ኦሮ 15፡10፤ ኣጁ 19፡2

* 32:52 ታይ 27፡12-14፤ ዛሬ 3፡23-27

* 33:8 ኬሳ 17፡7፤ ታይ 20፡13

* 34:2 ኣርሼይ ዉሊዛ ባጋራ ዲዛ ዎጋ ጊታ ኣባ ጊዛይሲ ሜዲቴራኔ ኣባ ቤሴስ።

* 34:4 ሜꬌ 12፡7፤ 26፡3፤ 28፡13

* 34:10 ኬሳ 33፡11

ኢያሶ ማጻፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

ኢያሶ ማጻፋ

ጊዶ ቆፋ

ኢያሶ ማጻፋይ ኢስራኤሌ ኣሳይ ሙሴ ሶሆን ጊዲ ዶሬቲዳ ኢያሶይ ካሌꬂን ካናኔ ኢዚ ዎስቲ ኦሊ ኦይኪዳኮ ዮቲዛ ታሪኬ። ሃ ማጻፋዛን ጻፌቲዳ ጊታ ታሪኬታ ጊዶፌ ዋናቲ፥ ዮርዳኖሴ ሻፋ ፒኔꬅ፥ ኢያርኮ ጊምቤዛ ላሌቴꬅ፥ ኣዬ ጌቴቲዛ ካታማን ዴንዲዳ ኦላኔ ዴሬዚ ጾሳራ ጫቄቲዳ ጫቆዛ ኦራጺሶ ጊሻስ ዮቴቴስ። ማጻፋዛ ጋርሳን ኬሂ ኤሬቲዳይታፔ ኢሶይ፥ «ኢንቴ ጎይናና ኮዪዳይሳ ሃች ዶሪቴ፤ ታኒኔ ታሶ ኣሳይ ጊዲኮ ጾሳስ ጎይናና» ጊዛይታ (24፡15)።

ሃ ማጻፋይ ኦይኪዳ ኩሜꬃ ቆፋ

ካናኔ ጾኔቴꬅ 1፡1—12፡24

ጋዴ ጊሼቴꬅ 13፡1—21፡45

ዮርዳኖሴፔ ሄ ፒንꬃን ኣርሼይ ሞኪዛሶ ባጋራ ዲዛ ጋዴ 13፡1-33

ዮርዳኖሴፔ ሄ ፒንꬃን ኣርሼይ ዉሊዛ ባጋራ ዲዛ ጋዴ 14፡1—19፡51

ኢስታን ባቃቲ ኣቲዛ ካታማታ 20፡1-9

ሌዌታስ ኢሜቲዳ ካታማታ 21፡1-45

ኣርሼይ ሞኪዛ ባጋፌ ዪዳ ቆሞቲ ባ ዴሬ ሲሞ 22፡1-34

ኢያሶይ ዉርሴꬃን ጊዳ ቃላ 23፡1-16

ሴኬሜን ጫቆ ቃላ ኦራጺሶ 24፡1-33

1

ጎዳይ ኢያሶ ኣዛዚዳ ኣዛዞ

1 ጎዳ ኣይሌ ሙሴይ ሃይቂዳፔ ጉዬ ጎዳይ ሙሴ ማዲዛ ናዌ ና ኢያሶስ፥ 2 «ሄኮ ታ ኣይሌ ሙሴይ ሃይቂዴስ፤ ሃኢ ኔኒኔ ሃይሲ ዴሬዚ ዴንዲቴ፤ ታኒ ካሴ ኢስራኤሌ ኣሳስ ኢማና ጊዳ ቢታ ጌላናስ ዮርዳኖሴ ሻፋ ፒኒቴ። 3 ታኒ ካሴ ሙሴስ ኢሚዳ ሂዶታ ማላ ኢንቴ ቶሆይ ዬꬊዛ ቢታ ኡባ ታ ኢንቴስ ኢማና። 4 ኢንቴ ቢታ ዛዋይ ባዞፌ ዶሚዲ ሊባኖሴ፥ ዎጋ ሻፋ ኤፊራጺሴፔ ቢዲ ሂቴ ዴሬ ኡባ ኦይኪዲ ኣርሼይ ዉሊዛ ባጋራ ቢዲ ዎጋ ኣባ ጋካናሳ። 5 ኔኒ ዲዛ ዎዴ ኡባን ኔናራ ኦኒካ ኤቄታና ዳንዳዬና፤ ታኒ ካሴ ሙሴራ ጊዲዳ ማላ ኔናራካ ጊዳና፤ ሙሌካ ታ ኔና ዬጊኬኔ ኣጊኬ። **

6 «ሚና! ጻላ ጊዳ፤ ታኒ ካሴ ኢስታ ኣዋታስ ኢማና ጋዳ ጫቂዳ ቢታ ሃ ዴሬዛ ካሌꬃዳ ላቲሳናይ ኔና ጊዲዳ ጊሻስ ሚና። * 7 ኣይኮይ ባ፤ ኔኒ ሚኖ ጻላ ሚና፤ ታ ኣይሌ ሙሴይ ኔስ ኢሚዳ ዎጋዛ ኡባ ሎኤꬃ ኣዛዜታ፤ ኔ ቢዳሶ ኡባን ጊጋ ጊዳና ማላ ሃዲርስ ኡሻች ጎፓ። 8 ሃይሲ ዎጋ ማጻፋይ ኔ ዶናፔ ሻኬቶፎ፤ ኢዛ ጊዶን ዲዛይሳ ኔ ሎኤꬃ ናጌታዳ ፖላና ማላ ጋላስ ጊዲን ኦማርስ ዛራ ዛራ ቆፓ፤ ኔ ሄሳꬆ ኦꬂኮ ኔ ቆፒዳ ኡባይ ኔስ ሱራናኔ ሃናና። 9 ኔኒ ቢዛሶን ኡባን ጎዳ ኔ ጾሳይ ኔናራ ዲዛ ጊሻስ ኣይኮይ ባ፥ ሚና፥ ያዮፋ፥ ዳጋሞፋ ጋዳ ታ ኔና ኣዛዛቤኪና!» ጊዴስ።

10 ሄሳፌ ካሊዲ ኢያሶይ ኢስራኤሌ ኣሳ፥ 11 «ኢንቴ ጌዴ ኣሳይ ዲዛሶ ቢዲ፥ ‹ኢንቴ ሄꬑ ጋላሳፌ ጉዬ ካሴ ጎዳ ኢንቴ ጾሳይ ኢንቴና ላቲሳናስ ኢንቴስ ኢሚዛ ቢታዮ ላታናስ ዮርዳኖሴ ፒናና ጊሻስ ኢንቴስ ሺንቄ ጊግሲቴ› ጊ ዮቲቴ» ጊ ኣዛዚዴስ።

12 ኢያሶይ ኦሮቤሌ ቆሞታስ፥ ጋዴ ቆሞታስ፥ ሄሳꬆካ ሚናሴ ቆሞታፔ ባጋይታስ፥ 13 «ጎዳ ኣይሌ ሙሴይ፥ ‹ጎዳ ኢንቴ ጾሳይ ኢንቴና ሼምፒሳና፤ ሃኖ ቢታዮካ ኢዚ ኢንቴስ ኢማና› ጊ ኢሚዳ ኣዛዞዛ ኣኬኪቴ። 14 ኢንቴ ማቼቲ፥ ኢንቴ ናይቲኔ ኢንቴ ሜሄቲካ ካሴ ሙሴይ ኢንቴስ ዮርዳኖሴ ሻፋፔ ሄ ፒንꬃን ኢሚዳሶን ሄን ዲሼቶ፤ ጊዶ ኣቲን ኢንቴ ኦላ ኣሳይ ኡባይ ኩሜꬅ ኦላ ሚሻራ ኢንቴ ባጋታ ኢስራኤሌ ኣሳ ማዳናስ ካሴቲዲ ዮርዳኖሴ ፒኔቶ፤ ኢንቴካ ኢንቴ ኢሻታራ ኢሲፌ ኦላስ ኬዚቴ። 15 ሄሲካ ጎዳይ ኢስታ ሼምፒሳና ጋካናሲኔ ኢንቴስ ኢዚ ኦꬆይሳꬆ ኢስቲካ ጎዳ ኢንቴ ጾሳይ ኢስታስ ኢሚዳ ቢታ ጋኪ ላታና ጋካናሳ፤ ሄሳፌ ጉዬ ኢንቴ ሲሚ ዪዲ ኣርሼይ ሞኪዛ ባጋራ ዮርዳኖሴ ሻፋፔ ሄ ፒንꬃን ጎዳ ኣይሌ ሙሴይ ኢንቴስ ኢሚዳ ቢታ ኢንቴ ላታና» ጊዴስ። *

16 ኢስቲካ ኢያሶስ፥ «ኔኒ ኑስ ዮቶይሳ ኑኒ ኡባ ፖላና፤ ኔ ኪቲዛሶ ኣዋካ ባና። 17 ኑኒ ሙሴስ ኡባ ዎዴ ኣዛዜቲዳ ማላ ኔስካ ኣዛዜታና፤ ጎዳ ኔ ጾሳይ ካሴ ሙሴራ ጊዲዳ ማላ ኔናራካ ኢዚ ጊዶ! 18 ኔናራ ኤቄቲዛዴይኔ ኔስ ኣዛዜቶንታዴ ኡባይ ሃይቆ፤ ኔ ሚና፤ ኣይኮይ ባ፥ ኔ ሚኖ ሚና» ጊዳ።

2

ኢያሶይ ኪቲዳ ዎቼ ኣሳታ

1 ናዌ ና ኢያሶይ ቢታ ዎቺዛ ናምኡ ኣሳታ ሺጺሜ ጌቴቲዛሶፔ ቆታን ኪቲዴስ፤ ኪቲሼ ኢስታስ፥ «ቢቴ፤ ቢዲ ቢታ ዎቺቴ፤ ሃራፔካ ኢያርኮ ካታማ ዱማሲ ዎቺቴ» ጊዴስ።

ሂስቲን ኢስቲ ቢዲ ኤራኣቦ ጌቴቲዛ ላይማ ማጫሳይ ሶ ጌሊዲ ኣቂዳ። * 2 ሂስቲን ኢያርኮ ካዎይ፥ «ኢስራኤሌ ኣሳፔ ኪቴቲዳይቲ ሃ ቢታ ዎቻናስ ኦማርስ ዪዳ» ጊዛ ዮኦ ሲዪዴስ።

3 ኢያርኮ ካዎይ ኤራኣቢኮ፥ «ኔ ሶ ዪ ጌሊዳ ኣሳታ ኬሳ ኢማ። ኣይስ ጊኮ ኢስቲ ቢታ ኡባ ዎቻናስ ዪዳ» ጊዛ ኪታ ዬዲዴስ።

4 ጊዶ ኣቲን ሚሺሬያ ሄ ናምኡ ኣሳታ ቆታ ዎꬃዳ፥ «ኤ ኣሳቲ ታኮ ዪዳኮሺን ኢስቲ ኣዋፔ ዪዳኮ ታ ኤራቤኬ። 5 ኦማርስ ካታማ ፔንጌ ጎርዳና ጊዛ ዎዴ ኢስቲ ኬዚ ቢዳ፤ ኢስቲ ኣዋ ቢዳኮ ታ ኤሪኬ፤ ኤሶቲዲ ካሊዛ ጊዲኮ ኢንቴ ኢስታ ኦይካና» ጋዱስ። 6 ጊዶ ኣቲን ኤራኣባ ኣሳታ ፖቄ ማላ ኦሴቲዳሶ ኬሳዳ ሚጬቲዳ ታልባ ቡጻ ጊዶን ኢስታ ቆታ ዎꬃዱስ። 7 ኣሳቲ ጾሞሲዛይታ ኮያናስ ኬዚዲ ዮርዳኖሴ ሻፋ ፒንꬅ ኤፊዛ ኦጌ ኦይኪዲ ቢዳ፤ ኮይዛይቲ ካታማፔ ኬዚዳ ማላ ካታማ ፔንጌይ ጎርዴቲዴስ።

8 ዎቺዛይቲ ꬊስካናፔ ካሴታዳ ኢዛ ኢስታኮ ፑዴ ኬዛዳ ኢስታስ፥ 9 «ጎዳይ ሃ ቢታ ኢንቴስ ኢሚዳይሳ፥ ኢንቴስ ያሻቴꬂ ኑናን ኩሚዳይሳኔ ሃ ቢታን ዴኢዛ ኣሳ ዎዚናይ ኢንቴስ ሂርጋን ሴሪዳይሳ ታ ኤራይስ። 10 ጊብጼ ቢታፌ ኢንቴ ኬዚዳ ዎዴ ኢንቴ ሲንꬃን ዞኦ ኣባ ጎዳይ ዎስቲ ሜሊሲዳኮ ኑኒ ሲዪዶስ፤ ቃሴ ዮርዳኖሴ ሻፋፔ ኣርሼ ኬሳሶ ባጋራ ዲዛ ኣሞሬ ቢታ ካዎታ ናምኣታ፥ ሲሆኔኔ ኣጌ ኢንቴ ዎስቲ ኡባ ꬋይሲዳኮ ኑ ሲዪዶስ። * 11 ኑ ሄሳ ሲዪዳ ማላ ኑ ዎዚናይ ሴሪዴስ፤ ኢንቴስ ያሻቴꬃፌ ዴንዲዳይሳን ሺሮቶንታ ኣሲ ዴና፤ ጎዳ ኢንቴ ጾሳይ ቦላ ሳሎንካ ጋርሳ ቢታንካ ኢዚ ጾሳ። 12 ሄሳ ጊሻስ ታኒ ኢንቴስ ኪዪዳ ማላ ኢንቴካ ታ ኣዋ ኬꬃ ኣሳስ ኪያና ማላ ታስ ጎዳን ጫቂቴ፤ ሄሳስካ ኣማንꬂዛ ማላታ ታስ ኢሚቴ። 13 ታ ኣዋኔ ታ ኣዪዮ፥ ታ ኢሻታኔ ታ ሚቼታ ኢስታስ ሼምፖራ ዲዛ ኡባ ዎꬎፒቴ፤ ኑና ሃይቆፔ ኣሺቴ» ጋዱስ።

14 ሄ ኣሳቲ፥ «ኑ ኔስ ጫቂዳ ቃላ ማላ ፖሎንታ ኣጊኮ ጾሲ ኑና ዎꬎ! ኑ ኦꬂዳይሳ ኔ ኦናስካ ዮቶንታ ኣጊኮ፥ ጎዳይ ሃኖ ቢታዮ ኑስ ኢሚዛ ዎዴ ኑ ኔስ ሎኦ ኦꬃና ማላ ጫቆስ» ጊዳ።

15 ኤራኣባ ዲዛ ኬꬃይ ካታማ ዲርሳራ ኦይኬቲ ኬጼቲ ኡቲዳ ጊሻስ ኣሳታ ዎዶሮን ቃቻዳ ማስኮቴራ ዱጌ ዎꬃዱስ። 16 ኤራኣባ ኢስታስ፥ «ኢንቴና ኮይዛይቲ ዴሞንታ ማላ ፑዴ ዙምቡላታ ቦላ ኬዚዲ ሄን ሄꬑ ጋላስ ቆቴቲቴ፤ ሄሳፌ ጉዬ ኢንቴ ባናሶ ቢቴ» ጋዱስ።

17-18 ኣሳቲካ ኢዚስ፥ «ኑኒ ኔ ቢታ ጌሊዛ ዎዴ ሃ ዞኦ ዎዶሮዛ ኔኒ ኑና ኬሲዳ ማስኮቴ ቦላ ቃቾንታ ኣጊኮ ኔ ኣዋ፥ ኔ ኣዪዮ፥ ኔ ኢሻታኔ ኔሶ ኣሳ ኡባ ኔሶ ኤሆንታ ኣጊኮ ኔኒ ኑና ጫቂሲዳ ጫቆይ ኑስ ጎሜቴና። 19 ኦኒካ ኔ ኬꬃፌ ካሬ ኬዚ ኦጌ ቦላ ቤቲ ሃይቂኮ ሄሲ ኢዛ ጎሜ፤ ኑኒ ሄሳን ኦይሼቶኮ፤ ጊዶ ኣቲን ኔናራ ሶን ኢሲፌ ዲዛይ ኦኒካ ቦሼቲኮ ኢዛ ሱꬃ ጎሜይ ኑና ጋኮ። 20 ኑ ኦꬂዛይሳ ኔ ሃራስ ዮቲዛ ጊዲኮ ኔኒ ኑና ጫቄꬂዳ ጫቆይ ኑስ ጎሜቴና» ጊዳ።

21 ኢዛካ፥ «ኢንቴ ጊዳ ማላ ሃኖ» ጋዳ ኢስታ ሞይዛዱስ፤ ኢስቲ ቢዳፔ ጉዬ ዞኦ ዎዶሮ ባ ማስኮቴ ቦላ ቃጳዱስ።

22 ኢስቲ ፑዴ ዙምቡላታኮ ቢዳ፤ ጎዴꬂዛይቲ ኢያርኮ ሲማና ጋካናስ ሄን ሄꬑ ጋላስ ቆቴቲዳ። ጎዴꬂዛይቲ ኦጌ ኡባን ኮዪዳ ሺን ኢስቲ ዴሚቤቴና። 23 ሄሳፌ ጉዬ ሄ ናምኡ ኣሳቲ ዙምቡላታፔ ዎꬊ ዮርዳኖሴ ሻፋ ፒኒዲ ናዌ ና ኢያሶኮ ቢዲ ባና ጋኪዳ ኡባ ኢዛስ ዮቲዳ። 24 ኢስቲ ኢያሶስ፥ «ጎዳይ ቱማፔ ቢታ ኡባ ኑስ ኣꬂ ኢሚዴስ፤ ቃሴ ሄ ቢታን ዲዛ ኣሳይ ዉሪ ኑስ ያሻቴꬃፌ ዴንዲዳይሳን ኢስታ ዎዚናይ ሴሪዳይሳ ኑ ቤኢዶስ» ጊዳ።

3

ኢስራኤሌ ኣሳይ ዮርዳኖሴ ሻፋ ፒኔꬅ

1 ኢያሶይኔ ኢስራኤሌ ኣሳይ ማላዶ ዎንታራ ዴንዲዳ፤ ኢስቲ ሺጺሜ ጌቴቲዛሶፔ ዴንዲዲ ዮርዳኖሴ ሻፋኮ ቢዲ ፒኖንታ ሄን ታኪዳ። 2 ሄꬑ ጋላሳፌ ጉዬ ኦላ ጋዳዋቲ ኢስቲ ዱንካኒዳሶን ጌሊዲ፥ 3 ኣሳስ፥ «ጎዳ ኢንቴ ጾሳ ጫቆ ቃላ ታቦታኔ ኢዛ ቶኪዳ ሌዌ ዛሬ ቄሴታ ቤኢዛ ዎዴ ኢንቴ ዱንካኒዳሶፔ ዴንዲዲ ኢስታ ካሊቴ። 4 ኢንቴ ካሴ ሄ ኦጌራ ቢ ኤሮንታ ጊሻስ ኢንቴ ባና ኦጌ ኢስቲ ኢንቴና ቤሳና፤ ጊዶ ኣቲን ጫቆ ቃላ ታቦታኮ ሺቆፒቴ፤ ጫቆ ቃላ ታቦታፔ 2,000 ዋꬋ ጊዲዛይሳ ማላ ሃሆን ኤቂቴ» ጊ ኣዛዞ ኢሚዳ።

5 ኢያሶይ ኣሳ፥ «ጎዳይ ዎንቶ ኢንቴ ጊዶን ማላሊሲዛዝ ኦꬃና ጊሻስ ኢንቴ ጌይቴ» ጊዴስ። 6 ቃሴካ ኢያሶይ ቄሴታስ፥ «ኢንቴ ጫቆ ቃላ ታቦታ ቶኪዲ ኣሳፔ ሲንꬄ ኣꬊቴ» ጊ ዮቲዴስ፤ ኢስቲ ጫቆ ቃላ ታቦታ ቶኪዲ ዴራፔ ሲንꬄ ሲንꬄ ቢዳ።

7 ጎዳይ ኢያሶስ፥ «ታኒ ሙሴራ ጊዲዳ ማላ ኔናራ ጊዳናይሳ ኢስራኤሌ ኣሳይ ዉሪ ኤራና ማላ ሃች ኢስታ ሲንꬃን ታኒ ኔና ꬎቁ ꬎቁ ኦꬃናስ ዶማና። 8 ኔኒ ጫቆ ቃላ ታቦታ ቶኪዛ ቄሴታ፥ ‹ዮርዳኖሴ ሻፋ ዶና ጋኪዛ ዎዴ ሃꬃን ጌሊዲ ኤቂቴ› ጋዳ ኣዛዛ» ጊዴስ።

9 ኢያሶይ ኢስራኤሌ ኣሳ፥ «ሃ ዪቴ፤ ዪዲ ጎዳ ኢንቴ ጾሳ ቃላ ሲዪቴ። 10 ዴኦ ጾሲ ኢንቴ ጊዶን ዲዛይሳኔ ኢዚ ቱማፔ ካናኔታ፥ ሂቴታ፥ ሂዌታ፥ ፓሪዜታ፥ ጌርጌሴታ፥ ኣሞሬታኔ ያቡሴታ ኢንቴ ሲንꬃፌ ኬሳናይሳ ኢንቴ ሄሳን ኤራና። 11 ሳኣ ኡባ ጎዳ ጫቆ ቃላ ታቦታይ ኢንቴፌ ሲንꬃቲዲ ዮርዳኖሴ ሻፋ ጌላና። 12 ሃኢ ኢስራኤሌ ዛሬታፔ 12 ኣሳታ ዶሪቴ፤ ኢሲ ኢሲ ዛሬፔ ኢሲ ኢሲ ኣስ ጊዶ። 13 ሳኣ ኡባ ጎዳ ጫቆ ቃላ ታቦታ ቶኪዳ ቄሴታ ቶሆይ ዮርዳኖሴ ሃꬃ ቦቺዳ ማላ ፑዴሃፔ ዱጌ ጎጊዛ ዮርዳኖሴ ሃꬂ ሄራካ ጎጌꬃ ኣጋጋና፤ ዶሬ ማላ ጊዲ ኤቃ ጋና» ጊዴስ።

14 ኣሳይ ዮርዳኖሴ ሻፋ ፒናናስ ባ ዱንካኔፔ ኬዚዳ ዎዴ ጫቆ ቃላ ታቦታ ቶኪዳ ቄሴቲ ኣሳፔ ሲንꬃቲ ቢዳ። 15 ካꬃ ሺሾ ዎዴን ኡባን ዮርዳኖሴ ሻፋይ ኪጼስ፤ ጊዲኮካ ጫቆ ቃላ ታቦታ ቶኪዳ ቄሴቲ ዮርዳኖሴ ሻፋ ጋኪዲ ኢስታ ቶሆይ ሃꬃ ጋጻ ዬꬊዳ ማላ፥ 16 ጎጊዛ ሃꬃይ ኤቂዴስ፤ ሄን ዳሮ ሃሆሶን ጳርታኔ ማታን ዲዛ ኣዳሜ ጌቴቲዛ ካታማ ጋካናስ ኢሲሶ ሺቂዲ ዶሬቲዴስ፤ ዱጌ ኣራቤ ጋꬋን ዲዛ ማጺኔ ኣባን ጎጊዛ ሃꬂ ኡባይ ዱጺ ኣቲዴስ፤ ሂስቲን ኣሳይ ኢያርኮ ካታማ ጊናራ ፒኒዴስ። 17 ኢስራኤሌ ኣሳይ ሜላ ቢታ ዬꬊ ፒኒዛ ዎዴ ኣሳይ ዉሪ ፒናና ጋካናስ ጎዳ ጫቆ ቃላ ታቦታ ቶኪዳ ቄሴቲ ዮርዳኖሴ ሻፋ ጊዶን ሜላ ቢታን ኤቃ ጊዳ።

4

ሃሳኢሲዛ ሹቻታ ኤሶ

1 ካዎቴꬃይ ዉሪ ዮርዳኖሴ ሻፋ ፒኒዳፔ ጉዬ ጎዳይ ኢያሶ፥ 2 «ኢስራኤሌ ኣሳፔ 12 ኣሳታ ዶራ፤ ኢሲ ኢሲ ቆሞፌ ኢሲ ኢሲ ኣስ ጊዶ። 3 ሂስታዳ ኢስታስ፥ ‹ዮርዳኖሴ ሻፋ ጊዶን ቄሴታ ቶሆይ ኤቂዳሶፔ 12 ሹቻታ ኤኪቴ፤ ሄ ሹቻታ ቶኪ ኤፊዲ ሃች ኢንቴ ኣቂዛሶን ዎꬂቴ› ጋዳ ዮታ» ጊዴስ።

4 ሄሳ ጊሻስ ኢያሶይ ኢስራኤሌ ቆሞታፔ ኢሲ ኢሲ ኣስ ኤኪዲ ታማኔ ናምኡ ዶሬቲዳይታ ጼይጊዴስ። 5 ሂስቲዲ ኢስታስ፥ «ጎዳ ኢንቴ ጾሳ ጫቆ ቃላ ታቦታይ ዲዛሶሆ ዮርዳኖሴ ሻፋ ጌሊቴ፤ ኢስራኤሌ ቆሞታ ቆዳን ዉሪካ ኢሲ ኢሲ ሹች ኢንቴ ሃሼን ሃሼን ቶኪቴ። 6 ሃ ሹቻቲ ጎዳይ ሃች ኦꬂዳይሳ ኢንቴና ሃሳኢሲዛ ማላታ ጊዳና፤ ዎዴፔ ኢንቴ ናይቲ ኢንቴና፥ ‹ሃ ሹቻቲ ኣዜ?› ጊዲ ኦይቺዛ ዎዴ፥ 7 ኢንቴ፥ ‹ጎዳ ጫቆ ቃላ ታቦታይ ፒኒዛ ዎዴ ዮርዳኖሴ ሻፋይ ጎጊዛይሳ ኣጊ ኤቂዴስ፤ ሃ ሹቻቲ ሄ ሶሆን ሃኒዳይሳ ኡባ ሜርናስ ኢስራኤሌ ኣሳ ሃሳኢሲዛይታ› ጊዲ ኢስታስ ዮቲቴ» ጊዴስ።

8 ኢስራኤሌ ኣሳይ ኢያሶይ ኣዛዚዳ ማላ ኦꬂዴስ፤ ጎዳይ ኢያሶስ ዮቲዳ ማላ ኢስራኤሌ ቆሞታ ቆዳን 12 ሹቻታ ዮርዳኖሴ ሻፋ ጊዶፌ ኤኪዳ፤ ቶኪ ኤሂዲ ባ ኣቂዳ ሶሆን ዎꬂዳ። 9 ኢያሶይ ጫቆ ቃላ ታቦታ ቶኪዳ ቄሴታ ቶሆይ ዮርዳኖሴ ሻፋ ጊዶን ኤቂዳሶን 12 ሹቻታ ኤሲዴስ፤ ሄ ሹቻቲ ሃች ጋካናስ ሄን ዴቴስ። 10 ጎዳይ ኢያሶ ኣዛዚዳይሳ ኡባ ኣሳይ ፖላና ጋካናስ ጫቆ ቃላ ታቦታ ቶኪዳ ቄሴቲ ዮርዳኖሴ ሻፋ ጊዶን ኤቂ ጋምኢዳ፤ ሙሴይ ኢያሶ ኣዛዚዳ ኣዛዞይካ ሄሳ፤ ኣሳይ ኤሶቲዲ ሻፋ ፒኒዴስ። 11 ኣሳይ ዉሪ ፒኒዳፔ ጉዬ ጎዳ ጫቆ ቃላ ታቦታይኔ ቄሴቲ ኣሳይ ኢስታ ጼሊሺን ፒኒዳ። 12 ሙሴይ ኣዛዚዳ ማላ ኦሮቤሌ ዛሬቲ፥ ጋዴ ዛሬቲኔ ሚናሴ ዛሬታፔ ባጋይ ኦላ ሚሻ ኦይኪዲ ኢስራኤሌ ኣሳፔ ሲንꬃቲዲ ፒኒዳ። 13 ቆዳን 40,000 ጊዲዛ ኣሳይ ቶራኔ ጎንዳሌ ኦይኪ ኦላስ ጊጌቲዲ ጎዳ ሲንꬃን ኢያርኮ ማታን ዲዛ ዴምባ ፒኒዳ። 14 ሄ ጋላስ ጎዳይ ኢያሶ ኢስራኤሌ ኣሳ ኡባ ሲንꬃን ꬎቁ ꬎቁ ሂስቲዴስ፤ ኣሳይ ሙሴ ቦንቺዳ ማላ ኢያሶካ ኢዚ ዲዳ ላይꬅ ኡባን ቦንቺዴስ።

15 ሄሳፌ ጉዬ ጎዳይ ኢያሶስ፥ 16 «ጫቆ ቃላ ታቦታ ቶኪዳ ቄሴቲ ዮርዳኖሴ ሻፋፔ ኬዛና ማላ ኣዛዛ» ጊ ዮቲን፥ 17 ኢያሶይ ቄሴታ፥ «ዮርዳኖሴ ሻፋፔ ኬዚቴ» ጊ ኣዛዚዴስ። 18 ጎዳ ጫቆ ቃላ ታቦታ ቶኪዳ ቄሴቲ ዮርዳኖሴ ሻፋ ጊዶፌ ኬዚዲ ሜላ ቢታ ኢስቲ ዬꬊዳ ማላ ሄራካ ዮርዳኖሴ ሃꬃይ ካሴ ማላ ሻፋ ኩሚዲ ጎጌꬅ ኦይኪዴስ።

19 ኣሳይ ኮይሮ ኣጊናን ታማንꬃ ጋላሳን ዮርዳኖሴ ሻፋ ፒኒዲ ኢያርኮን ኣርሼይ ሞኪዛሶ ባጋራ ዛዋቲዛ ጌልጌላን ዱንካኒዴስ። 20 ኢያሶይ ዮርዳኖሴ ሻፋፔ ኤሂዳ 12 ሹቻታ ጌልጌላን ኤሲዴስ። 21 ኢስራኤሌ ኣሳስ፥ «ዎዴፔ ኢንቴ ዛሬቲ ባ ኣዋታ፥ ‹ሃ ሹቻቲ ኣዜ?› ጊ ኦይቺዛ ዎዴ፥ 22 ‹ኢስራኤሌ ኣሳይ ዮርዳኖሴ ሻፋ ሜላ ቢታ ዬꬊዲ ፒኒዳይሳ ሃሳኢሲዛይሳ› ጊዲ ዮቲቴ። 23 ኑኒ ፒናና ጋካናስ ጎዳ ኑ ጾሳይ ዞኦ ኣባ ካሴ ኑ ሲንꬃን ሜሊሲዳ ማላ ኢንቴካ ፒናና ጋካናስ ጎዳ ኢንቴ ጾሳይ ዮርዳኖሴ ሻፋ ኢንቴ ሲንꬃን ሜሊሲዴስ። 24 ሄሳꬆ ኢዚ ኦꬂዳይ ሳኣን ዲዛ ኣሳይ ዉሪ ጎዳ ዎልቃይ ኣይ ማላ ጊታኮ ኤራናሲኔ ኢንቴካ ጎዳስ ኢንቴ ጾሳስ ሜርናስ ያያናሳ» ጊዴስ።

5

1 ዮርዳኖሴ ሻፋፔ ኣርሼይ ዉሊዛ ባጋራ ዲዛ ኣሞሬታ ካዎቲኔ ሜዲቴራኔ ኣባ ላንቄ ላንቄ ኦይኪዲ ዲዛ ካናኔታ ካዎቲ ዉሪ ኢስራኤሌ ኣሳይ ፒናና ጋካናስ ጎዳይ ዮርዳኖሴ ሻፋ ሃꬃ ሜሊሲዳይሳ ሲዪዳ ዎዴ ኢስታ ዎዚናይ ባቦን ሴሪዴስ። ሂስቲን ኢስቲ ኢስራኤሌ ኣሳራ ኤቄታናስ ጻሊቤቴና።

ቃጻራ

2 ሄ ዎዴ ጎዳይ ኢያሶስ፥ «ሳሎ ሹቻ ቃራ ኤካዳ ቃጻሬቶንታ ኢስራኤሌ ኣቱማ ኣሳ ናምኣንꬆ ቃጻራ» ጊዴስ። 3 ሂስቲን ኢያሶይ ሳሎ ሹች ቃራሲዲ ጊቢኣዜ ኤሎቴ ጌቴቲዛሶን ኢስራኤሌ ኣቱማሳ ቃጻሪዴስ። 4 ኢዚ ሄሳ ኦꬂዳ ጋሶይካ ጊብጼፔ ኬዚዳ ኣሳን ላይꬃይ ኦላስ ጋኪዳ ኣቱማ ኣሳይ ዉሪ ጊብጼፔ ኬዚዳፔ ጉዬ ባዞን ኦጌ ቦላ ሃይቂዴስ። 5 ጊብጼፔ ኬዚዳ ኣቱማ ኣሳይ ዉሪ ቃጻሬቲዴስ፤ ጊዶ ኣቲን ባዞን ዩዪዛ ዎዴ ዬሌቲዳ ኣቱማ ናይታፔ ኢሶይካ ቃጻሬቲቤና። 6 ኢስራኤሌ ካዎቴꬃይ ጎዳስ ኣዛዜቶንታ ኢጺዳ ጊሻስ ጊብጼፔ ኬዚዛ ዎዴ ላይꬃይ ኦላስ ጋኪዳ ኣቱማ ኣሳይ ዉሪ ሃይቂዲ ዉራና ጋካናስ ባዞን 40 ላይꬅ ዩዪዴስ፤ ሄሳን ጎዳይ ኢስታስ፥ «ኤሲኔ ማꬂ ጎጊዛ ኣራዳ ቢታ ታኒ ካሴ ኢንቴ ኣዋታስ ኢማና ጊዳ ሄ ቢታ ኢንቴ ቤዬኬታ» ጊዳ ቃላይ ፖሌታናሳ። * 7 ሄሳ ጊሻስ ጎዳይ ኢስታ ናይታ ኢስታሶሆን ዴንꬂዴስ፤ ኢያሶይ ቃጻራ ጌልꬂዳይቲ ሄይታንታ፤ ኢስቲ ኦጌ ቦላ ሄሜቲሼ ዲዛ ጊሻስ ቃጻሬቲቤቴና።

8 ካዎቴꬃይ ዉሪ ቃጻሬቲዳፔ ጉዬ ማዱንꬃይ ፓጻና ጋካናስ ባ ዱንካኒ ዲዛሶን ታኪዴስ። 9 ጎዳይ ኢያሶስ፥ «ሃች ታኒ ጊብጼታ ቦሬ ኢንቴፌ ጌንዴሪሳ ዲጋዲስ» ጊዴስ፤ ሂስቲን ሄ ሶሆዛ ሱንꬃይ ሃች ጋካናስ ጌልጌላ * ጌቴቴስ።

10 ኢስራኤሌ ኣሳይ ኢያርኮ ዴምባን ጌልጌላን ዱንካኒ ዲሼ ኣጊናይ ጌሊን ታማኔ ኦይዳንꬃ ጋላሳ ኦማርስ ፓዚጋ ባኣሌ ቦንቺዴስ። * 11 ፓዚጋፔ ጉዬ ዎንቴꬃ ጋላስ ቢታን ሞኪዳ ካꬃ ኣይፌፔ ኢርሾይ ጌሎንታ ኡኬቲዳይሳኔ ጫጬቲዳ ቲያ ሚዴስ። 12 ሄ ቢታን ሞኪዳ ካꬃ ኣይፌ ሚዳ ጋላስ ማናይ ዩስ ኣጊዴስ፤ ሄሳፌ ጉዬ ኢስራኤሌ ኣሳስ ማናይ ዪቤና፤ ጊዶ ኣቲን ሄ ዎዴፔ ዶሚዲ ኢስቲ ካናኔን ሞኪዳ ካꬅ ሚሼ ዴኢዳ። *

ማሻ ኦይኪዲ ኢያሶራ ጋይቲዳዴ

13 ኢያሶይ ኢያርኮ ማታን ዲሼ ꬎቁ ጊ ጼሊዲ ጊꬃ ማሻ ሾዲ ኦይኪዳ ኢሲ ኣሲ ኢዛ ሲንꬃን ኤቂዳይሳ ቤኢዴስ፤ ኢያሶይ ኢዛኮ ሺቂዲ፥ «ኔኒ ኑ ባጋዬ ኑ ሞርኬታ ባጋ?» ጊ ኦይቺዴስ።

14 ኢዚካ፥ «ታ ኦና ባጋካ ጊዲኬ፤ ጊዶ ኣቲን ታኒ ጎዳ ኦላንቻታ ጋዳዋ ጊዲዳ ጊሻስ ያዲስ» ጊ ዛሪዴስ።

ኢያሶይካ ሳኣን ጉፋኒ ጎይኒዲ፥ «ታ ጎዳዉ! ታስ ኔ ኣይሌዛስ ኔ ኣይ ዮታኔ?» ጊዴስ።

15 ጎዳ ኦላንቻታ ጋዳዋይ፥ «ኔኒ ኤቂዳሶይ ጌሽ ጊዲዳ ጊሻስ ኔ ቶሆፔ ጫማ ኬሳ» ጊዴስ፤ ሂስቲን ኢያሶይ ኢዚ ኣዛዚዳ ማላ ኦꬂዴስ።

6

ኢያርኮ ኩንዴꬅ

1 ኢስራኤሌ ኣሳስ ያዪዳ ጋሶን ኢያርኮ ካታማ ዲርሳ ፔንጌቲ ጎርዴቲዳ፤ ካታማ ጌላናሲኔ ካታማፔ ኬዛናስ ዳንዳይዛይ ኦኒካ ዴና። 2 ጎዳይ ኢያሶስ፥ «ሄኮ ታኒ ኢያርኮ ካታማዮ ኢዚ ካዎዛራ ኢዚ ሚኖ ኦላንቻታራካ ኔ ኩሼን ኣꬃ ኢማዲስ። 3 ኔኒኔ ኔ ኦላንቻቲ ጪፍሪዲ ኡሱፑን ጋላስ ጋካናስ ሃች ሃች ካታማ ዲርሳ ኢሲቶ ዩዪ ኣꬊቴ።* 4 ቃሴ ላፑን ቄሴቲ ላፑን ዛዬታ ኦይኪዲ ጎዳ ጫቆ ቃላ ታቦታ ሲንꬅ ኣꬌቶ፤ ላፑንꬃ ጋላስ ቄሴቲ ዛዬታ ፑኒሺን ኦላንቻቲ ጪፍሪዲ ኢሲፌ ካታማዮ ላፑንቶ ዩዪ ኣꬌቶ። 5 ሄሳፌ ጉዬ ዛዬይ ቃንጾይ ባይንዳ ፑኔቲዛይሳ ሲዪዳ ማላ ኣሳይ ዉሪ ባ ቃላ ꬎቁ ሂስቲ ዋሶ፤ ሂስቲዳ ማላ ካታማይ ጊምቤይ ላሌታና፤ ኣሳይ ዉሪ ላዉሁ ጊ ኬኢዲ ካታማይ ጊዶ ሲቲ ጊ ጌላና» ጊዴስ።

6 ናዌ ና ኢያሶይ ቄሴታ ጼይጊዲ፥ «ጎዳ ጫቆ ቃላ ታቦታ ቶኪቴ፤ ኢንቴፌ ላፑን ቄሴቲ ላፑን ዛዬታ ኦይኪዲ ጫቆ ቃላ ታቦታፔ ሲንꬄ ኣꬊ ቢቴ» ጊዴስ። 7 ዴሬዛካ፥ «ጌዴ ሲንꬄ ቢቴ፤ ካታማ ዩዪ ኣꬊቴ፤ ኦላንቻቲካ ጎዳ ጫቆ ቃላ ታቦታፔ ሲንꬃቲ ቤቶ፤ ካታማዮካ ዩዪቴ» ጊዲ ኣዛዚዴስ።

8 ኢያሶይ ኣሳስ ሃሳይዳ ማላ ላፑን ቄሴቲ ላፑን ዛዬታ ጎዳ ሲንꬃን ኦይኪዲ ፑኒሼ ሲንꬃቲ ቢዳ፤ ቃሴ ጎዳ ጫቆ ቃላ ታቦታይ ኢስታ ካሊዴስ። 9 ኦላስ ጊጌቲዳይቲ ዛዬታ ፑኒዛ ቄሴታፔ ሲንꬃራ ቢሺን ጉዬራ ናጊዛ ኦላንቻቲ ጫቆ ቃላ ታቦታ ካሊዳ፤ ሄ ዎዴ ዛዬይ ቃንጾይ ባይንዳ ፑኔቲዴስ። 10 ጊዶ ኣቲን ኢያሶይ ኣሳ፥ «ታኒ ኢንቴና፥ ‹ዋሲቴ!› ጋና ጋላሳይ ጋካናስ ኦላ ዋሶ ዋሶፍቴ፤ ኢንቴ ቃላይ ሲዬቶፎ፤ ኢሲ ቃላካ ቃቶፍቴ፤ ታ ዋሲቴ ጊኮ ሄ ዎዴ ዋሲቴ!» ጊ ኣዛዚዴስ። 11 ሄሳ ጊሻስ ጎዳ ጫቆ ቃላ ታቦታይ ቶኬቲዲ ሄ ካታማ ኢሲቶ ዩዪ ኣꬋና ማላ ኦꬂዴስ፤ ሄሳፌ ጉዬ ኣሳይ ባ ዱንካኒዳሶ ሲሚዲ ኦማርስ ሄን ኣቂዴስ።

12 ዎንቴꬃ ጋላስ ኢያሶይ ዎንታቲ ዴንዲዴስ፤ ቄሴቲካ ጎዳ ጫቆ ቃላ ታቦታ ቶኪዳ። 13 ላፑን ዛዬታ ኦይኪዳ ላፑን ቄሴቲ ሲንꬄ ኣꬊዲ ዛዪሼ ጎዳ ጫቆ ቃላ ታቦታፔ ሲንꬄ ሲንꬄ ቢሼ ዛዬዛ ቃንጾይ ባይንዳ ፑኒዳ፤ ኦላስ ጊጊዳይቲ ኢስታፌ ሲንꬃራ ቢሺን ጉዬራ ናጊዛ ኦላንቻቲካ ጎዳ ጫቆ ቃላ ታቦታ ካሊ ቤቴስ፤ ሄ ዎዴ ቄሴቲ ቃንጾይ ባይንዳ ዛዬ ዛዬቴስ። 14 ናምኣንꬆ ጋላስ ካታማ ኢሲቶ ዩዪ ኣꬊዲ ባ ዱንካኒዳሶ ሲሚዳ፤ ኡሱፑን ጋላስ ጋካናስ ሄሳꬆካ ኦꬂዳ።

15 ላፑንꬃ ጋላስ ባዞይ ዞኢሺን ዴንዲዲ ካሴይሳꬆካ ካታማዮ ላፑንቶ ዩዪ ኣꬊዳ፤ ሄ ጋላስ ጻላ ካታማዮ ላፑንቶ ዩዪ ኣꬊዳ። 16 ላፑንꬆ ዩዪሼ ቄሴቲ ዛዬታ ፑኒሺን ኢያሶይ ዴራ፥ «ጎዳይ ሃኖ ካታማዮ ኢንቴስ ኣꬂ ኢሚዳ ጊሻስ ዋሲቴ! 17 ካታማያኔ ካታማይ ጊዶን ዲዛ ኡባይ ጎዳስ ዱማ ጊዲዳ ጊሻስ ኢዞ ሙሌራ ꬋይሲቴ፤ ኑኒ ቢታዮ ዎቻናስ ኪቲዳ ኣሳታ ቆታ ኣሺዳ ጊሻስ ላይማ ማጫስ ኤራኣባኔ ኢዚ ሶን ኢዚራ ኢሲፌ ዲዛ ኣሲ ጻላ ኣታና። 18 ጊዶ ኣቲን ኢንቴ ጎዳስ ዱማቲዳይሳፌ ኣይኮካ ኤኮንታ ማላ ኢንቴ ሁኤስ ናጌቲቴ፤ ኢንቴ ሂስቶንታ ኣጊኮ ኢስራኤሌቲ ዱንካኒዳሶ ኢታስ ኣꬂ ኢማና፤ ሂስቲዲ ሄ ሶሆዛ ቦላ ሜቶ ጋꬃና። 19 ቢራይኔ ዎርቃይ ዉሪ ቃሴ ጻርቂማላፔኔ ቢራታፔ ኦሴቲዳ ሚሻቲ ኡባይ ጎዳስ ዱማ ጊዲዳ ጊሻስ ጎዳ ሚንጃ ኬꬅ ጌሎ» ጊዴስ።

20 ሄሳ ጊሻስ ዛዬይ ፑኔቲን ኣሳይ ዋሲዴስ፤ ዛዬዚ ፑኔቲሺን ዴሬዚ ባ ቃላ ꬎቁ ሂስቲዲ ዋሲን ካታማ ዲርሳይ ላሌቲዴስ፤ ሄሳፌ ጉዬ ኣሳይ ዉሪ ሲቲ ጊዲ ጌዴ ካታማዮ ጌሊዴስ። 21 ካታማን ሼምፖራ ፓጻ ዲዛይታ ኡባ ኦይኪዲ ማጫ፥ ኣቱማ፥ ናይታ፥ ጪማታ፥ ሚዝ፥ ዶርሳኔ ሃሬ ኡባ ቃራ ማሻን ዎꬊዴስ።

22 ኢያሶይ ቢታ ዎቻናስ ኪቴቲዳ ናምኡ ኣሳታ፥ «ላይማ ማጫስ ኤራኣቢ ሶ ቢቴ፤ ሂስቲዲ ኢንቴ ኢዚስ ጫቂዳ ማላ ኣኔ ኢዞኔ ኢዚ ሶ ኣሳ ኡባ ቆሪ ኬሲቴ» ጊዴስ። 23 ሄሳ ጊሻስ ቢታ ዎቺዳ ኣሳቲ ቢዲ ኤራኣቦ፥ ኢዚ ኣዋ፥ ኢዚ ኣዪዮ፥ ኢዚ ኢሻታኔ ኢዚ ዳቦታ ኡባ ቆሪ ኬሲዳ፤ ኢስራኤሌ ኣሳይ ዱንካኒ ዲዛሶፔ ጋጻራ ዎꬂዳ። 24 ሄሳፌ ጉዬ ካታማዮኔ ኢዚ ጊዶን ዲዛ ኡባ ታማን ጹጊዳ፤ ጊዶ ኣቲን ቢራኔ ዎርቃ፥ ጻርቂማላፔኔ ቢራታፔ ኦሴቲዳ ሚሻታ ጎዳ ሚንጃ ኬꬃን ዎꬂዳ። 25 ቃሴ ኢያሶይ ላይማ ማጫስ ኤራኣቦ ኢዚ ኣዋ ሶ ኣሳኔ ኢዚራ ዲዛ ዳቦታ ኡባ ኣሺዴስ፤ ጋሶይካ ኢያሶይ ኢያርኮ ካታማዮ ዎቻናስ ኪቴቲዳ ኣሳታ ኢዛ ካሴ ቆታዳ ኣሺዳ ጊሻሳ፤ ኢዚ ዛሬቲ ሃች ጋካናስ ኢስራኤሌ ቢታን ዴቴስ። *

26 ሄ ዎዴ ኢያሶይ፥ «ሃኖ ካታማዮ ዛሪ ኤሲዛ ኣሲ፥

«ጎዳ ሲንꬃን ቃንጌቲዳዴ ጊዶ።

ዮች ዬጊዛ ዎዴ

ኢዛስ ባይራ ናይ ꬋዮ።

ጊምቤታ ኤሲሺን

ዉርሴꬃ ናይ ꬋዮ»

ጊዲ ቃንጊዴስ።

27 ሃ ኡባን ጎዳይ ኢያሶራ ጊዲዴስ፤ ኢያሶ ጎባቴꬃ ዎሬይ ቢታ ኡባ ጋኪዴስ።

7

ኣካኔ ናጋራ

1 ኢስራኤሌ ኣሳይ ጎዳስ ኣማኔቶንታ ኢጺዲ ፒላ ሚሽ ኤኪዴስ፤ ሄሳ ኤኪዳይ ኣካኔ፤ ኣካኔይ ካርሜ ና፤ ካርሜይ ዚሚሬ ና፤ ዚሚሬይ ዩሁዳ ቆሞፌ ዛራሄ ና፤ ሂስቲን ጎዳ ሃንቆይ ኢስራኤሌ ኣሳ ቦላ ኤጺ ኬዚዴስ።

2 ኢያሶይ ቤቴሌ ካታማፔ ኣርሼይ ሞኪዛ ባጋራ ቤቲ-ኣዌኔ ማታን ዲዛ ኣዬ ካታማ ኢያርኮፌ ኣስ ኪቲዲ፥ «ጌዴ ኬኢቴ፤ ቢታዮካ ዎቺቴ» ጊዴስ። ኣሳቲካ ቢዲ ኣዬ ካታማ ዎቺዳ።

3 ዎቺዳ ኣሳቲ ኢያሶኮ ሲሚ ዪዲ፥ «ኣዬ ካታማ ኦላናስ ኡባ ኣሳይ ባናስ ኮሼና፤ ናምኡ ዎይኮ ሄꬑ ሺ ኣስ ዬዳ፤ ኣዬን ጉꬃ ኣሲ ዲዛ ጊሻስ ኣሳይ ዉሪ ዳቡሮፖ» ጊዳ። 4 ሂስቲን 3,000 ጊዲዛ ኣሳይ ኦሌታናስ ኣዬ ካታማ ቢዴስ፤ ጊዶ ኣቲን ኣሳይ ኣዬ ካታማ ኣሳ ሲንꬃፌ ባቃቲዴስ። 5 ኣዬ ካታማ ኣሳይ ኢስራኤሌ ኣሳ ካታማ ጊምቤ ፔንጌፌ ቢዲ ሺባርሜ ጋካናስ ዱጉንꬃን ጎዲሼ ሾጪዴስ፤ ኢስታፌ 36 ኣስ ዎꬊዳ፤ ሄሳን ኣሳ ዎዚናይ ሴሪዲ ሃꬃ ማላ ጉኪዴስ።

6 ሄሳፌ ጉዬ ኢያሶይ ባ ማይኦ ዳኪዴስ፤ ሂስቲዲ ጎዳ ታቦታ ሲንꬃን ኦማርስ ጋካናስ ጉፋኒዴስ። ኢስራኤሌ ጪማቲካ ሄሳ ማላ ሃኒዳ፤ ባ ሁኤንካ ጉዱላ ማኪዳ። 7 ሂስቲን ኢያሶይ፥ «ኣዬ ኣና! ኡባ ሃሪዛ ጎዳዉ! ኑና ኣሞሬ ኣሳስ ኣꬃ ኢማዳ ዉርሲሳናስ ኣይስ ዮርዳኖሴ ሻፋ ፒንꬃዳ ኤሃዲ? ኑ ፒኖንታ ሄን ኣቲዳኮ ኣዜ ዲዛይሺን! 8 ኣቤት ጎዳዉ! ኢስራኤሌ ኣሳይ ጾኔቲዲ ባ ሞርኬታ ሲንꬃፌ ባቃቲዳይሳ ታኒ ኣይ ጎ? 9 ካናኔ ኣሳይኔ ሃ ቢታን ዲዛ ሃራ ኣሳይ ዉሪ ሃ ዮኦዛ ሲዪዲ ኑና ዶዳና፤ ቢታ ቦላፌ ኑ ሱንꬅ ꬋይሳና፤ ሂስቲን ኔ ጊታ ሱንꬃ ጊሻስ ጋዳ ኔ ኣይ ኦꬃኔ?» ጊዴስ።

10 ጎዳይ ኢያሶ፥ «ዴንዳ ኤቃ! ኣይስ ጉፋናዲ? 11 ኢስራኤሌ ኣሳይ ናጋራ ኦꬂዴስ፤ ታኒ ኢስታራ ጫቄቲዳ ታ ጫቆዛ ሜንꬂዴስ፤ ኢስቲ ፒላ ሚሻታፔ ኤኪዳ፤ ካይሶቲዳ፤ ዎርዶቲዳ፤ ቃሴ ባንቲ ኤኪዳይሳ ባንታ ሚሻራ ዋላኪዳ። 12 ኢስራኤሌ ኣሳይ ባንታ ሞርኬታራ ኤቄታናስ ዳንዳዮንታይ ሄሳ ጋሶና፤ ኢስቲ ꬋዮስ ኣꬊ ኢሜቲዳ ጊሻስ ባንታ ሞርኬታ ሲንꬃፌ ጉዬ ሲሚ ባቃቲዳ፤ ፒላ ሚሽ ኢንቴ ጊዶፌ ኢንቴ ꬋይሶንታ ኣጊኮ ሃይሳፌ ጉዬ ታኒ ኢንቴናራ ጊዲኬ።

13 «ዴንዳ! ኣሳ ጌሻ፤ ኢስታስ፥ ‹ጎዳ ኢስራኤሌ ጾሳይ ኢንቴና፡ ኢስራኤሌቶ! ፒላ ሚሺ ኢንቴ ጊዶን ዴስ፤ ኢንቴ ሄሳ ኢንቴ ጊዶፌ ዲጋና ጋካናስ ኢንቴ ሞርኬታ ሲንꬃን ኤቃናስ ዳንዳዬኬታ፤ ዎንቶስ ኢንቴና ጊጊሳናስ ኢንቴና ጌሺቴ። 14 ዎንቶ ማላዶ ኢንቴ ቆሞን ቆሞን ሺቂቴ፤ ጎዳይ ሻኪዳይሲ፥ ዛሬን ዛሬን፥ ዛርኬን ዛርኬን፥ ኬꬃን ኬꬃኒኔ ሁኤን ሁኤን ሲንꬄ ኬዛና። 15 ሄሳፌ ጉዬ ፒላ ሚሺ ኢዛ ኣቻን ቤቲዳዴይኔ ኢዛስ ዲዛ ኡባይ ታማን ጹጌታና። ጋሶይካ ጎዳ ጫቆ ቃላ ላሊዲ ኢስራኤሌ ጊዶን ዬላቺዛ ኦሶ ኦꬂዳ ጊሻሳ› ጋ» ጊዴስ።

16 ኢያሶይ ዎንቴꬃ ጋላስ ዎንታራ ዴንዲዲ ኢስራኤሌ ኣሳይ ባ ቆሞን ቆሞን ሺቃና ማላ ኦꬂዴስ፤ ሄሳፌ ጉዬ ዩሁዳ ቆሞይ ሻኬቲዴስ። 17 ዩሁዳ ቆሞይ ሺቂን፥ ዛራሄ ዛሬይ ሻኬቲዴስ፤ ዛራሄ ዛሬይ ሺቂን፥ ዚሚሬ ሶ ኣሳይ ሻኬቲዴስ። 18 ዚሚሬ ሶ ኣሳይ ሺቂን፥ ዉርሴꬃን ዚሚሬ ና፥ ካርሜ ና ኣካኔይ ሻኬቲዴስ። 19 ሂስቲን ኢያሶይ ኣካኔ፥ «ታ ናዞ! ጎዳ ኢስራኤሌ ጾሳ ቦንቻ፤ ኢዛስ ፓጻ፤ ኣኔ ኔኒ ኦꬂዳይሳ ቆቶንታ ዳሼ ታስ ዮታ» ጊዴስ።

20 ኣካኔይካ ኢያሶስ፥ «ኤ ቱማ! ታኒ ጎዳ ኢስራኤሌ ጾሳ ቆሃዲስ፤ ታኒ ኦꬂዳይ ሃይሳ፤ 21 ዲኤቲ ዪዳ ሚሻ ጊዶፌ ታኒ ኢሲ ሎኢዛ ሳናኦሬ ካባ፥ ናምኡ ጼቱ ሳቂሌ ቢራኔ ባጋ ኪሎ ጊዲዛ ዎርቃ ቤኣዳ ኣሞቲዳ ጊሻስ ኤካዲስ። ሂስታዳ ታ ዱንካኔ ጊዶን ቦካዳ ቢራ ጋርሳራ ሂጻ ሞጋዲስ» ጊዴስ።

22 ሂስቲን ኢያሶይ ኣስ ኪቲዴስ፤ ኢስቲ ኢዛ ዱንካኔኮ ዎጺ ቢዲ ቢራዚ ጋርሳራ ሂጼቲ ሃንኮ ሚሻታራ ሞጌቲዳይሳ ዴሚዳ። 23 ኪቴቲ ቢዳ ኣሳቲ ሚሻ ዱንካኔዛ ጊዶፌ ኤኪዲ፥ ኢያሶኮኔ ኢስራኤሌ ኣሳኮ ኤሂዲ ጎዳ ሲንꬃን ዎꬂዳ።

24 ሄሳፌ ጉዬ ኢያሶይኔ ኢስራኤሌ ኣሳይ ኡባይ ኢሲፌ ዛራሄስ ናዛ ና ካርሜ ና ኣካኔ፥ ቢራ፥ ካባ፥ ዎርቃ፥ ኢዛ ኣቱማ ናይታኔ ማጫ ናይታ፥ ኢዛ ሚዛ፥ ሃሬታኔ ዶርሳታ፥ ኢዛ ዱንካኔኔ ኢዛስ ዲዛይሳ ኡባ ኤኪዲ ኣኮሬ ዙሌ ኤሂዴስ። 25 ኢያሶይ ኣካኔ፥ «ሃይሳ ማላ ሜቶ ኑ ቦላ ኣይስ ኤሃዲ? ጎዳይ ሃች ኔ ቦላካ ሜቶ ኤሃና» ጊዴስ።

ሂስቲን ኢስራኤሌ ኣሳይ ዉሪ ኣካኔኔ ኢዛ ሶ ኣሳ ሹቻን ኩራኪ ዎꬊዲ ኢዛስ ዲዛ ኡባ ታማን ጹጊዴስ። 26 ኢስቲ ኣካኔ ቦላን ሃች ጋካናስ ዲዛ ዳሮ ሹች ኮሪዳ። ሄሳፌ ጉዬ ጎዳይ ያሺሲዛ ባ ሃንቆዛ ዛሪዴስ፤ ሄሳ ጊሻስ ሃች ጋካናስ ሄ ሶሆይ ኣኮሬ ዙሌ ጌቴቴስ። *

8

ኣዬ ካታማ ጾኔቴꬅ

1 ጎዳይ ኢያሶስ፥ «ያዮፋ፤ ዳጋሞፋ! ኦላንቻታ ኡባ ኔናራ ኤካዳ፥ ኣዬ ካታማ ባዳ ኦላ። ሄኮ ኣዬ ካታማ ካዎ፥ ኢዛ ዴራ፥ ኢዛ ካታማኔ ኢዛ ቢታ ታኒ ኔ ኩሼን ኣꬃ ኢማዲስ። 2 ኔኒ ኢያርኮ ካታማኔ ኢዛ ካዎዛ ꬋይሲዳ ማላ ኣዬ ካታማኔ ኢዛ ካዎዛካ ꬋይሳና። ጊዶ ኣቲን ቦንቂዳ ሃሮዛኔ ዲኢዳ ሜሄዛ ኢንቴስ ኤኪቴ። ካታማፔ ጉዬ ባጋራ ዛማዲ ናጊዛ ኦላንቻታ ዎꬃ» ጊዴስ።

3 ሂስቲን ኢያሶይኔ ኦላንቻቲ ኡባይ ኣዬ ኦላናስ ዴንዲዳ። ኢያሶይ ባ ኦላንቻታ ጊዶፌ 30,000 ጊዲዛ ሚኖ ኦላንቻታ ዶሪዲ ቃማራ ዬዲዴስ። 4 ኢያሶይ ኢስታስ፥ «ሲዪቴ፥ ካታማፔ ጉዬ ባጋራ ዛማዲ ናጊቴ፤ ካታማፔ ሃኮፍቴ፤ ኡባይካ ሚኒ ናጊቴ። 5 ታኒኔ ታናራ ዲዛ ኣሳ ኡባይ ካታማይኮ ሺቃና፤ ሄ ዎዴ ኣዬ ካታማ ኣሳይ ካሴይሳꬆካ ኑናራ ኦሌታና ጊዲ ኑኮ ኬዚሺን ኑኒ ኢስታፌ ባቃታና። 6 ካታማፔ ኢስቲ ኡባይ ኬዛና ጋካናስ ኑኒ ኢስታ ሲንꬃፌ ባቃታና፤ ሂስቲዳ ማላ ኢስታስ፥ ‹ካሴይሳꬆ ኢስራኤሌቲ ኑ ሲንꬃፌ ባቃቴቴስ› ጊሼ ኑ ኢስታ ካሌꬂዲ ሃሲ ኤፋና ጋካናስ ኢስቲ ኑና ካላና፤ ኑኒካ ኢስታፌ ባቃታና። 7 ሄ ዎዴ ኢንቴ ቆቴቲዳሶፔ ኬዚዲ ካታማዮ ኦይካንዴታ፤ ጎዳ ኢንቴ ጾሳይ ካታማዮ ኢንቴስ ኣꬂ ኢማና። 8 ካታማዮ ኦይኪዳፔ ጉዬ ጎዳይ ኣዛዚዳ ማላ ታማን ጹጊቴ፤ ቤኢቴ ታኒ ኢንቴና ኣዛዛዲስ» ጊዴስ።

9 ሂስቲዲ ኢያሶይ ኦላንቻታ ዬዲዴስ፤ ኢስቲ ቢዲ ኣዬ ካታማፔ ኣርሼይ ዉሊዛሶ ባጋራ ዲዛ ቤቴሌሲኔ ኣዬስ ጊዶን ዛማዲ ናጊዳ፤ ጊዶ ኣቲን ኢያሶይ ሄ ጋላሳ ኦማርስ ኣሳራ ኢሲፌ ኣቂዴስ።

10 ኢያሶይ ዎንቴꬃ ጋላስ ዎንታራ ዴንዲዲ ኦላንቻታ ኡባ ሺሺዴስ፤ ኢዚኔ ኢስራኤሌ ጋዳዋቲ ኦላ ኣሳ ካሌꬂዲ ኣዬ ቢዳ። 11 ኢዛራ ዲዛ ኦላንቻቲ ኡባይ ካታማይስ ሲንꬅ ቢ ማቲዳ፤ ሄሳፌ ጉዬ ቃሴ ኣዬ ካታማፔ ፑዴሃ ባጋራ ዲዛ ሾባፌ ሄ ፒንꬃን ዱንካኒዳ። 12 ኢያሶይ 5,000 ጊዳና ኦላንቻታ ኤኪዲ ካታማይፔ ኣርሼይ ዉሊዛ ባጋራ ቤቴሌፔኔ ኣዬፔ ጊዶን ዛማዲ ኡታና ማላ ኦꬂዴስ። 13 ካታማይፔ ፑዴሃ ባጋራ ዲዛ ኦላንቻታኔ ካታማይፔ ኣርሼይ ዉሊዛ ባጋራ ዛማዲ ኡቲዳ ኦላንቻታ ኡባ ሶሆ ሶሆ ኦይꬂዴስ። ሄ ጋላሳ ኦማርስ ኢያሶይ ዱጌ ሾባ ዎꬊዴስ።

14 ኣዬ ዴሬ ካዎይ ሄሳ ቤኢዲ ኢዚኔ ኢዛ ኦላንቻቲ ኡባይ ኢስራኤሌ ኣሳ ኦላናስ ኣራቤፔ ሲንꬃ ባጋራ ዲዛሶሆ ዪዳ። ጊዶ ኣቲን ካዎዚ ካታማይፔ ጉዬ ባጋራ ዛማዲ ናጊዛይቲ ዲዛይሳ ኤሪቤና። 15 ኢያሶይኔ ኢስራኤሌ ኣሳይ ኡባይ ጾኔቲዳ ሚሳቲዲ ባዞ ሲሚ ባቃቲዳ። 16 ኣዬ ኣሳይ ኡባይ ኢስታ ዬዴꬃናስ ጼይጌቲዳ፤ ኢያሶካ ዬዴꬂዳ፤ ሄሳꬆ ኦꬂዲ ኣዬ ኣሳይ ካታማፔ ሃካና ማላ ኦꬂዳ። 17 ኢስራኤሌ ኣሳ ዬዴꬃናስ ኣዬፔኔ ቤቴሌፔ ኬዞንታ ኣቲዳ ኣቱማሲ ዴና፤ ካታማዮ ዶያ ዬጊዲ ኢስራኤሌ ዬዴꬂዳ።

18 ሄሳፌ ጉዬ ጎዳይ ኢያሶስ፥ «ካታማዮ ታ ኔ ኩሼን ኣꬃ ኢማና፤ ኔ ኦይኪዳ ቶራ ኣዬ ቦላ ጾንጋናስ ማላ ጼላ» ጊዴስ። ሂስቲን ኢያሶይ ባ ቶራ ካታማኮ ዛሪዲ ማሊዴስ። 19 ኢያሶይ ቶራ ሄ ዛሪ ማሊዳ ማላ ካሴ ዛማዲ ኡቲዳ ኦላንቻቲ ባንቲ ቆቴቲዳሶፔ ኤሶን ኬዚዳ። ዎጺ ጌሊዲ ኦይኪዳ፤ ሄራካ ኢዞ ታማን ጹጊዳ።

20 ኣዬ ኣሳይ ጉዬ ሲሚዲ ጼሊሺን ካታማይፔ ጩዋይ ሳሎ ኬዚዛይሳ ቤኢዳ። ባዞ ባቃቲዳ ኢስራኤሌ ኣሳይ ኢስታ ቦላ ሃ ሲሚ ዎꬊዳ ጊሻስ ኢስታስ ቢዛሶይ ꬋይዴስ። 21 ኢያሶይኔ ኢስራኤሌ ኣሳይ ኡባይ ዛማዲ ኡቲዳ ኦላንቻቲ ካታማ ኦይኪዳይሳኔ ጩዋይ ሳሎ ኬዚዳይሳ ቤኢዳ ማላ ጉዬ ሲሚዲ ኣዬ ኣሳ ቦላ ሜቶ ዬጊዳ። 22 ዛማዲ ኡቲዳ ኦላንቻቲካ ካታማይፔ ኢስታ ቦላ ኬዚዳ። ሄሳ ጊሻስ ኢስራኤሌ ኦላንቻቲ ኢስታ ያራ ሃራ ጊዶꬂዲ ዲፒ ሂስቲዳ፤ ኢሲ ኣሲካ ኣቲቤና። 23 ጊዶ ኣቲን ኣዬ ካዎ ጻላ ሼምፖራ ፓጻ ኦይኪዲ ኢያሶኮ ኤሂዳ።

24 ኢስራኤሌ ኣሳይ ኣዬ ኣቱማ ኣሳ ኡባ ዬዴꬂዳ ዴምባኒኔ ባዞን ኢሳ ኢሳ ቃራ ማሻን ዎꬊ ዉርሲዳፔ ጉዬ ሲሚዲ ካታማዮ ቢዲ ሄን ቤቲዳ ኣስ ኡባ ዎꬊዳ። 25 ሄ ጋላስ ኣዬ ኣሳይ ኡባይ ሃይቂዴስ፤ ሃይቂዳ ኣሳ ኡባ ቆዳይ 12,000 ጊዲዴስ። 26 ኢያሶይ ኣዬ ካታማይን ዲዛ ኣሳ ሙሌራ ꬋይሳና ጋካናስ ካታማኮ ማሊ ዎꬂዳ ቶራ ዱጌ ዎꬂቤና። 27 ጊዶ ኣቲን ጎዳይ ኢያሶ ኣዛዚዳ ማላ ኢስራኤሌ ኣሳይ ሄ ካታማይን ዲዛ ሜዶሳታኔ ዲኢዳ ሚሻታ ባስ ኤኪዳ። 28 ኢያሶይ ኣዬ ካታማ ጹጊዴስ፤ ሃች ጋካናስ ቤቲዛ ማላ ሜርናስ ቢዲንꬃ ዶሬኔ ቡላ ኬሲዴስ። 29 ኣዬ ዴሬ ካዎ ሚꬃ ቦላ ካቂዴስ፤ ኢዛ ኣሃዛ ኦማርስ ጋካናስ ሄ ሚꬃ ቦላ ኣጋጊዴስ፤ ኣርሼይ ዉሊሺን ኢያሶይ ኢዛ ኣሃ ካታማ ፔንጌ ቦላ ዬጋና ማላ ኣዛዚዴስ፤ ኢዛ ቦላ ዳሮ ሹች ኮሪዳ፤ ሹቻይ ሃች ጋካናስ ሄ ሶሆን ዴስ።

ኤባሌ ዙማ ቦላ ኦራጺዳ ጫቆ ቃላ

30 ሄሳፌ ጉዬ ኢያሶይ ኤባሌ ዙማ ቦላ ጎዳስ ኢስራኤሌ ጾሳስ ያርሾ ያርሺዛሶሆ ጊግሲዴስ። 31 ጎዳ ኣይሌ ሙሴይ ኢስራኤሌ ኣሳ ኣዛዚዳ ማላኔ ሙሴ ዎጋ ማጻፋን ጻፌቲዳ ማላ ያርሺዛሶሆዚ ማሴቶንታኔ ቢራታይ ቦቾንታ ሹቻፌ ኬሌቲዴስ። ኢዛን ጎዳስ ጹጌቲዛ ያርሾኔ ኢሲፌቴꬃ ያርሾ ያርሺዳ። * 32 ኢያሶይ ሙሴይ ጻፊዳ ዎጋ ማጻፋ ኢስራኤሌ ኣሳይ ጼሊሺን ሹቻ ቦላ ዎጪ ጻፊዴስ። * 33 ኢስራኤሌ ኣሳይ ኡባይ፥ ቤቴ ኣሳቲ፥ ጪማቲ፥ ሹሜቲኔ ዳናቲ ኡባይ ጎዳ ጫቆ ቃላ ታቦታ ቶኪዳ ሌዌ ዛሬ ጊዲዳ ቄሴታ ሲንꬃን ጫቆ ቃላ ታቦታፔ ኡሻቻ ባጋራኔ ሃዲርሳ ባጋራ ኤቂዳ። ጎዳ ኣይሌ ሙሴይ ካሴ ኣዛዚዳ ማላ ኢስራኤሌ ኣሳ ኣንጃናስ ኢስታፌ ባጋ ኣሳይ ጋሪዛኔ ዙማኮ፥ ባጋ ኣሳይ ኤባሌ ዙማኮ ሲሚ ኤቂዴስ። 34 ሄሳፌ ጉዬ ዎጋ ማጻፋን ጻፌቲዳ ማላ ኢያሶይ ዎጋ ቃላ ኣንጆኔ ቃንጌꬅ ኡባ ናባቢዴስ። 35 ሙሴይ ኣዛዚዳ ኡባፌ ኢያሶይ ናባቦንታ ኣጊዳ ኢሲ ቃላይካ ዴና። ኩሜꬃ ኢስራኤሌ ዴራስ፥ ማጫሳስ፥ ናይታሲኔ ኢስታ ጊዶን ዲዛ ቤቴ ኣሳታስ ኡባስ ናባቢዴስ። *

9

ጌባኦኔ ኣሳይ ኢያሶ ባሌꬂዳ ባሌꬆ

1 ዮርዳኖሴ ሻፋፔ ኣርሼይ ዉሊዛ ባጋራ ፑዴ ጌዜን ዲዛ ዴሬይ፥ ጋꬋን ዲዛ ዴሬይ ሊባኖሴ ጋካናስ ዲዛ ጊታ ኣባ ጋጻን ዲዛ ሂቴታ፥ ኣሞሬታ፥ ካናኔታ፥ ፓሪዜታ፥ ሂዌታኔ ያቡሴታ ካዎቲ ኡባይ ኢስራኤሌ ኣሳይ ጾኒዳይሳ ሲዪዳ። 2 ሂስቲዲ ኢያሶኔ ኢስራኤሌ ኣሳ ኦላናስ ኢሲ ቦላ ዴንዲ ዪዳ።

3 ጌባኦኔ ኣሳይ ጊዲኮ ኢያሶይ ኢያርኮ ካታማኒኔ ኣዬ ካታማን ኦꬂዳይሳ ሲዪዳ ዎዴ፥ 4 ባሌꬃናስ ኮዪዲ ጋልኣ ኦጎሮኔ ዎይኔ ኡሹ ኢዛን ዎꬂዛ ሲኬቲዳ ሉካሞ ሃሬን ጫኒዳ። 5 ኣሳቲ ጋልኣኔ ሲኬቲዳ ጫማ ኣꬂዳ፤ ጋልኣ ማይኦካ ማይኢዳ፤ ሜሊዲ ቡቂዳ ሺንቄ ኦይኪዳ። 6 ሄሳፌ ጉዬ ኢስቲ ኢያሶይ ዱንካኒዳሶ ጌልጌላ ቢዲ ኢያሶሲኔ ኢስራኤሌ ኣሳስ፥ «ኑኒ ሃሆ ቢታፌ ዪዶስ፤ ሃኢ ኑናራ ጫቄቲቴ» ጊዳ።

7 ኢስራኤሌ ኣሳይ ሂዌታስ፥ «ኢንቴ ኑ ማታን ዲዛ ኣሳኮ ኑ ኣይ ኤሪዲ ኢንቴናራ ጫቄታኔ?» ጊዳ። *

8 ኢስቲ ኢያሶስ፥ «ኑኒ ኔ ኣይሌታ» ጊዳ።

ኢያሶይ፥ «ኢንቴ ኦኔ? ኣዋፔ ዪዴቲ?» ጊዲ ኦይቺዴስ።

9 ኢስቲካ፥ «ኑኒ ኔ ኣይሌቲ ጎዳ ኔ ጾሳ ጊታቴꬅ ሲዪዲ ዳሮ ሃሆ ቢታፌ ዪዶስ። ኢዛ ጊታቴꬃኔ ኢዚ ጊብጼ ቢታን ኦꬂዳይሳ ኡባ ሲዪዶስ። 10 ቃሴ ዮርዳኖሴ ሻፋፔ ሄ ፒንꬃን ዲዛ ኣሞሬ ካዎታ ናምኣታ፥ ሄይቲካ ሃሴቦኔ ካዎ ሲሆኔ፥ ኣስታሮቴ ሃሪዛ ባሳኔ ካዎ ኣጌ ቦላ ኢዚ ኦꬂዳይሳካ ኑ ሲዪዶስ። * 11 ኑ ዴሬ ጪማቲኔ ኑ ቢታን ዲዛ ኣሳይ ኡባይ ኑና፥ ኢንቴስ ኦጌ ሺንቄ ኦይኪዲ ኢስታራ ቢዲ ጋይቲቴ፤ ኢስታስ፥ ‹ኑኒ ኢንቴስ ኣይሌታ ጊዳና፤ ኢንቴ ኑናራ ጫቄቲቴ› ጊዳ።

12 «ኑኒ ኢንቴኮ ያናስ ኑ ሶፔ ሃይሳ ሺንቄዚ ሆኦ ዲሺን ኤኪ ዪዶስ፤ ጊዶ ኣቲን ሜሊዳይሳኔ ቡቂዳይሳ ሃይሳ ቤኢቴ! 13 ሃይቲ ኤሳ ሉካሞቲ ኑኒ ኩንꬂዛ ዎዴ ኦራꬃ፤ ጊዶ ኣቲን ሃኢ ኢስቲ ዋኒ ዳኬቲዳኮ ቤኢቴ! ኑ ሃሆ ኦጌ ሄሜቲዳ ጊሻስ ኑ ማይኦይኔ ጫማይ ዉሪዴስ» ጊዳ። 14 ጎዳ ኦይቾንታ ኢስራኤሌ ኣሳይ ኢስታ ሺንቄፌ ጉꬃራ ኤኪዴስ። 15 ኢያሶይ ኢስቲ ሳሮን ዴኣና ማላ ኢስታራ ጫቄቲዴስ፤ ዴራ ካሌꬂዛይቲካ ሄ ጫቆዛ ሚንꬃናስ ቃላ ጌሊዳ።

16 ኢስታራ ጫቄቲዳ ሄꬓንꬆ ጋላሳፌ ጉዬ ሄ ኣሳቲ ኢስታ ዶꬅ ጊዲዳይሳ ኢስራኤሌቲ ሲዪዳ። 17 ኢስራኤሌ ኣሳይ ሄꬑ ጋላስ ሄሜቲዲ ጌባኦኔ፥ ካፊሬ፥ ቢኤሮቴኔ ቂሪያቴ-ዪኣሪሜ ጌቴቲዛ ካታማታ ጋኪዴስ። 18 ጊዲኮካ ዴራ ካሌꬂዛይቲ ጎዳ ኢስራኤሌ ጾሳ ሱንꬃን ጫቂዳ ጊሻስ ኢስራኤሌቲ ኢስታ ኦሊቤቴና፤ ኩሜꬃ ማባራይካ ኢስታ ቦላ ዙዙሚዴስ። 19 ጊዶ ኣቲን ዴራ ካሌꬂዛይቲ፥ «ኑኒ ጎዳ ኢስራኤሌ ጾሳ ሱንꬃን ጫቂዳ ጊሻስ ሃኢ ሲሚዲ ኢስታ ቦላ ሜቶ ጋꬃናስ ዳንዳዮኮ። 20 ኑኒ ኢስታስ ኦꬃና ዳንዳይዛይ ኢስታስ ጌሊዳ ጫቆ ቃላ ሜንꬂን ሃንቆይ ኑ ቦላ ጋኮንታ ማላ ኢስታ ዎꬎፒቴ። 21 ጊዶ ኣቲን ኢስቲ ኩሜꬃ ማባራስ ሚꬅ ሚጺሼኔ ሃꬅ ዱቂሼ ዴቶ» ጊ ዛሪዳ። ሄሳ ጊሻስ ማባራ ካሌꬂዛይቲ ጌሊዳ ቃላይ ናጌቲዴስ።

22 ኢያሶይ ጌባኦኔ ኣሳታ ጼይጊዲ፥ «ኢንቴ ሃን ኑ ማታን ዴኢሼ፥ ‹ኑኒ ኬሂ ሃሆ ቢታፌ ዪዶስ› ጊዲ ኣይስ ኑና ባሌꬂዴቲ? 23 ሄሳ ጊሻስ ሃኢ ኢንቴ ቃንጌቲዳይታ፤ ጉꬃቲ ታ ጎዳ ኬꬃን ሚꬅ ሚጺዛኔ ሃꬅ ዱቂዛ ኣይሌታ ጊዳና» ጊዴስ።

24 ኢስቲ ኢያሶስ፥ «ኑኒ ኔ ኣይሌቲ ጎዳ ኔ ጾሳይ ሃ ቢታ ኡባ ኢንቴስ ኢማናይሳኔ ኢዛን ዲዛ ኣሳ ኡባ ኢንቴ ሲንꬃፌ ꬋይሳናስ ባ ኣይሌ ሙሴ ኣዛዚዳይሳ ጌሺ ሲዪዶስ። ሄሳ ጊሻስ ኢንቴፌ ዴንዶይሳን ኑ ሼምፖስ ሂርጊዲ ሃይሳ ኦꬂዶስ። 25 ሄኮ ሃኢ ኑኒ ኔ ኩሼን ዶስ፤ ኔስ ሎኦኔ ሱሬ ሚሳቲ ቤቲዳ ማላ ኑ ቦላ ኦꬃ» ጊ ዛሪዳ። 26 ሂስቲን ኢያሶይ ጌባኦኔ ኣሳታ ኢስራኤሌታ ኩሼፔ ኣሺዴስ፤ ኢስቲካ ዎꬊቤቴና። 27 ሄ ጋላስ ኢያሶይ ጌባኦኔ ኣሳታ ኢስራኤሌ ማባራሲኔ ጎዳይ ዶሪዳሶሆን ኤቂዳ ያርሾሶዛስ ኢስቲ ሃች ጋካናስ ሚꬅ ሚጻናሲኔ ሃꬅ ዱቃና ማላ ኦꬂዴስ።

10

ኣርሼ ኤቆ

1 ኢያሶይ ካሴ ኢያርኮ ካታማ ኦሊ ꬋይሲዲኔ ኢስታ ካዎዛ ዎꬊዳ ማላ፥ ኣዬ ካታማ ኦሊዲ ኡባ ꬋይሲዳይሳኔ ኢስታ ካዎዛካ ዎꬊዳይሳ ዬሩሳላሜ ካዎ ኣዶኒ-ጼዴቄይ ሲዪዴስ። ቃሴ ጌባኦኔ ኣሳይ ኢስራኤሌ ኣሳራ ሳሮን ዴኣናስ ጫቄቲዳይሳኔ ሃኢ ኢስታራ ኢሲፌ ዲዛይሳ ሲዪዴስ። 2 ሄሳን ኢዚኔ ዴሬዚ ዳጋሚዳ፤ ጋሶይካ ጌባኦኔይ ካዎታ ካታማ ማላ ካታማታ ኡባፌ ጊታ ካታማ፤ ጎምፓይ ኣዬ ካታማይፔ ዳሬስ፤ ኢዚን ዲዛ ኣሳይካ ሚኖ ኦላንቻ። 3 ሄሳ ጊሻስ ዬሩሳላሜ ካዎይ ኣዶኒ-ጼዴቄይ፥ ኬብሮኔ ካዎ ሆሃሜስ፥ ያርሙቴ ካዎ ጲርኣሜስ፥ ላኪሼ ካዎ ያፊኣሲኔ ኤጊሎኔ ካዎ ዳቢሬይ፥ 4 «ጌባኦኔ ካታማ ኣሳይ ኢያሶራኔ ኢስራኤሌ ኣሳራ ሳሮ ዴያናስ ጫቄቲዳ ጊሻስ ኢስታራ ኦሌታናስ ዪዲ ታና ማዴርኬቲ!» ጊዴስ። 5 ሄሳፌ ጉዬ ኣሞሬታ ካዎቲ ኢቻሻቲ ዬሩሳላሜ ካዎይ፥ ኬብሮኔ ካዎይ፥ ያርሙቴ ካዎይ፥ ላኪሼ ካዎይኔ ኤጊሎኔ ካዎይ ባ ኦላንቻታ ኢሲፌ ጋꬂዲ ኡባ ኤኪ ቢዲ፥ ጌባኦኔ ካታማ ዶዲ ኦይኪዲ ኦሊዳ።

6 ጌባኦኔ ኣሳይ ጌልጌላን ዱንካኒዳ ኢያሶኮ ኪቲዲ፥ «ኑና ኔ ኣይሌታ ኣጎፋ፤ ኤሶን ኑኮ ያዳ ኑና ኣሻ። ጌዜ ዴሬን ዲዛ ኣሞሬታ ካዎቲ ዉሪ ኑና ኦላናስ ባ ኦላንቻታ ኡባ ሺሺ ኤኪዲ ዪዛ ጊሻስ ኑና ኔ ኣይሌታ ማዳ» ጊዳ።

7 ሄሳ ጊሻስ ኢያሶይ ባ ኦላንቻታኔ ሚኖ ኣሳታ ኡባ ሺሺ ኤኪዲ ጌልጌላፔ ኬዚዴስ። 8 ጎዳይ ኢያሶ፥ «ኔ ኢስታስ ያዮፋ፤ ታኒ ኢስታ ኔ ኩሼን ኣꬃ ኢማዲስ፤ ኢስታፌ ኢሳዴይካ ኔናራ ኤቄታናስ ዳንዳዬና» ጊዴስ። 9 ሄሳፌ ጉዬ ኢያሶይ ጌልጌላፔ ኦማርሳራ ሄሜቲሼ ኣቂዲ ኢስቲ ኣኬኮንታ ዲሺን ኢስታ ቦላ ዎራጂዴስ። 10 ጎዳይ ኢስራኤሌ ኣሳ ሲንꬃን ኣሞሬታ ቦላ ሺሮ ዬዲዴስ፤ ኢስራኤሌ ኣሳይ ኢስታፌ ዳሮ ኣሳ ጌባኦኔን ዎꬊዴስ። ኢስራኤሌ ኣሳይ ኢስታ ቤቲ-ሆሮኔ ኤፊዛ ኦጌ ፑዱንꬃን ካሊዴስ፤ ኣዜቄፔ ቢዲ ማቄዳ ጋካናስ ዬዴꬂ ዎꬊዳ። 11 ቤቲ-ሆሮኔፔ ዱጌ ኣዜቄ ኤፊዛ ኦጌ ኦይኪዲ ኢስቲ ኢስራኤሌ ኣሳ ሲንꬃፌ ባቃቲሺን ጎዳይ ዎልቃማ ሻች ሳሎፔ ኢስታ ቦላ ቡኪሲዴስ። ሂስቲን ኢስራኤሌ ኣሳይ ማሻን ዎꬊዳ ኣሳፔ፥ ሻቻይ ዎꬊዳ ኣሳይ ኬሂፔ ዳሮ።

12 ጎዳይ ኣሞሬታ ኢስራኤሌ ኣሳ ኩሼን ኣꬂ ኢሚዳ ጋላስ ኢስራኤሌ ኣሳ ሲንꬃን ኢያሶይ ጎዳስ፥

«ኣርሼይ ጌባኦኔን ኤቆ፤

ኣጊናይካ ኣያሎኔ

ሾባን ኤቁ» ጊዴስ።

13 ሄሳ ጊሻስ ኢስራኤሌ ካዎቴꬃይ ባ ሞርኬታ ቦላ ሃሎ ኬሳና ጋካናስ ኣርሼይ ኤቂዴስ። ኣጊናይካ ቃጻቤኩ። ሄሲካ ያሻሬ ማጻፋን ጻፌቲዴስ፤ ኣርሼይ ሳሎስ ጊዶ ኣዳን ኤቂዴስ፤ ኢሲ ጋላስ ኩሜꬅ ኣርሼይ ዉሎንታ ፔኢዴስ። * 14 ጎዳይ ኣሳ ቃላ ሲዪዳ ሄሳ ማላ ጋላሲ ሄሳፌ ካሴካ ጉዬካ ሃኒቤና። ቱሙካ ጎዳይ ኢስራኤሌ ጊሻስ ኦሌቲዴስ።

15 ሄሳፌ ጉዬ ኢያሶይኔ ኢስራኤሌ ኦላንቻቲ ኡባይ ባ ዱንካኒዳሶ ጌልጌላ ሲሚዳ።

ኣሞሬ ካዎታ ኢቻሻታ ሃይቆ

16 ሄ ዎዴ ኣሞሬታ ካዎቲ ኢቻሻቲ ባቃቲ ቢዲ ማቄዳን ጎንጎሎ ጊዶን ቆቴቲዳ። 17 ኢያሶይካ ኢቻሽ ካዎቲ ማቄዳን ጎንጎሎ ጊዶን ቆቴቲ ዲዛይሳ ሲዪዴስ።

18 ኢያሶይ፥ «ጊታ ሹቻታ ጌንዴሪሲ ኤፊዲ ጎንጎሎዛ ጎርዲቴ፤ ሂስቲዲ ናጋና ዛቤታ ሄን ዎꬂቴ። 19 ኢንቴ ሞርኬታ ዬዴꬂቴ ኣቲን ኣዛሎፍቴ፤ ኢስታ ካሊ ካሊ ሜቶ ጋꬂቴ፤ ኢስቲ ባ ካታማ ቢ ጌሎንታ ማላ ዲጊቴ፤ ሄኮ ጎዳ ኢንቴ ጾሳይ ኢስታ ኢንቴ ኩሼን ኣꬂ ኢሚዴስ» ጊዴስ። 20 ሄሳ ጊሻስ ኢያሶይኔ ኢስራኤሌ ኣሳይ ኢስታ ሙሌራ ዲፒ ሂስቲዳ፤ ኢስታፌ ኣቲዳ ጉꬃቲ ካሴ ባ ዲዛ ጊምቤቲዳ ካታማታ ሲሚ ጌሊዳ። 21 ሄሳፌ ጉዬ ኣሳይ ኡባይ ሳሮን ሲሚዲ ኢያሶይ ዱንካኒ ዲዛሶ ማቄዳ ዪዴስ፤ ኢስራኤሌ ኣሳ ቦላ ኢሲ ቃላካ ሃሳይዳ ኣሲ ዴና።

22 ኢያሶይ ኢስታስ፥ «ጎንጎሎዛ ዶይዲ ሄ ኢቻሽ ካዎታ ኬሲዲ ታስ ሃ ኤኪ ዪቴ» ጊዴስ። 23 ኢስቲካ ሄ ኢቻሽ ካዎታ ዬሩሳላሜ ካዎ፥ ኬብሮኔ ካዎ፥ ያርሙቴ ካዎ፥ ላኪሼ ካዎኔ ኤጊሎኔ ካዎ ኬሲዲ ኢዛኮ ኤሂዳ። 24 ኢስቲ ሄ ካዎታ ኢያሶኮ ኤሂን ኢያሶይ ኢስራኤሌ ኣቱማ ኣሳ ኡባ ባኮ ጼይጊዲ ባናራ ዲዛ ኦላ ጋዳዋታ፥ «ሃ ዪዲ ሃይታ ካዎታ ቆꬌ ቦላ ዬꬊ ኤቂቴ» ጊዴስ። ኢስቲካ ሲንꬅ ኣꬊዲ ባ ቶሆን ካዎታ ቆꬌ ቦላ ዬꬊ ኤቂዳ። 25 ኢያሶይካ ኢስታስ፥ «ባቦፍቴ፤ ዳጋሞፍቴ፤ ሚኒቴኔ ጻሊቴ፤ ኢንቴናራ ኦሌቲዛ ኢንቴ ሞርኬታ ኡባታ ቦላ ጎዳይ ሃይሳꬆ ኦꬃና» ጊዴስ። 26 ሄሳፌ ጉዬ ኢያሶይ ኢቻሽ ካዎታ ዎꬊዲ ኢቻሽ ሚꬃ ቦላ ኢስታ ኣሃ ካቂዴስ፤ ኦማርሲ ጋካናስ ኢስታ ኣሃይ ሚꬃ ቦላፌ ዎꬊቤና።

27 ኣርሼይ ዉላና ሃኒሺን ኢያሶይ ኣዛዚን ሚꬃ ቦላፌ ካዎታ ኣሃ ዎꬂዲ ካሴ ኢስቲ ቆቴቲዳ ጎንጎሎዛን ኤፊ ዬጊዳ። ሂስቲዲ ጎንጎሎዛ ጊታ ሹቻታን ቱጪዳ፤ ሄ ሹቻቲ ሃች ጋካናስካ ሄን ዴቴስ።

ኢያሶይ ጾኒ ኦይኪዳ ሃራ ካታማታ

28 ሄ ጋላስ ኢያሶይ ማቄዳ ካታማ ኦይኪዴስ፤ ካታማዮኔ ኢዚ ካዎዛ ጊꬃ ማሻን ሲፊዴስ፤ ኢዚ ጊዶን ዲዛ ኣሳፔ ኢሲኖካ ኣሾንታ ዲሼ ዲፒ ሂስቲዴስ፤ ኢያርኮ ካዎ ቦላ ኦꬂዳይሳꬆካ ማቄዳ ካዎ ቦላካ ኦꬂዴስ።

29 ሄሳፌ ጉዬ ኢያሶይኔ ኢዛራ ዲዛ ኢስራኤሌ ኣሳይ ኡባይ ማቄዳፌ ሊቢና ቢዲ ኦሊዳ። 30 ጎዳይ ሄ ካታማዮኔ ኢዚ ካዎዛ ኢስራኤሌ ኣሳ ኩሼን ኣꬂ ኢሚዴስ፤ ኢያሶይ ካታማዮኔ ኢዚ ጊዶን ዲዛ ኡባ ኢሲኖካ ኣሾንታ ጊꬃ ማሻን ዲፒ ሂስቲዴስ፤ ኢያርኮ ካዎ ቦላ ኦꬆይሳꬆካ ሊቢና ካዎ ቦላካ ኦꬂዴስ።

31 ሄሳፌ ጉዬ ኢያሶይኔ ኢዛራ ዲዛ ኢስራኤሌ ኣሳይ ኡባይ ሊቢናፔ ላኪሼ ቢ ዶዲ ኦሊዳ። 32 ጎዳይ ላኪሼ ኢስራኤሌ ኣሳ ኩሼን ኣꬂ ኢሚዴስ፤ ኢያሶይ ሄ ካታማዮ ናምኣንꬆ ጋላሳን ኦይኪዴስ፤ ኢዚ ሊቢናን ኦꬆይሳꬆካ ሃኖ ሃ ካታማዮኔ ኢዚ ጊዶን ዲዛ ኡባ ጊꬃ ማሻን ሲፊዴስ። 33 ሄ ዎዴ ጌዜሬ ካዎ ሆራሜይ ላኪሼ ካዎ ማዳናስ ዪዴስ፤ ጊዶ ኣቲን ኢያሶይ ኢዛካ ኢዛ ኣሳካ ኢሲኖ ኣሾንታ ኡባ ዲፒ ሂስቲዴስ።

34 ሄሳፌ ጉዬ ኢያሶይኔ ኢዛራ ዲዛ ኢስራኤሌ ኣሳይ ኡባይ ላኪሼፔ ኤጊሎኔ ቢዲ ሄ ካታማ ዶዲ ኦይኪ ኦሊዳ። 35 ሄ ጋላስ ኤጊሎኔ ኦሊ ኦይኪዲ ጊꬃ ማሻን ꬋይሲዳ፤ ካሴ ላኪሼን ኦꬂዳ ማላ ኤጊሎኔ ካታማን ዲዛ ኣሳ ሙሌራ ꬋይሲዳ።

36 ሄሳፌ ጉዬ ኢያሶይኔ ኢዛራ ዲዛ ኢስራኤሌ ኣሳ ኡባይ ኤጊሎኔፔ ኬዚ ቢዲ ኬብሮኔ ኦሊዳ። 37 ሄ ካታማዮኔ ካታማይ ጊዶን ዲዛ ሚሽ ኡባ ኢሲኖካ ኣሾንታ ጊꬃ ማሻን ዲፒ ሂስቲዳ፤ ካሴ ኤጊሎኔን ኦꬂዳ ማላ ሃኖ ካታማይ ጊዶን ዲዛ ኡባ ሙሌራ ዲፒ ሂስቲዳ።

38 ሄሳፌ ጉዬ ኢያሶይኔ ኢዛራ ዲዛ ኢስራኤሌ ኣሳይ ኡባይ ጉዬ ሲሚዲ ዳቢሬ ኦሊዳ። 39 ካታማዮኔ ኢዚ ካዎዛ፥ ኢዚ ሄራን ዲዛ ቄሪ ካታማታካ ኡባ ጊꬃ ማሻን ሲፊዳ፤ ኢዚ ጊዶን ዲዛይሳፌ ኢሲኖካ ኣሾንታ ኡባ ዲፒ ሂስቲዳ፤ ካሴ ሊቢናኒኔ ሊቢና ካዎ ቦላ ኦꬂዳ ማላ፥ ኬብሮኔ ቦላ ኦꬆይሳꬆካ ዳቢሬ ቦላኔ ኢዚ ካዎዛ ቦላ ኦꬂዳ።

40 ሄሳꬆካ ኢያሶይ ዙምቡላቲ ዳሪዛ ቢታ፥ ኔጌቤ፥ ኣርሼይ ዉሊዛ ባጋራ ዲዛ ጋꬋ ቢታኔ ዙማ ላዴታ፥ ቢታ ኡባ ካዎታራ ጋꬂ ኦይኪዴስ። ጎዳ ኢስራኤሌ ጾሳይ ኣዛዚዳ ማላ ቢታ ቦላ ሼምፖራ ዲዛ ኡባ ዲፒ ሂስቲዴስ፤ ኣይኮካ ሼምፖራ ፓጻ ኣሺቤና። 41 ኢያሶይ ኢስታ ቃዴሴ ባሪኔፔ ቢዲ ጋዛ ጋካናስ፥ ቃሴ ጎሼኔ ቢታፌ ዶሚዲ ጌባኦኔ ጋካናስ ኡባ ጾኒ ኦይኪዴስ። 42 ኢያሶይ ኢሲቶ ኦላ ኬዚዲ ሄ ካዎታኔ ኢስታ ቢታ ኡባ ጾኒዴስ። ሄሲካ ሃኒዳይ ጎዳ ኢስራኤሌ ጾሳይ ባ ዴራስ ኦሌቲዳ ጊሻሳ። 43 ሄሳፌ ጉዬ ኢያሶይኔ ኢስራኤሌ ኣሳይ ኡባይ ባ ዱንካኒዳሶ ጌልጌላ ሲሚዴስ።

11

ፑዴሃ ባጋ ካዎታ ጾኔቴꬅ

1 ሃጾሬ ካዎ ያቢኔይ ኢስራኤሌ ኣሳይ ጾኒዳይሳ ሲዪዳ ዎዴ፥ ሜዶኔ ካዎ ዮባቤስ፥ ሺሚሮኔ ካታማስ፥ ኣኪሻፌ ካዎስ ኪታ ዬዲዴስ። 2 ሄሳꬆካ ፑዴሃ ባጋራ ሻራ ሜንꬆን ዲዛ ካዎታስ፥ ዱጌሃ ባጋን ኣራቤ ካዎታስ፥ ኣርሼይ ዉሊዛ ባጋራ ዲዛ ጋꬋ ካዎታሲኔ ኣርሼይ ዉሊዛ ባጋራ ዶሬ ዙማን ዲዛ ካዎታስ ኪቲዴስ። 3 ቃሴ ኣርሼይ ኬዚዛ ባጋራኔ ዉሊዛ ባጋራ ዲዛ ካናኔታስ፥ ኣሞሬታስ፥ ሂቴታስ፥ ፓሪዜታስ፥ ሻራ ሜንꬆን ዲዛ ያቡሴታሲኔ ሚጺጳ ቢታን ሄርሞኔ ዙማፔ ጋርሳ ባጋራ ዲዛ ሂዌ ካዎታስ ኪቲዴስ። 4 ሂስቲን ኢስቲ ባ ኦላንቻታ ኡባ ዴንꬂዲ ዳሮ ፓራታኔ ፓራ-ጋሬታ ኢሲፌ ኢስራኤሌ ኦላናስ ኤኪ ዪዳ። ኢስታስ ቆዳይ ኣባ ዶናን ዲዛ ኣንጮ ማላ ጮራ። 5 ሄ ካዎቲ ዉሪ ኢሲፌ ባ ዎልቃ ሚንꬂዲ ኢስራኤሌ ኦላናስ ሜሮሜ ሃꬃ ማታን ዱንካኒዳ።

6 ጎዳይ ኢያሶስ፥ «ኔኒ ኢስታስ ባቦፋ! ታኒ ዎንቶ ሃኒ ዎዴ ኢስታ ኡባ ሃይቂዳ ኣሳ ማላ ሂስታ ኢስራኤሌ ኩሼን ኣꬃ ኢማና። ኔኒ ኢስታ ፓራታ ኡባ ጊልዳያና፤ ኢስታ ፓራ-ጋሬታካ ታማን ጹጋና» ጊዴስ።

7 ሂስቲን ኢያሶይኔ ኢዛ ኦላንቻቲ ኡባይ ኢስቲ ቆፖንታ ዲሺን ሜሮሜ ሃꬃ ማታን ኢስታ ቦላ ፑቱ ጊዲ ኢስታ ኦሊዳ። 8 ጎዳይ ኢስታ ኢስራኤሌታ ኩሼን ኣꬂ ኢሚዴስ፤ ሂስቲን ኢስራኤሌቲ ኢስታ ጾኒዲ ጊታ ሲዶና ቢታ ኤፊዛ ኦጌራ፥ ማሲራፎቴ-ማይማ ጋካናስ ቃሴካ ኣርሼይ ሞኪዛ ባጋራ ሚጺጳ ሾባ ጋካናስ ዬዴꬂዳ። ኢስታፌ ኢሲ ኣሲካ ሼምፖራ ፓጻ ኣቲቤና። 9 ኢያሶይ ጎዳይ ኢዛ ኣዛዚዳይሳ ኡባ ኢስታ ቦላ ፖሊዴስ፤ ኢስታ ፓራታካ ጊልዳይዴስ፤ ኢስታ ፓራ-ጋሬታካ ታማን ጹጊዴስ።

10 ሄ ዎዴ ኢያሶይ ጉዬ ሲሚዲ ሃጾሬ ካታማ ኦይኪዴስ፤ ሄ ካታማ ካዎዛካ ጊꬃ ማሻን ሲፊዴስ፤ ሃጾሬ ካታማስ ሄ ዎዴ ዲዛ ካዎቴꬃታ ኡባ ቦላ ኣላፌቴꬂ ዴስ። 11 ሄ ካታማን ዲዛ ኣሳ ኡባ ጊꬃ ማሻን ሲፊዳ፤ ሼምፖራ ፓጻ ዲዛ ኡባ ኢሲኖካ ኣሾንታ ዎꬊዳ፤ ካታማዮካ ታማን ጹጊዳ።

12 ጎዳ ኣይሌ ሙሴይ ኣዛዚዳ ማላ ኢያሶይ ሄ ካታማታኔ ኢስታ ካዎታ ኡባ ꬋይሲዴስ፤ ጊꬃ ማሻንካ ሲፊዴስ። 13 ጊዲኮካ ኢያሶይ ሃጾሬ ካታማ ጹጎይሳፌ ኣቲን ኢስራኤሌ ኣሳይ ዙማታ ቦላ ኬጼቲዳ ካታማታ ጹጊቤና። 14 ኢስራኤሌ ኣሳይ ሄ ካታማታፔ ቦንቂዳ ሚሽ ኡባኔ ሜሄ ኡባ ባንታስ ኤኪዳ፤ ጊዶ ኣቲን ኣሳ ጊꬃ ማሻን ꬋይሲዳ፤ ሼምፖራ ፓጻ ዲዛ ኢሲኖካ ኣሺቤቴና። 15 ጎዳይ ባ ኣይሌ ሙሴ ኣዛዚዳ ማላ ሙሴይካ ኢያሶ ኣዛዚዴስ። ሂስቲን ኢያሶይካ ኣዛዞዛ ፖሊዴስ፤ ጎዳይ ሙሴስ ኣዛዚዳ ኡባፌ ኢዚ ኦꬆንታ ኣጊዳ ኣይ ሚሺካ ዴና።

ኢያሶይ ኦይኪዳ ቢታ

16 ሄሳꬆ ሂስቲዲ ኢያሶይ ሄ ቢታ ኡባ ጌዜ ቢታ፥ ኔጌቤ ቢታ፥ ጎሼኔ ቢታ፥ ኣርሼይ ዉሊዛሶ ባጋራ ዲዛ ጋꬋኔ ኣራቤ ቢታ ቃሴካ ኢስራኤሌ ጌዜኔ ጋꬋ ኡባ ሺሺ ኦይኪዴስ። 17 ሄሲካ ሴይሬ ጋካናስ ዲዛ ሃላቄ ዙማፔ ቢዲ ሄርሞኔ ዙማፔ ዳንኤ ባጋራ ሊባኖሴ ዙሌን ባኣሊ-ጋዴ ጋካናስ ዲዛ ቢታ ኡባ ጋኪዴስ። ኢስታ ካዎታካ ኡባ ኦይኪዲ ዎꬊዴስ። 18 ኢያሶይ ዳሮ ዎዴ ሄ ካዎታ ኡባራ ኦሌቲሼ ጋምኢዴስ። 19 ጌባኦኔን ዲዛ ሂዌታፔ ኣቲን ሃራ ካታማይ ኢሶይኔ ኢስራኤሌታራ ሳሮቴꬃን ዴኣና ጫቄቲቤና፤ ኢስራኤሌቲ ኡባታካ ኦሊ ኦይኪዳ። 20 ጎዳይ ሙሴ ኣዛዚዳ ማላ ኢያሶይ ኢስታስ ቃꬌቶንታ ኡባ ዎꬊዴስ። ጋሶይካ ኢስቲ ኢስራኤሌታራ ኦሌታና ማላ ጎዳይ ኢስታ ዎዚና ዳሚሲዴስ። *

21 ሄ ዎዴ ኢያሶይ ቢዲ፥ ጌዜ ቢታን ኬብሮኔ ካታማን፥ ዳቢሬ ካታማን፥ ኣናቤ ካታማን፥ ዩሁዳኒኔ ኢስራኤሌ ጌዜ ቢታ ኡባን ዲዛ ኤናቄ ዛሬታ ኡባኔ ኢስታ ካታማ ኡባ ꬋይሲዴስ። 22 ኢስታፌ ጉꬃቲ ጻላ ጋዛን፥ ጌቴኒኔ ኣሽዶዴን ኣቲዳ፤ ጊዶ ኣቲን ኢስራኤሌን ሼምፖራ ፓጻ ኣቲዳ ኤናቄ ዜሬꬂ ዴና። 23 ጎዳይ ሙሴ ኣዛዚዳ ማላ ኢያሶይ ቢታ ኡባ ኦይኪዴስ፤ ሂስቲዲ ኢስራኤሌ ኣሳስ ኢስታ ቆሞን ቆሞን ሻኪ ኢሚዴስ፤ ሄሳፌ ጉዬ ቢታይ ኦላፔ ሼምፒዴስ።

12

ሙሴይኔ ኢያሶይ ጾኒዳ ካዎታ

1 ኢስራኤሌ ኣሳይ ዮርዳኖሴ ሻፋፔ ኣርሼይ ሞኪዛ ባጋራ ዲዛ ኣራቤ ቢታ ኡባ ኦይኪዲ ኣርኖኔ ዙሌራ ቢዲ ሄርሞኔ ዙማ ጋካናስ ዲዛ ሄ ዴሬ ካዎታ ጾኒዲ ዎꬂ ኤኪዴስ። ሄ ጾኔቲዳ ካዎቲ ሃይሳፌ ካሊ ጻፌቲዳይታ።

2 ሃሴቦኔ ካታማን ኡቲዲ ኣይሲዛ ኣሞሬታ ካዎይ ሲሆኔ። ኢዚ ኣርኖኔ ሾባ ላንቄን ዲዛ ኣሮኤሬ ዙሌራ ካንꬂ ቢዲ ኣሞኔታ ዛዋ ያቦቄ ሻፋ ጋካናስ ሃሪዴስ፤ ሄሲ ጋላኣዴ ቢታፌ ባጋ ጉጂ ኤኬስ። 3 ቃሴካ ኣርሼይ ሞኪዛ ባጋራ ዮርዳኖሴ ሾባፌ ቢዲ ጋሊላ ኣባ ጋካናስ፥ ቤቲ-ያሺሞቴ ባጋራ ቢዲ ማጺኔ ኣባፌ ዱጌሃ ባጋራ ዲዛ ፒዝጋ ዙማስ ዳንኤ ባጋ ጋካናስ ዲዛሶዛ ሃሪዴስ።

4 ኣስታሮቴኒኔ ኤዲራኤን ኡቲዲ ሃሪዛ ኤራፋይሜ ዜሬꬃታፔ ዉርሴꬃ ቦላ ካዎቲዳይ ባሳኔ ካዎ ኣጌ። 5 ኢዚ ሄርሞኔ ዙማ፥ ሳላካ፥ ባሳኔ ቢታ ኡባ፥ ቢዲ ጌሹሬታኔ ማኢካቴ ዛዋ ጋካናስ፥ ቃሴካ ጋላኣዴ ቢታፌ ባጋ ኤኪ ቢዲ ሃሴቦኔ ካዎ ሲሆኔ ዛዋ ጋካናስ ሃሪዴስ። *

6 ጎዳ ኣሽካራ ሙሴይኔ ኢስራኤሌ ኣሳይ ሃ ካዎታ ጾኒዳ፤ ሂስቲዲ ጎዳ ኣይሌ ሙሴይ ኢስታ ቢታ ኦሮቤሌ ቆሞታስ፥ ጋዴ ቆሞታሲኔ ሚናሴ ቆሞታፔ ባጋይታስ ጺንጾ ጊዳና ማላ ሻኪ ኢሚዴስ። *

7 ኢያሶይኔ ኢስራኤሌ ኣሳይ ዮርዳኖሴ ሻፋፔ ኣርሼይ ዉሊዛ ባጋን ዲዛ ካዎታ ኡባ ጾኒዳ። ሄይቲ ሃሪዛ ዛዋይ ሊባኖሴ ሾባን ዲዛ ባኣሊ-ጋዴፔ ዶሚዲ ሴይሬን ሃላቄ ዙማ ጋኬስ፤ ኢያሶይ ሄ ቢታታ ሻኪዲ ኢስራኤሌ ቆሞታስ ጺንጾ ሂስቲ ኢሚዴስ። 8 ሄ ቢታቲ፥ ጌዜ ዴሬ፥ ኣርሼይ ዉሊዛሶ ባጋን ዲዛ ዙምቡላታ ላዴ፥ ኣራቤ ዙማታ ላዴ፥ ባዞ ቢታኔ ኔጌቤ ቢታ። ሄ ቢታቲ ካሴ ሂቴቲ፥ ኣሞሬቲ፥ ካናኔቲ፥ ፓሪዜቲ፥ ሂዌቲኔ ያቡሴቲ ዴኢዛ ቢታ። 9 ኢስራኤሌ ኣሳይ ጾኒዳ ካዎቲ ሃይሳፌ ካሊ ዲዛይታ፤ ኢያርኮ ካዎ፥ ቤቴሌ ማታን ዲዛ ኣዬ ካዎ፥ 10 ዬሩሳላሜ ካዎ፥ ኬብሮኔ ካዎ፥ 11 ያርሙቴ ካዎ፥ ላኪሼ ካዎ፥ 12 ኤጊሎኔ ካዎ፥ ጌዜሬ ካዎ፥ 13 ዳቢሬ ካዎ፥ ቤቲ-ጋዴራ ካዎ፥ 14 ሆርማ ካዎ፥ ኣራዴ ካዎ፥ 15 ሊቢና ካዎ፥ ኣዱላሜ ካዎ፥ 16 ማቄዳ ካዎ፥ ቤቴሌ ካዎ፥ 17 ታጱሄ ካዎ፥ ሄፌሬ ካዎ፥ 18 ኣፌቄ ካዎ፥ ላሻሮኔ ካዎ፥ 19 ሜዶኔ ካዎ፥ ሃጾሬ ካዎ፥ 20 ሺሚሮኔ-ሚሮኔ ካዎ፥ ኣኪሻፌ ካዎ፥ 21 ታኢናኬ ካዎ፥ ማጊዶ ካዎ፥ 22 ቃዴሴ ካዎ፥ ቃርሜሎሴን ዲዛ ዮቂናኣሜ ካዎ፥ 23 ዙምቡላታ ቦላ ዲዛ ዶሬ ካዎ፥ ጌልጌላን ዲዛ ጎይሜ ካዎ፥ 24 ቲርጻ ካዎ። ሄይቲ ኢሲ ቦላ 31 ካዎታ።

13

ቡሮ ኦይኬቲቤና ቢታታ

1 ኢያሶይ ጪሚን ኢዛስ ላይꬃይ ኬሂ ቢዳ ዎዴ ጎዳይ፥ «ኔኒ ኬሃ ጪማዳሳ፤ ላይꬃይካ ኔስ ኬሂ ቢዴስ፤ ጊዶ ኣቲን ቡሮ ኦይኬቶንታ ዳሮ ቢታይ ዴስ። 2 ቡሮ ኦይኬቲቤና ቢታቲ ሃይታ፤ ፊሊስጼሜታ ቢታኔ ጌሹሬታ ቢታ ኡባታ፥ 3 ጊብጼፔ ኣርሼይ ሞኪዛ ባጋራ ዲዛ ሺሆሬ ሻፋፔ ዶሚዲ፥ ፑዴሃ ባጋራ ዲዛ ኣቃሮኔ ዛዋ ጋካናስ ዲዛ ቢታቲ ዉሪ ካናኔ ቢታ ማላ ቆዴቴቴስ። ኢቻሽ ፊሊስጼሜ ካዎቲ ሃሪዛ ካታማቲ ጋዛ፥ ኣሽዶዴ፥ ኣስቄሎና፥ ጌቴኔ ኣቃሮኔ ጌቴቲዛይታ ጊዲሺን ሄይቲካ ኣዌታ ቢታ። 4 ዱጌሃ ባጋራ ካናኔታ ቢታይ ዉሪ፥ ሲዶናታስ ዲዛ ማኣሬ ጌቴቲዛሶፔ ዶሚ ቢዲ ኣሞሬታ ቢታን ዲዛ ኣፌቄ ካታማ ጋካናስ፥ 5 ጌባሌታ ቢታ፥ ኣርሼይ ሞኪዛ ባጋራ ባኣሊ-ጋዴፔ ቢዲ ሄርሞኔ ዙማስ ዳንኤ ባጋራ ኣꬊ ቢዲ ሃማቴ ፑርዴ ጋካናስ ዲዛ ሊባኖሴ ቢታ ኡባ።

6 «ሊባኖሴፔ ቢዲ ማሲራፎቴ-ማይማን ዲዛ ጌዜ ዴሬን ሲዶናታ ቢታይካ ኦይኬቲቤና። ታኒ ታ ሁኤስ ኢስራኤሌ ኣሳ ሲንꬃፌ ኢስታ ጎዳ ኬሳና። ታኒ ኔና ኣዛዚዳ ማላ ኔኒ ሃ ቢታታ ኢስራኤሌ ኣሳስ ጺንጾ ሂስታ ሻካ። * 7 ኔኒ ሃ ቢታ ኡዱፉን ቆሞታሲኔ ሚናሴ ቆሞታፔ ባጋይታስ ጊሻ» ጊዴስ።

ዮርዳኖሴ ሻፋፔ ኣርሼይ ሞኪዛ ባጋራ ዲዛ ቢታ ጊሼሬꬆ

8 ሚናሴ ቆሞታፔ ባጋቲ፥ ኦሮቤሌ ዛሬቲኔ ጋዴ ዛሬቲ ጎዳ ኣይሌ ሙሴይ ዮርዳኖሴ ሻፋፔ ሄ ፒንꬃን ኣርሼይ ሞኪዛሶ ባጋራ ኢስታስ ኢሚዳ ቢታ ኤኪዳ። * 9 ኢስታ ቢታይ ኣርኖኔ ሾባ ላንቄን ዲዛ ኣሮኤሬ ካታማፔ ዶሚዲ ሄ ሾባ ጊዶን ዲዛ ካታማ ኦይኪዲ ሜዴባ ጌቴቲዛ ጌዜ ዴሬ ካንꬂ ቢዲ ዲቦኔ ጋኬስ። 10 ቃሴ ሃሴቦኔን ኡቲዲ ኣሞኔታ ዛዋ ጋካናስ ሃሪዳ ኣሞሬታ ካዎ ሲሆኔ ካታማታ ኡባ ጋꬂ ኦይኬስ። 11 ሄሳꬆካ ጋላኣዴ ቢታ፥ ጌሹሬታ ቢታ፥ ማኢካቴ ቢታ፥ ሄርሞኔ ዙማ ኡባ፥ ባሳኔ ቢታ ቢዲ ሳላካ ጋካናስ ኦይኬስ። 12 ሄሲካ ኣስታሮቴ ካታማኒኔ ኤዲራኤ ካታማን ዲሼ ሃሪዳ ኣጌ ካዎቴꬃ ኡባ ኦይኬስ፤ ኣጌይ ዉርሼ ኣቲዳ ኤራፋይሜ ዛሬታፔ ኢሳ። ሙሴይ ሄ ኣሳ ጾኒ ጎዲዲ ኢስታ ቢታ ኦይኪዴስ። 13 ጊዶ ኣቲን ኢስራኤሌ ኣሳይ ጌሹሬ ኣሳኔ ማኢካቴ ኣሳ ኬሲ ጎዶንታ ኣጊዳ ጊሻስ ኢስቲ ሃች ጋካናስ ኢስራኤሌ ኣሳ ጊዶን ዴቴስ።

14 ሙሴይ ሌዌ ቆሞታስ ጺንጾ ኢሚቤና፤ ጎዳይ ሙሴስ ጊዳ ማላ፥ ጎዳስ ኢስራኤሌ ጾሳስ ታማን ጹጌቲዛ ያርሾይ ኢስታስ ጺንጾ። *

ኦሮቤሌ ቆሞታ ጋኪዳ ጺንጾ

15 ሙሴይ ኦሮቤሌ ቆሞታስ ኢስታ ዛርኬን ዛርኬን ጊሼሬꬂ ኢሚዳ ቢታይ ሃይሳፌ ካሊ ዲዛይሳ። 16 ኢስታ ዛዋይ ኣርኖኔ ሾባ ላንቄን ዲዛ ኣሮኤሬ ካታማፔኔ ሄ ሾባ ጊዶን ዲዛ ካታማ ኦይኪዲ፥ ሜዴባ ጌዜ ዴሬ ካንꬂ ቢዲ፥ 17 ሃሴቦኔኔ ጌዜ ዴሬን ዲዛ ካታማታ ኡባ፥ ቃሴ ዲቦኔ፥ ባሞቲ ባኣሌ፥ ቤቲ-ባኣሊ-ሜኦኔ፥ 18 ያሃጼ፥ ቂዲሞቴ፥ ሜፋኣቴ፥ 19 ቂሪያታይሜ፥ ሴባማ ሾባ ጊዶን ዲዛ ዙምቡላ ቦላ ዲዛ ጼሬቴ-ሻሃሬ፥ 20 ቤቲ-ፔኦሬ፥ ፒዝጋ ዱጉንꬃታኔ ቤቲ-ያሺሞቴ። 21 ሄሲካ ጌዜ ቢታን ዲዛ ካታማታ ኡባኔ ሃሴቦኔ ካታማን ኡቲዲ ሃሪዳ ኣሞሬታ ካዎ ሲሆኔ ቢታ ኡባ ኦይኬስ። ሙሴይ ካዎ ሲሆኔኔ ሄ ቢታን ዲዛ ዳናታ፥ ኤዋ፥ ኤሬቄሜ፥ ጹሬ፥ ኡሬኔ ኤሬባኤ ጌቴቲዛ ሚዲያሜ ሃላቃታ ኦሊ ጾኒዴስ። 22 ኢስራኤሌ ኣሳይ ኦላን ዎꬊዳ ኣሳፔ ሃራ፥ ቢኦሬ ና ማሮ ባላሜካ ማሻን ሲፊዳ። 23 ኦሮቤሌ ቆሞታ ዛዋይ ዮርዳኖሴ ሻፋ። ኦሮቤሌ ቆሞቲ ባ ዛርኬን ዛርኬን ጊሼቲ ኤኪዳ ካታማቲኔ ጉታቲ ሄይታ።

ጋዴ ቆሞታ ጋኪዳ ጺንጾ

24 ሙሴይ ጋዴ ቆሞታስ ኢስታ ዛርኬን ዛርኬን ጊሼሬꬂ ኢሚዳ ቢታይ ሃይሳፌ ካሊ ዲዛይሳ። 25 ኢስታ ዛዋይ ኢያዜሬ፥ ጋላኣዴ ካታማታ ኡባ ኤራባ ኣቻን ዲዛ ኣሮኤሬ ጋካናስ ዲዛ ኣሞኔታ ቢታፌ ባጋ፥ 26 ሃሴቦኔፔ ቢዲ ኤራሞቴ-ሚጺጳኔ ቤጾኒሜ፥ ማሃናይሜፔ ቢዲ ዳባሬ ዛዋ፥ 27 ኣርሼይ ሞኪዛ ባጋራ ዲዛ ዮርዳኖሴ ሾባስ ጊዶን ሃሴቦኔ ካዎ ሲሆኔ ካዎቴꬃፌ ኣቲዳይታ፥ ቤቲ-ሃራሜ፥ ቤቲ-ኒሚሬ፥ ሱኮቴኔ ጻፎኔ ጌቴቲዛ ካታማታ ኢሲፌ ጋꬂ ኦይኬስ። 28 ጋዴ ቆሞቲ ባ ዛርኬን ዛርኬን ጊሼቲ ኤኪዳ ካታማቲኔ ጉታቲ ሄይታ።

ሚናሴ ቆሞታፔ ባጋይታስ ጋኪዳ ጺንጾ

29 ሙሴይ ሚናሴ ቆሞታፔ ባጋይታስ ኢስታ ዛርኬን ዛርኬን ጊሼሬꬂ ኢሚዳ ቢታይ ሃይሳፌ ካሊ ዲዛይሳ። 30 ኢስታ ዛዋይ ማሃናይሜፔ ዶሚዲ ባሳኔ ቢታ ኡባ ጉጂዲ ባሳኔን ዲዛ 60 ያኢሬ ካታማታ ኡባ ኤኪዲ ባሳኔ ካዎ ኣጌይ ሃሪዛሶ ኡባ ጊዲሺን፥ 31 ጋላኣዴፔ ባጋኔ ባሳኔን ኣጌ ካዎቴꬃስ ዋና ካታማታ ኣስታሮቴኔ ኤዲራኤ ጋኬስ። ሄይቲ ሚናሴ ና ማኪሬ ዛሬታስ ኢሜቲዳይታ ጊዲሺን ሄይቲካ ማኪሬ ናይታፔ ባጋይታስ ኢስታ ዛርኬን ዛርኬን ኢሜቲዳይታ።

32 ዮርዳኖሴፔ ሄ ፒንꬃን፥ ኢያርኮፌ ኣርሼይ ሞኪዛ ባጋራ ዲዛ ሞኣቤ ዴምባን ዲዛ ዎዴ ሙሴይ ሻኪዲ ኢሚዳ ቢታይ ሄሳ። 33 ጊዶ ኣቲን ሙሴይ ሌዌ ቆሞታስ ጺንጾ ኢሚቤና፤ ካሴ ጎዳ ኢስራኤሌ ጾሳይ ኢስታስ ዮቲዳ ማላ ኢዚ ኢስታ ጺንጾ። *

14

ዮርዳኖሴ ሻፋፔ ኣርሼይ ዉሊዛሶ ባጋ ቢታ ጊሼቾ

1 ቄሴ ኤልኤዜሬይ፥ ናዌ ና ኢያሶይኔ ኢስራኤሌ ዛሬታ ኮራፒኔቲ ጊሼቺ ኢሚን ኢስራኤሌ ኣሳይ ጊሼቲ ኤኪዲ ላቲዳ ቢታይ ሃይሳፌ ካሊዛይሳ። 2 ጎዳይ ሙሴ ባጋራ ኣዛዚዳ ማላ ኢስቲ ጊሼቲ ኤኪዳ ቢታይ ኡዱፉን ቆሞታሲኔ ባጋይታስ ሳማን ጋኪዴስ። * 3 ሙሴይ ናምኡ ቆሞታሲኔ ባጋታስ ዮርዳኖሴ ሻፋፔ ሄ ፒንꬃን ኣርሼይ ሞኪዛ ባጋራ ዲዛ ጋዴዛ ኢስታስ ጺንጾ ሂስቲ ኢሚዴስ፤ ጊዶ ኣቲን ሌዌ ቆሞታስ ኢስታ ጊዶን ጺንጾ ኢሚቤና። * 4 ዮሴፌ ናይቲ ሚናሴኔ ኤፍሬሜ ጌቴቲዲ ናምኡ ዛርኬ ጊዲዳ። ሙሴይ ሌዌ ቆሞታስ ላታ ቢታ ኢሚቤና፤ ጊዶ ኣቲን ሌዌ ቆሞታስ ኢስቲ ዲዛ ካታማታኔ ኢስቲ ባ ሜሄኔ ዶርሳ ሄሚዛሶሆ ጻላ ኣቲን ሃራ ጋዴይ ኢስታስ ኢሜቲቤና። 5 ሄሳ ጊሻስ ጎዳይ ሙሴ ኣዛዚዳ ማላ ኢስራኤሌ ኣሳይ ቢታ ጊሼቲ ኤኪዳ።

ካሌቤስ ኢሜቲዴ ኬብሮኔ ቢታ

6 ኢሲ ጋላስ ዩሁዳ ኣሳይ ኢያሶኮ ጌልጌላ ሺቂዴስ፤ ኢስታፌ ቄናዜ ዴሬ ኣስ ዮፊኔ ና ካሌቤይ ኢያሶስ፥ «ኑኒ ቃዴሴ ባሪኔን ዲሺን ጎዳ ኣስ ሙሴስ ኔ ጊሻሲኔ ታ ጊሻስ ዮቲዳይሳ ኔ ኤራሳ። * 7 ጎዳ ኣይሌ ሙሴይ ቢታዮ ዎቻዳ ያና ማላ ቃዴሴ ባሪኔፔ ታና ኪቲዛ ዎዴ ታስ ላይꬃይ 40። ሄ ዎዴ ታኒ ኢዛስ ኣማንꬂዛ ዮኦ ኤካ ያዲስ። * 8 ታናራ ቢዳ ኣሳቲ ዴራ ዎዚና ሂርጋን ኩንꬂዳ፤ ታኒ ጊዲኮ ጎዳ ታ ጾሳ ኩሜꬃ ዎዚናፔ ካላዲስ። 9 ሄ ጋላስ ሙሴይ፥ ‹ኔኒ ጎዳ ታ ጾሳ ኩሜꬃ ዎዚናፔ ካሊዳ ጊሻስ ኔ ቶሆይ ዬꬊዳ ቢታይ ሜርናስ ኔሲኔ ኔ ዜሬꬃስ ላታ ቢታ ጊዳና› ጊዲ ታስ ጫቂዴስ። *

10 «ጎዳይ ሃ ዮኦዛ ሙሴስ ዮቶሶፔ ዶሚዲ ኢስራኤሌ ኣሳይ ባዞ ቢታን ቶይላቲሺን ታና 45 ላይꬅ ናጊዲ ሼምፖራ ፓጻ ዎꬂዴስ፤ ሃኢ ታ ላይꬃይ 85 ጊዲዴስ። 11 ጊዲኮካ ሃኢ ታስ ዲዛ ሚኖቴꬃይ ቤኒ ሙሴይ ታና ኪቲዛ ዎዴ ዲዛ ሚኖቴꬃ ማላ። ታስ ሃኢካ ኦሌታና ባናስ ቤኒ ዎልቃይኔ ሚኖቴꬂ ዴስ። 12 ሄሳ ጊሻስ ጎዳይ ታስ ኢማና ጊዳ ሃ ጌዜ ቢታ ሃኢ ታስ ኢማ። ሄ ዎዴ ኤናቄቲ ሄ ቢታን ዲዛይሳኔ ኢስታ ካታማቲካ ጊታኔ ጊምቤቲዳይታ ጊዲዳይሳ ኔ ሲያዳሳ፤ ጊዶ ኣቲን ጎዳይ ታናራ ጊዲኮ ኢዚ ጊዳ ማላ ታኒ ኢስታ ሄ ቢታፌ ዬዴꬃና» ጊዴስ።

13 ሄሳፌ ጉዬ ኢያሶይ ዮፊኔ ና ካሌቤ ኣንጂዲ ኬብሮኔ ኢዛስ ጺንጾ ሂስቲ ኢሚዴስ። 14 ጎዳ ኢስራኤሌ ጾሳ ኢዚ ኩሜꬃ ዎዚናፔ ካሊዳ ጊሻስ ሄ ጋላሳፌ ዶሚዲ ኬብሮኔይ ቄናዜ ዴሬ ኣስ ዮፊኔ ና ካሌቤስ ጺንጾ ጊዲዴስ። 15 ኬብሮኔይ ካሴ ኤናቄታ ኡባፌ ባይራ ጊዲዳ ኣርባኤ ሱንꬃን ቂሪያቴ-ኣርባኤ ጌቴታ ጼይጌታዱስ።

ሄሳፌ ጉዬ ሄ ቢታያ ኦላፔ ሼምፓዱስ።

15

ጊሾን ዩሁዳ ቆሞታ ጋኪዳ ጋዴ

1 ዩሁዳ ቆሞታስ ኢስታ ዛርኬን ዛርኬን ሳማ ዬጊን ጋኪዳ ጋዴይ ቢዲ ኤዶሜራ ዛዋቲዲ፥ ዱጌሃ ባጋ ጋጻን ዲዛ ጺኔ ጌቴቲዛ ባዞ ጋኬስ። 2 ዱጌሃ ባጋራ ኢስታ ዛዋይ ማጺኔ ኣባስ ዱጌሃ ባጋ ጼራፔ ዶሜስ። 3 ኣኪራቢሜ ፑርዴራ ካንꬂዲ፥ ጺኔ ባዞራ ቢዲ ቃዴሴ ባሪኔ ዱጌሃ ባጋ ጋኬስ። ቃሴ ሄሳፌ ሄጺሮሜራ ካንꬂ ፑዴ ኣዳሬ ጋኪዲ ቃርቃኮ ሲሜስ። 4 ኣጺሞኔራ ካንꬂ ቢዲ ሃꬂ ባይንዳ ጊብጼ ሻፋን ጋኪዲ ሜዲቴራኔ ኣባን ዛዋቴስ። ዱጌሃ ባጋራ ዲዛ ዩሁዳ ዛዋይ ሃይሳ።

5 ኣርሼይ ሞኪዛሶ ባጋራ ዲዛ ዛዋይ ማጺኔ ኣባ ጊዲሺን ሄሲካ ዮርዳኖሴ ሻፋይ ኢዛን ቢ ጌሊዛሶ ጋኬስ።

ፑዴሃ ባጋራ ዲዛ ዛዋይ ዮርዳኖሴ ሻፋይ ማጺኔ ኣባን ጌሊዛሶፔ ዶሚዲ፥ 6 ፑዴ ቤቲ-ሆጊሌ ኬዚዲ ዮርዳኖሴ ሾባፌ ጋና ባጋራ ካንꬂዲ ኦሮቤሌ ና ቦሃኔ ሹቻን ዛዋቴስ። 7 ሂስቲዲ ዛዋዚ ኣኮሬ ሾባፌ ዳቢሬ ካታማ ፑዴ ኬዚዲ፥ ሾባፌ ዱጌ ባጋራ ዲዛ ኣዱሚሜ ፑርዴፌ ሲንꬃራ ካንꬂዲ ፑዴሃ ባጋ ጌልጌላኮ ሲሜስ። ቃሴ ኤን-ሼሚሼ ጌቴቲዛ ፑልቶዛራ ካንꬂ ቢዲ ፑዴ ኤን-ሮጌሌ ጌቴቲዛሶ ኬዜስ። 8 ሄሳፌ ሄኖሜ ና ሾባራ ካንꬂ ቢዲ ያቡሴታ ካታማ ዬሩሳላሜይ ዲዛሶ ዱጌሃ ባጋራ ካንꬂዲ ኤራፋይሜ ሾባስ ፑዴሃ ባጋ ጼራራ ካንꬂ ቢዲ ሄኖሜ ሾባስ ኣርሼይ ዉሊዛ ባጋራ ዲዛ ዙምቡላ ጼራ ጋኬስ። 9 ሄፔካ ዙምቡላ ጼራፔ ዶሚዲ ኔፍቶ ፑልቶታራ ካንꬂዲ ኤፍሮኔ ዴሬን ዲዛ ካታማታኮ ጋኬስ። ሄሳፌ ቃሴ ዱጌ ባኣላ ዎይኮ ቂሪያቴ-ዪኣሪሜ ጌቴቲዛ ካታማኮ ዎꬌስ፤ 10 ባኣላፔ ኣርሼይ ዉሊዛ ባጋራ ዲዛ ሴይሬ ዙማኮ ሚርቄቲዲ ኪሳሎኔ ጌቴቲ ጼይጌቲዛ ዪኣሪሜ ዙምቡላስ ፑዴሃ ባጋራ ዲዛ ዱጉንꬃራ ዱጌ ቤቲ-ሼሚሼ ዎꬊዲ ቴሚና ፒኔስ። 11 ቃሴ ኣቃሮኔስ ፑዴሃ ባጋራ ዲዛ ዱጉንꬃራ ካንꬂዲ ሺካሮኔኮ ሚርቄቲዲ ባኣላ ዙማ ቦላራ ኣꬊ ቢዲ ያቢንኤሌ ጋኬስ፤ ሄሳፌ ጉዬ ዛዋይ ቢዲ ኣባን ኤቄስ።

12 ኣርሼይ ዉሊዛ ባጋራ ዲዛ ዛዋይ ሜዲቴራኔ ኣባ ጋጻ ጋኬስ። ዩሁዳ ቆሞቲ ባ ዛርኬን ዛርኬን ኤኪዳ ዛዋቲ ሃይታንታ።

ካሌቤይ ጾኒ ኦይኪዳ ኬብሮኔኔ ዳቢሬ ቢታ

(ዳና 1፡11-15)

13 ጎዳይ ኢዛ ኣዛዚዳ ማላ ኢያሶይ ዩሁዳ ጊሻፔ ሻኪዲ ኬብሮኔ ጌቴቲዛሮ ቂሪያቴ-ኣርባኤ ዮፊኔ ና ካሌቤስ ኢሚዴስ፤ ኣርባኤይ ኤናቄ ኣዋ። 14 ካሌቤይካ ኤናቄ ዛሬ ሄꬓታ፥ ሻሻዬ፥ ኣሂማኔኔ ታሊማዬ ኬብሮኔፔ ኬሲ ጎዲዴስ። * 15 ሄሳፌ ጉዬ ዳቢሬ ዴሬ ቦላ ኦላስ ዴንዲዴስ፤ ዳቢሬ ካታማይ ካሴ ቂሪያቴ-ሴፌሬ ጌቴታዉስ። 16 ካሌቤይ፥ «ቂሪያቴ-ሴፌሬ ኦሊዲ ኦይኪዛዴስ ታኒ ታ ናዮ ኣኪሳ ኢማና» ጊዴስ። 17 ሄሳ ጊሻስ ካሌቤ ኢሻ ቄናዜ ና ኦቲንኤሌይ ሄ ካታማ ኦሊዲ ኦይኪዴስ፤ ሂስቲን ካሌቤይ ባ ናዮ ኢዛስ ማቾ ኢሚዴስ።

18 ኣኪሳይ ኦቲንኤሌ ጌሊዳፔ ጉዬ ኢዚ ኣዋይ ኢዚስ ጋዴ ኢማና ማላ ባ ኣዋ ዎሳና ማላ ባ ኣዚናስ ሚንꬃ ዮታዱስ፤ ኢዛ ሃሬዛ ቦላፌ ዎꬊን ካሌቤይ ኢዞ፥ «ታ ኔስ ኣይ ኦꬃና ማላ ኮያይ?» ጊ ኦይቺዴስ።

19 ኢዛካ ዛራዳ፥ «ታስ ሎኦ ኦꬃርኪ! ኔኒ ካሴ ታስ ኔጌቤን ጋዴ ኢሚዳይሳꬆ ሃኢካ ፑልቶ ሃꬃራ ዲዛ ጋዴ ታስ ኢማ» ጋዱስ። ሂስቲን ካሌቤይ ኢዚስ ፑዴራኔ ዱጌራ ዲዛ ፑልቶ ኢሚዴስ።

ዩሁዳ ቆሞታስ ኢሜቲዳ ጺንጾ

20 ዩሁዳ ቆሞታስ ኢስታ ዛርኬን ዛርኬን ጊሻስ ኢሚዳ ቢታይ ሃይሳፌ ካሊ ዲዛይሳ። 21 ኔጌቤ ሄራን ኤዶሜ ዛዋ ጼራን ዲዛ ዱጌሃ ባጋራ ዲዛ ዩሁዳ ቆሞታ ካታማቲ ቃብጺኤሌ፥ ኤዴሬ፥ ያጉሬ፥ 22 ቂና፥ ዲሞና፥ ኣዳዳ፥ 23 ቃዴሴ፥ ሃጾሬ፥ ዩቲናኔ፥ 24 ዚፌ፥ ቴሌሜ፥ ባኣሎቴ፥ 25 ሃጾሬ-ሃዳታ፥ ሄጺሮሜ ጌቴቲዛ ቂሪያቴ-ሃጾሬ፥ 26 ኣማሜ፥ ሼማኤ፥ ሞላዴ፥ 27 ሃጻሬ-ጋዳ፥ ሄሽሞኔ፥ ቤቲ-ጳሌጼ፥ 28 ሃጻሬ-ሹኣሌ፥ ቤርሳቤሄ፥ ቢዚዮቲያ፥ 29 ባኣላ፥ ኢዩሜ፥ ኤጼሜ፥ 30 ኤልቶላዴ፥ ኪሲሌ፥ ሆርማ፥ 31 ጺጊላጌ፥ ማዲማና፥ ሳንሳና፥ 32 ሌባዎቴ፥ ሺሊሂሜ፥ ኣዪኔኔ ኣርሞኔ። ካታማቲኔ ጉታቲ ኢሲ ቦላ ናምኡ ታማኔ ኡዱፉና።

33 ኣርሼይ ዉሊዛ ባጋራ ዙምቡላታ ቶሆሶራ ዲዛይቲ ኤሽታኦሌ፥ ጾራኣ፥ ኣሺና፥ 34 ዛኖሄ፥ ኤን-ጋኒሜ፥ ታጱሄ፥ ኤናሜ፥ 35 ያርሙቴ፥ ኣዱላሜ፥ ሶኮ፥ ኣዜቄ፥ 36 ሻኢራይሜ፥ ኣዲታይሜ፥ ጋዴሬኔ ጋዴሮታይሜ። ካታማቲኔ ጉታቲ ኢሲ ቦላ ታማኔ ኦይዳ።

37 ቃሴ ጺናኔ፥ ሃዳሻ፥ ሚጊዳላ-ጋዴ፥ 38 ዲልኣኔ፥ ሚጺጳ፥ ዮቂቲኤሌ፥ 39 ላኪሼ፥ ቦጺቃቴ፥ ኤጊሎኔ፥ 40 ካቦኔ፥ ላሂማሴ፥ ኪቲሊሼ፥ 41 ጋዴሮቴ፥ ቤቲ-ዳጎኔ፥ ናኢማኔ ማቄዳ። ካታማቲኔ ጉታቲ ኢሲ ቦላ ታማኔ ኡሱፑና።

42 ቃሴ ሊቢና፥ ኤቴሬ፥ ኣሻኔ፥ 43 ዮፍታሄ፥ ኣሺና፥ ኒጺቤ፥ 44 ቂኢላ፥ ኣኪዚቤኔ ማሬሻ። ካታማቲኔ ጉታቲ ኢሲ ቦላ ኡዱፉና።

45 ኣቃሮኔይ ባ ሄራን ዲዛ ጉታታራ፥ 46 ሄሳꬆካ ኣቃሮኔፔ ኣርሼይ ዉሊዛ ባጋራ ዲዛ ኣሽዶዴ ጋካናስ፥ 47 ቃሴ ኣሽዶዴይ ባ ሄራን ዲዛ ጉታታራኔ ጋዛፔ ቢዲ ሃꬂ ባይንዳ ጊብጼ ሻፋ ጋካናሲኔ ሜዲቴራኔ ጋጻፔ ሃ ሲሚን ዲዛ ካታማታኔ ጉታታ።

48 ዙምቡላታ ቦላ ዲዛ ካታማቲካ ሻሚሬ፥ ዬቲሬ፥ ሶኮ፥ 49 ዳና፥ ቂሪያቴ-ሲና ዎይኮ ዳቢሬ፥ 50 ኣናቤ፥ ኤሽታሞ፥ ኣኒሜ፥ 51 ጎሼኔ፥ ሆሎኔኔ ጊሎ፤ ሄይቲ ታማኔ ኢሲኔቲ ኢስታ ካታማታኔ ኢስታ ጉታታ።

52 ቃሴ ኣራቤ፥ ዱማ፥ ኤሻኔ፥ 53 ያኒሜ፥ ቤቲ-ታጱሄ፥ ኣፌቄ፥ 54 ሁሚጻ፥ ኬብሮኔ ዎይኮ ቂሪያቴ-ኣርባኤኔ ጺኦሬ፤ ሄይቲ ኡዱፉናቲ ኢስታ ካታማታኔ ኢስታ ጉታታ።

55 ቃሴካ ማኦኔ፥ ቃርሜሎሴ፥ ዚፌ፥ ዩጻ፥ 56 ኢዝራኤሌ፥ ዮቂዲኣሜ፥ ዛኖሄ፥ 57 ቃይኔ፥ ጊቢኣኔ ቴሚና፤ ሄይቲ ታማቲ ኢስታ ካታማታኔ ኢስታ ጉታታ።

58 ቃሴ ሃሊሁሌ፥ ቤቲ-ጹሬ፥ ጋዶሬ፥ 59 ማራቴ፥ ቤቲ-ኣኖቴኔ ኤልቲቆኔ፤ ሄይቲ ኡሱፑናቲ ኢስታ ካታማታኔ ኢስታ ጉታታ።

60 ሄሳꬆካ ቂሪያቴ-ዪኣሪሜ ጌቴቲዳራ ቂሪያቴ-ባኣሌኔ ኤራባ፤ ሄይቲ ናምኣቲ ኢስታ ካታማታኔ ኢስታ ጉታታ።

61 ባዞን ዲዛይቲ ሃይሳፌ ካሊዛይታ፤ ቤቲ-ኣራቤ፥ ሚዲና፥ ሲካካ፥ 62 ኒቢሻኔ፥ ማጺኔ ካታማኔ ኤን-ጋዴ፤ ሄይቲ ኡሱፑናቲ ኢስታ ካታማታኔ ኢስታ ጉታታ።

63 ጊዶ ኣቲን ዩሁዳ ኣሳይ ዬሩሳላሜን ዲዛ ያቡሴታ ኢስቲ ዲዛሶፔ ኬሲ ጎዳና ዳንዳይቤቴና፤ ሄሳ ጊሻስ ያቡሴቲ ሃች ጋካናስካ ዩሁዳ ኣሳራ ኢሲፌ ዬሩሳላሜን ዴቴስ። *

16

ዮሴፌ ቆሞታ ጋኪዳ ቢታ

1 ዮሴፌ ዛሬታ ጋኪዳ ቢታይ ኢያርኮ ማታን ዮርዳኖሴ ሻፋፔ ዶሚዲ ኢያርኮ ፑልቶታፔ ኣርሼይ ሞኪዛ ባጋራ ባዞ ካንꬂዲ ጌዜቲዛ ቢታራ ኣꬊዲ ቤቴሌ ጋኬስ። 2 ሎዛ ጌቴቲዛ ቤቴሌፔ ዴንዲዲ ኣጻሮቴ ጌቴቲዛ ኣርኬታ ቢታ ጋኬስ። 3 ሄሳፌ ኣርሼይ ዉሊዛ ባጋራ ዲዛ ያፋሌጼታ ቢታ ዱጉንꬃ ዱጌ ቤቲ-ሆሮኔ ዎꬊዲ ጌዜሬራ ካንꬂ ቢዲ ጊታ ኣባን ጌሌስ።

4 ዮሴፌ ቆሞ ሚናሴ ዛሬቲኔ ኤፍሬሜ ዛሬቲ ባንታና ጋኪዛ ቢታ ላቲዳ።

5 ኤፍሬሜ ዛሬታ ኢስታ ዛርኬን ዛርኬን ጋኪዳ ቢታይ ሃይሳፌ ካሊዛይሳ፤ ኢስታ ዛዋይ ኣርሼይ ሞኪዛ ባጋራ ዲዛ ኣጻሮቴ-ኣዳሬፔ ቢዲ ጋና ቤቲ-ሆሮኔ ጋኬስ። 6 ሄፔ ቢዲ ዎጋ ኣባን ጌሌስ። ቃሴ ፑዴሃ ባጋራ ዲዛ ዛዋይ ሚኪማታቴፔ ኣርሼይ ሞኪዛሶ ባጋ ታናቴ-ሺሎራ ሚርቄቲ ሲሚዲ፥ ኣርሼይ ሞኪዛሶ ባጋራ ዲዛ ያኖኬ ጋኬስ። 7 ያኖኬፔ ዱጌ ኣጻሮቴኔ ናራቴ ዱጉንꬃ ዎꬊዲ ኢያርኮራ ካንꬂ ቢዲ ዮርዳኖሴ ሻፋን ጌሌስ። 8 ዛዋዚ ታጱሄፔ ኣርሼይ ዉሊዛ ባጋራ ቢዲ ቃና ሻፋራ ዎꬊ ቢዲ ሜዲቴራኔ ኣባን ጌሌስ። ኤፍሬሜ ዛሬቲ ባ ዛርኬን ዛርኬን ላቲዳ ቢታይ ሃይሳ። 9 ሄሲ ሚናሴ ዛሬታ ቢታፌ ኤፍሬሜ ዛሬታስ ኢሚዳ ካታማታኔ ኢስታ ጉታታ ኡባ ጋꬂ ኦይኪዴስ። 10 ሃይሲ ኡባይ ሃኒንካ ኤፍሬሜ ዛሬቲ ጌዜሬ ካታማን ዲዛ ካናኔ ኣሳታ ኬሲ ጎዲቤቴና። ካናኔ ኣሳቲ ሃች ጋካናስ ኤፍሬሜ ዛሬታራ ኢሲፌ ዴቴስ። ጊዶ ኣቲን ኤፍሬሜ ዛሬቲ ኢስታ ዎልቃራ ኦሲሴቴስ። *

17

ሚናሴ ቆሞታ ጋኪዳ ቢታ

1 ሚናሴይ ዮሴፌስ ባይራ ና ጊዲዳ ጊሻስ ኢዛ ዛሬታ ሳማን ጋኪዳ ቢታይ ሃይሳፌ ካሊ ዲዛይሳ፤ ሚናሴስ ባይራ ናዚ ማኪሬይ ጋላኣዴታ ኣዋይ ሚኖ ኦላንቻ ጊዲዳ ጊሻስ ጋላኣዴይኔ ባሳኔይ ኢዛስ ጊሻ ጊዲዴስ። 2 ሄሳ ጊሻስ ሄ ቢታዚ ሃንኮ ኣቲዳ ሚናሴ ዛሬታስ ኣቢኤዜሬስ፥ ሄሌቄስ፥ ኣሲራኤሌስ፥ ሴኬሜስ፥ ሄፌሬስ፥ ሻሚዳስ ኢሜቲዴስ፤ ዮሴፌ ና ሚናሴ ዛርኬ ጊዲዳ ኣቱማቲ ሃይሳፌ ካሊ ዲዛይታ።

3 ጺሎፋዴይ ሄፌሬ ና፤ ሄፌሬይ ጋላኣዴ ና፤ ጋላኣዴይ ማኪሬ ና፤ ማኪሬይ ሚናሴ ና። ጺሎፋዴስ ማጫ ናይታፔ ኣቲን ኣቱማ ናይ ዴና፤ ኢዛ ማጫ ናይቲ ማሂሎ፥ ኖኦ፥ ሆጊሎ፥ ሚልኮኔ ቲርጾ ጌቴቴቴስ። 4 ኢስታ ቄሴ ኤልኤዜሬኮ፥ ናዌ ና ኢያሶኮኔ ሃላቃታኮ ሺቂዲ፥ «ኑኒ ኑ ኢሻታራ ጋዴ ጊሼቲ ኤካና ማላ ጎዳይ ሙሴ ኣዛዚዴስ» ጊዳ። ሄሳ ጊሻስ ጎዳይ ኣዛዚዳ ማላ ኢያሶይ ኢስታ ኣዋ ኢሻታሳራኔ ኢስታሳራ ጊሼቺ ኢሚዴስ። * 5 ሚናሴስ ጋላኣዴፔኔ ባሳኔፔ ሃራሶን ታሙ ኬዚ ጊሼቲዛ ቢታይ ዮርዳኖሴፔ ኣርሼይ ሞኪዛ ባጋራ ዴስ። 6 ሚናሴ ዛሬታፔ ማጫ ናይቲካ ኣቱማ ናይታራ ኢሲፌ ቢታ ጊሼቲ ኤኪዳ ጊሻስ ጋላኣዴ ቢታይ ኣቲዳ ሚናሴ ዛሬታስ ጊዲዴስ።

7 ሚናሴ ዛሬታ ቢታ ዛዋይ ኣሴሬ ቢታፌ ዶሚዲ፥ ሴኬሜፔ ኣርሼይ ሞኪዛ ባጋራ ዲዛ ሚኪማታቴ ጋኬስ። ሄ ዛዋይ ሄሳፌ ቢዲ ዱጌሃ ባጋራ ካንꬂዲ ኤን-ታጱሄን ዲዛ ዴሬዛካ ጉጄስ። 8 ታጱሄ ቢታይ ሚናሴሳ፤ ጊዶ ኣቲን ሚናሴ ዛዋን ዲዛ ታጱሄ ካታማያ ካሴ ኤፍሬሜ ዛሬታሳ። 9 ሄሳፌ ካሊዲ ኢዛ ዛዋይ ቢዲ ቃና ሻፋን ጌሌስ። ሚናሴ ካታማታ ጊዶን ኤፍሬሜ ካታማቲካ ዴቴስ፤ ጊዶ ኣቲን ሚናሴ ዛዋይ ቃና ሻፋፔ ፑዴሃ ባጋራ ቢዲ ሜዲቴራኔ ኣባን ጌሌስ። 10 ዱጌሃ ባጋራ ዲዛ ቢታይ ኤፍሬሜሳ፤ ፑዴሃ ባጋራ ዲዛ ቢታይ ቃሴ ሚናሴሳ። ሚናሴ ቢታ ዛዋይ ቢዲ ሜዲቴራኔ ኣባ ጋኬስ፤ ፑዴሃ ባጋ ዛዋይ ኣሴሬ ጋኬስ፤ ኣርሼይ ሞኪዛ ባጋራ ዲዛ ዛዋይ ዪሳኮሬ ጋኬስ። 11 ዪሳኮሬ ቢታኒኔ ኣሴሬ ቢታን ቤቲ-ሻኣኔይ፥ ዪቢላኣሜይ፥ ዶሬ ኣሳይ፥ ኤን-ዶሬይ፥ ታኢናኬይኔ ማጊዶይ ባ ዩሾን ጉታታራ ኢሲፌ ሚናሴሳ፤ ሄꬓንꬆዚ ናፎቴ። 12 ጊዶ ኣቲን ሚናሴ ዛሬቲ ሄ ካታማታ ጾኒ ኦይካና ዳንዳይቤቴና። ጋሶይካ ካናኔ ኣሳይ ባ ኦይኪዳ ቢታ ዬዶኮ ጊ ሙርቲዳ ጊሻሳ። 13 ኢስራኤሌ ኣሳይ ሚኒዳ ዎዴ ካናኔ ኣሳታ ባንታስ ሃጋዚሲዳ ኣቲን ቢታፌ ኢስታ ኡባ ኬሲ ጎዲቤቴና። *

14 ዮሴፌ ዛሬቲ ኢያሶ፥ «ጎዳይ ኑና ኣንጂን ኑኒ ቆዳን ጮራ ጊዲሺን ላታ ቢታ ሻኮን ኑስ ኣይስ ኢሲ ጊሻ ጻላ ኢማዲ?» ጊዳ።

15 ኢያሶይካ ኢስታስ፥ «ኢንቴ ጮራ ጊዲኮ ኤፍሬሜ ጌዜይ ፓሪዜቲኔ ኤራፋይሜቲ ዲዛ ቢታ ቢዲ ዎራ ኢንቴስ ቄጺቴ» ጊዴስ።

16 ዮሴፌ ዛሬቲ፥ «ጌዜ ቢታዚ ኑስ ጊዴና፤ ሄሳ ቦላካ ዴምባን ዲዛ ቤቲ-ሻኣኔኔ ሄ ሄራን ዲዛይቲ፥ ቃሴ ኢዝራኤሌ ሾባን ዲዛ ካናኔታስ ቢራታ ፓራ-ጋሬቲ ዴቴስ» ጊዳ።

17 ኢያሶይ ዛሪዲ ዮሴፌ ዛሬታስ ኤፍሬሜ ቆሞታሲኔ ሚናሴ ቆሞታስ፥ «ኢንቴ ጮራኔ ኬሂ ዎልቃማ፤ ኢንቴስ ኢሲ ጊሻ ጻላይ ጊዴና። 18 ሄሳ ጊሻስ ጌዜ ቢታይካ ኢንቴሳ፤ ቢዲ ቄጺቴ፤ ዉርሴꬃ ጋጻ ጋካናስ ዲዛይሲ ኢንቴስ ጊዳና፤ ካናኔታስ ቢራታ ፓራ-ጋሬቲ ዲኮካ፥ ኢስቲ ሚኖ ጊዲኮካ ኢንቴ ኢስታ ሄፔ ኬሳና» ጊዴስ።

18

ኣቲዳ ጋዴ ጊሼቴꬅ

1 ኢስራኤሌ ማባራይ ዉሪ ሴሎን ሺቂዳ፤ ጋይቶቴꬃ ዱንካኔ ሄን ቶኪዳ፤ ቢታያካ ጮኡ ጋዳ ኢስታስ ሃሬታዱስ። 2 ጊዶ ኣቲን ኢስራኤሌ ኣሳፔ ጋዴ ጊሻይ ጋኮንታ ኣቲዳ ላፑን ቆሞቲ ዴቴስ።

3 ሄሳ ጊሻስ ኢያሶይ ኢስራኤሌ ኣሳ፥ «ጎዳ ኢንቴ ኣዋታ ጾሳይ ኢንቴስ ኢሚዳ ቢታ ላቶንታ ኣይዴ ጋካናስ ኣዛሌቲ? 4 ኢሲ ኢሲ ቆሞፌ ሄꬑ ሄꬑ ኣሳታ ዶሪቴ። ቢታ ዩዪ ጼሊዲ ኢሲ ኢሲ ቆሞ ጋካናይሳ ታስ ጻፊ ኢማናይታ ታ ኪታና፤ ኢስቲካ ታኮ ሃ ሲሚ ያና። 5 ኢስቲ ሄ ቢታዮ ላፑን ኬሲ ሻካና። ዱጌሃ ባጋራ ዩሁዳይ፥ ፑዴሃ ባጋራ ዮሴፌይ ባስ ጺንጾ ሂስቲ ኦይካና። 6 ሃ ላፑን ኬዚ ሻኬቲዳ ቢታ ሃኖታ ጻፊዳፔ ጉዬ ታኮ ኤኪ ዪኮ ታኒ ጎዳ ኑ ጾሳ ሲንꬃን ኢንቴስ ሳማ ዬጋና። 7 ሌዌ ዛሬቲ ጾሳስ ኦꬂዛ ኦሶይ ኢስታስ ጺንጾ ጊዲዳ ጊሻስ ኢንቴናራ ኢስቲ ቢታ ጊሼቴቴና። ጋዴ ዛሬቲ፥ ኦሮቤሌ ዛሬቲኔ ሚናሴ ዛሬታፔ ባጋይ ዮርዳኖሴ ሻፋፔ ኣርሼይ ሞኪዛሶ ባጋራ ጎዳ ኣይሌ ሙሴይ ኢስታስ ኢሚዳ ቢታ ካሴቲ ላቲዳ» ጊዴስ።

8 ኣሳይ ቢታ ሃኖታ ፒልጊ ጼላናሲኔ ጻፋናስ ቡስ ዶሚሺን ኢያሶይ፥ «ቢዲ ቢታይ ሃኖታ ፒልጊ ጼሊዲ ፓቲ ጻፊዳፔ ጉዬ ሃ ታኮ ሲሚ ዪቴ። ሃይሳን ሴሎን ጎዳ ሲንꬃን ታ ኢንቴስ ሳማ ዬጋና» ጊዴስ። 9 ሄሳ ጊሻስ ኣሳይ ቢታ ዩዪ ጼሊዴስ፤ ካታማታራ ኢሲፌ ላፑን ኬሲ ሻኪዲ ጻꬃ ዋራቃታን ጻፊዳ፤ ሄሳፌ ጌዴ ኢያሶኮ ሴሎ ሲሚ ቢዳ። 10 ኢያሶይ ጎዳ ሲንꬃን ሴሎን ኢስታስ ሳማ ዬጊዴስ፤ ቢታዮ ኢስራኤሌ ኣሳስ ኢስታ ቆሞ ኬና ጊሼቺ ኢሚዴስ።

ቢኒያሜ ቆሞታስ ጋኪዳ ቢታ

11 ኮይሮ ጊሻይ ቢኒያሜ ቆሞታ ኢስታ ዛርኬን ዛርኬን ጋኪዴስ። ሳማን ኢስታ ጋኪዳ ቢታይ ዲዛሶይ ዩሁዳ ዛሬታ ቢታፌኔ ዮሴፌ ዛሬታ ቢታፌ ጊዶን ጊዲሺን ሃይሳፌ ካሊዛይሳ፤ 12 ፑዴሃ ባጋራ ኢስታ ዛዋይ ዮርዳኖሴ ሻፋፔ ዶሚዲ፥ ኢያርኮ ፑዱንꬃራ ኣꬊ ቢዲ ኣርሼይ ዉሊዛ ባጋራ ꬎቃ ቢታራ ኦይኪዲ ቤቲ-ኣዌኔራ ካንꬄስ። 13 ሄሳፌ ዱጌሃ ባጋራ ሎዛ ጌቴቲዛ ቤቴሌ ፑዱንꬃራ ካንꬂዲ ዱጌ ባጋራ ዲዛ ቤቲ-ሆሮኔፔ ዱጌሃ ባጋራ ዲዛ ዙማ ኣቻራ ካንꬂ ቢዲ ዱጌ ኣጻሮቴ-ኣዳሬ ጋኬስ።

14 ዱጌሃ ባጋራ ዲዛ ዛዋይ ቤቲ-ሆሮኔስ ሲንꬃ ባጋራ ዲዛ ዙምቡላፌ ዶሚዲ፥ ኣርሼይ ዉሊዛ ባጋራ ዱጌሃ ባጋ ሚርቄቲዲ ዩሁዳ ቆሞታ ካታማ ጊዲዳ ቂሪያቴ-ባኣሌ ዎይኮ ቂሪያቴ-ዪኣሪሜራ ካንꬂ ቤስ፤ ሄሲ ኣርሼይ ዉሊዛ ባጋስ ዛዋ።

15 ዱጌሃ ባጋራ ዛዋይ ቂሪያቴ-ዪኣሪሜፔ ዶሚዲ ኔፍቶ ፑልቶ ሃꬃራ ካንꬄስ። 16 ሄ ዛዋዚ ኤራፋይሜ ሾባፌ ፑዴሃ ባጋራ ዲዛ ሄኖሜ ና ሾባ ጊናራ ዲዛ ዙምቡላ ቶሆሶ ዎꬌስ፤ ሄፔ ያቡሴታ ካታማፔ ዱጌሃ ባጋራ ዲዛ ዱጉንꬃራ ሄኖሜ ዙሌ ዎꬊዲ ኤን-ሮጌሌራ ካንꬄስ። 17 ቃሴ ፑዴሃ ባጋ ሚርቄቲዲ ኤን-ሼሚሼራ ቢዲ ጌሊሎቴራ ካንꬄስ፤ ሄሳፌ ኣዱሚሜ ፑርዴ ጊናራ ዲዛ ኦሮቤሌ ና ቦሃኔ ሹቻኮ ዱጌ ዎꬌስ። 18 ሄሳፌ ቤቲ-ኣራቤ ፑዱንꬃራ ካንꬂዲ ዱጌ ኣራቤ ዎꬌስ። 19 ሄሳፌ ቃሴ ቤቲ-ሆጊሌ ፑዱንꬃፌ ፑዴሃ ባጋራ ካንꬂዲ፥ ዮርዳኖሴ ሻፋይ ጎጊ ጌሊዛሶ ማጺኔ ኣባፌ ጋና ባጋ ጋጻ ጋኬስ። ሄሲ ዱጌሃ ባጋስ ዛዋ። 20 ኣርሼይ ሞኪዛሶ ባጋራ ዮርዳኖሴ ሻፋይ ዛዋ። ቢኒያሜ ዛሬቲ ላቲዳ ቢታ ኡባሲካ ዛዋቲ ሄይታንታ።

21 ቢኒያሜ ዛሬቲ ባ ዛርኬን ዛርኬን ኤኪዳ ካታማቲ ኢያርኮ፥ ቤቲ-ሆጊሌ፥ ኣሜቅ-ኬጺጼ፥ 22 ቤቲ-ኣራቤ፥ ዛማራይሜ፥ ቤቴሌ፥ 23 ኣዊሜ፥ ፓራ፥ ኦፊራ፥ 24 ካፌር-ኣሞናዬ፥ ኦፊናኔ ጌባ። ሃይቲ ባንታ ጉታታራ 12 ካታማታ። 25 ቃሴ ጌባኦኔ፥ ኤራማ፥ ቢኤሮቴ፥ 26 ሚጺጳ፥ ካፊሬ፥ ሞጻ፥ 27 ኤሬቄሜ፥ ዪርጲኤላ፥ ቴራላ፥ 28 ጼላ፥ ሄሌፋ፥ ያቡሴታ ካታማ ዬሩሳላሜ፥ ጊቢኣኔ ቂሪያቴ-ዪኣሪሜ። ሃይቲ ባንታ ጉታታራ 14 ካታማታ። ቢኒያሜ ቆሞቲ ባንታ ዛርኬን ዛርኬን ላቲዳ ቢታይ ሃይታ።

19

ሲሞና ቆሞታ ጋኪዳ ቢታ

1 ናምኣንꬆ ሳማይ ሲሞና ቆሞታ ኢስታ ዛርኬን ዛርኬን ጋኪዴስ። ኢስታ ጋኪዳ ቢታይ ዩሁዳ ቆሞቲ ላቲዳ ቢታይ ኢስቲ ላቲዳ ቢታ ጊዶꬂ ኡቲዴስ። 2 ኢስቲ ላቲዳ ካታማቲ ቤርሳቤሄ፥ ሼባኤ፥ ሞላዴ፥ 3 ሃጻሬ-ሹኣሌ፥ ባላ፥ ኤጼሜ፥ 4 ኤልቶላዴ፥ ባቱሌ፥ ሆርማ፥ 5 ጺጊላጌ፥ ቤቲ-ማርካቦቴ፥ ሃጻሬ-ሱሳ፥ 6 ቤቲ-ላባኦቴኔ ሻሩሄኔ። ሄይቲ ኡባይ 13 ካታማታኔ ኢስታ ዩሾን ዲዛ ጉታታ። 7 ቃሴ ኣዪኔ፥ ኣርሞኔ፥ ኤቴሬኔ ኣሻኔ ጌቴቲዛ ኦይዱ ካታማታኔ ኢስታ ዩሾን ዲዛ ጉታታ። 8 ባኣላቴ-ባኤሬ ዎይኮ ኔጌቤን ዲዛ ኣራማቴሜ ጋካናስ ዲዛ ካታማታ ዩሾን ዲዛ ጉታታ ኡባ ላቲዳ። ሲሞና ቆሞቲ ባ ዛርኬን ዛርኬን ጊሼቲ ኤኪዳ ቢታቲ ሄይታንታ። * 9 ዩሁዳ ቆሞቲ ኦይኪዳ ጺንጾይ ኬሂ ኣኮ ጊዲዳ ጊሻስ ሲሞና ቆሞታስ ጺንጾ ጊዲ ኢሜቲዴስ፤ ሄሳ ጊሻስ ሲሞና ቆሞቲ ዩሁዳ ቆሞታ ጊሻፔ ጊሼቲ ኤካና ዳንዳይዳ።

ዛቢሎኔ ቆሞታ ጋኪዳ ቢታ

10 ሄꬓንꬆ ሳማይ ዛቢሎኔ ቆሞታስ ኢስታ ዛርኬን ዛርኬን ጋኪዴስ። ኢስቲ ላቲዳ ቢታ ዛዋይ ሳሪዴ ጋኬስ። 11 ቃሴ ሄሳፌ ቢዲ ኣርሼይ ዉሊዛሶራ ማራላ ባጋራ ካንꬂ ቤስ፤ ዳባሼቴ ማታራ ዮቂናኣሜ ኣቻን ዲዛ ሻፋን ቢ ጌሌስ። 12 ሃራ ባጋራ ቃሴ ሳሪዴ ካታማፔ ኣርሼይ ሞኪዛሶ ባጋ ሲሚዲ ኪሲሎቴ-ታቦሬራ ካንꬂ ቢዲ ዳቢራቴራ ጌዴ ያፊኣ ቤስ። 13 ሄራ ጌዴ ኣርሼይ ሞኪዛ ባጋራ ጌት-ሄፌሬኔ ኤቲ-ቃጺኔ ካንꬂ ቤስ፤ ሄፔካ ጌዴ ኣርሞኔ ጋኪዲ ኒኣ ባጋ ሚርቄቴስ። 14 ፑዴሃ ባጋራ ሃናቶኔ ሲሚዲ ዪፍታሂኤሌ ሾባን ጋኪ ኤቄስ። 15 ቃሴካ ቃጻቴ፥ ናሂላሌ፥ ሺሚሮኔ፥ ኢዳሌኔ ቤቴሊሄሜ ጌቴቲዛ ካታማቲካ ዴቴስ። ኢስቲ ዉሪ 12፤ ኢስታ ዩሾን ዲዛ ጉታቲካ ኢስታን ጉጄቴቴስ። 16 ሃይቲ ዛቢሎኔ ቆሞታስ ጺንጾ ጊዲዲ ኢስታ ዛርኬን ዛርኬን ጊሻን ጋኪዳ ካታማታኔ ጉታታ።

ዪሳኮሬ ቆሞታ ጋኪዳ ቢታ

17 ኦይዳንꬆ ሳማይ ዪሳኮሬ ቆሞታ ኢስታ ዛርኬን ዛርኬን ጋኪዴስ። 18 ኢስታ ቢታቲ ሃይሳፌ ካሊዛይታ፤ ኢዝራኤሌ፥ ካሱሎቴ፥ ሱኔሜ፥ 19 ሃፋራኢሜ፥ ሺኦኔ፥ ኣናሃራቴ፥ 20 ኤራቢቴ፥ ቂሶኔ፥ ኣቤጼ፥ 21 ኤሬሜቴ፥ ኤን-ጋኒሜ፥ ኤን-ሃዳኔ ቤቲ-ጳጼጼ። 22 ሄ ቢታታ ዛዋይ ታቦሬ፥ ሻሃጹሜኔ ቤቲ-ሼሚሼ ቦቺ ቢዲ፥ ዮርዳኖሴ ሻፋን ጌሌስ። ኢስቲ ኡባይ ታማኔ ኡሱፑን ካታማታ፤ ኢስታ ዩሾን ዲዛ ጉታቲካ ኢስታን ጉጄቴቴስ። 23 ሃይቲ ዪሳኮሬ ቆሞታስ ጺንጾ ጊዲዲ ኢስታ ዛርኬን ዛርኬን ጊሻን ጋኪዳ ካታማታኔ ጉታታ።

ኣሴሬ ቆሞታ ጋኪዳ ቢታ

24 ኢቻሻንꬆ ሳማይ ኣሴሬ ቆሞታ ኢስታ ዛርኬን ዛርኬን ጋኪዴስ። 25 ኢስታ ቢታቲ ሃይሳፌ ካሊዛይታ ሄልቃቴ፥ ሃሌ፥ ቤጼኔ፥ ኣኪሻፌ፥ 26 ኣላሜሌኬ፥ ኣማዴኔ ሚሻሌ። ኣርሼይ ዉሊዛሶ ባጋራ ቃርሜሎሴራኔ ሺሆሬ-ሊቢናቴራ ዛዋቴስ። 27 ቃሴ ኣርሼ ኬሳሶ ባጋ ሲሚ ቤቲ-ዳጎኔኮ ሚርቄቲዲ፥ ዛቢሎኔ ቢታኔ ዪፍታሂኤሌ ሾባራ ካንꬂ ቢዲ ካቡሌ ሃዲርሳ ቦላ ዬጊዲ ፑዴሃ ባጋራ ቤቲ-ኤሜቄኔ ናኢኤሌ ቤስ። 28 ሄሳፌ ቃሴ ኤቢሮኔ፥ ኤራሆቤ፥ ሃሞኔኔ ቃና ፑዱንꬃ ኬዚዲ ጊታ ሲዶና ጋኬስ። 29 ዛዋይ ኤራማ ሲሚዳፔ ጊምቤቲዳ ጺሮሴ ካታማኮ ሚርቄቲ ጌዴ ሆሳ ሲሚዲ ኣኪዚቤ ባጋራኔ ማሂሌቤ ጌዴ ሜዲቴራኔ ኣባን ጋኪ ጌሌስ። 30 ሄን ኡማ፥ ኣፌቄኔ ኤራሆቤ ጌቴቲዛ ካታማቲካ ዴቴስ። ኢስቲ ኡባይ 22፤ ኢስታ ዩሾን ዲዛ ጉታቲካ ኢስታን ጉጄቴቴስ። 31 ሃይቲ ኣሴሬ ቆሞታስ ጺንጾ ጊዲዲ ኢስታ ዛርኬን ዛርኬን ጊሻን ጋኪዳ ካታማታኔ ጉታታ።

ኒፍታሌሜ ቆሞታ ጋኪዳ ቢታ

32 ኡሱፑንꬃ ሳማይ ኒፍታሌሜ ቆሞታ ኢስታ ዛርኬን ዛርኬን ጋኪዴስ። 33 ኢስታ ዛዋይ ሄሌፌፔኔ ዛናኒሜን ዲዛ ጊታ ዎላፔ ዶሚዲ ኣዳሜ-ኔቄቤ፥ ያቢንኤሌኔ ላቁሜ ካንꬂ ቢዲ ዮርዳኖሴ ሻፋ ጌሌስ። 34 ዛዋዚካ ኣርሼይ ዉሊዛ ባጋራ ኣዚኖቴ-ታቦሬኮ ሚርቄቴስ፤ ሄሳፌ ቃሴ ሁቆቄ ሲሚዲ ዱጌሃ ባጋራ ዛቢሎኔ ቢታኒኔ ኣርሼይ ጌሊዛ ባጋራ ኣሴሬ ቢታን ዛዋቲዲ ኣርሼይ ኬዚዛ ባጋራ ዮርዳኖሴ ሻፋን ጌሌስ። 35 ጊምቤቲዳ ካታማቲካ ጺዲሜ፥ ጼራ፥ ሃማቴ፥ ኤራቃቴ፥ ኪኔሬቴ፥ 36 ኣዳማ፥ ኤራማ፥ ሃጾሬ፥ 37 ቃዴሴ፥ ኤዲራኤ፥ ኤን-ሃጾሬ፥ 38 ዪሮኔ፥ ሚጊዳልኤሌ፥ ሆሬሜ፥ ቤቲ-ኣናቴኔ ቤቲ-ሼሚሼ። ኢስቲ ዉሪ 19፤ ኢስታ ዩሾን ዲዛ ጉታቲካ ኢስታን ጉጄቴቴስ። 39 ሃይቲ ኒፍታሌሜ ቆሞታስ ጺንጾ ጊዲዲ ኢስታ ዛርኬን ዛርኬን ጊሻን ጋኪዳ ካታማታኔ ኢስታ ዩሾን ዲዛ ጉታታ።

ዳኔ ቆሞታ ጋኪዳ ቢታ

40 ላፑንꬆ ሳማይ ዳኔ ቆሞታ ኢስታ ዛርኬን ዛርኬን ጋኪዴስ። 41 ኢስቲ ላቲዳ ቢታቲ ጾራኣ፥ ኤሽታኦሌ፥ ኢር-ሼሜሼ፥ 42 ሻኣልቢኔ፥ ኣያሎኔ፥ ዪታላ፥ 43 ኤሎኔ፥ ቴሚና፥ ኣቃሮኔ፥ 44 ኤልቴቄ፥ ጋባቶኔ፥ ባኣላቴ፥ 45 ዩሁዳ፥ ባኔ-ባራቄ፥ ጌት-ኤርሞኔ፥ 46 ሜያርቆኔ፥ ኤራቆኔኔ ዮጴ ካታማ ዩሾን ዲዛ ሄራታ ኡባ ኦይኬስ። 47 ጊዶ ኣቲን ዳኔ ቆሞታስ ኢሜቲዳ ጺንጾይ ኢስታስ ጊዶንታ ኣጊዳ ጊሻስ ላይሻ ካታማ ኦሊ ኦይኪዳ፤ ሄ ካታማን ዲዛ ኣሳ ጊꬃ ማሻን ሲፊ ዉርሲዲ ካታማ ባስ ኤኪዲ ሄን ኡቲዳ። ሄ ካታማ ሱንꬃካ ላሚዲ ባ ኣዋ ዳኔ ሱንꬃን ጼይጊዳ። * 48 ሃይቲ ዳኔ ቆሞታስ ጺንጾ ጊዲዲ ኢስታ ዛርኬን ዛርኬን ጊሻን ጋኪዳ ካታማታኔ ጉታታ።

ኢያሶ ጋኪዳ ቢታ

49 ኢስራኤሌ ኣሳይ ባንታና ጋኪዳ ቢታ ኤኪዳፔ ጉዬ ናዌ ና ኢያሶስ ባንታ ቢታፌ ጺንጾ ጋዴ ኢሚዳ፤ 50 ጎዳይ ኣዛዚዳ ማላኔ ኢያሶይ ኮይዛ ማላ ኤፍሬሜ ጌዜ ዴሬን ዲዛ ቴሚናቴ-ሴራሃ ጌቴቲዛ ካታማ ኢዛስ ኢሚዳ። ኢዚካ ካታማዮ ሎኤꬂዲ ባስ ዱሳሶ ኦꬂዴስ። 51 ቄሴ ኤልኤዜሬይ፥ ናዌ ና ኢያሶይኔ ኢስራኤሌ ቆሞታ ኮራፒኔቲ ሴሎን ጋይቶቴꬃ ዱንካኔዛ ፔንጌን ጎዳ ሲንꬃን ሳማ ዬጊዲ ጊሺዳ ጺንጾ ቢታይ ሃይሳ። ኢስቲ ቢታ ጊሼሬꬂ ጊጊዳ።

20

ባቃቲ ቢ ኣቲዛ ካታማታ

1 ሄሳፌ ጉዬ ጎዳይ ኢያሶ፥ * 2 «ታኒ ሙሴ ባጋራ ዮቲዳ ማላ ኣሲ ባቃቲ ኣቲዛ ካታማታ ሻካና ማላ ኢስራኤሌ ኣሳስ ዮታ፤ 3 ኣይ ኣሲካ ኤሮንታኔ ኣኬኮንታ ኣስ ዎꬊኮ ሄ ባቃቲ ቢዲ ሱꬃ ኣጮፔ ኣታና። 4 ኣስ ዎꬊዳይ ሄ ካታማታፔ ኢሳኮ ባቃቲ ቢዲ ካታማ ጌሊዛ ፔንጌን ኤቂዲ፥ ሃኒዳይሳ ሄ ካታማ ጪማታስ ዮቶ። ኢስቲካ ባንታ ካታማ ኤፊዲ ኢዚ ዴኣናሶ ኢሚኮ ኢዚ ኢስታራ ሄን ዴኦ። 5 ሱꬅ ኣዛራና ኮይዛይ ኢዛ ካሊዲ ዪኮ ሄ ካታማ ጪማቲ ኢዛ ኣꬂ ኢሞፌቶ። ጋሶይካ ባ ሾሮዛ ኢዚ ኦዲ ሞርኬቴꬃ ጊሻስ ዎꬊቤና። 6 ዴራ ሲንꬃን ፒርዳስ ኢዚ ኤቃና ጋካናሲኔ ሄ ዎዴን ዲዛ ቄሴታ ሃላቃይ ሃይቃና ጋካናስ ሄ ካታማን ዴኦ። ሄሳፌ ጉዬ ባቃቲዲ ኬዚዳ ካታማ ጉዬ ሲሚዲ ባ ሶ ጌሎ» ጊዴስ።

7 ሂስቲን ኢስራኤሌ ኣሳይ ኒፍታሌሜ ጌዜ ዴሬ፥ ጋሊላን ዲዛ ቃዴሴ፥ ኤፍሬሜ ጌዜ ዴሬን ዲዛ ሴኬሜን ዲዛ ሻራ ሜንꬆ ቦላኔ ዩሁዳን ሻራ ሜንꬆን ዲዛ ቂሪያቴ-ኣርባኤ ዎይኮ ኬብሮኔ ዱማሲዳ። 8 ዮርዳኖሴ ሻፋፔ ሄ ፒንꬃን፥ ኢያርኮፌ ኣርሼይ ሞኪዛ ባጋራ ኦሮቤሌ ቆሞታ ጺንጾ ጊዶን ባዞን ꬎቃሶ ቦላ ዲዛ ባጺራ፥ ጋዴ ቆሞታ ጺንጾፌ ጋላኣዴን ዲዛ ኤራሞቴኔ ሚናሴ ቆሞታ ጺንጾፌ ባሳኔን ዲዛ ጎላኔ ዱማሲዳ። 9 ኢስራኤሌ ኣስ ኡባሲኔ ኢስታ ጊዶን ዲዛ ቤቴታስ ዱማሲዳ ካታማቲ ሃይታ፤ ኤሮንታ ዲሼ ኣስ ዎꬊዳ ኣይ ኣሲካ ዴራ ሲንꬃን ኤቃና ጋካናስ ሱꬅ ኣዛራና ኮይዛዴ ኩሼን ሃይቆንታ ማላ ሄ ካታማታፔ ኢሳኮ ባቃታናስ ዳንዳዬስ።

21

ሌዌታስ ኢሜቲዳ ካታማታ

1 ሌዌ ዛርኬታ ካሌꬂዛይቲ ቄሴ ኤልኤዜሬኮ፥ ናዌ ና ኢያሶኮኔ ኢስራኤሌ ዛሬታ ኣዋታኮ ሺቂዳ። 2 ካናኔ ቢታን ዲዛ ሴሎን ኢስታስ፥ «ኑኒ ዴኣና ካታማታኔ ኑ ሜሄ ሄንꬃሶሆታ ኢንቴ ኑስ ኢማና ማላ ጎዳይ ካሴ ሙሴ ባጋራ ኣዛዚ ዎꬂዴስ» ጊዳ። * 3 ሂስቲን ጎዳይ ኣዛዚዳ ማላ ኢስራኤሌ ኣሳይ ሌዌ ቆሞታስ ባ ላቲዳ ጺንጾታፔ ሃ ካታማታኔ ሜሄ ሄንꬃሶሆታ ቃንጺ ኢሚዳ።

4 ኮይሮ ሳማይ ቃኣቴ ዜሬꬃታስ ኢስታ ዛርኬን ዛርኬን ኬዚዴስ። ቄሴ ኣሮኔ ዛሬ ጊዲዳ ሌዌታስ ዩሁዳፔ፥ ሲሞናፔኔ ቢኒያሜ ቆሞታፔ 13 ካታማቲ ሳማን ጋኪዳ። 5 ሃንኮ ኣቲዳ ቃኣቴ ዜሬꬃታስ ኤፍሬሜፔ፥ ዳኔፔኔ ሚናሴስ ባጋ ቆሞታፔ 10 ካታማቲ ሳማን ጋኪዳ።

6 ጌርሾኔ ዜሬꬃታስ ዪሳኮሬፔ፥ ኣሴሬፔ፥ ኒፍታሌሜፔኔ ባሳኔን ዲዛ ሚናሴስ ባጋ ቆሞታፔ 13 ካታማቲ ሳማን ጋኪዳ።

7 ሜራሬ ዜሬꬃታስ ኢስታ ዛርኬን ዛርኬን ኦሮቤሌፔ፥ ጋዴፔኔ ዛቢሎኔ ቆሞታፔ 10 ካታማቲ ሳማን ጋኪዳ።

8 ጎዳይ ሙሴ ባጋራ ኣዛዚዳ ማላ፥ ኢስራኤሌ ኣሳይ ሃ ካታማታኔ ሜሄ ሄንꬃሶሆታ ሌዌታስ ሳማን ኢሚዳ።

9 ዩሁዳፔኔ ሲሞና ቆሞታፔ ሃይሳፌ ካሊ ዲዛ ካታማታ ሳማን ጋꬂዳ። 10 ኮይሮ ሳማይ ሌዌ ቆሞ ቃኣቴፔ ዬሌቲዳ ኣሮኔ ዛሬታስ ኬዚን ኢስታስ ኢሜቲዳ ካታማቲ ሃይሳፌ ካሊዛይታ። 11 ሄይቲካ ዩሁዳ ቢታን ጌዜቲዛሶን ዲዛ ኬብሮኔ ጌቴቲዛ ቂሪያቴ-ኣርባኤኔ ኢዛ ዩሾን ዲዛ ሜሄ ሄንꬃሶሆታ ኢስታስ ኢሚዳ። (ኣርባኤይ ኤናቄ ኣዋ።) 12 ጊዶ ኣቲን ሄ ካታማ ዩሾን ዲዛ ሜሄ ሄንꬃሶሆታኔ ሞꬃታ ዮፊኔ ና ካሌቤስ ጺንጾ ሂስቲ ኢሚዳ። 13 ቄሴ ኣሮኔ ዛሬታስ ኣስ ዎꬊዳ ኣሲ ባቃቲ ቢዲ ኣቲዛ ኬብሮኔኔ ሊቢና ካታማታ ኢስታ ሜሄ ሄንꬃሶሆራ ኢሲፌ ጋꬂ ኢሚዳ። 14 ዬቲሬኔ ኤሽታሞኣ፥ 15 ሆሎኔኔ ዳቢሬ፥ 16 ኣዪኔ፥ ዩጻ፥ ቤቲ-ሼሚሼኔ ኢስታ ሜሄ ሄንꬃሶሆራ ኢሲፌ ጋꬂ ኢሚዳ። ሃይቲ ኡዱፉን ካታማቲ ዩሁዳ ቆሞታፔኔ ሲሞና ቆሞታ ጺንጾፌ ጊሼቲ ኢሜቲዳይታ።

17 ቢኒያሜ ቆሞታፔ ጌባኦኔ፥ ጌባ፥ 18 ኣናቶቴ፥ ኣልሞኔ ጌቴቲዛ ኦይዱ ካታማታኔ ኢስቲ ሜሄ ሄሚዛሶሆራ ኢሲፌ ጋꬂ ኢሚዳ። 19 ቄሴ ኣሮኔ ዜሬꬃታስ ሜሄ ሄንꬃሶሆራ ኢሲፌ ጋꬂዲ 13 ካታማታ ኢሚዳ።

20 ሃንኮ ኣቲዳ ሌዌ ና ቃኣቴ ዛሬታስ ኤፍሬሜ ቆሞታፔ ሃይሳፌ ካሊ ዲዛይሲ ሳማን ጋኪዴስ። 21 ኤፍሬሜ ጌዜ ዴሬን ዲዛ ኣስ ዎꬊዳ ኣሲ ባቃቲ ቢዲ ኣቲዛሶ ሴኬሜኔ ጌዜሬ፥ 22 ቂቢጻይሜ፥ ቤቲ-ሆሮኔኔ ኢስታ ሜሄ ሄንꬃሶሆራ ኢሲፌ ጋꬂዲ 4 ካታማታ ኢሚዳ። 23 ዳኔ ቆሞታፔ ኤልቴቄ፥ ጋባቶኔ፥ 24 ኣያሎኔ፥ ጌት-ኤርሞኔኔ ኢስታ ሜሄ ሄንꬃሶሆራ ኢሲፌ ጋꬂ 4 ካታማታ ኢሚዳ።

25 ሚናሴ ቆሞታስ ባጋታፔ ታኢናኬ፥ ጌት-ኤርሞኔ ሜሄ ሄንꬃሶሆታራ ኢሲፌ ጋꬂ 2 ካታማታ ኢሚዳ። 26 ሃይቲ 10 ካታማቲ ኡባይ ሜሄ ሄንꬃሶሆታራ ኢሲፌ ሃንኮ ኣቲዳ ቃኣቴ ዛሬታስ ኢሜቲዴስ።

27 ሚናሴ ዛሬታ ባጋታፔ ኣስ ዎꬊዳ ኣሲ ባቃቲ ቢዲ ኣቲዛ፥ ባሳኔን ዲዛ ጎላኔ ካታማ ሜሄ ሄንꬃሶሆራ ባኤሽቲራ ሜሄ ሄንꬃሶሆራ፥ ናምኡ ካታማታ ኡባ ኤኪዲ፥ ጌርሾኔ ዛሬ ጊዲዳ ሃራ ሌዌታስ ኢሚዳ። 28 ዪሳኮሬ ዛሬታፔ ቂሶኔ ሜሄ ሄንꬃሶሆራ፥ ዳቢራቴ ሜሄ ሄንꬃሶሆራ፥ 29 ያርሙቴ ሜሄ ሄንꬃሶሆራ፥ ኤን-ጋኒሜ ሜሄ ሄንꬃሶሆራ፥ ኦይዱ ካታማታ ኡባ ኤኪዲ ኢሚዳ።

30 ኣሴሬ ዛሬታፔ ሚሻሌ ሜሄ ሄንꬃሶሆራ፥ ኣብዶኔ ሜሄ ሄንꬃሶሆራ፥ 31 ሄልቃቴ ሜሄ ሄንꬃሶሆራኔ ኤራሆቤ ሜሄ ሄንꬃሶሆራ፥ ኦይዱ ካታማታ ኡባ ኤኪዲ ኢሚዳ።

32 ሄሳꬆካ ኒፍታሌሜ ዛሬታፔ ኣስ ዎꬊዳ ኣሲ ባቃቲ ቢዲ ኣቲዛ ጋሊላን ዲዛ ቃዴሴ ሜሄ ሄንꬃሶሆራ፥ ሃሞቲ-ዶሬ ሜሄ ሄንꬃሶሆራ፥ ቃርታ ሜሄ ሄንꬃሶሆራ፥ 3 ካታማታ ኡባ ኤኪዲ ኢስታስ ኢሚዳ። 33 ጌርሾኔ ዛሬታ ካታማቲኔ ኢስታ ሜሄታ ሄንꬃሶሆቲ ኡባይ ታማኔ ሄꬓ።

34 ኣቲዳ ሜራሬ ዛሬ ጊዲዳ ሌዌታስ ኢሜቲዳ ቢታቲ ዛቢሎኔ ዛሬታፔ ዮቂናኣሜ ሜሄ ሄንꬃሶሆራ፥ ቃርታ ሜሄ ሄንꬃሶሆራ፥ 35 ዲሚና ሜሄ ሄንꬃሶሆራ፥ ናሂላሌ ሜሄ ሄንꬃሶሆራ፥ ኦይዱ ካታማታ ኡባ ኤኪዲ ኢሚዳ።

36 ኦሮቤሌ ዛሬታፔ ባጺራኔ ሜሄ ሄንꬃሶሆታ፥ ያሃጼኔ ሜሄ ሄንꬃሶሆታ፥ 37 ቂዲሞቴኔ ኢዚ ሜሄ ሄንꬃሶሆታ፥ ሜፋኣቴኔ ሜሄ ሄንꬃሶሆታ፥ ሃይታ ኦይዱ ካታማታ ኡባ ኤኪዲ ኢስታስ ኢሚዳ።

38 ቃሴ ጋዴ ዛሬታፔ ኣስ ዎꬊዳ ኣሲ ባቃቲ ቢዲ ኣቲዛ፥ ጋላኣዴን ዲዛ ኤራሞቴ ሜሄ ሄንꬃሶሆራ፥ ማሃናይሜ ሜሄ ሄንꬃሶሆራ፥ 39 ሃሴቦኔ ሜሄ ሄንꬃሶሆራ፥ ኢያዜሬ ሜሄ ሄንꬃሶሆራ፥ ሃይታ ኦይዱ ካታማታ ኡባ ኤኪዲ ኢስታስ ኢሚዳ። 40 ሜራሬይ ዛሬ ጊዲዳ ሃራ ሌዌታስ ጊሻን ጋኪዳ ካታማቲ ኡባይ ታማኔ ናምኣ።

41 ኢስራኤሌ ኣሳይ ላቲዳ ቢታን ዲዛ ሌዌታስ ኢሜቲዳ ካታማቲ ኢስታ ሜሄ ሄንꬃሶሆራ ኡባይ ኢሲ ቦላ ኦይዱ ታማኔ ኦስፑና። 42 ሄ ካታማታ ኡባ ዩሾን ሜሄ ሄሚዛሶሆቲ ዴቴስ። ሜሄ ሄሚዛሶሆይ ባይንዳ ካታማይ ዴና።

43 ሄሳꬆ ኦꬂዲ ጎዳይ ኢስታ ኣዋታስ ኢማናስ ጫቂዳ ቢታ ኡባ ኢስራኤሌ ኣሳስ ኢሚዴስ፤ ሂስቲን ኢስቲ ላቲዲ ሄን ዴኢዳ። 44 ጎዳይ ኢስታ ኣዋታስ ጫቂዳ ማላ ኢስታ ዩሾን ዲዛ ኡባታፔ ኢስታ ሼምፒሲዴስ። ጎዳይ ኢስታ ሞርኬታ ኡባ ኢስታስ ኣꬂ ኢሚዳ ጊሻስ ኢስታ ሞርኬታፔ ኢሶይካ ኢስታራ ኤቄታናስ ዳንዳይቤና። 45 ጎዳይ ኢስራኤሌ ኣሳስ ኢማና ጊዳ ሎኦ ቃላ ኡባ ፖሊዴስ ኣቲን ኢሶይኔ ሳኣን ዎꬊ ኣቲቤና።

22

ባንታሶ ሲሚዳ ኣርሼይ ሞኪዛ ባጋራ ዲዛ ቆሞታ

1 ሄሳፌ ጉዬ ኢያሶይ ኦሮቤሌ ቆሞታ፥ ጋዴ ቆሞታኔ ሚናሴ ቆሞታፔ ባጋታ ጼይጊዴስ። 2 ሂስቲዲ፥ «ጎዳ ኣይሌ ሙሴይ ኢንቴና ኣዛዚዳይሳ ኡባ ናጊዴታ፤ ቃሴ ታኒካ ኣዛዚዳይሳ ሙሌራ ፖሊዴታ። * 3 ዳሮ ዎዴፔ ዶሚዲ ሃች ጋካናስ ኢንቴ ኢንቴ ኢሻታ ዬጊቤኬታ፤ ጎዳ ኢንቴ ጾሳይ ኢንቴስ ኢሚዳ ሃዳራ ፖሊዴታ። 4 ሄኮ ጎዳ ኢንቴ ጾሳይ ኢንቴስ ኢሚዳ ሂዶታ ቃላ ማላ ኢንቴ ኢሻታ ሼምፒሲዴስ። ሄሳ ጊሻስ ጎዳ ኣሽካራ ሙሴይ ኢንቴስ ዮርዳኖሴ ሻፋፔ ሄ ፒንꬃን ኢሚዳ ላታ ቢታን ዲዛ ኢንቴ ሶ ሶ ሲሚቴ። 5 ጎዳ ኣይሌ ሙሴይ ኢንቴና ኣዛዚዳ ኣዛዞዛኔ ዎጋ ኢንቴ ናጊቴ። ጎዳ ኢንቴ ጾሳ ሲቂቴ፤ ኢዛ ኦጌታ ኡባን ሲሜሬቲቴ፤ ኢዛ ኣዛዞታ ፖሊቴ፤ ኢዛካ ሚንꬂ ኦይኪቴ፤ ኢንቴ ኩሜꬃ ዎዚናፔኔ ኩሜꬃ ሼምፖፌ ኢዛስ ኦꬃና ማላ ኢዚ ኢሚዳ ኣዛዞታኔ ዎጋታ ሚንꬂ ናጊቴ» ጊዴስ።

6 ሄሳፌ ጉዬ ኢያሶይ ኢስታ ኣንጂ ዬዲን ኢስቲካ ባንታ ሶ ሶ ሲሚ ቢዳ። 7 ሙሴይ ሚናሴ ቆሞፌ ባጋታስ ባሳኔ ቢታን ጺንጾ ኢሚዴስ፤ ሃንኮ ኣቲዳ ባጋታስ ኢያሶይ ዮርዳኖሴፔ ኣርሼይ ዉሊዛ ባጋፌ ኢስታ ኢሻታ ጊዶን ኢስታስ ጺንጾ ኢሚዴስ። ኢያሶይ ኢስታ ባንታ ሶ ሶ ሲማና ማላ ሞይዚዛ ዎዴ ኢስታ ኣንጂሼ፥ 8 «ቤኢቴ፥ ኢንቴ ሃኢ ዳሮ ኣቆታ ኤኪዲ፥ ዳሮ ሜሄ ዉዴ፥ ቢራ፥ ዎርቃ፥ ጻርቂማላ፥ ቢራታኔ ዳሮ ማይኦ ኤኪዲ ኢንቴ ሶ ሲሚቴ። ሄሳ ጊሻስ ኢንቴ ሞርኬታፔ ዲኤቲዳይሳ፥ ኢንቴ ኢሻታራ ጊሼቲ ኤኪቴ» ጊዴስ።

9 ሄሳ ጊሻስ ኦሮቤሌ ቆሞቲኔ ጋዴ ቆሞቲ ሄሳꬆካ ሚናሴ ቆሞፌ ባጋቲ ኢስራኤሌ ኣሳ ካናኔን ዲዛ ሴሎን ኣጊዲ ካሴ ሙሴ ባጋራ ጎዳ ኣዛዞን ላታ ኤኪዳ ጺንጾን ጋላኣዴ ሲሚ ቢዳ።

ዮርዳኖሴ ሻፋ ማታን ኦሴቲዳ ያርሾሶሆ

10 ኦሮቤሌ ቆሞቲ፥ ጋዴ ቆሞቲኔ ሚናሴ ቆሞታፔ ባጋቲ ዮርዳኖሴ ሻፋ ማታን ካናኔ ቢታን ዲዛ ጋላኣዴ ዪዳ ዎዴ ሻፋ ማታን ጊታ ያርሾሶሆ ጊግሲዳ። 11 ሂስቲን ኢስቲ ኢስራኤሌ ቢታን፥ ካናኔ ዛዋን፥ ጋዴን ጊታ ያርሾሶሆ ጊግሲዳይሳ ሃራ ኢስራኤሌ ኣሳይ ሲዪዳ ዎዴ 12 ኩሜꬃ ኢስራኤሌ ኣሳይ ኢስታ ኦላና ባናስ ሴሎን ኢሲፌ ሺቂዴስ።

13 ሂስቲዲ ኢስራኤሌ ኣሳይ ቄሴ ኤልኤዜሬ ና ፊኒሃሴ፥ ጋላኣዴ ቢታን ዲዛ ኦሮቤሌ ቆሞታኮ፥ ጋዴ ቆሞታኮኔ ሚናሴ ቆሞታፔ ባጋታኮ ኪቲዴስ። 14 ኩሜꬃ ኢስራኤሌ ቆሞታ ባ ቆሞታ ሃላቃታፔ ኢሲ ኢሲ ኣስ ዶሪዲ፥ ታሙ ኣስ ፊኒሃሴራ ጋꬂ ዬዲዴስ። ሃይቲ ኢሶይ ኢሶይ ኢስራኤሌ ቆሞታፔ ዪዳ ባንታ ዛርኬን ዛርኬን ዶሬቲዳ ሃላቃታ።

15 ኢስቲ ኦሮቤሌ ቆሞቲ፥ ጋዴ ቆሞቲኔ ሚናሴ ቆሞታፔ ባጋቲ ዲዛ ጋላኣዴ ቢታ ቢዲ ኢስታስ፥ 16 «ጎዳ ኣሳይ ኩሜꬅ ኢንቴና፥ ‹ኢስራኤሌ ጾሳ ቦላ ኣይስ ሃይሳ ማላ ኢታ ኦꬂዴቲ? ዋኒዲ ኢንቴ ሃራ ያርሾ ያርሺዛሶ ኢንቴስ ጊግሲዴቲ? ጎዳ ቦላ ዋኒ ማካሊዴቲ? ኢዛ ካሊዛይሳካ ዋኒዲ ኣጊዴቲ?* 17 ፔኦሬን ኑኒ ኦꬂዳ ናጋራይ ኑስ ጊዴኔ? ኢስራኤሌ ዴራ ቦላ ቦሻይ ዎꬊዳ ጊዲኮካ ሃች ጋካናስካ ኑኒ ሄ ናጋራፔ ጌዪቦኮ። * 18 ኢንቴ ሃኢካ ጎዳ ካሊዛይሳ ኣጊዲ ጉዬ ጉዬ ጌቲ?

« ‹ኢንቴ ሃች ጎዳ ቦላ ማካሊኮ ኢዚ ዎንቶ ኩሜꬃ ኢስራኤሌ ዴራ ሃንቄታና። 19 ኢንቴ ላቲዳ ቢታይ ቱኒዳ ጊዲኮ ጎዳ ዱንካኔይ ኤቂዳ ጎዳ ቢታ ሃ ዪዲ፥ ኑናራ ጋዴ ጊሼቲ ኤኪቴ። ጊዶ ኣቲን ካሴፔ ዲዛ ጎዳ ኑ ጾሳ ያርሾሶፔ ሃራ ያርሾሶሆ ጊግሲዲ ጎዳ ቦላ ዎይኮ ኑ ቦላ ማካሎፍቴ። 20 ዛራሄ ና ኣካኔይ ፒላ ጊዲዳይሳ ኤኪዲ፥ ናጋራ ኦꬂዳ ጊሻስ፥ ኩሜꬃ ኢስራኤሌ ዴራ ቦላ ጎዳ ሃንቆይ ዎꬊቤኔ? ኢዛ ናጋራ ጋሶን ሃይቂዳይ ኢዛ ጻላላ ጊዴና› ጌቴስ» ጊዳ። *

21 ሂስቲን ኦሮቤሌ ቆሞቲ፥ ጋዴ ቆሞቲኔ ሚናሴ ቆሞታፔ ባጋቲ ኢስራኤሌ ቆሞታ ሃላቃታስ ዛሪዲ፥ 22 «ጎዳይ ዎልቃማ ጾሳይ! ጎዳይ ዎልቃማ ጾሳይ! ኑኒ ሃይሳ ኣይስ ኦꬂዳኮ ኢዚ ኤሬስ! ኑኒ ኣይስ ኦꬂዳኮ ኢንቴካ ኤራና ማላ ኮዮስ። ኑኒ ሃይሳ ኦꬂዳይ ማካላቴꬃኒኔ ጎዳስ ኣዛዜቴꬃ ኢጾን ጊዲኮ፥ ሃች ኑና ማሮፒቴ። 23 ኑኒ ጎዳ ካሊዛይሳ ኣጊዲ ጹጌቲዛ ያርሾ፥ ካꬃ ያርሾኔ ኢሲፌቴꬃ ያርሾ ያርሻናስ ቆፒዲ ጊግሲዳ ጊዲኮ፥ ጎዳይ ኑ ቦላ ባ ሃሎ ኬሶ። 24 ኑኒ ሄሳꬆ ኦꬂዳይ ሲንꬃፌ ያና ኢንቴ ዜሬꬃቲ ኑ ዜሬꬃታ፥ ‹ጎዳ ኢስራኤሌ ጾሳራ ኢንቴስ ኣዛ ጋይቶቴꬂ ዲዜ? 25 ኢንቴኖ ኦሮቤሌኔ ጋዴ ቆሞቶ፥ ጎዳይ ኑ ጊዶኒኔ ኢንቴ ጊዶን ዮርዳኖሴ ሻፋን ዛዋ ዛሪዳ ጊሻስ፥ ጎዳን ኢንቴና ጋꬂዛ ሚሺ ዴና› ጊዲ ኢንቴ ዛሬቲ ኑ ዛሬታ ጎዳስ ጎይኖንታ ማላ ቴቆንታ ኣጌቴና ጊ ሂርጊዶስ» ጊዳ።

26 «ሄሳ ጊሻስ፥ ‹ኑኒ ኑ ጊዶን ያርሾ ያርሺዛሶሆ ኣኔ ኦꬆስ፤ ጊዶ ኣቲን ጹጌቲዛ ያርሾስ ዎይኮ ሃራ ያርሾስ ጊዴና› ጊዳይ ሄሳሳ። 27 ኑኒ ያርሾሶሆ ጊግሲዳይ ጹጌቲዛ ያርሾ፥ ኢሲፌቴꬃ ያርሾኔ ሃራ ያርሾ ያርሺዲ፥ ጎዳስ ኢዛ ዱንካኔን ጎይኒዛይሳ ሃይሲ ያርሾሶሆዚ ኑ ጊዶኒኔ ኢንቴ ጊዶን፥ ቃሴ ኑፔ ካሊዛ ዬሌታታ ጊዶን ማርካ ጊዳና። ዎዴፔ ኢንቴ ዜሬꬃቲ ኑ ዜሬꬃታ፥ ‹ኢንቴና ጎዳን ጋꬂዛይ ኣይኮይካ ዴና› ጋናስ ዳንዳዬቴና። 28 ኢስቲ ኑና ዎይኮ ኑ ዜሬꬃታ ዎዴፔ ሄሳꬆ ጊኮ ኑኒ ኢስታስ ዛሪዲ፥ ‹ሄኮ! ኑ ኣዋቲ ጎዳሲ ያርሺዛሶሆ ሌሚሶ ኦꬂዳይሳ ቤኢቴ። ሃይሳ ኑ ኣዋቲ ጹጌቲዛ ያርሾኔ ሃራ ያርሾ ያርሻናስ ጊዶንታ፥ ኢንቴፌኔ ኑፔ ጊዶን ማርካ ጊዳና ማላ ጊግሲዳ› ጋና። 29 ጎዳ ኑ ጾሳ ዱንካኔዛ ሲንꬃን ኤቂዳ ያርሾ ያርሺዛሶሆፔ ሃራ፥ ጹጌቲዛ ያርሾ፥ ካꬃ ያርሾኔ ሃራ ያርሾ ያርሺዛሶሆ ጊግሲዲ ጎዳ ቦላ ማካሎይ ኑፔ ሃኮ!» ጊዳ።

30 ቄሴ ፊኒሃሲኔ ኢዛራ ዲዛ ኢስራኤሌ ቆሞታ ሃላቃቲ፥ ኦሮቤሌ፥ ጋዴኔ ሚናሴ ቆሞቲ ዮቲዳይሳ ሲዪዲ፥ ኬሂ ኡፋዬቲዳ። 31 ቄሴ ኤልኤዜሬ ና ፊኒሃሲ ኦሮቤሌ፥ ጋዴኔ ሚናሴ ቆሞታስ፥ «ጎዳይ ኑ ጊዶን ዲዛይሳ ኑኒ ሃች ኤሪዶስ፤ ኣይስ ጊኮ ሃ ዮኦዛ ኢንቴ ጎዳ ቦላ ማካላናስ ኦꬂቤኬታ። ኢንቴ ሃኢ ጎዳ ሃንቆፌ ኢስራኤሌ ኣሳ ኣሺዴታ» ጊዴስ።

32 ሄሳፌ ጉዬ ቄሴ ኤልኤዜሬ ና ፊኒሃሲኔ ዴራ ካሌꬂዛይቲ ጋላኣዴን ዲዛ ኦሮቤሌኔ ጋዴ ቆሞታራ ሃሳዬቲዳፔ ጉዬ ካናኔን ዲዛ ኢስራኤሌ ኣሳኮ ሲሚዳ፤ ሂስቲዲ ሃኒዳይሳ ኢስታስ ዮቲዳ። 33 ኢስራኤሌ ኣሳይ ሄሳ ሲዪዲ ኡፋይሳን ጾሳ ጋላቲዴስ። ቃሴ ኦሮቤሌ ቆሞቲኔ ጋዴ ቆሞቲ ዲዛ ቢታ ኦሊ ꬋይሳናስ ባና ጊዳይሳ ኣጊዴስ።

34 ኦሮቤሌይኔ ጋዴ ቆሞቲ፥ «ጎዳይ ኢዚ ጾሳ ጊዲዳይሳስ ሃይሲ ኑ ጊዶን ማርካ» ጊዲ ያርሾሶሆዛ፥ «ማርካ» ጊ ሱንꬂዳ።

23

ኢያሶይ ዴራ ካሌꬂዛይታስ ዮቲዳ ዉርሴꬃ ቃላ

1 ዳሮ ዎዴስ ጎዳይ ኢስራኤሌ ኣሳ ኢስታ ዩሾን ዲዛ ሞርኬታ ኡባፌ ሼምፒሲዴስ። ሄ ዎዴ ኢያሶይ ጪሚዲ ኬሂፔ ዎዴ ሱጊዴስ። 2 ኢያሶይ ኢስራኤሌ ኣሳ ኡባ፥ ጪማታ፥ ሹሜታ፥ ዳናታኔ ፒርዲዛይታ ኢሲፌ ጼይጊ ሺሺዲ፥ «ታኒ ጪማዲስ፥ ዎዴይካ ታስ ኬሂ ቢዴስ። 3 ጎዳ ኢንቴ ጾሳይ ኢንቴ ጊሻስ ሃ ካዎቴꬃታ ቦላ ኦꬂዳ ኡባ ሚሽ ኢንቴ ኢንቴ ኣይፌን ቤዪዴታ። ኢንቴ ጊሻስ ኦሌቲዳይ ጎዳ ኢንቴ ጾሳ። 4 ቤኢቴ፥ ዮርዳኖሴ ሻፋፔ ዶሚዲ ኣርሼይ ዉሊዛሶ ባጋን ሜዲቴራኔ ኣባ ጋካናስ ዲዛሶታ ኡባ፥ ኢንቴ ጾኒዳ ካዎቴꬃታፔ ኢንቴ ቡሮ ላቶንታ ቢታታ ታኒ ኢንቴ ቆሞታስ ሳማን ሳማን ዎስታ ጊሺዳኮ ኣኬኪቴ። 5 ጎዳ ኢንቴ ጾሳይ ኢስታ ኢንቴ ሲንꬃፌ ኢስቲ ዲዛሶዛፔ ኢስታ ዬዴꬃና፤ ጎዳ ኢንቴ ጾሳይ ኢንቴስ ኢሚዳ ሂዶታ ቃላ ማላ ኢንቴ ኢስታ ቢታ ላታና።

6 «ሚኒቴ! ሃዲርሲኔ ኡሻች ጎፒቴ፤ ሙሴ ዎጋ ማጻፋን ጻፌቲዳ ኡባ ናጋናሲኔ ኦꬃናስ ኬሂፔ ሚኔቲቴ። 7 ሃይታ ኢንቴ ጊዶን ኣቲዳ ካዎቴꬃታራ ኢሲፌቶፍቴ፤ ኢስታ ኤቃ ጾሳታ ሱንꬃ ጼይጎፒቴ፤ ኢስታ ሱንꬃን ጫቆፍቴ፤ ኢስታስ ኦꬆፍቴኔ ጎይኖፍቴ። 8 ጊዶ ኣቲን ሃች ጋካናስ ኢንቴ ኦꬂዳ ማላ ጎዳ ኢንቴ ጾሳ ሚንꬂ ኦይኪቴ።

9 «ጎዳይ ጊታኔ ሚኖ ካዎቴꬃታ ኢንቴ ሲንꬃፌ ጎዲ ኬሲዴስ፤ ሃች ጋካናስ ኦኒካ ኢንቴናራ ኤቄታናስ ዳንዳይቤና። 10 ጎዳ ኢንቴ ጾሳይ ኢንቴስ ኢሚዳ ሂዶታ ቃላ ማላ ኢዚ ኦሌቲዛ ጊሻስ ኢንቴፌ ኢሲ ኣሲ ሺ ኣስ ዬዴꬃና።* 11 ሄሳ ጊሻስ ጎዳ ኢንቴ ጾሳ ሚኒ ሲቂቴ። 12 ጊዶ ኣቲን ኢንቴ ጉዬ ሲሚዲ ሃንኮ ኣቲዳ ኢንቴናራ ዲዛ ካዎቴꬃታራ ኢንቴ ኢሲፌቲኮ፥ ኤኮን ጌሎን ኢስታራ ኢሲፌ ዋላኬቲኮ፥ 13 ጎዳ ኢንቴ ጾሳይ ሃይሳፌ ጉዬ ኢንቴ ሲንꬃፌ ኢስታ ኬሲ ጎዶንታይሳ ኢንቴ ኤራናስ ቤሴስ፤ ጎዳ ኢንቴ ጾሳይ ኢንቴስ ኢሚዳ ሃ ሎኦ ቢታይፌ ኢንቴ ꬋያና ጋካናስ ኢስቲ ኢንቴስ ዎጺማዴኔ ያርዴ ጊዳና፤ ኢንቴ ዞኮስ ሊሶ፥ ኢንቴ ኣይፌሲካ ኣጉንꬅ ጊዳና።

14 «ቤኢቴ ታስ ሃኢ ሃይቆ ዎዴይ ጋኪዴስ፤ ጎዳ ኢንቴ ጾሳይ ኢንቴስ ኢሚዳ ሎኦ ሂዶታ ኡባፌ ኢሲኖካ ኢዚ ኣሾንታይሳ ኢንቴ ኩሜꬃ ዎዚናፔኔ ኩሜꬃ ሼምፖፌ ኤሬታ፤ ኢዚ ኢንቴስ ኢማና ጊዳ ሂዶታይ ፓጬይ ባይንዳ ሙሌራ ፖሌቲዴስ። 15 ጊዶ ኣቲን ጎዳ ኢንቴ ጾሳይ ኢንቴስ ኢሚዳ ሎኦ ሂዶታ ኡባይ ሙሌራ ፖሌቲዳ ማላ ጎዳ ኢንቴ ጾሳይ ኢንቴስ ኢሚዳ ሎኦ ቢታይፌ ኢንቴና ꬋይሳና ጋካናስ ኢታ ሚሽ ኢንቴ ቦላ ኤሃና። 16 ጎዳ ኢንቴ ጾሳይ ኢንቴስ ኢሚዳ ጫቆ ቃላ ኢንቴ ላሊዛ ጊዲኮ፥ ቢዲ ሃራ ኤቃ ጾሳታስ ሃጋዚኮኔ ጎይኒኮ ጎዳ ሃንቆይ ኢንቴ ቦላ ታማ ማላ ኤጺ ኬዛና፤ ኢዚ ኢንቴስ ኢሚዳ ሎኦ ቢታይፌ ኢንቴ ኤሶን ꬋያና» ጊዴስ።

24

ሴኬሜን ኦራጺዳ ጫቆ ቃላ

1 ሄሳፌ ጉዬ ኢያሶይ ኢስራኤሌ ቆሞታ ኡባ ሴኬሜን ሺሺዴስ። ጪማታ፥ ካሌꬂዛይታ፥ ዳናታኔ ፒርዲዛይታ ኡባ ጼይጊዴስ፤ ኢስቲካ ጾሳ ሲንꬅ ሺቂዳ። 2 ኢያሶይ ዴራ ኡባስ፥ «ጎዳ ኢስራኤሌ ጾሳይ፥ ‹ካሴ ኢንቴ ኣዋቲ ኣብራሃሜኔ ናኮሬ ኣዋ ታራ ጉጂዲ ኤፊራጺሴ ሻፋፔ ሄ ፒንꬃን ዴኢዳ፤ ኢስቲ ሃራ ኤቃ ጾሳታስ ጎይኒዳ። * 3 ታኒ ጊዲኮ ኢንቴ ኣዋ ኣብራሃሜ ኤፊራጺሴ ሻፋስ ሄ ፒንꬃፌ ኤሃዲስ፤ ካናኔ ቢታንካ ካሌꬃዲስ። ኢዛ ዜሬꬃታካ ዳርሳዲስ፤ ዪሳቃካ ኢዛስ ኢማዲስ። * 4 ዪሳቃስካ ያቆቤኔ ኤሳዌ ኢማዲስ። ኤሳዌስ ጌዜቲዛ ሴይሬ ቢታ ጺንጾ ሂስታ ኢማዲስ፤ ያቆቤይኔ ኢዛ ናይቲ ጊዲኮ ዱጌ ጊብጼ ቢዳ። *

5 « ‹ሄሳፌ ጉዬ ሙሴኔ ኣሮኔ ኪታዲስ፤ ታ ኤሂዳ ቦሻን ጊብጼታ ኡንኤꬃዳ ኢንቴና ሄፔ ኬሳዲስ። * 6 ታኒ ኢንቴ ኣዋታ ጊብጼፔ ኬሲን ዞኦ ኣባኮ ዪዴታ፤ ጊብጼቲ ፓራ-ጋሬታኒኔ ቶጋ ኣሳታን ኢንቴና ዞኦ ኣባ ጋካናስ ኦይካና ካሊዳ። * 7 ኢንቴ ኣዋቲ ማዶ ዴማናስ ታኮ ዋሲዳ፤ ታኒ ኢስታፌኔ ጊብጼታፔ ጊዶን ꬉማ ዬጋዲስ፤ ሂስታዳ ኣባይ ኢስታ ቦላ ሲማና ማላኔ ኢስታ ሚታና ማላ ኦꬃዲስ። ታኒ ጊብጼታ ቦላ ኦꬂዳይሳ ኢንቴ ኢንቴ ኣይፌን ቤኢዴታ። ኢንቴካ ባዞን ዳሮ ዎዴ ዴኢዴታ።

8 « ‹ሄሳፌ ጉዬ ዮርዳኖሴ ሻፋፔ ኣርሼይ ሞኪዛሶ ባጋራ ዲዛ ኣሞሬታ ቢታ ታኒ ኢንቴና ኤሃዲስ። ኢስቲ ኢንቴናራ ኦሌቲን ታኒ ኢስታ ኢንቴ ኩሼን ኣꬃ ኢማዲስ፤ ታኒ ኢስታ ኢንቴ ሲንꬃፌ ꬋይሳዲስ፤ ቃሴ ኢንቴ ኢስታ ቢታ ላቲዴታ። * 9 ሄሳፌ ጉዬ ሞኣቤ ቢታ ካዎ ጺፖራ ና ባላቄይ ኢስራኤሌ ኦላናስ ዴንዲዴስ፤ ኢንቴና ዪዲ ዶቃና ማላ ቢኦሬ ና ባላሜስ ኪታ ዬዲዴስ። 10 ታኒ ጊዲኮ ባላሜ ሲያና ኮያቤኬ፤ ሄሳ ጊሻስ ኢዚ ኢንቴና ዛሪ ዛሪ ኣንጂዴስ፤ ታኒካ ኢንቴና ባላቄ ኩሼፔ ኣሻዲስ። *

11 « ‹ሄፔ ኢንቴ ዮርዳኖሴ ሻፋ ፒኒዲ ኢያርኮ ዪዴታ፤ ኣሞሬቲ፥ ፓሪዜቲ፥ ካናኔቲ፥ ሂቴቲ፥ ጌርጌሴቲ፥ ሂዌቲኔ ያቡሴቲ ኢንቴናራ ኦሌቲዳ ማላ ኢያርኮ ኣሳይ ኢንቴናራ ኦሌቲዴስ፤ ጊዶ ኣቲን ታኒ ኢስታ ኢንቴ ኩሼን ኣꬃ ኢማዲስ። * 12 ኢንቴፌ ሲንꬄ ካዤ ኪታዳ ኢስታኔ ኣሞሬ ካዎ ናምኣታ ኢንቴ ሲንꬃፌ ጎዳዲስ። ሃይሲ ኡባይ ሃኒዳይ ኢንቴ ማሻኒኔ ኢንቴ ዎንዳፌን ጊዴና። * 13 ኢንቴ ዳቡሮንታ ቢታኔ ኢንቴ ኬጾንታ ካታማታ ታኒ ኢንቴስ ኢማዲስ፤ ሄኮ ኢንቴ ቶኮንታ ዎይኔ ኣይፌኔ ዎጋራ ኣይፌ ሜታ› ጊዴስ። *

14 «ሄሳ ጊሻስ ሃኢካ ጎዳስ ያዪቴ፤ ኩሜꬃ ዎዚናፔ ኣማኔቴꬃን ኢዛስ ሃሬቲቴ፤ ካሴ ኢንቴ ኣዋቲ ኤፊራጺሴ ሻፋፔ ሄ ፒንꬃኒኔ ጊብጼ ቢታን ጎይኒዳ ኤቃ ጾሳታ ኢንቴፌ ሃሲቴ፤ ጎዳስ ጻላ ጎይኒቴ። 15 ጎዳስ ጎይኖይ ኮሾንታ ሚሽ ሚሳቲ ኢንቴስ ቤቲኮ ካሴ ኢንቴ ኣዋቲ ሻፋፔ ሄ ፒንꬃን ዲሼ ጎይኒዳ ኤቃ ጾሳታ ዎይኮ ሃኢ ኢንቴ ዲዛ ኣሞሬቲ ጎይኒዛ ጾሳታ ጎይናና ጊዲኮ ኢንቴ ጎይናናይሳ ሃች ዶሪቴ፤ ታኒኔ ታ ኬꬃ ኣሳይ ጊዲኮ ጎዳስ ጎይናና» ጊዴስ።

16 ሂስቲን ኣሳይ ዛሪዲ፥ «ጎዳ ኣጊዲ ሃራ ኤቃ ጾሳታስ ጎይኖይ ኑፔ ሃኮ! 17 ጊብጼ ኣይሌቴꬃ ቢታፌ፥ ኑናኔ ኑ ኣዋታ ኬሲዲ ኤሂዳይ፥ ሄ ጊታ ማላታታ ኑ ሲንꬃን ኦꬂዳይ፥ ኑ ቢዛ ኦጌ ኡባኒኔ ኑ ካንꬂዳ ካዎቴꬃታ ኡባ ጊዶን ኑና ናጊዳይ ጎዳ ኑ ጾሳ። 18 ቃሴ ጎዳይ ሄ ቢታን ዲዛ ኣሞሬታራ ጉጂን ዴራ ኡባ ኑ ሲንꬃፌ ጎዲዴስ፤ ሄሳ ጊሻስ ኑኒ ጎዳስ ጎይናና፤ ኢዚ ኑ ጾሳ» ጊዴስ።

19 ኢያሶይካ ዴራስ፥ «ኢንቴ ጎዳስ ጎይናናስ ዳንዳዬኬታ፤ ኢዚ ጌሻ ጾሳ፤ ኢዚ ቃናቲዛ ጾሳ፤ ኢዚ ኢንቴ ማካላቴꬃኔ ኢንቴ ናጋራ ኣቶ ጌና። 20 ኢንቴ ጎዳ ኣጊዲ ኣላጋ ጾሳታስ ጎይኒኮ ኢዚ ኢንቴስ ሎኦ ኦꬂዳፔ ጉዬ ሲሚ ዎꬊዲ ኢዚ ኢንቴ ቦላ ኢታ ኦꬃናኔ ኢንቴና ꬋይሳና» ጊዴስ።

21 ሂስቲን ዴሬዚ ኢያሶ፥ «ኣካይ ኑኒ ጎዳስ ጻላ ጎይናና» ጊዴስ።

22 ሄሳፌ ጉዬ ኢያሶይ ዴራስ፥ «ኢንቴ ጎዳስ ጎይናናስ ዶሪዳ ጊሻስ ኢንቴ ሁኤስ ኢንቴ ማርካ» ጊዴስ።

ኢስቲካ ዛሪዲ፥ «ኤ ኑኒ ማርካ!» ጊዳ።

23 ኢያሶይ፥ «ሂስቲኮ፥ ኢንቴ ጊዶን ዲዛ ኣላጋ ጾሳታ ዲጊቴ፤ ኢንቴ ዎዚና ጎዳ ኢስራኤሌ ጾሳኮ ዛሪቴ» ጊዴስ።

24 ዴሬዚካ ኢያሶስ፥ «ኑኒ ጎዳ ኑ ጾሳስ ጎይናና፤ ኢዛስካ ኣዛዜታና» ጊዳ።

25 ሄ ጋላስ ኢያሶይ ዴሬዛ ጫቄꬂዴስ፤ ኢስቲ ካላና ዎጋኔ ማራ ሄን ሴኬሜን ኢስታስ ኢሚዴስ። 26 ኢያሶይ ሄ ቃላታ ጾሳ ዎጋ ማጻፋን ጻፊዴስ። ሄሳፌ ጉዬ ኢሲ ጊታ ሹች ኤኪዲ ጌሽ ጊዲዳ ጎዳ ዱንካኔዛ ማታን ዲዛ ዎላ ጋርሳን ኤሲዴስ። 27 ኢያሶይ ኩሜꬃ ዴራስ፥ «ቤኢቴ፤ ጎዳይ ኑስ ሃሳይዳ ቃላ ኡባ ሃ ሹቻይ ሲዪዳ ጊሻስ ኢዚ ኑ ቦላ ማርካ ጊዳና። ኢንቴ ጾሳ ቦላን ማካሊኮ ሃ ሹቻይ ኢንቴ ቦላ ማርካ ጊዳና» ጊዴስ። 28 ሄሳፌ ጉዬ ኢያሶይ ዴራ ኡባ ባ ጺንጾን ጺንጾን ሲማና ማላ ሞይዚዴስ።

ኢያሶ ሃይቆኔ ኤልኤዜሬ ሃይቆ

29 ሄሳፌ ጉዬ ጎዳ ኣይሌ፥ ናዌ ና ኢያሶስ ላይꬃይ 110 ጊዲን ሃይቂዴስ። 30 ኣሳይ ጋኣሼ ዙማፔ ፑዴሃ ባጋን፥ ሻራ ሜንꬆን ዲዛ ኤፍሬሜ ዴሬን ዲዛ ኢዛ ጺንጾን ቴሚናቴ-ሴራሃን ሞጊዴስ። *

31 ኢያሶይ ፓጻ ዲዛ ዎዴ ኡባን፥ ኢያሶፔ ሲሚን ዴኢዳ ኣሳቲኔ ጎዳይ ኢስራኤሌታስ ኦꬂዳ ኦሶ ኡባ ኤሪዛ ጪማቲ ዲዛ ዎዴ ኡባን ኢስራኤሌ ኣሳይ ጎዳስ ጎይኒዴስ።

32 ኢስራኤሌ ኣሳይ ጊብጼ ቢታፌ ኤሂዳ ዮሴፌ ሜቄꬃ ሴኬሜን ሞጊዳ። ሄ ሶሆዛ ያቆቤይ ሴኬሜ ኣዋ ኤሞሬፔ 100 ሳቂሌ ቢራን ሻሚዴስ፤ ሂስቲን ጉዬፔ ዮሴፌ ዜሬꬃታስ ጺንጾ ጊዲዴስ። *

33 ቃሴካ ኣሮኔ ና ኤልኤዜሬይ ሃይቂዴስ፤ ኢዚካ ሻራ ሜንꬆን ዲዛ ኤፍሬሜ ዴሬን ኢዛ ናዛ ፊኒሃሴ ሳማን ጋኪዳ ጊቢኣ ካታማን ሞጌቲዴስ።

* 1:5 ዛሬ 31፡6፥8፤ ኢብ 13፡5

* 1:5 ዛሬ 11፡24-25

* 1:6 ዛሬ 31፡6፥7፥23

* 1:15 ታይ 32፡28-32፤ ዛሬ 3፡18፤ ኢያ 22፡1-6

* 2:1 ኢብ 11፡31፤ ያቆ 2፡25

* 2:10 ኬሳ 14፡21፤ ታይ 21፡21-35

* 5:6 ታይ 14፡28-35

* 5:9 ጌልጌላ፡ ጌልጌላ ጉሳይ ኢብራዌታ ቃላን ጌንዴሪሲ ዲጊዴስ ጉሳ።

* 5:10 ኬሳ 12፡1-13

* 5:12 ኬሳ 16፡35

* 6:3 ጪፍራ ጊዛይሳ ኢሲ ኢሲ ባጋ ጋሞꬆ ቃላን ዚሬ ጉሳ።

* 6:25 ኢብ 11፡31

* 7:26 ኣኮሬ ዙሌ ጉሲ ሜቶ ዙሌ ጉሳ።

* 8:31 ኬሳ 20፡25

* 8:32 ዛሬ 27፡2-8

* 8:35 ዛሬ 11፡29፤ 27፡11-14

* 9:7 ኬሳ 23፡32፤ 34፡12፤ ዛሬ 7፡2

* 9:10 ታይ 21፡21-35

* 10:13 2ሳሜ 1፡18

* 11:20 ዛሬ 7፡16

* 12:5 ታይ 21፡21-35፤ ዛሬ 2፡26—3፡11

* 12:6 ታይ 32፡33፤ ዛሬ 3፡12

* 13:6 ታይ 33፡54

* 13:8 ታይ 32፡33፤ ዛሬ 3፡12

* 13:14 ዛሬ 18፡1

* 13:33 ታይ 18፡20፤ ዛሬ 18፡2

* 14:2 ታይ 26፡52-56፤ 34፡13

* 14:3 ታይ 32፡33፤ 34፡14-15፤ ዛሬ 3፡12-17

* 14:6 ታይ 14፡30

* 14:7 ታይ 13፡1-30

* 14:9 ታይ 14፡24

* 15:14 ዳና 1፡20

* 15:63 ዳና 1፡21፤ 2ሳሜ 5፡6፤ 1ታሪ 11፡4

* 16:10 ዳና 1፡29

* 17:4 ታይ 27፡1-7

* 17:13 ዳና 1፡27-28

* 19:8 1ታሪ 4፡28-33

* 19:47 ዳና 18፡27-29

* 20:1 ታይ 35፡6-32፤ ዛሬ 4፡41-43፤ 19፡1-13

* 21:2 ታይ 35፡1-8

* 22:2 ታይ 32፡20-32፤ ኢያ 1፡12-15

* 22:16 ዛሬ 12፡13-14

* 22:17 ታይ 25፡1-9

* 22:20 ኢያ 7፡1-26

* 23:10 ዛሬ 3፡22፤ 32፡30

* 24:2 ሜꬌ 11፡27

* 24:3 ሜꬌ 12፡1-9፤ 21፡1-3

* 24:4 ሜꬌ 25፡24-26፤ 36፡8፤ 46፡1-7፤ ዛሬ 2፡5

* 24:5 ኬሳ 3፡1—12፡42

* 24:6 ኬሳ 14፡1-31

* 24:8 ታይ 21፡21-35

* 24:10 ታይ 22፡1—24፡25

* 24:11 ኢያ 3፡14-17፤ 6፡1-21

* 24:12 ኬሳ 23፡28፤ ዛሬ 7፡20

* 24:13 ዛሬ 6፡10-11

* 24:30 ኢያ 19፡49-50

* 24:32 ሜꬌ 33፡19፤ 50፡24-25፤ ኬሳ 13፡19፤ ዮሃ 4፡5፤ ሃዋ 7፡16

ዳናታ ማጻፋ

1

2

3

4

5

6

7

8

9

10

11

12

13

14

15

16

17

18

19

20

21

ዳናታ ማጻፋ

ጊዶ ቆፋ

ዳናታ ማጻፋይ ኢስራኤሌ ኣሳይ ካናኔ ጌሊ ኦይኪዳ ዎዴፔ ዶሚዲ፥ ካዎይ ካዎቲን ካዎቴꬃይ ኤቃና ጋካናስ ዲዛ ታሪኬታ ኦይኪዴስ፤ ሄ ዎዴይ ኢስራኤሌ ኣሳይ ኤቃ ጾሳታ ጎይኖን ጾሳ ቦላ ማካላ ዳርሲዳ ዎዴ። ሃ ማጻፋይ ኦይኪዳ ታሪኬቲ፥ «ዳናታ» ጌቴቲዛ ሚኖ ኣሳቲ ኦꬂዳይሳ ቤሴቴስ። ሄ ዳናታፔ ዳሪዛ ባጋቲ ኦላ ቃራታ፤ ኢስታፌ ቃሴ ኬሂ ኤሬቲዳይ፥ ኢዛ ሚኖቴꬃይ ሼምፖ 13-16 ጋካናስ ጻፌቲዳ ሳምሶኔ ጌቴቲዛይሳ። ሃ ማጻፋፔ ኑኒ ዴሚዛ ጊታ ቲሚርቴይ፥ ኢስራኤሌ ኣሳ ዴኦይ ቱሙ ዴኦ ጊዲዛይ ኢስቲ ጾሳስ ኣማኔቲ ዲዛ ዎዴ ጊዲሺን ኢስቲ ኢዛስ ኣማኔቶንታ ኢጺዛ ዎዴታ ኡባን ኢስታ ቦላ ሜቶይ ጋኪዛይሳ ኤሪሴስ። ሄሳፌ ቦላራ ቃሴ ዎጋን ኣሳይ ጾሳስ ኣማኔቶንታ ኢጺዳ ጋሶን ኢስታ ቦላ ሜቶይ ጋኪኮካ ኢስቲ ናጋራ ፓጺ ሲሚዳ ዎዴ ኡባን ጾሲ ኢስታ ኣሼስ።

ሃ ማጻፋይ ኦይኪዳ ኩሜꬃ ቆፋ

ኢያሶይ ሃይቃና ዎዴ ጋካናስ ዲዛ ሃኖታታ 1፡1—2፡10

ኢስራኤሌ ዴሬ ዳናታ 2፡11—16፡31

ዱማ ዱማ ሃኖታ 17፡1—21፡25

1

ዩሁዳ ዛሬቲኔ ሲሞና ዛሬቲ ኣዶኒ-ቤዜቄ ኦሊ ኦይኪዳ

1 ኢያሶይ ሃይቂዳፔ ጉዬ ኢስራኤሌ ኣሳይ፥ «ካናኔ ቢታ ኣሳ ኦላናስ ኑ ዛሬታፔ ኮይሮቲዲ ኬዛናይ ኦኔ?» ጊዲ ጎዳ ኦይቺዴስ።

2 ሂስቲን ጎዳይ፥ «ዩሁዳ ዛሬቲ ኮይሮቲ ኬዜቶ፤ ታኒ ቢታ ኢስታ ኩሼን ኣꬃ ኢማዲስ» ጊዴስ።

3 ዩሁዳ ኣሳይ ባንታ ዳቦታ ጊዲዳ ሲሞና ዛሬታ፥ «ኑኒ ካናኔታራ ኦሌታና ማላ ኑና ሻኪን ጋኪዳሶ ኑናራ ኣꬊቴ። ሄሳፌ ጉዬ ኢንቴና ሻኮን ጋኪዳሶ ኢንቴናራ ኢሲፌ ባና» ጊዳ፤ ሂስቲን ሲሞና ዛሬቲኔ ዩሁዳ ዛሬቲ ኦላስ ኢሲፌ ቢዳ። 4 ሂስቲን ጎዳይ ካናኔታኔ ፓሪዜታ ኢስታ ኩሼን ኣꬂ ኢሚዴስ፤ ቤዜቄን 10,000 ኣስ ዎꬊዳ። 5 ቤዜቄ ጌቴቲዛሶን ኣዶኒ-ቤዜቄ* ዴሚዲ ኢዛራ ኦሌቲዳ፤ ሂስቲዲ ካናኔታኔ ፓሪዜታ ጾኒዳ። 6 ኣዶኒ-ቤዜቄይ ባቃቲሺን ጎዲ ኦይኪዲ፥ ኢዛስ ኩሼ ማንꬃ ቢራꬌታኔ ቶሆ ማንꬃ ቢራꬌታ ቃንጺ ቃንጺ ዬጊዳ።

7 ሂስቲን ኣዶኒ-ቤዜቄይ፥ «ኩሼ ማንꬃ ቢራꬌታኔ ቶሆ ማንꬃ ቢራꬌታ ታኒ ቃንጻ ቃንጻ ዬጊዳ ላፑን ታሙ ካዎቲ ታ ማዳፌ ዎꬊዳ ሱፓ ማጺ ሺሺዲ ሜቴስ። ካሴ ኢስታ ቦላ ታ ኦꬂዳ ጌኔ ማላ ጾሲ ታ ቦላ ኦꬂዴስ» ጊዴስ። ኢዛ ዬሩሳላሜ ኤሂን ሄን ሃይቂዴስ።

ዩሁዳ ዛሬቲ ዬሩሳላሜኔ ኬብሮኔ ኦይኪዳ

8 ዩሁዳ ኣሳይ ዬሩሳላሜ ኦሊ ኦይኪዴስ፤ ሂስቲዲ ኣሳ ጊꬃ ማሻን ቡሳኪ ዉርሲዲ ካታማ ታማን ጹጊዴስ።

9 ሄሳፌ ጉዬ ዩሁዳ ኣሳይ ጌዜን፥ ኔጌቤኒኔ ሄ ዴሬ ጋꬋን ዲዛ ካናኔታ ኦላናስ ቢዴስ። 10 ሂስቲዲ ካሴ ቂሪያቴ-ኣርባኤ ጌቴቲዛ ኬብሮኔ ካታማን ዲዛ ካናኔታ ኦሊዳ፤ ቃሴ ሻሻዬ፥ ኣሂማኔኔ ታሊማዬ ጌቴቲዛ ቆሞታ ጾኒዳ።

ኦቲንኤሌይ ዳቢሬ ካታማ ኦይኪዴስ

(ኢያ 15፡13-19)

11 ሄሳፌ ዴንዲዲ ዩሁዳ ኣሳይ ዳቢሬ ጌቴቲዛ ካታማን ዲዛ ኣሳ ኦላናስ ቢዴስ፤ ዳቢሬ ካታማይ ካሴ፥ «ቂሪያቴ-ሴፌሬ» ጌቴቴስ። 12 ካሌቤይ፥ «ቂሪያቴ-ሴፌሬ ኦሊዲ ኦይኪዛዴስ ታኒ ታ ናዮ ኣኪሳ ኢማና» ጊዴስ። 13 ሂስቲን ካሌቤስ ካሎ ኢሻ ቄናዜ ና ኦቲንኤሌይ ሄ ካታማ ኦሊዲ ኦይኪዴስ፤ ካሌቤይካ ባ ናዮ ኣኪሳ ኢዛስ ኢሚዴስ። †

14 ኣኪሳይ ኦቲንኤሌ ጌሊዛ ዎዴ፥ ኢዛ ባ ኣዋፔ ጋዴ ኦይቻ ኤካና ማላ ኦቲንኤሌይ ኢዞ ዞሪዴስ፤ ሂስቲን ኢዛ ባ ቶጊዳ ሜሄ ቦላፌ ዎꬋዱስ፤ ሂስቲን ካሌቤይ ኢዞ፥ «ታ ኔስ ኣይ ኦꬆ?» ጊዲ ኦይቺዴስ።

15 ኢዛካ፥ «ካሴ ኔ ታስ ኢሚዳ ጋዴይ ሃꬂ ባይንዳሶ ጊዲዳ ጊሻስ ፑልቶ ሃꬃራ ዲዛ ጋዴ ታስ ኢማርኪ!» ጋዱስ። ሂስቲን ካሌቤይ ኢዚስ ፑዴ ባጋራኔ ዱጌ ባጋራ ፑልቶራ ዲዛ ጋዴታ ኢሚዴስ።

ዩሁዳ ዛሬቲኔ ቢኒያሜ ዛሬቲ ኦሊ ጾኒዳ

16 ሙሴ ቦሎ ቄናዌዛ ዜሬꬃቲ ዩሁዳ ኣሳራ ዛምባይ ዳሪ ዲዛ ኢያርኮ ካታማፔ ዴንዲዳ፤ ሂስቲዲ ኣራዴ ጌቴቲዛ ካታማፔ ዱጌሃ ባጋራ፥ ኔጌቤን ዲዛ ዩሁዳ ባዞ ቢዳ፤ ሂስቲዲካ ሄን ዲዛ ኣሳ ጊዶን ኡቲዳ።

17 ዩሁዳ ኣሳይ ሲሞና ኣሳራ ኢሲፌ ቢዲ፥ ጻፋቴ ጌቴቲዛ ካታማን ዲዛ ካናኔታ ኦሊ ጾኒዴስ፤ ካታማዮካ ሙሌራ ꬋይሲዴስ። ሂስቲዲ ሆርማ ‡ ጊዲ ሱንꬂዴስ። 18 ዩሁዳ ኣሳይ ጉጂዲ ጋዛ፥ ኣስቄሎናኔ ኣቃሮኔ ካታማታ ኢስታ ዩሾን ዲዛ ዴሬታካ ኦሊ ኦይኪዴስ።

19 ጎዳይ ዩሁዳ ኣሳራ ዲዛ ጊሻስ፥ ዙማቲ ዳርዛሶ ጌዜ ቢታ ኢስቲ ኦይኪዳ፤ ጊዶ ኣቲን ጋርስ ዴምባቲ ኡቲዳ ቢታን ዲዛ ኣሳታስ ቢራታፔ ኦሴቲዳ ኦላ ፓራ-ጋሬቲ ዲዛ ጊሻስ፥ ዩሁዳ ኣሳይ ኢስታ ዴንꬂ ጎዳናስ ዳንዳይቤና። 20 ሙሴይ ጊዳ ማላን ኬብሮኔ ካታማ ካሌቤስ ኢሚዳ፤ ሂስቲን ካሌቤይ ኤናቄ ዛሬ ሄꬑ ቆሞታ ዴራፔ ዴንꬂ ጎዲዴስ። 21 ጊዶ ኣቲን ቢኒያሜ ዛሬቲ ዬሩሳላሜን ዲዛ ያቡሴ ኣሳታ ዴራፔ ዴንꬂ ጎዶንታ ኣጊዳ ጊሻስ ሃች ጋካናስ ያቡሴቲ ቢኒያሜ ዛሬታራ ዬሩሳላሜን ኢሲፌ ዴቴስ። *

ኤፍሬሜ ቆሞቲኔ ሚናሴ ቆሞቲ ቤቴሌ ኦሊ ኦይኪዳ

22 ዮሴፌ ቆሞቲ ቤቴሌ ኦላናስ ዎራጂዳ፤ ጎዳይካ ኢስታራ ዴስ፤ 23 ኢስቲካ ቤቴሌ ካታማ ዩዪ ጾሞሲዛ ኣሳታ ኪቲዳ፤ ካሴ ሄ ካታማይ ሱንꬂ ሎዛ ጌቴቴስ። 24 ኪቲን ኢስቲ ካታማፔ ኬዚ ቢዛ ኢሲ ኣዴዛ ዴሚዲ፥ «ካታማ ጊዶ ዋኒ ጌላናስ ዳንዳዬቲዛኮ ኑና ቤሳ፤ ኔ ቤሲኮ ኑኒ ኔስ ኪያና» ጊዳ። 25 ሂስቲን ኢዚ ኢስታ ቤሲዴስ፤ ሄሳፌ ጉዬ ካታማን ዲዛ ኣሳ ጊꬃ ማሻን ቡሳኪዳ፤ ጊዶ ኣቲን ሄ ኣዴዛኔ ኢዛሶ ኣሳ ኡባ ሼምፖ ኣሺዳ። 26 ጉዬፔ ሄ ኣዴዚ ሂቴ ጌቴቲዛ ዴሬ ቢዲ፥ ሄን ካታማ ኤሲዴስ፤ ሄ ካታማይ ሱንꬃ ሎዛ ጊ ሱንꬂዴስ፤ ሄ ካታማያካ ሃች ጋካናስ ሄ ሱንꬃን ጼይጌታዉስ።

ኢስራኤሌ ኣሳይ ባስ ኢሜቲዳ ቢታፌ ዴንꬂ ጎዶንታ ኣጊዳ ኣሳታ

27 ሚናሴ ዛሬቲ፥ ቤቲ-ሻኣኔ፥ ታኢናኬ፥ ዶሬ፥ ዪቢላኣሜኔ ማጊዶ ካታማታኒኔ ኢስታ ዩሾን ዲዛ ሞꬃታን ዲዛ ኣሳታ ኬሲ ጎዶንታ ኣጊዳ ጊሻስ ካናኔቲ ሄን ባንታ ዴኦ ሚንꬂ ኦይኪዳ። 28 ኢስራኤሌ ኣሳይ ሚኒዳ ዎዴ ካናኔታ ባስ ዎልቃን ኦሲሲዳ፤ ጊዶ ኣቲን ኢስታ ሙሌራ ቢታፌ ኬሲ ጎዲቤቴና። * 29 ኤፍሬሜ ዛሬቲካ ጌዜሬ ጌቴቲዛ ካታማን ዲዛ ካናኔታ ኬሲዲ ጎዶንታ ኣጊዳ ጊሻስ ካናኔ ኣሳቲ ሄን ኢስታራ ኢሲፌ ዱስ ዶሚዳ። * 30 ዛቢሎኔ ዛሬቲ ቂቲሮኔ ካታማኒኔ ናሂላሌ ካታማን ዲዛ ኣሳታ ኬሲ ጎዶንታ ኣጊዳ ጊሻስ ካናኔቲ ሄን ኢስታራ ኢሲፌ ዴኢዳ፤ ጊዶ ኣቲን ዛቢሎኔ ዛሬቲ ኢስታ ባስ ዎልቃን ኦሲሲዳ። 31 ኣሴሬ ዛሬቲካ ኣኮን፥ ሲዶናን፥ ኣሂላቤን፥ ኣኪዚቤን፥ ሄልቤን፥ ኣፌቄኒኔ ኤራሆቤን ዲዛ ኣሳታ ኬሲ ጎዲቤቴና። 32 ካናኔቲ ኬዞንታ ኣጊዳ ጊሻስ ኣሴሬ ዛሬቲ ኢስታራ ሄን ኢሲፌ ዴኢዳ። 33 ኒፍታሌሜ ዛሬቲካ ቤቲ-ሼሚሼ ካታማኒኔ ቤቲ-ኣናቴ ካታማን ዲዛ ኣሳታ ኬሲዲ ጎዲቤቴና፤ ጊዶ ኣቲን ካናኔታራ ሄን ኢሲፌ ዴኢሺን ቤቲ-ሼሚሼኔ ቤቲ-ኣናቴ ካታማ ኣሳታ ባስ ዎልቃን ኦሲሲዳ። 34 ኣሞሬቲ ዳኔ ዛሬታ ፑዴ ዙማቲ ዲዛሶ ጌዜፌ ዱጌ ዴምባሶ ዎꬎንታ ማላ ዲጊዳ። 35 ኣሞሬቲ ሃሪ-ሄሬሴ ዴሬን፥ ኣያሎኒኔ ሻኣልቢሜ ጌቴቲዛ ካታማታን ዴኦ ሚንꬂዳ፤ ጊዶ ኣቲን ኤፍሬሜ ዛሬቲኔ ሚናሴ ዛሬቲ ሚኒ ሚኒ ቢዲ ባንታስ ዎልቃን ኦሲሲዳ። 36 ኣሞሬታ ዴሬ ዛዋይ ኣኪራቢሜ ጌቴቲዛሶራ ኣꬊ ቢዲ ሴላራ ካንꬂዲ ሄራ ኣꬊ ቤስ።

2

ቦኪሜን ጾሳ ኪታንቻ

1 ጎዳ ኪታንቻይ ጌልጌላፔ ቦኪሜ ቢዲ ኢስራኤሌ ኣሳስ፥ «ታኒ ኢንቴና ጊብጼፔ ኬሳዳ ቤኒ ኢንቴ ኣዋስ ኢማና ጋዳ ታ ጫቂዳ ቢታ ኢንቴና ጌልꬃዲስ፤ ሂስታዳ ታ ኢንቴስ፥ ‹ታኒ ኢንቴናራ ጫቂዳ ጫቆ ቃላ ሙሌካ ላሚኬ። 2 ኢንቴ ሃ ቢታን ዲዛ ኣሳታራ ጫቆ ጫቄቶፍቴ፤ ኢስቲ ያርሺዛሶታ ላሊቴ› ጋዲስ፤ ጊዶ ኣቲን ኢንቴ ታስ ኣዛዜቲቤኬታ፤ ኣይስ ሄሳꬆ ሃኒዴቲ? 3 ሄሳ ጊሻስ ታኒ ኢንቴና፥ ‹ኢስታ ታኒ ኢንቴ ሲንꬃፌ ኬሳ ጎዲኬ፤ ኢስቲ ኢንቴስ ሞርኬ ጊዳና፤ ኢስታ ኤቃ ጾሳቲካ ኢንቴስ ናርጻ ማላ ጊዳና› ጋዲስ» ጊዴስ።

4 ጎዳ ኪታንቻይ ሄሳ ኢስራኤሌ ኣሳ ኡባስ ዮቲዳ ዎዴ ኣሳይ ባ ቃላ ꬎቁ ሂስቲዲ ዬኪዴስ። 5 ሄ ሶሆዛ ቦኪሜ * ጊዲ ሱንꬂዴስ፤ ሂስቲዲ ሄ ሶዛን ጾሳስ ያርሾ ያርሺዴስ።

ኢያሶ ሃይቆኔ ኦራꬃ ዬሌታ

6 ኢያሶይ ኢስራኤሌ ኣሳ ዬዲዳፔ ጉዬ ኣሳይ ኢሶይ ኢሶይ ሻኪን ባና ጋኪዛ ቢታ ኤካናስ ቢዴስ። 7 ኢያሶይ ሼምፖራ ፓጻ ዲዛ ላይꬃ ኡባን ኣሳይ ጎዳስ ኦꬂዴስ፤ ኢዚ ሃይቂዳፔ ጉዬ ጎዳይ ኢስራኤሌ ኣሳስ ኦꬂዳ ጊታ ኦሶ ኡባ ቤኢዳ ጪማታ ዎዴ ኡባንካ ጎዳስ ጎይኒዛይሳ ኣጊቤና።

8 ጎዳ ኣይሌ ናዌ ና ኢያሶስ ላይꬃይ 110 ጊዲን ሃይቂዴስ፤ 9 ጋኣሼ ዴሬፔ ፑዴሃ ባጋን ኤፍሬሜ ዴሬን ቦላ ጌዜ ቢታን ቴሚናቴ-ሴራሃ ጌቴቲዛሶን ዲዛ ኢዛ ጋዴን ኢዛ ሞጊዳ። *

10 ሄ ዬሌታ ኡባይ ሃይቂዳፔ ጉዬ ጎዳኔ ኢዚ ኢስራኤሌ ኣሳስ ኦꬂዳ ሎኦ ኦሶ ኡባ ኤሮንታ ኦራꬃ ዬሌታይ ዴንዲዴስ።

ኢስራኤሌ ኣሳይ ጎዳስ ጎይኒዛይሳ ኣጎ

11 ሄሳፌ ጉዬ ኢስራኤሌ ኣሳይ ጎዳ ሲንꬃን ኢታ ሚሽ ኦꬂዴስ፤ ባኣሌ ጌቴቲዛ ኤቃታስ ጎይኒዴስ። 12 ጊብጼ ቢታፌ ኢስታ ኬሲዳ ጎዳ፥ ባንታ ኣዋታ ጾሳ ኣጋጊዳ፤ ባንታ ሄራን ዲዛ ኣሳቲ ጎይኒዛ ኤቃታኮ ሲሚዲ ኢስታስ ጎይኒዳ፤ ሄሳን ጎዳ ሃንቄꬂዳ። 13 ጎዳካ ኣጊዲ ባኣሌሲኔ ኣስታሮቴስ ጎይኒዳ። 14 ሄሳ ጊሻስ ጎዳ ሃንቆይ ኢስራኤሌ ኣሳ ቦላ ኤጺ ኬዚዴስ፤ ዎራጂዛይቲ ቦንቃና ማላ ኢስታ ሞርኬታ ኩሼን ኣꬂ ኢሚዴስ፤ ኢስታ ሄራን ዲዛ ሞርኬታስ ኢስታ ኣꬂ ኢሚዴስ፤ ሄሳፌ ጉዬ ኢስቲ ባንታ ሞርኬታራ ኤቄታናስ ዳንዳይቤቴና። 15 ኢስቲ ኦላስ ኬዚዛ ዎዴ ኡባን ጎዳይ ካሴ ኢስታስ ጫቂ ዮቶይሳꬆ ኢስቲ ጾኔታና ማላ ኢዚ ኢስታ ቦላ ዴንዲዴስ፤ ሄሳፌ ዴንዶይሳን ኢስቲ ኬሂ ዋዬቲዳ።

16 ሄሳፌ ጉዬ ጎዳይ ኢስራኤሌ ኣሳ ቦላ ዎራጂዛይታ ኩሼፔ ኢስታ ኣሺዛ ዳናታ ኢስታስ ዴንꬂዴስ፤ 17 ጊዶ ኣቲን ኢስራኤሌ ኣሳይ ኢስታስ ፒርዲዛ ዳናታስ ኣዛዜቲቤና፤ ኢስቲ ጎዳስ ኣማኔቶንታ ኢጺዳ፤ ኤቃ ጾሳታኮ ሲሚዲ ኢስታስ ጎይኒዳ፤ ካሴ ባንታ ኣዋታ ኦጌፔ ካሬ ኬዚዳ፤ ኢስታ ኣዋቲ ጎዳስ ኣዛዜቲዳ ማላ ኢስቲ ኣዛዜቲቤቴና። 18 ጎዳይ ኢስታስ ፒርዲዛ ዳናታ ዳናሲዳ ዎዴ ኡባን ኢዚ ሄ ፒርዲዛ ዳናታራ ኢሲፌ ዲዛ ጊሻስ ሄ ዳናቲ ሼምፖራ ፓጻ ዲዛ ላይꬅ ኡባን ኢስታ ሞርኬታ ኩሼፔ ኢስታ ኣሺዴስ። ዋዬይኔ ቱጋይ ኢስታ ቦላ ዳሪዳ ጋሶን ኢስቲ ዋሲዛይሳ ሲዪዲ ጎዳይ ኢስታስ ቃꬌቲዴስ። 19 ጊዶ ኣቲን ኢስታ ካሌꬂዛ ዳናቲ ሃይቂዳ ዎዴ ኡባን ኣሳይ ጉዬ ሲሚዲ፥ ኤቃ ጾሳታ ካሎን፥ ኢስታስ ሃጋዞኒኔ ኢስታ ጎይኖን ካሴ ኢስታ ኣዋቲ ኦꬂዳ ኢታ ኦሶፔ ኣꬊዳ ኢታ ኦሶን ሲሚ ጌሊዳ፤ ባንታ ኢታ ኦሶኔ ጌላ ኦጌ ኣጎንታ ኢጺዳ።

20 ሄሳ ጋሶን ጎዳ ሃንቆይ ኢስራኤሌ ካዎቴꬃ ቦላ ኤጺ ኬዚዴስ፤ ጎዳይ፥ «ሃ ኣሳይ ታኒ ካሴ ኢስታ ኣዋታራ ጌሊዳ ጫቆ ቃላ ዬꬊ ኣꬊዳ ጊሻሲኔ ታስ ኣዛዜቶንታ ኢጺዳ ጊሻስ፥ 21 ሃቺፌ ዶሚን ኢያሶይ ሃይቂዳ ዎዴ ቢታ ቦላን ኣቲዳ ካዎቴꬃታፔ ኢሳዴካ ታኒ ኢስታ ሲንꬃፌ ኬሳ ጎዲኬ። 22 ሃ ኢስራኤሌ ኣሳይ ካሴ ባንታ ኣዋታ ማላ ታ ኦጌ ካሊዛኮኔ ካሎንታኮ ታኒ ኢስታ ፓጫናስ ሃይሳ ሃ ዴሬታ ታስ ኦላ ማሳራ ኦꬃዳ ኢስታን ጎኤታና» ጊዴስ። 23 ሄሳ ጊሻስ ጎዳይ ሄ ካዎቴꬃ ኣሳይ ኬዞንታ ጋምኣና ማላ ኦꬂዴስ። ኢዚ ኢስታ ኤሶን ዬዴꬂ ኬሲቤና፤ ኢያሶስካ ኢስታ ኣꬂ ኢሚቤና።

3

ሄ ቢታፌ ጎዴቶንታ ኣቲዳ ኣሳታ

1 ሄ ዎዴ ካናኔን ኣይ ኦላካ ኦሌቲ ኤሮንታ ኢስራኤሌ ካዎቴꬃ ፓጫና ማላ ጎዳይ ሃ ኣሳታ ኣሺዴስ። 2 ኢዚ ሄሳ ኦꬂዳይ ሃይሳፌ ካሴ ኦላ ኦሌቲ ኤሮንታ ኢስራኤሌ ዬሌታ ኦላ ታማርሳናሳ። 3 ሄ ቢታን ኣቲዳ ኣሳቲ፥ ፊሊስጼሜ ካታማታ ሃሪዛ ኢቻሻታ፥ ካናኔታ ኡባ፥ ሲዶና ካታማ ኣሳታኔ ባኣሊ-ሄርሞኔ ጌቴቲዛ ዴሬፔ ዶሚዲ ሃማቴ ጋካናስ ሊባኖሴ ዙማታ ቦላ ዲዛ ሂዌታ። 4 ጎዳይ ሙሴ ባጋራ ካሴ ኢስራኤሌ ኣዋታስ ኢሚዳ ኣዛዞ ኢስቲ ኣዛዜቲዛኮኔ ኣዛዜቶንታኮ ሻኪ ኤራናስ ኢስታስ ፓጬ ጊዳና ማላ ሄ ኣቲዳ ኣሳታ ሄን ኣሺዴስ።

5 ሄሳ ጊሻስ ኢስራኤሌ ኣሳይ ካናኔታራ፥ ሂዌታራ፥ ኣሞሬታራ፥ ፓሪዜታራ፥ ሂቴታራኔ ያቡሴታራ ኢሲፌ ዴኢዴስ። 6 ኢስታ ማጫ ናይታ ባስ ማቾ ኤኪዳ፤ ባንታ ማጫ ናይታካ ኢስታ ኣቱማ ናይታስ ኢሚዳ፤ ኢስታ ኤቃ ጾሳታስካ ጎይኒዳ።

ኦቲንኤሌ

7 ኢስራኤሌ ኣሳይ ጎዳ ሲንꬃን ኢታ ሚሽ ኦꬂዴስ፤ ኢስቲ ጎዳ ባንታ ጾሳ ኣጊዲ ባኣሌኔ ኣሼሮ ጌቴቲዛ ኤቃ ጾሳታስ ጎይኒዳ። 8 ሄሳ ጊሻስ ጎዳ ሃንቆይ ኢስራኤሌ ኣሳ ቦላ ኤጺ ኬዚዴስ፤ ጎዳይ ማሶጴጾምያ ቢታ ካዎ ኩሻን-ኣሪሻታዬ ኩሼን ኢስታ ኣꬂ ኢሚዴስ፤ ኢስቲካ ኢዛስ ኦስፑን ላይꬅ ሃሬቲዳ። 9 ጊዶ ኣቲን ኢስራኤሌ ኣሳይ ጎዳስ ዋሲዳ ዎዴ ጎዳይ ኢስታ ኣሻናስ ኣሺዛዴ ኪቲዴስ፤ ኢዚካ ካሌቤስ ካሎ ኢሻ ቄናዜ ና ኦቲንኤሌ ጌቴቴስ። 10 ጎዳ ኣያናይ ኢዛ ቦላ ዎꬊን ኢዚ ኢስራኤሌ ዴሬ ኣይሲዛ ዳና ጊዲዴስ፤ ኢዚ ኦላስ ኬዚዳ ዎዴ ጎዳይ ማሶጴጾምያ ቢታ ካዎ ኩሻን-ኣሪሻታዬ ኢዛ ኩሼን ኣꬂ ኢሚን ኢዛ ጾኒዴስ። 11 ሄሳ ጊሻስ ቄናዜ ና ኦቲንኤሌይ ሃይቃና ጋካናስ ቢታይ ኦይዱ ታሙ ላይꬅ ኩሜꬅ ዎፓ ዴሚዴስ።

ኤሁዴ

12 ኢስራኤሌ ኣሳይ ዛሬꬂዲካ ጎዳ ሲንꬃን ኢታ ሚሽ ኦꬂዴስ፤ ሄሳ ጊሻስ ጎዳይ ሞኣቤ ካዎ ኤጊሎኔይ ኢስራኤሌ ቦላ ዎልቃማና ማላ ኦꬂዴስ። 13 ኤጊሎኔይ ኣሞኔታኔ ኣማሌቄታ ባናራ ዴንꬂ ኤኪ ቢዲ ኢስራኤሌ ኣሳ ኦሊ ጾኒዴስ፤ ዛምባ ካታማ ጌቴቲዛ ኢያርኮ ካታማካ ኦይኪዴስ። 14 ኢስራኤሌ ኣሳይካ ሞኣቤ ካዎ ኤጊሎኔስ ታማኔ ኦስፑን ላይꬅ ሃሬቲዴስ።

15 ኢስራኤሌ ኣሳይ ጎዳኮ ዛሪ ዋሲዳ ዎዴ፥ ኢስታ ኣሺዛ ኣስ ኪቲዴስ፤ ኢዚካ ቢኒያሜ ዛሬፔ ጌራ ና ኤሁዴ ጌቴቴስ፤ ኢዚ ሃዲርሳ ኩሼን ኦꬂዛ ኣሳ፤ ኢስራኤሌ ኣሳይ ኤሁዴ * ሞኣቤ ካዎ ኤጊሎኔኮ ጊራራ ኪቲዴስ። 16 ኤሁዴይ ናምኡ ባጋራ ቃራቲዳ ኢሲ ዋꬋ ጊዲዛ ጊꬃ ማሻ ባስ ጊግሲዴስ፤ ኡሻቻ ሚሌ ባጋራ ማይኦ ጊዶን ጊጺዴስ። 17 ሄሳፌ ጉዬ ሞኣቤ ካዎ ኤጊሎኔስ ጊራ ኤኪ ኤፊዲ ኢሚዴስ፤ ኤጊሎኔይ ኬሂ ኦርዴ ኣሳ። 18 ኤሁዴይ ጊራዛ ካዎዛስ ኢሚዳፔ ጉዬ ጊራ ቶኪዲ ቢዳ ኣሳታ ሞይዚዴስ። 19 ጊዶ ኣቲን ኤሁዴይ ጌልጌላ ማታን ዲዛ ማሴቲ ኤቂዳ ሹቻታ ማታፔ ኤጊሎኔኮ ጉዬ ሲሚ ቢዲ፥ «ካዎንቶ! ታኒ ኢንቴስ ዮታና ጹራ ሚሺ ዴስ» ጊዴስ። ሂስቲን ካዎይ፥ «ጮኡ ጋ!» ጊዴስ፤ ኢዛ ናጊዛይቲ ኡባይ ካሬ ኬዚዳ።

20 ሄ ዎዴ ካዎይ ፖቄን ዲዛ ኢሲ ጫርኪዛ ኪፊሌን ባርካ ኡቲ ዲሺን ኤሁዴይ ኢዛኮ ሺቂዲ፥ «ጾሲ ኔስ ዬዲዳ ኪታይ ዴስ» ጊዴስ፤ ካዎዚካ ባ ኡቲዳሶሆፔ ዴንዲ ኤቂዴስ። 21 ኤሁዴይ ሃዲርሳ ኩሼ ዬዲዲ ኡሻቻ ባጋ ሚሌፌ ጊꬃ ማሻ ሾዲዲ ካዎዛስ ኡሎን ዬዲዴስ። 22 ሂስቲን ጊꬃ ማሻስ ቱቴይ ኣቶንታ ኡሎ ጊዶ ጌሊዲ ዞኮራ ካንꬂ ኬዚዴስ፤ ሞꬌዚካ ማሻ ማይኢዴስ፤ ኤሁዴይ ማሻ ሾዶንታ ሄን ኣጋጊዴስ። 23 ሄሳፌ ጉዬ ኤሁዴይ ካሬ ኬዚዲ ኬꬃ ካሬ ኢዛ ቦላ ጎርዲ ቁልፒዴስ።

24 ኤሁዴይ ቢዳፔ ጉዬ ካዋ ኣይሌቲ ዪዲ ፔንጌይ ጎርዴቲዳይሳ ቤኢዳ፤ ጊዶ ኣቲን ካዎይ ጊዶ ኪፊሌን ሼሻስ ኡቶንታ ኣጌና ጊዲ ቆፒዳ። 25 ሳሌታና ጋካናስ ካሬን ኤቂ ናጊዳ፤ ጊዶ ኣቲን ካዎይ ፔንጌ ዶዮንታ ኢጺን ቁልፔ ኤኪዲ ፔንጌዛ ዶይዳ፤ ኢስታ ጎዳ ኣሃይ ዉይጌ ቦላ ፖርጩ ጊ ዲዛይሳ ቤኢዳ።

26 ኣሽካራቲ ሄን ፔንጌ ቦላ ናጎን ዲሺን ኤሁዴይ ኬሲ ኤኪዲ ማሴቲ ኤቂዳ ሹቻሶራ ኣꬊዲ ሴይሬ ጌቴቲዛሶ ባቃቲዴስ። 27 ኢዚ ሄ ጋኪዳ ዎዴ ኤፍሬሜ ዴሬን ቦላ ጌዜዛን ኢስራኤሌ ኣሳይ ኦላስ ሺቃና ማላ ዛዬ ፑኒዴስ፤ ኣሳይካ ኢዛ ካሊዲ ሄፔ ዱጌ ዎꬊዴስ።

28 ኢዚ ኢስታስ፥ «ታና ካሊቴ፤ ኣይስ ጊኮ ጎዳይ ኢንቴ ሞርኬታ፥ ሞኣቤታ ኢንቴ ኩሼን ኣꬂ ኢሚዴስ» ጊዴስ። ሂዝጊን ኢዛ ካሊ ዎꬊዲ ዮርዳኖሴ ሻፋፔ ጌዴ ሞኣቤ ፒንꬂዛ ፑርዴዛ ኦይኪዲ ኢሳዴይካ ሄራ ካንꬆንታ ማላ ዲጊዳ። 29 ሄ ዎዴ ሞኣቤ ኣሳፔ ታሙ ሺ ጊዲዛ ዶሬቲዳ ሚኖ ኦላንቻታ ዎꬊዳ፤ ኢሲ ኣሲካ ኬሲ ኤኪ ኣቲቤና። 30 ሄ ጋላስ ኢስራኤሌ ኣሳይ ሞኣቤ ኣሳ ኦሊ ጾኒዴስ፤ ሄሳ ጋሶን ቢታይ ኦስፑን ታሙ ላይꬅ ጋካናስ ዎፓ ዴሚዴስ።

ሻምጋሬ

31 ኤሁዴፔ ጉዬ ኣናቴ ና ሻምጋሬይ ዴንዲዴስ፤ ፊሊስጼሜ ዴሬፔ ኡሱፑን ጼቱ ኣስ ጪካ ጉፌን ዎꬊዲ ኢስራኤሌ ኣሳ ኣሺዴስ።

4

ዲቦራኔ ባራቄ

1 ኤሁዴይ ሃይቂዳፔ ጉዬ ኢስራኤሌ ኣሳይ ጎዳ ሲንꬃን ዛሬꬂዲካ ኢታ ሚሽ ኦꬂዴስ። 2 ሄሳ ጊሻስ ጎዳይ ሃጾሬ ጌቴቲዛ ካታማን ካዎቲዳ ካናኔ ካዎ ያቢኔስ ኢስታ ኣꬂ ኢሚዴስ፤ ኢዛ ኦላንቻታ ካሌꬂዛ ሲሳሪ ሃሮሼ-ሃጎዬ ጌቴቲዛ ካታማን ዴስ። 3 ያቢኔይ ቢራታፔ ኦሴቲዳ ኡዱፉን ጼቱ ፓራ-ጋሬቲ ኢዛስ ዲዛ ጊሻሲኔ ኢዚ ኢስራኤሌ ኣሳ ናምኡ ታሙ ላይꬅ ኩሜꬅ ኬሂ ኡንኤꬂዳ ጊሻስ ኢስቲ ማዶ ዴማናስ ጎዳኮ ዋሲዳ።

4 ሄ ዎዴ ላፒዶታ ማቻ ናቤ ዲቦራይ ቲንቢቴ ዮቲዛራ ኢስራኤሌ ዴራ ፒርዲዛ ዳና። 5 ኢዛካ ኤፍሬሜ ዴሬን ቦላ ጌዜን፥ ኤራማ ካታማፔኔ ቤቴሌ ካታማፔ ጊዶን ዲዛ ዲቦራ ዛምባ ጋርሳን ኡታዳ ፒርዳዉስ፤ ኢስራኤሌ ኣሳይ ባ ዮኦ ፒርዲሳናስ ኢዚኮ ዬስ። 6 ኢሲ ጋላስ ዲቦራ ኣቢኖኣሜ ና ባራቄ ኒፍታሌሜ ቢታን ዲዛ ቃዴሴ ካታማፔ ኪታዳ ጼይጊሳዱስ፤ «ጎዳ ኢስራኤሌ ጾሳይ ኔና፥ ‹ኒፍታሌሜ ዛሬፔኔ ዛቢሎኔ ዛሬፔ ታሙ ሺ ኣስ ኤካዳ ታቦሬ ዙማ ቦላ ኬዛ። 7 ያቢኔ ኦላንቻታ ካሌꬂዛ ሲሳራ ፓራ-ጋሬታኔ ኦላንቻታ ኤኪዲ ቂሶኔ ሻፋን ኔናራ ኦላ ጋይታናስ ያና ማላ ታኒ ኢዛ ዴንꬄꬃና፤ ታኒ ኢዛ ኔስ ኣꬃ ኢማና› ጊ ኣዛዜስ» ጋዱስ።

8 ባራቄይካ ኢዚስ፥ «ኔኒ ታናራ ቢኮ ታኒ ባና፤ ኔኒ ታናራ ቦንታ ኣጊኮ ታኒካ ቢኬ» ጊዴስ።

9 ዲቦራይካ፥ «ኤሮ፥ ቡሳ ታ ኔናራ ባና፤ ጊዶ ኣቲን ጎዳይ ሲሳራ ማጫሳ ኩሼን ኣꬂ ኢማና ጊሻስ ታ ቡሳይ ኔስ ቦንቾ ጊዴና» ጋዱስ፤ ሄሳፌ ጉዬ ዲቦራይ ዴንዳዳ ባራቄራ ኦላስ ቃዴሴ ባዱስ። 10 ባራቄይ ኒፍታሌሜኔ ዛቢሎኔ ዛሬታ ቃዴሴ ጼይጊን ታሙ ሺ ኣሳይ ኢዛ ካሊ ኬዚዴስ፤ ዲቦራይካ ኢዛራ ባዱስ።

11 ሄ ዎዴ ቄናዌ ዴሬ ኣስ ሄቤሬ ጌቴቲዛይሲ ሙሴ ቦሎ ሆባቤ ናይታ ቄናዌ ዴሬ ኣሳፔ ሻኬቲዴስ፤ ሂስቲዲ ቃዴሴኮ ሺቂዲ ዛናኒሜን ጊታ ዎላ ጋርሳን ባ ዱንካኔ ቶኪዴስ።

12 ኣቢኖኣሜ ና ባራቄይ ታቦሬ ዙማ ቦላ ቢዳይሳ ሲሳሪ ሲዪዲ፥ 13 ሲሳሪካ ቢራታፔ ኦሴቲዳ ኡዱፉን ጼቱ ፓራ-ጋሬታኔ ባናራ ዲዛ ኦላንቻታ ኡባ ጼይጊሲዲ ሃሮሼ-ሃጎዬፔ ቂሶኔ ሻፋ ሺሺዴስ።

14 ዲቦራይ ባራቄ «ዴንዳ! ሄኮ ሃች ጎዳይ ሲሳራ ኔ ኩሼን ኣꬂ ኢሚዛ ጋላሳ። ቤያ! ጎዳይ ኔፔ ሲንꬃቲ ቤስ» ጋዱስ፤ ባራቄይ ታሙ ሺ ኣሳ ካሌꬂዲ ታቦሬ ዙማ ቦላፌ ዎꬊዴስ። 15 ጎዳይ ሲሳራ ኢዛ ፓራ-ጋሬታ ኡባኔ ኢዛ ኦላንቻታ ኡባ ቃራ ጊꬃ ማሻን ባራቄ ሲንꬃፌ ባቃቲሲዴስ፤ ሄሳ ጊሻስ ሲሳሪ ባ ፓራ-ጋሬፔ ዎꬊዲ ቶሆራ ባቃቲዴስ። 16 ባራቄይካ ሲሳራ ፓራ-ጋሬታኔ ኦላንቻታ ሃሮሼ-ሃጎዬ ጋካናስ ዬዴꬂዴስ፤ ሲሳራ ኦላንቻታፔ ኢሳዴይካ ኣቶንታ ኡባይካ ጊꬃ ማሻን ዉሪዳ።

17 ሄ ዎዴ ሃጾሬ ካዎ ያቢኔሲኔ ቄናዌ ዴሬ ኣስ ሄቤሬ ዜሬꬃታ ጊዶን ሎኦ ጋይቶቴꬂ ዲዛ ጊሻስ ሲሳሪ ቶሆን ባቃቲዲ ቄናዌ ዴሬ ኣስ ሄቤሬ ማቺዮ ያኤሊ ዱንካኔ ጊዶ ዎጺ ጌሊዴስ። 18 ያኤላ ሲሳራ ሞካናስ ኬዛዳ፥ «ታ ጎዳዉ፥ ጌላ፤ ሃ ጌላ፤ ያዮፋ» ጋዱስ፤ ኢዚ ዱንካኔ ጊዶ ኢዚኮ ጌሊን ኢዛ ባ ቡሉኮን ካማ ቆታዱስ።

19 ሲሳሪ፥ «ታና ሳሜስ፤ ኡዪዛ ጉꬃ ሃꬅ ኢማርኪ!» ጊዴስ፤ ማꬅ ኦቶፔ ቲጋ ኡሻዱስ፤ ሂስታዳ ሲሳራ ኢዛ ዛራ ካማ ቆታዱስ።

20 ሄሳፌ ጉዬ ኢዚ ኢዞ፥ «ዱንካኔዛ ፔንጌን ኤቃ፤ ኣይ ኣሲካ ዪዲ፥ ‹ሃይሳን ኣሲ ዲዜ?› ጊዲ ኔና ኦይቺኮ፥ ‹ባዋ› ጋ» ጊዴስ።

21 ሲሳሪ ኬሂ ዳቡርዳ ጊሻስ ꬊስኮ ሴሪዴስ፤ ሂስቲን ሄቤሬ ማቺያ ያኤላ ቆይጼኔ ዱንካኔ ꬊሽኬ ኤካዳ ሎዳራ ኢዛኮ ሺቃዱስ፤ ꬊሽኬዛካ ሃይꬃ ጮርጮሮን ኤሳዳ ዱጌ ቢታራ ሲካ ꬊሺኪን ሲሳሪ ሃይቂዴስ።

22 ባራቄይ ሲሳራ ኮዪሼ ዪን ያኤሌ ኢዛ ሞካናስ ካሬ ኬዛዳ፥ «ሃ ያ፤ ኔኒ ኮይዛ ኣዴዛ ታኒ ኔና ቤሳና» ጋዱስ፤ ኢዚራ ዱንካኔ ጊዶ ጌሊዲ ሲሳራ ሃይꬃ ጮርጮሮን * ꬊሽኬይ ꬊሼኬቲን ኢዛ ኣሃይ ቢታ ቦላ ፖርጩ ጊ ዲዛይሳ ቤኢዴስ።

23 ሄ ጋላስ ጾሲ ኢስራኤሌ ኣሳይ ካናኔ ካዎ ያቢኔ ጾናና ማላ ኦꬂዴስ። 24 ኢስራኤሌ ኣሳይ ካናኔ ካዎ ያቢኔ ቦላ ሚኒ ሚኒ ቢዲ ዉርሴꬃን ኢዛ ꬋይሲዴስ።

5

ዲቦራይኔ ባራቄይ ዬጺዳ ዬꬃ

1 ሄ ጋላስ ዲቦራይኔ ኣቢኖኣሜ ና ባራቄይ ሃይሳፌ ካሊዛ ዬꬃ ዬጺዳ።

2 «ካሌꬂዛይቲ

ኢስራኤሌ ካሌꬂሺን፥

ዴሬይካ ባ ሼኔን ሃሬቲሺን

ጎዳ ጋላቲቴ!

3 «ኢንቴኖ ካዎቶ! ሃይሳ ሲዪቴ!

ኢንቴኖ ዴሬ ሃሪዛይቶ! ኤዝጊቴ!

ታኒ ጎዳስ ዬጻና፤

ኢስራኤሌ ጎዳስ

ጋላታ ማዛሙሬ ዬጻና።

4 «ኣቤት ጎዳዉ!

ኔኒ ሴይሬ ዴሬፔ

ዴንዲዳ ዎዴ፥

ኔኒ ኤዶሜ ቢታፌ

ኬዚዳ ዎዴ፥

ቢታይ ቃጺዴስ።

ሳሎፔ ኢራይ ቡኪዴስ፤

ኤ፥ ኢራይ ሻራታፔ

ዱጌ ቡኪዴስ።

5 ጎዳ ኢስራኤሌ ጾሳ

ሲንꬃኒኔ

ሲና ጎዳ ሲንꬃን

ዙማቲ ቃጺዳ። *

6 «ኣናቴ ና ሻምጋሬ ዎዴኒኔ

ያኤሌ ዎዴን ኦጌይ ሳሚዴስ፤

ዛልኣንቻቲካ

ሄ ቢታራ ካንꬂ ቤቴና።

ኦጌዛራ ቢዛይቲካ

ኦጋ ኣጊዲ ሃራሶራ ቢዳ።

7 ኢስራኤሌ ማንዳራቲ

ኣሲ ዶንታ ባዞ ጊዲዳ።

ታኒ ዲቦራይ ኢስራኤሌ ኣሳስ

ኣዮ ጊዳዳ ዴንዳና ጋካናስ

ጾኒዲ ኣቲዳይ ባዋ።

8 ኢስራኤሌ ኣሳይ ኣላጋ ጾሳታ

ዶሪዳ ዎዴ፥

ቢታን ኦላይ ዴንዲዴስ፤

ኦይዱ ታሙ ሺ ኢስራኤሌ ኦላንቻታ ጊዶን

ኢሲ ጎንዳሌይ ዎይኮ

ኢሲ ቶራይ ቤቲቤና።

9 ታ ዎዚናይ

ኢስራኤሌ ዳናታራ ዴስ፤

ኣሳ ጊዶን ዶሳን ባና

ኣꬂ ኢሚዳይታራ ዴስ።

ጎዳይ ጋላቴቶ!

10 «ኢንቴኖ ኮሬቲዳ

ቦꬃ ሃሬ ቶጊዛይቶ!

ኢንቴኖ ሎኦ ኣራታን ኡቲ

ኣሌቄቲዛይቶ!

ኢንቴኖ ቶሆን ሄሜቲዛይቶ!

11 ሃꬃ ፑልቶታ ሄራን

ዬጼቲዛ ዬꬃ ሲዪቴ፤

ኢስታ ጎዳይ ጾኒዳይሳ

ኣኬኪሴስ፤

ቃሴ ኢስራኤሌ ኣሳይ

ጾኒዳይሳ ናሼስ።

«ጎዳ ኣሳይካ

ካታማ ጌሊዛ ፔንጌታኮ

ዱጌ ዎꬊዴስ።

12 ‹ዲቦራ! ቤጋ! ቤጋ!

ቤጎታዳ ዬꬃ ዬጻ።

ኔኖ፥ ኣቢኖኣሜ ና

ባራቄ፥ ዴንዳ!

ኔ ዲኢዳይታ ኤካዳ

ሲንꬄ ጉጃ።›

13 «ሄሳፌ ጉዬ ኣቲዳ ኣሳቲ

ሃላቃታኮ ዱጌ ዎꬊዳ።

ጎዳ ኣሳቲ ኦሌታናስ ጊጊዲ

ባራቄኮ ዪዳ።

14 ካሴ ኣማሌቄ ዛሬቲ ዲዛሶን ዲዛ

ኤፍሬሜ ኣሳፔ

ኢሲ ኢሲ ኣሳቲ ዪዳ።

ቃሴ ሃራቲ ቢኒያሜ

ዜሬꬃታፔ

ኢስታ ካሊዳ።

ማኪሬ ዛሬታፔ ዳናቲ፥

ዛቢሎኔ ዛሬታፔ

ካዎቴꬃን ኡቲዛይቲ ዪዳ።

15 ዪሳኮሬ ዜሬꬃፌ ዳናቲ

ዲቦሪራ ዪዳ፤

ኤ፥ ዪሳኮሬይኔ

ባራቄይካ ዪዳ፤

ኢስቲካ ባራቄ ካሊዲ

ዱጌ ዙሌዛ ዎꬊዳ።

ጊዶ ኣቲን ኦሮቤሌ ዛሬቲ

ቆፋን ሻኬቲ ዎꬊዳ፤

ያናኮኔ

ዮንታኮ ሲꬊዳ።

16 ኔ ኣይስ ዶርሳ ዪሬ ጊዶን ኡታዲ?

ዶርስ ሄሚዛይታ

ዋይቄꬅ ሲያናስ ኡታዲ?

ኦሮቤሌ ዛሬቲ

ቆፋን ሻኬቲ ዎꬊዳ፤

ያናኮኔ ዮንታኮ ሲꬊዳ።

17 ጋላኣዴ ዛሬቲ

ዮርዳኖሴ ሻፋፔ

ሄ ፒንꬃን ኣቲዳ፤

ዳኔ ዛሬቲ ኣይስ ማርካቤ ጊዶን ጋምኢዶ?

ኣሴሬ ዛሬቲ ባ ዲዛሶን ኣቲዳ፤

ሜዲቴራኔ ኣባ ላንቄንካ ዴኢዳ።

18 ዛቢሎኔ ዛሬቲ

ባንታ ሼምፖ

ሃይቆስ ኣꬂ ኢሚዳ።

ኒፍታሌሜ ዛሬቲካ

ኢስታꬆካ

ኦላ ዴምባን ኦꬂዳ።

19 «ካዎቲ ዪዲ

ማጊዶ ፑልቶታ ማታን ዲዛ

ታኢናኬን ኦላ ኦይኬቲዳ።

ካናኔ ካዎቲካ ሄን ኦሌቲዳ፤

ዲኢ ኤካናስ

ኣይኮ ሚሺካ

ዴሚቤቴና።

20 ሳሎ ጾሊንቴቲ ኢዛራ ኦሌቲዳ።

ባንታ ሃኖታን ሲሳራራ

ኦላ ቃቃጱ ጊዳ።

21 ቤኒ ቂሶኔ ሻፋ ኪጻይ

ኢስታ ዴንꬂ ኤፊዴስ፤

ኢስቲካ ሃሮን ሜጬቲ ꬋይዳ፤

ታ ሼምፖዬ ሚና፤

ዎልቃንካ ሲንꬅ ጉጃ።

22 ሄሳፌ ጉዬ ቶጋ ኣሳቲ

ቶጋን ኣዳራሲ ዪዳ።

ቶጋ ፓራታ ጊሪሳይ

ዳዳ ጊሪሳ ማላ።

23 ጎዳ ኪታንቻይ፥

‹ሜሮዜ ቃንጊቴ!

ሄን ዲዛ ኣሳ ኢሲፌ ቃንጊቴ!

ጋሶይካ ኢስቲ ጎዳ ኣሳ

ኦላን ማዶንታ ኢጺዳ።

ዎልቃማ ኢስታ ሞርኬታራ

ኦሌታናስ ኬዚቤቴና› ጊዴስ።

24 «ቄናዌ ዴሬ ኣስ

ሄቤሬ ማቺያ

ያኤላ ማጫሳ ኡባፌ

ኣንጄቲዳሮ ጊዱ።

ዱንካኔ ጊዶን ዲዛ

ማጫሳ ኡባፌ

ኢዛ ኣንጄቲዳሮ ጊዱ።

25 ሲሳሪ ኢዞ፥

‹ታና ሃꬅ ኡሻ› ጊ ዎሲዴስ፤

ኢዛ ጊዲኮ

ሜቃ ማꬅ ሺሻዱስ፤

ሎኦ ዋንጫን ኢዛስ ኢማዱስ።

26 ኢሲ ኩሼን ዱንካና ꬊሽኬ፥

ኡሻቻ ኩሼን

ኦሳንቻታ ቆይጼ ኦይካዱስ፤

ሲሳራ ሁኤን ꬊሺካዱስ፤

ሃይꬃ ጮርጮሮራ

ሉካ ኬሳዱስ።

27 ቦልቁ ጊ ኩንዲዴስ፤

ኢዚ ቶሆ ጋርሳንካ ጉፋኒዴስ፤

ሄ ኩንዲዳ ሶሆን ሃይቂዴስ።

28 «ሲሳራ ኣዬያ

ማስኮቴራ ቤኣዱስ፤

ማስኮቴ ጾኤራካ

ቲሺ ሂስታ ጼላሼ፥

‹ታ ናዛ ፓራ-ጋሬይ

ኣይስ ጋምኢዴ?

ፓራ-ጋሬቲ ኤሶቲዲ

ኣይስ ሲሚቤቴኔ?›

ጋዳ ዋሳ ኦይቻዱስ።

29 ኣꬎ ኤራቴꬂ ዲዛ

ኢዚ ማጫሳቲ

ኢዚ ኦይሻ ዛሪዳ፤

ጊዶ ኣቲን ኢዛ ባ ቆፋን ባስ፥

30 ‹ኢስቲ ዲኢዲ ኤሂዳይሳ

ጊሼቲ ኤኪሺን

ኢሳዴ ኢሳዴ

ኢሲ ኢሲ ጌላኦይ ዎይኮ

ናምኡ ናምኡ

ጌላኦቲ ጋኬቴስ።

ሲሳራስ ኢስቲ ዱማ ዱማ

ቃላሜን ኦሴቲዳ

ኣሌቆ ማይኦ ኢማና፤

ቃሴ ታስካ ቆꬌን ጻጻናስ

ጺሊፌን ኣሌቂዲ ሎኢዛ

ማይኦታ ኤሃና› ጋዱስ።

31 «ኣቤት ጎዳዉ!

ኔ ሞርኬቲ ኡባይ

ሄሳꬆ ሃይቄቶ!

ጊዶ ኣቲን ኔ ሲቆቲ

ማላዶ ሞኪዛ

ኣርሼዳ ጶሌቶ።»

ሄሳፌ ጉዬ ቢታይ ኦይዱ ታሙ ላይꬅ ዎፓ ዴሚዴስ።

6

ጌዶኔ

1 ኢስራኤሌ ኣሳይ ጎዳ ሲንꬃን ዛሬꬂዲ ኢታ ሚሽ ኦꬂዴስ፤ ሄሳ ጊሻስ ጎዳይ ኢስታ ሚዲያሜ ኣሳስ ኣꬂ ኢሚዴስ፤ ኢስቲካ ላፑን ላይꬅ ኩሜꬅ ሃሬቲዳ። 2 ሚዲያሜ ኣሳይ ኢስራኤሌ ኣሳ ቦላ ሚኒዳ ጊሻስ ኢስራኤሌ ኣሳይ ኢስታፌ ቆቴቲ ኣታናሶ ጎንጎሎኔ ሚጻ ጊግሲዴስ። 3 ኢስራኤሌ ኣሳይ ካꬅ ዜሪዛ ዎዴ ኡባን ሚዲያሜ ኣሳይ፥ ኣማሌቄ ኣሳይኔ ኣርሼይ ሞኪዛ ባጋራ ዲዛ ኣሳይ ኢስታ ቦላ ዎራጂ ዎራጂ ሜቶ ጋꬄቴስ። 4 ኢስቲ ሄ ቢታን ዱንካኒዲ ጋዛ ካታማ ጋካናስ ቢታ ኡባ ቦላን ሞኪዳይሳ ꬋይሴቴስ፤ ዶርሳታ፥ ሚዛታኔ ሃሬ ዉዴታ ዲኢ ኤፊዛ ጊሻስ ኢስራኤሌ ኣሳስ ኣይኮካ ኣሺ ኤሬቴና። 5 ባንታ ሜሄታኔ ባንታ ዱንካኔታ ኤኪዲ ቦሌይ ዪዛ ማላ ዳሪዲ ዬቴስ፤ ኢስታኔ ኢስታ ጋሜላታ ቆዳናስ ዳንዳዬቴና፤ ኢስታ ዩሳይካ ቢታ ꬋይሳናሳ። 6 ሚዲያሜ ኣሳይ ኢስራኤሌ ኣሳ ቦላ ሜቶ ጋꬂዳ ጊሻስ ኢስራኤሌ ኣሳይ ማዶ ዴማናስ ጎዳኮ ዋሲዴስ።

7 ሚዲያሜ ኣሳይ ጋꬂዳ ቆሆዛ ጋሶን ኢስራኤሌ ኣሳይ ጎዳኮ ዋሲን፥ 8 ጎዳይ ኢስታኮ ኢሲ ናቤ ኪቲዴስ፤ ሄ ናቤዚ ኢስታስ ጎዳ ኢስራኤሌ ጾሳፌ ኤሂዳ ኪታይ፥ «ታ ኢንቴና ጊብጼ ኣይሌቴꬃፌ ኬሳዲስ። 9 ታኒ ኢንቴና ጊብጼ ኣሳ ኩሼፔኔ ዋዪሲዛ ኣሳ ኡባ ኩሼፔ ኣሻዲስ፤ ኢንቴ ሲንꬃፌካ ኢስታ ጎዳ ኬሳዳ ኢስታ ቢታ ኢንቴስ ኢማዲስ። 10 ታኒ ኢንቴና፥ ‹ታኒ ጎዳ ኢንቴ ጾሳ፤ ኢንቴ ኢስታ ቢታ ላቲዳ ኣሞሬታ ጾሳታስ ጎይኖፍቴ› ጋዳ ዮታዲስ፤ ጊዶ ኣቲን ኢንቴ ታ ቃላ ሲዮንታ ኢጺዴታ» ጌስ።

11 ሄሳፌ ጉዬ ጎዳ ኪታንቻይ ኦፊራ ጌቴቲዛሶን ዲዛ ኣቢኤዜሬ ዜሬꬃፌ ኢዮኣሳ ዎላ ጋርሳን ዪ ኡቲዴስ፤ ሄ ዎዴ ኢዮኣሳ ና ጌዶኒ ሚዲያሜ ኣሳፔ ቆቴታናስ ዎይኔ ጉምኢዛሶሆን ጊስቴ ቡኬስ። 12 ሄን ጎዳ ኪታንቻይ ኢዛስ ቆንጪዲ፥ «ሃይሶ ኔኖ፥ ሚኖ ኦላንቻዞ! ጎዳይ ኔናራ ዴስ» ጊዴስ።

13 ጌዶኒካ ኢዛ፥ «ታ ጎዶ! ጎዳይ ኑናራ ዲዛ ጊዲኮ ሃ ሜቶ ኡባይ ኑና ኣይስ ጋኪዴ? ኑ ኣዋቲ፥ ‹ጎዳይ ኑና ጊብጼ ቢታፌ ኬሲዴስ› ጊዲ ኑስ ዮቲዳ ማላሊሲዛ ኢዛ ኦሶቲ ኡባይ ኣዋን ዲዞ? ሃኢ ጊዲኮ ጎዳይ ኑና ሙሌካ ኣጊዴስ፤ ሚዲያሜ ኣሳ ኩሼንካ ኣꬂ ኢሚዴስ» ጊዴስ።

14 ሄሳፌ ጉዬ ጎዳይ ኢዛኮ ሲሚዲ፥ «ኔስ ዲዛ ጊታ ዎልቃን ባዳ ኢስራኤሌ ኣሳ ሚዲያሜ ኣሳ ኩሼፔ ኣሻዳ ኬሳ ኤካ፤ ኔና ኪቲዳይ ታና» ጊዴስ።

15 ጌዶኒ፥ «ታ ጎዳዉ፥ ታ ዛሬይ ሚናሴ ዛሬ ኡባፌ ኣꬊዳ ላፋ፤ ታኒካ ኑሶ ኣሳ ኡባፌ ጉꬃ፤ ሂስቲን ታኒ ኢስራኤሌ ኣሳ ዎስታዳ ኣሻናስ ዳንዳያዚና?» ጊዴስ።

16 ጎዳይካ፥ «ቱማፔ ታኒ ኔናራ ጊዳና፤ ኢሲ ኣስ ሾጪዛ ማላ ኔኒ ሚዲያሜ ኣሳ ሾጫዳ ጾናና» ጊዴስ። 17 ጌዶኒካ «ኔኒ ታናን ኡፋዬቲዳ ጊዲኮ ታናራ ሃሳይዛይ ኔና ጊዲዳይሳ ኤሪሲዛ ማላታ ታና ቤሳ። 18 ታኒ ጉዬ ሲማ ባዳ ኔስ ያርሾ ሚሽ ኤካ ያና ጋካናስ ሃኒፌ ሃራሶ ቦፓ» ጊዴስ።

ጎዳይካ፥ «ኔኒ ሲማና ጋካናስ ታኒ ሃይሳን ናጋና» ጊዴስ።

19 ጌዶኒ ባሶ ቢዲ ዴይሻ ላቃ ሹኪዲ ካꬂዴስ፤ ኢሲ ታሙ ኪሎ ጊራሜ ጊዲዛ ꬊሌ ኤኪዲ ኢርሾይ ኢዛን ጌሎንታ ኡኬꬅ ኡኪዴስ፤ ኣሾዛ ሌማቴን ዎꬂዲ ጫምባዛ ኬሬን ቲጊዴስ፤ ኡባካ ኤኪ ኤፊዲ ዎላ ጋርሳን ኡቲዳ ጎዳ ኪታንቻዛስ ሺሺዴስ።

20 ጾሳ ኪታንቻይ ኢዛ፥ «ኣሾዛኔ ኢርሾይ ኢዛን ጌሎንታ ኡኬꬃዛ ኤካዳ ሃ ሹቻ ቦላ ዎꬃ፤ ጫምባዛካ ኢዛ ቦላ ቲጋ» ጊዴስ፤ ጌዶኒካ ኢዚ ኣዛዚዳ ማላ ኦꬂዴስ። 21 ጎዳ ኪታንቻይ ባ ኩሼን ኦይኪዳ ጉፌ ጼራን ኣሾዛኔ ኡኬꬃዛ ቦቺዴስ፤ ሂስቲን ታማይ ሹቻ ጊዶፌ ኬዚዲ ኣሾዛኔ ኡኬꬃዛ ሚዴስ፤ ሄሳፌ ጉዬ ጎዳ ኪታንቻይ ኢዛ ሲንꬃፌ ጌሚዴስ። 22 ጌዶኒ ቤይዳይ ጎዳ ኪታንቻ ጊዲዳይሳ ኣኬኪዳ ዎዴ፥ «ኡባ ሃሪዛ ጎዳዉ! ታኒ ጎዳ ኪታንቻ ታ ኣይፌን ቤኢዳ ጊሻስ ታስ ኣዬ ኣና!» ጊዴስ።

23 ጊዶ ኣቲን ጎዳይ፥ «ሳሮይ ኔስ ጊዶ! ያዮፋ! ኔ ሃይቃካ» ጊዴስ።

24 ጌዶኒካ ጎዳስ ያርሾ ያርሺዛሶ ሄን ጊግሲዲ ሄ ሶሆዛ፥ «ጎዳይ ሳሮ ጾሳ» ጊዲ ሱንꬂዴስ፤ ሄ ያርሾ ያርሺዛሶይ ኣቢኤዜሬ ዜሬꬃታስ ጊዲዳ ኦፊራን ሃች ጋካናስ ኤቂ ዴስ።

25 ሄ ጋላሳ ኦማርስ ጎዳይ ጌዶኔ፥ «ኔ ኣዋ ሚዛታ ጊዶፌ ሃራ ላፑን ላይꬃ ኮርማ ቦራ ኤካ፤ ኔ ኣዋይ ባኣሌ ጌቴቲዛ ኤቃስ ያርሾ ያርሺዛሶዛ ላላ፤ ኢዛ ላንቄን ዲዛ ኣሼሮ ጌቴቲዛ ማጫ ጾሳይ ሚስሌዛካ ቲፋ ሜንꬄሬꬃ ዬጋ። 26 ሄ ቲፌቲ ዶሬቲዳ ሚስሌዛ ቦላ ጎዳ ኔ ጾሳስ፥ ያርሾ ያርሺዛሶ ሎኤꬃ ጊጊሳ፤ ሄሳፌ ጉዬ ኔኒ ሜንꬄሬꬂዳ ኣሼሮ ጌቴቲዛ ጾሳይ ሚስሌዛ ቄራ ኤꬃዳ ናምኣንꬆ ቦራዛ ሙሌራ ጹጊዛ ያርሾ ኦꬃዳ ያርሻ» ጊዴስ።

27 ጌዶኒካ ባ ኣይሌታፔ ታማታ ኤኪዲ ጎዳይ ኢዛስ ዮቲዳ ማላ ኦꬂዴስ፤ ጊዶ ኣቲን ኢዚ ባ ኣዋ ሶ ኣሳሲኔ ካታማን ዲዛ ኣሳስ ያዪዳ ጊሻስ ሄሳ ጋላስ ኦꬃናይሳ ኣጊዲ ኦማርስ ኦꬂዴስ።

28 ማላዶ ዎንታን ካታማ ኣሳይ ዴንዲዳ ማላ ባኣሌ ጌቴቲዛ ኤቃስ ያርሾ ያርሺዛሶይ ላሌቲቺዳይሳኔ ኢዛ ላንቄን ዲዛ ኣሼሪ ሚስሌይ ሜቄሬቲ ዎꬊዳይሳ ቤኢዴስ፤ ቃሴ ኢስቲ ያርሾ ያርሺዛሶይ ጊጊዳይሳኔ ኢዛ ቦላ ናምኣንꬆ ቦራይ ያርሼቲዳይሳ ቤይዳ።

29 ባንታ ጊዶን፥ «ሃይሶ ሃይሳ ኦꬂዳይ ኦኔ?» ጊዲ ኢሶይ ኢሳ ኦይቺዳ፤ ኢስቲ ዩዪ ዩዪ ኦይቺዲ ሄሳ ኦꬂዳይ ኢዮኣሳ ና ጌዶኔ ጊዲዳይሳ ኤሪዳ።

30 ሄሳፌ ጉዬ ካታማ ኣሳይ ኢዮኣሳ፥ «ባኣሌ ጌቴቲዛ ኤቃስ ያርሾ ያርሺዛሶዛ ላሊዳ ጊሻሲኔ ኢዛ ላንቄን ዲዛ ኣሼሪ ሚስሌዛ ሜንꬄሬꬂ ዬጊዳ ጊሻስ ኑኒ ኢዛ ዎꬋና ማላ ኔ ናዛ ሃ ኬሳ» ጊዴስ።

31 ኢዮኣሲ ባ ቦላን ዴንዲዳ ኣሳ ኡባ፥ «ኢንቴ ባኣሌስ ሞቴቴቲ? ዎይኮ ኢንቴ ኢዛ ኣሻኔ? ኢዛ ጊሻስ ሞቴቲዛ ኣሲ ዲኮ ሳኣይ ዎንታናሺን ኢዛዴይ ሃይቆ! ባኣሌይ ጾሳ ጊዲኮ ኢዛስ ያርሾ ያርሺዛሶዛ ላሊዳዴራ ኢዚ ባርካ ሞቴቶ» ጊዴስ። 32 ሄሳ ጊሻስ ሄ ጋላስ ኣሳይ ጌዶኔ ሱንꬃ ዬሩባኣሌ ጊ ሱንꬂዳ፤ ቢርሼꬃይ ባኣሌይ ባ ጊሻስ ሞቴቶ ጉሳ፤ ጋሶይካ ላሌቶይሲ ኢዛስ ያርሾ ያርሺዛሶ ጊዲዳ ጊሻሳ።

33 ሄሳፌ ጉዬ ሚዲያሜ ቢታ ኣሳይ፥ ኣማሌቄ ቢታ ኣሳይኔ ኣርሼይ ሞኪዛ ባጋራ ዲዛ ኣሳይ ኡባይ ኢሲፌ ሺቂዲ ዮርዳኖሴ ሻፋ ፒኒዳ፤ ኢዝራኤሌ ጌቴቲዛ ሾባን ዱንካኒዳ። 34 ሄሳፌ ጉዬ ጎዳ ኣያናይ ጌዶኔ ቦላ ዎꬊዴስ፤ ኣቢኤዜሬ ዛሬቲ ኡባይ ባና ካላና ማላ ኢስታ ሺሻናስ ዛዬ ፑኒዴስ። 35 ሚናሴ ዛሬ ኡባስ ኣስ ኪቲዲ ባና ካላና ማላ ኢስታካ ጼይሲዴስ፤ ሄሳꬆካ ኣሴሬ ዛሬታስ፥ ዛቢሎኔ ዛሬታሲኔ ኒፍታሌሜ ዛሬታስ ኣስ ኪቲዴስ፤ ኢስቲካ ኢዛራ ኦላሶ ባናስ ኬዚዳ።

36 ሄሳፌ ጉዬ ጌዶኒ ጾሳ፥ «ታኒ ኢስራኤሌ ኣሳ ኣሻና ማላ ኔኒ ታና ዶሪዳይሳ ታስ ዮታዳሳ። 37 ቤያ፥ ጊስቴ ቡኪዛ ባሌን ዶርሳ ኢስኬ ታኒ ዎꬃና፤ ጻዛይ ሄ ዶርሳ ኢስኬ ቦላ ጻላ ዲዲ ቢታ ቦላ ዶንታ ኣጊኮ ኔኒ ዮቲዳ ማላ፥ ኢስራኤሌ ኣሳ ታ ኩሼን ኔ ኣሻናይሳ ታ ኤራና» ጊዴስ። 38 ኢዚካ ጊዳ ማላ ሃኒዴስ፤ ዎንቴꬃ ጋላስ ማላዶ ዎንታራ ዴንዲዲ ዶርሳ ኢስኬ ጉምኢዳ ዎዴ ኢሲ ሳኔ ጊዲዛ ሃꬂ ኢዛፔ ኬዚዴስ።

39 ጌዶኒ ቃሴካ ጾሳ፥ «ዎዜ ኔና ዛይ! ታና ሃንቄቶፋ! ኢሲቶ ታ ኔና ዛራ ኦይቻይስ፤ ዶርሳ ኣጎዛ ቦላ ሃራ ማላታ ቤሳና ማላ፤ ሄሲካ ዶርሳ ኣጎዛይ ሜላ ጊዲን ቢታይ ሃጺዲ ጻዛታና ማላ ኦꬃርኪ!» ጊዴስ። 40 ሄ ጋላሳ ኦማርስ ጾሲ ሄ ማላታዛ ኦꬂዴስ፤ ዎንቴꬃ ጋላስ ማላዶ ዶርሳ ኣጎዛይ ሜላ ጊዲን ቢታ ኡባይ ሃጺዴስ።

7

ጌዶኔ ኦላ

1 ዎንቴꬃ ጋላስ ማላዶ ዎንታራ ዬሩባኣሌ ጌቴቲዛ ጌዶኒኔ ኢዛራ ዲዛ ኣሳይ ኡባይ ዎንታ ማላዶራ ዴንዲ ቢዲ ሃሮዳ ጌቴቲዛ ፑልቶ ሃꬃ ኣቻን ዱንካኒዳ። ሚዲያሜ ቢታ ኣሳቲካ ኢስታፌ ፑዴሃ ባጋራ ሞሬ ጌቴቲዛ ዙማ ማታን ዲዛ ዙሌን ዱንካኒዳ። 2 ጎዳይ ጌዶኔ፥ «ሚዲያሜ ዴሬ ኣሳ ታኒ ኢንቴ ኩሼን ኣꬃ ኢሞንታ ማላ ኔናራ ዲዛ ኣሳይ ዳሪዴስ፤ ኢስራኤሌ ኣሳይ፥ ‹ኑ ዎልቃን ኣቲዶስ› ጊዲ ታ ቦላ ጬቄቶንታ ማላ ሚዲያሜ ዴሬ ኣሳ ታኒ ኢስታስ ኣꬃ ኢሚኬ። 3 ሄሳ ጊሻስ ሃኢ ኣሳስ፥ ‹ዎዚናይ ሂርጊዛዴይኔ ባቢዛዴይ ዲኮ ጋላኣዴ ዙማፔ ጉዬ ሲሚዲ ባሶ ባሶ ቦ› ጋዳ ኣዋጃ» ጊዴስ። ሄሳፌ ዴንዶይሳን 22,000 ኣሳይ ጉዬ ሲሚን 10,000 ኣሲ ጻላ ኣቲዴስ። *

4 ሄሳፌ ጉዬ ጎዳይ ጌዶኔ፥ «ሃኢካ ኣሳይ ዳሪዴስ፤ ኔኒ ኢስታ ዱጌ ሃꬃ ሻፋ ዎꬃ፤ ሄን ታ ኢስታ ኔስ ፓጫዳ ሻካና፤ ታኒ፥ ‹ሃይሲ ኔናራ ቦ› ጊዛይሲ ኔናራ ቦ፤ ‹ሃይሲ ኔናራ ቦፖ› ጊዛይሲ ቦፖ» ጊዴስ።

5 ሄሳ ጊሻስ ጌዶኒ ኣሳ ሃꬃኮ ኤፊዴስ፤ ጎዳይ ጌዶኔ፥ «ሃ ኣሳ ጊዶፌ ጉልባቲዲ ሃꬅ ኡዪዛይታኔ ካና ማላ ኤቆን ሃꬅ ኢንጻርሳን ላማጪ ላማጪ ሂስቲዲ ኡዪዛይታ ሻካ» ጊዴስ። 6 ባንታ ኩሼን ሃꬃ ኤቆን ኩጳቲ ኡዪዛይታ ቆዳይ ሄꬑ ጼታ፤ ጊዶ ኣቲን ኣቲዳይቲ ኡባይ ሃꬃ ኡያናስ ጉልባቲዳ።

7 ጎዳይ ጌዶኔ፥ «ባንታ ኩሼን ሃꬃ ኩጳቲ ኤቆን ዲሼ ኡዪዳ ሄꬑ ጼቱ ኣሳታን ታኒ ኢንቴና ኣሻና፤ ሚዲያሜ ኣሳታ ኢንቴስ ኣꬃ ኢማና፤ ሃንኮ ኣቲዳ ኣሳይ ጊዲኮ ጉዬ ባሶ ባሶ ሲሞ» ጊዴስ። 8 ሄሳ ጊሻስ ጌዶኒ ጉዬ ሲሚዛ ኢስራኤሌ ኣሳ ሺንቄኔ ዛዬ ኤኪዲ 300 ኣሳታስ ኢሚዲ ሃንኮ ኣቲዳ ኣሳ ኡባ ኢስታ ሶ ኢስታ ሶ ዬዲዴስ፤ ሃ ኡባይ ሃኒዛ ዎዴ ሚዲያሜ ኦላንቻቲ ኢስታፌ ዱጌ ባጋራ ዙሌን ዱንካኒዲ ኡቲዳ። 9 ሄ ጋላሳ ኦማርስ ጎዳይ ጌዶኔ፥ «ታኒ ኔስ ኣꬃ ኢሚዳ ጊሻስ ዴንዳ ባዳ ኢስቲ ዱንካኒዳሶን ኢስታ ኦላ። 10 ኔኒ ባዳ ኦላናስ ያዪኮ ኔ ኣይሌ ፑራ ኔናራ ኤካዳ ኢስቲ ዱንካኒ ዲዛሶ ዱጌ ባ፤ 11 ኢስቲካ ጊዛይሳ ሲያ፤ ሄሳፌ ጉዬ ኔኒ ኢስታ ሂርጋይ ባይንዳ ኦላና» ጊዴስ። ሄሳ ጊሻስ ጌዶኒ ባ ኣይሌ ፑራ ካሌꬂ ኤኪዲ ሞርኬቲ ዱንካኒ ዲዛሶ ሄራ ዎꬊዴስ። 12 ሄ ዎዴ ቦሌ ማላ ጮራቲዳ ሚዲያሜ ኣሳይ ኣማሌቄ ኣሳይኔ ኣርሼ ኬሳ ባጋራ ዲዛ ኣሳይ ኡባይ ሾባ ጊዶን ዱንካኒ ኡቲዴስ። ኢስታ ጋሜላቲ ኣባ ዶናን ዲዛ ኣጬ ማላ ቆዳፔ ዳሮ።

13 ጌዶኒ ሄ ጋኪዳ ማላ ኢሲ ቢታኔይ ባ ኣጉሜቲዳ ኣጉሞ ባ ላጌዛስ ዮቲሺን ሲዪዴስ፤ ሄ ኣጉሞዚካ፥ «ኢሲ ባንጋ ኡኬꬃያ ኤꬖታዳ ሚዲያሜ ኦላንቻቲ ዱንካኒ ዲዛሶ ያዳ ዱንካና ዴቻዱስ፤ ዱንካናይካ ላሌቲ ሚጬቲዴስ» ጊዴስ።

14 ኢዛ ላጌዚካ ዛሪዲ፥ «ሄሲ ኢስራኤሌ ዴሬ ኣስ ኢዮኣሳ ና ጌዶኔ ጊꬃ ማሻፌ ኣቲን ሃራ ጊዴና፤ ጾሲ ሚዲያሜ ዴሬ ኣሳኔ ኑ ኦላ ኣሳ ኡባ ጌዶኔስ ኣꬂ ኢሚዴስ» ጊዴስ።

15 ጌዶኒካ ሄ ቢታኔዛ ኣጉሞዛኔ ኣጉሞዛ ቢርሼꬃ ሲዪዳ ዎዴ ጉልባቲዲ ጾሳስ ጎይኒዴስ፤ ሄሳፌ ጉዬ ኢስራኤሌ ኣሳይ ዱንካኒዳሶ ጉዬ ሲሚዲ፥ «ዴንዲቴ! ጎዳይ ሚዲያሜ ኦላንቻታ ኢንቴ ኩሼን ኣꬂ ኢሚዴስ» ጊዴስ። 16 ሄꬑ ጼቱ ኣሳ ሄꬑ ቡቴን ሻኪዴስ፤ ኢስታስካ ሁኤን ሁኤን ኢሲ ኢሲ ዛዬኔ ጊዶን ኤጺዛ ጾምፔ ኦይኪዳ ኢሲ ኢሲ ጻሮ ኢሚዴስ።

17 ጌዶኒካ ኢስታስ፥ «ታኮ ሃ ጼሊዲ ታኒ ኦꬂዛይሳ ኦꬂቴ፤ ታኒ ሚዲያሜ ኦላንቻቲ ዱንካኒዳሶ ማታ ጋካዳ ኦꬂዛ ማላ ኢንቴካ ኦꬂቴ። 18 ታኒኔ ታናራ ዲዛይቲ ኡባቲ ዛዬ ፑኒዛ ዎዴ ኢንቴካ ኢስቲ ዱንካኒዳሶ ዩዪ ኣꬊዲ ኢንቴ ዛዬ ፑኒዲ፥ ‹ጎዳ ኦላኔ ጌዶኔ ኦላ!› ጊዲ ዋሲቴ» ጊዴስ።

19 ጊዲ ጊዶꬅ ጊዳና ጊሺን ናጊዛ ዛቤቲ ላሜቲዳፔ ጉዬ ጌዶኒኔ ኢዛራ ዲዛ ጼቱ ኣሳቲ ቢዲ ሚዲያሜቲ ዱንካኒዳሶ ማታ ጋኪዲ ባ ኦይኪዳ ዛዬ ዛዬ ፑኒዳ፤ ባ ኦይኪዳ ጻሮታካ ኡባ ሜንꬄሬꬂዳ። 20 ሃራ ባጋራ ዲዛ ናምኡ ቡቴቲካ ባ ዛዬ ዛዬ ፑኒዲ ባ ኦይኪዳ ጻሮታካ ሜንꬄሬꬂዳ፤ ሃዲርሳ ኩሼን ኤጺዛ ጾምፔ፥ ኡሻቻ ኩሼን ዛዬ ኦይኪዲ ፑኒሼ፥ «ጎዳ ኦላኔ ጌዶኔ ኦላ!» ጊዲ ዋሲዳ። 21 ኣሳይ ኡባይ ሚዲያሜ ኣሳቲ ዱንካኒዳሶ ዩሾን ባ ናጊዛሶን ናጊዛሶን ኤቂዳ፤ ሚዲያሜ ኦላንቻቲካ ኡባይ ዋሶ ጹሌꬂሼ ባቃቲዳ። 22 ሄꬑ ጼቱ ጌዶኔ ኣሳይ ባ ዛዬ ዛዬ ፑኒዳ ዎዴ ሞርኬታ ኦላንቻቲ ባንታ ጊꬃ ማሻን ኢሶይ ኢሳ ዎꬋና ማላ ጎዳይ ኦꬂዴስ፤ ሄሳ ጊሻስ ኣቲዳ ኦላንቻቲ ዜሬራ ባጋራ ጌዴ ቤቲ-ሲጼ ጌቴቲዛ ካታማራ ኣꬊ ቢዲ ጻባታ ማታን ዲዛ ኣቤሊ-ማሆሌ ጋካናስ ባቃቲዳ። 23 ሄሳፌ ጉዬ ጌዶኒ ኒፍታሌሜ ዛሬፔ፥ ኣሴሬ ዛሬፔኔ ሚናሴ ዛሬ ኡባፌ ኣሳ ጼይጊ ኬሲን ኢስቲካ ሚዲያሜ ዴሬ ኣሳ ዬዴꬂዳ። 24 ኤፍሬሜ ጌዜን ዲዛ ኣሳ ኡባኮ ጌዶኒ ኣስ ኪቲዲ፥ «ሚዲያሜ ኣሳ ኦላናስ ዱጌ ዎꬊቴ፤ ቤቲ-ባሬ ጋካናስ ዲዛ ዮርዳኖሴ ሻፋ ኢስታፌ ሲንꬃቲ ኦይኪዲ ኦጌ ዱꬂቴ» ጊዴስ። ኤፍሬሜ ኣሳይካ ኡባይ ጼይጌቲ ሺቂዲ ኢዚ ጊዳይሳꬆ ኦꬂዴስ። 25 ኦሬቤኔ ዛኤቤ ጌቴቲዛ ሚዲያሜ ኦላ ኣሳ ካሌꬂዛ ናምኡ ኦላ ቃራታ ኦይኪዳ፤ ኦሬቤ፥ «ኦሬቤ ዛላ» ጌቴቲዛሶን ዎꬊዳ፤ ዛኤቤ ቃሴ፥ «ዛኤቤ ዎይኔ ጉምኢዛሶሆ» ጌቴቲዛሶን ዎꬊዳ። ሄሳፌ ጉዬካ ኣቲዳ ሚዲያሜቲ ዬዴꬂዲ ኦሬቤ ሁኤኔ ዛኤቤ ሁኤ ቆꬌፔ ቃንጺ ቃንጺ ኤኪዲ ጌዶኔኮ ኤሂዳ። ሄ ዎዴ ጌዶኒ ዮርዳኖሴ ሻፋፔ ሄ ፒንꬃን ኣርሼይ ሞኪዛሶ ባጋራ ዴስ።

8

ሚዲያሜ ኣሳ ጾኔቴꬅ

1 ሄሳፌ ጉዬ ኤፍሬሜ ኣሳይ ጌዶኔ፥ «ሚዲያሜታ ኦላናስ ባሼ ኑና ኣይስ ጼይጋቤኪ? ኑና ኣይስ ሃይሳ ማላ ኦꬃዲ?» ጊዲ ኬሂ ዋላሲዳ።

2 ጊዶ ኣቲን ጌዶኒ ዛሪዲ፥ «ታኒ ኦꬂዳይሳፌ ኢንቴ ኦꬂዳይ ኣꬌኔ? ታ ቆሞቲ ዉሪ ኦꬂዳ ኦሶፔ ኤፍሬሜ ኣሳፔ ጉꬃቲ ኦꬂዳ ኦሶይ ኣꬌኔ? ኤፍሬሜይ ፑሼቺ ሺሺዳይሲ ኣቢኤዜሬይ ማጺ ሺሾይሳፌ ኣꬌኔ? 3 ሚዲያሜ ኦላ ኣሳ ካሌꬂዛ ኦላ ቃራታ ኦሬቤኔ ዛኤቤ ጾሲ ኢንቴ ኩሼን ኣꬂ ኢሚዴስ። ሂስቲን ታ ሄሳራ ጊናቲዛ ኦሶ ኣይ ኦꬃዲና?» ጊዴስ፤ ሄሳፌ ጉዬ ኢስታ ሃንቆይ ኢርጺዴስ።

4 ጌዶኒኔ ኢዛራ ዲዛ 300 ኣሳይ ዮርዳኖሴ ሻፋ ዪዲ ፒኒዳ፤ ኢስቲ ኣይ ዳቡርኮካ ባንታ ሞርኬታ ዬዴꬆ ኣጊቤቴና። 5 ጌዶኒ ሱኮቴ ካታማ ጋኪዲ ሄ ካታማ ኣሳታስ፥ «ታኒ ሚዲያሜ ካዎታ ዜባሃኔ ጻልሙና ዬዴꬆ ቦላ ዳይስ፤ ታናራካ ዲዛ ኣሳይ ዳቡርዳ ጊሻስ ኢንቴና ሾቢስ፥ ሚዛ ካꬂ ዲኮ ኢሜርኬቲ» ጊዴስ። *

6 ሱኮቴ ካታማ ኣይሲዛይቲ፥ «ኑኒ ኔና ካሊዛ ኦላ ኣሳስ ካꬅ ኢማና ማላ ዜባሃይኔ ጻልሙናይ ኔ ኩሼን ጌሊዶ?» ጊዳ።

7 ጌዶኒ ኢስታስ ዛሪዲ፥ «ሎኦ፥ ኣይኮይ ባዋ! ጎዳይ ዜባሃኔ ጻልሙና ታ ኩሼን ኣꬂ ኢሚዛ ዎዴ ታኒ ባዞ ኣጉንꬃኒኔ ጋሞን ኢንቴና ዋꬋና» ጊዴስ።

8 ሄሳፌ ጉዬ ፓኑኤሌ ጌቴቲዛሶ ቢዴስ፤ ሱኮቴ ኣሳ ኦይቾይሳꬆ ኦይቺዴስ፤ ፓኑኤሌ ኣሳይካ ሱኮቴ ካታማ ኣሳይ ጎይሳꬆካ ጊ ዛሪዴስ። 9 ኢዚካ ፓኑኤሌ ኣሳስ፥ «ታኒ ጾናዳ ሳሮ ሲሚዛ ዎዴ ኢንቴ ኢንቴ ካታማ ኢዛ ቦላ ኡቲዲ ናጊዛ ጊምቤዛ ታ ላላና» ጊዴስ።

10 ዜባሃይኔ ጻልሙናይ ኣርሼ ኬሳ ባጋፌ ዪዳ ኦላንቻታፔ ኣቲዳ 15,000 ኦላንቻታራ ቃሪቆሬ ጌቴቲዛ ካታማን ዴቴስ፤ ሃንኮ 120,000 ጊዲዛ ኦላ ማሳራ ኦይኪዳ ኦላንቻቲ ኦላን ሃይቂ ዉሪዳ። 11 ጌዶኒ ኖባሄፔኔ ዮጊባሃፔ ኣርሼይ ሞኪዛ ባጋራ ዲዛ ባዞ ጋጻ ኦጌራ ቢዲ ሄሳን ዲዛ ኦላንቻታ ቦላ ኢስቲ ኣኬኮንታ ዲሺን ኦላ ኦይኪዴስ። 12 ኢስቲካ ኡባይ ዳጋሚዳ፤ ሚዲያሜ ካዎቲ ዜባሃይኔ ጻልሙናይ ናምኣይካ ባቃቲዳ፤ ጊዶ ኣቲን ጌዶኒ ኢስታ ዬዴꬂ ጋኪዲ ኦይኪዴስ።

13 ኢዮኣሳ ና ጌዶኒ ኦላፔ ሄሬሴ ፒኒዛሶራ ሲሚዴስ። 14 ሱኮቴፔ ኢሲ ናቴꬃ ኣስ ኦይኪዲ ፒልጊ ኦይቺዴስ፤ ኢዚካ ሱኮቴ ኣይሲዛይታኔ ጪማታ ላፑን ታማኔ ላፑናታ ሱንꬃ ጻፊዲ ኢዛስ ኢሚዴስ። 15 ሄሳፌ ጉዬ ጌዶኒ ሱኮቴ ኣሳኮ ዪዲ፥ « ‹ዜባሃኔ ጻልሙና ኔኒ ዲኣቤካሺን ዳቡርዳ ኔ ኦላንቻታስ ኣይስ ካꬅ ኢማኔ?› ጊዲ ኢንቴ ታና ቂልጪዴታ፤ ሃኢ ጊዲኮ ዜባሃኔ ጻልሙና ሃይታ ቤኢቴ!» ጊዴስ። 16 ሄሳፌ ጉዬ ባዞ ኣጉንꬃኒኔ ኪንዲቾን ዋꬊዲ ሱኮቴ ካታማ ኣይሲዛይታ ቃጻይዴስ። 17 ቃሴ ፓኑኤሌን ኢዛ ቦላ ኡቲዲ ካታማ ናጊዛ ጊምቤዛ ላሊዲ ካታማን ዲዛ ኣቱማሳ ዎꬊዴስ።

18 ሂስቲዲ ጌዶኒ ዜባሃኔ ጻልሙና፥ «ኢንቴ ታቦሬን ዎꬊዳ ኣሳቲ ኣይ ማላ ኣሴ?» ጊዲ ኦይቺዴስ፤ ኢስቲ፥ «ኔ ማላ፤ ኢስቲ ኡባይካ ካዎ ናይታ ሚሳቴቴስ» ጊ ዛሪዳ።

19 ጌዶኒ፥ «ኢስቲ ታ ኢሻንታ፤ ኢስቲ ታ ኣዬይ ናይታ፤ ጾሲ ቤዪን ኢንቴ ኢስታ ዎꬎንታኮ ታኒካ ኢንቴና ዎꬊኬ ሺን» ጊዴስ። 20 ሄሳፌ ባስ ባይራ ናዛ ዬቴሬ፥ «ዴንዳ ኤቃዳ ሃይታ ዎꬋ!» ጊዴስ፤ ዮቶሬይካ ቡሮ ዬላጋ ና ጊዲዳ ጊሻስ ያዪዲ ባ ጊꬃ ማሻ ሾዲቤና። 21 ሄሳፌ ጉዬ ዜባሃይኔ ጻልሙናይ ጌዶኔ፥ «ሃይቆይ ኣቶንታሼ ዴንዳዳ ኑና ኔኒ ዎꬋ» ጊዳ፤ ሄሳ ጊሻስ ጌዶኒ ዴንዲዲ ኢስታ ዎꬊዴስ፤ ኢስታ ጋሜላታ ቆꬌን ዲዛ ኣሌቆ ሚሻታ ኡባ ኤኪዴስ።

ኢስራኤሌ ኣሳይ ጌዶኔስ ሺሺዳ ኦይሻ

22 ሄሳፌ ጉዬ ኢስራኤሌ ኣሳይ ጌዶኔ፥ «ኔኒ ኑና ሚዲያሜ ኣሳፔ ኣሺዳ ጊሻስ ኔኒ ኔፔ ጉዬ ኔ ናይኔ ኔ ና ናይ ኑና ሃሪቴ» ጊዴስ። 23 ጌዶኒካ፥ «ታኒ ኢንቴና ሃሪኬ፤ ታ ናይካ ኢንቴና ሃሬና፤ ጎዳይ ኢንቴና ሃሮ!» ጊዴስ። 24 ኢስማኤሌ ኣሳ ማላ ሚዲያሜ ቢታ ኣሳቲካ ሃይꬃን ዎርቃ ኣꬄቴስ፤ ሄሳ ጊሻስ ኢዚ ኢስታስ፥ «ኣኔ ታኒ ኢንቴና ኢሲ ሚሽ ኦይቻይስ፤ ኢንቴ ኡባይ ዲኢዲ ኤሂዳ ሃይꬃ ዎርቃ ታስ ኢሚቴ» ጊዴስ። 25 ኢስራኤሌ ኣሳይ ዛሪዲ፥ «ኤሮ፥ ኑ ኢማና» ጊዲ ኣፋላ ሚጪዳ፤ ኣሳይ ኡባይ ባ ዲኢዳ ሃይꬃ ዎርቃ ሄ ሚጬቲዳ ኣፋላን ዬጊዴስ። 26 ሄሲካ ሃራ ኣሌቆታ፥ ቆꬌን ኣꬂዛ ጎዝዳታ፥ ሚዲያሜታ ካዎቲ ማይኢዛ ኦቻ ቴራ ሚሳቲዛ ማይኦታኔ ኢስታ ጋሜላታ ቆꬌፔ ኤኬቲዳ ኣሌቆታ ጉጆንታ ጌዶኒ ኤኪዳ ሃይꬃ ዎርቃይ 20 ኪሎ ጊራሜ ጊዲዛዛ። 27 ጌዶኒ ዎርቃፌ ኤፉዴ ሚስሌ ጊግሲዲ ባ ዲዛ ኦፊራ ካታማን ዎꬂዴስ፤ ጉዬፔ ኢስራኤሌ ኣሳይ ኡባይ ጎዳ ኣጊዲ ሄ ኤፉዴ ሚስሌዛስ ጎይኒዴስ፤ ጌዶኔሲኔ ኢዛ ሶ ኣሳስ ሄሲ ኢስታ ኦይኪዛ ናርጻ ጊዲዴስ።

28 ሄሳ ማላ ሃኒዲ ሚዲያሜ ኣሳይ ኢስራኤሌ ኣሳስ ሃሬቲዴስ፤ ኢስቲ ኢስራኤሌ ኣሳ ቦላ ናምኣንꬆ ዴንዲቤቴና። ጌዶኒ ሼምፖራ ፓጻ ዲዛ ኦይዱ ታሙ ላይꬅ ኩሜꬅ ቢታይ ዎፓ ዴሚዴስ።

ጌዶኔ ሃይቆ

29 ኢዮኣሳ ና ዬሩባኣሌ ጌቴቲዛ ጌዶኒ ባ ሶ ጉዬ ቢዲ ባ ኬꬃን ዴኢዴስ። 30 ጌዶኒ ጮራ ማጫሳ ኤኪዳ ጊሻስ ኢዛስ 70 ኣቱማ ናይቲ ዴቴስ። 31 ቃሴ ሴኬሜ ካታማን ዲዛ ላጌꬆ ማጫሳያ ኢዛስ ኣቱማ ና ዬሊን ሱንꬃ ኣቢሜሌኬ ጊ ሱንꬂዴስ። 32 ኢዮኣሳ ና ጌዶኒ ኬሂ ጪሚዲ ሃይቂዴስ፤ ባ ኣዋ ኢዮኣሳ ዱፎን ሞጌቲዴስ፤ ሄ ዱፎዚ ኣቢኤዜሬ ቆሞቲ ዲዛ ኦፊራ ካታማን ዴስ። 33 ጌዶኒ ሃይቂዳፔ ጉዬ ኢስራኤሌ ኣሳይ ጎዳፔ ጉዬ ሲሚዲ ባኣሌ ጌቴቲዛ ኤቃ ጾሳታስ ጎይኒዴስ፤ ባኣሊ-ቢሪታ ባንታስ ጾስ ሂስቲ ጎይኒዳ። 34 ሂስቲዲ ኢስራኤሌ ኣሳይ ኢስታ ዩሾን ዲዛ ሞርኬታ ኡባፌ ኢስታ ኣሺዳ ጎዳ ባንታ ጾሳ ዶጊዳ። 35 ቃሴ ጌዶኒ ኢስራኤሌ ኣሳስ ኦꬂዳ ሎኦ ኦሶ ኡባ ኣኬኮንታ ኣጊዲ ኢዛ ኬꬃ ኣሳስ ሎኦ ኩሼ ዛሪቤቴና።

9

ኣቢሜሌኬ

1 ጌዶኔ ና ኣቢሜሌኬይ ሴኬሜ ካታማን ዲዛ ባ ኣዬይ ዳቦታኮ ቢዲ ኢስታሲኔ ባ ኣዬይ ቆሞታ ኡባስ፥ 2 «ኣኔ ሴኬሜ ካታማን ዲዛ ኣሳ ኡባ፥ ‹ጌዶኔ ናይቲ ላፑን ታማቲ ኡባይ ኢንቴና ሃሪኮ ሎኦዬ? ዎይኮ ኢሲ ኣሲ ሃሪኮ ሎኦ?› ጊዲ ኦይቺቴ። ታኒ ኢንቴስ ኣሾ ዳቦ ጊዲዳይሳ ዶጎፒቴ» ጊዴስ።

3 ኢዛ ኣዬይ ዳቦቲ ሃ ቃላ ኡባ ኢዛ ዶና ጊዲዲ ሴኬሜ ካታማ ኣሳስ ዮቲዳ፤ ኣቢሜሌኬይካ ኢስታስ ዳቦ ጊዲዳ ጊሻስ ሴኬሜ ኣሳይ ኢዛ ካላናስ ቆፋ ቃቺዴስ። 4 ኢስቲ ባኣሊ-ቢሪታ ኤቃ ኬꬃፌ 70 ሳቂሌ ቢራ ኤኪዲ ኢዛስ ኢሚዳ። ኣቢሜሌኬይ ሄ ቢራን ሹፉሮታኔ ቦንቂዛይታ ኦይኪዲ ባና ካላና ማላ ኦꬂዴስ። 5 ኦፊራ ጌቴቲዛሶን ዲዛ ባ ኣዋ ሶ ቢዲ ባ ኢሻታ፥ ዬሩባኣሌ ናይታ ላፑን ታማታ ኢሲ ሹቻ ቦላን ሹኪዴስ፤ ጊዶ ኣቲን ጌዶኔስ ዉርሴꬃ ካሎ ናዚ ኢዮኣታሜይ ቆቴቲዲ ሃይቆፔ ኣቲዴስ። 6 ሄሳፌ ጉዬ ሴኬሜ ኣሳይኔ ቤቲ-ሚሎ ኣሳይ ኢሲፌ ሺቂዲ ሴኬሜን ጎይኔቲዛ ዛላ ማታን ዲዛ ጊታ ሚꬃ ጋርስ ቢዲ ሄን ኣቢሜሌኬ ካዎꬂዳ።

7 ኢዮኣታሜይ ሄሳ ሲዪ ቢዲ ጋሪዛኔ ዙማ ሁኤ ኬዚዲ ባ ቃላ ꬎቁ ሂስቲዲ፥ «ኢንቴኖ ሴኬሜ ኣሳቶ! ኢንቴ ታ ጊዛይሳ ሲዪዛ ጊዲኮ ጾሲ ኢንቴ ጊዛይሳ ሲያና። 8 ኢሲ ጋላስ ሚꬃቲ ኡባይ ሺቂዲ ባንታ ቦላ ካዎ ካዎꬃናስ ቢዳ፤ ሂስቲዲ ዎጋራ ሚꬅ፥ ‹ሃ ያ፥ ኑ ቦላ ካዎታ› ጊዳ።

9 «ጊዶ ኣቲን ዎጋራ ሚꬃይ፥ ‹ታኒ ኤቃ ጾሳታኔ ኣሳታ ቦንቺሲዛ ታ ዛይቴ ኢሚዛይሳ ኣጋዳ ሚꬃታ ቦላ ካዎቶ?› ጊ ዛሪዴስ።

10 «ሄሳፌ ጉዬ ሚꬃቲ ባላሴ ጌቴቲዛ ሚꬃ፥ ‹ሃ ያ፥ ኑ ቦላ ካዎታ› ጊዳ። 11 ጊዶ ኣቲን ባላሴ ሚꬃይ፥ ‹ታኒ ማልኢዛ ሎኦ ኣይፌ ኣይፊዛይሳ ኣጋዳ ሚꬃታ ቦላ ካዎታናስ ቦ?› ጊ ዛሪዴስ።

12 «ሄሳ ጊሻስ ሚꬃቲ ዎይኔ ቱራ፥ ‹ሃ ያ፥ ኑ ቦላ ካዎታ› ጊዳ። 13 ጊዶ ኣቲን ዎይኔ ሚꬃይ፥ ‹ታኒ ጾሲኔ ኣስ ኡፋይሲዛ ዎይኔ ኡሻ ኢሚዛይሳ ኣጋዳ ሚꬃታ ቦላ ካዎታና ቦ?› ጊዴስ። **

14 «ሄሳ ጊሻስ ዉርሴꬃን ሚꬃቲ ኡባይ ኣጉንꬅ፥ ‹ሃ ያ፥ ኑ ቦላ ካዎታ› ጊዳ። 15 ኣጉንꬃይካ፥ ‹ኢንቴ ቱማፔ ታና ኢንቴ ቦላ ካዎꬃናስ ኮይኮ ሃ ዪዲ ታ ኩዋን ሼምፒቴ፤ ሄሳ ኢንቴ ኢጺኮ ኣጉንꬃፌ ታማይ ኬዚዲ ሊባኖሴ ዚጋታ ሞ!› ጊዴስ።

16 «ኣቢሜሌኬ ኢንቴ ካዎꬂዛይ ቱማቴꬃኒኔ ሱሬቴꬃኔ? ጌዶኒ ኢንቴስ ኦꬂዳይሳ ኣኬኪዲ ኢዛሶ ኣሳስ ኢዚ ኢንቴስ ኦꬂዳይሳስ ሎኦ ኩሼ ዛሪዴቲ? 17 ታ ኣዋይ ኢንቴስ ኦሌቲዳይሳ ኣኬኪቴ፤ ሚዲያሜ ኣሳፔ ኢንቴና ኣሻና ጊዲ ባ ሼምፖ ሃይቆስ ኣꬂ ኢሚዴስ። 18 ጊዶ ኣቲን ኢንቴ ሃች ታ ኣዋ ሶ ኣሳ ቦላ ዴንዲዲ 70 ኢዛ ናይታ ኢሲ ሹቻ ቦላ ሹኪዴታ፤ ጌዶኒ ኣይሌይፌ ዬሊዳ ኣቢሜሌኬይ ኢንቴስ ዳቦ ጊዲዳ ጊሻስ ሴኬሜን ካዎሲዴታ። 19 ሃኢ ሲሚ ጌዶኔሲኔ ኢዛ ኬꬃ ኣሳታስ ኢንቴ ኦꬂዳ ኦሶይ ቱማቴꬃኒኔ ሱሬቴꬃን ጊዲኮ ኣቢሜሌኬራ ኢሲፌ ኡፋዬቲቴ፤ ኢዚካ ኢንቴናራ ኡፋዬቶ። 20 ሄሳꬆ ጊዶንታ ኣጊኮ ኣቢሜሌኬፌ ታማይ ኬዚዲ ሴኬሜ ኣሳኔ ቤቲ-ሚሎ ኣሳ ሞ፤ ሄሳꬆካ ሴኬሜ ኣሳፔኔ ቤቲ-ሚሎ ኣሳፔ ታማይ ኬዚዲ ኣቢሜሌኬ ሞ» ጊዴስ። 21 ኢዮኣታሜይካ ባ ኢሻ ኣቢሜሌኬስ ያዪዳ ጊሻስ ባቃቲዲ ቢኤሬ ጌቴቲዛሶ ቢዲ ሄን ኡቲዴስ።

22 ኣቢሜሌኬይ ኢስራኤሌ ቢታን 3 ላይꬅ ካዎቲዴስ። 23 ሄሳፌ ጉዬ ጾሲ ኣቢሜሌኬሲኔ ሴኬሜ ኣሳ ጊዶን ኢታ ኣያና ኪቲዴስ፤ ሴኬሜ ኣሳይካ ኣቢሜሌኬ ቦላ ማካሊ ዴንዲዴስ። 24 ጾሲ ሄሳ ኦꬂዳይ ኣቢሜሌኬይ ላፑን ታሙ ባ ኢሻታ ዎꬊዳ ጊሻሲኔ ኢዚ ኢስታ ሱꬃ ጉሳና ማላ ሴኬሜ ኣሳይ ኢዛ ሚንꬄꬂዳ ጊሻስ ሃሎ ኬሳናሳ። 25 ሴኬሜ ኣሳይ ኣማርዳ ኣሳ ዶሪዲ ዙማ ሁኤን ኣቢሜሌኬ ዎꬋናስ ዛማዲ ኡታና ማላ ኦꬂዴስ፤ ሄ ኡቲዳይቲ ኦጌራ ካንꬂዛ ኣሳ ኡባ ቦንቂዳ፤ ኣቢሜሌኬይካ ሄሳ ኡባ ሲዪዴስ።

26 ሄሳፌ ጉዬ ኤቤዴ ና ጋኣሌይ ባ ኢሻታራ ሴኬሜ ዪዴስ፤ ሴኬሜ ኣሳይካ ኢዛን ኣማኔቲዴስ። 27 ኡባይካ ባ ጋዴ ጋዴ ቢዲ ዎይኔ ቴራ ማጺዳ፤ ዎይኔ ኡሻ ኣጊዲ ጊታ ባኣሌ ቦንቺዳ፤ ባንታ ኤቃ ኬꬃ ጌሊዲ ሄን ሚሼኔ ኡዪሼ ኣቢሜሌኬ ጫዪዳ። 28 ኤቤዴ ና ጋኣሌይ ሴኬሜ ኣሳስ፥ «ኣቢሜሌኬይ ኢዚ ኦኔ? ኑ ሴኬሜ ኣሳይ ኢዛስ ኣዛስ ሃሬቲዞኒ? ኢዚ ጌዶኔ ናኔ ኢዛስ ኦላ ኣሳ ካሌꬂዛይ ዬሩባኣሌ ጊዴኔ? ሂስቲን ኑኒ ኢዛስ ኣዛስ ኣዛዜታኔ? ሃሬቲዛ ጊዲኮ ሴኬሜ ኣዋ ኤሞሬስ ሃሬታና። 29 ሃ ኣሳ ካሌꬂዛይ ታና ጊዲዳኮ ታኒ ኣቢሜሌኬ ዲጋናኮሺን። ኣቢሜሌኬ ጼይጋዳ፥ ‹ኔ ኦላንቻታ ዳርሳ ኤካዳ ኦሌታናስ ሃ ያ› ጋዳ ዮታናኮሺን!» ጊዴስ።

30 ኤቤዴ ና ጋኣሌይ ጊዳ ማላ ካታማ ሃሪዛ ዛቡሌይ ሲዪዳ ማላ ኬሂ ሃንቄቲዴስ። 31 ሄሳፌ ጉዬ ኣቢሜሌኬኮ ኣስ ጉዬራ ኪቲዲ፥ «ኤቤዴ ና ጋኣሌይኔ ኢዛ ኢሻቲ ሴኬሜ ዪዲ ካታማን ዲዛ ኣሳ ኔ ቦላ ዴንꬄꬄቴስ። 32 ሄሳ ጊሻስ ኔኒኔ ኔናራ ዲዛ ኣሳይ ኦማርሳራ ዴንዲዲ ጌዴ ካሬ ኬዚዲ ጌማሶን ዛማዲ ናጊቴ። 33 ዎንቶ ማላዶ ኣርሼይ ሞኪሺን ኢስቲ ኣኬኮንታ ካታማ ዎራጂቴ፤ ጋኣሌይኔ ኢዛራ ዲዛ ኣሳይ ኢንቴና ኦላናስ ኬዚዛ ዎዴ ኢንቴስ ዳንዳዬቲዳ ማላ ሚኒዲ ኦሌቲቴ» ጊዴስ።

34 ኣቢሜሌኬይኔ ኢዛራ ዲዛ ኣሳይ ኡባይ ኦማርስ ዴንዲዲ ሴኬሜፔ ካሬራ 4 ቡቴን ሻኬቲዲ ዛማዲ ኡቲዳ። 35 ኣቢሜሌኬይኔ ኢዛራ ዲዛ ኣሳይ ኤቤዴ ና ጋኣሌይ ኬዚዲ ካታማ ጌሊዛ ፔንጌን ኤቂዳይሳ ቤኢዲ ቆቴቲዳ ሶሆፔ ኬዚዳ። 36 ጋኣሌይ ኣሳ ቤኢዳ ዎዴ ዛቡሌ፥ «ጼላ! ኣሳይ ዙማ ሁኤፔ ዎꬌꬃ ቦላ ዴስ» ጊዴስ። ዛቡሌይካ፥ «ሄይቲ ኣስ ጊዴቴና፤ ዙማታ ኤሾይ ኣሳ ሚሳቲዛይሳ ቤኣዳ ጋሳ» ጊዲ ዛሪዴስ። 37 ጋኣሌይ ቃሴካ፥ «ጼላ! ኣሳይ ዙማስ ጊዶ ኣዳራ ዱጌ ዎꬌꬃን ዴስ፤ ሃራ ቡቴይ ቃሴ ሙሬኖ ዎላ ጌቴቲዛሶራ ዬስ» ጊዴስ። 38 ሄሳ ጊሻስ ዛቡሌይ ጋኣሌ፥ « ‹ኑኒ ኢዛስ ሃሬታናስ ኣቢሜሌኬይ ኦኔ?› ጊዳ ኔ ዶናይ ሃኢ ኣዋ ቢዴ? ሃይቲ ኔኒ ካꬊዳ ኣሳታ ጊዴቴኔ? ሃኢ ኬዛዳ ኢስታራ ኦሌታ!» ጊዴስ። 39 ጋኣሌይ ሴኬሜ ኣሳ ካሌꬂ ኬዚዲ ኣቢሜሌኬራ ኦሌቴꬅ ኦይኪዴስ። 40 ኣቢሜሌኬይ ዬዴꬂን ጋኣሌይ ባቃቲዴስ፤ ካታማ ጌሊዛ ፔንጌ ጋካናስ ዳሮቲ ጫዴቲዲ ኩንዲዳ። 41 ኣቢሜሌኬይ ኣሩማን ዴኢዴስ፤ ዛቡሌይ ጊዲኮ ጋኣሌኔ ኢዛ ኢሻታ ሴኬሜፔ ጎዴሬꬂ ኬሲዴስ።

42 ዎንቴꬃ ጋላስ ሴኬሜ ኣሳይ ባ ጎሻሶ ጎሻሶ ኬዚዳይሳ ኣቢሜሌኬይ ሲዪዴስ። 43 ሄሳፌ ጉዬ ባ ኣሳ ካሌꬂ ኬዚዴስ፤ ኣሳካ 3 ቡቴን ሻኪዲ ጌማሶን ዛማዲ ናጋና ማላ ኦꬂዴስ፤ ሴኬሜ ኣሳይካ ካታማፔ ኬዚዛይሳ ቤኢዲ ኢስታ ዎꬋናስ ቆቴቲዳሶፔ ኬዚዳ። 44 ኣቢሜሌኬይኔ ኢዛራ ዲዛ ቡቴይ ሲንꬅ ዎጺ ቢዲ ካታማ ጌሊዛ ፔንጌን ኤቂዳ፤ ኣቲዳ ናምኡ ቡቴቲ ጎሻሶን ዲዛ ኣሳ ኡባ ዎꬊዳ። 45 ጋላሳ ኩሜꬅ ኣቢሜሌኬይ ካታማ ኣሳራ ኦሌቲዲ ካታማዮ ኦይኪዴስ፤ ሄን ዲዛ ኣሳ ኡባ ዎꬊ ዉርሲዴስ፤ ካታማዮካ ላሊዲ ኢዚን ማጺኔ ዜሪዴስ። 46 ሴኬሜ ጊምቤ ጊዶን ዲዛ ኣሳይ ኡባይ ሄሳ ሲዪዲ ኤሊ-ቢሪታ ጌቴቲዛ ኤቃ ጾሳ ኬꬃይ ዲዛሶ ሚጻ ጊዶ ጌሊዴስ። 47 ኢስቲ ሄ ሶሆን ሺቂዳይሳ ኣቢሜሌኬይ ሲዪዲ፥ 48 ኢዚኔ ኢዛራ ዲዛ ኣሳይ ኡባይ ጻልሞኔ ጌቴቲዛ ዙማ ቦላ ፑዴ ኬዚዳ፤ ኣቢሜሌኬይ ካልታ ኤኪዲ ሚꬃ ታሼ ቃንጺዲ ባ ሃሼን ቶኪዴስ፤ ባናራ ዲዛ ኣሳታካ፥ «ታኒ ኦꬂሺን ቤይዳይሳ ኢንቴካ ኤሶን ሃኢ ኦꬂቴ» ጊዴስ። 49 ኣሳይ ኡባይካ ሚꬃ ታሼ ቃንጺ ኤኪዲ ኣቢሜሌኬ ካሊዴስ፤ ሄ ታሼታ ሚጻ ፔንጌ ቦላ ኮሪዲ ኣሳይ ኢዛ ጊዶን ዲሺን ታማ ኦይꬂዳ፤ ሄሳ ጊሻስ ሚጻ ጊዶን ዲዛ ኣሳይ ኡባይ ሃይቂ ዉሪዴስ፤ ሄን ሃይቂዳ ኣቱማ ኣሳኔ ማጫሳ ቆዳይ 1,000 ጊዳና።

50 ሄሳፌ ጉዬ ኣቢሜሌኬይ ቴቤሴ ጌቴቲዛ ካታማ ቢዲ ካታማ ጊዶꬂ ኦይኪዴስ። 51 ሄ ካታማ ጊዶን ኢዛ ቦላ ኡቲዲ ናጊዛ ኢሲ ጊታ ጊምቤይ ዴስ። ካታማ ኣሳይ ኡባይ፥ ማጫይ፥ ኣዴይ፥ ካሌꬂዛይታራካ ኣቶንታ ሄ ጊምቤዛኮ ሄ ዎጺ ቢዲ ኢዛ ጊዶ ጌሊዳ፤ ፔንጌ ጎርዲዲ ፑዴ ጊምቤዛ ቦላ ኬዚዳ። 52 ኣቢሜሌኬይ ኦሌቲሼ ጊምቤዛኮ ጋኪዲ ኢዛ ታማን ጹጋናስ ጊምቤዛ ፔንጌ ሺቂዴስ። 53 ጊዶ ኣቲን ኢሲ ማጫሳያ ኣቢሜሌኬ ሁኤን ዎጻ ማይዴ ጌንዴርሳ ኦላዳ ኢዛ ሁኤዛ ፖንኩ ሂስታ ጳልቃ ዬጋዱስ። * 54 ኢዛ ጎንዳሌ ኦይኪ ካሊዛ ናቴꬃዛ ኤሶን ጼይጊዲ፥ «ታና ኣሲ፥ ‹ኢዛ ማጫሲ ዎꬋዱስ› ጎንታ ማላ ኔ ጊꬃ ማሻ ኮሆፔ ሾዳዳ ታና ዎꬋ» ጊዴስ፤ ሄ ኣይሌዚካ ጫዲን ኢዚ ሃይቂዴስ። 55 ኢስራኤሌ ኣሳይ ኡባይ ኣቢሜሌኬይ ሃይቂዳይሳ ቤኢዲ ባ ሶ ባ ሶ ቢዴስ። 56 ኣቢሜሌኬይ ባ ኢሻታ ላፑን ታማታ ዎꬊዲ ባ ኣዋ ቦላ ኦꬂዳ ጎሜዛ ጾሲ ኢዛ ቦላ ዛሪዴስ። 57 ሄሳንካ ጾሲ ሴኬሜ ኣሳ ኢታቴꬅ ኡባ ኢስታ ቦላ ዛሪዴስ፤ ሄሳ ማላን ሃኒዲ ዬሩባኣሌ ና ኢዮኣታሜይ ቃንጊዳ ቃንጌꬂ ኢስታ ቦላ ጋኪዴስ።

10

ቶላ

1 ኣቢሜሌኬይ ሃይቂዳፔ ጉዬ ዶዴ ናዛ ፑዋ ና ቶላይ ኢስራኤሌ ኣሻናስ ዴንዲዴስ። ኢዚ ዪሳኮሬ ዛሬፔ ጊዲሼ ኤፍሬሜን ቦላ ጌዜን ሻሚሬ ጌቴቲዛሶን ዴኢዴስ። 2 ቶላይ 23 ላይꬅ ጋካናስ ኢስራኤሌ ዴራ ካሌꬂዴስ፤ ሄሳፌ ጉዬ ቶላይ ሃይቂዲ ሻሚሬን ሞጌቲዴስ።

ያኢሬ

3 ቶላፔ ካሊዲ ጋላኣዴ ዴሬ ኣስ ያኢሬይ ዴንዲዴስ፤ ኢስራኤሌ ኣሳ ናምኡ ታማኔ ናምኡ ላይꬅ ጋካናስ ሄሚዴስ። 4 ኢዛስ 30 ሃሬታ ቶጊዛ 30 ኣቱማ ናይቲ ዴቴስ፤ ኢስታስ ጋላኣዴ ቢታን 30 ካታማቲ ዴቴስ፤ ሄ ካታማቲ ሃች ጋካናስ ያኢሬ ካታማታ ጌቴቲ ጼይጌቴቴስ። * 5 ያኢሬይ ሃይቂዲ ቃሞኔን ሞጌቲዴስ።

ኢስራኤሌ ኣሳይ ሃኢካ ጾሳ ቦላ ማካሊዴስ

6 ኢስራኤሌ ኣሳይ ጎዳ ሲንꬃን ቃሴካ ኢታ ሚሽ ኦꬂዴስ፤ ኢስቲ ባኣሌኔ ኣስታሮቴ ጌቴቲዛ ኤቃ ጾሳታሲኔ ኣራሜ ጾሳታስ፥ ሲዶና ጾሳታስ፥ ሞኣቤ ጾሳታስ፥ ኣሞኔ ዴሬ ኤቃ ጾሳታሲኔ ፊሊስጼሜ ጾሳታስ ጎይኒዳ። ኢስቲ ባንታ ጎዳስ ጎይኒዛይሳ ኣጊዳ። 7 ሄሳ ጊሻስ ጎዳይ ኢስራኤሌ ኣሳ ቦላ ሃንቄቲዲ ኢስታ ፊሊስጼሜ ኣሳታሲኔ ኣሞኔ ኣሳታስ ኣꬂ ኢሚዴስ። 8 ሄ ላይꬅ ኢስራኤሌ ኣሳ ኢስቲ ቆሂዳኔ ዋዬቺዳ። ዮርዳኖሴ ሻፋፔ ሄ ፒንꬅ ኣርሼይ ኬዚዛ ባጋን ኣሞሬቲ ካሴ ዴኢዳ ጋላኣዴ ቢታን ዴኢዳ ኢስራኤሌ ኣሳ ኡባ ኢስቲ 18 ላይꬅ ዋዬቺዳ። 9 ኣሞኔ ኣሳይ ቃሴካ ዩሁዳ፥ ቢኒያሜኔ ኤፍሬሜ ዛሬታ ኦላናስ ዮርዳኖሴ ሻፋ ፒኒዳ፤ ሄሳ ጊሻስ ኢስራኤሌ ኣሳይ ኬሂ ጬጪዴስ።

10 ሄሳፌ ጉዬ ኢስራኤሌ ኣሳይ፥ «ኑኒ ኔና ኑ ጾሳ ኣጊዲ ባኣሌ ኤቃታስ ጎይኒዲ ኔና ቆሂዶስ» ጊዲ ጎዳስ ዋሲዳ። 11 ጎዳይካ ኢስታስ፥ «ጊብጼቲ፥ ኣሞሬቲ፥ ኣሞኔቲ፥ ፊሊስጼሜቲ፥ 12 ሲዶናቲ፥ ኣማሌቄቲኔ ማኦኔ ዴሬ ኣሳቲ ኢንቴና ኡንኤꬂን ታኮ ዋሲዴታ፤ ሂስቲን ታኒ ኢንቴና ኢስታ ኩሼፔ ኣሻቤኪና? 13 ጊዶ ኣቲን ኢንቴ ታና ኣጊዲ ሃራ ጾሳታስ ጎይኒዴታ፤ ሄሳ ጊሻስ ታኒ ኢንቴና ሙሌካ ኣሺኬ። 14 ቢዲ ኢንቴ ዶሪዳ ጾሳታስ ዋሲቴ፤ ኢንቴ ሜቶቲዳ ዎዴ ኢስቲ ኢንቴና ኣሼቶ» ጊዲ ዛሪዴስ። 15 ጊዶ ኣቲን ኢስራኤሌ ኣሳይ ዛሬꬂዲ ጎዳ ጾሳ፥ «ኑኒ ናጋራ ኦꬂዶስ፤ ሃቺሮ ኑና ኣሻዳ ኔ ዶሶይሳ ኑ ቦላ ኦꬃ» ጊዴስ። 16 ኣላጋ ጾሳታ ባ ጊዶፌ ዲጊዲ ጎዳስ ጎይኒዳ፤ ኢስታ ዋዬዛ ቤኢዲ ጎዳይ ጮኡ ጊ ኣጋናስ ዳንዳይቤና።

17 ሄሳፌ ጉዬ ኣሞኔ ዴሬ ኦላንቻቲ ኦላስ ጊጌቲዲ ጋላኣዴን ዱንካኒዳ፤ ኢስራኤሌ ኣሳይካ ኢሲፌ ሺቂዲ ጋላኣዴን ሚጺጳ ጌቴቲዛሶን ዱንካኒዴስ። 18 ጋላኣዴ ቢታ ኣሳይኔ ሃላቃቲ ባንታ ጊዶን፥ «ኣሞኔ ዴሬ ኦላንቻታራ ኮይሮ ቢዲ ኦላ ኦይኬታናይ ኦኔ? ኢዛዴይ ጋላኣዴ ቢታን ዲዛ ኣሳ ኡባ ቦላ ሃላቃ ጊዶ» ጊዳ።

11

ዮፍታሄ

1 ኢሲ ላይማ ማጫሳይፌ ዬሌቲዳ ጋላኣዴ ዴሬ ኣስ ዮፍታሄይ ሚኖ ኦላንቻ፤ ኢዛ ኣዋይ ጋላኣዴ ጌቴቴስ። 2 ጋላኣዴይ ኮይሮ ኤኪዳ ማቺያካ ኢዛስ ኣቱማ ናይታ ዬላዱስ፤ ኢስቲ ዲጪ ጋኪዳ ዎዴ ባንታ ኢሻ ዮፍታሄ፥ «ኔኒ ላይማ ማች ና ጊዲዳ ጊሻስ ኑ ኣዋ ኣቆታፔ ኣይኮካ ላታካ» ጊዲ ሶፔ ኬሲ ጎዲዳ። 3 ሄሳ ጊሻስ ዮፍታሄይ ባ ኢሻታፔ ባቃቲዲ ጾባ ጌቴቲዛ ቢታን ዴኢዴስ፤ ኢዚ ሄን ዲሺን ኣማርዳ ዎማሌ ኣሳቲ ኢዛኮ ሺቂዲ ኢዛ ካሊዳ።

4 ጉꬃ ዎዴፔ ጉዬ ኣሞኔ ዴሬ ኣሳይ ኢስራኤሌ ኣሳ ኦላ ኦይኪዴስ። 5 ኣሞኔ ዴሬ ኣሳይ ኢስራኤሌ ኣሳራ ኦሌቲዳ ዎዴ ጋላኣዴ ቢታ ጪማቲ ጾባ ቢታፌ ዮፍታሄ ዛሪ ኤሃናስ ቢዳ። 6 ኢስቲ ኢዛ፥ «ሃ ያ! ኣሞኔ ዴሬ ኣሳታ ኑኒ ኦላና ማላ ኑና ካሌꬃ» ጊዳ።

7 ዮፍታሄይ ጋላኣዴ ጪማታ፥ «ታና ኢጺዲ ታ ኣዋ ኬꬃፌ ዬዴꬂዳይ ኢንቴና ጊዴኬቲ? ሃኢ ሜቶይ ኢንቴና ጋኪዳ ጊሻስ ታኮ ዪዴቲ?» ጊዴስ።

8 ጋላኣዴ ጪማቲ ኢዛ፥ «ሃኢ ጊዲኮ ኑኒ ኔኮ ሲሚዶስ፤ ጋሶይካ ኔኒ ኑናራ ባዳ ኣሞኔ ዴሬ ኣሳ ኦላና ማላኔ ጋላኣዴ ኣሳ ኡባ ቦላ ኔኒ ሃላቃ ጊዳና ማላ ኑኒ ኮዮስ» ጊዳ።

9 ዮፍታሄይ፥ «ኣሞኔታራ ኦሌታናስ ኢንቴ ታና ጉዬ ሶ ዛሪን ጎዳይ ኢስታ ታ ኩሼን ኣꬂ ኢሚኮ ቱሙ ኢንቴ ታና ሃላቃሳኔ?» ጊ ኦይቺዴስ።

10 ጋላኣዴ ጪማቲ ዮፍታሄስ፥ «ጎዳይ ኑ ጊዶን ማርካ! ኔኒ ጊዛይሳ ቱሙ ኑኒ ኦꬃና» ጊዲ ዛሪዳ። 11 ሄሳ ጊሻስ ዮፍታሄይ ጋላኣዴ ጪማታራ ቢዴስ፤ ዴሬዚካ ኢዛ ባ ቦላ ሃላቃኔ ባና ኣዛዚዛዴ ሂስቲ ሹሚዴስ፤ ዮፍታሄይ ሚጺጳን ጎዳ ሲንꬃን ሃ ዮኦ ኡባ ኤኮይሳ ዛሪ ቆንጪሲዴስ።

12 ሄሳፌ ጉዬ ዮፍታሄይ ኣሞኔ ዴሬ ኣሳታ ካዎዛኮ ኣስ ኪቲዲ፥ «ኔኒ ኑ ዴራ ቦላን ዎራጂዳይ ኔሳራ ኑሳራ ኣይ ኦሺ ዲኔ?» ጊዲ ኦይቺሲዴስ።

13 ዮፍታሄይ ኪቲዳ ኣሳታስ ኣሞኔ ዴሬ ካዎይ ዛሪዲ፥ «ኢስራኤሌ ኣሳይ ጊብጼ ቢታፌ ኬዚዳ ዎዴ ኣርኖኔ ሻፋፔ ዶሚዲ ያቦቄ ሻፋ ጋካናስ ቃሴ ዮርዳኖሴ ሻፋ ጋካናስ ዲዛ ታ ቢታ ኤኪዴስ፤ ሃኢ ታ ቢታ ሳሮን ዛሪቴ» ጊዴስ። 14 ዮፍታሄይ ናምኣንꬆ ዛሪዲ ኣሞኔ ዴሬ ካዎኮ ኣስ ኪቲዴስ። 15 «ኢስራኤሌ ኣሳይ ሞኣቤ ቢታ ዎይኮ ኣሞኔ ቢታ ኤኪቤና። 16 ኢስራኤሌ ኣሳይ ጊብጼ ቢታፌ ኬዚዳ ዎዴ ባዞራ ካንꬂ ቢዲ ዞኦ ኣባ ጋኪዴስ፤ ሄሳፌ ቃሴ ቃዴሴ ጌቴቲዛሶ ዪዴስ። 17 ኢስራኤሌ ኣሳይ ኤዶሜ ቢታ ካዎኮ ኣስ ኪቲዲ፥ ‹ኔ ቢታራ ኑና ኣꬃርኪ!› ጊዴስ፤ ጊዶ ኣቲን ኤዶሜ ካዎይ ኣꬆንታ ኢጺዴስ፤ ሄሳꬆካ ሞኣቤ ካዎኮ ኪቲን ኢዚካ ኣꬆንታ ኢጺዴስ፤ ሄሳ ጊሻስ ኢስራኤሌ ኣሳይ ቃዴሴን ጋምኢዴስ። * 18 ሄሳፌ ጉዬ ባዞራ ካንꬂዲ ኢስቲ ኤዶሜኔ ሞኣቤ ቢታታ ዩዪዲ ሞኣቤ ቢታፌ ኣርሼይ ሞኪዛ ባጋራ ዪዳ፤ ኣርኖኔ ሻፋፔ ሄ ፒንꬃ ባጋራ ዲዛ ሶሆን ዱንካኒዳ፤ ጊዶ ኣቲን ኣርኖኔ ሻፋይ ሞኣቤ ዛዋ ጊዲዳ ጊሻስ ሄ ዛዋ ፒኒቤቴና። *

19 «ሄሳፌ ጉዬ ኢስራኤሌ ኣሳይ ሃሴቦኔ ጌቴቲዛ ካታማን ዲዛ ኣሞሬታ ካዎ ሲሆኔኮ ኣስ ኪቲዴስ፤ ኢስታስ፥ ‹ዎዜ ኔና ኔ ዴሬራ ኑ ኣꬊ ባና ማላ ኑና ዲጎፋርኪ!› ጊዳ። 20 ጊዶ ኣቲን ሲሆኔይ ኢስራኤሌ ኣሳይ ኣꬊ ቦንታ ማላ ዲጊዴስ፤ ኢዚ ባ ኦላ ኣሳ ኡባ ሺሺዲ ያሃጼ ጌቴቲዛሶን ዱንካኒዲ ኢስራኤሌ ኣሳራ ኦላ ኦይኬቲዴስ። 21 ጎዳ ኢስራኤሌ ጾሳይ ሲሆኔኔ ኢዛ ዴራ ኡባ ኢስራኤሌ ኣሳ ኩሼን ኣꬂ ኢሚን ኢስቲ ጾኒዳ፤ ሄን ዴኢዳ ኣሞሬ ዴሬ ኡባ ላቲዳ። 22 ኣርኖኔ ሻፋፔ ቢዲ ያቦቄ ሻፋ ጋካናሲኔ ባዞፌ ቢዲ ዮርዳኖሴ ሻፋ ጋካናስ ዲዛ ኣሞሬታ ዴራ ኡባ ላቲዳ። * 23 ሄሳ ማላ ኦꬂዲ ጎዳ ኢስራኤሌ ጾሳይ ኣሞሬ ዴሬ ኣሳ ባ ዴሬ ኢስራኤሌ ሲንꬃፌ ዬዴꬂዲ ꬋይሲዴስ፤ ሂስቲን ኔ ዛራ ኤካናስ ኔስ ኣይ ዎልቃይ ዲዜ? 24 ኔስ ኔ ጾስ ካሞሼይ ኢሚዛይሳ ኤካዳ ሼምፓ ኡቲኪ? ኑኒ ጊዲኮ ጎዳ ኑ ጾሳይ ኑስ ኢሚዳይሳ ኡባ ላታና። 25 ሂስቲን ኔኒ ጺፖራ ና ሞኣቤ ካዎ ባላቄፔ ሚናይ? ኢዚ ኢስራኤሌ ኣሳራ ኦዬቲዴ? ዎይኮ ኦሌቲዴ?* 26 ኢስራኤሌ ኣሳይ ሃሴቦኔኔ ሄ ሄራ፥ ኣሮኤሬኔ ሄ ሄራ፥ ኣርኖኔ ሻፋ ማታን ዲዛ ካታማታ ኡባ ላቲዲ 300 ላይꬅ ዴኢዴስ፤ ሂስቲን ሄ ዎዴ ኣይስ ዛሪ ዎꬂ ኤኪቤኬቲ? 27 ታኒ ታ ባጋራ ኢንቴና ኣይኮካ ቆሃቤኬ፤ ጊዶ ኣቲን ታና ኦላ ኦላዳ ቆሃናስ ዴንዲዳይ ኔና፤ ፒርዲዛ ጎዳይ ሃች ኢስራኤሌ ኣሳሲኔ ኣሞኔ ኣሳስ ጊዶን ፒርዶ» ጊዴስ። 28 ኣሞኔ ካዎይ ጊዲኮ ዮፍታሄይ ኪቲዳ ኪታ ቆዳን ዬጊቤና።

29 ሄ ዎዴ ጎዳ ኣያናይ ዮፍታሄ ቦላ ዎꬊን ጋላኣዴኔ ሚናሴ ዴሬ ካንꬂዲ ጋላኣዴ ቢታን ዲዛ ሚጺጳራ ኣꬊ ቢዲ ኣሞኔ ዴሬ ቦላ ዎራጂዴስ። 30 ጎዳስ፥ «ኔኒ ኣሞኔታ ታ ኩሼን ኣꬃ ኢሚኮ፥ 31 ታኒ ኦላን ጾናዳ ሶ ሲሚዛ ዎዴ ታሶፔ ታና ሞካናስ ኮይሮ ኬዚዛ ኣይ ኣሲካ ጊዲን ኢዛ ኔስ ጹጌቲዛ ያርሾ ሂስታ ሺሻና» ጊዲ ኣዲኔቲዴስ።

32 ሄሳፌ ጉዬ ዮፍታሄይ ኣሞኔታ ኦላናስ ዛዋ ፒኒ ቢዴስ፤ ሂስቲን ጎዳይ ኢስታ ኢዛ ኩሼን ኣꬂ ኢሚዴስ። 33 ኣሮኤሬፔ ዶሚዲ ሚኒቴ ሄራኒኔ ኢዛፔ ኣꬊዲ ኣቤሊ-ኬራሚሜ ጋካናስ ዲዛ ናምኡ ታሙ ካታማታ ኦሊ ꬋይሲዴስ፤ ኣሞኔ ዴሬ ኣሳይካ ኢስራኤሌታስ ሃሬቲዴስ።

ዮፍታሄ ናዮ

34 ዮፍታሄይ ሚጺጳን ዲዛ ባሶ ሲሚ ዪዛ ዎዴ ኮይሮታዳ ኢዛ ናያ ካራቤ ባቃ ዬጻሼኔ ዱራሼ ኢዛ ሞካናስ ኬዛዱስ፤ ኢዚፔ ኣቲን ሃራ ናይ ኢዛስ ባዋ። 35 ኢዚ ኢዞ ቤኢዳ ማላ ባ ማይኦ ዳኪዲ፥ «ታ ናዬ ሃኖ ፖራ ሂስቶይን! ታና ፓላን ጋꬃዳሳ! ታና ሜቶን ዬጋዳሳ! ታኒ ጎዳስ ጋꬃና ጋዳ ኣዲና ኣዲኔታዲስ፤ ሄ ኣዲና ጋꬆንታ ኣጋናስ ዳንዳይኬ!» ጊዲ ዋሲዴስ። * 36 ናያ፥ «ታ ኣዋዉ! ኔኒ ጎዳስ ኣዲና ኣዲኔቲዳ ጊዲኮ ጎዳይ ኔ ሞርኬ ኣሞኔ ዴራ ቦላ ኔ ሃሎ ኬሲዳ ጊሻስ ኔኒ ቃላ ጌሊዳይሳ ታ ቦላ ፖላ!» ጋዱስ። 37 ቃሴካ ኢዛ ባ ኣዋስ፥ «ታስ ኢሲ ሚሽ ኦꬃርኪ! ታኒ ሙሌራ ኣዚና ጌላና ዳንዳዮንታ ጊሻስ ታ ላጌታራ ባዳ ዙማታ ቦላ ታ ጌላኦቴꬃስ ዩያ ዩያ ዬካና ማላ ናምኡ ኣጊናስ ታና ዬዳርኪ!» ጋዳ ኦይቻዱስ። 38 ኢዚካ፥ «ባ!» ጊዲ ናምኡ ኣጊናስ ዬዲዴስ፤ ኢዛ ባ ላጌታራ ዙማ ሁኤ ኬዛዳ ባ ጌላኦቴꬃስ ኢስታራ ዬካዱስ። 39 ናምኡ ኣጊናፔ ጉዬ ባ ኣዋኮ ሲማ ያዱስ፤ ኢዚካ ጎዳስ ባ ኣዲኔቲዳ ኣዲና ጋꬂዴስ፤ ኢዛ ሙሌካ ኣዚና ጌሎንታ ኣታዱስ። 40 ሄ ዎዴፔ ዶሚዲ ኢስራኤሌታ ናቴꬃ ማጫ ናይቲ ላይꬃን ላይꬃን ኦይዱ ጋላስ ባንታ ሶፔ ሃኪ ቢዲ ጋላኣዴ ዴሬ ዮፍታሄ ናይስ ሚሼቲ ዬሆይ ሎሴ ጊዲዴስ።

12

ዮፍታሄኔ ኤፍሬሜ ዴሬ ኣሳ

1 ኤፍሬሜ ዴሬ ኣሳይ ኦላስ ባና ጊጌቲዲ ዮርዳኖሴ ሻፋ ፒኒዲ ጻፎኔ ጌቴቲዛ ካታማ ጋኪዳ ዎዴ ዮፍታሄስ፥ «ኣሞኔታ ኦላናስ ዛዋ ፒናዳ ባሼ ኔናራ ባና ማላ ኣይስ ኑና ጼይጋቤኪ? ሄሳ ጊሻስ ኑኒ ኔ ኬꬃ ኔ ቦላ ጎርዲዲ ታማን ጹጋና» ጊዳ። 2 ዮፍታሄይ ኢስታስ፥ «ታኒኔ ታ ኣሳይ ኣሞኔ ዴሬ ኣሳታራ ኬሂ ኦዬቲዳ ዎዴ ታኒ ኢንቴና ጼይጋዲስ ሺን ኢንቴ ታና ኢስታፌ ኣሺቤኬታ። 3 ኢንቴ ታና ኣሾንታይሳ ኤሪዳ ጊሻስ ታ ሼምፖስ ቃꬌቶንታ ዳሼ ኣሞኔታ ኦላናስ ኢስታ ዛዋ ፒና ባዲስ፤ ጎዳይ ኢስታ ታ ኩሼን ኣꬂ ኢሚዴስ። ሂስቲን ኢንቴ ሃኢ ኣይስ ታና ኦላናስ ዪዴቲ?» ጊዴስ። 4 ኤፍሬሜ ኣሳይ ካሴ ኢስታስ፥ «ኢንቴ ጋላኣዴን ዲዛ ኣሳቲ ካሴ ኤፍሬሜ ዛሬታፔኔ ሚናሴ ዛሬታፔ ካዲ ቤቲዲ ዪዳይታፔ ኣቲን ሃራታ ጊዴኬታ» ጊ ሚሪዛ ጊሻስ ዮፍታሄይ ጋላኣዴ ኣሳ ኡባ ሺሺዲ ኤፍሬሜ ኣሳራ ኦሌቲዴስ፤ ሂስቲን ጋላኣዴ ኣሳቲ ኦሊ ጾኒዳ። 5 ኤፍሬሜ ኣሳይ ባቃቶንታ ማላ ዮርዳኖሴ ሻፋ ፒኒዛ ፑርዴ ኡባ ጋላኣዴቲ ኦይኪዳ፤ ባቃታናስ ኮይዛ ኤፍሬሜ ዴሬ ኣሲ ኦኒኔ ፒናናስ ኦይቺዛ ዎዴ ጋላኣዴቲ፥ «ኔኒ ኤፍሬሜ ኣሴ?» ጊ ኦይቼቴስ። ሄ ኦይሼቲዳዴይካ፥ «ኣካይ» ጊ ዛሪኮ፥ 6 «ኣኔ፥ ‹ሺቦሌቴ› ጋ» ጌቴስ። ጊዶ ኣቲን ኢዚ፥ «ሺ» ጊዛ ፒዳሌ ሎኤꬂ ጼይጋናስ ዳንዳዮንታ ጊሻስ፥ «ሲቦሌቴ» ጌስ፤ ሄ ዎዴ ኢዛ ኦይኪዲ ዮርዳኖሴ ሻፋ ፒኒዛ ፑርዴ ቦላ ዎꬊዳ፤ ሄ ዎዴ ሄን ኤፍሬሜ ኣሳፔ 42,000 ኣሳይ ሃይቂዴስ።

7 ዮፍታሄይ ኢስራኤሌ ኣሳ ቦላን ኡሱፑን ላይꬅ ኩሜꬅ ዳናቲዴስ፤ ሄሳፌ ጉዬ ዮፍታሄይ ሃይቂዲ ባ ዴሬ ጋላኣዴን ዲዛ ካታማታፔ ኢሳን ሞጌቲዴስ።

ኢብጻኔ

8 ዮፍታሄፔ ካሊዲ ቤቴሊሄሜ ኣስ ኢብጻኔይ ኢስራኤሌ ኣሳ ቦላ ፒርዲዛ ዳና ጊዲዴስ። 9 ኢብጻኔስ 30 ኣቱማ ናይቲኔ 30 ማጫ ናይቲ ዴቴስ፤ ኢዚ ባ ማጫ ናይታ ባ ቆሞ ጊዶንታ ኣቱማ ናይታስ ኢሚዴስ፤ ባ ኣቱማ ናይታስካ ባ ቆሞ ጊዶንታ ማጫ ናይታ ጊግሲዲ ኤሂዴስ። ኢብጻኔይ ኢስራኤሌ ቦላ ላፑን ላይꬅ ዳናቲዴስ። 10 ኢብጻኔይ ሃይቂዲ ቤቴሊሄሜን ሞጌቲዴስ።

ኤሎኔ

11 ኢብጻኔፔ ካሊዲ ዛቢሎኔ ዴሬ ኣስ ኤሎኔይ ኢስራኤሌ ኣሳ ቦላ 10 ላይꬅ ዳናቲዴስ። 12 ሄሳፌ ጉዬ ሃይቂዲ ዛቢሎኔ ዴሬን ዲዛ ኤሎኔ ቢታን ሞጌቲዴስ።

ኣብዶኔ

13 ኤሎኔፔ ካሊዲ ፒራቶኔ ዴሬ ኣስ ሂሌሌ ና ኣብዶኔይ ኢስራኤሌ ቦላ ዳናቲዴስ። 14 ኣብዶኔስ 70 ሃሬታ ቶጊዛ 40 ኣቱማ ናይቲኔ 30 ናይታ ናይቲ ዴቴስ፤ ኣብዶኔይ ኢስራኤሌ ኣሳ ቦላ 8 ላይꬅ ዳናቲዴስ። 15 ሄሳፌ ጉዬ ፒራቶኔ ዴሬ ኣስ ሂሌሌ ና ኣብዶኔይ ሃይቂዲ ኣማሌቄ ዴሬን ጌዜ ቦላ ኤፍሬሜ ቢታን ዲዛ ፒራቶኔን ሞጌቲዴስ።

13

ሳምሶኔ

1 ኢስራኤሌ ኣሳይ ጎዳ ሲንꬃን ቃሴካ ኢታ ሚሽ ኦꬂዴስ። ሄሳ ጊሻስ ጎዳይ ኢስታ ኦይዱ ታሙ ላይꬃስ ፊሊስጼሜ ኣሳ ኩሼን ኣꬂ ኢሚዴስ። 2 ሄ ዎዴ ጾራኣ ጌቴቲዛ ካታማን ማኑሄ ጌቴቲዛ ኢሳዴይ ዴስ፤ ኢዛስ ዬሌታይ ዳኔ ባጋፌ፤ ኢዛ ማቺያ ማይኔ ጊዲዳ ጊሻስ ና ዬላቤኩ። 3 ኢሲ ጋላስ ጎዳ ጾሳ ኪታንቻይ ሄ ማጫሳይሲ ቆንጪዲ፥ «ቤያ! ኔኒ ና ዬሎንታ ማይኔ፤ ጊዶ ኣቲን ኔስ ሻራይ ኣታና፤ ኔኒ ኣቱማ ና ዬላና። 4 ሄሳ ጊሻስ ዎይኔ ጫጄ ዎይኮ ማꬆሲዛ ኡሹ ኡዮንታ ማላኔ ኣይኮ ቱና ሚሺካ ሞንታ ማላ ናጌታ። 5 ጋሶይካ ኔ ሻራና፤ ኣቱማ ናካ ዬላና። ናዚ ባ ኣዬይ ኡሎፔ ዶሚዲ፥ ጾሳስ ናዚራዌ * ጊዲዳ ጊሻስ ማጋላይ ኢዛ ሁኤ ቦቾፎ፤ ኢዚካ ኢስራኤሌ ፊሊስጼሜ ኣሳ ኩሼፔ ኣሾ ዶማና» ጊዴስ። *

6 ሄሳፌ ጉዬ ማጫሳያ ባዳ፥ ባ ኣዚናስ፥ «ጾሳ ኣስ ኢሶይ ታኮ ዪዴስ፤ ኢዛስ ሜꬋይካ ጾሳ ኪታንቻ ሜꬋ ማላ ኬሂ ያሺዛይሳ። ኢዚ ኣዋፔ ዪዳኮካ ታኒ ኢዛ ኦይቻቤኬ፤ ኢዚካ ባ ሱንꬃ ታስ ዮቲቤና። 7 ጊዶ ኣቲን ኢዚ ታና፥ ‹ኔ ሻራና፤ ኣቱማ ናካ ዬላና፤ ዬሌታና ናዚካ ኣዬይ ኡሎፔ ዶሚዲ ሃይቃና ጋካናስ፥ ጾሳስ ናዚራዌ ጊዲዛ ጊሻስ ዎይኔ ጫጄ ዎይኮ ማꬆሲዛ ኡሹ ኡዮፓ፤ ኣይኮ ቱና ሚሺካ ሞፓ› ጊዴስ» ጋዳ ዮታዱስ።

8 ሄሳፌ ጉዬ ማኑሄይ፥ «ኣቤት ጎዳዉ! ሄ ናዚ ዬሌቲዛ ዎዴ ኑ ኣይ ኦꬃናስ ቤሲዛኮ ኤሪሳና ማላ ኔኒ ካሴ ኪቲዳ ጾሳ ኣሲ ኑኮ ሲሚዲ ያና ማላ ኦꬃርኪ!» ጊዲ ጎዳ ጾሳ ዎሲዴስ።

9 ጾሲካ ማኑሄ ዎሳ ሲዪዴስ። ጾሳ ኪታንቻይካ ማጫሳያ ጋዴ ጊዶን ዲሺን ናምኣንꬆ ኢዚስ ቤቲዴስ፤ ጊዶ ኣቲን ሄ ዎዴ ኢዚ ኣዚና ማኑሄይ ኢዚራ ዴና። 10 ማጫሳያ ኤሶን ባ ኣዚናኮ ባዳ፥ «ቤያ! ሄ ዎዴ ታስ ቤቲዳይሲ ሃኢካ ታስ ቃሴካ ቆንጪዴስ» ጋዱስ። 11 ማኑሄይ ኡቲዳሶሆፔ ዴንዲ ኤቂዲ ባ ማቺዮ ካሊ ቢዲ ኣዴዚ ዲዛሶ ጋኪዲ፥ «ሄ ዎዴ ታ ማቼይራ ሃሳይዳይ ኔኔ?» ጊዲ ኦይቺዴስ። ኣዴዚካ፥ «ኤ ታናኮ!» ጊዴስ።

12 ማኑሄይ፥ «ኔኒ ዮቲዳ ቃላይ ፖሌቲዛ ዎዴ ሄ ዬሌቲዳ ናዛ ዴኦስ ኮሺዛ ዎጋይኔ ኢዛስ ሲንꬃፌ ዲዛ ሃልቾይ ኣዜ? ኑፔካ ኮዬቲዛዚ ኣዜ?» ጊዲ ኦይቺዴስ።

13 ጎዳ ጾሳ ኪታንቻይ ኢዛስ፥ «ኔ ማቺያ ታኒ ዮቲዳ ኡባ ናጌታ ፖሉ። 14 ዎይኔ ሚꬃፌ ቤቲዛ ኣይ ሚሺካ ሙፑ፤ ዎይኔ ጫጄ ዎይኮ ማꬆሲዛ ኡሹ ኡዩፑ፤ ቱኒዳ ኣይ ካꬂካ ሙፑ፤ ታ ኢዞ ኣዛዚዳይሳ ኡባ ፖሉ» ጊ ዮቲዴስ።

15 ማኑሄይ ቃሴ ጎዳ ጾሳ ኪታንቻ፥ «ኑኒ ኔስ ኢሲ ዬላጋ ዴይሽ ሹኪዲ ጊጊሳና ጋካናስ ታካርኪ» ጊዴስ።

16 ጎዳ ጾሳ ኪታንቻይ ዛሪዲ፥ «ኔ ታና ዎልቃን ታኪሲኮካ ኔ ሺሺዳ ቁማ ታ ሚኬ። ጊዶ ኣቲን ኔኒ ጹጌቲዛ ያርሾ ጊጊሳና ኮይኮ፥ ጎዳስ ያርሻ» ጊዴስ። ኢዚ ጎዳ ጾሳ ኪታንቻ ጊዲዳይሳ ማኑሄይ ኤሪቤና።

17 ማኑሄይ ጎዳ ጾሳ ኪታንቻዛስ፥ «ኔኒ ዮቲዳ ቃላይ ፖሌቲዛ ዎዴ፥ ኑ ኔስ ጋላታ ሺሻና ማላ ኔ ሱንꬂ ኦኔ?» ጊዴስ። 18 ኪታንቻዚካ «ታ ሱንꬃይ ማላልሳ፤ ኔኒ ታ ሱንꬃ ኣይስ ኦይቻይ?» ጊዲ ዛሪዴስ። *

19 ማኑሄይካ ሄ ዴይሻ ላቃኔ ካꬃ ያርሾ ኤኪዲ፥ ዛላ ቦላ ጎዳስ ያርሺዴስ፤ ማኑሄይኔ ኢዛ ማቼያ ጼሊሺን ጎዳይ ማላሊሲዛ ሚሽ ኦꬂዴስ። 20 ያርሾ ያርሺዛሶፔ ታማ ላጮይ ፑዴ ፖፖልኡ ጊሺን ጎዳ ጾሳ ኪታንቻይ ታማ ላጮዛ ጊዶራ ሳሎ ኬዚዴስ። ማኑሄይኔ ኢዛ ማቼያ ሄሳ ቤኢዲ ሲንꬃ ጉꬅ ጉፋኒዳ። 21 ጎዳ ጾሳ ኪታንቻይ ማኑሄሲኔ ኢዛ ማቼይስ ናምኣንꬆ ቆንጮንታ ኣጊዳ ጊሻስ ኢዚ ጎዳ ኪታንቻ ጊዲዳይሳ ማኑሄይ ሄ ዎዴ ኤሪዴስ።

22 ማኑሄይ ባ ማቺዮ፥ «ጾሳ ቤኢዳ ጊሻስ ኑኒ ሃይቃናይሲ ጌሻ» ጊዴስ። 23 ጊዶ ኣቲን ኢዛ ዛራዳ፥ «ጎዳይ ኑና ዎꬋናስ ኮዪዳኮ ጹጌቲዛ ያርሾዛኔ ካꬃ ያርሾዛ ኑ ኩሼፔ ኤኬና፤ ዎይኮ ሄ ኡባ ኑና ቤሴና፤ ዎይኮ ሃ ዮኦታ ኑስ ዮቴና» ጋዱስ።

24 ማጫሳያካ ኣቱማ ና ዬላዱስ፤ ናዛ ሱንꬃካ ሳምሶኔ ጋዳ ሱንꬃዱስ። ናዚ ዲጪዴስ፤ ጎዳይካ ኢዛ ኣንጂዴስ። 25 ኢዚ ጾራኣፔኔ ኤሽታኦሌፔ ጊዶን ዳኔ ጉታን ዲሺን ጎዳ ጾሳ ኣያናይ ኢዛ ዴንꬄꬆ ዶሚዴስ።

14

ሳምሶኔይ ማቾ ኤኪዴስ

1 ኢሲ ጋላስ ሳምሶኔይ ቴሚና ጌቴቲዛሶ ዎꬊዴስ፤ ሄንካ ኢሲ ፊሊስጼሜ ማጫ ናዮ ቤኢዴስ። 2 ሶ ሲሚዲ ባ ኣዋኔ ባ ኣዮ፥ «ታኒ ቴሚናን ኢሲ ፊሊስጼሜ ማጫ ናዮ ቤኣዲስ፤ ሃኢ ኢዞ ታስ ኦይቺዲ ታና ኤኪሲቴ» ጊዴስ።

3 ኢዛ ኣዋይኔ ኣዬያ ኢዛ፥ «ሃ ቃጻሬቲ ኤሮንታ ፊሊስጼሜ ዴሬ ባዳ ኢስታ ጊዶፌ ማቾ ኤካና ኔ ኮይዛይ ሃን ኑ ዴሬ ኣሳፔ ኔስ ማጫይ ꬋይኔ?» ጊዳ።

ሳምሶኔይካ ባ ኣዋስ፥ «ታ ዎዚና ሚዳይ ኢዞ ጊዲዳ ጊሻስ ታና ኢዞ ኤኪሳ» ጊዴስ።

4 ፊሊስጼሜታ ኦላናስ ጎዳይ ጋሶ ኮዪዲ ሃይሳ ኢስታ ቦላ ኦꬂዛይሳ ሳምሶኔ ኣዋይኔ ኣዬያ ኤሪቤቴና፤ ሄ ዎዴ ፊሊስጼሜቲ ኢስራኤሌ ኣሳ ሃሬቴስ። 5 ሄሳፌ ጉዬ ሳምሶኔይ ባ ኣዋራኔ ባ ኣዬይራ ዱጌ ቴሚና ዎይኔ ሚꬂ ዲዛ ሄራ ጋኪሺን ኢሲ ዎዳላ ጋሞይ ጻጊሼ ኢዛ ቦላ ኬዚዴስ። 6 ጎዳ ኣያናይ ሳምሶኔ ቦላ ዎꬊዲ ኢዛስ ዎልቃ ኢሚዴስ፤ ቄሪ ዴይሻ ላቃ ማላ ባ ኩሼን ኣይኮካ ኦይኮንታ ጋሞዛ ፔꬌሬꬂ ዬጊዴስ። ሄሳካ ባ ኣዋሲኔ ባ ኣዬይስ ዮቲቤና።

7 ሄሳፌ ጉዬ ዱጌ ናይኮ ቢዲ ኢዞ ሃሳይሲዴስ፤ ኬሂፔ ኢዞ ዶሲዴስ። 8 ጉꬃ ዎዴፔ ጉዬ ኢዞ ኤካናስ ሲሚ ቢዴስ፤ ባ ዎꬊዳ ጋሞዛ ኣሃ ቤኣናስ ኦጌፔ ሼርኢ ጊዲ ቢዛ ዎዴ ጋሞዛ ኣሃ ጊዶን ማꬂ ኤስ ኤሲ ዲዛይሳ ቤኢዴስ። 9 ኤሳፌ ኣማርዳይሳ ካሺ ኤኪዲ ኦጌን ሚሼ ቢዴስ። ባ ኣዋኮኔ ባ ኣዬይኮ ጋኪዲ ባ ኦይኪዳ ኤሳፌ ኣማርዳይሳ ኢስታስ ኢሚን ኢስቲካ ሚዳ፤ ጊዶ ኣቲን ሳምሶኔይ ሄ ኤሳ ጋሞዛ ኣሃ ጊዶፌ ኤኪዳይሳ ኢስታስ ዮቲቤና። 10 ኢዛ ኣዋይ ናዮ ቤኣና ኢዚሶ ቢን ሳምሶኔይ ሄን ዲዛ ሚሺራቴꬃ ዎጋ ማላ ቡላቻ ጊግሲዴስ፤ ሄሲ ካሴሶፌ ሄ ዴራን ሎሴ ጊዲ ዲዛ ዎጋ። 11 ሄ ኣሳይ ኢዛ ቤኢዳ ዎዴ ኢዛ ካሳና ማላ 30 ናቴꬃ ናይታ ዶሪዲ ዬዲዳ።

12 ሳምሶኔይ ኢስታስ፥ «ኣኔ ኢንቴ ኤሪዛኮኔ ኢሲ ማሌꬆ ታኒ ኢንቴና ማሌꬃይስ፤ ቡላቻ ባኣሌይ ቦንቼቲዛ ላፑን ጋላሳታ ጊዶን ሃ ማሌꬆዛ ቢርሼꬃ ታስ ኢንቴ ዮቲዛ ጊዲኮ ታኒ ኢንቴስ 30 ላይኖ ቃሚሳታኔ 30 ኩሜꬃ ማይኦታ ኢማና። 13 ሄ ማሌꬃ ቢርሼꬂ ኢንቴና ጾኒኮ ኢንቴ ታስ 30 ላይኖ ቃሚሳታኔ 30 ኩሜꬃ ማይኦ ኢሜታ» ጊዴስ። ኢስቲ፥ «ኤሮ፥ ኔ ማሌꬆዛ ኣኔ ኑስ ዮታ» ጊዳ።

14 ሳምሶኔይካ ኢስታስ፥ «ሚዛይሳፌ ሜቴቲዛዚ ቤቲዴስ። ሚኖፔ ማልኦ ሚሺ ኬዚዴስ» ጊዴስ። ሄꬓንꬆ ጋላስ ጋካናስ ኢስቲ ኢዛ ማሌꬃ ቢርሼꬅ ኢማናስ ዳንዳይቤቴና።

15 ኦይዳንꬆ ጋላስ ኢስቲ ሳምሶኔ ማቺዮ፥ «ኣኔ ኔ ኬꬃዋ ጪማዳ ማሌꬆዛ ቢርሼꬃ ኢዚ ኑስ ዮታና ማላ ኦꬃ፤ ኔ ሂስቶንታ ኣጊኮ ኑኒ ኔናኔ ኔ ኣዋ ኬꬃ ታማን ጹጋና፤ ኢንቴ ኢንቴ ቡላቻስ ኑና ጼይጊዳይ ኑና ቦንቃናሴ?» ጊዳ።

16 ሄሳ ጊሻስ ሳምሶኔ ማቺያ ሂቂማ ዬካሼ ኢዛኮ ሺቃዳ፥ «ሄኮ ኔ ታና ሲቃካ ኬሃ ኢጻሳ! ኣይስ ጊኮ ኔኒ ታ ቢታ ኣሳ ማሌꬆ ማሌꬃዳ ኢዛ ቢርሼꬃ ታስ ዮታቤካ» ጋዱስ። ኢዚ ዛሪዲ፥ «ሃራይ ኣቶሺን ሃይሳ ታኒ ታ ኣዋሲኔ ታ ኣዬይስካ ዮታቤኬ፤ ሂስቲን ኣይስ ኔስ ቢርሼꬃ ዮቶ?» ጊዴስ። 17 ሄሳ ጋሶን ኢዛ ሚሺሬያ ቡላቻ ባኣሌይ ቦንቼቲዛ ላፑን ጋላሳታ ኡባን ዬካ ዬካዳ ሼምፖ ዲጊን ላፑንꬃ ጋላስ ማሌꬆዛ ቢርሼꬃ ኢዚስ ዮቲዴስ፤ ኢዛካ ባዳ ባ ቢታ ኣሳስ ዮታዱስ። 18 ላፑንꬃ ጋላስ ኣርሼይ ዉላናፔ ካሴ ካታማ ኣሳይ ሳምሶኔስ፥ «ኤሳፌ ኣꬊ ማልኢዛይ ጋሞፌ ኣꬊ ሚኒዛይ ኣዜ?» ጊዳ። ሳምሶኔይ ኢስታስ፥ «ኢንቴ ታ ኡሳይን ጎዮንታኮ፥ ታ ማሌꬆዛ ቢርሼꬃ ኤሬኬታ» ጊዴስ። 19 ሄሳፌ ጉዬ ጎዳ ኣያናይ ኢዛ ቦላ ዎꬊዲ ኢዛስ ዎልቃ ኢሚዴስ፤ ኢዚካ ኣስቄሎና ቢታ ዎꬊዲ 30 ኣስ ዎꬊዴስ፤ ኢስታስ ዲዛ ኡባኔ ኢስታ ማይኦካ ቃሪ ኤኪዲ ማሌꬆዛ ቢርሺዳ ኣሳታስ ኤሂዲ ኢሚዴስ። ሃኒዳ ኡባን ሃንቆ ሱሊዲ ባ ኣዋ ሶ ሲሚ ቢዴስ። 20 ሳምሶኔ ማቺያ ኢዛ ላጌታፔ ኢሳ ጌላዱስ።

15

1 ጉꬅ ታኪሺን ጊስቴ ማጻ ዎዴ ሳምሶኔይ ባ ማቺዮ ቤኣናስ ዴይሻ ላቃ ኤኪዲ ቢዴስ፤ ኢዚ ባ ማቼይ ኣዋስ፥ «ታኒ ታ ማቺያ ዲዛ ኪፊሌ ጌላና ኮያይስ» ጊዴስ። ኢዚ ጌሎንታ ማላ ኢዚ ኣዋይ ዲጊዴስ። 2 ኢዚ ኣዋይ ሳምሶኔስ፥ «ኔኒ ኢዞ ኡባራ ኢጺዳ ሚሳቲን ታኒ ኢዞ ኔ ሚዜዛስ ኢማዲስ፤ ጊዶ ኣቲን ኢዚ ካሎያ ኢዚፔካ ኣꬋ ሎኦ ጊዲዳ ጊሻስ ኢዞ ኤካ» ጊዴስ።

3 ሳምሶኔይ ኢዛስ፥ «ሃይሳፌ ጉዬ ፊሊስጼሜ ቢታ ኣሳ ቦላ ታኒ ኢታ ሚሽ ኦꬂኮ ሞራንቻ ጊዲኬ» ጊዴስ። 4 ሄፔ ኬዚ ቢዲ 300 ዎራካናታ ኦይኪዴስ፤ 2 ዎራካናታ ጎይና ኢሲፌ ጋꬂ ቃቺዲ ኢስታ ጎይናታፔ ጊዶን ዪጬቲዳ ጾምፔ ጌልꬂ ቃቺዲ ዬዲዴስ። 5 ሄሳፌ ጉዬ ዪጬቲዳ ጾምፔዛን ታማ ኦይꬂዲ ቡሮ ማጼቶንታ ዲዛ ፊሊስጼሜ ኣሳ ካꬃ ጊዶ ዎራካናታ ዬዲዴስ፤ ማጼቲ ዶሬቲ ኡቲዳ ካꬃ፥ ኤቆን ዲዛ ካꬃ፥ ዎጋራኔ ዎይኔ ሚꬃ ኡባ ኣሾንታ ጹጊዴስ። 6 ፊሊስጼሜቲ ባ ጋርሳን፥ «ሃይሳ ኦꬂዳይ ኦኔ?» ጊዲ ኢሶይ ኢሳራ ኦይሼቲዲ ኢዛ ማቺያ ኢዛ ላጌታፔ ኢሳስ ኢሜቲዳ ቴሚና ዴሬ ኣሳ ቦሎ ሳምሶኔ ጊዲዳይሳ ኤሪዳ፤ ሄሳ ጊሻስ ፊሊስጼሜ ኣሳይ ኬዚዲ ማጫሳዮኔ ኢዚ ኣዋ ታማን ጹጊዳ።

7 ሳምሶኔይ ኢስታስ፥ «ኢንቴ ሄሳ ኦꬂዳ ጊሻስ ታኒ ሃሎ ኬሶንታ ኣጊኬ» ጊዴስ። 8 ኢስታ ቦላ ኢታ ሜቶ ጋꬂዲ ዳሮታ ዎꬊዴስ፤ ሄሳፌ ጉዬ ቢዲ ኤጻሜ ጌቴቲዛሶን ዲዛ ዛላ ጎንጎሎ ጊዶ ጌሊ ኡቲዴስ።

ሳምሶኔይ ፊሊስጼሜ ኣሳ ጾኒዴስ

9 ሄሳፌ ጉዬ ፊሊስጼሜ ኣሳይ ዪዲ ዩሁዳን ዱንካኒዴስ፤ ሌሃ ጌቴቲዛ ካታማ ዎራጂ ኦይኪዴስ። 10 ዩሁዳ ኣሳይ ኢስታስ፥ «ኣይስ ኑና ኦላናስ ዪዴቲ?» ጊዲ ኦይቺዳ። ኢስታስ፥ «ኑኒ ሳምሶኔ ኦይኪ ቃቻናሲኔ ኢዚ ኑ ቦላ ኦꬂዳ ማላ ኢዛ ቦላ ኦꬃናስ ዪዶስ» ጊ ዛሪዳ። 11 ሄሳ ጊሻስ ዩሁዳፔ 300 ኣሳይ ኤጻሜ ጌቴቲዛሶን ዲዛ ዛላ ጎንጎሎ ጊዶ ቢዲ ሳምሶኔስ፥ «ኑና ሃሪዛይቲ ፊሊስጼሜ ኣሳታ ጊዲዳይሳ ኔ ኤርኪ? ሂስቲን ሃይሳ ኑ ቦላ ኣይ ፓላ ሚሽ ኦꬃይ?» ጊዳ። ኢዚካ ዛሪዲ፥ «ኢስቲ ታ ቦላ ኦꬂዳ ማላ ታኒካ ኢስታ ቦላ ኦꬃዲስ» ጊዴስ።

12 ኢስቲካ ቃሴካ፥ «ኑኒ ሃይሳ ዪዳይ ኔና ቃቺዲ ፊሊስጼሜታስ ኣꬂ ኢማናሳ» ጊዳ። ሳምሶኔይ ኢስታስ፥ «ኢንቴ ኢንቴ ባጋራ ታና ዎꬎንታ ማላ ታስ ጫቂቴ» ጊዴስ። 13 ኢስቲ፥ «ኤኖ! ኑኒ ኔና ቃቺዲ ኢስታስ ኣꬂ ኢማናፔ ኣቲን ዎꬎኮ» ጊዲ ኢዛስ ዛሪዳ። ሄሳፌ ጉዬ ናምኡ ኦራꬃ ዎዶሮን ቃቺዲ ሄ ጎንጎሎዛ ጊዶፌ ኢዛ ኬሲ ኤፊዳ።

14 ሳምሶኔይ ሌሃ ቢዳ ዎዴ ፊሊስጼሜ ኣሳቲ ዎጫሚዲ ኢዛራ ጋይታናስ ዪዳ፤ ጎዳ ኣያናይ ኢዛ ቦላ ዎꬊዲ ኢዛስ ዎልቃ ኢሚዴስ፤ ኢዛ ኩሼ ቃቺ ዎꬂዳ ዎዶሮዚካ ታማን ጌሊዳ ሻሎ ማላ ዱጼሬቲ ዎꬊዴስ። 15 ሂስቲዲ ማታ ዎዴ ሃይቂዳ ኢሲ ሃሬ ባንቂላ ዴሚ ኤኪዲ ኢዛን 1,000 ኣስ ዎꬊዴስ።

16 ሳምሶኔይ፥

«ኢሲ ሃሬ ባንቂላን 1,000 ኣስ ዉርሲዳይ፥

ኣሃ ኣሃ ቦላ ዶሪዳይ

ታና ሳምሶኔ» ጊ ጌሬሪዴስ።

17 ሄሳፌ ባ ኦይኪዳ ባንቂላዛ ኩሼፔ ዎራ ኦሊዴስ፤ ሄ ሶሆዛ፥ «ኣራማቴሜ-ሌሃ» ጊ ሱንꬂዴስ።*

18 ሄሳፌ ጉዬ ሳምሶኔይ ኬሂ ሳሜቲዴስ፤ ሄሳ ጊሻስ ጎዳስ፥ «ኔኒ ሃይሳ ማላ ጊታ ጾኖ ታስ ኔ ኣይሌዛስ ኢማዳሳ። ሂስቲን ታኒ ሃኢ ሳሞን ሃይቆ? ቃሴ ሃ ቃጻሬቶንታይታ ኩሼን ኩንዶ?» ጊ ዋሲዴስ።

19 ጾሲ ሌሃን ዲዛ ቢታ ጳልቂን ኢዛፔ ሃꬂ ኬዚዴስ። ሳምሶኔይ ሄ ሃꬃፌ ኡዪዲ ኣሊዳ ጊሻስ ኢዛስ ሼምፖይ ሲሚዴስ። ሄሳ ጊሻስ ሄ ሶሆዛ፥ «ኤን-ሃቆሬ» ጊ ሱንꬂዴስ። ሄሲ ሃች ጋካናስ ሌሃን ዴስ። †

20 ፊሊስጼሜ ኣሳይ ቢታ ሃሪዛ ዎዴ ሳምሶኔይ ኢስራኤሌ ኣሳ ቦላ ናምኡ ታሙ ላይꬅ ዳናቲዴስ።

16

ሳምሶኔይ ጋዛን ኦꬂዳ ኦሶ

1 ኢሲ ጋላስ ሳምሶኔይ ጋዛ ጊዛ ፊሊስጼሜታ ካታማ ቢዴስ፤ ሄን ኢሲ ላይማ ማጫሲዮ ቤኢዲ ኢዚራ ኣቃናስ ኢዚሶ ጌሊዴስ። 2 ጋዛ ካታማን ዲዛ ኣሳይ ሳምሶኔይ ኢስታ ካታማ ዪዳይሳ ሲዪዳ፤ ሂስቲዲ ካታማ ዩዪ ኣꬊዲ ኦማርስ ኩሜꬅ ካታማ ፔንጌ ናጊሼ ኣቂዳ፤ «ሳኣይ ዎንታና ጋካናስ ናጊዲ ኑኒ ኢዛ ዎꬋና» ጊዲ ኦማርስ ኩሜꬅ ዛማዲ ኣቂዳ። 3 ጊዶ ኣቲን ሳምሶኔይ ሄን ዚንኢዳይ ጊዲ ጊዶꬅ ጋካናስ ጻላ፤ ጊዲ ጊዶꬅ ꬊስኮፌ ዴንዲዲ ካታማ ጊምቤዛ ፔንጌ ሳንቃ፥ ቆሬ፥ ቆሲላꬃኔ ጎርዲዛ ኮላታታራ ኢሲፌ ሾዲ ቶኪ ኤኪዲ ኬብሮኔፔ ሲንꬃ ባጋራ ዲዛ ዙማ ሁኤ ኬዚዴስ።

ሳምሶኔኔ ዳሊላ

4 ሄሳፌ ጉዬ ሳምሶኔይ ሶሬቄ ሾባን ዲዛ ኢሲ ዳሊሎ ጌቴቲዛ ማጫሳዮ ዶሲዴስ። 5 ሄሳ ጊሻስ ፊሊስጼሜታ ሃላቃቲ ኢዚኮ ዪዲ፥ «ኔኒ ኢዛ ጪማዳ፥ ሄ ዎልቃ ኡባ ኣዛፔ ኢዚ ዴሚዳኮኔ ቃሴ ኑኒ ኢዛ ዎስቲ ጾኒዲ ቃቻናስ ዳንዳይዛኮ ኦይቻ፤ ኑኒ ኢሶይ ኢሶይ ኔስ 1,100 ሳቂሌ ቢራ ኢማና» ጊዳ።

6 ሄሳ ጊሻስ ዳሊላይ ሳምሶኔስ፥ «ሃይሳ ኬና ዎልቃ ኔኒ ኣዋፔ ዴሚዳኮ ዎዜ ኔና ታስ ዮታርኪ! ኢሲ ኣሲ ኔና ዎስቲ ቃቺዳኮ ኔ ዳቡራኔ?» ጋዱስ።

7 ሳምሶኔይ፥ «ኣሲ ታና ላፑን ኢርጻ ዳፎታን ቃቺኮ ዳቡራዳ ሃራ ኣይ ኣሳ ማላካ ዎልቃይ ባይንዳዴ ጊዳና» ጊ ዛሪዴስ።

8 ሄሳፌ ጉዬ ፊሊስጼሜታ ሃላቃቲ ዳሊላስ ላፑን ኢርጻ ዳፎታ ኤሂዳ፤ ኢዛንካ ሳምሶኔ ቃቻዱስ። 9 ፊሊስጼሜ ኣሳታ ባ ቆልኣን ቆታ ዎꬃዳ፥ «ሳምሶኔ! ፊሊስጼሜ ኣሳቲ ኔ ቦላ ጋኪዳ» ጋ ጼይጋዱስ፤ ጊዶ ኣቲን ታማይ ሻሎ ሚዛ ማላ ዳፎታ ዱሴሬꬂ ዬጊዴስ፤ ሄሳ ጊሻስ ሄ ዎልቃዚ ኢዛስ ኣዋ ባጋን ዲዛኮ ኤራናስ ዳንዳይቤቴና።

10 ሄሳ ጊሻስ ዳሊላይ ሳምሶኔስ፥ «ሄኮ ኔኒ ታናን ካኣሳ፤ ኔኒ ታስ ዎርዶ ዮታዳሳ። ሃኢካ ኔና ዎስቲ ቃቺ ዳንዳያናኮ ዎዜ ኔና ታስ ዮታርኪ!» ጋዱስ።

11 ሂስቲን ኢዚ ኢዞ፥ «ኣሲ ጎኤቲቤና ኦራꬃ ዎዶሮን ታና ቃቺኮ ዳቡራዳ ሃራ ኣሳ ማላ ዎልቃይ ባይንዳዴ ጊዳና» ጊዴስ።

12 ዳሊላይ ኦራꬃ ዎዶሮ ኤካዳ ሳምሶኔ ቃቻዱስ። ኢዚስ ቆልኣ ጊዶን ናጌቲዛ ፊሊስጼሜ ኣሳታ ዎꬃዳ፥ «ሳምሶኔ! ፊሊስጼሜ ኣሳቲ ኔ ቦላ ጋኪዳ» ጋዱስ። ኢዚ ጊዲኮ ዎዶሮዛ ሻሎ ዱሴሬꬂዛ ማላ ባ ቄሴፔ ዱሴሬꬂ ዬጊዴስ።

13 ቃሴካ፥ ዳሊላይ ሳምሶኔስ፥ «ሃኖ ጋካናስ ኔ ታና ኤያ ሂስታዳ ታስ ዎርዶ ዮታዳሳ። ሃኢካ ኔና ዎስቲ ቃቺ ዳንዳያናኮ ዎዜ ኔና ታስ ዮታርኪ!» ጋዱስ።

ሂስቲን ሳምሶኔይ ኢዚስ፥ «ታ ሁኤ ላፑን ዳꬃታ ቃጪናራ ጋꬃ ዳዳዳ ꬊሽኬን ቢታራ ጋꬃ ꬊሺኪኮ ሃራ ኣሳ ማላ ታኒ ዎልቃይ ባይንዳዴ ጊዳና» ጊዴስ።

14 ሄሳፌ ጉዬ ሳምሶኔይ ꬊስኪን ዳሊላይ ኢዛ ሁኤ ላፑን ዳꬃታ ቃጪናራ ጋꬃ ዳዳዳ ꬊሽኬን ኣꬃ ꬊሺካዱስ። ሂስታዳ፥ «ሳምሶኔ! ፊሊስጼሜ ኣሳቲ ኔ ቦላ ጋኪዳ» ጋዱስ፤ ኢዚ ጊዲኮ ꬊስኮፌ ዳጋሚ ዴንዲዲ ባ ሁኤ ቢናናዛ ꬊሽኬዛፔኔ ዎታራ ዎዶሮታፔ ሾዲ ኤኪዴስ።

15 ሄሳ ጊሻስ ኢዛ፥ «ኔ ታና ኣማናካሺን ዋናዳ ኔ፥ ‹ታ ኔና ሲቃዲስ› ጋይ? ኔ ታና ሃይሳራ ሄꬑቶ ባሌꬃዳሳ። ሃይሳ ማላ ዎልቃይ ኔ ኣሳቴꬃ ቦላ ኣዋ ባጋን ዲዛኮ ታስ ዮታቤካ» ጋዱስ። 16 ኢዚ ሃይቆ ኣሞታና ጋካናስ ዎንቲን ዎንቲን ኦይሾን ሼምፖ ꬋይሳዱስ። 17 ሄሳ ጊሻስ ሳምሶኔይ ኢዚስ፥ «ታ ኣዬይ ኡሎፔ ዶሚን ታኒ ጾሳስ ናዚራዌ ጊዲዳ ጊሻስ ታ ሁኤ ቢናናይ ሜዴቲ ኤሬና። ታ ሁኤ ቢናናይ ሜዴቲኮ ታ ዎልቃይ ታፔ ꬋዪን ታኒ ሃራ ኣሳ ማላ ዎልቃይ ባይንዳዴ ጊዳና» ጊዲ ባ ዎዚናን ዲዛይሳ ኡባ ኢዚስ ዮቲዴስ።

18 ባ ዎዚናን ዲዛይሳ ኡባ ኢዚ ዮቲዳይሳ ዳሊላይ ሻካ ኤራዳ፥ «ባ ዎዚናን ዲዛይሳ ኡባ ታስ ዮቲዳ ጊሻስ ኣኔ ኢሲቶ ሲሚዲ ዪቴ» ጋዳ ፊሊስጼሜታ ሃላቃታስ ኪታ ዬዳዱስ፤ ኢስቲካ ካሴ ኢዚስ ኢማና ጊዳ ቢራ ኤኪዲ ኢዚኮ ዪዳ። 19 ዳሊላይ ሳምሶኔ ባ ዎዲራ ቦላ ꬊስኪሳዱስ፤ ኢሲ ኣስ ጼይጋ ኤሃዳ ኢዛ ሁኤ ላፑን ዳꬃታ ሜዲሳዱስ፤ ኢዛ ዎልቃይካ ኢዛፔ ꬋይዴስ፤ ሄሳፌ ጉዬ ኢዛ ካዉሾ ኦይካዱስ፤

20 ሄሳፌ ጉዬ፥ «ሳምሶኔ! ፊሊስጼሜ ኣሳቲ ኔ ቦላ ጋኪዳ!» ጋዱስ፤ ሂስቲን ꬊስኮፌ ዳጋሚ ዴንዲዲ ካሴይሳꬆ ኦꬃና ጊ ቆፒዴስ፤ ጊዶ ኣቲን ጎዳይ ኢዛፔ ሻኬቲቾይሳ ኢዚ ኤሪቤና። 21 ፊሊስጼሜቲ ኢዛ ኦይኪዳፔ ጉዬ ናምኡ ኣይፌታ ዎጪ ኬሲዲ ጋዛ ካታማ ኤፊዳ፤ ጻርቂማላ ሳንሳላታን ኢዛ ቃቺዳ፤ ሄን ቃሾ ኬꬃን ዲሼ ካꬅ ጋጫና ማላ ኦꬂዳ። 22 ኢስቲ ኢዛ ሁኤ ቢናና ሜዲዳፔ ጉዬ ቢናናይ ሲሚ ሞኮ ዶሚዴስ።

ሳምሶኔ ሃይቆ

23 ፊሊስጼሜታ ሃላቃቲ፥ «ኑ ጾሳይ ኑ ሞርኬዛ ሳምሶኔ ኑ ኩሼን ኣꬂ ኢሚዴስ» ጊዲ ባንታ ጾሳ ዳጎኔስ ጊታ ያርሾ ያርሻናሲኔ ኡፋዬታናስ ኢሲ ቦላ ሺቂዳ። 24 ኣሳይ ኡባይ ኢዛ ቤይዳ ዎዴ፥ «ኑ ቢታ ꬋይሲዳ፥ ኑ ኣሳፔ ዳሮታ ዎꬊዳ ኑ ሞርኬዛ ኑ ጾሳይ ኑ ኩሼን ኣꬂ ኢሚዴስ» ጊዲ ባንታ ጾሳ ጋላቲዳ። 25 ኢስቲ ኬሂ ኡፋዬቲዳ ጊሻስ፥ «ኢዛ ቦላ ኑ ሚጪ ካኣና ማላ ሳምሶኔ ሃ ኤኪ ዪቴ» ጊዳ፤ ሂስቲን ሳምሶኔ ቃሾ ኬꬃፌ ጼይጊዲ ኤሂን ኢዚ ኢስታ ሲንꬃን ካኢዴስ፤ ካኢዳፔ ጉዬ ኢዛ ናምኡ ቱሳታ ጊዶን ኤሲዳ። 26 ሳምሶኔይ ኢዛ ኩሼ ኦይኪዲ ካሌꬂዛ ናዛ፥ «ታኒ ኢስታን ዜምፓዳ ኤቃና ማላ ኬꬃ ቶኪዳ ቱሳታ ታና ኦይꬃ» ጊዴስ። 27 ኬꬃ ጊዶን ኣዴይኔ ማጫይ ኩሚ ኡቲዴስ፤ ቃሴ ፊሊስጼሜታ ሃላቃቲ ኡባቲካ ሄን ዴቴስ። ሳምሶኔይ ካኢሺን ቦላ ፖቄ ቦላ ኡቲ ጼሊዛ 3,000 ጊዲዛ ኣዴይኔ ማጫይ ዴስ።

28 ሄ ዎዴ ሳምሶኔይ ጎዳ ዎሲዲ፥ «ኣቤት ኡባ ሃሪዛ ጎዳዉ! ሃኢ ታና ቆፓርኪ! ኣቤት ጾሳዉ፥ ፊሊስጼሜቲ ታ ኣይፌ ናምኣታ ዎጪ ኬሲዳይሳ ሃሎ ታኒ ኬሳና ማላ ሃኢ ታና ኢሲቶ ሚንꬃርኪ!» ጊዴስ። 29 ሳምሶኔይ ኬꬃ ቶኪ ኦይኪዳ ጊዶ ቱሳታ ናምኣካ ኦይኪዴስ፤ ኢሳ ኡሻቻ ኩሼን፥ ኢሳ ሃዲርሳ ኩሼን ኦይኪዳፔ ጉዬ፥ 30 «ኣኔ ታ ሼምፖይ ፊሊስጼሜታራ ኢሲፌ ꬋዮ!» ጊዲ ዋሲዴስ፤ ባስ ዲዛ ዎልቃ ኡባን ቱሳታ ሱጊን ኬꬃይ ሃላቃታ ቦላኔ ጊዶን ዲዛ ኣሳ ኡባ ቦላ ኩንዲዴስ። ሳምሶኔይ ሃይቂሼ ዎꬊዳ ኣሳይ ኢዚ ፓጻ ዲሼ ዎꬊዳ ኣሳፔ ዳሪዴስ።

31 ሄሳ ጊሻስ ኢዛ ኢሻቲኔ ኢዛ ዳቦቲ ኡባይ ዪዲ ኢዛ ኣሃ ኤፊዳ፤ ጾራኣ ካታማፔኔ ኤሽታኦሌ ካታማፔ ጊዶን ኢዛ ኣዋ ማኑሄ ዱፎን ሞጊዳ። ሳምሶኔይ ናምኡ ታሙ ላይꬅ ኩሜꬅ ኢስራኤሌ ዴራ ቦላ ዳናቲዴስ።

17

ሚኪያሲ ኦሲሲዳ ኤቃ ጾሳታ ሚስሌ

1 ኤፍሬሜን ቦላ ጌዜን ሚኪያሳ ጌቴቲዛ ኢሳዴይ ዴስ። 2 ኢሲ ጋላስ ሚኪያሲ ባ ኣዮ፥ «ኔፔ ኢሲ ኣሲ 1,100 ሳቂሌ ቢራ ካይሶቲዳ ዎዴ ኔኒ ሄ ካይሶቲዳ ቢታኔዛ ቃንጊሺን ታኒ ሲያዲስ። ቤያ! ሄ ሚሻይ ታ ኣቻን ዴስ፤ ታ ኤካዲስ» ጊዴስ። ኢዛ ኣዬያ፥ «ታ ናዞ ኔና ጾሲ ኣንጆ!» ጋዱስ።

3 ናዚ 1,100 ሳቂሌ ቢራ ባ ኣዬይስ ዛሪዴስ፤ ኢዛ ኣዬያ፥ «ታኒ ታ ናዛ ጊሻስ ጾሳስ ዱማሳና፤ ሄ ቢራራ ሚꬃፌ ኦሴቲዲ ቢራን ሜሼቲዳ ኤቃ ጾስ ሜꬌቶ፤ ታኒ ዛራዳ ኔስ ኢማና» ጋዱስ። 4 ናዚ ባ ኣዬይስ ሚሻ ዛሪን ኢዛ ኣዬያ ሄ ቢራፔ 200 ሳቂሌ ቢራ ኤካዳ ሚꬅ ማሲዲ ቢራን ቲዪ ቲይዲ ኤቃ ሚስሌ ሜꬊዛ ኢሲ ሂላዛስ ኢማዱስ፤ ሄ ኦሴቲዳ ኤቃ ጾሳ ሚስሌዚ ሚኪያሳ ሶን ኡቲዴስ።

5 ሚኪያሲካ ኤቃስ ጎይኒዛሶይ ዴስ፤ ኢዚ ኤፉዴኔ ቴራፊሜ * ኦꬂዲ ባ ናይታፔ ኢሳ ቄሴ ጊዲ ኦꬃና ማላ ዶሪዴስ። 6 ሄ ዎዴ ኢስራኤሌ ቢታን ካዎይ ባይንዳ ጊሻስ ኣሲ ባና ሎኢዳ ማላ ሃኔስ። *

7 ሄ ዎዴ ዩሁዳ ቢታን ቤቴሊሄሜ ካታማን ዲዛ ሌዌ ባጋፌ ጊዲዳ ኢሲ ናቴꬃ ኣሲ ዴስ። 8 ኢዛዴይካ ባስ ዳናሶ ኮያናስ ቤቴሊሄሜ ካታማፔ ዴንዲ ቢዴስ፤ ኢዚካ ኤፍሬሜ ዴሬን ቦላ ዙንቡላን ዲዛ ሚኪያሳ ሶ ጋኪዴስ።

9 ሚኪያሲ ኢዛስ፥ «ኔ ኣዋፔ ያዲ?» ጊ ኦይቺዴስ። ኢዚካ ዛሪዲ፥ «ታኒ ዩሁዳ ዴሬን ዲዛ ቤቴሊሄሜ ካታማፔ ያዲስ፤ ታ ቆሞይ ሌዌ። ሃኢ ታኒ ታስ ዱሳሶ ኮያይስ» ጊዴስ።

10 ሚኪያሲ ኢዛስ፥ «ታናራ ዴኣ፤ ታና ዞሪዛዴኔ ቄሴ ጊዳ። ታኒ ኔስ ላይꬃን ላይꬃን 10 ሳቂሌ ቢራ፥ ኩሜꬃ ማይኦኔ ሚዛ ካꬅ ኢማና» ጊዴስ። 11 ሄ ሌዌ ናቴꬃዚ ሚኪያሳራ ኢሲፌ ዴኣናስ ቆፋ ቃቺዴስ፤ ኢዚካ ሚኪያሳስ ዬሎ ማላ ሃኒዴስ። 12 ሚኪያሲ ኢዛ ባ ቄሴ ሂስቲዲ ሱንꬂን ኢዛ ሶን ዴኢዴስ። 13 ሚኪያሲካ፥ «ታ ሌዌ ቆሞፌ ቄሴ ዴሚዳ ጊሻስ ታስ ኡባ ሚሽ ጾሲ ሎኤꬃናይሳ ሃኢ ታ ኤራዲስ» ጊዴስ።

18

1 ዳዊቲ ሳኦሌራ ሃሳዬቲ ጊጊዳ ማላ ዮናታኔይ ዳዊቴስ ሼምፖ ላጌ ጊዲዴስ፤ ባ ሁኤ ማላ ኢዛ ሲቂዴስ። 2 ሄ ጋላሳፌ ዶሚዲ ሳኦሊ ዳዊቴ ባናራ ዎꬂዴስ ኣቲን ጌዴ ኢዛ ኣዋ ሶ ኢዛ ዬዲቤና። ኢስቲካ ኤፍሬሜ ዴሬን ሻራ ሜንꬆ ቦላ ዲዛ ሚኪያሳ ሶ ጋኪ ኣቂዳ። 3 ዮናታኔይ ዳዊቴ ባና ማላ ሲቂዳ ጊሻስ ኢዛራ ጫቄቲዴስ።

4 ዮናታኔይ ባ ማይኢዳ ካባዛ ኬሲዲ ኦላ ማይኦዛ፥ ጊꬃ ማሻ፥ ዎንዳፌዛኔ ዳንጮዛ ኢሚዴስ።

5 ሳኦሊ ኪቲዳሶ ኣዋንካ ዳዊቲ ባ ኪቴቲዳይሳ ቤሲዳ ማላ ፖሊዛ ጊሻስ ባ ኦላንቻታ ቦላ ሹሚዴስ፤ ሄሲ ዴራ ኡባኔ ሳኦሌ ኦላ ሹሜታ ኡፋይሲዴስ።

ዳዊቴ ቦላ ሳኦሌ ሚቃይኔቴꬅ

6 ዳዊቲ ፊሊስጼሜ ኣዴዛ ዎꬊዳፔ ጉዬ ኣሳይ ባሶ ባሶ ሲሚሺን ማጫሳቲ ካራቤኔ ማሲንቆ ኦይኪዲ ዬጺሼ፥ ካኢሼ፥ ኢሊሊሼ ካዎ ሞካናስ ኢስራኤሌ ካታማታ ኡባፌ ኬዚዳ።

7 ማጫሳቲካ ሶርሼኔ ኤዲሼ፥

«ሳኦሊ ሺ ዎꬊዴስ፤

ዳዊቲ ጊዲኮ

ታሙ ሺ ዎꬊዴስ» ጊ ዬጺዳ።

8 ሃይሲ ሃ ሃኖዚ ኢዛ ኡፋይሶንታ ጊሻስ ሳኦሊ ኬሂ ሃንቄቲዴስ፤ ኢዚካ፥ «ዳዊቴስ ታሙ ሺ፥ ታስ ሺ ጻላ! ጊዳ። ሂስቲን ኢዛስ ካዎቴꬃፌ ኣቲን ኣዚ ኣቲዴ!» ጊዴስ።

9 ሄ ጋላሳፌ ሃ ሲሚን ሳኦሊ ዳዊቴ ሚቃይኔቴꬃ ኣይፌን ጼሎ ዶሚዴስ።

10 ዎንቴꬃ ጋላስ ጾሳፌ ኣዛዜቲዳ ኢታ ኣያና ዎልቃይ ሳኦሌ ቦላ ዎꬊዴስ፤ ሄ ዎዴ ዳዊቲ ካሴ ኦꬂዛይሳꬆ ባጋና ሾጪሺን ሳኦሊ ባሶን ኡቲዲ ቲንቢቴ ሃሳዬስ፤ ሳኦሊ ቶራ ባ ኩሼን ኦይኪ ኡቲዴስ፤

11 ኢዚካ፥ «ዳዊቴ ጎዳራ ኦይሴꬃ ጋና» ጊ ቆፒዲ ቶራዛ ኢዛ ቦላ ጾንጊዴስ፤ ጊዶ ኣቲን ዳዊቲ ናምኡቶ ኢዛ ሲንꬃፌ ሼርኢ ጊዴስ። 12 ዩሁዳ ቢታን ዲዛ ቂሪያቴ-ዪኣሪሜ ጌቴቲዛ ካታማፔ ኣርሼይ ዉሊዛ ባጋራ ዱንካኒዳ፤ ሄሳ ጊሻስ ሄ ሶሆይ ሃች ጋካናስ ዳኔ ሞꬅ ጌቴቴስ። 13 ሄሳፌ ዴንዲዲ ኤፍሬሜ ዴሬን ዙምቡላ ቦላ ዲዛ ሚኪያሳ ሶ ዪዳ።

14 ላይሻ ቢታ ጾሞሳናስ ቢዳ ኢቻሹ ኣሳቲ ባንታ ኢሻታስ፥ «ሃ ኬꬃታፔ ኢሳን ኤፉዴ፥ ቴራፊሜ፥ ሚꬃፌ ማሴቲዳ ሚስሌኔ ሴሪሲ ሜꬊዳ ኤቃ ጾሲ ዲዛይሳ ኤሬቲ? ሂስቲኮ ኑ ኣይ ኦꬃናስ ቤሲዛኮ ኣኔ ቆፒቴ» ጊዳ። 15 ኦጌፔ ሲሚዲ ሌዌ ዛሬ ጊዲዳ ዬላጋ ቄሴይ ዲዛ ሚኪያሳ ሶ ቢዲ ኢዛ ሳሮኪዳ። 16 ሄ ዎዴ ዳኔ ቆሞፌ ኦላስ ጊጌቲ ዪዳ 600 ኣሳይ ጊቤ ጌሊዛ ፔንጌን ኤቂዴስ። 17 ቄሴዚ ኢስታራ ጊቤ ፔንጌን ኤቆን ዲሺን ቢታ ጾሞሲዳ 5 ኣሳቲ ሚኪያሳ ሶ ጌሊዲ፥ ኤፉዴ፥ ቴራፊሜ፥ ሚꬃፌ ማሴቲዳ ሚስሌኔ ሴሪሲ ሜꬊዳ ኤቃ ጾሳ ኤኪዳ።

18 ኢስቲ ኤኪ ቢሺን ቄሴዚ ኢስታስ፥ «ዎስቴቲ?» ጊዴስ። 19 ኢስቲ ኢዛስ፥ «ጮኡ ጋ! ኢሲ ቃላካ ቃቶፋ! ኑናራ ባዳ ኑስ ቄሴኔ ኑና ዞሪዛዴ ጊዳ። ኢሲ ኬꬃ ኣሳስ ቄሴ ጊዳናፔ ኢስራኤሌ ዴራ ጋርሳፌ ኢሲ ቆሞሲኔ ኢሲ ዛርኬስ ኔ ቄሴ ጊዲኮ ኔስ ሎኤኔ?» ጊዳ። 20 ሂስቲን ቄሴዚ ኡፋዬቲዲ ኤፉዴ፥ ቴራፊሜ፥ ሚꬃፌ ማሴቲዳ ሚስሌኔ ሴሪሲ ሜꬊዳ ኤቃ ጾሳ ኤኪዲ ዴሬዛራ ኢሲፌ ቢዴስ። 21 ሄሳፌ ዴንዲዲ ባንታ ናይታ፥ ባንታ ሜሄኔ ባንታስ ዲዛይሳ ሲንꬅ ኣꬂ ኤኪ ካሴ ባ ዪዳሶ ጉዬ ሲሚ ቢዳ። 22 ኢስቲ ሚኪያሳ ኬꬃፌ ሃኪዲ ቢዳፔ ጉዬ ሚኪያሲ ባ ሾሮን ዲዛ ኣሳታ ጼይጊን ኦላስ ኬዚዳ፤ ዳኔ ኣሳታ ካሊዲ ጋኪዳ። 23 ሂስቲዲ ኢስቲ ጉዬራ ዋሲዳ፤ ዳኔ ቆሞፌ ዪዳ ኣሳቲ ጉዬ ሲሚዲ ሚኪያሳ፥ «ዋናዲ? ሃ ኣሳ ኡባ ኣይስ ሺሻዲ?» ጊ ኦይቺዳ።

24 ሚኪያሲ ዛሪዲ፥ «ታኒ ሜꬊዳ ኤቃ ጾሳታኔ ታስ ኦꬂዛ ቄሴዛ ኢንቴ ቦንቂ ኤኪቺን ታስ ሃራይ ኣዜ ኣቲዳይ? ሂስቲን ኢንቴ ታና፥ ‹ዋናዲ?› ጌቲ?» ጊዴስ። 25 ዳኔ ቆሞፌ ዪዳ ኦላ ኣሳቲ፥ «ኢሲ ቃላ ቃታዳ ኔና ኤራ! ሃይሳ ዪሎቲ ኡቲዳ ኣሳ ኔ ዴንꬄꬂኮ፥ ኢስቲ ኔ ቦላ ዴንዳናኔ ኔ ሶ ኣሳ ኡባ ዉርሳና» ጊዳ። 26 ሄሳፌ ጉዬ ዳኔ ቆሞፌ ዪዳ ኣሳቲ ባንታ ኦጌ ቢዳ። ሚኪያሲካ ኢስታራ ኤቄታናስ ዳንዳዮንታይሳ ኤሪዲ ባ ሶ ጉዬ ሲሚ ቢዴስ።

27 ዳኔ ቆሞፌ ዪዳ ኣሳቲ ሚኪያሲ ሜꬊዳ ጾሳታኔ ኢዛ ቄሴዛ ኤኪዲ ላይሻ ካታማን ኦናካ ሲꬎንታ ሳሮ ዲዛ ኣሳታኮ ቢዳ፤ ሄ ካታማን ዲዛ ኡባ ጊꬃ ማሻን ሱፑ ሂስቲ ዎꬊዳ፤ ካታማዮካ ታማን ጹጊዳ። 28 ላይሻ ካታማይ ሲዶና ካታማፔ ሃኪ ዲዛ ጊሻሲኔ ኣሳይ ሃራ ኣሳራ ጋይቲ ኤሮንታ ጊሻስ ኢስታ ኣሺዛ ኣሲ ኦኒካ ቤቲቤና፤ ላይሻ ካታማይ ቤቲ-ራሆቤ ማታን ዲዛ ዙሌን ዴስ። ዳኔ ቆሞቲ ካታማ ዛሪ ኦꬂዲ ባስ ዱሳሶ ኬሲዳ። 29 ሄ ካታማይሲ ካሴ ላይሻ ጌቴቲዛ ሱንꬃ ላሚዲ ያቆቤ ናይታፔ ኢሳ ሱንꬃን፥ «ዳኔ» ጊ ሱንꬂዳ። 30 ዳኔ ቆሞቲ ባስ ጎይናናስ ኤቃ ጾሳታ ኤሲዳ፤ ሙሴ ና ጌርሾሜፔ ዬሌቲዳ ዮናታኔ ባንታ ቄሴ ኦꬂዳ። ኢዛ ዛሬቲ ኣሳይ ዲኤቲ ቢዳ ዎዴ ጋካናስ ኢስታስ ቄሴ ጊዲዳ። 31 ሄሳ ማላን ሃኒዲ ጾሳ ዱንካኔይ ሴሎን ዴኢዳ ላይꬃታን ኡባን ሚኪያሲ ኦꬂዳ ኤቃ ጾሳ ሚስሌዚ ሄን ጋምኢዴስ።

19

ኢሲ ሌዌ ቆሞዛኔ ኢዛ ላጌꬆዮ

1 ኢስራኤሌ ቢታን ካሴ ካዎይ ካዎቶንታ ዎዴ ኤፍሬሜን ዙምቡላ ቦላ ሃሆን ሌዌ ቆሞታፔ ኢሳዴይ ዴስ። ሄ ኣዴዚ ዩሁዳ ቢታን ቤቴሊሄሜ ካታማፔ ባ ላጌꬂዛ ኢሲ ማጫሳዮ ኤኪ ዪዴስ። 2 ጊዶ ኣቲን ኢዛ ኢዛራ ኦዬታዳ * ዩሁዳ ቢታን ቤቴሊሄሜ ካታማን ዲዛ ባ ኣዋ ሶ ባዳ ሄን ኦይዱ ኣጊና ኡታዱስ። 3 ኢዚ ላጌꬆዚ ኢዞ ዮቲ ኣማንꬂዲ ዛሪ ኤኪ ያናስ ቆፋ ቃቺዴስ፤ ቢሼ ባ ኣይሌኔ ናምኡ ሃሬታ ኤኪዲ ቢዴስ፤ ኢዛ ሞካ ኤካዳ ባ ኣዋ ሶ ጌልꬃዱስ፤ ኢዚ ኣዋይ ኢዛ ቤኢዲ ኡፋይሳን ሞኪ ኤኪዴስ። 4 ናዪ ኣዋይ ኢዚ ሄን ታካና ማላ ዎሲን ኣዴዚ ሚሼኔ ኡዪሼ 3 ጋላስ ሄን ታኪዴስ። 5 ኦይዳንꬆ ጋላስ ማላዶ ዎንታራ ዴንዲ ባናስ ጊጌቲዳ፤ ጊዶ ኣቲን ናይ ኣዋይ ባ ናይ ላጌꬆዛስ፥ «ኔ ዳቡሮንታ ማላ ኣይኮ ዶናን ጌልꬃዳ ባ» ጊዴስ።

6 ሄሳ ጊሻስ ናምኡ ኣሳቲካ ኡቲዲ ኢሲፌ ሚዳኔ ኡዪዳ። ሄሳፌ ጉዬ ናይ ኣዋይ ኢዛ፥ «ሃያና፥ ሃች ኡፋዬታሼ ሃይሳን ታናራ ኣቃ» ጊዴስ። 7 ናይ ላጌꬆዚ ባናስ ዴንዲን ናይ ኣዋይ ኢዚ ቦንታ ኣቃና ማላ ዎሲን ሄን ኣቂዴስ። 8 ኢቻሻንꬆ ጋላስ ባናስ ማላዶ ዎንታራ ዴንዲን ናይ ኣዋይ ቃሴካ፥ «ኔ ዳቡሮንታ ማላ ኣይኮ ዶናን ጌልꬃዳ ባ» ጊዴስ፤ ሂስቲን ኢስቲ ናምኣይካ ካꬅ ኢሲፌ ሚዳ።

9 ኣዴዚ ባ ላጌꬆይራኔ ባ ኣይሌራ ባና ኬዚን ናይ ኣዋይ፥ «ሃኢ ሳኣይ ቃሚዳ ጊሻስ ሃይሳን ኡፋዬቲሼ ኣቂዲ ዎንቶ ማላዶራ ዴንዲዲ ኢንቴ ሶ ቢቴ» ጊዴስ። 10 ጊዶ ኣቲን ኢዚ ሄ ጋላስ ሄን ኣቃናስ ኮዮንታ ጊሻስ፥ ዴንዲዲ ጫናራ ዲዛ ናምኡ ሃሬታ፥ ባ ላጌꬆዮኔ ባ ኣይሌዛ ኤኪዲ ዬሩሳላሜ ጌቴቲዳ ያቡሴ ጋኪዴስ።

11 ኢስቲ ያቡሴ ማቲሺን ሳኣይ ኬሂ ቃሚዳ ጊሻስ ኣይሌዚ ባ ጎዳስ፥ «ያቡሴን ጌሊ ኣቂዲ ኣይስ ዎንቲን ቦኮኒ?» ጊዴስ።

12 ጎዳዚ ኢዛስ ዛሪዲ፥ «ኣካይ! ሃይሳ ኢስራኤሌ ዴሬ ካታማ ጊዶንታ ኣሳ ዴሬ ካታማን ኣቆኮ፤ ጌዴ ጊቢኣ ጋካናስ ካንꬂ ቡስ ባና» ጊዴስ። 13 ቃሴ ዛሬꬂዲ ባ ኣይሌዛስ፥ «ሃ ያ፥ ኑኒ ጊቢኣ ካታማን ዎይኮ ኤራማ ካታማን ኣቂዛሶ ዴሚዲ ሄን ኣቃና» ጊዴስ። 14 ሂስቲዲ ሲንꬅ ቡስ ጉጂዳ፤ ኢስቲ ቢዲ ቢኒያሜ ቢታን ዲዛ ጊቢኣ ካታማ ማቲሺን ኣርሼይ ዉሊዴስ። 15 ኢስቲ ጊቢኣ ካታማ ጌሊዲ ዱቡሺዛ ዴምባን ኡቲዳ፤ ጊዶ ኣቲን ሄፔ ኢስታ ባሶ ኤፊዲ ኣይሲዛ ኣሲ ቤቲቤና።

16 ሄ ጋላሳ ኦማርስ ኤፍሬሜ ዴሬ ሻራ ሜንꬆ ቦላፌ ዪዲ ጊቢኣን ዲዛ ኢሲ ጪማ ኣዴዚ ባ ጋዴን ኦꬂ ፔኢዲ ሶ ሲሚ ዪሼ ኢስቲ ዲዛሶ ጋኪዴስ፤ ሄ ዎዴ ሄ ዴሬን ዲዛ ኣሳይ ቢኒያሜ ዛሬታ፤ 17 ጪማ ኣዴዚካ ሄ ካታማን ዲዛ ዴምባን ኡቲዳ ኣዴዛ ቤኢዲ፥ «ኔ ኣዋፔ ዪዳ ኣሴ? ኣዋ ባይ?» ጊዲ ኦይቺዴስ።

18 ኢማꬃዚ ዛሪዲ፥ «ኑኒ ዩሁዳ ቢታን ዲዛ ቤቴሊሄሜ ካታማፔ ዪዶስ። ሃኢ ኤፍሬሜ ዴሬን ዙምቡላ ቦላ ሃሆን ዲዛ ኑሶኔ ጾሳ ኬꬅ ቤꬃ ቦላ ዲሺን ጋዴይ ቃሚን ሃይሳን ኡቲዶስ፤ ጊዶ ኣቲን ሃኖ ጋካናስ ኑና ባሶ ኤፊ ኣይሳና ኣስ ዴሚቤኮ። 19 ኑ ሃሬታስ ኡቱላይኔ ሃርቆይ ዴስ፤ ታስ፥ ታናራ ዲዛይታስ ማና ሺንቄይኔ ኡዪዛ ኡሺ ዲዛ ጊሻስ ሃራ ኣይኮካ ኮሼና» ጊዴስ። 20 ጪማ ኣዴዚ፥ «ሃ ዪቴ ታሶን ኣቂቴ! ኢንቴ ኮይዛይሳ ኡባ ታኒ ኢንቴስ ኢማና፤ ዱቡሻ ዴምባን ኣቆፒቴ» ጊዴስ። 21 ሄሳ ጊሻስ ኢስታ ባ ሶ ኤፊዲ ኢስታ ሃሬታስካ ሃርቆ ዬጊዴስ። ሄሳፌ ጉዬ ኢማꬃቲ ባንታ ቶሆዛ ሜጬቲዲ ካዎ ሚዳ ኡሺካ ኡዪዳ።

22 ኢስቲ ኡፋዬቲሺን ካታማፔ ዎርባላ ኣሳቲ ዪዲ ኬꬃ ዩሾን ዩዪ ኣꬊዲ፥ «ካሬ ዶያ» ጊዲ ፔንጌ ቆጼꬅ ዶሚዳ፤ ኢስቲ ሄ ኬꬃ ጎዳ፥ «ሃኢ ኔሶ ጌሊዳ ኣዴዛ ሃ ኬሳ፤ ኑኒ ኢዛራ ዚንኣናስ ኮዮስ!» ጊዳ።

23 ኬꬃ ጎዳይ ካሬ ኬዚዲ ኢስታስ፥ «ሃኢ ታ ኢሻቶ! ሄሳ ማላ ፓላ ሚሽ ኦꬆፍቴ፤ ሃይሲ ኣዴዚ ታ ኢማꬃ። 24 ቤኢቴ! ታስ ጌላኦ ናያኔ ኢዛ ላጌꬆያ ሃይሳን ዴቴስ። ታኒ ኢስታ ኢንቴስ ካሬ ኬሳና፤ ሄ ዎዴ ኢስታ ኢንቴ ኮዪዳይሳ ኦꬂቴ፤ ጊዶ ኣቲን ሃ ኣዴዛ ቦላ ሄሳ ማላ ሃራሲዛ ኦሶ ኦꬆፍቴ» ጊዴስ። * 25 ጊዶ ኣቲን ኣሳቲ ኢዚ ጊዛይሳ ሲዮንታ ኢጺዳ። ሄሳ ጊሻስ ሌዌ ዛሬዚ ባ ላጌꬆዮ ኢስታስ ካሬ ኬሲ ዬዲዴስ፤ ሳኣይ ዎንታና ጋካናስ ላሜቲ ላሜቲ ኢዚራ ዚንኢዲ ሳኣይ ዎንታና ጊሺን ዬዲዳ። 26 ኢዛካ ዎንታናስ ባዞይ ዞኢሺን ያዳ ኢዚ ጎዳይ ኣቂዳ ጪማ ኣዴዛ ኬꬃ ፔንጌን ኩንዳዱስ፤ ጻልቄይ ኬዛና ጋካናስ ሄሳን ፖርጩ ጋ ኢቻዱስ። 27 ሄ ጋላስ ማላዶ ኢዚ ጎዳዚ ዴንዲዲ ባ ኦጌ ባናስ ኬꬃ ፔንጌ ዶይዲ ኬዚሺን ኢዛ ላጌꬆያ ኬꬃ ፔንጌን ባ ኩሼ ሚጫዳ ኢቺዳሮ ቤኢዴስ። 28 ኢዚ ኢዞ፥ «ዴንዳ ኣኔ ቦስ!» ጊዴስ፤ ጊዶ ኣቲን ኢዛ ኢዛስ ኣይኮካ ዛራቤኩ፤ ሄሳፌ ጉዬ ኢዚ ኣሃ ሃሬዛ ቦላ ጫኒ ኤኪዲ ባሶ ቢዴስ። 29 ሶ ጋኪዳ ማላ ማሻ ኤኪዲ ባ ላጌꬆይ ኣሃ 12 ኬሲ ቃንጼሬꬂዴስ፤ ኩሜꬃ ኢስራኤሌ ዴራ ጋካና ማላ ኢሲ ኢሲ ቃንጾ 12 ኢስራኤሌ ቆሞታስ ዬዲዴስ። * 30 ሄሳ ቤኢዳ ኡባይ፥ «ኢስራኤሌ ኣሳይ ጊብጼ ቢታፌ ኬዞሶፌ ሃች ጋካናስ ሃይሳ ማላ ሚሺ ሃኒቤና፤ ኑኒካ ቤዪቤኮ፤ ኣኔ ሃይሳ ኢሲፌ ኣኬኪ ዞሬቲዲ ኢሲ ሚሽ ኦꬆስ» ጊዳ።

20

ኢስራኤሌ ኣሳይ ኦላስ ጊጌቴꬅ

1 ዳኔፔ ቤርሳቤሄ ጌቴቲዛ ካታማ ጋካናስ ጋላኣዴፔ ኢስራኤሌ ኣሳይ ኡባይ ኢሲ ኣሳ ማላ ሚጺጳ ጌቴቲዛ ካታማን ጎዳ ሲንꬃን ኢሲፌ ሺቂዴስ። 2 ሄ ሺቂዳ ጾሳ ኣሳራ ኢስራኤሌ ቆሞታ ካሌꬂዛ ቆሞ ሃላቃቲካ ዴቴስ። ኢስታ ጊዶን ኦላስ ጊጌቲዳ 400,000 ኦላንቻቲ ዴቴስ። 3 ሄ ዎዴ ኢስራኤሌ ኣሳይ ሚጺጳ ካታማን ሺቂዳይሳ ቢኒያሜ ቆሞቲ ሲዪዳ።

ኢስራኤሌ ኣሳይ፥ «ሃ ኢታ ሃኖዚ ኣኔ ዋኒ ሃኒዳኮ ኑስ ዮቲቴ» ጊዴስ። 4 ሄሳ ጊሻስ ሃይቂዳሪ ላጌꬆ ሌዌ ቆሞዚ፥ «ታኒኔ ታ ላጌꬆያ ኦማርስ ኣቃናስ ቢኒያሜ ቢታን ዲዛ ጊቢኣ ጌቴቲዛ ካታማ ቢዶስ። 5 ጊቢኣ ካታማ ኣሳይ ታና ዎꬋናስ ዪዲ ታ ኣቃና ጌሊዳ ኬꬃ ኦማርስ ጊዶꬂዴስ፤ ሄሳፌ ጉዬ ታ ላጌꬆይራ ኢስቲ ዎልቃን ዚንኢን ሃይቃዱስ። 6 ሄ ኢዚ ኣሃ ታኒ ኤካዳ ቃንጼሬꬂዳፔ ጉዬ ኢስቲ ሃይሳ ቱናኔ ፓላ ሚሽ ኢስራኤሌን ኦꬂዳ ጊሻስ ኢስራኤሌ ኣሳይ ላቲዲ ዲዛሶን ኢሲ ኢሲ ቆሞስ ኢሲ ኢሲ ቃንጾ ዬዳዲስ። 7 ኢስራኤሌ ኣሳይ ኡባይ ኢንቴ ጋርሳን ኢሶይ ኢሳራ ኣኔ ዞሬቲዲ ኢንቴ ፒርዳ ኢሚቴ» ጊዴስ።

8 ኣሳይ ኡባይ ኢሲ ዎዚና ጊዲዲ፥ «ኑ ጊዶፌ ኦኒኔ ባ ዱንካኔ ዎይኮ ባሶ ጉዬ ሲሚ ቦፖ፤ 9 ኑኒ ጊቢኣ ቦላ ኦꬃናይሲ ሳማ ዬጊዲ ሳማይ ኑና ጋኮሶ ጋኮሶ ኦላስ ዎራጃና። 10 ኩሜꬃ ኢስራኤሌ ኣሳፔ ኦላ ቢዛ ኣሳታስ ሺንቄ ቶካናስ ጼታፔ ታማታ፥ ሺያፔ ጼታታ፥ ታሙ ሺያፔ ቃሴ ሺያታ ዶራና፤ ሄሳፌ ጉዬ ኦላንቻቲ ቢኒያሜ ቢታን ዲዛ ጊቢኣ ካታማ ቢዲ ሄን ዲዛ ኣሳይ ኢስራኤሌ ቦላ ኦꬂዳ ኢታ ኦሶዛ ጊሻስ ኢስታስ ቤሲዛ ቂጻቴ ኢማና» ጊዳ። 11 ሄሳ ጊሻስ ኢስራኤሌ ኣሳይ ኡባይ ኢሲ ዎዚናን ጊዲዲ ኦላስ ዎራጂዴስ።

12 ኢስራኤሌ ዛሬቲ ቢኒያሜ ዛሬታ ኡባስ ኣስ ኪቲዳ፤ «ኢንቴ ጊዶን ኦሴቲዳ ሃ ኢታ ኦሶዚ ኣዜ? 13 ኑኒ ኢስታ ዎꬊዲ ኢስራኤሌፔ ሃ ኢታ ꬋይሳና ማላ ጊቢኣ ካታማን ዲዛ ሄ ዎርባላታ ኬሲዲ ኑስ ኣꬂ ኢሚቴ» ጊዳ። ጊዶ ኣቲን ቢኒያሜ ቆሞቲ ኢሻቲ ኢስራኤሌ ናይቲ ዮቲዛይሳ ሲዮንታ ኢጺዳ። 14 ኢስቲ ኢስራኤሌ ኣሳራ ኦሌታናስ ባ ዲዛ ካታማታፔ ካታማፔ ኬዚዲ ኢሲፌ ጊቢኣ ካታማ ሺቂዳ። 15 ሄ ጋላሲካ ጊቢኣ ካታማን ዲዛ ኣሳ ጊዶፌ ዱማ ዶሬቲዳ 700 ኣሳፔ ቦላራ ቢኒያሜ ካታማታፔ ዪዳ ጊꬃ ማሻን ኦሌቲዛ 26,000 ኦላንቻታ ሺሺዳ። 16 ሄ ኡባታ ጊዶፌ 700 ኣሳቲ ሃዲርሳ ኩሼን ኦሊዛይታ፤ ሃ ኡባቲካ ያንባርሻን ሹች ኦሊዲ ሃራይ ኣቶሺን ኢሲ ቢናናካ ሃሌቴና። *

17 ቢኒያሜ ቆሞ ጉጆንታ ኢስራኤሌ ኣሳይ ኦላስ ጊጌቲዳ 400,000 ኦላንቻታ ሺሺዴስ።

ቢኒያሜ ዛሬታ ቦላ ዴንዲዳ ኦላ

18 ኢስራኤሌ ኣሳይ ቤቴሌ ቢዲ፥ «ቢኒያሜ ኣሳ ኦላናስ ኑፔ ሲንꬃቲዲ ኦኒ ኬዛኔ?» ጊዲ ጾሳ ኦይቺዴስ። ጎዳይካ፥ «ኮይሮ ዩሁዳ ቆሞይ ኬዞ» ጊዴስ።

19 ሄሳ ጊሻስ ዎንቴꬃ ጋላስ ማላዶ ዎንታራ ኢስራኤሌ ኣሳይ ዴንዲዲ ጊቢኣ ካታማ ማታን ዱንካኒዴስ። 20 ሄሳፌ ጉዬ ኢስራኤሌ ኣሳይ ቢኒያሜ ኣሳራ ኦሌታናስ ቢዴስ፤ ጊቢኣ ካታማ ማታን ኢስታራ ኦሌታናስ ያቻን ያቻን ኤቂዴስ። 21 ቢኒያሜ ቆሞቲ ጊቢኣ ካታማፔ ኬዚዲ ሄ ጋላስ ኢስራኤሌ ኣሳፔ 22,000 ኦላንቻታ ዎꬊዳ። 22-23 ኢስራኤሌ ኣሳይ ቢዲ ሳኣይ ቃማና ጋካናስ ጎዳ ሲንꬃን ዬኪዴስ፤ «ኑ ኢሻታራ፥ ቢኒያሜ ኣሳታራ ኦሌታናስ ናምኣንꬆ ፑዴ ቦኒ?» ጊዲ ጎዳ ኦይቺዴስ። ጎዳይካ፥ «ኤ! ኢስታራ ኦሌታናስ ፑዴ ቢቴ» ጊ ዛሪዴስ። ኢስራኤሌ ኣሳይ ኢሶይ ኢሳ ሚንꬄꬂዲ ኮይሮ ጋላስ ኢስቲ ኦላስ ያቻን ያቻን ኤቆሶዛ ሲሚ ቢ ኤቂዳ።

24 ናምኣንꬆ ጋላስ ኢስራኤሌ ኣሳይ ቢኒያሜ ቆሞታራ ኦሌታናስ ሺቂዴስ። 25 ናምኣንꬆ ጋላሲካ ቢኒያሜ ኣሳይ ጊቢኣ ካታማፔ ኬዚዲ ኢስራኤሌ ኣሳፔ ጊꬃ ማሻ ጊጺዳ 18,000 ኣስ ዎꬊዳ፤ 26 ሄሳፌ ጉዬ ኢስራኤሌቲ ኡባይ ቤቴሌ ቢዲ ዬኪዳ፤ ሄን ጾሚዲ ሳኣይ ቃማና ጋካናስ፥ ጎዳ ሲንꬃን ኡቲዳ፤ ጎዳ ሲንꬃን ጹጌቲዛ ያርሾኔ ኢሲፌቴꬃ ያርሾ ሺሺዳ። 27 ሄ ዎዴ ጾሳ ጫቆ ታቦታይ ቤቴሌ ካታማን ዴስ፤ ኢስቲካ ሄን ጾሳ ሼኔ ኤራናስ ጾሳ ኦይቺዳ፤ 28 ሄ ዎዴ ሄን ኦꬂዛይ ኣሮኔይ ዬሊዳ ኤልኤዜሬ ና ፊኒሃሴ፤ ኢስራኤሌ ኣሳይ ጎዳ፥ «ቢኒያሜ ኣስ ጊዲዳ ኑ ኢሻታራ ኦሌታናስ ቃሴካ ቢዲ ኦሌቲኖ ዎይኮ ኣጋጊኖ?» ጊዲ ኦይቺዴስ። ጎዳይ፥ «ቢዲ ኦሌቲቴ! ታኒ ኢስታ ዎንቶ ኢንቴ ኩሼን ኣꬃ ኢማና» ጊዴስ።

29 ሄሳፌ ጉዬ ኢስራኤሌ ኣሳይ ኣማርዳ ኦላንቻታ ጊቢኣ ካታማ ዩሾን ቆቴቲ ናጋና ማላ ኦꬂዴስ። 30 ሄꬓንꬆ ጋላስ ኢስራኤሌ ኦላንቻቲ ካሴይሳꬆካ ቢኒያሜ ኦላንቻታ ኦላናስ ቢዲ ጊቢኣ ካታማፔ ሲንꬃ ባጋራ ያቻን ያቻን ኤቂዳ። 31 ቢኒያሜ ቆሞቲ ኢስታራ ኦሌታናስ ኬዚዳ፤ ሄ ኦላ ኣሳ ካሊሼ ባ ዲዛ ካታማፔ ሃኮሶ ቢዳ፤ ካሴይሳꬆካ ቤቴሌኔ ጊቢኣ ኤፊዛ ኣሆ ኦጌታኒኔ ዴምባታን ኢስራኤሌ ኣሳፔ 30 ጊዲዛ ኣሳታ ዎꬊዳ። 32 ቢኒያሜ ቆሞቲ፥ «ኑኒ ካሴይሳꬆካ ኢስታ ጾኖ ቦላ ዶስ!» ጊዳ። ጊዶ ኣቲን ኢስራኤሌ ኣሳይ ባ ባጋራ፥ «ኑኒ ጉዬ ባቃቲሼ ኢስቲ ካታማፔ ኬዚ ሃካና ማላ ኣኔ ኦꬆስ» ጊዳ። 33 ሄሳ ጊሻስ ኢስራኤሌ ኣሳይ ኡባይ ካሴ ባ ዲዛሶፔ ጉዬ ባቃቲዲ ባኣሊ-ታማሬ ጌቴቲዛሶን ያቻን ያቻን ኤቂዳ፤ ቆቴቲ ኡቲ ናጊዛ ኢስራኤሌ ኣሳይ ጊቢኣ ዴምባፌ ኬዚዴስ፤ 34 ኢስራኤሌ ኡባፌ ዶሬቲዳ 10,000 ኣሳቲ ጊቢኣ ቦላ ኦላ ዴንꬂዳ፤ ኦላይ ኬሂ ዎልቃሚዴስ። ሄ ኡባይ ሃኒዛ ዎዴ ባስ ꬋዮይ ማታቲዳይሳ ቢኒያሜ ቆሞቲ ኣይኮካ ኤሪቤቴና። 35 ኢስራኤሌቲ ቢኒያሜ ቆሞታ ቦላ ጾኖ ዴማና ማላ ጎዳይ ኦꬂዴስ። ሄ ጋላስ ኢስራኤሌ ኣሳይ ቢኒያሜ ቆሞታፔ ጊꬃ ማሻ ጊጺዳይታ 25,100 ኦላንቻታ ዎꬊዳ።

36 ሄሳ ጊሻስ ኢስራኤሌ ኣሳይ ባና ጾኒዳይሳ ቢኒያሜ ኣሳይ ኤሪዴስ። ኢስራኤሌ ኣሳይ ጊቢኣ ካታማ ዩሾን ዛማዲ ኡቲዳ ኦላንቻታን ኣማኔቲዳ ጊሻስ ቢኒያሜ ኣሳን ጾኔቲዳ ሚሳቲዲ ጉዬ ባቃቲዴስ። 37 ዛማዲ ናጊዛ ኦላንቻቲ ጊቢኣ ካታማ ኤሶን ዎጺ ጌሊዲ ካታማ ጊዶን ዴሚዳ ኡባ ዎꬊዳ። 38 ዛማዲዲ ናጊዛ ኢስራኤሌ ኦላንቻቲ ካታማ ጊዶን ማላታ ጊዳና ማላ ጩዋ ሻራꬆ ፑዴ ዴንꬃናስ ካሴ ሃሳዪ ዎꬂዳ። 39 ኦላ ዴምባን ዲዛ ኢስራኤሌ ኣሳይ ባቃቲዛሶፔ ጉዬ ሲሚዲ ኢስታ ኦሊዳ። ቢኒያሜ ኣሳቲ ኢስራኤሌ ኣሳፔ 30 ጊዲዛ ኣሳታ ዎꬊዲ፥ «ካሴይሳꬆ ሃኢካ ኑኒ ኢስታ ጾኒዶስ» ጊዲ ጬቄቲዳ። 40 ጊዶ ኣቲን ማላታ ጩዋይ ሻራ ማላ ካታማ ጊዶን ቱሉ ጊሺን ቢኒያሜ ቆሞቲ ጉዬ ሲሚ ጼሊዳ፤ ካታማያ ሙሌራ ታማን ጹጌቲሺን ታማ ላጮይ ፑዴ ኬዚዛይሳ ቤኢዳ። 41 ሄሳፌ ጉዬ ካሴ ባቃቲዛዳ ሃኒዛ ኢስራኤሌ ኣሳይ ሲሚ ዎꬊዲ ቢኒያሜ ቆሞታ ኦላ ኦይኪዴስ፤ ቢኒያሜ ቆሞቲ ኢስታስ ዉሮ ጋላስ ጊዲዳይሳ ኤሪዲ ኬሂ ዳጋሚዳ። 42 ሄሳ ጊሻስ ኢስቲ ኢስራኤሌ ኣሳ ሲንꬃፌ ባዞ ሲሚዲ ባቃቲዳ፤ ጊዶ ኣቲን ኦላይ ኢስታ ካሊ ጋኪዴስ፤ ካታማታፔ ኬዚዳ ኢስራኤሌ ኦላንቻቲ ጊዶ ኣꬂ ኢስታ ዎꬊ ዉርሲዳ። 43 ኢስራኤሌ ኣሳይ ቢኒያሜ ቆሞታ ጊዶꬂ ኦይኪዲ ጊቢኣ ካታማፔ ኣርሼይ ኬዚዛ ባጋራ ዲዛሶሆ ጋካናስ ዳሮ ዴሬ ዎꬊዳ። 44 ሄሳን ቢኒያሜ ቆሞታፔ 18,000 ሚኖ ኦላንቻቲ ሃይቂዳ፤ 45 ኢስታፌ ኣቲዳይቲ ጉዬ ሲሚዲ ባዞ ካንꬂዲ ኤርሞኔ ጌቴቲዛ ዛላኮ ባቃቲዳ፤ ኢስራኤሌቲ ኢስታፌ 5,000 ኣሳታ ኦጌን ዎꬊዳ፤ ኢስታፌ ኣቲዳይታ ጊዲኦሜ ጊዛ ሶሆ ጋካናስ ዬዴꬂዲ ናምኡ ሺ ኣስ ሃራ ጉጂ ዎꬊዳ። 46 ሄ ጋላስ ቢኒያሜ ቢታፌ ጊꬃ ማሻን ኦሌቲዛ 25,000 ኣሳቲ ሃይቂዳ፤ ሄ ኡባቲካ ሚኖ ኦላንቻታ። 47 ጊዶ ኣቲን 600 ኣሳቲ ባዞ ካንꬂዲ ኤርሞኔ ዛላኮ ባቃቲዲ ሄን 4 ኣጊና ታኪዳ። 48 ኢስራኤሌ ኣሳይ ኣቲዳ ቢኒያሜ ኣሳኮ ጉዬ ሲሚዲ፥ ኣቱማሳኔ ማጫሳ፥ ናይታኔ ሜሄ ኡባ ዎꬊዴስ፤ ዴሚዳ ካታማታ ኡባ ታማን ጹጊዴስ።

21

ቢኒያሜ ዛሬታስ ማጫስ ኮሹ

1 ኢስራኤሌ ኣሳይ ሚጺጳ ጌቴቲዛሶን ሺቂዳ ዎዴ፥ «ኑ ጊዶፌ ኦኒኔ ቢኒያሜ ኣሳስ ባ ማጫ ና ማቾ ኢሞንታ ማላ» ጊዲ ጫቄቲ ኡቲዴስ።

2 ኢስራኤሌቲ ቤቴሌ ካታማ ቢዲ ሄን ሳኣይ ቃማና ጋካናስ ጾሳ ሲንꬃን ኡቲዳ፤ ባንታ ቃላካ ꬎቁ ሂስቲዲ ጫሞ ዬሆ ዬኪዳ። 3 «ኣቤት ጎዳ ኢስራኤሌ ጾሳዉ፥ ሃ ዮኦይ ኣይስ ኢስራኤሌን ሃኒዴ? ሃች ኢስራኤሌ ኣሳ ጊዶፌ ኢሲ ዛሬይ ኣይስ ፓጪዴ?» ጊዳ። 4 ዎንቴꬃ ጋላስ ማላዶ ዎንታራ ኢስቲ ዴንዲዲ፥ ያርሾ ያርሺዛሶ ሄን ጊግሲዲ ጹጌቲዛ ያርሾታኔ ኢሲፌቴꬃ ያርሾታ ሺሺዳ።

5 ሂስቲዲ ኢስራኤሌቲ፥ «ኢስራኤሌ ዛሬ ኡባፌ ጎዳ ሲንꬃን ሺቂዛሶ ዮንታ ኣቲዳ ዛሬይ ኦኔ?» ጊዲ ኦይቺዳ። ኢስቲ ሄሳ ኦይቺዳ ጋሶይካ ሚጺጳ ካታማን ጎዳ ሲንꬃን ሺቃናስ ዮንታ ኣቲዳ ኣሲ ኦኒካ፥ «ኢዚ ሙሌራ ሃይቆ» ጊዲ ካሴ ጫቂዳ ጊሻሳ። 6 ኢስራኤሌ ኣሳይ ባንታ ኢሻታስ፥ ቢኒያሜ ቆሞታስ ቃꬌቲዲ፥ «ሃች ኢስራኤሌፔ ኢሲ ቆሞይ ꬋይዴስ። 7 ኑኒ ኑ ማጫ ናይታ ኢስታስ ኢሞንታ ማላ ጎዳን ጫቂዳ ጊሻስ ሃይቆፔ ኣቲዳ ቢኒያሜ ቆሞቲ ማቾ ዴማና ማላ ኑኒ ኣይ ኦꬃኔ?» ጊዳ።

8 ቃሴካ ኢስታስ፥ «ኢስራኤሌ ቆሞታፔ ሚጺጳ ካታማን ጎዳ ሲንꬅ ዮንታይ ኦኔ?» ጊዲ ኦይቺዳ። ቤኢቴ! ጋላኣዴን ዲዛ ያቡሴ ጌቴቲዛ ካታማፔ ኢሳዴይካ ሺቆ ዮንታይሳ ኤሪቴ። 9 ኢስቲ ኣሳ ቆዲዳ ዎዴ ጋላኣዴን ዲዛ ያቡሴፔ ኢሲ ኣሲካ ቤቲቤና። 10 ሄሳ ጊሻስ ማባራይ 12,000 ሚኖ ኦላንቻታ ጋላኣዴን ዲዛ ያቡሴ ካታማ ኪቲዲ፥ «ቢቴ፤ ቢዲ ያቡሴን ዲዛይታ ኡባ ጊꬃ ማሻን ቡሳኪቴ፤ ማጫሳካ ጉꬃ ናይታካ ኣሾፍቴ። 11 ሂስቲቴ ኣዴኔ ኣዴ ጌሊዳ ማጫሳ ኡባ ዎꬊቴ» ጊዲ ኣዛዚዳ። 12 ያቡሴ ካታማን ዲዛ ኣሳ ኡባ 400 ጌላኦታ ዴሚዳ፤ ኢስቲካ ካናኔ ቢታን፥ ሴሎ ጌቴቲዛ ጉታ ኤኪ ኤሂዳ።

13 ሄሳፌ ጉዬ ኩሜꬃ ማባራይ ኤርሞኔ ዛላ ጌቴቲዛሶን ዲዛ ቢኒያሜ ቆሞታኮ ሲጌታናስ ኪታ ዬዲዳ። 14 ቢኒያሜ ቆሞቲ ሲሚዲ ዪዳ፤ ኢስራኤሌ ኣሳይ ያቡሴ ካታማፔ ዎꬎንታ ኤሂዳ ጌላኦታ ኢስታስ ኢሚዴስ። ጊዶ ኣቲን ጌላኦታ ቆዳይ ጉꬅ ጊዲዳ ጊሻስ ኣቱማ ኣሳ ጋኪቤና።

15 ጎዳይ ኢስራኤሌ ዜሬꬃ ጊዶን ዲዛ ኢሲፌቴꬃይ ዱጻና ማላ ኦꬂዳ ጊሻስ ኣሳይ ቢኒያሜ ኣሳስ ኬሂፔ ቃꬌቲዴስ። 16 ዴሬ ጪማቲ፥ «ቢኒያሜ ቆሞታፔ ማጫሲ ሃይቂ ዉሪዳ ጊሻስ ሃይቆፔ ኣቲዳ ኣቱማ ኣሳስ ኑኒ ማጫስ ዎስቲ ዴማኔ? 17 ኢስራኤሌ ኣሳ ጊዶፌ ኢሲ ቆሞይ ꬎሚ ꬋዮንታ ማላ፥ ቢኒያሜ ቆሞታፔ ኣቲዳይታስ ላቲዛይ ዳናስ ቤሴስ። 18 ጊዲኮኔ ኑኒ ኑ ማጫ ናይታፔ ኢስታስ ኢማናስ ዳንዳዮኮ፤ ኣይስ ጊኮ ኢስራኤሌ ኣሳይ ካሴ፥ ‹ባ ናዮ ቢኒያሜ ቆሞስ ኢሚዛ ኣሲ ቃንጌቲዳዴ ጊዶ› ጊዲ ጫቄቲ ኡቲዴስ» ጊዳ።

19 ሄሳፌ ጉዬ ዴሬ ካሌꬂዛ ጪማቲ፥ «ቤኢቴ፥ ላይꬃን ላይꬃን ሴሎን ጎዳ ቦንቺዛ ባኣሌይ ማቲዴስ» ጊዳ። ሴሎይ ቤቴሌፔ ፑዴሃ ባጋራ፥ ላቦናፔ ዱጌሃ ባጋራ ቤቴሌፔ ሴኬሜ ጊዶራ ኤፊዛ ኦጌፔ ኣርሼ ኬሳ ባጋራ ዴስ። 20 ሄ ዴራ ካሌꬂዛ ጪማቲ ቢኒያሜ ቆሞታ፥ «ቢቴ፤ ቢዲ ዎይኔ ቱራ ጊዶን ቆቴቲ ኡቲቴ! 21 ናጊቴ! ሴሎ ካታማ ማጫ ናይቲ ባኣሌ ጋላስ ካራቤ ኦይኪዲ ዬጺሼኔ ዱሪሼ ዪሺን ኢንቴ ዎይኔ ቱራ ጊዶፌ ኬዚቴ። ኡባይካ ሴሎ ማጫ ናይታፔ ኢንቴስ ዳፊዲ ቢኒያሜ ቢታ ኤኪ ቢቴ። 22 ኢስታ ኣዋቲ ዎይኮ ኢስታ ኢሻቲ ኑኮ ማጋናናስ ዪዛ ዎዴ ኑኒ ኢስታስ፥ ‹ሃኢ ሃያና! ኢስታ ኑስ ኢሚቴ፤ ኣይስ ጊኮ ኑኒ ኢስታ ሁኤን ሁኤን ጋኪዛ ማጫሳ ኦላ ሶሆፔ ዴሚቤኮ፤ ኢንቴ ዶሳን ኢሞንታ ጊሻስ ሞራንቻ ጊዴኬታ› ጋና» ጊዳ። 23 ቢኒያሜ ቆሞቲካ ኢስራኤሌ ጪማቲ ጊዳ ማላ ኦꬂዳ፤ ኡባይካ ሴሎን ዬጺዛ ማጫ ናይታፔ ባንታ ቆዳ ኬና ዳፊ ኤፊዳ። ኢስቲ ባንታ ላታ ቢታ ሲሚዲ ካታማታ ዎꬂ ኬጺዲ ሄን ዴኢዳ። 24 ሄ ዎዴ ኢስራኤሌ ኣሳይ ሄፔ ላሌቲዲ ኡባይካ ባ ቆሞኮ ቆሞኮኔ ባሶ ኣሳኮ ኣሳኮ ቢዴስ። 25 ሄ ዎዴ ኢስራኤሌ ቢታን ካዎይ ባዋ፤ ኣሲ ኡባይ ባስ ሎኦ ሚሳቲ ቤቶይሳ ጮ ኦꬄስ።*

* 1:5 ኣዶኒ-ቤዜቄ፡ ኣዶኒ-ቤዜቄ ጉሲ ኢብራዌታ ቃላራ ቤዜቄ ጎዳ ዎይኮ ቤዜቄ ጌቴቲዛ ዴሬ ኣይሲዛዴ ጉሳ።

† 1:13 ዳቦ ጊዶን ኤኬቴꬂኔ ጌሌቴꬂ ዩሁዳ ቢታን ዲዛ ኢሲ ኢሲ ኣሳቲ ፖሊዛ ዎጋ።

‡ 1:17 ሆርማ፡ ሆርማ ጉሲ ኢብራዌታ ቃላራ ሙሌራ ꬋይሲዴስ ጉሳ።

* 1:21 ኢያ 15፡63፤ 2ሳሜ 5፡6፤ 1ታሪ 11፡4

* 1:28 ኢያ 17፡11-13

* 1:29 ኢያ 16፡10

* 2:5 ቦኪሜ፡ ቦኪሜ ጉሲ ኢብራዌታ ቃላራ፥ «ዬኪዛይታ» ጉሳ።

* 2:9 ኢያ 19፡49-50

* 3:15 ኤሁዴ፡ ኤሁዴ ጊዛይሳ ኢሲ ኢሲ ጌሻ ማጻፋይ ናኦዴ ጌስ።

* 4:22 ሃይꬃ ጮርጮሮን፡ ሃይꬃ ጮርጮሮን ጊዛይሲ ኢሲ ኢሲ ባጋ ጋሞꬆ ቃላን ሃይꬃ ቆርቆንቶ ጌቴቴስ።

* 5:5 ኬሳ 19፡18

* 7:3 ዛሬ 20፡8

* 8:5 ማዛ 83፡11

* 9:13 ኢሲ ኢሲ ጌሻ ማጻፋ ቢርሼꬃታን ጾሲ ጊዛይሳ ጾሳቲ ጌስ።

* 9:13 ዛሬ 18፡4

* 9:53 2ሳሜ 11፡21

* 10:4 ኢስራኤሌ ቢታን ጎባ ዎይኮ ሚኖ ኣሳቲ ሃሬ ቶጌቴስ።

* 11:17 ታይ 20፡14-21

* 11:18 ታይ 21፡4

* 11:22 ታይ 21፡21-24

* 11:25 ታይ 22፡1-6

* 11:35 ታይ 30፡2

* 13:5 ናዚራዌ፡ ናዚራዌ ጉሲ ጾሳስ ዱማቲዳዛ ዎይኮ ጌሽ ጉሳ።

* 13:5 ታይ 6፡1-5

* 13:18 ሜꬌ 32፡29

* 15:17 ኣራማቴሜ-ሌሃ፡ ኣራማቴሜ-ሌሃ ጉሲ ኢብራዌታ ቃላራ፥ «ባንቂላ ዙምቡላ» ጉሳ።

† 15:19 ኤን-ሃቆሬ፡ ኣይኒ-ሃቆሬ ጉሲ ኢብራዌታ ቃላራ ጼይጊዛይሳ ፑልቶ ጉሳ።

* 17:5 ቴራፊሜ፡ ቴራፊሜ ጊዛይሳ ኢሲ ኢሲ ጌሻ ማጻፋ ቢርሼꬃቲ ኤቃ ጾሳታ ጊ ቢርሼቴስ።

* 17:6 ዳና 21፡25

* 19:2 ኦዬታዳ ጊዛይሳ ኢብራዌታ ማጻፋን ላይማታዳ ጌስ።

* 19:24 ሜꬌ 19፡5-8

* 19:29 1ሳሜ 11፡7

* 20:16 ያንባርሻ ጊዛይሲ ኢሲ ኢሲ ባጋ ጋሞꬆ ቃላን ꬋይቄ ጌቴቴስ።

* 21:25 ዳና 17፡6

ኡሩቲ ማጻፋ

1

2

3

4

ኡሩቲ ማጻፋ

ጊዶ ቆፋ

ኡሩቲ ታሪኬይ ሳሮቴꬂ ኩሚዳ ታሪኬ፤ ዳናታ ማጻፋን ዮቴቲዳ ማካላንቻታ ዎዴ ሃ ታሪኬዚ ጻፌቲዴስ። ሞኣቤ ዴሬ ኣስ ኡሩታ ኢስራኤሌ ኣሳፔ ኢሳ ጌላዱስ። ኢዚ ኣዚናይ ሃይቂን ኢስራኤሌ ዴሬ ኣስ ጊዲዳ ባ ቦሎቴይስ ኬሂ ማላሊሲዛ ኣማኔቴꬅ ቤሳዱስ። ሄሳꬆካ ቃሴ ጎዳ ኢስራኤሌ ጾሳ ኬሃ ሲቃዱስ። ዉርሴꬃን ቤኒ ባ ኣዚና ዳቦታፔ ኢሳ ጌላዱስ። ሄሳን ኢስራኤሌ ቢታን ጊታ ካዎ ጊዲዳ ዳዊቴስ ማኤ ጊዳናስ ቃዳ ዴማዱስ።

ዳናታ ማጻፋን ዲዛ ታሪኬቲ ጾሳ ኣሳይ ጾሳፌ ሃኪዳ ጋሶን ኢስታ ጋኪዳ ባሻ ቤሴቴስ። ኡሩቲ ማጻፋን ዲዛ ታሪኬይ ባ ዎዚና ኢስራኤሌ ጾሳኮ ዛሪዳ ኢሲ ኣላጋ ማጫሳያ ኣንጄቲዳይሳኔ ኣማኔቲዳ ኢዛ ኣሳፔ ኢሲኔዮ ጊዳ ቆዴታና ዳንዳይዳይሳ ቤሴስ።

ሃ ማጻፋይ ኦይኪዳ ኩሜꬃ ቆፋ

ኑሃማ ኡሩቲራ ቤቴሊሄሜ ሲሞ 1፡1-22

ቦኤዜራ ኡሩቲ ኤራቴꬅ 2፡1—3፡18

ቦኤዜይ ኡሩቶ ማቾ ኤኮ 4፡1-22

1

ኣቢሜሌኬ ቤቴ ቡስ

1 ኢስራኤሌ ቢታ ዳናቲ ሃሪዛ ዎዴ ሄ ቢታን ኮሻይ ዴንዲዴስ። ሂስቲን ኢሳዴይ ባ ማቾኔ ናምኡ ኣቱማ ናይታ ኤኪዲ ዩሁዳ ዴሬን ዲዛ ቤቴሊሄሜ ካታማፔ ዴንዲዲ ሞኣቤ ቢታ ቢዴስ። 2 ሄ ኣዴዛ ሱንꬂ ኣቢሜሌኬ፤ ማቼይ ሱንꬂ ኑሃሞ፤ * ናምኡ ናይታ ሱንꬂ ማሃሎኔኔ ኬሎኔ ጌቴቴስ። ኢስቲ ዩሁዳ ቢታን ቤቴሊሄሜ ካታማን ኤፍራታ ዴሬ ኣስ ጊዲሼ ሞኣቤ ዴሬ ቢዲ ሄን ዴኢዳ።

3 ሄን ዲሺን ኑሃሚ ኣዚና ኣቢሜሌኬይ ሃይቂን ኢዛ ባ ና ናምኣታራ ጻላ ኣታዱስ። 4 ኢዚ ናይቲ ሞኣቤ ቢታ ማጫ ናይታፔ ኦርፋኔ ኡሩቶ ማቾ ኤኪዳ። ኢስቲካ ሄን ታሙ ላይꬃ ኬና ዴኢዳ። 5 ማሃሎኔይኔ ኬሎኔይ ናምኣቲካ ሃይቂዳ። ኑሃማ ኢዚ ኣዚናይኔ ናምኡ ናይቲ ሃይቂን ባርካ ኣታዱስ።

ኑሃማ ኡሩቲራ ቤቴሊሄሜ ሲማ ቡስ

6 ኢዛ ሞኣቤን ዲሺን ጎዳይ ባ ኣሳ ሞኪ ጼሊዲ ኢስታስ ካꬅ ኢሚዳይሳ ሲያዳ ናይታ ማቼታ ናምኣታ ባናራ ኤካዳ ባ ዴሬ ሲማ ባና ኬዛዱስ። 7 ካሴ ባ ዲዛሶ ዬጋዳ ናይታ ማቼታ ናምኣታራ ኢሲፌ ዩሁዳ ቢታ ኤፊዛ ኦጌን ጌሊዲ ቡስ ዶሚዳ።

8 ሄሳፌ ጉዬ ኑሃማ ባ ናይታ ማቼታ ናምኣታስ፥ «ኢንቴ ዉሪካ ኢንቴ ኣዪኮ ኣዪኮ ሲሚቴ፤ ሃይቂዳ ኢንቴ ኣዚናታሲኔ ታስ ኢንቴ ሎኦ ኦꬂዳይሳꬆ ጎዳይካ ኢንቴስ ኢዛꬆ ኦꬆ። 9 ኢንቴ ኢሶይ ኢሶይ ጌላና ኣዚናሶን ጎዳይ ኢንቴስ ዎፓ ኢሞ» ጋዳ ኢስታ ዬራዱስ።

ኢስቲ ባ ቃላ ꬎቁ ሂስቲዲ ዬኪዳ፤ 10 ቃሴካ ኢስቲካ ኢዚስ፥ «ኑኒ ኔናራ ኔ ኣሳኮ ባና» ጊዳ።

11 ኑሃማ ኢስታስ፥ «ታ ናይቶ ጉዬ ኢንቴሶ ሲሚቴ፤ ኢንቴ ታናራ ኣይስ ቤቲ? ኢንቴስ ኣዚና ጊዳና ኣቱማ ናይታ ታ ቡሮ ዬላና ኢንቴስ ሚሳቲዜ? 12 ታ ናይቶ ታኒ ሃራ ኣዚና ጌሎንታ ማላ ኬሃ ጪማዲስ፤ ታኒ ሃች ኣዚና ጌላዳ ኣቱማ ና ዬሊዛኮካ፥ 13 ኢስቲ ዲጪ ጋካናሼ ኢንቴ ኢስታ ናጋኔ? ኢስታ ናጊሼ ኢንቴ ኣዚና ጌሎንታ ጋምኣኔ? ታ ናይቶ፥ ሄሲ ሃኔና፤ ጎዳ ኩሼይ ታ ቦላ ዴንዲዳ ጊሻስ ሃይሲ ሃ ዮኦይ ኢንቴፌ ቦላራ ታስ ጫሞ» ጋዱስ።

14 ሄሳ ጊሻስ ኢስቲ ባ ቃላ ꬎቁ ሂስቲዲ ቃሴካ ዬኪዳ። ሂስቲን ኦርፋይ ባ ቦሎቴዮ ዬራ ኤካዳ ሲማዱስ። ጊዶ ኣቲን ኡሩታ ኢዚፔ ሻኬታና ኮዮንታ ጊሻስ ኢዞ ኢዲማ ኦይካዳ ዬዶንታ ኢጻዱስ። 15 ኑሃማ ኢዚስ ዛራዳ፥ «ቤያ፥ ኔ ኣዚና ኢሻ ማቼያ ባ ኣሳታኮኔ ባ ኤቃ ጾሳታኮ ሲማዱስ። ኔኒካ ኢዚራ ሲማ ባ» ጋዱስ።

16 ጊዶ ኣቲን ኡሩታ ዛራዳ፥ «ታኒ ኔፔ ሻኬታና ማላ ዎይኮ ኔና ኣጋዳ ጉዬ ሲማና ማላ ታና ዋዪሶፓ። ኔኒ ቢዛሶ ኣዋካ ታ ባና፤ ኔኒ ዲዛሶን ኣዋንካ ታ ዳና፤ ኔ ኣሳይ ታ ኣስ ጊዳና፤ ኔ ጾሲ ታ ጾስ ጊዳና። 17 ኔ ሃይቂዛሶን ታ ሃይቃና፤ ሄንካ ታኒ ሞጌታና፤ ሃይቆፔ ኣቲን ሃራይ ታና ኔፔ ሻኪኮ ጎዳይ ታ ቦላ ፒርዶ፤ ሄሳፌካ ቦላራ ሃራ ኢታ ኢዚ ታ ቦላ ኦꬆ» ጋዱስ።

18 ኡሩታ ኢዚራ ባናስ ባ ቆፋ ቃቺዳይሳ ኑሃማ ኤሪዳ ዎዴ ባ ጊዛይሳ ኣጋዳ ጮኡ ጋዱስ።

19 ሄሳፌ ጉዬ ናምኣቲካ ቤቴሊሄሜ ጋካናስ ኢሲፌ ቢዳ። ኢስቲ ቤቴሊሄሜ ጋኪዛ ዎዴ ሄ ካታማ ኣሳይ ዉሪ ኢስታ ሃኖታን ማላሌቲዴስ። ቃሴ ማጫሳቲ፥ «ሃና ኑሃሚ?» ጊዳ።

20 ኢዛ ዛራዳ ኢስታስ፥ «ኡባ ዳንዳይዛ ጾሲ ታ ዱሳ ዳሮ ጫሜꬂዳ ጊሻስ ታና፥ ‹ጫሞዬ!› ጊቴ ኣቲን፥ ‹ኑሃሜ› ጎፒቴ። 21 ታኒ ኩሜꬅ ኬዛዲስ ሺን ጎዳይ ታና ሜላ ኩሼ ዛሪዴስ። ጎዳይ ታና ኡንኤꬂዴስ፤ ኡባ ዳንዳይዛ ጎዳይ ታ ቦላ ኢታ ሚሽ ጋꬂዴስ። ሂስቲን ታና ኣይስ ኑሃሜ ጊ ጼይጌቲ?» ጋዱስ።

22 ሄሳፌ ጉዬ ኑሃማ ባ ና ማቾ ኡሩቲራ ሞኣቤፔ ሲማዱስ። ኢስታ ባንጋይ ማጻ ዶሜቲሺን ቤቴሊሄሜ ጋኪዳ።

2

ፒጼ ሺሻናስ ኡሩቲ ቡስ

1 ኑሃሚስ ኢዚ ኣዚና ኣቢሜሌኬ ባጋራ ዳቦቲዛ ቦኤዜ ጌቴቲዛ ኢሲ ኤሬቲዳ ዱሬ ኣሲ ዴስ። 2 ኢሲ ጋላስ ሞኣቤ ዴሬ ኣስ ኡሩታ ኑሃሞ፥ «ታ ኢዛ ሲንꬃን ፑላቲን ታና ፒጼ ሺሺሳና ኣስ ዴሚኮ ኣኔ ታኒ ኢዛ ካꬂ ማጼቲዛሶ ባይስ» ጋዱስ። ኑሃማካ ዛራዳ ኢዚስ፥ «ኤ ታ ናዬ ባ» ጋዱስ። *

3 ሂስቲን ኡሩታ ባዳ ካꬅ ማጺዛ ኣሳ ጉዬፔ ፒጼ ሺሾ ዶማዱስ፤ ኢዛ ፒጼዛ ሺሺዛ ጋዴይ ኣቢሜሌኬ ዳቦ ቦኤዜ ጋዴ። 4 ሄ ዎዴካ ቦኤዜይ ቤቴሊሄሜ ካታማፔ ጋኪ ዎꬊዲ ካꬅ ማጺዛ ኣሳ፥ «ጎዳይ ኢንቴስ ዎልቃ ኢሞ» ጊዴስ። ኢስቲካ ዛሪዲ፥ «ጎዳይ ኣንጆ» ጊዳ።

5 ሂስቲን ቦኤዜይ ካꬅ ማጺዛይታስ ካቦዛ፥ «ሃና ናቴꬃ ናያ ኦናሪ?» ጊ ኦይቺዴስ።

6 ካቦዚ ዛሪዲ፥ «ሃና ኑሃሚራ ዪዳ ሞኣቤ ዴሬ ማጫ ና። 7 ኢዛ ታና፥ ‹ካꬅ ማጺዛይታ ጌዶ ካላዳ ሚርቄ ጊዶፌ ዎꬊዳ ፒጼ ሺሾ?› ጋዳ ኦይቻዱስ። ሂስታዳ ጉꬃ ዎዴ ኩዋታና ሼምፖሪፔ ኣቲን ማላዶፔ ዶማዳ ሃኢ ጋካናስ ፒጻሼ ጋምኣዱስ» ጊዴስ።

8 ሂስቲን ቦኤዜይ ኡሩቶ፥ «ታ ናዬ ሲያ፤ ፒጼ ሺሻናስ ሃራ ኣሳ ጋዴ ቦፓ፤ ቃሴ ሃይሳፌ ኣዋካ ቃጾፋ፤ ታስ ኦꬂዛ ማጫ ናይታራ ሃይሳን ፔኣ። 9 ኣቱማ ኣሳቲ ማጺዛሶ ጼላዳ ማጫ ናይታ ካላ፤ ኣዴቲ ኔና ቦቾንታ ማላ ታኒ ኢስታስ ዮታዲስ፤ ኔና ሳሚዛ ጊዲኮ ኣዴቲ ኤሂ ዎꬂዳ ሃꬃፌ ዱቃ ዱቃ ኡያ» ጊዴስ። 10 ኡሩታ ባ ሁኤ ቢታ ጋꬃ ዚጋዳ፥ «ታኒ ኣሳ ዴሬ ኣስ ጊዲኪና? ኔ ታስ ሚሼታና ማላ ታ ዋና ኔ ሲንꬃን ሳባ ዴማዲና?» ጋዱስ።

11 ቦኤዜይ ዛሪዲ፥ «ኔ ኣዚናይ ሃይቆሶፔ ኔኒ ኔ ቦሎቴይስ ኦꬂዳ ሚሽ ኡባ ታ ሲያዲስ። ቃሴ ኔኒ ኔ ኣዮ፥ ኔ ኣዋኔ ኔ ዬሌቲዳ ቢታ ኣጋዳ ሃይሳፌ ካሴ ኔ ኤሮንታ ዴራራ ዳናስ ዪዳይሲ ታስ ዮቴቲዴስ። 12 ኔኒ ኦꬂዳይሳ ኩሼ ጎዳይ ኔስ ዛሮ። ኔኒ ኢዛ ቄፌ ጋርሳን ኣታናስ ዪዳ ጎዳ ኢስራኤሌ ጾሳይ ኔስ ዳኮ ኢሞ» ጊዴስ።

13 ኡሩታ፥ «ታ ጎዶ፥ ታ ፑላቴꬂ ኔ ሲንꬃን ጉጄቲ ጉጄቲ ቢዴስ፤ ታኒ ኔ ኦሳንቻታፔ ኢሲኔይ ማላ ጊዲኬ ሺን ኔ ታስ ሎኦ ሃሳያዳ ታና ኬሃ ሚንꬄꬃዳሳ» ጋዱስ።

14 ቁማ ሚሺን ቦኤዜይ ኢዞ፥ «ሃ ሺቃ፤ ኡኬꬃ ኤካዳ ኡስታራ ማ» ጊዴስ፤ ሂስቲን ኢዛ ካꬅ ማጺዛይታራ ሺቃ ኡታዱስ፤ ሂስቲዲ ኢዚስ ቲያ ሃላሃስ ኢሚዴስ፤ ኢዛ ካላናሼ ጋካናስ ማዱስ፤ ቁማዚካ ፓላሂዴስ።

15 ቃሴካ ኢዛ ፒጼዛ ሺሻናስ ዴንዲዛ ዎዴ ቦኤዜይ ባ ኦሳንቻታ፥ «ሚርቄዛ ጋርሳፌካ ኢዛ ቆሪኮ ኢዞ ዬላቾፍቴ። 16 ሚርቄዛፔካ ሾዲዲ ኢዚስ ዬጊኮ ኢዛ ቆሩ፤ ኢዞ ሃንቆፍቴ» ጊዴስ።

17 ሄን ኡሩታ ኦማርስ ጋካናስ ፒጼዛ ዛምኢን ታሙ ኪሎ ጊዳናዚ ኬዚዴስ። 18 ኢዛ ሄ ካꬃ ባኣ ኤካዳ ካታማ ሲማዱስ፤ ኣይ ጊና ካꬅ ሺሺዳኮ ኢዚ ቦሎቴያ ቤኣዱስ፤ ቃሴካ ኡሩታ ካሴ ሚሺን ቲርፒ ኣቲዳይሳ ኢዚስ ኬሳ ኢማዱስ።

19 ሂስቲን ኢዚ ቦሎቴያ ኢዞ፥ «ሃች ኣዋን ፒጻ ፔኣዲ? ኣዋን ኦꬃ ፔኣዲ? ኔስ ሃይሳ ኪያ ኦꬂዳይሲ ኣንጄቶ» ጋዱስ።

ሂስቲን ኡሩታ ኦናስ ኦꬃ ፔኢዳኮ ባ ቦሎቴይስ፥ «ታኒ ሃች ፒጻሼ ፔኢዳ ጋዴ ጎዳይ ቦኤዜ» ጋ ዮታዱስ።

20 ኑሃማ ባ ናዛ ማቼይስ ባ ሎኤቴꬃ፥ «ሃይቂዳይታ ቦላኔ ፓጻ ዲዛይታ ቦላ ሎኦ ኦሶ ኣጎንታ ጎዳይ ኢዛ ኣንጆ» ጋዱስ። ካሌꬃዳካ፥ «ሄ ኣዴዚ ኑስ ኣሾ ዳቦ፤ ኑና ላቲ ኣይሳናስ ቤሲዛ ኣሳፔ ኢሶይ ኢዛ» ጋዱስ። *

21 ቃሴካ ሞኣቤ ዴሬ ኣስ ኡሩታ፥ «ኢዚ ታና፥ ‹ታ ካꬃ ማጺ ዉርሳናሼ ጋካናስ ታ ኦሳንቻታፔ ሻኬቶንታ ፒጻ› ጊዴስ» ጋዱስ።

22 ኑሃማ ባ ናዛ ማቾ ኡሩቶ፥ «ታ ናዬ፥ ሄሲ ኔስ ሎኦ፤ ማጫ ኦሳንቻ ኢዛይታራ ቡሲ ኔስ ሎኦ፤ ጋሶይካ ሃራ ኣሳ ጋዴ ኔ ቢኮ ኣዴቲ ኔና ቦቻና» ጋዱስ።

23 ሄሳ ጊሻስ ኡሩታ ቦኤዜ ማጫ ኦሳንቻታኮ ሺቃዳ ባንጋይኔ ጊስቴይ ማጼቲ ዉራና ጋካናስ ፒጻሼ ጋምኣዱስ። ቃሴ ባ ቦሎቴይራ ኢሲፌ ዴኣዱስ።

3

ኡሩቲ ጌሎ

1 ኢሲ ጋላስ ኑሃማ ባ ናዛ ማቺዮ ኡሩቶ፥ «ታ ናዬ ኔ ሎኦ ዱስ ዳና ማላ ታ ኔስ ኮያናስ ቤሴኔ? 2 ኔኒ ኢስታራ ጋምኢዳ ማጫ ኦሳንቻቲ ኢዛስ ኪቴቲዛ ቦኤዜይ ኑና ኣሾን ላቲዛ ዳቦ። ሃ ሲያ፥ ኢዚ ሃች ኦማርስ ባሌን ባንጋ ቡካና። 3 ኔኒ ሜጬታዳ፥ ሺቶ ቲዬታዳኔ ሎኦ ማይኦ ማይኣዳ ኢዚ ቡኪዛ ባሌ ባ፤ ጊዶ ኣቲን ባዳ ቦኤዜይ ሚዲኔ ኡዪዲ ሲማና ጋካናስ ኢዛ ኣይፌን ቤቶፋ። 4 ኢዚ ኢቺዛሶ ሎኤꬃ ጼላዳ ኢዛስ ቶሆሶራ ኣፋላ ቃራዳ ኢዛ ቶሆሶን ኢቻ፤ ሄሳፌ ጉዬ ኔ ሃናናይሳ ኢዚ ኔስ ዮታና» ጋዱስ።

5 ሂስቲን ኡሩታ፥ «ኔ ጊዳይሳ ኡባ ታ ኦꬃና» ጋዱስ። 6 ሄሳ ጊሻስ ኡሩታ ዱጌ ባሌዛ ባዳ ኢዚ ቦሎቴያ ኢዚስ ዮቲዳይሳ ኡባ ኦꬃዱስ።

7 ቦኤዜይ ሚ ኡዪዲ ኡፋዬቲዳፔ ጉዬ ካꬃ ዶሬ ኣቻን ኢቺዴስ፤ ሂስቲን ኡሩታ ሎዳራ ኢዛኮ ሺቃዳ ኢዛ ኣፋላ ቶሆሶራ ቃራዳ ቶሆሶን ኢቻዱስ። 8 ጊዲ ጊዶꬅ ጊዲሺን ኢሲ ሚሺ ኣዴዛ ዳጋንꬂን ኢዚ ሺሬቲሺን ኢሲ ማጫሲ ኢዛ ቶሆሶራ ኢቺዳሮ ዴሚዴስ።

9 ኢዚካ ኢዞ፥ «ሃኔ ኔ ኦኔ?» ጊ ኦይቺን ኢዛ፥ «ታኒ ኔ ኦሳንቻዮ ኡሩቶ፤ ታና ላታና ቤሲዛ ማታ ዳቦይ ኔና ጊዲዳ ጊሻስ ኔ ማይኦ ማጫራ ታና ማይዛ» ጋዱስ።

10 ቦኤዜይ ዛሪዲ፥ «ታ ናዬ፥ ጎዳይ ኔና ኣንጆ! ሃይሳፌ ካሴ ኔ ኦꬆይሳፌ ሃኢ ኔ ኦꬆይሲ ኣꬌስ። ዱሬ ጊዲን ዎይኮ ማንቆ ዬላጋ ኣቱማ ኮሹ ባቤካ። 11 ሃኢካ ታ ናዬ ባቦፋ፤ ኔኒ ኦይቺዳይሳ ኡባ ታ ኔስ ኦꬃና፤ ጋሶይካ ታ ዴሬ ኣሳይ ዉሪ ኔኒ ሎኦ ሃኒዛ ማጫስ ጊዲዳይሳ ኤሬስ። 12 ታኒ ላታ ዳቦ ጊዲኮካ ኔና ላታናስ ታፔ ማቲዛ ሃራ ዳቦይ ዴስ። * 13 ሃኢ ሃይሳን ኣቃ፤ ቢታኔዚ ኔና ላታና ኮይኮ ሎኦ፤ ኢዚ ኔና ላታና ኮዮንታ ኣጊኮ ታ ኔስ ጎዳን ጫቃይስ ታ ላታ ኤካና፤ ጋዴይ ዎንታና ጋካናስ ሃይሳን ኢቻ» ጊዴስ።

14 ሄሳ ጊሻስ ኡሩታ ጋዴይ ዎንታና ጋካናስ ኢዛ ቶሆሶን ኢቻዱስ፤ ቦኤዜይ፥ «ማጫሲ ካꬃ ባሌ ዪዳይሳ ኦኒካ ኤሮፖ» ጊዳ ጊሻስ ኡሩታ ኣሲ ኣስ ሻኪ ኤሮንታ ሳቴን ኮይሮታ ዴንዳዱስ። 15 ቦኤዜይ ኢዞ፥ «ኔ ቦላራ ማይኢዳ ማይኦዛ ሃ ቤሳ» ጊዴስ። ኢዛ ቤሲን ናምኡ ታሙ ኪሎ ጊዲዛ ባንጋ ማኪ ቆሊዲ ኢዞ ባኢሲዴስ። ኢዛካ ባኣዳ ካታማ ባዱስ።

16 ኡሩታ ባ ቦሎቴይኮ ቢን ኑሃማ ኢዞ፥ «ታ ናዬ ኔ ቢዳ ዮኦይ ዋኒዴ?» ጋ ኦይቺን፥ ኡሩታ ቦኤዜይ ኢዚስ ኦꬂዳይሳ ኡባ ዮታዱስ፤ 17 ቃሴካ፥ « ‹ኔ ቦሎቴይኮ ሜላ ኩሼ ቦፓ› ጊዲ ሃይሳ 20 ኪሎ ባንጋ ታስ ኢሚዴስ» ጋዱስ።

18 ኑሃማካ ኢዞ፥ «ታ ናዬ፥ ቡሮ ኣዚ ሃናናኮ ኤሬታና ጋካናስ ናጋሻ፤ ኣዴዚ ዮኦዛ ሃች ዉርሶንታ ሼምፔና» ጋዱስ።

4

1 ቦኤዜይ ካታማ ፔንጌ ኣቻን ዲዛ ዱቡሻ ኬዚዲ ሄን ኡቲዴስ። ኢዚ ኡቲ ዲሺን ኢዚ ካሴ ኢዛ ጊሻስ ዮቲዳ ላታ ዳቦይ ሄራ ኣꬊዛይሳ ቤኢዲ፥ «ታ ኢሻዉ! ሃ ሲማዳ ሃይሳን ኡታ» ጊን ኣዴዚ ሲሚዲ ኡቲዴስ። 2 ቦኤዜይ ሄ ካታማ ጪማታፔ ታሙ ኣሳታ ጼይጊዲ፥ «ሃይሳን ኡቲቴ» ጊ ኡቲሲዴስ። 3 ሄሳፌ ጉዬ ቦኤዜይ ላታስ ቤሲዛ ማታ ዳቦዛስ፥ «ሞኣቤ ቢታፌ ሲማ ዪዳ ኑሃማ ኑ ኢሻ ኣቢሜሌኬ ጺንጾ ጋዴዛ ባይዛና ጋዉስ። 4 ኔ ሄሳ ኤራና ማላ ታ ቆፒዳ ጊሻስ ሃኢ ሃይሳን ዲዛ ኣሳ ሲንꬃኒኔ ታ ዴራ ጪማታ ሲንꬃን ጋዴዛ ኔ ሻማና ማላ ታ ኔና ቆፍሳና ኮያዲስ፤ ኔ ዎዛና ኮይኮ ዎዛናስ ዳንዳያሳ፤ ኔፔ ካሴታናስ ቤሲዛ ሃራ ኣሲ ዴና፤ ኔ ሄሳ ኦꬆንታ ኣጊኮ ኔፔ ካሊዲ ታስ ቤሲዛ ጊሻስ ታ ኤራና ማላ ታስ ዮታ» ጊዴስ።

ኣዴዚካ ኢዛስ፥ «ታ ዎዛና» ጊዴስ።

5 ሄሳፌ ጉዬ ቦኤዜይ፥ «ሂስቲኮ ኔኒ ጋዴዛ ኑሃሚፔኔ ሞኣቤ ኣስ ኡሩቲፔ ኔ ዎዚዳ ጋላስ ሃይቂዳይሳ ሱንꬂዛ ቢታን ጼይጊሳናስ ኢዛ ማቺዮካ ኤካ» ጊዴስ።

6 ሂስቲን ሄ ማታ ዳቦዚካ ዛሪዲ፥ «ሄሳ ማላ ጊዲኮ ታ ጺንጾ ሜቶን ዬጋናስ ኮዮንታ ጊሻስ ታ ዎዛናስ ዳንዳይኬ፤ ኔ ዎዛ» ጊዴስ።

7 ቤኒ ዎዴ ኢስራኤሌ ቢታን ኦኒካ ባ ኣቆ ዎዛና ኮይኮ ዎይኮ ሃራስ ኣꬂ ኢማና ኮይኮ ሄ ዮኦዚ ሚናና ዳንዳይዛይ ናምኣፌ ኢሶይ ባ ጫማ ቶሆፔ ሾዲዲ ሃንኮይሳስ ኢሚኮ ሃኔስ። ኢስራኤሌ ቢታን ሻማ ጊዲን ዎይኮ ባይዞ ጊዲን ዮኦይ ሚኒዛይ ሄሳ ማላና። 8 ሄሳ ጊሻስ ላታስ ቤሲዛ ማታ ዳቦዚ ቦኤዜስ፥ «ኔ ዎዛ» ጊዲ ባ ጫማዛ ቶሆፔ ሾዲ ኢሚዴስ። *

9 ቦኤዜይ ጪማታሲኔ ዴሬ ኡባስ፥ «ታኒ ኣቢሜሌኬ ኣቆታኔ ኢዛ ናይታ ኬሎኔኔ ማሃሎኔ ኣቆታ ኡባ ኑሃሚፔ ሻሚዳይሳስ ሃች ኢንቴ ዉሪካ ማርካ። 10 ቃሴ ሃይቂዳይሳ ሱንꬂ ኢስታሶ ኣሳ ሱንꬃ ጊዶፌ ዎይኮ ካታማ ኣሳ ማዝጋባፔ ꬋዮንታ ማላ፥ ኢዛ ሱንꬂ ኢዛ ጺንጾ ጋዴን ጼይጌታና ማላ ሞኣቤ ዴሬ ማጫሲዮ ማሃሎኔ ማቾ ኡሩቶ ታ ኤካዲስ፤ ሄሳስካ ሃች ኢንቴ ማርካ» ጊዴስ።

11 ሄሳፌ ጉዬ ካታማ ፔንጌ ዱቡሻን ዲዛ ጪማቲኔ ኣሳይ ዉሪ፥ «ኤ፥ ሃይሳስ ኑኒ ማርካ! ጎዳይ ሃኖ ኔሶ ዪዳ ማጫሳዮ፥ ኢስራኤሌ ኣሳስ ኢሲፌቴꬃን ኦꬂዳ ኤራሄሊ ማላኔ ሊያ ማላ ኦꬆ። ኔኒካ ኤፍራታን ዱሬ ኣስ ጊዳ፤ ኔ ሱንꬂ ቤቴሊሄሜን ኤሬቶ። * 12 ጎዳይ ኔ ኬꬃ ሃ ሎኦ ዬላጋ ማጫሳይፌ ኔስ ኢሚዛ ዜሬꬃን፥ ቲኢማራ ዩሁዳስ ዬሊዳ ፓሬሴ ኬꬃ ኣሳ ማላ ኦꬆ» ጊዴስ። *

ዳዊቴ ዬሌታ ዛርኬ

13 ሄሳ ጊሻስ ቦኤዜይ ኡሩቶ ማቾ ኤኪዴስ፤ ጎዳይ ኢዚስ ዬሎ ኢሚን ኣቱማ ና ዬላዱስ። 14 ማጫሳቲካ ኑሃሞ፥ «ሃች ኔና ላታናስ ማታ ዳቦ ꬋይሶንታ ጎዳይ ጋላቴቶ! 15 ናዚ ኔ ሱንꬃ ኦራጺሳና! ኔ ጪሚሺንካ ኢዚ ኔና ሄማና፤ ጋሶይካ ኔና ሲቂዛራ ላፑን ኣቱማ ናፔካ ኣꬊዛራ ኔ ናዛ ማቼያ ኢዛ ዬላዱስ» ጊዳ።

16 ሄሳፌ ጉዬ ኑሃማ ቄሪ ናዛ ኤካ ኢዲማዱስ፤ ሂስታዳ ኢዛ ሎኣꬃ ዲቻዱስ። 17 ኢዚ ጉታን ዲዛ ማጫሳቲ፥ «ኑሃሚስ ኣቱማ ናይ ዬሌቲዴስ» ጊዳ፤ ኢዛ ሱንꬃካ ኢዮቤዴ ጊዳ። ኢዚ ዳዊቴ ዬሊዳ ኢሴዬ ኣዋ።

18 ፓሬሴ ሶ ኣሳ ዬሌታይ ሃይሳፌ ካሊ ዲዛይሳ፤ ፓሬሴይ ሄጺሮሜ ዬሊዴስ፤ 19 ሄጺሮሜይ ኣራሜ ዬሊዴስ፤ ኣራሜይ ኣሚናዳቤ ዬሊዴስ፤ 20 ኣሚናዳቤይ ኔኣሶኔ ዬሊዴስ፤ ኔኣሶኔይ ሳልሞኔ ዬሊዴስ፤ 21 ሳልሞኔይ ቦኤዜ ዬሊዴስ፤ ቦኤዜይ ኢዮቤዴ ዬሊዴስ፤ 22 ኢዮቤዴይ ኢሴዬ ዬሊዴስ፤ ኢሴዬይ ዳዊቴ ዬሊዴስ።

* 1:2 ኑሃሞ ጉሲ ኢብራዌታ ቃላራ ኡፋይሲዛይሳ ጉሳ።

* 2:2 ሌዌ 19፡9-10፤ ዛሬ 24፡19

* 2:20 ሌዌ 25፡25

* 3:12 ኡሩ 2፡20

* 4:8 ዛሬ 25፡9

* 4:11 ሜꬌ 29፡31

* 4:12 ሜꬌ 38፡27-30

1ሳሜላ ማጻፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1ሳሜላ ማጻፋ

ጊዶ ቆፋ

ሳሜላ ማጻፋ ኮይሮዚ ኢስራኤሌ ኣሳይ ዳናታ ኣይሶ ዎጋፔ ጌዴ ካዎይ ኣይሲዛ ዎጋን ፒኒዳ ሃኖታ ቆንጪሴስ። ሄሳ ማላ ላሜይ ኢስራኤሌን ሃናናስ ዳንዳይዳይ ዳሮ ባጋ ሄꬑ ኣሳታ ጋሶና። ሄይቲካ ኮይሮዚ ዉርሴꬃን ዴንዲዳ ጊታ ዳናታፔ ኢሶይ ሳሜላ፤ ናምኣንꬆዚ ኢስራኤሌስ ኮይሮ ካዎ ጊዲዳ ሳኦሌ፤ ሄꬓንꬆዚ ኢዚ ማታ ኦይካናፔ ካሴ ኢዛ ታሪኬይ ሳሜላ ታሪኬራኔ ሳኦሌ ታሪኬራ ኢሲፌ ኦይኬቲ ዲዛ ዳዊቴ።

ሃይሳ ሃ ማጻፋስ ዋና ኪታይ ጋልኣ ጫቆ ማጻፋን ዲዛ ሃራ ታሪኬ ማጻፋታ ማላ ጾሳስ ኣማኔቴꬃይ ኣንጆኒኔ ሎኦ ዱሳን ጋꬄስ፤ ኣዛዜቴꬅ ኢጾይካ ኩንዴꬃሲኔ ባሻስ ጋꬂዛይሳ ቤሴስ፤ ሄሲካ ጾሳይ ቄሴ ኤሌስ፥ «ታና ቦንቺዛይታ ታ ቦንቻና፤ ታና ካꬊዛይታ ታኒ ካዉሻና» ጊዲ ኢዚ ዮቲዳ ቃላይ ቆንጪ ቤቲዴስ። (2፡30)

ሃይሲ ሃ ማጻፋይ ካዎይ ዋኒ ካዎታናኮ ዲዛ ዱማ ዱማ ቆፋታ ቆንጪሴስ፤ ሄሳፌ ሲንꬄ ኢስራኤሌን ቱሙ ካዎ ጌቴቲ ኤሬቲዳይ ጾሳ፤ ጊዶ ኣቲን ጉዬፔ ዴሬይ ኦይቺዳ ኦይሾ ጋሶን ጾሲ ኢስታስ ካዎ ዶሪዴስ። ሄሳ ጊዲኮካ ኣይፌ ዮኦይ ካዎዛፔኔ ኢስራኤሌ ዴራፔ ቦላራ ፒርዲዛ ጾሳ ጋርሳን ኢስቲ ዲዛይሳ (2፡7-10)። ሄሲካ ጾሳ ዎጋ ጊዶን ዱሬታ ጊዲን ዎይኮ ማንቆታ ጊዲን ኢስታ ማታይ ኢሲ ጊና ናጌታናስ ቤሲዛይሳ ኤሪሴስ።

ሃ ማጻፋይ ኦይኪዳ ኩሜꬃ ቆፋ

ሳሜሊ ኢስራኤሌ ካሌꬂዛዴ ጊዴꬅ 1፡1—7፡17

ሳኦሌ ካዎቴꬅ 8፡1—10፡27

ሳኦሊ ዴራ ኣይሲዳ ኮይሮ ላይꬃታ 11፡1—15፡25

ዳዊቴኔ ሳኦሌ 16፡1—30፡31

ሳኦሌኔ ኢዛ ናይታ ሃይቆ 31፡1-13

1

ሂልቃናኔ ኢዛ ኬꬃ ኣሳታ

1 ኤፍሬሜ ዴሬን ኤራማቴ-ዙፊሜ ጌቴቲዛ ሻራ ሜንꬆን ዲዛ ሂልቃና ጌቴቲዛዴይ ዴስ፤ ኢዚካ ኤፍሬሜ ዴሬ ኣሳ፤ ኢዚ ዪሮሃሜ ና፥ ኤሊሁ ና፥ ቶሁ ና፥ ዙፌ ና። 2 ኢዛስ ሃናኔ ፊናና ጌቴቲዛ ናምኡ ማቼቲ ዴቴስ፤ ፊናናስ ናይቲ ዴቴስ፤ ሃናስ ጊዲኮ ኣይኮ ናይካ ዴና። 3 ሂልቃናይ ኡባ ዳንዳይዛ ጎዳ ጎይናናሲኔ ኢዛስ ያርሾ ሺሻናስ ላይꬃን ላይꬃን ባ ዲዛ ካታማፔ ፑዴ ሴሎ ኬዜስ፤ ሄን ኤሌ ና ናምኣቲ ኣፊኔይኔ ፊኒሃሲ ጎዳ ቄሴታ። 4 ሂልቃናይ ሴሎ ቢዲ ያርሾ ያርሺዛ ዎዴይ ጋኪዳ ዎዴ ኡባን ባ ማቾ ፊናናስ፥ ኢዚ ኣቱማ ናይታሲኔ ማጫ ናይታስ ኡባስ ኣሾዛፔ ኢስታ ጋኪዛ ጊሻ ኢስታስ ኢሜስ። 5 ጊዶ ኣቲን ኢዚ ሃና ሲቂዛ ጊሻስ ኣሾዛፔ ኢዚስ ናምኡ ኩሼ ኢሜስ፤ ጊዲኮካ ጎዳይ ኢዞ ማይኒሲ ዎꬂዴስ። 6 ጎዳይ ኢዞ ማይኒሲ ዎꬂዳ ጊሻስ ኢዚ ዳዉꬃያ ኢዞ ሃንቄꬃዉሲኔ ዪሎቻዉስ። 7 ሄሲካ ላይꬃን ላይꬃን ፓጬይ ባይንዳ ሃኔስ፤ ሃናይ ጎዳ ኬꬅ ዪዛ ዎዴ ኡባን ኢዛ ዬካናሼኔ ካꬃ ሙሲ ኢዞ ጾናናሼ ጋካናስ ዳዉꬃያ ኢዞ ዪሎቻዉስ። 8 ሄሳ ጌዶን ኢዚ ኣዚና ሂልቃናይ ኢዞ፥ «ሃኔ! ኣይስ ዬካይ? ኣይስ ካꬅ ሚኪ? ኔ ዎዚናይ ኣይስ ጬጪዜ? ታኒ ኔስ ታሙ ኣቱማ ናይታፔ ኣꬊኪና?» ጊሼ ታኪዴስ።

ሃናይ ጎዳኮ ሺሺዳ ዎሳ

9 ኢሲ ጋላስ ኢስቲ ሴሎን ዲሼ ሚዲኔ ኡዪዳፔ ጉዬ ሃናይ ዴንዳ ኤቃዱስ። ሄ ዎዴ ቄሴ ኤሌይ ጾሳ ኬꬃ ፔንጌን ቆሲላꬃ ኣቻን ኦይዴ ቦላ ኡቴꬃን ዴስ። 10 ሃናይ ኢዚ ዎዚናይ ሜቂዳ ጊሻስ ሂቂማ ዬካሼ ጎዳ ዎሳዱስ። 11 ኢዛካ፥ «ኡባፌ ዎልቃማ ጎዳዉ ታና ኔ ኣይሌይ ካዉሻቴꬃ ኔ ሃ ጼላዳ ታና ኔ ቆፒኮኔ ታና ኔ ኣይሌዮ ባሎንታ ኔ ታስ ኣቱማ ና ኢሚኮ ኢዚ ባ ዴኦ ላይꬅ ኡባን ኔስ ጊዳና ማላ ታኒ ኢዛ ጎዳስ ኢማና፤ ማጋላይካ ኢዛ ሁኤ ቢናና ቦቼና» ጋዉስ። * 12 ሃናይ ጎዳ ኣጎንታ ዎሳሼ ታኪን ኤሌይ ኢዚ ዶና ጼሊዴስ። 13 ሃናይ ኣይኮካ ቃላ ሲሶንታ ዎዚናን ዎሲዛ ጊሻስ ኢዚስ ሜቴርሻይ ጻላ ቃጼስ። ሄሳ ጊሻስ ኤሌይ ኢዞ ማꬆቲዳ ኣሳ ማላ ቆዲዴስ። 14 ኢዚካ ኢዞ፥ «ሃኔ ኔ ኣይዴ ጋካናስ ሃይሳꬆ ማꬆታኔ? ኔኒ ሄሳ ዎይኔ ኡሻ ኔፔ ዲጋ!» ጊዴስ።

15 ሃናይካ ኢዛስ፥ «ታ ጎዳዉ ታ ማꬆታቤኬ፤ ታኒ ኬሂፔ ዎዚናይ ሜቂዳ ማጫሳ፤ ሄሳ ጊሻስ ታኒ ታ ዎዚና ጎዳ ሲንꬃን ሚጫይሲፌ ኣቲን ዎይኔ ኡሹ ጊዲን ዎይኮ ሃራ ማꬆሲዛ ኡሹ ታ ኡያቤኬ። 16 ታኒ ሃይሳ ኬና ኣዱሳ ዎሳ ዎሲዳይ ዴጾ ሜቶይኔ ጬጬይ ታና ጋኪዳይሳፌ ዴንዲዳይሳን ጊዲዳ ጊሻስ ታና ኔ ኦሳንቻዮ ኢሲ ጎኣይ ባይንዳ ሹፉሮ ማጫሳ ማላ ቆዶፓ» ጋዱስ።

17 ኤሌይካ ኢዞ፥ «ሳሮን ባ፥ ኢስራኤሌ ጾሲ ኔ ዎሶይሳ ኔስ ኢሞ» ጊዴስ። 18 ኢዛካ ኢዛስ፥ «ኔ ኣይሌያ ኔ ሲንꬃን ቴማ ዴሙ!» ጋዱስ። ኢዛ ዴንዳዳ ባ ኦጌ ባዱስ፤ ካꬂካ ማዱስ፤ ሄሳፌ ጉዬ ኢዚ ቦላ ጬጬይ ቤቲቤና።

ሳሜላ ዬሌቴꬅ

19 ዎንቴꬃ ጋላስ ሂልቃናይኔ ኢዛሶ ኣሳይ ማላዶ ዎንታራ ዴንዲዲ ጎዳ ጎይኒዳፔ ጉዬ ባንታሶ ጌዴ ኤራማ ቢዳ፤ ሂልቃናይ ባ ማቾ ሃናራ ኣቂዴስ፤ ጎዳይካ ኢዞ ቆፒዴስ። 20 ሂስቲን ሃናይ ቃንꬃታዱስ፤ ኢዚስ ዎዴይ ዉሪን ኣቱማ ና ዬላዱስ፤ ናዛ ሱንꬃካ፥ «ጎዳፔ ዎሳዳ ዴማዲስ ጋሼ ሳሜላ» ጋ ሱንꬃዱስ።

ሃናይ ሳሜላ ጎዳስ ኢማዱስ

21 ሂልቃናይ ጎዳስ ላይꬃን ላይꬃን ሺሺዛ ያርሾዛ ያርሻናሲኔ ባ ኣዲኔቲዳ ኣዲና ጋꬃናስ ባሶ ኣሳ ኡባ ኤኪዲ ሴሎ ኬዚዴስ። 22 ጊዶ ኣቲን ሃናይ ኢስታራ ባቤኩ፤ ኢዛ ባ ኣዚናስ፥ «ዪꬋዚ ꬋንꬅ ዱꬂዳፔ ጉዬ ታኒ ኤፋዳ ጎዳ ሲንꬅ ሺሻና፤ ኢዚካ ባ ዴኦ ላይꬅ ኡባን ሄን ዴኣና» ጋ ዮታዱስ። 23 ኢዚ ኣዚና ሂልቃናይካ ኢዚስ፥ «ኔስ ሎኦ ሚሳቲ ቤቲዳይሳ ኦꬃ፤ ኔ ꬋንꬂ ዱꬃናሼ ጋካናስ ሃይሳን ታካ፤ ጾሲ ኔስ ኢሚዳ ሂዶታ ቃላ ጻላ ፖሎ» ጊዴስ፤ ሄሳ ጊሻስ ሃናይ ዪꬋዛ ꬋንꬅ ዱꬃናሼ ጋካናስ ባሶን ኡታዱስ። 24 ናዚ ꬋንꬅ ዱꬂዳፔ ጉዬ ኢዛራ ሄꬑ ላይꬃ ዎፋኖ፥ ታሙ ኪሎ ꬊሌኔ ኢሲ ሉካሞ ኩሜꬅ ዎይኔ ኡሹ ኤካዳ ጌዴ ሴሎን ዲዛ ጾሳ ኬꬅ ኤፋዱስ፤ ናዚካ ቡሮ ዪꬋ። 25 ኮርማዛ ሹኪዳፔ ጉዬ ዪꬋዛ ኤኪዲ ኤሌኮ ሺሺዳ። 26 ሃናይካ ኤሌ፥ «ታ ጎዳዉ፥ ሼምፖ ጋምኣ፤ ሃይሳን ኔ ሲንꬃን ኤቃዳ ጎዳ ዎሲዳ ማጫሳያ ታናኮ! 27 ሄ ዎዴ ሃይሳ ሃ ናዛ ኢማና ማላ ዎሳዲስ፤ ጎዳይካ ታ ዎሲዳይሳ ታስ ኢሚዴስ። 28 ሄሳ ጊሻስ ታኒካ ሃኢ ዛራዳ ጎዳስ ኢዛ ኢማይስ፤ ኢዚ ባ ዴኦ ላይꬅ ኡባን ጎዳስ ኢሜቲዳይሳ ጊዳና» ጋዱስ፤ ሄሳፌ ጉዬ ሄን ጎዳስ ጎይኒዳ።

2

ሃና ዎሳ

1 ሃናይ፥ «ታ ዎዚናይ ጎዳን ኡፋዬቲዴስ፤

ታ ካጬይ ጾሳን ꬎቁ ꬎቁ ጊዴስ፤

ኔኒ ታና ኣሺዳ ኣሾን

ታኒ ኡፋዬቲዳ ጊሻስ

ታ ዶናይ

ታ ሞርኬታ ቦላ ዶዬቲዴስ።

2 «ጎዳ ማላ ጌሺ ኦኒካ ዴና፤

ኔፔ ኣቲን ሃራይ ዴና፤

ኑ ጾሳ ማላ ዛላይ ዴና።

3 «ሃይሳ ማላ ኦቶሮን ሃሳዮፒቴ፤

ሃይሳ ማላ ጬቄቴꬃ ቃላይ

ኢንቴ ዶናፔ ኬዞፖ፤

ጋሶይካ ጎዳይ ኢዚ ኤራ፤

ኦሶ ኡባ ኢዚ ጌዳሬስ።

4 «ዎልቃማታ ቶራይ ሜቄሬቲዴስ፤

ዳቡራንቻቲ ጊዲኮ

ዎልቃ ዴሚዳ።

5 ካሴ ካሊዳይቲ ጋፊዲ

ሃኢ ካꬃስ ሃሬቲዳ፤

ካሴ ጋፊዳይቲ ሃኢ ካꬅ ካሊዳ፤

ማይኔያ ሃኢ

ላፑን ና ዬላዱስ፤

ዳሮ ናይታ ኣዬያ

ሃኢ ዬሎ ꬋያዱስ።

6 «ጎዳይ ዎꬌሲኔ ፓꬄስ፤

ዱጌ ዱፎን ጌልꬄሲኔ ኬሴስ።

7 ጎዳይ ማንቄꬄሲኔ ዱሬሴስ፤

ካዉሼሲኔ ጊታሴስ።

8 ኢዚ ማንቆ ጉዱላፌ ዴንꬄስ፤

ኣይኮይካ ባይንዳ ማንቆዛ

ꬎቁ ꬎቁ ሂስቴስ፤

ባ ሹሜታራካ ኢሲፌ ኡቲሴስ፤

ቦንቾ ኣራታካ ላቲሴስ።

ጋሶይካ ቢታ

ዮቻቲ ጎዳሳ፤

ኢዚ ኣላሜ ኢስታ ቦላ ዎꬂዴስ።

9 «ኢዚ ጌሻታ ቶሆ ናጌስ፤

ኢታቲ ጊዲኮ ꬉማን ዬጌታና፤

ኣሲ ባ ዎልቃን ጾኔና።

10 ጎዳራ ኤቄቲዛይቲ ሊቃና፤

ኢዚ ኢስታ ቦላ ሳሎፔ ጉማና፤

ጎዳይ ቢታ

ጋጻ ጋካናስ ፒርዳና፤

ኢዚ ካዎዛስ ዎልቃ ኢማና፤

ኢዚ ቲዬቲዳይሳ ካጬ

ꬎቁ ꬎቁ ሂስታና»

ጋ ዎሳዱስ። *

11 ሄሳፌ ጉዬ ሂልቃናይ ባሶ ኤራማ ቢዴስ።

ናዚ ሳሜሊ ቄሴ ኤሌ ሲንꬃን ዲሼ ጎዳስ ሃጋዜስ።

ኤሌ ናይታ ኢታቴꬅ

12 ኤሌ ናይቲ ሹፉሮታ፤ ጎዳስካ ያዬቴና። 13 ሄ ዎዴ ቄሴቲ ዴራራ ዲዛ ኢሲፌቴꬃን ፖሊዛ ዎጋቲ ዴቴስ፤ ኣይ ኣሲካ ያርሾ ሺሺዛ ዎዴ ኣሾይ ዶይሴቲሺን ቄሴዛ ኦሳንቻይ ሄꬑ ኣቻራ ዲዛ ቃጴ ኤኪዲ ዬስ። 14 ኢዚካ ቃጴዛ ዱጌ ዲስቴዛን ዎይኮ ጻሮዛን፥ ኦቶዛን ዎይኮ ባꬃዛን ዬዴስ፤ ሄሳፌ ጉዬ ቃጴዚ ኤኪ ኬዚዳ ኣይ ኣሾካ ቄሴዚ ባስ ኤኬስ፤ ኢስቲ ሴሎ ዪዛ ኢስራኤሌ ኣሳ ኡባ ሄሳ ማላን ሞኬቴስ። 15 ጊዶ ኣቲን ሃንዳዚ ጹጌታናፔ ሲንꬃን ቄሴዛ ኦሳንቻይ ዪዲ ያርሾዛ ሺሺዛዴ፥ «ቄሴዚ ቃዬፔ ኣቲን ዶይሴቲዳ ኣሾ ኔፔ ኤኮንታ ጊሻስ ቄሴዛስ ጺጻና ኣሾ ታስ ኢማ» ጌስ።

16 ኣዴዚ፥ «ኮይሮ ሃኒዳይ ጹጌቶ፤ ሄሳፌ ጉዬ ኔ ኮይዛይሳ ኤካንዳሳ» ጊኮካ ቄሴዛ ኦሳንቻዚ፥ «ኣካይ! ሃኢ ታስ ኢማ! ኔ ኢሞንታ ኣጊኮ ታ ዎልቃራ ኤካና» ጌስ። 17 ጎዳስ ሺቂዛ ያርሾዛ ሄሳꬆ ሂስቲ ካꬊዛ ጊሻስ ኤሌ ናይታ ናጋራይ ጎዳ ሲንꬃን ኬሂ ዴጾ ጊዲዴስ።

ሴሎን ሳሜላ ዱስ

18 ሳሜሊ ቡሮ ዮጋቴꬃን ዲሼ ላይኖፔ ዳዴቲዳ ማይኦ ማይኢዲ ጎዳ ሲንꬃን ኦꬄስ። 19 ኢዛ ኣያ ባ ኣዚናራ ላይꬃን ላይꬃን ሺሺዛ ያርሾ ሺሻናስ ቢዛ ዎዴ ኡባን ኢዛስ ቦላራ ማይኣናስ ቄሪ ማይኦ ዳዲሳ ኤካ ያዉስ። 20 ኤሌይ፥ «ዎሳን ኢዛ ጎዳፔ ዴማዳ ዛራ ጎዳስ ኢሚዳ ሃ ናዛ ቆꬌ ጎዳይ ሃ ማጫሳይፌ ሃራ ዬሎ ኔስ ኢሞ» ጊሼ ሂልቃናኔ ኢዛ ማቼዮ ኣንጄስ፤ ሄሳፌ ኢስቲ ጉዬ ባሶ ሲሚ ቢዳ። 21 ጎዳይ ሃና ኣንጂዴስ፤ ኢዛ ቃንꬃታዳ ሄꬑ ኣቱማ ናይታኔ ናምኡ ማጫ ናይታ ዬላዱስ፤ ዬላጋ ሳሜሊካ ጎዳ ሲንꬃን ዲጪዴስ።

ኤሌኔ ኢዛ ና ናምኣታ

22 ሄ ዎዴ ኤሌይ ኬሂ ጪሚዴስ፤ ኢዛ ናይቲ ኩሜꬃ ኢስራኤሌ ቦላ ኦꬂሼ ዲዛይሳ፥ ጋይቶቴꬃ ዱንካኔዛ ፔንጌን ኦꬂዛ ማጫሳታራ ኢስቲ ላይማቲዳይሳ ሲዪዴስ። 23 ሄሳ ጊሻስ ኢዚ ኢስታስ፥ «ኢንቴ ኦꬂዛ ኢታ ኦሶዛ ኩሜꬃ ዴራፔ ታ ሲያይስ፤ ኣይስ ሃይሳ ማላ ኦꬄቲ? 24 ታ ናይቶ ሊኬ ጊዴኬታ፤ ጎዳ ዴራ ጊዶን ኢንቴ ጊሻስ ላሌቲዳ ዎሬይ ሎኦ ጊዴና። 25 ኢሳዴይ ሃራ ኣስ ቆሂኮ ጎዳይ ኢስታ ጊዶን ፒርዴስ፤ ጊዶ ኣቲን ኣሲ ጎዳ ቆሂኮ ኦኒ ኢዛስ ጋናታኔ?» ጊ ሃንቄቲዴስ። ጊዲኮካ ጎዳይ ኢስታ ꬋይሳና ኮዪዳ ጊሻስ ኢስቲ ባንታ ኣዋ ሴራ ኤኪቤቴና።

26 ዬላጋ ና ሳሜሊ ጌሳኒኔ ቴማን ጎዳ ሲንꬃኒኔ ኣሳ ሲንꬃን ዲጪ ዲጪ ቢዴስ። *

ኤሌሶ ኣሳ ቦላ ዮቴቲዳ ቲንቢቴ

27 ሄ ዎዴ ጾሳፌ ኪቴቲዳ ኢሲ ናቤይ ኤሌኮ ዪዲ፥ «ጎዳይ፥ ‹ኔ ኣዋ ሶ ኣሳይ ካሴ ጊብጼን ፓሮኔ ኩሼን ዲዛ ዎዴ ታና ኢዛስ ቆንጪሳቤኪና? 28 ኢዚ ታስ ቄሴ ጊዳና ማላ፥ ታስ ያርሾ ያርሺዛሶዛ ቦላ ኢዚ ኬዛና ማላ፥ ኤጻኔ ጩዋሳና ማላ፥ ታ ሲንꬃንካ ኤፉዴ ማይኣና ማላ ኢስራኤሌ ቆሞታ ኡባ ጋርሳፌ ታ ኔ ኣዋ ዶራዲስ። ኢስራኤሌ ኣሳይ ታማን ጹጊ ሺሺዛ ያርሾ ኡባ ኔ ኣዋ ኬꬃ ኣሳስ ኢማዲስ። * 29 ታ ኣቂዛ ኬꬃን ሺቃና ማላ ታ ኣዛዚዳ ያርሾዛኔ ካꬃዛ ኣይስ ካꬊዴቲ? ኔኒኔ ኔ ናይቲ ታ ዴሬ ኢስራኤሌይ ሺሺዳ ያርሾ ኡባፌ ሙሩታ ሙሩታ ዶሪ ሚዲ ኢንቴ ሞላቲዴታ፤ ኔካ ታፔ ኣꬃዳ ኔ ናይታ ኣይስ ቦንቻዲ?› ጌስ።

30 «ሄሳ ጊሻስ ጎዳ ኢስራኤሌ ጾሳይ፥ ‹ኔ ኬꬂኔ ኔ ኣዋ ኬꬃ ኣሳይ ታ ሲንꬃን ሜርናስ ሃጋዛና ማላ ሂዶታ ቃላ ኢማዲስ፤ ሃኢ ጊዲኮ ጎዳይ ሃኒፌ ጉዬ ታ ሃይሳ ኦꬂኬ፤› ታና ቦንቺዛይታ ታካ ቦንቻና፤ ታና ካꬊዛይቲ ሙሌራካ ካꬌታና። 31 ቤኣ ኔ ዜሬꬃ ጊዶን ጪማይ ቤቶንታ ማላ ኔ ዎልቃኔ ኔ ኣዋ ኬꬃ ኣሳ ዎልቃ ታ ሜንꬃና ዎዴይ ያና። 32 ኔኒ ታ ኬꬃን ሜቶ ቤኣና፤ ኢስራኤሌስ ኣይ ሎኦይ ኦሴቲኮካ ኔ ኬꬃን ሙሌካ ጪማይ ቤቴና። 33 ታኒ ታስ ያርሾ ያርሺዛሶዛፔ ዲጎንታ ኔ ዜሬꬃቲ፥ ሼምፖራ ፓጻ ኣታናይቲ ኔ ኣይፌታ ኣፉንꬃን ዶልጁሚሳናስ፥ ኔ ዎዚናካ ጬጬን ኩንꬃናስ ጻላ ኣታና። ጊዶ ኣቲን ሃራ ኔ ዜሬꬃቲ ኡባይ ዬላጋቴꬃን ሙልቄቲ ሃይቃና።

34 «ኔ ናይታ ናምኣታ ኣፊኔ ቦላኔ ፊኒሃሴ ቦላ ጋካናይሲ ኔስ ማላታ ጊዳና፤ ኢስቲ ናምኣይካ ኢሲ ጋላስ ሃይቃና። * 35 ታ ዎዚና ማላኔ ታ ቆፋ ማላ ታስ ሃጋዛና ኣማኔቲዳ ቄሴ ታኒ ታስ ዴንꬃና፤ ኢዛ ኬꬃ ታ ሚንꬃ ኤሳና፤ ኢዚካ ታ ቲይዳይሳ ሲንꬃን ሜርናስ ሃጋዛና። 36 ኔ ዜሬꬃታፔ ኣቲዳ ኣይ ኣሲካ ኢሲ ሳቂሌ ቢራሲኔ ኢሲ ባርሳ ካꬃስ ጊዲ ኢዛ ሲንꬃን ጉፋኒዲ ጎይናና፤ ‹ሃቺስ ባꬊዛዝ ታ ዴማና ማላ ዛይ ታና ቄሴቴꬃ ኦሶታፔ ኣዋይሳንካ ጌልꬃርኪ!› ጊዲ ኔና ዎሳና» ጊዴስ።

3

ሳሜላ ጼይጌቴꬅ

1 ዬላጋ ና ሳሜሊ ኤሌፔ ጋርሳራ ጊዲዲ ጾሳስ ኦꬂሼ ዴስ፤ ሄ ዎዴ ቢታ ቦላ ጎዳ ቃላይ ኣልኦ፤ ኣጁታይካ ቤቲ ኤሬና።

2 ኢዛ ኣይፌይ ዳቡርዲ ጼላናስ ዳንዳዮንታ ኢጺዴስ፤ ኤሌይ ኢሲ ጋላሳ ኦማርስ ባ ኢቺዛሶን ኢቺ ዴስ። 3 ሳሜሊካ ጾሳ ታቦታይ ዲዛ ጾሳ ኬꬃን ኢቺ ዴስ፤ ሄን ዲዛ ጾምፔዚካ ቶኢቤና። 4 ጎዳይ ሳሜላ ጼይጊዴስ፤ ሳሜሊካ፥ «ዬ፥ ታ ሃን ዳይስ» ጊዴስ። 5 ኤሌኮ ዎጺ ቢዲ፥ «ኢንቴ ጼይጊን ሄኮ ያዲስ» ጊዴስ። ጊዶ ኣቲን ኤሌይ፥ «ታ ኔና ጼይጋቤኬ፤ ሲማ ባዳ ኢቻ» ጊዴስ፤ ኢዚካ ሲሚ ቢዲ ኢቺዴስ።

6 ቃሴካ ጎዳይ፥ «ሳሜላ!» ጊ ጼይጊዴስ፤ ሳሜሊካ ዴንዲ ኤሌኮ ቢዲ፥ «ኢንቴ ጼይጊን ሄኮ ያዲስ» ጊዴስ፤ ኤሌይካ ዛሪዲ፥ «ታ ናዞ! ታ ኔና ጼይጋቤኬ፤ ሲማዳ ኢቻ» ጊዴስ። 7 ሄሳፌ ካሴ ጎዳይ ኢዛስ ሃሳዪ ኤሮንታ ጊሻስ ሳሜሊ ጎዳ ጬንጉርስ ሻኪ ኤሪቤና። 8 ጎዳይ ሳሜላ ሄꬑቶ ጼይጊዴስ፤ ሳሜሊ ኤሌኮ ዴንዲ ቢዲ፥ «ኢንቴ ጼይጊን ሄኮ ያዲስ» ጊዴስ፤ ሄ ዎዴ ናዛ ጼይጊዳይ ጎዳ ጊዲዳይሳ ኤሌይ ኤሪዴስ። 9 ሄሳፌ ጉዬ ኤሌይ ሳሜላ፥ «ባዳ ኢቻ፤ ሂያፔ ኢዚ ኔና ጼይጊዛ ጊዲኮ፥ ‹ኣቤት ታ ጎዳዉ፥ ታ ኔ ኣይሌይ ሲያይስ ዮታ› ጋ» ጊዴስ። ሄሳ ጊሻስ ሳሜሊ ካሴ ባ ኢቺዛሶን ሲሚ ቢዲ ኢቺዴስ።

10 ጎዳይካ ዪዲ ሄን ኤቂዴስ፤ ካሴ ጼይጊዳይሳꬆካ፥ «ሳሜላ! ሳሜላ!» ጊ ጼይጊዴስ። ሳሜሊካ፥ «ጎዳዉ፥ ታ ኔ ኣይሌይ ሲያይስ፥ ዮታ» ጊዴስ። 11 ጎዳይካ ሳሜላ፥ «ቤኣ፥ ሲያናስ ሻጲዛ ሚሽ ታ ኢስራኤሌ ቦላ ኦꬃና። 12 ሄ ጋላስ ኮይሮፔ ዉርሴꬅ ጋካናስ ኤሌ ቦላኔ ኢዛሶ ኣሳ ቦላ ዮቲዳይሳ ኡባ ታ ፖላና። 13 ኤሌይ ኤሪዛ ናጋራ ጋሶን ኢዛሶ ኣሳታ ቦላ ሜርናስ ፒርዴታናይሳ ታ ኢዛስ ዮታ ዎꬃዲስ፤ ኢዛ ናይቲ ፓራ ሚሽ ኦꬂዳ፤ ጊዶ ኣቲን ኢዚ ኢስታ ሄ ኦሶዛ ዲጊቤና። 14 ሄሳ ጊሻስ፥ ‹ኤሌሶ ኣሳ ቆሆይ ያርሾን ዎይኮ ሞጎታን ሙሌካ ዉሬና› ጋዳ ካሴ ኤሌሶ ኣሳ ቦላ ጫቃ ዎꬃዲስ» ጊዴስ።

15 ሳሜሊ ጋዴይ ዎንታናሼ ጋካናስ ኢቺዴስ፤ ሄሳፌ ዴንዲዲ ጎዳ ኬꬃ ፔንጌታ ዶይዴስ፤ ባ ቤኢዳ ኣጁታ ኤሌስ ዮታና ባቢዴስ። 16 ጊዶ ኣቲን ኤሌይ ሳሜላ፥ «ታ ናዞ ሳሜላ!» ጊ ጼይጊዴስ። ሳሜሊካ፥ «ዬ» ጊ ኮዪዴስ። 17 ኤሌይካ፥ «ጎዳይ ኔስ ኣይ ዮቲዴ? ታፔ ቆቶፋ፤ ኢዚ ኔስ ዮቲዳሪፔ ኔ ኢሲኒዮ ቆቲኮ ጎዳይ ኔ ቦላ ቂጻቴ ዬጎ» ጊዴስ። 18 ሄሳ ጊሻስ ሳሜሊ ኢሲ ሚሺካ ቆቶንታ ኡባካ ኢዛስ ዮቲዴስ፤ ኤሌይካ ኢዛስ፥ «ኢዚ ጎዳ ጊዲዳ ጊሻስ ባና ሎኢዳ ማላ ኦꬆ» ጊዴስ።

19 ሳሜሊ ዲጪ ዲጪ ቢዴስ፤ ጎዳይ ኢዛራ ዲዛ ጊሻስ ኢዚ ዮቲዛ ቃላፔ ኢሲናካ ሳኣን ኩንዳ ኤሩኩ። 20 ዳኔፔ ቢዲ ቤርሳቤሄ ጋካናስ ዲዛ ኢስራኤሌ ኣሳይ ኡባይ ሳሜሊ ቱማፔ ጎዳ ናቤ ጊዲዳይሳ ኤሪዴስ። 21 ጎዳይ ሴሎን ጉጂ ጉጂ ቆንጪዴስ፤ ሄን ባ ቃላ ባጋራ ባና ሳሜላስ ቆንጪሲዴስ። ሳሜላ ቃላይ ኢስራኤሌ ኡባ ጋኪዴስ።

4

ታቦታዛ ዲኤቴꬅ

1 ሄ ዎዴ ኢስራኤሌ ኣሳይ ፊሊስጼሜ ኣሳ ኦላናስ ኬዚዴስ፤ ኢስራኤሌ ኣሳይ ኣቤንኤዜሬን፥ * ፊሊስጼሜ ኣሳይ ኣፌቄን ዱንካኒዴስ። 2 ፊሊስጼሜ ኣሳይ ኢስራኤሌ ኣሳ ኦላናስ ባ ኦላንቻታ ሳልፊሲዴስ፤ ኦላዚ ኬሂ ሚኒን ኢስራኤሌ ኣሳይ ፊሊስጼሜ ኣሳን ጾኔቲዴስ። ሄ ኦላን 4,000 ጊዳና ኣሲ ኢስራኤሌፔ ሃይቂዴስ። 3 ኦላ ኣሳይ ባ ጉታ ጉታ ሲሚዳ ዎዴ ኢስራኤሌ ሃላቃቲ፥ «ጎዳይ ሃች ኑኒ ፊሊስጼሜታን ጾኔታና ማላ ኣዛስ ኦꬂዴ? ኑናራ ኢሲፌ ኬዚዲ ኑ ሞርኬታ ኩሼፔ ኑና ኣሻና ማላ ጎዳ ጫቆ ቃላ ታቦታ ኣኔ ሴሎፔ ኤኪ ዮስ» ጊዳ።

4 ሄሳ ጊሻስ ዴሬዚ ጌዴ ሴሎ ኣስ ኪቲዲ፥ ኪሩቤ ጊዶን ባ ኣራታ ቦላ ኡቲዳ ጎዳ ኡባፌ ዎልቃማ ጾሳ ጫቆ ቃላ ታቦታ ኤሂሲዳ። ኤሌ ና ናምኣቲ ኣፊኔይኔ ፊኒሃሲ ጫቆ ቃላ ታቦታራ ሄን ዴቴስ። *

5 ጎዳ ጫቆ ቃላ ታቦታይ ጌዴ ኢስራኤሌ ኦላንቻቲ ዱንካኒ ዲዛሶ ቢ ጌሊዳ ማላ ቢታይ ቃጻናሼ ጋካናስ ኢስራኤሌ ኣሳይ ኡባይ ኡፋይሳን ዎልቃማ ዋሶ ዋሲዴስ። 6 ፊሊስጼሜ ኣሳይ ሄሳ ዎልቃማ ዋሶዛ ሲዪዲ፥ «ሃይሲ ኢስራኤሌ ኣሳይ ዲዛሶን ኑ ሲዪዛ ዎልቃማ ዋሶይ ኣይ ዋሶ?» ጊ ኦይቺዳ፤ ጎዳ ጫቆ ቃላ ታቦታይ ሄ ዪዳይሳ ኤሪዲ፥ 7 ፊሊስጼሜ ኣሳይ ባቢዲ፥ «ጾሲ ኢስታ ጉታ ዪዳ ጊሻስ ኑስ ኣዬ ኣና! ሃይሳ ማላይ ኑናራ ጋይቲ ኤሬና። 8 ኑስ ኣዬ ኣና! ሃይታ ዎልቃማ ኤቃ ጾሳታ ኩሼፔ ኑና ኣሻናይ ኦኔ? ሃይቲ ካሴ ጊብጼ ኣሳ ባዞ ቢታን ዱማ ዱማ ቦሻን ሾጪዳ ኤቃ ጾሳታ። 9 ፊሊስጼሜ ኣሳዉ፥ ሚኒቴ! ኢንቴ ኣዴቴꬂ ኤሬቶ! ሂስቶንታ ኣጊኮ ኢንቴ ካሴ ኢስታ ኣይሌሲዳ ማላ ኢብራዌ ኣሳይ ኢንቴና ኣይሌሳና፤ ኢንቴ ኣዴቴꬂ ኤሬቶ፥ ኦሌቲቴ!» ጊዳ።

10 ሂስቲን ፊሊስጼሜ ኣሳይ ኦሌቲዴስ፤ ኢስራኤሌ ኣሳይ ጾኔቲዲ ኢሶይ ኢሶይ ባቃቲ ባ ዱንካኔን ዱንካኔን ጌሊዴስ፤ ዳሮ ኣሳይ ዉሪዴስ፤ ኢስራኤሌፔ 30,000 ኦላንቻቲ ሃይቂዳ። 11 ጾሳ ጫቆ ቃላ ታቦታይካ ዲኤቲዴስ፤ ኤሌ ና ናምኣቲ ኣፊኔይኔ ፊኒሃሲ ሃይቂዳ።

ኤሌ ሃይቆ

12 ሄ ጋላስ ኢሲ ቢኒያሜ ዴሬ ኣሲ ባ ማይኦ ዳኪዲ ባ ሁኤ ቦላ ጉዱላ ላሊዲ ኦላሶፔ ዎꬃን ሴሎ ዪዴስ።

13 ኣዴዚ ሄ ጋኪዳ ማላ ጾሳ ጫቆ ቃላ ታቦታ ጊሻስ ባ ዎዚናን ጬጪሼ ዲዛ ኤሌይ ኦጌ ኣቻን ባ ኦይዴ ቦላ ኡቲዲ ናጌ ቦላ ዴስ፤ ኣዴዚካ ጌዴ ካታማ ጌሊዲ ሃኒዳ ኡባ ዮቲን ኣሳይ ሲዪዲ ካታማ ዋሶን ቃꬂዴስ።

14 ኤሌይካ ዋሶዛ ሲዪዲ፥ «ሄሲ ኣዛ ዋሶ?» ጊ ኦይቺዴስ፤ ኣዴዚ ኤሶን ዪዲ ኤሌስ ዮቲዴስ። 15 ሄ ዎዴ ኤሌስ ላይꬃይ 98 ጊዲዳ ጊሻስ ኢዛ ኣይፌቲ ጼላናስ ዳንዳይቤቴና። 16 ኣዴዚ ኤሌስ፥ «ታኒ ሃኢ ኦላሶፔ ዩስ ያይስ፤ ሃች ኦላፔ ኬሳ ኤካ ያዲስ» ጊዴስ።

ኤሌይካ፥ «ታ ናዞ! ሂስቲን ኣዜ ዋኒዳይ?» ጊ ኦይቺዴስ።

17 ዎሬዛ ኤሂዳ ኣዴዚ፥ «ኢስራኤሌ ኣሳይ ፊሊስጼሜ ኣሳ ሲንꬃፌ ባቃቲዴስ፤ ኦላ ኣሳፔ ዳሮይ ዉሪዴስ፤ ሄሳꬆካ ኔ ና ናምኣቲ ኣፊኔይኔ ፊኒሃሲ ሃይቂዳ፤ ጾሳ ጫቆ ቃላ ታቦታይ ዲኤቲዴስ» ጊዴስ። 18 ኣዴዚ ጾሳ ጫቆ ቃላ ታቦታ ጊሻስ ዮቲዳ ማላ፥ ኤሌይ ጊምቤ ፔንጌ ኣቻን ኡቲዳ ኦይዴዛ ቦላፌ ዞኮ ቦላ ኩንዲዴስ፤ ኢዚ ጬጋ ጊዲዳ ጊሻሲኔ ኢዛስ ጉባይ ዴጾ ጊዲዳ ጊሻስ ቆꬌፔ ሜቂ ሃይቂዴስ፤ ኢዚ ኢስራኤሌ ኣሳ ቦላ 40 ላይꬅ ፒርዲዴስ።

ፊኒሃሴ ማቺ ሃይቆ

19 ሄ ዎዴ ኢዛ ናዛ ፊኒሃሴ ማቻ ሻራራ ዳዉስ፤ ኢዛ ዬላናስ ዎዴይ ዉሪዴስ፤ ኢዛ ጾሳ ጫቆ ቃላ ታቦታይ ዲኤቲዳይሳ፥ ኢዚ ኣዚና ኣዋይ ሃይቂዳይሳኔ ባ ኣዚና ሃይቆካ ሲዪዳ ማላ ሚጻይ ሚኒን ጉልባታ ዬላዱስ። 20 ኢዛ ሼምፖ ኬዛና ሃኒሺን ኢዚ ኣቻን ዲዛ ማጫሳቲ፥ «ኣይኮይ ባ፤ ኣቱማ ና ዬላዳሳ» ጊዳ፤ ኢዛ ጊዲኮ ዛሮ ኢማቤኩ፤ ኤዝጋ ሲያቤኩ።

21 ጾሳ ጫቆ ቃላ ታቦታይ ዲኤቲዳ ጊሻስ ኢዚ ኣዚናይኔ ኣዚናዛ ኣዋይ ሃይቂዳ ጊሻስ፥ «ቦንቾይ ኢስራኤሌፔ ሻኬቲዴስ» ጋሼ ናዛ፥ «ኢካቦዴ»† ጋ ሱንꬃዱስ። 22 ቃሴካ፥ «ጾሳ ጫቆ ቃላ ታቦታይ ዲኤቲዳ ጊሻስ ቦንቾይ ኢስራኤሌፔ ሻኬቲዴስ» ጋዱስ።

5

ጫቆ ቃላ ታቦታይ ኣሽዶዴኔ ኣቃሮኔ ቡስ

1 ፊሊስጼሜ ኣሳይ ጫቆ ቃላ ታቦታ ዲኢዳፔ ጉዬ ኣቤንኤዜሬፔ ኣሽዶዴ ኤፊዳ። 2 ሄፔካ ኤቃ ጾስ ዳጎኔኮ ጌልꬂዲ ሄን ዎꬂዳ። 3 ኣሽዶዴ ዴሬ ኣሳይ ዎንቴꬃ ጋላስ ማላዶራ ዴንዲዲ ጼሊሺን ዳጎኔይ ጾሳ ጫቆ ቃላ ታቦታ ሲንꬃን ጉፋኒ ዲዛይሳ ቤኢዳ፤ ኢስቲ ኢዛ ዴንꬂዲ ካሴ ኢዚ ዲዛሶን ዎꬂዳ። 4 ቃሴ ዎንቴꬃ ጋላስ ማላዶራ ዴንዲዲ ጼሊሺን ዳጎኔይ ጾሳ ጫቆ ቃላ ታቦታ ሲንꬃን ቢታ ቦላ ጉፋኒ ዴስ፤ ኢዛ ሁኤይኔ ኢዛ ኩሼቲ ፔንጌ ቦላ ሜቄሬቲ ዎꬊን ሃንኮ ኣቲዳ ኣሳቴꬃይ ጻላ ዴስ። 5 ሃች ጋካናስ ዳጎኔ ቄሴታ ጊዲን ሃራ ኣሽዶዴን ዲዛ ዳጎኔ ኤቃታ ኬꬃ ጌሊዛ ኡባታ ቶሆይ ሄሜቲ ኣꬋና ማላ ኣቲን ኢዛ ፔንጌ ዬꬎንታ ማላ ኦሴቲዳይ ሄሳ ጋሶና።

6 ጎዳ ኩሼይ ኣሽዶዴ ዴሬ ቦላኔ ኢዛ ጉታታ ቦላ ዴጺዴስ፤ ኢዚካ ኢስታ ቦላ ባሽ ኤሂዴስ፤ ኪጻን ሾጪዴስ። 7 ኣሽዶዴ ኣሳቲ ሄሳ ቤኢዳ ዎዴ፥ «ኢዛ ኩሼይ ኑ ቦላኔ ኑ ጾሳ ዳጎኔ ቦላ ዴጺዳ ጊሻስ ኢስራኤሌ ጾሳ ጫቆ ቃላ ታቦታይ ኑ ኣቻን ጋምኣናስ ቤሴና» ጊዳ። 8 ሄሳፌ ጉዬ ፊሊስጼሜ ዴሬ ኣይሲዛይታ ኡባ ጼይጊሲዲ «ኢስራኤሌ ጾሳ ጫቆ ቃላ ታቦታ ዎስቲኖ?» ጊ ኦይቺዳ።

ኢስቲካ ዛሪዲ፥ «ኢስራኤሌ ጾሳ ጫቆ ቃላ ታቦታ ጌቴ ኤፍቴ» ጊዳ። ሄሳ ጊሻስ ኢስራኤሌ ጾሳ ጫቆ ቃላ ታቦታ ኤፊዳ።

9 ጊዶ ኣቲን ኢስቲ ጫቆ ቃላ ታቦታ ሄ ኤፊዳፔ ጉዬ ጾሳ ኩሼይ ካታማይ ቦላ ዴጺዲ ጊታ ሺሮ ኢስታ ቦላ ኤሂዴስ፤ ዪꬋኔ ጪማ ጎንታ ዴራ ኪጻን ሾጪዴስ። 10 ሄሳ ጊሻስ ጾሳ ጫቆ ቃላ ታቦታ ኣቃሮኔ ዬዲዳ፤ ታቦታይ ሄ ጋኪ ጌሊሺን ኣቃሮኔ ዴሬይ፥ «ኢስራኤሌ ጾሳ ጫቆ ቃላ ታቦታ ኢስቲ ኑ ቦላ ኤሂዳይ ኑናኔ ኑ ዴራ ዉርሳናሳ» ጊዲ ዋሲዳ። 11 ጎዳ ኩሼይ ኢስታ ቦላ ኬሂ ዴጺዳ ጊሻስ ሃይቆይ ካታማዮ ኬሂ ዳጋንꬂዴስ፤ ሂስቲን ኣሳይ ፊሊስጼሜ ዴሬ ኣይሲዛይታ ኡባ ጼይጊዲ፥ «ኢስራኤሌ ጾሳ ጫቆ ቃላ ታቦታ ኑ ቢታፌ ኬሲቴ፤ ባ ዴሬ ሲሞ፤ ሂስቶንታ ኣጊኮ ኑናኔ ኑ ዴራ ኢዚ ዉርሳና» ጊዳ። 12 ሃይቆንታ ፓጻ ኣቲዳይታ ኪጻ ሃርጌይ ዋዪሲዛ ጊሻስ ካታማይ ዋሶይ ሳሎ ጋኪዴስ።

6

ጫቆ ቃላ ታቦታ ሲሞ

1 ጎዳ ጫቆ ቃላ ታቦታይ ፊሊስጼሜን ላፑን ኣጊና ኡቲዴስ። 2 ፊሊስጼሜቲ ቄሴታኔ ማሮታ ጼይጊዲ፥ «ጎዳ ጫቆ ቃላ ታቦታዛ ኑ ዎስቲኖ? ካሴ ኢዚ ዲዛሶ ኑ ዎስቲ ዛራናኮ ኣኔ ኑስ ዮቲቴ» ጊዳ።

3 ኢስቲካ፥ «ኢስራኤሌ ጾሳ ጫቆ ቃላ ታቦታ ኢንቴ ዛሪዛ ጊዲኮ ቆሆስ ሺቂዛ ያርሾራ ኢሲ ቦላ ጋꬂ ዬዲቴ ኣቲን ጮ ሜላ ዬዶፍቴ፤ ሄ ዎዴ ኢንቴ ፓጻና፤ ኢዛ ኩሼይ ኢንቴ ቦላ ኣይስ ዴጺዳኮ ኢንቴ ኤራና» ጊዳ።

4 ፊሊስጼሜቲ፥ «ኑኒ ቆሆ ያርሾስ ዬዳናይሲ ኣይ ጊዳና ቤሲዜ?» ጊ ኦይቺዳ፤ ኢስቲካ ዛሪዲ፥ «ኢንቴና ጊዲን ዎይኮ ኢንቴ ሃላቃታ ሾጪዳይ ኢሲ ቆሞ ባሻ ጊዲዳ ጊሻስ ፊሊስጼሜታ ኣይሲዛይታ ቆዳን ዎርቃፌ ኦሴቲዳ ኢቻሹ ኪጻ ሚስሌታኔ ዎርቃፌ ኦሴቲዳ ኢቻሹ ኤጬሬ ሚስሌታ ዬዲቴ። 5 ኢንቴ ቢታ ꬋይሳናስ ኪቴቲዳ ኤጬሬታኔ ኪጻ ሚስሌታ ኦꬂዲ ኢስራኤሌ ጾሳ ቦንቾስ ኢሚቴ፤ ኢንቴ ሄሳꬆ ኦꬂኮ ኦኔ ኤሪዛይ ኢዚ ባ ኩሼ ኢንቴ ቦላፌ፥ ኢንቴ ጾሳታ ቦላፌኔ ኢንቴ ቢታ ቦላፌ ዴንꬃናዝ ጊዳና። 6 ኢንቴ ጊብጼ ዴሬ ማላኔ ጊብጼ ካዎ ማላ ኢንቴ ዎዚና ኣይስ ሹቻሴቲ? ኢስቲ ኢስራኤሌ ኣሳ ዬዲዳይ ጾሳይ ኢስታ ቦላ ዎልቃማ ሃንቆ ጋꬂን ጊዴኔ? 7 ሄሳ ጊሻስ ኦራꬃ ጋሬኔ ቃምባራይ ኢስታ ሞርጌን ዎꬎንታ ናምኡ ꬋንꬂዛ ሚዛታ ጊግሲቴ፤ ጋሬዛ ቦላ ዋጺቴ፤ ኢስታ ማራታ ጊዲኮ ሶ ዛሪቴ። 8 ጎዳ ጫቆ ቃላ ታቦታ ጋሬዛ ቦላ ጫኒቴ፤ ጫቆ ቃላ ታቦታ ሚሌን ዲዛ ሳጺኔዛ ጊዶን ኢንቴ ቆሆ ያርሾስ ዬዲዛ ዎርቃ ሚስሌታ ዎꬂዲ ኢዚ ባ ኮዪዳ ኦጌራ ባና ማላ ዬዳጊቴ። 9 ጊዶ ኣቲን ኢዚ ኣዋ ባናኮ ጼሊቴ፤ ኢዚ ቤቲ-ሼሚሼ ባጋራ ካሴ ባ ዪዳ ዴሬ ቢዛ ጊዲኮ፥ ሃይሳ ዎልቃማ ሜቶዛ ኑ ቦላ ጋꬂዳይ ጎዳ። ኢዚ ሄ ቦንታ ኣጊኮ ሜቶዚ ኑ ቦላ ዲንጋቴ ጋኪዴስ ኣቲን ኢዛ ኩሼይ ኑና ሾጮንታይሳ ኑ ኤራና» ጊዳ።

10 ኢስቲካ ኢስታስ ዮቴቲዳ ማላ ኦꬂዳ፤ ናምኡ ሚዛታ ኤኪዲ ኢስታ ቦላ ጋሬዛ ዋጺዳ፤ ኢስቲ ማራታ ኬꬃ ጎርዲዳ። 11 ጎዳ ጫቆ ቃላ ታቦታ፥ ዎርቃፌ ኦሴቲዳ ኤጬሬ ሚስሌታኔ ኪጻ ሚስሌታ ጋሬዛ ቦላ ጫኒዳ። 12 ሄሳፌ ጉዬ ሚዛቲ ኦጌ ኦይኪ ቢሼ ሂምባ! ሂምባ! ጊሼ ሲቲ ጊዲ ቤቲ-ሼሚሼ ጋካናስ ቢዳ፤ ፊሊስጼሜ ዴሬ ኣይሲዛይቲካ ቤቲ-ሼሚሼ ዛዋ ጋካናስ ካሊ ቢዳ።

13 ሄ ዎዴ ቤቲ-ሼሚሼ ኣሳይ ዙሌ ጊዶን ባንታ ጊስቴ ጫኪሼ ዴቴስ፤ ኢስቲ ꬎቁ ጊ ጫቆ ቃላ ታቦታ ቤኢዲ ኬሂ ኡፋዬቲዳ። 14 ጋሬዚካ ዪዲ ቤቲ-ሳሚሴን ዲዛ ኢያሶ ጋዴን ዲዛ ኢሲ ጊታ ዛላ ማታን ኤቂዴስ፤ ዴሬዚ ጋሬዛ ሚꬃ ቄሪዲ ናምኡ ሚዛታ ጹጌቲዛ ያርሾ ሂስቲ ጎዳስ ሺሺዴስ። 15 ሌዌቲካ ጎዳ ጫቆ ቃላ ታቦታ ሚሌን ዎርቃ ሚሻቲ ኢዛ ጊዶን ዲዛ ሳጺኔዛራ ጋꬂ ኤፊዲ ዎጋ ዛላዛ ቦላ ዎꬂዳ፤ ሄ ጋላሲካ ቤቲ-ሼሚሼ ዴሬይ ጎዳስ ጹጌቲዛ ያርሾ ሺሺዳ፤ ያርሾታካ ያርሺዳ። 16 ፊሊስጼሜታ ኣይሲዛ ኢቻሻቲ ሄሳ ኡባ ቤይዳፔ ጉዬ ሄ ጋላስ ኣቃሮኔ ሲሚዳ።

17 ፊሊስጼሜቲ ቆሆ ያርሾስ ጊዲ ጎዳስ ዬዲዳ ኪጻ ሚስሌን ኦሴቲዳ ዎርቃቲ ኢሶይ ኣሽዶዴ ጊሻስ፥ ኢሶይ ጋዛ ጊሻስ፥ ኢሶይ ኣስቄሎና ጊሻስ፥ ኢሶይ ጌቴ ጊሻሲኔ ኢሶይ ኣቃሮኔ ጊሻስ ሺቂዳይታ። 18 ዎርቃፌ ኦሴቲዳ ኤጬሬ ሚስሌታ ቆዳይ፥ ኢቻሹ ፊሊስጼሜ ኣይሲዛይቲ ሃሪዛ ካታማታኔ ኢስታፌ ካሬራ ዲዛ ጉታታ ቆዳ ሊኬ። ቤቲ-ሳሚሴ ዴሬ ኣስ ኢያሶ ጋዴን ጎዳ ጫቆ ቃላ ታቦታ ኢስቲ ኢዛ ቦላ ዎꬂዳ ዎጋ ዛላዚ ሃች ጋካናስካ ማርካ።

19 ጊዶ ኣቲን ቤቲ-ሼሚሼ ኣሳይ ጎዳ ጫቆ ቃላ ታቦታ ቃሪ ቤኢዳ ጊሻስ ኢስታ ጊዶፌ ጉꬃታ ሾጪዲ 70 ኣሳታ ዎꬊዴስ፤ ጎዳይ ኢስታ ኬሂ ሾጪዳ ጊሻስ ዴሬይ ዬኪዴስ።

ጫቆ ቃላ ታቦታ ቂሪያቴ-ዪኣሪሜን

20 ሄሳ ጊሻስ ቤቲ-ሼሚሼ ኣሳይ፥ «ሂስቲን ሃይሳ ጎዳ፥ ጌሻ ጾሳ ሲንꬃን ኤቃናስ ዳንዳይዛይ ኦኔ? ጫቆ ቃላ ታቦታዚ ሃይሳፌ ኬዚዲ ኦናኮ ባኔ?» ጊዳ። 21 ሄሳፌ ጉዬ ቂሪያቴ-ዪኣሪሜ ቢታ ቃስታኔ ኪቲዲ፥ «ፊሊስጼሜ ኣሳቲ ጎዳ ጫቆ ቃላ ታቦታ ኑኮ ዛሪዳ ጊሻስ ሃ ዱጌ ዎꬊ ኤኪዲ ፑዴ ኢንቴ ሄራ ኬዚቴ» ጊዳ።

7

1 ቂሪያቴ-ዪኣሪሜ ኣሳቲካ ዱጌ ዎꬊዲ ጎዳ ጫቆ ቃላ ታቦታ ኤኪዲ ፑዴ ባንታ ሄራ ኤፊዲ ዙምቡላ ሁኤን ዲዛ ኣቢናዳቤሶን ዎꬂዳ፤ ጎዳ ጫቆ ቃላ ታቦታ ናጋና ማላ ኢዛ ና ኤልኤዜሬ ዱማሲዳ። *

ሳሜሊ ኢስራኤሌ ኣሳ ካሌꬂዳ ካሌꬆ

2 ጫቆ ቃላ ታቦታይ ኣዱሳ ዎዴ ቂሪያቴ-ዪኣሪሜን ዴኢዴስ፤ ኢሲ ቦላ 20 ላይꬅ ሄን ጋምኢዴስ፤ ኢስራኤሌ ኣሳይ ኡባይ ጬጪዴስ። ጎዳካ ኮዪዴስ። 3 ሳሜሊ ኢስራኤሌ ዴራ፥ «ኢንቴ ኩሜꬃ ዎዚናፔ ጎዳኮ ሲሚዛ ጊዲኮ ሃራ ኤቃ ጾሳታኔ ኣስታሮቴ ኢንቴ ጊዶፌ ዲጊቴ፤ ኢንቴና ጎዳስ ኣꬂ ኢሚቴ፤ ኢዛስ ጻላ ጎይኒቴ፤ ኢዚ ኢንቴና ፊሊስጼሜታ ኩሼፔ ኬሲ ኤካና» ጊዴስ። 4 ሄሳ ጊሻስ ኢስራኤሌ ኣሳይ ባኣሌኔ ኣስታሮቴ ኤቃ ጾሳታ ባንታ ጊዶፌ ዲጊዲ ጎዳስ ጻላ ጎይኒዳ።

5 ሄሳፌ ጉዬ ሳሜሊ፥ «ታ ኢንቴ ጊሻስ ሄን ጎዳ ዎሳና ማላ ኢስራኤሌ ኣሳ ኡባ ሚጺጳን ሺሺቴ» ጊዴስ። 6 ኢስራኤሌ ኣሳይ ሚጺጳን ሺቂዳ ዎዴ ሃꬅ ዱቂዲ ጎዳ ሲንꬃን ጉሲዴስ፤ ሄ ጋላሲካ ጾሚዳ፤ «ኑኒ ጎዳ ቆሂዶስ» ጊዲ ፓጺዳ። ሳሜሊ ሚጺጳን ፒርዲሼ ዴራ ኣይሲዴስ።

7 ኢስራኤሌ ኣሳይ ሚጺጳን ሺቂዳይሳ ፊሊስጼሜ ኣሳይ ሲዪዳ ዎዴ፥ ፊሊስጼሜ ኣይሲዛይቲ ኢስታ ኦላናስ ኬዚዳ፤ ኢስራኤሌቲ ሄሳ ሲዪዳ ዎዴ ፊሊስጼሜታስ ባቢዳ። 8 ሳሜላስ፥ «ጎዳ ኑ ጾሳይ ኑና ፊሊስጼሜታ ኩሼፔ ኣሻና ማላ ኑ ጊሻስ ኢዛኮ ኣጎንታ ዎሳ» ጊዳ። 9 ሳሜሊካ ኢሲ ꬋሚዛ ዶርሳ ላቃ ኤኪዲ ሹኪዴስ፤ ሙሌራካ ጹጌቲዛ ያርሾ ሂስቲ ጎዳስ ሺሺዴስ፤ ኢስራኤሌ ጊሻስ ጎዳኮ ዎሲዴስ፤ ጎዳይካ ኢዛ ዎሳ ሲዪዴስ።

10 ሳሜሊ ጹጌቲዛ ያርሾዛ ያርሺዛ ዎዴ ፊሊስጼሜቲ ኢስራኤሌታ ኦላናስ ኬዚ ዪዳ፤ ጊዶ ኣቲን ሄ ጋላስ ጎዳይ ፊሊስጼሜታ ቦላ ዎልቃማ ዳዳ ጊርስ ዳዳሲዳ ጊሻስ ኬሂ ኤቲ ባቲ ጊዳ፤ ጾኔቲዲካ ኢስራኤሌታ ሲንꬃፌ ባቃቲዳ። 11 ኢስራኤሌ ኣሳይ ሚጺጳፌ ኬዚዲ ፊሊስጼሜ ኣሳ ኦጌ ቦላ ዎꬊሼ ዎꬊሼ ቤቲ-ካሬፔ ዳንኤ ባጋራ ዲዛሶ ጋካናስ ዬዴꬂዳ።

12 ሄሳፌ ጉዬ ሳሜሊ ኢሲ ሹች ኤኪዲ ሚጺጳሲኔ ሼኔስ ጊዶን ኤሲዴስ፤ «ሃች ጋካናስ ጎዳይ ኑና ማዲዴስ» ጊሼ ኣቤንኤዜሬ ጊ ሱንꬂዴስ። 13 ሄሳꬆን ፊሊስጼሜ ኣሳይ ጾኔቲዳ ጊሻስ ናምኣንꬆ ኢስራኤሌ ኣሳ ቦላ ፊሊስጼሜቲ ዎራጂቤቴና፤ ሳሜሊ ሼምፖራ ፓጻ ዲዛ ላይꬅ ኡባን ጎዳ ኩሼይ ፊሊስጼሜታ ቦላ ዴጺዴስ። 14 ፊሊስጼሜቲ ኢስራኤሌታ ኩሼፔ ዎꬂ ኤኪዳ ካታማቲ ኣቃሮኔፔ ቢዲ ጌቴ ጋካናስ ኢስራኤሌታስ ሲሚዳ፤ ኢስቲ ሃሪዛ ቢታቲ ኡባይ ፊሊስጼሜታ ኩሼፔ ላኣ ኬዚዳ፤ ኢስራኤሌታ ጊዶኒኔ ኣሞሬታ ጊዶን ሳሮይ ዴስ።

15 ሳሜሊ ሼምፖራ ፓጻ ዲዛ ላይꬅ ኡባን ኢስራኤሌ ኣሳ ኡባስ ፒርዲዴስ። 16 ላይꬃን ላይꬃን ሳሜሊ ቤቴሌ፥ ጌልጌላኔ ሚጺጳ ቢዲ ኢስራኤሌ ኣሳስ ፒርዴስ። 17 ሄሳፌ ጉዬ ኤራማን ዲዛ ባሶ ሲሚዲ ሄንካ ኢስራኤሌ ኣሳስ ፒርዴስ፤ ሄን ጎዳስ ያርሾ ያርሺዛሶ ኦꬂዴስ።

8

ኢስራኤሌ ኣሳይ ካዎ ካዎꬃናስ ሺሺዳ ኦይሻ

1 ሳሜሊ ጪሚዳ ዎዴ ባ ናይታ ናምኣታ ኢስራኤሌ ቦላ ፒርዳና ማላ ሹሚዴስ። 2 ኢዛስ ባይራ ናዚ ኢዩኤሌ ጌቴቴስ፤ ካሎዚ ኣቢያ ጌቴቴስ፤ ኢስቲ ቤርሳቤሄን ፒርዴቴስ። 3 ጊዶ ኣቲን ናይቲ ባንታ ኣዋ ኦጌ ካሊቤቴና፤ ቤሶንታ ጎኣ ዴማናስ ጊሼ ኦጌፔ ኬዚዳ፤ ማጋንጾ ኤኪዲ ፒርዳ ጌላሲዳ።

4 ሄሳ ጊሻስ ኢስራኤሌ ጪማቲ ዉሪ ኢሲ ቦላ ሺቂዲ ሳሜሊ ዲዛሶ ኤራማ ዪዳ። 5 ኢስቲካ ሳሜላስ፥ «ኔኒ ጪማዳሳ፤ ኔ ናይቲ ኔ ሎሴ ካሌቴና፤ ሄሳ ጊሻስ ሃራ ካዎቴꬃቲ ኦꬂዛ ማላ ኑና ካሌꬂዛ ካዎ ኑስ ካዎꬃ» ጊዳ። *

6 ጊዶ ኣቲን፥ «ኑና ካሌꬂዛ ካዎ ኑስ ካዎꬃ» ጊዳይሲ ሳሜላ ሚሺሲዳ ጊሻስ ሳሜሊ ጎዳ ዎሲዴስ። 7 ጎዳይካ ሳሜላስ ዛሪዲ፥ «ታ ኢስታስ ካዎ ጊዶንታ ማላ ኢስቲ ካꬊዳይ ታና ኣቲን ኔና ጊዶንታ ጊሻስ ዴሬዚ ጊዛይሳ ኡባ ሲያ። 8 ታ ኢስታ ጊብጼ ቢታፌ ኬሶሶፌ ሃኖ ጋካናስ ታና ኣጊዲ ሃራ ኤቃ ጾሳታስ ጎይኒሼ ኦꬂዳ ማላ ኔ ቦላካ ኦꬄቴስ። 9 ኔኒ ጊዲኮ ኢስቲ ኔና ጊዛይሳ ሲያ፤ ኢስታ ቦላ ካዎቲዳይሲ ኢስታ ቦላ ኣይ ኦꬃናኮ ኢስታ ኤሪሳ ቤሲዛ ማላ ኢስታስ ሚንꬃ ዮታ» ጊዴስ።

10 ሳሜሊካ ካዎ ካዎꬃናስ ኦይቺዳ ዴራስ ጎዳ ቃላ ኡባ ዮቲዴስ። 11 ኢስታስ፥ «ኢንቴ ቦላ ካዎታና ካዎዚ ኢንቴ ቦላ ኦꬃናይሲ ኢንቴ ኣቱማ ናይታ ኡባ ኤኪዲ ፓራ-ጋሬ ላጊዛይታኔ ቶጋንቻታ ኬሳና፤ ኢስቲ ፓራ-ጋሬታ ሲንꬃን ዎጻና። 12 ኢስታ ጊዶፌ ኢሶታ ኢሶታ ሻላቃታ፥ ማቶ ሃላቃታ፥ ሃምሳ ሃላቃታ ሂስታና፤ ባጋታ ኢዛ ጋዴ ጎያና ማላኔ ኢዛ ካꬅ ሺሻና ማላ፥ ኦላ ማሳራታኔ ፓራ-ጋሬስ ጊዲዛ ሚሻታ ኦꬂዛይታ ሂስታና። 13 ኢንቴ ማጫ ናይታ ኤኪዲ ሺቶ ኬሲሳና፤ ዎጼ ካꬅሳናኔ ሶሎ ኡኪሳና። 14 ኢንቴ ጋዴፔ፥ ዎይኔ ጋዴፔኔ ዎጋራ ቶኪዛ ጋዴፔ ሎኦሶ ሎኦሶ ኤኪዲ ባ ሹሜታስ ኢማና። 15 ኢዚ ኢንቴ ካꬃፌኔ ኢንቴ ዎይኔ ሚꬃፌ ታማፌ ኢሳ ባ ካዎቴꬃን ዲዛ ባ ኦሳንቻታሲኔ ባ ሹሜታስ ኢማና። 16 ኣቱማኔ ማጫ ኢንቴ ኣይሌታ፥ ኢንቴ ሜሄፔ ዶሬቲዳ ሎኦታ ሎኦታ ባስ ሂስታና። 17 ዶርሳ ዉዴፔኔ ዴይሻ ዉዴፔ ታማፌ ኢሲ ኩሼዛ ባስ ኤካና፤ ኢንቴ ኢንቴ ሁኤራ ኢዛ ኣይሌታ ጊዳና። 18 ሄሲ ኢንቴ ቦላ ጋኪዳ ዎዴ ኢንቴ ዶሲዲ ዶሪዳ ካዎዛፔ ዴንዲዳይሳን ዋሳና። ጊዶ ኣቲን ጎዳይ ሄ ጋላስ ኢንቴ ዋሶ ሲዬና» ጊዴስ።

19 ዴሬይ ጊዲኮ ሳሜሊ ሃሳይዛ ቃላዛ ዉዳን ዬጎንታ ኢጺዲ፥ «ጊዴና፤ ኑስ ካዎይ ካዎታና ማላ ኮዮስ። 20 ሃራ ዴሬታ ማላ ኑኒካ ኑና ካሌꬂዛዴ፥ ኑ ሲንꬃራ ቢዛዴኔ ኑስ ኦሌቲዛ ካዎይ ዲዛ ካዎቴꬅ ጊዳና» ጊዳ።

21 ሳሜሊካ ዴሬዚ ጊዛይሳ ኡባ ሲዪዴስ፤ ሄሳ ዛሪዲ ጎዳስ ዮቲዴስ። 22 ጎዳይካ፥ «ኢስቲ ጊዛይሳ ሲያ፤ ካዎካ ኢስታስ ካዎꬃ» ጊዴስ፤ ሄሳፌ ጉዬ ሳሜሊ ኢስራኤሌ ኣሳ፥ «ኢሶይ ኢሶይ ኢንቴ ዪዳ ካታማ ካታማ ሲሚ ቢቴ» ጊዴስ።

9

ሳሜላኔ ሳኦሌ

1 ቢኒያሜ ቆሞታፔ ቂሴ ጌቴቲዛ ኢሲ ኤሬቲዳ ኣሲ ዴስ፤ ኢዚካ ኣቢኤሌ ና፥ ጺሮሬ ና፥ ቢኮራቴ ና፥ ቢኒያሜ ዴሬ ኣስ ኣፌቄ ና። 2 ቂሴስ ሳኦሌ ጌቴቲዛ ናቴꬃ ናይ ዴስ፤ ኢስራኤሌ ኣሳ ጋርሳፌ ማላኒኔ ሱሬቴꬃን ኢዛ ጋኪዛይ ዴና፤ ጌሳን ሃራ ኣሳይ ኡባይ ኢዛስ ሃሼፔ ኣꬌና።

3 ሄ ዎዴ ሳኦሌ ኣዋ ቂሴ ሃሬቲ ꬋይዳ፤ ሂስቲን ቂሴይ ባ ና ሳኦሌ፥ «ኣሽካራታ ጊዶፌ ኢሳ ኤካ ባዳ ሃሬታ ኮያ» ጊ ኣዛዚዴስ። 4 ሄሳ ጊሻስ ዙምቡላቲ ዲዛ ኤፍሬሜ ዴሬኒኔ ሻሊሻ ሄራን ዩዪ ኮዪዳ፤ ጊዲኮካ ሃሬታ ዴሚቤቴና። ሄፔ ዴንዲዲ ሻኢሊሜ ዛዋራ ካንꬂ ቢዳ፤ ሃሬቲ ጊዲኮ ሄንካ ዴቴና፤ ቃሴካ ቢኒያሜ ꬋሳራ ካንꬂ ቢዳ፤ ሄንካ ዴማና ዳንዳይቤቴና።

5 ሄፔካ ዴንዲዲ ዙፌ ዛዋ ጋኪዳ ዎዴ ሳኦሊ ባናራ ዲዛ ኣሽካራዛስ፥ «ሃኒ ዎዴ ታ ኣዋይ ሃሬታስ ቆፋ ኣጊዲ ኑ ጊሻስ ጬጬ ዶማና ጊሻስ ሃ ያ ኣኔ ጉዬ ሲሞስ» ጊዴስ።

6 ጊዶ ኣቲን ኣሽካራዚ ኢዛ፥ «ቤኣ፥ ሃኖ ካታማይን ጾሳ ኣሲ ዴስ፤ ኢዚካ ኬሂ ቦንቼቲዳ ኣሳ፤ ኢዚ ዮቲዛ ዮኦ ኡባይ ኢዚ ጊዳ ማላ ፖሌቴስ። ኑ ኣዋራ ባናስ ቤሲዛኮ ኢዚ ኑስ ዮታና ጊሻስ ኣኔ ሄ ኢዛኮ ቦስ» ጊዴስ።

7 ሳኦሊካ ኢዛስ ዛሪዲ፥ «ቤꬃ ኑ ባናሺን ኑ ኢዛስ ኣይ ኢማኔ? ሉካሞን ኑ ኦይኪዳ ሺንቄይካ ዉሪዴስ፤ ኑኒ ጾሳ ኣሳስ ኢሞታ ኢሚዛ ሚሺ ዴና፤ ሂስቲን ኑስ ኣዚ ዲዜ?» ጊዴስ።

8 ኣሽካራዚካ፥ «ታስ ኢሲ ሳቂሌ ቢራስ ጪጎይ ዴስ፤ ኑ ኣዋ ባጋ ኦጌራ ባናኮ ኢዚ ኑስ ዮታና ማላ ታስ ዲዛ ሚሻዮ ጾሳ ኣሳስ ኢማና» ጊዲ ናምኣንꬆ ዛሪ ዮቲዴስ። 9 ሃይሳፌ ሲንꬃን ኢስራኤሌ ዴሬን ኢሲ ኣሲ ጾስ ኦይቻና ቢሼ፥ «ኣኔ ሃ ዪቴ፥ ኣጁታ ዮቲዛዴኮ ኣኔ ቦስ» ጊዴስ፤ ሃኢ ናቤ ጌቴቲዛዴይ ቤኒ ዎዴ ካዪዛዴ ጌቴቴስ።

10 ሳኦሊካ ኣይሌዛስ፥ «ሎኦኮ! ሃያ ኣኔ ቦስ» ጊዴስ። ሄሳ ጊሻስ ጾሳ ኣሲ ዲዛ ካታማ ቢዳ።

11 ኢስቲ ካታማዮ ጌላና ሃኒሺን ዲዛ ዙምቡላይ ቦላ ፑዴ ኬሳን ዲሺን ሃꬅ ዱቃናስ ቢዛ ጌላኦታ ዴሚዲ፥ «ኣጁታ ዮቲዛይሲ ሃይሳን ዲዜ?» ጊ ኦይቺዳ።

12 ኢስቲካ ዛሪዲ፥ «ኤ ዴስ፤ ቤኢቴ ኢንቴ ሲንꬃን ዴስ፤ ኤሶን ቢቴ፤ ዴሬይ ጎይኒዛ ዙምቡላዛ ቦላ ያርሾ ሺሻና ጊሻስ ሃች ቡሮ ኑ ካታማ ዪዴስ፤ 13 ኢንቴ ጌዴ ካታማ ጌሊዳ ማላ ኢዚ ካꬅ ማናስ ፑዴ ዙምቡላ ቦላ ኬዛናፔ ሲንꬃን ኢንቴ ኢዛ ዴማና፤ ያርሾዛ ኣንጃናይ ኢዛ ጊዲዳ ጊሻስ ኢዚ ያናሼ ጋካናስ ዴሬዚ ሙስ ዶሜና፤ ሄሳፌ ጉዬ ሃንኮ ጼይጌቲዳ ዴሬዚ ማና፤ ሃኢራ ኬዚቴ፤ ሄራካ ኢንቴ ኢዛ ዴማና» ጊዳ።

14 ኢስቲካ ፑዴ ካታማዮ ኬዚዳ፤ ኢስቲ ካታማዮ ቢ ጌሊሺን ሳሜሊ ጎይኒዛሶሆ ፑዴ ዙምቡላ ቦላ ኬዛናስ ቢሼ ኢስቲ ዲዛ ባጋ ዪዴስ።

15 ሳኦሊ ያናፔ ኢሲ ጋላሳፌ ሲንꬃን ጎዳይ ሳሜላስ ቆንጪሲ ዎꬂዴስ። 16 ጎዳይ፥ «ዎንቶ ሃኒ ዎዴ ቢኒያሜ ዴሬፔ ኢሲ ኣስ ኔኮ ኪታና፤ ታ ዴሬ ኢስራኤሌ ቦላ ካዎታና ማላ ቲያ፤ ኢዚካ ታ ዴራ ፊሊስጼሜታ ኩሼፔ ዎꬂ ኤካና፤ ቤኣ ኢስታ ዋሶይ ታኮ ጋኪዳ ጊሻስ ቦላፌ ታኒ ታ ዴራ ሞካ ጼላዲስ» ጊዴስ።

17 ሳሜሊ ሳኦሌ ቤኢዳ ማላ ጎዳይ፥ «ሄኮ ታ ኔስ ዮቲዳ ኣዴዚ ሃይሳ፤ ኢዚ ታ ዴራ ኣይሳና» ጊዴስ።

18 ሳኦሊካ ጊምቤዛ ፔንጌን ዲዛ ሳሜላኮ ሺቂዲ፥ «ኣጁታ ዮቲዛይሳ ኬꬂ ኣዋን ዲዛኮ ታስ ዮታንዲ?» ጊዴስ።

19 ሳሜሊ ኢዛስ፥ «ኣጁታ ዮቲዛይሲ ታና፤ ሃች ኢንቴ ታናራ ማና ጊሻስ ፑዴ ጎይኒዛሶሆ ዙምቡላ ቦላ ኬዚቴ፤ ዎንቶ ማላዶ ታ ኔና ሞይዛና፤ ኔ ዎዚናን ዲዛይሳካ ታ ዮታና። 20 ሄꬑ ጋላሳፌ ሲንꬃን ꬋይዳ ሃሬቲ ቤቲዳ ጊሻስ ኔ ኢስታስ ጬጮፓ፤ ኢስራኤሌ ኣሳ ኡባ ኣሞይ ኮይዛይ ኔናኔ ኔ ኣዋ ኬꬃ ኣሳ ኡባ ጊዴኔ?» ጊዴስ።

21 ሳኦሊካ፥ «ታኒ ኢስራኤሌ ኣሳ ጋርሳን ኡባፌ ቆዳን ጉꬅ ጊዲዳ ቢኒያሜ ቆሞታፔ ኢሳ ጊዲኪና? ታ ዛርኬይ ቢኒያሜ ቆሞታ ጋርሳን ጉꬅ ጊዴኔ? ሂስቲን ሃይሳ ማላ ዮኦ ኔ ታስ ኣይስ ዮታይ?» ጊዴስ።

22 ሄሳፌ ጉዬ ሳሜሊ ሳኦሌኔ ኢዛ ኣሽካራዛ ኣዳራሻ ኬꬅ ኤሂዴስ፤ ጼይጌቲዳ ሄꬑ ታሙ ጊዲዛ ኣሳፔ ቦላራ ቦንቾሶን ኡቲሲዴስ። 23 ሳሜሊ ካꬅ ካꬂዛይሳ፥ «ሃይሳ ዱማ ዎꬃ ጋዳ ታ ኔስ ኢሚዳ ቢሊቴ ኣሾዛ ኣኔ ሃ ኤሃ» ጊዴስ።

24 ካꬅ ካꬂዛይሲካ ጌዳ ኣሾዛ ኩሜꬅ ኤሂዲ ሳኦሌ ሲንꬃን ዎꬂዴስ፤ ሳሜሊ ኢዛ፥ «ሃይሲ፥ ‹ታኒ ኢማꬅ ጼይጋዲስ› ጊዳሶፌ ዶሚዲ ኢሲ ሚሺ ሃናናሼ ጋካናስ ታ ናጌ ዎꬂን ኔስ ዱማቲ ኡቲዳ ሚሽ ጊዲዳ ጊሻስ ማ» ጊዴስ። ሳኦሊካ ሄ ጋላሳ ኦማርሲ ሳሜላራ ኢሲፌ ሚዴስ።

25 ሄ ጎይኒዛ ዙምቡላዛ ቦላፌ ዱጌ ካታማ ዎꬊዳፔ ጉዬ ሳሜሊ ባ ኬꬃን ዲዛ ፖቄዛ ቦላ ሳኦሌራ ሃሳይዴስ።

ሳኦሌ ካዎቴꬅ

26 ማላዶ ዴንዲዳ፤ ሳሜሊ ሳኦሌ ፖቄዛ ቦላፌ ጼይጊዲ፥ «ታ ኔና ሞይዛና ጋይስ ጊጌታ» ጊዴስ። ሳኦሊካ ጊጌቲዳ ማላ ሳሜላራ ኢሲፌ ኦይኬቲዲ ካሬ ኬዚዳ። 27 ኢስቲ ቢዲ ካታማይ ዉርሴꬅ ማቲሺን ሳሜሊ ሳኦሌስ፥ «ኔ ኣይሌዚ ኑፔ ሲንꬃቲ ባና ማላ ኔ ኢዛስ ዮታ» ጊዴስ። ኣሽካራዚካ ኢዚ ዮቲዳ ማላ ኦꬂዴስ፤ ሄሳፌ ጉዬ ሳሜሊ ሳኦሌ፥ «ኔኒ ጊዲኮ ኔስ ጾሳፌ ኪቴቲዳ ኪታ ታ ኔስ ዮታና ማላ ጉꬃ ዎዴስ ሃኒን ናጋሻ» ጊዴስ።

10

1 ሳሜሊ ዛይቴ ቢሪሌ ኤኪዲ ዛይቴዛ ሳኦሌ ሁኤን ጉሲዳፔ ጉዬ ዬሪ ኤኪዴስ፤ ሄሳፌ ጉዬ፥ «ባ ጺንጾ ቦላ ኔ ሃሪዛዴ ጊዳና ማላ ጾሲ ኔና ዶሪቤኔ? 2 ሃች ኔ ታፔ ሻኬታ ቢሺን ቢኒያሜ ꬋሳን ዲዛ ጼልጻሆ ጌቴቲዛሶን ዲዛ ኤራሄሊ ዱፎ ኣቻን ዲዛ ናምኡ ኣሳታራ ኔ ጋይታና፤ ኢስቲካ፥ ‹ኔ ኮይዛ ሃሬቲ ቤቲዳ፤ ሃኢ ኔ ኣዋይ ሃሬታስ ቆፒዛይሳ ኣጊዲ ታ ናዛ ጊሻስ ታ ኣይ ኦꬂን ኪያኔ? ጊሼ ጬጬን ዴስ› ጋና።

3 «ኔኒካ ሲንꬅ ጉጃ ጉጃ ባዳ ታቦሬን ዲዛ ጊታ ዛፌዛሶ ጋካናስ ባና፤ ሄንካ ሄꬑ ኣሳቲ ኢሶይ ሄꬑ ዴይሻ ላቃ፥ ናምኣንꬆዚ ሄꬑ ኡኬꬅ፥ ሄꬓንꬆዚ ዎይኔ ኡሺ ኩሚዳ ሉካሞ ኦይኪዲ ጾሳኮ ቤቴሌ ኬዚሼ ኔናራ ጋይታና። 4 ኢስቲ ኔና ሳሮኪ ሲሚዲ ናምኡ ኡኬꬅ ኔስ ኢማና፤ ኔካ ኢስታፌ ኤካና።

5 «ሄሳፌ ጉዬ ኔኒ ፊሊስጼሜ ኦላንቻቲ ዲዛሶ ጾሳ ዙማ ጊቢኣ ኬዛና፤ ኔ ካታማዮ ጋኪዳ ማላ ናቤታ ዱላታይ፥ ማሲንቆን፥ ካራቤን፥ ዲንኬኒኔ ዲꬃን ኣዣቤቲዲ ቲንቢቴ ዮቲሼ ዙምቡላን ጎይኒዛሶፔ ዱጌ ዎꬊሺን ኔ ኢስታ ዴማና። 6 ኔ ቆፖንታ ዲሺን ጎዳ ኣያናይ ዎልቃን ኩሚዲ ኔ ቦላ ዎꬋና፤ ኔካ ኢስታራ ቲንቢቴ ሃሳያ ዶማና፤ ኔኒ ሃራ ኣስ ሚሳታ ላሜታና። 7 ሃይቲ ማላታቲ ኔ ቦላ ፖሌቲዛ ዎዴ ጾሲ ኔናራ ዲዛ ጊሻስ ኔ ኩሼይ ኦꬃና ዳንዳይዛ ኡባ ኦꬃ።

8 «ታፔ ሲንꬃታዳ ዱጌ ጌልጌላ ዎꬋ፤ ታኒካ ጹጌቲዛ ያርሾኔ ኢሲፌቴꬃ ያርሾ ሺሻናስ ኔኮ ያና፤ ጊዶ ኣቲን ታ ኔኮ ያዳ ኔ ኣይ ኦꬃና ቤሲዛኮ ታ ዮታናሼ ጋካናስ ላፑን ጋላስ ኔ ታካና ቤሴስ» ጊዴስ።

9 ሳኦሊ ሳሜላፔ ሻኬቲ ባና ጊሺን ጾሲ ሳኦሌ ዎዚና ላሚዴስ፤ ማላታቲ ኡባይ ሄ ጋላስ ፖሌቲዳ። 10 ሳኦሊ ጊቢኣ ጋኪሺን ናቤታ ዱላታይ ኢዛ ዴሚዴስ፤ ጾሳ ኣያናይ ዎልቃን ኩሚዲ ኢዛ ቦላ ዎꬊዴስ፤ ኢዚካ ኢስታራ ቲንቢቴ ሃሳይዴስ። 11 ካሴ ኢዛ ኤሪዛይቲ ኡባይ ኢዚ ናቤታራ ቲንቢቴ ሃሳይሺን ቤኢዲ ኢስቲ ባንታ ጊዶን፥ «ቂሴ ናዛ ኣዜ ቦቺዳይ? ሳኦሊ ናቤታ ባጋ?» ጊሼ ኢሶይ ኢሳ ኦይቺዳ።

12 ሄ ዴሬን ዴኢዛ ኢሲ ኣዴዚ፥ «ኢስታ ኣዋይች ኢዚ ኦኔ?» ጊ ኦይቺዴስ፤ ሄሳ ጊሻስ፥ «ሳኦሊካ ናቤታ ባጋፌ?» ጊዛ ቶሴ ቃላ ጊዲዴስ። * 13 ሳኦሊ ቲንቢቴ ሃሳዪ ጊጊዳፔ ጉዬ ጎይኒዛሶሆ ፑዴ ዙምቡላ ቦላ ኬዚዴስ። 14 ሄ ዎዴ ሳኦሌስ ኣዋ ኢሻይ ሳኦሌኔ ኢዛ ኣሽካራ፥ «ኢንቴ ኣዋን ዴቲ?» ጊ ኦይቺዴስ፤ ኢስቲካ፥ «ኑኒ ሃሬታ ኮያና ቢዶስ፤ ጊዶ ኣቲን ኢስቲ ቤቶንታ ኢጺን ሳሜላኮ ቢዶስ» ጊዳ።

15 ሳኦሌ ኣዋ ኢሻዚካ፥ «ሃያና ሳሜሊ ኔስ ዮቲዳይሳ ታስ ዮታርኪ!» ጊዴስ።

16 ሳኦሊካ ዛሪዲ ኢዛስ፥ «ኑስ ሃሬቲ ቤቲዳይሳ ቆንጪሲ ዮቲዴስ» ጊዴስ፤ ጊዶ ኣቲን ኢዚ ካዎታናይሳ ሳሜሊ ኢዛስ ዮቶይሳ ባ ኣዋ ኢሻዛስ ዮቲቤና።

17 ሳሜሊ ኢስራኤሌ ዴራ ጎዳ ሲንꬅ ሚጺጳ ጼይጊዲ፥ 18 ኢስታስ፥ «ጎዳ ኢስራኤሌ ጾሳይ፥ ‹ታኒ ኢስራኤሌ ኣሳ ጊብጼፔ ኬሳዲስ፤ ጊብጼን ኢንቴ ኡንኤቲ ዲዛሶፔ፥ ሃራ ካዎቴꬃታ ኩሼፔ ታ ኢንቴና ኣሻዲስ› ጌስ። 19 ሃች ጊዲኮ ኢንቴ ሜቶፔኔ ዋዬፔ ኢንቴና ኣሺዳ ኢንቴ ጾሳ ካꬊዲ፥ ‹ሃኔና ኑስ ካዎ ካዎꬃ› ጊዴታ። ሄሳ ጊሻስ ኢንቴ ቆሞን ቆሞኒኔ ኢንቴ ዛርኬን ዛርኬን ጎዳ ሲንꬅ ሺቂቴ» ጊዴስ።

20 ሄሳፌ ጉዬ ሳሜሊ ኢስራኤሌ ቆሞታ ኡባ ሺሺን ቢኒያሜ ቆሞይ ዶሬቲዴስ። 21 ካሊዲካ ቢኒያሜ ቆሞታ ኢስታ ዛርኬን ዛርኬን ሺሺዴስ፤ ማጺሬ ዛርኬይ ዶሬቲዴስ፤ ዉርሴꬃን ቂሴ ና ሳኦሊ ዶሬቲዴስ፤ ጊዶ ኣቲን ኮዪሺን ኢዚ ቤቲቤና። 22 ኣሳቲካ፥ «ኣዴዚ ዪዴ?» ጊ ኦይቺዳ፤ ጎዳይካ፥ «ኤ፥ ዪዴስ፤ ጊዶ ኣቲን ሳኦሊ ሚሻታ ጊዶን ቆቴቲ ኡቲዴስ» ጊዴስ።

23 ኢስቲካ ዎጺ ቢዲ ኢዚ ቆቴቲ ዲዛሶፔ ኤኪ ዪዳ፤ ኢዚ ዴራ ጊዶን ኤቂዳሼ ጌሳን ኢዛራ ሊኬቲዛ ኣሲ ዶንታ ጊሻስ ኣሲ ኡባይ ኢዛስ ሃሼፔ ጋርሳን ኣቴስ። 24 ሳሜሊካ ኩሜꬃ ዴሬዛ፥ «ጎዳይ ዶሪዳይሳ ቤዬቲ? ዴራ ኡባ ጊዶን ኢዛራ ጊኒዛ ኣሲ ዴና» ጊዴስ፤ ዴሬዚ ባ ቃላ ꬎቁ ሂስቲዲ፥ «ካዎይ ሜርናስ ካዎቶ!» ጊዴስ።

25 ሳሜሊካ ካዎስ ቤሲዛ ዎጋኔ ማራ ዴራስ ቆንጪሲዳፔ ጉዬ ማጻፋን ጻፊዲ ጎዳ ሲንꬃን ዎꬂዴስ፤ ሄሳፌ ጉዬ ሳሜሊ ኣሳ ኡባ ባሶ ባሶ ባና ማላ ዬዲዴስ።

26 ሳኦሊካ ባሶ ጊቢኣ ቢዴስ፤ ጾሲ ኢስታ ዎዚና ቦቺዳ ጊታ ኣሳቲ ኢዛራ ኢሲፌ ቢዳ። 27 ኢሲ ኢሲ ሹፉሮ ኣሳቲ፥ «ሃይሳ ማላ ኣሲ ኑና ኣሻና ዳንዳይዜ?» ጊዲ ኢዛ ካꬊዳ፤ ኢዛስ ኣይኮ ኢሞታካ ኤሂቤቴና፤ ሳኦሊ ጊዲኮ ጮኡ ጊዴስ።

11

ያቡሴ ካታማ ኣቴꬅ

1 ኣሞኔ ዴሬ ኣስ ናኦሴይ ኬዚዲ ያቢሴ ጋላኣዴ ጊዶꬂዴስ፤ ያቡሴ ኣሳይ ኡባይ፥ «ኔ ኑናራ ጫቄታ፤ ኑኒ ኔስ ሃሬታና» ጊዳ።

2 ናኦሴይ ኢስታስ፥ «ታ ኢንቴናራ ጫቄታናይ ኢንቴፌ ኢሳ ኢሳ ኡሻቻ ኣይፌ ዎጫ ኬሳዳ ኢስራኤሌ ኣሳ ኡባ ካዉሺዳፔ ጉዬና» ጊ ዛሪዴስ።

3 ያቡሴ ዴሬ ጪማቲ፥ «ኩሜꬃ ኢስራኤሌ ኣሳስ ኑ ኪታ ዬዳናስ ላፑን ጋላስ ኑስ ባሬ ኢማ፤ ኑና ኣሺዛ ኣሲ ꬋይኮ ኑ ኔስ ሃሬታና» ጊዳ።

4 ኪቴቲ ቢዳይቲ ሳኦሊ ዲዛሶ ጊቢኣ ቢ ጋኪዲ ሄሳ ዴሬዛስ ዮቲዳ ማላ ዴሬዚ ኡባይ ባ ቃላ ꬎቁ ሂስቲዲ ዬኪዴስ። 5 ሄ ዎዴ ሳኦሊ ጎሻሶፔ ቦራታ ላጊ ዪሼ፥ «ሃይሲ ኣሳይ ኣዛስ ዬኪዜ?» ጊ ኦይቺዴስ፤ ኢስቲካ ያቡሴ ኣሳይ ኢስታስ ጊዳይሳ ኢዛስ ዮቲዳ።

6 ሳኦሊ ሄሳ ሲዪዳ ማላ ጾሳ ኣያና ዎልቃይ ኢዛ ቦላ ዎꬊዴስ፤ ሳኦሊ ኬሂ ሃንቄቲዴስ። 7 ዋጻ ቦራታ ቃንጼሬꬂዴስ፤ ኢስታ ኣሾዛካ ኪቴቲዛ ኣሳታ ቦላ ኢስራኤሌ ኣሳ ኡባኮ ዬዲሼ፥ «ሳኦሌኔ ሳሜላ ካሎንታ ኢጺዛ ኣሲ ዲኮ ኢዛ ቦራታይሳꬆካ ቃንጼሬꬃና» ጊዴስ፤ ዳሮ ዳጋማይ ጎዳ ማታፔ ዴራ ቦላ ዎꬊዴስ፤ ዴሬዚ ኢሲ ዎዚና ጊዲዲ ኬዚዴስ። 8 ሳኦሊ ቤዜቄን ባ ኦላ ኣሳ ሺሺን ኣሳ ቆዳይ ኢስራኤሌፔ 300,000፥ ዩሁዳፔ 30,000 ጊዲዴስ።

9 ያቡሴፔ ኪቴቲ ዪዳ ኣሳታስ፥ « ‹ዎንቶ ኣርሼይ ሆኢሺን ኢንቴ ላኣ ዬዴታና› ጊዲ ኢስታስ ዮቲቴ» ጊዳ። ኪቴቲዳይቲ ቢዲ ሄሳ ያቢሴ ኣሳስ ዮቲን ኣሳይ ኡፋይሳን ጉፒዴስ። 10 ያቡሴ ኣሳይ ኣሞኔ ኣሳስ፥ «ዎንቶ ኑ ኢንቴስ ኩሼ ኢማና፤ ኢንቴካ ኢንቴስ ሎኦ ሚሳቲዳዝ ኑ ቦላ ኦꬃና ዳንዳዬታ» ጊዳ።

11 ዎንቴꬃ ጋላስ ሳኦሊ ባ ኦላ ኣሳ ሄꬑ ኬሲ ሻኪዴስ፤ ጋዴይ ዎንታና ጊሺን ኣሞኔ ጉታ ሜንꬂ ጌሊዲ ጻልቄይ ዎꬋና ጋካናሼ ዲፒ ሂስቲዳ፤ ሼምፖራ ፓጻ ኣቲዳይቲ ጊዲኮ ናምኡ ኣሲ ኢሲፌ ዴኣናስ ዳንዳዮንታሼ ጋካናስ ላሌቲዳ።

ሳኦሌ ካዎቴꬃ ኣማኔቴꬅ

12 ሄሳፌ ጉዬ ዴሬዚ፥ « ‹ሳኦሊ ኑ ቦላ ዋኒ ካዎታና ዳንዳይዜ!› ጊዳይቲ ኦናንቴ? ሄይታንታ ኑኒ ዎꬋና ማላ ሃ ኑኮ ኤሃ!» ጊዳ።

13 ሳኦሊ ጊዲኮ፥ «ሃች ጎዳይ ኢስራኤሌ ኣሺዳ ጋላስ ጊዲዳ ጊሻስ ሃቻ ጋላሳን ኦኒካ ሃይቆፎ» ጊዴስ።

14 ሄሳፌ ጉዬ ሳሜሊ ዴራ፥ «ሃ ዪቴ ኣኔ ጌልጌላ ቦስ፤ ኢዛ ካዎቴꬃካ ሚንꬆስ» ጊዴስ። 15 ዴሬዚ ዉሪ ጌልጌላ ቢዴስ፤ ሳኦሌ ካዎቴꬃካ ጎዳ ሲንꬃን ሚንꬂዴስ፤ ዴሬዚካ ሄን ጎዳ ሲንꬃን ኢሲፌቴꬃ ያርሾ ሺሺዴስ፤ ሳኦሊኔ ኢስራኤሌ ኣሳይ ኡባይ ጊታ ባኣሌ ኦꬂዳ።

12

ሳሜላስ ዉርሴꬃ ሃሳያ

1 ሳሜሊ ኩሜꬃ ኢስራኤሌ ዴራስ፥ «ቤኢቴ ኢንቴ ጊዳይሳ ኡባ ሲያዳ ታ ኢንቴስ ካዎ ካዎꬃዲስ። 2 ካዎ ጊዲ ኢንቴና ካሌꬃናዴ ቤኢቴ ዴሚዴታ፤ ታስ ዎዴይ ቢዴስ፤ ታስ ሁኤይካ ፑሉሚዴስ፤ ታ ናይቲካ ኢንቴናራ ዴቴስ፤ ናቴቴꬃፌ ዶማዳ ታ ኢንቴና ካሌꬃሼ ጋምኣዲስ። 3 ቤኢቴ፥ ሃኢ ታ ኢንቴ ሲንꬃን ኤቃዲስ፤ ጎዳ ሲንꬃኒኔ ኢዚ ቲይዳዴ ሲንꬃን ታ ቦላ ዎꬂዛዚ ዲኮ ማርካቲቴ፤ ኦና ቦራ ኤካዲና? ኦና ሃሬ ኤካዲና? ኦና ባሌꬃዲና? ኦና ቦላ ጌኔ ኦꬃዲና? ቤኢዲ ቤኦንታዴ ማላ ሃናናስ ኦናፔ ማጋንጾ ማዲና? ሃይታንታ ኡባፌ ኢሳ ታ ኦꬂዳ ጊዲኮ ታ ኢንቴስ ዛራና» ጊዴስ።

4 ኢስቲካ፥ «ኔ ኑና ባሌꬃቤካ ዎይኮ ጌኔ ኑ ቦላ ኦꬃቤካ፤ ኣይ ኣሳ ኩሼፔካ ኢሲ ሚሽ ኤካቤካ» ጊ ዛሪዳ።

5 ሳሜሊካ፥ «ታ ቦላ ኢንቴ ኣይ ዎሶካ ዴሞንታይሳስ ጎዳይኔ ኢዚ ቲይዳይሲ ሃች ኢንቴ ቦላ ማርካ» ጊዴስ።

ዴሬዚካ «ኤ ኢዚ ማርካ» ጊዴስ።

6 ሂስቲን ሳሜሊ ዴሬዛስ፥ «ሙሴኔ ኣሮኔ ዶሪዳይ፥ ካሴ ኢንቴ ኣዋታካ ጊብጼፔ ኬሲዳይ ጎዳ። * 7 ሃኢካ ኢንቴሲኔ ኢንቴ ኣዋታስ ኦꬂዳ ጺሎ ኦሶ ኡባ ጊሻስ ጎዳ ሲንꬃን ታ ኢንቴና ሞቲዛ ጊሻስ ሃይሳን ኤቂቴ።

8 «ያቆቤይኔ ኢዛሶ ኣሳይ ጊብጼ ጌሊዳፔ ጉዬ ኢንቴ ኣዋቲ ማዶ ዴማናስ ጎዳኮ ዋሲዳ፤ ጎዳይካ ኢንቴ ኣዋታ ጊብጼፔ ኬሲዲ ሃይሳ ሃ ሶሆዛን ዳና ማላ ኦꬂዳ ሙሴኔ ኣሮኔ ኪቲዴስ። *

9 «ኢስቲ ጊዲኮ ጎዳ ባንታ ጾሳ ባሊዳ፤ ሄሳ ጊሻስ ኢዚ ሃጾሬ ዴሬ ኦላ ጋዳዋ ሲሳራስ፥ ፊሊስጼሜሲኔ ሞኣቤ ካዎስ ኢስታ ኣꬂ ኢሚዴስ። ኢስቲካ ኢስራኤሌ ኣሳ ጾኒዳ። * 10 ሄሳፌ ጉዬ ኢስታስ፥ ‹ኑኒ ናጋራ ኦꬂዶስ፤ ኑኒ ጎዳ ኣጊዲ ባኣሌሲኔ ኣስታሮቴስ ጎይኒዶስ፤ ሃኢ ጊዲኮ ኑና ኑ ሞርኬታ ኩሼፔ ኣሻ፤ ኑ ኔስ ጎይናና!› ጊዲ ጎዳኮ ዋሲዳ። * 11 ሄሳፌ ጉዬ ጎዳይ ዬሩባኣሌ፥ ባራቄ፥ ዮፍታሄኔ ሳሜላ ኪቲዲ ኢንቴ ሳሮን ዳና ማላ ኢንቴ ዩሾን ዲዛ ኢንቴ ሞርኬታ ኩሼፔ ኢንቴና ኬሲ ኤኪዴስ። **

12 «ኣሞኔ ካዎ ናኦሴይ ኢንቴ ቦላ ዴንዲዳይሳ ኢንቴ ቤኢዲ ጎዳ ኢንቴ ጾሳይ ኢንቴስ ካዎ ጊዲኮካ፥ ‹ጊዴና፤ ኑና ሃሪዛ ካዎ ኑ ኮዮስ› ጊዴታ። *

13 «ኢንቴ ኦይቺዳይሳኔ ዶሪዳ ካዎዛ ቤኢቴ ጎዳይ ኢንቴ ቦላ ካዎꬂዴስ። 14 ኢንቴ ጎዳስ ያዪኮ ጎይኒኮ፥ ኢዛስ ኣዛዜቲኮኔ ኢዛ ኣዛዞ ቦላ ማካሎንታ ኣጊኮ፥ ሄሳꬆካ ኢንቴኒኔ ኢንቴ ቦላ ካዎቲዳ ካዎዚ ጎዳ ኢንቴ ጾሳ ካሊኮ ኢንቴስ ሎኦ ጊዳና። 15 ጊዶ ኣቲን ኢንቴ ጎዳስ ኣዛዜቶንታ ኢጺዲ ኢዛ ኣዛዞ ቦላ ማካሊኮ፥ ኢዛ ኩሼይ ኢንቴ ኣዋታ ቦላ ዴጺዳ ማላ ኢንቴ ቦላካ ዴጻና።

16 «ሄሳ ጊሻስ ኢንቴ ሚኒ ኤቂቴ፤ ጎዳይ ኢንቴ ሲንꬃን ኦꬂዛ ሃ ጊታ ሚሻ ጼሊቴ! 17 ሃይሲ ሃኢ ጊስቴ ማጻ ዎዴ ጊዴኔ? ዳዳኔ ኢራ ዬዳና ማላ ታኒ ጎዳኮ ዋሳና፤ ኢንቴካ ኢንቴስ ካዎይ ካዎታና ማላ ኢንቴ ኦይቾይሳን ጎዳ ሲንꬃን ኣይ ኬና ኢታ ኦሶ ኦꬂዳኮ ሄ ዎዴ ኢንቴ ኤራና» ጊዴስ።

18 ሄሳፌ ጉዬ ሳሜሊ ጎዳኮ ዋሲዴስ፤ ሄ ጋላሲካ ጎዳይ ዳዳኔ ኢራ ዬዲዴስ። ሄሳ ጊሻስ ዴሬዚ ጎዳሲኔ ሳሜላስ ኬሂ ያዪዴስ።

19 ዴሬዚ ኡባይ ሳሜላ፥ «ኑ ኦꬂዳ ሃራ ናጋራይ ጉጾንታ ዲሺን ኑስ ካዎይ ካዎታና ማላ ኦይቺዳይሳን ሃራ ኢታ ሚሽ ጉጂ ኦꬂዳ ጊሻስ ኑ ሃይቆንታ ማላ ኑስ ኔ ኣይሌታስ ጎዳ ኔ ጾሳ ዎሳ» ጊዳ። 20 ሳሜሊካ ኢስታስ፥ «ባቦፍቴ፤ ሃይሳ ሃ ኢታ ኡባ ኦꬂዴታ፤ ጊዶ ኣቲን ኢንቴ ኩሜꬃ ዎዚናፔ ጎዳስ ጎይኒቴ፤ ጎዳ ካላናፔ ጉዬ ጎፒቴ። 21 ኢንቴና ጎኣናስ ዎይኮ ኣሻናስ ዳንዳዮንታ ሹፉሮ ሚሻታ ካሎፍቴ፤ ኢስቲ ሃዳ። 22 ጎዳይ ኢንቴና ባ ዴሬ ሂስታናስ ዶሲዳ ባ ጊታ ሱንꬃ ጊሻስ ባ ዴራ ኣጌና። 23 ሄሳፌካ ቦላራ ታ ኢንቴስ ዎሶንታ ኣጋዳ ታ ጎዳ ቆሃናይሲ ታፔ ሃኮ። ታኒ ሎኦኔ ሱሬ ኦጌ ኢንቴና ታማርሳና። 24 ኢንቴ ጊዲኮ ጎዳስ ያዪቴ፤ ኩሜꬃ ዎዚናፔ ኣማኔቴꬃን ኢዛስ ጎይኒቴ፤ ኢዚ ኢንቴስ ኦꬂዳ ጊታ ዮኦታ ባሎፒቴ። 25 ኢንቴ ናጋራ ኦሶን ሚኒ ኤቂዛ ጊዲኮ ኢንቴካ፥ ኢንቴ ካዎይካ ꬋያና» ጊዴስ።

13

ሳሜሊ ሳኦሌ ሴሪዳ ሴራ

1 ሳኦሊ ካዎቲሺን ኢዛስ ላይꬃይ ሄꬑ ታማ። ኢዚ ኢስራኤሌ ኦይዱ ታማኔ ናምኡ ላይꬅ ሃሪዴስ።

2 ሳኦሊ ኢስራኤሌ ኣሳፔ 3,000 ኣስ ዶሪዴስ፤ 2,000 ኣሲ ዙምቡላይ ዳሪዛ ቤቴሌኒኔ ማኪማሴን ሳኦሌራ፥ 1,000 ኣሲ ቢኒያሜ ዴሬ ጊቢኣን ዮናታኔራ ዴስ፤ ሃንኮ ዴሬዚ ባሶ ባሶ ባና ማላ ሞይዚዴስ።

3 ዮናታኔይ ጌባን ዲዛ ፊሊስጼሜ ኦላ ኣሳይ ዲዛሶ ሾጪዴስ፤ ፊሊስጼሜ ኣሳይካ ሄሳ ሲዪዴስ፤ ሳኦሊካ፥ «ኢብራዌ ኣሳይ ሲዮ!» ጊዲ ዴራ ቦላ ዛዬ ፑኒሲዴስ። 4 ሄሳ ጊሻስ ኢስራኤሌ ኣሳይ ኡባይ፥ «ሳኦሊ ፊሊስጼሜ ኦላ ኣሳይ ዲዛሶ ሾጪዴስ፤ ኢስራኤሌ ኣሳይ ፊሊስጼሜ ኣሳ ኣቻን ቱና ሚሻ ማላ ኢጼቲዴስ» ጊዛ ዎሬ ሲዪዴስ፤ ዴሬዚካ ሳኦሌ ካላናስ ጌልጌላን ሺቂዴስ።

5 ፊሊስጼሜ ኣሳይ 3,000 ፓራ-ጋሬ፥ 6,000 ቶጋንቻታ፥ ቆዳይ ባይንዳ ኣባ ሻሚንታ ማላ ዳሪዳ ኦላ ኣስ ኤኪዲ ኢስራኤሌ ኦላናስ ሺቂዴስ፤ ኦላስ ኬዚዲካ ቤቲ-ኣዌኔፔ ኣርሼይ ሞኪዛ ባጋራ ዲዛ ማኪማሴን ኡቲዳ። 6 ኢስራኤሌቲ ዲዛ ሃኖታይ ኬሂ ሂርጊሲዛዝ ጊዲዳይሳኔ ኢስታ ኦላ ኣሳይካ ዳሮ ጬጬን ዲዛይሳ ቤኢዲ ጎንጎሎይ ዲዛሶን፥ ዎራይ ዲዛሶን፥ ዛላይ ዲዛሶን፥ ኣፎይ ዲዛሶኒኔ ኦላይ ዲዛሶ ኡባን ቆቴቲዳ። 7 ኢስራኤሌ ኣሳፔ ኢሲ ኢሲ ኣሳቲ ዮርዳኖሴ ፒኒዲ ጋዴኔ ጋላኣዴ ዴሬ ቢዳ።

ሳኦሊ ጊዲኮ ጌልጌላን ታኪዴስ፤ ኢዛራ ኢሲፌ ዲዛ ኦላ ኣሳይ ኡባይ ባቢ ኮኮሪዴስ። 8 ኢዚካ ሳሜሊ ኢዛስ ኢሚዳ ባሬዛ ማላ ላፑን ጋላስ ጋካናሼ ናጊዴስ፤ ጊዶ ኣቲን ሳሜሊ ጌልጌላ ዪቤና፤ ሄሳፌ ጉዬ ሳኦሌ ኦላ ኣሳይ ላሌቴꬅ ኦይኪዴስ። * 9 ሄሳ ጊሻስ ሳኦሊ፥ «ጹጌቲዛ ያርሾዛኔ ኢሲፌቴꬃ ያርሾዛ ሃ ኤሂቴ» ጊዴስ፤ ሄሳፌ ጉዬ ጹጌቲዛ ያርሾዛ ኢዚ ያርሺዴስ። 10 ኢዚ ያርሾዛ ያርሺ ጊጊዳ ማላ ሄራካ ሳሜሊ ጋኪ ዎꬊዴስ፤ ሳኦሊ ኢዛ ሞኪ ኤካና ኬዚዴስ።

11 ሳሜሊ፥ «ኔ ኣይ ኦꬃዲ?» ጊዲ ኢዛ ኦይቺዴስ፤ ሳኦሊካ ኢዛስ፥ «ኦላ ኣሳይ ላሌቲዳይሳ፥ ኔካ ባሪዳ ሳቴን ዮንታ ኣጊዳይሳ፥ ፊሊስጼሜ ኣሳይ ማኪማሴን ሺቂዳይሳ ቤኣዲስ፤ 12 ‹ሄሳ ጊሻስ ፊሊስጼሜ ኣሳይ ዱጌ ጌልጌላ ታ ቦላ ያና፤ ታኒ ጎዳፔ ቴማይ ያና ማላ ዎሳቤኬ› ጋ ቆፓዲስ፤ ሄሳ ጊሻስ ጹጌቲዛ ያርሾ ሺሻናይሲ ታስ ኣቶንታዝ ጊዲዴስ» ጊ ዛሪዴስ።

13 ሳሜሊካ ኢዛስ፥ «ኔስ ቤሶንታዝ ኦꬃዳሳ፤ ጎዳ ኔ ጾሳይ ኔስ ኢሚዳ ኣዛዞ ናጋቤካ፤ ኔ ናጊዳኮ ኢስራኤሌ ቦላ ኔ ካዎቴꬃይ ሜርናስ ሚኒ ዳናሺን። 14 ሃኢ ጊዲኮ ኔ ካዎቴꬃይ ሚኒ ኤቄና፤ ቤኣ ጎዳይ ባ ዎዚና ማላ ሃኒዛ ኣስ ዴሚዴስ፤ ኔኒ ጎዳ ኣዛዞ ናጎንታ ኢጺዳ ጊሻስ ኢዚ ዴሬዛ ካሌꬂዛዴ ጊዳና ማላ ዶሪዴስ» ጊዴስ። *

15 ሄሳፌ ጉዬ ሳሜሊ ጌልጌላፔ ዴንዲዲ ቢኒያሜይ ኣይሲዛ ዴሬን ዲዛ ፑዴ ጊቢኣ ኬዚዴስ፤ ሳኦሊካ ባናራ ኢሲፌ ዲዛ ኣሳታ ቆዲዴስ፤ ኢስታ ቆዳይካ 600 ጊዲዴስ።

16 ፊሊስጼሜቲ ማኪማሴን ዱንካኒ ኡቲዳ ዎዴ ሳኦሊ፥ ኢዛ ና ዮናታኔይኔ ኢስታራ ኢሲፌ ዲዛ ኣሳቲ ቢኒያሜይ ኣይሲዛ ጌባ ዴሬን ዴቴስ። 17 ዎራጂዛይቲ ሄꬑ ጩጋን ሻኬቲዲ ፊሊስጼሜታ ጉታፔ ኬዚዳ፤ ኢሲ ጩጋዚ ሹኣሌይ ኣይሲዛ ቢታ ኦፊራ ቢዴስ። 18 ናምኣንꬆ ጩጋዚ ቤቲ-ሆሮኔ ቢዴስ፤ ሄꬓንꬆ ጩጋዚ ባዞ ቢታ ጊናራ ሲቦዬ ዙሌራ ዱጌ ቤሲዛ ዛዋ ዩዪዴስ።

19 ፊሊስጼሜቲ፥ «ኢስራኤሌቲ ባንታስ ማሻ ዎይኮ ቶራ ኦꬆፌቶ» ጊዳ ጊሻስ ኩሜꬃ ኢስራኤሌ ቢታን ዎጋጬይ ዴና። 20 ሄሳ ጊሻስ ኢስራኤሌ ኣሳይ ኡባይ ባንታ ማራሻኔ ጾይሌ ቆጺሳናስ፥ ባ ቤዪጼታኔ ባጫታ ፖሺሳናስ ዱጌ ፊሊስጼሜ ዴሬ ዎꬌቴስ። 21 ላይዳኔ ቤዪጼ ቃሴ ቦራ ላጊዛ ቢራታ ሌች ፖሺሳናስ ኦይዱ ጊራሜ ጊዲዛ ሳቂሌ ቢራ ጪጌቴስ፤ ኢስቲ ባንታ ማራሻኔ ጾይሌ ቆጺሳናስ ሄሳስ ናምኡ ኩሼ ጊዲዛዝ ጪጌቴስ። *

22 ሄሳ ጊሻስ ኦላዚ ዴንዲዳ ጋላስ ሳኦሌፔኔ ኢዛ ና ዮናታኔፔ ኣቲን ኢስታራ ኢሲፌ ኬዚዳ ኦላንቻታ ጊዶን ማሻ ዎይኮ ቶራ ኦይኪዳ ኢሲ ኣሲካ ዴና።

23 ሄ ዎዴ ፊሊስጼሜታፔ ኢሲ ጩጋዚ ማኪማሴ ፑርዴን ኣꬊ ኡቲዴስ።

14

ዮናታኔይ ፊሊስጼሜታ ቦላ ጋꬂዳ ዳፋ

1 ኢሲ ጋላስ ሳኦሌ ና ዮናታኔይ ኢዛ ጎንዳሌ ኦይኪዛ ናቴꬃዛ፥ «ሃ ያ፤ ሃራ ባጋራ ዲዛ ፊሊስጼሜ ኦላንቻታ ጉታ ኣኔ ፒኖስ» ጊዴስ፤ ጊዶ ኣቲን ሄሳ ባ ኣዋስ ዮቲቤና።

2 ሄ ዎዴ ሳኦሊ ጊቢኣፔ ማታን ሚጌሮኔ ጌቴቲዛሶን ኦሮማኔ ሚꬃ ጋርሳን ዱንካኒ ኡቲዴስ፤ ኡሱፑን ጼት ጊዲዛ ኣሳቲ ኢዛራ ዴቴስ። 3 ኤፉዴ ማይኢዛ ቄሴ ኣካያይ ኢስታራ ዴስ፤ ኢዚካ ሴሎን ጎዳ ቄሴ ጊዲ ዲዛ ኤሌ ና፥ ፊኒሃሴ ና፥ ኢካቦዴ ኢሻ ኣሂጹቤ ና። ጊዶ ኣቲን ዮናታኔይ ኢስታ ጊዶን ዶንታይሳ ኤሪዳ ኣሲ ዴና።

4 ዮናታኔይ ፊሊስጼሜ ኦላንቻቲ ዱንካኒ ዲዛሶ ፒናና ኮዪዳ ፑርዴዛ ቦላ ሃዲርሳራኔ ኡሻቻራ ኮይሮይሲ ቦጼጼ፥ ናምኣንꬆዚ ሴኔ ጌቴቲዛ ናምኡ ዞልዶ ዛላቲ ዴቴስ። 5 ኢሲ ዛላዚ ፑዴሃ ባጋራ ማኪማሴ ጊናራ ዴስ፤ ናምኣንꬆዚ ዱጌሃ ባጋራ ጌባ ጊናራ ዴስ።

6 ዮናታኔይ ኢዛስ ጎንዳሌ ኦይኪዛ ናቴꬃዛ፥ «ሃ ያ፤ ቃጻሬቶንታ ኦላንቻታ ጉታ ኣኔ ፒኖስ፤ ጎዳይ ኑ ጊሻስ ኦሌታናኮ ኦኔ ኤሪዛይ፤ ጎዳይ ጉꬃ ኣሳን ጊዲን ዳሮ ኣሳን ኣሻና ጊኮ ኢዛ ዲጋናይ ዴና» ጊዴስ።

7 ኢዛስ ጎንዳሌ ኦይኪዛ ናቴꬃዚ፥ «ኔ ዎዚናን ቆፒዳ ኡባ ኦꬃ፤ ጉዬ ጎፓ፤ ታኒካ ኩሜꬃ ዎዚናፔ ኔናራ ዳይስ» ጊዴስ።

8 ዮናታኔይ ኢዛስ፥ «ሂስቲኮ ሃያ፤ ኣሳይ ዲዛሶ ፒኒዲ ኣኔ ኣሳስ ቤቶስ። 9 ኢስቲካ፥ ‹ኑኒ ኢንቴኮ ባና ጋካናስ ኑና ሄን ናጊቴ› ጊኮ ኑኒ ዲዛሶን ዲዲ ኢስታ ናጋና፤ ፑዴ ኢስታኮ ኬዞኮ። 10 ጊዶ ኣቲን ኢስቲ ኑና፥ ‹ፑዴ ኑኮ ኬዚቴ› ጊኮ ጎዳይ ኢስታ ኑ ኩሼን ኣꬂ ኢሚዳይሳስ ሄሲ ማላታ ጊዲዛ ጊሻስ ኑ ኢስታኮ ፑዴ ኬዛና» ጊዴስ።

11 ኢስቲ ናምኣቲ ፊሊስጼሜ ኦላንቻታስ ቤቲዳ ማላ ፊሊስጼሜቲ፥ «ኣሶ ቤኢቴ፤ ኢብራዌቲ ካሴ ባንቲ ቆቴቲዳ ኦላፌ ኬሳ ቦላ ዴቴስ» ጊዴስ። 12 ሄሳፌ ጉዬ ፊሊስጼሜታ ሄራን ዲዛ ኦላ ኣሳይ፥ «ኣኔ ሃ ኑኮ ኬዚቴ፤ ኑ ኢንቴና ኢሲ ሚሽ ቤሲ ኣጋና» ጊዲ ዮናታኔ ቦላኔ ኢዛ ጎንዳሌ ኦይኪዛ ናቴꬃዛ ቦላ ዋሲዳ። ሄሳ ጊሻስ ዮናታኔይ ኢዛ ጎንዳሌ ኦይኪዛይሳ፥ «ጎዳይ ኢስታ ኢስራኤሌታ ኩሼን ኣꬂ ኢሚዳ ጊሻስ ሃ ያ ታና ካላ» ጊዴስ።

13 ዮናታኔይ ዙሚዲ ባስ ጎንዳሌ ኦይኪዛይሳ ካሌꬂ ኤኪዲ ኬዚዴስ፤ ፊሊስጼሜቲ ዮናታኔ ኩሼን ኩንዲዳ፤ ኢዛስ ጎንዳሌ ኦይኪዛይሲ ኢዛ ጉዬራ ካሊሼ ኢስታ ዎꬊዴስ። 14 ዮናታኔይኔ ኢዛ ጎንዳሌ ኦይኪዛይሲ ኮይሮ ጋላስ ኢሲ ዋጻ ፔይሺዛ ጋዴን ናምኡ ታሙ ጊዲዛ ኣስ ዎꬊዳ።

ፊሊስጼሜታ ጾኔቴꬅ

15 ጉታ ጊዶን ዴራ ቦላኒኔ ጎሻታ ቦላን ሺሮይ ዴንዲዴስ፤ ካምቤ ናጊዛይቲኔ ዳፋ ጋꬂዛይቲ ኡባይ ኮኮሪዳ፤ ቢታይካ ቃጺዴስ። ሄ ሺሮዚካ ጾሳፌ ኪቴቲዴስ።

16 ቢኒያሜይ ኣይሲዛ ጊቢኣን ዲዛ ሳኦሌ ዛቤቲ፥ ፊሊስጼሜ ኦላንቻቲ ዱማ ዱማ ባጋራ ላሌቲሺን ቤኢዳ። 17 ሳኦሊ ባናራ ዲዛ ኣሳታስ፥ «ኣኔ ኦላንቻታ ቆዲቴ፤ ኑ ጊዶፌ ኦኒ ቢዳኮ ቤኢቴ» ጊዴስ። ኢስቲ ቆዲዛ ዎዴ ዮናታኔይኔ ኢዛ ጎንዳሌ ኦይኪዛይሲ ሄን ዴቴና።

18 ሳኦሊካ ኣካያ፥ «ጾሳ ጫቆ ቃላ ታቦታ ሃ ኤካ ያ» ጊዴስ፤ ሄ ዎዴ ታቦታዚ ኢስራኤሌ ኣሳ ማታን ዴስ። 19 ሳኦሊ ቄሴዛስ ዮቶ ቦላ ዲሺን ፊሊስጼሜታ ሺሮዚ ጉጂ ጉጂ ቢዴስ፤ ሄሳ ጊሻስ፥ «ኣጋጋ፤ ኔ ኩሼ ሃ ዛራ» ጊዴስ።

20 ሄሳፌ ጉዬ ሳኦሊኔ ኢዛ ኦላንቻቲ ኢሲ ቦላ ኦላስ ቢዳ፤ ኢስቲካ ፊሊስጼሜቲ ባንታ ማሻን ቡሳኬቲሼ ጊታ ሺሮ ጋርሳን ዲዛይሳ ቤኢዳ። 21 ሃይሳፌ ሲንꬃን ፊሊስጼሜታ ሚሌን ኤቂዲ ኢስታራ ኢስታ ጉታ ቢዳ ኢብራዌቲ ሳኦሌራኔ ዮናታኔራ ዲዛ ኢስራኤሌ ኣሳኮ ሲሚ ጌሊዳ። 22 ኤፍሬሜ ጌዜን ቆቴቲ ዲዛ ኢስራኤሌ ኣሳይ ኡባይ ፊሊስጼሜ ኣሳይ ባቃቲሼ ዲዛይሳ ሲዪዲ ሚንꬂዲ ካሌቲ ካሌቲ ዬዴꬂዴስ። 23 ሄ ዎዴ ጎዳይ ኢስራኤሌ ኣሺዴስ፤ ኦላዚ ቤቲ-ኣዌኔራ ካንꬂ ቢዴስ።

ኦላዛፔ ሲሚን ሃኒዳ ሚሻታ

24 ሳኦሊ፥ «ሃች ታ ሞርኬታ ቦላ ሃሎ ኬሳናፔ ሲንꬃን ኦማርስ ጋካናስ ካꬅ ሚዳ ኣሲ ቃንጌቲዳዴ ጊዶ» ጊዲ ኢዚ ዴሬዛ ጫቄꬂዳ ጊሻስ ሄ ጋላስ ኢስራኤሌ ኣሳይ ጬጬን ፔኢዴስ፤ ሄሳ ጊሻስ ዴራፔ ኢሳዴይካ ካꬅ ዶናን ጌልꬂቤና።

25 ኦላ ኣሳይ ኡባይ ዎራ ጊዶ ጌሊሺን ኤሲ ቢታ ቦላ ቤቲዴስ። 26 ዴሬዚ ዎራ ጊዶ ጌሊዛ ዎዴ ኤሳ ኢሊሎይ ጾኬቲዛይሳ ቤኢዴስ። ጊዲኮካ ጫቆዛስ ያዪዳ ጊሻስ ባ ኩሼ ባ ዶናኮ ሺሺዳ ኣይ ኣሲካ ዴና። 27 ጊዶ ኣቲን ኢዛ ኣዋይ ዴራ ጫቂሲ ዎꬂዳይሳ ዮናታኔይ ሲዪቤና፤ ሄሳ ጊሻስ ኢዚ ባ ኩሼን ኦይኪዳ ጉፌዛ ጼራ ኤሳ ኢሊሎዛ ጊዶ ዬዲ ኤኪዲ ባ ኩሼራ ባꬊን ኢዛስ ኣይፌይ ጼሊዴስ። 28 ሄሳፌ ጉዬ ኢሲ ዎታዳራዚ፥ «ኔ ኣዋይ ኦላ ኣሳ፥ ‹ሃች ካꬅ ዶናን ጌልꬂዳ ኣሲ ኦኒካ ቃንጌቲዳዴ ጊዶ› ጊዲ ሚንꬂ ጫቄꬂዴስ። ኣሲ ኡባይ ዳቡርዳይ ሄሳ ጋሶና» ጊዴስ።

29 ዮናታኔይካ፥ «ታ ኣዋይ ቢታ ቦላ ሜቶ ሜꬊዴስ፤ ሃኖ ኤሳይፌ ታ ጉꬅ ባꬊዳ ዎዴ ታ ኣይፌይ ዋኒ ጼሊዳኮ ቤኢቴ! 30 ዴሬዚ ባ ሞርኬታፔ ዲኢ ኤኪዳይሳፌ ሚዳኮ ሃች ኣይ ማላ ሎኦሺን ኣቲዴ! ሃይቂዳ ፊሊስጼሜታ ቆዳይ ኣይ ማላ ዳሮ ጊዳናሺን ኣቲዴ!» ጊዴስ።

31 ሄ ጋላስ ኢስራኤሌ ኣሳይ ማኪማሴፔ ቢዲ ኣያሎኔ ጋካናስ ፊሊስጼሜ ኣሳ ሾጪዳፔ ጉዬ ኬሂ ዳቡርዴስ። 32 ሄሳ ጊሻስ ኣሳይ ዶርሳ፥ ቦራኔ ማራታ ዲኢ ኤሂዲ ቢታ ቦላ ሹኪዲ ዪቄቲሼ ሱꬃራ ሚዴስ። 33 ሄሳፌ ጉዬ ሳኦሌስ፥ «ቤኣ ኣሳይ ዪቄቲሼ ሱꬃራ ሚዲ ጎዳ ቆሂሼ ዴስ» ጊ ዮቴቲዴስ። ሳኦሊካ፥ «ኢንቴ ዎጋ ሜንꬂዴታ፤ ሄሳ ጊሻስ ኢሲ ጊታ ሹች ቡሉሊሲዲ ሃ ታስ ኤሂቴ» ጊዴስ። * 34 ኢዚካ፥ «ዴራ ጊዶን ዩዪ ዩዪዲ፥ ‹ኢንቴ ኢሶይ ኢሶይ ኢንቴ ቦራታኔ ኢንቴ ዶርሳታ ሃ ኤሂቴ፤ ሃይሳን ሹኪ ሚቴ፤ ጊዶ ኣቲን ኣሾዛ ሱꬃራ ጋꬂ ሚዲ ጎዳ ቆሆፒቴ› ጊ ዮቲቴ» ጊዴስ። ሄሳ ጊሻስ ሄ ጋላሳ ኦማርስ ኢሶይ ኢሶይ ባ ቦራ ኤሂዲ ሄን ሹኪዴስ። 35 ሳኦሊካ ያርሾ ያርሺዛሶ ጊግሲዴስ፤ ያርሾ ያርሺዛሶ ኦꬂሺን ሃይሲ ኢዛስ ኮይሮ።

36 ሳኦሊ፥ «ኦማርሳራ ፊሊስጼሜታ ካሊ ዎꬊዲ ዎንታናሼ ጋካናስ ኢስታ ቦንቆስ፤ ኢስታፌ ኢሲ ኣሲካ ሼምፖራ ፓጻ ኣጎኮ» ጊዴስ። ኢስቲካ፥ «ኔስ ሎኦ ሚሳቲ ቤቲዛ ኡባ ኦꬃ» ጊ ዛሪዳ። ቄሴይ ጊዲኮ፥ «ኣኔ ሃን ጾስ ኦይቾስ» ጊዴስ።

37 ሄ ዎዴ ሳኦሊካ፥ «ፊሊስጼሜ ኣሳታ ካላዳ ዱጌ ዎꬎ? ኢስራኤሌታ ኩሼን ኔ ኢስታ ኣꬃ ኢማኔ?» ጊ ጾስ ኦይቺዴስ፤ ጊዶ ኣቲን ጾሲ ሄ ጋላስ ኢዛስ ኣይ ዛሮካ ኢሚቤና።

38 ሄሳ ጊሻስ ሳኦሊ፥ «ኦላንቻታ ካሌꬂዛ ኡባቶ፥ ሃ ሺቂቴ፤ ሃች ኣይ ናጋራይ ኦሴቲዳኮ ኣኔ ሻኪ ኤሮስ። 39 ኢስራኤሌ ኣሺዳ ዴኦ ጎዳይ ቤኢን ታ ና ዮናታኔይ ቆሆ ኦꬂዳ ጊዲኮካ ሃይቃና ቤሴስ» ጊዴስ። ጊዶ ኣቲን ዴራ ጊዶፌ ኢዛስ ዛሮ ኢሚዳይ ኢሳዴይካ ዴና።

40 ሄሳፌ ጉዬ ሳኦሊ ኢስራኤሌ ኣሳ ኡባ፥ «ኢንቴ ዉሪካ ሄ ባጋራ ኤቂቴ፤ ታኒኔ ታ ና ዮናታኔይ ሃ ባጋራ ኤቃና» ጊዴስ። ኣሳይካ፥ «ኤሮ ኔና ሎኦይሳ ኦꬃ» ጊ ዛሪዴስ።

41 ሂስቲን ሳኦሊ፥ «ታስ ሱሬ ዛሮ ኢማ» ጊ ጎዳ ኢስራኤሌ ጾሳኮ ዎሲዴስ፤ ሳማዚ ሳኦሌ ቦላኔ ዮናታኔ ቦላ ዎꬊዴስ፤ ዴሬዚ ጺሊ ኬዚዴስ። * 42 ሳኦሊካ፥ «ታ ቦላኔ ታ ና ዮናታኔ ቦላ ሳማ ዬጊቴ» ጊዴስ፤ ሳማዚካ ዮናታኔ ቦላ ዎꬊዴስ።

43 ሄሳፌ ጉዬ ሳኦሊ ዮናታኔ፥ «ኣኔ ኔ ኦꬂዳይሳ ታስ ዮታ» ጊዴስ፤ ዮናታኔይካ፥ «ታኒ ታ ጉፌ ጼራን ጉꬃ ኤሳ ኢሊሎ ኤካዳ ታ ዶናን ጌልꬂዳ ጊሻስ ሄኮ ታኒ ሃይቃናስ ጊጌታ ኡታዲስ» ጊዴስ።

44 ሳኦሊካ፥ «ኢታ ሚሽ ታ ቦላ ኤሂዳ ዮናታኔ! ኔኒ ሃይቆንታ ኣጊኮ ጎዳይ ታ ቦላ ፒርዶ» ጊዴስ።

45 ጊዶ ኣቲን ዴሬዚ ሳኦሌስ፥ «ኢስራኤሌ ዴራስ ሃይሳ ጊታ ጾኖ ኤሂዳ ዮናታኔይ ሃይቃናስ ቤሲዜ? ቤሴና፤ ጾሲ ኢዛ ማዲን ሃች ኢዚ ሃይሳ ኦꬂዳ ጊሻስ ዴኦ ጎዳይ ቤኢን ኢዛ ሁኤ ቢናናፌ ኢሲናካ ቢታ ቦላ ኩንዱኩ» ጊዳ፤ ሄሳን ኣሳይ ዮናታኔ ኣሺን ዮናታኔይ ሃይቆፔ ኣቲዴስ።

46 ሂስቲን ሳኦሊ ፊሊስጼሜታ ዬዴꬂዛይሳ ኣጊ ሲሚዴስ፤ ኢስቲካ ባንታ ዴሬ ሲሚዳ።

ሳኦሌ ካዎቴꬂኔ ኢዛሶ ኣሳ ሃኖ

47 ሳኦሊ ኢስራኤሌ ኣሳ ቦላ ካዎቲዳፔ ጉዬ ባ ዩሾን ዲዛ ባ ሞርኬታ ሞኣቤታ፥ ኣሞኔታ፥ ኤዶሜታ፥ ጾባ ካዎታኔ ፊሊስጼሜታ ኦሊዴስ። ቢዳሶን ቢዳሶን ኡባን ጾኒዴስ። 48 ሚኒ ኦሌቲዲ ኣማሌቄታ ጾኒዴስ፤ ኢስራኤሌታ ቦንቂዛይታ ኩሼፔ ኬሲ ኤኪዴስ።

49 ሳኦሌ ኣቱማ ናይቲ ዮናታኔ፥ ዪሺዌኔ ማልኬሹኣ፤ ማጫ ናይቲ ባይራያ ሜሮቦ፥ ካሎያ ሚልኮሎ ጌቴቴቴስ። 50 ሳኦሌ ማቼያ ኣኪማሴ ቢዮ ኣሂናሆሞ ጌቴታዉስ፤ ኢዛስ ኦላ ጋዳዋዚ ኢዛ ኣዋ ኢሻ ኔሬ ና ኣቢኔሬ ጌቴቴስ። 51 ሳኦሌ ኣዋ ቂሴይኔ ኣቢኔሬ ኣዋ ኔሬይ ኣቢኤሌ ናይታ።

52 ሳኦሌ ካዎቴꬃ ዎዴ ኡባን ፊሊስጼሜታራ ጫሞ ኦላይ ዴስ፤ ሄሳ ጊሻስ ሚኖ ኣስ ዎይኮ ቃራ ኣስ ቤኢዳ ዎዴ ኡባን ኢዛዴ ባኮ ኤሂዲ ኦላንቻታ ጊዶ ጌልꬄስ።

15

ሳኦሊ ኣማሌቄ ኣሳ ቦላ ዴንꬂዳ ኦላ

1 ሳሜሊ ሳኦሌ፥ «ባ ዴሬ ኢስራኤሌ ቦላ ታ ኔና ቲያዳ ካዎሳና ማላ ጎዳይ ታና ኪቲዴስ፤ ሄሳ ጊሻስ ጎዳፔ ዪዳ ኪታ ኤዝጋ። * 2 ጎዳይ ኡባፌ ዎልቃማ ጾሳይ፥ ‹ኢስራኤሌይ ጊብጼፔ ኬዚዳ ዎዴ ኣማሌቄቲ ኢስታራ ኦጌ ቦላ ኤቄቲዳ ጊሻስ ታ ኢስታ ቃጻያና። * 3 ሃኢካ ባ፤ ኣማሌቄታ ኦላ! ኢስታስ ዲዛ ሚሽ ሙሌራ ꬋይሳ፤ ኢሲ ሚሺካ ኣሾፋ፤ ኣቱማኔ ማጫ፥ ናኔ ዪꬋ፥ ሜሄታኔ ዶርሳታ፥ ጋሜላኔ ሃሬ ዎꬋ› ጌስ» ጊዴስ።

4 ሄሳ ጊሻስ ሳኦሊ ኣሳ ጺላኢሜ ጌቴቲዛሶን ሺሺዲ ቆዲዴስ፤ ኢስቲካ ኢስራኤሌፔ 200,000 ዎታዳራታ፥ ዩሁዳፔ 10,000 ዎታዳራታ ጊዲዳ። 5 ሳኦሊ ኣማሌቄታ ካታማ ቢዲ ኢሲ ዙሌ ጊዶን ዛማዲ ኡቲዴስ። 6 ኢዚካ ቄናዌ ዴሬ ኣሳ፥ «ኢስራኤሌ ኣሳይ ጊብጼ ቢታፌ ኬዚዳ ዎዴ ኢንቴ ኢስታስ ኪያቲዳ ጊሻስ ታ ኢስታራ ኢንቴና ኢሲፌ ꬋይሶንታ ማላ ኣማሌቄታፔ ሃኪቴ፤ ኢስታፌካ ሻኬቲቴ» ጊዴስ። ሂስቲን ቄናዌ ኣሳቲ ኣማሌቄታፔ ሻኬቲዳ።

7 ሂስቲን ሳኦሊ ኣማሌቄታ ሃዊላፔ ዴንꬂዲ ኣርሼይ ሞኪዛ ባጋራ ጊብጼን ዲዛ ሹራ ጋካናስ ኦሊዴስ። 8 ኣማሌቄታ ካዎ ኣጋጌ ሼምፖራ ፓጻ ዲኢዴስ፤ ዴራ ኡባ ቃራ ማሻን ሲፊዴስ። 9 ጊዶ ኣቲን ሳኦሊኔ ኢዛ ኦላ ኣሳቲ ኣጋጌ፥ ሎኦ ዶርሳታኔ ሜሄታ፥ ኦሃላ ማሪኔ ላቃ፥ ሎኦ ሎኦ ጊዲዳ ኡባ ዎꬎንታ ኣጋጊዳ፤ ሄይታንታ ኡባ ዎꬋናስ ኮዪቤቴና፤ ጊዶ ኣቲን ሌቄቲዳይታኔ ሹፉሮታ ꬋይሲዳ።

ሳኦሊ ካዎቴꬃን ጋምኦንታ ማላ ዮቴቲዳ ቃላ

10 ሃይሳፌ ጉዬ ጎዳ ቃላይ ሳሜላኮ ዪዲ፥ 11 «ታኒ ሳኦሌ ካዎꬂዳ ጊሻስ ሞꬌታዲስ፤ ጋሶይካ ኢዚ ታና ካሎ ኣጊዲ ጉዬ ሲሚዳ ጊሻሲኔ ታ ኣዛዞ ፖሎንታ ኣጊዳ ጊሻሳ» ጊዴስ። ሳሜሊ ኬሂ ጬጪዲ ኦማርስ ኩሜꬅ ጎዳኮ ዋሲዴስ።

12 ሳሜሊ ዎንታ ማላዶራ ዴንዲዲ ሳኦሌራ ጋይታና ቢዴስ፤ ጊዶ ኣቲን፥ «ሳኦሊ ቃርሜሎሴ ቢዴስ፤ ሄን ባና ሃሳኢሲዛ ሃዉልቴ ኤሲዳፔ ጉዬ ዱጌ ጌልጌላ ዎꬊዴስ» ጌቴቲ ኢዛስ ዮቴቲዴስ።

13 ሳሜሊ ሳኦሌ ዴሚን ሳኦሊ፥ «ጎዳይ ኔና ኣንጆ፤ ጎዳ ኣዛዞ ታ ፖላዲስ» ጊዴስ።

14 ሳሜሊ ኢዛ፥ «ሂስቲን ሃይሲ ታ ሃይꬃን ሴቴቲዛ ዶርሳታ ዋሶይኔ ቦራታ ጻጎይ ኣዜ?» ጊ ኦይቺዴስ።

15 ሳኦሊ፥ «ኦላ ኣሳይ ኣማሌቄ ኣሳፔ ዲኢ ኤሂዳይታኮ፤ ሎኦ ሎኦ ዶርሳታኔ ቦራታ ጎዳ ኔ ጾሳስ ያርሻናስ ዎꬎንታ ፓጻ ኣሺዳይታ፤ ሃንኮይሳ ጊዲኮ ሙሌራ ꬋይሲዶስ» ጊ ዛሪዴስ።

16 ሳሜሊ ሳኦሌስ፥ «ሲያ፤ ቃማ ኦማርስ ጎዳይ ታስ ዮቲዳይሳ ኣኔ ታ ኔስ ዮታይስ» ጊዴስ። ሳኦሊካ፥ «ኤሮ ኣኔ ዮታ» ጊዴስ።

17 ሳሜሊ ኢዛስ፥ «ኔኒ ኔ ቆፋን ጉꬅ ጊዲኮካ ኔ ኢስራኤሌ ኣሳ ካሌꬂዛዴ ጊዳቤኪ? ጎዳይ ኔና ቲይዲ ኢስራኤሌ ቦላ ካዎꬂዴስ። 18 ጎዳይ ኔና፥ ‹ባዳ ሄይታ ናጋራንቻታ ኣማሌቄ ኣሳ ሙሌራ ꬋይሳ፤ ዲፒ ሂስታ ꬋይሳናሼ ጋካናስ ኦላ› ጊዲ ኪቲዴስ። 19 ሂስቲን ኔ ኣይስ ጎዳስ ኣዛዜታቤኪ? ዲኦይሳ ሺሻናስ ዮራታዳ ኣይስ ጎዳ ሲንꬃን ኢታ ኦꬃዲ?» ጊዴስ።

20 ሳኦሊ ኢዛስ፥ «ታኒ ጎዳስ ኣዛዜታዲስ፤ ኢዚ ታና ኪቲዳ ማላ ባዲስ፤ ኣማሌቄ ኣሳ ሙሌራ ꬋይሳዳ ኢስታ ካዎ ኣጋጌ ኤካ ያዲስ። 21 ኦላ ኣሳይ ጊዲኮ ዲኤቲዳይሳፌ ጎዳስ ዱማቲዳይታ ጊዶፌ ሎኦ ሎኦ ዶርሳታኔ ቦራታ ጌልጌላን ጎዳ ኔ ጾሳስ ያርሻናስ ኤኪዳ» ጊዴስ።

22 ሳሜሊ፥

«ጎዳ ቃላስ ኣዛዜቲን

ኢዛ ኡፋይሲዛይሳ ማላ

ጎዳይ ጹጌቲዛ

ካꬃ ያርሾኒኔ

ሃራ ያርሾን ኡፋዬቲ ኤሪዜ?

ሄኮ ኣዛዜቴꬂ ያርሾፌ፥

ኤዝጊ ሲሲ ꬋርሾ

ሃንዳፌ ኣꬌስ።

23 ማካላይ ማሮꬆ ማላ ናጋራ፤

ኣጋ ኢጻይ ኤቃ ጾሳስ

ጎይኖ ማላ ኢታ፤

ኔኒ ጎዳ ቃላ

ካꬊዳ ጊሻስ

ኢዚካ ኔኒ ካዎ ጊዶንታ ማላ

ኔና ካꬊዴስ» ጊዴስ።

24 ሄሳፌ ጉዬ ሳኦሊ ሳሜላስ፥ «ታኒ ናጋራ ኦꬃዲስ፤ ጎዳ ኣዛዞኔ ኔ ኢሚዳ ዎጋ ሞራዲስ፤ ታኒ ዴራስ ያዪዳ ጊሻስ ኢስታስ ኣዛዜታዲስ። 25 ሃኢካ ኔኒ ታ ናጋራ ኣቶ ጋና ማላኔ ጎዳስ ጎይናናስ ኔ ታናራ ኢሲፌ ሲማ ባና ማላ ታ ኔና ዎሳይስ» ጊዴስ።

26 ጊዶ ኣቲን ሳሜሊ ኢዛስ፥ «ታ ኔናራ ሲማ ቢኬ፤ ኔኒ ጎዳ ቃላ ካꬋዳሳ፤ ጎዳይካ ኔ ኢስራኤሌ ቦላ ካዎቶንታ ማላ ኔና ካꬊዴስ» ጊዴስ።

27 ሳሜሊ ባና ጉዬ ሲሚሺን ሳኦሊ ኢዛ ኣፋላ ጼራ ኦይኪን ኣፋላዚ ዳኬቲዴስ። 28 ሳሜሊ፥ «ጎዳይ ሃች ኢስራኤሌ ካዎቴꬅ ኔ ኩሼፔ ዳኪዴስ፤ ኔፔ ሎኢዛ ኔ ሾራስ ኣꬂ ኢሚዴስ። * 29 ኢስራኤሌ ቦንቾ ጊዲዳ ጎዳይ ዎርዶቴና፤ ሞꬌቴና፤ ጋሶይካ ሞꬌታናስ ኢዚ ኣሴ ጊዴና» ጊዴስ።

30 ሳኦሊ፥ «ታኒ ናጋራ ኦꬃዲስ፤ ጊዶ ኣቲን ታ ዴሬዛ ሃላቃታ ሲንꬃኒኔ ኢስራኤሌ ኣሳ ሲንꬃን ታና ቦንቻርኪ! ጎዳ ኔ ጾሳስ ጎይናናስ ታናራ ኢሲፌ ሲማርኪ!» ጊዴስ። 31 ሄሳ ጊሻስ ሳሜሊ ኢዛራ ኢሲፌ ሲሚዴስ፤ ሳኦሊካ ጎዳስ ጎይኒዴስ።

32 ሄሳፌ ጉዬ ሳሜሊ፥ «ኣማሌቄ ካዎ ኣጋጌ ታስ ሃ ኤሂቴ» ጊዴስ፤ ኣጋጌይ፥ «ቱማፔ ሃይቆይ ሃይሳ ማላ ጫሞ?» ጊ ኮኮሪሼ ዪዴስ።

33 ሳሜሊካ፥ «ኔ ማሻይ ማጫሳታ ዬሎይ ባይንዳ ኣሺዳይሳꬆ ኔ ኣያካ ማጫሳታ ጊዶን ዬሎይ ባይንዳሮ ጊዳና» ጊሼ ኣጋጌ ጌልጌላን ጎዳ ሲንꬃን ቃንጼሬꬂ ዬጊዴስ። 34 ሄሳፌ ጉዬ ሳሜሊ ኤራማ ቢዴስ፤ ሳኦሊ ጊዲኮ ባሶ ፑዴ ጊቢኣ ኬዚዴስ። 35 ሳሜሊ ሳኦሌስ ዬኪኮካ ኢዚ ሃይቃናሼ ጋካናስ ናምኣንꬆ ኢዛ ቤኣናስ ቢቤና፤ ጎዳይ ሳኦሌ ኢስራኤሌ ቦላ ካዎꬂዳ ጊሻስ ሞꬌቲዴስ።

16

ዳዊቴ ቲዬቴꬅ

1 ጎዳይ ሳሜላስ፥ «ኢስራኤሌ ቦላ ካዎቲ ዶንታ ማላ ታ ካꬊዳ ሳኦሌስ ኔ ኣዉዴ ጋካናስ ዬካኔ? ቤቴሊሄሜ ዴሬ ኣስ ኢሴዬኮ ታ ኔና ኪታና ጊሻስ ባሼ ካጬን ዛይቴ ኩንꬃ ኤካ ባ፤ ታ ኢዛ ናይታ ጊዶፌ ኢሶይ ካዎ ጊዳና ማላ ዶራዲስ» ጊዴስ። 2 ሳሜሊ ጊዲኮ፥ «ሳኦሊ ሲዪኮ ታና ዎꬋና፤ ሂስቲን ታ ዋና ባና ዳንዳያዚና?» ጊዴስ። ጎዳይ ዛሪዲ፥ «ኢሲ ኡሱ ኤካ ባዳ፥ ‹ጎዳስ ያርሻናስ ያዲስ› ጋ። 3 ያርሾሶሆ ኢሴዬ ጼይጋ፤ ሄሳፌ ጉዬ ኔ ኦꬃናይሳ ታ ኔና ቤሳና፤ ታ ኔስ ዮቲዛዴ ኔ ቲያና» ጊዴስ።

4 ሳሜሊ ጎዳይ ጊዳይሳ ኦꬂዴስ፤ ኢዚ ቤቴሊሄሜ ጋኪዳ ዎዴ ካታማ ጪማቲ ኮኮሪሼ ኢዛራ ጋይታናስ ዪዳ፤ ኢስቲካ ኢዛ፥ «ኔ ሳሮስ ያዲ?» ጊ ኦይቺዳ።

5 ሳሜሊካ ዛሪዲ፥ «ኤ ሳሮሳ፤ ታኒ ጎዳስ ያርሾ ሺሻናስ ያዲስ፤ ኢንቴካ ኢንቴና ጌሺዲ ታናራ ያርሾሶሆ ሃ ዪቴ» ጊዴስ። ሄሳፌ ጉዬ ኢሴዬኔ ኢዛ ናይታ ዱማሲዴስ፤ ያርሾሶሆ ያና ማላካ ጼይጊዴስ።

6 ኢስቲ ሄ ጋኪሺን ሳሜሊ ኤልያቤ ቤኢዲ፥ «ቤኢቴ፤ ቱሙካ ጎዳይ ቲይዳይሲ ጎዳ ሲንꬃን ኤቂዴስ» ጊ ቆፒዴስ።

7 ጊዶ ኣቲን ጎዳይ ሳሜላ፥ «ታኒ ሃይሳ ካꬊዳ ጊሻስ ኔ ኢዛስ ማላ ዎይኮ ጌሳ ጼሎፋ፤ ጎዳይ ኣሲ ጼሊዛ ማላ ጼሌና፤ ኣሲ ካሬ ባጋ ሃኖታ ቤኤስ፤ ጎዳይ ጊዲኮ ዎዚና ጼሌስ» ጊዴስ።

8 ሄሳፌ ጉዬ ኢሴዬይ ኣቢናዳቤ ጼይጊዲ ሳሜላ ሲንꬃራ ኣꬋና ማላ ኦꬂዴስ፤ ጊዶ ኣቲን ሳሜሊ፥ «ጎዳይ ሃይሳካ ዶሪቤና» ጊዴስ። 9 ካሊዲካ ኢሴዬይ ሻማሃ ኤሂዴስ፤ ሳሜሊ፥ «ኢዛካ ጎዳይ ዶሪቤና» ጊዴስ። 10 ኢሴዬይ ባ ላፑን ናይታ ሳሜላ ሲንꬅ ሺሺዴስ፤ ጊዶ ኣቲን ሳሜሊ፥ «ጎዳይ ሃይታንታካ ዶሪቤና» ጊዴስ። 11 ሄሳፌ ጉዬ ሳሜሊ ኢሴዬ፥ «ኔ ናይቲ ሃይታንታ ጻላ?» ጊ ኦይቺዴስ።

ኢሴዬይካ፥ «ኡባፌ ካሎዚ ቡሮ ዪቤና፤ ሃኢ ኢዚ ዶርሳታ ሄሚሼ ዴስ» ጊ ዛሪዴስ።

ሳሜሊካ፥ «ኣኔ ኪታዳ ኤሂሳ፤ ኢዚ ያናሼ ጋካናስ ኑ ኡቶኮ» ጊዴስ።

12 ሂስቲን ኢሴዬይ ኪቲዲ ኤሂሲዴስ፤ ኢዚ ኣሪሳ፥ ኣይፌራ ሎኢዛ ፑላንቻኔ ማላ ሎኦ ና። ጎዳይ ሳሜላስ፥ «ታኒ ዶሪዳይ ሃይሳ፥ ዴንዳዳ ቲያ» ጊዴስ።

13 ሳሜሊካ ካጬዛን ዲዛ ዛይቴዛ ኤኪዲ ኢዛ ኢሻታ ሲንꬃን ኢዛ ቲይዴስ። ሄ ጋላሳፌ ዶሚዲ ጎዳ ኣያናይ ዳዊቴ ቦላ ኬሂ ዎልቃን ዎꬊዴስ፤ ሳሜሊ ጉዬ ሲሚ ኤራማ ቢዴስ።

ሳኦሌ ካዎቴꬃ ኬꬃን ዳዊቴ

14 ጎዳ ኣያናይ ሳኦሌፔ ሃኪዳ ጊሻስ ጎዳፔ ኣዛዜቲዳ ኢታ ኣያናይ ዋዪሲሼ ዴስ።

15 ሳኦሌ ኦሳንቻቲ፥ «ቤኣ፤ ጎዳፔ ኪቴቲዳ ኢታ ኣያናይ ኔና ዋዪሲሼ ዴስ። 16 ሄሳ ጊሻስ ባጋና ሾጪ ዳንዳይዛ ኣስ ኮያና ማላ ኑ ጎዳይ ባ ሲንꬃን ኤቂዛ ኦሳንቻታ ኣዛዞ፤ ሂስቲኮ ጎዳፔ ኣዛዜቲዳ ኢታ ኣያናይ ኔ ቦላ ዪዛ ዎዴ ኔስ ኢዚ ባጋና ሾጫና፤ ኔስካ ሎኦ ጊዳና» ጊዳ።

17 ሄሳ ጊሻስ ሳኦሊ ባ ኣሽካራታ፥ «ባጋና ሎኤꬂ ሾች ዳንዳይዛዴ ታስ ኮዪ ኤሂቴ» ጊዴስ።

18 ኢዛ ኦሳንቻታፔ ኢሶይ፥ «ሎኤꬂ ባጋና ሾች ዳንዳይዛ ቤቴሊሄሜ ዴሬ ኣስ ኢሴዬ ናዛ ቤኣዲስ፤ ኢዚ ቃራኔ ኦላንቻ፥ ኣኬካንቻኔ ኡፋይሲዛ ቃላ ሃሳይዛዴ፤ ጎዳይካ ኢዛራ ዴስ» ጊዴስ።

19 ሄሳፌ ጉዬ ሳኦሊ፥ «ኔ ዶርሳታኮን ዲዛ ኔ ና ዳዊቴ ዬዳ» ጊዲ ኢሴዬኮ ቃስታኔታ ኪቲዴስ። 20 ኢሴዬይ ቡዴና፥ ሉካሞ ኩሜꬃ ዎይኔ ኡሹ ሃሬ ቦላ ጫኒዲ፥ ዴይሻ ላቃ ጉጂ ኦይꬂዲ ባ ና ዳዊቴ ሳኦሌኮ ዬዲዴስ።

21 ዳዊቲ ሳኦሌኮ ዪዲ ኢዛስ ሃጋዞ ዶሚዴስ፤ ሳኦሊካ ኢዛ ኬሂ ዶሲዴስ፤ ኢዚካ ሳኦሌ ጎንዳሌ ቶኪዛዴ ጊዲዴስ። 22 ሄሳፌ ጉዬ ሳኦሊ፥ «ታኒ ዳዊቴ ዶሲዳ ጊሻስ ኢዚ ማታን ዲሼ ሃጋዛና ማላ ታስ ኢማርኪ!» ጊዲ ኢሴዬኮ ኪቲዴስ።

23 ጎዳፔ ኣዛዜቲዲ ኢታ ኣያናይ ሳኦሌ ቦላ ዪዛ ዎዴ ዳዊቲ ባጋና ሾጪሺን ሳኦሌስ ሎኤስ፤ ኢታ ኣያናይካ ኢዛ ቦላፌ ሃኬስ።

17

ዳዊቴኔ ጎልያዴ

1 ፊሊስጼሜቲ ባ ኦላንቻታ ኦላስ ዩሁዳ ቢታን ሶኮን ሺሺ ዎꬂዳ፤ ኢስቲካ ኢስኮቴፔኔ ኣዜቄፔ ጊዶን ዲዛ ኤፍሲ-ዴሚሜን ዱንካኒ ኡቲዳ። 2 ሳኦሊኔ ኢስራኤሌቲ ሺቂዲ ኤላ ዙሌን ዱንካኒዳ፤ ፊሊስጼሜታራ ኦሌታናስ ሶሆ ሶሆ ኦይኪዳ። 3 ኢሲ ባጋ ዙምቡላዛ ፊሊስጼሜቲ፥ ሃንኮ ባጋ ዙምቡላዛ ኢስራኤሌቲ ኦይኪዳ፤ ኢስታፌ ጊዶን ዙሌይ ዴስ።

4 ጌቴፔ ዪዳ ኢዛስ ጌሳይ ኡሱፑን ዋꬋ ጊዲዛ ጎልያዴ ጌቴቲዛ ኢሲ ኦላ ቃራዚ ፊሊስጼሜታ ጉታፔ ኬዚዴስ። 5 ኢዚ ጻርቂማላፔ ኦሴቲዳ ቆቤ ሁኤን ዎꬂዴስ፤ 5,000 ሳቂሌ ጊዲ ዴጺዛ ጻርቂማላፔ ኦሴቲዳ ጹሩሬ ማይኢዴስ። 6 ባ ሱሌዛን ጻርቂማላፔ ኦሴቲዳ ጋምባሌ ዎꬂዲ ባ ሃሼን ጻርቂማላፔ ኦሴቲዳ ጺንቃ ቶራ ኦይኪዴስ። 7 ኢዛ ቶራስ ቶማይ ዎንዲራሼ ማላ ኦርዴ፤ ኢዛስ ቶራ ኣይፌዚ ላፑን ኪሎ ኬና ዴጼስ፤ ኢዛ ኦላ ሚሽ ቶኪዛይሲ ኢዛፔ ሲንꬃን ሲንꬃን ቤስ።

8 ጎልያዴይ ያቻን ኤቂዳ ኢስራኤሌ ኣሳ ቦላ፥ «ኢንቴ ኦላስ ሳልፊ ኬዚዳይ ኣዛሴ? ታኒ ፊሊስጼሜ ኣስ ጊዲሺን ኢንቴ ሳኦሌ ኣይሌታ ጊዴኬቲ? ኣኔ ኢንቴ ጊዶፌ ኢሳዴ ዶሪቴ፤ ኢዚካ ኣኔ ሃ ታ ዲዛሶ ዎꬎ። 9 ኢዚ ታናራ ኦሌታናሲኔ ታና ዎꬋናስ ዳንዳይኮ ኑኒ ኢንቴስ ኣይሌታ ጊዳና፤ ጊዶ ኣቲን ታኒ ኢዛ ጾኒዛ ጊዲኮኔ ኢዛ ዎꬊዛ ጊዲኮ ኢንቴ ኑስ ኣይሌታ ጊዲዲ ሃሬታና» ጊ ናጪዴስ። 10 ሂስቲዲ ፊሊስጼሜ ዴሬ ኣዴዚ፥ «ሃች ታኒ ኢስራኤሌ ኦላንቻታራ ኤቄታና፤ ኣኔ ኦሌታና ኣስ ኢሚቴ!» ጊዴስ። 11 ሳኦሊኔ ኢስራኤሌ ኣሳይ ኡባይ ሃ ፊሊስጼሜ ኣዴዚ ሃሳይዳ ቃላ ሲዪዲ ኬሂ ባቢዳኔ ዳጋሚዳ።

12 ዳዊቲ ዩሁዳ ቢታን ቤቴሊሄሜን ዲዛ ኤፍራታ ዴሬ ኣስ ኢሴዬ ና፤ ኢሴዬስ ኦስፑን ኣቱማ ናይቲ ዴቴስ፤ ኢዚ ሳኦሌ ካዎቴꬃ ዎዴ ጪማኔ ዎዴይ ኬሂ ቢዳ ኣሳ። 13 ኢሴዬስ ባይራ ና ሄꬓቲ ሳኦሌ ካሊዲ ኦላስ ቢዳ፤ ባይራዚ ኤልያቤ፥ ናምኣንꬆዚ ኣቢናዳቤ፥ ሄꬓንꬆዚ ሻማሃ። 14 ዳዊቲ ኢስታ ኡባፌ ካሎ፤ ኢዛስ ባይራ ኢሻቲ ሄꬓቲ ሳኦሌ ካሊዲ ኦላስ ቢዳ። 15 ዳዊቲ ጊዲኮ ባ ኣዋ ዶርስ ሄማናስ ሳኦሌ ማታፔ ቤቴሊሄሜ ሲሜሬቲሼ ዴስ።

16 ሄ ፊሊስጼሜ ኣዴዚ 40 ጋላስ ኩሜꬅ ኦማርሲኔ ማላዶ ኬዚ ቤቲ ቤቲ ሲሜስ።

17 ሄ ዎዴ ኢሴዬይ ባ ናዛ ዳዊቴ፥ «ሃይሳ ሃላሄቲዳ ታሙ ኪሎ ቲያኔ ታሙ ሶሎ ኔ ኢሻታስ ኢስቲ ኦላስ ዱንካኒ ኡቲዳሶ ኤሌ ጋꬃ። 18 ሃይታ ታሙ ላሉካ ፒላ ኢስታ ኣዛዚዛይሳስ ኢሲፌ ኤካ ባ፤ ኔ ኢሻቲ ዋኒ ዲዛኮ ቤኣዳ ኢስቲ ሎኦ ዲዛይሳ ኤሪሲዛ ማላታ ታስ ኤካ ያ። 19 ኢስቲካ ሳኦሌራኔ ኢስራኤሌ ኣሳ ኡባራ ጊዲዲ ኤላ ዙሌን ፊሊስጼሜታራ ኦሌቲሼ ዴቴስ» ጊዴስ።

20 ዳዊቲ ዎንቴꬃ ጋላስ ማላዶራ ዶርሳታ ሄሚዛ ኣሳስ ኣጊዲ ኢሴዬይ ኢዛ ኣዛዚዳ ማላ ሺንቄዛ ኤኪ ቢዴስ። ኦላንቻቲ ኦሌታናስ ጬቄቲሼ ሶሆ ሶሆ ኦይኪሺን ኢስቲ ዱንካኒ ኡቲዳሶ ጋኪዴስ። 21 ኢስራኤሌቲኔ ፊሊስጼሜቲ ሶሆ ሶሆ ኦይኪዲ ቲራን ጋይታናስ ዛማዲ ኡቲ ናጌቴስ። 22 ዳዊቲ ባ ኤፊዳ ሺንቄዛ ናጊዛይሳ ማታን ዎꬂዲ ኣሳይ ኦሌቲዛሶ ዎጺዴስ፤ ባ ኢሻታ ዴሚዲ ኢስታ ሎኤቴꬅ ኦይቺዴስ። 23 ኢዚ ኢስታራ ሃሳያን ዲሺን ጌቴፔ ዪዳ ፊሊስጼሜ ኦላ ቃራ ጎልያዴይ ኦላ ኣሳ ጊዶፌ ኬዚዲ ካሴ ባ ሎሲዳ ማላ ባልቡቂሺን ዳዊቲ ሲዪዴስ። 24 ኢስራኤሌ ኣሳይ ኡባይ ኣዴዛ ቤኢዳ ማላ ኬሂ ባቢዲ ኢዛ ሲንꬃፌ ባቃቲዴስ።

25 ኢስራኤሌ ኣሳይ ባንታ ጊዶን ኢሶይ ኢሳራ፥ «ሃይሲ ኡባ ጋላስ ኢስራኤሌራ ኤቄቲዛይሳ ቤኤቲ? ሃ ኣዴዛ ዎꬊዳዴስ ካዎይ ዳሮ ኣቆታ ኢማና፤ ባ ናዮካ ኢዛስ ማቾ ኢማና፤ ኢዛ ኣዋ ኬꬃካ ኢስራኤሌን ጊራ ቃንጺሴና» ጊ ሃሳዬቴቴስ።

26 ዳዊቲ ባ ኣቻን ኤቂዳ ኣሳታ፥ «ኣኔ ሃይሳ ፊሊስጼሜ ኣዴዛ ዎꬊዲ ሃይሳ ሃ ካዉሻቴꬃ ኢስራኤሌ ቦላፌ ዲጊዳዴስ ኣዚ ኦሴታኔ? ቃሴካ ዴኦ ጎዳ ኦላንቻታራ ኤቄታናስ ሃይሲ ቃጻራ ቃንጼቶንታ ፊሊስጼሜዚ ኢዚ ኦኔ?» ጊ ኦይቺዴስ።

27 ኢስቲካ ኢዛስ፥ «ኢዛ ዎꬋና ኣሳስ ኦሴታናይ ሃይሳ» ጊዲ ካሴ ሃሳይዳይሳ ዛሪ ዮቲዳ።

28 ኢዛስ ባይራ ኢሻ ኤልያቤይ ዳዊቲ ኣሳታራ ሃሳይሺን ሲዪዲ፥ «ኣይስ ሃ ዎꬋዲ? ሄ ኣማርዳ ዶርሳታካ ባዞን ኦናስ ኣጋ ያዲ? ኔ ኦቶሮቴꬃኔ ኔ ዎዚና ኢታቴꬃ ታ ኤራይስ፤ ኔ ዪዳይ ኦላ ቤያናስ ጻላ» ጊዲ ኬሂ ሃንቄቲዴስ።

29 ዳዊቲ፥ «ሂስቲን ታ ኣይ ኦꬃዲና? ኦይቻናስ ዳንዳይኪና?» ጊ ዛሪዴስ። 30 ሄሳፌ ጉዬ ሃራ ኣሳኮ ሲሚዲ ሲንꬃን ኦይቾ ኦይሻ ኦይቺዴስ፤ ኣሳቲካ ሲንꬃ ኣሳቲ ዛሪዳ ማላ ኢዛስ ዛሪዳ። 31 ዳዊቲ ሃሳይዳ ዮኦይ ሳኦሌ ሃይꬃን ዎꬊዴስ፤ ሳኦሊካ ኪቲ ጼይጊዴስ።

32 ዳዊቲካ ሳኦሌ፥ «ሃይሳ ፊሊስጼሜ ኣዴዛፔ ዴንዲዳይሳን ኦና ዎዚናይካ ዳጋሞፎ፤ ኔ ኣይሌዚ ቢዲ ኦላና» ጊዴስ። 33 ሳኦሊ ዛሪዲ፥ «ኔኒ ቡሮ ኢሲ ኣይፌ ና፤ ኣዴዚ ጊዲኮ ናቴቴꬃፌ ዶሚዲ ኦላራ ሜዜቲዳ ጊሻስ ኬዛዳ ሃ ፊሊስጼሜ ኣዴዛራ ኤቄታና ዳንዳያካ» ጊዴስ።

34 ጊዶ ኣቲን ዳዊቲ ሳኦሌስ፥ «ታኒ ኔ ኣይሌይ ታ ኣዋ ዶርሳታ ሄሚዛ ዎዴ ጋሞይ ዎይኮ ዛርዶይ ዪዲ ዉዴ ሜሃ ጊዶፌ ኢሲ ዶርስ ኤኪ ቢሺን፥ 35 ታኒ ካላ ባዳ ኢዛ ሾጫዳ ዶናፔ ዬጊሳይስ፤ ኢዚ ታ ቦላ ሲሚሺን ኢዛ ሲጺናꬃ ጩላ ኦይካዳ ሾጫ ዎꬋይስ። 36 ታኒ ኔ ኣይሌይ ጋሞኔ ዛርዶ ዎꬋዲስ፤ ሃይሲ ቃጻራ ቃንጼቶንታ ፊሊስጼሜዚ ዴኦ ጾሳ ኦላንቻታራ ኤቄቲዳ ጊሻስ ኢዛ ዉርሴꬂ ኢስታፌ ኢሳ ማላ ጊዳና። 37 ታና ጋሞፌኔ ዛርዶ ኣቻፌ ኣሺዳ ጎዳይ ሃኢካ ሃ ፊሊስጼሜ ኣዴዛ ኩሼፔ ኣሻና» ጊዴስ፤ ሳኦሊካ ዛሪዲ፥ «ባ፥ ጎዳይ ኔናራ ጊዶ» ጊዴስ።

38 ሄሳፌ ጉዬ ሳኦሊ ባ ኦላ ማይኦ ዳዊቴ ማይዚዴስ፤ ቲራን ማይኢዛ ጹሩሬካ ማይዚዴስ፤ ጻርቂማላፔ ኦሴቲዳ ቆቤ ኢዛ ሁኤን ዎꬂዴስ። 39 ዳዊቲ ሄሳ ማላ ኦላ ማይኦ ማይኢ ኤሮንታ ጊሻስ ጊꬃ ማሻ ኦላ ማይኦዛ ቦላ ዳንጪዲ ሄሜታናስ ፓጪ ጼሊዴስ። ኢዚካ ሳኦሌስ፥ «ሃይሳፌ ካሴ ሃይሳ ማላ ሎሴይ ባይንዳ ጊሻስ ሃይሳꬆ ሃናዳ ባናስ ዳንዳይኬ» ጊዴስ፤ ሄሳ ጊሻስ ኦላ ማይኦታ ኡባ ኬሲ ዬጊዴስ። 40 ሄሳፌ ጉዬ ባ ጉፌዛ ኦይኪዲ ኢቻሽ ሙሉሙቄ ሹቻታ ካንቼፌ ዶሪ ኤኪዲ ባ ሄንꬃ ኮሮጆን ዬጊዴስ፤ ሂስቲዲ ባ ያንባርሻ ኦይኪዲ ፊሊስጼሜ ኣዴዛኮ ሺቂዴስ።

ጎልያዴ ጾኔቴꬅ

41 ፊሊስጼሜ ኣዴዚ ባ ጎንዳሌ ቶኪዛይሳ ሲንꬄ ኣꬂዲ ዳዊቴኮ ማቲ ማቲ ቢዴስ። 42 ኢዚ ዳዊቴ ቲሺ ሂስቲ ጼሊሺን ካይሻ፥ ማላ ሎኦኔ ቄሪ ኢሲ ኣይፌ ና ጊዲዳ ጊሻስ ኢዛ ካꬊዴስ። 43 ፊሊስጼሜ ኣዴዚ ዳዊቴ፥ «ላ፥ ኔኒ ጉፌ ኤካዳ ታ ቦላ ያናስ ታ ኔስ ካኔ?» ጊዲ ባ ኤቃ ጾሳ ሱንꬃን ቃንጊዴስ። 44 ቃሴካ፥ «ኣኔ ሃ ታኮ ያ! ኔ ኣሾ ታ ሳሎ ካፎታሲኔ ዶኣታስ ኣꬃ ኢማና» ጊዴስ።

45 ዳዊቲ ፊሊስጼሜ ኣዴዛስ፥ «ኔኒ ጊꬃ ማሻ፥ ቶራኔ ጺንቃ ቶራ ኤካዳ ታ ቦላ ያሳ፤ ታኒ ጊዲኮ ኔ ኢዛራ ኤቄቲዳ ኢስራኤሌ ኦላንቻታ ጾሳን፥ ኡባ ዳንዳይዛ ጎዳ ሱንꬃን ኔ ቦላ ባይስ። 46 ሃች ጎዳይ ኔና ታ ኩሼን ኣꬂ ኢማና፤ ታ ኔና ሾጫ ዬጋና፤ ታ ኔ ቆꬌ ቃንጻ ዬጋና፤ ሃች ታኒ ፊሊስጼሜ ኦላንቻታ ኣሃ ሳሎ ካፎታሲኔ ሳኣ ዶኣታስ ኣꬃ ኢማና፤ ኣላሜ ኡባይ ኢስራኤሌን ጾሲ ዲዛይሳ ኤራና። 47 ሃይሳን ሺቂዳ ኡባይ ጎዳይ ኣሺዛይ ማሻን ዎይኮ ቶራን ጊዶንታይሳ ኤራና፤ ኦሊዛይ ጎዳ ጊዲዳ ጊሻስ ኢዚ ኢንቴና ኡባታካ ኑ ኩሼን ኣꬂ ኢማና» ጊዴስ።

48 ፊሊስጼሜ ኣዴዚ ኢዛ ሾጫናስ ሺቂን ዳዊቲ ኢዛራ ኤቄታናስ ጌዴ ኦላ ዴምባ ዎጺ ጌሊዴስ። 49 ዳዊቲ ባ ኩሼ ኮሮጆን ዬዲዲ ኢሲ ሹች ኤኪዲ ꬋይቂዴስ፤ ፊሊስጼሜዛስ ኮንኬን ዬጊዴስ፤ ሹቻዚ ኢዛ ኮንኬዛ ቶርጲ ጌሊዴስ፤ ፊሊስጼሜ ኣዴዚካ ሲንꬃ ጉꬅ ኩንዲዴስ።

50 ሄሳꬆ ሂስቲዲ ዳዊቲ ፊሊስጼሜ ኣዴዛ ሹቻኒኔ ያንባርሻን ጫዲ ዎꬊ ጾኒዴስ። *

51 ዳዊቲ ዎጺ ቢዲ ኣዴዛ ቦላ ኬዚ ኤቂዴስ፤ ሄሳፌ ጉዬ ፊሊስጼሜዛ ማሻ ኮሆዛፔ ሾዲ ኤኪዲ ኢዛ ዎꬊዲ ኢዛ ቆꬌካ ማሻን ቃንጺዴስ *፤ ፊሊስጼሜ ኣሳይ ኢስታ ኦላ ቃራይ ሃይቂዳይሳ ቤኢዲ ባቃቲዳ። 52 ሄሳፌ ጉዬ ኢስራኤሌ ኣሳይኔ ዩሁዳ ኣሳይ ዴንዲ ማጉሊሼ ጌቴ ፔንጌፌ ዴንꬂዲ ኣቃሮኔ ፔንጌ ጋካናስ ዬዴꬂዳ፤ ፊሊስጼሜታ ኣሃይ ሻኢራይሜፔ ቢዲ ጌቴ ጋካናስ፥ ሄፔካ ቢዲ ኣቃሮኔ ጋካናስ ዲዛ ኦጌ ቦላ ኩንዲዴስ። 53 ኢስራኤሌ ኣሳይ ፊሊስጼሜታ ዬዴꬂ ሲሚዲ ኢስታ ጉታን ዲዛ ሚሽ ኡባ ቦንቂዴስ። 54 ዳዊቲ ፊሊስጼሜ ኣዴዛ ሁኤ ዬሩሳላሜ ኤኪ ዪዴስ፤ ጊዶ ኣቲን ፊሊስጼሜታ ኦላ ሚሻታ ባ ዱንካኔ ጊዶን ዎꬂዴስ።

ሳኦሌ ሲንꬃን ዳዊቴ ሺቆ

55 ዳዊቲ ፊሊስጼሜ ኣዴዛራ ኤቄታናስ ቢዛ ዎዴ ሳኦሊ ቤኢዲ ባ ኦላንቻታ ኣዛዚዛ ኣቢኔሬ፥ «ኣቢኔሬ፥ ሃይሲ ናዚ ኦና ና?» ጊ ኦይቺዴስ። ኣቢኔሪ፥ «ካዎ፥ ኔ ኣሾ፤ ታ ኤሪኬ» ጊ ዛሪዴስ።

56 ካዎዚ፥ «ሃ ናቴꬃ ናዚ ኦና ናኮ ካሌታ ጋካ» ጊዴስ።

57 ዳዊቲ ፊሊስጼሜ ኣዴዛ ዎꬊ ሲሚዳ ማላ ኣቢኔሪ ኢዛ ኤኪዲ ካዎዛ ሲንꬅ ሺሺዴስ። ሄ ዎዴ ዳዊቲ ጎልያዴ ሁኤዛ ባ ኩሼን ኦይኪ ኡቲዴስ።

58 ሳኦሊ ኢዛ፥ «ሃይሶ ኔ ኦና ና?» ጊ ኦይቺዴስ። ዳዊቲ፥ «ታኒ ኔ ኣይሌ ቤቴሊሄሜ ዴሬ ኣስ ኢሴዬ ና» ጊዴስ።

18

1 ዳዊቲ ሳኦሌራ ሃሳዪ ጊጊዳ ማላ ዮናታኔይ ዳዊቴስ ሼምፖ ላጌ ጊዲዴስ፤ ባና ማላ ኢዛ ሲቂዴስ። 2 ሄ ጋላሳፌ ዶሚዲ ሳኦሊ ዳዊቴ ባናራ ዎꬂዴስ፤ ኢዚ ባ ኣዋ ሶ ቦንታ ማላ ዲጊዴስ። 3 ዮናታኔይ ኢዛ ዎዚናፔ ሲቂዳ ጊሻስ ዳዊቴራ ጫቄቲዴስ። 4 ዮናታኔይ ባ ማይኢዳ ካባ ኬሲዲ ባ ኦላ ማይኦራ፥ ባ ጊꬃ ማሻ፥ ባ ዎንዳፌዛኔ ባ ዳንጮዛ ዳዊቴስ ኢሚዴስ።

5 ሳኦሊ ኢዛ ኪቲዛሶ ኣዋካ ጊዲን ዳዊቲ ባ ኪቴቲዳይሳ ቤሲዛ ማላ ፖሊዛ ጊሻስ ባ ኦላንቻታ ቦላ ኢዛ ሹሚዴስ፤ ሄሲ ኡባ ዴራኔ ሳኦሌ ኦላ ሹሜታ ኡፋይሲዴስ።

ዳዊቴ ቦላ ሳኦሌ ሚቃይኔቴꬅ

6 ዳዊቲ ፊሊስጼሜ ኣዴዛ ዎꬊዳፔ ጉዬ ኣሳይ ባሶ ባሶ ሲሚሺን ማጫሳቲ ካራቤኔ ማሲንቆ ኤኪዲ ዬጺሼ፥ ጉፒሼኔ ኢሊሊሼ ካዎ ሳኦሌ ሞካናስ ኢስራኤሌ ካታማታፔ ኬዚዳ። 7 ማጫሳቲ፥

«ሳኦሊ ሺ ዎꬊዴስ!

ዳዊቲ ጊዲኮ

ታሙ ሺ ዎꬊዴስ»

ጊዲ ሶሬን ዬጺዳ። *

8 ሄሲ ኢዛ ኡፋይሶንታ ኣጊዳ ጊሻስ ሳኦሊ ኬሂ ሃንቄቲዴስ፤ ኢዚካ፥ «ኢስቲ ዳዊቴስ ታሙ ሺ፥ ታስ ኢሲ ሺ ጻላ ጊዳ! ሂስቲን ኢዛስ ካዎቴꬃፌ ኣቲን ሃራይ ኣዜ ኣቲዳይ!» ጊዴስ። 9 ሳኦሊ ሄ ጋላሳፌ ዶሚዲ ዳዊቴ ኢታ ኣይፌን ጼሎ ኦይኪዴስ።

10 ዎንቴꬃ ጋላስ ጾሳፌ ኣዛዜቲዳ ኢታ ኣያናይ ሳኦሌ ቦላ ዎꬊዴስ፤ ሄ ዎዴ ዳዊቲ ካሴ ኢዚ ኡባ ዎዴ ኦꬂዛይሳ ማላ ባጋና ሾጪሺን ሳኦሊ ባሶን ኡቲዲ ጎሻ ማላ ሃሳይሼ ቶራ ኦይኪ ዴስ። 11 ኢዚካ፥ «ዳዊቴ ጎዳራ ጋꬃ ኦይሴꬃና» ጊ ቆፒዲ ቶራዛ ኢዛ ቦላ ጾንጊዴስ፤ ዳዊቲ ጊዲኮ ናምኡቶ ኢዛ ሲንꬃፌ ሼርኢ ጊዴስ።

12 ጎዳይ ኢዛፔ ሻኬቲዲ ዳዊቴራ ጊዲዳ ጊሻስ ሳኦሊ ዳዊቴስ ባቢዴስ። 13 ሄሳ ጊሻስ ዳዊቴ ባ ኣቻፌ ሃሲዲ ሻላቃቴꬃን ሹሚዴስ። ዳዊቲካ ኦላ ኣሳ ካሌꬂዲ ኢስታ ሲንꬃን ኬዜሲኔ ጌሌስ። 14 ጎዳይ ኢዛራ ዲዛ ጊሻስ ኢዚ ኦꬂዛ ሚሺ ኡባይ ሃኔስ። 15 ሳኦሊካ ዳዊቴስ ኡባ ሚሺ ሃኒዛይሳ ቤኢዳፔ ጉዬ ኢዛስ ባቢዴስ። 16 ኩሜꬃ ኢስራኤሌይኔ ዩሁዳይ ጊዲኮ ዳዊቴ ዶሲዳ፤ ኢስታ ሲንꬃን ኬዚዲ፥ ጌሊዲ ካሌꬂዛይ ኢዛ።

ዳዊቴራ ሳኦሌ ቦሎቴꬅ

17 ሳኦሊ ዳዊቴ፥ «ኔኒ ኦላ ሚና ኦሌቲኮ ታ ና ባይራዮ ሜሮቦ ታ ኔስ ማቾ ኢማና» ጊዴስ፤ ሳኦሊ ባ ዎዚናን፥ «ፊሊስጼሜ ኣሳይ ባ ኩሼ ኢዛ ቦላ ዎꬆ ኣቲን ታኒ ኢዛ ቦቺኬ» ጊ ዎꬂዴስ።

18 ዳዊቲ ጊዲኮ ሳኦሌስ፥ «ካዎ ቦሎ ጊዳናስ ታ ኦኔ? ታሶ ኣሳይ ጊዲን ታ ኣዋ ኬꬂ ኢስራኤሌ ኣሳ ኣቻን ኣዜ?» ጊዴስ። 19 ጊዶ ኣቲን ሳኦሌ ና ሜሮባ ዳዊቴ ጌላና ዎዴይ ጋኪሺን ማሆላቴ ዴሬ ኣስ ኣዲርኤሌስ ኢሜታዱስ።

20 ሄ ዎዴ ሳኦሌ ና ሚልኮላ ዳዊቴ ዶሳዱስ፤ ሳኦሊካ ሄሳ ሲዪዲ ኡፋዬቲዴስ። 21 ሳኦሊ ባ ዎዚናራ፥ «ኢዛስ ዎጺማዴ ጊዳና ማላ፥ ኢዚ ፊሊስጼሜታ ኩሼን ኣꬊ ኢሜቲዲ ꬋያና ማላ ታ ኢዞ ኢዛስ ኢማና» ጊ ቆፒዴስ። ሄሳ ጊሻስ ሳኦሊ ዳዊቴ፥ «ሄኮ ኔኒ ታናራ ቦሎታናስ ቃሴካ ቃዳ ዴማዳሳ» ጊዴስ።

22 ሄሳፌ ጉዬ ሳኦሊ ባ ሹሜታስ፥ «ዳዊቴስ፥ ‹ሄኮ ካዎዚ ኔናን ኡፋዬቲዴስ፤ ኢዛ ሹሜቲካ ኔና ዶሴቴስ፤ ሄሳ ጊሻስ ኔ ኢዛስ ቦሎ ጊዳ› ጊዲ ኢዛስ ጹሪቴ» ጊ ኣዛዚዴስ።

23 ኢስቲ ሄሳካ ዳዊቴስ ዛሪ ዛሪ ዮቲዳ፤ ዳዊቲ ጊዲኮ፥ «ካዎራ ቦሎቴꬅ ኢንቴ ላፋ ሚሻ ማላ ቆዲዴቲ? ታኒ ኬሃ ማንቆኔ ኣሳ ማታን ዳሮ ኤሬቶንታ ኣሳ» ጊዴስ።

24 ሳኦሌ ሹሜቲ ዳዊቲ ጊዳይሳ ኢዛስ ዮቲን፥ 25 ሳኦሊ፥ «ዳዊቴ፥ ‹ካዎዛ ናዪ ጊሻስ ኔፔ ጪሎሻ ኮይዛይ ባ ሞርኬታ ቦላ ሃሎ ኬሳናስ ፊሊስጼሜ ኣሳፔ ጼቱ ኣሳ ኣቱማቴꬅ ቃንጻ ኤሃዳ ኢማናይሳፌ ኣቲን ሃራ ኮዬና› ጊዲ ዮቲቴ» ጊዴስ። ሳኦሊ ሄሳ ቆፒዳይ ዳዊቲ ቢዲ ፊሊስጼሜታ ኩሼን ኩንዳና ማላ ኮይዛ ጊሻሳ።

26 ካዎዛ ሹሜቲ ሄሳ ዳዊቴስ ዮቲን ካዎራ ቦሎቴꬂ ኢዛ ኡፋይሲዴስ። ሄሳ ጊሻስ ባሪዳ ባሬይ ኣꬎንታ ዲሺን፥ 27 ዳዊቲኔ ኢዛራ ዲዛ ኣሳቲ ቢዲ ፊሊስጼሜ ኣሳፔ ናምኡ ጼት ዎꬊዳ፤ ካዎዛስ ቦሎ ጊዳናስ ቃንጺ ኤሂዳ ኣቱማቴꬃ ኢስታ ቆዳ ማላ ካዎዛስ ኢሚዴስ፤ ሄሳፌ ጉዬ ሳኦሊ ባ ና ሚልኮሎ ዳዊቴስ ኢሚዴስ።

28 ሳኦሊ ጎዳይ ዳዊቴራ ዲዛይሳኔ ኢዛ ና ሚልኮላ ዳዊቴ ሲቂዳይሳ ኤሪዲ፥ 29 ሳኦሊ ካሴፔ ኣꬂ ባቢዴስ፤ ሃይቃናሼ ጋካናስ ኢዛስ ሞርኬ ጊዲዴስ።

30 ፊሊስጼሜ ኦላ ጋዳዋቲ ካሴ ኬዚዛ ማላ ኦላስ ኬዜቴስ፤ ዳዊቲ ኣቲዳ ሳኦሌ ኦላ ጋዳዋታፔ ቦላራ ጾኖ ዴሚዴስ፤ ሄሳ ጊሻስ ኢዛ ሱንꬂ ኬሂ ኤሬቲዴስ።

19

ዳዊቴ ጎዴቴꬅ

1 ሳኦሊ ዳዊቴ ዎꬋና ማላ ባ ና ዮናታኔሲኔ ባ ሹሜታስ ዮቲዴስ፤ ዮናታኔይ ጊዲኮ ዳዊቴ ኬሂ ሲቄስ፤ 2 «ታ ኣዋ ሳኦሊ ኔና ዎꬋናስ ኦጌ ኮሻን ዴስ፤ ኔ ዎንቶ ማላዶ ቆቴታ ኣታናሶ ባ፤ ሄንካ ታካሻ። 3 ታኒካ ኬዛዳ ኔኒ ዲዛ ጋዴን ታ ኣዋ ኣቻን ኤቃና፤ ኔ ጊሻስ ታ ኢዛራ ሃሳያና፤ ኢዛ ቆፋ ኤራዳ ኔስ ዮታና» ጊዴስ።

4 ዮናታኔይ ባ ኣዋ ሳኦሌስ፥ «ካዎይ ባ ኦሳንቻ ዳዊቴ ቦላ ኢታ ሚሽ ኦꬆፎ፤ ኢዚ ኔና ቆሂቤና፤ ኢዚ ኦꬂዳይሲ ኔና ዳሮ ጎኢዛ ሚሻ። 5 ዳዊቲ ፊሊስጼሜ ኣዴዛ ባ ሼምፖ ባይዚዲ ዎꬊዴስ፤ ጎዳይ ኩሜꬃ ኢስራኤሌስ ጊታ ጾኖ ኢሚዴስ፤ ኔካ ሄሳ ቤኣዳ ኡፋዬታዳሳ። ሂስቲን ኔ ኢዛ ጮ ሃዳ ዎꬋናስ ዳዊቴ ማላ ጌሻ ኣሳ ቦላ ኣይስ ቆሆ ኦꬃይ?» ጊዲ ዳዊቴ ጊሻስ ሎኤቴꬂ ዮቲዴስ።

6 ሳኦሊ ዮናታኔይ ጊዛይሳ ኤዝጊ ሲዪዳፔ ጉዬ፥ «ዴኦ ጎዳይ ቤኢን፥ ዳዊቲ ኣሳ ኩሼን ሃይቄና» ጊ ጫቂዴስ።

7 ሄሳ ጊሻስ ዮናታኔይ ዳዊቴ ጼይጊዲ ሃሳዬቲዳ ዮኦታ ኡባ ኢዛስ ዮቲዴስ፤ ኢዛ ሳኦሌኮ ኤሂዴስ፤ ዳዊቲ ካሴይሳꬆ ኢዛ ሲንꬃን ኤቂዴስ።

8 ቃሴካ ሃራ ኦላይ ዴንዲዴስ፤ ዳዊቲ ፊሊስጼሜ ኣሳ ኦሊዴስ፤ ኢስቲ ኢዛ ሲንꬃፌ ባቃታናሼ ጋካናስ ኬሂ ሾጪዴስ።

9 ጊዶ ኣቲን ሳኦሊ ቶራ ኦይኪዲ ባሶን ዲሺን ጎዳፔ ኢታ ኣያናይ ኢዛ ቦላ ዎꬊዴስ፤ ሄ ዎዴ ዳዊቲ ባ ዲꬅ ዲጼስ፤ 10 ሳኦሊ ኢዛ ጎዳራ ጋꬂ ኦይሴꬃና ጊዲ ባ ቶራ ኢዛ ቦላ ጾንጊዴስ፤ ጊዶ ኣቲን ዳዊቲ ሼርኢ ጊን ሳኦሊ ጾንጊዳ ቶራይ ጎዳን ኤቂዴስ፤ ሄ ጋላሳ ኦማርስ ዳዊቲ ኢዛፔ ኬሲ ኤኪ ኣቲዴስ።

11 ሳኦሊ ዳዊቴ ኬꬅ ዩዪ ኣꬊዲ ኢዛ ዎꬋና ኣሳታ ኪቲዴስ፤ ዳዊቴ ማቻ ሚልኮላ ጊዲኮ፥ «ኔኒ ኔ ሼምፖ ኣሻናስ ባቃቶንታ ኣጊኮ ዎንቶ ሃይቃሳ» ጋዳ ሚንꬃ ዮታዱስ። * 12 ሚልኮላ ዳዊቴ ማስኮቴራ ኬሳ ዬዳዱስ፤ ኢዚካ ኬሲ ኤኪ ኣቲዴስ። 13 ሄሳፌ ጉዬ ሚልኮላ ኤቃ ሚስሌ ኤካዳ ኢዛ ሂጻ ቦላ ኢሺሳዱስ፤ ሁኤሶራ ዴይሻ ኢስኬ ቦርኮꬅ ዎꬃዱስ፤ ማይኦራካ ካማዱስ።

14 ሳኦሊ ዳዊቴ ኦይካና ኣሳታ ኪቲ ዬዲን ሚልኮላ፥ «ኢዚ ሳኬቴስ» ጋዱስ።

15 ሳኦሊ ኣሳቲ ዳዊቴ ቢዲ ቤኣና ማላ ዛሪ ዬዲዴስ፤ ሳኦሊ፥ «ታ ኢዛ ዎꬋና ማላ ሂጻራ ኢዛ ታስ ሃ ኤሂቴ» ጊዴስ። 16 ኪቴቲዳ ኣሳይ ኢዛኮ ቢ ጌሊሺን ኤቃ ሚስሌይ ኢዛ ሂጻ ቦላ ኢቺን ሁኤሶራ ዴይሻ ኢስኬ ቦርኮꬂ ዴስ። 17 ሳኦሊ ሚሊኮሎ፥ «ኔ ሂስታ ባሌꬃዳ ታ ሞርኬይ ታፔ ኬሲ ኤካና ማላ ኣዛስ ኦꬃዲ?» ጊ ኦይቺዴስ።

ሚልኮላካ፥ « ‹ታ ኬሳ ኤካ ኣታና ማላ ታና ማዳ፤ ኣካይ ጊኮ ታ ኔና ዎꬋና› ጊዴስ» ጋ ዛራዱስ።

18 ዳዊቲ ባቃቲ ኣቲዳፔ ጉዬ ጌዴ ኤራማን ዲዛ ሳሜላኮ ቢዴስ፤ ሳኦሊ ኢዛ ቦላ ኦꬂዳይሳ ኡባ ኢዛስ ዮቲዴስ። ሄሳፌ ጉዬ ኢዚኔ ሳሜሊ ኔዋቴን ኡቲዳ። 19 ሳኦሌስካ፥ «ሄኮ ዳዊቲ ኤራማን ዲዛ ኔዋቴን ዴስ» ጊዲ ኢዛስ ዮቲዳ። 20 ሄሳ ጊሻስ ኢዚ ዳዊቴ ኦይካናስ ኣሳታ ኪቲ ዬዲዴስ። ጊዶ ኣቲን ናቤቲ ሺቂዲ ሳሜሊ ካሌꬂሺን ቲንቢቴ ሃሳይዛይሳ ቤኢዲ ጾሳ ኣያናይ ሳኦሌ ኣሳ ቦላ ዎꬊን ኢስቲካ ቲንቢቴ ዮቲዳ።

21 ሳኦሊካ ሄሲ ኢዛስ ዮቴቲዳ ማላ ሃራ ኣሳታ ኪቲ ዬዲዴስ፤ ኢስቲካ ቲንቢቴ ዮቲዳ። ሳኦሊ ሄꬓንꬆካ ሃራ ኣስ ኪቲ ዬዲዴስ፤ ኢስቲካ ዛሪዲ ቲንቢቴ ዮቲዳ። 22 ዉርሴꬃን ኢዚ ባ ሁኤራ ኤራማ ቢዴስ፤ ሄፔካ ሴኩን ዲዛ ጊታ ሃꬅ ኤሊሲዛ ኦላኮ ጋኪዳ ማላ፥ «ሳሜሊኔ ዳዊቲ ኣዋን ዲዞ?» ጊ ኦይቺዴስ።

ኢሲ ኣሲ ኢዛስ፥ «ኤራማን ዲዛ ኔዋቴን ዴቴስ» ጊ ዮቲዴስ።

23 ሄሳ ጊሻስ ሳኦሊ ኤራማን ዲዛ ኔዋቴ ቢዴስ፤ ጾሳ ኣያናይ ኢዛ ቦላካ ዎꬊዴስ። ኢዚ ቢዲ ኔዋቴ ጋካናሼ ቲንቢቴ ዮቲሼ ቢዴስ። 24 ኢዚካ ባ ማይኦ ኬሲ ዬጊዲ ሳሜላ ሲንꬃን ቲንቢቴ ዮቲዴስ። ሄሳꬆ ኢዚ ኩሜꬃ ጋላሲኔ ኩሜꬃ ኦማርስ ካሎ ኢቺዴስ። ዴሬይ ኢዛ፥ «ሳኦሊ ናቤታፔ ኢሳ ማላ ቆዴቲዴ?» ጊዳይ ሄሳ ጊሻሳ። *

20

ዳዊቴኔ ዮናታኔ

1 ሄሳፌ ጉዬ ዳዊቲ ኤራማን ዲዛ ኔዋቴ ዙሌፌ ዮናታኔኮ ባቃቲ ቢዲ፥ «ታ ኣይ ኦꬃዲና? ታ ኣይ ቆሆ ኦꬃዲና? ኔ ኣዋይ ታና ዎꬋናስ ኮይዛይ ታ ኢዛ ሲንꬃን ኣይ ኢታ ኦꬂኔ?» ጊዲ ኢዛ ኦይቺዴስ።

2 ዮናታኔይካ፥ «ሄሲ ኔ ቦላ ሙሌካ ሃኖፖ! ኔ ሃይቃካ! ታ ኣዋይ ጉꬅ ጊዲን ዳሮ ጊዲን ኣይ ሚሺካ ሲንꬃቲ ታስ ዮቶንታ ኦꬂ ኤሬና፤ ሂስቲን ታ ኣዋይ ሃይሳ ታፔ ኣይስ ቆቲዜ? ዮኦይ ሄሳ ማላ ጊዴና!» ጊ ዛሪዴስ።

3 ዳዊቲካ ኢዛስ፥ «ታኒ ኔ ሲንꬃን ቦንቼቲዳይሳ ኔ ኣዋይ ሎኤꬂ ኤሬስ፥ ሄሳ ጊሻስ ኢዚ ባ ዎዚናራ፥ ‹ዮናታኔይ ሚሼቶንታ ማላ ሃይሳ ኤራናስ ቤሴና› ጊዴስ። ጊዶ ኣቲን ታኒ ዴኦ ጎዳይ ቤዪን! ታ ኔ ሼምፖን ጫቃይስ! ታስ ሃይቃናስ ኢሲ ታንጎይ ጻላ ኣቲዴስ» ጊ ዛሪዴስ።

4 ዮናታኔይካ፥ «ታ ኔስ ኦꬃና ማላ ኔ ኮይዛ ኣይ ሚሺካ ታ ኔስ ኦꬃና» ጊዴስ።

5 ሂስቲን ዳዊቲ፥ «ዎንቶ ኣጊና ጼሮ ባኣሌ ጊዲዳ ጊሻስ ታኒ ዎንቶ ካዎራ ኢሲፌ ማናስ ቤሴስ። ጊዶ ኣቲን ዎንቶ ፔይን ኦማርስ ጋካናስ ታኒ ዎራ ጊዶን ቆቴታሻና። * 6 ኔ ኣዋይ ታና ኮይኮ፥ ‹ኢዛ ዳቦቲ ላይꬃን ላይꬃን ሺሺዛ ያርሾ ሺሺዛ ጋላስ ጊዲዳ ጊሻስ ዳዊቲ ባ ሶ ኣሳኮ ቤቴሊሄሜ ባናስ ፒቃዴ ታና ሚንꬂ ኦይቺዴስ› ጋዳ ዮታ። 7 ኢዚካ፥ ‹ኤሮ ሎኦ› ጊኮ ታና ኔ ኦሳንቻ ሂርጊሲዛ ሚሺ ዴና፤ ኢዚ ሃንቄቲዛ ጊዲኮ ኢዚ ታ ቦላ ኢታ ቆፒዳይሳ ኔ ኤራና። 8 ኔኒ ጊዲኮ ታስ ኔ ኣሽካራስ ኪያቴꬅ ቤሳ፤ ታና ኔ ኣሽካራራ ኔኒ ጎዳ ሲንꬃን ጫቄቲዳ ጊሻስ ታ ሞሪዳ ጊዲኮ ታና ኔኒ ዎꬋ ኣቲን ኣይስ ኔ ኣዋስ ታና ኣꬃ ኢማይ?» ጊዴስ።

9 ዮናታኔይካ ዛሪዲ፥ «ሃይሲ ኔፔ ሃኮ! ታ ኣዋይ ኔ ቦላ ኢታ ቆፒዳይሳ ኤሪዳኮ ታ ኔስ ዋና ዮቲኪና?» ጊዴስ።

10 ዳዊቲካ ኢዛ፥ «ኔ ኣዋይ ታ ጊሻስ ኔስ ኢታ ቃላ ዛሪኮ ሄሳ ታስ ኦኒ ዮታኔ?» ጊ ኦይቺዴስ።

11 ዮናታኔይካ ኢዛስ፥ «ኣኔ ሃያ! ዴምባ ኬኦስ!» ጊዴስ፤ ናምኣይካ ኦይኬቲዲ ካሬ ኬዚዳ።

12 ሄሳፌ ጉዬ ዮናታኔይ ዳዊቴስ፥ «ጎዳ ኢስራኤሌ ጾሳይ ታ ቦላ ማርካ ጊዶ፤ ዎንቶ ታኒ ታ ኣዋ ፒልጋ ኦይቻዳ ዎንቶ ዎይኮ ዎንቶፔይና ሃኒ ዎዴ ታ ኔስ ኪታና፤ ኢዚ ኔ ጊሻስ ሎኦ ቆፒዛ ጊዲኮ ታ ሄሳ ኔና ኤሪሳና። 13 ጊዶ ኣቲን ታ ኣዋይ ኔ ቦላ ኢታ ቆፒን፥ ሄሳ ታ ኔና ኤሪሶንታ ኣጊኮኔ ኔ ሳሮን ኢዛ ኩሼፔ ኬሳ ኤካ ባና ማላ ታ ኦꬆንታ ኣጊኮ፥ ታ ኣዋይ ኔ ቦላ ጋꬃናስ ቆፒዳ ኢታ ዮኦዛፔ ኣꬊዳ ኢታ ጎዳይ ታ ቦላ ጋꬆ፤ ካሴ ጎዳይ ታ ኣዋራ ዲዛይሳꬆ ኔናራካ ዶ። 14 ኔኒካ ታኒ ሼምፖራ ፓጻ ዲዛ ዎዴ ኣሳ ኩሼን ሃይቆንታ ማላ ኔ ታስ ጎዳ ኪያቴꬅ ኦꬃ። 15 ጎዳይ ዳዊቴ ሞርኬታ ቢታ ቦላፌ ፒቲ ꬋይሲዛ ዎዴካ ኔ ሎኦ ኦሶይ ታሶ ኣሳስ ሙሌካ ፓጮፎ» ጊዴስ። *

16 ሄሳ ጊሻስ ዮናታኔይ፥ «ዳዊቴ ሞርኬታ ቦላ ጎዳይ ፒርዶ!» ጊዲ ዳዊቴ ሶ ኣሳራ ጫቄቲዴስ። 17 ዮናታኔይ ዳዊቴ ባ ሼምፖ ማላ ሲቂዛ ጊሻስ፥ ሲቆፔ ዴንዲዳይሳን ዳዊቴ ዛሬꬂ ጫቂሲዴስ።

18 ሄሳፌ ቃሴ ዮናታኔይ ዳዊቴ፥ «ዎንቶይ ኣጊና ጼሮን ቦንቼቲዛ ባኣሌ ጋላሳ፤ ኔ ኡቲዛሶን ኣሲ ꬋይኮ ኔ ባይንዳይሲ ኤሬታና። 19 ዎንቶፔይና ኦማርሳ ዎዴ ሃይሲ ሜቶይ ሜꬌቲዳ ጋላስ ካሴ ቆቴቲዳሶ ባዳ ኤዜሌ ሹቻ ኣቻን ታካሻ። 20 ታኒ ቃሴ ኢሲ ሚሻ ቦላ ማሊ ጼሊዲ ጾንጊዛ ኣሳ ማላ ሄꬑ ዪሽ ሹቻ ኣቻን ዱካና። 21 ሄሳፌ ጉዬ ታኒ፥ ‹ዪሻታ ኤካ ያ› ጋዳ ኢሲ ና ኪታና። ናዛካ፥ ‹ዪሻቲ ኔፔ ሃ ባጋራ ዴቴስ፤ ባዳ ሃ ኤካ ያ› ታ ጊኮ ዴኦ ጎዳይ ቤዪን! ኔና ኢታ ሚሺ ዴሜና፤ ሜቶይካ ዴና፤ ኬዛዳ ሃያ። 22 ጊዶ ኣቲን ታኒ ናዛስ፥ ‹ሄኮ ዪሻቲ ኔፔ ሄኒ ባጋራ ዴቴስ!› ጊኮ፥ ኔ ባና ማላ ጎዳይ ኮዪዳ ጊሻስ ኔ ቢዛሶ ባ። 23 ኑኒ ኢሶይ ኢሳራ ሃሳዬቲዳ ዮኦዛ ጊሻስ ጎዳይ ኑ ጊዶን ሜርናስ ማርካ» ጊዴስ።

24 ሄሳ ጊሻስ ዳዊቲ ዎራ ጊዶን ቆቴቲዴስ። ኣጊና ጼሮን ጼሮን ቦንቼቲዛ ባኣሌ ጋላስ ካዎ ሳኦሊ ጊቢራ ማናስ ኡቲዴስ። 25 ካዎዚ ካሴ ባ ኡቲዛሶን ጎዳ ኣቻን ኡቲዴስ፤ ኣቢኔሪ ኢዛፔ ካሊዲ ኡቲዴስ፤ ዮናታኔይካ ካዎዛፔ ሲንꬃ ባጋራ ኡቲዴስ፤ ዳዊቲ ኡቲዛሶይ ጊዲኮ ሜላ ዴስ። 26 ሳኦሊ፥ «ዳዊቲ ዎጋይ ጊዛይሳꬆ ኢዚ ዪዲ ጌዮንታ ማላ ኢሲ ሜቶን ጋይቶንታ ኣጊቤና፤ ቱማፔ ኢዚ ጌዪቤና» ጊዲ ቆፒዳ ጊሻስ ሄ ጋላስ ኣይኮካ ቃቲቤና። 27 ኣጊና ጼሮ ባኣሌይ ኣꬊን ዎንቴꬃ ጋላሲካ ዳዊቲ ኡቲዛሶይ ሜላ ዴስ፤ ሂስቲን ሳኦሊ ባ ናዛ ዮናታኔ፥ «ኢሴዬ ናይ ቃማካ ሃቺካ ሃይሳ ጊቢራን ኣይስ ቤቶንታ ኣጊዴ?» ጊዲ ኦይቺዴስ።

28 ዮናታኔይካ ኢዛስ፥ «ዳዊቲ ቤቴሊሄሜ ባናስ ታና ሚንꬂ ዎሲዴስ። 29 ኢዚካ፥ ‹ኑ ሶ ኣሳይ ካታማ ጊዶን ያርሾ ያርሺዛ ጊሻሲኔ ታ ኢሻይ ታኒ ሄን ቤታና ማላ ታና ኣዛዚዳ ጊሻስ ታ ባና፤ ኔ ታስ ሚሼቲኮ ታ ኢሻታ ቤያናስ ባና ማላ ታና ዬዳርኪ!› ጊ ዎሲዴስ፤ ኢዚ ሄሳ ጊሻስ ካዎ ጊቢራዛሶን ቤቶንታ ኣጊዴስ» ጊ ዛሪዴስ።

30 ሳኦሊ ዮናታኔ ኬሂ ሃንቄቲዲ፥ «ሃይሶ ጌላኔ ማካላንቻ ማጫሳይ ናዞ! ኔስ ኔ ሁኤስ ካዉሻቴꬅ ቃሴ ኔ ኣዬይስካ ዬላቴꬅ ጊዲዳ ኢሴዬ ናዛራ ኔ ላጌቲዛይሳ ታ ኤሪኪና! 31 ኢሴዬ ናይ ሼምፖራ ፓጻ ዲዛ ዎዴን ኣይዴካ ኔኒኔ ኔ ካዎቴꬃይ ሚኔኬታ። ኢዚ ሃይቃና ቤሲዛ ጊሻስ ኣስ ዬዳዳ ታስ ሃ ኤካ ያ!» ጊዴስ።

32 ዮናታኔይ፥ «ኢዚ ኣዛስ ሃይቂዜ? ኣይ ሞሮ ኦꬂዴ?» ጊዲ ባ ኣዋ ሳኦሌ ኦይቺዴስ። 33 ሳኦሊካ ዮናታኔ ዎꬋናስ ባ ቶራ ኢዛ ቦላ ጾንጊን ዮናታኔይ ኢዛ ኣዋይ ዳዊቴ ዎꬋናስ ባ ዎዚናን ቃቺ ዴንዲዳይሳ ኤሪዴስ።

34 ዮናታኔይካ ኬሂ ሃንቄቲዲ ካꬃ ሚዛ ማዳፌ ዴንዲዴስ፤ ኢዛ ኣዋይ ዳዊቴ ካዉሺዳ ጊሻስ ኣጊና ጼሮ ባኣሌ ቦንቺዳ ዎንቴꬃ ጋላስ ኣይኮ ካꬂካ ሚቤና።

35 ዎንቴꬃ ጋላስ ማላዶራ ኢሲ ቄሪ ና ካሌꬂ ኤኪዲ ካሴ ዳዊቴራ ባሬቲዳሶ ቢዴስ። 36 ናዛካ፥ «ኔ ዎጻ ባዳ ታ ዬዲዛ ዪሻታ ኢስቲ ዎꬊዳሶፔ ኮያ» ጊዴስ፤ ናዚካ ቡሮ ዎꬃን ዲሺን ዮናታኔይ ኢሲ ዪሽ ናዛፔ ቦላራ ሲንꬃ ኣꬂ ዬዲዴስ። 37 ናዚካ ዮናታኔይ ዬዲዳ ዪሻዚ ዎꬊዳሶ ጋኪሺን ዮናታኔይ ጼይጊዲ፥ «ዪሻዚ ኔፔ ኣꬊ ቢዴስ ዴኔ?» ጊዴስ። 38 ኢዚካ፥ «ኤሌላ! ዎጻ! ኤቆፋ!» ጊ ዋሲ ዮቲዴስ፤ ናዚካ ዪሻታ ሺሺዲ ባ ጎዳኮ ሲሚዴስ። 39 ሄሳ ሄ ጹራ ዮኦዛ ኤሪዛይ ዮናታኔፔኔ ዳዊቴፔ ኣቲን ናዚ ኣይኮካ ኤሪቤና። 40 ሄሳፌ ጉዬ ዮናታኔይካ ኦላ ሚሻ ሄ ናዛስ ኢሚዲ፥ «ኔኒ ሃይሳ ኤካዳ ጌዴ ካታማ ሲማ ባ» ጊዴስ።

41 ናዚካ ቢዳፔ ጉዬ ዳዊቲ ሹቻፌ ዱጌሃ ባጋራ ቆቴቲ ዲዛሶፔ ኬዚዲ ዮናታኔ ሲንꬃን ሄꬑቶ ዱጌ ቢታ ቦላ ጉፋኒ ዚጊዴስ። ሄሳፌ ጉዬ ኢሶይ ኢሳራ ዬሬቲዳ፤ ናምኣይካ ዬኪዳ፤ ዳዊቲ ኬሂ ዬኪዴስ።

42 ሄሳፌ ጉዬ ዮናታኔይ ዳዊቴስ፥ « ‹ኔሲኔ ታስ፥ ኔ ዜሬꬃሲኔ ታ ዜሬꬃስ ጊዶን ጎዳይ ሜርናስ ማርካ› ጊዲ ኑ ላጌቴꬂ ሚናና ማላ ኑኒ ጾሳ ሱንꬃን ጫቄቲዳ ጊሻስ ኔ ሃኢ ሳሮን ባ» ጊዴስ። ሄሳፌ ጉዬ ዳዊቲ ዴንዲ ቢዴስ፤ ዮናታኔይካ ካታማ ሲሚ ቢዴስ።

21

ሳኦሌፔ ዳዊቴ ባቃታ

1 ዳዊቲ ቄሴ ኣሂሜሌኬይ ዲዛሶ ኖቤ ቢዴስ፤ ኣሂሜሌኬይካ ኮኮሪሼ ዳዊቴራ ጋይታናስ ዪዲ፥ «ኔና ኔርካ ኤሂዳይ ኣዜ? ኣሲ ባይንዳ ኣይስ ኔርካ ያዲ?» ጊዲ ኦይቺዴስ። *

2 ዳዊቲ ቄሴ ኣሂሜሌኬስ፥ «ካዎዚ፥ ‹ታኒ ዪዳይ ሚሻ ጊሻሲኔ ታኒ ኢሚዳ ኣዛዞ ጊሻስ ኦኒካ ኣይኮካ ኤሮፖ› ጊ ኣዛዚዴስ። ታና ካሊዛይታራ ታኒ ኣዋን ጋይታናኮ ኢስታስ ዮታ ዎꬃዲስ። 3 ሂስቲን ሃኢ ኔ ኩሼን ኣዚ ዲዜ? ኢቻሹ ኡኬꬅ ዎይኮ ዲዛ ኣይ ሚሺ ዲኮካ ታስ ኢማ?» ጊዴስ።

4 ቄሴዚካ፥ «ጮ ኣሲ ሚዛ ካꬂ ታኮን ዴና፤ ኔና ካሊዛይቲ ማታ ዎዴ ማጫሳታራ ጋይቶንታ ባንታና ጌሻቴꬃን ናጊዲ ጋምኢዳ ጊዲኮ ሃይሳን ጾሳስ ዱማቲ ኡቲዳ ኡኬꬂ ዴስ» ጊዴስ።

5 ዳዊቲካ ቄሴዛስ ዛሪዲ፥ «ካሴ ሎሴ ጊዲዳ ማላ ታኒ ኬዚዳ ዎዴፔ ዶሚን ኑኒ ማጫሳፌ ናጌቲዶስ፤ ጮ ቄሪ ኦሶስ ቢሼካ ታናራ ዲዛይቲ ባንታና ጌሻቴꬃን ናጌቴስ። ሂስቲን ሃች ዋኒዲ ኣꬌኔ!» ጊዴስ። 6 ሄሳ ጊሻስ ቄሴዚ ጎዳስ ዱማቲዳ ኡኬꬃ ዴንꬂዲ ዳዊቴስ ኢሚዴስ፤ ጎዳ ሲንꬃፌ ዴንዲዲ ሆኦ ካꬃን ላሜቲዳ ኡኬꬃፌ ኣቲን ሃራ ካꬂ ሄን ዴና። *

7 ሄ ጋላስ ሳኦሌ ኦሳንቻታፔ ሜሄ ሄሚዛይታ ኣላፌዚ ኤዶሜ ኣስ ዶይቄይ ሄን ጎዳ ሲንꬃን ታካና ማላ ዎꬂዳ።

8 ዳዊቲ ኣሂሜሌኬ፥ «ካዎዛ ጉዳይ ታና ኤሶሲዳ ጊሻስ ታ ጊꬃ ማሻ ጊዲን ዎይኮ ሃራ ኦላ ሚሽ ኤካ ያቤኬ፤ ሃይሳን ኔ ኣቻን ቶራይ ዎይኮ ጊꬃ ማሻይ ዴኔ?» ጊዲ ኦይቺዴስ።

9 ቄሴ ኣሂሜሌኬይ ኢዛስ፥ «ኔኒ ኤላ ሾባን ዎꬊዳ ፊሊስጼሜ ኣስ ጎልያዴ ማሻይ ሃን ዴስ፤ ኢዚካ ኤፉዴፔ ጉዬ ባጋራ ጫርቃን ጻጼቲ ኡቲዴስ፤ ኔ ኢዛ ኮይኮ ኤካ፤ ኢዛፔ ኣቲን ሃራይ ኦላ ሚሺ ሃን ዴና» ጊ ዛሪዴስ።

ዳዊቲካ፥ «ኢዛ ማላይ ሃራይ ዶንታ ጊሻስ ኔኒ ኢዛ ታስ ሃማ!» ጊዴስ።

10 ሄ ጋላስ ዳዊቲ ሳኦሌፔ ባቃቲዲ ጌቴ ዴሬ ካዎ ኣንኩሴኮ ቢዴስ፤ 11 ኣንኩሴ ኦሳንቻቲ፥ «ሃይሲ ሄ ቢታይ ካዎ ዳዊቴ ጊዴኔ?

« ‹ሳኦሊ ሺ ዎꬊዴስ፤

ዳዊቲ ጊዲኮ

ታሙ ሺ ዎꬊዴስ›

ጊ ማጉሊሼ ኣሳይ ሳቢዳይሲ

ሃይሲ ኢዛ ጊዴኔ?» ጊዳ። *

12 ዳዊቲ ዮኦዛ ባ ዎዚናን ኦይኪዲ ጌቴ ካዎ ኣንኩሴስ ኬሂ ባቢዴስ። * 13 ሄሳ ጊሻስ ኢስታ ሲንꬃን ዎዚናይ ባቄቲዳ ኣሳ ማላ ጊዲዴስ፤ ኢስቲ ኢዛ ኦይኪዳ ማላ ካታማይ ፔንጌ ኢቢꬅ ቃጬሬꬂሼ ቡቻ ቦላራ ባ ሳሶ ጎጊሲሼ ጎሻ ኣሳ ማላ ጊዲዴስ።

14 ኣንኩሴይ ባ ኦሳንቻታ፥ «ሃይሳ ኣዴዛ ኣኔ ጼሊቴ፤ ኢዚ ጎሻኮ! ሂስቲን ኣይስ ታኮ ኤሂዴቲ?* 15 ኢዚ ታ ኣቻን ጎያና ማላ ኢንቴ ታኮ ሃይሳ ኤሂዳይ ታስ ሃይሳ ማላ ጎሺ ꬋይኔ? ሃይሳ ማላ ኣሲ ታ ኬꬅ ጌላናስ ቤሲዜ?» ጊዴስ።

22

1 ዳዊቲ ጌቴፔ ኣዱላሜ ጎንጎሎን ቢዴስ፤ ኢዛ ኢሻቲኔ ኢዛ ኣዋ ሶ ኣሳይ ሄሳ ሲዪዲ ዱጌ ኢዚ ዲዛሶ ዎꬊዳ።* 2 ሜቶቲዳይቲ፥ ኣጮራ ዲዛይቲኔ ዱሳይ ኢቲዳይቲ 400 ጊዳና ኣሳቲ ኢዛኮ ሺቂዳ፤ ኢዚካ ኢስታ ካሌꬂዛይሳ ጊዲዴስ።

3 ዳዊቲ ሄፔ ዴንዲዲ ሞኣቤ ዴሬን ዲዛ ሚጺጳ ቢዴስ፤ ሞኣቤ ካዎስ፥ «ጾሲ ታስ ኦꬃናይሳ ታ ኤራና ጋካናስ ታ ኣዋይኔ ታ ኣያ ሃ ዪዲ ኔ ኣቻን ዳና ማላ ፒቃዴ ኢማርኪ!» ጊዴስ። 4 ኢዚካ ኢስታ ሞኣቤ ካዎ ኣቻን ዎꬂዴስ፤ ዳዊቲ ሚጻን ዲዛ ላይꬃታ ኩሜꬅ ኢስቲ ሄን ጋምኢዳ።

5 ጊዶ ኣቲን ናቤ ጋዴይ ዳዊቴ፥ «ሚጻን ጋምኦፋ፤ ዩሁዳ ቢታ ጌላ» ጊዴስ። ሄሳ ጊሻስ ዳዊቲ ዴንዲ ቢዲ ሄሬቴ ዎራን ጌሊዴስ።

ኖቤ ቄሴታ ሃይቆ

6 ሳኦሊ ዳዊቲኔ ኢዛራ ዲዛ ኣሳይ ቤቲዳይሳ ሲዪዲ ጊቢኣ ዙምቡላ ቦላ ዲዛ ታማርሲኬ ጌቴቲዛ ሚꬃ ጋርሳን ባ ቶራ ኩሼን ኦይኪ ኡቲ ዲሺን ኢዛ ሹሜቲ ኡባይ ኢዛ ዩዪ ኣꬊ ኤቂዳ። 7 ሳኦሊ ኢስታስ፥ «ኢንቴኖ ቢኒያሜ ኣሳቶ ሲዪቴ! ኢሴዬ ናይ ጎሻ ጋዴኔ ዎይኔ ቶኪዛሶሆ ኢንቴስ ቱሙ ኢማኔ? ኢዚ ኢንቴና ኡባታካ ሻላቃታኔ ማቶ ሃላቃታ ሂስቲ ሹማኔ? 8 ኢንቴ ታ ቦላ ዱላቲዳይ ሃይሳሴ? ታ ናዚ ኢሴዬ ናዛራ ጫቄቲዳይሳ ኦኒካ ታስ ዮቲቤና፤ ኢዚ ሃች ኦꬂዛይሳ ኡባ፥ ታ ናዚ ታ ኦሳንቻዛ ታ ቦላ ዴንꬄꬂዳይሳ ኢንቴፌ ኦኒካ ታስ ሚሼቲዲ ዮቲቤና» ጊዴስ።

9 ሄ ዎዴ ሄን ዲዛ ሳኦሌ ሹሜታራ ኤቂ ዲዛ ኤዶሜ ኣስ ዶይቄይ፥ «ኢሴዬ ናይ ኖቤን ዲዛ ኣሂጹቤ ና ኣሂሜሌኬኮ ዪሺን ቤኣዲስ። 10 ኣሂሜሌኬይ ኢዛ ጊሻስ ጎዳ ኦይቺዴስ፤ ሂስቲዲ ሺንቄኔ ፊሊስጼሜ ኣስ ጎልያዴ ጊꬃ ማሻ ኢዛስ ኢሚዴስ» ጊ ዮቲዴስ። *

11 ሄሳፌ ጉዬ ካዎዚ ቄሴ ኣሂጹቤ ና ቄሴ ኣሂሜሌኬ፥ ኖቤን ዲዛ ቄሴታ ባ ኣዋ ኬꬃ ኣሳ ኡባስ ኪታ ዬዲ ጼይጊን ኡባይካ ካዎዛኮ ዪዳ። 12 ሳኦሊ፥ «ሃይሶ ኣሂጹቤ ናዉ! ሲያ» ጊዴስ።

ኣሂሜሌኬይካ፥ «ኤሮ፥ ታ ጎዳዉ» ጊዴስ።

13 ሳኦሊካ፥ «ሃች ኢዚ ታ ቦላ ኦꬂዛ ኡባꬆ፥ ታ ቦላ ማካሊዛይሳꬆኔ ታ ጌዶን ኤቂዛይሳꬆ ካꬂኔ ማሻ ኢሚዲ ኢዛስ ጾስ ዎሲዲ ኢሴዬ ናራ ታ ቦላ ኣይስ ዱላቲዴቲ?» ጊዴስ።

14 ኣሂሜሌኬይ ካዎዛስ፥ «ካዎዛ ቦሎይ፥ ኔ ቦንቾ ዛቤታ ኣዛዚዛይሲኔ ኔሶ ኣሳ ኣቻን ኬሂ ቦንቼቲዳ ዳዊቴ ሚሳቲዛ ኣማኔቲዳ ኦሳንቻይ ኔ ኦሳንቻታ ጋርሳን ዲዛይ ኦኔ? 15 ታ ኢዛስ ጾስ ኦይቺሺን ሄ ጋላሳይ ኮይሮ ጋላሴ? ሙሌካ ጊዴና፤ ሃይሳ ሃ ዮኦዛ ኔ ኦሳንቻይ ታ ኤሪዛ ኣይኮ ሚሺ ባይንዳ ጊሻስ ካዎይ ታና ባ ኦሳንቻዛ ዎይኮ ታ ኣዋ ሶ ኣሳፔ ኦናካ ሞራንቻ ኬሶፎ» ጊዴስ።

16 ካዎዚ ዛሪዲ ኢዛስ፥ «ኣሂሜሌኬ! ኔኒኔ ኔ ኣዋ ሶ ኣሳይ ኡባይ ሃይቃንዴታ!» ጊዴስ።

17 ሄሳፌ ጉዬ ካዎዚ ባ ኣቻን ኤቂዳ ዛቤታ፥ «ሃይቲካ ጎዳ ቄሴቲ ዳዊቴራ ኢሲኖ ጊዲዲ ኢዚ ባቃቲዳይሳ ታስ ዮቶንታ ኣጊዳ ጊሻስ ኢስታ ጊዶꬂ ዎꬊቴ» ጊ ኣዛዚዴስ። ካዎ ሹሜቲ ጊዲኮ ባ ኩሼ ጎዳ ቄሴታ ቦላ ዴንꬂዲ ሾጫናስ ኮዪቤቴና። 18 ካዎዚ ዶይቄ፥ «ሂስቲኮ ኔኒ ቄሴታ ጊዶꬃዳ ዎꬋ» ጊ ኣዛዚዴስ፤ ኤዶሜ ኣስ ዶይቄይ ኢስታ ጊዶꬂ ዎꬊዴስ፤ ኢዚ ሄ ጋላስ ኤፉዴ ማይኢዳ 85 ቄሴታ ዎꬊዴስ። 19 ቄሴታ ኖቤ ካታማን ማሻን ዉርሲዴስ፤ ሄን ዲዛ ማጫሳታኔ ኣቱማታ፥ ናይታኔ ቡሮ ꬋሚዛይታ፥ ሄሳꬆካ ቦራታኔ ሃሬታ፥ ዶርሳታ ኡባ ጊꬃ ማሻን ሲፊዴስ።

20 ጊዶ ኣቲን ኣሂጹቤ ና ኣሂሜሌኬ ናይ ኣቢያታሬይ ኬሲ ኤኪዲ ዳዊቴኮ ባቃቲዴስ። 21 ኢዚካ ሳኦሊ ጎዳ ቄሴታ ዎꬊዳይሳ ዳዊቴስ ዮቲዴስ። 22 ዳዊቲ ኣቢያታሬስ ዛሪዲ፥ «ሄ ዎዴ ኤዶሜ ኣስ ዶይቄይ ሄን ዲዛ ጊሻስ ኢዚ ሳኦሌስ ዮታናይሳ ታ ኤራዲስ፤ ዉሪዳ ኢንቴሶ ኣሳ ኡባ ጊሻስ ታ ኦይሼታና። 23 ኔ ሃኢ ታናራ ዳሻ፤ ባቦፋ፤ ኔ ሼምፖ ዎꬋና ኮይዛዴይ ታ ሼምፖ ዎꬋና ኮይዛዴ ማላ፤ ኔኒ ታናራ ኢሲፌ ሳሮን ዴኣንዳሳ» ጊዴስ።

23

ዳዊቲ ቂኢላ ኣሺዳ ኣሾ

1 ሄሳፌ ጉዬ፥ «ፊሊስጼሜ ኣሳይ ቂኢላን ኦላ ዴንꬂዲ ቡኬቲዛ ካꬃ ባሌፔ ቦንቂሼ ዴቴስ» ጊዲ ዳዊቴስ ዮቲዳ። 2 ዳዊቲ፥ «ሃይሳ ፊሊስጼሜ ኣሳ ኦሎ?» ጊዲ ጎዳ ኦይቺዴስ። ጎዳይካ፥ «ባ፤ ፊሊስጼሜታ ሾጫ፤ ቂኢላካ ኣሻ» ጊዴስ።

3 ዳዊቴ ኣሳይ ጊዲኮ፥ «ሃይሳን ዩሁዳ ቢታን ዲሼ ባቦስ፤ ፊሊስጼሜ ኦላንቻታ ኦላናስ ቂኢላ ቢዛ ጊዲኮ ኣይ ማላ ኑና ባቢሳኔ?» ጊዳ። 4 ዳዊቲ ቃሴካ ጎዳ ዛሪ ኦይቺዴስ፤ ጎዳይካ ኢዛስ፥ «ታኒ ፊሊስጼሜ ኣሳ ኔ ኩሼን ኣꬃ ኢማና፤ ሄሳ ጊሻስ ኔ ዱጌ ቂኢላ ዎꬋ» ጊዴስ። 5 ሄሳ ጊሻስ ዳዊቲኔ ኢዛ ካሊዛይቲ ቂኢላ ቢዲ ፊሊስጼሜ ኣሳ ኦሊዳ፤ ኢስታ ሜሄካ ዲኢዳ፤ ፊሊስጼሜታ ቦላ ጊታ ቆሆ ጋꬂዳ፤ ዳዊቲ ቂኢላ ዴራ ኣሺዴስ።

6 ኣሂሜሌኬ ና ኣቢያታሬይ ዳዊቴኮ ቂኢላ ባቃቲሼ ባ ኩሼን ኤፉዴ ኦይኪ ቢዴስ።

7 ዳዊቲ ቂኢላ ቢዳይሳ ሳኦሊ ሲዪዲ፥ «ዳዊቲ ሳንቃኔ ቢራታ ኮላታቲ ዲዛ ካታማ ጌሊዳይሲ ኢዚ ባርካ ባና ቃቺዳ ማላ ጊዲዳ ጊሻስ ኢዛ ጾሲ ታ ኩሼን ኣꬂ ኢሚዴስ» ጊዴስ። 8 ሄሳ ጊሻስ ሳኦሊ ባ ኦላንቻታ ጼይጊዲ ዱጌ ቂኢላ ዎꬊዲ ዳዊቴኔ ኢዛ ኦላ ኣሳ ጊዶꬃና ማላ ኣዛዚዴስ።

9 ዳዊቲካ ሳኦሊ ኢዛ ቦላ ኢታ ቆፒዳይሳ ኤሪዲ ቄሴ ኣቢያታሬ፥ «ኤፉዴዛ ሃማ» ጊዴስ። 10 ሄሳፌ ጉዬ ዳዊቲ፥ «ጎዳ ኢስራኤሌ ጾሳዉ! ሳኦሊ ቂኢላ ዪዲ ታ ጋሶን ካታማዮ ꬋይሳናስ ቆፒዳይሳ ኔ ኣይሌይ ታ ሎኤꬃ ሲያዲስ። 11 ሂስቲን ቂኢላ ኣሳይ ታና ሳኦሌስ ኣꬂ ኢማኔ? ታኒ ኔ ኣይሌይ ሲዪዳይሳ ማላ ሳኦሊ ሃ ዱጌ ዎꬋኔ? ጎዳ ኢስራኤሌ ጾሳዉ! ታስ ኔ ኣይሌዛስ ኔ ዮታና ማላ ታ ኔና ዎሳይስ» ጊዴስ። ጎዳይካ፥ «ኤ ኢዚ ዱጌ ዎꬋና» ጊዴስ።

12 ዳዊቲ ቃሴካ፥ «ቂኢላ ኣሳይ ታናኔ ታ ኣሳ ሳኦሌስ ኣꬂ ኢማኔ?» ጊ ኦይቺዴስ። ጎዳይካ፥ «ኤ ኢስቲ ኢንቴና ኣꬂ ኢማና» ጊዴስ።

13 ሄሳ ጊሻስ ዳዊቲኔ 600 ጊዲዛ ኣሳቲ ቂኢላፔ ዴንዲዲ ባናስ ዳንዳይዛ ኡባሶ ቢዳ፤ ዳዊቲ ቂኢላፔ ባቃቶይሳ ሳኦሊ ሲዪዲ ሄ ቡሳ ኣጋጊዴስ።

ዳዊቲ ባዞ ቢታን ዙምቡላታ ቦላ ዴኢዳ ዴኦ

14 ዳዊቲ ባዞን ዲዛ ሚጻታኒኔ ዚፌ ባዞን ዙምቡላታ ቦላ ዴኢዴስ፤ ሳኦሊ ኢዛ ኡባ ጋላስ ካሌቴስ፤ ጊዶ ኣቲን ጾሲ ዳዊቴ ኢዛስ ኣꬂ ኢሚቤና።

15 ዳዊቲካ ዚፌ ባዞን ሆሬሼ ጌቴቲዛሶን ዲሼ ሳኦሊ ኢዛ ዎꬋናስ ዪዳይሳ ቤኢዴስ። 16 ሳኦሌ ና ዮናታኔይ ዳዊቲ ዲዛሶ ቢዲ ጾሳ ሱንꬃን ኢዛ ሚንꬄꬂዴስ። 17 ኢዚካ፥ «ባቦፋ! ታ ኣዋ ሳኦሊ ባ ኩሼ ኔ ቦላ ዎꬄና፤ ኔኒ ኢስራኤሌ ቦላ ካዎታና፤ ኔፔ ካላዳ ታ ናምኣንꬆ ካዎ ጊዳና፤ ታ ኣዋ ሳኦሊካ ሄሳ ኤሬስ» ጊዴስ። 18 ናምኣይካ ጎዳ ሲንꬃን ጫቄቲዳ፤ ሄሳፌ ጉዬ ዮናታኔይ ባሶ ሲሚ ቢዴስ፤ ዳዊቲ ጊዲኮ ሄን ሆሬሼን ኡቲዴስ። *

19 ዚፌ ኣሳይ ሳኦሌኮ ጊቢኣ ኬዚዲ፥ «ሄኮ ዳዊቲ ዬሴሞኔፔ ዱጌሃ ባጋራ ሃካሊያ ዙምቡላ ቦላ ዲዛ ሆሬሼ ሚጻታን ቆቴቲ ዴስ ጊዴኔ?* 20 ኣቤት ካዎ ሃኢ ጊዲኮ ኔና ኡፋይሲዳ ጋላስ ያ ኣቲን ካዎዛስ ኑ ኢዛ ኣꬂ ኢማና ዶስ» ጊዳ።

21 ሳኦሊ ኢስታስ፥ «ኢንቴ ታስ ሚሼቲዳ ጊሻስ ጎዳይ ኢንቴና ኣንጆ! 22 ሃኢ ሲሚ ቢዲ ኢዚ ኣዋን ዲዛኮ ኤሪቴ፤ ሄን ኢዛ ቤኢዳ ኣስ ሻኪ ኤሪቴ፤ ኢዚ ኬሂ ጪንጫ ኣስ ጊዲዳይሳ ታ ሲያዲስ። 23 ኢዚ ቆቴቲዛሶሆታ ኡባ ቤኢዳፔ ጉዬ ቆንጬራ ቤሲዛ ሃኖታ ኤኪ ታኮ ዪቴ፤ ታኒካ ኢንቴናራ ባና፤ ኢዚ ዴꬅ ዶ ኣቲን ዩሁዳ ቆሞታ ጊዶን ኢዚ ጌሊዳ ኦላፌ ታ ጌላ ኬሳና» ጊዴስ።

24 ሄሳ ጊሻስ ኣሳቲ ሳኦሌፔ ሲንꬃቲ ዴንዲዲ ዚፌ ቢዳ፤ ሄ ዎዴ ዳዊቲኔ ኢዛራ ዲዛ ኣሳቲ ዬሴሞኔፔ ዱጌሃ ባጋራ ኣራቤን ዲዛ ማኦኔ ባዞን ዴቴስ። 25 ሳኦሊኔ ኢዛ ኣሳቲ ዳዊቴ ኮያና ቢዳ፤ ዳዊቲካ ሄሳ ሲዪዲ ዱጌ ዛላኮ ዎꬊዲ ማኦኔ ባዞን ኡቲዴስ። ሳኦሊ ሄሳ ሲዪዳ ማላ ዳዊቴ ጎዲሼ ማኦኔ ባዞ ቢ ጌሊዴስ።

26 ሳኦሊ ዙማስ ኢሲ ባጋራ ጊዲ ጎዲሺን ዳዊቲኔ ኢዛራ ዲዛ ኣሳቲ ዙማስ ሃንኮ ባጋራ ሳኦሌፔ ኣታናስ ዎጼቴስ። ሳኦሊኔ ሳኦሌ ኦላንቻቲ ዳዊቴኔ ኢዛራ ዲዛ ኣሳታ ኦይካናስ ኡንኤꬂዳሺን፥ 27 ኢሲ ኣሲ ቃስታኔ ሳኦሌኮ ዪዲ፥ «ፊሊስጼሜቲ ዴራ ቦላ ዎራጂዳ ጊሻስ ኤሶን ጋካ» ጊዴስ። 28 ሂስቲን ሳኦሊ ዳዊቴ ጎዲዛይሳ ኣጊዲ ፊሊስጼሜታራ ኦሌታናስ ቢዴስ፤ ሄሳ ጊሻስ ሄ ሶሆዛ፥ «ሻኬቴꬃ ዛላ» ጊ ሱንꬂዳ። 29 ዳዊቲ ሄፔ ፑዴ ኬዚዲ ኤን-ጋዴ ሚጻታን ኡቲዴስ።

24

ሳኦሌስ ዳዊቴ ቃꬌቴꬅ

1 ሳኦሊ ፊሊስጼሜታ ኦሊ ሲሚዳፔ ጉዬ፥ «ቤኣ ዳዊቲ ኤን-ጋዴ ባዞን ዴስ» ጊዲ ኢዛስ ዮቲዳ። 2 ሄሳ ጊሻስ ሳኦሊ ኩሜꬃ ኢስራኤሌፔ ዶሬቲዳ 3,000 ኣስ ኤኪዲ ዳዊቴኔ ኢዛራ ዲዛ ኣሳታ ኮያናስ፥ «ዎራ ዴይሻታ ዛላ» ጌቴቲዛሶ ማታ ቢዴስ።

3 ሳኦሊ ኦጌ ዶናን ዶርሳቲ ኣቂዛሶ ጋኪዳ ዎዴ ሄን ጎንጎሎ ዴሚዲ ሼሽ ኡታና ጌሊዴስ፤ ዳዊቲኔ ኢዛ ካሊዛይቲ ጎንጎሎዛስ ጊዶን ቆቴቲ ኡቲዳ። * 4 ዳዊቴ ካሊዛይቲ ዳዊቴስ፥ «ጎዳይ፥ ‹ኔ ዶሲዳይሳ ኦꬃና ማላ ኔ ሞርኬዛ ታ ኔ ኩሼን ኣꬃ ኢማና› ጊዲ ካሴ ኔስ ዮቲዳ ጋላሳያ ሃቻ» ጊዳ። ዳዊቲ ቲራን ጎሼቲ ቢዲ ሳኦሌ ማይኦ ጼራፔ ኦኒካ ኤሮንታ ቃንጺ ኤኪዴስ።

5 ጊዶ ኣቲን ዳዊቲ ሳኦሌ ማይኦ ጼራ ቃንጺዳይሳን ኢዛ ዎዚናይ ኬሂ ጬጪዴስ። 6 ኣሳታስካ፥ «ጎዳይ ቲይዳ ታ ጎዳ ቦላ ሄሳ ማላ ኦሶ ኦꬃናፔኔ ኢዚ ቲይዳይሳ ቦላ ታ ኩሼ ዴንꬃናፔ ጎዳይ ታና ናጎ» ጊዴስ። * 7 ዳዊቲ ኣሳ ሃ ቃላን ሴሪዴስ፤ ሳኦሌ ቦላካ ኢስቲ ሜቶ ጋꬃናይሳ ኮዪቤና፤ ሳኦሊካ ጎንጎሎዛ ጊዶፌ ኬዚ ቢዴስ።

8 ሄሳፌ ጉዬ ዳዊቲ ጎንጎሎዛ ጊዶፌ ኬዚዲ ሳኦሌ፥ «ታ ጎዳ ካዎ!» ጊ ጼይጊዴስ፤ ሳኦሊካ ጉዬ ሲሚ ጼሊሺን ዳዊቲ ባ ኩሼ ዴንꬂዲ ዚጊሺን ቤኢዴስ፤ 9 ዳዊቲ ሳኦሌስ፥ «ኣሳይ፥ ‹ቤያ ዳዊቲ ኔ ቦላ ኢታ ኦꬃና ኮዬስ› ጊሺን ኔ ኣይስ ኢስታ ሲያይ? 10 ሃች ጎንጎሎ ጊዶን ኔና ታ ኩሼን ዎስቲ ኣꬂ ኢሚዳኮ ሄኮ ኔኒ ኔ ኣይፌራ ቤኣዳሳ፤ ኢሲ ኢሲ ኣሳቲ ታ ኔና ዎꬋና ማላ ዴንꬄꬂዳ፤ ጊዶ ኣቲን ታኒ፥ ‹ጎዳይ ቲይዳ ታ ጎዳ ቦላ ታ ኩሼ ዎꬂኬ› ጋዳ ታ ኔስ ቃꬌታዲስ። 11 ታ ኣዋዉ ኔ ማይኦዛ ጼራፔ ቃንጼቲዳይሳ ሃይሳ ታ ኩሼን ቤኣ! ኔስ ማይኦ ጼራፔ ቃንጻ ኤካዲስ ኣቲን ኔና ዎꬋቤኬ። ሃኢካ ታኒ ኢታቴꬅ ዎይኮ ማካላቴꬅ ኦꬆንታይሳ ኔ ኤራ፤ ሄሳ ኔ ዎዚናን ዎꬃ፤ ታ ኔ ቦላ ኢታ ኦꬃቤኬ፤ ኔኒ ጊዲኮ ታ ሼምፖ ꬋይሳናስ ጎዳሳ።

12 «ጎዳይ ኔ ጊዶኒኔ ታ ጊዶን ፒርዶ። ኔኒ ኢታ ኦꬂዳ ጊሻስ ጎዳይ ኔ ቦላ ሃሎ ኬሶ ኣቲን ታ ኔ ቦላ ኩሼ ዎꬂኬ። 13 ካሴ ዎዴ ቶሴን፥ ‹ኢታ ኦꬂዛይታፔ ኢታይ ኬዜስ› ጌቴቲዛ ማላ ሃኢ ታ ኩሼይ ኔና ቦቼና።

14 «ኢስራኤሌ ካዎይ ኦና ቦላ ኬኢዴ? ኔኒ ኦና ጎዳይ? ሃይቂዳ ካና ዎይኮ ካስቶሌ ጎዳይ?* 15 ሃኢካ ኑ ጊዶን ጎዳይ ዳና ጊዲ ፒርዶ። ታ ዮኦዛ ጼሊዲ ታ ጊሻስ ኢዚ ሞቴቶ። ታናካ ኔ ኩሼፔ ኬሲ ኤኪዲ ታ ቱማቴꬃ ኢዚ ቆንጪሶ» ጊዴስ።

16 ዳዊቲ ሄሳ ሃሳይዲ ዉርሲዳ ማላ ሳኦሊ፥ «ታ ና ዳዊቴ! ኣዳፌ ሃይሲ ኔ ቃላ?» ጊዲ ዬኪሼ ኦይቺዴስ። 17 ካሌꬂዲ ሳኦሊ ዳዊቴስ፥ «ታ ኔ ቦላ ኢታ ኦꬂሺን ኔ ታስ ሎኦ ኦꬂዳ ጊሻስ ኔ ታፔ ጺሎ። 18 ኔ ታስ ኦꬂዳ ሎኦ ሚሺ ሄኮ ታስ ዮታዳሳ፤ ጎዳይ ታና ኔ ኩሼን ኣꬂ ኢሚዴስ ሺን ኔ ታና ዎꬋቤካ። 19 ባ ሞርኬ ዴሚዲ ኢዛ ቦላ ቆሆ ጋꬆንታ ዲሼ ዬዲዛይ ኦኔ? ኔኒ ሃች ታስ ኦꬂዳ ኪያቴꬃ ኩሼ ጎዳይ ኔስ ዛሮ። 20 ቤያ ቱማፔ ኔኒ ካዎታናይሳኔ ኢስራኤሌ ካዎቴꬂ ኔ ኩሼን ሚናናይሳ ታ ኤራይስ። 21 ኔኒ ታ ዜሬꬃታ ꬋይሶንታ ማላኔ ታ ሱንꬅ ታ ኣዋ ኬꬃፌ ꬋይሶንታ ማላ ጎዳ ሱንꬃን ጫቃ» ጊዴስ።

22 ዳዊቲካ ሳኦሌስ ጫቂዴስ። ሄሳፌ ጉዬ ሳኦሊ ባ ሶ ሲሚ ቢዴስ፤ ዳዊቲኔ ኢዛ ካሊዛይቲ ካሴ ባ ቆቴቲዛ ሚጻን ሲሚ ኬኢዳ።

25

ዳዊቴ፥ ናባሌኔ ኣብጊያ

1 ሳሜሊ ሃይቂዴስ፤ ኩሜꬃ ኢስራኤሌ ኣሳይ ኢሲ ቦላ ሺቂዲ ኢዛስ ዬኪዴስ፤ ሄሳፌ ጉዬ ኤራማን ዲዛ ኢዛሶ ኤፊዲ ኢዛ ሄን ሞጊዳ።

ሄሳፌ ጉዬ ዳዊቲ ዱጌ ማኦኔ ባዞ ቢዴስ። 2 ማኦኔ ቢታን ቃርሜሎሴን ኣቆታራ ዲዛ ኢሲ ዱሬ ኣሲ ዴስ፤ ኢዛስ 1,000 ዴይሻቲኔ ኢስኬይ ቃንጼቲዛ 3,000 ዶርሳቲ ዴቴስ። 3 ኣዴዛ ሱንꬂ ናባሌ፥ ማቼይ ሱንꬂ ኣቢጋሎ ጌቴቴስ። ኢዛ ኣኬካንቻኔ ኬሃ ማላ ሎኦ ማጫሳ፤ ኢዚ ኣዚናዚ ጊዲኮ ቦዛኔ ኢታ ኦꬂዛ ኣሳ። ኢዚ ካሌቤ ባጋ ኣሳ።

4 ዳዊቲ ባዞን ዲሼ ናባሌይ ባ ዶርሳታ ኢስኬ ቃንጺዛይሳ ሲዪዴስ። 5 ኢዚካ ታሙ ናቴꬃ ናይታ፥ «ናባሌኮ ፑዴ ቃርሜሎሴ ኬዚቴ፤ ታ ሳሮካ ኢዛስ ጋꬂቴ። 6 ኢዛስ፥ ‹ሼምፖ ጋምኣ! ሳሮይ ኔስ ጊዶ፤ ሳሮይ ኔሶ ኣሳሲኔ ኔስ ጊዲዳ ኡባስ ጊዶ። 7 ሃኢ ኔኒ ዶርሳታ ኢስኬ ቃንጺዛይሳ ታኒ ሲያዲስ። ኔ ሜሄዛ ሄሚዛይቲ ካሴ ኑናራ ዲዛ ዎዴ ኡባን ኑ ኢስታ ቦላ ኣይኮ ኢታካ ጋꬂቤኮ። ኢስቲ ቃርሜሎሴን ዲዛ ዎዴ ኡባን ኢስታፌ ꬋይዳ ኢሲ ሚሺካ ዴና። 8 ሄሳ ኔኒ ኔ ኦሳንቻታ ኦይቻ፤ ኢስቲ ኔስ ዮታና። ሃች ኑኒ ሎኦ ጋላስ ዪዳ ጊሻስ ሃ ናቴꬃ ናይቲ ኔ ሲንꬃን ቦንቼቴቶ። ሾቤ ኔና ኔ ኣይሌታሲኔ ኔ ና ዳዊቴስ ኔስ ዳንዳዬቲዛ ማላ ኑስ ኢማ› ጊቴ» ጊዴስ። 9 ዳዊቲ ኪቲዳ ኣሳቲ ሄ ጋኪዳ ማላ ዳዊቴ ኪታ ናባሌስ ዮቲዳፔ ጉዬ ዛሮ ናጎ ዶሚዳ።

10 ናባሌይ ዳዊቴ ኦሳንቻታስ፥ «ዳዊቲ ኢዚ ኦኔ? ኢሴዬ ናይ ኢዚ ኦኔ? ሃይሳ ሃ ዎዴዛን ባንታ ጎዳታፔ ባቃቲ ቢዛ ኦሳንቻቲ ዳሮ። 11 ሂስቲን ታኒ ታ ካꬂኔ ታ ሃꬅ፥ ታ ዶርሳታ ኢስኬ ቃንጺዛይታስ ታ ሹኪዳ ኣሾ ኢስቲ ኣዋፔ ዪዳኮ ኤሬቶንታ ኣሳስ ታኒ ኣዛስ ኢሞ?» ጊዴስ።

12 ዳዊቲ ኪቲዳ ኣሳቲ ጉዬ ሲሚ ቢዲ ጋኪዳ ማላ ናባሌይ ኢስታስ ጊዳይሳ ኡባ ዳዊቴስ ዮቲዳ። 13 ዳዊቲካ ኣሳታስ፥ «ኣኔ ኡባቲካ ኢንቴ ጊꬃ ማሻ ጊጺቴ» ጊዴስ። ሄሳ ጊሻስ ኡባይካ ባ ማሻ ማሻ ጊጺዳ፤ ዳዊቲካ ባ ማሻ ጊጺዴስ። 400 ጊዳና ኣሲ ዳዊቴራ ኬኢሺን 200 ጊዳና ኣሲ ኢስታ ሚሻ ናጋናስ ጉዬ ኣቲዴስ።

14 ናባሌ ኣይሌታፔ ኢሶይ ኢዛ ማቾ ኣቢጋሊስ፥ «ቤኣ፥ ዳዊቲ ባ ዲዛ ባዞፌ ኑ ጎዳኮ ኣስ ሳሮካራ ጋꬂ ዬዲዴስ። ጊዶ ኣቲን ኢዚ ኢስታ ጫሽ ካልሲዴስ። 15 ሃ ኣሳቲ ኬሂ ሎኦ ኣሳ፤ ኑ ቦላ ኣይ ቆሆካ ጋꬂቤቴና። ባዞን ኑ ኢስታራ ዲዛ ዎዴ ኑስ ኣይኮይካ ꬋይቤና። 16 ኑኒ ኑ ሜሄታ ሄሚሼ ኢስታራ ዲዛ ዎዴ ኡባን ጋላስ ጊዲን ኦማርስ ኢስቲ ኑስ ዲርሳ ጊዲዳ። 17 ሃኢ ኑ ጎዳ ቦላኔ ኢዛሶ ኣሳ ቦላ ሜቶይ ኣላንꬂሼ ዲዛ ጊሻስ ኔኒ ዩሻ ቆፓዳ ኦꬃናስ ቤሲዛይሳ ኦꬃ። ኢዚ ጊዲኮ ሄሳ ማላ ቦዛ ኣስ ጊዲዳ ጊሻስ ኢዛስ ጻሊ ዮታና ኢሳዴይካ ዴና» ጊዴስ።

18 ኣቢጋላ ጋምኦንታ ዳሼ ኤሌላዳ 200 ሶሎ፥ 2 ሉካሞ ኩሜꬃ ዎይኔ ኡሹ፥ 5 ዶርሳ ኣሾ ጺጻ፥ 17 ኪሎ ቲያ ጫጫ፥ 100 ዉርጮ ዎይኔ ኣይፌኔ 200 ባላሴ ሚꬃ ኣይፌፔ ኡኬቲዳ ቄሪ ኡኬꬅ ኢሲ ቦላ ሺሻ ኤካዳ ሃሬ ቦላ ጫናዱስ። 19 ሄሳፌ ጉዬ ባ ኣይሌታ፥ «ኢንቴ ታፔ ሲንꬃቲ ቢቴ፤ ታኒካ ኢንቴ ጉዬራ ጋካና» ጋዱስ። ጊዶ ኣቲን ባ ኣዚና ናባሌስ ኣይኮካ ዮታቤኩ።

20 ኢዛ ባ ሃሬዛ ቶጋዳ ዱጌ ዙሌዛ ዎꬊሺን ዳዊቲኔ ኢዛ ካሊዛይቲ ኢዚኮ ዱጌ ዎꬊዳ፤ ኢዛካ ኢስታ ዴማዱስ። 21 ዳዊቲ፥ «ኢዛ ሚሻፌ ኢሲናካ ꬋዮንታ ማላ ሃይሳ ኣዴዛ ኣቆታ ባዞ ቢታን ታ ናጊዳይ ጮ ሃዳ ጊዲዴስ። ታ ኢዛስ ሎኦ ኦꬂዳይሳ ኩሼ ኢዚ ታስ ኢታ ዛሪዴስ። 22 ዎንቶ ማላዶ ኢዛ ኣሳፔ ኢሳዴካ ታ ሼምፖራ ፓጻ ኣጊኮ ጾሲ ታ ቦላ ሄሳ ማላ ኦꬆ፤ ሄሳፌካ ኣꬊዛ ኢታ ሚሽ ኦꬆ» ጊዴስ።

23 ኣቢጋላ ዳዊቴ ዴሚዳ ማላ ሄራካ ሃሬዛ ቦላፌ ዎꬋዳ ዳዊቴ ሲንꬃን ጉፋናዳ ኩሼ ዴንꬃዱስ። 24 ኢዛ ሄን ዳዊቴ ቶሆ ቦላ ኩንዳዳ፥ «ታ ጎዶ! ኢዛ ሞሮይ ታ ቦላ ቆዴቶ፤ ሾቤ ታኒ ኔ ኣይሌይ ኔስ ዮታና ጊዛይሳ ሲያርኪ! 25 ታ ጎዶ! ሄሳ ቦዛ ናባሌ ፓጻ ሚሻን ቆዶፓ! ኣዴዛስ ሱንꬃ ቢርሼꬂ ኤያ ጉስ ጊዲዳ ጊሻስ ኢዚካ ባ ሱንꬃ ማላ ኤያ! ኤያቴꬂካ ኢዛራ ጋምኢዴስ። ታኒ ኔ ኣይሌያ ጊዲኮ ኔ ታ ጎዳይ ኪቲዳ ናቴꬃታ ቤያቤኬ። *

26 «ታ ጎዶ! ዴኦ ጎዳይ ቤዪን! ኔ ኣሾ። ሱꬅ ጉሳናፔኔ ኔርካ ኔ ሃሎ ኬሳናፔ ኔና ናጊዳይ ጎዳ። ሃኢካ ኔ ሞርኬቲኔ ታ ጎዳ ቆሃና ኮይዛይቲ ኡባይ ናባሌ ማላ ጊዴቶ። 27 ታ ኔ ኣይሌያ ታ ጎዳስ ኤሂዳ ሃ ኢሞታይ ኔና ካሊዛ ሃ ናቴꬃታስ ኢሜቶ። 28 ታ ጎዳይ ኦላ ኦሌቲዛ ጊሻስ ጎዳይ ታ ጎዳ ካዎቴꬃ ቱማፔ ኢዚ ሜርናስ ኢዛስ ሚንꬃና። ሄሳ ጊሻስ ታና ኔ ኣይሌይ ቆሆ ታስ ኣቶ ጋ። ኔኒ ሼምፖራ ፓጻ ዲዛ ዎዴ ኡባን ኢታቴꬂ ኔፔ ቤቶፎ። 29 ኣይ ኣሲካ ኔ ሼምፖ ꬋይሳናስ ጎዲኮካ ታ ጎዳ ሼምፖይ ዴኦን ዲዛይታ ኢሲፌቴꬃ ጊዶን ጎዳ ኔ ጾሳ ማታን ሳሮን ናጌታና። ጊዶ ኣቲን ኔ ሞርኬታ ሼምፖ ሹች ያንባርሻን ጫዲዛ ማላ ጫዳና። 30 ጎዳይ ታ ጎዳስ ኢሚዳ ሂዶታ ቃላ ማላ ሎኦ ሚሽ ኡባ ኦꬂዳ ዎዴኔ ኢስራኤሌ ቦላካ ኢዚ ኔና ካዎꬂዳ ዎዴ፥ 31 ኔኒ ሃዳን ጉሲዳ ሱꬂ ዎይኮ ኔ ኩሼን ኔኒ ሃሎ ኬሲዳዚ ዶንታ ጊሻስ ታ ጎዳይ ዎዚናን ጬጫና ሃኖይኔ ሞꬌታና ሚሺ ዴና። ጎዳይ ኔስ ሎኦ ኦꬂዳ ዎዴ ታና ኔ ኣይሌዮ ባሎፓ» ጋዱስ።

32 ዳዊቲካ ኣቢጋሊስ፥ «ሃች ኔ ታናራ ጋይታና ማላ ኔና ታኮ ኪቲዳ ጎዳ ኢስራኤሌ ጾሳይ ጋላቴቶ። 33 ታኒ ኣሳ ሱꬅ ጉሶንታ ማላኔ ታ ኩሼን ሃሎ ኬሶንታ ማላ ሃች ኔ ታና ናጊዳ ጊሻሲኔ ኔ ሎኦ ቆፋ ጊሻስ ኔኒካ ኣንጄታ። 34 ታ ኔ ቦላ ሜቶ ጋꬆንታ ማላ ታና ናጊዳ ዴኦ ጎዳ ኢስራኤሌ ጾሳይ ቤዪን! ኔኒ ሃይሳꬆ ኤሶን ታኮ ያዳ ታና ዴሞንታኮ ጋዴይ ዎንታናስ ናባሌስ ኢሲ ኣቱማ ናይካ ኣቴና» ጊዴስ።

35 ሄሳፌ ጉዬ ኣብጋላ ዳዊቴስ ኤሂዳ ኢሞታ ኢዚ ኩሼፔ ኤኪዲ፥ «ኔኒ ኔ ሶ ሳሮን ባ፤ ኔ ጊዳይሳ ታ ሲያዲስ፤ ኔ ታና ኦይቺዳይሳ ታ ኦꬃና» ጊዴስ።

36 ኣቢጋላ ጉዬ ሶ ሲማ ቢሺን ናባሌይ ካዎ ኬꬃን ጊጊዛ ጊቢራ ማላ ጊቢራ ጊግሲዳይሳ ቤያዱስ። ኢዚካ ኬሂ ማꬆቲዲ ኡፋይሳን ኩሚ ኡቲዴስ። ሄሳ ጊሻስ ጋዴይ ዎንታናሼ ጋካናስ ኢዛስ ኣይኮካ ዮታቤኩ። 37 ዎንቴꬃ ጋላስ ኡሻ ማꬆይ ኢዛ ኣጊዳፔ ጉዬ ኢዛ ሃኖዛ ኡባ ኢዛስ ዮቲን፥ ኢዛ ዎዚናይካ ኬሂ ዳጋሚዲ ጮኡ ጊዴስ። ኢዛ ቦላይ ሹቻ ማላ ኣሃ ኬዚዴስ። 38 ታሙ ጋላሳታፔ ጉዬ ጎዳይ ቦሻን ናባሌ ሾጪን ኢዚ ሃይቂዴስ።

39 ዳዊቲካ ናባሌይ ሃይቂዳይሳ ሲዪዳ ዎዴ፥ «ናባሌይ ታና ጫዪዳ ጊሻስ ታስ ሃሎ ኬሲዳይኔ ታና ባ ኣይሌዛ ኢታ ኦꬆንታ ማላ ናጊዳ ጎዳይ ጋላቴቶ፤ ናባሌይ ኦꬂዳ ኢታ ሚሽ ኢዛ ሁኤን ዛሪዴስ» ጊዴስ።

ሄሳፌ ጉዬ ዳዊቲ ኣቢጋላ ኢዛ ማቾ ጊዳና ማላ ኦይሻ ኣስ ኪቲዴስ። 40 ኢዛ ኣይሌቲካ ቃርሜሎሴ ቢዲ ኣቢጋሊስ፥ «ኔ ኢዛስ ማቾ ጊዳና ማላ ኔና ኤካናስ ዳዊቲ ኑና ኔኮ ኪቲዴስ» ጊዴስ።

41 ኢዛካ ዴንዳ ኤቃዳ ሲንꬃ ጉꬅ ጉፋና ኩሼ ዴንꬃዳ፥ «ሄኮ ታኒ ኔ ጋራዴያ ኔስ ሃጋዛናሲኔ ኔ ኣይሌታ ቶሆ ሜጫናስ ጊጋ ኡታዲስ» ጋዱስ። 42 ኣቢጋላ ሄራካ ሃሬ ቶጋዳ ባ ጋራዴ ኢቻሻታ ካሌꬃ ኤካዳ ዳዊቴ ኣይሌታራ ባዳ ዳዊቴስ ማቾ ጊዳዱስ። 43 ሄሳꬆካ ዳዊቲ ኢዝራኤሌን ዬሌቲዳ ኣሂናሆሞ ኤኪዴስ፤ ናምኣቲካ ኢዛ ማቾ ጊዲዳ። 44 ሳኦሊ ጊዲኮ ዳዊቴ ማቾ ባ ና ሚልኮሎ ጋሊሜ ዴሬን ዬሌቲዳ ላይሻ ና ፓሊጼስ ኢሚዴስ። *

26

ዳዊቲ ናምኣንꬆካ ሳኦሌ ቤሲዳ ቃꬌታ

1 ዚፌ ኣሳይ ሳኦሊ ዲዛሶ ዪዲ፥ «ቤኢቴ ዳዊቲ ዬሴሞኔ ጊናራ ዲዛ ሃካሊያ ዙምቡላ ቦላ ቆቴቲዴስ» ጊዲ ዮቲዳ። * 2 ሄሳ ጊሻስ ሳኦሊካ ዴንዲዲ ኢስራኤሌ ኣሳ ጋርሳፌ ዶሬቲዳ 3,000 ኦላ ኣሳታ ባናራ ኤኪዲ ዳዊቴ ኮሽ ዱጌ ዚፌ ባዞ ዎꬊዴስ። 3 ሳኦሊ ዬሴሞኔ ጊናራ ዲዛ ሃካሊያ ዙምቡላ ቦላ ኦጌ ዶናን ዱንካኒ ኡቲዴስ፤ ዳዊቲ ጊዲኮ ባዞን ዴስ። ዳዊቲ ሳኦሊ ሄ ጋካናስ ኢዛ ካሊ ዪዳይሳ ኤሪዲ፥ 4 ጾሞሲዛይታ ዬዲዲ ሳኦሌ ዩሳ ሻኪ ኤሪዴስ።

5 ዳዊቲ ዴንዲዲ ሳኦሊ ዱንካኒ ዲዛሶ ቢዴስ፤ ሳኦሊኔ ኢዛ ኦላ ኣሳ ሃላቃ፥ ኔሬ ና ኣቢኔሪ ዲዛሶ ቢ ቤኢዴስ። ሳኦሊ ባ ዱንካኒ ዲዛሶን ኣሳ ጊዶን ꬊስኮን ዲሺን ኢዛ ኦላ ኣሳይ ኢዛ ጊዶꬂ ዎꬂዴስ።

6 ዳዊቲ ሂቴ ዴሬ ኣስ ኣሂሜሌኬኔ ጹሪያ ና ኢዮኣቤ ኢሻ ኣቢሳዬ፥ «ታናራ ዱጌ ሳኦሊ ዲዛሶ ዎꬋናይ ኦኔ?» ጊ ኦይቺዴስ። ኣቢሳዬይካ፥ «ታ ኔናራ ዎꬋና» ጊዴስ።

7 ሄሳ ጊሻስ ዳዊቲኔ ኣቢሳዬይ ሳኦሌ ኦላ ኣሳይ ዲዛሶ ቢዳ፤ ኢስቲ ቢሺን ሳኦሊ ሄን ꬊስኮን ዴስ፤ ኢዛ ቶራይ ኢዛ ሁኤሶን ቢታን ኤቂ ዴስ፤ ኣቢኔሪኔ ኢዛ ኦላንቻቲ ኢዛ ዩሾን ꬊስኪዳ።

8 ኣቢሳዬይ ዳዊቴስ፥ «ጾሲ ሃች ኔ ሞርኬ ኔ ኩሼን ዬጊዴስ፤ ሃኢ ታ ኢዛ ኢሲቶ ጫዳ ቢታራ ሲካይስ፤ ታ ናምኣንꬃናስ ኣይኮካ ኮሼና» ጊዴስ።

9 ዳዊቲ ኣቢሳዬ፥ «ዎꬎፓ፤ ጎዳይ ቲይዳዴ ቦላ ባ ኩሼ ዴንꬂዲ ሱꬃፌ ጌሽ ጊዲዳ ኣሲ ኦኔ? 10 ዴኦ ጎዳይ ቤኢን፥ ጎዳይ ኢዛ ዎꬋና፤ ዎይኮ ኢዛ ዎዴይ ዉሪን ኢዚ ሃይቃና፤ ዎይኮ ኢዚ ኦላን ሃይቃና። 11 ጎዳይ ቲይዳይሳ ቦላ ታኒ ታ ኩሼ ዎꬃናፔ ጎዳይ ታና ናጎ! ጊዶ ኣቲን ኢዛ ሁኤሶን ዲዛ ቶራኔ ሃꬃራ ዲዛይሳ ሃ ኤካ ያ፥ ኣኔ ቦስ» ጊዴስ። *

12 ሄሳ ጊሻስ ዳዊቲ ሳኦሌ ሁኤሶን ዲዛ ቶራኔ ሃꬂ ኢዛን ዲዛ ሚሻ ኤኪዴስ፤ ሄሳፌ ጉዬ ቢዳ፤ ሄሲ ሃኒሺን ቤኢዳይ፥ ኤሪዳይ ዎይኮ ꬊስኮፌ ቤጊዳይ ኦኒካ ዴና። ጎዳ ኣቻፌ ዎልቃማ ꬊስኮይ ኢስታ ቦላ ዎꬊዳ ጊሻስ ኡባይካ ꬊስኪዳ።

13 ሄሳፌ ጉዬ ዳዊቲ ሄ ፒንꬂ ፒኒዲ ዙምቡላ ጼራን ሃኪ ኤቂዴስ፤ ኢስቲ ናምኣይ ኢሶይ ኢሳፌ ኬሂ ሃኪዳ። 14 ዳዊቲ ባ ኦላ ኣሳኔ ኔሬ ና ኣቢኔሬ፥ «ኣቢኔሬ! ታ ኔና ጼይጊዛይሳ ሲዪኪ?» ጊ ጼይጊዴስ። ኣቢኔሪ ኢዛስ፥ «ካዎ ቦላ ኔ ካጫናስ ኔ ኦኔ?» ጊ ዛሪዴስ።

15 ዳዊቲ ኢዛስ፥ «ኔ ሚኖ ኣሳ፤ ኢስራኤሌ ጋርሳን ኔ ማላይ ኦኔ? ሄኮ ኣሲ ኔ ጎዳ ካዎዛ ዎꬋናስ ዪዴስ፤ ሂስቲን ኔኒ ኔ ጎዳ ካዎዛ ኣይስ ናጋቤኪ? 16 ኔ ሎኦ ኦꬃቤካ፤ ዴኦ ጎዳይ ቤኢን! ኔኒኔ ኔ ኣሳቲ ሃይቃና ቤሴታ፤ ጋሶይካ ጎዳይ ቲይዳ ኢንቴ ጎዳ ናጊቤኬታ፤ ኣኔ ጼላ፤ ኢዛ ሁኤሶን ዲዛ ካዎ ቶራይኔ ሃꬅ ኦይኪዛ ሚሻዚ ኣዋን ዲዞ?» ጊዴስ።

17 ሳኦሊ ዳዊቴ ጬንጉርስ ጊዲዳይሳ ሻኪ ኤሪዲ፥ «ታ ና ዳዊቴ! ሃይሲ ኔ ጬንጉርሴ?» ጊዴስ። ዳዊቲካ፥ «ታ ጎዶ፥ ኤ ታ ጬንጉርሳ» ጊ ዛሪዴስ። 18 ካሌꬂዲካ፥ «ታ ጎዳይ ባ ኦሳንቻ ኣይስ ጎዲዜ? ኣይ ኦꬃዲና? ኣይ ቆሃዲና? 19 ሃኢካ ታ ጎዳ ካዎይ፥ ባ ኣይሌዛ ጬንጉርስ ኤዝጊ ሲዮ፤ ጎዳይ ኔና ታ ቦላ ዴንꬄꬂዳ ጊዲኮ ኢዚ ያርሾ ሞ፤ ጊዶ ኣቲን ሃይሳ ኣሲ ኦꬂዳ ጊዲኮ ጎዳ ኣቻን ቃንጌቲዳይታ ጊዴቶ፤ ጋሶይካ፥ ‹ባ፥ ባዳ ሃራ ኤቃታስ ጎይና› ጊዲ ጎዳ ኣቻን ጺንጾይ ዶንታ ማላ ሃች ዬዴꬂዳ። 20 ኣሲ ዙማ ቦላ ኩራቾ ጎዲዛ ማላ ኢስራኤሌ ካዎይ ካስቶሌ ኮያና ኬዚዳ ጊሻስ ታ ሱꬃይ ጎዳ ሲንꬃፌ ሃኪዲ ቢታ ቦላ ጉካና ማላ ኦꬆፋ» ጊዴስ።

21 ሳኦሊካ፥ «ታ ና ዳዊቴ! ታ ቆሃዲስ፤ ሃች ታ ሼምፖያ ኔ ሲንꬃን ዲዛ ጊሻስ ሃይሳፌ ጉዬ ታ ኔና ቆሂኬ፤ ኣዳፌ ታኒ ኤያ ኦሶ ኦꬃዲስ፤ ኬሃካ ባሌታዲስ» ጊዴስ።

22 ዳዊቲካ ኢዛስ፥ «ካዎ ኔ ቶራ ሃይሳ ቤያ፤ ኔ ናቴꬃታፔ ኢሳዴይ ዪዲ ኤኮ። 23 ጎዳይ ኢሳስ ኢሳስ ኢዛ ጺሎቴꬃ ማላኔ ኢዛ ኣማኔቴꬃ ማላ ኢዛስ ቃንጾ፤ ታኒ ጊዲኮ ሃች ጎዳይ ኔና ታ ኩሼን ኣꬂ ኢሚን ታኒ ጎዳይ ቲይዳይሳ ቦላ ታ ኩሼ ዴንꬃቤኬ። 24 ቤኣ ኔ ሼምፖይ ታ ኣይፌ ሲንꬃን ቦንቼቲዳ ማላ ታ ሼምፒያካ ጎዳ ሲንꬃን ቦንቼቲዳሮ ጊዱ፤ ኢዚ ታና ሜቶ ኡባፌ ኣሾ» ጊ ዛሪዴስ።

25 ሄሳፌ ጉዬ ሳኦሊ ዳዊቴስ፥ «ታ ና ዳዊቴ! ኔ ኣንጄቲዳይሳ ጊዳ፤ ኔ ጊታ ሚሽ ኦꬃና፤ ኢዚካ ኔስ ሃናና» ጊዴስ። ሄሳፌ ጉዬ ዳዊቲ ባ ቢዛሶ ቢን ሳኦሊ ባሶ ሲሚዴስ።

27

ዳዊቲ ፊሊስጼሜታ ጊዶን ዴኢዳ ዱስ

1 ዳዊቲ ጊዲኮ ባ ዎዚናራ፥ «ሃ ጋላሳታፔ ኢሲ ጋላስ ሳኦሌ ኩሼን ሃይቆይ ታስ ኣቶንታ ጊሻስ ፊሊስጼሜ ዴሬ ባቃታይ ታና ኣሻና፤ ሄሳፌ ጉዬ ሳኦሊ ታና ኢስራኤሌ ጋርሳፌ ጎዲዛይሳ ኣጋጋና፤ ታኒካ ኢዛ ኩሼፔ ኬሳ ኤካና» ጊ ቆፒዴስ።

2 ሄሳ ጊሻስ ዳዊቲኔ ኢዛራ ዲዛ 600 ኣሳይ ዴንዲዲ ጌቴ ካዎ ማኦኬ ና ኣንኩሴኮ ቢዳ። 3 ዳዊቲኔ ኢዛራ ዲዛ ኣሳይ ኣንኩሴ ማታን ዴኢዳ፤ ኢሶይ ኢሶይ ባሶ ኣሳራ ዴስ፤ ዳዊቲካ ባ ማቼታ ናምኣታራ ኢዝራኤሌ ዴሬ ማጫስ ኣሂናሆሚራኔ ካሴ ናባሌ ማቾ ቃርሜሎሴ ዴሬ ማጫስ ኣቢጋሊራ ዴስ። 4 ሳኦሊ ዳዊቲ ጌቴ ባቃቲዳይሳ ሲዪዲ ኢዛ ጎዲዛይሳ ኣጋጊዴስ።

5 ሄሳፌ ጉዬ ዳዊቲ ኣንኩሴስ፥ «ኔ ሲንꬃን ታ ቦንቾ ዴሚዳ ጊዲኮ ሃኖ ዴሬዪን ዲዛ ካታማታፔ ኢሲኔይን ታ ዳና ማላ ታስ ሶሆ ኢማ። ታ ኔ ኣይሌይ ኔ ዲዛ ካታማን ኔናራ ዋና ዳኔ?» ጊዴስ።

6 ሄሳ ጊሻስ ሄ ጋላስ ኣንኩሴይ ኢዛስ ጺጊላጌ ኢሚዴስ፤ ሄ ዎዴፔ ዶሚን ጺጊላጌይ ዩሁዳ ካዎታ ጺንጾ ጊዳዱስ። 7 ዳዊቲ ፊሊስጼሜ ዴሬን ኢሲ ላይꬂኔ ኦይዱ ኣጊና ጋምኢዴስ።

8 ሄ ዎዴ ዳዊቲኔ ኢዛ ኣሳቲ ኬዚዲ ጌሹሬ፥ ጌሪዛዌኔ ኣማሌቄ ኦሊ ኦይኪዳ። ሃ ዴሬቲ ቤኒፔ ዶሚዲ ሹራፔ ቢዲ ጊብጼ ጋካናስ ዴኢዳ። 9 ዳዊቲ ቢታዮ ኦሊዳ ዎዴ ኣቱማስ ጊዲን ማጫስ ቢታ ቦላ ኣሺቤና። ጊዶ ኣቲን ዶርሳታ፥ ሚዛታ፥ ሃሬታኔ ጋሜላታ ሄሳꬆካ ማይኦታካ ኤኪ ኣንኩሴኮ ሲሚ ቢዴስ።

10 ኣንኩሴይካ፥ «ሃች ኦና ቦላ ዎራጂዴቲ?» ጊ ኦይቺን ዳዊቲ፥ «ዩሁዳፔ ዱጌሃ ባጋራ፥ ዎይኮ ዬራሂምኤሌስ ዱጌሃ ባጋራ፥ ዎይኮ ቄናዌታፔ ዱጌሃ ባጋራ ዴስ» ጊዛ ዛሮ ኢሚዴስ። 11 ዳዊቲ፥ «ኢዚ ኑ ቦላ ሃይሳ ሃይሳ ኦꬂዴስ ጊዲ ዮታና» ጊዲ ቆፒዳ ጊሻስ ኣቱማስ ጊዲን ዎይኮ ማጫ ሼምፖራ ፓጻ ኣሺ ጌቴ ኤኪ ዪቤና። ኢዚ ፊሊስጼሜ ዴሬን ዲዛ ዎዴ ኡባን ሄሳꬆ ኦሶይ ኢዛስ ሎሴ ጊዲዴስ።

12 ኣንኩሴይ ባ ዎዚናራ፥ «ኢዚ ባ ዴሬ ኢስራኤሌ ኣሳይ ኢዛ ኬሂፔ ኢጻና ማላ ኦꬂዳ ጊሻስ ኢዚ ታስ ሜርናስ ኦሳንቻ ጊዳና» ጊ ቆፒዳ ጊሻስ ዳዊቴ ኣማኒዴስ።

28

ሳኦሌኔ ሞይቲሌ ጼይጊዛ ማጫሳዮ

1 ሄ ዎዴ ፊሊስጼሜ ኣሳይ ኢስራኤሌ ኣሳ ኦላናስ ባ ኦላንቻታ ሺሺዴስ። ኣንኩሴይካ ዳዊቴ፥ «ኔኒኔ ኔ ኣሳይ ታናራ ኢሲፌ ኦላስ ኬዛናይሳ ኤሪቴ» ጊዴስ።

2 ዳዊቲካ፥ «ታኒ ኔ ኦሳንቻይ ኣይ ኦꬃናኮ ኔኒ ኔ ሁኤራ ቤኣንዳሳ» ጊዴስ። ኣንኩሴይካ፥ «ኤሮ ሎኦኮ! ታ ዲዛ ላይꬅ ኡባን ታ ኔና ታስ ቦንቾ ዛቤ ሂስታና» ጊዴስ።

3 ሄ ዎዴ ሳሜሊ ሃይቂ ጋምኢዴስ፤ ኢስራኤሌ ኣሳይ ኡባይ ኢዛ ካታማን ኤራማን ዬኪዲ ሞጊዴስ፤ ሳኦሊ ማሮታኔ ሞይቲሌ ሃሳይሲዛይታ ካሴ ዴሬፔ ጎዲዴስ። *

4 ፊሊስጼሜ ኣሳይ ኢሲ ቦላ ሺቄቲ ዪዲ ሱኔሜን ኡቲን ሳኦሊ ቃሴ ኢስራኤሌ ኣሳ ኡባ ሺሺዲ ጊልቦኣ ዙማ ቦላ ኡቲዴስ። 5 ሳኦሊ ፊሊስጼሜ ኦላ ኣሳ ቤኢዲ ባቢዴስ፤ ኢዛ ዎዚናይ ኬሂፔ ሂርጊዴስ። 6 ኢዚ ጎዳ ኦይቺን ጎዳይ ኢዛስ ኣጉሞን ጊዲን ዎይኮ ኡሪሜን ዎይኮ ናቤታ ባጋራ ዛሮ ኢሚቤና። * 7 ሳኦሊካ ባ ኦሳንቻታ፥ «ኣኔ ሃይቂዳ ኣስ ዴንꬂዛ ማጫስ ታስ ኮዪቴ፤ ታኒ ባዳ ኢዞ ኦይቻና» ጊዴስ። ኢስቲካ ኢዛስ፥ «ሄኮ ሃይቂዳ ኣስ ዴንꬂዛ ማጫሳያ ኤን-ዶሬን ዳዉስ» ጊዳ።

8 ሄሳ ጊሻስ ሳኦሊ ባ ማይኦ ላሚ ሃራ ማይኦ ማይኢዲ፥ ባ ሜꬋካ ላሚዲ ናምኡ ኣሳታራ ኢሲፌ ኦማርስ ማጫሳይኮ ቢዴስ፤ ኢዚካ ኢዞ፥ «ታስ ሞይቲሌታ ኦይቻርኪ፤ ታ ኔስ ዮቲዛዴ ዴንꬃርኪ» ጊዴስ።

9 ማጫሳያ ጊዲኮ፥ «ሄኮ ሳኦሊ ማሮታኔ ሞይቲሌ ዴንꬂ ሃሳይሲዛይታ ቢታፌ ኢዚ ዎስቲ ꬋይሲዳኮ ኢዚ ኢስታ ቦላ ኦꬂዳይሳ ኔ ኤራሳ፤ ሂስቲን ኔ ታና ዎꬊሳናሲኔ ታ ሼምፖስ ዎጺማዴ ዎꬃናስ ኣይስ ኮያይ?» ጋዱስ።

10 ሳኦሊካ ኢዚስ፥ «ዴኦ ጎዳይ ቤኢን ሃይሲ ሃ ዮኦዚ ኔ ቦላ ቂጻቴ ኤሄና» ጊ ጫቂዴስ።

11 ማጫሳያካ፥ «ኔስ ኦና ዴንꬆ?» ጋዳ ኦይቻዱስ። ኢዚካ፥ «ታስ ሳሜላ ዴንꬃ» ጊዴስ።

12 ማጫሳያካ ሳሜላ ቤኢዳ ማላ ባ ቃላ ꬎቁ ሂስታ ዋሳዱስ፤ ሳኦሌስ፥ «ኔ ሳኦሌ ጊዳ ኡታዳ ታና ኣዛስ ባሌꬃዲ?» ጋዱስ።

13 ካዎዚካ፥ «ባቦፋ፤ ሃኢ ኔስ ኣዜ ቤቲዛይ?» ጊዴስ። ኢዛካ፥ «ኢሲ ኣያናይ ቢታፌ ፑዴ ኬዚሺን ቤኣዲስ» ጋዱስ።

14 ኢዚካ፥ «ኢዛስ ሜꬋይ ኣይ ሚሳቲዜ?» ጊ ኦይቺዴስ። ኢዛካ፥ «ካባ ማይኢዳ ኢሲ ጪማ ቢታኔይ ፑዴ ኬሳ ቦላ ዴስ» ጋዱስ። ሳኦሊካ ማጫሳያ ቤኢዳይሲ ሳሜላ ጊዲዳይሳ ኤሪዴስ፤ ቢታ ቦላ ጉፋኒዲ ኢዚስ ኩሼ ዴንꬂዴስ።

15 ሳሜሊካ ሳኦሌስ፥ «ታና ዱፎፔ ዴንꬃዳ ኣይስ ሼምፖ ዲጋይ?» ጊዴስ።

ሳኦሊ፥ «ታኒ ኬሃ ጬጫዲስ፤ ፊሊስጼሜቲ ታና ኦሊሼ ዴቴስ፤ ጾሲ ታፔ ሃኪዴስ፤ ናቤታ ባጋራ ጊዲን ዎይኮ ኣጉሞን ታስ ዛሪቤና። ሄሳ ጊሻስ ታ ኣይ ኦꬃና ቤሲዛኮ ኔ ታስ ዮታና ማላ ኔና ጼይጋዲስ» ጊዴስ።

16 ሳሜሊ ኢዛስ፥ «ሂስቲን ጎዳይ ኔፔ ሃኪኮ፥ ኔስ ኢዚ ሞርኬ ጊዲኮ ኔ ታና ኣይስ ኦይቻይ? 17 ጎዳይ ታ ባጋራ ኔስ ዮቲዳይሳ ፖሊዴስ፤ ጎዳይ ኔ ካዎቴꬃ ኔ ኩሼፔ ዎꬂ ኤኪዲ ኔ ሾሮ ዳዊቴስ ኢሚዴስ። * 18 ኔኒ ጎዳስ ኣዛዜቶንታ ኣጊዳ ጊሻሲኔ ሱሊዛ ኢዛ ሃንቆዛ ኔ ኣማሌቄታ ቦላ ፖሎንታ ኣጊዳ ጊሻስ ጎዳይ ሃች ሃይሳ ኔ ቦላ ኦꬂዴስ።* 19 ጎዳይ ኔናኔ ኢስራኤሌታ ፊሊስጼሜታስ ኣꬂ ኢማና፤ ኔኒኔ ኔ ናይቲ ዎንቶ ታናራ ጊዳንዴታ፤ ቃሴካ ጎዳይ ኢስራኤሌ ኦላንቻታ ፊሊስጼሜታስ ኣꬂ ኢማና» ጊ ዛሪዴስ።

20 ሳሜሊ ዮቲዳ ቃላፔ ዴንዲዳይሳን ሳኦሊ ባቦን ኩሚዲ ሄራካ ቢታ ቦላ ፖርጩ ጊ ኩንዲዴስ። ኩሜꬃ ጋላሲኔ ኦማርስ ካꬅ ሞንታ ጊሻስ ኢዛስ ዎልቃይ ኢጺዴስ።

21 ማጫሳያ ሳኦሌኮ ያዱስ፤ ኢዚ ኬሂ ዳጋሚዳይሳ ቤያዳ ኢዛስ፥ «ሄኮ፥ ታኒ ኔ ኦሳንቻያ ኔ ቃላ ሲያዲስ፤ ታ ሼምፖ ባይዛዳ ኔ ታስ ዮቲዳይሳ ፖላዲስ። 22 ሃኢ ታኒ ኔ ኣሽካራያ ዮቲዛይሳ ሲያርኪ! ኔ ሚኔታዳ ባና ማላ ሃኖ ታ ኔስ ሺሺዛ ጉꬃ ካꬂዮ ማ» ጋዱስ። 23 ሳኦሊ፥ «ሚኬ» ጊዲ ኢጺዴስ። ጊዶ ኣቲን ኢዛራ ዲዛ ኣሳቲ ማጫሳይራ ጊዲዲ ሚንꬂ ዎሲን ኢስታ ቃላ ሲዪዴስ፤ ቢታ ቦላፌ ዴንዲዲ ሂጻ ቦላ ኡቲዴስ።

24 ማጫሳያ ባሶን ኦሃላ ማሪ ዲዛይሳ ኤሌላ ኤካዳ ሹካዱስ፤ ጉꬃ ꬊሌ ኤካ ሙኑቃዱስ፤ ኢርሾይ ጌሎንታ ኡኬꬅ ኡካዱስ። 25 ሂስታዳ ሳኦሌሲኔ ኢዛራ ዲዛ ኣሳታ ሲንꬅ ኣꬃዱስ፤ ኢስቲካ ሚዳፔ ጉዬ ሄ ጋላሳ ኦማርስ ዴንዲ ቢዳ።

29

ፊሊስጼሜታ ኣይሲዛይቲ ዳዊቴ ኢጺዳ ኢጾ

1 ኢስራኤሌ ኣሳይ ኢዝራኤሌ ሾባን ዲዛ ኢሲ ፑልቶ ኣቻን ኡቲ ዲሺን ፊሊስጼሜ ኣሳይ ባንታ ኦላንቻታ ኡባ ኣፌቄ ጌቴቲዛሶን ሺሺዴስ። 2 ፊሊስጼሜ ኣይሲዛይቲ ጼቱኔ ሺ ኣስ ጊዲዲ ዱማ ዱማ ቆዴቲዲ ኦላስ ኬዚዳ፤ ዳዊቲኔ ኢዛራ ዲዛይቲ ቃሴ ኣንኩሴራ ኢሲፌ ጉዬራ ካሊ ቢዳ። 3 ፊሊስጼሜታ ኣይሲዛይቲ ኢስታ ቤኢዲ፥ «ሃይቲ ኢብራዌ ኣሳቲ ሃይሳን ኣይ ኦꬂዞ?» ጊዲ ኣንኩሴ ኦይቺዳ። ኣንኩሴይካ ኢስታስ፥ «ሃይሲ ኢስራኤሌ ካዎ ሳኦሌ ኦሳንቻ ዳዊቴ ጊዴኔ? ኢዚ ታናራ ዱስ ዶሚን ላይꬂ ኣꬊዴስ፤ ኢዚ ታ ጋርስ ዪ ጌሎሶፌ ሃች ጋካናስ ኣይ ሞሮካ ኢዛ ቦላ ዴማቤኬ» ጊ ዛሪዴስ።

4 ጊዶ ኣቲን ፊሊስጼሜታ ኣይሲዛይቲ ኣንኩሴ ቦላ ሃንቄቲዲ፥ «ሃይሳ ኣዴዛ ካሴ ኔ ኢሚዳሶ ጌዴ ጉዬ ዛራ ዬዳ፤ ኦሌቲዛ ዎዴ ሲሚ ኑ ቦላ ዴንዶንታ ማላ ኑናራ ኢሲፌ ኦላሶ ባናስ ቤሴና፤ ኢዚ ኑ ኣሳፔ ዎꬊዲ ኢስታ ሁኤ ቃንጺ ኤኪ ቦንታ ኣጊኮ ባ ጎዳራ ዋኒ ሲጌታናስ ዳንዳይዜ? 5 ሃይሳፌ ካሴ ማጫሳይ ዬꬃን ኤዲሼኔ ሶርሼ፥

« ‹ሳኦሊ ሺ ዎꬊዴስ፥

ዳዊቲ ታሙ ሺ ዎꬊዴስ›

ጌቴቲ ኢዛ ጊሻስ ዬጼቲዳ

ዳዊቲ ሃይሳ ዴኔ?» ጊዳ። *

6 ሄሳ ጊሻስ ኣንኩሴይ ዳዊቴ ባኮ ጼይጊዲ፥ «ዴኦ ጎዳይ ቤኢን ኔኒ ታስ ኣማኔቲዳ ኣሳ፤ ኔኒ ታኮ ዪዳ ዎዴፔ ዶሚን ሃኖ ጋካናስ ኣይኮ ሞሮካ ታ ኔ ቦላ ቤኦንታ ጊሻስ ኔኒ ታናራ ኢሲፌ ኦላስ ኬዚዳኮ ታኒ ኡፋዬታና፤ ጊዶ ኣቲን ዴራ ኣይሲዛይቲ ኔና ኮዪቤቴና። 7 ሃኢ ጊዲኮ ኔኒ ጉዬ ሲማ ሳሮን ባ፤ ፊሊስጼሜታ ኣይሲዛይታ ኡፋይሶንታዝ ኣይ ሚሺካ ኦꬆፋ» ጊ ዮቲዴስ።

8 ዳዊቲካ፥ «ታ ጎዳዉ፥ ታ ኣይ ኢታ ኦꬃዲና? ታ ሃ ዪዳ ዎዴፔ ዶሚን ሃኖ ጋካናስ ኔ ኦሳንቻዛ ቦላ ኣይ ሚሽ ዴማዲ? ሂስቲን ታኒ ታ ጎዳ ካዎዛ ሞርኬታ ኣይስ ኦሊኪና?» ጊ ኦይቺዴስ።

9 ኣንኩሴይ ዳዊቴስ ዛሪዲ፥ «ታ ሲንꬃን ኔኒ ጾሳ ኪታንቻ ማላ ሎኦ ጊዲዳይሳ ታ ኤራይስ፤ ጊዶ ኣቲን ፊሊስጼሜ ዴሬታ ኣይሲዛይቲ፥ ‹ኢዚ ኑናራ ኦላሶ ባናስ ቤሴና› ጊዳ። 10 ሃኢ ጊዲኮ ኔናራ ኢሲፌ ዪዳ ኔ ጎዳ ኦሳንቻታራ ኢሲ ቦላ ዎንቶ ማላዶ ጻልቄይ ዎꬊዳ ማላ ካሴ ኢንቴ ዲዛሶ ጌዴ ጉዬ ሲሚ ቢቴ» ጊዴስ።

11 ሄሳ ጊሻስ ዳዊቲኔ ኢዛራ ዲዛ ኣሳቲ ጉዬ ፊሊስጼሜታ ዴሬ ሲማናስ ዎንታራ ዴንዲ ቢዳ፤ ፊሊስጼሜቲካ ፑዴ ኢዝራኤሌ ኬዚዳ።

30

ኣማሌቄታ ቦላ ዴንዲዳ ኦላ

1 ሄꬓንꬆ ጋላስ ዳዊቲኔ ኢዛራ ዲዛ ኣሳይ ጺቂላጌ ጋኪዳ፤ ኣማሌቄ ኣሳይ ኔጌቤኔ ጺጊላጌ ኦሊ ኦይኪዳ፤ ሂስቲዲ ጺቂላጌ ጹጊዳ። 2 ማጫሳታ፥ ሄን ዲዛ ናቴꬃታኔ ጪማታ ኡባ ዲኢ ኤፊዳ ኣቲን ኢስታፌ ኢሳዴካ ዎꬊቤቴና። 3 ዳዊቲኔ ኢዛራ ዲዛ ኣሳቲ ጺቂላጌ ጋኪዳ ማላ ካታማያ ጹጌቲዳይሳ፥ ኢስታ ማቼቲ፥ ኢስታ ኣቱማ ናይቲኔ ኢስታ ማጫ ናይቲ ዲኤቲ ቢዳይሳ ኤሪዳ። 4 ሄ ዎዴ ዳዊቲኔ ኢዛራ ዲዛ ኣሳቲ ኢስታስ ቃላይ ሾሪቃና ጋካናስ ባንታ ቃላ ꬎቁ ሂስቲ ዬኪዳ። 5 ኢዝራኤሌ ዴሬ ኣስ ኣሂናሆማኔ ካሴ ቃርሜሎሴ ዴሬ ኣስ ናባሌ ማቾ ኣቢጋላ ሃይቲ ዳዊቴ ማቾ ናምኣቲካ ዲኤቲዳ። * 6 ኢዛራ ዲዛ ኣሳይ ባንታ ኣቱማ ናይታ ጊሻሲኔ ባንታ ማጫ ናይታ ጊሻስ ዪሎቲዲ ኢዛ ሹቻን ጫዳናስ ዞሬቲዳ፤ ሂስቲን ዳዊቲ ኬሂ ጬጪዴስ፤ ጊዶ ኣቲን ዳዊቲ ጎዳ ባ ጾሳን ሚኔቲዴስ።

7 ሄሳፌ ጉዬ ዳዊቲ ኣሂሜሌኬ ና ቄሴ ኣቢያታሬ፥ «ኤፉዴዛ ታስ ሃ ኤካ ያ» ጊዴስ፤ ኣቢያታሬይካ ኤፉዴዛ ኢዛስ ኤሂዴስ። * 8 ዳዊቲ ጎዳ፥ «ሃይታ ዲኢ ኤፊዛ ኦላንቻታ ካሎ? ታ ኢስታ ጋካ ኦይካኔ?» ጊ ኦይቺዴስ። ጎዳይ ኢዛስ፥ «ኤ ካላ! ኔ ኢስታ ጋካ ኦይካና፤ ኢስቲ ዲኢ ኤፊዳይሳ ኔ ዛራና» ጊዴስ።

9 ሂስቲን ዳዊቲኔ ኢዛራ ዲዛ 600 ኣሳይ ቦሶሬ ሻፋ ዪዳ፤ ጉꬃቲ ቦሶሬ ሻፋን ታኪዳ። 10 ናምኡ ጼቱ ኣሳቲ ኬሂ ዳቡርዳ ጊሻስ ሻፋ ፒናና ዳንዳይቤቴና። ጊዶ ኣቲን ዳዊቲኔ ኢዛራ ኣቲዳ 400 ኣሳይ ካሊ ቢዴስ።

11 ኢስቲካ ባዞ ቢታን ጊብጼ ዴሬ ኣስ ኢሳ ዴሚዲ ኢዛ ዳዊቴኮ ኤኪ ዪዳ፤ ኢዛስ ሚዛ ካꬂኔ ኡዪዛ ሃꬅ ኢሚዳ። 12 ቃሴካ ባላሴፔ ኡኬቲዳ ቄሪ ኡኬꬃ ሜንꬆኔ ሜሊዳ ናምኡ ዛቢቤ ዉርጮታ ኢዛስ ኢሚዳ። ሄꬑ ጋላሲኔ ሄꬑ ኦማርስ ኣይኮ ካꬂካ ሞንታ ጊሻሲኔ ሃꬂካ ኡዮንታ ጊሻስ ሃይታ ሚዳፔ ጉዬ ኢዛስ ሼምፖይ ሲሚዴስ።

13 ዳዊቲ ኢዛ፥ «ኔ ኦና ኦሳንቻ? ኔ ዪዳይ ኣዋፔ?» ጊ ኦይቺዴስ፤ ኢዚካ፥ «ታኒ ጊብጼ ኣሳ፤ ታኒ ኢሲ ኣማሌቄ ዴሬ ኣሳስ ኣይሌ፤ ታኒ ሳኬቲዳ ጊሻስ ሄꬑ ጋላሳፌ ካሴ ታ ጎዳይ ታና ዬጊ ኣጊ ቢዴስ። 14 ኬሊቴታስ ዱጌሃ ባጋራ ዲዛ ዴሬ፥ ዩሁዳይ ኣይሲዛ ዴሬኔ ካሌቤስ ዱጌሃ ባጋራ ዲዛ ቢታ ዎራጂዲ ጺጊላጌ ካታማ ታማን ጹጊዶስ» ጊ ዛሪዴስ።

15 ዳዊቲካ፥ «ሃኢ ኔ ታና ሄ ዎራጂዳ ኦላንቻቲ ዲዛሶ ካሌꬃ ጋꬃኔ?» ጊ ኦይቺዴስ። ኢዚካ ዳዊቴስ ዛሪዲ፥ «ኔ ታና ዎꬎንታ ማላኔ ታ ጎዳስ ኣꬃ ኢሞንታ ማላ ታስ ጾሳን ጫቃ፤ ሂስቲኮ ሄ ዎራጂዳ ኦላንቻቲ ዲዛሶታ ታ ኔና ጋꬃና» ጊዴስ።

16 ሄሳፌ ጉዬ ኢዚ ዳዊቴ ካሌꬂ ኤፊ ጋꬂሺን ዎራጂዳይቲ ፊሊስጼሜፔኔ ዩሁዳፔ ዲኢ ኤኪዳ ዳሮ ሚሻፌ ዴንዲዳይሳን ዱማ ዱማሶን ሚሼ፥ ኡዪሼ፥ ዬጺሼኔ ጉፒሼ ዴቴስ። 17 ዳዊቲ ሄ ጋላሳ ኦማርሳፌ ዶሚዲ ዎንቴꬃ ጋላሳ ኦማርስ ጋካናስ ኢስታ ኦሊዴስ፤ ጋሜላ ቶጊዲ ባቃቲዳ 400 ናቴꬃታፔ ኣቲን ኢስታፌ ኬሲ ኤኪ ኣቲዳይ ሃራይ ዴና። 18 ዳዊቲ ኣማሌቄ ኣሳይ ኤኪ ቢዳይሳ ኡባ ዬጊሲዴስ፤ ባ ማቼታ ናምኣታ ዎꬂ ኤኪዴስ። 19 ዳዊቲ ጉꬃታ ጊዲን ጊታታ፥ ኣቱማ ናይታ ጊዲን ማጫ ናይታ፥ ዲኤቲዳዝ ጊዲን ሃራ ሚሽ፥ ኣማሌቄቲ ኤፊዳይሳፌ ኢሲናካ ፓጮንታ ዛሪዴስ። 20 ቃሴካ ዳዊቲ ዶርሳ ዉዴታ፥ ዴይሻ ዉዴታ፥ ሚዛ ዉዴታ ኡባ ኤኪዴስ፤ ኣሳይካ፥ «ሃይሲ ኡባይ ዳዊቲ ዲኢዳይሳ» ጊሼ ሄ ዉዴ ሜሄዛ ሃንኮ ሜሄታፔ ሲንꬅ ኣꬂ ላጊዳ።

21 ሄሳፌ ጉዬ ዳዊቲ ኬሂ ዳቡርዲ ካላናስ ዳንዳዮንታ ጊሻስ ቦሶሬ ሻፋን ኢስታፌ ጉዬ ኣቲዳ 200 ኣሳታኮ ሲሚ ዪዴስ፤ ኢስቲካ ዳዊቴኔ ኢዛራ ዲዛ ኣሳ ሞካናስ ኬዚዳ፤ ዳዊቲኔ ኢዛራ ዲዛ ኣሳይ ኢስታኮ ጋኪዳ ማላ ዳዊቲ ኢስታ ሳሮኪዴስ። 22 ጊዶ ኣቲን ዳዊቴ ካሊዛይታ ጊዶፌ ኢታ ኣሳቲኔ ሹፉሮ ኣሳቲ ኡባይ፥ «ኢስቲ ኑናራ ኦላሶ ቦንታ ኣጊዳ ጊሻስ ኑ ዲኢ ኤሂዳይሳፌ ኢስታስ ኢሞኮ፤ ጊዶ ኣቲን ኢስቲ ኢሶይ ኢሶይ ባ ማቼታኔ ባ ናይታ ኤኪ ባናስ ዳንዳዬቴስ» ጊዳ።

23 ዳዊቲ ዛሪዲ፥ «ታ ኢሻቶ! ኑና ናጊዳይ፥ ኑ ቦላ ዪዳ ኦላ ኑ ኩሼን ኣꬂ ኢሚዳይ ጎዳ፤ ኢዚ ኑስ ኢሚዳ ሚሻን ኢንቴ ሃይሳꬆ ኦꬃናስ ቤሴና። 24 ኢንቴ ጊዛይሳ ኦኔ ኤካናይ? ኦላ ሚሻ ናጊዛይታ ጊሻይኔ ኦላስ ቢዳይታ ጋኪዛ ጊሻይ ዱማቴና፤ ኡባይካ ኢሲ ጊና ጊሼታና» ጊዴስ። 25 ዳዊቲ ሄዴፔ ዶሚዲ ሃኖ ጋካናስ ሃይሳ ኢስራኤሌስ ዎጋኔ ማራ ሂስቲ ዎꬂዴስ።

26 ዳዊቲ ጺጊላጌ ዪዳ ዎዴ ኢዛስ ሲቆ ላጌ ጊዲዳ ዩሁዳ ጪማታስ፥ «ኢንቴስ ጎዳ ሞርኬታፔ ኑ ዲኢ ኤኪዳይሳ ሃይሳ ኢንቴስ ኢሞታ ቤኢቴ» ጊዲ ዲኢ ኤሆይሳፌ ኢስታስ ሻኪ ዬዲዴስ።

27 ሄሳካ ቤቴሌን፥ ኤራሞቴፔ ዱጌሃ ባጋን ዲዛይታሲኔ ዬቲሬን ዲዛይታስ፥ 28 ኤሪኦሬን፥ ሲፊሞቴን፥ ኤሽታሞኣኔ 29 ኤራካሌን ዲዛይታስ ሄሳꬆካ ዬራሂምኤሌ ቆሞቲኔ ቄናዌቲ ዲዛ ካታማታን ዲዛይታስ፥ 30 ሆርማን፥ ቦራሳኔን፥ ኣታኬን 31 ኬብሮኔን ሄሳꬆካ ዳዊቲኔ ኢዛራ ዲዛይቲ ዩዪዳሶን ዲዛይታ ኡባታስ ዬዲዴስ።

31

ሳኦሌ ሃይቆ

(1ታሪ 10፡1-12)

1 ሄ ዎዴ ፊሊስጼሜ ኣሳይ ኢስራኤሌ ኣሳ ኦሊዴስ፤ ኢስራኤሌ ኣሳይ ኢስታ ሲንꬃፌ ባቃቲዴስ፤ ዳሮ ኣሳይ ጊልቦኣ ዙማ ቦላ ጫዴቲ ሃይቂዴስ። 2 ፊሊስጼሜ ኣሳይ ቃሴ ሳኦሌኔ ኢዛ ናይታ ካሌቲ ጋኪዲ ዮናታኔ፥ ኣቢናዳቤኔ ማልኬሹኣ ዎꬊዳ። 3 ኦላዚ ሳኦሌ ቦላ ሚኒዴስ፤ ዎንዳፌን ዱኪዛይቲ ኢዛ ዱኪዲ ኬሂ ማዱንꬂዳ።

4 ሳኦሊ ባ ጎንዳሌ ኦይኪዛይሳስ፥ «ሃይቲ ቃጻሬቶንታይቲ ታና ጫዶንታ ማላኔ ካዉሾንታ ማላ ኔኒ ኔ ማሻን ታና ጫዳ» ጊዴስ። ኢዛስ ጎንዳሌ ቶኪዛይሲ ኬሂ ባቢዳ ጊሻስ ጫዶንታ ኢጺዴስ። ሂስቲን ሳኦሊ ባርካ ባ ጊꬃ ማሻ ቦላ ኩንዲ ሃይቂዴስ። 5 ኢዛ ጎንዳሌዛ ኦይኪዛይሲ ሳኦሊ ሃይቂዳይሳ ቤኢዲ ኢዚካ ባ ጊꬃ ማሻ ቦላ ኩንዲዲ ኢዛራ ኢሲፌ ሃይቂዴስ። 6 ሳኦሊኔ ኢዛ ና ሄꬓቲ፥ ኢዛ ጎንዳሌ ኦይኪዛይሲኔ ኢዛራ ዲዛ ኣሳቲ ኡባይ ሄ ጋላስ ሃይቂዳ።

7 ዙሌዛፔ ሄ ፒንꬃኒኔ ዮርዳኖሴ ሻፋፔ ፒንꬃን ዲዛ ኢስራኤሌ ኣሳይ፥ ኢስራኤሌ ኦላንቻቲ ባቃቲዛይሳ፥ ሳኦሊኔ ኢዛ ናይቲ ሃይቂዳይሳ ቤይዳ ዎዴ ባንታ ካታማታ ዬዲ ባቃቲዳ፤ ፊሊስጼሜ ኣሳይ ዪዲ ሄ ካታማታን ኡቲዳ።

8 ዎንቴꬃ ጋላስ ፊሊስጼሜ ኣሳይ ሃይቂዳ ኣሳ ቦላፌ ኦላ ሚሻ ቃራታናስ ዪዛ ዎዴ ሳኦሊኔ ኢዛ ና ሄꬓቲ ጊልቦኣ ዙማ ቦላ ኩንዲዳይታ ቤኢዳ። 9 ሄሳፌ ጉዬ ሳኦሌ ቆꬌ ቃንጺዲ፥ ኢዛ ኦላ ሚሻካ ቃራቲ ኤኪዲ፥ ሚሺራቾዛ ባንታ ኤቃ ጾሳታ ኬꬃን ኬꬃኒኔ ባንታ ዴራ ጊዶን ኣዋጃና ማላ ፊሊስጼሜ ዴሬ ኡባኮ ቃስታኔ ዬዲዳ። 10 ኢዛ ኦላ ሚሻታ ኣስታሮቴ ጌቴቲዛ ኤቃ ጾሳ ኬꬃን ዎꬂዳ፤ ቃሴ ኢዛ ኣሃዛ ቤቲ-ሳኔ ካታማ ጊምቤ ቦላ ካቂዳ።

11 ጋላኣዴን ዲዛ ያቡሴ ኣሳይ ፊሊስጼሜ ኣሳይ ሳኦሌ ቦላ ኦꬂዳይሳ ሲዪዳ ዎዴ፥ 12 ኦላ ቃራቲ ኡባይ ኦማርሳራ ቤቲ-ሳኔ ቢዳ፤ ሳኦሌ ኣሃኔ ኢዛ ናይታ ኣሃ ጊምቤዛ ቦላፌ ዎꬂዳ፤ ሂስቲዲ ያቡሴ ካታማ ኤሂዲ ታማን ጹጊዳ። 13 ሄሳፌ ጉዬ ኢስታ ሜቄꬃታ ኤኪዲ ያቡሴን ካታማ ጊዶን ዲዛ ታማርሲኬ ጌቴቲዛ ሚꬃ ጋርሳን ሞጊዳ፤ ሂስቲዲ ላፑን ጋላስ ጾሚዳ።

* 1:11 ታይ 6፡5

* 2:10 ሉቃ 1፡46-55

* 2:26 ሉቃ 2፡52

* 2:28 ኬሳ 28፡1-4፤ ሌዌ 7፡35-36

* 2:34 1ሳሜ 4፡11

* 4:1 ኣቤንኤዜሬ ጉሲ ማዶ ሹቻ ጉሳ።

* 4:4 ኬሳ 25፡22

† 4:21 ኢካቦዴ ጉሲ ኢብራዌታ ቃላራ ጾሳ ቦንቾይ ዴንዲዴስ ዎይኮ ꬋይዴስ ጉሳ።

* 7:1 2ሳሜ 6፡2-4፤ 1ታሪ 13፡5-7

* 8:5 ዛሬ 17፡14

* 10:12 1ሳሜ 19፡23-24

* 12:6 ኬሳ 6፡26

* 12:8 ኬሳ 2፡23

* 12:9 ዳና 3፡12፤ 4፡2፤ 13፡1

* 12:10 ዳና 10፡10-15

* 12:11 1ሳሜ 3፡20፤ ዳና 4፡6፤ 7፡1፤ 11፡29

* 12:11 ዩሩባሌ ጊዛይሳ ኢሲ ኢሲ ማጻፋቲ ጌዶኔ ጌቴስ።

* 12:12 1ሳሜ 8፡19

* 13:8 1ሳሜ 10፡8

* 13:14 ሃዋ 13፡22

* 13:21 ላይዳ ጊዛይሲ ሃራ ቢታታን ካꬅ ሱራጊዛ ኮንጬ ማላ ሚሻ።

* 14:33 ሜꬌ 9፡4፤ ሌዌ 7፡26-27፤ 17፡10-14፤ 19፡26፤ ዛሬ 12፡16፥23፤ 15፡23

* 14:41 ታይ 27፡21፤ 1ሳሜ 28፡6

* 15:1 1ሳሜ 10፡1

* 15:2 ኬሳ 17፡8-14፤ ዛሬ 25፡17-19

* 15:28 1ሳሜ 28፡17፤ 1ካዎ 11፡30-31

* 17:50 2ሳሜ 21፡19

* 17:51 1ሳሜ 21፡9

* 18:7 1ሳሜ 21፡11፤ 29፡5

* 19:11 ማዛ 59

* 19:24 1ሳሜ 10፡11-12

* 20:5 ታይ 28፡11

* 20:15 2ሳሜ 9፡1

* 21:1 ማቶ 12፡3-4፤ ማር 2፡25-26፤ ሉቃ 6፡3

* 21:6 ሌዌ 24፡5-9

* 21:11 1ሳሜ 18፡7፤ 29፡5

* 21:12 ማዛ 56

* 21:14 ማዛ 34

* 22:1 ማዛ 57፤ 142

* 22:10 1ሳሜ 21፡7-9፤ ማዛ 52

* 23:18 1ሳሜ 18፡3

* 23:19 ማዛ 54

* 24:3 ማዛ 57፤ 142

* 24:6 1ሳሜ 26፡11

* 24:14 1ሳሜ 26፡20

* 25:25 ናባሌ ጉሲ ኢብራዌታ ቃላራ ኤያ ጉሳ።

* 25:44 2ሳሜ 3፡14-26

* 26:1 ማዛ 54

* 26:11 1ሳሜ 24፡6

* 28:3 ሌዌ 20፡27፤ ዛሬ 18፡10-11፤ 1ሳሜ 25፡1

* 28:6 ታይ 27፡21

* 28:17 1ሳሜ 15፡28

* 28:18 1ሳሜ 15፡3-9

* 29:5 1ሳሜ 15፡3-9

* 30:5 1ሳሜ 25፡42-43

* 30:7 1ሳሜ 22፡20-23

2ሳሜላ ማጻፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

2ሳሜላ ማጻፋ

ጊዶ ቆፋ

ናምኣንꬆ ሳሜላ ማጻፋይ ኮይሮ ሳሜላ ማጻፋፔ ካሊዛይሳ ጊዲሺን ዳዊቲ ኮይሮ ዱጌሃ ባጋራ ዩሁዳ ካዎ [1-4]፥ ጉꬃራ ጋምኢሼ ፑዴሃ ባጋራ ዲዛ ኢስራኤሌካ ጉጂዲ ዴሬ ኡባስ ካዎ ጊዲዲ ሃሪዳይሳ ዮቲዛ ታሪኬ [5-24]። ማጻፋዚ ዳዊቲ ባ ካዎቴꬃ ኣሳናሲኔ ባ ማታ ሚንꬃናስ ዴራ ጊዶኒኔ ዴራፔ ካሬራ ዲዛ ሞርኬታራ ኢዚ ባጼቲዳ ሚኖ ባጼ ፓቲ ዮቴስ። ዳዊቲ ኣማኖን ሚኖኔ ጾሳ ሲቂዛዴ፤ ሄሳꬆካ ዴሬዛ ኣቻን ኣማኔቲዳዴ ጊዲዳይሳ ቆንጪሴስ፤ ሃራይካ ኢዚ ኢሲ ኢሲ ዎዴ ሜንጼ ኢታ ኦሶ ኦꬂዛይሳኔ ባ ኣሾ ኣሞ ፖላናስ ዳሮ ኢታ ናጋራ ኦꬂዳይሳ ፓቲ ዮቴስ። ጊዲኮካ ጾሳ ናቤ ናታኔይ ኢዛኮ ሺቂዲ ኢዚ ኦꬂዳ ናጋራ ኢዛ ኤሪሲን ኢዚ ባ ናጋራ ፓጺዲ ጾሲ ኢዛስ ኢሚዳ ቂጻቴዛ ኤኪዴስ።

ዳዊቴ ዴኦይኔ ኢዚ ኦꬂዳ ኦሶይ ኢስራኤሌ ኣሳ ዳሮ ሎኢዳ ጊሻስ ኢዛፔ ካሊዛ ዎዴታን ዴራ ቦላ ሜቶይ ጋኪሺን ጋኪሺን ኢስቲ ባንታስ ሃራ ካዎꬃናስ ኮይዛ ዎዴ፥ ዳዊቴ ና ዎይኮ ዳዊቴ ዛሬ ጊዲዲ ዳዊቴ ማላ ኣይሲዛ ኣስ ዴማናስ ኣሞቴቴስ።

ሃ ማጻፋይ ኦይኪዳ ኩሜꬃ ቆፋ

ዩሁዳን ዳዊቴ ካዎቴꬅ 1፡1—4፡12

ኩሜꬃ ኢስራኤሌን ዳዊቴ ካዎቴꬅ 5፡1—24፡25

ኢዛስ ኮይሮ ካዎቴꬃ ላይꬃታ 5፡1—10፡19

ዳዊቴኔ ቤርሳቤሆ 11፡1—12፡25

ሜቶኔ ዋዬ 12፡26—20፡26

ዉርሴꬃ ላይꬃታ 21፡1—24፡25

1

ዳዊቲ ሳኦሌ ሃይቆ ሲስ

1 ሳኦሊ ሃይቂዳፔ ጉዬ ዳዊቲ ኣማሌቄ ኣሳ ኦሊ ጾኒዲ ሲሚዴስ፤ ጺጊላጌንካ ናምኡ ጋላስ ጋምኢዴስ። 2 ሄꬓንꬆ ጋላስ ዳኬቲዳ ማይኦ ማይኢዲ ባ ሁኤ ቦላ ጉዱላ ላሊዲ ኢሲ ናቴꬃ ና ዳይሲ ሳኦሌ ጉታፔ ዪዴስ። ዳዊቴኮ ጋኪዳ ማላ ዛቁልꬅ ዚርጺ ጊዲ ቦንቾስ ኩሼ ዴንꬂዴስ።

3 ዳዊቲካ ኢዛ፥ «ኔ ኣዋፔ ያዲ?» ጊዲ ኦይቺዴስ።

ኢዚ ቃሴ፥ «ታኒ ኢስራኤሌ ኣሳይ ዲዛሶፔ ኬሳ ኤካ ያዲስ» ጊዴስ።

4 ዳዊቲ ቃሴ ኢዛ፥ «ኣዜ ዋኒዳይ ኣኔ ታስ ኡባ ዮታ» ጊዲ ኦይቺዴስ።

ኢዚካ ዳዊቴስ፥ «ኣሳዚ ኦላሶፔ ባቃቲዴስ፤ ዳሮይ ኩንዲዴስ፤ ሳኦሊኔ ኢዛ ና ዮናታኔይ ሃይቂዳ» ጊዴስ።

5 ሄሳፌ ጉዬ ዳዊቲ ዎሬዛ ኢዛስ ዮቲዳ ናዛ፥ «ሳኦሊኔ ኢዛ ና ዮናታኔይ ሃይቂዳይሳ ኣዛን ኤራዲ?» ጊ ኦይቺዴስ።

6 ዎሬዛ ኢዛስ ዮቲዳ ናቴꬃ ናዚ ኢዛስ ዛሪዲ፥ «ቶሮንታ ዳሼ ታኒ ፑዴ ጊልቦኣ ዙማ ቦላ ኬዛዲስ፤ ሳኦሊ ሄን ባ ቶራ ቦላ ዜምፒ ዲሺን ፓራ-ጋሬቲኔ ቶጋ ኣሳይ ጎዴሬꬂሼ ኢዛ ቦላ ጋኪ ዎꬊዳ። 7 ኢዚካ ጉዬ ሲሚ ጼሊዲ ታና ቤኢዲ ጼይጊዴስ፤ ታኒካ፥ ‹ታ ኔስ ኣይ ኦꬆ?› ጋዲስ።

8 «ኢዚካ ታና፥ ‹ኔ ኦኔ?› ጊ ኦይቺዴስ። ታኒካ ኢዛስ፥ ‹ታኒ ኣማሌቄ ኣሳ› ጋዳ ዮታዲስ።

9 «ኢዚካ ታስ፥ ‹ታ ሃይቃናስ ቶቃይስ፤ ጊዶ ኣቲን ታስ ሼምፖይ ኬዞንታ ኢጺዴስ፤ ዛይ ሃ ያ፤ ታና ሼምፒሳ› ጊዴስ። 10 ሂስቲን ታኒ ኢዚ ኩንዲቺዳፔ ጉዬ ኣቶንታይሳ ኤራዳ ታ ኢዛኮ ሺቃዳ ኢዛ ዎꬋዲስ። ኢዛ ሁኤ ቦላ ዲዛ ካላቻዛኔ ኢዛ ቄሴ ሳጋዮዛ ኤካዳ ሄኮ ታ ጎዳስ ኤሃዲስ» ጊዴስ። *

11 ሄሳፌ ጉዬ ዳዊቲኔ ኢዛራ ዲዛ ኣሳይ ኡባይ ባንታ ማይኦ ዳኪዳ። 12 ኢስቲ ማሻን ሲፌቲዳ ጊሻስ ሳኦሌሲኔ ኢዛ ና ዮናታኔስ፥ ጎዳ ኦላንቻታሲኔ ኩሜꬃ ኢስራኤሌ ኣሳስ ካዮቲዳ፥ ዬኪዳኔ ኦማርስ ጋካናስ ጾሚዳ።

13 ዳዊቲ ቃሴ ሄ ዎሬዛ ኢዛስ ኤሂዳ ናቴꬃዛ፥ «ኔ ኣዋፔ ያዲ?» ጊ ኦይቺዴስ። ናዚካ፥ «ታኒ ኔ ዴሬን ቤቲ ዲዛ ኣማሌቄ ኣሳ ና» ጊዴስ።

14 ዳዊቲ ቃሴ፥ «ሂስቲን ኔኒ ጎዳይ ቲይዳይሳ ꬋይሳናስ ኔ ኩሼ ዋና ጻላ ዴንꬃዲ?» ጊ ኦይቺዴስ።

15 ሄሳፌ ጉዬ ዳዊቲ ናቴꬃታፔ ኢሳ ጼይጊዲ፥ «ኔኒ ኢዛኮ ሺቃዳ ኢዛ ዎꬋ» ጊዴስ። ሄ ናቴꬃዚ ኣማሌቄዛ ጫዲ ዎꬊዴስ። 16 ዳዊቲካ ኣማሌቄዛ፥ « ‹ጎዳይ ቲይዳይሳ ታኒ ዎꬋዲስ› ጋዳ ኔ ቦላ ኔርካ ኔ ማርካቲዳ ጊሻስ ኔ ሱꬃ ጎሜይ ኔ ቦላ ጊዶ!» ጊዴስ።

ሳኦሌ ጊሻሲኔ ዮናታኔ ጊሻስ ሺቂዳ ዚላሳ ጊንጾ

17 ዳዊቲ ሳኦሌ ጊሻሲኔ ዮናታኔ ሃይቆ ጊሻስ ዚላሊሼ ዬኪዴስ። 18 ቃሴካ፥ «ዎንዳፌ ሚላስ» ጌቴቲዛ ዚላሳ ዩሁዳ ዴራ ታማርሳና ማላ ኣዛዚዴስ። ሄሲ ያሻሬ ማጻፋን ጻፌቲ ኡቲዴስ። *

19 «ሃይሶ ኢስራኤሌ!

ኔ ቦንቾይ ዙምቡላታ ቦላ

ጫዴቲ ሃይቂዴስ፤

ኦላ ቃራቲ ዋኒ

ሃይሳꬆ ኩንዲዶ!

20 «ፊሊስጼሜ ማጫ ናይቲ

ኡፋዬቶንታ ማላ፥

ቃጻሬቶንታ ኣሳ ማጫ ናይቲ

ኢሊሎንታ ማላ፥

ሃይሳ ጌቴን ዎሬሶፒቴ፤

ኣስቄሎናንካ ኣዋጆፍቴ።

21 «ኢንቴኖ ጊልቦኣ ዙማቶ!

ኢንቴ ቦላ ኢራይ ቡኮፎ፤

ጻዛይካ ኢንቴ ቦላ ዶፖ፤

ያርሾስ ጊዲዛ ካꬂ

ኢንቴ ጎሻ ቢታን ሞኮፎ።

ሄን ኦላ ቃራዛ

ጎንዳሌይ ቱኒዴስ፤

ሳኦሌ ጎንዳሌይ

ሃይሳፌ ጉዬን

ዛይቴን ቁጬቴና።

22 ዮናታኔ ዎንዳፌይ

ዎꬎንታ ሲሚ ኤሬና፤

ሳኦሌ ማሻይካ

ሞርኬ ቃንጼሬꬂ ዬጌስ፤

ዎልቃማታካ

ሜንꬄሬꬂ ዬጌስ፤

ኢዛ ሞርኬታካ ዎꬊዴስ።

23 «ሳኦሊኔ ዮናታኔይ

ሼምፖራ ፓጻ ዲሼ

ሲቄቲዛይታኔ ቆፋን ጋይቲዛይታ።

ሃይቂሼካ ሻኬቶንታይታ፤

ጎሌ ካፎፔ ፒላቲዛይታ፤

ጋሞፌካ ሚኒዛይታ።

24 «ኢንቴኖ ኢስራኤሌ ማጫሳቶ!

ኦቻ ቴራ ሚሳቲዛ ኣልኦ

ቃሚሳ ኢንቴና ማይዚዳ፤

ኢንቴ ማይኦዛ ዎርቃ

ጺባቤን ኣሌቂሲዳ፤

ሳኦሌስ ዬኪቴ።

25 «ኦላ ቃራቲ

ዋኒ ሃይሳ ማላ ኦላሶን ኩንዲዶ!

ዮናታኔይ ኔ ዙምቡላታ ቦላ

ጫዴቲ ሃይቂዴስ።

26 ታ ኢሻ ዮናታኔ!

ታኒ ኔ ጊሻስ ካዮታዲስ፤

ኔ ታስ ኬሃ ኣልኦኮሺን፤

ኔ ሲቆይ ታና

ማላሊሲዛዛኮሺን

ማጫ ሲቆፔካ ኬሂ

ኣꬌስኮሺን።

27 «ኦላ ቃራቲ ዋኒ ኩንዲዶ!

ኦላ ማሳራቲካ ዋኒ

ሃዳ ጊዳኔ!»

2

ዩሁዳን ዳዊቴ ካዎቴꬅ

1 ሄሳፌ ጉዬ ዳዊቲ፥ «ታኒ ዩሁዳ ካታማታፔ ኢሲኔይን ቦ?» ጊዲ ጎዳ ኦይቺዴስ።

ጎዳይካ፥ «ኤ ባ» ጊዴስ።

ዳዊቲ ዛሪዲ፥ «ካታማታፔ

ኣዋሪን ቦ?» ጊ ኦይቺዴስ።

ጎዳይ ቃሴ፥

«ኬብሮኔ ባ» ጊዴስ።

2 ሂስቲን ዳዊቲ ባ ማቼታ ናምኣታራ ኬብሮኔ ቢዴስ። ኢስቲካ ኢዝራኤሌን ዬሌቲዳ ኣሂናሆሞኔ ቃርሜሎሴ ዴሬ ኣስ ሃይቂዳ ናባሌ ማቾ ኣቢጋሎ። * 3 ሄሳꬆካ ዳዊቲ ባናራ ዲዛ ኣሳ ኢስታሶ ኣሳራ ኢሲፌ ጋꬂ ኤሂዴስ። ኢስቲካ ኬብሮኔ ካታማታን ኡቲዳ። 4 ሄሳፌ ጉዬ ዩሁዳ ኣሳይ ኬብሮኔ ዪዴስ። ሄን ዳዊቴ ቲይዲ ዩሁዳ ዴራ ቦላ ካዎꬂዳ።

ጋላኣዴ ዴሬን ያቡሴ ኣሳይ ሳኦሌ ኣሃ ሞጊዳይሳ ዳዊቴስ ዮቲን፥ * 5 ኢዚካ ጋላኣዴን ያቡሴ ዴሬ ኣሳስ ሄሳ ኢዛስ ዮታና ማላ ቃስታኔ ኣስ ዬዲዲ፥ «ሃይሳ ማላ ኦꬂዲ ኢንቴ ጎዳ ሳኦሌ ሞጊዲ ኢንቴ ሎኤቴꬅ ቤሲዳ ጊሻስ ጎዳይ ኢንቴና ኣንጆ። 6 ሃኢካ ጎዳይ ኢንቴስ ባ ሚኖ ሲቆኔ ኣማኔቴꬅ ቆንጪሶ፤ ኢንቴ ኦꬂዳ ሎኤቴꬃ ጊሻስ ታኒካ ኢንቴስ ሎኦ ሚሽ ኦꬃና። 7 ሄሳ ጊሻስ ሚኒቴ፤ ጎቢቴ፤ ኢንቴ ጎዳይ ሳኦሊ ሃይቂዳ ጊሻስ ዩሁዳ ኣሳይ ታና ቲይዲ ባ ቦላ ካዎꬂዴስ» ጊዴስ።

ኢስራኤሌ ኣሳ ቦላ ኢያቡስቴ ካዎቴꬅ

8 ሄ ዎዴ ሳኦሌ ኦላ ኣሳ ኣዛዚዛ ኔሬ ና ኣቢኔሪ ሳኦሌ ና ኢያቡስቴ ኤኪዲ ማሃናይሜ ፒንꬂዴስ። 9 ኢዛካ ጋላኣዴ፥ ኣሴሬ፥ ኢዝራኤሌ፥ ኤፍሬሜ፥ ቢኒያሜ ቦላኔ ኩሜꬃ ኢስራኤሌ ቦላ ካዎꬂዴስ።

10 ሳኦሌ ና ኢያቡስቴይ ኢስራኤሌ ቦላ ካዎቲሺን ኢዛስ ላይꬃይ ኦይዱ ታሙ፤ ኢዚ ናምኡ ላይꬅ ሃሪዴስ። ዩሁዳ ኣሳይ ጊዲኮ ዳዊቴ ካሊዴስ። 11 ዳዊቲ ኬብሮኔን ኡቲዲ ኢስራኤሌ ኣሳ ላፑን ላይꬂኔ ኡሱፑን ኣጊና ሃሪዴስ።

ኢስራኤሌሲኔ ዩሁዳስ ጊዶን ዴንዲዳ ኦላ

12 ኔሬ ና ኣቢኔሪ ሳኦሌ ና ኢያቡስቴ ኦሳንቻታራ ኢሲ ቦላ ማሃናይሜፔ ዴንዲዲ ጌባኦኔ ቢዳ። 13 ኢስታካ ጹሪያ ና ኢዮኣቤይኔ ዳዊቴ ኣሳቲ ኬኢዲ ጌባኦኔ ኤሌ ሃꬃ ኣቻን ጋይቲዳ። ኢሲ ባጋይ ሃꬃፌ ሄ ፒንꬃን፥ ባጋይ ሃꬃፌ ሃ ፒንꬃን ኡቲዳ።

14 ሄሳፌ ጉዬ ኣቢኔሪ ኢዮኣቤስ፥ «ኣኔ ኑ ባጋፌኔ ኢንቴ ባጋፌ ናቴꬃ ናይቲ ዴንዲዲ ኑ ሲንꬃን ኦላ ቲራን ጋይቴቶ» ጊዴስ።

ኢዮኣቤይ፥ «ኤሮ ጋይቴቶ» ጊዴስ።

15 ሄሳ ጊሻስ ቢኒያሜ ባጋፌ ኢያቡስቴስ ታማኔ ናምኡ ኣሲ ቆዴቲዴስ። ዳዊቴ ባጋፌካ ታማኔ ናምኡ ኣሲ ቆዴቲዴስ። 16 ሄሳፌ ጉዬ ኢሶይ ኢሶይ ባ ሞርኬ ሁኤ ኦይኪዲ ማሻን ሚሌራ ጫዲሼ ኢሲፌ ኦይኬቲ ኩንዲዳ። ሄሳ ጊሻስ ጌባኦኔን ዲዛ ሄ ቢታዚ፥ «ማሻ ቢታ» ጌቴቲዴስ።

17 ሄ ጋላሳ ኦላይ ኬሂ ዴጾ፤ ኣቢኔሪኔ ኢስራኤሌ ኣሳይ ዳዊቴ ኣሳን ጾኔቲዳ።

18 ጹሪያ ኣቱማ ና ሄꬓቲ ኢዮኣቤይ፥ ኣቢሳዬይኔ ኣሳሄሌይ ሄን ዴቴስ። ኣሳሄሌይ ዎራን ዲዛ ጌኔሳ ማላ ዎꬃስ ፒላታ። 19 ኢዚ ኣቢኔሬ ኦይካናስ ሃዲርስ ኡሻች ጎንታ ኢዛ ጌዶራ ካሊዴስ። 20 ኣቢኔሪ ጉዬ ሲሚ ጼሊዲ፥ «ኣሳሄሌ! ኔኔ!» ጊ ኦይቺዴስ። ኢዚካ፥ «ኤ ታናኮ!» ጊ ዛሪዴስ።

21 ሂስቲን ኣቢኔሪ ኢዛ፥ «ኔኒ ታ ጌዶፔ ሃዲርሳ ባጋ ዎይኮ ኡሻቻ ባጋ ሲማዳ ናቴꬅ ኢሳፌ ኢዛ ኦላ ማሳራ ቦንቃ ኤካ» ጊዴስ። ጊዶ ኣቲን ኣሳሄሌይ ካሌቲዲ ኢዛ ጌዶፔ ዱጾንታ ኢጺዴስ።

22 ቃሴካ ኣቢኔሪ ኢዛስ፥ «ኔ ታ ጌዶ ካሌቲዛይሳ ኣጊኮ ኔስ ሎኦ፤ ታኒ ኔና ኣይስ ቢታራ ኦይሴꬆ? ሂስቲዳ ታኒ ኔ ኢሻ ኢዮኣቤ ኣይፌሶ ꬎቁ ጋዳ ዎስታ ጼሎ?» ጊዴስ።

23 ኣሳሄሌይ ጊዲኮ ኢዛ ካሌቴꬅ ኣጊቤና፤ ሄሳ ጊሻስ ኣቢኔሪ ባ ቶራ ጼራን ኢዛስ ኡሎን ጫዲን ቶራዚ ኢዛስ ዞኮዛራ ካንꬂ ኬዚዴስ። ኣሳሄሌይ ሄን ጋዴ ቦላ ኩንዲዳ ማላ ሄራካ ሃይቂዴስ። ኦኒካ ኣሳሄሌይ ኩንዲ ሃይቂዳሶ ጋኪሼ ኤቂ ኤኬስ።

24 ኢዮኣቤይኔ ኣቢሳዬይ ጊዲኮ ኣቢኔሬ ካሌቲዳ፤ ኢዛ ጎዴሬꬂሼ ጌባኦኔ ባዞ ኤፊዛ ኦጌዛራ ኣዬ ማታን ዲዛ ኣማ ዙምቡላ ሄራ ጋኪሺን ኣርሼይ ዉሊዴስ። 25 ሄሳፌ ቢኒያሜ ኣሳይ ኣቢኔሬኮ ሺቂዲ ዙምቡላዛ ጼራን ኢሲኖ ጊዲዲ ሳልፊዴስ።

26 ኣቢኔሪ ኢዮኣቤ ጼይጊዲ፥ «ኑኒ ሜርናስ ኦላ ኦሌቲሼ ዳኔ? ኢዛስ ዉርሴꬃ ጋቴይ ጫሞ ጊዲዳይሳ ኔ ዋናዳ ኤሮንታ ኣጋዲ? ኔ ኣሳይ ባ ኢሻታ ጎዲዛይሳ ኣጋና ማላ ኔ ኢስታስ ኣዛዞ ኢሞንታይ ኣዉዴ ጋካናሴ?» ጊዴስ።

27 ኢዮኣቤይካ ዛሪዲ፥ «ዴኦ ጾሳይ ቤዪን፥ ኔ ሃይሳ ዮቶንታ ኣጊዳኮ ኣሳይ ዎንታና ጋካናሼ ባ ኢሻታ ጎዶ ኣጌና» ጊዴስ።

28 ሄሳፌ ጉዬ ኢዮኣቤይ ባ ዛዬ ፑኒዴስ፤ ኣሳይካ ኡባይ ኢስራኤሌ ጎዲዛይሳ ኣጊዴስ። ኦላዚ ሄሳን ኤቂዴስ።

29 ኣቢኔሪኔ ኢዛ ኣሳይ ኦማርሳራ ኣራቤራ ካንꬂ ቢዳ፤ ሄፔ ዮርዳኖሴ ሻፋ ፒኒዲ ኡባይካ ቢቲሮኔራ ካንꬂ ማሃናይሜ ዪዳ።

30 ሄሳፌ ጉዬ ኢዮኣቤይ ኣቢኔሬ ጎዲዛይሳ ኣጊ ሲሚዲ ኢዚ ዴሬዛ ሺሺዳ ዎዴ ዳዊቴ ኣሳ ጊዶፌ ኣሳሄሌይ ኣቲን ሃራይ ታማኔ ኡዱፉን ኣሲ ꬋይዳይሲ ኤሬቲዴስ። 31 ዳዊቴ ኣሳይ ጊዲኮ ቢኒያሜ ኣሳፔ ኣቢኔሬ ካሊዛ 330 ኣስ ዎꬊዴስ። 32 ኢዮኣቤይኔ ኢዛራ ዲዛ ኣሳይ ኣሳሄሌይ ኩንዲዳሶሆፔ ኢዛ ኣሃ ዴንꬂዲ ቤቴሊሄሜን ኢዛ ኣዋ ዱፎን ሞጊዳ። ሄሳፌ ጉዬ ኦማርስ ኩሜꬅ ሄሜቲሼ ኣቂዲ ቡሮ ጋዴይ ዎንቲሺን ኬብሮኔ ጋኪዳ።

3

1 ሳኦሌ ኬꬃ ጊዶኒኔ ዳዊቴ ኬꬃ ጊዶን ዲዛ ኦላይ ዳሮ ዎዴ ጋምኢዴስ፤ ዳዊቴ ባጋይ ሚኒ ሚኒ ቢሺን ሳኦሌ ባጋይ ዳቡሪ ዳቡሪ ቢዴስ።

2 ዳዊቲ ኬብሮኔን ዲሺን ኢዛስ ኡሱፑን ኣቱማ ናይቲ ዬሌቲዳ፤ ኢዛስ ባይራ ናዚ ኢዝራኤሌ ዴሬ ኣስ ኣሂናሆምፔ ኣሚኖኔይ ዬሌቲዴስ። 3 ናምኣንꬆ ናዚ ቃርሜሎሴ ዴሬ ኣስ ናባሌ ማቾ ኣቢጋሊፔ ኪልኣቤይ ዬሌቲዴስ፤ ሄꬓንꬆ ናዚ ጌሹሬ ካዎ ታሊማዬ ቢዮ ማኢኪፔ ኣቤሴሎሜይ ዬሌቲዴስ። 4 ኦይዳንꬆ ናዚ ኣዶኒያሲ ሃጊቲፔ ዬሌቲዴስ፤ ኢቻሻንꬆ ናዚ ሻፋጺያይ ኣቢጻሊፔ ዬሌቲዴስ፤ 5 ኡሱፑንꬆ ናዚ ዳዊቴ ማቾ ኤግሊፔ ዪቲራሜይ ዬሌቲዴስ፤ ሃይቲ ዳዊቲ ኬብሮኔን ዲሺን ኢዛስ ዬሌቲዳይታ።

ኣቢኔሬኔ ዳዊቴ ኢሲፌቴꬅ

6 ሳኦሌ ኬꬂኔ ዳዊቴ ኬꬂ ኦሌቲሼ ዲዛ ዎዴ ኣቢኔሪ ሳኦሌ ኬꬃን ባ ዎልቃ ሚንꬂሼ ዴስ። 7 ሳኦሊ ኣያ ቢዮ ኤርጺፎ ላጌꬆ ኦይኪዴስ፤ ኢያቡስቴይ ኣቢኔሬ፥ «ኔ ኣይስ ታ ኣዋ ላጌꬆይራ ኣቃዲ?» ጊዴስ።

8 ኣቢኔሪ ኢያቡስቴ ሃሳያን ኬሂ ሃንቄቲዳ ጊሻስ፥ «ዩሁዳ ማዳናስ ታኒ ጎሻ ካኔ? ሃች ጋካናስ ታኒ ኔ ኣዋ ሳኦሌ ኬꬃስ፥ ኢዛ ኢሻታሲኔ ኢዛ ዳቦታስ ታ ኣማኔቴꬅ ፓጪንቻቤኬ፤ ኔናካ ዳዊቴስ ኣꬃ ኢማቤኬ፤ ጊዶ ኣቲን ኔኒ ሃኢ ሃኖ ሃ ማጫሳይራ ታ ሃኒዳ ሚሻስ ታና ሞታይ? 9-10 ጎዳይ ሳኦሌ ኬꬃፌ ካዎቴꬃ ዎꬂ ኤኪዲ ዳኔፔ ቢዲ ቤርሳቤሄ ጋካናስ ዲዛ ኢስራኤሌ ቦላኔ ዩሁዳ ቦላ ዳዊቴ ካዎቴꬃ ጫቂ ዎꬂዳ ጫቆዛ ታ ፖሎንታ ኣጊኮ ጾሲ ኣቢኔሬ ቦላ ኢታ ሚሽ ኤሆ» ጊዴስ። * 11 ኢያቡስቴይ ኣቢኔሬስ ኬሂ ባቢዳ ጊሻስ ዛሪዲ ኢሲ ቃላ ጶቃናስ ዳንዳይቤና።

12 ሄሳፌ ጉዬ ኣቢኔሪ ዳዊቴስ፥ «ሃና ቢታያ ኦናሴ? ታናራ ቃላ ጌላ፤ ቤኣ ኢስራኤሌ ኡባይ ኔኮ ሲማና ማላ ታ ኔና ማዳና» ጊ ዮታና ማላ ኦጋꬅ ዬዲዴስ።

13 ዳዊቲካ፥ «ኤሮ ሎኦ፤ ታ ኔናራ ቃላ ጌላና፤ ጊዶ ኣቲን ታ ኔፔ ኢሲ ሚሽ ኮያይስ፤ ሄሲካ ኮይሮ ታኮ ያሼ ሳኦሌ ቢዮ ሚልኮሎ ኔ ታስ ኤካ ያና ማላ ኮያይስ፤ ሂስቶንታ ኣጊኮ ታኮ ዮፓ» ጊዴስ። 14 ሄሳፌ ጉዬ ዳዊቲ፥ «ፊሊስጼሜ ኣስ ጼታታ ኣቱማቴꬃ ጪሎሻ ጪጋዳ ኤኪዳ ታ ማቾ ሚልኮሎ ታስ ኢማ» ጊዲ ሳኦሌ ና ኢያቡስቴኮ ባ ቃስታኔታ ኪቲዴስ። *

15 ሄሳ ጊሻስ ኢያቡስቴይ ባ ቃስታኔታ ኪቲዲ ኢዚ ኣዚና ላይሻ ና ፓልቲኤሌሶፔ ኬሲ ኤኪዴስ። 16 ኢዚ ኣዚናይ ባሂሪሜ ጋካናስ ዬኪሼ ኢዞ ካሊ ቢዴስ። ሄሳፌ ጉዬ ኣቢኔሪ፥ «ሃኢ ኔስ ጊዳና! ጉዬ ኔሶ ሲማ» ጊዴስ።

17 ኣቢኔሪ ኢስራኤሌ ጪማታራ ዞሬቲሼ ኢስታስ፥ «ካሴ ኣꬊዳ ዎዴን ዳዊቲ ኢንቴ ቦላ ካዎታና ማላ ኮዪዴታ። 18 ጎዳይ ዳዊቴስ፥ ‹ታ ኣይሌ ዳዊቴ ባጋራ ታኒ ታ ዴራ ኢስራኤሌ ኢስታ ሞርኬታ ኩሼፔኔ ፊሊስጼሜታ ኩሼፔ ኣሻና› ጊዛ ሂዶታ ቃላ ኢሚ ዎꬂዳ ጊሻስ ሃይሳ ኢንቴ ሃኢራ ኦꬂቴ» ጊዴስ።

19 ሄሳꬆካ ኣቢኔሪ ቢኒያሜ ቆሞታስ ባርካ ቢዲ ሃይሳ ዮቲዴስ፤ ሄሳፌ ጉዬ ኢስራኤሌ ኣሳይ ቢኒያሜ ኬꬃ ኣሳይ ኡባይ ኦꬃናስ ኮዪዳ ኡባ ዳዊቴስ ዮታናስ ኬብሮኔ ቢዴስ። 20 ኣቢኔሪ 20 ኣሳታራ ዳዊቲ ዲዛሶ ኬብሮኔ ቢዴስ፤ ዳዊቲካ ኣቢኔሬሲኔ ኢዛራ ዲዛ ኣስ ኡባስ ጊቢራ ጊግሲዴስ። 21 ሄሳፌ ጉዬ ኣቢኔሪ ዳዊቴስ፥ «ኔናራ ኢስቲ ጫቄታና ማላ፥ ኔ ዎዚናይካ ኣሞቲዳ ማላ ኔ ኡባ ሃራና ማላ ኤሶን ባዳ ታ ጎዳ ካዎዛስ ኩሜꬃ ኢስራኤሌ ኣኔ ሺሻይስ» ጊዴስ። ሄሳ ጊሻስ ዳዊቲ ኣቢኔሬ ሞይዚዴስ፤ ኢዚካ ሳሮን ቢዴስ።

ኣቢኔሬ ሃይቆ

22 ኢዮኣቤይኔ ዳዊቴ ኣሳይ ሄ ዎዴ ዳሮ ሚሽ ዲኢ ኤኪዲ ኦላፔ ሲሚዳ። ኣቢኔሪ ጊዲኮ ዳዊቲ ሳሮን ኢዛ ሞይዚዳ ጊሻስ ኬብሮኔን ዴና። 23 ኢዮኣቤይኔ ኢዛራ ኢሲፌ ዲዛ ኦላንቻ ኡባይ ሄ ጋኪዳ ማላ ኔሬ ና ኣቢኔሪ ካዎዛኮ ዪዳይሳ፥ ካዎዚ ኢዛ ሞይዚዳይሳኔ ኢዚካ ሳሮን ኬዚ ቢዳይሳ ኢዮኣቤይ ሲዪዴስ።

24 ሄሳ ጊሻስ ኢዮኣቤይ ካዎዛኮ ጌሊዲ፥ «ሃይሲ ኔ ኦꬂዳይሲ ኣዜ? ኣኔ ኣቢኔሪ ኔ ኩሼን ጌሊን ዋናዳ ኔ ኢዛ ሳሮን ሞይዛ ዬዳዲ? 25 ኔሬ ና ኣቢኔሬ ኔ ኤራሳ፤ ኢዚ ዪዳይ ኔና ባሌꬃናስ፥ ኔ ዋና ኬዚዛኮኔ ጌሊዛኮ ኤራናሲኔ ኔ ኦꬂዛ ኡባ ዎቻናስ ዪዴስ» ጊዴስ።

26 ሄሳፌ ጉዬ ኢዮኣቤይ ዳዊቴ ኣቻፌ ኬዚዴስ፤ ኣቢኔሬ ኤኪ ያና ማላ ኣስ ኪቲዴስ፤ ኪቴቲዳ ቃስታኔቲ ኢዛ ሴይሬን ዲዛ ሃꬃ ኦላ ማታ ጋኪሺን ዛሪዳ፤ ሄሲ ሃኒሺን ዳዊቲ ኤሪቤና። 27 ኣቢኔሪ ጉዬ ኬብሮኔ ሲሚዳ ዎዴ ኢዮኣቤይ ኢዛ ጻላ ሃሳይሳና ኮይዛ ኣስ ሚሳቲዲ ኢሲ ባጋ ሼርኢ ሂስቲዲ ጌዴ ጊምቤዛ ፔንጌ ኤፊዴስ፤ ሄን ባ ኢሻ ኣሳሄሌ ሱꬅ ኣዛራና ኮዪዲ ኢዛስ ኡሎን ጫዲ ዎꬊዴስ።

28 ሄሳፌ ጉዬ ኣቢኔሬ ዎꬊዳይሳ ዳዊቲ ሲዪዲ፥ «ታኒኔ ታ ካዎቴꬃይ ኔሬ ና ኣቢኔሬ ሱꬃፌ ጎዳ ሲንꬃን ሜርናስ ጌሻ። 29 ኢዛ ሱꬃይ ኢዮኣቤ ሁኤኒኔ ኢዛ ኣዋ ኬꬃ ኡባ ቦላ ጊዶ፤ ኣሳቴꬃፌ ሃꬂ ጎጊሲዛ ሃርጌይ ዎይኮ ጉፌን ካልኣቲዛ ዎቤይ ዎይኮ ማሻን ሃይቂዛይ ዎይኮ ሚዛዚ ꬋዪን ኮሻቲዛይ ኢዮኣቤ ኬꬃፌ ꬋዮፖ» ጊዴስ።

30 ኣቢኔሪ ጌባኦኔን ኦሌቲዳ ኦላን ኢዮኣቤሲኔ ኣቢሳዬ ኢሻ ኣሳሄሌ ዎꬊዳ ጊሻስ ኢስቲካ ኣቢኔሬ ዎꬊዳ።

ዳዊቴ ካዮቴꬅ

31 ሄሳፌ ጉዬ ዳዊቲ ኢዮኣቤሲኔ ኢዛራ ኢሲፌ ዲዛ ኣሳ ኡባስ፥ «ኢንቴ ማይኦ ዳኪዲ፥ ማቃ ማይኢዲ ኣቢኔሬ ሲንꬃን ዬኪቴ» ጊዴስ። ዳዊቲ ባ ሁኤራ ኣሃ ኣዣቢዴስ። 32 ሂስቲዲ ኣቢኔሬ ኣሃ ኤፊዲ ኬብሮኔን ሞጊዳ፤ ካዎዚ ኣቢኔሬ ዱፎ ቦላ ዋሲ ዬኪዴስ፤ ዴሬዚካ ሄሳꬆ ዬኪዴስ።

33 ካዎዚ ኣቢኔሬ ጊሻስ ካዮ ሚላስ ሚላሊዴስ፤

«ኣቢኔሬ! ሹፉሮ ኣሳ ማላ

ዋና ሃይቃዲ?

34 ኔ ኩሼቲ ቃሼቲቤቴና፤

ኔ ቶሆቲ ኣግሪሞቄን ጌሊቤቴና፤

ኣሲ ኢታ ኣሳ ሲንꬃን

ኩንዲዛ ማላ

ኔካ ሄሳꬆ ኩንዳዳሳ።»

ዴሬዚ ኡባይ ቃሴ ዛሪ ዬኪዴስ።

35 ሄሳፌ ጉዬ ዴሬ ኡባይ ካꬅ ዶናን ጌልꬂዛ ዎዴ ዳዊቴኮ ዪዲ ኢዚ ካꬅ ማና ማላ ሚንꬂ ዎሲዳ። ጊዶ ኣቲን ዳዊቲ፥ «ኣርሼይ ዉላናሼ ጋካናስ ካꬅ ዎይኮ ሃራ ሚሽ ዶናን ታ ጌልꬂኮ ጾሳይ ሃይሳ ማላ ታ ቦላ ኤሆ፤ ሃይሳፌካ ኣꬊዛ ሚሽ ታ ቦላ ኤሆ» ጊ ጫቂዴስ።

36 ዴሬዚ ኡባይ ሄሳ ቤኢዲ ኡፋዬቲዴስ፤ ኣዳፌካ ካዎዛ ሃኖይ ዴሬዛ ኡፋይሲዴስ። 37 ሄሳꬆካ ሄ ጋላስ ዴሬዚ ኡባይኔ ኩሜꬃ ኢስራኤሌይ ካዎዛ ኩሼይ ኔሬ ና ኣቢኔሬ ሃይቆን ባይንዳይሳ ኤሪዴስ።

38 ሄሳፌ ጉዬ ካዎዚ ባ ዴራስ፥ «ሃች ኢስራኤሌን ዳናይኔ ጊታ ኣሲ ሃይቂዳይሳ ኤሪቤኬቲ? 39 ታ ቲዬቲዳ ካዎ ጊዲኮካ ሃች ታ ላፋቴꬂ ታስ ኤሬቲዴስ፤ ሃይቲ ጹሪያ ናይቲ ታስ ዎልቃቲዳ። ጎዳይ ኢታ ኦꬂዳዴስ ኢዛ ኦሶ ማላ ኢሞ» ጊዴስ።

4

ኢያቡስቴ ሃይቆ

1 ኣቢኔሪ ኬብሮኔን ሃይቂዳይሳ ሳኦሌ ና ኢያቡስቴይ ሲዪዳ ማላ ኬሂ ያዪዴስ፤ ኢስራኤሌ ዴሬይካ ዳጋሚዴስ። 2 ሄ ዎዴ ሳኦሌ ና ኢያቡስቴስ ካሌꬂዛ ናምኡ ኣሳቲ ዴቴስ፤ ኢስቲካ ባኣናኔ ኤሬካቤ ጌቴቴቴስ፤ ኢስቲ ቢኒያሜ ቆሞታፔ ቢኤሮቴ ዴሬ ዬሌታ ጊዲዳ ኣርሞኔ ናይታ፤ ቢኤሮቴይ ቢኒያሜ ካታማታፔ ኢሲኔይ ማላ ቆዴታዉስ። 3 ቢኤሮቴ ኣሳይ ጌቲሜ ባቃቲ ቢዲ ሃች ጋካናስ ሄን ቤቴ ኣስ ጊዲዲ ዴስ።

4 ሳኦሌ ና ዮናታኔስ ናምኡ ቶሆቲ ሲሊዳ ኢሲ ናይ ዴስ፤ ሳኦሌ ሃይቆይኔ ዮናታኔ ሃይቆ ዎሬይ ኢዝራኤሌፔ ኢዛኮ ጋኪዛ ዎዴ ኢዛስ ላይꬃይ ኢቻሻ። ኢዚካ ቶሆ ሲላ ጊዲዳይ ሄ ዎዴ ኢዛ ዲቺዛራ ኤካዳ ኤሶን ባቃቲሺን ኩንዲዳ ጊሻሳ። ኢዛ ሱንꬂ ሜምፌቦስቴ ጌቴቴስ። *

5 ሄ ዎዴ ቢኤሮቴ ዴሬ ኣስ ኣርሞኔ ናይቲ ኤሬካቤይኔ ባኣናይ ኢያቡስቴኮ ባና ዴንዲዳ፤ ኢዚ ጋላሳ ሼምፖ ኤካናስ ባ ሂጻ ቦላ ኢሼቻን ዲሺን ሴታ ጋላስ ኣዋይ ሴሊሺን ኢዛኮ ጋኪዳ። 6 ጊስቴ ኮይዛ ኣስ ሚሳቲዲ ኬꬃ ጊዶ ጌሊዲ ኢዛስ ኡሎን ጫዲዳ። ሄሳፌ ጉዬ ኤሬካቤይኔ ኢዛ ኢሻ ባኣናይ ሉሹ ጊ ኬዚ ቢዳ።

7 ኢስቲ ሶ ጌሊዳይ ኢያቡስቴይ ባ ኣልጋ ኪፊሌን ኢቺ ዲሺና፤ ኢስቲ ኢዛ ጫዲ ዎꬊዳፔ ጉዬ ኢዛ ሁኤ ቃንጺ ኤኪዲ ኩሜꬃ ኦማርስ ኣራቤ ኦጌራ ቢዳ። 8 ኢያቡስቴ ሁኤ ዳዊቴኮ ኬብሮኔ ኤፊዲ ካዎዛስ፥ «ኔና ዎꬋና ኮይዛ ኔ ሞርኬ ሳኦሌ ና ኢያቡስቴ ሁኤ ሃይሳ ቤኣ፤ ሄኮ ጎዳይ ሃች ታ ጎዳ ካዎዛ ጊሻስ ሳኦሌ ቦላኔ ኢዛ ዜሬꬃ ቦላ ሃሎ ኬሲዴስ» ጊዳ።

9 ዳዊቲካ ቢኤሮቴ ዴሬ ኣስ ኣርሞኔ ናይታ ኤሬካቤሲኔ ኢዛ ኢሻ ባኣናስ፥ «ታና ሜቶፔ ኣሺዳ ዴኦ ጾሳይ ቤኢን፥ 10 ታስ ሚሺራቾ ቃላ ኤሂዳ ኢዛስ ሚሳቲን፥ ‹ሄኮ ሳኦሊ ሃይቂዴስ› ጊዲ ታስ ዮቲዳዴ ኦይካዳ ጺጊላጌን ዎꬋዲስ። ሂስቲኮ ሄ ኣዴዛስ ታ ኢሚዳ ሞጎታይ ሄሳ። * 11 ሂስቲን ባ ኬꬃን ባ ኣልጋ ቦላ ኢቺ ሼምፒዛ ጺሎ ኣስ ዎꬊዳ ኢታ ኣሳታስ ኢታ ቂጻቴ ኢማና ቤሴኔ? ኢዛ ሱꬃ ኢንቴ ኩሼፔ ኣጫናሲኔ ኢንቴና ቢታፌ ꬋይሳናስ ታስ ቤሴኔ?» ጊዴስ።

12 ሄሳ ጊሻስ ዳዊቲ ባ ኣሳታ ኣዛዚን ኢስቲ ሄይታ ዎꬊዳ፤ ኢስታ ኩሼኔ ቶሆ ቃንጺዲ ኬብሮኔን ዲዛ ኤሌ ሃꬃ ኣቻን ካቂዳ፤ ኢያቡስቴ ሁኤ ቃንጺ ኤኪዲ ኬብሮኔን ዲዛ ኣቢኔሬ ዱፎዛ ኣቻን ሞጊዳ።

5

ኢስራኤሌ ቦላ ዳዊቴ ካዎቴꬅ

(1ታሪ 11፡1-9፤ 14፡1-7)

1 ኢስራኤሌ ኣሳይ ኡባይ ኬብሮኔ ዳዊቴኮ ቢዲ፥ «ሄኮ ኑኒ ኔ ሜቄꬃታኔ ኔ ኣሾታ። 2 ካሴ ሳኦሊ ኑ ቦላ ካዎቲ ዲዛ ዎዴ ኢስራኤሌ ኦላ ኣሳ ካሌꬂዛይ ኔና፤ ጎዳይ፥ ‹ታ ዴሬ ኢስራኤሌ ናጋናይ ኔና፤ ኢስታ ካሌꬃናይ ኔና ጊዳና› ጊዲ ኔስ ዮቲ ዎꬂዴስ» ጊዳ።

3 ሄሳ ጊሻስ ኢስራኤሌ ኣሳ ካሌꬂዛይቲ ኡባይ ኬብሮኔ ዪዳ፤ ካዎ ዳዊቲ ኬብሮኔን ጎዳ ሲንꬃን ኢስታራ ጫቆ ቃላ ጌሊዴስ፤ ኢስቲካ ዳዊቴ ቲይዲ ኢስራኤሌ ቦላ ካዎꬂዳ።

4 ዳዊቲ ካዎቲሺን ኢዛስ ላይꬃይ 30፤ ኢዚ 40 ላይꬅ ዴራ ኣይሲዴስ። 5 ኢዚ ኬብሮኔን ኡቲዲ ዩሁዳ ቦላ ላፑን ላይꬂኔ ኡሱፑን ኣጊና፥ ዬሩሳላሜን ኡቲዲ ኩሜꬃ ኢስራኤሌ ቦላኔ ዩሁዳ ቦላ 33 ላይꬅ ካዎቲዴስ።

ዬሩሳላሜ ጾኔቴꬅ

6 ካዎዚኔ ኢዛ ኣሳይ ዬሩሳላሜን ዲዛ ያቡሴ ኣሳ ኦላናስ ሄ ቢዳ። ያቡሴ ኣሳይካ ዳዊቴ፥ «ዳዊቲ ሃይሳን ጌላና ዳንዳዬና» ጊ ቆፒዳ ጊሻስ ዳዊቴስ፥ «ሃራይ ኣቶሺን ቆቄቲኔ ዎቤቲ ኔና ቴቃና፤ ሄሳ ጊሻስ ኔ ሃ ጌላካ» ጊዳ። 7 ጊዶ ኣቲን ዳዊቲ ጺዮኔ ሚጻ ኦይኪዴስ፤ ሂናካ ሃኢ ዳዊቴ ካታማ ጌቴቲዛሶሆዮ።

8 ሄ ጋላስ ዳዊቲ፥ «ያቡሴ ኣሳ ጾናና ኮይዛይ፥ ዳዊቴ ሞርኬ ጊዲዳ ዎቤታኮኔ ቆቄታኮ ጋካናስ ሃꬅ ፒኒዛ ፑርዴራ ፑዱንꬃ ኬዛናስ ቤሴስ» ጊዴስ፤ ሄሳ ጊሻስ፥ «ዎቤቲኔ ቆቄቲ ካዎ ኬꬅ ጌሌቴና» ጌቴቲዴስ።

9 ሄሳፌ ጉዬ ዳዊቲ ሚጻዮ ባስ ዱሳሶ ሂስቲዴስ፤ ኢዞ፥ «ዳዊቴ ካታማ» ጊ ሱንꬂዴስ። ዳዊቲ ሚሎፔ ዶሚዲ ኢዞ ጊዶ ኣꬂዲ ዩዪ ኣꬋናስ ጊምቢዴስ። 10 ጎዳይ ኡባፌ ዎልቃማ ጾሳይ ኢዛራ ዲዛ ጊሻስ ዳዊቲ ኡባ ዎዴ ሚኒ ሚኒ ቢዴስ። *

11 ሄ ዎዴ ጺሮሴ ካዎ ኪራሜይ ዳዊቴኮ ኣስ ኪታ ዬዲዴስ፤ ሄሳꬆካ ዚጋ ሚꬅ ማሲዛ ሂላንቻታኔ ሹች ማሲዛ ሂላንቻታ ዬዲዴስ፤ ኢስቲካ ዳዊቴስ ካዎ ኬꬅ ኬጺዳ። 12 ጎዳይ ኢስራኤሌ ቦላ ኢዛ ካዎቴꬃ ሚንꬂዳይሳ፥ ባ ዴራ ኢስራኤሌ ጊሻስ ኢዛ ካዎቴꬃ ኣሲዳይሳ ዳዊቲ ኤሪዴስ።

13 ዳዊቲ ኬብሮኔፔ ቢዳፔ ጉዬ ካሴይታ ቦላ ዬሩሳላሜን ሃራ ላጌꬆታ ዎꬂዴስ፤ ማቼታካ ኤኪዴስ፤ ሃራ ኣቱማ ናይቲኔ ማጫ ናይቲ ኢዛስ ዬሌቲዳ። 14 ኢዚ ዬሩሳላሜን ዬሊዳ ናይቲ፥ ሻሙኤ፥ ሾባቤ፥ ናታኔ፥ ሶሎሞኔ፥ 15 ኢያቤሄሬ፥ ኤልሹኤ፥ ኔፌጌ፥ ናፊያ፥ 16 ኤልሻማ፥ ኤልኣዳኔ ኤልፋሌጼ ጌቴቴቴስ።

ፊሊስጼሜ ጾኔቴꬅ

(1ታሪ 14፡8-17)

17 ዳዊቲ ኢስራኤሌ ኣሳ ቦላ ካዎቲዳይሳ ፊሊስጼሜ ኣሳይ ሲዪዲ ኢዛ ኮያናስ ጊጺ ዴንዲዴስ፤ ሄሳ ሲዪዲ ዳዊቲ ዱጌ ባ ሚጻ ዎꬊዴስ። 18 ሄ ዎዴ ፊሊስጼሜ ኣሳይ ዪዲ ኤራፋይሜ ሾባን ላሌቲ ዱንካኒዴስ። 19 ሄሳ ጊሻስ ዳዊቲ ጎዳ፥ «ባዳ ፊሊስጼሜ ኣሳራ ኦሌቶ? ኔ ኢስታ ታ ኩሼን ኣꬃ ኢማኔ?» ጊ ኦይቺዴስ።

ጎዳይካ ኢዛ፥ «ኤ ባ፤ ቱማፔ ፊሊስጼሜታ ታኒ ኔ ኩሼን ኣꬃ ኢማና» ጊዴስ።

20 ሄሳ ጊሻስ ዳዊቲ ባኣሊ-ፓራጺሜ* ቢዲ ፊሊስጼሜ ኣሳ ኦሊ ጾኒዴስ፤ ኢዚካ፥ «ዲኦ ሃꬂ ꬉቂ ኬዚዲ ላሊዛ ማላ፥ ጎዳይ ታ ሞርኬታ ታ ሲንꬃፌ ላሊዴስ» ጊዴስ። ሄሳ ጋሶን ሄ ሶሆዛ ሱንꬂ ባኣሊ-ፓራጺሜ ጌቴቲዴስ። 21 ፊሊስጼሜ ኣሳይ ባ ኤቃ ጾሳታ ዬጊ ኣጊዲ ባቃቲዳ ጊሻስ ዳዊቲኔ ኢዛ ካሊዛ ኣሳይ ዲኢ ኤኪ ቢዳ።

22 ፊሊስጼሜ ኣሳይ ቃሴካ ዪዲ ኤራፋይሜ ሾባን ላሌቲ ዱንካኒዴስ። 23 ሄሳ ጊሻስ ዳዊቲ ጎዳ ኦይቺዴስ፤ ጎዳይካ ኢዛስ፥ «ኢስታፌ ጉዬ ባጋራ ኢስታ ጊዶꬃዳ ባላሳኔ ሚꬃፌ ሲንꬃ ባጋራ ባዳ ኢስታራ ጋይታ ኣቲን ኢስቲ ዲዛሶ ሲቲ ጋ ኬዞፓ። 24 ባላሳኔ ሚꬃ ጼራ ቦላራ ኦላ ጊሪስ ሲዪዛ ዎዴ ጎዳይ ፊሊስጼሜ ኦላ ኣሳ ኦላናስ ኔፔ ካሴቲ ኬዚዴስ ጉስ ጊዲዳ ጊሻስ ሄ ዎዴ ኤሶታዳ ሲንꬅ ሲቲ ጋ ባ» ጊዴስ። 25 ሄሳ ጊሻስ ዳዊቲ ጎዳይ ኢዛ ኣዛዚዳ ማላ ኦꬂዴስ፤ ፊሊስጼሜ ኣሳካ ጌባፔ ቢዲ ጌዜሬ ጋካናስ ጎዲ ጎዲ ሾጪዴስ።

6

ዬሩሳላሜ ጫቆ ቃላ ታቦታ ቡስ

(1ታሪ 13፡1-14፤ 15፡25—16፡6፥43)

1 ቃሴካ ዳዊቲ ኢስራኤሌ ኣሳፔ ዶሬቲዳ 30,000 ኣስ ሺሺዴስ። 2 ኢዚኔ ኢዛራ ዲዛ ኣሳይ ኡባይ ኪሩቤ ቦላ ኡቲዳ ጎዳ ኡባፌ ዎልቃማ ጾሳ ሱንꬃን ጼይጌቲዳ ጾሳ ጫቆ ቃላ ታቦታ ኤሃናስ ባኣሊ-ዩሁዳ ጌቴቲዛሶ ቢዳ። * 3 ጾሳ ጫቆ ቃላ ታቦታዛ ኦራꬃ ፓራ-ጋሬን ዎꬂዳ፤ ዙምቡላ ቦላ ዲዛ ኣቢናዳቤ ኬꬃፌ ኬሲ ኤሂዳ፤ ፓራ ላጊዛይቲ ኣሚናዳቤ ና ኦዛኔ ኣሂዮ። * 4 ጾሳ ጫቆ ቃላ ታቦታዚ ፓራ-ጋሬዛ ቦላ ዲሺን ኣሂዮይ ኢዛፔ ሲንꬃራ ቤስ። 5 ዳዊቲኔ ኢስራኤሌ ኣሳይ ኡባይ ዬꬃን፥ ዲꬃን፥ ማሲንቆን፥ ካራቤን፥ ጺናጺሌኒኔ ዳላን ባስ ዲዛ ዎልቃ ኡባን ጎዳ ሲንꬃን ጉፒዳ (ካኢዳ)።

6 ኢስቲ ናኮኔ ካꬃ ባሌ ጋኪሺን ቦራቲ ꬉጴቲዳ ጊሻስ ኦዛይ ባ ኩሼ ዬዲዲ ጫቆ ቃላ ታቦታዛ ኦይኪዴስ። 7 ኦዛይ ሄሳ ጻላቴꬃን ኦꬂዳ ጊሻስ ጎዳ ሃንቆይ ኢዛ ቦላ ኤጺዴስ፤ ሄሳ ጊሻስ ጾሳይ ኢዛ ዎꬊዴስ፤ ኢዚካ ሄን ጾሳ ጫቆ ቃላ ታቦታ ኣቻን ሃይቂዴስ።

8 ጎዳ ሃንቆይ ኦዛ ዎꬊዳ ጊሻስ ዳዊቲ ሙዞቲዴሲኔ ጬጪዴስ፤ ሄ ሶሆዚ ሃች ጋካናስ፥ «ፓሬሴ-ኦዛኔ» ጌቴቴስ።

9 ዳዊቲ ሄ ጋላስ ጎዳስ ባቢዳ ጊሻስ፥ «ጎዳ ጫቆ ቃላ ታቦታይ ዋኒ ታኮ ያኔ?» ጊዴስ። 10 ሄሳ ጊሻስ ዳዊቲ ጎዳ ጫቆ ቃላ ታቦታ ባናራ ዳና ማላ ዳዊቴ ካታማ ኤኪ ባና ኮዪቤና፤ ሄሳ ጊሻስ ኦጌ ላሚዲ ጌቴ ዴሬ ኣስ ኣቢዳሬ ሶ ኤፊሲዴስ። 11 ጎዳ ጫቆ ቃላ ታቦታይ ጌቴ ዴሬ ኣስ ኣቢዳሬ ኬꬃን ሄꬑ ኣጊና ኡቲዴስ፤ ጎዳይ ኣቢዳሬኔ ኢዛሶ ኣሳ ኡባ ኣንጂዴስ። *

12 ሄ ዎዴ፥ «ጾሳ ጫቆ ቃላ ታቦታ ጋሶን ጎዳይ ኣቢዳሬ፥ ኢዛሶ ኣሳኔ ኢዛስ ዲዛ ኡባ ኣንጂዴስ» ጊዲ ዳዊቴስ ዮቲዳ። ሄሳ ጊሻስ ዳዊቲ ሄ ቢዲ፥ ጾሳ ጫቆ ቃላ ታቦታ ኣቢዳሬሶፔ ዳዊቴ ካታማ ጊታ ኡፋይሳን ኤፊዴስ። 13 ሄ ጎዳ ጫቆ ቃላ ታቦታ ቶኪዳ ኣሳቲ ኡሱፑን ታንጎ ቢዳ ቆዳን ኢሲ ቦራይኔ ኢሲ ሞꬎ ማሪ ያርሼቴስ። 14 ዳዊቲ ላይኖፔ ዳዴቲዳ ኤፉዴ ባ ጼሳን ጊጺዲ ኩሜꬃ ዎልቃን ጎዳ ሲንꬃን ማጉሊዴስ። 15 ሄሳ ማላን ዳዊቲኔ ኩሜꬃ ኢስራኤሌ ኣሳይ ኡፋይሳን ኢሊሊሼኔ ዛዬ ፑኒሼ ጎዳ ጫቆ ቃላ ታቦታ ፑዴ ኤሂዳ። 16 ጎዳ ጫቆ ቃላ ታቦታይ ዳዊቴ ካታማ ጌሊሺን ሳኦሌ ና ሚልኮላ ማስኮቴራ ጼላዱስ፤ ካዎ ዳዊቲ ጎዳ ሲንꬃን ጉፒሺኒኔ ዱሪሺን ቤኣዳ ባ ዎዚናራ ኢዛ ካꬋዱስ።

17 ሄሳፌ ጉዬ ጎዳ ጫቆ ቃላ ታቦታ ኤሂዲ ዳዊቲ ኢዛስ ቶኪዳ ዱንካኔዛ ጊዶን ኢዛስ ጊግሲዳሶሆዛን ዎꬂዳ፤ ዳዊቲካ ጹጌቲዛ ያርሾኔ ኢሲፌቴꬃ ያርሾ ጎዳ ሲንꬃን ሺሺዴስ። 18 ዳዊቲ ጹጌቲዛ ያርሾዛኔ ኢሲፌቴꬃ ያርሾዛ ሺሺዳፔ ጉዬ ዴሬዛ ኡባፌ ዎልቃማ ጎዳ ሱንꬃን ኣንጂዴስ። 19 ኢስራኤሌ ባጋ ጊዲዳ ኣስ ኡባስ፥ ኣቱማሲኔ ማጫስ ኢሳስ ኢሳስ ኢሲ ኢሲ ኡኬꬅ፥ ኢሲ ኢሲ ሙጾ ኣሾኔ ኢሲ ኢሲ ዛቢቤ ኮምፓ ኢሚዴስ፤ ሄሳፌ ኡባይካ ባሶ ባሶ ቢዳ።

20 ዳዊቲ ባሶ ኣሳ ኣንጃናስ ባሶ ሲሚ ቢን ሳኦሌ ና ሚልኮላ ኢዛ ሞካና ኬዛዳ፥ «ሃች ኢስራኤሌታ ካዎይ ጊታ ኣሳታ ጋራዴታ ሲንꬃን ጮ ላፋ ኣሳ ማላ ካሎ ቤቶይ ኢዛስ ቦንቾ ጊዲኔ?» ጋዱስ። * 21 ዳዊቲካ ኢዚስ፥ «ኤ፥ ኔ ኣዋፔኔ ታ ኬꬃን ዲዛ ኡባፌ ኣꬂዲ ጎዳ ዴሬ ኢስራኤሌ ኣይሳና ማላ ታና ዶሪዳ ጎዳ ሲንꬃን ማጉላዲስ፤ ሃኢካ ታ ማጉላና። 22 ሄሳፌካ ቦላራ ካሴፔ ኣꬃዳ ታናቴꬃ ካዉሻና፤ ሄሳፌ ኣꬋዳ ካꬌቲዳዴ ጊዳና፤ ጊዶ ኣቲን ኔ ካꬊዳ ጋራዴታ ሲንꬃን ታ ቦንቼታና» ጊዴስ።

23 ሳኦሌ ና ሚልኮላ ሃይቃናሼ ጋካናስ ና ዬላቤኩ።

7

ጾሲ ዳዊቴስ ኢሚዳ ሂዶታ

(1ታሪ 17፡1-15)

1 ካዎዚ ባ ካዎቴꬃ ኬꬃን ዎፑ ጊ ኡቲዳፔኔ ጎዳይ ኢዛ ዩሾን ዲዛ ኢዛ ሞርኬታፔ ሼምፒሲዳፔ ጉዬ፥ 2 ናቤ ናታኔስ፥ «ሄኮ ታኒ ዚጋፔ ኬጼቲዳ ካዎቴꬃ ኬꬃን ዳይስ፤ ጾሳ ጫቆ ቃላ ታቦታይ ጊዲኮ ዱንካኔን ዴስ» ጊዴስ።

3 ናታኔይካ፥ «ጎዳይ ኔናራ ጊዲዳ ጊሻስ ኔ ቆፒዳ ኡባ ኦꬃ» ጊዴስ።

4 ሄ ጋላሳ ኦማርስ ጎዳ ቃላይ ናታኔኮ ዪዲ፥ 5 «ኔኒ ባዳ ታ ኣይሌ ዳዊቴስ፡ ታ ኢዛን ዳና ኬꬅ ኔ ኬጻካ። 6 ታኒ ኢስራኤሌ ኣሳ ጊብጼፔ ኬሶሶፌ ዶማዳ ሃች ጋካናስ ዱንካኔ ታስ ኣቆሶ ሂስታዳ ኢሲሶፔ ሃራሶ ዩያ ዩያ ዴኣዲስ ኣቲን ኬꬃን ዴኣቤኬ። 7 ታኒ ኢስራኤሌ ኣሳራ ቢዳሶ ኡባን ታ ዴሬ ኢስራኤሌ ናጋና ማላ ታ ኣዛዚን ካሌꬂዛይታፔ ኢሳ፥ ‹ኔ ታስ ዚጋ ሚꬃፌ ኣይስ ኬጻቤኪ?› ጊዳዴይ ዲዜ?

8 «ሃኢካ ታ ኣይሌ ዳዊቴስ ኡባፌ ዎልቃማ ጎዳይ፡ ታ ዴሬ ኢስራኤሌ ኔ ኣይሳና ማላ ታ ኔና ዴንꬃዲስ፤ ዶርስ ሄሚዛሶሆፔ ታ ኔና ኤካዲስ። 9 ኔ ቢዳሶ ኡባን ታ ኔናራ ጊዳዲስ፤ ኔ ሞርኬታ ኡባ ታ ኔ ሲንꬃፌ ꬋይሳዲስ፤ ሃኢካ ኢስታ ሱንꬃይ ቢታ ቦላ ኬሂ ኤሬቲዳ ዳሮ ጊታ ኣሳታፔ ኢሳ ሱንꬃ ማላ ታ ኔ ሱንꬃ ꬎቂሳና። 10 ኢዛስ ቡዞ ዱሳሶይ ዳና ማላ ሃይሳፌ ቃጾንታ ማላ ታ ዴሬ ኢስራኤሌስ ሶሆ ኢማናኔ ሚንꬃና። ሃይሳፌ ካሴ ሃኒዳ ማላ ሃይሳፌ ጉዬ ኢታ ዴሬይ ኢስታ ኡንኤꬄና። 11 ታ ዴሬ ኢስራኤሌ ካሌꬂዛይታ ታ ሹሚዳ ዎዴፔ ዶሚዲ ኢስቲ ኢዛ ቦላ ኦꬂዳይሳꬆ ሃይሳፌ ጉዬ ኢዛ ቦላ ኦሴቴና፤ ሄሳꬆካ ኔ ሞርኬታ ኡባፌ ታ ኔና ናጋና። ጎዳይ ባ ሁኤራ ኬꬅ ኔስ ኬጻናይሳ ኢዚ ዮቴስ። 12 ኔ ላይꬃ ዉርሳዳ ካሴ ኔ ኣዋታኔ ጋይቲዛ ዎዴ ኔና ላታና ዜሬꬅ ታ ኔፔ ኬሳና፤ ኢዛ ካዎቴꬃካ ታ ሚንꬃና።* 13 ታ ሱንꬃስ ኬꬅ ኬጻናይ ኢዛ፤ ታኒካ ኢዛ ካዎቴꬃ ሜርናስ ሚንꬃና። 14 ታ ኢዛስ ኣዋ ጊዳና፤ ኢዚካ ታስ ና ጊዳና፤ ኢዚ ሞሮ ኦꬂኮ ኣስ ሙሪዛ ጉፌራ ታ ኢዛ ሙራና፤ ኣሳ ናይ ሊሶን ጋራፌቲዛ ማላ ታ ኢዛ ጋራፋና። * 15 ታ ማሮቴꬃ ኔፔ ካሴ ዲዛ ሳኦሌፔ ሃሲዳይሳꬆ ታ ኢዛፔ ሃሲኬ። 16 ኔ ኬꬃይኔ ኔ ካዎቴꬂ ታ ሲንꬃን ሜርናስ ሚኒ ዳና፤ ኔ ካዎቴꬃ ኣራታይካ ሜርናስ ሚኒ ዳና» ጊዴስ። *

17 ናታኔይ ሃይሳ ኣጁታ ቃላ ኩሜꬅ ዳዊቴስ ዮቲዴስ።

ዳዊቴ ዎሳ

(1ታሪ 17፡16-27)

18 ሃይሳፌ ጉዬ ካዎ ዳዊቲ ጌሊ ጎዳ ሲንꬃን ኡቲዲ፥

«ኡባ ሃሪዛ ጎዳዉ! ኔ ታና ሃይሳስ ጋꬃናስ ታ ኦኔ? ታሶ ኣሳይካ ኣዜ? 19 ኡባ ሃሪዛ ጎዳዉ፥ ሃይሲ ኔ ሲንꬃን ጉꬅ ጊዲሺን ኔ ጊዲኮ ኔ ኣይሌዛሶይ ሲንꬃፌ ሃናናይሳ ዮታዳሳ፤ ኡባ ሃሪዛ ጎዳዉ! ኔ ኣሳራ ጋይቲዛ ሎሴ ኦጌይ ሃይሴ?

20 «ዳዊቲ ኔና ሃይሳፌ ቦላራ ሃራ ኣይ ጋና ዳንዳይዜ? ኡባ ሃሪዛ ጎዳዉ፥ ኔ ኣይሌዛ ኔ ኤራሳ። 21 ኔ ቃላዛ ጊሻሲኔ ኔ ዎዚና ቆፋ ማላ ኔ ሃይሳ ጊታ ሚሽ ኦꬃዳሳ፤ ኔ ኣይሌዚ ኤራና ማላ ቆንጪሳዳሳ።

22 «ኡባ ሃሪዛ ጎዳዉ፥ ኔ ኣይ ማላ ጊታ! ሙሌካ ኔና ሚሳቲዛይ ኦኒካ ዴና፤ ኑኒ ኑ ሃይꬃራ ሲዪዳ ማላ ኔፔ ኣቲን ሃራ ጾሲ ዴና።

23 «ባ ዴሬ ጊዳና ማላ ኢዛ ኣሻናስ ጾሲ ኢዛፔ ሲንꬃራ ቢዳ ዴሬይ፥ ባ ሱንꬃስ ኦꬃና ማላ ካዎቴꬃታኔ ኢስታ ኤቃ ጾሳታ ባ ሲንꬃፌ ጎዲዲ ጊታኔ ያሺሲዛ ማላታ ኦꬂዲ ጊብጼፔ ዎዚ ኤኪዳ ኔ ዴሬ ኢስራኤሌ ማላይ ቢታ ቦላ ኦኒ ዲዜ?* 24 ኔ ዴሬዛ ኢስራኤሌ ሜርናስ ኔስ ቡዞ ዴሬ ኦꬃዳ ሚንꬃዳሳ፤ ጎዳዉ፥ ኔ ኢዛ ጾስ ጊዳዳሳ።

25 «ሃኢካ ጎዳ ጾሳዉ፥ ኔኒ ኔ ኣይሌዛሲኔ ኢዛ ኬꬃስ ኢሚዳ ሂዶታ ሜርናስ ናጋ፤ ኔ ዮቲዳ ማላካ ፖላ፤ 26 ሄሳ ጊሻስ ኔ ሱንꬂ ሜርናስ ጊታ ጊዳና፤ ኣሳይካ፥ ‹ኡባፌ ዎልቃማ ጎዳይ ኢስራኤሌ ጾሳ› ጋና። ኔ ኣይሌ ዳዊቴ ኬꬃይ ኔ ሲንꬃን ሚኖ ጊዳና።

27 «ኣቤት ኡባፌ ዎልቃማ ጎዳዉ፥ ኢስራኤሌ ጾሳዉ፥ ‹ታ ኔስ ኬꬅ ኬጻና› ጋዳ ሄሳ ታስ ኔ ኣይሌዛስ ቆንጪሳዳሳ። ሄሳ ጊሻስ ኔ ኣይሌዚ ሃ ዎሳዮ ዎሳናስ ባ ዎዚናን ጻሊዴስ። 28 ኣቤት ኡባ ሃሪዛ ጎዳዉ! ኔኒ ጾሳ፤ ኔ ቃላይካ ኣማኔቲዳይሳ፤ ሃይሳ ሎኦ ሚሽ ኦꬃናስ ኔኒ ኔ ኣይሌዛስ ሂዶታ ኢማዳሳ። 29 ኢዚ ኔ ሲንꬃን ሜርናስ ሚኒ ዳና ማላ፥ ሃኢካ ኔ ኣይሌዛ ኬꬅ ኣንጃርኪ! ኣቤት ኡባ ሃሪዛ ጎዳዉ! ሃይሳ ኔርካ ኔ ዮታዳሳ፤ ኔ ኣንጆን ኔ ኣይሌዛ ኬꬂ ሜርናስ ኣንጄታና» ጊዴስ።

8

ዳዊቲ ጾኒዳ ጾኖታ

(1ታሪ 18፡1-17)

1 ሄሳፌ ጉዬ ዳዊቲ ፊሊስጼሜ ኣሳ ጾኒዴስ፤ ባ ሼኔ ጋርሳን ኣይሲዴስ፤ ሜቴጊ-ኣማ ጌቴቲዛ ካታማዮ ፊሊስጼሜታ ኩሼፔ ዎꬂ ኤኪዴስ።

2 ሄሳꬆካ ዳዊቲ ሞኣቤታ ጾኒዴስ፤ ኢስታ ቢታ ቦላ ኢሺሲዲ ዎዶሮን ዋꬊ ጼሊዴስ፤ ዋꬊ ጼሊዳይታፔ ናምኡ ኩሼ ጊዲዛይታ ኢዚ ዎꬊን ኢሲ ኩሼ ጊዲዛይቲ ፓጻ ኣቲዳ፤ ሄሳ ጊሻስ ሞኣቤ ኣሳይ ዳዊቴስ ሃሬቲዴሲኔ ኢዛስ ጊሪዴስ።

3 ሄሳፌካ ሃራ ዳዊቲ ኤፊራጺሴ ሻፋ ማታን ዲዛ ዴሬዛ ዛሪ ኦይካና ቢዲ፥ ጾባ ካዎ ኤራሆቤ ና ሃዳዲኤዜሬ ኦሊ ጾኒዴስ። 4 ዳዊቲ ኢዛፔ 1,000 ፓራ-ጋሬታ፥ 7,000 ቶጋንቻታ፥ * 20,000 ኦላንቻታ ዲኢዴስ፤ 100 ፓራ-ጋሬታ ጻላ ኣሺዲ ሃንኮይታ ኡባ ጊልዳዪ ዬዲዴስ።

5 ዳማስቆ ኣራሜን ዲዛ ጾባ ካዎ ሃዳዲኤዜሬ ማዳናስ ዪዳ ዎዴ ዳዊቲ ኢስታፌ 22,000 ኣስ ዎꬊዴስ። 6 ሄሳፌ ጉዬ ዳማስቆን ዲዛ ኣራሜን ባ ኦላ ኣሳታ ካምቤ ጊግሲዴስ። ኣራሜ ኣሳይ ኢዛስ ሃሬቲዴሲኔ ጊሪዴስ፤ ጎዳይ ዳዊቲ ቢዳሶ ኡባን ኢዛስ ጾኖ ኢሚዴስ።

7 ሃዳዲኤዜሬ ሹሜቲ ኦይኪዳ ዎርቃ ጎንዳሌታ ዳዊቲ ኤኪዲ ዬሩሳላሜ ኤፊዴስ። 8 ካዎ ዳዊቲ ቤጻሄኔ ቤሮታዬ ጌቴቲዛ ሃዳዲኤዜሬ ካታማታፔ ኬሂፔ ዳሮ ጻርቂማላ ዴንꬂ ኤፊዴስ።

9 ሃማቴ ዴሬ ካዎ ቶኡዪ ዳዊቲ ኩሜꬃ ሃዳዲኤዜሬ ኦላ ኣሳ ጾኒዳይሳ ሲዪዳ ዎዴ፥ 10 ቶኡዪ ሃዳዲኤዜሬራ ኡባ ዎዴ ኦሌቲሼ ዲዛ ጊሻስ ሳሮካኔ ኢዚ ሃዳዲኤዜሬ ጾኒዳ ጾኖ ቆንጪሳናስ ባ ና ኢዮራሜ ካዎ ዳዊቴኮ ኪቲ ዬዲዴስ፤ ኢዚካ ቢራፔ፥ ዎርቃፌኔ ጻርቂማላፔ ኦሴቲዳ ሚሻታ ኤኪ ዪዴስ።

11 ካዎ ዳዊቲ ካሴ ባ ጊሪሲዳ ካዎታፔ ጌሊዳ ቢራኒኔ ዎርቃን ኦꬂዳ ማላ ሃይታ ሃ ሚሻታካ ጎዳስ ዱማሲዴስ። 12 ኢዛስ ጊሪዳ ካዎቲ፥ ኤዶሜ፥ ሞኣቤ፥ ኣሞኔ ኣሳ፥ ፊሊስጼሜ ኣሳኔ ኣማሌቄ ኣሳ። ሄሳꬆካ ጾባ ካዎ ኤራሆቤ ና ሃዳዲኤዜሬፔ ዲኢ ኤኪዳይሳ ጎዳስ ዱማሲዴስ።

13 ማጺኔ ሾባ ጌቴቲዛሶን ዳዊቲ ኤዶሜ ኣሳፔ 18,000 ኣስ ዎꬊ ሲሚዳፔ ጉዬ ኢዛ ሱንꬃይ ኬሂ ናሼቲዴስ። *

14 ኩሜꬃ ኤዶሜን ኦላንቻታ ካምቤ ጊግሲዴስ፤ ኤዶሜ ኣሳይ ኡባይ ዳዊቴስ ሃሬቲዴስ፤ ዳዊቲ ቢዳሶ ኡባን ጎዳይ ኢዛስ ጾኖ ኢሚዴስ።

ዳዊቴ ሹሜታ

15 ዳዊቲ ኩሜꬃ ኢስራኤሌ ቦላ ካዎቲዴስ፤ ዴራስ ሱሬ ፒርዳኔ ዎጋ ኤሲዴስ። 16 ጹሪያ ና ኢዮኣቤይ ኦላንቻታ ሃላቃ፤ ኣሂሉዴ ና ኢዮሳፊጼይ ታሪኬ ጻፌ። 17 ቃሴ ኣሂጹቤ ና ሳዶቄይኔ ኣቢያታሬ ና ኣሂሜሌኬይ ቄሴ፤ ሳራያይ ጻፌ። 18 ዮዳሄ ና ባናያይ ኬሊቴ ኣሳሲኔ ፔሊቴ ኣሳስ ሃላቃ፤ ዳዊቴ ኣቱማ ናይቲ ካዎቴꬃ ኬꬃን ዞሬ ኢሚዛይታ። †

9

ዳዊቴኔ ሜምፌቦስቴ

1 ዳዊቲ፥ «ዮናታኔ ጊሻስ ጋዳ ታኒ ኢዛስ ኪያቴꬅ ኦꬃና ማላ ሳኦሌ ሶ ኣሳፔ ኣቲዳ ኣሲ ዲዜ?» ጊ ኦይቺዴስ። *

2 ሄ ዎዴ ሳኦሌ ሶን ጺባ ጌቴቲዛ ኢሲ ኣይሌይ ዴስ፤ ኢዚ ዳዊቴኮ ባና ማላ ኢዛስ ኣሳይ ዮቲዴስ። ካዎዚካ ኢዛ፥ «ጺባ ጌቴቲዛይ ኔኔ?» ጊ ኦይቺዴስ።

ኢዚካ፥ «ኤ ታና ኔ ኦሳንቻዛ» ጊዴስ።

3 ካዎዚካ፥ «ጾሳ ኪያቴꬅ ታ ኢዛስ ኦꬃና ማላ ሳኦሌ ሶ ኣሳፔ ኣቲዳ ኣሲ ዴኔ?» ጊ ኦይቺዴስ። *

ጺባይካ ካዎዛስ፥ «ዮናታኔስ ቶሆ ሲሊዳ ኢሲ ናይ ዴስ» ጊዴስ።

4 ካዎዚካ፥ «ኢዚ ኣዋን ዲዜ?» ጊ ኦይቺዴስ፤

ጺባይካ፥ «ሎዲባሬ ጌቴቲዛሶን ኣምኤሌ ና ማኪሬሶን ዴስ» ጊ ዛሪዴስ።

5 ሄሳ ጊሻስ ካዎ ዳዊቲ ሜምፌቦስቴ ሎዲባሬፔ ኣምኤሌ ና ማኪሬ ሶፔ ኪቲ ኤሂሲዴስ።

6 ሳኦሌ ናዛ ዮናታኔ ና ሜምፌቦስቴይ ዳዊቴኮ ዪዲ ኢዛ ቦንቾስ ቢታ ቦላ ጉፋኒዲ ሳሮኪዴስ።

ዳዊቲ ኢዛ፥ «ሜምፌቦስቴ!» ጊ ጼይጊዴስ።

ኢዚካ፥ «ሄኮ ኔ ኦሳንቻዚ ሃን ዳይስ» ጊዴስ። 7 ዳዊቲካ ኢዛ፥ «ባቦፋ፤ ኔ ኣዋ ዮናታኔ ጊሻስ ጋዳ ታኒ ኔስ ኪያቴꬅ ኦꬃና፤ ኔ ማይዛ ሳኦሌ ቢታ ሙሌራ ታ ኔስ ዛራና፤ ኔኒ ኡባ ዎዴ ታ ማዳፌ ማንዳሳ» ጊዴስ።

8 ሜምፌቦስቴይ ቢታ ቦላ ጉፋኒዲ፥ «ሃይቂዳ ካና ማላ ቆዴቲዳ ታስ ኔ ሃይሳ ኬና ኦꬃናስ ኔ ኦሳንቻይ ታ ኦኔ?» ጊዴስ።

9 ሄሳፌ ጉዬ ካዎዚ ሳኦሌ ኣይሌ ጺባ ጼይጊዲ፥ «ሳኦሌሲኔ ኢዛሶ ኣሳስ ዲዛ ሚሽ ኡባ ኔ ጎዳ ናዛ ና ሜምፌቦስቴስ ኢማዲስ። 10 ኔኒ፥ ኔ ናይቲኔ ኔ ኦሳንቻቲ ኢንቴ ጎዳ ናዛ ናይ ባስ ዴማና ማላ ኢዛ ጋዴ ኢዛስ ጎዪዲ ካꬅ ኢዛስ ጌልꬂቴ፤ ኔ ጎዳ ናዛ ና ሜምፌቦስቴይ ጊዲኮ ኣይ ዎዴካ ታ ማዳፌ ማና» ጊዴስ። ሄ ዎዴ ጺባስ 15 ኣቱማ ናይቲኔ 20 ኦሳንቻቲ ዴቴስ።

11 ሄሳፌ ጉዬ ጺባይ ካዎዛስ፥ «ታ ጎዳ ካዎ! ኔ ኦሳንቻ ኔ ኣዛዚዳ ኡባ ኔ ኣይሌይ ፖላና» ጊዴስ። ሄሳ ጊሻስ ሜምፌቦስቴይ ካዎዛ ናይታፔ ኢሳ ማላ ጊዲዲ ዳዊቴ ማዳፌ ሚሼ ዴኢዴስ።

12 ሜምፌቦስቴስ ሚካ ጌቴቲዛ ኢሲ ጉꬃ ናይ ዴስ፤ ጺባሶ ኣሳይ ኡባይ ሜምፌቦስቴስ ኦꬂሼ ጋምኢዴስ። 13 ሜምፌቦስቴይ ኡባ ዎዴ ካዎ ማዳፌ ሚዛ ጊሻስ ዬሩሳላሜን ዴኢዴስ፤ ኢዛስ ናምኡ ቶሆቲ ሲላ።

10

ኣሞኔታ ጾኔቴꬅ

(1ታሪ 19፡1-19)

1 ሄሳፌ ጉዬ ኣሞኔታ ካዎይ ሃይቂዴስ፤ ኢዛ ና ሃኖኔይ ኢዛሶሆን ካዎቲዴስ። 2 ዳዊቲካ፥ «ኢዛ ኣዋይ ታስ ኪያ ኦꬂዳይሳꬆ ታኒካ ናኦሴ ና ሃኖኔስ ኢዛ ኩሼ ዛራና» ጊ ቆፒዴስ። ሄሳ ጊሻስ ኢዛ ኣዋ ሃይቆ ጊሻስ ሚሼቲዳይሳ ዮታና ማላ ዳዊቲ ኣስ ኪቲዴስ፤ ዳዊቲ ዬዲዳ ኣሳቲ ቢዲ ኣሞኔ ዴሬ ጋኪዳ ማላ፥ 3 ኣሞኔ ዴሬ ሹሜቲ ባ ጎዳ ሃኖኔ፥ «ዳዊቲ ባስ ሴቴቲዳ ሚሻ ቆንጪሳናስ ኣስ ኪቲዳይ ኔ ኣዋ ቦንቻናስ ኪቲዳ ኔስ ሚሳቲዜ? ኢዚ ኪቲዳ ኣሳቲ ካታማዮ ፓጪ ጼላናስ፥ ጾሞሳናሲኔ ꬋይሳናስ ጊዴኔ?» ጊዳ። 4 ሄሳ ጊሻስ ሃኖኔይ ዳዊቴ ኣሳታ ኦይኪዲ ኢሳ ኢሳ ቡች ባጋሲ ሜዲዴስ፤ ኢስቲ ማይኢዳ ማይኦዛካ ፑዴ ጼሳ ጋꬂ ቃንጺ ዬዲዴስ።

5 ኣሳቲ ኬሂ ዬላቲዳይሳ ዳዊቲ ሲዪዳ ጊሻስ ኣስ ኢስታስ ኪቲዴስ፤ ካዎዚ፥ «ኢንቴ ቡቻይ ዲጫናሼ ጋካናስ ኢያርኮን ጋምኢዲ ሄሳፌ ጉዬ ሲሚ ዪቴ» ጊዴስ።

6 ኣሞኔ ኣሳይ ዳዊቲ ኢስታ ኢጺዳይሳ ኤሪዲ ቤት-ኤራኣቤፔኔ ጾባፌ 20,000 ኣራሜፔ ቶሆራ ቢዛ ዎታዳራታ ሄሳꬆካ ካዎ ማኢካይ 1,000 ኣሳራ ቃሴካ ጾባፌ 12,000 ኣስ ቃጻሪዳ።

7 ዳዊቲ ሄሳ ሲዪዲ ኢዮኣቤ ኩሜꬃ ኦላ ኣሳራ ጋꬂ ዬዲዴስ። 8 ኣሞኔ ኣሳይ ኬዚዲ ባ ካታማ ጌሊዛ ፔንጌ ቦላ ሳልፌን ኤቂዴስ፤ ጾባ ኣሳይ፥ ኤራሆቤ ኣሳይ፥ ሄሳꬆካ ጾቢያ ኣሳይኔ ማኢካ ኣሳይ ዴምባ ቦላ ዱማ ሳልፊዳ።

9 ኢዮኣቤይካ ጉዬራኔ ሲንꬃራ ኦላይ ባና ጊዶꬂዳይሳ ቤኢዲ ኢስራኤሌ ጋርሳን ኤሬቲዳ ኦላንቻታፔ ጉꬃታ ዶሪዲ ኣራሜ ኦላንቻታ ሲንꬃን ኣꬂ ኤሲዴስ። 10 ሃንኮ ኣቲዳ ኦላንቻታ ባ ኢሻ ኣቢሳዬ ኢስታ ቦላ ሹሚዲ ኣሞኔ ኣሳ ሲንꬃን ኤሲዴስ። 11 ኢዮኣቤይካ፥ «ኣራሜ ኣሳይ ታ ቦላ ሚኒኮ ኔ ያዳ ታና ማዳ፤ ኣሞኔ ኣሳይ ኔ ቦላ ሚኒኮ ታ ባዳ ኔና ማዳና። 12 ሄሳ ጊሻስ ሚና! ኑኒ ኑ ዴሬዛሲኔ ኑ ጾሳ ካታማታስ ኣኔ ሚኒ ኦሌቶስ፤ ጎዳይ ባና ሎኢዳ ማላ ኦꬆ» ጊዴስ።

13 ሄሳፌ ጉዬ ኢዮኣቤይኔ ኢዛራ ዲዛ ኦላ ኣሳይ ኣራሜ ኣሳ ኦላናስ ጌዴ ሲንꬅ ሆርዶፊዴስ፤ ኣራሜ ኣሳይ ኢስታ ሲንꬃፌ ባቃቲዴስ። 14 ኣራሜ ኣሳይ ባቃቲዳይሳ ኣሞኔ ኣሳይ ቤኢዲ ኢስቲካ ኣቢሳዬ ሲንꬃፌ ባቃቲዲ ጌዴ ካታማይ ጊዶ ጌሊዳ፤ ሄሳ ጊሻስ ኢዮኣቤይ ኣሞኔ ኣሳ ኦሊዛይሳ ኣጋጊዲ ጉዬ ዬሩሳላሜ ሲሚዴስ።

15 ኣራሜ ኣሳይ ኢስራኤሌ ኣሳን ጾኔቲዳይሳ ቤኢዲ ቃሴካ ኢሲ ቦላ ሺቂዳ። 16 ሃዳዲኤዜሬ ኣሳታ ኪቲዲ ሻፋፔ ሄ ፒንꬃን ዲዛ ኣራሜ ኣሳ ኤሂሲዴስ፤ ኢስቲካ ሃዳዲኤዜሬ ኦላ ኣሳ ኣዛዚዛ ሶባኬ ኣላፌቴꬃን ኤላሜ ቢዳ።

17 ዳዊቲ ሄሳ ሲዪዲ ኩሜꬃ ኢስራኤሌ ኣሳ ሺሺዴስ፤ ሄሳፌ ጉዬ ዮርዳኖሴ ፒኒዲ ኤላሜ ቢዴስ፤ ኣራሜ ኣሳይ ኦላስ ጊጌቲዲ ዳዊቴራ ቲራን ጋይቲዴስ። 18 ጊዶ ኣቲን ኢስቲ ኢስራኤሌ ሲንꬃፌ ባቃቲዳ፤ ዳዊቲ ኢስታፌ 700 ፓራ-ጋሬ ኣሳታኔ 40,000 ቶሆን ቢዛ ኦላንቻታ ዎꬊዴስ። ሄሳꬆ ኢስቲ ኦላ ኣሳ ኣዛዚዛ ሶባኬካ ጫዲ ማዱንꬂዳ ጊሻስ ኢዚ ሄን ሃይቂዴስ። 19 ሃዳዲኤዜሬፔ ጋርሳራ ዲዛ ካዎቲ ኡባይ ኢስራኤሌ ኣሳን ጾኔቲዳይሳ ቤኢዲ ኢስራኤሌ ኣሳራ ሳሮቴꬅ ሜꬊዲ ኢስታስ ሃሬቲዳ።

ሄሳ ጊሻስ ኣራሜ ኣሳይ ኣሞኔ ኣሳ ማዳናስ ባቢዴስ።

11

ዳዊቴኔ ቤርሳቤሆ

1 ካዎቲ ኦላስ ኬዚዛ ኦፊንꬃ ኣጊናታን ዳዊቲ ኢዮኣቤ ካዎ ሹሜታራኔ ኩሜꬃ ኦላንቻታራ ጋꬂ ኦላስ ዬዲዴስ፤ ኢስቲካ ኣሞኔ ዴሬ ኣሳ ꬋይሲዳ፤ ኤራባ ካታማዮ ጊዶꬂዳ፤ ጊዶ ኣቲን ሄ ዎዴ ዳዊቲ ዬሩሳላሜን ኣቲዴስ። *

2 ኢሲ ጋላስ ቢላሄ ዎዴ ዳዊቲ ꬊስኮፌ ቤጊዲ ካዎ ኬꬃ ፖቄ ቦላ ኬዚዲ ሲሜሬቲሼ ኢሲ ማጫሳያ ባ ቦላ ሜጬቲሺን ቤኢዴስ፤ ማጫሳያ ኬሃ ማላ ሎኦ። 3 ዳዊቲ ኣስ ኪቲዲ ማጫሳይ ጊሻስ ኦይሼቺዴስ፤ ኣዴዚካ፥ «ሃና ሂቴ ዴሬ ኣስ ኦሪዮ ማቾ ኤልኣሜ ቢዮ ቤርሳቤሆ ጊዴኬ?» ጊዴስ። 4 ሄሳፌ ጉዬ ዳዊቲ ኣስ ዬዲዲ ኢዞ ባኮ ኤሂሲን ኢዚ ዲዛሶ ጌላዱስ፤ ሂስቲን ኢዚራ ዚንኢዴስ፤ ሄ ዎዴ ኢዛ ማጫ ናስ ዪዛ ኣጊና ዎጋፔ ጌያ ኡታዱስ። 5 ማጫሳያ ቃንꬃታዳ ዳዊቴስ፥ «ታ ኔስ ሻራዲስ» ጋሼ ኪታ ዬዳዱስ።

6 ሄሳፌ ጉዬ ዳዊቲ ኢዮኣቤስ፥ «ሂቴ ዴሬ ኣስ ኦሪዮ ሃ ታኮ ዬዳ» ጊ ኪቲዴስ፤ ኢዮኣቤይካ ኦሪዮ ዳዊቴኮ ዬዲዴስ። 7 ኦሪዮይ ዳዊቴኮ ዪን ዳዊቲ ኢዮኣቤኔ ኦላንቻታ ሳሮቴꬅ ኦይቺዴስ፤ ሄሳꬆካ ኦላዚ ዋኒ ኦሌቲዛኮ ኢዛ ኦይቺዴስ። 8 ሄሳፌ ጉዬ ዳዊቲ ኦሪዮ፥ «ኣኔ ኔኒ ኔሶ ባዳ ቶሆ ሜጬታ» ጊዴስ፤ ኦሪዮይ ካዎ ኬꬃፌ ሞይዜቲ ቢዴስ፤ ካዎዚ ሞጎታ ካꬅ ጌዶራ ኢዛስ ዬዲዴስ። 9 ጊዶ ኣቲን ኦሪዮይ ባ ጎዳ ኦሳንቻታ ኡባራ ካዎ ኬꬃ ጊቤ ፔንጌ ቦላ ኢቺዴስ ኣቲን ባሶ ቢቤና።

10 ዳዊቲ፥ «ኦሪዮይ ባሶ ቢቤና» ጊዛይሳ ሲዪዳ ማላ ኦሪዮ፥ «ኔ ቡሮ ኦጌፔ ጌሎ ቦላ ዳሳ ዲኪ? ኔሶ ኣይስ ባቤኪ?» ጊ ኦይቺዴስ።

11 ኦሪዮይካ ዳዊቴስ፥ «ታቦታይ፥ ኢስራኤሌ ኣሳይኔ ዩሁዳ ኣሳይ ዱንካኔን ዲሺን፥ ታ ጎዳ ኢዮኣቤይኔ ታ ጎዳ ኣሳይ ጮ ዴምባ ቦላ ዲሺን ታኒ ማናሲኔ ኡያናስ ቃሴካ ታ ማቼይራ ኣቃናስ ዋና ታሶ ቦ? ኢንቴ ኣሾ! ታ ሃይሳ ማላ ኦꬂኬ» ጊዴስ።

12 ዳዊቲካ ኢዛስ፥ «ኤሮ፥ ኔ ሃች ሃይሳን ኣቂኮ ዎንቶ ታ ኔና ሞይዛና» ጊዴስ። ሄሳ ጊሻስ ኦሪዮይ ሄ ጋላሲኔ ዎንቴꬃ ጋላስ ዬሩሳላሜን ታኪዴስ። 13 ዎንቴꬃ ጋላስ ዳዊቲ ባ ዲዛሶን ኢዛስ ጊቢራ ጊግሲዲ ሚዚ፥ ኡሺ ካልሲዲ ኢዛ ማꬆሲዴስ፤ ጋዴይ ቃሚሺን ኦሪዮይ ጋዴን ኦንጌቲ ዲዛ ሂጻን ኢቻናስ ኢዛ ጎዳ ኣይሌቲ ዲዛሶ ቢዴስ ኣቲን ባሶ ቢቤና።

14 ጋዴይ ዎንቲሺን ዳዊቲ ኢዮኣቤስ ዳብዳቤ ጻፊዲ ኦሪዮ ቦላ ዬዲዴስ። 15 ዳብዳቤዛን፥ «ኦሪዮ ኦላይ ሚኒዛሶን ኤሳ፤ ሄን ኢዚ ጫዴቲ ሃይቃና ማላ ኣጋጊዲ ባቃቲቴ» ጊ ጻፊዴስ።

16 ሄሳ ጊሻስ ኢዮኣቤይ ካታማዮ ጊዶꬂዳ ዎዴ ኬሂ ኤቄቲዛ ኦላንቻቲ ዲዛ ሚጻን ኦሪዮ ኤሲዴስ። 17 ካታማዪን ዲዛ ኣሳይ ኬዚዲ ኢዮኣቤራ ኦላ ዳንጺዴስ፤ ዳዊቴ ኦላንቻታፔ ጉꬃቲ ኩንዲዳ፤ ሄሳꬆካ ሂቴ ዴሬ ኣስ ኦሪዮይ ሃይቂዴስ።

18 ኢዮኣቤይ ኦላሶን ሃኒዳ ኡባ ዳዊቴስ ኪቲ ዬዲዴስ። 19 ኪቴቲ ቢዛይሳስ፥ «ሃይሳ ኦላ ሃኖታ ኔ ካዎዛስ ዮቲዳፔ ጉዬ፥ 20 ካዎዚ ኔ ቦላ ሃንቄቲዲ፥ ‹ኢንቴ ኦሌታናስ ኣይስ ሄሳ ማላ ካታማይኮ ኬሂ ሺቂዴቲ? ጊምቤዛ ካራራ ኢንቴ ቦላ ዎንዳፌ ዱካናይሳ ኤሬኬቲ? 21 ዬሩቤሼቴ* ና ኣቢሜሌኬ ኢሲ ማጫሳያ ቴቤሴን ጊምቤዛ ካራራ ዎጻ ማይዴ ዬዳዳ ዎꬋቤኬ? ሂስቲን ኢንቴ ኣይስ ሄሳ ኬና ጌዴ ጊምቤዛኮ ሺቂዴቲ?› ጊ ኦይቺኮ ኔኒካ ኢዛስ ዛራዳ፥ ‹ሂቴ ዴሬ ኣስ ኔ ኦሳንቻ ኦሪዮይ ሃይቂዴስ› ጋዳ ዮታ» ጊዴስ። *

22 ሄሳ ጊሻስ ኪቴቲዳ ኣዴዚ ዴንዲ ቢዴስ፤ ሄ ቢ ጋኪዳ ማላ ኢዮኣቤይ ዬዲዳ ኪታ ኡባ ዳዊቴስ ዬዲዴስ። 23 ኪቴቲ ቢዳይሲ ዳዊቴስ፥ «ኣሳቲ ኑ ቦላ ዎልቃሚዲ ኑና ኦላናስ ዴምባ ጋካናስ ዪዳ፤ ጊዶ ኣቲን ኑኒ ኢስታ ካታማይ ፔንጌ ጋካናስ ጎዲዶስ። 24 ሄሳፌ ጉዬ ዎንዳፌ ዱኪዛ ኣሳቲ ጊምቤዛ ቦላ ኡቲዲ ኔ ኣይሌታ ጊዲዳ ኑ ቦላ ዎንዳፌ ዱኪዳ፤ ካዎዛ ኦሳንቻታፔ ጉꬃታ ዎꬊዳ፤ ኔ ኦሳንቻ ሂቴ ዴሬ ኣስ ኦሪዮይካ ሃይቂዴስ» ጊዴስ።

25 ዳዊቲ ኪቴቲ ዪዳይሳስ፥ «ኔኒ ኢዮኣቤስ፥ ‹ኣይ ዎዴ ጊዲንካ ማሻይ ኢሲቶ ሄሳፌ ዎይኮ ሃይሳፌ ሜስ፤ ሄሳ ጊሻስ ሃይሳ ሃ ሃኖዛን ካዮቶፋ፤ ካታማዮ ኦላ ኦይካናሲኔ ꬋይሳናስ ሚና› ጋዳ ሚንꬄꬃ» ጊዴስ።

26 ኦሪዮ ማቼያ ኢዚ ኣዚናይ ሃይቂዳይሳ ሲያዳ ኬሃ ሚሼታዳ ኢዛስ ዬካዱስ። 27 ካዮቴꬃ ዎዴይ ኣꬊዳፔ ጉዬ ዳዊቲ ኪቲ ኤሂሲዲ ኢዞ ባስ ማቾ ኤኪዴስ፤ ኢዛ ዳዊቴስ ኣቱማ ና ዬላዱስ፤ ጊዶ ኣቲን ዳዊቲ ኦꬂዳ ኦሶይ ጎዳ ኡፋይሲቤና።

12

ናታኔኔ ካዎ ዳዊቴ

1 ጎዳይ ናቤ ናታኔ ዳዊቴኮ ኪቲዴስ፤ ኢዚካ ዳዊቴኮ ቢዲ፥ «ኢሲ ካታማን ናምኡ ኣሳቲ ዴቴስ፤ ኢስታፌ ኢሶይ ዱሬ፤ ሃንኮይሲ ማንቆ። * 2 ዱሬዛስ ኬሂ ዳሮ ዶርሳቲኔ ሚዛቲ ዴቴስ። 3 ጊዶ ኣቲን ማንቆዛስ ኢዚ ሻሚዳ ዶርሳ ላቃ ኢሲኔይፔ ኣቲን ሃራይ ዴና፤ ኢዚ ኢዞ ባ ናይታራ ኣልኢሲ ዲቺዴስ፤ ኢዛራ ኢሲፌ ማዉስ፤ ኢሲፌ ኡያዉስ፤ ኢዛ ኪኦን ኢቻዉስ፤ ኢዛ ኢዛስ ዬሎ ማላ።

4 «ኢሲ ጋላስ ዱሬዛሶ ኢማꬂ ዪዴስ፤ ዱሬ ኣዴዚ ባ ዶርሳታፔ ዎይኮ ሚዛታፔ ኤኪዲ ሄ ኢማꬃዛስ ሚዛ ካꬅ ጊጊሳና ኮዪቤና፤ ጊዶ ኣቲን ማንቆዛ ላቃዮ ኤፊዲ ባሶ ዪዳ ኢማꬃዛስ ካꬂ ጊግሲዴስ» ጊዴስ።

5 ዳዊቲ ሄሳ ኦꬂዳይሳ ቦላ ኬሂ ሃንቄቲዲ ናታኔስ፥ «ዴኦ ጎዳይ ቤኢን ሃይሳ ኦꬂዳዴስ ሃይቆይ ቤሴስ! 6 ኢዚ ሃይሳ ማላ ኦሶ ኦꬂዳ ጊሻሲኔ ቃꬌታይ ባይንዳ ጊሻስ ሄ ላቃይ ጊሻስ ኦይዱ ኩሼ ቃንጻና ቤሴስ» ጊዴስ።

7 ሄሳፌ ጉዬ ናታኔይ ዳዊቴስ ዛሪዲ፥ «ሄ ቢታኔዚ ኔና! ጎዳ ኢስራኤሌ ጾሳይ ኔና፥ ‹ኔኒ ኢስራኤሌ ቦላ ካዎ ጊዳና ማላ ታ ኔና ቲያዲስ፤ ሳኦሌ ኩሼፔካ ኔና ኣሻዲስ። 8 ኔ ጎዳ ኬꬃ ታ ኔስ ኢማዲስ፤ ታ ኔ ጎዳ ማቼታካ ኔ ሾጳ ጋርስ ጌልꬃዲስ፤ ኢስራኤሌ ኬꬃኔ ዩሁዳ ኬꬃ ታ ኔስ ኢማዲስ፤ ሃይቲ ኡባይ ኔስ ጉጺዳኮ ታ ኔስ ሄይታፔ ቦላራ ጉጃናኮሺን። 9 ሂስቲን ኢዛ ሲንꬃን ኢታ ሚሽ ኦꬃዳ ጎዳ ቃላ ኣይስ ካዉሻዲ? ሂቴ ዴሬ ኣስ ኦሪዮ ማሻን ሲፋዳሳ፤ ኢዛ ማቼዮ ኔስ ኤካዳሳ፤ ኢዛካ ኣሞኔታ ማሻን ዎꬊሳዳሳ። 10 ኔኒ ታና ካዉሺዳ ጊሻሲኔ ሂቴ ዴሬ ኣስ ኦሪዮ ማቾ ኔስ ኤኪዳ ጊሻስ ኔ ኬꬃፌ ሜርናስ ማሻይ ሻኬቴና› ጌስ።

11 «ጎዳይ ኔና፥ ‹ቤኣ ኔ ኬꬃፌ ኔ ቦላ ኢታ ሚሽ ታ ዴንꬃና፤ ኔ ኣይፌይ ቤኢሺን ኔ ማቼታ ኤካዳ ኔስ ማታ ጊዲዳ ኢሳዴስ ታ ኣꬃ ኢማና፤ ኢዚካ ሴታ ጋላስ ኔ ማቼታራ ዚንኣና። 12 ኔኒ ካሴ ሃይሳ ጌማን ኦꬃዳሳ፤ ታኒ ጊዲኮ ኢስራኤሌ ኡባ ሲንꬃን ጋላስ ፖኦይ ዲሺን ቆንጪሳና› ጌስ» ጊዴስ። *

13 ሄሳፌ ጉዬ ዳዊቲ ናታኔስ፥ «ታኒ ጎዳ ኬሃ ቆሃዲስ» ጊዴስ፤

ናታኔይ ኢዛስ ዛሪዲ፥ «ጎዳይ ኔ ናጋራ ዉርሲዳ ጊሻስ ኔ ሃይቃካ፤ 14 ጊዶ ኣቲን ኔ ሃይሳ ኦꬂን ሞርኬቲ ጎዳ ኬሂ ካዉሻና ማላ * ኔ ኦꬂዳ ጊሻስ ኔስ ዬሌቲዳ ናዚ ሃይቃና» ጊዴስ።

ዳዊቴ ናዛ ሃይቆ

15 ናታኔይ ባሶ ሲሚ ቢዳፔ ጉዬ ኦሪዮ ማቼያ ዳዊቴስ ዬሊዳ ናዛ ቦላ ጎዳይ ኢታ ሃርጌ ዬጊዴስ። 16 ዳዊቲ ባ ናዛ ጊሻስ ጾሳ ዎሲዴሲኔ ጾሚዴስ። ሄሳፌ ጉዬ ጌዴ ባ ኪፊሌ ጌሊዲ ኦማርስ ኦማርስ ቃንጾንታ ሳኣ ቦላ ኢቺ ኣቂዴስ። 17 ኢዛ ካዎቴꬃ ኬꬃ ጪማቲ ኢዛ ሳኣፔ ዴንꬃናስ ኢዛ ማታን ኤቂዳ፤ ኢዚ ጊዲኮ ዴንዶንታ ኢጺዴስ፤ ኢስቲ ሚሺን ኣይኮካ ሚቤና።

18 ላፑንꬃ ጋላስ ናዚ ሃይቂዴስ፤ ዳዊቴ ኦሳንቻቲ፥ «ናዚ ፓጻ ዲሺን ኑ ዮቲን ኑ ጊዛ ሲዪቤና፤ ሂስቲን ኑ ሃኢ ናዛ ሃይቆ ኢዛስ ዎስቲ ዮታና ዳንዳይዞኒ? ኢዚ ባርካ ባ ቦላ ቆሆ ጋꬃና ዳንዳዬስ» ጊ ቆፒዲ ዮታናስ ባቢዳ።

19 ኢዛ ኦሳንቻቲ ጋርሳራ ሳሱኬቲ ሃሳይዛይሳ ዳዊቲ ቤኢዲ ናዚ ሃይቂዳይሳ ኤሪዴስ፤ ሄሳ ጊሻስ፥ «ናዚ ሃይቂዴ?» ጊዲ ኢስታ ኦይቺዴስ። ኢስቲካ ኢዛስ፥ «ኤ ሃይቂዴስ» ጊዳ።

20 ሄ ዎዴ ዳዊቲ ሳኣ ቦላፌ ዴንዲዲ፥ ሜጬቲዲ፥ ጎርፔቲዲኔ ማይኦ ላሚዳፔ ጉዬ ጎዳ ኬꬅ ቢ ጎይኒዴስ። ሄሳፌ ጉዬ ኢዚ ባ ኪፊሌ ጌሊዴስ፤ ባስ ቁማ ኢማና ማላ ኢዚ ኦይቺን ኢሚዳ ቁማ ሚዴስ።

21 ኢዛ ኦሳንቻቲ ኢዛ፥ «ሃይሳꬆ ኣይስ ኦꬃዲ? ናዚ ሼምፖራ ፓጻ ዲሺን ጾማዳሳኔ ዬካዳሳ፤ ጊዶ ኣቲን ናዚ ሃይቂዳፔ ጉዬ ኔ ዴንዳዳ ካꬅ ማዳሳ» ጊዳ።

22 ዳዊቲ ኢስታስ፥ «ኤ ቱማ፥ ናዚ ሼምፖራ ፓጻ ዲዛ ዎዴ፥ ‹ጎዳይ ታስ ኣቶ ጊዲ ናዛ ሼምፖራ ፓጻ ዎꬃናኮን ጋዳ ጾማዲሲኔ ዬካዲስ።› 23 ሃኢ ጊዲኮ ናዚ ሃይቂን ታ ኣዛስ ጾሞ? ታ ኢዛ ሃ ዛራናስ ዳንዳያዚና? ታ ኢዛኮ ባና ኣቲን ኢዚ ሃ ታኮ ሲሜና!» ጊዴስ።

ሶሎሞኔ ዬሌቴꬅ

24 ሄሳፌ ጉዬ ዳዊቲ ባ ማቼዮ ቤርሳቤሆ ሚንꬄꬂዴስ፤ ኢዚኮ ጌሊዲ ኢዚራ ኣቂዴስ፤ ኢዛካ ኢዛስ ኣቱማ ና ዬላዱስ፤ ናዛ፥ «ሶሎሞኔ» ጊ ሱንꬂዴስ፤ ጎዳይካ ኢዛ ዶሲዴስ፤ 25 ጎዳይ ናዛ ዶሲዳ ጊሻስ ኢዛ ሱንꬂ ዪዲዲያ ጌቴቲ ጼይጌታና ማላ ናቤ ናታኔ ባጋራ ቃላ ኪቲዴስ።

ኤራባ ካታማ ጾኔቴꬅ

(1ታሪ 20፡1-3)

26 ሄ ዎዴ ኢዮኣቤይ ኣሞኔታ ካታማ ኤራባ ኦሊዲ ካዎቴꬃ ኬꬃ ሚጻ ኦይኪዴስ። 27 ሄሳፌ ጉዬ ኢዮኣቤይ ዳዊቴኮ ኣስ ኪቲ ዬዲዲ፥ «ታኒ ኤራባ ኦላዳ ሃꬂ ዲዛ ካታማዮ ኦይካዲስ፤ 28 ሃኢ ኔኒ ኣቲዳ ኦላንቻታ ሺሻ ኤካዳ ካታማዮ ጊዶꬃ ኦይካ፤ ኔ ሂስቶንታ ኣጊኮ ካታማዮ ታ ኦይኪኮ ኢዛ ታ ሱንꬃን ጼይጌታና» ጊዴስ።

29 ሄሳ ጊሻስ ዳዊቲ ኩሜꬃ ኦላንቻታ ሺሺ ኤኪ ቢዲ ኤራባ ኦሊ ኦይኪዴስ። 30 ኢስታ ካዎዛ ካላቻ ኢዛ ሁኤፔ ኤኪዴስ፤ ሄ ካላቻዚ ኢሲ ሜክሊቴ † ዎርቃ ጊዲሺን ቦንቼቲዳ ኢንቁን ኣሌቄቲዴስ፤ ዳዊቲ ሄ ካላቻዛ ባ ሁኤን ጎጺዴስ፤ ዳዊቲ ካታማይፔ ኬሂ ዳሮ ሚሽ ዲኢ ኤኪዴስ። 31 ሄን ዲዛ ዴራ ኬሲዲ ኢስታ ማጋዜን፥ ጾይሌኒኔ ካልታን ጎኤቲዲ ኦሶ ኦꬃና ማላ ዎልቃꬂ ኦሲሲዴስ፤ ሄሳꬆካ ጹቤ ሜꬊሲዴስ። ሄሳ ማላ ኦሶይ ሃራ ኣሞኔታ ካታማታ ኡባን ኦሴታና ማላ ኦꬂዴስ። ሄሳፌ ጉዬ ዳዊቲኔ ኢዛ ኦላንቻቲ ኡባይ ዬሩሳላሜ ሲሚዳ።

13

ኣሚኖኔኔ ቲኢማሮ

1 ዳዊቴ ና ኣቤሴሎሜስ ቲኢማሮ ጌቴቲዛ ማላ ሎኦ ሚቻ ዳዉስ፤ ዳዊቴ ና ኣሚኖኔይ ኢዞ ዶሲዴስ።

2 ኣሚኖኔይ ባ ሚቾ ቲኢማሮ ዶሲዳ ጋሶን ሳኬታናሼ ጋካናስ ጬጪዴስ፤ ኢዛ ጌላኦ ጊዲዳ ጊሻስ ኢዚ ኢዚራ ኣቃና ዳንዳይቤና።

3 ኣሚኖኔስ ኢዮናዳቤ ጌቴቲዛ ላጌይ ዴስ፤ ኢዚ ዳዊቴ ኢሻ ሻሜኤ ና፤ ኢዮናዳቤይ ኬሂ ጌኔ ኣሳ። 4 ኢዚ ኣሚኖኔ፥ «ኔ ጊልቃ ጊልቃ ኣቂዛ ጋሶይካ ኣዛኮን ታስ ኣይስ ዮቲኪ!» ጊ ኦይቺዴስ። ኣሚኖኔይ፥ «ታ ኢሻ ኣቤሴሎሜ ሚቾ ቲኢማሮ ዶሲዳ ጊሻስ ጊልቃዲስ» ጊዴስ።

5 ኢዮናዳቤይካ ኢዛስ፥ «ሂስቲኮ ኔኒ፥ ‹ታኒ ሳኬታዲስ› ጋዳ ሂጻን ኬዛ ኢቻ፤ ኔ ኣዋይ ኔና ኦይቻና ዪሺን፥ ‹ታ ሚቾ ቲኢማራ ያዳ ታስ ሚዛ ሚሽ ጊጊሳ ኢሚዳኮ ታና ሎኤስ፤ ካꬃካ ሃይሳን ታ ጼሊሺን ጊጊሳዳ ባ ኩሼራ ኢዛ ታና ባርሳና ማላ ኣዛዛርኪ!› ጋዳ ኢዛ ኦይቻ» ጊዴስ።

6 ሂስቲን ኣሚኖኔይ ሳኬቲዳ ኣስ ሚሳቲዲ ኢቺዴስ፤ ካዎዚ ኢዛ ኦይቻና ዪን ኣሚኖኔይ ኢዛ፥ «ታ ሚቾ ቲኢማራ ያዳ ታ ቤኢሺን ሶሎ ኡካዳ ባ ኩሼራ ታና ባርሳና ማላ ታ ኔና ዎሳይስ» ጊ ኦይቺዴስ።

7 ዳዊቲ፥ «ኔ ኢሻ ኣሚኖኔሶ ባዳ ኢዛስ ማና ካꬅ ጊጊሳ» ጊዲ ቲኢማሪስ ዮታና ማላ ካዎ ኬꬅ ኪቲዴስ። 8 ሄሳ ጊሻስ ቲኢማራ ኢዚ ኢሻ ኣሚኖኔይ ኢቺ ዲዛሶ ባዱስ፤ ጉꬃ ቡኬሶ ኤካዳ ሙኑቂዳፔ ጉዬ ኢዚ ቤኢሺን ጊጊሳዳ ኡካዱስ። 9 ሄሳፌ ጉዬ ባሼዛ ኬሳዳ ሶሎዛ ኢዛስ ሺሻዱስ፤ ጊዶ ኣቲን ኢዚ ማና ኮዪቤና።

ኣሚኖኔይ፥ «ኡባ ኣሳ ሃይሳፌ ኬሲቴ» ጊዴስ፤ ዲዛ ኣሳይ ኡባይካ ኢዛ ዬጊ ኬዚዴስ። 10 ሄሳፌ ጉዬ ኣሚኖኔይ ቲኢማሮ፥ «ታና ባርሳና ማላ ካꬃ ሃ ታ ኢቺዳ ኪፊሌ ኤካ ያ» ጊዴስ፤ ቲኢማራ ባ ጊግሲዳ ቁማ ኤካዳ ባ ኢሻ ኣሚኖኔይ ኢቺዳ ኪፊሌ ጌላዱስ። 11 ጊዶ ኣቲን ኢዛ ቁማ ኢዛስ ሺሺን ኢዚ ኢዞ ጩርፑ ሂስቲ ኦይኪዲ፥ «ታ ሚቼዬ! ኣኔ ኢሲፌ ዚንኦስ» ጊዴስ።

12 ኢዛካ ዛራዳ ኢዛስ፥ «ታ ኢሻዞ ታ ኔና ሾቢስ፥ ኣጋ፤ ሄሲ ሃኔና፤ ታና ዎልቃራ ኦይኮፋ፤ ሃይሳ ማላ ሚሺ ኢስራኤሌን ኦሴቲ ኤሬና፤ ሃይሳ ዬላቺዛ ኦሶ ኦꬆፋ። 13 ታ ሃይሳፌ ጉዬ ዋናኔ? ታ ካዉሻቴꬃ ቶካዳ ታ ኣዋ ጌላኔ? ኔኒካ ኢስራኤሌን ካዉሻ ኣሳታፔ ኢሳ ማላ ቆዴታና ጊዲኪ? ዲጫ ዛይ ካዎዛስ ዮታ፤ ኢዚ ታ ኔና ጌሎንታ ማላ ዲጌና» ጋዱስ። 14 ኢዚ ጊዲኮ ኢዛ ጊዛይሳ ሲያና ኮዪቤና፤ ኢዚ ኢዚፔ ኬሂ ሚኖ ጊዲዳ ጊሻስ ኢዞ ዎልቃራ ኦይኪዲ ኢዚ ጌላኦቴꬃ ኤኪዴስ።

15 ሄሳፌ ጉዬ ኣሚኖኔይ ኢዞ ኬሂ ኢጺዴስ፤ ኡባካ ካሴ ኢዞ ሲቆሪፔ ቦላራ ኢጺዴስ። ኣሚኖኔይ፥ «ኪቻ ታ ኣቻፌ ኬዛ!» ጊዴስ።

16 ኢዛካ፥ «ሄሲ ሃኔና! ኔኒ ታና ኬሳ ዬዶይ ካሴ ኔ ታ ቦላ ጋꬂዳ ቆሆዛፔ ኣꬃዳ ታና ቆሃሳ!» ጋዱስ፤ ኢዚ ጊዲኮ ኢዛ ጊዛይሳ ኤኪቤና። 17 ኢዚ ባ ኣይሌዛ ጼይጊዲ፥ «ሃኖ ማጫሳዮ ኬሳዳ ካራ ጎርዳ» ጊዴስ። 18 ሄሳ ጊሻስ ኢዛ ጌሎንታ ማላ ካሬዛ ጎርዲዴስ፤ ሄ ዎዴ ጌላኦ ጊዲዳ ካዎ ናይቲ ማይኢዛ ኣሌቆ ማይኦ ማይኣ ኡታዱስ። 19 ቲኢማራ ባ ሁኤን ቢዲንꬅ ላላዱስ፤ ኣሌቆ ማይኦዛካ ዳካዱስ፤ ሄሳፌ ጉዬ ባ ሁኤ ባቃ ኦይካዳ ዬካሼ ባዱስ።

20 ኢዚ ኢሻ ኣቤሴሎሜይ ኢዞ፥ «ሄሲ ኔ ኢሻ ኣሚኖኔይ ኔናራ ታኪዴ? ታ ሚቼዬ ኣኔ ሃኢ ጮኡ ጋ፤ ኢዚ ኔ ኢሻ ጊዲዳ ጊሻስ ኔ ጬጮፓ» ጊዴስ። ቲኢማራ ባ ኢሻ ኣቤሴሎሜሶን ሳዮ ጊዳ ኡታዱስ።

21 ካዎ ዳዊቲ ሄ ሃኖዛ ሲዪዲ ኬሂ ሃንቄቲዴስ፤ 22 ኣቤሴሎሜይ ኣሚኖኔ ቦላ ኢታ ጊዲን ሎኦ ጊዲን ኢሲ ቃላካ ጶቂቤና፤ ጋሶይካ ኣሚኖኔይ ኢዛ ሚቾ ቲኢማሮ ካዉሺዳ ጊሻስ ኬሂ ኢጺዴስ።

ኣሚኖኔ ሃይቆ

23 ናምኡ ላይꬃፌ ጉዬ ኣቤሴሎሜይ ኤፍሬሜ ꬋሳ ማታን ዲዛ ባኣሊ-ሃጾሬ ካታማን ባ ዶርሳታ ኢስኬ ቃንጺሼ ሄን ካዎ ኣቱማ ናይቲ ቤታና ማላ ጼይጊዴስ። 24 ኣቤሴሎሜይ ካዎዛኮ ቢዲ፥ «ሄኮ ኔ ኣይሌይ ባ ዶርሳታ ኢስኬ ቃንጺሼ ዴስ፤ ሄሳ ጊሻስ ካዎዚኔ ኢዛ ሹሜቲ ኢስታስ ሎኦ ሼኔ ጊዲኮ ታስ ሄን ቤቴቶ» ጊ ሾቢዴስ።

25 ካዎዚካ፥ «ታ ናዞ! ኑ ኡባይ ባናስ ቤሴና፤ ኑ ኔስ ቶሆ ጊዳና» ጊዴስ። ኣቤሴሎሜይ ሚንꬂ ዎሲንካ ካዎዚ ባና ኮዪቤና፤ ጊዶ ኣቲን ኢዛ ኣንጂዲ ሞይዚ ዬዲዴስ።

26 ኣቤሴሎሜይ፥ «ሂስቲኮ ታ ኢሻ ኣሚኖኔይ ኑናራ ባና ማላ ኣዛዛ» ጊዴስ።

ካዎዚ፥ «ኢዚ ኢንቴናራ ኣይስ ባኔ?» ጊ ኦይቺዴስ። 27 ጊዶ ኣቲን ኣቤሴሎሜይ ኢዛ ሚንꬂ ዎሲዳ ጊሻስ ዳዊቲ ኣሚኖኔይኔ ሃንኮ ኣቱማ ናይቲ ኡባይ ኢዛራ ኢሲፌ ባና ማላ ኦꬂዴስ።

28 ኣቤሴሎሜይ ባ ኣይሌታስ፥ «ኣሚኖኔይ ዎይኔ ኡሻ ኡዪዲ ማꬆታናሼ ጋካናስ ናጌቲቴ፤ ሄሳፌ ጉዬ ታኒ ኢንቴና፥ ‹ኣሚኖኔ ሾጪቴ› ጊዛ ዎዴ ኢንቴ ኢዛ ዎꬊቴ፤ ኢንቴና ኣዛዚዳይ ታና ጊዲዳ ጊሻስ ባቦፍቴ፥ ሚኒቴ፥ ጻሊቴ» ጊ ኣዛዚዴስ።

29 ኣቤሴሎሜ ኣይሌቲ ኢስታ ጎዳይ ኢስታ ኣዛዚዳይሳ ኣሚኖኔ ቦላ ፖሊዳ፤ ሄሳፌ ጉዬ ካዎዛ ናይቲ ኡባይ ባ ባቁሎ ባቁሎ ቶጊዲ ባቃቲዳ።

30 ኢስቲ ቡሮ ኦጌ ቦላ ዲሺን፥ «ኣቤሴሎሜይ ካዎዛ ናይታ ኡባ ዎꬊ ዉርሲዴስ፤ ኢሳዴይካ ኣቲቤና» ጊዛ ዎሬይ ዳዊቴኮ ጋኪዴስ። 31 ካዎዚ ዴንዲ ኤቂዲ ባ ማይኦ ዳኪዴስ፤ ቢታ ቦላ ጉፋኒዴስ፤ ኢዛ ማታን ኤቂ ዲዛ ኢዛ ኣይሌቲ ኡባይ ባንታ ማይኦ ዳኪዳ።

32 ጊዶ ኣቲን ዳዊቴ ኢሻ ሻሜኤ ና ኢዮናዳቤይ፥ «ካዎ ናይታ ኡባ ዎꬊ ዉርሲዳ ሚሳቲሲዲ ታ ጎዳይ ቆፖፎ፤ ኢዛ ሚቾ ቲኢማሮ ዎልቃንꬂ ኦይኪዳ ዎዴፔ ዶሚዲ ኣቤሴሎሜይ ጊጺ ዴንዲዳ ዮኦ ጊዲዳ ጊሻስ ኣሚኖኔይ ጻላ ሃይቂዴስ። 33 ሃይቂዳይ ኣሚኖኔ ጻላ ጊዲዳ ጊሻስ፥ ‹ካዎ ናይቲ ኡባይ ሃይቂዳ› ጌቴቲዳይሳ ካዎይ ታ ጎዳይ ኣማናናስ ቤሴና» ጊዴስ።

34 ኣቤሴሎሜይ ኤሶን ባቃቲዴስ።

ዛቤ ናጊዛይሲ ꬎቁ ጊ ጼሊሺን ኢዛፔ ኣርሼይ ዉሊዛ ባጋራ ዲዛ ኦጌራ ዳሮ ኣሳቲ ዙማ ሚሌራ ዱጌ ዎꬊሺን ቤኢዴስ። ዛቤ ናጊዛይሲ ቢዲ ካዎዛስ፥ «ሆሮናዬ ባጋራ ዙምቡላታ ቲጻራ ኣሳይ ዱጌ ቢሺን ታ ቤኣይስ» ጊ ዮቲዴስ።

35 ኢዮናዳቤይ ዳዊቴስ፥ «ቤኣ ካዎ ናይቲ ዪዳ፤ ካሴ ኔ ኣይሌይ ጊዳይሳ ማላ ሃኒዴስ» ጊዴስ።

36 ኢዚ ቡሮ ዮቲ ዉርሶንታ ዲሺን ካዎዛ ናይቲ ዋሲሼኔ ዬኪሼ ጌሊዳ፤ ሄሳꬆካ ካዎዚኔ ኢዛ ኦሳንቻቲ ኡባይ ኬሂፔ ዬኪዳ።

37 ኣቤሴሎሜይ ጋንጊዲ ጌሹሬ ካዎ ኣሚሁዴ ና ታሊማዬኮ ቢዴስ፤ ጊዶ ኣቲን ዳዊቲ ሃይቂዳ ናዛ ጊሻስ ኡባ ዎዴ ዬኪሼ ጋምኢዴስ። *

38 ኣቤሴሎሜይ ጋንጊዲ ጌሹሬ ቢዲ ሄን 3 ላይꬅ ኡቲዴስ። 39 ካዎ ዳዊቲ ባ ና ኣሚኖኔ ሃይቆን ጋኪዳ ካዮቴꬃፌ ሚኔቲዳፔ ጉዬ ኣቤሴሎሜኮ ባና ኢዛ ዎዚናይ ዴንዲዴስ።

14

ዬሩሳላሜ ኣቤሴሎሜ ሲሞ

1 ካዎ ዳዊቲ ኣቤሴሎሜ ላሞቲዳይሳ ጹሪያ ና ኢዮኣቤይ ኤሪዴስ። 2 ሄሳ ጊሻስ ኢዮኣቤይ ኢሲ ኣስ ቴቁሄ ኪቲዲ ኢሲ ዎዚናማ ማጫስ ኤሂሲዴስ፤ ኢዞ፥ «ኔኒ ካዮቲዛ ኣስ ሚሳታናስ ካዮ ማይኦ ማይኣ፤ ቂባቴ ቲዬቶፋ፤ ሃይቂዳ ኣሳስ ዳሮ ዎዴ ካዮታሼ ዲዛ ማጫስ ሚሳታ ቤታ። 3 ሄሳፌ ጉዬ ካዎዛኮ ባዳ ታ ኔስ ዮቲዛይሳ ኢዛስ ዮታ» ጊዲ ኢዛ ዮታና ቃላታ ኢዮኣቤይ ኢዚስ ዮቲዴስ።

4 ቴቁሄ ዴሬ ማጫሳያ ካዎዛኮ ጌላዱስ፤ ሲንꬃ ጉꬅ ጉፋናዳ ቦንቾ ሳሮካ ኢሚዳፔ ጉዬ፥ «ካዎንቶ ታና ማዲቴ!» ጋዱስ።

5 ካዎዚካ ኢዞ፥ «ኔና ኣዜ ሜቲዳይ?» ጊ ኦይቺዴስ። ኢዛካ ዛራዳ፥ «ታኒ ቱማፔ ኣዚናይ ሃይቂዳ ኣምኦ። 6 ታስ ኔ ኣይሌይስ ናምኡ ኣቱማ ናይቲ ዴቴስ፤ ናምኣቲ ባ ጋርሳን ኢሶይ ኢሳራ ዴምባን ኦዬቲዳ፤ ኢስታ ኣሼቺዛይ ባይንዳ ጊሻስ ኢሶይ ሃንኮይሳ ሾጪ ዎꬊዴስ። 7 ሂስቲን ዳቦቲ ኡባይ ኔ ኣይሌይ ቦላ ዴንዲዲ፥ ‹ባ ኢሻ ዎꬊዳይሳ ኑስ ሃ ኣꬃ ኢማ፤ ኢዚ ባ ኢሻ ዎꬊዳ ጊሻስ ኑኒካ ኢዛ ዎꬋና፤ ሄሳፌ ጉዬ ኔኒ ላታይ ባይንዳሮ ጊዳና› ጌቴስ፤ ሄሳ ጊሻስ ታስ ኣቲዳ ኢሲ ጾምፔዛ ꬋይሲዲ ታ ኣዚናዛ ቢታ ቦላ ሱንꬂ ባይንዳኔ ዛሬይ ባይንዳ ꬎንꬅ ኬሳና ሃኔቴስ» ጋዱስ።

8 ካዎዚካ ማጫሳዮ፥ «ኔኒ ሲማ ኔሶ ባ፤ ታ ኔ ኦይሻ ጊሻስ ቤሲዛ ኣዛዞ ኢማና» ጊዴስ። 9 ጊዶ ኣቲን ቴቁሄ ዴሬ ማጫሳያ፥ «ታ ጎዳ ካዎ! ቆሆዚ ታ ቦላኔ ታ ኣዋ ኬꬃን ጋኮ፤ ካዎይኔ ኢዛ ኣራታይ ቆሆፔ ጌዪዳይታ ጊዴቶ» ጋዱስ።

10 ካዎዚካ ኢዚስ፥ «ኦኒካ ኔ ቦላ ኢሲ ሚሽ ሃሳይዛ ጊዲኮ ሃ ታኮ ኤካ ያ፤ ዛሪ ኔና ዋዪሴና» ጊዴስ።

11 ኢዛ፥ «ሱꬅ ኣጪዛይቲ ታ ናዛ ዎꬊዲ ካሴፔ ኣꬊዛ ቆሆ ጋꬆንታ ማላ ካዎይ ጎዳ ባ ጾሳ ዎሶ» ጋዱስ።

ካዎዚካ ኢዚስ፥ «ጎዳይ ቤኢን፥ ኔ ናዛ ሁኤ ኢስኬፌ ኢሲናካ ቦሼቱኩ» ጊ ጫቂዴስ።

12 ሄሳፌ ጉዬ ማጫሳያ፥ «ታ ኔ ኣይሌያ ታ ጎዳስ ካዎስ ኢሲ ቃላ ዮታና ማላ ኤሮ ጋርኪ!» ጋዱስ፤ ኢዚካ፥ «ኤሮ ዮታ» ጊዴስ።

13 ማጫሳያ ዛራዳ ኢዛስ፥ «ኔኒ ሃይሳ ማላ ዮኦ ጾሳ ዴራ ቦላ ኣዛስ ቆፓዲ? ካዎዚ ዴሬፔ ጎዴቲ ቤቴ ቢዳ ባ ናዛ ዛሪቤና፤ ሂስቲን ሄሳ ኢዚ ዮቲሼ ባርካ ባ ቦላ ፒርዲቤኔ? 14 ቢታን ጉኪዳ ሃꬂ ሲሞንታይሳꬆ ኑኒ ኡባይካ ሃይቆስ፤ ጾሲ ቢታፌ ጎዴቲዳ ኣሲ ኢዛ ሲንꬃፌ ባቃቲ ቢዳሶን ኣቶንታ ማላ ሲሚ ያና ኦጌ ኢዛስ ጊጊሴስ ኣቲን ኢዛ ሼምፖይ ꬋያና ማላ ኮዬና።

15 «ሃኢካ ታ ሃይሳ ዪዳይ ዴሬዚ ታና ባቢሲዳ ጊሻስ ሄሳ ታ ጎዳስ ካዎስ ዮታናሳ፤ ታ ኔ ኣይሌያ፥ ‹ታ ካዎዛስ ዮታና፤ ኢዚካ ታ ኦይቺዳይሳ ፖላናስ ዳንዳይዛ ጊዳና። 16 ጾሲ ኑስ ኢሚዳ ጺንጾፌ ታናኔ ታ ናዛ ሾዳናስ ዴንዲዳ ኣዴዛ ኩሼፔ ካዎዚ ባ ኦሳንቻዮ ኣሻናስ ኤኖ ጋና› ጋ ቆፓዲስ።

17 «ሃኢካ ታ ኔ ኣይሌያ፥ ‹ካዎይ ታ ጎዳዚ ሎኦ ኢታፔ ሻኪ ኤሮን ጾሳ ኪታንቻ ማላ ጊዲዳ ጊሻስ ታ ጎዳ ካዎዛ ቃላይ ታና ሚንꬄꬆ፤ ጎዳ ኔ ጾሳይ ኔናራ ጊዶ› ጋይስ» ጋዱስ። *

18 ሄሳፌ ጉዬ ካዎዚ ማጫሳዮ፥ «ታኒካ ኔና ኦይቺዛ ኦይሻታስ ዛሮ ታፔ ቆቶፋ» ጊዴስ።

ማጫሳያካ፥ «ኤሮ፥ ታ ጎዳይ ካዎይ ኦይቻ» ጋዱስ።

19 ካዎዚካ ዛሪዲ ኢዞ፥ «ሃ ኡባን ኢዮኣቤ ኩሼይ ዴኔ?» ጊ ኦይቺዴስ።

ማጫሳያ ዛራዳ፥ «ታ ጎዳ ካዎዞ ኔ ኣሾ፤ ታ ጎዳ ካዎይ ሃሳይዳ ኡባፌ ሃዲርሲኔ ኡሻች ጊዛይ ዴና፤ ኤ ታ ሃይሳ ኡባ ሃሳያና ማላ ታና ኣዛዚዳይኔ ሃ ኡባ ቃላይ ኔ ኣይሌይ ዶናን ሃሳዬታና ማላ ታና ኪቲዳይ ኔ ኦሳንቻ ኢዮኣቤ። 20 ኔ ኦሳንቻ ኢዮኣቤይ ሃይሳ ኦꬂዳይ ዲዛ ሃኖታ ላማና ኮዪዳ ጊሻሳ፤ ጊዶ ኣቲን ታ ጎዳስ ጾሳ ኪታንቻታስ ዲዛ ኣꬎ ኤራቴꬂ ዲዛ ጊሻስ ቢታይ ቦላ ሃኒዛ ሚሽ ኡባ ኢዚ ኤሬስ» ጋዱስ።

21 ካዎዚካ ኢዮኣቤስ፥ «ኤሮ ሎኦ፤ ኤሮ፤ ባዳ ናቴꬃዛ ኣቤሴሎሜ ዛራ ኤካ ያ» ጊዴስ።

22 ኢዮኣቤይካ ቦንቾ ሳሮካ ካዎዛስ ቆንጪሳናስ ዱጌ ቢታ ቦላ ጉፋኒዲ ሳሮኪዴስ፤ ካዎዛ ኣንጂዴስ፤ ካሌꬂዲ ኢዮኣቤይ፥ «ካዎዚ ባ ኦሳንቻዛ ዎሳ ኤኪዳ ጊሻስ ኔ ኣይሌይ ኔ ሲንꬃን ቴማ ዴሚዳይሳ ሃች ኤሪዴስ» ጊዴስ።

23 ሄሳፌ ጉዬ ኢዮኣቤይ ጌሹሬ ቢዲ ኣቤሴሎሜ ዬሩሳላሜ ዛሪ ኤሂዴስ። 24 ካዎይ ጊዲኮ፥ «ባሶ ቦ፤ ኢዚ ታ ኣይፌሶ ቤኣናስ ዳንዳዬና» ጊዴስ፤ ሄሳ ጊሻስ ኣቤሴሎሜይ ባሶ ቢዴስ፤ ካዎዛ ኣይፌሶካ ቤኢቤና።

ኣቤሴሎሜይ ካዎዛራ ማቃይኒዳ ማቃይኖ

25 ኣቤሴሎሜ ማላ፥ ማላ ሎኦይ ኩሜꬃ ኢስራኤሌ ኣሳ ጋርሳንካ ዴና፤ ኢዛስ ሁኤ ቢናናፔ ቢዲ ቶሆ ጹጉንꬅ ጋካናስ ቦሬይ ዴና። 26 ሁኤ ኢስኬይ ኢዛ ዴጺሺን ላይꬃን ኢሲቶ ጫኪሴስ፤ ጫኬቲዳ ቢናናዚ ካዎ ኬꬃ ሜዛኔን ዎꬂሺን 200 ሳቂሌ * ዴጼስ።

27 ኣቤሴሎሜስ ቲኢማሮ ጌቴቲዛ ኢሲ ማጫ ናይኔ ሄꬑ ኣቱማ ናይቲ ዬሌቲዳ። ማጫ ናያ ኬሃ ማላ ሎኦ።

28 ኣቤሴሎሜይ ካዎዛ ቤኦንታ ዬሩሳላሜን ናምኡ ላይꬅ ኡቲዴስ። 29 ሄሳፌ ጉዬ ኢዮኣቤይ ካዎዛኮ ባና ማላ ኣቤሴሎሜይ ጼይጊሲዴስ፤ ኢዮኣቤይ ጊዲኮ ኢዛኮ ያና ኮዪቤና፤ ናምኣንꬆካ ዛሪዲ ጼይጊሲዴስ፤ ኢዮኣቤይ ያና ኮዪቤና። 30 ሂስቲን ኣቤሴሎሜይ ባ ኣይሌታስ፥ «ቤኢቴ፤ ኢዮኣቤ ጋዴይ ታ ጋዴራ ꬋሳ፤ ኢዛ ጋዴን ማጻ ጋኪዳ ባንጋይ ዴስ፤ ቢዲ ኢዛን ታማ ዬዲቴ» ጊዴስ፤ ሄሳ ጊሻስ ኣቤሴሎሜ ኣይሌቲ ቢዲ ኢዮኣቤ ካꬃ ታማን ጹጊዳ።

31 ሄሳፌ ጉዬ ኢዮኣቤይ ኣቤሴሎሜሶ ቢዲ፥ «ኔ ኣይሌቲ ኣይስ ታ ካꬃ ታማን ጹጊዶ?» ጊ ኦይቺዴስ።

32 ኣቤሴሎሜይ ኢዮኣቤስ ዛሪዲ፥ «ታኒ ኪቲን ኔኒ ዮንታ ኢጺዳ ጊሻሳ፤ ሃኖ ጋካናስ ታ ሄን ዲዛኮ ታስ ሎኦ ጊዳና ጊዴስ ጋዳ ኔ ካዎስ ዮታና ማላ፥ ‹ታ ኔና ካዎዛኮ ዬዳና ኮያዳ ኔና ሃያ› ጋዳ ጼይጊሳዲስ፤ ሃኢ ጊዲኮ ታ ካዎዛ ኣይፌሶ ቤኣና ኮያይስ፤ ኣይ ሞሮይ ታ ቦላ ቤቲኮ ኢዚ ታና ዎꬎ» ጊዴስ።

33 ኢዮኣቤይ ካዎዛኮ ቢዲ ሄሳ ኢዛስ ዮቲዴስ፤ ሄሳፌ ጉዬ ካዎዚ ኣቤሴሎሜ ጼይጊሲዴስ፤ ኢዚካ ዪዲ ካዎዛ ሲንꬃን ጉፋኒዲ ሳሮኪዴስ፤ ካዎዚካ ኣቤሴሎሜ ዬሪ ኤኪዴስ።

15

ኣቤሴሎሜ ማካሌቴꬅ

1 ሄሳፌ ጉዬ ኣቤሴሎሜይ ፓራ-ጋሬኔ ፓራታ፥ ሄሳꬆካ ኢዛፔ ሲንꬃራ ዎጻናስ 50 ኣሳታ ባስ ጊግሲዴስ። 2 ኣቤሴሎሜይ ማላዶ ዎንታራ ዴንዲዲ ካታማ ፔንጌ ጌልꬂዛ ኦጌ ጋጻን ኤቂ ናጌስ። ኣይ ኣሲካ ባ ሚሻ ካዎስ ማጋኒዲ ፒርዲሳና ዪዛ ዎዴ ኡባን ኣቤሴሎሜይ ኢዛዴ ባኮ ጼይጊ ጼይጊዲ፥ «ኔ ኣዋ ካታማፔ ያዲ?» ጊ ኦይቼስ፤ ሄ ኦይሼቲዳ ኣዴዚካ፥ «ታ ኔ ኦሳንቻይ ኢስራኤሌ ቆሞታ ጋርሳፌ ኢሳፌ ያዲስ» ጊ ዛሬስ። 3 ሄሳፌ ጉዬ ኣቤሴሎሜይ ኢዛስ፥ «ቤኣ! ኔ ማጋናዚ ሊኬኔ ቤሲዛዛ፤ ጊዶ ኣቲን ካዎ ዎካሌታፔ ሃይሳ ጼላና ኣሲ ኔስ ዴና» ጌስ። 4 ካሌꬂዲካ፥ «ታኒ ሃኖ ቢታይ ቦላ ፒርዲዛ ዳና ጊዳ ሹሜቲዳኮ ኣዜ ዲዛይ? ማጋናይ ዎይኮ ሞቶይ ዲዛ ኣሲ ኡባይ ታኮ ዪዲ ሱሬ ፒርዳ ዴማና ማላ ታ ኦꬃናኮሺን» ጌስ።

5 ሄሳꬆካ ኣይ ኣሲካ ኢዛኮ ሺቂዲ ሳሮኪዛ ዎዴ ኣቤሴሎሜይ ባ ኩሼን ኢዲሚ ኦይኪዲ ዬሬስ። 6 ካዎዛኮ ሱሬ ፒርዳ ዴማናስ ዪዛ ኢስራኤሌ ኣሳ ኡባኮ ኣቤሴሎሜይ ሄሳꬆ ሃኒ ሃኒ ሺቂዛ ጊሻስ ኢስራኤሌ ኣሳ ዎዚና ኤኪዴስ።

7 ኦይዱ ላይꬃፌ ጉዬ ኣቤሴሎሜይ ካዎዛ፥ «ታኒ ኣዲኔቲዳ ኣዲና ጋꬃናስ ኬብሮኔ ባናስ ታስ ፒቃዴ ኢማ። 8 ታኒ ኔ ኦሳንቻይ ኣራሜ ዴሬን ጌሹሬን ዳሼ፥ ‹ጎዳይ ታና ዬሩሳላሜ ዛሪዛ ጊዲኮ ጎዳስ ኬብሮኔን ጎይናና› ጋ ኣዲኔታዲስ» ጊዴስ።

9 ካዎዚ ኢዛ፥ «ሳሮን ባ» ጊዴስ፤ ሄሳ ጊሻስ ኣቤሴሎሜይ ኬብሮኔ ቢዴስ።

10 ሄሳፌ ጉዬ ኣቤሴሎሜይ፥ «ኢንቴ ዛዬ ጊሪስ ሲዪዛ ዎዴ፥ ‹ኣቤሴሎሜይ ኬብሮኔን ካዎቲዴስ› ጊቴ ጋና ኦሳንቻታ ኩሜꬃ ኢስራኤሌ ቆሞታ ኡባ ጊዶን ቆታራ ዎꬂዴስ» ጊዴስ። 11 ዬሩሳላሜፔ 200 ኣሳቲ ኢዛራ ኢሲፌ ቢዳ፤ ኢስቲ ኢማꬃቴꬅ ጼይጌቲዲ ኣሽኬቴꬃን ቢዳ ኣቲን ኢስቲ ዮኦዛ ጊሻስ ኣይኮካ ኤሪዛ ሚሺ ዴና። 12 ኣቤሴሎሜይ ያርሾዛ ሺሺዛ ዎዴ ዳዊቴ ዞሪዛ ጊሎ ዴሬ ኣስ ኣክጾፌሌ ባ ቢታ ጊሎፔ ኢዛኮ ያና ማላ ኪቲዴስ፤ ሄሳ ጊሻስ ሴራዚ ሚኒዴስ፤ ኣቤሴሎሜ ካሊዛይታ ቆዳይ ጉጄቲ ጉጄቲ ቢዴስ።

ዳዊቴ ባቃታ

13 ኪቴቲዛይሲ ዪዲ፥ «ኢስራኤሌ ኣሳ ዎዚናይ ኣቤሴሎሜራ ዴስ» ጊዲ ዳዊቴስ ዮቲዴስ።

14 ሄሳፌ ጉዬ ዳዊቲ ባ ሹሜ ኡባታስ፥ «ዴንዲቴ፤ ኣኔ ባቃቶስ፤ ኑ ሂስቶንታ ኣጊኮ ኑፔ ኢሳዴይካ ኣቤሴሎሜ ኩሼፔ ኬሲ ኤኪ ኣቴና፤ ሃኢራ ኑ ሃይሳፌ ኬዛና ቤሴስ፤ ኑ ሂስቶንታ ኣጊኮ ካሌቲ ዪዲ ኑና ኦይኪኮ ኢዚ ኑና ꬋይሳና፤ ካታማዮካ ማሻን ሲፋና» ጊዴስ።

15 ካዎዛ ሹሜቲካ፥ «ኑ ካዎይ ኮዪዳይሳ ኡባ ኦꬃናስ ኑኒ ኔ ኦሳንቻቲ ጊጌቲ ኡቲዶስ» ጊ ዛሪዳ።

16 ካዎዚ ባሶ ኣሳ ኩሜꬃራ ኬዚ ቢዴስ፤ ካዎቴꬃ ኬꬃ ናጋና ማላ 10 ላጌꬆታ ዎꬂዴስ። 17 ሄሳ ጊሻስ ካዎይ ኩሜꬃ ኣሳራ ሃኪ ቢዳፔ ጉዬ ሄን ኢሲሶን ኤቂዳ። 18 ኣሳይ ኡባይ ኬሊቴቲኔ ፔሊቴቲ ሄሳꬆካ ጌቴፔ ኢዛራ ዪዳ 600 ኣሳታ ጉጂን ሳልፊዲ ካዎዛ ሲንꬅ ኣꬊዳ።

19 ካዎዚ ጌቴ ዴሬ ኣስ ኢታዬይ፥ «ኔ ኑናራ ኣይስ ያዲ? ሲማዳ ካዎ ኣቤሴሎሜራ ኢሲፌ ኡታ፤ ኔኒ ኔ ሁኤስ ኔ ቢታፌ ዲኤታ ዪዳ ኢማꬃ። 20 ኔኒ ሃኢ ዚኔ ያዳሳ፤ ሂስቲን ታ ታስ ኣዋ ቢዛኮ ኤሮንታ ዳሼ ኔ ኑናራ ቶይላታና ማላ ኣይስ ኦꬆ? ኣኔ ሃኢ ኔኒ ኔ ኣሳታ ኤካዳ ጉዬ ሲማ፤ ሎኤቴꬂኔ ኣማኔቴꬃይ ኔናራ ጊዶ» ጊዴስ።

21 ጊዶ ኣቲን ኢታዬይ፥ «ዴኦ ጎዳይ ቤኢን፥ ሄሳꬆካ ታ ጎዳ ካዎ ኣሾ፤ ዴኦ ጊዲን ሃይቆ ጊዲን ኣዋንካ ታ ጎዳ ካዎይ ሃኒዛይሳ ታኒ ኔ ኣይሌዚ ሃናና» ጊ ዛሪዴስ።

22 ዳዊቲካ ኢታዬ፥ «ሂስቲኮ ሲንꬅ ኣꬋ ባ» ጊዴስ፤ ሄሳ ጊሻስ ጌቴ ዴሬ ኣስ ኢታዬይ ባ ኣሳታኔ ባናራ ዲዛ ባሶ ኣሳታ ኤኪ ቢዴስ።

23 ዴሬይ ኡባይ ኣꬊ ቢዛ ዎዴ ሄ ዴሬ ኣሳይ ዋሲሼ ዬኪዴስ፤ ካዎዚ ቄዲሮኔ ዙሌዛ ፒኒዴስ፤ ኣሳይ ኡባይ ፒኒዲ ባዞ ቢታ ቢዴስ።

24 ሳዶቄይካ ሄን ዴስ፤ ኢዛራ ኢሲፌ ዲዛ ሌዌቲ ኡባይ ጾሳ ጫቆ ቃላ ታቦታ ቶኪዳ፤ ኢስቲካ ዛሪዲ ጾሳ ጫቆ ቃላ ታቦታዛ ዎꬂዳ፤ ኣቢያታሬይ ኣሳይ ኩሜꬅ ካታማዮ ዬዲ ኬዛናሼ ጋካናስ ያርሾ ሺሺዴስ።

25 ሄሳፌ ጉዬ ካዎዚ ሳዶቄ፥ «ኔኒ ጾሳ ጫቆ ቃላ ታቦታዛ ኤካዳ ጉዬ ካታማዮ ሲማ። ታኒ ጎዳ ሲንꬃን ኣዮቲዳ ጊዲኮ ኢዚ ታና ዛሪዲ ታቦታዛኔ ኢዛ ኣቆሶዛ ታ ቤኣና ማላ ጋꬃና። 26 ጊዶ ኣቲን ኢዚ፥ ‹ታ ኔናን ኡፋዬታቤኬ› ጊዛ ጊዲኮ ባስ ሎኦ ሚሳቲ ቤቲዳይሳ ታ ቦላ ኦꬆ፤ ታኒ ኤካናስ ጊጌታ ኡታዲስ» ጊዴስ።

27 ቃሴካ ካዎዚ ቄሴ ሳዶቄ፥ «ኔኒ ናቤ ጊዲኪ? ሂስቲኮ ኔኒ ኔ ና ኣኪማሴኔ ኣቢያታሬ ና ዮናታኔ ኔናራ ኤካዳ ሳሮን ጉዬ ካታማዮ ሲማ፤ ኔኒኔ ኣቢያታሬይ ናምኣቲ ኢንቴ ናይታ ኤኪዲ ቢቴ። 28 ታኒካ ኔፔ ዎሬ ሲያና ጋካናስ ባዞን ዲዛ ሻፋ ፒኒዛሶን ናጋና» ጊዴስ። 29 ሄሳ ጊሻስ ሳዶቄይኔ ኣቢያታሬይ ጾሳ ጫቆ ቃላ ታቦታ ጉዬ ዬሩሳላሜ ዛሪዲ ሄን ታኪዳ።

30 ጊዶ ኣቲን ዳዊቲ ዬኪሼ ፑዴ ዳብራዛይቴ ዙማ ፑዱንꬃ ኬዚዴስ፤ ባ ሁኤ ጉሉንቲዲ ሜላ ቶሆራ ዴስ፤ ኢዛራ ኢሲፌ ዲዛ ኣሳይ ኡባይ ኢዛይሳꬆ ባንታ ሁኤ ጉሉንቲዲ ዬኪሼ ፑዱንꬃ ኬዜቴስ። 31 ሄ ዎዴ፥ «ሴራ ጊዶን ኣቤሴሎሜራ ዲዛይ ኣክጾፌሌ» ጊ ዳዊቴስ ዮቲዳ፤ ሄሳ ጊሻስ ዳዊቲ፥ «ኣቤት ጎዳዉ! ኣክጾፌሌ ዞሬዛ ሃዳ ሂስታርኪ» ጊ ዎሲዴስ።

32 ዳዊቲ ዴሬይ ጾሳ ጎይኒዛሶሆ ፑዴ ዙማ ካራ ጋኪሺን ኣርኬ ዴሬ ኣስ ሁሼይ ባ ማይኦ ዳኪዲ ባ ሁኤ ቦላ ጉዱላ ላሊዲ ኢዛራ ጋይታናስ ዪዴስ።

33 ሄሳፌ ጉዬ ዳዊቲ ኢዛ፥ «ኔኒ ታናራ ኢሲፌ ቢኮ ታስ ቶሆ ጊዳና፤ 34 ጊዶ ኣቲን ኔኒ ጉዬ ካታማዮ ሲማዳ ኣቤሴሎሜስ፥ ‹ታ ኔ ኣይሌ ጊዳና፤ ካሴ ታኒ ኔ ኣዋስ ኣይሌ ጊዲዳ ማላ ሃቺካ ታ ኔስ ሃጋዛና› ጋዳ ኣክጾፌሌ ዞሬ ኔ ላላዳ ታና ማዳና። 35 ቄሴቲ ሳዶቄይኔ ኣቢያታሬይ ሄን ኔናራ ዳና ዴቴኔ? ካዎ ኬꬃፌ ኔ ሲዪዳይሳ ኡባ ኢስታስ ዮታ። 36 ሳዶቄ ና ኣኪማሲኔ ኣቢያታሬ ና ዮናታኔይ ናምኡ ኣቱማ ናይቲ ሄን ኢስታራ ዴቴስ። ኔ ሲዪዛ ኡባ ታስ ኢስታ ቦላ ኪታ ዬዳ» ጊዴስ።

37 ሄሳ ጊሻስ ዳዊቴስ ሲቆ ላጌ ሁሼይ ኣቤሴሎሜይ ዬሩሳላሜ ጌሊዳ ማላ ሄ ጋኪዴስ።

16

ዳዊቴኔ ጺባ

1 ዳዊቲ ዙማፔ ጉꬅ ኣꬊ ቢዳ ማላ ጺባ ጌቴቲዛ ሜምፌቦስቴ ኦሳንቻይ 200 ሶሎ፥ ዛቢቤፔ ኡኬቲዳ ቄሪ ኡኬꬅ ጼታታ፥ ባላሴፔ ኡኬቲዳ 100 ቄሪ ኡኬꬂኔ ኢሲ ሉካሞ ኩሜꬅ ዎይኔ ኡሺ ጫኔቲዳ ናምኡ ሃሬታ ላጊ ኤኪዲ ኢዛራ ጋይታና ዪዴስ። *

2 ዳዊቲ ጺባ፥ «ሃይሳ ኡባ ኣዛስ ኤሃዲ?» ጊ ኦይቺዴስ። ጺባይካ፥ «ሃሬታ ካዎ ኬꬃ ኣሳቲ ቶጋና ማላ፥ ሶሎዛኔ ኡኬꬃታ ናቴꬃቲ ማና ማላ፥ ዎይኔ ኡሻዛ ባዞን ዳቡሪዳ ኣሳይ ኡያና ማላ ኤሃዲስ» ጊዴስ።

3 ሄሳፌ ጉዬ ካዎዚ፥ «ኔ ጎዳ ናዚ ኣዋኔ?» ጊ ኦይቺዴስ።

ጺባይ ዛሪዲ፥ «ኢዚ፥ ‹ኢስራኤሌ ኣሳይ ሃች ታ ኣዋ ካዎቴꬅ ታስ ዛራና› ጊ ቆፒዳ ጊሻስ ሃኢ ዬሩሳላሜን ኡቲዴስ» ጊዴስ። *

4 ሄሳፌ ጉዬ ካዎዚ ጺባስ፥ «ካሴ ሜምፌቦስቴስ ዲዛይ ኡባይ ሃይሳፌ ጉዬ ኔሳ» ጊዴስ፤

ጺባይ፥ «ዳሮ ኣሽኬቴꬃን ሲንꬃ ጉꬅ ጉፋናዳ ታ ኔስ ኩሼ ዴንꬃና፤ ካዎ ታ ጎዳዉ ኔ ሲንꬃን ታስ ኣዮቴꬂ ቤቶ» ጊዴስ።

ሺምኤ ዶቄꬅ

5 ካዎ ዳዊቲ ባሂሪሜ ጋኪሺን ሳኦሌ ኬꬃ ኣሳ ቆሞፌ ኢሳዴይ ፑቱ ጊዴስ፤ ኢዚካ ጌራ ና ሺምኤ፤ ኢዚ ዶቂሼ ኬዚዴስ። 6 ካዎዛ ዎታዳራቲኔ ካዎ ቦንቾ ናጊዛ ዛቤቲ ኡባይ ዳዊቴፔ ሃዲርሳ ባጋራኔ ኡሻቻ ባጋራ ዲሺንካ ዳዊቴ ቦላኔ ኢዛ ሹሜታ ቦላ ሹች ጫዲዴስ። 7 ሺምኤይ ኢዛ ዶቂሼ፥ «ኬዛ! ሃይሳፌ ኬዛ! ሃይሶ ሼምፖ ዎꬊዳይሶ! ሃይሶ ኢታዞ! 8 ኢዛፔ ኔ ካዎቴꬃ ዎꬃ ኤኪዳ ሳኦሌ ኬꬃ ኣሳ ኡባ ሱꬃ ጎዳይ ኔ ቦላ ዛሪሼ ዴስ። ጎዳይ ኔ ካዎቴꬃ ኔ ና ኣቤሴሎሜስ ኣꬂ ኢሚዴስ፤ ኔኒ ሼምፖ ዎꬊዳ ኣስ ጊዲዳ ጊሻስ ቤያ ኔ ቦላ ሜቶይ ዪዴስ» ጊዴስ።

9 ሄሳፌ ጉዬ ጹሪያ ና ኣቢሳዬይ ካዎዛስ፥ «ሃይሲ ሃይቄꬃ ካናይ፥ ካዎዛ ታ ጎዳ ዎስቲ ዶቂዜ? ታ ፒና ባዳ ኢዛ ቆꬌ ቃንጻና» ጊዴስ።

10 ጊዶ ኣቲን ካዎዚ፥ «ኢንቴኖ ጹሪያ ናይቶ! ኢንቴና ታናራ ጋꬂዛ ኣይ ሚሽ ዲዜ? ጎዳይ፥ ‹ዳዊቴ ዶቃ› ጊን ኢዚ ታና ዶቂዛ ጊዲኮ፥ ‹ሃይሳ ኣይስ ኦꬃዲ?› ጊዲ ኢዛ ኦይቻና ዳንዳይዛይ ኦኔ?» ጊዴስ።

11 ሄሳፌ ጉዬ ዳዊቲ ኣቢሳዬኔ ባ ሹሜታ ኡባ፥ «ታ ጉልባቴፔ ኬዚዳ ታ ናዚ ታና ꬋይሳና ኮይኮ፥ ሃይሳ ቢኒያሜ ቆሞዛ ጊሻስ ኣይስ ማላሌቴቲ? ሄሳ ጊሻስ ኣጋጊቴ! ጎዳይ ኢዛ ዶቃ ጊዲ ዬዲዳ ጊዲኮ ዶቆ። 12 ጎዳይ ታ ካዉሻቴꬃ ቤኢዲ ሃቻ ዶቄꬃ ጊሻስ ኢዚ ታስ ሎኦ ኦꬃናኮ ኦኔ ኤሪዛይ» ጊዴስ።

13 ሄሳ ጊሻስ ዳዊቲኔ ኢዛራ ዲዛ ኣሳይ ባ ኦጌ ሲንꬅ ጉጂዴስ፤ ሺምኤይ ኢዛ ጊናራ ዲዛ ላዳራ ቢሼ ዶቄስ፥ ሹች ጫዴሲኔ ቢታ ኢዛ ቦላ ላሌስ። 14 ካዎዚኔ ኢዛራ ኢሲፌ ዲዛ ኣሳቲ ኡባይ ባንቲ ባና ጊ ቆፒዳሶ ጋኪዳ፤ ኬሂ ዳቡሪዳ ጊሻስ ሄን ሼምፒዳ።

ሁሼይኔ ኣክጾፌሌይ ኢሚዳ ዞሬ

15 ሄ ዎዴ ኣቤሴሎሜይኔ ኢስራኤሌ ኣሳይ ኡባይ ዬሩሳላሜ ዪዳ፤ ኣክጾፌሌይ ኢዛራ ኢሲፌ ዴስ። 16 ዳዊቴ ላጌ ኣርኬ ዴሬ ኣስ ሁሼይ ኣቤሴሎሜኮ ዪዲ፥ «ካዎ! ሜርናስ ካዎታ! ካዎ! ሜርናስ ካዎታ!» ጊዴስ።

17 ኣቤሴሎሜይ ሁሼስ፥ «ኔ ላጌዛስ ዲዛ ኣማኔቴꬃይ ኔስ ሃኖ ጻላ? ኔ ኣይስ ኔ ላጌዛራ ባቤኪ?» ጊ ኦይቺዴስ።

18 ሁሼይ ኣቤሴሎሜስ ዛሪዲ፥ «ሄሳ ታ ዎስታ ኦꬃኔ? ታኒ ጎዳን፥ ሃ ዴሬዛኒኔ ኢስራኤሌ ኣሳ ኡባን ዶሬቲዳዴ ባጋ ጊዳና፤ ኢዛዴራ ኢሲፌ ዳና። 19 ሂስቲን ታ ኢዛ ናዛስ ሃጋዞንታ ኦናስ ሃጋዞ? ኔ ኣዋስ ታ ሃጋዚዳ ማላ ኔስካ ሃጋዛና» ጊዴስ።

20 ኣቤሴሎሜይ ኣክጾፌሌ፥ «ኣኔ ኑስ ዞሬ ኢማ፤ ኑ ኣይ ኦꬂኖ?» ጊዴስ።

21 ኣክጾፌሌይ ኢዛስ ዛሪዲ፥ «ካዎ ኬꬃ ናጋና ማላ ኔ ኣዋይ ኣጊ ቢዳ ኢዛ ላጌꬆታራ ጌላ ዚንኣ፤ ሄሳፌ ጉዬ ኔኒ ኔ ኣዋ ኬሃ ኢጺዳይሳ ኩሜꬃ ኢስራኤሌይ ሲዪኮ ኔናራ ዲዛ ኡባታ ቄሴይ ሚናና» ጊዴስ። 22 ሄሳ ጊሻስ ኣቤሴሎሜስ ፖቄ ቦላ ዱንካኔ ቶሊዳ፤ ሄን ኩሜꬃ ኢስራኤሌ ዴሬይ ቤኢሺን ባ ኣዋ ላጌꬆታራ ዚንኢዴስ። *

23 ሄ ዎዴ ኣክጾፌሌይ ኢሚዛ ዞሬይ ኡባይ ጾሳ ቃላይ ዞሪዛይሳ ሚሳቲ ቆዴቴስ፤ ዳዊቲኔ ኣቤሴሎሜይ ኣክጾፌሌ ዞሬ ሄሳꬆ ሂስቲ ኤኬቴስ።

17

ሁሼይ ኣቤሴሎሜ ባሌꬂዳ ባሌꬆ

1 ሄሳፌ ጉዬ ኣክጾፌሌይ ኣቤሴሎሜስ፥ «ኔ ኣዋ ዬዴꬃናስ 12,000 ኣስ ታ ዶራዳ ሃች ኦማርስ ዬዳና። 2 ኢዚ ዳቡሪዲ ዎልቃ ኢጼቲዳ ዎዴ ታ ኢዛ ቦላ ዳፋ ዬጋናኔ ሺሮ ዬዳና፤ ሂስቲኮ ኢዛራ ኢሲፌ ዲዛ ዴሬይ ኢዛ ኣጊዲ ባቃታና፤ ታኒ ካዎዛ ጻላ ዎꬋና። 3 ዴራ ኡባ ኔኮ ዛራና፤ ኔኒ ኮይዛይ ኢሲ ኣሳ ሃይቆ ጋሶን ኡባ ዴራ ኔኮ ዛራና ማላ ኦꬃና፤ ሄሳፌ ጉዬ ዴሬይ ሳሮን ዳና» ጊዴስ። 4 ኢዛ ዞሬዚ ኣቤሴሎሜኔ ኢዛራ ዲዛ ኢስራኤሌ ጪማታ ኡባ ኡፋይሲዴስ።

5 ኣቤሴሎሜይ ጊዲኮ፥ «ቃሴ ኣኔ ኣርኬ ዴሬ ኣስ ሁሼ ጼይጊዲ ኢዚ ጊዛይሳካ ሲዮስ» ጊዴስ። 6 ሁሼይ ኢዛኮ ዪን ኣቤሴሎሜይ ኢዛስ፥ «ኣክጾፌሌይ ኑስ ሃይሳ ሃ ዞሬዛ ሺሺዴስ፤ ሂስቲን ኑኒ ኢዛ ኦꬂኖ? ኣካይ ጊኮ ኣኔ ኔ ቆፋ ኑስ ዮታ» ጊዴስ።

7 ሁሼይካ ኣቤሴሎሜ፥ «ኣክጾፌሌይ ኔስ ኢሚዳ ዞሬይ ሃኒ ዎዴ ኔና ኬሲ ኤኬና። 8 ኔ ኣዋይኔ ኢዛ ኦላንቻቲ ሚኖ ኦላንቻታኔ ማራቲ ኢዚፔ ቦንቄቲቺዳ ዛርዶ ማላ ኢስቲ ባቢሲዛይሳ ኔካ ኤራሳ፤ ሄሳፌ ቦላራካ ኔ ኣዋይ ኦላን ኬሂ ሎሂዳ ኣሳ፤ ኦማርስ ባ ኦላንቻታራ ኣቄና፤ 9 ሃኒ ዎዴ ኢዚ ኢሲ ጎንጎሎ ጊዶን ዎይኮ ሃራሶን ቆቴቲ ኡቲዳ ጊዳና። ኢዚ ሲንꬃቲዲ ኣሳ ቦላ ዳፋ ዬጊን ኔ ኣሳታፔ ጉꬃቲ ሃይቂኮ ሄሳ ሲዪዳ ኡባይ፥ ‹ኣቤሴሎሜ ካሊዳ ኦላንቻቲ ዉሪዳ› ጊ ሃሳያና። 10 ኔ ኣዋይ ሚኖ ኦላንቻ፥ ኢዛራ ኢሲፌ ዲዛይቲካ ኦላ ቃራታ ጊዲዳይሳ ኢስራኤሌ ኣሳይ ኡባይ ኤሪዛ ጊሻስ ዎዚናይ ጋሞ ዎዚና ማላ ሙርታ ጌቴቲዳ ዎታዳራይካ ባቦን ባቂባቃና።

11 «ሄሳ ጊሻስ ታ ኔና ዞሪዛ ዞሬይ ሃይሳ፤ ኢዛስ ቆዳይ ኣባ ሻሚንታ ማላ ዳሪዳ ዳኔፔ ቢዲ ቤርሳቤሄ ጋካናስ ዲዛ ኢስራኤሌ ኣሳይ ኡባይ ኔኮ ሺቂኮ ኔኒ ኔ ሁኤራ ኦላ ካሌꬃ። 12 ሂስቲኮ ኢዚ ጌሊዳሶ ኡባ ጌሊዲ ኢዛ ቦላ ዳፋ ዬጋና፤ ጻዛይ ቢታ ቦላ ዎꬊዛ ማላ ኑ ኢዛ ቦላ ዎꬋና፤ ኢዛ ጊዲን ኢዛራ ዲዛ ኣሳታፔ ኢሳዴይካ ኬሲ ኤኪ ኣቴና። 13 ኢዚ ቢዲ ኢሲ ካታማይን ጌሊኮ ኢስራኤሌይ ኡባይ ዎዶሮ ኤኪ ቢዲ ኢሲ ሹቺካ ሄን ኣቶንታሼ ጋካናስ ካታማዮ ዱጌ ላሊ ዬጋና» ጊዴስ።

14 ኣቤሴሎሜይኔ ኢስራኤሌ ኣሳይ ኩሜꬅ፥ «ኣክጾፌሌ ዞሬፔ ኣርኬ ዴሬ ኣስ ሁሼ ዞሬይ ሎኤስ» ጊዳ፤ ጎዳይ ኣቤሴሎሜ ቦላ ባሽ ኤሃናስ ሎኦ ጊዲዳ ኣክጾፌሌ ዞሬይ ኤኬቶንታ ማላ ኦꬂዴስ።

ዳዊቲ ኬሲ ኤኪ ኣቴꬅ

15 ሁሼይ ቄሴ ሳዶቄኔ ኣቢያታሬ፥ «ኣክጾፌሌይ ኣቤሴሎሜይኔ ኢስራኤሌ ጪማቲ ኣይ ኣይ ኦꬃናስ ቤሲዛኮ ኢስታ ዞሪዴስ፤ ታኒ ጊዲኮ ሃይሳ ሃይሳ ኦꬂቴ ጋ ዞራዲስ። 16 ሃኢ ኢዛስ ኤሶን ኪቲዲ፥ ‹ባዞን ዲዛ ሻፋ ፑርዴን ኣቆንታ ማላ፥ ጋምኦንታ ኔ ኤሶን ፒናናስ ቤሴስ፤ ኔ ሂስቶንታ ኣጊኮ ካዎዚኔ ኢዛራ ዲዛ ዴሬይ ኡባይ ኢንቴ ሚቴታና› ጊዲ ዳዊቴስ ዮቲቴ» ጊዴስ።

17 ሄ ዎዴ ዮናታኔይኔ ኣኪማሲ ካታማ ጌሊኮ ኢስቲ ቤታና ኤን-ሮጌሌን ናጌቴስ፤ ኢሲ ጌላኦ ኣይሌ ዳራ ሄ ባዳ ኢስታስ ዮቲን ኢስቲ ሄሳ ኤፊዲ ካዎ ዳዊቴስ ዮቴቴስ። 18 ጊዶ ኣቲን ኢሲ ናቴꬅ ዳይሲ ኢስታ ቤኢዲ ኣቤሴሎሜስ ዮቲዴስ፤ ሄሳ ጊሻስ ናምኣቲካ ኤሶን ዴንዲዲ ባሂሪሜን ዲዛ ኢሲ ኣዴዛሶ ቢዳ፤ ኣዴዛ ጊቤ ጊዶን ኦላይ ዲዛ ጊሻስ ኢስቲ ሄ ኦላን ዎꬊዳ። 19 ሄ ኣዴዛ ማቼያ ሚጪዛ ሚሽ ኤሃዳ ኢዛ ቦላ ካꬅ ሚጫዱስ፤ ሄሳ ኦኒካ ኤሪቤና።

20 ኣቤሴሎሜ ኣሳቲ ሄ ማጫሳይኮ ዪዲ፥ «ኣኪማሲኔ ዮናታኔይ ኣዋን ዲዞ?» ጊ ኦይቺዳ።

ማጫሳያ ኢስታስ፥ «ሻፋ ፒኒ ቢዳ» ጋዱስ፤ ኢስቲካ ኮዪን ꬋይዳ ጊሻስ ጉዬ ዬሩሳላሜ ሲሚዳ።

21 ኣሳቲ ቢዳፔ ጉዬ ሃ ናምኣቲ ኦላፌ ኬዚዲ ቢዳ፤ ካዎ ዳዊቴስ፥ «ኣክጾፌሌይ ኔ ቦላ ሂዝጊ ሂዝጊ ኣሳ ዴንꬄꬂዛ ጊሻስ ዴንዳዳ ኤሶን ጌዴ ሻፋ ፒና» ጊዳ። 22 ሄሳ ጊሻስ ዳዊቲኔ ኢዛራ ኢሲፌ ዲዛ ዴሬይ ኡባይ ዴንዲ ዮርዳኖሴ ፒኒዳ፤ ጋዴይ ዎንቲሺን ዮርዳኖሴ ፒኖንታይ ኦኒካ ዴና።

23 ኣክጾፌሌይ ኢስቲ ኢዛ ዞሬዛ ኤኮንታ ኢጺዳይሳ ቤኢዲ ባ ሃሬዛ ጫኒ ኤኪዲ ባ ኬꬂ ዲዛ ካታማ ቢዴስ፤ ባሶ ማራሲ ጊግሲዳፔ ጉዬ ባ ኩሼን ጩሌቲ ሃይቂዴስ፤ ሄሳꬆ ሃይቂዲ ባ ኣዋ ዱፎን ሞጌቲዴስ።

24 ኣቤሴሎሜይ ኩሜꬃ ኢስራኤሌ ኣሳራ ዮርዳኖሴ ፒኒሺን ዳዊቲ ማሃናይሜ ጋኪዴስ። 25 ኣቤሴሎሜይ ኢዮኣቤ ሶሆን ኣማሳ ኦላንቻታ ሃላቃ ሂስቲ ሹሚዴስ፤ ኣማሲ ኢስራኤሌ ዴሬ ኣስ ዮቶሬ ና፤ ዮቶሬይ ኢዮኣቤ ኣዮ፥ ጹሪያ ሚቾ፥ ናኦሴ ቢዮ ኣቢጋሎ ማቾ ኤኪዴስ። 26 ኢስራኤሌቲኔ* ኣቤሴሎሜይ ጋላኣዴን ዱንካኒዳ።

27 ዳዊቲ ማሃናይሜ ጋኪሺን ኣሞኔ ካታማ ኤራባፔ ዪዳ ናኦሴ ና ሾቤይ፥ ሎዲባሬፔ ዪዳ ኣምኤሌ ና ማኪሬኔ ኤሮጊሊሜፔ ዪዳ ጋላኣዴ ዴሬ ኣስ ባርዚሌይ፥ 28 ሂጻ ሚንጻፌታ፥ ሼልኤታኔ ማና ሚሻታ ኤኪ ዪዳ፤ ሄሳꬆካ ጊስቴኔ ባንጋ፥ ꬊሌኔ ቲያ ጫጫ፤ ባኤላኔ ሚሲራ፥ 29 ኤስ፥ ሜቃ ማꬅ፥ ዶርሳታኔ ፒላ ዳዊቴሲኔ ዴራስ ኢስቲ ማና ማላ ኤሂዳ። ኢስቲ ሄሳ ኦꬂዳይ፥ «ዴሬዚ ባዞ ቢታን ኮሻቲዴስ፤ ዳቡርዴስ፤ ሳሜቲዴስ» ጊዳ ጊሻሳ።

18

ኣቤሴሎሜ ሃይቆ

1 ዳዊቲ ባናራ ዲዛ ዴራ ቆዲዴስ፤ ኢስታ ቦላ ሻላቃታኔ ማቶ ሃላቃታ ሹሚዴስ። 2 ሄሳፌ ጉዬ ዳዊቲ ጪጎ ጊዲዛ ባ ኦላንቻታ ኢዮኣቤ፥ ናምኣንꬆ ጪጎዛ ኢዮኣቤ ኢሻ ጹሪያ ና ኣቢሳዬ፥ ሄꬓንꬆ ጪጎዛ ጌቴ ዴሬ ኣስ ኢታዬ ኣዛዞን ኣቃና ማላ ኪቲዴስ። ካዎዚ ባ ኦላንቻታስ፥ «ቱማፔ ታኒካ ኢንቴናራ ኬዛና» ጊዴስ።

3 ኣሳቲ ጊዲኮ ኢዛ፥ «ኔኒ ኑናራ ኬዛናስ ቤሴና፤ ኑና ባቃቲሲዛ ሚሺ ዲኮ ኣሳይ ሄሳ ጊታ ሚሻን ቆዴና፤ ሃራይ ኣቶሺን ኑፔ ባጋይ ሃይቂኮካ ኢስቲ ዉዱ ጌቴና፤ ኔኒ ኔርካ ኑፔ ታሙ ሺያታፔ ኣꬋሳ፤ ሄሳ ጊሻስ ኔኒ ካታማን ኡታዳ ኑና ማዲኮ ሎኦ» ጊዳ።

4 ካዎዚካ፥ «ኢንቴስ ሎኦ ሚሳቲ ቤቲዛ ኡባ ታ ኦꬃና» ጊዴስ። ሄሳ ጊሻስ ዴሬይ ኡባይ ጼታን ጼታን፥ ሺያን ሺያን ሻኬቲ ሻኬቲ ሳልፊ ኬዚዛ ዎዴ ካዎዚ ጊምቤዛ ፔንጌን ኤቂ ዴስ። 5 ካዎዚ ኢዮኣቤ፥ ኣቢሳኔ ኢታዬ፥ «ታ ጊሻስ ጊዲ ታ ናዛ ኣቤሴሎሜ ቦላ ኢሲ ሜቶካ ጋꬆፍቴ» ጊ ኣዛዚዴስ። ካዎዚ ባ ና ኣቤሴሎሜ ጊሻስ ኣዛዚዛይታስ ኢሳስ ኢሳስ ኣዛዞ ኢሚሺን ኡባ ኦላንቻቲካ ሲዪዳ።

6 ኦላንቻቲ ኢስራኤሌ ኦላናስ ሳልፊዲ ኬዚዳ፤ ኦላዛ ኤፍሬሜ ዎራ ጊዶን ኦሌቲዳ። 7 ሄን ኢስራኤሌ ኣሳይ ዳዊቴ ኦላ ኣሳን ጾኔቲዴስ፤ ሄ ጋላስ ኬሂ ዳሮቲ ሃይቂዳ፤ 20,000 ኣሲ ሃይቂዴስ። 8 ኦላይ ዴራ ጋርሳን ኣኪ ኣኪ ቢዴስ፤ ሄ ጋላስ ኦላይ ዉርሲዳይሳፌ ዎራይ ሚቲ ꬋይሲዳ ኣሳይ ዳሬስ።

9 ሄ ዎዴ ኣቤሴሎሜይ ዳዊቴ ኣሳራ ቶሮንታ ዲሼ ጋይቲዴስ፤ ኣቤሴሎሜይ ባቁሎ ቶጊዲ ጪፒ ጊዳ ሃጋይ ዲዛ ዎላ ጋርሳራ ኣꬊ ቢሺን ኣቤሴሎሜ ሁኤ ቢናናይ ሃጋን ኦይኬቲዴስ፤ ኢዚ ቶጊዳ ባቁሎያ ኣꬋ ቢን ኢዚ ሳሎፔኔ ሳኣፔ ጊዶን ካቄቲ ኣቲዴስ።

10 ኢሳዴይ ኢዛ ቤኢዲ ኢዮኣቤስ፥ «ሄኮ ታኒ ኣቤሴሎሜይ ዎላ ቦላ ካቄቲ ዲዛይሳ ቤኣዲስ» ጊዴስ።

11 ኢዮኣቤይ ባስ ዮቲዳ ኣዴዛስ ዛሪዲ፥ «ኣይ ጋዲ? ሂስቲን ኔ ቤኢዳ ማላ ኣይስ ሄራካ ዎꬋዳ ቢታን ዬጋቤኪ? ኔ ሄሳꬆ ኦꬂዳኮ ታ ኔስ ታሙ ሳቂሌ ቢራኔ ኦላ ቃራታ ቃባቶ ኢማናኮሺን» ጊዴስ።

12 ጊዶ ኣቲን ኣዴዚ ዛሪዲ፥ «ኑኒ ሲዪሺን ካዎዚ፥ ‹ናቴꬃዛ ኣቤሴሎሜ ቦላ ቆሆይ ጋኮንታ ማላ ታ ጊሻስ ጊዲ ሚንꬂ ናጊቴ› ጊዲ ኔና፥ ኣቢሳኔ ኢታዬ ኣዛዚዳ ጊሻስ 1,000 ሳቂሌ ቢራ ኔ ታስ ኢሚዳኮካ ታኒ ታ ኩሼ ካዎዛ ናዛ ቦላ ዎꬂኬ። 13 ሃራ ባጋራ ታኒ ታ ሼምፖስ ሚሼቶንታ ኣጋዳ ታ ኢዛ ዎꬊዳኮ ካዎዛፔ ቆቴቲ ኣቲዛ ሚሺ ባይንዳ ጊሻስ ኔኒ ኔ ባጋራ ታኮ ሺቃካ» ጊዴስ።

14 ኢዮኣቤይ ኣዴዛስ፥ «ሃይሳፌ ጉዬ ሃይሳ ማላ ሃሳያን ታ ኔናራ ዎዴ ዉርሲኬ» ጊዴስ፤ 3 ቶራ ኤኪ ቢዲ ኣቤሴሎሜይ ሚꬃ ቦላ ካቄቲ ዲዛሶን ቡሮ ሼምፖ ኬዞንታ ዲሺን ቶራታ ጾንጊዲ ኢዛስ ዎዚና ኣይፌን ጫዲዴስ። 15 ሄሳꬆካ ኢዮኣቤ ኣዣቢዛ ታማቲ፥ ኣቤሴሎሜ ጊዶꬂ ጫዲ ዎꬊዳ።

16 ሄሳፌ ጉዬ ኢዮኣቤይ ዛዬ ፑኒዲ ኢስታ ዲጊዳ ጊሻስ ኦላንቻቲ ኢስራኤሌ ዬዴꬂዛይሳ ኣጊዳ። 17 ኣቤሴሎሜ ዎራ ጊዶ ኤፊዲ ጪማ ኦላን ዬጊዳ፤ ጊታ ሹቻታ ኢዛ ቦላ ዶሪዳ። ሄ ዎዴ ኢስራኤሌ ኣሳይ ኡባይ ባሶ ባሶ ባቃቲዴስ።

18 ኣቤሴሎሜይ፥ «ታ ሱንꬅ ጼይጊሲዛ ናይ ታስ ዴና» ጊዲ ኢዛ ሃሳኢሳና ማላ ሼምፖራ ፓጻ ዲዛ ዎዴ ካዎ ዙሌ ጌቴቲዛሶን ባ ሱንꬃን ሃዉልቴ ኤሲ ዎꬂዳ ጊሻስ ሄ ሶሆዚ ሃች ጋካናስ ኣቤሴሎሜ ሃዉልቴ ጌቴቴስ።

ዳዊቴ ካዮቴꬅ

19 ሄ ዎዴ ሳዶቄ ና ኣኪማሲ፥ «ጎዳይ ኢዛ ሞርኬታ ቦላ ኮሜ ኮጺዳይሳ ዎጻ ባዳ ታኒ ካዎዛስ ሚሺራቾ ዮታና» ጊዴስ።

20 ኢዮኣቤይ፥ «ሃች ሚሺራቾ ቃላ ኤፋናይ ኔና ጊዳካ፤ ካዎዛ ናይ ሃይቂዳ ጊሻስ ሃች ጊዶንታ ሃራ ጋላስ ኤፋንዳሳ» ጊዴስ።

21 ሄሳፌ ጉዬ ኢዮኣቤይ ቶጵያ ዴሬ ኣዴዛስ፥ «ኔ ቤኢዳይሳ ባዳ ካዎዛስ ዮታ» ጊዴስ፤ ቶጵያ ዴሬ ኣዴዚ ኢዮኣቤስ ኩሼ ዴንꬂ ቤሲዲ ዎጺ ቢዴስ።

22 ሳዶቄ ና ኣኪማሲ ኢዮኣቤስ፥ «ባ ሃና ሃኖ፤ ኣኔ ዛይ ሃይሳ ቶጵያ ኣዴዛ ጌዶራ ታኒካ ዎጻይስ» ጊዴስ።

ኢዮኣቤይ ጊዲኮ፥ «ኔ ኣይስ ባና ኮያዲ? ኔስ ኢሞታ ኢሚሲዛ ኣይ ሚሺራቾ ኤካዳ ባይ?» ጊዴስ።

23 ኣኪማሲካ፥ «ባ ሃና ሃኖ፤ ታ ባና ኮያይስ» ጊዴስ።

ሄሳ ጊሻስ ኢዮኣቤይ፥ «ሂስቲኮ ዎጻ!» ጊዴስ። ሄሳፌ ጉዬ ኣኪማሲ ዴምባን ዲዛ ኦጌዛራ ዎጺ ቶጵያ ዴሬ ኣዴዛፔ ሲንꬃቲ ቢዴስ።

24 ዳዊቲ ካሬ ባጋ ፔንጌፌኔ ጊዶ ፔንጌፌ ጊዶን ዲሺን ዛቤዚ ዲርሳ ጊምቤ ቦላ ዲዛ ሻኮ ካራ ኬዚዲ ካሬ ጼሊሼ ኢሲ ኣሲ ባርካ ዎጺዛይሳ ቤኢዴስ። 25 ናጊዛይሲ ጼይጊዲ ሄሳ ካዎዛስ ዮቲዴስ፤

ካዎዚካ፥ «ባርካ ዪዛዴ ጊዲኮ ሎኦ ሚሺራቾ ኤኪ ዪዛዴ ጊዳና» ጊዴስ፤ ኣዴዚ ማቲ ማቲ ዪዴስ።

26 ቃሴካ ናጊዛይሲ ሃራ ኣሲ ዎጺሺን ቤኢዴስ፤ ዛቤዛካ ጼይጊዲ፥ «ሄኮ ሃራ ኣሲ ባርካ ዎጺ ዪሼ ዴስ» ጊዴስ።

ካዎዚ፥ «ሄሳዴይካ ሎኦ ዎሬ ኤኪ ዪዛ ጊዳና ቤሴስ» ጊዴስ።

27 ናጊዛይሲ፥ «ኮይሮይሳ ዎꬂ ሳዶቄ ና ኣኪማሴ ዎꬅ ሚሳቴስ» ጊዴስ።

ካዎዚ፥ «ኢዚ ሎኦ ኣሳ፤ ኢዚ ሚሺራቾ ቃላ ኤኮንታ ዬና» ጊዴስ።

28 ኣኪማሲ ኬሂ ዋሲዲ ካዎዛስ፥ «ኡባ ሚሺካ ኢንጄቲዴስ» ጊዴስ፤ ሄሳፌ ጉዬ ቢታ ቦላ ዛቁልꬅ ዚርጺ ጊዴስ፤ ካዎዛሲካ ኩሼ ዴንꬂዲ፥ «ታ ጎዳ ካዎዛ ቦላ ባንታ ኩሼ ዴንꬂዳ ኣሳታ ኣꬂ ኢሚዳ ጎዳ ኔ ጾሳይ ጋላቴቶ!» ጊዴስ።

29 ካዎዚካ ኢዛ፥ «ታ ና ኣቤሴሎሜይ ሎኦ ዲዜ?» ጊ ኦይቺዴስ።

ኣኪማሲካ፥ «ኢዮኣቤይ ካዎዛ ኦሳንቻዛኔ ታና ኔ ኣይሌዛ ኪቲሺን ጊታ ሺሮ ቤኣዲስ፤ ጊዶ ኣቲን ኢዚ ኣዛኮ ታ ኤራቤኬ» ጊዴስ።

30 ካዎዚካ ኢዛ፥ «ኣኔ ኢሲ ባጋ ኣꬋ ኤቃ» ጊዴስ። ኢዚካ ኣꬊ ኤቂዴስ።

31 ሄሳፌ ጉዬ ቶጵያ ዴሬ ኣዴዚ ጋኪዲ፥ «ታ ጎዳ ካዎ፥ ሚሺራቾ! ጎዳይ ሃች ኔ ቦላ ዴንዲዳ ሞርኬታ ኡባፌ ኔና ኣሺዴስ» ጊዴስ።

32 ካዎዚካ ቶጵያ ዴሬ ኣዴዛ፥ «ታ ና ኣቤሴሎሜይ ሎኢ ዲዜ?» ጊ ኦይቺዴስ።

ቶጵያ ዴሬ ኣዴዚካ፥ «ታ ጎዳ ካዎዛ ሞርኬቲኔ ኔና ቆሃና ኔ ቦላ ዴንዲዛ ኡባቲ ሄ ናቴꬃዛ ማላ ጊዴቶ» ጊዴስ።

33 ካዎዚ ኬሂ ጬጪዴስ፤ ጊምቤዛ ፔንጌ ቦላ ዲዛ ፖቄ ቦላ ኬዚዲ ሄን ዬኪዴስ፤ ቢሼካ፥ «ታ ና ኣቤሴሎሜ! ታ ና ኣቤሴሎሜ! ኔ ጊሻስ ታ ሃይቃርኪና! ታ ና ኣቤሴሎሜ ዎ! ታ ና ኣቤሴሎሜ ዎ!» ጊዴስ።

19

ኢዮኣቤይ ዳዊቴ ዋላሲዳ ዋላሴ

1 ኢዮኣቤስ፥ «ካዎ ዳዊቲ ባ ና ኣቤሴሎሜ ጊሻስ ዬኪሼኔ ካዮቲሼ ዴስ» ጌቴቲ ዮቴቲዴስ። 2 ካዎዚ፥ «ባ ናዛ ጊሻስ ካዮቴስ» ጊዛይሳ ሄ ጋላስ ኦላንቻቲ ሲዪዳ ጊሻስ ሄ ጋላሳ ጾኖይ ኩሜꬃ ኦላንቻታ ማታን ጬጬን ላሜቲ ፔኢዴስ። 3 ሄ ጋላስ ኦላፔ ዬላቲሼ ካታማ ጌሊዛ ኣሳ ማላ ዴሬይካ ሻጴቲሼ ካታማ ጌሊዴስ። 4 ካዎዚ ባ ኣይፌሶ ካሚ ዎꬂዲ፥ «ታ ና ኣቤሴሎሜ ዎ! ታ ና ኣቤሴሎሜ ዎ» ጊሼ ዚላሊዴስ።

5 ሄሳፌ ጉዬ ኢዮኣቤይ ካዎዛሶ ጌሊዲ፥ «ኔ ሼምፖ፥ ኔ ኣቱማ ናይታ ሼምፖ፥ ኔ ማጫ ናይታ ሼምፖ፥ ኔ ማቼታኔ ኔ ላጌꬆታ ሼምፖ ኣሺዳ ኣሳታ ሃች ኔ ዬላቻዳሳ። 6 ኔና ኢጺዛይታ ኔ ዶሳሳ፤ ቃሴ ኔና ዶሲዛይታ ኢጻሳ፤ ኔ ኦላ ጋዳዋቲኔ ኢስታ ዎታዳራቲ ኔስ ኣይኮካ ጊዶንታይሳ ሄኮ ሃች ኔ ቆንጪሳዳሳ፤ ሃች ኣቤሴሎሜይ ሼምፖራ ፓጻ ዲን ኑ ኡባይ ዉሪዳኮ ኔ ኡፋዬታናይሳ ታ ቤኣዲስ። 7 ሃኢ ዴንዳዳ ካሬ ኬዛ ኣሳ ሚንꬄꬃ፤ ኔ ኬዞንታ ኢጺኮ ሃ ኦማርሳይን ኢሲ ኣሲካ ኔናራ ጊዶንታይሳ ታ ጎዳ ሱንꬃን ጫቃይስ፤ ሄሲ ኔስ ናቴቴꬃፌ ዶሚን ሃይሳ ጋካናስ ኔ ቦላ ጋኪዳ ኢታ ዮኦታ ኡባፌ ኣꬎ ሜቶ ኔ ቦላ ጋꬃና» ጊዴስ። 8 ሄሳ ጊሻስ ካዎዚ ፔንጌ ላንቄን ኡቲን ዴሬዛስ፥ «ሄኮ ካዎዚ ፔንጌ ላንቄን ኡቲዴስ» ጌቴቲ ዮቴቲን ዴሬዚ ኡባይ ካዎዛኮ ዪዴስ።

ዬሩሳላሜ ባናስ ዳዊቴ ዴንꬅ

ሄ ዎዴ ኩሜꬅ ኢስራኤሌ ኣሳይ ባሶ ባሶ ባቃቲዴስ።

9 ኩሜꬃ ኢስራኤሌ ቆሞቲ፥ ዴሬዚካ ባ ጋርሳን ኢሶይ ኢሳራ ማርሼቲሼ፥ «ካዎዚ ኑና ኑ ሞርኬታ ኩሼፔ ኬሲ ኤኪዴስ፤ ፊሊስጼሜታ ኩሼፔካ ኑና ኣሺዳይ ኢዛ፤ ሃኢ ጊዲኮ ኣቤሴሎሜ ጋሶን ዴሬፔ ባቃቲ ቢዴስ። 10 ኢዚ ኑና ሃራና ማላ ኑ ቲይዳ ኣቤሴሎሜይ ጊዲኮ ኦላን ሃይቂዴስ። ሂስቲን ኢንቴ ካዎዛ ሲሞ ጊሻስ ኣይስ ጮኡ ጌቲ?» ጊዴስ።

11 ካዎ ዳዊቲ ቄሴ ሳዶቄሲኔ ኣቢያታሬስ ኪታ ዬዲሼ፥ «ዩሁዳ ጪማታስ፥ ‹ኩሜꬃ ኢስራኤሌን ሃሳዬቲዛ ዮኦ ኡባይ ካዎዚ ዲዛሶን ኢዛስ ጋኪዳ ጊሻስ ካዎዛ ካዎቴꬃ ኬꬅ ዛራናስ ኢንቴ ዋኒዲ ዉርሴꬃ ኣስ ጊዴቲ? 12 ኢንቴ ታ ሜቄꬃታ፥ ታ ኣሾታኔ ታ ኢሻታ፤ ሂስቲን ኢንቴ ካዎዛ ዛራናስ ዋኒዲ ዉርሴꬃ ኣስ ጊዴቲ?› ጊቴ።

13 «ቃሴ ኣማሲ፥ ‹ኔኒካ ታ ሜቄꬂኔ ታ ኣሾ ጊዲኪ? ሃኒፌ ዶሚዲ ኔ ዴኦ ዉርሴꬅ ጋካናስ ኢዮኣቤ ቆꬌ ታ ኦላንቻታ ኣዛዚዛዴ ኦꬆንታ ኣጊኮ ጾሲ ታ ቦላ ኢታ ሚሽ ኦꬆ፤ ሄሳፌካ ኣꬊዛ ኢታ ሚሽ ታ ቦላ ኤሆ› ጊዴስ» ጊዲ ዮቲቴ።

14 ኢዚካ ዩሁዳ ኣሳ ኡባ ዎዚና ኢሲ ኣሳ ዎዚና ማላ ሂስቲ ዲኢዴስ፤ ኢስቲካ ኢዛስ፥ «ኔኒ ኔ ኣሳ ኡባራ ሲማ» ጊዲ ኪታ ዬዲዳ። 15 ካዎዚ ሄሳፌ ጉዬ ሲሚዲ ዮርዳኖሴ ጋካናስ ዪዴስ።

ሄ ዎዴ ዩሁዳ ኣሳይ ካዎዛ ኤኪዲ ዮርዳኖሴ ፒንꬃናስ ጌልጌላ ጋካናስ ቢዴስ። 16 ባሂሪሜ ዴሬ ኣስ ጌራ ና ቢኒያሜ ቆሞ ሺምኤይ ካዎ ዳዊቴ ሞካናስ ዩሁዳ ኣሳራ ኢሲፌ ኤሶን ዎꬊዴስ።* 17 ኢሲ ሺ ቢኒያሜ ቆሞቲ፥ ሄሳꬆካ ሳኦሌሶ ኦሳንቻ ጺባስ 15 ኣቱማ ናይቲኔ 20 ኣይሌቲ ኢዛራ ኢሲፌ ዴቴስ። ሄሳፌ ጉዬ ካዎዚ ዲዛሶ ዮርዳኖሴ ኤሶን ዎꬊዳ። 18 ካዎዛሶ ኣሳ ኤሃናሲኔ ኢዚ ኮዪዳ ኡባ ኦꬃናስ ኢስቲ ዞኮራ ፒኒዳ።

ዳዊቲ ሺምኤ ማሪዳ ማሮ

ጌራ ና ሺምኤይ ዮርዳኖሴ ፒኒዴስ፤ ካዎዛ ሲንꬃን ጉፋኒዲ፥ 19 «ታ ጎዳዉ ታ ኔና ቆሂዳይሳ ቆዶፓ፤ ታ ጎዳ ካዎ ኔ ዬሩሳላሜፔ ኬዚዳ ጋላስ ታ ኦꬂዳ ሞሮዛ ማራ፤ ኔ ዎዚናን ዎꬆፋ። 20 ታኒ ኔ ኦሳንቻይ ኦꬂዳ ናጋራ ኤሪዛ ጊሻስ ሃች ታ ጎዳ ካዎዛ ሞካናስ ዮሴፌ ኬꬃ ኣሳ ኡባፌ ኮይሮታ ያዲስ» ጊዴስ።

21 ሄሳፌ ጉዬ ጹሪያ ና ኣቢሳዬይ፥ «ሺምኤይ ጎዳን ቲዬቲዳዴ ኢዚ ጫዪዳ ጊሻስ ኢዛስ ሃይቆይ ቤሴኔ?» ጊዴስ።

22 ዳዊቲካ፥ «ኢንቴኖ ጹሪያ ናይቶ፤ ኢንቴናራ ታና ኣዚ ጋꬂዜ? ኢንቴ ሃች ታስ ሞርኬ ጊዲዴታ! ኣይ ኣሲካ ሃች ኢስራኤሌፔ ሃይቃና ቤሲዜ? ሄሲ ታ ኢስራኤሌ ቦላ ካዎቲዳይሳ ታ ኤሪዳ ጋላስ ጊዴኔ?» ጊዴስ። 23 ሄሳ ጊሻስ ካዎዚ ሺምኤ፥ «ኔኒ ሃይቃካ» ጊዴስ፤ ሄሳ ካዎዚ ጫቆን ሚንꬂዴስ።

ዳዊቲ ሜምፌቦስቴ ማሪዳ ማሮ

24 ሳኦሌ ና ሜምፌቦስቴይ ካዎዛ ሞካናስ ዱጌ ዎꬊዴስ፤ ካዎዚ ቤቲ ቦሶፌ ዶሚዲ ሲሚ ዪዳ ጋላስ ጋካናስ ባ ቶሆስ ቤሲዛ ሚሽ ኦꬂቤና፤ ባ ቡቼካ ሜዴቲቤና፤ ባ ማይኦካ ሜጪቤና። * 25 ኢዚ ካዎዛ ሞካናስ ዬሩሳላሜፔ ዪን ካዎዚ ኢዛ፥ «ሜምፌቦስቴ፥ ኔ ታናራ ኣዛስ ቦንታ ኣጋዲ?» ጊ ኦይቺዴስ።

26 ኢዚካ ዛሪዲ፥ «ታ ጎዳ ካዎ! ታ ኔ ኦሳንቻይ ቶሆ ሲላ ጊዲዳ ጊሻስ፥ ‹ታኒ ካዎዛራ ባና ማላ ታ ሃሬይ ታስ ኮሬቶ፤ ታ ኢዛ ቦላ ኡታ ባና› ጋዲስ፤ ጊዶ ኣቲን ታ ኦሳንቻ ጺባይ ታና ባሌꬂዴስ። 27 ታ ጎዳ ካዎ ሲንꬃን ታና ኔ ኦሳንቻዛ ሱንꬅ ሞሪዴስ፤ ኣይዴ ጊዲንካ ታ ጎዳይ ካዎይ ኔኒ ጾሳ ኪታንቻ ማላ ጊዲዳ ጊሻስ ኔና ሎኢዳ ኡባ ኦꬃ። 28 ታ ኣዋ ኬꬃስ ኡባስ ሃይቆይ ቤሲሺን ኔኒ ጊዲኮ ታና ኔ ኦሳንቻዛ ኔ ማዳፌ ሚዛይታራ ኢሲፌ ኡቲሳዳሳ፤ ሃይሳፌ ሃራይ ታስ ሃኖ ጋዳ ካዎዛ ኦይቻናስ ታ ኦኔ?» ጊዴስ።

29 ካዎዚካ፥ «ኔ ኣይስ ዮኦ ዳርሳይ? ኔኒኔ ጺባይ ኢዛ ጋዳ ኡባ ኢንቴ ጊሼቲ ኤካና ማላ ታ ኣዛዛዲስ» ጊዴስ።

30 ሜምፌቦስቴይ ካዎዛ፥ «ታ ጎዳ ካዎ! ኢዚ ሃሹ ሎኦን ሲሚዴስ፤ ኡባካ ኢዚ ኤኮ» ጊዴስ።

ዳዊቲ ባርዚሌስ ኦꬂዳ ኪያቴꬅ

31 ሄሳꬆካ ጋላኣዴ ዴሬ ኣስ ባርዚሌይ ኤሮጊሊሜ ዎራዳፔ ካዎዛ ሞይዛናስ ኢዛራ ኢሲፌ ዮርዳኖሴ ፒኒዴስ። * 32 ሄ ዎዴ ባርዚሌይ ዎዴ ሱጊዳ 80 ላይꬃ ጪማ፤ ኢዚ ኬሂ ዱሬ ጊዲዳ ጊሻስ ካዎዚ ማሃናይሜን ዲሺን ኢዛስ ማና ሚሽ ኤሂዴስ። 33 ካዎዚ ባርዚሌ፥ «ታናራ ፒናዳ ዬሩሳላሜን ኢሲፌ ዳ፤ ታ ኔና ሄማና» ጊዴስ።

34 ባርዚሌይ ጊዲኮ ካዎዛስ፥ «ታኒ ካዎዛራ ዬሩሳላሜን ኣይ ኬና ላይꬅ ዳናስ ቦ? 35 ታኒ ሃኢ 80 ላይꬃ ጪማ፤ ሂስቲን ታኒ ኢታኔ ኪያ ሻካ ኤራና ዳንዳያኔ? ሃይሳፌ ጉዬ ኔ ኣይሌይ ሚዛይሳኔ ኡዪዛይሳ ማልኦ ሻኪ ኤራኔ? ኣቱማ ናይታ ጬንጉርሲኔ ማጫ ናይታ ጬንጉርስ ሃኢ ታ ሲያና ዳንዳያኔ? ሂስቲን ኔ ኣይሌይ ታ ጎዳ ካዎዛስ ኣይስ ቦላራ ሃራ ቶሆ ጊዳኔ? 36 ኔ ኣይሌይ ካዎዛራ ፒኒዲ ጉꬃ ኦጌ ባና፤ ካዎይ ሄሳ ኩሼ ታስ ዛራንዴ? 37 ታ ዲዛ ካታማን ሃይቃዳ ታ ኣዋኔ ታ ኣዬይ ዱፎ ኣቻን ታ ሞጌታና ማላ ኔ ኣይሌዛ ኔ ሞይዚኮ ኢዚ ሲሞ፤ ጊዶ ኣቲን ኔ ኣይሌ ኬሜኣሜይ ታ ጎዳ ካዎዛራ ፒኖ፤ ሂስቲኮ ኔና ሎኢዳ ሚሽ ኔ ኢዛስ ኦꬃ» ጊዴስ።

38 ካዎዚካ፥ «ኬሜኣሜይ ታናራ ፒናና፤ ኔና ኡፋይሲዛ ሚሽ ኡባ ታ ኢዛስ ኦꬃና፤ ኔ ታፔ ኮይዛ ኣይ ሚሺካ ታ ኔስ ኦꬃና» ጊዴስ።

39 ሄሳ ጊሻስ ዴሬዚ ኡባይ ዮርዳኖሴ ፒኒዴስ፤ ሄሳፌ ጉዬ ካዎዚ ፒኒዴስ። ካዎዚ ባርዚሌ ዬሪ ኤኪዲ ኣንጂዴስ፤ ባርዚሌይካ ባሶ ሲሚ ቢዴስ።

ዳዊቴ ጊሻስ ዴራ ማርሼቴꬅ

40 ካዎዚ ጌልጌላ ቢሺን ኬሜኣሜይ ኢዛራ ኢሲፌ ቢዴስ፤ ዩሁዳ ኦላንቻቲ ኡባይኔ ኢስራኤሌ ኦላንቻታፔ ባጋይ ካዎዛ ኣዣቢዲ ፒንꬂዳ።

41 ሄራካ ኢስራኤሌ ኣሳይ ኡባይ ካዎዛኮ ዪዲ፥ «ኑ ኢሻቲ ዩሁዳ ኣሳቲ ካዎዛ ጋርሳራ ባንታርካ ኢዛኔ ኢዛሶ ኣሳታ፥ ኢዛ ካሊዛይታራ ዮርዳኖሴ ኣይስ ፒንꬂዶ?» ጊዳ።

42 ዩሁዳ ኣሳይ ኡባይ ኢስራኤሌ ኣሳስ፥ «ኑ ሃይሳ ኦꬂዳይ ካዎዚ ኑስ ማታ ዳቦ ጊዲዳ ጊሻሳ፤ ሂስቲን ሃይሲ ኢንቴና ሃንቄꬂዜ? ኑኒ ካዎፔ ኤኪ ሚዳ ሚሺ ዲዜ? ኑኒ ኣይ ሚሽ ኤኪዶኒ?» ጊዳ።

43 ሄሳፌ ጉዬ ኢስራኤሌ ኣሳይ ዩሁዳ ኣሳስ፥ «ኑና ካዎዛፔ ታሙ ኩሼይ ጋኬስ፤ ሄሳፌ ቦላራካ ኢንቴፌ ኑስ ኣꬊዛ ማታይ ዴስ፤ ሂስቲን ኢንቴ ኑና ኣዛስ ካꬊዴቲ? ኑ ካዎዚ ሲማና ማላ ኮይሮ ኦይቺዳይ ኑና ጊዶኮኒ?» ጊዳ።

ጊዶ ኣቲን ዩሁዳ ኣሳይ ኢሚዳ ዛሮይ ኢስራኤሌ ኣሳይ ኢሚዳ ዛሮፔ ኬሂ ሚኖ።

20

ሼባኤ ማካላቴꬅ

1 ሄ ዎዴ ቢኒያሜ ቆሞታ ጊዶፌ ቢኪሬ ና ሼባኤ ጌቴቲዛ ኮፋ ኣሲ ዴስ፤ ኢዚ ዛዬ ፑኒሼ፥

«ኑስ ዳዊቴራ

ጋይቶቴꬂ ዴና፤

ኢሴዬ ናኮን ኑስ

ጺንጾይ ዴና፤

ኢስራኤሌ ኣሳዉ!

ኔ ዱንካኔን ዱንካኔን

ሲማ!» ጊ ዋሲዴስ። *

2 ሄሳ ጊሻስ ኢስራኤሌ ኣሳይ ኡባይ ዳዊቴ ካዲዲ ቢኪሬ ና ሼባኤ ካሊዴስ፤ ጊዶ ኣቲን ዩሁዳ ኣሳይ ዮርዳኖሴፔ ዶሚዲ ዬሩሳላሜ ጋካናስ ባንታ ካዎዛፔ ሻኬቶንታ ኢሲፌ ቢዳ።

3 ዳዊቲ ዬሩሳላሜን ዲዛ ባ ካዎቴꬃ ኬꬅ ሲሚዳ ዎዴ ባ ካዎቴꬃ ኬꬃ ናጋና ማላ ካሴ ኢዚ ዎꬂ ቢዳ ታሙ ላጌꬆ ማጫሳታ ኤኪዴስ፤ ኢስቲ ኢሲ ኬꬃን ናጌቲ ዳና ማላ ናጌ ዎꬂዴስ፤ ኢስታስ ኮሺዛ ቃላባካ ኢሚዴስ። ጊዶ ኣቲን ኢስታራ ኣቂቤና፤ ኢስቲ ሃይቃናሼ ጋካናስ ኣምኢ ማላ ባንታርካ ዱማ ዴኢዳ። *

4 ሄሳፌ ጉዬ ካዎዚ ኣማሳስ፥ «ዩሁዳ ኣሳይ ኡባይ ሄꬑ ጋላሳ ጊዶን ታኮ ያና ማላ ጼይጋ፤ ኔካ ኔ ሁኤራ ቤታ» ጊዴስ። 5 ኣማሲ ዩሁዳ ጼይጋና ቢዴስ፤ ጊዶ ኣቲን ካዎዚ ባሪዳ ጋላሳታፔ ኬሂ ታኪዴስ።

6 ዳዊቲ ኣቢሳዬስ፥ «ሃኢ ኣቤሴሎሜፔ ቦላራ ቢኪሬ ና ሼባኤይ ዳሮ ሜቶ ኑ ቦላ ጋꬃና ኮይዛ ጊሻስ ኔ ጎዳ ዎታዳራታ ኤካዳ ኢዛ ዬዴꬃ፤ ኔ ሂስቶንታ ኣጊኮ ሚጻይ ዲዛ ካታማታ ዴሚዲ ኑፔ ኬሲ ኤኪ ኣታና» ጊዴስ። 7 ሄሳ ጊሻስ ኢዮኣቤ ዎታዳራቲ፥ ኬሊቴቲ፥ ፔሊቴቲኔ ዎልቃማ ኦላንቻቲ ኡባይ ኣቢሳዬ ኣዛዞን ኬዚዳ፤ ኢስቲ ዬሩሳላሜፔ ኬዚዳይ ቢኪሬ ና ሼባኤ ዬዴꬃናሳ። 8 ኢስቲ ጌባኦኔን ዎጋ ዛላ ማታን ዲሺን ኣማሲ ኢስታራ ጋይታና ኬዚዴስ፤ ኢዮኣቤይ ኦላ ማይኦ ማይኢዲ ጊꬃ ማሻ ኮሆዛራ ጊጺ ኡቲዴስ፤ ኢዚ ሲንꬄ ታንጊዳ ማላ ማሻዚ ኮሆዛፔ ኬዚ ጋዴን ዎꬊዴስ።

9 ኢዮኣቤይካ ኣማሳ፥ «ታ ኢሻዞ ኔ ኣይ ማላ ዳይ?» ጊዴስ፤ ሂስቲዲ ኢዮኣቤይ ዬሪዛ ኣስ ሚሳቲዲ ባ ኡሻቻ ኩሼን ኣማሳ ቡች ኦይኪዴስ። 10 ጊዶ ኣቲን ኣማሲ ኢዮኣቤ ኩሼን ማሻይ ዲዛይሳ ኣኬኮንታ ኣጊዳ ጊሻስ ባና ናጊቤና። ሂስቲን ኢዮኣቤይ ኢዛ ኡሎን ጫዲዴስ፤ ኢዛ ማራጬይ ቢታ ቦላ ዎሎሉ ጊዴስ፤ ኢዮኣቤይ ሃራ ጉጆንታ ዲሺን ኣማሲ ሄራካ ሼምፖ ኬዚዴስ። ሄሳፌ ጉዬ ኢዮኣቤይኔ ኢዛ ኢሻ ኣቢሳዬይ ቢኪሬ ና ሼባኤ ጎዴሬꬆ ዶሚዳ።

11 ኣማሳ ኣሃ ኣቻን ኤቂዳ ኢዮኣቤ ዎታዳራታፔ ኢሶይ፥ «ኢዮኣቤ ዶሲዛይኔ ዳዊቴስ ጊዲዳ ኡባይ ኢዮኣቤ ካሎ!» ጊዴስ። 12 ሄ ዎዴ ኣማሳ ኣሃይ ሱꬃን ሞሬቲዲ * ኦጌስ ጊዶ ኣዳን ፖርጩ ጊ ዴስ። ሄራ ኣꬊ ቢዛ ዎታዳራቲ ኡባይ ኤቂ ጼሊሺን ሄ ኣዴዚ ቤኢዲ ኣሃዛ ማታ ጋኪዳ ዎታዳራቲ ኡባይ ኤቂ ጼሊዛይሳ ኣኬኪዴስ፤ ኣማሳ ኣሃዛ ኦጌ ቦላፌ ጎሻ ጊዶ ኤፊዲ ማይኦ ኢዛ ቦላ ዬጊዴስ። 13 ኣሃዚ ኦጌፔ ዴንዲዳፔ ጉዬ ኣሳይ ኡባይ ቢኪሬ ና ሼባኤ ጎዳናስ ኢዮኣቤ ካሊ ቢዴስ።

14 ሼባኤይ ኢስራኤሌ ናይታ ቆሞታ ኡባ ጊዶራ ካንꬂዲ ኣቤሊ-ቤቲ-ማኢካኔ ቤሬ ዴሬ ዪዴስ። ቤሬ ኣሳይ ኢሲ ቦላ ሺቄቲዲ ኢዛ ካሊዴስ። 15 ኢዮኣቤራ ዲዛ ዎታዳራቲ ዪዲ ኣቤሊ-ቤቲ-ማኢካን ሼባኤ ጊዶꬂዳ፤ ካታማፔ ካሬ ባጋራ ዩዪ ኣꬋናስ ጊምቤዛስ ፑዴ ጼራ ጋካናስ ቢታ ዶሪዳ፤ ኢስቲ ጊምቤዛ ላላናስ ኬሂ ሾጪዛ ዎዴ፥ 16 ሄ ካታማይን ኢሲ ዎዚናማ ማጫሲ ዲዛራ ባ ቃላ ꬎቁ ሂስታዳ «ኣሶ ሲዪቴ! ሲዪቴ! ኢዮኣቤስ ታ ዮታና ሚሺ ዲዛ ጊሻስ ኢዚ ሃ ያና ማላ ኢዛስ ዮቲቴ!» ጋዱስ። 17 ኢዮኣቤይ ኢዚኮ ቢን ማጫሳያ ኢዛስ፥

«ኢዮኣቤይ ኔኔ?» ጋ ኦይቻዱስ።

ኢዚካ ኢዚስ ዛሪዲ፥ «ኤ ታና» ጊዴስ።

ኢዛካ ኢዛስ «ሂስቲኮ ታኒ

ኦሳንቻያ ጊዛይሳ ኤዝጋ» ጋዱስ።

ኢዚ ቃሴ፥ «ኤሮ ታ ኤዝጋ ሲያይስ» ጊዴስ።

18 ኢዛካ ዛራዳ ኢዛስ፥ «ቤኒ ዎዴ ኣሳይ፥ ‹ዞሬ ኦይቻናስ ኣቤሌ ካታማ ቢቴ!› ጌስ፤ ኢስቲ ጊዳ ማላካ ፖሌቴስ። 19 ሄ ካታማያ ጊታ ካታማ፤ ኢስራኤሌን ሳሮይ ኩሚዳራኔ ኣማኔቲዳ ካታማያ ኢዞ፤ ሂስቲን ኔኒ ኢስራኤሌን ኣዮ ጊዲዳሮ ꬋይሳና ኮያሳ። ጎዳ ጺንጾዮ ሚታናስ ኣይስ ኔ ኮያይ?» ጋዱስ።

20 ኢዮኣቤይካ ኢዚስ፥ «ሄሲ ታፔ ሃኮ! ሚቶይኔ ꬋይሲ ሃኢካ ታፔ ሃኮ! 21 ዮኦይ ሄሳ ማላ ጊዴና፤ ሄን ዙማዛን ኤፍሬሜ ጌዜፌ ቢኪሬ ና ሼባኤ ጌቴቲዛይሲ ካዎ ዳዊቴ ቦላ ባ ኩሼ ዴንꬂዴስ፤ ኢንቴ ሄ ኣዴዛ ጻላ ታስ ኣꬂ ኢሚኮ ታኒ ሃኖ ካታማዮ ዬዳ ባና» ጊዴስ።

ማጫሳያካ ዛራዳ ኢዮኣቤስ፥ «ኣዴዛ ሁኤ ቃንጺዲ ኔስ ጊምቤ ቦላራ ካሬ ዬጋና» ጋዱስ።

22 ሄሳፌ ጉዬ ማጫሳያ ጪንጫቴꬃን ኩሚዳ ባ ዞሬ ኡባ ዴራኮ ኤካ ባዱስ። ኢስቲካ ቢኪሬ ና ሼባኤ ሁኤዛ ቃንጺዲ ኢዮኣቤስ ካሬ ኦሊዳ። ሂስቲን ኢዮኣቤይ ዛዬ ፑኒዴስ፤ ኣሳይካ ካታማይፔ ሃኪ ቢዳ። ኡባ ባጋራካ ላሌቲ ባሶ ባሶ ቢዳ። ኢዮኣቤይ ካዎዛኮ ዬሩሳላሜ ሲሚ ቢዴስ።

ዳዊቴ ሹሜታ

23 ኢዮኣቤይ ኢስራኤሌ ኦላንቻታ ኡባ ቦላ ኣዛዚዛዴ ጊዲዴስ፤ ዮዳሄ ና ባናያይ ቃሴ ኬሊቴታ ቦላኔ ፔሊቴታ ቦላ ሃላቃ ጊዲዴስ። 24 ኣዶራሜይ ዎልቃ ኦሶ ኦꬂዛይታ ቦላ ሃላቃ ጊዲዴስ። ኣሂሉዴ ና ኢዮሳፊጼይ ታሪኬ ጻፊዛዴ ጊዲዴስ። 25 ሼባኤይ ካዎ ኬꬃስ ጻፌ ጊዲሺን ሳዶቄይኔ ኣቢያታሬይ ቄሴ ጊዲዳ። 26 ሄሳꬆካ ያኢሬ ዴሬ ኣስ ኢራይ ዳዊቴ ዞሪዛዴ ጊዲዴስ።

21

ሳኦሌ ዜሬꬃታ ቃጻዬቴꬅ

1 ዳዊቴ ካዎቴꬃ ዎዴ ሄꬑ ላይꬅ ኩሜꬅ ኢታ ኮሻይ ቢታ ቦላ ዴንዲዴስ፤ ሄሳ ጊሻስ ዳዊቲ ጎዳ ኦይቺዴስ፤ ጎዳይካ ኢዛስ፥ «ሳኦሊ ጌባኦኔ ኣሳ ዎꬊ ዉርሲዳ ጊሻስ ኢዛ ቦላኔ ኢዛሶ ኣሳ ቦላ ሱꬃ ኣጮይ ዴስ» ጊዴስ። 2 ካዎዚ ጌባኦኔ ኣሳ ጼይጊ ሃሳይሲዴስ፤ ጌባኦኔቲ ኣሞሬታፔ ኣቲዳይታ ኣቲን ኢስራኤሌ ዴሬ ኣስ ጊዴቴና፤ ኢስራኤሌ ኣሳይ ካሴ ኢስቲ ናጋናስ ጫቂዳ ጊዲኮካ ሳኦሊ ኢስራኤሌ ኣሳሲኔ ዩሁዳ ኣሳስ ሚሼቲዛ ጊሻስ ጌባኦኔታ ሙሌራ ꬋይሳናስ ኮዪዴስ። * 3 ሄሳ ጊሻስ ዳዊቲ ጌባኦኔ ኣሳ፥ «ታ ኢንቴስ ኣይ ኦꬆ? ጎዳ ጺንጾ ኢንቴ ኣንጃና ማላ ናጋራ ኡባስ ታ ኣይ ኦꬃና ቤሲዜ?» ጊ ኦይቺዴስ።

4 ጌባኦኔ ኣሳይ ኢዛስ ዛሪዲ፥ «ሳኦሌፔ ጊዲን ኢዛሶ ኣሳፔ ቢራ ዎይኮ ዎርቃ ኦይቻናስ ማታይ ዴና፤ ቃሴካ ኑኒ ኢስራኤሌፔ ኦናካ ዎꬋናስ ማታይ ዴና» ጊዳ።

ዳዊቲካ፥ «ሂስቲን ታ ኢንቴስ ኣይ ኦꬆ?» ጊ ኦይቺዴስ።

5 ኢስቲካ፥ «ኑኒ ላሌታና ማላኔ ኢስራኤሌ ጊዶን ኣዋንካ ዶንታ ማላ ኑ ቦላ ጌኔ ኦꬂዲ ኑና ꬋይሲዳዴ 6 ዜሬꬃፌ ላፑን ኣቱማ ናይቲ ኑስ ኢሜቴቶ። ኑኒካ ጎዳን ዶሬቲዳ ሳኦሌ ዴሬ ጊቢኣን ጎዳ ሲንꬃን ኢስታ ካቃና» ጊ ዛሪዳ። ሂስቲን ካዎዚ፥ «ኤሮ ታ ኢማና» ጊዴስ።

7 ካዎ ዳዊቲ ሳኦሌ ና ዮናታኔ ጊዶኒኔ ባ ጊዶን ጎዳ ሲንꬃን ጫቄቲዳ ጫቆ ጊሻስ ጊዲ ሳኦሌ ናዛ ዮናታኔ ና ሜምፌቦስቴ ሃይቆፔ ኣሺዴስ። * 8 ጊዶ ኣቲን ካዎዚ ኣያ ቢዮ ኤርጺፋይ ሳኦሌስ ዬሊዳ 2 ኣቱማ ናይታ ኣርሞኔኔ ሜምፌቦስቴ፥ ኢስታራካ ኢሲ ቦላ ሳኦሌ ቢያ ሜሮባ ማሆላቴ ዴሬ ኣስ ባርዚሌ ና ኣዲርኤሌስ ዬሊዳ 5 ኣቱማ ናይታ ኤኪ ቢዴስ። * 9 ኢስታ ጌባኦኔ ኣሳታስ ኣꬂ ኢሚዴስ፤ ጌባኦኔቲ ኢስታ ዎꬊዲ ዙምቡላታ ቦላ ጎዳ ሲንꬃን ካቂዳ፤ ላፑናቲ ኢሲ ቦላ ሃይቂዳ፤ ኢስቲ ሃይቂዳይ ካꬃ ሺሾ ዎዴ ኮይሮ ጋላስ፥ ባንጋይ ማጻ ዶሜቲዳ ጋላሳ።

10 ሄሳፌ ጉዬ ኣያ ቢዮ ኤርጺፋይ ማቃ ኤካዳ ዛላ ቦላ ዱንካናዱስ፤ ካꬃ ሺሾ ኮይሮ ጋላሳፌ ቢዲ ኢራይ ቡካናሼ ጋካናስ፥ ጋላስ ሳሎ ካፎቲ ቦቾንታ ማላ፥ ኦማርስ ዎራ ዶኣቲ ቦቾንታ ማላ ናጋሼ ሄን ጋምኣዱስ። 11 ሳኦሌ ላጌꬆያ ኣያ ቢዮ ኤርጺፋይ ኦꬂዳይሳ ዳዊቲ ሲዪዳ ዎዴ፥ 12 ቢዲ ሳኦሌ ሜቄꬃኔ ኢዛ ና ዮናታኔ ሜቄꬃ ያቡሴ ጋላኣዴ ኣሳፔ ኤኪዴስ። ያቡሴ ኣሳይ፥ ኢስቲ ካቂዳሶፔ ቤቲ-ሳኔ ዱቡሻፔ ቆታራ ኤኪ ቢዳ። * 13 ዳዊቲ ሳኦሌ ሜቄꬂኔ ኢዛ ና ዮናታኔ ሜቄꬅ ሄፔ ኤሂዴስ። ሄሳꬆካ ሄ ሃይቂዳ ኣሳታ ሜቄꬅ ሺሺዳ።

14 ሳኦሌ ሜቄꬂኔ ኢዛ ና ዮናታኔ ሜቄꬅ ቢኒያሜ ቢታን ጼላ ጌቴቲዛሶን ኢዛ ኣዋ ቂሴ ዱፎን ሞጊዳ፤ ካዎዚ ኣዛዚዳይሳካ ኡባ ኦꬂዳ። ሄሳፌ ጉዬ ቢታይስ ኢስቲ ዎሲዳ ዎሳ ጾሲ ሲዪዴስ።

ፊሊስጼሜ ቦላ ዴንዲዳ ኦላ

(1ታሪ 20፡4-8)

15 ቃሴካ ፊሊስጼሜሲኔ ኢስራኤሌስ ጊዶን ኦላይ ዴንዲዴስ፤ ዳዊቲካ ባ ኣሳራ ፊሊስጼሜ ኣሳ ኦላናስ ዱጌ ዎꬊዴስ፤ ኢዚ ሄን ዳቡርዴስ። 16 ኤራፋዬ ዜሬꬃታፔ ኢሶይ ኤሽቢ-ቤኖቤ ጌቴቲዛ ኣሲ ዴስ፤ ኢዚ ጻርቂማላፔ ኦሴቲዳ 300 ሳቂሌ ዴጺዛ ቶራኔ ኦራꬃ ማሻ ጊጺ ኡቲዴስ፤ ኢዚካ ዳዊቴ ዎꬋና ቆፒዴስ። 17 ጊዶ ኣቲን ጹሪያ ና ኣቢሳዬይ ዳዊቴ ሼምፖ ኣሻናስ ዪዲ ፊሊስጼሜ ኣዴዛ ጫዲ ዎꬊዴስ። ሄሳፌ ጉዬ ዳዊቴ ኣሳቲ፥ «ኢስራኤሌ ጾምፔይ ቶኦንታ ማላ ሃይሳፌ ጉዬ ኔ ኑናራ ኦላሶ ኬዛና ቤሴና» ጊ ጫቂዳ። *

18 ሄሳፌ ጉዬ ጎቤ ጌቴቲዛሶን ፊሊስጼሜ ኣሳራ ኦላይ ዴንዲዴስ። ሄ ዎዴ ሁሼ ዴሬ ኣስ ሲቢካዬይ ኤራፋዬ ዜሬꬃታፔ ሳፌ ዎꬊዴስ።

19 ጎቤን ፊሊስጼሜታራ ዴንዲዳ ሃራ ኦላን ቤቴሊሄሜ ዴሬ ኣስ ጃር-ኦርጊሜ ና ኤልያኔይ ኢዛስ ቶራ ቶማይ ዎንዲራሼ ሚꬅ ሊኪዛይሳ ጌቴ ዴሬ ኣስ ጎልያዴ ዎꬊዴስ። 20 ቃሴካ ጌቴን ዴንዲዳ ኦላን ኢዛስ ኢሲ ኢሲ ኩሼ ቦላኔ ኢሲ ኢሲ ቶሆ ቦላ ኡሱፑን ቢራꬌይ፥ ኢሲ ቦላ ናምኡ ታማኔ ኦይዱ ቢራꬌቲ ዲዛ ኢሲ ዎልቃማ ኣሲ ዴስ፤ ኢዚ ኤራፋዬ ዜሬꬃ። 21 ኢዚ ኢስራኤሌ ኣሳራ ኤቄቲሺን ዳዊቴ ኢሻ ሺምኤ ና ዮናታኔይ ኢዛ ዎꬊዴስ።

22 ሃይቲ ኦይዳቲ ጌቴን ዲዛ ኤራፋዬ ዜሬꬃታ፤ ኢስቲካ ዳዊቴ ኩሼኒኔ ኢዛ ኣሳታ ኩሼን ኩንዲዳ።

22

ዳዊቲ ዬጺዳ ጋላታ ማዛሙሬ

(ማዛ 18)

1 ጎዳይ ዳዊቴ ኢዛ ሞርኬታ ኡባ ኩሼፔኔ ሳኦሌ ኩሼፔ ኣሺዳ ዎዴ ዳዊቲ ሃይሳፌ ካሊዛ ማዛሙሬ ጎዳ ቦንቾስ ዬጺዴስ፤

2 «ጎዳይ ታስ ዛላ፥

ታስ ሚጻኔ ታና ኣሺዛዴ።

3 ታ ጾሳይ ታ ጌሜቲዛ ዛላ፥

ታስ ጎንዳሌኔ ኣቶቴꬃ ካጬ፤

ኢዚ ታስ ሚኖ ሚጻ፤

ታስ ዜምፖኔ

ታና ኣሺዛዴ፤

ኔ ታና ማካላንቻታፔ

ኣሻሳ።

4 ጋላታይ ቤሲዛ ጎዳ ታ ጼይጋይስ፤

ታኒ ታ ሞርኬታፔካ ኣታይስ።

5 «ሃይቆ ዳምባላይ

ታና ጊዶꬂዴስ፤

ꬋይሲዛ ዲኦይ ታና ሚቲዴስ።

6 ሲኦሌ ዎዶሮይ

ታ ቦላ ጻጼቲዴስ፤

ሃይቆ ዎጺማዴይ

ታስ ዋጼቲዴስ።

7 ታ ጬጪዳ ዎዴ ጎዳ ጼይጋዲስ፤

ታ ጾሳኮ ዋሳዲስ።

ኢዚ ባ ኬꬃን ዲሼ

ታ ጬንጉርሳ ሲዪዴስ፤

ታ ዋሶይ ኢዛ ሃይꬃን ጌሊዴስ።

8 «ኢዚ ሃንቄቲዳ ጊሻስ ቢታያ

ኮኮራዱሲኔ ሺሮታዱስ፤

ሳሎታ ዮቺ

ዛኢዴሲኔ ቃጺዴስ።

9 ኢዛ ሲꬌፔ ሃንቆ

ጩዋይ ጩዋቲዴስ፤

ኢዛ ዶናፔ ጹጊዛ

ታማይ ኤጺዴስ፤

ታማ ቦንቆይካ ኬዚዴስ።

10 ሳሎታ ዳኪ ዎꬊዴስ፤

ኢዛ ቶሆ ጋርሳን ꬊፒ ጊዳ

ሻራይ ዴስ።

11 ኢዚ ኪሩቤ ቦላ ኡቲዲ ፒራꬊዴስ፤

ጫርኮ ቄፌ ቦላ ኡቲዲ

ፑዴ ፓሊዴስ።

12 ꬉማይ ኢዛ ጊዶꬂዴስ፤

ꬊፒ ጊዳ ኢራ ሻራይ

ኢዛ ጌንꬂዴስ።

13 ኢዛ ሲንꬃን ዲዛ ፖኦዛፔ

ዋዋጪ ጊዛ ዎልቃንꬂ ኬዚዴስ።

14 ጎዳይ ሳሎታፔ ጉሚዴስ፤

ኡባፌ ꬎቃ ጾሳ

ጬንጉርስ ሲሲዴስ።

15 ባ ዪሻ ዱኪዲ

ባ ሞርኬታ ላሊዴስ፤

ዎልቃንꬅ ዬዲዲ ኢስታ ሺሮሲዴስ።

16 ጎዳ ሴራፔኔ

ኢዛ ሲꬌፔ ኬዚዛ ሃንቆ

ጩዋፔ ዴንዲዳይሳን፥

ኣባ ጊዶን ዲዛ ዙሌቲ ቤቲዳ፤

ሳኣ ዮቻቲ ቆንጪዳ።

17 «ቦላፌ ባ ኩሼ ዬዲዲ

ታና ኦይኪዴስ፤

ጪማ ሃꬃታ ጊዶፌካ

ታና ኬሲዴስ።

18 ሚኖ ሞርኬታፔ፥

ታኒ ኢስታራ ኤቄታና

ዳንዳዮንታ ባሊጋራታፔ

ታና ኣሺዴስ።

19 ታ ሜቶቲዳ ጋላስ ታ ቦላ ዪዳ፤

ጊዶ ኣቲን ጎዳይ ታና ካፊዴስ።

20 ኢዚ ታና ኣኮሶ ኬሲዴስ፤

ታናን ኡፋዬቲዳ ጊሻስ

ኢዚ ኢስታ ኣሺዴስ።

21 «ጎዳይ ታስ

ታ ጺሎቴꬃ ማላ ኦꬄስ፤

ታ ጺሎቴꬃ ማላ

ታስ ኩሼ ዛሪዴስ።

22 ጎዳ ኦጌ ታ ናጊዳ ጊሻስ

ታኒ ጾሳፌ ሼርኢ ጋዳ ኢታ ኦꬃቤኬ።

23 ኢዛ ዎጋ ኡባይ ታ ሲንꬃን ዴስ፤

ኢዛ ማራፔካ

ሃራሶ ሲማቤኬ።

24 ኢዛ ሲንꬃን ቦሬይ ባይንዳ ዴኣዲስ፤

ታናካ ናጋራፔ ናጋዲስ።

25 ጎዳይ ታ ጺሎቴꬃ ማላ፥

ኢዛ ሲንꬃን ዲዛ

ጌሻቴꬃ ማላ

ታስ ኩሼ ዛሪዴስ።

26 «ኣማኔቲዳይታስ

ኔካ ኣማኔቲዳይሳ፥

ሱሬታስ ኔኒ ሱሬ

ጊዲዳይሳ ቤሳሳ።

27 ጌሻታስ ኔኒ ጌሽ ጊዲዳይሳ፥

ማካላ ኣሳስ ኔኒ ማካላ

ጊዲዳይሳ ቤሳሳ።

28 ኔኒ ቆሄቲዳ ዴራ ኣሻሳ፤

ጊዶ ኣቲን ኔ ኣይፌይ

ካዉሻናስ

ኦቶራንቻታ ጼሌስ።

29 ኣቤት ጎዳዉ!

ኔኒ ታስ ጾምፔ፤

ጎዳይ ታ ꬉማ ፖኢሴስ።

30 ኔ ማዶን ሞርኬታ ኦላ

ሲንꬅ ሱጋ ሱጋ ባና፤

ታኒ ታ ጾሳ ዎልቃን

ጊምቤዛ ቦላራ ጻላይስ።

31 «ጾሳ ኦጌይ ኩሜꬃ፤

ጎዳ ቃላይ ሙሩታ፤

ኢዛን ኣማኔቲዳይታ ኡባስ

ኢዚ ጎንዳሌ።

32 ጎዳፔ ኣቲን

ሃራ ጾሲ ኦኔ?

ኑ ጾሳፌ ኣቲን

ዛላይ ኦኔ?

33 ታስ ዎልቃ ኢሚዛይሲ፥

ታ ኦጌካ ሱሪሲዛይሲ

ኢዚ ታ ጾሳ።

34 ታ ቶሆታ ጌኔሳ

ቶሆ ማላ ፒላቲሴስ፤

ꬎቃሶሆታን

ታና ሚንꬂ ኤሴስ። *

35 ታ ኩሼታ ኦላ ታማርሴስ፤

ታ ቄሴቲ ጻርቂማላ

ዎንዳፌ ዚንቄቴስ።

36 ኔ ኣቶቴꬃ ጎንዳሌ

ታስ ኢማዳሳ፤

ኔ ካፎይ ታና ጊታሲዴስ።

37 ታ ታንጎ ኣሳዳሳ፤

ታ ቶሆቲካ ꬉጴቲቤቴና።

38 «ታ ሞርኬታ ዬዴꬃ ꬋይሳዲስ፤

ኢስቲ ዲፒ ጋናሼ ጋካናስ

ጉዬ ጋቤኬ።

39 ሙሌራ ታ ኢስታ ꬋይሳዲስ፤

ሲሚዲካ ኤቃናስ

ዳንዳይቤቴና፤

ታ ቶሆ ጋርሳንካ ኩንዲዳ።

40 ኦላስ ታስ ዎልቃ ኢማዳሳ፤

ታናራ ኤቄቲዛይታ ታ ቶሆ

ጋርሳን ኔ ጉልባቲሳዳሳ።

41 ታ ሞርኬቲ ጉዬ ሲሚ

ባቃታና ማላ ኦꬃዳሳ፤

ታና ኢጺዛይታ ꬋይሳዳሳ።

42 ኢስቲ ማዶ ዴማናስ ዋሲዳ፤

ጊዶ ኣቲን ኢስታ ማዲዳይ ዴና፤

ኢስቲ ጎዳኮ ዋሲዳ፤

ጊዶ ኣቲን ኢዚ ኢስታስ ዛሪቤና።

43 ጉዱላ ማላ ኢስታ ሊቂሳ ጋጫዲስ፤

ኦጌን ዲዛ ኡርቃ ማላ

ኢስታ ጊንዳዲሲኔ ዬꬌታዲስ።

44 «ታ ዴሬይ ቆፒዳ ዳፋፔ

ታና ኣሻዳሳ፤

ካዎቴꬃታስ

ታና ሁኤ ሂስታዳሳ።

ታ ኤሮንታ ኣሳይ

ታስ ሃሬቲዴስ።

45 ኣላጋቲ ታና ሾባናስ ዪዳ፤

ኢስቲ ታና ሲዪዳ ማላ ታስ ኣዛዜቴቴስ።

46 ኣላጋቲ ባቢዳ፤

ባንታ ሚጻፔ ኮኮሪሼ ዪዳ።

47 «ጎዳይ ዴኦ ጾሳ፤

ታ ዛላይ ኢዚ ኣንጄቶ፤

ታ ኣቶቴꬃ ዛላይ

ታ ጾሳይ ꬎቁ ꬎቁ ጎ።

48 ታ ጊሻስ ሃሎ ኬሲዛ ጾሳይ፥

ካዎቴꬃታ ታስ ሃሪሲዛይ ኢዛ።

49 ኢዚ ታ ሞርኬታ ኩሼፔ

ታና ኬሴስ፤

ታ ሞርኬታፔ ታና

ꬎቁ ꬎቁ ሂስታዳሳ፤

ሜንጼ ኢታታፔ

ታና ኣሻዳሳ።

50 ኣቤት ታ ጎዳዉ!

ካዎቴꬃታ ጊዶን

ታ ኔና ጋላታና፤

ኔ ሱንꬃስ ጋላታ ማዛሙሬ

ታ ዬጻና። *

51 ኢዚ ካዎዛስ ጊታ ጾኖ ኢሜስ፤

ባ ቲይዳ ዳዊቴሲኔ

ኢዛ ዜሬꬃስ፥

ባ ሜርና ኪያቴꬅ ቤሴስ።»

23

ዳዊቲ ዉርሴꬃን ዮቲዳ ቃላ

1 ዳዊቲ ዉርሴꬃን ሃሳይዳ ቃላይ ሃይሳፌ ካሊዛይሳ፤

«ያቆቤ ጾሳን ቲዬቲዳይሲ፥

ኡባፌ ꬎቃ ጾሳይ

ꬎቁ ꬎቁ ሂስቲዳ ኣሲ፥

ኢስራኤሌን ዶሴቲዳ ዬꬃንቻይ፥

ኢሴዬ ና ዳዊቴ ቲንቢቴ

ቃላይ ሃይሳ፤

2 «ጎዳ ኣያናይ

ታ ባጋራ ሃሳይዴስ፤

ኢዛ ቃላይ ታ ዶናን ዴስ።

3 ኢስራኤሌ ጾሲ ሃሳይዴስ፤

ኢስራኤሌ ዛላይ ታስ፥

‹ኣሳ ጺሎቴꬃን ሃሪዛይ፥

ጾሳ ያሻቴꬃን ኣይሲዛይ፥

4 ኢዚ ሻራይ ባይንዳሶን፥

ማላዶ ጻልቄይ ኬዚዛ

ዎዴ ዲዛ ፖኦ ማላ፤

ኢዚ ቢታ ቦላ ማታ

ፑርጪሲዛ ጻልቄ ማላ፥

ኢራይ ቡኪ ኣꬊሺን

ኬኢዛ ኣዋ ማላ› ጊዴስ።

5 «ታ ኬꬂ ጾሳ ማታን

ሊኬ ጊዴኔ?

ኡባ ሚሽ ጊግሲዲኔ ናጊዲ፥

ታናራ ሜርና ጫቆ ቃላ

ጌሊዳይ ኢዛ ጊዴኔ?

ታ ኣቶቴꬃ ፖሎ ጋꬃናይ

ታ ኣሞ ኡባ ታስ ኢማናይ

ኢዛ ጊዴኔ?

6 ጊዶ ኣቲን ኢታ ኣሳቲ ኡባይ፥

ኩሼን ሺሻና ዳንዳዬቶንታ

ኣጉንꬃ ማላ

ዎራ ዎꬋና።

7 ኣጉንꬅ ቦቺዛ ኡባስ፥

ቢራታ ዎይኮ

ቶራ ቶማ ኮሼስ፤

ኢስቲ ባ ዲዛሶን ሙሌራ

ታማን ጹጌታና።»

ኤሬቲዳ ቃራ ኣሳታ

(1ታሪ 11፡10-41)

8 ዳዊቴስ ኤሬቲዳ ቃራ ኣሳታ ሱንꬂ ሃይሳፌ ካሊዛይሳ፤ ኮይሮይሲ ታሂኪሞኔ ዴሬ ኣስ ዮሼቢ-ባሼቤቴ ጊዲሺን ኢዚ ሄꬑ ሃላቃታስ ሃላቃ፤ ኢዚካ ኢሲ ኦላን ባ ቶራ ጾንጊዲ 800 ኣስ ዎꬊዳ ቃራ።

9 ናምኣንꬆዚ ኣሂሆሄ ዴሬ ኣስ ዶዴ ና ኤልኤዜሬ፤ ኦሌታናስ ኢሲ ቦላ ሺቂዳ ፊሊስጼሜ ኣሳይ ኤቄቲዛ ዎዴ ኢስራኤሌ ኣሳይ ባቃቲዴስ፤ ዳዊቴራ ዲዛ ሄꬑ ቃራታ ጋርሳፌ ኢሶይ ኢዛ። 10 ኢዚ ጊዲኮ ባ ኤቂዳሶ ዬዲቤና፤ ኢዛ ኩሼይ ኣርጋጫናሼኔ ማሻራ ኢሲፌ ኦይኬታናሼ ጋካናስ ፊሊስጼሜታ ኦሊዴስ፤ ሄ ጋላስ ጎዳይ ኢዛስ ጊታ ጾኖ ኢሚዴስ። ባቃቲ ቢዳ ኦላንቻቲ ሃይቂዳ ኣሳፔ ኦላ ሚሺኔ ማይኦ ጻላ ቃራታናስ ኤሌኤዜሬኮ ጉዬ ሲሚዳ።

11 ሄꬓንꬆዚ ሃራሬ ዴሬ ኣስ ኣጌ ና ሻማ፤ ፊሊስጼሜቲ ሌሃን ኩሜꬅ ሚሲራይ ዜሬቲዳ ጋዴን ኢስቲ ኢሲ ቦላ ሺቂ ዲሺን ኢስራኤሌ ኦላንቻቲ ፊሊስጼሜታ ሲንꬃፌ ባቃቲዳ። 12 ሻማይ ጊዲኮ ባ ኤቂዳሶ ዬዲቤና፤ ሄ ኦላ ኤቄቲዲ ፊሊስጼሜታ ዎꬊዴስ፤ ሄ ጋላስ ጎዳይ ጊታ ጾኖ ኢሚዴስ።

13 ካꬃ ሺሾ ዎዴ ፊሊስጼሜ ኦላንቻቲ ኤራፋይሜ ዙሌን ዱንካኒ ኡቲዳሼ ሄꬑ ታሙ ሃላቃታፔ ሄꬓቲ ዳዊቲ ዲዛሶ ኣዱላሜ ጎንጎሎ ዪዳ። 14 ሄ ዎዴ ዳዊቲ ሚጻ ጊዶን ዴስ፤ ፊሊስጼሜ ኦላንቻቲ ቤቴሊሄሜን ዴቴስ። 15 ዳዊቲ ላሞቲዲ፥ «ቤቴሊሄሜ ፔንጌ ኣቻን ዲዛ ኦላ ሃꬃፌ ታስ ኦኔ ኤሃናይ!» ጊዴስ። 16 ሄሳ ጊሻስ ኤሬቲዳ ኦላ ቃራ ሄꬓቲ ፊሊስጼሜ ኦላንቻታ ጊዶራ ካንꬂ ቢዲ ቤቴሊሄሜ ፔንጌ ኣቻን ዲዛ ሃꬃ ኦላፌ ዱቂ ዳዊቴስ ኤሂዳ፤ ኢዚ ጊዲኮ ጎዳ ሲንꬃን ያርሾ ሂስቲ ጉሲዴስ ኣቲን ኡዪቤና። 17 «ኣቤት ጎዳዉ! ሃይሳ ማላ ኦሶ ታ ዎስታ ኦꬆ? ሃይሲ ታፔ ሃኮ! ሃይሲ ባንታ ሼምፖ ቦላ ፒርዲዳ ኣሳታ ሱꬅ ዴኔ?» ጊዲ ዳዊቲ ኡያና ኮዪቤና፤ ሄኮ ኤሬቲዳ ሄꬑ ኦላ ቃራቲ ኦꬂዳ ጎባቴꬃ ኦሶይ ሄሳ።

18 ጹሪያ ና ኢዮኣቤ ኢሻ ኣቢሳዬይ ሄꬑ ኤሬቲዳ ኦላ ቃራታስ ሃላቃ፤ ሄꬑ ጼቱ ኣሳ ቦላ ባ ቶራ ጾንጊዲ ዎꬊዳኔ ሃ ሄꬑ ቃራታ ማላ ኤሬቲዳ ጎባ ኣሳ። 19 ኣቢሳዬይ ሄꬓታፔ ቦላራ ኬሂ ኤሬቲዳ ኣስ ጊዴኔ? ኢዚ ኢስታፌ ጊዶንታ ኣጊኮካ ኢዚ ኢስታስ ሃላቃ።

20 ሃራ ኤሬቲዳ ቃራይ ቃብጺኤሌ ዴሬ ኣስ ዮዳሄ ና ባናያይ ጊታ ኤሬቲዳ ኦሶ ኦꬂዴስ። ኢዚካ ናምኡ ኤሬቲዳ ሞኣቤ ኣሳታ ዎꬊዴስ፤ ቃሴካ ሻቺ ቡኪዳ ጋላስ ኦላ ጊዶ ጌሊዲ ጋሞ ዎꬊዴስ። 21 ሄሳꬆካ ኢሲ ጊታ ጊብጼ ኣስ ዎꬊዴስ፤ ሄ ጊብጼ ኣዴዚ ባ ኩሼን ቶራ ኦይኪዴስ፤ ጊዶ ኣቲን ባናያይ ኢዛራ ኦሌታናስ ጉፌ ኦይኪዲ ኢዛኮ ቢዴስ፤ ጊብጼ ኣዴዛ ኩሼፔ ኢዛ ቶራ ዎꬂ ኤኪዲ ኢዛ ቶራን ኢዛ ዎꬊዴስ።

22 ዮዳሄ ና ባናያ ጎባቴꬂ ሄሳ፤ ኢዚካ ኤሬቲዳ ሄꬑ ቃራ ኣሳታ ማላ ኤሬቲዳ ጎባ ኣሳ። 23 ኢዚ ሄ ሄꬑ ታሙ ኣሳታፔ ኣꬊ ቦንቼቲዳዴ፤ ጊዶ ኣቲን ኤሬቲዳ ሄꬑ ቃራ ኣሳታ ማላ ሳቤቴና። ዳዊቲ ባናያ ባ ቦንቾ ዛቤታ ቦላ ሹሚዴስ።

24 ሄ ሄꬑ ታማታፔ ባጋይታ ሱንꬂ ሃይሳፌ ካሊዛይሳ።

ኢዮኣቤ ኢሻ ኣሳሄሌ፥

ቤቴሊሄሜ ዴሬ ኣስ ዶዴ

ና ኤልያኔ፥

25 ሃራሬ ዴሬ ኣስ ሻማሃ፥

ሃራሬ ዴሬ ኣስ ኤሊቃ፥

26 ፓሊጼ ዴሬ ኣስ ሄሌጼ፥

ቴቁሄ ዴሬ ኣስ ኢቄሻ

ና ኢራ፥

27 ኣናቶቴ ዴሬ ኣስ ኣቢኤዜሬ፥

ሁሼ ዴሬ ኣስ ሜቡናዬ፥

28 ኣሂሆሄ ዴሬ ኣስ ጻልሞኔ፥

ናጾፌ ዴሬ ኣስ ማሂራዬ፥

29 ናጾፌ ዴሬ ኣስ ባኣና

ና ሄሌቤ፥

ቢኒያሜ ባጋፌ ጊቢኣ ዴሬ ኣስ ኤሪባዬ ና ኢታዬ፥

30 ፒራቶኔ ዴሬ ኣስ ባናያ፥

ጋኣሼ ዙሌ ኣስ ሂዳዬ፥

31 ኣራቤ ዴሬ ኣስ ኣቢ-ኤልቦኔ፥

ባርሁሜ ዴሬ ኣስ ኣዚሞቴ፥

32 ሻልቦኔ ዴሬ ኣስ ኤሊያሂቤ፥

ያሼኔ ናይታ፥

ዮናታኔ፥

33 ሃራሬ ዴሬ ኣስ ሻማሃ ና፥

ሃራሬ ዴሬ ኣስ

ሻራሬ ና ኣሂኣሜ፥

34 ማኢካቴ ዴሬ ኣስ

ኣሃሲባ ና ኤልፋሌጼ፥

ጊሎ ዴሬ ኣስ

ኣክጾፌሌ ና ኤልኣሜ፥

35 ቃርሜሎሴ ዴሬ ኣስ ሄጺሮ፥

ኣራቤ ዴሬ ኣስ ፓራዬ፥

36 ጾባ ዴሬ ኣስ

ናታኔ ና ዪጊኣሌ፥

ጋዴ ዴሬ ኣስ ባኔ፥

37 ኣሞኔ ዴሬ ኣስ ዛላቃ፥

ጹሪያ ና ኢዮኣቤስ

ጎንዳሌ ኦይኪዛ ቢኤሮቴ

ዴሬ ኣስ ናሂራዬ፥

38 ያቲሬ ዴሬ ኣስ ኢራ፥

ያቲሬ ዴሬ ኣስ ጋሬቤ፥

39 ሄሳꬆካ ሂቴ

ዴሬ ኣስ ኦሪዮ፥

ኢስቲ ኢሲ ቦላ ሄꬑ

ታማኔ ላፑና።

24

ዳዊቲ ኦላ ኣሳ ቆዲዳ ቆዶ

(1ታሪ 21፡1-27)

1 ቃሴካ ጎዳይ ኢስራኤሌ ኣሳ ቦላ ኬሂ ሃንቄቲዴስ፤ ኢስታ ቦላ ዳዊቴ ዴንꬄꬂዲ፥ «ባ! ኢስራኤሌ ኣሳኔ ዩሁዳ ኣሳ ቆዳ!» ጊዴስ።

2 ሄሳ ጊሻስ ካዎዚ ኢዮኣቤኔ ኢዛራ ዲዛ ኦላ ኣሳ ኣዛዚዛይታ፥ «ዳኔፔ ቢዲ ቤርሳቤሄ ጋካናስ ዲዛ ኢስራኤሌ ቆሞታ ኡባታኮ ቢቴ፤ ኢስታ ቆዳይ ኣይ ኬና ጊዲዳኮ ኑ ኤራና ማላ ኦላ ኣሳታ ማዝጋቢቴ» ጊዴስ።

3 ኢዮኣቤይ ካዎዛስ፥ «ጎዳ ኔ ጾሳይ ኦላ ኣሳ ጼቱ ኩሼ ዳሪሶ፤ ታ ጎዳ ካዎ ኣይፌይ ሄሳ ጋኪ ቤዮ፤ ጊዶ ኣቲን ታ ጎዳ ካዎይ ሄሳꬆ ኦꬃናስ ኣይስ ኮዪዴ?» ጊዴስ።

4 ጊዲኮካ ካዎዛ ቃላይ ኢዮኣቤኔ ኦላ ኣሳ ኣዛዚዛይታ ጾኒዳ ጊሻስ ኢስራኤሌ ኦላ ኣሳ ማዝጋባናስ ኢዛ ሲንꬃፌ ኬዚ ቢዳ።

5 ኢስቲ ዮርዳኖሴ ሻፋ ፒኒዳፔ ጉዬ ሾባዛ ጊዶን ዲዛ ካታማፔ ዱጌሃ ባጋራ ዲዛ ኣሮኤሬ ማታን ዱንካኒዳ፤ ሄፔካ ጋዴ ባጋራ ኣꬊ ኢያዜሬ ቢዳ። 6 ሄፔ ጋላኣዴኔ ሂቴ ዴሬን ዲዛ ቃዴሴ ኣሳኮ ቢዳ፤ ቃሴ ዳኒ-ጃኔራ ዩዪዲ ሲዶና ቢዳ። 7 ቃሴ ጺሮሴ ሚጻ፥ ሂዌታ ካታማታኔ ካናኔታ ካታማታ፥ ዉርሴꬃን ዩሁዳፔ ዱጌሃ ባጋራ ዲዛ ቤርሳቤሄ ቢዳ።

8 ቢታዮ ኡዱፉን ኣጊናኔ ናምኡ ታሙ ጋላስ ኡባ ዩዪ ጼሊዳፔ ጉዬ ዬሩሳላሜ ሲሚዳ።

9 ኢዮኣቤይ ኦላ ኣሳ ቆዳ ኡባ ካዎዛ ኤሪሲዴስ፤ ኢስራኤሌን 800,000 ዩሁዳን 500,000 ማሻ ሾዲ ኦሌታና ዳንዳይዛቲ ቤቲዳ።

10 ዳዊቲ ኦላንቻታ ቆዲዳፔ ጉዬ ባ ዎዚናራ ሞꬌቲዲ፥ «ታ ጊታ ናጋራ ኦꬃዲስ፤ ሃኢካ ጎዳዉ! ታና ኔ ኣይሌዛ ኔ ማራና ማላ ታ ኔና ዎሳይስ፤ ሃኢካ ጎዳዉ ታኒ ኔ ኣይሌይ ጊታ ባላ ኦሶ ኦꬂዳ ጊሻስ ማራርኪ?» ጊዴስ።

11 ዎንቴꬃ ጋላስ ዳዊቲ ዴንዳናፔ ሲንꬃን ጎዳ ቃላይ ዳዊቴስ ኣጁታ ዮቲዛ ናቤይ ጋዴኮ ዪዲ፥ 12 «ባዳ ዳዊቴስ፥ ‹ጎዳይ ኔና ኢስታፌ ኢሲኒዮ ዶራና ማላ ሄꬑ ዮኦታ ሺሻዲስ፤ ታ ኔ ቦላ ኦꬃና ማላ ኢሲኒዮ ዶራ› ጊዴስ» ጋዳ ዮታ።

13 ጋዴይ ዳዊቴኮ ቢዲ፥ «ኔ ቢታ ቦላ ሄꬑ ላይꬃ ኮሻይ ዮ ጋይ? ዎይኮ ኔ ሞርኬቲ ኔና ሄꬑ ኣጊና ጋካናስ ጎዲን ባቃታና ኮያይ? ዎይኮ ኔ ቢታ ቦላ ሄꬑ ጋላስ ኩሜꬅ ኢታ ሃርጌይ ዮ ጋይ? ሄሳ ጊሻስ ታና ኪቲዳይሳስ ታ ኣይ ዛሮ ኢማናኮ ቆፓ» ጊዴስ።

14 ዳዊቲ ጋዴስ፥ «ታኒ ኬሃ ጬጫዲስ፤ ኢዛ ማሮቴꬃይ ጊታ ጊዲዳ ጊሻስ ጎዳ ኩሼን ኑ ኩንዳና ኣቲን ታ ኣሳ ኩሼን ኩንዲኬ» ጊዴስ። 15 ሄሳ ጊሻስ ጎዳይ ሄ ጋላሳ ማላዶፔ ዶሚዲ ባ ባሪዳ ጋላስ ጋካናስ ኢስራኤሌ ቦላ ኢታ ሃርጌ ዬዲዴስ፤ ሄሳ ጋሶን ዳኔፔ ቢዲ ቤርሳቤሄ ጋካናስ 70,000 ኣሲ ዉሪዴስ። 16 ጎዳ ኪታንቻይ ዬሩሳላሜ ዲፒ ሂስቲዲ ꬋይሳናስ ባ ኩሼ ዬዲን ኣሳ ቦላ ጋኪዳ ቆሆይ ጎዳ ቃꬌꬂዴስ፤ ሂስቲን ዴሬዛ ዉርሲዛ ኪታንቻዛ፥ «ጊዳና! ኣጋ!» ጊዴስ። ሄ ዎዴ ጎዳ ኪታንቻይ ያቡሴ ዴሬ ኣስ ኦርና ባሌ ኣቻን ኤቂ ዴስ።

17 ዳዊቲ ዴሬዛ ቦላ ቦሻ ጋꬂዛ ኪታንቻዛ ቤኢዲ ጎዳስ፥ «ናጋራ ኦꬂዳይ ታና፥ ባሌቲዳይ ታና፤ ሃይቲ ጊዲኮ ዶርሳታ፤ ኢስቲ ኣይ ሞሪዶ? ኔ ኩሼይ ታ ቦላኔ ታ ኬꬃ ቦላ ጊዶ» ጊዴስ።

ዳዊቲ ጊግሲዳ ያርሺዛሶ

18 ሄ ጋላስ ጋዴይ ዳዊቴኮ ቢዲ፥ «ፑዴ ያቡሴ ዴሬ ኣስ ኦርና ባሌ ኬዛዳ ጎዳስ ያርሾ ያርሻናሶ ጊጊሳ» ጊዴስ። 19 ሄሳ ጊሻስ ዳዊቲ ጎዳይ ጋዴ ባጋራ ኢዛስ ኣዛዚዳ ማላ ኬዚዴስ። 20 ኦርናይ ዱጌ ሲሚ ጼሊሺን ካዎዚኔ ኢዛ ዴሬዚ ባኮ ዪዛይሳ ቤኢዴስ፤ ኢዚ ካሬ ኬዚዲ ኢዛስ ቢታ ቦላ ሆኪ ዚጊዴስ።

21 ኦርናይካ፥ «ካዎ! ታ ጎዳዉ ታኮ ኢንቴ ኣይሌዛኮ ኣይስ ዪዴቲ?» ጊዴስ።

ዳዊቲ ዛሪዲ፥ «ዴራ ቦላ ያና ቦሻይ ሲማና ማላ ጎዳስ ያርሾ ያርሺዛሶ ጊጊሳናስ ኔ ባሌዛ ሻማና ያዲስ» ጊዴስ።

22 ኦርናይካ ዳዊቴስ፥ «ካዎይ! ታ ጎዳይ ባና ሎኢዳይሳ ኤኪዲ ያርሾ ሺሾ፤ ጹጌቲዛ ያርሾስ ቦራቲ ዴቴስ፤ ኤሶ ሚꬃስ ካꬅ ቡኪዛ ሎዳኔ ቦራ ቃምባራይ ዴስ። 23 ካዎ! ታኒ ኦርናይ ሃይሳ ኡባ ካዎስ ኢማይስ» ጊዴስ፤ ቃሴካ ኦርናይ፥ «ጎዳ ኔ ጾሳይ ኔኮ ጼሎ» ጊዴስ።

24 ካዎዚ ጊዲኮ ኦርናስ፥ «ሄሳꬆ ሃኖፖ፤ ዋጋዛ ታ ኔስ ቃንጻና ቤሴስ። ጎዳ ታ ጾሳስ ሚሼ ቃንጾንታ ያርሾ ሺሺኬ» ጊዴስ።

ሄሳ ጊሻስ ዳዊቲ ባሌዛኔ ቦራታ 50 ሳቂሌን ሻሚዴስ። 25 ሄን ዳዊቲ ያርሾ ያርሺዛሶ ጊግሲዴስ፤ ጹጌቲዛ ያርሾኔ ኢሲፌቴꬃ ያርሾ ያርሺዴስ፤ ሄሳፌ ጉዬ ጎዳይ ቢታይ ጊሻስ ሺቂዳ ዎሳ ሲዪዴስ። ኢስራኤሌ ቦላ ዪዳ ቦሻዚ ሲሚዴስ።

* 1:10 1ሳሜ 31፡1-6፤ 1ታሪ 10፡1-6

* 1:18 ኢያ 10፡13

* 2:2 1ሳሜ 25፡42-43

* 2:4 1ሳሜ 31፡11-13

* 3:9-10 1ሳሜ 15፡28

* 3:14 1ሳሜ 18፡27

* 4:4 2ሳሜ 9፡3

* 4:10 2ሳሜ 1፡1-16

* 5:10 2ሳሜ 1፡1-16

* 5:20 ኢብራዌታ ቃላራ ባኣሊ-ፓራጺሜ ጉሲ ሜንꬄሬꬂዲ ጌሊዳ ጎዳ ጉሳ።

* 6:2 ኬሳ 25፡22

* 6:3 1ሳሜ 7፡1-2

* 6:11 1ታሪ 26፡4-5

* 6:20 1ታሪ 16፡43

* 7:12 ማዛ 89፡3-4፤ 132፡11፤ ዮሃ 7፡42፤ ሃዋ 2፡30

* 7:14 ማዛ 89፡26-27፤ 2ቆሮ 6፡18፤ ኢብ 1፡5

* 7:16 ማዛ 89፡36-37

* 7:23 ዛሬ 4፡34

* 8:4 1,000 ፓራ-ጋሬታ፥ 7,000 ቶጋንቻታ ጊዛይሳ ኢሲ ኢሲ ጌሻ ማጻፋታን 17,000 ቶጋንቻታ ጌስ።

* 8:13 ማዛ 60

† 8:18 ዞሬ ኢሚዛይታ ጊዛይሳ ኢሲ ኢሲ ካሴ ዎዴ ቢርሼꬃቲ ቄሴታ ጌቴስ።

* 9:1 1ሳሜ 20፡15-17

* 9:3 2ሳሜ 4፡4

* 11:1 1ታሪ 20፡1

* 11:21 ዬሩቤሼቴ፡ ዬሩቤሼቴ ኢሲ ኢሲ ጌሻ ማጻፋታን ዬሩባቤሌ፥ ጌዶኔ፥ ቃሴ ሃራታን ቦሼቴ ጌቴቴስ

* 11:21 ዳና 9፡53

* 12:1 ማዛ 51

* 12:12 2ሳሜ 16፡22

* 12:14 ጎዳ ኬሂ ካዉሻና ማላ ጊዛይሳ ኢሲ ኢሲ ጌሻ ማጻፋ ቢርሼꬃቲ ጾሳ ሞርኬቲ ጾሳ ቂꬋና ዎይኮ ካꬋና ማላ ኔ ኦꬂዳ ጊሻስ ጌቴስ።

† 12:30 ኢሲ ሜክሊቴ ጊዛይሲ ሄꬑ ታማኔ ኢቻሽ ኪሎ ጊራሜ ቤሴስ

* 13:37 2ሳሜ 3፡3

* 14:17 2ሳሜ 19፡27

* 14:26 200 ሳቂሌ ጊዛይሲ 2 ኪሎ ላጌ ጊዴስ።

* 16:1 2ሳሜ 9፡9-10

* 16:3 2ሳሜ 19፡26-27

* 16:22 2ሳሜ 12፡11-12

* 17:26 ኢሲ ኢሲ ቢርሼꬃታን ኢስራኤሌ ጊዛይሳ ኢስማኤሌ ጌቴስ። 1 ታሪ 2፡17

* 19:16 2ሳሜ 16፡5-13

* 19:24 2ሳሜ 9፡1-13፤ 16፡1-4

* 19:31 2ሳሜ 17፡27-29

* 20:1 1ካዎ 12፡16፤ 2ታሪ 10፡16

* 20:3 2ሳሜ 16፡22

* 20:12 ሱꬃን ሞሬቲዲ ጊዛይሲ ኢብራዌታ ማጻፋን ጌንዴሪዴስ ጌስ።

* 21:2 ኢያ 9፡3-15

* 21:7 1ሳሜ 20፡15-17፤ 2ሳሜ 9፡1-7

* 21:8 1ሳሜ 18፡19

* 21:12 1ሳሜ 31፡8-13

* 21:17 1ካዎ 11፡36፤ ማዛ 132፡17

* 22:34 ኢም 3፡19

* 22:50 ኦሮ 15፡9

1ካዎታ ማጻፋ

1

2

3

4

5

6

7

8

9

10

11

12

13

14

15

16

17

18

19

20

21

22

1ካዎታ ማጻፋ

ጊዶ ቆፋ

ካዎታስ ኮይሮ ማጻፋን ኮይሮ ኪፊሌቲ ሳሜላ ማጻፋ ናምኣታን ዶሚዲ ኢስራኤሌ ካዎቲ ዴራ ኣይሲዛ ታሪኬታፔ ካሊዛዛ። ሃ ማጻፋዚ ሄꬑ ዋና ዋና ኪፊሌታን ሻኬታናስ ዳንዳዬስ፤ 1። ሶሎሞኔይ ባ ኣዋ ዳዊቴ ሶሆን፥ ኢስራኤሌ ቦላኔ ዩሁዳ ቦላ ካዎቲዳይሳኔ ኢዛ ኣዋ ዳዊቴ ሃይቆ ጊሻስ ዮቴስ (1-2)። 2። ሶሎሞኔ ካዎቴꬃ ጊሻሲኔ ኢዚ ኦꬂዳ ኦሶታ ቆንጪሲዛ ታሪኬ ጊዲሺን ኢዛ ኦሶታፔ ኣꬊ ቤቲዳይ ኢዚ ዬሩሳላሜን ኬጺዳ ጾሳ ኬꬅ (3-11)። 3። ኢስራኤሌ ዴሬይ ፑዴሃኔ ዱጌሃ ባጋ ካዎቴꬃን ሻኬቲዳይሳኔ ሄ ካዎቴꬃቲ ኢሶይ ኢሶይ ኪርስቶሲ ዬሌታናፔ ካሴ ኡዱፉንꬃ ጼቱ ላይꬅ ጋካናስ ካዎቲዳ ካዎታ ጊሻስ ዮቴስ (12-22)። ሃ ናምኡ ማጻፋታን ዴሬዛ ካሌꬂዛይታ ቦላ ፒርዴቲዛይ ኢስቲ ጾሳን ኣማኔቲዛ ኣማኖ ማላ፤ ሄሳꬆካ ዴራ ኣይሲዛይታ ኣማኔቴꬃ ማላ ዴራ ዲቺኔ ጊጋይ ጼሌቴስ። ሃራ ባጋራ ቃሴ ኤቃ ጾሳታ ካሎይኔ ጾሳስ ኣዛዜቶንታ ኢጾይ ዴሬዛኔ ዴራ ካሌꬂዛይታ ꬋዮሶ ኤፌስ፤ ፑዴሃ ባጋራ ዲዛ ዴራ ካዎቲ ኡባይካ ፓጬን ኩንዲዳ፤ ሃንኮ ዩሁዳን ካዎቲዳይታ ታሪኬይ ጊዲኮ ኢታታ ጊሻስ ጊዲን ዎይኮ ሎኦታ ጊሻስ ዮቴስ። ካዎታ ማጻፋን ኮይሮ ኪፊሌን ዳሮ ኤሬቲዳይቲ፥ ሄይታ ጾሳ ዶና ጊዲዲ ቲንቢቴ ዴሬዛስ ዮቲዛይቲኔ ዴሬዚ ኤቃ ጾሳታ ካሎንታ ማላኔ ጾሳስ ኣዛዜቴꬅ ኢጾንታ ማላ ዴሬዛ ታማርሲዛ ሙርታ ናቤቲ ዴቴስ፤ ሄ ናቤታፔ ኬሂ ኤሬቲዛይ ኤልያሳ ጊዲሺን ኢዚ ባኣሌ ናቤታራ ኤቄቲዳ ኤቄቴꬂ ቆንጪዴስ። [ሼ 18 ጼላ]

ሃ ማጻፋይ ኦይኪዳ ኩሜꬃ ቆፋ

ዳዊቴ ካዎቴꬃ ዉርሴꬅ 1፡1—2፡12

ሶሎሞኔ ካዎቴꬅ 2፡13-46

ሶሎሞኔይ ዴራ ኣይሲዳ ኣይሶ 3፡1—11፡43

ኮይሮ ላይꬃታ 3፡1—4፡34

ጾሳ ኬꬃ ኦሶ 5፡1—8፡66

ዉርሴꬃ ላይꬃታ 9፡1—11፡43

ካዎቴꬃ ሻኬቴꬅ 12፡1—22፡53

ፑዴሃ ባጋራ ዲዛ ቆሞቲ ዴንꬂዳ ሜቶ 12፡1—14፡20

ዩሁዳ ካዎታኔ ኢስራኤሌ ካዎታ 14፡21—16፡34

ናቤ ኤልያሳ 17፡1—19፡21

ኢስራኤሌ ካዎ ኣካቤኔ ኤልዛቤሎ 20፡1—22፡40

ዩሁዳ ካዎ ኢዮሳፊጼኔ ኢስራኤሌ ካዎ ኣካዚያሳ 22፡41-53

1

1 ካዎ ዳዊቲ ኬሂ ጪሚዳ ጊሻስ ኢዛስ ኦꬂዛይቲ ኢዛ ሜጎፔ ኣሻናስ ማይኦ ኢዛ ቦላ ኮሪን ኣይኮካ ኢዛ ሆኣናስ ዳንዳይቤና። 2 ሄሳ ጊሻስ ኢዛስ ኦꬂዛይቲ፥ «ካዎ! ኔናራ ዴኣሼ ኔና ሎኤꬃ ናጋና ማላ ኢሲ ጌላኦ ኔስ ኮዪ ኤሂኖ? ኢዛ ኔናራ ኣቂኮ ኔና ሆኣና» ጊዳ። 3 ኢስራኤሌ ቢታ ኡባን ኮዪዲ ኣቢሻጎ ጌቴቲዛ ኢሲ ማላ ሎኦ ጌላኢዮ ሱኔሜ ካታማፔ ዴሚዲ ካዎዛስ ኤሂዳ። 4 ኢዛካ ኬሃ ማላ ሎኦ፤ ካዎዛራ ዳሼ ኢዛስ ኦꬃሼ ኢዛ ሎኤꬃ ኦይካዱስ፤ ጊዶ ኣቲን ኢዚ ኢዞ ኤኪቤና።

ካዎታናስ ኣዶኒያሳ ኮሽ

5 ሃጊቲ ና ኣዶኒያሲ፥ «ታ ካዎታና ኮያይስ» ጊ ዴንዲዴስ፤ ፓራ-ጋሬታኔ ፓራታ ቃሴካ ኢዛፔ ሲንꬄ ሲንꬄ ባናስ 50 ኣሳታ ጊግሲዴስ። * 6 ኢዛ ኣዋይካ፥ «ኣይስ ሃይሳꬆ ኦꬃይ?» ጊ ሙሌካ ሴሪ ኤሬና። ኣዶኒያሲ ኬሂፔ ማላ ሎኦ ኣሳ፤ ኢዚ ኣቤሴሎሜስ ካሎ ኢሻ። 7 ኣዶኒያሲ ጹሪያ ና ኢዮኣቤራኔ ቄሴ ኣቢያታሬራ ሃ ዮኦዛ ዞሬቲዴስ፤ ኢስቲካ ኢዛ ማዳናስ ቆፋ ቃቺዳ። 8 ጊዶ ኣቲን ቄሴ ሳዶቄይ፥ ዮዳሄ ና ባናያይ፥ ናቤ ናታኔይ፥ ሺምኤይ፥ ኤራኤይኔ ዳዊቴ ናጊዛ ዛቤቲ ኢዛ ቆፋ ኤኪቤቴና።

9 ኢሲ ጋላስ ኣዶኒያሲ ኤን-ሮጌሌ ካታማ ማታን ዞሄሌቴ ዛላ * ጌቴቲዛሶን ዶርሳታ፥ ቦራታኔ ኦሃላ ማራታ ያርሺዴስ። ካዎ ናይታ፥ ባ ኢሻታ ካዎ ሹሜ ጊዲዳ ዩሁዳ ኣሳታ ኡባ ጼይጊዴስ። 10 ጊዶ ኣቲን ናቤ ናታኔ፥ ባናያ፥ ካዎ ናጊዛ ዛቤታኔ ባ ኢሻ ሶሎሞኔ ጼይጊቤና።

ሶሎሞኔ ካዎቴꬅ

11 ሄሳፌ ጉዬ ናታኔይ ሶሎሞኔ ኣዮ ቤርሳቤሆ፥ «ኑ ጎዳ ዳዊቲ ኤሮንታ ዲሺን ሃጊቲ ና ኣዶኒያሲ ካዎቲዳይሳ ኔ ሲያቤኪ?* 12 ሃኢ ኔኒ ኔ ሼምፖኔ ኔ ናዛ ሶሎሞኔ ሼምፖ ዎስታ ኣሻናኮ ኣኔ ታ ኔና ዞራይስ። 13 ካዎ ዳዊቴኮ ባዳ፥ ‹ካዎ፥ ታ ጎዳዉ! ታስ ኔ ኣይሌይስ ኔ ና ሶሎሞኔይ ታፔ ጉዬን ካዎታና፤ ታ ኣራታንካ ኢዚ ኡታና ጋዳ ጫቃቤኪ? ሂስቲን ኣዶኒያሲ ዋኒ ካዎቲዴ?› ጋ ኦይቻ። 14 ኔኒ ካዎዛራ ሄን ሃሳያን ዲሺን ታ ጌላዳ ኔ ጊዳይሲ ቱሙ ጊዲዳይሳ ቆንጪሳና» ጊዴስ።

15 ሱኔሜ ካታማፔ ዪዳ ኣቢሻጋ ጪሚዳ ካዎዛ ሄሚዛ ኢልፒኔ ጊዶ ቤርሳቤሃ ካዎዛ ሃሳይሳናስ ጌላዱስ። 16 ቤርሳቤሃ ካዎዛ ሲንꬃን ዛቁላዳ ባ ኩሼ ዴንꬃዱስ፤ ቃሴካ ኢዛ ሲንꬃን ጉልባታዱስ።

ካዎዚካ ኢዞ፥ «ኣይ ኮያይ?» ጊዲ ኦይቺዴስ።

17 ቤርሳቤሃ ኢዛስ፥ «ታ ጎዳዉ! ታስ ኔ ኣይሌይስ፥ ‹ታፔ ጉዬን ኔ ና ሶሎሞኔይ ካዎታና፤ ታ ኣራታንካ ኢዚ ኡታና› ጋዳ ጎዳን፥ ኔ ጾሳን ኔኒ ጫቃዳሳ። 18 ጊዶ ኣቲን ሃኢ ኣዶኒያሲ ካዎቲዴስ፤ ኔኒ ታ ጎዳይ ካዎይ ሄሳ ኤራካ። 19 ኢዚ ኬሂ ዳሮ ሜሄታ፥ ኦሃላ ማራታኔ ዶርሳታ ያርሺዴስ፤ ያርሺሼ ካዎ ናይታ ኡባ፥ ቄሴ ኣቢያታሬኔ ኦላ ጋዳዋ ኢዮኣቤ ጼይጊዴስ፤ ጊዶ ኣቲን ኔ ኣይሌዛ ሶሎሞኔ ጼይጊቤና። 20 ታ ጎዳዉ፥ ካዎ! ኔፔ ጉዬ ኔ ካዎቴꬃ ኣራታን ኦኒ ኡታናኮ ኤራናስ ኢስራኤሌ ኣሳ ኡባ ኣይፌይ ኔና ጼሊ ኡቲዴስ። 21 ሂስቶንታ ኣጊኮ ታ ጎዳ ካዎይ ሃይቂዲ ባ ኣዋታን ጋይቲዛ ዎዴ ታኒኔ ታ ና ሶሎሞኔይ ሞሮ ኦꬂዳ ኣሳ ማላ ቆዴታና» ጋዱስ።

22 ቤርሳቤሃ ቡሮ ካዎዛራ ሃሳያን ዲሺን ናቤ ናታኔይ ጋኪ ዎꬊዴስ። 23 ካዎዛስ፥ «ናቤ ናታኔይ ዪዴስ» ጊዲ ዮቲዳ፤ ኢዚካ ካዎዛ ሲንꬃን ጉፋኒዲ ባ ኩሼ ዴንꬂዴስ።

24 ሄሳፌ ጉዬ ናታኔይ፥ «ታ ጎዳ ካዎ! ኔፔ ጉዬ ኣዶኒያሲ ካዎታና ማላኔ ኔ ኣራታን ኡታና ማላ ኤሪሳዲ? 25 ሃች ኢዚ ዱጌ ቢዲ ኬሂ ዳሮ ሜሄታ፥ ኦሃላ ማራታኔ ዶርሳታ ያርሺሼ ካዎ ናይታ ኡባ፥ ኦላ ጋዳዋታኔ ቄሴ ኣቢያታሬ ጼይጊዴስ፤ ኢዚ ሃኢ ኢዛራ ሚሼኔ ኡዪሼ፥ ‹ካዎ ኣዶኒያሲ ሜርናስ ካዎቶ!› ጌꬃ ቦላ ዴቴስ። 26 ጊዶ ኣቲን ታና ኔ ኣይሌ፥ ቄሴ ሳዶቄ፥ ዮዳሄ ና ባናያኔ ኔ ኣይሌ ሶሎሞኔ ጼይጊቤና። 27 ታ ጎዳ ካዎ! ኔፔ ጉዬራ ኔ ካዎቴꬃ ኣራታን ኦኒ ኡታናኮ ኔ ኣይሌታ ኤሪሶንታ ዳሼ ሃይሳ ኣዶኒያሲ ካዎታና ማላ ኦꬂዳይ ኔኔ?» ጊዴስ።

28 ሂስቲን ካዎ ዳዊቲ፥ «ቤርሳቤሆ ታስ ጼይጊቴ» ጊዴስ፤ ኢዛካ ካዎዚ ዲዛሶ ጌላዳ ኢዛ ሲንꬃን ኤቃዱስ። 29 ሄ ዎዴ ካዎዚ ኢዚስ፥ «ታና ሜቶ ኡባፌ ኣሺዳ ዴኦ ጎዳይ ቤዪን! 30 ጎዳን፥ ኢስራኤሌ ጾሳን ታኒ ኔስ ጫቂዳ ጫቆዛ ቱሙ ሃች ፖላና፤ ታፔ ጉዬን ኔ ና ሶሎሞኔይ ካዎታና፤ ታ ካዎቴꬃ ኣራታን ኢዚ ኡታና» ጊ ጫቂዴስ።

31 ቤርሳቤሃ ካዎዛ ሲንꬃን ጉፋናዳ ባ ኩሼ ዴንꬃዱስ፤ «ታ ጎዳ፥ ካዎ ዳዊቲ ሜርናስ ካዎቶ!» ጋዱስ።

32 ሄሳፌ ጉዬ ካዎ ዳዊቲ፥ «ታስ ቄሴ ሳዶቄ፥ ናቤ ናታኔኔ ዮዳሄ ና ባናያ ጼይጊቴ» ጊዴስ፤ ሂስቲን ኢስቲ ካዎዛ ሲንꬅ ሺቂዳ። 33 ካዎዚ ኢስታስ፥ «ታ ኣይሌታ ኢንቴናራ ኤኪ ቢዲ ታ ና ሶሎሞኔ ታ ባቁሎ ቶጊሲዲ ዱጌ ጊዮኔ ኤፍቴ። 34 ሄን ቄሴ ሳዶቄይኔ ናቤ ናታኔይ ኢዛ ቲይዲ ኢስራኤሌ ኣሳ ቦላ ካዎꬄቶ፤ ሄሳፌ ጉዬ ዛዬ ፑኒዲ ኢንቴ ቃላ ꬎቁ ሂስቲዲ፥ ‹ካዎ ሶሎሞኔይ ሜርናስ ካዎቶ!› ጊቴ። 35 ሄሳፌ ጉዬ ኢንቴ ኢዛ ኣዣቢዲ ሃ ፑዴ ኬዚቴ፤ ኢዚ ዪዲ ታ ካዎቴꬃ ኣራታን ኡቶ፤ ኢዚ ታ ሶሆን ኡቲዲ ዴራ ኣይሶ፤ ታኒ ኢስራኤሌ ዴራ ቦላኔ ዩሁዳ ዴራ ቦላ ኢዛ ሹማዲስ» ጊዴስ።

36 ዮዳሄ ና ባናያይ ካዎዛስ ዛሪዲ፥ «ኣሚን! ታ ጎዳ ካዎዛ፥ ጎዳይ፥ ጾሳይ ሚንꬆ! 37 ጎዳይ፥ ታ ጎዳ ካዎዛራ ጊዲዳ ማላ ሶሎሞኔራካ ጊዶ፤ ኢዛ ካዎቴꬃ ኣራታ ታ ጎዳ ካዎ ዳዊቴ ኣራታፔካ ኣꬂዲ ጊታሶ» ጊዴስ።

38 ሄሳ ጊሻስ ቄሴ ሳዶቄይ፥ ናቤ ናታኔይ፥ ዮዳሄ ና ባናያይ፥ ኬሊቴቲኔ ፔሊቴቲ ሶሎሞኔ ካዎ ዳዊቴ ባቁሎ ቶጊሲዲ ዱጌ ጊዮኔ ኣዣቢ ኤፊዳ። † 39 ቄሴ ሳዶቄይ ጋይቶቴꬃ ዱንካኔፔ ዛይቴ ካጬዛ ኤኪዲ ሶሎሞኔ ቲይዲ ካዎꬂዴስ፤ ሄሳፌ ጉዬ ዛዬ ፑኒዳ፤ ኡባ ኣሳይካ ባ ቃላ ꬎቁ ሂስቲዲ፥ «ካዎ ሶሎሞኔይ ሜርናስ ካዎቶ!» ጊዳ። 40 ኣሳይ ኡባይካ ኢዛ ኣዣቢዲ ፑዴ ቢዴስ፤ ኢስቲ ዲንኬ ፑኒ ፑኒ ካኢሼ ኬሂ ኡፋዬቲዳ፤ ኣሳ ሆምቦጬꬃን ቢታይ ቃጺዴስ።

41 ኣዶኒያሲኔ ኢዛራ ዲዛ ኢማꬃቲ ጊቢራ ሚ ዉርሲሼ ሄሳ ሲዪዳ፤ ኢዮኣቤይ ዲንኬዛ ጊሪሳ ሲዪዲ፥ «ሃይሲ ካታማን ሴቴቲዛ ጊሪሳይ ኣዜ?» ጊ ኦይቺዴስ።

42 ኢዚ ቡሮ ሃሳያን ዲሺን ቄሴ ኣቢያታሬ ና ዮናታኔይ ጋኪ ዎꬊዴስ። ሂስቲን ኣዶኒያሲ፥ «ኣኔ ሃ ጌላ፤ ኔ ማላ ኣማኔቲዳ ኣሲ ሎኦ ዎሬ ኤኪ ዮንታ ኣጌና» ጊዴስ።

43 ዮናታኔይካ ዛሪዲ፥ «ቺ፥ ዮኦይ ሙሌካ ሄሳ ማላ ጊዴና፤ ኑ ጎዳይ ካዎ ዳዊቲ ሶሎሞኔ ካዎꬂዴስ። 44 ኢዛ ኣዣባና ማላ ካዎይ ቄሴ ሳዶቄ፥ ናቤ ናታኔ፥ ዮዳሄ ና ባናያ፥ ኬሊቴታኔ ፔሊቴታ ኢዛራ ዬዲዴስ፤ ኢስቲ ኢዛ ካዋ ባቁሎ ቶጊሲዳ። 45 ቄሴ ሳዶቄይኔ ናቤ ናታኔይ፥ ጊዮኔን ኢዛ ቲይዲ ካዎꬂዳ፤ ሄፔ ኢስቲ ሆምቦጪሼ ፑዴ ቢዳ፤ ሄሳን ካታማይ ኮሹሜስ፤ ሃኢ ኢንቴ ሲዪዛ ኮሹንቻይ ሄሳ። 46 ሄሳፌ ቦላራካ ሶሎሞኔይ ካዎቴꬃ ኣራታን ኡቲዴስ። 47 ቃሴ ካዎ ሹሜቲ ኑ ጎዳ ካዎ ዳዊቴኮ ዪዲ፥ ‹ኔ ጾሳይ ሶሎሞኔ ሱንꬃ ኔ ሱንꬃፌ ꬎቁ ሂስቶ! ኢዛ ካዎቴꬃ ኣራታካ ኔይሳፌ ኣꬌꬅ ሂስቶ!› ጊዲ ኣንጂዳ፤ ሂስቲን ካዎይ ባ ኣልጋን ዲሼ ሆኪ ጾሳስ ጎይኒሼ፥ 48 ‹ታ ካዎቴꬃ ኣራታን ኡቲዲ ታ ሶሆን ካዎቲዛይሳ ታና ሃች ታ ኣይፌን ቤሲዳ ጎዳ ኢስራኤሌ ጾሳይ ጋላቴቶ!› ጊዴስ» ጊ ዮቲዴስ።

49 ሄሳ ሲዪዲ ኣዶኒያሲ ጼይጊዳ ኢማꬃቲ ኡባይ ዳጋሚ ዴንዲዲ ላሌቲዳ። 50 ኣዶኒያሲ ጊዲኮ ሶሎሞኔስ ያዪዲ ቢ ያርሺዛሶዛ ካጬታ ኦይኪዴስ። 51 ሄሳፌ ጉዬ ኣሳይ ሶሎሞኔስ፥ «ኣዶኒያሲ ካዎ ሶሎሞኔስ ያዪዲ ያርሺዛሶዛ ካጬታ ኦይኪዲ፥ ‹ካዎ ሶሎሞኔይ ታና ባ ኣይሌዛ ጊꬃ ማሻን ዎꬎንታ ማላ ታስ ሃች ጫቆ› ጌስ» ጊዲ ዮቲዳ።

52 ሶሎሞኔይ ዛሪዲ፥ «ኢዚ ባ ሄሜꬅ ሎኤꬂኮ ሃራይ ኣቶሺን ኢዛ ሁኤ ቢናናፔ ኢሲናካ ጋዴን ዎꬉኩ፤ ጊዶ ኣቲን ኢዛ ቦላ ኢታቴꬂ ቤቲኮ ኢዚ ሃይቃና» ጊዴስ። 53 ሄሳፌ ጉዬ ካዎ ሶሎሞኔይ ኣስ ኪቲን ኢስቲ ቢዲ ኢዛ ያርሾ ያርሺዛሶፔ ዱጌ ዎꬂዳ፤ ሂስቲን ኣዶኒያሲ ዪዲ ሶሎሞኔስ ዚጊዴስ፤ ሶሎሞኔይካ ኢዛ፥ «ጌዴ ኔሶ ባ» ጊዴስ።

2

ዳዊቲ ሶሎሞኔስ ባዚዳ ባሴ

1 ዳዊቲ ሃይቂዛ ዎዴይ ማቲን ባ ና ሶሎሞኔ ጼይጊዲ ኢዛስ ባሴ ባዚዴስ፤ 2 ዳዊቲ፥ «ታኒ ሃይቃና ዎዴይ ማቲዴስ፤ ሄሳ ጊሻስ ሚና፤ ኣስ ጊዳ። 3 ጎዳ ኔ ጾሳ ኣዛዞ ናጋ፤ ኢዛ ኦጌታን ሄሜታ፤ ሙሴ ዎጋን ጻፌቲዳ ማላ ኢዛ ኣዋጃታ፥ ኣዛዞታ፥ ዎጋታኔ ማራታ ናጋ፤ ሂስቲኮ ኔኒ ኦꬂዛ ሚሽ ኡባይኔ ኔኒ ቢዛ ሶሆ ኡባይ ኔስ ኢንጄታና። 4 ጎዳይ ታስ፥ ‹ኔ ዜሬꬃቲ ባንታ ኦጌ ናጊኮ፥ ታ ሲንꬃን ባንታ ኩሜꬃ ዎዚናፔኔ ባንታ ኩሜꬃ ሼምፖፌ ኣማኔቲዲ ሄሜቲኮ ኔ ዜሬꬃፌ ኢስራኤሌ ካዎታ ኣራታን ኡቲዛ ኣስ ሙሌካ ꬋይሲኬ› ጊዳ ሂዶታ ቃላ ፖላና።

5 «ጹሪያ ና ኢዮኣቤይ ታ ቦላ ኦꬂዳይሳ ሄሳꬆካ ኢስራኤሌ ኦላ ጋዳዋታ ናምኣታ፥ ኔሬ ና ኣቢኔሬኔ ዮቶሬ ና ኣማሳ ቦላ ኦꬂዳይሳ ኔኒ ኔ ሁኤራ ኤራሳ፤ ኢስቲ ኦላ ዎዴ ዎꬊዳይሳስ ሃሎ ኬሳናስ ኦላይ ባይንዳ ሳሮ ዎዴ ኢዚ ኢስታ ዎꬊዲ ሄ ሱꬃን ባ ጼሳ ቃባቶኔ ባ ቶሆ ጫማ ቱኒሲዴስ። * 6 ኦꬃና ቤሲዛይሳ ኣꬎ ኤራቴꬃን ኦꬃ፤ ኢዚ ጬጊዲ ሳሮ ዱፎን ጌሎንታ ማላ ኦꬃ።

7 «ታኒ ኔ ኢሻ ኣቤሴሎሜፔ ባቃቲዛ ዎዴ ኢስቲ ታስ ሚሌ ጊዲዳ ጊሻስ ጋላኣዴ ቢታን ዲዛ ባርዚሌ ናይታስ ሎኦ ኦꬃ፤ ኢስቲ ኔ ማዳን ሚዛ ኣሳራ ኢሲፌ ሜቶ። *

8 «ታኒ ማሃናይሜ ቢዳ ዎዴ ታና ኢታ ቃንጌꬅ ቃንጊዳ ቢኒያሜ ቢታን ባሂሪሜ ካታማፔ ዪዳ ጌራ ና ሺምኤይ ኔናራ ዲዛይሳ ሃሳኣ፤ ኢዚ ታና ሞካናስ ዮርዳኖሴ ሻፋ ዱጌ ዪዳ ዎዴ፥ ‹ታኒ ኔና ዎꬊኬ› ጋዳ ኢዛስ ጎዳን ጫቃዲስ። * 9 ጊዶ ኣቲን ሃኢ ኔኒ ኢዛ ጺሎ ኣሳ ማላ ቆዶፓ፤ ኔስ ኣꬎ ኤራቴꬂ ዲዛ ጊሻስ ኦꬃናስ ቤሲዛ ዮኦታ ኔ ኤራሳ፤ ኢዛ ፑሉንꬃ ሱꬃራ ዱጌ ዱፎን ጌልꬃ» ጊዴስ።

ዳዊቴ ሃይቆ

10 ሄሳፌ ጉዬ ዳዊቲ ሃይቂዲ ባ ኣዋታን ጋይቲዴስ፤ ባ ካታማን ዬሩሳላሜን ሞጌቲዴስ። 11 ዳዊቲ ኬብሮኔን 7 ላይꬅ፥ ዬሩሳላሜን 33 ላይꬅ፥ ኢሲ ቦላ ኢስራኤሌን 40 ላይꬅ ካዎቲዴስ። * 12 ሶሎሞኔይ ባ ኣዋ ዳዊቴ ካዎቴꬃ ኣራታን ኡቲዴስ፤ ኢዛ ካዎቴꬂካ ኬሂ ሚኒዴስ። *

ኣዶኒያሳ ሃይቆ

13 ሃጊቲ ና ኣዶኒያሲ ሶሎሞኔ ኣዮ ቤርሳቤሂኮ ቢዴስ፤ ቤርሳቤሃ ኢዛ፥ «ኔኒ ታኮ ሳሮስ ያዲ?» ጋዳ ኦይቻዱስ።

ኢዚካ ኢዚስ፥ «ኤ፤ ሳሮስ ያዲስ» ጊዴስ። 14 ቃሴካ ጉጂዲ፥ «ታ ኔስ ዮታና ዮኦይ ዴስ» ጊዴስ።

ኢዛካ ኢዛስ፥ «ኣኔ ዮታ» ጋዱስ።

15 ኣዶኒያሲ ኢዚስ፥ «ካዎታናስ ቤሲዛይ ታና ጊዲዳይሳኔ ኢስራኤሌ ኣሳይ ኡባይ ታና ባ ቦላ ካዎꬃናስ ባ ኣይፌ ታ ቦላ ዬጊዳይሳ ኔ ኤራሳ። ጊዶ ኣቲን ዮኦቲ ጎዳፔ ጊዲዳ ጊሻስ ላሜቲ ዎꬊን ካዎቴꬃይ ታ ኢሻስ ዩዪዴስ። 16 ሃኢ ታ ኔና ኢሲ ሚሽ ኦይቺኮ ኔ ታስ ኣካይ ጎፓ» ጊዴስ።

ኢዛካ፥ «ኣኔ ኦይቻ» ጋዱስ።

17 ኢዚካ፥ «ካዎ ሶሎሞኔይ ኔ ኦይቺዳ ሚሽ ኣካይ ጎንታ ጊሻስ ሱኔሜ ዴሬ ማጫሳዮ ኣቢሻጎ ጌቴቲዛ ጌላኢዮ ታና ኤኪሳና ማላ ኢዛ ታስ ኦይቻርኪ!» ጊዴስ። *

18 ቤርሳቤሃካ ዛራዳ፥ «ዳሮ ሎኦ፤ ታኒ ሄሳ ካዎዛስ ዮታና» ጋዱስ።

19 ሄሳ ጊሻስ ቤርሳቤሃ ኣዶኒያሳ ኪታ ዮታናስ ካዎ ሶሎሞኔኮ ጌሊን ካዎዚ ኢዞ ሞካናስ ዴንዲ ኤቂዲ ኢዞ ሳሮኪዳፔ ጉዬ ሲሚዲ ባ ካዎቴꬃ ኣራታን ኡቲዴስ። ቃሴ ባ ኣዮ ኡቲሳናስ ሃራ ኣራታ ኤሂሲዲ ኢዞ ባፔ ኡሻቻ ባጋራ ኡቲሲዴስ።

20 ኢዛ ኡቲዳፔ ጉዬ፥ «ታ ኔና ኦይቺዛ ቄሪ ሚሺ ዳዉስ፤ ኔ ኢዞ ታስ ኤሮ ጋርኪ!» ጋዱስ።

ካዎዚካ ዛሪዲ ኢዚስ፥ «ታ ኣዬ፥ ታ ኔና ዬላሲኬ፤ ኔ ኮዪዳይሳ ኦይቻ» ጊዴስ።

21 ኢዛካ ኢዛስ፥ «ሱኔሜ ዴሬፔ ዪዳ ኣቢሻጎ ኔ ኢሻ ኣዶኒያሲ ኤካና ማላ ኢዛስ ኢማርኪ!» ጋዱስ።

22 ካዎ ሶሎሞኔይ ዛሪዲ ባ ኣዮ፥ «ሱኔሜ ዴሬፔ ዪዳ ኣቢሻጎ ጻላ ኔኒ ኣዶኒያሳስ ኣይስ ኦይቻይ? ኢዚ ታስ ባይራ ጊዲዳ ጊሻስ ኢዛስ ታ ካዎቴꬃካ ኦይቻናይሳ ኣጋዳሳ! ሄሳꬆካ ኢዛስ ጻላ ጊዶንታ ዲሺን ቄሴ ኣቢያታሬሲኔ ጹሪያ ና ኢዮኣቤስካ ኦይቻናይሳ ኣጋዳሳ!» ጊዴስ።

23 ካዎ ሶሎሞኔይ ጎዳን ጫቂዲ፥ «ኣዶኒያሲ ሃይሳ ኦይቺዳ ጊሻስ ታኒ ኢዛ ዎꬎንታ ኣጊኮ ጎዳይ ታና ዎꬎ! 24 ሃኢ ታና ታ ኣዋ ዳዊቴ ካዎቴꬃ ኣራታን ኡቲሲዲ ባ ኢሚዳ ሂዶታ ማላ ታ ካዎቴꬃ ሚንꬂዳ ጎዳይ ቤዪን ኣዶኒያሲ ሃች ሃይቃና!» ጊዴስ። 25 ሄሳ ጊሻስ ካዎ ሶሎሞኔይ ዮዳሄ ና ባናያ ኣዛዚን ኢዚ ቢዲ ኣዶኒያሳ ዎꬊዴስ።

26 ሄሳፌ ጉዬ ካዎ ሶሎሞኔይ ቄሴ ኣቢያታሬ፥ «ኔኒ ኔ ዴሬ ኣናቶቴ ሲማ ባ፤ ኔስ ሃይቆይ ቤሴሲሺን ኔና ታኒ ሃኢ ዎꬊኬ። ኣይስ ጊኮ ኔኒ ታ ኣዋ ዳዊቴ ሲንꬃን ኡባ ሃሪዛ ጎዳ ታቦታ ቶካዳሳ፤ ቃሴ ታ ኣዋራ ሜቶ ኤካዳሳ» ጊዴስ። * 27 ጎዳይ ሴሎን ቄሴ ኤሌ ኬꬃ ኣሳ ጊሻስ ዮቲዳይሳ ፖላናስ ሶሎሞኔይ ኣቢያታሬ ጎዳስ ቄሴቴꬃን ኦꬂዛሶፔ ዲጊዴስ። *

ኢዮኣቤ ሃይቆ

28 ኣቤሴሎሜራ ጊዶንታ ኣዶኒያሳራ ኢሲፌ ዙፔቲዳ ኢዮኣቤኮ ሃ ዮኦይ ጋኪዴስ፤ ሂስቲን ኢዮኣቤይ ጎዳ ዱንካኔኮ ባቃቲ ቢዲ ያርሺዛሶ ካጬታ ኦይኪዴስ። 29 ኢዮኣቤይ ጎዳ ዱንካኔኮ ባቃቲ ቢዲ ያርሺዛሶዛ ላንቄን ዲዛይሳ ካዎ ሶሎሞኔስ ዮቲዳ፤ ሂስቲን ሶሎሞኔይ ዮዳሄ ና ባናያ፥ «ባዳ ኢዛ ዎꬋ!» ጊ ኣዛዚዴስ።

30 ባናያይ ጎዳ ዱንካኔዛ ጊዶ ጌሊዲ ኢዮኣቤ፥ «ካዎይ ኔና፥ ‹ሃይሳፌ ኬዛ› ጌስ» ጊዴስ።

ጊዶ ኣቲን ኢዚ ዛሪዲ፥ «ታ ሃይሳን ሃይቃና ኣቲን ኬዚኬ» ጊዴስ።

ባናያይ ካዎዛስ፥ «ኢዮኣቤይ ታስ ኢሚዳ ዛሮይ ሄሳ» ጊዲ ዮቲዴስ።

31 ካዎ ሶሎሞኔይ ባናያ፥ «ኢዚ ጊዳ ማላ ዎꬋዳ ሞጋ! ሂስታዳ ኢዮኣቤይ ጺሎታ ሱꬅ ጉሲዳ ጎሜፔ ታናኔ ታ ኣዋ ኬꬃ ጌሻ። 32 ታ ኣዋ ዳዊቲ ኤሮንታ ዲሺን ኢዮኣቤይ ናምኡ ኣሳታ ጊꬃ ማሻን ዎꬊዳ ሱꬃ ጊሻስ ጎዳይ ኢዛ ኦሶ ማላ ኢዛስ ዛራና፤ ኢስራኤሌ ኦላ ጋዳዋ ኔሬ ና ኣቢኔሪኔ ዩሁዳ ኦላ ጋዳዋ ዮቶሬ ና ኣማሲ ኢስቲ ናምኣይካ ኢዛፔ ኬሂ ሱሬ ኣሳ። 33 ኢስታ ሱꬃ ኣጮይ ሜርናስ ኢዮኣቤ ቦላኔ ኢዛ ዜሬꬃ ቦላ ጊዶ፤ ጊዶ ኣቲን ዳዊቴ ቦላኔ ኢዛ ኬꬃ ኣሳ ቦላ፥ ኢዛ ዜሬꬃታ ቦላኔ ኢዛ ካዎቴꬃ ኣራታ ቦላ ሜርናስ ጎዳ ሳሮይ ጊዶ» ጊዴስ።

34 ሄሳ ጊሻስ ዮዳሄ ና ባናያይ ፑዴ ኬዚዲ ኢዮኣቤ ዎꬊን ኢዚ ባዞን ዲዛ ባ ጋዴን ሞጌቲዴስ። 35 ካዎ ሶሎሞኔይ ዮዳሄ ና ባናያ ኢዮኣቤ ሶሆን ኦላ ጋዳዋ ሂስቲዲ ሹሚዴስ፤ ቃሴ ኣቢያታሬ ሶሆን ቄሴ ሳዶቄ ሹሚዴስ።

ሺምኤ ሃይቆ

36 ሄሳፌ ጉዬ ካዎ ሶሎሞኔይ ሺምኤስ ኪቲዲ፥ «ኔስ ዬሩሳላሜን ኬꬅ ኬጻዳ ሄን ዴኣ፤ ሄፔ ሃራሶ ኣዋካ ቦፓ። 37 ኔኒ ካታማፔ ኬዛዳ ቄዲሮኔ ሾባ ፒኒዳ ጋላስ ሃይቃናይሳ ኤራ፤ ኔ ሱꬃ ጎሜይ ኔና ኦይካና» ጊዴስ።

38 ሺምኤይ ዛሪዲ ካዎዛስ፥ «ኔኒ ጊዛይሲ ሎኦ፤ ታኒ ኔ ኣይሌይ ኔኒ ታ ጎዳይ ካዎይ ጊዳይሳ ታ ፖላና» ጊዴስ። ኢዚካ ዬሩሳላሜን ዳሮ ዎዴ ዴኢዴስ።

39 ጊዶ ኣቲን ሄꬑ ላይꬃፌ ጉዬ ሺምኤ ኣይሌታፔ ናምኣቲ ቤቲዲ ማኢካ ና ጌቴ ካዎ ኣንኩሴኮ ቢዳ፤ ሄ ዎሬይ፥ «ኔ ኣይሌቲ ጌቴን ዴቴስ» ጌቴቲዲ ሺምኤስ ዮቴቲዴስ። 40 ሄሳ ሲዪዲ ሺምኤይ ባ ሃሬ ኮሪ ኤኪዲ ባ ኣይሌታ ኮያናስ ኣንኩሴኮ ጌቴ ቢዲ ባ ኣይሌታ ኤኪ ዪዴስ።

41 ሺምኤይ ዬሩሳላሜፔ ጌቴ ካታማ ቢዲ ሲሚዳይሳ ሶሎሞኔይ ሲዪዲ፥ 42 ሺምኤ ጼይጊሲ ሺሺዲ፥ « ‹ዬሩሳላሜፔ ኬዛዳ ሃራሶ ቢዛ ጊዲኮ ኔ ሃይቃና› ጋዳ ጎዳ ሱንꬃን ጫቄꬃዳ ኔስ ሚንꬃ ዮታቤኪና? ሄ ዎዴ ኔኒ፥ ‹ኔ ጊዛይሲ ሎኦ፤ ኤኖ፥ ታ ኣዛዜታና› ጋዳሳ። 43 ሂስቲን ጎዳስ ጫቂዳ ጫቆኔ ታ ኣዛዞ ኣይስ ናጋቤኪ?» ጊዴስ።

44 ቃሴካ ካዎይ ሺምኤስ፥ «ታ ኣዋ ዳዊቴ ቦላ ኔኒ ኦꬂዳ ኢታ ኦሶ ኡባ ኔ ዎዚናይ ኤሬስ። ሃኢ ጊዲኮ ኔ ኢታ ኦሶ ማላ ጎዳይ ኔስ ዛራና። 45 ጊዶ ኣቲን ካዎ ሶሎሞኔይ ኣንጄታና፤ ዳዊቴ ካዎቴꬃ ኣራታይካ ጎዳ ሲንꬃን ሜርናስ ሚኒ ዳና» ጊዴስ። 46 ሄሳፌ ጉዬ ካዎዚ ዮዳሄ ና ባናያ ኣዛዚን ቢዲ ሺምኤ ዎꬊዴስ።

ሄሳ ጋሶን ካዎቴꬃይ ሶሎሞኔ ኩሼን ሚኒ ዴኢዴስ።

3

ጎዳይ ኣꬎ ኤራቴꬅ ኢማና ማላ ሶሎሞኔ ዎሳ

(2ታሪ 1፡3-12)

1 ሶሎሞኔይ ጊብጼ ካዎ ፓሮኔራ ላጌቲዲ ኢዛ ናዮ ማቾ ኤኪዴስ፤ ካዎ ኬꬃ፥ ጎዳ ኬꬃኔ ዬሩሳላሜ ዩሾን ዲዛ ዲርሳ ጊምቢ ፖላናሼ ጋካናስ ኢዞ ኤሂዲ ዳዊቴ ካታማን ዎꬂዴስ። 2 ጎዳ ሱንꬃስ ጾሳ ኬꬅ ኬጼታናሼ ጋካናስ ኣሳይ ያርሾ ዙምቡላታ ቦላ ሺሼስ። 3 ሶሎሞኔይ ጎዳ ሲቄስ፤ ባ ኣዋ ዳዊቴ ዎጋ ማላ ዴስ፤ ጊዶ ኣቲን ዙምቡላታ ቦላ ያርሾ ያርሼሲኔ ኤጻኔ ጩዋሴስ።

4 ጌባኦኔይ ኡባፌ ኣꬊ ኤሬቲዳ ያርሾሶሆ ጊዲዳ ጊሻስ ካዎ ሶሎሞኔይ ያርሾ ያርሻናስ ሄ ቢዴስ፤ ሶሎሞኔይ 1,000 ሜሄ ኤሂዲ ሄን ጹጌቲዛ ያርሾ ያርሺዴስ። 5 ጎዳይ ሶሎሞኔስ ጌባኦኔን ኦማርስ ኣጉሞን ቆንጪዴስ፤ ጾሲ ኢዛስ፥ «ታ ኔስ ኢማና ማላ ኔ ኮይዛ ኣይ ሚሺካ ታና ኦይቻ» ጊዴስ።

6 ሶሎሞኔይ ኢዛስ፥ «ታ ኣዋ ዳዊቲ ኔ ሲንꬃን ጺሎቴꬃን፥ ቱማቴꬃኒኔ ሱሬቴꬃ ዎዚናን ሲሜሬቲዳ ጊሻስ ኔ ኣይሌዛ ጊታ ኪያቴꬅ ቤሳዳሳ፤ ኔኒ ሄ ጊታ ኪያቴꬃ ኣጎንታ ሃች ኢዛ ካዎቴꬃ ኣራታን ኡቲዛ ኣቱማ ና ኢዛስ ኢማዳሳ።

7 «ኣቤት ጎዳዉ፥ ታ ጾሳዉ! ኔኒ ታና ኔ ኣይሌዛ፥ ታ ኣዋ ዳዊቴ ሶሆን ካዎሳዳሳ፤ ጊዶ ኣቲን ታኒ ቡሮ ዬላጋ ጊዲዳ ጊሻስ ኣሳ ዎስታ ኣይሳናኮ ታ ኤሪኬ። 8 ታኒ ኔ ኣይሌይ ኔኒ ዶሪዳ ኣሳ ጊዶኒኔ ቆዳይ ባይንዳ ኬሂ ዳሮ ኣሳ ጊዶን ዴኣይስ። 9 ሄሳ ጊሻስ ታኒ ኔ ኣሳ ኣይሳናስ ሎኦኔ ኢታ ሻካዳ ኤራና ማላ ታስ ኔ ኣይሌዛስ ኣኬኪዛ ዎዚና ኢማ፤ ሂስቶንታ ኣጊኮ ሃ ጊታ ዴሬዛ ኦኒ ካሌꬃና ዳንዳይዜ?» ጊዴስ።

10 ሶሎሞኔይ ሄሳ ኦይቺዳ ጊሻስ ጎዳይ ኡፋዬቲዴስ። 11 ቃሴካ ጾሳይ ኢዛ፥ «ኔኒ ኔስ ላይꬂ ኣዱቃና ማላ ዎይኮ ዱሬታና ማላ፥ ዎይኮ ኔ ሞርኬቲ ሃይቃና ማላ ጊዶንታ ዴራ ዎጋራ ኣይሳናስ ኣꬎ ኤራቴꬅ ኦይቺዳ ጊሻስ፥ 12 ሄሳ ኔ ኦይቺዳይሳ ታ ኔስ ኢማና፤ ኔፔ ካሴ ኦናስካ ኢሜቶንታኔ ኔፔ ጉዬ ኦኒካ ዴሞንታ ኣꬎ ኤራቴꬃኒኔ ኣኬካይ ኩሚዳ ዎዚና ታ ኔስ ኢማና። 13 ሄሳፌካ ቦላራ ኔ ዴኦ ላይꬃን ኡባን ካዎታ ጊዶን ኔናራ ጊናቲዛ ካዎይ ዶንታ ማላ ኔኒ ታና ኦይቾንታ ዱሬቴꬂኔ ቦንቾ ታ ኔስ ኢማና። 14 ኔ ኣዋ ዳዊቲ ታ ኦጌራ ቢዳ ማላ ኔካ ታ ኦጌራ ቢኮ፥ ታ ዎጋኔ ታ ኣዛዞታ ናጊኮ ኔ ላይꬅ ታ ኣዱሳና» ጊዴስ።

15 ሄሳፌ ጉዬ ሶሎሞኔይ ꬊስኮፌ ቤጊዲ ሄሲ ኣጉሞ ጊዲዳይሳ ኣኬኪዴስ፤ ኢዚ ዬሩሳላሜ ሲሚ ቢዲ ጎዳ ጫቆ ቃላ ታቦታ ሲንꬃን ኤቂዴስ፤ ጹጌቲዛ ያርሾኔ ኢሲፌቴꬃ ያርሾ ያርሺዴስ። ሂስቲዲ ባ ሹሜ ኡባታስ ጊቢራ ኬሲዴስ።

ሶሎሞኔይ ኣꬎ ኤራቴꬃን ፒርዲዳ ፒርዳ

16 ሄ ዎዴ ላይማን ኣቂዛ ናምኡ ማጫሳቲ ካዎ ሶሎሞኔኮ ዪዲ ኢዛ ሲንꬃን ኤቂዳ። 17 ኢስታፌ ኢሲኒያ፥ «ታ ጎዶ! ታኒኔ ሃ ማጫሳያ ኢሲ ኬꬃን ዶስ፤ ሄን ኢዛ ታናራ ኢሲፌ ዲሺን ታኒ ና ዬላዲስ። 18 ታ ዬሊዳ ሄꬓንꬆ ጋላስ ኢዛካ ና ዬላዱስ፤ ሄ ኬꬃን ኑ ናምኣታፔ ኣቲን ሃራይ ኦኒካ ዴና።

19 «ኢሲ ጋላሳ ኦማርስ ሃና ማጫሳያ ባ ናዛ ቦላ ኢቺን ናዚ ሃይቂዴስ። 20 ሂስቲን ኢዛ ጊዶꬅ ዴንዳዳ ታኒ ኔ ኣሽካሪያ ꬊስኮን ዲሺን ታ ናዛ ታ ኪኦፔ ኤካ ኤፋዳ ባ ኪኦን ዎꬃዱስ፤ ቃሴ ሃይቂዳ ባ ናዛ ኤሃዳ ታ ኪኦን ዎꬃዱስ። 21 ዎንቲን ታኒ ታ ናዛ ꬋንꬃናስ ዴንዲሺን ሃይቂ ቤቲዴስ፤ ጊዶ ኣቲን ታኒ ማላዶ ፖኦን ቲሺ ሂስታ ጼሊን ታ ዬሎዛ ጊዶንታይሳ ታ ኤራዲስ» ጋዱስ።

22 ሃንኮ ናምኣንꬆ ማጫሳያ ቃሴ፥ «ቺ! ፓጻ ዲዛ ናዚ ታይሳ፤ ሃይቂዳ ናዚ ኔይሳ» ጋዱስ።

ጊዶ ኣቲን ኮይሮ ማጫሳያ ዛራዳ፥ «ቺ! ሃይቂዳ ናዚ ኔይሳ፤ ፓጻ ዲዛ ናዚ ታይሳ» ጋዱስ፤ ኢስቲ ናምኣይካ ካዎ ሲንꬃን ሄሳꬆ ጊሼ ፓላሜቲዳ።

23 ካዎ ሶሎሞኔይ ኢስታስ፥ «ሃ ማጫሳያ፥ ‹ፓጻ ዲዛ ናዚ ታይሳ፤ ሃይቂዳ ናይ ኔይሳ› ጋዉስ፤ ሃንኮራካ፥ ‹ቺ! ሃይቂዳይሲ ኔ ናዛ፤ ፓጻ ዲዛ ናዚ ታ ናዛ› ጋዉስ» ጊዴስ።

24 ካዎዚካ፥ «ታስ ጊꬃ ማሻ ኤኪ ዪቴ» ጊዴስ፤ ሂስቲን ኢስቲ ኢዛስ ጊꬃ ማሻ ኤሂዳ። 25 ሄ ዎዴ ካዎዚ፥ «ፓጻ ዲዛ ናዛ ናምኡ ኬሲ ጳልቂዲ ኢሲ ባጋ ኢሲኔይስ፥ ኢሲ ባጋ ሃንኮርስ ኢሚቴ» ጊ ኣዛዚዴስ።

26 ፓጻ ዲዛ ናዛ ኣያ ባ ናዛስ ኬሃ ሚሼቲዛ ጊሻስ ካዎዛስ፥ «ታ ጎዶ! ፓጻ ዲዛ ናዛ ኢዚስ ኢማጋ! ዎꬎፓርኪ!» ጋዱስ።

ጊዶ ኣቲን ሃንኮራ፥ «ኔስካ ታስካ ኢሜቶፎ፤ ናምኡ ኬዚ ሻኬቶ» ጋዱስ።

27 ሄሳፌ ጉዬ ካዎዚ፥ «ሃ ፓጻ ዲዛ ናዛ ሃ ኮይሮ ማጫሳይስ ኢሚቴ፤ ናዛ ዎꬎፒቴ፤ ናዛ ኣያ ሃኖኮ!» ጊዲ ፒርዲዴስ።

28 ኣሳስ ጺሎቴꬃን ፒርዳናስ ኢዛስ ኣꬎ ኤራቴꬃይ ጾሳፌ ኢሜቲዳይሳ ቤኢዳ ጊሻስ ኢስራኤሌ ኣሳይ ኡባይ ካዎይ ፒርዲዳ ፒርዳ ሲዪዳ ዎዴ ካዎዛስ ኬሂፔ ያዪዴስ።

4

ሶሎሞኔይ ሱንꬂዳ ሹሜታ

1 ካዎ ሶሎሞኔይ ኢስራኤሌ ቢታ ኡባ ቦላ ካዎቲዴስ። 2 ኢዚ ሹሚዳ ኣላፌቲ ሃይሳፌ ካሊ ጻፌቲዳይታ።

ሳዶቄ ና ኣዛሪያሲ ቄሴ።

3 ሺሻ ናይቲ ኤሊሆሬፊናይኔ

ኣካያይ ዋና ጻፌታ፤

ኣሂሉዴ ና ኢዮሳፊጼይ

ታሪኬ ጻፌ፤ *

4 ዮዳሄ ና ባናያይ

ኦላ ጋዳዋ፤

ሳዶቄይኔ

ኣቢያታሬይ ቄሴታ፤

5 ናታኔ ና ኣዛሪያሲ

ዴሬ ኣይሲዛይታስ ኣላፌ፤

ናታኔ ና ዛቡዴይ ቄሴኔ

ካዎስ ማታ ዞራንቻ፤

6 ኣሂሻሬይ ካዎ ኬꬃ ኣላፌ፤

ኣቢዳ ና ኣዶኒራሚ

ኡንኤቲዲ ዎልቃ ኦሶ

ኦꬂዛይታ ኣላፌ።

7 ቃሴ ሶሎሞኔስ ኢስራኤሌ ቢታ ኡባን ታማኔ ናምኡ ዴሬታ ኣይሲዛይቲ ዴቴስ፤ ኢስቲ ካዎሲኔ ካዎሶን ዲዛ ኣሳ ኡባስ ሚዛ ካꬅ ሺሺዛይታ፤ ኢስቲ ታራን ታራን ላይꬃ ጊዶን ኢሲ ኢሲ ኣጊናስ ጊዲዛ ካꬅ ኤሄቴስ። 8 ኢስታ ሱንꬂኔ ኢስታ ኣይሲዛ ዞኔቲ ሃይሳፌ ካሊዲ ጻፌቲዳ።

ቤኒ-ሁሬይ ኤፍሬሜ

ጌዜ ኣይሴስ።

9 ቤኒ-ዲቃሬይ

ማቃጻ፥ ሻኣልቢሜ፥

ቤቲ-ሼሚሼኔ ኤሎኔኔ

ቤቲ-ሃናኔ

ዴሬታ ኣይሴስ።

10 ቤኒ-ሄሴዲ ኣሩቦቴ

ዴሬን ዲዛ ሶኮኔ

ሄፌሬ ዴሬ ኡባ ኣይሴስ።

11 ቤኒ-ኣቢናዳቢ

ናፎቲ-ዶሬ ቢታ ኣይሴስ፤

ኢዚካ ሶሎሞኔ ናዮ ጻፊቲ ኣዚና።

12 ኣሂሉዴ ና ባኣናይ ታኢናኬኔ ማጊዶ ዴሬ፥ ጳርታኔፔ ዱጌ ቢዲ ኢዝራኤሌን ዲዛ ቤቲ-ሻኣኔ ጋካናስ፥ ሄፔካ ቢዲ ዮቂማኣሜ ፒኒዲ ኣቤሊ-ማሆሌ ዴሬ ጋካናስ ዲዛይሳ ኣይሴስ። 13 ቤኒ-ጌቤሪ ጋላኣዴን ዲዛ ኤራሞቴ ዴሬ፥ ጋላኣዴን ሚናሴ ና ያኢሬ ዴሬታ፥ ኢዛ ዩሾን ጊምቤኔ ጊምቤ ፔንጌታን ጻርቂማላ ቢራታ ኮላታቲ ዲዛ 60 ጊታ ካታማታኔ ባሳኔ ቢታን ዲዛ ኣርጎባ ዴሬ ኣይሴስ። 14 ኢዶ ና ኣሂናዳቢ ማሃናይሜ ዴሬ ኣይሴስ።

15 ኣሂማኣሲ ኒፍታሌሜ

ዴሬ ኣይሴስ፤

ኢዚ ሶሎሞኔ ናዮ

ባሴማቲ ኣዚና።

16 ሁሼ ና ባኣናይ ኣሴሬኔ

ባኣሎቴ ዴሬ ኣይሴስ።

17 ፓሩሄ ና ኢዮሳፊጼይ

ዪሳኮሬ ዴሬ ኣይሴስ።

18 ኤላ ና ሺምኤይ

ቢኒያሜ ዴሬ ኣይሴስ።

19 ኡሬ ና ጌቤሪ

ጋላኣዴ ቢታን ዲዛ

ኣሞሬታ ካዎ ሲሆኔ ዴሬኔ

ባሳኔ ካዎ

ኣጌ ዴሬ ኣይሴስ።

ሄ ዴሬታ ኡባ ኣይሲዛይታ ቦላ ኣላፌቴꬂ ዲዛ ኢሲ ኣሲ ዴስ።

ዱሬቴꬂ ኩሚዳ ሶሎሞኔ ካዎቴꬅ

20 ዩሁዳ ኣሳ ቆዳይኔ ኢስራኤሌ ኣሳ ቆዳይ ኣባ ሻሚንታ ማላ ጮራቲዴስ፤ ኢስቲ ሚሼኔ ኡዪሼ ኡፋይሳን ዴኢዳ። 21 ሶሎሞኔይ ኤፊራጺሴ ሻፋፔ ዶሚዲ ፊሊስጼሜ ቢታ ጋካናስ፥ ሄሳፌካ ቦላራ ጊብጼ ዛዋ ጋካናስ ዲዛ ካዎቴꬃታ ኡባ ሃሪዴስ፤ ሄ ቢታ ኣሳቲ ኢዛስ ጊራ ጊሪዳ፤ ኢስቲ ኢዚ ዲዛ ላይꬅ ኡባን ኢዛስ ሃሬቲዳ። *

22 ሶሎሞኔስ ሃች ሃች ቁማስ 50 ኮንታሌ ሙሩታ ꬊሌ፥ 100 ኮንታሌ ꬊሌ፥ 23 ꬊኬቲዳ 10 ቦራታ፥ ዬዳ ሚዛ 20 ቦራታኔ 100 ዶርሳታ፥ ኢስታ ቦላካ ጮፎሾታ፥ ጋራታ፥ ጌኔሳታኔ ሎኦ ካፎታ ኮሼስ።

24 ሶሎሞኔይ ኤፊራጺሴ ሻፋፔ ኣርሼይ ዉሊዛ ባጋራ ዲዛ ካዎቴꬃታ ኡባ ቲፊሳ ካታማፔ ዶሚዲ ጋዛ ካታማ ጋካናስ ሃሪዴስ፤ ባ ዩሾን ዲዛ ኡባ ዴሬታራካ ሳሮን ዴኢዴስ። 25 ሶሎሞኔይ ዴኢዳ ላይꬅ ኡባን ዳኔፔ ቢዲ ቤርሳቤሄ ጋካናስ ዩሁዳ ኣሳይኔ ኢስራኤሌ ኣሳይ ኡባይ ባ ዎይኔ ቱራ ኩዋኒኔ ባ ኤꬃ ኩዋን ዎፓን ኡቲዳ።

26 ሶሎሞኔስ ፓራ-ጋሬታ ጎቺዛ 40,000 ፓራቲኔ 12,000 ቶጋ ኣሳቲ ዴቴስ። * 27 ሄ ዞኔታ ኣይሲዛይቲ ባና ጋኪዳ ኣጊናን ታራን ታራን ካዎ ሶሎሞኔሲኔ ኢዛ ማዳፌ ማናስ ዪዳ ኣሳስ ኡባስ ኣይኮካ ፓጪሶንታ ሺሼቴስ። 28 ቃሴካ ጋሬ ጎቺዛ ፓራቲኔ ሃንኮ ፓራቲ ባንጋኔ ሃርቆ ኤሂዲ ዎꬂዛሶን ዎꬄቴስ።

29 ጾሳይ ሶሎሞኔስ ኣꬎ ኤራቴꬅ፥ ኬሂ ጊታ ኣኬካኔ ዛዋይ ባይንዳ ኤራቴꬅ ኢሚዴስ። 30 ሶሎሞኔስ ዲዛ ኣꬎ ኤራቴꬃይ ኣርሼይ ሞኪዛ ባጋራ ዲዛይታ ኣꬎ ኤራቴꬃፌኔ ጊብጼታስ ዲዛ ኣꬎ ኤራቴꬃ ኡባፌካ ኣꬌꬃ። 31 ኢዚ ኣሳ ኡባፌ ኣꬎ ኤራንቻ፤ ቃሴ ኢዚ ኤዚራሄ ኣስ ኤታኔፔ፥ ማሆላ ናይታፔ ሄማኔፔ፥ ካልኮሌፔኔ ዳሪዳፔካ ኣꬎ ኤራንቻ፤ ኢዛ ጎባቴꬂ ኢዛ ዩሾን ዲዛ ካዎቴꬅ ኡባን ሲዬቲዴስ። * 32 ኢዚ 3,000 ሌሚሶታ ሃሳይዴስ፤ ቃሴካ 1,005 ዬꬃታ ዬጺዴስ። * 33 ሶሎሞኔይ ሊባኖሴ ዚጋፔ ቢዲ ኬꬃ ጊምቤ ቦላ ሞኪዛ ሂሶጴ ሚꬅ ጋካናስ ዲዛ ዶዛታ ጊሻስ ዮቲዴስ፤ ሄሳꬆካ ሜሄታ፥ ዶኣታ፥ ካፎታ፥ ሳኣራ ጎሼቲዛ ሜꬌቴꬃታ ጊሻሲኔ ሞሌታ ጊሻስ ታማርሲዴስ። 34 ኢዛ ኣꬎ ኤራቴꬃ ሲዪዳ ሳኣ ካዎታ ኡባፌ ኪቴቲዳይቲ ኢዛ ኣꬎ ኤራቴꬃ ሲያናስ ዪዳ።

5

ጾሳ ኬꬅ ኬጻና ሶሎሞኔ ጊጌቴꬅ

(2ታሪ 2፡1-18)

1 ጺሮሴ ካዎ ኪራሜይ ዳዊቴራ ባ ዲዛ ላይꬅ ኡባን ሲቆን ጋምኢዳ ጊሻስ ሶሎሞኔይ ባ ኣዋ ዳዊቴ ሶሆን ካዎታናስ ቲዬቲዳይሳ ሲዪዲ ባ ኦሳንቻታ ሶሎሞኔኮ ኪቲዴስ። 2 ሶሎሞኔይካ ኪራሜስ ዛሪዲ፥ 3 «ታ ኣዋ ዳዊቴ ቦላ ኡባሶራ ዴንዲዳ ኦላ ጋሶን ጎዳይ ኢዛ ሞርኬታ ኢዛ ቶሆፔ ጋርሳራ ሃሪሳና ጋካናስ ጎዳ ባ ጾሳ ሱንꬃስ ኬꬄ ኢዚ ኬጻና ዳንዳዮንታ ኣጊዳይሳ ኔ ኤራሳ። 4 ሃኢ ጊዲኮ ጎዳ ታ ጾሳይ ታስ ኡባሶራ ሳሮቴꬅ ኢሚዳ ጊሻስ ታስ ሞርኬይ ዎይኮ ኢታ ሚሺ ዴና። 5 ጎዳይ ታ ኣዋ ዳዊቴስ፥ ‹ታኒ ኔ ሶሆን ኔ ካዎቴꬃ ኣራታን ካዎꬂዛ ኔ ናይ ታ ሱንꬃስ ኬꬅ ኬጻና› ጊዳ ማላ ታኒ ጎዳ ታ ጾሳ ሱንꬃስ ጾሳ ኬꬅ ኬጻናስ ቆፓዲስ። * 6 ሄሳ ጊሻስ ሊባኖሴፔ ዚጋ ታስ ቃንጺዛ ኣሳታ ኣዛዛ፤ ታ ኣሳቲ ኔ ኣሳታራ ኦꬃና፤ ኔ ኣሳታስ ኔኒ ቃንጻ ጊዳ ዳሞዛ ታኒ ቃንጻና። ሲዶና ኣሳ ማላ ሚꬃ ቃንጾ ሂላ ኑ ኣሳይ ኤሮንታይሳ ኔኒ ኤራሳ» ጊ ኪቲዴስ።

7 ኪራሜይ ሶሎሞኔ ኪታዛ ሲዪዲ ኬሂፔ ኡፋዬቲዲ፥ «ሃ ዎልቃማ ዴራ ኣይሳናስ ዳዊቴስ ኣꬎ ኤራቴꬃን ኩሚዳ ና ኢሚዳ ጎዳይ ሃች ጋላቴቶ» ጊዴስ።

8 ሄሳፌ ጉዬ ኪራሜይ ሶሎሞኔስ፥ «ኔኒ ታስ ኪቲዳ ኪታይ ታና ጋኪዴስ። ኔኒ ኮዪዳይሳ ኡባ ታኒ ኦꬃና፤ ዚጋ ሙዴꬃታኔ* ጺዳ ሙዴꬃታ ታኒ ኔስ ሺሻና። 9 ታ ኣሳይ ሙዴꬃታ ሊባኖሴፔ ዱጌ ኣባ ማታ ጋካናስ ሚያና፤ ታኒካ ኢስታ ቃቻ ጫናዳ ኣባ ቦላራ ቶኬቲዲ ኔኒ ማላቲዳሶ ጋꬃዳ ታ ቢርሺሳና፤ ኔኒ ሄፔ ኤካዳ ኔ ባጋራ ታ ካዎቴꬃ ኬꬃን ዲዛ ኣሳስ ሚዛ ካꬅ ዬዳዳ ታ ኣሞ ኩንꬃ» ጊ ኪቲዴስ።

10 ሄሳꬆ ኦꬂዲ ኪራሜይ ሶሎሞኔይ ኮዪዳ ኬና ዚጋ ሙዴꬃታኔ ጺዳ ሙዴꬃታ ኡባ ሺሺዴስ። 11 ሶሎሞኔይካ ካዎ ኪራሜ ካዎቴꬃ ኬꬃን ዲዛ ኣሳታስ ቃላባ ጊዳና ማላ 20,000 ኮንታሌ ጊስቴኔ ሙሩታ ዎጋራ ዛይቴ 400,000 ሊቲሮ ላይꬃን ላይꬃን ፓጬይ ባይንዳ ኪራሜስ ሺሼስ። 12 ጎዳይ ሶሎሞኔስ ኢሚዳ ሂዶታ ቃላ ማላ ኢዛስ ኣꬎ ኤራቴꬅ ኢሚዴስ። ኪራሜሲኔ ሶሎሞኔስ ሎኦ ጋይቶቴꬂ ዲዛ ጊሻስ ባንታ ጊዶን ጫቄቲዳ።

13 ካዎ ሶሎሞኔይ ኢስራኤሌ ኣሳ ኡባፌ 30,000 ጋባራታ ዶሪዴስ። 14 ኣዶኒራሜ ኢስታ ቦላ ሃላቃ ሂስቲ ሹሚዴስ። ጋባራታካ ታሙ ታሙ ሺያን ሻኪ ሄꬑ ኬሲዴስ፤ ኢሲ ኢሲ ቡቴይ ኢሲ ኣጊና ሊባኖሴን ኦꬃና ማላኔ ናምኡ ኣጊና ባሶን ባሶን ሼምፓና ማላ ታራ ኦይꬂዴስ።* 15 ሶሎሞኔስ ቶሆ ቶኪዛ 70,000 ኣሳቲኔ ሹች ቄሪዛ 80,000 ኣሳቲ ጌዜን ዴቴስ። 16 ቃሴካ ኦሶዛ ኣዋቴꬃን ካሌቲ ኦሲሲዛ 33,000 ኣላፌቲ ዴቴስ። 17 ኢስቲካ ካዎ ሶሎሞኔይ ኣዛዚን ጾሳ ኬꬃስ ዮች ጊዳና ማላ ዎጋ ሙሩታ ሹቻታ ቄሪዲ ማሲዳ። 18 ኩሼ ሂላቴꬅ ኤሪዛ ሶሎሞኔ ኣሳቲ፥ ኪራሜ ኣሳቲኔ ጌባሌ ኣሳቲ ጾሳ ኬꬃስ ኮሺዛ ሚꬂኔ ሹች ቄሪ ጊግሲዳ።

6

ሶሎሞኔይ ኬጺዳ ጾሳ ኬꬅ

1 ኢስራኤሌ ኣሳይ ጊብጼ ቢታፌ ኬዚዳ ኦይዱ ጼታኔ ኦስፑን ታማንꬃ ላይꬃን ሶሎሞኔይ ኢስራኤሌ ቦላ ካዎቲዳ ኦይዳንꬆ ላይꬃን ዚፌ ጌቴቲዛ ናምኣንꬆ ኣጊናን ጎዳ ኬꬅ ኬጾ ዶሚዴስ። 2 ሶሎሞኔይ ጎዳስ ኬጺዳ ኬꬃስ ኣዱሳቴꬃይ 60 ዋꬋ፥ ጎምፓይ 20 ዋꬋ፥ ꬎቃቴꬃይ 30 ዋꬋ። 3 ጾሳ ኬꬃ ዳራንቻዛ ጎምፓይ 20 ዋꬋ ጊዲሺን ኢዛስ ኣዱሳቴꬃይ 10 ዋꬋ ካሬ ኬዜስ። 4 ጾሳ ኬꬃስ ሶ ባጋራ ኣኪዲ ካሬ ባጋራ ጹሚዳ ማስኮቴቲ ዴቴስ። 5 ጾሳ ኬꬃ ዩሾን ኡባፌ ዱማቲዳ ጊዶ ቆልኣ ኪፊሌ ጎዳራ ኦይሴꬂዲ ሃራ ኪፊሌታ ኬጺዴስ፤ 6 ፖቄዛስ ጋርሳ ኪፊሌዛ ጎምፓይ 5 ዋꬋ፥ ቦላ ናምኣንꬆ ኪፊሌዛ ጎምፓይ 6 ዋꬋ፥ ቦላ ሄꬓንꬆ ኪፊሌዛ ጎምፓይ 7 ዋꬋ፤ ኣይኮይካ ጾሳ ኬꬃ ጊምቤዛ ካንꬂ ጌሎንታ ማላ ኢዛ ዩሾን ካሬ ባጋራ ኬላታ ኬሊዴስ።

7 ጾሳ ኬꬃዚ ጊምቤቲዳ ሹቻቲ ማሴቲ ጊጊዳይ ሄን ባ ዲዛሶን ጊዲዳ ጊሻስ ጾሳ ኬꬃይ ኬጼቲሺን ናሪቃ ጊሪሲ፥ ካልታ ጊሪሲ ዎይኮ ሃራ ቢራታታ ጊሪሲ ጾሳ ኬꬃ ሄራን ሴቴቲቤና።

8 ፖቄዛስ ጋርሳ ኪፊሌዛ ጌሊዛ ፔንጌይ ጾሳ ኬꬃፌ ዱጌሃ ባጋራ ዴስ፤ ሄፔ ፑዴ ናምኣንꬆ ፖቄዛኔ ሄꬓንꬆ ፖቄዛ ባናስ ዬꬊ ዬꬊ ኬዚዛ ኬቺ ዴስ። 9 ሄሳꬆ ኦꬂዲ ሶሎሞኔይ ኬꬃ ኬጺ ፖሊዴስ፤ ሂስቲዲ ካራዛ ሶ ባጋራ ዚጋ ሳንቃን ካሚዴስ። 10 ቃሴ ጾሳ ኬꬃ ዩሾን ኢስታስ ꬎቃቴꬃይ ኢቻሹ ኢቻሹ ዋꬋ ጊዲዳ ኪፊሌታ ኬጺዴስ፤ ሂስቲዲ ጾሳ ኬꬃ ጎዳራ ዚጋ ሳንቃን ኦይሴꬂዴስ።

11 ጎዳ ቃላይ ሶሎሞኔኮ ዪዴስ፤ 12 ሂስቲዲ፥ «ሃይሳ ኔኒ ኬጺዳ ጾሳ ኬꬃን ታ ዎጋ፥ ታ ኣዛዞኔ ማራ ኔ ናጊኮ ታኒ ኔ ኣዋ ዳዊቴስ ኢሚዳ ሂዶታ ቃላ ኔ ባጋራ ፖላና። 13 ሂስታዳ ታኒ ኢስራኤሌ ኣሳ ጊዶን ዴኣና፤ ታኒ ታ ዴራ ኢስራኤሌ ዬጋ ኣጊኬ» ጊዴስ።

(2ታሪ 3፡8-14)

14 ሶሎሞኔይ ጾሳ ኬꬃ ኬጺ ጊጊዴስ። 15 ጾሳ ኬꬃ ጎዳ ሶ ባጋራ ዚጋ ሳንቃን ካሚዴስ፤ ዉይጌዛ ቃሴ ጺዳ ሳንቃፌ ኦꬂዴስ። 16 ጾሳ ኬꬃ ጊዶን ጉዬ ባጋራ 20 ዋꬋዚ ኡባፌ ዱማቲዳ ጊዶ ቆልኣ ጊዳና ማላ ዉይጌፔ ቢዲ ካራ ጋካናስ ዚጋ ሳንቃን ጎርዲዴስ። * 17 ሄ ኡባፌ ዱማቲዳ ጊዶ ቆልኣፌ ሲንꬃ ባጋራ ዲዛ ዉይጌዛስ ኣዱሳቴꬃይ 40 ዋꬋ። 18 ጾሳ ኬꬃስ ሶ ባጋይ ፑꬊዛ ጪሻታኒኔ ጪሻታ ሚስሌን ኣሌቄቲዴስ፤ ጊዶ ባጋራ ዚጋ ሳንቃን ካሜቲዳ ጊሻስ ሙሌካ ጊምቤ ሹቺ ቤቴና።

19 ሶሎሞኔይ ጫቆ ታቦታ ዎꬃናስ ኡባፌ ዱማቲዳ ጊዶ ቆልኣ ጊግሲዴስ። 20 ኡባፌ ዱማቲዳ ጊዶ ቆልኣ ኣዱሳቴꬃይ 20 ዋꬋ፥ ጎምፓይ 20 ዋꬋ፥ ꬎቃቴꬃይ 20 ዋꬋ። ሶሎሞኔይ ሄ ኡባፌ ዱማቲዳ ጊዶ ቆልኣስ ሶ ባጋ ሙሩታ ዎርቃን ሜሺዴስ፤ ዚጋፔ ኦሴቲዳ ያርሾ ያርሺዛሶዛካ ዎርቃን ሜሺዴስ። 21 ሶሎሞኔይ ጾሳ ኬꬃስ ጊዶ ባጋዛ ሙሩታ ዎርቃን ሜሺዴስ፤ ዎርቃን ሜሼቲዳ ኡባፌ ዱማቲዳ ጊዶ ቆልኣስ ሲንꬃ ባጋራ ዎርቃ ሳንሳላታን ኣሌቂሲዴስ። 22 ሂስቲዲ ኬꬃስ ሶ ጊዶዛ ዎርቃን ሜሺዴስ፤ ሄሳꬆካ ኡባፌ ዱማቲዳ ጊዶ ቆልኣዛን ዲዛ ያርሾሶዛ ሙሩታ ዎርቃን ሜሺዴስ። **

23 ኡባፌ ዱማቲዳ ጊዶ ቆልኣዛን ዎꬃናስ ኢሳስ ኢሳስ ጌሳይ 10 ዋꬋ ጊዲዛ ናምኡ ኪሩቤ ሚስሌታ ዎጋራ ሚꬃፌ ማሲዲ ጊግሲዴስ። 24 ኮይሮ ኪሩቤዛ ቄፌይ ኢሶይ ኢቻሹ ዋꬋ፤ ናምኣንꬆዚ ኢቻሹ ዋꬋ፤ ኮይሮ ቄፌ ጼራፔ ቢዲ ናምኣንꬆ ቄፌዛ ጼራ ጋካናስ ታሙ ዋꬋ። 25 ናምኣንꬆ ኪሩቤዛ ቄፌይካ ታሙ ዋꬋ፤ ናምኡ ኪሩቤታ ሜꬋይኔ ጉባይ ኢሲ ጊና። 26 ኢሲ ኢሲ ኪሩቤ ጌሳይ ታሙ ዋꬋ። 27 ሶሎሞኔይ ጾሳ ኬꬃን ዲዛ ኡባፌ ዱማቲዳ ጊዶ ቆልኣን ኪሩቤታ ዎꬂዴስ፤ ኢስታ ቄፌይ ሚጬቲ ኡቲዴስ፤ ኢሲ ኪሩቤዛ ቄፌይ ኢሲ ባጋ ጎዳ ቦቺሺን ሃንኮ ኪሩቤዛ ቄፌይ ሃንኮ ባጋ ጎዳ ቦቼስ፤ ኢስታ ናምኣታ ቄፌይ ሶ ጊዶን ኢሶይ ኢሳራ ጋይቴስ። 28 ሶሎሞኔይ ኪሩቤታካ ዎርቃን ሜሺዴስ። *

29 ኡባፌ ዱማቲዛ ጊዶ ቆልኣዛ ሶ ባጋራኔ ካሬ ባጋራ ጎዳ ኪሩቤ ሚስሌታን፥ ዛምባ ሚስሌታኒኔ ጪሻ ሚስሌታን ኣሌቂሲዴስ። 30 ቃሴካ ኡባፌ ዱማቲዳ ጊዶ ቆልኣዛኔ ጾሳ ኬꬃ ዉይጌዛ ኡባ ዎርቃን ሜሺዴስ።

31 ኡባፌ ዱማቲዳ ጊዶ ቆልኣ ጌሊዛሶዛስ ፔንጌዛ ዎጋራ ሚꬃፌ ሳንቃታ ጊግሲዴስ፤ ቆሲላꬃታሲኔ ቆሬታስ ኢቻሹ ዞዜይ ዴስ። 32 ዎጋራ ሚꬃፌ ኦሴቲዳ ናምኡ ሳንቃታ ኪሩቤ ሚስሌታን፥ ዛምባታ ሚስሌታኒኔ ጪሻ ሚስሌታን ኣሌቂሲዴስ፤ ሄይታ ኡባ ዎርቃን ሜሺዴስ። 33 ሄሳꬆካ ጾሳ ኬꬃ ጌሊዛሶ ፔንጌዛን ዎጋራፔ ኦሴቲዳ ኦይዱ ዞዜራ ዲዛ ቆሲላꬅ ኤሲዴስ። 34 ናምኡ ናምኡ ሳንቃቲ ማጻፋን ኢሲ ቦላ ኦይኬቲዳ ናምኡ ሳንቃታ ጊግሲዴስ። 35 ኢስታ ቦላ ኪሩቤ ሚስሌታ፥ ዛምባ ሚስሌታኔ ጪሻ ሚስሌታ ሜꬊዴስ፤ ሄ ሚስሌታ ሙሩታ ዎርቃን ሜሺዴስ።

36 ጾሳ ኬꬃን ጊዶ ዉይጌን ማሴቲዳ ሹች ሄꬑ ማራን ሊጪዴስ፤ ቃሴ ኢሲ ማራን ዚጋ ሳንቃ ሊጪዴስ።

37 ሶሎሞኔይ ካዎቲዳ ኦይዳንꬆ ላይꬃን፥ ዚፌ ጌቴቲዛ ናምኣንꬆ ኣጊናን ጎዳ ኬꬃ ዮቺ ዬጌቲዴስ። 38 ሶሎሞኔይ ካዎቲዳ ታማኔ ኢሲንꬃ ላይꬃን፥ ቡሌ ጌቴቲዛ ኦስፑንꬃ ኣጊናን ጾሳ ኬꬃይ ካሴ ኬጻናስ ቆፒዳ ማላ ኬጼቲ ጊጊዴስ፤ ሶሎሞኔይ ጾሳ ኬꬃ ላፑን ላይꬃን ኬጺ ኩንꬂዴስ።

7

ሶሎሞኔይ ኬጺዳ ካዎ ኬꬅ

1 ሶሎሞኔይ ባ ኬꬅ ኬጺ ጊጋናስ 13 ላይꬅ ኤኪዴስ። 2 ሊባኖሴ ዎራ ጌቴቲዛ ካዎቴꬃ ኬꬅ ኬጺዴስ፤ ሄ ኬꬃስ ኣዱሳቴꬃይ 100 ዋꬋ፥ ጎምፓይ 50 ዋꬋ ጌሳይ 30 ዋꬋ፤ ኦይዱ ማራን ኤቂዳ ዚጋ ቱሳቲ ቱቂ ኦይኪዳ ዚጋፔ ኦሴቲዳ ዞንጋልꬃቲ* ዴቴስ። 3 ቱሳቲ ቶኪ ኦይኪዛ ጌዴ ዎꬊዛ ሚꬃቲ ዴቴስ፤ ኢሲ ማራ ቦላ 15 ዞንጋልꬃቲ ዴቴስ፤ ሄይቲ ኢሲ ቦላ ኦይዱ ታማኔ ኢቻሻ። ሄ ዞንጋልꬃታፔ ቦላራ ካራ ካሚዛ ዚጋ ሳንቃቲ ዴቴስ። 4 ሄ ኬꬃ ማስኮቴቲ ሄꬑ ማራን ꬎቁ ጊ ኦሴቲዳ፤ ኢስቲ ኢሶይ ኢሳራ ጊናን ዴቴስ። 5 ፔንጌታሲኔ ማስኮቴታስ ኦይዱ ዞዜራ ዲዛ ቆሲላꬃቲ ዴቴስ፤ ማስኮቴቲ ሄꬑ ማራን ኦሴቲዳ፤ ኢስቲ ኢሶይ ኢሳራ ጊናን ዴቴስ።

6 ሶሎሞኔይ ዳሮ ቱሳታራ ዲዛ ኬꬄ ጌቴቲዛ ኬꬅ ኬጺዴስ፤ ሄ ኬꬃስ ኣዱሳቴꬃይ 50 ዋꬋ፥ ጎምፓይ 30 ዋꬋ፤ ሲንꬃ ባጋራ ቱሳን ኡቲዳ ካራይ ዲዛ ኣሲ ሲሜሬቲዛ ዳራንቻይ ዴስ። 7 ቃሴ ኢዚ ፒርዳ ፒርዳናስ ኡቲዛ ሺሎታ ኬꬅ ኬጺዴስ፤ ሄ ኬꬃይ ዉይጌፔ ቢዲ ካራ ጋካናስ ዚጋ ሳንቃን ጎርዴቲዴስ። 8 ፒርዳ ኬꬃፌ ጉዬ ባጋራ ዲዛ ዛጎን ካዎቴꬃ ኬꬃ ባስ ዳናሶ ሃንኮ ኬꬃ ማላ ኦꬂ ኬጺዴስ፤ ሶሎሞኔይ ባ ማቾ ፓሮኔ ናዪስ ሄሳ ማላ ካዎቴꬃ ኬꬅ ኬጺ ኢሚዴስ። *

9 ሄ ኬꬃቲ ኡባይ ካሬፔ ቢዲ ጊታ ዛጎዛ ጋካናስ፥ ዮቻፌ ቢዲ ካራ ጋካናስ ጊናን ጊናን ቃንጼቲ ማሴቲዳ ሹቻታን ኬጼቲዳ። 10 ዮቻዚካ ዎꬊዳይ 10 ዋꬋኒኔ 8 ዋꬋን ሎኢ ማሴቲዳ ጊታ ሹቻታና። 11 ኢዛፔ ቦላ ባጋራ ሚጼን ሚጼን ማሴቲዳ ሎኦ ሹቻቲኔ ዚጋ ሳንቃቲ ዴቴስ። 12 ጾሳ ኬꬃ ዉይጌይ ያኔ ሃ ሲሜሬቲዛ ዳራንቻራ ጉጂን ጊታ ዛጎዛ ማላ ሎኢ ማሴቲዳ ሄꬑ ዩሾ ሹቻን፥ ኢሲ ዩሾ ዚጋ ሳንቃን ጊምቤቲዴስ።

ኪራሜ ኦሶ

13 ካዎ ሶሎሞኔይ ኪቲዲ ኪራሜ ጌቴቲዛ ኣስ ጺሮሴ ካታማፔ ኤሂሲዴስ። 14 ኒፍታሌሜ ቆሞፌ ጊዲዳ ኪራሜ ኣያ ኣምኦ፤ ኢዛ ኣዋይ ጺሮሴ ኣሳ፤ ጻርቂማላ ኦሶንካ ኤሬቲዳ ሂላንቻ፤ ኪራሜይ ጻርቂማላ ቆጺዛ ሂላቴꬂ ዲዛ ኣሳ፤ ኢዚ ጻርቂማላፔ ቆጺዲ ኬሲዛ ኦሶ ኡባን ኣኬካን፥ ኤራቴꬃኒኔ ሂላቴꬃን ኬሂ ሎሂዳ ኣሳ፤ ኢዚካ ካዎ ሶሎሞኔኮ ዪዲ ባስ ኢሜቲዳ ኦሶ ኡባ ኦꬂዴስ።

15 ኪራሜይ ኢሲ ኢሲ ጌሳይ 18 ዋꬋ፥ ዩዪ ኣꬋናስ ኦርዴቴꬃይ 12 ዋꬋ ጊዲዳ ናምኡ ጻርቂማላ ቱሳታ ኦꬂዴስ። 16 ሄሳꬆካ ቱሳታ ጼራን ዎꬃናስ ናምኡ ቁስቴታ ጻርቂማላፔ ሴሪሲዲ ኦꬂዴስ፤ ኢሲ ኢሲ ቁስቴይ ኢቻሽ ዋꬋ ኣዱቄስ። 17 ቱሳ ሁኤን ዲዛ ቁስቴታስ ኣሌቆ ጊዳና ማላ ኢሲ ቁስቴስ ጊቴ ሚሳቲዛ ላፑን ሳንሳላታ ኦꬂዴስ። 18 ቱሳታ ቦላ ዲዛ ቁስቴታ ኣሌቂሳናስ ኢሲ ኢሲ ጊቴ ሳንሳላታ ዩሾን ናምኡ ማራን ኦሮማኔታ ኦሲሲዴስ፤ ናምኡ ቁስቴታስካ ሄሳꬆ ኦꬂዴስ። 19 ዳራንቻን ኤቂዳ ቱሳታ ሁኤን ዲዛ ቁስቴታ ኣዱሳቴꬃይ 4 ዋꬋ፤ ኢስታ ቦላ ሱፌ ጪሽ ሚሳቲዛ ጪሺ ዴስ። 20 ናምኡ ቱሳታ ሁኤ ቦላ ዲዛ ጊቴ ሳንሳላታታፔ ካሊዲ ዲዛ ኤꬖይ ኡቲዳሶሆፔ ቦላ ባጋራ 200 ኦሮማኔ ቴራ ሚስሌቲ ናምኡ ማራን ዩዪ ኣꬊ ዴቴስ። 21 ኪራሜይ ሄ ናምኡ ቱሳታ ሄ ሃ ሲሜሬቲዛሶን ጾሳ ኬꬃ ዳራንቻን ኤሲዴስ፤ ዱጌሃ ባጋራ ኤሲዳ ቱሳ ያኪኔ †፥ ፑዴሃ ባጋራ ኤሲዳይሳ ቦኤዜ ‡ ጊ ሱንꬂዴስ። 22 ቱሳታ ሁኤን ዲዛ ቁስቴቲ ሱፌ ጪሽ ሚሳቴቴስ፤ ሄሳ ማላን ቱሳታ ኦሶይ ፖሌቲዴስ።

ጻርቂማላፔ ኦሴቲዳ ጊታ ጋባቴ

(2ታሪ 4፡2-5)

23 ኪራሜይ ኢዛስ ሜꬋይ ኤꬖ ማላ ጊታ ጋባቴ ጻርቂማላፔ ሴሪሲ ሜꬊዴስ፤ ሄ ጊታ ጋባቴዛ ዶናይ ሃ ጋጻፔ ያ ጋጻ ጋካናስ 10 ዋꬋ፤ ጌሳይ 5 ዋꬋ፤ ዩዪ ኣꬋናስ ቃሴ 30 ዋꬋ። 24 ጊታ ጎንጌዛ ዶናን ካሬ ባጋራ ዚቂ ጊዲ ኢዛራ ኦይኬቲ ሜꬌቲዳ ጎሴ ሚስሌቲ ዴቴስ፤ ሄ ሚስሌቲ ናምኡ ማራን ኢሲ ኢሲ ዋꬋን ታማይ ታማይ ዩዪ ኣꬋናስ ሹዬቲዴስ።

25 ሄ ጊታ ጋባቴይ ጻርቂማላፔ ሜꬌቲዳ 12 ቦራ ሚስሌታ ዞኮን ኡቲዴስ፤ ቦራታ ሚስሌታፔ ሄꬓቲ ፑዴሃ ባጋ፥ ሄꬓቲ ኣርሼይ ዉሊዛ ባጋ፥ ሄꬓቲ ዱጌሃ ባጋ፥ ሄꬓቲ ቃሴ ኣርሼይ ሞኪዛ ባጋ ሲሚ ኡቲዳ፤ ጊታ ጋባቴዚ ኢስታ ቦላ ኡቲዴስ፤ ኢስታስ ጉዬ ባጋይ ጊዶ ሲሚ ኡቲዴስ። 26 ሄ ጊታ ጎንጌዛስ ኦርዴቴꬃይ ኩሼ ቃኣ ሊኬ፤ ኢዛ ዶናይ ጪሻ ሚሳቲዲ ዋንጫ ሚሳቴስ፤ ሄ ጊታ ጋባቴዚ 40,000 ሊቲሮ ጊዲዛ ሃꬅ ኦይኬስ።

ጻርቂማላፔ ኦሴቲዳ ጋሬታ

27 ኪራሜይ ቃሴ ዱማ ዱማ ሚሻታ ዎꬂዛ ታሙ ጋሬታ ጻርቂማላፔ ሜꬊዴስ፤ ሄ ጋሬታስ ኢሳስ ኢሳስ ኣዱሳቴꬃይ 4 ዋꬋ፥ ጎምፓይ 4 ዋꬋ፥ ጌሳይ 3 ዋꬋ። 28 ሄ ጋሬቲ ሄሳꬆ ኦሴቲዳ፤ ፑዴ ኤቂዳ ኦይዱ ቢራታታ ቦላ ፒዲ ጊዳ ሎቻ ጻርቂማላቲ ኦይኬቲ ኡቲዳ። 29 ሄ ጻርቂማላታ ቦላ ጋሞታ፥ ቦራታኔ ኪሩቤታ ሚሳቲሲዲ ሜꬊዳ ሚስሌቲ ዴቴስ፤ ጋሞታ ሚስሌታፔኔ ቦራታ ሚስሌታፔ ቦላ ባጋራኔ ጋርሳ ባጋራ ቆጼቲ ጊጊዳ ጪሻ ኤንጩርሳ ሚስሌቲ ዴቴስ። 30 ሚሻታ ኢስታ ቦላ ዎꬂዛ ጻርቂማላፔ ኦሴቲዳ ኦይዱ ጋሬቲ ዴቴስ፤ ሄ ጋሬቲ ጌንዴራና ማላ ኦይኪዳ ማርጮቲ ዴቴስ፤ ሄሳꬆካ ኦይዱ ባጋራ ሜቻ ጎንጌይ ኢስታ ቦላ ኡቲዛ ጻርቂማላፔ ኦሴቲዳ ጪሻ ኤንጩርሳታን ኣሌቄቲ ኡቲዳ። 31 ሜቻ ጎንጌዛ ቆꬌ ጌሳይ ኢሲ ታꬋኮ፤ ቃሴ ጎንጌዛ ጌሳይ ኢሲ ዋꬋ ማላ፤ ኢዚካ ኤꬖ ማላ፤ ጎንጌዛ ቆꬌይ ሚስሌታን ኣሌቄቲ ኡቲዴስ፤ ኢዛ ቶኪ ኦይኪዳ ኦይዱ ጉላይ ዴስ ኣቲን ኤꬖ ዴና። 32 ኦይዱ ጋሬታስ ኢሳስ ኢሳስ ጌሳይ ኢሲ ዋꬋኔ ባጋ፤ ሄ ጋሬቲ ሎቻ ጻርቂማላፔ ጋርሳ ባጋራ ዴቴስ፤ ጋሬቲ ኢስታ ቦላ ሚሼ ዎꬂዛሶታራ ኢሲፌ ማርጮን ኦይኬቲ ኡቲዳ። 33 ጋሬቲ ኦላ ፓራ-ጋሬ ሚሳቴቴስ፤ ጋሬታ ኢሲ ቦላ ጋꬂ ዋጺዛ ማርጮቲ፥ ቻርኬቲኔ ታጎቲ ኡባይካ ጻርቂማላፔ ኦሴቲዳ። 34 ሄ ጋሬታ ኡባ ዞዜታስካ ኢስታ ቶሆሶራ ቶሆሶራ ኢስታራ ኢሲኖ ጊዲ ኦይኬቲዲ ጻርቂማላፔ ሜꬌቲዳ ዜምፖቲ ዴቴስ። 35 ኢሲ ኢሲ ጋሬዛ ሁኤ ዩሾን ኢዛስ ጌሳይ ኢሲ ዋꬋስ ባጋ ፒሬሜይ ዴስ፤ ዜምፖቲኔ ሎቻ ጻርቂማላቲ ጋሬዛራ ኦይኬቲ ኢሲኖ ጊዲ ኦሴቲዳ። 36 ሃ ዜምፖታፔኔ ሎቻ ጻርቂማላታፔ ጊዶን ዲዛ ሃንኮ ኣቲዳ ሶሆቲ ኡባይ ኪሩቤታን፥ ጋሞታኒኔ ዛምባታ ሚስሌታን ኣሌቄቲ ኡቲዳ፤ ቃሴ ኢስታ ዩሾይ ጪሻ ኤንጩርሳ ሚስሌን ኣሌቄቲ ኡቲዴስ። 37 ታሙ ጋሬቲካ ሄሳꬆ ኦሴቲዳ፤ ኢስቲ ሴሪዲ ሜꬌቲዳ ሚሻይ ኢሲኖ ጊዲዳ ጊሻስ ኢስታ ጌሳይኔ ሜꬋይ ኢሲ ማላ።

38 ኪራሜይ ታሙ ሜቻ ጎንጌታ ጻርቂማላፔ ሜꬊዴስ፤ ኢሲ ኢሲ ጎንጌ ጎምፓይ 4 ዋꬋ ጊዲዲ፥ 880 ሊቲሮ ሃꬅ ኦይኬስ፤ 10 ጋሬታስ ሁኤን ሁኤን ኢሲ ኢሲ ሜቻ ጎንጌይ ዴስ። * 39 ኪራሜይ ኢቻሽ ጋሬታ ጾሳ ኬꬃስ ፑዴሃ ባጋራ፥ ኢቻሻታ ቃሴ ጾሳ ኬꬃስ ዱጌሃ ባጋራ ዎꬂዴስ፤ ቃሴ ጻርቂማላፔ ኦሴቲዳ ጊታ ጋባቴዛ ጾሳ ኬꬃፌ ዱጌሃ ባጋራ ኣርሼይ ሞኪዛ ባጋራ ጉላ ቦላ ኤሲዴስ።

ጾሳ ኬꬃ ሚሻታ

(2ታሪ 4፡11—5፡1)

40 ቃሴ ኪራሜይ ጻሮታ፥ ቃጴታኔ ዲስቴታ ሜꬊዴስ፤ ሂስቲዲ ካዎ ሶሎሞኔስ ጎዳ ኬꬃ ኦሶታ ሃይሳፌ ካሊዛይሳ ማላ ኦꬂ ፖሊዴስ። 41 ሄይቲካ ናምኡ ቱሳታ፤

ሄ ቱሳታ ሁኤ ቦላ ዎꬂዛ

ኤꬖ ማላ ኦሴቲዳ

ናምኡ ቁስቴታ፥

ቱሳታ ቦላ ዲዛ

ቁስቴታ ኣሌቂሲዛ

ናምኡ ጊቴ ማላ ሳንሳላታታ፥

42 ቁስቴታ ቦላኔ ቱሳታ ቦላ ናምኡ ማራን ኦሴቲዳ ጊቴ ማላ ሳንሳላታታ፥

ኣሌቂሲዛ 400 ኦሮማኔ

ቴራ ሚስሌታ፥

43 ታሙ ጋሬታ፥

ታሙ ሜቻ ጎንጌታ፥

44 ጊታ ጎንጌዛኔ

ኢዛ ቶኪዳ 12 ቦራ ሚስሌታ፥

45 ጻሮታ፥ ቃጴታኔ ዲስቴታ።

ኪራሜይ ካዎ ሶሎሞኔይ ጎዳ ኬꬃ ኦሶስ ጎኤታና ማላ ሃ ሚሻታ ኡባ ቁጬቲዲ ጾልቂዛ ጻርቂማላፔ ኦꬂዴስ። 46 ካዎ ሶሎሞኔይ ሱኮቴፔኔ ጳርታኔፔ ጊዶን ዮርዳኖሴ ዴምባን ዴኢዛ ጻርቂማላ ሴሪሲዛሶን ሃይታ ኡባ ኦሲሲዴስ። 47 ጻርቂማላፔ ሜꬌቲዳ ሃ ሚሻይ ኡባይ ኬሂ ዳሮ ጊዲዳ ጊሻስ ሶሎሞኔይ ኢዛ ሜዛኒሲቤና፤ ሄሳ ጊሻስ ሃ ሜꬌቲዳ ሚሻቲ ኣይ ኬና ዴጾኮ ኤሬቲቤና።

48 ቃሴካ ሶሎሞኔይ ጎዳ ኬꬃ ጊዶን ጎኤታና ማላ ኦሲሲዳ ሚሻቲ ኡባይ ሃይሳፌ ካሊዛይታ። ዎርቃፌ ኦሴቲዳ ያርሾ ያርሺዛሶ፥ ጎዳ ሲንꬃን ዎꬂዛ ኡኬꬃቲ ኡቲዛ ዎርቃ ጻራጴዛ፥ * 49 ኡባፌ ዱማቲዳ ጊዶ ቆልኣፌ ሲንꬃን ኢቻሻቲ፥ ኡሻቻ ባጋራ ኢቻሻቲ፥ ሃዲርሳ ባጋራ ኤቂዳ ዎርቃፌ ኦሴቲዳ ጾምፔ ዎꬂዛ ባላታ፥ ጪሻታ፥ ጾምፔታኔ ቃጴታ፥ * 50 ጹኣታ፥ ጾምፔ ቶይሲዪዛይታ፥ ጻሮታ፥ ኤጻኔ ኢስታ ቦላ ጩዋሲዛይታ፥ ታማ ኤኪዛ ሚሻታኔ፥ ኡባፌ ዱማቲዳ ጊዶ ቆልኣ ፔንጌታሲኔ ጾሳ ኬꬃ ፔንጌታስ ጊዲዛ ማጻፋታ። ሃ ሚሻቲ ኡባይ ዎርቃፌ ኦሴቲዳ።

51 ካዎ ሶሎሞኔይ ጎዳ ኬꬃ ኦሶ ኡባ ፖሊዳፔ ጉዬ ኢዛ ኣዋ ዳዊቲ ጎዳስ ዱማሲ ዎꬂዳ ቢራ፥ ዎርቃኔ ሃራ ሚሻታካ ኡባ ኤሂዲ ጾሳ ኬꬃ ሚሽ ሚንጂዛሶን ዎꬂዴስ።*

8

ታቦታዛ ጾሳ ኬꬅ ጌልꬆ

(2ታሪ 5፡2—6፡2)

1 ሄሳፌ ጉዬ ካዎ ሶሎሞኔይ ታቦታዛ ዳዊቴ ካታማ ጺዮኔፔ ኬሲዲ ጾሳ ኬꬅ ኤሃናስ ኢስራኤሌ ጪማታ፥ ኮራፒኔታኔ ኢስራኤሌ ኬꬃ ኣሳ ሃላቃታ ባ ዲዛሶ ዬሩሳላሜ ካታማ ሺሺዴስ። * 2 ኤታኒሜ ጌቴቲዛ ላፑንꬃ ኣጊናን ዳሴ ባኣሌይ ቦንቼቲዛ ዎዴ ኢስራኤሌ ኣቱማ ኣሳይ ኡባይ ካዎ ሶሎሞኔኮ ሺቂዴስ። *

3 ኢስራኤሌ ጪማቲ ኡባይ ሺቂን ቄሴቲ ታቦታዛ ዴንꬂ ቶኪዳ። 4 ሌዌቲኔ ቄሴቲ ታቦታ፥ ዱንካኔዛኔ ኢዛ ጊዶን ዲዛ ጌሻ ሚሻታ ኡባ ቶኪዲ ኤሂዳ። 5 ካዎ ሶሎሞኔይኔ ኢዛራ ዲዛ ኢስራኤሌ ኣሳይ ኩሜꬅ ታቦታ ሲንꬃን ሺቂዲ ቆዳናስ ዳንዳዬቶንታ ጮራ ዶርሳታኔ ቦራታ ያርሺዳ።

6 ሄሳፌ ጉዬ ቄሴቲ ታቦታ ጾሳ ኬꬃ ጊዶን ዲዛ ኡባፌ ዱማቲዳ ጊዶ ቆልኣን ኪሩቤ ሚስሌታ ቄፌታፔ ጋርሳ ባጋራ ዎꬂዳ። 7 ሚጬቲ ኡቲዳ ኪሩቤታ ቄፌቲ ታቦታኔ ታቦታ ቶኪዛ ሚꬃ ካሚዳ። 8 ቶሆ ሚꬃቲ ኬሂፔ ኣዱሳ ጊዲዳ ጊሻስ ኢስታ ጼራይ ኡባፌ ዱማቲዳ ጊዶ ቆልኣፌ ሲንꬃ ባጋራ ዲሼ ቤቴቴስ፤ ጊዶ ኣቲን ኡባፌ ዱማቲዳ ጊዶ ቆልኣስ ሲንꬃ ባጋራ ጊዶንታ ሃራ ባጋራ ዲዛይታስ ቤቴቴና፤ ኢስቲ ሃኖ ጋካናስ ሄን ዴቴስ። 9 ኢስራኤሌ ኣሳይ ጊብጼ ቢታፌ ኬዚዳ ዎዴ ጎዳይ ኢስታራ ጫቄቲዳ ሲና ዙማ ቦላ ሙሴይ ታቦታ ጊዶን ዎꬂዳ ማሴቲዳ ናምኡ ሹቻታፔ ኣቲን ሃራይ ኣይኮ ሚሺካ ባዋ። *

10 ቄሴቲ ጌሻሶዛፔ ኬዚን ሻራይ ጎዳ ኬꬅ ኩሚ ኡቲዴስ። 11 ሄ ሻራ ጊዶን ዲዛ ጾሳ ቦንቾይ ሶሆዛ ኩሚዳ ጊሻስ ቄሴቲ ባንታ ኦሶ ኦꬃናስ ዳንዳይቤቴና። *

ሶሎሞኔ ዎሳ

12 ሄሳፌ ጉዬ ሶሎሞኔይ፥ «ኣቤት ጎዳዉ፥ ኔኒ፥ ‹ታኒ ꬉማ ሻራን ዴኣና› ጋዳሳ። * 13 ሄኮ ታኒ ኔኒ ኢዛን ሜርናስ ዴኣና ማላ ጊታ ኬꬅ ኬጻዲስ» ጊ ዎሲዴስ።

ሶሎሞኔይ ዴራስ ሃሳይዳ ሃሳያ

(2ታሪ 6፡3-11)

14 ኢስራኤሌ ኣስ ኡባይ ዱላታን ኩሚ ኤቂዲሺን ካዎይ ኢስታኮ ሲሚዲ፥ 15 «ጎዳ ኢስራኤሌ ጾሳይ ጋላቴቶ! ታ ኣዋ ዳዊቴስ ባ ዶናን ዮቲዳ ሂዶታ ቃላ ባ ኩሼን ፖሊዴስ፤ ሄ ኢዚ ኢሚዳ ሂዶታይ፥ 16 ‹ታ ዴራ ኢስራኤሌ ታኒ ጊብጼ ቢታፌ ኬሲዳ ጋላሳፌ ዶሚን ታ ሱንꬃይ ኢዛን ጼይጌታና ማላ ጾሳ ኬꬅ ኬጻናስ ኢስራኤሌ ቆሞታ ካታማታፔ ኢሳካ ዶራቤኬ፤ ጊዶ ኣቲን ታ ዴራ ኢስራኤሌ ካሌꬃና ማላ ዳዊቴ ዶራዲስ› ጌስ። *

17 «ታ ኣዋ ዳዊቲ ጎዳ ኢስራኤሌ ጾሳ ሱንꬃስ ጾሳ ኬꬅ ኬጻናስ ባ ዎዚናን ቆፒዴስ። 18 ጎዳይ ታ ኣዋ ዳዊቴስ፥ ‹ኔኒ ታ ሱንꬃስ ጾሳ ኬꬅ ኬጻናስ ኔ ዎዚናን ቆፒዳይሲ ሎኦ፤ * 19 ጊዶ ኣቲን ጾሳ ኬꬃ ኬጻናይ ኔና ጊዳካ፤ ታ ሱንꬃስ ጾሳ ኬꬅ ኬጻናይ ኔ ጉልባቴፔ ዬሌታና ኔ ና› ጊዴስ። *

20 «ጎዳይ ባ ኢሚዳ ሂዶታ ቃላ ፖሊዴስ፤ ጎዳይ ኢሚዳ ሂዶታ ቃላ ማላ ታኒ ታ ኣዋ ዳዊቴ ሶሆን ካዎታዳ ኢስራኤሌ ካዎቴꬃ ኣራታን ኡታዲስ። ቃሴካ ጎዳ ኢስራኤሌ ጾሳ ሱንꬃስ ጾሳ ኬꬅ ኬጻዲስ። 21 ጎዳይ ኑ ኣዋታ ጊብጼፔ ኬሲዳ ዎዴ ኢስታራ ጫቄቲዳ ጫቆ ቃላይ ኢዛን ዲዛ ታቦታይ ዳናሶ ታ ኢዛ ጊዶን ጊጊሳዲስ» ጊ ኣንጂዴስ።

ሶሎሞኔ ዎሳ

(2ታሪ 6፡12-42)

22 ሄሳፌ ጉዬ ሶሎሞኔይ ጎዳስ ያርሾ ያርሺዛሶ ሲንꬃን ኩሜꬃ ኢስራኤሌ ዴራ ዱላታይ ዲዛሶን ኤቂዲ ባ ኩሼ ፑዴ ሳሎ ዴንꬂዴስ፤ 23 ሂስቲዲ፥ «ኣቤት ጎዳዉ፥ ኢስራኤሌ ጾሳዉ! ቦላ ሳሎን ዎይኮ ጋርሳ ሳኣን ኔ ማላ ጾሲ ዴና፤ ባ ኩሜꬃ ዎዚናን ኔ ሲንꬃን ሚኒ ኤቂዳ ኔ ኦሳንቻታስ ኔ ጫቂዳ ቃላ ናጊዛይኔ ኔ ሚኖ ሲቆዛ ቆንጪሲዛይ ኔና። 24 ኔ ኣሽካራስ ታ ኣዋ ዳዊቴስ ኔኒ ኦꬃና ጋዳ ኢሚዳ ሂዶታ ናጋዳሳ፤ ኔኒ ካሴ ኔ ዶናን ዮቲዳ ሂዶታ ቃላ ኔ ኩሼን ሃች ፖላዳሳ።

25 «ሃኢካ ኣቤት ጎዳዉ፥ ኢስራኤሌ ጾሳዉ! ኔኒ ኔ ኣሽካራስ ታ ኣዋ ዳዊቴስ፥ ‹ኔኒ ታ ሲንꬃን ሲሜሬቲዳ ማላ ኔ ናይቲካ ታ ሲንꬃን ሲሜሬቲኮ ታ ሲንꬃን ኢስራኤሌ ካዎቴꬃ ኣራታን ኡቲዛ ኣሲ ሙሌካ ꬋዬና› ኔኒ ጊዳ ቃላ ፖላ። * 26 ሃኢካ ኣቤት ኢስራኤሌ ጾሳዉ! ኔኒ ኔ ኣሽካራስ ታ ኣዋ ዳዊቴስ ኢሚዳ ሂዶታ ቃላይ ፖሌቶ።

27 «ቱማፔ ጾሲ ሳኣ ቦላ ዴኢ ኤሪዜ? ቤኣ ሳሎይ፥ ሳሎታፔ ቦላን ዲዛ ሳሎይካ ኔና ኦይካና ዳንዳዬና፤ ሂስቲን ሃይሲ ታ ኬጺዳ ጾሳ ኬꬃይ ኔስ ኣይ ጊዳኔ!* 28 ጊዲኮካ ኣቤት ጎዳዉ፥ ታ ጾሳዉ! ታኒ ኔ ኣሽካራይ ሃች ዎሲዛይሳኔ ሾቢዛይሳ ኔኒ ኤዝጋ። 29 ኔኒ፥ ‹ታ ሱንꬃይ ሄ ሶሆን ዳና› ጊዳ ሃይሳ ጾሳ ኬꬃ ኔ ኣይፌይ ኦማርሲኔ ጋላስ ጼሎ፤ ታኒ ኔ ኣሽካራይ ሃይሳ ኬꬃኮ ሲማዳ ዎሲዛ ዎሳ ኔኒ ሲያ። * 30 ታኒ ኔ ኣሽካራይኔ ኔ ዴሬ ኢስራኤሌይ ሃይሳ ጾሳ ኬꬃኮ ሲሚዲ ሾቢ ዎሲዛ ዎሳ ኔ ሲያ፤ ኔ ዱሳሶን ሳሎን ዳሼ ሲያዳ ኑስ ኣቶ ጋ።

31 «ኢሲ ኣሲ ባ ላጌ ቆሂዲ ካሺ ጊን ኢዛ ጫቄꬃናስ ኤሂን ሃይሳ ጾሳ ኬꬃ ጊዶን ዲዛ ያርሺዛሶዛ ሲንꬃን ኢዚ ጫቂኮ፥ 32 ኔኒ ሳሎን ዳሼ ሄሳ ሲያዳ ፖላ፤ ኔ ኣይሌታ ጊዶን ፒርዳ ቆሂዳዴስ ኢዛ ኦሶ ማላ ኢዛስ ዛራ፤ ጺሎዛስ ኢዛ ጺሎቴꬃ ቆንጪሳዳ ሻቱሚሳ።

33 «ኔ ዴሬ ኢስራኤሌይ ኔና ቆሂዳ ጋሶን ባ ሞርኬታን ጾኔቲዲ ኢስቲ ኔኮ ሲሚዲ ኔ ሱንꬃ ጼይጊኮ ሃ ጾሳ ኬꬃን ኔና ዎሲኮኔ ኔና ሾቢኮ፥ 34 ኔኒ ሳሎን ዳሼ ሲያ፤ ኔ ዴሬ ኢስራኤሌ ናጋራ ኣቶ ጋ፤ ሂስታዳ ኔኒ ኢስታ ኣዋታስ ኢሚዳ ቢታዮ ኢስታ ዛራ ጌልꬃ።

35 «ኔ ኣሳይ ኔ ቦላ ኦꬂዳ ናጋራ ጋሶን ሳሎይ ጎርዴቲን ኢራይ ቡኮንታ ኢጺኮ፥ ኢስቲ ሃይሳ ኬꬃኮ ሲሚ ኔ ሱንꬃ ጼይጊ ዎሲኮ፥ ኢስቲ ባንታ ናጋራፔ ሲሚኮ ኔኒ ኢስታ ዎሳ ሳሎን ዳሼ ሲያ። 36 ሂስታዳ ኔ ኣሽካራ ኢስራኤሌ ዴራ ናጋራ ኣቶ ጋ፤ ኢስቲ ሄሜታናስ ቤሲዛ ሎኦ ኦጌ ኢስታ ታማርሳ፤ ሄሳፌ ጉዬ ኔኒ ኔ ዴራ ላቲሲዳ ቢታን ኢራ ቡኪሳ።

37 «ቢታ ቦላን ኮሻይ ዎይኮ ኢታ ሃርጌይ፥ ዎይኮ ኩቱልኤይ ሾጪኮ ዎይኮ ቆይኮ፥ ዎይኮ ቦሌይ፥ ዎይኮ ጉምባሮይ ቢታ ቦላን ዪኮ፥ ዎይኮ ሞርኬይ ኢስታ ካታማታ ዶዲኮ፥ ዎይኮ ኣይ ባሺካ ዎይኮ ሃርጌይ ዪኮ፥ * 38 ኔ ዴሬ ኢስራኤሌፔ ኦኒካ ባ ዎዚናን ኡንኤቲዳይሳ ኤሪዲ ባ ኩሼታ ሃ ጾሳ ኬꬃኮ ሚጪዲ ሾቢ ዎሲኮ፥ 39 ኔኒ ኢስታ ዎሳ ሳሎን ዳሼ ሲያዳ ኢስታ ናጋራ ኣቶ ጋ፤ ሂስታዳ ኢስታስ ኦꬃ፤ ኔኒ ጻላ ኣሳ ኡባ ዎዚና ኤሪዛ ጊሻስ ኢዛዴ ኦሶ ኦሶ ማላ ኢዛስ ኢማ። 40 ሂስቲኮ ኔኒ ኑ ኣዋታስ ኢሚዳ ቢታን ዲዛ ዎዴ ኡባን ኢስቲ ኔስ ያያና።

41 «ኔ ዴሬ ኢስራኤሌ ጊዶንታይቲ ኔ ጊታ ሱንꬃ ጊሻስ ሲዪዲ ሃሆ ቢታፌ ዪዳ ካሬ ዴሬ ኣሲ ዲኮ፥ 42 ኣሳይ ሃሆፔ ዪዛይ ኔ ጊታ ሱንꬃ ጊሻስ፥ ኔ ሚኖ ቄሴ ጊሻሲኔ ሚጬቲዳ ኔ ኩሼ ጊሻስ ሲዪዳ ጊሻሳ። ሂስቲኮ ሃይሳ ጾሳ ኬꬃን ዎሳናሲኔ ጎይናናስ ዪኮ፥ 43 ኔኒ ኔ ዲዛሶን ሳሎን ዳሼ ሲያ፤ ኔ ኣሳቲ ኢስራኤሌቲ ኤሪዛ ማላ ሳኣን ዲዛ ኣሳይ ኡባይ ኔ ሱንꬃ ኤራና ማላኔ ኔስ ያያና ማላ፥ ቃሴ ታኒ ኬጺዳ ሃ ጾሳ ኬꬃይ ኔስ ጎይኖሶ ጊዲዳይሳ ኢስቲ ኤራና ማላ፥ ሄ ካሬ ቢታ ኣሲ ኔና ዎሲዛይሳ ኢዛስ ፖላ።

44 «ኔ ዴሬይ ባንታ ሞርኬታ ኦላና ማላ ኔኒ ኪቲዳሶ ኣዋካ ቢዲ ኢስቲ ኔኒ ዶሪዳ ሃ ካታማን ታኒ ኔ ሱንꬃስ ኬጺዳ ጾሳ ኬꬃኮ ሲሚዲ ኔና ጎዳ ዎሲኮ፥ 45 ኔኒ ኢስታ ዎሳኔ ሾቤꬃ ሳሎን ዳሼ ሲያዳ ኢስታ ማዳ።

46 «ናጋራ ኦꬆንታ ኣሲ ባይንዳ ጊሻስ ኢስቲ ናጋራ ኦꬂን ኔኒ ኢስታ ቦላ ሃንቄታዳ ሞርኬታስ ኢስታ ኣꬃ ኢሚን ሞርኬቲካ ኢስታ ዲኢዲ ሃኮ ዎይኮ ማታ ጊዲን ባንታ ቢታ ኤኪ ኤፊን፥ 47 ኢስቲ ባ ዲኤቲዳ ቢታን ዲሼ ባንታ ዎዚናን ናጋራፔ ሲሚኮ፥ ኢስቲ ሄን ዲኤቲ ቢዳ ዴሬን ዲሼ፥ ‹ኑኒ ናጋራ ኦꬂዶስ፤ ኔና ቆሂዶስ፤ ኢታ ሚሺካ ኦꬂዶስ› ጊዲ ኔና ሾቢኮ፥ 48 ባንታና ዲኢዲ ኤፊዳ ሞርኬታ ቢታን ዲሼ ኢስቲ ባንታ ኩሜꬃ ዎዚናፔኔ ባንታ ኩሜꬃ ሼምፖፌ ኔኮ ሲሚኮ፥ ኔኒ ኢስታ ኣዋታስ ኢሚዳ ኢስታ ቢታኮ፥ ኔኒ ዶሪዳ ካታማይኮኔ ታኒ ኔ ሱንꬃስ ኬጺዳ ጾሳ ኬꬃኮ ሲሚዲ ኔና ዎሲኮ፥ 49 ኔኒ ኢስታ ዎሳኔ ሾቤꬃ ሳሎን ዳሼ ሲያዳ ኢስታ ማዳ። 50 ኔ ዴሬይ ኦꬂዳ ናጋራኔ ኔና ቆሂዳ ቆሆዛ ኣቶ ጋ፤ ኢስቲ ዲኢዲ ኤፊዳ ኣሳይ ኢስታስ ቃꬌታና ማላ ኦꬃ። 51 ጋሶይካ ኢስቲ ቢራታ ሴሪሲዛ ኢቶኔ ታማ ማላ ጊዲዳ ጊብጼ ቢታፌ ኔኒ ኔስ ሻካ ኬሲዳ ኔ ዴሬታኔ ኔ ጺንጾታ።

52 «ታኒ ኔ ኣሽካራይኔ ኔ ዴሬ ኢስራኤሌይ ሾቢዛይሳ ኔ ኣይፌይ ጼሎ፤ ቃሴ ኢስቲ ዋሲዛ ዎዴ ኣይዴካ ኔኒ ኢስታ ዋሶ ኣላ። 53 ኣቤት ጎዳዉ፥ ታ ጾሳዉ! ኔኒ ኑ ኣዋታ ጊብጼፔ ኬሲዳ ዎዴ ኔ ኣሽካራ ሙሴ ባጋራ ዮቲዳ ማላ ኢስታ ኔኒ ሳኣን ዲዛ ካዎቴꬃታ ኡባ ጊዶፌ ኔስ ጺንጾ ጊዳና ማላ ዱማሳዳሳ» ጊዲ ዎሲዴስ።

ኩሻ ዎሳ

54 ሶሎሞኔይ ዎሳኔ ሾቤꬃ ጎዳኮ ሺሺዳፔ ጉዬ ባ ኩሼ ፑዴ ሳሎ ዴንꬂዲ ያርሾ ያርሺዛሶ ሲንꬃን ጉልባቲዳሶፔ ዴንዲ ኤቂዴስ። 55 ኩሜꬃ ኢስራኤሌ ዱላታ ዴራ ኡባስ ባ ቃላ ꬎቁ ሂስቲዲ፥ 56 «ኢዚ ካሴ ኢሚዳ ሂዶታ ቃላ ማላ ባ ዴሬ ኢስራኤሌስ ሼምፖ ኢሚዳ ጎዳስ ጋላታይ ጊዶ፤ ኢዚ ባ ኣሽካራ ሙሴ ባጋራ ኢሚዳ ሂዶታ ቃላ ኡባ ፖሊዴስ። * 57 ጎዳ ኑ ጾሳይ ካሴ ኑ ኣዋታራ ዲዛ ማላ ኑናራካ ዴኦ፤ ኢዚ ኑና ሙሌካ ኣጎፎ ዎይኮ ዬጎፎ። 58 ኑኒ ኢዛ ኦጌታ ኡባን ሄሜታና ማላኔ ኢዚ ኑ ኣዋታስ ኢሚዳ ኣዛዞታ፥ ዎጋታኔ ማራታ ናጋና ማላ ኑ ዎዚና ባኮ ዛሮ። 59 ሃች ሃች ዴኦስ ኮሺዛ ማላ፥ ጎዳይ ታና ባ ኣሽካራኔ ባ ዴራ ኢስራኤሌ ማዳና ማላ፥ ታኒ ጎዳ ሲንꬃን ዎሳዳ ጊዳ ሃ ቃላቲ ቃማኔ ጋላስ ጎዳ፥ ኑ ጾሳኮ ሺቄቶ። 60 ሄሲካ ሳኣን ዴኢዛ ኣሳይ ኡባይ ጾሲ ጻላ ጎዳ ጊዲዳይሳኔ ኢዛፔ ኣቲን ሃራ ጾሲ ባይንዳይሳ ኢስቲ ኤራና ማላሳ። 61 ሃቻይሳꬆካ ኢንቴ ኢዛ ዎጋን ዳና ማላኔ ኢዛ ኣዛዞታ ናጋና ማላ ጎዳስ፥ ኑ ጾሳስ ኢንቴ ዎዚናይ ኣማኔቲዛ ጊዶ» ጊ ኣንጂዴስ።

ጾሳ ኬꬃዛ ኣንጂሶ

(2ታሪ 7፡4-10)

62 ሄሳፌ ጉዬ ካዎዚኔ ኢስራኤሌ ኣሳይ ኡባይ ኢሲፌ ጎዳ ሲንꬃን ያርሾ ያርሺዳ። 63 ሶሎሞኔይ ጎዳስ ኢሲፌቴꬃ ያርሾ ያርሻናስ 22,000 ቦራታኔ 120,000 ዶርሳታ ሺሺዴስ። ሄሳꬆ ኦꬂዲ ካዎዚኔ ኢስራኤሌ ኣሳይ ኡባይ ጎዳ ኬꬃ ኣንጂሲዳ። 64 ካዎ ሶሎሞኔይ ጾሳ ኬꬃስ ሲንꬃ ባጋን ዴኢዛ ዴምባስ ጊዶ ኣዳ ሄ ጋላስ ዱማሲዴስ። ሄን ጹጌቲዛ ያርሾ፥ ካꬃ ያርሾኔ ኢሲፌቴꬃ ያርሾፌ ሃንዳዛ ያርሺዴስ። ኢዚ ሄሳ ኦꬂዳይ ጎዳ ሲንꬃን ዴኢዛ ጻርቂማላፔ ኦሴቲዳ ያርሾ ያርሺዛ ሶሆይ ጹጌቲዛ ያርሾ፥ ካꬃ ያርሾኔ ኢሲፌቴꬃ ያርሾፌ ሃንዳዛ ያርሻናስ ጉጺዳ ጊሻሳ።

65 ሄ ዎዴ ሶሎሞኔይኔ ኢስራኤሌ ኣሳይ ኡባይ ላፑን ጋላስ ዳሴ ባኣሌ ቦንቺዳ፤ ቃሴካ ሃራ ላፑን ጋላስ ጉጂዲ ኢሲ ቦላ ታማን ኦይዱ ጋላስ ቦንቺዳ፤ ኢስራኤሌ ዛዋን ሃማቴ ፒኒዛ ፑርዴፌ ቢዲ ጊብጼ ሻፋ ጋካናስ ዴኢዛ ጮራ ኣሳይ ጎዳ ኑ ጾሳ ሲንꬃን ባኣሌ ቦንቻናስ ሺቂዴስ። 66 ዎንቴꬃ ጋላስ ካዎይ ኣሳ ሞይዚዴስ፤ ኣሳይ ካዎዛ ኣንጂዲ ጎዳይ ባ ኣይሌ ዳዊቴሲኔ ባ ኣሳ ኢስራኤሌስ ኦꬂዳ ኪያቴꬃን ዎዚናፔ ኡፋዬቲሼ ባሶ ባሶ ቢዴስ።

9

ጎዳይ ሶሎሞኔስ ናምኣንꬆ ቆንጬꬅ

(2ታሪ 7፡11-22)

1 ሶሎሞኔይ ጎዳ ኬꬂኔ ካዎ ኬꬅ ኬጺ ጊጊዲ ባ ኦꬃናስ ኣሞቲዳ ኣሞ ኡባ ፖሊዳፔ ጉዬ፥ 2 ጌባኦኔ ካታማን ካሴ ቆንጪዳ ማላ ጎዳይ ናምኣንꬆ ኢዛስ ቆንጪዴስ። * 3 ሂስቲዲ ጎዳይ ኢዛስ፥ «ኔኒ ታ ሲንꬃን ዎሲዳ ዎሳኔ ሾቤꬃ ታኒ ሲያዲስ፤ ኔኒ ኬጺዳ ጾሳ ኬꬃይ ሜርናስ ታ ሱንꬃይ ኢዛን ጼይጌታና ማላ ኦꬃዳ ታኒ ጌሻዲስ፤ ታ ኣይፌይኔ ታ ዎዚናይ ኡባ ዎዴ ሃ ኬꬃን ዳና።

4 «ኔኒ ጊዲኮ ኔ ኣዋ ዳዊቲ ሲሜሬቲዳ ማላ ቦሬይ ባይንዳ ሱሬቴꬃን ታ ሲንꬃን ሲሜሬቲኮ፥ ታ ኣዛዞ ኡባ ኦꬂኮኔ ታ ዎጋኔ ታ ማራ ኔ ናጊኮ፥ 5 ታኒ ኔ ኣዋ ዳዊቴስ፥ ‹ኢስራኤሌ ካዎቴꬃ ኣራታን ኡቲዛ ኣስ ኔኒ ሙሌካ ꬋያካ› ጊዳ ማላ ኔ ካዎቴꬃ ኣራታ ኢስራኤሌ ቦላ ሜርናስ ሚንꬃ ኤሳና። *

6 «ጊዶ ኣቲን ኔኒ ዎይኮ ኔ ናይቲ ታና ካሎ ኣጊዲ ጉዬ ሲሚኮ፥ ታኒ ኢንቴና ኣዛዚዳ ታ ኣዛዞኔ ታ ዎጋ ናጎንታ ኣጊኮ፥ ሃራ ጾሳታስ ኦꬃናሲኔ ጎይናናስ ቢኮ፥ 7 ኢስራኤሌ ዴራ ካሴ ታኒ ኢሚዳ ቢታፌ ꬎቃላና፤ ታኒ ታ ሱንꬃስ ዱማሲዳ ሃ ጾሳ ኬꬃካ ኣጋጋና፤ ሄሳፌ ጉዬ ኢስራኤሌ ኣሳይ ካዎቴꬃታ ኡባ ጊዶን ቂꬌሲኔ ሚቻስ ኣታና። 8 ሃይሲ ሃ ጾሳ ኬꬃይ ማላሊሲዛዝ ጊዲኮካ ላሌቲዲ ዶሬ ጊዳና፤ ቢዛይ ዪዛይ ዉሪ ሚጪሼ፥ ‹ሃኖ ፖራ! ጎዳይ ሃ ቢታኔ ሃይሳ ጾሳ ኬꬃ ኣይስ ሃይሳꬆ ኦꬂዴ?› ጊ ቂꬋና።* 9 ኣሳይ፥ ‹ኢስታ ኣዋታ ጊብጼፔ ኬሲዳ ጎዳ ባንታ ጾሳ ኣጊዲ ኢስቲ ሃራ ጾሳታ ካሊዳ ጊሻሲኔ ኢስታስ ጎይኒዳ ጊሻስ ጎዳይ ኢስታ ቦላ ሃ ኢታ ሚሽ ኡባ ኤሂዴስ› ጊዲ ዛራና» ጊዴስ።

ሶሎሞኔይ ኦꬂዳ ሃራ ኦሶታ

(2ታሪ 8፡1-18)

10 ሶሎሞኔይ ጾሳ ኬꬃኔ ካዎ ኬꬃ ኬጺ ጊጊዳ ናምኡ ታማንꬃ ላይꬃ ዉርሴꬃን፥ 11 ጺሮሴ ካዎ ኪራሜይ ኢዛስ ኮሺዛ ጺዳ፥ ዚጋኔ ዎርቃ ኡባ ኢሚዳ ጊሻስ ጋሊላን ዲዛ ናምኡ ታሙ ካታማታ ሶሎሞኔይ ኢዛስ ኢሚዴስ። 12 ጊዶ ኣቲን ኪራሜይ ጺሮሴ ካታማፔ ኬዚዲ ሶሎሞኔይ ኢዛስ ኢሚዳ ካታማታ ቤኣናስ ቢዳ ዎዴ ኢዚ ካታማታን ኡፋዬቲቤና። 13 ሂስቲን ኪራሜይ ሶሎሞኔ፥ «ታ ኢሻዉ! ሃይቲ ኔኒ ታስ ኢሚዳይቲ ኣይ ካታማ?» ጊዴስ። ሄሳ ጊሻስ ኢዚ ሄ ካታማታ ካቡሌ ጊ ጼይጊዴስ፤ ሄ ሄራይ ሃች ጋካናስካ ሄ ሱንꬃን ጼይጌቴስ። * 14 ኪራሜይ 4,000 ኪሎ ጊራሜ ዎርቃ ካዎ ሶሎሞኔስ ዬዲዴስ።

15 ጎዳ ጾሳ ኬꬃ፥ ባ ኬꬃ፥ ኬላ፥ ዬሩሳላሜ ካታማ ጊምቤ፥ ሃጾሬ፥ ማጊዶኔ ጌዜሬ ካታማታ ጊምባናስ ካዎ ሶሎሞኔስ ጋባራቲ ዴቴስ። 16 ጊብጼ ካዎ ፓሮኔይ ካሴ ጌዜሬ ካታማ ቦላ ዳፋ ጋꬂዲ ኦሊ ኦይኪዴስ፤ ሂስቲዲ ካታማ ታማን ጹጊዴስ፤ ኢዚን ዲዛ ካናኔ ኣሳ ዎꬊዲ ሶሎሞኔ ጌሊዳ ባ ናይስ ዎይቶ ኢሚዴስ፤ 17 ሶሎሞኔይካ ጌዜሬ ካታማ ዛሪ ኬጺዴስ።

ሄሳꬆካ ቃሴ ሶሎሞኔይ ጋርሳ ቤቲ-ሆሮኔ፥ 18 ባኣላቴ፥ ዩሁዳ ባዞን ዴኢዛ ታጺሞሬ ካታማ ኤሲዴስ፤ 19 ሺንቄ ሚንጂ ዎꬂዛ ካታማታ ኡባ፥ ባ ፓራታኔ ፓራ-ጋሬታ ዎꬂዛ ካታማታኔ ዬሩሳላሜን፥ ሊባኖሴኒኔ ባ ሃሪዛ ቢታ ኡባን ኬጻናስ ኣሞቲዳ ኡባ ኬጺዴስ።

20 ኣሞሬታፔ፥ ሂቴታፔ፥ ፓሪዜታፔ፥ ሂዌታፔኔ ያቡሴታፔ ኣቲዳ ኣሳቲ ኡባይ ኢስራኤሌ ኣስ ጊዴቴና። 21 ኢስታ ኢስራኤሌ ኣሳቲ ቢታፌ ዉርሲ ꬋይሳናስ ዳንዳዮንታ ኣጊን ሄ ቢታን ኣቲዳ ኣሳታ ዜሬꬃታ፤ ሶሎሞኔይ ኢስታ ሻኪ ኣይሌሲዲ ጋባራቴꬃን ኦሲሲዴስ፤ ኢስቲ ሃች ጋካናስካ ኣይሌቴꬃን ኦꬄቴስ። 22 ጊዶ ኣቲን ሶሎሞኔይ ኢስራኤሌ ኣሳፔ ኦናካ ኣይሌቴꬃን ኦሲሲቤና፤ ኢስቲ ኢዛስ ኦሳንቻታ፥ ኦላንቻታ፥ ኦላንቻታ ሃላቃታኔ ጋዳዋታ፥ ፓራ-ጋሬታ ላጊዛይታ ሃላቃታኔ ፓራ ኣሳታ ጊዲዲ ኦꬂዳ። 23 ሄይቲካ ሶሎሞኔይ ኬጺሲዛ ኬꬃ ካሌቲ ኬጺሲዛይታ፤ ኢስታስካ ቆዳይ ኢቻሽ ጼታኔ ኢቻሽ ታማ።

24 ጊብጼ ካዎ ናያ ዳዊቴ ካታማፔ ሶሎሞኔይ ኢዚስ ኬጺሲዳ ኬꬃ ፑዴ ቢዳፔ ጉዬ ሶሎሞኔይ ኢዚስ ኬላ ኬሊዴስ።

25 ሶሎሞኔይ ጎዳስ ኦሲሲዳ ያርሾሶዛ ቦላ ጹጌቲዛ ያርሾኔ ኢሲፌቴꬃ ያርሾ ላይꬃን ሄꬑቶ ያርሼስ፤ ጎዳ ሲንꬃን ኤጻኔካ ጩዋሴስ፤ ሂስቲዲ ጾሳ ኬꬃ ኦሶ ፖሊዴስ። *

26 ሄሳፌ ጉዬ ካዎ ሶሎሞኔይ ኤዶሜ ቢታን ዞኦ ኣባ ዶናን ኤላቴ ጌቴቲዛ ካታማ ማታን ዲዛ ኤጺዮን-ጋቢሬን ማርካቤታ ሜꬊዴስ። 27 ካዎ ኪራሜይ ሶሎሞኔ ኣሳታራ ኦꬃና ማላ ማርካቤ ላጎን ሎሂዳ ባ ኣሳታ ኪቲዴስ። 28 ሂስቲን ኢስቲ ኦፊሬ ቢታ ቢዲ 14,000 ኪሎ ጊራሜፔ ዳሪዛ ዎርቃ ካዎ ሶሎሞኔስ ኤኪ ዪዳ።

10

ሳባ ካዎዮ

(2ታሪ 9፡1-12)

1 ሳባ ካዎያ ጎዳይ ሶሎሞኔስ ኢሚዳ ኣꬎ ኤራቴꬃ ሲያዳ ዴጾ ኦይሻታ ኤካዳ ኢዛ ፓጫናስ ያዱስ። 2 ጊታ ኣዣባን ሺቶ፥ ኬሂ ዳሮ ዎርቃኔ ኣልኦ ሹቻ ዳሮ ጋሜላታን ጫናዳ ዬሩሳላሜ ጋኪዳፔ ጉዬ ሶሎሞኔኮ ጌላዳ ባ ዎዚናን ዲዛ ኦይሻ ኡባ ሺሻዱስ። 3 ሶሎሞኔይ ኢዛ ኦይቺዳይሳ ኡባ ዛሪዴስ፤ ኢዚስ ቢርሼቶንታ ኢዛፔ ጌሚ ኣቲዳይ ኣይኮይካ ባ። 4 ሳባ ካዎያ ሶሎሞኔስ ኢሜቲዳ ኣꬎ ኤራቴꬃ፥ ኢዚ ኬጺዳ ካዎቴꬃ ኬꬃ፥ 5 ኢዛ ማዳን ሺቂዛ ቁማ፥ ኢዛ ሹሜቲ ኡቲዛ ኡቴꬃ፥ ኢዛ ኣሽካራቲ ኦꬂዛ ኦሶኔ ማይኢዛ ማይኦ፥ ኢዛስ ኡሹ ዱቂዛይታኔ ጎዳ ኬꬃን ኢዚ ሺሺዛ ጹጌቲዛ ያርሾዛ ቤኣዳ ኬሃ ማላሌታዱስ።

6 ሄሳፌ ጉዬ ኢዛ ካዎዛስ፥ «ኔ ኦꬂዛ ኦሶኔ ኔ ኣꬎ ኤራቴꬃ ጊሻስ ታኒ ታ ዴሬን ዳሼ ሲዪዳይሲ ቱማ። 7 ጊዶ ኣቲን ታኒ ያዳ ታ ኣይፌን ቤኣናሼ ጋካናስ ኢስቲ ታስ ዮቲዳይሳ ኣማናቤኬ፤ ታስ ኣሳይ ዮቲዳይሲ ታ ቤኢዳይሳስ ባጋ ጊዴና፤ ኔ ኣꬎ ኤራቴꬃይኔ ዱሬቴꬂ ታ ሲዪዳይሳፌ ቦላ። 8 ኡባ ዎዴ ኔ ሲንꬃን ኤቂዲ ኔ ኣꬎ ኤራቴꬃ ሲዪዛ ሹሜታሲኔ ኔ ኦሳንቻታስ ቃዳይ ኣይ ማላ ሎኦ! 9 ኔናን ኡፋዬቲዲ ኔና ኢስራኤሌ ካዎታ ኣራታን ኡቲሲዳ ጎዳ ኔ ጾሳይ ጋላቴቶ! ጎዳይ ኢስራኤሌ ኣሳ ሜርናስ ሲቂዳ ጊሻስ ሱሬ ፒርዳይኔ ጺሎቴꬂ ዳና ማላ ኢዚ ኔና ካዎꬂዴስ» ጋዱስ።

10 ሂስታዳ ካዎያ 4,000 ኪሎ ጊራሜ ዴጺዛ ዎርቃ፥ ኬሂ ዳሮ ሺቶኔ ኣልኦ ሹች ካዎዛስ ኢማዱስ። ሳባ ካዎያ ካዎ ሶሎሞኔስ ኢሚዳይሳ ኬና ዳሮ ሺቶ ሄሳፌ ሲሚን ኦኒካ ኤሂቤና። *

11 (ካዎ ኪራሜ ማርካቤቲ፥ ኦፊሬፔ ዎርቃ ኤሂዳይቲ ሄፔ ሳንዳሌ ጌቴቲዛ ኬሂ ዳሮ ሚꬂኔ ኣልኦ ሹች ኤሂዳ። 12 ካዎ ሶሎሞኔይ ሄ ሳንዳሌዛፔ ጎዳ ኬꬃሲኔ ካዎ ኬꬃስ ቱቄታ፥ ዬጺዛይታስ ዲꬂኔ ማሲንቆ ሜꬊሲዴስ። ሄሳ ማላ ሳንዳሌይ ሄ ጋላሳፌ ሃ ሲሚን ዪ ኤሬና፤ ቤቲካ ኤሬና።)

13 ካዎ ሶሎሞኔይ ካዎይ ኢማናስ ቤሲዛ ኢሞታፔ ሃራ፥ ሳባ ካዎያ ኣሞታዳ ኢዛ ኮዪዳይሳኔ ኦይቺዳይሳ ኡባ ኢዚስ ኢሚዴስ፤ ሄሳፌ ጉዬ ሳባ ካዎያ ባ ኣዣባራ ዴንዳዳ ባ ዴሬ ሲማዱስ።

ሶሎሞኔስ ዲዛ ኣቆታ

(2ታሪ 9፡13-28)

14 ሶሎሞኔይ ላይꬃን ላይꬃን ኤኪዛ ዎርቃይ 23,000 ኪሎ ጊራሜ ኬና ጊዴስ። 15 ሄሲካ ቃራጻፔ፥ ዛልኤን ጌሊዛ ዎꬌፔ፥ ኣራቤ ቢታ ካዎታ ኡባፌኔ ኢስራኤሌ ቢታ ሃሪዛይታፔ ኤኪዳ ጊራ ጉጄና። 16 ሶሎሞኔይ 200 ዎጋ ጎንዳሌታ ኦሲሲዴስ፤ ኢሲ ኢሲ ጎንዳሌይ ላፑን ኪሎ ጊራሜ ጊዲዛ ዎርቃን ሜሺሲዴስ። 17 ቃሴካ ኢዚ 300 ቄሪ ጎንዳሌታ ኦሲሲዴስ፤ ኢሲ ኢሲ ጎንዳሌ ናምኡ ኪሎ ጊራሜ ጊዲዛ ዎርቃን ሜሺሲዴስ፤ ካዎይ ሄ ጎንዳሌታ ሊባኖሴ ዎራ ጌቴቲዛ ኬꬃን ዎꬂዴስ።

18 ቃሴካ ካዎይ ጊታ ኣራታ ዳንጋርሳ ዛሌፔ ኦሲሲዲ ሙሩታ ዎርቃን ሜሺዴስ። 19 ሄ ኣራታይ ዲዛሶ ፑዴ ኬዛናስ ኡሱፑን ꬌካቲ ዴቴስ፤ ሄ ኣራታይ ጉዬ ሁኤሶ ባጋራ ኤꬖ ሚሳቴስ፤ ኣራታስ ናምኡ ባጋራካ ቄሴ ዜምፒሲዛሶቲ ዴቴስ፤ ሄ ዜምፒዛሶታ ሚሌን ጋሞ ሚስሌ ናምኣቲ ኤቂዳ። 20 ኡሱፑን ꬌካታስ ሃዲርሳ ባጋራኔ ኡሻቻ ባጋራ ኡሱፑን ኡሱፑን ጋሞ ሚስሌቲ ኤቂዳ፤ ሙሌራ 12 ሚስሌቲ ዴቴስ፤ ሃይሳ ማላ ኣራታይ ሃራ ኣዋ ዴሬ ካዎታንካ ኦሴቲቤና።

21 ካዎ ሶሎሞኔይ ኡሹ ኡዪዛ ዋንጫ ኡባይ ዎርቃፌ ኦሴቲዴስ፤ ሊባኖሴ ዎራ ጌቴቲዛ ካዎ ኬꬃን ዲዛ ሚሺ ኡባይካ ሙሩታ ዎርቃፌ ኦሴቲዴስ፤ ካዎ ሶሎሞኔ ዎዴን ቢራይ ሂራይሶ ጊዲዳ ጊሻስ ቢራፔ ኦሴቲዳ ሚሺ ሙሌካ ዴና። 22 ካዎ ሶሎሞኔስ ኪራሜ ማርካቤታራ ኢሲፌ ዎጋ ጊታ ኣባ ቦላራ ቢዛ ታርሴሴ ዛልኤ ማርካቤቲ ዴቴስ፤ ሄ ማርካቤቲ ዎርቃ፥ ቢራ፥ ዳንጋርሳ ዛሌ፥ ጌሌሾታኔ ቃሬታ ጫኒ ኤኪዲ ሄꬑ ላይꬃን ላይꬃን ኢሲቶ ኤሄቴስ።

23 ካዎ ሶሎሞኔይ ዱሬቴꬃኒኔ ኣꬎ ኤራቴꬃን ቢታ ቦላ ዲዛ ካዎታ ኡባፌ ኣꬌስ። 24 ቢታ ቦላ ዲዛ ኣሳይ ኡባይ ጾሲ ሶሎሞኔ ዎዚናን ዎꬂዳ ኣꬎ ኤራቴꬃ ሲያናስ ኢዛኮ ያና ኮዬቴስ። 25 ላይꬃን ላይꬃን ኢዛኮ ዪዛ ኣሲ ኡባይ ቢራፔኔ ዎርቃፌ ኦሴቲዳ ሚሽ፥ ማይኦ፥ ኦላ ሚሽ፥ ሺቶ፥ ፓራታኔ ባቁሎታ ኢዛስ ኢሞታ ኤኪ ዬስ።

26 ሶሎሞኔይ ፓራ-ጋሬታኔ ፓራታ ሺሺዴስ፤ ኢዛስ 1,400 ፓራ-ጋሬቲኔ 12,000 ፓራቲ ዴቴስ፤ ኢዚ ኢስታ ፓራ-ጋሬታ ካታማታኒኔ ባናራ ዬሩሳላሜን ዎꬂዴስ።* 27 ካዎይ ዬሩሳላሜን ቢራይ ሹቻꬆ ኮሬታና ማላ፥ ዚጋይካ ሻራ ሜንꬆን ሞኪዛ ኤꬃꬆ ጮራታና ማላ ኦꬂዴስ። 28 ሶሎሞኔ ፓራቲ ጊብጼፔኔ ቃዌፔ ዪዳ፤ ካዎ ዛልኣንቻቲ ኢስታ ቃዌፔ ሻሚ ሻሚ ኤሄቴስ። * 29 ኢስቲ ኢሲ ኢሲ ፓራ-ጋሬ 600 ሳቂሌ ቢራን፥ ኢሲ ኢሲ ፓራ 150 ሳቂሌ ቢራን ጊብጼፔ ሻሚ ሻሚ ኤሄቴስ፤ ሂስቲዲ ሂቴ ካዎታሲኔ ኣራሜ ካዎታስ ኤፊ ባይዜቴስ።

11

ሶሎሞኔይ ኦꬂዳ ሞሮ

1 ካዎ ሶሎሞኔይ ዳሮ ኣላጋ ቢታ ማጫሳታ ሲቂዴስ፤ ሄይቲካ ጊብጼ ካዎ ቢዬይ ቦላ ጉጂን ሞኣቤ ማጫሳታ፥ ኣሞኔ ማጫሳታ፥ ኤዶሜ ማጫሳታ፥ ሲዶና ማጫሳታኔ ሂቴ ዴሬ ማጫሳታ። * 2 ጎዳይ ኢስራኤሌ ኣሳስ፥ «ኢስቲ ኢንቴ ዎዚና ቱማፔ ባንታ ኤቃ ጾሳታኮ ዛሮንታ ማላ ኢንቴ ሄ ኣሳታራ ኤኮኒኔ ጌሎን ዋላኬቶፍቴ» ጊ ዮቲ ዎꬂዴስ፤ ጊዶ ኣቲን ሶሎሞኔይ ኢስታራ ሲቆን ዋጼቲዴስ። * 3 ሶሎሞኔስ ካዎታፔ ዬሌቲዳ 700 ማቼቲኔ 300 ላጌꬆቲ ዴቴስ፤ ሄ ማጫሳቲ ኢዛ ዎዚናይ ጾሳ ዎጋፔ ካሬ ኬዛና ማላ ኦꬂዳ። 4 ሶሎሞኔይ ጪሚ ጪሚ ቢሺን ኢዛ ማቼቲ ኢዛ ዎዚና ሃራ ጾሳታኮ ዛሪዳ፤ ሂስቲን ኢዛ ኣዋ ዳዊቲ ኩሜꬃ ዎዚናፔ ጎዳ ባ ጾሳ ሲቂዳ ማላ ኢዚ ሲቂቤና። 5 ሶሎሞኔይ ኣስታሮቴ ጌቴቲዛ ሲዶናታ ኤቃ ጾሳይሲኔ ሃራሲዛ ኣሞኔታ ጾሳ ሞሎኬስ ጎይኒዴስ። 6 ሂስቲዲ ሶሎሞኔይ ጎዳ ሲንꬃን ኢታ ኦሶ ኦꬂዴስ፤ ባ ኣዋ ዳዊቴ ማላ ዉርሴꬅ ጋካናስ ጎዳ ካሊቤና።

7 ሄሳፌ ጉዬ ሶሎሞኔይ ሃራሲዛ ሞኣቤታ ጾሳ ካሞሼሲኔ ኣሞኔታ ጾሳ ሞሎኬስ ዬሩሳላሜፔ ኣርሼይ ሞኪዛ ባጋን ዲዛ ዙምቡላታ ቦላ ጎይኒዛሶታ ጊግሲዴስ። 8 ኢስቲ ባንታ ኤቃ ጾሳታስ ሄን ኤጻኔ ጩዋሲዛይታሲኔ ያርሾ ሺሺዛ ሃራ ማቼታስካ ሄሳꬆካ ኦꬂዴስ።

9 ኢዛስ ናምኡቶ ቆንጪዳ ጎዳ ኢስራኤሌ ጾሳፌ ሶሎሞኔ ዎዚናይ ሃራሶ ሲሚዳ ጊሻስ ጎዳይ ኢዛ ቦላ ሃንቄቲዴስ። 10 ሃራ ጾሳታ ካሎንታ ማላ ጎዳይ ሶሎሞኔ ኣዛዚዴስ፤ ኢዚ ጎዳ ኣዛዞ ናጊቤና። 11 ሄሳ ጊሻስ ጎዳይ ሶሎሞኔስ፥ «ኔ ሃይሳ ኦꬂዳ ጊሻስ፥ ታ ኢሚዳ ጫቆ ቃላኔ ታ ኢሚዳ ማራ ኔኒ ናጎንታ ኢጺዳ ጊሻስ፥ ታኒ ኔ ካዎቴꬃ ኔፔ ዎꬃ ኤካዳ ኔ ኣይሌታፔ ኢሳስ ኢማና። 12 ጊዲኮካ ኔ ኣዋ ዳዊቴ ጊሻስ ጋዳ ኔ ካዎቴꬃ ላይꬃን ጊዶንታ ኔ ናዛ ካዎቴꬃ ላይꬃን ታኒ ሃይሳ ኦꬃና። 13 ኔ ናዛፔ ጊዲኮካ ካዎቴꬃ ኢዛፔ ሙሌራ ዎꬃ ኤኪኬ፤ ታ ኣሽካራ ዳዊቴ ጊሻሲኔ ታኒ ዶሪዳ ካታማ ዬሩሳላሜ ጊሻስ ኢሲ ቆሞ ታ ኢዛስ ኢማና» ጊዴስ።

ሶሎሞኔ ቦላ ዴንዲዳ ሞርኬታ

14 ሄሳፌ ጉዬ ጎዳይ ኤዶሜ ካዎታ ዛሬፔ ሃዳዴ ሞርኬ ሂስቲ ሶሎሞኔ ቦላ ዴንꬂዴስ። 15 ሃይሳፌ ካሴ ዳዊቲ ኤዶሜ ኣሳታራ ኦሌቲዳ ዎዴ ሃይቂዳይታ ሞጊሳናስ ፑዴ ቢዳ ኦላ ጋዳዋ ኢዮኣቤይ፥ ኤዶሜን ዲዛ ኣቱማሳ ኡባ ዎꬊ ዉርሲዴስ። 16 ኤዶሜን ዲዛ ኣቱማሳ ኡባ ꬋይሳና ጋካናስ ኢዮኣቤይኔ ኢስራኤሌ ኣሳይ ኡባይ ሄን ኡሱፑን ኣጊና ኡቲዴስ።

17 ጊዶ ኣቲን ሄ ዎዴ ሃዳዴይ ዬላጋቴꬃን ዲሼ ባ ኣዋስ ኦꬂዛ ኤዶሜ ኦሳንቻታፔ ጉꬃታራ ጊብጼ ቢታ ባቃቲዴስ። 18 ኢስቲ ሚዲያሜፔ ዴንዲዲ ፓራኔ ቢታ ቢዳ፤ ፓራኔፔ ባንታናራ ኣሳ ኤኪዲ ጊብጼ ካዎ ፓሮኔኮ ቢዳ። ካዎዚ ሃዳዴስ ኬꬂኔ ጋዴ ኢሚዴስ፤ ማና ካꬂካ ኣዛዚዴስ። 19 ካዎ ፓሮኔይ ሃዳዴ ኬሂ ዶሲዳ ጊሻስ ባ ማቾ ጻፊኔሲ ሚቼዮ ኢዛስ ማቾ ኢሚዴስ። 20 ጻፊኔሲ ሚቺያ ኢዛስ ጋኑባቴ ጌቴቲዛ ና ዬላዱስ፤ ጻፊኔሴ ኢዛ ካዎ ኬꬃን ዲቻዱስ፤ ጋኑባቴይ ሄን ካዎ ናይታራ ኢሲፌ ዲጪዴስ።

21 ሃዳዴይ ጊብጼን ዲሼ ዳዊቲ ሃይቂ ባ ኣዋታን ጋይቲዳይሳኔ ኦላ ጋዳዋ ኢዮኣቤይካ ሃይቂዳይሳ ሲዪዴስ፤ ሂስቲዲ ሃዳዴይ ካዎዛስ፥ «ታኒ ታ ቢታ ሲማና ማላ ታና ዬዳ» ጊዴስ።

22 ካዎይ ኢዛ፥ «ኔስ ሃይሳን ኣዚ ፓጪን ኔኒ ኔ ቢታ ሲማ ባና ኮያይ?» ጊዲ ኦይቺዴስ።

ሂስቲን ሃዳዴይ፥ «ታስ ኣይኮይካ ፓጪቤና፤ ጊዲኮካ ታኒ ባና ማላ ታስ ኤሮ ጋርኪ!» ጊዴስ።

23 ሄሳꬆካ ጾሳይ ጾባ ካዎ ሃዳዲኤዜሬፔ ባቃቲ ቢዳ ኤልኣዳ ና ኤራዞኔ ጌቴቲዛይሳ ሶሎሞኔ ቦላ ሞርኬ ሂስቲ ዴንꬂዴስ። 24 ዳዊቲ ጾባ ቢታ ኦላንቻታ ꬋይሲዳ ዎዴ ኤራዞኔይ ባቃቲዳ ኣሳ ሺሺዲ ፓንጋታ ሃላቃ ጊዲዴስ፤ ኢስቲ ዳማስቆ ቢዲ ሄን ኢዛ ካዎꬂዳ። 25 ሃዳዴይ ጋꬂዳ ሜቶዛ ቦላ ጉጂዲ ሶሎሞኔይ ዴኢዳ ላይꬅ ኡባን ኤራዞኔይ ኢስራኤሌታስ ሞርኬ ጊዲዴስ፤ ኤራዞኔይ ኣራሜን ካዎቲዲ ኢስራኤሌታራ ኤቄቲዴስ።

ሶሎሞኔ ቦላ ኢዮርባኣሜይ ማካሊዳ ማካላ

26 ቃሴካ ናባጼ ና ኢዮርባኣሜይ ሶሎሞኔ ቦላ ማካላቴꬃን ዴንዲዴስ፤ ኢዚ ሶሎሞኔ ሹሜታፔ ኢሳ ጊዲሺን ኤፍሬሜ ቢታ ጻሬዴፔ ዪዴስ፤ ኢዛ ኣዬያ ጺሩኦ ጌቴቲዛ ኣምኤዮ። 27 ኢዚ ካዋ ቦላ ማካላቴꬃን ዴንዲዳ ጋሶይካ ሶሎሞኔይ ጊምቤስ ኬላ ኬሊሲዴሲኔ ባ ኣዋ ዳዊቴ ካታማ ዩሾን ዲዛ ጊምቤዛስ ፓጬሶ ኩንꬂዴስ። 28 ኢዮርባኣሜይ ኦሶዛስ ኬሂ ሂላቴꬂ ዲዛ ናቴꬃ ኣሳ፤ ሶሎሞኔይ ሃ ናቴꬃዚ ኦሶዛ ኣይ ማላ ኦꬂዛኮ ቤኢዲ ጋባራ ኦꬂ ኣቂዛ ዮሴፌ ቆሞታ ቦላ ኣላፌ ኦꬂ ሹሚዴስ።

29 ኢሲ ጋላሲ ኢዮርባኣሜይ ዬሩሳላሜ ካታማፔ ቢሺን ሴሎፔ ዪዳ ናቤ ኣካያይ ኢዛራ ኦጌን ጋይቲዴስ። ሄ ዎዴ ኣካያይ ኦራꬃ ማይኦ ማይኢ ኡቲዴስ። ሄ ሶሆዛን ኢስቲ ናምኣይ ጻላ ዴቴስ። 30 ኣካያይ ባ ማይኢዳ ሴሎ ማይኦዛ ታማኔ ናምኡ ኬሲ ፖሺ ዬጊዴስ። 31 ሂስቲዲ ኢዮርባኣሜስ፥ «ሃይታ ፖሼቲዳ ታማታ ኔስ ኤካ። ጋሶይካ ጎዳ ኢስራኤሌ ጾሳይ፥ ‹ቤኣ፥ ታኒ ካዎቴꬃ ሶሎሞኔ ኩሼፔ ፖሻዳ ታሙ ቆሞታ ኔስ ኢማና። 32 ጊዶ ኣቲን ታ ኣሽካራ ዳዊቴ ጊሻሲኔ ኢስራኤሌ ቆሞታ ኡባ ጊዶፌ ታኒ ዶሪዳ ዬሩሳላሜ ካታማ ጊሻስ ኢሲ ቆሞ ኢዛስ ኣጋና። 33 ታ ሃይሳ ኦꬃናስ ጋሶይካ ሶሎሞኔይ ታና ኣጊዲ ሲዶናታ ጾስ ኣስታሮቴስ፥ ሞኣቤታ ጾስ ካሞሼሲኔ ኣሞኔታ ጾስ ሞሎኬስ ጎይኒዳ ጊሻሳ፤ ቃሴካ ታ ኦጌን ሄሜቶንታ፥ ታ ሲንꬃን ሱሬ ኦሶ ኦꬆንታ ኣጊዲ ኢዛ ኣዋ ዳዊቲ ናጊዳ ማላ ታ ዎጋታኔ ማራታ ናጎንታ ኢጺዳ ጊሻሳ።

34 « ‹ጊዲኮካ ታኒ ካዎቴꬃ ሶሎሞኔ ኩሼፔ ኡባ ኤኪኬ፤ ታኒ ኢዛ ዶሪዳ ጊሻሲኔ ታ ኣዛዞኔ ታ ዎጋ ናጊዳ ታ ኣሽካራ ዳዊቴ ጊሻስ ሶሎሞኔይ ሼምፖራ ፓጻ ዴኢዳ ዎዴ ኡባን ኢዚ ሃራና ማላ ኦꬃዲስ። 35 ሄሳፌ ጉዬ ታኒ ካዎቴꬃ ኢዛ ናዛ ኩሼፔ ዎꬃ ኤካዳ ታሙ ቆሞታ ኔስ ኢማና። 36 ታ ሱንꬂ ኢዛን ጼይጌታና ማላ ታ ዶሪዳ ዬሩሳላሜ ካታማን ኡባ ዎዴካ ታ ኣሽካራ ዳዊቴ ዛሬይ ፖኦ ጊዳና ማላ ታኒ ኢሲ ቆሞ ኢዛ ናዛስ ኢማና።

37 « ‹ጊዶ ኣቲን ኔና ታኒ ታስ ኤካና፤ ኔ ዎዚናይ ኣሞቲዳ ኡባ ኔ ሃራና፤ ኢስራኤሌ ቦላካ ኔ ካዎታና። 38 ታ ኣይሌ ዳዊቲ ኦꬂዳ ማላ ታ ኣዛዞታ ኡባ ኔ ፖሊኮ፥ ታ ኦጌን ኔ ሄሜቲኮ፥ ታ ዎጋታኔ ማራታ ኔ ናጊኮ ታ ሲንꬃን ሱሬ ሃንኮ ታኒ ኔናራ ጊዳና፤ ታ ዳዊቴስ ኦꬂዳ ማላ ኔ ካዎቴꬃካ ሚንꬃና። ኢስራኤሌካ ታኒ ኔስ ኢማና። 39 ሶሎሞኔ ናጋራ ጊሻስ ዳዊቴ ዜሬꬃታ ታኒ ቃጻያና፤ ጊዶ ኣቲን ሜርናስ ጊዴና› ጌስ» ጊዴስ።

40 ሄሳ ጊሻስ ሶሎሞኔይ ኢዮርባኣሜ ዎꬋናስ ኮዪዴስ፤ ጊዶ ኣቲን ኢዮርባኣሜይ ጊብጼ ካዎ ሺሻቄኮ ባቃቲ ቢዲ ሶሎሞኔይ ሃይቃና ጋካናስ ጊብጼን ታኪዴስ።

ሶሎሞኔ ሃይቆ

(2ታሪ 9፡29-31)

41 ሶሎሞኔይ ሃኒዳ ሃራይ፥ ኢዚ ኦꬂዳ ኡባይ፥ ኢዛስ ኣꬎ ኤራቴꬃይ ሶሎሞኔ ታሪኬ ማጻፋን ጻፌቲ ኡቲዴስ። 42 ሶሎሞኔይ ኢስራኤሌ ኡባ ቦላ ዬሩሳላሜን 40 ላይꬅ ካዎቲዴስ። 43 ሄሳፌ ጉዬ ሶሎሞኔይ ሃይቂዲ ባ ኣዋታን ጋይቲዴስ፤ ባ ኣዋ ዳዊቴ ካታማንካ ሞጌቲዴስ። ኢዛ ና ኤሮቢኣሜይ ኢዛሶሆን ካዎቲዴስ።

12

ኢስራኤሌ ቆሞ ታማታ ማካላቴꬅ

(2ታሪ 10፡1-19)

1 ኢስራኤሌ ኣሳይ ኡባይ ኤሮቢኣሜ ካዎꬃናስ ሴኬሜ ቢዳ ጊሻስ ኢዚካ ሄ ቢዴስ። 2 ካዎ ሶሎሞኔፔ ባቃቲዲ ጊብጼን ዴኢዛ ናባጼ ና ኢዮርባኣሜይ ሄሳ ሲዪዲ ጊብጼፔ ሲሚ ዪዴስ። 3 ሂስቲን ኢስራኤሌ ኣሳይ ኢዮርባኣሜስ ኪታ ዬዲ ጼይጊሲን ኢዚኔ ኢስራኤሌ ማባራይ ኡባይ ኤሮቢኣሜኮ ቢዲ፥ 4 «ኔ ኣዋይ ኑና ዴጾ ቃምባራ ቶሲዴስ፤ ጊዶ ኣቲን ሃኢ ኔኒ ኢዚ ኑና ኦሲሲዛ ዎልቃማ ኦሶኔ ዴጾ ቃምባራ ኑስ ካዉሻርኪ! ሂስቲኮ ኑኒ ኔስ ሃሬታና» ጊዳ።

5 ሂስቲን ኤሮቢኣሜይ ኢስታስ፥ «ቢቴ፤ ቢዲ ሄꬓንꬆ ጋላስ ሲሚዲ ታኮ ዪቴ» ጊን ኣሳይ ቢዴስ።

6 ሄሳፌ ጉዬ ካዎ ኤሮቢኣሜይ ኢዛ ኣዋ ሶሎሞኔይ ሼምፖራ ፓጻ ዲዛ ዎዴ ሶሎሞኔ ዞሪዛ ጪማታ ዞሬ ኦይቺዴስ። ኢዚ ኢስታስ፥ «ሃ ኣሳስ ኣይ ጋዳ ዛራ ጌቲ?» ጊ ኦይቺዴስ።

7 ሂስቲን ጪማቲ ኤሮቢኣሜ፥ «ሃች ኔኒ ኣሳስ ኣይሌ ጊዳዳ ኦꬂኮ፥ ኢስቲ ኦይቺዛይሳስ ኔኒ ሎኦ ቃላ ዛሪኮ፥ ኡባ ዎዴ ኢስቲ ኔስ ኣሽካራ ጊዳና» ጊዳ።

8 ጊዶ ኣቲን ኤሮቢኣሜይ ጪማቲ ዞሪዳ ዞሬዛ ኣጊዲ ኢዛራ ዲጪዲ ኢዛስ ኦꬂዛ ዬላጋ ኣሳታ ዞሬ ኦይቺዴስ። 9 ኢዚ ኢስታስ፥ «ኢንቴ ታና ኣይ ዞሬቲ? ‹ኔ ኣዋይ ኑና ቶሲዳ ዴጾ ቃምባራ ኑስ ካዉሻርኪ› ጊዛ ሃ ዴሬዛስ ኣይ ጋዳ ዛሮ?» ጊ ኦይቺዴስ።

10 ኢዛራ ዲጪዳ ዬላጋቲ፥ « ‹ኔ ኣዋይ ኑና ዴጾ ቃምባራ ቶሲዴስ፤ ሃኢ ጊዲኮ ኔኒ ኑስ ካዉሻርኪ› ጊዛ ኣሳስ፥ ‹ታ ጊልኢ ቢራꬌይ ታ ኣዋ ጼሳፌ ኦርዴስ። 11 ታ ኣዋይ ኢንቴ ቦላ ዴጾ ቃምባራ ዎꬂዴስ፤ ታኒ ጊዲኮ ሄሳፌካ ኣꬃዳ ዴጼꬃና። ታ ኣዋይ ኢንቴና ሊሶን ዋꬊዴስ፤ ታኒ ጊዲኮ ኢንቴና ማሲማሶ ማላ ዱኪዛ ሊሶን ዋꬋና› ጋዳ ዛራ» ጊዳ።

12 ሄሳፌ ጉዬ ካዎ ኤሮቢኣሜይ፥ «ሄꬓንꬆ ጋላስ ሲሚዲ ታኮ ዪቴ» ጊዳ ማላካ፥ ኢዮርባኣሜይኔ ኡባ ኣሳይ ሄꬓንꬆ ጋላስ ሲሚ ዪዳ። 13 ሂስቲን ካዎይ ጪማታ ዞሬ ኢጺዲ ዴራ ሃንቄꬂዛ ዛሮ ኢሚዴስ። 14 ዬላጋታ ዞሬ ኤኪዲ፥ «ታ ኣዋይ ኢንቴ ቦላ ዴጾ ቃምባራ ዎꬂዴስ፤ ታኒ ጊዲኮ ሄሳፌካ ኣꬃ ዴጼꬃና። ታ ኣዋይ ኢንቴና ሊሶን ዋꬊዴስ፤ ታኒ ጊዲኮ ኢንቴና ማሲማሶ ማላ ዱኪዛ ሊሶን ዋꬋና» ጊ ዛሪዴስ። 15 ካዎይ ኣሳይ ጊዛይሳ ሲዮንታ ኢጺዴስ፤ ጋሶይካ ጎዳይ ሴሎፔ ዪዳ ናቤ ኣካያ ባጋራ ካሴ ናባጼ ና ኢዮርባኣሜስ ዮቲዳ ቃላይ ፖሌታና ማላ ሃይሲ ጎዳፔ ሃኒዴስ።

16 ኢስራኤሌ ኣሳይ ኡባይ ካዎይ ኢስቲ ጊዛይሳ ሲዮንታ ኢጺዳይሳ ኤሪዲ ካዎዛስ፥ «ዳዊቴራ ኑና ጋꬂዛ ጋሶይካ ኣዜ? ኢሴዬ ናዛፔ ኑ ኣይ ኤካኔ! ኢስራኤሌ ኣሳዉ! ኢንቴ ሶ ኢንቴ ሶ ሲሚቴ! ሃኢ ጊዲኮ ዳዊቴ ኔ ኬꬃ ኔ ናጋ!» ጊዳ። ሂስቲዲ ኢስራኤሌ ኣሳይ ኡባይ ባንታ ሶ ባንታ ሶ ሲሚዳ። * 17 ኤሮቢኣሜይካ ዩሁዳ ካታማታን ዲዛ ኢስራኤሌ ኣሳ ቦላ ካዎቲዴስ።

18 ሄሳፌ ጉዬ ካዎ ኤሮቢኣሜይ ባ ጋባራታ ሃላቃ ኣዶራሜ ኢስራኤሌ ኣሳኮ ኪቲን ኢስቲ ሹቻን ጫዲ ዎꬊዳ። ሂስቲን ካዎ ኤሮቢኣሜይ ባ ፓራ-ጋሬ ቦላ ኤሶን ኬዚ ኡቲዲ ዬሩሳላሜ ባቃቲዴስ። 19 ሄዴፔ ዶሚዲ ሃች ጋካናስ ኢስራኤሌ ቆሞታፔ ታማቲ ዳዊቴ ዛሬፔ ካዎቲዳ ካዎታ ቦላ ማካሊዳ። 20 ኢዮርባኣሜይ ጊብጼፔ ሲሚዳይሳ ኢስራኤሌ ኣሳይ ኡባይ ሲዪዲ ኢዛ ባንታ ዱላታኮ ጼይጊሲዲ ኢስራኤሌ ቦላ ካዎꬂዳ፤ ዳዊቴ ዛሬፔ ካዎቲዳ ካዎታስ ኣማኔቲዲ ኣቲዳይ ዩሁዳ ቆሞ ጻላ።

ሼማኤይ ዮቲዳ ቲንቢቴ

(2ታሪ 11፡1-4)

21 ሶሎሞኔ ና ኤሮቢኣሜይ ዬሩሳላሜ ካታማ ጋኪዳ ማላ ኢስራኤሌ ቢታ ኣሳራ ኦሌቲዲ ካዎቴꬃ ባስ ዛራና ማላ ዩሁዳ ቆሞፌኔ ቢኒያሜ ቆሞፌ ዶሬቲዳ 180,000 ኦላንቻታ ሺሺዴስ። 22 ሄ ዎዴ ጾሳ ቃላይ ጾሳ ኣስ ሻማኤኮ ዪዲ፥ 23 «ሶሎሞኔ ና፥ ዩሁዳ ካዎ ኤሮቢኣሜስ፥ ዩሁዳኔ ቢኒያሜ ቆሞታሲኔ ኣቲዳ ኣሳ ኡባስ፥ 24 ጎዳይ ኢንቴና፥ ‹ኢንቴ ዳቦ ኢስራኤሌታራ ኦሌታናስ ቦፒቴ። ሃይሳ ታኒ ኦꬂዳ ጊሻስ ኢንቴ ኡባይካ ኢንቴ ሶ ኢንቴ ሶ ሲሚቴ› ጌስ ጋዳ ዮታ» ጊዴስ። ሂስቲን ኢስቲ ጎዳ ቃላ ሲዪ ሲሚ ሶ ቢዳ።

ኢዮርባኣሜይ ጎዳስ ዞኮ ዛሬꬅ

25 ሄሳፌ ጉዬ ኢዮርባኣሜይ ኤፍሬሜን ሻራ ሜንꬆን ዲዛ ሴኬሜን ሚጻ ጊግሲ ኡቲዴስ፤ ሄሳፌ ኬዚ ቢዲ ፓኑኤሌን ሚጻ ጊግሲዴስ።

26 ኢዮርባኣሜይ ባ ዎዚናን፥ «ካዎቴꬃይ ዳዊቴ ዜሬꬃስ ሲማና። 27 ሃ ኣሳይ ጎዳ ጾሳ ኬꬃን ያርሾ ያርሻናስ ዬሩሳላሜ ካታማ ቢዛ ጊዲኮ፥ ኢስቲ ቃሴ ባንታ ጎዳ ካዎ ኤሮቢኣሜኮ ሲማና። ኢስቲ ታና ዎꬊዲ ዩሁዳ ካዎ ኤሮቢኣሜኮ ሲማና» ጊ ቆፒዴስ።

28 ሄሳ ጊሻስ ካዎይ ዞሬቲዳፔ ጉዬ ዎርቃፌ ኦሴቲዳ ማራ ሚስሌ ናምኣታ ሜꬊዲ ኣሳስ፥ «ኢስራኤሌ ኣሳዉ! ኢንቴ ሃይሳ ጋካናስ ዬሩሳላሜ ቦይሲ ጊዳና። ቤኢቴ ኢንቴና ጊብጼፔ ኬሲዳ ኢንቴ ጾሳቲ ሃይታንታ!» ጊዴስ። * 29 ኢስታፌ ኢሳ ቤቴሌን፥ ኢሳ ቃሴ ዳኔን ኤሲዴስ። 30 ማራ ሚስሌስ ጎይናናስ ኣሳይ ዳኔ ጋካናስ ቢዳ ጊሻስ ሃ ዮኦይ ኢስታስ ናጋራ ጊዲዴስ። 31 ኢዮርባኣሜይ ዙምቡላታ ቦላን ጎይኒዛሶሆን ኤቃ ሚስሌታ ኦꬂዴስ፤ ዴራ ጊዶፌ ሌዌ ቆሞ ጊዶንታይታ ቄሴ ሂስቲ ሱንꬂዴስ።

32 ካሴ ዩሁዳን ቦንቺዛይሳꬆ ኦስፑንꬃ ኣጊናን ታማኔ ኢቻሻንꬃ ጋላሳን ባኣሌይ ቦንቼታና ማላ ኢዮርባኣሜይ ዎጋ ዎꬂዲ ያርሾ ያርሺዴስ። ኢዚ ባ ኦሲሲዳ ማራ ሚስሌታስ ቤቴሌን ዲዛ ያርሾ ሶሆታን ያርሾ ያርሺዴስ። ቃሴ ዙምቡላታ ቦላ ጎይኒዛሶታን ባ ኦሲሲዳ ኤቃ ሚስሌታስ ቄሴታ ቤቴሌን ሹሚዴስ። 33 ኢዚ ባ ዶሪዳ ኦስፑንꬃ ኣጊናን ታማኔ ኢቻሻንꬃ ጋላስ ቤቴሌ ቢዲ ሄ ጋላስ ኢስራኤሌ ኣሳስ ባኣሌ ጊዳና ማላ ኣዋጂዴስ፤ ሂስቲዲ ኤጻኔ ጩዋሳናስ ፑዴ ያርሾ ያርሺዛሶ ኬዚዴስ። *

13

ቤቴሌ ቦላ ቲንቢቴ ዮቲዳ ናቤዛ

1 ኢዮርባኣሜይ ኤጻኔ ጩዋሳናስ ያርሾ ያርሺዛሶ ማታን ኤቂዲሺን ጎዳ ቃላን ኪቴቲዳ ጾሳ ኣሲ ዩሁዳፔ ቤቴሌ ዪዴስ። 2 ጎዳይ ኣዛዚዳ ቃላ ማላ ያርሾ ያርሺዛሶዛ ኤቄቲሼ፥ «ሃይሶ ያርሾ ያርሺዛሶዞ! ጎዳይ ኔስ፥ ‹ዳዊቴ ዜሬꬃፌ ኢዮሲያሳ ጌቴቲዛ ኢሲ ናይ ዬሌታና።

« ‹ኢዚ ሃኢ ሃይሳ ዙምቡላ ቦላ ጎይኒዛሶታን ያርሾ ሺሺዛ ቄሴታ ኔ ቦላ ያርሻና፤ ኢስታ ሜቄꬃካ ኔ ቦላ ጹጋና› ጌስ» ጊዴስ። * 3 ሄ ጋላስ ጾሳ ኣሲ ማላታ ኢሚዲ፥ «ጎዳይ ዮቲዳ ማላታይ ሃይሳ፤ ‹ሃ ያርሾሶዚ ጳልቄታና፤ ኢዛ ቦላን ዲዛ ቢዲንꬃይካ ዎራ ላሌታና› » ጊዴስ።

4 ካዎ ኢዮርባኣሜይ ጾሳ ኣሲ ቤቴሌን ዲዛ ያርሺዛሶዛ ቦላ ዋሲዳይሳ ሲዪዳ ዎዴ፥ ያርሺዛሶዛ ቦላ ባ ኩሼ ሚጪዲ፥ «ሃይሳ ኣዴዛ ኦይኪቴ!» ጊዴስ። ጊዶ ኣቲን ኢዚ ሚጪዳ ኩሼዛ ጉዬ ባኮ ዛራናስ ዳንዳይቤና። 5 ቃሴካ ሄ ጾሳዴይ ጎዳ ቃላን ኢሚዳ ማላታ ማላ ያርሾሶዚ ጳልቄቲ ዎꬊዴስ፤ ኢዛ ቦላ ዲዛ ቢዲንꬃይካ ላሌቲዴስ። 6 ሂስቲን ካዎ ኢዮርባኣሜይ ጾሳዴዛ፥ «ታ ኩሼይ ካሴይሳꬆ ሃናና ማላ ታስ ጋናታዳ ጎዳ ኔ ጾሳ ታስ ዎሳርኪ!» ጊዴስ። ሄሳ ጊሻስ ጾሳዴዚ ካዎዛስ ጋናቲዲ ጎዳ ዎሲን ካዎዛ ኩሼይ ሲሚዲ ካሴይሳ ማላ ሃኒዴስ።

7 ካዎይ ጾሳዴዛ፥ «ታናራ ታሶ ሄꬋ፤ ካꬂካ ማ። ቃሴ ታኒ ኔስ ኢሞታ ኢማና» ጊዴስ።

8 ጊዶ ኣቲን ጾሳዴዚ ካዎዛስ፥ «ሃራይ ኣቲን ኔኒ ኔ ኣቆታፔ ባጋ ታስ ኢሚዳኮካ ታኒ ኔናራ ቢኬ፤ ሃይሳን ካꬂካ ሚኬ፤ ሃꬂካ ኡዪኬ። 9 ጋሶይካ ጎዳ ቃላይ ታና፥ ‹ኔኒ ካꬂካ ሞፓ፤ ሃꬂካ ኡዮፓ፤ ኔ ዪዳ ኦጌራካ ሲማዳ ቦፓ› » ጊዴስ። 10 ሄሳ ጊሻስ ኣዴዚ ካሴ ባ ቢዳ ኦጌራ ጊዶንታ ሃራ ኦጌራ ቤቴሌ ሲሚዴስ።

ቤቴሌን ዲዛ ጪማ ናቤዛ

11 ቲንቢቴ ዮቲዛ ኢሲ ጪማ ናቤይ ቤቴሌ ካታማን ዴስ፤ ኢዛ ናይቲ ቤቴሌን ሄ ጋላስ ጾሳዴዚ ኦꬂዳ ኡባ ሚሺኔ ካዎዛካ ኢዚ ኣይ ጊዳኮ ቢዲ ባንታ ኣዋስ ዮቲዳ። 12 ሂስቲን ኣዋይ ኢስታስ፥ «ኣዋ ኦጌራ ቢዴ?» ጊዴስ፤ ዩሁዳፔ ዪዳ ጾሳ ኣሲ ቢዳ ኦጌዛ ባንታ ኣዋ ቤሲዳ። 13 ሄሳፌ ጉዬ ኢዚ ባ ናይታ፥ «ታስ ኣኔ ሃሬ ኮሪቴ» ጊን ኢስቲ ኢዛስ ሃሬ ኮሪን ቶጊዴስ። 14 ሂስቲዲ ጾሳዴዛ ጌዶ ካሊ ቢዴስ፤ ኢሲ ዎላ ኩዋን ኡቲዳይሳ ዴሚዲ፥ «ዩሁዳፔ ዪዳ ጾሳዴዚ ኔኔ?» ጊ ኦይቺዴስ።

ኢዚካ፥ «ኤ ታናኮ!» ጊዴስ።

15 ሂስቲን ሄ ጪማ ናቤዚ ኢዛ፥ «ቁማ ማናስ ታናራ ታሶ ሄꬋ» ጊዴስ።

16 ጾሳዴዚ ዛሪዲ፥ «ታኒ ጉዬ ሲማዳ ኔናራ ባናስ፥ ዎይኮ ሃይሳን ኔናራ ካꬅ ማናስ፥ ዎይኮ ሃꬅ ኡያናስ ዳንዳይኬ። 17 ኣይስ ጊኮ ጎዳ ቃላይ ታና፥ ‹ኔኒ ሄ ሶሆን ካꬂካ ሞፓ፤ ሃꬂካ ኡዮፓ፤ ኔ ዪዳ ኦጌራካ ሲማ ቦፓ› ጊ ኣዛዚዴስ» ጊዴስ።

18 ጪማ ናቤዚ ጊዲኮ፥ «ታኒካ ኔ ማላ ቲንቢቴ ዮቲዛዴ፤ ኪታንቻይ ጎዳ ቃላን ታና፥ ‹ካꬅ ኢዚ ማና ማላኔ ሃꬅ ኡያና ማላ ኢዛ ዛራዳ ኔ ሶ ኔናራ ኤካ ባ› ጊዴስ» ጊ ዮቲዴስ። ጊዶ ኣቲን ጪማ ናቤዚ ሄሳ ኢዛስ ዎርዶ ዮቲዴስ። 19 ሄሳ ጊሻስ ጾሳዴዚ ኢዛራ ሲሚዲ ኢዛ ሶን ሚዴሲኔ ኡዪዴስ።

20 ኢስቲ ማዳን ኡቲዳሺን ጎዳ ቃላይ ዛሪ ኤሂዳ ጪማ ናቤዛኮ ዪዴስ። 21 ሂስቲን ዩሁዳፔ ዪዳ ጾሳ ናቤዛስ፥ «ጎዳይ ኔና፥ ‹ኔኒ ጾሳ ቃላ ካዉሻዳሳ፤ ጎዳ ኔ ጾሳይ ኔና ኣዛዚዳ ኣዛዞካ ናጋቤካ። 22 ሄ ሶሆን ሞፓ ዎይኮ ኡዮፖ ጊዳ ሶሆ ጉዬ ሲማ ባዳ ሄን ካꬂካ ማዳሳ፤ ሃꬂካ ኡያዳሳ። ሄሳ ጊሻስ ኔ ኣሃይ ኔ ኣዋታ ዱፎን ሞጌቴና› ጌስ» ጊሼ ዋሲ ዮቲዴስ።

23 ጾሳ ኣሲ ሚዲኔ ኡዪ ጊጊዳፔ ጉዬ ቲንቢቴ ዮቲዛይሲ ባ ጉዬ ዛሪ ኤሂዳ ናቤዛስ ሃሬ ኮሪዴስ። 24 ሂስቲን ኢዚ ኦጌራ ቢሺን ጋሞይ ጋይቲዲ ኢዛ ዎꬊዴስ። ኢዛ ኣሃይ ኦጌን ፖርጩ ጊዴስ፤ ሃሬይኔ ጋሞይ ናምኣይካ ኢዛ ላንቄን ኤቂዳ። 25 ሄ ኦጌራ ኣꬊዛ ኣሳይ ኣሃይ ፖርጩ ጊ ኢቺዳይሳኔ ጋሞይካ ኢዛ ላንቄን ኤቂዳይሳ ቤኢዲ ጪማ ናቤዚ ዲዛ ካታማን ቢዲ ዮቲዳ።

26 ቢዛሳፔ ኣዴዛስ ቲንቢቴ ዮቲዲ ጉዬ ዛሪዳ ጪማ ናቤዚ ሄሳ ሲዪዳ ዎዴ፥ «ሄሲ ጎዳ ቃላስ ኣዛዜቶንታ ኢጺዳ ጾሳ ኣሳ። ሄሳ ጊሻስ ጎዳ ቃላይ ኢዛስ ካሴቲዲ ዮቲዳይሳ ማላ ጎዳይ ኢዛ ጋሞስ ኣꬂ ኢሚን ጋሞይ ኢዛ ሜንꬄሬꬂ ዎꬊዴስ» ጊዴስ።

27 ሄሳፌ ጉዬ ጪማ ኣዴዚ ባ ናይታ፥ «ታስ ሃሬ ኮሪቴ» ጊዴስ። ሂስቲን ኢስቲ ኢዛስ ሃሬ ኮሪዳ። 28 ናቤዚ ቢሼ ኣሃይ ኦጌ ቦላ ፖርጩ ጊ ኢቺዳ ጋሞይኔ ሃሬይ ኢዛ ማታን ኤቂዳይሳ ዴሚዴስ። ጋሞዚ ኣሃ ሚቤና፤ ሃሬዛካ ቦቺቤና። 29 ጪማ ናቤዚ ጾሳ ናቤዛ ኣሃ ዴንꬂዲ ሃሬዛ ቦላ ጫኒዴስ፤ ዬካናሲኔ ሞጋናስ ጉዬ ባ ካታማ ኤኪ ኤሂዴስ። 30 ሂስቲዲ ባስ ጊግሲ ዎꬂዳ ዱፎን ኣሃ ዎꬂዲ፥ «ታ ኢሻዞ! ታ ኢሻዞ!» ጊዲ ኢዛስ ዬኪዳ።

31 ሞጊ ሲሚዳፔ ጉዬ ባ ናይታስ፥ «ታኒ ሃይቂዛ ዎዴ ጾሳ ኣሲ ሞጌቲዳ ዱፎን ታና ሞጊቴ፤ ታ ሜቄꬃታካ ኢዛ ሜቄꬃታ ላንቄን ዎꬂቴ። 32 ጋሶይካ ቤቴሌን ዲዛ ያርሾ ያርሺዛሶዛ ቦላ፥ ሳማሪያ ካታማታኒኔ ዙምቡላታ ቦላ ዲዛ ጎይኒዛሶሆታ ቦላ ጎዳ ቃላ ማላ ኢዚ ዋሲ ዮቲዳይሲ ቱሙ ፖሌታና» ጊ ዮቲዴስ።

ኢዮርባኣሜ ኬꬃ ኣሳ ꬋይሳናስ ጋꬂዳ ናጋራ

33 ሃይሲ ኡባይ ሃንኮካ ኢዮርባኣሜይ ባ ኢታ ኦጌፔ ሲሚቤና፤ ሄሳፌ ቦላራካ ዙምቡላታ ቦላ ዲዛ ያርሾሶታን ኦꬃናስ ዴሬ ኡባፌ ቄሴታ ሹሚዴስ፤ ቄሴ ጊዳናስ ኮይዛ ኦናካ ዙምቡላታ ቦላ ያርሺዛሶሆታን ዎꬂዴስ። 34 ሃይሲ ሃ ናጋራይ ኢዮርባኣሜ ኬꬃ ኣሳ ባሻሲኔ ቢታ ቦላፌ ꬋይሳናስ ጋሶ ጊዲዴስ።

14

ኣካያይ ኢዮርባኣሜ ቦላ ዮቲዳ ቲንቢቴ

1 ሄ ዎዴ ኢዮርባኣሜ ና ኣቢያይ ሃርጊዴስ። 2 ሂስቲን ኢዮርባኣሜይ ባ ኬꬃዮ፥ «ዴንዳ፤ ዴንዳዳ ኔኒ ኢዮርባኣሜ ኬꬃዮ ጊዲዳይሳ ኦኒኔ ኤሮንታ ማላ፥ ኔ ማይኦ ላማ፤ ሂስታዳ ሴሎ ባ። ታኒ ሃ ኣሳ ቦላ ካዎታናይሳ ታስ ዮቲዳ ናቤ ኣካያይ ሄን ዴስ። 3 ታሙ ኡኬꬅ፥ ጉꬃ ዳቦኔ ኢሲ ኦቶ ኤስ ኤካዳ ኢዛኮ ባ፤ ኢዚ ናዛ ቦላ ጋካናይሳ ኔስ ዮታና» ጊዴስ።

4 ኢዮርባኣሜ ኬꬃያ ኢዚ ጊዳ ማላ ኦꬃዱስ፤ ዴንዳዳ ኣካያ ሶ ሴሎ ባዱስ። ኣካያይ ጪሚዳ ጊሻስ ኢዛ ኣይፌይ ዶልጁሚዲ ዴሜና። 5 ጊዶ ኣቲን ጎዳይ ኣካያስ፥ «ኢዮርባኣሜ ኬꬃ ኣዬያ ሃርጊዛ ባ ናዛ ጊሻስ ኔና ኦይቻናስ ሃራ ማጫስ ሚሳታዳ ኔኮ ያና፤ ኔኒ ኢዚስ ሃይሳ ሃይሳ ጋዳ ዮታ» ጊዴስ።

6 ሄሳ ጊሻስ ኣካያይ ማጫሳያ ፔንጌ ጌሊሺን ሲዪዲ፥ «ኢዮርባኣሜ ኬꬃ ኣዬ! ኣኔ ሃ ጌላ። ኣይስ ሃራ ኣስ ሚሳታዲ? ታኒ ኢታ ዮኦ ኔስ ዮታናስ ኪቴታዲስ። 7 ኔኒ ኢዮርባኣሜኮ ባዳ ጎዳ ኢስራኤሌ ጾሳይ ኔና፥ ‹ታኒ ኔና ኣሳ ጊዶፌ ዴንꬃዳ ታ ዴሬ ኢስራኤሌ ቦላ ካዎꬃዲስ። 8 ታኒ ዳዊቴ ዛሬፔ ካዎቴꬃ ዎꬃ ኤካዳ ኔስ ኢማዲስ፤ ጊዶ ኣቲን ኔኒ ታ ኣሽካራ ዳዊቴ ማላ ጊዳካ፤ ኢዚ ታ ኣዛዞ ናጊዴሲኔ ታ ሲንꬃን ሱሬ ሚሽ ጻላ ኦꬂሼ ባ ኩሜꬃ ዎዚናን ታና ካሊዴስ። 9 ኔፔ ካሴ ሲንꬃን ዲዛይቲ ኡባይ ኦꬂዳ ኢታፔ ኣꬊዛ ኢታ ኔኒ ኦꬃዳሳ፤ ኔኒ ኔስ ቢራታፔ ሴሪሳዳ ኤቃ ጾሳታ ሜꬋዳሳ። ታ ሃንቆ ዴንꬄꬃዳሳ፤ ሂስታዳ ታና ጉዬ ኦላዳሳ።

10 « ‹ሄሳ ጋሶን ታኒ ኢዮርባኣሜ ኬꬃ ኣሳ ቦላ ꬋዮ ኤሃና። ኢስራኤሌ ቢታን ኢዮርባኣሜ ኬꬃ ኣሳፔ ኣይሌ ጊዲን ዎይኮ ጎቃ ጊዲን፥ ኣቱማስ ኡባ ꬋይሳና፤ ታኒ ኢዮርባኣሜ ኬꬃ ኣሳ ኬፌይ ቢዲንꬅ ኬዛና ጋካናስ ጹጊዛ ማላ ጹጋና። * 11 ኢዮርባኣሜ ዛሬፔ ካታማን ሃይቂዳይታ ካናይ ማና፤ ጋጻሬን ሃይቂዳይታ ካፎይ ማና፤ ሃይሳ ዮቲዳይ ታና ጎዳ!› ጊዴስ።

12 «ኔኒ ጊዲኮ ሃኢ ዴንዳዳ ኔሶ ባ። ኔኒ ካታማ ጋኪዳ ማላ ናዚ ሃይቃና። 13 ኢስራኤሌ ኡባይ ናዛስ ዬኪዲ ሞጋና፤ ጎዳ ኢስራኤሌ ጾሳ ሲንꬃን ኢዮርባኣሜ ኬꬃ ኣሳፔ ሃ ናዛ ቦላ ጻላ ሎኦ ሚሺ ቤቲዳ ጊሻስ ዎጋን ሞጌታናይ ኢዛ ጻላ።

14 «ሄሳፌ ጉዬ ኢዮርባኣሜ ኬꬃ ኣሳ ꬋይሲዛ ካዎ፥ ጎዳይ ባስ ኢስራኤሌ ቦላ ዴንꬃና፤ ሄሲካ ሃኢ ሃናና። 15 ሃꬃ ጊዶን ቃጺዛ ማቃ ማላ ጎዳይ ሄ ዎዴ ኢስራኤሌታ ሾጪዲ ቃꬃና። ኣሼሮ ጌቴቲዛ ኤቃ ጾሳይ ሚስሌ ኤሲዲ ጎዳ ሃንቄꬂዳ ጊሻስ ኢስታ ኣዋታስ ኢዚ ኢሚዳ ሎኦ ቢታፌ ኢስታ ዲጋና፤ ሂስቲዲ ኢስታ ኤፊራጺሴ ሻፋፔ ሄ ፒንꬃን ላላና። 16 ኢዮርባኣሜይ ኦꬂዳ ናጋራ ጋሶኒኔ ኢስራኤሌ ኣሳ ኢዚ ኦሲሲዳ ናጋራ ጊሻስ ጎዳይ ኢስራኤሌ ዬጊ ኣጋና» ጊዴስ።

17 ሄሳፌ ጉዬ ኢዮርባኣሜ ኬꬃ ኣያ ዴንዳ ባዳ ቲርጻን ባ ኬꬃ ፔንጌ ጋኪዳ ማላ ናዚ ሃይቂዴስ። 18 ናቤ ኣካያ ባጋራ ጎዳይ ዮቲዳ ማላ ኢስራኤሌ ኣሳይ ኡባይ ኢዛስ ዬኪዲ ሞጊዴስ።

ኢዮርባኣሜ ሃይቆ

19 ኣቲዳ ኢዮርባኣሜ ታሪኬይ፥ ኢዚ ኦꬂዳ ኦሶቲ፥ ኢዚ ኦሌቲዳ ኦላቲኔ ኢዚ ኣይሲዳ ኣይሶ ዎጋቲ ኢስራኤሌ ካዎታ ታሪኬ ማጻፋን ጻፌቲ ኡቲዳ። 20 ኢዮርባኣሜይ 22 ላይꬅ ካዎቲዴስ፤ ሄሳፌ ጉዬ ሃይቂዲ ባ ኣዋታን ጋይቲዴስ። ኢዛሶሆን ኢዛ ና ናዳቤይ ካዎቲዴስ።

ዩሁዳ ካዎ ኤሮቢኣሜ

(2ታሪ 11፡5—12፡15)

21 ሶሎሞኔ ና ኤሮቢኣሜይ ዩሁዳን ካዎቲዴስ፤ ኤሮቢኣሜይ ካዎቲዛ ዎዴ ኢዛስ ላይꬃይ 41። ጎዳይ ባ ሱንꬃይ ጼይጌታና ማላ ኢስራኤሌ ቆሞታ ካታማታ ኡባ ጊዶፌ ዶሪዳ ዬሩሳላሜ ካታማን ኤሮቢኣሜይ 17 ላይꬅ ካዎቲዴስ። ኢዛስ ኣዬይ ሱንꬂ ናኢሞ፤ ኢዛካ ኣሞኔ ቢታ ኣሳ። 22 ዩሁዳ ኣሳቲ ጎዳ ሲንꬃን ኢታ ሚሽ ኦꬂዳ፤ ባንቲ ኦꬂዳ ናጋራን ኢስቲ ባንታ ኣዋታፔ ኣꬂዲ ጎዳፔ ዴጾ ሃንቆ ባ ቦላ ዴንꬄꬂዳ። 23 ቃሴካ ኢስቲ ባንታስ ጎይኒዛ ꬎቃሶሆታ፥ ኤቃ ሹቻታኔ ኣሼሮ ጌቴቲዛ ጾሳይ ሚስሌታ ዙምቡላታ ቦላኔ ጊታ ሚꬃታ ጋርሳን ኤሲዳ። * 24 ሃራይ ኣቲን ኢስቲ ጎይኒዛሶሆታን ጎይኖ ዎጋ ኦꬂዲ ፓራ ላይማቴꬃ ዎጋታ ፖሊዛ ኣሳቲ ዴቴስ። ጎዳይ ኢስራኤሌታ ሲንꬃፌ ኬሲ ዬዴꬂዳ ካዎቴꬃቲ ሜዜቲዳ ማላ ሃራሲዛ ኦሶታ ኡባ ኢስራኤሌ ኣሳቲ ኦꬂዳ።*

25 ኤሮቢኣሜይ ካዎቲዳ ኢቻሻንꬆ ላይꬃን ጊብጼ ካዎ ሺሻቂ ዬሩሳላሜ ካታማ ቦላ ዎራጂዴስ። 26 ሂስቲዲ ጾሳ ኬꬃኒኔ ካዎ ኬꬃን ዲዛ ቡቁራ፥ ሶሎሞኔይ ቆጺሲዳ ዎርቃ ጎንዳሌታራ ኡባ ቦንቂ ኤኪዲ ቢዴስ። * 27 ካዎ ኤሮቢኣሜይ ሄ ጎንዳሌታ ጊሻስ ጻርቂማላፔ ጎንዳሌታ ኦሲሲዲ ኢስታ ናጊዲ ዎꬃና ማላ ካዎ ኬꬃ ናጊዛ ዛቤታ ሃላቃታስ ኢሚዴስ። 28 ካዎዚ ጾሳ ኬꬅ ቢዛ ዎዴ ኡባን ናጊዛይቲ ጎንዳሌታ ኦይኬቴስ፤ ሄፔ ሲሚዲ ኢስታ ዛቤታ ሃላቃ ኬꬃን ዛሪ ዎꬄቴስ።

29 ኤሮቢኣሜይ ኣይሲዳ ኣይሶ ዎጋቲኔ ኢዚ ኦꬂዳ ኡባ ኦሶቲ ዩሁዳ ካዎታ ታሪኬ ማጻፋን ጻፌቲ ኡቲዳ። 30 ኤሮቢኣሜይኔ ኢዮርባኣሜይ ባ ዎዴ ኡባን ባ ጊዶን ኦሌቲሼ ዴኢዳ። 31 ኤሮቢኣሜይ ሃይቂዲ ባ ኣዋታን ጋይቲዴስ፤ ኢዚ ዳዊቴ ካታማን ዲዛ ባ ኣዋታ ዱፎን ሞጌቲዴስ። ኢዛ ኣዬይ ሱንꬂ ናኢሞ፤ ኢዛካ ኣሞኔ ቢታ ኣሳ። ኤሮቢኣሜ ሶሆን ኢዚ ና ኣቢያይ ካዎቲዴስ።

15

ዩሁዳ ካዎ ኣቢያ

(2ታሪ 13፡1—14፡1)

1 ናባጼ ና ኢዮርባኣሜይ ካዎቲዳ ታማኔ ኦስፑንꬃ ላይꬃን ኣቢያይ ዩሁዳን ካዎቲዴስ። 2 ኣቢያይ ዬሩሳላሜን ሄꬑ ላይꬅ ካዎቲዴስ፤ ኢዛ ኣዬያ ኣቤሴሎሜ ቦሎቶ፤ ኢዚ ሱንꬃይካ ማኢኮ። 3 ኢዚ ካሴ ኢዛ ኣዋይ ኦꬂዳ ናጋራ ኡባ ኦꬂዴስ፤ ኢዛ ዎዚናይ ኢዛ ማይዛ ዳዊቴ ዎዚናይ ኩሜꬅ ኣማኔቲዳ ማላ ጎዳ ባ ጾሳስ ኩሜꬅ ኣማኔቲቤና። 4 ጊዲኮካ ኢዛፔ ጉዬ ዬሩሳላሜን ካዎታና ማላኔ ዬሩሳላሜ ሳሮቴꬃ ናጋና ማላ ጎዳ ኢዛ ጾሳይ ዳዊቴ ጊሻስ ኣቢያስ ኢሲ ኣቱማ ና ኢሚዴስ። * 5 ጎዳይ ሄሳ ኦꬂዳይ ዳዊቲ ሂቴ ኣስ ኦሪዮ ቦላ ኦꬂዳ ናጋራይፔ ኣቲን ጎዳ ሲንꬃን ሱሬ ሚሽ ኦꬂዴስ፤ ባ ዴኦ ላይꬅ ኡባን ጎዳ ኣዛዞታፔ ካሬ ኬዚቤና። * 6 ኣቢያይ ካዎቲዳ ላይꬅ ኡባን ኣቢያ ኣሳራኔ ኤሮቢኣሜ ኣሳራ ባንታ ጊዶን ኦሌቲሼ ዴኢዳ።

7 ኣቢያይ ኦꬂዳ ሃራ ሚሻቲ ኡባይ ዩሁዳ ካዎታ ታሪኬ ማጻፋን ጻፌቲ ኡቲዳ። ኣቢያይኔ ኢዮርባኣሜይ ባንታ ጊዶን ኦሌቲሼ ዴኢዳ። 8 ኣቢያይ ሃይቂዲ ባ ኣዋታን ጋይቲዴስ፤ ኢዚ ዳዊቴ ካታማን ሞጌቲዴስ። ኢዛ ሶሆንካ ኢዛ ና ኣሲ ካዎቲዴስ።

ዩሁዳ ካዎ ኣሳ

(2ታሪ 15፡16—16፡6)

9 ኢስራኤሌ ካዎ ኢዮርባኣሜይ ካዎቲዳ ናምኡ ታማንꬃ ላይꬃን ኣሲ ዩሁዳን ካዎቲዴስ። 10 ኣሲ ዬሩሳላሜን 41 ላይꬅ ካዎቲዴስ፤ ኢዛ ኣዋ ኣያ ኣቤሴሎሜ ቢዮ ማኢኮ።

11 ኣሲ ባ ማካኩሌ ዳዊቲ ኦꬂዳ ማላ ጎዳ ሲንꬃን ሱሬ ሚሽ ኦꬂዴስ። 12 ጎይኖ ዎጋ ፖላናስ ፓራ ላይማ ላይማቲዛይታ ኣሲ ባ ቢታፌ ꬋይሲዴስ፤ ኢዛፔ ካሴ ዴኢዳ ካዎቲ ኦꬂዳ ኤቃ ጾሳ ሚስሌታ ኡባ ꬎቃሌሬꬂ ዬጊዴስ። 13 ኢዛ ኣዋ ኣያ ማኢካ ኣሼሮ ጌቴቲዛ ሃራሲዛ ኤቃ ሚስሌ ሜꬊዳ ጊሻስ ጎዳቴይንታ ጌቴቲዛ ቦንቾፌ ኢዞ ዲጊዴስ። ኣሲ ሄ ኤቃ ሚስሌዛ ቃንጼሬꬂዲ ቄዲሮኔ ዙሌን ጹጊዴስ። 14 ኣሲ ዙምቡላታ ቦላ ጎይኒዛሶሆታ ኡባ ꬋይሶንታ ኣጊኮካ ኢዚ ባ ዴኢዳ ላይꬅ ኡባን ጾሳስ ዎዚናፔ ኣማኔቲዛ ኣስ ጊዲ ዴኢዴስ። 15 ኢዚኔ ኢዛ ኣዋይ ጾሳስ ዱማሲ ዎꬂዳ ቢራ፥ ዎርቃኔ ሃራ ሚሻታ ኤሂዲ ጎዳ ጾሳ ኬꬃ ጊዶን ዎꬂዴስ።

16 ዩሁዳ ካዎ ኣሲኔ ኢስራኤሌ ካዎ ባሼይ ባንታ ዴኦ ላይꬅ ኡባን ኦሌቲሼ ዴኢዳ። 17 ኢስራኤሌ ካዎ ባሼይ ዩሁዳ ቦላ ዎራጂዲ ዩሁዳ ካዎ ኣሳ ቢታ ጌሎንታ ማላኔ ኬኦንታ ማላ ቴቃናስ ኤራማ ካታማ ዩዪ ኣꬋናስ ሚጻ ሂስቲ ጊምቢዴስ።

18 ሄሳ ጋሶን ካዎ ኣሲ ጎዳ ጾሳ ኬꬃኒኔ ባ ካዎቴꬃ ኬꬃን ኣቲዳ ዎርቃኔ ቢራ ኡባ ኬሲዲ ባ ኦሳንቻታ ኩሼን ዎꬂዴስ። ሂስቲዲ ሄዚዮናሳ ና ጻብሪሞና ናዛስ ዳማስቆ ካታማን ዴኢዛ ኣራሜ ካዎ ቤኒ-ሃዳዴስ ኢሞታ ሂስቲ ዬዲዴስ። 19 ሂስቲዲ ኢዛስ፥ «ካሴ ታ ኣዋሲኔ ኔ ኣዋስ ኢስታ ጊዶን ጫቆ ቃላይ ዲዛ ማላ ሃኢ ታ ጊዶኒኔ ኔ ጊዶንካ ጫቆ ቃላይ ዴኦ፤ ሄኮ ቢራኔ ዎርቃ ታኒ ኔስ ኢሞታ ኢማናስ ዬዳዲስ። ኢስራኤሌ ካዎ ባሼይ ባ ኦላንቻታ ታ ቢታፌ ኬሳና ማላ ኔኒ ካሴ ኢዛራ ጫቄቲዳ ጫቆ ቃላ ላላ» ጊዴስ።

20 ቤኒ-ሃዳዴይ ካዎ ኣሲ ጊዳ ቃላ ኤኪዲ ባ ኦላ ጋዳዋታ ኢስራኤሌ ካታማታ ኦላናስ ዬዲዴስ፤ ኢስቲ ኢዮኔ፥ ዳኔ፥ ኣቤሊ-ቤቲ-ማኢካ ጌቴቲዛ ካታማታ፥ ቃሴ ኒፍታሌሜኔ ጌንሴሬጼ ኡባ ኦሊ ኦይኪዴስ። 21 ካዎ ባሼይ ሄሳ ሲዪዲ ኤራማ ካታማ ጊምቢዛይሳ ኣጊዲ ቲርጻ ጌቴቲዛ ካታማ ጉዬ ሲሚዴስ።

22 ሄሳፌ ጉዬ ካዎ ኣሲ ዩሁዳን ዴኢዛ ኣሳይ ኡባይ ኣቶንታ ኬዛና ማላ ኣዋጂሲዴስ፤ ባሼይ ካሴ ሄን ጎኤቲዛ ሹቻኔ ሚꬃ ኤራማፔ ሚዪዳ። ካዎ ኣሲ ሚጺጳኒኔ ቢኒያሜ ቢታን ዴኢዛ ጌባ ኢዛን ሚንꬂ ጊምቢዴስ።

23 ኣሲ ሃኒዳ ሃኖታቲ፥ ኢዛ ሚኖቴꬅ ኡባይ፥ ኢዚ ኦꬂዳ ኦሶቲኔ ኢዚ ኤሲዳ ካታማቲ ዩሁዳ ካዎታ ታሪኬ ማጻፋን ጻፌቲ ኡቲዳ። ጊዶ ኣቲን ኢዚ ጪሚዳ ዎዴ ቶሆ ሳኬቲዴስ። 24 ኣሲ ሃይቂዲ ባ ኣዋታን ጋይቲዴስ፤ ባ ማካኩሌ ዳዊቴ ካታማንካ ሞጌቲዴስ። ኢዛ ና ኢዮሳፊጼይ ኢዛሶሆን ካዎቲዴስ።

ኢስራኤሌ ካዎ ናዳቤ

25 ዩሁዳ ካዎ ኣሲ ካዎቲዳ ናምኣንꬆ ላይꬅ ኢዮርባኣሜ ና ናዳቤይ ኢስራኤሌን ካዎቲዴስ፤ ኢዚ ኢስራኤሌ ቢታ ናምኡ ላይꬅ ሃሪዴስ። 26 ናዳቤይ ካሴ ባ ኣዋይ ናጋራ ኦꬂዳ ኢስራኤሌ ኣሳይ ናጋራ ኦꬃና ማላ ካሌꬂዴስ።

27 ሄ ዎዴ ናዳቤይኔ ኢዛ ኦላንቻቲ ፊሊስጼሜን ዲዛ ጋባቶኔ ካታማ ዶዲ ዲሺን ዪሳኮሬ ዛሬ ጊዲዳ ኣካያ ና ባሼይ ናዳቤ ቦላ ዴንዲዲ ኢዛ ዎꬊዴስ። 28 ዩሁዳ ካዎ ኣሲ ካዎቲዳ ሄꬓንꬆ ላይꬃን ባሼይ ናዳቤ ዎꬊዲ ኢዛሶሆን ካዎቲዴስ። 29 ባሼይ ካዎቲዳ ማላ ኢዮርባኣሜ ሶ ኣሳ ኡባ ዎꬊ ዉርሲዴስ፤ ጎዳይ ሴሎፔ ዪዳ ባ ኣሽካራ ናቤ ኣካያ ባጋራ ዮቲዳ ማላ ኢዮርባኣሜ ኬꬃ ኣሳይ ኡባይ ሃይቂ ዉሪዴስ። * 30 ሄሲ ሃኒዳይ ኢዮርባኣሜይ ባ ሁኤን ኦꬂዳ ናጋራ ጊሻስ፥ ኢስራኤሌ ኣሳ ኢዚ ኦሲሲዳ ናጋራ ጊሻሲኔ ጎዳ ኢስራኤሌ ጾሳ ሃንቄꬂዳ ጊሻሳ።

31 ናዳቤይ ሃኒዳ ሃኖታቲኔ ኢዚ ኦꬂዳ ኦሶቲ ኡባይ ኢስራኤሌ ካዎታ ታሪኬ ማጻፋን ጻፌቲ ኡቲዳ። 32 ዩሁዳ ካዎ ኣሲኔ ኢስራኤሌ ካዎ ባሼይ ባንታ ላይꬅ ኡባን ኦሌቲሼ ዴኢዳ።

ኢስራኤሌ ካዎ ባሼ

33 ዩሁዳ ካዎ ኣሲ ካዎቲዳ ሄꬓንꬆ ላይꬃን ኣካያ ና ባሼይ ኢስራኤሌ ኣሳ ኡባ ቦላ ካዎቲዴስ፤ ኢዚ ቲርጻ ካታማን 24 ላይꬅ ካዎቲዴስ። 34 ኢዮርባኣሜይ ኢስራኤሌ ኣሳ ኦሲሲዳ ናጋራ ኦꬂዲኔ ኢዛ ኦጌን ሄሜቲዲ ባሼይ ጎዳ ሲንꬃን ኢታ ሚሽ ኦꬂዴስ።

16

1 ሃናኒያ ና ኢዩ ባጋራ ጎዳ ቃላይ ባሼ ቦላ ሂዝጊሼ ዪዴስ፤ 2 «ታኒ ኔና ጉዱላፌ ዴንꬃዳ ታ ዴራ ኢስራኤሌ ቦላ ካዎሳዲስ፤ ጊዶ ኣቲን ኔኒ ኢዮርባኣሜይ ቢዳ ኦጌራ ባዳ ታ ዴሬ ኢስራኤሌ ናጋራ ኦሲሳዳሳ፤ ሂስታዳ ታ ኢስታ ናጋራን ሃንቄታና ማላ ታና ዴንꬄꬃዳሳ። 3 ሄሳ ጊሻስ ታኒ ባሼኔ ኢዛ ኬꬃ ኣሳ ሙሌራ ꬋይሳና፤ ታኒ ኔ ኬꬃ ኣሳ ናባጼ ና ኢዮርባኣሜ ኬꬃ ኣሳ ማላ ኦꬃና። 4 ባሼ ዛሬ ካታማን ሃይቂዛ ኦናካ ካናይ ማና፤ ቃሴ ጋጻሬን ሃይቂዛ ኦናካ ካፎይ ማና» ጊዴስ።

5 ባሼይ ሃኒዳ ሃኖታይ፥ ኢዚ ኦꬂዳ ኦሶይኔ ኢዛ ሚኖቴꬃይ ኢስራኤሌ ካዎታ ታሪኬ ማጻፋን ጻፌቲ ኡቲዴስ። 6 ባሼይ ሃይቂዲ ባ ኣዋታን ጋይቲዴስ፤ ቲርጻ ካታማን ሞጌቲዴስ። ኢዛ ና ኤላይ ኢዛሶሆን ካዎቲዴስ። 7 ጎዳይ ሃናኒያ ና ናቤ ኢዩ ባጋራ ባሼ ቦላኔ ኢዛ ሶ ኣሳ ቦላ ቲንቢቴ ዮቲዳ ጋሶይካ ባሼይ ኦꬂዳ ናጋራ ጊሻስ፥ ኢዮርባኣሜይኔ ኢዛ ሶ ኣሳይ ኦꬂዳ ኢታ ኦሶ ማላ ጎዳ ሲንꬃን ኦꬂዳ ጊሻሲኔ ኢዮርባኣሜ ሶ ኣሳ ኡባ ዎꬊ ꬋይሲዳ ጊሻሳ።

ኢስራኤሌ ካዎ ኤላ

8 ዩሁዳ ካዎ ኣሲ ካዎቲዳ 26 ላይꬃን ባሼ ና ኤላይ ኢስራኤሌን ካዎቲዴስ። ቲርጻ ካታማን ኢዚ ናምኡ ላይꬅ ካዎቲዴስ። 9 ካዎ ሹሜኔ ኢዛ ፓራ-ጋሬታፔ ባጋ ኣዛዚዛ ዚሚሬይ ካዎ ቦላ ማካላቴꬃን ዴንዲዴስ። ሄ ዎዴ ካዎ ኤሊ ቲርጻን ዲዛ ካዎ ኬꬃስ ሹሜ ጊዲ ዲዛ ኣርጻሶን ማꬆቲ ዴስ። 10 ዩሁዳ ካዎ ኣሲ ካዎቲዳ 27 ላይꬃን ዚሚሬይ ኣርጻሶ ጌሊዲ ካዎ ኤላ ዎꬊዲ ኢዛሶሆን ካዎቲዴስ።

11 ዚሚሬይ ካዎቲዲ ካዎቴꬃ ኣራታን ኡቲዳ ማላ ባሼ ሶ ኣሳ ኡባ ዎꬊዴስ። ባሼስ ዳቦ ጊዲን ዎይኮ ላጌ ጊዲን ኢሳዴካ ኣሺቤና። 12 ናቤ ኢዩ ባጋራ ጎዳይ ባሼ ቦላ ሃሳይዳ ቃላ ማላ ዚሚሬይ ባሼ ሶ ኣሳ ኡባ ዎꬊዴስ። 13 ሄሲ ሃኒዳይ ባሼይኔ ኢዛ ና ኤላይ ባንታ ኤቃ ጾሳስ ጎይኖን ኦꬂዳ ናጋራ ኡባ ጋሶኒኔ ኢስራኤሌ ኣሳ ኦሲሲዳ ናጋራ ጋሶን ጎዳ ኢስራኤሌ ጾሳ ሃንቄꬂዳ ጊሻሳ።

14 ኤላይ ሃኒዳ ሃራ ሃኖታቲኔ ኢዚ ኦꬂዳ ኦሶቲ ኡባይ ኢስራኤሌ ካዎታ ታሪኬ ማጻፋን ጻፌቲ ኡቲዴስ።

ኢስራኤሌ ካዎ ዚሚሬ

15 ዩሁዳ ካዎ ኣሲ ካዎቲዳ 27 ላይꬃን ዚሚሬይ ቲርጻን ላፑን ጋላስ ጻላ ካዎቲዴስ። ሄ ዎዴ ኢስራኤሌ ኦላንቻቲ ጋባቶኔ ጌቴቲዛ ፊሊስጼሜ ካታማ ዶዲዲ ኡቲዳ። 16 ሄን ዶዲ ኡቲዳ ኢስራኤሌቲ ዚሚሬይ ካዎዛ ቦላ ዴንዲዲ ኢዛ ዎꬊዳይሳ ሲዪዳ ማላ ኦላ ጋዳዋ ኦሚሬ ሄ ጋላሲካ ሄ ሶሆን ኢስራኤሌ ቦላ ካዎꬂዳ። 17 ኦሚሬይኔ ኢዛራ ዲዛ ኢስራኤሌ ኣሳይ ኡባይ ጋባቶኔ ካታማፔ ፑዴ ኬዚዲ ቲርጻ ካታማ ዶዲዳ። 18 ካታማዚ ኦይኬቲዳይሳ ቤኢዳ ማላ ዚሚሬይ ካዎ ኬꬃ ጊዶን ዲዛ ሚጻን ጌሊዲ ካዎ ኬꬃን ታማ ኦይꬂዲ ሄን ኢዛን ሃይቂዴስ። 19 ሄሲ ሃኒዳይ ኢዮርባኣሜይ ኦꬂዳ ናጋራኔ ኢስራኤሌ ኣሳ ኦሲሲዳ ናጋራ ካሊዲ ዚሚሬይ ጎዳ ሲንꬃን ኢታ ሚሽ ኦꬂዳ ጊሻሳ።

20 ዚሚሬይ ሃኒዳ ሃራ ሃኖቲኔ ኢዚ ኦꬂዳ ማካላ ኦሶይ ኡባይ ኢስራኤሌ ካዎታ ታሪኬ ማጻፋን ጻፌቲ ኡቲዴስ።

ኢስራኤሌ ካዎ ኦሚሬ

21 ሄ ዎዴ ኢስራኤሌ ኣሳይ ናምኡ ኬዚ ሻኬቲዴስ። ኣሳፔ ባጋይ ጊናቴ ና ቲቢኔ ካዎꬃና ኮዪን ባጋይ ቃሴ ኦሚሬ ካዎꬃናስ ኮዪዴስ። 22 ኦሚሬ ማዲዛ ኣሳይ ጊናቴ ና ቲቢኔ ማዲዛ ኣሳፔ ሚኒዴስ። ሄሳ ጊሻስ ቲቢኔይ ሃይቂን ኦሚሬይ ካዎቲዴስ።

23 ዩሁዳ ካዎ ኣሲ ካዎቲዳ 31 ላይꬃን ኦሚሬይ ኢስራኤሌ ኣሳ ቦላ ካዎቲዲ 12 ላይꬅ ሃሪዴስ፤ ሂስቲዲ 6 ላይꬅ ቲርጻ ሃሪዴስ። 24 ኦሚሬይ ሳማሪያን ዲዛ ዙምቡላ ሼሜሬፔ 6,000 ሳቂሌ ቢራን ሻሚዲ ካታማ ኬጺዴስ። ሂስቲዲ ሄ ካታማዛ ካሴ ዙምቡላ ጎዳ ሱንꬃን ሳማሪያ ጊዲ ሱንꬂዴስ።

25 ጊዶ ኣቲን ኦሚሬይ ጎዳ ሲንꬃን ኢታ ሚሽ ኦꬂዴስ፤ ኢዚ ባፔ ካሴ ዴኢዳ ካዎታ ኡባታፔካ ኣꬊዳ ናጋራ ኦꬂዴስ። 26 ናባጼ ና ኢዮርባኣሜይ ኦꬂዳ ናጋራኔ ኢስራኤሌ ኣሳ ኦሲሲዳ ናጋራ ኦሚሬይ ካሊዴስ፤ ሄ ኤቃ ጾሳስ ጎይኒዛ ሃኖታይ ጎዳ ኢስራኤሌ ጾሳ ሃንቄꬂዴስ።

27 ኦሚሬይ ሃኒዳ ሃራ ሃኖታይ፥ ኢዚ ኦꬂዳ ኦሶቲኔ ኢዛ ሚኖቴꬃይ ኢስራኤሌ ካዎታ ታሪኬ ማጻፋን ጻፌቲ ኡቲዴስ። 28 ኦሚሬይ ሃይቂዲ ባ ኣዋታን ጋይቲዴስ፤ ሳማሪያ ካታማንካ ሞጌቲዴስ። ኢዛ ና ኣካቤይ ኢዛሶሆን ካዎቲዴስ።

ኢስራኤሌ ካዎ ኣካቤ

29 ዩሁዳ ካዎ ኣሲ ካዎቲዳ 38 ላይꬃን ኦሚሬ ና ኣካቤይ ኢስራኤሌን ካዎቲዴስ፤ ኦሚሬ ና ኣካቤይ ሳማሪያ ካታማን ኢስራኤሌ ቦላ 22 ላይꬅ ካዎቲዴስ። 30 ኦሚሬ ና ኣካቤይ ባፔ ካሴ ዎዴ ዴኢዳ ካዎታ ኡባታይሳፌካ ኣꬊዳ ኢታ ሚሽ ጎዳ ሲንꬃን ኦꬂዴስ። 31 ናባጼ ና ኢዮርባኣሜይ ኦꬂዳ ናጋራ ላፋ ሚሽ ጊዲ ቆፎ ጻላ ጊዶንታ ሲዶናታ ካዎ ኤቲባኣሌ ናዮ ኤልዛቤሎ ባስ ማቾ ኤኪዲ ባኣሌ ጌቴቲዛ ኤቃ ጾሳስ ሃጋዚዴሲኔ ጎይኒዴስ። 32 ሳማሪያ ካታማን ኢዚ ኬጺሲዳ ኤቃ ጾሳ ባኣሌ ኬꬃን ያርሾ ያርሺዛሶ ኬጺዴስ። 33 ቃሴ ኣካቤይ ኣሼሮ ጌቴቲዛ ጾሳይ ሚስሌ ኤሲዲ ባፔ ካሴ ዴኢዳ ካዎታ ኡባታፔ ኣꬂዲ ጎዳ ኢስራኤሌ ጾሳ ሃንቄꬂሲዛ ናጋራ ኦꬂዴስ።

34 ኣካቤ ካዎቴꬃ ዎዴ ቤቴሌፔ ዪዳ ሂኤሌይ ኢያርኮ ካታማ ዛሪ ኤሲዴስ። ናዌ ና ኢያሶ ባጋራ ጎዳይ ዮቲዳ ማላ ሂኤሌይ ኢያርኮ ኬጻናስ ዮች ዬጊዛ ዎዴ ኣብራሜ ጌቴቲዛ ኢዛስ ባይራ ናዚ ሃይቂዴስ፤ ጊምቤ ፔንጌታ ጌልꬂዛ ዎዴ ሳጉቤ ጌቴቲዛ ኢዛስ ዉርሴꬃ ካሎ ናዚ ሃይቂዴስ።

17

ኤላሳ ቁሮቲ ሚዚዳ

1 ጋላኣዴን ቴሲቤ ጌቴቲዛሶፔ ዪዳ ናቤ ኤላሲ ካዎ ኣካቤስ፥ «ታኒ ኢዛስ ኦꬂዛ ጎዳ ኢስራኤሌ ጾሳይ ቤዪን ሃይሳፌ ያና ላይꬃታን ታኒ ዮቶንታ ዲሺን ሳኣን ኢራይ ቡኬና ዎይኮ ጻዛይካ ጻዛቴና» ጊዴስ። *

2 ሄሳፌ ሲሚን ጎዳ ቃላይ ናቤ ኤላሳኮ ዪዲ ኢዛስ፥ 3 «ሃይሳፌ ዴንዳዳ ኣርሼይ ሞኪዛ ባጋ ባ፤ ሄን ዮርዳኖሴ ሻፋፔ ኣርሼይ ሞኪዛ ባጋራ ዲዛ ኮራቴ ሻፋ ማታን ቆቴታ። 4 ኔኒ ሄ ሻፋፔ ሃꬅ ኡያና፤ ቁሮቲ ኔና ሄን ቁማ ሚዛና ማላ ታኒ ኢስታ ኣዛዛዲስ» ጊዴስ። 5 ኤላሲካ ጎዳይ ጊዳ ማላ ቢዴስ፤ ዮርዳኖሴ ሻፋፔ ኣርሼይ ሞኪዛ ባጋራ ዲዛ ኮራቴ ሻፋ ቢዲ ሄን ኡቲዴስ። 6 ማላዶኔ ኦማርስ ቁሮቲ ኡኬꬂኔ ኣሾ ኤላሳስ ኤሂዳ፤ ሃꬂካ ሄ ሻፋፔ ኡዪሼ ዴኢዴስ። 7 ቢታን ኢራይ ቡኮንታ ኣጊዳ ጊሻስ ጉꬃ ዎዴፔ ጉዬ ሻፋዚ ሜሊዴስ።

ኤላሳኔ ሲራፍታን ዲዛ ኣምኤዮ

8 ሄሳፌ ጉዬ ጎዳ ቃላይ ኤላሳኮ ዪዲ፥ 9 «ሃይሳፌ ዴንዳዳ ሲዶናን ዲዛ ሲራፍታ ባዳ ሄን ዴኣሻ። ኢሲ ኣምኤ ማጫሳያ ኔና ቁማ ሚዛና ማላ ታኒ ኣዛዛዲስ» ጊዴስ። *

10 ሄሳፌ ጉዬ ኤላሲ ዴንዲዲ ሲራፍታ ቢዴስ፤ ኢዚ ቢዲ ካታማ ፔንጌ ጋኪዳ ማላ ኢሲ ኣምኤ ማጫሳያ ሚꬅ ማጺዛሮ ዴሚዴስ፤ ኤላሲ ኢዞ ጼይጊዲ፥ «ዛይ ታስ ኡያና ሃꬅ ኤካ ያርኪ!» ጊ ዎሲዴስ። 11 ማጫሲያ ሃꬃ ኤሃናስ ቢሺን ኢዚ ኢዞ ጼይጊዲ፥ «ዛይ ታስ ኣይኮ ባꬊዛ ሚሽ ኤካ ያርኪ!» ጊዴስ።

12 ሂስቲን ማጫሳያ ኢዛስ፥ «ጎዳ ኔ ጾሳይ ቤዪን ታስ ኦቶን ዲዛ ኩጳ ꬊሌይፌኔ ጻሮን ዲዛ ጉꬃ ዛይቴይፔ ኣቲን ሃራይ ኣይኮይካ ዴና። ታኒ ሃይሳ ዪዳይ ጉꬃ ሚꬅ ሚጻ ሶ ሲማዳ ሂኖካ ታኒኔ ታ ናዚ ኢሲቶ ኡኪ ሚዲ ሃይቃናሳ» ጋዱስ።

13 ኤላሲካ ማጫሳይስ ዛሪዲ፥ «ኣይኮይ ባዋ፥ ያዮፋ፤ ሶ ባዳ ኔ ጊዳ ማላ ኦꬃ፤ ጊዶ ኣቲን ካሴታዳ ኔ ꬊሌፌ ጉꬃ ኡኬꬅ ኡካዳ ታስ ኤካ ያ፤ ሄሳፌ ጉዬ ኔሲኔ ኔ ናዛስ ኡካ። 14 ጋሶይካ ጎዳ ኢስራኤሌ ጾሳይ፥ ‹ሳኣ ቦላን ጎዳይ ኢራ ቡኪሳና ጋካናስ ꬊሌዚ ኦቶፔ ዉሬና፤ ዛይቴዚካ ጻሮፔ ሙሌካ ዉሬና› ጌስ» ጊዴስ።

15 ማጫሲያካ ባዳ ኤላሲ ዮቲዳ ማላ ኦꬃዱስ፤ ሄሳ ማላን ኤላሲ፥ ኣምኤያኔ ኢዚ ሶ ኣሳይ ዳሮ ዎዴስ ጊዲዛ ካꬅ ዴሚዳ። 16 ኣይስ ጊኮ ጎዳይ ኤላሳ ባጋራ ዮቲዳ ቃላ ማላ ኦቶፔ ꬊሌይ ዉሪቤናኔ ጻሮፔ ዛይቴይ ሙሌካ ዉሪቤና።

17 ጉꬃ ዎዴፔ ጉዬ ሄ ኣምኤይ ናይ ሃርጊዴስ፤ ሃርጌዚ ሚኒ ሚኒ ቢን ናዚ ሃይቂዴስ። 18 ማጫሳያ ኤላሳ፥ «ሃይሶ ጾሳ ኣሶ! ታ ኔስ ኣይ ኢታ ኦꬃዲና? ኔኒ ታ ናጋራ ታና ሃሳኢሳዳ ታ ናዛ ዎꬋናስ ታኮ ያዲ?» ጋዱስ።

19 ኤላሲካ ኢዚስ ዛሪዲ፥ «ኣኔ ናዛ ታስ ሃማ» ጊዴስ። ናዛ ኢዚ ኪኦፔ ኤኪዲ ፑዴ ባ ዴኢዛ ፖቄ ኬሲዲ ባ ሂጻን ኢሺሲዴስ። 20 ሂስቲዲ ጎዳስ፥ «ኣቤት ጎዳዉ፥ ታ ጾሳዉ፥ ቃሴ ሃኖ ታኒ ኢዚኮን ዴኢዛ ኣምኤ ሚሺራይ ናዛ ዎꬋዳ ኢዚ ቦላካ ሜቶ ኤሃይ?» ጊዲ ዋሲዴስ። 21 ሄሳፌ ሲሚዲ ናዛ ቦላ ሄꬑቶ ዛቁሊዲ ጎዳስ፥ «ኣቤት ጎዳዉ፥ ታ ጾሳዉ! ሃ ናዛ ሼምፖ ዛራ» ጊዲ ዋሲዴስ። *

22 ሂስቲን ጎዳይ ኤላሳ ዋሶ ሲዪዴስ። ናዛ ሼምፖይካ ሲሚን ናዚ ፓጺዴስ። 23 ኤላሲ ናዛ ኤኪዲ ፖቄዛፔ ዱጌ ዎꬊዴስ፤ ናዛ ኣዬይስ ኢሚዲ፥ «ቤኣ! ኔ ናዚ ፓጺዴስ» ጊዴስ።

24 ሄሳፌ ጉዬ ሚሺሬያ ኤላሳ፥ «ኔኒ ጾሳ ኣስ ጊዲዳይሳኔ ኔ ዶናፔ ኬዚዛ ጎዳ ቃላይ ቱሙ ጊዲዳይሳ ታኒ ሃኢ ኤራዲስ» ጋዱስ።

18

ኤላሳኔ ባኣሌ ናቤታ

1 ኢራይ ꬋዮሶፌ ሄꬓንꬆ ላይꬃን፥ ዳሮ ዎዴፔ ጉዬን ጎዳይ ኤላሳ፥ «ባዳ ካዎ ኣካቤስ ቆንጫ። ታኒ ሃ ቢታ ቦላ ኢራ ቡኪሳና» ጊዴስ። 2 ሂስቲን ኤላሲ ኣካቤስ ቤታናስ ዴንዲ ቢዴስ።

ሄ ዎዴ ሳማሪያን ዎልቃማ ኮሻይ ዴስ። 3 ኣካቤይ ባ ካዎቴꬃ ኬꬃን ኣላፌቴꬃን ኣዛዚዛ ኣብዲዩ ጼይጊዴስ። ኣብዲዩይ ጎዳስ ኬሂ ያዪዛ ኣሳ። 4 ኤልዛቤላ ጎዳ ናቤታ ዎꬊሲዛ ዎዴ ኣብዲዩይ ኢስታፌ ጼታታ ኤኪዲ ናምኡ ኬሲ ሻኪዴስ፤ ኢቻሽ ታማታ ኢሲ ጎንጎሎን ሃንኮ ኣቲዳ ኢቻሽ ታማታ ሃራ ጎንጎሎን ኤፊ ቆቲዲ ካꬂኔ ሃꬅ ኢስታስ ኢሚሼ ጋምኢዴስ።

5 ኣካቤይ ኣብዲዩ ጼይጊዲ፥ «ኦኒ ኤሪዜ ኑኒ ማታ ዴሚዲ ፓራታኔ ባቁሎታ ዎꬎንታ ማላ ኣሻናኮ ሳኣን ፑልቶይ ዲዛሶ ኡባኔ ሻፋይ ዲዛሶ ኡባ ባ» ጊዴስ። 6 ሄሳ ጊሻስ ባ ባናሶ ባናሶ ሻኬቲ ቢዳ፤ ኣካቤይ ኢሲ ባጋራ ባርካ ቢዴስ፤ ቃሴ ኣብዲዩይካ ሃራ ባጋራ ቢዴስ።

7 ኣብዲዩይ ቢሼ ኦጌ ቦላ ኤላሳራ ጋይቲዴስ። ኣብዲዩይ ኤላሳ ጊዲዳይሳ ኤሪዲ ቢታ ቦላ ጉፋኒዲ፥ «ታ ጎዳ ኤላሳ! ኣዳፌ ሃይሲ ኔኔ?» ጊዴስ።

8 ኤላሲ ኢዛስ፥ «ኤ ታናኮ! ኔኒ ባዳ፥ ‹ኤላሲ ሃይሳን ዴስ› ጋዳ ኔ ጎዳስ ዮታ» ጊዴስ።

9 ሂስቲን ኣብዲዩይ ኤላሳስ፥ «ታኒ ኔና ኣይ ቆሂኔ ኔኒ ታና ኔ ኣይሌዛ ሃይቃና ማላ ኣካቤ ኩሼን ኣꬃ ኢሚዛይ? 10 ኔ ጎዳይ ዴኦ ጾሳይ ቤዪን ታ ጎዳይ ኔና ኮይሳናስ ኪቶንታ ዴሬይ ዎይኮ ካዎቴꬂ ሙሌካ ባዋ። ኢስቲ፥ ‹ኤላሲ ሃይሳን ዴና› ጊዛ ዎዴ ኔኒ ሃይሳን ባይንዳይሲ ቱማ ጊዲዳይሳ ኤራናስ ኣካቤይ ዴሬ ሃሪዛይታ ጫቂሲዴስ። 11 ሃኢ ታኒ ታ ጎዳኮ ባዳ፥ ‹ኤላሲ ሃይሳን ዴስ› ጋና ማላ ኔ ኮያሳ። 12 ታኒ ኔፔ ሻኬታ ቢዛ ዎዴ ጎዳ ኣያናይ ኔና ዴንꬂዲ ኣዋ ኤፋናኮ ታ ኤሪኬ፤ ታኒ ኣካቤስ ዮቲዳፔ ጉዬ ኢዚ ኔና ዴሞንታ ኣጊኮ ታና ዎꬋና፤ ታኒ ኔ ኣሽካራይ ናቴꬃፌ ዶማዳ ጎዳስ ያዪዛ ኣሳ። 13 ኤልዛቤላ ጎዳ ሱንꬃን ቲንቢቴ ዮቲዛይታ ዎꬊሲዛ ዎዴ ታኒ ኢስታፌ ጼቱ ኣሳታ ኤካዳ ኢቻሽ ታሙ ኢቻሽ ታሙ ኢሲ ጎንጎሎን ቆታዳ ቁማ ሚዛዲሲኔ ሃꬂካ ኡሻዲስ። ሂስቲን ሄሳ ታኒ ኦꬂዳይሳ ኔኒ ታ ጎዳይ ሲያቤኪ? 14 ሃኢ ታኒ ታ ጎዳኮ ባዳ፥ ‹ኤላሲ ሃይሳን ዴስ› ጋና ማላ ኔ ኮያሳ። ሂስቲኮ ኢዚ ታና ዎꬋና» ጊዴስ።

15 ኤላሲካ ኢዛስ፥ «ታኒ ኢዛስ ኣዛዜቲዛ ኡባፌ ዎልቃማ ጎዳይ ቤዪን ቱማፔ ታኒ ሃች ኣካቤ ኣይፌን ቤታና» ጊዴስ።

16 ኣብዲዩይ ኣካቤራ ጋይታናስ ቢዲ ኣካቤስ ዮቲን ኣካቤይ ኤላሳራ ጋይታናስ ቢዴስ። 17 ኣካቤይ ኤላሳ ዴሚዲ፥ «ኢስራኤሌ ቢታ ቡልኣካ ካኢዛይ ኔኔ?» ጊዴስ።

18 ኤላሲ ኣካቤስ፥ «ጎዳ ኣዛዞ ኣጊዲ ባኣሌ ኤቃታስ ጎይኒዲ ቢታ ቡልኣኪዛይ ኔናኔ ኔ ኣዋ ሶ ኣሳ ኣቲን ኢስራኤሌ ቢታ ቡልኣኪዛይ ታና ጊዲኬ። 19 ሃኢ ኢስራኤሌ ኣሳ ኡባ ቃርሜሎሴ ዙማ ቦላ ታናራ ጋይታና ማላ ጼይጋ፤ ቃሴ ኤልዛቤሊ ማዳፌ ሚዛይታ 450 ባኣሌ ናቤታኔ 400 ኣሼሪ ናቤታ ሺሻ» ጊዴስ።

20 ሄሳ ጊሻስ ኣካቤይ ኪቲዲ ኢስራኤሌ ኣሳ ኡባኔ ናቤታ ቃርሜሎሴ ዙማ ቦላ ሺሺዴስ። 21 ኤላሲ ሺቂዳ ኣሳኮ ቢዲ፥ «ኢንቴ ኣይዴ ጋካናስ ናምኡ ቆፋን ዳኔ? ጎዳይ ጾሳ ጊዲኮ ኢዛ ካሊቴ! ዎይኮ ባኣሌይ ጾሳ ጊዲኮ ኢዛ ካሊቴ» ጊዴስ። ዴሬዚ ጊዲኮ ኢሲ ቃላካ ቃቲቤና።

22 ሄሳፌ ጉዬ ኤላሲ ዴራስ፥ «ጎዳ ናቤታፔ ታ ጻላ ኣታዲስ፤ ባኣሌስ ኦይዱ ጼታኔ ኢቻሽ ታሙ ናቤቲ ዴቴስ። 23 ኣኔ ኑስ ናምኡ ኮርማ ቦራታ ኢሚቴ፤ ሄ ኮርማታፔ ኢሳ ኢስቲ ዶሬቶ፤ ኮርማ ሹኪዲ ቃንጼሬꬄቶ፤ ሂስቲዲ ኣሾዛ ሚꬃ ቦላ ዎꬄቶ፤ ጊዶ ኣቲን ታማ ኤꬆፌቶ። ታኒካ ናምኣንꬆ ኮርማ ጊጊሳዳ ሚꬃ ቦላ ዎꬃና፤ ሂስታዳ ታማካ ኤꬂኬ። 24 ኢንቴ ኢንቴ ጾሳ ሱንꬅ ጼይጊቴ፤ ታኒካ ጎዳኮ ዎሳና፤ ሱንꬃ ጼይጊን ሲዪዲ ያርሾዛ ሚዛ ታማ ኪቲዛይሲ ጾስ ጊዶ» ጊዴስ።

ሂስቲን ኣሳይ፥ «ሃይሲ ሎኦ ቆፋ» ጊዲ ኤኪዴስ።

25 ሄሳ ጊሻስ ኤላሲ ባኣሌ ናቤታስ፥ «ኢንቴ ጮራ ጊዲዳ ጊሻስ ኢሲ ኮርማ ዶሪ ኤኪዲ ኮይሮቲ ጊግሲቴ። ሂስቲዲ ኢንቴ ጾሳ ሱንꬃ ጼይጊቴ ኣቲን ኢዛን ታማ ኤꬆፍቴ» ጊዴስ።

26 ኢስቲ ባስ ኢሜቲዳ ኮርማ ኤኪዲ ጊግሲዳ።

ማላዶፔ ሴታ ጋላስ ጋካናስ ባኣሌ ሱንꬃ ጼይጊዲ፥ «ሃኢ ባኣሌ! ኑ ዎሳ ሲያ» ጊዲ ዎሲዳ፤ ጊዶ ኣቲን ሲዬቲዛ ጬንጉርሲ ዴና፤ ዛሮ ኢሚዛይካ ዴና። ሂስቲን ባንቲ ጊግሲዳ ያርሺዛሶ ዱሪሼ ዩዪዳ።

27 ሳኣይ ሴታ ጋላስ ጊዲን ኤላሲ፥ «ኢንቴ ቃላ ꬎቁ ሂስቲዲ ዎሲቴ! ኢዚ ጾስ ጊዴኔ! ኢዚ ቆፋን ሼኪዳኮ ኦኔ ኤሪዛይ፥ ዎይኮ ኢዛስ ኦሶይ ዳሪዳኮ፥ ዎይኮ ማንዳሪዳኮ፥ ዎይኮ ꬊስኪዳ ጊዲኮ ዴንꬃናስ ኮሼስ!» ጊዲ ኢስታ ቦላ ቂልጪ ካኢዴስ።

28 ሄሳ ጊሻስ ባንታ ቃላ ꬎቁ ሂስቲዲ ዎሲዳ። ቃሴ ካሴ ባንታ ጎይኒዛ ዎጋ ማላ ባንታ ቦላራ ሱꬃይ ጎጋና ጋካናስ ቶራኒኔ ማሻን ባና ማዱንꬂዳ። 29 ሴታ ጋላሲ ኣꬊን ኦማርሳ ያርሾ ሺሺዛ ዎዴይ ጋካናስ ኢስቲ ሃፓኔ ቡራ ቲንቢቴ ሃሳይዳ ሺን ኣይኮ ዛሮካ ዴሚቤቴና፤ ኢስታ ጬንጉርሳ ሲዪዲ ዛሮ ኢሚዛይ ባዋ።

30 ሂስቲን ኤላሲ ኡባ ኣሳስ፥ «ሃ ታኮ ሺቂቴ» ጊን ኣሳይ ኢዛኮ ሺቂዴስ፤ ጎዳሲ ያርሾ ያርሺዛሶዚ ላሌቲዳይሳ ዛሪ ጊምቢዴስ። 31 ጎዳ ቃላይ ያቆቤኮ ዪዲ፥ «ኔ ሱንꬂ ኢስራኤሌ ጌቴታና» ጊዲ ዮቲዳ ያቆቤ ናይታ ቆሞታ ቆዳን ኤላሲ ታማኔ ናምኡ ሹቻታ ኤኪዴስ። * 32 ሂስቲዲ ጎዳ ሱንꬃስ ሄ ሹቻታን ያርሾሶሆ ጊምቢዴስ፤ ያርሾ ያርሺዛሶዛ ዩዪ ኣꬋናስ ታማኔ ኦይዱ ሊቲሮ ሃꬅ ኦይኪዛ ኦላ ቦኪዴስ።

33 ሄሳፌ ጉዬ ያርሾ ያርሺዛሶዛ ቦላ ሚꬅ ጊግሲ ዎꬂዲ ኮርማ ኣሾዛ ቆሞን ቆሞን ቃንጼሬꬂዲ ሚꬃ ቦላ ዎꬂዴስ። ሂስቲዲ ኣሳ፥ «ኦይዱ ባꬃታን ሃꬅ ኩንꬂዲ ጹጋና ያርሾዛ ቦላኔ ሚꬃ ቦላ ጉሲቴ» ጊን ኢስቲ ጉሲዳ። 34 ዛሪዲካ ኤላሲ ኣሳታ፥ «ናምኣንꬆካ ጉጂቴ» ጊን ኢስቲ ናምኣንꬆካ ጉጂዳ።

ቃሴካ ኤላሲ ኣሳታ፥ «ሄꬓንꬆዛካ ጉጂቴ» ጊን ሄꬓንꬆካ ጉጂዳ። * 35 ሃꬃይ ያርሾ ያርሺዛሶ ኦላ ኩሚ ጎጊዴስ።

36 ኦማርሳ ዎዴ ያርሾ ሺሺዛ ዎዴይ ጋኪን ናቤ ኤላሲ ያርሾሶሆ ሺቂዲ፥ «ኣቤት ጎዳዉ! ኣብራሃሜ ጾሳዉ፥ ዪሳቃ ጾሳዉ፥ ኢስራኤሌ ጾሳዉ፥ ኔኒ ኢስራኤሌ ጾሳ ጊዲዳይሲ፥ ታኒካ ኔ ኣይሌ ጊዲዳይሲኔ ታኒ ሃይሳ ኡባ ኔ ቃላን ኦꬂዳይሲ ሃች ኤሬቶ። 37 ኣቤት ጎዳዉ! ኔኒ ጎዳይ ቱማ ጾሳ ጊዲዳይሳኔ ኔኒ ኢስታ ዎዚና ኔኮ ዛሮ ቦላ ዲዛይሳ ሃ ኣሳይ ኤራና ማላ ኔኒ ታ ዎሳ ሲያ፤ ሲያዳካ ታስ ዛሮ ኢማ!» ጊዴስ።

38 ሂስቲን ጎዳ ታማይ ዎꬊዲ ጹጊዛ ያርሾ፥ ሚꬃ፥ ሹቻኔ ቢታ ሚዴስ፤ ኦላ ጊዶን ዲዛ ሃꬃካ ላጪዴስ። 39 ኣሳይ ኡባይ ሄሳ ቤኢዳ ዎዴ ጉፋኒዲ፥ «ጎዳይ ጾሳ! ጎዳይ ኢዚ ጻላ ቱሙ ጾሳ!» ጊዳ።

40 ሄሳፌ ጉዬ ኤላሲ ኢስታስ፥ «ባኣሌ ናቤታ ኦይኪቴ። ኢስታፌ ኢሲ ኣሲካ ኬሲ ኤኪ ቦፖ» ጊዴስ፤ ሂስቲን ዴሬዚ ኢስታ ኦይኪዴስ፤ ኤላሲ ኢስታ ቂሶኔ ሻፋ ኤፊዲ ሹኪሲዴስ።

ጎዳይ ኢራ ቡኪሲዴስ

41 ኤላሲ ኣካቤስ፥ «ዎልቃማ ኢራ ጉንꬃይ ሲዬቲዛ ጊሻስ ኬዛ ባዳ ማ፥ ኡያ» ጊዴስ። 42 ሄሳ ጊሻስ ኣካቤይ ማናሲኔ ኡያናስ ቢዴስ። ጊዶ ኣቲን ኤላሲ ቃርሜሎሴ ዙማ ጼራ ኬዚዲ ባ ሁኤ ጉልባቴታ ጊዶ ዱጌ ጌልꬂዲ ጹጉኒዴስ።

43 ሄሳፌ ጉዬ ኤላሲ ባ ኣሽካራ፥ «ባ፤ ፑዴ ኬዛዳ ኣኔ ኣባኮ ዛራ ጼላ» ጊዴስ።

ኣሽካራዚካ ቢ ጼሊዲ ኢዛስ፥ «ኣይኮይካ ዴና» ጊዴስ።

ኤላሲ ባ ኣሽካራ፥ «ባዳ ጼላ» ጊዲ ላፑንቶ ኣዛዚዴስ።

44 ኣሽካራዚ ላፑንꬆዛን፥ «ቤኣ! ኣሳ ኩሼ ኬና ሻራይ ኣባፌ ኬዚሼ ዴስ» ጊዴስ። *

ሂስቲን ኤላሲ ባ ኣሽካራ፥ «ባ፤ ባዳ ኣካቤ፥ ‹ኢራይ ኔና ቤꬅ ዲጎንታ ማላ ኔ ፓራ-ጋሬን ኡታዳ ዱጌ ኔ ሶ ዎꬋ› ጋዳ ዮታ» ጊዴስ።

45 ጉꬅ ጋምኢሺን ኢራ ሻራይ ሳሎ ꬊፒ ሂስቲዴስ፤ ጫርኮይ ጫርኪዴስ፤ ዎልቃማ ኢራይካ ቡኪዴስ። ኣካቤይ ፓራ-ጋሬን ኡቲዲ ኢዝራኤሌ ካታማ ቢዴስ። 46 ጎዳ ዎልቃይ ኤላሳ ቦላ ዎꬊዴስ፤ ኤላሲ ባ ማይኦ ፑዴ ማርጺዲ ኢዝራኤሌ ካታማ ጋካናስ ኣካቤፔ ሲንꬃን ሲንꬃን ዎጺዴስ።

19

ኤልዛቤሊፔ ኤላሲ ቤትዳ ቤቴ

1 ኤላሲ ኦꬂዳ ኦሶ ኡባ፥ ባኣሌ ናቤታካ ጊꬃ ማሻን ኢዚ ዎስቲ ዎꬊሲዳኮ ኣካቤይ ኤልዛቤሊስ ዮቲዴስ። 2 ሂስቲን ኤልዛቤላ፥ «ኔኒ ሄ ናቤታ ቦላ ኦꬆይሳꬆ ታኒካ ኔ ሼምፖ ዎንቶ ሃኒ ዎዴ ኢዚꬆ ኦꬆንታ ኣጊኮ ጾሳቲ ሄሳፌካ ኣꬊዛ ኢታ ታ ቦላ ጋꬄቶ» ጋዳ ቃስታኔ ኤላሳስ ዬዳዱስ።

3 ሂስቲን ኤላሲ ባቢዲ ባ ሼምፖ ኣሻናስ ዩሁዳ ቢታን ዲዛ ቤርሳቤሄ ጋካናስ ቤቲዴስ፤ ባ ኣሽካራካ ሄን ኣጊዴስ። 4 ኢሲ ጋላሳ ኦጌ ባዞን ሄሜቲዴስ። ቢሼ ሳንካራ ሚꬃ ኩዋ ጋርሳን ኡቲዲ፥ «ኣቤት ጎዳዉ! ታስ ጊዳና፤ ታኒ ታ ኣዋታፔ ኣꬊኬ። ታ ሼምፖዮ ኔ ኤካ» ጊዲ ሃይቆ ኣሞቲ ዎሲዴስ።

5 ሄሳፌ ጉዬ ሳንካራ ኩዋን ኢቺዲ ꬊስኪዴስ፤ ኢዚ ሄን ꬊስኮን ዲሺን ኢሲ ኪታንቻይ ኢዛ ቦቺዲ፥ «ዴንዳዳ ሃይሳ ማ» ጊዴስ። 6 ሂስቲን ዴንዲዲ ኢዚ ጼሊዛ ዎዴ ሴላን ኡኬቲዳ ኮምፓኔ ኦቶራ ዲዛ ሃꬅ ባ ሁኤሶፔ ዴሚዴስ፤ ኢዛፔ ሚ ኡዪዳፔ ጉዬን ሲሚ ꬊስኪዴስ። 7 ጎዳ ኪታንቻይ ናምኣንꬆካ ዪ ኤላሳ ቤጎꬂዲ፥ «ኔኒ ባናሶይ ሃሆ ጊዲዳ ጊሻስ ዴንዳዳ ማ» ጊዴስ።

8 ሂስቲን ኤላሲ ዴንዲዲ ሚዴሲኔ ኡዪዴስ። ኤላሲ ካꬃ ሚ ሚኒዲ ጾሳ ዙማ ኮሬቤ ጋካናስ ኦይዱ ታሙ ጋላሲኔ ኦይዱ ታሙ ኦማርስ ሄሜቲዴስ። 9 ሄን ዲዛ ጎንጎሎ ጊዶ ጌሊዲ ኣቂዴስ።

ኤላሳስ ጎዳ ቆንጬꬅ

ጎዳ ቃላይ ኢዛኮ ዪዲ፥ «ኤላሳ! ሃይሳን ኣይ ኦꬃይ?» ጊዴስ።

10 ሂስቲን ኤላሲ፥ «ኡባፌ ዎልቃማ ጎዳ ጾሳስ ታኒ ኬሃ ዚልኤታዲስ፤ ጋሶይካ ኢስራኤሌ ኣሳይ ኔናራ ጫቄቲዳ ጫቆዛ ሜንꬂዴስ፤ ኔስ ያርሾ ያርሺዛሶሆታካ ላሊዴስ፤ ኔ ናቤታካ ጊꬃ ማሻን ዎꬊዴስ፤ ታኒ ታርካ ኣታዲስ ሺን ሃኢ ታናካ ዎꬋና ኮዬቴስ» ጊዴስ። **

11 ጎዳይ ኢዛስ፥ «ሄሳፌ ኬዛ ባዳ ዙማ ጼራን ታ ሲንꬃን ኤቃ፤ ጎዳይ ሄራ ኣꬋና» ጊዴስ። ሄሳፌ ጉዬ ዎልቃማ ጫርኮይ ዙማታ ጳልቄሬꬂዴስ፤ ዛላታካ ኪንቼሬꬂ ዬጊዴስ፤ ጎዳይ ጊዲኮ ሄ ጫርኮዛ ጊዶን ዴና። ሄ ጫርኮዛፔ ሲሚን ቢታይ ቃጺዴስ፤ ጎዳይ ሄ ቢታ ቃꬃንካ ዴና። 12 ቢታ ቃꬃፌ ሲሚን ታማይ ኬዚዴስ፤ ጊዶ ኣቲን ጎዳይ ታማ ጊዶን ዴና። ታማፔ ሲሚን ሳሱኬꬃ ጬንጉርሲ ሲዬቲዴስ። 13 ኤላሲ ሄሳ ሲዪዲ ባ ማይኢዳ ሃሼ ማይኦን ባ ኣይፌሶ ካሚዴስ። ሂስቲዲ ካሬ ኬዚ ጎንጎሎዛ ፔንጌን ኤቂዴስ።

ሄሳፌ ጉዬ፥ «ኤላሳ! ሃይሳን ኣይ ኦꬃይ?» ጊዛ ጬንጉርስ ሲዪዴስ።

14 ኤላሲ ዛሪዲ፥ «ኡባፌ ዎልቃማ ጎዳ ጾሳስ ታኒ ኬሃ ዚልኤታዲስ፤ ጋሶይካ ኢስራኤሌ ኣሳይ ኔናራ ጫቄቲዳ ጫቆዛ ሜንꬂዴስ፤ ኔስ ያርሾ ያርሺዛሶሆታካ ላሊዴስ፤ ኔ ናቤታካ ጊꬃ ማሻን ዎꬊዴስ፤ ታኒ ታርካ ኣታዲስ ሺን ሃኢ ታናካ ዎꬋና ኮዬቴስ» ጊዴስ።

15 ሂስቲን ጎዳይ ኤላሳስ ዛሪዲ፥ «ኔ ካሴ ዪዳ ኦጌዛራ ሲማዳ ዳማስቆ ባዞ ባ። ሄ ባ ጋካዳ ኣዛሄሌይ ኣራሜ ቦላ ካዎታና ማላ ኢዛ ቲያ። * 16 ቃሴካ ኒሚሼ ና ኢዩ ኢስራኤሌ ቦላ ካዎታና ማላ ቲያ። ሄሳꬆካ ኔ ሶሆን ናቤ ጊዳና ማላ ኣቤሊ-ማሆሌ ዴሬ ኣስ ሳፋጼ ና ኤልሳኤ ቲያ። * 17 ኣዛሄሌ ማሻፌ ኬሲ ኤኪ ኣቲዳይሳ ኢዩይ ዎꬋና፤ ቃሴ ኢዩ ማሻፌ ኬሲ ኤኪ ኣቲዳይሳ ኤልሳኢ ዎꬋና። 18 ባኣሌስ ጉልባቶንታይታኔ ባ ዶናን ባኣሌ ጌቴቲዛ ኤቃ ሚስሌዛ ዬሮንታ ኣቲዳ 7,000 ኣስ ታኒ ኢስራኤሌን ታስ ኣሻና» ጊዴስ። *

ኤልሳኤ ጼይጌቴꬅ

19 ኤላሲ ሄፔ ዴንዲ ቢሺን ሳፋጼ ና ኤልሳኢ ታማኔ ናምኡ ዋጻ ቦራን ጎዪሺን ዴሚዴስ፤ ታማኔ ናምኣንꬃ ዋጻ ቦራታን ኤልሳኢ ጎዬስ። ኤላሲ ኢዛኮ ሺቂዲ ባ ሃሼ ማይኦ ኢዛ ቦላ ዬጊዴስ። 20 ኤልሳኢ ቦራታ ኣጊዲ ኤላሳኮ ዎጺ ቢዲ፥ «ታኒ ታ ኣዋኔ ታ ኣዮ ሳሮ ጋዳ ሞይሴታ ሲማዳ ታ ኔና ካላና ማላ ታና ዬዳርኪ!» ጊዴስ።

ሂስቲን ኤላሲ ኤልሳኤ፥ «ባዳ ያ! ታ ኔና ኣይዴ ዲጋዲና?» ጊዴስ።

21 ሄሳ ጊሻስ ኤልሳኢ ኣጊ ጉዬ ሲሚዲ ናምኡ ቦራታ ሹኪዴስ፤ ቦራ ሚሻታ ቄሪዲ ኢዛን ኣሾዛ ዶይሲዴስ፤ ሄ ካጺዳ ኣሾዛ ዴራስ ኣꬂን ኣሳይ ሚዴስ። ሄሳፌ ጉዬ ዴንዲ ቢዲ ኤላሳ ካሊዴሲኔ ኤላሳ ማዲዴስ።

20

ኣራሜ ካዎ ቤኒ-ሃዳዴይ ሳማሪያ ቦላ ዴንꬂዳ ኦላ

1 ኣራሜ ካዎ ቤኒ-ሃዳዴይ ባ ኦላንቻታ ኡባ ኢሲፌ ሺሺዴስ። ሄꬑ ታማኔ ናምኡ ካዎታን፥ ኢስታ ፓራታኒኔ ፓራ-ጋሬታን ማዴቲዲ ፑዴ ቢዲ ሳማሪያ ካታማ ዎራጂ ዶዲዴስ። 2 ጌዴ ካታማ ጊዶ ኢስራኤሌ ካዎ ኣካቤኮ ቃስታኔታ ኪቲን ኢስቲ ቢዲ፥ 3 «ቤኒ-ሃዳዴይ፥ ‹ኔ ቢራይኔ ኔ ዎርቃይ ታሳ፤ ኔ ማቼታፔኔ ኔ ናይታፔ ሎኢዛይቲ ታሳ› ጌስ» ጊዳ።

4 ሂስቲን ኢስራኤሌ ካዎይካ ዛሪዲ፥ «ኤ፥ ታ ጎዳ ካዎ! ኔኒ ጊዳ ማላ ታኒካ ታስ ዲዛ ኡባይ ኔሳ» ጊዴስ።

5 ቃሴካ ቃስታኔቲ ናምኣንꬆ ዪዲ፥ «ኔና ቤኒ-ሃዳዴይ፥ ‹ታኒ ካሴ ኔናኔ ኔ ቢራ፥ ኔ ዎርቃ፥ ኔ ማቼታኔ ኔ ናይታ ታስ ሼꬋና ማላ ኪታዲስ። 6 ሄሳꬆካ ዎንቶ ሃኒ ዎዴ ኔ ካዎቴꬃ ኬꬃኔ ኔ ሹሜታ ኬꬅ ቆጪሪ ጼላና ማላ ታ ሹሜታ ዬዳና። ኢስቲካ ኔስ ዴስ ጊዛ ፓያ ሚሽ ባ ኩሼ ዬዲ ኤካና› ጊዴስ» ጊዳ።

7 ኢስራኤሌ ካዎይ ሄ ቢታ ጪማታ ኡባ ጼይጊ ሺሺዲ፥ «ቤኢቴ ሃይሲ ኣዴዚ ኦሽ ኮዪዲ ታ ማቼታ፥ ታ ናይታ፥ ታ ቢራኔ ታ ዎርቃ ኤካናስ ኦይቺን ታ ኢዛ ዲጋቤኬ» ጊዴስ።

8 ሂስቲን ጪማቲኔ ዴሬዚ ኡባይ ኣካቤ፥ «ኢዚ ጊዛ ሚሽ ሲያዳ ኤኖ ጎፓ!» ጊዳ።

9 ሄሳ ጊሻስ ቤኒ-ሃዳዴይ ኪቲዳ ቃስታኔታስ ኣካቤይ፥ «ኢንቴ ታ ጎዳ ካዎዛስ፥ ‹ኔኒ ኮይሮ ኪቲዳ ኪታ ታኒ ፖላና፤ ጊዶ ኣቲን ሃኢ ኪታ ታኒ ፖላናስ ዳንዳይኬ› ጌስ ጊዲ ዮቲቴ» ጊዴስ።

ሂስቲን ኪቴቲ ዪዳ ቃስታኔቲ ሲሚ ቢዲ ቤኒ-ሃዳዴስ ዮቲዳ። 10 ሄሳፌ ጉዬ ቤኒ-ሃዳዴይ ሃራ ቃስታኔታ ዬዲዲ፥ «ታና ካሊዛ ኣሳ ሳማሪያ ካታማ ጉዱላይ ኢሲ ኢሲ ኩች ጋኪኮ ጾሳቲ ታና ዎꬌቶ» ጊዴስ።

11 ኢስራኤሌ ካዎይ ኪቴቲ ዪዳይታስ፥ « ‹ቱሙ ኦላንቻይ ኦላፔ ሲሚዲ ጋይሬስ ኣቲን ቡሮ ኦላስ ቢሼ ጋይሬና› ጊዲ ዮቲቴ» ጊዴስ።

12 ቤኒ-ሃዳዴይኔ ካዎቲ ባንታ ዱንካኔታ ጊዶን ኡሹ ኡዪሼ ሄሳ ሄ ኪታ ሲዪዳ፤ ካዎ ቤኒ-ሃዳዴይ ባ ኦላንቻታ፥ «ኦላስ ጊጌቲቴ» ጊ ኣዛዚን ኦላንቻቲ ካታማ ኦላናስ ጊጌቲዳ።

13 ሄ ዎዴ ኢሲ ናቤይ ኢስራኤሌ ካዎ ኣካቤኮ ቢዲ፥ «ጎዳይ ኔና፥ ‹ሃይሳ ዳሮ ኦላ ኣሳ ቤኣይ? ታኒ ሃች ኢስታ ኔ ኩሼን ኣꬃ ኢሚኮ ታኒ ጎዳ ጊዲዳይሳ ኔ ሄሳን ኤራና› ጌስ» ጊዴስ።

14 ኣካቤይ፥ «ኦላስ ሲንꬃቲ ኬዛናይ ኦኔ?» ጊዴስ።

ናቤዚካ፥ «ኣዉራጃን ኣዉራጃን ዲዛ ኦላ ጋዳዋቲ ኬዜቶ» ጊዴስ።

ሂስቲን ካዎይ፥ «ኦላ ኦኒ ዶሞ ጋይ?» ጊዴስ።

ናቤዚካ፥ «ኔኒ ዶማ» ጊዴስ።

15 ሄሳ ጊሻስ ኣካቤይ ኣዉራጃን ኣዛዚዛ 232 ኦላ ጋዳዋታ ሺሺዴስ። ቃሴ ኣቲዳ 7,000 ኢስራኤሌ ኦላንቻታ ሺሺዴስ።

16 ቤኒ-ሃዳዴይ ባና ማዲዛ 32 ካዎታራ ኢሲፌ ዱንካኔን ኡቲ ኡዪሼ ማꬆቲ ዲሺን ሴታ ጋላስ ኢስራኤሌ ኦላንቻቲ ኦላስ ኬዚዳ። 17 ኣዉራጃን ኣዛዚዛ ዬላጋ ሞኮኔቲ ኦላስ ኮይሮ ኬዚ ቢዳ።

ቤኒ-ሃዳዴይ ዩዪ ዎቺዛይታ ኪቲን ኢስቲ ሲሚዲ ኢዛስ፥ «ሳማሪያፔ ኣሳይ ኬዚዲ ዪሼ ዴስ» ጊ ዮቲዳ።

18 ቤኒ-ሃዳዴይካ፥ «ኢስቲ ሳሮስ ጊዲን ዎይኮ ኦላስ ዪኮካ ኢስታ ሼምፖራ ፓጻ ኦይኪዲ ሃ ኤሂቴ» ጊዴስ።

19 ኣዉራጃን ኣዛዚዛ ዬላጋ ሞኮኔቲ ካታማፔ ጋጻ ኬዚዳ፤ ኢስራኤሌ ኦላንቻቲካ ኢስታ ካሊዲ ኬዚዳ። 20 ኡባቲካ ባናራ ቲራን ጋይቲዳ ሞርኬታ ኡባ ዎꬊዳ። ሂስቲን ኣራሜ ኣሳይ ባቃቲን ኢስራኤሌ ኣሳይ ካሊ ካሊዲ ኢስታ ዬዴꬂዴስ። ቃሴ ኣራሜ ካዎ ቤኒ-ሃዳዴይ ቶጋ ኣሳታራ ባ ፓራን ኬሲ ኤኪዲ ቢዴስ። 21 ኢስራኤሌ ካዎ ኣካቤይ ኦላ ሲንꬅ ሲንꬅ ሱጊ ቢዲ ፓራታኔ ፓራ-ጋሬታ ዲኢ ኤኪዴስ፤ ኣራሜ ኣሳካ ዲፒ ሂስቲዴስ።

22 ሄሳፌ ጉዬ ናቤዚ ኢስራኤሌ ካዎኮ ዪዲ፥ «ዪዛ ላይꬃ ኦፊንꬃን ኣራሜ ካዎይ ኔና ኦላናስ ሲሚ ያና ጊሻስ ሚና! ኔ ኣይ ኦꬃና ቤሲዛኮ ሻካ ኤራ» ጊዴስ።

ኣራሜ ካዎይ ሳማሪያ ቦላ ዴንꬂዳ ናምኣንꬆ ኦላ

23 ሄ ዎዴ ኣራሜ ካዎ ዞሪዛ ሹሜቲ፥ «ኢስታ ጾሳቲ ዙማ ጾሳታ፤ ኢስቲ ኑስ ዎልቃሚዳይካ ሄሳሳ። ኑኒ ኢስታራ ዴምባን ኦላ ጋይቲዛኮ ሲꬌይ ባይንዳ ኢስታ ጾናና። 24 ሃኢ ጊዲኮ ኢሲ ሚሽ ኦꬃ፤ ካዎታ ኡባ ኢስታ ካዎቴꬃፌ ዴንꬃዳ ኢስታሶሆን ሃራ ዎꬃ። 25 ኑኒ ኢስራኤሌታራ ዴምባን ኦሌታናሲኔ ጾናናስ ዳንዳያና ማላ ኔስ ካሴ ዉሪዳ ኦላንቻታ ሶሆን ኦላንቻታ፥ ፓራታ ሶሆን ፓራታ፥ ፓራ-ጋሬታ ሶሆን ፓራ-ጋሬታ ዛራ ጊጊሳ» ጊዳ። ሂስቲን ኢዚካ ኢስታ ዞሬዛ ኤኪዲ ሄሳꬆ ኦꬂዴስ።

26 ዪዛ ላይꬃ ኦፊንꬂ ጋኪን ቤኒ-ሃዳዴይ ኣራሜ ኦላንቻታ ሺሺዲ ኢስራኤሌታራ ኦሌታናስ ኣፌቄ ጌቴቲዛ ካታማ ቢዴስ። 27 ኢስራኤሌ ኦላንቻቲካ ሺንቄኔ ኦላ ሚሽ ኤኪዲ ኢስታራ ኦሌታናስ ናምኡ ቡቴ ጊዲዲ ኬዚዳ። ኣራሜ ኦላንቻቲ ቢታ ጋዳ ማይኢ ኡቲን ኢስራኤሌ ኦላንቻቲ ጊዲኮ ናምኡ ጉꬃ ዴይሻ ዉዴታ ማላ ኢስታፌ ሲንꬃ ባጋራ ዱንካኒ ኡቲዳ።

28 ጾሳ ናቤ ኢሶይ ኢስራኤሌ ካዎዛኮ ቢዲ፥ «ጎዳይ፥ ‹ኣራሜ ኣሳቲ ጎዳይ ዙማታ ጾሳፌ ኣቲን ዴምባታ ጾስ ጊዴና፤ ጊዳ ጊሻስ ሃ ኬንቺዳ ኦላንቻታ ኡባ ታኒ ኔ ኩሼን ኣꬃ ኢማና። ሄ ዎዴ ታኒ ጎዳ ጊዲዳይሳ ኔኒኔ ኔ ኣሳይ ኤራና› ጌስ» ጊዴስ።

29 ኣራሜቲኔ ኢስራኤሌ ኣሳይ ኢሶይ ኢሳኮ ሲሚ ዛማዲ ኡቲዲ ላፑን ጋላስ ጋካናስ ጋምኢዴስ። ላፑንꬃ ጋላሳን ኦላ ኦይኬቲዲ ሄ ጋላስ ኢስራኤሌ ኣሳይ ኣራሜ ኣሳፔ 100,000 ኦላንቻታ ዎꬊዴስ። 30 ኢስታፌ ኣቲዳይቲ ኣፌቄ ካታማ ባቃቲዳ፤ ሄን ካታማ ጊምቤይ 27,000 ኣሳ ቦላ ኩንዲዲ ዎꬊዴስ።

ቤኒ-ሃዳዴይካ ሄ ካታማ ባቃቲ ቢዲ ኢሲ ኢልፒኔ ኬꬃ ጊዶን ቆቴቲዴስ። 31 ኢዛ ሹሜቲ ኢዛ፥ «ኢስራኤሌ ካዎቲ ማሪዛይታ ጊዲዳይሳ ኑኒ ሲዪዶስ፤ ሃኢ ማቃ ማይኢዲ፥ ዎዶሮ ኑ ሁኤን ጻጺዲ ኣኔ ኢስራኤሌ ካዎኮ ቦስ። ኢዚ ኔ ሼምፖ ኣሻናኮ ኦኔ ኤሪዛይ» ጊዳ። 32 ሂስቲን ኢስቲ ማቃ ማይኢዲ፥ ዎዶሮ ባንታ ሁኤን ጻጺዲ፥ ኢስራኤሌ ካዎኮ ቢዲ ኢዛ፥ «ኔ ኣሽካራ ቤኒ-ሃዳዴይ ኔና፥ ‹ሃኢ ታና ዎꬎፓርኪ› ጌስ» ጊዳ።

ሂስቲን ካዎዚ፥ «ኢዚ ሃኖ ጋካናስ ፓጻ ዲዜ? ኢዚ ታስ ኢሻ» ጊዴስ።

33 ኣሳይ ኢዚ ጊዳ ቃላ ኤሌሲ ሎኦ ቆፋን ኤኪዲ፥ «ኤ፥ ቤኒ-ሃዳዴይ ኔ ኢሻ» ጊዳ።

ካዎዚ ኢስታስ፥ «ኣኔ ቢዲ ኢዛ ታኮ ኤኪ ዪቴ» ጊዴስ። ቤኒ-ሃዳዴይ ኬዚ ዪን ኣካቤይ ኢዛ ፑዴ ባ ፓራ-ጋሬ ቦላ ኬዚ ኡታና ማላ ኦꬂዴስ።

34 ቤኒ-ሃዳዴይ ኣካቤ፥ «ታ ኣዋይ ኔ ኣዋፔ ኤኪዳ ካታማታ ታኒ ኔስ ዛራና። ታ ኣዋይ ባስ ሳማሪያን ጊያ ኤሲዳ ማላ ኔኒካ ዳማስቆ ካታማን ኔስ ጊያ ኤሳና ዳንዳያሳ» ጊዴስ።

ኣካቤይካ ኢዛስ፥ «ሃይሳን ኔ ጫቆ ቃላ ዎꬂዛ ጊዲኮ ታኒ ኔና ዬዳና» ጊዴስ። ሄሳ ጊሻስ ኢዛራ ጫቆ ቃላ ጌሊን ዬዲዴስ።

ኣካቤ ቦላ ዮቴቲዳ ቲንቢቴ

35 ናቤታ ናይታፔ ኢሶይ ጎዳ ቃላስ ኣዛዜቲዲ ባ ላጌዛ፥ «ታና ሾጫ» ጊዴስ፤ ጊዶ ኣቲን ላጌዚ ሾጮንታ ኢጺዴስ። 36 ሄሳ ጊሻስ ናቤዚ ኢዛ፥ «ኔኒ ጎዳስ ኣዛዜቶንታ ኢጺዳ ጊሻስ ኔኒ ታፔ ሻኬታ ቢዳ ማላ ጋሞይ ኔና ዎꬋና» ጊዴስ። ኣዴዚ ናቤዛፔ ሻኬቲ ቢዳ ማላ ጋሞይ ኢዛራ ጋይቲዲ ዎꬊዴስ።*

37 ናቤዚ ሃራ ኣስ ዴሚዲ፥ «ዲጫ ኣኔ ታና ሾጫ» ጊዴስ። ሂስቲን ኣዴዚ ኢዛ ሾጪ ማዱንꬂዴስ።

38 ሄሳፌ ጉዬ ናቤዚ ኦጌ ቦላ ቢ ኤቂዲ ካዎዛ ናጎ ዶሚዴስ፤ ኤሬቶንታ ማላ ባ ሁኤ ቁራጬ ቢርሺዲ ባ ሲንꬅ ካሚዴስ። 39 ካዎይ ኦጋራ ካንꬂ ቢሺን ናቤዚ ካዎዛ፥ «ታኒ ኔ ኣሽካራይ ዎልቃማ ኦላ ኦሌቴꬃን ዲሺን ኢሲ ኣሲ ታኮ ዪዲ፥ ‹ሃ ዲኤቲዳ ኣዴዛ ናጋ። ኢዚ ኬሲ ኤኪ ቢዛ ጊዲኮ ኔ ኢዛስ ጊጊዳ ዎጺማዴን ጌላሳ ዎይኮ 3,000 ሳቂሌ ቢራ ቃንጻሳ› ጊዴስ። 40 ታስ ኔ ኣሽካራዛስ ኦሶይ ዳሪን ታኒ ያኔ ሃ ጊሺን ኣዴዚ ኬሲ ኤኪ ቢቺዴስ» ጊዴስ።

ሂስቲን ኢስራኤሌ ካዎይ፥ «ኔኒ ኔርካ ፒርዳዳሳ፤ ሄ ፒርዳይካ ኔ ቦላ ፖሌታና» ጊዴስ።

41 ናቤዚ ባ ሲንꬅ ካሚዳ ቁራጬዛ ቃሪ ዬጊዴስ፤ ኢስራኤሌ ካዎዚ ሄ ኣዴዚ ናቤታፔ ኢሳ ጊዲዳይሳ ሄራካ ኤሪዴስ። 42 ናቤዚ ካዎዛስ፥ «ጎዳይ፥ ‹ታኒ ኢዚ ሃይቃና ቤሴስ ጊዳ ኣዴዛ ኔኒ ዬዲዳ ጊሻስ ኢዛ ዎጺማዴን ኔ ጌላና፤ ኢዛ ዴሬይ ጌላና ዎጺማዴዛን ኔ ዴሬይ ጌላና› ጌስ» ጊዴስ። 43 ሂስቲን ኢስራኤሌ ካዎይ ዪሎቲሼኔ ሃንቄቲሼ ሳማሪያ ካታማን ዲዛ ባ ካዎቴꬃ ኬꬅ ሲሚዴስ።

21

ናቡቴይ ዎይኔ ቶኪዛሶሆ

1 ኢዝራኤሌ ዴሬ ኣስ ናቡቴስ ሳማሪያ ካዎ ኣካቤ ኬꬃ ማታን ዎይኔ ቶኪዛሶሆይ ዴስ። 2 ኣካቤይ ናቡቴስ፥ «ታ ኬꬃ ማታን ዲዛ ጊሻስ ታኒ ታስ ኣታኪልቴሶሆ ሂስታና ኮይዛ ጊሻስ ኔኒ ዎይኔ ቶኪዛሶሆዛ ታስ ኢማ። ኢዛ ጊሻስ ኔስ ታኒ ሃራ ሎኦ ዎይኔ ጋዴ ኢማና፤ ዎይኮ ኔኒ ዶሲኮ ኢዛ ዋጋ ታኒ ኔስ ቃንጻና» ጊዴስ።

3 ሂስቲን ናቡቴይ ኣካቤስ፥ «ታኒ ታ ኣዋታፔ ላቲዳ ጺንጾ ኔስ ኢሚሲዛዛፔ ጎዳይ ታና ኣሾ» ጊዴስ።

4 ኢዝራኤሌ ኣስ ናቡቴይ፥ «ታኒ ታ ኣዋታፔ ላቲዳ ጺንጾ ኔስ ኢሚኬ» ጊዳ ጊሻስ ኣካቤይ ዪሎቲሼኔ ላንጪሼ ባ ሶ ቢዴስ። ሂስቲዲ ባ ሂጻን ጎዳኮ ሲሚ ኢቺዲ ካꬅ ሞንታ ኢጺዴስ።

5 ኢዛ ማቻ ኤልዛቤላ ኢዛኮ ጌላዳ፥ «ኔኒ ሃይሳ ኬሃ ኣዛስ ዪሎታዲ? ኣይስ ካꬅ ሞንታ ኢጻዲ?» ጋ ኦይቻዱስ።

6 ኣካቤይ ኢዚስ፥ «ኢዝራኤሌ ኣስ ናቡቴ ታኒ፥ ‹ኔኒ ዎይኔ ቶኪዛሶሆዛ ታስ ባይዛ፤ ዎይኮ ኔ ዶሲኮ ኢዛ ጊሻስ ታኒ ኔስ ሃራ ዎይኔ ቶኪዛሶሆ ኢማና› ጊን ኢዚ፥ ‹ታኒ ታ ዎይኔ ቶኪዛሶሆዛ ኔስ ኢሚኬ› ጊዴስ። ሂስቲን ታኒ ሄሳ ጊሻስ ዪሎታዲስ» ጊዴስ።

7 ኢዛ ማቻ ኤልዛቤላ ኢዛስ፥ «ኔኒ ኢስራኤሌ ቦላ ካዎ ጊዳ ኡታዳ ሃይሳꬆ ሃናይ? ዴንዳዳ ካꬅ ማ! ዎዚናፔካ ኡፋዬታ! ኢዝራኤሌ ኣስ ናቡቴይ ዎይኔ ቶኪዛሶሆዛ ታኒ ኔስ ኢማና» ጋዱስ።

8 ሄሳ ጊሻስ ኤልዛቤላ ኣካቤ ሱንꬃን ዳብዳቤ ጻፋዳ ኢዛ ማታሜን ሾጫዳ ናቡቴይ ዲዛ ካታማን ዲዛ ጪማታሲኔ ሹሜታስ ዬዳዱስ። 9 ሄ ዳብዳቤዛ ጊዶን፥ «ኢሲ ጋላሳ ጾማ ኣዋጂቴ፤ ሂስቲዲ ናቡቴ ኣሳ ጊዶን ቦንቾ ሶሆን ኡቲሲቴ። 10 ሄሳፌ ጉዬ ዎርዶ ማርካ ናምኣታ ኢዛ ሲንꬃን ኡቲሲቴ፤ ኢስታስ፥ ‹ናቡቴይ ካዎኔ ጾስ ጫዪዴስ› ጊዲ ኢዛ ቦላ ማርካቴቶ። ሂስቲኮ ኢንቴ ኢዛ ካታማፔ ካሬ ኬሲዲ ሹቻን ጫዲ ዎꬊቴ» ጋዳ ጻፋዱስ።

11 ሄሳ ጊሻስ ናቡቴይ ዲዛ ካታማን ዲዛ ጪማቲኔ ሹሜቲ ኤልዛቤላ ኢስታስ ጻፊዳ ዳብዳቤዛ ማላ ፖሊዳ። 12 ኢስቲካ ኢሲ ጋላሳ ጾማ ኣዋጂዲ ናቡቴ ኣሳ ጊዶን ቦንቾ ሶሆን ኡቲሲዳ። 13 ሄሳፌ ጉዬ ዎርዶ ማርካ ናምኣቲ ዪዲ ኢዛ ሲንꬃን ኡቲዳ፤ ሂስቲዲ ዴራ ሲንꬃን፥ «ናቡቴይ ካዎኔ ጾስ ጫዪዴስ» ጊ ዎርዶ ማርካ ማርካቲን ናቡቴ ካታማፔ ካሬ ኬሲዲ ሹቻን ጫዲ ዎꬊዳ።

14 ሄሳፌ ጉዬ ጪማቲ ኤልዛቤሊኮ ኪቲዲ፥ «ናቡቴይ ሹቻን ጫዴቲ ሃይቂዴስ» ጊዳ።

15 ናቡቴይ ሹቻን ጫዴቲ ሃይቆይሳ ኤልዛቤላ ሲዪዳ ማላ ኣካቤስ፥ «ናቡቴይ ሃይቂዳ ጊሻስ ካሴ ኢዚ፥ ‹ኔስ ሚሻን ባይዚኬ› ጊ ኢጺዳ ዎይኔ ቶኪዛሶሆዛ ዴንዳ ባዳ ኔስ ጺንጾ ሂስታ ኤካ» ጋዱስ። 16 ኢዝራኤሌ ኣስ ናቡቴይ ሃይቂዳይሳ ኣካቤይ ሲዪዲ ናቡቴ ዎይኔ ቶኪዛሶሆዛ ባስ ኤካናስ ዴንዲዲ ዱጌ ቢዴስ።

17 ሄሳፌ ጉዬ ቴሲቤ ኣስ ኤላሳኮ ጎዳ ቃላይ ዪዲ፥ 18 «ሳማሪያን ካዎቲዳ ኢስራኤሌ ካዎ ኣካቤራ ጋይታናስ ዱጌ ዎꬋ። ኢዚ ሃኢ ናቡቴይ ዎይኔ ቶኪዛሶሆዛ ኤካናስ ቢዲ ሄን ዴስ። 19 ኔኒ ኢዛስ፥ ‹ናቡቴ ዎꬋዳ ኢዛ ጺንጾ ላታኔ?› ጌስ። ቃሴካ ኢዛስ፥ ‹ናቡቴ ሱꬃ ካናቲ ላጪዳሶን ኔ ሱꬃካ ካናቲ ላጫና› ጌስ ጎዳይ ኔና» ጊዴስ። *

20 ኣካቤይካ ኤላሳስ ዛሪዲ፥ «ሃኢ ታ ሞርኬዞ ታና ዴማይቻዲ?» ጊዴስ።

ሂስቲን ኤላሲ፥ «ኤ፥ ታኒ ኔና ዴማይቻዲስ፤ ጋሶይካ ኔኒ ጎዳ ሲንꬃን ኢታ ሚሽ ኦꬃናስ ኔናቴꬃ ናጋራስ ባይዛዳሳ። 21 ጎዳይ ኔና፥ ‹ሲያ፥ ታኒ ኔ ቦላ ኢታ ሚሽ ኤሃና። ኔ ዜሬꬃ ሙሌራ ꬋይሳና፤ ታኒ ኢስራኤሌ ቢታን ኣካቤ ኬꬃ ኣሳፔ ኣይሌ ጊዲን ዎይኮ ጎቃ ጊዲን ኣዴፌ ኢሳካ ኣሾንታ ፒታ ꬋይሳና። 22 ኔኒ ኢስራኤሌ ኣሳ ናጋራ ኦሲሲዳ ጊሻሲኔ ታና ሃንቄꬂዳ ጊሻስ ታኒ ኔ ሶ ኣሳ ናባጼ ና ኢዮርባኣሜ ሶ ኣሳ ማላኔ ኣካያ ና ባሼ ሶ ኣሳ ማላ ኦꬃና› ጌስ።

23 «ቃሴካ ጎዳይ ኤልዛቤሊ ጊሻስ፥ ‹ኢዝራኤሌ ካታማ ጊምቤ ላንቄን ካናቲ ኤልዛቤሎ ማና› ጌስ። * 24 ኣካቤ ዛሬፔ ካታማ ጊዶን ሃይቂዳ ኦናካ ካናይ ማና፤ ቃሴ ጋጻሬን ሃይቂዳይታ ሳሎ ካፎቲ ማና» ጊዴስ።

25 ኢዛ ማቻ ኤልዛቤላ ዴንꬄꬂን ጎዳ ሲንꬃን ኢታ ሚሽ ኦꬃናስ ባናቴꬃ ናጋራስ ባይዚዳ ኣካቤ ማላ ኣሲ ሙሌካ ዴና። 26 ጎዳይ ኢስራኤሌ ኣሳ ሲንꬃፌ ጎዲ ኬሲዳ ኣሞሬቲ ኦꬂዳ ማላ ኢዚካ ኤቃ ጾሳታ ጎይኖን ኬሂ ሃራሲዛ ቱና ሚሻታ ኦꬂዴስ።

27 ኣካቤይ ሃ ዮኦዛ ሲዪዳ ማላ ባ ማይኦ ፖሺ ዬጊዲ ማቃ ማይኢ ጾሚዴስ። ማቃ ማይኢዳ ማላ ኢቺዴስ፤ ጬጪሼካ ዩዪዴስ።

28 ሄሳፌ ጉዬ ጎዳ ቃላይ ቴሲቤ ኣስ ኤላሳኮ ዪዲ፥ 29 «ኣካቤይ ባናቴꬃ ታ ሲንꬃን ዎስቲ ካዉሺዳኮ ቤኣይ? ኢዚ ታ ሲንꬃን ባናቴꬃ ካዉሺዳ ጊሻስ ታኒ ሃ ሜቶዛ ኢዛ ዎዴን ኢዛ ቦላ ኤሂኬ። ጊዶ ኣቲን ታኒ ኢዛ ና ዎዴን ኢዛ ሶ ኣሳ ቦላ ሃ ሜቶዛ ኤሃና» ጊዴስ።

22

ናቤ ሚኪያሲ ኣካቤስ ኢሚዳ ሴራ

(2ታሪ 18፡2-27)

1 ኣራሜይኔ ኢስራኤሌይ ባ ጋርሳን ኦላ ኦሌቶንታ ሄꬑ ላይꬅ ሳሮን ዴኢዳ። 2 ሄꬓንꬆ ላይꬃን ዩሁዳ ካዎ ኢዮሳፊጼይ ኢስራኤሌ ካዎ ቤኣናስ ቢዴስ። 3 ኢስራኤሌ ካዎይ ባ ሹሜታስ፥ «ጋላኣዴን ዲዛ ኤራሞቴ ካታማይ ኑስ ጊዲዳይሳኔ ኑኒ ሃኖ ጋካናስ ሄ ካታማ ኣራሜ ካዎፔ ዎꬂ ኤካናስ ኑ ኣይኮካ ኦꬆንታይሳ ኢንቴ ኤሬኬቲ?» ጊዴስ። 4 ቃሴካ ኢዚ ኢዮሳፊጼ፥ «ጋላኣዴን ዲዛ ኤራሞቴ ካታማ ኦላናስ ታናራ ባኔ?» ጊ ኦይቺዴስ።

ሂስቲን ኢዮሳፊጼይ ኢስራኤሌ ካዎስ፥ «ኤ! ታኒ ኔ ማላ፤ ታ ዴሬይ ኔ ዴሬ ማላ፤ ታ ፓራቲካ ኔ ፓራታ ማላ» ጊዴስ። 5 ቃሴካ ኢዮሳፊጼይ ኢስራኤሌ ካዎስ፥ «ጊዲኮካ ኔኒ ካሴታዳ ጎዳ ኦይቻ» ጊዴስ።

6 ኢስራኤሌ ካዎይ ቲንቢቴ ዮቲዛ ኦይዱ ጼቱ ናቤታ ሺሺዲ፥ «ጋላኣዴን ዲዛ ኤራሞቴ ካታማ ኦላናስ ቦዬ ቦፖ?» ጊዲ ኢስታ ኦይቺዴስ።

ኢስቲካ፥ «ባ! ኣይስ ጊኮ ሄ ካታማ ካዎዛ ጎዳይ ኔ ኩሼን ኣꬂ ኢማና» ጊዳ።

7 ኢዮሳፊጼይ ዛሪዲ፥ «ኑኒ ጎዳ ኦይቻና ማላ ሃራ ናቤይ ባዌ?» ጊዴስ።

8 ኢስራኤሌ ካዎ ኢዮሳፊጼስ ዛሪዲ፥ «ኑኒ ኢዛ ባጋራ ጎዳ ኦይቻናስ ዳንዳይዛ ኢሲ ሃራ ኣሲ ዴስ፤ ኢዚ ዪሚላ ና ሚኪያሳ። ጊዶ ኣቲን ታኒ ኢዛ ኢጻዲስ፤ ኣይስ ጊኮ ኢዚ ኡባ ዎዴካ ታ ጊሻስ ኢታ ሚሽ ዮቴሲፌ ኣቲን ሎኦ ሚሽ ዮቲ ኤሬና» ጊዴስ።

ኢዮሳፊጼይ ኢስራኤሌ ካዎስ፥ «ካዎይ ሄሳꬆ ጎፖ!» ጊዴስ።

9 ሄሳፌ ጉዬ ኢስራኤሌ ካዎይ ባ ሹሜታፔ ኢሳ ጼይጊዲ፥ «ዪሚላ ና ሚኪያሳ ኤሶን ኤካ ያ» ጊዴስ።

10 ኢስራኤሌ ካዎይኔ ዩሁዳ ካዎ ኢዮሳፊጼይ ባንታ ካዎቴꬃ ማይኦ ማይኢዲ፥ ሳማሪያ ካታማ ጌሊዛ ፔንጌ ማታን ዲዛ ካꬃ ባሌን ባንታ ካዎቴꬃ ኣራታን ኡቲዳ፤ ናቤቲ ኡባይ ኢስታ ሲንꬃን ቲንቢቴ ዮቲዳ። 11 ኢስታፌ ኢሶይ ኪንኣኔ ና ሳዶቄይ ቢራታፔ ካጬታ ጊግሲዲ ኣካቤስ፥ «ጎዳይ፥ ‹ኣራሜ ኣሳይ ꬋያና ጋካናስ ኔኒ ኢስታ ሃ ካጬታን ቃይጫና› ጌስ» ጊዴስ። 12 ሃንኮ ናቤቲ ኡባይካ፥ «ጋላኣዴን ዲዛ ኤራሞቴ ካታማ ባዳ ኦላ፤ ኦላዳካ ጾና። ኣይስ ጊኮ ጎዳይ ሄ ካታማ ካዎዛ ኩሼን ኣꬂ ኢማና» ጊዲ ኢሲ ቃላን ሃሳይዳ።

13 ሄሳፌ ጉዬ ሚኪያሳ ጼይጋናስ ኪቴቲ ቢዳ ኣዴዚ ኢዛ፥ «ቤኣ፥ ቲንቢቴ ዮቲዛ ኡባቲ ኢሲ ዶና ጊዲዲ፥ ‹ካዎይ ሃ ኦላ ጾናና› ጊዲ ዮቲዳ። ኔኒካ ኢስታይሳꬆ ዮታ» ጊዴስ።

14 ጊዶ ኣቲን ሚኪያሲ ሄ ኣዴዛስ፥ «ዴኦ ጎዳይ ቤኢን ጎዳይ ታስ ዮቶሮ ጻላ ታ ኢዛስ ዮታና» ጊዴስ።

15 ሚኪያሲ ካዎዛኮ ጋኪዳ ማላ ካዎዚ ኢዛ፥ «ሚኪያሳ! ኑኒ ጋላኣዴን ዲዛ ኤራሞቴ ካታማ ኦላናስ ቦኒዬ ቦፒኖ?» ጊዲ ኦይቺዴስ።

ሚኪያሲ ካዎዛስ፥ «ኤ ባዳ ኦላ፤ ኦላዳካ ጾና። ጎዳይ ሄ ካታማ ካዎዛ ኔ ኩሼን ኣꬂ ኢማና» ጊዴስ።

16 ካዎዚ ጊዲኮ ኢዛስ፥ «ኔኒ ጎዳ ሱንꬃን ቱማፔ ኣቲን ሃራ ሚሽ ታስ ዮቶንታ ማላ ታኒ ኔና ኣፑንቶ ጫቄꬃናስ ኮሺዜ?» ጊዴስ።

17 ሚኪያሲ፥ «ኢስራኤሌ ኦላንቻቲ ኡባይ ሄንꬃንቻይ ባይንዳ ዶርሳታ ማላ ላሌቲ ዲሺን ቤኣዲስ። ጎዳይ ኢስታስ፥ ‹ሃይሳ ዴራስ ጎዳይ ባዋ። ኢስቲ ኡባይካ ባንታ ሶ ባንታ ሶ ሳሮን ቤቶ› ጌስ» ጊዴስ። *

18 ኢስራኤሌ ካዎ ኢዮሳፊጼይ፥ « ‹ኢዚ ታ ጊሻስ ኢታፔ ኣቲን ሎኦ ሚሽ ዮቲ ኤሬና› ጋዳ ካሴ ኔስ ዮታቤኪና?» ጊዴስ።

19 ሚኪያሲ ዛሪዲ፥ «ሂስቲኮ ጎዳይ ጊዛይሳ ሲያ! ጎዳይ ባ ካዎቴꬃ ኣራታን ኡቲን ሳሎ ኦላንቻቲ ኡባይ ኢዛ ኡሻቻራኔ ሃዲርሳራ ኤቂዳይታ ታኒ ቤኣዲስ። * 20 ጎዳይ፥ ‹ኣካቤይ ጋላኣዴን ዲዛ ኤራሞቴ ካታማ ቢዲ ሄን ሃይቃና ማላ ኢዛ ባሌꬃናይ ኦኔ?› ጊዴስ። ኢሶይ ሃይሳ ኢሶይ ሄሳ ጊዛ ዱማ ዱማ ቃላ ሃሳይዳ። 21 ዉርሴꬃን ኢሲ ኣያናይ ኬዚ ጎዳ ሲንꬃን ኤቂዲ፥ ‹ታኒ ኢዛ ባሌꬃና› ጊዴስ።

22 «ጎዳይ ኣያናዛ፥ ‹ኔ ኢዛ ዎስታ ባሌꬃኔ?› ጊዴስ።

«ኣያናዚካ፥ ‹ታኒ ኬዛ ባዳ ኢዛ ናቤቲ ኡባቲ ዎርዶ ሃሳያና ማላ ኦꬃና› ጊዴስ።

«ሂስቲን ጎዳይ፥ ‹ኤሮ ሃኢ ኬዛዳ ባ! ባዳ ባሌꬃ፤ ኢዚ ኔስ ሃናና› » ጊዴስ።

23 ሄሳ ጊሻስ ሚኪያሲ፥ «ጎዳይ ሃይታ ኔ ናቤታ ኡባታ ዶናን ዎርዶ ኣያና ዎꬂዴስ፤ ኣይስ ጊኮ ጎዳይ ኔ ቦላ ባሽ ኤሃናስ ዮቲዴስ» ጊዴስ።

24 ሄሳፌ ጉዬ ኪንኣኔ ና ሴዴቂያሲ ሺቂዲ ሚኪያሳ ሻጋላን ባቃ ሻዪዲ፥ «ጎዳ ኣያናይ ታፔ ኣዋ ባጋራ ኣꬊ ቢዲ ኔስ ዮቲዴ?» ጊዲ ኦይቺዴስ።

25 ሚኪያሲካ ዛሪዲ፥ «ሄሳ ኔኒ ቆልኣን ቆቴታና ጌሊዛ ጋላስ ኤራና» ጊዴስ።

26 ሄሳፌ ጉዬ ኢስራኤሌ ካዎይ ባ ኦላንቻታፔ ኢሳ ኣዛዚሼ፥ «ሚኪያሳ ኦይኪዲ ካታማ ሃሪዛ ኣሞኔሲኔ ካዎዛ ና ኢዮኣሳስ ጉዬ ዛሪቴ። 27 ሂስቲዲ ካዎዚ፥ ‹ታ ሎኦን ሲማናሼ ጋካናስ ሃይሳ ኣዴዛስ ሜላ ኡኬꬂኔ ሃꬅ ኣቲን ሃራ ኢሞንታ ማላ› ጌስ» ጊዴስ።

28 ሚኪያሲ ኢዛስ፥ «ኔኒ ሳሮን ሲሚዛ ጊዲኮ ጎዳይ ታ ዶናራ ሃሳይቤና» ጊዴስ። ቃሴካ ሚኪያሲ፥ «ሃይሳን ዲዛ ኣሳይ ሃይሳ ታ ጊዛ ቃላ ዎዚናን ዎꬂቴ» ጊዴስ።

ኣካቤ ሃይቆ

(2ታሪ 18፡28-34)

29 ሄሳፌ ጉዬ ኢስራኤሌ ካዎ ኣካቤይኔ ዩሁዳ ካዎ ኢዮሳፊጼይ ጋላኣዴን ዲዛ ኤራሞቴ ካታማ ቢዳ። 30 ኢስራኤሌ ካዎይ ኢዮሳፊጼስ፥ «ታኒ ማይኦ ላማዳ ሃራ ኣስ ሚሳታዳ ኦላን ጌላና፤ ኔ ጊዲኮ ኔ ካዎቴꬃ ማይኦ ማይኣ» ጊዴስ። ሄሳ ጊሻስ ኢስራኤሌ ካዎይ ባ ማይኦ ላሚ ሃራ ኣስ ሚሳቲዲ ቆቴቲ ኦላዛ ጊዶ ጌሊዴስ።

31 ኣራሜ ካዎይ ባ ፓራ-ጋሬታ ኣዛዚዛ 32 ሹሜታ፥ «ኢስራኤሌ ካዎዛራፔ ኣቲን ጉꬅ ጊዲን ጊታ ጊዲን ሃራ ኦናራካ ኦሌቶፍቴ» ጊ ኣዛዚዴስ።

32 ፓራ-ጋሬታ ኣዛዚዛይቲ ኢዮሳፊጼ ቤኢዳ ማላ፥ «ኣዳፌ ሃይሲ ኢስራኤሌ ካዎዛኮ!» ጊዳ። ሂስቲዲ ኦላ ኦይካናስ ኢዛ ጊዶꬂዳ፤ ኢዮሳፊጼይ ዋሲዴስ። 33 ኢዚ ዋሲን ፓራ-ጋሬታ ኣዛዚዛይቲ ኢዚ ኢስራኤሌ ካዎዛ ጊዶንታይሳ ኤሪዲ ኢዛ ጎዲዛይሳ ኣጊዳ።

34 ኢሳዴይ ጮ ባ ዎንዳፌ ኦላንቻታ ቦላ ዬዲን ኢስራኤሌ ካዎዛስ ኦላ ማይኦይ ጋይቲዛሶራ ዱኪዴስ፤ ሄሳ ጊሻስ ኢስራኤሌ ካዎይ ባ ጋሬዛ ላጊዛይሳስ፥ «ጋሬዛ ጉዬ ዛራዳ ታና ኦላ ጊዶፌ ኬሳ፤ ኣይስ ጊኮ ታኒ ኢታ ጫች ጫዴታዲስ» ጊዴስ። 35 ሄ ጋላስ ኦላይ ሱሊሼ ፔኢን ኢስራኤሌ ካዎ ኣካቤይ ባ ፓራ-ጋሬ ጊዶን ዜምፒዲ ኣራሜ ኣሳ ሲንꬃን ታኪዴስ። ኢዛ ሱꬃይ ፓራ-ጋሬዛ ቦላ ጉኪሺን ሄ ጋላሳ ኦማርስ ካዎዚ ሃይቂዴስ።

36 ኣርሼይ ዉላናስ ማቲሺን ኦላ ኣሳ ጊዶን፥ «ኣሳይ ኡባይ ባ ካታማ ካታማ ቦ! ኣሳይ ኡባይ ባ ዴሬ ዴሬ ሲሞ!» ጊዛ ዋሶይ ሲዬቲዴስ።

37 ሄሳፌ ጉዬ ኢስቲ ካዎዛ ሳማሪያ ካታማ ኤፊዲ ሞጊዳ። 38 ላይማቲዛይቲ ሜጬቲዛ ኤሌ ሃꬃን ፓራ-ጋሬዛ ሜጪዳ። ጎዳይ ካሴ ዮቲዳ ቃላ ማላካ ኢዛ ሱꬃ ካናቲ ላጪዳ።

39 ኣካቤይ ሃኒዳ ሃራ ሃኖቲ፥ ኢዚ ኦꬂዳይሲ ኡባይ፥ ዳንጋርሳ ዛሌን ካዎ ኬꬃ ኢዚ ኬጺዳይሲኔ ኢዚ ጊምቢዳ ካታማታ ሃኖቲ ኡባይ ኢስራኤሌ ካዎታ ታሪኬ ማጻፋን ጻፌቲ ኡቲዳ። 40 ኣካቤይ ሃይቂዲ ባ ኣዋታን ጋይቲዴስ፤ ኢዛ ና ኣካዚያሲ ኢዛሶሆን ካዎቲዴስ።

ዩሁዳ ካዎ ኢዮሳፊጼ

(2ታሪ 20፡31—21፡1)

41 ኢስራኤሌ ካዎ ኣካቤይ ካዎቲዳ ኦይዳንꬆ ላይꬃን ኣሳ ና ኢዮሳፊጼይ ዩሁዳን ካዎቲዴስ። 42 ኢዚ ካዎቲዛ ዎዴ ኢዛስ ላይꬃይ 35፤ ኢዚ ዬሩሳላሜን 25 ላይꬅ ካዎቲዴስ፤ ኢዛ ኣዬያ ሺሊሄ ና ኣዙቦ ጌቴታዉስ። 43 ኢዮሳፊጼይ ባ ኣዋ ኣሳ ኦጌ ኡባ ካሊዴስ፤ ኢዚ ሄ ኦጌፔ ሼርኢ ጊቤና፤ ጎዳ ሲንꬃን ሱሬ ሚሽ ኦꬂዴስ። ጊዲኮካ ꬎቃሶሆን ዲዛ ኤቃስ ጎይኒዛሶሆታ ꬋይሲቤና፤ ኣሳይ ሄ ሶሆታን ያርሾ ሺሾኔ ኤጻኔ ጩዋሴꬅ ኣጊቤና። 44 ኢዮሳፊጼይ ኢስራኤሌ ካዎራ ሲጋን ዴኢዴስ።

45 ኢዮሳፊጼይ ሃኒዳ ሃራ ሃኖቲ፥ ኢዛ ሚኖቴꬃይኔ ኢዚ ኦሌቲዳ ኦላይ ዩሁዳ ካዎታ ታሪኬ ማጻፋን ጻፌቲ ኡቲዴስ። 46 ኤቃ ጾሳታ ኬꬃን ፓራ ላይማ ላይማቲዛይታ ካሴ ኢዛ ኣዋ ኣሲ ꬋይሲሺን ኣቲዳይታ ቢታፌ ꬋይሲዴስ።

47 ሄ ዎዴ ኤዶሜ ቢታን ካዎይ ባዋ፤ ሄ ቢታይ ዩሁዳ ካዎይ ዎꬂዳዴን ሃሬቴስ።

48 ኦፊሬ ቢታ ቢዲ ዎርቃ ኤሃና ማላ ኢዮሳፊጼይ ጊታ ማርካቤታ ሜꬊዴስ፤ ጊዶ ኣቲን ሄ ማርካቤቲ ኤጺዮን-ጋቢሬን ሜቂ ኣቲዳ ጊሻስ ሙሌካ ሄ ባና ዳንዳይቤቴና። 49 ሄ ዎዴ ኣካቤ ና ኣካዚያሲ ኢዮሳፊጼስ፥ «ታ ኣሳይ ኔ ኣሳራ ኢሲፌ ማርካቤን ቢኮቺ?» ጊ ኦይቺን ኢዮሳፊጼይ ኢጺዴስ።

50 ኢዮሳፊጼይ ሃይቂዲ ባ ኣዋታን ጋይቲዴስ። ኢስቲ ሞጌቲዳ ባ ኣዋ ዳዊቴ ካታማን ሞጌቲዴስ። ኢዛ ና ኢዮራሜይ ኢዛሶሆን ካዎቲዴስ።

ኢስራኤሌ ካዎ ኣካዚያሳ

51 ዩሁዳ ካዎ ኢዮሳፊጼይ ካዎቲዳ ታማኔ ላፑንꬃ ላይꬃን ኣካቤ ና ኣካዚያሲ ኢስራኤሌ ቦላ ሳማሪያን ካዎቲዴስ፤ ኢስራኤሌ 2 ላይꬅ ሃሪዴስ። 52 ኣካዚያሲ ጎዳ ሲንꬃን ኢታ ሚሽ ኦꬂዴስ፤ ኢዚካ ባ ኣዋ፥ ባ ኣዮኔ ኢስራኤሌ ኣሳ ናጋራ ኦሲሲዳ ናባጼ ና ኢዮርባኣሜ ኦጌ ካሊዴስ። 53 ኣካዚያሲ ካሴ ኢዛ ኣዋይ ኦꬂዳይሳꬆ ኢዚካ ባኣሌስ ኦꬂዴሲኔ ጎይኒዴስ፤ ኢዚ ሄሳንካ ጎዳይ፥ ኢስራኤሌ ጾሳይ ሃንቄታና ማላ ኦꬂዴስ።

* 1:5 2ሳሜ 3፡4

* 1:9 ዞሄሌቴ ዛላ ጉሲ ኢብራዌታ ቃላራ ሾሻ ዛላ ጉሳ።

* 1:11 2ሳሜ 12፡24

† 1:38 ኬሊቴቲኔ ፔሊቴቲ ካዎ ኬꬅ ናጋናስ ዶሬቲዳይታራ ናጊዛ ካሬ ዴሬፔ ቃጻሬቲዳይታ ቤሴስ። 2ሳሜ 8፡18፥ 20፡23፥ 1 ሳሜ 30፡14 ጼላ።

* 2:5 2ሳሜ 3፡27፤ 20፡10

* 2:7 2ሳሜ 17፡27-29

* 2:8 2ሳሜ 16፡5-13፤ 19፡16-23

* 2:11 2ሳሜ 5፡4-5፤ 1ታሪ 3፡4

* 2:12 1ታሪ 29፡23

* 2:17 1ካዎ 1፡3-4

* 2:26 1ሳሜ 22፡20-23፤ 2ሳሜ 15፡24

* 2:27 1ሳሜ 2፡27-36

* 4:3 ሺሻ ጌቴቲዛ ኣዴዚ ኦይዱ ዱማ ዱማ ሱንꬃን ጼይጌቴስ። 2ሳሜ 8፡17፤ 20፡25ኔ 2ታሪ 18፡16 ጼላ።

* 4:21 ሜꬌ 15፡8፤ 2ታሪ 9፡26

* 4:26 1ካዎ 10፡26፤ 2ታሪ 1፡14፤ 9፡25

* 4:31 ማዛ 89

* 4:32 ሌሚ 1፡1፤ 10፡1፤ 25፡1፤ ሲቆ 1፡1

* 5:5 2ሳሜ 7፡12-13

* 5:8 ሙዴꬃ፡ ሙዴꬃ ኢሲ ኢሲ ባጋ ጋሞꬆ ቃላን ጪሬꬅ ዎይኮ ጩኬꬅ ጌቴቴስ።

* 5:14 1ካዎ 12፡18

* 6:16 ኬሳ 26፡33-34

* 6:22 ሃ ያርሾሶዚ ኤጻኔ ጩዋሲዛሶ።

* 6:22 ኬሳ 30፡1-3

* 6:28 ኬሳ 25፡18-20

* 7:2 ዞንጋልꬅ፡ ዞንጋልꬅ ጊዛይሳ ኢሲ ኢሲ ባጋ ጋሞꬆ ቃላን ጻርባ ጌቴቴስ።

* 7:8 1ካዎ 3፡1

† 7:21 ያኪኔ፡ ያኪኔ ጉሲ ኢብራዌታ ቃላራ ጾሳይ ኤሴስ ጉሳ።

‡ 7:21 ቦኤዜ ጉሲ ኢብራዌታ ቃላራ ጾሳ ዎልቃን ጉሳ።

* 7:38 ኬሳ 30፡17-21

* 7:48 ኬሳ 25፡23-30፤ 30፡1-3

* 7:49 ኬሳ 25፡31-40

* 7:51 2ሳሜ 8፡11፤ 1ታሪ 18፡11

* 8:1 2ሳሜ 6፡12-16፤ 1ታሪ 15፡25-29

* 8:2 ሌዌ 23፡24

* 8:9 ዛሬ 10፡5

* 8:11 ኬሳ 40፡34-35

* 8:12 ማዛ 18፡11፤ 97፡2

* 8:16 2ሳሜ 7፡4-11፤ 1ታሪ 17፡3-10

* 8:18 2ሳሜ 7፡1-3፤ 1ታሪ 17፡1-2

* 8:19 2ሳሜ 7፡12-13፤ 1ታሪ 17፡11-12

* 8:25 1ካዎ 2፡4

* 8:27 2ታሪ 2፡6

* 8:29 ዛሬ 12፡11

* 8:37 ቆዮ ጊዛይሲ ኢሲ ኢሲ ባጋ ጋሞꬆ ቃላን ሆዮ ጌቴቴስ።

* 8:56 ዛሬ 12፡10፤ ኢያ 21፡44-45

* 9:2 1ካዎ 3፡5፤ 2ታሪ 1፡7

* 9:5 1ካዎ 2፡4

* 9:8 2ካዎ 25፡9፤ 2ታሪ 36፡19

* 9:13 ካቡሌ ጉሲ ኢብራዌታ ቃላራ ፓꬆንታዛ ዎይኮ ጎኦንታዛ ጉሳ

* 9:25 ኬሳ 23፡17፤ 34፡23፤ ዛሬ 16፡16

* 10:10 ማቶ 12፡42፤ ሉቃ 11፡31

* 10:26 1ካዎ 4፡26

* 10:28 ዛሬ 17፡16

* 11:1 ዛሬ 17፡17

* 11:2 ኬሳ 34፡16፤ ዛሬ 7፡3-4

* 12:16 2ሳሜ 20፡1

* 12:28 ኬሳ 32፡4

* 12:33 ሌዌ 23፡33-34

* 13:2 2ካዎ 23፡15-16

* 14:10 1ካዎ 15፡29

* 14:23 2ካዎ 17፡9-10

* 14:24 ዛሬ 23፡17

* 14:26 1ካዎ 10፡16-17፤ 2ታሪ 9፡15-16

* 15:4 1ካዎ 11፡36

* 15:5 2ሳሜ 11፡1-27

* 15:29 1ካዎ 14፡10

* 17:1 ያቆ 5፡17

* 17:9 ሉቃ 4፡25-26

* 17:21 2ካዎ 4፡34-35

* 18:31 ሜꬌ 32፡28፤ 35፡10

* 18:34 ኢያ 6፡26

* 18:44 ያቆ 5፡18

* 19:10 ዚልኤታዲስ ጊዛይሳ ኢሲ ኢሲ ባጋ ጋሞꬆ ቃላን ሚሼታዲስ፥ ቃናታዲስ ጌቴስ።

* 19:10 ኦሮ 11፡3

* 19:15 2ካዎ 8፡7-13

* 19:16 2ካዎ 9፡1-6

* 19:18 ኦሮ 11፡4

* 20:36 1ካዎ 13፡24

* 21:19 1ካዎ 22፡38

* 21:23 2ካዎ 9፡36

* 22:17 ታይ 27፡17፤ ማቶ 9፡36፤ ማር 6፡34

* 22:19 ኢሳ 6፡1፤ ኢዮ 1፡6

2ካዎታ ማጻፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

2ካዎታ ማጻፋ

ጊዶ ቆፋ

ካዎታ ማጻፋ ናምኣንꬆ ኪፊሌዚ ኮይሮ ኪፊሌዚ ኤቂዳሶፔ ዶሚዲ ኢስራኤሌ ካዎ ናምኣታ ጊሻስ ዮቴስ፤ ማጻፋዚ ናምኡ ዋና ዋና ኪፊሌታን ሻኬታናስ ዳንዳዬስ።

1. ኪርስቶሲ ዬሌታናፔ ካሴ ኡዱፉን ጼታንꬃ ላይꬃስ ባጋፌ ዶሚዲ ሳማሪያይ ኩንዳና ዎዴ ጋካናሲኔ ኪርስቶሳ ዬሌታፔ ካሴ 721 ላይꬃፌ ቢዲ ፑዴሃ ባጋ ካዎቴꬃይ ኩንዳና ጋካናስ ዲዛ ናምኡ ካዎታ ታሪኬ (1-17)።

2. ኢስራኤሌ ካዎቴꬃ ኩንዴꬃፌ ዶሚዲ ኪርስቶሲ ዬሌታናፔ ካሴ 586 ላይꬃን ካዎ ናቡካዳናጾሬይ ዬሩሳላሜ ኦይኪዲ ላላና ጋካናስ ዲዛ ዩሁዳ ካዎቴꬃ ታሪኬ (18-25)። ጎዶሊያሳይ ባቢሎኔ ካዎቴꬃፌ ጋርሳራ ዩሁዳ ዴሬ ሃሪዛዴ ጊዲዳይሳኔ ዩሁዳ ካዎ ኢዮኣኪኔይ ባቢሎኔን ቃሾ ኬꬃፌ ቢርሼቲዳይሳ ፒልጊ ዮቲሼ ታሪኬዛ ኩዬስ። ሃይሲ ሃ ሞሮዚ ኡባይካ ኢስራኤሌ ጋካናስ ዳንዳይዳይ ዩሁዳ ካዎይ፥ ኢስራኤሌ ካዎይኔ ዴሬዚ ጾሳስ ኣማኔቶንታ ኣጊዳ ጊሻሳ። ኢስራኤሌ ኣሳ ታሪኬይ ላሜታና ማላ ጋሶ ጊዲዳ ኣይፌ ዮኦቲ ዬሩሳላሜ ኩንዴꬂኔ ዩሁዳ ኣሳፔ ዳሪዛ ባጋታ ጎዴቴꬅ። ካዎታ ማጻፋን ናምኣንꬆ ኪፊሌዛን ኤላሳፔ ካሊዲ ኬሂ ኤሬቲዳ ናቤይ ኤልሳኤ።

ሃ ማጻፋይ ኦይኪዳ ኩሜꬃ ቆፋ

ሻኬቲዳ ካዎቴꬃታ 1፡1—17፡41

ናቤ ኤላሳ 1፡1—8፡15

ዩሁዳ ካዎታኔ ኢስራኤሌ ካዎታ 8፡16—17፡4

ሳማሪያ ኩንዴꬅ 17፡5-41

ዩሁዳ ካዎቴꬅ 18፡1—25፡30

ሂዝቂያሳፔ ቢዲ ኢዮሲያሳ ጋካናስ 18፡1—21፡26

ኢዮሲያሳ ኣይሶ 22፡1—23፡30

ዩሁዳስ ዉርሴꬃ ካዎታ 23፡31—24፡20

ዬሩሳላሜ ኩንዴꬅ 25፡1-30

1

ናቤ ኤላሳኔ ካዎ ኣካዚያሳ

1 ኣካቤይ ሃይቂዳፔ ጉዬ ሞኣቤ ዴሬይ ኢስራኤሌ ዴሬ ቦላ ዴንዲዴስ። 2 ሄ ዎዴ ኣካዚያሲ ሳማሪያን ዲዛ ባ ኢልፒኔ ፖቄ ቦላፌ ማስኮቴራ ዱጌ ኩንዲዲ ሳኬቲዴስ፤ ሄሳ ጊሻስ ኢዚ፥ «ኣኔ ኢንቴ ቢዲ ታ ሳኮዛ ጊሻስ ታ ፓጻናኮ ኣቃሮኔ ኤቃ ጾሳ ባኣሊ-ዜቡላ ታስ ኦይቺቴ» ጊዲ ኣስ ኪቲዴስ።

3 ጎዳ ኪታንቻይ ቴሲቤ ዴሬ ኣስ ናቤ ኤላሳስ፥ «ኔኒ ዴንዳዳ ሳማሪያ ካዎይ ኪቲዳ ኣሳታራ ጋይታናስ ኬዛ ባዳ ሄ ኣሳታስ፥ ‹ኢንቴ ኣቃሮኔ ኤቃ ጾሳ ባኣሊ-ዜቡላ ኦይቻናስ ቢዛይ ኢስራኤሌን ጾሲ ባይንዳ ጊሻሴ?› ጋዳ ኢስታ ኦይቻ። 4 ሄሳ ጊሻስ ጎዳይ፥ ‹ኔ ኢቺዳ ሂጻፔ ዴንዳካ፤ ቱማፔ ኔ ሃይቃና› ጌስ» ጊዴስ፤ ሄሳፌ ጉዬ ኤላሲ ቢዴስ።

5 ኪቴቲ ቢዳ ኣሳቲ ካዎዛኮ ጉዬ ሲሚ ዪን ኢዚ ኢስታስ፥ «ኣይስ ሲሚ ዪዴቲ?» ጊ ኦይቺዴስ።

6 ኢስቲካ ኢዛስ፥ «ኢሳዴይ ኑናራ ጋይታናስ ዪዲ ጎዳይ፥ ‹ኢንቴ ኢንቴና ኪቲ ዬዲዳይሳኮ ሲሚ ቢዲ ኣቃሮኔ ኤቃ ጾሳ ባኣሊ-ዜቡላ ኦይቻናስ ኔኒ ኣስ ኪቲዳይ ኢስራኤሌን ጾሲ ባይንዳ ጊሻሴ? ሄሳ ጊሻስ ኔ ኢቺዳ ሂጻፔ ዴንዳካ፤ ቱማፔ ኔ ሃይቃና› ጊዴስ» ጊዳ።

7 ካዎዚካ ኢስታስ፥ «ኢንቴናራ ጋይታና ዪዲ ኢንቴስ ሄሳꬆ ጊዳይ ኢዚ ኣይ ማላ ኣሴ?» ጊዲ ኦይቺዴስ።

8 ኢስቲካ ኢዛስ፥ «ኑስ ዮቲዳይሲ ኢስኬራ ዲዛ ማይኦ ማይኢዴስ **፤ ጼሳን ዳፎ ዳንጪዴስ» ጊዳ። ካዎዚ ኢስታስ፥ «ታ ኢዛ ኤራዲስ፤ ሄሲ ቴሲቤ ዴሬ ኣስ ኤላሳ» ጊዴስ።

9 ሄሳፌ ጉዬ ካዎዚ ሃምሳ ሃላቃዛ ኢቻሽ ታሙ ዎታዳራታራ ኤላሳኮ ዬዲዴስ። ሃምሳ ሃላቃዚ ኤላሲ ዲዛ ዙምቡላ ሁኤ ኬዚዲ፥ «ሃይሶ ጾሳ ኣሶ! ካዎይ ኔና ሃ ዱጌ ዎꬋ ጌስ» ጊዴስ።

10 ኤላሲካ ዛሪዲ ሃምሳ ሃላቃዛስ፥ «ታኒ ጾሳ ኣስ ጊዲኮ ሳሎፔ ታማይ ዎꬊዲ ኔናኔ ኔናራ ዲዛ 50 ኣሳ ሞ!» ጊዴስ። ሄሳፌ ጉዬ ታማይ ሳሎፔ ዎꬊዲ ሃምሳ ሃላቃዛኔ ኢዛራ ዲዛ ኣሳ ኡባ ዲፒ ሂስቲዴስ።

11 ካዎዚ ቃሴ ሃራ ሃምሳ ሃላቃኔ ኢቻሽ ታሙ ዎታዳራታ ኪቲዴስ፤ ሃምሳ ሃላቃዚካ፥ «ሃይሶ ጾሳ ኣሶ! ካዎይ ኔና ኤሶን ሃ ዎꬋ ጌስ» ጊዴስ።

12 ኤላሲካ ዛሪዲ፥ «ታኒ ጾሳ ኣስ ጊዲኮ ታማይ ሳሎፔ ዎꬊዲ ኔናኔ ኔናራ ዲዛ 50 ኣሳ ሞ!» ጊዴስ፤ ሄሳፌ ጉዬ ታማይ ሳሎፔ ዎꬊዲ ኢዛኔ ኢዛራ ዲዛ ኣሳ ዲፒ ሂስቲዴስ። *

13 ሄሳ ጊሻስ ካዎዚ ሄꬓንꬆ ሃምሳ ሃላቃዛኔ ኢዛራ 50 ኣስ ዬዲዴስ፤ ሃ ሄꬓንꬆ ሃምሳ ሃላቃዚ ቢዲ ኤላሳ ሲንꬃን ጉልባቲዲ፥ «ኣቤት ጾሳ ኣሶ! ታ ሼምፖይኔ ሃይታ ኔ ኣይሌ ኢቻሽ ታማታ ሼምፖይ ኔ ሲንꬃን ቦንቼቶ። 14 ሃይሳፌ ካሴ ሳሎፔ ዎꬊዳ ታማይ ናምኡ ሃምሳ ሃላቃታኔ ኢስታራ ዲዛ ኣሳታ ኡባ ሚዴስ፤ ሃኢ ጊዲኮ ታ ሼምፒያ ኔ ሲንꬃን ቦንቼቱ» ጊዴስ።

15 ጎዳ ኪታንቻዚ ኤላሳ፥ «ኔኒ ኢዛራ ዱጌ ዎꬋ፤ ኢዛስካ ባቦፋ!» ጊዴስ። ሄሳ ጊሻስ ኤላሲ ኢዛራ ኢሲፌ ካዎዛኮ ዱጌ ዎꬊዴስ። 16 ኢዚ ካዎዛስ፥ «ጎዳይ፥ ‹ኔኒ ኣቃሮኔ ኤቃ ጾሳ ባኣሊ-ዜቡላ ኔ ጊሻስ ኦይቻናስ ኣሳታ ኪታ ዬዲዳይ ኢስራኤሌን ጾሲ ባይንዳ ጊሻሴ? ኔኒ ሄሳ ኦꬂዳ ጊሻስ ሃኢ ኔ ኢቺዳ ሂጻፔ ሙሌካ ዴንዳካ፤ ቱሙ ኔ ሃይቃና› ጊዴስ» ጊዲ ዮቲዴስ።

17 ሄሳ ጊሻስ ኤላሲ ኢዛስ ዮቲዳ ጎዳ ቃላ ማላ ኣካዚያሲ ሃይቂዴስ። ኣካዚያሳስ ኣቱማ ናይ ባይንዳ ጊሻስ ኢዮሳፊጼ ና ኢራሜይ ዩሁዳ ዴሬ ቦላ ካዎቲዳ ናምኣንꬆ ላይꬃን ኢዛ ኢሻ ኢዮራሜይ ኢዛሶሆን ካዎቲዴስ። 18 ኣካዚያሲ ባ ዎዴን ኦꬂዳ ኦሶቲኔ ኢዚ ፖሊዳ ኦሶቲ ኡባይካ ኢስራኤሌ ካዎታ ታሪኬ ማጻፋን ጻፌቲ ዴስ ጊዴኔ?

2

ኤላሲ ሳሎ ዴንዲ ቡስ

1 ጎዳይ ኤላሳ ጎቴ ጫርኮራ ፑዴ ሳሎ ኤፋና ዎዴይ ጋኪን ኤላሲኔ ኤልሳኢ ጌልጌላፔ ዴንዲዲ ኢሲፌ ቢሼ ዴቴስ። 2 ኤላሲ ኤልሳኤስ፥ «ጎዳይ ታና ቤቴሌ ኪቲዳ ጊሻስ ኔኒ ሃን ሃይሳን ታካሻ» ጊዴስ። ኤልሳኢ ኢዛስ ዛሪዲ፥ «ዴኦ ጎዳይ ቤዪን ኔ ኣሾ ታ ኔፔ ሻኬቲኬ» ጊ ጫቂዴስ፤ ሂስቲን ኢሲፌ ዱጌ ቤቴሌ ዎꬊዳ።

3 ቤቴሌን ዲዛ ናቤታ ማባራይ ኤልሳኤኮ ቢዲ፥ «ጎዳይ ኔ ጎዳ ኤላሳ ሃች ኔፔ ሻኪ ኤካናይሳ ኔ ኤራዲ?» ጊዳ። ኤልሳኢካ፥ «ኤ ኤራዲስ፤ ኢንቴ ኣኔ ጮኡ ጊቴ» ጊዴስ።

4 ቃሴካ ኤላሲ ኤልሳኤስ፥ «ሃይሶ ኤልሳኤ! ጎዳይ ታና ኢያርኮ ኪቲዳ ጊሻስ ኔ ሃን ሃይሳን ታካሻ» ጊዴስ። ኢዚካ ኢዛስ ዛሪዲ፥ «ዴኦ ጾሳይ ቤዪን፥ ኔ ኣሾ ታ ኔፔ ሻኬቲኬ» ጊ ጫቂዴስ፤ ሄሳ ጊሻስ ኢዛራ ኢሲፌ ኢያርኮ ዎꬊዳ።

5 ኢያርኮን ዲዛ ናቤታ ማባራይ ኤልሳኤኮ ሺቂዲ፥ «ጎዳይ ኔ ጎዳ ኤላሳ ሃች ኔፔ ሻኪ ኤካናይሳ ኔ ኤራዲ?» ጊዳ። ኢዚካ ኢስታስ፥ «ኤ ኤራዲስ፤ ኣኔ ኢንቴ ጮኡ ጊቴ» ጊዴስ።

6 ሄሳፌ ጉዬ ኤላሲ፥ «ጎዳይ ታና ዮርዳኖሴ ኪቲዳ ጊሻስ ኔኒ ሃን ሃይሳን ታካሻ» ጊዴስ፤ ኢዚካ ኢዛስ ዛሪዲ፥ «ዴኦ ጎዳይ ቤዪን፥ ኔ ኣሾ ታ ኔፔ ሻኬቲኬ» ጊዴስ። ሄሳ ጊሻስ ናምኣቲካ ኢሲፌ ቢዳ።

7 ናቤታ ማባራ ጋርሳፌ ኢቻሽ ታማይ ቢዲ ኤላሲኔ ኤልሳኢ ኤቂ ዲዛሶ ጊናራ ዮርዳኖሴ ፒንꬃን ሃኪ ኤቂዳ። 8 ኤላሲ ባ ካባ ቃሪ ኤኪዲኔ ጻጺዲ ኢዛራ ሃꬃ ሾጪዴስ፤ ሄሳፌ ጉዬ ሃꬃይ ሃዲርሲኔ ኡሻች ሻኬቲ ዎꬊዴስ። ናምኣይካ ቦሉማ ቢታራ ፒኒዳ።

9 ኢስቲ ፒኒ ኬዚዳፔ ጉዬ ኤላሲ ኤልሳኤ፥ «ታ ኔስ ኣይ ኦꬃና ማላ ኔ ኮይዛኮ ታ ኔፔ ሻኬቶንታ ዲሺን ኣኔ ታስ ዮታ» ጊዴስ። ኤልሳኢካ፥ «ኔ ኣያናይ ታ ቦላ ናምኡ ዳኮ ጊዳና ማላ ታ ኔና ዎሳይስ» ጊዴስ። *

10 ኤላሲካ፥ «ዴጾ ሚሽ ኦይቻዳሳ፤ ጊዲኮካ ታኒ ኔፔ ሻኬታ ቢዛ ዎዴ ኔ ታና ቤኢኮ ኔ ጊዳ ማላ ኔስ ሃናና፤ ኔ ቤኦንታ ኣጊኮ ሄሲ ኔስ ሃኔና» ጊዴስ።

11 ኢስቲ ሃሳይሼ ሎዳራ ቢሺን ታማ ፓራ-ጋሬቲኔ ታማ ፓራቲ ኢስቲ ቆፖንታ ዲሺን ኢስታ ጊዶን ጌሊዲ ናምኣታካ ሻኪ ዬጊዳ፤ ኤላሲ ጎቴ ጫርኮን ፑዴ ሳሎ ቢዴስ። 12 ኤልሳኢ ሄሳ ቤኢዲ፥ «ታ ኣዋዉ! ታ ኣዋዉ! ኢስራኤሌ ፓራ-ጋሬታኔ ቶጋንቻታ!» ጊዲ ዋሲዴስ፤ ሄሳፌ ጉዬ ናምኣንꬆ ኤላሳ ቤዪቤና፤ * ሄሳፌ ሲሚዲ ባ ማይኦ ናምኡ ኬሲ ዳኪዴስ። 13 ኤላሳፔ ዎꬊዳ ካባዛ ኤኪዲኔ ጉዬ ሲሚ ቢዲ ዮርዳኖሴ ሻፋ ኣቻን ኤቂዴስ። 14 ኤላሳፔ ዎꬊዳ ካባን ሃꬃ ሾጪሼ፥ «ጎዳይ ኤላሳ ጾሳይ ኣዋን ዲዜ?» ጊዴስ፤ ኢዚ ሃꬃ ሾጪን ሃዲርሲኔ ኡሻች ሻኬቲ ዎꬊን ፒኒዴስ። 15 ኢያርኮፌ ቢዲ ሄሳ ቤይዳ ባጋ ናቤቲ፥ «ኤላሳ ኣያናይ ኤልሳኤ ቦላ ሼምፒዴስ» ጊዳ፤ ኢዛራ ጋይታናስ ቢዲ ኢዛ ሲንꬃን ዚቂ ጊዲ ባንታ ኩሼ ዴንꬂዳ። 16 ሄሳፌ ጉዬ፥ «ሄኮ ኔ ኣይሌታስ ኑስ 50 ሚኖ ኣሳቲ ዴቴስ፤ ኦኔ ኤሪዛይ ጎዳ ኣያናይ ኔ ጎዳዛ ዴንꬂ ኤፊዲ ኢሲ ዙማ ቦላ ዎꬂዳኮ ዎይኮ ኢሲ ዙሌ ሶሆን ጌልꬂ ዎꬂዳኮ ቢዲ ኮዬቶ» ጊዳ። ኤልሳኢካ፥ «ሄሳꬆ ሃኔና፤ ኣስ ኪቶፍቴ» ጊዴስ።

17 ሃኔና ጉሲ ኢዛ ዬላቻና ጋካናስ ኢዛ ኡንኤꬂዳ፤ ሄሳ ጊሻስ፥ «ኣኔ ዬዲቴ» ጊዴስ፤ ኢስቲካ 50 ኣስ ዬዲን ሄ ኣሳቲ ሄꬑ ጋላስ ኩሜꬅ ኮዪዲ ዴሚቤቴና። 18 ኢስቲ ኢያርኮን ዲዛ ኤልሳኤኮ ሲሚን ኢዚ ኢስታስ፥ «ታ ኢንቴና ቦፒቴ ጋቤኪና?» ጊዴስ።

ሃꬃዛ ፓጾ

19 ሄ ካታማይን ዲዛ ኣሳይ ኤልሳኤ፥ «ሄኮ ኔኒ ኑ ጎዳይ ቤኢዛ ማላ ሃና ካታማያ ዱሳስ ኢንጄ፤ ጊዶ ኣቲን ሃꬂ ኢታ ጊዲዳ ጊሻስ ቢታያ ኣይፌ ኢሙኩ» ጊዳ።

20 ኢዚካ ኢስታስ፥ «ኣኔ ኢንቴ ኦራꬃ ኦቶን ማጺኔ ጉጂዲ ሃ ታስ ኤኪ ዪቴ» ጊዴስ፤ ኢዚ ጊዳ ማላ ኤኪ ዪዳ። 21 ሄሳፌ ጉዬ ኢዚ ፑልቶ ሃꬂ ዲዛሶ ቢዲ ፑልቶዛን ማጺኔ ዬጊዲ፥ «ጎዳይ፥ ‹ታኒ ሃይሳ ሃꬃ ፓꬃዲስ፤ ሃይሳፌ ጉዬ ኢዚ ሃይቆስ ጋሶ ጊዴና፤ ቢታያካ ኣይፌ ኢሞንታ ማላ ዲጌና› ጌስ» ጊዴስ። 22 ኤልሳኢ ጊዳ ማላካ ሃꬃዚ ሃች ጋካናስ ፓጺ ኣቲዴስ።

ኤልሳኤ ቦላ ቂꬊዳ ናቴꬃታ

23 ኤልሳኢ ሄፔ ዴንዲ ቤቴሌ ኬዚዴስ፤ ኢዚ ቡሮ ቢሼ ኦጌን ዲሺን ካታማፔ ኬዚዳ ናቴꬃቲ፥ «ሃይሶ ቦኣ ኣዴዞ! ኬዛ ኪቻ!» ጊሼ ኢዛ ቂꬊዳ። 24 ኤልሳኢካ ጉዬ ሲሚ ኢስታ ጼሊዲ ጎዳ ሱንꬃን ኢስታ ቃንጊዴስ፤ ሄሳፌ ጉዬ ናምኡ ማጫ ዛርዶቲ ዎራፔ ኬዚዲ ናቴꬃ ናይታፔ ኦይዱ ታማኔ ናምኣታ ሜንꬄሬꬂ ዬጊዳ። 25 ኢዚ ፑዴ ቃርሜሎሴ ዙማ ቦላ ኬዚዴስ፤ ሄፔ ሳማሪያ ሲሚዴስ።

3

ሞኣቤ ማካላቴꬅ

1 ዩሁዳ ካዎ ኢዮሳፊጼይ ካዎቲዳ ታማኔ ኦስፑንꬃ ላይꬃን ኣካቤ ና ኢዮራሜይ ኢስራኤሌ ቦላ ሳማሪያን ካዎቲዲ 12 ላይꬅ ሃሪዴስ። 2 ኢዚ ጎዳ ሲንꬃን ኢጼቲዳ ዳሮ ኢታ ሚሽ ኦꬂዴስ፤ ሄ ኢታ ኦሶዚካ ካሴ ኢዛ ኣያኔ ኢዛ ኣዋይ ኦꬂዳ ኢታ ኦሶዛ ማላ ጊዴና፤ ኢዛ ኣዋይ ኦሲሲዳ ባኣሌ ሃዉልቴዛ ዲጊዴስ። 3 ጊዶ ኣቲን ናባጼ ና ኢዮርባኣሜይ ኢስራኤሌ ኣሳ ኦሲሲዳ ናጋራን ኢዚ ኦይኬቲዴስ፤ ኢዛፔካ ሻኬቲቤና።

4 ሄ ዎዴ ሞኣቤ ካዎ ሜሻይ ሃሬስ፤ ኢዚ 100,000 ላቃታኔ 100,000 ꬋርሾታ ኢስኬ ኢስራኤሌ ካዎስ ጊሬስ። 5 ኣካቤይ ሃይቂዳፔ ጉዬ ሞኣቤ ካዎይ ኢስራኤሌ ካዎ ቦላ ማካሊዴስ። 6 ሄሳ ጊሻስ ሄ ዎዴ ካዎ ኢዮራሜይ ሳማሪያፔ ዴንዲ ቢዲ ኢስራኤሌ ኣሳ ኡባ ኢሲ ቦላ ሺሺዴስ። 7 ዩሁዳ ካዎ ኢዮሳፊጼስ፥ «ሞኣቤ ካዎይ ታ ቦላ ማካሊዳ ጊሻስ ኔ ታናራ ኢዛ ኦላናስ ባኔ?» ጊ ኢዛኮ ኣስ ኪታ ዬዲዴስ። ኢዚካ ዛሪዲ፥ «ኤ ታ ኔናራ ኦላናስ ባና፤ ታኒ ኔ ማላ፤ ታ ዴሬይካ ኔ ዴሬዛ ማላ፤ ታ ፓራቲካ ኔ ፓራታ ማላ» ጊ ዛሪዴስ።

8 ኢዮሳፊጼይ፥ «ኑኒ ኦላስ ኣዋ ባጋራ ባኔ?» ጊ ኦይቺዴስ። ኢዮራሜይ ዛሪዲ ኤዶሜ ባዞራ ካንꬂ ባና ጊዴስ።

9 ሄሳ ጊሻስ ኢስራኤሌ ካዎይ፥ ዩሁዳ ካዎይኔ ኤዶሜ ካዎይ ኢሲፌ ኦላ ዎራጃናስ ዴንዲዳ። ላፑን ጋላሳፌ ጉዬ ኦላንቻታሲኔ ሜሄታስ ኡያና ሃꬂ ꬋይዴስ።

10 ኢስራኤሌ ካዎዚ፥ «ኣዬ ኣና! ጎዳይ ኑና ሄꬑ ካዎታ ሞኣቤስ ኣꬂ ኢማናስ ጼይጊዴ?» ጊዴስ።

11 ኢዮሳፊጼይ ጊዲኮ፥ «ኢዛ ባጋራ ጎዳ ኦይቻና ማላ ጎዳ ናቤይ ሃይሳን ዴኔ?» ጊዲ ኦይቺዴስ። ኢስራኤሌ ኦላንቻታ ጋዳዋታፔ ኢሶይ፥ «ካሴ ኤላሳ ኩሼ ሜጪሲዛ ሳፋጼ ና ኤልሳኢ ሃይሳን ዴስ» ጊ ዮቲዴስ።

12 ኢዮሳፊጼይካ ዛሪዲ፥ «ጎዳ ቃላይ ኢዛ ማታን ዳና» ጊዴስ። ሄሳ ጊሻስ ኢስራኤሌ ካዎ፥ ኢዮሳፊጼይኔ ኤዶሜ ካዎይ ኢሲፌ ኢዛኮ ዱጌ ዎꬊዳ።

13 ኤልሳኢካ ኢስራኤሌ ካዎስ፥ «ኔና ኑናራ ጋꬂዛ ሚሺ ኣዚ ዲን ያዲ? ኔ ሃኢ ካሴ ኔ ኣዋ ናቤቲኔ ኔ ኣዬይ ናቤቲ ዲዛሶ ባ» ጊዴስ። ኢስራኤሌ ካዎዚ ኢዛስ ዛሪዲ፥ «ሄሲ ሃኔና፤ ሞኣቤ ኩሼን ኑና ኣꬂ ኢማናስ ሄꬑ ካዎታ ኢሲ ቦላ ጼይጊዳይ ጎዳ» ጊዴስ።

14 ኤልሳኢካ ኢዛስ፥ «ታ ኢዛስ ሃጋዚዛ ጎዳይ ቤዪን፥ ታ ዩሁዳ ካዎ ኢዮሳፊጼ ቦንቾንታኮ ኔና ቤያናስ ኮይኬ፤ ዉዱካ ጊኬ። 15 ኣኔ ሃኢ ታስ ባጋና ዲጺዛይሳ ኤኪ ዪቴ» ጊዴስ። ባጋና ዲጺዛይ ዲጺሺን ጎዳ ኩሼይ ኤልሳኤ ቦላ ዪዴስ። 16 ኤልሳኢ፥ «ጎዳይ፥ ‹ሃይሳ ሃ ሾባን ዳሮ ኦላታ ቦኪቴ። 17 ጫርኮካ፥ ኢራካ ቤኤኬታ፤ ጊዶ ኣቲን ሃ ሾባዛን ሃꬂ ኩማና፤ ኢንቴ፥ ኢንቴ ሚዛቲኔ ኢንቴ ሜሄቲ ሃꬅ ኡያና› ጌስ። 18 ሃይሲ ጎዳስ ላፋ ሚሻ። ኢዚ ሞኣቤ ኣሳ ኢንቴ ኩሼን ኣꬂ ኢማና።

19 «ጊምቤቲዳ ካታማታኔ ሎኢዛ ኢስታ ካታማታ ኡባ ኢንቴ ጾኒ ኦይካና። ሎኢዛ ኢስታ ሚꬃታ ኢንቴ ቃንጻና፤ ኢስታ ፑልቶታካ ሙሌራ ኢንቴ ቱጫና፤ ካꬅ ሎኤꬂ ኢሚዛ ጋዴዛ ኢንቴ ሹቻን ሞራና» ጊዴስ።

20 ዎንቴꬃ ጋላስ ያርሾይ ያርሼቲዛ ሳቴን ኤዶሜ ባጋራ ሃꬂ ዲኦ ማላ ዪን ቢታያ ሃꬅ ጻላ ጊዳዱስ።

21 ሄ ዎዴ ካዎቲ ኢስታ ኦላናስ ዪዳይሳ ሞኣቤ ኣሳይ ኡባይ ሲዪዲ ናይ ጊዲን ጪማይ ኦላ ሚሽ ኦይካናስ ዳንዳይዛ ኡባይ ጼይጌቲ ኬዚዲ ባንታ ዛዋ ቦላ ኤቂዲ ናጎ ኦይኪዳ። 22 ዎንቴꬃ ጋላስ ማላዶ ዎንታራ ኢስቲ ዴንዲሺን ሃꬃ ቦላ ዎꬊዳ ጻልቄይ ጾልቂዴስ፤ ፒንꬃን ዲዛ ሞኣቤ ዴሬዛስ ኣይፌን ሃꬂ ሱꬃ ማላ ዞኢ ቤቲዴስ። 23 ሄሳ ጊሻስ ኢስታስ፥ «ሄሲ ሱꬃኮ! ሲꬌይ ባይንዳ ካዎቲ ባ ጋርሳን ኦሌቲዲ ኢሶይ ኢሳ ሹኪዳ፤ ሄሳ ጊሻስ ሞኣቤ ኣሳዉ! ዲኦ ሺሻናስ ሲሚቴ» ጊዳ። 24 ሞኣቤ ኣሳይ ኢስራኤሌ ኣሳይ ዲዛሶ ኬዚሺን ኢስራኤሌ ኣሳይ ዴንዲዲ ኢስታ ኦሊዴስ፤ ሞኣቤቲ ኢስታ ሲንꬃፌ ባቃቲዳ፤ ሄሳፌ ጉዬ ኢስራኤሌ ኣሳይ ሞኣቤ ቦላ ዎራጂዲ ኢስታ ዲፒ ሂስቲዴስ። 25 ኢስታ ካታማታ ሙሌራ ꬋይሲዳ፤ ሎኦ ካꬃ ጋዴቲካ ሹቻን ካሜታና ጋካናስ ኢሶይ ኢሶይ ኢሲ ኢሲ ሹች ጋዴዛን ዬጊዴስ፤ ፑልቶታካ ሙሌራ ቱጪዳ፤ ሎኦ ሎኦ ሚꬃታ ኡባካ ቃንጺ ቃንጺ ዬጊዳ፤ ቂሬ-ሄሬሴቴ ጌቴቲዛራ ጻላ ባ ሹቻራ ኣታዱስ፤ ኢዞ ጊዲኮካ ያንባርሻን ኦሌቲዛ ኦላንቻቲ ጊዶꬂዲ ኦሊዳ።

26 ሞኣቤ ካዎይ ኢዛ ኦላ ኣሳይ ጾኔታናይሳ ኤሪዳ ማላ ጊꬃ ማሻ ጊጺዳ 700 ኣስ ባናራ ኤኪዲ ኤዶሜ * ካዎይ ዲዛሶ ሜንꬂ ጌላናስ ዳፌቲዴስ፤ ጊዶ ኣቲን ኢስቲ ጊዳ ማላ ኢስታስ ሃኒቤና። 27 ሄሳፌ ጉዬ ኢዛፔ ካሊ ካዎታናይሳ ባስ ባይራ ናዛ ኤኪ ቢዲ ካታማይ ጊምቤዛ ቦላ ጹጌቲዛ ያርሾ ሂስቲ ያርሺዴስ፤ ኢስራኤሌ ቦላ ዎልቃማ ሃንቆይ ጋኪዴስ፤ ሂስቲን ኢስቲ ሄፔ ኬዚዲ ጉዬ ባ ዴሬ ሲሚዳ።

4

ኣምኤይ ዛይቴ

1 ናቤታ ማባራ ጋርሳፌ ኢሳ ማቼያ፥ «ኔስ ሃጋዚዛ ታ ኣዚናይ ሃይቂዴስ፤ ኢዚ ጎዳስ ያዪዛ ኣስ ጊዲዳይሳ ኔ ኤራሳ፤ ሃኢ ጊዲኮ ኣጮ ጎዳይ ታ ኣቱማ ናይታ ናምኣታካ ባስ ኣይሌ ሂስቲ ኤኪ ባናስ ዪ ኡቲዴስ» ጋዳ ኤልሳኤስ ዋሳዱስ።

2 ኤልሳኢካ ኢዚስ፥ «ሂስቲን ታ ኔስ ኣይ ኦꬃና ማላ ኮያይ? ኔሶን ኣዚ ዲዛኮ ኣኔ ታስ ዮታ» ጊዴስ። ኢዛካ ኢዛስ፥ «ታስ ኔ ኦሳንቻይስ ጉꬃ ዛይቴፔ ኣቲን ታሶን ሃራይ ኣይኮይካ ዴና» ጋዱስ።

3 ኤልሳኢካ ኢዚስ፥ «ሂስቲኮ ኔኒ ሃኢ ባዳ ኔ ሾሮታ ኡባታ ሶፔ ጉꬅ ጊዶንታ ዳሮ ኦቶታ ጋርጻ ሺሻ። 4 ኔ ናይታ ኡባታራ ሶ ጌላዳ ካሬ ኢንቴ ቦላ ጎርዳ፤ ዛይቴዛካ ኔ ጋርጻ ኤሂዳ ኦቶታ ኡባን ዱቃ፤ ኢሲ ኢሲ ኦቶይ ኩሚዳ ማላ ኢሲ ባጋን ዎꬃ» ጊዴስ።

5 ሄሳ ጊሻስ ኢዛ ናቤዛ ሄን ኣጋ ባዳ ሶ ጌላዳ ካሬ ባ ቦላኔ ባ ናይታ ቦላ ጎርዳዱስ፤ ናይቲ ኢዚስ ኦቶታ ሺሺን ኢዛ ዛይቴዛ ቲጌꬅ ዶማዱስ። 6 ኦቶቲ ኡባይ ኩሚዳፔ ጉዬ ኢዛ ባ ናዛ፥ «ሃራ ኦቶ ታስ ኤካ ያ!» ጋዱስ። ኢዚካ ዛሪዲ፥ «ሃራ ኦቶይ ባዋ» ጊዴስ፤ ሄሳፌ ጉዬ ዛይቴዚ ጎጊዛይሳ ኣጊዴስ።

7 ኢዛካ ባዳ ሄሳ ጾሳ ናቤዛስ ዮታዱስ፤ ኢዚ ኢዚስ፥ «ኔ ባዳ ዛይቴዛ ባይዛዳ ኔ ኣጮዛ ቃንጻ፤ ኔኒ ኣጮዛ ቃንጺን ኣቲዳይሲ ኔሲኔ ኔ ናይታስ ቃላባ ጊዶ» ጊዴስ።

ሃይቆፔ ሱኔሜ ማጫሳይ ናዛ ዴንꬅ

8 ኢሲ ጋላስ ኤልሳኢ ሱኔሜ ቢዴስ፤ ሄን ኢሲ ዱሬ ማጫሲ ዳራ ዳዉስ፤ ኤልሳኢ ኢዚ ሶን ቁማ ማና ማላ ሚንꬃ ዎሳዱስ፤ ኢዚ ካሴ ሄራ ኣꬊ ቢዛ ዎዴ ቁማ ማናስ ኢዚ ሶ ጌሌስ። 9 ሄ ማጫሳያ ባ ኣዚናስ፥ «ሃይሲ ኡባ ዎዴ ኑ ፔንጌራ ኣꬊ ቢዛ ኣዴዚ ጌሺኔ ጾሳ ኣስ ጊዲዳይሳ ታ ኤራይስ። 10 ሄሳ ጊሻስ ቦላ ፖቄን ኢሲ ጉꬃ ኪፊሌይን ኑ ኢዛስ ሂꬃ፥ ጻራጴዛ፥ ኦይዴኔ ፓኖሴ ጊግሲዲ ሄን ዎꬆስ፤ ኢዚ ኑኮ ዪዛ ዎዴ ኡባን ኢዛስ ሼምፖሶ ጊዳና» ጋዱስ።

11 ኢሲ ጋላስ ኤልሳኢ ዪዲ ባ ሼምፒዛ ኪፊሌይን ጌሊዲ ሼምፓናስ ጌዲ ጊዴስ። 12 ባ ኣይሌዛ ጊያዜ፥ «ባዳ ሱኔሜ ማጫሳዮ ጼይጋ» ጊዴስ። ኢዚ ኢዞ ጼይጊን ያዳ ኢዛ ሲንꬃን ኤቃዱስ። 13 ኤልሳኢ፥ «ጊያዜስ፥ ‹ኔኒ ኑ ጊሻስ ጋዳ ዳሮ ዋያዳሳ፤ ኔስ ኣዚ ኦሴታና ማላ ኮያይ? ካዎዛስ ጊዲን ኦላንቻታ ኣዛዚዛይሳስ ኑ ኔ ጊሻስ ዮታና ሚሺ ዲዜ?› ጋዳ ኢዞ ኦይቻ» ጊዴስ። ማጫሳያካ ዛራዳ፥ «ታኒ ታ ዳቦ ጊዶን ዳይስ» ጋዱስ።

14 ኤልሳኢካ ጊያዜስ፥ «ሂስቲን ኢዚስ ኣይ ኦꬃኔ?» ጊዲ ኦይቺዴስ፤ ጊያዜይካ፥ «ኢዚስ ዬሎይ ዴና፤ ኢዚ ኣዚናዚ ጬጊዴስ» ጊዴስ። 15 ኤልሳኢካ ኢዛስ፥ «ሂስቲኮ ኣኔ ኔኒ ኢዞ ሃ ጼይጋ» ጊዴስ፤ ኢዚ ኢዞ ጼይጊን ኢዛ ያዳ ፔንጌ ቦላ ኤቃዱስ። 16 ኤልሳኢካ ኢዚስ፥ «ኔኒ ላይꬅ ሃኒ ዎዴ ኣቱማ ና ኢዲማና» ጊዴስ። ኢዛካ ኢዛስ፥ «ጊዴና ታ ጎዶ! ኔኖ ጾሳ ኣሶ! ኔኒ ኔ ኦሳንቻይስ ታስ ዎርዶቶንታ ማላ» ጋዱስ። *

17 ማጫሳያካ ቃንꬃታዱስ፤ ኤልሳኢ ኢዚስ ዮቲዳ ማላካ ኢዚ ጊዳ ዎዴን ኣቱማ ና ዬላዱስ።

18 ናዚካ ዲጪዴስ፤ ኢሲ ጋላስ ኢዛ ኣዋይ ካꬅ ሺሺዛይታራ ዲሺን ናዚ ሄ ቢዴስ። 19 ኢዚ ባ ኣዋስ፥ «ታ ሁኤ! ታ ሁኤ!» ጊዴስ። ኣዋዚካ ባ ኣይሌዛስ፥ «ናዛ ባኣ ኤፋዳ ኢዛ ኣዬይኮ ጋꬃ» ጊዴስ።

20 ኣሽካራዚካ ናዛ ባኢ ኤፊዲ ኣዬይኮ ጋꬂዴስ፤ ናዚ ሴታ ጋላስ ጋካናስ ባ ኣዬይ ኪኦን ኡቲዴስ፤ ሄሳፌ ጉዬ ሃይቂዴስ። 21 ኢዛ ኣያ ፑዴ ኬዛዳ ጾሳ ናቤዛ ሂጻን ኢዛ ኢሺሳዱስ፤ ካሬ ኢዛ ቦላ ጎርዳዳ ኬዛዱስ።

22 ሄሳፌ ጉዬ ባ ኣዚና ጼይጋዳ፥ «ታኒ ጾሳ ናቤዛኮ ኤሶን ጋካዳ ሲማና ጋካናስ ኢሲ ኦሳንቻኔ ኢሲ ሃሬ ታስ ዬዳርኪ!» ጋዱስ።

23 ኢዚ ኣዚናዚካ፥ «ኔ ሃች ኢዛኮ ባናስ ኣይስ ኮያዲ? ሃች ኣጊና ጼሮ ዎይኮ ሳምባታ ጋላስ ጊዴና» ጊዴስ። ኢዛካ ዛራዳ፥ «ኤ ሄሲ ሊኬሺን ታ ቡስ ባና» ጋዱስ።

24 ሄሳፌ ጉዬ ሃሬዛ ኮራ ኤካዳ ኦሳንቻዛ፥ «ኤሌ ኤሌ ላጋ፤ ታ ኔስ ዮቶንታ ዲሺን ሎዱ ሂስቶፋ» ጋዱስ። 25 ሄሳ ጊሻስ ኢዛ ጾሳ ናቤዚ ዲዛሶ ፑዴ ቃርሜሎሴ ዙማ ቦላ ኬዛዱስ። ጾሳ ናቤዚካ ኢዞ ሃሆን ቤኢዲ ባ ኦሳንቻ ጊያዜ፥ «ሴኪ ሱኔሜ ማጫሳዮ ቤያይ! 26 ኣኔ ኢዚኮ ዎጻ ባዳ፥ ‹ኣዜ! ሎኦ ጊዴኔ? ኔ ኣዚናይ ሎኦ ጊዴኔ? ኔ ናዚ ሎኦ ጊዴኔ?› ጋዳ ኢዞ ኦይቻ» ጊዴስ። ኢዛካ ኢዛስ፥ «ኡባይካ ሎኦ» ጋዱስ።

27 ኢዛ ጾሳ ናቤዚ ዲዛ ዙማ ቦላ ጋኪዳ ማላ ኢዛ ቶ ቦላ ጻጼታዱስ፤ ጊያዜይ ኢዞ ዬዲሳናስ ቢሺን ጾሳ ናቤዚ ጊያዜ፥ «ኢዛ ዳሮ ኡንኤቲዳ ጊሻስ ኣጋ፤ ኢዞ ቦቾፋ፤ ጎዳይ ሃይሳ ታፔ ኣዛስ ጌንꬂዳኮ ሃይሲ ታስ ጌሊቤና» ጊዴስ።

28 ኢዛ፥ «ታ ጎዶ! ታ ኔና ታስ ና ኢማ ጋዳ ኦይቻዲና? ጮ ሃዳ ሂዶታ ኔ ታስ ኢሞንታ ማላ ታ ኔስ ዮታቤኪና?» ጋዱስ።

29 ኤልሳኢ ጊያዜስ፥ «ሂስቲኮ ኔኒ ኔ ጊꬅ ሚንꬃ ጊጻዳ ሃይሳ ታ ጉፌዛ ኤካዳ ዎጻ፤ ኦጌ ቦላ ኣሴ ዴሚኮካ ሳሮኮፋ፤ ኦኒካ ኔና ሳሮ ጊኮ ዛራ ሳሮኮፋ፤ ሃይሳ ታ ጉፌዛ ኤፋዳ ናዛ ሲንꬃን ዎꬃ» ጊዴስ።

30 ናዛ ኣያ ቃሴ፥ «ዴኦ ጎዳይ ቤዪን ኔ ኣሾ! ታ ኔና ኣጋዳ ሙሌካ ቢኬ» ጋዱስ፤ ሄሳ ጊሻስ ኤልሳኢ ዴንዲዲ ኢዞ ካሊዴስ።

31 ጊያዜይካ ኢስታፌ ሲንꬃቲ ቢዲ ጉፌዛ ናዛ ሲንꬃን ዎꬂዴስ፤ ጊዶ ኣቲን ኣይኮ ቃላይ ሲዬቲቤና፤ ማላታይካ ቤቲቤና፤ ሄሳ ጊሻስ ጊያዜይ ጉዬ ኤልሳኤኮ ሲሚ ቢዲ፥ «ናዚ ቤጊቤና» ጊዴስ።

32 ኤልሳኢ ሶ ጌሊዲ ናዚ ሃይቂዲ ኢዛ ሂꬃ ቦላ ኢቺ ዲዛይሳ ቤኢዴስ።

33 ኢዚ ጊዶ ጌሊዲ ካሬዛ ባ ቦላኔ ናዛ ቦላ ጎርዲዲ ጎዳ ዎሲዴስ።

34 ሂꬃ ቦላ ኬዚዲ ናዛ ቦላ ዛቁሊዲ ባ ዶና ኢዛ ዶናራ፥ ባ ኣይፌ ኢዛ ኣይፌራ፥ ባ ኩሼ ኢዛ ኩሼራ ጋꬂ ዎꬂዴስ፤ ናዛ ቦላ ሙሌራ ኢዚ ዛቁሊን ናዛ ቦላይ ሆኢ ሆኢ ቢዴስ። 35 ኤልሳኢ ዴንዲዲ ኬꬃ ጊዶን ያኔ ሃ ሲሜሬቲዳፔ ጉዬ ሂꬃን ኬዚዲ ቃሴካ ናዛ ቦላ ሙሌራ ዛቁሊዴስ፤ ናዚ ላፑንቶ ꬊሺን ኢዛ ኣይፌቲ ጼሊዳ። *

36 ኤልሳኢ ጊያዜ ጼይጊዲ፥ «ሱኔሜ ማጫሳዮ ሃ ጼይጋ» ጊዴስ፤ ኢዚካ ኢዞ ጼይጊዴስ፤ ኢዛ ያ ጋኪዳ ማላ፥ «ሄይ ኔ ናዛ ኤካ» ጊዴስ 37 ኢዛካ ጌላዳ ኢዛ ቶ ቦላ ኩንዳዱስ፤ ዱጌ ቢታን ጉፋናዳ ባ ናዛ ኤካ ኬዛዱስ።

ማርዜራ ዲዛ ዎጼ

38 ኤልሳኢ ኣጊ ጌልጌላ ሲሚዴስ፤ ሄ ዴሬዛን ኮሻይ ዴስ። ናቤታ ማባራይ ኢዛ ሲንꬂ ሺቂ ዲሺን ኤልሳኢ ባ ኦሳንቻዛ፥ «ዎጋ ዲስቴ ታማ ቦላ ዎꬃዳ ሃይሳ ኣሳስ ዎጼ ካꬃ» ጊዴስ።

39 ኢስታ ጋርሳፌ ኢሶይ ሳንꬄ ሚሳቲዛ ሃይꬃታ ማጻናስ ጌዴ ዴምባ ኬዚዲ ባዞን ሞኪዛ ቱራ ዴሚዲ ሄ ቱራዛፔ ጎሴ ሚሳቲዛ ኣይፌ ባ ማይኦን ማጺ ኤኪዲ ሲሚዴስ፤ ኢዛ ኣንጪዲ ዲስቴን ኬሚዴስ ሺን ኢዚ ኣዛኮ ኦኒካ ኤሪቤና። 40 ኣሳይ ማና ማላ ዎጼዚ ዱቄቲ ኬዚዴስ፤ ኣሳይ ቡሮ ባꬊዳ ማላ፥ «ጾሳ ናቤዞ! ዲስታ ጊዶን ዎꬊዛ ማርዜይ ዴስ!» ጊዲ ዋሲዳ፤ ማናስካ ዳንዳይቤቴና። 41 ኤልሳኢካ፥ «ኣኔ ታስ ꬊሌ ኤኪ ዪቴ» ጊዴስ። ሄ ꬊሌዛካ ኤኪዲ ዲስቴዛን ጉጂዲ፥ «ኣሳይ ማና ማላ ኣሳስ ኢሚቴ» ጊዴስ። ዲስቴዛን ቆሆ ጋꬂዛ ሚሺ ቤቲቤና።

ኤልሳኢ ሚዚዳ ኣሳ

42 ኢሳዴይ ሻቻ ባንጋፌ ካጺዳ ናምኡ ታሙ ቁንቶኔ ጉꬃ ቲያ ቄሪ ሉካሞን ኤኪዲ ባኣሊ-ሻሊሻፔ ጾሳ ናቤኮ ዪዴስ። ኤልሳኢካ ባ ኣይሌዛስ፥ «ኣሳይ ማና ማላ ኣሳስ ኢማ» ጊዴስ። 43 ኣሽካራዚካ፥ «ታኒ ሃኖ ዎስታ ጼቱ ኣሳስ ጋꬆ?» ጊዲ ኢዛ ኦይቺዴስ። ኤልሳኢ ጊዲኮ ኢዛስ፥ «ኣሳይ ማና ማላ ኢስታስ ኢማ፤ ጎዳይ፥ ‹ኢስቲ ሚ ካሊን ኢስታፌ ፓላሃና› ጌስ» ጊዴስ። 44 ሄሳፌ ጉዬ ኢዚ ኣሳስ ሺሺዴስ፤ ጎዳይ ጊዳ ማላካ ኣሳይ ሚ ካሊን ፓላሂ ኣቲዴስ።

5

ኢንቺራቻ ሃርጌፌ ኒኢማኔ ፓጾ

1 ሄ ዎዴ ኒኢማኔይ ኣራሜ ካዎ ኦላንቻታ ኣዛዚዛይሳ፤ ጎዳይ ኢዛ ባጋራ ኣራሜ ዴሬይ ጾኖ ዴማና ማላ ኦꬂዳ ጊሻስ ኢዚ ባ ጎዳ ኣቻን ዳሮ ጊታኔ ቦንቼቲዳ ኣሳ። ኢዚ ኦላ ቃራ ጊዲኮካ ኢንቺራቻ ሃርጌይ ኢዛ ቦላ ዎꬊዴስ።

2 ፓንጋቲ ኣራሜፔ ኬዚዲ ኢስራኤሌ ዴሬፔ ኢሲ ጌላኦዮ ዲኢ ኤፊን ኢዛ ኒኢማኔሲኔ ማቼይስ ሃጋዛዉስ። 3 ኢዛ ባ ጎዳቴይስ፥ «ታ ጎዳይ ሳማሪያን ዲዛ ናቤዛኮ ቢዲ ኢዛ ዴሚዳኮ ኢዚ ሃይሳ ኢንቺራቻ ሃርጌዛፔ ኢዛ ፓꬃናኮሺን» ጋዱስ።

4 ኒኢማኔይካ ባ ጎዳዛኮ ቢዲ ኢስራኤሌ ዴሬፔ ዪዳ ናያ ኢዛስ ዮቶይሳ ዛሪ ዮቲዴስ። 5 ኣራሜ ካዎዚካ ኢዛስ፥ «ሂስቲኮ ኔ ሃኢ ኤሶን ባ፤ ታኒካ ኢስራኤሌ ካዎስ ዳብዳቤ ጻፋና» ጊዴስ፤ ሄሳ ጊሻስ ኒኢማኔይ ኢዛስ 30,000 ሳቂሌ ቢራ፥ 6,000 ሳቂሌ ዎርቃኔ 10 ኩሜꬃ ማይኦ ኤኪ ቢዴስ። 6 ኢስራኤሌ ካዎዛስ ኢዚ ኤኪ ቢዛ ዳብዳቤዚ፥ «ኔ ኢዛ ኢንቺራቻ ሃርጌዛፔ ፓꬃና ማላ ታኒ ሃይሳ ዳብዳቤዛራ ጋꬃ ታ ኦሳንቻ ኒኢማኔ ኔኮ ዬዳዲስ» ጊዛዛ።

7 ኢስራኤሌ ካዎዚ ዳብዳቤዛ ናባቢዳ ማላ ባ ማይኦ ዳኪዲ «ታኒ ኢዛ ኢንቺራቻ ሃርጌፌ ፓꬃና ማላ ኢዚ ታኮ ዬዳናስ ታኒ ዎꬋዳ ፓꬃና ዳንዳይዛ ጾሴ? ሃይሳ ኢዚ ታናራ ኦዬታና ኮይዛይሳ ቤኢቴ» ጊዴስ።

8 ጾሳ ኣሲ ኤልሳኢ ኢስራኤሌ ካዎይ ባ ማይኦ ዳኪዳይሳ ሲዪዳ ማላ፥ «ኔኒ ኔ ማይኦ ኣዛስ ዳካዲ? ኣዴዚ ሃ ታኮ ዮ፤ ሄሳፌ ጉዬ ናቤይ ኢስራኤሌን ዲዛይሳ ኢዚ ኤራና» ጊዛ ኪታ ዬዲዴስ። 9 ሄሳ ጊሻስ ኒኢማኔይ ባ ፓራ-ጋሬን ኡቲዲ ኤልሳኤ ኬꬃ ፔንጌ ጋኪ ኤቂዴስ። 10 ኤልሳኢካ ኢዛ፥ «ባዳ ዮርዳኖሴ ሻፋን ላፑንቶ ጌላ ሜጬታ፤ ኔ ኣሾይ ፓጻና፤ ኔካ ጌያና» ጊዲ ኢዛስ ዮታና ማላ ኣስ ኪታ ዬዲዴስ።

11 ኒኢማኔይ ጊዲኮ ሃንቄቲዲ፥ «ኢዚ ታኮ ዪ ኤቂዲ ጎዳ ባ ጾሳ ሱንꬅ ጼይጊዲ ኢዚ ባ ኩሼን ታ ኢንቺራቻዛ ቦሼሬꬂዲ ታና ኢንቺራቻ ሃርጌዛፔ ፓꬃንዴ ጋ ቆፓዲስ። 12 ሃይሳስ ሃይሳስ ጊዲኮ ዳማስቆ ሻፋቲ ኣማናይኔ ፋርፋሬይ ኣዋንካ ዲዛ ኢስራኤሌ ዴሬ ሃꬃታፔ ሎኤቴኔ? ሜጬቴꬂ ሜጬቴꬅ ጊዲኮ ኢስታን ሜጬታ ጌይኪና?» ጊሼ ሃንቄቲ ሲሚዴስ። 13 ኒኢማኔ ኣሽካራቲ ኢዛኮ ሺቂዲ፥ «ጎዶ ናቤዚ ሃይሳፌካ ጊታ ሚሽ ኔስ ዮቲዳኮ ኔኒ ኢዚ ጊዳይሳ ኦꬂኪ? ሂስቲን ኔና፥ ‹ሃኢ ሜጬታዳ ጌያ› ጊን ኢዛን ኔና ሜቶꬂዳይ ኣዜ?» ጊዳ። 14 ሄሳ ጊሻስ ኒኢማኔይ ዱጌ ሻፋን ዎꬊዲ ጾሳ ናቤዚ ኢዛስ ዮቲዳ ማላ ዮርዳኖሴን ላፑንቶ ጌሊ ኬዚዴስ፤ ኢዛ ቦላይካ ጌዪዲ ጉꬃ ና ቦላ ማላ ጊዲዴስ። *

15 ሄሳፌ ጉዬ ኒኢማኔይ ባና ካሊ ዪዳ ኣሳ ኡባራ ጌዴ ጾሳ ናቤኮ ሲሚ ቢዴስ፤ ኢዛ ሲንꬃን ኣꬊ ኤቂዲ፥ «ሄኮ ኢስራኤሌ ዴሬንፔ ኣቲን ኩሜꬃ ኣላሜን ኡባን ሃራ ጾሲ ባይንዳይሳ ታኒ ኤራዲስ፤ ሄሳ ጊሻስ ኔኒ ታፔ ኔ ኣይሌዛፔ ኢሞታ ኤካና ማላ ታ ኔና ዎሳይስ» ጊዴስ። 16 ናቤዚካ ኢዛስ፥ «ታኒ ኢዛስ ሃጋዚዛ ዴኦ ጎዳይ ቤዪን ታ ኔፔ ሄሳ ኤኪኬ» ጊዴስ። ኒኢማኔይ ኢዛ ሜቶꬂ ዎሲንካ ኤልሳኢ ኢዛ ኢሞታ ኤኪቤና። 17 ኒኢማኔይ ኢዛስ፥ «ኔኒ ታ ኢሚዛ ኢሞታ ኤኮንታ ኢጺኮ፥ ጎዳፔ ኣቲን ሃራ ኣይ ጾሳስካ ጹጌቲዛ ያርሾ ዎይኮ ሃራ ያርሾ ታ ያርሾንታ ጊሻስ ናምኡ ባቁሎ ጫና ቢታ ታ ኤካ ባናይሳ ኔ ታና ዲጎንታ ማላ ታ ኔና ዎሳይስ። 18 ጊዶ ኣቲን ጎዳይ ኢሲ ሚሻ ጊሻስ ታና ኔ ኣይሌዛ ማሮ፤ ሄሲካ ታ ጎዳይ ጎይናናስ ኣርሞኔ ኤቃ ጾሳ ሶ ጌሊሺን ታ ቄሴ ኢዚ ኦይኪ ማዲሼ ኢዛይሳꬆ ታኒካ ሄን ጎይኒኮ ኣርሞኔ ኤቃ ጾሳ ሶን ታ ጎይኒዳይሳስ ጎዳይ ታና ኔ ኣይሌዛ ማሮ» ጊዴስ።

19 ኤልሳኢካ ኢዛ፥ «ሳሮን ባ» ጊዴስ። ኒኢማኔይ ኢዛፔ ጉꬅ ሃኪ ቢዳ ማላ፥ 20 ጾሳ ናቤዛ ኣሽካራ ጊያዜይ፥ «ታ ጎዳይ ሃይሲ ኣራሜ ዴሬ ኣስ ኒኢማኔይ ኢዛስ ኤሂዳይሳ ኤኮንታ ጮ ሜላ ዬዲዴስ፤ ዴኦ ጎዳይ ቤዪን ታ ኢዛ ካላ ባዳ ኢዛፔ ኢሲ ሚሽ ኤካናስ ቤሴስ» ጊ ቆፒዴስ።

21 ሄሳ ጊሻስ ጊያዜይ ኒኢማኔ ካሊ ቢዴስ፤ ኒኢማኔይ ጊያዜይ ኢዛኮ ዎꬃን ካሊ ዪዛይሳ ቤኢዲ ኢዛ ሃሳይሳናስ ፓራ-ጋሬዛፔ ጋዴን ዎꬊዲ፥ «ኣዜ ሎኦ ጊዴኔ?» ጊዲ ኢዛ ኦይቺዴስ።

22 ጊያዜይካ ኢዛስ፥ «ኡባይካ ሎኦሺን ታ ጎዳይ ኔና፥ ‹ናቤታ ማባራፔ ናምኡ ናቴꬃቲ ቦላ ኤፍሬሜ ጌዜፌ ሃ ታኮ ኣይኮካ ታ ቆፖንታ ዪዳ ጊሻስ 3,000 ቢራኔ ናምኡ ኩሜꬃ ማይኦ ኢስታስ ኢማ› ጋዳ ዮታ» ጊዲ ታና ኔኮ ኪቲዴስ።

23 ኒኢማኔይካ «ሂስቲኮ 6,000 ሳቂሌ ቢራ ሄይ ኤካ» ጊዲ ጊያዜ ሚንꬂ ዎሲዴስ። ሄሳፌ ጉዬ 6,000 ሳቂሌ ቢራ ኤኪ ናምኡ ካራጺቴን ጌልꬂ ቃቺዲ ናምኡ ኩሜꬃ ማይኦዛ ጉጂ ኤኪዲ ናምኡ ኣይሌታ ኦይꬂዴስ። ኢስቲካ ሄሳ ቶኪ ኤኪዲ ጊያዜፔ ሲንꬄ ኣꬊ ቢዳ። 24 ጊያዜይ ቢዲ ፑዴ ዙምቡላ ቦላ ጋኪዳ ማላ ሚሻዛ ኣይሌታፔ ኤኪዲ ባ ኬꬃን ዎꬂዴስ፤ ሂስቲዲ ኣሳታ ሞይዚን ኣሳቲ ሲሚ ቢዳ። 25 ሄሳፌ ጉዬ ጊያዜይ ጌሊዲ ባ ጎዳ ኤልሳኤ ሲንꬃን ኣꬊ ኤቂዴስ።

ኤልሳኢካ ኢዛ፥ «ጊያዜ ኔ ኣዋ ባዲ?» ጊዲ ኢዛ ኦይቺዴስ። ጊያዜይካ ኢዛስ፥ «ታ ኔ ኣይሌይ ኣዋካ ባቤኬ» ጊ ዛሪዴስ።

26 ጊዶ ኣቲን ኤልሳኢ ኢዛስ፥ «ሄ ኣዴዚ ኔናራ ጋይታናስ ኢዚ ባ ፓራ-ጋሬዛፔ ዎꬊሺን ታ ኣያናይ ኔናራ ቢቤኔ? ሂስቲን ሃይሲ ዎዴዚ ሚሼኔ ማይኦ፥ ዎጋራ ሚꬂኔ ዎይኔ ቶኪዛሶሆ፥ ዶርሳ ዉዴኔ ሜሄ ዉዴ፥ ኣቱማኔ ማጫ ኣይሌታ ኤኪዛ ዎዴ? 27 ሄሳ ጊሻስ ኒኢማኔ ኢንቺራቻይ ኔ ቦላ ኣꬋና፤ ሜርና ጋካናስ ኔስ ዜሬꬃፌ ዜሬꬃን ኣꬋና» ጊዴስ። ሄሳፌ ጉዬ ጊያዜይ ኤልሳኤ ሲንꬃፌ ኬዚ ቢዴስ፤ ኢንቺራቻ ሃርጌይ ኢዛ ቦላ ሻቻ ማላ ቦꬂዴስ።

6

ሃꬃ ቦላ ካልታ ቶኬቴꬅ

1 ናቤታ ማባራይ ኤልሳኤ፥ «ሄኮ ሃኢ ኑስ ኔ ሲንꬃን ኡቲዛሶይ ኡንኢዴስ፤ 2 ሄሳ ጊሻስ ኑኒ ዱጌ ዮርዳኖሴ ቢዲ ኑስ ኢሲ ኢሲ ቱስ ቃንጺ ኤኪ ያና፤ ኑ ኢዛን ዳናስ ኬꬅ ኬጻና» ጊዳ፤ ኢዚካ ኢስታስ፥ «ኤሮ ቢቴ» ጊዴስ።

3 ኢስታ ጊዶፌ ኢሳዴይ ኢዛ፥ «ኔኒ ኔ ኦሳንቻታራ ኢሲፌ ቢኪ?» ጊዴስ። ኤልሳኢካ፥ «ኤሮ ታ ባና» ጊዴስ። 4 ኢዚ ኢስታራ ኢሲፌ ቢዴስ፤ ኢስቲካ ቢዲ ዮርዳኖሴን ሚꬅ ቃንጾ ኦይኪዳ። 5 ኢስታ ጋርሳፌ ኢሶይ ሚꬃ ቃንጺሺን ካልታዚ ኩሼፔ ኬሲ ኤኪዲ ሃꬃ ጊዶ ጌሊዴስ፤ ኢዚካ፥ «ታ ጎዶ ታኒ ፓላን ጋካዲስ! ታኒ ኣሳፔ ጋርጻ ኤኪዳ ካልታኮ!» ጊ ዋሲዴስ።

6 ኤልሳኢካ፥ «ኣዋ ባጋራ ጌሊዴ?» ጊዲ ኢዛ ኦይቺዴስ። ኢዚ ጌሊዳሶዛ ቤሲን ኤልሳኢ ሚꬅ ሜንꬂ ኤኪዲ ዱጌ ሃꬃ ጊዶ ዬጊዲ ካልታዚ ፑዴ ሃꬃ ቦላ ቶኬታና ማላ ኦꬂዴስ። 7 ሄሳፌ ጉዬ፥ «ኣኔ ሃኢ ኬሳዳ ኤካ» ጊዴስ፤ ኣዴዚ ኩሼ ዬዲዲ ካልታዛ ኤኪዴስ።

ኣራሜ ኦላንቻታ ጾኔቴꬅ

8 ሄ ዎዴ ኣራሜ ካዎይ ኢስራኤሌራ ኦሌቴስ፤ ኢዚ ባ ኦላንቻታ ሃላቃታራ ኢሲፌ ዞሬቲዳፔ ጉዬ፥ «ሃይሳን ታ ኡታና» ጊዴስ።

9 ጾሳ ናቤዚ፥ «ኣራሜ ኣሳይ ሄሳራ ዱጌ ዎꬊዳ ጊሻስ ሄራ ኔ ኣꬎንታ ማላ ናጌታ» ጊዲ ኢስራኤሌ ካዎዛስ ኪታ ዬዲዴስ።

10 ሄሳ ጊሻስ ኢስራኤሌ ካዎዚ ጾሳ ኣሲ ኢዛስ ዮቲዳሶሆዛ ጾሞሳና ማላ ኣስ ኪቲዴስ፤ ኤልሳኢካ ካዎዚ ሄይታንታ ማላ ሶሆታፔ ባና ናጋና ማላ ዛሪ ዛሪ ቆፍሲዴስ።

11 ሄሲ ኣራሜ ካዎዛ ኬሂ ሼኔቺዳ ጊሻስ ባ ኦላንቻታ ኣዛዚዛይታ ባኮ ጼይጊ ሺሺዲ፥ «ኑ ጊዶፌ ኢስራኤሌ ካዎራ ላጌቲዛ ኣሲ ዲዛይሳ ኢንቴ ታስ ኣይስ ዮቴኬቲ?» ጊ ኦይቺዴስ።

12 ኦላንቻታ ኣዛዚዛይታፔ ኢሶይ፥ «ታ ጎዳ ካዎ! ኑ ባጋፌ ኦኒካ ዴና፤ ጊዶ ኣቲን ኔኒ ኔ ኢልፒኔን ዳሼ ሃሳይዛይሳ ኢሲኖካ ኣሾንታ ኢስራኤሌ ካዎስ ዮቲዛ ኣሲ ኢስራኤሌ ዴሬን ናቤ ኤልሳኢ ዴስ» ጊዴስ።

13 ካዎዚካ፥ «ታኒ ኣስ ዬዳዳ ኢዛ ኦይꬃና ማላ ኢዚ ኣዋን ዲዛኮ ኢዚ ዲዛሶ ኮዪቴ» ጊዲ ኣዛዚዴስ። ሄሳፌ ጉዬ፥ «ኢዚ ዶታኔን ዴስ» ጊዛ ዎሬይ ኢዛኮ ጋኪዴስ። 14 ሄሳ ጊሻስ ኢዚ ፓራታ፥ ፓራ-ጋሬታኔ ዳሮ ኦላንቻታ ሄ ዬዲዴስ። ሄይቲካ ቢዲ ካታማዮ ኦማርስ ጊዶꬂዳ።

15 ጾሳ ናቤዛስ ኣይሌይ ዎንታራ ኢዚ ካሬ ኬዚሺን ፓራታኒኔ ፓራ-ጋሬታን ሚኒዳ ዎልቃማ ኦላንቻቲ ካታማዮ ዩዪ ኣꬊ ዲዛይሳ ቤኢዲ፥ «ጎዶ! ኑ ኣይ ኦꬂኮ ሎኦ?» ጊዲ ኦይቺዴስ።

16 ናቤዚካ፥ «ኑናራ ዲዛይቲ ኢስታራ ዲዛይታፔ ኣꬊዛ ጊሻስ ባቦፋ» ጊዴስ።

17 ኤልሳኢካ፥ «ኣቤት ጎዳዉ! ኢዚ ባ ኣይፌራ ቤኣና ማላ ኔ ኢዛ ኣይፌታ ዶያ» ጊ ዎሲዴስ፤ ጎዳይ ኢዛ ኣይሌዛ ኣይፌታ ዶይኢዴስ፤ ኢዚ ጼሊሺን ታማ ፓራቲኔ ፓራ-ጋሬቲ ኤልሳኤ ዩሾን ዙማን ኩሚዳይሳ ቤኢዴስ።

18 ኣራሜ ኦላ ኣሳይ ዱጌ ዎꬊዲ ኢዛኮ ዪሺን ኤልሳኢ ቤኢዲ፥ «ጎዶ! ኔ ሃይሳ ዴራ ቆቂሳ» ጊዲ ዎሲዴስ፤ ሄሳ ጊሻስ ኤልሳኢ ዎሲዳ ማላ ጎዳይ ኢስታ ቆቂሲዴስ።

19 ኤልሳኢካ ኢስታስ፥ «ኦጌይ ሃይሳራ ዴና፤ ካታማያካ ሃኖ ጊዲኩ፤ ታኒ ኢንቴና ኢንቴ ኮይዛዴኮ ካሌꬃ ጋꬃና፤ ሃ ታና ካሊቴ» ጊዴስ። ሄሳፌ ጉዬ ኢስታ ካሌꬂ ኤኪዲ ሳማሪያ ኤፊዴስ። 20 ኢስቲ ቢዲ ሄ ካታማዮ ጌሊን ኤልሳኢ «ጎዳዉ! ሃይቲ ጼላና ማላ ኔ ኢስታ ኣይፌ ዶያ» ጊዴስ። ጎዳይካ ኢስታ ኣይፌ ዶይዴስ፤ ኢስቲካ ባንቲ ሳማሪያ ጊዶን ዲዛይሳ ቤኢዳ።

21 ኢስራኤሌ ካዎዚ ኢስታ ቤኢዲ፥ «ታ ኣዋዉ! ታ ኢስታ ዎꬎ? ኢሲ ቦላ ዲፒ ሂስቶ?» ጊዲ ኤልሳኤ ኦይቺዴስ። 22 ኤልሳኢካ፥ «ዎꬎፓ፤ ኔ ማሻኒኔ ቶራን ዲኣ ኤሂዳይታ ዎꬋናስ ኔስ ቤሲዜ? ኣኔ ኔ ሃኢ ኢስታስ ማናዚኔ ኡያናዝ ኢማ፤ ኢስቲ ሚዲኔ ኡዪዲ ጌዴ ባ ጎዳኮ ቤቶ!» ጊዴስ። 23 ሄሳ ጊሻስ ጊታ ጊቢራ ኢስታስ ጊግሲን ሚዳፔኔ ኡዪዳፔ ጉዬ ጌዴ ኢስታ ጎዳኮ ኢስታ ሞይዚ ዬዲን ቢዳ። ኣራሜ ኦላንቻቲ ናምኣንꬆ ኢስራኤሌ ቦላ ዎራጂቤቴና።

ካዎ ቤኒ-ሃዳዴይ ሳማሪያ ዶዴꬅ

24 ጉꬃ ዎዴፔ ጉዬ ኣራሜ ካዎ ቤኒ-ሃዳዴይ ባ ኦላንቻታ ኢሲ ቦላ ሺሺዴስ፤ ኬዚ ቢዲ ሳማሪያ ጊዶꬂዴስ። 25 ኢዚ ሄ ካታማዮ ጊዶꬂዳ ማላ ኢሲ ሃሬ ሁኤይ 80 ሳቂሌ ቢራ፥ ናምኡ ጼቱ ጊዲዛ ሃራጴ ሺያይ ኢቻሽ ሳቂሌ ቢራን ባይዜታና ጋካናስ ዴሬዛን ጊታ ኮሻይ ዴንዲዴስ።

26 ኢስራኤሌ ካዎዚ ጊምቤ ቦላራ ሄሜቲሺን ኢሲ ማጫሳያ ባ ቃላ ꬎቁ ሂስታዳ፥ «ታ ጎዳ ካዎ! ታና ማዳርኪ!» ጋዱስ።

27 ካዎዚካ ኢዚስ፥ «ጎዳይ ኔና ማዶንታ ታ ኔና ዎስታ ማዳና ዳንዳያዚና? ታ ኔና ማዳናይ ታ ካꬃ ባሌዛፔዬ ታ ዎይኔ ጉምኢዛሶሆፔ?» ጊ ዛሪዴስ። 28 ቃሴካ፥ «ኔና ሜቲዳይ ኣዜ?» ጊዲ ኢዞ ኦይቺዴስ፤ ኢዛካ ካዎዛስ፥ «ሃና ማጫሳያ ታና፥ ‹ኑኒ ሃች ኢሲፌ ማናስ ኔ ናዛ ሃ ኤካ ያ፤ ዎንቶ ቃሴ ታ ናዛ ኢሲፌ ማና› ጋዱስ። 29 ሂስቲን ታ ናዛ ዶይሲ ሚዶስ። ዎንቴꬃ ጋላስ ቃሴ ኑ ማና ማላ፥ ‹ኔ ናዛ ሃ ኤካ ያ› ታ ጊን ኢዛ ባ ናዛ ቆታ ዲጋዱስ» ጋዱስ። *

30 ካዎዚካ ማጫሳያ ጊዛይሳ ሲዪዲ ባ ማይኢዳ ማይኦዛ ዳኪ ዬጊዴስ፤ ካሴ ኢዚ ጊምቤዛ ቦላራ ያኔ ሃ ሲሜሬቲሺን ኢዚ ባ ማይኢዳ ማይኦዛፔ ጋርሳራ ማቃ ማይኢዳይሳ ኣሳይ ቤኢዴስ። 31 ካዎዚካ፥ «ሳፋጼ ና ኤልሳኤ ቆꬌፔ ጩካ ዬጎንታ ኣይሲኮ ጾሲ ታ ቦላ ሄሳ ኦꬆ፤ ሄሳፌካ ቦላራ ኢታ ሚሽ ታ ቦላ ኦꬆ» ጊዲ ማንዲዴስ።

32 ሄ ዎዴ ኤልሳኢ ባ ሶን ዴስ፤ ጪማ ኣሳይካ ኢዛራ ዴስ። ካዎዚ ኢሲ ኣሲ ኢዛፔ ሲንꬃቲ ባና ማላ ኪቲዴስ፤ ሄ ኪቴቲዳ ኣዴዚ ቢ ጋኮንታ ዲሺን ኤልሳኢ ባናራ ዲዛ ጪማታስ፥ «ሃይሲ ሼምፖ ዎꬊዛይሲ ታ ቆꬌ ቃንጻናስ ኣስ ዬዲዳይሳ ቤዬቲ? ኢዚ ኪቶይሲ ሃ ጋኪሺን ኢዚ ሃ ጌሎንታ ማላ ፔንጋ ጎርዲቴ። ኢዛ ጌዶራ ሲዬቲዛይሲ ኢዛ ጎዳዛ ቶሆ ጊሪስ ጊዴኔ?» ጊዴስ።

33 ኤልሳኢ ጪማታራ ሃሳያ ቦላ ዲሺን ኪቴቲ ዪዳይሲ ዱጌ ኢዛኮ ዎꬊዴስ፤ ካዎዚካ ጋኪዲ፥ «ሃይሲ ሜቶዚ ጎዳፔ ዪዴስ፤ ሂስቲን ሃኢ ታኒ ጎዳፔ ኣይ ናጋዚና?» ጊዴስ።

7

1 ኤልሳኢካ ኢዛስ፥ «ሂስቲኮ ኔኒ ኣኔ ጎዳ ቃላ ሲያ፤ ጎዳይ፥ ዎንቶ ሃኒ ዎዴ ሃኖ ሃ ሳቴዪን ሳማሪያ ካታማ ፔንጌን ሄꬑ ኪሎ ሎኦ ጊስቴ ꬊሌይ ዎይኮ ኡሱፑን ኪሎ ባንጋይ ኢሲ ሳቂሌን ባይዜታና» ጊዴስ።

2 ካዎዛስ ኬሂ ማታ ጊዲዳ ኦላንቻታ ሃላቃዚ ናቤዛ፥ «ሃራይ ኣቲን ጎዳይ ሳሎ ማስኮቴ ዶይዳኮካ ሄሲ ሃናኔ?» ጊ ኦይቺዴስ። ኤልሳኢካ ኢዛስ፥ «ኢዚ ሃኒን ኔ ኢዛ ኔ ኣይፌራ ቤኣና፤ ጊዶ ኣቲን ኢዛፔ ኣይኮካ ኔ ዶናን ጌልꬃካ» ጊዴስ።

ጊዶꬂዳ ኦላንቻታ ባቃታ

3 ሄ ዎዴ ኢንቺራቻ ሃርጌራ ዲዛ ኦይዱ ኣሳቲ ሄ ካታማይስ ጌሊዛ ፔንጌ ኣቻን ዴቴስ፤ ሄይቲ ባ ጋርሳን ኢሶይ ኢሳስ፥ «ኑኒ ኣዛስ ሃይቃና ጋካናስ ሃይሳን ጋምኢዞኒ? 4 ጌዴ ካታማዮ ኑ ጌላና ጊኮ ሄን ኮሻይ ዲዛ ጊሻስ ኑኒ ኮሻን ሃይቃና፤ ሃን ሃይሳን ዲኮካ ኑስ ሃይቆይ ኣቴና፤ ኣራሜ ኦላንቻታ ጊዶ ኣኔ ጮኡ ጊዲ ቦስ፤ ኢስቲ ጮኡ ጊኮ ኑ ኣታና፤ ዎꬊኮካ ሄን ሃይቃና» ጊዳ።

5 ሄሳፌ ጉዬ ጋዴይ ሌምኢ ሌምኢሺን ኢስቲ ዴንዲዲ ኣራሜ ኦላንቻቲ ዲዛ ሄራ ቢ ጋኪሺን ሄን ኢሳዴይካ ዴና። 6 ሄሲ ሃኒዳ ጋሶይካ ጎዳይ ኣራሜ ኦላ ኣሳይ ሲያና ማላ ፓራ-ጋሬታ ጊሪስ፥ ቶጋ ፓራ ጊሪስ ሄሳꬆካ ዳሮ ኦላ ኣሳ ጊሪስ ኣራሜ ኣሳ ሲሲዳ ጊሻስ ኣሳይ ባ ጋርሳን ኢሶይ ኢሳ፥ «ሄኮ ኢስራኤሌ ካዎይ ኑ ቦላ ሜቶ ዬጋናስ ሂቴ ዴሬ ካዎሲኔ ጊብጼ ዴሬ ካዎስ ሚሼ ኢሚዲ ኑ ቦላ ኤሂዴስ» ጊዳ። 7 ሄሳፌ ጉዬ ሳኣይ ቃማና ጊሺን ባንቲ ዲዛሶፔ ዴንዲዲ ባንታ ዱንካኔታ፥ ፓራታኔ ሃሬታ ኤኮንታ ዬጊ ኣጊዲ ባንታ ሼምፖ ጻላ ኣሻናስ ሄራ ባቃቲ ቢዳ።

8 ሄ ኢንቺራቻ ሃርጋንቻቲ ሄ ኣሳይ ዲዛ ሄራ ጋኪዲ ዱንካኔታፔ ኢሳን ጌሊዲ ሚዳኔ ኡዪዳ፤ ሄሳፌ ጉዬ ቢራ፥ ዎርቃኔ ማይኦ ቢዲ ቆቲዳ፤ ሲሚዲካ ሃራ ሃራ ዱንካኔታን ጌሊዲ ሃራ ዳሮ ሚሻታካ ኤኪ ቢዲ ቆቲዳ።

9 ኢስቲ ባንታ ጋርሳን ኢሶይ ኢሳ፥ «ሃይሲ ኑ ኦꬂዳይሲ ሎኦ ጊዴና፤ ሃይሲ ጋላሳይ ሚሺራቾ ዮቲዛ ጋላሳ፤ ኑኒ ጊዲኮ ኑስ ጻላ ሂስቲዶስ። ሃይሳፌ ዎንታና ጋካናስ ኑ ጮኡ ጊኮ ኑ ሞራንቻ ጊዶስ፤ ሄሳ ጊሻስ ኣኔ ካዎሶ ኤሶን ቢዲ ሃይሳ ዮቶስ» ጊዳ።

10 ሄሳ ጊሻስ ኢስቲ ቢዲ ካታማዮ ጌሊዛ ፔንጌ ናጊዛይታ ዋሲ ጼይጊዲ፥ «ኑኒ ኣራሜ ኣሳይ ዲዛሶ ቢ ጌሊዶስ፤ ሄን ቃሼቲ ዲዛ ፓራቲኔ ሃሬቲ ኣቲን ሃራይ ኢሲ ኣሲካ ዴና፤ ኣይ ኣሳ ቃላይካ ሴቴቲቤና፤ ዱንካናይካ ባ ዲዛ ማላ ዴስ» ጊዲ ዮቲዳ። 11 ፔንጌዛ ናጊዛይቲካ ሄሳ ሲዪዲ ባ ሲዪዳይሳ ኣሳስ ዛሪ ዮቲዳ፤ ሄ ዎሬዚ ቢዲ ካዎ ኬꬃን ሴቴቲዴስ።

12 ካዎዚ ዎንታ ማላዶ ዴንዲዲ ባ ኦላንቻታ ሃላቃታስ፥ «ኣራሜ ኣሳይ ኑና ኣይ ኦꬂዳኮ ታ ኢንቴስ ዮታይስ፤ ኑኒ ጋፊዳይሳ ኢስቲ ኤሪዛ ጊሻስ፥ ‹ኢስቲ ሃ ኬዞንታ ኣጌቴና፤ ኢስቲ ኬዚኮ ኑ ኢስታ ሼምፖራ ፓጻ ኦይኪ ዲኣና፤ ሂስቲዲ ጌዴ ኢስታ ካታማዮ ሲቲ ጊዲ ኑ ጌላና› ጊዲ ጌዴ ዴሬ ጊዶን ቆቴታናስ ካሴ ዲዛሶፔ ኬዚዳ» ጊዴስ።

13 ኦላንቻታ ሃላቃታፔ ኢሶይ፥ «ጉꬃ ኣሳቲ ካታማ ጋርሳን ኣቲዳ ፓራታፔ ኢቻሻታ ኤኪ ቤቶ፤ ኢስታ ሳማይ ሄን ኣቲዳ ኢስራኤሌ ኣሳ ሳማራ ኢሲኖ፤ ኢስቲ ናጊዛይ ዲኮ ሃይቂ ዉሪዳ ኢስራኤሌ ኣሳꬆ ሃይቆ ጻላ፥ ሄሳ ጊሻስ ኑ ኣኔ ኢስታ ኪቲ ዬዲዲ ሃኒዳይሳ ቤዮስ» ጊዴስ።

14 ሄሳ ጊሻስ ናምኡ ፓራ-ጋሬታ ፓራታራ ዶሪዳ፤ ካዎዚካ «ኢንቴ ቢዲ ሃኒዳዝ ኡባካ ጼሊቴ» ጊዲ ኣራሜ ኦላንቻታ ጉዬራ ባና ማላ ኣꬂ ዬዲዴስ። 15 ኢስቲካ ዮርዳኖሴ ሻፋ ጋካናስ ኢስታ ካሊ ቢዳ። ኣራሜ ኣሳይ ኤሶን ባቃቲሼ ዬጊ ቢዳ ማይኦኔ ሚሻታ ኦጌይ ዲዛሶን ዲዛሶን ላሌቲዳይሳ ዴሚዳ፤ ሄ ኪቴቲዳይቲካ ጉዬ ሲሚዲ ባ ቤይዳይሳ ካዎዛስ ዮቲዳ። 16 ሄሳፌ ጉዬ ዴሬዚ ኬዚዲ ኣራሜ ኦላንቻታስ ዲዛ ኣቆታ ባስ ኤኪዴስ፤ ሄሳ ጊሻስ ካሴ ጎዳይ ዮቲዳ ማላ ሄꬑ ኪሎ ጊስቴ ꬊሌይ ዎይኮ ኡሱፑን ኪሎ ባንጋይ ኢሲ ሳቂሌን ባይዜቲዴስ።

17 ሄ ዎዴ ካዎዛስ ኬሂ ማታ ጊዲዳ ኦላንቻታ ሃላቃዛ ካዎይ ጊምቤዛ ፔንጌ ናጋና ማላ ሹሚዴስ፤ ሂስቲን ዴሬይ ኬዚዛ ካታማ ፔንጌን ሱጌቲሼ ኢዛ ዬꬌሬꬂዴስ። ሄ ጾሳ ናቤይ ካሴ ካዎዚ ኢዛኮ ዪን ዮቲዳ ማላ ኢዛ ኦላንቻታ ኣዛዚዛይሲ ሃይቂዴስ። 18 ሄሳꬆካ ጾሳ ናቤዚ ካዎዛስ፥ «ዎንቶ ሃኒ ዎዴ ሳማሪያ ፔንጌን ሄꬑ ኪሎ ጊስቴ ꬊሌይ ዎይኮ ኡሱፑን ኪሎ ባንጋይ ኢሲ ሳቂሌን ባይዜታና» ጊዳ ማላ ፖሌቲዴስ።

19 ኦላንቻታ ኣዛዚዛይሲ ጾሳ ናቤዛስ፥ «ሃራይ ኣቲን ጎዳይ ሳሎ ማስኮቴ ዶይዳኮ ሄሲ ሃናኔ?» ጊዳ ጊሻስ ጾሳ ናቤዚ «ኔኒ ሄሳ ኔ ኣይፌራ ቤያና ጊዶ ኣቲን ኔ ኢዛፔ ኣይኮካ ማካ» ጊዲ ካሴ ኢዛስ ዛሮ ኢሚዴስ። 20 ጌሊዛ ፔንጌ ቦላ ዴሬይ ኢዛ ዬꬌቲን ኢዚ ሃይቂዳ ጊሻስ ካሴ ዮቴቲዳ ቲንቢቴይ ኢዛ ቦላ ፖሌቲዴስ።

8

ሱኔሜ ማጫሳያ ዴሬ ሲሞ

1 ሄ ዎዴ ካሴ ኤልሳኢ ኢዚ ናዛ ሃይቆፔ ዴንꬂዳ ማጫሳይስ ጾሲ፥ «ሃ ቢታ ቦላ ላፑን ላይꬃ ኮሻይ ዴንዳና ማላ ጎዳይ ቃቺዳ ጊሻስ ኔኒ ዴንዳ፤ ሄ ዎዴይ ኣꬋና ጋካናስ ኔሶ ኣሳራ ኔ ዳናሶ ባሻ» ጊዴስ። * 2 ማጫሳያካ ጾሳ ናቤዚ ኢዚስ ዮቲዳ ማላ ሃናዱስ፤ ባ ሶ ኣሳራ ዴንዳ ባዳ ፊሊስጼሜ ዴሬን ላፑን ላይꬅ ኡታዱስ።

3 ላፑን ላይꬃፌ ጉዬ ፊሊስጼሜ ዴሬፔ ባ ዴሬ ሲማዱስ፤ ባ ኬꬃ ጊሻሲኔ ባ ጋዴ ጊሻስ ካዎዛስ ኣቤት ጋናስ ኢዛኮ ባዱስ። 4 ሄ ዎዴ ካዎዚ ጾሳ ናቤዛ ኣይሌ ጊያዜ፥ «ኤልሳኢ ካሴ ኦꬂዳ ጊታ ሚሻታ ኔ ኣኔ ታስ ዮታ» ጊ ኦይቺሼ ጋምኢዴስ። 5 ኤልሳኢ ኢዚ ናዛ ሃይቆፔ ዴንꬂዳ ናዛ ኣያ ባ ኬꬃ ጊሻሲኔ ባ ጋዴ ጊሻስ ካዎዛስ ዋሳናስ ካዎዛኮ ጌሊዳ ዎዴ ኤልሳኢ ኢዚ ናዛ ሃይቆፔ ዎስቲ ዴንꬂዳኮ ጊያዜይ ካዎዛስ ዮቲዴስ።

ጊያዜይካ ካዎዛስ፥ «ታ ጎዳ ካዎ! ኢዚ ናዛ ኤልሳኢ ዴንꬂዳ ማጫሳያ ሃኖ፤ ኢዚ ሃይቆፔ ዴንꬂዳ ናዚካ ሃይሳ» ጊዴስ። 6 ካዎዚ ሄሳ ሄ ዮኦዛ ጊሻስ ኢዞ ኦይቺን ኢዛካ ዮታዱስ። ሄሳፌ ጉዬ ካዎዚ፥ «ካሴ ኢዚ ሚሺኔ ኢዛ ዬጋ ቦሶፌ ሃ ሲሚን ሃኖ ጋካናስ ኢዚ ጋዴን ካጺዳ ካꬂ ሙሌራ ኔ ኢዚስ ዛራ» ጊዲ ሹሜታፔ ኢሳ ኣዛዚዴስ።

ኣዛሄሌ ኩሼን ቤንሃዳዴ ሃይቆ

7 ኤልሳኢ ዳማስቆ ቢዴስ፤ ሄ ዎዴ ኣራሜ ካዎ ቤኒ-ሃዳዴይ ሳኬቲዴስ፤ ካዎዛስ፥ «ጾሳ ኣሲ ሃ ዪዴስ» ጊዲ ዮቲዳ። 8 ኢዚካ ኣዛሄሌ፥ «ኔኒ ኣይኮ ኩሼ ጌንꬆ ኤካ ባዳ ጾሳዴዛራ ጋይታ። ኢዛ ባጋራ፥ ‹ታኒ ሃይሳ ሃርጌዛፔ ፓጻኔ?› ጋዳ ኣኔ ጎዳ ኦይቻ» ጊዴስ።

9 ኣዛሄሌይካ ዳማስቆን ዲዛ ሎኦ ሚሻታ ኡባፌ ኦይዱ ታሙ ጋሜላን ጫኒ ኤኪዲ ኤልሳኤራ ጋይታናስ ቢዴስ፤ ኢዛ ሲንꬃን ቢ ኤቂዲ፥ «ኔ ና ኣራሜ ካዎ ቤኒ-ሃዳዴይ፥ ‹ሃይሳ ሃ ሃርጌዛፔ ታ ፓጻኔ?› ጊዲ ታና ኔኮ ዬዲዴስ» ጊዴስ። 10 ኤልሳኢካ ዛሪዲ፥ «ኔኒ ባዳ ኢዛስ፥ ‹ኔኒ ፓጻ ፓጻና› ጋ። ጊዶ ኣቲን ኢዚ ሃይቃናይሳ ጎዳይ ታና ቤሲዴስ» ጊ ዛሪዴስ። 11 ኢዚ ዬላታና ጋካናስ ኣዛሄሌይ ኢዛ ቲሺ ሂስቲ ጼሊዴስ፤ ሄሳፌ ጉዬ ጾሳ ናቤዚ ኣይፉንꬅ ጉሲዴስ።

12 ኣዛሄሌይካ፥ «ታ ጎዳይ ኣይስ ዬኪዜ?» ጊ ኦይቺዴስ። ኤልሳኢካ ዛሪዲ ኢዛስ፥ «ኔኒ ኢስራኤሌ ኣሳ ቦላ ጋꬃና ቆሆዛ ታ ኤሪዛ ጊሻስ ዬካይስ፤ ኔ ኢስታ ሚጻታ ታማን ጹጋና፤ ኢስታ ናቴꬃ ናይታካ ማሻን ዎꬋና፤ ኢስታስ ቄሪ ናይታካ ቢታ ቦላ ዲንጬሬꬃና፤ ሻራ ማጫሳታ ኡሎ ኔ ዳካና» ጊዴስ።

13 ኣዛሄሌይካ፥ «ታኒ ካና ማላ ቆዴቲዛ ኔ ኣይሌይ ሄሳ ማላ ዎልቃማ ኦሶ ኦꬃናስ ዋና ዳንዳያኔ?» ጊዴስ። ኤልሳኢካ ዛሪዲ ኢዛስ፥ «ኔኒ ኣራሜ ቦላ ካዎታናይሳ ታና ጎዳይ ቤሲዴስ» ጊዴስ። *

14 ሄሳፌ ጉዬ ኣዛሄሌይ ኤልሳኤ ኣቻፌ ጌዴ ባ ጎዳኮ ሲሚ ቢዴስ፤ ቤኒ-ሃዳዴይካ ኢዛ፥ «ኤልሳኢ ኔስ ኣይ ጊ ዮቲዴ?» ጊ ኦይቺዴስ። ኣዛሄሌይካ ዛሪዲ ኢዛስ፥ «ቱማፔ ኔኒ ሃርጌዛፔ ፓጻናይሳ ኢዚ ታስ ዮቲዴስ» ጊዴስ። 15 ኢዚ ዎንቴꬃ ጋላስ ኦርዴ ማይኦ ኤኪዲ ሃꬃን ማꬊ ኬሲ ኤኪ ኢዛራ ካዎዛ ኣይፌሶ ጎዚዴስ፤ ካዎዚ ሄሳ ጌዶን ሃይቂዴስ፤ ኣዛሄሌይካ ኢዛሶሆን ካዎቲዴስ።

ዩሁዳ ካዎ ኢዮራሜ

(2ታሪ 21፡1-20)

16 ኢስራኤሌ ካዎ ኣካቤ ና ኢዮራሜይ ካዎቲዳ ኢቻሻንꬆ ላይꬃን ኢዮሳፊጼ ና ኢዮራሜይ ዩሁዳ ዴሬን ካዎቲዴስ። 17 ኢዚ ካዎቲሺን ኢዛስ ላይꬃይ 32፤ ኢዚ ዬሩሳላሜን ኡቲዲ 8 ላይꬅ ዴራ ሃሪዴስ። 18 ኢዛ ማቼያ ኣካቤ ና ጊዲዳ ጊሻስ ኣካቤሶ ኣሳይ ኦꬂዳ ማላ ኢዚካ ኢስራኤሌ ካዎታ ኦጌ ካሊዴስ፤ ጎዳ ሲንꬃንካ ኢታ ሚሽ ኦꬂዴስ። 19 ጊዶ ኣቲን ጎዳይ ባ ኣይሌዛ ዳዊቴ ጊሻስ ጊዲ ዩሁዳ ꬋይሳናስ ኮዪቤና። ጋሶይካ ዳዊቴሲኔ ኢዛ ዜሬꬃስ ጾምፔ ꬋይሶንታ ማላ ካሴ ሂዶታ ኢሚ ዎꬂዴስ።*

20 ኢዮራሜ ካዎቴꬃ ላይꬃን ኤዶሜይ ዩሁዳ ቦላ ዴንዲዲ ባስ ሃራ ካዎ ካዎꬂዴስ።* 21 ሄሳ ጊሻስ ኢዮራሜይ ፓራ-ጋሬታ ኡባ ሺሺዲ ጻኢሬ ቦላ ዎራጂዴስ፤ ኤዶሜ ዴሬ ኣሳይ ኢዛኔ ፓራ-ጋሬታ ኣዛዚዛይታ ጊዶꬂዴስ፤ ኢዚኔ ፓራ-ጋሬ ኣዛዚዛይቲ ጊዲኮ ጊዶꬅ ዴንዲዲ ባና ጊዶꬂዳይታ ጾኒ ኬዚ ቢዳ፤ ኢዛ ኦላንቻቲ ባቃቲዲ ጉዬ ሲሚዳ። 22 ኤዶሜይካ ሃች ጋካናስ ዩሁዳ ቦላ ማካሊዳ ማላ ዴስ፤ ሄ ዎዴ ሊቢናይካ ማካሊዴስ።

23 ኢዮራሜ ካዎቴꬃ ዎዴ ሃኒዳ ሃራ ሚሽ ኡባይ ዩሁዳ ካዎታ ታሪኬ ማጻፋን ጻፌቲ ዴስ ጊዴኔ? 24 ኢዮራሜይካ ካሴ ባ ኣዋታን ጋይቲዴስ፤ ኢስታꬆካ ዳዊቴ ካታማን ሞጌቲዴስ፤ ኢዛ ና ኣካዚያሲ ኢዛሶሆን ካዎቲዴስ።

ዩሁዳ ካዎ ኣካዚያሳ

(2ታሪ 22፡1-6)

25 ኢስራኤሌ ካዎ ኣካቤ ና ኢዮራሜይ ካዎቲዳ ታማኔ ናምኣንꬆ ላይꬃን ኢዮራሜ ና ኣካዚያሲ ዩሁዳን ካዎቲዴስ። 26 ኣካዚያሲ ካዎቲዛ ዎዴ ኢዛስ ላይꬃይ 22። ኢዚ ዬሩሳላሜን ኡቲዲ ዴራ ኢሲ ላይꬅ ሃሪዴስ፤ ኢዛ ኣያ ጎቶሊያ ጌቴታዉስ፤ ኢዛካ ኢስራኤሌ ካዎ ኦሚሬስ ናዛ ና። 27 ኣካዚያሲ ኣካቤሶ ኣሳራ ቦሎቲዳ ጊሻስ ኣካቤሶ ኣሳይ ኦꬂዳ ማላ ኢዚካ ኣካቤሶ ኣሳ ኦጌ ካሊዴስ፤ ጎዳ ሲንꬃንካ ኢታ ኦꬂዴስ።

28 ኣካዚያሲ ኣካቤ ና ኢዮራሜራ ኢሲፌ ኣራሜ ካዎ ኣዛሄሌ ቦላ ዎራጃናስ ጋላኣዴን ዲዛ ኤራሞቴ ቢዴስ፤ ኣራሜ ኣሳይ ሄን ኢዮራሜ ማዱንꬂዴስ። 29 ሄሳ ጊሻስ ካዎ ኢዮራሜይ ኤራሞቴን ኣዛሄሌራ ኦሌቲዳ ኦላዛን ኣራሜ ኣሳይ ኢዛ ማዱንꬂዳ ማዱንꬃፌ ፓጻናስ ኢዝራኤሌ ሲሚዴስ። ሄሳፌ ጉዬ ኣካቤ ና ኢዮራሜይ ሳኬቲዳ ጊሻስ ዩሁዳ ካዎ ኢዮራሜ ና ኣካዚያሲ ኢዛ ኦይቻናስ ዱጌ ኢዝራኤሌ ዎꬊዴስ።

9

ኢስራኤሌ ቦላ ካዎታናስ ኢዩ ቲዬቴꬅ

1 ናቤ ኤልሳኢ ናቤታ ማባራ ጋርሳፌ ኢሳ ጼይጊዲ፥ «ኔ ጊꬅ ሎኤꬃ ጊጻዳ ሃይሳ ዛይቴ ጹኣ ኤካዳ ጋላኣዴን ዲዛ ኤራሞቴ ባ። 2 ኔኒ ሄ ባ ጋካሼ ኒሚሼስ ናዛ ና ኢዮሳፊጼ ና ኢዩ ኮያ። ኔ ጌዴ ኢዛኮ ሺቃዳ ኢዛ ኢዛ ላጌታፔ ዱማ ሻካዳ ጌዴ ኢልፒኔን ጌልꬃ። 3 ሄሳፌ ቃሴ ሄ ጹኣን ዲዛ ዛይቴዛ ኢዛ ሁኤን ጉሳዳ፥ ‹ጎዳይ ኔና፥ ሄኮ ታ ኢስራኤሌ ቦላ ኔ ካዎታና ማላ ቲያዲስ› ጌስ ጋዳ ኣዋጃ፤ ሄሳፌ ካሬዛ ዶያዳ ዎጻ፤ ሙሌካ ታኮፋ» ጊዴስ።

4 ሄሳ ጊሻስ ሄ ዬላጋ ናቤዚ ጋላኣዴን ዲዛ ኤራሞቴ ቢዴስ። 5 ኢዚ ሄ ቢ ጋኪዳ ማላ ኦላ ጋዳዋቲ ኢሲ ቦላ ኡቲ ዲሺን ኢዚ፥ «ሹሜዞ፥ ታ ኔኮ ኪቴታ ያዲስ» ጊዴስ። ኢዩይካ «ኑፔ ኦናኮ ያዲ?» ጊዲ ኢዛ ኦይቺዴስ፤ ኢዚካ ዛሪዲ፥ «ሹሜዞ፥ ኔኮ ያዲስ» ጊዴስ።

6 ኢዩይካ ዴንዲ ኤቂዲ ጌዴ ሶ ጌሊዴስ፤ ሄሳፌ ጉዬ ናቤዚ ኢዛ ሁኤን ዛይቴዛ ጉሲዲ ኢዛስ፥ «ጎዳ ኢስራኤሌ ጾሳይ፥ ‹ጎዳ ዴሬ ኢስራኤሌ ቦላ ኔ ካዎታና ማላ ታ ኔና ቲያዲስ። * 7 ታ ኦሳንቻታ ናቤታ ሱꬃ ሄሳꬆካ ጎዳ ኦሳንቻታ ሱꬃ ኡባ ጊሻስ ኤልዛቤሊ ቦላ ታ ሃሎ ኬሳና ማላ ኔኒ ኔ ጎዳ ኣካቤሶ ኣሳ ሾጫ። 8 ኣካቤሶ ኣሳይ ሙሌራ ꬋያና፤ ኣይሌ ጊዲን ዎይኮ ኢዛ ዬሎ ጊዲን ኢስራኤሌን ዲዛይሳ ኢዛስ ዉርሴꬃን ዬሌቲዳ ኣቱማ ናካ ኣካቤሶፔ ፒታ ꬋይሳና። 9 ሃይሳፌ ጉዬ ታኒ ኣካቤ ኬꬅ ናባጼ ና ኢዮርባኣሜ ኬꬃ ማላኔ ኣካያ ና ባሼ ኬꬃ ማላ ኦꬃና። 10 ኤልዛቤሎ ጊዲኮ ኢዝራኤሌ ጋዴ ጊዶን ካናቲ ኢዞ ማና፤ ኢዚ ኣሃይ ሞጌቴና› ጌስ» ጊ ዮቲዳ ማላ ካሬ ዶዪ ዬጊዲ ዎጺዴስ። *

11 ኢዩይ ኬዚዲ ባ ላጌ ኦላ ጋዳዋታኮ ጋኪዳ ማላ ኢስታፌ ኢሶይ፥ «ኡባይካ ሎኦ? ሄሲ ጎሻዚ ኔኮ ኣይ ኤካና ዪዴ?» ጊዲ ኢዛ ኦይቺዴስ። ኢዩይካ ኢዛስ፥ «ኣዴዛካ ጊዲን ዎይኮ ኢዚ ዮቲዳይሳ ኢንቴካ ኤሬታ» ጊ ዛሪዴስ።

12 ኢስቲካ ኢዛስ፥ «ሄሲ ሊኬ ጊዴና፤ ሄሳ ኣጋዳ ኣኔ ቱማዮ ኑስ ዮታ» ጊዳ። ኢዩይካ ኢስታስ፥ «ኢዚ ታስ ዮቲዳይ ሃይሳ፥ ‹ጎዳይ ኔኒ ኢስራኤሌ ቦላ ካዎታና ማላ ታ ኔና ቲያዲስ› ጌስ» ጊዴስ።

13 ሄሳፌ ጉዬ ኡባይካ ባንታ ማይኦ ቃሪ ቃሪ ዬጊዲ ኢዚ ባና ኦጌዛ ቦላ ሚጪዳ፤ ቃሴካ ዛዬ ዛዪዲ፥ «ኢዩይ ካዎቲዴስ» ጊዳ።

ኢዮራሜኔ ኣካዚያሳ ሃይቆ

14 ሄሳ ጊሻስ ኒሚሼስ ናዛ ና ኢዮሳፊጼ ና ኢዩይ ኢዮራሜ ቦላ ዴሬ ዴንꬄꬂዴስ። ሄ ዎዴ ኢዮራሜይኔ ኢስራኤሌ ኣሳይ ኡባይ ጋላኣዴን ዲዛ ኤራሞቴ ዴሬ ኣራሜ ካዎ ኣዛሄሌ ኩሼፔ ኣሻናስ ናጌቴስ። 15 ካዎ ኢዮራሜይ ኣራሜ ካዎ ኣዛሄሌራ ኦላን ጋይቲን ኣራሜ ኣሳይ ኢዛ ጫዲ ማዱንꬂዳ፤ ኢዚ ሄ ማዱንꬃፌ ፓጻናስ ጉዬ ኢዝራኤሌ ሲሚ ቢዴስ። ኢዩይካ፥ «ኢንቴ ቆፋይ ሄሳ ማላ ጊዲኮ ሃይሳ ዮኦዛ ኢዝራኤሌ ቢዲ ዮቶንታ ማላ ኦኒካ ሃኖ ካታማይፔ ኬሲ ኤኪ ቦንታ ማላ ናጊቴ» ጊዴስ። 16 ሄሳፌ ጉዬ ኢዚ ባ ፓራ-ጋሬን ኡቲዲ ኢዝራኤሌ ጋካናስ ሆርዶፊዴስ። ኢዚ ሄሳꬆ ኦꬂዳይ ኢዮራሜይ ሄን ኢቺ ዲዛ ጊሻሲኔ ዩሁዳ ካዎ ኣካዚያሲካ ኢዛ ኦይቻናስ ዱጌ ኢዛኮ ዎꬊዳ ጊሻሳ።

17 ኢዝራኤሌ ጊምቤ ቦላ ዲዛ ሻኮዛን ኤቂ ናጊዛይሲ ኢዩ ዎታዳራቲ ኢዛኮ ማቲዳይሳ ቤኢዲ፥ «ኦላ! ኦላ! ዎታዳራቲ ጋኪዳ» ጊ ዋሲዴስ። ኢዮራሜይካ፥ «ኢሲ ቶጋንቻይ ጼይጌቲ ቢዲ ኢስታራ ጋይታና ማላ ዬዲዲ፥ ‹ኢንቴ ሳሮስ ዪዴቲ?› ጊዲ ኦይቻና ማላ ኣዛዚዴስ» ጊዲ ኣዛዚዴስ። 18 ቶጋንቻዚ ኢዩራ ጋይታናስ ፓራ ዬዲ ቶጊ ቢዲ «ካዎይ ኢንቴና፥ ‹ሳሮስ ዪዴቲ?› ጌስ» ጊዴስ። ኢዩይካ፥ «ሳሮቴꬃ ጊሻስ ቆፓናይ ኔና ጊዳካ! ሄሳ ኣጋጋዳ ሃ ታ ጉዬ ኣꬋዳ ታና ካላ» ጊዴስ። ናጊዛይሲካ «ኪቴቲዲ ቢዳይሲ ኢስታኮ ጋኪዴስ ሺን ሃ ሲሚ ዪቤና» ጊዴስ።

19 ሄሳ ጊሻስ ካዎዚ ሃራ ቶጋንቻ ዬዲዴስ፤ ኢዚ ቢዲ ኢስታኮ ጋኪዳ ማላ፥ «ካዎይ ኢንቴና፥ ‹ኢንቴ ሳሮስ ዪዴቲ?› ጌስ» ጊዴስ። ኢዩይካ ኢዛስ፥ «ሳሮቴꬃ ጊሻስ ቆፓናይ ኔና ጊዳካ! ሄሳ ኣጋዳ ሃ ታ ጉዬ ኣꬋዳ ታና ካላ» ጊዴስ። ናጊዛይሲካ «ኪቴቲ ቢዳይሲ ቢዲ ኢስታኮ ጋኪዴስ ሺን ሃ ጉዬ ሲሚ ዪቤና» ጊዴስ።

20 ናጊዛይሲካ «ኪቴቲ ዪዛይሲ ኢስታኮ ጋኪዴስ ሺን ሄ ኢዚካ ሃ ሲሚ ዪቤና፤ ዎታዳራታ ካሌꬂዛይሳ ፓራ-ጋሬዛ ላጎይ ሊኬ ኒሚሼ ና ኢዩ ላጎ ማላ፤ ኢዚ ላጊሼ ጎሻ ኣሳ ማላ ላጌስ» ጊዴስ።

21 ኢዮራሜይካ፥ «ኣኔ ታ ፓራ-ጋሬዛ ታስ ጊግሲቴ» ጊዲ ኣዛዚዴስ። ፓራ-ጋሬዚ ጊጊዳ ማላ ኢስራኤሌ ካዎ ኢዮራሜይኔ ዩሁዳ ካዎ ኣካዚያሲ ባንታ ፓራ-ጋሬን ኡቲዲ ኢዩራ ጋይታናስ ቢዳ፤ ኢዝራኤሌ ዴሬ ኣስ ናቡቴ ጺንጾ ጋዴን ጋይቲዳ። 22 ኢዮራሜይ ቡሮ ኢዩ ቤይዳ ማላ፥ «ኢዩ ኔ ሳሮን ያዲ?» ጊዲ ኢዛ ኦይቺዴስ። ኢዩይካ፥ «ኔ ኣዮ ኤልዛቤሊ ኤቃ ጾሳታስ ጎይኖይኔ ሙሬኖይ ሃይሳꬆ ዳሪ ዲሺን ኣይ ሳሮይ ዲዜ!» ጊ ዛሪዴስ።

23 ኢዮራሜይ ባ ፓራ-ጋሬዛ ጉዬ ዛሪ ባቃቲሼ፥ «ኣካዚያሳ! ሃይሲ ካዶ» ጊዴስ።

24 ሄሳፌ ጉዬ ኢዩይ ባ ዎንዳፌ ዪሻን ኢዮራሜስ ባቂናቴን ጫዲዴስ። ዪሻዚ ካንꬂ ቢዲ ኢዛስ ዎዚና ጫዲዳ ጊሻስ ኢዚ ፓራ-ጋሬዛ ጊዶን ቦልቁ ጊ ኩንዲዴስ። 25 ኢዩይካ ፓራ-ጋሬዛ ላጊዛይሳ ኣላፌ ቢዲቃሬስ፥ «ኔ ኢዛ ዴንꬃዳ ኢዝራኤሌ ዴሬ ኣስ ናቡቴ ጺንጾ ጋዴን ዬጋ፤ ኔኒኔ ታኒ ኑ ፓራ-ጋሬታ ቦላ ኡቲዲ ኢዛ ኣዋ ኣካቤ ካሊ ቢሺን ጎዳይ ሃይሳ ካሴቲ ዮቲዳይሳ ኣኔ ኔ ኣኬካ፤ 26 ጎዳይ፥ ‹ታኒ ዚኔ ናቡቴ ሱꬂኔ ኢዛ ናይታ ሱꬅ ቤያዲስ። ኔኒ ሃይሳ ሃ ጋዴዛን ሃሎ ኬሳና ማላ ካሴታ ጊጊሳዲስ› ጌስ፤ ሃኢካ ጎዳ ቃላይ ካሴቲ ዮቲዳ ማላ ዴንꬃዳ ሃይሳ ሃ ጎሻ ጊዶን ዬጋ» ጊዴስ። *

27 ዩሁዳ ካዎ ኣካዚያሲ ሄሳ ቤኢዲ ጌዴ ቤቲ-ሃጋኔ ኤፊዛ ኦጌዛራ ባቃቲዴስ፤ ኢዩይካ ኢዛ ጎዲሼ ባ ቃላ ꬎቁ ሂስቲዲ፥ «ኢዛካ ዎꬊቴ» ጊዴስ። ኢስቲካ ዪቢላኣሜ ካታማ ኣቻን ጉሬ ፑዱንꬃ ኦጌ ኬኢሺን ፓራ-ጋሬ ቦላ ዲዛይሳ ጫዲ ማዱንꬂዳ፤ ጊዶ ኣቲን ኢዚ ማጊዶ ባቃቲ ቢዲ ሄን ሃይቂዴስ። 28 ኢዛ ኦሳንቻቲ ኢዛ ኣሃ ፓራ-ጋሬ ቦላ ዎꬂዲ ዬሩሳላሜ ኤፊዳ፤ ዳዊቴ ካታማን ካሴ ኢዛ ኣዋታ ዱፎን ሞጊዳ። 29 ኣካዚያሲ ኢስራኤሌ ካዎ ኣካቤ ና ኢዮራሜይ ካዎቲዳ ታማን ኢሲንꬆ ላይꬃን ዩሁዳን ካዎቲዴስ።

ኤልዛቤሊ ሃይቆ

30 ሄሳፌ ጉዬ ኢዩይ ጌዴ ኢዝራኤሌ ቢዴስ፤ ኤልዛቤላ ሄሳ ሲያዳ፥ ባ ኣይፌሶ ቲዬታዳ፥ ባ ሁኤ ሎኤꬃ ጊጊሳዳ ማስኮቴራ ዱጌ ጼላዱስ። 31 ኢዩይ ጊምቤዛ ካንꬂ ጌሊዳይሳ ቤኣዳ፥ «ኔ ጎዳ ዎꬊዳ ዚሚሬ! ኔ ሳሮስ ያዲ?» ጋ ኦይቻዱስ።

32 ኢዩይ ኢዞ ፑዴ ጼሊዲ፥ «ኔ ኦኔ?» ታናራ ማዴታናይ ኦኔ? ጊሼ ዋሲ ጼይጊዴስ። ኢዚ ዋሲን ናምኡ ዎይኮ ሄꬑ ጉንዱላቲ ዱጌ ኢዛኮ ጼሊዳ። 33 ኢዩይካ ኢስታስ፥ «ኢዞ ሃ ዱጌ ኦሊቴ!» ጊዴስ። ኢስቲካ ኢዞ ዱጌ ዛሪ ኦሊዳ። ፓራቲ ኢዞ ዱሬቲን ኢዚ ሱꬃይ ጊምቤዛ ቦላኔ ፓራታ ቦላ ፒንጺዴስ። 34 ኢዩይ ሶ ጌሊዲ ሚዴሲኔ ኡዪዴስ፤ ሄሳፌ ጉዬ፥ «ኣይ ጊዲኮካ ኢዛ ካዎ ና ጊዲዳ ጊሻስ ሃኖ ቃንጌቲዳ ማጫሳዮ ሎኤꬂ ሞጊቴ» ጊዴስ። 35 ኢስቲ ኢዞ ሞጋና ኬዚሺን ኢዚስ ሁኤ ሜቄꬃታፔ፥ ኩሼ ሜቄꬃታፔኔ ቶሆ ሜቄꬃታፔ ኣቲን ሃራ ዴሚቤቴና። 36 ኢስቲ ሲሚዲ ኢዛስ ሄሳ ዮቲን ኢዩይ፥ «ጎዳይ ባ ኣይሌዛስ ቴሲቤ ዴሬ ኣስ ኤላሳስ፥ ‹ኢዝራኤሌ ቢታን ጎሻ ጋዴ ጊዶን ካናቲ ኤልዛቤሊ ኣሾ ማና። * 37 ኢዚ ኣሾይ ኢዝራኤሌ ቢታን ጎሻ ጋዴስ ኢጊሳ ጊዳና፤› ሄሳ ጊሻስ ኣይ ኣሲካ፥ ‹ሃና ኤልዛቤሎ ጋናስ ዳንዳዬና› ጊ ዮቲዳ ቃላይ ሃይሳ» ጊዴስ።

10

ኣካቤሶ ኣሳ ሃይቆ

1 ሄ ዎዴ ኣካቤስ ሳማሪያን 70 ኣቱማ ናይቲ ዴቴስ፤ ሄሳ ጊሻስ ኢዩይ ዳብዳቤ ጻፊዲ ኢዝራኤሌን ዲዛ ሹሜታስ፥ ጪማታሲኔ ኣካቤ ናይታ ዲቺዛይታስ ኪታ ሳማሪያ ዬዲዴስ። ኢዚ ዬዲዳ ኪታዛ ቃላይ፥ 2 «ኢንቴ ጎዳዛ ናይቲ ኢንቴናራ ዲዛ ጊሻሲኔ ፓራ-ጋሬቲኔ ፓራቲ፥ ጊምቤቲዳ ካታማቲኔ ኦላ ሚሻይ ኢንቴስ ዲዛ ጊሻስ ሃይሲ ኪታ ዳብዳቤዚ ኢንቴኮ ጋኪዳ ማላ ሄራካ፥ 3 ኢንቴ ጎዳዛ ናይታ ጊዶፌ ኡባፌ ኣꬊዛዴኔ ሃይሲ ኢዛስ ቤሴስ ጊዛዴ ዶሪዲ ኢዛ ኣዋ ካዎቴꬃ ኣራታን ኡቲሲቴ፤ ሄሳፌ ጉዬ ካሴ ኢንቴ ጎዳዛ ኬꬃ ጊሻስ ኦሌቲቴ» ጌስ።

4 ኢስቲ ጊዲኮ ዳሮ ባቢዳ ጊሻስ፥ «ናምኡ ካዎቲ ኢዛራ ኦሌቲዲ ዳንዳዮንታይሳ ኑኒ ኢዛ ዎስቲ ዳንዳያኔ?» ጊዳ።

5 ሄሳ ጊሻስ ካዎቴꬃ ኬꬃን ኣዛዚዛይሲ፥ ሄ ካታማዮ ኣይሲዛይሲ፥ ዴሬ ጪማቲኔ ካዎዛ ናይታ ዲቺዛይቲ፥ «ኑኒ ኔ ኣይሌቲ ኔኒ ጊዳይሳ ኡባካ ፖላና፤ ኑኒ ሃራ ኦናካ ካዎሶኮ፤ ኔኒ ኔና ሎኢዳዝ ኡባካ ኦꬃ» ጊዲ ሄ ኪታዛ ኢዩስ ዬዲዳ። 6 ሄሳፌ ጉዬ ኢዩይ፥ «ሂስቲኮ ኢንቴ ታ ባጋ ጊዲኮኔ ታስ ኣዛዜቲዛይታ ጊዲኮ ኢንቴ ጎዳዛ ናይታ ሁኤ ቃንጺ ቃንጺ ኤኪዲ ዎንቶ ሃኒ ዎዴ ኢዝራኤሌ ጋኪቴ» ጊዲ ኢስታስ ቃሴካ ጻፊዴስ። ሄ ዎዴ ካዎዛ ናይቲ ላፑን ታማቲ ሄ ካታማይን ዲዛ ዳሮ ኤሬቲዳ ኢስታ ዲቺዛ ኣሳታኮን ዴቴስ። 7 ሄ ዳብዳቤዚ ኢስታኮ ጋኪዳ ማላ ናይታ ዲቺዛይቲ ካዎ ናይታ ላፑን ታማታ ኡባ ዎꬊዳ፤ ሄ ናይታ ሁኤ ቃንጺ ቃንጺ ኬሼን ኤኪዲ ኢዩስ ኢዝራኤሌ ዬዲዳ። 8 ኪቴቲ ቢዳይሲ ቢ ጋኪዳ ማላ ኢዩስ፥ «ካዎዛ ናይታ ሁኤዛ ኤሂዳ» ጊን ኢዩይ፥ «ዎንቶ ማላዶ ጋካናስ ካታማ ጌሊዛ ፔንጌን ናምኡሶን ዶሪ ዎꬂቴ» ጊ ኣዛዚዴስ። 9 ዎንቴꬃ ጋላስ ማላዶ ኢዩይ ኬዚ ዴሬዛ ሲንꬃን ኤቂዲ፥ «ኢንቴ ጺሎ፤ ታ ጎዳ ቦላ ዴራ ዴንꬄꬂዳይኔ ዎꬊዳይ ታና። ጊዶ ኣቲን ሃይታ ኡባ ዉርሲዳይ ኦኔ?» ጊዴስ።

10 ሄሳ ጊሻስ ጎዳይ ካሴ ኣካቤሶ ኣሳ ቦላ ዮቲዳ ቃላፔ ኢሲኔያካ ጮ ቢታ ቦላ ዎꬋ ኣቶንታይሳ ኢንቴ ኤሪቴ። ጎዳይ ካሴ ባ ኣይሌ ኤላሳ ባጋራ ዮቲዳይሳ ፖሊዴስ። 11 ኢዩይ ኣካቤሶ ኣሳፔ ኣቲዳ ኣሳ ኡባ፥ ጊታ ኣሳ ኡባ፥ ማታ ላጌታኔ ኢዛ ቄሴታ ኢሲኖካ ኣሾንታ ኢዝራኤሌን ዎꬊዴስ።*

12 ኢዩይ ሄፔ ዴንዲዲ ሳማሪያ ቢዴስ፤ ኢዚ ቢዲ ቤት-ኤኬዴ ጌቴቲዛሶን ዶርሳ ሄሚዛይታሶ ቢ ጋኪሼ፥ 13 ዩሁዳ ካዎ ኣካዚያሳስ ኣሾ ዳቦታፔ ኣማርዳይታ ዴሚዲ፥ «ኢንቴ ኦናንቴ?» ጊ ኦይቺዴስ። ኢስቲካ ኢዛስ፥ «ኑኒ ኣካዚያሳስ ኣሾ ዳቦታ፤ ኑኒ ካዎዛሶ ኣሳታኔ ጎዳቴይ ናይታ ኦይቻናስ ሃ ዱጌ ዪዶስ» ጊዳ።

14 ኢዚካ፥ «ሃይታ ሼምፖራ ፓጻ ኦይኪቴ!» ጊ ኣዛዚዴስ፤ ሄሳ ጊሻስ ኢስቲ ሼምፖራ ፓጻ ኦይኪ ኤፊዲ ቤት-ኤኬዴ ሃꬃ ኦላ ኣቻን ኦይዱ ታማኔ ናምኡ ኣሳታፔ ኢሳዴካ ኣሾንታ ዎꬊዳ።

15 ኢዚ ሄፔ ዴንዲ ቢሺን ኤሬካቤ ና ኢዮናዳቤይ ባኮ ቢዛይሳ ኦጌ ቦላ ዴሚዴስ፤ ኢዩይካ ኢዛ ሳሮኪዲ፥ «ታ ዎዚናይ ኔና ኣማኒዛይሳ ማላ ኔ ዎዚናይ ታና ኣማኒዜ?» ጊዲ ኢዛ ኦይቺዴስ፤ ኢዮናዳቤይካ፥ «ኤ ኣማኔስ» ጊዴስ፤ ኢዩይካ፥ ሂስቲኮ «ኣኔ ታ ኩሼ ኦይካ» ጊዴስ፤ ኢዚካ ኢዛ ኩሼ ኦይኪዴስ፤ ሄሳፌ ጉዬ ኢዩይ ባ ፓራ-ጋሬ ቦላ ካፊ ኬሲዴስ።

16 ኢዩይካ ኢዛ፥ «ኣኔ ኢሲፌ ቦስ፤ ታኒ ጎዳስ ሱሬ ዎዚናፔ ቆፓ ኦꬂዳይሳ ቤኣ» ጊዴስ። ሄሳፌ ጉዬ ኢዛ ፓራ-ጋሬን ዎꬂ ኤኪዲ ቢዴስ።

17 ኢዩይ ቢዲ ሳማሪያ ጋኪዲ ሄን ኣካቤሶ ኣሳፔ ኣቲዳይታ ኡባካ ዎꬊዴስ፤ ካሴ ናቤ ኤላሳስ ዮቴቲዳ ጎዳ ቃላ ማላ ኡባካ ዎꬊ ዉርሲዴስ።

ባኣሌ ኦሳንቻታ ሃይቆ

18 ሄሳፌ ጉዬ ኢዩይ ዴራ ኡባ ኢሲ ቦላ ሺሺዲ፥ «ካሴ ኣካቤይ ባኣሌስ ጉꬃራ ኦꬂዴስ፤ ኢዩይ ጊዲኮ ሄሳፌ ኣꬎ ኦꬃና። 19 ሃኢ ኢንቴ ባኣሌ ናቤታ፥ ኦሳንቻታኔ ቄሴታካ ኡባ ታስ ጼይጊቴ፤ ታኒ ባኣሌስ ዎልቃማ ያርሾ ያርሻና ጊሻስ ኢሳዴይካ ኣቶፎ፤ ዮንታ ኣቲዛዴይ ሼምፖራ ፓጻ ዳናስ ዳንዳዬና» ጊዴስ። ኢዩይ ባ ባጋራ ሄሳ ኦꬂዳይ ባኣሌ ኦሳንቻታ ኡባ ꬋይሳናስ ጌኔ ቆፋ ሃልቺዳ ጊሻሳ። 20 ኢዩይ፥ «ባኣሌ ቦንቻናስ ዴሬዛ ጼይጊ ሺሺቴ» ጊዴስ፤ ኣሳይካ ሄሳ ዴራስ ኤሪሲዴስ። 21 ሄሳፌ ጉዬ ኩሜꬃ ኢስራኤሌ ኣሳስ ኪታ ዬዲዴስ፤ ባኣሌስ ሃጋዚዛይቲ ኡባይ ዪዳ፤ ኢስታፌ ኦኒካ ኣቲቤና፤ ኡባይካ ባኣሌ ጌቴቲዛ ኤቃ ጾሳሶ ጌሊዳ፤ ኣሳይ ባኣሌ ኬꬃ ጪፒ ጊ ኩሚዴስ። 22 ኢዩይ ማይኦ ኬꬃ ኣላፌዛ፥ «ባኣሌ ኦሳንቻታ ኡባስ ማይኦ ኬሳ» ጊዴስ፤ ኢዚካ ማይኦዛ ኢስታስ ኬሲዴስ።

23 ሄሳፌ ጉዬ ኢዩይ ኤሬካቤ ና ኢዮናዳቤራ ባኣሌ ጌቴቲዛ ኤቃ ጾሳ ኬꬅ ጌሊዴስ። ባኣሌ ኦሳንቻታስ፥ «ባኣሌስ ሃጋዚዛይታፔ ኣቲን ጎዳስ ሃጋዚዛይቲ ሃይሳን ኢንቴናራ ዲዛኮ ኣኔ ቆሪቴ» ጊዴስ። 24 ሄሳፌ ጉዬ ጹጌቲዛ ያርሾኔ ሃራ ያርሾካ ያርሻና ጌሊዳ፤ ኢስቲ ጌሊዳ ማላ ኢዩይ ኢስታስ፥ «ታ ኢንቴስ ኣꬃ ኢሚዳ ኣሳታፔ ኢሳዴይካ ኬሲ ኤኪኮ ኢዚ ኬሲ ኤካና ማላ ኦꬂዳይ ኢዛዴሶሆን ጌላና» ጊ ሚንꬂ ዮቲዲ ካሬራ 80 ኣስ ጊግሲ ዎꬂዴስ።

25 ኢዩይ ጹጌቲዛ ያርሾዛ ሺሺዳፔ ጉዬ ናጊዛይታኔ ኦላ ጋዳዋታ፥ «ጌሊዲ ዎꬊቴ፤ ኦኒካ ኬሲ ኤኮፎ» ጊ ኣዛዚዴስ። ኢስቲካ ኢሲኖካ ኣሾንታ ማሻራ ዉርሲዳ፤ ናጊዛይቲኔ ኦላ ጋዳዋቲ ኣሳ ኣሃ ካሬ ኬሲ ኦሊዳ፤ ሄሳፌ ጉዬ ባኣሌ ጌቴቲዛ ኤቃ ጾሳ ኬꬃስ ቆልኣ ጊዶ ጌሊዳ። 26 ኣሳይ ጎይናና ማላ ሹቻፌ ማሴቲ ጊጊዳ ሚስሌታ ባኣሌ ጌቴቲዛ ኤቃ ጾሳ ኬꬃፌ ካሬ ኬሲ ጹጊዳ። 27 ባኣሌስ ጎይኒዛ ሚስሌዛ ቆጼሬꬂዳ፤ ኢዛን ባኣሌስ ጎይኒዛ ኬꬃካ ላሊዳ፤ ሄሳ ሄ ሶሆዛ ሃች ጋካናስ ዴሬይ ሼሽ ኡቲዛሶ ኬሲዴስ።

28 ኢዩይ ሄሳꬆ ኦꬂዲ ባኣሌስ ጎይኒዛይሳ ኢስራኤሌ ዴሬፔ ꬋይሲዴስ። 29 ጊዶ ኣቲን ኢዩይ ናባጼ ና ኢዮርባኣሜይ ቤቴሌኒኔ ዳኔን ዎርቃፌ ኦሴቲዳ ማራ ሚስሌታስ ኢስራኤሌ ኣሳይ ጎይናና ማላ ኣሳ ኦሲሲዳ ናጋራፔ ሃኪቤና። *

30 ጎዳይ ኢዩስ፥ «ኔኒ ታ ሲንꬃን ሎኦ ኦꬂዳ ጊሻሲኔ ኣካቤ ኬꬃ ቦላ ጋካና ማላ ታ ዎዚናን ዲዛይሳ ኡባካ ኔ ፖሊዳ ጊሻስ ኔ ዜሬꬃይ ቢዲ ኦይዳንꬆ ዬሌታ ጋካናስ ኢስራኤሌ ቦላ ካዎታና» ጊዴስ።

31 ጊዶ ኣቲን ኢዩይ ጎዳ ኢስራኤሌ ጾሳ ዎጋ ባ ኩሜꬃ ዎዚናፔ ናጊቤና፤ ኢዮርባኣሜይካ ኢስራኤሌ ኣሳ ኦሲሲዳ ናጋራፔ ሃኪቤና።

32 ሄ ዎዴ ጎዳይ ኢስራኤሌ ቢታ ጉꬂ ጉꬂ ኤፎ ዶሚዴስ። ኣዛሄሌይ ኢስራኤሌ ኣሳ ሄ ጋጻፔ ሃ ጋጻ ጋካናስ ኦሊ ጾኒዴስ። 33 ሄሲካ ዮርዳኖሴፔ ኣርሼይ ሞኪዛ ባጋራ ዲዛ ጋላኣዴ ዴሬ ኡባ ጊዲሺን ኣርኖኔ ሻፋ ኣቻን ዲዛ ኣሮኤሬፔ ቢዲ ጋዴ ዴሬ፥ ኦሮቤሌ ዴሬ፥ ሚናሴ ዴሬ ጋላኣዴኔ ባሳኔ ጋካናሳ።

34 ሃንኮ ኣቲዳይሲ ኢዩ ካዎቴꬃ ላይꬃን ሃኒዳይሲኔ ኢዚ ኦꬂዳ ኦሶ ኡባይ ኢስራኤሌ ካዎታ ታሪኬ ማጻፋን ጻፌቲ ዴስ ጊዴኔ?

35 ኢዩይ ካሴ ባ ኣዋታ ማላ ሃይቂዴስ፤ ኢዛ ሳማሪያን ሞጊዳ፤ ኢዛ ና ኢዮኣካዚ ኢዛሶሆን ካዎቲዴስ። 36 ኢዩይ ሳማሪያን ዲሼ ኢስራኤሌ ቦላ 28 ላይꬅ ካዎቲዴስ።

11

ጎቶሊያኔ ኢዮኣሳ

(2ታሪ 22፡10—23፡15)

1 ኣካዚያሳ ኣያ ጎቶሊያይ ባ ናዛ ሃይቆ ሲያዳ ካዎ ኬꬃ ኣስ ኡባካ ዎꬋ ꬋይሳዱስ። 2 ካዎ ኢዮራሜ ና ኣካዚያሳ ሚቾ ዮሳቤታ ሃይቃና ሺቂ ኡቲዳ ካዎ ናይታ ጊዶፌ ኣካዚያሳ ናዛ ኢዮኣሳ ካይሳ ኤካዱስ። ኢስቲ ኢዛ ዎꬎንታ ማላ ጎቶሊያፔ ኢዛ ቆታ ኤካዳ ኢዛኔ ኢዛ ናጊዛሮ ኢሲ ኢልፒኔ ኬꬃን ጌልꬃ ቆታዱስ። 3 ጎቶሊያይ ዴሬዛ ሃሪዛ ዎዴካ ኢዚ ባና ናጊዛሪራ 8 ላይꬅ ጎዳ ኬꬃን ቆቴቲዴስ።

4 ላፑንꬆ ላይꬃን ዮዳሄይ ኪታ ዬዲዲ ካራ ዴሬ ኣሲኔ ዛቤ ናጊዛይታ ኣዛዚዛ ማቶ ሃላቃታ ኢዚ ዲዛሶሆ ጎዳ ኬꬅ ያና ማላ ኣዛዚዴስ፤ ኢዚ ኢስታራ ጫቄቲዲ ጎዳ ኬꬃን ጫቄꬂዴስ፤ ሄሳፌ ጉዬ ካዋ ናዛ ኢስታ ቤሲዴስ። 5 ኢዚ ኢስታስ፥ «ኢንቴ ኦꬃናይ ሄꬑ ኬዚ ሻኬቲዲ ሳምባታ ጋላስ ዛቤ ናጊዛይታ ጋርሳፌ ኮይሮይሲ ካዎ ኬꬅ ናጎ። 6 ናምኣንꬆ ሻኮዚ ሱሬ ጌቴቲዛ ፔንጌዛ ናጎ፤ ጾሳ ኬꬅ ታራን ታራን ናቤታፔ ጉዬ ባጋራ ዲዛ ፔንጌዛ ናጎ። 7 ኢንቴስ ካሴካ ዶሴ ጊዲዳ ማላ ሳምባታ ጋላስ ዛቤ ናጎፔ ሼምፒዳይቲ ኡባይ ሄꬓፌ ናምኡ ኩሼቲ ካዎዚ ኢዛን ዲዛ ጾሳ ኬꬃዛ ናጊቴ። 8 ኢንቴ ኡባይካ ኢንቴ ማሳራ ማሳራ ኦይኪዲ ካዎዛ ዩሾን ኤቂቴ፤ ኢንቴኮ ሺቂዛ ኣሲ ዲኮ ሃይቆ» ጊዴስ።

9 ማቶ ሃላቃቲ ቄሴ ዮዳሄይ ኣዛዚዛይሳ ኡባካ ኦꬂዳ፤ ኢስታፌ ኢሶይ ኢሶይ ሳምባታ ጋላስ ዛቤ ናጋናስ ጌሊዛይቲኔ ዛቤ ናጊዲ ኬዚዛይቲ ባና ካሊዛይታ ካሌꬂ ኤኪዲ ቄሴ ዮዳሄኮ ጋኪ ዎꬊዳ። 10 ቄሴዚካ ጾሳ ኬꬃን ዲዛ ካዎ ዳዊቴ ቶራዛኔ ጎንዳሌዛ ማቶ ሃላቃታስ ኢሚዴስ። 11 ዎታዳራቲካ ኢሶይ ኢሶይ ባ ማሳራ ኤኪዲ ጾሳ ኬꬃዛስ ዱጌሃ ባጋፌ ዶሚዲ ፑዴሃ ጋካናስ ያርሾ ያርሺዛሶኔ ጾሳ ኬꬃ ማታን ካዎዛ ዩሾን ኤቂዳ።

12 ዮዳሄይካ ካዎ ናዛ ኢዚ ዲዛሶሆፔ ኬሲዲ ኢዛ ሁኤን ካላቻ ጎጺዴስ፤ ጫቆ ቃላ ማጻፋካ ኢዛስ ኢሚዴስ፤ ኢዛ ቲይዲ ካዎꬂዳይሳ ኣዋጂዴስ፤ ሄሳፌ ጉዬ ዴሬዚ፥ «ካዎይ 1,000 ላይꬅ ካዎቶ» ጉሳን ባ ኩሼ ባቂዲ ባ ኡፋይሳ ꬎቃ ቃላን ዋሲ ኤሪሲዴስ።

13 ጎቶሊያይካ ኦላ ኣሳ ዋሶዛኔ ዴሬዛ ዋሶዛ ሲያዳ ዴሬዚ ዲዛሶ ጾሳ ኬꬃኮ ባዱስ። 14 ሄኮ ካሴ ዲዛ ዎጋ ማላ ካዎዚ ቱሳ ማታን ኤቂዳይሳ ኢዛ ሹሜቲኔ ዛዬ ፑኒዛይቲ ኢዛ ኣቻን ዲዛይሳ ቤኣዱስ፤ ዴሬይ ኡባይ ኡፋይሳን ጉፔሲኔ ዛዬካ ዛዬስ። ጎቶሊያይ ባ ማይኢዳ ማይኦዛ ዳካ ዬጋዳ፥ «ሃይሲ ካዶ፤ ሃይሲ ካዶ!» ጋ ዋሳዱስ። *

15 ቄሴ ዮዳሄይ ኦላ ኣሳታ ኣዛዚዛይታ ማቶ ሃላቃታ፥ «ቡቴን ቡቴን ሳልፊዳ ኣሳ ጋርሳፌ ኢዞ ሃራሶ ኬሲቴ፤ ኢዞ ካሊዛይታ ማሻን ቡሳኪቴ» ጊዲ ኣዛዚዴስ፤ ሄሲካ ሃኒዳይ ቄሴዚ ካሴ፥ «ኣሲ ጾሳ ኬꬃን ሃይቃና ቤሴና» ጊዳ ጊሻሳ። 16 ሄሳ ጊሻስ ኢዛ ፓራቲ ካዎ ኬꬅ ጌሊዛ ሶ ቢ ጋኪሺን ኦይኪዲ ኢዞ ሄን ዎꬊዳ።

17 ዮዳሄይካ ኣሳይ ጎዳ ዴሬ ጊዳና ማላ ጾሳ ሲንꬃኒኔ ካዎዛ ሲንꬃን ዴሬዛሲኔ ጎዳስ ጊዶን ጫቆ ቃላይ ዳና ማላ ኦꬂዴስ። ሄሳꬆካ ካዎዛሲኔ ዴሬዛስ ጊዶን ጫቆ ቃላ ዎꬂዴስ። 18 ኣሳይ ኡባይካ ቢዲ ባኣሌ ጌቴቲዛ ኤቃ ጾሳ ኬꬅ ላሊዴስ፤ ያርሾሶዛኔ ሚስሌታ ኡባ ሜንꬄሬꬂ ዬጊዴስ፤ ባኣሌ ቄሴ ማታኔካ ያርሾ ያርሺዛሶሆታ ሲንꬃን ዎꬊዴስ። ሄሳፌ ጉዬ ቄሴ ዮዳሄይ ጾሳ ኬꬃ ናጊዛ ዛቤታ ዎꬂዴስ። 19 ሄሳፌ ጉዬ ማቶ ሃላቃታ፥ ካራ ዴሬ ዎታዳራታ፥ ዛቤታ፥ ሄ ዴሬ ኣስ ኡባ ኤኪ ዪዴስ፤ ኡባይካ ኢሲ ቦላ ካዎዛ ጎዳ ኬꬃፌ ኬሲ ኤፊዲ ዛቤ ናጊዛይታ ጊምቤ ፔንጌፌ ዱጌ ባጋራ ዲዛ ካዎ ኬꬅ ኤፊ ጌልꬂዳ። ካዎዚካ ባ ካዎቴꬃ ኣራታ ቦላ ኡቲዴስ 20 ሄ ዴሬ ኣሳይ ኡባይካ ኡፋዬቲዴስ፤ ጎቶሊያይ ካዎ ኬꬃ ጊዶን ማሻን ሲፌቲዳ ጊሻስ ካታማያ ሲርጲ ጋዱስ። 21 ኢዮኣሲ ካዎቲሺን ኢዛስ ላይꬃይ ላፑና። *

12

ኢዮኣሲ ጾሳ ኬꬃዛ ኦራጺሶ

(2ታሪ 24፡1-16)

1 ኢዩይ ካዎቲዳ ላፑንꬃ ላይꬃን ኢዮኣሲ ካዎቲዴስ፤ ኢዚ ዬሩሳላሜን ኡቲዲ 40 ላይꬅ ሃሪዴስ፤ ኢዛ ኣያ ሳቢዮ ጌቴቲዛራ ቤርሳቤሄ ካታማን ዬሌታዱስ። 2 ቄሴ ዮዳሄይ ታማርሲዛ ዎዴ ኡባን ኢዮኣሲ ጎዳ ሲንꬃን ሎኦ ሚሽ ኦꬂዴስ። 3 ጊዶ ኣቲን ዙምቡላታ ቦላን ጎይኒዛሶሆታ ꬋይሲቤና፤ ዴሬዚካ ሄ ሶሆታን ያርሾ ሺሾኔ ኤጻኔ ጩዋሴꬅ ጉጂ ጉጂ ቢዴስ።

4 ኢዮኣሲ ቄሴታ፥ «ዴሬዛ ቆዳን ሺቂዳ ሚሻ፥ ኣዲናን ጌሊዳ ሚሻ ቃሴካ ኣሳይ ባ ሼኔን ጎዳ ኬꬃስ ኢሚዳ ዱማ ዱማ ሚሻ ኡባ ኢሲሶ ሺሺቴ። * 5 ቄሴቲ ኢሶይ ኢሶይ ሚሻዛ ሺሺዛይታ ኩሼፔ ኤኬቶ፤ ሄ ሚሻዚ ኮሺዛ ማላ ጾሳ ኬꬃ ጊዶን ሞሬቲዳ ሶሆታ ኦራጺሳና ኬዞ» ጊዴስ።

6 ጊዶ ኣቲን ኢዮኣሲ ካዎቲን ቢዲ ናምኡ ታማኔ ሄꬓንꬆ ላይꬂ ጋካናስ ቄሴቲ ጾሳ ኬꬃዛ ጋርሳን ሞሬቲዳ ሶሆታ ኦራጺሲቤቴና። 7 ሄሳ ጊሻስ ኢዮኣሲ ቄሴ ዮዳሄኔ ሃራ ቄሴታካ ባኮ ጼይጊ ሺሺዲ፥ «ኣይስ ጾሳ ኬꬃ ጊዶን ሞሬቲዳይታ ዛሪ ሎኤꬆንታ ኣጊዴቲ?» ጊ ኦይቺዴስ። ቃሴካ፥ «ሃይሳፌ ሲንꬃን ሚሻይ ጾሳ ኬꬃዛ ጊዶን ሞሬቲዳይሳ ኦራጺሳናስ ኬዞ ኣቲን ሚሻ ኦይኪዛ ኣሳታፔ ኤኮፍቴ» ጊዴስ። 8 ቄሴቲካ ሄሳፌ ጉዬ ዴራፔ ሚሼ ሺሾንታ ማላኔ ጾሳ ኬꬃካ ባንታርካ ኦራጺሶንታ ማላ ቃላ ቃቺዳ።

9 ሄሳፌ ጉዬ ቄሴ ዮዳሄይ ኢሲ ሳጺኔ ኤኪዲ ኢዛስ ካማዛ ሉኪዲ ጾኤ ኬሲዴስ፤ ኤፊዲ ጾሳ ኬꬃን ጌሊዛሶፔ ኡሻቻ ባጋራ ያርሾ ያርሺዛሶሆዛ ኣቻን ዎꬂዴስ። ካሬዛ ናጊዛ ቄሴቲካ ጾሳ ኬꬃስ ዪዛ ሚሽ ኡባካ ሄ ሳጺኔዛን ጌልꬄቴስ። 10 ሳጺኔዛ ጊዶን ዳሮ ሚሺ ዲዛይሳ ቤዪ ቤኢዲ ካዎዛ ጻፌዚኔ ቄሴታ ሃላቃይ ዪዲ ዪዲ ጾሳ ኬꬃስ ዪዳ ሚሻ ቆዲ ቆዲዲ ካራጺቴን ጌልꬂ ቃቺ ዎꬄቴስ። 11 ሄ ሚሻዛ ሜዛኔይ ኤሬቲዳፔ ጉዬ ጎዳ ኬꬃዛ ኦሶ ኣላፌቴꬃን ኦሲሳና ማላ ሚሻዚ ዶሬቲዳ ኣሳታስ ኢሜቴስ፤ ሄሲካ ጾሳ ኬꬃ ኬጺዛ ኣናጼታስ፥ ጊምቤ ጊምቢዛይታስ፥ 12 ሹች ማሲዛይታስ፥ ሹቻፌ ዱማ ዱማ ሜꬋ ጊግሲዛይታሲኔ ጾሳ ኬꬃ ኦራጺሳናስ ሚꬃሲኔ ማሴቲዳ ሹቻስ ኬዜስ።

13 ጾሳ ኬꬃዛስ ጌሊዳ ሚሻፌ ጊዲኮ ጾሳ ኬꬃስ ሶ ጊዶ ኦሶስ ኮሺዛ ቢራ ጹኣታ፥ ታማ ቃጴታ፥ ዲስቴታ፥ ዲንኬታኔ ሃራ ዎርቃፌ ጊዲን ቢራፔ ኦሴቲዛ ሚሻታስ ኬዚቤና። 14 ሄ ሚሻፌ ጾሳ ኬꬃዛ ኦራጺሲዛይታስ ጻላ ቃንጼቲዴስ። 15 ኬꬃ ኦራꬂዛ ኣሳታስ ሚሽ ቃንጻናስ ዶሬቲዳ ኣሳቲ ሙሌራ ኣማኔቲዳይታ ጊዲዳ ጊሻስ ኢስታ ካሊ ጼሊዛዴ ኮሺቤና። * 16 ቆሆ ጊሻስ ሺቂዛ ያርሾይኔ ናጋራ ጊሻስ ሺቂዛ ያርሾይ ጊዲኮ ሃይቲ ቄሴታስ ጊዲዳ ጊሻስ ጾሳ ኬꬃ ጌሌቴና። * 17 ሄ ዎዴ ኣራሜ ካዎ ኣዛሄሌይ ኬዚዲ ጌቴ ቦላ ሜቶ ጋꬂዲ ኢዞ ኦይኪዴስ፤ ቃሴካ ዬሩሳላሜ ቦላ ሜቶ ዬጋናስ ሄ ሲሚዴስ። 18 ዩሁዳ ካዎ ኢዮኣሲ ጊዲኮ ካሴ ኢዛ ኣዋቲ ዩሁዳ ካዎቲ ኢዮሳፊጼይ፥ ኢዮራሜይ፥ ኣካዚያሲ ጾሳስ ዱማ ሻኪዳ ሚሻታ ኡባ ኢዚ ባርካ ሻኪ ዎꬂዳ ዱማቲዳ ኢሞታታ ሄሳꬆካ ጾሳ ኬꬃኒኔ ካዎ ሚሻታ ዎꬂዛ ሚንጃ ኬꬃን ቤቲዳ ዎርቃ ኡባ ኢሲ ቦላ ሺሺዲ ኣራሜ ካዎ ኣዛሄሌስ ዬዲዴስ፤ ኣዛሄሌይ ዬሩሳላሜ ዩስ ኣጊዲ ጉዬ ሲሚዴስ።

19 ኢዮኣሲ ባ ካዎቴꬃ ላይꬃታን ኦꬂዳ ሃራ ኦሶቲኔ ኢዚ ፖሊዳ ሃኖቲ ኡባይ ዩሁዳ ካዎታ ታሪኬ ማጻፋን ጻፌቲ ዴስ ጊዴኔ? 20 ኢዛ ሹሜቲካ ኢዛ ቦላ ዴንዲዳ፤ ዱጌ ሲላ ዎꬂዛ ኦጌዛ ቦላ ቤቴሚሎኔን ኢዛ ዎꬊዳ። 21 ኢዛ ዎꬊዳይቲካ ሹሜቲ ሺምኣታ ና ዮዛካሬኔ ሾሜሬዬ ና ዮዛባዴ፤ ኢዚ ሃይቂዲ ካሴ ባ ኣዋታ ኡባታ ማላ ዳዊቴ ካታማን ሞጌቲዴስ፤ ኢዛ ና ኣማሲያሲ ኢዛሶሆን ካዎቲዴስ።

13

ኢስራኤሌ ካዎ ኢዮኣካዜ

1 ዩሁዳ ካዎ ኣካዚያሳ ና ኢዮኣሲ ካዎቲዳ ናምኡ ታማኔ ሄꬓንꬆ ላይꬃን ኢዩ ና ኢዮኣካዚ ሳማሪያ ካታማን ኢስራኤሌ ቦላ ካዎቲዴስ፤ ኢዚ 17 ላይꬅ ሃሪዴስ። 2 ኢዚካ ናባጼ ና ኢዮርባኣሜይ ኢስራኤሌ ኣሳ ኦሲሲዳ ናጋራ ካሊዲ ጎዳ ሲንꬃን ኢታ ኦሶ ኦꬂዴስ፤ ሄሳ ሄ ኦሶዛፔ ሲሚቤና። 3 ጎዳ ሃንቆይ ኢስራኤሌ ቦላ ታማ ማላ ኤጺዴስ፤ ሄሳ ጊሻስ ኣራሜ ካዎ ኣዛሄሌይኔ ኢዛ ና ቤኒ-ሃዳዴይ ዲዛ ዎዴ ኡባን ጎዳይ ኢስራኤሌታ ኢስታ ኩሼን ኣꬂ ኢሚዴስ።

4 ሄሳፌ ጉዬ ኢዮኣካዚ ጎዳ ዎሲዴስ፤ ጎዳይካ ኣራሜ ካዎይ ኢስራኤሌ ዎስቲ ሜቶꬂዳኮ ቤኢዳ ጊሻስ ኢዛ ዎሳ ሲዪዴስ። 5 ሄሳ ጊሻስ ጎዳይ ኢስራኤሌ ኣሺዛ ኣስ ኢስታስ ኢሚዴስ፤ ኢስቲካ ኣራሜ ኣሳ ኡንኤቴꬃፌ ኬሲ ኤኪዳ፤ ካሴ ማላካ ባንታ ኬꬃን ኬꬃን ዱስ ኦይኪዳ። 6 ጊዶ ኣቲን ካሴ ኢስራኤሌ ባሌꬂዳ ኢዮርባኣሜ ኬꬃ ናጋራፔ ሲሚቤቴና፤ ሲንꬅ ጉጂ ጉጂ ቢዳ። ኣሼሪ ሚስሌ ቱሳስ ሳማሪያን ጉጂ ጎይኒዳ።

7 ኢዮኣካዜ ኦላ ኣሳፔ 50 ቶጋ ኣሳቲ፥ ታሙ ፓራ-ጋሬቲኔ 10,000 ዎታዳራቲ ጻላ ኣቲዳ፤ ሃይሲ ሃኒዳይ ኣራሜ ካዎይ ኣቲዳይታ ኡባ ዲፒ ሂስቲ ꬋይሲዲ ባሌፔ ኬኢዛ ሱላ ማላ ኦꬂዳ ጊሻሳ።

8 ኢዮኣካዚ ባ ካዎቴꬃ ላይꬃታን ኦꬂዳዚ፥ ፖሊዳዚኔ ሃኒዳ ሃኖታቲ ኡባይ ኢስራኤሌ ካዎታ ታሪኬ ማጻፋን ጻፌቲ ዴስ ጊዴኔ? 9 ኢዮኣካዚ ካሴ ባ ኣዋታ ማላ ሃይቂዴስ፤ ሳማሪያንካ ሞጌቲዴስ፤ ኢዛ ና ኢዮኣሲ ኢዛሶሆን ካዎቲዴስ።

ኢስራኤሌ ካዎ ዮኣሳ

10 ዩሁዳ ካዎ ኢዮኣሲ ካዎቲዳ ሄꬑ ታማኔ ላፑንꬃ ላይꬃን ኢዮኣካዜ ና ዮኣሲ ሳማሪያ ካታማን ኢስራኤሌ ቦላ ካዎቲዲ 16 ላይꬅ ዴራ ሃሪዴስ። 11 ኢዚካ ጎዳ ሲንꬃን ኢታ ኦሶ ኦꬂዴስ፤ ናባጼ ና ኢዮርባኣሜይ ኢስራኤሌ ኣሳ ኦሲሲዳ ናጋራ ኡባፌ ሃኪቤና፤ ጌዴ ጉጂ ጉጂ ቢዴስ። 12 ዮኣሲ ባ ካዎቴꬃ ላይꬃታን ኦꬂዳዚ፥ ፖሊዳዚኔ ሃኒዳ ሃኖታቲ ኡባይ ሄሳꬆካ ዩሁዳ ካዎ ኣማሲያሳራ ኦሌቲዳ ኦላይ ኡባይ ኢስራኤሌ ካዎታ ታሪኬ ማጻፋን ጻፌቲ ዴስ ጊዴኔ? 13 ዮኣሲ ካሴ ባ ኣዋታ ማላ ሃይቂዴስ፤ ሳማሪያን ኢስራኤሌ ካዎቲ ሞጌቲዳሶን ሞጌቲዴስ፤ ኢዮርባኣሜይ ኢዛሶሆን ካዎቴꬃ ኣራታን ኡቲዴስ።

14 ሄ ዎዴ ኤልሳኢ ሃርጊዲ ሼምፖ ቦላ ዴስ። ኢስራኤሌ ካዎ ኢዮኣሲ ኢዛ ኦይቻና ዱጌ ዎꬊዲ ኢዛስ ዬኪዴስ፤ «ኦላ! ታ ኣዋዉ! ኦላ! ታ ኣዋዉ! ኔኒ ኢስራኤሌስ ፓራ-ጋሬኔ ቶጋንቻ!» ጊ ዋሲዴስ። * 15 ኤልሳኢካ፥ «ኢሲ ዎንዳፌኔ ዪሻታ ሃ ኤካ ያ» ጊዴስ፤ ኢዚካ ኤሂዴስ። 16 ኢስራኤሌ ካዎዛ፥ «ኔ ኩሼን ዎንዳፌዛ ኦይካ» ጊዴስ፤ ኢዚ ዎንዳፌዛ ባ ኩሼን ኦይኪን ኤልሳኢ ባ ኩሼ ካዎዛ ኩሼ ቦላ ዎꬂዴስ። 17 ቃሴካ፥ «ኣርሼይ ሞኪዛ ባጋራ ዲዛ ማስኮቴዛ ዶያ» ጊዴስ፤ ኢዚካ ዶይዴስ፤ ኤልሳኢካ ኢዛስ፥ «ኣኔ ሃኢ ዎንዳፌዛ ዱካ» ጊዴስ፤ ኢዚካ ዱኪዴስ። «ጎዳስ ጾኖ ዎንዳፌ! ኣራሜይ ኢዛን ጾኔታና ዎንዳፌ!» ጊዴስ። ኤልሳኢ ዛሪዲ፥ «ኔኒ ኣራሜ ኣሳ ኣፌቄን ሙሌራ ጾናና» ጊዴስ።

18 ቃሴካ፥ «ኣኔ ዎንዳፌታ ኤካ» ጊዴስ፤ ካዎዚካ ኤኪዴስ። ኤልሳኢካ፥ «ኣኔ ሃይሳ ቢታ ጫዳ» ጊዴስ፤ ኢዚካ ሄꬑቶ ጫዲዲ ኣጋጊዴስ።

19 ጾሳ ኣሲ ኢዛ ቦላ ሃንቄቲዲ፥ «ኔኒ ቢታዛ ኢቻሹቶ ዎይኮ ኡሱፑንቶ ጫዳናስ ቤሴስ፤ ኔ ሂስቲዳኮ ኣራሜ ኣሳ ጾናዳ ሙሌራ ꬋይሳና፤ ሃኢ ጊዲኮ ኔ ኢዛ ሄꬑቶ ጻላ ጾናና» ጊዴስ። 20 ኤልሳኢካ ሃይቂዴስ፤ ኣሳይ ኢዛ ሞጊዴስ። ሄ ዎዴ ሞኣቤ ኣሳይ ላይꬃን ላይꬃን ኦፊንꬃ ኣጊናታን ኢስራኤሌ ኣሳ ቦላ ኦላስ ዎራጄቴስ።

21 ኢሲቶ ኢሲ ኢስራኤሌ ኣሲ ሃይቂዳይሳ ሞጊሼ ሜቶ ጋꬃናስ ዛማዲ ኡቲዳ ኣሳታ ዲንጋቴ ዴሚዳ፤ ሄሳ ጊሻስ ሃይቂዳይሳ ኣሃዛ ኤልሳኤ ዱፎን ዬጊዳ፤ ኣሃዚካ ኤልሳኤ ሜቄꬂ ቦቺዳ ማላ ሄራካ ፓጺዲ ኣዴዚ ባ ቶሆን ኤቂዴስ።

22 ኢዮኣካዜ ካዎቴꬃ ዎዴ ኡባን ኣራሜ ካዎ ኣዛሄሌይ ኢስራኤሌ ኣሳ ኬሂ ኡንኤꬄስ። 23 ጎዳይ ጊዲኮ ኢስታስ ቃꬌቲዴስ፥ ሚሼቲዴሲኔ ባ ሲንꬂካ ኢስታኮ ዛሪዴስ። ሄሲካ ኣብራሃሜራ፥ ዪሳቃራኔ ያቆቤራ ካሴ ጌሊዳ ጫቆ ቃላ ጊሻሳ። ሃች ጋካናስ ኢዚ ኢስታ ꬋይሳናስ ኮዪቤና፤ ኢዚ ኢስታ ባ ሲንꬃፌ ዲጊቤና።

24 ኣራሜ ካዎ ኣዛሄሌይ ሃይቂዴስ፤ ኢዚ ሃይቂን ኢዛ ናዚ ቤኒ-ሃዳዴይ ኢዛሶሆን ካዎቲዴስ። 25 ሄሳፌ ጉዬ ኢዮኣካዜ ና ዮኣሲ፥ ኢዛ ኣዋ ኩሼፔ ኣዛሄሌይ ኦሊ ኤኪዳ ካታማታ ኣዛሄሌ ና ቤኒ-ሃዳዴፔ ዛሪ ኤኪዴስ፤ ኢዮኣሲ ሄꬑቶ ኢዛ ጾኒዴስ፤ ኢስራኤሌ ካታማታ ሄሳ ማላን ዛሪ ኦይኪዴስ።

14

ዩሁዳ ካዎ ኣማሲያሳ

(2ታሪ 25፡1-24)

1 ኢስራኤሌ ካዎ ኢዮኣካዜ ና ዮኣሲ ካዎቲዳ ናምኣንꬆ ላይꬃን ዩሁዳ ካዎ ኢዮኣሳ ና ኣማሲያሲ ካዎቲዴስ። 2 ኢዚ ካዎቲዛ ዎዴ ኢዛስ ላይꬃይ 25፤ ኢዚ ዬሩሳላሜን ኡቲዲ 29 ላይꬅ ሃሪዴስ፤ ኢዛ ኣያ ዮሃኣዳኖ ጌቴቲዛ ዬሩሳላሜ ማጫሳ። 3 ኣማሲያሲ ጎዳ ሲንꬃን ሎኦ ሚሽ ኦꬂዴስ፤ ጊዶ ኣቲን ካሴ ኢዛ ኣዋ ዳዊቲ ኦꬆይሳ ማላ ኦꬂቤና፤ ኡባ ሚሺካ ባ ኣዋ ኢዮኣሲ ኦꬆይሳꬆ ኦꬂዴስ። 4 ዙምቡላታ ቦላ ዲዛ ጎይኒዛሶቲ ኪቺቤቴና፤ ኣሳይ ዙምቡላታ ቦላ ያርሾ ሺሾኔ ኤጻኔ ጩዋሴꬅ ኤሲቤና።

5 ኣማሲያሲ ባ ካዎቴꬃ ሚንꬂ ኦይኪዳፔ ጉዬ ባ ኣዋ ዎꬊዳ ሹሜታ ዎꬊዴስ። 6 ጊዶ ኣቲን ሙሴ ዎጋ ማጻፋን ጎዳይ፥ «ኣሲ ባ ኦꬂዳ ናጋራን ሃይቆ ኣቲን ኣዋቲ ባንታ ናይታ ናጋራን፥ ናይቲ ባንታ ኣዋታ ናጋራን ሃይቆፌቶ» ጊዲ ኣዛዚዳ ጊሻስ ካሴ ሼምፖ ዎꬊዳይታ ናይታ ዎꬊቤና።*

7 ኣማሲያሲ፥ «ማጺኔ ሾባ» ጌቴቲዛሶን ኤዶሜ ኣሳፔ 10,000 ዉርሲዴስ፤ ሴላ ኦሊ ኦይኪዲ ሃች ጋካናስ ዮቂቲኤሌ ጌቴቲዛ ሱንꬅ ኢሚዴስ።

8 ሄሳፌ ጉዬ ኣማሲያሲ ኢዩስ ናዛ ና ኢዮኣካዜ ና ኢስራኤሌ ካዎ ዮኣሳኮ፥ «ሃ ያ፤ ኣኔ ኦላዛ ቲራን ጋይቶስ» ጊዲ ቃስታኔ ዬዲዴስ።

9 ኢስራኤሌ ካዎ ዮኣሲ ዩሁዳ ካዎ ኣማሲያሴስ፥ «ኢሲ ሊባኖሴ ኪንዲቾይ ኢሲ ሊባኖሴ ዚጋ፥ ‹ኔ ናዮ ታ ናዛስ ማቾ ኢማ› ጊዴስ። ሄሳፌ ጉዬ ኢሲ ሊባኖሴፔ ዎራ ዶኣይ ዪዲ ኪንዲቾዛ ባ ቶሆን ዬꬊዴስ። 10 ቱማካ ኔ ኤዶሜ ጾናዳሳ፤ ጊዲኮካ ኔ ዎዚናይ ዎጋይ ባይንዳ ኦቶሬቶፎ፤ ኔ ኢዛ ጾኒዳ ጊሻስ ዛራꬌቶፋ፤ ሼምፓ ኡታ! ኔኒ ኔ ኩንዴꬂኔ ዩሁዳ ኩንዴꬅ ኣይስ ኮያይ?» ጊ ኪቲዴስ።

11 ጊዶ ኣቲን ኣማሲያሲ ኢዚ ጊዛይሳ ሲዮንታ ኢጺዴስ፤ ሄሳ ጊሻስ ኢስራኤሌ ካዎ ዮኣሲ ኦላስ ኬዚዴስ፤ ኢዚኔ ዩሁዳ ካዎ ኣማሲያሲካ ዩሁዳ ዴሬን ቤቲ-ሼሚሼፔ ሲንꬃ ባጋን ኦላ ዳንጺዳ።

12 ዩሁዳይ ኢስራኤሌን ጾኔቲዴስ፤ ኣሳይ ኢሶይ ኢሶይ ባሶ ባሶ ባቃቲዴስ። 13 ኢስራኤሌ ካዎይ ዮኣሲ ኣካዚያሳስ ናዛ ና ኢዮኣሳ ናዛ ዩሁዳ ካዎ ኣማሲያሳ ቤቲ-ሼሚሼን ዲኢዴስ። ሄሳፌ ጉዬ ዮኣሲ ዬሩሳላሜ ቢዴስ፤ ኤፍሬሜ ጊምቤ ፔንጌፌ ዶሚዲ ጉላ ፔንጌ ጌቴቲዛሶ ጋካናስ ኣዱሳቴꬃይ 400 ዋꬋ ጊዲዳ ጊምቤዛ ላሊዴስ። 14 ጎዳ ኬꬃኒኔ ካዎ ሚንጃ ኬꬃን ዲዛ ዎርቃ፥ ቢራኔ ሄን ቤቲዳ ሚሽ ኡባ ኤኪዲ ዲኤቲዳ ኣሳካ ኦይኪ ኤኪዲ ሳማሪያ ሲሚዴስ።

15 ዮኣሳ ካዎቴꬃ ላይꬃታን ኦሴቲዳዚ፥ ፖሌቲዳዚኔ ሃኒዳ ሃኖቲ ኡባይ ዩሁዳ ካዎ ኣማሲያሳራ ኦሌቲዳ ኦላይ ኡባይ ኢስራኤሌ ካዎታ ታሪኬ ማጻፋን ጻፌቲ ዴስ ጊዴኔ? 16 ዮኣሲ ሃይቂዲ ባ ኣዋታን ጋይቲዴስ፤ ካሴ ኢስራኤሌ ካዎቲ ሞጌቲዛ ሳማሪያን ካዎታ ዱፎን ሞጌቲዴስ፤ ኢዛ ና ኢዮርባኣሜይ ኢዛሶሆን ካዎቲዴስ።

17 ዮኣሳ ናዚ ዩሁዳ ካዎ ኣማሲያሲካ ኢስራኤሌ ካዎ ኢዮኣካዜ ና ኢዮኣሲ ሃይቂዳፔ ጉዬ 15 ላይꬅ ዴኢዴስ። 18 ኣማሲያሳ ካዎቴꬃ ላይꬃታን ሃኒዳ ሃኖቲ ዩሁዳ ካዎታ ታሪኬ ማጻፋን ጻፌቲ ዴስ ጊዴኔ?

19 ዬሩሳላሜ ኣሳይ ኣማሲያሳ ቦላ ሴሪ ዴንዲዳ ጊሻስ ኢዚ ጌዴ ላኪሼ ባቃቲ ቢዴስ፤ ጊዶ ኣቲን ኢስቲ ባ ባጋራ ኢዛ ካሌቲዛ ኣስ ኪቲዲ ዎꬊሲዳ። 20 ኢዛ ኣሃዚካ ፓራን ጫኔቲ ዪዲ ዳዊቴ ካታማን ካሴ ኢዛ ኣዋቲ ሞጌቲዛሶን ዬሩሳላሜን ሞጌቲዴስ።

21 ሄሳፌ ጉዬ ዩሁዳ ዴሬ ኡባይ 16 ላይꬃ ና ኣዛሪያሳ ኤኪዲ ኢዛ ኣዋ ኣማሲያሳ ሶሆን ካዎꬂዳ። 22 ኣማሲያሲ ሃይቂዲ ባ ኣዋታን ጋይቲዳፔ ጉዬ ኣዛሪያሲ ኤላቴ ዛሪ ኦꬂዲ ዩሁዳን ጋጊዴስ።

ኢስራኤሌን ካዎቲዳ ናምኣንꬆ ኢዮርባኣሜ

23 ኢዮሲያሳ ና ኣማሲያሲ ዩሁዳን ካዎቲዳ ታማኔ ኢቻሻንꬆ ላይꬃን ኢስራኤሌ ካዎ ዮኣሳ ና ኢዮርባኣሜይ ሳማሪያን ካዎቲዴስ፤ 41 ላይꬅ ጋካናስ ሃሪዴስ። 24 ኢዚ ጎዳ ሲንꬃን ኢታ ሚሽ ኦꬂዴስ፤ ናባጼ ና ኢዮርባኣሜይ ካሴ ኢስራኤሌ ኣሳ ኦሲሲዳ ናጋራፔ ጉዬ ሲሚቤና። 25 ጎዳ ኢስራኤሌ ጾሳይ ጌት-ሄፌሬ ናቤ ኣማቴ ና ባ ኣይሌ ዮናሳ ባጋራ ዮቲዳ ማላ ሃማቴ ኣꬊዛ ፑርዴፌ ቢዲ ሃይቆ ኣባ ጋካናስ ዲዛ ኢስራኤሌ ዛዋ ዛሪሲዳይ ኢዮርባኣሜ። *

26 ኣይሌ ጊዲን ዎይኮ ጎቃ ጊዲን ኢስራኤሌን ዲዛይ ኡባይካ ኬሂ ዋዬቲዛይሳ ጎዳይ ቤኢዴስ፤ ኢስታ ማዲዛይካ ዴና። 27 ጊዶ ኣቲን ጎዳይ ኢስራኤሌ ሱንꬃ ቢታ ቦላፌ ꬋይሳና ጊዲ ካሴ ዮቲቤና ጊሻስ ዮኣሳ ና ኢዮርባኣሜን ኤቂዲ ኢስታ ኣሺዴስ። 28 ኢዮርባኣሜ ካዎቴꬃ ላይꬃታን ኢዚ ኦꬂዳዚ፥ ሃኒዳ ሃኖቲኔ ኦሌቲዳ ኦላቲ ሄሳꬆካ ካሴ ዩሁዳይ ሃሪዛሶታ ዳማስቆኔ ሃማቴ ኢዚ ኢስራኤሌስ ዎስቲ ዛሪዳኮ ኢስራኤሌ ካዎታ ታሪኬ ማጻፋን ጻፌቲ ዴስ ጊዴኔ? 29 ኢዮርባኣሜይ ሃይቂዲ ባ ኣዋታን ጋይቲዴስ፤ ኢዛ ና ዛካራሲ ኢዛሶሆን ካዎቲዴስ።

15

ዩሁዳ ካዎ ኣዛርያሳ

(2ታሪ 26፡1-23)

1 ኢስራኤሌ ካዎ ኢዮርባኣሜይ ካዎቲዳ ናምኡ ታማኔ ላፑንꬃ ላይꬃን ዩሁዳ ካዎ ኣማሲያሴ ና ኣዛሪያሲ ካዎቲዴስ። 2 ኢዚ ካዎቲዛ ዎዴ ኢዛስ ላይꬃይ 16፤ ኢዚ ዬሩሳላሜ ኢቻሽ ታማኔ ናምኡ ላይꬅ ሃሪዴስ፤ ኢዛ ኣያ ዪኮልያይ ዬሩሳላሜ ማጫሳ። 3 ካሴ ኢዛ ኣዋ ኣማሲያሲ ኦꬆይሳꬆ ኣዛሪያሲካ ጎዳ ሲንꬃን ሎኦ ኦሶ ኦꬂዴስ። 4 ጊዶ ኣቲን ዙምቡላታ ቦላ ጎይኒዛሳሆቲ ꬋይቤቴና፤ ኣሳይካ ሄን ያርሾ ሺሾኔ ኤጻኔ ጩዋሴꬅ ኣጊቤና።

5 ጎዳይ ካዎዛ ኢዚ ሃይቃና ጋካናስ ኢዛ ቦላ ኢንቺራቻ ሃርጌ ዬጊዴስ፤ ኢዚካ ኣሳፔ ሻኬቲዲ ዱማ ኬꬃን ኡቲዴስ፤ ሄ ዎዴ ኢዛ ካዎቴꬃ ኬꬃ ኣላፌቴꬃን ዴራ ኣይሲዛይ ካዎዛ ና ኢዮኣታሜ።

6 ኣዛሪያሳ ካዎቴꬃ ላይꬃን ኦሴቲዳዚኔ ሃኒዳ ሃኖቲ ኡባይ ዩሁዳ ካዎታ ታሪኬ ማጻፋን ጻፌቲ ዴስ ጊዴኔ? 7 ኣዛሪያሲ ሃይቂዲ ባ ኣዋታን ጋይቲዴስ፤ ዳዊቴ ካታማን ኢዛ ኣዋታ ዱፎ ማታን ኢዛ ሞጊዳ፤ ኢዛ ና ኢዮኣታሜይ ኢዛሶሆን ካዎቲዴስ። *

ኢስራኤሌ ካዎ ዛካራሳ

8 ዩሁዳ ካዎ ኣዛሪያሲ ካዎቲዳ ሄꬑ ታማኔ ኦስፑንꬃ ላይꬃን ኢዮርባኣሜ ና ዛካራሲ ሳማሪያ ካታማን ኢስራኤሌን ካዎቲዴስ፤ 6 ኣጊናካ ሃሪዴስ።

9 ካሴ ኢዛ ኣዋይ ኦꬆይሳꬆ ኢዚካ ጎዳ ሲንꬃን ኢታ ሚሽ ኦꬂዴስ፤ ናባጼ ና ኢዮርባኣሜይ ኢስራኤሌ ኣሳ ኦሲሲዳ ናጋራፔ ኢዚ ሲሚቤና።

10 ያቡሴ ና ሻሎሜይ ዛካራሳ ቦላ ዴንዲዲ ዴራ ሲንꬃን ኢዛ ቦላ ሜቶ ጋꬂ ዎꬊዴስ፤ ኢዛ ሶሆንካ ካዎቲዴስ። 11 ዛካራሳ ካዎቴꬃ ላይꬃታን ኦሴቲዳ ሃራ ሚሻቲካ ኢስራኤሌ ካዎታ ታሪኬ ማጻፋን ጻፌቲዳ። 12 ካሴ ጎዳይ ኢዩስ፥ «ኔ ናይቲ ኦይዳንꬃ ዬሌታ ጋካናስ ኢስራኤሌ ካዎቴꬃ ኣራታን ኡታና» ጊዲ ዮቲዳ ቃላይ ፖሌቲዴስ። *

ኢስራኤሌ ካዎ ሻሎሜ

13 ዩሁዳ ካዎ ኦዚያይ ካዎቲዳ ሄꬑ ታማኔ ኡዱፉንꬆ ላይꬃን ያቡሴ ና ሻሎሜይ ኢስራኤሌ ቦላ ካዎቲዴስ። ሳማሪያን ኡቲዲ ኢሲ ኣጊና ዴራ ሃሪዴስ። * 14 ጋዴ ና ሚናሄሚ ቲርጻፌ ኬዚ ሳማሪያ ቢዲ ሜቶ ጋꬂዴስ፤ ያቡሴ ና ሻሎሜ ዎꬊዲ ኢዛሶሆን ካዎቲዴስ።

15 ሻሎሜ ካዎቴꬃ ላይꬃታን ኦሴቲዳ ሃራ ኦሶቲኔ ኢዚ ዴንꬄꬂዳ ዮኦቲ ኢስራኤሌ ካዎታ ታሪኬ ማጻፋን ጻፌቲዳ።

ኢስራኤሌ ካዎ ሚናሄሜ

16 ሄ ዎዴ ሚናሄሚ ቲርጻፌ ኬዚዲ ቲፊሳ ካታማ ኣሳኔ ሄ ሄራን ዲዛ ኣሳ ኡባ ቦላ ሜቶ ጋꬂዴስ፤ ኢዚ ሄሳꬆ ኦꬂዳይ ኢስቲ ሄ ካታማይ ፔንጌታ ዶዮንታ ኢጺዳ ጊሻሳ፤ ቲፊሳ ኣሳ ዎꬊዴሲኔ ሻራራ ዲዛ ማጫሳታ ኡባታ ኡሎ ዳኪዴስ።

17 ዩሁዳ ካዎ ኣዛሪያሲ ካዎቲዳ ሄꬑ ታማኔ ኡዱፉንꬆ ላይꬃን ጋዴ ና ሚናሄሚ ኢስራኤሌ ቦላ ካዎቲዴስ፤ ኢዚ ሳማሪያን ኡቲዲ 10 ላይꬅ ሃሪዴስ። 18 ኢዚ ጎዳ ሲንꬃን ኢታ ሚሽ ኦꬂዴስ፤ ኢዚ ባ ዲዛ ላይꬅ ኡባን ናባጼ ና ኢዮርባኣሜይ ኢስራኤሌ ኣሳ ኦሲሲዳ ናጋራፔ ሲሚቤና።

19 ሄሳፌ ጉዬ ኣሶሬ ካዎ ቴሊጌሊቴሊፌሊሶሬይ ቢታዮ ኦሊ ኦይኪዴስ፤ ሚናሄሚካ ባስ ማዶ ዴማናሲኔ ባ ካዎቴꬃን ዲዛ ባ ዛዋ ሚንꬃናስ ጊዲ 1,000 ሳቂሌ ቢራ ኢዛስ ኢሚዴስ። 20 ሚናሄሚ ሄ ሚሻ ኢስራኤሌ ኣሳይ ኬሴቲ ሺሻና ማላ ኦꬂዴስ፤ ኢዚ ሄሳꬆ ኦꬂዳይ ሚሻዛ ኣሶሬ ካዎስ ኢማና ማላ ዱሬ ኣሳይ ኢሶይ ኢሶይ 50 ሳቂሌ ቢራ ኬሳና ማላ ዎልቃꬂዴስ፤ ሄሳ ጊሻስ ኣሶሬ ካዎይ ሄ ዴሬን ጋምኦንታ ባ ዴሬ ሲሚ ቢዴስ።

21 ሚናሄሜ ካዎቴꬃ ላይꬃን ኦሴቲዳ ሃራ ኦሶቲኔ ሃኒዳ ሃኖቲ ኡባይ ኢስራኤሌ ካዎታ ታሪኬ ማጻፋን ጻፌቲ ዴስ ጊዴኔ? 22 ሚናሄሚ ሃይቂዲ ባ ኣዋታን ጋይቲዴስ፤ ኢዛ ና ፊቃሴያሲ ኢዛሶሆን ካዎቲዴስ።

23 ዩሁዳ ካዎ ኣዛሪያሲ ካዎቲዳ ኢቻሽ ታማንꬃ ላይꬃን ሚናሄሜ ና ፊቃሴያሲ ሳማሪያ ካታማን ኢስራኤሌ ቦላ ካዎቲዲ 2 ላይꬅ ሃሪዴስ። 24 ፊቃሴያሲ ጎዳ ሲንꬃን ኢታ ኦꬂዴስ፤ ናባጼ ና ኢዮርባኣሜይ ኢስራኤሌ ኣሳ ኦሲሲዳ ናጋራፔ ሲሚቤና። 25 ኢዛ ኦላ ኣሳ ሃላቃታፔ ኢሶይ ኤሮሜሊዮ ና ፋቁሄይ ኢዛ ቦላ ዴንዲዴስ፤ ጋላኣዴፔ 50 ኣስ ባ ቦላ ኤኪ ቢዲ ሳማሪያን ካዎ ኬꬃን ዲዛ ሚጻን ፊቃሴያሴ፥ ኣርጎባኔ ኣራያራ ኢሲፌ ዎꬊዲ ኢዛሶሆን ካዎቲዴስ። 26 ፊቃሴያሳ ካዎቴꬃ ላይꬃን ኦሴቲዳ ሃራ ኦሶቲኔ ሃኒዳ ሃኖቲ ኡባይ ኢስራኤሌ ካዎታ ታሪኬ ማጻፋን ጻፌቲዴስ።

ኢስራኤሌ ካዎ ፋቁሄ

27 ዩሁዳ ካዎ ኣዛሪያሲ ካዎቲዳ ኢቻሽ ታማኔ ናምኣንꬆ ላይꬃን ኤሮሜሊዮ ና ፋቁሄይ ሳማሪያ ካታማን ኢስራኤሌ ኣሳ ቦላ ካዎቲዴስ፤ 20 ላይꬅ ካዎቲዴስ። 28 ኢዚካ ጎዳ ሲንꬃን ኢታ ሚሽ ኦꬂዴስ፤ ናባጼ ና ኢዮርባኣሜይ ኢስራኤሌ ኣሳ ኦሲሲዳ ናጋራፔ ሲሚቤና።

29 ኢስራኤሌ ካዎ ፋቁሄይ ካዎቲ ዲዛ ላይꬃታን ኣሶሬ ካዎ ቴሊጌሊቴሊፌሊሶሬይ ዪዲ ኢዮኔ፥ ኣቤሊ-ቤቲ-ማኢካ፥ ያኖኬ፥ ቃዴሴ፥ ሃጾሬ፥ ጋላኣዴ፥ ጋሊላኔ ኒፍታሌሜ ዴራካ ኢሲፌ ጋꬂ ኦይኪዴስ። ኣሳካ ዲኢ ኤኪዲ ኣሶሬ ዴሬ ኤፊዴስ። 30 ሄሳፌ ጉዬ ኤላ ና ሆሴኤይ ኤሮሜሊዮ ና ፋቁሄ ቦላ ዴሬዛ ዴንꬂዴስ፤ ኢዛ ቦላ ሜቶ ጋꬂዲ ዎꬊዴስ፤ ኦዚያ ና ኢዮኣታሜይ ካዎቲዳ ናምኡ ታማንꬃ ላይꬃን ሆሴኤይ ፋቁሄ ሶሆን ካዎቲዴስ። 31 ፋቁሄ ካዎቴꬃ ላይꬃታን ኦሴቲዳ ሃራ ኦሶቲኔ ሃኒዳ ሃኖቲ ኡባይ ኢስራኤሌ ካዎታ ታሪኬ ማጻፋን ጻፌቲ ዴስ ጊዴኔ?

ዩሁዳ ካዎ ኢዮኣታሜ

(2ታሪ 27፡1-9)

32 ኢስራኤሌ ካዎ ኤሮሜሊዮ ና ፋቁሄይ ካዎቲዳ ናምኣንꬆ ላይꬃን ዩሁዳ ካዎ ኦዚያ ና ኢዮኣታሜይ ካዎቲዴስ። 33 ኢዚ ካዎቲዛ ዎዴ ኢዛስ ላይꬃይ 25፤ ኢዚ ዬሩሳላሜን ኡቲዲ 16 ላይꬅ ሃሪዴስ። ኢዛ ኣያ ሳዶቄ ና ኢዬሩሶ ጌቴታዉስ። 34 ኢዚ ካሴ ባ ኣዋ ኦዚያይ ኦꬂዳ ማላ ጎዳ ሲንꬃን ሎኦ ኦሶ ኦꬂዴስ። 35 ጊዶ ኣቲን ዙምቡላታ ቦላን ጎይኒዛሶሆቲ ኪቺቤቴና፤ ኣሳይ ሄን ያርሾ ሺሾኔ ኤጻኔ ጩዋሴꬅ ኣጊቤና። ኢዮኣታሜይ ጎዳ ኬꬃስ ፑዴ ባጋ ፔንጌዛ ዛሪ ጊግሲዴስ።

36 ኢዮኣታሜ ካዎቴꬃ ላይꬃታን ኦሴቲዳ ሃራ ኦሶቲኔ ሃኒዳ ሃኖቲ ኡባይ ዩሁዳ ካዎታ ታሪኬ ማጻፋን ጻፌቲ ዴስ ጊዴኔ? 37 ሄ ዎዴ ጎዳይ ኣራሜ ካዎ ኤራሶኔይኔ ኤሮሜሊዮ ና ፋቁሄይ ዩሁዳ ኦላና ማላ ኦꬂዴስ።

38 ኢዮኣታሜይ ሃይቂዲ ባ ኣዋታን ጋይቲዴስ፤ ካሴ ኢዛ ኣዋቲ ሞጌቲዳ ዱፎን ባ ኣዋ ዳዊቴ ካታማን ሞጌቲዴስ። ኢዛ ና ኣካዜይ ኢዛሶሆን ካዎቲዴስ።

16

ዩሁዳ ካዎ ኣካዜ

(2ታሪ 28፡1-27)

1 ኤሮሜሊዮ ና ፋቁሄይ ካዎቲዳ ታማኔ ላፑንꬃ ላይꬃን ዩሁዳ ካዎ ኢዮኣታሜ ና ኣካዜይ ካዎቲዴስ። 2 ኣካዜይ ካዎቲዛ ዎዴ ኢዛስ ላይꬃይ 20፤ ኢዚ ዬሩሳላሜን ኡቲዲ 16 ላይꬅ ሃሪዴስ። ኢዛ ኣዋ ዳዊቲ ሎኦ ኦꬂዳ ማላ ጎዳ ሲንꬃን ሎኦ ኦꬂቤና። 3 ኢዚ ካሴ ኢስራኤሌ ካዎታ ካሊዴስ፤ ሄሳፌካ ቦላራ ጎዳይ ኢስራኤሌ ኣሳ ሲንꬃፌ ጎዲ ኬሲዳ ካዎቴꬃታ ቱናቴꬃ ካሊዲ ባ ና ታማን ጹጌቲዛ ያርሾስ ሺሺዴስ። * 4 ሄሳꬆካ ዙምቡላታ ቦላን ጎይኒዛሶታን፥ ፖጎኖታ ሁኤኒኔ ሃጋይ ዳዪዳ ሚꬃታ ጋርሳን ያርሾ ያርሺዴሲኔ ኤጻኔ ጩዋሲዴስ።

5 ኣራሜ ካዎ ኤራሶኔይኔ ኢስራኤሌ ካዎ ኤሮሜሊዮ ና ፋቁሄይ ዬሩሳላሜ ኦላናሲኔ ኣካዜ ጊዶꬃናስ ኬዚዳ፤ ጊዶ ኣቲን ኢስቲ ኢዛ ጾናናስ ዳንዳይቤቴና። * 6 ሄ ዎዴ ኣራሜ ካዎ ኤራሶኔይ ዩሁዳ ኣሳ ጎዲ ዬዲዲ ኤላቴ ቢታ ኣራሜስ ዛሪዴስ፤ ሄሳፌ ጉዬ ኤዶሜ ኣሳይ ኤላቴ ዪዲ ሃች ጋካናስ ሄን ዴስ።

7 ሄሳ ጋሶን ኣካዜይ ኣሶሬ ካዎ ቴሊጌሊቴሊፌሊሶሬስ፥ «ታኒ ኔስ ሃጋዚዛዴኔ ኔ ና፤ ሄሳ ጊሻስ ኔኒ ሃ ያዳ ታና ኦሊዛ ኣራሜ ካዎፔኔ ኢስራኤሌ ካዎ ኩሼፔ ኣሻ» ጊዲ ቃስታኔ ኪቲዴስ። 8 ኣካዜይ ጎዳ ኬꬃኒኔ ባ ካዎቴꬃ ኬꬃን ዲዛ ቢራኔ ዎርቃ ኣሶሬ ካዎስ ኪያቴꬅ ዬዲዴስ። 9 ኣሶሬ ካዎዚካ ኣካዜይ ኢዛ ዎሲዳ ዎሳ ኤሮ ጊ ኤኪዲ ዳማስቆ ጾኒ ኦይኪዴስ። ኣሳካ ዲኢ ኤኪዲ ቂሬ ጌቴቲዛሶሆ ኤፊዴሲኔ ኤራሶኔካ ዎꬊዴስ።

10 ሄሳፌ ጉዬ ካዎ ኣካዜይ ኣሶሬ ካዎዛ ቴሊጌሊቴሊፌሊሶሬራ ጋይታናስ ዳማስቆ ቢዴስ፤ ሄን ዳማስቆን ዲዛ ያርሾ ያርሺዛሶሆዛ ቤኢዲ ኢዛስ ኣይፌ ዮኦዛ ፓቴꬃ ቆፋራ ጋꬂ ፒልጊዲ ቄሴ ኦሪያስ ዬዲዴስ። 11 ቄሴ ኦሪያይ ካዎ ኣካዜይ ዳማስቆፌ ኢዛስ ዬዲዳ ፓቴꬃ ቆፋ ፒልጊ ዬዲዳይሳ ማላ ያርሾ ያርሺዛሶዛ ኦꬂዴስ፤ ካዎ ኣካዜይ ሲሚ ያናፔ ካሴቲዲ ኦሶዛ ጊጊዴስ። 12 ካዎዚ ዳማስቆፌ ሲሚ ዪዲ ሄ ያርሾሶሆዛ ቤኢዴስ። ኢዚ ሺቂዲ ያርሾ ሺሻናስ ያርሾሶዛ ቦላ ኬዚዴስ። 13 ሄሳፌ ጉዬ ጹጌቲዛ ያርሾኔ ካꬃ ያርሾ ያርሺዛሶሆዛ ቦላ ሺሺዴስ፤ ኡሻ ያርሾካ ኢዛ ቦላ ጉሲዴስ፤ ኢሲፌቴꬃ ያርሾ ሱꬂካ ኢዛ ቦላ ዉጺዴስ። 14 ያርሾ ያርሻናስ ኦራꬅ ኦሴቲዳሶዛፔኔ ጾሳ ኬꬃፌ ጊዶን ጎዳ ሲንꬃን ኤቂ ዲዛ ጻርቂማላፔ ኦሴቲዳ ያርሾሶዛ ካዎ ኣካዜይ ኢዚ ዲዛሶፔ ዴንꬂዲ ኦራꬅ ኦሴቲዳ ያርሾሶሆዛፔ ፑዴሃ ባጋራ ዎꬂዴስ።*

15 ሄሳፌ ጉዬ ካዎ ኣካዜይ ቄሴ ኦሪያ፥ «ሃይሳ ጊታ ኦራꬃ ያርሾሶሆዛ ቦላ ጹጌቲ ያርሼቲዛ ማላዶ ያርሾዛኔ ኦማርሳን ያርሼቲዛ ካꬃ ያርሾዛ፥ ቃሴ ጹጌቲ ያርሼቲዛ ካዎዛ ያርሾዛኔ ካꬃ ያርሾዛ፥ ሄሳꬆካ ኩሜꬃ ዴሬዛ ጊሻስ ጹጌቲዛ ያርሾ፥ ካꬃ ያርሾኔ ኡሻ ያርሾ ሺሻ፤ ጹጌቲዛ ያርሾ ሱꬃታኔ ሃራ ያርሾ ሱꬃታ ያርሾ ያርሺዛይሳ ቦላ ዉጻ፤ ጊዶ ኣቲን ጻርቂማላፔ ኦሴቲዳ ያርሾሶሆዚ ታኒ ዎጋ ኦይቻናስ ጎኤቲዛሶ ጊዶ» ጊ ኣዛዚዴስ፤ 16 ቄሴ ኦሪያይ ካዎ ኣካዜይ ኢዛ ኣዛዚዳ ማላ ኦꬂዴስ።

17 ካዎ ኣካዜይካ ሄ ሚሌራኔ ሃ ሚሌራ ዲዛ ሳንቃታ ሾዲ ኤኪዴስ፤ ሚሽ ኢዛ ቦላ ዎꬂ ዩሺዛ ጋሬዛ ቦላፌ ሜቻ ሳኔታ ዲጊዴስ። ጊታ ጎንጌዛ ጋርሳ ባጋራ ቶኪ ኦይኪዳ ጻርቂማላፔ ኦሴቲዳ 12 ኮርማ ሚስሌታ ቦላፌ ሎቻ ሹቻ ቦላ ዎꬂዴስ።* 18 ኣሶሬ ካዎ ኡፋይሳናስ ጊዲ ሳምባታ ጋላስ ካዎ ኣራታይ ሚጬታና ማላ ጾሳ ኬꬃን ꬎቁ ጊ ኦሴቲዳሶዛኔ ካዎቲ ጎዳ ኬꬅ ጌሊዛሶፔ ካሬ ባጋራ ዲዛ ፔንጌዛ ዴንꬂዴስ።

19 ኣካዜ ካዎቴꬃ ላይꬃን ኦሴቲዳ ሃራ ኦሶቲኔ ሃኒዳ ሃኖቲ ኡባይ ዩሁዳ ካዎታ ታሪኬ ማጻፋን ጻፌቲ ዴስ ጊዴኔ? 20 ኣካዜይ ሃይቂዲ ባ ኣዋታን ጋይቲዴስ፤ ኢስቲ ሞጌቲዛሶን ዳዊቴ ካታማን ሞጌቲዴስ፤ ኢዛ ና ሂዝቂያሲ ኢዛሶሆን ካዎቲዴስ። *

17

ኢስራኤሌን ዉርሴꬃን ካዎቲዳ ካዎ ሆሴኤ

1 ዩሁዳ ካዎ ኣካዜይ ካዎቲዳ ታማኔ ናምኣንꬆ ላይꬃን ኤላ ና ሆሴኤይ ሳማሪያ ካታማን ኢስራኤሌ ቦላ ካዎቲዴስ፤ 9 ላይꬂካ ዴሬዛ ሃሪዴስ። 2 ኢዚካ ጎዳ ሲንꬃን ኢታ ሚሽ ኦꬂዴስ፤ ጊዶ ኣቲን ኢዛፔ ሲንꬃን ኢስራኤሌን ካዎቲዳይቲ ኦꬂዳይሳ ኬና ጊዴና። 3 ኣሶሬ ካዎ ሳሊሚናሶሬይ ኢዛራ ኦሌታናስ ዪዴስ፤ ሆሴኤይ ኢዛስ ሃሬቲዴሲኔ ጊሪዴስ። 4 ሆሴኤይ ጊብጼ ካዎ ሲጎሬኮ ኪታ ዬዲዳ ጊሻሲኔ ካሴ ኢዚ ኣሶሬ ካዎስ ላይꬃን ላይꬃን ጊራ ጊሪዛይሳ ዲጊዳ ጊሻስ ኣሶሬ ካዎይ ሆሴኤይ ኢዛ ካዲዳይሳ ኤሪዴስ፤ ሄሳ ጊሻስ ሳሊሚናሶሬይ ኢዛ ኦይኪ ቃሾ ኬꬃን ዬጊዴስ። * 5 ኣሶሬ ካዎይ ዴሬዛ ሙሌራ ዎራጂዴስ። ሳማሪያ ዛሪ ዛሪ ሄꬑ ላይꬅ ጊዶꬂዴስ። 6 ሆሴኤይ ካዎቲዳ ኡዱፉንꬆ ላይꬃን ኣሶሬ ካዎይ ሳማሪያ ኦይኪዴስ። ኢስራኤሌ ኣሳ ዲኢ ኤኪዲ ኣሶሬ ዴሬ ዴንꬂ ኤፊዴስ። ሄይታካ ኣላሄን፥ ጎዛን ሃቦሬ ሻፋ ማታኒኔ ሜዶኔ ካታማታን ኤፊ ዎꬂዴስ።

ኢስራኤሌ ዲኤቴꬅ

7 ሃይሲ ኡባይ ኢስታ ቦላ ጋኪዳይ ጊብጼ ካዎ ፓሮኔስ ሃሬቴꬃፌ ኬሲዳ ጎዳ ባንታ ጾሳ ኢስቲ ቆሂዳ ጊሻሲኔ ሃራ ኤቃ ጾሳታስ ጎይኒዳ ጊሻሳ። 8 ጎዳይ ኢስታ ሲንꬃፌ ጎዲ ኬሲዳ ካዎቴꬃቲኔ ኢስራኤሌ ካዎቲ ሄ ቢታዮ ጌልꬂዳ ኢታ ሎሴታ ኢስቲ ካሊዳ። 9 ኢስራኤሌ ኣሳይ ጎዳ ባንታ ጾሳ ቦላ ኢታ ሚሽ ጌማራ ኦꬂዳ፤ ናጊዛሶሆታፔ ዶሚዲ ሚጻራ ጊጊ ዲዛ ካታማ ጋካናስ ኣሳይ ዲዛ ሶሆን ኡባን ዙምቡላታ ቦላ ባንታስ ጎይናናሶሆ ኦꬂዳ። 10 ዙምቡላቲኔ ዳሻ ሚꬃቲ ዲዛሶን ዲዛሶን ኤቃ ጾሳታ ቱሲኔ ኣሼሪ ሚስሌ ቱስ ኤሲዳ። 11 ጎዳይ ኢስታ ሲንꬃፌ ጎዲ ኬሲዳ ካዎቴꬃቲ ኦꬂዛይሳꬆ ዙምቡላታ ቦላ ኤጻኔ ጩዋሲዳ፤ ጎዳ ሃንቄꬂዛ ኢታ ኦሶ ኦꬂዳ። 12 ጎዳይ ኢስታስ፥ «ሃይሳ ኢንቴ ኦꬃናስ ቤሴና» ጊዲ ዮቲንካ ኢስቲ ኤቃ ጾሳታስ ጎይኒዳ። 13 ጊዲኮካ ጎዳይ ኢስታስ፥ «ኢንቴ ቢዛ ኢታ ኦጌፔ ሲሚቴ! ካሴ ኢንቴ ኣዋቲ ኦꬃናስ ታኒ ኣዛዚዳ ዎጋ ማላኔ ታ ኦሳንቻ ናቤታ ባጋራ ታ ኢንቴስ ዮቲዳ ዎጋ ማላ ታ ኣዛዞታኔ ታ ማራታ ናጊቴ» ጊዲ ናቤታ ባጋራኔ ኣጁታ ቤኢዛ ኣሳታ ባጋራ ኢስራኤሌሲኔ ዩሁዳስ ሚንꬂ ዮቲ ዎꬂዴስ።

14 ጊዶ ኣቲን ኢስቲ ሲዪቤቴና፤ ኢስቲ ጎዳ ባንታ ጾሳን ኣማኔቶንታ ኢጺዳ ባንታ ኣዋታ ማላ ባ ዎዚና ሙሚሲዳ። 15 ኢዛ ማራ፥ ኢዚ ኢስታ ኣዋታራ ጌሊዳ ጫቆ ቃላኔ ኢዚ ኢስታስ ሚንꬂ ዮቲዳ ቃላ ካꬊዳ፤ ሃዳ ጊዲዳ ኤቃ ጾሳታ ካሊዳ፤ ባንታስካ ሃዳ ጊዲዳ፤ ጎዳይ ኢስታስ፥ «ኢስቲ ኦꬂዛይሳ ኢንቴ ኦꬆፍቴ» ጊዲ ኣዛዚንካ ኢስቲ ባንታ ዩሾን ዲዛ ካዎቴꬃታ ካሊዳ፤ ኢስቲ ኦꬆንታ ማላ ጎዳይ ዲጊዳይሳ ፖሊዳ ኣቲን ኣጊቤቴና። 16 ጎዳይ ኢስታ ጾሳይ ኢስታ ኣዛዚዳይሳ ኡባ ፖሊቤቴና፤ ማራ ሚስሌ ናምኣታኔ ኣሼሪ ሚስሌ ኦꬂዳ። ሳሎ ጾሊንቴሲኔ ባኣሌስ ጎይኒዳ። * 17 ሄሳꬆካ ባ ኣቱማ ናይታኔ ባ ማጫ ናይታ ታማን ጹጊዛ ያርሾስ ሺሺዳ፤ ማሮꬂዳኔ ሙሬኒዳ፤ ጎዳ ሲንꬃን ኢታ ኦሶ ኦꬃናስ ባንታናቴꬃ ባይዚዳ፤ ኢዛካ ሃንቆስ ዴንꬄꬂዳ።* 18 ሄሳ ጊሻስ ጎዳይ ኢስታ ቦላ ኬሂ ሃንቄቲዴስ፤ ዩሁዳ ቆሞቲ ጻላ ኣታፌ ሃንኮ ኢስራኤሌ ዴራ ባ ሲንꬃፌ ሃሲዴስ። 19 ዩሁዳ ቆሞቲ ጊዲኮካ ካሴ ኢስራኤሌፔ ኤኪዳ ሎሴታ ካሊዳ ኣቲን ጎዳ ባንታ ጾሳ ኣዛዞታ ናጊቤቴና። 20 ሄሳ ጊሻስ ጎዳይ ኢስራኤሌ ኣሳ ኡባካ ኣጊዴስ፤ ኡንኤꬂዴሲኔ ባ ሲንꬃፌ ዲጋናሼ ጋካናስ ዲኢዛይታ ኩሼን ኣꬂ ኢሚዴስ።

21 ኢዚ ኢስራኤሌ ኣሳ ዳዊቴ ኬꬃፌ ሻኪዳፔ ጉዬ ኢስቲ ናባጼ ና ኢዮርባኣሜ ካዎꬂዳ፤ ኢዮርባኣሜይካ ኢስራኤሌይ ጎዳ ካሎንታ ማላ ባሌꬂዲ ጊታ ናጋራ ኦሲሲዴስ። 22 ኢስራኤሌ ኣሳይካ ኢዮርባኣሜ ናጋራን ሚኒ ኤቂዴስ፤ ሄሳፌ ሲሚቤና። 23 ጎዳይ ባ ኣይሌታ ናቤታ ባጋራ ኢስታስ ካሴ ሚንꬂ ዮቲዳ ማላ ባ ሲንꬃፌ ኢስታ ዲጋና ጋካናስ ኢስቲ ናጋራ ኦሶ ጉጂ ጉጂ ቢዳ፤ ሄሳ ጊሻስ ኢስራኤሌ ዴሬይ ባ ዴሬፔ ዲኤቲ ኣሶሬ ዴሬ ቢዴስ፤ ሃኢካ ሄን ዴስ።

ሳማሪያን ዱንካኒዳ ኣሶሬ ኣሳ

24 ኣሶሬ ካዎይ ዴሬዛ ባቢሎኔፔ፥ ኩታፔ፥ ኣዋፔ፥ ሃማቴፔኔ ሴፋርዋይሜ ካታማፔ ሺሺ ኤሂዲ ካሴ ኢስራኤሌ ኣሳይ ዲዛሶን ዳና ማላ ሳማሪያ ካታማታን ዎꬂዴስ። ኢስቲካ ሳማሪያ ባስ ላቲዲ ሄ ካታማታን ዱስ ኦይኪዳ። 25 ኢስቲ ሄን ዱስ ዶሚዳ ማላ ጎዳስ ጎይኖ ኣጋጊዳ፤ ሄሳ ጊሻስ ጎዳይ ጋሞታ ኢስታ ቦላ ዬዲዴስ፤ ጋሞቲ ኢስታፌ ኣማርዳይታ ሜንꬄሬꬂ ዎꬊዳ። 26 ኣሶሬ ካዎስ፥ «ኔኒ ሳማሪያ ካታማታን ኤፋ ዎꬂዳ ኣሳይ ሄ ካዎቴꬃ ጾሳይ ኣይ ኮይዛኮ ኤሪቤና፤ ሄሳ ጊሻስ ጾሲ ኣሳ ሜንꬄሬꬂ ዎꬊዛ ጋሞታ ዬዲዴስ» ጊዛ ዎሬይ ጋኪዴስ።

27 ሄሳፌ ጉዬ ኣሶሬ ካዎዚ፥ «ኢንቴ ሳማሪያፔ ዲኢ ኤሂዳ ቄሴታፔ ኢሳ ጉዬ ሄ ዴሬ ዛሪ ኤፊዲ ሄ ዴሬ ጾሳይ ኣይ ኮይዛኮ ዴሬዛ ኢዚ ታማርሶ» ጊዲ ኣዛዚዴስ። 28 ሄሳ ጊሻስ ሳማሪያፔ ኢስቲ ዲኢ ኤፊዳ ቄሴታፔ ኢሶይ ቤቴሌ ሲሚዲ ኣሳይ ጎዳስ ዎስቲ ጎይናናኮ ታማርሲዴስ።

29 ጊዲኮካ ኣሳይ ባ ዛርኬን ዛርኬን ባ ዲዛ ካታማን ካታማን ባስ ጾስ ሜꬊዴስ፤ ሄሳካ ካሴ ሳማሪያ ዴሬ ኣሳይ ዙምቡላታ ቦላ ጎይኒዛሶሆታን ኤፊ ኤፊ ኤሲዴስ። 30 ባቢሎኔፔ ዪዳይቲ ሱኮቴ-ቤኖቴ ኦꬂዳ፤ ኩታፔ ዪዳይቲ ኔሪጋሌ ኦꬂዳ፤ ሃማቴፔ ዪዳይቲ ኣሽማቴ ኦꬂዳ፤ 31 ኣዌቲ ኤሊባዛሬኔ ታሪታቄ ጌቴቲዛ ኤቃ ጾሳታ ኦꬂዳ። ሴፋርዋይሜፔ ዪዳይቲ ኣዲራሜሌኬኔ ኣናሜሌኬ ጌቴቲዛ ኤቃ ጾሳታስ ባንታ ናይታ ጹጌቲዛ ያርሾስ ሺሺዳ። 32 ጎዳስ ጎይኒዳ፤ ጊዶ ኣቲን ኢሲ ኢሲ ቆሞቲ ካሴ ባ ዪዳ ዴራ ሎሴ ካሊዳ፤ ዙምቡላታ ቦላ ዲዛ ኤቃ ጾሳታ ሃጋዚዛ ቄሴታ ሹሚዳ። 33 ኢስቲ ኢሲ ባጋራ ጎዳስ ጎይኒሼ ሃራ ባጋራ ቃሴ ካሴ ባንታ ካዎቴꬃ ሎሴ ማላ ባንታ ኤቃ ጾሳታስ ጎይኔቴስ።

34 ሄ ሎሴዛ ሃች ጋካናስ ኣጊቤቴና፤ ጎዳስ ቤሲዛ ማላ ጎይኔቴና፤ ኢስራኤሌ ጊ ጼይጊዳ ያቆቤ ቆሞታስ ኢዚ ኢሚዳ ማራታኔ ዞሬታ፥ ዎጋታኔ ኣዛዞታ ካሌቴና። * 35 ጎዳይ ካሴ ኢስራኤሌ ኣሳታራ ጫቆ ቃላ ጌሊዛ ዎዴ፥ «ኢንቴ ሃራ ጾሳታስ ጎይኖፍቴ፥ ኢስታስ ያይኖፍቴ፤ ኢስታስ ሃጋዞፒቴኔ ኢስታስ ያርሾፍቴ። * 36 ጊዶ ኣቲን ኢንቴ ጎይናናስ ቤሲዛይ ባ ጊታ ዎልቃኒኔ ሚጬቲዳ ባ ኩሼን ኢንቴና ጊብጼ ቢታፌ ኬሲዳ ጎዳስ ጻላ ጊዶ። ኢንቴ ኢዛስ ጻላ ጎይኒቴኔ ኢዛስ ያርሺቴ። * 37 ኢዚ ኢንቴስ ጻፊዳ ማራታኔ ዞሬታ፥ ዎጋታኔ ኣዛዞታ ኣይ ዎዴካ ሎኤꬂ ናጊቴ። ሃራ ኤቃ ጾሳታስ ጎይኖፍቴ። 38 ታኒ ኢንቴናራ ጫቄቲዳ ጫቆዛ ባሎፒቴ፤ ኤቃ ጾሳስ ጎይኖፍቴ። 39 ኢንቴ ሞርኬታ ኡባ ኩሼፔ ኢንቴና ኣሺዛይ ኢዛ ጊዲዳ ጊሻስ ጎዳ ኢንቴ ጾሳስ ጎይኒቴ» ጊ ኣዛዚ ዎꬂዴስ።

40 ጊዶ ኣቲን ኢስቲ ካሴ ባንታ ሎሴን ሚኒ ኤቂዳ ኣቲን ሲሚቤቴና። 41 ሃይቲ ሃ ዴሬቲ ኢሲ ባጋራ ጎዳስ ጎይኒኮካ ሃራ ባጋራ ቃሴ ባ ጊግሲዳ ኤቃ ጾሳታስ ሃጋዜቴስ። ኢስታ ናይቲኔ ኢስታስ ናይታ ናይቲካ ካሴ ኢስታ ኣዋቲ ኦꬂዳ ማላ ሃኢካ ኢዛꬆ ኦꬄቴስ።

18

ዩሁዳ ካዎ ሂዝቂያሳ

(2ታሪ 29፡1-2፤ 31፡1)

1 ኢስራኤሌ ካዎ ኤላ ና ሆሴኤይ ካዎቲዳ ሄꬓንꬆ ላይꬃን ዩሁዳ ካዎ ኣካዜ ና ሂዝቂያሲ ካዎቲዴስ። 2 ኢዚ ካዎቲዛ ዎዴ ኢዛስ ላይꬃይ 25፤ ኢዚ ዬሩሳላሜን ኡቲዲ 29 ላይꬅ ሃሪዴስ። ኢዛ ኣዬያ ዛካራሳ ና ኣቢዮ ጌቴታዉስ። 3 ኢዛ ኣዋ ዳዊቲ ጎዳ ሲንꬃን ኦꬂዳ ማላ ኢዚካ ሎኦ ኦꬂዴስ። 4 ዙምቡላታ ቦላ ዲዛ ኤቃ ጾሳታ ሜንꬄሬꬂ ዬጊዴስ፤ ኣሼሪ ሚስሌ ቱሳታካ ቃንጼሬꬂ ዬጊዴስ፤ ቃሴ ሙሴይ ጻርቂማላፔ ኦꬂዳ ሾሻካ ሜንꬄሬꬂዴስ፤ ጋሶይካ ሄ ዎዴይ ጋካናስካ ኢስራኤሌ ኣሳይ ኢዛስ ኤጻኔ ጩዋሲሼ ጋምኢዳ ጊሻሳ፤ ሄ ሾሻ ሱንꬃይ ናሁሽታን ጌቴቴስ። *

5 ሂዝቂያሲካ ጎዳ ኢስራኤሌ ጾሳን ኣማኔቲዴስ፤ ኢዛፔ ካሴ ጊዲን ዎይኮ ጉዬፔ ካዎቲዳ ዩሁዳ ካዎታ ኡባታን ኢዛ ማላይ ዴና። 6 ኢዚ ጎዳራ ኦይኬቲ ኡቲዴስ፤ ኢዚ ጎዳ ካሎፔ ጉዬ ጊቤና፤ ጎዳይ ሙሴስ ኢሚዳ ኣዛዞታካ ናጊዴስ። 7 ጎዳይ ኢዛራ ዲዛ ጊሻስ ኢዚ ኦꬂዛ ሚሽ ኡባይ ኢዛስ ፖሌቲዴስ፤ ኢዚ ኣሶሬ ካዎራ ኤቄቲዲ ኢዛስ ጊራ ጊሮንታ ኢጺዴስ። 8 ቢዲ ጋዛ ዛዋ ጋካናሲኔ ፊሊስጼሜ ኣሳይ ናጊዛ ሻኮይ ዲዛሶ ጋካናስ ጊምቤቲ ኡቲዳ ካታማዮ ጾኒ ኦይኪዴስ።

9 ሂዝቂያሲ ባ ካዎቲዳ ኦይዳንꬃ ላይꬃን፥ ኢስራኤሌ ካዎ ኤላ ና ሆሴኤይ ካዎቲዳ ላፑንꬃ ላይꬃን ኣሶሬ ካዎ ሳሊሚናሶሬይ ሳማሪያ ቢዲ ካታማዮ ጊዶꬂዴስ። 10 ሄꬓንꬆ ላይꬃ ዉርሴꬃን ኦይኪዴስ፤ ሳማሪያይ ኦይኬቲዳይ ሂዝቂያሲ ካዎቲዳ ኡሱፑንꬃ ላይꬃን ሆሴኤይ ኢስራኤሌ ቦላ ካዎቲዳ ኡዱፉንꬃ ላይꬃና። 11 ኣሶሬ ካዎይ ኢስራኤሌ ኣሳ ዲኢ ኣሶሬ ኤፊዲ ኣላሄን፥ ጎዛኔ ጊዶን፥ ሃቦሬ ሻፋ ኣቻኒኔ ሜዶኔ ካታማታን ዎꬂዴስ። 12 ሄሲ ኢስታ ቦላ ጋኪዳ ጋሶይካ ካሴ ጎዳ ኣይሌ ሙሴይ ኢስታስ ዮቲዳ ቃላ ኡባ ኢስቲ ሲዮንታ ኢጺዲ ጫቆ ቃላ ላሊዳ ጊሻሳ፤ ኢዛ ኣዛዞታካ ዎዚናን ዎꬂ ሲዪቤቴናኔ ፖሊቤቴና።

13 ሂዝቂያሳይ ካዎቲዳ ታማኔ ኦይዳንꬃ ላይꬃን ኣሶሬ ካዎ ሴናኪሬሜይ ጊምቤቲ ዲዛ ዩሁዳ ካታማታ ኡባ ቦላ ሜቶ ጋꬂ ኦይኪዴስ። 14 ሄሳ ጊሻስ ዩሁዳ ካዎ ሂዝቂያሲ፥ «ቆሂዳይ ታና፤ ኔ ታፔ ሲማርኪ! ታ ኔስ ኔ ኦይቺዳ ሚሺ ኡባካ ቃንጻና» ጊዲ ላኪሼን ዲዛ ኣሶሬ ካዎዛስ ሄ ኪታ ዬዲዴስ። ኣሶሬ ካዎዚ ዩሁዳ ካዎ ሂዝቂያሳስ፥ «ኔ ታስ 10,000 ኪሎ ቢራኔ 1,000 ኪሎ ዎርቃ ዬዳ» ጊ ዛሪዴስ።

15 ሄሳ ጊሻስ ሂዝቂያሲ ጾሳ ኬꬃኒኔ ባ ካዎቴꬃ ኬꬃን ዲዛ ቢራ ኡባ ኢዛስ ኢሚዴስ።

16 ሄ ዎዴ ዩሁዳ ካዎ ሂዝቂያሲ ጾሳ ኬꬃ ሳንቃታ ቦላኔ ቆሲላꬃታ ቦላ ሜሼቲዳ ዎርቃታ ኣሶሬ ካዎስ ሾዲ ሾዲ ኢሚዴስ።

ሴናኪሬሜ ማንዴꬅ

17 ኣሶሬ ካዎይ ላኪሼፔ ባ ኦላንቻታ ኣዛዚዛይታስ ዋና ጋዳዋዛ፥ ኢዛፔ ካሊ ዲዛ ጋዳዋዛኔ ኦላንቻታ ካሌꬂዛ ጋዳዋዛ ዳሮ ኦላንቻታራ ዩሁዳ ካዎይ ዲዛሶ ዬሩሳላሜ ኪቲ ዬዲዴስ። ኢስቲካ ዬሩሳላሜ ቢዲ ማይኦ ሜጪዛይሳ ጋዴ ጊዶ ኤፊዛ ኦጌ ቦላ ጋና ባጋን ዲዛ ኤሌ ሃꬂ ዪዛ ዛራ ጊዶꬂዳ። 18 ካዎዛኮ ዬዲዳ፤ ሄሳፌ ጉዬ ካዎቴꬃ ኬꬃን ዋና ኣዛዚዛ ኪልቂያሳ ና ኤልያቄሜይ፥ ጻፌዚ ሼቢናይ፥ ሄሳꬆካ ታሪኬ ጻፊዛ ኣሳፌ ና ዮኣሂ ኢዛኮ ቢዳ። 19 ኦላንቻታ ካሌꬂዛ ጋዳዋዚ ኢስታስ፥ «ኢንቴ ሂዝቂያሳስ፥ ‹ጊታ ኣሶሬ ካዎይ ኔና፥ ሃይሳ ማላ ኔ ዎዚና ሚንꬂዳይ ኣዜ? 20 ኔኒ ታስ ኦላ ኤራቴꬂኔ ዎልቃይ ዴስ ጋሳ፤ ጊዶ ኣቲን ሄሲ ዎሬ ጻላ፤ ኔኒ ታ ቦላ ማካሊዳይ ኦናን ኣማኔታዳ? 21 ኔኒ ኢዚን ኣማኔቲዛ ጊብጼይ ኢዚን ዜምፒሺን ሜቂ ዎꬊዲ ኩሼን ኤቂዛ ዲንጬቲዳ ማቃ ማላ፤ ጊብጼ ካዎ ፓሮኔይካ ባናን ኣማኔቲዛ ኣሳ ኡባሲካ ሄሳ ማላ› ጊዲ ዮቲቴ። 22 ቃሴካ ኔኒ፥ ‹ኑ ኣማኔቲዛይ ጎዳ ኑ ጾሳና› ጋዳ ታስ ዮታናስ ኮይኮ ሂዝቂያሲ ዩሁዳኔ ዬሩሳላሜ፥ ‹ኢንቴ ጎይናናስ ቤሲዛይ ሃይሳ ዬሩሳላሜን ዲዛ ያርሾሶዛ ሲንꬃና› ጊዲ ዙምቡላታ ቦላ ዲዛ ጎይኒዛሶሆታኔ ያርሺዛሶሆታ ላሊዳይ ኢዛ ጊዴኔ?

23 «ኢዚ ኔስ ሃንኮ ታ ጎዳዛ ኣሶሬ ካዎራ ማንዴታ፤ ኔኒ ቶጋንቻታ ዴማና ዳንዳይኮ ታ ኔስ 2,000 ቶጋ ፓራታ ኢማና። 24 ኔኒ ጬቄቲዛይ ጊብጼ ፓራ-ጋሬታኒኔ ጊብጼ ፓራታን ጊዲኮካ ታ ጎዳዛፔ ጋርሳራ ዲዛ ኦላንቻታ ሹሜታፔ ሃራይ ኣቶሺን ኢሳ ኔ ዎስታ ዛራና ዳንዳያይ? 25 ሄሳፌ ቦላራ ታኒ ሜቶ ኔ ቦላ ጋꬃዳ ሃኖ ሶሆዮ ꬋይሳናስ ጎዳ ሼኔይ ባይንዳ ዪዳ ሚሳቲዜ? ታኒ ሃኖ ዴሬዮ ዎራጃ ꬋይሳና ማላ ታስ ዮቲዳይ ጎዳ» ጊዴስ።

26 ሄሳፌ ጉዬ ኪልቂያሳ ና ኤልያቄሜይ፥ ሼቢናይኔ ዮኣሂ ኦላንቻታ ካሌꬂዛይሳስ፥ «ኑኒ ኤሪዛ ጊሻስ ኔ ኑስ ኣራሜ ቃላራ ዮታ፤ ጊምቤዛ ቦላ ዲዛ ኣሳቲ ሲዪዛ ጊሻስ ኢብራዌታ ቃላራ ኑስ ዮቶፓ» ጊዳ።

27 ኦላንቻታ ጋዳዋዚ ዛሪዲ፥ «ታ ጎዳይ ታና ኪቲዳይ ኢንቴሲኔ ኢንቴ ጎዳስ ጻላ ዮታናሴ? ሃንኮ ኣሳይካ ኢንቴይሳꬆ ቡሮ ባርካ ባ ሺ ማና ማላኔ ባርካ ባ ሼሽ ኡያናስ ጊምቤዛ ቦላ ዲዛይታራ ዮታናስ ጊዴኔ?» ጊዴስ።

28 ሄሳፌ ጉዬ ኦላንቻታ ጋዳዋዚ ኤቂዲ ባ ቃላ ꬎቁ ሂስቲዲ ኢብራዌታ ቃላራ፥ «ኢንቴ ሃኢ ጊታ ኣሶሬ ካዎ ቃላ ሲዪቴ! 29 ካዎይ፥ ‹ሂዝቂያሲ ኢንቴና ታ ኩሼፔ ኣሻናስ ዳንዳዮንታ ጊሻስ ኢዚ ኢንቴና ባሌꬆፎ› ጌስ። 30 ቃሴካ ሂዝቂያሲ ኢስታስ፥ ‹ጎዳይ ኑና ኣሻናይሳስ ሲꬌይ ዴና፤ ሃና ካታማያ ኣሶሬ ካዎስ ኣꬋ ኢሜቱኩ› ጊዲ ኢንቴ ጎዳን ኣማኔታና ማላ ኢዚ ኢንቴስ ዮቲዳይሳ ኣማኒ ኤኮፍቴ።

31 «ሂዝቂያሲ ኢንቴና ጊዛይሳ ሲዮፒቴ፤ ኣሶሬ ካዎይ፥ ‹ታናራ ኢንቴስ ሳሮቴꬅ ሜꬊቴ፤ ኢንቴ ታስ ኩሼ ኢሚቴ፤ ሄሳፌ ጉዬ ኢንቴፌ ኢሶይ ኢሶይ ባ ባላሴ ሚꬃ ኣይፌኔ ባ ዎይኔ ሚꬃ ኣይፌ ማና፤ ባ ሃꬃ ኦላፌ ሃꬅ ኡያና። 32 ሄሲካ ሃናናይ ታኒ ኢንቴና ጌዴ ኢንቴ ቢታዮ ሚሳቲዛ ሶሆ ካꬂኔ ዎይኔ ኡሺ፥ ዳቦይኔ ዎይኔ ኣታኪልቴይ፥ ዎጋራ ሚꬂኔ ኤሲ ዲዛሶታ ኢንቴና ጌልꬃና ጋካናሳ፤ ኢንቴ ሃይቆ ኣጊዲ ዴኦ ዶሪቴ› ጌስ። ሂዝቂያሲ ኑና ጎዳይ ኣሻና ጊዲ ኢንቴና ባሌꬂዛ ጊሻስ ኢንቴ ኢዚ ጊዛይሳ ሲዮፒቴ። 33 ኣሶሬ ካዎ ኩሼፔ ቢታ ቦላ ዲዛ ጾሳታፔ ባ ካዎቴꬅ ኣሺዳይ ኦኔ? 34 ሃማቴ ኤቃ ጾሳቲኔ ኣርፋዴ ኤቃ ጾሳቲ ኣኔ ኣዋን ዲዞ? ሴፋርዋይሜ፥ ሄና ኤቃ ጾሳቲኔ ኢዋ ኤቃ ጾሳቲ ሂስቲን ኣዋ ጋኪዶ? ኢስቲ ሳማሪያ ታ ኩሼፔ ኣሺዶ? 35 ሃይታ ሃ ዴሬታ ኤቃ ጾሳታፔ ባ ዴሬ ታ ኩሼፔ ኣሻና ዳንዳይዳይ ኦኔ? ሂስቲን ጎዳይ ዬሩሳላሜ ታ ኩሼፔ ዎስቲ ዎꬂ ኤካና ዳንዳይዜ?» ጊዴስ።

36 ጊዶ ኣቲን ዴሬዚ ጮኡ ጊዴስ፤ ኢዛስ ኣይኮካ ዛሪቤና፤ ካዎዚ፥ «ኢንቴ ኢዛስ ዛሮ ኢሞንታ ማላ» ጊ ካሴ ኣዛዚ ዎꬂዴስ።

37 ሄሳፌ ጉዬ ካዎቴꬃ ኬꬃ ኣዛዚዛ ኪልቂያሳ ና ኤልያቄሜይ፥ ጻፌ ሼቢናይኔ ታሪኬ ጻፌ ኣሳፌ ና ዮኣሂ ባንታ ማይኦ ዳኪ ዬጊዳ፤ ሂዝቂያሳኮ ቢዲ ኦላንቻታ ጋዳዋዚ ኢስቲ ጊዳይሳ ኢዛስ ዮቲዳ።

19

ካዎ ሂዝቂያሲ ናቤ ኢሳያሳ ኦይቺዳ ዞሬ

(ኢሳ 37፡1-7)

1 ካዎ ሂዝቂያሲ ሄሳ ሲዪዲ ባ ማይኦ ዳኪዴስ፤ ማቃ ማይኢዲ ጾሳ ኬꬅ ጌሊዴስ። 2 ሄሳፌካ ካዎቴꬃ ኬꬃን ኣዛዚዛ ኤልያቄሜይ፥ ጻፌ ሼቢናይኔ ዋና ቄሴቲ ማቃ ማይኢዲ ኣሞጼ ና ናቤ ኢሳያሳኮ ባና ማላ ኡባ ኪቲ ዬዲዴስ። 3 ኢስቲካ ኢዛስ፥ «ሂዝቂያሲ፥ ‹ሃና ጋላሳያ ሜቶ፥ ሚሬኔ ካዉሻቴꬃ ጋላስ፤ ሃና ጋላሳያ ናይ ዬሌታናስ ኣያ ኬሃ ሚጻታሼ ዬላ ዬጋናስ ዎልቃ ꬋይዳ ጋላሳ። 4 ዴኦ ጾሳ ካዉሻናስ ባ ጎዳ ኣሶሬ ካዎይ ዬዲዳ ጋዳዋ ቃላ ኡባካ ጎዳ ኔ ጾሳይ ሲዪዳ ጊዳና፤ ኢዚ ሲዪዳ ቃላ ጊሻስ ጎዳ ኔ ጾሳይ ኢዛ ሃንቃና ማላ ኔኒ ሼምፖራ ፓጻ ዲዛ ኣሳስ ጾሳ ዎሳርኪ!› ጊዴስ» ጊዳ።

5 ካዎ ሂዝቂያሳ ሹሜቲ ኢሳያሳኮ ዪዳ ዎዴ፥ 6 ኢሳያሲ ኢስታስ፥ «ኢንቴ ኢንቴ ጎዳስ፥ ‹ጎዳይ ኔስ ኣሶሬ ካዎ ኦሳንቻቲ ታ ቦላ ጫሻ ቃላ ሃሳይዳይሳ ሲያዳ ባቦፋ፤ 7 ታኒ ኢዛ ቦላ ሄሳ ማላ ኣያና ዬዳና፤ ኢዚካ ዎሬ ሲዪዲ ጉዬ ባ ዴሬ ሲሚ ባና፤ ኢዚ ሄን ማሻን ሃይቃና ማላ ታ ኢዛ ኦꬃና› ጊ ዮቲቴ» ጊዴስ።

8 ኦላንቻታ ጋዳዋዚካ ኣሶሬ ካዎይ ላኪሼፔ ዴንዲ ቢዳይሳ ሲዪዲ ጉዬ ሲሚዴስ፤ ካዎዚ ሊቢናራ ኦሌቲሺን ዴሚዴስ።

9 ሄ ዎዴ ቶጵያ ዴሬ ዬሌታ ጊዲዳ ጊብጼ ካዎ ቲራቄይ ኢዛ ኦላናስ ዩሳ ቦላ ዲዛይሳ ሴናኪሬሜይ ሲዪዴስ፤ ሄሳ ጊሻስ ዛሬꬂዲ ሂዝቂያሳኮ ቃስታኔታ ቦላ ዳብዳቤ፥ 10 «ኢንቴ ቢዲ ዩሁዳ ካዎ ሂዝቂያሳስ፥ ‹ኔ ኢዛን ኣማኔቲዛ ጾሳይ ዬሩሳላሜይ ኣሶሬ ኩሼን ኩንዱኩ› ጊዲ ኔና ባሌꬆፎ። 11 ሃይሳፌ ካሴ ኣይዴካ ኣሶሬ ካዎቲ ዴሬ ኡባ ቦላ ኣይ ኦꬂዳኮ ኔ ሲያዳሳ፤ ኢዚ ኢስታ ሙሌራ ꬋይሲዴስ፤ ሂስቲን ኔኒ ኬሳ ኤካዳ ኣታናዝ ኔስ ሚሳቲዜ? 12 ካሴ ታ ኣዋቲ ꬋይሲዳ ካዎቴꬃታ ጎዛኔን፥ ካራኔን፥ ኤራፋሴን ሄሳꬆካ ታላሳሬን ዲዛ ኤዴኔ ኣሳታ ኢስታ ኤቃ ጾሳቲ ኢስታ ኣሺዶ? 13 ሃማቴ ካዎቲኔ ኣርፋዴ ካዎቲ ሃኢ ኣዋን ዲዞ? ሴፋርዋይሜ ካታማ ካዎዚ ኣዋን ዲዜ? ቃሴካ ሄና ካዎይኔ ኢዋ ካዎቲ ሃኢ ኣዋን ዲዞ?» ጊ ኪቲዴስ።

ሂዝቂያሳ ዎሳ

14 ሂዝቂያሲ ዳብዳቤዛ ቃስታኔታ ኩሼፔ ኤኪ ናባቢዴስ፤ ሄሳፌ ጉዬ ፑዴ ጎዳ ኬꬅ ኬዚዲ ዳብዳቤዛ ጎዳ ሲንꬃን ሚጪዴስ። 15 ሄሳፌ ጉዬ ሂዝቂያሲ ጎዳኮ፥ «ኪሩቤ ቦላ ኔ ኣራታን ኡቲዳ ጎዳ ኢስራኤሌ ጾሶ! ቢታ ቦላ ዲዛ ኡባ ቦላ ጾሲ ኔና፤ ሳሎኔ ሳኣ ሜꬊዳይ ኔና። * 16 ጎዳዉ! ሃኢ ኔኒ ኔ ሃይꬅ ዬጋዳ ሃይሳ ሲያ፤ ኔኒ ኔ ኣይፌታካ ዶያዳ ጼላ፤ ሴናኪሬሜይ ዴኦ ጾሳ ጫያናስ ኪቲዳ ቃላ ኤዝጋ።

17 «ኣቤት ጎዳዉ፤ ኣሶሬ ካዎቲ ሃይታ ካዎቴꬃታኔ ኢስቲ ቢታ ቱሙካ ꬋይሲዳ፤ 18 ኢስታ ኤቃ ጾሳታካ ታማን ዬጊ ጹጊ ꬋይሲዳ፤ ኢስቲካ ኣሳ ኩሼን ሚꬃፌኔ ሹቻፌ ኦሴቲዳይታ ኣቲን ጾስ ጊዴቴና። 19 ሃኢካ ጎዳዉ ኑ ጾሳዉ! ኔኒ ጻላ ጾሳ ጊዲዳይሳ ሃ ቢታ ቦላ ዲዛ ካዎቴꬃቲ ኤራና ማላ ኢዛ ኩሼፔ ኑና ኣሻ» ጊ ዎሲዴስ።

ኢሳያሲ ሴናኪሬሜ ጊሻስ ዮቲዳ ቲንቢቴ

(ኢሳ 37፡21-38)

20 ሄሳፌ ጉዬ ኣሞጼ ና ኢሳያሲ ካዎ ሂዝቂያሳስ ሃይሳፌ ካሊ ዲዛ ኪታ ዬዲዴስ። «ጎዳ ኢስራኤሌ ጾሳይ፥ ‹ኣሶሬ ካዎ ሴናኪሬሜ ቦላ ኔ ዎሲዳ ዎሳ ታኒ ሲያዲስ› ጊዴስ። 21 ሄሳ ጊሻስ ጎዳይ ኢዛ ቦላ ዮቲዳ ቃላይ ሃይሳ።

«ጌላኦ ጺዮኔ ናያ

ኔና ካꬋዱሲኔ

ካዉሻዱስ፤

ዬሩሳላሜ ናያ ኔ ኢዚ ቦላራ

ፒራꬋ ቢሺን

ባ ቆꬌ ኔ ቦላ ቃꬃዉስ።

22 ሂስቲን ኔ ጫዪዳይኔ

ካዉሺዳይ ኦኔ?

ኔኒ ኔ ቃላ ꬎቁ ሂስቲዳይ

ኦና ቦላ?

ኔ ኦቶሬቴꬃን ዴሬቃ ጼሊዛይ

ኦና ቦላ?

ኢስራኤሌ ጌሻዛ ቦላዬ!

23 ኔኒ ቃስታኒዳይታ ባጋራ

ጎዳ ቦላ ጫሽ ኮራዳሳ።

ኔኒ፥ ‹ታኒ ታስ ዲዛ ዳሮ

ፓራ-ጋሬታን

ፑዴ ꬎቃ

ዙማታ ቦላ ኬዛዲስ፤

ሊባኖሴ ዙማስ ጼራ ጋካዲስ፤

ሄፔ ኣዱሳ ዚጋ ሚꬃታኔ

ዶሬቲዳ ጺዳ

ሚꬃታካ ቃንጻዳሳ፤

ታኒ ኢዛስ ዉርሴꬃ ዛዋኔ

ꬊፒ ጊዳ ዎራን ጋካዲስ።

24 « ‹ታኒ ሃራ ዴሬታንካ

ሃꬃ ኦላ ቦካዲስ፤

ኢስታፌ ሃꬅ ኡያዲስ፤

ታኒ ታ ቶሆ

ጫማታን ዬꬋዳ

ጊብጼ ቢታ ፑልቶታ

ሜሊሳዲስ› ጋዳሳ።

25 «ዳሮ ዎዴፔ ሲንꬃን

ኔኒ ጊምቤቲዳ

ካታማታ ቆቆፋዳ፥

ሹቻ ኬላ ኬሳና ማላ፥

ታኒ ቆፋ ቃቻ

ዎꬂዳይሳ ሲያቤኪ?

ቤኒ ሃልቻ

ዎꬂዳይሳ ሃኢ ፖላይስ።

26 ሄን ዲዛ ኣሳ ዎልቃይካ

ጪንጊ ዉሪዴስ፤

ኢስቲ ዳጋሚዲ ዬላ ማይኢዳ፤

ጮ ሜላ ዴምባን ሞኪዳ

ኣታኪልቴ ማላ፥

ቡሮ ጻጶ ዬዶንታ

ጫሬቻ ማላ፥

ኬꬃ ቦላ ሞኪዲ

ቡሮ ዲጮንታ ሹሊዳ

ማታ ማላ ጊዲዳ።

27 «ኔ ኣዋን ኡቲዛኮ፥

ኔ ኣይዴ ያዳ ኣይዴ ቢዛኮ

ኔ ታ ቦላ ሃንቄቲዳይሳ

ታ ኤራይስ።

28 ኔ ታ ቦላ ሃንቄቲዳ ጊሻሲኔ

ኔ ካꬌይ ታ ሃይꬃን

ዎꬊዳ ጊሻስ

ታኒ ኔ ሲꬌን ዳፎ ዬጋና፤

ታኒ ኔና ቢጻላ ባርሳና፤

ኔ ዪዳ ኦጌራ ኔና ጉዬ ዛራና።

29 «ሂዝቂያሳ! ሄሳስ ማላታይ ሃይሳፌ ካሊዛይሳ፤

« ‹ሃ ላይꬅ ዎꬊ

ማꬊዳይሳ፤

ዪዛ ላይꬅ ኣዛባ ማንዴታ፤

ሄꬓንꬃ ላይꬃን

ዜሪዳይሳ ማጻንዴታ፤

ዎይኔ ቱራ ቶኪዲ

ኢዛ ኣይፌ ማንዴታ።

30 ሃኢካ ዳዊቴ ኬꬃፌ

ጫሻ ኣቲዳይቲ

ባንታ ጻጶ ዱጌ ዬዳና፤

ቦላራካ ኣይፌ ኢማና።

31 ዬሩሳላሜን ሼምፖራ

ፓጻ ኣቲዳይቲ፥

ጺዮኔ ዙማን ሃይቆፔ

ኣቲዳይቲ ኢስቲ ኬዛና።

ጎዳ ኡባፌ ዎልቃማ

ጾሳ ዚልኤቴꬂ

ሄሳ ኦꬃና።›

32 «ጎዳይ ኣሶሬ ካዎ ጊሻስ፥

« ‹ኢዚ ሃኖ ሃ ካታማዮ

ሙሌካ ጌሌና፤

ኢሲ ቶራካ ጾንጌና፤

ጎንዳሌ ኦይኪዲ ኢዚኮ ሺቄና፤

ኢዞ ቢታ ዶሬን ጊዶꬄና።

33 ኢዚ ባ ዪዳ ኦጌራ ሲሚ ባና፤

ሃ ካታማዮ ሙሌራ

ሲሚ ጌሌና።

34 ታ ጊሻሲኔ ታ ኣይሌ

ዳዊቴ ጊሻስ ጋዳ

ሃኖ ካታማዮ

ታኒ ጎንዳላ ኣሻና› ጌስ።»

35 ሄ ጋላሳ ኦማርስ ጎዳ ኪታንቻይ ኬዚዲ ኣሶሬ ኣሳይ ዱንካኒ ኡቲዳሶሆን 185,000 ኣስ ዎꬊዴስ፤ ዎንቴꬃ ጋላስ ኣሳይ ዴንዲሺን ሄራ ኡባን ኣሃይ ኩሚዴስ። 36 ኣሶሬ ካዎ ሴናኪሬሜይ ሄፔ ዴንዲ ቢዴስ፤ ጉዬ ናናዌ ሲሚ ቢዲ ሄን ኡቲዴስ።

37 ኢሲ ጋላስ ኒስራኬ ጌቴቲዛ ባ ኤቃ ጾሳ ኬꬅ ጌሊዲ ኢዚ ሄን ጎይኒሺን ኢዛ ናይቲ ኣዲራሜሌኬይኔ ሳርሳሬይ ኢዛ ማሻን ሲፊ ዎꬊዳ፤ ሄፔ ኬሲ ኤኪዲ ኣራራቴ ጋካናስ ባቃቲዳ፤ ኢዛ ና ኣሴራዶኔይ ኢዛሶሆን ካዎቲዴስ።

20

ካዎ ሂዝቂያሳ ፓጾ

(2ታሪ 32፡24-26፤ ኢሳ 38፡1-8፥21-22)

1 ሄ ዎዴ ሂዝቂያሲ ዳሮ ሳኬቲዲ ሼምፖ ቦላ ዲሺን ኣሞጼ ና ናቤ ኢሳያሲ ኢዛኮ ቢዲ፥ «ጎዳይ ኔና፥ ‹ኔ ሃይቃና፤ ኔ ሃይሳፌ ጉዬ ሼምፖራ ፓጻ ዴኣካ። ሄሳ ጊሻስ ኔሶ ጊጊሳ› ጌስ» ጊዴስ።

2 ሂዝቂያሲካ ጌዴ ጎዳ ባጋ ሲሚዲ ጎዳኮ ዎሲሼ፥ 3 «ኣቤት ጎዳዉ! ታኒ ኔ ሲንꬃን ኣማኔቴꬃን፥ ኩሜꬃ ዎዚናፔ ሄሜቲዳይሳኔ ኔና ኡፋይሲዛዝ ኦꬂዳይሳ ታስ ቆፓ» ጊዲ ጫሞ ዬሆ ዬኪዴስ።

4 ኢሳያሲ ቡሮ ካዎ ኬꬃ ዛጎ ካንꬂ ቢሺን ጎዳ ኣቻፌ ኢዛስ፥ 5 «ኔኒ ጉዬ ሲማዳ ታ ዴሬዛ ሃላቃ ሂዝቂያሳስ፥ ‹ካሴ ጎዳይ ኔ ኣዋ ዳዊቴ ጾሳይ ታ ኔ ዎሳ ሲያዲስ፤ ኔ ኣፉንꬃካ ቤያዲስ፤ ታኒ ኔና ፓꬃና። ሃቺፌ ዶሚን ሄꬑ ጋላሳታፌ ጉዬ ኔኒ ፑዴ ጎዳ ኬꬅ ኬዛና። 6 ታ ኔ ላይꬃ ቦላ 15 ላይꬅ ጉጃና፤ ኔናኔ ሃኖ ካታማዮ ኣሶሬ ካዎ ኩሼፔ ኣሻና፤ ታኒ ታ ጊሻሲኔ ታ ኣይሌ ዳዊቴ ጊሻስ ጋዳ ሃኖ ሃ ካታማዮ ናጋና› ጋ» ጊዛ ቃላይ ዪዴስ።

7 ሄሳፌ ጉዬ ኢሳያሲ፥ «ታስ ባላሴ ሚꬃ ቴራ ኤኪ ዪቴ» ጊዴስ፤ ሂስቲን ኢስቲ ቂናኢዲ ኢዛስ ኪጻ ቦላ ዎꬂን ኢዚ ፓጺዴስ።

8 ሂዝቂያሲ፥ «ጎዳይ ታና ፓꬃናይሳሲኔ ሄꬑ ጋላሳፌ ጉዬ ታኒ ጎዳ ኬꬅ ኬዛናይሳስ ማላታይ ኣዜ?» ጊዲ ኢሳያሳ ኦይቺዴስ።

9 ኢሳያሲካ ኢዛስ ዛሪዲ፥ «ጎዳይ ባ ጊዳ ቃላ ፖላናይሳስ ማላታይ ሃይታፔ ኢሳ፤ ሃይሲ ኩዋዚ 10 ኬች ሲንꬅ ቦ ጋይ? ዎይኮ ታሙ ኬች ጉዬ ቦ ጋይ?» ጊ ኦይቺዴስ።

10 ሂዝቂያሲ ኢዛስ፥ «ኩዋይ 10 ኬች ሲንꬅ ቡሲ ሜቴና፤ ሄሳፌ ኩዋይ ጉዬ ሲማና ማላ ኦꬃ» ጊ ዮቲዴስ።

11 ናቤ ኢሳያሲ ሄሳፌ ጉዬ ፑዴ ጎዳስ ዋሲዴስ፤ ጎዳይካ ኣካዜይ ኦꬂዳ ኬቻ ቦላ ዎꬊዳ ኩዋዛ 10 ኬች ጉዬ ሲማና ማላ ኦꬂዴስ።

ባቢሎኔፔ ኪቴቲ ዪዳ ቃስታኔታ

(ኢሳ 39፡1-8)

12 ሄ ዎዴ ባቢሎኔ ካዎ ባልዳኔ ና ማሮዶኬ-ባልዳኔይ ሂዝቂያሲ ሳኬቲዳይሳ ሲዪዳ ጊሻስ ሂዝቂያሳስ ዳብዳቤኔ ኢሞታ ዬዲዴስ። 13 ሂዝቂያሲካ ቃስታኔታ ሞኪ ኤኪዲ ባ ሚሽ ኡባ ዎꬂዛ ኬꬃን ዲዛ ቢራ፥ ዎርቃ፥ ዱማ ቆሞ ሳዎታ፥ ኣልኦ ዛይቴ፥ ኦላ ማሳራታ ኢዛን ዎꬂዛ ሚንጃ ኬꬃታኔ ሃራ ኣቲዳ ሚንጃ ኬꬃን ዲዛይታ ኡባ ኢስታ ቤሲዴስ። ባ ካዎቴꬃ ኬꬃኒኔ ባ ካዎቴꬃን ዲዛ ሚሽ ኡባፌ ሂዝቂያሲ ቤሶንታ ኣጊዳዚ ዴና።

14 ሄሳፌ ጉዬ ኢሳያሲ ሂዝቂያሳኮ ቢዲ፥ «ሃይቲ ኣሳቲ ኣዋፔ ዪዶ? ኔስ ኣይ ዮቲዶ?» ጊ ኦይቺዴስ። ሂዝቂያሲ፥ «ሃይቲ ሃሆ ዴሬ ባቢሎኔፔ ዪዳ» ጊዴስ።

15 ናቤዚካ ኢዛ፥ «ኔ ካዎቴꬃ ኬꬃፌ ኣይ ቤይዶ?» ጊ ኦይቺዴስ፤ ሂዝቂያሲካ ኢዛስ፥ «ኢስቲ ታ ካዎቴꬃ ኬꬃን ዲዛ ሚሽ ኡባ ቤይዳ፤ ታኒ ሚሽ ኢስታን ዎꬂዛ ኬꬃታፔ ታ ቤሶንታ ኣሺዳሶይ ሙሌካ ዴና» ጊዴስ። 16 ሄሳፌ ጉዬ ኢሳያሲ ሂዝቂያሳስ፥ «ኔኒ ጎዳ ቃላ ሲያ፤ 17 ጎዳይ፥ ‹ኔ ካዎቴꬃ ኬꬃን ዲዛይ ኡባይ ካሴ ኔ ኣዋቲ ሃኖ ጋካናስ ሺሺዳይ ኡባይካ ባቢሎኔ ዲኤቲ ባና ዎዴይ ያናይሲ ኣቴና፤ ኢሲ ሚሺካ ኣቴና› ጌስ። * 18 ኔፔ ዬሌቲዳ ኔ ናይታፔ ባጋቲ ዲኤቲዲ ባናኔ ባቢሎኔ ዴሬን ኢስቲ ካዎ ኬꬃን ጉንዱላታ ጊዲ ዳና» ጊዴስ። * 19 ሂዝቂያሲካ፥ «ኔ ዮቲዳ ጎዳ ቃላይ ሎኦ» ጊዴስ። ኢዚ ሄሳꬆ ጊዳይ፥ «ታ ፓጻ ዲዛ ዎዴ ታስ ሳሮቴꬂኔ ዎፓይ ዲኮ ሄሳፌ ጉዬ ባ ዶሳ ሃኖ» ጊ ቆፒዳ ጊሻሳ። 20 ሂዝቂያሳ ካዎቴꬃ ላይꬃታን ሃኒዳ ሃራ ሚሻቲ፥ ኢዚ ኦꬂዳ ኦሶ ኡባይ፥ ሃꬅ ካታማ ጌልꬃናስ ኢዚ ዛሪሲዳ ዛራይ ዩሁዳ ካዎታ ታሪኬ ማጻፋን ጻፌቲ ዴስ ጊዴኔ? 21 ሂዝቂያሲ ሃይቂዲ ባ ኣዋታን ጋይቲዴስ፤ ኢዛ ና ሚናሴይ ኢዛሶሆን ካዎቲዴስ።

21

ዩሁዳ ካዎ ሚናሴ

(2ታሪ 33፡1-20)

1 ሚናሴይ ካዎቲዛ ዎዴ ኢዛስ ላይꬃይ 12፤ ኢዚ ዬሩሳላሜን ኡቲዲ 55 ላይꬅ ሃሪዴስ፤ ኢዛ ኣያ ሃፌሴቦ ጌቴታዉስ። 2 ሚናሴይ ጎዳይ ኢስራኤሌ ሲንꬃፌ ጎዲ ኬሲዳ ሃራሲዛ ካዎቴꬃታ ሎሴ ካሊዲ ጎዳ ሲንꬃን ኢታ ኦሶ ኦꬂዴስ።* 3 ካሴ ኢዛ ኣዋ ሂዝቂያሲ ዙምቡላታ ቦላ ዲዛ ኤቃ ጾሳታ ኬꬅ ላሊዳይሳ ዛሪ ኬጺዴስ፤ ኢስራኤሌ ካዎ ኣካቤይ ኦꬆይሳꬆ ኢዚካ ባኣሌስ ያርሾ ያርሺዛሶ ጊግሲዴስ። ኣሼሪ ሚስሌ ቱስ ኤሲዴስ፤ ሄሳꬆካ ሳሎ ጾሊንቴታስካ ጎይኒዴስ። 4 ጎዳይ፥ «ታኒ ታ ሱንꬃ ዬሩሳላሜን ዎꬃና» ጊዳ ጾሳ ኬꬃን ያርሾታ ያርሺዛሶሆታ ኦꬂዴስ።* 5 ጾሳ ኬꬃ ዛጎ ናምኣታን ሳሎ ጾሊንቴታስ ጎይናናሶሆታ ጊግሲዴስ። 6 ባ ናዛ ጹጌቲዛ ያርሾ ሂስቲ ሺሺዴስ፤ ሂስቲዲ ሙሬኒዛይታ፥ ማሮታ፥ ሞይቲሌ ሃሳይሲዛይታኔ ኣያና ካዪዛይታ ዞሬ ኦይቺዴስ፤ ጎዳ ሃንቄꬂዛ ኢታ ሃኖታ ኢዛ ሲንꬃን ኦꬂዴስ።

7 ኢዚ ባ ማሲ ጊግሲዳ ኣሼሪ ሚስሌዛ ጾሳ ኬꬃ ጊዶን ዎꬂዴስ። ሄሲካ ጎዳይ ካሴ ዳዊቴ ና ሶሎሞኔስ፥ «ታኒ ሃይሳ ጾሳ ኬꬃኒኔ ኢስራኤሌ ቆሞታ ኡባታ ጋርሳፌ ዶሪዳ ዬሩሳላሜን ታ ሱንꬃ ሜርናስ ሄን ዎꬃና። 8 ጊዲኮካ ታኒ ኢስታ ኣዛዚዳይሳ ኡባካ ኢስቲ ሚኒ ፖሌቶኔ ታ ኣይሌ ሙሴይ ካሴ ኢስታስ ኢሚዳ ዎጋዛ ኢስቲ ፖሊ ናጌቶ ኣቲን ሃይሳፌ ጉዬ ኢስራኤሌ ኣሳ ካሴ ኢስታ ኣዋታስ ኢሚዳ ቢታፌ ኢስቲ ኬዚዲ ዋዬታና ማላ ታ ኦꬂኬ» ጊዳ ቃላይ ሃይሳ ሃ ሶሆዛ ጊሻሳ። * 9 ዴሬዚ ጊዲኮ ሄሳ ሲዪቤና፤ ካሴ ጎዳይ ꬋይሲዳ ካዎቴꬃታፔካ ቦላራ ኢስቲ ኢታ ኦꬃና ማላ ሚናሴይ ኣሳ ባሌꬂዴስ።

10 ጎዳይ ባ ኣይሌ ናቤታ ባጋራ ሂዝጊ ዮቲዴስ፤ 11 «ዩሁዳ ካዎ ሚናሴይ ሃይሳ ሹኒዛ ኢታ ናጋራ ኦꬂዴስ፤ ኢዚ ካሴ ባፔ ካሴ ዲዛ ኣሞሬ ዴሬ ኣሳፔካ ቦላራ ኢታ ኦꬂዴስ። ዩሁዳ ኣሳካ ኤቃታን ባሌꬂዴስ። 12 ሄሳ ጊሻስ ጎዳ ኢስራኤሌ ጾሳይ ሲዪዳዴ ሃይꬃስ ኢቲዛ ሜቶ ታኒ ዬሩሳላሜ ቦላኔ ዩሁዳ ቦላ ዬዳና። 13 ታኒ ሳማሪያስ ጊግሲዳ ዋꬋ ዎዶሮ፥ ታኒ ኣካቤሶ ኢዛራ ጊናሳ ጼሊዳ ቱምቤዛካ ዬሩሳላሜ ቦላ ዬዳና፤ ኣሲ ሳኔ ሜጪ ጉፋንꬂዛ ማላ ታኒካ ዬሩሳላሜ ሜጫ ꬋይሳና። 14 ጫሻ ኣቲዳ ታ ጺንጾታ ታኒ ኣጋና፤ ታኒ ኢስታ ኢስታ ሞርኬታስ ኣꬃ ኢማና፤ ኢስቲ ባ ሞርኬታስ ዲኦ ሚሽ ጊዳና። 15 ታኒ ሄሳꬆ ኦꬂዛ ጋሶይካ ኢስቲ ካሴ ባ ኣዋቲ ጊብጼፔ ኬዞሶፌ ሃኖ ጋካናስ ኢስቲ ታ ሲንꬃን ኢታ ኦሶ ኦꬂዲ ታና ሃንቆስ ዴንꬄꬂዳ ጊሻሳ» ጊዴስ።

16 ሃራፔካ ሚናሴይ ዩሁዳ ኣሳይ ጾሳ ሲንꬃን ኢታ ኦꬃና ማላ ኢስቲ ናጋራ ኦሲሲዳ ናጋራፔ ሃራካ ዬሩሳላሜስ ሃ ጋጻፔ ሄ ጋጻ ጋካናስ ጺሎ ጊዲዳ ዳሮ ኣሳ ሱꬅ ጉሲዴስ።

17 ሚናሴ ካዎቴꬃ ዎዴ ሃኒዳ ሃራ ሚሽ ባ ኦꬂዳ ናጋራ ቦላ ጉጂዲ ኢዚ ኦꬂዳይ ኡባይ ዩሁዳ ካዎታ ታሪኬ ማጻፋን ጻፌቲ ዴስ ጊዴኔ?

18 ሚናሴይ ካሴ ባ ኣዋታ ማላ ሃይቂዴስ፤ ኢዚ ኦዛ ኣታኪልቴ ጊዶን ዲዛ ዱፎን ሞጌቲዴስ፤ ኢዛ ናዚ ኣሞኔይካ ኢዛሶሆን ካዎቲዴስ።

ዩሁዳ ካዎ ኣሞኔ

(2ታሪ 33፡21-25)

19 ኣሞኔይ ካዎቲሺን ኢዛስ ላይꬃይ 22፤ ኢዚ ዬሩሳላሜን ኡቲዲ 2 ላይꬅ ሃሪዴስ። ኢዛ ኣያ ሜሶላሞ ጌቴታዉስ፤ ኢዛ ያጺባ ዴሬ ኣስ ሃሩሴ ና። 20 ኢዛ ኣዋ ሚናሴይ ኦꬆይሳꬆ ኢዚካ ጎዳ ሲንꬃን ኢታ ሚሽ ኦꬂዴስ። 21 ካሴ ባ ኣዋይ ቢዳ ኦጌዛራ ኢዚካ ቢዴስ፤ ካሴ ባ ኣዋይ ጎይኒዳ ኤቃ ጾሳታስ ጎይኒዴሲኔ ኢስታስ ሆኪ ጉልባቲዴስ። 22 ካሴ ባ ጎዳ ጾሳ ኣጋጊዴስ፤ ኢዚ ጎዳ ኦጌን ቢቤና።

23 ኣሞኔ ዴሬ ሹሜቲ ማካሊዳ፤ ካዎዛካ ካዎቴꬃ ኬꬃ ጊዶን ዎꬊዳ። 24 ሄሳፌ ጉዬ ሄ ዴሬ ኣሳይ ካዎ ኣሞኔ ቦላ ዴንዲዲ ኢዛ ዎꬊዴስ፤ ኢዛ ናዛ ኢዮሲያሳካ ኢዛሶሆን ካዎꬂዳ። 25 ኣሞኔይ ካዎቲ ዲዛ ዎዴ ሃኒዳ ሃራ ኦሶይ ኢዚ ፖሊዳይ ኡባይካ ዩሁዳ ካዎታ ታሪኬ ማጻፋታን ጻፌቲ ዴስ ጊዴኔ? 26 ኢዚ ኦዛ ኣታኪልቴ ጊዶን ዲዛ ዱፎን ሞጌቲዴስ፤ ኢዛ ናዚ ኢዮሲያሲ ኢዛሶሆን ካዎቲዴስ።

22

ዩሁዳ ካዎ ኢዮሲያሳ

(2ታሪ 34፡1-2)

1 ኢዮሲያሲ ካዎቲዛ ዎዴ ኢዛስ ላይꬃይ 8። ኢዚ ዬሩሳላሜን ኡቲዲ 31 ላይꬅ ሃሪዴስ፤ ኢዛ ኣያ ቦጺቃቴ፥ ዴሬ ኣስ ኣዳያ ና ዪዲዶ ጌቴታዉስ። * 2 ኢዮሲያሲ ጎዳ ሲንꬃን ሎኦ ኦꬂዴስ፤ ካሴ ኢዛ ኣዋ ዳዊቲ ቢዳ ኦጌራ ቢዴስ፤ ሃዲርሲካ ኡሻቺካ ጊቤና።

3 ኢዚ ካዎቲዳ ታማኔ ኦስፑንꬃ ላይꬃን ኢዮሲያሲ ማሹላሜ ናዛ ና ኣጻሊያ ናዛ ጻፌዛ ሳፋኔ ጎዳ ኬꬅ ኪቲዲ፥ 4 «ኔኒ ቄሴታ ሃላቃ ኪልቂያሳኮ ባ፤ ባዳ ፔንጌ ናጊዛይቲ ዴራፔ ጎዳ ኬꬃስ ሺሺዲ ጌልꬂዳ ሚሻይ ኣይ ኬናኮ ኪልቂያሲ ቆዳና ማላ ኦꬃ። 5 ሄሲካ ጎዳ ኬꬃ ኦሶዛ ካሊ ኦሲሳና ማላ ሹሜቲዳ ኣሳታስ ኢሜቶ፤ ኢስቲካ ጎዳ ኬꬅ ኦራꬂዛ ኦሳንቻታስ ኢሜቶ። 6 ኢስቲ ሚሻ ኣናጼታስ፥ ጊምቤ ጊምቢዛይታሲኔ ሹች ማሲዛይታስ ቃንጼቶ። ሄሲካ ጾሳ ኬꬃ ኢዛራ ኦራጺሳና ሳንቃታኔ ማሴቲዳ ሹቻታካ ሻሜቶ። 7 ኣሳቲ ኣማኔቲዳይታ ጊዲዳ ጊሻስ ኢስታስ ኢሜቲዳ ሚሻ ካላናስ ኮሼና» ጊዴስ። *

8 ቄሴታ ሃላቃ ኪልቂያሲ ጻፌ ሳፋኔስ፥ «ታኒ ዎጋ ማጻፋ ጎዳ ኬꬃ ጊዶን ዴማዲስ» ጊዲ ኢዛስ ኢሚዴስ፤ ኢዚካ ማጻፋዛ ኤኪዲ ናባቢዴስ። 9 ሄሳፌ ጉዬ ጻፌዚ ሳፋኔይ ካዎዛኮ ቢዲ፥ «ኔ ሹሜቲ ጎዳ ኬꬃ ጊዶን ዲዛ ሚሻዛ ኬሲዲ ጎዳ ኬꬃ ናጌቲ ኬጺሲዛ ኣሳታስ ኢሚዳ» ጊዴስ። 10 ሄሳፌ ጉዬ ጻፌዚ ሳፋኔይ ካዎዛስ፥ «ቄሴታ ሃላቃ ኪልቂያሲ ታስ ማጻፋ ኢሚዴስ» ጊ ዮቲዴስ። ሳፋኔይካ ሄ ማጻፋዛፔ ካዎዛስ ናባቢዴስ።

11 ካዎዚካ ዎጋ ማጻፋዛ ቃላ ሲዪዲ ባ ማይኦ ዳኪዴስ። 12 ሄሳፌ ጉዬ ቄሴ ሃላቃ ኪልቂያሳ፥ ሳፋኔ ና ኣኪቃሜ፥ ሚካያ ና ኣኪቦሬ፥ ጻፌ ሳፋኔኔ ካዎዛስ ማታ ኦሳንቻ ኣሳያ፥ 13 «ኢንቴ ቢዲ ታ ጊሻስ፥ ዴራ ጊሻሲኔ ዩሁዳ ኣሳ ጊሻስ ሃይሳ ማጻፋን ጻፌቲዳይሲ ኣይ ጊዛኮ ጎዳ ኦይቺቴ፤ ጋሶይካ ኑ ኣዋቲ ሃይሳ ማጻፋዛ ቃላስ ኣዛዜቶንታ ኢጺዳ ጊሻስ፥ ኑ ጊሻስ ኢዛን ጻፌቲዳይሳ ኡባካ ኢስቲ ፖሎንታ ኣጊዳ ጊሻስ ሃኢ ኑ ቦላ ጎዳ ሃንቆይ ዎልቃማ» ጊ ኣዛዚዴስ።

14 ቄሴ ኪልቂያሲ፥ ኣኪቃሜይ፥ ኣኪቦሬይ፥ ሳፋኔይኔ ኣሳያይ ናቤ ሁልዳኖ ኦይቻና ቢዳ፤ ሁልዳና ሃራሴ ናዛ ቴቁዌ ና ማይኦ ናጊዛ ሻሎሜ ማቾ፤ ኢዛ ዬሩሳላሜ ጊዶን ናምኣንꬆ ጉታን ዳዉስ።

15 ናቤያካ፥ «ጎዳ ኢስራኤሌ ጾሳይ ኢንቴና ታኮ ኪቲዳ ኣዴዛስ፥ 16 ‹ጎዳይ ዩሁዳ ካዎዚ ናባቢዳ ማጻፋን ጻፌቲዳ ባሻ ኡባ ታኒ ሃይሳ ሃ ሶሆዛ ቦላኔ ዴራ ቦላ ኤሃና። 17 ኣሳይ ታና ኣጊዲ ሃራ ኤቃ ጾሳታስ ኤጻኔ ጩዋሲዳ ጊሻስ፥ ኢስቲ ባ ኩሼን ኦꬂዳ ኤቃ ጾሳታን ታና ሃንቄꬂዳ ጊሻስ ታ ሃንቆይ ሃይሳ ሃ ሶሆዛን ታማ ማላ ኤጺሼ ዴኣና ኣቲን ቶኤና› ጌስ ጊዲ ዮቲቴ። 18 ጎዳ ኦይቻናስ ኢንቴና ሃ ኪቲ ዬዲዳ ዩሁዳ ካዎዛስ ሃይሳፌ ካሊዛይሳ ዮቲቴ፤ ‹ኔኒ ሲዪዳ ዮኦዛ ጊሻስ ጎዳ ኢስራኤሌ ጾሳይ፥ 19 ኢስቲ ቃንጌታናይሳኔ ꬋያናይሳ ታኒ ሃይሳ ሃ ሶሆዛ ቦላኔ ዴሬዛ ቦላ ካሴ ዮቲዳይሳ ኔኒ ሲያዳ ኔ ዎዚናይ ሜቂን ኔናቴꬃ ጎዳ ሲንꬃን ካዉሻዳኔ ኔ ማይኦካ ዳካዳ ታ ሲንꬃን ኔ ዬኪዳ ጊሻስ ጎዳይ ኔና ሲያዲስ። 20 ሄሳ ጊሻስ ታኒ ኔና ኔ ኣዋታን ጋꬃና፤ ኔኒ ሳሮን ዱፎን ጌላና፤ ታኒ ሃይሳ ሃ ዴራ ቦላ ኤሃና ሜቶዛ ኔ ኣይፌይ ቤኤና› ጌስ ጊ ዮቲቴ» ጋዱስ።

ሄ ቢዳ ቃስታኔቲ ዛሮዛ ካዎዛስ ኤኪ ቢዳ።

23

ጫቆ ቃላ ኦራꬆ

(2ታሪ 34፡3-7፥29-33)

1 ሄሳፌ ጉዬ ካዎዚ ዩሁዳኒኔ ዬሩሳላሜን ዲዛ ጪማ ኣስ ኡባ ጼይጊዴስ፤ 2 ዩሁዳ ኣሳይኔ ዬሩሳላሜን ዲዛ ኣሳይ ኡባይ ቄሴቲኔ ናቤቲ ኡባፌ ናፔ ጪማ ጋካናስ ኡባ ጎዳ ኬꬅ ኤኪ ዪዴስ፤ ጎዳ ኬꬃፌ ቤቲዳ ጫቆ ቃላ ማጻፋ ኢስቲ ባንታ ሃይꬃን ሲያና ማላ ኡባ ናባቢዴስ። 3 ካዎዚ ዎርቃ ቱሳ ኣቻን ጎዳ ሲንꬃን ኤቂዲ ጎዳ ካላናስ ኢዛ ኣዛዞታ፥ ማራታኔ ዎጋታ ባ ኩሜꬃ ዎዚናፔ ኩሜꬃ ሼምፖፌ ናጋናስ ሃይሳ ማጻፋዛን ጻፌቲዳ ጫቆዛ ሚንꬃናስ ጎዳ ሲንꬃን ኦራጺሲዴስ። ሄሳፌ ጉዬ ዴሬዚ ኡባይካ ጫቆ ቃላዛስ ባንታ ኣማኔቴꬃ ቆንጪሲዳ።

4 ካዎዚ ባኣሌስ፥ ኣሼርሲኔ ሳሎ ጾሊንቴታስ ኡባስ ኦሴቲዳ ሚሻታ ጎዳ ኬꬃፌ ኬሳና ማላ ቄሴታ ሃላቃ ኪልቂያሳስ፥ ኢዛፔ ካሊ ናምኣንꬆ ማራን ዲዛ ቄሴታኔ ጾሳ ኬꬃ ፔንጌ ናጊዛ ዛቤታ ኣዛዚዴስ። ሄ ሚሻታካ ዬሩሳላሜፔ ካሬ ኬሲዲ ዱጌ ቄዲሮኔ ሾባን ዲዛ ዴምባን ጹጊዴስ፤ ቢዲንꬃካ ቤቴሌ ኤፊዴስ። 5 ዩሁዳ ካታማታኒኔ ዬሩሳላሜ ዩሾን ዲዛ ዙምቡላታ ቦላ ኤጻኔ ጩዋሳና ማላ ካሴ ዩሁዳ ካዎቲ ኤቃ ጾሳታስ ሹሚዳ ቄሴታካ ጎዲዴስ፤ ሄሳꬆካ ባኣሌስ፥ ኣዋ ኣርሼስ፥ ኣጊናስ፥ ኡጬቲ ዲዛ ጾሊንቴታሲኔ ሳሎ ጾሊንቴ ኡባስ ኤጻኔ ጩዋሲዛይታ ዲጊዴስ። 6 ኣሼሪ ሚስሌ ጎዳ ኬꬃፌ ኬሲዲ ዬሩሳላሜፔ ካሬራ ዲዛ ጌዴ ቄዲሮኔ ሾባ ኤፊዲ ሄን ጹጊዴስ፤ ጋጪ ሊቂሲዲ ዴራ ዱፎን ላሊዴስ። * 7 ጎዳ ኬꬃ ጊዶን ጎይኖ ዎጋ ኦꬂዲ ኣዴይ ኣዴራ ፓራቲዛ ኪፊሌታኔ ማጫሳቲ ኣሼርሲ ማይኦስ ሱቂዛ ኪፊሌታ ላሊዴስ።

8 ኢዮሲያሲ ቄሴታ ኡባ ዩሁዳ ካታማ ጋርሳፌ ዬሩሳላሜ ኬሲዴስ። ጌባፔ ዶሚዲ ቤርሳቤሄ ጋካናስ ቄሴቲ ኢስታ ቦላ ኤጻኔ ጩዋሲዛ ዙምቡላታ ቱኒሲዴስ። ካታማይስ ሃዲርሳ ባጋራ ዲዛ ካታማዮ ሃሪዛ ኢያሶ ፔንጌ ኣቻራ ዲዛ ፔንጌታን ጎይኒዛሶሆታ ላሊዴስ። 9 ዙምቡላታ ቦላ ጎይኒዛሶታ ዬሩሳላሜን ጎዳስ ያርሾሶሆታ ሃጋዞንታ ኣጊኮካ ቄሴ ጊዲዳ ባ ኢሻታራ ኢርሾይ ቦቾንታ ኡኬꬅ ሜቴስ።

10 ሄኖሜ ና ሾባን ዲዛ ቶፌቴ ጌቴቲዛ ጎይኒዛሶሆዛ ቱኒሲዴስ፤ ኣይ ኣሲካ ኣቱማ ና ጊዲን ዎይኮ ማጫ ና ሞሎኬስ ታማን ጹጊ ያርሾንታ ማላሳ። 11 ዩሁዳ ካዎቲ ጎዳ ኬꬄ ጌሊዛ ሶሆን ኣዋ ኣርሼስ ጎይናናስ ኢሚዳ ፓራታ ሄፔ ዲጊዴስ። ሄይቲካ ናታን-ሜሌኬ ጌቴቲዛ ኢሲ ሹሜዛ ኬꬃ ማታን ዲዛ ዱቡሻን ዴቴስ። ኢዮሲያሲካ ኣዋ ኣርሼስ ጎይናና ማላ ኢሜቲዳ ፓራ-ጋሬታ ታማን ጹጊዴስ። *

12 ዩሁዳ ካዎቲ ፑዴ ኣካዜ ኢልፒኔ ኣቻን ፖቄ ቦላ ኦꬂዳ ያርሾሶሆታ፥ ሚናሴይ ጎዳ ኬꬃ ዛጎ ናምኣታን ኦሲሲዳ ያርሾሶሆታ ዲጊዴስ፤ ቲንቼሬꬂ ዬጊዴስ፤ ሄ ቲንቼꬃካ ዴንꬂ ኤፊዲ ቄዲሮኔ ሾባን ዬጊዴስ። * 13 ሄሳꬆካ ዬሩሳላሜፔ ኣርሼይ ሞኪዛ ባጋራ ቱናቴꬃ ዙማፔ ዱጌሃ ባጋን ኢስራኤሌ ካዎ ሶሎሞኔይ ሲዶናታ ቱናቴꬃ ጾስ ኣስታሮቴስ፥ ሞኣቤታ ቱናቴꬃ ጾስ ካሞሼስ፥ ኣሞኔታ ቱናቴꬃ ጾስ ሞሎኬስ ዙምቡላታ ቦላ ኦሲሲዳ ጎይኒዛሶሆታ ካዎዚ ቱኒሲዴስ። * 14 ሃኢካ ኢዮሲያሲ ኣሳይ ኢስታስ ጎይኒዛ ሹቻ ሃዉልቴታ ሜንꬄሬꬂ ዬጊዴስ፤ ኣሼሪ ሚስሌ ቱሳታካ ቃንጼሬꬂ ዬጊዴስ፤ ሄ ሶሆታካ ኣሳ ሜቄꬅ ኩንꬂዴስ።

15 ኢስራኤሌ ኣሳ ናጋራ ኦሲሲዳ ናባጼ ና ኢዮርባኣሜይ ኦꬂዳ ያርሾሶሆዛ፥ ቤቴሌን ዙምቡላ ቦላ ጎይኒዛሶሆዛ፥ ያርሾ ያርሺዛሶሆዛ ኢዛ ቦላ ዲዛ ዙምቡላ ሄሳꬆካ ላሊዴስ፤ ሹቻታካ ሜንꬄሬꬂ ዬጊዴስ፤ ꬊሌ ማላካ ሊቂሲዴስ፤ ኣሼሪ ሚስሌ ቱሳካ ጹጊዴስ። * 16 ኢዮሲያሲ ዩሺ ጼሊዛ ዎዴ ዙምቡላ ቦላ ዲዛ ዱፎታ ቤኢዴስ፤ ሜቄꬃታ ዱፎታፔ ኬሲዲ ጾሳ ኣሲ ካሴ ዮቲዳ ማላ ጎዳ ቃላይ ፖሌታና ማላ ያርሾ ያርሺዛሶሆዛ ቱኒሳናስ ኢዛ ቦላ ጹጊዴስ። *

17 ካዎዚካ፥ «ሴኪ ዱፎ ቦላ ታ ቤኢዛ ሃዉልቴዚ ኦና ሃዉልቴ?» ጊ ኦይቺዴስ። ሄ ካታማይን ዲዛ ኣሳይ፥ «ዩሁዳፔ ዪዲ ሃኢ ኔ ኦꬂዳይሲ ኡባይ ቤቴሌን ያርሾ ያርሺዛሶሆዛ ቦላ ጋካናይሳ ዮቲዳ ጾሳ ኣሳ ዱፎ» ጊዳ። *

18 ኢዮሲያሲካ፥ «ኣኔ ሄሳ ቦቾፍቴ፤ ሄ ኣዴዛ ሜቄꬅ ኢዚ ዲዛሶሆፔ ኦኒካ ቃꬆፎ» ጊዴስ። ሄሳ ጊሻስ ኢዛ ሜቄꬂኔ ሳማሪያፔ ዪዳ ናቤዛ ሜቄꬂ ካሴ ዲዛ ማላ ቦቾንታ ኣጋጊዳ። 19 ኢዮሲያሲ ቤቴሌን ኦꬂዳ ማላ ሳማሪያ ካታማን ዙምቡላታ ቦላ ኢስራኤሌ ካዎቲ ካሴ ኦሲሲዳይታኔ ጎዳ ሃንቄꬂዳ ኤቃ ጾሳ ኬꬃታ ኡባ ꬋይሲዴሲኔ ቱኒሲዴስ። 20 ኢዮሲያሲ ሄይታ ዙምቡላታ ቦላ ጎይኒዛሶሆታን ኦꬂዛ ቄሴታ ኡባ ያርሾ ያርሺዛሶሆታ ቦላ ሹኪዴስ፤ ሄ ያርሾሶሆታ ቦላካ ኣሳ ሜቄꬅ ጹጊዴስ፤ ሄሳፌ ጉዬ ዬሩሳላሜ ሲሚዴስ።

21 ካዎዚ ኩሜꬃ ዴራስ፥ «ሃይሳ ኢዛ ጫቆ ማጻፋን ጻፌቲዳ ማላ ጎዳ ኢንቴ ጾሳ ፓዚጋ ባኣሌ ቦንቺቴ» ጊዲ ኣዛዚዴስ። 22 ካሴ ኢስራኤሌ ካሌꬂዳ ዳናታ ዎዴፔ ዶሚዲ ኢስራኤሌ ካዎታኔ ዩሁዳ ካዎታ ዎዴ ኡባን ሄሳ ማላ ፓዚጋ ባኣሌይ ቦንቼቲ ኤሬና። 23 ኢዮሲያሲ ካዎቲዲ ታማን ኦስፑንꬃ ላይꬃን ሃይሲ ሃ ፓዚጋዚ ዬሩሳላሜን ጎዳስ ቦንቼቲዴስ።

24 ሄሳፌ ቦላራ ኢዮሲያሲ ሞይቲሌ ሃሳይሲዛይታ፥ ኣያናታ ጼይጊዛይታ፥ ኣሲ ባ ሁኤን ሁኤን ጎይኒዛ ጾሳታ፥ ኤቃ ጾሳታ፥ ዩሁዳኒኔ ዬሩሳላሜን ቤቲዳ ሃራ ሻቲዛ ሚሽ ኡባ ꬋይሲዴስ፤ ኢዚ ሄሳꬆ ኦꬂዳይካ ቄሴ ኪልቂያሲ ጎዳ ኬꬃ ጊዶፌ ዴሚዳ ማጻፋን ጻፌቲ ዲዛ ዎጋይ ፖሌታና ማላሳ። 25 ካሴ ሙሴ ዎጋን ጻፌቲዳ ማላ ባ ኩሜꬃ ዎዚናፔ፥ ባ ኩሜꬃ ሼምፖፌ፥ ባ ኩሜꬃ ዎልቃፌ ጎዳኮ ሲሚዳ ኢዮሲያሳ ማላ ካዎይ ኢዛፔ ሲንꬃን ጊዲን ዎይኮ ኢዛፔ ጉዬን ሙሌካ ዴንዲቤና። 26 ጊዶ ኣቲን ሃይሲ ኡባይ ሃኒንካ ሚናሴይ ጎዳ ሃንቄꬃናስ ኦꬂዳ ኢታ ኦሶ ኡባ ጋሶን ጎዳይ ዩሁዳ ቦላ ሃንቄቲዳ ታማ ማላ ባቢሲዛ ሃንቆዛፔ ኢርጺቤና። 27 ሄሳ ጊሻስ ጎዳይ፥ «ታኒ ኢስራኤሌ ታ ሲንꬃፌ ዲጎይሳꬆ ዩሁዳካ ታ ሲንꬃፌ ዲጋና፤ ታኒ ዶሪዳ ዬሩሳላሜ ካታማዮ፥ ‹ታ ሱንꬂ ሄን ዴኣና› ጋዳ ታኒ ካሴ ዮቲዳ ጾሳ ኬꬂዮ ታ ዬጋ ኣጋና» ጊዴስ።

28 ኢዮሲያሳ ካዎቴꬃ ላይꬃን ኦሴቲዳ ኦሶቲ፥ ሃኒዳ ሃኖቲኔ ኦሴቲዳ ሃራ ኦሶቲ ኡባይ ዩሁዳ ካዎታ ታሪኬ ማጻፋን ጻፌቲ ዴስ ጊዴኔ?

29 ኢዮሲያሲ ካዎቴꬃን ዲዛ ዎዴ ጊብጼ ካዎ ፋሮን-ኒካይ ኣሶሬ ካዎ ማዳናስ ጌዴ ኤፊራጺሴ ሻፋ ቢዴስ፤ ካዎ ኢዮሲያሲካ ኢዛራ ኦሌታናስ ኬዚዴስ፤ ጊዶ ኣቲን ፋሮን-ኒካይ ኢዛራ ቲራን ጋይቲዲ ኢዛ ማጊዶን ዎꬊዴስ። 30 ኢዮሲያሳ ኦሳንቻቲ ኢዛ ኣሃዛ ማጊዶፌ ፓራ-ጋሬን ዬሩሳላሜ ኤኪ ኤሂዲ ኢዛ ዱፎን ሞጊዳ። ኢዛ ዴሬ ኣሳይ ኢዮሲያሳ ና ኢዮኣካዜ ኤፊዴስ፤ ቲይዲ ኢዛ ኣዋ ሶሆን ኢዛ ካዎꬂዳ።

ዩሁዳ ካዎ ኢዮኣካዜ

(2ታሪ 36፡2-4)

31 ኢዮኣካዚ ካዎቲዛ ዎዴ ኢዛስ ላይꬃይ 23፥ ኢዚ ዬሩሳላሜን ኡቲዲ 3 ኣጊና ሃሪዴስ፤ ኢዛ ኣያ ኣምጻሎ ጌቴታዉስ። ኢዛ ሊቢና ዴሬ ኣስ ኤርማሳ ና። 32 ካሴ ኢዛ ኣዋቲ ኦꬆይሳꬆ ኢዚካ ጎዳ ሲንꬃን ኢታ ሚሽ ኦꬂዴስ። 33 ኢዚ ዬሩሳላሜን ኡቲዲ ካዎቶንታ ማላ ፋሮን-ኒካይ ሃማቴ ዴሬን ኤሬቢላ ጌቴቲዛሶን ኢዛ ሳንሳላታን ቃቺዴስ። ዩሁዳ ቦላ 3,400 ኪሎ ቢራኔ 34 ኪሎ ዎርቃ ጊራ ዬጊዴስ። 34 ካዎ ፋሮን-ኒካይ ኢዮሲያሳ ና ኤልያቄሜ ኢዛ ኣዋ ሶሆን ካዎꬂዴስ፤ ኢዛ ሱንꬃካ ላሚዲ ኢዮኣቄሜ ጊ ሱንꬂዴስ። ጊዶ ኣቲን ኢዮኣካዜ ዲኢ ጊብጼ ኤፊዴስ፤ ሂስቲን ኢዚ ሄን ሃይቂዴስ። * 35 ኢዮኣቄሜይካ ፓሮን-ኒካይ ኢዛ ኦይቺዳ ቢራኔ ዎርቃ ኢዛስ ቃንጺዴስ፤ ኢዚ ሄሳ ኦꬃናስ ቢታ ቦላ ጊራ ዬጊዴስ፤ ሄ ዴሬ ኣሳይ ባ ዎልቃ ዎልቃ ማላ ቢራኔ ዎርቃ ጊራና ማላ ኦꬂዴስ።

ዩሁዳ ካዎ ኢዮኣቄሜ

(2ታሪ 36፡5-8)

36 ኢዮኣቄሜይ ካዎቲዛ ዎዴ ኢዛስ ላይꬃይ 25፤ ኢዚ ዬሩሳላሜን ኡቲዲ 11 ላይꬅ ሃሪዴስ። ኢዛ ኣያ ዜቢዶ ጌቴታዉስ፤ ኢዛ ኡሩሜ ዴሬ ኣስ ፓዳያ ና። * 37 ኢዮኣቄሜይ ካሴ ኢዛ ኣዋቲ ኦꬂዳ ማላ ጎዳ ሲንꬃን ኢታ ሚሽ ኦꬂዴስ።

24

1 ኢዮኣቄሜይ ካዎቲዛ ዎዴ ባቢሎኔ ካዎ ናቡካዳናጾሬይ ዩሁዳ ቦላ ዎራጂዴስ፤ ኢዮኣቄሜይካ ኢዛስ 3 ላይꬅ ጊሪዴስ። ሄሳፌ ጉዬ ኢዚ ባ ቆፋ ላሚዲ ናቡካዳናጾሬ ቦላ ማካሊዴስ። * 2 ጎዳይ ባቢሎኔፔ፥ ኣራሜፔ፥ ሞኣቤፔኔ ኣሞኔፔ ፓንጋታ ኢዮኣቄሜ ቦላ ዬዲዴስ። ጎዳይ ባ ኦሳንቻታ ናቤታ ባጋራ ካሴ ዮቲዳ ቃላ ማላ ኢስቲ ዩሁዳ ꬋይሳና ማላ ሃይታ ዬዲዴስ። 3 ኢዚ ኢስታ ባ ሲንꬃፌ ሃሳና ማላ ሃይቲ ሃ ዮኦቲ ኡባይ ጎዳይ ኣዛዚዳ ማላ ዩሁዳ ቦላ ፖሌታና ዳንዳይዳ፤ ሄሲካ ሚናሴይ ኦꬂዳ ናጋራ ጊሻሲኔ ኢዚ ፖሊዳ ሃኖ ኡባ ጊሻሳ፤ 4 ቃሴካ ኢዚ ጺሎ ሱꬅ ጉሲዳ ጊሻሳ። ዬሩሳላሜይካ ጺሎ ሱꬃን ኩማና ማላ ኢዚ ኦꬂዳ ጊሻስ ጎዳይ ኢዛ ማራናስ ኮዪቤና።

5 ኢዮኣቄሜ ካዎቴꬃ ላይꬃን ሃኒዳ ሃኖቲኔ ኦሴቲዳ ሃራ ኦሶቲ ኡባይ ዩሁዳ ካዎታ ታሪኬ ማጻፋን ጻፌቲ ዴስ ጊዴኔ? 6 ኢዮኣቄሜይካ ሃይቂዲ ባ ኣዋታን ጋይቲዴስ፤ ኢዛ ና ኢዮኣኪኔይ ኢዛሶሆን ካዎቲዴስ።

7 ባቢሎኔ ካዎይ ሃꬂ ባይንዳ ጊብጼ ሻፋታፔ ቢዲ ኤፊራጺሴ ሻፋ ጋካናስ ኢዚ ሃሪዛ ዴሬታ ኡባ ኢዛ ኩሼፔ ዎꬂ ኤኪዳ ጊሻስ ጊብጼ ካዎዚ ባ ዴሬፔ ዛሪ ኦላ ኦሌታናስ ኬዚቤና።

ዩሁዳ ካዎ ኢዮኣኪኔ

(2ታሪ 36፡9-10)

8 ኢዮኣኪኔይ ካዎቲዛ ዎዴ ኢዛስ ላይꬃይ 18፤ ኢዚ ዬሩሳላሜን ኡቲዲ 3 ኣጊና ሃሪዴስ፤ ኢዛ ኣያ ኔሂሺቶ ጌቴታዉስ፤ ኢዛ ዬሩሳላሜ ኣስ ኤልናታኔ ና። 9 ካሴ ኢዛ ኣዋይ ኦꬆይሳꬆካ ኢዮኣኪኔይ ጎዳ ሲንꬃን ኢታ ኦሶ ኦꬂዴስ።

10 ሄ ዎዴ ባቢሎኔ ካዎ ናቡካዳናጾሬ ኦላ ጋዳዋቲ ዬሩሳላሜ ዪዲ ካታማዮ ጊዶꬂዳ። 11 ኦላ ጋዳዋቲ ካታማዮ ጊዶꬂዛ ዎዴ ናቡካዳናጾሬይ ባ ሁኤራ ሄ ካታማዮ ዪዴስ። 12 ዩሁዳ ካዎ ኢዮኣኪኔ ኣያ፥ ኢዛ ኣዣባቲ፥ ዳናቲኔ ሹሜቲ ኡባይ ባንታ ኩሼ ባቢሎኔ ካዎስ ኢሚዳ፤ ባቢሎኔ ካዎይ ካዎቲዳ ኦስፑንꬃ ላይꬃን ኢዮኣኪኔ ዲኢ ኤኪ ቢዴስ። * 13 ጎዳይ ካሴቲ ዮቲዳ ማላ ናቡካዳናጾሬይ ጾሳ ኬꬃኒኔ ካዎ ኬꬃን ዲዛ ኣቆታ ኡባ ዴንꬂ ኤፊዴስ። ኢስራኤሌ ካዎ ሶሎሞኔይ ጎዳ ኬꬃስ ዎርቃፌ ኦሲሲዳ ሚሽ ኡባ ኤኪ ቢዴስ። 14 ቃሴካ ዬሩሳላሜ ኣሳ ኡባ፥ ኦላ ጋዳዋታኔ ኦላንቻታ ኡባ፥ ሂላንቻታኔ ዎጋጬታ ኡባ ኢሲ ቦላ 10,000 ኣስ ዲኢ ኤኪ ባ ዴሬ ኤፊዴስ፤ ሄን ዴሬዛን ኣቲዳይቲ ፑꬃ ማንቆታ ጻላ።

15 ናቡካዳናጾሬይ ኢዮኣኪኔ ዲኢ ኤኪዲ ባቢሎኔ ኤፊዴስ፤ ሄሳꬆካ ካዎዛ ኣዬዮ፥ ኢዛ ማቼታ፥ ኢዛ ሹሜታኔ ዴሬን ኤሬቲዳ ጊታ ኣሳታ ዬሩሳላሜፔ ባቢሎኔ ኤፊዴስ። * 16 ቃሴካ ባቢሎኔ ካዎይ ሚኖኔ ኦላስ ጋኪዳ 7,000 ኦላንቻታ፥ 1,000 ሂላንቻታኔ ዎጋጬታ ኢሲ ቦላ ዲኢ ኤኪዲ ባቢሎኔ ኤፊዴስ። 17 ሄሳፌ ጉዬ ኢዮኣኪኔ ኣዋ ኢሻ ማታኒያ ኢዛሶሆን ካዎꬂዴስ፤ ኢዛ ሱንꬃ ላሚዲ ሴዴቂያሳ ጊ ሱንꬂዴስ።*

ዩሁዳ ካዎ ሴዴቂያሳ

(2ታሪ 36፡11-12፤ ኤር 52፡1-3)

18 ሴዴቂያሲ ካዎቲዛ ዎዴ ኢዛስ ላይꬃይ 21፤ ኢዚ ዬሩሳላሜን ኡቲዲ 11 ላይꬅ ሃሪዴስ፤ ኢዛ ኣያ ኣምጻሎ ጌቴታዉስ፤ ኢዛ ሊቢና ኣስ ኤርማሳ ቢዮ። * 19 ኢዮኣቄሜይ ኦꬂዳ ማላ ኢዚካ ጎዳ ሲንꬃን ኢታ ሚሽ ኦꬂዴስ። 20 ሃይሲ ኡባይ ዬሩሳላሜ ቦላኔ ዩሁዳ ቦላ ጋካናስ ዳንዳይዳይ ጎዳ ሃንቆ ጋሶና፤ ዉርሴꬃን ኢዚ ኢስታ ባ ሲንꬃፌ ሃሲዴስ።

ሴዴቂያሲ ባቢሎኔ ካዎ ቦላ ማካሊዴስ። *

25

ዬሩሳላሜ ኩንዴꬅ

(2ታሪ 36፡13-21፤ ኤር 52፡3-11)

1 ዩሁዳ ካዎ ሴዴቂያሲ ካዎቲዳ ኡዱፉንꬃ ላይꬃን ታማንꬃ ኣጊናን ታማንꬃ ጋላስ ባቢሎኔ ካዎ ናቡካዳናጾሬይ ባ ኦላንቻታ ኡባ ኤኪዲ ዬሩሳላሜ ቦላ ዎራጂዴስ፤ ካታማይ ጊምቤፌ ካሬ ባጋራ ዩዪ ኣꬊ ጊዶꬂ ኡቲዳ። * 2 ካታማያካ ሴዴቂያሲ ካዎቲ ዲዛ ታማኔ ኢሲንꬃ ላይꬅ ጋካናስ ሄሳꬆ ጊዶꬄታ ኡታዱስ። 3 ኦይዳንꬃ ኣጊናን ኡዱፉንꬆ ጋላስ ካታማይ ጊዶን ዴንዲዳ ኮሻይ ዳሮ ሚኒዳ ጊሻስ ኣሳስ ዶናን ባꬊዛዚ ꬋይዴስ። 4 ባቢሎኔ ኦላንቻቲ ካታማዮ ጊዶꬂ ኡቲዲ ኢሲ ባጋራ ካታማይ ጊምቤ ሜንꬂ ጌሊዳ፤ ዩሁዳ ኦላንቻቲ ኡባይካ ካዎ ኣታኪልቴ ኣቻን ዲዛ ናምኡ ጊምቤታ ጊዶራ ዲዛ ፔንጌዛራ ካንꬂዲ ኦማርሳራ ዱጌ ዮርዳኖሴ ሾባ ጋካናስ ባቃቲዳ። * 5 ጊዶ ኣቲን ባቢሎኔ ኦላንቻቲ ካዎዛ ካሌቲዲ ኢያርኮ ዴምባን ጋኪዳ። ኦላንቻቲ ኡባይ ካዎዛ ኣጋጊ ላሌቲዳ። 6 ካዎዚካ ሄን ኦይኬቲዴስ፤ ሄ ዎዴ ኢዛ ኤሬቢላን ዲዛ ባቢሎኔ ካዎዛኮ ኤሂዳ፤ ኢዛ ቦላ ፒርዳይ ፒርዴቲዴስ። 7 ሴዴቂያሲ ባ ኣይፌን ቤኢሺን ኢዛ ናይታ ዎꬊዳ፤ ሄሳፌ ጉዬ ኢዛ ኣይፌ ናምኣታ ዎጪ ኬሲዲ ጻርቂማላ ሳንሳላታራ ቃቺ ባቢሎኔ ዴሬ ኤፊዳ። *

8 ባቢሎኔ ካዎ ናቡካዳናጾሬይ ካዎቲዳ ታማኔ ኡዱፉንꬃ ላይꬃን ኢቻሻንꬃ ኣጊናን ላፑንꬃ ጋላሳን ኢዛስ ቦንቾ ዛቤታ ኣዛዚዛይሲኔ ባቢሎኔ ካዎዛስ ዳሮ ꬎቃ ሹሜ ጊዲዳ ናቡዛራዳኔይ ዬሩሳላሜ ዪዴስ። 9 ጎዳ ኬꬅ፥ ካዎቴꬃ ኬꬃኔ ዬሩሳላሜን ዲዛ ኬꬃታ ኡባ ጹጊዴስ፤ ኤሬቲዳ ጊታ ኬꬃታካ ታማን ጹጊዴስ። 10 ካዎ ቦንቾ ናጊዛይታ ኣዛዚዛይሳ ካሊዳ ኩሜꬃ ባቢሎኔ ኦላንቻቲ ዬሩሳላሜ ዩሾን ዲዛ ጊምቤዛ ላሊ ዬጊዳ። 11 ካዎ ቦንቾ ናጊዛይታ ኣዛዚዛይሲ ሄ ካታማይን ጫሻ ኣቲዳይታ፥ ባ ኩሼ ባቢሎኔ ካዎስ ኢሚዳይታ ኡባ ዲኢ ኤኪዲ ባቢሎኔ ኤፊዴስ። 12 ጊዲኮካ ናቡዛራዳኔይ ኣሳ ጋርሳፌ ፑቴሳ ማንቆታፔ ኣማርዳይታ ዎይኔ ቶካና ማላኔ ጋዴ ጎያና ማላ ሄን ኣጊዴስ። 13 ባቢሎኔ ዴሬ ኣሳይ ጻርቂማላፔ ኦሴቲዳ ቱሳታ፥ ጎዳ ኬꬃ ጊዶን ዲዛ ሚሻታ ኢስታ ቦላ ዎꬂዲ ያኔ ሃ ዩሺዛ ጋሬታኔ ሃꬅ ኢዛን ዎꬂዛ ጻርቂማላፔ ኦሴቲዳ ጋባቴዛ ሜንꬄሬꬂ ዬጊዲ ባቢሎኔ ኤኪ ቢዳ። * 14 ሄሳꬆካ ቄሪ ጻሮታ፥ ታማ ኦይሴꬂዛ ሚሻታ፥ ቢዲንꬅ ካሺዛ ሚሻታ፥ ጪልፋታ፥ ጾሳ ኬꬃ ጊዶን ጎኤቲዛ ጻርቂማላፔ ኦሴቲዳ ሚሻታ ኡባ ኤኪ ቢዳ። * 15 ካዎ ቦንቾ ናጊዛ ዛቤታ ኣዛዚዛይሲ ሙሩታ ዎርቃፌኔ ቢራፔ ኦሴቲዳ ጹኣታኔ ዉጺዛ ሚሻስ ጎኤቲዛ ሼልኤታ ኤኪ ቢዴስ።

16 ሶሎሞኔይ ጾሳ ኬꬃን ጎኤታናስ ጊዲ ጻርቂማላፔ ኦሲሲዳ ናምኡ ቱሳቲ፥ ሃꬅ ኦይኪዛ ጊታ ጋባቴኔ ሚሽ ኢስታ ቦላ ዎꬂ ዩሺዛ ጋሬቲ ኬሂ ዴጺዛይታ። 17 ቱሳቲ ኢሶይ ኢሶይ 18 ዋꬋ ጊዲሺን ጻርቂማላፔ ኦሴቲዳ ቁስቴይ ዴስ፤ ሄ ቁስቴዛ ኣዱሳቴꬃይ ሄꬑ ዋꬋ ጊዲሺን ዩዪ ኣꬋናስ ጻርቂማላፔ ኦሴቲዳ ሳንሳላታኔ ኦሮማኔ ሚꬃ ኣይፌ ሚሳቴቴስ፤ ሃንኮ ኣቲዳ ቱሳዚካ ኮይሮይሳ ማላ።

18 ካዎ ቦንቾ ናጊዛይታ ኣዛዚዛይሲ ቄሴታ ሃላቃ ሳራያ፥ ኢዛፔ ካሊ ዲዛ ቄሴ ሶፎናሳኔ ፔንጌ ናጊዛ 3 ዛቤታ ቃቺ ኤኪ ቢዴስ። 19 ሄ ዎዴ ጋካናስ ካታማይ ጊዶን ኣቲዳይታፔ ኦላንቻታ ሃላቃኔ ካዎ ዞሪዛ 5 ኣሳታ ኤኪ ቢዴስ፤ ቃሴ ዴራ ጊዶፌ ኦላስ ኣሳ ዶሪዛ ኦላ ጋዳዋ ጻፌዛ፥ ጻፌዛስ ካታማይ ጊዶን ዲዛ 60 ኣሳታ ኤኪ ቢዴስ። 20 ካዎ ቦንቾ ናጊዛይታ ኣዛዚዛ ናቡዛራዳኔይ ሄይታ ኡባ ኤሬቢላን ዲዛ ባቢሎኔ ካዎዛኮ ኤፊዴስ። 21 ካዎዚካ ሄ ኣሳ ሃማቴ ቢታን ሄን ኤሬቢላን ዎꬂሲዴስ። ዩሁዳይ ባ ቢታፌ ሄሳ ማላን ዲኤቲ ቢዴስ።

ጎዶሊያሳ ሹሜቴꬅ

(ኤር 40፡7-9፤ 41፡1-3)

22 ባቢሎኔ ካዎ ናቡካዳናጾሬይ ሳፋኔስ ናዛ ና ኣኪቃሜ ና ጎዶሊያሳ ጫሻ ኣቲዳ ዩሁዳ ኣሳ ቦላ ሹሚዴስ። 23 ኩሜꬃ ኦላንቻታ ጋዳዋቲኔ ኢስታ ኣሳቲ ባቢሎኔ ካዎይ ጎዶሊያሳ ዴራ ኣይሳናስ ሹሚዳይሳ ሲዪዲ ኢዚ ዲዛሶ ሚጺጳ ጋካናስ ዪዳ፤ ኢስቲካ ናታኒያ ና ኢስማኤሌ፥ ቃሬሃ ና ዮሃናኔ፥ ናጾፌ ዴሬ ኣስ ታኒሁሜታ ና ሳራያ፥ ማኢካቴ ዴሬ ኣስ ያኢዛኔያኔ ኢስታ ኣሳታ። 24 ጎዶሊያሲካ፥ «ኢንቴ ባቢሎኔ ዴሬ ሹሜታስ ባቦፍቴ፤ ኢንቴ ሃይሳ ሃ ዴሬዛን ዲቴ፤ ባቢሎኔ ካዎስ ሃጋዚቴ፤ ሂስቲኮ ኢንቴስ ሃኒዛ ሚሺ ኡባይካ ጊጋ ጊዳና» ጊ ሄ ቃላን ኢስታራ ጫቄቲዴስ።

25 ጊዶ ኣቲን ላፑንꬃ ኣጊናን ካዎ ዜሬꬅ ጊዲዳ ኤልሻማስ ናዛ ና ናታኒያ ና ኢስማኤሌይ ባናራ ታሙ ኣሳታ ኤኪ ዪዲ ጎዶሊያሳ፥ ኢዛራ ሚጺጳን ኢሲፌ ዲዛ ዩሁዳ ኣሳታኔ ባቢሎኔ ዴሬ ኣሳታ ዎꬊዴስ። 26 ባቢሎኔ ኣሳስ ባቢዳ ጊሻስ ጋሼይ፥ ጊታይ ኣቶንታ ኡባይካ ኦላ ጋዳዋታራ ቤቴ ጊብጼ ቢዳ።

ቃሾፔ ኢዮኣኪኔ ቢርሼቴꬅ

(ኤር 52፡31-34)

27 ዩሁዳ ካዎ ኢዮኣኪኔይ ዲኤቲዳ ሄꬑ ታማኔ ላፑንꬃ ላይꬃን ታማኔ ናምኣንꬆ ኣጊናን ናምኡ ታማኔ ላፑንꬃ ጋላስ ዮሪ-ማሮዴቄይ ባቢሎኔን ካዎቲዳ ላይꬅ ኢዮኣኪኔ ቃሾፔ ቢርሺ ዬዲዴስ። 28 ሎኦ ቃላን ኢዛ ሃሳይሲዴስ፤ ካሴ ኢዛራ ኢሲፌ ባቢሎኔን ዲዛ ካዎታፔ ቦላራ ኢዛስ ቦንቾ ሶሆ ኢሚዴስ። 29 ኢዮኣኪኔይካ ቃሾ ኬꬃን ዲሼ ማይኢዛ ማይኦ ቃሪ ዬጊዴስ፤ ሃይቃና ጋካናስ ኡባ ዎዴ ካዎዛ ማዳፌ ሚሼ ጋምኢዴስ። 30 ካዎዚ ኢዮኣኪኔስ ኢዚ ሃይቃና ጋካናስ ሃቺስ ሃቺስ ጊዲዛ ቃላባ ኢዛስ ኢሚዴስ።

* 1:8 ኢስኬራ ዲዛ ማይኦ ማይኢዴስ ጊዛይሲ ኣዴዚ ኢስካማ ጉሳ ጊዳና ዳንዳዬስ።

* 1:8 ማቶ 3፡4፤ ማር 1፡6

* 1:12 ሉቃ 9፡34

* 2:9 ዛሬ 21፡17

* 2:12 2ካዎ 13፡14

* 3:26 ኤዶሜ ጌቴቲዛይሲ ሶሪያ።

* 4:16 ሜꬌ 18፡14

* 4:35 1ካዎ 17፡21

* 5:14 ሉቃ 4፡27

* 6:29 ኤር ዚላ 4፡10

* 8:1 2ካዎ 4፡8-37

* 8:13 1ካዎ 19፡15

* 8:19 1ካዎ 11፡36

* 8:20 ሜꬌ 27፡40

* 9:6 1ካዎ 19፡16

* 9:10 1ካዎ 21፡23

* 9:26 1ካዎ 21፡19

* 9:36 1ካዎ 21፡23

* 10:11 ሆሴ 1፡4

* 10:29 1ካዎ 12፡28-30

* 11:14 2ካዎ 23፡3

* 11:21 ኢዮኣሳ ጊዛይሳ ኢሲ ኢሲ ጌሻ ማጻፋቲ ኢዮሲያሳ ጌቴስ።

* 12:4 ኬሳ 30፡11-16

* 12:15 2ካዎ 22፡7

* 12:16 ሌዌ 7፡7

* 13:14 2ካዎ 2፡12

* 14:6 ዛሬ 24፡16

* 14:25 ዮና 1፡1

* 15:7 ኢሳ 6፡1

* 15:12 2ካዎ 10፡30

* 15:13 ኦዚያስ ሃራ ሱንꬂ ኣዛሪያሴ ጌቴቴስ።

* 16:3 ዛሬ 12፡31

* 16:5 ኢሳ 7፡1

* 16:14 ኬሳ 27፡1-2፤ 2ታሪ 4፡1

* 16:17 1ካዎ 7፡23-39፤ 2ታሪ 4፡2-6

* 16:20 ኢሳ 14፡28

* 17:4 ሲጎሬ ጊዛይሳ ኢሲ ኢሲ ጌሻ ማጻፋቲ ሶ ጌቴስ።

* 17:16 1ካዎ 12፡28

* 17:17 ዛሬ 18፡10

* 17:34 ሜꬌ 32፡28፤ 35፡10

* 17:35 ኬሳ 20፡5፤ ዛሬ 5፡9

* 17:36 ዛሬ 6፡13

* 18:4 ታይ 21፡9

* 19:15 ኬሳ 25፡22

* 20:17 2ካዎ 24፡13፤ 2ታሪ 36፡10

* 20:18 2ካዎ 24፡14-15፤ ዳኔ 1፡1-7

* 21:2 ኤር 15፡4

* 21:4 2ሳሜ 7፡13

* 21:8 1ካዎ 9፡3-5፤ 2ታሪ 7፡12-18

* 22:1 ኤር 3፡6

* 22:7 2ካዎ 12፡15

* 23:6 2ካዎ 21፡3፤ 2ታሪ 33፡3

* 23:11 ሌዌ 18፡21፤ 19፡1-6

* 23:12 2ካዎ 21፡5፤ 2ታሪ 33፡5

* 23:13 1ካዎ 11፡7

* 23:15 1ካዎ 12፡33

* 23:16 1ካዎ 13፡2

* 23:17 1ካዎ 13፡30-32

* 23:34 ኤር 22፡11-12

* 23:36 ኤር 22፡18-19፤ 26፡1-6፤ 35፡1-19

* 24:1 ኤር 25፡1-38፤ ዳኔ 1፡1-2

* 24:12 ኤር 22፡24-30፤ 24፡1-10፤ 29፡1-2

* 24:15 ሂዚ 17፡12

* 24:17 ኤር 37፡1፤ ሂዚ 17፡13

* 24:18 ኤር 27፡1-22፤ 28፡1-17

* 24:20 ሂዚ 17፡15

* 25:1 ኤር 21፡1-10፤ 34፡1-5፤ ሂዚ 24፡2

* 25:4 ሂዚ 33፡21

* 25:7 ሂዚ 12፡13

* 25:13 1ካዎ 7፡15-26፤ 2ታሪ 3፡15-17

* 25:14 1ካዎ 7፡45፤ 2ታሪ 4፡16

1ታሪኬ ማጻፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

1ታሪኬ ማጻፋ

ጊዶ ቆፋ

ኮይሮ ታሪኬ ማጻፋይ ሳሜላ ማጻፋኒኔ ካዎታ ማጻፋታን ዲዛ ታሪኬታ ሃራ ኦጌራ ዛሪ ዮቴስ፤ ታሪኬ ማጻፋቲ ኢስራኤሌ ካዎታ ታሪኬ ጊሻስ ኣይፌ ጊዲዳ ናምኡ ቆፋታ ዮቴቴስ።

1. ኢስራኤሌ ካዎቴꬃቲኔ ዩሁዳ ካዎቴꬃቲ ሞሮን ኩንዲዳ ጊዲኮካ ጾሲ ባ ዴሬዛስ ኢሚዳ ሂዶታ ቃላ ኡባ ናጊዳይሳ ዩሁዳን ዲዛ ኣሳ ባጋራ ኢዚ ባ ዴራስ ቆፒዳይሲ ኦሶ ቦላ ፔኦይሳ ቤሳናሳ፤ ሄሲ ቱሙ ጊዲዳይሳ ኤሪሳናስ ሃ ማጻፋ ጻፊዳ ዳዊቲኔ ሶሎሞኔይ ኦꬂዳ ጊታ ኦሶታ፥ ኢዮሳፊጼይ ሂዝቂያሲኔ ኢዮሲያሲ ኦꬂዳ ኦራጺሶ ኦሶታኔ ጾሳስ ኢስታ ኣማኔቴꬂ ሚኒዳ ዴራ ሎኤꬂ ቤሴስ (1-12)።

2. ዬሩሳላሜን ዲዛ ጾሳ ኬꬃን ጾሳስ ጎይኖይ ዋኒ ዶሜቲዳኮ ቆንጪሳናሳ፤ ቃሴ ሄ ዎዴ ጎይኖ ዎጋ ካሌꬂዛይቲ ቄሴታ ጊዲዳ ጊሻስ ኢስቲ ካሌꬂዛ ኦሶ ኬꬃይ ዋኒዲ ዶሜቲዳኮ ቆንጪሳናሳ፤ ጾሳ ኬꬃ ኬጺዳይ ሶሎሞኔ ጊዲኮካ ኮይሮ ጾሳ ኬꬃን ጎይኖ ዎጋ ኤሲዳይ ዳዊቴ ጊዳይሳ ኤሪሳናሳ። (13-29)

ሃ ማጻፋይ ኦይኪዳ ኩሜꬃ ቆፋ

ኣዳሜ ዛሬፔ ቢዲ ካዎ ሳኦሌ ጋካናስ 1፡1—9፡44

ሳኦሌ ሃይቆኔ ኢዛ ናይታ ሃይቆ 10፡1-14

ዳዊቲ ካዎቲዲ ዬሩሳላሜ ኦይꬅ 11፡1-9

ዳዊቴ ዎታዳራ ሚኖታ 11፡10—12፡40

ታቦታ ዬሩሳላሜ ኤፎ 13፡1—16፡43

ጾሳ ኬꬃ ኬጻናይ ሶሎሞኔ 17፡1-27

ዳዊቴ ዎታዳራታ ጾኖ 18፡1—20፡8

ዳዊቲ ዴራ ቆዲን ጋኪዳ ሃንቆ 21፡1-30

ጾሳ ኬꬃ ኬጻናስ ጊጌቴꬅ 22፡1—28፡21

ጾሳ ኬꬃ ኬጻናስ ኢሜቲዳ ኢሞታ 29፡1-20

ሶሎሞኔ ካዎቴꬅ 29፡21-25

ዳዊቴ ሃይቆ 29፡26-30

1

ኣዳሜፔ ቢዲ ኣብራሃሜ ጋካናስ ዲዛ ዬሌታ

(ሜꬌ 5፡1-32፤ 10፡1-32፤ 11፡10-26)

1 ኣዳሜይ ሴቴ ዬሊዴስ፤ ሴቴይ ሄኖሴ ዬሊዴስ፤ ሄኖሴይ ቃይናኔ ዬሊዴስ። 2 ቃይናኔይ ማላልኤሌ ዬሊዴስ፤ ማላልኤሌይ ያሬዴ ዬሊዴስ። 3 ያሬዴይ ሄኖኬ ዬሊዴስ፤ ሄኖኬይ ማቱሳላ ዬሊዴስ፤ ማቱሳላይ ላሜኬ ዬሊዴስ። 4 ላሜኬይ ኖሄ ዬሊዴስ፤ ኖሄይ ሴሜ፥ ካሜኔ ያፌቴ ዬሊዴስ።

5 ያፌቴይ፥ ጎሜሬ፥ ማጎጌ፥ ማዳዬ፥ ያዋኔ፥ ቱባሌ፥ ሜሼኬኔ ቲራሴ ጌቴቲዛ ኣቱማ ናይታ ዬሊዴስ። 6 ጎሜሬ ናይቲ ኣሽኬናዜ፥ ኤሬፋሲቴኔ ቶጋርማ። 7 ያዋኔ ናይቲ ኤሊሼ፥ ታርሴሴ፥ ኪቲሜኔ ኦሮዳሂሜ። 8 ካሜ ኣቱማ ናይቲ ኩሼ፥ ሚጺራይሜ፥ ፑጼኔ ካናኔ። 9 ኩሼ ናይቲ ሴባ፥ ሃዊላ፥ ሳባ፥ ኤራኢሜኔ ሳቢቴካ፤ ኤራኢሜ ኣቱማ ናይቲ ሳባኔ ዳዳኔ። 10 ኩሼይ ናሙሩዴ ዬሊዴስ፤ ናሙሩዴይካ ኣላሜ ቦላ ኤሬቲዳ ዎልቃማ ኦላንቻ ጊዲዴስ። 11 ሚጺራይሜይ ሉዲሜታ፥ ኣናሜታ፥ ላሃቤታ፥ ናፍቱሄታ፥ 12 ጳጺሮሴታ፥ ካሲሉሄታኔ ፊሊስጼሜ ዛሬታ ዬሊዳ ካፍቶሬታ ዬሊዴስ። 13 ካናኔይ ባይራ ና ሲዶናሲኔ ኢዛ ካሎ ሂቴስ ኣዋ፤ 14 ቃሴካ ካናኔይ ያቡሴታስ፥ ኣሞሬታስ፥ ጌርጌሴታስ፥ 15 ሂዌታስ፥ ኣርቄታስ፥ ሲኔታስ፥ 16 ኣርዋዴታስ፥ ጻማሬታሲኔ ሃማቴታስ ኣዋ።

17 ሴሜ ናይቲ፥ ኤላሜ፥ ኣሶሬ፥ ኣርፋኪሲዴ፥ ሉዴ፥ ኣራሜ፥ ኡጼ፥ ሁሌ፥ ጌቴሬኔ ሜሼኬ፤ 18 ኣርፋኪሲዴይ ሼላሄ ዬሊዴስ፤ ሼላሄይ ኤቦሬ ዬሊዴስ፤ 19 ኤቦሬይ ናምኡ ኣቱማ ናይታ ዬሊዴስ፤ ኢሶይ ዬሌቲዳ ዎዴ ሳኣይ ሻኬቲዳ ጊሻስ ኢዛ ሱንꬂ ፔሌጌ ጌቴቲዴስ፤ ናምኣንꬆዚ ዮቂጻኔ ጌቴቲዴስ። 20 ዮቂጻኔይ ኣልሞዳዴ፥ ሼሌፌ፥ ሃጻርማዌቴ፥ ዬራሄ 21 ሃዶራሜ፥ ኡዛሌ፥ ዲቂሌ 22 ኤባሌ፥ ኣቢማኤሌ፥ ሳባ፥ 23 ኦፊሬ፥ ሃዊላኔ ዮባቤ ዬሊዴስ፤ ሃይቲ ዉሪካ ዮቂጻኔ ናይታ።

24 ሴሜፔ ቢዲ ኣብራሃሜ ጋካናስ ዲዛ ዬሌታ ዛርኬይ ሃይሳፌ ካሊ ዲዛይታ ኦይኬስ፤ ኢስቲካ ሴሜ፥ ኣርፋኪሲዴ፥ ሼላሄ፥ 25 ኤቦሬ፥ ፔሌጌ፥ ኤራኤ፥ 26 ሳሩጌ፥ ናኮሬ፥ ታራኔ 27 ጉዬፔ ኣብራሃሜ ጌቴቲዳ ኣብራሜ።

ኣብራሃሜ ሶ ኣሳታ

(ሜꬌ 25፡12-16)

28 ኣብራሃሜይ ዪሳቃኔ ኢስማኤሌ ዬሊዴስ።

ኣጋራ ኣብራሃሜስ ዬሊዳ ናይታ

29-30 ኣብራሃሜይ ኣጋሪፔ ኢስማኤሌ ዬሊዴስ፤ ኢስማኤሌይ ዬሊዳ ባይራ ናዛ ሱንꬂ ኔባዮቴ ጊዲሺን ኢዛ ካሎቲ ቄዳሬ፥ ኣዲቢኤሌ፥ ሚቢሳሜ፥ ሚሺማኤ፥ ዱማ፥ ማሳ፥ ሃዳዴ፥ ቴማ፥ 31 ዪጹሬ፥ ናፊሻኔኔ ቄዲማ ጌቴቴቴስ።

ኬጹራይ ኣብራሃሜስ ዬሊዳ ናይታ

32 ኬጹራይ ኣብራሃሜስ ዬሊዳ ኡሱፑን ኣቱማ ናይቲ ዚሚራኔ፥ ዮቂሻኔ፥ ማዳ፥ ሚዲያኔ፥ ዪሺባቄኔ ሹሃ ጌቴቴቴስ። ዮቂሻኔይ ሳባኔ ዳዳኔ ጌቴቲዛ ናምኡ ኣቱማ ናይታ ዬሊዴስ። 33 ሚዲያኔይካ ኤፋ፥ ኤፌሬ፥ ሄኖኬ፥ ኣቢዳኤኔ ኤልዳኤ ጌቴቲዛ ኢቻሹ ኣቱማ ናይታ ዬሊዴስ፤ ሃይቲ ኡባይ ኬጹራ ዜሬꬃታ።

ኣብራሃሜይ ሳራፔ ዬሊዳ ዛሬታ

(ሜꬌ 36፡1-19)

34 ኣብራሃሜይ ሳራፔ ዪሳቃ ዬሊዴስ፤ ዪሳቂ ኤሳዌኔ ኢስራኤሌ ዬሊዴስ። 35 ኤሳዌይ ኤልፋዜ፥ ኤራኡኤሌ፥ ያኡሼ፥ ያኢላሜኔ ቆሬ ዬሊዴስ። 36 ኤልፋዜይ ቴማኔ፥ ኦማሬ፥ ጻፌ፥ ጋኢታሜ፥ ቄናዜ፥ ቴሚናኤኔ ኣማሌቄ ጌቴቲዛ ኣቱማ ናይታ ዬሊዴስ። 37 ኤራኡኤሌይ ናሃቴ፥ ዛራሄ፥ ሻማሃኔ ሚዛሄ ጌቴቲዛ ኣቱማ ናይታ ዬሊዴስ።

ኤዶሜን ኮይሮ ዴኢዳ ኣሳታ

(ሜꬌ 36፡20-30)

38 ኤዶሜን ኮይሮ ዴኢዳ ሴይሬ ኣቱማ ናይቲ ሎጻ፥ ሾባሌ፥ ጺባኦኔ፥ ኣና፥ ዲሾ፥ ኤጼሬኔ ዲሻኔ። 39 ሎጻኔ ኣቱማ ናይቲ ሆሬኔ ሆማሜ፤ ቴሚናኣ ሎጻኔስ ሚቾ። 40 ሾባሌ ኣቱማ ናይቲ ኣሊዋ፥ ማናሃቴ፥ ኤባሌ፥ ሼፌኔ ኦናሜ።

ጺባኦኔ ኣቱማ ናይቲ ኣያኔ ኣና። 41 ኣናይ ዲሾኔ ዬሊዴስ፤ ዲሾኔ ኣቱማ ናይቲ ሄምዳ፥ ኤሺባኔ፥ ዪቲራኔኔ ካራኔ። 42 ኤጼሬ ኣቱማ ናይቲ ቢሊሃኔ፥ ዛኢዋኔኔ ያቂኔ።

ዲሻኔ ኣቱማ ናይቲ ኡጼኔ ኣራኔ።

ኤዶሜ ዴሬ ካዎታ

(ሜꬌ 36፡31-43)

43 ኢስራኤሌን ኣይ ካዎይካ ካዎታናፔ ካሴ ኤዶሜ ቢታን ካዎቲዳ ካዎቲ ሃይሳፌ ካሊ ጻፌቲዳይታ።

ቢኦሬ ና ቤላይ ካዎቲዴስ፤ ኢዛ ካታማ ሱንꬃይ ዲናቤ።

44 ቤላይ ሃይቂን ኢዛፔ ካሊዲ ቦጺራ ዴሬ ኣስ ዛራሄ ና ዮባቤይ ካዎቲዴስ።

45 ዮባቤይ ሃይቂን ኢዛፔ ካሊዲ ቴማኔ ዴሬ ኣስ ሁሻሜይ ካዎቲዴስ።

46 ሁሻሜይ ሃይቂን ኢዛፔ ካሊዲ ሞኣቤ ዴሬን ሚዲያሜታ ጾኒዳ ባዳዴ ና ሃዳዴይ ካዎቲዴስ፤ ኢዛ ካታማያ ኣዊቴ ጌቴታዉስ።

47 ሃዳዴይ ሃይቂን ኢዛፔ ካሊዲ ማሲሬቄ ዴሬ ኣስ ሻኡሌይ ካዎቲዴስ።

48 ሻኡሌይ ሃይቂን ኢዛፔ ካሊዲ ኤፊራጺሴ ሻፋ ማታን ዲዛ ኤራሆቦቴ ዴሬ ኣስ ሳኦሊ ካዎቲዴስ። 49 ሳኦሊ ሃይቂን ኢዛፔ ካሊዲ ኣኪቦሬ ና ባኣሊ-ሃናኔይ ካዎቲዴስ።

50 ባኣሊ-ሃናኔይ ሃይቂን ኢዛፔ ካሊዲ ፓኡ ዴሬ ኣስ ሃዳዴይ ካዎቲዴስ፤ ኢዛ ማቼያካ ማሄጻቢኤላ ሜዛሃቤ ና ማጺሬዳ ቢዮ፤ ሄሳፌ ጉዬ ሃዳዴይ ሃይቂዴስ። 51 ኤዶሜን ኬሂ ኤሬቲዛ ሃላቃቲ ቴሚናኤ፥ ኣሊዋ፥ ዬቴቴ፥ 52 ኦሆሊባሜ፥ ኤላ፥ ፒኖኔ፥ 53 ቄናዜ፥ ቴማኔ፥ ሚቢዛሬ፥ 54 ማጊዲኤሌኔ ኢራሜ ጌቴቴቴስ።

2

ያቆቤ ናይታ

1 ያቆቤይ 12 ኣቱማ ናይታ ዬሊዴስ፤ ሄይቲካ ኦሮቤሌ፥ ሲሞና፥ ሌዌ፥ ዩሁዳ፥ ዪሳኮሬ፥ ዛቢሎኔ፥ 2 ዳኔ፥ ዮሴፌ፥ ቢኒያሜ፥ ኒፍታሌሜ፥ ጋዴኔ ኣሴሬ።

ዩሁዳ ናይታ

3 ዩሁዳይ ካናኔ ዴሬ ኣስ ሹኣ ቢይፔ ኤራ፥ ኦናኔኔ ሴላ ጌቴቲዛ ሄꬑ ኣቱማ ናይታ ዬሊዴስ፤ ኢዛስ ባይራ ናዚ ኤራይ ጎዳ ሲንꬃን ኢታ ኣስ ጊዲዳ ጊሻስ ጎዳይ ኢዛ ቦሻን ዎꬊዴስ። 4 ዩሁዳይካ ባ ናዛ ማቾ ቲኢማሪፔ ፓሬሴኔ ዛራሄ ጌቴቲዛ ናምኡ ኣቱማ ናይታ ዬሊዴስ፤ ዩሁዳይ ኢቻሽ ኣቱማ ናይታ ዬሊዴስ።

ፓሪሴ ኣቱማ ናይታ

5 ፓሬሴይካ ሄጺሮሜኔ ሃሙሌ ጌቴቲዛ ናምኡ ኣቱማ ናይታ ዬሊዴስ።

ዛራሄ ናይታ

6 ዛራሄይ ኢቻሹ ኣቱማ ናይታ ዬሊዴስ፤ ሄይቲካ ዚሚሬ፥ ኤታኔ ሄማኔ፥ ካልኮሌኔ ዳራ። 7 ዛራሄ ዜሬꬃፌ ጊዲዳ ካርሜ ና ኣካኔይ ጾሳስ ዱማቲዳ ዲኦ ሚሻፌ ካይሶቲዲ ቆቲዳ ጊሻስ ኢስራኤሌ ዴራ ቦላ ሜቶ ኤሂዴስ። * 8 ኤታኔይካ ኣዛሪያ ጌቴቲዛ ኢሲ ኣቱማ ና ዬሊዴስ።

9 ሄጺሮሜይ ሄꬑ ኣቱማ ናይታ ዬሊዴስ፤ ሄይቲካ ዬራሂምኤሌ፥ ኣራሜኔ ካሉቤ።

ካዎ ዳዊቴ ዬሌታ ዛርኬ

10 ኣራሜይ ኣሚናዳቤ ዬሊዴስ፤ ኣሚናዳቤይ ዩሁዳ ናይታስ ሃላቃ ጊዲዳ ኔኣሶኔ ዬሊዴስ። 11 ኔኣሶኔይ ሳላሞ ዬሊዴስ፤ ሳላሞይካ ቦኤዜ ዬሊዴስ። 12 ቦኤዜይ ኢዮቤዴ ዬሊዴስ፤ ኢዮቤዴይካ ኢሴዬ ዬሊዴስ።

ኢሴዬ ኣቱማ ናይታ

13 ኢሴዬ ባይራ ናዚ ኤልያቤ፤ ኤልያቤ ካሎቲ ኣቢናዳቤ፥ ሺምኣ፥ 14 ናቲናኤሌ፥ ኤራዴ፥ 15 ኦጼሜኔ ዳዊቴ። 16 ኢስታ ሚቼቲ ጹሪያኔ ኣቢጋሎ ጌቴቴቴስ፤ ጹሪያይ ኣቢሳዬ፥ ኢዮኣቤኔ ኣሳሄሌ ጌቴቲዛ ሄꬑ ኣቱማ ናይታ ዬላዱስ። 17 ኣቢጋላ ኢስማኤሌ ዜሬꬃፌ ጊዲዳ ዮቶሬስ ኣማሳ ጌቴቲዛ ኣቱማ ና ዬላዱስ።

ሄጺሮሜ ና ካሌቤ ዜሬꬃታ

18 ሄጺሮሜ ና ካሌቤይ ኣዙቦ ጌቴቲዛሮ ማቾ ኤኪዲ ዪርኣቶ ጌቴቲዛ ማጫ ና ዬሊዴስ፤ ዪርኣታካ ዬሼሬ፥ ሾባቤኔ ኣርዶኔ ጌቴቲዛ ሄꬑ ኣቱማ ናይታ ዬላዱስ። 19 ኣዙባ ሃይቂዳፔ ጉዬ ካሌቤይ ኤፍራቶ ማቾ ኤኪዲ ሁሬ ጌቴቲዛ ኣቱማ ና ዬሊዴስ። 20 ሁሬይካ ኡሬ ጌቴቲዛ ኣቱማ ና ዬሊዴስ፤ ኡሬይ ባስሊኤሌ ዬሊዴስ።

21 ሄጺሮሜይ ኢዛስ 60 ላይꬅ ኩሚሺን ጋላኣዴ ኣዋ ማኪሬ ናዮ ማቾ ኤኪዲ ሳጉቤ ዬሊዴስ። 22 ሳጉቤይካ ያኢሬ ዬሊዴስ፤ ያኢሬይ ጋላኣዴ ዴሬን ዲዛ 23 ካታማታ ኣይሴስ። 23 ጊዶ ኣቲን ጌሹሬይኔ ኣራሜይ ቄናቴኒኔ ኢዚ ሄራን ዲዛ 60 ቄሪ ካታማታኔ ያኢሬ ካታማታ ኦሊ ኦይኪዳ፤ ሄይቲ ኡባይካ ጋላኣዴ ኣዋ ማኪሬ ዜሬꬃታ። 24 ሄጺሮሜይ ካሌቤ ኤፍራታ ጌቴቲዛሶን ሃይቂዳፔ ጉዬ ኢዛ ማቻ ኣቢያይ ቴቁሄ ኣዋ ኣሺሁሬ ኢዛስ ዬላዱስ።

ሄጺሮሜ ና ዪራሂምኤሌ ዜሬꬃታ

25 ሄጺሮሜስ ባይራ ናዚ ዬራሂምኤሌይ 5 ኣቱማ ናይታ ዬሊዴስ፤ ሄይታፔ ባይራዚ ኤራማ፥ ኢዛ ካሎቲ ቡና፥ ኦሬ፥ ኦጼሜኔ ኣካያ ጌቴቴቴስ።

26 ዬራሂምኤሌስ ኣጻሮ ጌቴቲዛ ሃራ ማቻ ዳዉስ፤ ኢዛ ኦናሜ ኣዮ። 27 ዬራሂምኤሌስ ባይራ ና ኤራማይ ማጼ፥ ያሚኔኔ ኤቄሬ ጌቴቲዛ ኣቱማ ናይታ ዬሊዴስ።

28 ኦናሜይ ሻማዬኔ ያዳ ጌቴቲዛ ኣቱማ ናይታ ዬሊዴስ፤ ሻማዬይ ናዳቤኔ ኣቢሹሬ ጌቴቲዛ ኣቱማ ናይታ ዬሊዴስ።

29 ኣቢሹሬይካ ኣቢሃይሎ ጌቴቲዛሮ ማቾ ኤኪዲ ኣሂባኔኔ ሞሊዴ ዬሊዴስ። 30 ናዳቤይ ሴሌዴኔ ኣፋይሜ ዬሊዴስ፤ ሴሌዴይ ጊዲኮ ና ዬሎንታ ሃይቂዴስ።

31 ኣፋይሜይ ዩሺኤ ዬሊዴስ፤ ዩሺኤይ ሼሻኔ ዬሊዴስ፤ ሼሻኔይ ኣሂላዬ ዬሊዴስ። 32 ሻማዬ ኢሻ ያዳይ ዮቶሬኔ ዮናታኔ ዬሊዴስ፤ ዮቶሬይ ጊዲኮ ና ዬሎንታ ሃይቂዴስ። 33 ዮናታኔይ ፓሌቴኔ ዛዛ ጌቴቲዛ 2 ኣቱማ ናይታ ዬሊዴስ፤ ሄይቲ ዉሪካ ዬራሂምኤሌ ዜሬꬃታ። 34 ሼሻኔስ ማጫ ናይታፔ ኣቲን ሃራ ኣቱማ ናይ ዴና፤ ኢዛስ ኦꬂዛ ጊብጼ ዴሬ ኣስ ያራሃ ጌቴቲዛ ኦሳንቻይ ዴስ። 35 ሼሻኔይ ባ ማጫ ናዮ ያራሃስ ማቾ ጊዳና ማላ ኢሚዴስ፤ ኢዛካ ኢዛስ ኣታዬ ጌቴቲዛ ኣቱማ ና ዬላዱስ። 36 ኣታዬይ ናታኔ ዬሊዴስ፤ ናታኔይ ዛባዴ ዬሊዴስ፤ 37 ዛባዴይ ኤፊላሌ ዬሊዴስ፤ ኤፊላሌይ ኢዮቤዴ ዬሊዴስ፤ 38 ኢዮቤዴይ ኢዩ ዬሊዴስ፤ ኢዩይ ኣዛሪያሳ ዬሊዴስ፤ 39 ኣዛሪያሲ ሄሌጼ ዬሊዴስ፤ ሄሌጼይ ኤልኣሳ ዬሊዴስ፤ 40 ኤልኣሳይ ሲስማዬ ዬሊዴስ፤ ሲስማዬይ ሻሎሜ ዬሊዴስ፤ 41 ሻሎሜይ ዪቃሚያኔ ኤልሻማ ዬሊዴስ።

ሃንኮ ኣቲዳ ካሌቤ ዬሌታ ዛርኬታ

42 ዬራሂምኤሌ ኢሻ ካሌቤይ ባይራ ናዛ ሜሻ ዬሊዴስ፤ ሜሻይ ዚፌ ዬሊዴስ፤ ዚፌይ ማሬሻ ዬሊዴስ፤ ማሬሻይካ ኬብሮኔ ዬሊዴስ። 43 ኬብሮኔይካ ቆሬ፥ ታጱሄ፥ ኤሬቄሜኔ ሼማኤ ጌቴቲዛ ኣቱማ ናይታ ዬሊዴስ። 44 ሼማኤይካ ኤራሃሜ ዬሊዴስ፤ ኤራሃሜይ ኤሬቄሜ ዬሊዴስ፤ ኤሬቄሜይ ሻማዬ ዬሊዴስ። 45 ሻማዬይ ማኦኔ ዬሊዴስ፤ ማኦኔይካ ቤቲ-ጹሬ ዬሊዴስ።

46 ካሌቤስ ኤፎ ጌቴቲዛ ላጌꬆ ማቻ ዳዉስ፤ ካሌቤይ ኢዚፔ ካራኔ፥ ሞዛኔ ጋዛዜ ጌቴቲዛ ሃራ 3 ኣቱማ ናይታ ዬሊዴስ፤ ሃራኔይካ ጋዛዜ ጌቴቲዛ ሃራ ኣቱማ ና ዬሊዴስ።

47 ያሂዳይ ኤርጌሜ፥ ኢዮኣታሜ፥ ጌሻኔ፥ ፓሌጼ፥ ኤፋኔ ሻኣፌ ጌቴቲዛ ኣቱማ ናይታ ዬሊዴስ። 48 ካሌቤስ ማኢካ ጌቴቲዛ ላጌꬆ ማቻ ዳዉስ፤ ኢዛካ ሼቤሬኔ ቲሪሃና ጌቴቲዛ ኣቱማ ናይታ ዬላዱስ። 49 ቃሴካ ማኢካ ሻኣፌኔ ሻዋ ዬላዱስ፤ ሻኣፌይ ማዲማና ዬሊዴስ፤ ሻዋይ ማኪባኔኔ ጊቢኣ ዬሊዴስ። ካሌቤስ ኣኪሳ ጌቴቲዛ ማጫ ናይ ዳዉስ።

50 ካሌቤይ ዬሊዳ ሃራ ናይቲ ሃይሳፌ ካሊ ዲዛይታ፤ ካሌቤይ ኤፍራቲፔ ባይራ ናዛ ኡሬ ዬሊዴስ፤ ኡሬይ ቂሪያቴ-ዪኣሪሜ ኣዋ ሾባሌ። 51 ቤቴሊሄሜ ኣዋ ሳላሞኔ ቤቲ-ጋዴራ ኣዋ ሃሬፌ ዬሊዴስ።

52 ቂሪያቴ-ዪኣሪሜ ኣዋ ሾባሌ ዜሬꬃቲ፥ ሄሮሄቴኔ ማናሃቴ ቆሞታፔ ባጋታ። 53 ቃሴካ ቂሪያቴ-ዪኣሪሜ ዛርኬቲ ያቲሬታ፥ ፑቴታ፥ ሹማቴታ፥ ሚሺራታ፥ ጾራኣታኔ ኤሽታኦሌታ።

ሳልማ ዜሬꬃታ

54 ሳላሞ ናይቲ ቤቴሊሄሜ፥ ናጾፌታ፥ ኣጺሮታ፥ ቤት ኢዮኣቤ፥ ማናሃቴታፔ ባጋታኔ ሃጾሬታ። 55 ያቤጼ ካታማን ዲዛ ጻፊዛይታ ዛሬቲ ቃሴ ቲርኣታ፥ ሺምኣታኔ ሱኮቴ፤ ሃይቲ ኤሬካቤታ ኣዋ ሃማቴፔ ዬሌቲዳ ቄናዌታ።

3

ካዎ ዳዊቴ ናይታ ዛርኬ

1 ዳዊቲ ኬብሮኔን ዲሼ ዬሊዳ ኣቱማ ናይታ ሱንꬂ ሃይሳፌ ካሊ ዲዛይታ፤

ባይራ ና ኣሚኖኔ

ኢዝራኤሌ ዴሬ ማጫስ

ኣሂናሆምፔ ዬሊዴስ፤

ኢዛ ካሎ ዳኔላ

ቃርሜሎሴ ዴሬ ማጫስ

ኣቢጋሊፔ ዬሊዴስ።

2 ሄꬓንꬆዛ ኣቤሴሎሜ

ጌሹሬ ካዎ ታሊማዬ ና

ማኢኪፔ ዬሊዴስ።

ኦይዳንꬆዛ ኣዶኒያሳ

ሃጊቲፔ ዬሊዴስ።

3 ኢቻሻንꬆዛ ሻፋጺያ

ኣቢጻሊፔ ዬሊዴስ

ኡሱፑንꬆዛ ዪቲራሜ

ኤግሊፔ ዬሊዴስ።

4 ሃይቲ ኡሱፑናቲ ዳዊቲ ኬብሮኔን ላፑን ላይꬂኔ ባጋ ዴራ ኣይሲዛ ዎዴ ዬሌቲዳ፤ ዳዊቲ ዬሩሳላሜን 33 ላይꬅ ካዎቲዴስ። * 5 ኢዚ ሄን ዲሼ ዬሊዳ ኣቱማ ናይቲ ሃይሳፌ ካሊ ዲዛይታ፤

ኣምኤሌ ና ቤርሳቤሃ ሺምኣ፥ ሾባቤ፥ ናታኔኔ ሶሎሞኔ ጌቴቲዛ ኦይዱ ኣቱማ ናይታ ኢዛስ ዬላዱስ። *

6 ቃሴ ሃራ ኡዱፉን ኣቱማ ናይቲ ኢዛስ ዴቴስ፤ ሄይቲካ ኢያቤሄሬ፥ ኤልሱኤ፥ ኤልፋሌጼ 7 ኖጋሄ፥ ኔፌጌ፥ ናፊያ፥ 8 ኤልሻማ፥ ኤልኣዳኔ ኤልፋሌጼ ጌቴቲዛይታ። 9 ሄይታፔካ ሃራ ዳዊቲ ጋራዴታፔ ዬሊዳ ኣቱማ ናይቲ ዴቴስ፤ ኢስታስካ ቲኢማሮ ጌቴቲዛ ሚቻ ዳዉስ።

ካዎ ሶሎሞኔ ናይታ ዛርኬ

10 ካዎ ሶሎኖኔይ

ኤሮቢኣሜ ዬሊዴስ፤

ኤሮቢኣሜይ ኣቢያ ዬሊዴስ፤

ኣቢያይ ኣሳ ዬሊዴስ፤

ኣሳይ ኢዮሳፊጼ ዬሊዴስ፤

11 ኢዮሳፊጼይ ኢዮራሜ ዬሊዴስ፤

ኢዮራሜይ ኣካዚያሳ ዬሊዴስ፤

ኣካዚያሲ ኢዮኣሳ ዬሊዴስ፤

12 ኢዮኣሲ ኣማሲያሴ ዬሊዴስ፤

ኣማሲያሲ ኣዛሪያሴ ዬሊዴስ፤

ኣዛሪያሲ ኢዮኣታሜ ዬሊዴስ፤

13 ኢዮኣታሜይ ኣካዜ ዬሊዴስ፤

ኣካዜይ ሂዝቂያሳ ዬሊዴስ፤

ሂዝቂያሲ ሚናሴ ዬሊዴስ፤

14 ሚናሴይ ኣሞኔ ዬሊዴስ፤

ኣሞኔይ ኢዮሲያሳ ዬሊዴስ፥

15 ኢዮሲያሲ ኦይዱ

ኣቱማ ናይታ ዬሊዴስ፤

ባይራዚ ዮሃናኔ፥

ኢዛ ካሎቲ ኢዮኣቄሜ፥

ሴዴቂያሳኔ ሻሎሜ፤

16 ኢዮኣቄሜይ ኢኮኒያኔኔ

ሴዴቂያሳ ዬሊዴስ።

ካዎ ኢኮኒያኔ ናይታ ዛርኬ

17 ባቢሎኔ ዲኤቲ ቢዳ ኢኮኒያኔ ናይቲ ሳላቲያሌ፥ 18 ማሊክራሜ፥ ፓዳያ፥ ሼናጻሬ፥ ዪቃሚያ፥ ሆሻሜኔ ናዳቢያ ጌቴቲዛይታ። 19 ፓዳያይ ዜሩባቤሌኔ ሺምኤ ዬሊዴስ፤ ዜሩባቤሌይካ ማሹላሜ፥ ሃናኒያኔ ኢስታ ሚቾ ሻሎሚቶ ዬሊዴስ። 20 ቃሴካ ሃራ ኢቻሽ ኣቱማ ናይቲ ኢዛስ ዴቴስ፤ ሄይቲካ ሃሹቤ፥ ኦሄሌ፥ ባራካዬ፥ ሃሳዲያኔ ዮሻቢ-ሄሲዴ።

21 ሃናኒያይ ፓላጺያኔ ዬሻኢያ ጌቴቲዛ ናምኡ ኣቱማ ናይታ ዬሊዴስ፤ ዬሻኢያይካ ኤራፋያ ዬሊዴስ፤ ኤራፋያይ ኦርናኔ ዬሊዴስ፤ ኦርናኔይ ኣብዲዩ ዬሊዴስ፤ ኣብዲዩይ ሻካኒያ ዬሊዴስ። 22 ሻካኒያይካ ሻማኤ ዬሊዴስ፤ ሻማኤይ ሃጹሼ፥ ዪጊኣሌ፥ ባርያሄ፥ ናራያኔ ሳፋጼ ጌቴቲዛይታ 5 ኣቱማ ናይታ ዬሊዴስ፤ ሻካኒያ ዜሬꬃቲ ኩሜꬂ ኡሱፑና። 23 ናራያይ ኤልዮኤናዬ፥ ሂዝቂያሳኔ ኣዚርቃሜ ጌቴቲዛ 3 ኣቱማ ናይታ ዬሊዴስ። 24 ኤልዮኤናዬይ ሆዳዬ፥ ኤልያሼቤ፥ ፔላያ፥ ኣቁቤ፥ ዮሃናኔ፥ ዳላያኔ ኣናኔ ጌቴቲዛ 7 ኣቱማ ናይታ ዬሊዴስ።

4

ዩሁዳ ዬሌታ ዛርኬ

1 ዩሁዳ ዜሬꬃቲ ፓሬሴ፥ ሄጺሮሜ፥ ካርሜ፥ ሁሬኔ ሾባሌ። 2 ሾባሌይ ኤራኣዬ ዬሊዴስ፤ ኤራኣዬይካ ያሃቴ ዬሊዴስ፤ ያሃቴይካ ጾራኣታስ ኮይሮ ኣዋ ጊዲዳይታ ኣሁማዬኔ ላሃዴ ዬሊዴስ። 3-4 ሁሬይ ባ ኣዮ ኤፍራታስ ባይራ ና፤ ሁሬይ ቤቴሊሄሜ ዬሊዴስ፤ ኤጻሜ ኣቱማ ናይቲ ኢዝራኤሌ፥ ዩሺማኔ ዪዲባሼ፤ ኢስታስ ሚቻ ሃጺሌሊፖኖ ጌቴታዉስ፤ ፓኑኤሌይ ጋዶሬ ዬሊዴስ። ኤዜሬይ ሁሼ ዬሊዴስ፤ ሃይቲ ሁሬ ዛሬታ።

5 ቴቁሄ ኣዋ ኣሺሁሬስ ሄሎኔ ናኢሮ ጌቴቲዛ ናምኡ ማቼቲ ዴቴስ። 6 ኣሺሁሬይ ናኢሮ ጌቴቲዛ ባ ማቼይፌ ኣሁዛሜ፥ ሄፌሬ፥ ቴሜናኔ ኣሃሺታሬ ጌቴቲዛ ኣቱማ ናይታ ዬሊዴስ። 7 ቃሴካ ሄሊፔ ጼሬቴ፥ ጾሃሬ፥ ኤቲናኔ ቆጼ ዬሊዴስ። 8 ሃቆጼይ ኣኑቤ፥ ጾባቤኔ ሃሩሜ ና ኣሃርሄሌ ዜሬꬃታስ ኣዋ።

9 ያቤጼይ ባ ኢሻታ ጊዶን ኬሂ ቦንቼቲዳ ኣስ ጊዲዴስ፤ ኢዛ ኣያ፥ «ታኒ ኢታ ሚጻን ዬሊዳይሳ» ጋሼ ኢዛ፥ «ያቤጼ» ጋ ሱንꬃዱስ። 10 ያቤጼይካ፥ «ኣቤት ጎዳዉ! ኔ ታና ኣንጃ፤ ኔ ታ ዴራ ኣሳ፤ ኔ ኩሼይ ታናራ ዴኦ፤ ታና ሜቶፔኔ ቆሆፔ ኣሻ» ጊዲ ኢስራኤሌ ጾሳ ዎሲዴስ፤ ጾሲካ ኢዚ ዎሲዳይሳ ኢዛስ ኢሚዴስ።

ሃራ ኣሳታ ዬሌታ ዛርኬ

11 ሹሃሃ ኢሻ ካሉቤይ ማሂሬ ዬሊዴስ፤ ማሂሬይ ኤሽቶኔ ዬሊዴስ። 12 ኤሽቶኔይ ቤቲ-ራፋ፥ ፋሳሄኔ ኢር-ናሃሼ ኣዋ ታሂና ጌቴቲዛ ኣቱማ ናይታ ዬሊዴስ፤ ታሂናይ ናኣሼ ጌቴቲዛ ካታማ ኤሲዴስ፤ ሄይታ ዜሬꬃቲ ካሴ ኣራካ ጌቴቲዛ ዴሬን ዴቴስ።

13 ቃናዜይ ኦቲንኤሌኔ ሳራያ ጌቴቲዛ ናምኡ ኣቱማ ናይታ ዬሊዴስ፤ ኦቲንኤሌይካ ሃታቴኔ ማኦኖታዬ ጌቴቲዛ ናምኡ ኣቱማ ናይታ ዬሊዴስ።

14 ማኦኖታዬይ ኦፊራ ዬሊዴስ።

ሳራያይካ ኩሼ ሂላንቻቲ ዲዛ ጌሃሪሺሞ ጌቴቲዛ ካታማዮ ኤሲዳ ኢዮኣቤ ዬሊዴስ።

15 ዮፊኔ ና ካሌቤይ ኢሮ፥ ኤላኔ ናኤማ ጌቴቲዛ ኣቱማ ናይታ ዬሊዴስ፤ ኤላይ ቄናዜ ዬሊዴስ።

16 ዩሃሌልኤሌይ ዚፌ፥ ዚፋ፥ ቲሪያኔ ኣሳርኤሌ ጌቴቲዛ ኣቱማ ናይታ ዬሊዴስ። 17 ኤዚራይ ዮቶሬ፥ ሜሬዴ፥ ኤፌሬኔ ያሎኔ ዬሊዴስ፤ ሜሬዴይ ጊብጼ ካዎ ናዮ ቢትዮ ማቾ ኤኪዲ ማራሞ ጌቴቲዛ ማጫ ናዮ፥ ሻማዬኔ ኤሽታሞኣ ኣዋ ዪሺባ ዬሊዴስ። 18 ሜሬዴይ ጋዶሬ ኣዋ ያሬዴ፥ ሶኮ ኣዋ ሄቤሬ፥ ዛኖሄ ኣዋ ዪቁቲኤሌ ኣይሁዳ ዴሬ ማጫሳይፌ ዬሊዴስ፤ ሄይቲካ ጊብጼ ካዎ ናዮ ቢትያ ሜሬዴስ ዬሊዳ ዛሬታ።

19 ሆዲያይ ናሃሞ ሚቾ ኤኪዴስ፤ ኢዛ ጋሪሚቴ ዴሬ ኣስ ቂኢላ ኣዋኔ ማኢካቴ ዴሬ ኣስ ኤሽታሞኣ ኣዋ ዬላዱስ።

20 ሺሞኒ ኣሚኖኔ፥ ኤራኔ፥ ቤኒ-ሃናኔኔ ቲሎኔ ዬሊዴስ፤

ዪሺኤይ ዞሄቴኔ ቤኒ-ዞሄቴ ዬሊዴስ።

ሴላ ናይታ ዛርኬ

21 ዩሁዳ ና ሴላ ዛሬቲ ሌካ ኣዋ ኤራ፥ ማሬሻ ኣዋ ላዳኔ ቤቲ-ኣሺቤኣ ካታማን ዴኢዛ ላይኖ ዳዲዛይታ ቆሞታስ ኣዋ።

22 ሃራቲ ቃሴ ዮቂሜ፥ ኢዮኣሳ፥ ያሹቢሊሄሜ፥ ሞኣቤ ቢታ ሃሪዳ ሳራፋኔ ኮዜቤ ካታማ ኣሳታ፤ (ሃ ዬሌታታ ታሪኬ ማዝጋባይ ቤኒሶፌ ዴስ።) 23 ኢስቲ ካዎ ኬꬃ ኦሶስ ኡርቃ ሜꬊዛይታ ጊዲዲ ካሴ ናጻሜኔ ጋዴሬ ጌቴቲዛ ካታማታን ዴኢዳ።

ሲሞና ናይታ ዛርኬ

24 ሲሞኒ ናሙኤሌ፥ ያሚኔ፥ ያሪቤ፥ ዛራሄኔ ሻኡሌ ዬሊዴስ። 25 ሻኡሌይካ ሻሎሜ ዬሊዴስ፤ ሻሎሜይ ሚቢሳሜ ዬሊዴስ፤ ሚቢሳሜይ ሚሺማኤ ዬሊዴስ። 26 ሚሺማኤይ ሃሙኤሌ ዬሊዴስ፤ ሃሙኤሌይ ዛኩሬ ዬሊዴስ፤ ዛኩሬይ ሺምኤ ዬሊዴስ፤

27 ሺምኤይ ታማኔ ኡሱፑን ኣቱማ ናይታኔ ኡሱፑን ማጫ ናይታ ዬሊዴስ፤ ኢዛ ኢሻቲ ጊዲኮ ዳሮ ናይታ ዬሊቤቴና፤ ሄሳ ጊሻስ ሲሞና ዛርኬቲ ዩሁዳ ዛርኬታ ማላ ዳሪቤቴና።

28 ሲሞና ዛሬቲ ቤርሳቤሄ ካታማኒኔ ሞላዴ፥ ሃጻሬ-ሹኣሌ፥ 29 ቢሊሃ፥ ኤጼሜ፥ ቶላዴ፥ 30 ባቱኤሌ፥ ሆርማ፥ ጺጊላጌ፥ 31 ቤቲ-ማርካቦቴ፥ ሃጻሬ-ሱሲሜ፥ ቤቲ-ባሬኔ ሻኢራይሜ ካታማታን ዴኢዳ፤ ዳዊቲ ካዎታና ጋካናስ ሄይቲ ኢስታ ካታማታ ጊዲዳ። 32 ቃሴ ኢስታ ሞꬃቲ ኤጻሜ፥ ኣዪኔ፥ ኣርሞኔ፥ ቶኬኔኔ ኣሻኔ፤ ኢስቲ ሙሌራ ኢቻሽ ካታማታ። 33 ባኣላ ጋካናስ ሃ ካታማታ ዩሾን ዲዛ ሞꬃቲ ኡባይ ኢስታ ቦላ ጉጄቴቴስ፤ ሄይቲ ኢስቲ ዴኢዳሶሆታኔ ኢስታ ዬሌታታ ማራን ማዝጋባን ጻፊ ኦይኪዳ። *

34 ሲሞና ዛሬታ ሃላቃቲ ሃይሳፌ ካሊ ጻፌቲዳይታ፤ ኢስቲካ ማሾባቤ፥ ያምላኬ፥ ኣማሲያሴ ና ዮሻ፥ 35 ኢዩኤሌ፥ ዮሺቢያ ና ኢዩ፥ (ሳራያ ና ዮሺቢያ፥ ኣሳኤሌ ና ሳራያ፥) 36 ኤልዮኤናዬ፥ ያኮቤ፥ ሾሃያ፥ ኣሳያ፥ ኣዲኤሌ፥ ያሺምኤሌ፥ ባናያኔ ዚዛ።

37 ዚዛይ ሺፍኣ ና፥ ሺፍኣይ ኣሎኔ ና፥ ኣሎኔይ ዬዳያ ና፥ ዬዳያይ ሺሚሬ ና፥ ሺሚሬይ ሻማኤ ና።

38 ሃይሳፌ ቦላን ጻፌቲዳ ኣሳቲ ባንታ ዛርኬታስ ዛርኬታስ ኮራፒኔታ፤ ኢስታሶ ኣሳታ ዜሬꬂ ኬሂፔ ጮራቲ ጮራቲ ቢዴስ። 39 ኢስቲ ባንታ ሜሄታስ ሄንꬃሶሆ ኮያናስ ጋዶሬ ጌሊዛሶ ማታን ዲዛ ሾባፌ ኣርሼይ ሞኪዛ ባጋራ ዲዛሶታ ጋካናስ ቢዳ። 40 ኢስቲ ሄን ኬሂፔ ኣራዳኔ ሎኦ ሄንꬃሶሆ ዴሚዳ፤ ሄ ቢታያ ዎፓይኔ ሳሮይ ኩሚዳ ኣሆ ቢታ፤ ካሴ ሄን ካሜ ዜሬꬃቲ ዴቴስ።

41 ሃይሳፌ ቦላራ ኢስታ ሱንꬃይ ጻፌቲዳ ሲሞና ዛሬቲ ዩሁዳ ካዎ ሂዝቂያሳ ዎዴ ጋዶሬ ቢታ ቢዲ ሄን ዲዛ ካሜ ዜሬꬃታኔ ማኡኔ ኣሳታ ኦሊዲ ꬋይሲዳይታ፤ ሂስቲዲ ሄ ቢታን ኢስታ ሜሄታስ ሄሚዛሶሆይ ዲዛ ጊሻስ ሲሞና ዛሬቲ ሃች ጋካናስ ሄን ኡቲዳ። 42 ሲሞና ዛሬታፔ 500 ኣሳቲ ሴይሬ ዙማኮ ቢዳ፤ ኢስታ ሃላቃቲ ፓላጺያ፥ ናራያ፥ ኤራፋያኔ ኡዚኤሌ፤ ሄይታንቲ ዪሺኤ ናይታ። 43 ካሴ ባቃቲ ኣቲዳ ኣማሌቄ ኣሳታ ሲሞና ዛሬቲ ꬋይሲዳ፤ ኢስቲ ሃች ጋካናስ ሄ ቢታን ዴቴስ።

5

ኦሮቤሌ ናይታ ዛርኬ

1 ያቆቤስ ኮይሮ ባይራ ና ኦሮቤሌ ዜሬꬃቲ ሃይሳፌ ካሊ ዲዛይታ፤ ኦሮቤሌይ ባ ኣዋ ሂጻ ቱኒሲዳ ጊሻስ ኢዛ ባይራቴꬃ ማታይ ዮሴፌ ዜሬꬃታስ ኢሜቲዴስ፤ ሄሳፌ ዴንዶይሳን ኢዛ ዜሬꬃቲ ባይራቴꬃ ማራን ጻፌቲቤቴና። * 2 ባይራቴꬃ ማታይ ዮሴፌ ዜሬꬃታስ ኢሜቲኮካ ዩሁዳይ ባ ኢሻታ ጊዶን ሚኖ ጊዲዳ ጊሻስ ዴሬ ኣይሲዛዴይ ኢዛ ዜሬꬃፌ ኬዚዴስ። * 3 ያቆቤስ ባይራ ና ኦሮቤሌ ኣቱማ ናይቲ ሄኖኬ፥ ፓሉ፥ ሄጺሮሜኔ ካርሜ ጌቴቲዛይታ።

4 ኢዩኤሌ ናይ ሻማኤ፥ ሻማኤ ናይ ጎጌ፥ ጎጌ ናይ ሺምኤ፥ 5 ሺምኤ ናይ ሚኪያሳ፥ ሚኪያሳ ናይ ኤራኣዬ፥ ኤራኣዬ ናይ ባኣሌ፥ 6 ባኣሌ ናይ ቤኤራ። ኦሮቤሌ ቆሞስ ኮራፒኔ ጊዲዳ ቤኤራ ኣሶሬ ካዎ ቴሊጌሊቴሊፌሊሶሬይ ዲኢ ኤኪ ቢዴስ። *

7 ባኤራ ዛሬቲ ባንታ ዬሌታ ማዝጋባን ጻፌቲዳ ኦሮቤሌ ዜሬꬃታ ሃላቃቲ ዪኢኤሌ፥ ዛካራሳኔ ቤላ። 8 ቤላይ ኣዛዛ ና፤ ኣዛዚ ሼማኤ ና፤ ሼማኤይ ኢዩኤሌ ና፤ ኢዩኤሌ ዛሬቲ ኣሮኤሬፔ ቢዲ ኔቦኔ ባኣሊ-ሜኦኔ ጋካናስ ዱንካኒ ኡቲዳ።

9 ኦሮቤሌ ዛሬታ ሜሄይ ጋላኣዴን ጮራቲዳ ጊሻስ ኢስቲ ሄፔ ኣርሼይ ሞኪዛ ባጋን ዲዛ ኤፊራጺሴ ሻፋፔ ቢዲ ባዛስ ጋጻ ጋካናስ ዱንካኒ ኡቲዳ። 10 ሳኦሌ ካዎቴꬃ ላይꬃን ኣጋሪ ዛሬቲ ኦሮቤሌ ዛሬታራ ኦሌቲን ኦሮቤሌ ዛሬቲ ጾኒዳ፤ ሂስቲዲ ጋላኣዴፔ ኣርሼይ ሞኪዛ ባጋራ ዲዛ ኣጋሪ ዛሬታ ቢታን ዱንካኒ ኡቲዳ።

ጋዴ ናይታ ዛርኬ

11 ጋዴ ዛሬቲ ኦሮቤሌ ዛሬታፔ ፑዴሃ ባጋራ ቢዲ ሳላካ ጋካናስ ዲዛ ባሳኔ ቢታን ዱንካኒ ኡቲዳ። 12 ኮይሮ ዜሬꬃታ ሃላቃይ ኢዩኤሌ፤ ናምኣንꬆ ዜሬꬃታ ሃላቃይ ሻፋሜ፤ ቃሴካ ባሳኔን ዱንካኒ ኡቲዳይታ ሃላቃይ ያኢናዬኔ ሳፋጼ። 13 ሃንኮ ኣቲዳ ላፑን ዛርኬታ ሃላቃቲ፥ ሚካኤሌ፥ ማሹላሜ፥ ሼባኤ፥ ዮራዬ፥ ዪካኔ፥ ዚኣኔ ኤቦሬ። 14 ሃይቲ ኣቢኤሌ ናይቲ ቡዜ ዛሬታ፤ ቡዜይ ያሂዳ ዬሊዴስ፤ ያሂዳይ ዬሺሻዬ ዬሊዴስ፤ ዬሺሻዬይ ሚካኤሌ ዬሊዴስ፤ ሚካኤሌይ ጋላኣዴ ዬሊዴስ፤ ጋላኣዴይ ያሮሃ ዬሊዴስ፤ ያሮሃይ ሁሬ ዬሊዴስ፤ ሁሬይ ኣቢሃይሌ ዬሊዴስ። 15 ኢስታ ዛርኬታ ሃላቃይ ጉኔ ናዛ ኣቢኤሌ ና ኣሂ። 16 ሃይቲ ዉሪካ ባሳኔኒኔ ጋላኣዴን ሄ ዴሬ ካታማታኒኔ ላሻሮኔ ቢታ ሜሄ ሄሚዛሶሆ ኡባን ዱንካኒ ኡቲዳ። 17 ሃይታ ኡባታ ዜሬꬃቲ ዩሁዳ ካዎ ኢዮኣታሜ ዎዴኒኔ ኢስራኤሌ ካዎ ኢዮርባኣሜ ዎዴ ዛሬታ ማዝጋባን ጻፌቲዳ።

ዮርዳኖሴ ሻፋፔ ኣርሼይ ሞኪዛ ባጋራ ኡቲዳ ቆሞታ

18 ኦሮቤሌሲ፥ ጋዴ ቆሞታሲኔ ሚናሴ ቆሞፌ ባጋታስ 44,760 ሚኖ ኦላንቻቲ ዴቴስ፤ ኢስቲካ ጎንዳሌ ኦይꬅ፥ ማሻ ኦይꬂኔ ዎንዳፌን ኦሌቴꬅ ኤሪዛ ሚኖ ኦላንቻታ። 19 ሄይቲካ ኣጋሬታራ፥ ዪጹሬታራ፥ ናፊሻኔራኔ ናዳቤ ዴሬ ኣሳራ ኦሌታናስ ዎራጂዳ። 20 ባ ኣማኖ ጾሳ ቦላ ዬጊዲ ኢዚ ኢስታ ማዳና ማላ ጾሳ ዎሲዳ። ጾሲካ ኢስታ ዎሳ ሲዪዲ ኣጋሬታኔ ኢስታራ ዲዛ ሃራታ ኢስታ ኩሼን ኣꬂ ኢሚዴስ። 21 ኢስቲ ባንታ ሞርኬታ ኩሼፔ 50,000 ጋሜላ፥ 250,000 ዶርሲኔ 2,000 ሃሬታ ዲኢዳ፤ ሄሳꬆካ 100,000 ኣስ ዲኢ ኤኪዳ። 22 ኦላዚ ጾሳፌ ጊዲዳ ጊሻስ ዳሮቲ ሃይቂዳ፤ ጾኒዳይቲ ጉዬፔ ዲኤቴꬃ ላይꬂ ዉራና ጋካናስ ሄ ኣሳታ ሶን ኡቲዳ።

ኣርሼይ ሞኪዛ ባጋራ ዲዛ ሚናሴ ቆሞታ

23 ሚናሴ ቆሞታፔ ባጋ ዛሬቲ ባሳኔፔ ዶሚዲ ባኣሊ-ሄርሞኔ፥ ሳኒሬኔ ሄርሞኔ ዙማ ጋካናስ ዲዛ ዴሬን ዱንካኒ ኡቲዳ፤ ኢስቲ ሄን ጮራቲ ጮራቲ ቢዳ። 24 ኢስታ ዛርኬታ ሃላቃቲ ኤፌሬ፥ ዪሺኤ፥ ኤልኤሌ፥ ኣዛሪኤሌ፥ ኤርማሳ፥ ሆዳዬኔ ያሂዳኤሌ፤ ሄይቲ ዉሪካ ባ ዛርኬን ዛርኬን ኤሬቲዳ ኣሳታ፥ ሃላቃታኔ ኦላ ቃራታ።

25 ጊዶ ኣቲን ኢስቲ ባንታ ኣዋታ ጾሳስ ኣማኔቲቤቴና፤ ጾሲ ኢስታ ሲንꬃፌ ꬋይሲዳ ሄ ቢታ ኣሳቲ ጎይኒዛ ኤቃ ጾሳታስ ጎይኖን ላይማቲዳ። 26 ሄሳ ጊሻስ ኢስራኤሌ ጾሳይ ኣሶሬ ካዎ ፑሌ ዎይኮ ቴሊጌሊቴሊፌሊሶሬ ዴንꬄꬂዲ ኦሮቤሌ ቆሞታ፥ ጋዴ ቆሞታኔ ሚናሴ ቆሞታፔ ባጋ ዲኢ ኤፋና ማላ ኦꬂዴስ፤ ኢዚ ሄይታንታ ኣላሄ፥ ሃቦሬ፥ ሃራኔ ጎዛኔ ሻፋ ሄራን ዴኣና ማላ ኦꬂዴስ፤ ኢስቲ ሃች ጋካናስ ሄን ዴቴስ። *

6

ሌዌ ናይታ ዛርኬ

1 ሌዌ ናይቲ ጌርሾኔ፥ ቃኣቴኔ ሜራሬ።

2 ቃኣቴ ናይቲ

ኣሚራሜ፥ ዪጺሃሬ፥

ኬብሮኔኔ ኡዚኤሌ።

3 ኣሚራሜ ናይቲ ኣሮኔ፥

ሙሴኔ ማራሞ።

ኣሮኔ ኣቱማ ናይቲ

ናዳቤ፥ ኣቢሁ፥

ኤልኤዜሬኔ ኢታማሬ።

4 ኤልኤዜሬይ ፊኒሃሴ ዬሊዴስ፤

ፊኒሃሲ ኣቢሹኣ ዬሊዴስ፤

5 ኣቢሹኣይ ቡቃ ዬሊዴስ፤

ቡቃይ ኡዜ ዬሊዴስ፤

6 ኡዜይ ዛራሂያ ዬሊዴስ፤

ዛራሂያይ ማራዮቴ ዬሊዴስ፤

7 ማራዮቴይ ኣማሪያ ዬሊዴስ፤

ኣማሪያይ ኣሂጹቤ ዬሊዴስ፤

8 ኣሂጹቤይ ሳዶቄ ዬሊዴስ፤

ሳዶቄይ ኣኪማሴ ዬሊዴስ፤

9 ኣኪማሲ ኣዛሪያሴ ዬሊዴስ፤

ኣዛሪያሲ ዮሃናኔ ዬሊዴስ፤

10 ዮሃናኔይ ኣዛሪያሴ ዬሊዴስ፤

ኣዛሪያሲ ካዎ ሶሎሞኔይ

ዬሩሳላሜን ኬጺሲዳ

ጾሳ ኬꬃን

ቄሴቴꬃን ኦꬂዴስ።

11 ኣዛሪያሲ ኣማሪያ ዬሊዴስ፤

ኣማሪያይ ኣሂጹቤ ዬሊዴስ፤

12 ኣሂጹቤይ ሳዶቄ ዬሊዴስ፤

ሳዶቄይ ሻሎሜ ዬሊዴስ፤

13 ሻሎሜይ ኪልቂያሳ ዬሊዴስ፤

ኪልቂያሲ ኣዛሪያሴ ዬሊዴስ፤

14 ኣዛሪያሲ ሳራያ ዬሊዴስ፤

ሳራያይ ኢዮሳዶቄ ዬሊዴስ።

15 ጎዳይ ዩሁዳ ኣሳኔ

ዬሩሳላሜ ኣሳ

ናቡካዳናጾሬን ዲኢሲዳ ዎዴ

ኢዮሳዶቄይካ ኢስታራ

ዲኤቲ ቢዴስ።

16 ሌዌ ኣቱማ ናይቲ ጌርሾኔ፥

ቃኣቴኔ ሜራሬ።

17 ጌርሾኔ ናይቲ

ሊቢናኔ ሺምኤ፤

18 ቃኣቴ ናይቲ

ኣሚራሜ፥ ዪጺሃሬ፥

ኬብሮኔኔ ኡዚኤሌ፤

19 ሜራሬ ናይቲ ማሂሌኔ ሙሼ፤ ባንታ ኣዋ ኬꬃን ኬꬃን ጻፌቲዳ ሌዌ ዛርኬቲ ሃይሳፌ ካሊ ዲዛይታ፤ *

20 ጌርሾኔ ዜሬꬃታ፤

ጌርሾኔይ ሊቢና ዬሊዴስ፤

ሊቢናይ ያሃቴ ዬሊዴስ፤

ያሃቴይ ዚማ ዬሊዴስ፤

21 ዚማይ ዮኣሃ ዬሊዴስ፤

ዮኣሂ ኢዶ ዬሊዴስ፤

ኢዶይ ዛራሄ ዬሊዴስ፤

ዛራሄይ ዬኣቲሬ ዬሊዴስ፤

22 ቃኣቴ ዜሬꬃታ፤

ቃኣቴይ ኣሚናዳቤ ዬሊዴስ፤

ኣሚናዳቤይ ቆሬ ዬሊዴስ፤

ቆሬይ ኣሲሬ ዬሊዴስ፤

23 ኣሲሬይ ሂልቃና ዬሊዴስ፤

ሂልቃናይ ኣቢያሳፌ ዬሊዴስ፤

ኣቢያሳፌይ ኣሲሬ ዬሊዴስ፤

24 ኣሲሬይ ታሃቴ ዬሊዴስ፤

ታሃቴይ ኡርኤሌ ዬሊዴስ፤

ኡርኤሌይ ኦዚያ ዬሊዴስ፤

ኦዚያይ ሳኦሌ ዬሊዴስ።

25 ሂልቃና ዜሬꬃታ፤

ሂልቃናይ ኣማሳዬኔ

ኣሂሞቴ ዬሊዴስ፤

26 ኣሂሞቴይ ሂልቃና ዬሊዴስ፤

ሂልቃናይ ጾፋዬ ዬሊዴስ፤

ጾፋዬይ ናሃቴ ዬሊዴስ፤

27 ናሃቴይ ኤልያቤ ዬሊዴስ፤

ኤልያቤይ ዪሮሃሜ ዬሊዴስ፤

ዪሮሃሜይ ሂልቃና ዬሊዴስ።

28 ሳሜሊ ናምኡ

ኣቱማ ናይታ ዬሊዴስ፤

ባይራዚ ኢዩኤሌ፤

ኢዛ ካሎዚ ኣቢያ።

29 ሜራሬ ዜሬꬃታ፤

ሜራሬይ ማሂሌ ዬሊዴስ፤

ማሂሌይ ሊቢና ዬሊዴስ፤

ሊቢናይ ሺምኤ ዬሊዴስ፤

ሺምኤይ ኡዛሄ ዬሊዴስ፤

30 ኡዛሄይ ሺምኣ ዬሊዴስ፤

ሺምኣይ ሃጊያ ዬሊዴስ፤

ሃጊያይ ኣሳያ ዬሊዴስ።

ጾሳ ኬꬃን ዬጺዛይታ

31 ዳዊቲ ጫቆ ቃላ ታቦታ ዬሩሳላሜ ኤሂዳፔ ጉዬ ጎዳ ጾሳ ኬꬃን ዬꬃ ዬጺዛይታስ ሃላቃታ ሹሚዴስ። 32 ካዎ ሶሎሞኔይ ዬሩሳላሜን ጎዳ ጾሳ ኬꬃ ኬጻናሼ ጋካናዉ ጋይቶቴꬃ ዱንካኔ ፔንጌን ዬꬃ ዬጺሼ ጋምኢዳ፤ ባስ ኢሜቲዳ ኦሶ ማራን ማራን ኦꬂ ፖሊሼ ዴኢዳ።

33 ባንታ ናይታራ ኢሲፌ ዬጺዛይቲ ሃይሳፌ ካሊ ጻፌቲዳይታ፤

ቃኣቴ ዛርኬታፔ ዬጺዛይ ሄማኔ፤

ሄማኔይ ኢዩኤሌ ና፤

ኢዩኤሌይ ሳሜላ ና፤

34 ሳሜሊ ሂልቃና ና፤

ሂልቃናይ ዪሮሃሜ ና፤

ዪሮሃሜይ ኤልኤሌ ና፤

ኤልኤሌይ ቶሃ ና፤

35 ቶሂ ዙፌ ና፤

ዙፌይ ሂልቃና ና፤

ሂልቃናይ ማሃቴ ና፤

ማሃቲ ኣማሳዬ ና፤

36 ኣማሳዬይ ሂልቃና ና፤

ሂልቃናይ ኢዩኤሌ ና፤

ኢዩኤሌይ ኣዛሪያሴ ና፤

ኣዛሪያሲ ሶፎናሳ ና፤

37 ሶፎናሲ ታሃቴ ና፤

ታሃቴይ ኣሲሬ ና፤

ኣሲሬይ ኣቢያሳፌ ና፤

ኣቢያሳፊ ቆሬ ና፤

38 ቆሬይ ዪጺሃሬ ና፤

ዪጺሃሬይ ቃኣቴ ና፤

ቃኣቴይ ሌዌ ና፤

ሌዌይ ኢስራኤሌ ና።

39 ኤማኔ ዳቦ ኣሳፌይ ኢዛስ ኡሻቻ ባጋራ ኤቂዲ ኦꬄስ፤

ኣሳፌይ ባራካዬ ና፤

ባራካዬይ ሺምኣ ና፤

40 ሺምኣይ ሚካኤሌ ና፤

ሚካኤሌይ ባኣሴያ ና፤

ባኣሴያይ ማልኪያ ና፤

41 ማልኪያይ ኤታኔ ና፤

ኤታኔይ ዛራሄ ና፤

ዛራሄይ ኣዳያ ና፤

42 ኣዳያይ ኤታኔ ና፤

ኤታኔይ ዚማ ና፤

ዚማይ ሺምኤ ና፤

43 ሺምኣይ ያሃቴ ና፤

ያሃቴይ ጌርሾሜ ና፤

ጌርሾሜይ ሌዌ ና።

44 ኢስታስ ሃዲርሳ ባጋራ ኢስታ ዳቦ ሜራሬ ዛርኬቲ ኤቄቴስ፤

ኤታኔይ ቂሻ ና፤

ቂሺ ኣቢዴ ና፤

ኣብዴይ ማሉኬ ና፤

45 ማሉኬይ ሃሻቢያ ና፤

ሃሻቢያይ ኣማሲያሳ ና፤

ኣማሲያሲ ኪልቂያሳ ና፤

46 ኪልቂያሲ ኣሞዜ ና፤

ኣሞዜይ ባኔ ና፤

ባኔይ ሼሜሬ ና፤

47 ሼሜሬይ ማሂሌ ና፤

ማሂሌይ ሙሼ ና፤

ሙሼይ ሜራሬ ና፤

ሜራሬይ ሌዌ ና።

48 ኢስታስ ኢሻንታ ጊዲዳ ሃንኮ ሌዌ ቆሞቲ ጾሳ ኬꬃን ጋይቶቴꬃ ዱንካኔን ኦሴቲዛ ሃራ ኦሶ ኡባስ ዶሬቲዳ።

ኣሮኔ ናይታ ዛርኬ

49 ኣሮኔይኔ ኢዛ ናይቲ ጊዲኮ ጾሳ ኣይሌ ሙሴይ ኣዛዚዳ ማላ ኢስራኤሌ ዴራ ናጋራ ዉርሳናስ ኡባፌ ዱማቲዳ ጊዶ ቆልኣን ኦሴቲዛ ኦሶታ ኡባስ፥ ያርሾ ያርሺዛሶዛ ቦላ ጹጌቲዛ ያርሾ ያርሻናሲኔ ኤጻኔ ጩዋሲ ያርሺዛሶዛ ቦላ ኤጻኔ ጩዋሳናስ ኢስታስ ኣዋቴꬂ ኢሜቲዴስ። 50 ኣሮኔ ናይታ ዛርኬቲ ሃይሳፌ ካሊ ጻፌቲዳይታ፤

ኣሮኔ ናይ ኤልኤዜሬ፤

ኤልኤዜሬ ናይ ፊኒሃሴ፤

ፊኒሃሴ ናይ ኣቢሹኣ፤

51 ኣቢሹኣ ናይ ቡቃ፤

ቡቃ ናይ ኡዜ፤

ኡዜ ናይ ዛራሂያ፤

52 ዛራሂያ ናይ ማራዮቴ፤

ማራዮቴ ናይ ኣማሪያ፤

ኣማሪያ ናይ ኣሂጹቤ፤

53 ኣሂጹቤ ናይ ሳዶቄ፤

ሳዶቄ ናይ ኣኪማሴ።

ሌዌ ቆሞቲ ዳና ማላ ኢሜቲዳ ሶሆታ

54 ኣሮኔ ናይታስ ኢሜቲዳ ዱሳ ሶሆቲ ሃይሳፌ ካሊ ጻፌቲዳ፤ ኮይሮ ሳማይ ቃኣቴ ባጋታስ ኬዚዴስ፤ 55 ኢስታስ ዩሁዳ ቢታን ዲዛ ኬብሮኔኔ ኢዛ ሄራን ዲዛ ሜሄ ሄሚዛሶሆታ ኢሚዳ። 56 ኬብሮኔ ዩሾን ዲዛ ጎሻ ጋዴቲኔ ሞꬃቲ ዮፊኔ ና ካሌቤስ ኢሜቲዳ። 57 ኣሮኔ ናይታስ ሼምፖ ዎꬊዳዴይ ባቃቲ ቢዲ ኣቲዛ ካታማታ፥ ኬብሮኔ፥ ዬቲሬ፥ ሊቢናኔ ሜሄ ሄሚዛሶሆታ፥ ኤሽታሞኣኔ ሜሄ ሄሚዛሶሆታ፥ 58 ሂሌኔኔ ሜሄ ሄሚዛሶሆታ፥ ዳቢሬኔ ሜሄ ሄሚዛሶሆታ፥ 59 ኣሻኔኔ ሜሄ ሄሚዛሶሆታ፥ ቤቲ-ሼሚሼኔ ሜሄ ሄሚዛሶሆታ ኢሚዳ። 60 ቃሴ ቢኒያሜ ቆሞታ ጋዴፔ ጌባኔኔ ሜሄ ሄሚዛሶሆታ፥ ኣሌሜቴኔ ሜሄ ሄሚዛሶሆታ፥ ኣናቶቴኔ ሜሄ ሄሚዛሶሆታ ኢሚዳ፤ ኣሮኔ ናይታስ ኢሜቲዳ ካታማቲ ሙሌራ ታማኔ ሄꬓ።

61 ኣርሼይ ዉሊዛ ባጋራ ዲዛ ሚናሴ ዛርኬ ባጋቲ ኦይኪዳ ጋዴዛፔ 10 ካታማቲ ሃንኮ ኣቲዳ ቃኣቴ ዛርኬታስ ኢሜቲዳ።

62 ዪሳኮሬ ዛርኬታ ቢታፌ፥ ኣሴሬ ዛርኬታ ቢታፌ፥ ኒፍታሌሜ ዛርኬታ ቢታፌኔ ባሳኔን ዲዛ ሚናሴ ዛርኬታ ቢታፌ 13 ካታማታ ጌርሾኔ ዛርኬታስ ኢሚዳ። 63 ኦሮቤሌ ዛርኬታ ቢታፌ፥ ጋዴ ዛርኬታ ቢታፌኔ ዛቢሎኔ ዛርኬታ ቢታፌ 12 ካታማታ ሜራሬ ዛርኬታስ ሳማን ኢሚዳ። 64 ሄሳꬆ ኦꬂዲ ኢስራኤሌ ኣሳይ ሌዌታስ ሃ ካታማታኔ ኢስታ ሄራን ዲዛ ሜሄ ሄንꬃሶሆታ ኢሚዴስ። 65 ሃይሳፌ ቦላራ ሱንꬃይ ኢስታስ ጼይጌቲዳ ካታማታ ዩሁዳ ዛርኬታፔ፥ ሲሞና ዛርኬታፔ፥ ቢኒያሜ ዛርኬታፔ ሃራ ካታማታን ኦꬆይሳ ማላ ሳማ ዬጊዲ ኢስታ ጋኪዳይሳ ጊሻ ኢሚዳ።

66 ቃኣቴ ዛርኬታ ጊዶፌ ኢሲ ኬꬃ ኣሳታስ ኤፍሬሜ ዛርኬታ ጋኪዳ ቢታፌ ካታማታኔ ሜሄ ሄሚዛሶሆ ኢሚዳ። 67 ኢስታስ ሼምፖ ዎꬊዳዴይ ባቃቲ ቢዲ ኣቲዛ ካታማታ፥ ኤፍሬሜ ዴሬን ጌዜ ቢታን ዲዛ ሴኬሜኔ ሜሄ ሄሚዛሶሆታ፥ ጌዜሬኔ ሜሄ ሄሚዛሶሆታ፥ 68 ዮቂማኣሜኔ ሜሄ ሄሚዛሶሆታ፥ ቤቲ-ሆሮኔኔ ኢዛ ሜሄ ሄሚዛሶሆታ፥ 69 ኣያሎኔኔ ሜሄ ሄሚዛሶሆታ፥ ጌት-ኤርሞኔኔ ሜሄ ሄሚዛሶሆታ ኢሚዳ። 70 ሚናሴ ዛርኬታ ባጋፌ ኣኔሬኔ ሜሄ ሄሚዛሶሆታኔ ባላማኔ ሜሄ ሄሚዛሶሆታ ኤኪዲ ቃኣቴ ዛርኬታፔ ኣቲዳይታስ ኢሚዳ።

71 ሚናሴ ዛርኬታ ባጋፌ ባሳኔን ዲዛ ጎላኔኔ ሜሄ ሄሚዛሶሆታኔ ኣስታሮቴኔ ሜሄ ሄሚዛሶሆታ ኤኪዲ ጌርሾኔ ዛርኬታስ ኢሚዳ። 72 ቃሴ ዪሳኮሬ ዛርኬታፔ ቃዴሴኔ ሜሄ ሄሚዛሶሆታ፥ ዳቢራቴኔ ሜሄ ሄሚዛሶሆታ፥ 73 ኤራሞቴኔ ሜሄ ሄሚዛሶሆታኔ ኣኔማኔ ሜሄ ሄሚዛሶሆታ ኤኪዲ ኢስታስ ኢሚዳ። 74 ኣሴሬ ዛርኬታፔ ማሻላኔ ሜሄ ሄሚዛሶሆታ፥ ኣብዶኔኔ ሜሄ ሄሚዛሶሆታ፥ 75 ሁቆቄኔ ሜሄ ሄሚዛሶሆታኔ ኤራሆቤኔ ሜሄ ሄሚዛሶሆታ ኤኪዲ ኢስታስ ኢሚዳ። 76 ሄሳꬆካ ኒፍታሌሜ ዛርኬታፔ ጋሊላን ዲዛ ቃዴሴኔ ሜሄ ሄሚዛሶሆታ፥ ሃሞኔኔ ሜሄ ሄሚዛሶሆታኔ ቂሪያታይሜኔ ሜሄ ሄሚዛሶሆታ ኤኪዲ ኢስታስ ኢሚዳ።

77 ኣቲዳ ሜራሬ ዛርኬታስ ዛቢሎኔ ዛርኬታፔ ኣርሞኔኔ ሜሄ ሄሚዛሶሆታኔ ታቦሬኔ ሜሄ ሄሚዛሶሆታ ኤኪዲ ኢሚዳ። 78 ቃሴ ኦሮቤሌ ዛርኬታፔ ኢያርኮ ጊናን፥ ዮርዳኖሴፔ ሄ ፒንꬃን ኣርሼይ ዉሊዛ ባጋራ፥ ባዞን ዲዛ ባጺራኔ ሜሄ ሄሚዛሶሆታ፥ ያሃጼኔ ሜሄ ሄሚዛሶሆታ፥ 79 ቂዲሞቴኔ ሜሄ ሄሚዛሶሆታኔ ሜፋኣቴኔ ሜሄ ሄሚዛሶሆታ ኤኪዲ ኢስታስ ኢሚዳ። 80 ጋዴ ዛርኬታፔ ጋላኣዴን ዲዛ ኤራሞቴኔ ሜሄ ሄሚዛሶሆታ፥ ማሃናይሜኔ ሜሄ ሄሚዛሶሆታ፥ 81 ሃሴቦኔኔ ሜሄ ሄሚዛሶሆታኔ ኢያዜሬኔ ሜሄ ሄሚዛሶሆታ ኤኪዲ ኢስታስ ኢሚዳ።

7

ዪሳኮሬ ዛርኬ

1 ዪሳኮሬስ ኦይዱ ኣቱማ ናይቲ ዴቴስ፤ ሄይቲካ ቶላ፥ ፑዋ፥ ያሹቤኔ ሺሚሮኔ ጌቴቲዛይታ።

2 ቶላ ናይቲ ኡዜ፥ ኤራፋያ፥ ዪሪኤሌ፥ ያሂማዬ፥ ዪቢሳሜኔ ሳሜላ፤ ኢስቲካ ቶላ ዛርኬታ ሃላቃታ፤ ኢስቲ ዎልቃማኔ ሚኖ ኦላንቻታ፤ ካዎ ዳዊቴ ዎዴ ኢስታ ቆዳይ 22,600።

3 ኡዜይ ዪዚራሄያ ዬሊዴስ፤ ዪዚራሄያይ ሚካኤሌ ዬሊዴስ፤ ሚካኤሌይ ኣብዲዩ ዬሊዴስ፤ ኣብዲዩይ ኢዩኤሌ ዬሊዴስ፤ ኢዩኤሌይ ዪሺያ ዬሊዴስ፤ ሃ ኢቻሻቲካ ባሶ ኣሳታስ ሃላቃ። 4 ኢስታስ ዳሮ ማቼቲኔ ናይቲ ዲዛ ጊሻስ ኢስታሶ ኣሳ ዛርኬታፔ ኦላስ ጋኪዳ ኦላንቻታ ቆዳይ 36,000 ጊዲዴስ።

5 ዪሳኮሬ ዛርኬታፔ ኦላስ ጋኪዳ ኦላንቻቲ ማዝጋባን ቆዴቲዲ 87,000 ጊዲዳ።

ቢኒያሜ ዛርኬኔ ዳኔ ዛርኬ

6 ቢኒያሜስ ሄꬑ ናይቲ ዴቴስ፤ ኢስቲካ ቤላ፥ ቤኬሬኔ ዪዲኤሌ።

7 ቤላ ናይቲ ኤጺቦኔ፥ ኡዜ፥ ኡዚኤሌ፥ ያርሞቴኔ ኢሬ፤ ሃ ኢቻሻቲካ ባሶ ኣሳታስ ሃላቃታ፤ ባ ዬሌታ ዛርኬታ ማዝጋባን 22,034 ዎልቃማኔ ሚኖ ኦላንቻቲ ማዝጋቤቲዳ።

8 ቤኬሬ ናይቲ ዚሚራ፥ ኢዮኣሳ፥ ኤልኤዜሬ፥ ኤልዮኤናዬ፥ ኦሚሬ፥ ያርሞቴ፥ ኣቢያ፥ ኣናቶቴኔ ኣሌሜቴ፤ ሃይቲ ኡባቲ ቤኬሬ ናይታ። 9 ኢስቲ ኡባይ ባሶ ኣሳታስ ሃላቃታ፤ ባ ዬሌታ ዛርኬታ ማዝጋባን 20,200 ዎልቃማኔ ሚኖ ኦላንቻቲ ማዝጋቤቲዳ።

10 ዪዲኤሌ ናይ ቢሊሃኔ፤ ቢሊሃኔ ናይቲ ያኡሼ፥ ቢኒያሜ፥ ኤሁዴ፥ ኪንኣኔ፥ ዜታኔ፥ ታርሴሴኔ ኣኪሻሆሬ፤ 11 ሃይቲ ኡባቲ ዪዲኤሌ ናይታ፤ ኢስቲ ባሶ ኣሳታስ ሃላቃታ፤ ባ ዬሌታ ዛርኬታ ማዝጋባን 17,200 ዎልቃማኔ ሚኖ ኦላንቻቲ ማዝጋቤቲዳ።

12 ሹፊሜይኔ ሁፒሜይ ኢሬ ዜሬꬃታ፤ ሁሺሜይ ኣሄሬ ዜሬꬃ።

ኒፍታሌሜ ናይታ ዛርኬ

13 ኒፍታሌሜ ናይቲ ያሂጼሌ፥ ጉኔ፥ ዬጺሬኔ ሻሎሜ፤ ሃይቲ ቢሊሃ ዜሬꬃታ።

ሚናሴ ናይታ ዛርኬ

14 ሚናሴ ዛሬቲ ሃይሳፌ ካሊ ጻፌቲዳይታ፤ ሚናሴይ ኣራሜ ቢታፌ ኤኪዳ ጋራዴያ ዬሊዳ ኣቱማ ናይቲ ኣሲራኤሌኔ ጋላኣዴ ኣዋ ማኪሬ። 15 ማኪሬይ ሁፒሜኔ ሹፊሜ ባጋፌ ማኢኮ ማቾ ኤኪዴስ፤ ኢዛ ሚቼይ ሱንꬂካ ማኢኮ ጌቴቴስ፤ ማኪሬ ዛሬ ጺሎፋዴይ ማጫ ናይታ ጻላ ዬሊዴስ።

16 ማኪሬ ማቻ ማኢካይ ኣቱማ ናይታ ዬላዱስ፤ ባይራ ናዛ ፓሬሻ፥ ኢዛ ካሎዛ ሼሬሼ ጋ ሱንꬃዱስ። ፔሬሻ ናይቲ ኡላሜኔ ኤሬቄሜ። 17 ኡላሜ ናይ ባዳኔ፤ ሃይቲ ሚናሴ ና ማኪሬ ና ጋላኣዴ ዛሬታ።

18 ጋላኣዴ ሚቺያ ሃሞሌኬታ ኢሻዉ፥ ኣቢኤዜሬኔ ማሂሌ ዬላዱስ።

19 ሻሚዳ ናይቲ ኣሂያኔ፥ ሴኬሜ፥ ሊቂሃኔ ኣንኣሜ።

ኤፍሬሜ ናይታ ዛርኬታ

20 ኤፍሬሜ ናይ ሹቱላ፤ ሹቱላ ናይ ባሬዴ፤ ባሬዴ ናይ ታሃቴ፤ ታሃቴ ናይ ኤልኣዴ፤ ኤልኣዴ ናይ ታሃቴ፤ 21 ታሃቴ ናይ ዛባዴ፤ ዛባዴ ናይ ሹቱላ።

ኤፍሬሜ ና ኤዜሬይኔ ኤላዴይ ሜሄ ካይሳና ጌቴ ዴሬ ቢን ሄ ቢታ ኣሳቲ ኢስታ ዎꬊዳ። 22 ሄሳ ጊሻስ ኢስታ ኣዋ ኤፍሬሜይ ዳሮ ዎዴ ካዮቲዴስ፤ ሂስቲን ኢዛ ዳቦቲ ዪዲ ኢዛ ሚንꬄꬂዳ።

23 ሄሳፌ ጉዬ ኢዚ ባ ማቼይራ ጋይቲዴስ፤ ሂስቲን ኢዛ ሻራዳ ኣቱማ ና ዬላዱስ፤ ኢዛ ኬꬃን ጋኪዳ ኢታ ሜቶዛ ጋሶን ናዛ ባሪሄ ጊ ሱንꬂዴስ።

24 ኤፍሬሜስ ሼኢሮ ጌቴቲዛ ማጫ ናይ ዳዉስ፤ ኢዛካ ፑዴ ቤቲ-ሆሮኔ፥ ዱጌ ቤቲ-ሆሮኔኔ ኡዜን-ሼኢራ ጌቴቲዛ ካታማታ ኤሳዱስ።

25 ኤፍሬሜስ ኤርፋሃ ጌቴቲዛ ሃራ ኣቱማ ናይ ዴስ፤ ኤርፋሃ ናይ ኤሬሼፋ፤ ኤሬሼፋ ናይ ቴላሄ፤ ቴላሄ ናይ ታሃኔ፤ 26 ታሃኔ ናይ ላዳኔ፤ ላዳኔ ናይ ኣሚሁዴ፤ ኣሚሁዴ ናይ ኤልሻማ፤ 27 ኤልሻማ ናይ ናዌ፤ ናዌ ናይ ኢያሶ።

28 ኤፍሬሜ ዛሬታ ዱሳሶይኔ ኢስታ ቢታይ ቤቴሌ ዩሾን ዲዛ ካታማታ፥ ኣርሼይ ሞኪዛ ባጋራ ናኢራኔ፥ ኣርሼይ ዉሊዛ ባጋራ ጌዜሬ፥ ሴኬሜ፥ ኣዬኔ ኢስታ ዩሾን ዲዛ ካታማታ።

29 ቃሴካ ሚናሴ ዛሬታ ቢታ ዛዋን ቤቲ-ሻኣኔ፥ ታኢናኬ፥ ማጊዶ፥ ዶሬኔ ኢስታ ዩሾን ዲዛ ካታማታ፤ ኢስራኤሌ ና ዮሴፌ ዛሬቲ ሃ ካታማታን ዴኢዳ።

ኣሴሬ ናይታ ዛርኬ

30 ኣሴሬ ናይቲ ዪሚኔ፥ ዪሺዌ፥ ዪሺዋኔ ባሪሄ፤ ኢስታ ሚቻ ሴራሆ ጌቴታዉስ።

31 ባሪሄ ናይቲ ሄቤሬኔ ቢሪዛዋቴ ኣዋ ማልኪኤሌ።

32 ሄቤሬ ናይቲ ያፋሌጼ፥ ሾሜሬኔ ሆታሞ፤ ኢስታ ሚቻ ሹኦ ጌቴታዉስ።

33 ያፋሌጼ ናይቲ ፓሳኬ፥ ቢሚሃሌኔ ኣሺዋቴ፤ ሃይቲ ያፋሌጼ ናይታ።

34 ያፋሌጼ ኢሻ ሼሜሬ ናይቲ ኣሂ፥ ኤሮሂጋ፥ ያሁቤኔ ኣራሜ።

35 ኢዛ ኢሻ ሆታሞ ናይቲ ጾፋሃ፥ ዪሚኔ፥ ሼሌሼኔ ኣማሌ።

36 ጾፋሃ ናይቲ ሱሃ፥ ሃርኔፌሬ፥ ሹኣሌ፥ ቤሬ፥ ዪሚሬ፥ 37 ቤጼሬ፥ ሆዳ፥ ሻማ፥ ሺላሼ፥ ዪቲራኔኔ ባኤራ።

38 ዮቶሬ ናይቲ ዮፊኔ፥ ፒስፓኔ ኣሬ። 39 ኡሌ ናይቲ ኣራሄ፥ ሃንኤሌኔ ኤሪጺያ።

40 ሃይቲ ኡባይ ኣሴሬ ዛሬታ፤ ኢስቲ ባሶ ኣሳታስ ሃላቃታ፤ ባ ዬሌታ ዛርኬታ ማዝጋባን 26,000 ዎልቃማኔ ሚኖ ኦላንቻቲ ማዝጋቤቲዳ።

8

ቢኒያሜ ናይታ ዛርኬ

1 ቢኒያሜስ ባይራ ናዚ ቤላ፤ ኢዛ ካሎቲ ኣሺቤሌ፥ ኣሂራሄ፥ 2 ኖሃ፥ ኤራፌ።

3 ቤላ ዛሬቲ ኣዳሬ፥ ጌራ፥ ኣቢሁዴ፥ 4 ኣቢሹኣ፥ ናኢማኔ፥ ኣሆዋ፥ 5 ጌራ፥ ሻፋሜኔ ሁራሜ።

6-7 ኤሁዴ ዛሬቲ ናኢማኔ፥ ኣካያኔ ጌራ፤ ኢስቲ ጌባን ዲዛ ባንታ ኬꬃ ኣሳታስ ሃላቃታ፤ ሄሳፌ ጉዬ ኢስቲ ማናሃቴ ቢታ ዲኤቲ ቢዳ፤ ኦዛኔ ኣሂሁዴ ኣዋ ጌራይ ኢስታስ ሃላቃ።

8 ሻሃራይሜይ ባ ማቼታ ሁሺሞኔ ባኢሮ ኣንጂ ዬዲዳፔ ጉዬ ሞኣቤ ቢታን ኣቱማ ናይታ ዬሊዴስ። 9 ሻሃራይሜ ባ ማቾ ሆዴሺፔ ዮባቤ፥ ዚቢያ፥ ሜሼ፥ ማልካሜ፥ 10 ያኡጼ፥ ሳኪያኔ ሚርማ ዬሊዴስ፤ ኢዛ ናይቲ ኡባይ ባሶ ኣሳታስ ሃላቃ ጊዲዳ። 11 ቃሴ ባ ማቾ ሁሺሚፔ ኣሂጹቤኔ ኤልፓኤሌ ዬሊዴስ።

12 ኤልፓኤሌ ናይቲ ኤቦሬ፥ ሚሻሜኔ ሼሜዴ፤ ሼሜዲ ኦኖ ካታማታ፥ ሎዳ ካታማታኔ ኢስታ ዩሾን ዲዛ ቄሪ ካታማታ ኤሲዴስ።

13 ባሪሄይኔ ሼማኤይ ኣያሎኔ ካታማን ዲዛ ባንታ ኬꬃ ኣሳታስ ሃላቃ ጊዲዳ፤ ኢስቲ ጌቴ ካታማን ዲዛ ኣሳ ዬዴꬂዳ። 14 ባሪሄ ዛሬቲ ኣሂዮ፥ ሻሻቄ፥ ያርሞቴ፥

15 ዛባዲያ፥ ኣራዴ፥ ኤዴሬ፥ 16 ሚካኤሌ፥ ዪሺጳኔ ዮሃ ጌቴቴቴስ።

17 ኤልፓኤሌ ዛሬቲ ዛባዲያ፥ ማሹላሜ፥ ሂዝቃ፥ ሄቤሬ፥ 18 ዪሺማራዬ፥ ዩዚላኤኔ ዮባቤ።

19 ሺምኤ ዛሬቲ ያቂሜ፥ ዚኪሬ፥ ዛብዴ፥ 20 ኤልኤናዬ፥ ኤልናዬ፥ ኤልኤሌ፥ 21 ኣዳያ፥ ቢራዬኔ ሺሚራቴ።

22 ሻሻቄ ዛሬቲ ዪሺጳ፥ ኤቦሬ፥ ኤልኤሌ፥ 23 ኣብዶኔ፥ ዚኪሬ፥ ሃናኔ፥ 24 ሃናኒያ፥ ኤላሜ፥ ኣንቶቴያ፥ 25 ዪፊዳዬኔ ፓኑኤሌ።

26 ዪሮሃሜ ዛሬቲ ሻሚሻራዬ፥ ሻሃሪያ፥ ኣታሊያ፥ 27 ያኢሬሼ፥ ኤላሳኔ ዚኪሬ።

28 ሃይቲ ኡባቲ ባ ኬꬃ ኣሳታስ ሃላቃታ፤ ባ ዜሬꬃ ዛርኬቲ ጻፌቲ ዲዛ ዬሩሳላሜን ዴቴስ።

29 ጌባኦኔ ኣዋ ዪኢኤሌይ ጌባኦኔ ካታማን ዴስ፤ ኢዛ ማቼይ ሱንꬂካ ማኢኮ። 30 ኢዛስ ባይራ ናዚ ኣብዶኔ ጌቴቴስ፤ ኢዛ ካሎቲ ጹሬ፥ ቂሴ፥ ባኣሌ፥ ኔሬይ ናዳቤ፥ 31 ጋዶሬ፥ ኣሂዮ፥ ዜኩሬኔ 32 ሺሜኤ ኣዋ ሚቂሎቴ፤ ሃይቲ ኡባቲ ባ ዳቦታ ማታን ዬሩሳላሜን ዴቴስ።

ሳኦሌ ዛርኬታ

33 ኔሬይ ቂሴ ዬሊዴስ፤

ቂሴይ ሳኦሌ ዬሊዴስ፤

ሳኦሊ ዮናታኔ፥ ማልኬሹኣ፥

ኣቢናዳቤኔ

ኤሺባኣሌ ዬሊዴስ።

34 ዮናታኔ ናይ ማሪባ-ባኣሌ፤*

ማሪባ-ባኣሌይ

ሚኪያሳ ዬሊዴስ።

35 ሚኪያሳ ኣቱማ ናይቲ ፒቶኔ፥ ሜሌኬ፥ ታሬኣኔ ኣካዜ።

36 ኣካዜይ ያሆኣዴ ዬሊዴስ፤

ያሆኣዲ ኣሌሜቴ፥

ኣዚሞቴኔ ዚሚሬ ዬሊዴስ፤

ዚሚሬይ ሞዛ ዬሊዴስ፤

37 ሞዛይ ቢኒኤ ዬሊዴስ፤

ቢኒኤይ ኤራፋዬ ዬሊዴስ፤

ኤራፋዬይ ኤልኣሳ ዬሊዴስ፤

ኤልኣሲ ኣዜሌ ዬሊዴስ።

38 ኣዜሌስ 6 ኣቱማ ናይቲ ዴቴስ፤ ሄይቲካ ኣዚርቃሜ፥ ቦኬሬ፥ ኢስማኤሌ፥ ሻኣሪያ፥ ኣብዲዩኔ ሃናኔ፤ ሃይቲ ኡባይ ኣዜሌ ናይታ።

39 ኣዜሌ ኢሻ ኤሼቄስ ሄꬑ ኣቱማ ናይቲ ዴቴስ፤ ባይራዚ ኡላሜ ካሎቲ ያኡሼኔ ኤልፋሌጼ።

40 ኡላሜ ናይቲ ዎልቃማኔ ሚኖ ኦላንቻታ፤ ኢስቲካ ዎንዳፌን ዱኮ ኤሪዛይታ፤ ኡላሜስ 150 ኣቱማ ናይቲኔ ናይታ ናይቲ ዴቴስ።

ሃይቲ ኡባቲ ቢኒያሜ ዛሬታ።

9

ዲኤቴꬃፌ ሲሚዳ ኢስራኤሌ ኣሳ

1 ኢስራኤሌ ኣሳይ ኡባይ ባ ዬሌታ ዛርኬን ዛርኬን ጻፌቲዴስ፤ ሃ ታሪኬይ ኢስራኤሌ ካዎታ ማጻፋን ጻፌቲ ኡቲዴስ።

ዩሁዳ ኣሳይ ባ ናጋራ ጋሶን ባቢሎኔ ቢታ ዲኤቲ ቢዴስ። 2 ዲኤቲ ቢዳሶፔ ኮይሮ ሲሚዲ ባንታ ቢታን ኡቲዳይቲ ቄሴታ፥ ሌዌታ፥ ጾሳ ኬꬃን ዎልቃ ኦሶ ኦꬂዛይታኔ ኢስራኤሌ ኣሳፔ ጉꬃታ።

3 ዩሁዳ ዛሬታፔ፥ ቢኒያሜ ዛሬታፔ፥ ኤፍሬሜ ዛሬታፔኔ ሚናሴ ዛሬታፔ ጉꬃቲ ዬሩሳላሜን ዴኢዳ።

ዩሁዳ ናይታ ዛርኬ

4 ዩሁዳ ና ፓሬሴ ዛርኬፌ ኡታዬይ ዬሩሳላሜን ኡቲዳይታስ ሃላቃ፤ ኡታዬይ ኣሚሁዴ ና፤ ኣሚሁዴይ ኢሚሬ ና፤ ኢሚሬይ ባኔ ና።

5 ዩሁዳ ና ሴሎ ዛሬታፔ ኣሳያይኔ ኢዛ ናይቲ ዬሩሳላሜን ዲዛይታስ ሃላቃታ።

6 ዩሁዳ ና ዛራሄ ዛሬታፔ ዪኢኤሌይ ዬሩሳላሜን ዲዛይታስ ሃላቃ።

ዩሁዳ ዛሬቲ ቆዲን ሙሌራ 690።

ቢኒያሜ ናይታ ዛርኬ

7 ዬሩሳላሜን ዴኢዳ ቢኒያሜ ዛርኬ ሃላቃቲ ሃይሳፌ ካሊ ጻፌቲዳ፤

ሃላቃ ሳሉይ ማሹላሜ ና፤

ሃላቃ ማሹላሜይ

ሆዳዬ ና፤

ሃላቃ ሆዳዬይ ሃሳኑኤ ና።

8 ሃላቃ ዪቤናዬይ ዪሮሃሜ ና።

ሃላቃ ኤላይ ኡዜ ና፤

ኡዚ ሚኪሬ ና።

ሃላቃ ማሹላሜይ

ሻፋጺያ ና፤

ሻፋጺያ ኤራኡኤሌ ና፤

ኤራኡኤሌይ ዪቢናዬ ና።

9 ቢኒያሜ ዛሬታ ቆዳይ ሙሌራ 956፤ ሄይቲ ኡባይ ባ ኬꬃ ኣሳታስ ሃላቃታ።

ዬሩሳላሜን ዴኢዳ ቄሴታ

10 ዬሩሳላሜን ዴኢዳ ቄሴቲ ሃይሳፌ ካሊዲ ጻፌቲዳይታ፤

ኢስቲ ያዳያ፥ ዮሃሪቤ፥ ያኪኔኔ

11 ጾሳ ኬꬃን

ሃላቃቲዳ ኣዛሪያሳ፤

ኣዛሪያሲ ኪልቂያሳ ና፤

ኪልቂያሲ ማሹላሜ ና፤

ማሹላሜይ ሳዶቄ ና፤

ሳዶቄይ ማራዮቴ ና፤

ማራዮቴይ ኣሂጹቤ ና።

12 ሃራቲ ቃሴ ዪሮሃሜ ና ኣዳያኔ ኣዲኤሌ ና ማኢሳያ፤ ዪሮሃሜይ ፓሽኩሬ ና፤

ፓሽኩሬይ ማልኪያ ና።

ኣዲኤሌይ ያሂዜሬ ና፤

ያሂዜሬይ ማሹላሜ ና፤

ማሹላሜይ ማሺሌሚቴ ና፤

ማሺሌሚቴይ ኢሜሬ ና።

13 ባንታሶ ኣሳታስ ሃላቃቲዳ ቄሴቲ 1,760፤ ሃይቲ ጾሳ ኬꬃን ኦሴቲዛ ኦሶስ ጋኪዳ ኣሳታ።

ዬሩሳላሜን ዴኢዳ ሌዌታ

14 ዬሩሳላሜን ዴኢዳ ሌዌቲ ሃይሳፌ ካሊ ጻፌቲዳይታ፤

ሃሹቤ ና ሻማኤይ

ሜራሬ ዛርኬ፤

ሃሹቤይ ኣዚርቃሜ ና፤

ኣዚርቃሜይ ሃሻቢያ ና።

15 ባቂባቂሬ፥ ሄሬሼ፥ ጋላሌኔ ማታኒያ፤ ማታኒያይ ሚካ ና፤ ሚኪያሲ ዚኪሬ ና፤ ዚኪሬይ ኣሳፌ ና።

16 ሃራቲ ቃሴ ናጾፌታ ሞꬃታን ኡቲዳ ኣብዲዩኔ ባራካዬ። ኣብዲዩይ ሻማኤ ና፤

ሻማኤይ ጋላሌ ና፤

ጋላሌይ ኤዶታኔ ና።

ባራካዬይ ኣሳ ና፤

ኣሲ ሂልቃና ና።

ጾሳ ኬꬃ ፔንጌ ናጊዛ ዛቤታ

17 ጾሳ ኬꬃ ፔንጌ ናጊዛ ዛቤቲ ሻሎሜ፥ ኣቁቤ፥ ጻልሞኔ፥ ኣሂማኔኔ ኢስታ ዳቦታ፤ ሻሎሜይ ኢስታስ ሃላቃ። 18 ሃ ዜሬꬃቲ ኣርሼይ ሞኪዛ ባጋራ ዲዛ ካዎ ፔንጌ ጌቴቲዛሶዛ ናጌቴስ፤ ሃይሳፌ ካሴ ኢስቲ ሌዌቲ ዱንካኒ ኡቲዳሶ ጌልꬂዛ ፔንጌ ናጌቴስ።

19 ሻሉሜይ ኣቢያሳፌ ናዛ ቆሬ ና፤ ኢዚ ቆራሃ ዛርኬ ኣሳ። ቆሬ ዜሬꬃቲ ካሴ ጎዳ ጾሳ ዱንካኔ ናጊዳ ማላ ሻሎሜይኔ ቆራሃ ዛርኬ ጊዲዳ ኢዛ ዳቦቲ ጾሳ ኬꬃ ናጌቴስ።

20 ኤልኤዜሬ ና ፊኒሃሲ ቤኒ ዎዴ ቆራሃ ዛርኬታ ሃላቃ፤ ጎዳይ ኢዛራ ዴስ።

21 ቃሴካ ማሼሌሚያ ና ዛካራሲ ዱንካኔ ፔንጌ ናጌስ።

22 ፔንጋ ናጋናስ ዶሬቲዳይቲ ሙሌራ 212፤ ሃይታንቲ ባንታ ካታማን ካታማን ቆዴቲዲ ጻፌቲዳ፤ ኢስታ ዛሬታስ ሃ ኣዋቴꬃ ኢሚዳይ ካዎ ዳዊቴኔ ናቤ ሳሜላ። 23 ሄሳ ጊሻስ ኢስቲኔ ኢስታ ናይቲ ጾሳ ኬꬃ ዱንካኔ ፔንጌዛ ናጌቴስ። 24 ዛቤቲ ኣርሼይ ዉሊዛ ባጋራ፥ ሞኪዛ ባጋራ፥ ፑዴሃ ባጋራኔ ዱጌሃ ባጋራ ኤቂዲ ናጌቴስ። 25 ሄ ካታማታን ዲዛ ኢስታ ዳቦቲ ላፑንꬃ ጋላስ ላሜቲ ላሜቲ ናጊሼ ኢስታ ማዳናስ ቤሴስ።

26 ፔንጌ ናጊዛ ዛቤታ ሃላቃታፔ ኦይዱ ሌዌቲ ጾሳ ኬꬃ፥ ኢዛ ጊዶን ዲዛ ኪፊሌታኔ ሚንጃ ኬꬃ ኣዋቴꬃን ናጌቴስ። 27 ጾሳ ኬꬃ ናጊዛይኔ ቃሴ ማላዶ ማላዶ ካሬ ዶይዛይቲ ኢስታ ጊዲዳ ጊሻስ ሄን ኣቄቴስ።

28 ኢስታፌ ጉꬃቲ ጾሳ ኬꬃ ኦሶስ ጎኤቲዛ ሚሻታ ኣዋቴꬃን ናጌቴስ፤ ሄ ሚሻታ ካሬ ኬሲዛ ዎዴኔ ሶ ጌልꬂዛ ዎዴ ኢስቲ ቆዴቴስ። 29 ቃሴ ኢስታፌ ኢሶቲ ኢሶቲ ጾሳ ኬꬃ ጊዶን ጎኤቲዛ ሃራ ሚሻታ፥ ሊቆ ꬊሌዛ፥ ዎይኔ ኡሻዛ፥ ዛይቴዛ፥ ኤጻኔዛኔ ሳዎታ ኣዋቴꬃን ናጌቴስ። 30 ጊዶ ኣቲን ቄሴታ ናይታፔ ኢሶቲ ኢሶቲ ሳዎዛ ጌዳሪ ጌዳሪ ዋላኬቴስ።

31 ቆሬ ዛርኬፌ ሻሎሜስ ባይራ ና ሌዌ ማቲቲያስ ያርሾ ኡኬꬅ ኡካናስ ኣዋቴꬂ ዴስ። 32 ቃኣቴ ዛርኬ ጊዲዳ ኢስታ ዳቦታፔ ጉꬃታስ ሳምባታን ሳምባታን ጻራጴዛ ቦላ ዎꬂዛ ያርሾ ጊጊሳና ኣዋቴꬂ ዴስ።

33 ሌዌ ዛሬታፔ ኣማርዳ ሃላቃቲ ጾሳ ኬꬃን ዬጺዛይታ፤ ኢስቲ ኦማርሲኔ ጋላስ ኦꬂዛ ጊሻስ ሃራ ኦሶ ኦሴቴና፤ ኢስቲ ጾሳ ኬꬃ ጊቤ ጊዶን ዲዛ ኬꬃታን ዴኤቴስ።

34 ሃይቲ ኡባይ ሌዌ ቆሞታስ ሃላቃቲ ባንታ ዛርኬን ዛርኬን ጻፌቲዲ ዬሩሳላሜን ዴቴስ።

ካዎ ሳኦሌ ዬሌታ

(1ታሪ 8፡29-38)

35 ጌባኦኔ ኣዋ ዪኢኤሌይ ጌባኦኔ ካታማን ዴኢዴስ፤ ኢዛ ኬꬃ ኣዬይ ሱንꬂ ማኢኮ። 36 ኢዛስ ባይራ ናዚ ኣብዶኔ፤ ኢዛ ካሎቲ ጹሬ፥ ቂሴ፥ ባኣሌ፥ ኔሬ፥ ናዳቤ፥ 37 ጋዶሬ፥ ኣሂዮ፥ ዛካራሳኔ ሚቂሎቴ። 38 ሚቂሎቴይ ሺሜኤ ዬሊዴስ፤ ኢስቲካ ባንታ ዳቦታ ማታን ዬሩሳላሜን ዴኢዳ።

39 ኔሬይ ቂሴ ዬሊዴስ፤

ቂሴይ ሳኦሌ ዬሊዴስ።

ሳኦሌይ ዮናታኔ፥ ማልኬሹኣ፥ ኣቢናዳቤኔ

ኤሺባኣሌ ዬሊዴስ፤

40 ዮናታኔ ናይ ማሪባ-ባኣሌ፤*

ማሪባኣሌይ ሚኪያሳ ዬሊዴስ።

41 ሚኪያሳ ናይቲ ፒቶኔ፥ ሜሌኬ፥ ቴሬኣኔ ኣካዜ። 42 ኣካዜይ ያኢሬ ዬሊዴስ፤

ያኢሬይ ኣሌሜቴ፥ ኣዚሞቴኔ ዚሚሬ ዬሊዴስ፤

ዚሚሬይ ሞዛ ዬሊዴስ፤

43 ሞዛይ ቢኒኤ ዬሊዴስ፤

ቢኒኤይ ኤራፋያ ዬሊዴስ፤

ኤራፋያይ ኤልኣሳ ዬሊዴስ፤

ኤልኣሲ ኣዜሌ ዬሊዴስ።

44 ኣዜሌስ ኡሱፑን ኣቱማ ናይቲ ዴቴስ፤ ሄይቲካ ኣዚርቃሜ፥ ቦኬሬ፥ ኢስማኤሌ፥ ሻኣሪያ፥ ኣብዲዩኔ ሃናኔ፤ ሃይቲ ኡባይ ኣዜሌ ናይታ።

10

ካዎ ሳኦሌ ሃይቆ

(1ሳሜ 31፡1-13)

1 ፊሊስጼሜ ኣሳቲ ኢስራኤሌ ኣሳታራ ኦሌቲዳ፤ ኢስራኤሌ ኣሳቲ ፊሊስጼሜ ኣሳታ ሲንꬃፌ ባቃቲዳ፤ ኢስራኤሌታፔ ዳሮቲ ጊልቦኣ ዙማ ሁኤን ሃይቂዳ። 2 ፊሊስጼሜ ኣሳቲ ሳኦሌኔ ኢዛ ናይታ ዬዴꬂ ጋኪዲ ኢዛ ናይታ ዮናታኔ፥ ኣቢናዳቤኔ ማልኬሹኣ ዎꬊዳ። 3 ኦላይ ሳኦሌ ዩዪ ኣꬊዲ ኡንኤꬂዴስ፤ ኦላንቻቲ ኢዛ ዎንዳፌን ዱኪ ማዱንꬂዳ።

4 ሳኦሊ ባ ኦላ ማሳራ ቶኪዛ ዎታዳራዛ፥ «ሃ ቃጻሬቶንታ ፊሊስጼሜ ኣሳቲ ዪዲ ታ ቦላ ካኦንታ ማላ ኔ ጊꬃ ማሻን ታና ዎꬋ» ጊዴስ።

ጊዶ ኣቲን ኢዛ ኦላ ማሳራ ቶኪዛ ዎታዳራዚ ኬሂ ያዪዳ ጊሻስ ኢጺዴስ፤ ሂስቲን ሳኦሊ ባ ጊꬃ ማሻ ቦላ ኩንዲዲ ሃይቂዴስ። 5 ኢዛ ኦላ ማሳራ ቶኪዛይሲ ሳኦሊ ሃይቂዳይሳ ቤኢዳፔ ጉዬ ኢዚካ ባ ጊꬃ ማሻ ሳኣን ኤሲዲ ኢዛ ቦላ ኩንዲ ሃይቂዴስ። 6 ሄሳꬆ ሃኒዲ ሳኦሊ፥ ኢዛ ናይቲ ሄꬓቲኔ ኢዛሶ ኣሳቲ ኡባይ ሄ ጋላስ ኢሲፌ ሃይቂዳ።

7 ዙሌዛን ዴኢዛ ኢስራኤሌ ኣሳቲ ኡባይ ባንታ ኦላንቻቲ ባቃቲዳይሳ፥ ሳኦሊኔ ኢዛ ናይቲ ሃይቂዳይሳ ቤኢዲ ኢስቲካ ባንታ ካታማታ ኣጊዲ ጋንጊዳ፤ ፊሊስጼሜ ኣሳቲ ዪዲ ሄ ካታማታ ኦይኪዳ።

8 ዎንቴꬃ ጋላስ ፊሊስጼሜቲ ኦላ ማሳራታ ሃይቂዳይታ ቦላፌ ቃሪ ኤካናስ ዪዲ ሳኦሊኔ ኢዛ ናይቲ ጊልቦኣ ዙማ ሁኤን ሃይቂዳይሳ ዴሚዳ። 9 ሂስቲዲ ኢስቲ ሳኦሌ ሁኤ ቃንጺ ኤኪዲኔ ኢዛ ኦላ ማሳራ ቃሪ ኤኪዳ፤ ሄሳፌ ጉዬ ባንታ ኤቃ ጾሳታሲኔ ባንታ ዴራስ ሃ ጾኖ ሚሺራቾዛ ኣዋጃና ማላ ፊሊስጼሜ ቢታ ኡባስ ኣስ ኪቲ ዬዲዳ። 10 ኢስቲ ሳኦሌ ኦላ ማሳራታ ባንታ ኤቃ ጾሳታ ኬꬃታን ዎꬂዳ፤ ኢዛ ሁኤዛ ባንታ ኤቃ ጾሳ ዳጎኔ ኬꬃን ካቂዳ።

11 ፊሊስጼሜ ኣሳቲ ሳኦሌ ቦላ ኦꬂዳይሳ ኡባ ጋላኣዴን ዲዛ ያቡሴ ካታማ ኣሳቲ ሲዪዳ ዎዴ፥ 12 ሚኖ ኣሳቲ ቢዲ ሳኦሌ ኣሃኔ ኢዛ ናይታ ኣሃ ኤኪዲ ያቡሴ ካታማ ኤሂዳ፤ ሂስቲዲ ያቡሴን ዲዛ ጊታ ሚꬃ ጋርሳን ሞጊዳ፤ ሄሳፌ ጉዬ 7 ጋላስ ጾሚዳ።

13 ሳኦሊ ጎዳስ ኣማኔቲቤና፤ ኢዛ ቃላካ ናጎንታ ኢጺዲ ሞይቲሌ ጼይጊዛይታ ዞሬ ኦይቺዳ ጊሻስ ሃይቂዴስ። 14 ሄሳ ጋሶን ጎዳይ ኢዛ ዎꬊዲ ኢዛ ካዎቴꬃ ኢሴዬ ና ዳዊቴስ ኣꬂ ኢሚዴስ። *

11

ዳዊቴ ካዎቴꬅ

(2ሳሜ 5፡1-10)

1 ሄሳፌ ጉዬ ኢስራኤሌ ኣሳይ ኡባይ ኢሲፌ ዳዊቴኮ ኬብሮኔ ቢዲ፥ «ኑኒ ኢሲ ኣሾኔ ኢሲ ሜቄꬃ፤ 2 ካሴ ሳኦሌ ካዎቴꬃ ዎዴካ ኢስራኤሌ ኣሳ ኦላስ ካሌꬂዳይ ኔና፤ ጎዳ ኔ ጾሳይ ኔና፥ ‹ታ ዴራ ኢስራኤሌ ኔኒ ሄማና፤ ኢስታ ቦላካ ኔኒ ካዎታና› ጊዴስ» ጊዳ።

3 ሄሳ ጊሻስ ኢስራኤሌ ጪማቲ ኡባይ ካዎ ዳዊቴኮ ኬብሮኔ ካታማ ዪዳ፤ ኢዚ ኢስታራ ኬብሮኔን ጎዳ ሲንꬃን ጫቄቲዴስ፤ ጎዳይ ሳሜላ ባጋራ ሃሳይዳ ቃላ ማላ ዳዊቲ ኢስራኤሌ ቦላ ካዎታና ማላ ቲይዳ።

ዳዊቲ ዬሩሳላሜ ኦይኪዴስ

4 ዳዊቲኔ ኢስራኤሌ ኣሳይ ኡባይ ዬሩሳላሜ ካታማ ቢዳ፤ ሄ ዎዴ ያቡሴ ኣሳቲ ሄን ዲዛ ጊሻስ ሄ ካታማያ ያቡሴ ጌቴታዉስ። * 5 ያቡሴ ኣሳቲ ዳዊቴ፥ «ኔኒ ሃ ካታማ ሙሌካ ጌላካ» ጊዳ፤ ጊዲኮካ ዳዊቲ ጺዮኔን ዲዛ ኢስታ ሚጻ ኦይኪዴስ፤ ሂስቲን ኢዛ ዳዊቴ ካታማ ጌቴታዱስ። 6 ዳዊቲ፥ «ኮይሮቲ ቢዲ ያቡሴ ኣሳታ ሾጪዛዴይ ኦላ ጋዳዋ ጊዳና» ጊዴስ፤ ሂስቲን ጹሪያ ና ኢዮኣቤይ ኮይሮቲ ቢ ኦሊዳ ጊሻስ ኦላ ጋዳዋ ጊዲዴስ። 7 ዳዊቲ ሄ ሚጻዮ ባስ ዱሳሶ ሂስቲዳ ጊሻስ ሚጻያ ዳዊቴ ካታማ ጌቴታዱስ።

8 ዳዊቲ ሄ ካታማይ ዩሾን ኬቻታ ኬጪዲ ካታማዮ ዛሪ ኬጺዴስ፤ ኣቲዳ ካታማ ቃሴ ኢዮኣቤይ ዛሪዲ ኬጺዴስ። * 9 ኡባፌ ዎልቃማ ጎዳይ ኢዛራ ዲዛ ጊሻስ ዳዊቲ ሚኒ ሚኒ ቢዴስ።

ሚኖ ጊዲዳ ዳዊቴ ኦላንቻታ

(2ሳሜ 23፡8-39)

10 ሚኖ ጊዲዳ ዳዊቴ ኦላንቻቲ ሃይሳፌ ካሊዲ ጻፌቲዳ፤ ኢስቲካ ሃንኮ ኢስራኤሌ ኣሳታራ ጊዲዲ ጎዳይ ኢዛስ ኢሚዳ ሂዶታ ቃላ ማላ ኢዛ ካዎቴꬃይ ኣካና ማላ ኬሂ ማዲዳኔ ሚንꬄꬂዳ።

11 ሚኖ ጊዲዳ ዳዊቴ ኦላንቻታፔ ኮይሮይሲ ሃኪሞኔ ዛርኬፌ ጊዲዳ ያሾቢኣሜ፤ ኢዚ ኦላ ጋዳዋ ሄꬓታስ ሃላቃ፤ ኢዚ ኢሲቶ ኦላን 300 ኣስ ዎꬊዴስ። 12 ሄ ሄꬑ ሚኖ ኦላንቻታፔ ናምኣንꬆዚ ኣሂሆሄ ዛርኬፌ ዶዴ ና ኤልኤዜሬ። 13 ፊሊስጼሜ ኣሳቲ ኦሌታናስ ኤፍሲ-ዴሚሜ ጌቴቲዛሶ ሺቂዳ ዎዴ ኣላዛሬይ ዳዊቴራ ኢሲፌ ዴስ፤ ባንጋይ ኩሚዳ ጎሻ ጋዴ ጊዶን ኢስራኤሌ ኦላንቻቲ ፊሊስጼሜታ ሲንꬃፌ ባቃቲዳ። 14 ጊዶ ኣቲን ኢዚኔ ኢዛ ካሊዛይቲ ሄን ሶሆ ኦይኪዲ ፊሊስጼሜ ኣሳታራ ኤቄቲዳ፤ ጎዳይ ኢስታስ ዎልቃማ ጾኖ ኢሚዴስ።

15 ፊሊስጼሜ ኦላንቻቲ ኤራፋይሜ ሾባን ዱንካኒ ዲዛ ዎዴ 30 ሃላቃታፔ ሄꬓቲ ዳዊቲ ዲዛሶ ኣዱላሜ ጎንጎሎ ማታን ዲዛ ዛላኮ ዎꬊዳ። 16 ሄ ዎዴ ዳዊቲ ሚጻ ጊዶን ዴስ፤ ፊሊስጼሜ ኦላንቻታ ቡቴይ ቤቴሊሄሜን ዴስ። 17 ዳዊቲ ሃꬅ ኡያናስ ኣሞቲዲ፥ «ቤቴሊሄሜ ካታማ ፔንጌ ላንቄን ዲዛ ፑልቶ ሃꬃፌ ታና ኦኔ ኡሻናይ!» ጊዴስ። 18 ሄꬑ ሚኖ ዳዊቴ ኦላንቻቲ ፊሊስጼሜ ኣሳቲ ዱንካኒ ኡቲዳሶሆራ ካንꬂ ቢዲ ቤቴሊሄሜ ካታማ ፔንጌን ዲዛ ፑልቶዛፔ ሃꬅ ዱቂዲ ዳዊቴስ ኤሂዳ፤ ጊዶ ኣቲን ዳዊቲ ኡዮንታ ኢጺዲ ሄ ሃꬃ ጎዳ ሲንꬃን ጉሲዴስ። 19 ሂስቲዲ፥ «ሃይሳ ማላ ኦሶፔ ታና ጾሲ ናጎ! ታ ሃይሳ ኡይኮ ባ ሼምፖ ባይዚዲ ኤሂዳ ኣሳታ ሱꬅ ኡሻ ማላ ጊዴኔ?» ጊዴስ፤ ሄሳ ጊሻስ ዳዊቲ ሄ ሃꬃ ኡዪቤና፤ ሄ ሄꬑ ሚኖ ኦላንቻቲ ሄሳ ኦꬂዳ።

20 ኢዮኣቤ ኢሻ ኣቢሳዬይ ሄꬓታስ ሃላቃ፤ ኢዚ ባ ቶራን 300 ኣሳታ ኦሊ ዎꬊዴስ፤ ሄሳ ጋሶን ኢዚካ ሄꬓታ† ማላ ኤሬቲዴስ። 21 ኢዚ ሄꬓታራ ቆዴቶንታ ኣጊኮካ ኢስታፌ ኣꬊዳ ቦንቾ ዴሚዴስ፤ ኢስታስካ ሃላቃ ጊዲዴስ።

22 ቃብጺኤሌፔ ዪዳ ዮዳሄ ና ባናያይ ኤሬቲዳ ኦላንቻኔ ዎልቃማ ሚሽ ኦꬂዳ ኣሳ፤ ኢዚ ናምኡ ኤሬቲዳ ሞኣቤ ቢታ ኣሳታ ዎꬊዴስ፤ ቃሴ ሻቺ ዳሪዳ ኢሲ ጋላስ ጎንጎሎ ጊዶ ጌሊዲ ጋሞ ዎꬊዴስ። 23 ባናያይ ኢዛስ ጌሳይ ኢቻሹ ዋꬋ ጊዲዛ ጊብጼ ቢታ ኣስ ዎꬊዴስ፤ ሄ ጊብጼ ኣዴዛ ኩሼን ሼማኔ ዎንዲራሼ ኬና ቶራይ ዴስ፤ ባናያይ ጊዲኮ ጉፌ ኦይኪ ቢዲ ኢዛ ኩሼን ዲዛ ቶራ ዳፊ ኤኪዲ ኢዛ ቶራን ኢዛ ዛሪ ዎꬊዴስ። 24 ዮዳሄ ና ባናያይ ሃይታንታ ኦꬂዴስ፤ ኢዚካ ሄꬓታ ማላ ኤሬቲዳ ኣስ ጊዲዴስ። 25 ኢዚ ሄꬓታራ ቆዴቶንታ ኣጊኮካ 30 ኦላንቻታፔ ኣꬊ ቦንቼቲዴስ፤ ዳዊቲ ኢዛ ባና ናጊዛይታ ቦላ ሃላቃ ሂስቲ ሹሚዴስ።

26 ኣሳ ጊዶን ዲዛ ሚኖ ኦላንቻቲ ሃይሳፌ ካሊ ዲዛይታ፥

ኢዮኣቤ ኢሻ ኣሳሄሌ፥

ቤቴሊሄሜ ኣስ

ዶዴ ና ኤልያኔ፥

27 ሃሮዴ ኣስ ሻሞቴ፥

ፒሎኔ ኣስ ሄሌጼ፥

28 ቴቁሄ ኣስ ኢቄሻ ና ኢራ፥

ኣናቶቴ ኣስ ኣቢኤዜሬ፥

29 ሁሼ ኣስ ሲቢካዬ፥

ኣሂሆሄ ኣስ ኤላዬ፥

30 ናጾፌ ኣስ ማሂራዬ፥

ናጾፌ ኣስ ባኣና ና ሄሌዴ፥

31 ቢኒያሜ ዛርኬፌ ጊቢኣ ኣስ

ኤሪባዬ ና ኢታዬ፥

ፒራቶኔ ኣስ ባናያ፥

32 ጋኣሼ ሾባ ኣስ ሁራዬ፥

ኣራቤ ኣስ ኣቢኤሌ፥

33 ባሂሩሜ ኣስ ኣዚሞቴ፥

ሻልቦኔ ኣስ ኤሊያሂቤ፥

34 ጊዞኔ ኣስ ሃሼሜ፥

ሃራሬ ዴሬ ኣስ

ሻጌ ና ዮናታኔ፥

35 ሃራሬ ዴሬ ኣስ

ሳካሬ ና ኣሂኣሜ፥

ኡሬ ና ኤልፋሌ፥

36 ማኬሬ ዴሬ ኣስ ሄፌሬ፥

ፒሎኔ ዴሬ ኣስ ኣካያ፥

37 ቃርሜሎሴ ኣስ ሄጺሬ፥

ኤዝባዬ ና ናኢራዬ፥

38 ናታኔ ኢሻ ኢዩኤሌ፥

ኣጋሬ ና ሚቢሃሬ፥

39 ኣሞኔ ኣስ ዛላቃ፥

ጹሪያ ና ኢዮኣቤ

ኦላ ማሳራ ቶኪዛ

ቢኦሮቴ ኣስ ናሂራዬ፥

40 ያቲሬ ኣስ ኢራ፥

ያቲሬ ኣስ ጋሬቤ፥

41 ሂቴ ኣስ ኦሪዮ፥

ኣሂላዬ ና ዛባዴ፥

42 ኦሮቤሌ ዛርኬፌ

ሺዛ ና ኣዲኔ፤

ኢዚ ኦሮቤሌ ዛርኬታሲኔ

ባናራ ኢሲፌ ዲዛ 30

ኣሳታስ ሃላቃ።

43 ማኢካ ና ሃናኔ፥

ሚታኔ ኣስ ኢዮሳፊጼ፥

44 ኣሽታሮቴ ኣስ ኡዚያ፥

ኣሮኤሬ ዴሬ ኣስ ሆታሞ

ናይታ ሻሜኔ ዪኢኤሌ፥

45 ሺሚሬ ና ዪዲኤሌኔ

ኢዛ ኢሻ ቲዜቴ ዴሬ ኣስ ዮሃ፥

46 ማሃዌ ኣስ ኤልኤሌ፥

ኤልናሜ ናይታ

ዪሪባያኔ ዮሻያ፥

ሞኣቤ ዴሬ ኣስ ዪቲማ፥

47 ኤልኤሌ፥ ኢዮቤዴኔ

ጾቤ ዴሬ ኣስ ያኢሲኤሌ።

12

ቢኒያሜ ዛርኬፌ ዳዊቴኮ ዪዳ ኦላ ኣሳታ

1 ዳዊቲ ቂሴ ና ሳኦሌፔ ባቃቲዲ ጺጊላጌን ኡቲዳ ዎዴ ኢዛኮ ዪዳ ኣሳቲ ሃይሳፌ ካሊዛይታ፤ ኢስቲካ ካሴ ኦላ ዎዴ ኢዛ ማዲዳ ኦላ ቃራታ ጊዶን ዴቴስ። 2 ኢስቲ ኡሻቻ ኩሼኒኔ ሃዲርሳ ኩሼን ዎንዳፌ ዱካናሲኔ ያንባርሼ ꬋይቃናስ ዳንዳይዛ ኦላንቻታ፤ ኢስቲካ ቢኒያሜ ዛሬ ጊዲዳ ሳኦሌስ ኣሾ ዳቦታ። 3 ኢስታ ሃላቃይ ጊቢኣ ኣስ ሻማኤ ና ኣሂኤዜሬኔ ኢዮኣሳ።

ሃራቲ ቃሴ ኣዚሞቴ ና ዪዚኤሌኔ ፓሌጼ፥ ባራኬ፥ ኣናቶቴ ኣስ ኢዩ፥ 4 ኤሬቲዳ 30 ኦላንቻታስ ሃላቃኔ ኤሬቲዳ ኦላንቻ ጌባኦኔ ዴሬ ኣስ ዪሺማኤ፥ ኤርማሳ፥ ያሃዚኤሌ፥ ዮሃናኔ፥ ጋዴሬ ዴሬ ኣስ ዮዛባዴ፥ 5 ኤልኡዛዬ፥ ያርሞቴ፥ ባኣሊያ፥ ሻማሪያ፥ ሃሪፌ ኣስ ሻፋጺያ፥ 6 ቆሬ ኣስ ሂልቃና፥ ዪሺያ፥ ኣዛሪኤሌ፥ ዮኤዜሬኔ ያሾቢኣሜ፥ 7 ጋዶሬ ኣስ ዪሮሃሜ ና ዮኤሌኔ ዛባዲያ።

ጋዴ ዛርኬፌ ዳዊቴኮ ዪዳ ኦላ ኣሳታ

8 ዳዊቲ ባዞን ባቃቲ ኣቲዛሶን ዲዛ ዎዴ ጋዴ ዛርኬታፔ ኦላንቻቲ ኢዛኮ ዪዳ፤ ኢስቲካ ሚኖኔ ኦላስ ጊጌቲዳ ኣሳታ፤ ቃሴካ ጎንዳሌኔ ቶራ ኦይꬅ ዳንዳይዛይታ፤ ኢስታ ኣይፌሶይ ጋሞ ማላ ባቢሴስ፤ ኢስቲ ዙማ ቦላ ጉፒዛ ጌኔሳ ማላ ፒላቴቴስ። 9 ኢስታ ሃላቃይ ኮይሮይሲ ኤዜሬ፥

ናምኣንꬆዚ ኣብዲዩ፥

ሄꬓንꬆዚ ኤልያቤ፥

10 ኦይዳንꬆዚ ሚሺማኔ፥

ኢቻሻንꬆዚ ኤርማሳ፥

11 ኡሱፑንꬆይ ኣታዬ፥

ላፑንꬆዚ ኤልኤሌ፥

12 ኦስፑንꬆዚ ዮሃናኔ፤

ኡዱፉንꬆዚ ኤልዛባዴ፤

13 ታማንꬆዚ ኤርማሳ፤

ታማኔ ኢሲንꬆዚ ማኪባናዬ።

14 ሃይቲ ጋዴ ዛርኬታ ጋርሳን ኦላንቻታ ሃላቃታ፤ ኢስታፌ ዳሮቲ ሻላቃታ ማላ፥ ኣማርዳይቲ ማቶ ሃላቃታ ማላ ቆዴቲዳ። 15 ዮርዳኖሴ ሻፋይ ኪጻ ሳሎ ሼምፒዳ ኮይሮ ኣጊናን ፒኒዲ ዙላፌ ኣርሼይ ሞኪዛ ባጋራኔ ኣርሼይ ዉሊዛ ባጋራ ዱንካኒ ኡቲዳ ኣሳ ኡባ ዬዴꬂዳ።

ቢኒያሜ ዛርኬታፔኔ ዩሁዳ ዛርኬታፔ ዳዊቴኮ ቢዳ ኦላንቻታ

16 ቢኒያሜ ዛርኬታፔኔ ዩሁዳ ዛርኬታፔ ኣማርዳ ኣሳቲ ዳዊቲ ዲዛሶ ሚጻ ዪዳ። 17 ሂስቲን ዳዊቲ ኢስታራ ጋይታና ኬኢዲ፥ «ኢንቴ ታና ማዳናስ ሳሮን ታኮ ዪዳ ጊዲኮ ታ ኢንቴና ኡፋይሳን ሞካ ኤካና፤ ጊዶ ኣቲን ኢንቴ ታና ታ ሞርኬታስ ኣꬂ ኢማናስ ዪዳ ጊዲኮ ኑ ኣዋታ ጾሳይ ሃይሳ ቤኢዲ ፒርዶ!» ጊዴስ።

18 ሄሳፌ ጉዬ 30 ኣሳታ ሃላቃ ኣማሳዬ ቦላ ጾሳ ኣያናይ ዎꬊን

ኢዚ፥ «ዳዊቴ! ኑኒ ኔይታ!

ኢሴዬ ና ዳዊቴ!

ኑኒ ኔናራ ኢሲፌ ዶስ!

ኔሲኔ ኔና ማዲዛይታስ

ሳሮይ ጊዶ!

ኔ ጾሳይ ኔና

ማዳና» ጊዴስ።

ሄሳ ጊሻስ ዳዊቲ ሞኪ ኤኪዲ ባ ኦላንቻታ ቦላ ሃላቃ ሂስቲዴስ።

ሚናሴ ዛርኬፌ ዳዊቴኮ ዪዳ ኣሳታ

19 ዳዊቲ ፊሊስጼሜታራ ኢሲፌ ጊዲዲ ሳኦሌ ኦላናስ ቢዳ ዎዴ ሚናሴ ዛርኬፌ ኣማርዳ ኣሳቲ ዳዊቴኮ ቢዲ ኢዛ ቆሚዳ፤ ጊዶ ኣቲን፥ «ዳዊቲኔ ኢዛ ኦላንቻቲ ኢስታ ካዎዛ ሳኦሌስ ኣꬂ ኢማናኮ» ጊ ሂርጊዳ ጊሻስ ፊሊስጼሜ ኣሳቲ ኬሂ ዞሬቲዳፔ ጉዬን ኢስታ ጉዬ ጺጊላጌ ዛሪዳ። 20 ዳዊቲ ጺጊላጌ ካታማ ሲሚሺን ኢዛ ማዳናስ ሚናሴ ዛርኬታፔ ኬዚ ዪዳ ሻላቃቲ ኣዲናሄ፥ ዮዛባዴ፥ ዪዲኤሌ፥ ሚካኤሌ፥ ዮዛባዴ፥ ኤሊሁኔ ጺልታዬ። 21 ኢስቲ ኡባቲካ ኤሬቲዳ ሚኖ ኦላንቻታ ጊዲዳ ጊሻስ ዳዊቴ ኦላ ዎታዳራታ ቦላ ሃላቃታ ጊዲዳ፤ ዳዊቴ ሞርኬታ ኦሊዲ ኢዛ ማዲዳ። 22 ዳዊቴ ኦላንቻቲ ጾሳ ኦላንቻታ ማላ ጮራታና ጋካናስ ኢዛ ማዲዛ ኣሳይ ጋላስ ጋላስ ጉጄቴስ።

ኬብሮኔን ዳዊቴ ቆሚዳ ኦላንቻታ ቆዳ

23 ጎዳይ ኢሚዳ ሂዶታ ቃላ ማላ ሳኦሌ ካዎቴꬃ ዳዊቴስ ዛራናስ ዳዊቴኮ ኬብሮኔ ዪዳ ኦላ ታማርዳ ዎታዳራታ ቆዳይ ሃይሳፌ ካሊዛይሳ፤ 24 ጎንዳሌኔ ቶራ ኦይኪዲ ኦላስ ጊጌቲዳ ዩሁዳ ዛርኬቲ ኡሱፑን ሺያኔ ኦስፑን ጼታ። 25 ሲሞና ዛርኬፌ ኦላስ ጊጊዳ ሚኖኔ ዎልቃማ ኦላንቻቲ ላፑን ሺያኔ ኢሲ ጼት። 26 ሌዌ ዛርኬፌ ኦይዱ ሺያኔ ኡሱፑን ጼት፥ 27 ኣሮኔ ዛርኬታ ሃላቃ ዮዳሄ ጉጂን ሄꬑ ሺያኔ ላፑን ጼት። 28 ኤሬቲዳ ኦላንቻ ሳዶቄ ዳቦታ ጊዶፌ ኢዛራ ጉጂን ናምኡ ታማኔ ናምኣ። 29 ቢኒያሜ ዛርኬፌ ሳኦሌ ዳቦቲ ሄꬑ ሺያ።

ጊዶ ኣቲን ቢኒያሜ ዛርኬፌ ዳሪዛ ባጋቲ ሳኦሌ ኬꬃ ኣሳስ ሄ ዎዴይ ጋካናስ ኣማኔቲዛይታ። 30 ኤፍሬሜ ዛርኬፌ ባንታ ኣዋታ ኬꬃን ኤሬቲዳ ሚኖቲ ናምኡ ታሙ ሺያኔ ኦስፑን ጼት። 31 ዳዊቴ ካዎꬃናስ ዶሬቲዳ ሚናሴ ዛርኬ ባጋፌ ታማኔ ኦስፑን ሺያ። 32 ኢስራኤሌ ኣሳይ ኣይ ኦꬃናስ ቤሲዛኮ ዎዴዛ ሻኪ ኤሪዛ ኣꬎ ኤራንቻቲኔ ዪሳኮሬ ዛርኬ ሃላቃቲ ናምኡ ጼት፤ ኢስታራ ዪዳ ኢስታ ዳቦቲ ኡባይ ኢስታስ ኣዛዜቴቴስ። 33 ኦላ ሜዜቲዳይቲ፥ ኦላ ማሳራ ኡባን ኦሌታናስ ዳንዳይዛይቲኔ ዎዚናይ ባላቶንታ ዳዊቴ ማዳናስ ዪዳ ዛቢሎኔ ባጋቲ ኢቻሽ ታሙ ሺያ። 34 ኒፍታሌሜ ዛርኬታስ ኢሲ ሺያ ሃላቃቲ ዴቴስ፤ ጎንዳሌኔ ቶራ ኦይኪዳ ሄꬑ ታማኔ ላፑን ሺ ኣሳቲ ኢስታራ ኢሲፌ ዴቴስ። 35 ዳኔ ዛርኬፌ ኦላስ ጊጌቲዳ ኣሳቲ ናምኡ ታማኔ ኦስፑን ሺያኔ ኡሱፑን ጼት። 36 ኣሴሬ ዛርኬፌ ኦላ ሜዜቲዲ ጊጌቲዳ ኦላንቻቲ ኦይዱ ታሙ ሺያ። 37 ዮርዳኖሴ ሻፋፔ ኣርሼይ ሞኪዛ ባጋን ዲዛ ኦሮቤሌ ዛርኬታፔ፥ ጋዴ ዛርኬታፔኔ ሚናሴ ዛርኬ ባጋፌ ዱማ ዱማ ቆሞ ማሳራ ኦይኪዲ ዪዳ ኣሳቲ ጼታኔ ናምኡ ታሙ ሺያ።

38 ሃ ኦላስ ጊጊዳ ኦላንቻቲ ኡባይ ዳዊቴ ኢስራኤሌ ቦላ ካዎꬃናስ ባንታ ቆፋ ኢሲ ቦላ ቃቺዲ ኬብሮኔ ካታማ ዪዳ፤ ቃሴ ሃንኮ ኣቲዳ ኢስራኤሌ ዴሬ ኡባይ ዳዊቴ ካዎꬃናስ ኢሲ ዎዚናን ጊዲዴስ። 39 ኢስታ ዳቦቲ ኢስታስ ኮሺዛይሳ ጊግሲ ዎꬂዳ ጊሻስ ሚሼኔ ኡዪሼ ዳዊቴኮን ሄꬑ ጋላስ ጋምኢዳ። 40 ኢስራኤሌ ኣሳስ ጊታ ኡፋይስ ጊዲዛ ጊሻስ ኢስታ ሾሮፔ ዶሚዲ ሃኮን ዲዛ ዪሳኮሬፔ፥ ዛቢሎኔፔኔ ኒፍታሌሜፔ ኣሳይ ኣቶንታ ካꬅ፥ ꬊሌ፥ ባላሴኔ ዛቢቤ ኮምፓ፥ ዎይኔ ኡሺኔ ዎጋራ ዛይቴ ሃሬን፥ ባቁሎን፥ ጋሜላኒኔ ቦራን ጫኒዲ ኤሂዴስ፤ ቃሴካ ኢስቲ ሹኪ ማና ማላ ሚዛታኔ ዶርሳታ ኤኪ ዪዳ።

13

ታቦታ ዛሪ ኤሆ

(2ሳሜ 6፡1-11)

1 ሄሳፌ ጉዬ ዳዊቲ ሻላቃታራ፥ ማቶ ሃላቃታራኔ ኦላንቻ ሃላቃታ ኡባታራ ዞሬቲዴስ። 2 ሂስቲዲ ኢስራኤሌ ኣሳ ኡባስ፥ «ኢንቴስ ሎኦ ሚሳቲዛይሳ ጊዲኮኔ ጎዳ ኑ ጾሳ ሼኔ ጊዲኮ ኢስራኤሌ ቢታን ማታኒኔ ሃኮን ዲዛ ኑ ኢሻቲ ቃሴካ ባንታ ካታማታኒኔ ባንታ ሜሄ ሄሚዛሶሆታን ዲዛ ቄሴቲኔ ሌዌቲ ኑናራ ኢሲፌ ሺቃና ማላ ኣኔ ኪታ ዬዶስ። 3 ሳኦሌ ካዎቴꬃ ዎዴ ኑኒ ዬጊ ኣጊዳ ኑ ጾሳ ታቦታ ኣኔ ዛሪዲ ኤሆስ» ጊዴስ። 4 ዳዊቲ ዮቲዳይሲ ኣማንꬂዛዝ ጊዲዳ ጊሻስ ኣሳይ ኢዛ ቆፋ ኤኪዴስ።

5 ሄሳ ጊሻስ ዳዊቲ ጾሳ ታቦታ ቂሪያቴ-ዪኣሪሜፔ ኤሃና ማላ ጊብጼ ዛዋፔ ዶሚዲ ሃማቴ ፑርዴ ጋካናስ ዲዛ ኢስራኤሌ ኣሳ ኡባ ሺሺዴስ። * 6 ዳዊቲኔ ኢስራኤሌ ኣሳይ ኡባይ ኪሩቤታፔ ጊዶን ባ ኣራታ ቦላ ኡቲዳ ጎዳ ሱንꬃን ጼይጌቲዳ ጾሳ ታቦታ ኤሃናስ ዩሁዳ ቢታን ዲዛ ባኣላ ጌቴቲዛ ቂሪያቴ-ዪኣሪሜ ካታማ ቢዳ። * 7 ጾሳ ታቦታዛ ኣቢናዳቤ ሶፔ ኦራꬃ ፓራ-ጋሬ ቦላ ዎꬂ ኤሂዳ፤ ፓራ-ጋሬዛ ላጊዛይቲ ኦዛኔ ኣሂዮ። 8 ዳዊቲኔ ኢስራኤሌ ኣሳይ ኡባይ ዲꬃን ማሲንቆን፥ ካራቤን፥ ዳላኒኔ ጹሩምባን ባንታ ኩሜꬃ ዎልቃን ጾሳ ሲንꬃን ኡፋዬቲዲ ቦንቺዳ።

9 ኢስቲ ኪዶና ጌቴቲዛሶን ዲዛ ካꬃ ባሌዛኮ ጋኪዳ ዎዴ ጫኒዳ ቦራቲ ባርጋጊ ꬉጴቲን ኦዛይ ታቦታዛ ኣሻናስ ኩሼ ዬዲዴስ። 10 ኢዛ ኩሼይ ታቦታዛ ቦቺዳ ጊሻስ ጎዳ ሃንቆይ ኦዛ ቦላ ኤጺ ኬዚዴስ፤ ሄሳ ጊሻስ ኢዚ ሄን ጎዳ ሲንꬃን ሃይቂዴስ። 11 ጎዳይ ሃንቄቲዲ ኦዛ ዎꬊዳ ጊሻስ ዳዊቲ ካዮቲዴስ፤ ሃች ጋካናስ ሄ ሶሆይ ኦዛ ሜቆሶ ጌቴቴስ።

12 ሄ ጋላስ ዳዊቲ ጾሳስ ያዪዳ ጊሻስ፥ «ጾሳ ታቦታ ታኮ ዎስታ ኤሃናስ ዳንዳያዚና?» ጊዴስ። 13 ሄሳ ጊሻስ ዳዊቲ ታቦታዛ ባናራ ኤፋናፔ ጌቴ ዴሬ ኣስ ኣቢዳሬሶ ኤፊዴስ። 14 ጾሳ ታቦታይ ኣቢዳሬሶን ኢዛሶ ኣሳታራ ሄꬑ ኣጊና ጋምኢዴስ፤ ጎዳይ ኢዛ ኬꬃ ኣሳኔ ኢዛስ ዲዛ ሚሽ ኡባ ኣንጂዴስ። *

14

ዬሩሳላሜን ዳዊቴ ኦሶታ

(2ሳሜ 5፡11-16)

1 ጺሮሴ ካዎ ሁራሜይ ዳዊቴስ ካዎ ኬꬅ ኬጻና ማላ ኪታ ኣሳታ፥ ሹች ማሲዛይታኔ ኣናጼታ ዚጋ ሚꬃራ ዳዊቴኮ ዬዲዴስ። 2 ጎዳይ ኢስራኤሌ ቦላ ኢዛ ካዎꬂዳይሳኔ ባ ኣሳ ኢስራኤሌ ጊሻስ ኢዛ ካዎቴꬃ ꬎቁ ሂስቲ ቦንቺዳይሳ ዳዊቲ ኣኬኪዴስ።

3 ሄሳፌ ጉዬ ዳዊቲ ዬሩሳላሜን ሃራ ማቼታ ጉጂ ኤኪዲ ኣቱማ ናይታኔ ማጫ ናይታ ዬሊዴስ። 4 ዳዊቲ ዬሩሳላሜን ዬሊዳ ኣቱማ ናይቲ ሻሙኤ፥ ሾባቤ፥ ናታኔ፥ ሶሎሞኔ፥ 5 ኢያቤሄሬ፥ ኤልሹኤ፥ ኤልፓሌጼ፥ 6 ኖጋሄ፥ ኔፌጌ፥ ናፊያ፥ 7 ኤልሻማኤ፥ ቤኤልያዴኔ ኤልፋሌጼ። *

ፊሊስጼሜ ኣሳ ጾኔቴꬅ

(2ሳሜ 5፡17-25)

8 ዳዊቲ ኢስራኤሌ ኡባ ቦላ ካዎ ጊዲዲ ቲዬቲዳይሳ ፊሊስጼሜ ኣሳይ ሲዪዲ ኡባይ ዳዊቴ ኦይካናስ ኬኢዴስ፤ ዳዊቲ ሄሳ ሲዪዲ ኢስታራ ኦሌታናስ ኬዚዴስ። 9 ፊሊስጼሜ ኣሳይ ኤራፋይሜ ዙሌዛ ዪዲ ዎራጂዴስ። 10 ዳዊቲካ፥ «ታኒ ባዳ ፊሊስጼሜታ ኦሎ? ኔኒ ኢስታ ታ ኩሼን ኣꬃ ኢማኔ?» ጊ ጾሳ ኦይቺዴስ።

ሂስቲን ጎዳይ ኢዛስ፥ «ኤ ባዳ ኦላ፤ ታኒ ኢስታ ኔስ ኣꬃ ኢማና» ጊዴስ።

11 ሂስቲን ዳዊቲኔ ኢዛራ ዲዛ ኣሳይ ባኣሊ-ፓራጺሜ ጌቴቲዛሶ ቢዲ ሄን ኢስታ ኦሊ ጾኒዳ፤ ዳዊቲ፥ «ዲኦ ሃꬂ ሾዲ ኤፊዛ ማላ ጾሲ ታ ሞርኬቲ ታ ኩሼን ሾዴታና ማላ ኦꬂዴስ» ጊዴስ፤ ሄሳ ጊሻስ ሄ ሶሆዛ ሱንꬂ ባኣሊ-ፓራጺሜ ጌቴቲዴስ። 12 ፊሊስጼሜቲ ባንታ ኤቃ ጾሳታ ሄን ዬጊ ቢዳ። ሂስቲን ዳዊቲ ኢስታ ኤቃ ጾሳታ ታማን ጹጋና ማላ ኣዛዚዴስ።

13 ፊሊስጼሜ ኣሳይ ናምኣንꬆ ዪዲ ሄ ሾባ ዎራጂዴስ። 14 ዳዊቲ ጾሳ ናምኣንꬆ ዛሪ ኦይቺዴስ፤ ሂስቲን ጾሲ ኢዛስ፥ «ኔኒ ኢስታ ቦላ ሲቲ ጋዳ ቦፓ። ኢስታ ጊዶꬃዳ ኤꬃ ሚꬃስ ሲንꬃ ባጋራ ኢስታ ኦላናስ ጊጌታ። 15 ኤꬃ ሚꬃዛ ጼራን ሳልፌ ጊሪስ ኔኒ ሲዪዳ ዎዴ ኦላናስ ኤሌ ኬዛ፤ ጋሶይካ ሄሲ ፊሊስጼሜ ኦላንቻታ ሾጫናስ ጾሳይ ኔፔ ሲንꬃን ኬዚዳ ጊሻሳ ጉሳ» ጊዴስ።

16 ሄሳ ጊሻስ ጾሳይ ኣዛዚዳ ማላ ዳዊቲ ኦꬂዴስ። ጌባኦኔፔ ቢዲ ጌዜሬ ጋካናስ ኢስራኤሌ ኣሳይ ፊሊስጼሜ ኦላንቻታ ዲፒ ሂስቲዴስ።

17 ሄሳ ጋሶን ዳዊቴ ጎባቴꬂ ቢታ ኡባን ናሼቲዴስ። ጎዳይ ካዎቴꬃቲ ኡባይ ዳዊቴስ ያያና ማላ ኦꬂዴስ።

15

ታቦታዛ ዬሩሳላሜ ኤሆ

1 ዳዊቲ ባ ሱንꬃን ጼይጌቲዳ ካታማን ባስ ኬꬃታ ኬጺዴስ፤ ጾሳ ታቦታሲካ ሶሆ ጊግሲዲ ዱንካኔ ኤሲዴስ። 2 ሄሳፌ ጉዬ ዳዊቲ፥ «ጾሳ ታቦታ ቶካናሲኔ ሜርናስ ጾሳስ ሃጋዛና ማላ ጎዳይ ዶሪዳ ሌዌታፔ ኣቲን ሃራ ኣሲ ኦኒካ ጾሳ ታቦታ ቶኮፎ» ጊ ኣዛዚዴስ። * 3 ዳዊቲ ጎዳ ታቦታስ ጊግሲዳ ሶሆ ታቦታዛ ኤሃና ማላ ኢስራኤሌ ኣሳ ኡባ ዬሩሳላሜን ሺሺዴስ።

4 ቃሴካ ኣሮኔ ዛሬታኔ ሌዌታ ጼይጊ ሺሺዴስ፤ 5 ቃኣቴ ዜሬꬃታፔ ሃላቃ ጊዲዳ ኡርኤሌኔ ኢዛ ዳቦታፔ ኢሲ ጼታኔ ናምኡ ታማ፤ 6 ሜራሬ ዜሬꬃታፔ ሃላቃ ኣሳያኔ ኢዛ ዳቦታፔ ናምኡ ጼታኔ ናምኡ ታማ፤ 7 ጌርሾኔ ዜሬꬃታፔ ሃላቃ ኢዩኤሌኔ ኢዛ ዳቦታፔ ኢሲ ጼታኔ ሄꬑ ታማ፤ 8 ኤልጻፋኔ ዜሬꬃታፔ ሃላቃ ሻማኤኔ ኢዛ ዳቦታፔ ናምኡ ጼታ፤ 9 ኬብሮኔ ዜሬꬃታፔ ሃላቃ ኤልኤሌኔ ኢዛ ዳቦታፔ ኦስፑን ታማ፤ 10 ኡዚኤሌ ዜሬꬃታፔ ሃላቃ ኣሚናዳቤኔ ኢዛ ዳቦታፔ ኢሲ ጼታኔ ታማኔ ናምኣ።

11 ሄሳፌ ጉዬ ዳዊቲ ቄሴታ ሳዶቄኔ ኣቢያታሬ፥ ቃሴ ሌዌታ ኡርኤሌ፥ ኣሳያ፥ ኢዩኤሌ፥ ሻማኤ፥ ኤልኤሌኔ ኣሚናዳቤ ጼይጊዴስ። 12 ሂስቲዲ ኢስታስ፥ «ኢንቴ ሌዌ ኬꬃ ኣሳታስ ሃላቃታ ጊዲዳ ጊሻስ ኢንቴና ጌሺቴ፤ ሄሳፌ ጎዳ ኢስራኤሌ ጾሳ ታቦታ ታ ኢዛስ ጊግሲዳሶ ኤሂቴ። 13 ካሴካ ኢንቴ ሌዌ ቆሞቲ ጾሳ ታቦታ ቶኮንታ ኣጊዳ ጊሻሲኔ ኑኒካ ኢዛ ዎጋ ማላ ዎስቲ ኤፋናኮ ጾሳ ኦይቾንታ ኣጊዳ ጊሻስ ጎዳ ኑ ጾሳይ ኑና ቃጻይዴስ» ጊዴስ።

14 ሄሳ ጊሻስ ጎዳ ኢስራኤሌ ጾሳ ታቦታ ኤሃናስ ቄሴቲኔ ሌዌቲ ባንታና ጌሺዳ። 15 ጎዳይ ሙሴ ባጋራ ካሴ ኣዛዚዳ ማላ ሌዌቲ ጾሳ ታቦታ ቶሆ ሚꬃራ ባንታ ሃሼን ቶኪዳ። *

16 ሄሳፌ ጉዬ ዲꬂኔ ማሲንቆ ዲጺሼ፥ ዳላ ቃꬂሼ፥ ኡፋይሳ ማዛሙሬ ዬጻና ማላ ሌዌታ ካሌꬂዛይቲ ባንታ ዳቦታ ጋርሳፌ ኣስ ዶራና ማላ ዳዊቲ ኣዛዚዴስ።

17 ሄሳ ጊሻስ ሌዌቲ ኢዩኤሌ ና ሄማኔ፥ ኢዛ ዳቦታፔ ባራካዬ ና ኣሳፌኔ ኢስታ ኢሻንታፌ ሜራሬ ዛርኬ ቂሲያ ና ኤታኔ ሹሚዳ። 18 ቃሴ ናምኣንꬆ ማራን ዛካራሳ፥ ያኢዚኤሌ፥ ሻሚራሞቴ፥ ዪሂኤሌ፥ ኡኔ፥ ኤልያቤ፥ ባናያ፥ ማኢሳያ፥ ማቲቲያ፥ ኤልፋሌሁ፥ ሚቂኔያኔ ፔንጌ ናጊዛይታ ኦቤድ-ኤዶሜኔ ዪኢኤሌ ሱንꬂዳ።

19 ጻርቂማላ ዳላ ꬎቁ ሂስቲ ጊሪሲ ሲሳና ማላ ሄማኔ፥ ኣሳፌኔ ኤታኔ ሱንꬂዳ። 20 ቃሴ ማሲንቆ ካኣና ማላ ዛካራሳ፥ ያኢዚኤሌ፥ ሻሚራሞቴ፥ ዪሂኤሌ፥ ኡኔ፥ ኤልያቤ፥ ማኢሳያኔ ባናያ ሱንꬂዳ። 21 ዲꬅ ኦርዴራ ሾጫና ማላ ማቲቲያ፥ ኤልፋሌሁ፥ ሚቂኔያ፥ ኦቤድ-ኤዶሜ፥ ዪኢኤሌኔ ኣዛዚያ ሱንꬂዳ።

22 ሌዌታ ሃላቃ ካናኒያ ዬꬃስ ኢሞታይ ኢዛስ ዲዛ ጊሻስ ዬጺዛይታ ታማርሳና ማላ ሱንꬂዳ። 23 ባራካዬይኔ ሂልቃናይ ታቦታ ዱንካኔ ፔንጌ ናጋናስ ዶሬቲዳ። 24 ቃሴ ቄሴቲ ሼባኒያ፥ ኢዮሳፊጼይ፥ ናቲናኤሌይ፥ ኣማሳዬይ፥ ዛካራሲ፥ ባናያይኔ ኤልኤዜሬይ ጾሳ ታቦታ ሲንꬃን ጹሩምባ ፑናናስ ዶሬቲዳ፤ ኦቤድ-ኤዶሜይኔ ዪሂያይ ታቦታ ናጋናስ ዶሬቲዳ።

(2ሳሜ 6፡12-22)

25 ሄሳፌ ጉዬ ዳዊቲ፥ ኢስራኤሌ ጪማቲኔ ሻላቃቲ ጎዳ ታቦታ ኦቤድ-ኤዶሜ ሶፔ ኤሃናስ ኡፋዬቲዲ ቢዳ። 26 ጫቆ ቃላ ታቦታ ቶኪዳ ሌዌታ ጾሳይ ማዲዳ ጊሻስ ኢስቲ ላፑን ኮርማ ቦራታኔ ላፑን ꬋርሾታ ያርሺዳ። 27 ዳዊቲ፥ ታቦታ ቶኪዳ ሌዌቲ ኡባይ፥ ዬꬃ ዬጺዛይቲኔ ኢስታ ሃላቃ ካናኒያ ቃጪናፔ ዳዴቲዳ ላይኖ ማይኢዳ፤ ቃሴካ ዳዊቲ ሌኤ ቃጪናፔ ዳዴቲዳ ኤፉዴ ማይኢዴስ። 28 ሂስቲዲ ኢስራኤሌ ኡባይ ሆምቦጪሼ ጹሩምባኔ ዛዬ ፑኒሼ፥ ዳላ ጊሪሲሼ፥ ዲꬂኔ ማሲንቆ ዲጺሼ ጎዳ ታቦታ ኤሂዳ።

29 ጫቆ ቃላ ታቦታይ ዳዊቴ ካታማ ጌሊሺን ካዎ ዳዊቲ ኡፋዬቲዲ ዱሪሺኒኔ ካኢሺን ሳኦሌ ናያ ሚልኮላ ማስኮቴራ ሞካ ጼላዳ ካዎ ዳዊቴ ባ ዎዚናራ ካꬋዱስ።

16

1 ኢስቲ ጾሳ ታቦታ ኤሂዲ ዳዊቲ ታቦታ ዎꬃናስ ቶሊዳ ዱንካኔዛ ጊዶን ዎꬂዳ፤ ሂስቲዲ ጹጌቲዛ ያርሾኔ ኢሲፌቴꬃ ያርሾ ጾሳስ ያርሺዳ። 2 ዳዊቲ ጹጌቲዛ ያርሾዛኔ ኢሲፌቴꬃ ያርሾ ያርሺዳፔ ጉዬ ጎዳ ሱንꬃን ዴሬዛ ኣንጂዴስ። 3 ሄሳፌ ጉዬ ኢስራኤሌ ኣሳ ኡባስ፥ ማጫሳሲኔ ኣቱማሳስ፥ ሁኤን ሁኤን ኢሲ ኢሲ ጉꬃ ኡኬꬅ፥ ኢሲ ኢሲ ቃንጾ ኣሾኔ ኢሲ ኢሲ ዛቢቤ ኮምፓ * ጊሺዴስ።

4 ጎዳ ታቦታ ሲንꬃን ኦꬃና ማላኔ ጎዳ ኢስራኤሌ ጾሳ ዎሳናስ፥ ሳባናሲኔ ጋላታናስ ዳዊቲ ሌዌ ቆሞታፔ ጉꬃታ ሱንꬂዴስ። 5 ሌዌታ ሃላቃይ ኣሳፌ፤ ኢዛፔ ጋርሳራ ዛካራሳ፤ ዛካራሳራ ዲዛይቲ ዪኢኤሌ፥ ሻሚራሞቴ፥ ዪሂኤሌ፥ ማቲቲያ፥ ኤልያቤ፥ ባናያኔ ኦቤድ-ኤዶሜኔ ዪኢኤሌ፤ ሄይቲ ማሲንቆኔ ዲꬅ ዲጻና ማላ ሱሚዳ፤ ኣሳፊ ጊዲኮ ዳላ ቃꬃናስ ሱሚዴስ። † 6 ቄሴ ባናያይኔ ያሃዚኤሌይ ጾሳ ታቦታ ሲንꬃን ኡባ ዎዴ ዛዬ ፑናና ማላ ሱሚዳ።

ጋላታ ዬꬃ

(ማዛ 105፡1-15፤ 96፡1-13፤ 106፡1፥47-48)

7 ሄ ጋላስ ዳዊቲ ካሴቲዲ ኣሳፌሲኔ ኢዛራ ኦꬂዛ ላጌታስ ጎዳ ጋላቲዛ ዬꬃ ኢሚዴስ።

8 ጎዳ ጋላቲቴ፤

ኢዛ ሱንꬃ ጼይጊቴ፤

ኢዚ ኦꬂዳ ኡባ

ካዎቴꬃታስ ዮቲቴ።

9 ኢዛ ሳቢቴ፤

ጋላታ ዬꬃካ ኢዛስ ዬጺቴ፤

ኢዚ ኦꬂዳ ማላሊሲዛ ኦሶ

ኡባ ዮቲቴ።

10 ኢዛ ጌሻ ሱንꬃን

ቦንቺቴ፤

ጎዳ ኮይዛይታ

ዎዚናይ ኡፋዬቶ።

11 ጎዳኔ ኢዛ ዎልቃ ጾሞሲቴ፤

ኡባ ዎዴ ኢዛ ኮዪቴ።

12 ኢዚ ኦꬂዳ ማላሊሲዛ ኦሶታ፥

ማላታታኔ ኢዛ ፒርዳ ኣኬኪቴ።

13 ኢንቴኖ ጾሳ ኣይሌ

ኢስራኤሌ ዜሬꬃቶ!

ኢንቴኖ ዶሬቲዳ

ያቆቤ ናይቶ!

14 ኢዚ ጎዳይ ኑ ጾሳ፤

ኢዛ ፒርዳይ ኡባ ቦላና።

15 ባ ጫቂዳ ቃላ ሜርናስ፥

ባ ኣዛዚዳይሳካ ሺ ዬሌታ

ጋካናስ ቆፔስ።

16 ኣብራሃሜስ ጫቂዳ ጫቃ፥

ዪሳቃስ ኢሚዳ ሂዶታ ቃላ፥ *

17 ያቆቤስ ዎጋ ጊዳና ማላ፥

ኢስራኤሌሲካ ሜርና ጫቆ

ቃላ ጊዳና ማላ ሚንꬂዴስ።

18 «ካናኔይ ኔስ

ጺንጾ ጊዳና ማላ

ታ ኔና ላቲሳና» ጊዴስ። *

19 ኢስቲ ቆዳን ጉꬅ ጊዲ ዲዛ ዎዴ፥

ዴራሲካ ኢማꬅ ጊዲ ዲዛ ዎዴ፥

20 ኢሲ ዴሬፔ ሃራ ዴሬ፥

ኢሲ ካዎቴꬃፌ

ሃራ ካዎቴꬅ ቶይላቲዳ።

21 ኦኒካ ኢስታ ኡንኤꬃና ማላ

ኣꬂ ኢሚቤና፤

ኢስታ ጊሻስ ካዎታ ሴሪዴስ፤

22 «ታ ቲይዳይታ ቦቾፍቴ፤

ታ ናቤታ ቆሆፒቴ» ጊዴስ። *

23 ቢታ ኡባይ ጎዳስ ዬጺቴ፤

ኢዚ ኣሺዛይሳ

ሃች ሃች ዮቲቴ።

24 ካዎቴꬃታስ

ኢዛ ቦንቾ ኣዋጂቴ፤

ኢዚ ኦꬂዳ ማላሊሲዛ

ሚሻታ ዴሬ

ኡባስ ዮቲቴ።

25 ጎዳይ ጊታ፤

ኢዛስ ቤሲዛ ጋላታይካ ꬎቃ፤

ጾሳታ ኡባፌ ኣꬌስ፤

ኢዛስ ያያናስ ቤሴስ።

26 ኣይዛቤታ ጾሳቲ

ኡባይ ኤቃ ጾሳታ፤

ጎዳይ ጊዲኮ

ሳሎታ ሜꬊዳ ጾሳ።

27 ቦንቾይኔ ቴማይ ኢዛስ ዴስ፤

ሚኖቴꬂኔ ኡፋይሲ

ኢዛ ኬꬃን ዴስ።

28 ኢንቴኖ ኣሳ ዛሬ ኡባቶ!

ጎዳ ሳቢቴ፤

«ቦንቾይኔ ዎልቃይ

ጎዳሳ» ጊ ዮቲቴ።

29 ጎዳ ሱንꬃስ ቤሲዛ

ቦንቾ ኢሚቴ፤

ያርሾ ኤኪዲ ኢዛ ሲንꬅ ሺቂቴ፤

ኢዛ ጌሻቴꬃ ቦንቾ

ጊሻስ ጎዳስ ጎይኒቴ።

30 ቢታን ዲዛ ኣስ ኡባይ

ኢዛ ሲንꬃን ኮኮሪቴ፤

ሳኣይ ሚኒ ኤቂዴስ፤

ሙሌካ ቃጼና።

31 ሳሎቲ ኡፋዬቴቶ!

ሳኣይካ ሃሹ ጎ!

ካዎቴꬃታ ጊዶን ኢስታስ፥

«ጎዳይ ካዎቲዴስ!» ጌቶ።

32 ኣባይኔ ኢዛ ጊዶን ዲዛ

ኡባይ ጉሜቶ፤

ዴምባቲኔ ኢስታ ቦላ ዲዛ

ኡባቲ ኡፋዬቴቶ።

33 ኢዚ ቢታ ቦላ ፒርዳናስ ያና።

ሄ ዎዴ ዎራ ሚꬃቲ

ጎዳ ጾሳ

ሲንꬃን ኡፋይሳን ዬጻና።

34 ጎዳይ ኪያ፤

ኢዛ ማሮቴꬃይካ ሜርናሳ፤

ሄሳ ጊሻስ ጎዳ ጋላቲቴ። *

35 «ኣቤት ኑና ኣሺዛ ጎዳዉ!

ኑና ኣሻ፤

ኔ ጌሻ ሱንꬃ

ኑ ጋላታና ማላ፥

ኑ ኔና ጋላታን

ቦንቻና ማላ

ካዎቴꬃታ ጊዶፌ ኑና

ሺሻዳ ኣሻ» ጊቴ።

36 ጎዳ ኢስራኤሌ ጾሳይ

ሜርናፔ ሜርና ጋካናስ ጋላቴቶ!

ሄሳፌ ጉዬ ዴሬ ኡባይ፥ «ኣሚን» ጊዲ ጎዳ ጋላቲዴስ።

ዬሩሳላሜኒኔ ጌባኦኔን ሃኒዳ ጎይኖ ማራ

37 ጎዳ ታቦታ ሲንꬃን ሃች ሃች ጎይኖስ ኮሺዛዝ ኡባ ዎዴ ኢስቲ ኦꬃና ማላ ዳዊቲ ኣሳፌኔ ኢዛ ዳቦታ ዎꬂዴስ። 38 ቃሴካ ኦቤድ-ኤዶሜኔ ኢዛ ዳቦታ ኡሱፑን ታማኔ ኦስፑናታ ኢስታራ ኦꬃና ማላ ዎꬂዴስ፤ ኤዶታኔ ና ኦቤድ-ኤዶሜኔ ሆሳ ዲርሳ ፔንጌ ናጋና ማላ ዎꬂዴስ።

39 ቄሴ ሳዶቄኔ ኢዛራ ኦꬂዛ ቄሴቲ ጌባኦኔን ꬎቃሶሆን ዲዛ ጎዳ ዱንካኔዛ ሲንꬃን ኦꬃና ማላ ሄን ዎꬂዴስ። 40 ጋሶይካ ጎዳይ ኢስራኤሌስ ኢሚዳ ዎጋ ማላ ኢስቲ ኡባ ዎዴ ጹጌቲዛ ያርሾይ ያርሼቲዛሶን ማላዶኔ ኦማርስ ጹጌቲዛ ያርሾ ያርሻናሳ። 41 ኢዛ ማሮታይ ሜርናስ ጊዲዳ ጊሻስ ጎዳ ጋላታና ማላ ሄማኔ፥ ኤዶታኔኔ ዶሬቲዳ ሃራታ ዳዊቲ ኢስታራ ኢሲፌ ኤሲዴስ። 42 ሄማኔሲኔ ኤዶታኔስ ጹሩምባ ፑናናስ፥ ዳላ ጊሪሳናሲኔ ዬꬃ ዬጺሼ ጎኤቲዛ ሃራ ማሳራታ ቦላ ኣዋቴꬂ ኢስታስ ኢሜቲዴስ፤ ኤዶታኔ ናይቲ ዲርሳ ፔንጌ ናጋና ማላ ኣላፌቴꬂ ኢሜቲዴስ።

43 ሄሳፌ ጉዬ ኡባ ኣሳይ ባሶ ባሶ ቢዴስ፤ ዳዊቲካ ባሶ ኣሳ ኣንጃናስ ሶ ሲሚዴስ። *

17

ናታኔ ባጋራ ጾሲ ዳዊቴስ ዮቲዳ ቃላ

(2ሳሜ 7፡1-17)

1 ዳዊቲ ባ ካዎቴꬃ ኬꬃን ዴኢሼ፥ ናቤ ናታኔስ፥ «ታኒ ዚጋፔ ኬጼቲዳ ኬꬃን ዴኣይስ፤ ጊዶ ኣቲን ጾሳ ጫቆ ቃላ ታቦታይ ጊዲኮ ዱንካኔ ጊዶን ዴስ» ጊዴስ።

2 ናታኔይ ቃሴ ዳዊቴስ፥ «ኦꬃናስ ኔ ዎዚናን ኔ ቆፒዳይሳ ኡባ ኦꬃ፤ ጾሲ ኔናራ ዴስ» ጊዴስ።

3 ጊዶ ኣቲን ሄ ጋላሳ ኦማርስ ጾሳ ቃላይ ናታኔኮ ዪዲ፥ 4 «ባ፤ ባዳ ታ ኣይሌ ዳዊቴስ ጎዳይ ኔስ ጊዛይሲ ታ ኢዛን ዴኣና ኬꬅ ኬጻናይ ኔና ጊዳካ። 5 ታኒ ኢስራኤሌታ ጊብጼፔ ኬሲዳ ጋላሳፌ ዶማዳ ሃች ጋካናስ፥ ዱንካናፔ ዱንካኔን፥ ቃሴ ኢሲ ሶሆፔ ሃራ ሶሆ ዩያዳ ዴኣይስ ኣቲን ኬꬃን ዴኣቤኬ። 6 ታኒ ኢስራኤሌ ኣሳ ኡባራ ዩዪዳ ሶሆ ኡባን ታ ዴራ ሄማናስ ታኒ ኣዛዚዳ ኢስራኤሌ ዳናታፔ ኦናስካ፥ ‹ታስ ዚጋ ሚꬃፌ ኬꬅ ኣይስ ኬጺቤኬቲ?› ጋዳ ኦይቺዳ ዎዴይ ዲዜ?

7 «ሄሳ ጊሻስ ሃኢካ ኔኒ ታ ኣይሌ ዳዊቴስ፥ ኡባፌ ዎልቃማ ጾሲ ኔና፥ ‹ታ ዴራ ኢስራኤሌ ኣይሳና ማላ ኔኒ ዶርሳ ሄሚዛሶሆፔ ታ ኔና ዴንꬃ ኤካዲስ። 8 ኔኒ ቢዳ ሶሆ ኡባን ታኒ ኔናራ ኢሲፌ ጊዳዲስ፤ ኔ ሞርኬታ ኡባ ኔ ሲንꬃፌ ዲጋዲስ፤ ሃኢካ ታኒ ሃ ሳኣን ኤሬቲዳ ጊታ ኣሳታ ሱንꬃ ማላ ኔ ሱንꬃ ጊታሳና። 9 ታኒ ታ ኣሳ ኢስራኤሌስ ዳናሶሆ ኢማና፤ ኢስታስ ዱሳሶሆ ኢሚዳፔ ጉዬ ኢስቲ ቃጾንታ ማላ ታ ኦꬃና፤ ኢታ ኣሳቲ ካሴ ኢስታ ኡንኤꬂዳይሳꬆ ሃይሳፌ ጉዬ ኢስታ ኡንኤꬄቴና። 10 ሃይሳፌ ካሴ ታ ዴራ ኢስራኤሌ ካሌꬂዛይታ ታ ሱንꬂዳ ዎዴ ካሴ ኢታቲ ኡንኤꬂዳይሳꬆ ሃይሳፌ ጉዬ ኡንኤꬄቴና፤ ኢንቴ ሞርኬታ ኡባ ታ ካዉሻና፤ ታኒ ጾሳይ ኔስ ኬꬅ ኬጻናይሳ ዮታይስ። 11 ኔ ጪማዳ ካሴ ሃይቂዳ ኔ ኣዋታን ጋይቲዛ ዎዴ ታኒ ኔ ናይታፔ ኢሳ ዴንꬃዳ ኔ ሶሆን ካዎꬃና፤ ኢዛ ካዎቴꬃካ ታ ሚንꬃና። 12 ታስ ኬꬅ ኬጻናይ ኢዛ፤ ታኒ ኢዛ ካዎቴꬃ ኣራታ ሜርናስ ሚንꬃ ኤሳና። 13 ታኒ ኢዛስ ኣዋ ጊዳና፤ ኢዚካ ታስ ና ጊዳና፤ ኔፔ ካሴ ካዎቲዳ ሳኦሌፔ ታኒ ታ ማሮቴꬃ ዴንꬂዳ ማላ ኢዛፔ ሙሌካ ዴንꬂኬ።* 14 ታኒ ኢዛ ታ ኣሳ ቦላኔ ታ ካዎቴꬃ ቦላ ሜርናስ ሱንꬃና፤ ኢዛ ካዎቴꬃ ኣራታይካ ሜርናስ ሚኒ ኤቃና› ጋዳ ዮታ» ጊዴስ።

15 ናታኔይ ጾሳይ ኢዛስ ኣጁታን ቆንጪሲዳ ቃላ ኡባ ዳዊቴስ ዮቲዴስ።

ዳዊቴ ዎሳ

(2ሳሜ 7፡18-29)

16 ሄሳፌ ጉዬ ካዎ ዳዊቲ ዱንካኔን ጌሊዲ ጎዳ ሲንꬃን ኡቲዴስ፤ ሂስቲዲ፥ «ኣቤት ጎዳዉ፥ ጾሳዉ! ኔኒ ሃይሳ ኡባ ታስ ኦꬃናስ ታኒ ኦኔ? ታሶ ኣሳይካ ኣዜ? 17 ኣቤት ጾሳዉ! ሃይሲ ኔ ኣይፌ ሲንꬃን ጉꬃ ሚሳቲን ኔ ኣይሌ ዛሬቲ ሲንꬃፌ ያና ላይꬃታን ሃናናይሳ ዮታዳሳ፤ ኔኒ ታና ጊታ ኣሳታፔ ꬎቁ ሂስታ ጼላዳሳ። 18 ኔኒ ታና ኔ ኣይሌዛ ቦንቺዳ ጊሻስ ታኒ ዳዊቲ ሃይሳፌ ቦላራ ኣይ ጋና ዳንዳያዚና? ኔኒ ታና ኔ ኣይሌዛ ኤራሳ። 19 ኣቤት ጎዳዉ! ኔ ኣይሌዛ ጊሻስ ኔ ዎዚና ቆፋ ማላ ሃ ጊታ ሚሻታ ኡባ ኦꬃዳ ሃ ጊታቴꬃ ኡባ ታና ኤሪሳዳሳ።

20 «ኣቤት ጎዳዉ! ኔ ማላይ ሃራይ ባዋ፤ ኑኒ ኑ ሃይꬃን ሲዪዳ ማላ ኔፔ ኣቲን ሃራ ጾሲ ዴና። 21 ኔኒ ጾሲ ጊብጼ ቢታፌ ኬሲዳ ኔ ዴራ ሲንꬃፌ ካዎቴꬃታ ጎዳዳ ጊታኔ ያሺሲዛ ሚሽ ኔ ሱንꬃስ ኦꬃና ማላ፥ ዴራካ ኔስ ዎዛና ማላ ኔ ኢስታስ ኦꬂዳይሳꬆ ኔ ዴሬ ኢስራኤሌ ማላ ዴሬይ ቢታ ቦላ ሃራይ ዲዜ? 22 ኔኒ ኔ ዴራ ኢስራኤሌ ሜርናስ ኔስ ሂስታዳሳ፤ ኣቤት ጎዳዉ ኔኒካ ኢስታ ጾሳ ጊዳዳሳ።

23 «ኣቤት ጎዳዉ! ኔኒ ኔ ኣይሌዛሲኔ ኢዛ ዜሬꬃታስ ኢሚዳ ሂዶታ ሜርናስ ሚንꬃ፤ ኔኒ ኢሚዳ ሂዶታ ቃላካ ፖላ። 24 ሄሳ ኔ ኦꬃናይ ኔ ሱንꬂ ሚኒ ዳና ማላኔ ሜርናስ ጊታ ጊዳና ማላሳ፤ ሄሳፌ ጉዬ ኣሳይ፥ ‹ኡባፌ ዎልቃማ ጾሳይ ቱሙካ ኢስራኤሌ ጾሳ› ጋና ጌስ፤ ኔ ኣይሌ ዳዊቴ ዛሬቲ ኔ ሲንꬃን ሚኒ ኤቃና።

25 «ኣቤት ታ ጾሳዉ፥ ‹ኔኒ ታስ ኔ ኣይሌዛስ ኬꬅ ኬጻና ጋ ዮታዳሳ፤ ሄሳ ጊሻስ ታኒ ኔ ኣይሌይ ኔና ዎሳናስ ጻላዲስ። 26 ኣቤት ጎዳዉ! ኔኒ ቱሙ ጾሳ፤ ሃ ሎኦ ሂዶታ ቃላ ኔ ኣይሌዛስ ኢማዳሳ። 27 ኔ ሲንꬃን ሜርናስ ዳና ማላ ኔ ኣይሌዛ ኬꬅ ኣንጃናስ ኔ ኮያዳሳ፤ ኣቤት ጎዳዉ! ኔኒ ኣንጂዳይ ሜርናስ ኣንጄቲዳዴ ጊዳና› ጊ ዎሴስ» ጊዴስ።

18

ዳዊቲ ጾኒዳ ጾኖታ

(2ሳሜ 8፡1-18)

1 ሄሳፌ ጉዬ ዳዊቲ ፊሊስጼሜታ ጾኒ ሃሪዴስ፤ ሂስቲዲ ጌቴ ካታማኔ ኢዛ ዩሾን ዲዛ ሞꬃታ ፊሊስጼሜ ኣሳታ ኩሼፔ ዎꬂ ኤኪዴስ። 2 ሂስቲን ሞኣቤ ዴሬ ኣሳይ ኢዛስ ሃሬቲዲ ጊራ ኤሂዴስ።

3 ሄሳፌ ጉዬ ዳዊቲ ኤፊራጺሴ ሻፋ ሄራን ዲዛ ዴሬታ ኦይካና ቢዳ ዎዴ ጾባ ካዎ ሃዳዲኤዜሬ ኦሊ ጾኒዲ ሃማቴ ጋካናስ ዲዛ ቢታ ኦይኪዴስ። 4 ዳዊቲ ሃዳዲኤዜሬፔ 1,000 ፓራ-ጋሬታ፥ 7,000 ቶጋ ኣሳታኔ 20,000 ቶሆን ቢ ኦሌቲዛ ዎታዳራታ ዲኢዴስ፤ ዳዊቲ 100 ጋሬታስ ጊዲዛ ፓራታ ኣሺዲ ሃራ ፓራታ ኡባስ ጋዴ ጻጶ ጊልዳይዴስ።

5 ዳማስቆ ካታማን ዲዛ ኣራሜ ኣሳቲ ጾባ ዴሬ ካዎ ሃዳዲኤዜሬ ማዳናስ ዪዳ ዎዴ ዳዊቲ ኢስታፌ 22,000 ኣስ ዎꬊዴስ። 6 ሄሳፌ ጉዬ ኣራሜ ቢታን ዳማስቆ ካታማን ኦላንቻቲ ዱንካኒ ኡታናሶ ጊግሲዴስ፤ ሂስቲን ኣራሜ ዴሬ ኣሳቲ ዳዊቴስ ሃሬቲዲ ጊሪዳ፤ ዳዊቲ ቢዳሶ ኡባን ጎዳይ ኢዛስ ጾኖ ኢሚዴስ።

7 ካዎ ዳዊቲ ሃዳዲኤዜሬ ኦላንቻታ ሃላቃቲ ኦይኪዳ ዎርቃ ጎንዳሌታ ዎꬂ ኤኪዲ ዬሩሳላሜ ኤፊዴስ። 8 ቃሴካ ዳዊቲ ሃዳዲኤዜሬይ ሃሪዛ ጺባሃኔፔኔ ኩና ካታማፔ ኬሂ ዳሮ ጻርቂማላ ኤኪዴስ፤ ሶሎሞኔይ ሄ ጻርቂማላታ ጊታ ጋባቴ፥ ቱሳታኔ ዱማ ዱማ ሚሻታ ሜꬊሲዴስ።*

9 ዳዊቲ ጾባ ዴሬ ካዎ ሃዳዲኤዜሬ ኦላንቻታ ኡባ ጾኒዳይሳ ሃማቴ ካዎ ቶኡዪ ሲዪዴስ። 10 ሂስቲዲ ባናራ ኦሌቲሼ ጋምኢዳ ሃዳዲኤዜሬ ዳዊቲ ኦሊ ጾኒዳ ጊሻስ ኢዛ ሃሹ ጋናሲኔ ሳሮካናስ ቶኡዪ ባ ናዛ ሃዶራሜ ካዎ ዳዊቴኮ ኪቲዴስ፤ ሃዶራሜይ ዎርቃፌ፥ ቢራፔኔ ጻርቂማላፔ ኦሴቲዳ ሚሻታ ኢዛስ ኤኪ ዪዴስ። 11 ካዎ ዳዊቲ ኤዶሜፔ፥ ሞኣቤፔ፥ ኣሞኔ ኣሳታፔ፥ ፊሊስጼሜታፔኔ ኣማሌቄ ኣሳታፔ ዲኢ ኤኪዳ ቢራኔ ዎርቃ ሃ ሚሻታራ ኢሲፌ ጋꬂ ጎዳስ ዱማሲዴስ።

12 ጹሪያ ና ኣቢሳዬይ ኤዶሜ ኣሳፔ 18,000 ኣስ ማጺኔ ሾባን ዎꬊዴስ።* 13 ሄሳፌ ጉዬ ዳዊቲ ኤዶሜን ኦላንቻቲ ዱንካኒ ኡታናሶ ጊግሲዴስ፤ ሂስቲን ሄ ቢታ ኣሳቲ ኡባይ ዳዊቴስ ሃሬቲዲ ጊሪ ኣቂዳ፤ ዳዊቲ ቢዳሶ ኡባን ጎዳይ ኢዛስ ጾኖ ኢሚዴስ።

ዳዊቲ ሹሚዳ ኣሳታ

14 ዳዊቲ ኢስራኤሌ ዴራ ኡባ ቦላ ካዎቲዴስ፤ ዴራ ኡባ ጺሎቴꬃኒኔ ሱሬ ፒርዳን ኣይሲዴስ። 15 ጹሪያ ና ኢዮኣቤይ ኦላ ጋዳዋ፤ ኣሂሉዴ ና ኢዮሳፊጼይ ማዝጋባ ኬꬃ ኣላፌ። 16 ኣሂጹቤ ና ሳዶቄይኔ ኣቢያታሬ ና ኣቢሜሌኬይ ቄሴ፤ ሱሳሃይ ዋና ጻፌ፤ 17 ዮዳሄ ና ባናያይ ኬሊቴታሲኔ ፔሊቴታስ ሃላቃ፤ ካዎ ዳዊቴ ኣቱማ ናይቲ ኢዛ ካዎቴꬃን ꬎቃ ሹሜታ።

19

ሶሪያታ ጾኔቴꬅ

(2ሳሜ 10፡1-19)

1 ሄሳፌ ጉዬ ኣሞኔታ ካዎ ናኦሴይ ሃይቂን ኢዛ ናዚ ኢዛሶሆን ካዎቲዴስ። 2 ዳዊቲ፥ «ኢዛ ኣዋ ናኦሴይ ታስ ሎኦ ኦꬂዳ ማላ ታኒ ኢዛ ና ሃኖኔስ ሎኦ ኦꬃና» ጊ ቆፒዴስ፤ ሄሳ ጊሻስ ኢዛ ኣዋ ሃይቆዛ ጊሻስ ኢዛ ሚንꬄꬃናስ ዳዊቲ ኣስ ኪቲዴስ።

ዳዊቲ ኪቲዳይቲ ሃኖኔ ሚንꬄꬃናስ ኣሞኔ ቢታ ጋኪዳ ዎዴ፥ 3 ኣሞኔ ዴሬ ሹሜቲ ሃኖኔ፥ «ዳዊቲ ሃ ኣሳታ ኪቲዳይ ኔ ኣዋ ቦንቺዲ ኔና ሚንꬄꬃናስ ሚሳቲዜ? ኢዚ ሃ ኣሳታ ኪቲዳይ ቢታዮ ጾሞሲ ጼላናሲኔ ኦሊ ኦይካናሳ» ጊዳ።

4 ሂስቲን ሃኖኔይ ዳዊቲ ኪቲዳ ኣሳታ ኦይኪዲ ኢስታ ቡቻ ሜዲዴስ፤ ኢስታ ማይኦካ ኢስታ ካሎይ ቤታናሼ ጋካናስ ዳኪዲ ኢስታ ዴሬ ዛሪ ዬዲዴስ። 5 ኢስቲ ኬሂ ዬላቲዳ ጊሻስ ዳዊቲ ሄሳ ሲዪዲ ኢስታራ ጋይታና ማላ ሃራ ኣስ ኢስታኮ ኪቲዲ፥ «ኢንቴ ቡቺ ዲጫና ጋካናስ ኢያርኮ ካታማን ዴኢሺቴ፤ ሄሳፌ ጉዬ ሃ ዪቴ» ጊዴስ።

6 ኣሞኔቲ ዳዊቴ ማታን ባ ኢጼቲዳይሳ ኤሪዳ ዎዴ ሃኖኔይኔ ኣሞኔቲ ሜስጴጾሚያፔ፥ ኣራሜ ዴሬ ማኢካፌኔ ጾባፌ ፓራ-ጋሬታኔ ቶጋንቻታ ቃጻራናስ 34,000 ኪሎ ጊራሜ ጊዲዛ ሳቂሌ ቢራ ዬዲዳ። 7 ሂስቲዲ 32,000 ፓራ-ጋሬታ፥ ቶጋ ኣሳታ፥ ማኢካ ካዎኔ ኢዛ ኦላንቻታ ቃጻሪዳ፤ ኢስቲካ ዪዲ ሜዴባን ዱንካኒ ኡቲዳ፤ ቃሴ ኣሞኔቲ ባንታ ካታማታፔ ሺቄቲዲ ኦላስ ኬዚዳ።

8 ዳዊቲ ሄሳ ሲዪዲ ኢዮኣቤኔ ኦላንቻታ ኡባ ዬዲዴስ። 9 ኣሞኔቲ ካታማ ፔንጌን ኬኢዲ ኦላስ ያዲዳ፤ ኢስታ ማዳናስ ዪዳ ካዎቲካ ባስ ሶሆ ኦይኪዲ ዴምባን ዱንካኒዳ።

10 ኢዮኣቤይ ኦላይ ሲንꬃራኔ ጉዬራ ዶዲ ኡቲዳይሳ ቤኢዲ ኢስራኤሌ ኣሳ ኡባፌ ኤሬቲዳ ኦላ ቃራታ ዶሪ ኤኪዲ ኣራሜ ዴሬ ኦላንቻታ ሲንꬃን ሳልፊሲዴስ። 11 ኣቲዳ ኣሳታ ኢዛ ኢሻ ኣቢሳዬይ ካሌꬃና ማላ ኣዛዚዲ ኣሞኔታ ሲንꬃን ሳልፊሲዴስ። 12 ኢዮኣቤይ ባ ኢሻ ኣቢሳዬስ፥ «ኣራሜ ኣሳቲ ታ ቦላ ሚኒኮ ኔኒ ያዳ ታና ማዳ፤ ኣሞኔ ኣሳቲ ኔ ቦላ ሚኒዛ ጊዲኮ ታኒ ያዳ ኔና ማዳና። 13 ሃኢ ኔኒ ሚና! ኑ ዴራ ጊሻሲኔ ኑ ጾሳ ካታማታ ጊሻስ ኣኔ ሚኒ ኦሌቶስ፤ ጎዳይ ባና ሎኦይሳ ኦꬆ» ጊዴስ።

14 ሄሳፌ ጉዬ ኢዮኣቤይኔ ኢዛራ ዲዛ ኦላንቻቲ ኣራሜ ዎታዳራታራ ኦሌታናስ ቢን ኣራሜ ዎታዳራቲ ኢስታ ሲንꬃፌ ባቃቲዳ። 15 ኣራሜ ዎታዳራቲ ባቃቲዳይሳ ኣሞኔ ዎታዳራቲ ቤኢዳ ዎዴ ኢስቲካ ኢዛ ኢሻ ኣቢሳዬ ሲንꬃፌ ጉዬ ባቃቲዲ ካታማ ጌሊዳ፤ ሄሳፌ ጉዬ ኢዮኣቤይ ዬሩሳላሜ ሲሚዴስ።

16 ኣራሜ ኣሳቲ ኢስራኤሌ ኣሳታን ጾኔቶይሳ ኤሪዳ ዎዴ ቃስታኔ ኪቲዲ ኤፊራጺሴ ሻፋፔ ሄ ፒንꬃን ዲዛ ኣራሜ ኣሳታ ኤሂሲዳ፤ ጾባ ካዎ ሃዳዲኤዜሬስ ኦላ ጋዳዋ ጊዲዳ ሾባኬይ ኢስታ ካሌꬄስ።

17 ዳዊቲ ሄሳ ሲዪዳ ዎዴ ኢስራኤሌ ኦላንቻታ ኡባ ሺሺዲ ዮርዳኖሴ ሻፋ ፒኒዲ ኣራሜ ኣሳታራ ኦሌታናስ ኢስታ ሲንꬃን ሳልፊዴስ፤ ሂስቲን ኢስቲ ኢዛራ ኦሌቲዳ። 18 ጊዶ ኣቲን ኣራሜ ኣሳቲ ኢስራኤሌታ ሲንꬃፌ ባቃቲዳ፤ ዳዊቲ 7,000 ፓራ-ጋሬታኔ 40,000 ቶሆን ቢ ኦሌቲዛ ዎታዳራታ ዎꬊዴስ፤ ኢስታ ኦላ ጋዳዋ ሾባኬካ ዎꬊዴስ። 19 ሃዳዲኤዜሬ ኣሳይ ኢስራኤሌታን ጾኔቲዳይሳ ኤሪዲ ዳዊቴራ ሲጌቲዲ ኢዛስ ሃሬቲዴስ፤ ሄሳፌ ሲሚን ኣራሜ ኣሳይ ኣሞኔ ኣሳ ማዳናስ ዶሲቤና።

20

ዳዊቲ ኤራባ ካታማ ኦሊ ኦይꬅ

(2ሳሜ 12፡26-31)

1 ኦፊንꬃን ካዎቲ ኦላስ ኬዚዛ ዎዴ ኢዮኣቤይ ኦላንቻታ ካሌꬂ ቢዲ ኣሞኔ ዴሬ ꬋይሲዴስ፤ ኤራቤ ካታማካ ዶዲ ኡቲዴስ፤ ጊዶ ኣቲን ዳዊቲ ዬሩሳላሜን ታኪዴስ፤ ኢዮኣቤይ ኤራባ ካታማ ኦሊ ላሊዴስ። * 2 ሄሳፌ ጉዬ ዳዊቲ ዪዲ ኢስታ ካዎዛ ሁኤፔ ዎርቃ ካላቻ ኤኪዴስ፤ ካላቻዚ 34 ኪሎ ጊራሜ ጊዲዴስ፤ ኢዛ ጊዶን ኢንቁ ጌቴቲዛ ኣልኦ ሹቺ ዴስ፤ ሄ ካላቻ ኤኪዲ ዳዊቴ ሁኤን ጎጺዳ፤ ቃሴ ዳዊቲ ሄ ካታማፔ ኬሂ ዳሮ ሚሽ ዲኢ ኤኪዴስ። 3 ሄን ዴኢዛ ዴራ ኬሲዲ ማጋዜ፥ ጾይሌኔ ካልታ ኦይꬂ ኦሲሲዴስ፤ ኣሞኔን ዲዛ ሃራ ካታማታን ዲዛ ኣሳታካ ዳዊቲ ሄሳꬆ ኦሲሲዴስ፤ ሄሳፌ ጉዬ ዳዊቲኔ ኢዛ ኦላንቻቲ ኡባይ ዬሩሳላሜ ሲሚዳ።

ፊሊስጼሜ ኣሳታራ ኦሌቲዳ ኦላ

(2ሳሜ 21፡15-22)

4 ሄሳፌ ሲሚን ፊሊስጼሜ ኣሳታራ ጌዜሬን ኦላይ ዴንዲዴስ፤ ሄ ዎዴ ሁሼ ዴሬ ኣስ ሲቢካዬይ ኤራፋይሜ ዜሬ ጊዲዳ ሲፋዬ ዎꬊዴስ፤ ሂስቲን ፊሊስጼሜቲ ጾኔቲዳ።

5 ሄሳፌ ጉዬ ፊሊስጼሜታራ ሃራ ኦላይ ዴንዲዴስ፤ ሄ ዎዴ ኢዚ ኦይኪዛ ቶራ ቶማይ ሻማኔ ዎንዲራሼ ኬና ጊዲዳ ጌቴ ካታማፔ ዪዳ ጎልያዴ ኢሻ ላሂሜ ያኢሬ ና ኤልያኔይ ዎꬊዴስ።*

6 ቃሴካ ሃራ ኦላይ ጌቴ ካታማን ዴንዲዴስ፤ ሄን ኢዛስ ኩሼኒኔ ቶሆን ኡሱፑን ኡሱፑን ቢራꬌቲ ኢሲ ቦላ 24 ቢራꬌቲ ዲዛ ኤራፋዬ ዜሬꬃፌ ጊዲዳ ጉባኔ ጌሳ ኣዱሳ ኣሲ ዴስ። 7 ሄ ኣዴዚ ኢስራኤሌታ ቦላ ኤቄቲዳ ዎዴ ዳዊቴ ኢሻ ሺምኣ ና ዮናታኔይ ኢዛ ዎꬊዴስ። 8 ሃይታንቲ ጌቴ ካታማን ዲዛ ኤራፋዬ ዛሬታ፤ ኢስቲ ኡባይ ዳዊቴ ኩሼኒኔ ኢዛ ኣሳ ኩሼን ሃይቂዳ።

21

ኢስራኤሌ ዴራ ዳዊቲ ቆዲሴꬅ

(2ሳሜ 24፡1-25)

1 ጻላኤይ ኢስራኤሌ ኣሳ ቦላ ሜቶ ኤሃናስ ኮዪዲ ዳዊቲ ኢስራኤሌ ኣሳ ቆዳና ማላ ዴንꬄꬂዴስ። 2 ዳዊቲ ኢዮኣቤኔ ኦላንቻታ ሃላቃታ፥ «ዳኔፔ ቢዲ ቤርሳቤሄ ጋካናስ ዲዛ ኢስራኤሌ ኣሳ ቆዲቴ፤ ሂስቲዲ ኣሳ ቆዳይ ኣፑናኮ ታና ኤሪሲቴ» ጊዴስ።

3 ኢዮኣቤይ ጊዲኮ ኢዛስ፥ «ጎዳይ ሃኢ ዲዛ ኢስራኤሌ ኣሳ ቦላ ጼቱ ኩሼ ጉጆ! ታ ጎዳ ካዎ! ኢስቲ ኡባይ ታ ጎዳ ኣይሌታ ዴቴኔ? ታ ጎዳይ ሃይሳ ማላ ኦꬃናስ ኣይስ ኮዪዴ? ኢስራኤሌ ካዎቴꬃ ኣይስ ሞራንቻ ኬሲዜ?» ጊዴስ።

4 ጊዶ ኣቲን ካዎዛ ቃላይ ኢዮኣቤ ጾኒዴስ፤ ሂስቲን ኢዮኣቤይ ኬዚ ኢስራኤሌ ቢታ ኡባ ዩዪ ኣꬊ ዬሩሳላሜ ሲሚዴስ። 5 ኢዮኣቤይ ቆዲዳ ኣሳ ቆዳ ዳዊቴስ ኢሚዴስ፤ ኢስራኤሌፔ 1,100,000 ዩሁዳፔ 47,000 ኦላናስ ዳንዳይዛይታ ዴሚዴስ። 6 ኢዮኣቤይ ካዎዛ ኣዛዞን ሃራሴቲዳ ጊሻስ ሌዌታ ቆሞታኔ ቢኒያሜ ቆሞታ ቆዲቤና።

7 ሄ ኣዛዞዚ ጾሳ ማታን ኢታ ጊዲዳ ጊሻስ ጾሲ ኢስራኤሌ ኣሳ ቃጻይዴስ።

8 ሄሳፌ ጉዬ ዳዊቲ ጾሳስ፥ «ታኒ ሃ ኦሶዛን ኔና ኬሃ ቆሃዲስ፤ ታኒ ባላ ኦꬂዳ ጊሻስ ታና ኔ ኣይሌዛ ቆሆ ኣቶ ጋና ማላ ታ ኔና ዎሳይስ» ጊዴስ።

9 ጎዳይ ዳዊቴ ናቤ ጋዴስ፥ 10 «ባዳ ዳዊቴ፥ ‹ጎዳይ ኔና ታኒ ኔ ዶራና ማላ ኔ ሲንꬃን ሄꬑ ሚሻታ ዎꬃዲስ፤ ታኒካ ኔ ዶሪዳይሳ ኦꬃና› ጊዴስ» ጋዳ ዮታ።

11 ሂስቲን ጋዴይ ዳዊቴኮ ቢዲ፥ «ጎዳይ ኔ ሲንꬃን ዎꬆይሳፌ ኢሳ ዶራ፤ 12 ሄꬑ ላይꬃ ኮሻ፥ ዎይኮ ሄꬑ ኣጊና ኩሜꬅ ኔ ሞርኬታን ጎዴቴꬅ፥ ዎይኮ ሄꬑ ጋላስ ኢታ ሃርጌ ኤሂዛ ጾሳ ማሻይ ቢታ ቦላ ዪን ኢስራኤሌ ኡባ ቦላ ሃይቆ ኤሂዛ ጾሳ ኪታንቻ ዩስ፥ ሄሳ ጊሻስ ታና ኪቲዳ ጾሳስ ታ ኣይ ዛራ ዮታናኮ ሄይታንታፌ ኔ ዶሮይሳ ታስ ዮታ» ጊዴስ።

13 ዳዊቲ ጋዴስ፥ «ታ ዶራናስ ኬሃ ሜቶታዲስ፤ ጊዲኮካ ጎዳ ጾሳ ማሮታይ ኬሂ ጊታ ጊዲዳ ጊሻስ ኣሳ ኩሼን ኩንዳናፔ ጾሳ ኩሼን ኩንዴꬂ ታስ ሎኦ» ጊዴስ።

14 ሄሳ ጊሻስ ጎዳይ ኢታ ሃርጌ ዬዲን ኢስራኤሌፔ 70,000 ኣሲ ሃይቂዴስ። 15 ሄሳፌ ጉዬ ጎዳይ ዬሩሳላሜ ꬋይሳናስ ኪታንቻ ኪቲዴስ፤ ጊዶ ኣቲን ኪታንቻዚ ዬሩሳላሜ ꬋይሳናስ ሺቂ ኡቲዳሺን ጎዳይ ቤኢዲ ሚሼቲዴስ፤ ꬋይሳና ዪዳ ኪታንቻ፥ «ኣጋ! ኢስታ ቦላ ጋኪዳ ባሻይ ጊዳና» ጊዴስ። ሄ ዎዴ ጎዳ ጾሳ ኪታንቻይ ያቡሴ ዴሬ ኣስ ኦርና ባሌ ማታን ኤቂዴስ።

16 ኪታንቻዚ ባ ጊꬃ ማሻ ኩሼን ኦይኪዲ ዬሩሳላሜ ꬋይሳናስ ሳሎፔኔ ሳኣፔ ጊዶን ኤቂዳይሳ ዳዊቲ ꬎቁ ጊ ቤኢዴስ፤ ሄሳፌ ጉዬ ዳዊቲኔ ጪማቲ ማቃ ማይኢዲ ቢታ ቦላ ጉፋኒዳ። 17 ዳዊቲ ጾሳስ፥ «ኣሳይ ቆዴታና ማላ ኦꬂዳይ ታና ጊዲኪና? ናጋራ ኦꬂዳይኔ ቆሂዳይ ታና፤ ሂስቲን ሃይቲ ዶርሳቲ ኣይ ኦꬂዶ? ኣቤት ታ ጎዳ ጾሳዉ! ኔ ኩሼይ ታ ቦላኔ ታ ኬꬃ ኣሳ ቦላ ጊዶ ኣቲን ሃ ቦሻዛ ኔ ዴራ ቦላ ዬዶፋ» ጊዴስ።

18 ሄሳፌ ጉዬ ጎዳ ጾሳ ኪታንቻይ ጋዴስ፥ «ዳዊቲ ፑዴ ያቡሴ ዴሬ ኣስ ኦርና ባሌ ቢዲ ጎዳ ጾሳስ ያርሾ ያርሺዛሶ ኦꬃና ማላ ዮታ» ጊ ኣዛዚዴስ። 19 ዳዊቲ ጋዴይ ጎዳ ጾሳ ሱንꬃን ዮቶይሳꬆ ኦꬃናስ ቢዴስ።

20 ሄ ዎዴ ኦርናይኔ ኢዛ ናይቲ ባሌን ጊስቴ ቡኪሼ ጉዬ ሲሚ ጼሊዲ ኪታንቻ ቤኢዳ፤ ሂስቲዲ ኢዛራ ዲዛ ኦይዱ ኣቱማ ናይቲ ቆቴቲዳ። 21 ዳዊቲ ኦርናኮ ዪን ኦርናይ ኢዛ ቤኢዲ ባሌዛፔ ጋጻ ኬኢዲ ዳዊቴስ ዚጊዴስ።

22 ሄሳፌ ጉዬ ዳዊቲ ኦርናስ፥ «ዴራ ቦላ ዪዳ ቦሻይ ኪቻና ማላ ታኒ ጎዳ ጾሳስ ያርሾ ያርሺዛሶ ኦꬃናስ ኔ ባሌዛ ታስ ባይዛርኪ! ታኒ ኔስ ኩሜꬃ ዋጋ ቃንጻና» ጊዴስ።

23 ሂስቲን ኦርናይ ዳዊቴስ፥ «ኔስ ኤካ፤ ታ ጎዳይ ካዎይ ባና ኡፋይሲዛይሳ ኦꬆ፤ ሄኮ ጹጌቲዛ ያርሾስ ቦራታ፥ ኤሶስ ካꬅ ቡኪዛ ሎዳታ፥ ካꬃ ያርሾ ጊዳና ማላ ጊስቴ ኢማና፤ ሃይታ ኡባታካ ታ ኔስ ኢማና» ጊዴስ።

24 ጊዶ ኣቲን ካዎ ዳዊቲ ኦርናስ፥ «ሄሲ ሃኔና! ታኒ ኩሜꬃ ዋጋ ቃንጻዳ ሻማና፤ ታኒ ኔይሳ ጮ ሜላ ኤካዳ ጎዳ ጾሳስ ያርሾ ሺሺኬ፤ ቃሴ ታ ሻሞንታ ሚሽ ጹጌቲዛ ያርሾ ኦꬃ ሺሺኬ» ጊዴስ።

25 ሄሳ ጊሻስ ዳዊቲ ሄ ባሌዛስ 600 ዎርቃፌ ኦሴቲዳ ቢራ ኢሚዴስ። 26 ሄሳፌ ጉዬ ዳዊቲ ሄን ጎዳ ጾሳስ ያርሾ ያርሺዛሶ ኦꬂዲ ጹጌቲዛ ያርሾኔ ኢሲፌቴꬃ ያርሾ ሺሺዴስ፤ ኢዚ ጎዳ ጾሳ ዎሲን ጹጌቲዛ ያርሾ ያርሺዛሶዛ ቦላ ሳሎፔ ታማ ዬዲዲ ኢዛ ኦይሻ ዛሪዴስ።

27 ሂስቲን ጎዳይ ኪታንቻ ኣዛዚን ኪታንቻዚ ባ ጊꬃ ማሻ ኮሃን ጌልꬂዴስ። 28 ዳዊቲ ጎዳይ ያቡሴ ዴሬ ኣስ ኦርና ካꬃ ባሌን ኢዛስ ዛሪዳይሳ ቤኢዲ ሄን ያርሾ ሺሺዴስ። 29 ሙሴይ ባዞን ጊግሲዳ ጎዳ ጾሳ ዱንካኔይኔ ጹጌቲዳ ያርሾ ያርሺዛሶዚ ጌባኦኔ ዙምቡላ ቦላ ዴስ። 30 ዳዊቲ ጾሳ ኪታንቻይ ኦይኪዳ ጊꬃ ማሻስ ያዪዳ ጊሻስ ሄ ቢዲ ጎዳ ኦይቻናስ ዳንዳይቤና።

22

1 ሄሳ ጊሻስ ዳዊቲ፥ «ጎዳ ጾሳ ኬꬂኔ ኢስራኤሌ ኣሳይ ጹጌቲዛ ያርሾ ያርሺዛሶይ ሃይሳን ዴስ» ጊዴስ።

ጾሳ ኬꬅ ኬጻናስ ጊጌቴꬅ

2 ካዎ ዳዊቲ ኢስራኤሌ ቢታን ዲዛ ሃራ ዴሬ ኣሳይ ኢሲ ቦላ ሺቃና ማላ ኣዛዚዴስ፤ ኢስታ ጊዶፌ ጾሳ ኬꬃ ኬጻናስ ማሴቲዳ ሹች ጊጊሳናስ ሹች ቄሪዛይታ ጊግሲዴስ። 3 ዳዊቲ ጊምባ ፔንጌታስ ሚሲማሬኔ ማጻፋ ጊዳና ማላ ዳሮ ቢራታኔ ሜዛኔፔ ቦላ ጊዲዳ ኬሂ ዳሮ ጻርቂማላ ጊግሲዴስ። 4 ሲዶና ኣሳይኔ ጺሮሴ ኣሳይ ዳሮ ዚጋ ሚꬅ ኤሂዛ ጊሻስ ቆዳይ ባይንዳ ኬሂ ዳሮ ዚጋ ሚꬅ ጊግሲዴስ።

5 ዳዊቲ፥ «ታ ና ሶሎሞኔይ ዬላጋኔ ኦሳራ ሜዜቶንታይሳ፤ ጎዳ ጾሳስ ኬጼታና ኬꬃይ ቢታ ኡባን ኤሬቲዳ ሎኦኔ ፑላ ኬꬅ ጊዳናስ ቤሴስ፤ ሄሳ ጊሻስ ኢዛስ ኮሺዛይሳ ታኒ ጊጊሳና» ጊዴስ፤ ዳዊቲ ሃይቃናፔ ሲንꬃን ዳሮ ሚሽ ጊግሲዴስ።

6 ሄሳፌ ጉዬ ዳዊቲ ባ ና ሶሎሞኔ ጼይጊዲ ጎዳ ኢስራኤሌ ጾሳ ኬꬃ ኬጻና ማላ ኣዛዚዴስ። 7 ዳዊቲ ሶሎሞኔ፥ «ታ ናዞ፥ ታኒ ጎዳ ታ ጾሳ ቦንቾስ ኬꬄ ኬጻናስ ታ ዎዚናን ቆፓዲስ። 8 ጊዶ ኣቲን ጎዳ ጾሳ ቃላይ ታና፥ ‹ኔኒ ዳሮ ሱꬅ ጉሳዳሳ፤ ዳሮ ኦላካ ኦሌታዳሳ፤ ኔኒ ሳኣ ቦላ ታ ሲንꬃን ዳሮ ሱꬅ ጉሲዳ ጊሻስ ኔኒ ታስ ኬꬄ ኬጻና ማላ ኮይኬ› ጊዴስ። 9 ጊዲኮካ፥ ‹ሳሮኒኔ ዎፓን ኣይሲዛ ና ኔ ዬላና፤ ኡባ ባጋራ ዲዛ ሞርኬታፔ ታ ኢዛ ሼምፒሳና፤ ኢዛ ሱንꬂካ ሶሎሞኔ ጌቴታና፤ ኢዛ ካዎቴꬃ ላይꬅ ኡባን ታኒ ኢስራኤሌስ ሳሮኔ ዎፓ ኢማና። 10 ኢዚ ታ ቦንቾስ ኬꬄ ኬጻና፤ ኢዚ ታስ ና ጊዳና፤ ታኒካ ኢዛስ ኣዋ ጊዳና፤ ኢዛ ካዎቴꬃ ኣራታይ ኢስራኤሌ ቦላ ሜርናስ ሚኒ ዳና› ጊዲ ሂዶታ ኢሚዴስ። *

11 «ሃኢካ ታ ናዞ! ጎዳይ ኔናራ ጊዶ፤ ኢዚ ኔስ ኢሚዳ ሂዶታ ቃላ ማላ ጎዳ ኔ ጾሳ ኬꬅ ኬጻናሲኔ ፖላናስ ኔና ጋꬆ። 12 ጎዳይ ኔና ኢስራኤሌ ቦላ ካዎꬂዳ ዎዴ ጎዳ ኔ ጾሳ ዎጋ ኔኒ ናጋና ማላ ጾሲ ኔስ ኣꬎ ኤራቴꬂኔ ኣኬካ ኢሞ። 13 ጎዳይ ሙሴ ባጋራ ኢስራኤሌስ ኢሚዳ ዎጋኔ ማራ ኔ ናጊኮ ኡባይካ ኔስ ኢንጄ ጊዳና፤ ኣይኮይ ባ፥ ያዮፋ፥ ሚና፥ ሙርታ፥ ሂዶታ ቃንጾፋ።

14 «ታኒ ታ ዎልቃይ ጋꬂዳ ማላ ጎዳ ጾሳ ኬꬄ ኬጻናስ 3,400 ኪሎ ጊራሜ ጊዲዛ ዎርቃኔ 34,000 ኪሎ ጊራሜ ጊዲዛ ቢራ ሺሻዲስ፤ ቃሴካ ኬሂ ዳሮ ጻርቂማላኔ ቢራታ፥ ሚꬂኔ ሹች ጊጊሳዲስ፤ ሄሳ ቦላ ጉጂሲዛይሳ ኔኒ ጉጃ። 15 ኔ ማታን ዱማ ዱማ ኦሶ ኤሪዛ ሂላቲ ዴቴስ፤ ሹች ቄሪዛይቲኔ ማሲዛይቲ፥ ኣናጼቲኔ ኡባ ኦሶ ኦꬃናስ ዳንዳይዛ ሂላቲ ዴቴስ። 16 ዎርቃ፥ ቢራ፥ ጻርቂማላኔ ቢራታ ኦሶን ኤሬቲዳ ዱማ ዱማ ሂላቲ ኔስ ዴቴስ፤ ሃኢ ኔኒ ኦሶዛ ዶማ፤ ጎዳይ ኔናራ ጊዶ» ጊዴስ።

17 ዳዊቲ ኢስራኤሌ ዴራ ካሌꬂዛይታ ኡባ ባ ና ሶሎሞኔ ማዳና ማላ፥ 18 «ጎዳ ኢንቴ ጾሳይ ሃይሳ ጋካናስ ኢንቴናራ ዴስ ጊዴኔ? ኢዚ ኢንቴና ኡባሶራ ሼምፒሲቤኔ? ሃ ቢታን ዲዛ ኣሳ ኢዚ ታ ኩሼን ኣꬂ ኢሚዳ ጊሻስ ሃ ቢታያ ጎዳ ጾሳሲኔ ኢዛ ዴራስ ሃሬታዱስ። 19 ሄሳ ጊሻስ ጎዳ ኢንቴ ጾሳ ኮያናስ ኢንቴ ዎዚናኔ ኢንቴ ሼምፖ ኢሚቴ፤ ጎዳ ጾሳ ቦንቾስ ኬጼቲዳ ኬꬃን ጾሳ ታቦታኔ ጾሳስ ዱማቲዳ ሚሻታ ኤሂዲ ዎꬃና ማላ ኢንቴ ዴንዲዲ ጎዳ ኬꬄ ኬጺቴ» ጊ ኣዛዚዴስ።

23

1 ዳዊቲ ጬጊዳ ዎዴ ባ ና ሶሎሞኔ ኢስራኤሌ ቦላ ካዎꬂዴስ።*

ሌዌታ ኦሶ

2 ዳዊቲ ኢስራኤሌ ካሌꬂዛ ኡባታ፥ ቄሴታኔ ሌዌታ ኢሲፌ ሺሺዴስ። 3 ኢስታስ ላይꬃይ ሄꬑ ታማኔ ሄሳፌካ ቦላራ ጊዲዳ ኣቱማ ኣሳታ ሌዌታፔ ቆዲዴስ፤ ኢስታ ቆዳይ ኩሜꬅ 38,000 ጊዲዴስ። 4 ሃይታንታፌ 24,000 ጾሳ ኬꬃ ኦሶ ካሌቲ ጼላና ማላ ኣዋቴꬅ ኢስታስ ኢሚዴስ፤ ቃሴ 6,000 ኣሳታስ ሹሜታኔ ፒርዳ ዳናታ ሂስቲ ዎꬂዴስ። 5 ኦይዱ ሺያታስ ጊምቤዛ ፔንጌ ናጋና ማላ ኣዋቴꬅ ኢሚዴስ፤ ኣቲዳ ኦይዱ ሺያታስ ባ ኦꬂዳ ዬꬃ ማሳራታን ጎዳ ጾሳ ጋላታና ማላ ሱንꬂዴስ።

6 ዳዊቲ ሌዌይ ዬሊዳ ኣቱማ ናይታ ጌርሾኔ፥ ቃኣቴኔ ሜራሬ ኢስታ ዛርኬን ዛርኬን ሄꬑ ኬሲ ሻኪዴስ።

7 ጌርሾኔይ ዬሊዳ ኣቱማ ናይቲ ላዳኔኔ ሺምኤ። 8 ላዳኔ ኣቱማ ናይቲ ሄꬓ፤ ኢስቲካ ዪሂኤሌ፥ ዜታሜኔ ኢዩኤሌ። 9 ሺምኤ ኣቱማ ናይቲ ሄꬓ፤ ኢስቲካ ሻሎሚቴ፥ ሃዚኤሌኔ ሃራኔ፤ ሄይቲ ላዳኔ ዛርኬታስ ሃላቃታ። 10 ሺምኤ ኣቱማ ናይቲ፥ ያሃቴ፥ ዚና፥ ያኡሼኔ ባሪሄ። 11 ባይራዚ ያሃቴ፥ ካሎዚ ዚና፤ ያኡሼሲኔ ባሪሄስ ዳሮ ኣቱማ ናይቲ ባይንዳ ጊሻስ ኢሲ ኬꬃ ኣሳ ማላ ቆዴቲዳ።

12 ቃኣቴስ ኦይዱ ኣቱማ ናይቲ ዴቴስ፤ ሄይቲካ ኣሚራሜ፥ ዪጺሃሬ፥ ኬብሮኔኔ ኡዚኤሌ። 13 ኣሚራሜ ኣቱማ ናይቲ ኣሮኔኔ ሙሴ፤ ኣሮኔይኔ ኢዛ ዜሬꬃቲ ጾሳ ኬꬃን ጎኤቲዛ ሚሻታ ሜርናስ ዱማሳና ማላ፥ ጾሳስ ያርሾ ሺሻና ማላ፥ ጾሳ ሲንꬃን ሃጋዛና ማላኔ ኢዛ ሱንꬃን ዴራ ሜርናስ ኣንጃና ማላ ዱማቲዳ። * 14 ጾሳ ኣስ ሙሴ ኣቱማ ናይቲካ ሌዌ ቆሞታ ማላ ቆዴቲዳ። 15 ሙሴ ናይቲ ጌርሾሜኔ ኤልኤዜሬ። 16 ጌርሾሜ ናይታስ ሃላቃይ ባይራ ናዛ ሹባኤሌ። 17 ኤልኤዜሬስ ኢሲ ኣቱማ ናይ ጻላ ዴስ፤ ኢዚካ ኤራሃቢያ፤ ኤራሃቢያስ ጊዲኮ ዳሮ ኣቱማ ናይቲ ዴቴስ።

18 ዪጺሃሬ ናይታስ ሃላቃይ ባይራ ናዛ ሻሎሚቴ። 19 ኬብሮኔ ናይታፔ ባይራዚ ዪሪያ፥ ናምኣንꬆዚ ኣማሪያ፥ ሄꬓንꬆዚ ያሃዚኤሌ፥ ኦይዳንꬆዚ ዮቂማኣሜ። 20 ኡዚኤሌ ኣቱማ ናይታፔ ባይራዚ ሚኪያሳ፥ ካሎዚ ዪሺያ።

21 ሜራሬ ኣቱማ ናይቲ ማሂሌኔ ሙሼ፤ ማሂሌ ኣቱማ ናይቲ ኤልኤዜሬኔ ቂሴ። 22 ኤልኤዜሬይ ማጫ ና ጻላ ዬሊዲ ኣቱማ ና ዬሎንታ ሃይቂዴስ፤ ሄሳ ጊሻስ ኢስቲ ባንታ ኣዋ ኢሻ ቂሴ ናይታ ጌሊዳ። 23 ሙሼ ኣቱማ ናይቲ ሄꬓ፤ ሄይቲካ ማሂሌ፥ ኤዴሬኔ ያርሞቴ።

24 ሃይታንቲ ኡባይ ባሶ ኣሳታኒኔ ባ ዛርኬታን ጼይጌቲዳ፤ ሌዌ ዛሬቲ ኢሶይ ኢሶይ ባ ሱንꬃን ማዝጋቤቲዳ፤ ኢስታስ ላይꬃይ ናምኡ ታማኔ ሄሳፌ ቦላ ጊዲዳይቲ ጾሳ ኬꬃን ኦꬄቴስ። 25 ዳዊቲ፥ «ኢስራኤሌ ጎዳ ጾሲ ባ ኣሳ ሼምፒሲዴስ፤ ዬሩሳላሜን ሜርናስ ዴኣና። 26 ሃይሳፌ ጉዬ ሌዌቲ ዱንካኔዛኔ ኢዛ ጊዶን ጎኤቲዛ ሚሻታ ቶካናስ ቤሴና» ጊዴስ። * 27 ዳዊቲ ዉርሴꬃን ኢሚዳ ኣዛዞ ማላ ኢስታስ ላይꬃይ ናምኡ ታማኔ ሄሳፌ ቦላራ ጊዲዳ ሌዌቲ ቆዴቲዳ።

28 ሌዌታ ኦሶይ ጾሳ ኬꬃን ኣሮኔ ዜሬꬃታ ኦሶን ኦꬂ ማዶ፥ ጾሳ ኬꬃ ጊዶዛኔ ጊቤዛ ሎኤꬂ ናጎ፥ ጾሳ ኬꬃ ኦሶስ ዱማቲዳ ሚሻታ ሎኤꬂ ኦይꬂኔ ጾሳ ኬꬃን ዲዛ ሃራ ኦሶታካ ሎኤꬂ ኦሶ። 29 ቃሴካ ጾሳ ሲንꬃን ዎꬂዛ ኡኬꬃስ፥ ካꬃ ያርሾስ ሺሺዛ ꬊሌስ፥ ሙኑቃናስ፥ ኢርሾይ ባይንዳ ኡኬቲዛ ኡኬꬅ ኡካናስ፥ ማኪዛዛሲኔ ሜዛኒዛዛስ ኣላፌቴꬂ ኢስታስ ኢሜቲዴስ። 30 ሄሳꬆካ ኢስቲ ኡባ ጋላስ ማላዶኔ ኦማርስ ጎዳ ጾሳ ሲንꬃን ኤቂዲ ጋላታናሲኔ ቦንቻናስ፥ 31 ሳምባታ ጋላስ፥ ኣጊናይ ዶሚዛ ኮይሮ ጋላሳታን፥ ባኣሌ ጋላሳታን ዎጋ ቆዳ ማላ ጎዳ ጾሳ ሲንꬃን ኡባ ዎዴ ጹጌቲ ሺቂዛ ያርሾ ሺሻናስ፥ 32 ጋይቶቴꬃ ዱንካኔኔ ጾሳ ኬꬅ ናጋናስ፥ ኢዛ ጊዶን ኦሴቲዛ ጎይኖ ዎጋታ ፖሊሺን ባ ዳቦ ኣሮኔ ዜሬꬃታ ማዳናስ ኣዋቴꬂ ኢሜቲዴስ። *

24

ቄሴታ ኦሶ

1 ኣሮኔ ናይታ ጩጋይ ሃይሳፌ ካሊዛይሳ፤ ኣሮኔ ናይቲ ናዳቤ፥ ኣቢሁ፥ ኤልኤዜሬኔ ኢታማሬ። 2 ናዳቤይኔ ኣቢሁይ ና ዬሎንታ ባ ኣዋፔ ካሴቲ ሃይቂዳ፤ ሄሳ ጊሻስ ኤልኤዜሬይኔ ኢታማሬይ ቄሴ ጊዲዳ። 3 ዳዊቲ ኤልኤዜሬ ዛርኬፌ ሳዶቄኔ ኢታማሬ ዛርኬፌ ኣሂሜሌኬራ ጊዲዲ ኣሮኔ ዛሬታ ኢስታ ኦሶን ኦሶን ማዳና ማላ ሻኪ ዎꬂዴስ። 4 ኤልኤዜሬ ዛሬ ሃላቃቲ ኢታማሬ ዛሬ ሃላቃታፔ ዳሮ ጊዲዳ ጊሻስ ኤልኤዜሬ ዛሬቲ ታማኔ ኡሱፑን ጩጋን ሻኬቲን፥ ኢታማሬ ዛሬቲ ኦስፑን ጩጋን ሻኬቲዳ። 5 ጾሳ ኬꬃ ካሌꬂዛይቲኔ ጾሳ ጪማቲ ኤልኤዜሬ ዛሬታ ጊዶኒኔ ኢታማሬ ዛሬታ ጊዶን ዲዛ ጊሻስ ኦናካ ማዶንታ ኦሶዛ ሳማን ሻኪዳ። 6 ሌዌ ዛሬ ናቲናኤሌ ና ጻፌዚ ሻማኤይ ካዎዛ ሲንꬃኒኔ ኢዛ ሹሜታ ሲንꬃን፥ ቄሴ ሳዶቄ ሲንꬃኒኔ ኣቢያታሬ ና ኣሂሜሌኬ ሲንꬃን፥ ቄሴታ ሲንꬃኒኔ ሌዌታሶ ኣሳ ሃላቃታ ሲንꬃን ኢስታ ሱንꬃ ጻፊዴስ፤ ሂስቲን ኤልኤዜሬ ኬꬃ ኣሳታ ሃላቃታፔ ኢሶይኔ ኢታማሬ ኬꬃ ኣሳታ ሃላቃታፔ ኢሶይ ባንታ ታራን ታራን ሳማ ኬሲዳ።

7 ሃ ኣሳቲ ሳማ ኬሲን

ኮይሮ ሳማይ ዮሃሪቤ ጋኪዴስ፤

ናምኣንꬆዚ

ያዳያ ጋኪዴስ፤

8 ሄꬓንꬆዚ

ሃሪሜ ጋኪዴስ፤

ኦይዳንꬆዚ

ሳኦሪሜ ጋኪዴስ።

9 ኢቻሻንꬆዚ

ማልኪያ ጋኪዴስ፤

ኡሱፑንꬆዚ

ሚያሚኔ ጋኪዴስ፤

10 ላፑንꬆዚ

ሃቆጼ ጋኪዴስ፤

ኦስፑንꬆዚ

ኣቢያ ጋኪዴስ፤

11 ኡዱፉንꬆዚ

ኢያሶ ጋኪዴስ፤

ታማንꬆዚ

ሻካኒያ ጋኪዴስ፤

12 ታማን ኢሲንꬆዚ

ኤልያሼቤ ጋኪዴስ፤

ታማን ናምኣንꬆዚ

ያቂሜ ጋኪዴስ፤

13 ታማን ሄꬓንꬆዚ

ሁፓ ጋኪዴስ፤

ታማን ኦይዳንꬆዚ

ያሼባኣቤ ጋኪዴስ፤

14 ታማን ኢቻሻንꬆዚ

ቢልጋ ጋኪዴስ፤

ታማን ኡሱፑንꬆዚ

ኢሜሬ ጋኪዴስ፤

15 ታማን ላፑንꬃዚ

ሄዚሬ ጋኪዴስ፤

ታማን ኦስፑንꬆዚ

ሃፊጼጼ ጋኪዴስ፤

16 ታማን ኡዱፉንꬆዚ

ፓታያ ጋኪዴስ፤

ናምኡ ታማንꬃዚ

ሂዚቄላ ጋኪዴስ፤

17 ናምኡ ታማን ኢሲንꬆዚ

ያኪኔ ጋኪዴስ፤

ናምኡ ታማን ናምኣንꬆዚ

ጋሙሌ ጋኪዴስ፤

18 ናምኡ ታማን ሄꬓንꬆዚ

ዳላያ ጋኪዴስ፤

ናምኡ ታማን ኦይዳንꬆዚ

ማኣዚያ ጋኪዴስ።

19 ኢስራኤሌ ጎዳይ ኢስታ ኣዛዚዳ ማላኔ ካሴ ኢስታ ኣዋ ኣሮኔይ ኢስታስ ዎꬂዳ ዋጋ ማላ ኢስቲ ጾሳ ኬꬅ ጌሊዛ ዎዴ ኦꬃና ማላ ኢሜቲዳ ዎጋይ ሃይሳ።

ኣቲዳ ሃራ ሌዌታ ኦሶ

20 ኣቲዳ ሃራ ሌዌ ዛሬቲ

ኣሚራሜ ናይታፔ ሼቡኤሌ፥

ሼቡኤሌ ናይታፔ ዬሂዳዬ።

21 ኤራሃቢያ ናይታፔ ባይራ ናዛ ዪሺያ።

22 ዪጺሃሬታፔ ሻሎሚቴ፤

ሻሎሚቴ ናይታፔ ያሃቴ።

23 ኬብሮኔ ናይታፔ ኮይሮዚ ዪሪያ፥ ናምኣንꬆዚ ኣማሪያ፥ ሄꬓንꬆዚ ያሃዚኤሌ፥ ኦይዳንꬆዚ ዮቂማኣሜ።

24 ኡዚኤሌ ናይታፔ ሚኪያሳ ና ሻሚሬ።

25 ሚኪያሳ ኢሻ ዪሺያ ናይታፔ ዛካራሳ።

26 ሜራሬ ኣቱማ ናይቲ ማሂሌ፥ ሙሼኔ ያኢዜ። 27 ያኢዜ ኣቱማ ናይቲ ቤኖ፥ ሾሃሜ፥ ዛኩሬኔ ኢቢሬ። 28 ማሂሌ ኣቱማ ናይቲ ኤልኤዜሬኔ ቂሴ፤ ኤልኤዜሬስ ኣቱማ ናይ ዴና። 29 ቂሴስ ዬራሂምኤሌ ጌቴቲዛ ኢሲ ኣቱማ ናይ ዴስ። 30 ሙሼስ ማሂሌ፥ ኤዴሬኔ ያርሞቴ ጌቴቲዛ ሄꬑ ኣቱማ ናይቲ ዴቴስ።

ሃይታንቲ ባሶ ኣሳን ኣሳን ቆዴቲዳ ሌዌ ዛሬታ።

31 ኢስታ ኢሻ ኣሮኔ ናይቲ ኦꬆይሳꬆ ካዎ ዳዊቴ ሲንꬃን፥ ሳዶቄ ሲንꬃን፥ ኣሂሜሌኬ ሲንꬃን፥ ሄሳꬆካ ቄሴታሶ ኣሳታ ሃላቃቲኔ ሌዌታሶ ኣሳታ ሃላቃቲ ዲዛሶን ሳማ ዬጊዳ፤ ባይራዛፔ ቢዲ ዉርሴꬅ ጋካናስ ዲዛይታስ ኢሲ ጊና ሳማ ዬጊዳ።

25

ጾሳ ኬꬃን ዬጺዛይታ

1 ዳዊቲኔ ኦላ ጋዳዋቲ ኣሳፌ ናይታፔ፥ ሄማኔ ናይታፔኔ ኤዶታኔ ናይታፔ ማሲንቆን፥ ዲꬃኒኔ ዳላን ኣዋጂሼ ቲንቢቴ ዮቲዛይታ ዶሪ ዎꬂዳ፤ ሃይሳ ሃ ኦሶዛ ኦꬃና ማላ ዶሬቲዳ ኣሳታ ሱንꬂ ሃይሳፌ ካሊ ዲዛይሳ።

2 ኣሳፌ ናይታፔ ዛኩሬ፥ ዮሴፌ፥ ናታኒያኔ ኣሼርኤሌ፤ ሃይቲ ኣሳፌ ናይቲ ካዎይ ኣዛዚን ቲንቢቴ ዮቲዛ ኣሳፌፔ ጋርሳራ ኣዛዜቴቴስ።

3 ኤዶታኔ ናይታፔ ጎዶሊያሳ፥ ጼሬ፥ ዬሻኢያ፥ ሺምኤ፥ ሃሻቢያኔ ማቲቲያ፤ ሃ ኡሱፑናቲ ማሲንቆን ጎዳ ጋላቲሼኔ ቦንቺሼ ቲንቢቴ ዮቲዛ ባ ኣዋ ኤዶታኔፔ ጋርሳራ ኣዛዜቴቴስ።

4 ሄማኔ ናይታፔ ቡቂያ፥ ማታኒያ፥ ኡዚኤሌ፥ ሹባኤሌ፥ ያርሞቴ፥ ሃናኒያ፥ ሃናኔ፥ ኤልኣታ፥ ጊዶልቴ፥ ኤሮማምቴ-ኤዜሬ፥ ዮሺባቃሼ፥ ማሎታ፥ ሆቲሬኔ ማሂዚኦቴ። 5 ሃይቲ ኡባቲካ ካዎዛስ ቲንቢቴ ዮቲዛ ሄማኔ ናይታ፤ ጾሳይ ኢዛስ ኢማና ጊዳ ማላ ሄማኔ ꬎቁ ꬎቁ ሂስታናስ ሃ 14 ኣቱማ ናይታኔ 3 ማጫ ናይታ ኢዛስ ኢሚዴስ። 6 ሃይቲ ኡባይ ጎዳ ኬꬃን ዳላ ጊሪሲሼ፥ ማሲንቆኔ ዲꬅ ዲጺሼ ባንታ ኣዋፔ ጋርሳራ ጾሳ ኬꬃን ኦꬄቴስ።

ኣሳፌይ፥ ኤዶታኔይኔ ሄማኔይ ካዎዛፔ ጋርሳራ ኣዛዜቲሼ ዴቴስ። 7 ሃይቲ ባ ዳቦታራ ጊዲዲ ጎዳ ሲንꬃን ሺቂዛ ዬꬃ ታማር ሎሂዳይታ፤ ኢስታ ቆዳይ ሙሌራ ናምኡ ጼታኔ ኦስፑን ታማኔ ኦስፑና። 8 ኢስቲ ባንታ ኦሶ ሻኪ ኤራናስ ጪማኔ ና፥ ኣስታማሬኔ ታማሬ ጊ ሻኮንታ ኢሲ ጊና ሳማ ዬጊዳ።

9 ኮይሮ ሳማይ

ኣሳፌ ባጋፌ ጊዲዳ

ዮሴፌ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12፤

ናምኣንꬆ

ሳማይ ጎዶሊያሳስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

10 ሄꬓንꬆ

ሳማይ ዛኩሬስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

11 ኦይዳንꬆ

ሳማይ ዬጺሬስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

12 ኢቻሻንꬆ

ሳማይ ናታኒያስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

13 ኡሱፑንꬆ

ሳማይ ቡቂያስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

14 ላፑንꬆ

ሳማይ ኣሼርኤሌስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

15 ኦስፑንꬆ

ሳማይ ዬሻኢያስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

16 ኡዱፉንꬆ

ሳማይ ማታኒያስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

17 ታማንꬆ

ሳማይ ሺምኤስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

18 ታማኔ ኢሲንꬆ

ሳማይ ኣዛሪኤሌስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

19 ታማኔ ናምኣንꬆ

ሳማይ ሃሻቢያስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

20 ታማኔ ሄꬓንꬆ

ሳማይ ሼቡኤሌስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

21 ታማኔ ኦይዳንꬆ

ሳማይ ማቲቲያስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

22 ታማኔ ኢቻሻንꬆ

ሳማይ ያርሞቴስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

23 ታማኔ ኡሱፑንꬃ

ሳማይ ሃናኒያስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

24 ታማኔ ላፑንꬃ

ሳማይ ዮሺባቃሼስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

25 ታማኔ ኦስፑንꬃ

ሳማይ ሃናኔስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

26 ታማኔ ኡዱፉንꬆ

ሳማይ ማሎታስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

27 ናምኡ ታማንꬆ

ሳማይ ኤልኣታስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

28 ናምኡ ታማኔ ኢሲንꬆ

ሳማይ ሆቲሬስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

29 ናምኡ ታማኔ ናምኣንꬆ

ሳማይ ጊዶልቴስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

30 ናምኡ ታማኔ ሄꬓንꬆ

ሳማይ ማሂዚኦቴስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

31 ናምኡ ታማኔ ኦይዳንꬆ

ሳማይ ኤሮማምቴ-ኤዜሬስ፥

ኢዛ ናይታሲኔ

ኢዛ ዳቦታስ ኬዚዴስ፤

ኢስታስ ቆዳይ 12።

26

ጾሳ ኬꬃ ፔንጌ ናጊዛይታ

1 ጾሳ ኬꬃ ፔንጌ ናጊዛይቲ ሃይሳፌ ካሊዛይታ።

ቆሬ ባጋፌ ኣሳፌ ናይታ ጋርሳን ቆሬ ና ማሼሌሚያ። 2 ማሼሌሚያ ናይቲ፥

ኮይሮይ ዛካራሳ፥

ናምኣንꬆዚ ዪዲኤሌ፥

ሄꬓንꬆዚ ዛባዲያ፥

ኦይዳንꬆዚ ያቲንኤሌ፥

3 ኢቻሻንꬆዚ ኤላሜ፥

ኡሱፑንꬆዚ ዪሆሃናኔ፥

ላፑንꬆዚ ኤልሆኤናዬ።

4 ጾሲ ኦቤድ-ኤዶሜ

ኣንጂዳ ጊሻስ

ኢዚ ኦስፑን ኣቱማ ናይታ ዬሊዴስ፤

ኮይሮዚ ሻማኤ፥

ናምኣንꬆዚ ዪሆዛባዴ፥

ሄꬓንꬆዚ ዮኣሃ፥

ኦይዳንꬆዚ ሳካሬ፥

ኢቻሻንꬆዚ ናቲናኤሌ፥

5 ኡሱፑንꬆዚ ኣምኤሌ፥

ላፑንꬆዚ ዪሳኮሬ፥

ኦስፑንꬆዚ ፒላቴ። *

6 ቃሴ ኦቤድ-ኤዶሜ ና ሻማኤይካ ኣቱማ ናይታ ዬሊዴስ፤ ኢስቲ ኤሬቲዳ ሚኖ ኣስ ጊዲዳ ጊሻስ ባንታ ኣዋ ኬꬃን ሃላቃ ጊዲዳ። 7 ሻማኤ ናይቲ ኦቲኔ፥ ኤራፋኤሌ፥ ኢዮቤዴኔ ኤልዛባዴ፤ ኢስታ ኢሻቲ ኤሊሁይኔ ሳማኬይ ኤሬቲዳ ሚኖ ኣሳታ። 8 ሃይቲ ኡባቲ ኦቤድ-ኤዶሜ ዛሬታ፤ ኢስታስ፥ ኢስታ ናይቲኔ ኢስታ ዳቦቲ ኦሶስ ኬሂ ሚኖ ኣሳታ፤ ኦቤድ-ኤዶሜ ዛሬቲ ሙሌራ ኡሱፑን ታማኔ ናምኣ።

9 ማሼሌሚያስ ኤራቴꬂ ኩሚዳ ሚኖ ናይቲኔ ዳቦቲ ዴቴስ፤ ኢስቲ ሙሌራ ታማኔ ኦስፑና።

10 ሜራሬ ባጋፌ ጊዲዳ ሆሳስካ ኣቱማ ናይቲ ዴቴስ፤ ኢሶይ ሺሚሬ፤ ኢዚ ባይራ ጊዶንታ ኣጊኮካ ኢዛ ኣዋይ ኢዛ ባይራሲዴስ። 11 ናምኣንꬆዚ ኪልቂያሳ፥

ሄꬓንꬆዚ ጻባሊያ፥

ኦይዳንꬆዚ ዛካራሳ፤

ሆሳ ናይቲኔ ኢዛ ዳቦቲ

ሙሌራ ታማኔ ሄꬓ።

12 ጾሳ ኬꬃ ፔንጌ ናጊዛይቲ ባንታ ኬꬃ ኣሳ ሃላቃታ ጋርሳን ጩጋን ጩጋን ሻኬቲዲ ኢስታ ዳቦቲ ኦꬆይሳꬆ ጾሳ ኬꬃ ኦሶ ኦꬃናስ ባ ታራን ታራን ኡቲዳ። 13 ፔንጌታ ኡባ ናጋናስ ባንታ ኬꬃን ኬꬃን ጪማኔ ዮጋ ጎንታ ኢሲ ቦላ ሳማ ኬሲዳ። 14 ኣርሼይ ሞኪዛ ባጋራ ዲዛ ፔንጌዛ ናጋናስ ሳማይ ሼሌሚያስ ኬዚዴስ፤ ፑዴሃ ባጋራ ዲዛ ፔንጌዛ ናጋናስ ሳማይ ሎኦ ዞሪዛ ኢዛ ና ዛካራሳስ ኬዚዴስ። 15 ዱጌሃ ባጋራ ዲዛ ፔንጌዛ ናጋናስ ሳማይ ኦቤድ-ኤዶሜስ ኬዚዴስ፤ ሚንጃ ኬꬃ ናጋናስ ሳማይ ኢዛ ናይታ ጋኪዴስ። 16 ኣርሼይ ዉሊዛ ባጋራ ዲዛ ፔንጌዛኔ ጋና ኦጌ ባጋራ ዲዛ ሼሌኬቴ ፔንጌ ናጋናስ ሳማይ ሹፊሜሲኔ ሆሳስ ኬዚዴስ።

17 ኢሲ ባጋራ ናጊዛ ዛቤታ ጊናራ ሃራ ዛቤይ ዴስ፤ ሃች ሃች ኣርሼይ ሞኪዛ ባጋራ ኡሱፑን ዛቤቲ፥ ፑዴሃ ባጋራ ኦይዱ ዛቤቲ፥ ሚንጃ ኬꬃ ናጋናስ ናምኡ ዛቤቲ፥ 18 ኣርሼይ ዉሊዛ ባጋራ ዲዛ ዱቡሻ ዴምባን ናምኡ ዛቤ ቃሴካ ኦጌ ቦላ ኦይዱ ዛቤ ጊዲዲ ናጌቴስ።

19 ቆሬ ዛሬታሲኔ ሜራሬ ዛሬታስ ፔንጌ ናጋናስ ኢሜቲዳ ኢስታ ኦሶ ጊሻይ ሄሳ።

ጾሳ ኬꬃን ኦꬂዛ ሃራ ሹሜታ

20 ሌዌ ባጋፌ ኣካያይ ጾሳ ኬꬃ ጊዶን ዲዛ ሚንጃ ኬꬃኔ ጾሳስ ዱማሲ ዎꬂዳ ኢሞታታ ናጋናስ ኣዋቴꬂ ኢዛስ ኢሜቲዴስ። 21 ዪሂኤሌ ኣዋ ላዳኔይ ጌርሾኔ ባጋፌ ጊዲዳ ኢዛ ናይቲ ባሶ ኬꬃ ኣሳታስ ሃላቃታ። 22 ዪሂኤሌ ና ዜታሜሲኔ ኢዛ ኢሻ ኢዩኤሌስ ጾሳ ኬꬃ ጊዶን ዲዛ ሚንጃ ኬꬃ ናጋናስ ኣዋቴꬂ ኢሜቲዴስ።

23 ኣሚራሜ ዛሬታስ፥ ዪጺሃሬ ዛሬታስ፥ ኬብሮኔ ዛሬታሲኔ ኡዚኤሌ ዛሬታስ ኢስታ ጊሻ ኦሶይ ኢሜቲዴስ። 24 ሙሴ ና ጌርሾሜ ዛሬፔ ጊዲዳ ሹባኤሌስ ሚንጃ ኬꬃ ናጊዛይታ ቦላ ኣላፌቴꬂ ኢሜቲዴስ። 25 ኢዚ ጌርሾሜ ኢሻ ኤልኤዜሬ ባጋራ ሻሎሚቴስ ዳቦቴስ፤ ኤልኤዜሬይ ኤራሃቢያ ዬሊዴስ፤ ኤራሃቢያይ ዬሻኢያ ዬሊዴስ፤ ዬሻኢያይ ኢዮራሜ ዬሊዴስ፤ ኢዮራሜይ ዚኪሬ ዬሊዴስ፤ ዚኪሬይ ሻሎሚቴ ዬሊዴስ። 26 ካዎ ዳዊቲ፥ ኢዛሶ ኣሳታ ሃላቃቲ፥ ሻላቃቲ፥ ማቶ ሃላቃቲኔ ኦላ ጋዳዋቲ ጾሳስ ዱማሲ ዎꬂዳ ሚሻታ ኡባ ናጋናስ ሻሎሚቴሲኔ ኢዛ ዳቦታስ ኣዋቴꬂ ኢሜቲዴስ። 27 ካሴ ኦላን ዲኢ ኤሂዳ ሚሻፌ ባጋ ጾሳ ኬꬃ ጊጊሳናስ ዱማሲ ዎꬂዳ። 28 ቃሴ ናቤ ሳሜሊ፥ ቂሴ ና ሳኦሊ፥ ኔሬ ና ኣቢኔሪኔ ጹሪያ ና ኢዮኣቤይ ካሴ ዱማሲ ዎꬂዳ ሚሽ ኡባኔ ሃራ ጾሳ ኬꬃ ሚሻታ ኡባ ሻሎሚቴይኔ ኢዛ ዳቦቲ ናጌቴስ።

29 ዪጺሃሬ ዛሬታፔ ካናኒያሲኔ ኢዛ ናይታስ ጾሳ ኬꬃፌ ካሬ ባጋራ ዲዛ ኦሶታን ኢስራኤሌ ኣሳ ኣሳናሲኔ ኢስታ ቦላ ፒርዳናስ ኣዋቴꬂ ኢሜቲዴስ።

30 ኬብሮኔ ዛሬፔ ሃሻቢያይኔ ኢዛ ዳቦቲ 1,700 ሚኖ ኣሳቲ ዮርዳኖሴ ሻፋፔ ሄ ፒንꬃን ኣርሼይ ዉሊዛ ባጋራ ዲዛ ኢስራኤሌ ኣሳ ቦላ ጎዳ ኦሶሲኔ ካዎ ኦሶስ ሹሜቲዳ። 31 ኬብሮኔ ዛሬታፔ ኢስታሶ ኣሳ ማዝጋቤዛን ጻፌቲዳ ማላ ዪሪያይ ኢስታስ ሃላቃ ጊዲዴስ፤ ካዎ ዳዊቲ ካዎቲዳ ኦይዱ ታማንꬃ ላይꬃን ማዝጋቤ ፒልጊ ጼሊሺን ጋላኣዴ ዴሬን ኢያዜሬ ጌቴቲዛሶን ኬብሮኔ ኣሳታፔ ሚኖ ኣሳቲ ቤቲዳ። 32 ዪሪያስ ሚኖኔ ሶ ኣሳታስ ሃላቃ ጊዲዳ 2,700 ዳቦቲ ዴቴስ፤ ካዎ ዳዊቲ ኢስቲ ጾሳ ኦሶ ኦꬃናሲኔ ካዎ ኦሶ ኦꬃና ማላ ኦሮቤሌ ቆሞታ ቦላ፥ ጋዴ ቆሞታ ቦላኔ ሚናሴ ቆሞታፔ ባጋታ ቦላ ሹሚዴስ።

27

ኢስራኤሌ ኦላንቻታ ካሌꬂዛይታ

1 ባንታ ቡቴን ቡቴን ላይꬅ ኩሜꬅ ኣጊናን ኣጊናን ካዎዛሲኔ ዴራስ ታራን ታራን ኦꬂዛ ኢስራኤሌ ኬꬃ ኣሳታ ሃላቃቲ፥ ሻላቃቲኔ ማቶ ሃላቃቲ፥ ኦላ ጋዳዋቲ ሃይሳፌ ካሊዛይታ፤ ኢሲ ኢሲ ቡቴን 24,000 ኣሲ ዴስ።

2 ኮይሮ ኣጊናን ኦꬂዛ ቡቴዛስ ኣላፌይ ዛብዲኤሌ ና ያሾቢኣሜ፤ ኢዛ ቡቴዛን 24,000 ኣሲ ዴስ። 3 ያሾቢኣሜይ ፓሬሴ ዛሬ፤ ኢዚ ኮይሮ ኣጊናን ኦላስ ኬኢዛ ሃላቃታስ ጋዳዋ።

4 ናምኣንꬆ ኣጊናን ኦꬂዛ ቡቴዛስ ኣላፌይ ኣሂሆሄ ዴሬ ኣስ ዶዴያ፤ ኢዛ ቡቴዛን 24,000 ኣሲ ዴስ፤ ሃ ቡቴዛ ኢዛፔ ጋርሳራ ካሌꬂዛይ ሚቂሎቴ።

5 ሄꬓንꬆ ኣጊናን ኦꬂዛ ቡቴዛስ ኣላፌይ ቄሴ ዮዳሄ ና ባናያ፤ ኢዛ ቡቴዛን 24,000 ኣሲ ዴስ። 6 ባናያይ 30 ኣሳታፔ ኣꬊ ኤሬቲዳ ሚኖ ኣስ ጊዲዳ ጊሻስ ኢዚ ኢስታ ቦላ ሃላቃ ጊዲዴስ፤ ኢዛ ና ኣሚዛባዴይ ኢዛፔ ጋርሳራ ኣዛዚዛዴ ጊዲዴስ።

7 ኦይዳንꬆ ኣጊናን ኦꬂዛ ቡቴዛስ ኣላፌይ ኢዮኣቤ ኢሻ ኣሳሄሌ፤ ኢዛ ቡቴዛን 24,000 ኣሲ ዴስ፤ ኢዛሶሆን ኣላፌቲዳይ ኢዛ ና ዛባዲያ።

8 ኢቻሻንꬆ ኣጊናን ኦꬂዛ ቡቴዛስ ኣላፌይ ዪጺራ ኣስ ሻሚሁቴ፤ ኢዛ ቡቴዛን 24,000 ኣሲ ዴስ።

9 ኡሱፑንꬆ ኣጊናን ኦꬂዛ ቡቴዛስ ኣላፌይ ቴቁሄ ኣስ ኢቄሻ ና ኢራ፤ ኢዛ ቡቴዛን 24,000 ኣሲ ዴስ።

10 ላፑንꬆ ኣጊናን ኦꬂዛ ቡቴዛስ ኣላፌይ ኤፍሬሜ ዛሬፔ ፒሎኔ ዴሬ ኣስ ሄሌጼ፤ ኢዛ ቡቴዛን 24,000 ኣሲ ዴስ።

11 ኦስፑንꬆ ኣጊናን ኦꬂዛ ቡቴዛስ ኣላፌይ ሁሼ ኣስ ሲቢካዬ፤ ኢዚ ዛራሄ ዛሬፔ ዪዴስ፤ ኢዛ ቡቴዛን 24,000 ኣሲ ዴስ።

12 ኡዱፉንꬆ ኣጊናን ኦꬂዛ ቡቴዛስ ኣላፌይ ቢኒያሜ ዛሬፔ ኣናቶቴ ኣስ ኣቢኤዜሬ፤ ኢዛ ቡቴዛን 24,000 ኣሲ ዴስ።

13 ታማንꬆ ኣጊናን ኦꬂዛ ቡቴዛስ ኣላፌይ ዛራሄ ዛሬፔ ናጾፌ ዴሬ ኣስ ማሂራዬ፤ ኢዛ ቡቴዛን 24,000 ኣሲ ዴስ።

14 ታማኔ ኢሲንꬆ ኣጊናን ኦꬂዛ ቡቴዛስ ኣላፌይ ኤፍሬሜ ዛሬፔ ፒራቶኔ ኣስ ባናያ፤ ኢዛ ቡቴዛን 24,000 ኣሲ ዴስ።

15 ታማኔ ናምኣንꬆ ኣጊናን ኦꬂዛ ቡቴዛስ ኣላፌይ ኦቲንኤሌ ዛሬፔ ናጾፌ ዴሬ ኣስ ሄልዳዬ፤ ኢዛ ቡቴዛን 24,000 ኣሲ ዴስ።

ኢስራኤሌ ኣሳ ጋርሳን ቆሞታ ቆሞታ ካሌꬂዛ ኦላ ጋዳዋታ

16 ኢስራኤሌ ኣሳ ጋርሳን ቆሞታ ቆሞታ ቦላ ሹሜቲዳ ኦላ ጋዳዋቲ ሃይሳፌ ካሊዲ ጻፌቲዳይታ።

ኦሮቤሌ ቆሞ ቦላ

ሱሚዳይ ዚኪሬ ና ኤልኤዜሬ።

ሲሞና ቆሞ ቦላ ሱሚዳይ

ማኢካ ና ሻፋጺያ።

17 ሌዌ ቆሞ ቦላ ሱሚዳይ

ቃሙኤሌ ና ሃሻቢያ።

ኣሮኔ ዛርኬ ቦላ

ሱሚዳይ ሳዶቄ።

18 ዩሁዳ ቆሞ ቦላ ሱሚዳይ

ዳዊቴ ኢሻ ኤሊሁ።

ዪሳኮሬ ቆሞ ቦላ

ሱሚዳይ ሚካኤሌ

ና ኦሚሬ።

19 ዛቢሎኔ ቆሞ ቦላ

ሱሚዳይ ኣብዲዩ

ና ዪሺማኤ።

ኒፍታሌሜ ቆሞ ቦላ

ሱሚዳይ ኣዛሪኤሌ

ና ያርሞቴ።

20 ኤፍሬሜ ቆሞ ቦላ

ሱሚዳይ ኣዛዚያ

ና ሆሴኤ።

ዮርዳኖሴ ሻፋፔ ኣርሼይ ዉሊዛ ባጋን ዲዛ ሚናሴ ቆሞ ባጋታ ቦላ ሱሚዳይ ፓዳያ ና ኢዩኤሌ።

21 ዮርዳኖሴ ሻፋፔ ኣርሼይ ሞኪዛ ባጋን ጋላኣዴን ዲዛ ሚናሴ ቆሞ ባጋታ ቦላ ሱሚዳይ ዛካራሳ ና ኢዶ።

ቢኒያሜ ቆሞ ቦላ ሱሚዳይ ኣቢኔሬ ና ያኢሲኤሌ።

22 ዳኔ ቆሞ ቦላ ሱሚዳይ ዪሮሃሜ ና ኣዛሪኤሌ።

ሃይቲ ኢስራኤሌ ኣሳ ጋርሳን ቆሞታ ቆሞታ ካሌꬂዛ ኦላ ጋዳዋታ።

23 ጎዳይ፥ «ታኒ ኢስራኤሌ ኣሳ ሳሎ ጾሊንቴ ማላ ጮራሳና» ጊዲ ሂዶታ ቃላ ኢሚዳ ጊሻስ ዳዊቲ ናምኡ ታማኔ ሄሳፌ ጋርሳራ ጊዲዳ ኣሳ ቆዲቤና። * 24 ጹሪያ ና ኢዮኣቤይ ኣሳ ቆዳ ዶሚዴስ ሺን ፖሊቤና፤ ኣሳ ቆዲዳ ጋሶን ጎዳይ ኢስራኤሌ ኣሳ ቦላ ሃንቄቲዴስ፤ ሄሳ ጊሻስ ኢስታ ቆዳይ ካዎ ዳዊቴ ታሪኬ ማዝጋባን ጻፌቲቤና። *

ካዎ ኣቆታ ቦላ ኣዋቴꬃን ሱሚዳይታ

25 ካዎ ኬꬃን ቡቁራ ዎꬂዛ ሚንጃ ኬꬃ ኣላፌይ ኣዲኤሌ ና ኣዚሞቴ። ጋጻሬታን፥ ካታማታን፥ ሞꬃታኒኔ ናጌሶ ሚጻታን ዲዛ ሚንጃ ኬꬃታ ኣላፌይ ኦዚያ ና ዮናታኔ። 26 ጎሻንቻታ ኣላፌይ ካሉቤ ና ኤዚሬ። 27 ዎይኔ ሚꬅ ቶኪዛሶሆታ ኣላፌይ ኤራማቴ ዴሬ ኣስ ሺምኤ፤ ዎይኔ ኡሹ ሚንጂዛሶታ ኣላፌይ ሻፋሜ ዴሬ ኣስ ዛብዴ።

28 ሻራ ሜንꬆታን ዙምቡላታ ጻጶን ዲዛ ዎጋራ ሚꬂኔ ዎላ ሚꬃታ ናጋናስ ኣላፌቴꬂ ጋዴሬ ዴሬ ኣስ ባኣሊ-ሃናኔስ ኢሜቲዴስ፤ ዛይቴ ሚንጂዛ ኬꬃ ኣላፌቴꬂ ኢዮኣሳስ ኢሜቲዴስ። 29 ላሻሮኔ ዴምባን ሄሜቲዛ ዉዴ ሜሄታ ኣላፌቴꬂ ሳሮኔ ኣስ ሺጺራያስ ኢሜቲዴስ፤ ሾባን ሄሜቲዛ ዉዴ ሜሄታ ኣላፌቴꬂ ኣዲላያ ና ሳፋጼስ ኢሜቲዴስ። 30 ጋሜላታ ቦላ ኣላፌቴꬂ ኢስማኤሌ ኣስ ኦቢላስ ኢሜቲዴስ። ሃሬታ ቦላ ኣላፌቴꬂ ሜሮኖቴ ኣስ ዬሂዳዬስ ኢሜቲዴስ። 31 ዶርሳ ዉዴታኔ ዴይሻ ዉዴታ ናጋና ኣላፌቴꬂ ኣጋሪ ዛሬፔ ጊዲዳ ያዚዜስ ኢሜቲዴስ፤ ሃይቲ ኡባይ ካዎ ዳዊቴ ኣቆታ ናጋናስ ኣላፌቴꬅ ኤኪዳ።

ካዎ ዳዊቴ ዞሪዛይታ

32 ዳዊቴ ኣዋ ኢሻይ ዮናታኔይ ጻፌ፥ ኣኬካንቻ ኣሳኔ ዞሪዛ ኣሳ፤ ሃኪሞኔ ና ዪሂኤሌይ ካዎ ናይታ ዲቺዛዴ። 33 ኣክጾፌሌይ ቃሴ ካዎዛ ዞሪዛዴ፤ ኣርኬ ዴሬ ኣስ ሁሼይ ካዎስ ሲቆ ላጌ። 34 ኣክጾፌሌፔ ጉዬ ባናያ ና ዮዳሄይኔ ኣቢያታሬይ ካዎ ዞራንቻ ጊዲዳ፤ ኢዮኣቤይ ካዎ ኦላንቻታ ሃላቃታስ ጋዳዋ ጊዲዴስ።

28

ዳዊቲ ጾሳ ኬꬃ ኬጻናስ ኬሲዳ ሃልቾ

1 ኢስራኤሌ ቦላ ኣላፌቴꬂ ዲዛ ኣሳቲኔ ኤሬቲዳ ኣሳቲ ኡባይ ዬሩሳላሜን ሺቃና ማላ ካዎ ዳዊቲ ኣዛዚዴስ፤ ሄሳ ጊሻስ ኦላ ኣሳ ቆሞን ቆሞን ካሌꬂዛ ሃላቃቲ፥ ካዋ ኦላንቻታ ካሌꬂዛ ኦላ ጋዳዋቲ፥ ሻላቃቲ፥ ማቶ ሃላቃቲ፥ ካዎ ኣቆታኔ ሜሄታ፥ ኢዛ ናይታ ኣቆታኔ ሜሄታ ቦላ ኣላፌቴꬂ ዲዛይቲ፥ ካዎ ኬꬃ ሹሜቲ፥ ኤሬቲዳ ኦላ ቃራቲኔ ጊታ ኣሳቲ ኡባይ ዬሩሳላሜን ሺቂዳ።

2 ሂስቲን ካዎ ዳዊቲ ዴንዲ ኤቂዲ፥ «ታ ኢሻንቶ፥ ታ ኣሳቶ፥ ሲዪቴ! ኑ ጎዳ ታቦታይ ኡቲዛሶኔ ኑ ጾሳ ቶሆይ ሼምፒዛሶ ጾሳ ኬꬅ ኬጻናስ ታ ዎዚናን ቆፓዳ ሃልቾ ኬሳዲስ፤ ኬጻናስ ኮሺዛ ሚሻታካ ጊጊሳዲስ። 3 ጊዶ ኣቲን ጾሳይ ታና፥ ‹ኔኒ ኦላንቻኔ ሱꬅ ጉሲዳ ኣስ ጊዲዳ ጊሻስ ታ ሱንꬃስ ኬꬅ ኬጻካ› ጊዴስ። 4 ታኒ ኢስራኤሌ ቦላ ሜርናስ ካዎታና ማላ ጎዳ ኢስራኤሌ ጾሳይ ታ ኣዋ ኬꬃ ኣሳ ኡባፌ ታና ዶሪዴስ፤ ካሌꬃና ማላ ኮይሮ ዩሁዳ ቆሞ ዶሪዴስ፤ ዩሁዳ ቆሞፌ ታ ኣዋ ሶ ኣሳ ዶሪዴስ፤ ታ ኣዋ ናይታ ጊዶፌ ታና ዶሪዲ ኢስራኤሌ ኡባ ቦላ ታ ካዎታና ማላ ኢዛስ ሼኔ ጊዲዴስ። 5 ጎዳይ ታስ ጮራ ናይታ ኢሚዴስ፤ ታ ናይታ ኡባፌ ጎዳ ጾሳ ካዎታ ኣራታን ኡቲዲ ኢስራኤሌ ቦላ ካዎታና ማላ ታ ና ሶሎሞኔ ዶሪዴስ።

6 «ቃሴካ ጎዳይ ታና፥ ‹ታ ኬꬃ ኬጻናይኔ ታ ዛጎዛ ጊጊሳናይ ኔ ና ሶሎሞኔ፤ ኢዚ ታስ ና ጊዳና ማላ ታ ኢዛ ዶራዲስ፤ ታኒካ ኢዛስ ኣዋ ጊዳና። 7 ኢዚ ሃኢ ኦꬂዛይሳꬆ ሲንꬃፌካ ታ ኣዛዞኔ ታ ዎጋ ሚኒ ናጊኮ ታ ኢዛ ካዎቴꬃ ሜርናስ ሚንꬃና› ጊዴስ። *

8 «ሄሳ ጊሻስ ሃኢካ ጎዳ ዴሬ ዱላታይ፥ ኢስራኤሌ ኣሳይ ኡባይ ቤኢሺኒኔ ኑ ጾሳይ ሲዪሺን፥ ኢንቴ ጎዳ ኣዛዞ ኡባ ኢንቴ ሚንꬂዲ ናጋና ማላ ታኒ ኢንቴስ ዮታይስ፤ ሂስቲኮ ኢንቴ ሃ ሎኦ ቢታ ላታናኔ ኢንቴ ናይታካ ሜርናስ ላቲሳና።

9 «ታ ና ሶሎሞኔ፥ ኔ ኣዋ ጾሳ ኤራ! ኔኒ ኩሜꬃ ዎዚናኒኔ ሎኦ ቆፋን ኢዛስ ኦꬃ፤ ጎዳይ ዎዚና ኡባ ፒልጊ ጼሌስ፤ ጊዶ ቆፋ ኡባ ኢዚ ኤሬስ፤ ኔኒ ኢዛ ኮይኮ ኢዚ ኔስ ቤታና፤ ጊዶ ኣቲን ኔ ኢዛ ኣጊዛ ጊዲኮ ኢዚካ ኔና ሜርናስ ኣጋጋና። 10 ጾሳ ኬꬅ ኬጻናስ ጎዳይ ኔና ዶሪዳይሳ ዶጎፓ፤ ሚናዳ ኦሶዛ ኦꬃ» ጊዴስ።

11 ሃይሳፌ ጉዬ ዳዊቲ ባ ና ሶሎሞኔስ ጾሳ ኬꬃ ኬጻናስ ጊግሲዳ ሃልቾዛ ኢሚዴስ፤ ዳራንቻ፥ ቡቁራ ዎꬂዛ ሚንጃ ኬꬃ፥ ፖቄዛኔ ጊዶ ኪፊሌታ፥ ናጋራ ዉርሲዛሶዛ ዎስቲ ኬጻናኮ ቤሲዛ ሃልቾዛ ኢሚዴስ። 12 ቃሴካ ዳዊቲ ባ ዎዚናን ዲዛ ቆፋ ጾሳ ኬꬃ ዛጎ፥ ኢዛ ዩሾን ዲዛ ኪፊሌታ፥ ጾሳ ኬꬃ ቡቁራ ሚሻታ ዎꬂዛ ሚንጃ ኬꬃታ ሃልቾዛ ኢሚዴስ።

13 ሄሳꬆካ ዳዊቲ ቄሴታ ጊሻ ኦሶኔ ሌዌታ ጊሻ ኦሶ፥ ጾሳ ኬꬃን ኦꬂዛ ኦሶታስ ጎኤቲዛ ሚሻታ ዎስቲ ጎኤታናኮ ቤሲዛ ኣዛዞ ኢሚዴስ።

14 ቃሴካ ዳዊቲ ዱማ ዱማ ሚሻታ ሜꬋናስ ኣይ ኬና ዎርቃኔ ኣይ ኬና ቢራ ኮሺዛኮ ጻፊዲ ሶሎሞኔስ ኢሚዴስ። 15 ሄይቲካ ዎርቃ ጾምፔታ ዎꬂዛ ባላኔ ዎርቃ ጾምፔታ፥ ቢራ ጾምፔታ ዎꬂዛ ባላኔ ቢራ ጾምፔታ፥ 16 ጾሳ ሲንꬃን ኡኬꬅ ዎꬂዛ ዎርቃ ጻራጴዛታ፥ ቢራ ጻራጴዛታ፥ 17 ዎርቃ ቃጴታ፥ ዎርቃ ኬሬታ፥ ዎርቃ ዋንጫታ፥ ዎርቃ ጻሮታ፥ ቢራ ጻሮታኔ 18 ኤጻኔ ጩዋሳናስ ሙሩታ ዎርቃ፥ ጎዳ ታቦታ ቦላ ባንታ ቄፌ ሚጪዲ ካሚዛ ኪሩቤታ ዎꬂዛ ዎርቃ ጋሬ ቤሲዛ ሃልቾ ኢሚዴስ። 19 ዳዊቲ፥ «ጎዳይ ባ ኩሼ ታ ቦላ ዎꬂዲ ሃ ጻፌቲዳ ሃልቾ ኡባ ታና ኤሪሲዴስ» ጊዴስ።

20 ሃይሳፌ ጉዬ ዳዊቲ ባ ና ሶሎሞኔ፥ «ኣይኮይ ባዋ ሚና! ኦሶዛ ዶማ! ጎዳ ታ ጾሳይ ኔናራ ዲዛ ጊሻስ ያዮፋ፤ ሂዶታካ ቃንጾፋ! ጾሳ ኬꬃ ኦሶይ ፖሌታና ጋካናስ ጾሳይ ኔና ዬጌናኔ ኣጌና። 21 ጾሳ ኬꬃ ኦሶስ ቄሴቲኔ ሌዌቲ ጊጌቲ ኡቲዳ፤ ኡባ ሂላቴꬅ ኤሪዛ ኣሳቲ ኔና ኦሶ ኡባን ማዳና፤ ሹሜቲኔ ኣሳይ ኡባይ ኔስ ኡባ ሚሻንካ ኣዛዜታና» ጊዴስ።

29

ጾሳ ኬꬃ ኬጻናስ ኢሜቲዳ ኢሞታ

1 ሃይሳፌ ጉዬ ካዎ ዳዊቲ ሺቂዳ ኣስ ኡባስ፥ «ጾሳይ ዶሪዳይ ታ ና ሶሎሞኔ፤ ኢዚ ዬላጋኔ ኦሶስ ኢማꬃ፤ ሃ ኬጼታና ኬꬃይ ኣሳ ኬꬅ ጊዶንታ ጾሳ ኬꬅ ጊዲዳ ጊሻስ ኦሶዚ ዴጾ። 2 ታኒ ታስ ዲዛ ዎልቃ ኬና ታ ጾሳ ኬꬃስ ዎርቃን ኦሴታናይሳስ ዎርቃ፥ ቢራን ኦሴታናይሳስ ቢራ፥ ጻርቂማላን ኦሴታናይሳስ ጻርቂማላ፥ ቢራታን ኦሴታናይሳስ ቢራታኔ ሚꬃን ኦሴታናይሳስ ሚꬅ ጊጊሳ ዎꬃዲስ፤ ቃሴ ማርጊዴ፥ ኢምኔቤሬዴ፥ ዱማ ዱማ ሜꬋይ ዲዛ ኣሌቆ ሹቻታ፥ ኣልኦ ሹቻታኔ ኢንቁታ ጊጊሳ ዎꬃዲስ።* 3 ታ ጾሳ ኬꬃ ታኒ ኬሂፔ ሲቂዛ ጊሻስ ታኒ ታ ጾሳ ኬꬃዛስ ጊግሲዳይሳፌ ሃራ ታስ ቡዞ ዲዛ ዎርቃፌኔ ቢራፔ ጌሻ ኬꬃስ ኢማዲስ። 4 ጾሳ ኬꬃ ጊምቤዛ ኣሌቂሳናስ 100,000 ኪሎ ጊራሜ ጊዲዛ ሙሩታ ዎርቃኔ 240,000 ኪሎ ጊራሜ ጊዲዛ ሙሩታ ቢራ ኢማዲስ። 5 ኦሳ ኦꬃና ሂላታስ ኮሺዛ ሚሽ፥ ዎርቃን ኦሴታናይሳስ ዎርቃ፥ ቢራን ኦሴታናይሳስ ቢራ ኢማዲስ፤ ሂስቲን ሃች ኢንቴፌ ባና ባ ሼኔን ጎዳስ ኣꬂ ኢማናይ ኦኔ?» ጊዴስ።

6 ሂስቲን ኢስራኤሌ ኣሳስ ቆሞታ ኮራፒኔቲ፥ ቆሞታስ ቆሞታስ ኦላ ጋዳዋቲ፥ ሻላቃቲ፥ ማቶ ሃላቃቲኔ ካዎ ኦሳንቻታ ሃላቃቲ ባንታ ሼኔን ባስ ዲዛይሳ ኢሚዳ። 7 ኢስቲ ጾሳ ኬꬃ ኦሶስ 170,000 ኪሎ ጊራሜ ጊዲዛ ዎርቃ፥ 340,000 ኪሎ ጊራሜ ጊዲዛ ቢራ፥ 670,000 ኪሎ ጊራሜ ጻርቂማላኔ 3,400,000 ኪሎ ጊራሜ ጊዲዛ ቢራታ ኢሚዳ። 8 ኣልኦ ሹቺ ዲዛ ኣሳይ ኡባይ ቡቁራ ሚሻታ ናጊዛ ሌዌ ጌርሾኔ ዛሬ ጊዲዳ ዪሂኤሌ ባጋራ ጎዳ ሚንጃ ኬꬅ ኤሂ ኢሚዳ። 9 ኣሳይ ባ ሼኔን ባ ኩሜꬃ ዎዚናፔ ጎዳስ ኢሚዳ ጊሻስ ኡፋዬቲዴስ፤ ካዎ ዳዊቲካ ኬሂ ኡፋዬቲዴስ።

ዳዊቲ ጾሳስ ሺሺዳ ጋላታ

10 ሄሳ ጊሻስ ዳዊቲ ዱላታ ሺቂዳ ኣሳ ሲንꬃን፥

«ኣቤት ኑ ኣዋ ጎዳ

ኢስራኤሌ ጾሳዉ!

ሜሪፔ ሜርና ጋካናስ ኔስ

ጋላታይ ጊዶ።

11 ኣቤት ጎዳዉ!

ሳሎኒኔ ሳኣን ዲዛ

ኡባይ ኔሳ፤

ጊታቴꬂ፥ ዎልቃይ፥

ቦንቾይ፥ ቴማይኔ

ፑላቴꬂ ኔሳ። *

12 ዱሬቴꬂኔ ቦንቾይ

ኔፔ ቤቴስ፤

ኡባይካ ኔስ ሃሬቴስ።

ዎልቃይኔ ሚኖታይ

ኔ ኩሼና፤

ኔኒ ኣሳ ኡባ ጊታሳናሲኔ

ሚንꬃናስ ዳንዳያሳ።

13 ሃኢካ ኑ ጾሳዉ!

ኑኒ ኔና ጋላቶስ፤

ኔ ቦንቾ ሱንꬃካ ሳቦስ» ጊዲ

ጎዳ ጋላቲዴስ፤

14 ዳዊቲ፥ «ኡባይ ኔፔ ቤቲዴስ፤ ኑ ኔስ ዛሪ ኢሚዳይ ኔ ኩሼፔ ኤኪዳይሳ፤ ሂስቲን ኑኒ ሃይሳ ማላ ኢሞታ ኢማናስ ታኒኔ ታ ኣሳይ ኦኔ? 15 ካሴ ኑ ኣዋታ ማላ ኑኒካ ኔ ሲንꬃን ቤቴኔ ኢማꬃታ፤ ሃ ሳኣ ቦላን ኑ ዴኦ ላይꬃይ ሂዶታይ ባይንዳ ኩዋ ማላ ኤሌ ኣꬌስ። 16 ኣቤት ጎዳ ኑ ጾሳዉ! ኔ ጌሻ ሱንꬃስ ኬꬄ ኬጻናስ ሺሺዳ ኡባይ ኔፔ ቤቲዳዛ፤ ሃይሲ ኡባይ ኔሳ።

17 «ታ ጾሳዉ! ኔኒ ዎዚና ፒልጋ ጼሊዛይሳኔ ሱሬቴꬅ ዶሲዛይሳ ታኒ ኤራይስ፤ ታኒ ታ ሱሬ ዎዚናኒኔ ሎኦ ሼኔን ሃይሳ ኡባ ኢማዲስ፤ ሃይሳን ዲዛ ኔ ኣሳይካ ኔስ ባ ሎኦ ሼኔን ኢሚዲ ኡፋዬቲዳይሳ ታኒ ቤኣዲስ። 18 ኣቤት ጎዳዉ! ኑ ኣዋ ኣብራሃሜ፥ ዪሳቃኔ ኢስራኤሌ ጾሳዉ! ኔ ኣሳ ዎዚናን ሃ ጊታ ሲቆዛ ሜርናስ ናጋ፤ ኢስታ ዎዚናይ ኔስ ኣማኔቲ ዳና ማላ ናጋ። 19 ኔ ዎጋ፥ ኔ ኣዛዞኔ ማራታ ናጋና ማላ ታኒ ጊጊሳ ዎꬂዳ ሚሻታን ጾሳ ኬꬃ ኢዚ ኬጻና ማላ ታ ና ሶሎሞኔስ ኩሜꬃ ዎዚና ኢማ» ጊ ዎሲዴስ።

20 ሄሳፌ ጉዬ ዳዊቲ ዱላታ ሺቂዳ ኣሳስ፥ «ጎዳ ኢንቴ ጾሳ ጋላቲቴ» ጊዴስ፤ ሂስቲን ኡባ ኣሳይ ጎዳ ባንታ ኣዋታ ጾሳ ጋላቲዳ፤ ጎዳ ሲንꬃን ጉፋኒዲ ጎይኒዳኔ ካዋ ቦንቺዳ።

ሶሎሞኔ ካዎቴꬅ

21 ዎንቴꬃ ጋላስ ኣሳይ ጎዳስ ያርሾ ሺሺዳ፤ ጹጌቲዛ ያርሾካ ያርሺዳ፤ ሄሲካ 1,000 ኮርማታ፥ 1,000 ꬋርሾታ፥ 1,000 ዶርሳ ላቃታ፥ ኡሻ ያርሾኔ ሃራ ያርሾታራ ኢሲፌ ኢስራኤሌ ኣሳ ጊሻስ ሺሺዳ። 22 ኣሳይ ሄ ጋላስ ጎዳ ሲንꬃን ኬሂፔ ኡፋዬቲሼ ሚዴሲኔ ኡዪዴስ፤ ሂስቲዲ ኣሳይ ካዎ ዳዊቴ ና ሶሎሞኔይ ካዎቲዳይሳ ናምኣንꬆ ቆንጬራ ኤሪዳ፤ ኢዚ ዴራ ኣይሳና ማላ ጎዳ ጾሳ ሲንꬃን ዛይቴን ቲይዳ፤ ሳዶቄካ ኢስታስ ቄሴ ጊዳና ማላ ጎዳ ሲንꬃን ቲይዳ።

23 ሄሳፌ ጉዬ ሶሎሞኔይ ባ ኣዋ ዳዊቴ ሶሆን ጎዳ ካዎቴꬃ ኣራታን ኡቲዴስ፤ ኢዛስ ኡባ ሚሺ ኤኖ ጊዴስ፤ ኢስራኤሌ ኡባይካ ኢዛስ ኣዛዜቲዴስ። * 24 ኦላ ጋዳዋቲ፥ ኤሬቲዳ ሚኖ ኣሳቲኔ ካዎ ዳዊቴ ናይቲ ካዎ ሶሎሞኔስ ኣዛዜታናስ ቃላ ጌሊዳ። 25 ጎዳይ ሶሎሞኔ ኢስራኤሌ ኣሳ ኡባ ሲንꬃን ꬎቁ ꬎቁ ሂስቲዴስ፤ ኢዛፔ ካሴ ኢስራኤሌ ካዎታስ ኢሜቲቤና፤ ቦንቾ ሶሎሞኔስ ኢሚዴስ።

ዳዊቴ ሃይቆ

26 ኢሴዬ ና ዳዊቲ ኢስራኤሌ ኡባ ሃሪዴስ። 27 ዳዊቲ ኬብሮኔን 7 ላይꬅ፥ ዬሩሳላሜን 33 ላይꬅ ካዎቲዴስ፤ ኢሲ ቦላ ኢስራኤሌ 40 ላይꬅ ሃሪዴስ። * 28 ዳዊቲ ዳሮ ላይꬅ ዴኢዲ ዱሬቲዲ፥ ቦንቼቲዲ፥ ሎኦ ጪማ ጪሚዲ ሃይቂዴስ፤ ኢዛሶሆን ኢዛ ና ሶሎሞኔይ ካዎቲዴስ። 29 ዳዊቴ ካዎቴꬃ ላይꬃን ኮይሮፔ ዶሚዲ ዉርሴꬅ ጋካናስ ኦሴቲዳይሳ ናቤ ሳሜሊ፥ ናቤ ናታኔይኔ ናቤ ጋዴይ ጻፊዳ ታሪኬ ማጻፋታን ጻፌቲ ኡቲዴስ። 30 ኢዚ ዎስቲ ሃሪዳኮ፥ ኢዚ ዋኒዳ ዎልቃማ ኣሳኮ፥ ኢዚ ኣይ ሃኒዳኮ፥ ኢስራኤሌ ኣሳይኔ ሄራን ዲዛ ካዎቴꬃቲ ኡባይ ኣይ ሃኒዳኮ ሄ ማጻፋታን ጻፌቲ ዴስ።

* 2:7 ኢያ 7፡1

* 3:4 2ሳሜ 5፡4-5፤ 1ካዎ 2፡11፤ 1ታሪ 29፡27

* 3:5 2ሳሜ 11፡3

* 4:33 ኢያ 19፡2-8

* 5:1 ሜꬌ 35፡22፤ 49፡3-4

* 5:2 ሜꬌ 49፡8-10

* 5:6 2ካዎ 15፡29

* 5:26 2ካዎ 15፡19፥29፤ 17፡6

* 6:19 ኬሳ 6፡16-19

* 8:34 ማሪባ-ባኣሌይ ሜምፌቦስቴ ጌቴቲዴስ፤ 2ሳሜ 4፡4 ጼላ።

* 9:40 ማሪባ-ባኣሌይ ሜምፌቦስቴ ጌቴቲዴስ። 1 ሳሜ 4፡4 ጼላ።

* 10:14 ሌዌ 19፡31፤ 20፡6፤ 1ሳሜ 13፡8-14፤ 15፡1-24፤ 28፡7-8

* 11:4 ኢያ 15፡63፤ ዳና 1፡21

* 11:8 ኬቻታ፥ ኬቻቲ ካታማ ጊምቤይ ኩንዶንታ ማላ ናጌስ ጎኤቴስ።

† 11:20 ሄꬓታ ጊዛይሲ ሄꬑ ታማታ ጌቴታና ዳንዳዬቴስ።

* 13:5 1ሳሜ 7፡1-2

* 13:6 ኬሳ 25፡22

* 13:14 1ታሪ 26፡4-5

* 14:7 ዳዊቴስ ዬሩሳላሜን ዬሌቲዳ ኣቱማ ናይታ ሱንꬂ 2ሳሜ 5፡14-16፥ 1ታሪ 3፡5-7ኔ 14፡4-7 ጻፌቲዴስ፤ ጊዶ ኣቲን ኢብራዌታ ማጻፋን ኢሶታ ኢሶታ ሱንꬃይ ኡባሶን ኢሲ ማላ ጊዴና።

* 15:2 ዛሬ 10፡8

* 15:15 ኬሳ 14

* 16:3 ኮምፓ ጌቴቲዛይሲ ኢሲ ኢሲ ባጋ ጋሞꬆ ቃላን ꬌቦ ዎይኮ ሊቻኮ ጌቴቴስ።

† 16:5 ዳላ ጊዛይሲ ጺናጺሌ ጊዛይሳ ቤሴስ።

* 16:16 ሜꬌ 12፡7፤ 26፡3

* 16:18 ሜꬌ 18፡13

* 16:22 ሜꬌ 20፡3

* 16:34 2ታሪ 5፡13፤ 7፡3፤ ኢዝ 3፡11፤ ማዛ 100፡5፤ 106፡1፤ 107፡1፤ 118፡1፤ 136፡1፤ ኤር 33፡11

* 16:43 2ሳሜ 6፡19-20

* 17:13 2ቆሮ 6፡18፤ ኢብ 1፡5

* 18:8 1ካዎ 7፡40-47፤ 2ታሪ 4፡11-18

* 18:12 ማዛ 60

* 20:1 2ሳሜ 11፡1

* 20:5 1ሳሜ 17፡4-7

* 22:10 2ሳሜ 7፡1-16፤ 1ታሪ 17፡1-14

* 23:1 1ካዎ 1፡1-40

* 23:13 ኬሳ 28፡1

* 23:26 ዛሬ 10፡8

* 23:32 ታይ 3፡5-9

* 26:5 2ሳሜ 6፡11፤ 1ታሪ 13፡14

* 27:23 ሜꬌ 15፡5፤ 22፡17፤ 26፡4

* 27:24 2ሳሜ 24፡1-15፤ 1ታሪ 21፡1-14

* 28:7 2ሳሜ 7፡1-6፤ 1ታሪ 17፡1-14

* 29:2 1ታሪ 22፡5

* 29:11 ማቶ 6፡13

* 29:23 1ካዎ 2፡12

* 29:27 2ሳሜ 5፡4-5፤ 1ታሪ 3፡4

2ታሪኬ ማጻፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

2ታሪኬ ማጻፋ

ጊዶ ቆፋ

ናምኣንꬆ ታሪኬ ማጻፋይ ኮይሮ ታሪኬ ማጻፋይ ኤቂዳሶፔ ዶሜስ። ሄሲካ ካዎ ሶሎሞኔይ ካዎቲዳ ዎዴፔ ዶሚዲ ኢዚ ሃይቂዳ ዎዴ ጋካናሳ (1-9)። ኢዮርባኣሜ ካሌꬆን ፑዴሃ ባጋራ ዲዛ ቆሞቲ ባ ኣዋ ሶሎሞኔ ሶሆን ካዎቲዳ ዩሁዳ ካዎ ኤሮቢኣሜ ቦላ ኢስቲ ማካሊዳ ሃኖዛ ዮቲዳፔ ጉዬ ዬሱሲ ዬሌታናፔ ካሴ 586 ላይꬃን ዬሩሳላሜይ ላሌቲዳ ዎዴ ጋካናስ ዱጌሃ ባጋን ዲዛ ዩሁዳ ካዎቴꬃ ታሪኬ ኢሲ ቦላ ጋꬂ ዮቴስ (10-36)።

ሃ ማጻፋይ ኦይኪዳ ኩሜꬃ ቆፋ

ሶሎሞኔ ኤራቴꬂኔ ኢዛ ኣቆታ 1፡1-17

ጾሳ ኬꬃ ኬጾኔ ኣንጂሶ 2፡1—7፡22

ሶሎሞኔ ዎዴን ኦሴቲዳ ሃራ ኦሶታ 8፡1—9፡28

ሶሎሞኔ ሃይቆ 9፡29-31

ፑዴሃ ባጋራ ዲዛ ኢስራኤሌ ኣሳይ ኤሮቢኣሜ ቦላ ዴንꬅ 10፡1-19

ዩሁዳ ዴሬ ካዎታ 11፡1—28፡27

ካዎ ሂዝቂያሳኔ ኣሶሬ ዴሬ ኣሳ ዎራጃ 29፡1—32፡33

ካዎ ሚናሴኔ ካዎ ኣሞኔ 33፡1-25

ካዎ ኢዮሲያሳኔ ጾሳ ዎጋ ማጻፋ 34፡1—35፡27

ዩሁዳስ ዉርሴꬃ ካዎታ 36፡1-16

ዬሩሳላሜ ላሌቴꬂኔ ኣሳይ ባቢሎኔ ዲኤቲ ቡስ 36፡17-21

ፋሪሴ ካዎ ቂሮሲ ኣይሁዳ ኣሳይ ዩሁዳ ሲማና ማላ ኢሚዳ ፒቃዴ 36፡22-23

1

ኣꬎ ኤራቴꬅ ኤካናስ ካዎ ሶሎሞኔ ዎሳ

(1ካዎ 3፡1-15)

1 ዳዊቴ ና ካዎ ሶሎሞኔይ ባ ካዎቴꬃን ሚኒዴስ፤ ጎዳ ኢዛ ጾሳይ ኢዛራ ጊዲዳ ጊሻስ ኢዛ ኬሂፔ ጊታሲዴስ።

2 ሶሎሞኔይ ኢስራኤሌ ኡባ፥ ሻላቃታ፥ ማቶ ሃላቃታ፥ ዳናታ፥ ኢስራኤሌ ኣሳ ካሌꬂዛ ኡባታኔ ሶ ኣሳ ሃላቃታ ጼይጊ ሺሺዴስ። 3 ሄሳፌ ጉዬ ሶሎሞኔይኔ ሺቂዳ ኣሳይ ኡባይ ጌባኦኔን ዴኢዛ ጎይኒዛ ꬎቃ ሶሆ ቢዴስ፤ ኣይስ ጊኮ ጎዳ ኣይሌ ሙሴይ ባዞን ኦꬂዳ ጾሳ ዱንካኔይ ሄን ዴስ። 4 ካሴ ዳዊቲ ጾሳ ታቦታስ ዬሩሳላሜን ዱንካኔ ቶሊዴስ፤ ጾሳ ታቦታ ቂሪያቴ-ዪኣሪሜ ካታማፔ ባ ጊግሲ ዎꬂዳ ሶሆ ኤሂዴስ። * 5 ሁሬስ ናዛ ና፥ ኡሬ ና ባስሊኤሌይ ጻርቂማላፔ ኦꬂዳ ያርሾሶይ ጌባኦኔን ጎዳ ዱንካኔዛ ሲንꬃን ዴስ። ሶሎሞኔይኔ ሺቂዳ ኣሳይ ጎዳስ ሄን ጎይኒዳ። * 6 ሶሎሞኔይ ጾሳ ዱንካኔዛ ሲንꬃን ዴኢዛ ጻርቂማላፔ ኦሴቲዳ ያርሾሶዛኮ፥ ጎዳ ሲንꬅ ቢዲ፥ 1,000 ጹጌቲዛ ያርሾ ያርሺዴስ።

7 ሄ ጋላሳ ኦማርስ ጾሲ ሶሎሞኔስ ቆንጪዲ፥ «ታ ኔስ ኣይ ኢማና ማላ ኮያይ?» ጊዴስ።

8 ሂስቲን ሶሎሞኔይ ጾሳ፥ «ኔኒ ታ ኣዋ ዳዊቴስ ጊታ ኪያቴꬅ ኦꬃዳሳ፤ ታናካ ኢዛሶሆን ካዎꬃዳሳ። 9 ሃኢካ ኣቤት ታ ጎዳ ጾሳዉ! ኔ ታና ሳኣን ዴኢዛ ጉዱላ ማላ ጮራቲዳ ኣሳ ቦላ ካዎꬂዳ ጊሻስ ካሴ ኔ ታ ኣዋ ዳዊቴስ ጊዳ ቃላይ ፖሌቶ። * 10 ታኒ ሃ ዴራ ካሌꬃና ማላ ኣꬎ ኤራቴꬂኔ ኣኬካ ታስ ኢማ፤ ሂስቶንታ ኣጊኮ ሃይሳ ጊታ ዴራ ኔይሳ ኦኒ ኣይሳናስ ዳንዳይዜ?» ጊዴስ።

11 ጾሲካ ሶሎሞኔስ፥ «ኔኒ ዱሬቴꬅ፥ ዎይኮ ኣቆታ ዴማናስ፥ ዎይኮ ቦንቼታናስ፥ ዎይኮ ኔ ሞርኬቲ ሃይቃና ማላ፥ ዎይኮ ኔስ ኣዱሳ ላይꬂ ኢሜታና ማላ ኦይቻቤካ፤ ጊዶ ኣቲን ኔ ዎዚና ኣሞይ ታኒ ኔና ኢስታ ቦላ ካዎꬂዳ ታ ኣሳ ኣይሳናስ ኣꬎ ኤራቴꬂኔ ኣኬካ ጊዲዳ ጊሻስ፥ 12 ታኒ ኔስ ኣꬎ ኤራቴꬂኔ ኣኬካ ኢማና፤ ቃሴ ኔፔ ካሴ ዴኢዳ ካዎታስ ዎይኮ ኔፔ ጉዬን ያና ካዎታስካ ባይንዳ ዱሬቴꬅ፥ ኣቆታኔ ቦንቾ ታኒ ኔስ ኢማና» ጊዴስ።

13 ሄሳፌ ጉዬ ሶሎሞኔይ ጾሳ ዱንካኔይ ጌባኦኔን ዴኢዛ ዙምቡላፌ ዬሩሳላሜ ሲሚዲ ኢስራኤሌ ቦላ ካዎቲዴስ።

ካዎ ሶሎሞኔ ሚኖቴꬂኔ ኢዛ ዱሬቴꬅ

(1ካዎ 10፡26-29)

14 ሶሎሞኔይ ፓራ-ጋሬታኔ ፓራታ ሺሺዴስ፤ ኢዛስ 100 ፓራ-ጋሬቲኔ 12,000 ፓራቲ ዴቴስ፤ ኢዚ ኢስታ ፓራ-ጋሬታ ካታማታኒኔ ባ ዴኢዛ ዬሩሳላሜ ካታማን ዎꬂዴስ።* 15 ካዎዚ ዎርቃኔ ቢራ ዬሩሳላሜን ሹቻ ማላ ኮሪዴስ፤ ዚጋካ ሻራ ሜንꬆን ዲጪዛ ኤꬃ ሚꬃꬆ ጮራታና ማላ ኦꬂዴስ። 16 ሶሎሞኔ ፓራቲ ጊብጼፔኔ ቃዌ ጌቴቲዛሶሆፔ ዪዳ፤ ካዎዛ ዛልኣንቻቲ ኢስታ ቃዌፔ ሻሚ ኤሂዳ። 17 ኢስቲ ኢሲ ኢሲ ፓራ-ጋሬ 600 ሳቂሌ ቢራን፥ ኢሲ ኢሲ ፓራ 150 ሳቂሌ ቢራን ጊብጼፔ ሻሚ ሻሚ ኤሂዲ ሂቴታ ካዎታሲኔ ኣራሜ ካዎታስ ባይዜቴስ። *

2

ጾሳ ኬꬅ ኬጻናስ ጊጌቴꬅ

(1ካዎ 5፡1-18)

1 ሶሎሞኔይ ጎዳ ሱንꬃስ ጾሳ ኬꬅ ኬጻናሲኔ ባስ ካዎቴꬃ ኬꬅ ኬጻናስ ቆፋ ቃቺዴስ። 2 ሄሳ ጊሻስ ሶሎሞኔይ ቶሆ ቶሳናስ 70,000 ኣሳታኔ ዙምቡላታ ቦላን ሹች ቆኣናስ 80,000 ኣሳታ ዶሪዴስ፤ ቃሴ ኢስታ ኦሲሳናስ 3,600 ኣሳታ ኢስታ ቦላ ሹሚዴስ።

3 ሄሳፌ ጉዬ ሶሎሞኔይ ጺሮሴ ካዎ ሁራሜስ ኪታ ዬዲዴስ፤ ሄሲካ፥ «ታ ኣዋይ ዳዊቲ ባስ ካዎቴꬃ ኬꬅ ኬጻናስ ኔኒ ዚጋ ዬዲዳ ማላ ታስካ ዬዳ። 4 ሃኢ ታኒ ታ ጎዳ ሱንꬃስ ኬꬅ ኬጻና ጊጌቴꬃን ዳይስ። ታኒ ሳዎ ቶንጉ ጊዛ ኤጻኔ ጩዋሳናስ፥ ኡባ ዎዴ ጎዳ ሲንꬃን ኡኬꬅ ዎꬃናሲኔ ኡባ ዎዴ ማላዶኔ ኦማርስ፥ ሳምባታታን፥ ኣጊና ጼሮን ኮይሮ ጋላሳታኒኔ ኑኒ ጎዳ ቦንቺዛ ዱማ ዱማ ባኣሌ ጋላሳታን ጹጌቲዛ ያርሾ ያርሻናስ፥ ሄ ኬꬃ ዱማሳና ቆፓዲስ፤ ሄሲ ኢስራኤሌ ኣሳይ ሜርናስ ኦꬃና ማላ ኢሜቲዳ ኣዛዞ።

5 «ኑ ጾሳይ ሃራ ጾሳታ ኡባፌ ጊታ ጊዲዳ ጊሻስ ታኒ ኬጻናስ ጊጌቲዛ ጾሳ ኬꬃይካ ጊታ። 6 ጊዶ ኣቲን ሳሎይኔ ሳሎፔ ቦላራ ዲዛ ሳሎታ ꬎቃቴꬂ ኢዛ ኤኬና፤ ሂስቲን ኢዛስ ኬꬅ ኬጻናስ ዳንዳይዛይ ኦኔ? ኢዛ ሲንꬃን ኤጻኔ ጩዋሲዛሶፔ ኣቲን ኢዛስ ኬꬅ ኬጻናስ ታኒ ኦኔ?*

7 «ሃኢካ ታ ኣዋይ ዳዊቲ ጊግሲዳ ዩሁዳኒኔ ዬሩሳላሜን ታናራ ዴኢዛ ሂላንቻታራ ኢሲፌ ጊዲዲ ኦꬃናስ ዎርቃ፥ ቢራ፥ ጻርቂማላ፥ ቢራታ፥ ዞኦ ማይኦ፥ ኦቻ ቴራ ሚሳቲዛ ማይኦኔ ሳሎ ሚሳቲዛ ማይኦ ጊጊሶ ሂላቴꬅ ኤሪዛ ኣስ ታስ ዬዳ።

8 «ኔ ኣሳቲ ሊባኖሴፔ ሚꬃ ቃንጾ ኤሪዛይታ ጊዲዳይሳ ታኒ ኤራይስ፤ ሄሳ ጊሻስ ኔኒ ታስ ሊባኖሴፔ ዚጋ፥ ጺዳኔ ሳንዳሌ ሚꬅ ዬዳ። ታ ኣሳቲ ኔ ኣሳታራ ኢሲፌ ኦꬃና። 9 ታኒ ኬጻና ጾሳ ኬꬃይ ጊታኔ ማላሊሲዛዝ ጊዲዛ ጊሻስ ኢስቲ ታስ ዳሮ ሚꬅ ጊጊሳና። 10 ሚꬃ ቃንጺዛ ኔ ኣይሌታስ ታኒ 20,000 ኮንታሌ ጊስቴኔ 20,000 ኮንታሌ ባንጋ፥ ቃሴ 400,000 ሊቲሮ ዎይኔ ኡሺኔ 400,000 ሊቲሮ ዎጋራ ዛይቴ ኢማና።»

11 ጺሮሴ ካዎ ሁራሜይ ሶሎሞኔስ፥ «ጎዳይ ባ ኣሳ ሲቂዛ ጊሻስ ኢዚ ኔና ኢስታ ቦላ ካዎꬂዴስ» ጊዲ ዳብዳቤ ዬዲዴስ። 12 ሁራሜይ ቃሴካ፥ «ጎዳ ጾሳ ኬꬃኔ ባስ ካዎቴꬃ ኬꬅ ኬጻና ማላ ኣꬎ ኤራንቻ፥ ኣኬካንቻኔ ዎዚናማ ና ካዎ ዳዊቴስ ኢሚዳ ሳሎኔ ሳኣ ሜꬊዳ ጎዳ ኢስራኤሌ ጾሳይ ጋላቴቶ።

13 «ሄኮ ታኒ ኔስ ሂላንቻኔ ኣኬካንቻ ጊዲዳ ሁራም-ኣቤ ዬዳዲስ። 14 ኢዛስ ኣዬያ ዳኔ ቆሞ፤ ኣዋይ ጺሮሴ ዴሬ ኣሳ፤ ኢዚ ዎርቃ፥ ቢራ፥ ጻርቂማላ፥ ቢራታ፥ ሹቻ ኦሶኔ ሚꬃ ኦሶ፥ ቃሴካ ኦቻ ቴራ ሚሳቲዛ ማይኦ፥ ሳሎ ሚሳቲዛ ማይኦ፥ ዞኦ ማይኦኔ ላይኖ ጊጊሶ ሂላቴꬅ ኤሬስ። ሄሳꬆካ ዱማ ዱማ ኣሌቆታ ኬሲዲ ዮቲዳ ማላ ኡባ ኦꬃናስ ሂላቴꬃን ሎሂዳ ኣሳ፤ ሄሳ ጊሻስ ኩሼ ሂላቴꬂ ዲዛ ኔ ኣሳታራኔ ካሴ ኔ ኣዋ ዳዊቴስ ኦꬂዳ ኣሳታራ ኢዛ ኦሲሳ።

15 «ኔኒ ታ ጎዳይ ኢማና ጊዳ ጊስቴዛኔ ባንጋ፥ ዛይቴዛኔ ዎይኔ ኡሻ ታ ኣይሌታስ ዬዳ። 16 ኔኒ ሊባኖሴፔ ኮዪዳ ኬና ሚꬅ ኑኒ ቃንጺ ቃሺሲዲ ኣባ ቦላራ ዎጎሎን ኔኮ ዮጴ ዬዳና። ኔኒ ሄፔ ዬሩሳላሜ ጋካናስ ኤፊሳና ዳንዳያሳ» ጊዴስ።

17 ኢዛ ኣዋ ዳዊቲ ካሴ ቆዲዳ ማላ፥ ሶሎሞኔይ ኢስራኤሌ ቢታን ዴኢዛ ሃራ ቢታ ኣሳ ኡባ ቆዲዴስ፤ ሂስቲን ኢስታ ቆዳይ 153,600 ጊዲዴስ። 18 ሶሎሞኔይ ሄ ኣሳፔ 70,000 ቶሆ ቶካና ኣስ፥ 80,000 ጌዜን ሹች ቆኣና ኣስ ዶሪዴስ፤ ቃሴ ኢስታ ኦሲሳናስ 300 ኣሳታ ሱንꬂዴስ።

3

ሶሎሞኔይ ኬጺዳ ጾሳ ኬꬅ

1 ሶሎሞኔ ኣዋ ዳዊቲ ጎዳ ጾሳ ኬꬅ ኬጼታና ሶሆ ሞሪያ ዙማ ቦላ ዬሩሳላሜን ጊግሲ ዎꬂዴስ። ሄ ሶሆይ ጎዳይ ዳዊቴስ ቆንጪዳ፥ ያቡሴ ኣስ ኦርናይ ካꬅ ቡኪዛ ባሌ። * 2 ሶሎሞኔይ ባ ካዎቲዳ ኦይዳንꬆ ላይꬃን፥ ናምኣንꬆ ኣጊናን ናምኣንꬆ ጋላስ ጾሳ ኬꬃ ኬጻናስ ዶሚዴስ።

3 ሶሎሞኔይ ጾሳ ኬꬃ ኬጻናስ ዬጊዳ ዮቻይ ቤኒ ዎዴ ዋꬋን ኣዱሳቴꬃይ 60 ዋꬋ፤ ጎምፓይ 20 ዋꬋ። 4 ጾሳ ኬꬃ ጌሊዛሶን ዴኢዛ ዳራንቻ ጎምፓይ ኬꬃ ኬና 20 ዋꬋ፤ ጌሳይ 20 ዋꬋ። ኢዛስ ሶ ባጋራ ሙሩታ ዎርቃን ሜሺዴስ። 5 ጾሳ ኬꬃስ ዋና ኪፊሌዛ ጺዳ ጻላ ሊጪዲ ካሚዴስ፤ ሂስቲዲ ሙሩታ ዎርቃን ሜሺዴስ፤ ዛምባ ሚሳቲዛ ሚስሌኒኔ ሳንሳላታ ሚሳቲዛ ሚስሌን ኣሌቂሲዴስ። 6 ጾሳ ኬꬃካ ኣልኦ ሹቻን ኣሌቂሲዴስ፤ ኢዚ ኣሌቂሲዳ ዎርቃይ ፓሪዋይሜ ቢታፌ ዪዳ ዎርቃ። 7 ጎዳታ፥ ታጎታታ፥ ቆሲላꬃታኔ ፔንጌታ ዎርቃን ሜሺዴስ፤ ቃሴ ጎዳታ ቦላ ኪሩቤታ ሚስሌ ኦꬂዴስ።

8 ሶሎሞኔይ ኡባፌ ዱማቲዛ ጊዶ ቆልኣ ኬጺዴስ፤ ሄ ሶሆዛስ ኣዱሳቴꬃይ 20 ዋꬋ፤ ጎምፓይ 20 ዋꬋ። ሄ ሶሆዛ ጎዳ 20,000 ኪሎ ጊራሜ ሙሩታ ዎርቃን ሜሺዴስ። * 9 ኢስቲ ጎኤቲዳ ሚሲማሬይ 570 ጊራሜ ዎርቃፌ ኦሴቲዴስ። ፖቄዛን ዴኢዛ ኪፊሌታካ ዎርቃን ሜሺዴስ። 10 ሶሎሞኔይ ኡባፌ ዱማቲዛ ጊዶ ቆልኣን ናምኡ ኪሩቤታ ሚስሌ ጊግሲዲ ዎርቃን ሜሺዴስ። 11 ሄ ኪሩቤታ ቄፌይ ሚጬቲዲ 20 ዋꬋ፥ ኮይሮ ኪሩቤዛስ ኮይሮ ቄፌይ ኢቻሹ ዋꬋ ጊዲዲ ጾሳ ኬꬃስ ጎዳ ቦቼስ፤ ናምኣንꬆ ቄፌዚካ ኢቻሹ ዋꬋ ጊዲዲ ሃንኮ ኪሩቤዛ ቄፌ ቦቼስ። 12 ናምኣንꬆ ኪሩቤዛስ ኮይሮ ቄፌይ ኢቻሹ ዋꬋ ጊዲዲ፥ ጾሳ ኬꬃስ ጎዳ ቦቼስ፤ ናምኣንꬆ ቄፌይካ ኢቻሹ ዋꬋ ጊዲዲ ኮይሮ ኪሩቤዛ ቄፌ ቦቼስ። 13 ሃ ናምኡ ኪሩቤታ ቄፌይ ሚጬቲዲ 20 ዋꬋ ጊዲዴስ፤ ኢስቲ ባንታ ሲንꬃ ዋና ኪፊሌዛኮ ዛሪዲ ባንታ ቶሆን ኤቂዳ። *

14 ሶሎሞኔይ ሳሎ ሚሳቲዛ ማይኦፌ፥ ኦቻ ቴራ ሚሳቲዛ ማይኦፌ፥ ዞኦ ማይኦፌኔ ሌኤ ላይኖፔ ማጋላሻ ኦꬂዲ ኢዛ ቦላ ኪሩቤታ ሚስሌ ሜꬊዴስ።*

ጻርቂማላፔ ኦሴቲዳ ናምኡ ቱሳታ

(1ካዎ 7፡15-22)

15 ሶሎሞኔይ ጾሳ ኬꬃስ ሲንꬃን ኢሳ ኢሳ ጌሳይ 35 ዋꬋ ኣዱቂዛ ናምኡ ቱሳታ ሜꬊሲዲ ኢስታ ሁኤን 5 ዋꬋ ቁስቴ ዎꬂዴስ። 16 ቃሴ ሳንሳላታ ጊቴ ማላ ሜꬊሲዲ ቱሳታ ጼራ ኦይሴꬂዴስ፤ ሂስቲዲ 100 ኦሮማኔ ቴራ ሚስሌታ ሜꬊሲዲ ሳንሳላታ ቦላ ኦይሴꬂዴስ። 17 ቱሳታፔ ኢሳ ጾሳ ኬꬃስ ሲንꬃን ፑዴሃ ባጋራ፥ ናምኣንꬆዛ ዱጌሃ ባጋራ ኤሲዴስ፤ ዱጌሃ ባጋራ ዴኢዛ ቱሳ፥ «ያኪኔ»* ጊ ሱንꬂዴስ፤ ፑዴሃ ባጋራ ዴኢዛ ቱሳ፥ «ቦኤዜ»† ጊ ሱንꬂዴስ።

4

ጾሳ ኬꬃን ጎኤቲዛ ሚሻታ

(1ካዎ 7፡23-51)

1 ሄሳፌ ጉዬ ሶሎሞኔይ ኣዱሳቴꬃይ 20 ዋꬋ፥ ጎምፓይ 20 ዋꬋ፥ ጌሳይ 10 ዋꬋ ጊዲዛ ያርሾ ያርሺዛሶ ጻርቂማላፔ ኦሲሲዴስ። *

2 ቃሴ ጻርቂማላ ሴሪሲዲ ጎምፓይ ያ ጋጻፔ ሃ ጋጻ ጋካናስ 10 ዋꬋ፥ ጌሳይ 5 ዋꬋኔ ዩዪ ኣꬋናስ 30 ዋꬋ ጊዲዛ ጊታ ጋባቴ ሜꬊሲዴስ። 3 ጊታ ጋባቴ ዶናን ካሬ ባጋራ ዚቂ ጊዲ ኢዛራ ኦይኬቲ ሜꬌቲዳ ሚስሌቲ ዴቴስ፤ ሄ ሚስሌቲ ናምኡ ማራን ዴኢዛ ቦራታ ሚስሌታ።

4 ሄ ጊታ ጋባቴይ ጻርቂማላፔ ሜꬌቲዳ ቦራ ሚስሌ ታማኔ ናምኣታ ዞኮን ኡቲዴስ። ቦራታፔ ሄꬓቲ ፑዴሃ ባጋ፥ ሄꬓቲ ኣርሼይ ዉሊዛ ባጋ፥ ሄꬓቲ ዱጌሃ ባጋ፥ ሄꬓቲ ቃሴ ኣርሼይ ሞኪዛ ባጋ ሲሚ ጼሊዛ ሚሳቴቴስ። ጊታ ጋባቴይ ኢስታ ቦላ ኡቲዴስ፤ ኢስቲ ኡባይ ኢሶይ ኢሳስ ዱጫ ዛሪ ዎꬂዳ። 5 ጊታ ጋባቴዚ ኢሲ ታꬋኮ ኬና ኦርዴ፤ ኢዛ ዶናይ ፒጫ፤ ቃሴ ጪሺ ጪዪዳ ሚሳቴስ። ሄ ጊታ ጋባቴዚ 60,000 ሊቲሮ ጊዲዛ ሃꬅ ኦይኬስ።

6 ሶሎሞኔይ ቃሴካ ኢስታን ሜጬቲዛ 10 ሳኔታ ኦሲሲዴስ፤ ሂስቲዲ 5 ዱጌሃ ባጋራ፥ ቃሴ 5 ፑዴሃ ባጋራ ዎꬂዴስ። ኢስታን ጹጌቲዛ ያርሾ ኣሾይ ሜጬቴስ፤ ጊዶ ኣቲን ጊታ ጋባቴዛ ሃꬃን ቄሴቲ ሜጬቴስ። *

7 ሄሳፌ ጉዬ ሶሎሞኔይ ኢስታስ ኢሜቲዳ ሃልቾ ማላ ጾምፔ ዎꬂዛ 10 ባላታ ዎርቃፌ ኦሲሲዲ፥ 5 ፑዴሃ ባጋራ፥ 5 ዱጌሃ ባጋራ ጾሳ ኬꬃ ጊዶን ዎꬂዴስ።*

8 ቃሴካ ኢዚ 10 ጻራጴዛታ ኦሲሲዲ 5 ፑዴሃ ባጋራ፥ 5 ዱጌሃ ባጋራ ጾሳ ኬꬃ ጊዶን ዎꬂዴስ፤ 100 ጻሮታካ ዎርቃፌ ሜꬊሲዴስ።

9 ሶሎሞኔይ ቄሴታስ ጊዶ ዛጎኔ ካሬ ባጋን ጊታ ዛጎ ጊግሲዴስ፤ ዛጎዛስ ፔንጌታ ጊግሲዲ ፔንጌታ ጻርቂማላን ሜሺዴስ። 10 ጊታ ጋባቴዛ ጾሳ ኬꬃፌ ዱጌሃ ባጋራ ኣርሼይ ሞኪዛ ባጋን ዎꬂዴስ።

11 ሁራም-ኣቤይ ኬሬታ፥ ቃጴታኔ ጻሮታ ሜꬊዴስ፤ ሂስቲዲ ሁራም-ኣቤይ ካዎ ሶሎሞኔስ ጾሳ ኬꬃን ጎኤቲዛ ሚሻታ ኦሶ ፖሊዴስ። 12 ኢዚ ኦꬂዳ ሚሻቲካ ናምኡ ቱሳታ፥ ቱሳታ ጼራን ዎꬂዛ ሳኔ ማላ ናምኡ ቁስቴታ፥ ቱሳታ ቦላ ዴኢዛ ናምኡ ቁስቴታ ኣሌቂሲዛ ናምኡ ጊቴ ማላ ሳንሳላታታ፥ 13 ኢሲ ኢሲ ቁስቴ ቦላ ናምኡ ማራን ጻርቂማላፔ ሜꬌቲዳ ኢሲ ኢሲ ጼት ኦሮማኔ ቴራ ሚስሌታ፥ ሙሌራ 400 ኦሮማኔ ቴራ ሚስሌታ፥ 14 ኢስታን ሚሻታ ዎꬂዛ 10 ጋሬታ፥ 10 ሜቻ ጋባቴታ፥ 15 ጊታ ጋባቴዛኔ ኢዛፔ ጋርሳን ዴኢዛ 12 ቦራታ ሚስሌታ፥ 16 ኬሬታ፥ ቃጴታ፥ ጻሮታኔ ሃራ ሚሻታ ኡባ።

ሁራም-ኣቤይ ካዎ ሶሎሞኔስ ጾሳ ኬꬃ ኦሶስ ሜꬊዳ ሃ ሚሻታ ኡባ ቁጬቲዳ ጻርቂማላፔ ሜꬊዴስ። 17 ካዎ ሶሎሞኔይ ሱኮቴፔኔ ጻሬዴፔ ጊዶን ዮርዳኖሴ ዙሌን ዴኢዛ ጻርቂማላ ሴሪሲዛ ሶሆን ሃይታንታ ኡባ ኦሲሲዴስ። 18 ጻርቂማላፔ ሜꬌቲዳ ሃ ሚሻቲ ኡባይ ኬሂ ዳሮ ጊዲዳ ጊሻስ ኣይ ኬና ዴጺዛኮ ኤሬቲቤና።

19 ቃሴካ ሶሎሞኔይ ጾሳ ኬꬃን ዴኢዛ ሚሻታ ኡባ ዎርቃፌ ሜꬊሲዴስ፤ ሄይቲካ ዎርቃፌ ኦሴቲዳ ያርሾ ያርሺዛሶ፥ ጾሳ ሲንꬃን ዎꬂዛ ኡኬꬂ ኢዛ ቦላ ኡቲዛ ጻራጴዛ፥ 20 ኢስታስ ኢሜቲዳ ዎጋ ማላ ኡባፌ ኣꬊዛ ጊዶ ቆልኣ ሲንꬃን ፖኣና ማላ ጾምፔ ዎꬂዛ ዎርቃ ባላታ፥ ኢስታ ዎርቃ ጾምፔታ፥ 21 ሙሩታ ዎርቃፌ ኦሴቲዳ ጪሻ ሚስሌታ፥ ጾምፔታኔ ቃጴታ፥ 22 ጾምፔዛ ቶይሲዛ ሚሻታ፥ ጻሮታ፥ ኤጻኔ ጩዋሲዛ ሚሻታኔ ታማ ኤኪዛ ሚሻታ። ሃ ሚሻቲ ኡባይ ሙሩታ ዎርቃፌ ኦሴቲዳ። ጾሳ ኬꬃስ ካሬ ባጋ ፔንጌታኔ ኡባፌ ዱማቲዛ ጊዶ ቆልኣ ጌሊዛ ፔንጌታ ዎርቃን ሜሺዴስ።

5

1 ሶሎሞኔይ ጎዳስ ጾሳ ኬꬃ ኦሶ ኡባ ፖሊዳፔ ጉዬ ኢዛ ኣዋ ዳዊቲ ጎዳስ ዱማሲ ዎꬂዳ ቢራ፥ ዎርቃኔ ሃራ ሚሻታ ኡባ ኤሂዲ፥ ጾሳ ኬꬃን ቡቁራ ሚሽ ዎꬂዛ ሚንጃ ኬꬃን ዎꬂዴስ።*

ጾሳ ኬꬃን ታቦታዛ ጌሎ

(1ካዎ 8፡1-9)

2 ሄሳፌ ጉዬ ካዎ ሶሎሞኔይ ጎዳ ጾሳ ታቦታ ዳዊቴ ካታማን ጺዮኔፔ ኤሃና ማላ ኢስራኤሌ ጪማታ፥ ኮራፒኔታኔ ኬꬃ ኣሳ ዬሩሳላሜ ካታማ ሺሺዴስ። * 3 ኢስራኤሌ ኣሳይ ኡባይ ላፑንꬃ ኣጊናን፥ ዳሴ ባኣሌይ ቦንቼቲዛ ዎዴ ካዎዛኮ ሺቂዴስ።

4 ኢስራኤሌ ጪማቲ ኡባይ ሺቂን ሌዌቲ ታቦታ ዴንꬂዳ። 5 ቄሴቴꬃን ኦꬂዛ ሌዌቲ ታቦታ፥ ጾሳ ዱንካኔኔ ዱንካኔዛ ጊዶን ዴኢዛ ጌሻ ሚሻታ ኡባ ቶኪዲ ኬኢዳ። 6 ካዎ ሶሎሞኔይኔ ኢዛራ ኢሲፌ ዴኢዛ ኢስራኤሌ ዱላታይ ኩሜꬅ ታቦታ ሲንꬃን ሺቂዲ ቆዳናስ ዳንዳዬቶንታ ጮራ ዶርሳታኔ ቦራታ ያርሺዳ።

7 ሄሳፌ ጉዬ ቄሴቲ ጎዳ ታቦታ ጾሳ ኬꬃን ኡባፌ ዱማቲዛ ጊዶ ቆልኣን ኤሂዲ ኪሩቤታ ሚስሌታ ቄፌታፔ ጋርሳን ዎꬂዳ። 8 ሚጬቲ ኡቲዳ ኪሩቤታ ቄፌቲ ታቦታኔ ታቦታ ቶኪዛ ካሶታ ካሚዳ። 9 ካሶቲካ ኬሂፔ ኣዱሳ ጊዲዳ ጊሻስ ኢስታ ጼራይ ኡባፌ ዱማቲዛ ጊዶ ቆልኣስ ሲንꬃ ባጋራ ቤቴቴስ፤ ጊዶ ኣቲን ጾሳ ኬꬃፌ ካሬራ ቤቴቴና። ኢስቲ ሃች ጋካናስ ሄን ዴቴስ። 10 ኢስራኤሌ ኣሳይ ጊብጼ ቢታፌ ኬዚዳ ዎዴ ጎዳይ ኢስታራ ጫቄቲዳ ኮሬቤ ዙማን ሙሴይ ዎꬂዳ ናምኡ ሎቻ ሹቻታፔ ኣቲን ታቦታ ጊዶን ሃራይ ኣይኮይካ ዴና። *

ጾሳ ቦንቾ ቆንጬꬅ

11 ቄሴቲ ጾሳ ኬꬃፌ ኬዚዳ፤ ሄን ዴኢዛ ቄሴቲ ኡባይ ባንቲ ኦꬂዛ ማራን ማራን ጊዶንታ ኣጊኮካ ኡባይካ ባንታና ጎዳስ ዱማሲዳ። 12 ዬꬃ ዬጺዛ ሌዌቲ ኡባይ፥ ኣሳፌይ፥ ሄማኔይ፥ ኤዶታኔይ፥ ኢስታ ናይቲኔ ኢስታ ዳቦቲ ኡባይ ሎኦ ላይኖ ማይኢዲ ዳላታ፥ ዲꬃታኔ ማሲንቆታ ኦይኪዲ ያርሾ ያርሺዛሶዛፔ ኣርሼይ ሞኪዛ ባጋራ ኤቂዳ፤ 120 ቄሴቲ ጹሩምባታ ፑናናስ ኢስታ ኣጃቢ ኤቂዳ። 13 ኢስቲ ኡባይ ጹሩምባ ፑኒሼ ዳላታ ቃꬂሼ፥ ዲꬃታ ዲጺሼኔ ሃራ ካኢዛ ሚሻታን ካኢሼ፥

«ጎዳይ ኪያ!

ኢዛ ማሮቴꬂካ ሜርናሳ» ጊ

ዬꬃን ሳቢዳ።

ሄ ዎዴ ጾሳ ኬꬃ ሻራይ ኩሚዴስ። * 14 ጎዳ ቦንቾ ሻራይ ጾሳ ኬꬅ ኩሚ ኡቲዳ ጊሻስ ቄሴቲ ባንታ ኦሶ ኦꬃናስ ዳንዳይቤቴና። *

6

ሶሎሞኔ ዎሳ

(1ካዎ 8፡12-53)

1 ሄሳፌ ጉዬ ሶሎሞኔይ፥ «ኣቤት ጎዳዉ! ‹ጊርዲ ጊዳ ꬉማ ጋርሳን ታኒ ዴኣይስ› ጋዳ ኔ ዮታ ዎꬃዳሳ። 2 ሄኮ ታኒ ኔ ኢዛን ሜርናስ ዴኣና ማላ ኔስ ሎኦ ኬꬅ ኬጻዲስ» ጊዴስ።

3 ኢስራኤሌ ኣሳይ ኩሜꬅ ኤቂዲሺን ካዎይ ኢስታኮ ሲሚዲ ኢስታ ኣንጂዴስ። 4 ሂስቲዲ ኢስታስ፥ «ጎዳ ኢስራኤሌ ጾሳይ ጋላቴቶ! ታ ኣዋ ዳዊቴስ ኢሚዳ ሂዶታ ቃላ ባ ኩሼን ፖሊዴስ፤ ሄ ሂዶታ ቃላን፥ 5 ‹ታኒ ታ ዴራ ኢስራኤሌ ጊብጼፔ ኬሲዳ ጋላሳፌ ዶሚን ታ ሱንꬂ ኢዛን ጼይጌታና ማላ ጾሳ ኬꬅ ኬጻናስ ኢስራኤሌ ቆሞታ ጊዶን ኣይ ካታማካ ዶራቤኬ፤ ዎይኮ ታ ዴራ ኢስራኤሌ ካሌꬃና ማላ ኦናካ ዶራቤኬ። 6 ሃኢ ጊዲኮ ታ ሱንꬂ ዬሩሳላሜን ጼይጌታና ማላ ታኒ ዬሩሳላሜ ዶራዲስ፤ ቃሴ ታ ዴራ ኢስራኤሌ ካሌꬃና ማላ ዳዊቴ ዶራዲስ› ጊዴስ።

7 «ታ ኣዋ ዳዊቲ ጎዳስ ኢስራኤሌ ጾሳ ሱንꬃስ ኬꬅ ኬጻናስ ባ ዎዚናን ቆፒዴስ። 8 ጊዶ ኣቲን ጎዳይ ታ ኣዋ ዳዊቴ፥ ‹ኔኒ ታ ሱንꬃስ ኬꬅ ኬጻናስ ኔ ዎዚናን ቆፒዳ ጊሻስ ሎኦ ኦꬃዳሳ። 9 ጊዲኮካ ጾሳ ኬꬃ ኬጻናይ ኔና ጊዳካ፤ ታ ሱንꬃስ ጾሳ ኬꬃ ኔ ዬሊዳ ኔ ናይ ታስ ኬጻና› ጊዴስ። *

10 «ሃኢካ ጎዳይ ባ ጊዳ ሂዶታ ቃላ ፖሊዴስ፤ ሄሳ ጊሻስ ታኒ ታ ኣዋ ዳዊቴ ሶሆዛን ካዎታዲሲኔ ሃኢ ኢስራኤሌ ካዎቴꬃ ኣራታን ኡታዲስ፤ ቃሴ ጎዳ ኢስራኤሌ ጾሳ ሱንꬃስ ኬꬅ ኬጻዲስ። 11 ጎዳይ ኢስራኤሌ ኣሳራ ጫቄቲዳ ጫቆ ቃላይ ጻፌቲዳ ሎቻ ሹቻቲ ዴኢዛ ታቦታካ ኢዛ ጊዶን ዎꬃዲስ» ጊዴስ።

12-13 ሶሎሞኔይ ኣዱሳቴꬃይ 5 ዋꬋ፥ ጎምፓይ 5 ዋꬋኔ ጌሳይ 3 ዋꬋ ጊዲዳ ማዲራኬ ጻርቂማላፔ ጊግሲዲ ዛጎ ጊዶን ኤሲ ዎꬂዴስ። ሄሳፌ ጉዬ ሶሎሞኔይ ኩሜꬃ ኢስራኤሌ ኣሳይ ዴኢዛሶን ጾሳስ ያርሾ ያርሺዛሶ ሲንꬃን ኤቂዴስ፤ ባ ኩሼካ ፑዴ ሳሎ ሚጪዲ ኢስራኤሌ ዴሬ ኩሜꬃ ሲንꬃን ጉልባቲዴስ። 14 ሂስቲዲ፥ «ኣቤት ጎዳዉ፥ ኢስራኤሌ ጾሳዉ! ሳሎን ዎይኮ ሳኣን ኔ ማላ ጾሲ ዴና። ባንታ ኩሜꬃ ዎዚናፔ ኔ ሲንꬃን ሄሜቲዛ ኔ ኣይሌታስ ኔ ማሮቴꬃኔ ኔ ጫቂዳ ጫቆ ቃላ ናጋሳ። 15 ኔ ኣይሌ ታ ኣዋ ዳዊቴስ ኔኒ ኦꬃና ጋዳ ዮቲዳ ቃላ ናጋዳሳ፤ ኔኒ ካሴ ኔ ዶናን ዮቲዳ ቃላ ኔ ኩሼን ሃች ፖላዳሳ። 16 ሃኢካ ኣቤት ጎዳዉ፥ ኢስራኤሌ ጾሳዉ! ኔኒ ኔ ኣሽካራ፥ ታ ኣዋ ዳዊቴስ፥ ‹ኔኒ ታ ሲንꬃን ሄሜቲዳ ማላ ኔ ናይቲካ ታ ዎጋን ሄሜታናስ ባንታ ኦጌ ናጊኮ፥ ኢስራኤሌ ካዎታ ኣራታን ኡቲዛ ኣስ ኔኒ ሙሌካ ꬋያካ› ጊዳ ቃላ ሚንꬃ።* 17 ኣቤት ጎዳዉ፥ ኢስራኤሌ ጾሳዉ! ኔኒ ኔ ኣይሌ ዳዊቴስ ኢሚዳ ሂዶታ ቃላይ ሃኢካ ፖሌቶ።

18 «ጊዶ ኣቲን ጾሳይ ቱማፔ ኣሳራ ኢሲፌ ሃ ሳኣን ዴኣኔ? ቤኣ፥ ሳሎቲ፥ ሳሎታፔ ቦላን ዴኢዛ ሳሎቲካ ኔና ኦይካናስ ዳንዳዬቴና። ሂስቲን ሃይሲ ታኒ ኬጺዳ ጾሳ ኬꬃይ ኔስ ኣይ ኬና ጉጻንዴሻ!* 19 ጊዲኮካ ኣቤት ጎዳዉ፥ ታ ጾሳዉ! ኔ ኣይሌዛ ታ ዎሳኔ ሾቤꬃ ኔኒ ኤዝጋ። ታኒ ኔ ኣይሌይ ኔ ሲንꬃን ዎሲዛ ዎሳኔ ሾቤꬃ ሲያ። 20 ኔኒ፥ ‹ታ ሱንꬂ ኢዛን ጼይጌታና› ጊዳ ሃ ጾሳ ኬꬃኮ ኔ ኣይፌይ ቃማኔ ጋላስ ጼሎ። ታኒ ኔ ኣይሌይ ኔ ኬꬃኮ ሲማዳ ዎሲዛ ዎሳ ኔኒ ሲያ። * 21 ታኒ ኔ ኣይሌይኔ ኔ ዴሬ ኢስራኤሌይ ሃ ኔ ኬꬃኮ ሲሚ ዎሲዛ ዎሳ ኔኒ ሲያ። ኔኒ ዴኢዛሶን ሳሎን ዳሼ ሲያዳ ኑስ ኣቶ ጋ።

22 «ኢሲ ኣሲ ባ ላጌ ቆሂዲ ካሺ ጊኮ፥ ኢዚ ጫቃና ማላ ኢዚ ኦይሼቲኮ ሃ ጾሳ ኬꬃ ጊዶን ዴኢዛ ያርሾ ያርሺዛሶዛ ሲንꬃን ኢዚ ጫቂኮ፥ 23 ኔኒ ሳሎን ዳሼ ሲያ፤ ሲያዳካ ኦꬃ። ሞራንቻ ቦላ ኢዛ ኦሶ ማላ ኔ ኣይሌታ ጊዶን ፒርዳ፤ ጺሎዛስ ኢዛ ጺሎቴꬃ ማላ ዛራ።

24 «ኔ ዴሬ ኢስራኤሌይ ኔና ቆሂዳ ጋሶን ባ ሞርኬታ ሲንꬃን ጾኔቲዲ፥ ኢስቲ ኔኮ ሲሚዲ ሃይሳ ጾሳ ኬꬃን ኔ ሱንꬃ ጼይጊዲ ኔና ዎሲኮኔ ኔና ሾቢኮ፥ 25 ኔኒ ሳሎን ዴኣሼ ሲያ። ኔ ዴራ ኢስራኤሌ ናጋራካ ኣቶ ጋ፤ ሂስታዳ ኔኒ ካሴ ኢስታ ኣዋታሲኔ ኢስታስ ኢሚዳ ቢታ ኢስታ ጉዬ ዛራ።

26 «ኔ ዴሬይ ኔና ቆሂዳ ጋሶን ሳሎይ ጎርዴቲን ኢራይ ቡኮንታ ኢጺኮ፥ ኢስቲ ሃ ሶሆዛኮ ሲሚ ዎሲኮ፥ ኔኒ ኢስታ ኡንኤꬂዳ ጊሻስ ኔ ሱንꬃ ጼይጊዲ ባንታ ናጋራፔ ሲሚኮ፥ 27 ኔኒ ሳሎን ዴኣሼ ሲያ። ኔ ኣይሌታ ናጋራኔ ኔ ዴራ ኢስራኤሌ ናጋራ ኣቶ ጋ። ኢስቲ ሄሜታናስ ቤሲዛ ሎኦ ኦጌዛ ኢስታ ታማርሳ፤ ሂስታዳ ኔኒ ኔ ኣሳስ ጺንጾ ሂስታ ኢሚዳ ቢታን ኢራ ቡኪሳ።

28 «ቢታ ቦላን ኮሻይ ዎይኮ ኢታ ሃርጌይ ዪኮ፥ ዎይኮ ካꬃ ሎቤይ፥ ዎይኮ ኩቱልኤይ፥ ዎይኮ ቦሌይ፥ ዎይኮ ጉምባሮይ ባሺኮ፥ ዎይኮ ሞርኬይ ኢስታ ካታማታ ዶዲኮ፥ ዎይኮ ኣይ ማላ ዳፋይ ዎይኮ ሃርጌይ ዪኮ፥ 29 ኔ ዴሬ ኢስራኤሌ ኣሳ ጋርሳፌ ኦኒካ ኢዛስ ሜቶይኔ ሳኮይ ኤሬቲን ኢዚ ባ ኩሼ ሃ ኬꬃኮ ሚጪ ዎሲኮ፥ 30 ኔኒ ሳሎን ዴኣሼ ሲያዳ ኢዛ ናጋራ ኣቶ ጋ፤ ኣሳ ኡባ ዎዚና ሻካ ኤሪዛይ ኔና ጻላ ጊዲዳ ጊሻስ ኢሳስ ኢሳስ ኢዛ ኦሶ ማላ ኢማ። 31 ሂስቲኮ ኔኒ ካሴ ኑ ኣዋታስ ኢሚዳ ቢታን ዴኢዛ ዎዴ ኡባን ኢስቲ ኔስ ያዪዲ ኔ ኦጌራ ባና።

32 «ሄሳꬆካ ኔ ዴሬ ኢስራኤሌ ጊዶንታ ሃራ ዴሬ ኣሲ ኔ ጊታ ሱንꬃ ጊሻሲኔ ኔኒ ኔ ዴራስ ኦꬂዳ ማላሊሲዛ ኦሶታ ጊሻስ፥ ሃኮ ቢታፌ ዪዲ ሃ ጾሳ ኬꬃኮ ሲሚ ዎሲኮ፥ 33 ኔኒ ሳሎን ዴኣሼ ሲያ፤ ሂስታዳ ሃ ሳኣ ኣሳይ ኡባይ ኔ ዴራ ኢስራኤሌ ማላ ኔ ሱንꬃ ኤሪዲ ኔስ ያያና ማላ፥ ታኒ ኬጺዳ ሃ ጾሳ ኬꬃይ ኔ ሱንꬂ ኢዛን ጼይጌቲዛ ሶሆ ጊዲዳይሳ ኢስቲ ኤራና ማላ ሃራ ኣላጋ ቢታ ኣሲ ኔና ዎሲዛ ሚሽ ኡባ ፖላ።

34 «ኔ ኣሳይ ባንታ ሞርኬታ ኦላና ማላ ኔኒ ኪቲዳሶ ኣዋካ ቢዲ ኢስቲ ኔኒ ዶሪዳ ሃ ካታማይን ታኒ ኔ ሱንꬃስ ኬጺዳ ጾሳ ኬꬃኮ ሲሚዲ ኔና ዎሲኮ፥ 35 ኢስታ ዎሳኔ ሾቤꬃ ሳሎን ዳሼ ኔኒ ሲያ፤ ኢስቲ ኔና ዎሲዳይሳካ ኔኒ ኢስታስ ኢማ።

36 «ናጋራ ኦꬆንታ ኣሲ ባይንዳ ጊሻስ ኢስቲ ኔና ቆሂዳ ጋሶን ኔኒ ኢስታ ቦላ ሃንቄታዳ ሃኮ ጊዲን ዎይኮ ማታ ቢታ ጊዲን ኢስታ ዲኢ ኤፊዛ ሞርኬታስ ኣꬃ ኢሚኮ፥ 37 ኢስቲ ሄ ዲኤቲዳ ቢታን ዴኢሼ ባ ዎዚናይ ሜቂን ማሮቴꬃን ሲሚኮ፥ ቃሴ ሄ ዲኤቲዳ ቢታን ዲሼ፥ ‹ኑኒ ናጋራ ኦꬂዶስ፤ ቆሂዶስ፥ ኢታ ሚሺካ ኦꬂዶስ› ጊዲ ኔስ ሾቢኮ፥ 38 ባንታና ዲኢዲ ኤፊዳ ሞርኬታ ቢታን ዲሼ፥ ኢስቲ ባንታ ኩሜꬃ ዎዚናፔኔ ባንታ ኩሜꬃ ቆፋፔ ኔኮ ሲሚኮ፥ ኔኒ ኢስታ ኣዋታስ ኢሚዳ ኢስታ ቢታኮ፥ ኔኒ ዶሪዳ ካታማኮኔ ታኒ ኔ ሱንꬃስ ኬጺዳ ጾሳ ኬꬃኮ ሲሚዲ ኔና ዎሲኮ፥ 39 ኔኒ ኢስታ ዎሳኔ ሾቤꬃ ሳሎን ዳሼ ሲያ። ኢስቲ ኔና ዎሲዳይሳካ ኢስታስ ኢማ፤ ኔና ቆሂዳ ኔ ዴራ ናጋራ ኣቶ ጋ።

40 «ሃኢካ ኣቤት ታ ጾሳዉ! ሃ ሶሃን ዎሲዛ ዎሳ ኔ ኣይፌይ ጼሎ፤ ኔ ሃይꬂካ ሲዮ።

41 «ኣቤት ጎዳ ጾሳዉ! ዴንዳ!

ኔ ዎልቃስ ማላታ ጊዲዳ

ኔ ታቦታራ

ኔ ሼምፒዛ ኬꬃን ጌላ።

ኣቤት ጎዳ ጾሳዉ!

ኔ ቄሴቲ ኣቶቴꬃ ማይኤቶ፤

ኔ ጌሻ ኣሳቲካ

ኔ ኪያቴꬃን ኡፋዬቴቶ።

42 ኣቤት ጎዳ ጾሳዉ!

ኔኒ ቲይዳ ካዎዛ ኣጎፋ።

ኔ ኣሽካራ ዳዊቴስ ኢሚዳ

ማሮቴꬃ ሃሳኣ»

ጊ ዎሲዴስ። *

7

ጾሳ ኬꬃ ኣንጂሶ

(1ካዎ 8፡62-66)

1 ሶሎሞኔይ ዎሳ ፖሊዳ ማላ ሳሎፔ ታማይ ዎꬊዲ ጹጌቲዛ ያርሾዛኔ ሃራ ያርሾዛ ሚዴስ። ሂስቲን ጎዳ ቦንቾይ ጾሳ ኬꬃ ኩሚዴስ። * 2 ጎዳ ቦንቾይ ጾሳ ኬꬃ ኩሚዳ ጊሻስ ቄሴቲ ጾሳ ኬꬅ ጌላናስ ዳንዳይቤቴና። 3 ኢስራኤሌ ኣሳይ ኡባይ ታማይ ሳሎፔ ዎꬊሺኒኔ ጎዳ ቦንቾይ ጾሳ ኬꬃ ኩሚሺን ቤኢዲ ቢታን ጉፋኒዲ ጎይኒሼ፥

«ጎዳይ ኪያ!

ኢዛ ማሮቴꬂካ

ሜርናሳ» ጊዲ

ጎዳ ጋላቲዴስ። *

4 ሄሳፌ ጉዬ ካዎዚኔ ኡባ ኣሳይ ጎዳ ጾሳ ሲንꬃን ያርሾ ያርሺዴስ። 5 ካዎ ሶሎሞኔይ 22,000 ኮርማታኔ 120,000 ዶርሳታ ያርሺዴስ፤ ሂስቲዲ ካዎዚኔ ኡባ ኣሳይ ጾሳ ኬꬃ ኣንጂዴስ። 6 ቄሴቲካ ባንታስ ጊጊዳሶሆን ኤቂን ሌዌቲ ቃሴ ካዎ ዳዊቲ ጎዳ ሳባናስ ካሴ ኦꬂዳ ዬꬃ ዬጺዛ ሚሻ ኦይኪ ኢስታ ሲንꬃን ኤቂዲ፥ «ኢዛ ማሮቴꬂ ሜርናሳ» ጊ ዬጺሼ ጎዳ ጋላቲዳ፤ ቄሴቲ ሌዌታ ሲንꬃን ኤቂዲ ጹሩምባ ፑኒሺን ኢስራኤሌ ኣሳይ ኡባይ ኤቂዴስ።

7 ሶሎሞኔይ ጻርቂማላፔ ኦꬂዳ ያርሾ ያርሺዛሶዚ ጹጌቲዛ ያርሾ፥ ካꬃ ያርሾ፥ ሜሄ ሃንዳ ያርሾ ኦይካና ዳንዳዮንታ ጊሻስ ጾሳ ኬꬃ ሲንꬃን ዲዛ ዛጎዛ ጎዳስ ዱማሲዴስ፤ ሄ ሶሆዛን ጹጌቲዛ ያርሾ፥ ኢሲፌቴꬃ ያርሾኔ ሜሄ ሃንዳ ያርሺዴስ።

8 ሄ ዎዴ ሶሎሞኔይኔ ኢስራኤሌ ኣሳይ ኡባይ ላፑን ጋላስ ጋካናስ ባኣሌዛ ቦንቺዳ፤ ኢስራኤሌ ዛዋን ዲዛ ሃማቴ ፒኒዛሶፔ ቢዲ ጊብጼ ሻፋ ጋካናስ ዲዛ ጮራ ኣሳይ ሄን ሺቂዴስ። 9 ኣሳይ ያርሾ ያርሺዛሶዛ ላፑን ጋላስ ዱማሲዲኔ ቃሴ ላፑን ጋላስ ኣንጂሶ ባኣሌ ቦንቺዳፔ ጉዬ ኦስፑንꬃ ጋላስ ዉርሴꬃን ዱማ ሺቆ ሺቂዴስ። 10 ሄሳፌ ጉዬ ሶሎሞኔይ ላፑንꬃ ኣጊናን ናምኡ ታማኔ ሄꬓንꬆ ጋላስ ኣሳ ሞይዚዴስ፤ ጎዳይ ዳዊቴስ፥ ሶሎሞኔሲኔ ባ ኣሳ ኢስራኤሌስ ኦꬂዳ ኪያቴꬃን ኣሳይ ኡፋዬቲሼኔ ዎዚናፔ ፓሽኪ ጊዲ ባ ሶ ባ ሶ ቢዴስ።

11 ሶሎሞኔይ ጾሳ ኬꬃኔ ካዎቴꬃ ኬꬃ ኬጺዲ ዉርሲዴስ፤ ሶሎሞኔይ ጎዳ ኬꬃሲኔ ባ ካዎ ኬꬃስ ባ ዎዚናን ቆፒዳይሳ ኡባ ፖሊዴስ። 12 ሄሳፌ ጉዬ ጎዳይ ሶሎሞኔስ ኦማርስ ቆንጪዲ፥ «ታኒ ኔ ዎሳ ሲያዲስ፤ ታኒ ሃ ሶሆዛ ታስ ያርሾይ ያርሼቲዛ ኬꬅ ጊዳና ማላ ዶራዲስ። 13 ታኒ ኢራይ ቡኮንታ ማላ ሳሎ ጎርዲኮ ዎይኮ ሳኣ ካꬃ ማና ማላ ቦሌ ኣዛዚኮ፥ ዎይኮ ታ ኣሳ ጊዶን ኢታ ሃርጌ ታ ዬዲኮ፥ 14 ታ ሱንꬃን ጼይጌቲዳ ታ ኣሳይ ባንታናቴꬃ ካዉሺዲ ዎሲኮ፥ ኢስቲ ታና ኮዪዲ ባንታ ኢታ ኦጌፔ ሲሚኮ፥ ታኒ ሳሎን ዳዳ ኢስታ ዎሳ ሲያና፤ ሂስታዳ ኢስታ ናጋራ ኣቶ ጋና፤ ኢስታ ቢታካ ታ ፓꬃና። 15 ሃኢካ ሃ ሶሆን ዎሴቲዛ ዎሳ ታ ኣይፌይ ጼላና፤ ታ ሃይꬃቲካ ኤዝጊ ሲያና። 16 ታ ሱንꬂ ኢዛን ሜርናስ ዴኣና ማላ ሃ ኬꬃ ታ ዶራዳ ጌሻዲስ፤ ታ ኣይፌይኔ ታ ዎዚናይ ኡባ ዎዴ ሄን ዴኣና።

17 «ኔኒካ ካሴ ኔ ኣዋ ዳዊቴ ማላ ታ ሲንꬃን ሄሜቲኮ፥ ታ ኔና ኣዛዚዳ ኡባ ኔ ኦꬂኮ፥ ታ ኔስ ኢሚዳ ዎጋኔ ማራ ኔ ናጊኮ፥ 18 ታኒ ካሴ ኔ ኣዋ ዳዊቴስ፥ ‹ኢስራኤሌ ሃሪዛይ ኔ ዜሬꬃፌ ሙሌካ ꬋዬና› ጋዳ ታ ጫቂዳ ማላ ኔ ካዎቴꬃ ኣራታ ታ ሚንꬃና።*

19 «ጊዶ ኣቲን ኢንቴ ታና ካላናይሳ ኣጊዲ ጉዬ ሲሚኮ፥ ታኒ ኢንቴና ኣዛዚዳ ታ ኣዛዞታኔ ታ ዎጋታ ኣጊዲ ሃራ ጾሳታስ ኦꬃናሲኔ ጎይናናስ ኢንቴ ቢኮ፥ 20 ታኒ ካሴ ኢንቴስ ኢሚዳ ቢታፌ ኢንቴና ꬎቃላና፤ ታኒ ታ ሱንꬃስ ዱማሲዳ ኬꬃካ ዬጋ ኣጋና፤ ታኒ ኢዛ ካዎቴꬃታ ኡባ ጊዶን ቂꬌሲኔ ቂልጫስ ኬሳና። 21 ሃይሲ ጾሳ ኬꬃዚ ሃኢ ኬሂፔ ማላሊሲዛዝ ጊዲኮካ ኢዛ ማታራ ካንꬂ ቢዛ ኡባይ ዳጋሚዲ፥ ‹ጎዳይ ሃ ቢታዮኔ ሃ ኬꬃ ኣይስ ሃይሳ ማላ ኦꬂዴ?› ጋና። 22 ሂስቲን ኣሳይ፥ ‹ኢስታ ኣዋታ ጊብጼፔ ኬሲዳ ጎዳ ባንታ ጾሳ ኣጊዲ ኢስቲ ሃራ ጾሳታ ካሊዳ ጊሻስ፥ ኢስታስ ኦꬂዳ ጊሻሲኔ ኢስታስ ጎይኒዳ ጊሻስ ጎዳይ ኢስታ ቦላ ሃ ኢታ ሚሽ ኡባ ኤሂዴስ› ጊዲ ዛራና» ጊዴስ።

8

ሶሎሞኔይ ኦꬂዳ ሃራ ኦሶታ

(1ካዎ 9፡10-28)

1 ሶሎሞኔይ ጾሳ ኬꬃኔ ባ ካዎቴꬃ ኬꬃ ኬጺዳ ናምኡ ታማንꬃ ላይꬃ ዉርሴꬃን፥ 2 ካዎ ሁራሜይ ኢሚዳ ካታማታ ሶሎሞኔይ ዛሪ ኬጺዲ ኢስራኤሌ ኣሳ ሄ ካታማታን ዎꬂዴስ።

3 ሄሳፌ ጉዬ ሶሎሞኔይ ሃማቴኔ ጾባ ጌቴቲዛ ቢታታ ቢዲ ዎራጂ ኦይኪዴስ። 4 ሂስቲዲ ባዞን ዴኢዛ ታጺሞሬ ካታማኔ ኡባ ሚሽ ኢስታን ሚንጂዛ ካታማታ ሃማቴ ቢታን ኬጺዴስ። 5 ቃሴካ ሶሎሞኔይ ቦላ ቤቲ-ሆሮኔኔ ጋርሳ ቤቲ-ሆሮኔ ጌቴቲዛ ካታማታ ዛሪ ኤሲዴስ፤ ሄ ካታማቲ ዲርሳይ ፔንጌይኔ ኮላታይ ዴኢዛ ዲሬቲ ኡቲዳ ካታማታ። 6 ባኣላቴ ካታማ፥ ሚሽ ሚንጂዛ ካታማታ ኡባ፥ ባ ፓራታኔ ፓራ-ጋሬታ ዎꬂዛ ካታማታ ኡባኔ ኢዚ ኬጻናስ ኣሞቲዳ ኡባ ዬሩሳላሜን፥ ሊባኖሴኒኔ ባ ሃሪዛ ቢታ ኡባን ኬጺዴስ።

7 ሂቴታፔ፥ ኣሞሬታፔ፥ ፓሪዜታፔ፥ ሂዌታፔኔ ያቡሴታፔ ኣቲዳ ኣሳይ ኡባይ ኢስራኤሌ ዛሬ ጊዴቴና፤ 8 ኢስቲ ኢስራኤሌ ኣሳይ ꬋይሲሺን ሄ ቢታን ኣቲዳ ኣሳታ ዛሬታ። ሶሎሞኔይ ኢስታ ጋባራቴꬃን ኦሲሲዴስ፤ ኢስቲ ሃች ጋካናስካ ጋባራቴꬃን ኦꬄቴስ። 9 ጊዶ ኣቲን ሶሎሞኔይ ባ ኦሶስ ኢስራኤሌ ኣሳፔ ኦናካ ኣይሌሲቤና፤ ኢስቲ ጊዲኮ ኦላንቻታ፥ ኦላ ጋዳዋታ፥ ፓራ-ጋሬታ ላጊዛይታ ሃላቃታኔ ቶጋ ኣሳታ ጊዲዲ ኦꬂዳ። 10 ቃሴ ኢስታፌ 250 ሹሜቲ ካዎ ሶሎሞኔስ ኦꬂዛ ጋባራታ ጼሊ ኦሲሴቴስ።

11 ሄሳፌ ጉዬ ሶሎሞኔይ፥ «ጎዳ ታቦታይ ጌሊዳ ሶሆይ ጌሽ ጊዲዳ ጊሻስ ታ ማቻ ኢስራኤሌ ካዎ ዳዊቴ ኬꬃን ዴኣናስ ቤሱኩ» ጊዲ ጊብጼ ካዎ ፓሮኔ ቢዮ ዳዊቴ ካታማፔ ዴንꬂዲ ኢዚ ኢዚስ ኬጺ ዎꬂዳ ካዎ ኬꬃን ኤሂዴስ።

12 ሶሎሞኔይ ሄ ዎዴ ጾሳ ኬꬃ ሲንꬃን ጎዳስ ጊግሲዳ ያርሾ ያርሺዛሶን ጹጌቲዛ ያርሾ ያርሺዴስ። 13 ሙሴይ ያርሾ ጊሻስ ኣዛዚዳ ዎጋ ማላ ሃች ሃች፥ ሳምባታን ሳምባታን፥ ኣጊናይ ዶሚዳ ኮይሮ ጋላሲኔ ላይꬃን ቦንቼቲዛ ሄꬑ ባኣሌታን ሄይቲካ ኡኬꬃ ባኣሌን፥ ካꬃ ሺሾ ባኣሌኒኔ ዳሴ ባኣሌን ጎዳስ ጹጌቲዛ ያርሾ ያርሺዴስ። *

14 ኢዛ ኣዋ ዳዊቲ ካሴ ኣዛዚዳ ማላ ቄሴታ ኢስታ ኦሶን ኦሶን ሻኪ ሱንꬂዴስ፤ ጋላስ ጋላስ ዬꬃን ሳባና ማላኔ ቄሴታ ማዳና ማላ ሌዌታ ሻኪዲ ሱንꬂዴስ። ቃሴካ ጾሳ ኣስ ዳዊቲ ኣዛዚዳ ማላ ጾሳ ኬꬃ ፔንጌ ናጊዛ ዛቤታ ኢስታ ኦሶን ኦሶን ሻኪዲ ሱንꬂዴስ። 15 ካሴ ዳዊቲ ቡቁራ ሚንጂዛ ኬꬃ ጊሻሲኔ ሃራ ኣላሌታ ጊሻስ ቄሴታኔ ሌዌታስ ኢሜቲዳ ኣዛዞታፔ ኢሲኖካ ኣሾንታ ኡባ ፖሊዴስ።

16 ሶሎሞኔይ ሃልቺዳ ኦሶ ኡባይ ኦሴቲ ዉሪዴስ፤ ጾሳ ኬꬃስ ዮቺ ዬጌቲዳ ዎዴፔ ዶሚዲ፥ ፖሌታና ጋካናስ ኦሶ ኡባይ ሎኦ ኦሴቲዴስ።

17 ሄሳፌ ጉዬ ካዎ ሶሎሞኔይ ኤዶሜ ቢታን ዞኦ ኣባ ዶናን ዴኢዛ ኤጺዮን-ጋቢሬኔ ኤላቴ ጌቴቲዛ ካታማታ ቢዴስ። 18 ካዎ ሁራሜይ ማርካቤታኔ ማርካቤ ላጎን ሎሂዳ ባ ኣሳታ ሶሎሞኔስ ዬዲዴስ፤ ሂስቲን ኢስቲ ሶሎሞኔ ኣሳታራ ኢሲፌ ኦፊሬ ቢታ ቢዲ ሄፔ 15,000 ኪሎ ጊራሜ ጊዲዛ ዎርቃ ካዎ ሶሎሞኔስ ኤኪ ዪዳ።

9

ሶሎሞኔ ቤያናስ ቢዳ ሳባ ካዎዮ

(1ካዎ 10፡1-13)

1 ሳባ ካዎያ ሶሎሞኔ ጎባቴꬃ ሲያዳ፥ ዴጾ ኦይሻታ ኤካዳ ኢዛ ፓጫናስ ሳዎ፥ ኬሂ ዳሮ ዎርቃኔ ኣልኦ ሹቻታ ጋሜላታን ጫናዳ ዳሮ ኣዣባራ ዬሩሳላሜ ጋካዳ ሶሎሞኔ ሲንꬅ ኣꬋዱስ። ሂስታዳ ባ ዎዚናን ዲዛይሳ ኡባ ሶሎሞኔስ ዮታዱስ። 2 ሶሎሞኔይ ኢዛ ኦይቺዳ ኡባ ኢዚስ ዮቲዴስ፤ ኢዚ ኢዚስ ቢርሾንታ ኢዛፔ ጌሚ ኣቲዳ ኣይ ሚሺካ ዴና። 3 ሳባ ካዎያ ሶሎሞኔ ኣꬎ ኤራቴꬃ፥ ኢዚ ኬጺዳ ካዎቴꬃ ኬꬃ፥ 4 ኢዛ ማዳን ሺቂዛ ቁማ፥ ኢዛ ሹሜቲ ኡቲዛ ኡቴꬃ፥ ኢዛ ኣሽካራቲ ኦꬂዛ ኦሶኔ ማይኢዛ ማይኦዛ፥ ኢዛ ኡሹ ቲጊዛይቲ ማይኢዛ ማይኦዛኔ ጎዳ ኬꬃን ኢዚ ጹጊዛ ያርሾዛ ቤኣዳ ኬሃ ማላሌታዱስ።

5 ሄሳፌ ጉዬ ኢዛ ካዎዛ፥ «ኔ ኦሶ ጊሻሲኔ ኔ ኣꬎ ኤራቴꬃ ጊሻስ ታኒ ታ ዴሬን ዳሼ ሲዪዳይሲ ቱማ። 6 ጊዶ ኣቲን ታኒ ያዳ ታ ኣይፌን ቤኣና ጋካናስ ኢስቲ ታስ ዮቲዳ ኡባ ኣማናቤኬ። ኔ ኣꬎ ኤራቴꬃፌ ባጋይካ ታስ ዮቴቲቤና፤ ቱማፔ ታኒ ሲዮይሳፌ ኔ ኣꬎ ኤራቴꬃይ ኬሂ ኣꬌስ። 7 ኡባ ዎዴ ኔ ሲንꬃን ኤቂዲ ኔ ኣꬎ ኤራቴꬃ ሲዪዛ ኔ ሹሜቲኔ ኔ ኣይሌቲ ኣይ ማላ ኣንጄቲዳ ኣሴ! 8 ኔናን ኡፋዬቲዲ ባ ካዎቴꬃ ኣራታን ኡቲሲዳ ኔ ጎዳይ ጋላቴቶ! ኔ ጾሳይ ኢስራኤሌ ኣሳ ሲቂዳ ጊሻሲኔ ሜርናስ ሚንꬂ ኤሳናስ ኮዪዳ ጊሻስ ሱሬ ፒርዳይኔ ጺሎቴꬂ ኣካና ማላ ኢስታ ቦላ ኔና ካዎꬂዴስ» ጋዱስ።

9 ሂስታዳ ካዎያ 4,000 ኪሎ ጊራሜ ጊዲዛ ዎርቃ፥ ኬሂ ዳሮ ሳዎኔ ኣልኦ ሹቻታ ካዎዛስ ኢማዱስ፤ ሳባ ካዎያ ካዎ ሶሎሞኔስ ኢሚዳ ሳዎ ሚሳቲዛ ሳዎይ ሙሌካ ዴና። *

10 ሁራሜ ኣሳቲኔ ሶሎሞኔ ኣሳቲ ኦፊሬፔ ዎርቃ፥ ሳንዳሌ ሚꬂኔ ኣልኦ ሹቻታ ኤሂዳ። 11 ካዎ ሶሎሞኔይ ሄ ሳንዳሌ ሚꬃፌ ጾሳ ኬꬃኔ ካዎቴꬃ ኬꬃ ጌሊዛሶ ꬌካታኔ ዬꬃ ዬጺዛይታስ ማሲንቆኔ ዲꬅ ኦሲሲዴስ። ሃይሳ ማላ ሚሺ ካሴ ዩሁዳ ቢታን ቤቲ ኤሬና።

12 ካዎ ሶሎሞኔይ ሳባ ካዎያ ኣሞቲዳይሳኔ ኢዛ ኦይቺዳ ኡባ ኢዚስ ኢሚዴስ፤ ኢዛ ሶሎሞኔስ ኤሂዳይሳፌ ዳሮ ኢዚ ኢዚስ ኢሚዴስ። ሄሳፌ ጉዬ ሳባ ካዎያ ባ ኣዣባዛራ ዴንዳዳ ባ ዴሬ ሲማዱስ።

ሶሎሞኔ ዱሬቴꬅ

(1ካዎ 10፡14-25)

13 ሶሎሞኔይ ላይꬃን ላይꬃን ኤኪዛ ዎርቃይ 23,000 ኪሎ ጊራሜ። 14 ሄሲ ዛልኣንቻታፔ ኤኪዳ ቃራጻ፥ ኣራቢያ ቢታ ካዎታ ኡባፌኔ ኢስራኤሌ ቢታ ሃሪዛይታፔ ኤኪዳ ዎርቃኔ ቢራ ጉጂቤና።

15 ካዎ ሶሎሞኔይ 200 ዎጋ ጎንዳሌታ ቆጺሲዲ ዎርቃፌ ሜꬊሲዴስ፤ ኢሲ ኢሲ ጎንዳሌን ላፑን ኪሎ ጊራሜ ጊዲዛ ዎርቃይ ጌሊዴስ። 16 ቃሴካ ኢዚ 300 ቄሪ ጎንዳሌታ ቆጺሲዲ ዎርቃፌ ሜꬊሲዴስ፤ ኢሲ ኢሲ ቄሪ ጎንዳሌን ናምኡ ኪሎ ጊራሜ ጊዲዛ ዎርቃይ ጌሊዴስ፤ ካዎይ ሄ ጎንዳሌታ፥ «ሊባኖሴ ዎራ ኬꬅ» ጌቴቲዛ ኬꬃን ዎꬂዴስ።

17 ቃሴካ ካዎዚ ዳንጋርሳ ዛሌፔ ኢሲ ጊታ ካዎ ኣራታ ኦሲሲዲ ሙሩታ ዎርቃን ሜሺዴስ። 18 ካዎቴꬃ ኣራታይ ዴኢዛሶ ፑዴ ኬኣናስ ዬꬊዛ ኡሱፑን ꬌካቲ ዴቴስ። ቶሆን ዬꬋናስ ካዎቴꬃ ኣራታራ ጋꬂዲ ዎርቃፌ ኦሴቲዳ ኦይዴይ ዴስ። ኣራታስ ናምኡ ባጋራካ ቄሴ ዜምፒሲዛ ሶሆቲ ዴቴስ፤ ሄ ናምኡ ሶሆታ ላንቄን ያ ባጋራኔ ሃ ባጋራ ኤቂዳ ኢሲ ኢሲ ጋሞ ሚስሌይ ዴስ። 19 ሄ ኣራታ ፑዴ ኬኢዛሶ ኡሱፑን ꬌካታን ያ ባጋራኔ ሃ ባጋራ ኢሲ ኢሲ ጋሞ ሚስሌይ፥ ሙሌራ 12 ሚስሌቲ ዴቴስ። ሄሳ ማላ ካዎቴꬃ ኣራታይ ሃራ ካዎቴꬃን ኣዋንካ ኦሴቲቤና።

20 ካዎ ሶሎሞኔይ ኢስታን ኡሹ ኡዪዛ ሚሻቲ ኡባይ ዎርቃፌ ኦሴቲዳ፤ «ሊባኖሴ ዎራ» ጌቴቲዛ ኬꬃን ዴኢዛ ሚሻቲ ኡባይካ ሙሩታ ዎርቃፌ ኦሴቲዳ። ሶሎሞኔ ዎዴ ቢራይ ሙሌካ ጎኢዛ ሚሻ ማላ ቆዴቶንታ ጊሻስ ቢራፔ ኦሴቲዳ ሚሺ ሙሌካ ዴና። 21 ካዎዛስ ሁራሜ ኣሳቲ ላጊዛ ዛልኤ ማርካቤቲ ዴቴስ፤ ሄ ማርካቤቲ ዎርቃ፥ ቢራ፥ ዳንጋርሳ ዛሌ፥ ቃሬታኔ ጌሌሾታ ጫኒ ኤኪዲ ሄꬑ ላይꬃፌ ኢሲቶ ታርሴሴ ሲሜቴስ።

22 ካዎ ሶሎሞኔይ ዱሬቴꬃኒኔ ኣꬎ ኤራቴꬃን ሳኣን ዴኢዛ ካዎታ ኡባፌ ኣꬌስ። 23 ሳኣን ዴኢዛ ካዎቲ ኡባይ ኢዛ ሲንꬅ ኣꬋናሲኔ ጾሲ ኢዛ ዎዚናን ዎꬂዳ ኣꬎ ኤራቴꬃ ሲያናስ ኮዬቴስ። 24 ላይꬃን ላይꬃን ዪዛ ኡባይ ኢዛስ ኢማናስ ዎርቃኔ ቢራ ሚሻታ፥ ማይኦታ፥ ኦላ ሚሻታ፥ ዱማ ዱማ ሳዎ፥ ፓራታኔ ባቁሎታ ኤኪ ዬቴስ።

25 ሶሎሞኔ ፓራታሲኔ ጋሬታስ 4,000 ጋጻታይ ዴስ፤ ቃሴ 12,000 ፓራቲ ኢዛስ ዴቴስ። ሶሎሞኔይ ሄ ፓራ-ጋሬታ ካታማታኒኔ ባናራ ዬሩሳላሜን ዎꬂዴስ።* 26 ሶሎሞኔይ ኤፊራጺሴ ሻፋፔ ዶሚዲ ፊሊስጼሜ ቢታኔ ጊብጼ ዛዋ ጋካናስ ዴኢዛ ካዎታ ኡባ ሃሪዴስ። * 27 ካዎይ ዬሩሳላሜን ቢራይ ሹቻꬆ ኮሬታና ማላ፥ ዚጋይካ ሻራ ሜንꬆን ዲጪዛ ኤꬃꬆ ጮራታና ማላ ኦꬂዴስ። 28 ሶሎሞኔስ ፓራታ ጊብጼፔኔ ሃራ ቢታ ኡባፌ ኤሄቴስ። *

ሶሎሞኔ ሃይቆ

(1ካዎ 11፡41-43)

29 ኮይሮፔ ዉርሴꬅ ጋካናስ ሶሎሞኔ ካዎቴꬃ ላይꬃን ሃኒዳ ሃራ ሚሺ ኡባይ ቲንቢቴ ዮቲዛ ናታኔ ታሪኬ ማጻፋን፥ ቲንቢቴ ዮቲዛ ሴሎኔ ዴሬ ኣስ ኣካያ ማጻፋኒኔ ናባጼ ና ኢዮርባኣሜ ጊሻስ ቲንቢቴ ዮቲዳ ኢዶይ ቤኢዳ ኣጁታ ማጻፋን ጻፌቲ ኡቲዴስ። 30 ሶሎሞኔይ ኢስራኤሌ ኡባ ቦላ ዬሩሳላሜን 40 ላይꬅ ካዎቲዴስ። 31 ሄሳፌ ጉዬ ሶሎሞኔይ ሃይቂዲ ካሴ ባ ኣዋታን ጋይቲዴስ፤ ባ ኣዋ ዳዊቴ ካታማን ሞጌቲዴስ፤ ኢዛ ና ኤሮቢኣሜይ ኢዛሶሆን ካዎቲዴስ።

10

ኤሮቢኣሜ ቦላ ኢስራኤሌ ኣሳ ዴንꬅ

(1ካዎ 12፡1-20)

1 ኢስራኤሌ ኣሳይ ኡባይ ኤሮቢኣሜ ካዎꬃናስ ሴኬሜ ካታማ ቢዳ ጊሻስ ኢዚካ ሄ ቢዴስ። 2 ካዎ ሶሎሞኔፔ ባቃቲዲ ጊብጼን ዴኢዛ ናባጼ ና ኢዮርባኣሜይ ሄሳ ሲዪዲ ጊብጼፔ ሲሚ ዪዴስ። 3 ኢስራኤሌ ኣሳይ ኢዮርባኣሜስ ኪታ ዬዲ ጼይጊዴስ፤ ኢዚኔ ኢስራኤሌ ኣሳይ ኡባይ ኤሮቢኣሜኮ ቢዲ፥ 4 «ካሴ ኔ ኣዋይ ኑና ዴጾ ቃምባራ ቶሲዴስ፤ ሃኢ ኔኒ ኢዚ ኑና ኦሲሲዳ ዎልቃማ ኦሳኔ ዴጾ ቃምባራ ኑስ ካዉሺኮ ኑኒ ኔስ ሃሬታና» ጊዳ።

5 ሂስቲን ኤሮቢኣሜይ ኢስታስ፥ «ቢቴ፤ ቢዲ ሄꬓንꬆ ጋላስ ታኮ ሲሚ ዪቴ» ጊዴስ። ኣሳይካ ሲሚዲ ቢዴስ።

6 ሄሳፌ ጉዬ ካዎ ኤሮቢኣሜይ ባ ኣዋ ሶሎሞኔይ ፓጻ ዴኢዛ ዎዴ ሶሎሞኔ ዞሪዛ ጪማታ ዞሬ ኦይቺዴስ። ኢዚ ኢስታስ፥ «ታ ሃይሳ ሃ ኣሳስ ኣይ ጋ ዛሮ?» ጊዲ ኦይቺዴስ።

7 ጪማቲካ ኤሮቢኣሜ፥ «ኔኒ ሃ ኣሳስ ኪዪኮ፥ ኢስታ ኡፋይሲኮ ኢስታስ ሎኦ ቃላ ዛሪኮ ኢስቲ ኡባ ዎዴካ ኔስ ሃሬታና» ጊዳ።

8 ጊዶ ኣቲን ኤሮቢኣሜይ ጪማቲ ዞሪዳ ዞሬዛ ኣጊዲ ኢዛራ ዲጪዲ ኢዛስ ኦꬂዛ ዬላጋ ኣሳታ ዞሬ ኦይቺዴስ። 9 ኢዚ ኢስታስ፥ «ኢንቴ ታና ኣይ ዞሬቲ? ‹ኔ ኣዋይ ኑና ቶሲዳ ዴጾ ቃምባራ ኑስ ካዉሻርኪ!› ጊዛ ሃ ኣሳስ ኣይ ዛሮ?» ጊዲ ኦይቺዴስ።

10 ኢዛራ ዲጪዳ ዬላጋቲ ኢዛስ፥ « ‹ኔ ኣዋይ ኑና ዴጾ ቃምባራ ቶሲዴስ፤ ኔኒ ጊዲኮ ኑስ ካዉሻርኪ!› ጊዛ ኣሳስ፥ ‹ታ ጊልኢ ቢራꬌይ ታ ኣዋ ጼሳፌ ኦርዳዉስ። 11 ታ ኣዋይ ኢንቴስ ቃምባራ ዴጼꬂዴስ፤ ታኒ ጊዲኮ ሄሳፌካ ኣꬃዳ ዴጼꬃና። ታ ኣዋይ ኢንቴና ሊሶን ሾጪዴስ፤ ታኒ ጊዲኮ ኢንቴና ማሲማሶ ማላ ዱኪዛ ሊሶን ዋꬋና› ጋዳ ዛራ» ጊዳ።

12 ሄሳፌ ጉዬ ካዎ ኤሮቢኣሜይ፥ «ሄꬓንꬆ ጋላስ ሲሚዲ ታኮ ዪቴ» ጊዳ ማላካ ኢዮርባኣሜይኔ ኣሳይ ኡባይ ሄꬓንꬆ ጋላስ ሲሚዲ ዪዳ። 13 ሂስቲን ካዎ ኤሮቢኣሜይ ኢስታስ ሃንቆን ዛሪዴስ። ጪማታ ዞሬ ኣጊዲ፥ 14 ዬላጋቲ ዞሪዳ ዞሬዛ ካሊዴስ፤ ሂስቲዲ፥ «ታ ኣዋይ ኢንቴስ ቃምባራ ዴጼꬂዴስ፤ ታኒ ጊዲኮ ሄሳፌካ ኣꬃ ዴጼꬃና። ታ ኣዋይ ኢንቴና ሊሶን ሾጪዴስ፤ ታኒ ጊዲኮ ኢንቴና ማሲማሶ ማላ ዱኪዛ ሊሶን ሾጫና» ጊ ዛሪዴስ። 15 ጎዳይ ሴሎ ኣስ ኣካያ ባጋራ ካሴ ናባጼ ና ኢዮርባኣሜስ ዮቲዳ ቃላይ ፖሌታና ማላ ሄሲ ጾሳፌ ሃኒዳ ጊሻስ ካዎዚ ኣሳይ ጊዛይሳ ሲዮንታ ኢጺዴስ።

16 ኢስራኤሌ ኣሳይ ኡባይ ካዎዚ ኢስታ ጊዛይሳ ኢስቲ ሲዮንታ ኢጺዳይሳ ቤኢዲ ካዎዛ፥ «ዳዊቴዛፔ ኑና ኣዚ ጋካኔ? ኢሴዬ ናራ ኑስ ኣይ ጋይቶቴꬂ ዲዜ! ኢስራኤሌ ኣሳዉ! ኢንቴ ሶ ኢንቴ ሶ ቢቴ! ኤሮቢኣሜ ኔ ሶ ናጋ!» ጊዴስ። ሄሳ ጊሻስ ኢስራኤሌ ኣሳይ ኡባይ ባ ሶ ባ ሶ ቢዴስ። * 17 ኤሮቢኣሜይ ጊዲኮ ዩሁዳ ቢታን ዴኢዛ ኢስራኤሌ ኣሳ ቦላ ካዎቲዴስ።

18 ሄሳፌ ጉዬ ካዎ ኤሮቢኣሜይ ባ ጋባራታ ሃላቃ ኣዶኒራሜ ኢስራኤሌ ኣሳኮ ኪቲዴስ፤ ኢስቲ ኢዛ ሹቻን ጫዲ ዎꬊዳ። ሂስቲን ካዎ ኤሮቢኣሜይ ባ ፓራ-ጋሬ ቦላ ኤሶን ኬኢ ኡቲዲ ዬሩሳላሜ ባቃቲዴስ። 19 ሄዴፔ ዶሚዲ ሃች ጋካናስ ኢስራኤሌ ዛሬታፔ ታማቲ ዳዊቴ ዛሬፔ ካዎቲዳ ካዎታ ቦላ ማካሊዳ።

11

ሻማኤይ ዮቲዳ ቲንቢቴ

(1ካዎ 12፡21-24)

1 ኤሮቢኣሜይ ዬሩሳላሜ ካታማ ጋኪዳ ዎዴ ኢስራኤሌ ቢታ ኣሳራ ኦሌቲዲ ካዎቴꬃ ባስ ዛራና ማላ፥ ዩሁዳ ቆሞፌኔ ቢኒያሜ ቆሞፌ ዶሬቲዳ 180,000 ኦላንቻታ ሺሺዴስ። 2 ጊዶ ኣቲን ጎዳ ቃላይ ጾሳ ኣስ ሻማኤኮ ዪዲ፥ 3 «ሶሎሞኔ ና ዩሁዳ ካዎ ኤሮቢኣሜስ ዩሁዳኒኔ ቢኒያሜን ዴኢዛ ኢስራኤሌ ኣሳ ኡባስ፥ 4 ‹ጎዳይ ኢንቴና፥ ኢንቴ ኢሻንታራ ኦሌታናስ ቦፒቴ፤ ሄሳ ታኒ ኦꬂዳ ጊሻስ ኢንቴ ኡባይካ ኢንቴ ሶ ኢንቴ ሶ ሲሚቴ› ጌስ ጋዳ ዮታ» ጊዴስ። ሂስቲን ኢስቲ ጎዳ ቃላ ሲዪዲ ኢዮርባኣሜ ኦላናስ ቢዛይሳ ኣጊዲ ሲሚዳ።

ኤሮቢኣሜይ ጊምቢዳ ሚጻታ

5 ኤሮቢኣሜይ ዬሩሳላሜን ኡቲዲ ሃይሳፌ ካሊዲ ጻፌቲዳ ዩሁዳኔ ቢኒያሜ ካታማታስ ሚጻታ ጊምቢዴስ። 6 ሄ ካታማቲ ቤቴሊሄሜ፥ ኤጻሜ፥ ቴቁሄ፥ 7 ቤቲ-ጹሬ፥ ሶኮ፥ ኣዱላሜ፥ 8 ጌቴ፥ ማሬሻ፥ ዚፌ፥ 9 ኣዶራኢሜ፥ ላኪሼ፥ ኣዜቄ፥ 10 ጾራኣ፥ ኣያሎኔኔ ኬብሮኔ። 11 ኤሮቢኣሜይ ካታማታ ሚጻታ ሚንꬂዲ፥ ሃላቃታ ኢስታን ዎꬂዴስ፤ ቃሴ ቁማ፥ ዛይቴኔ ዎይኔ ኡሹ ሄን ሺሺዴስ። 12 ሄ ጊምቤቲዳ ካታማታ ኡባን ጎንዳሌታኔ ቶራታ ሺሺዲ ኢስታ ኬሂፔ ሚንꬂዴስ፤ ሄሳꬆ ኦꬂዲ ዩሁዳኔ ቢኒያሜ ቢታታ ሃሪ ዴኢዴስ።

ቄሴታኔ ሌዌታ ዩስ

13 ኢስራኤሌ ኡባን ዴኢዛ ቄሴቲኔ ሌዌቲ ኡባይ ባንቲ ዴኢዛሶፔ ኤሮቢኣሜኮ ዪዳ። 14 ኢስቲ ቄሴ ጊዲዲ ጎዳስ ኦꬆንታ ማላ ኢዮርባኣሜይኔ ኢዛ ናይቲ ዲጊዳ ጊሻስ ሌዌቲ ባንታ ሄንꬃ ጋዴኔ ባንታ ሶሆ ኣጊዲ ዩሁዳኔ ዬሩሳላሜ ዪዳ። 15 ኢዮርባኣሜይ ጎይኒዛ ꬎቃሶሆታን ሃራ ቄሴታ ሱንꬂዴስ፤ ሂስቲን ኢስቲ ኢዚ ሜꬊዳ ዴይሻ ሚስሌታሲኔ ማራ ሚስሌታስ ቄሴ ጊዲዲ ኦꬂዳ።* 16 ጊዶ ኣቲን ኢስራኤሌ ቆሞታ ኡባፌ ኢስራኤሌ ጎዳስ ባንታ ዎዚናፔ ጎይናናስ ኮይዛይቲ ጎዳ ባንታ ኣዋታ ጾሳስ ያርሾ ያርሻናስ ሌዌታ ጌዶ ካሊዲ ዬሩሳላሜ ዪዳ። 17 ኢስታ ዩሳይ ዩሁዳ ካዎቴꬃ ሚንꬂዴስ፤ ኢስቲ ሄꬑ ላይꬅ ኩሜꬅ ሶሎሞኔ ና ኤሮቢኣሜ ማዲዳ፤ ኢስቲ ካዎ ዳዊቴ ኦጌኔ ካዎ ሶሎሞኔ ኦጌ ካሊዲ ሳሮ ዴኢዳ።

ኤሮቢኣሜ ሶ ኣሳ

18 ኤሮቢኣሜይ ማሂላቶ ማቾ ኤኪዴስ፤ ማሂላቲ ኣዋይ ዳዊቴ ና ያርሞቴ፤ ኢዚ ኣያ ኢሴዬ ና ኤልያቤ ቢዮ ኣቢሃይሎ። 19 ማሂላታ ኤሮቢኣሜስ ያኡሼ፥ ሻማሪያኔ ዛሃሜ ጌቴቲዛ ኣቱማ ናይታ ዬላዱስ። 20 ሄሳፌ ጉዬ ኣቤሴሎሜ ቢዮ ማኢኮ ማቾ ኤኪዴስ፤ ማኢካ ኤሮቢኣሜስ ኣቢያ፥ ኣታዬ፥ ዚዛኔ ሻሎሚቴ ዬላዱስ። 21 ኤሮቢኣሜይ ባ ማቼታፔኔ ባ ላጌꬆ ማቼታ ኡባፌ ኣቤሴሎሜ ቢዮ ማኢኮ ኣꬂ ሲቂዴስ። ኢዛስ 18 ማቼቲኔ 60 ላጌꬆ ማቼቲ ዴቴስ፤ ኢዚ 28 ኣቱማ ናይታኔ 60 ማጫ ናይታ ዬሊዴስ። 22 ኤሮቢኣሜይ ማኢኪ ና ኣቢያ ባፔ ጉዬን ካዎꬃናስ ቆፒዳ ጊሻስ፥ ኢዛ ኢሻንታ ቦላ ሃላቃ ኦꬂ ሱንꬂዴስ። 23 ኤሮቢኣሜይ ጪንጪዲ ባ ኣቱማ ናይታ ዩሁዳኔ ቢኒያሜ ቢታታ ኡባን ዴኢዛ ጊምቤቲዳ ካታማታ ኡባን ሻኪ ሻኪ ዎꬂዲ ኢስታስ ኮሺዛ ሚሽ ኡባ ኢሚዴስ፤ ቃሴ ኢስታ ጮራ ማቼታ ኤኪሲዴስ።

12

ዩሁዳ ቦላ ጊብጼ ዎራጆ

(1ካዎ 14፡25-28)

1 ኤሮቢኣሜ ካዎቴꬃይ ሚኒ ኤቂዳ ዎዴ ኢዚኔ ኢስራኤሌ ኣሳይ ኡባይ ጎዳ ዎጋ ዬጊ ኣጊዳ። 2 ኢስቲ ጎዳስ ኣማኔቶንታ ኢጺዳ ጊሻስ ኤሮቢኣሜይ ካዎቲዳ ኢቻሻንꬆ ላይꬃን ጊብጼ ካዎ ሺሻቂ ዬሩሳላሜ ካታማ ቦላ ዎራጂዴስ። 3 ኢዛራ ኢሲፌ ጊብጼፔ ዪዳይ 1,200 ፓራ-ጋሬታ፥ 60,000 ፓራ ኣሳታኔ ቆዳይ ባይንዳ ሊቢያ ኦላንቻታ፥ ሱካ ኦላንቻታኔ ቶጵያ ኦላንቻታ። 4 ካዎ ሺሻቂ ጊምቤቲዳ ዩሁዳ ካታማታ ኦሊ ኦይኪዲ ዬሩሳላሜ ካታማ ጋካናስ ካንꬂ ቢዴስ።

5 ሄሳፌ ጉዬ ናቤ ሻማኤይ ሺሻቄስ ባቢዲ ዬሩሳላሜን ሺቂ ኡቲዳ ዩሁዳ ካሌꬂዛይታኮኔ ኤሮቢኣሜኮ ዪዲ፥ «ጎዳይ፥ ‹ኢንቴ ታና ኣጊዴታ፤ ሄሳ ጊሻስ ታኒካ ኢንቴና ሺሻቄ ኩሼን ኣꬃ ኢማዲስ› ጌስ» ጊዴስ።

6 ካዎ ኤሮቢኣሜይኔ ኢስራኤሌ ካሌꬂዛይቲ ባንታና ካዉሺዲ፥ «ጎዳይ ጺሎ» ጊዳ።

7 ኢስቲ ባንታና ካዉሺዳይሳ ጎዳይ ቤኢዲ ሻማኤ ባጋራ ጎዳይ፥ «ኢስቲ ባንታና ካዉሺዳ ጊሻስ ታኒ ኢስታ ኣሻና ኣቲን ꬋይሲኬ። ታ ሃንቆይ ሺሻቄ ባጋራ ዬሩሳላሜ ቦላ ዬና። 8 ጊዲኮካ ኢስቲ ታስ ሃሬቴꬃሲኔ ሃራ ቢታ ካዎታስ ሃሬቴꬃስ ጊዶን ዲዛ ዱማቴꬃ ሻኪ ኤራና ማላ ኢስቲ ሺሻቄስ ሃሬታና» ጊዴስ።

9 ሄሳ ጊሻስ ጊብጼ ካዎ ሺሻቂ ዬሩሳላሜ ካታማ ኦሊዲ ጾሳ ኬꬃኒኔ ካዎ ኬꬃን ዴኢዛ ቡቁራ ሚሽ ኡባ ኤኪዴስ። ቃሴ ሶሎሞኔይ ዎርቃፌ ኦሲሲዳ ጎንዳሌታካ ኤኪ ኤፊዴስ። * 10 ኢዚ ኤፊዳ ዎርቃ ጎንዳሌታ ጊሻስ ካዎ ኤሮቢኣሜይ ጻርቂማላፔ ሃራ ጎንዳሌታ ኦሲሲዲ ካዎ ኬꬃ ፔንጌ ናጊዛይታ ሃላቃዚ ኣላፌቴꬃን ኦይካና ማላ ኢሚዴስ። 11 ካዎይ ጎዳ ኬꬃ ጌሊዛ ዎዴ ኡባን ዛቤቲ ሄ ጎንዳሌታ ኦይኪዲ ኢዛ ኣጃቤቴስ፤ ሄሳፌ ጉዬ ጎንዳሌታ ዛሪዲ ዛቤታ ኬꬃን ዎꬄቴስ።

12 ኤሮቢኣሜይ ባና ካዉሺዳ ጊሻስ ኢዚ ኡባራ ꬋዮንታ ማላ ጎዳ ሃንቆይ ኢዛፔ ሲሚዴስ። ዩሁዳ ቢታስ ኡባ ሚሺ ኢንጄቲዴስ።

ቃንꬃራ ኤሮቢኣሜ ካዎቴꬃ ታሪኬ

13 ካዎ ኤሮቢኣሜይ ዬሩሳላሜን ሚኒ ካዎቲዴስ፤ ኤሮቢኣሜይ ካዎቲሺን ኢዛስ ላይꬃይ 41 ጊዲዴስ፤ ጎዳይ ባ ሱንꬃ ሄን ዎꬃናስ ኢስራኤሌ ቢታ ኡባፌ ዶሪዳ ዬሩሳላሜ ካታማን 17 ላይꬅ ካዎቲዴስ። ኤሮቢኣሜ ኣዬያ ኣሞኔ ዴሬ ኣስ ናኢሞ። 14 ኤሮቢኣሜይ ጎዳ ዎዚናፔ ኮዮንታ ጊሻስ ኢታ ሚሽ ኦꬂዴስ።

15 ኤሮቢኣሜይ ኮይሮፔ ዉርሴꬅ ጋካናስ ሃኒዳይሲኔ ኢዛ ዬሌታ ማራይ ናቤ ሻማኤ ታሪኬ ማጻፋኒኔ ኢዶይ ቤኢዳ ኣጁታ ማጻፋን ጻፌቲ ኡቲዴስ። ኤሮቢኣሜይኔ ኢዮርባኣሜይ ኡባ ዎዴ ኦሌቲሼ ዴኢዳ። 16 ኤሮቢኣሜይ ሃይቂዴስ፤ ዳዊቴ ካታማንካ ሞጌቲዴስ፤ ኢዛሶሆን ኢዛ ና ኣቢያይ ካዎቲዴስ።

13

ዩሁዳ ካዎ ኣቢያ

(1ካዎ 15፡1-8)

1 ካዎ ኢዮርባኣሜይ ኢስራኤሌን ካዎቲዳ 18 ላይꬃን ኣቢያይ ዩሁዳን ካዎቲዴስ። 2 ኣቢያይ ዬሩሳላሜን ሄꬑ ላይꬅ ካዎቲዴስ። ኢዛ ኣዬይ ሱንꬂ ሚካዮ፤ * ሚካያ ጊቢኣፔ ዪዳ ኡርኤሌ ቢዮ።

ኣቢያይኔ ኢዮርባኣሜይ ኦሌቲሼ ዴኢዳ። 3 ኣቢያይ ዶሬቲዳ 400,000 ሚኖ ኦላንቻታ ኤኪዲ ኦላናስ ኬኢን ኢዮርባኣሜይካ ዶሬቲዳ 800,000 ሚኖ ኦላንቻታ ኤኪዲ ኣቢያራ ኦሌታናስ ኬኢዴስ።

4 ሄሳፌ ጉዬ ኣቢያይ ኤፍሬሜ ጌዜን ዴኢዛ ዛማራይሜ ዙማ ሁኤን ኤቂዲ፥ «ሃይሶ ኢዮርባኣሜ! ቃሴካ ኢንቴኖ ኢስራኤሌ ኣሳቶ! ኡባይካ ታኒ ጊዛይሳ ሲዪቴ! 5 ኢስራኤሌ ጎዳይ ዳዊቲኔ ኢዛ ዜሬꬃቲ ኢስራኤሌ ቦላ ሜርናስ ካዎታና ማላ፥ ዳዊቴራ ኢዚ ላሜቶንታ ማጺኔ ጫቆ ጫቄቲዳይሳ ኢንቴ ኤሬኬቲዬ? 6 ጊዶ ኣቲን ዳዊቴ ና ሶሎሞኔ ኣሽካራ፥ ናባጼ ና ኢዮርባኣሜይ ዴንዲዲ ባ ጎዳ ቦላ ማካሊዴስ። 7 ኤሮቢኣሜይ ጋዚዶንታ ዬላጋቴꬃን ኢስታራ ኤቄታናስ ዳንዳዮንታ ዎዴ ፓꬆንታ ሹፉሮ ኣሳቲ ኢዮርባኣሜኮ ሺቂዲ ሶሎሞኔ ና ኤሮቢኣሜ ቦላ ሚኒዳ።

8 «ሃኢካ ጎዳይ ዳዊቴ ዜሬꬃታስ ኢሚዳ ካዎቴꬃራ ኢንቴ ኤቄታናስ ቆፔታ፤ ኢንቴ ሄሳ ቆፒዛይ ኢንቴስ ኬሂፔ ጮራ ኦላንቻቲ ዲዛ ጊሻሲኔ ኢንቴስ ጾሳታ ጊዳና ማላ ኢዮርባኣሜይ ዎርቃፌ ኦሲሲዳ ማራ ሚስሌቲ ኢንቴናራ ዲዛ ጊሻሳ። 9 ኣሮኔ ዛሬ ጊዲዲ ጎዳስ ኦꬂዛ ቄሴታኔ ሌዌታ ኢንቴ ዬዴꬂዴታ። ሂስቲዲ ሃራ ቢታ ኣሳይ ኦꬂዛ ማላ ኢንቴስ ሃራ ቄሴታ ሱንꬂዴታ። ባና ዱማሳናስ ኢሲ ኮርማ ቦራኔ ላፑን ꬋርሾ ኤኪዲ ዪዛ ኦኒኔ ዎርዶ ጾሳታስ ቄሴ ጊዳና ማላ ሱንꬄታ።

10 «ኑስ ጊዲኮ ጎዳይ ኑ ጾሳ፤ ኑኒ ኢዛ ኣጊቤኮ። ኣሮኔ ዛሬ ጊዲዲ ጎዳስ ኦꬂዛ ቄሴቲ ኑስ ዴቴስ፤ ሌዌቲ ኢስታ ማዴቴስ። 11 ኢስቲ ኡባ ጋላሲ ማላዶኔ ኦማርስ ጎዳስ ጹጌቲዛ ያርሾ ያርሼቴሲኔ ሳዊዛ ኤጻኔ ጩዋሴቴስ። ጎዳ ሲንꬃን ዎꬂዛ ኡኬꬃ ጌሻ ጻራጴዛ ቦላ ዎꬄቴስ። ኦማርስ ኦማርስ ፖኢሳና ማላ ዎርቃፌ ኦሴቲዳ ጾምፔታ ዎꬂዛ ባላን ዎꬂዲ ጊጊሴቴስ። ጋሶይካ ኑኒ ጎዳ ኑ ጾሳ ኣዛዞታ ናጎስ፤ ኢንቴ ጊዲኮ ኣጋጊዴታ። 12 ቤኢቴ፥ ጾሲ ኑናራ ዴስ፤ ኢዚ ኑና ካሌꬂዛዴ። ኦላ ዛዬ ፑኒዛ ኢዛ ቄሴቲካ ኑናራ ዴቴስ፤ ኑኒ ኢንቴናራ ኦላ ዶማናስ ኢስቲ ዛዬ ፑናና። ኢስራኤሌ ኣሳዉ! ኢንቴስ ሎኦንታ ጊሻስ ኢንቴ ኣዋታ ጎዳራ ኦሌቶፍቴ!» ጊዴስ።

13 ሄ ዎዴ ኢዮርባኣሜይ ባ ኦላንቻታፔ ጉꬃቲ ኢስታፌ ጉዬራ ዛማዲ ናጋና ማላ ዬዲዴስ። ሃንኮ ኣቲዳ ኢስራኤሌ ኦላንቻቲ ዩሁዳ ኦላንቻታራ ቲራን ጋይታና ማላ ኦꬂዴስ። 14 ዩሁዳ ኦላንቻቲ ጉዬ ሲሚ ጼሊዛ ዎዴ ኢስታ ኦላናስ ዪዳይቲ ጉዬራኔ ሲንꬃራ ዴኢዛይሳ ቤኢዲ ጎዳኮ ዋሲዳ፤ ቄሴቲካ ባ ዛዬ ፑኒዳ። 15 ሄሳፌ ጉዬ ዩሁዳ ኦላንቻቲ ኦላስ ማጉሊሼ ጬቄቲዳ፤ ሄ ዎዴ ጾሳይ ኢዮርባኣሜኔ ኢስራኤሌ ኣሳ ኡባ ኣቢያ ሲንꬃኒኔ ዩሁዳ ሲንꬃን ሾጪዴስ። 16 ኢስራኤሌ ኦላንቻቲ ዩሁዳ ኦላንቻታ ሲንꬃፌ ባቃቲን ጾሲ ኢስታ ዩሁዳ ኦላንቻታ ኩሼን ኣꬂ ኢሚዴስ። 17 ኣቢያይኔ ኢዛ ኦላንቻቲ ኢስታ ሱፑ ሂስቲዳ፤ ኢስራኤሌ ኦላንቻታፔ 500,000 ዶሬቲዳ ኦላንቻቲ ሃይቂዳ። 18 ኢስራኤሌ ኣሳይ ሄ ዎዴ ካዉዪዴስ፤ ዩሁዳ ኣሳይ ጎዳ ባንታ ኣዋታ ጾሳን ኣማኔቲዳ ጊሻስ ኢስታ ጾኒዴስ።

19 ኣቢያይ ኢዮርባኣሜ ዬዴꬂዲ ኢዛፔ ቤቴሌ ካታማ፥ ዪሻኔ ካታማ፥ ኤፍሮኔ ካታማ ኢስታ ሞꬃታራ ጋꬂ ኦይኪዴስ። 20 ኣቢያይ ዴኢዳ ላይꬅ ኡባን ኢዮርባኣሜይ ሲሚዲ ሚኒቤና፤ ጎዳይ ኢዮርባኣሜ ዴቺን ሃይቂዴስ።

21 ጊዶ ኣቲን ኣቢያይ ሚኒ ሚኒ ቢዴስ። ኣቢያይ 14 ማቼታ ኤኪዲ 22 ኣቱማ ናይታኔ 16 ማጫ ናይታ ዬሊዴስ። 22 ኣቢያይ ኦꬂዳ ሃራቲ፥ ኢዚ ሃኒዳዚኔ ኢዚ ጊዳዚ ኡባይ ናቤ ኢዶ ታሪኬ ማጻፋን ጻፌቲ ኡቲዴስ።

14

ዩሁዳ ካዎ ኣሳ

1 ኣቢያይ ሃይቂዴስ፤ ዳዊቴ ካታማንካ ሞጌቲዴስ፤ ኢዛሶሆን ኢዛ ና ኣሲ ካዎቲዴስ፤ ኢዚ ካዎቲዳ ዎዴ ቢታይ ታሙ ላይꬅ ዎፓ ዴሚዴስ።

2 ኣሲ ጎዳ ባ ጾሳ ሲንꬃን ሎኦኔ ሱሬ ሚሽ ኦꬂዴስ። 3 ኣሲ ኣላጋ ጾሳታስ ያርሺዛሶሆታኔ ጎይኒዛ ꬎቃሶሆታ ꬋይሲዴስ። ጎይናናስ ሹቻፌ ኦሴቲዳ ቱሳታካ ሜንꬄሬꬂዴስ፤ ኣሼሮ ጌቴቲዛ ኤቃ ጾሳይ ሚስሌታካ ቃንጼሬꬂ ዬጊዴስ። 4 ዩሁዳ ኣሳይ ጎዳ ባንታ ኣዋታ ጾሳ ኮያና ማላ፥ ኢዛ ዎጋኔ ኢዛ ኣዛዞታ ናጋና ማላ ኣሲ ኣዛዚዴስ። 5 ቃሴ ጎይኒዛ ꬎቃሶሆታኔ ኤጻኔ ጩዋሲዛ ሶሆታ ዩሁዳ ካታማ ኡባፌ ꬋይሲዴስ። ሂስቲን ኢዛ ካዎቴꬃ ላይꬃን ቢታይ ዎፓ ዴሚዴስ። 6 ካዎ ኣሲ ዩሁዳን ዴኢዛ ካታማታስ ሚጻታ ሜꬊዴስ። ጎዳይ ኢዛ ሼምፒሲዳ ጊሻስ ቢታይካ ሼምፒዴስ፤ ሄ ላይꬃታን ኢዛራ ኦኒካ ኦሌቲቤና።

7 ኣሲ ዩሁዳ ኣሳ፥ «ኣኔ ኑኒ ሃ ካታማታ ኬጾስ፤ ኬጺዲ ኢስታ ዩሾን ሚጻታ፥ ጊምቤታ፥ ፔንጌታኔ ፔንጌታ ጎርዲዛ ኮላታታ ኦꬆስ። ኑኒ ኑ ጎዳ ኮዪዳ ጊሻስ ቢታያ ሃኢካ ኑሳ። ኑኒ ኢዛ ኮዪዳ ጊሻስ ኢዚ ኑስ ኡባ ባጋራ ዎፓ ኢሚዴስ» ጊዴስ፤ ሄሳ ጊሻስ ኢስቲ ካታማታ ኬጺ ፖሊዳ።

8 ኣሳስ ዎጋ ጎንዳሌታኔ ቶራታ ኦይኪዛ 300,000 ኦላንቻቲ ዩሁዳ ዛሬፔ ዴቴስ፤ ቃሴ ቄሪ ጎንዳሌታ ኦይኪዛይቲኔ ዎንዳፌ ዱኪዛይቲ 280,000 ኦላንቻቲ ቢኒያሜ ዛሬፔ ዴቴስ። ሃይታንቲ ኡባይካ ሚኖ ኦላንቻታ።

9 ዛራሄ ጌቴቲዛ ኢሲ ቶጵያ ኣሲ 1,000,000 ኦላንቻታኔ 300 ፓራ-ጋሬታ ኤኪዲ ዩሁዳ ኦላናስ ዪዲ ማሬሻ ጋኪዴስ። 10 ኣሲካ ኢዛራ ኦሌታናስ ኬኢዲ ባ ኦላንቻታ ማሬሻ ማታን ዴኢዛ ጻፋቴ ዙሌን ሶሆ ሶሆ ኦይꬂዴስ።

11 ሄሳፌ ጉዬ ኣሲ ጎዳ ባ ጾሳ፥ «ኣቤት ጎዳዉ! ዎልቃይ ባይንዳ ኦላንቻቲ ዎልቃማ ኦላንቻታ ጾናና ማላ ማዲዛይ ኔፔ ኣቲን ሃራይ ባዋ! ኣቤት ጎዳዉ ኑ ጾሳዉ! ኑኒ ኔናን ኣማኔቲዲ ሃ ጮራ ኦላንቻታራ ኔ ሱንꬃን ኦሌታናስ ዪዳ ጊሻስ ኑና ማዳ። ኣቤት ጎዳዉ! ኔኒ ኑ ጾሳ፤ ኔና ኣሲ ጾኔና» ጊዲ ዎሲዴስ።

12 ሄሳ ጊሻስ ጎዳይ ኣሳ ሲንꬃኒኔ ዩሁዳ ኦላንቻታ ሲንꬃን ቶጵያ ኦላንቻታ ሾጪዴስ፤ ሂስቲን ቶጵያ ኦላንቻቲ ባቃቲዳ። 13 ኣሲኔ ኢዛራ ዴኢዛ ኦላንቻቲ ኢስታ ጌራሬ ጋካናስ ዬዴꬂዳ። ቶጵያ ኦላንቻታፔ ዳሮይ ሃይቂዳ ጊሻስ ኢስቲ ሲሚዲ ሚናናሲኔ ኦሌታናስ ዳንዳይቤቴና። ሄሳꬆ ሃኒዲ ቶጵያ ኦላንቻቲ ጎዳኒኔ ኢዛ ኦላንቻታን ጾኔቲዳ። ካዎ ኣሳ ኦላንቻቲካ ዳሮ ሚሽ ዲኢዳ። 14 ጌራሬ ዩሾን ዴኢዛ ካታማታ ኡባ ቦላ ኬሂ ዳጋንꬂዛ ሚሺ ጎዳ ማታፔ ዎꬊዳ ጊሻስ ኣሲኔ ኢዛ ኦላንቻቲ ካታማታ ꬋይሲዳ፤ ኬሂ ዳሮ ሚሽ ሄፔ ቦንቂ ኤኪዳ። 15 ቃሴ ሜሄ ሄሚዛይታ ሞꬃታ ኦሊዲ ዳሮ ዶርስ፥ ዴይሺኔ ጋሜላ ዲኢ ኤኪዲ ዬሩሳላሜ ሲሚዳ።

15

ኣሲ ዩሁዳ ካታማ ጌሺዴስ

1 ኦዴዴ ና ኣዛሪያሳ ቦላ ጾሳ ኣያናይ ዎꬊዴስ። 2 ኢዚካ ኣሳራ ጋይታናስ ቢዲ፥ «ኣሳ፥ ዩሁዳ ኣሳዉ! ቢኒያሜ ኣሳዉ ኢንቴ ኡባይካ ሲዪቴ! ኢንቴ ጎዳራ ኢሲፌ ዴኢኮ ኢዚካ ኢንቴናራ ዴኣና። ኢንቴ ኢዛ ኮይኮ ኢዚ ኢንቴስ ቤታና፤ ኢንቴ ኢዛ ኣጊኮ ኢዚካ ኢንቴና ኣጋና። 3 ኢስራኤሌ ኣሳይ ቱሙ ጾሲ፥ ታማርሲ ቄሴይኔ ዎጋይ ባይንዳ ዳሮ ዎዴ ዴኢዴስ። 4 ጊዶ ኣቲን ባንታና ሜቶይ ጋኪዳ ዎዴ ኢስቲ ጎዳ ኢስራኤሌ ጾሳኮ ሲሚዲ ኢዛ ኮዪን ኢዚ ኢስታስ ቤቲዴስ። 5 ሄ ዎዴ ቢታ ኡባ ቦላን ዳሮ ሺሮይ ዲዛ ጊሻስ ኣሲ ሳሮን ኬዚ ጌላናስ ኣማንꬄና። 6 ጾሲ ኢስታ ዱማ ዱማ ሜቶን ዬጊዳ ጊሻስ ዴሬይ ካዎቴꬃ ቦላ፥ ካታማይካ ካታማ ቦላ ዴንዲዲ ኢሶይ ኢሳ ꬋይሴስ። 7 ኢንቴ ጊዲኮ ኢንቴ ኦꬂዳ ኦሶስ ዎይቶይ ዴኢዛ ጊሻስ ሚኒቴ! ላፎፒቴ!» ጊዴስ።

8 ኦዴዴ ና ናቤ ኣዛሪያሲ ዮቲዳ ቃላ ሲዪዲ ኣሲ ሚኒዴስ። ኣሲ ዩሁዳኔ ቢኒያሜ ቢታታ ኡባፌኔ ኤፍሬሜ ጌዜን ኢዚ ኦሊ ኦይኪዳ ካታማታፔ ሃራሲዛ ኤቃ ሚስሌታ ꬋይሲዴስ። ሄሳፌ ጉዬ ጾሳ ኬꬃ ሲንꬃን ዴኢዛ ጎዳስ ያርሾ ያርሺዛሶሆዛካ ኦራꬂዴስ።

9 ጎዳይ ኢዛ ጾሲ ኢዛራ ዴኢዛይሳ ቤኢዳ ጊሻስ ዳሮ ኣሳይ ኢስራኤሌፔ ኢዛኮ ዪዴስ፤ ኣሲ ዩሁዳ ኣሳኔ ቢኒያሜ ኣሳ ኡባ፥ ኢስታራ ዴኢዛ ኤፍሬሜ ዛሬታ፥ ሚናሴ ዛሬታኔ ሲሞና ዛሬታ ሺሺዴስ። 10 ኣሲ ካዎቲዳ ታማኔ ኢቻሻንꬆ ላይꬃን፥ ሄꬓንꬆ ኣጊናን ሄ ኣሳይ ዬሩሳላሜን ሺቂዴስ። 11 ሄ ዎዴ ዲኢ ኤሂዳይሳፌ 700 ኮርማታ፥ 7,000 ዶርሲኔ ዴይሽ ጎዳስ ያርሺዳ። 12 ጎዳ ባንታ ኣዋታ ጾሳ ባንታ ኩሜꬃ ዎዚናፔኔ ባንታ ኩሜꬃ ሼምፖፌ ኮያናስ ቃላ ጌሊዳ። 13 «ጎዳ ኢስራኤሌ ጾሳ ኮዮንታ ኣሲ ጉꬅ ጊዲን ጊታ ጊዲን፥ ኣቱማ ጊዲን፥ ማጫ ጊዲን ሃይቆ» ጊዲ ጫቂዳ። 14 ሄሳ ቦላ ጉጂዲ ዛዬን፥ ዲንኬኒኔ ኢሊሊሳን ባንታ ቃላ ꬎቁ ሂስቲዲ ጎዳስ ጫቂዳ። 15 ኢስቲ ኩሜꬃ ዎዚናፔ ጫቂዳ ጊሻስ ሄ ጫቆዛን ዩሁዳ ኣሳይ ኡባይ ኡፋዬቲዴስ፤ ጾሳ ኢስቲ ላሞቲዲ ኮዪን ኢዚ ኢስታስ ቤቲዴስ። ጎዳይ ኢስታስ ኡባ ባጋራካ ዎፓ ኢሚዴስ።

16 ካዎ ኣሲ ባ ኣዋ ኣያ ማኢካ ኣሼሮ ጌቴቲዛ ጾሳይስ ሃራሲዛ ኤቃ ሚስሌ ሜꬊዳ ጊሻስ ኢዞ ካዎ ኣዬቴꬃ ቦንቾፌ ዲጊዴስ። ኣሲ ሄ ኤቃ ሚስሌዛ ቃንጼሬꬂ ሜንꬄሬꬂዲ፥ ቄዲሮኔ ዙሌን ጹጊዴስ። 17 ጎይኒዛ ꬎቃሶሆታ ኣሲ ኢስራኤሌ ቢታፌ ሙሌራ ꬋይሶንታ ኣጊኮካ ኢዚ ባ ዴኢዳ ላይꬅ ኡባን ጎዳስ ዎዚናፔ ኣማኔቲዛ ኣስ ጊዲዲ ዴኢዴስ። 18 ኢዚኔ ኢዛ ኣዋይ ጾሳስ ዱማሲ ዎꬂዳ ቢራ፥ ዎርቃኔ ዱማ ዱማ ሚሻታ ኤሂዲ ጾሳ ኬꬃ ጊዶን ዎꬂዴስ። 19 ኣሲ ካዎቲዳ 35 ላይꬅ ጋካናስ ኦላይ ዴና።

16

ኣሳስ ዉርሴꬃ ላይꬃታ

(1ካዎ 15፡17-22)

1 ኣሲ ካዎቲዳ 36 ላይꬃን ኢስራኤሌ ካዎ ባሼይ ዩሁዳ ቦላ ዎራጂዴስ፤ ሂስቲዲ ዩሁዳ ካዎ ኣሳኮ ኦኒካ ጌሎንታ ማላኔ ኬዞንታ ማላ ቴቃናስ ኤራማ ካታማ ዩዪ ኣꬋናስ ሚንꬂ ጊምቢዴስ። 2 ሄሳ ጋሶን ካዎ ኣሲ ጾሳ ኬꬃኔ ባ ካዎቴꬃ ኬꬃ ቡቁራ ሚንጂዛሶፔ ዎርቃኔ ቢራ ኤኪዲ ዳማስቆ ካታማን ዴኢዛ ኣራሜ ካዎ ቤኒ-ሃዳዴስ ኩሼ ጌንꬆ ዬዲዴስ። 3 ሄ ኩሼ ጌንꬆዛ ዬዲሼ፥ «ካሴ ታ ኣዋራኔ ኔ ኣዋራ ጫቄቲዳ ማላ ኣኔ ታናራኔ ኔናራ ጫቄቶስ፤ ሄኮ ታኒ ኔስ ቢራኔ ዎርቃ ዬዳዲስ። ኢስራኤሌ ካዎ ባሼይ ባ ኦላንቻታ ታ ቢታፌ ኬሳና ማላ፥ ኔኒ ካሴ ኢዛራ ጫቄቲዳ ጫቆዛ ላላ» ጊዴስ።

4 ቤኒ-ሃዳዴይ ካዎ ኣሲ ጊዳይሳን ኩዪዲ፥ ባ ኦላ ጋዳዋታ ኢስራኤሌ ካታማታ ኦላናስ ዬዲዴስ። ሄይቲ ኢዮኔ፥ ዳኔ፥ ኣቤሊ-ማይሜ ጌቴቲዛ ካታማታኔ ኒፍታሌሜ ቢታን ዴኢዛ ሚሻ ሚንጂዛ ካታማታ ኡባ ኦሊ ኦይኪዳ። 5 ባሼይ ሄሳ ሲዪዲ፥ ኤራማ ካታማ ጊምቢዛይሳ ኣጊዴስ።

6 ሄሳፌ ጉዬ ካዎ ኣሲ ዩሁዳ ኣሳ ኡባ ሺሺን ኣሳይ ባሼይ ካሴ ሄን ጎኤቲዛ ሹቻኔ ሚꬃ ኤራማፔ ሚዪዴስ። ሂስቲን ኢዚ ጌባኔ ሚጺጳ ጌቴቲዛ ካታማታ ኢዛን ሚንꬂዲ ጊምቢዴስ።

ናቤ ሃናኔ ቃሼቴꬅ

7 ሄ ዎዴ ናቤ ሃናኒያይ ዩሁዳ ካዎ ኣሳኮ ቢዲ፥ «ኔኒ ኣራሜ ካዎን ኣማኔታዳ፥ ጎዳ ኔ ጾሳን ኣማኔቶንታ ጊሻስ ኣራሜ ካዎ ኦላንቻቲ ኔ ኩሼፔ ኬሲ ኤኪዳ። 8 ቶጵያ ኣሳቲኔ ሊቢያ ኣሳቲ፥ ጮራ ፓራ-ጋሬቲኔ ፓራቲ ዴኢዛ ዳሮ ኦላንቻታ ጊዴቴኔ? ጊዶ ኣቲን ኔኒ ጎዳን ኣማኔቲዳ ጊሻስ ጎዳይ ኢስታ ኔ ኩሼን ኣꬂ ኢሚዴስ። 9 ባ ኩሜꬃ ዎዚናፔ ጎዳ ኣማኔቲዛ ኣስ ሚንꬄꬃናስ ጎዳ ኣይፌይ ሳኣ ቦላን ኡባሶ ጼሌስ። ኔኒ ሃ ዮኦዛን ኤያቴꬃ ኦሶ ኦꬂዳ ጊሻስ ሃቺፌ ዶሚን ኔፔ ኦላይ ዱጼና» ጊዴስ።

10 ሄሳ ጋሶን ኣሲ ናቤዛ ቦላ ዳሮ ሃንቄቲዲ ቃሾ ኬꬃን ዬጊዴስ። ቃሴካ ኣሲ ሄ ዎዴ ኣሳፔ ጉꬃታ ኬሂ ኡንኤꬂዴስ።

ካዎ ኣሳ ሃይቆ

(1ካዎ 15፡23-24)

11 ኣሲ ኦꬂዳ ሚሻቲ ኮይሮፔ ዉርሴꬅ ጋካናስ ዩሁዳ ካዎታኔ ኢስራኤሌ ካዎታ ታሪኬ ማጻፋን ጻፌቲ ኡቲዴስ። 12 ኣሲ ካዎቲዳ 39 ላይꬃን ቶሆ ሳኬቲዴስ፤ ኢዛስ ሳኮይ ኬሂ ሚኒኮካ ኢዚ ኣኪሜታ ኮዪዴሲፌ ኣቲን ጎዳ ኮዪቤና። 13 ኣሲ ባ ካዎቲዳ 41 ላይꬃን ካሴ ባ ኣዋቲ ሃይቂዳ ማላ ሃይቂዴስ። 14 ኣሲ ባስ ዳዊቴ ካታማን ሹች ዎጪዲ ጊግሲዳ ዱፎን ዎꬂዳ። ሂስቲዲ ዱማ ዱማ ሺቶይኔ ሳዎይ ዴኢዛ ኣርሳ ቦላ ኢዛ ኣሃ ዎꬂዳ። ኢዛ ቦንቾስ ዳሮ ሚꬅ ዶሪዲ ታማ ኤꬂሼ ኬሂ ዬኪዳ።

17

ኢዮሳፊጼ ካዎቴꬅ

1 ኣሳ ና ኢዮሳፊጼይ ኢዛሶሆን ካዎቲዴስ፤ ኢዮሳፊጼይ ኢስራኤሌ ኦላናስ ሚኒዴስ። 2 ጊምቤቲ ኡቲዳ ዩሁዳ ካታማታ ኡባን ኦላንቻታ ዎꬂዴስ፤ ቃሴ ዩሁዳ ቢታኒኔ ኢዛ ኣዋ ኣሲ ኦሊ ኦይኪዳ ኤፍሬሜ ቢታ ካታማታን ዎꬂዴስ።

3 ኢዚ ቡሮ ዬላጋቴꬃ ላይꬃን ባ ኣዋ ዳዊቴ ኦጌ ካሊዳ ጊሻስ ጎዳይ ኢዮሳፊጼራ ጊዲዴስ፤ ኢዚ ባኣሌ ኤቃታ ጎይኒቤና። 4 ኢስራኤሌ ኣሳይ ኦꬂዛይሳ ኣጊዲ ባ ኣዋ ጾሳ ኮዪዴስ፤ ኢዛ ኣዛዞካ ፖሊዴስ። 5 ሄሳ ጊሻስ ጎዳይ ኢዛ ካዎቴꬃ ሚንꬂዴስ፤ ዩሁዳ ኣሳይ ኡባይ ኢዮሳፊጼስ ኢሞታ ኤሂዴስ፤ ሂስቲን ኢዚ ኬሂፔ ዱሬቲዴሲኔ ቦንቼቲዴስ። 6 ኢዮሳፊጼይ ጎዳስ ዎዚናፔ ኦꬂዛ ኣስ ጊዲዴስ፤ ሄሳꬆካ ጎይኒዛ ꬎቃሶሆታኔ ኣሼሮ ጌቴቲዛ ኤቃ ጾሳይ ሚስሌታ ዩሁዳ ቢታፌ ꬋይሲዴስ።

7 ኢዮሳፊጼይ ባ ካዎቲዳ ሄꬓንꬆ ላይꬃን ዩሁዳ ካታማታን ታማርሳና ማላ ባ ኦሳንቻታ ቤኒ-ሃይሌ፥ ኣብዲዩ፥ ዛካራሳ፥ ናቲናኤሌኔ ሚካያ ኪቲዴስ። 8 ቃሴ ኢስታራ ኢሲፌ ሌዌታ ሻማኤ፥ ናታኒያ፥ ዛባዲያ፥ ኣሳሄሌ፥ ሻሚራሞቴ፥ ዮናታኔ፥ ኣዶኒያሳ፥ ጾቢያኔ ጾባዶኒያ ዬዲዴስ፤ ቃሴካ ቄሴታፔ ኤልሻማኔ ኢዮራሜ ኢስታራ ኢሲፌ ኪቲዴስ። 9 ኢስቲ ኡባይ ጎዳ ዎጋ ማጻፋ ባንታናራ ኤኪዲ ዩሁዳ ቢታን ዴኢዛ ካታማታ ኡባ ቢዲ ያን ኣሳ ታማርሲዳ።

ኢዮሳፊጼ ጊታቴꬅ

10 ዩሁዳ ቢታ ዩሾን ዴኢዛ ካዎቴꬃታ ኡባ ጎዳይ ያሺሲን ኢስቲ ኢዮሳፊጼራ ኦሌቲቤቴና። 11 ፊሊስጼሜ ኣሳታፔ ጉꬃቲ ኢሞታኔ ጊራ ቢራ ኢዮሳፊጼስ ኤሂዳ፤ ቃሴ ኣራቤቲካ ኢዛስ 7,700 ꬋርሾኔ 7,700 ኦርጌታ ኤሂዳ። 12 ሄሳ ጊሻስ ኢዮሳፊጼይ ኬሂፔ ሚኒ ሚኒ ቢዴስ። ኢዚ ዩሁዳን ሚጻታኔ ኢስታን ሚንጃ ሚሽ ዎꬂዛ ካታማታ ኦꬂዴስ። 13 ኢዚ ሄ ካታማታን ዳሮ ሚሽ ሚንጂዴስ። ኢዚ ኤሬቲዳ ሚኖ ኦላንቻታ ዬሩሳላሜን ዎꬂዴስ። 14 ኢስቲ ባንታ ቆሞን ቆሞን ሃይሳፌ ካሊ ጻፌቲዳይታ። ዩሁዳ ቆሞፌ ሻላቃ ኣዲናሄኔ ኢዛራ 300,000 ሚኖ ኦላንቻቲ ዴቴስ።

15 ኣዲናሄ ካሊዲ ዴኢዛ ሃላቃ ዪሆሃናኔኔ ኢዛራ 280,000 ሚኖ ኦላንቻቲ ዴቴስ።

16 ሄሳፌ ካሊዲ ጎዳ ኦሶስ ባ ሼኔን ባና ኣꬂ ኢሚዳ ዚኪሬ ና ኣማሲያራ 200,000 ሚኖ ኦላንቻቲ ዴቴስ።

17 ቢኒያሜ ቆሞፌ ሃላቃ ኤልኣዳኔ ኢዛራ ዎንዳፌኔ ጎንዳሌ ኦይኪዳ 200,000 ሚኖ ኦላንቻቲ ዴቴስ።

18 ኤልዳኤ ካሊዲ ዴኢዛ ሃላቃ ዪሆዛባዴኔ ኢዛራ ኦላ ባናስ ጊጼቲዳ 180,000 ኦላንቻቲ ዴቴስ።

19 ሃ ኡባ ኦላንቻቲ ካዎዛስ ዬሩሳላሜን ኦꬂዛይታ፤ ኢስታ ቆዳይ ዩሁዳን ዴኢዛ ጊምቤቲዳ ካታማታን ኡባን ካዎዚ ዎꬂዳ ኦላንቻታ ጉጄና።

18

ናቤ ሚኪያሲ ኣካቤስ ዮቲዳ ቃላ

(1ካዎ 22፡1-28)

1 ኢዮሳፊጼይ ኬሂፔ ዱሬቲዴሲኔ ቦንቼቲዴስ፤ ቃሴ ኣካቤራካ ቦሎቲዴስ። 2 ኣማርዳ ላይꬃፌ ጉዬን ኢዮሳፊጼይ ኣካቤ ቤኣናስ ሳማሪያ ቢዴስ። ኣካቤይ ኢዛሲኔ ኢዛራ ኢሲፌ ዴኢዛ ኣሳስ ዳሮ ዶርሳታኔ ቦራታ ሹኪዴስ፤ ሂስቲዲ ኢዮሳፊጼይ ጋላኣዴን ዲዛ ኤራሞቴ ካታማ ኦላናስ ባናራ ባና ማላ ኣማንꬂዴስ። 3 ኢስራኤሌ ካዎ ኣካቤይ ዩሁዳ ካዎ ኢዮሳፊጼ፥ «ጋላኣዴን ዲዛ ኤራሞቴ ኦላናስ ታናራ ባኔ?» ጊ ኦይቺዴስ።

ኢዮሳፊጼይ፥ «ኤ፥ ኔኒ ኦላ ባናስ ጊጊዛ ዎዴ ኣዉዴካ ኑኒ ኔናራ ባና። ታ ኦላንቻቲ ኔ ኦላንቻታ ማላ» ጊዴስ። 4 ቃሴካ ኢዮሳፊጼይ ኢስራኤሌ ካዎስ፥ «ጊዶ ኣቲን ኔኒ ካሴታዳ ጎዳ ኦይቻ» ጊዴስ።

5 ሄሳ ጊሻስ ኢስራኤሌ ካዎዚ ቲንቢቴ ዮቲዛ 400 ናቤታ ሺሺዲ፥ «ታኒ ጋላኣዴን ዲዛ ኤራሞቴ ካታማ ኦላናስ ቦዬ ቦፖ?» ጊዲ ኢስታ ኦይቺዴስ።

ሂስቲን ኢስቲ፥ «ጾሳይ ሄ ካታማዛ ካዎ ኩሼን ኣꬂ ኢማና ጊሻስ ባ!» ጊዳ።

6 ኢዮሳፊጼይ ጊዲኮ፥ «ኑኒ ኦይቻና ማላ ጎዳ ናቤይ ሃራይ ዴኔ?» ጊዴስ።

7 ኢስራኤሌ ካዎዚ ኢዮሳፊጼስ፥ «ኑኒ ኢዛ ባጋራ ጎዳ ሼኔ ኦይቻናስ ኢሲ ኣሲ ዱሳ ዴስ፤ ጊዶ ኣቲን ኢዚ ኡባ ዎዴካ ታ ጊሻስ ኢታ ሚሽ ዮቴሲፌ ኣቲን ሎኦ ሚሽ ዮቲ ኤሮንታ ጊሻስ ታ ኢዛ ኢጻይስ፤ ሄሲካ ዪሚላ ና ሚኪያሳ» ጊዴስ።

ኢዮሳፊጼይ፥ «ካዎይ ሄሳ ማላ ጋናስ ቤሴና!» ጊዴስ።

8 ሄሳፌ ጉዬ ኢስራኤሌ ካዎዚ ባ ሹሜታፔ ኢሳ ጼይጊዲ፥ «ባዳ ዪሚላ ና ሚኪያሳ ኤሶን ኤካ ያ» ጊዴስ።

9 ኢስራኤሌ ካዎይኔ ዩሁዳ ካዎ ኢዮሳፊጼይ ባንታ ካዎቴꬃ ማይኦ ማይኢዲ ሳማሪያ ካታማ ጌሊዛ ፔንጌን ዲዛ ባሌን ባንታ ካዎቴꬃ ኣራታን ኡቲን ናቤቲ ኡባይ ኢስታ ሲንꬃን ቲንቢቴ ዮቴቴስ። 10 ኢስታፌ ኢሶይ ኪንኣኔ ና ሴዴቂያሲ ቢራታፔ ካጬታ ጊግሲዲ ኣካቤስ፥ «ጎዳይ፥ ‹ኣራሜ ኣሳቲ ꬋያና ጋካናስ ኔኒ ኢስታ ሃ ካጬታን ቃይጫና› ጌስ» ጊዴስ።

11 ሃንኮ ናቤቲ ኡባይ፥ «ጎዳይ ሄ ካታማ ካዎ ኩሼን ኣꬂ ኢማና ጊሻስ ጋላኣዴን ዲዛ ኤራሞቴ ካታማ ባዳ ኦላ ኦይካ» ጊዲ ኢሲ ማላ ቃላ ዮቲዳ።

12 ሄሳፌ ጉዬ ሚኪያሳ ጼይጋናስ ኪቴቲ ቢዳይሲ ኢዛ፥ «ቤኣ፥ ሃንኮ ናቤቲ ኡባይ ኢሲ ቃላን፥ ‹ካዎዚ ሃ ኦላ ጾናና› ጊዲ ዮቲዳ፤ ሄሳ ጊሻስ ሃያና ኔ ዮቲዛ ቃላይካ ኢስታ ቃላ ማላ ጊዶ፤ ኔኒካ ካዎ ኡፋይሲዛ ሎኦ ቃላ ዮታ» ጊዴስ።

13 ሚኪያሲ ጊዲኮ፥ «ዴኦ ጎዳይ ቤኢን፥ ታ ጾሳይ ዮቶሮ ታኒ ዮታና» ጊዴስ።

14 ሚኪያሲካ ካዎዛኮ ዪዳ ዎዴ ካዎዚ ኢዛ፥ «ሚኪያሳ፥ ኑኒ ጋላኣዴን ዲዛ ኤራሞቴ ኦላናስ ቦኒዬ ቦፒኖ?» ጊዲ ኦይቺዴስ።

ሚኪያሲ ካዎዛስ፥ «ቢዲ ጾኒቴ፤ ኢስቲ ኔ ኩሼን ኣꬊ ኢሜታና» ጊዴስ።

15 ሂስቲን ካዎዚ ኢዛስ፥ «ኔኒ ጎዳ ሱንꬃን ቱማፔ ኣቲን ሃራ ሚሽ ታስ ዮቶንታ ማላ ታኒ ኔና ኣፑንቶ ጫቄꬃናስ ኮሺዜ?» ጊዴስ።

16 ሄሳፌ ጉዬ ሚኪያሲ፥ «ኢስራኤሌ ኦላንቻቲ ኡባይ ሄንꬃንቻይ ባይንዳ ዶርሳ ማላ ዙማታ ቦላ ላሌቲዳይታ ታኒ ቤኣዲስ፤ ጎዳይ ኢስታስ፥ ‹ሃይታስ ጎዳይ ባዋ፤ ኢስቲ ኡባይካ ባንታ ሶ ባንታ ሶ ሳሮ ቤቶ› ጌስ» ጊዴስ። *

17 ሂስቲን ኢስራኤሌ ካዎይ ኢዮሳፊጼስ፥ « ‹ኢዚ ታ ጊሻስ ኢታፔ ኣቲን ሎኦ ቲንቢቴ ዮቲ ኤሬና› ጋዳ ታኒ ኔስ ዮታቤኪና?» ጊዴስ።

18 ሚኪያሲ ካሌꬂዲ፥ «ሃኢካ ጎዳይ ጊዛይሳ ሲያ! ጎዳይ ባ ካዎቴꬃ ኣራታን ኡቲን ሳሎ ኦላንቻቲ ኡባይ ኢዛፔ ኡሻቻ ባጋራኔ ሃዲርሳ ባጋራ ኤቂዳይሳ ታኒ ቤኣዲስ። 19 ጎዳይ፥ ‹ኢስራኤሌ ካዎ ኣካቤይ ጋላኣዴን ዲዛ ኤራሞቴ ካታማ ቢዲ ሄን ሃይቃና ማላ ኢዛ ባሌꬃናይ ኦኔ?› ጊዴስ፤ ሂስቲን ኢሶይ ሃራ ቆፋ ሺሺን ሃንኮይሲ ሃራ ቆፋ ሺሺዴስ። 20 ሄሳፌ ጉዬ ኢሲ ኣያናይ ኬዚ ጎዳ ሲንꬃን ኤቂዲ፥ ‹ታኒ ኢዛ ባሌꬃና› ጊዴስ። ጎዳ ጾሲ፥ ‹ኔ ኢዛ ዎስታ ባሌꬃኔ?› ጊ ኦይቺዴስ።

21 «ሂስቲን ኣያናዚ፥ ‹ታኒ ባዳ ኡባ ናቤታ ዶናን ዎርዶ ኣያና ጊዳና› ጊዴስ። ጎዳይ፥ ‹ሂስቲኮ ባዳ ባሌꬃ፤ ኔስ ሃናና› ጊዴስ።

22 «ጎዳይ ኔ ቦላ ባሽ ኤሃናስ ቃቺዳ ጊሻስ ሃ ናቤታ ዶናን ዎርዶ ኣያና ዎꬂዴስ» ጊዴስ።

23 ሄሳፌ ጉዬ ኪንኣኔ ና ሴዴቂያሲ ሺቂዲ ሚኪያሳስ ቂንጻሌን ባቃ ሻዪዲ፥ «ጎዳ ኣያናይ ታፔ ኣዋ ባጋራ ኣꬊዲ ኔስ ዮቲዴ?» ጊዴስ።

24 ሚኪያሲ ኢዛስ፥ «ኔኒ ቆቴታናስ ቆልኣ ጌሊዛ ጋላስ ኔ ኢዛ ዴማና» ጊዴስ።

25 ሄሳፌ ጉዬ ኢስራኤሌ ካዎዚ ኢስታስ፥ «ሚኪያሳ ኦይኪዲ ካታማ ኣይሲዛ ኣሞኔሲኔ ታ ና ኢዮኣሳስ ኤፊ ኢሚቴ። 26 ሂስቲዲ ሃይሳ ኣዴዛ ቃሾ ኬꬅ ጌልꬂቴ፤ ታኒ ሳሮ ሲማና ጋካናስ ሜላ ኡኬꬂኔ ሃꬃፌ ኣቲን ሃራ ኣይኮካ ኢሞፍቴ» ጊዴስ።

27 ሚኪያሲካ ኢዛስ፥ «ቱሙ ኔኒ ሳሮ ሲሚዛ ጊዲኮ ጎዳይ ታናን ሃሳይቤና ጉሳ!» ጊዴስ፤ ካሌꬂዲካ ሚኪያሲ፥ «ሃይሳን ዲዛይቲ ኡባይ ታ ዮቲዳይሳ ኡባ ዎዚናን ዎꬂቴ» ጊዴስ።

ኣካቤ ሃይቆ

(1ካዎ 22፡29-35)

28 ሄሳፌ ጉዬ ኢስራኤሌ ካዎይኔ ዩሁዳ ካዎ ኢዮሳፊጼይ ጋላኣዴን ዲዛ ኤራሞቴ ካታማ ኦላና ቢዳ። 29 ኢስራኤሌ ካዎ ኢዮሳፊጼ፥ «ታኒ ታ ማይኦ ላማዳ ሃራ ኣስ ሚሳታዳ ኦላስ ጌላና፤ ኔኒ ጊዲኮ ኔ ካዎ ካዎቴꬃ ማይኦ ማይኣ» ጊዴስ፤ ሂስቲዲ ኢስራኤሌ ካዎይ ባ ማይኦ ላሚዲ ሃራ ኣስ ሚሳቲዲ ኦላሶ ጌሊዴስ።

30 ሄ ዎዴ ኣራሜ ካዎይ ባ ፓራ-ጋሬታ ኣዛዚዛይታ፥ «ኢስራኤሌ ካዎ ጻላ ኦሊቴ ኣቲን ሃራ ጉꬅ ጊዲን ጊታ ኣሳራ ኦሌቶፍቴ» ጊ ኣዛዚዴስ።

31 ፓራ-ጋሬታ ኣዛዚዛይቲ ኢዮሳፊጼ ቤኢዲ፥ «ሃይሲ ኢስራኤሌ ካዎ» ጊዲ ኢዛ ጫዳናስ ጊዶꬂዳ፤ ሂስቲን ኢዮሳፊጼይ ዋሲዴስ፤ ጎዳይካ ኢዛ ማዲዴስ፤ ጾሲ ኢስታ ኢዛ ቦላፌ ጉዬ ዛሪዴስ። 32 ፓራ-ጋሬታ ኣዛዚዛይቲ ኢዚ ኢስራኤሌ ካዎ ጊዶንታይሳ ቤኢዲ ኢዛ ዬዴꬂዛይሳ ኣጊ ሲሚዳ።

33 ጊዲኮካ ኢሶይ ባ ዎንዳፌ ኦላንቻታ ቦላ ዱኪን ዎንዳፌዚ ቃዳ ማላ ጹሩሬይ ጋይቲዛሶን ዲዛ ጾኤራ ዬዲዲ ኢስራኤሌ ካዎዛ ጫዲዴስ፤ ሂስቲን ካዎዚ ባ ፓራ-ጋሬዛ ላጊዛይሳ፥ «ታኒ ጫዴቲዳ ጊሻስ ታና ኦላፔ ዛራ ኬሳ» ጊዴስ። 34 ሄ ጋላስ ኦላይ ዳንጺዳ ማላ ፔኢዴስ፤ ኢስራኤሌ ካዎ ኣካቤይ ባ ፓራ-ጋሬ ቦላ ኣርሼይ ዉላናሼ ጋካናስ ዜምፒ ፔኢዴስ፤ ሄሳፌ ጉዬ ኣርሼይ ዉሊሺን ሃይቂዴስ።

19

ናቤ ኢዩይ ኢዮሳፊጼ ሴሪዳ ሴራ

1 ሄሳፌ ጉዬ ካዎ ኢዮሳፊጼይ ባ ካዎቴꬃ ኬꬅ ዬሩሳላሜ ሳሮን ሲሚዴስ። 2 ሂስቲን ናቤ ሃናኒያ ና ኢዩይ ኢዛራ ጋይታናስ ቢዲ ካዎ ኢዮሳፊጼ፥ «ኔኒ ኢታታ ማዳናስ ዎይኮ ጎዳ ኢጺዛይታ ሲቃናስ ቤሲዜ? ሄሳ ጊሻስ ጎዳ ሃንቆይ ኔ ቦላ ዪዴስ። 3 ጊዲኮካ ኣሼሮ ጌቴቲዛ ኤቃ ጾሳይ ሚስሌታ ቢታፌ ኔ ዲጊዳ ጊሻሲኔ ጾሳ ኮያናስ ኔ ዎዚና ጊግሲዳ ጊሻስ ኔኒ ሎኦ ኦꬃዳሳ» ጊዴስ።

ኢዮሳፊጼይ ሹሚዳ ዳናታ

4 ኢዮሳፊጼይ ዬሩሳላሜን ዴኢዴስ። ቃሴ ኢዮሳፊጼይ ቤርሳቤሄፔ ዶሚዲ፥ ኤፍሬሜ ጌዜ ጋካናስ፥ ኣሳ ጊዶን ዩዪዲ፥ ኢስታ ኣዋታ ጎዳኮ ዴራ ዛሪዴስ። 5 ዩሁዳ ቢታን ዴኢዛ ጊምቤቲዳ ካታማታን ኡባን ዳናታ ሹሚዴስ። 6 ሂስቲዲ ዳናታስ፥ «ኢንቴ ፒርዳና ፒርዳይ ኣሳስ ጊዶንታ ኢንቴ ፒርዲዛ ዎዴ ኡባን ኢንቴናራ ዲዛ ጎዳስ ጊዲዳ ጊሻስ ኬሂ ናጌቲዲ ፒርዲቴ። 7 ሃኢካ ኢንቴ ጎዳስ ያዪቴ፤ ጎዳ ኑ ጾሳ ማታን ናቆ ፒርዳይ፥ ማዶ ፒርዳይኔ ማታኤ ሙሲ ባይንዳ ጊሻስ ኢንቴ ኦꬂዛ ኡባን ናጌቲዲ ኦꬂቴ» ጊዴስ።

8 ኢዮሳፊጼይ ዬሩሳላሜን ጎዳ ዎጋ ፖሊሳናሲኔ ኣሳ ጊዶን ዴንዲዛ ዮኦታ ፒርዳና ማላ ሌዌታፔ፥ ቄሴታፔኔ ኢስራኤሌ ኬꬃ ኣሳ ሃላቃታፔ ኣማርዳ ኣሳታ ሹሚዴስ። ኢስቲካ ዬሩሳላሜን ዴኢዳ። 9 ሄሳፌ ጉዬ ኢዮሳፊጼይ ኢስታስ፥ «ጎዳስ ያሻቴꬃን፥ ኣማኔቴꬃኒኔ ኩሜꬃ ዎዚናን ኦꬂቴ። 10 ባ ካታማን ካታማን ዴኢዛ ኢንቴ ኢሻቲ ሼምፖ ዎꬎ ጊሻስ፥ ዎይኮ ዎጋ ጊሻስ፥ ዎይኮ ኣዛዞ ጊሻስ፥ ዎይኮ ኣዋጃ ጊሻስ፥ ዎይኮ ፒርዳስ ኢንቴኮ ኤሂኮ፤ ኢስቲ ጎዳ ቆሆንታ ማላ ኢስታ ሴሪቴ። ኢንቴ ኢስታ ሴሪኮ ኢዛ ሃንቆይ ኢንቴ ቦላኔ ኢንቴ ኢሻንታ ቦላ ዬና፤ ኢንቴ ሄሳꬆ ኦꬂኮ ኢንቴ ሁኤስ ኢንቴ ሞራንቻ ጊዴኬታ። 11 ጎዳ ባጋ ዮኦ ኡባስ ኣዋቲዛይ ቄሴታ ሃላቃ ኣማሪያ፤ ቃሴ ካዎ ባጋ ዮኦ ኡባስ ኣዋቲዛይ ዩሁዳ ዛሬታ ሃላቃ ኢስማኤሌ ና ዛባዲያ። ሌዌቲ ኢንቴ ሲንꬃን ማታይ ዲዛ ኣሳ ማላ ኦꬃና። ኢንቴ ሚኒዲ ኦꬂቴ፤ ሱሬ ሃኒዛይታራ ጎዳይ ኢሲፌ ጊዶ» ጊዲ ኣዛዚዴስ።

20

ኣሞኔኔ ሞኣቤ ጾኔቴꬅ

1 ሄሳፌ ጉዬ ሞኣቤቲኔ ኣሞኔቲ ቃሴ ኢስታራ ኢሲፌ ማኡኔታፔ ኣማርዳይቲ ኢዮሳፊጼ ቦላ ዎራጂዳ። 2 ኣማርዳ ኣሳቲ ኢዮሳፊጼኮ ዪዲ፥ «ማጺኔ ኣባፌ ሄ ፒንꬃን ዲዛ ኣራሜ ቢታፌ ዳሮ ኦላንቻቲ ኔና ኦላናስ ዪዲ ሃጻጾኔ ታማሬ ጌቴቲዛ ኤን-ጋዴን ዴቴስ» ጊዳ።

3 ሂስቲን ኢዮሳፊጼይ ኬሂ ያዪዲ ጎዳ ኦይቻናስ ባ ቆፋ ቃቺዲ ዩሁዳ ቢታን ኡባን ጾማ ኣዋጂዴስ። 4 ዩሁዳ ኣሳይ ኡባይ ጎዳፔ ማዶ ኮያናስ ኢሲ ቦላ ሺቂዴስ፤ ኢስቲ ጎዳፔ ማዶ ኮያናስ ዩሁዳ ካታማታ ኡባፌ ዪዳ።

5 ኢዮሳፊጼይ ዩሁዳ ኣሳይኔ ዬሩሳላሜ ኣሳይ ሺቂዳ ዱላታ ጊዶን ጾሳ ኬꬃ ሲንꬃን ዲዛ ኦራꬃ ዛጎዛን ኤቂዲ፥ 6 «ኣቤት ጎዳ ኑ ጾሳዉ! ሳሎን ዴኢዛ ጾሳይ ኔና! ሳኣን ዴኢዛ ካዎቴꬃታ ኡባ ሃሪዛይ ኔና! ዎልቃይኔ ማታይ ኔስ ዲዛ ጊሻስ ኔናራ ኤቄታናስ ዳንዳይዛይ ዴና። 7 ኣቤት ኑ ጾሳዉ! ካሴ ሃ ቢታን ዴኢዛይታ ኔ ዴሬ ኢስራኤሌ ሲንꬃፌ ዬዴꬃዳ ኔ ሲቂዛ ኣብራሃሜ ዜሬꬃታስ ሜርናስ ኢሚዳይ ኔና!* 8 ኢስቲ ሃ ቢታን ዴኢዳ፤ ኢስቲ ሃይሳን ኔ ሱንꬃስ ጾሳ ኬꬅ ኬጺዲ፥ 9 ‹ኑ ቦላ ፒርዳ ማሻይ፥ ዎይኮ ኢታ ሃርጌይ፥ ዎይኮ ኮሻይ ኑ ቦላ ጋኪኮ ኔ ሱንꬃይ ኢዛን ጼይጌቲዳ ሃ ጾሳ ኬꬃ ሲንꬃኒኔ ኔ ሲንꬃን ኤቂዲ ኑ ሜቶዛ ጊሻስ ኔኮ ዋሳና፤ ኔካ ኑ ዋሶ ሲያዳ ኑና ኣሻና› ጊዳ።

10 «ኢስራኤሌ ዴሬይ ጊብጼፔ ኬዚዳ ዎዴ ኢስቲ ቢታ ዎራጆንታ ማላ ኔ ዲጊን ኢስራኤሌ ኣሳይ ꬋይሶንታ ኣጊን ሄን ኣቲዳ ኣሞኔ ኣሳይ፥ ሞኣቤ ኣሳይኔ ኤዶሜ ኣሳይ ኑ ቦላ ዎራጂዳ። * 11 ኑኒ ኦꬂዳይሳስ ኢስቲ ኑስ ዛሪዳይሳ ቤኣ፤ ኔኒ ኑስ ኢሚዳ ጺንጾ ቢታፌ ኢስቲ ኑና ዬዴꬃናስ ዪዳ። 12 ኣቤት ኑ ጾሳዉ፥ ኔኒ ኢስታ ቦላ ፒርዲኪ? ኣይስ ጊኮ ኑና ኦላናስ ዪዳ ሃ ዳሮ ኦላንቻታራ ኦሌታናስ ኑስ ዎልቃይ ባዋ፤ ኑኒ ኦꬃናይሳካ ኤሮኮ፤ ጊዶ ኣቲን ኑ ኣይፌቲ ኔና ጼሌቴስ» ጊዴስ።

13 ዩሁዳ ኣሳይ ኡባይ ባንታ ማቼታራ፥ ባንታ ናይታራ፥ ባንታ ዪꬋ ናይታራ ኢሲ ቦላ ጎዳ ሲንꬃን ኤቂዳ።

14 ሄሳፌ ጉዬ ዛካራሳ ና ያሃዚኤሌይ ዱላታ ጊዶን ኤቂ ዲሺን ጎዳ ኣያናይ ኢዛ ቦላ ዎꬊዴስ፤ ዛካራሲ ባናያ ና፤ ባናያይ ዪኢኤሌ ና፤ ዪኢኤሌይ ማታኒያ ና፤ ማታኒያይ ሌዌ ቆሞ ኣሳፌ ዛርኬ። 15 ጎዳ ኣያናይ ያሃዚኤሌ ቦላ ዎꬊን፥ «ካዎ ኢዮሳፊጼ፥ ዩሁዳኒኔ ዬሩሳላሜን ዲዛ ኣሳይ ኡባይ ሲዪቴ! ጎዳይ ኢንቴና፥ ‹ኦላ ኦሌታናይ ጾሳ ኣቲን ኢንቴና ጊዶንታ ጊሻስ ሃ ዳሮ ኦላንቻታ ጋሶን ያዮፍቴኔ ዳጋሞፍቴ። * 16 ዎንቶ ኢንቴ ኢስታ ኦላናስ ዱጌ ዎꬊቴ፤ ኢስቲካ ኢንቴናራ ኦሌታናስ ዚዜ ፑዱንꬃ ኬዛና፤ ኢንቴ ኢስታ ዪሩኤሌ ባዞን ዲዛ ዙሌዛ ዉርሴꬃን ዴማና። 17 ሃ ኦላ ኦሌታናይ ኢንቴና ጊዴኬታ፤ ኢንቴ ሶሆ ሶሆ ኦይኪ ኤቂዲ ጎዳይ ኢንቴና ኣሺዛይሳ ቤኢቴ፤ ዩሁዳኒኔ ዬሩሳላሜን ዲዛ ኣሳዉ ያዮፍቴኔ ዳጋሞፍቴ! ኢስታራ ኦሌታናስ ዎንቶ ኬዚቴ፤ ጎዳይ ኢንቴናራ ጊዳና› ጌስ» ጊዴስ። *

18 ኢዮሳፊጼይ ጋዴን ጉፋኒ ጎይኒዴስ፤ ዩሁዳ ኣሳይኔ ዬሩሳላሜ ኣሳይ ኡባይ ጎዳ ሲንꬃን ጉፋኒ ጎይኒዴስ። 19 ቃኣቴ ዛርኬታፔኔ ቆሬ ዛርኬታፔ ኣማርዳ ሌዌቲ ኤቂዲ ባንታ ቃላ ꬎቁ ሂስቲዲ ጎዳ ኢስራኤሌ ጾሳ ጋላቲዳ።

20 ኢስቲ ማላዶ ዎንታራ ዴንዲዲ ቴቁሄ ባዞ ባና ኬዚዳ፤ ኢስቲ ኦጌ ኬዚዳ ማላ ኢዮሳፊጼይ ዴንዲ ኤቂዲ፥ «ዩሁዳኔ ዬሩሳላሜ ኣሳዉ ታኒ ጊዛይሳ ኤዝጊ ሲዪቴ፤ ጎዳን ኢንቴ ጾሳን ኣማኔቲቴ፤ ኢንቴ ሚናና፤ ቃሴ ናቤታ ቃላን ኣማኔቲቴ፤ ዮኦ ኡባይ ኢንቴስ ኢንጄታና» ጊዴስ። 21 ኢዮሳፊጼይ ኣሳራ ዞሬቲዳፔ ጉዬን ዬꬃ ዬጺዛይታኔ ጎዳ ጌሻቴꬃ ቦንቾዛ ሳቢዛይቲ ባንታ ሴሎ ማይኦ ማይኢዲ ኦላንቻታ ሲንꬃራ ቢሼ፥

«ጎዳ ጋላቲቴ!

ኢዛ ማሮቴꬃይ

ሜርናሳ» ጊዲ

ዬጻና ማላ ኣዛዚዴስ።

22 ኢስቲ ዬꬃ ዬꬂኔ ሳባ ዶሚዳ ማላ ዩሁዳ ኦላናስ ዪዳ ኣሞኔታ ቦላ፥ ሞኣቤታ ቦላኔ ኤዶሜታ ቦላ ጎዳይ ቆፖንታ ኦላ ዴንꬂዴስ። 23 ኣሞኔቲኔ ሞኣቤቲ ኤዶሜታ ቦላ ዴንዲዲ ኢስታ ሙሌራ ꬋይሲዳፔ ጉዬን ባንታ ጊዶን ኢሶይ ኢሳ ꬋይሳናስ ዴንዲዳ። 24 ዩሁዳ ኣሳይ ዱጌ ባዞዛ ቆንጬን ቤሲዛሶ ዪዲ ጮራ ኦላንቻታ ቤኢሺን ቢታይ ጋዴይ ኣሃ ጻላ ጊዲዳይሳ ቤኢዳ፤ ኢስታፌ ኢሲ ኣሲካ ኣቲቤና።

25 ሄሳፌ ጉዬ ኢዮሳፊጼይኔ ኢዛ ኣሳይ ዲኦ ሚሽ ሺሻናስ ቢዲ ዳሮ ኣቆታ፥ ዱማ ኦላ ማሳራታ፥ ማይኦታኔ ሃራ ኣልኦ ሚሻታ ዴሚዳ፤ ኢስቲ ዲኦይሳ ኡባ ቶኪ ኤፋናስ ዳንዳይቤቴና፤ ዲኤቲዳ ሚሻይ ኬሂፔ ዳሮ ጊዲዳ ጊሻስ ሄሳ ሺሻናስ ሄꬑ ጋላስ ኤኪዴስ። 26 ኢስቲ ኦይዳንꬆ ጋላስ ካሴ ጎዳ ጋላቲዳ ዙሌን ሺቂዳ፤ ሄሳፌ ዴንዶይሳን ሄ ሶሆዚ ጋላታ ዙሌ ጌቴቲዴስ።

27 ሄሳፌ ጉዬ ጎዳይ ኢስቲ ባ ሞርኬታ ቦላ ኡፋዬታና ማላ ኦꬂዳ ጊሻስ ዩሁዳ ኣሳይኔ ዬሩሳላሜ ኣሳይ ኡባይ ኢዮሳፊጼይ ካሌꬂን ኡፋዬቲሼ ዬሩሳላሜ ሲሚዳ። 28 ኢስቲ ዬሩሳላሜ ጋኪዳ ማላ ዲꬅ ዲጺሼ፥ ማሲንቆ ሾጪሼኔ ዛዬ ፑኒሼ ጾሳ ኬꬅ ቢዳ።

29 ጎዳይ ኢስራኤሌ ሞርኬታ ኦሊዳይሳ ቢታ ቦላ ዴኢዛ ካዎቴꬃቲ ኡባይ ሲዪዳ ዎዴ ኢስቲ ጾሳስ ያዪዳ። 30 ጾሳይ ኢዮሳፊጼስ ኡባ ባጋራ ሼምፖ ኢሚዳ ጊሻስ ኢዛ ካዎቴꬃይ ዎፓ ዴሚዴስ።

ኢዮሳፊጼ ካዎቴꬃ ዉርሴꬅ

(1ካዎ 22፡41-50)

31 ኢዮሳፊጼይ ዩሁዳን ካዎቲዛ ዎዴ ኢዛ ላይꬃይ 35፤ ኢዚ ዬሩሳላሜን ናምኡ ታማን ኢቻሽ ላይꬅ ካዎቲዴስ፤ ኢዛ ኣዬያ ሺሊሄ ቢዮ ኣዙቦ ጌቴታዉስ። 32 ኢዮሳፊጼይ ባ ኣዋ ኣሳ ኦጌን ሄሜቲዴስ፤ ኢዚ ሄ ኦጌፔ ሼርኢ ጊቤና፤ ጎዳ ሲንꬃን ኢዚ ሱሬ ሚሽ ኦꬂዴስ። 33 ጊዶ ኣቲን ጎይኒዛ ꬎቃሶሆታ ኡባ ꬋይሲቤና፤ ኣሳይካ ቡሮ ባ ኩሜꬃ ዎዚናፔ ባ ኣዋታ ጾሳኮ ሲሚቤና።

34 ኢዮሳፊጼይ ሃኒዳ ሃራይ ኮይሮፔ ዉርሴꬅ ጋካናስ ኢስራኤሌ ካዎታ ታሪኬ ማጻፋን፥ ሃናኒያ ና ኢዩ ታሪኬ ማጻፋን ጻፌቲ ኡቲዴስ።

35 ኢሲ ዎዴ ዩሁዳ ካዎ ኢዮሳፊጼይ ኢታ ሚሽ ኦꬂዳ ኢስራኤሌ ካዎ ኣካዚያሳራ ኢሲፌ ኦꬃናስ ጫቄቲዴስ። 36 ሂስቲዲ ኢዮሳፊጼይ ኢዛራ ዛልኢዛ ጊታ ማርካቤታ ኦሲሳናስ ሃሳዬቲ ጊጊዴስ፤ ሄ ማርካቤታ ኤጺዮን-ጋቢሬን ኦሲሲዳ። 37 ሄሳፌ ጉዬ ማሬሻፔ ዪዳ ዶዳዌ ና ኤልኤዜሬይ፥ «ኔኒ ኣካዚያሳራ ኢሲፌ ኦꬃና ጫቄቲዳ ጊሻስ ጎዳይ ኔ ኦሶዛ ꬋይሳና» ጊዲ ኢዮሳፊጼስ ቲንቢቴ ዮቲዴስ፤ ማርካቤቲካ ሜቄሬቲዳ፤ ሄሳፌ ዴንዶይሳን ዛልኤስ ታርሴሴ ባናስ ዳንዳይቤቴና።

21

1 ሄሳፌ ጉዬ ኢዮሳፊጼይ ሃይቂዴስ፤ ካሴ ባ ኣዋቲ ሞጌቲዳሶን ዳዊቴ ካታማን ሞጌቲዴስ፤ ኢዛሶሆን ኢዛ ና ኢዮራሜይ ካዎቲዴስ።

ዩሁዳ ካዎ ኢዮራሜ

(2ካዎ 8፡17-24)

2 ኢዮራሜ ኢሻቲ ኣዛሪያሳ፥ ዪሂኤሌ፥ ዛካራሳ፥ ኣዛሪያ፥ ሚካኤሌኔ ሻፋጺያ፤ ሃይቲ ኡባይ ዩሁዳ ካዎ ኢዮሳፊጼ ናይታ። 3 ኢስታ ኣዋ ኢዮሳፊጼይ ኢስታስ ዳሮ ቢራ፥ ዎርቃኔ ኣልኦ ሚሽ ኢሚዴስ፤ ቃሴ ጊምቤቲዳ ዩሁዳ ካታማታካ ኢሚዴስ፤ ጊዶ ኣቲን ኢዮራሜይ ባ ኣዋስ ባይራ ና ጊዲዳ ጊሻስ ካዎቴꬃ ኢዛስ ኢሚዴስ።

4 ኢዮራሜይ ባ ኣዋ ካዎቴꬃ ኤኪዲ ሚኒዳ ዎዴ ባ ኢሻታ ኡባታኔ ኢሲ ኢሲ ኢስራኤሌ ሃላቃታፔ ኣማርዳይታ ጊꬃ ማሻን ዎꬊዴስ።

5 ኢዮራሜይ ካዎቲሺን ኢዛስ ላይꬃይ 32፤ ኢዚ ዬሩሳላሜን 8 ላይꬅ ካዎቲዴስ። 6 ኢዮራሜይ ኣካቤ ናዮ ኤኪዳ ጊሻስ ኣካቤሶ ኣሳይ ሄሜቲዳይሳንካ ካሴ ኢስራኤሌ ካዎታ ኦጌራ ቢዴስ፤ ጎዳ ሲንꬃንካ ኢታ ሚሽ ኦꬂዴስ። 7 ጊዲኮካ ጎዳይ ካሴ ዳዊቴስ ጫቂዳ ቃላ ጊሻስ ዳዊቴ ዜሬꬃ ꬋይሳናስ ኮዪቤና፤ ዳዊቴሲኔ ኢዛ ዜሬꬃስ ሜርናስ ꬋዮንታ ጾምፔይ ዳና ማላ ሂዶታ ቃላ ኢሚ ዎꬂዴስ።*

8 ኢዮራሜይ ካዎቲዳ ዎዴ ኤዶሜ ኣሳይ ዩሁዳ ካዎ ቦላ ማካሊዲ ባንታስ ሃራ ካዎ ካዎꬂዳ።* 9 ሄሳ ጊሻስ ኢዮራሜይ ባ ኦላ ጋዳዋታኔ ባ ፓራ-ጋሬታ ኡባ ኤኪዲ ኤዶሜ ቢታ ኦላናስ ቢዴስ፤ ኤዶሜ ኣሳይ ኢዛኔ ኢዛ ፓራ-ጋሬታ ሃላቃታ ጊዶꬂዴስ፤ ጊዶ ኣቲን ኢዮራሜይኔ ኢዛ ኦላንቻቲ ኦማርሳራ ባና ጊዶꬂዳይታ ሾጪዲ ኬሲ ኤኪ ቢዳ። 10 ሄ ዎዴፔ ዶሚዲ ሃች ጋካናስ ኤዶሜ ኣሳይ ዩሁዳ ኣሳስ ሃሬቲቤና። ኢዮራሜይ ባ ኣዋታ ጎዳ ኣጊዳ ጊሻስ ሊቢና ኣሳይ ቃሴ ሄ ዎዴ ዩሁዳ ካዎ ቦላ ማካሊዴስ።

11 ኢዮራሜይ ቃሴ ዩሁዳን ዙምቡላታ ቦላ ጎይኒዛሶሆታ ጊግሲዲ ዬሩሳላሜን ዲዛ ኣሳይ ላይማታና ማላ ኦꬂዴስ፤ ዩሁዳ ኣሳካ ባሌꬂዴስ። 12 ሄሳፌ ጉዬ ናቤ ኤላሲ ኢዮራሜስ ዳብዳቤ ጻፊዲ፥ «ጎዳይ ኔ ኣዋ ዳዊቴ ጾሳይ፥ ‹ኔኒ ኔ ኣዋ ኢዮሳፊጼ ኦጌን ዎይኮ ዩሁዳ ካዎ ኣሳ ኦጌን ሄሜቲዛይሳ ኣጋዳሳ፤ 13 ጊዶ ኣቲን ኢስራኤሌ ካዎታ ኦጌን ሄሜታዳሳ፤ ኣካቤሶ ኣሳይ ኦꬂዳ ማላ ዩሁዳኒኔ ዬሩሳላሜን ዴኢዛይቲ ላይማታና ማላ ባሌꬃዳሳ፤ ቃሴካ ኔፔ ሎኢዛ ኔ ኣዋ ኬꬃ ኣሳኔ ኔ ኢሻታ ዎꬋዳሳ። 14 ሄሳ ጊሻስ ጎዳይ ኔ ኣሳ፥ ኔ ናይታ፥ ኔ ማቼታኔ ኔስ ዴኢዛ ኡባ ሚሻ ዎልቃማ ቦሻን ሾጫና። 15 ኔኒካ ሃች ሃች ኢቲ ኢቲ ቢዛ ኢታ ኡሎ ሃርጌ ሃርጋና፤ ሄ ሃርጌዚ ዉርሴꬃን ኔስ ማራጬ ካሬ ጎቺ ኬሳና› ጌስ» ጊዴስ።

16 ሄሳፌ ጉዬ ጎዳይ ፊሊስጼሜታኔ ቶጵያ ማታን ዴኢዛ ኣራቤታ ኢዮራሜ ኦላና ማላ ዴንꬄꬂዴስ። 17 ኢስቲካ ዩሁዳ ቦላ ዎራጂዳ፤ ሂስቲዲ ካዎ ኬꬃን ዴኢዛ ሚሽ ኡባ፥ ካዎ ኣቱማ ናይታኔ ኢዛ ማቼታ ዲኢዳ፤ ኢዛ ናይታ ኡባፌ ካሎ ኣካዚያሳፔ ኣቲን ሃራ ኢሲ ናይካ ኢዛስ ኣቲቤና።

18 ሄሳ ኡባፌ ጉዬ ፓጻናስ ዳንዳዮንታ ኡሎ ሃርጌን ጎዳይ ኢዮራሜ ሾጪዴስ። 19 ኡሎ ሃርጌዚ ሚኒ ሚኒ ቢን ናምኣንꬆ ላይꬅ ዉርሴꬃ ቦላ ኢዛ ማራጬይ ካሬ ኬዚን ዋዬ ቤዪ ሃይቂዴስ፤ ኢዛ ሞጎ ዎዴ ኣሳይ ካሴ ኢዛ ኣዋታስ ኦꬂዛ ማላ ኢዛ ቦንቾስ ሚꬅ ዶሪዲ ታማ ኤꬂቤና።

20 ኢዮራሜይ ካዎቲሺን ኢዛስ ላይꬃይ 32፤ ኢዚ ዬሩሳላሜን 8 ላይꬅ ካዎቲዴስ፤ ኢዚ ሃይቂን ኦኒካ ኢዛስ ቃꬌቲቤና፤ ኢዛ ዳዊቴ ካታማን ሞጊዳ ኣቲን ካዎታ ዱፎን ሞጊቤቴና።

22

ዩሁዳ ካዎ ኣካዚያሳ

(2ካዎ 8፡25-29፤ 9፡21-28)

1 ኣራቤታራ ዎራጃ ዪዳይቲ ኢዮራሜስ ባይራ ናይታ ኡባ ዎꬊዳ ጊሻስ ዬሩሳላሜ ኣሳይ ኢዮራሜስ ዉርሴꬃ ና ኣካዚያሳ ኢዛሶሆን ካዎꬂዴስ፤ ሄሳ ጊሻስ ኢዮራሜ ና ኣካዚያሲ ዴራ ቦላ ካዎቲዴስ። 2 ኣካዚያሲ ካዎቲሺን ኢዛስ ላይꬃይ 22*፤ ኢዚ ዬሩሳላሜን ኢሲ ላይꬅ ካዎቲዴስ፤ ኢዛ ኣዬይ ሱንꬂ ጎቶሊያ፤ ኢዛ ኦሚሬስ ናዛ ና።

3 ኣካዚያሲ ኢታቴꬃን ባና ማላ ኢዛ ኣዬያ ዞሪዛ ጊሻስ ኢዚካ ኣካቤሶ ኣሳታ ማላ ኢታ ኦጌ ካሊዴስ። 4 ኢዛ ኣዋይ ሃይቂዳፔ ጉዬ ኣካቤሶ ኣሳይካ ኢዚ ኢታ ኦጌ ካላና ማላ ዞሪዛ ጊሻስ ኣካቤሶ ኣሳ ማላ ኢዚካ ጎዳ ሲንꬃን ኢታ ሚሽ ኦꬂዴስ። 5 ኣካዚያሲ ኣካቤሶ ኣሳ ዞሪዛ ካሊዲ ኣካቤ ና ኢስራኤሌ ካዎ ኢዮራሜራ ኢሲፌ ኣራሜ ካዎ ኣዛሄሌ ኦላናስ ጋላኣዴን ዲዛ ኤራሞቴ ካታማ ቢን ኣራሜ ኣሳቲ ኢዮራሜ ጫዲ ማዱንꬂዳ። 6 ኣራሜ ካዎ ኣዛሄሌራ ኢዚ ኦሌቲሺን ኣራሜ ኣሳቲ ኢዛ ኤራሞቴን ጫዲን ማዱንጾይሳፌ ፓጻናስ ኢዝራኤሌ ካታማ ሲሚ ቢዴስ። ሄሳፌ ጉዬ ኢዮራሜ ና ዩሁዳ ካዎ ኣዛሪያሲ ኣካቤ ና ኢዮራሜይ ጫዴቲዳይሳ ኦይቻናስ ዱጌ ኢዝራኤሌ ካታማ ቢዴስ።

7 ኣካዚያሲ ኢዮራሜ ኦይቻናስ ቢዳይሳ ጾሲ ኢዚ ሃይቃና ማላ ጋሶ ኦꬂዴስ፤ ኣካዚያሲ ኢዮራሜ ቤኣናስ ቢ ጋኪዳ ማላ ኣካቤ ዛሬ ꬋይሳናስ ጎዳይ ቲይዳ ኒሚሼ ና ኢዮ ሞካናስ ናምኣይ ኢሲፌ ኬዚዳ። 8 ኢዩይ ኣካቤ ዛሬታ ቦላ ፒርዳ ፖሊዳ ማላ ኣካዚያሳ ኣዣቢዛ ዩሁዳ ዳናታኔ ኢዛ ዳቦታፔ ኣቱማ ናይታ ዴሚዲ ዎꬊዴስ። 9 ሄሳፌ ጉዬ ኢዩይ ኣካዚያሳ ኮያና ቢዴስ፤ ኣካዚያሲ ሳማሪያን ቆቴቲ ኡቲዳሶሆፔ ኣሳቲ ኢዛ ዴሚዲ ኢዮኮ ኤሂ ዎꬊዳ፤ ኢዚ «ባ ኩሜꬃ ዎዚናፔ ጎዳ ኮዪዳ ኢዮሳፊጼ ና» ጊዲ ሞጊዳ።

ሄሳ ጋሶን ኣካዚያሳ ሶ ኣሳፔ ካዎቴꬃ ኦይካናስ ዳንዳይዛይ ኦኒካ ዴና።

ዩሁዳ ካዊዮ ኣታሎ

(2ካዎ 11፡1-3)

10 ኣካዚያሳ ኣዬያ ጎቶሊያይ ባ ናዚ ሃይቆይሳ ቤኣዳ ዩሁዳን ዲዛ ካዎ ኬꬃ ኣሳታ ኡባ ዎꬋዱስ። 11 ጊዶ ኣቲን ካዎ ኢዮራሜ ቢያ ዪሆሼባ ሃይቃናስ ዴኢዛ ካዎ ናይታፔ ኣካዚያሳ ና ኢዮኣሳ ካይሳ ኤፋዳ ኢዛ ዲቺዛሪራ ኢሲፌ ኢልፒኔን ቆታዱስ፤ ካዎ ኢዮራሜ ናያ፥ ኣካዚያሳ ሚቼያ፥ ቄሴ ዮዳሄ ማቺያ፥ ዪሆሼባ ጎቶሊያ ዎꬎንታ ማላ ናዛ ቆታዱስ። 12 ጎቶሊያይ ቢታ ሃሪዛ ዎዴ ኡባን ናዚ ኢስታ ማታን ጾሳ ኬꬃን ኡሱፑን ላይꬅ ቆቴቲ ጋምኢዴስ።

23

ኣታሊ ቦላ ዴንዲዳ ማካላ

(2ካዎ 11፡4-16)

1 ላፑንꬃ ላይꬃን ዮዳሄይ ሚኒዲ ማቶ ሃላቃታ ዪሮሃሜ ና ኣዛሪያሳ፥ ዪሆሃናኔ ና ኢስማኤሌ፥ ኢዮቤዴ ና ኣዛሪያሳ፥ ኣዳያ ና ማኢሳያኔ ዚኪሬ ና ኤልሻፋጼ ሺሺዲ ኢስታራ ጫቄቲዴስ። 2 ኢስቲ ዩሁዳ ቢታ ኡባ ዩዪዲ ካታማታን ዴኢዛ ሌዌታኔ ኢስራኤሌ ዛሬ ሃላቃታ ኡባ ኤኪዲ ዬሩሳላሜ ዪዳ።

3 ሄሳፌ ጉዬ ሄ ሺቂዳ ኣሳይ ኡባይ ጾሳ ኬꬃን ካዎዛራ ጫቄቲዳ፤ ዮዳሄይ ሄ ኣሳ፥ «ጎዳይ ካሴ ዳዊቴ ዜሬꬃስ ኢሚዳ ሂዶታ ቃላ ማላ ሄኮ ካዎዛ ናዚ ካዎቶ። * 4 ኢንቴ ኦꬃናስ ቤሲዛይ ሃይሳ፤ ሳምባታ ጋላሳን ሃ ኬꬃ ጌሊዛ ቄሴታፔኔ ሌዌታፔ ሳይሶቲ ፔንጌዛ ናጊቴ፤ 5 ቃሴ ሳይሶቲ ካዎ ኬꬃ ናጊቴ፤ ዮቻ ዲርሳ ፔንጌ ጌቴቲዛሶ ፔንጌዛ ናጊቴ፤ ሃንኮ ኣቲዳ ኣሳይ ኡባይ ጾሳ ኬꬃ ዛጎን ዴቶ። 6 ኢስታ ኦሶ ታራይ ጋኪዳ ቄሴታፔኔ ኦꬂዛ ሌዌታፔ ኣቲን ኦኒካ ጾሳ ኬꬅ ጌሎፖ፤ ኢስቲ ጌሽ ጊዲዳ ጊሻስ ጌሌቶ፤ ሃራ ኣሳይ ጊዲኮ ኡባይ ጎዳ ኣዛዞ ናጊዲ ኬꬃፌ ካሬራ ዴቶ። 7 ሌዌቲ ኡባይ ባንታ ኦላ ማሳራ ባንታ ኩሼን ኩሼን ኦይኪዲ ካዎዛ ጊዶꬂ ኤቄቶ፤ ካዎዚ ኬዚሺኒኔ ጌሊሺን ኡባን ኢዛራ ኢሲፌ ዴቶ፤ ጾሳ ኬꬅ ጌሊዛ ኦናካ ዎꬊቴ» ጊዴስ።

8 ሌዌቲኔ ዩሁዳ ኣሳይ ኡባይ ቄሴ ዮዳሄይ ኣዛዚዳይሳ ኡባ ኦꬂዳ፤ ቄሴ ዮዳሄይ ናጊዛይታፔ ኦናካ ኬሲ ዬዶንታ ጊሻስ ኢሶይ ኢሶይ ሳምባታ ጋላስ ኦሶ ጌሊዛይታኔ ኦሶፔ ኬዚዛ ባ ኣሳታ ኤኪ ቤስ። 9 ሄሳፌ ጉዬ ቄሴ ዮዳሄይ ጾሳ ኬꬃን ዴኢዛ፥ ቤኒ ካዎ ዳዊቴ ቶራታ፥ ዎጋ ጎንዳሌታኔ ቄሪ ጎንዳሌታ ማቶ ሃላቃታስ ኢሚዴስ። 10 ኣሳይ ኡባይ ኦላ ማሳራ ባ ኩሼን ባ ኩሼን ኦይኪዳ ማላ ጾሳ ኬꬃስ ዱጌሃፔ ቢዲ ፑዴሃ ጋካናስ፥ ያርሾ ያርሺዛሶ ማታኒኔ ጾሳ ኬꬃ ማታን ካዎዛ ዩሾን ኤቃና ማላ ቄሴ ዮዳሄይ ኦꬂዴስ።

11 ሄሳፌ ጉዬ ዮዳሄይኔ ኢዛ ኣቱማ ናይቲ ካዎዛ ና ኢዮኣሳ ካሬ ኬሲዲ ኢዛ ሁኤን ካላቻ ጎጺዳ፤ ሂስቲዲ ጫቆ ቃላ ማጻፋ ኢዛስ ኢሚዲ ካዎꬂዳ፤ ኢዛ ቲይዲካ፥ «ካዎይ ሜርናስ ካዎቶ!» ጊ ዋሲዳ።

12 ኣሳይ ዎጺሼኔ ካዎ ሳቢሼ ሆምቦጪዛይሳ ጎቶሊያይ ሲያዳ ኣሳኮ ጾሳ ኬꬅ ባዱስ። 13 ካዎዚ ባ ጌሊዛሶ ፔንጌን ዲዛ ቱቄዛ ማታን ኤቂዳይሳ ቤኣዱስ፤ ሃላቃቲኔ ጹሩምባ ፑኒዛይቲ ካዎዛ ማታን ዴቴስ፤ ዩሁዳ ኣሳይ ኡባይ ኡፋዬቲዲ ጹሩምባ ፑኔቴስ፤ ዬꬃ ዬጺዛይቲካ ሲንꬄ ኣꬊዲ ባንታስ ዴኢዛ ዬꬃ ሚሻን ጋላቴቴስ፤ ጎቶሊያይ ባ ማይኦ ዳካዳ፥ «ሃይሲ ማካላ! ሃይሲ ማካላ!» ጋዳ ዋሳዱስ።

14 ቄሴ ዮዳሄይ ኦላንቻታ ሃላቃታ፥ «ኣታሎ ጾሳ ኬꬃን ዎꬎፒቴ! ኢዞ ያራኔ ሃራ ሳልፊዳ ሳልፌታ ጊዶን ዎꬂዲ ካሬ ኬሲቴ፤ ኢዞ ኣሻናስ ካጃሊዛ ኣሲ ዲኮ ዎꬊቴ!» ጊዴስ። 15 ሄሳ ጊሻስ ኢስቲ ኢዞ ኦይኪዲ ካዎ ኬꬃ ጊቤን ፓራ ፔንጌ ጌቴቲዛሶን ዎꬊዳ።

ዮዳሄይ ኦራጺሲዳ ኦራꬃ ጫቆ

(2ካዎ 11፡17-20)

16 ሄሳፌ ጉዬ ዮዳሄይ፥ ዴሬዚኔ ካዎዚ ጎዳ ዴሬ ጊዳናስ ጫቂዳ። 17 ሄ ዎዴ ኡባ ኣሳይ ባኣሌ ጌቴቲዛ ኤቃ ጾሳ ኬꬃ ላሊዲ ያርሾዛኔ ኤቃ ጾሳታ ሚስሌታ ኪንቼሬꬂዳ፤ ቃሴ ማታኔ ጌቴቲዛ ባኣሌ ቄሴ ያርሾ ያርሺዛሶዛ ሲንꬃን ዎꬊዳ።

18 ዮዳሄይ ሙሴ ዎጋን ጻፌቲዳይሳ ማላኔ ዳዊቲ ኣዛዚዳ ማላ ኡፋይሳን ዬጺሼ ጹጌቲ ሺቂዛ ጎዳ ያርሾዛ ሺሻና ማላ ዳዊቲ ሹሚዳ ቄሴታሲኔ ሌዌታስ ጾሳ ኬꬃን ኦꬃና ኣዋቴꬅ ኢስታስ ኢሚዴስ። 19 ኣይ ሚሻንካ ቱኒዳ ኣሲ ጾሳ ኬꬃ ጊቤ ፔንጌ ጌሎንታ ማላ ዛቤ ዎꬂዴስ።

20 ማቶ ሃላቃቲ፥ ሹሜቲ፥ ዴሬ ኣይሲዛይቲ ሄ ቢታ ኣስ ኡባቲ ዮዳሄራ ቢዲ ካዎዛ ጾሳ ኬꬃፌ ዱጌ ካዎቴꬃ ኬꬃን ዎꬂዳ፤ ቆሞ ባጋ ፔንጌዛራ ካዎ ኬꬅ ጌሊዲ ካዎዛ ካዎቴꬃ ኣራታን ኡቲሲዳ። 21 ዩሁዳ ኣሳይ ኡባይ ኡፋዬቲዴስ፤ ጎቶሊያ ማሻን ሲፊ ዎꬊዳ ጊሻስ ካታማያ ዎፑ ጋዱስ።

24

ዩሁዳ ካዎ ኢዮኣሳ

(2ካዎ 12፡1-16)

1 ኢዮኣሲ ካዎቲዛ ዎዴ ኢዛስ ላይꬃይ ላፑና፤ ኢዚ ዬሩሳላሜን 40 ላይꬅ ካዎቲዴስ፤ ኢዛ ኣዬይ ሱንꬂ ዚቢዮ፤ ኢዛ ቤርሳቤሄ ካታማፔ ዪዳ ኣሳ። 2 ቄሴ ዮዳሄይ ዴኢዳ ላይꬅ ኡባን ኢዮኣሲ ጎዳ ኡፋይሲዛ ሚሽ ኦꬂዴስ። 3 ዮዳሄይ ኢዮኣሳ ናምኡ ማቼታ ኤኪሲዴስ፤ ኢስቲካ ኢዛስ ኣቱማ ናይታኔ ማጫ ናይታ ዬሊዳ።

4 ሄሳፌ ጉዬ ኢዮኣሲ ጾሳ ኬꬃ ኦራꬃናስ ቆፒዴስ። 5 ኢዮኣሲ ቄሴታኔ ሌዌታ ሺሺዲ፥ «ዩሁዳ ካታማታ ቢዲ ኢንቴ ጾሳ ኬꬃ ላይꬃን ላይꬃን ኦራꬃናስ ኢስራኤሌ ኡባፌ ሚሽ ሺሺቴ፤ ሃይሳ ኤሶን ኦꬂቴ» ጊዴስ። ጊዶ ኣቲን ሌዌቲ ጋምኢዳ። 6 ሄሳ ጊሻስ ካዎይ ቄሴታ ሃላቃ ዮዳሄ ጼይጊዲ፥ «ጎዳ ኣይሌይ ሙሴይኔ ኢስራኤሌ ኣሳይ ጾሳ ዱንካኔ ኦሶስ ኬሶ ሺሻናስ ቤኒ ዎጋ ዎꬆይሳ ዬሩሳላሜ ኣሳፔኔ ዩሁዳ ኣሳፔ ኬሶ ሺሻናስ ኣይስ ሌዌታ ዴንꬄꬃቤኪ?» ጊዴስ። * 7 ሄ ዎዴ ሄ ኢታ ማጫስ ጎቶሊያ ናይቲ ጾሳ ኬꬃ ሜንꬂ ጌሊዲ ሄን ዴኢዛ ጌሻ ሚሻታ ኡባ ኤኪዲ ባኣሌ ኤቃ ጾሳታስ ጎይናናስ ጎኤቲዳ።

8 ሄሳ ጊሻስ ካዎይ ሌዌታ ኣዛዚን ኢስቲ ሳጺኔ ጊግሲዲ ጾሳ ኬꬃ ፔንጌፌ ካሬ ባጋራ ዎꬂዳ። 9 ጾሳ ኣይሌ ሙሴይ ባዞን ዴኢሼ ኢስራኤሌ ኣሳፔ ሺሻና ማላ ኣዛዚዳ ኬሶዛ ጎዳስ ኤሃና ማላ ዩሁዳኒኔ ዬሩሳላሜን ሌዌቲ ኣዋጂዳ። 10 ሂስቲን ሹሜቲኔ ኣሳይ ኡባይ ኡፋዬቲ ኬሲዳ ሚሻዚ ሳጺኔ ኩማና ጋካናስ ኢዛን ዬጊዳ። 11 ሳጺኔዚ ሌዌታ ባጋራ ካዎ ሹሜታኮ ጋኪን ኢዛ ጊዶን ዳሮ ሚሺ ዳጋቲዳይሳ ኢስቲ ቤኢዳ ዎዴ ኡባን ካዎ ጻፌይኔ ቄሴታ ሃላቃይ ዪዲ ሳጺኔፔ ሚሻ ኬሲዲ ሳጺኔዛ ኢዛሶሆን ዛሪ ዎꬄቴስ፤ ኢስቲ ኡባ ጋላስ ሄሳ ማላ ኦꬂዲ ዳሮ ሚሽ ዳጋሲዳ።

12 ሄ ሚሻ ካዎይኔ ዮዳሄይ ጾሳ ኬꬃ ኦሶ ኦሲሳናስ ሱሚዳ ኣሳታስ ኢሚዳ፤ ሂስቲን ኢስቲ ኢዛን ጾሳ ኬꬃ ኦራꬃናስ ሹች ማሲዛይታኔ ኣናጼታ፥ ቃሴ ቢራታኔ ጻርቂማላ ኦሳንቻታ ቃጻሪዳ።

13 ኦሳንቻቲ ሚኖ ጊዲዳ ጊሻስ ጾሳ ኬꬃይ ሞሬቲዳይሳ ሚኒ ኦꬂዲ ባንታ ኩሼን ካሴይሳ ማላ ኦራጺሲ ኬጺዳ። 14 ኦሳንቻቲ ኬꬃ ኦራꬂ ጊጊዳፔ ጉዬ ፓላሂዳ ዎርቃኔ ቢራ ካዎዛኮኔ ዮዳሄኮ ኤሂዳ፤ ኢስቲካ ሄ ዎርቃኒኔ ቢራን ጾሳ ኬꬃ ጊዶ ኦሶስ ማዲዛ ሚሻታ፥ ጹጌቲዛ ያርሾስ ጎኤቲዛ ሳኔታኔ ሃራ ዱማ ዱማ ሚሻታ ኦሲሲዳ።

ዮዳሄይ ሼምፖራ ፓጻ ዲዛ ላይꬅ ኡባን ጾሳ ኬꬃን ጹጌቲዛ ያርሾይ ኡባ ዎዴ ያርሼቴስ።

15 ዮዳሄይ ኬሂ ጪሚዲ ሃይቂዴስ፤ ኢዚ ሃይቂሺን ኢዛስ ላይꬃይ ጼታኔ ሄꬑ ታማ። 16 ዮዳሄይ ኢስራኤሌን ጾሳሲኔ ጾሳ ኬꬃስ ሎኦ ሚሽ ኦꬂዳ ጊሻስ ዳዊቴ ካታማን ካዎታ ዱፎን ሞጊዳ።

ኢዮኣሲ ኦꬂዳ ሞሮ

17 ዮዳሄይ ሃይቂዳፔ ጉዬ ዩሁዳ ሹሜቲ ዪዲ ካዎዛስ ባ ኣማኔቴꬃ ቆንጪሲዳ፤ ኢዚካ ኢስታ ኤኪዴስ። 18 ኢስቲ ጎዳ ባንታ ኣዋታ ጾሳ ኬꬃ ኣጊዲ ኣሼሪ ሚስሌታሲኔ ኤቃ ጾሳታስ ጎይኒዳ፤ ኢስቲ ኦꬂዳ ሞሮ ጊሻስ ዩሁዳ ቦላኔ ዬሩሳላሜ ቦላ ጾሳ ሃንቆይ ዎꬊዴስ። 19 ኣሳይ ባኮ ሲማና ማላ ጎዳይ ናቤታ ኢስታኮ ኪቲዴስ፤ ናቤቲካ ኢስታ ቦላ ማርካቲዳ፤ ጊዶ ኣቲን ኢስቲ ጊዛይሳ ሲዮንታ ኢጺዳ።

20 ሄሳፌ ጉዬ ቄሴ ዮዳሄ ና ዛካራሳ ቦላ ጾሳ ኣያናይ ዎꬊዴስ፤ ሂስቲን ዛካራሲ ኣሳ ሲንꬃን ኤቂዲ፥ «ጾሳይ፥ ‹ጎዳ ኣዛዞ ኢንቴ ኣይስ ሞሬቲ? ሄሲ ኢንቴስ ሎኦ ጊዴና› ጌስ፤ ኢንቴ ጎዳ ኣጊዳ ጊሻስ ኢዚካ ኢንቴና ኣጊዴስ» ጊዴስ። 21 ሂስቲን ኣሳይ ኢዛ ቦላ ማቄቲዴስ፤ ካዎዚ ኢስታ ኣዛዚን ጾሳ ኬꬃ ዛጎን ሹቻን ጫዲ ዎꬊዳ።* 22 ካዎ ኢዮኣሲ ዛካራሳ ኣዋይ ዮዳሄይ ባስ ኦꬂዳ ኪያቴꬃ ሃሳኦንታ ኣጊዲ ኢዛ ና ዛካራሳ ዎꬊሲዴስ፤ ዛካራሲ ሃይቂሼ፥ «ጎዳይ ሃይሳ ቤኢዲ ሃሎ ኬሶ» ጊዴስ።

ኢዮኣሳ ካዎቴꬃ ዉርሴꬅ

23 ሄ ላይꬃ ዉርሴꬃን ኣራሜ ኦላንቻቲ ኢዮኣሳ ኦላናስ ዪዳ፤ ሂስቲዲ ዩሁዳ ቦላኔ ዬሩሳላሜ ቦላ ዎራጂዲ ዴራ ካሌꬂዛይታ ኡባ ዎꬊዲ ኢስታፌ ዲኢዳ ሚሽ ኡባ ዳማስቆን ዴኢዛ ባንታ ካዎስ ዬዲዳ። 24 ኣራሜ ኦላንቻቲ ቆዳን ጉꬅ ጊዲኮካ ጎዳይ ኬሂፔ ዳሮ ዴሬ ኢስታ ኩሼን ኣꬂ ኢሚዴስ፤ ዩሁዳ ኣሳይ ጎዳ ባንታ ኣዋታ ጾሳ ኣጊዳ ጊሻስ ኢዮኣሳ ቦላ ፒርዴቲዴስ።

25 ኣራሜ ኦላንቻቲ ኢዮኣሳ ማዱንꬂዲ ዬጊ ኣጊ ቢዳ፤ ቄሴ ዮዳሄ ናዛ ሱꬃ ጊሻስ ኢዛ ሹሜቲ ኢዛ ቦላ ማቄቲዲ ኢዚ ሃርጌ ሂጻን ዲሺን ዎꬊዳ፤ ኢዚ ሃይቂን ዳዊቴ ካታማን ሞጊዳ ኣቲን ኢዛ ካዎታ ዱፎን ሞጊቤቴና።

26 ኢዮኣሳ ቦላ ማቄቲዳይቲ ኣሞኔ ዴሬ ማጫስ ሺምኣቲ ና ዛባዴኔ ሞኣቤ ዴሬ ማጫስ ሺሚሪቲ ና ዪሆዛባዴ። 27 ኢዮኣሳ ናይታ ታሪኬይ፥ ኢዛ ጊሻስ ዮቴቲዳ ቲንቢቴቲኔ ጾሳ ኬꬃ ኦራጾ ታሪኬይ ካዎታ ታሪኬ ማጻፋን ጻፌቲ ኡቲዴስ፤ ኢዮኣሲ ሃይቂን ኢዛሶሆን ኢዛ ና ኣማሲያሲ ካዎቲዴስ።

25

ዩሁዳ ካዎ ኣማሲያሳ

(2ካዎ 14፡2-6)

1 ኣማሲያሲ ካዎቲሺን ኢዛስ ላይꬃይ 25፤ ኢዚ ዬሩሳላሜን 29 ላይꬅ ካዎቲዴስ፤ ኢዛ ኣያ ዬሩሳላሜ ማጫስ ዮሃኣዳኖ ጌቴታዉስ። 2 ኣማሲያሲ ጎዳ ሲንꬃን ሱሬ ሚሽ ኦꬂዴስ፤ ጊዶ ኣቲን ኩሜꬃ ዎዚናፔ ጊዴና። 3 ኣማሲያሲ ካዎቴꬃ ሚንꬂ ኦይኪዳፔ ጉዬ ባ ኣዋ ዎꬊዳ ሹሜታ ዎꬊዴስ። 4 ካሴ ጎዳይ ሙሴ ዎጋ ማጻፋን፥ «ናይቲ ኦꬂዳ ናጋራ ጊሻስ ኣዋታ ዎꬋናስ ቤሴና፤ ቃሴ ኣዋቲ ኦꬂዳ ናጋራ ጊሻስ ናይታ ዎꬋናስ ቤሴና፤ ኣሲ ኡባይ ባ ኦꬂዳ ናጋራን ናጋራን ሃይቃናስ ቤሴስ» ጊዲ ኣዛዚዳ ማላ ዎꬊዴስ ኣቲን ኢስታ ናይታ ዎꬊቤና።*

ኤዶሜ ቦላ ዴንዲዳ ኦላ

(2ካዎ 14፡7)

5 ኣማሲያሲ ዩሁዳ ኣሳ ሺሺዲ ባንታ ኣዋታ ኬꬃን ኬꬃን ሻላቃታኔ ማቶ ሃላቃታ ሹሚዲ ኩሜꬃ ዩሁዳ ቦላኔ ቢኒያሜ ቦላ ዎꬂዴስ፤ ኢስታስ ላይꬃይ ናምኡ ታማኔ ሄሳፌ ቦላራ ጊዲዳይታ ሺሺዲ ጎንዳሌኔ ቶራ ኦይኪዲ ኦሌታናስ ዳንዳይዛ 300,000 ኣሳታ ዴሚዴስ። 6 ቃሴካ ኢስራኤሌፔ 100,000 ኦላንቻታ 3,400 ኪሎ ጊራሜ ጊዲዛ ቢራን ቃጻሪዴስ።

7 ጊዶ ኣቲን ጾሳ ኣስ ኢሶይ ኣማሲያሴኮ ዪዲ «ካዎ! ጎዳይ ኢስራኤሌራኔ ኤፍሬሜ ኣሳራ ዶንታ ጊሻስ ኢስራኤሌ ኦላንቻቲ ኔናራ ኦላስ ቦፔቶ። 8 ኔኒ ሚና ኦሌቲኮካ ማዳናሲኔ ዬጊ ኣጋናስ ዎልቃይ ጾሳፌ ጊዲዳ ጊሻስ ጾሲ ኔና ኔ ሞርኬታ ሲንꬃን ዬጊ ኣጋና» ጊዴስ።

9 ኣማሲያሲ ጾሳ ናቤዛስ፥ «ሂስቲን ታኒ ኢስራኤሌ ኦላንቻታስ ቃንጺዳ ሄ ቢራይ ኡባይ ዋናኔ?» ጊዲ ኦይቺዴስ።

ናቤዚካ ኢዛስ፥ «ጎዳይ ኔስ ሄሳፌ ኣꬂዲ ኢማናስ ዳንዳዬስ» ጊ ዛሪዴስ። 10 ሄሳ ጊሻስ ኣማሲያሲ ኤፍሬሜፔ ባኮ ዪዳ ኦላንቻቲ ባንታ ሶ ሶ ባና ማላ ሞይዚዴስ፤ ሂስቲን ኢስቲ ዩሁዳ ኣሳ ቦላ ኬሂፔ ሃንቄቲሼ ባንታ ሶ ሶ ሲሚዳ።

11 ሄሳፌ ጉዬ ኣማሲያሲ ባና ሚንꬂዲ ባ ኦላንቻታ ካሌꬂ ኤኪዲ ማጺኔ ሾባ ቢዴስ፤ ኢዛ ኦላንቻቲ ሴይሬ ኣሳፔ 10,000 ኦላንቻታ ዎꬊዳ። 12 ቃሴካ ሃራ 10,000 ኦላንቻታ ዲኢ ኤፊዲ ኢሲ ዎጋ ዛላ ሁኤ ቦላ ኬሲዲ ዱጌ ዛሪ ጌንዴሪሲን ኡባይካ ዲንጬቲዳ።

13 ጊዶ ኣቲን ሄ ዎዴ ኣማሲያሲ ባናራ ኦላስ ኬኦንታ ማላ ጉዬ ዬዲዳ ኢስራኤሌ ኦላንቻቲ ሳማሪያፔ ቢዲ ቤቲ-ሆሮኔ ጋካናስ ዲዛ ዩሁዳ ካታማታ ዎራጂዲ 3,000 ኣስ ዎꬊዳ፤ ኬሂ ዳሮ ሚሼካ ዲኢዳ።

14 ኣማሲያሲ ኤዶሜ ኣሳታ ዎꬊዲ ሲሚሼ ሴይሬ ኣሳ ኤቃ ጾሳታ ሚስሌታ ኤኪዲ ዪዴስ፤ ሄ ሚስሌታ ባስ ኤቃ ጾስ ሂስቲ ኤሲዲ ኢስታስ ጎይኒዴስ፤ ያርሾካ ሺሺዴስ። 15 ሄሳ ጊሻስ ጎዳ ሃንቆይ ኣማሲያሳ ቦላ ኤጺ ኬዚዴስ፤ ሂስቲን ጎዳይ ኢሲ ናቤ ኢዛኮ ኪቲን ናቤዚ ቢዲ፥ «ባንታ ኣሳ ኔ ኩሼፔ ኣሻናስ ዳንዳዮንታ ኤቃ ጾሳታስ ኔኒ ኣይስ ጎይናዲ?» ጊዴስ።

16 ናቤዚ ዮቶ ቦላ ዲሺን ካዎዚ፥ «ኔኒ ካዎ ዞራና ማላ ኑኒ ኔና ዶሪዶኒ? ጮኡ ጊኪ! ሃይቃና ኮያይ?» ጊዴስ።

ሂስቲን ናቤዚ ጮኡ ጊ ኤኪዲ፥ «ኔኒ ሃይሳ ኦꬂዳ ጊሻሲኔ ታኒ ኔና ዞሪዳይሳ ኔ ሲዮንታ ጊሻስ ጾሲ ኔና ꬋይሳና ቃቺዳይሳ ታኒ ኤራይስ» ጊዴስ።

ኢስራኤሌ ቦላ ዴንዲዳ ኦላ

(2ካዎ 14፡8-20)

17 ሄሳፌ ጉዬ ዩሁዳ ካዎ ኣማሲያሲ ባና ዞሪዛ ኣሳታራ ዞሬቲዲ ኢስራኤሌ ካዎ ኢዩስ ናዛ ና ኢዮኣካዜ ና ኢዮኣሳስ፥ «ኣኔ ሃ ያ ቲራን ጋይቶስ» ጊ ኪታ ዬዲዴስ።

18 ኢስራኤሌ ካዎ ኢዮኣሲ ዩሁዳ ካዎ ኣማሲያሳስ፥ «ሊባኖሴን ዴኢዛ ኪንዲቾይ ሊባኖሴን ዴኢዛ ዚጋኮ፥ ‹ኔ ናዮ ታ ናዛስ ማቾ ኢማ› ጊ ኪታ ዬዲዴስ፤ ጊዶ ኣቲን ሊባኖሴን ዴኢዛ ኢሲ ዶኣይ ካንꬂ ቢሼ ኪንዲቾዛ ዬꬊዴስ። 19 ኔኒካ፥ ‹ቤኣ፥ ኤዶሜ ቢታ ኣሳ ጾናዲስ› ጋዳ ኔ ዎዚናን ኔና ናሻዳሳኔ ኦቶሬታዳሳ፤ ጊዶ ኣቲን ሃኢ ኔኒ ኔሶን ዎፑ ጋዳ ሼምፓ ኡታ፤ ኔ ቦላኔ ኔ ቢታ ዩሁዳ ቦላ ሜቶኔ ባሽ ኣይስ ጼይጋይ?» ጊ ዛሪዴስ።

20 ጊዶ ኣቲን ኣማሲያሲ ኢስታ ሲዮንታ ኢጺዴስ፤ ኢስቲ ኤዶሜ ጾሳታስ ጎይኒዳ ጊሻስ ጾሳይ ኢስታ ኢስታ ሞርኬታ ኩሼን ኣꬂ ኢማናስ ኮዪዴስ። 21 ሄሳ ጊሻስ ኢስራኤሌ ካዎ ኢዮኣሲ ኦላናስ ኬዚን ኢዚኔ ዩሁዳ ካዎ ኣማሲያሲ ዩሁዳን ዴኢዛ ቤቲ-ሼሚሼ ጌቴቲዛ ካታማን ኦላ ቲራን ቲራን ጋይቲዳ። 22 ኢስራኤሌ ኣሳይ ዩሁዳ ኣሳ ሾጪን ዩሁዳ ኣሳይ ኡባይ ባቃቲዲ ባ ሶ ባ ሶ ቢዴስ። 23 ሄሳፌ ጉዬ ኢስራኤሌ ካዎ ኢዮኣሲ ኣካዚያሳስ ናዛ ና፥ ኢዮኣሳ ና፥ ዩሁዳ ካዎ ኣማሲያሳ ቤቲ-ሼሚሼፔ ዲኢ ኤኪዲ ዬሩሳላሜ ኤሂዴስ፤ ሂስቲዲ ዬሩሳላሜ ዲርሳ ጊምቤ፥ ኤፍሬሜ ፔንጌፌ ቢዲ ጉላ ፔንጌ ጋካናስ ዴኢዛ 400 ዋꬋ ጊዲዛ ሶሆዛ ላሊዴስ። 24 ጾሳ ኬꬃን ዴኢዛ ዎርቃኔ ቢራ ኡባ ኦቤድ-ኤዶሜ ዜሬꬃይ ናጊዛ ሚሻኔ ካዎ ኬꬃን ዴኢዛ ሚሻ ኡባ ኤኪዴስ፤ ቃሴ ኦይሶ ኤኬቲዳ ኣሳታካ ኤኪዲ ሳማሪያ ሲሚዴስ።

25 ኢዮኣካዜ ና፥ ኢስራኤሌ ካዎ ኢዮኣሲ ሃይቂዳፔ ጉዬ ኢዮኣሳ ና ዩሁዳ ካዎ ኣማሲያሲ 15 ላይꬅ ዴኢዴስ። 26 ኣማሲያሴ ካዎቴꬃ ላይꬃን ኮይሮፔ ዉርሴꬅ ጋካናስ ኦሴቲዳ ሃራ ኦሶቲ ኡባይ ዩሁዳ ካዎታ ታሪኬ ማጻፋኒኔ ኢስራኤሌ ካዎታ ታሪኬ ማጻፋን ጻፌቲ ኡቲዴስ። 27 ኣማሲያሲ ጎዳ ካሎ ኣጊዳፔ ጉዬ ኢስቲ ኢዛ ቦላ ዬሩሳላሜን ማቄቲዳ ጊሻስ ላኪሼ ካታማ ባቃቲዴስ፤ ጊዶ ኣቲን ኢዛ ጌዶ ካሌቲዛ ኣስ ኪቲዲ ኢዛ ላኪሼን ዎꬊዳ። 28 ሂስቲዲ ኢዛ ኣሃ ፓራን ጫኒ ኤሂዲ ዩሁዳ ካታማን ኢዛ ኣዋታኮን ሞጊዳ።

26

ዩሁዳ ካዎ ኦዚያ

(2ካዎ 14፡21-22፤ 15፡1-7)

1 ሄሳፌ ጉዬ ዩሁዳ ኣሳይ ኡባይ 16 ላይꬅ ጊዲዛ ና፥ ኦዚያ ኢዛ ኣዋ ኣማሲያሳ ሶሆን ካዎꬂዴስ። 2 ኢዛ ኣዋ ኣማሲያሲ ሃይቂዳፔ ጉዬ ኤላቴ ካታማ ዛሪ ኬጺዲ ዩሁዳራ ጋꬂ ጊምቢዴስ።

3 ኦዚያይ ካዎቲሺን ኢዛስ ላይꬃይ 16፤ ኢዚ ዬሩሳላሜን 52 ላይꬅ ካዎቲዴስ፤ ኢዛ ኣያ ዪኮልያ ጌቴቲዛራ ዬሩሳላሜ ማጫሳ። 4 ኢዛ ኣዋ ኣማሲያሲ ኦꬂዳ ማላ ኢዚካ ጎዳ ሲንꬃን ሱሬ ሚሽ ኦꬂዴስ። 5 ጾሳ ያሻቴꬃ ባና ታማርሲዳ ዛካራሲ ሼምፖራ ፓጻ ዲሺን ኢዚ ጾሳ ኮዪዳ ኬና ጎዳይ ኢዛስ ኡባ ሚሽ ኢንጄሲዴስ።

6 ኦዚያይ ፊሊስጼሜታራ ኦሌታናስ ኬዚዲ ጌቴ፥ ያቢኔኔ ኣሽዶዴ ካታማታ ዲርሳ ላሊዴስ፤ ሂስቲዲ ኣሽዶዴ ካታማ ማታኒኔ ፊሊስጼሜ ዴሬ ጊዶን ካታማታ ኤሲዴስ። 7 ኦዚያይ ፊሊስጼሜታ፥ ጉርባኣሌን ዴኢዛ ኣራቤታኔ ማኡኔታ ጾናና ማላ ጾሲ ኢዛ ማዲዴስ። 8 ኣሞኔ ኣሳቲ ኦዚያስ ጊሪዳ፤ ኢዚ ኬሂፔ ሚኒዳ ጊሻስ ኢዛ ጎባቴꬂ ጊብጼ ዛዋ ጋካናስ ሲዬቲዴስ።

9 ቃሴ ኦዚያይ ዬሩሳላሜን ጉላ ፔንጌን፥ ዙሌዛ ፔንጌኒኔ ጊምቤዛ ጉላን ሻኮታ ኦꬂዲ ናጊሲዴስ። 10 ኢዛስ ሻራ ሜንꬆኒኔ ጋꬋን ጮራ ሜሄይ ዲዛ ጊሻስ ሄን ናጋናስ ሻኮታ ጊምቢዴስ፤ ዳሮ ሃꬃ ኦላታካ ቦኪዴስ፤ ኢዚ ቃሴ ጎሽ ዶሲዛ ጊሻስ ሻራ ሜንꬆታኒኔ ኣራዳ ጋዴን ኢዛስ ዳሮ ጎሻንቻቲኔ ዎይኔ ቶኪዛይቲ ዴቴስ።

11 ቃሴ ኦዚያስ ኦላስ ጊጊዳኔ ኬሂ ሎሂዳ ዳሮ ኦላንቻቲ ዴቴስ፤ ኢስታስ ጋዳዋይ ካዎ ሹሜ ጊዲዳ ሃናኒያ፤ ኦላንቻታ ጻፌይ ዪኢኤሌይኔ ሃላቃ ማኢሳያይ ኦላንቻታ ሱንꬃ ማዝጋባን ጻፊዳ። 12 ባንታ ኣዋታ ኬꬃ ካሌꬂዛይታ ኡባ ቆዳይ ናምኡ ሺያኔ ኡሱፑን ጼታ። 13 ካዎ ሞርኬታራ ኦሌቲዲ ባንታ ኩሜꬃ ዎልቃን ካዎ ማዳናስ ኬዚዛ 307,500 ኦላንቻቲ ኢስታ ኩሼን ዴቴስ። 14 ኦዚያይ ሄ ኡባ ኦላንቻታስ ጎንዳሌ፥ ቶራ፥ ሁኤን ዎꬂዛ ቢራታ ቆቤ፥ ጹሩሬ፥ ዎንዳፌ፥ ያንባርሺኔ ሹች ጊግሲዴስ። 15 ዬሩሳላሜን ዴኢዛ ኩሼ ሂላ ኤሪዛ ኣሳታ ካዎ ኦዚያይ ኣዛዚዲ ዎሼ ጊምቤታ፥ ሻኮታ፥ ጉላታን ናጊዛሶታ ቦላ ኡቲዲ ዎንዳፌ ዱኪዛ ሚሻታኔ ጊታ ጊታ ሹቻታ ኦሊዛ ሚሻታ ሜꬊሲዴስ፤ ጾሲ ኢዛ ማዲን ኢዚ ኬሂፔ ሚኒዴስ፤ ኢዛ ጎባቴꬂ ኡባሶ ጋኪዲ ሲዬቲዴስ።

ኦቶሬቴꬃ ጋሶን ኦዚያ ጋኪዳ ቂጻቴ

16 ጊዶ ኣቲን ኦዚያይ ሚኒዳ ዎዴ ኦቶሬቲዴስ፤ ኢዛ ኦቶሮይ ኢዛ ኩንዲሲዴስ፤ ኢዚ ኤጻኔ ያርሺዛሶን ኤጻኔ ጩዋሳናስ ጾሳ ኬꬅ ጌሊዲ ጾሳ ቆሂዴስ። 17 ቄሴ ኣዛሪያሲኔ ዎዚና ሙርታ ጊዲዳ ጎዳ ቄሴ ኦስፑን ታማቲ ኢዛ ካሊ ጌሊዳ። 18 ኢስቲካ ኢዛራ ቆንጬን ኤቄቲሼ፥ «ኦዚያ! ጎዳስ ኤጻኔ ጩዋሴꬂ ዱማቲዳ ኣሮኔ ዜሬꬃታስ ኣቲን ኔስ ቤሴና፤ ኔኒ ጾሳ ቆሂዳ ጊሻስ ጾሳ ኬꬃፌ ኬዛ! ጎዳ ኣቻፌ ሃይሲ ኔስ ቦንቾ ኤሄና» ጊዳ። *

19 ኦዚያይ ኤጻኔ ጩዋሳናስ ባ ኩሼን ኦይኪዳ ማላ ቄሴታ ቦላ ሃንቄቲዴስ፤ ጾሳ ኬꬃን ኤጻኔ ያርሺዛሶዛ ሲንꬃን ቄሴታ ቦላ ኢዚ ሃንቄቲሺን ኢዛስ ሊጴ ቦላ ኢንቺራቻ ሃርጌይ ዎꬊዴስ። 20 ቄሴታ ሃላቃ ኣዛሪያሲኔ ሃራ ቄሴቲ ኡባይ ኢዛኮ ጼሊዛ ዎዴ ኢዛ ሊጴ ቦላ ኢንቺራቻ ሃርጌይ ዎꬊዳይሳ ቤኢዳ፤ ሄሳ ጊሻስ ኢዛ ኤሶን ኬꬃፌ ኬሲዳ፤ ጎዳይ ኢዛ ኡንኤꬂዳ ጊሻስ ኢዚካ ኤሶቲ ኬዚዴስ።

21 ካዎ ኦዚያይ ሃይቃና ጋካናስካ ሄ ሃርጌዛራ ዴኢዴስ፤ ጾሳ ኬꬃ ጌሎንታ ማላ ቴቄቲዴስ፤ ሄ ሃርጌዛ ጋሶን ዱማ ኬꬃን ባርካ ዴኢዴስ፤ ሄ ዎዴ ኢዛ ና ኢዮኣታሜይ ካዎቴꬃ ኬꬃ ኣይሶዛ ኣዋቴꬃ ኤኪዲ ዴራ ኣይሶ ዶሚዴስ።

22 ኦዚያ ካዎቴꬃ ላይꬃን ኮይሮፔ ቢዲ ዉርሴꬅ ጋካናስ ሃኒዳ ሃራ ኦሶታ ኡባ ኣሞጼ ና ናቤ ኢሳያሲ ጻፊዴስ። 23 ኦዚያይ ባ ኣዋታꬆ ሃይቂዴስ፤ ኣሳይ ኢዛ፥ «ኢንቺራቻ ሃርጌራ ዴስ» ጊዲ ካዎታ ዱፎ ማታን ሞጊዴስ፤ ኢዛ ና ኢዮኣታሜይ ኢዛሶሆን ካዎቲዴስ። *

27

ዩሁዳ ካዎ ኢዮኣታሜ

(2ካዎ 15፡32-38)

1 ኢዮኣታሜይ ካዎቲዛ ዎዴ ኢዛስ ላይꬃይ 25፤ ኢዚ ዬሩሳላሜን 16 ላይꬅ ካዎቲዴስ፤ ኢዛ ኣያ ሳዶቄ ቢዮ ኢዬሩሶ ጌቴታዉስ። 2 ካሴ ኢዛ ኣዋ ኦዚያይ ኦꬂዳይሳ ማላ ኢዚካ ጎዳ ሲንꬃን ሱሬ ሚሽ ኦꬂዴስ፤ ጊዶ ኣቲን ኢዛ ኣዋይ ጾሳ ኬꬅ ጌሊዳ ማላ ኢዚ ጌሊቤና፤ ኣሳይ ጊዲኮ ናጋራ ኦሶ ኣጊቤና።

3 ኢዮኣታሜይ ጾሳ ኬꬅ ጌሊዛሶ ቆሞ ባጋ ፔንጌ ዛሬꬂዲ ኦꬂዴስ፤ ቃሴ ኦፌሌ ባጋራ ዲዛ ጊምቤዛ ዳሮ ሎኤꬆ ኦሶ ኦꬂዴስ። 4 ዩሁዳ ዙምቡላታ ቦላ ካታማታ ኦꬂዴስ፤ ዎራታ ጊዶን ሚጻታኔ ኣዱሳ ጊምቤታ ጊምቢዴስ።

5 ኢዮኣታሜይ ኣሞኔ ካዎራ ኦሌቲዲ ጾኒዴስ፤ ኣሞኔቲ ሄ ላይꬂ 3,400 ኪሎ ጊራሜ ዴጺዛ ቢራ፥ 10,000 ኮንታሌ ጊዲዛ ጊስቴኔ 10,000 ኮንታሌ ጊዲዛ ባንጋ ኢዛስ ጊሪዳ። ኣሞኔቲ ናምኣንꬆ ላይꬂኔ ሄꬓንꬆ ላይꬂ ሄሳꬆካ ኤሂዲ ኢዛስ ጊሪዳ። 6 ኢዮኣታሜይ ባ ጎዳ ሲንꬃን ኣማኔቴꬃን ሲሜሬቲዳ ጊሻስ ኬሂፔ ሚኒ ሚኒ ቢዴስ።

7 ኢዮኣታሜ ካዎቴꬃ ላይꬃን ሃኒዳ ሃኖቲ፥ ኢዚ ኦሌቲዳ ኦላቲ ኡባይኔ ኢዚ ኦꬂዳ ኦሶ ኡባይ ኢስራኤሌ ካዎታኔ ዩሁዳ ካዎታ ታሪኬ ማጻፋን ጻፌቲ ኡቲዴስ። 8 ኢዚ ካዎቲሺን ኢዛስ ላይꬃይ 25፤ ኢዚ ዬሩሳላሜን 16 ላይꬅ ካዎቲዴስ። 9 ኢዮኣታሜይ ባ ኣዋታꬆ ሃይቂዴስ፤ ዳዊቴ ካታማን ሞጌቲዴስ፤ ኢዛሶሆን ኢዛ ና ኣካዜይ ካዎቲዴስ።

28

ዩሁዳ ካዎ ኣካዜ

(2ካዎ 16፡1-4)

1 ኣካዜይ ካዎቲዛ ዎዴ ኢዛስ ላይꬃይ 20፤ ኢዚ ዬሩሳላሜን 16 ላይꬅ ካዎቲዴስ፤ ኢዛ ኣዋ ዳዊቲ ጎዳ ሲንꬃን ሱሬ ሚሽ ኦꬂዳ ማላ ኣካዜይ ኦꬂቤና፤ 2 ኢዚ ኢስራኤሌ ካዎታ ኦጌ ካሊዴስ፤ ባኣሌስ ጎይናናስ ኤቃ ሚስሌታ ሜꬊዴስ። 3 ቃሴ ጎዳይ ኢስራኤሌ ኣሳ ሲንꬃፌ ጎዲ ኬሲዳ ኣሳታ ዴኦ ዎጋ ካሊዲ ሄኖሜ ና ሾባን ኤጻኔ ጩዋሲዴስ፤ ባ ዬሊዳ ኣቱማ ናይታካ ጹጊ ያርሺዴስ። 4 ኣካዜይ ኣሳይ ጎይኒዛ ዙምቡላታ ቦላ፥ ዙማታ ቦላኒኔ ሚꬃታ ጋርሳን ያርሾ ያርሺዴሲኔ ኤጻኔ ጩዋሲዴስ።

5 ሄሳ ጊሻስ ኢዛ ጎዳ ጾሳይ ኢዛ ኣራሜ ካዎ ኩሼን ኣꬂ ኢሚዴስ፤ ኢስቲ ኢዛ ጾኒዲ ኢዛ ኣሳፔ ዳሮ ኣሳ ዲኢ ዳማስቆ ኤፊዳ፤ ቃሴካ ጎዳይ ኢዛ ኢስራኤሌ ካዎ ኩሼን ኣꬂ ኢሚን ካዎዚ ኢታ ሾች ሾጪዴስ። 6 ዩሁዳ ኣሳይ ጎዳ ባንታ ኣዋታ ጾሳ ኣጊዳ ጊሻስ ኤሮሜሊዮ ና ፋቁሄይ ዩሁዳ ኦላንቻታፔ 120,000 ኦላንቻታ ኢሲ ጋላስ ዎꬊዴስ።* 7 ኤፍሬሜ ዛሬ ጊዲዳ ሚኖ ኦላንቻ ዚኪሬይ ካዎዛ ና ማኢሳያ፥ ካዎ ኬꬃስ ኣዋቲዛ ኣዚርቃሜኔ ካዎፔ ካሊ ዴኢዛ ሹሜዛ ሂልቃና ዎꬊዴስ። 8 ኢስራኤሌ ኣሳይ ባንታ ዳቦታፔ 200,000 ኣዚናራ ዲዛ ማጫሳታ፥ ኣቱማ ናይታኔ ማጫ ናይታ ዲኢዳ፤ ቃሴ ኢስቲ ኬሂፔ ዳሮ ሚሽ ዲኢ ኤኪዲ ሳማሪያ ኤፊዳ።

ናቤ ኦዴዴ

9 ኦዴዴ ጌቴቲዛ ጎዳ ናቤይ ሳማሪያን ዴስ፤ ኦዴዲ ሳማሪያ ዪዛ ኦላንቻታራ ጋይታናስ ኬዚዲ፥ «ቤኢቴ፥ ኢንቴ ኣዋታ ጎዳይ ዩሁዳ ሃንቄቲዳ ጊሻስ ኢንቴ ኩሼን ኣꬂ ኢሚዴስ፤ ጊዶ ኣቲን ኢንቴካ ዎጋይ ባይንዳ ሃንቆ ሃንቄቲዲ ኢስታ ዉርሲዴታ። 10 ሃኢካ ዩሁዳ ኣሳይኔ ዬሩሳላሜ ኣሳይ ኢንቴስ ማጫኔ ኣቱማ ኣይሌ ጊዲዲ ሃሬታና ማላ ቆፔታ፤ ኢንቴካ ኢስታ ማላ ሃኒዲ ጎዳ ኢንቴ ጾሳ ቶቺቤኬቲ? 11 ሄሳ ጊሻስ ሃኢ ኢንቴ ታኒ ጊዛይሳ ሲዪቴ፤ ጎዳፔ ባቢሲዛ ሃንቆይ ኢንቴ ቦላ ዎꬊዳ ጊሻስ ኢንቴ ዲኢዲ ቃቺዳ ኢንቴ ዳቦታ ዛሪ ዬዲቴ» ጊዴስ።

12 ሄሳፌ ጉዬ ኤፍሬሜ ዛሬታ ሃላቃታፔ ኦይዳቲ፥ ዪሆሃናኔ ና ኣዛሪያሲ፥ ማሺሌሚቴ ና ባራካዬይ፥ ሻሎሜ ና ሂዝቂያሳኔ ሃዲላዬ ና ኣማሲ ኦላፔ ሲሚዳይታ ቦላ ዴንዲዳ። 13 ሂስቲዲ፥ «ሄ ዲኢዳ ኣሳታ ኢንቴ ሃ ኤሆፒቴ! ኢንቴ ኤሂዛ ጊዲኮ ካሴ ኑኒ ጎዳ ቦላ ኦꬂዳ ናጋራኔ ቆሆ ቦላ ሃራ ቆሆ ጉጄታ፤ ኑ ቆሆይ ካሴካ ዳሪ ኡቲዳ ጊሻስ ኢስራኤሌ ቦላ ጎዳ ሃንቆይ ዎꬊዴስ» ጊዳ።

14 ሄሳ ጊሻስ ኦላንቻቲ ዲኢ ኤሂዳ ኣሳታ ሃላቃታ ሲንꬃኒኔ ኩሜꬃ ዴራ ሲንꬃን ዬዲዳ፤ ዲኢ ኤሂዳ ሚሻካ ዛሪ ሼꬊዳ። 15 ሄሳፌ ጉዬ ሱንꬃይ ሃይሳፌ ቆሞን ጻፌቲዳ ኣሳቲ ዴንዲ ኤቂዲ ዲኤቲዳ ኣሳታ ኤኪዲ ኢስታ ጊዶን ካሎ ዲዛይታ ዲኢ ኤኪዳ ማይኦፌ ኢስታ ማይዚዳ፤ ኢስቲ ሄ ኣሳታስ ማይኦኔ ጫማ ኢሚዳ፤ ቃሴ ኢስታ ሚዚዳኔ ኡሺዳ፤ ኢስታ ማዱንꬃካ ዛይቴ ቲይዳ፤ ኢስታ ጊዶፌ ዳቡርዳይታ ሃሬ ቶጊሲዲ ኢስታ ኢሻንታኮ ዛምባ ካታማ ጌቴታ ጼይጌቲዛ ኢያርኮ ካታማ ኤፊዲ ጉዬ ሳማሪያ ሲሚዳ።

ኣካዜይ ኣሶሬ ካዎ ኦይቺዳ ማዶ

(2ካዎ 16፡7-9)

16 ሄ ዎዴ ካዎ ኣካዜይ ኣሶሬ ካዎይ ባና ማዳና ማላ ኪታ ዬዲዴስ። 17 ጋሶይካ ኤዶሜ ኣሳይ ናምኣንꬆ ዩሁዳ ቦላ ዎራጂዲ ዳሮ ኣስ ዲኢ ኤፊዳ ጊሻሳ። 18 ፊሊስጼሜ ኣሳቲ ቃሴ ዩሁዳ ሻራ ሜንꬆኒኔ ኔጌቤ ባዞን ዴኢዛ ካታማታ ዎራጂዲ ቤቲ-ሼሚሼ፥ ኣያሎኔ፥ ጋዴሮቴ፥ ሶኮ፥ ቴሚና፥ ጊሚዞኔ ኢስታ ዩሾን ዲዛ ሞꬃታ ኡባ ኦይኪዲ ሄን ዴኢዳ። 19 ዩሁዳ ካዎ ኣካዜይ ዩሁዳ ኣሳ ናጋራ ኦሲሲዳ ጊሻሲኔ ጎዳስ ኣማኔቶንታ ኣጊዳ ጊሻስ ጾሲ ዩሁዳ ካዉሺዴስ። 20 ሄሳ ጊሻስ ኣሶሬ ካዎ ቴሊጌሊቴሊፌሊሶሬይ ኣካዜኮ ዪዲ ሃራ ሜቶ ሜꬊዴስ ኣቲን ማዲቤና። 21 ኣካዜይ ጾሳ ኬꬃፌ፥ ካዎ ኬꬃፌኔ ሹሜታፔ ኣማርዳ ሚሻታ ኤኪዲ ኣሶሬ ካዎስ ኢሚንካ ኢዛ ማዲቤና።

ኣካዜ ናጋራ

22 ካዎ ኣካዜይ ሜቶቲዳ ዎዴ ጎዳስ ኣማኔታናይሳ ኣጊ ኣጊ ቢዴስ። 23 ኢዚካ፥ «ኣራሜ ካዎታ ጾሳቲ ኢስታ ማዲዳ ጊሻስ ታናካ ኢስታ ማዳና ማላ ታኒ ኢስታስ ያርሻና» ጊዲ ባና ጾኒዳ ዳማስቆ ጾሳታስ ያርሺዴስ፤ ጊዶ ኣቲን ሄ ጾሳቲ ኢዛሲኔ ኢስራኤሌ ኣሳ ኡባስ ባሽ ኤሂዳ። 24 ኣካዜይ ጾሳ ኬꬃ ሚሻ ኡባ ኢሲሶ ሺሺዲ ኪንቼሬꬂዴስ፤ ሂስቲዲ ጾሳ ኬꬃ ፔንጌታ ጎርዲዲ ዬሩሳላሜን ዎጋ ኦጌታ ቲጻን ቲጻን ባስ ያርሾሶታ ኤሲዴስ። 25 ኣካዜይ ዩሁዳ ካታማታን ሃራ ኤቃ ጾሳታስ ያርሾ ጹጋናስ ዙምቡላታ ቦላ ጎይኒዛሶታ ጊግሲዴስ፤ ሄሳን ጎዳ ባ ኣዋታ ጾሳ ሃንቄꬂዴስ።

26 ኣካዜ ካዎቴꬃ ላይꬃን ኮይሮፔ ቢዲ ዉርሴꬅ ጋካናስ ኦሴቲዳ ሃራ ኦሶቲኔ ኢዛ ሃኖይ ኡባይ ዩሁዳ ካዎታ ታሪኬ ማጻፋኒኔ ኢስራኤሌ ካዎታ ታሪኬ ማጻፋን ጻፌቲ ኡቲዴስ። 27 ኣካዜይ ባ ኣዋታꬆ ሃይቂዴስ፤ ዬሩሳላሜ ካታማን ኢዛ ሞጊዳ፤ ጊዶ ኣቲን ኢስራኤሌ ካዎታ ዱፎን ሞጌቲቤና፤ ኢዛ ና ሂዝቂያሲ ኢዛሶሆን ካዎቲዴስ። *

29

ዩሁዳ ካዎ ሂዝቂያሳ

(2ካዎ 18፡1-3)

1 ሂዝቂያሲ ካዎቲዛ ዎዴ ኢዛስ ላይꬃይ 25፤ ኢዚ ዬሩሳላሜን 29 ላይꬅ ካዎቲዴስ፤ ኢዛ ኣያ ዛካራሳ ና ኣቢዮ ጌቴታዉስ። 2 ኢዛ ኣዋ ዳዊቲ ጎዳ ሲንꬃን ሎኦ ኦꬂዳ ማላ ኢዚካ ሎኦ ኦꬂዴስ።

3 ሂዝቂያሲ ባ ካዎቲዳ ኮይሮ ላይꬃን ኮይሮ ኣጊናን ጾሳ ኬꬃ ፔንጌታ ዶይዲ ኦራꬂዴስ። 4 ቄሴታኔ ሌዌታ ጾሳ ኬꬃስ ኣርሼይ ሞኪዛ ባጋራ ዲዛ ዳባባን ሺሺዴስ። 5 ሂስቲዲ፥ «ሌዌቶ! ታኒ ጊዛይሳ ሲዪቴ! ሃኢራ ኤሶን ኢንቴና ጌሺቴ፤ ኢንቴ ኣዋታ ጾሳ ኬꬃካ ጌሺቴ፤ ቱና ሚሽ ኡባ ጾሳ ኬꬃፌ ዲጊቴ። 6 ካሴ ኑ ኣዋቲ ኣማኔቲቤቴና፤ ኑ ጎዳ ሲንꬃን ኢታ ሚሽ ኦꬂዳ፤ ኢዛካ ኣጊዳ፤ ጎዳይ ዴኢዛሶፔ ባንታ ሲንꬂ ሃራሶ ዛሪዲ ኢዛስ ዞኮ ቤሲዳ። 7 ኢስቲ ቃሴ ጾሳ ኬꬃ ፔንጌታ ጎርዲዳ፤ ጾምፔታ ቶይሲዳ፤ ኢስራኤሌ ጎዳስ ኤጻኔ ጩዋሲቤቴና፤ ዎይኮ ኢዛ ኬꬃንካ ጹጌቲዛ ያርሾካ ያርሺቤቴና። 8 ሄሳ ጊሻስ ጎዳ ሃንቆይ ዩሁዳ ቦላኔ ዬሩሳላሜ ቦላ ዎꬊዴስ፤ ኢንቴ ኢንቴ ኣይፌን ቤኢዳይሳꬆ ጎዳይ ኢስታ ዳጋማስ፥ ሚቻሲኔ ቂꬌስ ኣꬂ ኢሚዴስ። 9 ሄሳ ጋሶን ኑ ኣዋቲ ጊꬃ ማሻን ሲፌቲዳ፤ ኑ ኣቱማ ናይቲ፥ ኑ ማጫ ናይቲኔ ኑ ማቼቲ ዲኤቲዳ።

10 «ሃኢ ጊዲኮ ባቢሲዛ ኢዛ ሃንቆይ ኑ ቦላፌ ኪቻና ማላ ታኒ ጎዳ ኢስራኤሌ ጾሳራ ጫቄታናስ ታ ዎዚናን ቆፓዲስ። 11 ታ ናይቶ! ኢንቴ ጎዳ ሲንꬃን ኤቂዲ ኦꬃና ማላ ኢዛ ኦሳንቻ ጊዳና ማላኔ ኢዛስ ኤጻኔ ጩዋሳና ማላ ኢንቴና ኢዚ ዶሪዳ ጊሻስ ዉዳይ ባይንዳይታ ጊዶፒቴ» ጊዴስ።

12 ሄ ሶሆን ዴኢዛ ሌዌቲ ሃይሳፌ ካሊዲ ጻፌቲዳ።

ቃኣቴ ዛርኬፌ

ኣማሳዬ ና ማሃቴኔ

ኣዛሪያሳ ና ኢዩኤሌ።

ሜራሬ ዛርኬታፔ

ኣቢዴ ና ቂሴኔ

ዩሃሌልኤሌ ና ኣዛሪያሳ።

ጌርሾኔ ዛርኬፌ

ዚማ ና ዮኣሃኔ

ኢዛ ና ኤዴኔ።

13 ኤልጻፋኔ ዛርኬፌ

ሺሚሬኔ ዪኢኤሌ።

ኣሳፌ ዛርኬፌ

ዛካራሳኔ ማታኒያ።

14 ሄማኔ ዛርኬፌ

ዪሂኤሌኔ ሺምኤ።

ኤዶታኔ ዛርኬፌ

ሻማኤኔ ኡዚኤሌ።

15 ኢስቲ ባንታ ኢሻታ ሺሺዲ ባንታና ጌሺዳፔ ጉዬ ካዎዚ ጎዳ ቃላይ ጊዛ ማላ ኢስታ ኣዛዚን ኢስቲ ጾሳ ኬꬃ ጌሻናስ ጌሊዳ። 16 ሄሳ ጊሻስ ቄሴቲ ጾሳ ኬꬃ ጌሻናስ ጊዶ ጌሊዲ ሄን ዲዛ ቱና ሚሽ ኡባ ኬሲዲ ጾሳ ኬꬃ ዛጎ ኤሂዳ፤ ሌዌቲ ቶኪ ኤፊዲ ቄዲሮኔ ሾባን ኦሊዳ። 17 ኢስቲ ኮይሮ ኣጊናን፥ ኮይሮ ጋላስ ጾሳ ኬꬃ ጌሾ ዶሚዲ ሄ ኣጊናን ኦስፑንꬃ ጋላስ ዳራንቻ ጋኪዳ፤ ሃራ ኦስፑን ጋላሳን ጾሳ ኬꬃ ጌሺዳ፤ ሃ ጌሾ ዎጋዚ ኮይሮ ኣጊናን ታማኔ ኡሱፑንꬃ ጋላስ ፖሌቲዴስ።

18 ሄሳፌ ጉዬ ኢስቲ ካዎ ሂዝቂያሳኮ ጌሊዲ፥ «ኑኒ ጾሳ ኬꬃ ኡባ፥ ጹጌቲዛ ያርሾ ያርሺዛሶዛኔ ያርሾስ ጎኤቲዛ ሚሻታ፥ ጎዳ ሲንꬃን ዎꬂዛ ጻራጴዛኔ ሄ ጻራጴዛ ቦላ ኡቲዛ ሚሻታ ኡባ ጌሺዶስ። 19 ቃሴ ካዎ ኣካዜይ ካዎቲዲ ዴኢዛ ዎዴ ጾሳስ ኣማኔቶንታ ኣጊዲ ኤፊዳ ሚሻታ ኡባ ኑኒ ዛሪዲ ጌሺዶስ፤ ቤኣ ኑኒ ጌሺዳ ሚሻቲ ኡባይ ጎዳስ ያርሾ ያርሺዛሶዛ ሲንꬃን ዴቴስ» ጊዳ።

20 ካዎ ሂዝቂያሲ ዎንቴꬃ ጋላስ ጉራራ ዴንዲዲ ካታማ ሃላቃታ ሺሺዲ ኢስታራ ኢሲፌ ጾሳ ኬꬅ ቢዴስ። 21 ኢስቲ ካዎቴꬃ ጊሻስ፥ ጾሳ ኬꬃ ጊሻሲኔ ዩሁዳ ኣሳ ጊሻስ፥ 7 ኮርማ ቦራታ፥ 7 ꬋርሾታ፥ 7 ማጫ ዶርሳ ላቃታኔ 7 ዴይሻ ኮርቤታ ናጋራ ያርሾስ ኤሂዳ፤ ኣሮኔ ዜሬꬅ ጊዲዳ ቄሴቲ ጎዳስ ያርሾ ያርሺዛሶን ሄይታ ያርሻና ማላ ካዎዚ ኣዛዚዴስ። 22 ቄሴቲ ኮርማ ቦራታ፥ ꬋርሾታኔ ዶርሳ ላቃታ ሹኪዲ ኢስታ ሱꬃ ያርሾ ያርሺዛሶዛ ቦላ ኣራጪዳ፤ 23 ናጋራ ያርሾስ ሺቂዛ ዴይሻ ኦርጌታ ካዎዛ ሲንꬂኔ ዱላታስ ሺቂዳ ኣሳ ሲንꬅ ኤሂን ኢስቲ ኡባይ ባንታ ኩሼ ኦርጌታ ቦላ ዎꬂዳ። 24 ካዎዚ ኢስቲ ጹጌቲዛ ያርሾኔ ናጋራ ያርሾ ያርሻና ማላ ኣዛዚዳ ጊሻስ ቄሴቲ ኦርጌታ ሹኪዲ ኢስራኤሌ ኣሳ ኡባ ናጋራ ዉርሳናሲኔ ጹጌቲዛ ያርሾ ሂስቲ ኢስታ ሱꬃ ያርሾ ያርሺዛሶዛ ቦላ ዉጺዳ። 25 ሄሳፌ ጉዬ ጎዳይ ካዎስ ቲንቢቴ ዮቲዛ ጋዴ ባጋራ፥ ናቤ ናታኔ ባጋራኔ ካዎ ዳዊቴ ባጋራ ኣዛዚዳ ኣዛዞ ሂዝቂያሲ ካሊዲ ሌዌታ ዳላ፥ ዲꬂኔ ማሲንቆ ኦይꬂዲ ጾሳ ኬꬃን ኤሲዴስ። 26 ሌዌቲ ዳዊቲ ካሴ ማዛሙሬ ዬጺዛ ሚሻታ ኦይኪን ቄሴቲ ቃሴ ዛዬታ ኦይኪዲ ጊጌቲ ኤቂዳ።

27 ሄሳፌ ጉዬ ኢስቲ ጹጌቲዛ ያርሾ ያርሻና ማላ ሂዝቂያሲ ኣዛዚዴስ፤ ጹጌቲዛ ያርሾዚ ዶሜቲዛ ዎዴ ዛዬታኒኔ ካዎ ዳዊቴ ዬꬃ ሚሻታን ኣዣቤቲዲ ጎዳስ ማዛሙሬ ዶሚዳ። 28 ጹጌቲዛ ያርሾይ ፖሌታና ጋካናስ ዬጺዛይቲ ዬጺሺን፥ ዛዬ ፑኒዛይቲ ፑኒሺን ኩሜꬃ ኢስራኤሌይ ጎይኒዴስ።

29 ቄሴቲ ያርሾዛ ያርሺ ፖሊዳፔ ጉዬ ካዎዚኔ ኢዛራ ዲዛ ኣሳይ ኡባይ ጉልባቲዲ ጎይኒዴስ። 30 ካዎ ዳዊቲኔ ናቤ ኣሳፌይ ጻፊዳ ጋላታ ዬꬃ ጎዳስ ዬጻና ማላ ካዎ ሂዝቂያሲኔ ሃላቃቲ ሌዌታ ኣዛዚዳ፤ ሂስቲን ሌዌቲ ኡፋይሳን ጋላቲሼ ጉልባቲዲ ጎይኒዳ።

31 ሄሳፌ ጉዬ ሂዝቂያሲ ኣሳ፥ «ሃኢ ኢንቴ ኢንቴና ጎዳስ ዱማሲዴታ፤ ኢንቴ ሺቂዲ ያርሾኔ ጋላታ ኢሞታ ጾሳ ኬꬃ ኤሂቴ» ጊዴስ፤ ሄሳ ጊሻስ ሺቂዳ ኣሳይ ያርሾኔ ጋላታ ኢሞታ ኤሂዳ፤ ቃሴ ኣማርዳ ኣሳቲ ባ ሼኔን ጹጌቲዛ ያርሾ ኤሂዳ።

32 ሄ ሺቂዳ ኣሳይ ኤሂዳ ጹጌቲዛ ያርሾዛ ቆዳይ 70 ኮርማ ቦራታ፥ 100 ꬋርሾታኔ 200 ꬋርሾ ላቃታ፤ ሄይቲ ኡባይ ጎዳስ ጹጌቲ ሺቂዛ ያርሾስ ኢሜቲዳይታ። 33 ቃሴ ያርሾስ ሺቂዳ ኮርማ ቦራቲ 600፥ ዶርሲኔ ዴይሺ ሄꬑ ሺ። 34 ጊዶ ኣቲን ጹጌቲዛ ያርሾ ኡባ ሹኪዲ ጋልባ ሾቂ ኬሳናስ ዲዛ ቄሴቲ ቆዳን ኬሂ ጉꬅ ጊዲዳ ጊሻስ ኦሶይ ዉራና ጋካናሲኔ ሃራ ቄሴቲ ባንታ ሁኤ ጌሻና ጋካናስ፥ ኢስታ ዳቦ ጊዲዳ ሌዌቲ ኢስታ ማዲዳ። (ሌዌቲ ባና ጌሻናስ ቄሴታፔ ቦላራ ባና ናጊዛይታ።) 35 ጹጌቲዛ ያርሾ፥ ኢሲፌቴꬃ ያርሾ ሃንዳኔ ጹጌቲዛ ያርሾራ ኢሲፌ ያርሼቲዛ ኡሻ ያርሾቲ ኬሂ ዳሮ።

ሄሳꬆ ሃኒዲ ጾሳ ኬꬃ ኦሶይ ናምኣንꬆ ዛሪ ዶሚዴስ። 36 ሄሳፌ ጉዬ ሂዝቂያሲኔ ኡባ ኣሳይ ሄ ኦሶዛ ኤሶን ፖላና ማላ ጾሲ ኢስታ ማዲዳ ጊሻስ ኬሂፔ ኡፋዬቲዳ።

30

ፓዚጋ ባኣሌ ቦንቾ

1 ጎዳ ኢስራኤሌ ጾሳ ፓዚጋ ባኣሌ ቦንቻናስ ኢስራኤሌ ኣሳይ ኡባይኔ ዩሁዳ ኣሳይ ኡባይ ዬሩሳላሜን ዴኢዛ ጾሳ ኬꬅ ያና ማላ ሂዝቂያሲ ኪቲዴስ፤ ቃሴ ኤፍሬሜ ኣሳሲኔ ሚናሴ ኣሳስ ዳብዳቤ ጻፊዴስ። 2 ካዎይ፥ ሃላቃቲኔ፥ ዬሩሳላሜን ሺቂዳ ኣሳይ ኡባይ ፓዚጋ ባኣሌ ናምኣንꬆ ኣጊናን ቦንቻናስ ቆፋ ቃቺዳ። 3 ቆዳን ጉꬃ ቄሴቲ ጻላ ባና ጌሺዳ ጊሻሲኔ ዳሮ ኣሲካ ዬሩሳላሜን ሺቆንታ ጊሻስ ኣሳይ ፓዚጋ ዎዴራ ኮይሮ ኣጊናን ቦንቻናስ ዳንዳይቤና። * 4 ካዎዚኔ ዴሬዚ ሄ ቆፋይ ሎኦ ጊዲዳይሳ ቤኢዴስ። 5 ካሴ ዎጋን ኣዛዜቲዳ ማላ ፓዚጋ ባኣሌዚ ዳሮ ዎዴ ዳሮ ኣሳታን ቦንቼቲ ኤሮንታ ጊሻስ ኢስራኤሌ ጎዳ ፓዚጋ ባኣሌ ዬሩሳላሜን ቦንቻናስ ቤርሳቤሄፔ ቢዲ ዳኔ ጋካናስ ዲዛ ኢስራኤሌ ኣሳይ ኡባይ ያና ማላ ኣዋጃናስ ቆፋ ቃቺዳ።

6 ካዎዚኔ ኢዛ ሹሜቲ ኣዛዚን ኪቴቲዳይቲ ኢስራኤሌ ዴራሲኔ ዩሁዳ ዴራስ ኡባስ፥ «ኢስራኤሌ ኣሳዉ! ኣሶሬ ካዎታ ኩሼፔ ኬሲ ኤኪዲ ኣቲዳ ኢንቴኮ ጾሲ ሲማና ማላ ኢንቴካ፥ ጎዳ ኣብራሃሜ፥ ዪሳቃኔ ያቆቤ ጾሳኮ ሲሚቴ! 7 ኢንቴ ኤሪዛ ማላ ኢስቲ ቂꬌስ ኬዛናሼ ጋካናስ ባንታ ኣዋታ ጎዳስ ኣማኔቶንታ ኢጺዳ ኢንቴ ኣዋታ ማላኔ ኢንቴ ኢሻታ ማላ ጊዶፒቴ። 8 ኢንቴ ጎዳስ ኣዛዜቲቴፔ ኣቲን ካሴ ኢንቴ ኣዋታ ማላ ዎዚና ሙሜ ጊዶፒቴ! ኢዚ ሜርናስ ዱማሲዳ ኬꬃ ሃ ዪቴ። ኬሂ ያሺዛ ኢዛ ሃንቆይ ኢንቴፌ ሲማና ማላ ጎዳስ ሃጋዚቴ። 9 ኢንቴ ኢንቴ ጎዳኮ ሲሚኮ ጎዳ ኢንቴ ጾሳይ ቃꬌቲዛዴኔ ማሪዛዴ ጊዲዳ ጊሻስ ኢንቴ ኢሻታኔ ኢንቴ ናይታ ዲኢ ኤፊዳይታ ሲንꬃን ኢስቲ ማሮቴꬅ ዴሚዲ ሃ ቢታ ሲማና፤ ኢንቴ ኢዛኮ ሲሚኮ ኢዚ ባ ሲንꬅ ኢንቴኮ ዛራና» ጊዛ ዳብዳቤ ኤፊዳ።

10 ኪቴቲዳይቲ ኤፍሬሜ ቢታኔ ሚናሴ ቢታ ካንꬂዲ ዛቢሎኔ ቢታ ጋካናስ ካታማፔ ካታማ ቢዳ፤ ጊዶ ኣቲን ሄ ካታማታን ዴኢዛ ኣሳቲ ኢስታ ካꬊዲ ኢስታ ቦላ ሚጪዳኔ ቂልጪዳ። 11 ጊዲኮካ ኣሴሬ ኣሳታፔ፥ ሚናሴ ኣሳታፔኔ ዛቢሎኔ ኣሳታፔ ጉꬃቲ ባንታና ካዉሺዲ ዬሩሳላሜ ዪዳ። 12 ካዎዚኔ ኢዛ ሹሜቲ ጎዳ ቃላይ ጊዳ ማላ ኣዛዚዳይሳ ዩሁዳ ኣሳይ ኢሲ ዎዚናን ኣዛዜታና ማላ ጾሳ ኩሼይ ዩሁዳ ኣሳ ቦላ ዴስ።

13 ናምኣንꬆ ኣጊናን ኡኬꬃ ባኣሌ ቦንቻናስ ኬሂ ዳሮ ኣሳይ ዬሩሳላሜን ሺቂዴስ። 14 ኢስቲ ዴንዲዲ ዬሩሳላሜን ዴኢዛ ያርሺዛሶሆታ ዴንꬂዲ ኤጻኔ ያርሺዛሶሆታ ኡባ ዲጊዲ ቄዲሮኔ ዙሌ ኤፊ ኦሊዳ።

15 ሄሳፌ ጉዬ ናምኣንꬆ ኣጊናን ታማኔ ኦይዳንꬆ ጋላስ ፓዚጋ ዶርስ ሹኪዳ፤ ባና ጌሾንታ ቄሴቲኔ ሌዌቲ ዬላቲዲ ባና ጌሺዳ፤ ሂስቲዲ ጹጌቲዛ ያርሾ ጾሳ ኬꬃ ኤሂዳ። 16 ሄሳፌ ጉዬ ጾሳ ኣስ ሙሴ ዎጋ ማላ ጾሳ ኬꬃ ጊዶን ባንታ ሶሆን ሶሆን ኤቂዳ፤ ሂስቲዲ ቄሴቲ ሌዌታ ኩሼፔ ኤኪዳ ሱꬃ ዉጺዳ።

17 ሄ ዱላታ ጊዶን ባና ጌሾንታ ዳሮ ኣሳቲ ዲዛ ጊሻስ ካሴ ዲዛ ዎጋ ማላ ባና ጌሾንታይታሲኔ ባንታ ያርሾ ዶርሳ ላቃ ጾሳስ ሺሻናስ ዳንዳዮንታ ኡባታስ ፓዚጋ ዶርሳ ሌዌቲ ሹካናስ ቤሴስ። 18 ኤፍሬሜ፥ ሚናሴ፥ ዪሳኮሬ፥ ዛቢሎኔ ቆሞታፔ ዳሮ ኣሳቲ ዎጋይ ኣዛዚዛ ማላ ባና ጌሾንታይሳ ጊዲኮካ፥ ፓዚጋ ባኣሌ ጊቢራ ሚዳ፤ ሄሳ ጊሻስ ካዎ ሂዝቂያሲ፥ 19 «ኣቤት ኣሳ ኡባስ ኪያ ጎዳዉ፥ ሃይቲ ካሴ ዎጋይ ጊዛ ማላ ባና ጌሾንታይታ ጊዲኮካ ኢስቲ ጎዳ ባንታ ኣዋታ ጾሳ ኮያናስ ባ ዎዚና ጊግሲዳ ኣሳታስ ኔ ኣቶ ጋ» ጊዲ ዎሲዴስ። 20 ጎዳይ ሂዝቂያሳ ዎሳ ሲዪዲ ኢስታስ ኣቶ ጊዴስ።

21 ዬሩሳላሜን ሺቂዳ ኢስራኤሌ ኣሳይ ኡኬꬃ ባኣሌዛ ጊታ ኡፋይሳን ላፑን ጋላስ ቦንቺዴስ፤ ሌዌቲኔ ቄሴቲ ዬꬃ ሚሻታን ዬጺሼ ጋላስ ጋላስ ጎዳ ጋላቲዳ። 22 ሄሳፌ ጉዬ ሂዝቂያሲ ጎዳ ኦሶን ኣኬካራ ዲዛ ሌዌታ ኡባ ሚንꬄꬂዴስ።

ሌዌቲ ኡባይ ባንታስ ኢሜቲዳ ጊሻስ ኢሲፌቴꬃ ያርሾ ያርሺሼ ጎዳ ባንታ ኣዋታ ጾሳ ጋላቲሼ፥ ሚሼኔ ኡዪሼ ባኣሌዛ ላፑን ጋላስ ቦንቺዳ። 23 ዱላታ ሺቂዳ ኣሳይ ኡባይ ካሊዛ ላፑን ጋላሳታን ባኣሌዛ ዛሪ ቦንቻናስ ቆፋ ቃቺዳ፤ ሄሳ ጊሻስ ኣሳይ ባኣሌዛ ሃራ ላፑን ጋላስ ኡፋዬቲሼ ቦንቺዴስ። 24 ዩሁዳ ካዎ ሂዝቂያሲ ሺቂዳ ዴራስ 1,000 ኮርማ ቦራታ፥ 7,000 ዶርሳታኔ ዴይሻታ ኢሚዴስ፤ ቃሴ ኢዛ ሹሜቲ 1,000 ኮርማ ቦራታ፥ 10,000 ዶርሳታኔ ዴይሽ ኢሚዳ፤ ኬሂፔ ዳሮ ቄሴቲካ ባንታና ጌሺዳ። 25 ኩሜꬃ ዩሁዳ ኣሳይ፥ ቄሴቲ፥ ሌዌቲ፥ ኢስራኤሌፔ ዱላታ ዪዳ ኣሳይ ኡባይኔ ካሴ ኢስራኤሌ ቢታፌ ዪዲ ዩሁዳ ቢታን ዲዛ ኣሳይ ኡባይ ኡፋዬቲዳ። 26 ኢስራኤሌ ካዎ ዳዊቴ ና ሶሎሞኔ ካዎቴꬃ ዎዴፔ ሃ ሲሚን ሃች ጋካናስ ዬሩሳላሜን ሃይሳ ማላ ባኣሌይ ቦንቼቲ ኤሮንታ ጊሻስ ዬሩሳላሜን ኣሳይ ኬሂፔ ኡፋዬቲዴስ። 27 ሄሳፌ ጉዬ ቄሴቲኔ ሌዌቲ ዴንዲ ኤቂዲ ዴራ ኣንጂዳ፤ ጾሳይ ኢስቲ ጊዛይሳ ሲዪዴስ፤ ኢስታ ዎሳይካ ሳሎ ኬꬅ ጾሳኮ ጋኪዴስ።

31

ካዎ ሂዝቂያሲ ኦራꬂዳ ጎይኖ ዎጋ

1 ሃይሲ ኡባይ ፖሌቲዳፔ ጉዬ ሄን ዲዛ ኢስራኤሌ ኣሳይ ዩሁዳ ካታማታ ዪዲ ጎይኔቲዛ ሹቻታ ሜንꬄሬꬂ ዬጊዳ፤ ኣሼሮ ጌቴቲዛ ኤቃ ጾሳይ ሚስሌታ ቃንጼሬꬂ ኦሊዳ፤ ቃሴካ ዩሁዳ ቢታን፥ ቢኒያሜ ቢታን፥ ኤፍሬሜ ቢታኒኔ ሚናሴ ቢታን ዲዛ ዙምቡላታ ቦላ ጎይኒዛሶታኔ ያርሾ ያርሺዛሶሆታ ꬋይሲዳ፤ ኢስራኤሌ ኣሳይ ሄሳ ኡባ ኦꬂዳፔ ጉዬ ባንታ ካታማ ካታማኔ ባንታሶ ባንታሶ ሲሚዳ።

2 ሂዝቂያሲ ቄሴታኔ ሌዌታ ኢስታ ኦሶ ማራን ማራን ሻኪ ኤሲዴስ፤ ኢስታ ኦሶይ ጹጌቲዛ ያርሾ ሺሾ፥ ኢሲፌቴꬃ ያርሾ ሺሾ፥ ጾሳ ኬꬃን ሃጋዞ፥ ጎዳ ጋላቶኔ ሳቦ። 3 ጎዳ ዎጋን ጻፌቲዳ ማላ ማላዶኔ ኦማርስ፥ ሳምባታን ሳምባታን፥ ኣጊናይ ጼሪን ኮይሮ ጋላሳታኒኔ ዱማ ዱማ ባኣሌታ ጋላስ ጹጌቲ ሺቂዛ ያርሾዛ ካዎዚ ባ ሚሻፌ ኢሚዴስ። *

4 ባንታ ኩሜꬃ ዎዴዛ ጎዳ ኦሶስ ጎኤታና ማላ ቄሴቲኔ ሌዌቲ ዬሩሳላሜን ዲዛ ኣሳይ ኢስታስ ኮሺዛይሳ ኢማና ማላ ካዎዚ ኣዛዚዴስ። 5 ሂዝቂያሲ ሄሳ ኣዛዚዳ ማላ ኢስራኤሌ ኣሳይ ካꬃፌ፥ ዎይኔ ኡሻፌ፥ ዛይቴፔ፥ ኤሳፌኔ ጎዪ ሺሺዳ ካꬃ ኣይፌፔ ጼራ ጎዳስ ኪያቴꬃን ኢሚዳ፤ ባንታስ ዴኢዛ ኡባ ሚሻፌካ ኬሂ ዳሮ ኣስራታ ኤሂዳ። * 6 ዩሁዳ ካታማታን ዴኢዛ ኢስራኤሌ ኣሳይኔ ዩሁዳ ኣሳይ ሚዛታፔ፥ ዶርሳታፔ፥ ዴይሻታፔኔ ጎዳ ባንታ ጾሳስ ኢስቲ ዱማሲ ዎꬂዳ ሚሽ ኡባፌ ኣስራታ ኤሂ ኩንꬂዳ። 7 ኢስቲ ሄꬓንꬆ ኣጊናን ሺሾ ዶሞይሳ ላፑንꬃ ኣጊናን ፖሊዳ። 8 ካዎ ሂዝቂያሲኔ ኢዛ ሹሜቲ ሺቂዳይሳ ዪ ቤኢዲ ጎዳ ጋላቲሼ ዴራ ኣንጂዳ።

9 ሄሳፌ ጉዬ ሂዝቂያሲ ሺቂዳ ኢሞታ ጊሻስ ቄሴታኔ ሌዌታ ኦይቺዴስ።

10 ሂስቲን ሳዶቄ ዛሬፔ ቄሴታ ሃላቃ ኣዛሪያሲ ሂዝቂያሳስ፥ «ኣሳይ ባንታ ኢሞታ ጾሳ ኬꬅ ኤሆ ዶሞሶፌ ኑስ ጊዲ ፓላሂዛዝ ዴሚዶስ፤ ጎዳይ ባ ኣሳ ኣንጂዳ ጊሻስ ሃይሳ ኬና ቲርፓይ ኣቲዴስ» ጊዴስ።

11 ሄሳፌ ጉዬ ሂዝቂያሲ ጾሳ ኬꬃን ሚንጃ ኬꬅ ጊጊሳና ማላ ኣሳ ኣዛዚን ኢስቲካ ጊግሲዳ። 12 ሂስቲን ኣሳይ ኢሞታ፥ ባስ ዲዛይሳፌ ኣስራታኔ ጎዳስ ዱማሲ ዎꬂዳይሳ ኣማኔቲ ኤሂ ጌልꬂዳ፤ ሄሳስ ኣዋቴꬂ ሌዌ ቆሞታፔ ካናኒያስ ኢሜቲዴስ፤ ኢዛፔ ጋርሳራ ኢዛ ኢሻ ሺምኤስ ኣዋቴꬂ ኢሜቲዴስ። 13 ካዎ ሂዝቂያሲኔ ጾሳ ኬꬃን ኣላፌ ኣዛሪያሲ ኣዛዚን ካናኒያፔኔ ኢዛ ኢሻ ሺምኤ ጋርሳራ ጊዲዲ ኦꬃና ማላ ዪሂኤሌ፥ ኣዛዚያ፥ ናሃቴ፥ ኣሳሄሌ፥ ያርሞቴ፥ ዮዛባዴ፥ ኤልኤሌ፥ ዪሲማኬ፥ ማሃቴኔ ባናያ ሹሚዳ።

14 ኣርሼይ ሞኪዛ ባጋ ፔንጌዛ ናጊዛ ሌዌ ዪሚኔ ና ቆሬይ ባ ዶሳን ጾሳስ ኤሂዳ ኢሞታታኔ ሙጹዋታታ ጾሳስ ዱማቲዳ ሚሻታ ሻኪ ሻኪ ኢማናስ ኣዋቴꬂ ኢሜቲዴስ። 15 ቄሴቲ ዴኢዛ ካታማታን ጊታፔ ጉꬅ ጋካናስ ዲዛ ባንታ ኢሻታስ ኣማኔቲዲ ኢስታ ኦሶ ማራ ማላ ሻኪ ሻኪ ኢማናስ ኤዴኔ፥ ሚኒያሚኔ፥ ኢያሶ፥ ሻማኤ፥ ኣማሪያኔ ሻካኒያይ ቆሬፔ ጋርሳራ ሹሚዳ።

16 ሄሳፌ ቦላራ ኢስታስ ሱንꬃይ ኢስታስ ዬሌታ ማዝጋቤን ጻፌቲዳይቲኔ ሃች ሃች ዱማ ዱማ ኦሶታ ኦꬃናስ ኢሜቲዳ ኣላፌቴꬃ ማራኒኔ ኢስታስ ኢሜቲዳ ኦሳ ፖላናስ ጾሳ ኬꬅ ጌላናስ ዳንዳይዛይታስ፥ ኢስታስ ላይꬃይ ሄꬑኔ ሄሳፌ ቦላራ ጊዲዳ ኣቱማ ናይታስ ጊሺዳ። 17 ባንታ ኣዋታ ኬꬃን ኬꬃን ቆዴቲ ኡቲዳ ቄሴታስካ ኢሚዳ፤ ቃሴ ላይꬃይ ናምኡ ታማኔ ሄሳፌ ቦላራ ጊዲዳ ሌዌታስ ኢስታስ ኢሜቲዳ ኣላፌቴꬃ ማራኒኔ ኢስታስ ኢሜቲዳ ኦሶዛ ማላ ሻኪ ሻኪ ኢሚዳ። 18 ሃ ዬሌታ ማዝጋባን ዲዛ ኩሜꬃ ኢስራኤሌ ማባራስ ቄሪ ናይታስ፥ ኣቱማ ናይታሲኔ ማጫ ናይታስ ኢማናስ ባና ኣማኔቴꬃን ዱማሲዳ።

19 ቃሴ ባንታ ካታማታ ዩሾን ዲዛ ጎሻ ጋዴታን ዎይኮ ሃራ ካታማታን ዲዛ ኣሮኔ ዛርኬ ጊዲዳ ቄሴታስ፥ ቄሴታ ዛሬ ጊዲዳ ኣቱማ ኣሳታ ኡባሲኔ ባንታ ዬሌታን ቆዴቲዳ ሌዌታ ኡባስ ኢስታ ጋኪዳ ቁማ ሻካናስ ኣሳቲ ሹሜቲዳ።

20 ካዎ ሂዝቂያሲ ጎዳ ባ ጾሳ ሲንꬃን ሱሬ፥ ሎኦኔ ቱማ ጊዲዳ ሚሽ ዩሁዳ ቢታ ኡባን ኦꬂዴስ። 21 ሂዝቂያሲ ጾሳ ኬꬃስ ኦꬂዳ ኦሶ ኡባን ዎጋኒኔ ኣዛዞን ጻፌቲዳይሳ ማላ ጾሳ ባ ኩሜꬃ ዎዚናፔ ኮዪዳ ጊሻስ ኢዛስ ኡባ ሚሺ ኢንጄቲዴስ።

32

ዬሩሳላሜ ኦላናስ ኣሶሬታ ማንዴꬅ

(2ካዎ 18፡13-37፤ 19፡14-19፥35-37፤ ኢሳ 36፡1-22፤ 37፡8-38)

1 ካዎ ሂዝቂያሲ ጎዳስ ኣማኔቲዲ ሃ ኦሶታ ኦꬂ ፖሊዳፔ ጉዬን ኣሶሬ ካዎ ሴናኪሬሜይ ዩሁዳ ቢታ ቦላ ዎራጂዴስ፤ ሂስቲዲ ባስ ኦይካናስ ቆፒዲ ጊምቤቲ ኡቲዳ ካታማታ ዶዲዴስ።

2 ሴናኪሬሜይ ዬሩሳላሜ ኦላናስ ቆፒዲ ዪዳይሳ ሂዝቂያሲ ቤኢዳ ዎዴ፥ 3 ካታማፔ ካሬራ ጎጊዛ ፑልቶ ሃꬃ ዜራናስ ባ ኦሳንቻታኔ ባ ሚኖ ኣሳታ ዞሬ ቤሲን ኢስቲ ኢዛ ማዲዳ። 4 ሄሳ ጊሻስ ዳሮ ኣሳቲ ሺቂዲ፥ «ኣሶሬ ካዎቲ ዪዲ ኣይ ሃꬂካ ዴሞፌቶ» ጊዲ ሄ ሄራን ዴኢዛ ፑልቶ ሃꬃታ ቱጪዳ፤ ጎጊዛ ሻፋታካ ጎርዲዳ።

5 ሄሳፌ ጉዬ ሂዝቂያሲ ሚኒ ኦꬂዲ ላሌቲዳ ዲርሳ ጊምቤዛ ኡባ ዛሬꬂዲ ጊምቢዴስ፤ ሂስቲዲ ኢዛ ቦላ ሻኮታ ኬጺዴስ፤ ሄ ዲርሳ ጊምቤዛፔ ካሬ ባጋራ ሃራ ዲርሳ ጊምቢዴስ፤ ቃሴ ዳዊቴ ካታማ ጊምቤይ ኩንዶንታ ማላ ካሬ ባጋራ ኬጪዴስ፤ ዳሮ ኦላ ማሳራታኔ ጎንዳሌታ ኦꬂዴስ።

6 ሂስቲዲ ኦላ ጋዳዋታ ኣሳ ቦላ ሹሚዴስ፤ ኢስታ ኡባ ካታማ ፔንጌዛ ማታን ዲዛ ዴምባን ሺሺዲ፥ 7 «ሃያና ሚኒቴ! ጻላ ጊዲቴ! ኑናራ ዲዛይሲ ኢስታራ ዲዛይሳፌ ኣꬌስ፤ ሄሳ ጊሻስ ኣሶሬ ካዎሲኔ ኢዛ ኦላንቻታስ ባቦፍቴ፤ ዳጋሞፍቴ። 8 ኢዛራ ዲዛይቲ ኣሾ ማይኢዳ ኣስ ጊዲሺን ኑናራ ዲዛይ ጊዲኮ ኑና ማዲዛኔ ኑ ሞርኬታ ኦሊዛ ጎዳ ኑ ጾሳ» ጊዲ ሚንꬄꬂዴስ። ዩሁዳ ካዎ ሂዝቂያሲ ዮቲዳ ቃላን ኣሳይ ሚኔቲዴስ።

9 ሄሳፌ ጉዬ ኣሶሬ ካዎ ሴናኪሬሜይ ባ ኦላንቻታ ኡባራ ኢሲፌ ላኪሼ ካታማ ዶዲዲ ዩሁዳ ካዎ ሂዝቂያሳኮኔ ዬሩሳላሜን ዴኢዛ ዩሁዳ ኣሳ ኡባኮ ቃስታኔ ኣስ ኪቲዴስ። 10 ሂስቲዲ፥ «ኣሶሬ ካዎ ሴናኪሬሜይ፥ ‹ኢንቴኖ ሃ ዶዴቲ ኡቲዳ ዬሩሳላሜ ካታማን ዴኢዛ ኣሳቶ! ኦናን ኣማኔቴቲ?› ጊዴስ። 11 ሂዝቂያሲ፥ ‹ጎዳ ኑ ጾሳይ ኑና ኣሶሬ ካዎ ኩሼፔ ኣሻና› ጊሼ ኢንቴና ባሌꬂዲ ኮሻኒኔ ሳሞን ዬጋናስ ጊዴኔ? 12 ጎይኒዛ ꬎቃሶሆታኔ ያርሾ ያርሺዛሶሆታ ዲጊዲ ዩሁዳ ኣሳኔ ዬሩሳላሜ ኣሳ፥ ‹ኢንቴ ኢሲሶን ያርሺቴኔ ጎይኒቴ› ጊዳይ ሃ ሂዝቂያሳ ጊዴኔ?

13 «ታኒኔ ታ ኣዋቲ ሃራ ዴሬ ካዎቴꬃታ ኡባ ቦላ ኦꬂዳይሳ ኢንቴ ኤሬኬቲ? ሄ ካዎቴꬃታ ጾሳቲ ባንታ ቢታ ታ ኩሼፔ ኣሻናስ ዳንዳይዶ? 14 ታ ኣዋቲ ꬋይሲዳ ሃ ካዎቴꬃታ ጾሳታ ኡባ ጊዶን ባ ኣሳ ታ ኩሼፔ ኣሻናስ ዳንዳይዳይ ኦኔ? ሂስቲን ኢንቴ ጾሳይ ኢንቴና ታ ኩሼፔ ዎስቲ ኣሻናስ ዳንዳይዜ? 15 ሄሳ ጊሻስ ሃኢካ ሂዝቂያሲ ኢንቴና ባሌꬆፎ ዎይኮ ሃይሳꬆ ጪሞፎ፤ ኣይስ ጊኮ ኢዛ ኣሳ ታ ኩሼፔ ዎይኮ ታ ኣዋታ ኩሼፔ፥ ኣዋ ዴሬ ኣሳ ዎይኮ ካዎቴꬃታ ጾሳቲ ባንታ ዴራ ኣሻናስ ዳንዳይዳይ ባይንዳ ጊሻስ ሂዝቂያሳን ኣማኔቶፍቴ፤ ሂስቲን ኢንቴ ጾሲ ኢንቴና ታ ኩሼፔ ኣሻናስ ዋኒ ዳንዳይዜ?» ጊዴስ።

16 ሴናኪሬሜ ሹሜቲ ጎዳ ቦላኔ ኢዛ ኣይሌ ሂዝቂያሳ ቦላ ሃራ ዳሮ ኢታ ሚሺካ ሃሳይዳ። 17 ሳናኪሬሚ ቃሴካ ጎዳ ኢስራኤሌ ጾሳ ጫዪሼ፥ «ሳኣ ቦላን ዴኢዛ ካዎቴꬃታ ጾሳቲ ባንታ ኣሳ ታ ኩሼፔ ኣሻናዉ ዳንዳዮንታ ኣጊዳ ማላ ሂዝቂያሳ ጾሳይካ ባ ኣሳ ታ ኩሼፔ ኣሼና» ጊዛ ዳብዳቤ ጻፊዴስ። 18 ሴናኪሬሜ ኦሳንቻቲ ካታማ ዲኣናስ ኮዪዲ ዲርሳ ጊምቤዛ ቦላ ኡቲዳ ዬሩሳላሜ ኣሳ ያሺሳናሲኔ ዳጋንꬃናስ ባንታ ጬንጉርስ ꬎቁ ሂስቲዲ ኢብራዌታ ቃላን ዋሲዳ። 19 ኣሳ ኩሼን ኦሴቲዳ ኤቃ ጾሳታ ቦላ ሃሳይዳ ማላ ዬሩሳላሜ ጾሳ ቦላካ ሃሳይዳ።

20 ሄሳፌ ጉዬ ካዎ ሂዝቂያሲኔ ኣሞጼ ና ናቤ ኢሳያሲ ሃይሳ ጊሻስ ዎሲሼ ፑዴ ሳሎ ዋሲዳ። 21 ሂስቲን ጎዳይ ኪታንቻ ዬዲዲ ኣሶሬ ካዎይ ዱንካኒዳሶን ዴኢዛ ኦላንቻታ፥ ኦላ ጋዳዋታኔ ሃላቃታ ꬋይሲዴስ፤ ሄሳ ጊሻስ ኣሶሬ ካዎዚ ካዉዪዲ ባ ዴሬ ሲሚዴስ፤ ሂስቲዲ ባ ኤቃ ጾሳ ኬꬅ ጌሊዳ ማላ ኢዛ ኣቱማ ናይቲ ኢዛ ጊꬃ ማሻን ሲፊዳ።

22 ሄሳꬆ ኦꬂዲ ጎዳይ ሂዝቂያሳኔ ዬሩሳላሜን ዴኢዛ ኣሳ ኣሶሬ ካዎ ሴናኪሬሜ ኩሼፔኔ ሃራ ሞርኬታ ኡባ ኩሼፔ ኣሺዴስ፤ ሂስቲዲ ኢስታ ዩሾን ዲዛ ኣሳ ኡባፌ ኢስታ ናጊዴስ። 23 ዳሮ ኣሳቲ ጎዳስ ኢሞታ ቃሴ ዩሁዳ ካዎ ሂዝቂያሳሲካ ኢሞታ ኤኪዲ ዬሩሳላሜ ዪዳ፤ ሄ ዎዴፔ ዶሚዲ ካዎቴꬃታ ኡባ ሲንꬃን ሂዝቂያሲ ꬎቁ ꬎቁ ጊዴስ።

ሂዝቂያሳ ኦቶሬቴꬅ

(2ካዎ 20፡1-3፥12-19፤ ኢሳ 38፡1-3፤ 39፡1-8)

24 ሄ ዎዴ ሂዝቂያሲ ሃርጊዲ ሃይቃና ማቲዴስ፤ ሄሳ ጊሻስ ጎዳ ዎሲን ጾሲ ኢዛ ፓꬃናስ ማላታራ ዛሮ ኢሚዴስ። 25 ጊዶ ኣቲን ሂዝቂያሲ ኦቶሬቲዳ ጊሻስ ጎዳይ ኢዛስ ኪዪዳ ኪያቴꬃ ጊሻስ ኢዛ ጋላቲቤና፤ ሄሳ ጊሻስ ኢዛ ቦላ፥ ዩሁዳ ቦላኔ ዬሩሳላሜ ቦላ ጎዳ ሃንቆይ ዎꬊዴስ። 26 ጊዲኮካ ሂዝቂያሲኔ ዬሩሳላሜን ዲዛ ኣሳይ ባ ዎዚና ኦቶሬቴꬃ ኣጊዲ ባና ካዉሺዳ፤ ሄሳፌ ጉዬ ጎዳ ሃንቆይ ሂዝቂያሳ ካዎቴꬃ ዎዴ ኡባን ኢስታ ቦላ ዎꬊቤና።

ሂዝቂያሳ ዱሬቴꬂኔ ቦንቼቴꬅ

27 ሂዝቂያሳስ ኬሂፔ ዳሮ ዱሬቴꬂኔ ቦንቾይ ዲዛ ጊሻስ ቢራስ፥ ዎርቃስ፥ ኣልኦ ሹቻስ፥ ሳዎስ፥ ጎንዳሌሲኔ ሃራ ኣልኦ ሚሻ ኡባስ ሚንጃ ኬꬅ ኬጺዴስ። 28 ሄሳꬆካ ካꬅ፥ ዎይኔ ኡሺኔ ዛይቴ ዎꬃና ኬꬃታኔ ዱማ ዱማ ሜሄታ፥ ዶርሳታኔ ዴይሻታ ዎꬃና ኬꬅ ኬጺዴስ። 29 ጾሳይ ኢዛስ ዳሮ ዱሬቴꬅ ኢሚዳ ጊሻስ ካታማታ ኬጺዲ ዳሮ ዴይሻ፥ ዶርሳ ዉዴታኔ ዳሮ ሜሄታ ሺሺዴስ። 30 ሂዝቂያሲካ ፑዴ ባጋራ ዲዛ ጊዮኔ ፑልቶ ሃꬃ ቴቂዲ ዛሪ ዛሪዲ ዱጌ ዛሪ ኣርሼይ ዉሊዛ ባጋ ዱጌ ዳዊቴ ካታማ ዬዲዴስ፤ ኢዚ ኦꬂዳይሲ ኡባይ ሎኦ ፖሌቲዴስ። 31 ጊዶ ኣቲን ዩሁዳ ቢታን ሃኒዳ ማላሊሲዛ ማላታ ጊሻስ ኦይቻናስ ባቢሎኔ ሃሪዛይቲ ኪቲዳ ኣሳቲ ሂዝቂያሳኮ ዪዳ ዎዴ ጾሲ ኢዛ ፓጫናሲኔ ኢዛ ዎዚናን ዲዛይሳ ኡባ ኤራናስ ኢዛ ዬዲ ቤሲዴስ።

ሂዝቂያሳ ሃይቆ

(2ካዎ 20፡20-21)

32 ሂዝቂያሲ ባ ካዎቴꬃ ዎዴን ኦꬂዳ ኦሶቲኔ ኢዚ ጾሳስ ኦꬂዳ ሎኦ ኦሶቲ ኣሞጼ ና ናቤ ኢሳያሳ ቲንቢቴ ማጻፋን፥ ዩሁዳ ካዎታ ማጻፋኒኔ ኢስራኤሌ ካዎታ ታሪኬ ማጻፋን ጻፌቲ ኡቲዴስ። 33 ሂዝቂያሲ ካሴ ባ ኣዋታ ማላ ሃይቂዲ ካሴ ዳዊቴ ዛሬቲ ሞጌቲዛ ꬎቃሶሆን ሞጌቲዴስ፤ ኢዚ ሃይቂን ዩሁዳ ኣሳይ ኡባይኔ ዬሩሳላሜን ዲዛ ኣሳይ ኡባይ ኢዛ ቦንቺዴስ፤ ኢዛ ና ሚናሴይ ኢዛሶሆን ካዎቲዴስ።

33

ዩሁዳ ካዎ ሚናሴ

(2ካዎ 21፡1-9)

1 ሚናሴይ ካዎቲዛ ዎዴ ኢዛስ ላይꬃይ 12፤ ኢዚ ዬሩሳላሜን 55 ላይꬅ ካዎቲዴስ። 2 ጎዳይ ኢስራኤሌ ኣሳ ሲንꬃፌ ጎዲ ኬሲዳ ኣሳቲ ኦꬂዛ ሄ ሃራሲዛ ሎሴታ ካሊዲ ኢዚካ ጎዳ ሲንꬃን ኢታ ሚሽ ኦꬂዴስ።* 3 ሚናሴይ ባ ኣዋ ሂዝቂያሲ ላሊዳ ጎይኒዛ ꬎቃሶሆታ ዛሬꬂዲ ኬጺዴስ፤ ባኣሌስ ያርሺዛሶሆታኔ ኣሼሮ ጌቴቲዛ ኤቃ ጾሳይ ሚስሌታ ሜꬊዴስ፤ ቃሴ ሳሎ ጾሊንቴታ ኡባሲካ ሆኪ ጎይኒዴስ። 4 ጎዳይ፥ «ታ ሱንꬃይ ሜርናስ ዬሩሳላሜን ዴኣና» ጊ ዎꬂዳ ጾሳ ኬꬃን ሚናሴይ ኤቃ ጾሳታስ ያርሺዛሶሆታ ጊግሲዴስ። 5 ጾሳ ኬꬃን ዴኢዛ ናምኡ ዛጎታን ሳሎ ጾሊንቴታ ኡባስ ያርሺዛሶሆታ ጊግሲዴስ። * 6 ሄኖሜ ና ሾባን ባ ኣቱማ ናይታ ታማን ጹጊዲ ያርሺዴስ፤ ኢዚ ባ ሁኤንካ ቢቲዛዴ፥ ጎጂዛዴኔ ማሮꬂዛዴ ጊዲዲ ሞይቲሌ ጼይጊዛይታኔ ኢታ ኣያናታራ ሃሳዬቲዛይታ ዞሬ ኦይቺዴስ፤ ጎዳ ሲንꬃን ኢዚ ዳሮ ኢታ ሚሽ ኦꬂዲ ኢዛ ሃንቄꬂዴስ።

7 ሄሳፌ ጉዬ ባ ሜꬊዳ ኤቃ ሚስሌዛ ጾሳ ኬꬃ ጊዶን ኤሲዴስ፤ ሄ ጾሳ ኬꬃይ ጾሲ ዳዊቴሲኔ ኢዛ ና ሶሎሞኔስ፥ «ሃ ጾሳ ኬꬃኒኔ ኢስራኤሌ ኡባ ጊዶፌ ታኒ ዶሪዳ ዬሩሳላሜን ታኒ ታ ሱንꬃ ሜርናስ ጼይጊሳና። 8 ታኒ ኢስራኤሌ ኣሳ ሙሴ ባጋራ ኣዛዚዳ ኣዛዞ፥ ዎጋኔ ማራ ኡባ ኢስቲ ናጊ ፖሊኮ ታኒ ኢስታ ኣዋታስ ኢሚዳ ቢታፌ ኢስታ ቶሆ ሾዲሲኬ» ጊዴስ። * 9 ጊዶ ኣቲን ሚናሴይ ዩሁዳ ኣሳኔ ዬሩሳላሜ ኣሳ ባሌꬂዴስ፤ ሂስቲን ኢስታ ጎዳይ ኢስራኤሌ ኣሳ ሲንꬃፌ ꬋይሲዳ ካዎቴꬃቲ ኦꬂዳ ኢታፔ ኣꬊዳ ኢታ ኦꬂዳ።

ባ ናጋራ ጊሻስ ሚናሴ ሞꬌቴꬅ

10 ጎዳይ ሚናሴሲኔ ኢዛ ኣሳስ ሃሳይዴስ፤ ጊዶ ኣቲን ኢስቲ ኢዛ ሃሳያ ሲዮንታ ኢጺዳ። 11 ሄሳ ጊሻስ ጎዳይ ኣሶሬ ካዎ ኦላ ጋዳዋታ ኢስታ ቦላ ዴንꬂዴስ፤ ሂስቲን ኢስቲ ሚናሴ ሲꬌን ዳፎ ኣꬂዳ፤ ጻርቂማላ ሳንሳላታን ቃቺዲ ባቢሎኔ ቢታ ኤፊዳ። 12 ሚናሴይ ቱጋቲዳ ዎዴ ጎዳ ባ ጾሳ ኮዪዴስ፤ ባ ኣዋታ ጾሳ ሲንꬃን ባናቴꬃ ኬሂፔ ካዉሺዴስ። 13 ሚናሴይ ጾሳ ዎሲዳ ዎዴ ጾሳይ ኢዛስ ዎሴቲዴስ፤ ኢዛ ዋትዋቶዛካ ሲዪዴስ፤ ሂስቲዲ ዬሩሳላሜን ኢዛ ካዎቴꬃን ዛሪ ዎꬂዴስ። ሄሳን ጎዳይ ኢዚ ጾስ ጊዲዳይሳ ሚናሴይ ኤሪዴስ።

14 ሄሳፌ ጉዬ ሚናሴይ ዙሌን ዲዛ ጊዮኔ ፑልቶዛስ ኣርሼይ ዉሊዛ ባጋፌ ዶሚዲ ሞሌ ፔንጌ ጋካናስ ዲዛ ዳዊቴ ካታማስ ካሬ ባጋራ ዲዛ ጊምቤዛ ኦፌሌ ዙምቡላ ጊዶ ዬጊዲ ካሴይሳፌ ꬎቁ ሂስቲ ጊምቢዴስ፤ ጊምቤቲ ኡቲዳ ዩሁዳ ካታማታ ኡባን ኦላ ጋዳዋታ ዎꬂዴስ።

15 ኣላጋ ጾሳታኔ ኤቃ ሚስሌ ጾሳ ኬꬃፌ ዲጊዴስ፤ ጾሳ ኬꬃን ዲዛ ዙምቡላ ቦላኔ ዬሩሳላሜን ኢዚ ኦꬂዳ ያርሾሶታ ኡባ ላሊዴስ፤ ሄ ካታማፔ ካሬ ኬሲ ኦሊዴስ። 16 ቃሴካ ሚናሴይ ጎዳስ ያርሺዛሶዛ ኦራጺሲዴስ፤ ኢሲፌቴꬃ ያርሾኔ ጋላታ ያርሾ ኢዛን ያርሺዴስ፤ ዩሁዳ ኣሳካ ጎዳስ ኢስራኤሌ ጾሳስ ጎይናና ማላ ኣዛዚዴስ። 17 ኣሳይ ጎይኒዛ ዙምቡላታ ቦላ ያርሾ ያርሺዛይሳ ኣጎንታ ኢጺኮካ ኢስቲ ያርሺዛይ ኢሲ ጎዳ ባንታ ጾሳሳ።

ሚናሴ ሃይቆ

(2ካዎ 21፡17-18)

18 ሚናሴይ ባ ካዎቴꬃ ላይꬃታን ኦꬂዳ ኦሶቲ፥ ኢዚ ባ ጾሳ ዎሲዳ ዎሳይኔ ጎዳ ኢስራኤሌ ጾሳ ሱንꬃን ናቤቲ ኢዛስ ዮቲዳይሲ ኢስራኤሌ ካዎታ ታሪኬ ማጻፋን ጻፌቲ ኡቲዴስ። 19 ቃሴ ኢዛ ዎሳይኔ ጾሳይ ኢዛስ ዎሴቲዳይሲ፥ ኢዚ ኦꬂዳ ናጋራይኔ ናቆይ ኡባይ ሚናሴይ ባና ካዉሻናፔ ካሴ ኦꬂዳ ዙምቡላታ ቦላ ጎይኒዛሶቲ፥ ኢዚ ኤሲዳ ኣሼሪ ሚስሌቲኔ ኤቃ ጾሳቲ ኡባይ ናቤታ ታሪኬ ማጻፋን ጻፌቲ ኡቲዳ። 20 ሚናሴይ ባ ኣዋታꬆ ሃይቂዴስ፤ ሂስቲን ሚናሴ ኢዛ ካዎቴꬃ ኬꬃን ሞጊዳ፤ ኢዛ ና ኣሞኔይ ኢዛሶሆን ካዎቲዴስ።

ዩሁዳ ካዎ ኣሞኔ

(2ካዎ 21፡19-26)

21 ኣሞኔይ ካዎቲዛ ዎዴ ኢዛስ ላይꬃይ 22፤ ኢዚ ዬሩሳላሜን ናምኡ ላይꬅ ካዎቲዴስ። 22 ኢዛ ኣዋ ሚናሴይ ኦꬂዳ ማላ ኢዚካ ጎዳ ሲንꬃን ኢታ ሚሽ ኦꬂዴስ፤ ኢዛ ኣዋ ሚናሴይ ኦሲሲዳ ኤቃ ሚስሌታ ኡባስ ጎይኒዴሲኔ ኢስታስ ያርሺዴስ። 23 ጊዶ ኣቲን ኢዛ ኣዋ ሚናሴይ ባናቴꬃ ካዉሺዳ ማላ ኢዚ ባናቴꬃ ጎዳ ሲንꬃን ካዉሺቤና፤ ኣሞኔይ ሞሮ ቦላ ሞሮ ጌዴ ጉጂ ጉጂ ቢዴስ።

24 ኣሞኔ ሹሜቲ ኢዛ ቦላ ማቄቲዲ ኢዛ ካዎቴꬃ ኬꬃ ጊዶን ኢዛ ዎꬊዳ። 25 ሄሳፌ ጉዬ ሄ ዴሬ ኣሳቲ ካዎ ኣሞኔ ቦላ ማቄቲዲ ኡባታ ዎꬊዳ፤ ሂስቲዲ ኣሞኔ ሶሆን ኢዛ ና ኢዮሲያሳ ካዎꬂዳ።

34

ዩሁዳ ካዎ ኢዮሲያሳ

(2ካዎ 22፡1-2)

1 ኢዮሲያሲ ካዎቲዛ ዎዴ ኢዛስ ላይꬃይ 8፤ ኢዚ ዬሩሳላሜን 31 ላይꬅ ካዎቲዴስ። * 2 ኢዮሲያሲ ጎዳ ሲንꬃን ሱሬ ሚሽ ኦꬂዴስ፤ ኡሻቺኔ ሃዲርስ ጎንታ ባ ኣዋ ዳዊቴ ኦጌራ ቢዴስ።

3 ኢዚ ካዎቲዳ ኦስፑንꬃ ላይꬃን ቡሮ ዬላጋ ዲሼ ባ ኣዋ ዳዊቴ ጾሳስ ጎይኖ ዶሚዴስ፤ ቃሴካ ኢዚ ካዎቲዳ ታማን ናምኣንꬆ ላይꬃን ዙምቡላታ ቦላ ጎይኒዛሶታ፥ ኣሼሮ ጌቴቲዛ ኤቃ ጾሳይ ሚስሌታ ማሲ ጊግሲዳኔ ሴሪሲ ሜꬊዳ ሚስሌታ ዩሁዳፔኔ ዬሩሳላሜፔ ꬋይሶ ዶሚዴስ። 4 ኢዛ ኣዛዞን ኣሳይ ባኣሌስ ያርሺዛሶሆታኔ ኢስታ ቦላ ዲዛ ኤጻኔ ጩዋሲዛሶታካ ላሊዳ፤ ኣሼሪ ሚስሌታ፥ ማሲ ጊግሲዳ ኤቃታኔ ሴሪሲ ሜꬊዳ ሚስሌታ ኪንቼሬꬂ ሊቂሲዲ ኢስታስ ያርሺዛ ኣሳታ ዱፎ ቦላ ላሊዳ። * 5 ቃሴ ኢዮሲያሲ ኢስታ ቄሴታ ሜቄꬅ ሄ ኢስቲ ጎይኒዛ ያርሾሶታ ቦላ ጹጊዴስ፤ ሂስቲዲ ዩሁዳኔ ዬሩሳላሜ ጌሺዴስ። *

6 ሚናሴ ቢታን፥ ኤፍሬሜ ቢታኒኔ ሲሞና ቢታን ቢዲ ኒፍታሌሜ ቢታ ጋካናስ ዴኢዛ ካታማታኔ ላሌቲዳ ሶሆታ ኡባን ሄሳꬆ ኦꬂዴስ። 7 ኢዮሲያሲ ያርሺዛሶሆታ፥ ኣሼሪ ሚስሌታኔ ኤቃ ሚስሌታ ኪንቼሬꬂ ሊቂሲዴስ፤ ኢስራኤሌ ቢታን ኡባን ኤጻኔ ጩዋሲዛ ሚሻታ ኡባ ሜንꬄሬꬂዴስ፤ ሄሳፌ ጉዬ ኢዮሲያሲ ዬሩሳላሜ ሲሚዴስ።

ቤቲዳ ጾሳ ዎጋ ማጻፋ

(2ካዎ 22፡3-20)

8 ኢዮሲያሲ ካዎቲዳ ታማን ኦስፑንꬃ ላይꬃን ቢታኔ ጾሳ ኬꬃ ጌሺዳፔ ጉዬ ጎዳ ባ ጾሳ ኬꬃ ኦራጺሳና ማላ ኣጻሊያ ና ሳፋኔ፥ ዬሩሳላሜ ካታማ ሃሪዛ ማኢሳያኔ ኢዮኣካዜ ና፥ ዋና ጻፌዛ ዮኣሃ ኪቲዴስ።

9 ኪቴቲዳይቲ ኡባታ ሃላቃ ቄሴ ሂልቂያሳኮ ዪዳ፤ ፔንጌ ናጊዛ ሌዌቲ ሚናሴፔ፥ ኤፍሬሜፔ፥ ኣቲዳ ኢስራኤሌ ኣሳ ኡባፌ፥ ዩሁዳፔ፥ ቢኒያሜፔኔ ዬሩሳላሜን ዲዛይታፔ ካሴ ሺሺዲ ጾሳ ኬꬃስ ኤሂዳ ሚሻ ሂልቂያስ ኢሚዳ። 10 ሄሳፌ ጉዬ ኢስቲ ጾሳ ኬꬃ ኦራጺሲ ኬጻናስ ኣላፌቴꬂ ኢሜቲዳ ኣሳታስ ኢሚዳ፤ ኢስቲካ ጾሳ ኬꬃ ኦራጺሲ ኬጺዳይታስ ጪጊዳ። 11 ቃሴ ዩሁዳ ካዎቲ ላሊዳ ጊምቤ ኬꬃ ሎኤꬃናስ ማሴቲዳ ሹቻታኔ ሚꬅ ሻማና ማላ ኣናጼታሲኔ ጊምቤ ጊምቢዛይታስ ኢሚዳ።

12 ኢስቲካ ኦሶዛ ኣማኔቴꬃን ኦꬂዳ፤ ኢስታ ኣዋቴꬃን ኦሲሲዛ ሌዌቲ ሜራሬ ዛርኬፌ ያሃቴኔ ኣብዲዩ፥ ቃኣቴ ዛርኬፌ ማሹላሜኔ ዛካራሳ። ዬꬃ ሚሽ ሎኤꬂ ኤሪዛ ሌዌቲ ኡባይ፥ 13 ዎልቃ ኦሶ ኦꬂዛይታስ ኣላፌ ጊዲዲ ዱማ ዱማ ኦሶስ ሱሚዳይታ ኦሲሴቴስ፤ ቃሴ ኣማርዳ ሌዌቲ ጻፌታ፥ ሃላቃታኔ ፔንጌ ናጊዛይታ ጊዲዳ።

14 ኢስቲ ጾሳ ኬꬅ ጌሊዳ ሚሻ ኬሲዛ ዎዴ ቄሴ ሂልቂያይ ጎዳይ ሙሴ ባጋራ ኢሚዳ ዎጋ ማጻፋ ዴሚዴስ። 15 ሂልቂያሲ ጻፌ ሳፋኔስ፥ «ታኒ ጾሳ ኬꬃፌ ሃይሳ ዎጋ ማጻፋዛ ዴማዲስ» ጊዲ ሄ ማጻፋ ሳፋኔስ ኢሚዴስ።

16 ሳፋኔይካ ማጻፋ ካዎዛኮ ኤፊዲ፥ «ኔ ሹሜቲ ኔ ኣዛዚዳ ኣዛዞ ኡባ ኦꬄቴስ። 17 ጾሳ ኬꬃን ዲዛ ሚሻ ኡባ ኤኪዲ ኦሲሲዛ ኣላፌታሲኔ ኦሳንቻታስ ኢሚዳ» ጊዲ ዮቲዴስ። 18 ቃሴካ ጻፌ ሳፋኔይ ካዎዛስ፥ «ቄሴ ሂልቂያሲ ታስ ማጻፋ ኢሚዴስ» ጊዴስ፤ ሳፋኔይካ ማጻፋዛ ካዎዛ ሲንꬃን ናባቢዴስ።

19 ካዎዚ ዎጋ ማጻፋ ቃላይ ናባቤቲን ሲዪዲ ጬጪሼ ባ ማይኦ ዳኪዴስ፤ 20 ሄሳፌ ጉዬ ካዎይ ሂልቂያሳስ፥ ሳፋኔ ና ኣኪቃሜስ፥ ሚኪያሳ ና ኣብዶኔስ፥ ጻፌ ሳፋኔሲኔ ካዎ ኦሳንቻ ኣሳያስ ሃይሳፌ ካሊዛ ኣዛዞታ ኢሚዴስ። 21 ኢዚ ኢስታስ፥ «ቢዲ ታ ጊሻስ፥ ኢስራኤሌኒኔ ዩሁዳን ኣቲዳ ኣሳ ጊሻስ፥ ሃ ቤቲዳ ማጻፋ ጊዶን ጻፌቲዳ ቃላ ጊሻስ ጎዳ ኦይቺቴ፤ ካሴ ኑ ኣዋቲ ጾሳ ዎጋስ ኣዛዜቶንታ ኢጺዳ ጊሻሲኔ ሃ ማጻፋን ጻፌቲዳ ዎጋ ማላ ሲሜሬቶንታ ኣጊዳ ጊሻስ ኑ ቦላ ኬሂ ጊታ ሃንቆይ ጾሳፌ ዪዴስ» ጊዴስ።

22 ሂስቲን ሂልቂያሲኔ ካዎይ ኪቲዳ ኣሳቲ ናቤ ሁልዳኒኮ ቢዳ፤ ሁልዳና ሃሲራሃ ና፥ ቲቂዋ ና፥ ጾሳ ኬꬃ ማይኦ ናጊዛ ሻሎሜ ማቾ። ኢዛ ፑዴሃ ባጋራ ዬሩሳላሜ ካታማን ዴኣዉስ። ሄ ቢዳ ኣሳቲ ኢዚስ ሃ ዮኦዛ ቆንጪሲ ዮቲዳ። *

23 ናቤያካ ኢስታስ፥ «ጎዳ ኢስራኤሌ ጾሳይ፥ ‹ኢንቴና ታኮ ኪቲዳ ኣዴዛስ ዮቲቴ› ጌስ። 24 ጎዳይ ‹ቤኢቴ፥ ዩሁዳ ካዎ ሲንꬃን ናባቤቲዳ ማጻፋን ጻፌቲዳ ኢታ ቃንጌꬅ ኡባ፥ ሃ ሶሆዛ ቦላኔ ሃ ሶሆዛን ዲዛ ኣሳ ቦላ ኤሃና ሃናይስ። 25 ኢስቲ ታና ኣጊዲ ሃራ ጾሳታስ ኤጻኔ ጩዋሲዳ፤ ሂስቲዲ ኢስቲ ባንታ ኩሼን ኦꬂዳ ኦሶ ኡባን ታና ሃንቄꬂዳ፤ ሄሳ ጊሻስ ታ ሃንቆይ ሃይሳ ሃ ሶሆዛ ቦላ ኤጺ ኬዛና፤ ሙሌካ ቶኤና› ጌስ።

26 «ጎዳ ኦይቻናስ ኢንቴና ኪቲዳ ዩሁዳ ካዎ፥ ‹ኔ ሲዪዳ ቃላ ጊሻስ ጎዳ ኢስራኤሌ ጾሳይ፥ 27 ሃ ሶሆዛ ቦላኔ ሃ ሶሆን ዲዛ ኣሳ ቦላ ጾሳይ ሃሳይዳይሳ ኔኒ ሲዪዳ ዎዴ ኔ ዎዚናይ ሜቂን ታ ሲንꬃን ኔናቴꬃ ኔ ካዉሺዳ ጊሻስ፥ ኔና ኔ ዚቂ ሂስቲዳ ጊሻሲኔ ኔ ማይኦ ዳካዳ ታ ሲንꬃን ኔ ዬኪዳ ጊሻስ ታኒ ኔ ዋሶ ሲያዲስ። 28 ሄሳ ጊሻስ ታኒ ኔና ኔ ኣዋታኮ ጋꬃና፤ ኔካ ሳሮን ሞጌታና፤ ታኒ ሃ ሶሆዛ ቦላኔ ሃይሳን ዲዛ ኣሳ ቦላ ኤሃና ኢታ ሚሽ ኔ ኣይፌይ ቤኤና› ጌስ» ጋዱስ።

ኢዛ ጊዳ ቃላ ኤኪ ቢዲ ካዎዛስ ዮቲዳ።

ኢዮሲያሲ ጎዳስ ኣዛዜታናስ ጌፒዳ ጌፋ

(2ካዎ 23፡1-20)

29 ሄሳፌ ጉዬ ካዎ ኢዮሲያሲ ኪቲዲ ዩሁዳ ጪማታኔ ዬሩሳላሜ ጪማታ ኡባ ሺሺዴስ። 30 ካዎይ ጾሳ ኬꬅ ፑዴ ኬዚዴስ፤ ዩሁዳ ኣሳይ ኡባይ፥ ዬሩሳላሜን ዲዛ ኣሳይ፥ ቄሴቲኔ ሌዌቲ፥ ጉꬃፌ ጊታ ጋካናሲ ዲዛ ኣሳይ ኡባይ ኢዛራ ኢሲፌ ፑዴ ኬዚዳ። ጾሳ ኬꬃፌ ቤቲዳ ጫቆ ቃላ ማጻፋ ካዎይ ኢስቲ ሲዪሺን ናባቢዴስ። 31 ሄሳፌ ጉዬ ካዎይ ባ ቱሳ ማታን ኤቂዲ ጎዳ ካላና ማላ ኢዛ ዎጋ፥ ኣዛዞኔ ማራ ባ ኩሜꬃ ዎዚናኒኔ ባ ኩሜꬃ ሼምፖን ናጋናስ፥ ቃሴ ሃ ማጻፋን ጻፌቲዳ ጫቆ ቃላ ማላ ኦꬃናስ ጎዳ ሲንꬃን ጌፒዴስ። 32 ዬሩሳላሜኒኔ ቢኒያሜ ዴሬን ዲዛ ኣሳ ኡባ ሄ ጫቆ ቃላ ናጋና ማላ ጌፊሲዴስ፤ ሂስቲን ዬሩሳላሜን ዲዛ ኣሳይ ጾሳ ባንታ ኣዋታ ጾሳ ኣዛዞን ጫቆ ቃላይ ጊዛ ማላ ኦꬂዳ።

33 ኢዮሲያሲ ኢስራኤሌ ቢታ ኡባፌ ሃራሲዛ ኤቃ ጾሳታ ኡባ ዲጊዴስ፤ ሂስቲዲ ሄን ዲዛ ኡባ ኣሳይ ጎዳስ ባንታ ጾሳስ ጎይናና ማላ ኦꬂዴስ። ኢዮሲያሲ ዴኢዳ ላይꬅ ኡባን ኢስቲ ጎዳ ባንታ ኣዋታ ጾሳ ካሎ ኣጊዲ ጉዬ ሲሚቤቴና።

35

ፓዚጋ ባኣሌ ቦንቾ

(2ካዎ 23፡21-23)

1 ሄሳፌ ጉዬ ኢዮሲያሲ ዬሩሳላሜን ጎዳስ ፓዚጋ ባኣሌ ቦንቺዴስ፤ ኮይሮ ኣጊናን ታማኔ ኦይዳንꬆ ጋላስ ፓዚጋ ዶርሳ ሹኪዴስ። 2 ኢዮሲያሲ ቄሴታ ኢስታ ኦሶን ኦሶን ሱንꬂዴስ፤ ሂስቲዲ ኢስቲ ጾሳ ኬꬃ ኦሶ ሚኒ ኦꬃና ማላ ሚንꬄꬂዴስ። 3 ጎዳስ ባና ዱማሲዲ ኢስራኤሌ ኡባ ታማርሲዛ ሌዌታስ፥ «ጫቆ ቃላ ታቦታ ካዎ ዳዊቴ ና ሶሎሞኔይ ኦሲሲዳ ጾሳ ኬꬃን ዎꬂቴ፤ ሄሳፌ ጉዬ ታቦታ ኢንቴ ሃሼን ቶካናስ ኮሼና፤ ሃኢካ ጎዳ ኢንቴ ጾሳሲኔ ኢስራኤሌ ኣሳስ ኦꬂቴ። 4 ኢስራኤሌ ካዎ ዳዊቲኔ ኢዛ ና ሶሎሞኔይ ጻፊዳ ኣዛዞ ማላ ኢንቴ ኣዋታ ዛርኬን ቡቴን ቡቴን ኢንቴና ጊግሲቴ። *

5 «ኢንቴ ሌዌቲ ኢንቴ ዳቦ ኢስራኤሌ ዛርኬታ ማዳና ማላ ኢንቴ ኬꬃ ኣሳን ኣሳን ሻኬቲዲ ጌሻሶሆን ኤቂቴ፤ 6 ፓዚጋ ዶርሳታካ ሹኪቴ፤ ኢንቴና ጌሺቴ፤ ጎዳይ ሙሴ ባጋራ ኣዛዚዳ ቃላ ኢስቲ ፖላና ማላ ኢንቴ ዳቦታስ ዶርሳታ ጊግሲቴ» ጊዴስ።

7 ኢዮሲያሲ ሄን ዲዛ ኣሳስ ፓዚጋ ያርሾስ 30,000 ዶርሳታኔ ዴይሻታ ኢሚዴስ፤ ቃሴ 3,000 ኮርማታ ካዎይ ባ ዉዴፔ ኢሚዴስ። 8 ካዎ ሹሜቲካ ኣሳስ፥ ቄሴታሲኔ ሌዌታስ ባንታስ ዲዛይሳፌ ባ ዶሳን ኢሚዳ፤ ጾሳ ኬꬃ ሃላቃቲ ሂልቂያሲ፥ ዛካራሲኔ ዪሂኤሌይ ፓዚጋ ያርሾስ 2,600 ዶርሳታኔ ዴይሻታ ቄሴታስ ኢሚዳ፤ ቃሴ 300 ኮርማታካ ኢሚዳ። 9 ሌዌታ ሃላቃቲ ካናኒያይ፥ ኢዛ ኢሻ ሻማኤይ፥ ናቲናኤሌይ፥ ቃሴ ሃሻቢያይ፥ ዪኢኤሌይኔ ዮዛባዴይ ፓዚጋ ያርሾስ 5,000 ዶርሳታኔ ዴይሻታ ሌዌታስ ኢሚዳ፤ ቃሴ 500 ኮርማታካ ኢሚዳ።

10 ፓዚጋ ባኣሌስ ኡባ ሚሺ ጊጊዳፔ ጉዬ ካዎይ ኣዛዚዳ ማላ ቄሴቲ ባንታ ሶሆን ሶሆን፥ ሌዌቲካ ባንታ ቡቴን ቡቴን ኤቂዳ። 11 ፓዚጋ ዶርሳቲ ሹኬቲዳ፤ ቄሴቲ ሱꬃ ኤኪዲ ዉጺዳ፤ ሌዌቲ ጋልባ ሾቂ ኬሲዳ። 12 ሄሳፌ ጉዬ ሙሴ ማጻፋን ጻፌቲዳ ማላ ኣሳይ ጎዳስ ጹጌቲዛ ያርሾስ ጊጊዳ ዶርሳታ ኣሾዛ ሌዌቲ ባ ኬꬃ ኣሳን ኣሳን ሻኬቲ ኡቲዳ ኢስራኤሌ ዛርኬታስ ኢሚዳ፤ ኢስቲ ኮርማታካ ሄሳꬆ ኦꬂዳ። 13 ሌዌቲ ዎጋይ ጊዛ ማላ ሹኬቲዳ ፓዚጋ ያርሾዛ ታማን ጺጺዳ፤ ጌሻ ያርሾታ ጻሮን፥ ኦቶኒኔ ዲስቴን ዶይሲዳ፤ ሂስቲዲ ካጾይሳ ሄራካ ኢስራኤሌ ዛርኬታስ ጊሼሬꬂዳ።*

14 ሄሳፌ ጉዬ ሌዌቲ ባንታሲኔ ኣሮኔ ዛሬፔ ጊዲዳ ቄሴታስ ፓዚጋ ያርሾ ጊግሲዳ፤ ኣይስ ጊኮ ሄ ቄሴቲ ጹጌቲዛ ያርሾኔ ሃንዳ ሺሺ ያርሻናስ ጊዶꬅ ጋካናስ ኦꬄቴስ። 15 ዳዊቲ፥ ኣሳፊ፥ ሄማኒኔ ካዎ ናቤ ኤዶታኔይ ካሴ ኣዛዚዳ ማላ ዬꬃ ዬጺዛ ኣሳፌ ዛርኬቲ ባ ዲዛሶን ዲዛሶን ዴቴስ፤ ፔንጌ ናጊዛይቲካ ባ ናጊዛ ፔንጌ ፔንጌ ናጌቴስ፤ ኢስታ ዳቦ፥ ሌዌቲ ኢስታስ ጊግሲዳ ጊሻስ ኢስቲ ባ ናጊዛሶፔ ኣጊ ቢቤቴና። *

16 ጎዳስ ኦꬂዛ ኦሶ ኡባይ፥ ፓዚጋ ባኣሌ ቦንቾይኔ ጹጌቲዛ ያርሾ ጎዳስ ያርሺዛሶ ቦላ ያርሾይ፥ ካዎ ኢዮሲያሲ ኣዛዚዳ ማላ ሃኒዲ ሄ ጋላስ ጊጊዴስ። 17 ሄን ሺቂዳ ኢስራኤሌ ኣሳይ ሄ ጋላስ ፓዚጋ ባኣሌ ቦንቺዴስ፤ ኢስቲ ኡኬꬃ ባኣሌካ ላፑን ጋላስ ቦንቺዳ። * 18 ናቤ ሳሜላ ዎዴፔ ሃ ሲሚን ሄሳ ማላ ፓዚጋ ባኣሌይ ኢስራኤሌን ቦንቼቲ ኤሬና። ኢዮሲያሲ፥ ቄሴታራኔ ሌዌታራ፥ ሄ ሶሆን ሺቂዳ ዩሁዳ ኣሳራ፥ ኢስራኤሌ ኣሳ ኡባራኔ ዬሩሳላሜን ዴኢዛ ኣሳራ ቦንቺዳ ማላ ፓዚጋ ባኣሌ ካሴ ኢስራኤሌ ካዎታፔ ቦንቺዳይ ኢሶይኔ ባዋ። 19 ሃ ፓዚጋ ባኣሌይ ኢዮሲያሲ ካዎቲዳ ታማኔ ኦስፑንꬃ ላይꬃን ቦንቼቲዴስ።

ኢዮሲያሳ ካዎቴꬃ ዉርሴꬅ

(2ካዎ 23፡28-30)

20 ሃ ኡባፌ ጉዬን ኢዮሲያሲ ጾሳ ኬꬃ ጊዶ ማራሲ ጊግሲዳ ዎዴ ጊብጼ ካዎ ኒካይ ኤፊራጺሴ ሻፋ ማታን ዴኢዛ ካርካሚሼ ጌቴቲዛሶ ኦሌታናስ ኬዚዴስ፤ ኢዮሲያሲ ኢዛራ ኦሌታናስ ኬዚዴስ። 21 ጊዶ ኣቲን ኒካይ ኢዮሲያሳኮ ኣስ ኪቲዲ፥ «ዩሁዳ ካዎ! ታናኔ ኔና ኦሺዛይ ኣዜ? ታኒ ዪዳይ ታ ሞርኬታ ኦላናሳፌ ኣቲን ኔና ኦላናስ ጊዴና። ታ ሞርኬታ ታኒ ኤሶን ኦላና ማላ ጾሲ ታና ኣዛዚዴስ። ጾሲ ኔና ꬋይሶንታ ማላ ታናራ ዲዛ ጾሳራ ኤቄቲዛይሳ ኣጋ» ጊዴስ።

22 ጊዶ ኣቲን ኢዮሲያሲ ጾሲ ኒካ ባጋራ ኢዛስ ዮቲዳይሳ ሲዮንታኔ ጉዬ ሲሞንታ ኢጺዲ ኦላስ ኬዚዴስ፤ ባ ካዎቴꬃ ማይኦ ላሚዲ ማጊዶ ዴምባን ኦሌታናስ ኬዚዴስ።

23 ሂስቲን ዎንዳፌን ዱኪዛ ኣሳቲ ካዎ ኢዮሲያሳ ዎንዳፌን ዱኪዳ፤ ካዎይ ባ ኦላ ጋዳዋታስ፥ «ታኒ ኢታ ጫች ጫዴታዲስ፤ ታና ኦላ ጊዶፌ ኬሲቴ» ጊዴስ። 24 ኢስቲ ኢዮሲያሳ ኢዛ ፓራ-ጋሬፔ ዴንꬂዲ ኢዛስ ዲዛ ሃራ ፓራ-ጋሬን ዎꬂዲ ዬሩሳላሜ ኤፊን ኢዚ ሄን ሃይቂዴስ፤ ባ ኣዋታ ዱፎን ሞጌቲዴስ፤ ዩሁዳ ኣሳይኔ ዬሩሳላሜ ኣሳይ ኡባይ ኢዛስ ዬኪዴስ።

25 ኤርማሲ ኢዮሲያሳስ ዚላሳ ጊንጾ ጻፊዴስ፤ ሃኖ ጋካናስ ዬሆ ዬኪዛ ማጫሳቲኔ ኣቱማሳቲ ኢዮሲያሳ ቆፒ ቆፒዲ ዬኪዛ ዎዴ፥ ሃ ኤርማሲ ኬሲዳ ዚላሳ ጊንጾዛ ዚላሲ ኢስራኤሌ ቢታን ሎሴ ጊዲዴስ፤ ሄ ዚላሳ ጊንጾዚ ኢስራኤሌታ ዚላሳ ጊንጾ ማጻፋን ጻፌቲ ኡቲዴስ።

26 ኢዮሲያሳ ካዎቴꬃ ዎዴ ኦሴቲዳ ሃራ ኦሶቲ፥ ጎዳ ዎጋ ማጻፋን ጻፌቲዳ ማላ ኢዚ ኦꬂዳ ሎኦ ኦሶቲ፥ 27 ኮይሮፔ ዉርሴꬅ ጋካናስ ኢዚ ኦꬂዳ ኦሶቲ ኡባይ ኢስራኤሌ ካዎታኔ ዩሁዳ ካዎታ ታሪኬ ማጻፋን ጻፌቲ ኡቲዴስ።

36

ዩሁዳ ካዎ ኢዮኣካዜ

(2ካዎ 23፡30-35)

1 ሄሳፌ ጉዬ ሄ ቢታ ኣሳይ ኢዮሲያሳ ና ኢዮኣካዜ ዶሪዲ ኢዛ ኣዋ ሶሆን ዬሩሳላሜን ካዎꬂዳ። 2 ኢዮኣካዚ ካዎቲዛ ዎዴ ኢዛስ ላይꬃይ 23፤ ኢዚ ዬሩሳላሜን ሄꬑ ኣጊና ካዎቲዴስ። 3 ሄሳፌ ጉዬ ጊብጼ ካዎይ ዮኣካዜ ዬሩሳላሜን ኢዛ ካዎቴꬃ ኣራታፔ ዎꬂዴስ፤ 3,400 ኪሎ ጊዲዛ ሳቂሌ ቢራኔ 34 ኪሎ ጊዲዛ ዎርቃ ዩሁዳ ኣሳ ጊሪሲዴስ። 4 ጊብጼ ካዎይ ኢዮኣካዜ ኢሻ ኤልያቄሜ ዩሁዳ ቦላኔ ዬሩሳላሜ ቦላ ካዎꬂዴስ፤ ኢዛ ሱንꬃካ ላሚዲ ኢዮኣቄሜ ጊ ሱንꬂዴስ፤ ሂስቲዲ ኢዮኣቄሜ ኢሻ ኢዮኣካዜ ጊብጼ ኤፊዴስ። *

ዩሁዳ ካዎ ኢዮኣቄሜ

(2ካዎ 23፡36—24፡7)

5 ኢዮኣቄሜይ ካዎቲዛ ዎዴ ኢዛስ ላይꬃይ 25፤ ኢዚ ዬሩሳላሜን ታማኔ ኢሲ ላይꬅ ካዎቲዴስ፤ ጎዳ ባ ጾሳ ሲንꬃን ኢታ ሚሽ ኦꬂዴስ።* 6 ባቢሎኔ ካዎ ናቡካዳናጾሬይ ኢዛ ኦሊ ኦይኪዲ ባቢሎኔ ኤፋናስ ጻርቂማላ ሳንሳላታን ቃቺዴስ። * 7 ናቡካዳናጾሬይ ቃሴ ጾሳ ኬꬃ ሚሻ ኤኪ ባቢሎኔ ኤፊዲ ባ ካዎቴꬃ ኬꬃን ዎꬂዴስ።

8 ኢዮኣቄሜ ካዎቴꬃ ላይꬃን ኦሴቲዳ ሃራሲዛ ኦሶቲኔ ኢታ ኦሶቲ ኡባይ፥ ኢስራኤሌ ካዎታኔ ዩሁዳ ካዎታ ታሪኬ ማጻፋን ጻፌቲ ኡቲዴስ፤ ኢዛ ና ኢዮኣኪኔይ ኢዛሶሆን ካዎቲዴስ።

ዩሁዳ ካዎ ኢዮኣኪኔ

(2ካዎ 24፡8-17)

9 ኢዮኣኪኔይ ካዎቲዛ ዎዴ ኢዛስ ላይꬃይ ታማኔ ኦስፑና፤ * ኢዚ ዬሩሳላሜን ሄꬑ ኣጊናኔ ታሙ ጋላስ ካዎቲዴስ። ኢዚ ጎዳ ሲንꬃን ኢታ ሚሽ ኦꬂዴስ። 10 ኦፊንꬃ ዎዴ ካዎ ናቡካዳናጾሬይ ኣስ ኪቲዲ ኢዮኣኪኔኔ ጎዳ ኬꬃን ዲዛ ኣልኦ ሚሻታ ኢዛራ ኢሲፌ ባቢሎኔ ኤፊሲዴስ፤ ሂስቲዲ ኢዛ ኣዋ ኢሻ ሴዴቂያሳ ዩሁዳ ቦላኔ ዬሩሳላሜ ቦላ ካዎꬂዴስ።†

ዩሁዳ ካዎ ሴዴቂያሳ

(2ካዎ 24፡18-20፤ ኤር 52፡1-3)

11 ሴዴቂያሲ ካዎቲዛ ዎዴ ኢዛስ ላይꬃይ 21፤ ኢዚ ዬሩሳላሜን ታማኔ ኢሲ ላይꬅ ካዎቲዴስ። * 12 ጎዳ ባ ጾሳ ሲንꬃን ኢዚ ኢታ ሚሽ ኦꬂዴስ፤ ቃሴ ጎዳ ቃላ ዮቲዳ ናቤ ኤርማሳ ሲንꬃን ባና ካዉሺቤና።

13 ቃሴ ባስ ኣማኔታና ማላ ጾሳ ሱንꬃን ጫቄꬂዳ ካዎ ናቡካዳናጾሬ ቦላ ማካሊዴስ፤ ጎዳ ኢስራኤሌ ጾሳኮ ሲሞንታ ኢጺዲ ባ ዎዚና ሙሚሲዲ ባ ሞርጌ ሚንꬂዴስ።* 14 ሄሳፌ ቦላራካ ቄሴቲኔ ዴራ ካሌꬂዛ ኣሳቲ ሙሌካ ኣማኔቶንታ ኢጺዲ ጌዴ ኢቲ ኢቲ ቢዳ፤ ኢስቲ ሃራ ካዎቴꬃቲ ኦꬂዛ ሃራሲዛ ሎሴታ ካሊሼ ጎዳ ኬꬃ ዬሩሳላሜን ዲዛ ጌሻ ቱኒሲዳ።

15 ጎዳይ ኢስታ ኣዋታ ጾሳይ ባ ኣሳሲኔ ባ ዲዛሶስ ቃꬌቲዛ ጊሻስ ባ ናቤታ ኢስታስ ዛሪ ዛሪ ኪቲዴስ። 16 ጊዶ ኣቲን ጾሳ ሃንቆይ ኢስታ ቦላ ዪን ፓጻቴꬂ ኢስታስ ቤቶንታ ኢጻናሼ ጋካናስ ኢስቲ ጎዳይ ኪቲዳይታ ቂꬊዳ፤ ኢዛ ቃላ ካꬊዳኔ ናቤታካ ካዉሺዳ።

17 ሄሳ ጊሻስ ጎዳይ ባቢሎኔ ካዎ ኢስታ ቦላ ዴንꬂዲ ኤሂዴስ፤ ሂስቲን ጾሳ ኬꬃ ጊዶን ኢዚ ኢስታ ዬላጋ ኣቱማ ናይታ ማሻን ሱፑ ሂስቲዴስ፤ ዬላጋ ኣቱማ ናይታ፥ ዎይኮ ጌላኦታ፥ ዎይኮ ጪማታ፥ ዎይኮ ጬጋታ ጾሲ ኢስታ ኡባ ናቡካዳናጾሬ ኩሼን ኣꬂ ኢሚዴስ። * 18 ባቢሎኔ ካዎይ ጾሳ ኬꬃን ዲዛ ጊታኔ ጉꬃ ሚሻታ ኡባ፥ ጎዳ ኬꬃን ዲዛ ኣቆታ፥ ካዎ ኣቆታኔ ኢዛ ሹሜታ ኣቆታ ኡባ ዲኢ ኤኪዲ ባቢሎኔ ኤፊዴስ። 19 ሄሳፌ ጉዬ ባቢሎኔ ኦላንቻቲ ጾሳ ኬꬃ ታማን ጹጊዳ፤ ዬሩሳላሜ ዲርሳ ጊምቤዛካ ላሊዳ፤ ካዎቴꬃ ኬꬃታ ታማን ጹጊዳ፤ ሄን ዴኢዛ ኣልኦ ሚሻታ ኡባካ ꬋይሲዳ።

20 ማሻፌ ኣቲዳይታ ካዎዚ ዲኢ ኤኪዲ ባቢሎኔ ኤፊዴስ፤ ፓሪሴ ካዎቴꬃይ ሚናና ጋካናስ ኢስቲ ኢዛሲኔ ኢዛ ናይታስ ኣይሌ ጊዲዳ። 21 ሄሳን ጎዳይ ናቤ ኤርማሳ ባጋራ ዮቲዳ ቃላይ ፖሌታና ማላ ቢታይ 70 ላይꬅ ኩሜꬅ ኣሲ ባይንዳ ሶሆ ጊዲዳ ጊሻስ ሼምፒዴስ፤ ሂስቲን ቢታይ ሳምባታ ሼምፖ ዴሚዴስ። *

22 ፓሪሴ ካዎ ቂሮሲ ካዎቲዳ ኮይሮ ላይꬃን ናቤ ኤርማሳ ባጋራ ጎዳይ ሃሳይዳይሳ ፖሊዴስ። ፓሪሴ ካዎ ቂሮሲ ባ ካዎቴꬃ ጊዶን ኡባሶን ኣዋጃይ ኣዋጄቲዲ ጻፌቲ ኡታና ማላ ጎዳይ ኢዛ ኣያና ዴንꬄꬂዴስ። 23 ኢዚካ፥ «ፓሪሴ ካዎ ቂሮሲ፥ ‹ጎዳይ ሳሎ ጾሳይ ሃ ሳኣ ካዎቴꬃታ ኡባ ታስ ኢሚዴስ፤ ቃሴ ዩሁዳን ዴኢዛ ዬሩሳላሜን ታኒ ኢዛስ ኬꬃ ኬጻና ማላ ታና ኣዛዚዴስ፤ ጾሳ ኣስ ጊዲዳ ኦኒኔ ኢንቴ ጊዶን ዲኮ ሄ ቦ፤ ጎዳይ ኢዛ ጾሲ ኢዛራ ጊዶ!› » ጊ ኣዋጂዴስ። *

* 1:4 2ሳሜ 6፡1-17፤ 1ታሪ 13፡5-14፤ 15፡25—16፡1

* 1:5 ኬሳ 38፡1-7

* 1:9 ሜꬌ 13፡16፤ 28፡14

* 1:14 1ካዎ 4፡26

* 1:17 ዛሬ 17፡16

* 2:6 1ካዎ 8፡27፤ 2ታሪ 6፡18

* 3:1 ሜꬌ 22፡2

* 3:8 ኬሳ 26፡33-34

* 3:13 ኬሳ 25፡18-20

* 3:14 ኬሳ 26፡31

* 3:17 ያኪኔ ጉሲ ኤሴስ ጉሳ።

† 3:17 ቦኤዜ ጉሲ ዎልቃይ ኢዛን ዴስ ጉሳ።

* 4:1 ኬሳ 27፡1-2

* 4:6 ኬሳ 30፡17-21

* 4:7 ኬሳ 25፡31-40

* 5:1 2ሳሜ 8፡11

* 5:2 2ሳሜ 6፡12-15፤ 1ታሪ 15፡25-28

* 5:10 ዛሬ 10፡5

* 5:13 1ታሪ 16፡34፤ 2ታሪ 7፡3፤ ኢዝ 3፡11፤ ማዛ 100፡5፤ 106፡1፤ 107፡1፤ 118፡1፤ ኤር 33፡11

* 5:14 ኬሳ 40፡34-35

* 6:9 2ሳሜ 7፡1-13፤ 1ታሪ 17፡1-12

* 6:16 1ካዎ 2፡4

* 6:18 2ታሪ 2፡6

* 6:20 ዛሬ 12፡11

* 6:42 ማዛ 132፡8-10

* 7:1 ሌዌ 9፡23-24

* 7:3 1ታሪ 16፡34፤ 2ታሪ 5፡13፤ ኢዝ 3፡11፤ ማዛ 100፡5፤ 106፡1፤ 107፡1፤ 136፡1፤ ኤር 33፡11

* 7:18 1ካዎ 2፡4

* 8:13 ኬሳ 23፡14-17፤ 34፡22-23፤ ታይ 28፡9፤ 29፡39፤ ዛሬ 16፡16

* 9:9 ማቶ 12፡42፤ ሉቃ 11፡31

* 9:25 1ካዎ 4፡26

* 9:26 ሜꬌ 15፡18፤ 1ካዎ 4፡21

* 9:28 ዛሬ 17፡16

* 10:16 2ሳሜ 20፡1

* 11:15 1ካዎ 12፡31

* 12:9 1ካዎ 10፡16-17፤ 2ታሪ 9፡15-16

* 13:2 ሚካዮ ዎይኮ ማኢኮ ጌቴታዉስ። 2ታሪ ማጻፋን 11፡20 ጼላ።

* 18:16 ታይ 27፡17፤ ሂዚ 34፡5፤ ማቶ 9፡36፤ ማር 6፡34

* 20:7 ኢሳ 41፡8፤ ያቆ 2፡23

* 20:10 ዛሬ 2፡4-19

* 20:15 ዛሬ 20፡1-4

* 20:17 ኬሳ 14፡13-14

* 21:7 1ካዎ 11፡36

* 21:8 ሜꬌ 27፡40

* 22:2 ናምኡ ታማኔ ናምኡ ጊዛይሲ ኦይዱ ታማኔ ናምኡ ጊዳና ዳንዳዬስ።

* 23:3 2ሳሜ 7፡12

* 24:6 ኬሳ 30፡11-16

* 24:21 ማቶ 23፡25፤ ሉቃ 11፡51

* 25:4 ዛሬ 24፡16

* 26:18 ኬሳ 30፡7-8፤ ታይ 3፡10

* 26:23 ኢሳ 6፡1

* 28:6 ኢሳ 7፡1

* 28:27 ኢሳ 14፡28

* 30:3 ታይ 9፡9-11

* 31:3 ታይ 28፡1—29፡39

* 31:5 ታይ 18፡12-13

* 33:2 ኤር 15፡4

* 33:5 2ታሪ 6፡6

* 33:8 1ካዎ 9፡3-5፤ 2ታሪ 7፡12-18

* 34:1 ኤር 3፡6

* 34:4 2ካዎ 21፡3፤ 2ታሪ 33፡3

* 34:5 1ካዎ 13፡2

* 34:22 ኢብራዌታ ቃላን ሻሉሜይ ሃሲራሃ ና ቶቃታ ና ጌቴቴስ። 2ካዎ 22፡14 ጼላ።

* 35:4 2ታሪ 8፡14

* 35:13 ኬሳ 12፡8-9

* 35:15 1ታሪ 25፡1

* 35:17 ኬሳ 12፡1-20

* 36:4 ኤር 22፡11-12

* 36:5 ኤር 22፡18-19፤ 26፡1-6፤ 35፡1-19

* 36:6 ኤር 25፡1-38፤ 36፡1-32፤ 45፡1-5፤ ዳኔ 1፡1-2

* 36:9 ታማኔ ኦስፑና ዎይኮ ኦስፑና። 2ካዎ 24፡8 ቦላ ጼላ።

† 36:10 ኢዛ ኣዋ ኢሻ ጊዛይሳ ኢሲ ኢሲ ጌሻ ማጻፋቲ ኢዛ ኢሻ፥ ኢዛ ዳቦ ጌቴስ

* 36:11 ኤር 27፡1-22፤ 28፡1-17

* 36:13 ሂዚ 17፡15

* 36:17 ኤር 21፡1-10፤ 34፡1-5

* 36:21 ኤር 25፡11፤ 29፡10

* 36:23 ኢሳ 44፡28

ኢዝራ ማጻፋ

1

2

3

4

5

6

7

8

9

10

ኢዝራ

ጊዶ ቆፋ

ኢዝራ ማጻፋይ ሃኒዳዝ ዛሪ ዮቲዛ ማጻፋ ናምኣታፔ ካሊዛ ማጻፋ ጊዲሺን ኢዚ ዮቲዛይ ባቢሎኔፔ ሲሚዳ ጉꬃ ኣይሁዳ ኣሳይ ሲሚዳይሳኔ ዬሩሳላሜን ኣሳ ዱሳይኔ ጎይኖ ዎጋይ ኦራጺዳይሳ ዮቴስ፤ ሄይቲካ ሃይሳፌ ጋርሳ ባጋራ ዲዛይታ።

1. ፓሪሴ ካዎ ቂሮሳ ፒቃዴን ባቢሎኔ ዲኤቲ ቢዳይታፔ ኮይሮ ሲሚዳይታ (1-6)።

2. ጾሳ ኬꬃዚ ሲሚ ኬጼቲዲ ኣንጄቲን ኣሳይ ዬሩሳላሜን ጾሳስ ጎይኖ ዶሚዴስ (7-8)።

3. ዳሮ ላይꬃታፔ ጉዬ ጾሳ ዎጋ ኤራንቻዛ ኢዚራ ካሌꬆን ኣይሁዳ ኣሳይ ጉዬ ዬሩሳላሜ ሲሚዴስ፤ ኢዝራይ ጾሳ ኬꬃ ሚሻታ ኢስቲ ካሴ ዲዛሶ ዛራናስ ዴሬዚ ባ ኣያና ዱሳኔ ሳኣ ዱሳ ዛሪ ኤሳናስ ማዲዴስ (9-10)።

ሃ ማጻፋይ ኦይኪዳ ኩሜꬃ ቆፋ

ኣይሁዳ ኣሳይ ዲኤቲ ቢዳሶፔ ጉዬ ሲሞ 1፡1—2፡70

ያርሾ ያርሺዛሶዛ ዛሪ ኦሶኔ ጾሳ ኬꬃ ኬጾ ዶሜꬅ 3፡1—4፡6

ዬሩሳላሜ ዛሪ ኬጺሺን ጋኪዳ ሜቶ 4፡7-23

ጾሳ ኬꬃ ኦሶ ፖሌቴꬅ 4፡24—6፡22

ኢዝራይ ኣይሁዳ ኣሳ ካሌꬂዲ ዬሩሳላሜ ቡስ 7፡1—8፡36

ኣይሁዳቲ ኣይዛቤታፔ ኤኪዳ ማቼታ ኣንጂ ዬዳና ማላ ሺቂዳ ቆፋ 9፡1—10፡44

1

ኣይሁዳቲ ሲማና ማላ ካዎ ቂሮሳ ኣዋጃ

1 ቂሮሲ ፓሪሴ ዴሬን ካዎቲዳ ኮይሮ ላይꬅ ጾሳይ ቂሮሳ ኣያና ዴንꬄꬂዲ ኢዚ ባ ካዎቴꬃ ኡባን ኣዋጃ ኣዋጂዲኔ ሄ ኣዋጃ ጻፊ ዎꬃና ማላ ኦꬂዴስ፤ ሄሲካ ሃኒዳይ ካሴ ናቤ ኤርማሳ ባጋራ ጾሲ ዮቲዳ ቃላይ ፖሌታና ማላሳ። *

2 ፓሪሴ ካዎ ቂሮሲ ኣዋጃን ኬሲዳ ኣዛዞይ፥ «ጎዳ ሳሎ ጾሳይ ታና ቢታ ካዎቴꬃታ ኡባ ኣይሳና ማታ ታስ ኢሚዴስ፤ ዩሁዳ ቢታን ዲዛ ጾሳ ኬꬅ ዬሩሳላሜን ታ ኢዛስ ኬጻና ማላ ኣዛዚዴስ። * 3 ኢንቴ ጊዶፌ ጾሳ ኣስ ጊዲዳይሳራ ጾሲ ጊዶ፤ ዩሁዳ ዴሬን ዲዛ ዬሩሳላሜ ካታማ ቢዲ ጎዳ ኢስራኤሌ ጾሳ ኬꬃ ኬጾ። 4 ሃይቆፔ ኣቲዲ ባ ዴሬ ሲሚዛይታስ ሄን ባ ዲዛሶን ኣቲዛይቲ ዬሩሳላሜን ዲዛ ጾሳ ኬꬃ ኬጾስ ኢሚዛ ኢሞታፔ ቦላራ ቢራ፥ ዎርቃ፥ ሜሄታኔ ሃራ ሚሻታ ጉጂ ኢሞን ማዴቶ፤ ሄሲካ ኢስቲ ባንታ ዶሳን ኢሚዛ ኢሞታ ጊዶ» ጌስ።

5 ሄሳፌ ጉዬ ዩሁዳኔ ቢኒያሜ ዜሬꬃታ ዳናቲ፥ ቄሴቲ፥ ሌዌቲኔ ጾሳይ ዎዚና ዴንꬄꬂዳ ኣሳይ ዉሪ ሲሚ ባናሲኔ ዬሩሳላሜን ዲዛ ጾሳ ኬꬃ ዛሪ ኬጻና ጊጌቲ ዴንዲዳ። 6 ዶꬃቲካ* ዉሪ ባ ኪያቴꬃን ኢሚዳ ኢሞታ ቦላ ጉጂዲ ቢራፔኔ ዎርቃፌ ኦሴቲዳ ሚሻታ፥ ዱማ ዱማ ሶ ጊዶን ጎኤቲዛ ሚሻታኔ ሜሄታ ጾሳ ኬꬃን ሙጹዋታ ጊዲዛ ሃራ ጎኢዛ ሚሻታ ኢሚ ማዲዳ።

7 ካዎ ቂሮሲ ካሴ ካዎ ናቡካዳናጾሬይ ዬሩሳላሜን ዲዛ ጾሳ ኬꬃፌ ቦንቂ ኤኪ ኤፊዲ ባ ኤቃ ጾሳ ኬꬃን ዎꬂዳ ጾሳ ሚሻ ኡባ ዛሪ ኢሚዴስ። 8 ፓሪሴ ካዎ ቂሮሲ ሚንጃ ኬꬃ ዳና ሚቲራዳጹ ባጋራ ጾሳ ኬꬃ ሚሻቲ ያና ማላኔ ዩሁዳ ዴሬ ኣይሲዛ ሴሳቢሳሬስ ሼꬊዴስ። 9 ሲሚዳ ሚሻቲ ሃይሳፌ ካሊ ዲዛይታ፤ ዎርቃፌ ኦሴቲዳ ሳኔቲ 30፥ ቢራፔ ኦሴቲዳ ሳኔቲ 1,000 ሃራ ዱማ ዱማ ሳኔቲ 29፤ 10 ዎርቃፌ ኦሴቲዳ ጉቃ ሳኔቲ 30 ቢራፔ ኦሴቲዳ ቄሪ ሳኔቲ 410 ጎኢዛ ሃራ ሚሻቲ 1,000። 11 ሴሳቢሳሬይ ዲኤቲዳ ኣሳታራ ጊዲዲ ባቢሎኔፔ ዬሩሳላሜ ሲሚ ዪሼ ኤኪ ኬዚዳ ሚሻ ቆዳይ ኢሲ ቦላ 5,440።

2

ዲኤቴꬃፌ ባ ዴሬ ሲሚዳ ኣሳ

(ናሂ 7፡4-73)

1 ባቢሎኔ ካዎ ናቡካዳናጾሬይ ባቢሎኔ ዴሬ ዲኢ ኤፊዳይታፔ ዩሁዳኔ ዬሩሳላሜ ካታማታ ሲሚዳ ኣሳቲ ሃይሳፌ ካሊ ዲዛይታ፤ 2 ዲኤቴꬃፌ ሲሚ ዪዳ ኣሳታስ ዳና ጊዲ ዪዳይቲ ዜሩባቤሌ ኢያሶ፥ ናሂሚያ፥ ሳራያ፥ ማርዲኪዮሳ፥ ባልሻኔ፥ ሚሲፋሬ፥ ቢጉዋዬ፥ ኤሬሁሜኔ ባኣና ጌቴቲዛይታ። ባ ዴሬ ሲሚዳ ኢስራኤሌ ኣሳ ቆዳይ ሃይሳፌ ካሊ ዲዛይሳ፤

3 ፓሮሴ ዜሬꬃቲ 2,172፥ 4 ሻፋጺያ ዜሬꬃቲ 372፥ 5 ኣራሄ ዜሬꬃቲ 775፥ 6 ኢያሶፔኔ ኢዮኣቤ ናይታፔ ፓሃቴ-ሞኣቤ ዜሬꬃቲ 2,812፥ 7 ኤላሜ ዜሬꬃቲ 1,254፥ 8 ዛቶ ዜሬꬃቲ 945፥ 9 ዛካዬ ዜሬꬃቲ 760፥ 10 ባኔ ዜሬꬃቲ 642፥ 11 ቤባዬ ዜሬꬃቲ 623፥ 12 ኣዝጋዴ ዜሬꬃቲ 1,222፥ 13 ኣዶንቃሜ ዜሬꬃቲ 666፥ 14 ቢጉዋዬ ዜሬꬃቲ 2,056፥ 15 ኣዲኔ ዜሬꬃቲ 454፥ 16 ሂዝቂያሳ ና ኣጻሬ ዜሬꬃቲ 98፥ 17 ቤሳዬ ዜሬꬃቲ 323፥ 18 ዮራ ዜሬꬃቲ 112፥ 19 ሃሹሜ ዜሬꬃቲ 223፥ 20 ጋቤሬ ዜሬꬃቲ 95፥

21 ዲኤቴꬃፌ ሲሚዳ ኣሳታ ጊዶፌ ካሴ ኢስታ ኣዋቲ ዲዛ ካታማቲኔ ሄ ካታማታን ዲዛ ኣሳ ቆዳይ ሃይሳፌ ካሊ ዲዛይሳ፤ ቤቴሊሄሜ ካታማ ኣሳቲ 123፥ 22 ናጾፌ ካታማ ኣሳቲ 56፥ 23 ኣናቶቴ ካታማ ኣሳቲ 128፥ 24 ኣዚሞቴ ካታማ ኣሳቲ 42፥ 25 ቂሪያቴ-ዪኣሪሜ፥ ካፊሬኔ ቢኤሮቴ ኣሳቲ 743፥ 26 ኤራማኔ ጌባ ኣሳቲ 621፥ 27 ማኪማሴ ካታማ ኣሳቲ 122፥ 28 ቤቴሌኔ ኣዬ ካታማ ኣሳቲ 223፥ 29 ኔቦ ካታማ ኣሳቲ 52፥ 30 ሜጌቢሴ ካታማ ኣሳቲ 156፥ 31 ሃራ ኤላሜ ካታማ ኣሳቲ 1,254፥ 32 ሃሪሜ ካታማ ኣሳቲ 320፥ 33 ሎዳ፥ ሃዲዴኔ ኦኖ ካታማ ኣሳቲ 725፥ 34 ኢያርኮ ካታማ ኣሳቲ 345፥ 35 ሳናኣ ካታማ ኣሳቲ 3,630፥

36 ዲኤቴꬃፌ ሲሚዳ ቄሴ ዜሬꬃቲ ሃይሳፌ ካሊ ዲዛይታ፤ ኢያሶ ዜሬꬃታፔ ያዳያ ዜሬꬃቲ 973፥ 37 ኢሜሬ ዜሬꬃቲ 1,052፥ 38 ፓሽኩሬ ዜሬꬃቲ 1,247፥ 39 ሃሪሜ ዜሬꬃቲ 1,017፥

40 ዲኤቴꬃፌ ሲሚዳ ሌዌ ዛሬቲ ሃይሳፌ ካሊ ዲዛይታ፤ ሆዳዬፔ ጊዲዳ ኢያሶኔ ቃዲምኤሌ ዜሬꬃቲ 74፥ 41 ጾሳ ኬꬃን ዬጺዛ ኣሳፌ ዜሬꬃቲ 128፥ 42 ጾሳ ኬꬃ ናጊዛ ጻልሞኔ፥ ኣጻሬ፥ ሻሎሜ፥ ኣቁቤ፥ ሃጺጼኔ ሾባዬ ዜሬꬃቲ 139፥

43 ዲኤቴꬃፌ ሲሚዲ ጾሳ ኬꬃ ኦሶስ ዶሬቲዳ ቆሞቲ ሃይሳፌ ካሊ ዲዛይታ፤ ጺሃ፥ ሃሱጳኔ ጻባኦቴ ዜሬꬃታ፥ 44 ቂሮሴ፥ ሲኣሃኔ ፓዶኔ ዜሬꬃታ፥ 45 ሌባና፥ ሃጋቤኔ ኣቁቤ ዜሬꬃታ፥ 46 ሃጋቤ፥ ሻሚላዬኔ ሃናኔ ዜሬꬃታ፥ 47 ጊዴሌ፥ ጋሃሬኔ ኤራኣዬ ዜሬꬃታ፥ 48 ኤራሶኔ፥ ኔቆዳኔ ጋዛሜ ዜሬꬃታ፥ 49 ኦዛ፥ ፋሳሄኔ ቤሳዬ ዜሬꬃታ፥ 50 ኣሴኔ፥ ማኡኔኔ ኔፍሲሜ ዜሬꬃታ፥ 51 ባቂቡቄ፥ ሃቁፋኔ ሃሪሁሬ ዜሬꬃታ፥ 52 ባጺሎታ፥ ማሂዳኔ ሃርሻ ዜሬꬃታ፥ 53 ባርቆሳ፥ ሲሳራኔ ቴማሄ ዜሬꬃታ፥ 54 ኔጺሃኔ ሃጺፋ ዜሬꬃታ።

55 ዲኤቴꬃፌ ሲሚዳ ሶሎሞኔ ኣይሌታ ዜሬꬃፌ፥ ሶጻዬ፥ ሶፌሬቴ፥ ፋሩዳ፤ 56 ያኢላ፥ ዳርቆኔ፥ ጊዴሌ፥ 57 ሻፋጺያ፥ ሃጺላ፥ ፖኬሬቴ-ሃጼባሜኔ ኣሚ ጌቴቲዛይታ።

58 ጾሳ ኬꬃ ኦሳንቻታ ባጋቲኔ ሶሎሞኔ ኦሳንቻታ ዜሬꬃ ቆዳይ ኢሲ ቦላ 392። 59 ሃይሳፌ ካሊ ዲዛይቲ ቴሊ-ሜላ፥ ቴሊ-ሃርሻ፥ ኪሩቤ፥ ኣዳና፥ ኢሜሬ ጌቴቲ ጼይጌቲዛ ካታማታፔ ዬሩሳላሜ ሲሚዳይታ፤ ጊዶ ኣቲን ኢስታ ጊዲን ዎይኮ ኢስታ ኣዋቲ ኢስራኤሌ ዜሬꬅ ጊዲዳይሳ ሻኪ ኤሪሳናስ ዳንዳይቤቴና። 60 ሃ ኣሳቲ ዳላያ፥ ጾቢያኔ ኔቆዳ ቆሞታ ጊዶን ጉጄቴቴስ፤ ኢስታ ቆዳይካ 652፤

61-62 ሃባዬይ፥ ሃቆጼይኔ ባርዚሌይ ቄሴታ ዜሬꬃታ፤ ጊዶ ኣቲን ካሴ ኢስታ ኣዋቲ ኦና ጊዲዳኮኔ ኢስቲ ኤሮንታ ኣጊዳ ጊሻስ ቄሴቴꬃ ኦሶ ኦꬆንታ ማላ ዲጌቲዳ። * 63 ዴሬ ኣይሲዛይሲ ኡሪሜኒኔ ቱሚሜ ጌቴቲዛ ጾሳ ሼኔ ኦይቺዛ ቄሴይ ዴንዳና ጋካናስ ጾሳስ ዱማቲዳ ካꬃፌ ኢስቲ ሞንታ ማላ ኣዛዚዴስ። *

64 ሄሳ ማላን ዲኤቴꬃፌ ሲሚዳ ኣሳታ ታይቦይ ኢሲ ቦላ 42,360። 65 ኢስታ ማጫሳታኔ ኣቱማ ኦሳንቻታ ታይቦይ ኢሲ ቦላ 7,337፤ ቃሴካ ዬꬃ ዬጺዛ ማጫሳቲኔ ኣቱማሳቲ ኢሲ ቦላ 200። 66 ኢስታስ 736 ፓራቲኔ 245 ባቁሎቲ፥ 67 ኦይዱ ጼታኔ ሄꬑ ታማኔ ኢቻሹ ጋሜላቲኔ 6,720 ሃሬቲ ኢስታስ ዴቴስ።

68 ሃ ዲኤቲዳ ኣሳቲ ሲሚዲ ዬሩሳላሜን ዲዛ ጾሳ ኬꬅ ጋኪዳ ዎዴ ኢሲ ኢሲ ዛርኬ ኮራፒኔቲ ጾሳ ኬꬂ ካሴ ባ ዲዛሶን ኬጼታና ማላ ባ ሼኔን ሙጹዋታ ኢሚዳ። 69 ኢስቲ ባስ ዳንዳዬቲዛ ማላ ጾሳ ኬꬃ ኦሶስ ኬሴቲ ኢሚዳ ኢሞታይ ኢሲ ቦላ 500 ኪሎ ዎርቃ፥ 2,786 ኪሎ ቢራ፥ ቄሴታስ ቤሲዛ ማይኦ 100 ኢሚዳ።

70 ቄሴቲ፥ ሌዌቲ፥ ዬꬃ ዬጺዛይቲ፥ ጾሳ ኬꬅ ናጊዛይቲኔ ጾሳ ኬꬃ ኦሳንቻቲ ባ ማታን ዲዛ ካታማን ኡቲዳ፤ ቃሴ ኣቲዳ ኢስራኤሌ ኣሳቲ ካሴ ኢስታ ኣዋቲ ኢዛን ዴኢዛ ካታማን ኡቲዳ። *

3

ጎይኖ ዎጋይ ቃሴካ ዶሜቲዴስ

1 ላፑንꬆ ኣጊናን ኢስራኤሌቲ ባንታ ካታማን ካታማን ዲዛሶፔ ኢሲ ቆፋን ጊዲዲ ዬሩሳላሜን ሺቂዳ። 2 ሄሳፌ ጉዬ ኢዮሳዶቄ ና ኢያሶይኔ ኢዛራ ኦꬂዛ ቄሴቲ ቃሴካ ሳላቲያሌ ና ዜሩባቤሌይኔ ኢዛ ዳቦቲ ኢዛራ ኢሲፌ ጾሳ ኣስ ጊዲዳ ሙሴ ዎጋ ማጻፋን ካሴ ጻፌቲዳ ማላ ጹጌቲዛ ያርሾ ሺሻናስ ኢስራኤሌ ጾሳስ ያርሺዛሶን ያርሾ ያርሻናስ ዳንዳይዳ። * 3 ዲኤቴꬃፌ ሲሚ ዪዳ ኣሳይ ሄ ቢታን ዲዛ ኣሳ ኤቄቴꬃፌ ዴንዲዳይሳን ባቢኮካ ካሴ ያርሾ ያርሺዛሶዛ ዛሪ ጊግሲዳ፤ ሄሳፌ ጉዬ ማላዶኔ ኦማርስ ኡባ ዎዴ ፓጬይ ባይንዳ ጾሳስ ያርሾ ያርሺዳ። * 4 ሄሳፌ ጉዬ ዎጋይ ኣዛዚዛ ማላ ዳሴ ባኣሌ ቦንቺዳ። ኢሲ ኢሲ ጋላሳስ ቤሲዛ ያርሾካ ሺሺዳ። * 5 ቃሴ ኡባ ጋላስ ጹጌቲዛ ያርሾ፥ ኣጊናን ኣጊናን ያርሺዛ ያርሾኔ ጎዳስ ጌሻ ባኣሌታን ያርሼቲዛ ያርሾ ኡባ ያርሺዳ፤ ቃሴካ ኣሳይ ባ ዶሳን ጾሳስ ኢሚዛ ኢሞታ ኡባ ሺሺዳ። * 6 ላፑንꬆ ኣጊናይ ጌሊዳ ማላ ኮይሮ ጋላሳን ጾሳስ ጹጌቲዛ ያርሾ ሺሾ ዶሚዳ፤ ጊዶ ኣቲን ጾሳ ኬꬃ ኦሶይ ዶሜቲቤና።

ጾሳ ኬꬅ ዛሪ ኬጾ ዶሜꬅ

7 ሄሳፌ ጉዬ ዴሬይ ሹቻን ኬጺዛይታሲኔ ኣናጼታስ ጪጌቲዛ ሚሽ ኢሚዴስ፤ ቃሴ ሊባኖሴፔ ዚጋ ሚꬅ ቃንጺዲ ዮጴ ኣባ ፒንꬂዲ ዬዳና ማላኔ ካꬅ፥ ኡሺኔ ዎጋራ ዛይቴ ጺሮሴኒኔ ሲዶናን ዲዛ ኣሳታስ ዬዲዳ፤ ሄሲ ኡባይ ፓሪሴ ካዎ ቂሮሲ ፒቃዴ ኢሚዳ ማላ ሃኒዴስ። 8 ዬሩሳላሜን ዲዛ ጾሳ ኬꬃይ ካሴ ዲዛሶ ኣሳይ ጋኪዳፔ ናምኣንꬆ ላይꬃን፥ ናምኣንꬆ ኣጊናን፥ ሳላቲያሌ ና ዜሩባቤሌኔ ኢዮሳዶቄ ና ኢያሶራ ሃራ ኣቲዳ ኢሻቲ ሄይቲካ ቄሴታ፥ ሌዌታኔ ኢስታራ ኢሲፌ ዲኤቴꬃፌ ሃ ዬሩሳላሜ ሲሚ ዪዳ ኣሳይ ኡባይ ኢሲ ቦላ ኦሶ ዶሚዳ፤ 20 ላይꬅ ጋኪዳይቲኔ ሄሳፌ ቦላ ጊዲዳ ሌዌቲ ዉሪ ጾሳ ኬꬃ ኦሶ ኣዋቴꬃን ኦሲሳና ማላ ዶሬቲዳ። 9 ሌዌ ኢያሶ፥ ኢዛ ናይቲኔ ዳቦቲ፥ ቃዲምኤሌይኔ ዩሁዳሄ ዜሬꬃ ባጋ ጊዲዳ ኣቱማ ናይቲ ዉሪ ኢሲፌ ጊጌቲዲ ጾሳ ኬꬃ ናምኣንꬆ ኬጻና ኣዋቴꬅ ኤኪዳ፤ ሄናዳዴ ዜሬꬃፌ ጊዲዳ ሌዌቲኔ ኢስታ ኢሻቲ ኢስታ ማዲዳ።

10 ኦሳንቻቲ ጾሳ ኬꬃ ዮች ዬጊዳ ዎዴ ቄሴቲ ባ ቄሴቴꬃ ማይኦ ማይኢዲኔ ዲንኬ ማላ ዬꬃ ሚሽ ኦይኪዲ ቃሴ ኣሳፌ ዜሬꬃፌ ጊዲዳ ሌዌቲ ዳላ ኦይኪዲ ኢስራኤሌ ካዎ ዳዊቴ ዎዴሶፔ ዎጋ ጊዲዲ ዪዳ ማላ ጾስ ዚሬን ኤቂዲ ጋላቲዳ። * 11 ኣሳይካ ዉሪ፥

«ጾሳይ ኪያ ጾሳ፤

ኢዚ ኢስራኤሌ ኣሳ

ሲቂዛ ሲቆይ ሜርናሳ»

ጊዛ ማዛሙሬ ጾሳ ቦንቾስ ዬጺዳ፤ ጾሳ ኬꬃ ዮች ዬስ ዶሚሺን ኣሳይ ዉሪ ባ ቃላ ꬎቁ ሂስቲዲ ኢሊሊሼ ጾሳ ጋላቲዴስ። * 12 ጪማ ቄሴታፔኔ ሌዌ ባጋታፔ ዳሮቲ፥ ዛርኬታፔ ኮራፒኔቲ ካሴ ጾሳ ኬꬃ ኦሶ ባ ኣይፌን ቤይዳ ጊሻስ ሃኢ ኬጼቲዛ ጾሳ ኬꬃስ ዮቻ ቤኢዲ ባ ቃላ ꬎቁ ሂስቲ ዬኪዳ፤ ሄን ዲዛ ሃራ ኣሳቲ ቃሴ ባንታ ቃላ ꬎቁ ሂስቲዲ ኢሊሊዳ። 13 ሄሳ ጋሶን ኡፋይሳ ዋሶይኔ ዬሆይ ኢሲ ቦላ ዋላኬቲዲ ሃሆን ሴቴቲዴስ፤ ጊዶ ኣቲን ኣሳይ ዬሆ ዋሶኔ ኡፋይሳ ኢሊሊሳ ሻኪ ኤራና ዳንዳይቤና።

4

ጾሳ ኬꬂ ዛሪ ኦሴቶንታ ማላ ዴንዲዳ ሴራ

1 ዲኤቴꬃፌ ሲሚዳ ኣሳይ ኢስራኤሌ ጾሳ ኬꬃ ኬጺሺን ዩሁዳ ኣሳሲኔ ቢኒያሜ ኣሳስ ሞርኬ ጊዲዳይቲ ሲዪዳ። 2 ሄሳፌ ዴንዲዳይሳን ዜሩባቤሌኮኔ ኮራፒኔታኮ ዪዲ «ኑኒካ ኢንቴ ማላ ኢንቴ ጾሳ ጎይኒዛይታ፤ ኣሶሬ ዴሬ ካዎ ኣሴራዶኔይ ኑና ሃ ቢታ ኤሆሶፌ ዶሚዲ ኢዛስ ያርሺሼኔ ጎይኒሼ ጋምኢዶስ፤ ሄሳ ጊሻስ ሃኢ ኑኒካ ኢንቴናራ ኢሲፌ ኬጻና» ጊዳ። *

3 ጊዶ ኣቲን ዜሩባቤሌይ፥ ኢያሶይኔ ኮራፒኔቲ ኡባይ «ኑ ጎዳ ጾሳ ኬꬃ ኬጻናስ ኢንቴና ኑናራ ጋꬂዛ ሚሺ ባዋ፤ ፓሪሴ ካዎ ቂሮሲ ኑና ኣዛዚዳ ማላ ኢስራኤሌ ጾሳ ኬꬃ ኑ ኑርካ ኬጻና» ጊ ዛሪዳ።

4 ሄሳፌ ጉዬ ሄ ዴሬን ዲዛ ኣሳቲ ኣይሁዳ ኣሳታ ሂዶታ ቃንጺሶኒኔ ባቢሶን ጾሳ ኬꬃ ኬጾንታ ማላ ዲጎ ኦይኪዳ። 5 ፓሪሴ ካዎ ቂሮሴ ካዎቴꬃ ላይꬃፌ ዶሚዲ ካዎ ዳሪዮሳ ካዎቴꬃ ላይꬅ ጋካናስ ኢስቲ ኬጾንታ ማላ ኢስታ ꬉጴꬃናስ ዞሪዛ ኣሳታስ ማጋንጾ ኢሚዳ። *

ዬሩሳላሜ ካታማ ዛሬꬂ ኤሶንታ ማላ ዴንዲዳ ሴራ

6 ካዎ ኣርጼኪሲሲ ካዎቲዳ ኮይሮ ላይꬅ ዩሁዳኒኔ ዬሩሳላሜን ዴኢዛ ኢስራኤሌ ኣሳ ቦላ ኢስታ ሞርኬቲ ሞቶ ዳብዳቤ ጻፊዳ። *

7 ፓሪሴ ካዎ ኣርጼኪሲሲ ካዎቲዳ ዎዴ ኢዛራ ቢሺላሜ፥ ሚቲራዳጹ፥ ጻቢኤሌራ ኦꬂዛ ላጌቲ ኢዛራ ኢሲፌ ጊዲዲ ሞቶ ዳብዳቤ ካዎ ኣርጼኪሲሴስ ጻፊዳ ዳብዳቤዚ ኣራማይኬ ቃላኒኔ ፒዳሌን ጻፌቲዲ ናባቤታና ማላ ዬዴቲዴስ። †

8 ዴሬ ኣይሲዛ ኤሬሁሜይኔ ጻፌዚ ሲሚሳዬይ ዬሩሳላሜ ጊሻስ ካዎ ኣርጼኪሲሴስ ሃይሳፌ ካሊዛይሳ ጻፊዳ።

9 «ዳብዳቤዛ ጻፊዳይ ዴሬ ኣይሲዛ ኤሬሁሜ፥ ጻፌዛ ሲሚሳዬ፥ ኤላሜ ቢታን ዲዛ ሱሳፔ፥ ኤርኬፌኔ ባቢሎኔፔ ዪዲ ፒርዲዛ ዳናታፔኔ ኢስታራ ኢሲፌቴꬂ ዲዛይታፔ፥ 10 ቃሴካ ጊታኔ ዎልቃማ ካዎ ኣሲናፌሬይ ዬሌቲዳ ዴሬፔ ሃራሶ ኤሂዲ ሳማሪያ ካታማኒኔ ኤፊራጺሴ ሻፋ ፒኒዲ ኣርሼይ ዉሊዛ ባጋራ ዳና ማላ ዎꬂዳ ሃራ ኣሳታራ ኢሲፌ ጻፊዳ ዳብዳቤ» ጊዳ።

11 ዳብዳቤዛስ ኣይፌ ዮኦይ ካዎ ኣርጼኪሲሴስ፥ ኤፊራጺሴ ሻፋፔ ኣርሼይ ዉሊዛ ባጋራ ዲዛ ኔ ኦሳንቻታፔ ዬዴቲዳ ዳብዳቤይ፥

12 «ካዎ! ኔ ኣቻፌ ኑኮ ዪዳ ኣይሁዳ ኣሳቲ ዬሩሳላሜ ቢዲ ሄ ኢታኔ ቱና ካታማዮ ዛሪዲ ኦሶ ቦላ ዴቴስ፤ ጊምቤዛካ ዛሪዲ ሎኤꬆኒኔ ዮቻ ዬጌꬃ ቦላ ዴቴስ። 13 ሄሳ ጊሻስ ሃ ካታማያ ሲማ ኦሴቲኮኔ ኢዚ ጊምቤይ ጊምቤቲ ጊጊኮ ኣሳይ ዉሪ ኔስ ጊሪዛ ጊራኔ ቃራጻ ቃንጾንታይሳ ኔ ኤራ፤ ኔ ካዎቴꬃ ቦንቾስ ኢሜቲዛ ኢሞታይ ጉጺ ጉጺ ባናይሲ ኔስ ኤሬቶ። 14 ኑኒካ ኔ ካዎቴꬃፌ ጎኤቲዛይታ ጊዲዳ ጊሻስ ኔ ቦንቾይ ቦሼቲሺን ኑ ቤዪሼ ጮኡ ጋናስ ቤሴና ጊዲ ሃ ኪታ ኔስ ዬዲዶስ። 15 ሄሳ ጊሻስ ካሴ ኢንቴ ኣዋታ ታሪኬይ ኢዛን ጻፌቲ ዲዛ ማጻፋይ ጼሌታና ማላ ቆፊሶስ፤ ሃ ካታማያ ኡባ ማካላንቻ፥ ካዎታሲኔ ዴሬታስ ሜቶ ሜꬊዛ ካታማ ጊዲዳይሳ ኔ ሄ ማጻፋፔ ዴማና፤ ካሴፔ ዶሚዲ ሄ ካታማይ ኣሳይ ማካላንቻ፤ ካታማያ ሾጬታ ꬋይዳይ ሃይሳ ጋሶና። 16 ሄሳፌ ዴንዲዳይሳን ሃ ካታማያ ናምኣንꬆ ሲማ ኦሴቲኮኔ ኢዚ ጊምቤይ ጊምቤቲ ጊጊዳፔ ጉዬ ኔ ካዎቴꬃን ኤፊራጺሴ ሻፋፔ ሄ ፒንꬃን ዲዛ ዴሬታ ኔ ኣይሳናይሲ ሜቶ ጊዲዳይሳኔ ኔስ ኣይኮ ሚሺካ ሄ ፒንꬃን ባይንዳይሳ ኑ ኔስ ቆንጪሶስ» ጌስ።

17 ካዎዚካ ዳብዳቤዛ ዛሮ «ዴሬ ኣይሲዛ ኤሬሁሜስ፥ ጻፌዛ ሲሚሳዬስ፥ ቃሴ ሳማሪያኒኔ ኤፊራጺሴ ሻፋ ፒንꬃን ዲዛ ኔናራ ኢሲፌ ኦꬂዛይታስ ሳሮይ ጊዶ።

18 «ኢንቴ ዬዲዳ ዳብዳቤይ ቢርሼቲ ናባቤቲን ታ ሲያዲስ፤ 19 ሄሳፌ ዴንዲዳይሳን ሎኤꬂ ፒልጊ ጼላና ማላ ኣዛዛዲስ፤ ፒልጌꬃን ቤቲዳይ ዬሩሳላሜይ ካሴፔ ዶማዳ ካዎ ካዎቴꬃ ቦላ ማካላሼ ዲዛሮ፤ ማካላንቻታሲኔ ኢታ ኦꬂዛይታስ ጊዲዳይሳ ቆንጪሴስ። 20 ሄሲካ ዉሪ ሃንኮካ ዬሩሳላሜይ ኤፊራጺሴ ሻፋፔ ሄ ፒንꬃን ዲዛ ዴሬታ ቃራጻኔ ጊራ ጪጊሲዛ ዎልቃማ ካዎቲ ካዎቲዳ ዴሬ። 21 ሄሳ ጊሻስ ታ ሃራ ኣዛዞ ኪታና ጋካናስ ሄ ኣሳቲ ካታማዛ ዛሪ ኦꬆንታ ማላ ዮቲቴ። 22 ኑ ካዎ ኦሶ ቦላ ኣይኮ ሜቶይካ ጋኮንታ ማላ ኢንቴስ ኢዛ ኣላፌቴꬃ ኣዛሎንታ ናጌቲቴ» ጊ ኪቲዴስ።

23 ካዎ ኣርጼኪሲሴ ዛሮ ዳብዳቤይ ኤሬሁሜስ፥ ሲሚሳዬሲኔ ኢስታራ ኦꬂዛይታስ ጋኪ ናባቤቲዳ ማላ ሄራካ ዬሩሳላሜ ቢዲ ካታማ ኦꬆንታ ማላ ኣሳ ዎልቃራ ቴቂዳ። 24 ሄሳ ጊሻስ ዳሪዮሲ ፓሪሴ ዴሬን ካዎቲዳ ናምኣንꬆ ላይꬅ ጋካናስ ጾሳ ኬꬃ ኦሶይ ዶሜቲዳ ማላ ኤቂ ኣቲዴስ።

5

ታቴናዬፔ ካዎ ዳሪዮሳስ ዬዴቲዳ ዳብዳቤ

1 ሄ ዎዴ ናምኡ ናቤቲ ሃጌይኔ ኢዶ ና ዛካራሲ ዬሩሳላሜኒኔ ዩሁዳ ዴሬን ዴኢዛ ኣይሁዳ ኣሳስ ጾሳ ኬꬃ ኦሶ ጊሻስ ባ ጎዳ ኢስራኤሌ ጾሳ ሱንꬃን ቲንቢቴ ዮቲዳ። * 2 ሳላቲያሌ ና ዜሩባቤሌይኔ ኢዮሳዶቄ ና ኢያሶይ ሄ ናቤታ ቃላ ሲዪዳፔ ጉዬ ዬሩሳላሜን ዲዛ ጾሳ ኬꬅ ዛሪ ኬጾ ኦይኪዳ፤ ናምኡ ናቤቲካ ኢስታ ማዲሼ ኢስታራ ዴቴስ። *

3 ሄ ዎዴ ኤፊራጺሴ ሻፋ ፒንꬃን ኣርሼይ ዉሊዛ ባጋራ ዴሬ ኣይሲዛ ታቴናዬይኔ ሳቴርቦዚናይ ቃሴካ ኢስታራ ኢሲፌ ኦꬂዛ ዳናቲ ዬሩሳላሜ ዪዲ «ኢንቴስ ሃ ጾሳ ኬꬃ ኬጻናሲኔ ጊምቤዛ ኦራጺሳናስ ኦኒ ኢንቴስ ፒቃዴ ኢሚዴ?» ጊ ኦይቺዳ። 4 ቃሴ ሃይሳ ጾሳ ኬꬃ ኬጺዛ ኣሳታ ሱንꬅ ኤራናስ ኦይቺዳ። 5 ጊዶ ኣቲን ኣይሁዳ ዳናታ ጾሲ ናጊዛ ጊሻስ ፓሪሴ ካዎ ዳሪዮሳስ ኪታይ ጋኪን ሄ ኪታዛስ ዛሮይ ያና ጋካናስ ኦሶ ኣጊቤቴና።

6 ኤፊራጺሴ ሻፋ ፒንꬃን ኣርሼይ ዉሊዛ ባጋራ ዴሬ ኣይሲዛ ታቴናዬይኔ ሳቴርቦዚናይ ቃሴካ ኢስታራ ኢሲፌ ኦꬂዛ ዳናቲ ካዎ ዳሪዮሳስ ጻፊ ዬዲዳ ዳብዳቤይ ሃይሳፌ ካሊ ዲዛይሳ፤ 7 «ቦንቼቲዳ ካዎ ዳሪዮሳ! ኔ ኣይሲዛ ዴራሲኔ ኔስ ሳሮይ ጊዶ፤ 8 ኑኒ ዩሁዳ ቢታ ቢዲ ጊታ ጾሳ ኬꬃይ ጊታ ማሴቲዳ ሹቻኒኔ ሚꬃን ኬጼቲዳይሳ ቤይዳይሲ ኔስ ኤሬቶ፤ ሄ ኦሶዚካ ጪማቲ ካሌꬂሺን ማራኒኔ ኤሶን ኦሴቴꬃ ቦላ ዴስ።

9 «ኑኒካ ዴሬዛ ካሌꬂዛይታ፥ ‹ሃይሳ ጾሳ ኬꬃ ዛሪ ኬጻናሲኔ ጊምባ ኦራጺሳናስ ኦኔ ኢንቴስ ፒቃዴ ኢሚዳይ?› ጊ ኦይቺዶስ። 10 ሃይሳ ኦሶዛ ኣዋቴꬃን ኦሲሲዛይ ኦናንታኮ ኤሪዲ ኑ ኔስ ቆንጪሳናስ ኢስታ ሱንꬃካ ኦይቺዶስ።

11 «ኢስቲካ ኑስ፥ ‹ኑኒ ሳሎኔ ሳኣ ሜꬊዳ ጾሳ ኦሳንቻታ፤ ሄሳ ጊሻስ ዳሮ ላይꬃፌ ካሴ ጊታ ኢስራኤሌ ካዎይ ኬጺዳ ጾሳ ኬꬃ ኑኒ ዛሪዲ ሃኢ ኦሶ ቦላ ዶስ፤ 12 ጊዶ ኣቲን ካሴ ኑ ኣዋቲ ሃይሳ ሳሎ ጾሳ ሃንቄꬂዳ ጋሶን ካላዳዌ ቢታ ኣስ ባቢሎኔ ካዎ ናቡካዳናጾሬን ጾኒሲዴስ፤ ካዎ ናቡካዳናጾሬይ ጾሳ ኬꬃ ላሊዲ ኣሳ ዲኢ ባቢሎኔ ኤፊዴስ። * 13 ሄሳፌ ጉዬ ቃሴ ባቢሎኔ ዴሬን ካዎ ቂሮሲ ካዎቲዳ ኮይሮ ላይꬅ ሃይሳ ጾሳ ኬꬃ ኬጻና ማላ ኣዛዚዴስ። * 14 ናቡካዳናጾሬይ ዬሩሳላሜፔ ካሴ ጾሳ ኬꬃፌ ዲኢ ኤፊዲ ባቢሎኔን ዲዛ ኤቃ ኬꬃታን ዎꬂዳ ዎርቃፌኔ ቢራፔ ኦሴቲዳ ጌሻ ሚሻታ ኡባ ካዎ ቂሮሲ ዩሁዳ ዴሬ ኣይሲዛ ሴሳቢሳሬ ባጋራ ዛሪ ኑስ ኢሚዴስ። 15 ሄሲካ ዴሬ ኣይሲዛ ዳና ሳቢሳሬይ ጌሻ ሚሻታ ኤሂዲ ዬሩሳላሜን ዲዛ ጾሳ ኬꬃን ዎꬃና ማላኔ ጾሳ ኬꬃይ ካሴ ባ ዲዛሶን ዛሪ ኬጼታና ማላ ካዎ ቂሮሲ ኢዛ ኣዛዚዴስ። 16 ሄሳ ጊሻስ ሴሳቢሳሬይ ዪዲ ጾሳ ኬꬃ ዮቻ ዬጊዳፔ ጉዬ ኦሶዚ ኦሴቲ ኦሴቲ ሲንꬄ ባና ማላ ሃኒዲ ሃይሳ ጋካናስ ጾሳ ኬꬃ ኦሶይ ኦሴቴꬃ ቦላ ዴስ፤ ጊዶ ኣቲን ጾሳ ኬꬃ ኦሶይ ኦሴቲ ጊጊቤና› ጊዳ።

17 «ካዎ! ሂያ ቱማፔ ሃ ጾሳ ኬꬃይ ዬሩሳላሜን ኦሴታና ማላ ካዎ ቂሮሲ ኣዛዚዳ ኣዛዞይ ዲዛኮ ባይንዳኮ ሻኪ ኤራናስ ባቢሎኔን ካዎ ኬꬃን ማዝጋቤን ጻፌቲ ዲዛይሳ ፒልጊሳ ጼሊሳዳ ኔ ኣይ ጋ ቃቺዳኮ ኑና ኤሪሳና ማላ ዎሶስ» ጊ ጻፊዳ።

6

ዳሪዮሳ ኣዋጃ

1 ባቢሎኔን ካዎ ሚንጃ ኬꬃን ዲዛ ማዝጋባቲ ዉሪ ፒልጌቲ ጼሌታና ማላ ካዎ ዳሪዮሲ ኣዛዚዴስ፤ 2 ጊዶ ኣቲን ባቢሎኔ ካታማን ጊዶንታ ሜዶኔ ዴሬን ኣሂሚቴ ካታማን ኢሲ ጻꬃ ማጻፋይ ቤቲዴስ፤ ኢዛን ጻፌቲዳ ቃላይ፥

3 «ቂሮሲ ካዎቲዳ ኮይሮ ላይꬅ ዬሩሳላሜን ዲዛ ጾሳ ኬꬂ ጹጌቲዛ ያርሾይኔ ሃራ ዱማ ዱማ ያርሾቲ ሺቂዛሶ ጊዲዲ ኦሴታና ማላ ኣዛዞ ኢሚዴስ፤ ጾሳ ኬꬃ ኣዱሳቴꬂ 27 ሜቲሬ ጊዲሺን ኣሆቴꬃዚ 27 ሜቲሬ ጊዳናስ ቤሴስ። 4 ጊምቤቲካ ሹቻፌ ኦሴቲዳ ሄꬑቶ ዩዪ ኣꬊዳ ጊምቤታ ሁኤን ኢሲቶ ዩዪ ኣꬊ ሚꬃን ኩዬቶ፤ ሄ ኦሶዛስ ኮሺዛ ሚሽ ካዎዛ ሚንጃ ኬꬃፌ ኢሜቶ። 5 ቃሴ ሃይሳፌ ሲንꬄ ካዎ ናቡካዳናጾሬይ ዬሩሳላሜን ጾሳ ኬꬃፌ ዲኢ ኤኪዳ ዎርቃፌኔ ቢራፔ ኦሴቲዳ ጾሳ ኬꬃ ሚሻቲ ሲሚዲ ዬሩሳላሜን ኦሴቲዛ ጾሳ ኬꬃን ኢስታስ ቤሲዛሶን ኡቴቶ» ጌስ።

ጾሳ ኬꬃይ ኬጼታና ማላ ካዎ ዳሪዮሳ ኣዛዞ

6 ካዎ ዳሪዮሲ ሃይሳፌ ካሊ ዲዛ ኪታ ኣꬂዴስ፤ «ኤፊራጺሴፔ ኣርሼይ ዉሊዛ ባጋራ ዲዛ ዴሬ ኣይሲዛ ታቴናዬስ፥ ሳቴርቦዚናዬሲኔ ኢንቴናራ ኢሲፌ ኦꬂዛ ኡባቲ ጾሳ ኬꬃ ኦሶን ጋኮፍቴ፤ 7 ኢንቴ ኦሶዛ ꬉጴꬆንታ ማላ ናጌቲቴ፤ ኣይሁዳታ ኣይሲዛይሲኔ ኣይሁዳታ ካሌꬂዛይቲ ጾሳ ኬꬃ ካሴ ኢዚ ዲዛሶን ዛሪ ኬጼቶ። 8 ሃይሳ ጋሶን ኢንቴ ጾሳ ኬꬃ ኦሶ ማዳና ማላ ታ ኢንቴና ኣዛዛዲስ፤ ሃ ኦሶዛስ ኮሺዛ ሚሽ ካዎ ሚንጃ ኬꬃፌኔ ኤፊራጺሴፔ ኣርሼይ ዉሊዛ ባጋራ ዲዛ ዴሬፔ ካዎስ ሺቂዛ ጊራ ሚሻፌ ኬዚዲ ኢስታስ ኢሜቶ፤ ኦሶዚካ ꬉጴታና ቤሴና። 9 ቃሴካ ዬሩሳላሜን ዲዛ ቄሴቲ ኢንቴስ ዮቲዛ ማላ ጋላስ ጋላስ ሳሎ ጾሳስ ያርሾ ሺሻና ማላ ኢንቴፌ ኮዬቲዛ ሚርጎታ፥ ꬋርሾታ፥ ꬋርሾ ላቃታ፥ ቃሴካ ሙጹዋታስ ጊዲዛ ጊስቴ፥ ማጺኔ፥ ዎይኔ ኡሹኔ ዎጋራ ዛይቴ ኡባ ፓጬይ ባይንዳ ኢስታስ ኢሚቴ። 10 ሃ ኡባስ ጋሶይካ ሳሎ ጾሳይ ኡፋይሳን ኤኪዛ ያርሾ ኢስቲ ሺሺሼ ካዎሲኔ ኢዛ ኣቱማ ናይታ ጊሻስ ዎሳና ማላሳ። 11 ሃይሳፌ ሃራ ታ ኢንቴና ኤሪሳና ኮይዛ ሚሺ ታ ኢሚዛ ኣዛዞ ኤኮንታይኔ ኣዛዜቶንታይ ዲኮ ኢዛ ኬꬃ ቱሳ ሾዲዲ ሄ ቱሳ ጼራ ማሲዲ ሄ ማሴቶ ቱሳ ጼራን ካቄቶ፤ ኢዛ ሶዚካ ላሌቲዲ ቡራ ኦሎሶ ጊዶ። 12 ሃ ኣዛዞዛ ኢጺዲ ዬሩሳላሜን ዲዛ ጾሳ ኬꬃ ላላና ኮይዛ ኣይ ካዎኔ ዴሬ ኡባ ባ ሱንꬃይ ጼይጌታና ማላ ዬሩሳላሜ ዶሪዳ ጾሳይ ꬋይሶ፤ ሃይሳ ኣዛዞዛ ኢሚዳይ ታና ካዎ ዳሪዮሳ ጊዲዳ ጊሻስ ኡባይ ፖሌታና ቤሴስ።»

ጾሳ ኬꬃ ኣንጂሶ ባኣሌ

13 ሄሳፌ ጉዬ ዴሬ ኣይሲዛ ታቴናዬ፥ ሳቴርቦዚናዬይኔ ኢስታራ ኢሲፌ ኦꬂዛ ዳናቲ ካዎይ ኣዛዚዳ ማላ ኡባ ፖሊዳ። 14 ኣይሁዳታ ካሌꬂዛይቲ፥ ናቤ ሃጌይኔ ዛካራሲ ሚንꬄꬂን ጾሳ ኬꬃ ኦሶ ኤሌሲ ኦꬂዳ፤ ኢስራኤሌ ጾሳ ሼኔን ፓሪሴ ካዎ ቂሮሲ፥ ዳሪዮሲኔ ኣርጼኪሲሲ ኣዛዚዳ ማላ ጾሳ ኬꬃ ኦሶ ፖሊዳ። * 15 ኢስቲ ጾሳ ኬꬃ ኦሶ ፖሊዳ ዎዴይ ካዎ ዳሪዮሲ ካዎቲዳ ኡሱፑንꬆ ላይꬃን ኣዳሬ ኣጊናን ሄꬓንꬆ ጋላሳና። 16 ሄሳፌ ጉዬ ኢስራኤሌ ዴሬይ፥ ቄሴቲ፥ ሌዌቲ፥ ቃሴ ዲኤቴꬃፌ ሲሚዳ ኣሳይ ኡባይ ጾሳ ኬꬃ ኣንጂሶ ባኣሌዛ ኡፋይሳን ቦንቺዴስ። 17 ኢስቲካ ባኣሌዛ ቦንቾስ ጊዲዛ 100 ሚርጎታ፥ 200 ꬋርሾታኔ 400 ꬋርሾ ላቃታ ያርሾስ ሺሺዳ፤ ናጋራ ያርሾስ 12 ዴይሻ ኮርቤታ ኢስራኤሌ ኣሳ ኢሳ ኢሳ ዛርኬ ሱንꬃን ሺሺዳ። 18 ሙሴ ማጻፋን ጻፌቲዳ ዎጋ ማላ ዬሩሳላሜን ኬጼቲዳ ጾሳ ኬꬃን ኦሶስ ቄሴታኔ ሌዌታ ኢስታስ ቤሲዛ ማራን ማራን ዎꬂዳ።

ፓዚጋ ባኣሌ

19 ዲኤቲዳሶፔ ሲሚዳ ኣሳቲ ኮይሮ ኣጊናይ ጌሊዳ ማላ ታማኔ ኦይዳንꬆ ጋላስ ፓዚጋ ባኣሌ ቦንቺዳ። * 20 ቄሴቲኔ ሌዌቲ ዉሪ ዎጋዚ ጊዛ ማላ ባና ጌሺዳ፤ ሌዌቲካ ፓዚጋ ባኣሌ ቦንቺዛ ዎዴ ዲኤቴꬃፌ ሲሚዳ ኣሳታሲኔ ቄሴታስ፥ ቃሴ ባንታ ጊሻስ ሺቂዳ ሜሄታ ሹኪዳ። 21 ዲኤቴꬃፌ ሲሚዳ ኢስራኤሌ ኣሳቲኔ ሄ ካዎቴꬃን ዲዛ ኣይዛቤታ ዎጋ ኣጊዲ ጎዳ ኢስራኤሌ ጾሳ ጎይኒዛ ኡባታራ ፓዚጋ ካꬃ ሚዳ። 22 ጾሳይ ኣሶሬ ካዎ ላሚዲ ኢስራኤሌ ጎዳይ ኢዛን ጋላቴቲዛ ጾሳ ኬꬃ ዛሪ ኬጻና ማላ ኢስታ ኦሶን ማዲዳ ጊሻስ ላፑን ጋላስ ኩሜꬅ ኡኬꬃ ባኣሌ ኡፋይሳን ቦንቺዳ።

7

ኢዝራ ማዛሙሬ

1 ዳሮ ዎዴፔ ጉዬ ኣርጼኪሲሲ ፓሪሴ ዴሬን ካዎቲዳ ዎዴ ኢዝራ ጌቴቲዛ ኣሲ ዴስ፤ ኢዚካ፥ ሳራያ ና፥ ሳራያይ ኣዛሪያሳ ና፥ ኣዛሪያይ ኪልቂያሳ ና፥ ኪልቂያሲ ሻሎሜ ና፥ 2 ሻሎሜይ ሳዶቄ ና፥ ሳዶቄይ ኣሂጹቤ ና፥ ኣሂጹቤይ ኣማሪያ ና፥ 3 ኣማሪያይ ኣዛሪያሳ ና፥ ኣዛሪያሲ ማራዮታ ና፥ ማራዮቴይ ዛራሂያ ና፥ 4 ዛራሂያይ ኡዜ ና፥ ኡዜይ ቡቃ ና፥ 5 ቡቃይ ኣቢሹኣ ና፥ ኣቢሹኣይ ፊኒሃሴ ና፥ ፊኒሃሲ ኤልኤዜሬ ና፥ ኤልኤዜሬይ ቄሴታ ሃላቃ ኣሮኔ ና።

6 ኢዝራይካ ባቢሎኔፔ ዬሩሳላሜ ዪዴስ፤ ኢዚካ ጎዳ ኢስራኤሌ ጾሲ ሙሴስ ኢሚዳ ዎጋ ሎኤꬂ ኤሪዛ ኣስታማሬ፤ ጾሳ ዎልቃይ ኢዛራ ዲዛ ጊሻስ ካዎዚ ኢዚ ኦይቺዳይሳ ኡባ ኢሚዴስ። 7 ቃሴ ኣርጼኪሲሲ ካዎቲዳ ላፑንꬃ ላይꬃን ቄሴታፔ፥ ሌዌታፔ፥ ዬጺዛይታፔ፥ ጾሳ ኬꬅ ናጊዛ ዛቤታፔ፥ ኦሳንቻታፔኔ ኢስራኤሌ ኣሳፔ ኢሲ ኢሲ ኣሳታ ጉጂዲ ኢዝራራ ኢሲፌ ዬሩሳላሜ ዪዳ። 8 ኢዝራይ ካዎ ኣርጼኪሲሲ ካዎቲዳ ላፑንꬃ ላይꬃን ኢቻሻንꬆ ኣጊናን ዬሩሳላሜ ጋኪዴስ። 9 ጊታ ጾሳ ዎልቃይ ኢዛ ቦላ ዲዛ ጊሻስ ባቢሎኔፔ ኮይሮ ኣጊናን ኮይሮ ጋላስ ዴንዲዲ ኢቻሻንꬆ ኣጊናን ኮይሮ ጋላስ ዬሩሳላሜ ጋኪዴስ። 10 ኢዝራይ ባ ዴኦ ኡባን ጾሳ ዎጋ ፒልጊ ኤራናስ፥ ኦꬃናሲኔ ጾሳ ኣዛዞታኔ ዎጋታ ኩሜꬃ ኢስራኤሌ ናይታ ታማርሳናስ ባናቴꬃ ኣꬂ ኢሚዴስ።

ካዎዚ ኢዝራስ ጻፊ ኢሚዳ ፒቃዴ ዳብዳቤ

11 ጎዳይ ኢስራኤሌ ኣሳታስ ኢሚዳ ዎጋኔ ኣዛዞ ሎኤꬂ ኤሪዛ ኣስታማሬ ጊዲዳ ኢዝራስ ካዎ ኣርጼኪሲሲ ኢሚዳ ዳብዳቤይ ሃይሳፌ ካሊ ዲዛይሳ፤

12 ካዎታስ ካዎ ኣርጼኪሲሴፔ ሳሎ ጾሳ ዎጋ ፒልጊ ጼሎን ኬሂ ኤራንቻ ጊዲዳ ዎጋ ታማርሲዛ ቄሴ ኢዝራ! ሳሮይ ኔስ ጊዶ፤

13 ታ ካዎቴꬃ ጋርሳን ኣቂዛ ኣሳቲኔ ኔናራ ዬሩሳላሜ ሲማና ኮይዛ ኢስራኤሌ ኣሳቲ፥ ቄሴቲኔ ሌዌቲ ኡባይ ሲማና ማላ ፒቃዴ ኢማዲስ። 14 ቃሴ ኔ ኩሼን ዲዛ ጾሳ ዎጋ ማላ ዩሁዳኒኔ ዬሩሳላሜን ፖሌቲዛይሳ ካሌታዳ ኔ ሎኤꬃ ጼላና ማላ ታና ዞሪዛ ላፑን ኣሳታን ኪቴታዳሳ። 15 ሃራይ ቃሴ ዬሩሳላሜይ ኢዛስ ዱሳሶ ጊዲዳ ኢስራኤሌ ጾሳስ ታኒኔ ታናራ ኢሲፌ ዞሪዛይቲ ኑ ዶሳን ኢሚዳ ቢራኔ ዎርቃ ኤካዳ ባ። 16 ሃይሳ ቦላ ጉጃዳ ኔኒ ባቢሎኔ ዴሬን ሺሺዛ ዎርቃኔ ቢራ፥ ኢስራኤሌ ኣሳቲኔ ቄሴቲ ዬሩሳላሜን ዲዛ ጎዳ ኢንቴ ጾሳ ኬꬃን ሺቃና ማላ ኢሚዛ ኢሞታ ሚሽ ኡባ ኤካዳ ባ። 17 ሄ ሚሻዛን ዬሩሳላሜን ዲዛ ጎዳ ኢንቴ ጾሳ ኬꬃን ያርሾስ ጊዳና ማላ ሚርጎታ፥ ꬋርሾታ፥ ꬋርሾ ላቃታ፥ ቃሴ ሙጹዋታስ ጊዲዛ ካꬂኔ ዎይኔ ኡሹ ኡባ ሻማዳ ያርሾ ሺሻ። 18 ሄሳፌ ቲርፒ ኣቲዛ ቢራኔ ዎርቃ ኢንቴ ጾሳ ሼኔ ማላ ኔኒኔ ኔ ዴሬ ኣሳቲ ኢንቴ ዶሲዛ ኦሶስ ጎኤቲቴ። 19 ኔ ጾሳ ኬꬃን ኦꬃና ማላ ኔስ ሃዳራ ኢሜቲዳ ሚሻታ ኡባ ዬሩሳላሜን ዲዛ ጎዳ ሲንꬃን ሺሻ። 20 ሄሳፌ ቦላራ ኔ ጾሳ ኬꬃ ኦሶስ ኮሺዛ ኣይ ሚሺካ ካዎ ሚንጃ ኬꬃፌ ኤካናስ ዳንዳያሳ።

21 «ኤፊራጺሴ ሻፋ ፒንꬃን ኣርሼይ ዉሊዛ ባጋራ ካዎ ሚሻ ቦላ ኣዋቴꬂ ዲዛይቲ ኢንቴ ዉሪ ሳሎ ጾሳ ዎጋ ታማርሲዛ ቄሴ ኢዝራይ ኢንቴና ኦይቺዛ ሚሽ ኡባ ኢንቴ ኢዛስ ኤሶን ኢማና ማላ ታኒ ካዎ ኣርጼኪሲሲ ኣዛዛዲስ። 22 ሄꬑ ሺያኔ ኦይዱ ጼቱ ኪሎ ጊዲዛ ቢራ፥ ታሙ ሺ ኪሎ ጊዲዛ ጊስቴ፥ ናምኡ ሺ ሊቲሮ ጊዲዛ ኡሹ፥ ናምኡ ሺ ሊቲሮ ጊዲዛ ዎጋራ ዛይቴኔ ኮሺዛ ኬና ማጺኔ ኢሚቴ። 23 ካዎዛ ቦላኔ ኢዛ ናይታ ቦላ ሃንቆይ ዮንታ ማላ ሳሎ ጎዳይ ባ ኬꬃ ኦሶስ ኣዛዚዛይሳ ኡባ ሚኒ ፖላና ኮሼስ። 24 ቃሴ ቄሴታፔ፥ ሌዌታፔ፥ ዬጺዛይታፔ፥ ዛቤታፔ፥ ጾሳ ኬꬃን ኮሺዛ ሚሻን ኦꬂዛ ኣሳታ ኡባታፔ ቃራጻኔ ጊራ ቃንጺሳናስ፥ ዎልቃን ሃራ ሚሽ ኦሲሳናስ ኢስታ ቦላ ኢንቴስ ማታይ ባይንዳይሳ ታ ኢንቴና ኤሪሳይስ።

25 «ኢዝራ! ኔ ጾሳይ ኔስ ኢሚዳ ኣꬎ ኤራቴꬃ ማላ ካላሼ ኤፊራጺሴ ሻፋ ፒንꬃን ዲዛ ዴሬ ኡባስ ኔኒ ጾሳ ዎጋ ኤሪዛ ዳናታኔ ፒርዲዛይታ ዶራ፤ ጾሳ ዎጋ ኤሮንታይታስ ኔኒ ኔ ጾሳ ዎጋ ታማርሳ። 26 ኔኒ ጾሳ ዎጋስ ዎይኮ ካዎ ዎጋ ኡባስ ኣዛዜቶንታ ኣሲ ዲኮ ኢዛዴይ ሃይቆን ዎይኮ ዴሬፔ ጎዴቴꬃን ዎይኮ ኢዛ ሃሮ ቦንቃን ዎይኮ ቃሾን ቃጻዬቶ።»

ኢዝራይ ጾስ ጋላቲዴስ

27 ኢዝራይ፥ «ዬሩሳላሜን ዲዛ ጾሳ ኬꬃይ ሃይሳꬆ ቦንቼታና ማላ ካዎዛ ኤኖ ሂስቲዳ ጎዳ ኑ ኣዋታ ጾሲ ጋላቴቶ። 28 ታኒ ካዎ ኣቻኒኔ ኢዛ ዞራንቻታ ኣቻን፥ ዎልቃማ ዳናታ ኣቻን ዶሴታና ማላ ኦꬂዳ ጾሳይ ጋላቴቶ። ጎዳ ታ ጾሳ ዎልቃይ ታናራ ዲዛ ጊሻስ ኢስራኤሌፔ ኮራፒኔቲ ታናራ ኢሲፌ ጊዲዲ ዬሩሳላሜ ሲማና ማላ ዞሪዲ ታ ታማርሳና ማላ ታና ማዲዴስ» ጊ ጾሳ ጋላቲዴስ።

8

ዲኤቲ ቢዳሶፔ ኢዝራራ ሲሚዳ ኣሳ

1 ካዎ ኣርጼኪሲሲ ካዎቴꬃን ኣይሲዛ ዎዴን ታናራ ባቢሎኔ ዴሬፔ ሲሚዳ ኮራፒኔታ ሱንꬂ ሃይሳፌ ካሊ ዲዛይሳ፤

2 ፊኒሃሴ ዜሬꬃታፔ

ጌርሾሜ፥

ኢታማሬ ዜሬꬃታፔ

ዳኔላ፥

ዳዊቴ ዜሬꬃታፔ ሃጹሼ፥

3 ኢዚካ ሻካኒያ ና፥

ፓሮሴ ዜሬꬃታፔ

ዛካራሲኔ ኢስታ ሶ ኣሳታፔ

150 ኣዴቲ ጻፌቲዳ፤

4 ፓሃቴ-ሞኣቤ ዜሬꬃታፔ

ዛራሂያ ና ኤልሆኤናዬይኔ

200 ኣቱማሳቲ፥

5 ዛቶ ዜሬꬃታፔ

ያሃዚኤሌ ና ሻካኒያራ

300 ኣቱማሳቲ፥

6 ኣዲኔ ዜሬꬃታፔ

ዮናታኔ ና ኤቤዴኔ

50 ኣቱማሳቲ፥

7 ኤላሜ ዜሬꬃታፔ

ኣታሊያ ና ዬሻኢያኔ ኢዛራ

70 ኣቱማሳቲ፥

8 ሻፋጺያ ዜሬꬃታፔ

ሚካኤሌ ና ዛባዲያኔ

ኢዛራ 80 ኣቱማሳቲ፥

9 ኢዮኣቤ ዜሬꬃታፔ

ዉርሴꬃታ ሱንꬃይ

ዪሂኤሌ ና ኣብዲዩኔ

ኢዛራ 218 ኣቱማሳቲ፥

10 ባኔ ዜሬꬃታፔ

ዮስፒያ ና ሻሎሚቴኔ

ኢዛራ 160 ኣቱማሳቲ፥

11 ቤባዬ ዜሬꬃታፔ

ኢዛ ና ዛካራሳኔ

28 ኣቱማሳቲ፥

12 ኣዝጋዴ ዜሬꬃታፔ

ሃቆጼ ና ዮሃናኔኔ

ኢዛራ 110 ኣቱማሳቲ፥

13 ኣዶንቃሜ ዜሬꬃታፔ

ዉርሴꬃታ ሱንꬃይ፥

ኤልፋሌጼ፥ ዪኢኤሌ፥ ሻማኤኔ

ኢስታራ 60 ኣቱማሳቲ፥

14 ቢጉዋዬ ዜሬꬃታፔ

ኡታዬ፥ ዛኩሬኔ

ኢስታራ 70 ኣቱማሳቲ ሲሚዳ።

ኢዝራይ ጾሳ ኬꬃን ኦꬂዛ ሌዌ ዜሬꬃታ ዴሞ

15 ታኒ ኢዝራይ ኩሜꬃ ዴሬዛ ኣሂዋ ጎጊዛ ሃꬃ ሻፋ ኣች ሺሻዳ ሄን ሄꬑ ጋላስ ጋምኢዶስ፤ ሄ ሺቆዛን ቄሴታፔ ኣቲን ሃራ ሌዌ ዜሬꬃቲ ባይንዳይሳ ኤራዲስ፤ 16 ሄሳ ጊሻስ ታኒ ዴራ ካሌꬂዛ ኡዱፉን ኣሳታ ኤልኤዜሬ፥ ኣርኤሌ፥ ሻማኤ፥ ኤልናታኔ፥ ያሪቤ፥ ኤልናታኔኔ፥ ናታኔ፥ ዛካራሳኔ ማሹላሜ፤ ቃሴካ ናምኡ ኣስታማሬታ ዮያሪቤኔ ኤልናታኔ ጌቴቲዛይታ ጼይጊሳዲስ። 17 ኢስታካ ካስፒያ ዴሬን ሃላቃ ጊዲዳ ኢዶኮ ኪታዲስ፤ ኢዶይኔ ኢዛ ዳቦቲ ጾሳ ኬꬃን ኦꬂዛ ኦሳንቻቲ ኑስ ጾሳ ኬꬃን ኦꬃና ኣስ ዬዳና ማላ ኦꬃዲስ። 18 ጊታ ጾሳ ዎልቃይ ኑናራ ዲዛ ጊሻስ ኢስቲ ሎኦ ኤራቴꬂ ዲዛይሳ ማሂሌ ዜሬꬃታፔ ኢስራኤሌ ና ሌዌ ዛሬ ጊዲዳ ሼሬቢያ ዬዲዳ፤ ኢዚካ 18 ባ ኣቱማ ናይታኔ ባ ኢሻታ ካሌꬂ ኤኪዲ ኑኮ ዪዴስ። 19 ቃሴ ሜራሬ ዜሬꬃታፔ ሃሻቢያኔ ዬሻኢያ ጌቴቲዛ 20 ዳቦታራ ኑኮ ዬዲዳ። 20 ኢዛ ቦላ ጉጂዲ ኢስታስ ካሴ ኣዋቲ ሌዌታ ዜሬꬃታ ማዳና ማላ ካዎ ዳዊቲኔ ኢዛራ ኢሲፌ ኦꬂዛ ዳናቲ ፒቃዴ ኢሚዳ፤ ሄን 220 ኦሳንቻቲ ዴቴስ፤ ኢስቲካ ባ ሱንꬃን ጻፌቲዳ።

ጾማኔ ዎሳ

21 ጾሲ ኑ ኦጌ ሎኤꬃና ማላ፥ ኑናኔ ኑ ናይታ ቃሴካ ኑስ ዲዛዝ ኡባ ናጋና ማላ ኢዛ ሲንꬃን ኑናቴꬃ ዚቂ ኦꬂዲ ዎሳናስ ኣሂዋ ሻፋ ኣቻን ጾማ ኣዋጃዲስ። 22 ሃይሳፌ ሲንꬃን ታ ካዎ ኣርጼኪሲሲ ኤሪሲዛ ዎዴ «ኑ ጾሳይ ኢዛን ኣማኔቲዛይታ ኡባ ኣንጄስ፤ ኢዛ ኣጊዛይታ ጊዲኮ ኬሂ ቃጻዬስ» ጋዳ ታ ቆንጪሲዳ ጊሻስ ኑናራ ኦጌን ጋጋና ሞርኬታፔ ኑና ናጋና ማላ ካዎዛ ዎታዳራታኔ ቶጋ ኣሳታ ኢማ ጋዳ ኦይቺዳኮ ዬላታናኮሺን። 23 ሄሳ ጊሻስ ጾሳይ ባርካ ኑና ናጋና ማላ ጾማኒኔ ዎሳን ሺቂዶስ፤ ኢዚካ ኑ ዎሳ ሲዪዴስ።

ጾሳ ኬꬃስ ሺቂዳ ኢሞታ

24 ካሌꬂዛ ቄሴታ ጊዶፌ ሼሬቢያ፥ ሃሻቢያኔ ሃራታ 10 ኣሳታ ዶራዲስ። 25 ሄሳፌ ጉዬ ካዎዚኔ ኢዛ ዞራንቻቲ፥ ሹሜቲኔ ሄን ዲዛ ኢስራኤሌ ኣሳቲ ዉሪ ኑ ጾሳ ኬꬃ ኦሶስ ኢሚዳ ቢራ፥ ዎርቃኔ ሃራ ዱማ ዱማ ሚሻታ ኡባ ሜዛኔን ዎꬃዳ ኢስታስ ኢማዲስ።

26 ታ ኢስታስ ኢሚዳ ጾሳ ኬꬃ ሚሻቲ ሃይሳፌ ካሊ ዲዛይታ፤

22,000 ኪሎ ጊዲዛ ቢራ፥

70 ኪሎ ጊዲዛ ቢራፔ ኦሴቲዳ

ጼቱ ሚሻታ፥

3,400 ኪሎ ጊዲዛ ዎርቃ፤

27 ኦስፑን ኪሎኔ 400

ጊራሜ ጊዲዛ

ዎርቃፌ ኦሴቲዳ ሼልኤታኔ

ዎርቃፌ ኦሴቲዳ ማላይ ጾልቂዛ

ጻርቂማላፔ ኦሴቲዳ

2 ሼልኤታ።

28 ታኒካ ኢስታስ፥ «ኢንቴኒኔ ሃ ሚሻቲ ጾሳስ ዱማቲዳይታ፤ ቢራይኔ ዎርቃይ ኢንቴ ኣዋታ ጾሳሳ፤ ሄሲካ ኢንቴ ኢንቴ ሼኔኒኔ ኡፋይሳን ኢሚዛ ዱማ ኢሞታ። 29 ዬሩሳላሜን ዲዛ ጾሳ ኬꬃ ጋꬃን ባ ኪፊሌን ኪፊሌን ዲዛ ቄሴ ሃላቃታ፥ ሌዌታ ዳናታሲኔ ኢስራኤሌ ዜሬꬃ ሃላቃታ ሲንꬃን ኢንቴ ሜዛኔን ዎꬂ ኢማና ጋካናስ ሎኤꬂ ናጊቴ» ጋዲስ። 30 ሄሳፌ ጉዬ ቄሴቲኔ ሌዌቲ ጌዳሬቲዳ ቢራ፥ ዎርቃኔ ሃራ ጾሳ ኬꬃ ሚሻታ ዬሩሳላሜን ዲዛ ጾሳ ኬꬅ ኤፋናስ ኣላፌቴꬅ ኤኪዳ።

ኣሳይ ዬሩሳላሜ ሲሞ

31 ኮይሮ ኣጊናይ ጌሊዳ ማላ ታማኔ ናምኣንꬆ ጋላስ ዬሩሳላሜ ባናስ ኑኒካ ኣሂዋ ሻፋ ኣቻፌ ዴንዲዶስ፤ ኑ ጾሳ ኩሼይ ኑናራ ዲዛ ጊሻስ ኑ ቢዛ ኦጌን ዲዛ ሞርኬታፔኔ ፓንጋታፔ ኑና ኣሺዴስ። 32 ዬሩሳላሜ ጋኪዲ ሄን ሄꬑ ጋላስ ሼምፒዶስ፤ 33 ኦይዳንꬆ ጋላስ ቢዲ ቢራ፥ ዎርቃኔ ጾሳ ኬꬃ ሚሻታ ጾሳ ኬꬃን ጌዳሪዲ ኡሪያ ና ቄሴ ሜርሞቴስ ኢሚዶስ፤ ፊኒሃሴ ና ኤልኤዜሬይ፥ ቃሴካ ሌዌ ኢያሶ ና ዮዛባዴይኔ ቢኑዌ ና ኖኣዲያይ ኢዛራ ኢሲፌ ዴቴስ። 34 ኡባ ሚሻይ ሄራካ ታይቤቲዳፔ ጉዬ ጌዳሬቲዲ ዎጋራ ጻፌቲዴስ።

35 ሄሳፌ ጉዬ ዲኤቴꬃፌ ሲሚዳይቲ ኢስራኤሌ ጾሳስ ያርሾ ጊዲዛይሳ 12 ሚርጎታ፥ 96 ꬋርሾታ፥ 77 ꬋርሾ ላቃታ ቃሴካ ናጋራ ዲጋናስ ሺቂዛ ያርሾስ 12 ኦርጌታ፤ ሃይሲ ኡባይ ጾሳስ ጹጌቲ ሺቂዛ ያርሾ። 36 ካዎዛ ኣዛዞ ኢዛ ጋርሳን ፖሊዛ ዳናታሲኔ ኤፊራጺሴ ሻፋ ፒንꬃን ዲዛ ዴሬ ኣይሲዛይታስ ኢሚዳ፤ ኢስቲካ ዴራኔ ጾሳ ኬꬃ ኦሶ ማዲዳ።

9

ኣይሁዳቲኔ ኣይዛቤቲ ኤኮኒኔ ጌሎን ዋላኬቴꬅ

1 ሃ ሚሻቲ ፖሌቲዳፔ ጉዬ ኢስራኤሌ ካሌꬂዛይታፔ ኢሲ ኢሲ ዳናቲ ታኮ ዪዲ፥ «ቄሴቲ፥ ሌዌቲኔ ኢስራኤሌ ዴሬይ ባ ዶꬃን ዲዛ ኣሞኔን፥ ሞኣቤን፥ ጊብጼን ዲዛ ኣሳታራኔ ካናኔ ኣሳ፥ ሂቴ ኣሳ፥ ፓሪዜ ኣሳ፥ ያቡሴ ኣሳኔ ኣሞሬ ኣሳ ቱናቴꬃፌ ባንታና ናጊቤቴና፤ ሄ ኣይዛቤቲ ኦꬂዛ ማላ ቱና ኦሶ ኦꬂዳ። 2 ባንታሲኔ ባንታ ናይታስ ኣይዛቤታፔ ማቾ ኤኪዳ፤ ሄሳፌ ዴንዲዳይሳን ዱማ ጊዲዳ ጾሳ ዴራ ኣይዛቤታራ ዋላኪ ቱኒሲዳ፤ ሃይሳ ቱና ኦሶዛስ ዋና ኣይፌ ጊዲዳይቲ ካሌꬂዛይታኔ ሃላቃታ» ጊዳ። 3 ታኒካ ሄሳ ሲዪዳ ማላ ታ ቦንቾ ማይኦዛኔ ካባ ዳካዲስ፤ ቃሴካ ታኒ ታ ሁኤ ቢናናኔ ቡቻ ቡጫዳ ኬሃ ሙዞታ ኡታዲስ። 4 ታኒ ኦማርሳ ዎዴ ሺቂዛ ያርሾይ ሺቃና ጋካናስ ዳጋማኒኔ ሙዞቴꬃን ጋምኣዲስ፤ ዲኤቴꬃፌ ሲሚዳ ኣሳይ ባ ኦꬂዳ ናጋራፔ ዴንዲዳይሳን ኢስራኤሌ ጾሳይ ዮቲዳ ቃላ ሲዪዳ ኣሳይ ኡባይ ዳጋሚዲ ያዪሼ ታ ዲዛሶ ሺቂዴስ።

5 ሄሳፌ ጉዬ ኦማርሳ ዎዴ ያርሾይ ሺቂዛ ዎዴ ዳኬቲዳ ታ ማይኦዛ ማይኢዳ ማላ ሙዞታሼ ጉልባታዳ ጎዳ ታ ጾሳኮ ታ ኩሼ ፑዴ ዴንꬃዳ ሂዝጋ ዎሳዲስ፤ 6 «ታ ጾሳዉ! ኑ ናጋራይ ኑፔ ዳሮ ጊዲዳይሳኒኔ ኑ ሞሮይ ሳሎ ጋኪዳይሳ ጊሻስ ታኒ ኔኮ ፑዴ ꬎቁ ጋዳ ጼላናዉ ባባይሲኔ ዬላታይስ። 7 ካሴ ኑ ኣዋታፔ ዶሚዲ ሃች ጋካናስ ኑ ኬሂ ዳሮ ሞሮ ኦꬂዶስ፤ ኑ ናጋራፔ ዴንዲዳይሳን ኑኒ፥ ኑ ካዎቲኔ ኑ ቄሴቲ ኣላጋ ካዎታ ኩሼን ኩንዲዶስ፤ ሄሳፌ ዴንዲዳይሳን ማሻስ ኢሜቲዶስ፤ ኑ ሃሮይካ ቦንቄቲዴስ፤ ኑ ቃሼቲዲ ዲኤቲ ቢዶስ፤ ሃች ኑ ዲዛይሳ ማላ ዉርሴꬅ ጋካናስ ካዉዪዶስ። 8 ጎዳዉ ኑ ጾሳዉ! ኔኒ ኑ ኣይፌ ፖኢሳዳሳ፤ ሄኮ ሃኢ ጉꬃ ዎዴ ኔ ሲንꬃን ቦንቾ ዴሚዲ ኑፔ ጉꬃቲ ኣይሌቴꬃ ቃምባራ ጋርሳፌ ኬዚዲ ሃኖ ጌሻ ቢታይ ቦላ ኑ ሳሮን ዳና ማላ ኦꬃዳሳ፤ ኑኒ ኣይሌቴꬃ ቃምባራ ጋርሳን ኩንዲኮካ ኔ ኑስ ኦራꬃ ዴኦ ኢማዳሳ። 9 ኑ ኣይሌ ጊዲኮካ ኑ ጾሳይ ኑኒ ኣይሌ ጊዲ ኣታና ማላ ኣጋቤካ፤ ኔኒ ፓሪሴ ካዎቲ ኑስ ቃꬌታና ማላኔ ፓጻ ዲሼ ኣይሌቴꬃፌ ኬዚዲ ካሴ ላሌቲዳ ጾሳ ኬꬃ ኑ ዛሪ ኬጻና ማላኔ ሃይሳ ዩሁዳኒኔ ዬሩሳላሜን ኑ ሳሮ ዳና ማላ ኦꬃዳሳ።

10 «ጊዶ ኣቲን ኑ ጾሳዉ! ሃይሳ ጋካናስ ሃኒዳ ሚሻ ኡባስ ኑ ኣይ ጋኔ? ሄኮ ሃኢካ ኔ ኣዛዞ ሞሪዶስ። 11 ሃ ኣዛዞቲካ ኔ ኣይሌ ናቤታ ባጋራ ኢሜቲዳይታ፤ ናቤቲ ካሴ፥ ‹ኢንቴ ላታና ቢታያ ቱና ኦሶፔ ዴንዲዳይሳን ኢዚን ዴኢዛ ኣሳይ ጋጻፔ ጋጻ ጋካናስ ሃራሲዛ ኦሶኒኔ ቱናቴꬃን ኩማና ማላ ኦꬂዳ። 12 ሄሳ ጊሻስ ኢንቴ ሚኖ ጊዳና ማላ ሄ ቢታይ ኣይፌ ማና ማላኔ ሜርናስ ኢንቴ ኢንቴ ናይታ ላቲሳና ማላ ኢንቴ ማጫ ናይታ ኢስታ ኣቱማ ናይታስ ኢሞፍቴ፤ ኢስታ ማጫ ናይታካ ኢንቴ ኣቱማ ናይታስ ኤኮፍቴ፤ ኢስቲ ዱሬታና ማላኔ ሳሮን ዳና ማላ ቃላ ጌሎፒቴ› ጊ ታማርሲዳ። *

13 «ሃይሲ ኑ ቦላ ጋኪዳ ሜቶይ ኑ ኦꬂዳ ኢታ ኦሶፔኔ ሞሮፔ ዴንዲዳይሳና፤ ጊዲኮካ ኔኒ ኑ ጾሳይ ኑና ቃጻይዳይ ኑ ቃጻዬታናስ ቤሲዛይሳፌ ጉꬃ፤ ሄሳፌካ ቦላራ ኑ ሃይቆፔ ኣቲዲ ሼምፖራ ፓጻ ዳና ማላ ኦꬃዳሳ። 14 ሂስቲን ቃሴ ኑኒ ኔ ኣዛዞታ ዬꬊ ኣꬊ ሃ ኢታ ኦꬂዛ ማካላ ኣሳታራ ዋኒ ኤኬታኔኔ ጌሌታኔ? ሃ ኢታ ኦሶዛ ጋሶን ኑ ዜሬꬅ ኣሾንታ ኔ ሃንቆን ኔ ꬋይሲኪዬ? 15 ጎዳ ኢስራኤሌ ጾሳዉ! ኔኒ ቱሙ ፒርዲዛ ጾሳ፤ ጊዶ ኣቲን ኑኒ ጉꬃቲ ꬋዮፔ ኣቲዲ ዴኦን ዳና ማላ ኦꬃዳሳ፤ ኑኒ ኔ ሲንꬂ ሺቃና ቤሲዛይታ ጊዶኮሺን ሄኮ ኑኒ ኑ ሞሮራ ኔ ሲንꬂ ሺቂዶስ።»

10

ኣይሁዳቲ ኣይዛቤታራ ኤኬቶንታ ማላኔ ጌሌቶንታ ማላ ኬዚዳ ዎጋ

1 ኢዝራይ ጾሳ ኬꬃ ፔንጌን ጉልባቲዲ ዬኪ ዎሲሼኔ ኦሴቲዳ ናጋራ ኡባ ጾሳስ ፓጺሺን ኣቱማሳቲ፥ ማጫሳቲኔ ናይታራ ጉጂን ዳሮ ኢስራኤሌ ዴሬይ ኢዛ ዩዪ ኣꬊ ኢታ ዬሆ ዬኪዳ። 2 ሄሳፌ ጉዬ ኤላሜ ዜሬꬃታፔ ዪሂኤሌ ና ሻካኒያይ ኢዝራ፥ «ኑኒ ኑ ዴሬን ዲዛ ኣይዛቤ ማጫሳታ ኤኪዳ ጊሻስ ኑኒ ጾሳ ሲንꬃን ኣማኔቲቤኮ፤ ጊዶ ኣቲን ሃኢካ ኢስራኤሌስ ሂዶታይ ዴስ። 3 ሃኢ ሃ ኣላጋ ማጫሳታ ኢስታ ናይታራ ጋꬂ ዬዳናስ ጾሳ ሲንꬃን ጫቆ ቃላ ጌሎስ፤ ጎዶ ኔኒኔ ኑ ጾሳ ኣዛዞ ቦንቺዛ ሃራ ኣሳቲ ኢሚዛ ዞሬ ኡባ ኑ ፖላና፤ ቃሴ ጾሳ ዎጋይ ኣዛዚዛይሳ ኡባ ኑ ኦꬃና። 4 ሃይሳ ፖላናስ ኣላፌቴꬂ ኔስ ዲዛ ጊሻስ ዴንዳ፤ ኑኒካ ኔና ማዳና፤ ኣይኮይ ባ ሚና!» ጊዴስ።

5 ኢዝራይ ዴንዲዲ ቄሴ ሃላቃቲ፥ ሌዌቲኔ ሃንኮ ኣቲዳ ዴሬ ካሌꬂዛይቲ ሻካኒያይ ሺሺዳ ቆፋ ኤኪዳይሳ ኢዛስ ቆንጪሳና ማላ ጫቄꬂዲ ኦሶ ዶሚዴስ። 6 ሄሳፌ ጉዬ ኢዝራይ ጾሳ ኬꬃስ ሲንꬃ ባጋፌ ዴንዲዲ ኤልያሼቤ ና ዪሆሃናኔይ ዲዛ ኪፊሌ ጌሊዴስ፤ ዲኤቲዳ ኣሳታስ ኣማኖይ ꬋዪን ኢስቲ ኦꬂዳ ሞሮ ጊሻስ ኩሜꬃ ኦማርስ ሙዞቲሼ ጋዴ ዎንቲሲዴስ፤ ካꬂኔ ሃꬅ ባ ዶናኮ ሺሾንታ ጾሚዴስ።

7 ሄሳፌ ጉዬ ዲኤቴꬃፌ ሲሚዳ ኣሳይ ዬሩሳላሜን ሺቃና ማላ ዩሁዳኒኔ ዬሩሳላሜ ኡባን ኣዋጄቲዴስ። 8 ሄሲ ዉሪካ ዴሬ ኣይሲዛይታ ዞሬኒኔ ኣዛዞን ቃሼቲዳ ማላ ሄꬑ ጋላሳ ጊዶን ሃ ሺቆዛን ሺቆንታ ኣቲዳዴይ ኦኒካ ዲኮ ኢዚ ሃሪዳዚ ዉሪ ቦንቄቲን ዲኤቴꬃፌ ሲሚዳ ኣሳታ ሺቆፔ ጎዴታና ማላ ዮቴቲዴስ። 9 ሄ ጼይሳዚ ጼይጌቲዳ ማላ ሄꬑ ጋላሳ ጋርሳን ዩሁዳኒኔ ቢኒያሜ ዴሬን ዴኢዛ ኣሳይ ዉሪ ኡዱፉንꬆ ኣጊናን ናምኡ ታማንꬃ ጋላስ ዬሩሳላሜ ዪዲ ጾሳ ኬꬃ ካሬን ዲዛ ዴምባን ሺቂዳ፤ ሄ ሺቂዳ ኣሳይ ኣሾንታ ዱላታፔኔ ሄ ዎዴ ቡኪዛ ዎልቃማ ኢራፔ ዴንዲዳይሳን ኮኮሪሼ ሲዪዴስ።

10 ቄሴ ኢዝራይ ኤቂዲ፥ «ኢንቴ ኢንቴ ኣማኖ ፓጪሲ ቤቲዴታ፤ ኣይዛቤ ማጫሳታፔ ማቼታ ኢንቴ ኤኪዳ ጊሻስ ኢስራኤሌ ኣሳ ቆሆ ቦላ ቆሆ ጉጂዴታ። 11 ሃኢፔ ዶሚዲ ካሴ ኢንቴ ኣዋታ ጾሳ ሲንꬃን ኢንቴ ናጋራ ፓጺቴ፤ ኢዚ ኡፋዬቲዛ ሚሽ ኡባ ኦꬂቴ፤ ኑ ዴሬን ዲዛ ኣይዛቤ ኣሳታፔ ሻኬቲቴ፤ ኢንቴ ኤኪዳ ሄ ማጫሳታ ኣንጂ ዬዲቴ» ጊዴስ።

12 ሺቂዳ ዴሬይ ዉሪ ባ ቃላ ꬎቁ ሂስቲዲ «ኔ ጊዛይሳ ኡባ ኑ ኦꬃና! 13 ጊዶ ኣቲን ሄኮ ሺቂዳ ኣሳይ ዳሮ፤ ቃሴካ ዴጾ ኢራይ ቡኪዛ ጊሻስ፥ ኢዛን ጌላና ኬꬂ ባይንዳ ጊሻስ ሃይሳን ኤቃናስ ዳንዳዮኮ፤ ሄሳ ቦላ ቃሴ ኑፔ ዳሮቲ ሃ ናጋራን ጌሊዳ ጊሻስ ኢሲ ቃማኒኔ ናምኡ ቃማን ሃ ዮኦዚ ዉራና ዳንዳዬና። 14 ሄሳ ጊሻስ ኑ ሃላቃቲ ዬሩሳላሜን ታኪዲ ሃ ዮኦዛ ሎኤꬂ ጼሌቶ፤ ሄሳፌ ጉዬ ኣይዛቤ ማጫሳታ ኤኪዳይቲ ዉሪ ባንቲ ዲዛ ካታማን ዲዛ ካሌꬂዛይታራኔ ዳናታራ ጊዲዲ ባሬይ ኢሜቲዳ ጋላስ ባስ ኢሜቲዳ ፒርዳ ኤኬቶ፤ ሄሳꬆ ኦꬂኮ ጾሳ ሃንቆይ ሄሳን ኢርጻና» ጊዴስ። 15 ሃይሲ ዮቴቲን ማሹላሜይኔ ሌዌ ሳባታይ ሄ ዮቴቲዳ ቆፋ ኤቄቲን ኢስታ ቆፋ ማዲዳይቲ ኣሳሄሌ ና ዮናታኔኔ ቴቁዌ ና ያሂጼሌ ጻላ ጊዲሺን ሃንኮ ዴሬይ ቆፋዛን ኩዪዴስ።

16 ዲኤቴꬃፌ ሲሚዳ ዴሬ ኡባይ ሃይሳ ቆፋዛ ኤሮ ጊ ኤኪዴስ፤ ሄሳ ጊሻስ ቄሴ ኢዝራይ ሃ ኦሶዛ ኦሲሲዛይታ ኮራፒኔታ ዶሪዲ ኢስታ ሱንꬅ ጻፊ ዎꬂዴስ፤ ኢስቲካ ታማንꬃ ኣጊናይ ጌሊዳ ኮይሮ ጋላስ ሄ ዮኦዛ ፒልጊ ጼሎ ኦይኪዳ። 17 ካሊዛ ላይꬃን ኮይሮ ኣጊናን ኮይሮ ጋላስ ኣይዛቤ ማጫሳታ ኤኪዳ ኣሳታ ዮኦ ፒልጊ ጼሊ ኦንጊዳ።

ኣይዛቤ ማጫሳታ ኤኪዳ ኣሳታ

18 ኣይዛቤ ማጫሳታ ኤኪዳ ኣሳታ ሱንꬂ ሃይሳፌ ካሊ ዲዛይሳ፤ ቄሴ ዜሬꬃታፔ፥ ኢዮሳዶቄ ናይታ ጊዲዳ ኢያሶፔኔ ኢዛ ኢሻታፔ ባጋፌ ማኢሳያ፥ ኤልኤዜሬ፥ ያሪቤኔ ጎዶሊያሳ፤ 19 ኢስቲ ባ ማቼታ ኣንጂ ዬዳና ማላ ቃላ ጌሊዳፔ ጉዬ ባንታ ቆሆ ያርሾስ ꬋርሾ ኤኪ ኤሂዳ።

20 ኢሜሬ ዜሬꬃፌ፥ ሃናኒያኔ ዛባዲያ፥

21 ሃሪሜ ዜሬꬃፌ፥ ማኢሳያ፥ ኤላሳ፥ ሻማኤ፥ ዪሂኤሌኔ ኦዚያ፤

22 ፓሽኩሬ ዜሬꬃፌ፥ ኤልዮኤናዬ፥ ማኢሳያ፥ ኢስማኤሌ፥ ናቲናኤሌ፥ ዮዛባዴኔ ኤልኣሳ፤

23 ሌዌታ ዜሬꬃታፔ፥ ዮዛባዴ፥ ሺምኤ፥ ቃሊጻ ጌቴቲ ጼይጌቲዛ ቄላያ፥ ፓታያ፥ ዩሁዳኔ ኤልኤዜሬ፤

24 ዬꬃ ዬጺዛይታ ባጋፌ፥ ኤልያሼቤ ጾሳ ኬꬃ ጊቤ ናጊዛይታ ባጋፌ፥ ሻሎሜ፥ ቴሌሜኔ ኡሪ፤

25 ሃራ ኢስራኤሌ ኣሳፔ፥ ፓሮሴ ዜሬꬃፌ፥ ኤራሚያ፥ ዪዚያ፥ ማልኪያ፥ ሚያሚኔ፥ ኤልኤዜሬ፥ ማልኪያኔ ባናያ፤

26 ኤላሜ ዜሬꬃፌ፥ ማታኒያ፥ ዛካራሳ፥ ዪሂኤሌ፥ ኣቢዴ፥ ያርሞቴኔ ኤላሳ፤

27 ዛቶ ዜሬꬃፌ፥ ኤልዮኤናዬ፥ ኤልያሼቤ፥ ማታኒያ፥ ያርሞቴ፥ ዛባዴኔ ኣዚዛ፤

28 ቤባዬ ዜሬꬃፌ፥ ዪሆሃናኔ፥ ሃናኒያ፥ ዛባዬኔ ኣትላዬ፤

29 ባኔ ዜሬꬃፌ፥ ማሹላሜ፥ ማሉኬ፥ ኣዳያ፥ ያሹቤ፥ ሼኣሌኔ ኤራሞቴ፥

30 ፓሃቴ-ሞኣቤ ዜሬꬃፌ፥ ኣዳና፥ ካላሌ፥ ባናያ፥ ማኢሳያ፥ ማታኒያ፥ ባስሊኤሌ፥ ቢኑዌኔ ሚናሴ፤ 31-32 ሃሪሜ ዜሬꬃፌ፥ ኤልኤዜሬ፥ ዪሺያ፥ ማልኪያ፥ ሻማኤ፥ ሲሞና፥ ቢኒያሜ፥ ማሉኬኔ ሻማሪያ፤

33 ሃሹሜ ዜሬꬃፌ፥ ማታኒያ፥ ማታታ፥ ዛባዴ፥ ኤልፋሌጼ፥ ዬርማዬ፥ ሚናሴኔ ሺምኤ፤

34-37 ባኔ ዜሬꬃፌ፥ ማኢዳዬ፥ ኣሚራሜ፥ ኡእሌ፥ ባናያ፥ ባዲዬ ኬሉሄ፥ ዋኒያ፥ ሜርሞቴ፥ ኤልያሼቤ፥ ማታኒያ፥ ማቲኒያኔ ያኢሴ 38-42 ባኔ ዜሬꬃፌ፥ ሺምኤ፥ ሼሌሚያ፥ ናታኔ፥ ኣዳያ፥ ማኪናዳባዬ፥ ሻሻዬ፥ ሻራዬ፥ ኣዛሪኤሌ፥ ሼልሚያ፥ ሻማሪያ፥ ሻሎሜ፥ ኣማሪያኔ ዮሴፌ፤

43 ኔቦ ዜሬꬃፌ፥ ዪኢኤሌ፥ ማቲቲያ፥ ዛባዴ፥ ዜቢኔ፥ ያዳያ፥ ኢዩኤሌኔ ባናያ፤ 44 ሃይቲ ዉሪ ኣይዛቤ ማጫሳታ ባስ ማቾ ኤኪዳይታ፤ ኢስቲካ ኣይዛቤ ማጫሳታ ኣንጂዲ ኢስታ ናይታራ ጋꬂ ዬዲዳ።

* 1:1 ኤር 25፡11፤ 29፡10

* 1:2 ኢሳ 44፡28

* 1:6 ዶꬃቲካ፡ ዶꬃቲካ ጊዛይሲ ኣይሁዳፔ ዎይኮ ፓሪሴ ዴሬ ኣስ ጊዳና ዳንዳዬቴስ።

* 2:61-62 ባርዚሌይ ጋላኣዴ ዴሬፔ ባርዚሌ ጌቴቲዛይሳ ናይታፔ ማቾ ኤኪዳ ጊሻስ ሄሳን ጼይጌቲዴስ።

* 2:63 ታይ 29፡12-38

* 2:70 1ታሪ 9፡2፤ ናሂ 11፡3

* 3:2 ኬሳ 27፡1

* 3:3 ታይ 28፡1-8

* 3:4 ታይ 29፡12-38

* 3:5 ታይ 28፡11—29፡39

* 3:10 1ታሪ 25፡1

* 3:11 1ታሪ 16፡34፤ 2ታሪ 5፡13፤ 7፡3፤ ማዛ 100፡5፤ 106፡1፤ 118፡1፤ ኤር 33፡11

* 4:2 2ካዎ 17፡24-41

* 4:5 ማጋንጾ፡ ማጋንጾ ጉሲ ኣማራꬆ ቃላራ ጉቦ ጉሳ።

* 4:6 ኣስ 1፡1

† 4:7 ኣራማይኬይ፡ ኣራሜ ዴሬ ቃላ

* 5:1 ሃጌ 1፡12፤ ዛካ 1፡1

* 5:2 ሃጌ 1፡12፤ ዛካ 4፡6-9

* 5:12 2ካዎ 25፡8-12፤ 2ታሪ 36፡17-20፤ ኤር 52፡12-15

* 5:13 ኢዝ 1፡2-11

* 6:14 ሃጌ 1፡1፤ ዛካ 1፡1

* 6:19 ኬሳ 12፡1-20

* 9:12 ኬሳ 34፡11-16፤ ዛሬ 7፡1-5

ናሂሚያ ማጻፋ

1

2

3

4

5

6

7

8

9

10

11

12

13

ናሂሚያ

ጊዶ ቆፋ

ናሂሚያ ማጻፋይ ሄꬑ ኬዚ ሻኬታናስ ዳንዳዬስ።

1. ዩሁዳ ዴሬዛ ኣይሳናስ ፓሪሴ ካዎይ ዬዲዳ ናሂሚያይ ካሌꬂን ዬሩሳላሜ ጊምቤቲ ኦራጺዳይሳ ዮቴስ፤ ሄሳፌካ ናሂሚያይ ኣያና ዮኦታኔ ኣሾ ዮኦታ ኦራꬂዴስ።

2. ጾሳ ዎጋ ማጻፋ ኢዝራይ ናባቢዳይሳ፥ ዴሬዚ ባ ናጋራ ፓጺዳይሳ ሃ ማጻፋዚ ዮቴስ።

3. ናሂሚያይ ዩሁዳ ዴሬ ኣይሲሼ ኢዚ ኦꬂዳ ሃራ ሃራ ኦሶታካ ሃ ማጻፋዚ ዮቴስ። ኢዛ ማጻፋዛን ኬሂ ቆንጬን ቤቲዛይ ናሂሚያይ ጾሳን ኣማኒዛ ሚኖ ኣማኖኔ ኢዚ ጾሳኮ ሺሺዳ ዎሳታ ጊሻስ ዮቲዛ ታሪኬ።

ሃ ማጻፋይ ኦይኪዳ ኩሜꬃ ቆፋ

ካዎ ኣርጼኪሲሲ ናሂሚያ ዬሩሳላሜ ዬዶ 1፡1—2፡10

ዬሩሳላሜ ጊምቤይ ናምኣንꬆ ሲሚ ጊምቤቴꬅ 2፡11—4፡22

ማንቆታስ ናሂሚያይ ቆፒዳ ቆፋ 5፡1-19

ሞርኬይ ኢዛ ቦላ ዴንዲሺንካ ጊምቤዛ ጊምቤቴꬅ 6፡1-3

ዲኤቴꬃፌ ሲሚዳይታ 7፡4-73

ኢዝራይ ጾሳ ዎጋ ዴራስ ናባቢን ኣሳይ ዳሴ ባኣሌ ቦንቺዳ ቦንቾ 8፡1-18

ዴሬዚ ባ ናጋራ ፓጼꬅ 9፡1-37

ኣሳይ ጾሳ ዎጋስ ኣዛዜታናስ ዶሲ ዉሌ ፓራሚዴስ 9፡38—10፡39

ዩሁዳኒኔ ዬሩሳላሜን ዲዛ ኣሳታ 11፡1-36

ዲኤቴꬃፌ ሲሚዳ ቄሴታኔ ሌዌ ዛርኬታ 12፡1-26

ናሂሚያይ ካታማ ጊምቤዛ ኣንጂሴꬅ 12፡27-47

ናሂሚያይ ኤሂዳ ላሜ 13፡1-31

1

ናሂሚያ ዎሳ

1 ሃካሊያ ና ናሂሚያይ ሃሳይዳ ቃላይ ሃይሳፌ ካሊ ዲዛይሳ፤ ኣርጼኪሲሲ ፓሪሴ ዴሬን ካዎቲዳ ናምኡ ታማንꬃ ላይꬃን ኪሶሌ * ጌቴቲ ጼይጌቲዛ ኣጊናን ታ ናሂሚያይ ዋና ካታማ ሱሳን ዳይስ። 2 ታ ኢሻታፔ ኢሲ ሃናኒያ ጌቴቲዛይሲ ሃራ ኣሳታ ካሌꬂዲ ዩሁዳፔ ታኮ ዪዴስ፤ ታኒ ኢስታ ዬሩሳላሜ ጊሻሲኔ ዲኤቲዲ ባቢሎኔ ቦንታ ሄን ኣቲዳ ኣሳ ጊሻስ ኦይቻዲስ። 3 ኢስቲካ ታስ፥ «ዲኤቲዲ ባቢሎኔ ቢታ ቦንታ ኣቲዳ ኣይሁዳቲ ጊታ ሜቶኒኔ ዋዬ ጊዶን ዴቴስ፤ ዬሩሳላሜ ጊምቤቲ ላሌቲዲ ኩንዲዳ፤ ቃሴ ጊምቤዛ ጎርዲዛ ፔንጌቲ ታማን ጹጌቲዳ» ጊዳ።

4 ሃይሳ ኡባ ሲዪዳፔ ጉዬ ኡታዳ ዬካዲስ፤ ዳሮ ጋላስ ጾማኒኔ ሙዞቴꬃን ጋምኣዳ ጾሳ ሂዝጋ ዎሳዲስ፥

5 «ሳሎ ጎዳዉ! ኔና ዶሲዛይታራኔ ኔ ኣዛዞ ናጊዛይታራ ሜርናስ ኔኒ ኔ ጫቆ ቃላ ናጊዛ ጊታኔ ያሺሲዛ ጾሳ። 6 ጾሳዉ! ኔ ኣይሌ ጊዲዳ ኢስራኤሌ ኣሳስ ኪያና ማላ ጋላሲኔ ኦማርስ ታ ዎሲዛ ዎሳ ሲያ፤ ታናካ ቆፓ፤ ኑኒ ኢስራኤሌ ኣሳይ ኦꬂዳ ናጋራ ታኒ ኔስ ፓጻይስ፤ ቱማፔ ታኒኔ ካሴ ኑ ኣዋቲ ናጋራ ኦꬂዶስ። 7 ኔኒ ኔ ኣይሌ ሙሴስ ኢሚዳ ኣዛዞዛኔ ዎጋዛ ኑኒ ናጎንታ ኣጊዳ ጊሻስ ኔና ቆሂዶስ።

8-9 «ኔ ሙሴስ፥ ‹ኢንቴኖ ኢስራኤሌ ኣሳዉ! ኢንቴ ታና ኣማኖን ካሎንታ ኣጊኮ ታኒ ኢንቴና ካዎቴꬃታ ጊዶን ላላና፤ ጊዶ ኣቲን ኢንቴ ታኮ ሲሚዲ ታ ኣዛዞ ፖሊዛ ጊዲኮ ታ ኢንቴና ቢታ ጋጻን ኢንቴ ላሌቲዳ ጊዲኮካ ታ ሱንꬃይ ጼይጌታና ማላ ታ ዶሪዳሶ ሺሻዳ ዛራ ታ ኤሃና› ጋዳ ዮቲዳ ቃላ ቆፓ። *

10 «ጾሳዉ! ሃይቲ ሃይሳፌ ካሴ ኔኒ ኔ ጊታ ዎልቃኒኔ ሚኖ ቄሴን ዎዚዳ ኔ ኦሳንቻታኔ ኔ ዴሬታ። 11 ጎዳዉ! ሃኢካ ታ ዎሲዛ ዎሳ ሲያ፤ ኔና ዶሲዲ ቦንቻና ኮይዛ ኦሳንቻታ ዎሳ ኤዝጋ፤ ቃሴ ሃይሳ ካዎዛ ሲንꬃን ታስ ቴማቴꬅ ኢማዳ ሃች ታኒ ኔ ኦሳንቻዚ ኦꬃና ኮይዛይሳ ታስ ፖሊሳ።»

ታኒ ሄ ዎዴ ካዎሶን ዎይኔ ኡሹ ጋሴꬂዛ ኣሳ።

2

ናሂሚያይ ዬሩሳላሜ ቡስ

1-2 ካዎ ኣርጼኪሲሲ ካዎቲዳ ናምኡ ታማንꬆ ላይꬃን ኒሳኔ * ጌቴቲዛ ኣጊናን ጋላሳታፔ ኢሲ ጋላስ ካዎዛስ ዎይኔፔ ኦሴቲዳ ኡሹ ዱቃ ኢማዲስ፤ ሄ ዎዴፔ ኣቲን ካሴ ታ ጬጪሺን ካዎዚ ቤዪ ኤሮንታ ጊሻስ፥ «ኢሲ ሜቶይ ኔ ቦላ ጋኪን ኣቲን ሳኬቶንታ ጮ ሜላ ኔ ኣይፌሶይ ዋኒ ላሜቲዴ?» ጊ ኦይቺዴስ። 3 ታኒካ ኬሃ ባባሼ፥ «ካዎ! ኔ ሜርናስ ካዎታ! ካሴ ኑ ኣዋቲ ኢዛን ሞጌቲዳ ካታማይ ላሌቲዲኔ ሄ ካታማ ጊምቤ ፔንጌይ ታማን ጹጌቲ ꬋይሺን ታኒ ዋናዳ ጬጪኪና!» ጋዲስ። *

4 ካዎዚ ታና፥ «ሂስቲን ሃኢ ኔ ኮይዛይ ኣዜ?» ጊ ኦይቺዴስ፤ ታኒካ ሳሎ ጾሳኮ ዎሲዳፔ ጉዬ፥ 5 ካዋስ፥ «ካዎ! ታኒ ኔና ኡፋይሲዛ ጊዲኮ ቃሴ ታ ኦይሾ ኔ ኤኪዛ ጊዲኮ ካሴ ታ ኣዋቲ ሞጌቲዳሶ ዩሁዳ ዴሬ ባዳ ሄ ካታማዮ ዛራዳ ኬጻና ማላ ታና ዬዳርኪ» ጋ ዎሳይስ።

6 ሄ ዎዴ ካዋ ማቼያ ኢዛ ማታን ኡታ ዲሺን ካዎዚ ታና፥ «ኔ ባና ኦጌይ ኣፑን ጋላስ ዉርሳኔ? ቃሴ ኔ ኣይ ዎዴ ሲማኔ?» ጊ ኦይቺን ታኒ ኣፑን ጋላስ ጋምኣናኮኔ ኣይዴ ሲማናኮ ዮታዲስ።

7 ሄሳፌ ጉዬ ታ ዩሁዳ ዴሬ ፒና ባና ማላ ኤፊራጺሴ ሻፋፔ ኣርሼይ ዉሊዛ ባጋራ ዲዛ ዴሬ ኣይሲዛይታስ፥ «ኣꬊ ቦ» ጊዛ ዳብዳቤይ ታስ ጻፌቲ ኢሜታና ማላ ካዎዛ ዎሳዲስ፤ 8 ካዎ ዎራ ናጊዛ ኣሳፌ ጌቴቲዛዴይ ጾሳ ኬꬃ ጊምቤ ፔንጌታስ፥ ካታማ ጊምቤ ፔንጌታሲኔ ታ ኢዛን ዴኣናሶ ኬጻናስ ሚꬅ ቃንጺሺን ዲጎንታ ማላ ኣዛዚዛ ዳብዳቤ ታስ ኢማና ማላ ኦይቻዲስ፤ ጾሳ ኪያቴꬂ ታናራ ዲዛ ጊሻስ ካዎዛ ታ ኦይቺዳ ኡባ ኢሚዴስ።

9 ካዎዚ ኣማርዳ ኦላ ሞኮኔቲኔ ፓራን ኦሌቲዛይቲ ታናራ ባና ማላ ኪቲዴስ፤ ታኒ ኤፊራጺሴ ሻፋ ፒንꬃን ኣርሼይ ዉሊዛ ባጋራ ዲዛ ዴሬ ኣይሲዛይታኮ ጋኪዳ ማላ ካዎዚ ዬዲዳ ዳብዳቤዛ ኢማዲስ። 10 ጊዶ ኣቲን ቤቲ-ሆሮኔ ካታማ ኣስ ጊዲዳ ሳንባላጼይኔ ኣሞኔ ዴሬ ኣይሲዛ ጾቢያይ ኢስራኤሌ ዴራ ሳሮቴꬃስ ሎኦ ሚሽ ኦꬂዛ ኣሲ ዪዳይሳ ሲዪዲ ኬሂ ሃንቄቲዳ።

ናሂሚያይ ዬሩሳላሜ ካታማ ጊምቤዛ ዩዪ ጼሎ

11 ታኒካ ዬሩሳላሜ ባዳ ሄꬑ ጋላስ ጋምኢዳፔ ጉዬ፥ 12 ዬሩሳላሜ ካታማን ታ ኦꬃናይሳ ጾሲ ታስ ቆንጪሲዳይሳ ታ ኦናስካ ዮቶንታ ታ ዎዚናን ኦይካ ጋምኢዳፔ ጉዬ ጉꬃ ኣሳታ ታናራ ካሌꬃ ኤካዳ ኦማርሳፌ ጊዲ ጊዶꬅ ባዲስ፤ ሄ ዎዴ ኑስ ዲዛ ቶጋ ሜሄይ ታ ቶጊዳይሳፌ ሃራይ ባዋ።

13 ጊዶꬅ ዙሌ † ፔንጌራ ኬዛዳ ዳዌ ፑልቶ ጌቴቲዛሶራ ፒናዳ ዱጌ ባጋን ቡራ ዬጊዛሶራ ኣꬋ ባሼ ላሌቲዳ ካታማኔ ታማን ኤጺ ꬋይዳ ጊምቤ ፔንጌታ ቤያዲስ። 14 ሄሳፌ ጉዬ ካላዳ ኣርሼይ ሞኪዛሶስ ፑዴሃ ባጋራ ዲዛ፥ «ፑልቶ ሃꬃ ጊምቤ ፔንጌ» ጌቴቲዛሶራ ካዎ ኤሌ ሃꬃኮ ባዲስ፤ ጊዶ ኣቲን ታኒ ቶጊዳ ቶጋ ሜሄይ ላሌቲዳ ጊምባ ላሌꬃ ቦላራ ኣꬊ ቢዛ ኦጌይ ዴና። 15 ሄሳ ጊሻስ ኦማርስ ቄዲሮኔ ሻፋ ዎꬋዳ ጊምቤታ ጼላሼ ባዲስ፤ ዉርሴꬃን ካሴ ታ ዪዳ ኦጌዛራ ጉዬ ሲማዳ ሾባ ጊምቤ ፔንጌ ባጋራ ካታማ ሲማ ጌላዲስ።

16 ዴራን ዲዛ ዳናታፔ ኢሳዴይካ ታ ኣዋ ቢዳኮ ኣይ ኦꬂዳኮ ኤሪዳይ ኦኒካ ዴና፤ ሃራይ ኣቶሺን ኣይሁዳታፔ ቄሴታስ፥ ካሌꬂዛይታስ፥ ዳናታስ ዎይኮ ታናራ ኦꬂዛ ሃራ ኣሳታፔ ኦናስካ ኣይኮካ ዮታቤኬ።

17 ሃይሳፌ ጉዬ፥ «ኣኔ ኑስ ዲዛ ሜቶ ጼሊቴ! ዬሩሳላሜይ ላሌቲዳ ላሌꬂ ዶሬ ጊዲዴስ፤ ኢዚ ጊምቤዛ ፔንጌቲካ ታማን ጹጌቲ ꬋይዳ፤ ሄሳ ጊሻስ ኣኔ ዴንዲዲ ካታማዛ ጊምቤ ዛሪ ጊምቦስ፤ ኑ ቦላ ጋኪዳ ዬላቴꬃካ ኣኔ ዲጎስ» ጋዲስ። 18 ቃሴ ጾሳ ኪያቴꬂ ታናራ ዲዛይሳኔ ኢዚ ታና ዎስቲ ማዲዳኮ ካዎዚ ታስ ዮቲዳይሳ ኡባ ታ ኢስታስ ዮታዲስ፤ ኢስቲ «ኣኔ ቃሴካ ዛሪ ኦꬆስ!» ጊዳፔ ጉዬ፥ ኦሶ ኦꬃና ጊጌቲዳ።

19 ጊዶ ኣቲን ሆሮኔ ኣስ ሳንባላጼይ፥ ኣሞኔ ዴሬ ሹሜ ጾቢያይኔ ኣራቤ ዴሬ ኣስ ጌሻሜይ ኑ ኦሶስ ኬሲዳ ቆፋታ ሲዪዳ ዎዴ ኑ ቦላ ናጪ ‡ ሚጪሼ፥ «ሃይሲ ኢንቴ ኦꬂዛይሲ ኣዜ? ዎይኮ ካዎዛ ቦላ ማካላና ኮዬቲ?» ጊ ኦይቺዳ።

20 ታኒካ፥ «ኑ ኦꬂዛ ኦሶዛን ሳሎ ጾሲ ኑና ማዳና፤ ሄሳ ጊሻስ ኑኒ ኢዛ ኦሳንቻቲ ዴንዲዲ ኦꬃና፤ ኢንቴስ ጊዲኮ ዬሩሳላሜን ኣይ ሚሻንካ ኢንቴና ጋꬂዛ ዎጋይኔ ኢንቴ ቆፌታና ታሪኬይ ኢንቴስ ዴና!» ጋ ኢስታስ ዛራዲስ።

3

ዬሩሳላሜ ካታማ ዲርሳ ዛሬꬂ ጊምቤꬅ

1 ካታማዛ ዲርሳይ ጊምቤቲዳይ ሃይሳፌ ካሊ ዲዛይሳ ማላ፤ ቄሴታ ሃላቃ ኤልያሼቤይኔ ኢዛራ ኦꬂዛ ቄሴቲ፥ «ዶርሳታ ፔንጌ» ጌቴቲዛ ጊምቤ ፔንጌዛ ዛሪ ጊምቢዲ ጾሳስ ዱማሲዳ፤ ኢዛስ ፔንጌታካ ጊግሲዳ፤ ጊምቤዛካ «ጼቱ» ጌቴቲ ጼይጌቲዛ ናጌሶ ጊምቤዛኔ «ሃናኒኤሌ ጊምቤ» ጌቴቲ ጼይጌቲዛ ሻኮ ጊምቤዛኮ ጋካናስ ጾሳስ ዱማሲዳ። *

2 ኢዛፔ ካሊ ዲዛይሳ ኢያርኮ ኣሳቲ ኦꬂሺን ኢዛፔ ካሊዛይሳ ኢሚሬ ና ዛኩሬይ ዛሪ ኦꬂዴስ።

3 ሃሲናኣ ዜሬꬃቲ ሞሌ ጊምቤ ፔንጌ ጌቴቲዛሶ ዛሪ ኦꬂዳ፤ ቱሳታካ ኤሲዳ፤ ፔንጌታካ ጌልꬂዳ፥ ፔንጌታ ጎርዲዛ ቁልፔታኔ ኮላታታ ጊግሲዳ።

4 ኢዛፔ ካሊ ዲዛይሳ ሃቆጼ ናዛ ና ኡሪያ ና ሜርሞቴይ ዛሪ ኦꬂዴስ፤ ካሊ ዲዛይሳ ሜሼዛቤሌ ናዛ ና ባራካዬ ና ማሹላሜይ ዛሪ ኦꬂዴስ፤ ኢዛፔ ካሊ ዲዛይሳ ባኣና ና ሳዶቄይ ዛሪ ኦꬂዴስ።

5 ኢዛፔ ካሊ ዲዛይሳ ቴቁሄ ካታማ ኣሳቲ ዛሪ ኦꬂዳ፤ ጊዶ ኣቲን ሄ ካታማን ዲዛ ሹሜቲ ኢስታ ኦሲሲዛ ኣሳቲ ኢስታስ ጊሻ ኢሚዳ ኦሶዛ፥ «ኦꬆኮ!» ጊ ኢጺዳ።

6 ፋሳሄ ና ዮያዳኤይኔ ቤሲዲያ ና ማሹላሜይ ዪሻኔ ጋልኣ ጊምቤ ፔንጌ ዛሪ ኦꬂዳ፤ ቃሴ ቱሳታካ ኤሲዳ፤ ፔንጌ ጌልꬂዳ፤ ፔንጌታስ ቁልፔታኔ ኮላታታ † ጌልꬂዳ። 7 ሄሳፌ ካሊ ዲዛይሳ ጌባኦኔ ካታማ ኣስ ማላጺያራኔ ሜሮኖቴ ዴሬ ኣስ ያዶኔራ ዛሪ ኦꬂዳ። ቃሴካ ጌባኦኔኔ ሚጺጳ ካታማ ኣሳቲካ ኢስታራ ኢሲፌ ጊዲዲ ኤፊራጺሴ ሻፋ ፒንꬃን ኣርሼይ ዉሊዛ ባጋራ ዲዛ ዴሬ ኣይሲዛይ ዴኢዛሶ ጋካናስ ዲዛይሳ ዛሪ ጊምቢዳ።

8 ኢዛፔ ካሊ ዲዛይሳ ዎርቃ ቆጺዛ ሃርሃያ ና ኡዚኤሌይ ዛሪ ኦꬂዴስ፤ ካሊ ዲዛይሳ ሺቶ ኬሲዛ ሃናኒያይ ዛሪ ኦꬂዴስ፤ ሃ ኣሳቲ ዬሩሳላሜን፥ «ኣሆ ጊምቤ» ጌቴቲዛሶ ጋካናስ ዲዛይሳ ኡባ ዛሪ ኦꬂዳ።

9 ኢስታፌ ካሊ ዲዛይሳ ኦꬂዳይ ዬሩሳላሜ ዎራዳ ሄካ ባጋ ሻኪ ኣይሲዛ ኡሬ ና ኤራፋያይ ዛሪ ኦꬂዴስ።

10 ሃሩማፌ ና ዬዳያይ ባ ኬꬃ ፔንጌ ጊናን ዲዛይሳ ዛሪ ኦꬂዴስ፤ ካሊ ዲዛይሳ ሃሻቢናዬ ና ሃጹሼይ ዛሪ ኦꬂዴስ። 11 ሃሪሜ ና ማልኪያይኔ ፓሃቴ-ሞኣቤ ና ሃሹቤይ ሄሳፌ ካሊ ዲዛይሳ፥ «ኢቶኔ ጊምቤ» ጌቴቲ ጼይጌቲዛይሳ ዛሪ ኦꬂዳ። 12 ዬሩሳላሜ ዎራዳስ ኣቲዳ ሄካ ባጋ ኣይሲዛ ሃሉሄሼ ና ሻሎሜይ ካሊ ዲዛይሳ ዛሪ ኦꬂሺን ኢዛ ማጫ ናይቲ ኢዛ ማዲዳ።

13 ሃኖኔኒኔ ዛኖሄን ዲዛ ኣሳይ ኢሲፌ ማዴቲዲ ዙሌ ጊምቤ ፔንጌ ዛሪ ኦꬂዳ፤ ቃሴ ኢዛስ ፔንጌታ ጌልꬂዳ፤ ቁልፔታኔ ኮላታታ ጌልꬂዳ፤ ቡራ ዬጌꬃሶ ጋካናስ ኣዱሳቴꬃይ 1,000 ዋꬋ ጊዲዳ ጊምቤ ዛሪ ኦꬂዳ።

14 ቤቲ-ሃካሪሜ ዎራዳ ኣይሲዛ ኤሬካቤ ና ማልኪያይ፥ «ቡራ ዬጊዛ ጊምቤ ፔንጌ» ጌቴቲዛይሳ ዛሪ ኦꬂዴስ፤ ቃሴ ኢዛስ ፔንጌታ ጌልꬂዴስ፤ ፔንጌታስካ ቁልፔኔ ኮላታታ ጌልꬂዴስ።

15 ሚጺጳ ዎራዳ ኣይሲዛ ኮሊ-ሆዜ ና ሻሎሜይ፥ «ፑልቶ ሃꬃ ጊምቤ ፔንጌ» ጌቴቲዛ ጊምቤዛ ዛሪ ኦꬂዴስ፤ ቃሴ ኢዛስ ካማ ኦꬂዳፔ ጉዬ ጎርዲዛ ፔንጌታ ጌልꬂዴስ፤ ፔንጌታስካ ቁልፔታኔ ኮላታታ ጌልꬂዴስ፤ ሼላሄ ኤሌ ሃꬃ ባጋራ ካዎ ኣታኪልቴሶፔ ኦይኪዲ ካዎ ዳዊቴ ካታማ ጋካናስ ዎꬊ ቢዛ ኬላ ዛሪ ኬሊዴስ። 16 ቤቲ-ጹሬ ዎራዳ ሄካ ባጋ ኣይሲዛ ኣዚቡቄ ና ናሂሚያይ ዳዊቴ ዱፎሶ ጋካናስ፥ ኤሌ ሃꬅ ጌቴቲዛሶዛ ጋካናሲኔ ኦላ ቃራቲ ዲዛሶ ጋካናስ ዲዛይሳ ዛሪ ኦꬂዴስ።

ጊምባ ኦሶን ቤቲዳ ሌዌታ ዛርኬታ

17 ጊምቤዛ ኦሶን ዲዛ ሌዌ ዜሬꬃታ ሱንꬂ ሃይሳፌ ካሊ ዲዛይሳ፤ ባኔ ና ኤሬሁሜይ ኢዛፔ ካሊ ዲዛይሳ ዛሪ ኦꬂዴስ፤ ቃሴ ቂኢላ ዎራዳ ሄካ ባጋ ኣይሲዛ ሃሻቢያይ ባ ዎራዳ ሱንꬃን ካሊ ዲዛይሳ ዛሪ ኦꬂዴስ።

18 ሄሳፌ ካሊ ዲዛይሳ ሃንኮ ኣቲዳ ቂኢላ ዎራዳስ ሄካ ባጋ ኣይሲዛ ሄናዳዴ ና ባዌይ ዛሪ ኦꬂዴስ።

19 ሚጺጳ ዎራዳ ኣይሲዛ ኢያሶ ና ኤዜሬይ ኦላ ሚሻታ ዎꬂዛ ኬꬃ ሲንꬃ ባጋን ዲዛይሳፌ ቢዲ ጊምቤዛስ ጉላ ጋካናስ ዲዛይሳ ኡባ ዛሪ ኦꬂዴስ። 20 ዛካዬ ና ባሮኬይ ዋና ቄሴ ኤልያሼቤሶ ፔንጌ ጋካናስ ዲዛይሳ ዛሪ ኦꬂዴስ። 21 ሃቆጼስ ናዛ ና ጊዲዳ ኡሪያ ና ሜርሞቴይ ኤልያሼቤ ፔንጌፌ ቢዲ ኢዛ ኬꬃ ዉርሴꬅ ጋካናስ ዲዛይሳ ዛሪ ኦꬂዴስ።

ካታማ ዲርሳ ኦꬂዳ ቄሴታ

22 ሄሳፌ ካሊ ዲዛ ጊምቤዛ ዬሩሳላሜ ዩሾን ዲዛ ቄሴቲ ዛሪ ኦꬂዳ። 23 ኢስታፌ ካሊዛይሳ ቢኒያሜይኔ ሃሹቤይ ባንታ ኬꬃ ሲንꬃራ ዲዛ ጊምቤዛ ዛሪ ኦꬂዳ፤ ቃሴ ኣናኒያ ናዛ ና ማኢሳያ ና ኣዛሪያሲ ባ ኬꬃ ሲንꬃ ባጋራ ዲዛ ጊምቤዛ ዛሪ ኦꬂዴስ።

24 ሄናዳዴ ና ቢኑዌይ ኣዛሪያሳ ሶፔ ዶሚዲ ጊምቤዛ ጉላ ጋካናስ ዲዛይሳ ዛሪ ኦꬂዴስ። 25 ኡጻዬ ና ፓላሌይ ጊምቤዛ ጉላፔ ቢዲ ዛቤ ናጌሶ ማታን ፑዴ ባጋራ ዲዛ ካዎ ኬꬃ ጊምቤ ሲንꬅ ጋካናስ ዲዛይሳ ኡባ ዛሪ ኦꬂዴስ። 26 ሄሳፌ ካሊ ዲዛይሳ ፓሮሴ ና ፓዳያይ፥ «ኦፌሌ» ዙምቡላን ዲዛ ጾሳ ኬꬃ ኦሳንቻቲ ሃꬃ ፔንጌ ጌቴቲዛሶፔ ቢዲ ኣርሼይ ኬዚዛ ባጋ ጋካናስ ዲዛ ጊምቤዛ ዛሪ ኦꬂዴስ።

ኢስታራ ኢሲፌ ኦꬂዳ ኦሳንቻታ

27 ሄሳፌ ካሊ ዲዛይሳ ቴቁሄ ኣሳይ ሃራ ቃሴካ ጾሳ ኬꬃ ናጌስ ኦሴቲዳ ጊታ ጊምቤፌ ዶሚዲ፥ «ኦፌሌ» ማታን ዲዛ ጊምቤ ጋካናስ ዲዛይሳ ዛሪ ኦꬂዳ።

28 ሃንኮ ቄሴቲ ኢሶይ ኢሶይ ባ ኬꬃ ፔንጌን ዲዛይሳ ካሊ ካሊዲ ፓራ ጊምቤ ፔንጌ ጌቴቲዛሶፔ ፑዴ ባጋራ ዲዛይሳ ዛሪ ኦꬂዳ። 29 ኢሜሬ ና ሳዶቄይ ባ ኬꬃ ሲንꬃን ዲዛይሳ ኦꬂሺን ኣርሼይ ሞኪዛ ባጋራ ዲዛ ጊምቤዛ ፔንጌ ናጊዛ ሻካኒያ ና ሻማኤይ ካሊ ዲዛይሳ ዛሪ ኦꬂዴስ። 30 ሼሌሚያ ና ሃናኒያይኔ ጻላፌስ ኡሱፑንꬃ ና ሃኖኔይ ኢስታስ ናምኣንꬆ ዩሾ ኢሜቲዳይሳ ዛሪ ኦꬂዳ። ባራካዬ ና ማሹላሜይ ባ ኬꬃስ ሲንꬃ ባጋራ ዲዛይሳ ዛሪ ኦꬂዴስ። 31 ሄሳፌ ካሊ ዲዛይሳ ዎርቃ ቆጺዛ ማልኪያይ ጊምቤዛ ጉላፔ ዶሚዲ ፑዴ ጼራ ባጋራ ዲዛሶ ጋካናስ ዛሪ ኦꬂዴስ፤ ቃሴካ ሄ ናጊዛሶ ፔንጌ ጌቴቲዛሶ ባጋራ ጾሳ ኬꬃ ኦሳንቻቲኔ ዛልኣንቻቲ ጎኤቲዛሶ ጋካናስ ዲዛይሳ ዛሪ ኦꬂዴስ።

32 ዎርቃ ቆጺዛ ኣሳቲኔ ዛልኣንቻቲ ጊምቤዛ ጉላፔ ዶሚዲ ዶርሳታ ፔንጌ ጌቴቲዛሶ ጋካናስ ዲዛይሳ ዛሪ ኦꬂዳ።

4

ጊምቤዛ ኦሶስ ꬉጴ ጊዲዳ ኣሳታራ ኤቄቴꬅ

1 ኑኒ ጊምቤዛ ኦሶ ዶሚዳይሳ ሳንባላጼይ ሲዪዲ ኬሂ ዪሎቲዲ ኑና ናጫናስ ዴንዲዴስ። 2 ባ ላጌታኔ ሳማሪያ ዎታዳራታ ሲንꬃን፥ «ሃይቲ ላፋ ኣይሁዳቲ ኣይ ኦꬃና ቆፒዶ? ባ ካታማ ጊምቤዛ ዛሪ ኦꬃና ቆፒዞ? ያርሾ ሺሻናስ ኮዪዞ? ኦሶዛ ኢሲ ጋላስ ፖላናስ ኢስታስ ሚሳቲዜ? ጊምቤስ ጊዲዛ ሹቻታ ካሴ ጹጌቲ ላሌቲዳ ጊምቤ ጋርሳፌ ኬሲ ጊምባናስ ዳንዳይዞ?» ጊዲ ናጪዴስ።

3 ኢዛ ማታን ኤቂዳ ኣሞኔ ዴሬ ኣስ ጾቢያይ ባ ባጋራ፥ «ኢስቲ ዋኒዳ ጊምቤ ጊምባና ዳንዳይዞ? ኢስቲ ጊምቢዳ ጊምቤዛ ቦላ ሃራይ ኣቶሺን ዎራካናይ ኬዚዳኮ ላሌታና!» ጊዲ ናጪዴስ።

4 ታኒካ፥ «ጎዳዉ! ኢስቲ ኑና ኣይ ማላ ናጪዛኮ ኔ ሃይሳ ቤያ፤ ኢስታ ጫሺ ጌዴ ኢስታ ቦላ ሲሞ፤ ኢስታስ ዲዛ ሃሮይ ቦንቄቲን ኣላጋ ቢታን ቤቴ ኣስ ጊዴቶ! 5 ኢስቲ ኦꬂዳ ኢታ ኦሶዛ ጊሻስ ኔ ኢስታ ማሮፓ፤ ላሌቲዳይሳ ኑኒ ዛሪ ኦꬂዳ ጊሻስ ኢስቲ ኑና ጫሻን ካዉሺዳ ቆሆዛ ኔ ባሎፓ» ጋ ዎሳዲስ።

6 ኣሳይ ዎዚናፔ ኦꬂዛ ጊሻስ ጊምቤዛ ኦሶይ ኤሶራ ባጋ ጋኪዴስ።

7 ሳንባላጼይ፥ ጾቢያይ፥ ኣራቤ ዴሬ ኣሳይ፥ ኣሞኔ ዴሬ ኣሳይኔ ኣሽዶዴ ዴሬ ኣሳይ ኡባይ ኑኒ ዬሩሳላሜ ጊምቤዛ ዛሪ ሎኤꬂ ኦꬂዳ ጊምቤታ ጊዶን ኣቲዳ ጾኤታ ኡባ ቱጪሺን ሲዪዲ ኬሂ ሃንቄቲዳ። 8 ሄሳ ጊሻስ ኢስቲ ኢሲ ቦላ ጊዲዲ ዬሩሳላሜ ዪዲ ኦላናሲኔ ሜቶ ሜꬋናስ ኑ ቦላ ሴሪዳ። 9 ጊዶ ኣቲን ኑኒ ኑ ጎዳኮ ዎሲዶስ፤ ኦማርሲኔ ጋላስ ኢስታራ ኤቄታናስ ዳንዳይዛ ኣሳታ ዎꬂዶስ።

10 ሄ ዎዴ ዩሁዳ ኣሳቲ፥ «ቶሆይ ኑና ኢጼꬂዴስ፤ ቡሮ ኦሴታናስ ቤሲዛሶይ ዳሮይ ዴስ፤ ሄሳ ጊሻስ ጊምቤዛ ኦꬃናስ ዳንዳዮኮ» ጊዳ።

11 ኑ ሞርኬቲ፥ «ኑ ኢስታ ጊዶ ጌሊዲ ኢስታ ዎꬊዲ ኦሶዛ ቴቃና ጋካናስ ኤሬቴናኔ ቤዬቴና» ጊ ቆፒዳ። 12 ኑ ሞርኬታ ማታን ዲዛ ኣይሁዳቲ ኑኮ ዪዲ ሞርኬቲ ኑና ኦላና ጊዛይሳ ኑስ ዛሪ ዛሪ ዮቲዳ። 13 ሄሳ ጊሻስ ኣሳ ጊዶፌ ጊꬃ ማሻ፥ ቶራኔ ዎንዳፌ ኦይኪዳ ኣሳ፥ ዳቦፌ ዳቦፌ ጊጊሳዳ ጊምቤይ ኦሴቲ ፖሌቶንታሶስ ጉዬ ባጋራ ናጋና ማላ ኦꬃዲስ።

14 ኣሳይ ኬሂ ሂርጊዛይሳ ታኒ ቤያዳ ካሌꬂዛይታ፥ ዳናታኔ ሃራ ኣሳታ ኡባ፥ «ባቦፍቴ! ያሺዛ ዎልቃማ ጾሳ ቆፒቴ! ኢንቴ ዳቦታስ፥ ናይታስ፥ ማቼታሲኔ ሃሮታስ ኦሌቲቴ!» ጋዲስ። 15 ኑ ሞርኬቲ ኑና ቆሃና ጊዲ ባ ጋርሳን ሴሬቲ ጫቄቲዳይሲ ኑኮ ጋኪዳይሳ ሲዪዲኔ ጾሳይካ ኢስታ ቆፋ ሃዳ ኦꬂዳይሳ ኢስቲ ኤሪዳፔ ጉዬ ኑኒ ኡባይ ጊምቤዛ ኦሶ ጌዴ ሲንꬄ ጉጂዶስ።

16 ሄ ዎዴፔ ዶሚዲ ታ ኣሳታፔ ባጋቲ ኦꬂሺን፥ ባጋቲ ቲራን ዎꬂዛ ኦላ ማይኦ ማይኢዲ፥ ቶራ ኦይኪዲ፥ ጎንዳሌኔ ዎንዳፌ ኦይኪዲ ዛቤ ጊዲ ናጋና ማላ ኦꬃዲስ፤ ኦላ ኣሳ ካሌꬂዛይቲ ዩሁዳ ኣሳፔ ጉዬራ ኤቂዲ ናጌቴስ። 17 ዲርሳ ጊምቢዛይታ ኡባ ሚንꬄꬄቴስ፤ ቶኪዛይቲካ ኢሲ ኩሼን ኦላ ማሳራ ኦይኪ ናጌቲሼ ሃንኮ ኩሻራ ኦꬄቴስ። 18 ዲርሳ ጊምቢዛ ኣሳይ ዉሪካ ኦꬂሼ ባ ጊꬃ ማሻ ጊጺዲ ኦꬄቴስ፤ ቃሴ ዛዬ ፑኒዛይሲ ታ ኣቻፌ ሻኬቲ ኤሬና። 19 ዴሬዛስ፥ ካሌꬂዛይታሲኔ ሹሜታስ፥ «ጊምቤዛ ኦሶይ ኬሂ ጊታኔ ኣሆ ጊዲዳ ጊሻስ ኑኒ ኑ ጋርሳን ኢሶይ ኢሶይ ሃኪ ሃኪ ኦꬂዛ ጊሻስ ኢሶይ ኢሳራ ጋይታናስ ዳንዳዬቴና። 20 ኢንቴ ዛዬይ ፑኔቲሺን ሲዪዳ ማላ ሃ ታኮ ሺቂቴ፤ ኑ ጎዳይ ኑ ጊሻስ ኦሌታና» ጋዲስ። 21 ሄሳ ጊሻስ ዉሪ ማላዶ ዎንታ ዶሚዲ ኦማርስ ጾሊንቴይ ኬዛና ጋካናስ ባጋይ ኦꬂሺን ባጋይ ቃሴ ኦላ ማሳራ ጊጺዲ ናጌስ።

22 ሄ ዎዴ ታኒ ኣሳስ፥ «ኦማርስ ናጊሼኔ ጋላስ ኦሶ ኦꬂ ማዳና ማላ ኢሲ ኢሲ ኣሲ ባ ኦሳንቻራ ዬሩሳላሜን ጋምኦ» ጋዲስ። 23 ታኒ፥ ታ ላጌቲ፥ ዛቤቲ፥ ሃራ ኦሳንቻቲ ኡባይካ ኦማርስ ኑ ቦላፌ ማይኦ ቃሪ ኤሮኮ፤ ቃሴ ሃꬅ ዱቃና ቢሼ ማሳራ ሃሼፔ ዎꬂ ኤሮኮ።

5

ማንቆታ ቦላ ጋኪዳ ቆሆ

1 ኢሲ ዎዴ ኣዴቲኔ ኢስታ ማቼቲ ባ ባጋ ጊዲዳ ኣይሁዳ ኣሳታ ሞሮ ጊሻስ ናሂሚያስ ኬሂ ዋሲዳ። 2 ኢስታ ጊዶፌ ኢሲ ኢሲ ኣሳቲ፥ «ኑኒ ኑ ናይታራ ኢሲ ኢሲ ኬꬃን ዳሮ ኣሲ ዲዛ ጊሻስ ኑ ሼምፖ ኣሻናስ ካꬅ ኮዮስ» ጊዳ።

3 ቃሴካ ሃራቲ፥ «ኑ ቦላ ጋኪዳ ዎልቃማ ኮሻፔ ዴንዲዳይሳን ሼምፖ ኣሺዛ ካꬅ ዴማና ጊዲ ኑስ ዲዛ ጋዴ፥ ዎይኔ ኣታኪልቴኔ ኑ ኬꬅ ኡባ ኦይꬃና ጋኪዶስ» ጊዳ።

4 ባጋይቲ ቃሴካ፥ «ኑ ጋዴ ጊሻሲኔ ኑ ኣታኪልቴ ጊሻስ ካዎይ ኑና ጊራ ኦይቺን ኢዛ ቃንጻናስ ኣሳፔ ሚሽ ታልኢ ኤኪዶስ፤ 5 ኑ ዜሬꬂኔ ኣይሁዳ ዜሬꬂ ኢሲኖ፤ ኑ ናይታሲኔ ኢስታ ናይታስ ኣይኮ ዱማቴꬂካ ባዋ፤ ጊዶ ኣቲን ኑ ዬሊዳ ናይታ ዶሳይ ባይንዳ ኣይሌቴꬃስ ኣꬂ ኢሚዶስ፤ ቃሴ ኑ ማጫ ናይታፔ ኢሲ ኢሲኖቲ ኣይሌ ጊዲዳ፤ ኑ ጋዴይኔ ዎይኔ ኣታኪልቴይ ኑፔ ኤኬቲዳ ጊሻስ ኑስ ዎልቃይ ባይንዳይታ ጊዲዶስ» ጊዲ ባንታ ሚሻ ቃንጊዳ።

6 ታኒካ ኢስቲ ቃንጊዳ ቃላ ሲያዳ ኬሃ ሃንቄታዲስ። 7 ታኒ ኦꬃና ቤሲዛዝ ታ ዎዚናን ቃቻዳ ዴሬ ካሌꬂዛይታ፥ «ሄኮ ኢንቴ ኢንቴ ኢሻታ ቆሂዲ ኢስታፌ ዲች ሜታ» ጋዳ ኬሃ ሃንቄታዲስ፤ ሄ ሜቶዛ ቢርሻናስ ጋዳ ኣሳ ኢሲ ቦላ ሺሻዳ፥ * 8 «ኣይዛቤታስ ባይዜቲዳ ኢንቴ ባጋ ጊዲዳ ኣይሁዳታ ዎዛናስ ኑስ ኑስ ዳንዳዬቲዳ ማላ ኦꬂዶስ፤ ጊዶ ኣቲን ኢንቴ ኢንቴ ኢሻታ ኣይዛቤታስ ኣꬂ ባይዜታ» ጋዳ ሃንቃዲስ፤ ካሌꬂዛይቲካ ጋናዚ ꬋዪን ጮኡ ጊዳ።

9 ቃሴካ ካሌꬃዳ ኢስታስ፥ «ሃይሲ ኢንቴ ኦꬂዳ ኦሶዚ ዎጋ ጊዴና! ኢንቴ ጾሳስ ያዪዲ ሎኦ ኦሶ ኦꬃናስ ቤሴስ፤ ሄሳꬆ ኢንቴ ኦꬂዳኮ ኑ ሞርኬ ጊዲዳ ኣይዛቤቲ ኑና ናጫናስ ዳንዳዬቴናኮሺን። 10 ታኒ ታናራ ኦꬂዛ ታ ላጌቲኔ ታስ ኦꬂዛ ታ ኦሳንቻቲ ኣሳታስ ሚሼ ጊዲን ዎይኮ ካꬅ ጊዲን ታልኤ ኢሚዶስ፤ ሄሳ ጊሻስ፥ ‹ኢንቴ ታልኢ ኤኪዳይሳ ዲቻ ዛሪቴ› ጊ ኦይሾይ ኑፔ ኣቶ። 11 ኢንቴ ሚሽ ጊዲን፥ ካꬅ ጊዲን ዎይኔኔ ዎጋራ ዛይቴ ጊዲን ኢስታስ ኢንቴ ታልኢ ኢሚዳ ኡባ ዲቻ ኣጋጊቴ፤ ኢስታ ጋዴ፥ ዎይኔኔ ዎጋራ ዛይቴ፥ ኢስታ ኣታኪልቴኔ ኢስታ ኬꬃ ኡባ ኢስታስ ኤሌሲ ዛሪቴ!» ጋዲስ።

12 ካሌꬂዛይቲካ፥ «ኔ ኑና ኣዛዚዳ ማላ ኑ ኦꬃና፤ ኢስታፌ ኑ ኤኪዳ ሚሽ ኡባ ዛራና፤ ኑፔ ኢስቲ ታልኢዳ ሚሽ ኑስ ጪጊቴ ጊዲ ኦይቾኮ» ጊዳ። ታኒካ ታኮ ቄሴታ ጼይጋዳ፥ ካሌꬂዛይቲ ባ ኦꬃና ጊዳ ቃላ ፖላናስ ኢስቲ ጫቂሳና ማላ ኢስታስ ዮታዲስ። 13 ሄሳፌ ጉዬ ታ ማይኢዳ ማይኦ ኬሳ ቆቆፋዳ፥ «ኣይ ኣሲካ ኢንቴ ጊዶፌ ባ ጌሊዳ ቃላ ፖሎንታ ኣጊዛ ጊዲኮ ጾሲ ኢዛ ኬꬂኔ ሃሮ ሃይሳዳ ሜላ ኣሾ!» ታ ጊን ሄን ዲዛ ኣሳይ ዉሪ ኢሲ ቃላራ፥ «ኣሚን» ጊዲ ጾሳ ጋላቲዴስ፤ ካሌꬂዛይቲካ ባ ጫቂዳ ቃላ ፖሊዳ።

14 ካዎ ኣርጼኪሲሲ ካዎቲዳ ናምኡ ታማንꬆ ላይꬃፌ ዶሚዲ ሄꬑ ታማኔ ናምኡ ላይꬅ ጋካናስ ዲዛ 12 ላይꬃታ ጊዶን ታኒ ዩሁዳ ዴሬ ኩሜꬅ ኣይሲዛ ኣስ ጊዳ ኡታዳ ታና ጊዲን ታ ዳቦታ ጊዲን ዴሬ ኣይሲዛዴስ ቤሲዛ ሚሽ ኣይኮካ ጎኤቲቤኮ። 15 ቃሴካ ታፔ ካሴ ዴሬ ኣይሲዛይቲ ኡባይ ዴራ ቦላ ጊታ ቶሆ ጊዲዲ ጋላስ ጋላስ ሚዛዚኔ ኡዪዛዚ ኢዛፔ ኣቲን ቦላራካ ኦይዱ ታሙ ሳቂሌ ቢራ ጪጊሲዳ፤ ሃራይ ኣቶሺን ኢስታ ኣይሌቲካ ዴራ ቦላ ኬሂ ጎዳቲዲ ዋዪሲዳ፤ ጊዶ ኣቲን ታኒ ጾሳስ ያዪዛ ጊሻስ ሄሳꬆ ኦꬃቤኬ። 16 ታስ ዲዛ ዎልቃ ኡባ ዬሩሳላሜ ጊምቤ ዛራ ጊምባናስ ኢማዲስ ኣቲን ታስ ኣይኮ ጋዴካ ሃራቤኬ፤ ታ ኦሳንቻቲካ ኡባይ ሄ ኦሶዛን ታናራ ኢሲፌ ኦꬂዳ። 17 ኑ ማታን ዲዛ ካዎቴꬃታፔ ዪዳ ኣሳቲ ኣቲን ታናራ ታ ካꬅ ሚዛይቲ ኣይሁዳ ኣሳቲኔ ዴሬ ካሌꬂዛይቲ ኢሲ ቦላ 150። 18 ጋላስ ጋላስ ኢሲ ቦራ፥ ዶሬቲዳ ኡሱፑን ዶርሲኔ ዳሮ ኩቶታ ሹካ ኢስታስ ሺሻይስ፤ ቃሴካ ታሙ ጋላሳፌ ኢሲ ጋላስ ሎኦ ዎይኔ ኡሹ ኢስታስ ጊጊሳይስ፤ ጊዶ ኣቲን ዴራ ቦላ ቶሆይ ዳሪዳይሳ ታ ኤሪዛ ጊሻስ ዴሬ ኣይሲዛዴስ ቤሲዛ ሚሽ ታስ ኦይቻቤኬ።

19 ታ ጎዳዉ! ታኒ ሃ ዴራስ ኦꬂዳ ሎኦ ኦሶ ማላ ኔ ታስ ኪያቴꬅ ኦꬃ።

6

ናሂሚያ ቦላ ዴንዲዳ ሃራ ሴራ

1 ሳንባላጼይ፥ ጾቢያይ፥ ኣራቤ ዴሬ ኣስ ጌሻሜይኔ ሃራ ኑ ሞርኬቲካ ታኒ ጊምቤዛ ጊምባ ዉርሲዳይሳኔ ኦሴቶንታ ኣቲዳ ፓጬሶይ ባይንዳይሳ ሲዪዳ፤ ጊዶ ኣቲን ታኒ ቡሮ ጊምቤ ፔንጌታስ ሳንቃታ ጌልꬃቤኬ። 2 ሄሳፌ ዴንዲዳይሳን ሳንባላጼይኔ ጌሻሜይ፥ «ኦኖ ዴምባን ኢሲ ሄራን ያዳ ኑናራ ጋይታ» ጊዲ ኪታ ታስ ዬዲዳ፤ ኢስቲ ሄሳ ጊዳይ ታ ቦላ ቆሆ ጋꬃናሳ። 3 ታኒካ፥ «ታስ ዳሮ ኦሶይ ዲዛ ጊሻስ ኦሳ ኣጋዳ ኢንቴ ጊዛሶ ባና ዳንዳይኬ፤ ታ ኣጋ ቢን ኦሶይ ኣይስ ኤቂዜ?» ጋዳ ታኮ ኪቴቲ ዪዳ ኣሳታስ ዮታ ዬዳዲስ።

4 ሄሳ ማላ ኪታ ታስ ኢስቲ ኦይዱቶ ዛሪ ዛሪ ኪቲን ታኒካ ኢስታስ ካሴይሳꬆ ዛራ ዬዳዲስ።

5 ቃሴካ ሳንባላጼይ ኢቻሻንꬆ ዩሾ ባ ኣይሌታፔ ኢሳ ቦላ ማታሜይ ሾጬቶንታኔ ጮ ዶያ ዲዛ ዳብዳቤ ታስ ዬዲዴስ።

6 ኢዚ ዬዲዳ ዳብዳቤዚ፥ «ኔኒኔ ኣይሁዳ ኣሳቲ ማካላቴꬅ ዴንꬄꬃናስ ቆፒዳይሳኔ ኢንቴ ጊምቤዛ ጊምቢዛይሲ ኑ ሄራን ዲዛ ካዎቴꬃ ኣቻን ዎሬቲዛይሳ ጌሻሜይ ሲዪዲ ታስ ዮቲዴስ፤ ቃሴ ኔ ካዎታና ቆፒዳይሳኔ 7 ኔ ዩሁዳ ካዎ ጊዲዳይሳ ዬሩሳላሜን ኣሳይ ኣዋጃና ማላ ናቤታ ኔ ጊግሲዳይሳ ጌሻሜይ ታስ ዮቲዴስ፤ ሄሳ ካዎዚ ሲያናይሲ ኤሬቲዳ ሚሽ ጊዲዳ ጊሻስ ታኒኔ ኔኒ ኢሲፌ ጋይቲዲ ሄ ዮኦዛ ቦላ ኑ ሃሳዬቲዳኮ ሎኦ» ጌስ።

8 ታኒካ፥ «ሃይሲ ኔ ጊዛይሲ ቱሙ ጊዶንታ ኔኒ ኔፔ ሜꬋ ኤኪዳ ዎርዶ ዮኦ» ጋ ዛራዲስ።

9 ኡባይካ፥ «ኢስታ ኩሼይ ኢጼቲኮ ኦሶይ ፖሌቶንታ ኣታና» ጊዲ ታና ሂርጊሳናስ ፓጪዳ፤ ታኒ ጊዲኮ፥ «ታ ጾሳዉ! ታ ዎዚና ኔኒ ሚንꬃ» ጋዳ ዎሳዲስ።

10 ሄ ዎዴ ኢዛ ቦላ ኢዛ ኬꬃ ካሬይ ጎርዴቲን ዲዛ ማሄጻቢኤሌ ናዛ ና ዳላያ ና ሻማያኮ ባዲስ፤ ኢዚካ «ኔና ዎꬋና ኦማርሳታፔ ኢሲ ኦማርስ ዪዛ ጊሻስ ታኒኔ ኔኒ ጾሳ ኬꬅ ጌሊ ኑ ቦላ ፔንጌታ ጎርዲዲ ኣኔ ቆቴቶስ» ጊዴስ።

11 ጊዶ ኣቲን ታኒ፥ «ታ ማላ ኣሲ ባቃቲ ቆቴቲ ኤሪዜ? ታ ማላ ኣሲ ባ ሼምፖ ኣሻና ጊዲ ጾሳ ኬꬅ ጌሊ ቆቴታና ቤሲዜ? ሃይሳꬆ ኡባካ ታ ሃኒኬ!» ጋ ዛራዲስ። 12 ሃ ዞሬዛ ታ ዩሻ ቆፒሺን ሻማያይ ሃይሳ ማላ ዎርዶ ዮኦ ታስ ዮታና ማላ ጾቢያይኔ ሳንባላጼይ ሚሻን ኢዛ ባሌꬂዳ ጊሻስ ኣቲን ኢዚ ጾሳፌ ኪቴቲዳ ኣስ ጊዶንታይሳ ታ ሻካ ኤራዲስ። 13 ኢዚ ሚሻን ሻሜቲዲ ሄሳꬆ ኦꬂዳይ ታና ባቢሲዲ ናጋራ ኦሲሳናሲኔ ታ ሱንꬅ ሞሬታና ማላ ኮዪዳ ጊሻሳ።

14 ታኒካ፥ «ጾሳዉ! ጾቢያይኔ ሳንባላጼይ ኦꬂዳይሳ ኔ ቤያ፤ ቃሴ ኢስታ ቦላካ ኔ ፒርዳ፤ ኖኣዶ ጌቴቲዛ ማጫሳ ናቤያኔ ሃራ ዎርዶ ናቤቲ ታና ባቢሳና ጊዲ ኦꬂዳ ኦሶ ኡባ ኔ ቆፓ» ጋዳ ዎሳዲስ።

ዲርሳ ጊምቤ ጊጎ

15 ኦሶዚ ዶሜቲዳፔ ኢቻሽ ታማኔ ናምኣንꬆ ጋላስ ኤሉሌ ጌቴቲዛ ኣጊናይ ጌሊን ናምኡ ታማኔ ኢቻሻንꬃ ጋላስ ጊምቤዛ ኦሶ ኡባይ ኦሴቲ ጊጊዴስ። 16 ኑ ዩሾን ዲዛ ካዎቴꬃ ጊዶን ዲዛ ኑ ሞርኬቲ ኦሶዚ ጾሲ ማዲን ፖሌቲዳይሳ ሲዪዲ ኬሂ ሂርጊዲ ያዪዳ።

17 ሄ ዎዴ ዩሁዳ ዴሬ ካሌꬂዛይቲ ጾቢያስ ዳሮ ዳብዳቤ ጻፊን ኢዚ ኢስታስ ዛሮ ጻፊዴስ። 18 ጋሶይካ ኣራሄ ና ሻካኒያይ ጾቢያ ቦሎ ጊዲዳ ጊሻሲኔ ኢዛ ና ዪሆሃናኔይካ ባራካዬ ና ማሹላሜ ናዮ ማቾ ኤኪዳ ጊሻስ ዩሁዳ ዴሬፔ ዳሮ ኣሳይ ኢዛራ ጫቆ ቃላ ጌሊዴስ። 19 ሄ ኣሳቲ ጾቢያይ ኦꬂዳ ሎኦ ኦሶታ ታ ሲንꬃንካ ናሺዳ፤ ታ ጊዛይሳካ ኡባ ኢዛስ ኤፊ ኤፊ ዮቴቴስ፤ ሄሳፌ ዴንዲዳይሳን ኢዚካ ታና ባቢሳና ጊዲ ዳብዳቤታ ዳሮ ዎዴ ዬዲዴስ።

7

1 ጊምባ ኦሶይ ኦሴቲ ጊጊዴስ፤ ፔንጌ ሳንቃቲ ባ ዲዛሶን ዲዛሶን ጌሊዳ፤ ጾሳ ኬꬃ ናጊዛ ዛቤታስ፥ ዬꬃ ዬጺዛይታሲኔ ሌዌ ባጋታስ ኢስታ ጊሻ ጊሻ ኦሶይ ኢሜቲዴስ። 2 ታኒካ ዬሩሳላሜ ካታማ ኣይሳና ማላ ታ ኢሻ ሃናኔኔ ሚጻ ናጊዛ ሃናኒያ ዶራ ዎꬃዲስ፤ ጺሎቴꬃኒኔ ጾሳስ ያሻቴꬃን ሃናኒያይ ማላይ ዴና። 3 ታ ኢስታስ ዬሩሳላሜ ጊምቤ ፔንጌቲ ጻልቄይ ኬዛና ጋካናስ ዶዬቶንታ ማላኔ ኣርሼይ ዉሊዛ ዎዴ ዛቤቲ ባሶ ባናፔ ሲንꬃን ጊምባ ፔንጌታ ሎኤꬂ ጎርዳና ማላ ኣዛዛዲስ፤ ቃሴካ ዬሩሳላሜን ዲዛ ኣሳ ጊዶፌ ናጊዛ ዛቤታ ዴሬይ ዶሪዲ ዎꬃና ማላ ኢስታፌ ባጋይታ ኢሲ ኢሲ ሄራስ ኣላፌ ኦꬂ ዎꬃና ማላኔ ሃንኮ ኣቲዳይታ ባንታ ኬꬃ ካሬን ናጋና ማላ ዮታዲስ።

ዲኤቴꬃፌ ሲሚዳ ኣሳታ ሱንꬅ

4 ዬሩሳላሜይ ኣሆኔ ጊታ ካታማ፤ ጊዶ ኣቲን ኢዚን ዲዛ ኣሳ ቆዳይ ጉꬅ ጊዲዳ ጊሻስ ዳሮ ኬꬃቲ ቡሮ ኬጼቲቤቴና። 5 ጾሳይ ዴሬዛ፥ ዴራ ኣይሲዛይታኔ ሹሜታ ታ ሺሻዳ ኢስታ ዬሌታ ዛርኬይ ዋኒ ዋኒ ጻፌቲዳኮ ታ ጼላና ማላ ታና ቆፍሲዴስ፤ ሄሳ ጊሻስ ካሴ ዲኤቴꬃፌ ሲሚዳ ኣሳታ ማዝጋባ ዴማዲስ፤ ታ ዴሚዳ ማዝጋባይ ሃይሳፌ ካሊዛይሳ፤

6 ባቢሎኔ ካዎ ናቡካዳናጾሬይ ዲኢዲ ባ ዴሬ ኤፊዳ ኣሳታፔ ጉዬ ባ ካታማ ካታማ ዬሩሳላሜኔ ዩሁዳ ሲሚዳ ኣሳቲ ሃይሳፌ ካሊዛይታ፤ 7 ኢስቲ ሲሚሺን ኢስታ ካሌꬂ ኤሂዳ ኣሳቲ ዜሩባቤሌ፥ ኢያሶ፥ ናሂሚያ፥ ኣዛሪያሳ፥ ኤራኢሜ፥ ናሆሜ፥ ማርዲኪዮሳ፥ ባልሻኔ፥ ሚሲፋሬ፥ ቢጉዋዬ፥ ኑሁሜኔ ባኣና።

8 ዲኤቴꬃፌ ሲሚዳ ኢስራኤሌ ኣሳ ዛርኬፌ ጻፌቲዳ ዜሬꬃታ ቆዳይ ሃይሳፌ ካሊዛይሳ፤ ፓሮሴ ዜሬꬃፌ 2,172፤ 9 ሻፋጺያ ዜሬꬃፌ 372፤ 10 ኣራሄ ዜሬꬃፌ 652፤ 11 ኢያሶፔኔ ኢዮኣቤ ዜሬꬅ ጊዲዳ ፓሃቴ-ሞኣቤ ዜሬꬃቲ 2,818። 12 ኤላሜ ዜሬꬃፌ 1,254፤ 13 ዛቶ ዜሬꬃፌ 845፤ 14 ዛካዬ ዜሬꬃፌ 760፤ 15 ቢኑዌ ዜሬꬃፌ 648፤ 16 ቤባዬ ዜሬꬃፌ 628፤ 17 ኣዝጋዴ ዜሬꬃፌ 2,322፤ 18 ኣዶንቃሜ ዜሬꬃፌ 667፤ 19 ቢጉዋዬ ዜሬꬃፌ 2,067፤ 20 ኣዲኔ ዜሬꬃፌ 655፤ 21 ሂዝቂያሳ ጌቴቲ ጼይጌቲዛ ኣጻሬ ዜሬꬃፌ 98፤ 22 ሃሹሜ ዜሬꬃፌ 328፤ 23 ቤሳዬ ዜሬꬃፌ 324፤ 24 ሃርፔ ዜሬꬃፌ 102፤ 25 ጌባኦኔ ዜሬꬃፌ 95፤

26 ካሴ ኢስታ ኣዋቲ ሃይሳፌ ካሊዛ ካታማታን ዲዛይቲ ዲኤቴꬃፌ ሲሚዳ፤ ቤቴሊሄሜፔኔ ናጾፌ ዴሬ ኣሳታፔ 188፤ 27 ኣናቶቴ ዴሬ ኣሳታፔ 128፤ 28 ቤቲ-ኣዚሞቴ ዴሬ ኣሳታፔ 42፤ 29 ቂሪያቴ-ዪኣሪሜ፥ ካፊሬኔ ቢኤሮቴ ዴሬ ኣሳታፔ 743 30 ኤራማፔኔ ጌባ ዴሬ ኣሳታፔ 621፤ 31 ማኪማሴ ዴሬ ኣሳታፔ 122፤ 32 ቤቴሌፔኔ ኣዬ ዴሬ ኣሳታፔ 123፤ 33 ኔቦ ጌቴቲዛ ናምኣንꬆ ዴሬን ዲዛ ኣሳታፔ 52፤ 34 ኤላሜ ጌቴቲዛ ናምኣንꬆ ዴሬን ዲዛ ኣሳታፔ 1,254፥ 35 ሃሪሜ ዴሬ ኣሳታፔ 320፤ 36 ኢያርኮ ዴሬ ኣሳታፔ 345፤ 37 ሎዳ፥ ሃዲዴኒኔ ኦኖ ዴሬ ኣሳታፔ 721፤ 38 ሳናኣ ዴሬ ኣሳታፔ 3,930።

39 ዲኤቴꬃፌ ሲሚዳ ቄሴታ ዜሬꬃቲ ሃይሳፌ ካሊ ዲዛይታ፤ ኢያሶ ዜሬꬅ ጊዲዳ ያዳያ ዜሬꬃፌ 973፥ 40 ኢሜሬ ዜሬꬃፌ 1,052፥ 41 ፓሽኩሬ ዜሬꬃፌ 1,247፥ 42 ሃሪሜ ዜሬꬃፌ 1,017።

43 ዲኤቴꬃፌ ሲሚዳ ሌዌ ዜሬꬃቲ ሃይሳፌ ካሊ ዲዛይታ፤ ሆዳዬ ዜሬꬅ ጊዲዳ ኢያሶፔኔ ቃዲምኤሌ ዜሬꬃፌ 704። 44 ዲኤቴꬃፌ ሲሚዳ ዬꬃ ዬጺዛይቲ ሃይሳፌ ካሊ ዲዛይታ፤ ኣሳፌ ዜሬꬃታፔ 148። 45 ዲኤቴꬃፌ ሲሚዳ ጾሳ ኬꬃ ፔንጌ ናጊዛ ዛቤታ ዜሬꬃቲ ሃይሳፌ ካሊ ዲዛይታ፤ ጻልሞኔ፥ ኣጻሬ፥ ሻሎሜ፥ ኣቁቤ፥ ሃጺጼኔ ሾባዬ ዜሬꬃታፔ 138።

46 ዲኤቴꬃፌ ሲሚዳ ጾሳ ኬꬃ ኦሳንቻታ ዜሬꬃቲ ሃይሳፌ ካሊ ዲዛይታ፤ ጺሃ፥ ሃሱጳ፥ ጻባኦቴ፥ 47 ቂሮሴ፥ ሲኣ፥ ፓዶኔ፥ 48 ሌባና፥ ሃጋቤ፥ ሻሚላዬ፥ 49 ሃናኔ፥ ጊዴሌ፥ ጋሃሬ፥ 50 ኤራኣዬ፥ ኤራሶኔ፥ ኔቆዳ፥ 51 ጋዛሜ፥ ኦዛ፥ ፋሳሄ፥ 52 ቤሳዬ፥ ማኡኔ፥ ናፋሺሲሜ፥ 53 ባቂቡቄ፥ ሃቁፋ፥ ሃሪሁሬ፥ 54 ባጺልቴ፥ ማሂዳ፥ ሃርሻ፥ 55 ባርቆሳ፥ ሲሳራ፥ ቴማሄ፥ 56 ኔጺሃ፥ ሃጺፋ።

57 ዲኤቴꬃፌ ሲሚዳ ሶሎሞኔ ኦሳንቻታ ዜሬꬃቲ ሃይሳፌ ካሊ ዲዛይታ፤ ሶጻዬ፥ ሶፌሬቴ፥ ፔሪዳ፥ 58 ያኢላ፥ ዳርቆኔ፥ ጊዴሌ፥ 59 ሻፋጺያ፥ ሃጺላ፥ ፖኬሬቴ-ሃጼባሜኔ ኣሞኔ።

60 ዲኤቴꬃፌ ሲሚዳ ጾሳ ኬꬃ ኦሳንቻታ ቆዳይኔ ሶሎሞኔ ኦሳንቻታ ቆዳይ ኢሲ ቦላ 392። 61-62 ቴሊ-ሜላ፥ ቴሊ-ሃርሻ፥ ኪሩቤ፥ ኣዶኔኔ ኢሜሬ ጌቴቲዛ ጋጻሬ ካታማታፔ ሲሚዳይቲ ዳላያ፥ ጾቢያኔ ኔቆዳ ዜሬꬃታ ቆዳይ ኢሲ ቦላ 642፤ ጊዶ ኣቲን ሄይቲ ኡባይ ኢስራኤሌ ዜሬꬅ ጊዲዳይሳ ኤሪሳናስ ዳንዳይዛ ሚሺ ዴና።

63-64 ሃይሳፌ ካሊ ዲዛ ቄሴታ ዜሬꬃቲ ካሴ ባ ኣዋታ ዜሬꬃ ዛርኬ ሻኪ ኤሪሳናስ ዳንዳይቤቴና፤ ኢስቲካ ሃባዬ፥ ሃቆጼ፥ ባርዚሌ፤ ቄሴታ ባጋ ጊዲዳ ባርዚሌዬስ ካሴ ኣዋይ ጋላኣዴ ዴሬን ዬሌቲዳ ባርዚሌ ዜሬꬃፌ ኢሲ ማጫሳዮ ኤኪዳ ጊሻስ ባ ማቼይ ኣዋ ቆሞ ሱንꬃን ጼይጌታና ዳንዳይዴስ። ካሴ ባ ኣዋታ ዬሌታ ዛርኬ ሻኪ ኤሪሳናስ ዳንዳዮንታ ኣጊዳ ጊሻስ ጌዮንታ ኣሳ ማላ ቆዴቲዲ ቄሴቴꬃን ኦꬃናስ ዳንዳይቤቴና። 65 ሄሳ ጊሻስ ዩሁዳ ዴሬ ኣይሲዛዴይ ኡሪሜኒኔ ቱሚሜን * ጾሳስ ኦꬂዛ ቄሴይ ዴንዳና ጋካናስ ጾሳስ ሺቂዛ ያርሾፌ፥ ካꬃፌ ኦኒካ ማናስ ዳንዳዮንታይሳ ኢስታስ ዮቲዴስ። * 66 ዲኤቴꬃፌ ሲሚዳ ኣሳ ኩሜꬃ ቆዳይ ኢሲ ቦላ 42,360 67 ቃሴካ ኢስታ ኦሳንቻታ፥ ማጫሳታኔ ኣቱማሳታ ቆዳይ 7,337 ቃሴ ማዛሙሬ ዬጺዛ ማጫሳቲኔ ኣቱማሳታ ቆዳይ ኢሲ ቦላ 245 68 ፓራቲ 736፥ ባቁሎቲ 245 69 ጋሜላቲ 435፥ ሃሬቲ 6,720።

70 ኢሲ ኢሲ ኬꬃ ኣዋቲ ጾሳ ኬꬃ ኦሶስ ኢሞታ ሺሺዳ፤ ኢስታ ጊዶፌ ዴሬዛ ኣይሲዛይሲ ጌዳራን 8 ኪሎኔ ባጋ ጊዲዛ ዎርቃ፥ 50 ጉቃ ሳኔ፥ 530 ቄሴታ ማይኦ ኢሚዴስ። 71 ኬꬃ ኣዋቲካ ጌዳራን 168 ኪሎ ጊዲዛ ዎርቃኔ 1,250 ኪሎ ጊዲዛ ቢራ ኢሚዳ። 72 ኣቲዳ ኣሳቲ 168 ኪሎ ጊዲዛ ዎርቃ 1,100 ኪሎ ጊዲዛ ቢራኔ 67 ቄሴታ ማይኦታካ ኢሚዳ። 73 ቄሴቲ፥ ሌዌቲ፥ ጾሳ ኬꬃ ጊቤ ናጊዛ ዛቤቲ፥ ዬꬃ ዬጺዛይቲ ዴራፔ ዳሪዛ ባጋይኔ ጾሳ ኬꬃን ኦꬂዛይቲ ኡባይ ኢሲ ቦላ ኢስራኤሌ ዴሬ ኣሳይ ባ ካታማን ካታማን ጌሊ ዴኢዴስ። *

8

ጾሳ ዎጋ ማጻፋ ናባቤቴꬅ

1 ኢስራኤሌ ዴሬይ ላፑንꬃ ኣጊናን ባ ዲዛ ካታማን ካታማን ኡቲዴስ፤ ሄ ኣጊናን ኮይሮ ጋላስ ዬሩሳላሜን ሃꬃ ፔንጌ ጌቴቲዛሶን ጋꬃ ባጋራ ኣሳይ ኢሲ ዎዚናን ጊዲዲ ኢሲ ቦላ ሺቂዴስ፤ ኢስቲካ ጾሳ ዎጋ ማጻፋ ኤራንቻ ጊዲዳ ኣስታማሬ ኢዝራይ ጾሳይ ኢስራኤሌስ ኣዛዚዳ ዎጋ ማጻፋ ኢስታስ ኤሃና ማላ ኦይቺዳ። 2 ሄሳ ጊሻስ ኢዝራይ ላፑንꬃ ኣጊናይ ጌሊዳ ኮይሮ ጋላስ ሎኤꬂ ኣኬካናዉ ዳንዳይዛ ኣሲ ኡባይ፥ ማጫይ፥ ኣቱማይ ዉሪ ሺቂዳሶ ዎጋ ማጻፋ ኤኪ ዪዴስ። 3 ሄ ዴምባን ኢዝራይ ጊምቤ ፔንጌ ጌቴቲዛይሳ ማታን ኤቂዲ ዎንታ ማላዶፔ ሴታ ጋላስ ጋካናስ ዎጋ ማጻፋ ኣኬካናስ ዳንዳይዛ ኣሳ ኡባ ሲንꬃን ባ ቃላ ꬎቁ ሂስቲ ናባቢዴስ፤ ዴሬይ ዉሪ ሎኤꬂ ሲዪዴስ።

4 ሄ ኦሶዛስ ኢንጄ ጊዳና ማላ ኢዝራይ ሚꬃፌ ኦሴቲዳ ꬎቃሶሆን ኤቂዴስ፤ ኢዛስ ኡሻቻ ባጋራ ኤቂዳ ኣሳቲ ማቲቲያ፥ ሼማኤ፥ ኣናያ፥ ኡሪያ፥ ሂልቂያኔ ማኢሳያ ጊዲሺን ሃዲርሳ ባጋራ ኤቂዳይቲ ፓዳያ፥ ሚሻኤሌ፥ ማልኪያ፥ ሃሹሜ፥ ሃሺባዳኔ፥ ዛካራሳኔ ማሹላሜ።

5 ኢዝራይ ꬎቁ ጊዲ ኦሴቲዳ ማዲራኬዛ ቦላ ኬዚ ኤቂዳ ዎዴ ኣሳይ ዉሪ ኢዛ ቲሺ ሂስቲ ጼሊዴስ፤ ኢዚ ዎጋ ማጻፋ ዶይዳ ማላ ኡባ ኣሳይ ባ ኡቲዳሶሆፔ ዴንዲ ኤቂዴስ። 6 ኢዝራይ ጊታ ጾሳ ጋላቲዴስ፤ ኣሳይ ዉሪ ባ ኩሼ ፑዴ ዴንꬂዲ «ኣሚን! ኣሚን!» ጊ ዛሪዴስ፤ ቢታ ቦላ ዉሪ ጉፋኒዲ ጾሳስ ጎይኒዴስ።

7 ሄሳፌ ጉዬ ኣሳይ ባ ዲዛሶን ዲዛሶን ዴንዲ ኤቂዴስ፤ ሃይሳፌ ካሊ ሱንꬃይ ጻፌቲዳ ሌዌ ባጋቲ ዎጋ ማጻፋ ዴራስ ናባቢዳ፤ ኢስቲካ ኢያሶ፥ ባኔ፥ ሼሬቢያ፥ ያሚኔ፥ ኣቁቤ፥ ሳባታ፥ ሆዲያ፥ ማኢሳያ፥ ቃሊጻ፥ ኣዛሪያሳ፥ ዮዛባዴ፥ ሃናኔኔ ፓላዬ። 8 ኢስቲካ ኣሳስ ናባቤቲዳ ጾሳ ዎጋ ማጻፋይ ሎኢ ጌላና ማላ ሎኤꬂ ቢርሺ ዮቲዳ።

9 ጾሳ ዎጋ ኣሳይ ሲዪዳ ማላ ዬኪዳ ጊሻስ ዴሬ ኣይሲዛ ናሂሚያይ፥ ቄሴኔ ዎጋ ሎኤꬂ ኤሪዛ ኢዝራይ፥ ዴራ ታማርሲዛ ሌዌ ባጋቲ «ሃና ጋላሳያ ኢንቴ ጾሳስ ዱማቲዳ ጋላስ ጊዲዳ ጊሻስ ጬጮፒቴኔ ዬኮፍቴ» ጊዳ። 10 ናሂሚያይ፥ «ቢዲ ሎኦ ካꬅ ሚቴ፤ ቃሴ ማልኢዛ ኡሹ ኡዪ ኡፋዬቲቴ፤ ኣይኮይ ባይንዳይታስ ኢንቴስ ዲዛይሳፌ ኢሚቴ፤ ሃይሲ ኑ ጾሳስ ኣንጄቲዳ ጋላሳ፤ ጾሳ ኡፋይሳይ ኢንቴስ ዎልቃ ጊዲዳ ጊሻስ ጬጮፒቴ» ጊዴስ።

11 ሌዌ ባጋቲ፥ «ሃ ኣንጄቲዳ ጋላስ ኢንቴ ጬጫና ቤሴና» ጊዲ ዴራ ሃይዚሲዳ። 12 ኣሳይ ባ ሲዪዳ ቃላ ሎኤꬂ ኤሪዳ ጊሻስ ባሶ ቢዲ ካꬅ ሚዲኔ ሃꬅ ኡዪ ኡፋዬቲዲ ባስ ዲዛ ካꬃፌ ሃራታስ ሻኪ ኢሚዴስ።

ዳሴ ባኣሌ ቦንቼቴꬅ

13 ላፑንꬆ ኣጊናን ናምኣንꬆ ጋላስ ኮራፒኔቲ ቄሴታራኔ ሌዌ ባጋታራ ኢሲፌ ጊዲዲ ጾሳ ዎጋ ታማራናስ ጻፌ ኢዝራኮ ቢዳ። 14 ኢስራኤሌ ኣሳይ ላፑንꬃ ኣጊናን ቦንቼቲዛ ዳሴ ባኣሌዛን ዳሴ ጊዶን ኡታና ማላ ጾሲ ሙሴ ባጋራ ኢሚዳ ኣዛዞዚ ዎጋ ማጻፋን ጻፌቲ ዲዛይሳ ዴሚዳ። 15 ሄሳ ጊሻስ ኣሳይ ባ ዲዛ ካታማን ካታማኒኔ ዬሩሳላሜን ቢዲ፥ «ፑዴ ዙማታ ቦላ ኬዚቴ፤ ዛይቴይ ኬዚዛ ዎጋራ ሚꬂኔ ዎራ ዎጋራ ሚꬃ ሃጋ፥ ባርሲኔቴ ጌቴቲዛ ሚꬅ፥ ዛምባ ሃጋታ ኤሂዲ ዳሴ ዬጊቴ» ጊ ኣዋጃና ማላኔ ዮታና ማላ ካሴ ዎጋ ማጻፋን ጻፌቲዳ ማላ ኣዛዚዳ። *

16 ሄሳ ጊሻስ ኣሳይ ሚꬃ ሃጋታ ቃንጺ ኤኪ ኤሂዲ ባ ኬꬃ ፖቄ ቦላን፥ ጾሳ ኬꬃ ፔንጌን ዲዛ ዴምባኒኔ ሃꬃ ፔንጌ ጌቴቲዛ ዴምባን፥ ሄሳꬆካ ኤፍሬሜ ፔንጌን ዲዛ ዴምባን ዳሴ ዬጊዳ። 17 ዲኤቴꬃፌ ሲሚዳ ኣሳይ ዉሪ ዳሴ ዬጊዲ ኢዛ ጊዶን ኡቲዴስ፤ ሄሲካ ናዌ ና ኢያሶ ዎዴፔ ሃ ሲሚን ኮይሮ ሃኒዴስ፤ ሄሳ ጊሻስ ኣሳይ ዉሪ ኢሶይ ኢሶይ ኬሂ ኡፋዬቲዴስ። 18 ባኣሌዚ ዶሜቲዳ ጋላሳፌ ቢ ዉራና ጋላስ ጋካናስ ኢዝራይ ጾሳ ዎጋ ማጻፋፔ ኡባ ዎዴ ጋላስ ጋላስ ኢሲ ኢሲ ኪፊሌ ኣሳስ ናባቢዴስ፤ ባኣሌዛካ ላፑን ጋላስ ጋካናስ ቦንቺዳ፤ ኦስፑንꬆ ጋላስ ዎጋዚ ኣዛዚዛ ማላ ባኣሌዛ ዉርሴꬃን ሞይዞ ባኣሌ ኦꬂዳ።

9

ኢስራኤሌ ኣሳይ ባ ናጋራ ፓጼꬅ

1 ሄ ኣጊናን ናምኡ ታማኔ ኦይዳንꬆ ጋላስ ኢስራኤሌ ኣሳይ ኢሲ ቦላ ሺቂዲ ባ ናጋራ ጊሻስ ኬሂ ሞꬌቲዳይሳኔ ጬጪዳይሳ ቆንጪሲናስ ማቃ ማይኢዲ ባ ሁኤ ቦላ ጉዱላ ላሊዲ ጾሚዴስ። 2 ኢስራኤሌ ኣሳይ ኣላጋ ኣሳ ኡባፌ ባና ሻኪዴስ፤ ሄሳፌ ጉዬ ኣሳይ ዉሪ ዴንዲ ኤቂዲ ኢስቲኔ ካሴ ኢስታ ኣዋቲ ኦꬂዳ ናጋራ ኡባ ፓጺዳ። 3 ሄን ኢስቲ ኤቂዳ ማላ ዲሺን ኢስታ ጾሳ ዎጋ ማጻፋይ ሄꬑ ሳቴ ኩሜꬅ ኢስታስ ናባቤቲዴስ፤ ቃሴ ሃራ ሄꬑ ሳቴ ኩሜꬅ ኢስቲ ባ ናጋራ ፓጺሼ ጎዳስ ባ ጾሳስ ሆኪ ጎይኒዳ። 4 ሌዌ ባጋታስካ ኤቂዛ ማዲራኬይ ዴስ፤ ሄ ማዲራኬዛ ቦላ ኢያሶይ፥ ባኔይ፥ ቃዲምኤሌይ፥ ሼባኒያይ፥ ቡኔይ፥ ሼሬቢያይ፥ ባኔይኔ ካናኔይ ኤቂዲ ባ ቃላ ꬎቁ ሂስቲዲ ጎዳ ባንታ ጾሳኮ ዎሲዳ። 5 ኢያሶ፥ ቃዲምኤሌ፥ ባኔ፥ ሃሻቢናዬ፥ ሼሬቢያ፥ ሆዲያ፥ ሼባኒያኔ ፓታያ ጌቴቲዛ ሌዌ ባጋ ኣሳቲ፥

«ኢንቴ ዴንዲ ኤቂዲ ሜርና ጎዳ

ኢንቴ ጾሳ ጋላቲቴ፤

ጋላታፔኔ ኣንጆፌ

ꬎቁ ꬎቁ ጊዳ

ቦንቼቲዳ ጾሳ ሱንꬃ

ሳቢቴ» ጊዳ።

ማሬታና ዎሲዳ ዎሳ

6 ሄሳፌ ጉዬ ኢስራኤሌ ኣሳይ፥

«ጾሶ፥ ኔ ጻላ ጎዳ፤

ሳሎኔ ሳሎ ቦላ ዲዛይታ፥

ሳኣኔ ሳኣ ቦላ ዲዛይታ፥

ጊታ ኣባኔ ኢዛ ጊዶን ዲዛይታ

ኡባ ሜꬊዳይ ኔና።

ኡባስ ዴኦ ሼምፖ ኢማዳሳ፤

ሳሎ ሜꬌቴꬃቲ ኡባይ

ኔስ ጎይኔቴስ።

7 ጎዳዉ፥ ኔኒ ጾሳ!

ኔኒ ኣብራሜ ኡሬ ጌቴቲዛ

ካላዳዌ ዴሬፔ ዶራዳ

ጼይጋ ኬሳዳሳ፤

ኢዛ ሱንꬃካ

ኣብራሃሜ ጋዳሳ። *

8 ኢዚ ኔስ ኣማኔቲዳ ኣስ

ጊዲዳይሳ ቤያዳ

ኢዛራ ጫቄታዳሳ፤

ካናኔ ኣሳይ፥ ሂቴ ኣሳይ፥

ኣሞሬ ኣሳይ፥

ፓሪዜ ኣሳይ፥ ያቡሴ ኣሳይኔ

ጌርጌሴ ኣሳይ

ኢዛን ዲዛ ቢታ፥

ኢዛ ዜሬꬃታስ

ዱሳ ቢታ ጊዳና ማላ

ላቲሳናስ ጫቆ

ቃላ ጌላዳሳ፤

ኔኒ ጺሎ ጊዲዳ ጊሻስ

ኔ ጫቆ ቃላ ሚንꬃ ናጋዳሳ። *

9 «ኔኒ ኑ ኣዋታ ቦላ

ካሴ ጊብጼ ቢታን ጋኪዳ

ዋዬዛ ቤያዳሳ፤

ኢስቲ ዞኦ ኣባ ማታን ዲሼ

ማዶ ኮዪዲ

ኔና ዎሲዳ ዎሳ ሲያዳሳ። *

10 ጊብጼ ካዎ ቦላ፥

ሹሜታ ቦላኔ

ሄ ቢታን ዲዛ ኣሳ

ኩሜꬃ ቦላ

ጊታ ማላታታ ቆንጪሳ ቤሳዳሳ።

ሄሳ ኔ ኦꬂዳይ ካሴ ኑ ኣዋታ

ጊብጼ ኣሳይ ኣይ ማላ ኢስታስ

ሜንጼ ኢቲዲ ዋዪሲዳኮ

ኔ ቤኢዳ ጊሻሳ፤

ኔ ሄሳ ኦꬆይሳ ጋሶን

ሃች ጋካናስ

ኔ ሱንꬃይ ቦንቾን

ጼይጌታና ማላ ኦꬃዳሳ።*

11 ኢስታ ሲንꬃን ኣባ

ናምኡ ኬሳ ሻካዳ፥

ሜላ ቢታራካ

ኢስታ ፒንꬃዳሳ፤

ሹች ዱጌ ጪማ ሃꬃ

ጊዶን ዬጊዛ ማላ

ኢስታ ጎዲዛይታ ጪማ

ሃꬃ ጊዶ ዬጋዳሳ። *

12 ጋላስ ቱሳ ማላ ኤቂዳ ሻራን፥

ኦማርሲ ቱሳ ማላ

ታማን ፖኢሳዳ

ኢስቲ ባናስ ቤሲዛ ኦጌራ

ባና ማላ ካሌꬃዳሳ።*

13 «ሳሎፔ ዱጌ

ሲና ዙማ ቦላ ዎꬋዳ

ኔ ዴሬዛ ሃሳይሳዳሳ፤

ሎኦ ዎጋታኔ ሱሬ ቲሚርቴታ

ኔ ኢስታስ ኢማዳሳ።

14 ጌሻ ኔ ሳምባታ

ኢስቲ ቦንቻና ማላ

ታማርሳዳሳ፤

ኔ ኣዛዞታ፥ ዎጋታኔ ማራታ

ኔ ኦሳንቻ ሙሴ ባጋራ

ኢስታስ ኢማዳሳ። *

15 ኢስቲ ጋፌቲዳ ዎዴ

ሳሎፔ ካꬅ ኢማዳሳ፤

ኢስቲ ሳሜቲዳ ዎዴ ሃꬅ

ዛላፌ ኢስታስ ፑልቲሳዳሳ፤

ቃሴ ኔ ኢስታስ ኢማና ጋዳ

ጫቂዳ ቢታ ጌሊዲ

ኤካና ማላ ኣዛዛዳሳ። *

16 «ካሴ ኑ ኣዋቲ ኦቶራንቻኔ

ዎዚና ሙሜ ጊዲዳ ጊሻስ

ኔ ኣዛዞ ናጊቤቴና፤

17 ኔስ ኣዛዜቲቤቴና፤

ኔ ኢስታስ ኦꬂዳ ጊታ

ማላታካ ኡባ ዶጊዳ፤

ዎዚና ሙሜ ጊዲዳ፤

ቃሴ ጉዬ ጊብጼ ኣይሌቴꬃን

ዛራና ማላ

ባንታና ካሌꬂዛ

ኣስ ዶሪዳ።

ጊዶ ኣቲን ኔኒ ሲቆን

ኩሚዳ ጾሳ፥

ሃንቆስ ታኪዛ ጾሳ፥

ኣቶ ጊዛ ጾሳ፥

ኪያኔ ማሪዛ

ጎዳ ጊዲዳ ጊሻስ

ኔ ኢስታ ኣጋቤካ። *

18 ማራ ሌሚሶን ባስ ኤቃ ጾስ ኦꬂዲ፥

‹ጊብጼ ቢታፌ

ኑና ካሌꬂዲ ኬሲዳ

ጾሲ ሃይሳኮ!› ጊዳ።

ኔ ሱንꬃካ ኣይ ማላ

ሞሮ ሞሪዶ!*

19 «ኔ ማሮታይ ጊታ ጊዲዳ ጊሻስ

ኢስቲ ሄን ባዞ ቢታን ꬋዪ

ኣታና ማላ ኣጋቤካ፤

ጊዶ ኣቲን ኢስቲ ጋላስ

ቱሳ ማላ ሻራን

ኦማርስ ቱሳ ማላ ታማን

ኢስቲ ባናስ ቤሲዛ ኦጌራ

ኢስታ ካሌꬆ ኣጋቤካ።

20 ሎኦ ጊዲዳ ኔ ኣያና

ኢስታ ታማርሳና ማላ ኢማዳሳ፤

ኢስታስ ማና ማላ ማና፥

ኡያና ማላ ሃꬅ ኢማዳሳ።

21 ኦይዱ ታሙ ላይꬅ ኩሜꬅ

ኢስታ ባዞ ቢታን ማዳዳ

ኢስታስ ኮሺዛ ሚሼ

ኢሲኖካ ዲጋቤካ፤

ኢስቲ ማይኢዳ ማይኦይ

ዉሪቤና፤

ቃሴ ኢስታ ቶሆይካ

ፑሪቤና።

22 «ኢስታ ዴራ ዩዪ

ኣꬊ ዲዛ ዴሬታኔ

ኢስቲ ካዎቴꬃታ ኡባ

ጾኒዲ ሄ ቢታ

ኤካና ማላ ኦꬃዳሳ፤

ሄሳ ጊሻስ

ካዎ ሲሆኔይ ኣይሲዛ

ሃሴቦኔ ጌቴቲዛ ቢታኔ

ካዎ ኣጌይ ኣይሲዛ

ባሳኔ ጌቴቲዛ ቢታ

ጾኒዲ ላቲዳ። *

23 ኢስታስ ቆዳይ ሳሎ ጾሊንቴ ማላ

ዳሪዳ ናይታ ኢማዳሳ፤

ካሴ ኢስታ ኣዋታስ ኔ ኢማና ጋ

ቃላ ጌሊዳ ቢታ

ኢስቲ ጾኒ ላታና ማላ

ኦꬃዳሳ።*

24 ኢስታ ናይቲ ካናኔ ቢታ

ጾኒ ላቲዳ፤

ሄ ቢታን ዲዛ ኣሳታ

ኔኒ ጾናዳሳ፤

ኢስታ ካዎታ ቦላኔ ካናኔ

ቢታን ዲዛ ኣሳታ ቦላ

ባ ዶሲዳ ማላ ኦꬃና ማላ

ዎልቃ ኢማዳሳ። *

25 ቃሴ ሎኢ ጊምቤቲዳ

ካታማታኔ ኣራዳ ቢታ፥

ሎኦ ሚሽ

ኢስታን ኩሚዳ ኬꬃታ፥

ሃꬃ ኦላታኔ

ዎይኔ ኣታኪልቴይ ቶኬቲዛ ጋዴ፥

ዎጋራ ሚꬃታኔ ዳሮ ኣይፌ

ኣይፊዛ ሚꬃታ ላቲዳ፤

ሚዲኔ ኡዪዲ ሞꬊዳ፤

ኔኒ ኔ ኪያቴꬃን ኢሚዳ ሎኦ ሚሻን ዉሪ ኡፋዬቲዳ። *

26 «ጊዶ ኣቲን ኢስቲ ኔ ቦላ ማካሊዳ፤

‹ኔ ቃላስካ ኣዛዜቶኮ› ጊዳ፤

ኔ ዎጋ ሲዮኮ ጊዲ

ኔስ ዞኮ ዛሪዳ፤

ቃሴ ኢስቲ ኔኮ ዛራና ጊዲ

ሴሪ ታማርሲዳ ናቤታ ዎꬊዳ፤

ኡባ ዎዴ ኔ ቦላ

ጫሻ ቃላ ሃሳይዳ።

27 ሄሳ ጊሻስ ኢስታ ሞርኬቲ

ኢስታ ጾኒዲ ሃራና ማላ

ኣꬃ ኢማዳሳ፤

ሞርኬቲካ ኢስታ ሜቶꬂዳ፤

ኢስቲ ባንታና ሜቲዳ ዎዴ

ኔኮ ዋሲዳ፤

ኔካ ኢስታ ዋሳ

ሳሎን ዳዳ ሲያዳሳ፤

ኔ ማሮቴꬃ ጊታቴꬃፌ ዴንዲዳይሳን

ኢስታ ሞርኬታፔ ኣሻና

ካሌꬂዛይታ ዬዳዳሳ።

28 «ጊዶ ኣቲን ሳሮ ዴሚዳ ዎዴ

ቃሴካ ሲሚ ናጋራ ኦꬂዳ፤

ሄሳ ጊሻስ ኔ ኢስታ ሞርኬታስ

ኣꬃ ኢማዳሳ፤

ኢስታ ሞርኬቲካ ኢስታ ሃሪዳ፤

ጊዶ ኣቲን ኔ ማዳና ማላ ጊዲ

ኔኮ ሲሚ ዎሲዳ ዎዴ

ሳሎን ዳሼ ኢስታ ዎሳ ሲያዳሳ፤

ኔኒ ኔ ቃꬌቴꬃፌ

ዴንዲዳይሳን

ኢስታ ኡባ ዎዴ ማዳዳሳ። *

29 ኔ ቃላኮ ሲማና ማላ

ኔኒ ኢስታ ሴራዳሳ፤

ጊዶ ኣቲን ባ ኦቶሮቴꬃፌ

ዴንዲዳይሳን

ኔ ኣዛዞታ ካꬊዳ፤

ኢስቲ ኣዛዜቲዳኮ

ኢስታስ ዴኦ ኢሚዛ

ኔ ዎጋታ ቦላ ናጋራ ኦꬂዳ።

ኢስታ ዎዚናይ ሙሚዳ ጊሻስ

ባ ሲንꬅ ሃራሶ ዛሪዳ፤

ቃሴ ባ ዎዚና ሙሚሲዲ

ኔ ኣዛዞታ ኢጺዳ። *

30 ዳሮ ላይꬅ ኔ ኢስታ ዳንዳያዳሳ፤

ኢስታ ታማርሳና ማላ ናቤታ

ኔ ኣያናን ኢስታስ ዴንꬃዳሳ፤

ጊዶ ኣቲን ኢስቲ ሎኤꬂ

ሲዪቤቴና፤

ሄሳ ጊሻስ ኢስታ ዴሬ

ማታን ዲዛ ኣሳቲ

ጾናና ማላ

ኢስታ ኣꬃ ኢማዳሳ። *

31 ጊዶ ኣቲን ኔ ማሮቴꬃ

ጊታቴꬃፌ ዴንዲዳይሳን

ኢስታ ኣጋቤካ፤

ኔ ኪያኔ ኣቶ ጊዛ

ጾሳ ጊዲዳ ጊሻስ

ኢስታ ꬋይሳቤካ።

32 ጊታ፥ ዎልቃማኔ ያሺዛ

ኑ ጾሳዉ!

ኔኒ ኔ ጫቆ ቃላኔ ሜርና ጋካናዉ ዲዛ

ኔ ሲቆ ናጋሳ፤

ኑ ቦላ፥ ኑ ካዎታ ቦላኔ

ኑና ካሌꬂዛይታ ቦላ

ኑ ቄሴታ ቦላኔ ኑ ናቤታ ቦላ

ኑ ኣዋታ ቦላ፥

ቃሴካ ዴሬ ኡባ ቦላ፥

ኣሶሬ ካዎታፔ ዶሚዲ

ሃች ጋካናስ ጋኪዳ ሜቶ

ኡባ ኔ ቆፓ። *

33 ኔ ኑና ቃጻያና ጋዳ

ኔ ኦꬂዳይሲ ዉሪ ሊኬ፤

ኑኒ ናጋራ ኦꬂኮካ

ኔኒ ኔ ኣማኔቴꬃን

ሚና ኤቃዳሳ።

34 ካሴ ኑ ኣዋቲኔ

ኑ ካዎቲ፥

ኑና ካሌꬂዛይቲኔ ኑ ቄሴቲ

ኔ ዎጋ ናጊቤቴና፤

ቃሴ ኔ ኢስታስ ኢሚዳ

ኣዛዞታኔ

ሴራ ዞሬ ሲዪቤቴና።

35 ኔ ኢስታ ካዎቴꬃን

ኢስታስ ጊታ ኣንጆ ኢማዳሳ፤

ኣራዳኔ ኣሆ ቢታ

ኢስታስ ኢማዳሳ፤

ጊዶ ኣቲን ኢስቲ

ባ ናጋራፔ ሲሚዲ

ኔስ ጎይኒቤቴና።

36 ሄሳፌ ዴንዲዳይሳን

ኔ ኑ ኣዋቲ

ኣይፌዮ ማና ማላኔ

ሎኦ ሚሻን ኡፋዬታና ማላ

ኔ ኢስታስ ኢሚዳ ቢታን

ሃች ኑ ኣይሌ ጊዲዶስ።

37 ኑኒ ናጋራ ኦꬂዳ ጋሶን

ኔኒ ኑ ቦላ ካዎꬂዳ ካዎቲ

ኑ ቢታ ኣንጆ ኡባ

ኢስቲ ጎኤቴቴስ፤

ቃሴ ኑ ቦላኔ ኑ ሜሄታ ቦላ

ባ ኮዪዳ ማላ ኦꬄቴስ፤

ሄሳፌ ዴንዲዳይሳን

ኑኒ ሃኢ ጊታ ዋዬ ቦላ ዶስ።

ኣሳይ ቃቺዳ ቃላ ፒርማን ቆንጪሴꬅ

38 «ሃኒዳ ዮኦ ኡባስ ኑኒ ኢስራኤሌ ኣሳይ ቃላን ጋጊዳይሳ ጻፊ ዎꬃናስ ቃላ ቃቺዶስ፤ ኑ ቃቺን ጻፌቲዳ ቃላ ቦላ ኑና ካሌꬂዛይቲ፥ ሌዌ ባጋቲኔ ኑ ቄሴቲ ባ ማታሜ ሾጪዳ» ጊዳ።

10

1 ማታሜ ሾጪዳይቲ ሃካሊያ ና ዴሬ ኣይሲዛ ናሂሚያ፥ ሴዴቂያሳ፥ 2 ቄሴታ ባጋፌ ሳራያ፥ ኣዛሪያሳ፥ ኤርማሳ 3 ፓሽኩሬ፥ ኣማሪያ፥ ማልኪያ፥ 4 ሃጹሼ፥ ሼባኒያ፥ ማሉኬ፥ 5 ሃሪሜ፥ ሜርሞቴ፥ ኣብዲዩ፥ 6 ዳኔላ፥ ጊንቶኔ፥ ባሮኬ፥ 7 ማሹላሜ፥ ኣቢያ፥ ሚያሚኔ፥ 8 ማኣዚያ፥ ቢልጋዬኔ ሻማኤ።

9 ሌዌ ባጋታፔ ኣዛኒያ ና ኢያሶ፥ ሄናዳዴ ዛሬፔ ቢኑዌ፥ ቃዲምኤሌ፥ 10 ኢስታ ኢሻታፔ ሼባኒያ፥ ሆዲያ፥ ቃሊጻ፥ ፓላዬ፥ ሃናኔ፥ 11 ሚካ፥ ኤራሆቤ፥ ሃሻቢያ፥ 12 ዛኩሬ፥ ሼሬቢያ፥ ሼባኒያ፥ 13 ሆዲያ፥ ባኔኔ ቤኒኔ።

14 ዴሬ ኣይሲዛይታ ባጋፌ ፓሮሴ፥ ፓሃቴ-ሞኣቤ፥ ኤላሜ፥ ዛቶ፥ ባኔ፥ 15 ቡኔ፥ ኣዝጋዴ፥ ቤባዬ፥ 16 ኣዶኒያሳ፥ ቢጉዋዬ፥ ኣዲኔ፥ 17 ኣጻሬ፥ ሂዝቂያሳ፥ ኣዙሬ፥ 18 ሆዲያ፥ ሃሹሜ፥ ቤሳዬ፥ 19 ሃርፔ፥ ኣናቶቴ፥ ኔባዬ፥ 20 ማጊፒኣሼ፥ ማሹላሜ፥ ሄዚሬ፥ 21 ሜሼዛቤሌ፥ ሳዶቄ፥ ያዱኤ፥ 22 ፓላጺያ፥ ሃናኔ፥ ኣናያ፥ 23 ሆሴኤ፥ ሃናኒያ፥ ሃሹቤ፥ 24 ሃሉሄሼ፥ ፒሊሄ፥ ሾቤቄ፥ 25 ኤሬሁሜ፥ ሃሻቢኔ፥ ማኢሳያ፥ 26 ኣካያ፥ ሃናኔ፥ ኣናኔ፥ 27 ማሉኬ፥ ሃሪሜኔ ባኣና።

ኢስራኤሌ ኣሳይ ዎꬂዳ ጫቆ ቃላ

28 «ኣቲዳ ኣሳይ፥ ቄሴቲ፥ ሌዌ ባጋቲ፥ ጾሳ ኬꬃ ጊቤ ናጊዛ ዛቤቲ፥ ዬꬃ ዬጺዛይቲኔ ጾሳ ኬꬃ ኦሳንቻቲ ቃሴካ ጾሳ ዎጋስ ኣዛዜታና» ጊዲ ኣይዛቤታፔ ባና ሻኪዳ ኣሳቲ ባ ማቼታራ፥ ባ ኣቱማ ናይታራኔ ማጫ ናይታራ ኢሲፌ ጊዲዲ ኤሪዛይቲኔ ኣኬኪዛይቲ ኡባይ ጫቂዳ፤ 29 ባና ካሌꬂዛይታራ ኢሲፌ ጊዲዲ ጾሳ ኣይሌ ሙሴ ባጋራ ኢሜቲዳ ኣዛዞታ፥ ፒርዳኔ ዎጋ ናጋና ጊዲ ቃላ ጌሊዳ፤ «ሄሳꬆ ኦꬆንታ ኣጊኮ ኑና ጎሞ፤ 30 ኑ ዴሬ ሄራን ዲዛ ኣይዛቤታፔ ማቾ ኑ ናይታስ ኤኮንታ ማላኔ ኑ ማጫ ናይታ ጌዴ ኢሞንታ ማላ ጫቆስ። *

31 «ኣይዛቤቲ ባ ዴሬፔ ሳምባታ ጋላስ ዎይኮ ሃራ ባኣሌታን ካꬅ ዎይኮ ኣይ ሚሺካ ዛልኤስ ኤኪ ዪኮ ኢስታፌ ሻሞኮ። ላፑንꬆ ላይꬃን ላይꬃን ኑ ጋዴ ሼምፒሳናስ ጎዮኮ፤ ኑ ታልኤ ኢሚዳ ኣጮዛካ ዛሪ ኤኮኮ። *

32 «ላይꬃን ላይꬃን ጾሳ ኬꬃ ኦሶስ ማዲዛ ቢራ ሄꬓፌ ኢሲ ኩሼ ኑ ኤሂ ኢማና። * 33 ሄሳꬆካ ጾሳ ኬꬃ ኦሶስ ቤሲዛ ሚሻታ ኩንꬂዲ ሺሻና፤ ሄይቲካ ዱማቲዳ ኡኬꬅ፥ ጋላስ ጋላስ ሺቂዛ ያርሾ ካꬅ፥ ጹጌቲዛ ያርሾስ ጊዲዛ ሜሄታ፥ ሳምባታ ጋላሳታን፥ ኣጊናይ ጋኪሺኒኔ ሃራ ባኣሌ ጋላሳታን ሺቂዛ ሃራ ጌሻ ያርሾ ኡባ፥ ኢስራኤሌ ኣሳ ናጋራ ዉርሳናስ ሺቃና ቤሲዛ ሚሺኔ ጾሳ ኬꬃ ኦሶስ ኮሺዛ ሚሻታ ኡባ ኢማና።

34 «ያርሾ ጊሻስ ሙሴ ዎጋን ጻፌቲዳ ማላ ጎዳ ኑ ጾሳስ ሺቂዛ ያርሾ ጹጋናስ ቤሲዛ ኤሶ ሚꬅ ሺሻና ቤሲዛ ቆሞቲ ኦናንታኮ ኤራናስ ኑኒ ዴሬይ ቄሴቲኔ ሌዌ ባጋቲ ላይꬃን ላይꬃን ሳማ ዬጊዲ ዮኦዛ ቃቾስ።

35 «ላይꬃን ላይꬃን ኑ ካꬃታኔ ሚꬃ ኣይፌታ ማጺ ሺሺዛ ዎዴ ኮይሮ ጋኪዛ ሻቻስ ጼራ ጾሳ ኬꬅ ኤፊ ኢማና። *

36 «ኑፔ ኢሶይ ኢሶይ ኮይሮ ዬሌቲዳ ኣቱማ ናይታ ጾሳ ዎጋይ ኣዛዚዛ ማላ ኢስታ ጾሳስ ዱማሳና፤ ጾሳ ኬꬃን ኦꬂዛ ቄሴታስ ኢማና፤ ቃሴ ኑ ሚዛታፔ፥ ኑ ዶርሳታፔ፥ ኑ ዴይሻታፔ ኮይሮ ዬሌቲዛ ማራታኔ ላቃታ ኡባ ጾሳስ ዱማ ሻካና። *

37 «ኑኒ ካꬅ ሺሺዛ ዎዴ ኮይሮ ጋኪዛ ካꬃ ꬊሌፌ፥ ዱማ ዱማ ሜቴቲዛ ሚꬃ ኣይፌፔ፥ ኦራꬃ ዎይኔ ኡሻፌኔ ዎጋራ ዛይቴ ኡባፌ ጼራ ጾሳ ኬꬃን ኦꬂዛ ቄሴታስ ኤሂ ኢማና፤ ኑ ጎሻ ጋዴይ ዲዛሶን ዲዛሶን ካጺዛ ካꬃፌ ጊራ ቃንጺሲዛ ሌዌ ባጋታስ ታማፌ ኢሲ ኩሼ ኢማና። * 38 ኣስራታይ ሺቂዛ ዎዴ ኣሮኔ ዜሬꬃፌ ጊዲዳ ቄሴይ ሌዌ ባጋታራ ኢሲፌ ኤኬቴስ፤ ሌዌ ባጋቲ ጾሳ ኬꬃ ኦሶስ ሺሺዳ ኣስራታፔ ታማፌ ኢሲ ኩሼ ጾሳ ኬꬃ ሚሺ ኡቲዛ ሚንጃ ኬꬃን ዎꬄቴስ።* 39 ኢስራኤሌ ኣሳይኔ ሌዌ ባጋቲ ካꬅ፥ ዎይኔ ኡሹኔ ዎጋራ ዛይቴ ኢሞታ ጾሳ ኬꬃ ሚሻቲ ኡቲዛሶኒኔ ቄሴቲ፥ ጾሳ ኬꬃ ጊቤ ናጊዛ ዛቤቲኔ ዬꬃ ዬጺዛይቲ ሼምፒዛ ሚንጃ ኬꬃን ኤሂ ዎꬄቶ።

«ሄሳ ጊሻስ፥ ‹ኑ ጾሳ ኬꬃ ኦሶ ኑና ኣይ ሜቲዴ!› ጊ ኣጎኮ» ጊዲ ጫቂዳ።

11

ዬሩሳላሜን ዲዛ ኣሳ

1 ዴራ ካሌꬂዛይቲ ዬሩሳላሜን ዴኢዳ፤ ቃሴካ ሃንኮ ታሙ ኬꬃ ኣሳፔ ኢሲ ኬꬃ ኣሲ ጌሽ ጊዲዳ ዬሩሳላሜ ካታማን ዳናይታስ ሳማ ዬጊ ዶሪዳ፤ ሃንኮ ኣቲዳ ኣሳይ ጊዲኮ ዱማ ዱማ ካታማታ ባስ ዴꬃሶ ኦꬂዴስ፤ 2 ኣሳይካ፥ «ዬሩሳላሜን ዳና» ጊዲ ባ ሼኔን ዴንዴቲዳ ኣሳ ኡባ ኣንጂዴስ። 3 ሃራ ጉታታኒኔ ካታማታን ዴኢዛ ኢስራኤሌ ኣሳይ፥ ቄሴቲ፥ ሌዌ ባጋቲ፥ ጾሳ ኬꬃ ኦሳንቻቲኔ ሶሎሞኔ ኣይሌታ ዜሬꬃቲ ባ ሃሮይ ዲዛሶን ዲዛሶን ዴኢዳ፤ ሃይሳፌ ካሊ ጻፌቲዳይቲ ዬሩሳላሜን ዴኢዛ ዩሁዳ ዴሬ ካሌꬂዛ ኣሳታ። * 4 ዩሁዳ ዛርኬፌ ዪዳ ካሌꬂዛይቲ ፓሬሴ ዜሬꬃፌ ጊዲዳይቲ ማላልኤሌ ና፥ ሻፋጺያ ና፥ ኣማሪያ ና፥ ዛካራሳ ና፥ ኦዚያ ና፥ ኣታዪያ፥ 5 ሴሎ ዜሬꬃፌ ዛካራሳ ና፥ ዮያሪቤ ና፥ ኣዳያ ና፥ ኦዚያ ና፥ ኮሊ-ሆዜ ና፥ ባሮኬ ና፥ ማኢሳያ።

6 ዬሩሳላሜን ኡቲዳ ፓሬሴ ዜሬꬃታፔ ኤሬቲዳ ዎልቃማ ኣሳቲ 468።

7 ቢኒያሜ ዜሬꬃታፔ፥ ዬሻኢያ ና፥ ኢቲኤሌ ና፥ ማኢሳያ ና፥ ቆላያ ና፥ ፓዳያ ና፥ ዮኤዴ ና፥ ማሹላሜ ና፥ ሳሉዬ፥ 8 ሳሉስ ማታ ዳቦቲ፥ ጋባያኔ ሳላዬ፥ ዬሩሳላሜን ዴኢዛ ቢኒያሜ ዜሬꬃቲ ኢሲ ቦላ 928። 9 ዚኪሬ ና ኢዩኤሌይ ኢስታ ካሌꬂዛይሳ ጊዲሺን ሃሳኑኤ ና ዩሁዳይ ኢዛፔ ጋርሳራ ካታማ ኣይሲዛ ናምኣንꬆ ዳና።

10 ቄሴታ ባጋፌ፥ ዮያሪቤ ና፥ ያዳያ ና፥ ያኪኔ ና፥ 11 ጾሳ ኬꬃ ሃላቃ ጊዲዳ ኣሂጹቤ ና፥ ማራዮታ ና፥ ሳዶቄ ና፥ ማሹላሜ ና፥ ኪልቂያሳ ና ሳራያ፥ 12 ኢስታራ ኢሲፌ ጾሳ ኬꬃ ኦሶ ኦꬂዳ ኣሳይ ኢሲ ቦላ 822፤ ማልኪያ ና፥ ፓሽኩሬ ና፥ ዛካራሳ ና፥ ኣሞዛኔ ና፥ ፓላሊያ ና፥ ዪሮሃሜ ና ኣዳያ፥ 13 ሃ ዜሬꬃታ ጊዶፌ 242 ኮራፒኔታ። ኢሜሬ ና፥ ማሺሌሚቴ ና፥ ኣሂዛያ ና፥ ኣዛሪኤሌ ና፥ ኣማሺሳ፥ 14 ሃ ዜሬꬃታ ጊዶፌ ኤሬቲዳ ዎታዳራቲ 128፤ ኢስታ ካሌꬂዛይ ሃጊዶሌሜ ና ዛብዲኤሌ።

15 ሌዌ ባጋፌ፥ ቡኔ ና፥ ሃሻቢያ ና፥ ኣዚርቃሜ ና፥ ሃሹቤ ና ሻማኤ፥ 16 ሳባታይኔ ዮዛባዴ ጌቴቲዛ ኤዌ ባጋታ ካሌꬂዛይቲ ጾሳ ኬꬃስ ካሬ ባጋራ ኦሴቲዛ ኡባ ኦሶስ ኣላፌታ። 17 ዛብዴ ና፥ ሚካ ና ማታኒያ፥ ዬꬃ ዬጺዛይታ ሃላቃ ጊዲዳ ኣሳፌ ና፥ ባ ኢሻታፔ ናምኣንꬆዛ ባቂቡቂያ፥ ሻሙኤ ና ጊዲዳ ኣቢዳ ና፥ ጋላሌ ና፥ ኤዶታኔ ና። 18 ሌዌ ዜሬꬃታፔ 284 ኣሳቲ ጌሻ ካታማ ዬሩሳላሜን ዴኢዳ። 19 ጾሳ ኬꬃ ጊቤ ናጊዛ ዛቤቲ፥ ኣቁቤ፥ ጻልሞኔኔ ኢስታራ ኢሲፌ ኦꬂዛ ዛቤቲ 172።

20 ሃንኮ ኢስራኤሌ ኣሳይ፥ ቄሴቲኔ ሌዌ ባጋቲ ዉሪ ባ ጋዴን ጋዴን ዩሁዳ ካታማ ጊዶን ዴኢዳ። 21 ጾሳ ኬꬃ ኦሳንቻቲ ዬሩሳላሜስ ኢሲ ባጋራ ዲዛ ኦፌሌ ጌቴቲዛ ꬎቃሶሆን ዴቴስ፤ ጺሃይኔ ጊሻፋ ጌቴቲዛይቲ ኢስታስ ሃላቃታ።

22 ዬሩሳላሜን ሌዌታ ባጋ ሃላቃ ሚካ ና፥ ማታኒያ ና፥ ሃሻቢያ ና፥ ባኔ ና፥ ኡዜይ ጾሳ ኬꬃን ዬꬃ ዬጺዛይታ ሃላቃ ጊዲዳ ኣሳፌ ዜሬꬃ። 23 ኢስቲ ጋላስ ጋላስ ጾሳ ኬꬃን ዬጼቲዛ ዬꬃ ማራን ማራን ታራ ኦይኪ ዬጻና ማላ ካዎፔ ኢዛስ ኢሜቲዳ ኣዛዞይ ዴስ።

24 ዩሁዳ ዛርኬን ዛራሄ ዛሬፔ ሜሼዛቤሌ ና ፓታያይ ፓሪሴ ካዎቴꬃ ጊዶን ዲዛ ኢስራኤሌ ዴራ ኮሺዛ ዮኦታስ ካዎ ኢንዲራሴ።

ሃራ ቄሪ ካታማታን ዲዛ ኣሳ

25 ዩሁዳ ኣሳፔ ኢሶቲ ኢሶቲ ባ ጋዴ ማታን ዲዛ ካታማታ ቂሪያቴ-ኣርባኤኒኔ ኢዛ ማታን ዲዛ ጉታታን፥ ዲቦኒኔ ኢዛ ሄራን ዲዛ ጉታታን ቃሴ ዪቂቢጼኤሌኒኔ ኢዛ ሄራን ዲዛ ጉታታን ኡቲዳ። 26 ሃራይ ቃሴ ኢያሶ፥ ሞላዴ፥ ቤቲ-ጳሌጼ፥ 27 ሃጻሬ-ሹኣሌ ጌቴቲዛ ካታማታን ዴቴስ፤ ቤርሳቤሄኒኔ ኢዚ ሄራን ዲዛ ቄሪ ካታማቲካ ኢስታስ ዱሳሶ፤ 28 ጺጊላጌ ካታማን ሃራፔካ ሜኮናኒኔ ኢዚ ሄራን ዲዛ ጉታታን፥ 29 ኤን-ሪሞናን፥ ጾራኣን፥ ያርሙቴን፥ 30 ዛኖሄን፥ ኣዱላሜኒኔ ሄ ካታማታ ማታን ዲዛ ጉታታ ኡባሶን ዴቴስ፤ ቃሴ ላኪሼኒኔ ኢዚ ማታን ዲዛ ጋዴታን፥ ኣዜቄኒኔ ኢዚ ማታን ዲዛ ጉታቲ ዉሪ ኢስታስ ዱሳሶ፤ ሄሳꬆካ ዩሁዳ ዴሬ ኣሳይ ዱጌ ባጋራ ቤርሳቤሄፔ ቢዲ ፑዴ ባጋ ሄኖሜ ሾባፌ ሃ ሲሚን ዲዛሶን ኡቲዳ።

31 ቃሴካ ቢኒያሜ ዜሬꬃቲ፥ ጌባን፥ ማኪማሴን፥ ኣዬን፥ ቤቴሌኒኔ ኢዚ ሄራን ዲዛ ጉታታን ዴቴስ፤ 32 ቃሴ ኣናቶቴን፥ ኖቤን፥ ኣናኒያን፥ 33 ሃጾሬን፥ ኤራማን፥ ጌቲሜ፥ 34 ሃዲዴን፥ ጼቦኢሜን፥ ናባላጼን፥ 35 ሎዳኒኔ፥ ኦኖን ሄሳꬆካ «ኩሼ ሂላንቻታ ሾባ» ጌቴቲዛሶ ኡባይ ኢስታስ ዱሳሶ። 36 ዩሁዳ ዴሬ ጋርሳን ዲዛ ሌዌ ባጋታፔ ባጋይቲ ቢኒያሜ ዴሬራ ኢሲፌ ኡቲዳ።

12

ዲኤቴꬃፌ ሲሚዳ ሌዌታ ሱንꬂኔ ቄሴታ ሱንꬅ

1 ሳላቲያሌ ና ዜሩባቤሌኔ ቄሴታ ሃላቃ ኢያሶራ ዲኤቴꬃፌ ሲሚዳ ቄሴታ ሱንꬂኔ ሌዌታ ሱንꬂ ሃይሳፌ ካሊዛይሳ፤ ቄሴቲ፥ ሳራያ፥ ኤርማሳ፥ ኢዝራ፥ 2 ኣማሪያ፥ ማሉኬ፥ ሃጹሼ፥ 3 ሻካኒያ፥ ኤሬሁሜ፥ ሜርሞቴ፥ 4 ኢዶ፥ ጊንቶዬ፥ ኣቢያ፥ 5 ሚያሚኔ፥ ማኣዲያ፥ ቢልጋ፥ 6 ሻማኤ፥ ዮያሪቤ፥ ያዳያ፥ 7 ሳሉ፥ ኣሞኬ፥ ኪልቂያሳ፥ ያዳያ። ሃይታንቲ ቄሴታ ሃላቃ ኢያሶ ዎዴን ባ ባጋ ቄሴታ ካሌꬂዛ ቄሴታ።

8 ሌዌታ፥ ጋላታ ዬꬃ ዬጺሲዛይታስ ኣላፌ ጊዲዲ ሌዌቲ፥ ኢያሶ፥ ቢኑዌ፥ ቃዲምኤሌ፥ ሼሬቢያ፥ ዩሁዳኔ ማታኒያ። 9 ባቂቡቂያ፥ ኡኔኔ ሃራ ሌዌ ባጋፌ ጊዲዳ ኢስታ ኢሻቲ ኢስታራ ኢሲፌ ሶሬኒኔ ኤዶን ኢሶይ ኢሳፌ ኤኪ ዬጼቴስ።

10 ኢያሶይ ኢዮኣቄሜ ዬሊዴስ፤ ኢዮኣቄሜይ ኤልያሼቤ ዬሊዴስ፤ ኤልያሼቤይ ዮያዳኤ ዬሊዴስ። 11 ዮያዳኤይ ዮናታኔ ዬሊዴስ፤ ዮናታኔይ ያዱኤ ዬሊዴስ።

ቄሴታ ዜሬꬃ ሃላቃታ

12 ኢዮኣቄሜይ ቄሴታ ሃላቃቴꬃን ዲዛ ዎዴ ቄሴቲኔ ኢስታ ሃላቃቲ ሃይሳፌ ካሊዛይታ፤ ሳራያ ዜሬꬃፌ ማራዬ፥ ኤርማሳ ዜሬꬃፌ ሃናኒያ፥ 13 ኢዝራ ዜሬꬃፌ ማሹላሜ፥ ኣማሪያ ዜሬꬃፌ ዪሆሃናኔ፥ 14 ማሉኬ ዜሬꬃፌ ዮናታኔ፥ ሼባኒያ ዜሬꬃፌ ዮሴፌ፥ 15 ሃሪሜ ዜሬꬃፌ ኣዳና፥ ማራዮታ ዜሬꬃፌ ሂልቂያ፥ 16 ኢዶ ዜሬꬃፌ ዛካራሳ፥ ጊንቶኔ ዜሬꬃፌ ማሹላሜ፥ 17 ኣቢያ ዜሬꬃፌ ዚኪሬ፥ ሚኒያሚኔፔኔ ሞኣዲያ ዜሬꬃፌ ፒልጻዬ፥ * 18 ቢልጋ ዜሬꬃፌ ሻማኤ፥ ሻማኤ ዜሬꬃፌ ዮናታኔ፥ 19 ዮያሪቤ ዜሬꬃፌ ማታኒያ፥ ያዳያ ዜሬꬃፌ ኡዜ፥ 20 ሳላዬ ዜሬꬃፌ ቃላዬ፥ ኣሞኬ ዜሬꬃፌ ኤቦሬ፥ 21 ኪልቂያሳ ዜሬꬃፌ ሃሻቢያ፥ ያዳያ ዜሬꬃፌ ናቲናኤሌ፥

22 ቄሴታሶ ኣሳ ሱንꬂኔ ሌዌ ባጋ ኣሳታስ ሶ ኣሳ ሱንꬂ ሃይሳፌ ካሊ ዲዛይሳ፤ ኤልያሼቤ፥ ዮያዳኤ፥ ዮሃናኔኔ ያዱኤ ጌቴቲዛ ቄሴታ ሃላቃቲ ዲዛ ዎዴ ሌዌ ባጋታ ሶ ኣሳታ ሃላቃቲኔ ቄሴታ ሶ ኣሳታ ሃላቃቲ ሻኬቲ ኤሬቲዛ ማዝጋቤይ ዴስ፤ ሄሲካ ፓሪሴ ዴሬ ካዎ ዳሪዮሲ ካዎቲ ዲዛ ዎዴና። 23 ጊዶ ኣቲን ሌዌ ባጋታ ሶ ኣሳታ ሃላቃታፔ ቆንጬን ማዝጋቤቲዲ ኤሬቲዳይቲ ኤልያሼቤስ ናዛ ና ዮሃናኔይ ሃይቃና ጋካናስ ዲዛ ዎዴን ጻላ።

ጾሳ ኬꬃን ኦꬃና ኣሳታ ኢስቲ ኦꬃና ኦሶን ሱንꬆ

24 ሃሻቢያይ፥ ሼሬቢያይ፥ ኢያሶይ፥ ቢኑዌይኔ ቃዲምኤሌይ ካሌꬂዛ ሌዌ ባጋቲ ናምኡ ኬዚ ሻኬቲዳ። ሄ ናምኡ ባጋቲካ ጾሳ ኣሲ ካዎ ዳዊቲ ኣዛዚዳ ኣዛዞ ማላ ጾሳስ ጋላታ ዬꬃ ሶሬኒኔ ኤዶን ኢሶይ ኢሳፌ ኤኪ ዬጺሼ ሺሺዳ።

25 ጾሳ ኬꬃ ጊምቤ ፔንጌ ኣቻን ኦሴቲዳ ሚሽ ዎꬂዛ ሚንጃ ኬꬅ ናጊዛ ዛቤቲ ማታኒያ፥ ባቂቡቂያ፥ ኣብዲዩ፥ ማሹላሜ፥ ጻልሞኔኔ ኣቁቤ ጌቴቲዛይታ።

26 ሄይቲ ኢዮሳዶቄ ናዛ ና ኢያሶ ና ኢዮኣቄሜ ዴሬ ኣይሲዛ ናሂሚያ፥ ቄሴኔ ዎጋ ኬሂ ኤሪዛ ቄሴ ኢዝራንቲ ዲዛ ዎዴ ዶሬቲዳ ኦሳንቻቲ ዴቴስ።

ዬሩሳላሜ ካታማ ጊምቤ ኣንጂሶ ባኣሌ

27 ዬሩሳላሜ ካታማ ጊምቤይ ኣንጄቲዛ ጋላስ ሌዌ ባጋቲ ዳላን፥ ባጋናኒኔ ማሲንቆን ዬጺዲ ቦንቻና ማላ ኢስቲ ዲዛሶፔ ዲዛሶፔ ኮዬቲዲ ዪዳ። 28 ሄ ባኣሌዛ ቦንቻና ሌዌ ባጋፌ ዬጺዛይቲ ዉሪ ባ ዲዛሶፔ ዬሩሳላሜ ሄራፔኔ ናጾፌ ቢታን ዲዛ ሄራታፔ፥ 29 ዬሩሳላሜ ዩሾን ኢስቲ ባንታስ ዱሳሶ ኦꬂዳ ጊሻስ ዬጺዛይታ ቤቲ-ጋልጋላፔ፥ ጌባፔኔ ኣዚሞቴፔ ሺሺዲ ኤሂዳ። 30 ቄሴቲኔ ሌዌ ባጋቲ ባ ጊሻስ፥ ዴራ ጊሻስ፥ ካታማ ጊምቤዛ ጊሻሲኔ ጊምቤዛ ፔንጌታ ጊሻስ ጌሾ ዎጋ ኦꬂዳ።

31 ታኒ ናሂሚያይ ዩሁዳ ዴሬ ካሌꬂዛይቲ ጊምባ ቦላ ኬዛና ማላ ሂስቲዳፔ ጉዬ ሎኤꬂ ዬꬃ ዬጺዛይቲ ናምኡ ቡቴን ሻኬቲዲ ዬጻና ማላ ኦꬃዲስ፤ ኮይሮ ቡቴዚ ጊምባስ ሁኤ ቦላ ኬዚዲ ኡሻቻ ባጋራ ዲዛ፥ «ቡራ ዬሳሶ» ኣꬊ ቢዳ። 32 ኢስታካ ሆሻኢያይኔ ዩሁዳ ዴሬ ካሌꬂዛይታፔ ባጋቲ ካሊዳ። 33 ሃራቲ ቃሴ ኢስታራ ዲዛ ኣዛሪያሲ፥ ኢዝራይ፥ ማሹላሜይ፥ 34 ዩሁዳይ፥ ቢኒያሜይ፥ ሻማኤይ፥ ኤርማሲ ሳልፊዲ ኣꬊዳ፤ 35 ዛዬ ፑኒዛ ቄሴቲ፥ ቃሴካ ኣሳፌ ና፥ ዛኩሬ ና፥ ሚካያ ና፥ ማታኒያ ና፥ ሻማኤ ና፥ ዮናታኔ ና ዛካራሲ ኢስታራ ኣꬊዳ። 36 ዛካራሳ ዜሬꬂ ሻማኤይ፥ ኣዛሪኤሌይ፥ ሚላላይ፥ ጊላላይ፥ ማኣዳይ፥ ናቲናኤሌይ፥ ዩሁዳይኔ ሃናኒያይ ጾሳ ኣስ ዳዊቲ ኢዛን ዬጺዛ ዬꬃ ሚሽ ኤኪ ካሊዳ፤ ሄ ቡቴዛ ካሌꬂዛይ ዎጋ ሎኤꬂ ኤሪዛ ቄሴ ኢዝራ። 37 ፑልቶ ሃꬃ ፔንጌኮ ጋኪዳፔ ጉዬ ዳዊቴ ካታማ ኤፊዛ ኦጌ ኦይኪዳ፤ ጊምባ ቦላ ዲዛ ኬቻታ ፑዴ ኬዚዲ ካዎ ዳዊቴ ካዎቴꬃ ኬꬃ ኣቻራ ኣꬊዲ ሄ ካታማይስ ኣርሼይ ኬዚዛ ባጋራ ዲዛ ሃꬃ ጊምቤ ፔንጌ ሲሚዳ።

38 ሃንኮ ዬꬃ ዬጺዛ ቡቴዚ ጊምባ ቦላራ ሃዲርሳ ባጋ ኣꬊ ቢዴስ፤ ታኒካ ባጋ ኣሳራ ሃ ቡቴዛ ካላዲስ፤ ኢቶኔ ጊምቤ ጌቴቲዛሶራ ካንꬂዲ ጌዴ ኣሆ ጊምቤዛኮ ጋኪዶስ። 39 ቃሴ ኑ ሄሳፌ ኣꬊ ኤፍሬሜ ጊምቤ ፔንጌ፥ ዪሻና ጊምቤ ፔንጌ፥ ሞሌ ጊምቤ ፔንጌ ጌቴቲዛሶኔ ሃናኒኤሌ ጊምቤ፥ ጼቱ ጊምቤታኔ ዶርሳታ ጊምቤ ፔንጌ ጌቴቲዛሶታ ጋኪዶስ፤ ጾሳ ኬꬃ ማታን ዲዛ ዛቤታ ጊምቤ ፔንጌ ጌቴቲዛሶዛ ጋኪዲ ሳልፌዛ ጊጊዶስ።

40 ሃይሳꬆ ናምኡ ቡቴ ሳልፌዚ ጾሳ ዬꬃን ጋላቲሼ ታናራ ዲዛ ዴራ ካሌꬂዛይታራ ጾሳ ኬꬂ ዲዛሶ ዛዋ ጋኪዶስ፤ 41 ታ ዲዛ ሳልፌዛን ጹሩምባ ፑኒዛ ቄሴቲ ሃይሳፌ ካሊ ዲዛይታ፤ ኤልያቄሜ፥ ማኢሳያ፥ ሚኒያሚኔ፥ ሚካያ፥ ኤልዮኤናዬ፥ ዛካራሳኔ ሃናኒያ፤ 42 ኢስታካ ካሊዛይቲ ማኢሳያ፥ ሻማኤ፥ ኤልኤዜሬ፥ ኡዜ፥ ዪሆሃናኔ፥ ማልኪያ፥ ኤላሜኔ ኤዜሬ፤ ሄይቲ ባ ኤቂዛሶ ኤቂዛሶ ኦይኪዳ፤ ዬጺዛይቲ ዪዚራሄያይ ካሌꬂን ባ ቃላ ꬎቁ ሂስቲዲ ዬጺዳ።

43 ሄ ጋላስ ኣሳይ ዳሮ ያርሾ ሺሺዴስ፤ ጾሳይ ኢዛ ኡፋይሲዳ ጊሻስ ዴሬዚ ኬሂ ኡፋዬቲዴስ፤ ማጫሳይኔ ናይቲካ ኢስታራ ኢሲፌ ኡፋዬቲዳ፤ ዬሩሳላሜን ሃኒዳ ኢሊሊሳ ቃላይ ሃሆን ሲዬቲዴስ።

44 ሄ ዎዴ ጾሳ ኬꬃ ኦሶስ ኢሜቲዛ ኣስራታኔ ላይꬃን ላይꬃን ኮይሮ ጋኪዛ ካꬃ ጼራኔ ሜቴቲዛ ዱማ ዱማ ሚꬃታ ኣይፌ ጼራ ዎꬂዛ ኬꬅ ናጊዛ ዛቤታ ዶሪዳ፤ ሄ ኣሳቲ ዱማ ዱማ ካታማታ ማታን ዲዛ ጎሻ ጋዴፔ ዎጋይ ኣዛዚዛ ማላ ቄሴታሲኔ ሌዌ ባጋታስ ኢሜታና ቤሲዛይሳ ሺሻና ኣላፌቴꬅ ኢስታስ ዴስ፤ ኩሜꬃ ዩሁዳ ኣሳይ ቄሴታ ቦላኔ ሌዌ ባጋታ ቦላ ኬሂ ኡፋዬቲዳ። 45 ኢስቲ ኡፋዬቲዳይካ ጾሳይ ኢስታ ኣዛዚዳ ቄሴቲኔ ሌዌቲ ፖላናስ ቤሲዛ ዎጋኔ ጌሾ ዎጋታ ኦꬂዳ ጊሻሳ፤ ጾሳ ኬꬃን ዬጺዛይቲኔ ጾሳ ኬꬃ ናጊዛ ዛቤቲካ ዳዊቲኔ ኢዛ ና ሶሎሞኔይ ካሴ ዎꬂዳ ዎጋ ማላ ኢስታፌ ናጌቲዛ ኦሶ ኦꬂ ፖሊዳ። * 46 ካሴ ካዎ ዳዊታፔኔ ኣሳፌ ዎዴፔ ዶሚዲ ዬꬃ ዬጺዛይታሲኔ ጋላታ ዬꬃን ጾሳ ቦንቺዛ ኣሳታ ካሌꬂዛይቲ ዴቴስ። 47 ዜሩባቤሌ ዎዴኒኔ ናሂሚያ ዎዴን ኩሜꬃ ኢስራኤሌ ኣሳይ ጾሳ ኬꬃን ዬጺዛይታሲኔ ናጊዛ ዛቤታስ ጋላስ ጋላስ ኢሜታና ቤሲዛይሳ ኢሜቴስ፤ ሃንኮ ሌዌ ባጋታይሳ ዱማ ኢሜቴስ፤ ሌዌ ባጋቲካ ኣሮኔ ዜሬꬃፌ ጊዲዳ ቄሴታስ ቤሲዛይሳ ኢሜቴስ።

13

ኣላጋታፔ ኢስራኤሌ ኣሳ ሻኬቴꬅ

1 ሄ ዎዴ ኣሳይ ዉሪ ሙሴ ማጻፋይ ናባቤቲን ሲዪሼ፥ «ሞኣቤ ኣሳይኔ ኣሞኔ ኣሳይ ጾሳ ኣሳራ ሜርና ጋካናስ ዋላኬቶፌቶ» ጊዛሶ ጋኪ ዴሚዴስ። 2 ሃ ኣዛዞዚ ኢሜቲዳ ጋሶይካ ኢስራኤሌ ኣሳይ ጊብጼ ቢታፌ ኬዚ ቢዛ ዎዴ ሞኣቤ ዴሬ ኣሳይኔ ኣሞኔ ዴሬ ኣሳይ ካꬂኔ ሃꬅ ኢስራኤሌ ኣሳ ዲጊዳ ጊሻሳ፤ ሄሳፌ ቦላራካ ኢስራኤሌ ኣሳ ዶቃና ማላ ባላሜ ጌቴቲዛዴስ ሚሽ ኢሚዳ፤ ጊዶ ኣቲን ጾሳይ ሄ ዶቄꬃዛ ኣንጆን ላሚዴስ። ** 3 ሄ ዎጋ ቃላዛ ኢስራኤሌ ኣሳይ ሲዪዳ ዎዴ ኣላጋ ጊዲዳ ኣሳ ባ ጊዶፌ ሻኪ ኬሲዳ።

ናሂሚያይ ኦራꬂዳ ዎጋ

4 ጾሳ ኬꬃ ሚሻታ ዎꬂዛ ኪፊሌታስ ኣላፌ ጊዲዳ ቄሴ ኤልያሼቤስ ዳሮ ላይꬃፌ ዶሚዲ ጾቢያራ ሚኖ ጋይቶቴꬂ ዴስ፤ 5 ሄሳፌ ዴንዲዳይሳን ካꬃ ሙጹዋታ፥ ኤጻኔ፥ ጾሳ ኬꬃን ዲዛ ዱማ ዱማ ሚሻታፔ፥ ካꬃፌ፥ ዎይኔ ኡሻፌኔ ዎጋራ ዛይቴፔ ኬሲዲ ሌዌ ባጋታስ፥ ጾሳ ኬꬃን ዬጺዛይታሲኔ ናጊዛ ዛቤታስ ኢሜቲዛ ኣስራታይኔ ቄሴታስ ኢሜቲዛ ሙጹዋታ ዎꬃናስ ኦሴቲዳ ኣሆ ኪፊሌዛ ጾቢያይ ኢዛን ዳና ማላ ኤልያሺቤይ ኢዛስ ኢሚዴስ።

6 ሃይሲ ኡባይ ሃኒሺን ታ ዬሩሳላሜን ዲኬ፤ ጋሶይካ ካዎ ኣርጼኪሲሲ ባቢሎኔን ካዎቲዳ ሄꬑ ታማኔ ናምኣንꬆ ላይꬃን ታኒ ጉዬ ሲማ ባቢሎኔ ዴሬ ባዲስ፤ ጊዶ ኣቲን ጉꬃ ዎዴፔ ጉዬ ካዎዛ ፒቃዴ ኦይቻዲስ፤ 7 ኦይቻዳካ ዬሩሳላሜ ሲማዲስ፤ ታ ሄ ጋኪዳ ማላ ኤልያሼቤይ ጾቢያስ ጾሳ ኬꬃ ጊቤ ጊዶን ኢዚ ዳና ማላ ኢዛስ ኢሲ ኪፊሌ ኢሚዳይሳ ሲያዲስ። 8 ሄሳ ጊሻስ ሃንቄታዳ ጾቢያስ ዲዛ ሚሽ ኡባ ኢዚ ጌልꬂዳ ኪፊላፔ ካሬ ኬሳ ኬሳ ኦላዲስ። 9 ኪፊሌቲካ ዎጋይ ጊዛይሳꬆ ጌያና ማላኔ ጾሳ ኬꬃ ሚሻቲ፥ ካꬃ ሙጹዋታቲኔ ኤጻኔቲ ሲሚ ባ ካሴ ዲዛሶ ጌላና ማላ ኣዛዛዲስ።

10 ቃሴ ኣሳይ ጾሳ ኬꬃን ዬጺዛይታሲኔ ሌዌ ባጋታስ ኮሺዛይሳ ኢሞንታ ኣጊዳ ጊሻስ ዬሩሳላሜፔ ጾሳ ኦሳ ኣጊዲ ካሴ ባ ዲዛ ጎሻ ጋዴ ጎዪ ዳናስ ጉዬ ሲሚ ቢዳይሳ ኤራዲስ። 11 ሄሳ ጊሻስ ታኒ ሃላቃታ፥ «ጾሳ ኬꬃ ኦሶ ኣይስ ኣጊዴቲ?» ጋዳ ሃንቄታዲስ፤ ሄሳፌ ጉዬ ሌዌ ባጋታኔ ዬጺዛይታ ጼይጋዳ ካሴ ኢስቲ ጾሳ ኬꬃን ኦꬂዛ ኦሶዛ ሲሚ ኦꬃና ማላ ዛራ ጌልꬃዲስ። 12 ሄሳፌ ጉዬ ኢስራኤሌ ኣሳይ ዉሪ ባ ካꬃፌ፥ ዎይኔ ኡሻፌኔ ዎጋራ ዛይቴፔ ኢስታፌ ኮዬቲዛ ታማፌ ኢሲ ኩሼ ኬሲዲ ጾሳ ኬꬃ ሚሽ ዎꬂዛ ሚንጃ ኬꬅ ኤሆ ዶሚዴስ። 13 ታኒ ቄሴ ሼሌሚያ፥ ዎጋ ኤራንቻ ሳዶቄይኔ ሌዌ ባጋፌ ፓዳያ ሚሽ ዎꬂዛ ሚንጃ ኬꬃስ ኣላፌ ሂስታ ዶራዲስ፤ ማታኒያ ናዛ ና ዛኩሬ ና ሃናኔይ ኢስታ ማዳና ማላ ዎꬃዲስ፤ ሃ ኣሳቲ ዉሪ ባ ኢሻታስ ኮሺዛ ሚሼታ ሻኪ ሻኪ ኢማናስ ኣማኔቲዳይታ።

14 ታ ጎዶ! ኔ ኬꬃይኔ ኔ ኬꬃ ኦሶይ ሱሬ ባና ማላ ታ ኣማኔቴꬃን ኦꬂዳ ሎኦ ኦሶዛ ቆፓዳ ኔ ታስ ኪያቴꬅ ኦꬃ።

15 ሄ ዎዴ ዩሁዳ ዴሬ ኣሳይ ሳምባታ ጋላስ ዎይኔ ኣይፌፔ ዎይኔ ጉምኢሺን ቤያዲስ፤ ቃሴ ካꬅ፥ ዎይኔ ኡሹ፥ ዎይኔ ኣይፌ፥ ባላሴ ኣይፌኔ ሃራ ሚሻታካ ሃሬን ጫኒዲ ዬሩሳላሜ ኤሂሺን ቤያዳ ናምኣንꬆ ሳምባታ ጋላስ ኣይኮካ ዛልኦንታ ማላ ጋዳ ሚንꬃ ዮታዲስ። 16 ዬሩሳላሜን ዲዛ ጺሮሴ ዴሬ ኣሳቲ ሞሌኔ ሃራ ሃራ ዛልኤ ሚሻታ ኤሂዲ ሳምባታ ጋላስ ዬሩሳላሜን ዲዛ ዩሁዳ ዴሬ ኣሳስ ባይዜቴስ፤ 17 ሄሳ ጊሻስ ታኒ ኣይሁዳ ካሌꬂዛይታ ሃንቄታዳ «ሃይሳ ኢንቴ ኦꬂዛ ኢታ ኦሶዛ ኡባ ቤኢቴ! ሄኮ ኢንቴ ሳምባታ ቱኒሲሼ ዴታ፤ 18 ኑ ጾሳይ ኑ ቦላኔ ሃ ካታማ ቦላ ኤሂዳ ሃንቆይ ካሴ ኢንቴ ኣዋቲ ሃይሳ ማላ ኢታ ኦሶ ኦꬂዳ ጊሻስ ጊዴኔ? ሃኢካ ኢንቴ ሳምባታ ቦንቾንታ ጊሻስ ጾሳ ሃንቆ ኢስራኤሌ ዴራ ቦላ ዴንꬄꬄታ» ጋዲስ።

19 ሄሳፌ ጉዬ ሳምባታይ ጌላናፔ ሲንꬃ ጋላስ ጋዴይ ሌምኢ ሌምኢሺን ዬሩሳላሜ ፔንጌቲ ጎርዴቲዲ ሳምባታይ ኣꬋና ጋካናስ ዶዬቶንታ ማላ ታኒ ኣዛዛዲስ፤ ቃሴ ሳምባታ ጋላስ ኣይኮ ሚሼ ዛልኣና ኤኪ ዮንታ ማላ ታ ኦሳንቻታፔ ኢሶታ ኢሶታ ጊምባ ፔንጌ ናጋና ማላ ዛቤ ዎꬃዲስ። 20 ዱማ ዱማ ሚሻታ ኤሂ ዛልኢዛ ዛልኣንቻቲ ኢሲቶ ዎይኮ ናምኡቶ ማላ ኣርባ ኦማርስ ዬሩሳላሜ ጊምቤስ ካሬ ባጋራ ኣቂዳ፤ 21 ታኒካ ኢስታስ፥ «ኢንቴ ማላዶ ዎንታራ ጌላናስ ቆፒዲ ጊምባፌ ካሬ ባጋራ ኣቂዛይሲ ኢንቴና ማዴና፤ ቃሴ ኢንቴ ሄሳ ማላ ኦሶ ናምኣንꬆ ኦꬂዛ ጊዲኮ ታ ኢንቴ ቦላ ታ ዎልቃ ቤሳና» ጋዳ ሚንꬃ ዮታዲስ፤ ሄሳፌ ዶሚዲ ሳምባታ ጋላስ ዩስ ኣጊዳ። 22 ሄሳፌ ጉዬ ሌዌቲ ባንታና ጌሺዲ ሳምባታ ጋላስ ዱማቴꬃን ናጌቲዛይሳ ኤሪሳናስ ጊምባ ፔንጌታ ናጋና ማላ ኢስታ ኣዛዛዲስ።

ታ ጾሳዉ! ሃይሳ ኡባ ጊሻስ ታና ቆፓ፤ ቃሴ ኔኒ ኔ ሚኖ ሲቆዛን ታና ማዳና ማላ ታ ኔና ዎሳይስ።

23 ሄ ዎዴ ኣይሁዳ ኣሳፔ ዳሮቲ ኣሽዶዴ፥ ኣሞኔኔ ሞኣቤ ዴሬፔ ማጫሳታ ማቾ ባስ ኤኪዳይሳ ኤራዲስ። * 24 ኢስታ ናይታፔ ባጋቲ ኣሽዶዴ ዴሬ ቃላኔ ኢሲ ኢሲ ሃራ ዴሬ ቃላን ሃሳዬቴስ ኣቲን ኣይሁዳ ዴሬ ቃላን ሃሳያና ዳንዳይቤቴና። 25 ታኒ ሄ ኣሳታ ሃንቃዳ ቃንጋዲስ፤ ዋꬋዲሲኔ ኢስታ ሁኤ ቢናናካ ቡጫዲስ፤ ሄሳፌ ጉዬ ኢስታ ጊዲን ኢስታ ናይቲ ኣላጋ ኣሳታራ ኤኬቶንታ ማላኔ ጌሌቶንታ ማላ ጾሳ ሱንꬃን ጫቄꬃዲስ። 26 ቃሴ ኢስታስ፥ «ኢስራኤሌ ካዎ ሶሎሞኔይ ናጋራ ኦꬂዳይ ሃይሳ ማላ ኣላጋ ኣሳታፔ ማቾ ኤኮን ጊዴኔ? ዳሮ ካዎቴꬃ ጊዶን ኢዛ ማላ ካዎይ ቤቲቤና፤ ጾሳይ ኢዛ ዶሲዳ ጊሻስ ኢስራኤሌ ዴሬ ቦላ ካዎꬂዴስ፤ ጊዶ ኣቲን ኣላጋ ዴሬ ማጫሳቲ ኢዚ ናጋራ ኦꬃና ማላ ካሌꬂዳ።* 27 ሂስቲን ኢንቴ ኣላጋ ካዎቴꬃ ማጫሳታ ኤኮን ሃይሳ ማላ ጊታ ሞሮ ኦꬆይሳኔ ኢንቴ ኑ ጎዳስካ ኣማኔቶንታ ኣጎይሳ ኑ ሲያና ቤሲዜ?» ጋዲስ።

28 ቄሴ ኤልያሼቤ ናይታፔ ኢሶይ ዮዳሄ ጌቴቲዛይሲ ቤቲ-ሆሮኔ ካታማ ኣሲ ሳንባላጼ ናዮ ባስ ማቾ ኤኪዴስ፤ ሄሳ ጊሻስ ዮዳሄይ ዬሩሳላሜ ዬዲ ባና ማላ ጎዳዲስ። *

29 «ታ ጾሳዉ! ሃይቲ ቄሴቴꬃ ዎጋ፥ ቄሴታራኔ ሌዌ ባጋታራ ኔ ካሴ ዎꬂዳ ጫቆ ቃላ ኢስቲ ዎስቲ ቱኒሲዳኮ ሃይሳ ጾሶ ኔ ጼላ!» ጋ ዎሳይስ።

30 ኢስቲ ኣላጋ ዴሬ ቱናቴꬃፌ ባና ጌሻና ማላ ታ ኦꬃዲስ፥ ቄሴቲኔ ሌዌ ባጋቲ ባ ኦሶ ኦሶ ኤሪ ኦꬃና ማላ ዎጋ ጊጊሳዲስ። 31 ቃሴ ያርሾ ጹጋናስ ኤሶ ሚꬅ ኮሺዛ ዎዴን ኤሃና ማላ ጊጊሳዲስ፤ ኣሳይካ ባ ሺሺዛ ካꬃፌኔ ኣይፊዛ ሚꬃ ኣይፌፔ ኮይሮ ጋኪዳ ጼራ ዎስቲ ሺሻናስ ቤሲዛኮ ማራ ኦይꬃዲስ፤ ታ ጾሳዉ! ኔ ሎኤቴꬃን ሃይሳ ታ ኦꬂዳ ሎኦ ኦሶዛ ጊሻስ ታና ቆፓ።

* 1:1 ኪሶሌ፡ ኪሶሌ ጌቴቲዛይሲ ኢብራዌታ ኣጊና ቆዳን ኡዱፉንꬆ ኣጊና ጊዲሺን ኑ ታይቦን ሂዳሬ ኣጊና ባጋፌ ቢዲ ቲሳሴ ኣጊና ባጋ ጋካና ዲዛይሳ ቤሴስ።

* 1:8-9 ሌዌ 26፡33፤ ዛሬ 30፡1-5

* 2:1-2 ኒሳኔ፡ ኒሳኔ ጌቴቲዛይሲ ኑ ኣጊና ቆዳን ማዚያ ኣጊና ቤሴስ።

* 2:3 2ካዎ 25፡8-10፤ 2ታሪ 36፡19፤ ኤር 52፡12-14

† 2:13 ዙሌ፡ ዙሌ ጉሲ ናምኡ ባጋራ ꬎቁ ጊዲ ዲዛ ዙማታስ ጊዶን ዚቂ ጊ ኡቲዳሶ።

‡ 2:19 ናጪ፡ ናጪ ጉሲ ሚሬን ኣስ ቂꬎ ዎይኮ ቄሴ ሜንꬆ ጉሳ

* 3:1 ሻኮ ጌቴቲዛይሲ ኢሲ ኢሲ ባጋ ጋሞꬆ ቃላን ሴላ ጌቴቴስ።

† 3:6 ኮላታታ፡ ኮላታታ ጌቴቲዛይሲ ኢሲ ኢሲ ባጋ ጋሞꬆ ቃላን ኮልጌ ዎይኮ ኮሌ ዎይኮ ጎልጌ ጌቴቴስ።

* 5:7 ኬሳ 22፡25፤ ሌዌ 25፡35-37፤ ዛሬ 23፡19-20

* 7:65 ኡሪሜይኔ ቱሚሜይ ቄሴታ ማይኦስ ሲንꬃ ባጋራ ቲራ ኪሴን ኡቲዲ ኢስቲ ጾሳ ሼኔ ሻኪ ኤራና ማላ ማዲዛ ሚሻታ።

* 7:65 ኬሳ 28፡30፤ ዛሬ 33፡8

* 7:73 1ታሪ 9፡2፤ ናሂ 11፡3

* 8:15 ሌዌ 23፡33-36፤ ዛሬ 16፡13-15

* 9:7 ሜꬌ 11፡31—12፡1፤ 17፡5

* 9:8 ሜꬌ 15፡18-21

* 9:9 ኬሳ 3፡7፤ 14፡10-12

* 9:10 ኬሳ 7፡8—12፡32

* 9:11 ኬሳ 14፡21-29፤ 15፡4-5

* 9:12 ኬሳ 13፡21-22

* 9:14 ኬሳ 19፡18—23፡33

* 9:15 ኬሳ 16፡4-15፤ 17፡1-7፤ ዛሬ 1፡21

* 9:17 ኬሳ 34፡6፤ ታይ 14፡18

* 9:18 ኬሳ 32፡1-4

* 9:22 ታይ 21፡21-35

* 9:23 ሜꬌ 15፡5፤ 22፡17፤ ኢያ 3፡14-17

* 9:24 ኢያ 11፡23

* 9:25 ዛሬ 6፡10-11

* 9:28 ዳና 2፡11-16

* 9:29 ሌዌ 18፡5

* 9:30 2ካዎ 17፡13-18፤ 2ታሪ 36፡15-16

* 9:32 2ካዎ 15፡19፥29፤ 17፡3-6፤ ኢዝ 4፡2፥10

* 10:30 ኬሳ 34፡16፤ ዛሬ 7፡3

* 10:31 ኬሳ 23፡10-11፤ ሌዌ 25፡1-7፤ ዛሬ 15፡1-2

* 10:32 ኬሳ 30፡11-16

* 10:35 ኬሳ 23፡19፤ 34፡26፤ ዛሬ 26፡2

* 10:36 ኬሳ 13፡2

* 10:37 ታይ 18፡21

* 10:38 ታይ 18፡26

* 11:3 ናሂ 7፡73

* 12:17 ኢብራዌታ ማጻፋን ሚኒያሚኔ ጌቴቲዛ ኣዴዛ ሱንꬂ ባዋ።

* 12:45 1ታሪ 25፡1-8፤ 26፡12

* 13:2 ዛሬ 23፡3-5

* 13:2 ታይ 22፡1-6

* 13:23 ኬሳ 34፡11-16፤ ዛሬ 7፡1-5

* 13:26 2ሳሜ 12፡24-25፤ 1ካዎ 11፡1-8

* 13:28 ናሂ 4፡1

ኣስቴሪ ማጻፋ

1

2

3

4

5

6

7

8

9

10

ኣስቴሪ ማጻፋ

ጊዶ ቆፋ

ኣስቴሪ ማጻፋን ዮቴቲዳ ታሪኬቲ ፓሪሴ ካዎይ ባልጎ ባልጎ ዴኢዛሶን ፖሌቲዳይታ። ሄ ታሪኬቲ ጊታ ጻላቴꬃኒኔ ኢዛ ባ ዴራ ሲቂዛ ጊታ ሲቆን፥ ሞርኬቲ ቢታፌ ꬋይሳና ሃኒዛ፥ ባ ኣሳ ኣሺዳ፥ ኣስቴሮ ጌቴቲዛ ኢሲ ኣይሁዳ ዴሬ ቃራ ማጫሳይ ታሪኬ ሚንꬂ ዮቴቴስ። ሃ ማጻፋይ ኣይሁዳቲ ቦንቺዛ፥ ፑሪሜ ጌቴቲ ኤሬቲዛ ባኣሌ ዶንꬂኔ ዉርሴꬅ ቆንጪሲ ዮቴስ።

ሃ ማጻፋይ ኦይኪዳ ኩሜꬃ ቆፋ

ኣስቴሪ ጎዳቴቴꬅ 1፡1—2፡23

ኣይሁዳ ኣሳ ꬋይሳናስ ሃማይ ጊግሲዳ ሃልቾ 3፡1-15

ኣስቴሪፔ ማዶ ዴማናስ ማርዲኪዮሳ ኦይሻ 4፡1-17

ማርዲኪዮሳ ቦንቼቴꬅ 5፡1—6፡14

ሃማ ቦላ ፒርዴቲዳ ሃይቆ ፒርዳ 7፡1-10

ኣይሁዳቲ ኤቄቲዲ ባ ሞርኬታ ዉርሲዳ ዉርሶ 8፡1—9፡19

ፑሪሜ ባኣሌ ቦንቼቴꬅ 9፡20-32

ኣርጼኪሲሴ ጊታቴꬂኔ ማርዲኪዮሳ ጊታቴꬅ 10፡1-3

1

ጎዳቴቴꬃፌ ኣስጺኒ ዎꬌꬅ

1 ካዎ ኣርጼኪሲሲ ሂንዴ ቢታፌ ቶጵያ ቢታ ጋካናስ ዲዛ 127 ዴሬታ ሃሪዛ ዎዴ ሃይሳፌ ካሊዛይሲ ሃኒዴስ፤ 2 ሄ ዎዴ ካዎ ኣርጼኪሲሲ ሱሳ ጊምቤን ዲዛ ካዎቴꬃ ኣራታ ቦላ ኡቲ ሃሪዴስ።

3 ኢዚ ካዎቲዳ ሄꬓንꬆ ላይꬃን፥ ባ ሞኮኔታሲኔ ሹሜታ ኡባስ ጊታ ጊቢራ ጊግሲዴስ። ሄ ጊቢራሶን ሜዶኔኔ ፓሪሴ ዴሬ ኦላ ጋዳዋቲ፥ ዳናቲኔ ኣዉራጃ ሞኮኔቲ ቤቲዳ።

4 ኢስታስ ካዎዚ ባ ካዎቴꬃ ዱሬቴꬃ 180 ጋላስ ኩሜꬅ ቤሲዴስ።

5 ሄ ጋላሳታፔ ጉዬ ካዎዚ ሱሳ ካታማን ጉꬃታፔ ቢዲ ጊታ ኣሳታ ኡባስ፥ ባ ካዎቴꬃ ኬꬃን፥ ዩዪ ኣꬋናስ ኣታኪልቴይ ዲዛ ዛጎዛን 7 ጋላስ ኩሜꬅ ጊቢራ ኦꬂዴስ። 6 ሄ ዛጎዛን ቦꬂኔ ሳሎ ሚሴቲዛ ላይኖፔ ዳዴቲዳ ማጋላሻቲ ዴቴስ። ኢስቲካ ቢራ ቃላባቴን፥ ቦꬃ ላይኖኒኔ ኦቻ ቴራ ሚሳቲዛ ዎዶሬታን ዳልዳች ቱሳታ ቦላ ካቄቲ ኡቲዳ። ቦꬂኔ ዞኦ ቃላሜን ዋንጫርካቲ ኡቲዳ ዳልዳቻፌ፥ ዙላ ሚሳቲዛ ቃላሜታፔኔ ሃራ ቦንቾ ሹቻታፔ ኦሴቲዳ ዉይጌን ዎርቃፌኔ ቢራፔ ኦሴቲዳ ዲንኬ ኣልጋቲ ዴቴስ። * 7 ዎይኔ ኡሻዚካ ኢሶይ ኢሳፌ ዱማቲዛ ዎርቃ ዋንጫን ሺቄስ። ካዎዛ ኪያቴꬃፌ ዴንዲዳይሳን ካዎቴꬃ ኬꬃን ዎይኔ ኡሻዚ ጊዲ ፓላሂዴስ። 8 ካዎዚ ኢሶይ ኢሶይ ኮዪዳ ማላ ኢማና ማላ ዎይኔ ኡሻ ዱቂዛይታ ኡባ ኣዛዚዴስ። ካዎዚ ኣዛዚዳ ማላ ኢሶይ ኢሶይ ባ ዳንዳይዳ ኬና ኡያና ማላ ኢሜቲዴስ።

9 ጎዳቴያ ኣስጺና ካዎ ኣርጼኪሲሴ ካዎቴꬃ ኬꬃን ሄሳꬆካ ማጫሳታስ ጊቢራ ጊጊሳዱስ።

10 ጊቢራዚ ዶሜቲዳ ላፑንꬃ ጋላስ፥ ካዎ ኣርጼኪሲሲ ዎይኔ ኡሻን ኡፋዬቲዳ ጊሻስ ኢዛስ ኦꬂዛ ላፑን ጉንዱላታ ማሁማኔ፥ ቢዛቴ፥ ሃርቦኔ፥ ቢጊታ፥ ኣባጊታ፥ ዜታሬኔ ካርካሴ ኣዛዚዴስ። 11 ሄሲካ ጎዳቴያ ኣስጺና ኡፋይሲዛሮኔ ማላ ሎኦ ጊዲዳ ጊሻስ ዴሬይኔ ጊታ ሞኮኔቲ ኢዞ ቤኣና ማላ ኢዛ ካላቻ ባ ሁኤን ዎꬃዳ ካዎዛ ሲንꬅ ያና ማላ ኦꬂዳ። 12 ጊዶ ኣቲን ካዎዛ ኦሳንቻቲ ካዎዚ ኣዛዚዳ ማላ ኢዚስ ዮቲን ጎዳቴያ ኣስጺና ባና ኮያቤኩ። ሂስቲን ካዎዚ ኬሂ ሃንቄቲዴስ፤ ዳሮ ዪሎቲዴስ።

13 ሱሬኔ ቱማ ፒርዳ ፒርዳናስ ኤራንቻታፔ ዞሬ ኦይሾይ ካዎዛስ ሎሴ ጊዲዳ ጊሻስ ዎዴ ሃኖቴꬅ ኤሪዛ ኤራንቻታራ ዞሬቲዴስ። 14 ሄይቲካ ካርሻና፥ ሻታሬ፥ ኣዲማቴ፥ ታርሴሴ፥ ሜሬሴ፥ ማርሴናኔ ማሙካ ጌቴቲዛ ፓሪሴኒኔ ሜዶኔን ኤሬቲዳ ጊታ ኣሳቲ ካዎቴꬃ ጋርሳን ꬎቃሶሆን ዲዛይታ።

15 ካዎዚካ ኢስታስ፥ «ታኒ፥ ካዎ ኣርጼኪሲሲ፥ ታ ኦሳንቻታ ባጋራ ታ ኪቲን ኢዛ ታ ኣዛዞ ፖሎንታ ኣጊዳ ጊሻስ ዎጋይ ጊዛ ማላ ጎዳቴዮ ኣስጺኒ ቦላ ኣይ ኦꬂኖ?» ጊ ኦይቺዴስ።

16 ሄሳፌ ጉዬ ማሙካይ ካዎዛሲኔ ሞኮኔታስ፥ «ጎዳቴያ ኣስጺና ካዎዛ ጻላ ጊዶንታ ሞኮኔታ ኡባኔ ካዎ ኣርጼኪሲሴ ካዎቴꬃ ጋርሳን ዲዛ ዴራ ኡባ ቆሃዱስ። 17 ሃይሲ ጎዳቴያ ኦꬂዳይሲ ሃራታ ሃይꬃን ሴቴቲኮ ኢስቲ ባ ኣዚናታ ካꬋና፤ ‹ካዎ ኣርጼኪሲሲ ጎዳቴያ ኣስጺና ኢዛኮ ያና ማላ ጼይጊን ዮንታ ኢጻዱስ› ጋና። 18 ሃኖ ሃቻ ጋላሳይን ጎዳቴይ ሃኖ ሲዪዳ ፓሪሴታኔ ሜዶኔ ዴሬ ሞኮኔታ ማቼቲ ኡባይ ካዎዛስ ሞኮኔታ ኡባስ ሄሳꬆ ዛራና። ኢዚ ሄሳꬆ ሃንኮ ፓጬይ ባይንዳ ጋላሲኔ ኦማርስ ኦሺ ሜꬌታና።

19 «ሃይሲ ዮኦዚ ካዎዛ ኡፋይሲዛ ጊዲኮ ሃይሳፌ ጉዬ ኣስጺና ካዎ ኣርጼኪሲሴኮ ሙሌካ ጌሎንታ ማላ ካዎ ማታፔ ኣዋጃይ ኬዞ፤ ሄሲካ ሻሬቶንታ ፓሪሴኔ ሜዶኔ ዎጋ ማላ ጻፌቶ፤ ሄሳꬆካ ካዎዚ ጎዳቴቴꬃ ቦንቾዛ ኢዚፔ ኤኪዲ ኢዚፔ ሎኢዛ ሃራ ማጫሳስ ኢሞ። 20 ሄሳፌ ጉዬ ካዎዛ ኣዋጃይ ኢዚ ሃሪዛ ኩሜꬃ ዴራ ቦላ ዮቴቲኮ ጉꬃታፔ ቢዲ ጊታታ ጋካናስ ዲዛ ማጫሳይ ኡባይ ባ ኣዚና ቦንቻና» ጊ ዛሪዴስ።

21 ካዎዚኔ ሞኮኔቲ ኡባይ ሄ ዞሬዛን ኡፋዬቲዳ፤ ካዎዚካ ማሙካይ ሺሺዳ ቆፋዛ ፖሊዴስ። 22 ኡባይካ ባሶ ኣስ ኣይሳና ማላ ኪታ ዬዲዴስ፤ ሄ ኪታዚካ ባ ዴሬ ቃላ ማላኔ ጻፊዛ ዎጋ ማላ ጻፌቲዲ ዴሬ ኡባስ ጋኪዴስ።

2

ኣስቴሪ ጎዳቴቴꬅ

1 ሄሳፌ ጉዬ ካዎ ኣርጼኪሲሲ ኢዛ ሃንቆይ ኢርጺዳፔ ጉዬ ኣስጺና ኦꬂዳይሳኔ ኢዚካ ኢዚ ቦላ ኬሲዳ ኣዋጃ ቆፒዴስ። 2 ሄ ዎዴ ካዎዛ ኣቻን ዶሴቲዳ ኦሳንቻቲ፥ «ካዎዛስ ሎኦ ጌላኦታ ኮዪቴ። 3 ሄይታ ሎኦ ጌላኦታ ኡባታ ሱሳ ጊምቤን ዲዛ ማጫሳታ ዱሳሶ ኤሃና ማላ፥ ካዎዚ ባ ሃሪዛ ዴሬታ ኡባን ዳናታ ሹሞ፤ ኢስቲካ ማጫ ኡባታስ ኣላፌ ጊዲዳ ካዎዛ ጉንዱላ ሄጌ ኣላፌቴꬃ ጋርሳን ዴቶ፤ ኢስታ ማላይ ኢቶንታ ማላ ናጌቶ። 4 ሄሳፌ ጉዬ ካዎዛ ኡፋይሲዛ ጌላኦያ ኣስጺኒ ጊሻስ ጎዳቶ ጊዱ» ጊዳ። ሄ ዞሬዚ ካዎዛ ኡፋይሲዴስ፤ ኢስቲ ጊዳ ማላካ ኦꬂዴስ።

5 ሄ ዎዴ ቢኒያሜ ቆሞፌ ቂሴ ና፥ ሺምኤ ና፥ ያኢሬ ና ማርዲኪዮሳ ጌቴቲዛ ኣይሁዳ ዴሬ ኣሳፔ ኢሳዴይ ሱሳ ጊምቤን ዴስ። 6 ኢዚካ ባቢሎኔ ካዎ ናቡካዳናጾሬይ ዲኢ ኤፊዳይታፔ ዩሁዳ ካዎ ኢኮኒያኔራ ዬሩሳላሜፔ ዲኤቲ ቢዳ ኣሳታፔ ኢሳ። * 7 ማርዲኪዮሳ ኣዋ ኢሻስ ሃዴሶ ጌቴቲዛ ቢያ ዳዉስ፤ ኢዚስ ኣዋይኔ ኣያ ባይንዳ ጊሻስ ኢዞ ዲቺዳይ ኢዛ። ሃና ኣስቴሮ ጌቴቲዛራ ኣሳቴꬃን ጊዲን ሜꬋን ኬሃ ሎኦ። ኢዚ ኣዋይኔ ኢዚ ኣያ ሃይቂዳፔ ጉዬ ማርዲኪዮሲ ኢዞ ባ ና ማላ ዲቺዴስ።

8 ካዎዛ ኣዛዞይኔ ኣዋጃይ ኬዚዳ ዎዴ ዳሮ ጌላኦታ ኤፊዲ ሱሳ ካታማን ናጊዛ ሄጌስ ኢሚዳ፤ ኣስቴሮካ ካዎ ኬꬅ ኤፊዲ ማጫሳታ ናጊዛ ሄጌስ ሃዳራ ኢሜታዱስ። 9 ናያ ኢዛ ኡፋይሳዱስ፤ ኢዚካ ኢዞ ዶሲዴስ፤ ኢዚካ ኢዚስ ማላ ሎኤꬂዛ ዱማ ቆሞ ካꬅ ሄራካ ኢዚስ ኢሚዴስ። ካዎቴꬃ ኬꬃፌ ዶሬቲዳ ላፑን ኣይሌታ ኢዚስ ጊግሲዲ ኢዞኔ ኢዚ ኣይሌታ ዳሮ ኢዛን ማጫሳታ ናጊዛ ዶሬቲዳሶ ኤፊዴስ።

10 ማርዲኪዮሲ ኢዚስ ካሴቲዲ ዮቲዳ ማላ ኣስቴራ ኣይሁዳ ኣስ ጊዲዳይሳ ኦሲካ ዮታቤኩ። 11 ቃሴካ ማርዲኪዮሲ ኣስቴሪ ሎኤቴꬃኔ ኢዚስ ጊዲዛይሳ ኤራና ጊዲ፥ ማጫሳ ኬꬃ ሲንꬃራ ጋላሳን ጋላሳን ያኔ ሃ ሄሜቴስ።

12 ጌላኦቲ ካዎዛኮ ጌላናፔ ካሴቲዲ ኢሲ ላይꬅ ኩሜꬅ ꬊኬቴቴስ፤ ላይꬃፌ ኮይሮ ኡሱፑን ኣጊና ኩሜꬅ ኢስታ ቦላይ ሊቂ ሎኣና ማላ ካርቤኔ ቲዬቲዛ ዛይቴ ጎኤቴቴስ፤ ካሊዛ ኡሱፑን ኣጊናታን ዱማ ዱማ ሺቶታኔ ዱማ ዱማ ሲንꬅ ቲዪዛ ቃላሜታ ጎኤቴቴስ። 13 ሄሳፌ ጉዬ ኢሲ ጌላኦያ ካዎዛኮ ጌሊዛ ዎዴይ ጋኪኮ፥ ባ ኮዪዳ ኣይ ሚሺካ ኤካዳ ማጫሳቲ ናጌቲ ዲዛ ኬꬃፌ ኬዛዳ ካዎዛኮ ጌላዉስ። 14 ኦማርስ ጌላዳ ካዎዛራ ኣቂዳፔ ዎንቴꬃ ጋላስ ሃራሶን ማጫሳቲ ናጌቲ ዲዛሶ ኤፌቴስ። ሄን ካዎዛ ላጌꬆታስ ኣላፌ ጊዲዳ ካዎዛ ኬꬃን ኦꬂዛ ጉንዱላ ሻሺጋዜ ኣዋቴꬃ ጋርሳን ናጌታዉስ፤ ካዎዚ ኢዞ ዶሲዲ ኢዚ ሱንꬃን ጼይጎንታ ኣጊኮ ዛራ ካዎዛኮ ጌሉኩ።

15 ማርዲኪዮሲ ባ ና ማላ ዲቺዳ ኢዛስ ኣዋ ኢሻ ኣቢኤሌ ቢያ ኣስቴራ ካዎዛኮ ጌሊዛ ታራይ ኢዞ ጋኪን ማጫሳቲ ናጌቲ ዲዛ ኬꬃ ኣላፌ ሄጌይ ኢዚስ ዮቲዳይሳፌ ኣቲን ሃራ ኣይኮካ ኦይቻቤኩ። ኣስቴራ ኢዞ ቤኢዛ ኣስ ኡባ ሲንꬃን ኣዮታ ቤታዱስ። 16 ኣርጼኪሲሲ ካዎቲዳ ላፑንꬃ ላይꬃን፥ ቴቤቴ ጌቴቲዛ ታማንꬃ ኣጊናን ኣስቴሮ ካዎ ኬꬅ ኤፊዳ። *

17 ሄ ዎዴ ካዎዚ ሃራ ማጫሳ ኡባፌ ኣስቴሮ ኣꬂ ዶሲዴስ፤ ሃራ ጌላኦታ ኡባፌ ቦላራ ኢዛ ካዎ ማታን ኣዮታዱሲኔ ዶሴታዱስ። ሄሳ ጊሻስ ኢዚ ሁኤን ጎዳቴቴꬃ ካላቻ ጎጺዴስ። ኣስጺኒ ጎዳቴቴꬃ ኢዚስ ኢሚዴስ። 18 ሄሳፌ ጉዬ ካዎዚ ኣስቴሪ ቦንቾ ጊሻስ ባ ሞኮኔታሲኔ ባ ሹሜታ ኡባስ ጊታ ጊቢራ ጊግሲዴስ። ሄ ባኣሌዚ ኢዚ ኣይሲዛሶ ኡባን ቦንቼታና ማላ ኣዋጂሲዴስ። ኢሞታካ ባ ኪያቴꬃ ማላ ኢስታስ ኢሚዴስ።

ማርዲኪዮሲ ቆንጪሲዳ ሴራ

19 ጌላኦቲ ናምኣንꬆ ሺቄቲ ኡቲዳሼ ማርዲኪዮሲ ካዎ ኬꬃ ፔንጌ ናጊሼ ኡቲዴስ። 20 ኣስቴራ ማርዲኪዮሲ ኢዚስ ዮቲዳ ማላ ባ ቆሞኔ ባ ዴሬዛ ቆታዱስ፤ ኢዛ ሄሳ ኦꬂዳ ጋሶይካ ማርዲኪዮሲ ካሴ ኢዞ ዲቺዛ ዎዴ ኢዛ ኦꬂዛ ማላ ሃኢካ ኢዛ ዞሬ ኤካሼ ዲዛ ጊሻሳ።

21 ማርዲኪዮሲ ካዎ ኬꬃ ፔንጌ ናጊዛ ኦላንቻታ ሃላቃ ናምኣቲ ጋባታይኔ ቴሬሻይ ካዎዛ ቦላ ሃንቄቲዲ ካዎዛ ዎꬋናስ ዱላቲዳ። 22 ማርዲኪዮሲ ኢስቲ ሴሪዳይሳ ጋኪ ኤሪዲ ጎዳቶ ኣስቴሪስ ዮቲዴስ፤ ኢዛካ ማርዲኪዮሳፔ ሲዪዳይሳ ካዎዛስ ቆንጪሳ ዮታዱስ። 23 ዮኦዛ ፒልጊሺን ቱሙ ጊዲ ቤቲዴስ፤ ሄ ናምኡ ሹሜቲ ካቄቲ ሃይቃና ማላ ኢስታ ቦላ ፒርዴቲዴስ፤ ሄሲ ኡባይ ካዎዛ ሲንꬃን ታሪኬ ማጻፋን ጻፌቲዴስ።

3

ሃማይ ኣይሁዳታ ꬋይሳና ማቂዳ ማቆ

1 ሄሳፌ ጉዬ ካዎ ኣርጼኪሲሲ ኣጋጌ ዴሬ ኣስ ሃማዳቴ ና ሃማ ꬎቁ ꬎቁ ሂስቲዲ ሃራ ሹሜታፔ ቦላራ ኢዛስ ማታ ኢሚዲ ቦንቺዴስ። 2 ኣሳይ ኢዛ ቦንቻና ማላ ካዎይ ኣዛዚ ዎꬂዳ ጊሻስ ካዎ ኬꬃ ፔንጌን ኦꬂዛ ሹሜቲ ኡባይ ሃማስ ጉልባቲዲ ኢዛስ ቦንቾ ሳሮካ ኢሜቴስ። ጊዶ ኣቲን ማርዲኪዮሲ ኢዛስ ጉፋኒ ጎይኒቤናኔ ቦንቾ ሳሮካ ኢሚቤና።

3 ሄሳ ጊሻስ ካዎ ኬꬃ ፔንጌን ኦꬂዛ ካዎ ኦሳንቻቲ ማርዲኪዮሳ፥ «ካዎ ኣዛዞ ኣይስ ሜንꬃይ?» ጊዲ ኢዛ ኦይቺዳ። 4 ሄሳካ ጋላስ ጋላስ ኢዛስ ዮቲሼ ታኪዳ፤ ጊዶ ኣቲን ኢዚ ኢስቲ ዮቲዛይሳ ኤካናስ ኮዪቤና። ኢዚ ኣይሁዳ ኣስ ጊዲዳይሳ ኢስታስ ዮቲዳ ጊሻስ፥ «ማርዲኪዮሳ ሃኖይ ኣይዴ ጋካናስ ሄሳꬆ ሃናናኮ ቤኣና» ጊዲ ሄሳ ሃማስ ዮቲዳ። 5 ማርዲኪዮሲ ኢዛስ ጉልባቲ ጎይኖንታይሳኔ ኢዛ ቦንቾንታይሳ ቤኢዲ ኬሂፔ ሃንቄቲዴስ። 6 ሃራፔካ ማርዲኪዮሲ ኦናንታ ባጋኮኔ ሻኪ ኤሪዳፔ ጉዬ ማርዲኪዮሳ ጻላ ዎꬎይ ቄሪ ሚሻ ማላ ቆዲዴስ። ሄሳ ጊሻስ ሃማይ ኣርጼኪሲሴ ካዎቴꬃ ጋርሳን ዲዛ ማርዲኪዮሳ ባጋ ጊዲዳ ኣይሁዳታ ኡባ ꬋይሳና ኦጌ ኮዪዴስ።

7 ካዎ ኣርጼኪሲሲ ካዎቲዳ ታማኔ ናምኣንꬆ ላይꬃን፥ ኒሳኔ ጌቴቲዛ ኮይሮ ኣጊናን፥ ኣይሁዳታ ዎꬋና ኣጊናኔ ጋላሳ ኤራና ማላ፥ ፑሪሜ ጌቴቲዛ ሳማ ሃማይ ዲዛሶን ዬጊዳ። ሳማዚካ ኣዳሬ ጌቴቲዛ ታማኔ ናምኣንꬆ ኣጊናን ዬጌቲዴስ።

8 ሄሳፌ ጉዬ ሃማይ ካዎ ኣርጼኪሲሴስ፥ «ኔ ካዎቴꬃ ጋርሳን ዲዛ ዴሬ ኡባን ላሌቲ ጋኪዳ ኢሲ ዴሬይ ዴስ፤ ሄ ዴራሲካ ሃራ ዴሬታ ኡባፌ ዱማቲዛ ሎሴይ ዴስ፤ ካዎ ዎጋስካ ኣዛዜቴቴና፤ ሄሳ ጊሻስ ሃ ዴሬዛ ጮኡ ጊ ቤሶይ ካዎዛስ ኪዬና። 9 ሃይሲ ዮኦይ ካዎዛ ኡፋይሲዛ ጊዲኮ ኢስታ ꬋይሳና ኣዋጃይ ኬዞ፤ ታኒካ ሃይሳ ሃ ኦሶዛ ኦꬃና ኣሳታስ 340,000 ኪሎ ሜዛኒዛ ቢራ ካዎ ሚንጃ ኬꬃን ጌልꬃና» ጊዴስ።

10 ሄሳ ጊሻስ ካዎዚ ባ ሚዲጋ ማታሜዛ ቢራꬌፌ ኬሲዲ ኣይሁዳታስ ሞርኬ ጊዲዳ ኣጋጌ ዴሬ ኣስ ሃማዳቴ ና ሃማስ ኢሚዴስ። 11 ካዎዚ ሃማ፥ «ኔ ኢማና ጊዳ ሚሻ ኔ ኣቻን ኦይካ፤ ዴራካ ኔ ዶሲዳ ማላ ኦꬃ» ጊዴስ።

12 ሂስቲን ኮይሮ ኣጊናን፥ ታማኔ ሄꬓንꬆ ጋላሳን ሃማይ ካዎ ጻፌታ ኡባ ጼይጊዴስ። ኢስቲካ ሃማ ኣዛዞዛ ኡባ ኣዉራጃን ኣዉራጃን ጻፌቲዛ ፒዳሌኒኔ ዴራ ዴራ ቃላ ማላ ካዎዛ ሹሜታስ ዱማ ዱማ ኣዉራጃ ኣይሲዛይታሲኔ ዱማ ዱማ ዴሬታ ኣይሲዛ ሞኮኔታስ ጻፊዳ። ሃይሲ ካዎ ኣርጼኪሲሴ ሱንꬃን ጻፌቲዲ ኢዛ ማታሜን ሾጬቲዴስ። 13 ኣዳሬ ጌቴቲዛ ታማኔ ናምኣንꬆ ኣጊናን፥ ታማኔ ሄꬓንꬆ ጋላስ ናቴꬅ፥ ጪማ፥ ማጫኔ ዪꬋ ሻኮንታ ኩሜꬃ ኣይሁዳቲ ሄ ጋላስ ꬋያና ማላ፥ ሃይቃና ማላኔ ዲፒ ጋና ማላ፥ ኢስታ ኣቆታይካ ቦንቄታና ማላ፥ ካዎቴꬃ ጋርሳን ዲዛ ኣዉራጃታ ኡባ ጋካና ማላ ቃስታኔታ ኩሼን ኢሜቲዴስ። 14 ኡባ ኣዉራጃን ዲዛ ዴራስ ኤሬታና ማላ፥ ኢስቲካ ሄ ጋላሳስ ጊጌቲ ኡታና ማላ፥ ኮይሮ ኣዋጃዛፔ ዱቄቲዲ ዎጋይ ኬዛና ማላኔ ኩሜꬃ ኣዉራጃ ጋካና ማላ ኪቴቲዴስ።

15 ቃስታኔቲ ካዎዛ ኣዛዞን ኤሶቲ ኬዚዳ፤ ኣዋጃዚካ ሱሳ ጊምቤን ኣዋጄቲዴስ፤ ካዎዚኔ ሃማይ ኡያናስ ኡቲዳ፤ ጊዶ ኣቲን ሱሳ ካታማያ ሺሮታዱስ።

4

ማርዲኪዮሲ ኣስቴሮ ኦይቺዳ ማዶ

1 ማርዲኪዮሲ ሃ ሃኒዳ ኡባ ኤሪዳፔ ጉዬ ባ ማይኦ ዳኪዴስ፤ ማቃ ማይኢዲ፥ ባ ሁኤ ቦላ ቢዲንꬅ ላሊዲ፥ ባ ቃላ ꬎቁ ሂስቲ ጫሞ ዬሆ ዬኪሼ ካታማይ ጊዶ ጌሊዴስ። 2 ማቃ ማይኢዳ ኣሲ ካዎቴꬃ ኬꬅ ጌላናስ ዳንዳዮንታ ጊሻስ ኢዛስ ፔንጌ ጋካናስ ቢዴስ። 3 ካዎዛ ኣዋጃይኔ ኢዛ ኣዛዞይ ጋኪዳ ኣዉራጃታ ኡባን ኣይሁዳታ ጋርሳን ጊታ ጬጬይ ሜꬌቲዴስ፤ ሂስቲን ጾሚዳ፤ ዬኪዳ፤ ዋሲዳ፤ ዳሮቲካ ማቃ ማይኢዲ ቢዲንꬃ ቦላ ኢቺዳ።

4 ጎዳቶ ኣስቴሪ ዳንጋጺሬቲኔ ኢዞ ናጊዛ ጉንዱላቲ ዪዲ ማርዲኪዮሳ ጊሻስ ኢዚስ ዮቲን ኢዛ ኬሃ ጬጫዱስ፤ ሂስታዳ ማቃ ቆꬌ ኢዚ ማይኣና ማይኦ ዬዳዱስ፤ ጊዶ ኣቲን ኢዚ ኤኪቤና። 5 ሄሳፌ ጉዬ ኣስቴራ ኢዚስ ኦꬃና ማላ ካዎይ ዎꬂዳ ጉንዱላታፔ ሃታካ ጼይጋዳ ማርዲኪዮሳ ኣይ ሜቶይ ጋኪዳኮኔ ኣይስ ሄሳꬆ ኢዚ ሃኒዛኮ ሻኪ ኤራና ማላ ኪታዱስ። 6 ሂስቲን ሃታካይ ካዎ ኬꬅ ጌሊዛ ፔንጌን ዲዛ ካታማይ ዛጎ ማርዲኪዮሳኮ ዪዴስ። 7 ማርዲኪዮሲ ባ ቦላ ጋኪዳይሳ ኡባ ቆንጪሲ ኢዛስ ዮቲዴስ። ቃሴካ ሃማይ ኣይሁዳታ ꬋይሳናስ ካዎ ሚንጃ ኬꬅ ጌልꬃናስ ጌፒዳ ሚሻ ሊኬካ ኣሾንታ ጌሺ ዮቲዴስ። 8 ኣይሁዳታ ꬋይሳናስ ሱሳ ጊምቤን ኬዚዳ ኣዋጃፔ ዱቄቲዳይሳ ኣስቴሮ ቤሳናሲኔ ኢዚስ ፓቲ ዮታና ማላ ኢሚዴስ። ኢዛካ ካዎዛኮ ጌላዳ ባ ዴራ ጊሻስ ማሮቴꬅ ኦይቻና ማላኔ ጋናታና ማላ፥ ኢዚ ሚንꬂ ኢዚስ ዮታና ማላ ኢዛ ቆፍሲዴስ።

9 ሃታካይ ሲሚ ዪዲ ማርዲኪዮሲ ኢዛስ ዮቲዳይሳ ኡባ ኣስቴሪስ ዮቲዴስ። 10 ኢዛካ ሃታካይ ማርዲኪዮሳስ፥ 11 «ካዎዛ ኣይሌቲኔ ኢዛ ኣዉራጃን ዲዛ ኣሳይ ኡባይ ማጫ ጊዲን፥ ኣቱማ ጊዲን፥ ኦኒካ ካዎዚ ጼይጎንታ ዲሺን ካዎዚ ዲዛሶ ጌሊዛዴስ ካዎዛፔ ኢሲ ዎጋይ ዲዛይሳ ኤሬስ፤ ሄ ዎጋዛካ ሜንꬂዳዴይ ሃይቄስ። ኣሲ ሄሳ ማላ ሃይቆፔ ኣታና ዳንዳይዛይ ካዎዚ ዎርቃ ጉፌዛ ዴንꬂ ቤሲሺና። ታኒ ካዎዛኮ ጌላናስ ጼይጌቶሶፌ ሃች ጋካናስ ሄꬑ ታሙ ጋላሳፌ ኣꬊዴስ» ጊ ዮታና ማላ ኢዛስ ዮታዱስ።

12 ኣስቴሪ ኪታይ ማርዲኪዮሳ ጋኪን፥ 13 ኢዚ ኢዚስ፥ «ኔኒ ካዎ ኬꬃን ዲዛ ጊሻስ ሃንኮ ኣይሁዳ ኣሳይ ꬋይሺን ኔ ጻላ ኣታና ኔስ ሚሳቶፖ፤ 14 ኔኒ ሃይሳ ማላ ዎዴን ጮኡ ጊኮ ኣይሁዳታስ ማዶይኔ ኣሻናይ ሃራሶፔ ያና። ኔኒኔ ኔ ኣዋ ኬꬃ ኣሳይ ጊዲኮ ꬋያና፤ ቃሴካ ኔኒ ጎዳቶ ጊዲዳይ ሃይሳ ማላ ዎዴሳኮኔ ኦኔ ኤሪዛይ?» ጊዛ ዛሮ ዬዲዴስ።

15 ሄሳፌ ጉዬ ኣስቴራ ማርዲኪዮሳስ፥ 16 «ባዳ ሱሳን ዲዛ ኣይሁዳ ኣሳ ኡባ ኢሲሶ ሺሻ። ሂስቲዲ ታስ ጾሚቴ፤ ሄꬑ ጋላሲኔ ሄꬑ ኦማርስ ጋካናስ ሞፒቴኔ ኡዮፒቴ። ታኒኔ ታ ዳንጋጺሬቲ ሄሳꬆ ጾማና፤ ሄሲ ፖሌቲዳፔ ጉዬ ሃኖዚ ዎጋፔ ካሬራ ጊዲኮካ ታኒ ካዎዛኮ ጌላና፤ ታኒ ሃይቂኮካ ሃይቃና» ጊዛ ዛሮ ዬዳዱስ።

17 ሂስቲን ማርዲኪዮሲ ሲሚ ቢዲ ኣስቴራ ኣዛዚዳ ኡባ ፖሊዴስ።

5

ጊቢራስ ኣስቴሪ ጼይስ

1 ሄꬓንꬆ ጋላስ ኣስቴራ ባ ቦንቾ ማይኦዛ ማይኣዳ ካዎዛ ኣራታስ ሲንꬃ ባጋራ ዲዛ ካዎቴꬃ ኬꬃስ ጊዶ ዳባባን ጌላ ኤቃዱስ። ካዎዚ ጌዴ ኬꬃ ጌሊዛሶ ጊናራ ባ ኣራታ ቦላ ኡቲ ዴስ። 2 ጎዳቴያ ኣስቴራ ዳባባን ኤቂዳሮ ካዎዚ ቤኢዲ ኡፋዬቲዴስ። ባ ኩሼን ኦይኪዳ ዎርቃ ጉፌዛ ኢዚስ ዴንꬂዴስ፤ ኣስቴራካ ሺቃዳ ጉፌዛ ጼራ ቦቻዱስ።

3 ሄሳፌ ጉዬ ካዎዚ ኢዞ፥ «ጎዳቶ ኣስቴሬ፥ ኣይስ ያዲ? ቃሴ ታ ኔስ ኣይ ኦꬃና ማላ ኮያይ? ታ ካዎቴꬃፌ ባጋ ጊዲኮካ ታ ኔስ ኢማና» ጊዴስ።

4 ኣስቴራ ዛራዳ፥ «ካዎዞ! ኔና ኡፋይሲዛይሳ ጊዲኮ፥ ታኒ ኔስ ጊግሲዳ ጊቢራ ማናስ ኔኒኔ ሃማይ ጊቢራሶን ቤቴርኬቲ» ጋዱስ።

5 ካዎዚካ፥ «ኑኒ ኣስቴራ ጊዳይሳ ፖላና ማላ ሃማ ኤሶን ጼይጊቴ» ጊዴስ። ሄሳ ጊሻስ ካዎዚኔ ሃማይ ኣስቴራ ጊግሲዳ ጊቢራሶ ቢዳ። 6 ኢስቲ ዎይኔ ኡሹ ኡዪሺን ቃሴካ ካዎዚ ኣስቴሮ፥ «ኣኔ ኔ ኮይዛይሲ ኣዜ? ኢዚ ኔስ ኢሜታና፤ ቃሴካ ኔ ሃራ ኦይቺዛይ ኣዜ? ታ ካዎቴꬃፌ ባጋ ጊዲኮካ ታ ኔስ ኢማና» ጊዴስ።

7 ኣስቴራካ ኢዛስ ዛራዳ፥ 8 «ታ ዎሳይኔ ታ ኦይሻይ ሃይሳፌ ካሊዛይሳ፤ ታኒ ካዎ ማታን ኣዮቴꬅ ዴሚዳ ጊዲኮኔ ታ ኮዪዳይሳ ኢሞይኔ ታ ዎሳ ፖሎይ ካዎዛ ኡፋይሲዛ ጊዲኮ ካዎዚኔ ሃማይ ታ ጊግሲዛ ጊቢራን ዎንቶ ታስ ቤቴቶ፤ ሂስቲኮ ታኒ ካዎዚ ኦይቺዳ ኦይሻስ ዛሮ ኢማና» ጋዱስ።

ማርዲኪዮሳ ቦላ ሃማ ማቆ

9 ሄ ጋላስ ሃማይ ካዎዛ ኣቻፌ ኡፋዬቲሼ ኬዚ ቢዴስ፤ ጊዶ ኣቲን ኢዚ ማርዲኪዮሳ ካዎዛ ፔንጌን ቤኢሺን ኢዚ ኡቶሳፔ ዴንዶንታ ኢጺዳይሳኔ ኢዛስ ቦንቾ ኢሞንታ ኣጊዳይሳ ቤኢዳ ማላ ኢዛ ሃንቆይ ማርዲኪዮሳ ቦላ ታማ ማላ ኤጺዴስ። 10 ጊዲኮካ ሃማይ ጮ ጌንጬጪዲ ባሶ ቢዴስ።

ባ ላጌታኔ ባ ማቾ ዞሳራ ጼይጊሲዲ ኢሲ ቦላ ሺሺዳፔ ጉዬ፥ 11 ሃማይ ባ ዱሬቴꬃኔ ጊታቴꬃ፥ ባ ናይታ ዳሮቴꬃ፥ ካዎዚ ኢዛ ኣይ ማላ ቦንቺዳኮ፥ ሃንኮ ሞኮኔታፔኔ ሹሜታፔ ኣይ ማላ ኢዛ ꬎቂሲዳኮ ናሼቲ ዮቲዴስ። 12 ሃማይ፥ «ሄሳ ጻላ ጊዴና፤ ጎዳቴያ ኣስቴራ ጊግሲዳ ጊቢራሶን ቤታናስ ታፔ ኣቲን ሃራይ ጼይጌቲቤና። ዎንቶስ ካዎዛራ ታና ጻላ ጼይጋዱስ። 13 ጊዶ ኣቲን ኣይሁዳ ዴሬ ኣስ ማርዲኪዮሲ ካዎዛ ፔንጌን ኡቲዳይሳ ታ ቤኢሺን ሃይሲ ኡባይካ ታና ኡፋይሴና» ጊዴስ።

14 ኢዛ ማቼያ ዞሳራይኔ ኢዛ ላጌቲ ኡባይ፥ «ኔኒ 50 ዋꬋ ኣዱሳ ኮጫ ኤሲሳ፤ ሂስታዳ ዎንቶ ዎንታራ ማርዲኪዮሲ ሄ ኮጫ ቦላ ካቄታና ማላ ካዎዛስ ዮታ። ሄሳፌ ጉዬ ኡፋዬታሼ ካዎዛራ ኢሲፌ ጊቢራሶ ባንዳሳ» ጊዳ። ሄ ቆፋዚ ሃማ ኬሂ ኡፋይሲን ካቃናሶዛካ ጊግሲዴስ።

6

ማርዲኪዮሳ ቦንቼቴꬅ

1 ሄ ጋላሳ ኦማርስ ካዎዚ ꬊስኮ ꬋዪ ኣቂዴስ፤ ሄሳ ጊሻስ ባ ካዎቴꬃ ላይꬃን ጻፌቲዳ ታሪኬ ማጻፋቲ ሺቂዲ ናባቤታና ማላ ኣዛዚዴስ። 2 ሄን ፔንጌ ናጊዛ ካዎዛ ኦላ ጋዳዋታፔ ናምኣቲ ጋባታይኔ ቴሬሻይ ካዎ ኣርጼኪሲሴ ዎꬋናስ ዞሬቲ ኡቲዳይሳ ማርዲኪዮሲ ዮቲን ጻፌቲ ኡቲዳይሲ ቤቲዴስ። * 3 ካዎዚካ፥ «ሂስቲን ኢዚ ሃይሳ ኦꬂዳ ጊሻስ ኢዛስ ኢሜቲዳ ቦንቾይኔ ሱንꬂ ኣዜ?» ጊ ኦይቺዴስ።

ኢዛ ማታ ላጌቲ፥ «ኢዛስ ኣይኮይካ ኦሴቲቤና» ጊዳ።

4 ካዎዚ ዛሪዲ፥ «ዛጎዛን ኦኔ ዲዛይ?» ጊ ኦይቺዴስ። ሄ ዎዴ ሃማይ ማርዲኪዮሳ ኢዛ ቦላ ካቃናስ ካዎዛስ ዮታና ቢዲ ካሬ ባጋራ ዲዛ ካዎ ኬꬃ ዛጎ ቡሮ ጋኬꬃ ቦላ ዴስ።

5 ኢዛስ ማታ ኦሳንቻቲ፥ «ሄኮ ሃማይ ዛጎዛን ኤቂዴስ» ጊዳ።

ካዎዚካ፥ «ሃ ጌላ ጊቴ» ጊዴስ።

6 ሃማይ ጌሊዳፔ ጉዬ ካዎዚ፥ «ካዎይ ቦንቻና ኮዪዳ ኣሳስ ኣይ ኦꬃና ቤሲዜ?» ጊ ኦይቺዴስ።

ሃማይ፥ «ካዎይ ቦንቻናይ ታፔ ሃራይ ኦኔ?» ጊ ባ ዎዚናን ቆፒዴስ። 7 ሄሳ ጊሻስ ካዎዚ ኢዛስ ዛሪዲ፥ «ካዎይ ቦንቻና ዶሲዳ ኣሳስ፥ 8 ካዎዚ ኢዛ ማይዚዛ ካዎቴꬃ ማይኦይ፥ ካዎ ካላቻ ኢዛ ሁኤን ዎꬂን ካዎይ ቶጊዛ ፓራይ ኢዛስ ዮ። 9 ሄሳፌ ጉዬ ማይኦዚኔ ፓራዚ ኬሂፔ ቦንቼቲዳ ካዎ ሹሜታፔ ኢሳ ኩሼን ኢሜቶ። ካዎዚ ቦንቻና ዶሲዳዴ ማይዜቶ፤ ኢዛ ፓራ ቶጊሲዲ ካታማይስ ዋና ዋና ኦጌታ ዩሺሼ፥ ‹ካዎይ ቦንቻና ኮዪዳዴስ ሃይሳꬆ ኦሴቴስ› ጌቶ» ጊዴስ።

10 ካዎዚ ዛሪዲ ሃማ፥ «ኣኔ ኤሶን ባ! ማይኦዛኔ ፓራ ኤካዳ ካዎ ፔንጌን ኡቲዳ ኣይሁዳ ኣስ ማርዲኪዮሳስ ኔ ጊዳ ማላ ኦꬃ፤ ኔ ጊዳይሳፌ ኢሲናካ ፓጮንታ ማላ» ጊ ኣዛዚዴስ።

11 ሄሳ ጊሻስ ሃማይ ካዎቴꬃ ማይኦ ማይዚዲ ፓራ ቶጊሲዴስ፤ ዎጋ ኦጌታን ካሌꬂሼ፥ «ካዎይ ቦንቻናስ ዶሲዳ ኣሳስ ሃይሲ ኦሴቲዴስ» ጊ ኢዛ ሲንꬃን ኣዋጂዴስ።

12 ሄሳፌ ጉዬ ማርዲኪዮሲ ካዎዛ ፔንጌ ሲሚዴስ፤ ጊዶ ኣቲን ሃማይ ጬጪሼ ባ ሁኤ ጉሉንቲዲ ኤሶን ባሶ ሲሚ ቢዴስ። 13 ባ ቦላ ጋኪዳ ኡባ ባ ማቾ ዞሳራሲኔ ባ ላጌታስ ኡባስ ዮቲዴስ። ኢዛ ዞራንቻቲኔ ኢዛ ማቾ ዞሳራይ ኢዛስ፥ «ኔ ኢዛ ሲንꬃን ካዉሽ ዶሚዳ ማርዲኪዮሳስ ዜሬꬃይ ኣይሁዳታ ባጋፌ ጊዲኮ ኔ ኢዛራ ኤቄታዳ ዳንዳያካ፤ ሲꬌይ ባይንዳ ኔ ꬋያና» ጊዳ።

14 ኢስቲ ኢዛራ ቡሮ ሄሳ ሃሳያን ዲሺን ካዎ ጉንዱላቲ ዪዲ ኣስቴራ ጊግሲዳ ጊቢራስ ሃማ ኤሶን ኤኪ ቢዳ።

7

ሃማ ካቄቴꬅ

1 ሂስቲን ካዎዚኔ ሃማይ ጎዳቴዮ ኣስቴሪ ጊቢራ ማናስ ቢዳ። 2 ሄ ናምኣንꬆ ጋላሳ ጊቢራስ ቢዲ ኢስቲ ዎይኔ ኡሻ ኡዪሺን ካዎይ ቃሴካ፥ «ጎዳቴዬ ኣስቴሬ! ኔኒ ዎሲዛይ ኣዜ? ታ ኔስ ኢማና። ቃሴ ኔኒ ታና ኦይቺዛይ ኣዜ? ሃራይ ኣቶ ታ ካዎቴꬃፌ ባጋ ጊዲኮካ ታኒ ኔስ ኢማና» ጊዴስ።

3 ጎዳቴያ ኣስቴራ ዛራዳ፥ «ካዎ! ኔኒ ታናን ኡፋዬቲዳ ጊዲኮ፥ ቃሴ ኔ ጊታቴꬃ ኡፋይሲዳ ጊዲኮ ታ ሼምፖዮኔ ታ ዴሬዛ ኣሻ፤ ታ ዎሳይኔ ታ ኦይሻይ ሃይሳ። 4 ጋሶይካ ታኒኔ ታ ዴሬይ ባሻስ፥ ሹካሲኔ ꬋይሳስ ባይዜቲዶስ። ኑኒ ማጫቲኔ ኣዴቲ ኣይሌቴꬃስ ጻላ ባይዜቲዳኮ ታኒ ዶናካ ጶቂኬ፤ ሄሲ ካዎ ሜቶꬃናስ ቤሶንታ ዮኦ» ጋዱስ።

5 ካዎ ኣርጼኪሲሲ ዛሪዲ፥ «ሄሳ ኦꬃናስ ጻሊዳይ ኦኔ? ሄ ቢታኔይ ኣዋን ዲዜ?» ጊዲ ጎዳቴዮ ኣስቴሮ ኦይቺዴስ።

6 ኣስቴራካ፥ «ኑ ባልጋራኔ ኑ ሞርኬ ጊዲዳ ሃ ኢታ ኣስ ሃማ» ጋዱስ።

ሄ ዎዴ ሃማይ ካዎዛ ሲንꬃኒኔ ጎዳቴይ ሲንꬃን ኬሂ ዳጋሚዴስ። 7 ካዎዚ ኬሂ ሃንቄቲዲ ባ ኡቲዳሶሆፔ ዴንዲ ኤቂዴስ፤ ባ ኡሻ ኣጋጊዲ ካዎ ኬꬃ ኣታኪልቴይ ዲዛሶዛ ቢዴስ። ጊዶ ኣቲን ሃማይ ካዎይ ኢዛ ቦላ ኢታ ሚሽ ኤሃናስ ቃቺዳይሳ ኤሪዳ ጊሻስ ጎዳቴያ ኣስቴራ ኢዛ ሃይቆፔ ኣሻና ማላ ዎሳናስ ጉዬ ኣቲዴስ።

8 ካዎዚ ካዎ ኬꬃ ኣታኪልቴይ ዲዛሶሆፔ ሲሚዲ ጊቢራ ኬꬅ ጌሊዛ ዎዴ ሃማይ ጎዳቴዮ ኣስቴሪፔ ማሬታና ጊዲ ኢዛ ኡቲዳ ኣርጄታ ቦላን ጉፋኒዳይሳ ቤኢዴስ። ሄሳፌ ጉዬ ካዎዚ ኬሂ ሃንቄቲዴስ፤ ባ ቃላካ ꬎቁ ሂስቲዲ፥ «ሃይሲ ኣዴዚ ታ ኣይፌይ ቤኢሺን ታ ኬꬃን ጎዳቴዮ ኦይካና ኮይዜ?» ጊዴስ።

ካዎዚ ቡሮ ሄሳ ሃሳያ ቦላ ዲሺን ካዎ ጉንዱላቲ ዪዲ ሃማ ኣይፌሶ ጎዚዳ። 9 ሄሳፌ ጉዬ ኢስታ ጊዶፌ ሃርቦኔ ጌቴቲዛ ጉንዱላይ፥ «ካዎ! ኔና ሃይቆፔ ኣሺዳ ማርዲኪዮሳ ካቃና ጊዲ ሃማይ ኤሲዳ ኢቻሽ ታሙ ዋꬋ ኮጫይ ኢዛሶን ዴስ» ጊዴስ።

ካዎዚ ዛሪዲ፥ «ሃማ ኤፊዲ ሄ ኮጫ ቦላ ካቂቴ!» ጊ ኣዛዚዴስ።

10 ሄሳ ጊሻስ ማርዲኪዮሳ ካቃና ጊዲ ጊግሲዳ ኮጫ ቦላ ኤፊዲ ሃማ ካቂዳ፤ ሄሳፌ ጉዬ ካዎዛ ሃንቆይ ኢርጺዴስ።

8

ኣይሁዳታ ጊሻስ ኬዚዳ ኣዋጃ

1 ኣይሁዳታ ሞርኬ ሃማይ ካቄቲዳ ጋላስ ካዎ ኣርጼኪሲሲ ሃማ ሃሮ ኡባ ጎዳቴዮ ኣስቴሪስ ኣꬂ ኢሚዴስ። ቃሴ ማርዲኪዮሲ ኢዚስ ማታ ዳቦ ጊዲዳይሳ ኣስቴራ ካዎዛስ ዮታዱስ። ሄሳ ጊሻስ ሄ ጋላሳፌ ዶሚዲ ማርዲኪዮሲ ካዎዛኮ ጌላናዉ ዳንዳይዴስ። 2 ካዎዚ ሃማፔ ዛሪ ኤኪዳ ባ ማታሜ ሚዲጋዛ ማርዲኪዮሳስ ኢሚዴስ። ሂስቲን ኣስቴራ ሃማ ኣቆታ ቦላ ማርዲኪዮሳስ ኣዋቴꬅ ኢማዱስ።

3 ሄሳፌ ጉዬ ኣስቴራ ዬካሼ ካዎዛ ቶሆ ቦላ ኩንዳዳ ኣጋጌ ዛሬ ሃማይ ኣይሁዳታ ቦላ ቃቺዳ ኢታ ማቆይ ኦሶን ፔኦንታ ማላ ካዎዛ ዎሳዱስ። 4 ሂስቲን ካዎዚ ባ ዎርቃ ጉፌ ኢዚስ ሚጪን ኢዛ ዴንዳ ኤቃዳ፥ 5 ኢዛስ፥ «ካዎዞ! ታ ኔ ሲንꬃን ኣዮቴꬅ ዴሚዳ ጊዲኮ፥ ቃሴ ታ ኔና ኡፋይሲዳ ጊዲኮ፥ ታ ኦይቺዳ ኦይሻይ ካዎ ሲንꬃን ኤኬቲዛ ጊዲኮ፥ ካዎይ ኣይሲዛ ዴሬ ኡባን ዲዛ ኣይሁዳታ ꬋይሳናስ ኣጋጌ ዛሬ ሃማዳቴ ና ሃማይ ኬሲዳ ኣዋጃ ሻራናስ ሃራ ኣዋጃ ኬሳና ማላ ታ ኔና ዎሳይስ። 6 ሃ ቦሻይ ዉሪ ታ ዴራ ቦላ ጋኪሺን ታኒ ዋና ጮኡ ጋ ጼላና ዳንዳያዚና? ቃሴ ታ ዳቦቲካ ꬋይሺን ታኒ ዋና ጮኡ ጋ ጼላና ዳንዳያዚና?» ጋዱስ።

7 ሄሳፌ ጉዬ ካዎ ኣርጼኪሲሲ ጎዳቶ ኣስቴሪሲኔ ኣይሁዳ ኣስ ማርዲኪዮሳስ፥ «ሃማይ ኣይሁዳታ ዎꬋናስ ኣዋጃ ኬሲዳ ጊሻስ ታኒ ሚꬃ ኮጫ ቦላ ኢዛ ካቂሲዳይሳኔ ኢዛ ሃሮካ ኡባ ጎዳቶ ኣስቴሪስ ኢሚዳይሳ ኢንቴ ኤሬታ። 8 ጊዲኮካ ካዎ ሱንꬃን ጻፌቲዲ ኢዛ ቃላባቴ ማታሜን ሾጬቲዳ ዳብዳቤይ ሻሬታና ዳንዳዮንታ ጊሻስ ኢንቴካ ኢንቴ ባጋራ ኣይሁዳታስ ሎኦ ሚሳቲ ቤቲዛ ሃራ ኣዋጃ ካዎዛ ሱንꬃን ጻፊዲ ካዎዛ ቃላባቴ ማታሜን ሾጪቴ» ጊዴስ።

9 ሲዋና ጌቴቲዛ ሄꬓንꬆ ኣጊናን፥ ናምኡ ታማኔ ሄꬓንꬆ ጋላሳን፥ ማርዲኪዮሲ ካዎ ኬꬃ ጻፌታ ጼይጊዲ ኣይሁዳታስ፥ ሂንዴፌ ቶጵያ ጋካና ዲዛ 127 ዴሬታ ሃሪዛ ዳናታስ፥ ሃራ ሹሜታስ ቢዛ ዳብዳቤ ጻፊሲዴስ። ሄ ዳብዳቤቲ ኢስታ ቃላን ቃላኒኔ ጻፌቲዛ ማራን ቃሴ ኣይሁዳታ ቃላኒኔ ኢስታ ጻፎ ማራ ማላ ጻፌታና ማላ ኦꬂዴስ። 10 ማርዲኪዮሲ ሄ ኣዋጃታ ኡባ ካዎ ኣርጼኪሲሴ ሱንꬃን ጻፊሲዲ፥ ኢዛ ቃላባቴ ማታሜን ሾጪዴስ፤ ሂስቲዲ ካዎስ ጋራኤቲዳ ፒላታ ፓራታ ቶጊዛ ቃስታኔታ ቦላ ኡባ ዴራስ ዬዲዴስ።

11 ካዎዛ ኣዋጃይ ኡባ ካታማታን ዲዛ ኣይሁዳቲ ባ ዲዛሶን ዲዛሶን ኢሲ ቦላ ሺቃና ማላኔ ባንታ ሞርኬታራ ኤቄታና ማላ፥ ሄሳꬆካ ባ ቦላ፥ ባ ማቼታ ቦላኔ ባ ናይታ ቦላ ሜቶ ጋꬂዛ ኣይ ዴሬ ኣስ ጊዲን ዎይኮ ጊጼቲዳ ኦላንቻታ ዎይኮ ካዎቴꬃታ ጊዲን ኢስቲ ዛሪ ዎꬋና ማላ፥ ꬋይሳና ማላኔ ሞርኬታ ኣቆታ ቦንቃና ማላ ማታ ኢሚዴስ። 12 ካዎ ኣርጼኪሲሲ ሃሪዛ ቢታ ኡባን ኣይሁዳቲ ሄሳ ኦꬃናስ ቃቺዳ ጋላሳይ ኣዳሬ ጌቴቲዛ ታማኔ ናምኣንꬆ ኣጊናን ታማኔ ሄꬓንꬆ ጋላሳና። 13 ኣይሁዳቲ ባ ሞርኬታ ቦላን ሃሎ ኬሳናስ ሄ ጋላስ ጊጌቲ ኡታና ማላ ካዎዛ ኣዋጃፌ ዱቄቲዳ ዎጋይ ኡባ ዴሬን ኣሳይ ኤራና ማላ ኣዋጄቲዴስ። 14 ኪቴቲዛይቲ ካዎ ኬꬃ ፓራታ ቶጊዲ ካዎዛ ኣዛዞ ጋꬃናስ ኤሶቲዲ ቢዳ። ቃሴ ሱሳ ጊምቤንካ ሃ ኣዋጃይ ኣሳ ኡባስ ዮቴቲዴስ።

15 ማርዲኪዮሲ ሳሎ ሚሳቲዛኔ ቦꬃ ቃጪናን ዳዴቲዳ ካዎ ማይኦ ማይኢዲ፥ ጊታ ዎርቃ ካላቻ ጎጺዲ፥ ሎኦ ፑቶፌኔ ኦቻ ቴራ ሚሳቲዛ ፑቶፌ ዳዴቲዳ ሴሎ ማይኦ ማይኢዲ ካዎዛ ሲንꬃፌ ኬዚዴስ። ሱሳ ካታማያ ኡፋዬታዳ ኢሊላዱስ። 16 ሄሲ ኣይሁዳታስ ኡፋይሳ ጋላሲኔ ካሳ ጋላስ፥ ጋላታ ጋላሲኔ ቦንቾ ጋላስ ጊዲዴስ። 17 ካዎዛ ኣዋጃይ ጋኪዳ ዴሬታኒኔ ካታማታ ኡባን ኣይሁዳታስ ኡፋይሲኔ ሚቻ፥ ጊቢራ ጋላሲኔ ካሳ ጋላስ ጊዲዴስ፤ ሃራ ካዎቴꬃቲ ኡባይ ኣይሁዳታስ ባቢዳ ጊሻስ ኣይሁዳቴꬃን ላሜቲዳ።

9

ኣይሁዳታ ጾኖ

1 ኣዳሬ ጌቴቲዛ ታማኔ ናምኣንꬆ ኣጊናን ታማኔ ሄꬓንꬆ ጋላሳይ ጋኪዴስ። ሄ ጋላሳይ ካዎይ ኮይሮ ኬሲዳ ኣዋጃ ዎዴ ኣይሁዳታ ሞርኬቲ ኢስታ ጾናና ጊዳ ጋላሳ። ጊዶ ኣቲን ዮኦዚ ላሜቲን ኣይሁዳቲ ባንታ ሞርኬታ ጾኒዳ። 2 ካዎ ኣርጼኪሲሴ ካዎቴꬃ ጋርሳን ዲዛ ኣይሁዳቲ ዉሪ ባንታና ቆሃናዉ ኮይዛ ኡባ ꬋይሳናስ ባንታ ካታማን ካታማን ኢሲፌ ሺቂዳ። ሃራ ዴሬ ካዎቴꬃቲ ኡባይ ኢስታስ ባቢዳ ጊሻስ ኢስታራ ኣይ ኣሲካ ኤቄታናዉ ዳንዳይቤና። 3 ዴሬ ሃሪዛይቲኔ ኣይሲዛ ጊታ ኣሳቲ፥ ማታይ ዲዛይቲኔ ሹሜቲ ኡባይ ማርዲኪዮሳስ ባቢዳ ጊሻስ ኣይሁዳታ ማዲዳ። 4 ማርዲኪዮሲ ካዎ ኬꬃን ኤሬቲዳዴ ጊዲዴስ፤ ኢዛ ጎባቴꬂ ዴሬ ኡባን ሴቴቲዴስ፤ ኢዛ ዎልቃይካ ሚኒ ሚኒ ቢዴስ።

5 ኣይሁዳቲ ባንታ ሞርኬታ ኡባ ማሻን ሲፊዳ፥ ዎꬊዳ፥ ꬋይሲዳ፥ ባንታና ኢጺዛይታ ቦላ ባንታና ሎኢዳ ማላ ኦꬂዳ። 6 ዋና ካታማ ሱሳን 500 ኣስ ዎꬊ ꬋይሲዳ። 7 ቃሴ ኢስቲ ፓርሻንዳቴ፥ ዳሊፎኔ፥ ኣስፓቴ፥ 8 ፖራቴ፥ ኣዳሊያ፥ ኣሪዳቴ፥ 9 ፓርማሺቴ፥ ኣርሳዬ፥ ኣርዳያኔ ዋይዛቴ ጌቴቲዛይታ ዎꬊዳ። 10 ሃይቲ ኣይሁዳታስ ሞርኬ ጊዲዳ ሃማዳቴ ና ሃማይ ዬሊዳ ታሙ ኣቱማ ናይታ። ጊዶ ኣቲን ኣይሁዳቲ ኢስታ ኣቆታን ባንታ ኩሼ ጌልꬂቤቴና።

11 ኣይሁዳቲ ሱሳ ካታማን ዎꬊዳ ኣሳ ቆዳይ ኣፑናኮ ሄ ጋላሲካ ካዎስ ዮቴቲዴስ። 12 ሂስቲን ካዎይ ጎዳቴዮ ኣስቴሮ፥ «ኣይሁዳቲ ዋና ካታማ ጊዲዳ ሱሳን ጻላ 500 ኣሳታኔ ሃማ ናይታ ታማታ ዎꬊ ꬋይሲዳ። ሃንኮ ኣቲዳ ካዎይ ሃሪዛ ዴሬታን ኣይ ኦꬂዶሻ! ሃኢች ኔ ሃራ ኣይ ዎሳይ? ኢዚካ ኔስ ኢሜታና፤ ኔ ኦይሻይ ኣዜ? ኢዚካ ኔስ ኢሜታና» ጊዴስ።

13 ኣስቴራ ዛራዳ፥ «ሃይሲ ሃ ቆፋይ ካዎዛ ኡፋይሲዛ ጊዲኮ፥ ሱሳ ካታማን ዲዛ ኣይሁዳቲ ሃች ኦꬂዳ ማላ ዎንቶካ ኦꬄቶ። ቃሴ ሃማ ናይታ ታማታ ኣሃካ ሚꬃ ቦላን ካቃና ማላ ኣዛዛ» ጋዱስ።

14 ሂስቲን ካዎዚ ሄሲ ሃናና ማላ ኣዛዚዴስ፤ ኣዋጃይካ ሱሳ ካታማን ናምኣንꬆ ኣዋጄቲን ሃማ ናይታ ታማታ ኣሃይ ካቄቲዴስ። 15 ኣዳሬ ጌቴቲዛ ኣጊናን ታማኔ ኦይዳንꬆ ጋላስ ሱሳ ካታማን ዲዛ ኣይሁዳቲ ቃሴካ ኢሲ ቦላ ሺቂዲ ቃሴካ 300 ኣስ ዎꬊዳ፤ ጊዶ ኣቲን ኢስታ ኣቆታን ባንታ ኩሼ ጌልꬂቤቴና።

16 ሄ ዎዴ ካዎይ ሃራ ዴሬታን ዲዛ ኣይሁዳቲካ ባና ኣሻናሲኔ ባንታ ሞርኬታራ ኤቄታናስ ኢሲ ቦላ ሺቂዳ። ኢስቲካ 75,000 ኣስ ዎꬊዳ፤ ጊዶ ኣቲን ኢስታ ኣቆታን ባንታ ኩሼ ጌልꬂቤቴና። 17 ሄሲ ኡባይ ኣዳሬ ጌቴቲዛ ኣጊናን ታማኔ ሄꬓንꬃ ጋላስ ሃኒዴስ፤ ሂስቲዲ ታማኔ ኦይዳንꬃ ጋላስ ጊቢራ ጋላሲኔ ኡፋይሳ ጋላስ ኦꬂዲ ሼምፒዳ።

18 ጊዶ ኣቲን ሱሳ ካታማን ዲዛ ኣይሁዳቲ ታማኔ ሄꬓንꬆኔ ታማኔ ኦይዳንꬆ ጋላሳታን ዎꬊሼ ፔኢዲ ታማኔ ኢቻሻንꬆ ጋላስ ጊቢራ ጋላሲኔ ኡፋይሳ ጋላስ ኦꬂዲ ሼምፒዳ።

19 ሄሳ ጊሻስ ጋጻሬ ጊዶን ዲዛ ኣይሁዳቲ ሃች ጋካናስካ ኣዳሬ ጌቴቲዛ ኣጊናን ታማኔ ኦይዳንꬆ ጋላስ ጊቢራ ጋላስ፥ ኡፋይሳ ጋላሲኔ ኢሶይ ኢሳስ ኢሞታ ኢሚዛ ጋላስ ሂስቲ ቦንቼቴስ።

ፑሪሜ ባኣሌ

20 ማርዲኪዮሲ ሃይሳ ሃ ታሪኬዛ ጻፊዴስ፤ ካዎ ኣርጼኪሲሲ ሃሪዛ ዴሬታ ኡባን፥ ሃሆኒኔ ማታን ዲዛ ኣይሁዳ ኡባስ ዳብዳቤዛ ዬዲዴስ። 21 ማርዲኪዮሲ ዬዲዳ ዳብዳቤይ ኣይሁዳቲ ላይꬃን ላይꬃን ኣዳሬ ጌቴቲዛ ኣጊናን ታማኔ ኦይዳንꬆኔ ታማኔ ኢቻሻንꬆ ጋላሳታን ባኣሌ ቦንቻናሳ። 22 ሄ ጋላሳቲ ኣይሁዳቲ ባንታ ሞርኬታፔ ኣቲዲ ሼምፖ ዴሚዳ ጋላሳታ፤ ቃሴ ሄ ኣጊናይካ ኢስታ ካዮቴꬃይኔ ሂዶታ ቃንጾይ ኡፋይሳኒኔ ካሳን ላሜቲዳ ኣጊና፤ ሄ ጋላሳታን ኡፋዬቲሼ ጊቢራ፥ ኢሶይ ኢሳስ ካꬃ ኢሞታ ኢሚሼኔ ማንቆታ ማዲሼ ቦንቻና ማላ ኢስታስ ዳብዳቤ ጻፊዴስ።

23 ሄሳ ጊሻስ ኣይሁዳቲ ማርዲኪዮሲ ኢሚዳ ኣዛዞ ኤኪዲ ኢስቲ ቦንቻናስ ዶሚዳ ባኣሌ ላይꬃን ላይꬃን ኣጎንታ ቦንቻናስ ቃቺዳ። 24 ኣጋጌ ዛሬ ሃማዳቴ ና ሃማይ ኣይሁዳታ ኡባታ ሞርኬይ ኢስታ ꬋይሳናስ ካሴ ማቄቲዲ ኢስታ ኡባ ዎꬋና ኣጊናኔ ጋላሳ ኤራና ማላ፥ «ፑሪሜ» ጌቴቲዛ ሳማ ዬጊሲዴስ። * 25 ሄ ማቆይ ካዎዛ ማታን ኤሬቲዳፔ ጉዬ ሃማይ ኣይሁዳታ ቦላ ማቄቲዳ ኢታ ማቆይ ዉሪ ጉዬ ሲሚዲ ኢዛ ቦላ ፖሌታና ማላ ኢዚኔ ኢዛ ናይቲ ሚꬃ ቦላ ካቄታና ማላ ጹፌን ኣዛዚዴስ። 26 ሄሳ ጊሻስ ሃ ጋላሳቲ ፑሪሜ ጌቴቲ ጼይጌቲዳ፤ ሃይሳ ዳብዳቤዛን ኢስታስ ጻፌቲዳ ኡባ ጋሶን ኢስቲ ባ ኣይፌን ቤኢዳይሳ ጋሶኒኔ ኢስታ ቦላን ጋኪዳይሳ ጋሶን፥ 27 ኣይሁዳቲ ባንታስ፥ ባንታ ዜሬꬃታሲኔ ኣይሁዳ ጊዳናስ ኮይዛ ኡባታስ፥ ማርዲኪዮሲ ኢስቲ ኣዛዚዳ ማላ ላይꬃን ላይꬃን ሃ ጋላሳታን ቃንጾንታ ቦንቻና ማላ ዎጋይ ዎꬊዴስ። 28 ቃሴ ሃ ፑሪሜ ጋላሳቲ ዬሌታን ዬሌታን፥ ኬꬃን ኬꬃን፥ ዴሬን ዴሬኒኔ ካታማን ካታማን ቦንቼታናሲኔ ቆፌታናስ ቤሴስ ጊ ቃቺዳ፤ ጋሶይካ ጋላሳቲ ቦንቼቶንታ ኣቶንታ ማላኔ ዬሌታ ጋርሳፌ ኢስታ ቆፍሲዛ ሚሺ ꬋዮንታ ማላሳ።

29 ሄሳፌ ጉዬ ኣቢኤሌ ቢያ ጎዳቴያ ኣስቴራ ኣይሁዳ ዴሬ ኣስ ማርዲኪዮሳራ ኢሲፌ ካሴ ማርዲኪዮሲ ፑሪሜ ጊሻስ ጻፊዳ ዳብዳቤዛ ሚንꬃናስ ባስ ዲዛ ማታ ቆንጪሲዛ ዳብዳቤ ጻፋ ዬዳዱስ። 30 ኣርጼኪሲሲ ሃሪዛ 127 ዴሬን ዲዛ ኣይሁዳታስ ኡባስ ሳሮይኔ ዎፓይ ጊዶ ጊዛ ዳብዳቤ ሳሮካራ ጋꬂ ዬዲዴስ። 31 ቃሴ ኢስቲ ካሴ ጾማናሲኔ ካዮታናስ ዎጋ ኬሲዳ ማላ፥ ኢስታኔ ኢስታ ዜሬꬃቲ ሃይሳ ፑሪሜ ጋላሳታ ላይꬃን ላይꬃን ዎጋ ሂስቲ ቦንቻና ማላ ሄ ዳብዳቤቲ ቆንጪሴቴስ። ሄሲ ኣይሁዳ ዴሬ ኣስ ማርዲኪዮሲ ጎዳቴዮ ኣስቴሪራ ናምኣስ ኢሲ ቦላ ጊግሲ ኬሲዳ ኣዛዞ። 32 ጎዳቶ ኣስቴሪ ኣዋጃይ ፑሪሜ ባኣሌ ዎጋ ሚንꬄስ፤ ሄሲካ ማዝጋባን ጻፌቲዴስ።

10

ማርዲኪዮሳ ጊታቴꬅ

1 ካዎ ኣርጼኪሲሲ ባ ሃሪዛ ዴሬ ኡባ ቦላ ቢዲ ኣባ ላንቄ ጋካናስ ዲዛይታ ቦላ ጊራ ዬጊዴስ። 2 ኢዚ ኦꬂዳ ጊታኔ ዎልቃማ ኦሶቲ ኡባይ ቃሴ ማርዲኪዮሳካ ዎስቲ ꬎቁ ሂስቲ ቦንቺዳኮ ቆንጪሲዛ ታሪኬይ ሜዶኔኔ ፓሪሴ ካዎታ ታሪኬ ማጻፋን ጻፌቲዴስ። 3 ኣይሁዳ ዴሬ ኣስ ማርዲኪዮሲ ካዎ ኣርጼኪሲሴፔ ቦንቾን ናምኣንꬆ ማራን ዴስ፤ ኢዚ ኣይሁዳቲ ሳሮቴꬃኒኔ ሂርጋይ ባይንዳ ዳና ማላ ኬሂ ዳቡርዳ ኣስ ጊዲዳ ጊሻስ ኢዚ ኣይሁዳታንካ ኬሂ ቦንቼቲዳኔ ዶሴቲዳ ኣሳ።

* 1:6 ዳልዳቻ ጊዛይሲ ኢሲ ኢሲ ባጋ ጋሞꬆ ቃላን ዎሊዎጆ ጌቴቴስ።

* 2:6 2ካዎ 24፡10-16፤ 2ታሪ 36፡10

* 2:16 ቴቤቴይ ኑ ኣጊና ቆዳን ቲሳሴ ዎይኮ ጻሬ ኣጊና ቤሴስ

* 6:2 ኣስ 2፡21-22

* 9:24 ኣስ 3፡7

ኢዮቤ ማጻፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

ኢዮቤ ማጻፋ

ጊዶ ቆፋ

ኢዮቤ ማጻፋን ኑኒ ቤኢዛ ታሪኬይ ዎልቃማ ሜቶይኔ ቆሆይ ኢዛ ቦላ ጋኪዳ ኢሲ ሱሬ ኣሳ ጊሻስ ቆንጪሴስ። ሄ ኣዴዚካ ባ ናይታኔ ባ ሃሮ ኡባፌ ሜላ ኣቶይሳፌካ ቦላራ ኢታ ማዱንꬅ ማዱንጺዲ ዋዬቴስ፤ ሄሳፌ ጉዬ ጊንጾ ማላን ሄꬑቶ ሺቂዳ ሃሳያን ኢዮቢኔ ኢዛ ላጌቲ ሃ ኢታ ዋዪሲዛ ሜቶዛን ባስ ሴቴቲዛ ዮኦዛ ቆንጪሴቴስ፤ ዉርሴꬃንካ ጾሲ ኢዮቤስ ቆንጪሲዴስ።

ኢዮቤ ላጌቲ ኢዛ ቦላ ጋኪዳ ዋዬዛ ጊሻስ ካሴ ባንቲ ኤሪዛ ሃይማኖቴ ዎጋፔ ዴንዲዲ ባንታስ ዲዛ ዱማ ዱማ ቆፋ ሺሼቴስ፤ ሄሲካ፥ «ጾሲ ኪያ፤ ኣሳስ ሎኦ ዎጋ ኢሜስ፤ ኢታ ኣስ ጊዲኮ ቃጻዬስ» ጌቴስ። «ሄሳꬆካ ኢዮቤ ሃ ኡባ ሜቶይ ጋኪዳይ ኢዚ ናጋራ ኦꬂዳ ጊሻስ ጊዶንታ ኣጌና» ጌቴስ። ኢዮቤ ጊዲኮ ኢዛ ቦላ ዎሶይ ባይንዳዴኔ ሱሬ ኣስ ጊዲዳ ጊሻስ ሃይሳ ማላ ዎልቃማ ቂጻቴይ ኢዛስ ቤሴና። ኢዮቤ ማላ ሱሬ ኣሳ ቦላ ሃይሳ ማላ ዎልቃማ ሜቶይ ጋኪዳይሲ ቢርሼቶንታ ማሌꬆ ጊዲዴስ። ሃ ኡባ ሜቶዛን ኢዮቤ ኣማኖይ ያኔ ሃ ቃጾንታ ኣጊኮካ ቱማ ፒርዲዛ ጾሳይ ሊኬ ፒርዳ ኢዛስ ኢሚዲ ኢዛ ጋኪዳ ሜቶዛፔ ኬሳና ማላኔ ካሴ ዴኦዛ ኢዛስ ዛራና ማላ ጾሳ ሚኒዲ ዎሳፔኔ ኦይሾፔ ጉዬ ጊቤና።

ጾሲ ኢዮቤ ኢዛ ኦይቺዳ ኦይሻታስ ዛሮ ማራራ ማራራ ኢሞንታ ኣጊኮካ ኢዮቤስ ዲዛ ሚኖ ኣማኖዛ ናሺዲ ጾሲ ባ ዎልቃኔ ባ ኤራቴꬃ ማላሊሲዛ ኦጌራ ጊንጾን ኢዛስ ቆንጪሲዴስ። ሄሳፌ ጉዬ ኢዮቢ ጾሲ ባይራኔ ኤራ ጊዲዳይሳ ሻኪ ኤሪዴስ። ጾሳ ጾሳቴꬃ ሻኪ ኤሪዳፔ ጉዬ ካሴ ኢዚ ሃንቆን ኩሚዲ ኬሲዳ ዴጾ ቃላታ ጊሻስ ዬላቲዲ ማሮቴꬃን ጌሊዴስ።

ማጻፋስ ዉርሴꬃ ሼምፖይ ኢዮቢ ባና ጋኪዳ ሜቶዛፔ ዛሮ ዴሚዲ ካሴ ዴኦዛን ሲሚዳይሳኔ ቃሴካ ሃሮ ባጋራ ካሴይሳፌ ሃ ኣꬎ ዴሚዳይሳ ቆንጪሴስ። ሃራ ባጋራ ቃሴ ኢዮቤ ቦላ ጋኪዳ ሜቶይ ኣይ ጋሶን ኢዛ ቦላ ጋኪዳኮን ኢዮቤ ላጌታስ ጌሎንታ ጊሻስ ጾሳይ ኢስታ ሚንꬂ ሴሪዴስ።

ሎሴ ጊዲዳ ዱማ ዱማ ሃይማኖቴ ዎጋታፔ ጾሲ ባ ባጋራ ባይራ ጊዲዳይሳ ኢዮቢ ጻላላ ኤሪዳ ጊሻስ ባ ላጌታ ጊሻስ ዎሲዴስ፤ ጾሲካ ኢዛ ዎሳ ሲዪዴስ። ጾሲ ኢዮቤስ ዉርሴꬃ ዴኦዛ ኮይሮይሳፌ ኣꬂ ሎኤꬂዴስ።

ሃ ማጻፋይ ኦይኪዳ ኩሜꬃ ቆፋ

ኢዮቤ ጋኪዳ ሜቶታ 1፡1—2፡13

ኢዮቢ ባ ዬሌታ ጋላሳ ቃንጊዴስ 3፡1-26

ኮይሮ ዩሾ ሃሳያ 4፡1—14፡22

ናምኣንꬆ ዩሾ ሃሳያ 15፡1—21፡34

ሄꬓንꬆ ዩሾ ሃሳያ 22፡1—26፡14

ኢዮቤስ ዉርሴꬃ ሃሳያ 27፡1—31፡40

ኤሊሁ ሃሳያ 32፡1—37፡24

ጾሲ ኮይሮ ዩሾ ሃሳይዳ ሃሳያ 38፡1—39፡30

ናምኣንꬆ ዩሾ ጾሳ ሃሳያኔ ኢዮቤ ዛሮ 40፡1—42፡6

ጾሲ ኢዮቤስ ዛሮ ኢሚዲ ኣንጂዴስ 42፡7-17

1

ኢዮቤ ቦላ ጋኪዳ ፓጬ

1 ኡጼ ጌቴቲዛ ዴሬን ኢሲ ኢዮቤ ጌቴቲዛ ኣሲ ዴስ። ኢዚካ ኢታ ኡባፌ ሃኪዳዴ፤ ዎሶይ ኢዛ ቦላ ባይንዳዴ፤ ጾሳስ ያዪዛዴኔ ሱሬ ኣሳ። 2 ኢዛስ ላፑን ኣቱማ ናይቲኔ ሄꬑ ማጫ ናይቲ ዴቴስ። 3 ሃሮ ባጋራካ ኢዛስ 7,000 ዶርሳቲ፥ 3,000 ጋሜላቲ፥ 500 ዋꬃ ቦራቲኔ 500 ሃሬቲ ዴቴስ፤ ቃሴካ ኬሂ ዳሮ ኣይሌቲ ዴቴስ። ኣርሼይ ሞኪዛሶ ባጋራ ኢዛ ማላ ዱሬኔ ጊታ ኣሲ ሃራይ ዴና።

4 ኢዮቤ ኣቱማ ናይቲ ኢሶይ ኢሶይ ባሶን ታራን ታራን ዲጊሳ ጊግሲዲ ኢሲፌ ሺቂ ኡፋዬቴቴስ፤ ሄꬑ ሚቼታካ ባንታኮ ጼይጊሲዲ ኢስታራ ኢሲፌ ሜቴሲኔ ኡዬቴስ። 5 ዲጊሳ ጋላሳቲ ኣꬊዳፔ ጉዬ ኢዮቢ ዎንታራ ዴንዲዲ ባ ናይታ ጼይጊሲዲኔ ኢሳ ኢሳ ሱንꬃን ያርሾ ሺሼስ። ኢዚ ሄሳꬆ ኦꬂዛይ፥ «ታ ናይቲ ጌሊ ጊዳ ጾሳ ጫዪዲ ኣዉኮራ ናጋራ ኦꬂዳኮኔ!» ጉሳ ሂርጋን ናይታ ናጋራፔ ጌሻናስ ጊዲ ኦꬄስ። ኢዮቢ ሃይሳ ያርሾ ዎጋ ቃንጾንታ ኡባ ዎዴ ኦꬄስ።

6 ጋላሳታፔ ኢሲ ጋላስ ሳሎ ኪታንቻቲ ጎዳ ሲንꬅ ሺቂዳ ዎዴ ጻላኤይካ ኢስታራ ኢሲፌ ሺቂዴስ። * 7 ጾሲካ፥ «ኣዋፔ ያዲ?» ጊዲ ጻላኤ ኦይቺዴስ። ጻላኤይካ፥ «ሳኣ ጋጻ ኡባ ያኔ ሃ ዩዬሬታዳ ያዲስ» ጊዲ ጎዳስ ዛሪዴስ።

8 ጎዳይ ጻላኤዛ፥ «ታ ኣይሌዛ ኢዮቤ ሎኤꬃ ቤያዲ? ኢዛ ማላ ኣማኔቲዳኔ ሱሬ ኣስ ቢታ ቦላ ቤቲቤና፤ ኢዚ ኢታ ኡባፌ ሃኪዲ ታስ ያዪዛ ሱሬ ኣሳ» ጊዴስ።

9 ጻላኤይካ ዛሪዲ፥ «ኢዮቢ ኔስ ጾሳስ ጮ ያዪዜ? 10 ኢዚ ኔስ ያዪዛይ ኔኒ ኢዛኔ ኢዛ ናይታ፥ ኢዛስ ዲዛ ሃሮ ኡባ ሎኤꬃ ናጊዳ ጊሻሳ፤ ኢዚ ኦꬂዛ ኦሶዛ ኩሜꬅ ኣንጂዳ ጊሻሲኔ ዳሮ ዉዴ ሜሄታ ኔ ኢዛስ ኢሚዳ ጊሻስ ጊዴኔ? 11 ኣኔ ኔ ኩሼ ዬዳዳ ኢዛስ ዲዛይሳ ኡባ ኔ ꬋይሲዳኮ ቱማ ኢዚ ኔና ቆንጬን ጫያና» ጊዴስ። *

12 ጎዳይካ ጻላኤስ፥ «ኤሮ ኣኔ ኢዮቤ ቦላ ኢሲ ሜቶካ ጋꬆፋ ኣቲን ኢዛስ ዲዛ ሃሮዛ ቦላ ኔ ኮዪዳዚ ኦꬃናዉ ዳንዳያሳ» ጊዴስ። ሄሳፌ ጉዬ ጻላኤይ ጾሳ ሲንꬃፌ ኬኢዲ ቢዴስ።

ኢዮቤ ናይታ ሃይቆኔ ኢዛ ሃሮ ꬋዮ

13 ጋላሳታፔ ኢሲ ጋላስ ኢዮቤ ናይቲ ባይራ ኢሻሶን ዉሪ ሺቂዲ ሚዲኔ ዎይኔ ጫጄ ኡዪዲ ኡፋዬቴቴስ። 14 ሄ ጋላስ ኢሶይ ኪቴቲ ዪዲ፥ «ኑኒ ቦራታ ዋጺዲ ጎዪሺን፤ ሃሬቲካ ኑ ማታ ዴምባን ሄሜቲሺን፥ 15 ሳባ ዴሬ ኣሳቲ ዪዲ ኑ ቦላ ኦላ ዴንꬂዲ ኡባካ ዲኢ ኤኪ ቢዳ፤ ኔ ኣይሌታ ኡባታካ ማሻን ዎꬊዳ፤ ታኒ ጻላላ ኣታዳ ሃኒዳ ኡባ ኔስ ዮታናስ ያዲስ» ጊዴስ።

16 ኮይሮ ኪታንቻይ ባ ሃሳይዛ ሃሳያ ቡሮ ኦንጎንታ ዲሺን ናምኣንꬆ ኪታንቻይ ዪዲ፥ «ዶርሳታኔ ሄሚዛ ሄንꬃንቻ ኡባ ዎልቃንꬅ ሳሎፔ ዎꬊዲ ዎꬊዴስ፤ ታኒ ጻላ ኣታዳ ሃኒዳ ኡባ ኔስ ዮታናስ ያዲስ» ጊዴስ።

17 ሃይሳ ኪታንቻይ ሃሳዪ ኦንጎንታ ሃራ ኪታንቻይ ዪዲ፥ «ሄꬑ ቡቴን ሻኬቲዳ ቦንቂዛ ካላዳዌ ኣሳቲ ዪዲ ቆፖንታ ዲሺን ኑ ቦላ ኢታ ሜቶ ጋꬂዳ፤ ጋሜላታ ኡባ ዲኢ ኤፊቺዳ፤ ኔ ኣይሌታ ኡባ ማሻን ዎꬊዳ፤ ታኒ ጻላ ኣታዳ ሃኒዳ ሚሽ ኡባ ኔስ ዮታናስ ያዲስ» ጊዴስ።

18 ሃይሳ ሃ ኪታንቻይ ሃሳዪ ኦንጎንታ ሃራ ኪታንቻይ ዪዲ፥ «ኔ ናይቲ ኡባቲካ ባንታስ ባይራ ኢሻሶን ሺቂዲ ሚሼኔ ዎይኔ ጫጄ ኡዪሼ ኡፋዬቲዛ። 19 ባዞፌ ዪዳ ጎቴ ጫርኮይ ቆፖንታ ዲሺን ዪዲ ኬꬃ ኩሜꬅ ሺሬቺ ዬጊዴስ፤ ኬꬃዚካ ኢስታ ቦላ ዎꬊን ዉሪካ ሃይቂዳ፤ ታኒ ጻላ ኣታዳ ሃኒዳ ሚሽ ኡባ ኔስ ዮታናስ ያዲስ» ጊዴስ።

20 ሄሳፌ ጉዬ ኢዮቢ ዴንዲዲ ካዮቲዲ ባ ማይኦዛ ዳኪዴስ፤ ባ ሁኤ ቡሉሲዴስ፤ ቢታን ጉፋኒ ጎይኒዴስ። 21 «ታኒ ታ ኣዬይ ኡሎፔ ካሎ ዬሌታዲስ፤ ሃይቂዛ ዎዴካ ካሎ ባና፤ ጎዳይ ኢሚዴስ፤ ጎዳይ ኤኪዴስ፤ ጎዳ ሱንꬂ ጋላቴቲዳዝ ጊዶ» ጊዴስ።

22 ሃ ፓጬይ ኡባይ ኢዮቤ ቦላ ጋኪንካ ኢዚ ኡባካ ናጋራ ኦꬂቤና፤ ጾሳ ቦላካ ጫሞ ቃላ ኬሲቤና።

2

ቃሴካ ኢዮቤ ጋኪዳ ፓጬ

1 ጋላሳታፔ ኢሲ ጋላስ ሳሎ ኪታንቻቲ ጾሳ ሲንꬅ ሺቂዛ ዎዴ ጻላኤይካ ኢስታራ ኢሲፌ ሺቂዴስ።

2 ጎዳይካ፥ «ኣዋፔ ያዲ?» ጊዲ ጻላኤ ኦይቺዴስ። ጻላኤይካ፥ «ቢታ ኡባ ቦላ ያኔ ሃ ሲሜሬታዳ ያዲስ» ጊዴስ።

3 ጎዳይካ ጻላኤ፥ «ታ ኣይሌዛ ኢዮቤ ሎኤꬃ ቤያዲ? ኢዛ ማላ ኣማኔቲዳይኔ ኪያ ኣስ ቢታ ቦላ ቤቴና፤ ኢዚ ኢታ ኡባፌ ሃኪዲ ታስ ያዪዛ ሱሬ ኣሳ፤ ኢዛ ꬋይሳናስ ኔ ዳንዳያና ማላ ታ ኔስ ኣꬃ ኢማና ማላ ኔ ታና ዴንꬄꬂዳይ ሃዳና። ቤያ ኢዮቢ ጊዲኮ ሃኖ ጋካናስ ባ ሱሬቴꬃን ሚኒ ኤቂዴስ» ጊዴስ።

4 ጻላኤይካ፥ «ጋልባ ጊሻስ ጋልባ»* ጊዛይሳ ማላ «ኣሲ ባ ኣሾ ኣሻናስ ጊሼ ባስ ዲዛይሳ ኡባ ኢሜስ። 5 ሃኢ ጊዲኮ ኔ ኩሼ ኢዛ ቦላ ሚጫዳ ኢዛስ ኩሜꬃ ኣሳቴꬃ ቦላ ቆሆ ኔ ጋꬂዳኮ ቱማ ኔና ቆንጬራ ጫያና» ጊዴስ። 6 ጎዳይካ ጻላኤዛ፥ «ኣኔ ሎኦ፤ ዎꬎ ዎꬎፓ ኣቲን ኢዛ ቦላ ኔ ኮዪዳይሳ ኦꬃናስ ዳንዳያሳ» ጊዴስ።

7 ሄሳፌ ጉዬ ጻላኤይ ጾሳ ሲንꬃፌ ኬኢዲ ኢዮቤስ ሁኤ ቢናናፔ ዶሚዲ ቶሆ ጹጉንꬅ ጋካናዉ ዎልቃማ ማዱንꬃን ዋዬታና ማላ ኦꬂዴስ። 8 ሄሳፌ ዴንዲዳይሳን ኢዮቢ ቢዲንꬃ ቦላ ኡቲዲ ባ ማዱንꬃ ኮንኣን ቃች ዶሚዴስ።

9 ኢዮቤስ ማቼያ፥ «ሃኢካ ጾሳ ቦላ ዲዛ ኔ ኣማኖዚ ሚኖ ዲዜ? ጾሳ ጫያዳ ሃይቃ!» ጋዱስ።

10 ኢዮቢካ፥ «ዋናዳ ኤያ ማጫሳ ሃሳያ ሃሳያይ? ጾሲ ሎኦ ሚሽ ኢሚዛ ዎዴ ኡፋይሳን ኤኮስ፤ ሃኢ ጊዲኮ ኢታ ኢዚ ኑ ቦላ ኤሂሺን ኢዛ ቦላ ዙዙማናስ ቤሲዜ?» ጊዴስ። ኢዮቢ ሃ ኡባ ሜቶይኔ ዋዬይ ኢዛ ቦላ ጋኪንካ ኢዚ ጾሳ ቦላ ኢታ ሚሽ ሃሳይዲ ናጋራ ኦꬂቤና።

ኢዮቤ ላጌ ሄꬓታ

11 ቴማኔ ዴሬ ኣስ ኤልፋዜ፥ ሹሃ ዴሬ ኣስ ቤሊዳዲኔ ናኢማኔ ዴሬ ኣስ ዞፋሬ ጌቴቲዛ ሄꬑ ላጌቲ ኢዮቤስ ዴቴስ። ኢስቲካ ኢዮቤ ቦላ ጋኪዳ ሜቶዛ ሲዪዳ ዎዴ ኢዛስ ኢስቲ ቃꬌቶይሳ ቆንጪሳናሲኔ ኢዛ ሚንꬄꬃናስ ባንታ ዴሬፔ ጼይጌቲዲ ኢሲፌ ኢዮቤኮ ዪዳ። 12 ቡሮ ሃኮራ ዪሺን ኢዮቤ ቤኢዳ፤ ጊዶ ኣቲን ኢዚ ኢዮቤ ጊዲዳይሳ ሻኪ ኤራናስ ዳንዳይቤቴና። ኢስታስ ዎዚናይ ሜቂን ኢዛስ ሚሼቲዲ ባንታ ማይኦዛ ዳኪዳ፤ ጉዱላዛ ኤኪዲ ፑዴ ሳሎ ላሊዳ፤ ባንታ ሁኤንካ ማኪዲ ኣዳፌ ዋሲዲ ዬሆ ዶሚዳ። 13 ኢዛስ ዋዬዛ ዳራ ቤኢዳ ጊሻስ ኣይኮ ሃሳዮንታ ኢዛራ ላፑን ጋላሳኔ ላፑን ኦማርስ ቢታ ቦላ ኡቲዲ ጋምኢዳ።

3

ኢዮቢ ባ ዬሌቲዳ ጋላስ ቃንጌꬅ

ኢዮቤ ሃሳያ

1 ሃይሳፌ ጉዬ ኢዮቢ ሃሳያ ዶሚዴስ፤ ባ ዬሌቲዳ ጋላሳ፥

2-3 «ታኒ ታ ኣዬይ ኡሎን

ሜꬌቲዳ ኦማርሳያኔ

ታኒ ዬሌቲዳ ጋላሳያ

ቃንጌቲዳይታ ጊዴቶ!

4 ሄ ጋላሳይ ꬉማን ላሜቶ፤

ሳሎ ጾሳይ ኢዛ ቆፖፎ፤

ፖኦይ ሙሌካ ኢዛን ቤቶፎ።

5 ሻሩማኒኔ ጊርዲ ጊዳ ꬉማን

ካሜቲዳይሳ ጊዶ፤

ሻራይ ካሚን ꬉማይ

ኢዛ ፖኦ ሚቶ።

6 ሄ ጋላሳ ኦማርሳዮ

ጊርዲ ጊዳ ꬉማይ ካሞ፤

ላይꬃ ጋላሳታራ

ኢሲፌ ታይቤቶፎ፤

ኣጊናታ ቆዳን ጌሊ ቆፌቶፎ።

7 ሄ ጋላሳ ኦማርሳይ

ኣይኮይ ባይንዳዝ ጊዶ፤

ኡፋይሳ ቃላይካ ኢዛን ሴቴቶፎ።

8 ሌዋታኔ* ጌቴቲዛ ዶኣ

ቃሴꬃናስ ዳንዳይዛይቲ፥

ጋላሳታ ቃንጊዛይቲ፥

ሄ ጋላሳዮ ቃንጌቶ።

9 ሄ ጋላሳ ኦማርስ

ባካሌ ጾሊንቴቲ ꬉሜቶ፤

ፖኦ ሂዶታይ ኢዛን ቤቶፎ፤

ዎንታ ጻልቄይ ኢዛን ጻልቆፎ። *

10 ታ ኣይፌታፔ ሜቶ ጌንꬃና፥

ታ ኣዬይ ኡሎ ታ ቦላ

ጎርዶንታ ኣጊዳ ጊሻስ

ሄ ጋላሳይ ቃንጌቲዳይሳ ጊዶ።

11 «ታ ኣዬይ ኡሎን ዳሼ

ሃꬄ ጊዳ ኣቲዳኮ ኣዜ!

ታ ኣዬይ ኡሎፔ ኬኢዳ ማላ

ኣይስ ሃይቃቤኪና?

12 ጉልባቴቲ ታና ሞኪ ኤካናስ፥

ꬋንꬃቲካ ታና ꬋንꬃናስ

ኣይስ ቤቲዶ?

13 ሃኢ ታኒ ሳሮን ኢቺዳኮ፥

ꬊስካዳካ ሼምፖ

ዴማናኮሺን።

14 ሃኢ ላሌቲ ቤቲዛይታ

ባስ ኬጺዳ ቢታ ካዎታራኔ

ዞሪዛይታራ ታ ꬊስካዳ

ሼምፖ ዴማናኮሺን።

15 ባ ኬꬃ ዎርቃኒኔ

ቢራን ኩንꬂዳ፤

ዳናታራ ታ ኢሲፌ

ሼምፓናኮሺን።

16 ቃሴካ ኣይስ ቢታ ጋርሳን

ሞጌቲዳ ኣዉጫያ፥

ዎይኮ ኢሲ ጋላሳ ፖኦ

ሙሌካ ቤኦንታ ና ማላ

ኣይስ ጊዳቤኪና?

17 ሄን ኢታታ ዋዪሶይ ኣታና፤

ዳቡርሲዛ ኦሶን

ዴኢዳይቲ ሼምፓና።

18 ቃሼቲ ዲዛ ኣሳቲካ ሳሮ ዴማና፤

ባና ኦሲሲዛ ኣሳታ ሃንቆ ቃላ

ሲያናይሳፌካ ኣታና።

19 ላፋቲኔ ጊታ ኣሳቲ

ኢሲፌ ቤታና፤

ኣይሌቲካ ሄን

ባ ጎዳታፔ ዎዜታና።

20 «ጾሲ ኡንኦ ቦላ ዲዛይታስ ፖኦ፥

ዱሳዚ ጫሞ ቆፋን ኩሚዳዴስ

ዴኦ ኣይስ ኢሚዜ?

21 ሃይቆ ላሞቲዛይታሲኔ

ቆቴቲ ዲዛ ኣቆፔ

ኣꬂ ኮዪዲ ዴሞንታይታስ

ዴኦ ኣይስ ኢሚዜ?*

22 ዱጌ ዱፎን ጌሊሼ ኡፋዬቲዛይታስ

ዴኦይ ኣይስ ኢሜቲዜ?

23 ኢዚ ቢዛ ኦጌይ

ኢዛዴፌ ጌሜቲዳዴሲኔ

ጾሲ ጎርዲ ዎꬂዳ ኣሳስ

ፖኦይ ኣይስ ኢሜቲዜ?

24 ዬሆይ ታስ ካꬅ ጊዲዴስ፤

ዋሶይካ ታስ

ጎጊዛ ሃꬃ ማላ ጊዲዴስ።

25 ታ ያዪዳ ሚሽ ታ ቦላ ዪዴስ፤

ታ ዳጋሚዳይሲካ

ታ ቦላ ጋኪዴስ።

26 ታ ጊዶን ሂርጋይ ጻላ ዲዛ ጊሻስ

ሳሮይ፥ ዎፓይኔ

ሼምፖይ ዴና» ጊ ቃንጊዴስ።

4

ኤልፋዜይ ኮይሮ ሃሳይዳ ሃሳያ

1 ቴማኔ ዴሬ ኣስ ኤልፋዜይ ሂዝጊ ዛሪዴስ፤

2 «ኢዮቤ! ኢሲ ኣሲ ኔ ቦላ

ዎልቃꬂ ሃሳይኮ

ኢዛዴ ኔ ዳንዳያን ኤዝጋኔ?

ሃሳያናፔ ኣቲን

ኦኒ ኣጋኔ?

3 ኔኒ ዳሮ ኣሳታ ታማርሳዳሳ፤

ዳቡርዳ ቄሴታካ ሚንꬃዳሳ።

4 ካሴ ኔ ቃላቲ ꬉጴቲዛይታ

ማዴቴስኮሺን፤

ኔኒ ኮኮሪዛ ጉልባቴታካ

ሚንꬃሳኮሺን።

5 ሃኢ ጊዲኮ ሜቶይ

ኔ ቦላ ጋኪዳ ጊሻስ

ሂዶታይ ባይንዳዴ ጊዳዳሳ፤

ሜቶይካ ኔ ቦላ

ሚኒዳ ጊሻስ

ሂዶታ ቃንጻዳሳ።

6 ጾሳስ ኔ ያዪዛ ያሻይ

ኣማንꬂዛዝ ጊዴኔ?

ኔ ሱሬ ኦጌቲካ

ኔስ ሂዶታታ ዴቴኔ?

7 ጺሎ ኣስ ጊዲ ዲሺን

ኢዛ ሜቶይ ጋኪዳዴይ፥

ሱሬ ኣስ ጊዲ ዲሼ

ቲምኢ ጊ ꬋይዳዴይ፥

ዲኮ ኣኔ ቆፓ።

8 ታኒ ኣኬኪዳ ማላ፥

ኢታቴꬅ ጎዪዲ ሜቶ ዜሪዛይቲ

ሄይታንቲ ባ ኦꬆሮ

ሺሻና።

9 ኢስቲ ጾሳ ፔኖን ꬋያና፤

ኢዛ ሃንቆ ዳምባላን

ኢስቲ ዲፒ ጊ ꬋያና።

10 ኢታቲ ጋሞ ማላ ጻጋና፤

ባ ቃላ ꬎቁ ኦꬂዲ

ዋሳና፤

ጾሲ ጊዲኮ ኢስታስ

ኣቻ ሜንꬄሬꬃና።

11 ጋሞይ ሻንካቲዲ

ሚዛዝ ꬋይዳ ዎዴ

ሃይቂዛ ማላ ኢስቲካ ሃይቃና፤

ጋሞ ማራቲካ ላሌቲዛ ማላ

ኢስታ ናይቲካ ላሌታና፤

12 ጋላሳፌ ኢሲ ጋላስ ጹራ ጊዲዳ

ኪታይ ታኮ ዪዴስ፤

ሄሳ ሄ ኪታዛ ሳሱኬꬃን

ታ ሲያዲስ።

13 ኣሳይ ኦማርስ ዎልቃማ ꬊስኮ

ሴሪዳ ዎዴ፥

ታና ኢታ ኣጉሞይ ኣጉንꬂዴስ።*

14 ባቦይኔ ኮኮርሲ ታና ኦይኪን፥

ታስ ሜቄꬃቲ ኡባይ

ኮኮራና ማላ ኦꬂዴስ።

15 ኣያናይ ታ ሲንꬃራ ኣꬊዴስ፤

ዳጋማፔ ዴንዲዳይሳን

ታ ሃሳይ ኤቂዴስ።

16 ሄንካ ኢሲ ሚሺ

ኤቂ ዲዛይሳ ቤያዲስ፤

ቲሺ ኦꬃ ጼላዲስ ሺን

ኢዚ ኣዛኮ ሻካ

ኤራናዉ ዳንዳያቤኬ።

ሄሳፌ ጉዬ ጮኡ ጊዳሶሆፔ

ሂዝጊዛ ቃላ ሲያዲስ፥

17 ‹ጾሳ ሲንꬃን ጺሎ ጊዲ

ቤታናስ ዳንዳይዛ ኣሲ ዲዜ?

ዎይኮ ባና ሜꬊዳይሳ

ሲንꬃን

ጌሻ ኣሲ ቤታኔ?

18 ጾሲ ባስ ኦꬂዛይታን

ኣማኔቶንታ ኣጊኮ፥

ባ ኪታንቻታ ቦላካ

ኢዚ ሞሮ ሚሽ

ዴሚዛዝ ጊዲኮ፥

19 ሂስቲን ሃራꬎይ

ሞንታ ዲሺን ላሌቲዛ

ኢስታ ዮቻይ ቢታፌ ጊዲዳ

ኡርቃፌ ኦሴቲዳ ኬꬃ ጊዶን

ዲዛይታ ቦላ

ዋኒ ኣማኔታኔ?*

20 ማላዶፔኔ ኦማርሳፌ ጊዶን

ኢስቲ ሜቄሬታና፤

ኤሬቶንታ ዲሺን

ኢስቲ ሜርናስካ ꬋያና።

21 ቶሌ ꬊሽኬይ

ሾዴቲቺዳ

ዱንካኔ ማላ

ኢስቲ ኤራቴꬂ ባይንዳ ሃይቃና።›

5

1 «ኢዮቤ! ኔ ጼይጊን

ኔስ ኮያናዴይ ዲኮ ጼይጋ፤

ኔስ ማዶ ኢማና ማላ

ኪታንቻታፔ

ኣዋይሳኮ ጼላይ?

2 ኤያ ኣስ ዪሎይ ዎꬋና፤

ቃናቴይካ ኣስ ꬋይሳና።

3 ኤያ ኣሲ ሚኒዲ ዲሺን ቤያዲስ፤

ጊዶ ኣቲን ኢዛ ኣቆይ

ቆፖንታ ዲሺን

ጾሳ ሃንቆን ላሌቲዴስ።

4 ኢዛ ናይቲካ ባ ዴኦዛስ

ኣማንꬂዛዝ ዴሜቴና፤

ዱቡሻንካ ኢስታ ጊሻስ

ሃሳይዛ ኣስ

ኢስቲ ዴሞንታ ጊሻስ

ኢስታ ቦላ ቆሆይ ጋካና።

5 ኢዚ ዜሪዳ ካꬃካ

ኮሻቲዳ ኣሳቲ ማና፤

ሃራይ ኣቲን ኣጉንꬃ ጊዶን

ሞኪዳይሳካ ኢዛስ ኣሼቴና፤

ሳሜቲ ኡቲዳ ኣሳቲ

ኢዛ ሃሮዛ ኤካናስ ኣሞቴቴስ።

6 ሜቶይ ጮ ቢታፌ ዴንዴና፤

ዋዬይካ ጋዴፔ ጮ ኬዜና።

7 ታማ ፊንጼꬂ ቦንቆፌ ዴንዲዲ

ፑዴ ፊንጺዛ ማላ፥

ኣሲካ ዋዬስ ዬሌቴስ።

8 «ታኒ ኔና ጊዲዳኮ

ጾሳ ዎሳና፤

ታ ሜቶ ኡባ ኢዛስ ቆንጪሳና።

9 ኢዚ ቆዳይ ባይንዳ

ማላሊሲዛ ሚሽ፥

ፒልጊን ጋኬቶንታ

ጊታ ሚሽ ኦꬄስ።

10 ቢታ ቦላ ኢራ ቡኪሴስ፤

ጎሻታካ

ሃꬃን ሹጊሴስ።

11 ካዉዪዳይታ ቦንቾን

ꬎቁ ሂስቴስ፤

ሙዞቲዛይታ ሚንꬄꬂዲ

ኡፋይሴስ።

12 ኢስታ ኦሶይ ፖሌቶንታ ማላ

ጌኔ ኣሳታ ቆፋ ሃዳ ኦꬄስ።

13 ጪንጫታ ኢስታ ጌኔ ኦሶዛን

ዛሪ ኦይኬስ።

ጌኔ ኣሳታ ቆፋካ

ኤሶራ ꬋይሴስ።*

14 ጋላሳይ ኢስታስ ꬉማ ጊዴስ፤

ቡሮ ሴታ ጋላሳን

ኦማርስ ꬉማ ጊዶን ዲዛ ማላ

ኢስቲ ታታፌታና።

15 ማንቆታ ኢስታ ሞርኬታ

ማሻፌ ኣሼስ፤

ሜቶታንቻታካ

ዋዪሲዛይታ ኩሼፔ

ኬሲ ኤኬስ።

16 ማንቆታስ ሂዶታ ኢሜስ፤

ማካላቴꬂካ

ቢታ ቦላፌ ꬋይሴስ።

17 «ጾሲ ሴሪዛ ኣሲ ኣንጄቲዳይሳ፤

ሄሳ ጊሻስ ኡባ ዳንዳይዛ

ጾሳ ሴራ ሌቆፋ። *

18 ጾሲ ማዱንꬂኮካ

ዛሪዲ ፓꬄስ፤

ኢዚ ሜንꬄስ፤

ባ ኩሼን ዛሪዲ ኮሌስ። *

19 ኡሱፑን ቆሞ ቦሻፔ

ኔና ኣሺ ኤካና፤

ላፑንꬃዛንካ ኣይ ቆሆይካ

ኔ ቦላ ጋኬና።

20 ኮሻ ላይꬃን ኢዚ ኔና

ሼምፖራ ፓጻ ዎꬃና፤

ኦላ ላይꬃንካ ኢዚ ኔና

ሃይቆፔ ኣሻና።

21 ጾሲ ኔና ኢታ

ኢንጻርሳፌ ናጋና፤

ቦሻይ ኔ ቦላ

ዪኮካ ያያካ።

22 ዎልቃማታ ቆሆይኔ

ኮሻይ ኔና ዳጋንꬄና፤

ቢታ ዶኣታስካ ኔ ያያካ።

23 ኔ ጎዪዛ ጋዴን ኔና

ሹቺ ዋዪሴና፤

ዶኣታራካ ኔ ሳሮን ዳና።

24 ኔ ኬꬃን ሳሮይ ኩማናይሳ

ኔ ሻካ ኤራና፤

ኔ ሜሄ ጼሊሺን

ኣቆፔ ፓጬና።

25 ኔ ዜሬꬃይ ዳራናይሳ ኔ ኤራና፤

ኔ ዜሬꬃይካ ዴምባን ዲዛ

ማታ ማላ ዳራና።

26 ካꬂ ካጺዲ ማጼቲዛይሳ ማላ

ኔካ ሎኤꬃ ጪማዳ

ዱፎን ባና።

27 ኑኒ ሃይሳ ኡባ ፒልጊዲ

ቱሙ ጊዲዳይሳ ኤሪዶስ፤

ኔኒካ ኣኬካዳ

ሃይሳ ኦሶን ፔይሻ።»

6

ኢዮቤ ሃሳያ

1 ሃይሳፌ ጉዬ ኢዮቢ ሂዝጊ ዛሪዴስ፤

2 «ታ ሙዞቴꬂ ጌዳሬቲ

ኡቲዳኮ ኣዜ ዲዛይ!

ታ ሜቶይ ኡባይ

ጌዳራን ጌዳሬቲ ኡቲዳኮ

ኣዜ ዲዛይ!

3 ኣባ ላንቄን ዲዛ

ኣጬፔ ኣꬊ

ዴጻናኮሺን፤

ሄሳ ጊሻስ ዳንዳያይ ፓጪዳ

ታ ሃሳያይ

ኔና ማላሊሳናስ ቤሴና።

4 ኡባ ዳንዳይዛ ጾሳይ

ታና ባ ዪሻታን ጫዲዴስ፤

ኢስታ ማርዜቲካ

ታ ኣሳቴꬃ ጊዶን ላሌቲዳ፤

ዳጋንꬂዛ ጾሳ ቦሻይ

ታ ዩሾን ዩዪ ኣꬊዴስ።

5 ቱማፔ ሃርዲዳይ ጪሊላ ማታ

ዴሚዲ ጫጊ ኤሪዜ?

ቦራይካ ባሶ ማታ ዴሚኮ

ጻጊ ኤሪዜ?

6 ማጺኔይ ጌሎንታ ማልኦንታ

ካꬂ ሜቴቲዜ?

ጱጱሌ ሃꬂ ማልኢዜ?

7 ሃይሳ ማላ ካꬅ

ማናስ ኮይኬ፤

ሙሲ ኣቲን ኩሼንካ ቦቺኬ።

8 «ታ ኣሞቲዛይሳ ጾሲ

ታስ ኢሚዳኮ ኣዜ ዲዛይ!

ኢዚ ታ ዋሶ ሲዪዳኮ

ኣዜ ዲዛይ!

9 ሃይሳ ኡባፌ ኢዛስ ሼኔ ጊዲን

ኢዚ ታና ሜንꬄሬꬂ

ዬጊዛኮ!

ባ ኩሼዛ ዬዲዲ

ኢዚ ታና ꬋይሲዳኮ!

10 ሼምፖ ኢሞንታ ኣይ ሃርጌይ

ታና ሳኪኮካ

ታኒ ኡፋይሳን ጉፓና፤

ታኒ ጌሻዛ ቃላ

ኣይ ዎዴንካ ካዳቤኬ፤

11 «ዴኦን ዴኣና ማላ ዳንዳይዛ

ኣይ ሚኖቴꬂ ታስ ዲዜ?

ሂዶታይ ባይንዳ ኣጊኮ

ኣይስ ዴኣዚና?

12 ታኒ ሹቻ ማላ ሚኖ?

ታ ኣሳቴꬃይካ

ጻርቂማላꬆ ሚኖ?

13 ታና ማዳናስ

ታስ ኣይኮ ዎልቃይ ዴና፤

ታስ ዲዛ ዎልቃይ

ኡባይ ኤኬቲቺዴስ።

14 «ኡባ ዳንዳይዛ ጾሳስ

ያሽ ኣጊዳዴሲኔ

ዳቡርዳዴስካ ኢዛ ላጌይ

ኢዛስ ኪያቴꬅ ቤሳናስ ኮሼስ።

15 ታ ኢሻቲ ጊዲኮ ሃሮይ ሃሮቲ

ዎꬊዳፔ ጉዬ ሜሊዛ

ኣማንꬆንታ

ሻፋታ ማላ ባሌꬂዛይታ።

16 ሻፋታን ባልጎ ባልጎ

ሻቺ ኩሜስ።

17 ቦኔ ኣጊናታን ጊዲኮ

ማዪ ꬋዬስ፤

ሻፋቲካ ሃꬂ ባይንዳ

ሜላታ ጊዴቴስ።

18 ጫና ሜሄታ ላጊ ኦጌራ ቢዛ

ኣሳቲ ሃꬅ ኮሻስ

ኦጌፔ ኬኢ ባዞ ቢታ ጌሊዲ

ቶይሉ ቶይሊሼ ꬋዬቴስ።

19 ቴማ ቢታፌ ቢዛ ማንዳራ ኣሳቲ

ሃꬄ ኮዬቴስ፤

ሳባ ዴሬ ዛልኣንቻቲካ

ሃꬄ ዴማናስ

ሂዶታ ኦꬄቴስ።

20 ባንቲ ኣማኔቲ ኡቲዳ ሻፋቲ

ሜሊዳይሳ ቤኢዲ

ሂዶታ ቃንጼቴስ፤

ሃꬃኮ ጋኪዛ ዎዴ

ዪሎቴቴስ።

21 ኢንቴካ ታስ ሃይታ

ሃ ሻፋታ ማላ፤

ታ ቦላ ጋኪዳ ሜቶዛ ቤኢዲ

ጌዴ ጉዬ ባቃቲዴታ።

22 ሂስቲን ታ ኢንቴና ሄሳ ዎይኮ

ሃይሳ ታስ ኢሚቴ፥

ዎይኮ ኢንቴ ሃሮዛፔ ኬሲዲ

ታና ኣሺቴ ጋዲና?

23 ቃሴ ታ ሞርኬታ

ኩሼፔ ታና ኣሺቴ፤

ዎይኮ ታና ዋዪሲዛይታ

ኩሼፔ ታና

ኬሲ ኤኪቴ ጋዲና?

24 «ታና ታማርሲቴ፤

ታኒካ ጮኡ ጋና፤

ታ ሞሮዛካ ታና ቤሲቴ።

25 ቱማ ቃላይ

ጫሞ ጊዲኮካ ኤኬቴስ፤

ኢንቴ ዋላሳይ ጊዲኮ

ኣይኮስካ ጎኤና።

26 ኢንቴ ታ ሃሳያ

ጫርኮ ማላ ቆዴታ፤

ሂስቲኮ ሂዶታ ቃንጺዳ ታስ

ዛሮ ኢማናስ ኣይስ ኮዬቲ?

27 ዪኦ ናይታ ቦላ ሳማ ዬጌታ፤

ኢንቴ ኢንቴ ሲቆ ላጌታ

ባይዛናስ ሚሻን

ማርሼቴቲ?

28 «ኣኔ ታና ሃ ጼሊቴ፤

ኢንቴ ሲንꬃን ታ ዎርዶታዲና?

29 ኢንቴስ ቆሆ ጊዶንታ ማላ ሲሚቴ፥

ታኒ ሊኬ ኣሳኮ!

30 ቱሙካ ታ ኢንጻርሳን

ቆሆይ ቤታኔ?

ታ ዶናይካ ጌኔ ሚሽ

ሻኪ ኤራናስ ዳንዳዬኔ?

7

1 «ኣሳስ ቢታ ዱሳይ ባጼ ዱስ ዴኔ?

ኢስታስ ጋላሳይካ

ኡኔ ኦꬂዛ ኦሳንቻታ

ጋላሳ ማላ ጊዴኔ?

2 ኢስቲካ ኩዋ ጋርሳን ሼምፓናስ

ኣሞቲዛ ኦሳንቻታኔ

ባ ዳሞዛ ኤካናስ ናጊዛ

ኡኔ ኣሳ ማላ ጊዴቴኔ?

3 ታ ዳቡርዳ ኣጊናቲ ታስ

ጎኣይ ባይንዳይታ ጊዲዳ፤

ሜቶ ኦማርሳቲካ

ታስ ቆፋ ኦማርስ ጊዲዳ።

4 ኢቺዛ ዎዴ ኣዉዴ

ዴንዳንዲናሻ ጋዳ ቆፓይስ፤

ኦማርሳይካ ጊዲኮ

ታስ ጌዴ ኣዱቄስ፤

ታኒካ ዎንታና ጋካናስ

ሃ ሄ ሺሬታሼ ኣቃይስ።

5 ታስ ኩሜꬃ ኣሳቴꬃይ

ጉጹኔን ኩሚዴስ፤

ታስ ኣሾይካ ማዱንጺ ጎጊዴስ፤

ታስ ማዱንꬃይካ

ꬉቂዲ ኡዛዜስ።

6 ታ ላይꬃታ ጋላሳቲ

ዳꬃ ሞቄ ጾንጌꬃፌ

ኤሶቴቴስ፤

ኢሲ ሂዶታይ ባይንዳ

ዉርሴꬅ ጋኬቴስ።

7 ታ ጎዳዉ! ታ ሼምፖያ

ፔኖ ማላ ጊዲዳይሳ ቆፓ፤

ሃይሳፌ ጉዬ ኡባካ

ሎኦ ሚሽ ዴሚኬ።

8 ሃኢ ታና ቤኢዛይሲ

ናምኣንꬆ ዛሪዲ ቤዬና፤

ኢዚ ኮይዛ ጊዲኮካ

ታና ዴማናዉ ዳንዳዬና።

9 ሻራይ ላሌቲ ꬋይዛይሳ ማላ

ሃይቂዲ ዱፎን ቢዛ ኣሲ

ሃ ሲሚዲ ዬና።

10 ናምኣንꬆ ዛሪዲ

ባሶ ሲሜና፤

ኢዛዴ ኤሪዛይቲ ኡባይ

ኢዛ ባሌታና።

11 «ሃይሳፌ ጉዬ ጮኡ ጊኬ!

ታስ ኣያናይ ጬጪዳይሳፌ

ዴንዲዳይሳን ታ ሃሳያይስ፤

ታ ሼምፖያ ኢራዬቲዳ

ጊሻስ ዙዙማይስ።

12 ሃይሳ ሊኬ ናጌቲዛዴ

ኔ ታና ኦꬂዳይ ታኒ ኣባዬ?

ዎይኮ ኣባ ጊዶን ዲዛ

ዶኣዬ?

13 ታ ሂጻይ ታና ሚንꬄꬄስ፤

ታ ኢቺዛሶይ

ታ ሳኮዛ ባሌꬄስ

ጋዳ ታ ቆፓዲስ።

14 ኔኒ ጊዲኮ ታና

ኣጉሞን ያሺሳሳ፤

ኣጁታንካ ዳጋንꬃሳ።

15 ሃይሳ ሜቶይ ዳሪዳ ኣሳቴꬃ

ቶካዳ ዳናፔ

ታ ጩሌታ

ሃይቃናይሳ ዶራይስ።

16 ሂዶታ ቃንጻዲስ፤

ዳናስካ ታ ኮይኬ፤

ታስ ላይꬃይካ

ቃንꬅ ጊዲዳ ጊሻስ

ታና ኣጋጋ።

17 «ኔ ሶሆ ኢማናሲኔ

ቆፓናስ ኣሲ ኣዜ?*

18 ዎንታን ዎንታን ፒልጋና ማላ፥

ዎዴን ዎዴንካ

ኔ ፓጫና ማላ ኣሲ ኣዜ?

19 ጩች ሚቲዛ

ጉꬃ ዎዴካ ታስ ኢሚኪ?

20 ኣሳ ካሌቲዛ ጎዳዉ!

ታኒ ናጋራ ኦꬆይሳን

ኔኒ ኣይ ቆሄታዲ?

ኣይስ ታ ቦላ ኔ ቶራ ዛራዲ?

ኣይስ ሃይሳ ኬና

ታ ኔና ዴጻዲና?

21 ኡባካ ታ ናጋራ ኣቶ ጊኪ?

ታ ኦꬂዛ ቆሆ

ታፔ ዲጊኪ?

ታ ዱፎን

ጌላና ዎዴይ ጋኪዴስ፤

ሃይሳፌ ጉዬ ኔ ታና

ኮዪዳኮካ ታ ቤቲኬ።»

8

ቤሊዳዴ ሃሳያ

1 ሹሃ ዴሬ ኣስ ቤሊዳዴ ጌቴቲዛይሲ ሂዝጊዲ ዛሪዴስ፤

2 «ኔ ዶናፔ ኬኢዛ ቃላቲ

ጎቴ ጫርኮ ማላ፤

ኣዉዴ ጋካናስ ሃይሳꬆ

ኔ ሃሳያኔ?

3 ጾሲ ፒርዳ ቦካሲ ኤሪዜ?

ኡባ ዳንዳይዛ ጾሳይ

ጺሎቴꬅ ቦካሲ ኤሪዜ?

4 ኔ ናይቲ ጾሳ ቆሂዳ ጊዲኮ፥

ኢስቲ ባንታ ፒርዳ ኤኪዳ ጉሳ።

5 ጊዲኮካ ኔ ጾሳኮ ሲሚኮ፥

ኡባ ዳንዳይዛ

ጾሳ ዎሲኮ፥

6 ሱሬኔ ጌሽ ጊዲኮ

ኢዚ ኤሶቲ ኔስ ቤሲዛ ሶሆን

ኔና ዛራና።

7 ኔ ዶሜꬃይ

ጉꬅ ሚሳቲኮካ፥

ኔስ ፖሎይ ኬሂ ሎኦ ጊዳና።

8 «ኣኔ ካሴ ዬሌታ ኦይቻ፤

ካሴ ኣዋቲ ጋኪዳሶዛ

ፒልጋ ጼላ።

9 ኑ ላይꬃዚ

ቡሮ ጉꬅ ጊዲዳ ጊሻስ

ኑኒ ኣይኮካ ኤሮኮ፤

ኑ ላይꬃይካ

ኤሾ ማላ ኣꬊዛዛ።

10 ኢስቲ ኔስ ታማርሲዛይሲኔ

ኔስ ዮቲዛይሲ

ባ ኣኬኪዛይሳፌ

ኤኪዲ ጊዴኔ?

11 ቱሙካ ጫሬይ ባይንዳሶን

ሻጫ ማታይ ሞኪ ኤሪዜ?

ሃꬂ ባይንዳሶን

ማርጮይ ጪሊሊዜ?

12 ሃይሲ ሃኖንታ ኣጊኮ ዲጪዲ

ቡች ጋካናፔ ሲንꬃን

ቡሮ ጪሊላን ዲሼ ሜሌስ።

13 ጾሳ ዶጊዛ ኣሳታ

ኡባ ዉርሴꬃይ

ሄሳ ማላ ሃናና፤

ጾሲ ባዋ ጊዛ ኣሳታ

ሂዶታይ ቃንጼታና።

14 ኣቻሮ ኬꬃ ማላ

ሚሻን ኣማኔቴቴስ፤

ኢስቲ ሂዶታ ኦꬂዛ

ሚሺ ዲኮካ

ካዉሻራ ꬋያና።

15 ኣቻሮ ኬꬃ ቦላ

ኢስቲ ዜምፒዛ ጊዲኮ

ኢዚ ሚኒ ኤቄና፤

ኣቻሮ ኬꬃዛ ኢዚ ኦይኪኮ

ዱጼሬቲ ዎꬋና።

16 ሃꬃ ካሊዳ ሃሩማይ

ሆኦ ዴሚዲ ዳዬስ፤

17 ጻጶዛ ሹቻ

ሙሄ ጊዶን ዬዴስ፤

ዛላ ዛኣን ጻጴስ።

18 ባ ዲዛሶፔ ሾዴቲዛ ዎዴ

ኢዚ ዲዛሶዚ ኤሬቴና።

19 ኢዛ ዉርሴꬂ ሄሳ ማላ ጊዴስ፤

ሃራ ማታቲ ቢታፌ ዶሌቴስ።

20 «ጾሲ ዎሶይ ባይንዳ

ኣሳታ ኦሌና፤

ኢታ ኣሳታ ቄሴ ሚንꬄና።

21 ሄሳ ጊሻስ ኔኒካ

ኡፋይሳን ሚጫና ማላኔ

‹ኢሊላና› ማላ ኢዚ ኦꬃና።

22 ኔና ኢጺዛ ኣሳቲ ጊዲኮ

ዬላ ማይኣና፤

ኢታ ኣሳታ ኬꬂካ ꬋያና።»

9

ኢዮቤ ሃሳያ

1 ኢዮቢ ሂዝጊ ዛሪዴስ፤

2 «ኤ! ታኒ ሃይሲ

ቱሙ ጊዲዳይሳ ኤራይስ፤

ጊዶ ኣቲን ኣሲ ጾሳ ሲንꬃን

ዋኒ ጺሎ ጊዳናስ ዳንዳይዜ?*

3 ኢዛራካ ኦኒ ማርሼታናስ

ዳንዳይዜ?

ኢዚ ኢሲ ሺ ኦይሾታ

ኦይቺዛ ጊዲኮ

ኢስታፌ ኢሲኖካ

ዛራናስ ዳንዳይዛዴይ ዴና።

4 ጾሲ ኤራንቻኔ ዎልቃማ፤

ኢዛራ ኤቄቲዲ ጾኔቶንታይ?

5 ኣኬኮንታ ዙማታ ኮኮርሳና፤

ባ ሃንቆዛንካ

ሺሬቺ ዬጋና።

6 ጾሲ ቢታ ዲዛሶፔ ኮኮርሳና፤

ቢታ ቱሳታካ ቃሴꬃና።

7 ኣዋ ኣርሼይ ሞኮንታ ማላ

ኦꬃናዉ ዳንዳዬስ፤

ጾሊንቴቲካ

ፖኢሶንታ ማላ

ኦꬃና።

8 ኦኒካ ማዶንታ ዲሺን

ሳሎታ ሚጪዳይ ኢዛ፤

ኢዚ ኣባ ዳምባላ ቦላ ሄሜቴስ።

9 ዛርዶ፥ ኦሪዮኒኔ

ፒሊያዲሴ ጌቴቲዛ ጾሊንቴታ፥

ቃሴካ ዱጌ ባጋራ ዲዛ

ዳሮ ጾሊንቴታ፥

ሳሎ ቦላ ሜꬊ

ዎꬂዳይ ጾሳ። *

10 ኢዚ ኦꬂዛ ማላሊሲዛ ሚሻታ

ኑኒ ፒልጊዲ

ኣኬካናዉ ዳንዳዮኮ፤

ኢዚ ፖሊዛ ማካላ ሚሻታ

ኑኒ ቆዳናዉ ዳንዳዮኮ።

11 «ጾሲ ታ ማታራ ኣꬊኮካ

ታ ዴሚኬ፤

ሃ ታኮ ሺቂኮካ

ሻካዳ ኤሪኬ።

12 ኢዚ ባ ኮዪዳይሳ ኤኪኮ

ኦኒካ ኢዛ ዲጌና፤

‹ኣይስ ሃይሳꬆ ኦꬃይ?› ጊዲ

ኢዛ ኦይቻናስ ጻሊዛይ ዴና።

13 ጾሳይ ባ ሃንቆዛፔ

ጉዬ ሲሜና፤

ኤራኣቤ ጌቴቲዛ

ኣባ ጊዶ ዶኣታ

ማዲዛይቲካ

ኢዛ ቶሆ ጋርሳን ጉልባታና።

14 «ሂስቲን ታኒ ኢዛስ ዛሮ

ዋና ኢማና ዳንዳያዚና?

ኢዛራ ማርሼታናስ

ኣይ ቃላ ታ ዴማኔ?

15 ጌሽ ጊዳ ታ ቤቲዳኮካ፤

ታ ቦላ ፒርዲዛዴይ

ታና ማራና ማላ

ዎሳና ኣቲን

ኢዛስ ዛሮ ኢማናስ ጻሊኬ።

16 ታ ኢዛ ሱንꬃ ጼይጊኮ

ኢዚ ዛሮ ታስ ኢሚዛ ጊዲኮካ

ታ ማጋና ኢዚ ሲያና ጋዳ

ታ ኣማኔቲኬ።

17 ኢዚ ታና ጎቴ ጫርኮን ሊቂሳና፤

ኣይኮ ጋሶይካ ባይንዳ

ታስ ማዱንꬃ ሃ ዳርሳና።

18 ሼምፖ ታ ዛራና ዎዴይ

ጋካናስካ

ታስ ሼምፖ ኢሜና፤

ታ ሼምፖን ዋዬ ኩንꬂዴስ።

19 ታስ ዲዛ ዎልቃን

ታ ኢዛራ ባጼታና ጎንታ ማላ

ዎልቃን ኢዛራ ኤቄቲዲ

ዳንዳያናይ ዴና፤

ታ ሞቴታዳ ኢዛ

ላꬃና ጎንታ ማላ

ኢዛ ፒርዲዛ ኣሳታኮ

ሺሻናስ

ዳንዳይዛ ኣሲ ዴና።

20 ታኒ ጌሺኔ ጺሎኮሺን

ታ ሃሳያይ ታና

ቆሃንቻ ኬሴስ፤

ታ ሃሳይዛ ሃሳያቲ ኡባይ

ታ ቦላ ፒርዴቴስ።

21 «ኣይኮካ ታኒ

ቦሬይ ባይንዳዴ ጊዲኮካ

ታ ጊሻስ ቆፒኬ፤

ታ ሼምፖዮካ ሃራሴታይስ።

22 ጾሲ ጺሎዛኔ ቆሃንቻዛካ

ꬋይሲዛ ጊሻስ

ኣይኮ ዱማቴꬂካ ዴና

ታ ጊዳይ ሄሳ ጊሻሳ።

23 ኣሲ ኢታ ሜቶን ዉርሺን

ኢዚ ጌሻ ኣሳ ሜቶ ቂꬌስ።

24 ቢታይ ኢታ ኣሳታ ኩሼን

ኣꬊ ኢሜቲሺን

ኢዚ ፒርዲዛ ኣሳታ ኣይፌ ጎዜስ፤

ሃይሳ ኦꬂዳይ ጾሳ

ጊዶንታ ኣጊኮ ሃራይ ኦኔ?

25 «ታ ላይꬃቲ ዎጺዛይታፔ

ሃ ኣꬊ ኤሶቴቴስ፤

ኣይኮ ኡፋይሲካ

ታ ዴሞንታ ኣꬌቴስ።

26 ኢስቲካ ሶኬ ጊዛይሳፌ ኦሴቲዳ

ዎጎሎ ማላ ኤሶቴቴስ፤

ባቂ ኤኪዛ ጎሌ ካፎ ማላ

ኤሶቴቴስ።

27 ታኒ ታ ዙዙንꬃ ባላና፤

‹ታ ሲንꬃካ ካሬꬆ ኣጋዳ

ኣኔ ፖኢሳ ቤሳይስ› ጊኮ፥

28 ጾሲ ታና ጌሽ ኦꬂዲ

ቆዶንታይሳ ታኒ ኤሪዛ ጊሻስ

ሜቶይኔ ዋዬይ

ታ ቦላ ጋካና ጋዳ ያያይስ።

29 ሂስቲን ታ ቆሃንቻ

ጌቴታ ቆዴቲዳ ጊዲኮ

ታስ ሃዳ ዳቡራይ ኣዛሴ?

30 ታኒ ታ ኣሳቴꬃ

ሳሙናን ሜጪዛ ጊዲኮ፥

ታ ኩሼዛካ

ኬሃ ጌሺዛ ጊዲኮ፥

31 ሃ ኡባ ኦꬂንካ

ኔኒ ዱጌ ኢታ ጪማን ታና ኦላና፤

ታ ማይኦቲካ ታና ሻቴታና።

32 ኢዚ ታ ማላ ኣስ ጊዶንታ ጊሻስ፥

ፒርዲዛ ኣሳታኮ ቢዲ

ፒርዴቶስ ጋናዉ ዳንዳይኬ።

33 ኑ ቦላ ባ ኩሼዛ

ጋꬂ ዎꬂዲ

ፒርዲ ኑና ሻኪዛ ኣሲ

ኑ ጊዶን ዲዛኮ፥

34 ኢዛ ቴማቴꬂ

ታና ሂርጊሶንታ ማላ

ጾሲ ባ ጉፌዛ

ታ ቦላፌ ዴንꬂዳኮ፥

35 ታኒ ኢዛስ ያዮንታ

ሃሳያናኮሺን፤

ሃኢ ጊዲኮ ታ ዲዛ ሃኖን ዳሼ

ሃሳያና ዳንዳይኬ።

10

1 «ዱሲ ታና ሳሌꬂዴስ፤

ታ ዴኢዛ ጫሞ ዴኦዛ

ቆንጬን ሲሳና።

2 ታኒ ጾሳ ሂዝጋና፤

ታ ቦላ ኔስ ላንጬይ ዲኮ

ታስ ቆንጪሳ ኣቲን

ታ ቦላ ፒርዶፋ!

3 ሃይሳ ሊኬ ኔ ታና ሜቶꬆይሲ

ኔስ ዎጋ?

ኔኒ ኔርካ ሜꬊዳ ኣሳ

ኔ ካꬋናስ ኔስ ቤሲዜ?

ኢታ ኣሳታ ዱላታይ

ኔና ኡፋይሲዜ?

4 ኔ ኣይፌይ ኣሳ ኣይፌ ማላ?

ዎይኮ ኔ ኣሳꬆ ጼላይ?

5 ኔ ዎዴቲ ኣሳይሳ ማላ?

ዎይኮ ኔ ላይꬃቲ

ኣሳ ላይꬃ ማላ ቃንꬄ?

6 ኣይስ ኔ ታ ቆሆዛ ጼላይ?

ኣይስ ኔ ታ ናጋራካ

ካላ ካላዳ ኣጎንታ ኢጻይ?

7 ታኒ ቆሆንታይሳኔ

ኔ ኩሼፔ ኦኒካ

ታና ኣሾንታይሳ ኔ ኤራሳ።

8 ታስ ሜꬋኔ ማላ

ኢሚ ሜꬊዳይ

ኔ ኩሼታ፤

ሂስቲን ሃኢ ሃ ኩሼቲ

ታና ዛሪ ላሊ ꬋይሳኔ?

9 ማና ሚሻ ማላ ኔ ታና

ቢታፌ ሜꬎይሳ ቆፓ፤

ሂስቲን ሃኢ ኔ ታና

ጉዱላ ማላ ሊቂሳኔ?

10 ታና ማꬃ ማላ ቲጋዳ፥

ሜቆ ማꬃ ማላ

ኢርኪሳ ኦꬃዳሳ።

11 ታ ኣሳቴꬃ ጋልባኒኔ

ኣሾን ካማዳሳ፤

ሜቄꬃኒኔ ሻያን

ጋꬃ ኦይꬃዳሳ።

12 ዴኦኔ ሜርና ሲቆ

ታስ ኢማዳሳ፤

ኔ ናጎይካ

ታ ኣያና ሚንꬂዴስ።

13 «ሄኮ ሃይታ ሃ ሚሻታ

ኔ ዎዚናን

ቆታ ዎꬃዳ ዳሳ፤

ኔ ቆፋይካ ሃይሳ ጊዲዳይሳ

ታ ኤራዲስ።

14 ታ ቆሂዳ ጊዲኮ

ኔ ኣይፌቲ ቤያና፤

ታ ናጋራ ጊሻስ

ታና ቃጻዮንታ ኣꬋካ።

15 ታ ናጋራ ኦꬂዳኮ

ኤሶራ ሜቶ ጊዶን ኩንዳና፤

ሎኦ ሚሽ ኦꬂዳ ጊዲኮካ

ጋላቴቲኬ፤

ታ ጊልቂን ዬላይ ታና ጋኪዴስ።

16 ታ ኦቶሬቲዳኮ

ኔ ታና ጋሞ ማላ

ሻንካታዳ ኦይካና፤

ኔ ታና ቆሃናስ

ዛራ ዛራ ሻንካታና።

17 ታ ቦላ ማርካቲዛ ኣሳታ

ኔ ኡባ ጋላስ ዴማና፤

ታ ቦላ ኔ ሃንቆይ

ጌዴ ዳሪ ዳሪ ባና፤

ኔኒ ታና ቆሃናስ

ኡባ ጋላስ ኦራꬃ ቆፋታ

ኦላ ኣሳታ ማላ

ታ ቦላ ዴንꬃሳ።

18 «ታ ጎዳ ጾሳዉ!

ኣይስ ታ ዬሌታና ማላ ኦꬃዲ?

ኦኒካ ታና ቤኦንታ

ታ ሃይቃይቺዳኮ

ሎኦኮሺን!

19 ታ ሜꬌቶንታ ኣታርኪና፤

ታኒ ታ ኣዬይ ኡሎፔ

ዱፎን ቢዳኮ

ታስ ሎኦ ጊዳናኮሺን!

20 ታ ዳና ላይꬃያ

ቃንꬅ ጊዴኬ?

ሄ ቃንꬃ ላይꬃይን

ጉꬃራ ታ ኡፋዬታና ማላ

ታና ኣጋርኪ!

21 ሄሲካ ታኒ ናምኣንꬆ

ሃ ሲማናስ ዳንዳዮንታ

ጊርዲ ጊዳ ꬉማሶ

ባናፔ ሲንꬃና።

22 ታ ባናሶዚ ꬉማ ኩዋይኔ

ሺሮይ ኩሚዳ ቢታ፤

ሄን ዲዛ ፖኦዚ ꬉማ ማላ።»

11

ዞፋሬ ሃሳያ

1 ናኢማኔ ዴሬ ኣስ ዞፋሬይ ሂዝጊዴስ፤

2 «ሃይሳ ሃ ሃዳ ቃላታስ ኡባስ

ዛሮ ኢሚዛይ ባዬ?

ኣሲ ሃሳያ ዳሮን

ጺሎ ጊዳና ዳንዳይዜ?

3 ኢዮቤ! ኔ ሃሳይዳ

ሃዳ ሃሳያታስ

ዛሮይ ኢሜቶንታ ሚሳቲዜ?

ኔ ሃይሳ ማላ ቂልጪሺን

ኔና ሴራና ኣሲ

ባይንዳዝ ሚሳቲዜ?

4 ኔ ቆፋን፥ ‹ታኒ ጺሎ› ጋሳ፤

ጾሳስካ፥ ‹ኔ ሲንꬃን

ታኒ ጌሻ› ጋሳ።

5 ጾሲ ኔስ ሃሳይዳኮኔ

ሊኬ ዛሮ ኢሚዳኮ

ኣዜ ዲዛይ!

6 ኤራቴꬃስ ኦጌይ

ዳሮ ጊዲዳ ጊሻስ፥

ጾሳይ ኔስ ኤራቴꬃ

ጹራ ቆንጪሲዳኮ

ኣዜ ዲዛይ!

ሄሳ ጊሻስ

ጾሲ ኔና ቃጻዪዛይ

ኔስ ቤሲዛይሳፌ

ጉꬃራ ጊዲዳይሳ ኤራ።

7 «ኔኒ ጾሳስ ጪማ ጊዲዳ ጹራ

ኤራናስ ዳንዳያይ?

ኡባ ዳንዳይዛ ጾሳ

ፒልጋዳ ጋካናዉ ዳንዳያይ?

8 ኢዛ ጊታቴꬃይ ሳሎፔ ቦላ፤

ኔኒ ኣይ ኦꬃናዉ ዳንዳያይ?

ኢዛ ጪማቴꬃይካ

ሲኦሌፔካ ዚቃ፤

ኔኒ ኣይ ኤራይ?

9 ጾሳ ጊታቴꬃይ ቢታፌ ዳሬስ፤

ኣባፌ ኣኬስ።

10 ጾሲ ዪዲ ቃቺኮ፥

ጌዴ ፒርዳ ኬꬅ ሺሺዳኮ

ኦኔ ኢዛ ዲጋናይ?

11 ጾሲ ጎኦንታ ኣሳታ ኤሬስ፤

ኢዚ ቆሆ ቤዪሼ

ጮኡ ጊዲ ጼሌና።

12 ኤያ ኣሲ ኤራንቻ ጊዳናፔ

ሃሬይ ኣስ ጊዲዲ

ዬሌታናይሲ ካዉያና፤

13 ጊዲኮካ ኔኒ

ኔ ዎዚና ሱሪሲኮ፥

ኔ ኩሼዛ ሚጫዳ

ፑዴ ጾሳኮ ዎሲኮ፥

14 ኔኒ ናጋራፔ ሃኪኮ፥

ኢታ ሚሺካ

ኔሶን ቤቶንታ ማላ

ኔ ኦꬂኮ፥

15 ሄ ዎዴ ꬎቁ ጋዳ

ዬላይ ባይንዳ ኡባ ሚሽ

ኔ ቤያና፤

ዬላይ ባይንዳ

ሚና ኤቃናዉ ዳንዳያሳ።

16 ኔ ሜቶዛ ኡባ ኔ ዶጋና፤

ኔ ኣኬኪዛይካ

ኣꬊ ቢቺዳ

ሃሮ ሃꬃ ማላ ጊዳና።

17 ኔ ሼምፖያ ሴታ ጋላሳ

ኣዋፔ ኣꬋዳ ፖኣና፤

ꬉማይካ ዎንታ

ፖኦ ማላ ጊዳና።

18 ኔስ ሂዶታይ ዲዛ ጊሻስ

ኔኒካ ኣማኔታዳ ዳና፤

ጾሲ ኔና ናጊዛ ጊሻስ

ኔኒ ሂርጋይ ባይንዳ

ዎፑ ጋዳ ዳና።

19 ኔ ኦናስካ ባቦንታ ኢቻና፤

ዳሮ ኣሳቲካ ኔ ሲንꬃን

ቦንቾ ዴማናስ ኮያና።

20 ኢታታ ኣይፌይ ቆቃና፤

ኢስቲ ኣታና ኦጌቲ ኡባይ

ጎርዳ ጊዳና፤

ኢስታ ዉርሴꬃይካ ሃይቆ።»

12

ኢዮቤ ሃሳያ

1 ኢዮቢ ሂዝጊ ዛሪዴስ፤

2 «ቱሙካ ኢንቴ ኬሂ ኤራንቻታ፤

ኢንቴ ሃይቂሺንካ ኤራቴꬂ

ኢንቴናራ ኢሲፌ ሃይቃና

ሚሳቴስ።

3 ጊዶ ኣቲን ታስካ ኢንቴይሳ ማላ

ኣኬካይ ዴስ፤

ታኒ ኢንቴፌ

ኣይ ሚሻንካ ጉጺኬ፤

ኢንቴ ሃሳይዳይሳ

ኣሲ ኡባይ ኤሬስ።

4 «ታ ጾሳ ጼይጊን

ታስ ኢዚ ዛሪዳ ዎዴይ ዴስ፤

ሃኢ ታኒ ታ ላጌታስ

ቂꬌስ ጊዳዲስ፤

ታኒ ሞሮይ ባይንዳ ጺሎ

ኣሳ ኡባስ ቂꬌስ ኣታዲስ።

5 ሜቶይ ኢዛ ቦላ ጋኮንታ ኣሳ

ማታን ሜቶቲዳ ኣሳ ሜቶ

ሌቃናይሲ ካዉሻ ሚሻ፤

ጊዶ ኣቲን ኩንዳናስ

ጋንዲጋርዛዴ ሱጊ ዬጌታ።

6 ባ ኤቃ ጾሳታ ጎይኒዛይቲ፥

ካይሶቲኔ ጾሳ ካዲዳ

ኣሳቲካ ሳሮን ዴቴስ።

7 «ጊዲኮካ ሜዶሳታ ኦይቻ፤

ኢስቲ ኔና ታማርሳና፤

ሳሎ ካፎታ ኦይቻ፤

ኢስቲ ኔስ ዮታና።

8 ዎይኮ ቢታይስ ዮታ፤

ኢዛካ ኔና ታማርሳና፤

ኣባ ጊዶ ሞሌቲካ

ኔስ ዮታና።

9 ሃይሳ ኡባ ጊዶፌ ጾሳ ኩሼይ

ሃይሳ ኦꬂዳይሳ

ኤሮንታይ ኦኔ?

10 ሼምፖራ ፓጻ ዲዛ

ሜꬌቴꬂ ኡባይኔ

ኢሲ ኢሲ ኣሳ ሼምፖይ

ጾሳ ማታ ጊዶን ዴስ።

11 ኢንጻርሲ ካꬃ ቃና

ሻኪ ኤሪዛይሳ ማላ፥

ሃይꬂካ ሃሳያ ቆሞታ

ሻኪ ኤሬስ።

12 ኤራቴꬃይ ጪማቴꬃን፥

ኣኬካይካ ላይꬃ

ኣዱሳቴꬃን ቤቴቴስ።

13 «ጾሳስ ጊዲኮ

ኣꬎ ኤራቴꬂኔ

ዎልቃይ ዴስ፤

ዞሬይኔ ኣኬካይ

ኢዛ ማታፔ ቤቴቴስ።

14 ጾሲ ላሊዳይሳ

ኦኒካ ዛሪ ኬጻናዉ

ዳንዳዬና፤

ጾሲ ቃቺዳይሳ

ኦኒካ ቢርሻናዉ ዳንዳዬና።

15 ጾሲ ኢራ ዲጊኮ ኮሻ ጊዳና፤

ኢራ ቡኪሲኮ

ቃሴ ቢታይ ሃሮን ሜጬታና።

16 ጾሲ ሚኖኔ ጾኒዛዴ፤

ባሌቲዛዴይኔ

ባሌꬂዛዴይ፥

ናምኣቲካ ኢዛ ጎዳቴꬃ

ጋርሳና።

17 ኢዚ ዞሪዛይታ ኤራቴꬅ ዲጋና፤

ዴሬ ካሌꬂዛይታ

ኢዚ ኤያ ኦꬃና።

18 ኢዚ ካዎታ ካዎቴꬃ

ኣራታፔ ዎꬃና፤

ቃሾ ኣሳ ማላ ዳንጮ ቢርሺሳና።

19 ቄሴታፔ ኢስታ ቄሴቴꬃ

ዎꬂ ኤኪዲ ኢስታ ጎዳና፤

ጎዳቴꬃ ቦላ ዲዛይታ

ኢስታ ጎዳቴꬃፌ ዲጋና።

20 ኣማኔቲዳ ኣሳታ ጮኡ ኦꬃና፤

ጪማታፔካ ኣኬካ ዲጋና።

21 ጊታ ኣሳታ ዬላቻና፤

ዎልቃማታ ዎልቃ ዲጋና።

22 ꬉማሶን ቆቴቲዳ

ጹራ ቆንጪሳና፤

ሳካና ꬉማ

ፖኦን ላማና።

23 ካዎታካ ጊታሳና፤

ዛሪዲካ ꬋይሳና፤

ካዎቴꬃካ ዳርሳና፤

ዛሪዲካ ላላና።

24 ካሌꬂዛይታስ ኣኬካይ

ፓጫና ማላኔ

ኦጌይ ባይንዳ ባዞ ቢታን

ቶይላታና ማላ ኢዚ ኦꬃና።

25 ፖኦይ ባይንዳ ꬉማሶን

ኢስቲ ꬉጴታና ማላኔ

ማꬆቲዳ ኣሳ ማላ

ኢስቲ ጋዲጋዳና ማላ ኦꬃና።

13

1 «ሄኮ ሃይሳ ኡባ

ታ ኣይፌይ ቤዪዴስ፤

ታ ሃይꬂካ ሲዪዲ ኣኬኪዴስ።

2 ኢንቴ ኤሪዛይሳ ኬና

ታኒካ ኤራይስ፤

ታ ኣይኮንካ

ኢንቴፌ ጉጺኬ።

3 ጊዲኮካ ታ ሃሳያይ

ኡባ ዳንዳይዛ ጾሳራ፤

ታ ኢዛራካ ማርሼታና።

4 ኢንቴ ጊዲኮ ዎርዶን ኩሚዴታ፤

ኦናካ ፓꬃናዉ

ዳንዳዮንታ ኣኪሜታ ማላ።

5 ሃይሳ ኡባፌ ኢንቴ ጮኡ ጊዳኮ

ኤራንቻታ ሚሳቲ ቤታናኮሺን!

6 ታኒ ሺሺዛ

ማርሼ ቃላ ሲዪቴ፤

ታ ቆሆካ ታኒ ዮቲሺን

ጮኡ ጊዲ ኤዝጊቴ።

7 ጾሳ ሱንꬃን

ኣይስ ዎርዶ ሃሳዬቲ?

ባሌꬆን ኢንቴ ጾሳ ኡፋይሳና

ኢንቴስ ሚሳቲዜ?

8 ኢዛ ቤሶንታ ኦጌራ ማዴቲ?

ኢዛስ ጻባቃ ኤቃንዴቲ?

9 ጾሲ ኢንቴና ቆሪዳኮ

ኢሲ ሎኦ ሚሽ

ኢንቴፌ ዴማንዴሻ?

ኢንቴ ኣሳታ ኤይሲዛይሳ ማላ

ጾሳካ ኤይሳናዉ ዳንዳያና

ኢንቴስ ሚሳቲዜ?

10 ኢንቴ ጌማራ ዎርዶ ማዲኮ

ቱማፔ ጾሲ ኢንቴና ሃንቃና።

11 ኢዛ ቦንቾይ

ኢንቴና ያሼኔ?

ኢዛ ቴማይካ

ኢንቴና ዳጋንꬄኔ?

12 ኢንቴ ሌሚሶን ሃሳይዛ ሃሳያቲ

ቢዲንꬃ ማላ

ጎኣይ ባይንዳይታ፤

ኢንቴ ማርሼቴꬃይካ

ማና ሚሻ ማላ ሜቄሬታና።

13 ኣኔ ጮኡ ጊቴ!

ታኒ ሃሳያና ማላ

ታስ ጊሻ ኢሚቴ፤

ሄሳፌ ጉዬ ባ ዶሶይሳ ሃኖ።

14 «ታኒ ኣች ሳጻዳ ጌንጬጫሼ

ዲዛይ ኣዛሴ?

ታ ሼምፖያካ

ታ ኩሼን ዳዉስ።

15 ሄሳ ጊሻስ ጾሲ

ታና ዎꬋና ኮይኮካ

ታፔ ኣቲዛ ሚሺ

ኣይኮይካ ዴና፤

ጊዲኮካ ታ ሃኖዛ ኢዛስ ኤሪሳና።

16 ናጋራንቻ ኣሲ ጾሳ ሲንꬂ

ሺቃናስ ዳንዳዮንታ ጊሻስ

ኦኔ ኤሪዛይ ሃይሲ ታ ጻላቴꬂ

ፓጻናስ ጋሶ ጊዳናስ

ዳንዳዬስ።

17 ኣኔ ታ ሃሳይዛ ቃላታ

ዎጋራ ኤዝጊቴ፤

ታ ዶናራ ታ

ማርካቲዛይሳ ሲዪቴ።

18 ታ ማርሼቴꬃ

ሎኤꬃ ጊጊሳዳ ሺሻዲስ፥

ኢዚ ታስ ፒርዳናይሳካ

ታ ኤራይስ።

19 ታና ሞቲዛይ ዲኮ

ታኒ ማርሼቶንታ

ጮኡ ጋዳ ሃይቃና።

20 «ጎዳዉ! ታ ኔ ሲንꬃፌ

ቆቴቶንታ ማላ

ሄይታ ናምኡ ሚሻታ

ታስ ኦꬃ።

21 ሄይቲካ ኔ ሃንቆ ቄሴታ

ታ ቦላፌ ዴንꬃ፤

ያሺሲዛ ኔ ታማን

ታና ዳጋንꬆፋ።

22 ጾሳዉ! ኮይሮ ኔ ሃሳያ፤

ታ ኔስ ዛሮ ኢማና፤

ታኒካ ሃሳያና፤

ኔካ ዛሮ ኢማ።

23 ኤሮ ጊዶ ታ ኦꬂዳ ናጋራይኔ

ቆሆይ ኣይ ሊኬ?

ኣኔ ታ ሞሮዛኔ ታ ናጋራ

ታና ኤሪሳ።

24 ኔ ሲንꬃ ታፔ ጌንꬃዳ

ታና ኔ ሞርኬ ማላ

ኣዛስ ቆዳይ?

25 ጫርኮይ ቆቆፊዛ ቦንጮ ማላኔ

ሜላ ሃፓ ማላ

ኔ ኣይስ ታና

ያሺሴꬃን ጎዳይ?

26 ታ ቦላ ኔ ጻፊዳ ሞቶይ

ኬሂ ጫሞ፤

ታኒ ዬላጋቴꬃን

ኦꬂዳ ቆሆዛካ

ታስ ኣጋቤካ።

27 ኔ ታ ቶሆታ

ዱሩማታ ጊዶን ቃቻዳሳ፤

ታ ታንጎ ኡባ ዎዴ

ኔ ካሌታሳ፤

ታ ጌዶን ኔ ኤቃሳ። *

28 «ሄሳ ጊሻስ ታኒ ዎቂዳ

ሚሻ ማላ

ጊዳዳ ኣታና፤

ባዳይ ሚዳ ማይኦ ማላካ

ታ ꬋያና።

14

1 «ኣሾ ማይኢዳ ኣሳስ

ላይꬃይ ቃንꬃ፤

ሄሲካ ሜቶን ኩሚዴስ።

2 ጪሻ ማላ ቤቲዲ

ሄራካ ቆኬስ፤

ኤሾ ማላ ዳሮ ጋምኦንታ

ሄራ ኣꬌስ።

3 ሂስቲን ኔኒ ሃይሳ ማላ

ኣሳ ሜꬌቴꬃ ካሌታይ?

ኔ ሲንꬂካ

ፒርዳስ ሺሻኔ?

4 ቱና ሚሻፌ

ጌሻ ሚሽ ዴማናስ

ዳንዳይዛዴይ ኦኒካ ዴና።

5 ኣሳ ላይꬃስ ዎꬊዳ ዛዋይ ዴስ፤

ኣሲ ዳና ኣጊናቲካ

ኔ ማታን ቆዳን ዴቴስ፤

ኔኒካ ዎꬂዳ

ላይꬃ ዛዋፔ

ኣꬊዛዴይ ዴና።

6 ኡኔቲ ኣቂዛዴይ

ባ ኦꬃና ጋላሳ ኦሶዮ

ፖሊዲ ኡፋዬቲዛ ማላ፥

ኣሲካ ባ ዳቡራ ጋላሳን

ኡፋዬታና ማላ

ኔ ኣይፌ ኢዛ ቦላፌ ዴንꬃ።

7 ቃንጼቲዳ ሚꬃ ኡꬃስካ

ሂዶታይ ዴስ፤

ናምኣንꬆ

ሲሚ ኣጫናሲኔ

ሃጋታ ኬሳናስ ዳንዳዬስ።

8 ኣይኮካ ጻጶቲ

ቢታ ጊዶን ጪሚኮካ፥

ኣኖይካ ቢታ ጊዶን ሙሲኮ፥

9 ኢርጻ ዴሚኮ

ናምኣንꬆ ኣጬስ፤

ኦራꬅ ቶኬቲዳ ሚꬃ ማላ

ሃጋታ ኬሴስ።

10 ኣሲ ጊዲኮ ሃይቂዲ

ካሴ ባይንዳ ማላ ሃኔስ፤

ሃይቂዳፔ ጉዬ

ኣዋን ቤታኔ?

11 ኣባ ሃꬂ ዉሪዛ ማላ፥

ሻፋ ሃꬂካ ሜሊዛ ማላ፥

12 ኣሲካ ሄሳ ማላ

ሃይቂዳፔ ጉዬ

ሃ ሲሜና፤

ሳሎይ ኣꬋናሼ

ጋካናስ ዴንዴና፤

ꬊስኮፌካ ቤጌና።

13 «ሃይቂዳይታ ጊዶን

ኔ ታና ቆቲዳኮ ኣዜ ዲዛይ!

ኔ ሃንቆዚ ኣꬋና

ዎዴይ ጋካናስ

ኔ ታና ቆቲዳኮ!

ቃጻሮ ጋላስ ቃቻዳ

ኔ ታና ቆፒዳኮ!

14 ኣሲ ሃይቂዳፔ ጉዬ

ኣሾራ ፓጻ ዳናስ ዳንዳይዜ?

ታስ ዎዴይ ላሜታና ጋካናስ፥

ታ ሃይሳ ባጼ ላይꬃ

ጌንጫ ኣꬃና።

15 ሄ ዎዴ ኔኒ ታና ጼይጋና፤

ታኒካ ኔስ፥ ‹ዬ› ጋና፤

ኔ ሜꬌታ ጊዲዳ ታና

ቤያናስ ኔ ላሞታና።

16 ሄኮ ሃኢ

ኔ ታ ሄሜታ ካሌታሳ፤

ጊዲኮካ ታ ናጋራ ቆፓካ።

17 ታ ቆሆይ ካራጺቴን ጹንቴታና፤

ታ ናጋራካ ኔ ካማና።

18 «ዙማይ ሃሮቲዛ ማላኔ

ዎዲዛ ማላ፥

ዛላይካ ባ ዲዛሶፔ

ꬎቃሌቲዛ ማላ፥

19 ሃꬂ ሹች ዎጪዲ

ኦንጊዛ ማላ፥

ዲኦይ ቢታ ሜጪዛ ማላ

ኔኒካ ኣሳ ሂዶታ ꬋይሳሳ።

20 ኔ ዎልቃይ ሜርናስ

ኢዛዴ ቦላ ሚኔስ፤

ኢዚካ ካሴ ባይንዳ ማላ ሃኔስ፤

ኔ ኢዛ ሜꬋካ ላማዳ

ኔ ሲንꬃፌ ꬋይሳሳ።

21 ኢዛ ናይቲ ቦንቾ ዴሚዳኮካ

ኢዚ ኤሬና፤

ካዉዪዛኮካ ኢዚ ጼሌና።

22 ኢዛስ ኢዛ ኣሳቴꬃ

ዋዬዚ ሲዬቴስ፤

ኢዚካ ባ ሜቶዛ ጊሻስ ጻላ

ዬኬስ።»

15

ኤልፋዜ ሃሳያ

1 ቴማኔ ዴሬ ኣስ ኤልፋዜይ ሂዝጊዴስ፤

2 «ቱሙ ኤራ ኣሲ

ጫርኮ ማላ ኩሼን ኦይኬቶንታ

ሚሽ ሃሳዪ ኤሪዜ?

ኢዛ ኡሎን ቆሂዛ ቆፋይ

ዳናስ ቤሲዜ?

3 ኤራ ኣሲ ኣይኮ

ጎኦንታ ቃላታኒኔ

ጎኣይ ባይንዳ ሃሳያን

ማርሼቲዜ?

4 ኔኒ ጾሳስ ያዪዛይሳ ኣጋዳሳ፤

ጾሳስ ቤሲዛ

ጎይኖዛካ ዲጋሳ።

5 ኔ ቆሃንቻ ጊዲዳይሲ

ኔ ሃሳያን ኤሬቴስ፤

ጊዶ ኣቲን

ጪንጫቴꬃ ሃሳያን

ካማናስ ባጼታሳ።

6 ኔ ቦላ ፒርዲዛይ

ኔ ዶናፔ ኣቲን

ታና ጊዲኬ፤

ኔ ሃሳያይ ኔናቴꬃ ቆንጪሴስ።

7 «ኣሳፔ ሲንꬃን

ዬሌቲዳይ ኔኔ?

ዙማቲ ሜꬌታናፔ

ሲንꬃን ኔ ዬሌታዲ?

8 ቱሙ ጾሳ ጹራ ሲያዲ?

ኣሳ ኤራቴꬅ ኤሪዛይ

ኔና ጻላ ኔስ ሚሳቲዜ?

9 ኑኒ ኤሪዛይሳፌ ዱማ ሚሽ

ኔ ኤሪዛይሲ ኣዜ?

ኑ ኤሪዛይሳፌ ኔስ ቆንጪዳ

ዱማ ሚሺ ኣዜ?

10 ዬሌታን ኔ ኣዋፔ ጪሚዛ

ሁኤይ ፑሉሚዳ ጪማቲ

ቆፋን ኑናራ ዴቴስ።

11 ኑ ባጋራ ኔስ ዮቴቲዛ

ጾሳፌ ኢሜቲዳ ሚንꬄꬆይ

ኔስ ጊዴኔ?

12 ኔና ኔ ዎዚናይ

ኣይስ ሃራሶ ኤፊዜ?

ኣይስ ሃንቆን ዴሬቃ ጼላይ?

13 ሃይሳꬆ ኦሶን ጾሳ ቦላ

ኔ ኣያና ዴንꬄꬃዳሳ።

ሃይሳ ማላ ሃንቆ ቃላ

ሃሳያናዉ ጋካዳሳ።

14 «ኣሲ ጌሽ ጊዳናስ ዳንዳይዜ?

ኣሾ ማይኢዳይ

ጺላናስ ዳንዳይዜ?

15 ጾሳይ ባ ኪታንቻታ ቦላ

ኣማኔቴና፤

ሳሎይካ ኢዛ ሲንꬃን

ጌሽ ጊዴና።

16 ሞሬቲዳይኔ ቱኒዳይ

ናጋራካ ሃꬃ ማላ

ኡዪዛ ኣሲ ኣይ ማላ ኢታ?*

17-18 «ኢስታ ኣዋቲ ቆቶንታ

ኢስታስ ኦꬂዳይሳ፥

ኤራንቻቲ ቆንጪሲዳይሳ፥

ታኒካ ፒልጊዳይሳ

ታ ኔና ኤሪሳይስ፤

ሲያ ታ ኔስ ዮታይስ።

19 ቢታያ ኢስታስ ጻላ ኢሜታዱስ፤

ኢማꬃቲካ ኢስታ ጊዶን

ዋላኬቲቤቴና።

20 ኣስ ዋዪሲሼ ዴኢዛ ኢታ ኣሲ

ባ ላይꬃ ኩሜꬃን

ዋዬቲሼ ዳና።

21 ዳጋንꬂዛ ጊሪስ ኢዚ

ባ ሃይꬃን ሲያና፤

ኡባ ሚሺ ሳሮ ሚሳቲዲ

ኢዛስ ቤቲዛ ዎዴ

ኢዛ ꬋይሲዛ ሚሺ

ኢዛ ቦላ ያና።

22 ኢዛስ ቃዳይ

ማሻን ሃይቆ ጊዲዳ ጊሻስ፥

ꬉማፔ ኣታና ሂዶታይ

ኢዛስ ዴና።

23 ካፎስ ዎራ ኣቲዳ ካꬃ ማላ

ኢዚ ዎራ ኣታና፤

ኢዚ ꬋያና ꬉማ ጋላሳይ

ኢዛኮ ማቲዳይሳ ኢዚ ኤሬስ።

24 ሜቶይኔ ጬጬይ ኢዛ ያሻና፤

ኦላስ ጊጌቲዳ ካዎ ማላ

ኢዛ ቦላ ሚናና።

25 ሃይሲ ሃናናይ ጾሳ ቦላ

ባ ኩሼ ዴንꬂዳ ጊሻሳ፤

ኡባ ዳንዳይዛ ጾሳ ቦላ

ጻሊዳ ጊሻሳ።

26 ኢዚ ባ ኦርዴኔ

ሚኖ ጎንዳሌ ኤኪዲ

ጾሳራ ኤቄታና ኬዚዴስ።

27 «ኢዛ ኣይፌይ ሞꬌን ጎዜቲዴስ፤

ኢዛ ጼሳይካ ኦርዲዴስ።

28 ሃይሲ ሃ ኣዴዚ

ሙሌራ ኩንዲዲ

ꬋይዳ ካታማታን፥

ላሌታናስ ማቲዳ

ካይሳ ኬꬃታ ጊዶን ዴስ።

29 ዱሬቴና፤ ኢዛ ሃሮይካ

ዳሮ ዎዴ ጋምኤና፤

ቢታ ቦላካ ኣኬና።

30 ꬉማፔ ኣቲ ባናዉ

ዳንዳዬና፤

ታማ ላጮይ ሃጋታ

ሜሊሲዳይሳ ማላኔ

ጪሻቲካ ጫርኮን

ቆኪዳ ሚꬃ ማላ ጊዳና።

31 ሃዳ ሚሻን ኣማኔቲሼ

ባና ባርካ ባሌꬆፎ፤

ሄሳንካ ኢዚ ጎኣይ ባይንዳይሳ

ጊዲ ኣታና።

32 ኢዚ ዎዴይ ጋኮንታ ዲሺን

ኡꬃይ ሜሊዛ ማላኔ

ሃጋቲካ ጪሊሎንታ

ሚꬃ ማላ ሃናና።

33 ኢዚ ቡሮን ካጾንታ ዲሼ

ኣይፌዚ ቆቆፌቲዛ

ዎይኔ ሚꬃ ማላኔ

ጪሻይ ቆቆፌቲዛ

ዎጋራ ሚꬃ ማላ ጊዳና።

34 ጾሳ ጾሳቴꬃ ኤሮንታ ኣሳታስ

ዜሬꬂ ዴኤና፤

ጉቦን ኦሴቲዳ ኬꬃቲካ

ታማን ዲፒ ጊ ጹጌታና።

35 ሃይሳ ማላ ኣሳቲ

ጌኔ ሚሽ ቆፔቴስ፤

ሜቶካ ሜꬌቴስ፤

ኢስታ ዎዚናይካ

ባሌꬆን ኩሚዴስ።»

16

ኢዮቤ ሃሳያ

1 ኢዮቢካ ሂዝጊ ዛሪዴስ፤

2 «ታኒ ሃይሳ ማላ ሃሳያ

ዳሮ ዎዴ ሲያዲስ፤

ኢንቴ ሳሌꬂዛ ዞራንቻታ።

3 ሃይሳ ኢንቴ ሃዳ ሃሳያስ

ዉርሴꬂ ባዬ?

ሃይሳ ላጌ ታናራ

ማርሼታና ማላ

ኢንቴና ዴንꬄꬂዳይ ኣዜ?

4 ኢንቴ ታ ሶሆን

ታኒ ኢንቴ ሶሆን ጊዲዳኮ

ካꬌን ታኒ ሁኤ ቃꬃዳ

ሃኢ ኢንቴ ጊዛይሳ ኡባ

ኢንቴ ቦላ ሎኤꬃ

ሃሳያናኮሺን።

5 ሄሳ ማላካ ታ ዶናን

ኢንቴና ሚንꬄꬃናኔ

ሚንꬃናስ ዳሮ

ሃሳያናኮሺን።

6 «ጊዶ ኣቲን ዳሮ ሃሳይኮካ

ታ ሃርጌይ ሃ ሎኤና፤

ጮኡ ጋ ዳንዳይኮካ

ታ ዋዬይ ታፔ ኪቼና።

7 ጾሳዉ! ታና ኣሳቴꬃፌ

ካሬ ኬሳዳሳ፥

ታ ዴሬ ኣሳ ኡባ ꬋይሳዳሳ።

8 ታ ኣሳቴꬃይ ጉንዶይሲ

ታ ቦላ ዴንዲዲ

ኔኒ ናጋራንቻ ጊዲ

ታ ቦላ ማርካቴስ።

9 ጾሲ ታና ሃንቂዲ

ታ ኣሳቴꬃ ቃንጼሬꬂዴስ፤

ታና ኢጺዲ ባ ኣች

ታ ቦላ ጋርጪዴስ፤

ታ ሞርኬይ ባ ኣይፌ

ታ ቦላ ማጺ ኬሲዴስ።

10 ኣሳይ ታ ዩሾን ሺቄቲዲ

ታ ቦላ ጬቄቲዴስ፤

ታና ቂꬌ ቃላን ባቂዳ።

11 ጾሲ ታና ኢታ ኣሳታስ

ኣꬂ ኢሚዴስ፤

ማካላንቻታ

ኩሼን ዬጊዴስ።

12 ታ ሳሮን ዳይሲኮሺን

ጊዲኮካ ጾሲ ባ ሃንቆዛን

ታና ሜንꬄሬꬂዴስ፤

ታ ቆꬌ ጩሊ ኦይኪዲ

ታና ዳቡርሲዴስ፤

ባ ቆፋ ታ ቦላ ፖሊዴስ።

13 ዎንዳፋንቻቲ

ታና ጊዶꬂዳ፤

ቃꬌቴꬂ ባይንዳ

ታ ኪላሆታ ቃንጼሬꬂዳ፤

ታ ጪዬዛካ ቢታ ቦላ ጉሲዳ።

14 ኢዚ ታና ዛሪ ዛሪ ማዱንꬂዴስ፤

ሚኖ ኦላንቻ ማላ

ዚዚሚ ዪዲ

ታና ሾጪዴስ።

15 «ታ ካዮቴꬃስ

ማቃ ሲካ ማይኣዲስ፤

ጉዱላ ቦላ ጉፋናዲስ።

16 ታ ኣይፌሶይ ዬኮን ዞኢዴስ፤

ሳካና ꬉማይ

ታ ሲጲንꬅ ካሚዴስ።

17 ሃይሲ ኡባይ ሃንሺን

ታ ኦꬂዳ ቆሆይ ዴና፤

ታኒ ታ ዎሳ

ጾሳኮ ሺሺዛይ

ዎዚና ጌሻቴꬃና።

18 «ቢታዞ! ታና ጋኪዳ ቆሆዛ

ኔ ካሞፋ!

ሱሬ ፒርዳ ጊሻስ

ታ ሺሺዛ ማጋናይ

ካሜቲ ኣታና ማላ

ኔ ኦꬆፋ!

19 ሄኮ ታስ ማርካቲዛዴይኔ

ኣፋካቶ ኤቂዛዴይ ሳሎን ዴስ። *

20 ታ ላጌቲ ታና ሌቆን ጼሌቴስ፤

ታኒ ጊዲኮ

ፑዴ ጾሳስ ዬካይስ።

21 ኣስ ኣሳራ ጋꬂ ሃሳይሲዲ

ማቃዪንꬂዛዴይ

ዲዛይሳ ማላ፤

ኣስ ጾሳራ ጋꬂ

ማቃዪንꬂዛ ኣሲ ዲዳኮ

ኣዜ ዲዛይ?

22 «ታ ላይꬃስ ዉርሴꬃይ ጋኬስ፤

ታ ሃ ሲማ ዮንታሶ ባናስ

ጉꬃ ዎዴይ ጻላ ኣቲዴስ።

17

1 «ታ ኣያናይ ዳቡርዴስ፤

ታ ዳና ላይꬃይካ

ፖሌታናዉ ማቲዴስ፤

ዱፎይካ ታና ናጌስ።

2 ታና ቂꬊዛይቲ ታና ዩዪ ኣꬊዳ፤

ታ ኣይፌይካ

ኢስቲ ኢጺዛይሳ ጼሌስ።

3 ታ ጾሳዉ! ኔፔ ኣቲን

ታስ ኤቃናይ ሃራይ ዴና፤

ኔኒ ኔ ሁኤራ ታስ ዋሴ ጊዳ።

4 ኢስቲ ፒልጊዲ

ኣኬካናዉ ዳንዳዮንታ ማላ

ኢስታ ቆፋ ጎርዳዳሳ፤

ሄሳ ጊሻስ ኢስቲ

ጾናና ማላ ኦꬆፋ።

5 ሚሼ ዴማናዉ ጊዲ

ባ ላጌዛ ኣꬂ ኢሚዛ

ኣሳ ናይታ

ቦላ ጎሜይ ጋካና።

6 «ጾሲ ታና ኣሳስ

ካሳ ሚሽ ኦꬂዴስ፤

ኣሳይ ኢዛዴ ቦላ ጩቲዛ

ኣሳ ማላ ጊዳዲስ።

7 ኣፉንꬃፌ ዴንዲዳይሳን

ታ ኣይፌቲ ዶልጁሚዳ፤

ኩሜꬃ ታ ኣሳቴꬃይካ

ኤሾ ማላ ጊዲዴስ።

8 ጺሎ ኣሳቲ ሃይሳን ዳጋሜቲዳ፤

ጌሻቲ ጾሳ ኣማኖንታ

ኣሳታ ቦላ ሃንቄቲዳ።

9 ጊዶ ኣቲን ጺሎቲ ቱማ ኦጌፔ

ካሬ ኬኤቴና፤

ጌሻቲ ሚኖቴꬃ ቦላ

ሚኖቴꬂ ጉጄቴስ።

10 «ኢንቴ ኡባይካ ናምኣንꬆ ዪዲ

ታ ሲንꬃን ማርሼቲኮ፤

ኢንቴ ጊዶፌ ኢሲ ኣኬካራ ዲዛ

ኣስ ዴሚኬ።

11 ታ ላይꬃይ ዉሪዴስ፤

ታ ቆፋይኔ ታስ ዎዚና ኣሞይ

ሃዳ ጊዲ ኣቲዴስ።

12 ሃይቲ ሃ ኣሳቲ

ኦማርሳ ጋላስ ጌቴስ፤

ፖኦዛ ቃሴ ꬉማና

ሃኔስ ጌቴስ።

13 ሃይሳፌ ጉዬ ታስ ዲዛ ቃዳይ

ዱጌ ሃይቂዳ ኣሳቲ ዲዛሶ

ዱፎን ዎꬌꬃ፤

ያን ꬉማሶን ታኒ

ታ ሂጻ ኦንጋና።

14 ዱፎ፥ ‹ታ ኣዋዉ!›

ጋዳ ታ ጼይጋና፤

ታና ሚዛ ጉጹኔታ ታኒ፥

‹ታ ኣዬ፥ ታ ሚቼዬ!›

ጋዳ ጼይጋና።

15 ሂስቲን ታስ ኣይ ሂዶታይ ዲዜ?

ታስ ሂዶታ ጊዲዛ ሚሽ

ኦኔ ታስ ጼላናይ?

16 ታኒ ዱጌ ሲኦሌ ዎꬊሺን

ሂዶታይ ታናራ ኢሲፌ ዎꬋኔ?

ኢሲፌካ ዱጌ ዱፎን

ኑ ጌላኔ?»

18

ቤሊዳዴ ሃሳያ

1 ሹሃ ዴሬ ኣስ ቤሊዳዲ

ሂዝጊ ዛሪዴስ፤

2 ኢዮቤ! ኔ ኣይስ

ሃይሳ ማላ ሃሳያ ዳርሳይ?

ኣኔ ኤዝጋ፤ ኑኒካ ሃሳዮስ።

3 ኔኒ ኑና ኣይስ ሜሄታ ማላ ቆዳይ፤

ኔኒ ኣይስ ኑና ቱሌታ ማላ

ኣኬኮንታ ኣስ ኦꬃ ጼላይ?

4 ኔኒ ሃንቄቲኮ ኔና ቆሃሳ ኣቲን

ኔ ሃንቆዛን ቢታይ

ሜላ ኣቴና።

ዛላቲካ ባ ዲዛሶፔ

ቃጼቴና።

5 ናጋራንቻ ጾምፔይ ቶኣና፤

ታማ ላጮይካ ናምኣንꬆ ቤቴና፤

6 ኢዛ ዱንካኔ ጊዶን ዲዛ

ፖኦይ ቶኣና፤

ፖኦዚካ ꬉማና።*

7 ኢዛስ ሚኖ ታንጎይ

ቃሚ ቃሚ ባና፤

ጌኔ ቆፒዛዴ ቆፋይ

ኢዛ ዛሪ ኩንዲሳና።

8 ኢዚ ባርካ ቢዲ ዎጺማዴን ጌላና፤

ኢዛ ቶሆይካ ጊቴን ቃጼታና።

9 ዎጺማዴይ ኢዛ ቂርጴ ኦይካና፤

ሄንካ ዋጺ ኣሻና።

10 ሳኣ ቦላ ያርዴ ዎዶሮይ

ሚጬቲዴስ፤

ኢዛ ኦጌንካ ዎጺማዴይ

ጊጌቲዴስ።

11 «ያሺ ኢዛ ጊዶꬂዴስ፤

ጉዬራ ካሊ ካሊ

ጎዴሬꬄስ።

12 ኢዛ ዎልቃይ ኮሻን ዉሪዴስ፤

ቦሻይካ ኢዛ ꬋይሳናስ

ጊጌቲዴስ።

13 ሃርጌይ ኢዛ ኣሳቴꬃ ጊልቂሳና፤

ሃይቆይካ ሙሌራ ኤኪ ባና።

14 ሂርጋይ ባይንዳ ኣማኔቲ ዲዛ

ኬꬃፌ ኢዚ ጎዴታና፤

ኣስ ኡባ ሃሪዛ ሃይቆይ

ኢዛ ኤካና።

15 ኢዛ ኬꬃን

ኣይ ሚሺካ ኣቴና፤

ኢዚ ኣቂዛሶዛንካ

ዲኔ ታማይ ላሌታና።

16 ጻጶፔ ሜሊዛ ሚꬃ ማላኔ

ሃጋቲካ ሜቄሬቲዛ

ሚꬃ ማላ ጊዳና።

17 ቢታ ቦላ ኢዛ ቆፒዛ ኣሲ ዴና፤

ኢዛ ጎባቴꬂካ

ቢታፌ ꬋያና።

18 ኢዚ ፖኦሶፔ

ጌዴ ꬉማን ጎዴታና፤

ቢታ ቦላፌ ኢዚ ኪቻና።

19 ኢዛ ዳቦታ ጊዶፌ

ኢዛ ላታና ዬሌታይ ቤቴና፤

ኢዛ ባቻንካ

ዛሬይ ኢዛስ ኣቴና።

20 ኡሻቻ ባጋራኔ

ሃዲርሳ ባጋራ ዲዛ ኣሳይ፤

ኢዛ ቦላ ጋኪዳ ሜቶዛ ጊሻስ

ኬሂ ባቢዲ ኮኮራና።

21 ኣይ ዎዴካ ኢታ ኣሳታ ዉርሴꬃይ

ሄሳ ማላ፤

ጾሳስ ያዮንታ

ኣሳ ቃዳይ ሃይሳ።»

19

ኢዮቤ ሃሳያ

1 ኢዮቢ ሂዝጊ ዛሪዴስ፤

2 «ኢንቴ ታና

ኣዉዴ ጋካናስ ዋዪሳንዴቲ?

ኣዉዴ ጋካናስ ዮኦን

ታስ ሜቄꬅ ሜንꬃንዴቲ?

3 ሄኮ ኢንቴ ታና ታሙቶ ጫዬታ፤

ታና ካዉሺሼካ

ዬላቴኬታ።

4 ቱሙካ ታኒ ባሌቲዳ ጊዲኮ

ታ ባላይ ታና ጻላ ቆሃና።

5 ቱሙ ኢንቴ ኢንቴና ꬎቂሲዲ

ታ ካዉሻቴꬃ ኢንቴስ

ማርሼ ሚሽ ኦꬄታ።

6 ጊዲኮካ ሃይሳ ኡባ ሜቶዛ

ታ ቦላ ጋꬂዳይኔ፥

ጊቴ ጊዶ ታና ዬጊዳይ

ጾሳ ጊዲዳይሳ

ኢንቴ ኤራና ማላ ታ ኮያይስ።

7 ታ ቆሄታዲስ ጋዳ ዎሲን

ታና ሲዪዛ ኣስ ዴማቤኬ፤

ታ ቃላ ꬎቁ ኦꬃዳ

ማጋኒኮካ

ሱሬ ፒርዳ ዴማቤኬ።

8 ጾሲ ታስ ኦጌዛ ጎርዲዳ ጊሻስ

ኣꬋናሶይ ዴና፤

ታ ባናሶዛካ

ꬉማን ጎርዲዴስ።

9 ታ ቦንቾዛ ታ ሁኤፔ ቃሪዲ

ታና ካዉሺዴስ።

10 ታ ኣሳቴꬃ ኡባሶራ

ቆጼሬꬂዲ

ሙሌራ ላሊዴስ፤

ታስ ዲዛ ሂዶታ

ጻጶፔ ሾዴቲዲ ኩንዲዛ

ሚꬃ ማላ ኦꬂዴስ።

11 ጾሲ ታና ሃንቄቲዲ ጊታ ሜቶ

ታ ቦላ ጋꬂዴስ፤

ባስ ሞርኬ ማላ ታና ቆዲዴስ።

12 ታና ꬋይሳናስ

ባ ኦሳንቻታ ኪቲዴስ፤

ታስ ዱንካኔዛ ዩዪ ኣꬊዲ

ታና ጊዶꬂዳ።

13 «ጾሲ ታ ኢሻቲ

ታፔ ሃካና ማላ

ኦꬂዴስ፤

ታና ኤሪዛ ኣሳቲ ኡባይ ታና

ኣሳ ዴሬ ኣስ ኬሲዳ።

14 ታ ዳቦቲ ታፔ ሃኪዳ፤

ታ ላጌቲካ ታና ባሊዳ።

15 ታኒ ታሶን ኢማꬃቴꬅ

ሞካ ኤኪዳይቲ

ኡባይ ታና ባሊዳ፤

ታ ጋራዴቲ

ታና ኢማꬃ ማላ ቆዲዳ፤

ኣላጋ ማላካ ጼሊዳ።

16 ታኒ ታ ኦሳንቻዛ ጼይጊሺን

ኢዚ ታስ ኮዬና፤

‹ታና ማዳርኪ›

ጋ ታ ዋሲሺንካ

ኤሮ ጌና።

17 ታ ማቻ ታፔ ኬኢዛ

ፔኖዛ ሻቴታዱስ፤

ታ ኢሻቲካ ሃራሬቲዳ።

18 ቄሪ ናይቲካ ታና ካꬌቴስ፤

ታና ቤኢዛ ዎዴ

ታ ቦላ ቂልጬቴስ።

19 ታስ ማታ ላጌቲካ

ታና ሻቴቲዳ፤

ታ ሲቆቲ ታ ቦላ

ሞርኬ ጊዲ ዴንዲዳ።

20 ታስ ኣሾዚ ዉሪን

ጋልባዚ ሜቄꬃራ ኦይኬቲዴስ፤

ታና ሺሺን ኣታዲስ።

21 «ታ ሲቆቶ! ጾሳ ኩሼይ

ታና ሾጪዳ ጊሻስ

ኣኔ ዛይ ታስ ሚሼቲቴ!

ታስ ቃꬌቲቴ!

22 ጾሲ ታና ጎዶይሳ ማላ

ኢንቴካ ታና ኣዛስ ጎዴቲ?

ሃይሳ ጋካናስ ኢንቴ ታና

ዋዪሲዳይሲ ጊዴኔ?

23 ሃይሳ ጋካናስ

ታ ሃሳይዳ ቃላ ኣኬኪዛይኔ

ማጻፋን ጻፊዛ ኣሲ ዲዛኮ

ታና ኣይ ማላ ኡፋይሳኔሺን!

24 ኢስኪርቶኒኔ ኢርሳሴን ጻፌቲዲ

ዎይኮ ሹቻ ቦላ

ዎጬቲ ኡቲዲ

ሜርናስ ዳና ማላ

ኦꬂዳኮ

ኣይ ማላ ታና ኡፋይሳንዴሺን!

25 ጊዶ ኣቲን ታና ኣሺዛይሲ

ፓጻ ዴኢዛ ማላ

ዉርሴꬃ ዎዴን

ታና ዎዛናስ

ቢታ ቦላ ኢዚ ኤቃናይሳ

ታኒ ኤራይስ።

26 ታስ ጋልባዚ ሜቴቲ ዉሪኮካ

ታኒ ታ ኣሳቴꬃፌ ሻኬታዳ

ታኒ ጾሳ ቤያናይሳ ኤራይስ።

27 ሃራ ኣስ ጊዶንታ

ኢዛካ ታኒ ታ ሁኤን

ታ ኣይፌራ ቤያና፤

ታ ዎዚናይካ ሄ ጋላሳዮ

ኬሂ ላሞቴስ።

28 «ታ ሲቆቶ!

ታና ዋላሲዲ ዋዪሳናስ፥

‹ሃይሳ ሜቶዛ ኢዚ ባርካ

ባስ ኤሂዴስ› ጊዲ ሃሳዬታ።

29 ጾሳ ሃንቆይ ማሻን

ቃጻዬቴꬃን

ጋꬂዛ ጊሻስ ማሻይ

ኢንቴና ሞንታ ማላ ናጌቲቴ።

ጾሳ ፒርዳይ ዲዛይሳካ ኤሪቴ።»

20

ዞፋሬ ሃሳያ

1 ናኢማኔ ዴሬ ኣስ ዞፋሬይ

ሂዝጊ ዛሪዴስ፤

2 «ኢዮቤ! ታና ዪሎ ቆፋይ

ኔ ቦላ ዛሮ

ኢማና ማላ ሱጊዴስ፤

ሄሳ ጊሻሳ

ታ ሃሳያናዉ ኤሶቲዳይ።

3 ታኒ ታና ካዉሺዛ ሴራ ሲያይስ፤

ታ ኣኬኪዛ ኣኬካዚ

ታና ኔስ

ዛሮ ኢማ ኢማ ጌስ።

4 «ኣሲ ቢታ ቦላ

ቤቶሶፌ ዶሚዲ

ካሴፔ ሃይሳ ማላ

ጊዶይሳ ኔ ኤራይ?

5 ኢታ ኣሳ ጬቄቴꬂ

ጉꬃ ዎዴሳ፤

ጾሳ ካዲዛ ኣሳታስ ዲዛ

ኡፋይሳይ ቂጲዳ ኣይፌይ

ጼላና ጋካናሳ።

6 ኢታ ኣሲ ኣይኮካ ኦቶሬቲዲ

ሳሎ ጋኪኮካ፥

ኢዛ ሁኤይ ሻራ ጋኪ

ቦቺንካ፥

7 ኢዚ ባ ሼሻ ኡቴꬃ ማላ

ሙሌራ ፒቴታና፤

ካሴ ኢዛ ቤዪሼ ዲዛ ኣሳቲካ፥

‹ኢዚ ኣዋን ዲዜ ጋኔ?›

8 ኣጉሞ ማላ ቲምኢ ጊ

ꬋይዛ ጊሻስ ቤቴና፤

ኦማርሳ ኤሉንꬃ ማላ

ኢዚ ꬋያና።

9 ኢዚ ዲዛሶፔ ኤሾራ

ꬋይዛ ጊሻስ፥

ኢሲቶ ኢዛ ቤኢዳ ኣስ

ናምኣንꬆ ዛሪ ቤዬና።

10 ኢዛ ናይቲ ኣዳሺዲ

ኢስታ ኣዋይ ማንቆታፔ

ጌኔራ ቦንቂዳ

ሚሻ ዛራና።

11 ዎልቃን ኩሚዳ ዬላጋቴꬃ

ኣሳቴꬃይ ጉꬃ

ዎዴፔ ጉዬ ቢታ ጊዳና።

12 «ኢታቴꬂ ኢዛ ዶናን

ካꬃ ማላ ኣይ ማልኢኮካ

ባ ኢንጻርሳን ኢዚ ላጪ ጼሊኮካ፥

13 ዉሮንታ ማላ ዶናን

ጮሚሼ ጋምኢኮካ

14 ኢዛ ኡሎ ጊዶን

ጫሞን ላሜታና፤

ኢዛስ ሾሻ

ማርዜ ማላ ጊዳና።

15 ኢታ ኣሲ ባ ሚዳ ሚሻ

ኡንኤቲ ዛራና፤

ኡሎ ጊዶን ዲዛይሳካ

ጾሲ ኢዛ ጮሻና።

16 ኢታ ኣሲ ሚዛይሲ ዉሪ

ኢዛስ ሾሻ

ማርዜ ማላ ጊዳና፤

ሾሻ ማርዜ ማላ ጊዲዲ

ኢዛ ዎꬋና።

17 ዎጋራ ዛይቴይ ዲኦ ማላ ጎጊሺን

ኤሲኔ ማꬂ ሻፋ

ሃꬃ ማላ ጎጊሺን

ኢዚ ቤኦንታ ሃይቃና።

18 ኢዚ ባ ዳቡርዳ ዳቡራ ኣይፌ

ዛሬꬂ ጌዴ ኢማና ኣቲን

ባ ሁኤስ ሜና።

ዛልኢዲ ኢዚ ሺሺዳ

ዴኦዛንካ ኡፋዬቴና።

19 ሃይሲካ ሃንዛይሲ

ኢዚ ማንቆታ ኡንኤꬂዳ

ጊሻሲኔ

ባ ኦꬆንታ ኬꬃ

ጌኔን ኤኪዳ ጊሻሳ።

20 «ኢዛ ሂርጌቴꬃዚ

ኢዛስ ሼምፖ ꬋይሲዴስ፤

ኢዚ ሺሺዳ ሃሮይካ

ኢዛ ኣሻናዉ ዳንዳዬና።

21 ኢዛ ሃሮይ ዉሪ

ቁጬቲ ዉሪዛ ጊሻስ

ኢዛስ ዶናን ጌልꬃናዚካ

ኣቴና።

22 ኣይኮካ ኢዚ ዱሬ ኣስ ጊዲንካ፤

ኢዛ ዪሎይ ጋካና፤

ዳሮ ሜቶይካ ኢዛራ ጋይታና።

23 ኢዚ ታ ማዳ ካላና ጊሺን

ጾሲ ዎልቃማ ሃንቆ

ኢዛ ቦላ ዬጋና፤

ባ ሃንቆዛካ ኢዛ ቦላ ጉሳና።

24 ኢዚ ቢራታ ማሻፌ ኣቲኮ

ጻርቂማላ ዎንዳፌን ጫዴታና።

25 ዎንዳፌዚካ ዞካራ

ካንꬂ ኬኣና፤

ጾጾልቁ ጊዛ ጼራዚ ኢዛስ

ቲሬዛ ዱሴሬꬂዲ ኣꬋና፤

ዎልቃማ ሂርጋን

ኢዛ ዎዚናይ ዳጋማና።

26 ኢዚ ሺሺዳ ሃሮዚ

ኡባይ ጊርዲ ጊዳ

ꬉማ ጊዶን ꬋያና፤

ኣሲ ኦይꬆንታ ታማይ ጹጋና፤

ኢዛሶን ኣቲዛ ሚሽ ኡባ

ዲፒ ሂስታና።

27 ኢዚ ኦꬂዳ ናጋራ

ሳሎይ ቆንጪሳና፤

ሳኣያካ ኢዛስ

ሞርኬ ጊዳዳ ዴንዳና።

28 ጾሳስ ሃንቆ ጋላስ

ኢዛ ሶን ዲዛ ሃሮይ ዉሪ

ዲኦን ቁጬቲ ꬋያና።

29 ጾሲ ማካላንቻታስ

ዎꬂዳ ቃዳይ፥

ኢታ ኣሳቲ ኤካና ዋጋይ ሃይሳ።»

21

ኢዮቤ ሃሳያ

1 ኢዮቢካ ሂዝጊ ዛሪዴስ፤

2 «ኣኔ ታ ሃሳያ

ዎዚናፔ ኤዝጊቴ፤

ሃይሲ ኢንቴ ታና

ሚንꬄꬂዳ ማላ

ኢንቴስ ቆዴታና።

3 ኢሲቶ ሃሳያና ማላ

ታስ ጊሺ ኢሚቴ፤

ሄሳፌ ጉዬ ኢንቴ ኮዪዳ ማላ

ታና ቂꬋናዉ ዳንዳዬታ።

4 «ታኒ ኣሾ ማይኢዳ ኣሳ

ቦላ ሚሼታዚና?

ሂስቲን ታስ ዳንዳዮንታ ኣጊኮ

ኢዛን ኣዚ ማላሊሲዜ?

5 ኣኔ ታኮ ሃ ጼሊቴ፤

ሃሳያይ ኢንቴና

ጾናናሼ ጋካናስ

ታ ሃኖዚ ኢንቴና ሻጴስ።

6 ታኒ ቆፒሺን ታናካ ዳጋንꬄስ፤

ታ ኣሳቴꬃካ

ያሻን ኮኮሪሴስ።

7 «ኣይስ ኢታ ኣሳታ

ላይꬃይ ኣዱቂዲ

ኢስታ ሃሮይካ ዳሪዲ

ቢታ ቦላ ዲዜ?

8 ኣይስ ኢስታ ናይቲኔ ናይታ ናይቲ

ዲጪዲ ሎኢ ዲሺን ቤዪዞ?

9 ኢስቲ ኣይኮ ሂርጋይ ባይንዳ

ሳሮን ዴቴስ፤

ጾሳፌ ቦሻይ

ኢስታ ቦላ ጋኪ ኤሬና።

10 ኢስታ ሜሄቲካ

ኢሲ ሜቶይ ባይንዳ ዬሌቴቴስ፤

ኢስታስ ሚዛቲካ

ኣዉጫዮንታ ዬሌቴስ።

11 ባንታ ናይታ

ዶርሳ ዉዴ ማላ ሄሜቴስ፤

ኢስታ ናይቲካ

ጉፒ ጉፒ ካኤቴስ።

12 ካራቤ ባቂሼ፥ ዲꬂ ዲጺሼ፥

ዲንኬ ፑኒሼ

ኡፋይሳን ዬጼቴስ።

13 ባንታ ላይꬃ ዎጌቴꬃኒኔ

ኡፋይሳን ኣꬄቴስ፤

ዋዬቶንታ ሃ ቢታፌ

ሃይቆን ሻኬቴቴስ።

14 «ሄሲ ሄሳꬆ ጊዲ ዲሺን

ኢስቲ ጾሳ፥

‹ኑፔ ሃካ፤ ኔ ኦጌ ኤራናስ

ኑ ኮዮኮ› ጌቴስ።

15 ‹ኑ ኢዛስ ጎይናና ማላ

ኡባ ዳንዳይዛ ጾሳይ

ኢዚ ኦኔ?

ኑ ኢዛ ዎሲን ኢዚ ኑና

ኣይ ማዳኔ?› ጌቴስ።

16 ኢስቲ ሄሳ ጊዛይ

ኢስታ ኩሼን ዲዛ ሃሮይ ዉሪ

ኢስታ ዎልቃን ኢስታስ ሺቂዳ

ሚሳቲዛ ጊሻሳ።

ታኒ ጊዲኮ

ኢታ ኣሳታ ቆፋ ኤኪኬ።

17 «ሂስቲን ኢታ ኣሳታስ ጾምፔይ

ቶኢ ኤሪዜ?

ቦሻይ ኢስታ ቦላ ጋኪ ኤሪዜ?

ጾሲካ ኢስታ ቦላ

ሃንቄቲ ኤሪዜ?

18 ኢስቲ ሃፓ ማላ ጫርኮን ቢዳሶይ

ጉዱላ ማላ ጎቴ ጫርኮን

ኢስቲ ፒቴቲ

ꬋይዳ ዎዴይ ዲዜ?

19 ኢንቴ፥ ‹ኣዋቲ ቆሂዳ ቆሆን

ጾሲ ናይታ ሃንቄቴስ› ጌታ፤

ኣኔ ጾሲ ናጋራንቻታ

ቃጻዮ፤

ሄሳꬆ ሃንኮ ባንታ ቆሆ

ኢስቲ ኣኬካናዉ ዳንዳዬቴስ።

20 ናጋራንቻቲ ባንቲ ኦꬂዳ

ቆሆን ባንታ ቂጻቴ ኤኬቶ፤

ኡባ ዳንዳይዛ ጾሲ

ባ ሃንቆዛ ኢስታ ቦላ ኤሆ።

21 ኣሲ ሃይቂዳፔ ጉዬ

ባ ናይታስ ቆፒ ኤሪዜ?

22 «ጾሲ ጊታ ኣሳታ ቦላካ ፒርዳና፤

ሂስቲን ኣሲ ኢዛ ፒርዳ

ታማርሳና ዳንዳይዜ?

23 ኢሲ ኢሲ ኣሳቲ

ባንታ ላይꬃ ዉርሴꬂ

ጋካናስ ኣይኮ ሜቶይ

ኢስታ ቦላ ጋኮንታ ሚኖታኔ

ሃርጌይ ባይንዳይታ ጊዲዲ

24 ኢስታ ቦላይ ኦርዲዲ

ካይሺዳ ማላ፥

ኢስታ ሜቄꬃይካ

ሺጪዳ ማላ ሃይቄቴስ።

25 ሃራቲ ጊዲኮ ዪሎኔ

ጫሞን ኩሚዳ ማላ

ሜቶን ኦይኬቲዳ ማላ

ኣይኮ ሎኦ ሚሽ

ቤኦንታ ሃይቄቴስ።

26 ኡባይካ ዱጌ ዱፎን ጌሊዲ

ቢታ ጊዴቴስ፤

ጉጹኔይካ ኢስታ ላታና።

27 «ቤኢቴ! ታና ቆሃናስ

ቆፒዲ ኢንቴ ቃቺዳ

ጌኔዛ ታ ኤራይስ።

28 ኢንቴ፥ ‹ሃይሳ

ጊታ ኣዳሶይ ኣዋኔ?

ናጋራንቻዛ

ዱሳሶይ ኣዋኔ?› ጌታ።

29 ማንዳራ ኣሳታ ኦይቺቤኬቲ?

ኢስቲ ኢንቴስ ማርካቲዳ

ማርካቴꬃ

ኢንቴ ኤኬኬቲ?

30 ሄይቲ፥ ‹ኢታ ኣሳታ ቦላ

ቦሻይ ዪዛ ዎዴ

ቆሆይ ኢስታ ጋኬና፤

ጾሳ ሃንቆይ ቆንጪዛ ዎዴ

ኢስቲ ኣቲ ባና› ጊዲ ሃሳይዳ።

31 ኢታ ኣስ ኢዛ ኢታቴꬃ ጊሻስ

ዋላሲዛይ ኦኔ?

ኢታ ኦሶዛ ጊሻስ

ኢዛ ቃጻያናይ ኦኔ?

32 ኢዚ ሃይቂዳፔ ጉዬ

ኢዛ ኣሃ ቶኪ ኤኪዲ

ዱፎን ኤፌቴስ፤

ኢዛ ዱፎይካ ናጌቴስ።

33 ሾባን ዲዛ ቢታይ

ኢዛስ ጊጋ ጊዴስ፤

ኣሳቲ ኡባይካ ኢዛ ካሌቴስ፤

ኣዳፌ ዳሮ ኣሳቲካ

ኢዛፔ ሲንꬃራ ቤቴስ።

34 «ሂስቲን ኢንቴ ሃዳ ጊዲዳ ዮኦራ

ታና ሚንꬄꬃናስ

ኣይስ ቆፔቲ?

ኢንቴ ታስ ኢሚዛ

ዛሮቲ ኡባይ ዎርዶ።»

22

ኤልፋዜ ሃሳያ

1 ቴማኔ ዴሬ ኣስ ኤልፋዜይ

ሂዝጊ ዛሪዴስ፤

2 «ኣሲ ጾሳ ጎኣናዉ ዳንዳይዜ?

ሃራይ ኣቶሺን

ኤራ ኣስ ጊዲኮካ

ጎኣዚ ኢዛዴሳፌ ኣቲን

ጾሳስ ጊዴና።

3 ኔ ጺሎቴꬂ ኡባ ዳንዳይዛ

ጾሳ ኣይ ጎኣኔ?

ዎሶይ ባይንዳ ኔ ዴኦዚ

ኢዛ ኣይ ማዳኔ?*

4 ሂስቲን ኔ ቦላ ኢዚ ፒርዲዳይኔ

ሃይሳꬆ ኔና ሃንቂዳይ

ኔኒ ጾስ ያዪዛ ጊሻሴ?

5 ሃይሲ ኡባይ ኔና ጋኪዳይ

ኔ ኢታቴꬂ ዳሪዳ

ጊሻሲኔ

ኔ ናጋራይ ዛዋይ ባይንዳይሳ

ጊዲዳ ጊሻስ ጊዴኔ?

6 ኢሲ ጋሶይካ ባይንዳ

ኔ ኢሻታፔ ኦይሶ ኤካዳሳ፤

ቃሴ ኢስታ ማይኦ ቃራ ኤካዳ

ኢስታ ካሎ ኣሻዳሳ።

7 ጋፊዲኔ ሳሜቲዲ ዳቡርዳይታ

ካꬂኔ ሃꬅ ዲጋዳሳ።

8 ኔ ጋዳዴኔ ዎልቃማ

ኣስ ጊዳዳ

ኢዛን ዲዛ ቦንቾ

ኣስ ጊዲኮካ፥

9 ኔኒ ኣምኤ ማጫሳታ

ሜላ ኩሼ ዬዳዳሳ፤

ዪኦ ናይቲካ

ባና ኣይሳና ዴኦዛ ꬋይሳዳሳ።

10 ሃይሳ ጋሶን

ኔና ኦይካና ዎጺማዴይ

ኔና ዩዪ ኣꬊዴስ፤

ኔ ኤዝጎንታ

ሜቶይ ኔና ዳጋንꬃና።

11 ኔና ጼሎይ ሜታና ጋካናስ

ኔስ ꬉሚዴስ፤

ዲኦ ሃꬂካ ኔና ሜጪዴስ።

12 «ጾሳይ ꬎቃ ሳሎን

ዲዛይሳ ጊዴኔ?

ጾሊንቴቲ ኣይኮካ

ꬎቃሶሆን ዲኮካ

ኢዚ ኢስታፌ ቦላራ ዲዲ

ኢስታ ጼሌስ።

13 ኔኒ ጊዲኮ፥ ‹ጾሲ ኣይ ኤሪዜ?

ጊርዲ ጊዳ ꬉማን

ኢዚ ዋኒ ኑ ቦላ

ፒርዳናዉ ዳንዳይዜ?

14 ሳሎ ቦላን ኢዚ ሲሜሬቲሺን

ꬊፒ ጊዳ ሻራይ

ኢዛ ካሚዛ ጊሻስ

ኢዚ ቤያናዉ ዳንዳዬና› ጋሳ።

15 «ናጋራንቻቲ ሲሜሬቲዛ

ቤኒ ኦጌዛ ኔ ካላይ?

16 ኢስቲካ ዎዴይ ጋኮንታ

ሲንꬃራ ቦሻን ሾጬቲዳ፤

ዲኦንካ ሜጬቲዲ

ጻጶራ ꬋይዳ።

17 ኢስቲካ ኡባ ዳንዳይዛ ጾሳ፥

‹ኑፔ ኔ ሃካ፤

ኔ ኑስ ኣይ ኦꬃናስ

ዳንዳያይ?› ጊዳ።

18 ጊዲኮካ ኢስታ ኬꬃ

ዱሬቴꬃን

ኩንꬂዳይ ጾሳ።

ሄሳ ጊሻስ ታኒ

ኢታ ኣሳታ ቆፋ ኤኪኬ።

19 «ኪያ ኣሳቲ ኢታ ኣሳቲ

ቃጻዬቲሺን

ቤኢዲ ኡፋዬቴቴስ፤

ሱሬ ኣሳቲ ኢስታ ቦላ ቂልጬቴስ፥

20 ‹ቱንካ ኑ ሞርኬቲ ꬋይዳ፤

ኢስታ ሃሮዚ ኩሜꬅ

ታማን ጹጌቲዴስ።›

21 «ሄሳ ጊሻስ ኢዮቤ

ኔናቴꬃ ጾሳስ ሃሪሳ፤

ኢዛራካ ኔ ሳሮን ዳ፤

ኔ ሃይሳ ኦꬂኮ

ሎኦ ሚሽ ዴማና።

22 ጾሲ ኔስ ኢሚዛ ቲሚርታ ኤካ፤

ኢዛ ቃላካ ኔ ዎዚናን ዎꬃ።

23 ኔናቴꬃ ኡባ

ዳንዳይዛ ጾሳኮ

ኔ ዛሪዳኮ፥

ኔ ካሴ ማላ ሃናና፤

ኔ ሶፔ ኢታ ኦሶ ዲጋ።

24 ዎርቃ ጉዱላን ኦላ፤

ኦፊሬ ዎርቃ

ሻፋ ሹቻ ማላ

ዎራ ኦላ።

25 ሄ ዎዴ ኡባ ዳንዳይዛ

ጾሳይ ኔስ

ዎርቃኔ ሙሩታ ቢራ ጊዳና።

26 ሄ ዎዴ ኡባ ዳንዳይዛ ጾሳን

ኔኒ ኡፋዬታና፤

ኢዛን ኣማኔታዳ ኔ ዳና።

27 ኔ ኢዛኮ ዎሲዛ ዎዴ

ኢዚ ኔ ዎሳ ሲያና፤

ኔ ኣዲኔቲዳይሳ ኢዛስ ጋꬃና።

28 ኔ ቆፋይ ኡባይ ኔስ ፖሌታና፤

ኔስ ኦጌ ኡባይ ፖኦ ጊዳና።

29 ጾሲ ኦቶራንቻታ ካዉሻና፤

ኣሽኬታ ጊዲኮ ኢዚ ኣሻና።

30 ኔኒካ ሱሬ ዎዚናይ

ዲዛዴ ጊዲኮ

ጾሲ ኢታ ኡባፌ ኔና ናጋና፤

ኔ ኩሼቲካ ቆሆ ኦሶፔ

ጌሽ ጊዲኮ

ጾሲ ኔና ኣሺ ኤካና።»

23

ኢዮቤ ሃሳያ

1 ኢዮቢካ ሂዝጊ ዛሪዴስ፤

2 «ሃኢካ ታ ዎዚናይ

ጫሞ ቆፋኒኔ

ዙዙንꬃን ኩሚዴስ፤

ጌንጬጫን ታ ዎሲንካ

ኢዛ ኩሼይ ታ ቦላ

ዴጺዳ ማላ ዴስ። *

3 ኢዚ ዲዛሶታ ኤሪዳኮ

ኣይ ማላ ዶሳዚናሺን፤

ጌዴ ኢዚ ዲዛሶ ጋኪዳኮ

ታ ኣይ ማላ ኡፋዬታኔሺን፤

4 ታ ማጋና

ታ ኢዛስ ሺሻናኮሺን፤

ታ ሚሻዛ ማራራ

ታ ኢዛስ ሺሻናኮሺን።

5 ታስ ኢሜቲዛ ዛሮዛካ

ታ ኤራናኮሺን፤

ታና ኢዚ ኣይ ጋናኮ

ታ ኤራናኮሺን።

6 ሂስቲን ጾሲ ባ ጊታ ዎልቃራ

ታና ፒርዳንዴሻ?

ኣካይ፤ ታ ጊዛይሳ ኢዚ ኤዝጋና።

7 ሄንካ ሱሬ ኣሲ

ኢዛራ ማርሼታና፤

ታስ ፒርዲዛ ጾሳይ

ሜርናስ ታና ናጻ ኬሳና።

8 «ጊዶ ኣቲን ታ ኣርሼይ ሞኪዛ ባጋ

ቢኮ ሄን ኢዚ ዴና፤

ኣርሼይ ዉሊዛ ባጋካ ሲሚኮ

ኢዛ ዴማናዉ ዳንዳይኬ።

9 ኢዚ ጊዲኮ ፑዴሃን

ባ ኦሳ ኦꬄስ፤

ታኒ ጊዲኮ ኢዛ ቤያናዉ

ዳንዳያቤኬ፤

ዱጌ ባጋ ሲማዳካ

ኢዛ ዴማናዉ

ዳንዳያቤኬ።

10 ኢዚ ታ ታንጎ ኡባ ኤሬስ፤

ታና ኢዚ ፓጪኮካ

ታኒ ዎርቃ ማላ ጌሽ ጊዳ ዲሺን

ኢዚ ታና ዴማና።

11 ታ ቶሆቲ

ኢዚ ዶሲዛ ኦጌታራ ቤቴስ፤

ባሌꬆን ሃዲርሲካ

ኡሻቺካ ጊኬ።

12 ታኒ ኢዛ ኣዛዞታፔ ኬኢኬ፤

ኢዛ ቃላካ

ታ ሚዛ ቁማፔካ ኣꬃዳ

ታ ዎዚናን ናጋዲስ።

13 «ኢዚ ባርካ ባና ዳንዳይ ዴስ፤

ኢዛራ ኤቄታናይ ዴና፤

ኢዚ ባ ዶሲዳይሳ ኡባ

ኦሶ ዳንዳዬስ።

14 ታ ቦላ ኢዚ ቆፒዳይሳ

ኡባ ፖላና፤

ሃይሳ ሚሳቲዛ

ዳሮ ቆፋቲ ዴቴስ።

15 ሄሳ ጊሻስ ኢዛ ሲንꬃን

ኤቆይ ኬሂ ያሼስ፤

ታ ሃይሳ ቆፓዳ ያያዲስ።

16 ጾሲ ታስ

ዎዚናይ ዳቡራና ማላ

ኦꬂዴስ፤

ኡባ ዳንዳይዛ ጾሳይ

ታና ዳጋንꬂዴስ።

17 ጊርዲ ጊዳ ꬉማይ

ታ ኣይፌታ ጎዚኮካ፤

ሳካና ꬉማይ ታ ሃሳዮንታ ማላ

ታና ዲጊቤና።

24

1 «ኡባ ዳንዳይዛ ጾሳይ

ኣይስ ባ ፒርዳ

ኢማና ጋላሳ ባሪቤኔ?

ኢዛስ ኣማኔቲዳይቲ

ኣዉዴ ጋካናስ

ኢዛ ፒርዳ ቃላ ናጌታንዴቶ?

2 ኢታ ኣሳቲ ዛዋ ላሌቴስ፤

ካይሲ ኤሂዳ ዶርሳታ ሄሜቴስ።

3 ዪኦታ ሃሬ ቦንቄቴስ፤

ኣምኤ ማጫሳያ ቦራ ኦይꬃዱስ

ጊዲ ባንታስ ኤኬቴስ።

4 ማንቆታ ሻቴቲዲ

ጮ ኦጌፔ ጎዴቴስ፤

ኢስታ ሲንꬃፌ ባቃቲዲ

ቆቴታና ማላ ኦꬄቴስ።

5 ማንቆቲ ባዞን ዲዛ ሃርዲዳ ማላ፥

ባንታ ናይታስ ካꬅ

ኮያና ኬኢዲ ዳቡሬቴስ።

6 ኡኔቲዲ ሃራታስ

ካꬅ ሺሺዛይታ ጊዴቴስ፤

ኢታ ኣሳታ ሃሮ

ጊዲዳ ዎይኔ ቶኪዛሶሆዛን

ጌዶን ኣቲዳ ፑሹሎ ማጼቴስ።

7 ኩሜꬃ ኦማርስ

ካሎ ኢቺ ኣቄቴስ፤

ሞጬ ኣሺዛ ማይኦይ

ኢስታስ ዴና።

8 ዙማ ቦላ ቡኪዛ ኢራን

ኢስታ ኣሳቴꬃይ ሙሴስ፤

ኣቂዛሶይ ꬋዪን

ዛላ ጋርስ ሺቂ ኣቄቴስ።

9 ኣዋይ ሃይቂዳ ናይ

ኢስታስ ኣይሌ ጊዳና ማላ

ኣዬይ ꬋንꬅ ዲጊዲ

ቦንቄቴስ፤

ሜቶቲዳይሳ ናዛ

ባ ኣጮ ጊሻስ ጊዲ

ኦይሶ ኤኬቴስ።

10 ማንቆቲ ኣይኮ ማይኦይ ባይንዳ

ፓጻ ካሎ ኦሶን ጌሌቴስ።

ካꬃ ሺሾ ዎዴ

ሚርቄዛ ቶኪ ሚዪሼ

ባንታስ ጋፋን ሃይቄቴስ።

11 ኢታ ኣሳታ ጋዴን ዎጋራ ኣይፌፔ

ዛይቴ ኬሴቴስ፤

ዎይኔ ሚꬃ ኣይፌፔ

ጫጄ ኣጌቴሴሺን

ኢስቲ ጊዲኮ ሳሜቴቴስ።

12 ካታማታን ሃይቃናስ

ቶቂዛ ኣሳቲ ጎታሬቴስ፤

ማዱንጺዳ ኣሳቲካ

ማዶ ኦይሾን ዋሴቴስ።

ጾሲ ጊዲኮ ኢስታ ቦላ

ኦሴቲዳ ጌኔዛ ቤዪቤና።

13 ፖኦ ኢጺዛ ኣሳቲ ዴቴስ፤

ፖኦይ ኣዛኮ ኤሮንታ ጊሻስ

ፖኦ ኦጌ ካሌቴና።

14 ሼምፖ ዎꬊዛ ኡራይ

ዎንቶንታ ዴንዲዲ

ማንቆታኔ ሜቶታንቻታ

ዎꬌስ፤

ኦማርሲካ ካይሶስ ኬዜስ።

15 ላይማ ኡራይ

ጋዴይ ኦማርሳናይሳ ናጌቴስ፤

ኦኒካ ቤኦንታ ማላ

ባ ሲንꬃ ጎዜቴስ።

16 ካይሶቲ ካይሶታናስ

ኦማርሳራ ኬꬅ ቦኪ ጌሌቴስ፤

ጋላስ ጊዲኮ ቆቴቲ ፔኤቴስ።

ፖኦካ ኢጼቴስ።

17 ꬉማራ ሺሮቴꬂ

ኢስታ ኡፋይሲዛ ጊሻስ

ኡባሲካ ጊርዲ ጊዳ ꬉማይ

ኢስታስ ዎንታ ማላዶ ማላ።

18 «ጊዲኮካ ኢስቲ ሃꬃ ቦላ

ቤቲዛ ሆሞ ማላ

ጉꬃ ዎዴስ ጻላ ኢስቲ ቤታና።

ኢስታ ቢታይካ

ቃንጌቲዳይሳ ጊዳና፤

ኢስቲ ዎይኔ ሚꬃ

ቶኪዛሶሆዛ

ኦኒካ ቤና።

19 ሻቺ ሆኦን ማዪዲ

ꬋይዛይሳ ማላ

ሲኦሌይካ ናጋራንቻታ

ባኮ ቦንቃ ኤካና።

20 ኢስታ ኣዬቲ ኡባይ

ኢስታ ዶጋና፤

ኢስታ ኣሾዛካ ጉጹኔይ ማና፤

ኢታ ኣሳቲ ቆፌቶኮና፤

ሄሳꬆካ ሚꬃ ማላ

ሜቄሬታና።

21 ሃይሲ ኡባይ ኢስታ ቦላ ጋኪዳይ

ኢስቲ ዬሎንታ ማይኒዳ ማጫሳታ

ቦንቂዳ ጊሻሲኔ

ኢስታ ኣዚናቲ

ሃይቂዳ ማጫሳታስ

ኣይኮ ቃꬌቴꬂካ

ቤሶንታ ጊሻሳ።

22 ጊዶ ኣቲን ጾሲ ባ ዎልቃን

ዳናቴꬃን ዲዛ ኣሳታ ዲጋና፤

ኢስታስ ዴኦይ ጊጋ ሚሳቲኮካ

ኢስታ ዱሳስ

ኣማንꬂዛ ሚሺ ዴና።

23 ጾሲ ኢስታ

ሳሮን ዳና ማላ ኦꬂኮካ፥

ኢስቲ ቢዛ ኦጌ ኡባ

ቲሺ ሂስቲ ጼሌስ

24 ኢታ ኣሳቲ ጉꬃ ዎዴስ ዱሬታና፤

ጊዶ ኣቲን ኤሶራ ሻራፋ ማላ

ሹሊ ꬋያና፤

ሹላ ካꬃ ማላ ቡጬታና።

25 «ሃይሳ ማላ ጊዴና ጌቴቲኮ

ታኒ ዎርዳንቻታኔ

ታ ሃሳይዳ ቃላይ ሊኬ ጊዶንታይሳ

ኦኔ ኣማንꬃናይ?»

25

ቤሊዳዴ ሃሳያ

1 ሹሃ ዴሬ ኣስ ቤሊዳዴይ

ሂዝጊ ዛሪዴስ፤

2 «ማታይኔ ያሻቴꬂ ጾሳሳ፤

ቦላን ባ ሃሪዛሶን ሳሎን

ሳሮቴꬅ ሜꬋና።

3 ኢዛ ዎታዳራታ ቲሪፓቴꬂ

ቆዴታናዉ ዳንዳይዜ?

ጾሳ ፖኦይ ኢዛስ

ፖኢሶንታዴይ ኦኔ?

4 ኣሲ ጾሳ ሲንꬃን

ዋኒ ጺሎ ጊዲ

ቤታናዉ ዳንዳይዜ?

ኣሾ ማይኢዳ ሜꬌታ ጊዲዲ

ዋኒ ጌሽ ጊዳናዉ

ዳንዳይዜ?

5 ሄኮ ጾሳ ሲንꬃን ኣጊናይካ

ሙቃ ቦꬅ ጊዴና፤

ጾሊንቴቲካ ኢዛ ሲንꬃን

ጌሻታ ጊዴቴና።

6 ሙሳኔ ጉጹኔ ጊዳዳ ሃይቂዛ ኣሲ

ሄሳፌካ ኣይ ማላ ኢታ!»

26

ኢዮቤ ሃሳያ

1 ኢዮቢ ሂዝጊ ዛሪዴስ፤

2 «ሃይሳ ኔ ሃሳዮይሳን

ዳቡራንቻታ ማዲዳ

ኔስ ሚሳቲዜ?

ቄሴይ ኣርጋጪዳዴ ሚንꬂዳ

ኔስ ሚሳቲዜ?

3 ኣꬎ ኤራቴꬂ ፓጪዳዴስ

ኔ ኣይ ዞሬ ኢማዲ!

ኣይ ኤራቴꬂካ

ኢዛዴስ ቆንጪሳዲ!

4 ሂስቲን ሃይሳ ኔ ሃሳያና ማላ

ኔና ማዲዳይ ኦኔ?

ኔ ሃሳያና ማላ

ኔና ዴንꬄꬂዳይ

ኦና ኣያና!»

5 «ዎልቃማ ዎጋ ጊታ ኣባፌ

ጋርሳን ዲዛ ሃይቂዳይታ ሼምፖቲ

ዎልቃማ ኮኮርሳን ዴቴስ።

6 ሲኦሌይካ ጾሳ ሲንꬃን

ቆንጬን ዴስ፤

ኣባዶኔ ጌቴቲዛሶዛ

ኣይ ሚሺካ

ካማናዉ ዳንዳዬና።

7 ጾሲ ፑዴሃ ባጋራ ዲዛ ሳሎዛ

ጫርኮ ቦላ ሚጪዴስ፤

ቢታካ ኣይኮይ ባይንዳሶን

ኩሎቲ ዳና ማላ ኦꬂዴስ።

8 ጾሲ ሻራቲ

ሃꬅ ጹንጺ ኦይካና ማላ ኦꬄስ፤

ሃꬃፌ ዴንዶይሳን

ሻራቲ ዳኬቴቴና።

9 ኢዚ ኡቲዛ

ካዎቴꬃ ኣራታ ጌንꬃና፤

ሻራራካ ካማና።

10 ፖኦኔ ꬉማ ሻካናስ

ዎልቃማ ዎጋ ጊታ ኣባ ሲንꬃን

ሳሎዛ ዛዋ ኦꬂዲ ሚጪዴስ።

11 ኢዚ ሃንቂዛ ዎዴ

ሳሎ ቱሳቲ ዳጋማን ኮኮሬቴስ።

12 ኢዚ ባ ዎልቃን ኣባ ጮኡ ኦꬄስ፤

ኢዛ ኣꬎ ኤራቴꬃይካ

ኤራኣቤ ጌቴቲዛይሳ ꬋይሳና።

13 ባ ፔኖዛን ሳሎዛ ጌሻና፤

ጾንጌቲዛ ሾሻ

ባ ኩሼን ጫዳና።

14 ሃይታንቲ ኡባይ

ጾሲ ኦꬂዛ ኦሶታፔ

ጉꬃታ፤

ኑ ሲዪዛይሲ ኢዛስ ሳሱኬꬅ ጻላ፤

ዎልቃማ ጊሪሳ ኢዛይሳ

ኦኒ ኣኬካናዉ ዳንዳይዜ?»

27

ኢዮቤ ሃሳያ

1 ኢዮቢካ ባ ሃሳያ

ሲንꬃዉ ጉጂዲ ሂዝጊዴስ፤

2 «ሱሬ ፒርዳ ዲጊዲ

ታ ሼምፖዮ

ኣዳፌ ጫሞ ኦꬂዳ፤

ኡባ ዳንዳይዛ ዴኦ ጾሳ

ሱንꬃን ጫቃይስ፤

3 ጾሲ ታና

ሼምፖራ ዎꬂዳ

ዎዴይ ጋካናስ፥

4 ኡባካ ኢታ ቃላይ

ታ ዶናፔ ኬኤና፤

ታ ኢንጻርሳንካ ዎርዶ ሃሳይኬ።

5 ኢንቴ ሃሳይዳይሲ ዉሪ

ሊኬ ጋዳ ሙሌካ ኤኪኬ፤

ታ ሃይቃናሼ ጋካናስ

ሱሬቴꬃን ሚና

ኤቃናይሳ ኣጊኬ።

6 ታኒ ታ ጺሎቴꬃን

ሚና ኤቃና ኣቲን

ጺሎቴꬃ ኣጊኬ፤

ሼምፖራ ፓጻ ዲዛ

ላይꬃ ኡባን

ታ ዎዚናይ ሃ ሚሻን ሲꬌና።

7 «ናጋራንቻታ ቦላ

ፒርዴቲዛ ማላ

ታ ሞርኬታ ቦላ ፒርዴቶ፤

ታና ኢጺዛይታ ቦላካ

ጌኔ ኣሳታ ቦላ

ፒርዴቲዛ ማላ ፒርዴቶ።

8 ጾሲ ኢስታ ሼምፖዮ

ኢስታ ኣሾፔ ሻኪዲ

ኢስታ ላይꬃ ቃንጺዳ ዎዴ

ጾሳ ካዲዳ ኣሳታስ

ኣይ ሂዶታይ ዳንዴ?

9 ሜቶይ ኢስታ ቦላ ዪዛ ዎዴ

ጾሲ ኢስታ ዋሶዛ ሲያንዴ?

10 ኡባ ዳንዳይዛ ጾሳን

ኢስቲ ኡፋዬታንዴቶ?

ዎዴን ዎዴንካ

ጾሳ ሱንꬃ ጼይጋንዴቶ?

11 «ጾሳ ዎልቃይ ኣይ ማላ ጊታኮ

ታ ኢንቴና ታማርሳና፤

ኡባ ዳንዳይዛ ጾሳይ

ቆፒ ዎꬆይሳ

ታ ኢንቴፌ ቆቲኬ።

12 ኢንቴኒካ ሃይሳ ኡባ ኤሬታ፤

ሂስቲን ሃይሳ ሃዳ ሚሽ

ኣይስ ሃሳዬቲ?

13 «ሄኮ ኡባ ዳንዳይዛ ጾሳይ

ኢታ ኣሲኔ ጌናንቻቲ

ኤካና ላታይ

ሃይሳፌ ካሊዛይሳ።

14 ኢዛ ናይቲ ቲሪፒኮካ ኦላን ዉራና፤

ኢዛ ዜሬꬃቲካ

ካꬂ ꬋዪን ኮሻታና።

15 ሄሳፌ ኣቲዳይቲ ሃርጌን ዉራና፤

ኣምኤቲካ ኢስታስ ዬኬቴና።

16 ኢታ ኣሲ ቢራ

ቢታ ማላ ሺሻናዉ፥

ማይኦካ ማና ቢታ ማላ

ዶራናዉ ዳንዳዬስ።

17 ጊዶ ኣቲን ኢታ ኣሲ ሺሺዳ

ማይኦዛ ጺሎ ኣሲ ማይኣና፤

ኢዚ ሺሺዳ ቢራካ

ጌሻቲ ጊሼቲ ኤካና።

18 ኢዚ ኬጺዛ ኬꬃቲካ

ኣቻሮ ኬꬃ ማላኔ

ካꬅ ናጊዛዴይ ኣቂዛ

ጋባ ማላ ላሌታና።

19 ኢታ ኣሲ ዉርሴꬃ ዎዴ

ዱሬ ጊዲዲ ኢቼስ፤

ኢዚ ቤጊዛ ዎዴ ጊዲኮ

ኢዛ ኣቆታይ ኡባይ ꬋይዴስ።

20 ዳጋማይ ኢዛ ቦላ ዲኦ ማላ

ቆፖንታ ዲሺን ጋካና፤

ጊዶꬂካ ጎቴ ጫርኮይ

ኢዛ ዴንꬂ ኤፋና።

21 ኣርሼይ ሞኪዛሶ ባጋ ጫርኮይ

ኢዛሶፔ ኢዛ ፒቲ ꬋይሳና።

22 ኢዚ ባቃቲዲ ኣቲ ባናስ

ባጼቲኮካ

ጫርኮዚ ቃꬌቴꬂ ባይንዳ

ኢዛ ቦላ ጌዴ ሚናና።

23 ጫርኮዚ ኢዛ ቦላ ኩሼ ባቂዴስ፤

ኢዚ ዲዛሶፔ ዋይቄꬃን

ፒጺሪ ዬጊዴስ።

28

ኣꬎ ኤራቴꬅ ናሻናስ ሺቂዳ ጊንጾ

1 «ቱማፔ ቢታ ጋርሳን ዲዛ

ማኢዲኔቲ ቦኬቲዲ

ቢራ ኬኢዛሶይኔ

ዎርቃይ ሴሪ ኦሴቲዛሶይ ዴስ።

2 ቢራታይ ቢታፌ ቤቴስ፤

ጻርቂማላይ ማኢዲኔ ሹቻፌ

ሴሪዲ ኬኤስ።

3 ኣሳይ ꬉማ ካንꬂዲ፥

ዱጌ ቢታ ጊዶ ቦኪ ጌሊዲ

ሃኪ ዲዛሶዛ ዱጌ ዎꬊዲ

ጊርዲ ጊዳ ꬉማ ጊዶን

ማኢዲኔ ሹቻ ኮዬቴስ።

4 ኣሲ ዲዛሶፔ ሃኪዲ፥

ኣሳ ቶሆይ ዬꬊ ኤሮንታሶ

ጋኬቴስ።

ሄንካ ጪማ ኦላ

ቦኬቴስ፤

ዎዶሮ ቦላራ

ኩሎቲ ኩሎቲ ዎꬊዲ

ኣሳፔ ሻኬቲ ባርካ

ኦꬄቴስ።

5 ቢታይ ሜቴቲዛ ካꬅ ኢሜስ።

ኢዛስ ጊዶይ ታማን ሴሪዲ

ሺሬቲ ሺሬቲ ዎꬌስ።

6 ሴምፔሬ ጌቴቲዛ ኣልኦ ሹቻይ

ቢታን ዲዛ ሹቻታ ጊዶን ቤቴስ፤

ሄ ቢታ ጊዶንካ

ዎርቃይ ቤቴስ።

7 ጌዴ ማኢዲኔዛኮ ኤፊዛ ኦጌ

ጺሎይካ ኤሬና፤

ኣንኮታ ኣይፌይካ ቤዪቤና።

8 ኢታ ዶኣቲ ሄ ሶሆዛ

ዬꬊቤቴና፤

ጋሞይካ ኢዛ ባጋራ

ኣꬊቤና።

9 ኣሲ ጋዴ ጎዪሼ ሚኖ ሹቻታ

ባ ኩሼን ዴንꬄስ፤

ዙማታካ ጻጶፔ

ሺሪ ዬጌስ።

10 ዛላካ ጳልቂዲ

ኢዛ ጊዶራ ኣꬋናስ

ኦጌ ኬሴስ፤

ኣልኦ ጊዲዳ ማኢዲኔ

ሹቻታካ ዴሜስ።

11 ሻፋታ ፑልቶታ ቴቄስ፤

ቢታ ጊዶን ቆታን ዲዛ

ሚሻታ ቆንጬ ኬሴስ።

12 ሂስቲን ኣꬎ ኤራቴꬂ

ኣዋፔ ቤቲዜ?

ኣኬካሲካ ዲዛሶይ ኣዋ?

13 ኣꬎ ኤራቴꬂ

ሼምፖራ ፓጻ ዲዛ ሜꬌታቲ

ዲዛ ቢታን ቤቱኩ፤

ኢዚስ ቱማ ዋጋካ

ኤሪዛ ኣሲ ዴና።

14 ‹ዎጋ ጊታ ኣባይካ

ታ ጊዶን ዱኩ፤

ኣባይካ ታናራ ዱኩ› ጌስ።

15 ኤራቴꬂ ጌሻ

ዎርቃን ሻሜቱኩ፤

ኢዚ ዋጋይካ

ቢራን ሄሬጌቴና።

16 ኣꬎ ኤራቴꬂ

ኦፊሬ ጌቴቲዛ ዎርቃፌ፥

ማርጊዴኔ ሴምፔሬ ጌቴቲዛ

ኣልኦ ሹቻታፔ

ኣꬋ ቦንቼቲዳሮ።

17 ዎርቃይኔ ጌሻ ሄሬጋይ

ኢዚራ ጊናቴቴና፤

ጺንታ ዎርቃፌ ኦሴቲዳ

ጌጼይካ ኢዞ ላማና።

18 ቦንቼቲዳ ሄሌሎይኔ

ኣልማዜ ጌቴቲዛይቲ

ኣꬎ ኤራቴꬃራ ጊናቴቴና፤

ኣꬎ ኤራቴꬃ ጋቴይ

ሉሌ ጌቴቲዛይሳፌካ ቦላ።

19 ቶጳዚዮኔ ጌቴቲዛ

ቶጵያ ቢታ ኢንቁይካ

ኢዚራ ጊኔና፤

ኬሂ ጌዪዳ

ዎርቃፌካ ኣꬋዉስ።

20 «ሂስቲኮ ኤራቴꬂ ኣዋፔ ያዜ?

ኣኬካይካ ኣዋፔ ቤታዜ?

21 ሼምፖራ ፓጻ ዲዛ

ሜꬌታታፔ ጌሚዳሮ፤

ሳሎራ ፒራꬊዛ ካፎቲካ

ኮዪዲ ኢዞ ዴሜቴና።

22 ꬋዮይኔ ሃይቆይ፥

‹ኑ ኢዚ ጊሻስ ኤሪዛይ

ዎሬን ጻላ› ጌቴስ። *

23 ኣꬎ ኤራቴꬃኮ ኤፊዛ ኦጌዛኔ

ኢዛ ዲዛሶዛ ኤሪዛይ ጾሳ ጻላ።

24 ኢዚካ ሳኣ ጋጻ ኩሜꬅ ዴሜስ፤

ሳሎፔ ጋርሳን ዲዛይሳ

ኡባ ቤዬስ።

25 ኢዚ ጫርኮ ዎልቃ ኦꬂዳ ዎዴ

ዎጋ ጊታ ኣባ

ኢዚ ማኪዳ ዎዴ፥

26 ኢራሲኔ ዎልቃንꬃራ ዲዛ

ዳዳስ ዎጋ ዎꬂዳ ዎዴ፥

27 ጾሲ ኤራቴꬅ ቤዪዴስ፤

ፓጪ ጼሊዲ ኢዞ ቦንቺዴስ፤

ፒልጊ ቤኢዲ ሚንꬂ ዎꬂዴስ።

28 ሄ ዎዴ ኣሳስ፥

‹ሄኮ ኤራቴꬅ ጉሲ

ጾሳስ ያሻቴꬃ፤

ኣኬካ ጉሲ

ኢታፔ ሃኮ› ጊዴስ።»*

29

ኢዮቢ ዉርሴꬃን ሺሺዳ ማጋና

1 ኢዮቢካ ባ ሃሳያ

ሲንꬅ ጉጂዲ ሂዝጊዴስ፤

2 «ታስ ሃኢ ዴኦዚ

ካሴ ጾሲ ታና

ናጊዛ ዎዴዛ ማላ ጊዲዳኮ

ታና ኣይ ማላ ኡፋይሳንዴሻ!

3 ሄ ዎዴ ꬉማ ጊዶራ ታ ቢሺን

ጾሲ ታስ ፖኢሲሺን

ታኒ ፖኦን ሄሜታይሲኮሺን።

4 ጾሳ ማዶይ ታ ኬꬃ

ካሴ ናቴቴꬃ ዎዴ

ናጊዛይሳꬆ

ሃኢካ ናጊዳኮ

ኣዜ ዲዛይ?

5 ኡባ ዳንዳይዛ ጾሳይ

ታናራ ዲዛ ጊሻስ

ታ ናይቲ ኡባይ

ታ ዩሾን ዴቴስኮሺን።

6 ታኒ ቶሆ ማꬃን

ሜጬታናሼ ጋካናስ

ዳሮ ማꬅ ዴማይስኮሺን፤

ዎጋራ ሚꬃቲ

ሜላ ቢታንካ ቶኬቲዲ

ዲኦ ማላ ጎጊዛ ዳሮ ዛይቴ

ታስ ኢሜቴስኮሺን።

7 ካታማ ፔንጌ ኣቻን ዲዛ

ዱቡሻ ባዳ

ዱላታን ታ ኡቲዛ ዎዴ፥

8 ናቴꬃ ናይቲ ታና ቤኢዲ፥

ቦንቾስ ታ ሲንꬃፌ

ኢሲ ባጋ ጌቴሲሺን፤

ጪማቲካ ታ ቦንቾ ጊሻስ

ባ ኡቲዳሶሆፔ

ዴንዲ ኤቄቴሲሺን።

9 ሃሳይሼ ዲዛ ዴሬ ካሌꬂዛይቲ

ታና ቤኢዲ ባንታ ኩሼታን

ባ ዶና ዶና ኦይኪዲ

ጮኡ ጌቴስኮሺን።

10 ዴሬ ዳናቲካ ታኒ ዲዛሶን

ጮኡ ጌቴሲሺን፤

ኢስታስ ኢንጻርሲ ኦይኬቲን

ሃሳያይካ ኢስታ ጾኔስኮሺን።

11 ታና ሲዪዳ ኡባይ ናሺዴስ፤

ታና ቤኢዳ ኡባይ ጋላቲዴስ።

12 ሃይሲካ ሃኒዳይ

ታኒ ማንቆታ ዎሳ ሲያዳ

ኢስታ ኣሺዛይሳኔ

ዪኦ ናይታ ታ ማዲዛ ጊሻሳ።

13 ሃይቃና ማቲዳ ኣሳታ

ታ ማዲዛ ጊሻስ

ታና ኢስቲ ኣንጂዳ፤

ኣምኤ ማጫሳታ

ታ ማዲዛ ጊሻስ

ኡፋይሳን ዬጺዳ።

14 ጺሎቴꬅ ማይኦ ማላ ማይኣዲስ፤

ሱሬ ፒርዳካ

ካባ ማላ ጎጳ ማይኣዲስ፤

ቆቤ ማላካ

ሁኤን ዎꬃዲስ።

15 ቆቄታስ ኣይፌ፥

ዎቤታስካ ቶሆ ጊዳዲስኮሺን።

16 ማንቆታስ ኣዋ፥

ታ ኤሮንታ ኣሳታስካ

ኣፓካቶኮሺን።

17 ጌኔ ኣሳ ባንቂላ ሜንꬃዲስ፥

ኢዚ ቦንቂ ኤኪዳይሳካ

ኢዛ ዶናፔ ዬጊሳዲስ።

18 «ታኒ፥ ‹ታ ላይꬃይ

ኣንጮ ማላ ዳሪን

ታኒ ታሶን ዲዛ ማላ

ቦንቾን ሃይቃና›

ጋዲስኮሺን።

19 ጻጶቲ ኡባ ዎዴ

ሃꬄ ዴሚዛ ማላኔ

ሃጋቲካ ጻዛን

ጪሊሊዛ ሚꬃ ማላኮሺን።

20 ኡባ ዎዴ

ታ ቦንቼቲዳ ማላ

ዳይስኮሺን፤

ታ ዎልቃይካ

ኡባ ዎዴ ኦራጼስኮሺን።

21 ኣሳይ ታ ዞሬዛ

ላሞታን ጮኡ ጊዲ ኤዝጌስ።

22 ታ ሃሳያይ ኢስታ ኣሊዛ ጊሻስ

ታፔ ጉዬራ ሃሳይዛ

ኣሲ ዴና።

23 ጎሻንቻይ ባꬌሳ

ኢራ ዴማናዉ

ኣሞቲዛይሳ ማላ

ኢስቲካ ታ ሃሳያ ሲያናዉ

ባንታ ዶና ዶይዲ

ናጌቴስኮሺን።

24 ታ ሚጫ ቤሲሺን

ኢስቲ ኡፋዬቴቴስ፤

ታ ሲንꬃይ ፖኢሺን ጺርጶቲዳ

ኢስታ ሲንꬃይ ቢርሼቴስ።

25 ካሴ ታ ኢስቲ

ኮዪዳ ማላ ኣይሳይስኮሺን፤

ባ ኦላ ኣሳ ካሌꬂዛ

ካዎ ማላ

ታ ኢስታ ካሌꬃዲስኮሺን፤

ኢስቲ ሙዞቲሺን

ታኒ ኢስታ

ሚንꬄꬃይሲኮሺን።

30

1 «ኢስታ ኣዋቲ

ታስ ዶርሳ ዉዴዛ ሄሚዛ

ታ ካናታራ ሞንታ ማላ

ኢስቲ ታ ካꬊዛ ኣሳታኮሺን፤

ሃኢ ጊዲኮ

ላይꬃን ታፔ ናቲዛ ኣሳቲ

ታ ቦላ ቂልጬቴስ።

2 ኢስታስ ዎልቃይ ኢጺዳ ጊሻሲኔ

ኢስታ ቦላይ ጊልቂዳ ጊሻስ

ኣይኮካ ታና ጎኤቴና።

3 ሜቶፔኔ ኮሻ ዳሮፔ

ዴንዲዳይሳን

ባዞ ቢታ ቢ ቢዲ

ሚꬃ ጻጶ ማጼꬂ

ጋንጬቴስ።

4 ማጺኔ ማላ ማልኢዛ ባዞን

ሞኪዛ ዱማ ዱማ

ሚꬃ ሃይꬃታ ማጼቴስ፤

ማልኦንታ ሳንካራ ጻጶ

ቆሬሬꬂ ሜቴስ።

5 ኣሲ ካይሶታ ዋሲዲ

ጎዲዛይሳ ማላ

ኢስቲካ ዴራ ጊዶፌ ጎዴቴስ።

6 ኢስቲ ባንታ ዱሳሶ

ሃꬂ ባይንዳ ሻፋ ጊዶን፥

ኣሲ ባይንዳ ባዞ ቢታኒኔ

ኬልካ ጊዶን ቦኬቲዳ

ጎንጎሎታን

ዶሳይ ባይንዳ ዴኢዳ።

7 ዎራይ ዲዛሶ ዩዪ ዩዪ

ዎራ ዶኣታ ማላ ዋሴቴስ፤

ዎራ ጋርሳን ኢሲ ቦላ

ሺቄቲ ኣቄቴስ።

8 ባንታ ቢታፌ ጹርቃፌን ሾጬቲ

ጎዴቲዳ ጊሻስ

ሎኦ ሱንꬂኔ ዎዚናይ

ባይንዳይታ ጊዲዲ ዴቴስ።

9 ሃኢ ቃሴ ኢስታ ናይቲ

ዬꬃን ታና ቂꬌቴስ፤

ታኒ ኢስታ ጊዶንካ

ሚጬቴꬃስ ኣታዲስ።

10 ታና ሻቴቲዲ

ታፔ ሃኬቴስ፤

ኣይኮ ዬላይካ ባይንዳ

ታ ሲንꬃን ጩቴቴቴስ።

11 ጾሳይ ታ ዎልቃ ዳቡርሲዲ

ታና ካዉሺዳ ጊሻስ

ኢስቲ ቃሴ ቢጻላይ ባይንዳ

ፓራ ማላ

ታ ቦላ ꬎꬉ ꬎꬌቴስ።

12 ታፔ ኡሻቻ ባጋራ

ዬዳ ዲጪዳይቲ

ታ ቦላ ዴንዲዳ፤

ታና ኦይካናስ

ዎጺማዴ ዎꬂዳ፤

ታና ጊዶꬂዳ።

13 ታስ ኣꬊዛሶ ꬋይሲዲ

ታና ዎꬋና ኮዬቴስ።

ኢስቲ ሃይሳꬆ ኦꬃናይሳ

ዲጋናዴይ ዴና።

14 ዲኦይ ሜንꬂ ጌሊዛይሳ ማላ

ኢስቲካ ታና ጩጊ ጌሊዳ፤

ኡባካ ሜንꬄሬꬂዲ

ታ ቦላ ዪዳ።

15 ጊታ ዳጋማይ ታና ጋኪዴስ፤

ታስ ዲዛ ቦንቾይ

ጫርኮ ማላ ኣꬊዴስ፤

ታ ኣታና ጊዛ ሂዶታይ

ሻራ ማላ ዴንዲ ꬋይዴስ።

16 «ታ ሼምፖያ ኬሃ ጬጫዱስ፤

ሃይቆስካ ማታዱስ።

17 ኦማርስ ኩሜꬅ ታ ሜቄꬃቲ

ሃርጌን ዋዬቴቴስ፤

ሳኮዚካ ታስ ሼምፖ

ኢሜና።

18 ታና ሳኪዛ

ዎልቃማ ሳኮዛ ጋሶን

ታ ማይኦይ ጉንዲ ሞሬቲዴስ፤

ቆꬌ ጹንꬃ ሻሚዜ ማላ

ታና ጩሊ ኦይኪዴስ።

19 ጾሲ ታና ዱጌ

ቢታን ኦሊዳ ጊሻስ

ታኒ ጉዱላኔ

ቢዲንꬅ ሚሳታዲስ።

20 ጾሶ፥ ታ ኔና ዎሳዲስ፤

ጊዶ ኣቲን ኔ ታስ ዛራቤካ፤

ታ ኤቃዳ ኔኮ ዎሳዲስ፤

ኔኒ ጊዲኮ ኔ ሲንꬃ

ታኮ ዛራቤካ።

21 ኔ ታስ ኣዳፌ ሜንጼ ኢታዳሳ፤

ኔኒ ኔ ጊታ ዎልቃንካ

ታና ጎዳዳሳ።

22 ኔ ታና ዴንꬃዳ

ጫርኮ ቦላ ዎꬃዳሳ፤

ኢዚ ታና ዩሻና ማላካ

ኦꬃዳሳ፤

ጎቴ ጫርኮይካ

ታና ሺሬቺ ሺሬቺ

ዬጌስ።

23 ኣሳ ኡባስ ቃዳ ጊዲዳ ሃይቆስ

ኔ ታና ኣꬃዳ ኢማናይሳ

ታ ኤራይስ።

24 «ኢሲ ሜቶቲዳ ኡራይ

ማዶ ዴማናስ

ባ ኩሼ ሚጪዲ ዎሲሺን

ቱማፔ ኣይ ኣሲካ ኢዛ ቆሄና።

25 ታኒ ሜቶቲዳ ኣሳታስ

ዬካቤኪና?

ማንቆታስካ ሚሼታቤኪና?

26 ሎኦ ሚሽ ዴማና ጋ

ታ ናጊሺን

ኢታ ሚሺ ታና ጋኪዴስ፤

ፖኦይ ያና ጋ ታ ናጌቲሺን

ታስ ጋላሳይ ꬉሚዴስ።

27 ታ ዎዚናይ ዳሮ ጬጪዴስ፤

ኣይ ሳሮካ ዴማቤኬ፤

ሜቶ ጋላሳቲካ

ታ ቦላ ጋኪዳ።

28 ታ ቦላይ ኣዋ ጹሳን ጊዶንታ

ሙዞቴꬃን ካሬጺዴስ፤

ዱላታ ኣሳ ሲንꬃን ኤቃዳ

ማዶ ታስ ኦይቻይስ።

29 ኣሳፔ ሻኬታዳ

ዎራካናታስ ኢሻ፥

ጉቶታስ ላጌ ጊዳዲስ።

30 ታስ ጋልባዚ ካሬጺዲ ዴንዲዴስ፤

ታስ ቦላዚካ

ሚሻን ጹጌቲዴስ።

31 ታኒ ታ ኡፋይስ

ኢስታን ቆንጪሲዛ

ባጋናኔ ዛዬይ

ሃኢ ታ ካዮታዳ

ኬሲዛ ዚላሳ ቃላ

ሲሲዛ ሚሽ ጊዲዳ።

31

ኢዮቢ ባ ዉርሴꬃ ሃሳያ ፖሊዴስ

1 «ሎኦ ማጫሳኮ ጼላዳ

ኣሞቶንታ ማላ፤

ታኒ ታ ኣይፌታራ ጫቆ ጌላዲስ።

2 ቦላን ዴኢዛ ጾሳይ

ኣሳስ ኣይ ቃዳ ኢማንዴሻ?

ሳሎን ዲዛ ኡባ

ዳንዳይዛ ጾሳፌ

ኣሳስ ኢሜቲዳ ጊሻይ ኣዜሻ?

3 ኢታ ኣሳ ቦላ ቆሆይ፥

ናጋራንቻ ኣሳ ቦላካ ꬋዮይ

ጋካናይሲ ኤሬቲዳዝ ጊዴኔ?

4 ጾሳይ ታ ኦꬂዛይሳ

ኡባ ቤዬኔ?

ታ ሄሜታካ ሻኪ ኤሬኔ?

5 ታኒ ዎርዶ ሃሳይዳ ጊዲኮ፥

ኣሳካ ባሌꬂዳ ጊዲኮ፤

6 ጾሲ ታና ሱሬ

ጌዳራን ጌዳሮ።

ታኒ ጺሎ ጊዲዳይሳ ሻኪ ኤሮ።

7 ታ ሱሬ ኦጌፔ ኬኢዳ ጊዲኮ፥

ታ ኣይፌይ ቤኢዳ ኡባ

ታ ዎዚናይ ኣሞቲዳ ጊዲኮ፥

ቃሴካ ታ ኩሼይ

ናጋራን ቱኒዳ ጊዲኮ፥

8 ታኒ ዜሪዳይሳ ሃራ ኣሲ ሞ።

ታ ጫሬቻዚካ ኩሜꬂ

ሾዴቲ ኦሌቶ።

9 «ታ ዎዚናይ

ሃራ ማጫ ኣሞቲዳ ጊዲኮ፥

ታ ሾሮዛ ማቾ

ላይማታናስ ኢዛ ፔንጌን

ታ ዙጊዳ ጊዲኮ፥

10 ታ ማቻ ሃራ ኣሳስ ጋጩ፤

ቃሴካ ሃራ ኣዴይ ኢዚራ ዚንኦ።

11 ሃይሲካ ኬሂ ቱና፤

ዎጋንካ ቃጻይሲዛ ናጋራ።

12 ሃ ናጋራይ ታማ ማላ

ጹጊዛ ጊሻስ

ታ ሃይሳ ኦꬂዳኮ

ታ ኣቆታ ጹጊ

ꬋይሳናኮሺን።

13 «ማጫኔ ኣቱማ ጊዲዳ

ታ ኣይሌቲ ታና ሞቲን

ኢስታ ሞቶዛ

ታ ካꬋዳ ኣጊዳ ጊዲኮ፥

14 ጾሲ ታና ፒርዲዛ ዎዴ

ታኒ ዋናኔ?

ቃሴ ኢዚ ታና ኦይቺዛ ዎዴ

ታኒ ኣይ ዛሮ ኢማኔ?

15 ታ ኣዬይ ኡሎን ታና ሜꬊዳይሲ

ታ ኣይሌታካ ሜꬊዳይ

ኢዛ ጊዴኔ?

ኑና ኡባታካ

ኣዪ ኡሎን ሜꬊዳይ

ኢዛ ዴኔ?

16 «ማንቆቲ ታና ዎሲን

ታ ዲጋ ኤሪኬ፤

ቃሴካ ኣምኤ ማጫሳታ

ሚንꬄꬆንታ

ኣጋ ኤሪኬ።

17 ዪኦኔ ዪቶ ናይታ ኣጋዳ

ታ ካꬅ ታርካ ማቤኬ።

18 ታኒ ታ ዬላጋቴꬃፌ ዶማዳ

ታኒ ኢስታ ኣዋ ማላ ዲቻዲስ፥

ታ ዴኦ ላይꬅ ኡባን

ኣምኤ ማጫሳታ ማዳዲስ።

19 ማይኦይ ꬋዪን

ሜጎይ ዎꬊዛዴ፤

ዎይኮ ሜቶፔ ዴንዲዳይሳን

ካሎ ዲዛዴ ቤያዳ፥

20 ታ ዶርሳታ ኢስኬፌ

ኦሴቲዳ ማይኦ ታ ማይዚን፥

ኢዛዴ ሆኢን ታና ዛሪ ጋላቶንታ

ኣጊዳ ዎዴይ ዴና።

21 ታኒ ሞቶን ኢስታ

ላꬃናይሳ ኤራዳ

ኣዋይ ባይንዳ ናይታ

ናቂዳ ጊዲኮ፥

22 ታ ኩሼይ ሃሼፔ ኬኦ።

ታ ቄሴይካ ኩሬዛፔ ኮልዶ።

23 ታኒ ጾሳ ሃንቆስ

ያዪዛ ጊሻሲኔ

ኢዛ ቴማቴꬃስ ያዪዛ ጊሻስ

ሃይሳ ማላ ዮኦታ ኦꬃናዉ

ታ ዳንዳይኬ።

24 «ታኒ ታስ ዲዛ

ኣቆታን ኣማኔታቤኬ።

ዎይኮ ፓያ ዎርቃካ

ታስ ኣማኔቲዛ

ሚሽ ኦꬃቤኬ።

25 ‹ታስ ዲዛ ኣቆይ ዳሪዴስ፤

ታኒ ዱሬቴꬃፌ ዴንዲዳይሳን

ዳሮ ሚሽ ዴማዲስ› ጋዳ

ኡፋዬታ ኤሪኬ።

26 ኣርሼ ፖኦዛ ቤያዳ፥

ኣጊና ሎኤቴꬃ ቤያዳ፥

27 ታ ዎዚናን ኢስታ

ጌማራ ቦንቻቤኬ፤

ቃሴካ ታ ኩሼ ሚጫ ዬራዳ

ኢስታስ ጎይናቤኬ።

28 ታኒ ሃይሳ ማላ ኦꬂዳኮ

ሳሎን ዲዛ ጾሳ

ካዶ ጊዲዳ ጊሻስ

ሃይቲ ሃ ኦሶቲ

ታ ቦላ ፒርዳ ኤሂዛ ናጋራታ።

29 «ታ ሞርኬታ ኩንዴꬃን

ታኒ ኡፋዬታቤኬ፤

ኢታ ሚሺ ኢስታ ቦላ

ጋኪሺንካ ሚጫቤኬ።

30 ‹ታ ሞርኬቲ ꬋዬቶ› ጋ ቃንጋዳ

ናጋራ ኦꬃቤኬ።

31 ታኒ ኡባ ዎዴ

ኢማꬃ ሞኪዛይሳ

ታሶ ኣይሌቲ

ታ ጊሻስ ማርካቴቴስ።

32 ታኒ ታ ኬꬃ ካሬ

ኦጌራ ኣꬊ ቢዛ ማንዳራስ

ዶያ ዎꬃዲስ።

ሄሳ ጊሻስ ጋዴይ ቃሚን

ዪዳ ኢማꬂ

ካሬን ኣይሳ ኤሪኬ።

33 ታኒ ታ ሞሮ ጌንꬃቤኬ፤

ሃራ ኣሳታ ማላ

ታ ናጋራካ ቆታቤኬ።

34 ታና ኣሳ ዳሮይ ያሺሲኒኔ

ሶ ኣሳታ ካꬎይ ዳጋንꬂን

ታኒ ታሶን ጮኡ ጋዳ

ቆቴቲዳ ዎዴይ ዴና።

35 «ታ ጊዛይሳ ሲዪዛዴይ

ቤቴሬኔሺን!

ታኒካ ቴቄ ቃላ

ሺሻናኮሺን!

ኡባ ዳንዳይዛ ጾሳይ

ታ ጊዛይሳ ዛሮ ኢዚ ኢሞ!

ታና ሞቲዛ ሞታንቻይ

ታና ሞቲዛይሳ

ጻፊ ሺሺን

ታ ቤያርኪናሺን!

36 ዎይቶ ማላ ታኒ

ታ ሃሼን ቶካናኮሺን፤

ካላቻ ማላካ

ታ ሁኤ ቦላ ጎጻና።

37 ዳናቴꬂ ዲዛ ኣሳ ማላ

ጾሳ ሲንꬃን

ያዮንታ ኤቃዳ

ታ ኦꬂዳ ኡባ

ቆንጪሳ ዮታናኮሺን።

38 «ኣሳ ጋዴ ዎጋይ ባይንዳ

ቦንቃ ኤካዳ

ታኒ ጎዪዳ ጊዲኮ፥

39 ሄ ጋዳ ጎዳታ

ታ ሚሺሲዳ ጊዲኮ፥

ኣይኮካ ኢስታስ ኢሞንታ ዳሼ

ሞኪዳ ካꬃ

ታኒ ሚዳ ጊዲኮ፥

40 ሄ ታ ጎዪዛ ጎሻሶን ዲዛ

ጊስቴ ጊሻስ ኣጉንꬂ፥

ባንጋ ጊሻስ

ሻራፋይ ሞኮ» ጊዴስ።

ኢዮቢ ባ ሃሳያ

ሃይሳን ፖሊዴስ።

32

ኤሊሁ ሃሳያ

(32፡1—37፡24)

1 ኢዮቢ፥ «ታኒ ጺሎ ኣሳ» ጊዛ ቆፋ ላሞንታ ጊሻስ ሄꬑ ኣሳቲ ኢዛ ዞሪዛይሳ ኣጊዳ። 2 ኤራማ ዜሬꬃፌ ቡዜ ዴሬ ኣስ ባራኬሌ ና ኤሊሁይ ኢዮቢ ባና ጾሳፌ ኣꬂዲ ጺሊሲዳ ጊሻስ ኢዮቤ ቦላ ኬሂ ሃንቄቲዴስ። 3 ቃሴካ ኢዮቤ ላጌ ሄꬓቲ ኢዮቤ ቦላ ፒርዳፌ ኣቲን ኢዛ ኣማንꬂዛ ቃላ ዮቲ ኣማንꬆንታ ጊሻስ ኢስታ ቦላካ ሃንቄቲዴስ። 4 ኤሊሁይ ሃንኮይታፔ ዬላጋ ጊዲዳ ጊሻስ ሃንኮይቲ ባንታስ ዲዛይሳ ሃሳዪ ዉርሳናሼ ጋካናስ ኢዮቤራ ሃሳያናዉ ባ ታራ ናጎ ቦላ ዴስ። 5 ኢዮቤ ላጌ ሄꬓቲ ኢዮቤስ ቤሲዛ ዛሮ ኢማናስ ዳንዳዮንታይሳ ቤኢዲ ኬሂ ሃንቄቲዴስ።

6 ቡዜ ዴሬ ኣስ ባራኬሌ ና ኤሊሁይ፥

«ታኒ ኢንቴፌ ዬላጋ ጊዲዳ

ጊሻሲኔ

ኢንቴ ጪማ ጊዲዳ ጊሻስ

ፖኮይኔ ያሺ ታና ኦይኪን

ሃኖ ጋካናስ

ታ ቆፋ ቆንጪሶንታ ጋምኣዲስ።

7 ‹ጪማቲ ሲንꬃቲ ሃሳዬቶ፤

ባንታ ላይꬃን ዴሚዳ

ኣꬎ ኤራቴꬃፌ ታማርሴቶ›

ጋ ቆፓዲስ።

8 ጊዶ ኣቲን ኣሳ ጊዶን ኣቂዲ

ኣꬎ ኤራቴꬅ ኣሳስ ኢሚዛይ

ኡባ ዳንዳይዛ ጾሳ ኣያና።

9 ኣስ ኣꬎ ኤራንቻ ኬሲዛይ

ጪማቴꬅ ጊዴና፤

ቃሴካ ኣሲ ኣኬካናስ

ዳንዳይዛይ

ኢዛዴስ ላይꬂ

ኣዱቂዳ ጊሻስ ጊዴና።

10 «ሄሳ ጊሻስ ሎኤꬂ ሲዪቴ፤

ታኒካ ታ ቆፋ ኢንቴስ ዮታና።

11 ኢንቴ ሃሳይዛ ዎዴ

ታኒ ጮኡ ጋዳ ኤዝጋይስ፤

ኢንቴ ሃሳያና ቃላ

ቆፒሺንካ ታኒ ናጋይስ።

12 ታኒ ኢንቴ ሃሳይዛይሳ

ሎኤꬃ ሲያዲስ፤

ጊዶ ኣቲን ኢንቴፌ

ኦኒካ ኢዮቢ ሞራንቻ

ጊዲዳይሳ ኣማንꬂዳይኔ

ቃሴካ ኢዛ ሃሳያስ

ቤሲዛ ዛሮ ኢሚዳይ ዴና።

13 ኢዮቤ ሃሳያስ ቤሲዛ ዛሮ

ኢማናስ ዳንዳይዛይ

ጾሳፌ ኣቲን ኣስ ጊዶንታ ጊሻስ

ኢንቴ፥ ‹ኑኒ ኣꬎ ኤራቴꬅ

ዴሚዶስ› ጊዲ

ጮ ሃዳ ጬቄቶፍቴ።

14 ኢዮቢ ማርሼቲዳይ

ኢንቴናራፔ ኣቲን

ታናራ ጊዴና፤

ታኒካ ኢንቴ ሃሳይዛይሳ ማላን

ኢዛስ ዛሮ ኢሚኬ።

15 «ኢስቲ ዳጋሚዲ

ሃሳይዛ ቃላይ ꬋይዳ ጊሻስ

ኣይኮ ሃሳያናዉ

ዳንዳይቤቴና።

16 ሄኮ! ኢስቲ ሃሳይዛ ሚሺ

ꬋዪን ጮኡ ጊዲ ኤቂዳ፤

ሂስቲን ታኒካ ጮኡ ጋ

ናጋናሲ ታስ ቤሲዜ?

17 ኣካይ! ጮኡ ጊኬ፤

ታኒካ ታ ባጋራ ዲዛ

ዛሮዛ ኢማና፤

ታ ቆፋካ ቆንጪሳና።

18 ታ ሃሳያናስ ቤሲዛዚ

ዳሮይ ዲዛ ጊሻስ፤

ታናን ዲዛ ኣያናይ

ታና ዎልቃራ ሃሳይሴስ።

19 ቤኢቴ! ታኒ ሃሳዮንታ ኣጊኮ

ዎይኔ ጫጄ ዎꬂዛ

ኦራꬃ ሉካሞይ

ሼምፒዛሶ ꬋይዲ

ꬉቃናስ ፑሪዛይሳ ማላ

ታ ጊዶይ ፑሪዲ

ꬉቃና ጋኪዴስ።

20 ኣኔ! ታኒ

ሃይሳፌ ሃሳያዳ ሼምፓይስ፤

ታ ዶና ዶያዳ

ታኒ ሃሳያናስ ቤሴስ።

21 ሃይሳ ሃ ዮኦዛን

ታኒ ኦናካ ማዲኬ፤

ዎይኮ ኣይ ኣሳካ ኣዳሺኬ።

22 ታኒ ኣስ ኣዳሾይ ሙሌካ ሃኔና፤

ታ ሄሳ ማላ ኦꬂኮ

ታና ሜꬊዳይሲ

ታና ሃንቃና።

33

1 «ኢዮቤ! ታ ኔስ

ዮቲዛይሳ ሲያ፤

ታ ኔስ ጊዛይሳካ ኣኬካን ኤዝጋ፤

2 ታ ኔስ ዛሮ ኢማናስ

ጊጌታ ኡታዲስ፤

ታ ዶናይካ

ጊጌቲ ኡቲዴስ።

3 ታ ሃሳይዛ ቃላቲ

ታ ዎዚና ሱሬቴꬃ

ቆንጪሴቴስ፤

ታ ኢንጻርሳይ

ታ ኤሪዛ ቱማ ሃሳዬስ።

4 ታና ሜꬊዳይ ጾሳ ኣያና፤

ታስ ዴኦ ኢሚዳይ

ኡባ ዳንዳይዛ ጾሳ ኣያና።

5 ኔኒ ዳንዳይዛ ጊዲኮ

ታ ጎይሳስ ዛሮ ኢማ፤

ኔ ጋናይሳ ጊጊሳዳ

ታናራ ሃሳዬታ።

6 ሄኮ! ታኒ ጾሳ ሲንꬃን

ኔናራ ጊና፤

ታኒካ ሜꬌቲዳይ ኡርቃፌ።

7 ኔኒ ታስ ያያናስ ቤሴና፤

ታኒካ ኔና

ናቃናዉ ኮሼና።

8 ኔኒ ሃሳይዳ ኡባ ኤዝጋሼ

ታ ጋምኣዲስ፤

ኔ ኢንጻርሳፌ ኬኢዳ ቃላታ

ታ ሲያዲስ።

9 ኔኒ ሃሳያሼ፥ ‹ታኒ ቆሆይኔ

ቦሬይ ባይንዳ ኣሳ፤

ታኒ ናጋራ ኦꬆንታዴኔ

ጺሎ ኣሳ።

10 ጊዶ ኣቲን ጾሲ ታና ቃጻያናስ

ጋሶ ኮዬስ፤

ታናካ ባስ ሞርኬ ማላ ቆዴስ።

11 ታ ቶሆታ ኢዚ

ዱሩማን ዱጺ ቃቺዴስ።

ታ ቢዛሶ ኡባን

ታና ጼሌስ› ጋዳሳ። *

12 «ኢዮቤ! ሃይሲ ኔ ሃሳያይ

ባላ ጊዲዴስ፤

ታኒካ ኔስ

ቆንጪሳናስ ኮያይስ፤

ጾሲ ኣሳ ኡባፌ ኣꬌስ።

13 ሂስቲን፥ ‹ኔኒ ጾሲ

ኣሲ ማጋኒዛ ማጋና

ሲዬና› ጋዳ

ኣይስ ጾሳ ቦላ ዙዙማይ?

14 ኣሲ ኣኬኬናፌ ኣቲን

ጾሲ ዱማ ዱማ

ኦጌራ ሃሳዬስ።

15 ኦማርስ ኣሲ ሂጻን ኢቺ ዲዛ ዎዴ

ኣሲ ኮይሮ ꬊስኮ

ሴራጊዳ ዎዴ፤

ኣጉሞኒኔ ኣጁታንካ

ጾሲ ሃሳዬስ። *

16 ሄ ዎዴ ኣሲ ኢዛ ቃላ ሲያና ማላ

ሃይꬃ ዶዬስ፤

ኢዚ ባ ኢሚዛ ሴራንካ

ዳጋንꬄስ።

17 ሄሳ ማላ ኦሶን ኣሲ

ናጋራ ኦꬆንታ ማላ ዲጌስ፤

ኦቶሬቴꬃካ ኢስታፌ ዴንꬄስ።

18 ጾሲ ኣሳ ሼምፖ

ꬋዮፔ ኣሼስ፤

ባሻ ሃይቆፔካ ዎዜስ።

19 ዎይኮ ኣሲ ሜቄꬃን ጌሊዳ

ሳኮን ዲሺን

ኣሲ ባ ባላፔ ሲማና ማላ

ሃርጌ ሂጻን ጾሲ ዞሬስ።

20 ሃይሳ ማላን ሃርጋንቻ ካꬅ

ላንቃናስ ኢዛ ኢቴስ፤

ሎኦ ካꬂካ ሃራሴስ።

21 ጊልቃቴꬃፔ ዴንዶይሳን

ኢዛስ ኣሾዚካ ዉሪዴስ፤

ሜቄꬂ ጻላ ኣቲዴስ።

22 ኢዛ ሼምፖይ ኬዛናሲኔ

ሞጌታናስ ማቲዴስ።

23 «ኣሲ ሱሬ ኦጌ ቤሳናስ

ሺያን ቆዴቲዛ

ጾሳ ኪታንቻታፔ

ኢሶይ ኢዛ ማዳናስ ዪዳኮ፥

24 ኪታንቻይ ኢዛስ ቃꬌቲዲ፥

‹ኢዛ ዎዚዛዴ

ታ ዴሚዳ ጊሻስ

ኢዚ ዱጌ ዱፎን

ዎꬎንታ ማላ

ኣጋጋ!› ጊዲ

ሃይቆ ኦይኪዳኮ፥

25 ሄሳ ጊሻስ ኢዛ ኣሳቴꬃይ፥

ቄሪ ና ኣሾ ማላ

ዛሪ ኦራጻና፤

ኢዛስ ዬላጋቴꬃ ዎዴ ማላ

ቃሴካ ሃናና።

26 ሄ ዎዴ ጾሳኮ ኢዚ ዎሳና።

ኢዛ ዎሳካ ጾሲ ሲያና፤

ጾሳ ሲንꬅ

ኢዚ ቤኢዲ ኡፋዬታና፤

ጾሲካ ኢዛ ዎሳስ

ዛሮ ኢማና።

27 ኢዚ ኣሳ ሲንꬃን፥

‹ታኒ ናጋራ ኦꬃዲስ፤

ሱሬ ጊዲዳይሳካ ጌላሳዲስ።

ጾሳይ ጊዲኮ ታ ሞራ ማላ

ታስ ኦꬂቤና።

28 ታኒ ዱፎን ጌሎንታ ማላ

ታና ኣሺዴስ፤

ሄኮ ሃኢ ፓጻ ዳዳ

ታኒ ፖኦ ቤያይስ› ጊ ዬጺዴስ።

29 «ሄኮ! ጾሲ ሃይሳ

ኡባ ሚሻ

ኣሳስ ዛሪ ዛሪ ኦꬄስ።

30 ዴኦን ዲዲ ፖኦ ቤያና ማላ

ኢዛ ሼምፖ ሃይቆፔ ኣሼስ።

31 «ኢዮቤ! ታ ኔስ ዮቲዛይሳ

ሎኤꬃ ሲያ፤

ታኒ ኔስ ዮታይስ

ኣኔ ኔኒ ጮኡ ጋ።

32 ኔኒ ሃሳያናስ

ኮይዛ ሚሺ ዲኮ

ታስ ዮታ፥

ታ ኔኒ ጺሎ ጊዲዳይሳ

ኔና ቤሳና ኮያይስ።

33 ኣካይ ጊኮ!

ታኒ ሃሳይዛይሳ

ጮኡ ጋዳ ሲያ፤

ታኒ ኔና

ኤራቴꬅ ታማርሳና» ጊዴስ።

34

1 ኤሊሁይ ባ ሃሳያ ጉጂዲ ሂዝጊዴስ፤

2 «ኢንቴኖ ኣꬎ ኤራንቻቶ!

ታ ኢንቴስ ሃሳይዛይሳ ሲዪቴ፤

ኢንቴኖ ኤራንቻቶ

ታ ሃሳያ ኤዝጊቴ።

3 ኢንጻርሲ ካꬃ ማልኦ

ሻኪ ኤሬስ፤

ሄሳꬆካ ሃይꬂ ዮኦ

ሻኪ ኤሬስ። *

4 ቱሙ ጊዲዳ ዮኦ

ኣኔ ሻኪ ኤሮስ፤

ሎኦ ጊዲዳ ሚሺካ

ኢሲፌ ታማሮስ።

5 «ኢዮቢ፥ ‹ታኒ ጺሎ ሺን

ጾሲ ታና ሱሬ ፒርዳ ዲጊዴስ።

6 ታኒ ቱማንቻሺን

ዎርዳንቻ ማላ ቆዴታዲስ፤

ታ ኣይኮካ ሞሮንታ ዳሼ

ፓጾንታ ማዱንꬃን

ዋዬታይስ› ጊዴስ።

7 ኢዮቤ ማላ ጾሳ ቦላ

ቂልጪዛዴይ ቤታንዴሻ?

8 ኢዚ ኢታ ኦꬂዛይታራ ላጌቴስ፤

ኢዛስ ፔይሻይካ ኢታ ላጌታራ።

9 ‹ጾሳ ኡፋይሳና ጊዲ ኦሶይ

ኣስ ኣይኮካ ማዴና› ጌስ።

10 «ኣኬኪዛ ኣሳቶ

ኣኔ ታና ኤዝጊቴ!

ኢታ ኦሶይ ጾሳፌ፤

ባላ ኦሶይ

ኡባ ዳንዳይዛ

ጾሳፌ ሃኮ!

11 ጾሲ ኣሳስ

ኢዛዴ ኦሶ ማላ ኢሜስ፤

ኢዛስ ኢዛዴ ሄሜꬃ ማላ

ኦꬄስ።*

12 ኡባ ዳንዳይዛ ጾሳይ

ሙሌካ ኢታ ሚሽ ኦꬄና፤

ኣይ ኣሳስካ

ሱሬ ፒርዳ ጌላሴና።

13 ጾሳሲ ቢታ

ሃዳራ ኢሚዳዴይ ዴና፤

ኢዛ ኣላሜ ቦላካ

ሹሚዳዴይ ዴና።

14 ጾሲ ባ ኣያናዛኔ

ባ ሼምፖዛ

ባኮ ዛሪ ኤካና ኮዪዳኮ፥

15 ኣሾ ማይኢዳይ ኩሜꬅ ꬋያና፤

ኣሳ ዜሬꬂካ

ዱጌ ቢታን ሲማና።

16 ኔኒ ኣኬኪዛ ጊዲኮ ሃይሳ ሲያ፤

ታ ኔስ ሃሳይዛይሳ ኤዝጋ።

17 ሱሬ ፒርዳ ኢጺዛዴይ

ዴሬ ኣይሳናስ ዳንዳይዜ?

ኔኒ ጺሎኔ ዎልቃማ ጾሳ

ናጋራንቻ ኬሳይ?

18 ካዎታ ኢንቴ ꬋሌኬታ፤

ሹሜታካ ኢንቴ ኢታ

ጋናይ ኦኔ?

19 ኡባቲካ ኢዛ ሜꬌታታ ጊዲዳ

ጊሻስ ኢዚ ሹሜታ

ሻኪ ማዴና፤

ዱሬታካ ማንቆታፔ

ሻኬና።

20 ኢስቲ ሌላ ጊዶꬅ

ቆፖንታ ሃይቃና፤

ኡባይ ኮኮሪ ꬋያና፤

ዎልቃማቲካ ኦና ኩሼይካ

ቦቾንታ ኪቻና።

21 «ጾሲ ኣሳ ኡባ

ታንጎዛ ጼሌስ፤

ኢሳ ኢሳ ሄሜꬅ ካሌቴስ።

22 ኢታ ኣሳቲ ቆቴታና ማላ

ጊርዲ ጊዳ ꬉማይ ዴና።

23 ጾሲ ኣሳ ቦላ ፒርዳናስ

ባሬ ኢሜና።

24 ዎልቃማ ዳናታ

ዳናቴꬃፌ ዴንꬃናስ፥

ኢስታሶሆን ሃራ ዎꬃናስ፥

ኣይኮ ኦይሻይ ሺቆንታ

ኢዚ ሄሳꬆ ኦꬄስ።

25 ኢዚ ኢስታ ኦሳ ኤሪዛ ጊሻስ

ኢሲ ኦማርስ

ኢስታ ዳናቴꬃፌ ꬋይሳና።

26 ኢስቲ ኦꬂዳ ማካላቴꬃ

ጋሶን ኡባ ኣሳ ሲንꬃን

ማካላንቻታ ቃጻዬስ።

27 ኢዚ ኢስታ ቃጻዪዛይሲ

ኢስቲ ኢዛ ካሊዛይሳ ኣጊዳ

ጊሻሳ፤

ኢዛ ኣዛዞታካ

ኢስቲ ካꬊዳ ጊሻሳ።

28 ኢስቲ ማንቆታ ኡንኤꬂዳ፤

ፑዴ ጾሳኮ ዋሳና ማላ

ኦꬂዳ።

ጾሲካ ማንቆታ

ዋሶዛ ሲዪዴስ።

29 ጾሲ ጮኡ ጊኮ

ኦኔ ኢዛ ቦላ ፒርዳናይ?

ኢዚ ባ ዞኮ ዛሪኮ

ኦኔ ኢዛ ቤያናይ?

30 ሄሳꬆካ ጾሳስ

ያዮንታ ዴራ

ኡንኤꬂዛ ካዎይ

ዴራ ቦላ ዴንዲኮ

ኢዛ ኦኔ ዲጋናይ?

31 «ኢዮቤ! ኔኒ ኔ ናጋራ

ጾሳስ ፓጻዳ

ዛራ ናጋራ ኦꬂኬ ጋ

ቃላ ጌላዲ?

32 ታ ኦꬂዳ ናጋራይ ኣዋይሳኮ

ታና ታማርሳ፤

ታ ሞሪዳ ጊዲኮ

ዛራዳ ኢዛꬆ

ኦꬂኬ! ጋዲ?

33 ሂስቲን ኔኒ ማሬታናፔ

ኢጺስ ጋዳ

ኔኒ ሺሺዛ ቆፋ ማላ

ጾሲ ኔ ኣሞዛ

ኔስ ፖላና ማላ

ኔ ኮያይ?

34 «ታና ሲዪዛ ኣሳቲ

ኣኬኪዛ ኤራንቻቲካ፥

35 ‹ኢዮቢ ኤራቴꬂ ባይንዳ ሃሳዬስ፤

ሁኤይ ባይንዳ ሃሳያታ

ሃሳዬስ› ጌቴስ።

36 ኢታ ኣሳታ ዛሮ ማላ

ዛሪዛ ጊሻስ

ኢዮቢ ዉርሴꬂ ጋካናዉ

ፓጬቲዳኮ ኣዜ ዲዛይ!

37 ኑ ጊዶን ዎጋፔ ካሬ ኬኢዴስ፤

ጾሳ ቦላ ካꬌ ዳርሲዴስ፤

ባ ናጋራ ቦላካ

ማካላቴꬅ ጉጂዴስ» ጌቴስ።

35

1 ኤሊሁይ ባ ሃሳያ ጉጂዲ ሂዝጊዴስ፤

2 «ኢዮቤ ኔ ኔና፥

‹ታኒ ጾሳ ሲንꬃን ጺሎ›

ጊዛይሲ ሊኬ?

3 ‹ናጋራ ኦꬆንታ ኣጊኮ

ታ ኣይ ጎኤታኔ?

ቃሴካ ኣይ ዴማኔ?› ጋዳ

ኔኒ ኦይቻዳሳ።

4 ታኒ ኔሲኔ ኔናራ ዲዛይታስ

ዛሮ ኢማና።

5 «ꬎቁ ጋዳ ፑዴ ሳሎ ጼላ፤

ኔፔ ꬎቁ ጊዲ ዲዛ

ሻራ ኣኬካ።

6 ኔኒ ናጋራ ኦꬂኮ

ጾሳ ኣዛን ቆሃይ?

ኔኒ ኢዛ ዳርሳ ዳርሳ ቆሂኮ

ኢዛ ኣይ ኦꬃናዉ ዳንዳያይ?

7 ኔኒ ጺሎ ጊዲኮ ኢዛስ ኣይ ኢማኔ?

ኢዚ ኔፔ ኣይኮካ ኮዬና።

8 ኔ ናጋራ ኦꬂኮ ቆሃናይ

ኔ ማላ ኣሳታ ጻላ።

ኔ ሎኦ ሚሽ ኦꬂኮካ

ኔ ጎኢዛይ ኣስ ጻላ። *

9 «ኣሲ ሃራይ ዳርሲ

ቆሂሺን ዋሴስ፤

ባፔ ዎልቃቲዛዴ ኩሼፔ

ባና ኣሺ ኤካናዴስ

ማጋኔስ።

10 ጊዶ ኣቲን ኢስታፌ ኦኒካ፥

‹ታና ሜꬊዳ

ጾሳይ ኣዋኔ?

ሌላ ጊዶꬅ

ማዛሙሬ ኢሚዛይሲ ኣዋኔ?

11 ሜሄታፔ ኑና ኣꬂ

ታማርሲዳ፤

ሳሎ ካፎታፔካ

ኣꬎ ኤራንቻታ

ኦꬂዳይ ኢዛ› ጊዳይ ባዋ።

12 ኢስቲ ዋሴቴስ፤

ኢዚ ጊዲኮ ኢስቲ ኦቶራንቻታኔ

ኢታታ ጊዲዳ ጊሻስ

ኢስታስ ዛሮ ኢሜና።

13 ጾሲ ቱማ ዎዚናፔ ጊዶንታ

ዋሶ ሲዬና፤

ኡባ ዳንዳይዛ ጾሳይ

ሄሳ ማላ ኤዝጌና።

14 ኢዮቤ! ኔኒ ታ ጾሳ ኣይኮካ

ቤኢኬ ጊኮካ፥

ኔ ሜቶይ ኢዛ ሲንꬃን

ዴኢዛ ጊሻስ፥

ኔኒ ዳንዳያን

ናጋና ኮሼስ።

15 ቃሴካ ጾሲ ኔና

ባ ሃንቆን ሃንቆንታ

ኣሳ ኢታቴꬃ ጮኡ ጊዲ

ኣꬋና ኔስ ሚሳቲዜ?

16 ኢዮቤ! ኔኒ ጮ ሜላ

ሃሳያ ዳርሳሳ፤

ኤራቴꬂ ባይንዳ

ጮ ጋዳ ሃሳያሳ።»

36

1 ኤሊሁይ ባ ሃሳያ ጉጂዲ ሂዝጊዴስ፤

2 «ጾሳ ጊሻስ ታኒ ሃሳያና

ሃራይ ዲዛ ጊሻስ

ጉꬅ ዳንዳያዳ ታ ጊዛይሳ ሲያ።

3 ታኒ ዳሮሶፔ ዴሚዳ

ኤራቴꬃን፥ ታና ሜꬊዳ

ጾሲ ጺሎ ጊዲዳይሳ

ታኒ ኔስ ኤሪሳይስ።

4 ታ ቃላይ ዎርዶ ጊዶንታይሳ

ኔኒ ሎኤꬃ ኤራ፤

ኔናራ ሃሳያና ታስ ኩሜꬃ

ኤራቴꬂ ዲዛይሳ ኤራ።

5 «ቱሙካ ጾሲ ዎልቃማ፤

ጊዶ ኣቲን ኦናካ ካꬌና፤

ኢዚ ኡባካ ኣኬኬስ።

6 ኢዚ ኢታ ኣሳታ ፓጻ ዎꬄና።

ሜቶቲዳ ኣሳታስ ጊዲኮ

ሱሬ ፒርዳ ፒርዴስ።

7 ጾሲ ጺሎ ኣሳታ ናጌስ፤

ካዎታ ማላ

ቦንቾ ኣልጋን ኡቲሴስ፤

ሜርናስ ኢስታ

ꬎቁ ꬎቁ ሂስቴስ።

8 ጊዶ ኣቲን ኣሲ

ሳንሳላታን ቃሼቲኮ፥

ዎይኮ ሜቶ ጊቴን ኦይኬቲኮ፥

9 ኢስቲ ባ ኦቶሬቴꬃን

ኦꬂዳ ናጋራ ቆንጪሴስ።

10 ኢስቲ ሴራ ሲያና ማላ

ኢስታ ሃይꬃ ዶዬስ፤

ኢስቲ ባንታ ኢታ ኦሳፔ ሲሚዲ

ማሬታና ማላ ኣዛዜስ።

11 ኢስቲ ጾሳስ ኣዛዜቲዲ ኦꬂኮ፥

ባንታስ ኣቲዳ ላይꬃ

ዱሬቴꬃኒኔ

ኡፋይሳን ኦንጋና።

12 ጊዶ ኣቲን ኢዛ ሲዮንታ ኢጺኮ

ኢስቲ ኦላን ዉራና፤

ኢስቲ ባንታ ኤያቴꬃን

ዲሼ ሃይቃና።

13 «ባንታ ዎዚናራ ጾሳ ካዲዛይቲ

ቃጻዬቲዳ ማላ ዳና፤

ኢዚ ኢስታ ቃጻይሺንካ

ኢስታ ካሌꬂዛይቲ

ዎሴቴና።

14 ኢስቲ ባ ፖሊዛ

ኢታ ላይማቴꬃ

ቦሻን ꬋያና፤

ባንታ ዬላጋቴꬃ ላይꬃንካ

ሙልቄቲ ሃይቃና።

15 ጾሲ ሜቶን ኡንኤቲዛይታ

ኢስታ ሜታፔ ኣሻና፤

ኢስታ ጋኪዳ ሜታን

ኢስታስ ቲሚርቴ ኢማና።

16 «ሃይሳ ሃ ዎዴዛን

ጾሲ ኔስ ቆፒዛይ

ኔና ኔ ዲዛ ሜታፔ ኬሲዲ

ሎኦ ካꬂ ኩሚዳ

ማዳን ኤፋናሳ።

17 ሃኢ ጊዲኮ

ኔ ኦꬂዳ ሞራፔ

ዴንዶይሳን ኔ ቦላ

ፒርዴቲዳ ጊሻስ፥

ኔስ ቤሲዛ ቂጻቴ

ኤኮ ቦላ ዳሳ።

18 ኦኒካ ኔና ዱሬቴꬃ ዳሮን

ጪሞንታ ማላ፤

ማታኤንካ ኔና

ባሌꬆንታ ማላ ናጌታ።

19 ኔስ ዲዛ ኣቆታይኔ ጎዳቴꬂ

ዳሮ ጊዲኮካ

ኔና ሜቶፔ ኣሼቴና።

20 ዴራ ዲዛሶፔ ꬋይሲዛ

ꬉማ ዎዴይ

ያና ማላ ኣሞቶፋ።

21 ኔኒ ሜቶ ጊዶን ፓጬቲዛይ

ሄሳ ጋሶን ጊዲዳ ጊሻስ

ሲማዳ ናጋራ

ኦꬆንታ ማላ ናጌታ።

22 «ጾሳ ዎልቃይ

ኣይ ማላ ጊታኮ ኣኬካ፤

ጾሲ ኡባፌ ኣꬎ ኣስታማሬ።

23 ‹ሃይሳ ኦꬃ› ጊዲ

ጾሳ ኣዛዚዛ ኣሲ ዎይኮ፥

‹ኢታ ኦሶ ኦꬃዳሳ› ጊዲ

ኢዛ ዋላሲዛይ ኦኔ?

24 ኢዚ ኦꬂዛ ኦሳ ጊሻስ

ኣሳይ ኡባ ዎዴ ዬꬃን

ጋላቲዛይሳ ማላ፥

ኔኒካ ኢዛ ኦሳስ

ዬꬃን ጋላታ።

25 ኣሳ ዜሬꬂ ኡባይ

ጾሳ ኦሳ ቤዪዴስ፤

ኣሳይ ቲሺ ኦꬂ

ሃኮን ቤዪዴስ።

26 ጾሳ ጊታቴꬃ

ፒልጊዲ ጋካናስ

ኑኒ ዳንዳዮኮ፤

ኢዛ ላይꬃ ቆዳይካ

ኑ ኤራፔ ቦላ።

27 «ጾሲ ሃꬃ ኣባፌ

ፑዴ ሳሎ ኤፌስ፤

ዛሪዲካ ኢራ ሳሎፔ

ዱጌ ቡኪሴስ።

28 ኢራ ሻራፔ ኬሲዲ

ዎልቃማ ኢራ ኣሳስ ቡኪሴስ።

29 ጊዶ ኣቲን ጾሲ

ሻራ ዎስቲ ሚጪዛኮ፥

ዎልቃንꬃ ጊዶን ኡቲዲ

ኢዚ ዋኒ ሃሳይዛኮ

ኦኒ ኤራናዉ ዳንዳይዜ?

30 ጾሲ ኣባ ጪማቴꬃ ካሚዲ

ኢዚ ባ ዩሾን ዎልቃንꬃ

ዎስቲ ላሊዛኮ ጼላ።

31 ሃይሳ ማላ ኦꬂዲ

ጾሲ ባ ዴራ ኣይሴስ፤

ኣሳይ ሚዛ ዳሮ ካꬃካ ሞኪሴስ።

32 ዎልቃንꬃ ኢዚ

ባ ኩሼን ኦይኬስ፤

ኦይኪዲ ባ ዶሲዳ

ባጋ ባና ማላ ኣዛዜስ።

33 ዳዳይ ዎልቃማ ኢራይ

ያናይሳ ማላቴስ፤

ሜሄቲካ ኢራ ኡሾይ

ዪዛይሳ ኤሬቴስ።

37

1 «ዎልቃማ ኡሾፔ ዴንዶይሳን

ታ ዎዚናይ ኮኮሪዴስ፤

ያሻቴꬃፌ ዴንዶይሳን

ፒሪ ባና ጋኪዴስ።

2 ኢዛ ዶናፔ ኬኢዛ ቃላ ሲዪቴ፤

ዳዳ ማላ ጉሚዛ

ጊሪሳ ቃላ ሲዪቴ።

3 ሳሎፔ ጋርሳን ዎልቃንꬂ

ዎልቃሜስ፤

ቢታ ጋጻ ጋካናዉ ኪቴስ።

4 ሄሳፌ ጉዬ ዎልቃማ

ባ ጊሪሳ ሲሴስ፤

ያሺሲዛ ባ ጊሪሳ

ዳዳ ማላ ጉንꬄስ፤

ዎልቃንꬃ ፖኦይካ

ዛሪ ዛሪ ቤቴስ፤

ባ ያሺሲዛ ጊሪሳን ጉሜስ፤

ኢዚ ባ ጊሪሳ ሲሲዛ ዎዴ

ዎልቃንꬃ ዲጌና።

5 ጾሳ ጊሪሳ ጉንꬃይ

ማላሊሲዛ ጊታ ጉንꬅ

ጉሜስ፤

ኑኒ ኤራናዉ ዳንዳዮንታ

ጊታ ሚሻታ ኦꬄስ።

6 ቢታ ቦላ ሻቺ

ዎꬋና ማላ ኦꬄስ፤

ዎልቃማ ኢራይካ

ቡካና ማላ ኣዛዜስ።

7 ኢዚ ሜꬊዳ ኣሳቲ

ኢዛ ኦሶ ኤራና ማላ

ኡባ ኣሳይ ባንታ ኦሶዛ

ኦꬆንታ ማላ ቴቄስ።

8 ሄ ዎዴ ዎራ ዶኣቲ፥

ባቃቲዲ ባንታ ቆቴቴꬃሶ

ጌሌቴስ፤

ባንታ ጎንጎሎዛን ቆቴቴቴስ።

9 ዎልቃማ ጫርኮይ

ፑዴሃፔ ዴንዴስ፤

ሞጪዛ ጫርኮይ ፑዴሃፔ ዬስ።

10 ጾሳ ፔኖይ ሃꬃ ሞጪሴስ፤

ኢዛፔ ሻች ሜꬌስ።

11 ሻራይ ሃꬃ

ቶካና ማላ ኦꬄስ፤

ባ ጊዶን ዎልቃንꬂ

ዎልቃማና ማላ ኦꬄስ።

12 ጎዳ ካሌꬆን ሻራቲ

ቢታ ዩሾን ዩዬቴስ፤

ባንታና ማዲዛ

ኣዛዞታካ ፖሌቴስ።

13 ጾሲ ኢራ ቡኪሲዛይ

ቢታ ኢርጺሳናስ፥

ኣሳታ ቃጻያናስ

ዎይኮ ባ ሲቆ ቆንጪሳናሳ።

14 ኢዮቤ! ኔኒ ታኪ ጋዳ ሲያ፤

ጾሲ ኦꬂዛ

ማላሊሲዛ ኦሶታ

ዎዚናን ዎꬃዳ ኣኬካ።

15 ጾሲ ሻራ ዎስቲ ኣዛዚዛኮ፥

ዎልቃንꬃካ

ዎስቲ ዎልቃንꬂዛኮ

ኔኒ ኤራይ?

16 ሻራ ሳሎ ቦላ

ዎስቲ ዎꬂዳኮ፥

ማላሊሲዛ ኡባ ኤሪዛ ጾሳ

ኦሶዛ ኔ ኤራይ?

17 ሳሎይ ጻርቂማላ ሚሳቲዛ ዎዴ፥

ዎልቃማ ባዞ ጫርኮይ

ቢታ ቦላ ጫርኪዛ ዎዴ

ኔኒ ሆምቤን ሴራና።

18 ጾሲ ሳሎ ሴሪዳ

ማስቶቴ ማላ ሚጪኮ፥

ኔኒ ኢዛ ማታን ኡታዳ

ማዳናዉ ዳንዳያይ?

19 «ኑስ ኤራይ ፓጬ ጊዲዳ ጊሻስ

ኑኒ ኣይ ጊዲ

ጾሳስ ዛራናኮ

ኔኒ ኑና ኣኔ ታማርሳ።

20 ጾሳራ ሃሳያና

ጋዳ ኦይቺኬ፤

ታ ኢዛ ኦይቻዳ ኣዛስ

ኢዚ ታና ꬋይሳና ማላ

ዴንꬄꬆ?

21 ጫርኮይ ሻራ ሳሎፔ

ቁጪ ጌሺዛ ዎዴ፥

ኦኒካ ጾልቂዛ ኣርሼ

ቲሺ ሂስቲ

ጼላናስ ዳንዳዬና።

22 ፑዴሃፔ ዎርቃ ማላ

ጾልቂዛ ፖኦይ ያና፤

ጾሲ ማላሊሲዛ

ቴማን ቆንጫና።

23 ኡባ ዳንዳይዛ ጾሳይ

ኑ ቆፋፔ ቦላ፤

ኢዛ ዎልቃይ ጊታ፤

ኢዚካ ቱሙ ፒርዲዛዴ።

24 ባንታ ቆፋን፥

‹ኑኒ ኣꬎ ኤራንቻታ› ጊዛይታ

ኢዚ ካꬌስ፤

ሄሳ ጊሻስ ኣሳይ ዉሪ

ኢዛስ ያዬስ።»

38

ጾሳፌ ኢዮቤስ ኢሜቲዳ ዛሮ

1 ሃይሳፌ ጉዬ ጎዳይ

ጎቴ ጫርኮ ጊዶን ጊዲዲ

ኢዮቤስ ሂዝጊዴስ፥

2 «ሃይሲ ኤራይ ባይንዳ ሃሳያን

ታ ዞሬዛ ካꬊዛይ

ኢዚ ባስ ኦኔ?

3 ኣኔ ኣዴ ጊዲኮ

ዳንጬታ ታ ሲንꬃን ኤቃ፤

ታኒ ኔና ኦይቺዛይሳ

ታስ ዛራ።

4 ታኒ ሃይሳ ኣላሜዛ ሜꬊሺን

ኔኒ ኣዋን ዳይ?

ኔ ኤሪዛኔ ኣኬኪዛ ጊዲኮ

ኣኔ ታስ ዮታ።

5 ሃይሲ ሳኣይ ኣይ ኬና ጊዳናኮ

ቆፋ ቃቺዳይ ኦኔ?

ሳኣ ቦላ ኢዚ

ሚጼ ዎዶሮታ ሚጪዳይ

ኦናኮ ኔ ኤራይ?

6 ቢታ ቱሳቲ ኩንዶንታ ማላ

ሚንꬂ ኦይኪዳ ዎልቃይ ኣዜ?

ኣላሜዛ ኦሶ ዶሚሺን

ዮቻ ሹች ዬጊዳይ ኦኔ?

7 ባካሌ ጾሊንቴቲ

ኢሲ ቦላ ዬጺዛሼ፥

ኪታንቻቲ ኡባይ ኢሊሊዛሼ

ኔኒ ኣዋን ዳይ?

8 «ኣባይ ቢታፌ

ꬉቂ ኬኢዛ ዎዴ

ፑልቶ ኣይፌታ ጎርዲዳይ ኦኔ?

9 ኣባ ሻራን ካሚዳይ

ቃሴካ ጊርዲ ጊዳ ꬉማን

ጎርዲዳይ ታና።

10 ኣባስ ዛዋ ሜꬊዳይ

ፔንጌኔ ዛዋ ዎꬂዳይ ታና።

11 ሃይሳ ጋካናዉ ያ!

ሃይሳፌ ኣꬎፋ!

ኔ ዎልቃማ ዳምባላይ፥

‹ሃይሳን ኤቆ› ጋዲስ። *

12 «ኢዮቤ! ኔኒ ዬሌቶሶፌ

ዎንታይ ዎንታና ማላ

ኣዛዛ ኤራይ?

ዎንታ ፖኦስካ

ሶሆ ጊጊሳ ኤራይ?

13 ዎንታይ ቢታ ቦላ

ፖኦ ቤሳና ማላ

ኢታ ኣሳቲ ቆቴቲዳሶፔ

ቆንጬ ኬዛና ማላ

ኔ ኢስታ ኣዛዛ ኤራይ?

14 ዎንታ ፖኦይ ቢታ

ቃላምኤቲ ዲዛ ማይኦ ማላ

ቤታና ማላ ኦꬄስ፤

ማና ሚሻ ቦላ ዲዛ

ማታሜ ማላ

ቆንጬን ቤሴስ።

15 ኢታቲ ፖኦ ዲጌቲዳ፤

ኢስቲ ማካላቴꬃን ዴንꬂዳ

ኩሼይካ ሜቂዴስ።

16 «ኔ ዱጌ ጪማ ኣባን

ዎꬋዲ?

ዎጋ ጊታ ኣባ ጋርሳን

ሲሜሬታ ኤራይ?

17 ሃይቆ ፔንጌታ ኔና ቤሲዴ?

ጊርዲ ጊዳ ꬉማ

ፔንጌታካ ቤያዲ?

18 ሳኣይ ኣይ ኬና ዳልጋ ጊዲዳኮ

ኔ ኤራይ?

ኣኔ ሃይሳ ኡባ ኤሪዛ ጊዲኮ

ኔ ታስ ዮታ።

19 «ፖኦይ ዲዛሶ ኤፊዛ ኦጌይ ኣዋኔ?

ቃሴካ ꬉማይ

ዴኢዛሶይ ኣዋኮ

ኔ ኤራይ?

20 ኔኒ ፖኦኔ ꬉማ

ኢስቲ ዲዛሶ ዲዛሶ

ኤፋናስ ዳንዳያዪ?

ኢስታሶይ ዲዛሶ ኤፊዛ ኦጌዛ

ኔ ኤራይ?

21 ኔኒ ቢታይ ሜꬌቲዛ ዎዴ

ዬሌቲዳ ጊሻሲኔ

ኔስ ላይꬃይካ

ዳሮ ጊዲዳ ጊሻስ

ኔ ኤሮንታ ኣጋካ!

22 ሻቺ ዎꬊዛ

ኬꬃን ጌላዲዬ?

ዎይኮ ኡቲዳ ሻቻ

ዶሬ ቤያዲ?

23 ሃይሳ ሃ ሻቻዛ

ታ ኦላ ጋላሳሲኔ

ሜቶ ጋላሳስ

ጎኤታናስ ሚንጃ ዎꬂዳዛ።

24 ዎልቃንꬂ ኣዋፔ ዴንዲዜ?

ዎይኮ ኣርሼይ ሞኪዛ ባጋፌ

ጫርኮይ ቢታ ቦላ ላሌቲዛሶ

ኤፊዛ ኦጌይ ኣዋኔ?

25 ኢራꬆ ዎꬊዛሶ ጊግሲዳይ

ዳዳይ ዋላኬቲዳ ኡሾስ

ኦጌ ጊግሲዳይ ኦኔ?

26 ኦኒካ ባይንዳ ቢታን

ኣሲካ ዶንታ ባዞን ኣሺዛይ፥

27 ኢራይ ቡካና ማላካ

ኦꬂዛይ ኦኔ?

ኣሲ ባይንዳ ሶሆዛኔ

ባዞ ቢታ

ሃꬅ ካልሲዳይ

ቢታይካ ማታ ሞካና ማላ

ኦꬂዳይ ኦኔ?

28 ኢራኔ ጻዛ ኢሚዛይ ኦኔ?

29 ሻቺኔ ኬንቾ

ኢሚዛይ ኦኔ?

30 ኬንቾ ሃꬃ ሹቻ ማላ

ሚንꬄስ፤

ኣባ ሃꬂካ ሻቻꬆ

ሹቻታና ማላ ኦꬄስ።

31 «ፒሊያዲሴ ጌቴቲዛ ጾሊንቴታ

ኢሲ ቦላ ቃቻናስ ዳንዳያይ?

ኦሪዮ ጌቴቲዛ ጾሊንቴቲ

ኢሲ ቦላ ኦይኬቲዳ ዎዶሮዛ

ዱꬃናዉ ዳንዳያይ?*

32 ጾሊንቴታ ኡባ

ኢስታ ዎዴን ዎዴን

ኬሳናዉ ዳንዳያይ?

ዛርዶ ጌቴቲዛ ዶኣ

ሜꬎይ ዲዛ ጾሊንቴ፥

ኢስታ ማራታራ

ኔ ካሌꬃናዉ ዳንዳያይ?

33 ሳሎቲ ኣይ ማላ ዎጋን

ኣቂዛኮ ኤራይ?

ሃይሳ ሃ ዎጋዛካ

ቢታ ቦላ ኦሲሳና ዳንዳያይ?

34 «ዳሮ ኢራ ኔስ ቡኪሳና ማላ

ሻራ ኔ ኣዛዛናዉ ዳንዳያይ?

35 ዎልቃንꬅ ኔ ኣዛዞን ዎልቃሚዜ?

ዎልቃንꬅ ኔ ዬዳናስ ዳንዳያይ?

ኢስቲካ ኔስ፥

‹ሄኮ ኑ ሃን ዶስ› ጊ ኤሪዞ?

36 ዎዚናስ ጪንጫቴꬅ

ቆፓናስ ካሃ ኢሚዳይ ኦኔ?

37 ባ ኤራን ሻራታ ቆዳናስ

ዳንዳይዛይ ኦኔ?

ሳሎፔ ሃꬅ ዱጌ ቲጋናስ

ዳንዳይዛይ ኦኔ?

38 ጉዱላ ኦይሴꬂዲ

ጳሼ ኬሳናስ

ዳንዳይዛይ ኦኔ?

39 «ማጫ ጋሞይ ዎራ ጊዶን

ዛማዳ ኡቲዳሺን

ኔ ኢዚስ ሚዛ ሚሽ ሻንካታዳ

ኢማናስ ዳንዳያይ?

40 ዎይኮ ጋፊ ኡቲዳ ኢዚ ማራታ

ካልሳናዉ ዳንዳያይ?

41 ቁሮቲ ጋፊዲ ቢቻሪዛ ዎዴ

ኢስታ ጪዬቲካ ሚዛ ሚሽ

ꬋይዲ ታኮ ዋሲዛ ዎዴ

ኢስታስ ሚዛ ሚሽ

ኢሚዛይ ኦኔ?

39

1 «ጌኔሳቲ ዬሊዛ ዎዴ ኔ ኤራይ?

ዉሻ ጌቴቲዛ ዶኣይ ሚጻቲዲ

ዬሊሺን ቤያ ኤራይ?

2 ኢስቲ ሴባቲዲ

ኣይ ላጌ ዎዴ ጋምኢዛኮ

ኣዉዴ ዬሊዛኮ ኔ ኤራይ?

3 ጉልባቲ ሚጻቲሼ ባንታ ማራታ

ኢስቲ ዬሊዛይ

ኣዉዴኮ ኔ ኤራይ?

4 ኢስታ ማራቲ

ዎራን ዲጪዲ ሚኔቴስ፤

ኢስታፌ ሻኬቲዲ ቤቴስ፤

ቢዳፔ ጉዬ

ባንታ ኣዬታኮ ሲሜቴና።

5 ሃርዲዳይ ዬዳ ዳና ማላ

ኦꬂዳይ ኦኔ?

ኢስታ ቃሾፔ ቢርሺዳይ ኦኔ?

6 ባዞዛ ኢስታስ

ዲዛሶ ሂስታ ኢማዲስ፤

ማጺኔይ ዲዛ ዴምባን

ኢስታ ዎꬃዲስ።

7 ካቺ ዳሪዛ ካታማታፔ

ሃኪዲ ዴቴስ፤

ጉዬራ ላጊዛይቲ

ቆዲዛይሳ ዶሴቴና።

8 ዙማታ ቦላን ፔኤቴስ፤

ሄን ባስ ጊዲዛ

ጪሊላ ማታ ኮዬቴስ።

9 «ሜንꬂ ኔስ ኦꬃናስ

ኤኖ ጋንዴ?

ዎይኮ ኔ ዜꬌን

ኤኖ ጊ ኤቃንዴ?

10 ሜንꬅ ዋጻዳ

ጎሽ ጎያናዉ ዳንዳያይ?

11 ኢዛ ሚኖቴꬃን ኔ ኣማኔታይ?

ኔስ ዴጺዛ ኦሶዛ

ኢዚ ኦꬃና ማላ

ኢዛስ ኣጋ ኤራይ?

12 ኢዚ ኔኮ ሲሚ ያና ማላ፥

ኔ ካꬅ ቡኪዛ ባሌይ ዲዛሶ

ሚያናይሳ ኣማኔታይ?

13 «ያንቻይ ባ ቄፌ

ኤሶን ሚጫዉስ፤

ጊዶ ኣቲን

ሳንጋኖ ካፎ ማላ ፒራꬉኩ።

14 ያንቻይ ባ ጱጱሌ

ቢታን ዬጋዉስ፤

ቢታ ጊዶን ኡቲዲ

ሆኣና ማላ ኦꬃዉስ።

15 ‹ሄራ ኣꬊዛዴይ

ባ ቶሆን ሜንꬄስ፤

ዎራ ዶኣቲካ

ዬꬊ ሊቂሴቴስ›

ጋዳ ቆፑኩ።

16 ባ ጪዬታስ ኣላጋ ማላ

ሜንጼ ኢታዉስ፤

ኢዚ ዳቡራይ ሃዳን ኣቲኮካ

ዉዳ ጉኩ።

17 ሃይሳꬆ ኢዚስ ጪንጫቴꬅ

ꬋይሳዳ ኢዛ ኤሮንታ ማላ

ኦꬂዳይ ታና።

18 ኢዛ ዴንዳዳ ዎጺዛ ዎዴ፥

ባናራ ጋዴ ዎጺዛ

ቶጋታ ቦላ ሚጫዉስ።

19 «ኢዮቤ! ፓራታስ ዎልቃ

ኢሚዳይኔ ኣዱሳ ጋማ

ኢስታ ሞርጌን ማይዚዳይ ኔኔ?

20 ፓራታ ቦሌ ማላ ጉፒዛይ

ኢስቲ ሃርቡቂሼ ኣሳታ

ዳጋንꬃና ማላ

ኦꬂዛይ ኔኔ?

21 ፓራቲ ኦላ ዴምባ ቶጌቲ ቢሼ፥

ባንታ ዎልቃንካ ጬቄቲሼ፥

ሎዳን ኣዳራሶ ዶሜቴስ።

22 ያሽ ጊዛ ሚሽ ሙሌካ ኤሬቴና፤

ኣይ ሚሺካ

ኢስታ ዳጋንꬄና፤

ኢስታ ቦላ ጊꬃ ማሻ

ዴንꬂዳኮካ

ጉዬ ሲሜቴና።

23 ኢስታ ቶጊዛ ኦላንቻቲ

ኦይኪዳ ኦላ ሚሻቲ፥

ዋዋጪ ጊሼ ባንታ ጊዶን

ጊሬቲሼ ሲዬቴቴስ።

24 ዛዬይ ዛዬቲሺን ጮኡ ጊ

ኤቃናዉ ዳንዳዬቴና፤

ዪሎኒኔ ሃንቆን ኩሚዲ

ኦላ ዴምባ ዎጼቴስ።

25 ዛዬይ ፑኔቲዳ ታይቦን

ኡፋይሳን ዋይቄቴስ፤

ሃኮን ዲሼ ኦላ ፔኖ ኤሬቴስ፤

ኦላ ካሌꬂዛይቲ

ኢሚዛ ኣዛዞዛኔ

ኦላንቻታ ጬቄቴꬃ ሲዬቴስ።

26 «ጺሎይ ሳሎ ቦላ ፓሊዛይ፥

ኢዚ ባ ቄፌዛ ዱጌሃ ሚጪዛይ

ኔ ኤራቴꬃኔ?

27 ጎሌይ ፑዴ ኬኢዲ

ꬎቃሶሆን ባ ኬꬅ ኬጺዛይ

ኔ ኣዛዚኔ?

28 ጎሌይ ዛላታ ጊዶን ኣቄስ፤

ኬልካ ጊዶን ባ ኬꬅ ኬጼስ፤

ዛላቲካ ኢዛስ

ቆቴቲዛሶ ጊዴቴስ።

29 ሄን ኡቲዲ ባስ

ሚዛ ሚሽ ጼሌስ፤

ኢዛ ኣይፌቲካ

ሃኮን ዲዛዝ ዴሜቴስ።

30 ሃይሳ ማላን ጎሌቲ

ሚዛዚ ዲዛሶ ሺቄቴስ፤

ኢስታ ጪዬቲካ

ሱꬅ ኡዬቴስ» ጊዴስ። *

40

1 ቃሴካ ጾሲ ኢዮቤስ፥

2 «ኢዮቤ! ኣሲ ኡባ

ዳንዳይዛ ጾሳራ ማርሼቲዲ

ላꬃና ኔስ ሚሳቲዜ?

ታናራ ጾሳራ ማርሼቲዛይ

ኔና ጊዲዳ ጊሻስ

ኣኔ ታስ ዛራ» ጊዴስ።

3 ኢዮቢ ዛሪዲ፥

4 «ጎዶ! ታኒ ኣይኮ ማዶንታ

ላፋ ኣሳ፥

ሃኒፌ ጉዬ ታ ኩሼን

ታ ዶና ጎርዳዳ፤

ጮኡ ጉሳፌ ኣቲን

ኔስ ታ ዛራና ዛሮይ

ታስ ዴና።

5 ታኒ ኢሲቶ ጋናይሳ ጋዲስ፤

ጊዶ ኣቲን ታስ

ዛሪዛ ሚሺ ባዋ፤

ሃይሳፌ ጉዬ ኡባካ

ታ ሃሳይኬ» ጊዴስ።

6 ሄሳፌ ጉዬ ጎዳይ

ጎቴ ጫርኮ ጊዶን ጊዲዲ

ኢዮቤስ ሂዝጊዴስ፥

7 «ኣኔ ኣዴ ጊዲኮ ዴንዳዳ ጊጼታ፤

ታ ኦይቺዛይሳ ታስ ዛራ።

8 ታና ፒርዳ ጌላሲዛዴ ኬሳዳ

ኔና ጺሎ ኣስ ኬሳናስ ዳፌታይ?

9 ጾሳ ዎልቃ ማላ

ሚኖ ዎልቃይ ኔስ ዲዜ?

ጾሳ ቃላ ጉንꬃ ማላ

ኔ ቃላይ ጉማናዉ

ዳንዳይዜ?

10 ሄሳ ማላ ጊዲኮ

ኣኔ ኔ ቦንቾኒኔ

ኔ ጊታቴꬃን ዴንዳ!

ኔ ቴማቴꬂኔ

ጊታቴꬃ ማይኣ።

11 ኦቶራንቻታ ቤያዳ ካዉሻ፤

ኔ ሃንቆዛ ኢስታ ቦላ ጉሳ።

12 ኣኔ ሎኤꬃ ጼላዳ

ኦቶራንቻታ ኡባ ዬላቻ፤

ኢታ ኦꬂዛይታ

ኢስቲ ዲዛሶን ሄን ꬋይሳ።

13 ኢስታ ኡባ ሞጎ ማይኦን ጻጻዳ

ኢሲ ቦላ ዱፎን ሞጋ።

14 ሄሳፌ ጉዬ ኔኒ

ኔ ዎልቃን ጾኒዛይሳ

ታኒ ኔስ ማርካታና።

15 «ታኒ ኔና ሜꬊዳይሳꬆ

ሆሪቄ ጌቴቲዛ

ዶኣ ሜꬋዲስ፤

ኢዚካ ቦራ ማላ ማታ ሜስ።

16 ኢዛስ ጼሳን ዲዛ ዎልቃ ቤያ፤

ኢዛስ ኡሎ ጊዶን ዲዛ

ሻያ ሚኖቴꬃ ጼላ።

17 ኢዛስ ጎይናይ

ሊባኖሴ ዚጋ ሚꬃ ማላ

ሲቲ ጊዳይሳ፤

ኢዛስ ጌዳ ጻጶቲካ

ሚኖኔ ኦርዴታ።

18 ኢዛ ሜቄꬃቲካ ጻርቂማላኔ

ቢራታ ማርጮ ማላ ሚኖታ።

19 ታ ሜꬊዳ ሜꬌታ

ኡባፌ ዎልቃማ፤

ታፔ ኣቲን ኢዛ ጾናናይ

ሃራይ ዴና።

20 ዎራ ዶኣቲ ኡባይ ካኢዛ ዙማይ፥

ኢዛስ ሚዛ ሚሽ ሞኪሴስ።

21 ኩዋይ ዲዛ ሚꬃ ጋርሳን፥

ማቃ ጊዶኒኔ

ሃꬂ ዲዛሶ

ጫሬ ጊዶን ኢቼስ።

22 ኩዋይ ዲዛ ሚꬃቲ

ኢዛ ባንታ ኩዋን ጌንꬄቴስ፤

ሻፋ ዶናን ዲጪዛ ሚꬃቲ

ኢዛ ካሜቴስ።

23 ሻፋ ሃꬃ ኪጻስ

ኢዚ ዳጋሜና፤

ዮርዳኖሴ ሻፋይ

ኬሂ ኩሚዲ ጎጊንካ

ኢዚ ያዬና።

24 ኢዛ ኣይፌታ ቶይሲዲ

ኢዛ ኦይካና ኣሲ ዲዜ?

ኢዛ ሲꬌካ ዳፎን ቃቺዲ

ኢዛ ኦይካናስ ዳንዳይዛይ ኦኔ?

41

1 «ኔኒ ሌዋታኔ ጌቴቲዛ

ኣባ ጊዶን ዲዛ ዶኣ

ሞሌ ኦይኪዛ ማንጻኮን

ኦይካናስ ዳንዳያይ?

ዎይኮ ኢዛ ኢንጻርሳ

ዎዶሮን ቃቻናስ ዳንዳያይ?*

2 ኢዛ ሲꬌዛን ዳፎ ኣꬃዳ፥

ዎይኮ ኢዛ ጋጮዛ

ማንጻኮን ጌልꬃዳ፥

ኦይካናስ ዳንዳያይ?

3 ኢዚ፥ ‹ታና ማራርኪ!› ጊ

ኔና ዎሳኔ?

ዎይኮ ሎኦ ቃላን

ኔና ኦይቻንዴ?

4 ኔስ ሜርናስ ኣይሌ ጊዲዲ

ኔስ ኦꬃናዉ

ኢዚ ኔስ ቃላ ጌላኔ?

5 ኣሳራ ሜዜ ካፎ ማላ

ኔ ኢዛ ኔናራ ሜዜሳኔ?

ዎይኮ ኔስ ማጫ ናይታ

ካሳና ማላ

ኔ ቃቻ ዎꬃኔ?

6 ሞሌ ዛልኣንቻቲ

ኢዛ ሻማናዉ

ሚሻን ማርሼታኔ?

ዎይኮ ቃንጼሬꬂዲ

ኢዛ ባንታስ ጊሼታኔ?

7 ኢዛ ጋልባካ ኔ ኮዪዳሶራ

ቶራን ጫዳ ዳካናስ

ዳንዳያይ?

ዎይኮ ኢዛ ሁኤዛ

ሆጼ ሚሻን

ጫዳ ሉካናዉ ዳንዳያይ?

8 ኣኔ ኔኒ ኢዛ ዳንዳያና ጊዲኮ

ኩሼን ቦቻ!

ኢዛራ ኔ ባጼቲዳ ባጼ

ዎዴናዉካ ባላካ፤

ናምኣንꬆ ኢዛራ

ኔ ባጼታናስ ካጃላካ።

9 ሌዋታኔ ጌቴቲዛ

ኣባ ጊዶ ዶኣራ ባጼቲዲ

ኢዛ ጾናና ካጃሎስ

ꬋሌይ ዴና።

ኢዛ ቤኢዛ ኡባይ

ባቦን ኮኮሬስ።

10 ኢዛ ቦላ ሜቶ ጋꬃና ጉሲ፥

ሄሳ ኬና ዴጾ ጊዲኮ፥

ሂስቲን ታናራ ኤቄታናስ

ጻሊዛዴይ ኢዚ ባስ ኦኔ?

11 ሳሎፔ ጋርሳን ዲዛ ሚሺ

ዉሪካ ታሳ፤

ሂስቲን ታ ኢዛስ ዛራና ማላ

ታስ ታልኢዳይ ኦኔ?

12 ሌዋታኔ ጌቴቲዛ

ኣባ ዶኣ ጊሻስ፥

ኢዛ ሚኖ ዎልቃ ጊሻሲኔ

ኢዛስ ሎኢዛ ቦላ ጊሻስ፥

ታ ቆንጪሶንታ ኣጊኬ።

13 ኦርዴ ጊዲዳ ኢዛ ጋልባ ሾቃናስ፥

ዎይኮ ኢዛ ባንቂላ ፖቃናስ

ዳንዳይዛይ ኦኔ?

14 ኬሂ ያሺሲዛ ኣቻቲ ዲዛ

ኢዛ ባንቂላታ ፖቃና

ዳንዳይዛይ ኦኔ?

15 ኢዛስ ዞኮ ጋልባይ

ማራራ ኡቲዳ ጎንዳሌታ ማላ፤

ኣዳፌ ሺዲ ኦይኬቲዳይታ።

16 ኢስቲ ኢሶይ ኢሳራ

ሺጲ ጊዳ ጊሻስ

ኢስታ ጊዶራ ሃራይ ኣቲን

ጫርኮይካ ኣꬌና።

17 ኢስቲ ኡባይካ ኢሶይ ኢሳራ

ኦይኬቲ ኡቲዳ ጊሻስ

ኣይ ሚሺካ

ኢስታ ሻካናዉ ዳንዳዬና።

18 ኢዚ ꬊሺዛ ዎዴ

ጾጾልቁ ጊዛ ፖኦይ ቤቴስ፤

ኢዛ ኣይፌቲካ ዎንታ ማላዶ

ኣርሼ ማላ ፖኤቴስ።

19 ኢዛ ዶናፔ ታማ ላጮይ ኬዜስ፤

ታማ ፒንጼꬂካ

ላሌቲሼ ቤቴስ።

20 ፔንቲዛ ዲስቴይ

ኡቲዳ ጮጬን ዲዛ

ኣፊራይ ጩዋቲዛ ማላ፤

ኢዛ ሲꬌፔ ጩዋይ

ኬዚሼ ቤቴስ።

21 ኢዚ ሼምፒዛ ሼምፖዛ ሴላይ

ጺጺንꬃ ኦይሴꬄስ፤

ታማ ላጮይካ ኢዛ ዶናፔ ኬዜስ።

22 ኢዛ ሞርጌን ዎልቃይ

ኩሚዳ ጊሻስ

ኢዛ ሲንꬃይ ያሺሴስ።

23 ኢዛ ኣሾይ ዲላኣ ጊዲዳ ጊሻስ

ኢዛ ቦላይ ቢራታ ማላ ሚኔስ።

24 ኢዛስ ቲራይ ሹቻ ማላ ሚኖ፤

ጋጪዛ ዎጻ ማላካ ሚኖ።

25 ሃ ዶኣዚ ዴንዲዛ ዎዴ

ዎልቃማቲ

ኣቶንታ ባቦን ኮኮሬቴስ።

26 ኣይ ማሻኒኔ ቶራን

ዎይኮ ዎንዳፌኒኔ

ጫዲዛዛን

ኢዛ ኢስቲ ጫዲኮካ ጾኔቴና።

27 ኢዚ ቢራታ ማቃ ማላ

ሜንꬄሬꬄስ፤

ጻርቂማላካ ሙሳ ሚꬃ ማላ

ቲፌሬꬄስ።

28 ኢዛ ቦላ ዎንዳፌ ጾንጊኮካ

ኢዚ ያዪዲ ባቃቴና፤

ያንባርሻ ሹቺካ

ኢዛ ሲንꬃን ኢሺና ማላ።

29 ኮጼ ማታ ማላ ቆዴስ፤

ኣሲ ኢዛ ቦላ ቶራ ጾንጊሺን

ቂꬌ ሚች ሚጬስ።

30 ኢዛስ ኡሎ ጋልባ ሃንቻዚ

ኢዚ ኡርቃ ጊዶራ ቢሺን

ቢታ ማራሻ ማላ ቦኬስ።

31 ኣባ ሃꬃ ፔንታ ማላ ፖጪሴስ፤

ኦቶን ፔንቲዛ

ዛይቴ ማላ ፖꬊሴስ።

32 ኢዚ ኣꬊ ቢዛ ኦጌይ ፖኢሴስ፤

ኣባ ሃꬃካ

ሆሞ ጮፑ ሂስቴስ።

33 ኢዚ ያሽ ኤሮንታ ሜꬌታ፤

ቢታ ቦላ ኢዛ ሚሳቲዛ ሜꬌታይ

ሙሌካ ዴና።

34 ኬሂ ጊታ ጊዲዳ ሜꬌታታካ

ኢዚ ካꬌስ፤

ኢዚ ዶኣ ኡባ ቦላ ካዎ።»

42

ኢዮቢ ባና ካዉሺዴስ

1 ሃይሳፌ ጉዬን ኢዮቢ ጾሳስ ሂዝጊ ዛሪዴስ፤

2 «ታ ጎዳዉ!

ኔኒ ኡባ ሚሽ ኦꬃናስ

ዳንዳይዛይሳ ታ ኤራዲስ፤

ኔ ቆፋካ

ꬉጲ ዲጋናይ ዴና።

3 ታ ኤሪዛራ ኬሂ ጉꬅ ጊዲሺን

ታ ዳሮ ሃሳይዛይሳ

ኣዛስ ጊዲዳኮ

ኔ ኦይቻዳሳ፤

ቱሙካ ታኒ ኤሮንታይሳኔ

ኣኬኮንታ ኡባ ሃሳያዲስ። *

4 ‹ታ ኦይሻ ኤዝጋ ሲያዳ

ታስ ዛሮ ኢማ› ጋዳሳ። *

5 ታ ሃኖ ጋካናስ ኔ ጊሻስ ኤሪዛይሲ

ኣሳፔ ሲዮይሳን ጻላ፤

ሃኢ ጊዲኮ ታ ኣይፌታን

ታ ኔና ቤያዲስ።

6 ሄሳፌ ዴንዲዳይሳን

ታ ሃሳይዳ ሚሻቲ

ታና ዬላቺዳ ጊሻስ

ቢዲንꬃኒኔ ጉዱላን ኡታዳ

ታ ኔፔ ማሬታና።»

ኩሻ ቆፋ

7 ጾሲ ኢዮቤራ ሃይታንታ ኡባ ሃሳዬቲዳፔ ጉዬ ቴማኔ ዴሬ ኣስ ኤልፋዜስ፥ «ኢንቴ ታ ኣይሌ ኢዮቤ ማላ ታ ጊሻስ ሊኬ ሃሳዮንታ ጊሻስ ታኒ ኔ ቦላኔ ኔ ላጌታ ቦላ ሃንቄታዲስ። 8 ሄሳ ጊሻስ ሃኢ ላፑን ዎፋኖታኔ ላፑን ꬋርሾታ ኤኪዲ ታ ኦሳንቻ ኢዮቤኮ ቢቴ። ሄን ኢንቴ ናጋራ ጊሻስ ጹጌቲዛ ያርሾ ሺሺቴ። ታ ኦሳንቻ ኢዮቢ ኢንቴስ ዎሳና፤ ታኒካ ኢዛ ዎሳ ሲያዳ ኢንቴና ኢንቴ ናጋራ ማላ ቃጻይኬ። ኢንቴ ታስ ኢዮቤ ማላ ሎኦ ሚሽ ሃሳይቤኬታ» ጊዴስ።

9 ሄሳፌ ጉዬ ቴማኔ ዴሬ ኣስ ኤልፋዜይ፥ ሹሃ ዴሬ ኣስ ቤሊዳዲኔ ናኢማኔ ዴሬ ኣስ ዞፋሬይ ቢዲ ጾሲ ኢስታ ኣዛዚዳ ማላ ኦꬂዳ። ጾሲካ ኢዮቤ ዎሳ ሲዪዴስ።

10 ኢዮቢ ባ ሄꬑ ላጌታስ ዎሲዳፔ ጉዬ ጾሲ ኢዚ ዛሪ ዱሬታና ማላ ኦꬂዴስ። ካሴ ኢዛስ ዲዛይሳፌ ኣꬂዲ ዳኮ ኢዛስ ኢሚዴስ። * 11 ሄ ዎዴ ኢዮቤ ኢሻቲ፥ ኢዛ ሚቼቲኔ ካሴ ኢዛ ኤሪዛይቲ ኡባይ ኢዛ ቤያናስ ዪዳ። ኢዛራ ኢሲፌ ኢዛሶን ካꬅ ሚዳ፤ ኢስቲ ኢዛስ ሚሼቲዛይሳ ቆንጪሲዲ ጾሲ ኢዛ ቦላ ጋꬂዳ ሜቶዛ ጊሻስ ኢዛ ሚንꬄꬂዳ። ኢሶይ ኢሶይ ቢራፔኔ ዎርቃፌ ኦሴቲዳ ሚዲጋ ኢዛስ ኢሞታ ኢሚዳ። 12 ጾሲ ኢዮቤስ ዉርሴꬃ ዴኦዛ ኮይሮይሳፌ ኣꬂ ኣንጂዴስ። ሄሳ ጊሻስ ኢዮቤስ 14,000 ዶርሲ፥ 6,000 ጋሜላቲ፥ 1,000 ዋꬃ ቦራቲ፥ 1,000 ማጫ ሃሬቲ ዴቴስ። 13 ቃሴካ ላፑን ኣቱማ ናይታኔ ሄꬑ ማጫ ናይታ ዛሪ ዬሊዴስ። 14 ማጫ ናይታፔ ኮይሮሮ ዪሚማ፥ ናምኣንꬃዮ ቄጺኦ፥ ሄꬓንꬆዮ ቄሬኔ-ሃፊኮ ጊዲ ሱንꬂዴስ። 15 ቢታ ቦላ ኢዮቤ ማጫ ናይታ ማላ ሜꬋ ሎኦ ማጫይ ቤቲቤና። ኢስታ ኣዋይ ኢስታስ ኢስታ ኢሻታራ ቢታ ላታና ማላ ሻኪ ኢሚዴስ።

16 ሄሳፌ ጉዬ ኢዮቢ 140 ዴኢዴስ። ባ ናይታ ኦይዳንꬆ ዬሌታ ጋካናስ ቤዪዴስ። 17 ኢዮቢ ዳሮ ላይꬅ ዲዲ ሎኦ ጪማ ጪሚዲ ሃይቂዴስ።

* 1:6 ሜꬌ 6፡2

* 1:11 ኣጁ 12፡10

* 2:4 ጋልባ ጊሻስ ጋልባ ጊዛይሲ ታልኤ ዎይኮ ኩሼ ዛሮ ጊዲዳይሳ ቆንጪሴስ።

* 3:8 ሌዋታኔ ጌቴቲዛይሲ ቤኒ ዎዴን ሃይላሾ ሚሳቲዛ ጊታ ዶኣኮ።

* 3:9 ኤር 20፡14-18

* 3:21 ኣጁ 9፡6

* 4:13 ኢዮ 33፡15

* 4:19 ኦላꬅ ጌቴቲዛይሲ ኢሲ ኢሲ ባጋ ጋሞꬆ ቃላን ሃራꬎ ጌቴቴስ።

* 5:13 1ቆሮ 3፡19

* 5:17 ሌሚ 3፡11፤ ኢብ 12፡5-6

* 5:18 ሆሴ 6፡1

* 7:17 ማዛ 8፡4፤ 14፡3

* 9:2 ኢዮ 4፡17

* 9:9 ኢዮ 38፡31፤ ኣሞ 5፡8

* 13:27 ኢዮ 33፡11

* 15:16 ኢዮ 25፡4-6

* 16:19 ኢዮ 19፡25

* 18:6 ኢዮ 21፡17

* 22:3 ኢዮ 35፡6-8

* 23:2 ኢዛ ኩሼይ ታ ቦላ ዴጺዳ ማላ ዴስ ጊዛይሲ ኢብራዌታ ማጻፋን ታ ኩሼ ፑዴ ዴንꬃናስ ታና ዴጼስ ጌስ።

* 28:22 ዎሬ ጊዛይሳ ኢሲ ኢሲ ባጋ ጋሞꬆ ቃላን ፓፑንꬃ ጌቴስ።

* 28:28 ማዛ 111፡10፤ ኢሳ 1፡7፤ 9፡10

* 33:11 ኢዮ 13፡27

* 33:15 ኢዮ 4፡13

* 34:3 ኢዮ 12፡11

* 34:11 ማዛ 62፡12

* 35:8 ኢዮ 22፡2-3

* 38:11 ኤር 5፡22

* 38:31 ኢዮ 9፡9፤ ኣሞ 5፡8

* 39:30 ማቶ 24፡28፤ ሉቃ 17፡37

* 41:1 ማዛ 74፡14፤ 104፡26፤ ኢሳ 27፡1

* 42:3 ኢዮ 38፡2

* 42:4 ኢዮ 38፡3

* 42:10 ኢዮ 1፡1-3

ዬꬃ ማጻፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

81

82

83

84

85

86

87

88

89

90

91

92

93

94

95

96

97

98

99

100

101

102

103

104

105

106

107

108

109

110

111

112

113

114

115

116

117

118

119

120

121

122

123

124

125

126

127

128

129

130

131

132

133

134

135

136

137

138

139

140

141

142

143

144

145

146

147

148

149

150

ማዛሙሬ ማጻፋ

ጊዶ ቆፋ

ማዛሙሬ ማጻፋይ ጌሻ ማጻፋ ጊዶን ዬꬃኔ ዎሳ ማጻፋ ጊዲዲ ኤሬቴስ። ሃ ማጻፋ ጊግሲዳይቲ ኣዱሳ ዎዴታ ጊዶን ቤቲዳ ዱማ ዱማ ኣሳታ። ኢሲ ኢሲ ዬꬃታ ካዎ ዳዊቲ ጻፊዴስ፤ ሃ ዬꬃታኔ ሃ ዎሳታ ሺሺዲ ባ ጎይኒዛ ዎዴን ጎኤቲሼ ጋምኢዳይቲ ኢስራኤሌ ኣሳታ። ጉꬃ ዎዴፔ ጉዬ ባንታ ጌሻ ማጻፋታ ጊዶን ጌልꬂዳ።

ሃይታንቲ ኣያናፔ ጻፌቲዳ ጊንጾታ ቆሞይ ጮራ፤ ኢስቲካ ጋላታ ጋላቲዛ ጊንጾኔ ጾሳ ጎይናና ጎኢዛ ጊንጾታ፤ ጾሲ ማዳና ማላ፥ ናጋና ማላኔ ሳሮን ዎꬃና ማላ ዎሲዛ ዎሳታ ጊንጾ፤ ናጋራፔ ማሬታናስ ሺሺዛ ዎሳ ጊንጾታ፤ ጾሳ ኣንጆ ጊሻስ ዮቲዛ ጋላታ ሳባታኔ ሞርኬታ ቃጻያና ማላ ጾሳስ ዮቲዛ ማጋና ጊንጾታ። ሃ ዎሳቲ ኢሲ ኣሲ ባርካ ዎሲዳ ዎሳታኔ ጮራ ኣሳይ ኢሲፌ ዎሲዳ ዎሳታ። ኢስታፌ ኢሶቲ ኢሶቲ ኢሲ ኢሲ ኣሳ ዎዚናን ሲዬቲዳ ሚሾታ ቆንጪሲዛይታ። ሃራቲ ቃሴ ጾሳ ኣሳይ ኡባይ ኮይዛይሳኔ ኣስ ኡባስ ሲዬቲዛ ሃኖቴꬅ ቤሲዛይታ።

ዬሱሲ ታማርሲሼ ዬꬃ ማጻፋፔ ቦቺ ቦቺ ኤኪዲ ታማርሲዴስ። ኦራꬃ ጫቆ ማጻፋታ ጻፊዳይቲካ ኢዛን ጻፌቲዳይሳፌ ባ ጻፊዛ ማጻፋ ጊዶ ጌልꬂዳ። ዎሳ ኬꬃያ ኤቆሶፌ ዶማዳ ዬꬃ ማጻፋ ጾሳስ ጎይኒዛ ዎዴ ጎኤቲዛ ጊታ ሚንጃ ሚሻ ማላ ኦይካዱስ።

ሃ ማጻፋይ ኦይኪዳ ኩሜꬃ ቆፋ

ማዛሙሬ ማጻፋይ ኢቻሽ ኪፊሌታን ሻኬቴስ፤ ዳሪዛ ባጋታ ኮይሮ ኪፊሌታኔ ናምኣንꬆ ኪፊሌታ ጻፊዳይ ካዎ ዳዊቴ። ሄꬓንꬆ ኪፊሌዛ ጻፊዳይ ኣሳፌ ዎይኮ ቆሬ ናይታ።

ማዛሙሬ 120-134 ጋካናስ ዲዛ ዬꬃቲ ባኣሌ ቦንቾስ ዬጼቲዛ ዬꬃታ፤ ሃይሳፌ ካሊዲ ማጻፋዚ ኢቻሽ ኪፊሌታን ሻኬቲዳይሲ ቆንጪዴስ።

ማዛሙሬ 1—41

ማዛሙሬ 42—72

ማዛሙሬ 73—89

ማዛሙሬ 90—106

ማዛሙሬ 107—150

ኮይሮ ማጻፋ

1

(ማዛ 1—41)

1 ኢታታ ዞሬን ቦንታይ፥

ዎይኮ ናጋራንቻታ

ኦጌን ኤቆንታይ፥

ቂልጪዛይታ ሺቆን

ኡቶንታይ ኣንጄቲዳዴ።

2 ሄሳ ማላ ኣሲ

ጎዳ ዎጋን ኡፋዬቴስ፤

ኢዛ ዎጋ ጋላሲኔ

ቃማ ቆፔስ።

3 ሄሳዴይ ጎጊዛ ሃꬃ

ኣቻን ቶኬቲዲ፥

ሃይꬂካ ቆኮንታ

ዎዴን ዎዴን ኣይፌ ኣይፊዛ

ሚꬃ ማላ፤

ኢዚ ኦꬂዛ ኡባይ ኢዛስ ሃኔስ። *

4 ጊዶ ኣቲን ኢታቲ

ሄሳ ማላ ጊዴቴና፤

ጫርኮይ ፒቲ ኤፊዛ ሱላ ማላ።

5 ሄሳ ጊሻስ ኢታታ ቦላ

ጎዳይ ፒርዳና፤

ናጋራንቻቲካ

ጺሎታ ሺቆን ኤቄቴና።

6 ኣይስ ጊኮ ጎዳይ

ጺሎታ ኦጌ ኤሬስ፤

ጊዶ ኣቲን ኢታታ ኦጌይ

ኢስታ ꬋዮን ጋꬄስ።

2

1 ካዎቴꬃቲ ኣይስ ዴንዲዞ?

ቃሴ ካዎቴꬃይ

ኣይስ ኢታ ኦꬃናስ ማቄቲዜ?

2 ሳኣ ካዎቲኔ ዳናቲ ዴንዲዳ፤

ኢስቲ ጎዳ ቦላኔ

ጎዳይ ቲይዳይሳ ቦላ

ዴንዳናስ ኢሲፌ ዱላቲዳ። *

3 ኢስቲ፥ «ኣኔ ኑኒ

ኢስታ ሳንሳላታ ዱꬆስ፤

ኢስቲ ኑና ቃቺዛይሳካ

ኬሲ ዎራ ኦሎስ» ጌቴስ።

4 ሳሎን ባ ኣራታ ቦላ ኡቲዳይሲ

ኢስታ ቦላ ሚጬስ፤

ጎዳይ ኢስታ ቂꬌስ።

5 ጎዳይ ባ ሃንቆን ኢስታ ሴሬስ፤

ባ ዎልቃማ ሃንቆን

ኢስታ ዳጋንꬄስ።

6 ጎዳይ፥ «ታኒ ታ ጌሻ ዙማ

ጺዮኔ ቦላ ታ ካዎዛ

ካዎꬃዲስ» ጌስ።

7 ሄ ካዎይ፥ «ታኒ ጎዳ

ዎጋ ኣዋጃና፤

ጎዳይ ታና፥ ‹ኔኒ ታ ና፤

ታኒ ኔና ሃች ዬላዲስ። *

8 ኔኒ ታና ኦይቻ፤

ታኒ ካዎቴꬃ ኡባ

ኔስ ኢማና፤

ሳኣ ኡባይ ኔስ ጊዳና።

9 ኔኒ ቢራታ ጉፌን

ኢስታ ቆጼሬꬃና፤

ኢስታ ኔኒ ማና ሚሺ

ሜቂዛ ማላ

ሜንꬄሬꬃና› ጌስ» ጊዴስ። *

10 ሄሳ ጊሻስ ኢንቴኖ

ካዎቶ ኣኬኪቴ፤

ሃ ሳኣ ሃሪዛይቶ

ኢንቴ ናጌቲቴ!

11 ጎዳስ ያሻቴꬃን ኦꬂቴ፤

ኢዛስ ኮኮርሳን ሃሬቲቴ።

12 ጎዳይ ሃንቄቲን

ኦጌን ኢንቴ ꬋዮንታ ማላ

ኢዛስ ሱሬ ዎዚናን ጎይኒቴ፤

ኣይስ ጊኮ ኢዛ ሃንቆይ

ኤሶን ኤጺ ኬዛና።

ኢዛ ባንታስ ዜምፖ

ኦꬂዛይቲ ኣንጄቲዳይታ።

3

ዳዊቲ ባ ና ኣቤሴሎሜፔ ባቃቲሼ ዬጺዳ ማዛሙሬ

1 ጎዳዉ! ታ ሞርኬቲ

ኣይ ኬና ጮራቲዶ!

ታ ቦላ ኣፑናቲ ዴንዲዶ!

2 ዳሮቲ፥ «ጾሲ ኢዛ ኣሼና»

ጊዲ ታ ቦላ ሃሳይዳ።

3 ጊዶ ኣቲን ጎዳዉ!

ኔኒ ታ ዩሾን ጎንዳሌ።

ታና ቦንቺሲዛይኔ

ሚንꬄꬂዛይ ኔና።

4 ታኒ ታ ቃላ ꬎቂሳዳ

ጎዳኮ ዋሳና፤

ሂስቲኮ ኢዚ ባ ጌሻ

ዙማ ቦላ ዲሼ

ታ ዎሳ ሲያና።

5 ጎዳይ ታና ናጊዛ ጊሻስ፥

ታኒ ኢቻዳ ꬊስካይሲኔ

ቤጎታይስ።

6 ታኒ ታና ጊዶꬂ ኡቲዳ

ጮራ ሞርኬታስካ ባቢኬ።

7 ኣቤት ጎዳዉ! ዴንዳ!

ኣቤት ታ ጾሳዉ! ታና ኣሻ!

ኔኒ ታ ሞርኬታ

ኡባ ባንቂላ ሾጫ፤

ኢታታ ኣቻካ ሜንꬃ።

8 ማዶይ ጎዳሳ፤

ጎዳዉ ኔ ኣንጆይ

ኔ ዴራ ቦላ ጊዶ። *

4

ዳዊቲ ዛማሬታ ካቦስ ኦስፑን ሻያን ዋጼቲዳ ዲꬃን ዬጺዳ ማዛሙሬ

1 ኣቤት ታ ጺሎ ጾሳዉ!

ታኒ ጼይጊዛ ዎዴ

ኔ ታስ ኮያ።

ታኒ ኡንኤቲዳ ዎዴ፥

ኔኒ ታና ሼምፒሳዳሳ፤

ታስ ቃꬌታዳ ታ ዎሳ ሲያ።

2 ኢንቴኖ ኣሳቶ!

ኢንቴ ኣዉዴ ጋካናስ

ታ ቦንቾ ካዉሻኔ?

ኢንቴ ኣዉዴ ጋካናስ

ሃዳ ሚሽ ሲቃኔ?

ኢንቴ ኣዉዴ ጋካናስ

ዎርዶ ሚሽ ካላኔ?

3 ጎዳይ ጺሎ ኣሳታ

ባስ ሻኪ

ዱማ ዎꬂዳይሳ

ኢንቴ ኤሪቴ፤

ሄሳ ጊሻስ ታኒ ጎዳ

ጼይጊዛ ዎዴ

ኢዚ ታስ ሲዬስ።

4 ሃንቄቲቴ፤ ጊዶ ኣቲን

ኢንቴ ሃንቆን

ናጋራ ኦꬆፍቴ።

ሂጻን ኢቺ ዲዛ ዎዴ

ሲርጲ ጊዲ ኢንቴ ዎዚና ቆሪቴ። *

5 ጎዳስ ቤሲዛ ያርሾ ያርሺቴ፤

ጎዳንካ ጾሳንካ

ኣማኔቲቴ።

6 ዳሮቲ፥ «ኑና

ሎኦ ቤሳናይ

ኦኔ?» ጌቴስ፤

ኣቤት ጎዳዉ!

ኔ ሎኦ ኣይፌሶይ

ኑ ቦላ ፖኦ።

7 ካꬂኔ ዎይኔ ኡሹ

ዳሮ ዴሚዲ

ሃራቲ ኡፋዬቲዛይሳፌ ኣꬃዳ

ኔኒ ታ ዎዚና

ኡፋይሳን ኩንꬃዳሳ።

8 ኣቤት ጎዳዉ!

ኔ ጻላ ታና ሳሮን ናጋ

ኣይሲዛ ጊሻስ

ታኒ ኢቻዳ ሳሮቴꬃን

ꬊስካይስ።

5

ዳዊቲ ዛማሬታ ካቦስ ሱሱልኤን ዬጺዳ ማዛሙሬ

1 ኣቤት ጎዳዉ!

ታኒ ዮቲዛይሳ ኤዝጋ፤

ታ ኡንኦን ዎሲዛ

ዎሳካ ሲያ።

2 ታ ካዎዞ ጾሶ!

ታ ኔና ዎሲዛ ጊሻስ

ታና ማዳ ጋዳ

ታ ዋሲዛ ዋሶዛ ኔ ሲያ።

3 ኣቤት ጎዳዉ!

ማላዶ ማላዶ ጉራን

ኔኒ ታ ቃላ ሲያሳ።

ማላዶ ማላዶ ጉራን

ታኒ ታ ዎሳ

ኔ ሲንꬅ ሺሻዳ፥

ኔኒ ታስ ኢሚዛ ዛሮ

ኤካና ጋዳ ናጋይስ።

4 ኔኒ ኢታቴꬃን

ኡፋዬቶንታ ጾሳ፤

ኢታቲ ኔናራ ዴኤቴና።

5 ጬቄቲዛይቲ

ኔ ሲንꬃን ኤቄቴና፤

ኢታ ሚሽ ኦꬂዛ ኡባታ

ኔኒ ኢጻሳ።

6 ዎርዶ ሃሳይዛይታ

ኔኒ ꬋይሳሳ።

ሱꬅ ጉሲዛይታኔ

ጪሚዛ ኣሳታ

ኔኒ ሃራሴታሳ።

7 ጊዶ ኣቲን ታኒ ኔ ማሮ ዳሮን

ኔ ኬꬃ ጌላና።

ኔ ጌሻ ኬꬃኮ ሲማዳ

ቦንቾኒኔ ያሻቴꬃን

ኔስ ጎይናና።

8 ኣቤት ጎዳዉ! ታ ሞርኬታፔ

ኔ ታና ኣሻ፤

ታና ኔ ጺሎቴꬃንካ

ካሌꬃ፤

ኔ ኦጌ ታ ሲንꬃን ሱሪሳ።

9 ኢስታ ዶናፔ ኬዚዛ ቃላይ

ቱሙ ጊዴና።

ኢስታ ዎዚናንካ ጌኔይ ኩሚዴስ፤

ኢስታ ዶናይ

ዶዬቲዳ ዱፎ ማላ፤

ኢስቲ ባንታ ኢንጻርሳን

ኣስ ጪሜቴስ። *

10 ኣቤት ጾሶ!

ኢስታ ቦላ ኔኒ ፒርዳ፤

ኢስታ ጌኔይ ኢስታ ኤኪ ቦ።

ኢስታ ናጋራይ ዳሮ፤

ሄሳ ጊሻስ

ኔኒ ኢስታ ጎዳ ዲጋ፤

ኣይስ ጊኮ

ኢስቲ ኔ ቦላ ጌላቲዳ።

11 ጊዶ ኣቲን ኔናን ዜምፒዳ

ኡባቲ ኡፋዬቴቶ፤

ኢስቲ ሜርናስ ኡፋይሳን ዬጼቶ።

ኔ ሱንꬃ ሲቂዛ

ኡባቲ ኡፋዬቴቶ፤

ኢስቲካ ኔናን ናጌቴቶ።

12 ኣቤት ጎዳዉ!

ኔኒ ጺሎታ ኣንጃሳ፤

ኔኒ ጎንዳሌን ካሚዛ ማላ

ኔ ኪያቴꬃን ኢስታ ካማሳ።

6

ዳዊቲ ዛማሬታ ካቦስ ኦስፑን ሻያን ዋጼቲዳ ዲꬃን ዬጺዳ ማዛሙሬ

1 ኣቤት ጎዳዉ! ዪሎን ታና ሴሮፓ፤

ዎይኮ ኔ ሃንቆን

ታና ቃጻዮፓ። *

2 ኣቤት ጎዳዉ!

ታኒ ዳቡራንቻ ጊዲዳ

ጊሻስ ታና ማራ።

ኣቤት ጎዳዉ!

ታ ዎዚናይ ማዱንጺዳ ጊሻስ

ታና ፓꬃ።

3 ታ ሼምፖያ ኬሃ ኡንኤታዱስ፤

ሂስቲን ጎዳዉ!

ታና ማዳናስ

ኔኒ ኣዉዴ ጋካናስ ጋምኣኔ?

4 ኣቤት ጎዳዉ!

ኔኒ ሲማዳ ታና ኣሻ፤

ኔ ማሮቴꬃ ዳሮን

ታና ኬሳ ኤካ።

5 ሃይቂዳ ኣሲ ኦኒኔ

ኔና ቆፔና፤

ዱፎን ኔና ጋላቲዛይ ዴና።

6 ታ ጬጬን ጻላ ዳቡራዲስ፤

ኦማርስ ኦማርስ ታኒ ዬካሼ

ታ ሂጻ ጫጲሳይስ፤

ታ ቦርኮꬃካ

ታ ኣፉንꬃን ሙሲሳይስ።

7 ታ ኣይፌቲ

ዳሮ ኣፉንጺዳ ጊሻስ ዳቡርዳ፤

ታ ሞርኬታ ኡባ ጋሶንካ

ዴሞ ኢጺዳ።

8 ጎዳይ ታኒ ዬኪዛ ዬሆ

ሲዪዳ ጊሻስ፥

ኢንቴኖ ኢታ ኦꬂዛ ኡባቶ!

ታፔ ሃኪቴ። *

9 ጎዳይ ታ ሾቤꬃ ቤኢዴስ፤

ታ ዎሳካ ሲዪዴስ።

10 ታ ሞርኬ ኡባቲ

ዬላታናኔ ዳጋማና፤

ቆፖንታ ካዉዪዲ ጉዬ ሲማና።

7

ቢኒያሜ ዛሬ ኩዜ ጋሶን ዳዊቲ ጎዳኮ ዚላሊዳ ዚላስ

1 ኣቤት ጎዳዉ!

ታ ጾሳዉ ኔኒ ታስ ቆቴቲዛሶ፤

ታና ጎዲዛ ኡባፌ

ኔኒ ታና ኣሻ።

2 ኔኒ ታና ኣሾንታ ኣጊኮ፥

ኢስቲ ታና ጋሞ ማላ

ሜንꬄሬꬂዲ፥

ኦኒኔ ኣሾንታሶን

ፑዜሬꬃና።

3-4 ኣቤት ጎዳዉ ታ ጾሳዉ!

ታኒ ኣስ ቆሂዳ ጊዲኮ፥

ታስ ሎኦ ኦꬂዳዴስ

ኢታ ዛሪዳ ጊዲኮ፥

ዎይኮ ጋሶይካ ባይንዳ

ታ ሞርኬፌ ቦንቂዳ ጊዲኮ፥

ሄይታ ማላ ዮኦታፔ ኢሲኖካ

ታኒ ኦꬂዳ ጊዲኮ፥

5 ታ ሞርኬይ ታና ጎዲ ኦይኮ፤

ታና ሳኣንካ ዬꬌሬꬆ፤

ታና ቢታን ዬጊዲ

ታ ቦንቾ ካዉሾ።

6 ኣቤት ጎዳዉ!

ኔ ሃንቆን ዴንዳ ኤቃ፤

ኤጺዛ ታ ሞርኬታ

ሃንቆ ቦላ ዴንዳ፤

ታ ጾሳዉ ቤጋ፤

ቱሙ ፒርዳ ፒርዳ።

7 ዴሬታ ዱላታይ

ኔ ዩሾዛን ሺቆ፤

ኔኒ ኢስታ ቦላ ካዎታ።

8 ጎዳይ ካዎቴꬃታ ቦላ ፒርዴስ።

ኣቤት ጎዳዉ!

ታስ ታ ጺሎቴꬃ ማላኔ

ታ ሱሬቴꬃ ማላ ፒርዳ።

9 ቆፋኔ ዎዚና ፒልጋ ኤሪዛ

ጺሎ ጾሳዉ!

ኢታታ ጌኔዛ ኔኒ ꬋይሳ፤

ጊዶ ኣቲን ጺሎታ ሳሮን ናጋ። *

10 ጾሲ ታስ ጎንዳሌ፤

ዎዚና ጺሎታ

ኢዚ ኣሺዛ ጾሳ።

11 ጾሳይ ጺሎ ፒርዲዛ ጾሳ፤

ኢዚ ጋላስ ጋላስ

ባ ሃንቆ ቆንጪሲዛ ጾሳ።

12 ኣሲ ባ ናጋራ ፓጺዲ

ሲሞንታ ኣጊኮ፥

ጾሲ ባ ማሻ ሌፌስ፤

ኢዚ ባ ዎንዳፌዛ

ዳፊ ኦይኬስ።

13 ኢዚ ዎꬊዛ ኦላ

ሚሻታ ጊጊሴስ፤

ታማ ላጮ ማላ

ፖፖልኡ ጊዛ

ባ ቶራ ዪሻ ጊጊሴስ።

14 ኢታቴꬅ ሻሪዲ፥

ጌኔ ቃንꬃቲዳይ ዎርዶ ዬሌስ።

15 ሃራ ኣሳታስ ኦላ ቦኪዳ ኣሲ

ባ ቦኪዳ ኦላን

ሲሚ ኩንዴስ።

16 ኢዚ ኤሂዛ ጌኔይ

ኢዛ ሁኤስ ሲሜስ፤

ኢዛ ማካላይካ ሲሚዲ

ኢዛስ ጊዴስ።

17 ጎዳ ጺሎቴꬃ ጊሻስ

ታኒ ኢዛ ጋላታና፤

ቃሴ ኡባፌ ꬎቃ

ጎዳ ሱንꬃስ

ታኒ ጋላታ ማዛሙሬ ዬጻና።

8

ዳዊቲ ዛማሬታ ካቦስ ሱሱልኤን ዬጺዳ ማዛሙሬ

1 ኣቤት ጎዳዉ!

ኑ ጎዳዉ ኔ ሱንꬂ

ቢታ ኡባን ኬሂ

ቦንቼቲዴስ፤

ኔኒ ኔ ቦንቾ

ሳሎታፔ ቦላን

ꬎቁ ꬎቁ ሂስታ

ዎꬃዳሳ።

2 ኔኒ ኔ ሞርኬታ ጊሻስ

ኔ ባልጋራኔ

ኔ ቦላ ማንዲዛይሳ

ሲርጲ ኦꬃናዉ

ጉꬃ ናይታ ዶናኒኔ

ꬋሚዛ ናይታ ዶናን

ጋላታ ኩንꬃዳሳ።*

3 ኔኒ ኔ ኩሼን ሜꬊዳ ሳሎታ፥

ሶሆን ሶሆን ኔኒ

ዎꬂዳ ኣጊናኔ

ጾሊንቴታ ታኒ ቤኢዛ ዎዴ፥

4 ኔኒ ኣሳስ ቆፓናዉ ኣሲ ኣዜ?

ዎይኮ ኔኒ ኣሳ ናስ

ዉዴታናዉ ኢዚ ኣዜ?*

5 ኢዛ ኔኒ ኪታንቻታፔ *

ጉꬃራ ዚቂሳዳሳ፤

ቦንቾኔ ጊታቴꬃ

ካላቻ

ኢዛ ሁኤን ጎጺሳዳሳ።

6 ኢዛ ኔኒ ኔ ሜꬊዳ

ሜꬌቴꬃ ኡባ ቦላን

ሃሪዛዴ ኦꬃዳ

ሱንꬃዳሳ፤

ኡባካ ኢዛስ ሃሪሳዳሳ። *

7 ዶርሳታኔ ሚዛታ፥

ዶኣ ኡባ፥

8 ሳሎ ካፎታ፥ ኣባ ሞሌታኔ

ኣባ ጊዶን ዲዛ ሜꬌታ ኡባካ

ኢዛስ ሃሪሳዳሳ።

9 ኣቤት ኑ ጎዳ ጾሳዉ!

ኔ ሱንꬂ ቢታ ኡባ ቦላ

ኬሂ ቦንቼቲዴስ።

9

ና ሃይቆ ጊጊሶ ጌቴቲዛ ዬꬃን ዳዊቲ ዛማሬታ ካቦስ ዬጺዳ ማዛሙሬ

1 ኣቤት ጎዳዉ!

ታኒ ኔና ኩሜꬃ

ዎዚናፔ ጋላታና፤

ማላሊሲዛ ኔ ኦሶዛ

ኡባካ ታ ዮታና።

2 ታኒ ኔናን ኡፋዬታናኔ

ሃሹ ጋና።

ኡባፌ ꬎቃ ጾሳዉ!

ታኒ ኔ ሱንꬃስ

ጋላታ ማዛሙሬ ዬጻና።

3 ኔ ቆንጪዛ ዎዴ

ታ ሞርኬቲ ጉዬ ሲማና፤

ኔ ሲንꬃፌካ

ꬉጴቲ ꬋያና።

4 ኔኒ ታስ ጺሎ ፒርዳ ፒርዳዳሳ፤

ኔኒ ጺሎቴꬃን ፒርዳሼ

ኔ ካዎቴꬃ ኣራታን ኡታዳሳ።

5 ኔኒ ካዎቴꬃታ ሴራዳሳ፤

ኢታታካ ꬋይሳዳሳ፤

ኔኒ ኢስታ ሱንꬃ

ሜሪ ሜርናስካ ቁጫ ዲጋዳሳ።

6 ሞርኬቲ ሜሪ ሜርናስ ꬋይዳ፤

ኢስታ ካታማታካ

ሙሌራ ꬎቃላ ꬋይሳዳሳ፤

ኢስቲ ሙሌራ ዶጌቲ ኣቲዳ።

7 ጊዶ ኣቲን ጎዳይ

ሜርናስ ካዎቲዲ ዴስ፤

ኢዚ ፒርዳናስ

ባ ኣራታ ጊግሲዴስ።

8 ኢዚ ሃ ኣላሜዛ

ጺሎቴꬃን ፒርዳና፤

ካዎቴꬃታ ቦላካ

ቱማቴꬃን ፒርዳና።

9 ጎዳይ ኡንኤቲዳይታስ

ባቃቲ ኣቲዛሶ፤

ሜቶ ዎዴታንካ

ቆቴቲ ኣቲዛሶ።

10 ኔ ሱንꬃ ኤሪዛይቲ

ኔናን ኣማኔቴቴስ፤

ኣይስ ጊኮ ጎዳዉ!

ኔኒ ኔና ኮይዛይታ

ዬጋ ኣጋቤካ።

11 ጺዮኔን ካዎቲ ኡቲዳ ጎዳስ

ጋላታ ማዛሙሬ ዬጺቴ፤

ኢዚ ኦꬂዳ ኦሶ

ዴሬ ኡባስ ቆንጬን ዮቲቴ።

12 ኣይስ ጊኮ ሱꬅ ጉሲዛይታስ

ሃሎ ኬሲዛ ጾሲ

ናቄቲዳይታ ዋሶዛ

ኢዚ ዶጌና።

13 ኣቤት ጎዳዉ!

ታ ሞርኬቲ

ታና ዬዴꬂዛይሳ ቤኣ።

ኔኒ ታስ ቃꬌታዳ

ሃይቆፔ ታና ኣሻ።

14 ሄሲካ ታኒ ጺዮኔ ኣሳ ካሬን

ኤቃዳ ኔና ጋላታናሲኔ

ኔ ኣሺዳይሳን

ኬሃ ኡፋዬታናሳ።

15 ካዎቴꬃይ ባ ቦኪዳ

ኦላን ኩንዲዴስ።

ኢስቲ ቆቲ ዎꬂዳ ዎጺማዴይ

ኢስታ ቶሆ ኦይኪዴስ።

16 ጎዳይ ባ ጺሎ ፒርዳን ኤሬቲዴስ፤

ኢታ ኣሲ ባ ኩሼን ኦꬂዳ

ኦሶ ዎጺማዴን ኦይኬቲዴስ።

17 ኢታቲ ሲኦሌን ጌላና፤

ጾሳ ዶጊዛ ካዎቴꬃይ

ኡባይካ ኢስታ ማላ ሃናና።

18 ሂዬሳቲ ኣይዴካ

ዶጌቲ ኣቴቴና፤

ዎይኮ ማንቆታ ሂዶታይ

ጮ ሜርናስ ꬋዬና።

19 ኣቤት ጎዳዉ!

ካዎቴꬃቲ ባ ዎልቃን ዴንዲዲ

ኔ ቦላ ጬቄቶንታ ማላ

ኔኒ ኢስታ ቦላ ፒርዳ።

20 ኣቤት ጎዳዉ!

ኔ ኢስታ ዳጋንꬃ፤

ኢስቲ ኣስ ጊዲዳይሳ

ኔኒ ኢስታ ኤሪሳ።

10

1 ኣቤት ጎዳዉ!

ኔ ኣይስ ሃካዳ ኤቃይ?

ሜቶ ዎዴንካ ኣይስ ጌማይ?

2 ኢታ ኣሳቲ ኦቶሬቴቴስ፤

ሂዬሳታካ ዬዴꬄቴስ፤

ኢስቲ ሃራስ ዎꬂዳ ዎጺማዴን

ዛሪ ኦይኬቴቶ።

3 ኢታ ኣሲ ባ ዎዚና

ኣሞን ጬቄቴስ፤

ዮራይ ጎዳ ጫዬሲኔ

ካዴስ።

4 ኢታ ኣሲ ኦቶሬቴꬃን

ጾሳ ኮዬና፤

ኢዛ ቆፋ ኡባን ጾሲ ዴና።

5 ኡባ ሚሺ ኢዛስ ኩሜስ፤

ኔ ዎጋይ ኢዛስ ጌሌና፤

ኦቶራንቻይ

ኔ ዎጋፔ ሃኬስ፤

ሄሳ ጊሻስ

ባ ሞርኬታ ቦላን

ኢዚ ቂልጬስ።

6 ባ ዎዚናን ኢዚ፥

«ታና ኣይኮይካ ቃꬄና፤

ታና ሙሌካ ሜቶይ ጋኬና»

ጊዲ ቆፔስ።

7 ኢዛ ዶናን ቃንጌꬂ፥

ዎርዶይኔ ማንዴይ ኩሚዴስ፤

ኢዛ ኢንጻርሳን ጌኔይኔ

ባሌꬆይ ዴስ። *

8 ዴሬ ጊዶን ጌማሶን ዙጊ ኡቴስ፤

ማዶይ ባይንዳይታ

ꬋይሳናስ ናጌቴስ፤

ጺሎ ኣሳታ ጌማን ዎꬌስ።

9 ባ ቆቴቲዛሶን ጌሚዲ፥

ሂዬሳ ኦይካናዉ

ጋሞ ማላ ዙጌስ፤

ማዶይ ባይንዳይታ ባ ዎጺማዴን

ኦይኪዲ ጎቺ ኤፌስ።

10 ማዶይ ባይንዳይኔ

ሂዬሳይ ኢዛ ኩሼን ኩንዴስ፤

ኢዚካ ኢስታ

ኒፒ ሂስቲ ሜንꬄሬꬄስ።

11 ኢታ ኣሲ ባ ዎዚናን፥

«ጾሲ ታና ዶጊዴስ፤

ባ ሲንꬃ ታፔ ጌንꬂዴስ፤

ሙሌካ ኢዚ ታና ቤኤና» ጌስ።

12 ኣቤት ጎዳዉ! ዴንዳ።

ጾሶ! ኔ ኩሼዛ

ꬎቁ ሂስታ ዴንꬃ፤

ማዶይ ባይንዳ

ሜቶታንቻታ ዶጎፓ።

13 ኢታ ኣሲ ጾሳ ኣይስ ካꬊዜ?

ባ ዎዚናንካ፥

«ጾሲ ታና ቃጻዬና»

ኣይስ ጊዜ?

14 ጊዶ ኣቲን ጾሶ!

ኔኒ ሜቶዛኔ

ዋዬዛካ ቤያሳ፤

ኔኒ ኡባ ዎዴ

ማዳናስ ጊጋ ኡታዳሳ፤

ኔኒ ዪኦታ ማዳሳ፤

ማዶይ ባይንዳይቲካ

ባና ኔስ ሼꬌቴስ።

15 ጌኔ ኣሳታ ዎልቃ ሜንꬃ፤

ኢታ ኣሳታ ዎልቃካ ሊቂሳ፤

ኢስቲ ናምኣንꬆ

ኢታ ኦꬆንታ ማላ

ኢስታ ኦሶ ማላ ኢስታ ቃጻያ።

16 ጎዳይ ሜሪፔ ሜርናስ

ካዎቲዲ ዴስ፤

ሃራ ካዎቴꬃቲ

ኢዛ ቢታፌ ꬋያና።

17 ኣቤት ጎዳዉ!

ኔኒ ሂዬሳታ ኣሞ ኤራሳ፤

ኢስታ ዎሳካ ሲያዳ

ሚንꬄꬃሳ።

18 ኦኒካ ኢስታ ያሺሶንታ ማላ

ማዶይ ባይንዳይታሲኔ

ዪኦታስ ኔ ፒርዳ።

11

ዳዊቲ ዛማሬታ ካቦስ ዬጺዳ ማዛሙሬ

1 ጎዳይ ታኒ ባቃታ ኣቲዛሶ፤

ሂስቲን ኢንቴ ታና ኣይስ፥

«ኔኒ ካፎ ማላ

ፑዴ ዙማ ቦላ ባቃታ» ጌቲ?

2 ናጋራንቻቲ ዎዚና ጌሻታ

ꬉማን ጫዳናስ

ባንታ ዎንዳፌ

ዳፊ ኦይኪዳ።

3 ዮቻ ሹቺ * ዎዲዛ ዎዴ፥

ጺሎይ ኣይ ኦꬃናዉ

ዳንዳይዜ?

4 ጎዳይ ባ ጌሻ

ኬꬃን ዴስ፤

ሳሎን ባ ኣራታን ኡቲዲ

ኣሳ ቤኤስ፤

ኢዛ ኣይፌቲ

ኣሳ ፒልጊ ጼሌቴስ።

5 ጎዳይ ጺሎታኔ

ናጋራንቻታ ፒልጊ ጼሌስ።

ጊዶ ኣቲን ጌላቴꬂኔ

ማካላቴꬅ ሲቂዛይታ

ኢዚ ኬሂፔ ኢጼስ።

6 ጎዳይ ኢታታ ቦላ

ኤጺዛ ታማ ቦንቆኔ

ዲኔ ታማ ቡኪሳና።

ꬋይሲዛ ጎቴ ጫርኮን

ኢስታ ቃጻያና።

7 ጎዳይ ጺሎ ጊዲዳ ጊሻስ

ጺሎቴꬃ ኦሶ ዶሴስ።

ሱሬ ኣሳቲ ኢዛ ሲንꬅ ቤያና።

12

ዳዊቲ ዛማሬታ ካቦስ ኦስፑን ሻያን ዋጼቲዳ ዲꬃን ዬጺዳ ማዛሙሬ

1 ጎዳዉ! ሎኦ ኣሲ ቢታ ቦላፌ ዉሪዳ ጊሻስ

ኔ ታና ማዳርኪ፤

ዴራ ጊዶን ኣማኔቲዛ

ኣሲ ዴና።

2 ኢሶይ ኢሳስ ዎርዶ ሃሳዬስ፤

ኢሶይ ኢሳ ዶናን ጪሜቴስ፤

3 ኣቤት ጎዳዉ!

ባሌꬂዛ ዶና ጎርዳ፤

ኦቶሮን ሃሳይዛ

ኢንጻርሳታ ቃንጻ፤

4 ኢስቲ፥ «ኑኒ ኑ ኢንጻርሳን ጾናና፤

ኑ ዶናይ ኑሳ፤

ኑስ ጎዳይ ኦኔ?» ጌቴስ።

5 ጎዳይ፥ «ሂዬሳቲ ኡንኤቲዳ

ጊሻሲኔ

ሜቶታንቻታ ዋሶ ጊሻስ

ሃኢ ታኒ ዴንዳና፤

ታኒ ኢስቲ ኣሞቲዛ ሳሮቴꬃን

ኢስታ ዎꬃና» ጌስ።

6 ጎዳ ቃላይ ኢዛን

ዋላካይ ባይንዳ ሙሩታ፤

ጮጬ ታማን ላፑንቶ

ፓጬቲ ጌዪዳ ቢራ ማላ።

7 ኣቤት ጎዳዉ!

ኔኒ ኑና ሳሮቴꬃን ናጋ፤

ሃ ዎዴን ዲዛ ኢታ ዬሌታፔ

ሜርናስ ኔ ኑና ኣሻ።

8 ኣሳ ጊዶን ኢታይ

ቦንቼቲዳ ዎዴ

ጌላቲ ኡባ ዎዴ

ኦቶሬቴꬃን ሲሜሬቴቴስ።

13

ዳዊቲ ዛማሬታ ካቦስ ዬጺዳ ማዛሙሬ

1 ኣቤት ጎዳዉ!

ኣዉዴ ጋካናስ

ኔኒ ታና ዶጋኔ?

ኔ ታና ሜርናስ ባላኔ?

ኣዉዴ ጋካናስ

ኔኒ ታፔ ጌማኔ?

2 ኣዉዴ ጋካናስ

ታኒ ታ ቆፋራ ባጼታኔ?

ኣዉዴ ጋካናስ ታ ዎዚናይ

ጬጪሼ ዳኔ?

ታ ሞርኬቲ ታ ቦላ

ኣዉዴ ጋካናስ ጎባኔ?

3 ታ ጎዳዉ!

ሃ ታኮ ጼላዳ

ታስ ዛሮ ኢማ፤

ታ ኣይፌ ፖኢሳዳ፥

ሃይቆፔ ታና ኣሻ።

4 «ኑኒ ኢዛ ጾኒዶስ» ጊዲ፥

ታ ሞርኬቲ ጬቄቶንታ ማላ

ኔ ኢስታ ቴቃ።

ታ ኩንዴꬃን

ኢስቲ ኡፋዬቶንታ ማላ

ኔ ኢስታ ዲጋ።

5 ጊዶ ኣቲን ኔ ማሮቴꬃ

ዳሮን ታኒ ኣማኔታይስ፤

ኔኒ ታና ኣሺዛ ጊሻስ

ታኒ ኡፋዬታይስ።

6 ጎዳዉ! ኔ ኪያቴꬂ

ታስ ዳሪዳ ጊሻስ

ታኒ ኔስ ዬጻና።

14

ዳዊቲ ዛማሬታ ካቦስ ዬጺዳ ማዛሙሬ

1 ኤያቲ ባንታ ዎዚናን፥

«ጾሲ ባዋ» ጌቴስ፤

ኢስታ ዴኦይ ሞሬቲዴስ፤

ኢስቲ ሃራሲዛ ሚሽ ኦꬄቴስ፤

ኢስታ ጊዶን ሎኦ ኦꬂዛ

ኢሲ ኣሲካ ዴና።

2 ጾሳ ኮይዛይኔ ኣኬኪዛይ

ዴኢዛኮ ቤኣናስ፥

ጎዳይ ሳሎፔ ዱጌ

ኣሳ ጼሌስ።

3 ጊዶ ኣቲን ኡባይካ

ኦጌፔ ካሬ ኬኢዳ፤

ኡባይካ ሙሌራ ጎኦንታዝ ጊዲዳ፤

ሎኦ ኦꬂዛይ ኦኒኔ ዴና፤

ሃራይ ኣቶ ኢሳዴይካ ዴና። *

4 ጎዳይ፥ «ታ ኣሳ ቦንቂ

ሚዛ ኢታ ኣሳቲ

ኣይኮካ ኤሬቴኔ?» ጌስ።

5 ጊዶ ኣቲን ጾሲ ጺሎ ኣሳታራ

ዴኢዛ ጊሻስ

ኢታ ኣሳቲ ሄሳን ዳጋማና።

6 ኢንቴ ሂዬሳታ ሃልቾ ላሌታ፤

ጊዶ ኣቲን ጎዳይ

ሂዬሳቲ ባቃቲ ኣቲዛሶ ጊዴስ።

7 ኢስራኤሌስ ኣቶቴꬂ

ጺዮኔፔ ዪዳኮ!

ጎዳይ ኢስታ ዱሳ ዛሪዛ ዎዴ

ያቆቤ ዜሬꬃቲ ኡፋዬታና፤

ኢስራኤሌ ኣሳይ

ኡፋይሳን ጋላታና።

15

ዳዊቴ ማዛሙሬ

1 ኣቤት ጎዳዉ!

ኔ ዱንካኔዛን

ጋምኣናይ ኦኔ?

ኔ ጌሻ ዙማ ቦላ

ኔናራ ዴኣናይ ኦኔ?

2 ሱሬ ዴኦ ዴኢዛይ፥

ጺሎ ኦꬂዛይ፥

ባ ዎዚናፔ ቱማ ሃሳይዛይ፥

3 ኣስ ጪሞንታይ፥

ባ ላጌ ቦላ ኢታ ኦꬆንታይ፥

ባ ሾሮ ዚጊሮንታይ፥

4 ኢታ ኣሳታ ካꬊዛይ፥

ጊዶ ኣቲን

ጎዳስ ያዪዛይታ

ቦንቺዛይ፥

ኣይ ዴጺኮካ

ባ ጫቂዳ ቃላ ፖሊዛይ፥

5 ባ ሚሻ ዲቻስ ታልኦንታይ፥

ጺሎ ኣስ ቆሃናስ

ማታኤ ኤኮንታይ፥

ሃ ዮኦታ ፖሊዛዴይ

ሜርናስካ ሂርጌና።

16

ዳዊቴ ዎሳ

1 ኣቤት ጎዳዉ!

ታ ባቃታ ኣቲዛሶይ ኔና፤

ኔ ኪኦን ታና ቆታ።

2 ታኒ ጎዳስ፥ «ኔኒ ታ ጎዳ፤

ኔፔ ኣቲን ሃራ ሎኦይ

ታስ ዴና» ጋዲስ።

3 ሳኣን ዴኢዛ ጌሻቲ

ኣይ ማላ ቦንቼቲዳይቴ!

ታኒ ኢስታን ኡፋዬታይስ።

4 ዎርዶ ጾሳታ ካሊዛይቲ

ባንታ ቦላ ሜቶ ዳርሴቴስ።

ጊዶ ኣቲን

ታኒ ኤቃ ጾሳታስ ሹኪኬ፤

ኢስታስ ሱንꬃካ ጼይጊኬ።

5 ጎዳዉ! ታስ ላታ ጺንጾይኔ

ቃዳይ ኔና፤

6 ኔ ታስ ዋꬊዳ ዛዋይ

ሎኦ ጊዲዴስ፤

ኬሂፔ ሎኦ ጺንጾይ

ታና ጋኪዴስ።

7 ታና ዞሪዛ ጎዳ ጋላታይስ፤

ኦማርስ ታ ዎዚናይ

ታና ታማርሴስ።

8 ታኒ ኡባቶ ጎዳ ሲንꬃሳይስ፤

ኢዚ ታ ኡሻቻን ዲዛ ጊሻስ

ታኒ ኮኮሪኬ።

9 ሄሳ ጊሻስ

ታ ዎዚናይ ኡፋዬቴስ፤

ታ ሼምፖይካ ዎፑ ጌስ፤

ታ ኣሳቴꬃይካ ሂርጋይ ባይንዳ

ሼምፒ ዴስ።

10 ኔ ታና ሲኦሌን ኣጋካ፤

ኔ ጌሻዛ

ዎቃና ማላ ኣጋካ። *

11 ኔኒ ታና ዴኦ ኦጌ ቤሳሳ፤

ኔ ማታን ኩሜꬃ ኡፋይሲ፥

ኔስ ኡሻቻን

ሜርና ኡፋይሲ ዴስ። *

17

ዳዊቴ ዎሳ

1 ኣቤት ጎዳዉ!

ታ ጺሎቴꬃን ማጋኒዛ

ማጋና ሲያ፤

ታ ዋሶዛ ኤዝጋ፤

ጪሞይ ባይንዳ ዎሲዛ ዎሳስ

ዛሮ ኢማ።

2 ታስ ጺሎቴꬂ ኔፔ ዮ፤

ቱማ ኔ ኣይፌይ ጼሎ።

3 ኔኒ ቃማን ታና ጾሞሳዳሳ፤

ታ ዎዚና ፓጫዳሳ፤

ኔ ፓጪዳ ጊዲኮካ

ታ ቦላ ኣይኮካ ዴማቤካ።

ታ ኢንጻርሳይ ኢታ ሃሳይቤና።

4 ታኒ ሃራ ኣሳ ማላ

ኢታ ቃላ ሃሳይኬ፤

ታኒ ኔ ኣዛዞ ናጊዛ ጊሻስ

ጌኔ ኦጌ ካላቤኬ።

5 ታ ቶሆቲ ኔ ኦጌፔ

ሃንዳሪሾንታ ማላ

ታ ታንጎይ ኔ ኦጌፔ

ካሬ ኬዚቤና።

6 ኣቤት ጾሳዉ! ታኒ ዎሲን

ኔኒ ሲዪዛ ጊሻስ

ታኒ ኔና ዎሳይስ፤

ኔ ሃይꬃ ታኮ ዛራዳ፥

ታኒ ኔስ ዮቲዛይሳ ሲያ።

7 ባንታ ሞርኬታፔ ባቃቲዛይታ

ኔ ኡሻቻ ኩሼዛን

ቆታዳ ኣሺዛይሶ!

ኔ ኪያቴꬃ ማላሊሲዛ

ኦጌራ ቆንጪሳ።

8 ኔ ኣይፌ ጪሮ ማላ ታና ናጋ፤

ኔ ቄፌታ ጊዶን ታና ቆታ።

9 ኡንኤꬂዛ ኢታታፔኔ

ዶዲ ኡቲዳ ዎልቃማ

ሞርኬታ ኩሼፔ

ኔ ታና ኣሻ።

10 ኢስታስ ቃꬌቲዛ ዎዚናይ ባዋ፤

ኦቶሮ ሃሳያ ሃሳዬቴስ።

11 ታኒ ቢዛሶ ኡባን

ኢስቲ ታና ዶዴቴስ፤

ታና ዱጌ ቢታን ኩንዲስ

ዬጋናስ ዴሬቄቴስ።

12 ኢስቲ ባንታስ ሚዛ ሚሽ

ኮይዛ ጋሞ ማላ፤

ዎይኮ ጌማን ዛማዲ ናጊዛ

ዎዳላ ጋሞ ማላ።

13 ኣቤት ጎዳዉ! ዴንዳ።

ታ ሞርኬታራ ኤቄታዳ

ኢስታ ሾጫ፤

ኔ ማሻን ኢታታፔ

ታና ኣሻ።

14 ኣቤት ጎዳዉ!

ሄሳ ማላ ኣሳታፔ

ታና ቆታ፤

ኢስታ ቃዳይ ሃ ሳኣ ዴኦ

ጻላ ጊዲዛ ኣሳፔ

ኔ ኩሼን ታና ኣሻ፤

ኔ ማዝጋባን ሚንጂዳ ቂጻቴፔ

ኢስታ ካልሳ፤

ኢስታ ናይታስ ዳሪዲ ቲርፖ፤

ኢስታ ናይታ ናይታስካ

ጊዲ ፓላሆ።

15 ጊዶ ኣቲን ታኒ ጺሎቴꬃን

ኔ ሲንꬃ ቤያና፤

ታኒ ቤጊዛ ዎዴ

ኔ ቦንቾ ቤኣዳ ኣላና።

18

ጎዳይ ሳኦሌ ኩሼፔኔ ኢዛ ሞርኬታ ኡባ ኩሼፔ ኣሺዳ ዎዴ ጎዳ ኣይሌ ዳዊቲ ዛማሬታ ካቦስ ጎዳ ጊሻስ ዬጺዳ ማዛሙሬ

(2ሳሜ 22፡1-51)

1 ኣቤት ጎዳዉ!

ኔ ታስ ዎልቃ ኢሚዳ ጊሻስ

ታ ኔና ሲቃይስ።

2 ጎዳይ ታስ ዛላ፤

ታኒ ኦላፔ ናጌቲዛ ሚጻ፤

ኢዚ ታና ኣሺዛይሳ፤

ታ ጾሳይ ታኒ ኢዛን

ጌሜታ ኣቲዛ ዎጋ ዛላ።

ኢዚ ታስ ጎንዳሌ፤

ኢዚ ታና ኣሺዛ ካጬ፤

ታስ ኢዚ ሚኖ ዜምፖ።

3 ጋላታይ ቤሲዛ ጎዳ

ታኒ ጼይጋይስ፤

ኢዚ ታ ሞርኬታፔ ታና ኣሼስ።

4 ሃይቆ ዎዶሮይ ታና ጩሊዴስ፤

ꬋይሲዛ ዲኦይ ታና ሚቲዴስ።

5 ዱፎ ዎዶሮይ ታና ቃቺዴስ፤

ሃይቆ ዎጺማዴይ

ታ ሲንꬃን ዋጼቲዴስ።

6 ታና ሜቶይ ኡንኢን

ጎዳ ጼይጋዲስ፤

«ታና ማዳ» ጋዳ

ታ ጾሳስ ዋሳዲስ፤

ኢዚ ባ ኬꬃን ዲሼ

ታ ጬንጉርሳ ሲዪዴስ፤

ታኒ ዋሲዳ ዋሶይ

ኢዛ ሃይꬃን ዎꬊዴስ።

7 ጾሲ ሃንቄቲዳ ጊሻስ

ቢታይ ቃጺዴስ፤

ዙማታ ጻጶይ ኮኮሪዴስ።

8 ኢዛ ሲꬌፔ

ሃንቆ ጩዋይ ጩዋቲዴስ፤

ኢዛ ዶናፔ

ሚዛ ታማ ላጮይ ኬዚዴስ፤

ኢዛ ዶናፔ

ጹጊዛ ቦንቆይ ፑልቲዴስ።

9 ሳሎ ጳልቂዲ ዎꬊዴስ፤

ሄ ዎዴ ኢዛ ቶሆ ጋርሳራ

ꬊፒ ጊዳ ሻራይ ዴስ።

10 ኪሩቤን ኡቲዲ ፓሊዴስ፤

ጫርኮ ቄፌ ኤኪዲ

ፑዴ ዴንዲ ቢዴስ።

11 ባና ꬉማን ካሚዴስ፤

ኢዛ ዱንካኔዛ ꬊፒ ጊዳ

ኢራራ ሻራይ ዶዲዴስ።

12 ኢዛ ሲንꬃን ዴኢዛ

ጊታ ፖኦዛፔ ሻቺኔ

ዎልቃንꬂ ኬኢዴስ፤

ꬊፒ ጊዳ ሻራካ

ካንꬂ ኬኢዴስ።

13 ጎዳይ ዳዳ ማላ

ሳሎፔ ጉሚዴስ፤

ኡባፌ ꬎቃ ጾሳይ

ባ ጬንጉርሳ ሲሲዴስ፤

ዎልቃንꬃኒኔ

ታማ ላጮን ቆንጪዴስ።

14 ባ ዎንዳፌዛ ዪሻ ዬዲዴስ፤

ባ ሞርኬታካ ላሊዴስ፤

ዎልቃንꬃ ፖኦ ኪቲዲ

ኢስታ ዬዴꬂዴስ።

15 ኣቤት ጎዳዉ!

ኔኒ ሴሪዳ ዎዴኔ

ኔ ሃንቆይ ኤጺዳ ዎዴ፥

ጊታ ኣባቲ

ኢቺዳ ቢታይ ቤቲዴስ፤

ቃሴ ሳኣ ዮቻይ ቆንጪዴስ።

16 ጎዳይ ቦላፌ ባ ኩሼዛ

ዱጌ ዬዲዲ ታና ኦይኪዴስ፤

ጪማ ሃꬃፌ ታና ኬሲዴስ።

17 ኢዚ ታ ቦላ ዎልቃቲዛ

ታ ሞርኬታፔ፥

ታና ኢጺዛይታፔ ኣሺዴስ።

18 ታና ሜቶይ ኡንኢዳ ጋላስ

ኢስቲ ታ ቦላ ዴንዲዳ፤

ጊዶ ኣቲን ጎዳይ

ታስ ዜምፖ ጊዲዴስ።

19 ኢዚ ታና ኣሆ ዴምባን ኬሲዴስ፤

ታናን ኡፋዬቲዳ ጊሻስ

ታና ኣሺዴስ።

20 ታ ጺሎቴꬃ ማላ

ጎዳይ ታስ ቃንጺዴስ፤

ታ ኩሼ ጌሻቴꬃ ማላ

ኢዚ ታስ ዛሪዴስ።

21 ታኒ ጎዳ ኦጌ ካላዲስ፤

ታኒ ታ ጾሳ ኣጋዳ

ኢታ ኦꬃቤኬ።

22 ታኒ ኢዛ ዎጋ ኡባ ናጋዲስ፤

ኢዛ ኣዛዞዛ ፖላናፔ

ጉዬ ጋቤኬ።

23 ታኒ ኢዛ ሲንꬃን ሱሬ ዴኣዲስ፤

ታናቴꬃ ናጋራፔ ናጋዲስ።

24 ሄሳ ጊሻስ

ጎዳይ ታስ

ታ ጺሎቴꬃ ማላ ኢሚዴስ፤

ታ ኩሼይ ኢዛ ሲንꬃን

ጌሽ ጊዲዳ ማላ ዛሪዴስ።

25 ኣቤት ጎዳዉ!

ኣማኔቲዛይታስ

ኔኒ ኣማኔታሳ፤

ሱሬታስ ኔኒ ሱሬ።

26 ጌሻታስካ ኔኒ ጌሻ፤

ጊዶ ኣቲን ጌላታስ ኔኒ ጌላ።

27 ኣሽኬታ ኔ ኣሻሳ፤

ጊዶ ኣቲን ኦቶራንቻታ

ካዉሻሳ።

28 ኣቤት ጎዳዉ!

ኔ ታስ ጾምፓሳ፤

ጾሳይ ኔኒ ታስ

ꬉማ ፖኢሳሳ።

29 ኔ ማዲን

ታኒ ታ ሞርኬታ ኦላይስ፤

ታ ጾሳ ዎልቃን ታኒ ኢስታ

ጊምቤ ቦላራ ጉፓ ኣꬋይስ።

30 ጾሳ ኦጌይ ሱሬ፤

ጎዳ ቃላይ ኣማኔቲዛይሳ፤

ኢዛኮ ባቃቲዛ ኡባታስ

ኢዚ ጎንዳሌ።

31 ጾሳፌ ኣቲን ሃራ ጾሲ ኦኔ?

ኑ ጎዳፔ ኣቲን ሃራ ዛላይ ኦኔ?

32 ታስ ዎልቃ ኢሚዛይኔ

ታ ኦጌ ሳሮ ኦꬂዛይ ጾሳ።

33 ኢዚ ታ ቶሆታ

ጌኔሳ ቶሆ ማላ ሚንꬄስ፤

ታና ꬎቃሶሆታን ሳሮቴꬃን ዎꬄስ።*

34 ኢዚ ታ ኩሼታ

ኦላ ታማርሴስ፤

ሄሳ ጊሻስ ታኒ ታ ቄሴን

ጻርቂማላ ዎንዳፌዛ

ዳፋዳ ዱካይስ።

35 ኣሺዛ ኔ ጎንዳሌ ታስ ኢማዳሳ።

ኔ ኡሻቻ ኩሼን ታና ዜምፒሳዳሳ፤

ታኮ ዚቂ ጋዳ ታና ጊታሳዳሳ።

36 ታ ኦጌ ኣሳዳሳ፤

ሄሳ ጊሻስ ታ ቶሆይ ሃንዳራሺቤና።

37 ታ ሞርኬታ ታኒ

ዬዴꬃ ኦይካዲስ፤

ታኒ ኢስታ ꬋይሳና ጋካናስ

ጉዬ ሲማቤኬ።

38 ኢስቲ ናምኣንꬆ

ዴንዶንታ ማላ ሾጫዲስ፤

ታ ቶሆ ጋርሳንካ ኩንዲዳ።

39 ኦላስ ታና ዎልቃ ጊጺሳዳሳ፤

ታ ሞርኬታ

ታ ሲንꬃን ጉልባቲሳዳሳ።

40 ታ ሞርኬታ ታ ሲንꬃፌ

ጉዬ ዛራ ባቃቲሳዳሳ፤

ታና ኢጺዛይታ ታኒ ꬋይሳዲስ።

41 ባንታና ማዳና ማላ ዋሲዳ፤

ጊዶ ኣቲን ኦኒኔ ኢስታ ኣሺቤና።

ጎዳ ኢስቲ ጼይጊዳ፤

ጊዶ ኣቲን ኢዚ ኢስታስ ኮዪቤና።

42 ጫርኮይ ፒቲዲ ኤፊዛ ጉዱላ ማላ

ታኒ ኢስታ ኦꬃዲስ፤

ኦጌን ዴኢዛ ኡርቃ ማላካ

ኢስታ ዬꬌታዲስ።

43 ማካላ ኣሳፔ ታና ኣሻዳሳ፤

ኔ ታና ካዎቴꬃታ ኣይሲዛዴ

ሂስታ ሹማዳሳ፤

ታ ኤሮንታ ዴሬይ

ታስ ሃሬቲዴስ።

44 ታና ኤሮንታ ኣላጋ ዴሬይ

ታስ ኣዛዜቴስ፤

ኢስቲ ታ ጎባቴꬃ ሲዪዲ

ታስ ዚጌቴስ።

45 ኢስቲ ያሻን ካሃ ꬋዬቴስ፤

ባንቲ ናጊዛ ሚጻፔ ኬዚዲ

ኮኮሪሼ ታኮ ዬቴስ።

46 ጎዳይ ዴኦ ጾሳ!

ታ ዜምፒዛ

ዎጋ ዛላይ ጋላቴቶ!

ታና ኣሺዳ ጾሳይ

ꬎቁ ꬎቁ ጎ!

47 ኢዚ ታ ሃሎ ኬሲዛ ጾሳ፤

ካዎቴꬃታ ታስ ሃሪሲዛ ጾሳ።

48 ታ ሞርኬታፔ ታና ኣሻሳ፤

ኣቤት ጎዳዉ!

ኔኒ ታ ሞርኬታ ቦላ

ታና ꬎቁ ꬎቁ ሂስታሳ፤

ማካላንቻ ኣሳታፔ

ኔኒ ታና ኣሻሳ።

49 ሄሳ ጊሻስ ታኒ ኔና

ካዎቴꬃታ ሲንꬃን ጋላታና፤

ታኒ ኔ ሱንꬃ ዬꬃን ሳባና። *

50 ጾሲ ባ ካዎꬂዳ ካዎስ

ጾኖ ቦላ ጾኖ ኢሜስ።

ባ ቲይዳይሳስ ኪያቴꬃ ቤሴስ፤

ዳዊቴሲኔ ኢዛ ዜሬꬃታስ

ሜርናስ ሄሳꬆ ኦꬄስ።

19

ዳዊቲ ዛማሬታ ካቦስ ዬጺዳ ማዛሙሬ

1 ሳሎቲ ጾሳ ቦንቾ ዮቴቴስ፤

ሳሎ ጉፋንꬆይ

ኢዛ ኩሼ ኦሶ ኣዋጄስ።

2 ኢሲ ጋላሳይ ሃራ ጋላሳስ

ሄሳ ዮቴስ፤

ኢሲ ቃማይካ ካሊዛ ቃማስ

ኤራቴꬅ ቆንጪሴስ።

3 ኢስታስ ሃሳያይ

ዎይኮ ቃላይ ባዋ፤

ኢስታ ጬንጉርሲካ ሲዬቴና።

4 ጊዶ ኣቲን ኢስታ ሃሳያ ጬንጉርሲ

ሳኣ ኡባን ላሌታና፤

ኢስታ ቃላይካ ቢታ ጋጻ ጋካና።

ጾሲ ኣርሼስ

ሳሎን ሶሆ ጊግሲዴስ። *

5 ኣርሼይ ሚሺራይ ባ ኬꬃፌ

ኬዚዛ ማላ ፖኢ ኬኤስ፤

ጋዴ ዎጺዛ ፒላታ

ኣሳ ማላ ኡፋዬቴስ።

6 ኣርሼይ ኬሳሶፔ

ዉሎሶ ጋካናስ ቤስ፤

ኢዛ ሴላፔ ጌሚ

ኣታና ሚሺ ዴና።

7 ጎዳ ዎጋይ ሱሬ፤

ሼምፖ ዛሪ ጪልኢሴስ፤

ጎዳ ኣዛዞይ ኣማኔቲዛይሳ፤

ኣኬካይ ፓጪዳይታስ

ኣꬎ ኤራቴꬅ ኢሜስ።

8 ጎዳ ዎጋይ ሊኬ፤

ዎዚና ኡፋይሴስ።

ጎዳ ኣዛዞይ ጌሻ፤

ኣይፌ ፖኢሴስ።

9 ጎዳስ ያሺ ጌሻቴꬃ፤

ኢዚ ሜርናስ ኤቂዲ ዴኣና።

ጎዳ ፒርዳይ

ሙሌራ ቱማኔ ጺሎ።

10 ዎርቃፌኔ ሙሩታ ዎርቃፌ

ኣꬊ ዶሴቴስ፤

ኤሳፌኔ ኤሳ ኢሊሎፔ

ኣꬊ ማልኤስ።

11 ቃሴ ታና ኔ ኣይሌዛ

ናጌታና ማላ ዞሬስ፤

ኔ ዎጋ ናጎይ ዳሮ ጎኤስ።

12 ባ ባላ ዴሚዛይ ኦኔ?

ኣቤት ጎዳዉ!

ጌሚዳ ናጋራፔ

ታና ጌሻ።

13 ታኒ ኔ ኣይሌይ፥

ጻላቴꬃን ናጋራ

ኦꬆንታ ማላ

ኔኒ ታና ናጋ።

ናጋራይ ታና ሃሮፖ፤

ሄ ዎዴ ታኒ ሱሬ ጊዳና፤

ጊታ ሞሮፔካ ጌያና።

14 ኣቤት ጎዳዉ!

ታ ዜምፒዛ ዎጋ ዛላዉ!

ታና ዎዚዳ ታ ጎዳዉ!

ታ ዶናፔ ኬኢዛ ቃላይኔ

ታ ዎዚና ቆፋይ

ኔና ኡፋይሲዛይሳ ጊዶ።

20

ዳዊቲ ዛማሬታ ካቦስ ዬጺዳ ማዛሙሬ

1 ኔኒ ሜቶቲዳ ዎዴ

ጎዳይ ኔ ዎሳ ሲዮ፤

ያቆቤ ጾሳ ሱንꬂ

ኔና ሚንꬂ ኤሶ።

2 ባ ኬꬃፌ ኔስ ማዶ ኪቶ፤

ጺዮኔፔ ማዶይ ዮ።

3 ኔ ያርሾ ኡባ ኢዚ ኣኬኮ፤

ኔ ጹጊዛ ያርሾን ኢዚ ኡፋዬቶ።

4 ኔ ዎዚና ኣሞ ኔስ ኢሞ፤

ኔ ሃልቾ ኡባ ፖሎ።

5 ኔ ጾኒዳ ጊሻስ

ኑኒ ኡፋይሳን ሆምቦጫና፤

ኑ ጾሳ ሱንꬃን

ኑ ባንዲራ ꬎቁ ኦꬃና፤

ኔ ዎሳ ኡባ

ጎዳይ ኔስ ኢሞ።

6 ጎዳይ ባ ዶሪዳ ካዎዛስ

ጾኖ ኢሚዛይሳ ታኒ ሃኢ ኤራዲስ፤

ባ ኡሻቻ ኩሼዛን

ኢዚ ጊታ ጾኖን ኩንꬃና፤

ባ ጌሻ ሳሎፔካ

ኢዛስ ዛሮ ኢማና።

7 ኢሶቲ ኢሶቲ ባንታ ኦላ

ፓራ-ጋሬን ኣማኔቴቴስ፤

ሃራቲ ባንታ ፓራን ጬቄቴቴስ፤

ኑኒ ጊዲኮ

ኑ ጎዳ ዎልቃን ጬቄቶስ።

8 ኢስቲ ꬉጴቲዲ ኩንዳና፤

ኑኒ ጊዲኮ ዴንዲዲ

ሚኒ ኤቃና።

9 ኣቤት ጎዳዉ!

ካዎዛስ ጾኖ ኢማ፤

ኑኒካ ኔና ጼይጊዛ ዎዴ ሲያ።

21

ዳዊቲ ዛማሬታ ካቦስ ዬጺዳ ማዛሙሬ

1 ኣቤት ጎዳዉ!

ካዎይ ኔ ኢሚዳ

ዎልቃ ጊሻስ ኡፋዬቴስ፤

ኔኒ ኢሚዳ ጾኖን

ኢዚ ኬሂ ሆምቦጬስ።

2 ኔኒ ኢዛ ዎዚና ኣሞ

ኢዛስ ኢማዳሳ፤

ቃሴ ኢዚ ኔና

ባ ዶናን ኦይቺዳይሳ

ኔኒ ዲጋቤካ።

3 ኔኒ ሎኦ ኣንጆራ ኢዛ ሞካሳ፤

ጌሻ ዎርቃ ካላቻ

ኢዛ ሁኣን ጎጺሳዳሳ።

4 ኔኒ ዴኦ ኢዛስ ኢማና ማላ

ኔና ዎሲዴስ፤

ኔካ ኢዛስ ዴኦኔ

ኣዱሳ ላይꬅ ኢማዳሳ።

5 ኔኒ ጾኖ ኢሚዳ ጊሻስ

ኢዛስ ቦንቾይ ዳሪዴስ፤

ጊታቴꬂኔ ቴማ

ኢዛስ ኢማዳሳ።

6 ኔኒ ኢዛስ ሜርና ኣንጆ ኢማዳሳ፤

ኔ ኢዛራ ዱሳን

ኢዛ ኡፋይሳዳሳ።

7 ካዎዚ ጎዳን ኣማኔቴስ።

ኡባፌ ꬎቃ

ጾሳ ኪያቴꬂ

ኢዛራ ዲዛ ጊሻስ

ኢዚ ያዬና።

8 ኔ ኩሼይ ኔ ሞርኬታ

ኡባ ዴማና፤

ኔ ኡሻቻይ

ኔና ኢጺዛይታ ኦይካና።

9 ኔኒ ቆንጪዛ ዎዴ

ጮጬን ኤጺዛ ታማ ማላ

ኔ ኢስታ ጹጋና፤

ጎዳይ ባ ሃንቆዛ ሱሌን

ኢስታ ጹጋና፤

ኢዛ ታማይካ

ኢስታ ሚ ꬋይሳና።

10 ኔኒ ኢስታ ናይታ

ቢታፌ ዲጋና፤

ኢስታ ዜሬꬃካ

ዴሬፔ ዴንꬃ ꬋይሳና።

11 ኔ ሞርኬቲ ኔ ቦላ

ጌኔን ዱላቴቴስ፤

ኢታ ሚሺካ ማቄቴቴስ፤

ጊዶ ኣቲን ኢስታስ ሃኔና።

12 ኔካ ኢስታ

ኔ ዎንዳፌዛ

ዪሻን ጎዳሳ፤

ኢስቲ ጉዬ ሲሚዲ

ባቃታና ማላ ኦꬃሳ።

13 ኣቤት ጎዳዉ!

ኔ ሚኖቴꬃይ

ꬎቁ ꬎቁ ጎ፤

ኔ ጊታ ዎልቃ ጊሻስ

ጋላታ ዬꬃ ዬጾስ።

22

ዳዊቲ ዛማሬታ ካቦስ ዬጺዳ ማዛሙሬ

1 ታ ጾሳዉ! ታ ጾሳዉ!

ታና ኣይስ ኣጋዲ?

ታና ማዳ ጋዳ

ታኒ ዋሲሺን

ኣይስ ሲዮንታ ኢጻዲ?

ታፔካ ኣይስ ሃካዲ?*

2 ኣቤት ታ ጾሳዉ!

ጋላስ ኩሜꬅ

ታ ኔኮ ዋሲሺን

ኔ ሲያቤካ፤

ቃማ ኡባንካ ኔኮ

ዋሶፔ ሼምፓቤኬ።

3 ኔ ጊዲኮ ጌሻ ካዎ፤

ኢስራኤሌ ጋላታይ

ኔ ዩሾን ዴስ።

4 ካሴ ኑ ኣዋቲ

ኔናን ኣማኔቲዳ፤

ኔናን ኣማኔቲን

ኔ ኢስታ ኣሻዳሳ።

5 ኢስቲ ኔኮ ዋሲን ኣሻዳሳ፤

ኔናን ኣማኔቲን

ኢስታ ዬላሳቤካ።

6 ታኒ ጉጹኔ ኣቲን

ኣስ ጊዲኬ፤

ታኒ ኣሳን ካꬌቲዳዴኔ

ኢጼቲዳዴ።

7 ታና ቤኢዳ ኡባቲ ቂꬌቴስ፤

ዛሪዲካ ኢንጻርስ

ኬሲ ቂꬌቴስ፤

ባ ቆꬌካ

ታ ቦላ ቃꬄቴስ።*

8 ሂስቲዲ፥ «ኢዚ ጎዳን

ኣማኔቲዴስ፤

ኣኔ ጾሲ ኢዛ ኣሾ፤

ኢዚ ኡፋዬቲዳ ጊዲኮ

ኣኔ ኢዛ ማዶ» ጌቴስ። *

9 ጊዶ ኣቲን ታ ዎጋራ

ዬሌታና ማላ ማዲዳይ ኔና፤

ታኒ ታ ኣዪ ꬋንꬅ

ꬋሚሺንካ

ኔ ታስ ኣማኔታሳ።

10 ታኒ ዬሌቶሶፌ ዶማዳ

ኔናን ዲጫዲስ፤

ታ ኣዬይ ኡሎፔ ዶማዳካ

ኔኒ ታ ጾሳ።

11 ሜቶይ ታኮ

ማቲ ማቲ ዪዛ ጊሻስ፥

ታና ማዲዛይካ

ባይንዳ ጊሻስ

ኔኒ ታፔ ሃኮፋ።

12 ዳሮ ሞርኬቲ ኮርማ ቦራታ ማላ

ታና ጊዶꬂዳ፤

ቃይጪዛ ባሳኔ ቢታ

ቦራታ ማላ

ታና ዶዲዳ።

13 ሜንꬄሬꬂ ዬጊዲ

ጻጊዛ ጋሞ ማላ

ባ ዶና ታ ቦላ ዶይዳ።

14 ታኒ ሃꬃ ማላ ጎጋዲስ፤

ታ ሜቄꬃቲ

ሶሜፔ ሶሜፔ ኮሌቲዳ።

ታ ዎዚናይ ሙቃዳ ማላ

ታ ጊዶን ሴሪዴስ።

15 ታስ ቆꬌይ ኮንኣ ማላ ሜሊዴስ፤

ታ ኢንጻርሳይ

ጎንጊራꬃራ ኦይኬቲዴስ፤

ኔኒ ታና ሃይቂዳ ኣሳ ማላ

ጉዱላን ዬጋዳሳ። *

16 ካናቲ ታና ጊዶꬂዳ፤

ኢታ ኣሳቲ ታና ዶዲ ኦይኪዳ፤

ታ ኩሼታኔ

ታ ቶሆታ ሺሺ ꬊሺኪዳ።

17 ታኒ ሜቄꬃታ

ቆዳና ዳንዳያይስ፤

ታ ሞርኬቲካ

ታና ጲርጺ ሂስቲ ጼሌቴስ።

18 ታ ማይኦዛ ጊሼቲ ኤኪዳ፤

ታ ኣዱሳ ማይኦዛን

ሳማ ዬጊዳ። *

19 ኣቤት ጎዳዉ!

ኔኒ ሃኢ ታፔ ሃኮፋ።

ኣቤት ታ ዎልቃዉ!

ታና ማዳናስ ኤሶታ።

20 ታና ማሻፌ ኣሻ፤

ታ ሼምፖዮ

ዎልቃማ ካናታፔ ኣሻ።

21 ታና ጋሞታ ዶናፔ ኣሻ፤

ቃይጪዛ ሜንꬃ ካጬዛፔ

ታና ናጋ።

22 ታኒ ኔ ሱንꬃ

ታ ኢሻታስ ዮታና፤

ኢስቲ ሺቂዳሶንካ

ታ ኔና ጋላታና። *

23 ኢንቴኖ ጎዳስ ያዪዛይቶ፥

ኢዛ ጋላቲቴ!

ኢንቴኖ ያቆቤ ዜሬꬃቶ!

ኡባይካ ኢዛ ቦንቺቴ!

ኢንቴኖ ኢስራኤሌ ዜሬꬃቶ!

ኡባቲካ ቦንቾን

ኢዛስ ያዪቴ!

24 ኢዚ ናቄቲዳይሳ ካꬊቤና፤

ሜቶቲሺን ዬጊ ኣꬊቤና፤

ባ ሲንꬃ ኢዛፔ

ጌንꬂቤና፤

ኢዚ ማዳርኪ ጊ ዋሲን

ኢዛ ዋሶ ሲዪዴስ።

25 ኔኒ ኦꬂዳ ሎኦ ኦሶ ጊሻስ፥

ዴሬይ ሺቂዳሶን ጋላታና፤

ታ ኣዲኒዳይሳ ኔና ያዪዛ

ኣሳ ሲንꬃን ጋꬃና።

26 ሂዬሳቲ ሚዲ ካላና።

ጎዳ ኮይዛይቲ ኢዛ ጋላታና።

ኢስቲ ሜርናስ ኡፋዬታና።

27 ሳኣ ጋጻ ጋካናስ ዲዛ ኣሳይ

ኢዛ ጊሻስ ዩሺ ቆፓና፤

ጎዳኮ ሲማና።

ኣሳ ዜሬ ኡባይ ኢዛስ ጎይናና።

28 ኣይስ ጊኮ ማታይ ኢዛሳ፤

ካዎቴꬃይ ኡባይ ኢዛስ ሃሬታና።

29 ሳኣ ቦላ ዲዛ ዱሬቲ

ኢዛስ ጎይናና።

ባና ሃይቆፔ ኣሻናዉ

ዳንዳዮንታ ቢታን

ባና ኣሲ ኡባይ

ኢዛ ሲንꬃን ጉልባታና።

30 ቡሮ ያና ዬሌታይ ኢዛስ ኦꬃና፤

ሄ ዬሌታይ ካሊ ዪዛ ዬሌታስ

ጎዳ ኦሶ ዮታና።

31 ኢስቲ ኢዛ ጺሎቴꬃ ጊሻስ

ቡሮ ያና ዬሌታስ ዮታና።

23

ዳዊቴ ማዛሙሬ

1 ጎዳይ ታ ሄንꬃንቻ፤

ታስ ኣይኮይካ ፓጬና።

2 ታና ኣጫ ቆሮን ሼምፒሴስ፤

ጺሎ ሃꬂ ዲዛሶ

ታና ካሌꬄስ።*

3 ታ ዴኦ ኦራጺሴስ።

ባ ሱንꬃ ጊሻስ

ታና ጺሎቴꬃ ኦጌን ካሌꬄስ።

4 ኔኒ ታ ጎዳይ ታናራ ዲዛ ጊሻስ

ታኒ ጊርዲ ጊዳ

ꬉማ ሾባ ጊዶራ ቢኮካ

ኢታ ሚሻስ ባቢኬ።

ኔ ጉፌይኔ ጋቱማይ

ታና ሚንꬄꬄስ።

5 ታ ሞርኬታ ሲንꬃን

ታስ ማዳ ጊጊሳዳሳ፤

ታ ሁኤ ዛይቴን ቲያዳሳ፤

ታ ኡሺ ኩንꬃ ፓላሂሳዳሳ።

6 ኔ ኪያቴꬂኔ ኔ ማሮቴꬃይ

ታ ዴኦ ላይꬃ ኡባን

ታና ካላና፤

ታኒ ጎዳ ኬꬃን ሜርናስ ዳና።

24

ዳዊቲ ዬጺዳ ማዛሙሬ

1 ሳኣይኔ ሳኣን ኩሚዳ

ኡባይ ጎዳሳ፤

ሳሎ ጉፋንꬆን ዲዛ

ኡባይ ጾሳሳ። *

2 ሳኣ ጊታ ኣባታ ቦላ ሚጪዴስ፤

ሃꬃ ቦላካ

ሚንꬂዲ ኤሲዴስ።

3 ጎዳ ዙማ ቦላ ኬዛናይ ኦኔ?

ኢዛ ጌሻሶሆን

ኤቃናይ ኦኔ?

4 ኢዛ ኩሼይ ናጋራፔ ጌዪዳይ፥

ኢዛ ዎዚናይ ጌሻ ጊዲዳይ፥

ኤቃ ጾሳታስ ጎይኖንታይ፥

ዎርዶ ጫቆንታይ፥ *

5 ኢዚ ጎዳፔ ኣንጆ ኤካና፤

ባና ኣሺዛ ጾሳፌ

ጺሎ ፒርዳ ዴማና።

6 ጾሳኮ ጼሊዛ ኣሳይኔ

ያቆቤ ጾሳ ሲንꬅ

ኮይዛ ኣሳይ ሄይታንታ ማላ።

7 ካሬቲ ዶዬቴቶ፤

ቦንቾ ካዎይ ጌሎ፤

ቤኒ ፔንጌቲ

ኢዛ ኡፋይሳን ሞኪቴ!

8 ሄ ቦንቾ ካዎይ ኦኔ?

ሚኖኔ ዎልቃማ ጎዳ!

ኦላስካ ኢዚ ዎልቃማ ጎዳ!

9 ካሬቲ ዶዬቴቶ፤

ቦንቾ ካዎይ ጌሎ፤

ቤኒ ፔንጌቲ

ኢዛ ኡፋይሳን ሞኪቴ!

10 ሃ ቦንቾ ካዎይ ኦኔ?

ሄ ቦንቾ ካዎይ

ሳሎ ሜꬌቴꬃ ጎዳ!

25

ዳዊቴ ማዛሙሬ

1 ኣቤት ጎዳዉ!

ታ ኔና ዎዚናፔ ዎሳይስ።

2 ኣቤት ታ ጾሳዉ!

ታኒ ኔናን ኣማኔታይስ፤

ታና ዬላሶፓ፤

ታ ሞርኬቲካ

ታ ቦላ ጬቄቶፌቶ።

3 ኔና ሂዶታ ኦꬂዛይቲ

ዬላቴቴና፤

ጊዶ ኣቲን ጌኔ ኦꬂዛይቲ

ዬላታና።

4 ኣቤት ጎዳዉ!

ታና ኔ ኦጌ ቤሳ፤

ኔ ጌዶ ካሎ ታና ታማርሳ።

5 ኔኒ ታና ኣሺዛ ጾሳ፤

ኔ ቱማቴꬃን

ታና ካሌꬃኔ ታማርሳ፤

ኡባ ዎዴ ታ ሂዶታይ ኔና።

6 ኣቤት ጎዳዉ!

ቤኒሶፌ ዲዛ ኔ ቃꬌቴꬃኔ

ኔ ኪያቴꬃ ሃሳኣ።

7 ታ ዬላጋቴꬃ ናጋራኔ

ሞሮ ሃሳኦፓ፤

ኣቤት ጎዳዉ!

ኔ ጊታ ኪያቴꬃ ማላኔ

ኔ ሎኤቴꬃ ኬና ታና ቆፓ፤

8 ጎዳይ ኪያኔ ሱሬ፤

ሄሳ ጊሻስ ናጋራንቻታ

ባ ኦጌ ታማርሴስ።

9 ኣሽኬታ ሱሬ ኦጌራ ካሌꬄስ፤

ኢስታካ ባ ኦጌ ታማርሴስ።

10 ጎዳ ጫቆ ቃላኔ

ማራ ናጊዛይታስ

ኢዛ ኦጌይ ኡባይ ኪያኔ ቱማ።

11 ኣቤት ጎዳዉ!

ታ ናጋራይ ኬሂ ዳሮ፤

ጊዲኮካ ኔ ሱንꬃ ጊሻስ

ኣቶ ጋ።

12 ጎዳስ ያዪዛ ኣሲ ኦኔ?

ኔ ዶራዳ ባና ኦጌዛ

ኢዚ ኔና ታማርሳና።

13 ኢዚ ኡባ ዎዴካ ሎኦ ዱስ ዳና፤

ኢዛ ዜሬꬃቲ ቢታ ላታና።

14 ጎዳይ ባና ያዪዛይታፔ

ባ ጹራ ቆቴና፤

ኢዚ ኢስታስ

ባ ጌሊዳ ጫቆ

ቃላካ ኤሪሴስ።

15 ጎዳይ ታ ቶሆ

ናርጻፌ ኬሲ ኤኪዛ ጊሻስ፥

ታ ኣይፌይ ማዶ ዴማናስ

ኡባ ዎዴ ኢዛኮ ጼሌስ።

16 ጎዳዉ! ታኒ ቢዛ ዲዛዴኔ

ቆሄቲዳ ኣስ ጊዲዳ ጊሻስ፥

ኔ ሃ ታኮ ሲማ፤

ኔ ማሮቴꬃካ ቤሳ።

17 ታስ ሜቶይ ዳሪዴስ፤

ታ ሜቶዛፔ ታና ኔኒ ኬሳ።

18 ታ ሜቶዛኔ

ታ ቱጋ ኔኒ ቤኣ፤

ታ ናጋራ ኡባ ኣቶ ጋ።

19 ታ ሞርኬቲ ኣይ ኬና ዳሪዳኮ

ኔ ቤኣ፤

ኢስቲ ታና ኣይ ማላ ኢጺዛኮ

ኔ ጼላ።

20 ኔኒ ታና ናጋኔ ኣሻ፤

ታ ኔናን ዜምፓዲስ፤

ኔ ታና ዬላሶፓ።

21 ኔ ታስ ሂዶታ ጊዲዳ ጊሻስ

ሱሬቴꬃይኔ ቱማቴꬃይ

ታና ናጎ።

22 ኣቤት ጾሳዉ!

ኢስራኤሌ ኣሳ

ሜቶ ኡባፌ ኔኒ ዎዛ።

26

ዳዊቴ ማዛሙሬ

1 ኣቤት ጎዳዉ!

ታኒ ሱሬቴꬃኒኔ

ሲꬌይ ባይንዳ

ኔናን ኣማኔታ

ዴኢዳ ጊሻስ

ኔ ታስ ፒርዳ።

2 ኣቤት ጎዳዉ! ታና ፓጫ፤

ታ ቃንꬅ ፒልጋ፤

ታ ዎዚና ጼላ፤

3 ኣይስ ጊኮ ኔ ሲቆይ

ታ ሲንꬃን ዴስ፤

ታኒ ኔ ቱማቴꬃ

ኦጌን ሄሜታይስ።

4 ታኒ ባሌꬂዛ ኣሳታራ

ኢሲፌ ኡቲኬ፤

ሎኦ ሚሳቲዛ

ኢታታ ማባራን ጌሊኬ።

5 ኢታ ኦꬂዛ ኣሳታ ኢሲፌቴꬃ

ታኒ ኢጻይስ፤

ኮፋ ኣሳታራ ኢሲፌ ኡቲኬ።

6 ኣቤት ጎዳዉ!

ታናን ቆሆይ

ባይንዳይሳ ቤሳናስ

ታ ኩሼዛ ሜጫይስ፤

ሂስታዳ ያርሾ

ያርሺዛሶዛ ዩያይስ።

7 ጋላታ ማዛሙሬ ዬጻይስ፤

ኔኒ ኦꬂዳ ሚሽ

ኡባካ ዮታይስ።

8 ኣቤት ጎዳዉ!

ኔኒ ዴኢዛ ኬꬃኔ

ኔ ቦንቾይ ኣቂዛሶሆ

ታኒ ዶሳይስ።

9 ታና ናጋራንቻታራ

ኢሲፌ ፒርዶፋ፤

ኣስ ዎꬊዛይታራካ ኢሲፌ

ታ ሼምፖ ꬋይሶፋ።

10 ኢስታ ኩሼን ኢታ ሃልቾይ ዴስ፤

ቃሴ ኢስታ ኡሻቻ ኩሼይ

ማታኤን ኩሚዴስ።

11 ታኒ ጊዲኮ ቦሬይ ባይንዳ

ዱስ ዳይስ፤

ታና ዎዛ፤

ታስ ቃꬌታ።

12 ታ ቶሆይ ዴምባሶን ኤቂዴስ፤

ታኒ ዴሬይ ሺቂዳሶን ጎዳ ጋላታና።

27

ዳዊቴ ማዛሙሬ

1 ጎዳይ ታስ ፖኦኔ

ታና ኣሺዛይሳ፤

ሂስቲን ታኒ ኦናስ ያያኔ?

ጎዳይ ታ ሼምፖይስ

ኣቲዛ ሚጻ፤

ሂስቲን ታኒ ኦናስ ባባኔ?

2 ኢታ ኣሳቲ፥ ታ ሞርኬቲኔ

ታ ባልጋራቲ

ታና ዎꬋናዉ

ታኮ ሆርዶፊ ዪዛ ዎዴ፥

ኢስቲ ባስ ꬉጴቲዲ ኩንዳና።

3 ሞርኬ ቶራይ

ታና ዶዲዛኮካ

ታ ዎዚናይ ያዬና፤

ኦላይ ታ ቦላ ዎራጂዳኮካ፥

ታኒ ጎዳን ኣማኔታይስ።

4 ታኒ ጎዳ ኢሲ ሚሽ ኦይቻይስ፤

ሄሲካ ታኒ

ታ ዴኦ ላይꬅ ኡባን

ጎዳ ኬꬃን ዴኣናሳ፤

ታኒ ጎዳ ቦንቾ ሎኦቴꬃ ቤኣናሳ፤

ኢዛ ኬꬃንካ

ኢዛ ኮያሼ ዴኣናሳ።

5 ሄሳ ጊሻስ ሜቶ ጋላስ

ኢዚ ታና ባ ዲዛሶን ጌንꬃና፤

ባ ዱንካኔን

ታና ቆቲ ኣሻና፤

ꬎቃ ዛላ ቦላካ

ኢዚ ታና ኤሳና።

6 ሄ ዎዴ ታና ዶዲዳ

ታ ሞርኬታፔ ቦላራ

ꬎቁ ꬎቁ ጋና፤

ታኒ ኢዛ ዱንካኔዛ ሲንꬃን

ኡፋይሳ ያርሾ ያርሻና፤

ታኒ ጎዳስ ዲጻናኔ

ዬጻና።

7 ኣቤት ጎዳዉ!

ታኒ ኔና ጼይጊዛ ዎዴ

ኔኒ ታስ ኮያ፤

ታስ ቃꬌታ፤ ታና ሲያ።

8 ኔኒ፥ «ታ ሲንꬃ

ኮዪቴ» ጊዳ ዎዴ፥

ታ ዎዚናይ፥

«ኣቤት ጎዳዉ! ኤኖ፤

ታኒ ኔ ሲንꬃ ኮያና» ጊዴስ።

9 ኣቤት ታና ኣሺዛ ታ ጾሳዉ!

ኔኒ ታና ማዲዛዴ፤

ኔ ሲንꬃ ታፔ ጌንꬆፋ፤

ታና ኔ ኣይሌ ሃንቄታዳ

ኔፔ ሃሶፋ።

ታና ኦሎፓኔ ኣጎፋ።

10 ታ ኣዋይኔ

ታ ኣያ ታና ኣጊኮካ

ጎዳይ ታና ሺሺ ኤካና።

11 ኣቤት ጎዳዉ!

ኔ ኦጌ ታና ታማርሳ፤

ታ ሞርኬታ ጊሻስ

ታና ሱሬ ኦጌራ ካሌꬃ።

12 ዎርዶ ማርካቲ

ታ ቦላ ማካላቴꬃን

ዴንዲዳ፤

ሄሳ ጊሻስ ኔ ታና

ኢስታ ኢታ ኣሞስ ኣꬃ ኢሞፋ።

13 ታኒ ሼምፖራ ፓጻ ዳሼ

ጎዳ ኪያቴꬅ ቤያናይሳ

ሂዶታ ኦꬃይስ።

14 ጎዳን ኣማኔታ፤

ሚና፥ ሂዶታ ቃንጾፋ፥

ጎዳን ኣማኔታ።

28

ዳዊቴ ማዛሙሬ

1 ኣቤት ጎዳዉ! ታ ዛላዉ!

ታኒ ኔና ጼይጊሺን

ታስ ሲሲ ኢጾፋ፤

ታ ዋሲሺን ኔ ጮኡ ጊኮ

ታኒ ዱፎን ጌሊዛ

ኣሳታ ማላ ጊዳና።

2 ታ ኩሼዛ ኔ ጌሻ

ኣቆሶ ሚጫዳ ዎሲሺኔ

ታና ማዳርኪ ጋዳ

ታ ዋሲሺን ኔ ሲያ።

3 ባ ዎዚናን ኢታ ቆፒሼ

ባ ላጌታራ ሳሮቴꬅ ሃሳይዛ

ኢታ ኦꬂዛይታራ

ታና ኢስታራ ጋꬃ ኤፎፓ።

4 ኔ ኢስታስ ኢስታ ኢታቴꬃ ማላኔ

ኢስታ ኦሶ ማላ ኢማ፤

ኢስታስ ኢስታ ኩሼ

ኦሶ ማላ ዛራ፤

ኢስቲ ኦꬂዳ ኢታ ኦሶዛስ

ሃሎ ኬሳ። *

5 ኢስቲ ጎዳ ኦሶስ ዉዱ ጎንታ

ኢጺዳ ጊሻስ፥

ኢዛ ኩሼ ኦሶታስ ሶሆ

ኢሞንታ ኣጊዳ ጊሻስ፥

ኢዚ ኢስታ ላላና፤

ዛሪዲካ ኬጼና።

6 ታ ዎሳ ሲዪዳ ጊሻስ፥

ጎዳይ ጋላቴቶ።

7 ጎዳይ ታስ ዎልቃኔ ጎንዳሌ፤

ታ ዎዚናይ ኢዛን ኣማኔቴስ፤

ሄሳን ታኒ ማዴታዲስ፤

ሄሳ ጊሻስ

ታ ዎዚናይ ኢዛን ኡፋዬቴስ፤

ታኒ ኢዛ ዬꬃን ሳባና።

8 ጎዳይ ባ ዴራስ ዎልቃ፤

ኢዚ ባ ቲይዳ ካዎዛ

ኣሺዛ ሚጻ።

9 ጎዳዉ! ኔ ዴራ ኣሻ፤

ኔስ ጊዲዛይታ ኣንጃ፤

ኢስታ ሄንꬃንቻይ

ኔና ጊዳ፤

ኔኒ ኢስታ ሜርናስካ ቶካ።

29

ዳዊቴ ማዛሙሬ

1 ኢንቴኖ ሳሎን ዲዛ ሜꬌታቶ!

«ቦንቾይኔ ዎልቃይ

ጎዳሳ» ጊዲ ዮቲቴ።

2 ጎዳ ቦንቾ

ሱንꬃ ጋላቲቴ፤

ኢዛ ጌሻቴꬃ ቴማስ

ጎዳ ጎይኒቴ። *

3 ጎዳ ጬንጉርሳይ

ሃꬃታ ቦላን ሲዬቴስ።

ቦንቾ ጾሳይ

ዳዳ ማላ ጉሜስ፤

ጎዳይ ጊታ ሃꬃታ ቦላን

ጉሜስ።

4 ጎዳ ጬንጉርሳይ ዎልቃማ፤

ጎዳ ጉንꬃይ፥

«ኔስ ሆላ!» ጊሲዛዛ።

5 ጎዳ ጬንጉርሳይ

ዚጋ ሚꬃ ሜንꬄሬꬄስ፤

ሊባኖሴ ዚጋታካ

ጎዳይ ሜንꬄሬꬄስ።

6 ሊባኖሴ ዙማ

ጋሎ ማራ ማላ ቡራቂሴስ፤

ሲሪዮኔ ዙማካ

ሜንꬃ ማላ ጺኪሴስ። *

7 ጎዳ ጬንጉርሳይ

ዎልቃንꬅ ፖፖልኡ ጌስ።

8 ጎዳ ጬንጉርሳይ

ባዞ ቃꬄስ፤

ጎዳይ ቃዴሴ ባዞ ቃꬄስ።

9 ጎዳ ጬንጉርሳይ

ዎላታ ቃꬄስ፤

ሚꬃ ሃይꬂካ ቆቆፌስ።

ኢዛ ኬꬃን ዴኢዛይቲ፥

«ቦንቾይ

ጎዳስ ጊዶ» ጌቴስ።

10 ጎዳይ ዲኦ ሃꬃ ቦላ

ባ ኣራታ ዎꬂዲ ኡቲዴስ፤

ጎዳይ ባ ካዎቴꬃ

ኣልጋን ኡቲዲ

ሜርናስ ሃሬስ።

11 ጎዳይ ባ ዴራስ ዎልቃ ኢሜስ።

ባ ኣሳካ ሳሮቴꬃን ኣንጄስ።

30

ኬꬃ ኣንጂሶስ ዬጼቲዳ ዳዊቴ ማዛሙሬ

1 ኣቤት ጎዳዉ!

ኔኒ ታና ጪማፌ ኬሳዳሳ፤

ታ ሞርኬቲ ታ ቦላ

ኡፋዬቶንታ ማላ ኦꬃዳሳ፤

ሄሳስ ታ ኔና

ꬎቁ ꬎቁ ሂስታይስ።

2 ኣቤት ታ ጎዳዉ!

ኔኒ ታና ማዳና ማላ

ታ ኔኮ ዋሳዲስ፤

ኔካ ታና ፓꬃዳሳ።

3 ኣቤት ጎዳዉ!

ታና ዱፎን ቦንታ ማላ

ናጋዳሳ፤

ዱጌ ጪማ ኦላን ጌሎንታ ማላ

ኔኒ ታና ኣሻዳሳ።

4 ኢንቴኖ ጾሳ ኣሳቶ!

ጎዳስ ዬጺቴ፤

ኢዛ ጌሻ ሱንꬃካ ሳቢቴ።

5 ኢዛ ሃንቆይ ጉꬃ ዎዴሳ፥

ጊዶ ኣቲን ኢዛ ኪያቴꬂ

ዴኦ ላይꬅ ኡባሳ፤

ኦማርስ ዬኪሼ ኣቂኮካ

ማላዶ ዛዋይ

ባይንዳ ኡፋይስ ጊዴስ።

6 ታኒ ዎፓን ዲዛ ዎዴ፥

«ታኒ ሙሌካ ኮኮሪኬ» ጋዲስ።

7 ኣቤት ጎዳዉ!

ኔኒ ታስ ኪዪዳ ዎዴ፥

ታና ጊታ ዙማ ማላ

ሚንꬃ ኤሳዳሳ፤

ጊዶ ኣቲን ኔኒ ኔ ሲንꬃ

ታፔ ሃራሶ ዛሪዳ ዎዴ

ታኒ ዳጋማዲስ።

8 ኣቤት ጎዳዉ!

ታኒ ኔና ጼይጋዲስ፤

ታኒ ጎዳፔ

ማሮቴꬅ ዎሳዲስ፤

9 «ታ ሃይቂኮ ዎይኮ

ዱፎን ጌሊኮ

ኔ ታፔ ኣይ ዴማኔ?

ቢታን ጌሊዳ ኣሲ

ኔና ጋላቲ ኤሪዜ?

ኔ ኣማኔቴꬃ

ሃሳዪ ኤሪዜ?

10 ኣቤት ጎዳዉ!

ታ ዎሳ ኔ ሲያ፤

ታስ ቃꬌታ።

ኣቤት ጎዳዉ!

ኔ ታስ ማዶ ጊዳ» ጋዲስ።

11 ታ ዬሆ ዬꬃን ላማዳሳ።

ካዮ ማይኦዛ ታፔ ቃራዳ

ኡፋይሳ ማይኦ

ታና ማይዛዳሳ።

12 ሄሳ ጊሻስ ታኒ ኔና

ሳባናፔ ኣቲን ጮኡ ጊኬ።

ኣቤት ታ ጎዳዉ!

ታኒ ኔና ሜርናስ ጋላታና።

31

ዳዊቲ ዛማሬታ ካቦስ ዬጺዳ ማዛሙሬ

1 ኣቤት ጎዳዉ!

ኔ ታስ ኩዋ ጊዳና ማላ

ታ ኔኮ ያዲስ፤

ኣይዴካ ታና ዬላሶፓ፤

ኔ ጺሎቴꬃን ታና ኣሻ።

2 ኔ ሃይꬃ ታኮ ዛራ፤

ኤሶን ታና ኣሻ፤

ኔኒ ታና ጌንꬂዛ ዛላ ጊዳ፤

ታና ኣሺዛ ሚኖ ሚጻ

ታስ ጊዳ።

3 ኤ፥ ኔኒ ታስ ዛላ፤

ታ ኢዛን ጌላ ኣቲዛ ሚጻ፤

ኔ ሱንꬃ ጊሻስ

ታኒ ባና ኦጌ

ቤሳኔ ካሌꬃ።

4 ኔኒ ታስ ዜምፖ ጊዲዛ ጊሻስ፥

ኢስቲ ታስ ዋጺ ዎꬂዳ

ናርጻፌ ታና ኔ ናጋ።

5 ኣቤት ጎዳዉ ቱሙ ጾሳዉ!

ታኒ ታ ሼምፖ

ኔ ኩሼን ሃዳራ ኢማይስ፤

ኔኒ ታና ዎዛ። *

6 ፓꬆንታ ኤቃታስ

ጎይኒዛይታ ታኒ ኢጻይስ፤

ታኒ ጊዲኮ ጎዳን ኣማኔታይስ።

7 ታ ሜቶ ኔኒ ቤኢዳ ጊሻሲኔ

ታ ቱጋ ኔኒ ኤሪዳ ጊሻስ

ታኒ ኔ ሲቆን ኡፋዬታይስ።

8 ኔኒ ታና ታ ሞርኬታስ

ኣꬃ ኢማቤካ፤

ታ ቶሆታካ

ኣሆ ሶሆን ኤሳዳሳ።

9 ኣቤት ጎዳዉ!

ታኒ ሜቶን ጌላዲስ፤

ታስ ቃꬌታ።

ታኒ ዳሮ ሚሼታዲስ፤

ታ ኣይፌይ፥ ታ ኣሾይኔ

ታ ሼምፖይ ዳቡርዴስ።

10 ታ ሼምፖያ ዋዬን ዳቡራዱስ፤

ታ ላይꬃይካ ጬጬን ዉሪዴስ።

ሜቶ ዳሮን

ታ ዎልቃይ ጪንጊዴስ፤

ታ ሜቄꬃቲካ

ጊዶን ሴሪዳ።

11 ታ ሞርኬታ ኡባስ

ታኒ ቂꬌ ሚሽ ጊዳዲስ፤

ታ ሾሮታስ ሚሬስ ኣታዲስ፤

ታና ኤሪዛይታስ ካꬌስ ጊዳዲስ፤

ኦጌን ታና ቤኢዳይቲካ

ታፔ ባቃቴቴስ።

12 ታኒ ሃይቂዳ ኣሳ ማላ ዶጌታዲስ፤

ሞሆ ኦቶ ማላ ጊዳዲስ።

13 ታኒ ዳሮቲ ሳሱኬቲሺን ሲያዲስ፤

ዳጋማይ ኡባሶራ ዴስ፤

ኢስቲ ታ ቦላ ጌኔን ዱላቴቴስ፤

ታና ዎꬋናዉካ

ማቄቴቴስ።

14 ጊዶ ኣቲን ጎዳዉ!

ታኒ ኔናን ኣማኔታዳ፥

«ኔኒ ታ ጾሳ» ጋይስ።

15 ታ ዴኦ ላይꬃይ

ኔ ኩሼና፤

ታና ጎዲዛ

ታ ሞርኬታ ኩሼፔ

ኔ ታና ኣሻ።

16 ኔ ኣይሌዛ ቦላ

ኔ ሲንꬃ ፖኢሳ፤

ኔ ማሮቴꬃን ታና ኣሻ።

17 ኣቤት ጎዳዉ!

ታኒ ኔና ጼይጋይስ፤

ታና ዬላሶፓ፤

ኢታቲ ጊዲኮ ዬላቴቶ፤

ዱጌ ዱፎን ጌሊዲ ሲርጲ ጌቶ።

18 ጺሎዛ ቦላ ኦቶሮን፥ ካꬌኒኔ

ጻላቴꬃን ሃሳይዛ ጊሻስ

ዎርዳንቻታ ዶና ዱዲሳ።

19 ኔናን ዜምፓናስ

ኔኮ ሺቂዳይታሲኔ

ኔስ ያዪዛይታስ

ኔኒ ኣሳ ሲንꬃን ኢስታስ

ኢማና ጋዳ ሚንጃ ዎꬂዳ

ኪያቴꬂ ኣይ ማላ ዳሮ!

20 ኔኒ ኢስታ ኔ ኬꬃን ጌንꬃዳ

ኣሳ ማቆፌ ኣሻሳ፤

ኔኒ ኢስታ ኔ ዲዛሶን ቆታዳ

ኢታ ኢንጻርሳፌ ናጋሳ።

21 ታኒ ሞርኬይ ዶዲ ኦይኪዳ

ካታማ ጊዶን ዲዛ ዎዴ

ኢዚ ማላሊሲዛ ባ ማሮቴꬅ

ታና ቤሲዳ ጊሻስ

ጎዳይ ጋላቴቶ።

22 ታኒ ዳጋማዳ፥

«ኔ ሲንꬃፌ ኪቻዲስ» ጋዲስ።

ጊዶ ኣቲን ታና ማዳና ማላ

ኔና ታ ጼይጊዳ ዎዴ

ታ ዋሶዛ ኔኒ ሲያዳሳ።

23 ኢንቴኖ ጾሳ ኣሳቶ!

ጎዳ ሲቂቴ።

ጎዳይ ኢዛን ኣማኔቲዛይታ

ናጌስ፤

ጊዶ ኣቲን ኦቶራንቻታስ

ኢስታስ ቤሲዛ ቂጻቴ ኢሜስ።

24 ኢንቴ ሂዶታ

ጎዳን ኦꬂዳይቶ!

ቤጊቴኔ ሚኒቴ።

32

ዳዊቲ ሃሳኣን ሺሺዳ ጊንጾ

1 ኢዛ ሞሮይ ኣቶ ጌቴቲዳይሲኔ

ኢዛ ናጋራይ

ካሜቲዳይ ኣንጄቲዳይሳ።

2 ጎዳይ ኢዛ ናጋራ

ቆዶንታዴይኔ

ኢዛ ቆፋን

ባሌꬆይ ባይንዳይ ኣንጄቲዳይሳ። *

3 ታኒ ታ ናጋራ ፓጾንታ ዳሼ

ጋላስ ኩሜꬅ ጬጪን

ታ ኣሳቴꬃይ ዳቡርዴስ።

4 ጋላሲኔ ቃማ ኔ ኩሼይ

ታ ቦላ ዴጺዴስ፤

ሃꬂ ቦኔ ኣዋን ሚጪዛ ማላ

ታ ዎልቃይ ጪንጊ ዉሪዴስ።

5 ታኒ ታ ናጋራ ኔስ ፓጻዲስ፤

ታ ቆሂዳይሳ ኔፔ

ጌንꬃቤኬ፤

«ታ ሞሮዛ ጎዳስ

ፓጻና» ጋዲስ።

ሂስቲን ኔ ታ ናጋራ

ኡባ ኣቶ ጋዳሳ።

6 ሄሳ ጊሻስ ጺሎ ኣሲ

ኔኒ ቤቲዛ ዎዴ ኔና ዎሶ፤

ዲኦይ ኢዚ ዲዛ ሄራ

ሜጪ ኤፊኮካ ኢዛ ቦቼና።

7 ኔኒ ታስ ቆቴቲዛሶ፤

ኔኒ ታና ሜቶፔ ናጋሳ፤

ታና ጾኖ ዬꬃን

ኩንꬃዳሳ።

8 ጎዳይ፥ «ታኒ ኔና ታማርሳና፤

ኔኒ ባናስ ቤሲዛ ኦጌካ

ኔና ኤሪሳና፤

ታኒ ኔና ዞራናኔ ናጋና።

9 ቢጻላኒኔ ፑሎን ሃሬቲዛ

ኣኬካይ ባይንዳ ባቁሎ ማላ

ዎይኮ ፓራ ማላ

ኢንቴ ሃኖፒቴ» ጌስ።

10 ኢታታስ ቱጋይ ዳሮ፤

ጊዶ ኣቲን ጎዳን

ኣማኔቲዛይታ

ማሮቴꬂ ዶዴስ።

11 ኢንቴኖ ጺሎቶ!

ጎዳን ኡፋዬቲቴኔ

«ሃሹ!» ጊቴ፤

ኢንቴኖ ዎዚና ሱሬቶ!

ኡፋይሳን ኢሊሊቴ!

33

1 ኢንቴኖ ጺሎቶ! ጎዳን ኡፋዬቲቴ፤

ሱሬ ኣሳቲ ኡፋይሳን ኢሊሊቴ።

2 ማሲንቆ ሾጪሼ ጎዳ ጋላቲቴ፤

ታሙ ሻያን ዋጼቲዳ

ዲꬃን ኢዛስ ዬጺቴ።

3 ኦራꬃ ማዛሙሬ ኢዛስ ዬጺቴ፤

ዲꬃ ጊግሲ ሾጪቴ፤

ኡፋይሳን ኢሊሊ ጊቴ።

4 ጎዳ ቃላይ ቱማ፤

ኢዚ ኦꬂዛ ኦሶ

ኡባይ ኣማኔቲዛይሳ።

5 ጎዳይ ጺሎቴꬃኔ

ቱማ ፒርዳ ዶሴስ፤

ኢዛ ኪያቴꬂ ሳኣ ኩሚዴስ።

6 ሳሎቲ ጎዳ ቃላን ሜꬌቲዳ።

ኢዛ ዶናፔ ኬዚዛ ፔኖን

ሳሎን ዲዛ ሜꬌቴꬃቲ

ሜꬌቲዳ።

7 ጊታ ኣባ ሃꬃ

ኢዚ ኢሲሶን ሺሺዴስ፤

ጪማ ሃꬃ

ሚንጃሶን ኤሊሲዴስ።

8 ሳኣን ዲዛ ኣሲ ኡባይ

ጎዳስ ያዮ፤

ሳሎ ጉፋንꬆይ

ጎዳ ቦንቾ።

9 ኣይስ ጊኮ ኢዚ ሃሳዪን ሃንዴስ፤

ኢዚ ኣዛዚን ሚኒዲ ኤቂዴስ።

10 ጎዳይ ካዎቴꬃታ

ሃልቾ ላላና፤

ኢስታ ቆፋካ ሃዳ ኦꬃና።

11 ጎዳ ሃልቾይ

ሜርናስ ኤቂ ዳና፤

ኢዛ ዎዚና ቆፋይካ ዬሌታፔ

ዬሌታ ጋካናዉ ዳና።

12 ጾሲ ኢዛስ ጎዳ ጊዲዳ

ካዎቴꬃይ፥

ኢዚ ባስ ዶሪዳ ዴሬይ

ኣንጄቲዳ ዴሬ።

13 ጎዳይ ሳሎን ኡቲዲ ዱጌ ጼሌስ፤

ኣሳ ኡባካ ቤኤስ።

14 ጎዳይ ባ ኣራታን ኡቲዲ

ሳኣን ዴኢዛ ኡባ ጼሌስ።

15 ኢዚ ኡባ ዎዚና ሜꬊዴስ፤

ኢስቲ ኦꬂዛ ሚሽ ኡባ ኤሬስ።

16 ካዎይ ባ ዎታዳራ

ጮራቴꬃን ኣቴና፤

ኦላንቻይ ባ ዎልቃ

ሚኖቴꬃን ኬሲ ኤኬና።

17 ታኒ ፓራን ጾናና ጊ

ናጎይ ሃዳ፤

ኢዚ ባ ዎልቃ ሚኖቴꬃን

ኦናካ ኣሻናዉ

ዳንዳዬና።

18 ጎዳ ኣይፌቲ ኢዛስ ያዪዛይታኔ

ኢዛ ሜርና ሲቆ

ሂዶታ ኦꬂዛ ኣሳታ ጼሌስ።

19 ኢዚ ሄሳን ኢስታ ሃይቆፔ ኣሼስ፤

ኮሻ ዎዴካ ኢስታ

ሼምፖራ ፓጻ ዎꬄስ።

20 ኑ ሼምፖያ ጎዳ

ሂዶታ ኦꬃዉስ፤

ኢዚ ኑስ ማዶኔ ጎንዳሌ።

21 ኑኒ ጌሽ ጊዲዳ

ኢዛ ሱንꬃን ኣማኔቶስ፤

ኑ ዎዚናይካ ኢዛን ኡፋዬቴስ።

22 ኣቤት ጎዳዉ!

ኑኒ ኔናን

ሂዶታ ኦꬂዛይሳ ማላ

ሜርና ኔ ሲቆይ ኑናራ ጊዶ።

34

ካዎ ኣቢሜሌኬ ሲንꬃፌ ኣቲ ቢዳ ዎዴ ዳዊቲ ዬጺዳ ማዛሙሬ

1 ታኒ ጎዳ ኡባ ዎዴ ጋላታና፤

ኢዛ ጋላታይ ኣይ ዎዴንካ

ታ ዶናፔ ፓጬና። *

2 ታኒ ጎዳን ጬቄታይስ፤

ናቄቲዳይቲ ሄሳ ሲዪዲ

ኡፋዬቴቶ።

3 ኣኔ ታናራ ኢሲፌ

ጎዳ ቦንቾስ፤

ኢዛ ሱንꬃካ

ꬎቁ ꬎቁ ኦꬆስ።

4 ታኒ ጎዳ ኮያዲስ፤

ኢዚካ ታስ ዛሪዴስ፤

ታኒ ያዪዛ ሚሽ ኡባፌ

ታና ኣሺዴስ።

5 ኢዛኮ ጼሊዛ ኡባ

ሲንꬃይ ፖኤስ፤

ኢስቲ ሙሌካ ዬላቴቴና።

6 ሃ ሂዬሳይ ዋሲዴስ፤

ጎዳይ ኢዛ ዋሶዛ ሲዪዴስ፤

ሜቶ ኡባፌ ኢዛ ኣሺዴስ።

7 ጎዳ ኪታንቻይ

ጎዳስ ያዪዛይታ ናጌስ፤

ኢዚ ኢስታ ዩሾዛን ጊዲዲ

ኢስታ ኣሼስ።

8 ጎዳይ ኪያ ጊዲዳይሳ

ዩሺ ቆፒቴ፤

ኢዛኮ ሺቂዳይ ኣንጄቲዳዴ። *

9 ኢንቴኖ ጌሻ ኣሳቶ!

ጎዳስ ያዪቴ፤

ኣይስ ጊኮ ኢዛስ ያዪዛ ኡባታስ

ኣይኮይካ ፓጬና።

10 ጋሞቲ ሚዛዚ ꬋዪን

ኮሻቴቴስ፤

ጎዳ ኮይዛይታስ ጊዲኮ

ሎኦ ሚሺ

ኣይኮካ ፓጬና።

11 ናይቶ! ሃ ዪቴ፤

ታ ጊዛዝ ሲዪቴ፤

ታኒ ኢንቴና

ጎዳስ ያሻቴꬅ

ታማርሳና።

12 ኣዱሳ ላይꬅ ዳናስ ዶሲዛይኔ

ሎኦ ሚሽ ቤያናስ

ኮይዛይ ኦኔ?

13 ኔ ኢንጻርሳ

ኢታ ሃሳዮንታ ማላ ናጋ፤

ኔ ዶናፔ ዎርዶይ

ኬዞንታ ማላ ናጌታ።

14 ኢታፔ ሻኬታ፤

ሎኦ ሚሽ ኦꬃ፤

ሳሮቴꬅ ኮያዳ ካላ።

15 ጎዳ ኣይፌይ ጺሎታኮ ጼሌስ፤

ቃሴ ኢዛ ሃይꬂ

ኢስታ ዎሳ ኤዝጌስ።

16 ኢስታ ሃሳኢሲዛ ሚሽ

ቢታፌ ꬋይሳና ማላ፥

ጎዳይ ኢታ ኦꬂዛይታ

ባ ሃንቆ ኣይፌን ጼሌስ። *

17 ጺሎቲ ዋሴቴስ፤

ጎዳይ ኢስታ ዋሶ ሲዬስ፤

ኢዚካ ኢስታ ሜቶ

ኡባፌ ኣሼስ።

18 ጎዳይ ዎዚናይ ሜቂዳይታስ

ማታን ዴስ፤

ቃሴ ሂዶታ ቃንጺዳይታካ

ኣሼስ።*

19 ጺሎ ኣስ ጋኪዛ ሜቶይ ዳሮ፤

ጊዶ ኣቲን ጎዳይ

ኢዛ ሄ ኡባፌ ኣሼስ።

20 ጎዳይ ኢዛ ሚንꬂ ናጌስ፤

ኢዛ ሜቄꬃታፔ

ኢሶይካ ሜቄና። *

21 ኢታታ ኢስታ ኢታቴꬂ ዎꬋና፤

ጺሎታ ኢጺዛይቲ ፒርዴታና።

22 ጎዳይ ባ ኦሳንቻታ ኣሼስ፤

ኢዛኮ ባቃቲዳ ኦኒኔ

ፒርዴቴና።

35

ዳዊቴ ዬꬃ

1 ኣቤት ጎዳዉ!

ታናራ ኤቄቲዛይታራ

ኔኒ ኤቄታ፤

ታናራ ኦሌቲዛይታራ ኔኒ ኦሌታ።

2 ጎንዳሌኔ ጹሩሬ * ኦይካዳ፥

ታና ማዳናስ ዴንዳ።

3 ታና ዬዴꬂዛይታ ቦላን

ኔ ቶራኔ ማሻ ዴንꬃ።

ታና፥ «ታ ኔና ኣሺዛዴ» ጋ።

4 ታ ሼምፖዮ ዎꬋናዉ ኮይዛይቲ

ዬላቴቶኔ ካዉዬቶ፤

ታ ቦላ ኢታ ኦꬃና

ማቄቲዛይቲ

ካዉዪዲ ጉዬ ሲሜቶ።

5 ጎዳ ኪታንቻይ

ኢስታ ዬዴꬆ፤

ኢስቲካ ጫርኮ ሲንꬃን ዲዛ

ሱላ ማላ ጊዴቶ።

6 ጎዳ ኪታንቻይ ኢስታ ጎዶ፤

ኢስታ ኦጌይካ ꬉማኔ

ሃሊꬅ ጊዶ።

7 ጮ ታና ኦይካናዉ

ባንታ ናርጻ ዎꬂዳ፤

ቃሴካ ጮ ታና ኩንዲሳናስ

ኦላ ቦኪዳ።

8 ኢስቲ ቆፖንታ ዲሺን

ባሺ ኢስታ ቦላ ፑቱ ጎ፤

ኢስቲ ዎꬂዳ ዎጺማዴይ

ኢስታ ኦይኮ፤

ኢስቲ ኦላን ኩንዲ ꬋዬቶ።

9 ሄ ዎዴ ታኒ ጎዳን ኡፋዬታና፤

ኢዚ ኣሺዳ ጊሻስ

ታኒ ኡፋዬታና።

10 ታ ኩሜꬃ ኣሳቴꬃይ ኔና፥

«ኣቤት ጎዳዉ!

ቆሄቲዳይታ ቆሂዛይታ

ኩሼፔ ኣሺዛይ፥

ሂዬሳታኔ ሜቶታንቻታ

ቦንቂዛይታ ኩሼፔ ናጊዛይ

ሃራ ኔ ማላይ ኦኔ?» ጋና።

11 ኢታ ኣሳቲ ታ ኦꬆንታ ሚሻን

ታና ሞቲዳ፤

ታ ኤሮንታ ሚሻን ታ ቦላ

ዎርዶ ማርካ ማርካሲዳ።

12 ታና ቢዛሲዳ፤

ታ ሎኦ ኦꬆይሳ ኩሼ

ኢታ ዛሪዳ።

13 ጊዶ ኣቲን ታኒ

ኢስቲ ሃርጊዳ ዎዴ

ማቃ ማይኣዲስ፤

ታ ኣሳቴꬃ ጾማን

ዳቡርሳዲስ፤

ታ ዎሳስ ዛሮይ ꬋይዴስ።

14 ታ ኢሻስ ዎይኮ ታ ዳቦስ

ታ ሙዞቲዛ ማላ ሙዞታዲስ፤

ኣያ ሃይቂን ካዮቲዛ ኣሳ ማላ

ኬሃ ዬካዲስ።

15 ጊዶ ኣቲን ታኒ ꬉጴቲን

ኢስቲ ኡፋይሳን ኢሲ ቦላ ሺቂዳ፤

ሄ ጌኔ ኣሳቲ ታ ኤሮንታ ጋሶን

ታና ዋꬊዲ ኣጎንታ ኢጺዳ።

16 ኢስቲ ኢታ ኣሳቲ ቂꬊዛ ማላ

ታና ቂꬊዳ፤

ዪሎስ ባ ኣች ጋርጪዳ።

17 ኣቤት ጎዳዉ!

ኔኒ ኣዉዴ ጋካናስ

ታና ጮኡ ጋዳ ጼላኔ?

ኢስታ ኢታ ኦሳፔ ታና ኣሻ፤

ሃ ጋሞ ማላ ኣሳታፔ

ታ ኣልኦ ሼምፖዮ ዎꬃ ኤካ።

18 ሄ ዎዴ ጊታ ሺቆን

ታ ኔና ጋላታና፤

ጮራ ኣሳ ሺቆን ታ ኔና ሳባና።

19 ዎርዶራ ታና ሞርኪዛይቲ

ኡፋዬቶፌቶ፤

ታና ጮ ኢጺዛይቲ

ታ ቦላ ቂምኦቶፔቶ። *

20 ኢስታ ዶናፔ

ሳሮ ሃሳያይ ኬዜና፤

ቢታን ጮኡ ጊዲ ዲዛ ኣሳታ ቦላ

ዮኦ ቃጼꬄቴስ።

21 ኢስቲ ባ ዶና ታ ቦላ ዶይዲ፥

«ሄኮ ቤኣ!

ኔ ኦꬆይሳ ኑኒ

ኑ ኣይፌን ቤኢዶስ» ጌቴስ።

22 ኣቤት ጎዳዉ!

ኔኒ ሃይሳ ቤያሳ፤

ሄሳ ጊሻስ ኔኒ ጮኡ ጎፓ፤

ታፔካ ሃኮፋ።

23 ኣቤት ጎዳዉ፥ ታ ጾሳዉ!

ታ ጊሻስ ኦሌታ፤

ዴንዳ፤ ቤጋ፤

ታ ዶና ጊዳዳ ሞቴታ።

24 ኣቤት ጎዳዉ ታ ጾሳዉ!

ኔ ጺሎቴꬃ ማላ ታስ ፒርዳ፤

ታ ሞርኬታካ ኡፋይሶፋ።

25 ኢስቲ ባንታስ፥ «ሃሹ፥ ሃሹ፥

ኑኒ ኑ ዎዚናን

ኣሞቲዳይሲ ፖሌቲዴስ፤

ኑኒ ኢዛ ሚቲዶስ»

ጋና ማላ ኦꬆፋ።

26 ታ ዋዬን ኡፋዬቲዛይቲ

ኡባይ ዬላቴቶኔ ካዉዬቶ፤

ታ ቦላን ኦቶሬቲዛይቲ

ዬላኔ ካዉሻቴꬅ

ማይኤቶ።

27 ታኒ ሻቱሚዛይሳ ዶሲዛይቲ

ኡፋዬቲዲ «ሃሹ!» ጌቶ፤

ኢስቲ ኡባ ዎዴ፥

«ባ ኣይሌዛ

ሳሮቴꬃን ኡፋዬቲዛ

ጎዳይ ꬎቁ ꬎቁ

ጎ» ጌቶ።

28 ጋላስ ኩሜꬅ ታ ኢንጻርሳይ

ኔ ጺሎቴꬂኔ ኔ ጋላታ ዮታና።

36

ጎዳ ኦሳንቻ ዳዊቲ ዛማሬታ ካቦስ ዬጺዳ ማዛሙሬ

1 ኢታ ኣሲ ባ ዎዚናን

ጌኔ ቆፔስ፤

ኢዛ ጊዶን ጾሳስ

ያሻቴꬂ ዴና። *

2 ኢዛ ናጋራይ ቆንጪን ኢጾንታ ማላ

ኢዚ ባርካ ባና ባሌꬄስ

3 ኢዛ ዶናፔ ኬኢዛ ሃሳያይ

ጌኔኔ ዎርዶ፤

ኣꬎ ኤራቴꬂኔ ሎኦ ኦሶ

ሙሌካ ኣጊዴስ።

4 ኢዚ ባ ሂጻን ዲሼ

ጌኔ ቆፒሼ ኣቄስ፤

ባና ሎኦ ጊዶንታ

ኦጌ ካሌꬄስ፤

ኢታ ኢዚ ኢጼና።

5 ኣቤት ጎዳዉ!

ኔ ሜርና ሲቆይ ሳሎ ጋኬስ፤

ኔ ቱማቴꬃይካ

ቦላ ሻራ ማላ ꬎቄስ።

6 ኣቤት ጎዳዉ!

ኔ ጺሎቴꬃይ

ኡባፌ ꬎቃ ዙማታ ማላ፤

ኔ ፒርዳይካ ኡባፌ

ዚቃ ጪማ ማላ፤

ኔኒ ኣሳካ ዶኣካ

ኢታፔ ናጋሳ።

7 ኣቤት ጾሳዉ!

ኔ ሜርና ሲቆይ

ኣይ ኬና ኣልኦ!

ኣሳይ ኔ ቄፌ ጊዶን

ጌሚ ኣቴስ።

8 ኢስቲ ኔሶን ኩሚዳ ማዳፌ

ሚዲ ካሌቴስ፤

ኔኒ ኔ ኣንጆ ሻፋፔ

ኢስታ ኡሻሳ።

9 ኣይስ ጊኮ ዴኦ ፑልቶይ

ኔ ኣቻን ዴስ፤

ኔ ፖኦን ኑኒ ፖኦ ቤኦስ።

10 ኔና ኤሪዛይታስ

ኔ ሜርና ሲቆዛ ኣጎፋ፤

ሱሬታስ ኔ ኪያቴꬅ ዲጎፋ።

11 ኦቶራንቻታ ቶሆይ

ታና ዬꬎፎ፤

ናጋራንቻታ ኩሼይ

ታና ዬዴꬆፎ።

12 ኢታ ኣሳቲ ኩንዲዳይሳ ቤኢቴ፤

ኢስቲ ኩንዲዳ፤

ዴንዳናዉካ ዳንዳዬቴና።

37

ዳዊቴ ዬꬃ

1 ኢታ ኦꬂዛይታ

ቤኣዳ ዪሎቶፓ፤

ናጋራ ኦꬂዛይታ ቃናቶፓ።

2 ኣይስ ጊኮ ኢስቲ

ማታ ማላ ኤሶን ሜላና፤

ቦንጮ ማላ

ኢስቲ ሹሊዲ ቆካና።

3 ኔኒ ጎዳን ኣማኔታ፤

ሎኦ ኦሶካ ኦꬃ፤

ሂስቲኮ ኔኒ ቢታ ቦላ

ፓላሂን ዳና።

4 ጎዳን ኡፋዬታ፤

ኢዚ ኔስ

ኔ ዎዚና ኣሞ ኢማና።

5 ኔ ኦጌ ጎዳስ ሃዳራ ኢማ፤

ኢዛን ኣማኔታ፤

ኢዚካ ኔስ ኦꬃና።

6 ኢዚ ኔ ጺሎቴꬃ

ማላዶ ጻልቄ ማላ ኬሳና፤

ኔ ዮኦዛ ፒርዳካ

ሴታ ጋላሳ ኣዋ ማላ

ፖኢሳና።

7 ጎዳ ሲንꬃን ጮኡ ጋዳ

ኢዚ ኦꬃና ጋካናስ

ዳንዳያን ናጋ፤

ኢታ ኣሳቲ ዱሬቲኮኔ

ኢስታ ቆፋይ ፖሌቲኮ

ኔ ኢስታ ቦላ ዪሎቶፓ።

8 ሃንቆ ኣጋ፤

ዪሎፌ ባቃታ።

ዪሎቶፓ፤ ኣይስ ጊኮ

ሄሲ ኣስ ሜቶን ዬጌስ።

9 ኢታ ኦꬂዛይቲ

ꬎቃሌቲ ꬋያና፤

ጊዶ ኣቲን ጎዳን

ሂዶታ ኦꬂዛይቲ

ቢታ ላታና።

10 ኢታ ኦꬂዛይቲ

ጉꬃ ዎዴፔ

ጉዬ ዴኤቴና፤

ኔኒ ኢስታ ኮዪዳኮካ

ኢስቲ ቤቴቴና።

11 ጊዶ ኣቲን ኣሽኬቲ ቢታ ላታና፤

ኢስቲ ጊታ ሳሮቴꬃን

ኡፋዬቲ ዳና። *

12 ኢታ ኣሳቲ

ጺሎታ ቦላ ማቄቴቴሲኔ

ባ ኣች ጋርጬቴስ።

13 ጊዶ ኣቲን ጎዳይ

ኢታታ ቦላን ሚጬስ፤

ኣይስ ጊኮ ኢስቲ ꬋያና ጋላሳይ

ጋኪዳይሳ ኢዚ ኤሬስ።

14 ኢታ ኣሳቲ ሂዬሳታኔ

ሜቶታንቻታ ꬋይሳናዉ፥

ሱሬቴꬃን ሄሜቲዛይታ

ዎꬋናዉ ባንታ ማሻ

ሾዴቴሲኔ

ባንታ ዎንዳፌዛ ዳፌቴስ።

15 ጊዶ ኣቲን ኢስታ ማሻይ

ኢስታስ ዎዚና ኣይፌን ጌላና፤

ኢስታ ዎንዳፌይካ ሜቃና።

16 ጺሎስ ዴኢዛ ጉꬃይ

ኢታ ኣሳታስ ዲዛ

ዳሮ ኣቆታፔ ኣꬌስ።

17 ኣይስ ጊኮ

ኢታታ ዎልቃይ ሜቃና፤

ጺሎታ ጊዲኮ

ጎዳይ ሚንꬄꬄስ።

18 ጎዳይ ሱሬ ኣሳታ

ኡባ ጋላስ ናጌስ፤

ኢስታ ላታይካ

ሜርናስ ኢስታስ ጊዳና።

19 ኢታ ዎዴን

ሱሬ ኣሳቲ ዬላቴቴና፤

ኮሻ ላይꬅ ኢስቲ ካሊ ማና።

20 ኢታ ኣሳቲ ጊዲኮ ሃይቃና፤

ጎዳ ሞርኬቲ

ባዞ ጪሻ ማላ ቆካና፤

ጩዋ ማላካ ጮ ꬋያና።

21 ኢታ ኣሲ ታልኢ ኤኪዲ

ዛሪ ኤሬና፤

ጊዶ ኣቲን ጺሎ ኣሲ

ቃꬌቲዲ ጌዴ ኢሜስ።

22 ጎዳን ኣንጄቲዳይቲ

ቢታ ላታና፤

ጊዶ ኣቲን ኢዚ ቃንጊዳይቲ

ጮ ꬋያና።

23 ኣሳ ኦጌይ ጎዳ ኡፋይሲኮ

ጎዳይ ኢዛዴ

ታንጎ ካሌꬄሲኔ ሚንꬄስ።

24 ኢዚ ꬉጴቲኮካ ኩንዶንታ ማላ

ጎዳይ ባ ኩሼን

ኦይኪ ኣሼስ።

25 ታኒ ካሴ ዬላጋ ሺን

ሃኢ ጪማዲስ፤

ጊዶ ኣቲን ጺሎ ኣሲ

ጮ ዬጌቲ ኣቲሺን፥

ዎይኮ ኢዛ ዜሬꬂ

ካꬅ ዎሲ ሚሺን

ታኒ ሙሌካ ቤኣ ኤሪኬ።

26 ኢዚ ኡባ ዎዴካ ኪያቴꬅ ኢሜስ፤

ዲቺ ባይንዳ ታልኤስ፤

ኢዛ ዛሬቲካ ኣንጆስ ጊዳና።

27 ኢታፔ ሃካ፤ ሎኦ ሚሽ ኦꬃ።

ሂስቲኮ ኔ ኣዱሳ ላይꬅ ዴኣና።

28 ኣይስ ጊኮ ጎዳይ ጺሎቴꬅ ዶሴስ።

ጾሳይ ባስ ኣማኔቲዳ

ኣሳታ ዬጌና፤

ኢዚ ኢስታ ሜርናስካ ናጋና።

ጊዶ ኣቲን

ኢታታ ዜሬꬃቲ ꬎማና።

29 ጺሎቲ ቢታዮ ላታና፤

ኢዚን ሜርናስ ዴኣና።

30 ጺሎ ኣሳ ዶናይ

ኣꬎ ኤራቴꬅ ዮቴስ፤

ኢዛ ኢንጻርሲካ ጺሎ ሃሳዬስ።

31 ኢዛ ጾሳ ዎጋይ ኢዛ ዎዚናን ዴስ፤

ኢዛ ቶሆይካ ሃርቼና።

32 ኢታ ኣሲ ጺሎ ኣስ

ኢታ ኣይፌን ጼሌሲኔ

ዎꬋናዉካ ኮዪ ካሌስ።

33 ጊዶ ኣቲን ጎዳይ ጺሎ ኣስ

ኢዛ ኩሼን ዬጌና፤

ፒርዳስ ኤቂዛ ዎዴካ

ኢዛ ኣꬂ ኢሜና።

34 ጎዳ ሂዶታ ኦꬃ፤

ኢዛ ኣዛዞካ ናጋ፤

ኢዚ ኔና ቢታ ላቲሳና፤

ዛሪዲካ ቦንቻና፤

ኢታ ኣሳቲ ꬎሚ ꬋይሺን

ኔ ቤያና።

35 ታኒ ኢሲ ሜንጼ ኢታ ኣሲ

ዎላ ማላ ዳዪዳይሳ ቤያዲስ።

36 ጊዶ ኣቲን ታኒ ሄ ሶሆራ

ሲማዳ ካንꬂዛ ዎዴ

ኢዚ ꬋይዴስ፤

ታ ኮዪንካ ኢዚ ቤቲቤና።

37 ኣኔ ሎኦ ኣስ ኣኬካ፤

ሱሬ ኣስ ቤኣ፤

ሳሮ ኣሳስ ዉርሴꬂ ሎኦ ጊዳና።

38 ጊዶ ኣቲን ናጋራንቻቲ

ሙሌራ ꬋያና፤

ኢስቲ ዉርሴꬃን ꬎማና።

39 ጺሎታስ ኣቶቴꬂ ጎዳፔ ዬስ፤

ሜቶ ዎዴ ኢዚ ኢስታስ ጌሚዛሶ።

40 ጺሎቲ ጎዳ ጉዬ ኣꬊዳ፤

ሄሳ ጊሻስ ኢዚ ኢስታ

ማዴሲኔ ኣሼስ፤

ኢታታ ኩሼፔካ

ዎꬂ ኤኬስ።

38

ሃሳኢሶስ ዳዊቲ ዬጺዳ ማዛሙሬ

1 ኣቤት ጎዳዉ!

ኔ ሃንቆን ታና ሴሮፓ፤

ኔ ዪሎን ታና ሙሮፓ።

2 ኔ ዎንዳፌ ዪሺ ታና ጫዲዴስ፤

ኔ ኩሼይካ

ታና ናቂ ኦይኪዴስ።

3 ኔ ሃንቆፌ ዴንዲዳይሳን

ታ ቦላይ ፓዬና፤

ታ ናጋራ ጋሶን

ታ ኣሳቴꬃይ ፓፓቲዴስ።

4 ታ ቆሆይ ታና ሚቲዴስ፤

ዴጾ ቶሆ ማላ

ታና ናቂ ኦይኪዴስ።

5 ታኒ ኤያቴꬃን ኦꬂዳ

ናጋራ ጋሶን

ታ ማዱንꬃይ ጺንቂዴስ።

6 ታኒ ሆካዲሲኔ ቁናዲስ።

ጋላስ ኩሜꬅ

ዬካሼ ፔኣዲስ።

7 ታ ኣሾይ ታማ ሚሻ ማላ

ጹጌስ፤

ታ ቦላይካ ፓዬና።

8 ታኒ ኢጼታዲሲኔ ኒፊፊ ጋዲስ፤

ታ ዎዚናይ

ጬጪዳ ጊሻስ ዋሳይስ።

9 ኣቤት ጎዳዉ!

ታ ኣሞ ኡባ ኔ ኤራሳ፤

ታኒ ጬጪዛይሲ

ኔፔ ጌሚቤና።

10 ታስ ዎዚና ኣይፌን ጉፔስ፤

ታ ዎልቃይ ጪንጊዴስ፤

ታ ኣይፌፔ ፖኦይ ኪቺዴስ።

11 ታ ማዱንꬃ ጋሶን

ታ ሾሮቲኔ ታ ላጌቲካ

ታፔ ባቃቲዳ፤

ታ ዳቦቲካ ታፔ ሃኪዳ።

12 ታና ዎꬋናዉ ኮይዛይቲ

ባንታ ናርጻ ታና ኦይካና ዎꬂዳ፤

ታና ቆሃናዉ ኮይዛይቲ፥

«ናጋሻ፤ ኑኒ ኔና

ዴማና» ጊዲ

ታ ቦላ ማንዲዳ፤

ጋላስ ኩሜꬅ ታ ቦላ

ጌኔን ዱላቲዳ።

13 ሄ ዎዴ ታኒ ሲዮንታ

ቱሌ ኣሳ ማላ ጊዳዲስ፤

ዶናካ ፖጎንታ

ዱዴ ኣሳ ማላ ጊዳዲስ።

14 ቱማፔ ታኒ ሃይꬂ ሲዮንታ

ኣሳ ማላኔ

ዶናይ ሃሳዮንታ

ኣሳ ማላ ጊዳዲስ።

15 ጊዶ ኣቲን ኣቤት ጎዳዉ!

ታኒ ኔናን ሂዶታ ኦꬃይስ፤

ኣቤት ታ ጎዳዉ!

ኔኒ ታስ ዛሮ ኢማ።

16 ታኒ ጎዳ፥

«ታ ቶሆይ ሃንዳራሺን፥

ታ ሞርኬቲ፥ ‹ኢዛስ ሃሹ›

ጋና ማላኔ

ታ ቦላ ጬቄታና ማላ

ኦꬆፋ» ጋዳ ዎሳይስ።

17 ታኒ ኩንዳና ማታዲስ፤

ታ ሳኮይካ ፓጾንታ ኢጺዴስ።

18 ታ ናጋራይ ታና ሜቲዴስ፤

ሄሳ ጊሻስ ታ ቆሆ

ታ ኔስ ፓጻይስ።

19 ታ ሞርኬቲ ጊታኔ ዎልቃማ፤

ታና ጮ ኢጺዛይቲ ጮራ።

20 ታኒ ሎኦ ኦሶ ኦꬂን

ታስ ኢታ ዛሪዛይቲ

ታኒ ሎኦ ካሊዛ ጊሻስ

ታናራ ኤቄቴቴስ።

21 ኣቤት ጎዳዉ!

ኔ ታና ዬጎፋ፤

ኣቤት ጾሳዉ

ታፔ ኔኒ ሃኮፋ።

22 ኣቤት ታና ኣሺዛ ጎዳዉ!

ታና ማዳናስ ኤሶታ።

39

ዳዊቲ ዛማሬታ ካቦ ኤዶታኔስ ዬጺዳ ማዛሙሬ

1 ታኒ፥ «ኢንጻርሳን

ናጋራ ኦꬆንታ ማላ

ታኒ ታ ኦጌ ናጋና፤

ኢታ ኣሳቲ

ታ ሲንꬃን ዲዛ ዎዴ

ታ ዶና ጎርዳና» ጋዲስ።

2 ታኒ ዱዴ ማላ ጮኡ ጋዲስ፤

ሃራይ ኣቶሺን ሎኦ ሚሽ

ሃሳያናፔካ ጮኡ ጋዲስ፤

ጊዶ ኣቲን ታ ዋዬይ

ሃ ዳሪዴስ።

3 ታ ዎዚናይ ቆፋን ሴሊዴስ፤

ታ ዩሻ ቆፒሺን ታማ ማላ

ኤጺ ኬዚዴስ።

ሂስቲን ታኒ ሃሳያ ዶማዲስ።

4 «ኣቤት ጎዳዉ! ታ ዴኦ ዉርሴꬃኔ

ታስ ዴኣናስ ኣቲዳ ጋላሳታ

ታና ቤሳ።

ቃሴ ታ ዳና ላይꬃይ

ኣይ ኬና ቃንꬃኮ

ታና ኤሪሳ።

5 ኔኒ ታ ላይꬃ

ቂ ታꬋኮ ኬና ኬሳዳሳ፤

ታ ላይꬂ ኔ ሲንꬃን

ቆዳን ባይንዳ ማላ፤

ቱማፔ ኣሲ ኡባይ

ኢሲቶ ኣꬊ ቢዛ ጫርኮ ማላ።

6 ቱማፔ ኣሳ ዱሲ ኤሾ ማላ፤

ጮ ሜላ ሃዳ ሃሮ

ሺሾን ዳቡሬስ፤

ጊዶ ኣቲን ኦኒ ኤካናኮ ኤሬና።

7 «ኣቤት ጎዳዉ!

ኔፔ ኣቲን ሃራ

ኦናኮ ጼሎ?

ታ ሂዶታይ ኔናና።

8 ታ ሞሮ ኡባፌ ታና ኣሻ፤

ኤያታ ሚቻስ ታና ኬሶፋ።

9 ሃይሳ ኡባ ኦꬂዳይ

ኔና ጊዲዳ ጊሻስ

ታኒ ጮኡ ጋና፤

ዶናካ ፖጊኬ።

10 ኔ ቦሻ ታ ቦላፌ ዴንꬃ፤

ኔ ዎልቃማ ሾቻ ጋሶን

ታ ዳቡራዲስ።

11 ኔኒ ኣስ ኢዛ ናጋራ ጊሻስ

ሴራሳኔ ሙራሳ፤

ኢዛስ ዲዛ ኣልኦ ሚሽ ባዳ ማላ

ኔ ዉርሳሳ፤

ቱማፔ ኣሲ ኡባይ ኢሲቶ

ጫርኪ ኣꬊዛ ጫርኮ ማላ።

12 «ኣቤት ጎዳዉ!

ታ ዎሳ ሲያ፤

ታና ማዳናስ ታ ዋሶዛ ኤዝጋ።

ታ ኣፉንꬃ ጮኡ ጎፓ፤

ታኒ ካሴ ታ ኣዋታ ኡባ ማላ

ቤቴ ኣሲኔ ኢማꬅ ጊዳዳ

ኔ ኬꬃን ዳይስ።

13 ታኒ ጉዬ ሲማ ያናስ

ዳንዳዮንታሶ ባናፔ ካሴ

ጉꬃ ዎዴ ኡፋዬታና ማላ

ታና ኣጋሻርኪ!» ጋዲስ።

40

ዳዊቲ ዛማሬታ ካቦስ ዬጺዳ ማዛሙሬ

1 ታኒ ጎዳ ዳንዳያን ናጋዲስ፤

ኢዚ ታኮ ሲሚዲ

ታ ዎሳ ሲዪዴስ።

2 ጪማ ኦላፌ፥ ሚቲዛ ኡርቃፌ

ታና ኬሲዴስ፤

ታ ቶሆታ ዛላ ቦላ ኤሲዴስ፤

ቃሴ ታ ሄሜꬃ ሚንꬂዴስ።

3 ኢዚ ታ ዶናን

ኦራꬃ ማዛሙሬ ዎꬂዴስ፤

ሄ ዬꬃይ፥

«ኑ ጾሳይ ጋላቴቶ» ጊዛዛ።

ዳሮቲ ቤኢዲ ያያናኔ

ጎዳን ኣማኔታና።

4 ጎዳን ኣማኔቲዛይ፥

ኦቶራንቻታኮ ሲሞንታይ፥

ዎርዳንቻታኮ ጼሎንታይ

ኣንጄቲዳዴ።

5 ኣቤት ታ ጎዳዉ!

ኔኒ ዳሮ ማላሊሲዛ

ኦሶ ኦꬃዳሳ፤

ኔናራ ሊኬቲዛይ

ኦኒኔ ባዋ!

ኔኒ ኑስ ቆፒዳ ሎኦ ቆፋ

ኦኒኔ ቆዳናዉ ዳንዳዬና፤

ሄሲ ታኒ ዮቲን

ዉሪዛዝ ጊዴና።

6 ኔኒ ያርሾኔ

ሙጹዋታ ኮያቤካ፤

ጹጊዛ ያርሾኔ

ናጋራ ያርሾካ

ኔኒ ሳሞታቤካ፤

ጊዶ ኣቲን ሲያና ማላ

ታስ ሃይꬃታ ዶያዳሳ። *

7 ሄሳፌ ጉዬ ታኒ፥

«ጻꬃ ማጻፋን

ታ ጊሻስ ጻፌቲዳ ማላ

ሄኮ ሃኢ ታኒ ያዲስ።

8 ኣቤት ታ ጾሳዉ!

ታኒ ኔኒ ኮይዛይሳ

ኦꬃናስ ዶሳይስ፤

ኔ ዎጋይ ታ ዎዚና

ጊዶን ዴስ» ጋዲስ።

9 ጊታ ሺቆን ታኒ ጺሎቴꬃ

ሚሺራቾ ኣዋጃዲስ።

ኣቤት ጎዳዉ!

ኔኒ ኤሪዛ ማላካ

ታኒ ታ ዶናን

ዮቲዛይሳ ኣጊኬ።

10 ታኒ ኔ ጺሎቴꬃ

ታ ዎዚናን ቆታቤኬ፤

ኔኒ ኣማኔቲዛይሳኔ

ኣሺዛይሳ ታ ዮታዲስ።

ቃሴ ኔ ሲቆኔ

ኔ ቱማቴꬃ

ጊታ ሺቆዛፔ ጌንꬃቤኬ።

11 ኣቤት ጎዳዉ!

ኔ ማሮቴꬃ

ታፔ ሃሶፋ፤

ኔ ሲቆይኔ ኔ ቱማቴꬃይ

ታና ኡባ ዎዴ ናጎ።

12 ኣይስ ጊኮ ቆዳይ ባይንዳ

ኢታ ሚሺ ታና ዶዲዴስ፤

ታ ኢታቴꬂ ዳሪዳ ጊሻስ

ታ ጼላናዉ ዳንዳይኬ።

ታ ኢታ ኦሶይ

ታ ሁኤ ቢናናፔ ዳሪዴስ፤

ታ ዎዚናይ ታ ጊዶን ሴሪዴስ።

13 ኣቤት ጎዳዉ! ታና ኣሻ፤

ኣቤት ጎዳዉ!

ታና ማዳናስ ኤሶታ።

14 ታና ዎꬋናዉ ኮይዛይቲ

ሙሌካ ዬላቴቶኔ ካዉዬቶ፤

ታኒ ቆሄታናይሳ ኣሞቲዛይቲ

ካዉዪዲ ጉዬ ሲሜቶ።

15 ታ ቦላ፥

«ኢዛስ ሃሹ! ሃሹ!» ጊዳይቲ፥

ባ ሁኤስ ዬላን ዳጋሜቶ።

16 ጊዶ ኣቲን ኔና ኮይዛ ኡባቲ

ኔናን ኡፋዬቴቶኔ

ሃሹ ጌቶ፤

ኔ ኣቶቴꬃ ዶሲዛ ኡባቲ፥

«ጎዳይ ጊታቶ!» ጌቶ።

17 ታኒ ሂዬሳኔ ሜቶታንቻ፤

ጎዳይ ታስ ቆፔስ፤

ታና ማዲዛይኔ

ኣሺዛይ ኔና፤

ኣቤት ታ ጾሳዉ

ታና ኤሶን ማዳ።

41

ዳዊቲ ዛማሬታ ካቦስ ዬጺዳ ማዛሙሬ

1 ሂዬሳስ ቆፒዛ ኣሲ ኣንጄቲዳይሳ፤

ሜቶ ጋላስ ጎዳይ ኢዛ ኣሼስ።

2 ጎዳይ ኢዛ ናጊዲ ፓጻ ዎꬄስ፤

ኢዚካ ቢታ ቦላ ኣንጄታና፤

ጎዳይ ኢዛ ሞርኬታስ

ኢዛ ኣꬂዲ ኢሜና።

3 ጎዳይ ኢዚ ሃርጌቲዲ

ሂጻን ዲሺን ማዴስ፤

ሳኬቲንካ ኢዛ ፓꬄስ።

4 ታኒ ጊዲኮ፥ «ኣቤት ጎዳዉ!

ታኒ ኔና ቆሂዳ ጊሻስ

ታና ማራ፤

ሃርጌፌ ታና ፓꬃ» ጋዲስ።

5 ታ ሞርኬቲ ታ ቦላ

ኢታ ሚሽ ሃሳይዲ፥

«ኢዚ ኣዉዴ ሃይቃንዴሻ?

ቃሴ ኢዛ ሱንꬃይካ

ኣዉዴ ꬋያንዴሻ?» ጌቴስ።

6 ታና ቤያናዉ ዪዛ ኦኒካ

ባ ዎዚናን

ኢታ ሚሽ ሱꬂሼ

ቆꬌፔ ቆሞን ሃሳዬስ፤

ካሬ ኬዚዲካ ዚጊርስ ፑኔስ።

7 ታና ኢጺዛ ኡባቲ

ዙፔቲዲ ታ ቦላን

ሳሱኬቴቴስ፤

ኢታ ሚሺ ታ ቦላ

ጋካና ማላ ኣሞቴቴስ።

8 «ኢዛ ኢታ ሃርጌይ ኦይኪዴስ፤

ኢዚ ሄ ኢቺዳሶፔ

ሙሌካ ዴንዴና» ጌቴስ።

9 ሃራይ ኣቲን ታኒ ኣማኔቲዛ

ታ ሲቆ ላጌይ፥

ታናራ ኢሲ ማዳፌ ሚዳይ

ታ ቦላ ቶሆ ዴንꬂዴስ።*

10 ጊዶ ኣቲን ኣቤት ጎዳዉ!

ኔኒ ታና ማራ፤

ታኒ ሃሎ ኬሳና ማላ

ታና ሃርጌፌ ፓꬃ።

11 ታ ሞርኬይ

ታና ጾኖንታይሳን

ኔ ታና ዶሲዛይሳ

ታ ኤራይስ።

12 ኔኒ ታና

ታ ሱሬቴꬃ ጊሻስ ማዳሳ፤

ኔ ሲንꬃን ታና

ሜርናስ ዎꬃሳ።

13 ጎዳ ኢስራኤሌ ጾሳይ

ሜርናፔ ሜርና

ጋካናዉ ጋላቴቶ። *

ኣሚን! ኣሚን!

ናምኣንꬆ ማጻፋ

42

(ማዛ 42—72)

ዛማሬታ ካቦስ ቆሬ ናይቲ ሃሳኣን ሺሺዳ ጊንጾ

1 ዉሻይ ፑልቶ ሃꬅ ላሞቲዛ ማላ፥

ኣቤት ጾሳዉ፥

ታኒካ ኔና ላሞታይስ።

2 «ታ ሼምፖያ

ታኒ ባዳ ጾሳ ሲንꬅ

ቤያናይ ኣዉዴሻ?» ጋዳ

ጾሳ፥ ዴኦ ጾሳ ሳሜታዱስ።

3 ኣሳይ ኡባቶ፥

«ኔ ጾሲ ኣዋን ዲዜ?»

ጊዛ ዎዴ ታስ ጋላሲኔ ኦማርስ

ኣፉንꬂ ቁማ ጊዲዴስ።

4 ታ ዎዚናያ ጬጬꬃን ጊዶራ

ሴራሼ ሃይታንታ ኣኬካዱስ፤

ዳሮ ዎዴ ታ ጾሳ ኬꬅ

ካሌꬃሼ

ኢሊሊሳኒኔ ጋላታ ዬꬃን

ባኣሌ ቦንቻና

ሺቂዳ ዳሮ ኣሳ ጊዶራ

ታ ዋና ቢዛኮ ኣሙሳዲስ።

5 ታኒ ኣይስ ሂዶታ ቃንጻዚና?

ቃሴ ኣይስ ጬጫዚና?

ታኒ ጾሳን ኣማኔታይስ፤

ታና ኣሺዛ ታ ጾሳ

ታ ቡሮ ጋላታና።

6 ታ ጾሳዉ!

ታ ዎዚናያ ጬጫዱስ፤

ሄሳ ጊሻስ

ታኒ ዮርዳኖሴ ቢታን

ሄርሞኔ ዙምቡላ

ሚዛሬ ዙማ ቦላ ኤቃዳ

ኔና ታ ቆፓና።

7 ኔ ፒሳ ጉንꬃን

ጪማይ ጪማስ ኣንኬስ፤

ቃሴ ኔ ዳምባላይኔ

ኔ ጫርኮ ኡባይ

ታ ቦላራ ኣꬊዴስ።

8 ጎዳይ ባ ሜርና ሲቆ ጋላስ

ታስ ኪቴስ።

ታኒካ ኦማርስ ኢዛስ

ጋላታ ማዛሙሬ ሺሻይስ፤

ሄሲካ ታ ዴኦ ጾሳስ

ሺሺዛ ዎሳ።

9 ታ ጾሳዉ ታስ ዛላዉ!

«ኔ ታና ኣይስ ዶጋዲ?

ታ ሞርኬቲ ታና ቆሂሺን

ታ ጬጫሼ

ኣይስ ዴኦ?» ጋይስ።

10 ታ ሞርኬቲ ታና ኡባ ዎዴ፥

«ኔ ጾሳይ ኣዋን ዲዜ?»

ጊዲ ዮኦን ታና ጫዴቴስ፤

ሜቄꬂካ ሜንꬂ ጫዬቴስ።

11 ታኒ ኣይስ ሂዶታ ቃንጻዚና?

ቃሴ ኣይስ ጬጫዚና?

ታኒ ጾሳን ኣማኔታይስ፤

ታና ኣሺዛ ታ ጾሳ

ታ ቡሮ ጋላታና።

43

1 ኣቤት ጾሳዉ! ኔ ታስ ፒርዳ፤

ጾሳ ኤሮንታ ካዎቴꬃታራ

ኔ ታ ጊሻስ ሞቴታ፤

ጪሚዛ ኣሳታፔኔ

ኢታ ኣሳታፔ ታና ኣሻ።

2 ታ ጾሳዉ! ታስ ኔ ሚኖ ሚጻ፤

ሂስቲን ኔ ታና ኣይስ ኣጋዲ?

ታ ሞርኬቲ ታና ቆሂሺን

ታ ጬጫሼ ኣይስ ዴኦ?

3 ኔ ፖኦኔ ኔ ቱማ ታስ ኪታ፤

ኢስቲ ታና ካሌꬄቶ፤

ፑዴ ጌሻ ዙማ ቦላ

ኔ ዲዛሶ ታና ጋꬄቶ።

4 ሄ ዎዴ ታኒ

ታና ኡፋይሲዛ ጾሳኮ ባና፤

ኔስ ያርሾ ያርሺዛሶዛ ባዳ

ኔስ ጎይናና፤

ኣቤት ጎዳ ታ ጾሳዉ!

ታኒ ዲꬃን ኔና ሳባና።

5 ታኒ ኣይስ ሂዶታ ቃንጻዚና?

ቃሴ ኣይስ ጬጫዚና?

ታኒ ጾሳን ኣማኔታይስ፤

ታና ኣሺዛ ታ ጾሳ

ታ ቡሮ ጋላታና።

44

ዛማሬታ ካቦስ ቆሬ ናይቲ ሃሳኣን ሺሺዳ ጊንጾ

1 ኣቤት ጾሳዉ!

ቤኒ ኣꬊዳ ዎዴ

ኔ ኦꬂዳ ጊታ ሚሻ

ኑኒ ሲዪዶስ፤

ኑ ኣዋታ ዎዴካ

ኔ ኦꬂዳይሳ

ኢስቲ ኑስ ዮቲዳ።

2 ካዎቴꬃታ ኔኒ ኔ ኩሼን

ጎዳ ኬሳዳሳ፤

ኑ ኣዋታ

ኢስታ ቢታን ቶካዳሳ፤

ዴራ ሊቂሳዳሳ፤

ጊዶ ኣቲን

ኔ ካዎቴꬃታ ኣሳዳሳ።

3 ኢስቲ ባንታ ማሻን ኦሊዲ

ሄ ቢታ ኦይኪቤቴና፤

ኢስቲ ጾኒዳይ

ባ ቄሴ ሚኖቴꬃን ጊዴና።

ጊዶ ኣቲን ኔኒ

ኢስታን ኡፋዬቲዳ ጊሻስ

ኔ ኡሻቻ ኩሼይ፥

ኔ ቄሴይኔ

ኔ ሲንꬃ ፖኦ ዎልቃይ

ሄሳ ኦꬂዴስ።

4 ታ ጾሳዉ ታ ካዎይ ኔና፤

ያቆቤ ዜሬꬃስ

ጾኖ ኢሚዳይ

ጾሶ ኔና።

5 ኔናን ጊዲዲ ኑ ሞርኬታ

ኑ ኦሊ ጾናና፤

ኔ ሱንꬃን ኑናራ ኤቄቲዛይታ

ኑኒ ዬꬋና።

6 ታኒ ታ ቶራን ኣማኔቲኬ፤

ታ ጊꬃ ማሻይካ

ታና ኣሼና።

7 ጊዶ ኣቲን ኔኒ ኑና

ኑ ሞርኬታፔ ኣሻሳ፤

ቃሴ ኑና ኢጺዛይታ

ኔኒ ካዉሻሳ።

8 ኑኒ ኡባ ዎዴ

ጾሳን ጬቄቶስ፤

ኔ ሱንꬃካ ሜርናስ ሳቦስ።

9 ሃኢ ጊዲኮ ኔ ኑና ኣጋዳሳ፤

ቃሴካ ካዉሻዳሳ፤

ኔኒ ኑ ኦላንቻታራ

ኢሲፌ ኬዚዛይሳ ኣጋዳሳ።

10 ኑ ሞርኬታ ሲንꬃፌ

ኑና ባቃቲሳዳሳ፤

ኑናራ ኤቄቲዛይቲ

ኑ ኣቆታ ቦንቂዳ።

11 ኔኒ ኑና ዶርሳታ ማላ ሹካስ

ኣꬃ ኢማዳሳ፤

ቃሴ ካዎቴꬃታ ጊዶን

ኑና ላላዳሳ።

12 ኔኒ ኔ ኣሳ ሂራይሶን ባይዛዳሳ፤

ጊዶ ኣቲን ዎꬌ ዴማቤካ።

13 ኔኒ ኑና ኑ ሾሮታስ ጫሻስ፥

ቃሴ ኑ ሄራን ዲዛይታስ ቂꬌሲኔ

ሚቻስ ኬሳዳሳ።

14 ኔኒ ኑና ካዎቴꬃታ ጊዶን

ሃይሲኤስ ኬሳዳሳ፤

ኢስቲ ባንታ ሁኤ ኑ ቦላ

ቃꬂ ቃꬂ

ቂꬋና ማላ ኦꬃዳሳ።

15 ታ ኡባ ዎዴ ካዉያዲስ፤

ታ ሲንꬂ ዬላ ማይኢዴስ።

16 ሄ ኡባይ ታና ጋኪዳይ

ታ ሞርኬቲ ታ ቦላ

ሃሎ ኬሲሺን

ሃራቲ ካꬊዲ ሚጪዳ ጊሻሳ።

17 ኑኒ ኔና ዶጎንታ ዲሺን

ዎይኮ ኔ ጫቆ ቃላ

ፓጪንቾንታ ዲሺን

ሃይሲ ኡባይ ኑ ቦላን ጋኪዴስ።

18 ኑ ዎዚናይ ኔፔ

ጉዬ ኡንዱዲቤና፤

ኑ ቶሆይ ኔ ኦጌፔ

ጋጻ ኬዚቤና።

19 ጊዶ ኣቲን ኔኒ ኑና

ሜንꬄሬꬃዳ

ዶኣ ኦጌን ዬጋዳሳ፤

ጊርዲ ጊዳ ꬉማንካ ኦላዳሳ።

20 ኑ ጾሳ ሱንꬅ

ኑኒ ባሊዳ ጊዲኮ

ኑ ኩሼካ ኤቃ ጾሳታ

ዎሳናስ ሚጪዳኮ፥

21 ሃይሳ ኤሮይ ጾስ ጾናኔ?

ኢዚ ዎዚናን ጌሚ ዲዛ

ጹራ ኡባ ኤሬስ

22 ጊዶ ኣቲን ኡባ ጋላስ

ኔ ጊሻስ

ሃይቆስ ኣꬊ ኢሜቲዶስ፤

ሹካስ ኤፊዛ ዶርሳታ ማላካ

ቆዴቲዶስ።*

23 ኣቤት ጎዳዉ ቤጋ!

ኣይስ ꬊስካይ?

ዴንዳ! ሜርናስ ኑና ኣጎፋ።

24 ኔ ሲንꬃ ኑፔ ኣይስ ጌንꬃይ?

ኑ ቆሄቴꬃኔ

ኑ ኡንኤቴꬃ ኣይስ ዶጋይ?

25 ኑኒ ዱጌ ጉዱላን ዬጌቲዶስ፤

ቢታ ቦላካ ፖርጩ ጊዶስ።

26 ኣቤት ጎዳዉ፥

ኑና ማዳናስ ዴንዳ!

ኔ ሜርና ሲቆን ኑና ዎዛ።

45

ጪሻታ ጊጊሶ ጌቴቲዛ ዬꬃን ቆሬ ናይቲ ዛማሬታ ካቦስ ዬጺዳ ማዛሙሬ

1 ታ ዎዚናፔ ሎኦ ቆፋይ ፑልቴስ፤

ታ ጊግሲዳ ጊንጾዛ

ካዎዛ ሲሳና፤

ታ ኢንጻርሳይካ

ኤራንቻ ጻፌ ቢኢሬ ማላ።

2 ኣሳ ኡባፌ ኔኒ ኬሃ ሎኣሳ፤

ኔ ፑላን ኩሚዳ

ቃላ ሃሳያሳ፤

ሄሳ ጊሻስ ጾሲ ኔና

ሜርናስ ኣንጂዴስ።

3 ዎልቃማ ካዎ!

ኔ ማሻ ጊጻ፤

ቦንቾኔ ቴማ ማይኣ።

4 ቱማቴꬃስ፥

ኣሽኬቴꬃሲኔ ጺሎቴꬃስ

ኔ ቴማቴꬅ ማይኣዳ

ኦላ ጾናናስ ሲንꬄ ሆርዶፋ፤

ኔ ኡሻቻ ኩሼይ

ማላሊሲዛ ሚሽ ቤሶ።

5 ኔ ዪሻቲ ቃራታ፤

ኢስቲ ካዎ ሞርኬታ

ዎዚና ኣይፌን ጫዳና፤

ካዎቴꬃቲ ጾኔቲዲ

ኔ ቶሆ ጋርሳን ኩንዳና።

6 ኣቤት ጾሳዉ!

ኔ ካዎቴꬃ ኣልጋይ

ሜርናስ ዳና፤

ኔ ካዎቴꬃ ጉፌይካ

ሱሬቴꬃ ጉፌ።

7 ኔኒ ጺሎቴꬅ ዶሳሳ፤

ማካላቴꬅ ኢጻሳ።

ሄሳ ጊሻስ ጾሳይ፥

ኔ ጾሳይ

ኔ ላጌታፔካ ኣꬂዲ

ኔና ኡፋይሳ ዛይቴን ቲይዴስ። *

8 ካርቤፌ፥ ጎዳሬ ኡꬃፌኔ

ቡርጉዴፔ

ኦሴቲዳ ሺቶን ኔ ማይኦይ

ጫጫፌቲዲ ሳዎ ቱኑ ጌስ፤

ዳንጋርሳ ዛሌን ኣሌቄቲዳ

ኔ ካዎቴꬃ ኬꬃን

ዲጼቲዛ ዲꬃይኔ

ማሲንቆይ ኔና ኡፋይሴስ።

9 ካዎቴꬃ ኬꬃን ዲዛ

ማጫሳታ ጊዶን

ካዎታ ማጫ ናይቲ ዴቴስ፤

ጎዳቴያ ጌሻ

ዎርቃን ኣሌቄታዳ

ኔፔ ኡሻቻ

ባጋን ኤቃዱስ።

10 ታ ናዬ፥ ኤዝጋ ሲያ፤

ኔ ሃይꬃ ሃ ዬጋ።

ኔ ዴራኔ

ኔ ኣዋ ኬꬃ ዶጋ።

11 ኔ ሜꬋ ሎኦይ

ካዎ ዎዚና ኤኪዴስ፤

ኢዚ ኔስ ጎዳ ጊዲዳ ጊሻስ

ኔ ኢዛ ቦንቻ።

12 ጺሮሴ ኣሳይ ኢዚስ

ኢሞታ ኤኪ ያና፤

ዱሬቲ ኔና ኣዳሻና።

13 ካዋ ናያ ካዎ ኬꬃ ጊዶን

ኣይ ማላ ሎኣዜ!

ኢዚ ማይኦይካ ዎርቃን ኣሌቂዴስ።

14 ባ ኣሌቆ ማይኦዛ ማይኣዳ

ካዎዛኮ ባዉስ፤

ኢዚ ላጌ ጊዲዳ ጌላኦቲ

ኢዞ ኣዣቢ ኢዛስ ኤኪ ዪዳ።

15 ኢስቲ ኡፋዬቲሼኔ

ሆምቦጪሼ ዪዲ

ካዎዛ ኬꬅ ጌሌቴስ።

16 ካዎ! ኔ ናይቲ

ኔ ኣዋታ ሶሆ ላታና፤

ኔኒ ኢስታ ቢታ

ኡባ ቦላን ሹማና።

17 ታኒ ኔ ሱንꬂ ዬሌታ ኡባን

ሃሳኤታና ማላ ኦꬃና።

ሄሳ ጊሻስ ኣሳይ

ሜርናስ ኔና ሳባና።

46

ጌላኦ ናይታ ኤዶ ጌቴቲዛ ዬꬃን ቆሬ ናይቲ ዛማሬታ ካቦስ ዬጺዳ ማዛሙሬ

1 ጾሲ ኑኒ ሺቂ ኣቲዛሶኔ

ኑስ ዎልቃ፤

ኑና ሜቶይ ጋኪዛ ዎዴ

ማዳናስ ኢዚ ኡባቶ

ማታን ዴስ።

2 ሄሳ ጊሻስ ቢታይ ቃጺኮ፥

ዙማቲካ ዱጌ ኣባን ጌሊኮ

ኑኒ ያዮኮ።

3 ኣባ ዳምባላይካ

ጉሚዲ ሆሞቲኮ፥

ኢዛ ዎልቃማ ሃኖን

ዙማቲ ኮኮርኮካ

ኑኒ ዳጋሞኮ።

4 ጾሳ ካታማን፥

ኡባፌ ꬎቃ ጾሳይ ዲዛሶን

ኡፋይሲዛ ሻፋቲ ዴቴስ።

5 ጾሲ ኢዚ ጊዶን ዲዛ ጊሻስ

ሄ ካታማያ ቃጹኩ፤

ዎንታ ማላዶራ ጾሲ

ኢዞ ማዳና።

6 ካዎቴꬃቲ ማካላን ዴንዲዳ፤

ካዎቲካ ኩንዲዳ፤

ኢዚ ባ ቃላ

ꬎቁ ሂስቲ ሲሲዴስ፤

ቢታይካ ሴሪዴስ።

7 ኡባፌ ዎልቃማ ጎዳይ

ኑናራ ዴስ፤

ያቆቤ ጾሲ

ኑ ቆቴቲ ኣቲዛ ቆልኣ።

8 ሃ ዪቴ፤ ጎዳ ኦሶ ጼሊቴ፤

ኢዚ ሳኣ ዎስቲ

ቡላሲዳኮ ቤኢቴ።

9 ኢዚ ሳኣ ጋጻፔ ጋጻ ጋካናስ

ዲዛ ኦላ ቴቄስ፤

ዎንዳፌኔ ቶራ ሜንꬄስ፤

ጎንዳሌካ ታማን ጹጌስ። *

10 ሼምፒ ኡቲቴ፤

ታኒ ጾስ ጊዲዳይሳ ኤሪቴ፤

ካዎቴꬃታ ቦላ

ታ ꬎቁ ꬎቁ ጋና፤

ቢታ ቦላካ ታ ꬎቁ ꬎቁ ጋና።

11 ኡባፌ ዎልቃማ ጎዳይ

ኑናራ ዴስ፤

ያቆቤ ጾሲ

ኑ ቆቴቲ ኣቲዛ ቆልኣ።

47

ቆሬ ናይቲ ዛማሬታ ካቦስ ዬጺዳ ማዛሙሬ

1 ካዎቴꬅ ኡባይ

ኢንቴ ኩሼ ባቂቴ፤

ኢንቴ ቃላ ꬎቁ ኦꬂዲ

ጾሳስ ኢሊሊ ጊቴ።

2 ቢታ ኡባ ቦላ ባይራ ካዎይ

ኡባፌ ꬎቃ ጾሳይ

ኢዚ ያሺሲዛ ጾሳ።

3 ዴራ ኑ ጋርስ ኣꬂዴስ፤

ካዎቴꬃታካ ኑ ቶሆ

ጋርሳን ሃሪሲዴስ።

4 ኢዚ ኑስ ላታ ቢታ ዶሪዴስ፤

ሄ ቢታይን

ኢዚ ዶሲዛ ያቆቤይ ጬቄቴስ።

5 ኢሊሊሺን ጾሳይ ኡፋይሳን

ዛዬ ፑኒሺን ጎዳይ

ፑዴ ባ ኣራታን ኬዚዴስ።

6 ዬጺቴ፥ ጾሳስ ዬጺቴ፤

ዬጺቴ ኑ ካዎዛስ ዬጺቴ።

7 ጾሲ ኣላሜ ኡባስ ካዎ፤

ሄሳ ጊሻስ ጋላታ ማዛሙሬ

ኢዛስ ዬጺቴ።

8 ጾሲ ካዎቴꬃታ ቦላ ካዎቲዴስ፤

ባ ጌሻ

ኣራታ ቦላካ ኡቲዴስ።

9 ካዎቴꬃታ ካሌꬂዛ ዳናቲ

ኣብራሃሜ ጾሳ

ኣሳራ ኢሲፌ ሺቂዳ፤

ዴሬ ኡባ ካዎቲ ጾሳሳ፤

ኢዚ ኡባፌካ ቦላራ ꬎቃ።

48

ቆሬ ናይታ ማዛሙሬ

1 ጎዳይ ጊታ፤

ኑ ጾሳ ካታማን

ጌሻ ዙማዛን

ጊታ ጋላታይ ኢዛስ ቤሴስ።

2 ቢታ ኡባስ ኡፋይስ ጊዲዳይ፥

ፑዴሃ ባጋራ ቤቲዛይ

ꬎቃኔ ሎኦ ጊዲዳ

ጺዮኔ ዙማይ

ዎጋ ካዎዛ ካታማ። *

3 ሄ ካታማ ጊምቤዛ ጊዶን፥

ኢዚ ካታማይስ ኣሺዛ

ሚጻ ጊዲዳይሳ ቤሲዴስ።

4 ካዎቲ ባንታ ቶራንቻታራ

ኢሲፌ ሺቂዳ፤

ሂስቲዲ ጺዮኖ ኦላናዉ ዪዳ።

5 ጊዶ ኣቲን ኢዞ ቤኢዲ ማላሌቲዳ፤

ዳጋሚዲ ጉዬ ባቃቲዳ።

6 ኢስቲ ሄሳን ዴኢሺን

ኢስታ ያሻ ኮኮሪሲ ኦይኪዴስ፤

ሚጻይ ኦይኪዳ

ማጫሳ ማላ ሚጻቲዳ።

7 ኣርሼይ ሞኪዛሶ ባጋ

ዎልቃማ ጫርኮን ሜቂዛ

ታርሴሴ ማርካቤታ ማላ

ኢስታ ኮኮርሳዳሳ።

8 ኑኒ ሲዪዳ ማላካ፥

ኡባፌ ዎልቃማ

ጎዳ ካታማን፥

ኑ ጾሳ ካታማን

ኢዚ ኦꬂዳይሳ

ኑ ቤኢዶስ።

ጾሲ ሄ ካታማ ሜርናስ

ሚንꬂ ኤሳና።

9 ኣቤት ጾሳዉ፥

ኔ ኬꬃ ጊዶን

ኔ ሜርና ሲቆ ቆፖስ።

10 ኣቤት ጾሳዉ፥

ኔ ሱንꬃ ማላካ

ኔ ጋላታይ ሳኣ ጋጻ ጋኪዴስ፤

ኔ ኡሻቻ ኩሼይ

ጺሎቴꬃን ኩሚዴስ።

11 ኔ ፒርዳ ጊሻስ፥

ጺዮኔ ኣሳይ ኡፋዬቴስ፤

ዩሁዳ ካታማቲካ

ኡፋይሳን ሆምቦጬቴስ።

12 ጺዮኔ ዩሾን ሄሜቲቴ፤

ኢዚ ጊምቤታ ዩሾን

ያኔ ሃ ሲሜሬቲቴ፤

ኢዚ ሻኮታ ቆዲቴ።

13 ዪዛ ዬሌታስ ዮታና ማላ፥

ኢዚ ኣሆ ጊምቤዛ ኣኬኪቴኔ

ኢዚ ሚጻታ ጾሞሲቴ።

14 ኢንቴ፥ «ሜሪ ሜርናስ

ሃ ጾሳይ ኑ ጾሳ፤

ኑ ሃይቃና ጋካናስ

ኢዚ ኑና ካሌꬃና»

ጊዲ ዮቲቴ።

49

ቆሬ ናይቲ ዛማሬታ ካቦስ ዬጺዳ ማዛሙሬ

1 ዴሬዞ፥ ኢንቴ ኡባቲካ

ሃይሳ ሲዪቴ!

ኢንቴኖ ሳኣ ቦላ ዲዛ ኡባቶ!

ሃይሳ ኤዝጊቴ።

2 ꬎቃይኔ ዚቃይ፥

ዱሬይኔ ማንቆይካ ሲዪቴ።

3 ታ ዎዚና ቆፋይ ኣኬካ ኢሜስ፤

ታ ዶናይ

ኣꬎ ኤራቴꬃ ቃላ

ሃሳዬስ፤

4 ታኒ ታ ሃይꬅ

ሌሚሶታኮ ዛራና፤

ኢስታ ቢርሼꬃካ

ታ ዲꬃን ቆንጪሳና።

5 ሜቶ ጋላሲ ዪዛ ዎዴኔ

ኢታቴꬃን ታና ላቢዛይቲ

ዶዲ ኡቲኮ

ታ ኣይስ ባቦ?

6 ባ ኣቆታን ኣማኔቲዛይታሲኔ

ባ ዱሬቴꬃ ዳሮን

ጬቄቲዛይታስ ታ ኣይስ ባቦ?

7 ኣሲ ባርካ ባና ዎዜና፤

ዎይኮ ባ ሼምፖ ጊሻስ

ጾሳስ ዋጋ ቃንጻናስ

ዳንዳዬና።

8 ኣሳ ሼምፖ ዋጋይ

ኬሂፔ ኣልኦ፤

ሼምፖ ዱꬂዛ ዋጋይ

ሙሌካ ዴና።

9 ኣይ ዋጋ ቃንጺንካ

ኢዚ ሜርናስ ዴኣና ማላ፥

ዎይኮ ኢዚ ሃይቆንታ ማላ

ኦꬃናዉ ዳንዳዬና።

10 ኤያቲኔ ዳማቲ ሃይቂዛ ማላ

ኣꬎ ኤራንቻቲካ ሃይቃና፤

ኡባይካ ባ ኣቆታ

ሃራስ ዬጊ ባና፤

ሄሳ ኡባይካ ቤኣና።

11 ዳሮ ጋዴ

ኢስቲ ባ ሱንꬃን ሃሪኮካ

ኢስታስ ሜርና ኬꬃይ ዱፎ፤

ኢዚካ ኢስታስ

ዬሌታፔ ዬሌታ ጋካናዉ

ዱሳሶ ጊዳና።

12 ኣሲ ኣይ ዱሬቲኮካ

ባ ዱሬቴꬃራ ካንꬄና፤

ኢዚ ዶኣ ማላ ሃይቃና።

13 ባናን ኣማኔቲዛ

ኤያታ ቃዳይኔ

ኢስታ ቃላ ካሊዛይታ

ዉርሴꬃ ሳማይ ሃይሳ።

14 ሹካስ ቆሬቲዳ ዶርሳታ ማላ

ኢስቲ ዱፎስ ዶሬቲዳ፤

ሃይቆይ ኢስታ ሄንꬃንቻ

ጊዳና፤

ኢስቲ ባንታ ያሊሶ ኬꬃፌ

ሃኪዲ ዱፎን ሙሳና።

ሱሬ ኣሳቲ ማላዶራ

ኢስታ ዱፎ ቦላራ ሲሜሬታና።

15 ጊዶ ኣቲን ጾሲ

ታ ሼምፖ ዎዛና፤

ኢዚ ታና ሃይቆ ዎልቃፌ

ኣሺ ኤካና።

16 ኣሲ ዱሬቲዛ ዎዴኔ

ኢዛ ኣቆታይ ዳሪ ዳሪ ቢዛ ዎዴ

ኢዛዴስ ያዮፋ።

17 ጋሶይካ ኢዚ ሃይቂሼ

ኣይኮካ ኤኪ ቤና፤

ኢዛ ኣቆታይ ኢዛራ ኢሲፌ

ዱፎን ጌሌና።

18 ኣሲ ፓጻ ዲዛ ዎዴን፥

«ታስ ኩሚዴስ» ጊኮካ፥

ኡባይ ኢዛስ ጊጊዳ ጊሻስ

ጋላቴቲኮካ፥

19 ሲሚዲ ሙሌካ

ፖኦ ቤኦንታሶ

ባ ኣዋታ ማባራን ጋይቴስ።

20 ኣሲ ኤራቴꬂ ባይንዳ

ኣይ ዱሬቲኮካ

ኢዚ ዶኣ ማላ ሃይቃና።

50

ኣሳፌ ማዛሙሬ

1 ዎልቃማ ጎዳይ፥

ጾሳይ ሃሳዬስ፤

ኣርሼይ ሞኪዛሶፔ

ዉሊዛሶ ጋካናስ

ሳኣን ዲዛ ኣሳ ጼይጌስ።

2 ሙሌራ ሎኦ ጊዲዳ ጺዮኒፔ

ጾሲ ፖኢሴስ።

3 ኑ ጾሲ ያና፤

ኢዚ ጮኡ ጌና።

ሚዛ ታማይ ኢዛ ሲንꬃና፤

ዎልቃማ ጎቴይ ኢዛ ዩሾና።

4 ጾሲ ባ ኣሳ ፒርዳናስ

ሳሎኔ ሳኣ ጼይጌስ።

5 «ታናራ ያርሾን ጫቄቲዳ

ጌሻታ ታኮ

ሺሺቴ» ጌስ።

6 ጾሲ ባርካ ፒርዲዛ

ጾሳ ጊዲዳ ጊሻስ

ሳሎቲ ኢዛ ጺሎቴꬃ ኣዋጄቴስ።

7 «ታ ኣሳዞ ኔ ሲያ!

ታኒ ኔስ ዮታይስ፤

ኢስራኤሌ ኣሳዉ!

ታኒ ኔ ቦላ ማርካታይስ።

ታኒ ጾሳይ ኔ ጾሳ።

8 ኔ ያርሾ ጊሻሲኔ

ኔኒ ኡባቶ ሺሺዛ

ጹጌቲዛ ያርሾ ጊሻስ

ታኒ ኔና ቦሪኬ።

9 ሄሳ ማላካ ኔ ዲርሳፌ ኮርማታ፥

ዎይኮ ኔ ጻርጳፌ ዴይሻታ

ኤካናዉ ኮይኬ።

10 ዎራን ዲዛ ዶኣ ኡባቲ ታሳ፤

ሺ ዙማታ ቦላን ዲዛ

ሜሄቲካ ታይታ።

11 ታኒ ዙማታ ቦላ ዲዛ ካፎታ

ኡባ ኤራይስ፤

ዴምባን ዲዛ ሜꬌቴꬃቲ

ኡባይ ታይታ።

12 ሳሎ ጉፋንꬆን ዲዛ ኡባይ ታሳ፤

ሄሳ ጊሻስ ታ ጋፊኮካ

ኔስ ዮቲኬ።

13 ታኒ ኮርማታ ኣሾ ሚኬ፤

ዎይኮ ዴይሻታ ሱꬅ ኡዪኬ።

14 ጾሳስ ጋላታ ያርሾ ሺሻ፤

ኔ ኣዲና ኡባፌ ꬎቃ

ጾሳስ ጋꬃ።

15 ሜቶ ጋላስ

ኔ ታና ጼይጋ፤

ታ ኔና ኣሻና፤

ኔካ ታና ቦንቻና» ጌስ።

16 ጊዶ ኣቲን ጾሲ ናጋራንቻስ፥

«ታ ዎጋ ኔኒ

ዛራ ዛራዳ ቢዳናስ

ዎይኮ ታ ጫቆ ቃላ

ኔ ዮታናስ

ኔስ ኣይ ማታይ ዲዜ?

17 ኔ ታ ሴራ ኢጻሳ፤

ታ ቃላታካ ካꬋሳ።

18 ኔኒ ካይሶ ቤኢዳ ዎዴ

ኢዛራ ዳቦታዳሳ፤

ላይማቲዛይታ ማባራንካ

ዙፔታሳ።

19 ኔኒ ኔ ዶና

ኢታ ሃሳያናስ ዶያዳሳ፤

ኔ ሃሳይዛ ሃሳያይ

ዎርዶ ጻላ።

20 ኣꬎሶን ኣꬎሶን

ኔ ኢሻ ዚጊራሳ፤

ኔ ኣዪ ና ሱንꬂካ ሞራሳ።

21 ኔኒ ሃይሳ ኡባ ኦꬂዛ ዎዴ

ታኒ ጮኡ ጋዲስ፤

ሄሳ ጊሻስ ኔኒ ታና

ኔ ማላ ጋዳ ቆፓዳሳ፤

ጊዶ ኣቲን ሃኢ ታኒ

ኔና ዋላሳይስ፤

ቃሴካ ታ ኔና

ቆንጬን ሴራይስ።

22 «ኢንቴኖ ጾሳ ዶጊዛይቶ!

ሃይሳ ኣኬኪቴ፤

ኢንቴ ኢጺስ ጊኮ

ታኒ ኢንቴና ሜንꬄሬꬃና፤

ሄ ዎዴ ኢንቴና ኦኒካ

ኣሼና።

23 ታስ ጋላታ ኢሚዛ ኣሲ

ታና ቦንቼስ።

ሱሬ ኦጌራ ቢዛ ኣስ

ታኒ ኣቶቴꬃ ቤሳና» ጌስ።

51

ካዎ ዳዊቲ ላይማቲዳፔ ጉዬ ናቤ ናታኔይ ኢዛኮ ዪዳ ዎዴ ዳዊቲ ዛማሬታ ካቦስ ዬጺዳ ማዛሙሬ

1 ኣቤት ጾሳዉ!

ኔ ሜርና ሲቆዛ ማላ

ታና ማራ፤

ኔ ቃꬌታ ዳሮን

ታ ሞሮዛ ቁጫ። *

2 ታ ኢታቴꬃ ኡባ

ታፔ ሜጫ፤

ታ ናጋራፔካ ታና ጌሻ።

3 ታኒ ታ ሞሮዛ ኤራይስ፤

ታ ናጋራይካ

ኡባቶ ታ ሲንꬃና።

4 ታ ኔና ጻላ ቆሃዲስ፤

ቃሴካ ኔ ሲንꬃን

ኢታ ኦꬃዲስ።

ሄሳ ጊሻስ

ኔ ቃጻይዳ ቂጻቴን፥

ኔ ታ ቦላ ፒርዲዳ ፒርዳንካ

ኔ ጺሎ *

5 ታኒ ታ ኣዪ ኡሎፔ

ዶማዳ ናጋራንቻ፤

ዬሌቶሶፌ ሃ ሲማዳካ

ታ ሞራንቻ።

6 ሄኮ ኔኒ ኣሳ ዎዚናፔ

ቱማ ኮያሳ፤

ሄሳ ጊሻስ

ታ ጊዶ ኣሳቴꬃ

ኔ ኣꬎ ኤራቴꬅ ታማርሳ።

7 ሂሶጴ ቦንጮን

ኔኒ ታና ፒስታ፤

ታኒ ጌያና፤

ታና ሜጫ፤

ታኒ ሻቻፌ

ኣꬋዳ ቦጻና።

8 ኔኒ ታና ኡፋይሲኔ

ሃሹ ጊሲዛ ሚሽ ሲሳ፤

ኔ ሜንꬄሬꬂዳ

ታ ሜቄꬃታካ ፓꬃ።

9 ኔ ሲንꬅ ታ ናጋራፔ

ሃራሶ ዛራ፤

ታ ቆሆ ኡባካ ቁጫ ዲጋ።

10 ኣቤት ጾሳዉ!

ኔ ታስ ጌሻ

ዎዚና ሜꬋ፤

ሚኖ ኣያና ታ ጊዶን ዎꬃ።

11 ታና ኔ ሲንꬃፌ ኦሎፓ፤

ኔ ጌሻ ኣያና

ታፔ ኤኮፋ።

12 ኔ ኣቶቴꬃ ኡፋይሳ

ታስ ዛራዳ ኢማ፤

ኤኖ ጊሲዛ ኣያናን

ኔ ታና ኩንꬃ።

13 ሂስቲኮ ታኒ ሞራንቻታ

ኔ ኦጌ ታማርሳና፤

ሄ ናጋራንቻቲካ

ኔኮ ሲማና።

14 ኣቤት ጾሳዉ፥

ታና ኣሺዛ ጾሳዉ!

ታኒ ሼምፖ ዎꬎንታ ማላ

ታና ማዳ፤

ታ ኢንጻርሳይካ

ኔ ጺሎቴꬃ ጊሻስ

ኢሊሊሳን ዬጾ።

15 ኣቤት ጎዳዉ! ታ ዶና ዶያ፤

ሂስቲኮ ታ ኢንጻርሳይ

ኔና ጋላታና።

16 ኔኒ ያርሾን ኡፋዬቲዛኮ

ታ ኔስ ያርሾ ሺሻና፤

ኔ ጊዲኮ ያርሾን ኡፋዬታካ፤

ጹጌቲዛ ያርሾ ያርሺኮካ

ኔኒ ኡፋዬታካ።

17 ጾሳስ ሺቂዛ ያርሾይ

ኣሽኬ ኣያና፤

ኣቤት ጾሳዉ!

ሜቂዳ ዎዚና ኔ ካꬋካ።

18 ኣቤት ጾሳዉ!

ኔ ዶሳን ጺዮኖ ዱሬሳ፤

ዬሩሳላሜ ጊምቤታ ጊምባ።

19 ሄ ዎዴ ጺሎቴꬃ ያርሾኒኔ

ዉሪ ጹጌቲዛ ያርሾን

ኔኒ ኡፋዬታና፤

ኮርማቲካ ኔ ያርሺዛሶን

ያርሼታና።

52

ኤዶሜ ቢታ ኣስ ዶይቄይ ሳኦሌኮ ቢዲ፥ «ዳዊቲ ኣቢሜሌኬ ሶ ቢዴስ» ጊዲ ዮቲ ሲሚን ዳዊቲ ዛማሬታ ካቦስ ሃሳኣን ሺሺዳ ጊንጾ

1 ሃይሶ ዎልቃማዞ!

ጾሲ ኔና ካꬊቺዴስ፤

ኔ ኣይስ ኢታ ኦሶን ናሼታይ?

ኣይስ ኡባ ጋላስ ጬቄታይ?*

2 ኔኖ ባሌꬆን ኩሚዳ

ጌናንቻዉ!

ሃራታ ꬋይሳና ቃጻሳ!

ኔ ኢንጻርሳይካ

ቃራ ማጋላ ማላ።

3 ኔኒ ሎኦ ኣጋዳ ኢታ ሲቃሳ፤

ቱማ ሃሳያናፔ ዎርዶ

ሃሳያ ዶሳሳ።

4 ኔኖ ባሌꬆን ኩሚዳ

ዎርዳንቻዞ!

ኔኒ ኣስ ማዱንꬂዛ

ቃላ ሲቃሳ።

5 ጊዶ ኣቲን ጾሲ ኔና

ሜርናስ ꬋይሳና፤

ኢዚ ኔና ኔ ኬꬃፌ

ቡጪ ኬሳና፤

ፓጻ ዲዛይታ ጊዶፌካ

ꬎቃሊ ዲጋና።

6 ጺሎቲ ሃይሳ ቤኢዲ ያያና፤

ኢስቲ ኢዛ ቦላ ሂዝጊ ሚጫና፤

7 «ጾሳ ባስ ዜምፖ

ኦꬆንታዴ፥

ባ ዱሬቴꬃ ዳሮን

ኣማኔቲዛዴ

ባ ኢታ ኦሶን ሚኒዛዴ

ሃይሳ ቤኢቴ!» ጋና።

8 ጊዶ ኣቲን ኣጪዛ

ዎጋራ ሚꬃ ማላ

ታኒ ጾሳ ኬꬃን ኣጫይስ፤

ኢዛ ሜርና ሲቆን ታኒ

ሜሪ ሜርናስ ኣማኔታይስ።

9 ኔኒ ኦꬂዳ ኡባስ

ታኒ ኔና ሜርናስ ጋላታይስ፤

ኔ ሎኦ ጊዲዳ ጊሻስ

ታ ኔ ሱንꬃን ሂዶታ ኦꬃይስ፤

ታኒ ጾሳ ዴራ ሲንꬃን

ኔ ኪያቴꬃ ሳባና።

53

ዳዊቲ ዛማሬታ ካቦስ ሃሳኣን ሺሺዳ ጊንጾ

1 ኤያቲ ባንታ ዎዚናን፥

«ጾሲ ባዋ» ጌቴስ፤

ኢስቲ ሞሬቲዳይታ፤

ኢስታ ኦሶይካ ሃራሲዛዛ፤

ኢስታ ጋርሳፌ

ሎኦ ኦꬂዛይ ዴና።

2 ጾሳ ኮይዛይቲኔ ኣኬኪዛይቲ

ዴኢዛኮ ቤኣናዉ

ጾሲ ሳሎፔ ዱጌ

ኣሳ ናይታ ጼሌስ።

3 ኢስቲ ኡባይካ ጾሳፌ ሃኪዳ፤

ኡባይካ ኢሲፌ ቱኒዳ፤

ሎኦ ኦꬂዛ ኣሲ ዴና፤

ሃራይ ኣቶ ኢሳዴይካ ባዋ። *

4 ጾሲ፥ «ኣሲ ካꬅ ሚዛ ማላ

ታ ዴራ ቦንቂ ሚዛይቲ፥

ጾስ ዎሲ ኤሮንታይቲ፥

ሄይቲ ኢታ ኦꬂዛይቲ

ዩሺ ቆፔቴኔ?» ጌስ።

5 ጾሲ ባ ኣሳ ሞርኪዛይታ

ሜቄꬃ ላላና፤

ኢስቲ ካሴ ዳጋሚ ኤሮንታ

ዳጋማ ዳጋማና።

ጾሲ ኢስታ ካꬊዳ ጊሻስ

ኢስቲ ዬላታና፤

6 ኢስራኤሌስ ኣቶቴꬂ

ጺዮኔፔ ዪዳኮ!

ጾሲ ባ ዴራፔ ዲኤቲዳይሳ

ዛሪዛ ዎዴ

ያቆቤ ዛሬቲ ኡፋዬታና፤

ኢስራኤሌ ኣሳይ ኡፋዬታና።

54

ዚፌ ኣሳይ ሳኦሌኮ ቢዲ፥ «ዳዊቲ ኑ ቢታን ቆቴቲ ኡቲዴስ» ጊ ዮቲን ዳዊቲ ዛማሬታ ካቦስ ዲꬃን ዬጺዳ ማዛሙሬ

1 ኣቤት ጾሳዉ!

ኔ ሱንꬃን ታና ኣሻ፤

ኔ ዎልቃን ታስ ፒርዳ።

2 ኣቤት ጾሳዉ! ታ ዎሳ ሲያ፤

ታ ሃሳይዛ ቃላ ኤዝጋ።

3 ኦቶራንቻቲ ታ ቦላ ዴንዲዳ፤

ጌናንቻቲ

ታና ዎꬋናስ ኮዬቴስ።

ጾሳ ዉዱ ጌቴና።

4 ጊዶ ኣቲን ጾሲ ታስ ማዶ፤

ጎዳይካ ታስ ዜምፖ።

5 ኣቤት ጾሳዉ!

ታ ሞርኬታስ

ኢስታ ኢታቴꬃ ማላ

ኢስታስ ዛራ።

ኔ ኣማኔቴꬃን

ኔ ኢስታ ꬋይሳ።

6 ኣቤት ጎዳዉ!

ታኒ ታ ዶሳን ኔስ ያርሻና፤

ኔስ ቤሲዛ ጊሻስ

ታኒ ኔ ሱንꬃ ጋላታና።

7 ኣይስ ጊኮ ኔኒ ታና

ታ ሜቶ ኡባፌ ኣሻዳሳ፤

ታ ሞርኬቲ ኩንዲሺን

ታ ኣይፌን ቤያዲስ። *

55

ዳዊቲ ሃሳኣን ሺሺዳ ጊንጾ፤ ዳዊቲ ዛማሬታ ካቦስ ዲꬃን ዬጺዳ ማዛሙሬ

1 ኣቤት ጾሳዉ! ታ ዎሳ ሲያ፤

ታ ሾቢሺን ቄሊ ጎፓ።

2 ኤዝጋ፤ ታ ዎሳ ሲያ፤

ታ ቆፋን ታ ኡንኤታዲስ፤

ማራጬይ ታስ ኮኮሪዴስ።

3 ታ ሞርኬቲ ማንዲን ሂርጋዲስ፤

ኢታ ኣሳቲ ቆሂን ዳጋማዲስ፤

ኢስቲ ታ ቦላ ሜቶ ኤሂዳ፤

ሃንቆን ዴንዲዲ ታና ሞርኪዳ።

4 ታ ዎዚናይ ሂርጌስ፤

ሃይቃናኮኔ ጊዛ ዳጋማይ

ታ ቦላ ዎꬊዴስ።

5 ያሺኔ ዳጋማይ ታና ኦይኪዴስ፤

ታ ኣሳቴꬃይ ኮኮሪዴስ።

6 ታኒ፥ «ታስ ሃራጴ ማላ

ቄፌይ ዲዛኮ

ፒራꬋ ባዳ ሼምፓና።

7 ታኒ ቤታ ባዳካ

ባዞን ዴኣና ሺን።

8 ታኒ ጎቴፔኔ ኡሾፔ ኣቲዛሶ

ኤሶታዳ ጋካና ሺን» ጋዲስ።

9 ኣቤት ጎዳዉ!

ታኒ ካታማይ ጊዶን

ኦሺኔ ጌኔ ቤያዲስ፤

ኢታታ ዞሬ ኔ ꬋይሳ፤

ኢስታ ቆፋካ

ቡላኬሬꬃ ዬጋ።

10 ኢታቲ ጋላሲኔ ቃማ

ካታማ ጊምቤዛ ቦላራ

ዩዬቴስ፤

ኢታቴꬂኔ ጌኔይ

ኢዚ ጊዶን ዴስ።

11 ባሺ ኢዚ ጊዶን ዴስ፤

ጌኔይኔ ጪሞይ

ኢዚ ዱቡሻታፔ ሻኬቴና።

12 ታ ሞርኬይ ታና ጫዪዳኮ

ታ ኢዛ ዳንዳያ ኣꬃናኮ፥

ታ ቦላ ጬቄቲዛይ

ታና ኢጺዛዴ

ጊዲዳኮ ታኒ ኢዛፔ ቆቴታና።

13 ጊዶ ኣቲን ሃይሳ ኡባ

ታ ቦላ ኦꬂዛይ ኔና፥

ታ ላጌዛ፥ ታ ዳቦዛኔ

ታ ሲቆዛ።

14 ኑኒ ኢሶይ ኢሳራ

ኡፋይሳን ሃሳዬቲዶስ፤

ኢሲፌካ ጾሳ ሶን

ሲሜሬቲዶስ።

15 ኢታቴꬂ ኢስታ ዎዚና

ጊዶን ዲዛ ጊሻስ

ታ ሞርኬታ ቦላ ቆፖንታ

ሃይቆይ ጋኮ፤

ሼምፖራ ፓጻ ዲሼ

ሞጌቴቶ!

16 ታኒ ጊዲኮ ታ ጾሳ ጼይጋይስ፤

ጎዳይ ታና ኣሼስ።

17 ማላዶ፥ ጋላሲኔ ኦማርስ

ታኒ ዋሳይሲኔ

ታ ሜቶ ኢዛስ ዮታይስ፤

ኢዚ ታ ቃላ ሲዬስ።

18 ዳሮቲ ታና ኤቄቲኮካ፥

ኢዚ ታና ኦላ ቶራፔ ኣሼስ።

19 ቤኒሶፌ ካዎቴꬃ ኣራታን

ኡቲ ዲዛ ጾሳይ

ታ ዎሳ ሲዪዲ

ባ ኦጌ ላሞንታይታኔ

ጾሳስ ያዮንታይታ

ካዉሻና።

20 ታ ላጌዚ ባ ሲቆታ ቦላ

ባ ኩሼ ዴንꬂዴስ፤

ኢስታራ ጫቄቲዳ

ጫቆ ቃላካ ላሊዴስ።

21 ኢዛ ዶናፔ ኬዚዛ ቃላይ

ኦይሳ ማላ፤

ጊዶ ኣቲን ኢዛ ዎዚናይ

ጫዲዛ ቶራ ማላ፤

ኢዛ ቃላቲ ዛይቴፔካ

ኣꬊ ሹጎ፤

ጊዶ ኣቲን ቃንጺዛ

ማሻ ማላ።

22 ኔ ሜቶ ጎዳ ቦላ ዎꬃ፤

ኢዚ ኔና ሚንꬂ ናጋና፤

ኢዚ ጺሎቲ

ኩንዳና ማላ ኦꬄና።

23 ኣቤት ጾሳዉ!

ኔኒ ጊዲኮ ኢታታ

ዱጌ ጪማ ኦላን ዬጋና።

ሱꬅ ጉሲዛይቲኔ

ባሌꬂዛይቲ

ባ ዳና ላይꬃስ

ባጋካ ዴቴና፤

ጊዶ ኣቲን ታኒ

ኔናን ኣማኔታይስ።

56

ፊሊስጼሜ ኣሳይ ጌቴ ካታማን ዳዊቴ ኦይኪዳ ዎዴ ዳዊቲ ዛማሬታ ካቦስ ዬጺዳ ዬꬃ፤ «ሃሆሶን ዲዛ ዎላ ቦላ ኡቲዳ ሃራጴዮ» ጌቴቲዛ ዲꬃ ጊጊሶን ሺቂዳ ዎሳ

1 ኣቤት ጾሳዉ!

ኣሳይ ታና ኡንኤꬄስ፤

ታ ሞርኬቲ ታና

ኡባ ዎዴ ዬዴꬄቴስ፤

ሄሳ ጊሻስ ኔ ታስ ቃꬌታ።

2 ታ ሞርኬቲ ኡባ ጋላስ

ታና ዬዴꬄቴስ፤

ዳሮቲ ኦቶሬቴꬃን ታና ኦሌቴስ።

3 ታና ባቢሲዛ ዎዴ

ታ ኔናን ኣማኔታይስ።

4 ታኒ ጾሳን

ኣማኔቲዛ ጊሻስ ባቢኬ፤

ኢዚ ኢሚዳ

ሂዶታ ቃላ

ጊሻሲካ

ኢዛ ጋላታይስ፤

ታ ጾሳን ኣማኔታይስ፤

ኣሲ ታና ኣይ ኦꬃኔ?

5 ኡባ ጋላስ ታ ሞርኬቲ

ታፔ ሞሮ ዴማናስ

ዎጼቴስ፤

ኢስቲ ኡባ ዎዴ

ታና ቆሃናስ ዞሬቴቴስ።

6 ሺቂዲ ታ ቦላ ማቄቴቴስ፤

ዛማዲ ኡቲዲ ታና ካሌቴቴሲኔ

ታ ጌዶን ኤቄቴቴስ፤

ታና ዎꬋናስካ ኮዬቴስ።

7 ጾሶ! ኢስታ ኢታቴꬃ ጊሻስ

ኢስታ ዬዶፋ፤

ሄ ካዎቴꬃታ

ኔ ሃንቆን ካዉሻ።

8 ኔኒ ታ ዬሆ ቤያዳሳ፤

ታ ኣፉንꬃ ማካዳሳ፤

ኡባቲካ ኔ ማዝጋባን

ጻፌቲዳ።

9 ታኒ ኔና ጼይጊዛ ዎዴ

ታ ሞርኬቲ ጉዬ ሲሜቴስ፤

ጾሲ ታናራ ዲዛይሳ

ታኒ ሄሳን ኤራይስ።

10 ታ ኢዛ ቃላ ጋላቲዛ ጾሳን፥

ታ ኢዛ ቃላ ሳቢዛ ጎዳን፥

11 ታኒ ሄ ጾሳን

ኣማኔቲዛ ጊሻስ ባቢኬ፤

ኣሲ ታና ኣይ ኦꬃኔ?

12 ኣቤት ጾሳዉ!

ታኒ ኔስ ኣዲና ኣዲኔታዲስ፤

ታ ኣዲኔቶይሳ ጋላታ ያርሾ

ኔስ ጋꬃና።*

13 ኔኒ ታ ሼምፖዮ ሃይቆፔ

ታ ቶሆታ ꬉጴፔ ኣሻዳሳ።

ሄሳ ጊሻስ ኢዚ

ሼምፖራ ፓጻ ዲዛይታስ

ፖኢሲዛ ፖኦን

ጾሳ ሲንꬃን

ታ ሲሜሬታና።

57

ዳዊቲ ሳኦሌ ሲንꬃፌ ባቃቲዲ ጎንጎሎ ጊዶን ዲሼ ዛማሬታ ካቦስ፥ «ꬋይሶፋ» ጌቴቲዛ ዲꬃ ጊጊሶን ሺሺዳ ዎሳ ማዛሙሬ

1 ኣቤት ጾሳዉ!

ኔ ታስ ቃꬌታ፤

ታና ማራ፤

ታ ሼምፖያ ኔናን ዜምፓዱስ፤

ባሻይ ኣꬋና ጋካናስ

ታኒ ኔ ቄፌታ ጋርሳን ቆቴታና።

2 ኢዚ ባ ሃልቾ ማላ ታስ ፖሊዛ

ኡባፌ ꬎቃ

ጾሳኮ ዋሳይስ።

3 ጾሲ ሳሎፔ ማዶ ኪቲዲ

ታና ኣሻና፤

ታና ዬꬊዛይታ ካዉሻና፤

ጾሲ ባ ሜርና ሲቆኔ

ባ ቱማቴꬃ ታስ ኪታና።

4 ታኒ ታ ሞርኬታ ጊዶን፥

ኣስ ፑዚዲ ሚዛ ጋሞ

ሚሳቲዛይታ ጊዶን ዳይስ።

ኢስታ ኣቻይ ቶራኔ

ዎንዳፌ ዪሻ ማላ፤

ኢስታ ኢንጻርሳይካ

ቃራ ማሻ ማላ።

5 ኣቤት ጾሳዉ! ኔኒ ሳሎታፔ

ቦላራ ꬎቁ ꬎቁ ጋ፤

ኔ ቦንቾይ ሳኣ ኡባ ኩሞ።

6 ኢስቲ ታ ቶሆስ ዎጺማዴ ዎꬂዳ፤

ታ ኣሳቴꬃ ኩኒሲዳ፤

ኢስቲ ታ ኦጌን ኦላ ቦኪዳ፤

ጊዶ ኣቲን ሄ ኦላን

ባንታስ ኩንዲዳ።

7 ታ ዎዚናይ ሚኒ ዴስ፤

ኣቤት ጾሳዉ!

ታ ዎዚናይ ሚኒዲ ዴስ፤

ታኒ ኔስ ዬጻናኔ

ኔና ሳባና።

8 ታ ሼምፖዬ ቢርካ!

ዲꬃቲኔ ማሲንቆቲ

ቤጊቴ!

ታኒካ ዎንታራ ዴንዳና።

9 ኣቤት ጎዳዉ፥ ታኒ ኔና

ኣሳ ኡባ ሲንꬃን ጋላታና፤

ቃሴ ዴራ ጊዶን

ታ ኔና ዬꬃን ሳባና።

10 ኔ ሜርና ሲቆይ

ፑዴ ሳሎ ጋኪዴስ፤

ኔ ቱማቴꬃይካ

ሳሎ ሻራ ጋኪዴስ።

11 ኣቤት ጾሳዉ!

ኔኒ ሳሎታፔ ቦላራ

ꬎቁ ꬎቁ ጋ፤

ኔ ቦንቾይ

ሳኣ ኡባ ኩሞ። *

58

ዳዊቲ ዛማሬታ ካቦስ፥ «ꬋይሶፋ» ጌቴቲዛ ዲꬃ ጊጊሶን ሺሺዳ ዎሳ ማዛሙሬ

1 ኢንቴኖ ዴሬ ሃሪዛይቶ!

ኣዳካ ኢንቴ ዶናፔ

ጺሎ ሃሳያይ ኬዚዜ?

ኣሳ ኡባስ ጺሎ ፒርዴቲ?

2 ኣካይ! ኢንቴ ዎዚናን

ኢታ ሚሽ ሃልቼታ፤

ኢንቴ ኩሼይ ቢታ ቦላ

ማካላ ኦሶ ኦꬄስ።

3 ኢታቲ ባ ኣዪ ኡሎፔ ዶሚዲ

ሞሮ ኦጌ ቤቴስ፤

ዬሌቲዳ ጋላሳፌ ዶሚዲ

ባሌቴቴሲኔ ዎርዶቴቴስ።

4 ኢስቲ ሾሻ ማላ

ማርዜራ ዴቴስ፤

ቱሌ ጎፔ ሾሻ ማላ

ባ ሃይꬅ ቱሊሴቴስ።

5 ሙሬኒዛይሲ ኣይ ማላ

ጪንጫ ጊዲኮካ

ጎፔ ሾሺ

ኢዛ ጬንጉርሳ ሲዬና።

6 ኣቤት ጾሳዉ!

ኢስታ ኣቻ ሜንꬃ፤

ኣቤት ጎዳዉ!

ጋሞታ ባንቂላ ሜንꬃ።

7 ኢስቲ ጉኪዛ ሃꬃ ማላ

ꬋዬቶ፤

ኢስቲ ዱኪዛ

ዎንዳፌ ዪሻይ ዱንኦ።

8 ኢስቲ ቢሼ

ሙሺዛ ꬋꬌ ማላ

ጊዴቶ፤

ፖኦ ቤኦንታ ኣዉጫያ ዬሌቲዳ

ና ማላ ጊዴቶ።

9 ኣጉንꬃ ታማይ ኦቶ ሱሊሶንታ

ꬋይዛ ማላ ናጋራንቻታ

ኔ ኤሶን ꬋይሳ።

10 ናጋራንቻታ ቦላ

ሃሎ ኬሲዛይሳ ቤኢዲ

ጺሎቲ ኡፋዬታና።

ኢታታ ሱꬃን

ባ ቶሆ ሜጬታና።

11 ሄ ዎዴ ኣሳይ፥

«ኣዳካ ጺሎቲ ኦꬂዳ

ሎኦ ኦሶስ

ዎይቶይ ዴስ፤

ቱሙካ ሳኣ ቦላ ፒርዲዛ

ጾሲ ዴስ» ጋና።

59

ሳኦሊ ዳዊቴ ዎꬋናስ ኪቲዳ ኣሳቲ ኢዛ ኬꬃ ዶዲ ኡቲዳ ዎዴ ዳዊቲ ዛማሬታ ካቦስ፥ «ꬋይሶፋ» ጌቴቲዛ ዲꬃ ጊጊሶን ሺሺዳ ዎሳ ማዛሙሬ

1 ኣቤት ታ ጾሳዉ!

ታ ሞርኬታፔ ታና ኣሻ፤

ታ ቦላ ዴንዲዛይታፔ ታና ናጋ። *

2 ኢታ ኦꬂዛይታፔ

ታና ማዳ፤

ሱꬅ ጉሲዛ ኣሳታፔ

ታና ኣሻ።

3 ኣቤት ጎዳዉ!

ኢስቲ ታና ዎꬋናዉ

ዛማዲዲ ናጊዛይሳ ቤኣ!

ሜንጼ ኢታ ኣሳቲ

ታኒ ሞሮኔ

ናጋራ ኦꬆንታ ዲሺን

ታ ቦላ ዱላቴቴስ።

4 ኣይኮ ሞሮ ታ ኦꬆንታ ዲሺን

ታና ꬋይሳናስ ጊጌቲዳ፤

ሃይሳ ኔኒ ቤኣዳ

ታና ማዳና ዴንዳ።

5 ኣቤት ጎዳዉ!

ኡባፌ ዎልቃማ ጾሳዉ!

ኔኒ ኢስራኤሌ ጾሳ፤

ካዎቴꬃታ ኡባ

ቃጻያናስ ኔ ቤጋ፤

ማካላ ኦꬂዛይታ ማሮፓ።

6 ኢስቲ ካና ማላ ሆስካቲሼ

ካታማ ጊዶን ዩዪ ፔኢዲ

ኦማርስ ሲማና።

7 ኢስታ ዶናፔ ኬዚዛይሳ ሲዪቴ!

ኢስታ ኢንጻርሳይ ማሻ ማላ፤

ኢስቲ፥ «ኦኔ ኑና ሲያናይ?»

ጊ ቆፔቴስ።

8 ጊዶ ኣቲን ኣቤት ጎዳዉ!

ኔኒ ኢስታ ቦላ ሚጫሳ፤

ካዎቴꬃታ ኡባ ካꬋሳ።

9 ታ ጾሳዉ!

ኔ ታስ ሚጻ ጊዲዳ ጊሻስ

ታ ኔናን ኣማኔታይስ።

10 ታ ጾሳይ ባ ሜርና ሲቆን

ታናራ ጋይታና፤

ታ ሞርኬታ ኩንዴꬅ

ኢዚ ታና ቤሳና።

11 ኣቤት ኑስ ጎንዳሌ ጊዲዳ

ጎዳዉ! ታ ኣሳይ

ኔኒ ሃሎ ኬሲዛይሳ

ባሎንታ ማላ

ኔኒ ኢስታ ዎꬋ ꬋይሶፋ፤

ጊዶ ኣቲን ኔ ዎልቃን

ኢስታ ላላኔ ካዉሻ።

12 ኢስቲ ባንታ ዶናፔ

ኬሲዛ ናጋራ ጊሻስ፥

ባንታ ኢንጻርሳ ቃላ ጊሻስ፥

ኢስቲ ቃንጊዳ ቃንጌꬃ

ጊሻሲኔ

ዎርዶቲዛ ጊሻስ

ባንታ ኦቶሬቴꬃን ኦይኬቴቶ።

13 ኔ ሃንቆን ኢስታ ꬋይሳ፤

ኢስታ ሙሌራ ዲፒ ሂስታ፤

ሄ ዎዴ ጾሲ

ያቆቤ ዜሬꬃ

ኣይሲዛዴኔ

ሳኣ ጋጻ ጋካናስ ዲዛ ዴራ

ሃሪዛዴ ጊዲዳይሳ

ኣሲ ኡባይ ኤራና።

14 ኢስቲ ካና ማላ ሆስካቲሼ

ካታማ ጊዶን ዩዪ ፔኢዲ

ኦማርስ ሲማና።

15 ኢስቲ ሚዛ ሚሽ ሃሲሼ ዩዬቴስ፤

ካሎንታ ኣጊኮ

ካና ማላ ላዌቴስ።

16 ጊዶ ኣቲን ታኒ

ኔ ዎልቃ ሳባና፤

ማላዶ ማላዶ

ኔ ሜርና ሲቆ ጊሻስ

ዬጻና።

ኔኒ ታስ ሜቶ ጋላስ

ዜምፖኔ ባቃታ ኣቲዛ ሚጻ።

17 ኣቤት ጾሳዉ!

ታ ዎልቃይ ኔና፤

ኔ ታስ ሚጻ፤

ኔ ሜርና ሲቆን ታና ሲቃሳ፤

ሄሳ ጊሻስ ጋላታ ዬꬃን

ታ ኔና ሳባና።

60

ሜስጴጾሚያኒኔ ኣራሜን ዲዛ ዴራራ ኦሌቲ ሲሚዲ ኢዮኣቤይ ማጺኔ ዙሌን ታማኔ ናምኡ ሺ ኤዶሜ ኣሳ ዎꬊዳ ዎዴ ቲሚርቴስ ዳዊቲ ዛማሬታ ካቦስ፥ «ጪሻ» ጌቴቲዛ ዲꬃ ጊጊሶን ሺሺዳ ማርካቴꬃ ዎሳ

1 ኣቤት ጾሳዉ!

ኔኒ ኑና ኣጋዳሳ፤

ኑና ሜንꬄሬꬃ ዬጋዳሳ፤

ኔኒ ኑና ሃንቄታዳሳ፤

ሃኢ ጊዲኮ ሲማዳ

ኑና ጊጊሳ።

2 ኔኒ ቢታዮ ቃꬃዳ ዛኢሳዳሳ፤

ኢዛ ኮኮሪዛ ጊሻስ

ኔኒ ኢዚ ዛኣ ኩንꬃ።

3 ኔኒ ኔ ኣሳ ሜቶ ቤሳዳሳ፤

ኔኒ ኑና ማꬆሲዛ

ዎይኔ ኡሹ ኡሻዳሳ።

4 ኔስ ያዪዛይቲ ባንታ ሞርኬታ

ዎንዳፌፔ ኣታና ማላ

ማላታ ኢማዳሳ።

5 ኔኒ ሲቂዛይቲ ኣታና ማላ

ኔ ዎልቃን ኑና ኣሻ፤

ኔኒ ኑኮ ኣላ።

6 ጾሲ ባ ኬꬃን ዲሼ፥

«ታኒ ጾናዳ ሴኬሜ

ቢታ ሻካና፤

ቃሴ ሱኮቴ ሾባ ጊሻና።

7 ጋላኣዴይኔ ሚናሴይ ታይታ፤

ኤፍሬሜይ ታስ ሁኤ ቆቤ፤

ዩሁዳይ ታስ ካዎቴꬃ ጉፌ።

8 ሞኣቤይ ታ ሜጬቲዛሶ፤

ኤዶሜይ ታስ ጫማ

ዎꬂዛሶ፤

ታኒ ፊሊስጼሜ

ጾናዳ ጌሬራና» ጊዴስ።

9 ጊምቤቲዳ ካታማኮ

ታና ኦኔ ኤፋናይ?

ኤዶሜ ጋካናስ

ታና ኦኔ ካሌꬃናይ?

10 ኣቤት ጾሳዉ!

ኑና ኣጊዳይ ኔና ጊዲኪ?

«ኔኒ ኑ ቶራንቻታራ

ኦላስ ኬዚኬ» ጋዳሳ።

11 ኣሳፔ ጊዲዳ ማዶይ ሃዳ፤

ሄሳ ጊሻስ ኑ ሞርኬታ ቦላ

ኑስ ጾኖ ኢማ።

12 ጾሳ ዎልቃን ኑ ሞርኬታ

ኑኒ ጾናና፤

ኢዚ ኑ ሞርኬታ ዬꬌታና።*

61

ዳዊቲ ዛማሬታ ካቦስ ዲꬃታን ዬጺዳ ማዛሙሬ

1 ኣቤት ጾሳዉ!

ኔኒ ታ ዋሶዛ ሲያ፤

ታ ዎሳካ ኤዝጋ።

2 ታ ዎዚናይ ታሂን

ቢታ ጋጻን ዳሼ ታ ኔና ጼይጋይስ፤

ታፔ ꬎቂዛ ዛላኮ ታና ካሌꬃ።

3 ኔኒ ታስ ጌሚዛሶኔ

ታኒ ታ ሞርኬታፔ

ናጌታ ኣቲዛ ሚኖ ሚጻ።

4 ታኒ ኔ ዱንካኔዛን ሜርናስ ዳና፤

ኔ ቄፌ ጊዶን ካሜታ ኣታና።

5 ኣቤት ጾሳዉ!

ኔኒ ታ ኣዲና ሲያዳሳ፤

ኔ ሱንꬃ ያዪዛይቲ

ላቲዛ ላታ ታስካ ኢማዳሳ።

6 ካዎዛ ሼምፖ ጋምኢሳ፤

ኢዛ ላይꬃ ዬሌታፔ ዬሌታ ጋꬃ።

7 ኢዚ ጾሳ ሲንꬃን ሜርናስ ካዎቶ፤

ኔ ሜርና ሲቆኒኔ

ኔ ቱማቴꬃን ኢዛ ናጋ።

8 ሂስቲኮ ታኒ ታ ኣዲና

ጋላስ ጋላስ ጋꬃና፤

ኔ ሱንꬃካ ኡባቶ

ዬꬃን ሳባና።

62

ዳዊቲ ዛማሬታ ካቦ ኤዶታኔስ ዬጺዳ ማዛሙሬ

1 ታ ሼምፖያ ጾሳን ጻላ

ሼምፖ ዴማዉስ፤

ታስ ኣቶቴꬂ ኢዛፔ ዬስ።

2 ኢዚ ጻላ ታስ ዛላኔ

ታና ኣሺዛይሳ፤

ታ ቆቴታ ኣቲዛሶ ጊዲዳ ጊሻስ

ሙሌካ ሂርጊኬ።

3 ጪሚዲ ኩንዳና ማቲዳ

ጎዳ ማላኔ

ሙሲዳ ላሻ ማላ

ዎልቃይ ባይንዳ ኣስ

ꬋይሳናዉ ሱጊሼ

ኣዉዴ ጋካናስ ዴኣንዴቲ?

4 ኢስቲ ኢዛ ቦንቾ ሶሆፔ

ካዉሻናስ ጻላ ኮዬቴስ፤

ኢስቲ ዎርዶን ኡፋዬቴቴስ፤

ባንታ ዶናን ኣንጄቴስ፤

ጊዶ ኣቲን

ባንታ ዎዚናን ቃንጌቴስ።

5 ታ ሼምፖዬ!

ዎፑ ጋዳ ጾሳ ጻላ ናጋ፤

ታስ ሂዶታይ ኢዛፔ ያና።

6 ኢዚ ጻላ ታስ ዛላኔ

ታና ኣሺዛይሳ፤

ታ ቆቴታ ኣቲዛሶ ጊዲዳ ጊሻስ

ሙሌካ ሂርጊኬ።

7 ታስ ኣቶቴꬂኔ

ቦንቾይ ቤቲዳይ ጾሳፌ፤

ኢዚ ታ ቆቴታ ኣቲዛሶኔ

ታስ ሚኖ ዛላ።

8 ኣሶ! ኡባ ዎዴ

ጾሳን ኣማኔቲቴ፤

ኢዚ ኑስ

ቆቴቲ ኣቲዛሶ ጊዲዳ ጊሻስ

ኢንቴ ዎዚና ቆፋ ኢዛስ ዮቲቴ።

9 ቦንቾሶፔ

ዬሌቴꬂ ማዴና፤

ካꬌቲዳሶፔ ዬሌቴꬂካ

ኡባይ ሃዳ።

ኢስቲ ሜዛኔ ዴንꬆንታ

ጫርኮ ማላ፤

ኢስቲ ኢሲ ቦላ

ጫርኮ ማላ ካዉሻ።

10 ቦንቃን ኣማኔቶፍቴ፤

ካይሲ ሺሺዳ ዱሬቴꬃን

ሂዶታ ኦꬆፍቴ።

ኢንቴስ ዱሬቴꬂ ዳሪኮካ

ኢንቴ ዎዚና ኢዛ ቦላ ዎꬆፍቴ።

11 ጾሳይ ኢሲቶ ሃሳይዴስ፤

ታኒ ናምኡ ዮኦታ ሲያዲስ፤

ሄይቲካ፥ «ዎልቃይ ጾሳሳ፤

12 ሜርና ሲቆይ ጾሳሳ።»

ኣቤት ጎዳዉ!

ኔኒ ኣስ ኡባስ

ኢዛ ኦሶ ኦሶ ማላ ኢማና። *

63

ዩሁዳ ባዞን ዲዛ ዎዴ ዳዊቴ ማዛሙሬ

1 ኣቤት ጾሳዉ!

ኔኒ ታ ጾሳ፤

ታ ኔና ዎዚናፔ ኮያይስ፤

ታ ኣሾይካ ኔና ኣሞቴስ።

ሃꬂ ባይንዳ ሜላ ቢታይ

ሃꬅ ኮይዛ ማላ ታ ኣሳቴꬃይ

ኔና ሳሜቴስ።

2 ታኒ ኔና ጌሻሶሆን ጼላዲስ፤

ኔ ዎልቃኔ ኔ ቦንቾ

ታኒ ቤኣዲስ።

3 ኔ ሜርና ሲቆይ ዴኦፔ ሎኤስ፤

ታ ኢንጻርሳይ ኔና ጋላቴስ።

4 ታ ዴኦ ላይꬃንካ

ታኒ ኔና ጋላታና፤

ኔ ሱንꬃን ታ ኩሼ

ፑዴ ኔኮ ዴንꬃና።

5 ኣሲ ሎኦ ካꬅ ሚ ካሊዲ

ኡፋዬቲዛ ማላ

ታ ሼምፖያ ኔናን ኡፋዬታና፤

ታኒ ታ ኢንጻርሳን ኡፋይሳ ዬꬃን

ኔና ጋላታና።

6 ታኒ ታ ሂጻን ዳሼ

ኔና ሃሳኣይስ፤

ኦማርስ ኩሜꬅ

ኔ ኦሶ ዩሻ ቆፓይስ፤

7 ኔኒ ታና ማዲዛ ጊሻስ

ታኒ ኔ ቄፌ ኩዋን ኡታዳ

ኡፋይሳን ዬጻይስ።

8 ታ ሼምፖያ ሺጵ ጋ ካላዱስ፤

ኔ ኡሻቻ ኩሼይካ

ታና ሚንꬂ ኦይኪዴስ።

9 ጊዶ ኣቲን ታና ዎꬋና ኮይዛይቲ

ቢታ ጋርሳን ጪማ ኦላን

ሞጌታና።

10 ኢስቲ ማሻስ ኣꬊ ኢሜታና፤

ኢስቲ ጎዳሬ ካዎ ጊዳና።

11 ጊዶ ኣቲን ካዎይ

ጾሳን ኡፋዬታና፤

ጾሳ ሱንꬃን ጫቂዛ ኡባይ

ኢዛ ጋላታና፤

ዎርዶ ሃሳይዛይታ

ዶናይ ጊዲኮ ጎርዴታና። *

64

ዳዊቲ ዛማሬታ ካቦስ ዬጺዳ ማዛሙሬ

1 ኣቤት ጾሳዉ!

ታ ማጋና ኔኒ ሲያ፤

ታ ሼምፖዮ

ዎꬋናስ ማንዲዛ

ታ ሞርኬታፔ ታና ኣሻ።

2 ፓላ ኣሳታ ማቆፌኔ

ማካላንቻታ ዱላታፔ

ታና ጌንꬃ።

3 ኢስቲ ባንታ ኢንጻርሳ

ማሻ ማላ ሌፊዳ፤

ቃሴ ማርዜ ቃላታ

ዎንዳፌ ዪሻ ማላ

ዱካናስ ጊግሲዳ።

4 ኢስቲ ቆቴቲዲ ባንታ ዎንዳፌን

ጺሎ ኣስ ዱኬቴስ፤

ኣሲ ኣኬኮንታ ዲሺን

ዱካናስ ጉዬ ጌቴና።

5 ኢስቲ ኢታ ኦꬃናስ

ኢሶይ ኢሳራ ማቄቴቴስ፤

ጌማራ ዎጺማዴ

ዎꬃናስ ዞሬቴቴስ፤

ኢስቲ፥ «ኑና

ኦኒ ቤኣኔ?» ጌቴስ።

6 ኢስቲ ጌኔ ማቄቲሼ፥

«ኑኒ ሎኦ ማቆ

ማቄቲዶስ» ጌቴስ፤

ሄሲካ ኣሳ ዎዚናይኔ ካሃይ

ኢታን ኩሚዳይሳ ቤሴስ።

7 ጊዶ ኣቲን ጾሳይ

ኢስታ ባ ዪሻን ዱካና፤

ኢስቲ ኣኬኮንታ ማዱንꬃና።

8 ኢዚ ኢስቲ ሃሳይዳ ቃላ

ኢስታ ቦላ ዛራና፤

ኢስታካ ባሻን ጋꬃና፤

ኢስታ ቤኢዳ ኡባይ

ኣሙሲዲ ሁኤ ቃꬃና።

9 ሄ ዎዴ ኣሳይ ኡባይ

ጾሳስ ያያና፤

ጾሳ ኦሶ ቆንጬን ዮታና፤

ኢዚ ኦꬂዳይሳካ

ዩሺ ቆፓና።

10 ጺሎቲ ጎዳን ኡፋዬቴቶ፤

ኢዛካ ባስ ባቃቲ

ኣቲዛሶ ኦꬄቶ፤

ዎዚና ሱሬቲ ኡባይ

ኢዛ ጋላቴቶ።

65

ዳዊቲ ዛማሬታ ካቦስ ዬጺዳ ማዛሙሬ

1 ኣቤት ጾሳዉ!

ጺዮኔን ኔስ ጋላታይ ቤሴስ፤

ኑኒ ኔስ ኣዲኔቲዳይሳ

ጋꬃና።

2 ኣቤት ዎሳ ሲዪዛይሶ!

ኣሳይ ኡባይ ኔኮ ያና።

3 ኑ ናጋራይ ኑና ሚቲዴስ፤

ኔኒ ጊዲኮ ኑ ባላ

ኣቶ ጋ ዉርሳዳሳ።

4 ኔኒ ዶሪዳዴይኔ

ኔናራ ዳና ማላ

ኔ ዱቡሻኮ ሺሻ

ኤኪዳዴይ ኣንጄቲዳዴ፤

ኔ ጌሻሶዛፔኔ

ኔ ዱንካኔ ኣንጆዛፔ

ኑ ካላና።

5 ኣቤት ኑና ኣሺዛ ጾሳዉ

ኔ ጺሎ ኦሶን ማላሊሲዛ ሚሽ

ኑስ ኦꬃ፤

ሳኣ ጋጻፔ ጋጻ ጋካናስ፥

ሃሆ ኣባታፔካ

ሄ ፒንꬃን ዲዛ

ኣሳ ኡባስ ሂዶታይ ኔና።

6 ኔኒ ኔ ዎልቃ ጊጼታዳሳ፤

ዙማታካ ኔ ሚንꬃ ኤሳዳሳ።

7 ኔኒ ኣባ ጊሪሳኔ

ዳምባላ ጉንꬃ

ሲርጲ ኦꬃሳ፤

ቃሴ ዴሬይ

ዴንዲዛ ዴንꬃ ኢርጺሳሳ።

8 ሄሳꬆ ኔኒ ኦꬂዳ

ማላታ ጊሻስ፥

ሳኣ ጋጻ ጋካናስ

ዴኢዛ ኣሳይ

ኡባይ ኔስ፥

«ሆላ!» ጌስ።

ኣርሼይ ሞኪዛሶፔ

ዉሊዛሶ ጋካናስ

ዲዛ ኣሳ ኡባ ኡፋይሳን

ኢሊሊ ጊሳዳሳ።

9 ኔኒ ቢታ ናጋዳ ሃꬅ ኡሻሳ፤

ሂስታዳ ዳሮ ዱሬሳሳ፤

ኣሳስ ካꬃይ ሞካና ማላ

ጾሳ ሻፋይ

ሃꬃን ኩሚዴስ፤

ሄሳꬆ ኦꬃዳ

ኔኒ ጊጊሳዳሳ።

10 ጎሻ ጋዴታስ ጊዲዛ

ኢራ ኢማሳ፤

ጳሼታ ሊቂሳሳ፤

ቢታካ ፑሴ ኢራን ሹጊሳሳ፤

ጫሬቻቲ ዶሊ

ዲጫና ማላ ኣንጃሳ።

11 ላይꬃ ካሎ ላይꬅ ኦꬃሳ፤

ኔኒ ኣꬊዳሶ ኡባይ

ካꬅ ጻላ ጊዴስ።

12 ሜሄ ሄሚዛሶሆን

ጪሊላ ማታይ ኩሚዴስ፤

ዙምቡላቲ ኡፋይሳን ኩሚዳ።

13 ዴምባታን ዉዴ ሜሄይ ኩሚዴስ፤

ሾባታን ካꬂ ኩሚዴስ፤

ኡባቲካ ኡፋይሳን

ኢሊሊሼ ዬጼቴስ።

66

ዛማሬታ ካቦስ ዬጼቲዳ ማዛሙሬ

1 ሳኣን ዲዛ ኣስ ኡባይ

ኢንቴ ቃላ ꬎቂሲዲ

ኢሊሊሳን ጾሳ ጋላቲቴ።

2 «ጾሳ ሱንꬂ ቦንቼቶ!»

ጊዲ ዬጺቴ፤

ቦንቾ ጋላታ ኢዛስ ኢሚቴ።

3 ጾሳስ፥ «ኔ ኦሶቲ

ኣይ ኬና ማላሊሲዞ!

ኔ ዎልቃይ ዳሮ ጊዲዳ ጊሻስ

ኔ ሞርኬቲ ያሻን

ኔ ሲንꬃን ኮኮሬቴስ።

4 ሳኣን ዲዛ ኡባይ

ኔስ ጎይኔስ፤

ኔና ሳቤስ፤

ኔ ሱንꬃስ ጋላታ ማዛሙሬ

ዬጼስ» ጊቴ።

5 ሃ ዪቴ፤

ጾሲ ኦꬂዳዝ ቤኢቴ፤

ኢዚ ኣሳ ጊዶን ማላሊሲዛ

ኦሶ ኦꬂዴስ።

6 ኢዚ ኣባ ሃꬃ ሻኪዴስ፤

ቃሴ ቤኒ ኑ ኣዋቲ

ሻፋራ ሜላ

ቢታራ ቶሆን ፒኒዳ፤

ኑኒካ ኢዚ ኦꬂዳ

ኦሶን ኡፋዬቲዶስ። *

7 ኢዚ ባ ዎልቃን ሜርናስ ሃሬስ።

ካዎቴꬃታ ኡባካ

ባ ኣይፌን ጼሌስ፤

ሄሳ ጊሻስ ማካሊዛይቲ

ኢዛ ቦላ ꬎቁ ꬎቁ

ጎፔቶ።

8 ኣሳዉ! ኑ ጾሳ ጋላቲቴ፤

ኢንቴ ጋላታ ጬንጉርሳይ ሲዬቶ።

9 ኢዚ ኑና ሼምፖራ

ፓጻ ዎꬂዴስ፤

ኑኒ ኩንዶንታ ማላካ

ናጊዴስ።

10 ኣቤት ጾሳዉ!

ኔኒ ኑና ፓጫ ጼላዳሳ፤

ቢራ ሴሪሲ ጌሺዛ ማላ

ኑና ጌሻዳሳ።

11 ኔኒ ኑና ዎጺማዴን

ጌልꬃዳሳ፤

ኑ ዞኮንካ

ዴጾ ባኦ ባኢሳዳሳ።

12 ኑ ሞርኬቲ

ኑና ሁኤራ ዱጌ

ዬꬋና ማላ ኦꬃዳሳ፤

ኑኒ ሃꬃ ጊዶራኔ

ታማ ጊዶራ ካንꬂዶስ፤

ጊዶ ኣቲን ሃኢ ኑና

ኢሻሎ ሶሆ ኤሃዳሳ።

13 ታኒ ጹጌቲዛ ያርሾራ

ኔ ጌሻሶሆ ጌላዳ

ታ ኣዲና ኔስ ጋꬃና።

14 ታኒ ሜቶቲዳ ዎዴ

ታ ዶናፔ ታ ኬሲዳይሳ

ታ ኢንጻርሳን ታ ኣዲኔቲዳ

ኣዲና ታ ጋꬃና።

15 ታኒ ኔስ ጹጌቲዛ ያርሾስ

ሞꬎታ ሺሻና፤

ሳዎ ያርሾስ ꬋርሾታ፥

ኮርማታኔ

ኮርቤታ ሺሻና።

16 ኢንቴኖ ጾሳስ ያዪዛይቶ!

ኡባቲ ሃ ዪዲ ሲዪቴ፤

ጾሲ ታስ ኦꬂዳይሳ

ታኒ ኢንቴስ ዮታና።

17 ታ ቃላ ꬎቁ ሂስታዳ

ታኒ ኢዛኮ ዋሳዲስ፤

ታ ኢንጻርሳንካ ኢዛስ

ጋላታ ሺሻዲስ።

18 ታኒ ታ ዎዚናን ናጋራ

ጌንꬂዳኮ፥

ጎዳይ ታ ዎሳ ሲዬና።

19 ጊዶ ኣቲን ጾሲ ቱማፔ

ታስ ሲዪዴስ፤

ታ ዎሳካ ኤዝጊዴስ።

20 ታ ዎሳ ካꬎንታ፥

ባ ሜርና ሲቆ

ታፔ ሃሶንታ

ጾሳይ ጋላቴቶ።

67

ዛማሬታ ካቦስ ዲꬃታን ዬጺዳ ማዛሙሬ

1 ጾሲ ኑስ ቃꬌቶኔ

ኑና ኣንጆ፤

ባ ኣይፌሶ ኑ ቦላ ፖኢሶ።

2 ኔ ኦጌቲ ሳኣ ቦላን፥

ኣሺዛ ኔ ዎልቃይካ

ካዎቴꬃታ ኡባ

ጊዶን ኤሬቴቶ።

3 ኣቤት ጾሳዉ!

ኣሳይ ኔና ጋላቶ፤

ካዎቴꬅ ኡባይ

ኔስ ጋላታ ሺሾ።

4 ኔኒ ኣሳስ ሱሬቴꬃን

ፒርዲዛ ጊሻስ

ሳኣ ቦላካ ኔ ዴራ

ካሌꬂዛ ጊሻስ

ካዎቴꬃቲ ኡፋዬቴቶ፤

ኢሊሊሼካ ኔስ ዬጼቶ።

5 ኣቤት ጾሳዉ!

ኣሳይ ኔና ጋላቶ፤

ካዎቴꬅ ኡባይ

ኔስ ጋላታ ሺሾ።

6 ቢታይ ካꬅ ኢማና፤

ጾሲ፥ ኑ ጾሳይ ኑና ኣንጃና።

7 ጾሲ ኑና ኣንጃና፤

ሳኣ ጋጻ ጋካናስ ዲዛ ኣሳይ

ኡባይ ኢዛስ ያያና።

68

ዳዊቲ ዛማሬታ ካቦስ ዬጺዳ ማዛሙሬ

1 ጾሲ ዴንዶ፤

ኢዛ ሞርኬቲ ላሌቴቶ፤

ኢዛ ኢጺዛይቲ

ኢዛ ሲንꬃፌ ባቃቴቶ።

2 ጩዋይ ጫርኮን ላሌቲዛ ማላ

ኔኒ ኢስታ ላላ፤

ሙቃዳይ ታማን ሴሪዛ ማላ፥

ኢታቲ ጾሳ ሲንꬃፌ

ሴሪ ꬋዬቶ።

3 ጺሎቲ ጊዲኮ ኡፋዬቴቶ፤

ጾሳ ሲንꬃን

ኡፋይሳን ሆምቦጬቶ፤

ቃሴካ ማጉሌቶ።

4 ጾሳስ ዬጺቴ፤

ኢዛ ሱንꬃስ ጋላታ ማዛሙሬ ዬጺቴ።

ሻራ ቦላራ * ሄሜቲዛይሳ

ꬎቁ ꬎቁ ሂስቲቴ፤

ኢዛስ ሱንꬃይ ጎዳ፤

ኢንቴካ ኢዛ ሲንꬃን

ኬሂ ኡፋዬቲቴ።

5 ጾሲ ባ ጌሻሶሆን ዲሼ

ኣዋይ ባይንዳይታስ ኣዋ፤

ቃሴ ኣምኤታስካ ፒርዲዛ ዳና።

6 ጾሲ ባርካ ዲዛ ቢዛታስ

ሶ ኣስ ኢሜስ፤

ቃሾ ኬꬃን ዲዛይታ ቢርሺዲ

ኢስታ ኢሻሎን ዎꬄስ።

ማካላንቻቲ ጊዲኮ

ሱሊዛ ባዞን ዴኣና።

7 ኣቤት ጾሳዉ!

ኔኒ ኔ ኣሳ ካሌꬂዳ ዎዴ፥

ኔኒ ኢስታራ ባዞ

ካንꬂዳ ዎዴ፥

8 ሲና ጾሳ ሲንꬃን፥

ኢስራኤሌ ጾሳ ሲንꬃን

ቢታይ ቃጺዴስ፤

ሳሎቲ ኢራ ዱጌ ቲጊዳ። *

9 ኣቤት ጾሳዉ!

ኔኒ ኮሺዛ ኬና

ኢራ ኢማዳሳ፤

ላዳ ቢታካ ኣራዲሳዳሳ።

10 ኔ ዴሬዚካ ኢዞ

ባስ ዱሳሶ ሂስቲዳ፤

ኣቤት ጾሳዉ!

ማንቆታስ ኮሺዛዝ

ኔኒ ኪያቴꬃን ኢማዳሳ።

11 ጎዳይ ቃላ ዬዲዴስ፤

ሄ ኪታ ዳሮ ማጫሳቲ

ዴራስ ኣዋጂዳ።

12 ኢስቲ፥ «ካዎቲ ባ ኦላንቻታራ

ዲኦ ጊሼቲ ኤኪዳ።

13 ዶርሳታ ናጋናስ ጉዬን ኣቲዳይቲ

ቢራፔ ኦሴቲዳ ቄፌቲ ቦላራ

ጾልቂዛ ዎርቃን

ቲዬቲዳ ሃራጴ

ሚስሌ ዴሚዳ» ጊዳ።

14 ኡባ ዳንዳይዛ ጾሳይ

ካዎታ ላሊዳ ዎዴ፥

ጻልሞኔ ዙማ ቦላ

ሻች ቡኪሲዴስ።

15 ባሳኔ ዙማቲ

ዎጋ ጊታ ዙማታ፤

ባሳኔ ዙማታ ቦላ

ዳሮ ፖጎኖቲ † ዴቴስ።

16 ዳሮ ፖጎኖቲ ዴኢዛ ዙማቶ!

ጾሲ ዳናስ ዶሪዳ ዙማዛ

ኢንቴ ኣይስ ሚቃይኔን ጼሌቲ?

ጎዳይ ኢዛን ሜርናስ ዴኣና።

17 ጾሳ ፓራ-ጋሬቲ

ዳሮ ሺያን ቆዴቲዛይታ፤

ጎዳይ ሲና ዙማፔ

ባ ጌሻሶሆ ዪዴስ።

18 ጎዳዉ! ዲኦ ኤካዳ

ፑዴ ኔ ዱሳስ ኬዛዳሳ፤

ኣሳ ኡባፌ ኢሞታ ኤካዳሳ፤

ሃራይ ኣቶሺን

ማካላንቻታፔካ

ኤካዳሳ፤*

19 ሃች ሃች ኑ ቶሆ

ቶኪዛ ጎዳይ፥

ኑና ኣሺዛ

ኑ ጾሳይ ጋላቴቶ።

20 ቤኢቴ! ኑ ጾሲ ኣሺዛ ጾሳ!

ሃይቆፔ ኣታና ዳንዳዬቲዛይ

ጎዳይ ኣሺና።

21 ጾሲ ቱማፔ ባ ሞርኬታ

ሁኤ ኪንቻና፤

ናጋራ ኦጌን ሄሜቲዛ

ጎፋራንቻታ

ሁኤ ቆኤሬꬃና።

22 ጎዳይ፥ «ታኒ ኢንቴ ሞርኬታ

ባሳኔፔ ዛራዳ ኤሃና፤

ታኒ ኢስታ ጪማ ኣባ ጊዶፌ

ኬሳዳ ጉዬ ዛራና።

23 ኔኒ ኔ ሞርኬታ ሱꬅ

ዬꬋ ኣꬋና፤

ኔ ካናቲካ ሞርኬታ ሱꬃፌ

ባንታ ጊሻ ላጫና» ጊዴስ።

24 ኣቤት ጾሳዉ! ኔ ጾኖ ጪፍራይ

ኡባን ቤቴስ፤

ታ ጾሳኔ ታ ካዎይ ኣዣባን

ባ ጌሻ ሶ

ጌልꬂሼ ቆንጬስ።

25 ዬጺዛይቲ ሲንꬃን፥

ቃሴ ካራቤ ባቂዛ

ጌላኦቲ ጊዶን፥

ዲጺዛይቲ ጉዬን

ኣዣቢ ቤቴቴስ።

26 ኢስቲ፥ «ጾሳ ኩሜꬃ

ሺቆን ጋላቲቴ፤

ኢንቴኖ ኢስራኤሌ ዜሬꬃቶ

ጎዳ ጋላቲቴ» ጌቴስ።

27 ሄ ጪፍራን ኡባፌ ካሎቲዛ

ቢኒያሜ ዛሬቲ ካሌꬄቴስ።

ካሊዲ ዩሁዳ ዳናቲ

ባንታ ቡቴን ቡቴን ቤቴስ፤

ዉርሴꬃን ዛቢሎኔ

ዳናቲኔ

ኒፍታሌሜ ዳናቲ ካሌቴስ።

28 ኣቤት ጾሳዉ!

ኔ ዎልቃ ቆንጪሳ።

ሃይሳፌ ካሴ ኔ ኑስ

ኦꬂዳይሳꬆ

ሃኢካ ኔ ሚኖቴꬅ ኑና ቤሳ።

29 ዬሩሳላሜን ዲዛ

ኔ ኬꬃ ጊሻስ

ካዎቲ ኢሞታ

ኔስ ኤኪ ያና።

30 ማቃ ጊዶን ዲዛ ዶኣታ ‡

ኔኒ ሴራ።

ቦራታኔ ማራታ

ዉዴ ሚሳቲዛ

ካዎታ ኔኒ ላላ፤

ኢስቲ ጉልባቲዲ ባንታ ቢራ

ኔስ ጊራና ማላ ኦꬃ፤

ኦሌታናስ ዬሞቲዛ

ኣሳታ ላላ።

31 ጊታ ኣሳቲ ጊብጼፔ ያና፤

ቶጵያይ ባ ኩሼ

ጾሳኮ ሚጫና።

32 ኢንቴኖ ሳኣ ካዎቴꬃቶ!

ጾሳስ ዬጺቴ፤

ጎዳስ ጋላታ ማዛሙሬ ሺሺቴ።

33 ቤኒሶፔ ዶሚዲ ዲዛ

ሳሎታፔ ቦላራ

ቢዛይሳስ ዬጺቴ፤

ኢዚ ባ ዎልቃማ ጬንጉርሳ

ጉንꬃን ዮቲሺን ኤዝጊ ሲዪቴ።

34 ኢዛ ቴማይ ኢስራኤሌ ቦላና፤

ኢዛ ዎልቃይካ ሳሎና።

ሄሳ ጊሻስ

ጾሳ ዎልቃ ኣዋጂቴ።

35 ኣቤት ጾሳዉ!

ኔኒ ኔ ኬꬃፌ

ቆንጫሼ ማላሊሳሳ፤

ኢስራኤሌ ጾሳይ

ባ ዴራስ ሚኖቴꬂኔ

ዎልቃ ኢሜስ።

ጾሲ ጋላቴቶ።

69

ዳዊቲ ዛማሬታ ካቦስ ጪሻታ ጊጊሶ ጌቴቲዛ ዋጻን ዬጺዳ ማዛሙሬ

1 ኣቤት ጾሳዉ!

ሃꬃ ኪጻይ ታስ

ቆꬌ ጋኪዳ ጊሻስ

ኔ ታና ኣሻ።

2 ቶሆይ ኤቂዛሶይ ባይንዳ

ጫሬን ሚቴታዲስ፤

ጪማ ሃꬃ ጊዶ ጌላዲስ፤

ሃꬃ ዳምባላይ

ታና ሚታና ሃኔስ።

3 ታኒ ማዶ ዴማናስ

ዋሳሼ ዳቡራዲስ፤

ታስ ቆꬌ ፖራንዴይካ

ሜሊዴስ።

ታ ጾሳ ናጎን ዲሺን

ታ ኣይፌይ ባልጁሚዴስ።

4 ታና ሜላ ጮ ኢጺዛይቲ

ታ ሁኤ ቢናናፔ ዳሮ።

ዎርዶራ ታና ሞርኪዛይቲኔ

ታና ꬋይሳናዉ

ኮይዛይቲ ዳሪዳ።

ታ ካይሳ ኤኮንታ ሚሽ

ታና ቃንጻ ጊዳ። *

5 ኣቤት ጾሳዉ!

ታ ኤያቴꬃ ኔኒ ኤራሳ፤

ታ ኦꬂዳ ናጋራይ

ኔፔ ቆቴቲቤና።

6 ኣቤት ጎዳዉ፥

ኡባፌ ዎልቃማ ጎዳዉ!

ኔና ሂዶታ ኦꬂዳይቲ

ዬላቶፔቶ፤

ኣቤት ኢስራኤሌ ጾሳዉ!

ኔና ሚንꬂ ኮይዛይቲ

ታ ጋሶን ካዉዮፌቶ።

7 ታኒ ጫሽ ኔ ጊሻስ

ጋዳ ዳንዳያዲስ፤

ታ ኣይፌሶይ ዬላቲዴስ።

8 ታኒ ታ ኢሻንታስ ኢማꬅ፥

ቃሴ ታ ኣዬይ ናይታስ

ኣላጋ ጊዳዲስ።

9 ታኒ ኔ ኬꬃስ

ሚሼቲዛ ሚሾይ

ታና ታማ ማላ ጹጌስ፤

ኣሳይ ኔና ጫዪዳ ጫሻይ

ታና ጋኪዴስ። *

10 ታ ጾማሼ ዬካዲስ፤

ሄሳንካ ታ ቂꬌታዲስ።

11 ታኒ ካዮ ማይኦ ማይኣዲስ፤

ኢስታስካ ታኒ ቶሴስ * ኣታዲስ።

12 ታኒ ካታማ ጌሊዛ ፔንጌን

ኡቲዛይታስ ዚጊርሳስ ኣታዲስ፤

ማꬆቲዛይታስ

ዬꬃስ ጊዳዲስ።

13 ኣቤት ጎዳዉ!

ታኒ ጊዲኮ ኔና ዎሳይስ።

ኣቤት ጾሳዉ!

ኔ ዶሪዳ ዎዴ

ታ ዎሳ ሲያ፤

ኔ ሜርና ሲቆን

ኔ ኣሺዛ ኣሾዛ ታና ቤሳ።

14 ጫሬን ሚቴቶንታ ማላ

ታና ኣሻ።

ታና ኢጺዛይታፔ ታና ናጋ፤

ጪማ ሃꬃፌካ ታና ኣሻ።

15 ዲኦ ሃꬂ ታና ኤፎፖ፤

ጪማ ኣባይ ታና ሚቶፎ፤

ጪማ ኦላይ ታ ቦላ ዎዶፎ።

16 ኣቤት ጎዳዉ!

ኔ ሜርና ሲቆ ኪያቴꬃ ማላ

ታስ ዛሮ ኢማ፤

ኔ ቃꬌታ ዳሮን ታኮ ሲማ።

17 ታፔ ኔ ኣይሌዛፔ

ኔ ሲንꬃ ጌንꬆፋ፤

ታኒ ዋዬቲዛ ጊሻስ

ታስ ኤሶን ዛሮ ኢማ።

18 ኔኒ ታኮ ሺቃዳ ታና ዎዛ፤

ታ ሞርኬታፔካ

ታና ኬሳ ላኣ ዬዳ።

19 ታ ቦላ ጋኪዳ ጫሻ፥ ዬላቴꬃኔ

ካዉሻቴꬃ ኔ ኤራሳ፤

ታ ሞርኬታካ ሁኤን ሁኤን

ኔ ዴማሳ።

20 ጫሺ ታ ዎዚና ማዱንꬂን

ታ ሂዶታ ቃንጻዲስ።

ታስ ቃꬌቲዛ ኣስ ኮያዲስ፤

ጊዶ ኣቲን ኢሲ ኣሲካ ዴና።

ታና ሚንꬄꬂዛ ኣስ ኮያዲስ፤

ጊዶ ኣቲን ኢሳዴካ

ዴማቤኬ።

21 ታኒ ጋፊዳ ዎዴ

ታስ ጫሚዛ ካꬅ ኢሚዳ።

ታኒ ሳሜቲዳ ዎዴ

ታስ ጫላ ጳንቂዳ

ኡሹ ኢሚዳ። *

22 ኢስቲ ሚዛ ማዳይ

ኢስታስ ዎጺማዴ ጊዶ።

ኢስቲ ያርሾ ያርሺዲ

ሚዛ ማዳይ ኢስታስ ጊቴ ጊዶ።

23 ጼሎንታ ማላ

ኢስታ ኣይፌይ ጎዜቶ፤

ኢስታ ዞኮይ ቁኒ ኣቶ። *

24 ኔኒ ኔ ሃንቆዛ ኢስታ ቦላ ጉሳ፤

ኢስቲ ቆፖንታ ዲሺን

ኔ ቦሻይ ኢስታ ቦላ ጋኮ።

25 ኢስታ ዱሳሶይ ካይስ ጊዶ፤

ኢስታ ዱንካኔን ኦኒካ ዶፖ። *

26 ኣይስ ጊኮ ኔኒ ቃጻይዳይታ

ኢስቲ ዬዴꬄቴስ፤

ቃሴ ኔኒ ማዱንꬂዳ

ኣሳታ ቦላ

ሜቶ ዳሪሴቴስ።

27 ኢስቲ ናጋራ ቦላ ናጋራ

ጉጂ ጉጂ ባና ማላ ኣጋጋ፤

ኔ ኢስታ ማሮፓ።

28 ኢስቲ ዴኦ ማጻፋፔ ቁጬቴቶ፤

ጺሎታራ ኢሲፌ ማዝጋቤቶፌቶ። *

29 ጊዶ ኣቲን ታኒ ሳኬታሼኔ

ዋዬታሼ ዴኣይስ።

ኣቤት ጾሳዉ!

ኔ ታና ኣሻዳኔ ናጋ።

30 ታኒ ጾሳ ሱንꬃ

ዬꬃን ጋላታና፤

ጋላታ ዬꬃን

ኢዛ ጊታቴꬃ ቆንጪሳና።

31 ሃይሲ ሳንጌቶንታ ቦራፔኔ

ኮርማ ያርሾፌ

ኣꬊዲ ጎዳ ኡፋይሳና።

32 ቆሄቲዳይቲ ታና

ጾሳይ ኣሺዳይሳ

ቤኢዲ ኡፋዬቴቶ።

ኢንቴኖ ጾሳኮ ሺቂዛይቶ

ኢንቴ ዎዚናይ ሚኔቶ።

33 ኣይስ ጊኮ ጎዳይ ሂዬሳታ ሲዬስ፤

ቃሾ ኬꬃን ዴኢዛ

ባ ኣሳካ ካꬌና።

34 ሳሎይኔ ሳኣይ፥

ኣባይኔ ኢዛ ጊዶን

ዎጺ ቃጺዛ ኡባቲ

ጾሳ ጋላቴቶ።

35 ጋሶይካ ጾሲ

ጺዮኔ ኣሻና፤

ዩሁዳ ካታማታ ዛሪዲ ኤሳና።

ኢዛ ዴሬይ ሄ ቢታ ላቲዲ

ሄን ዴኣና።

36 ኢዛ ኦሳንቻታ ዛሬይ

ሄ ቢታ ላታና፤

ኢዛ ሱንꬃ ሲቂዛይቲ

ሄን ዴኣና።

70

ዛማሬታ ካቦስ ዳዊቲ ዬጺዳ ሃሳኢሶ ማዛሙሬ

(ማዛ 40፡13-17)

1 ኣቤት ጾሳዉ!

ታና ኣሻናዉ

ታኮ ሃ ሲማ፤

ኣቤት ጎዳዉ!

ታና ማዳናዉ ኤሶታ።

2 ታና ዎꬋናዉ ኮይዛይቲ

ዬላቴቶኔ ሺሮቴቶ፤

ታኒ ቆሄታናይሳ ኣሞቲዛይቲ፥

ካዉዪዲ ጉዬ ሲሜቶ።

3 ታ ቦላ፥ «ኢዛስ ሃሹ! ሃሹ!»

ጊዳይቲ ዬላቲዲ ጉዬ ሲሜቶ።

4 ጊዶ ኣቲን ኔና ኮይዛ ኡባቲ

ኔናን ኡፋዬቴቶኔ

ሃሹ ጌቶ፤

ቃሴ ኔ ኣቶቴꬃ

ዶሲዛ ኡባቲ፥

«ጾሲ ꬎቁ ꬎቁ

ጎ!» ጌቶ።

5 ታኒ ሂዬሳኔ ሜቶታንቻ፤

ኣቤት ጾሳዉ!

ኤሶን ታኮ ጋካ።

ታና ማዲዛይኔ

ኣሺዛይ ኔና፤

ኣቤት ጎዳዉ! ጋምኦፋ።

71

1 ኣቤት ጎዳዉ!

ኔኒ ታስ ታ ባቃታ ኣቲዛሶ፤

ሙሌካ ኔ ታና ዬላሶፓ።

2 ኔ ጺሎቴꬃን ታና ኬሳ ኤካ፤

ኔ ሃይꬃ ታኮ ዬጋዳ

ታና ኣሻ።

3 ኔ ታስ ኡባ ዎዴ

ጌሜታ ኣቲዛ

ሚኖ ዛላ ጊዳ፤

ታና ኣሻናስ ኔ ኣዛዛ፤

ታስ ሚኖ ሚጻይኔ

ዛላይ ኔና።

4 ኣቤት ታ ጾሳዉ!

ኢታታ ኩሼፔ፥

ጌናንቻታፔኔ

ሜንጼ ኢታታፔ

ታና ኣሻ።

5 ኣቤት ኡባ ሃሪዛ ጎዳዉ!

ታ ሂዶታይ ኔና፤

ዬላጋቴꬃ ዎዴፔ

ዶማዳ

ታ ኣማኔቲዛይ ኔና።

6 ታኒ ዬሌቶሶፌ ዶማዳ

ታ ኔናን ዜምፓዲስ፤

ታ ኣዬይ ኡሎፔ ታ ዬሌታና ማላ

ኦꬂዳይ ኔና፤

ኡባ ዎዴ ታ ኔና ጋላታይስ።

7 ዳሮ ኣሳይ ታና

ዱማ ኣይፌን ጼሊዴስ፤

ኔኒ ጊዲኮ ታ ባቃታ ኣቲዛ

ዎጋ ዛላ።

8 ጋላስ ኩሜꬅ ኔ ቦንቾ

ታ ዮታናስ፥

ታ ዶናን ጋላታይ ኩሚዴስ።

9 ታኒ ጪሚዳ ዎዴን ታና ኦሎፓ፤

ታ ዎልቃይ ኢጺዳ ዎዴን

ታና ኣጎፋ።

10 ኣይስ ጊኮ ታ ሞርኬቲ

ታና ሂሊዳ፤

ታና ዎꬋናዉ ኮይዛይቲ

ታ ቦላ ኢታ ማቄቲዳ።

11 ኢስቲ፥ «ጾሲ ኢዛ ኣጊዴስ፤

ኢዛ ኣሻናይካ ዴና፤

ሄሳ ጊሻስ ኣኔ ኢዛ

ጎዲ ኦይኮስ» ጊዳ።

12 ኣቤት ጾሳዉ! ታፔ ሃኮፋ።

ኣቤት ታ ጾሳዉ!

ታና ማዳናስ ኤሌላ።

13 ታና ሞቲዛይቲ ዬላቲዲ ꬋዬቶ።

ታና ቆሃናዉ ኮይዛይቲ

ዬላኔ ካዉሻቴꬅ

ማይኤቶ።

14 ታኒ ጊዲኮ ኡባቶ ኔና

ሂዶታ ኦꬃይስ።

ታኒ ጋላታ ቦላ ጋላታ

ኔስ ጉጃና።

15 ታኒ ኣይ ሊኬ ሃሳያናኮ

ኤሮንታ ኣጊኮካ

ጋላስ ኩሜꬅ ታ ዶናይ

ኔ ጺሎቴꬃ ጊሻሲኔ

ኔ ኣቶቴꬃ ጊሻስ ሃሳዬስ፤

16 ኣቤት ጎዳዉ፥ ጾሳዉ!

ታኒ ያዳ ኔ ዎልቃማ

ኦሶ ኣዋጃና፤

ቃሴካ ኔ ጺሎቴꬃ ጻላ

ዮታና።

17 ኣቤት ጾሳዉ!

ኔኒ ታና ዬላጋቴꬃፌ

ዶማዳ ታማርሳዳሳ፤

ታኒካ ሃኖ ጋካናዉ

ማላሊሲዛ

ኔ ኦሶዛ ኣዋጃይስ።

18 ኣቤት ጾሳዉ!

ኔ ማታ ጉዬፔ

ያና ዬሌታስ፥

ኔ ዎልቃ ጉዬፔ ያና ዴሬ ኡባስ፥

ታ ቆንጪሳና ጋካናሲኔ

ታ ጪማዳ ፑሉማና ጋካናስ

ኔ ታና ኣጎፋ።

19 ኣቤት ጾሳዉ!

ኔ ጺሎቴꬃይ ሳሎ ጋኪዴስ፤

ኣቤት ጾሳዉ!

ኔኒ ጊታ ሚሽ ኦꬃዳሳ፤

ኔና ሚሳቲዛይ ኦኒካ ዴና።

20 ኔኒ ታ ቦላ ዳሮ ሜቶ ኤሃዳሳ፤

ጊዲኮካ ኔኒ ታና

ጪማ ኦላፌ

ጎቻ ኬሳዳሳ፤

ታ ዴኦ ዛራ ኦራꬃዳሳ።

21 ኔኒ ታ ቦንቾ

ካሴይሳፌ ዳርሳና፤

ኔኒ ታና ዛሬꬃዳካ

ሚንꬄꬃና።

22 ኣቤት ታ ጾሳዉ!

ኔ ቱማቴꬃ ጊሻስ

ታኒ ኔና ዲꬃን ጋላታና፤

ኣቤት ኢስራኤሌ ጌሻዉ!

ታኒ ማሲንቆን ኔና ሳባና።

23 ታ ዎዚናይ ኡፋይሳን ኩሚዲ

ኔስ ዬጺዛ ዎዴ፥

ኔኒ ዎዚዳ ታ ሼምፖያ

ኔስ ኢሊላዉስ።

24 ታ ኢንጻርሳይ

ኔ ጺሎቴꬃ ጊሻስ

ጋላስ ኩሜꬅ ሃሳዬስ፤

ታ ቆሄቴꬅ ኮይዛይቲ

ዬላቲዳኔ ካዉዪዳ።

72

ሶሎሞኔ ማዛሙሬ

1 ኣቤት ጾሳዉ!

ሱሬ ፒርዳ ካዎስ፥

ኔ ጺሎቴꬃካ

ካዎ ናስ ኢማ።

2 ሂስቲኮ ኢዚ ኔ ዴራስ

ጺሎቴꬃን ፒርዳና፤

ናቄቲዳይታሲካ

ሱሬ ፒርዳና።

3 ዙማቲ ዱሬቴꬅ ኤሃና፤

ዙምቡላቲካ ጺሎቴꬅ

ኔ ዴራስ ኤሃና።

4 ሜቶቲዳይታ ጊሻስ

ኢዚ ሞቴታና፤

ሂዬሳታ ኢዚ ኣሻና፤

ኡንኤꬂዛይሳካ ኢዚ ሊቂሳና።

5 ኣዋይኔ ኣጊናይ

ዲዛ ዎዴ ኡባን

ኣሳይ ኢዛስ ሃሬቶ።

6 ካዎይ ሾቃን ቡኪዛ

ኢራ ማላኔ ጋዴ ካልሲዛ

ፑሴ ኢራ ማላ ጊዳና።

7 ኢዚ ዲዛ ላይꬅ ኡባን

ጺሎይ ጪያና፤

ኣጊናይ ꬋያና ጋካናስ

ቢታ ቦላ ሳሮቴꬂ ዳራና።

8 ኣባፌ ቢዲ ኣባ ጋካናስ፥

ኤፊራጺሴ ሻፋፔ

ሳኣ ጋጻ ጋካናስ

ኢዚ ሃራና። *

9 ባዞን ሜሄ ጻላ ሃሪ ኣቂዛይቲ፥

ኢዛ ሞርኬቲ ጉዱላ ላጫና።

10 ታርሴሴ ካዎቲኔ

ሃሩሮታ ካዎቲ

ኢዛስ ጊራ ኤሃና።

ሳባኔ ሳባ ካዎቲ

ኢዛስ ኩሼ ጌንꬆ ኤሃና።

11 ካዎቲ ኡባይ ኢዛስ ጉልባታና፤

ካዎቴꬃይ ኡባይ

ኢዛስ ሃሬታና።

12 ሜቶታንቻይ ዋሲዛ ዎዴ፥

ማንቆኔ ማዶይ ባይንዳ

ኣስ ኢዚ ኣሻና።

13 ሂዬሳታሲኔ ማንቆታስ

ኢዚ ቃꬌቴስ፤

ሜቶታንቻታ ሼምፖካ

ኢዚ ሃይቆፔ ኣሼስ።

14 ኢስታ ሼምፖ ቆሆፔኔ

ጌኔፔ ኢዚ ኣሻና፤

ኢስታ ሱꬃይ

ኢዛ ሲንꬃን ኣልኦ።

15 ካዎይ ሼምፖ ጋምኦ፤

ሳባ ቢታ ዎርቃይ ኢዛስ ኢሜቶ።

ፓጬይ ባይንዳ ኢዛስ ዎሴቶ፤

ጋላስ ኡባን ኢስቲ ኢዛ ኣንጄቶ።

16 ቢታን ዳሮ ካꬃይ ሞኮ፤

ዙማቲ ካꬃን ካሜቴቶ፤

ቢታይ ሊባኖሴ ማላ

ካꬃ ቢታ ጊዶ፤

ማታይ ዴምባ ኩሚዛ ማላ

ካታማ ኩሞ።

17 ካዎዛ ሱንꬂ

ሜርናስ ሚኒ ዴኦ፤

ኣርሼይ ዴኢዛ ኬና

ጼይጌቲሼ ጋምኦ።

ካዎቴꬅ ኡባይ

ኢዛ ባጋራ ኣንጄቶ፤

ዴሬ ኡባይ ኢዛ፥

«ኔ ኣንጄቲዳዴ» ጊ ኣንጆ።

18 ማላሊሲዛ ሚሽ

ባርካ ኦꬂዛ ጎዳይ፥

ጾሳይ፥ ኢስራኤሌ

ጾሳይ ጋላቴቶ።

19 ኢዛ ቦንቾ ሱንꬃይ

ሜርናስ ጋላቴቶ፤

ቢታ ኡባይ

ኢዛ ቦንቾን ኩሞ።

ኣሚን! ኣሚን!

20 ኢሴዬ ና ዳዊቴ ዎሳይ

ሃይሳን ፖሌቲዴስ።

ሄꬓንꬆ ማጻፋ

73

(ማዛ 73—89)

ኣሳፌ ማዛሙሬ

1 ዎዚና ጌሽ ጊዲዳ

ኢስራኤሌ ኣሳስ

ጾሲ ኣይ ማላ ኪያ!

2 ጊዶ ኣቲን ታ ቶሆይ ꬉጴቲን

ታ ኩንዳይቻዳ

ጉꬃሶን ኣታዲስ።

3 ኣይስ ጊኮ ኢታ ኣሳታኔ

ማካላንቻታ ዱሬቴꬃ

ቤኣዳ ታኒካ ኢስታ ማላ

ሃናናስ ኣሞታዲስ።

4 ኢስታስ ቱጋይ ዴና፤

ኢስታ ኣሳቴꬃይ ፓያኔ ሚኖ።

5 ኢስቲ ሃራ ኣሳይ

ቱጋቲዛ ማላ ቱጋቴቴና፤

ሃራ ኣሳ ማላካ

ሜቶቲ ኤሬቴና።

6 ሄሳ ጊሻስ ኢስቲ ኦቶሬቴꬅ

ኣሌቆ ማላ ቆꬌን ኣꬄቴስ፤

ማካላቴꬅ ኣፋላ ማላ

ማይኤቴስ።

7 ኢስታ ዎዚናፔ

ኢታ ቆፋይ ፑልቴስ፤

ባንታ ኣይፌ ኬሲ ዴሬቄቴስ።

8 ኢስቲ ቂꬌቴሲኔ

ኢታ ሃሳዬቴስ፤

ኢስቲ ባንታ ኦቶሮን ሃራታ

ኡንኤꬃናዉ ማንዴቴስ።

9 ኢስቲ ሳሎን ዲዛ ጾሳ

ባንታ ዶናን ጫዬቴስ፤

ሳኣን ዴኢዛ ኣሳ

ባንታ ኢንጻርሳን ዱኬቴስ።

10 ሄሳ ጊሻስ ዴሬ ኡባይ

ኢስታኮ ጎቼስ፤

ኢስቲ ዮቲዛይሳካ ኡባ

ኤሶን ኣማኔቴስ።

11 ኢስቲ፥ «ጾሲ ኣይ ኤሪዜ?

ኡባፌ ꬎቃ ጾሳስ

ኤራቴꬂ ዲዜ?» ጌቴስ።

12 ሄኮ ኢታቲ ሃይሳ ሚሳቴቴስ፤

ኢስቲ ኡባቶ ዉዱ ጎንታይታ፤

ዱሬቴꬂ ቆꬌ ጋኪዳይታ።

13 ሂስቲን ታኒ

ዎዚና ጌሻቴꬃን

ናጊዳይሲ

ታና ኣይ ማዲዴ!

ታ ኩሼ

ታ ጺሎቴꬃን ሜጪዳይሲ

ጮ ታና ꬋሊቤና።

14 ጋላስ ኩሜꬅ

ታኒ ሜቶ ቤያዲስ፤

ዎንቲን ዎንቲን

ታኒ ቃጻዬታዲስ።

15 ታኒ ኢስቲ ሃሳይዛይሳ ማላ

ሃሳያና ቆፒዳኮ

ኔ ዴራስ

ታ ኣማኔቶንታ ኣስ ጊዳና።

16 ታኒ ሃ ዮኦዛ ሻካ

ኤራናስ ቆፓዲስ

ጊዶ ኣቲን ታ ኤራፔ ቦላ ጊዲዴስ።

17 ሄሲካ ታኒ ጾሳ ጌሻሶሆ

ጌላና ጋካናሲኔ

ኢታታ ዉርሴꬃ

ቤኣና ጋካናሳ።

18 ኣዳካ ኔ ኢስታ

ሃሊጺዛሶን ዎꬃዳሳ፤

ኔኒ ኢስታ ዱጌ

ባሻሶ ዬዳዳሳ።

19 ኢስቲ ሃሳኦንታ ኤሶን ꬋይዳ፤

ዳጋማን ኢሶይካ ኣቶንታ

ዲፒ ጊዳ።

20 ኣቤት ጎዳዉ! ኔኒ ዴንዲዛ ዎዴ

ኣሲ ꬊስኮፌ ቤጊን ꬋይዛ

ኣጉሞ ማላ ኢስቲ ꬋያና።

21 ታኒ ዪሎቲዳ ዎዴኔ

ታ ዎዚናይካ ማዱንጺዳ ዎዴ፥

22 ታኒ ቆፋይ ባይንዳ ዳማዲስ፤

ታኒ ኔ ሲንꬃን

ሚዛ ማላ ጊዳዲስ።

23 ጊዶ ኣቲን ታኒ ኡባቶካ

ኔናራ ዳይስ፤

ታ ኡሻቻ ኩሼዛካ

ኔኒ ኦይካዳሳ።

24 ኔ ዞሬን ታና ካሌꬃዳሳ፤

ሄሳፌ ጉዬ ኔኒ

ታና ቦንቾስ ኤፋና።

25 ሳሎን ኔፔ ኣቲን

ታስ ሃራይ

ኦኒ ዲዜ?

ሳኣንካ ኔፔ

ሃራ ኦናካ ኮይኬ።

26 ታ ዎልቃይኔ ታ ዎዚናይ

ዳቡራናስ ዳንዳዬስ፤

ጊዶ ኣቲን ጾሲ

ታ ዎዚናስ ሚኖቴꬂኔ

ታስ ሜርና ቃዳ።

27 ኔፔ ሃኪዛይቲ ꬋያና፤

ኔስ ኣማኔቶንታይታ

ኡባ ኔኒ ꬋይሳና።

28 ጊዶ ኣቲን ታስ ጾሳኮ

ሺቆይ ሎኦ፤

ኔ ኦሶ ኡባ ዮታና ማላ።

ታኒ ኡባ ሃሪዛ ጎዳ

ታ ባቃታ ኣቲዛሶ ኦꬃዲስ።

74

ኣሳፊ ሃሳኣን ሺሺዳ ጊንጾ

1 ኣቤት ጾሳዉ!

ኔኒ ኑና ሜርናስ

ኣይስ ዬጋ ኣጋዲ?

ሄንꬃሶሆን ዲዛ

ዶርሳታ ቦላ

ኔ ሃንቆይ ኣይስ ሱሊዴ?

2 ቤኒ ኔኒ ዶሪዳ ኔ ዴራ

ኔስ ቡዞ ሂስታ

ዎዚዳ ዛሬታ ሃሳኣ፤

ኔኒ ዴኢዳ ጺዮኔ ዙማ ቆፓ።

3 ኣኔ ላሌቲዳ ጾሳ ኬꬃዛ

ዩያ ጼላ፤

ሞርኬቲ ኢዛን ዲዛ

ኡባ ሚሽ ꬋይሲዳ።

4 ኔ ሞርኬቲ ኔ ሶን፥

«ኑኒ ጾኒዶስ» ጊዲ ጌሬሬቴስ።

ጾኖ ማላታ ጊዲ

ባንታ ባንዲራ ኤሲዳ።

5 ኢስቲ ዎራ ጊዶን ሚꬅ ቃንጻናዉ

ባንታ ካልታ ꬎቁ ሂስቲ

ኦይኪዳ ኣስ ሚሳቲዳ።

6 ሂላንቻቲ ኦꬂዳ ኣሌቆታ

ካልታኒኔ ማዶሻን

ሜንꬄሬꬂ ዬጊዳ።

7 ጾሳ ኬꬃ

ታማን ጹጊዲ ꬋይሲዳ፤

ኔ ጼይጌቲዛሶዛ ቱኒሲዳ።

8 ኢስቲ ባንታ ዎዚናን፥

«ኢስታ ኑኒ ሙሌራ ኡንኤꬃና»

ጊዲ ቆፒዳ፤

ዴራን ጾሲ ጎይኔቲዛሶሆታ

ኡባ ታማን ጹጊዳ።

9 ኑ ሻኪ ኤራናስ

ማላታይ ዴና፤

ሃይሳፌ ጉዬ ናቤይ ዴንዴና፤

ሃይሲ ኣዉዴ ጋካናዉ

ሃናናኮ ኤሪዛ ኣሲ

ኑ ጊዶን ዴና።

10 ኣቤት ጾሳዉ! ኔ ሞርኬቲ

ኣዉዴ ጋካናዉ

ኔ ቦላ ቂልጫኔ?

ኢስቲ ኔ ሱንꬃ

ሜርናስ ካꬊሼ ዳኔ?

11 ኔ ኩሼዛ ሚጫዳ

ኣይስ ኢስታ ꬋይሲኪ?

ኔ ኡሻቻ ኩሼዛ

ኣይስ ሾጳ ጋርሳን

ሎኮማ ኡታዲ?

12 ኣቤት ጾሳዉ!

ቤኒፔካ ታ ካዎይ ኔና፤

ኔኒ ቢታ ቦላ ኣቶቴꬅ ኤሃዳሳ።

13 ኔ ጊታ ዎልቃን ኣባ ሻካዳሳ፤

ኢዛ ጊዶን ዲዛ

ሚሚንቴታ ሁኤ ቆኤሬꬃዳሳ።*

14 ሌዋታኔ* ጌቴቲዛ

ሚሚንቴ ሁኤታ ዲንጫዳሳ፤

ኢዛ ኣሾ

ባዞን ዲዛ ሜꬌታታስ

ቁማ ኦꬃ ኢማሳ †።

15 ኔኒ ፑልቶታኔ

ካንቼታ ዶያ ዬዳዳሳ፤

ኡባ ዎዴ ጎጊዛ ሻፋታ

ቃሴ ሜሊሳዳሳ።

16 ጋላሳይ ኔሳ፤

ቃማይካ ኔሳ፤

ቃሴ ኣርሼኔ ኣጊና

ኢስቲ ዲዛሶን

ሚንꬃ ዎꬂዳይ ኔና።

17 ቢታስ ዛዋ ዎꬂዳይ፥

ባልጎኔ ቦኔ ሜꬊዳይ ኔና።

18 ኣቤት ጎዳዉ!

ኔ ሞርኬቲ ኔ ቦላ

ዎስቲ ቂልጪዳኮ፥

ቃሴ ኤያ ኣሳቲ

ኔ ሱንꬃ

ዎስቲ ካꬊዳኮ ቆፓ።

19 ኔስ ሃሬቲዛይታ ሼምፖ

ዎራ ዶኣታስ ኣꬃ ኢሞፋ፤

ሜቶቲዳ ኔ ዴራ

ሜርናስ ዶጎፓ።

20 ቢታን ዲዛ ꬉማ ሶሆቲ

ኡባይ ማካላንቻታን

ኩሚዳ ጊሻስ

ኔኒ ኑስ ጫቂዳ

ጫቆ ቃላ ቆፓ።

21 ናቄቲዳይቲ ዬላቲ ሲሞፌቶ፤

ማንቆቲኔ ሜቶቲዳይቲ

ኔ ሱንꬃ ጋላቴቶ።

22 ኣቤት ጾሳዉ! ዴንዳ!

ኔኒ ኔ ሱንꬃስ ሞቴታ፤

ኤያቲ ጋላስ ኡባን

ኔና ካꬊዛይሳ ቆፓ።

23 ኔ ሞርኬቲ

ኔ ቦላ ዋሲዛ ዋሶዛ፥

ኔና ኢጺዛይቲ

ኔ ቦላ ጬቄቲዛ ጬቄቴꬃኔ

ኢስታ ዎጫማ ዶጎፓ።

75

ኣሳፌይ ዛማሬታ ካቦስ፥ «ꬋይሶፋ» ጌቴቲዛ ዲꬃ ጊጊሶን ሺሺዳ ማዛሙሬ

1 ኣቤት ጾሳዉ!

ኔና ጋላቶስ፤

ኔ ኑስ ማታ ጊዲዳ ጊሻስ

ኔ ሱንꬃስ ጋላታ ሺሾስ፤

ኣሳይካ ማላሊሲዛ

ኔ ኦሶ ኡባ ጊሻስ

ሃሳዬስ።

2 ጾሲ፥ «ታ ባራ ዎꬂዳ ዎዴን

ሱሬ ፒርዳ ፒርዳናይ ታና።

3 ሳኣይኔ ኢዛ ቦላ ዲዛ

ሜꬌታ ኡባይ ቃጺዛ ዎዴ

ሳኣ ቱሳታ ሚንꬃ

ኤሲዳይ ታና።

4 ኦቶራንቻታ፥ ‹ኦቶሬቶፍቴ› ጋይስ፤

ኢታታካ፥ ‹ኢንቴ ማካሎፍቴ።

5 ኔ ካጬ ኦቶሮን

ꬎቁ ꬎቁ ሂስቶፋ፤

ኔ ቆꬌ ቃꬃ

ሃሳዮፓ› ጋይስ» ጌስ።

6 ቦንቾይ ኣርሼይ ሞኪዛሶፔ

ዎይኮ ዉሊዛሶፔ

ዎይኮ ባዞፌ ዬና።

7 ጊዶ ኣቲን ሱሬ ፒርዲዛይ ጾሳ፤

ኢዚ ኢሳ ቦላ ፒርዴስ፤

ኢሳ ጺሊሴስ።

8 ጎዳ ኩሼን ዋንጫይ ዴስ፤

ኢዛን ሆሞቲዛ ሃንቆ ዎይኔ

ኡሺ ኩሚ ኡቲዴስ፤

ሄ ኡሻዛ ጌዴ ካሬ ጉሲዴስ፤

ሳኣን ዲዛ ማካላንቻቲ

ሄሳ ኡዪዳ፤

ኢስቲ ኦርጮካ

ኣሾንታ ጮንጎርሲዳ።

9 ታኒ ጊዲኮ ሃይሳ

ሜርናስ ኣዋጃና፤

ያቆቤ ጾሳካ ማዛሙሬን ሳባና።

10 ታኒ ኢታታ ካጬ ኡባ ሜንꬃና፤

ጺሎታ ካጬ ጊዲኮ

ꬎቁ ꬎቁ ሂስታና።

76

ኣሳፌይ ዛማሬታ ካቦስ ዲꬃታን ዬጺዳ ማዛሙሬ

1 ጾሲ ዩሁዳን ኤሬቲዴስ፤

ኢዛ ሱንꬂካ ኢስራኤሌን ጊታ።

2 ኢዛ ዱንካኔይ ሳሌሜን ዴስ፤

ኢዛስ ዱሳሶይካ ጺዮኔ።

3 ኢዚ ሄሳን ዱኪዛ

ዎንዳፌ ዪሻ፥

ጎንዳሌ፥ ጊꬃ ማሻታኔ

ሃራ ኦላ ሚሻታ

ሜንꬄሬꬂ ዬጊዴስ።

4 ኣቤት ጾሳዉ!

ኔኒ ቦንቾ ማይኣዳ

ጶላሳ፤

ኔ ቴማቴꬂ

ጊታ ዙማታፔካ ኣꬌስ።

5 ጎባ ኦላንቻቲ ቦንቄቲዳ፤

ኢስታፌ ኢሶይካ ባ ኩሼ

ዴንꬃና ዳንዳይቤና፤

ኢስቲ ዎልቃማ ꬊስኮ ꬊስኪዳ።

6 ኣቤት ያቆቤ ጾሳዉ!

ኔ ሃንቆ ጋሶን ቶጋ ኣሳቲኔ

ቶጋ ፓራቲ ኩንዲ ኣቲዳ።

7 ኣቤት ጾሳዉ! ኔኒ ያሻሳ!

ኔ ሃንቆይ ሱሊዳ ዎዴ

ኔ ሲንꬃን ኦኔ ኤቃናይ?

8 ኔኒ ሳሎፔ ፒርዳ ሲሳዳሳ፤

ቢታይ ያያዳ ሲርጲ ጋዱስ።

9 ኣቤት ጾሳዉ!

ሃይሲ ሳኣ ቦላ

ኡንኤቲዳይታ ኣሻናስ

ኔኒ ፒርዳስ ዴንዲን ሃንዴስ።

10 ኔኒ ኣስ ሃንቂኮካ

ሄሲ ኔ ቦንቾስ ጊዴስ፤

ኦላፔ ኣቲዳይቲ

ኔ ባኣሌ ቦንቻና።

11 ጎዳ ኢንቴ ጾሳስ ኣዲኒቴ፤

ሄ ኣዲኔቲዳይሳካ ጋꬂቴ፤

ኢዛ ዩሾን ዲዛ ኡባቲ

ኢዛስ ያሺሲዛ

ኢሞታ ኤኪ ዪቴ።

12 ኢዚ ኦቶሬቲዛ ዳናታ ካዉሻና፤

ዎልቃማ ካዎታካ ኢዚ ያሺሳና።

77

ኣሳፌይ ዛማሬታ ካቦ ኤዶታኔስ ዬጺዳ ማዛሙሬ

1 ታኒ ታ ቃላ ꬎቁ ሂስታዳ

ጾሳኮ ዋሳይስ፤

ታና ሲያና ማላ

ታ ኢዛ ዎሳይስ።

2 ታኒ ሜቶቲዳ ጋላስ ጾሳ ኮያይስ፤

ኦማርሲካ ሼምፖንታ

ታ ኩሼታ ኢዛኮ ሚጫይስ፤

ጊዲኮካ ታኒ ሚኔታናስ

ዳንዳያቤኬ።

3 ኣቤት ጾሳዉ!

ታ ኔና ቆፓሼ ጬጫይስ፤

ታ ዩሻ ቆፓሼ

ኬሃ ዳቡርዴስ።

4 ታ ኣይፌፔ ꬊስኮ ꬋይሳዳሳ፤

ታስ ጋናዚ

ꬋያና ጋካናስ ጬጫዲስ።

5 ታኒ ኣꬊዳ ዎዴታ ቆፓዲስ፤

ካሴ ኣꬊዳ

ላይꬃታካ ሃሳኣዲስ።

6 ታ ዬጺዳይሳ ጊዶꬅ

ዩሻ ቆፓዲስ፤

ታኒ ዎዚናን ኣኬካዲስ፤

ታ ኣያናይ ታና ዴንꬄꬂን፥

7 «ጎዳይ ኑና ሜርናስ

ዬጊ ኣጋኔ?

ሃይሳፌ ጉዬ

ኑና ሎኦ ቤሴኔ?

8 ኑና ሲቂዛይሳ ሙሌራ ኣጊዴ?

ኢዚ ዮቲዳ ሂዶታይ ሻሬቲዴ?

9 ጾሲ ባ ማሪዛይሳ ኣጊዴ?

ሃንቆን ባ ቃꬌታ ኣጊዴ?»

ጋ ኦይቻይስ።

10 ኡባፌ ꬎቃ ጾሳዉ!

ታና ቆሂዳይ፥

ኔ ኡሻቻ ኩሼይ

ካሴይሳꬆ

ኑና ማዶንታ ኣጎይሳ።

11 ጎዳዉ! ኔ ኦሶታ

ታኒ ቆፓና፤

ኔኒ ቤኒ ዎዴ ኦꬂዳ

ማላሊሲዛ ኦሶታ ኡባ

ታ ዩሻ ቆፓና።

12 ኔ ኦꬂዳ ኡባ

ታኒ ዛራ ዛራዳ ቆፓና፤

ኔ ዎልቃማ ኦሶታ ኡባ

ታኒ ኣኬካና።

13 ኣቤት ጾሳዉ!

ኔ ኦጌይ ጌሻ፤

ኑ ጾሳ ማላ

ሃራ ጊታ ጾሲ ኦኔ?

14 ኔኒ ማላሊሲዛዝ ኦꬂዛ ጾሳ፤

ዴሬታ ጊዶን

ኔ ዎልቃ ቤሳሳ።

15 ያቆቤኔ ዮሴፌ

ዜሬꬅ ጊዲዳ ኔ ዴሬታ

ኔኒ ኔ ዎልቃን ዎዛዳሳ።

16 ኣቤት ጾሳዉ!

ሃꬃቲ ኔና ቤኢዳ፤

ሃꬃቲ ኔና ቤኢዲ ያዪዳ፤

ጪማ ኣባቲካ ኮኮሪዳ።

17 ሻራቲ ኢራ ኢሚዳ፤

ሳሎን ዳዳይ ጉሚዴስ፤

ዎልቃንꬂ ዋዋጪ ጊዴስ።

18 ኔ ዳዳ ጉንꬃይ

ጎቴ ጫርኮ ጊዶን ኮሺሚዴስ፤

ኔ ዎልቃንꬃ ጶሌꬂ

ሳኣ ፖኢሲዴስ፤

ቢታይካ ቃጺ ኮኮሪዴስ።

19 ኔኒ ኣባ ጊዶራ ሄሜታሳ፤

ጪማ ኣባ ጊዶራ

ካንꬃሳ፤

ጊዲኮካ ኔ ቢዳ ጌዶይ

ኤሬቴና።

20 ሙሴኔ ኣሮኔ ኩሼን

ኔኒ ኔ ዴሬዛ ዶርሳ

ዉዴ ማላ ካሌꬃዳሳ።

78

ኣሳፌይ ሃሳኣን ሺሺዳ ጊንጾ

1 ታ ዴሬዞ ታ ኔና

ታማርሲዛይሳ ሲያ፤

ታ ዶናፔ ኬኢዛ ቃላ ኤዝጋ።

2 ታኒ ሃሳይዛ ሃሳያ

ሌሚሶን ዶማይስ፤

ቤኒሶፌ ቆታን ዲዛ

ጹራ ዮኦ ቆንጪሳይስ። *

3 ኑ ሲዪዳይሲኔ

ኑ ኤሪዳይሲ፥

ኑ ኣዋቲካ ኑስ ዮቲዳይሳ።

4 ሄ ዮኦታ ኑኒ

ኢስታ ናይታፔ ቆቶኮ፤

ጎዳስ ቤሲዛ ጋላታ፥

ኢዛ ዎልቃኔ

ማላሊሲዛ ኢዛ ኦሶ

ዪዛ ዬሌታታስካ

ኑኒ ዮታና።

5 ኢዚ ያቆቤ ዛሬታስ ኣዛዞ፥

ኢስራኤሌ ኣሳስ ዎጋ ኢሚዴስ፤

ባንታ ናይታ ሄ ዎጋታ

ታማርሳና ማላ ኣዛዚዴስ።

6 ሄሲካ ካሊዛ ዬሌታይ

ኢስታ ኤራናሳ፤

ቃሴካ ቡሮ ዬሌታና

ናይቲ ኤራናሳኔ

ኢስቲካ ባንታ ናይታስ ዮታናሳ።

7 ሄ ናይቲካ ጾሳን ኣማኔታና፤

ኢዚ ኦꬂዳ ኦሶካ ዶጌቴና፤

ኢዛ ኣዛዞታካ ኢስቲ ናጋና።

8 ኢስቲ ካሴ ባንታ ኣዋታ ማላ

ዎዚና ሙሜኔ

ማካላንቻ ጊዴቴና፤

ኢስቲ ጾሳ ሲንꬃን

ሱሬ ጊዴቴና፤

ጾሳስካ ኣማኔቲቤቴና።

9 ኤፍሬሜ ናይቲ ኦላስ

ዎንዳፌኔ ዪሽ ጊግሲ ኬዚዳ፤

ጊዶ ኣቲን ኦላ ጋላስ ጉዬ ሲሚዳ።

10 ኢስቲ ጾሳ ጫቆ ቃላ

ናጊቤቴና፤

ኢዛ ዎጋ ማላ ዶንታ ኢጺዳ።

11 ኢስቲ ኢዚ ኦꬂዳ ኦሶ ባሊዳ፤

ኢዚ ኢስቲ ቤሲዳ

ማላሊሲዛ ሃኖታካ ዶጊዳ።

12 ኢዚ ኢስታ ኣዋቲ ቤኢሺን

ጊብጼ ቢታን

ጻኖሴ ዴምባን

ማላታ ኦꬂዴስ።*

13 ኣባ ሻኪዲ ጊዶራ

ኢስታ ፒንꬂዴስ፤

ኢዚ ሃꬃ ያኔ

ሃ ሻኪዲ

ጎዳ ማላ ኤሲዴስ። *

14 ኢዚ ኢስታ ጋላስ ሻራን፥

ኦማርስ ታማ ፖኦን

ካሌꬂዴስ።*

15 ኢዚ ባዞን ዛላ ጳልቂዲ

ኣባ ማላ ዳሮ ሃꬅ

ኢስታ ኡሺዴስ። *

16 ዛላፌ ሃꬅ ፑልቲሲዲ

ሻፋ ማላ ዱጌ ጎጊሲዴስ።

17 ጊዶ ኣቲን ኢስቲ ኢዛ ቦላ

ናጋራ ኦሶ ጌዴ ጉጂዳ፤

ኡባፌ ꬎቃ ጾሳ ቦላ

ባዞን ማካሊዳ።

18 ኢስቲ ኬሂ ኣሞቲዳ

ካꬅ ኦይቺዳ፤

ኤሪሼ ባ ዎዚናን

ጾሳ ፓጪዳ። *

19 ኢስቲ ጾሳ ቦላ፥

«ባዞን ጾሲ

ኑስ ማና ካꬅ

ኢማና ዳንዳይዜ?

20 ዛላ ሾጪን ፑልቶይ ኬኢዲ

ሻፋ ሃꬂ ጎጊዴስ፤

ሂስቲን ኢዚ ኑስ ሚዛ ካꬅ

ኢማናዉ ዳንዳይዜ?

ዎይኮ ባ ኣሳስ

ኣሾ ኢማናዉ

ዳንዳይዜ?» ጊ ሃሳይዳ።

21 ጎዳይ ሄሳ ሲዪዳ ዎዴ

ኢስታ ቦላ ዳሮ ሃንቄቲዴስ፤

ያቆቤ ዛሬታ ቦላ

ታማይ ኤጺዴስ፤

ኢስራኤሌ ቦላ ኢዛ ሃንቆይ

ዳሪ ዳሪ ቢዴስ።

22 ኣይስ ጊኮ ኢስቲ

ጾሳን ኣማኒቤቴና፤

ኢዚ ኣሺዛይሳካ

ኣማኔቲቤቴና።

23 ኢዚ ጊዲኮ ቦላፌ ሻራ ኣዛዚዴስ፤

ሳሎ ፔንጌታካ ዶይዴስ።

24 ኢስቲ ማና ማላ ኢስታስ

ማና ቡኪሲዴስ፤

ሳሎፔ ካꬅ ኢስታስ ኢሚዴስ። *

25 ኪታንቻታ ካꬅ ኣሳይ ሚዴስ፤

ጾሲ ኢስቲ ካሊ ሚን

ቲርፒ ኣቲዛ ካꬅ ኢሚዴስ።

26 ኣርሼይ ሞኪዛ ባጋራ ሳሎፔ

ጫርኮይ ጫርካና ማላ ኦꬂዴስ፤

ባ ዎልቃን ዱጌሃ ባጋ

ጫርኮ ዴንꬄꬂዴስ።

27 ኢዚ ኣሳስ ኣሾ ጉዱላ ቢታ ማላ፥

ኣባ ዶናን ዲዛ ኣጬ ማላ

ዳሮ ፒራꬊዛ ካፎታ ዬዲዴስ።

28 ኢስቲ ዱንካኒ ኡቲዳሶ

ዱንካና ዩሾን ዎꬊዳ።

29 ኢስቲ ኣሞቲዳይሳ

ኢስታስ ኢሚዴስ፤

ኢስቲካ ካሊ ሚዳ።

30 ጊዶ ኣቲን ኢስቲ

ባ ሞሳ ኣꬆንታ

ቡሮ ሙሳ ቦላ ዴኢሺን፥

31 ጾሳ ሃንቆይ

ኢስታ ቦላ ዎꬊዴስ፤

ኢስታ ጊዶፌ

ሚኖ ኣሳታ ዎꬊዴስ፤

ኢስራኤሌፔ

ፓያ ናቴꬃታ ሙልቂዴስ።

32 ሃይሲ ኡባይ ሃኒንካ

ኢስቲ ናጋራ ኦꬂዛይሳ

ኣጊቤቴና፤

ማላሊሲዛ ኢዛ ኦሶታካ

ቤኢዲ ኣማኒቤቴና።

33 ሄሳ ጊሻስ ኢዚ ኢስታ ላይꬃታ

ፔኖ ማላ ኣꬂዴስ፤

ኢስቲ ዲዛ ዎዴታ

ሂርጋን ዉርሲዴስ።

34 ጾሲ ኢስታፌ ጉꬃታ ዎꬊን

ኣቲዳይቲ ባ ናጋራ ፓጺዳ፤

ዎዚናፔ ኮዪሼ

ጾሳኮ ሲሚዳ።

35 ኢስቲ ጾሲ ኢስታስ

ዛላ ጊዲዳይሳኔ

ኡባፌ ꬎቃ ጾሲ

ኢስታ ዎዚዳይሳ ሃሳኢዳ።

36 ጊዶ ኣቲን ኢስቲ ባንታ

ኢንጻርሳን ኢዛስ ዎርዶቲዲ

ባንታ ዶናን ጪሚዳ።

37 ኢስታ ዎዚናይ

ጾሳን ሚኒ ኤቂቤና፤

ኢዚ ኢስታራ ጫቄቲዳ

ጫቆን ኣማኔቲቤቴና።

38 ጊዶ ኣቲን ኢዚ ኢስታ

ማሪዛዴ ጊዲዳ ጊሻስ

ኢስታ ኢታቴꬃ ኣቶ ጊዴስ፤

ኢስታካ ꬋይሲቤና፤

ዳሮ ዎዴ ባ ሃንቆዛ

ኢስታ ቦላፌ ቴቂዴስ፤

ባ ሃንቆዛ ቦሻ ኡባ

ኢስታ ቦላ ዬዲቤና።

39 ኢሲኖ ጫርኪ ኣꬊዳፔ ጉዬ

ሲሞንታ ጫርኮ ማላ

ኣሾ ማይኢዳ ኣስ

ጊዲዳይሳ ኣኬኪዴስ።

40 ኢስቲ ባዞን ኣፑንቶ

ኢዛ ቦላ ማካሊዶ!

ሜላ ባዞን ኣፑንቶ

ኢዛ ላንጪሲዶ!

41 ኢስቲ ዛሪ ዛሪዲ ጾሳ ፓጪዳ፤

ኢስራኤሌ ጌሻ

ማዱንꬂዳ።

42 ኢዚ ኢስታ ሞርኬታፔ

ዎዚዳ ጋላሳታኔ

ኢዛ ዎልቃ ዶጊዳ።

43 ኢዚ ጊብጼ ቢታን ማላታ፥

ጻኖሴ ዴምባን ማላሊሲዛዝ

ኦꬂዳይሳ ቆፒቤቴና።

44 ኢስታ ሻፋ ሃꬃ

ሱꬃን ላሚዴስ፤

ሄሳ ጊሻስ ጊብጼ ኣሳቲ

ሄ ሻፋታፔ

ኡያናስ ዳንዳይቤቴና። *

45 ኢስታ ኦላናስ ኡዱንጼታኔ

ኢስታ ቢታ ꬋይሳናስ

ሾꬌታ ኪቲዴስ። *

46 ኢስታስ ሞኪዳ ካꬃ ጉምባሮስ፤

ኢስቲ ኦꬂ ዳቡርዳ ካꬃ

ቦሌስ ኢሚዴስ። *

47 ኢስታ ዎይኔ ቱራ ሻቻን፥

ኢስታ ባላሴ ሚꬃታካ

ኬንቾን ꬋይሲዴስ።

48 ኢስታ ሚዛታ ሻቻን ዎꬊዴስ፤

ኢስታ ሜሄታ ዎልቃንꬃን

ጹጊ ዉርሲዴስ። *

49 ባ ሚኖ ሃንቆ፥ ቦሻ፥ ባሺኔ

ꬋይሲዛ ኪታንቻታን

ኢስታ ቦላ ዬዲዴስ።

50 ባ ሃንቆዛስ ኦጌ ጊግሲዴስ፤

ኢስታ ኢታ ሃርጌስ

ኣꬂ ኢሚዴስ፤

ጊዶ ኣቲን ሃይቆፔ

ኣሺቤና።

51 ጊብጼን ዬሌቲዳ ባይራ ናይታ

ኡባ ዎꬊዴስ፤

ካሜ ዱንካኔን

ኮይሮ ዬሌቲዳ

ናይታ ዉርሲዴስ። *

52 ጊዶ ኣቲን ኢዚ ባ ኣሳ

ዶርሳ ማላ ኬሲ ሄሚዴስ፤

ዉዴ ማላ ባዞን ካሌꬂዴስ።*

53 ኢዚ ኢስታ ሳሮን ካሌꬂዴስ፤

ኢስቲካ ሂርጊቤቴና፤

ኢስታ ሞርኬታ ጊዲኮ

ኣባይ ሚቲዴስ። *

54 ሂስቲዲ ባ ጌሻ ቢታ፥

ባ ኡሻቻ ኩሼን

ጾኒ ኦይኪዳ

ዙማ ኤፊዴስ። *

55 ኢዚ ኢስታ ሲንꬃፌ

ካዎቴꬃ ጎዲዲ

ኢስታ ቢታ ኢስራኤሌ ዛሬታስ

ጊሼሬꬂ ኢሚዲ

ኢስታ ላቲሲዴስ፤

ኢስራኤሌ ኣሳ

ኢስታ ሞርኬታ ኬꬃን

ዎꬂዴስ።*

56 ኢስቲ ጊዲኮ ኡባፌ

ꬎቃ ጾሳ ቦላ ማካሊዳ፤

ኢዛ ፓጪዲ ኢዛ ዎጋታካ

ናጎንታ ኢጺዳ። *

57 ኢስቲ ቤኒ ባንታ ኣዋታ ማላ

ማካላንቻታኔ

ካዲዛይታ ጊዲዳ፤

ኣማንꬆንታ ቦካ ቶማን

ኤቂዳ ቶራ ማላ ጊዲዳ።

58 ኢስቲ ጎይኒዛ ꬎቃሶሆታን

ኢዛ ዪሎቺዳ፤

ባንታ ኤቃ ጾሳታን

ኢዛ ቃናቲሲዳ።

59 ሂስቲን ጾሲ ሄሳ ሲዪዲ

ኬሂ ሃንቄቲዴስ፤

ኢስራኤሌ ሙሌራ

ዬጊ ኣጋጊዴስ።

60 ኣሳ ጊዶን ኢዚ ቶኪዳ ዱንካና

ሴሎን ባ ዲዛሶዛ

ዬጊ ኣጊዴስ። *

61 ጾሳ ዎልቃሲኔ

ቦንቾስ ማላታ ጊዲዳ

ታቦታ ሞርኬታ ኩሼን

ኣꬂ ኢሚዴስ። *

62 ኢዚ ባ ዴራ ቦላ ሃንቄቲዴስ፤

ኢስታ ጊꬃ ማሻስ

ኣꬂ ኢሚዴስ።

63 ኢስታ ፓንꬃታ ታማይ ሚዴስ፤

ሂስቲን ኢስታ ጌላኦቲ

ኣዚና ጌሎንታ ኣቲዳ።

64 ኢስታ ቄሴቲ ማሻን ዉሪዳ፤

ኢስታ ማቼቲካ

ዬካናስ ዳንዳይቤቴና።

65 ሄሳፌ ጉዬ ጎዳይ

ꬊስኮፌ ቤጊዛ ማላ

ቤጊዴስ፤

ዎይኮ ዎይኔ ኡሹ ኡዪ

ማꬆቲዳ ቃራይ ማꬆፌ

ቤጊዛ ማላ ዴንዲዴስ።

66 ኢዚ ባ ሞርኬታ ሾጪዲ

ጉዬ ዛሪዴስ፤

ኢስቲ ሜርናስ ዬላታና ማላ

ኦꬂዴስ።

67 ዮሴፌ ዱንካኔ ካꬊዴስ፤

ኤፍሬሜ ቆሞታ ዶሪቤና።

68 ጊዶ ኣቲን ኢዚ ዩሁዳ ዛሬኔ

ባ ሲቂዛ ጺዮኔ

ዙማ ዶሪዴስ።

69 ሄሳን ኢዚ ጾሳ ኬꬃ

ሳሎ ኬሲ ꬎቃን ኬጺዴስ፤

ሳኣ ማላ ሜርናስ ኤሲዴስ።

70 ባ ኣይሌ ዳዊቴ ዶሪዲ

ዶርሳ ዉዴ ሄሚዛሶሆፔ

ኤኪዴስ።*

71 ኢዛ ዶርሳታ ሄሚዛሶሆፔ

ኬሲዲ ባ ዴሬ ያቆቤኔ

ባ ጺንጾ ኢስራኤሌ

ሄንꬃንቻ ኦꬂዴስ።

72 ሂስቲን ዳዊቲካ ኢስታ

ሱሬ ዎዚናን ሄሚዴስ፤

ቃሴካ ሂላን

ኢስታ ካሌꬂዴስ።

79

ኣሳፌ ማዛሙሬ

1 ኣቤት ጾሳዉ!

ካዎቴꬃቲ

ኔ ቢታ ዎራጂዳ፤

ጌሻ ጊዲዳ

ጾሳ ኬꬃ ቱኒሲዳ፤

ዬሩሳላሜ ላሊ ዬጊዳ። *

2 ኢስቲ ኔ ኣይሌታ ኣሃ

ሳሎ ካፎታስ

ቁማ ኦꬂዲ ኢሚዳ፤

ቃሴ ኔ ጌሻ ኣሳታ ኣሾ

ሳኣ ዶኣታስ ኢሚዳ።

3 ኢስታ ሱꬅ ዬሩሳላሜ ዩሾን

ሃꬃ ማላ ጉሲዳ፤

ኢስታ ኣሃ

ሞጊዛ ኣሲ ꬋይዴስ።

4 ኑ ሾሮታስ ኑኒ ቂልጫስ ጊዲዶስ፤

ኑ ሄራን ዲዛይታስ ቂꬌሲኔ

ሚቻስ ኣቲዶስ።

5 ኣቤት ጎዳዉ!

ሃይሲ ኣዉዴ ጋካናስ

ሃናኔ?

ኔኒ ሜርናስ ሃንቄታኔ?

ኔ ቃናቴይ ታማ ማላ

ኤጺሼ ዴኣኔ?

6 ኔና ኤሮንታ ዴሬታ ቦላኔ

ኔ ሱንꬃ ጼይጎንታ

ካዎቴꬃታ ቦላ

ኔ ሃንቆዛ ጉሳ።

7 ኣይስ ጊኮ ኢስቲ

ያቆቤ ዜሬꬃታ

ዎꬊዳኔ

ኢስቲ ዴኢዛሶዚካ

ሙሌራ ꬋይሲዳ።

8 ካሴ ኑ ኣዋታ ናጋራ

ኑ ቦላ ቆዶፓ፤

ኤሶን ኔ ማሮታ ኑስ ኪታ፤

ኣይስ ጊኮ

ኑኒ ኬሂፔ ሜቶቲዶስ።

9 ኣቤት ኑና ኣሺዛ ጾሳዉ!

ኔ ሱንꬃ ቦንቾ ጊሻስ

ኑና ማዳ፤

ኔ ሱንꬃ ጊሻስ ኑና ኣሻ፤

ኑ ናጋራካ ኣቶ ጋ።

10 ካዎቴꬃቲ፥ ኣይስ «ኢስታ ጾሲ

ኣዋን ዲዜ?» ጋኔ?

ኔ ኣይሌታ ሱꬅ

ኢስቲ ጉሲዳይሳ

ኔኒ ሃሎ ኬሲዛይሳ

ኑ ኣይፌይ ቤኢሺን

ካዎቴꬃታ ኤሪሳ።

11 ቃሾ ኣሳታ ኦሌይ

ኔ ሲንꬅ ጋኮ፤

ሃይቆስ ፒርዴቲዳይታ

ኔ ሚኖ ቄሴን ኣሻ።

12 ኣቤት ጎዳዉ!

ኑ ሾሮቲ ኔና ቂꬊዳይሳ

ሃሎ ላፑን ኩሼ ኢስታስ ዛራ።

13 ሄ ዎዴ ኑኒ ኔ ዴሬቲኔ

ኔስ ዉዴ ዶርሳቲ

ሜርናስ ጋላታ ኔስ ኢማና፤

ዬሌታፔ ዬሌታ ጋካናስ

ኔኒ ኑስ ኦꬂዳ ኦሶዛ

ኑ ዮታና።

80

ዛማሬታ ካቦስ «ጪሻ» ጌቴቲዛ ዲꬃ ጊጊሶን ማርካቴꬃስ ዬጼቲዳ ኣሳፌ ማዛሙሬ

1 ኣቤት ኢስራኤሌ ሄንꬃንቻዉ!

ዮሴፌ ናይታ

ዉዴ ማላ ካሌꬂዛይሶ!

ኔኒ ኑ ዎሳ ሲያ፤

ኪሩቤታ ቦላራ ዲዛ

ኣራታን ኡቲዳይሶ!

ኔ ፖኦን ቆንጫ። *

2 ኤፍሬሜ፥ ቢኒያሜኔ ሚናሴ

ሲንꬃን ቆንጫ ቤታ፤

ኔ ዎልቃ ዴንꬃዳ

ያዳ ኑና ኣሻ።

3 ኣቤት ጾሳዉ!

ኑና ዛራ፤

ኑኒ ኣታና ማላ

ኔ ኣይፌሶ ኑስ ፖኢሳ።

4 ኣቤት ጎዳዉ

ኡባፌ ዎልቃማ ጾሳዉ!

ኔ ኣሳ ዎሳ ቦላ

ኣዉዴ ጋካናስ

ኔ ሃንቄታኔ?

5 ኔኒ ኢስታ ዬሆ

ቁማ ማላ ሚዛዳሳ፤

ቃሴ ኣፉንꬃ

ሃꬃ ማላ ኡሻዳሳ።

6 ኑ ሾሮቲ ኑ ቢታ ኤካናስ

ባንታ ጊዶን ኦዬታና ማላ

ኦꬃዳሳ፤

ኑ ሞርኬቲካ

ኑ ቦላ ሚጪዳ።

7 ኣቤት ኡባፌ

ዎልቃማ ጾሳዉ!

ኑና ዛራ፤

ኑኒ ኣታና ማላ

ኔ ኣይፌሶ ኑስ ፖኢሳ።

8 ኔኒ ጊብጼፔ ዎይኔ ኣኖ ኤሃዳሳ፤

ካዎቴꬃታ ዬዴꬃዳ

ኢስታ ቢታን ኢዞ ቶካዳሳ።

9 ኔኒ ኢዚስ ቢታ ቄጻ ጊጊሳዳሳ፤

ሂስቲን ጻጶ ዬዳዳ

ቢታ ኡባ ጋካዱስ።

10 ዙማቲ ኢዚ ኩዋን፥

ሊባኖሴ ዚጋቲ

ኢዚ ሃጋታን ካሜቲዳ።

11 ባ ሃጋታ ሜዲቴራኔ

ኣባ ጋካናስ

ቃሴ ባ ጼራታ ኤፊራጺሴ

ሻፋ ጋካናስ ዬዳዱስ።

12 ሂስቲን ኦጌራ ኣꬊዛ ኡባይ

ኢዚ ኣይፌ ዱꬂ ማና ማላ

ኢዚ ዩሾዛን ዲዛ ጊምቤዛ

ኣይስ ላላዲ?

13 ባዞ ጉዱንꬂ

ኢዚ ቦላ ዱሪ ካኤስ፤

ቃሴ ዎራ ዶኣቲ

ኡባይ ኢዞ ሜቴስ።

14 ኣቤት ኡባፌ

ዎልቃማ ጾሳዉ!

ኔኒ ኑኮ ሲማ፤

ሳሎራ ዱጌ ጼላዳ ኑና ቤኣ፤

ሃኖ ዎይኔ ሚꬃዮ ናጋ።

15 ኢዛ ኔ ኡሻቻ ኩሼይ

ቶኪዳ ፑቴ፤

ኔኒ ኔስ ጋዳ ዲቺዳ ኣጫ።

16 ሞርኬቲ ኔ ዎይኔ ቄጺዲ

ታማን ጹጊዳ፤

ሄሳ ጊሻስ ኔኒ ኢስታ

ኔ ሃንቆዛ ሱሌን ꬋይሳ።

17 ኔ ኩሼይ

ኔ ኡሻቻ ባጋራ ዲዛ ኣሳ

ኔኒ ኔስ ዲቺዳ ኣሳ ናጎ።

18 ሃይሳፌ ጉዬ ኑኒ

ኔና ኣጊዲ ጉዬ ሲሞኮ፤

ኑና ሼምፖራ ፓጻ ዎꬃ፤

ኑኒካ ኔና ጋላታና።

19 ኣቤት ኡባፌ

ዎልቃማ ጾሳዉ!

ኑና ዛራ፤

ኑኒ ኣታና ማላ

ኔ ኣይፌሶ ኑስ ፖኢሳ።

81

ኣሳፌይ ዛማሬታ ካቦስ ሱሱልኤን ዬጺዳ ማዛሙሬ

1 ኑስ ዎልቃ ጊዲዳ

ጾሳስ ኡፋይሳን ዬጺቴ፤

ያቆቤ ጾሳስ ኢሊሊቴ!

2 ማዛሙሬ ዶሚቴ፤

ካራቤ ባቂቴ፤

ዲꬃኒኔ ማሲንቆን

ሎኦ ማዛሙሬ ዬጺቴ።

3 ኣጊናይ ጼሪዛ ዎዴኔ

ꬉማን ጌሊዛ ዎዴ

ባኣሌስ ዛዬ ፑኒቴ። *

4 ሃይሲ ኢስራኤሌስ ዎጋ፤

ያቆቤ ጾሳይ ኢሚዳ ኣዛዞ።

5 ጊብጼ ቢታ ኢዚ ዬዲ ኬዚዳ ዎዴ

ዮሴፌ ዛሬታስ

ዎጋ ሂስቲ ዎꬂዴስ፤

ታኒ ኤሮንታ ቃላራ ኢዚ ታስ፥

6 «ኢንቴ ሃሼፔ ቶሆ ዎꬃዲስ፤

ኢንቴ ኩሼ ዴጾ

ጎሾፔ ሼምፒሳዲስ።

7 ኢንቴ ሜቶ ዎዴ

ታና ጼይጊዴታ፤

ሂስቲን ታኒ ኢንቴና ኣሻዲስ፤

ታኒ ሻራ ጊዶራ ዳዳን

ኢንቴና ኣላዲስ፤

ማሪባ ጌቴቲዛ

ፑልቶ ሃꬃ ማታን

ታኒ ኢንቴና ፓጫዲስ። *

8 «ታ ዴሬዞ!

ታኒ ኔና ሴሪዛይሳ ሲያ!

ኢስራኤሌ ኣሳዉ!

ኔ ታና ኤዝጋ ሲዪዳኮ

ኣዜ ዲዛይ!

9 ኢንቴ ጊዶን ኣላጋ ጾሲ ዶፖ፤

ሃራ ጾሳስ ጎይኖፍቴ።

10 ታኒ ጎዳ ኢንቴ ጾሳ፤

ኢንቴና ጊብጼ ቢታፌ ኬሳዳ

ኤሂዳይ ታና ኢንቴ ጎዳ፤

ኔ ዶና ኬሃ ሃንጋ፤

ታኒ ኔና ቱꬃና።*

11 «ጊዶ ኣቲን ታ ኣሳቲ

ታ ቃላ ሲዪቤቴና፤

ኢስራኤሌቲ ታስ

ኩሼ ኢሚቤቴና።

12 ሄሳ ጊሻስ ታኒ

ኢስቲ ባ ዎዚና

ሙሜቴꬃꬆ

ባ ዶሶይሳ ሃናና ማላ

ኣጋጋዲስ።

13 «ታ ዴሬይ ታና ሲዪዳኮ!

ኢስራኤሌ ኣሳይ

ታ ኦጌ ካሊዳኮ!

14 ታኒ ኢስታ ሞርኬታ

ኢስታስ ጉልባቲሳና፤

ኢስታ ባሊጋራታካ

ታ ሾጫናኮሺን።

15 ጎዳ ኢጺዛይቲ

ኢዛ ሲንꬃን ኩንዳና፤

ኢስቲ ሜርናስ ቃጻዬታና።

16 ጊዶ ኣቲን ታኒ ኢንቴና

ሙሩታ ጊስቴ ሚዛና፤

ቃሴ ዛላፌ ኢንቴና

ኤስ ካልሳና» ጊሺን ሲያዲስ።

82

ኣሳፌ ማዛሙሬ

1 ጾሲ ሳሎን ዲዛ ዱላታ ካሌꬄስ፤

ጾሳቲ ኡባይ ሺቂን

ኢስታ ቦላ ፒርዲሼ፥ *

2 «ኢንቴ ኣዉዴ ጋካናዉ

ጌላ ፒርዳ ፒርዳኔ?

ኢታታካ ኣዉዴ ጋካናስ

ማዳኔ?

3 ዎልቃይ ባይንዳይታሲኔ ዪኦታስ

ቱማ ፒርዳ ፒርዲቴ፤

ማንቆኔ ናቄቲዳ ኣሳታ

ማታ ናጊሲቴ።

4 ዳቡራንቻታኔ

ሜቶታንቻታ ኣሺቴ፤

ኢታታ ኩሼፔካ

ኢስታ ዎꬂ ኤኪቴ።

5 «ኢንቴስ ኣይኮ ኤራቴꬂኔ

ኣኬካይ ዴና፤

ኢንቴ ꬉማን ሲሜሬቴታ፤

ቢታ ዮቻቲ

ኡባይ ቃጼቴስ።

6 «ታኒ ኢንቴና፥ ‹ኢንቴ ጾሳታ፤

ኢንቴ ኡባይካ

ኡባፌ ꬎቃ ጾሳ

ናይታ› ጋዲስ። *

7 ‹ጊዶ ኣቲን ኢንቴ

ኣሲ ሃይቂዛ ማላ ሃይቃና፤

ቃሴ ሃራ ሃላቃቲ ኩንዲዛ ማላ

ኢንቴካ ኩንዳና› ጋይስ» ጌስ።

8 ኣቤት ጾሳዉ! ዴንዳ!

ሳኣ ቦላ ፒርዳ፤

ካዎቴꬂ ኡባይ ኔሳ።

83

ኣሳፌ ማዛሙሬ

1 ኣቤት ጾሳዉ! ጮኡ ጎፓ!

ሲርጲ ጎፓ!

ኣቤት ጾሳዉ!

ቄሊ ጎፓ!

2 ቤኣ! ኔ ሞርኬቲ ኔ ቦላ ዴንዲዳ፤

ኔና ኢጺዛይቲ ኔ ቦላ

ባ ቆꬌ ቃꬂዳ።

3 ኢስቲ ኔ ኣሳ ቦላ

ጌማን ጌኔ ዱላቲዳ፤

ኔኒ ሲቂዛ ኣሳታ ቦላ

ማቄቲዳ።

4 ኢስቲ፥ «ሃ ዪቴ!

ኢስታ ካዎቴꬃ ꬋይሶስ፤

ኢስራኤሌ ጌቴቲዛ ሱንꬂ

ሜርናስ ሃሳኤቶንታ ማላ

ኦꬆስ» ጊዳ።

5 ኢስቲ ኢሲ ዎዚና ጊዲዲ

ኢሲፌ ማቄቲዳ፤

ኔ ቦላ ዴንዳናስ ጫቄቲዳ።

6 ኢስቲካ ኤዶሜ ኣሳታ፥

ኢስማኤሌ ኣሳታ፥

ሞኣቤ ዛሬታ፥ ኣጋሪ ዛሬታ፥

7 ጌባሌ ኣሳታ፥ ኣሞኔ ኣሳታ፥

ኣማሌቄ ኣሳታ፥ ፊሊስጼሜ

ኣሳታኔ ጺሮሴ ኣሳታ።

8 ኣሶሬ ኣሳቲ ኢስታራ

ኢሲፌቴꬅ ሜꬊዳ፤

ሎጼ ዛሬታስካ ማዶ ጊዲዳ።

9 ኔኒ ሚዲያሜ ኣሳታ ቦላ፥

ሲሳራኔ ያቢኔ ቦላ

ቂሶኔ ሻፋን ኦꬂዳ

ማላ ኢስታ ቦላ ኦꬃ።*

10 ኢስቲ ኤን-ዶሬ

ጌቴቲዛሶን ꬋይዳ፤

ኢስታ ኣሃይ ሞጌቶንታ

ቢታ ቦላ ዎቂዴስ።

11 ኦሬቤ ቦላኔ

ዛኤቤ ቦላ ኦꬂዳ ማላ

ኢስታ ሃላቃታ ቦላ ኦꬃ፤

ዜባሃኔ ጻልሙና

ꬋይሲዳ ማላ

ኢስታ ሃሪዛይታካ ኔኒ ꬋይሳ።*

12 ሄይቲ፥ «ኑኒ ጾሳ ኣሳ ቢታ

ኑስ ቡዞꬃና» ጊዳይታ።

13 ኣቤት ታ ጾሳዉ!

ኢስታ ጉዱላ ማላ ላላ፤

ጫርኮይ ኤፊዛ ሱላ ማላ ኦꬃ።

14 ጻራጋይ ዎራ ሚዲ ዉርሲዛ ማላ፥

ታማ ላጮይ

ዙማ ማይኢዛ ማላ፥

15 ጎቴን ኔ ኢስታ ዳጋንꬃ፤

ኔ ኡሾንካ ኢስታ ዬዴꬃ።

16 ኣቤት ጎዳዉ!

ኣሳይ ኔ ሱንꬅ ኮያና ማላ

ኔኒ ኢስታ ኣይፌሶ ዬላ ማይዛ።

17 ኢስቲ ሜርናስ ዬላቴቶ፤

ሂርጌቶኔ ካዉዪ ꬋዬቶ።

18 ኔ ሱንꬃይ ጎዳ

ጊዲዳይሳኔ

ሳኣ ኡባ ቦላ ኔኒ ጻላ

ኡባፌ ꬎቃ ጾሳ

ጊዲዳይሳ ኢስቲ ኤሬቶ።

84

ቆሬ ናይቲ ዛማሬታ ካቦስ ሱሱልኤን ዬጺዳ ማዛሙሬ

1 ኣቤት ሜꬌቴꬃ ጎዳዉ!

ኔኒ ዴኢዛሶይ ኣይ ማላ ሎኦሶ!

2 ታኒ ጎዳ ኬꬃ

ዛጎ ላሞታይስ፤

ታኒ ኩሜꬃ ዎዚናፔ

ዴኦ ጾሳስ

ኡፋይሳን ዬጻይስ።

3 ኣቤት ኡባፌ

ዎልቃማ ጎዳዉ!

ታ ካዎዞ ጾሳዉ!

ኔስ ያርሾ ያርሺዛሶዛ ማታን

ሲኔ ካፎይ ባስ

ዴኢዛሶ ዴማዱስ።

ሃራጴያካ

ባስ ዬሊዛሶ ኬጻዱስ።

4 ኔ ኬꬃን ዴኢዛይቲኔ

ሜርናስ ኔና ሳቢዛይቲ

ኣንጄቲዳይታ።

5 ባንታስ ኔና ዎልቃ ኦꬂዛይቲ፥

ጺዮኔ ኦጌ ባ ዎዚናን

ኣሞቲዛይቲ ኣንጄቲዳይታ።

6 ባካ ጌቴቲዛ ሃꬂ ባይንዳ

ሻፋራ ኢስቲ ካንꬂዛ ዎዴ

ሄ ሶሆን ፑልቶይ ꬉቃና፤

ባꬌሳ ኢራይካ ቡኪዲ

ቢታ ካልሳና። *

7 ኢስቲ ዎልቃ ቦላ ዎልቃ

ጉጂ ጉጂ ባና፤

ኢስቲ ጾሳ ሲንꬃን

ጺዮኔን ቤታና።

8 ኣቤት ኡባፌ

ዎልቃማ ጎዳዉ!

ታ ዎሳ ኔኒ ሲያ።

ኣቤት ያቆቤ ጾሳዉ!

ታ ጊዛዝ ኤዝጋ።

9 ኣቤት ጾሳዉ!

ኔኒ ዶራ ቲይዳ

ኑ ካዎዛ ኣንጃ፤

ኢዚ ኑስ ጎንዳሌ ጊዲዳ ጊሻስ

ኔ ኢዛ ጼላ።

10 ሃራሶን ሺ ጋላስ ዴኣናፔ

ጾሳ ኬꬃን

ኢሲ ጋላስ ዱሲ ሎኦ፤

ኢታታ ዱንካኔን ዳናፔ

ጾሳ ኬꬃ ዛጎን

ዛቤ ጊዴꬂ ታስ ሎኦ።

11 ጎዳይ ኑስ ኣርሼኔ ጎንዳሌ፤

ኢዚ ኣዮቴꬃኒኔ

ቦንቾን ኑና ናጌስ፤

ሱሬቴꬃን ሄሜቲዛይታ

ኢዚ ሎኦ ሚሽ ዲጌና።

12 ኣቤት ኡባፌ

ዎልቃማ ጎዳዉ!

ኔናን ኣማኔቲዛይቲ

ኣንጄቲዳይታ።

85

ቆሬ ናይቲ ዛማሬታ ካቦስ ዲꬃን ዬጺዳ ማዛሙሬ

1 ኣቤት ጎዳዉ!

ኔኒ ኔ ቢታስ

ኪያቴꬅ ቤሳዳሳ፤

ያቆቤ ዲኤቲዳሶፔ

ዛራዳሳ።

2 ኔኒ ኔ ኣሳ ናቆ ኣቶ ጋዳሳ፤

ኢስታ ናጋራ ኡባ ካማዳሳ።

3 ኔኒ ዪሎቲዛይሳ ኡባ ኣጋዳሳ፤

ሱሊዛ ኔ ሃንቆፌካ

ሲማዳሳ።

4 ኣቤት ኑና ኣሺዛ ጾሳዉ!

ኔ ኑና ዛራ፤

ኔኒ ኑ ቦላ

ላንጬቲዳይሳ ኣጋ።

5 ኔኒ ኑና ሜርናስ ሃንቄታኔ?

ኔ ሃንቆይ ዬሌታፔ

ዬሌታ ጋካናዉ ጋምኣኔ?

6 ኔ ኣሳይ ኔናን ኡፋዬታና ማላ፥

ኔ ኑና ኦራጺሲኪ!

7 ኣቤት ጎዳዉ!

ኔ ሜርና ሲቆዛ ኑና ቤሳ፤

ኔኒ ኑና ኣሻ።

8 ታኒ ጎዳ ጾሲ

ዮቲዛይሳ ሲያና፤

ኢስቲ ሲሚዲ

ባላ ኦጌን ቦንታ ኣጊኮ፥

ባ ጌሻ ዴራስ

ሳሮቴꬅ ኤሃናስ

ሂዶታ ኢሚዴስ።

9 ኢዛ ቦንቾይ

ኑ ቢታን ዳና ማላ

ኣቶቴꬃይ ኢዛስ ያዪዛይታስ

ማታን ዴስ።

10 ሲቆይኔ ቱማቴꬂ

ኢሲፌ ሲጌቴቴስ፤

ጺሎቴꬂኔ ሳሮቴꬂ

ኢሲፌ ኢዲሜቴቴስ።

11 ኣማኔቴꬂ ሳኣፔ

ፑዴ ኬዛና፤

ጾሳ ጺሎቴꬂ

ሳሎፔ ዱጌ ዎꬋና።

12 ቤኢቴ! ጎዳይ ሎኦ ሚሽ ኢማና፤

ኑ ቢታይካ ሎኦ ካꬅ ሞኪሳና።

13 ጺሎቴꬂ ኢዛፔ

ሲንꬃራ ባና፤

ኢዚ ባናሶካ ኢዛስ ጊጊሳና።

86

ዳዊቴ ዎሳ

1 ኣቤት ጎዳዉ!

ታኒ ሂዬሳኔ ሜቶታንቻ

ጊዲዳ ጊሻስ

ታ ዋሶዛ ሲያዳ

ታስ ዛሮ ኢማ።

2 ታኒ ኔስ ዱማ ኣስ ጊዲዳ ጊሻስ

ኔ ታ ሼምፖ ናጋ፤

ኔኒ ታ ጾሳ፤

ኔናን ኣማኔቲዛ

ኔ ኣይሌዛ ታና ኣሻ።

3 ኣቤት ጎዳዉ!

ኩሜꬃ ጋላስ

ታ ኔኮ ዋሲዛ ጊሻስ

ኔ ታና ማራ።

4 ኣቤት ጎዳዉ!

ታኒ ዎዚናፔ

ኔና ዎሲዛ ጊሻስ

ታና ኔ ኣይሌዛ ኡፋይሳ።

5 ኣቤት ጎዳዉ!

ኔኒ ኑስ ኪያኔ

ኣቶ ጊዛዴ፤

ኔና ዎሲዛ ኡባስ

ኔ ሜርና ሲቆ ቤሳሳ።

6 ኣቤት ጎዳዉ!

ታ ዎሳ ሲያ፤

ታ ሾባ ዎሲዛይሳ ኤዝጋ።

7 ኔ ታስ ዛሮ ኢሚዛ ጊሻስ

ታኒ ሜቶ ጋላሳን

ኔኮ ዋሳይስ።

8 ኣቤት ጎዳዉ!

ኔ ማላይ ጾሳታ ጊዶን ባዋ፤

ኔ ኦሶራ ጊናቲዛ

ኦሶይካ ዴና።

9 ኣቤት ጎዳዉ!

ኔኒ ሜꬊዳ

ካዎቴꬃይ ኡባይ

ኔኮ ዪዲ ኔስ ጎይናና፤

ኔ ሱንꬃካ ቦንቻና። *

10 ኔኒ ጊታ፤

ማላሊሲዛ ሚሽ ኦꬃሳ።

ኔኒ ጻላ ጾሳ።

11 ኣቤት ጎዳዉ!

ታኒ ኔ ቱማን ባና ማላ

ታና ኔ ኦጌ ታማርሳ፤

ታኒ ኔ ሱንꬃስ ያያና ማላ

ታስ ኢሲ ዎዚና ኢማ።

12 ኣቤት ጎዳ ታ ጾሳዉ!

ታኒ ኔና

ታ ኩሜꬃ

ዎዚናፔ ጋላታና፤

ኔ ሱንꬃካ

ሜርናስ ቦንቻና።

13 ኣይስ ጊኮ ኔ ታና ቤሲዳ

ሜርና ሲቆይ ኬሂ ጊታ፤

ኔኒ ታ ሼምፖዮ

ዱፎፔ ኣሻዳሳ።

14 ኣቤት ጾሳዉ! ኦቶራንቻቲ

ታ ቦላ ዴንዲዳ፤

ታና ዎꬋና ኮዪዲ

ፓንጋቲ ዱላቴቴስ፤

ኔና ዉዳንካ ዬጊቤቴና።

15 ጊዶ ኣቲን ኣቤት ጎዳዉ!

ኔኒ ቃꬌቲዛዴኔ

ማሪዛ ጾሳ፤

ሃንቄታናስ ጋምኢዛ ጾሳ፤

ኔ ሲቆይኔ ኔ ኣማኔቴꬃይ

ኬሂ ዳሮ።

16 ታኮ ሲማዳ ታስ ቃꬌታ፤

ታስ ኔ ኣይሌዛስ ዎልቃ ኢማ፤

ኔ ኣይሌይ ናዛ ታና ኣሻ።

17 ኣቤት ጎዳዉ!

ኔ ታና ማዲዛይሳኔ

ሚንꬄꬂዛይሳ

ታና ኢጺዛይቲ ቤኢዲ

ዬላታና ማላ

ኔ ኪያቴꬃ ማላታ ታና ቤሳ።

87

ቆሬ ናይቲ ዬጺዳ ማዛሙሬ

1 ጎዳ ካታማይ

ጌሻ ዙማ ቦላ ኬጼቲዴስ።

2 ጎዳይ ጺዮኔ ፔንጌታ

ያቆቤይ ዲዛሶታ

ኡባፌ ኣꬂ ሲቄስ።

3 ሃኔ ጾሳ ካታማዬ!

ጾሳይ ኔ ጊሻስ

ማላሊሲዛ ሚሽ፥

4 «ታና ኤሪዛ ካዎቴꬃታ ጊዶፌ

ጊብጼኔ ባቢሎኔ

ጋꬃ ማዝጋባሼ

ፊሊስጼሜ፥ ጺሮሴኔ

ቶጵያ ኣሳ ጉጃና» ጌስ።

5 ጺዮኔ ጊሻስ፥ «ኡባ ኣሳይ

ኢዚን ዬሌቲዴስ፤

ኡባፌ ꬎቃ ጾሲ

ኢዞ ሚንꬂ ኤሳና» ጌቴታና።

6 ጎዳይ ዴራ ኡባ ማዝጋቢሼ፥

«ሃይሲ ጺዮኒን ዬሌቲዴስ»

ጊዲ ጻፋና።

7 ዬጺዛይቲኔ ጉፒዛይቲ፥

«ኑ ኣንጆ ኡባይ

ጺዮኒፔ ፑልቴስ»

ጊሼ ኡፋይሳን ዬጻና።

88

ኢዝራኤሌ ኣስ ኤማኔይ ሶሬን ሺሺዳ ጊንጾ ቆሬ ናይቲ ዛማሬታ ካቦስ ዲꬃ ጊጊሶን ዬጺዳ ማዛሙሬ

1 ኣቤት ጎዳዉ!

ታና ኣሺዛ ጾሳዉ!

ታኒ ጋላሲኔ ኦማርስ

ኔ ሲንꬃን ዬካይስ።

2 ታ ዋሶይ ኔ ሲንꬂ ጋኮ፤

ኔ ሃይꬅ ታ ዎሳኮ ዛራ።

3 ኣይስ ጊኮ ታ ዴኦይ

ሜቶን ኩሚዴስ፤

ታኒ ሃይቃና ማታዲስ።

4 ታኒ ዱፎን ጌሊዛ

ኣሳታራ ቆዴታዲስ፤

ዎልቃይ ባይንዳ ኣስ ጊዳዲስ።

5 ታኒ ኣሃታ ጊዶን

ኦሌቲዳ ኣሳ ማላ፥

ሃይቂዲ ዱፎን ሞጌቲዳ

ኣሃ ማላ፥

ታኒ ኡባካ

ኔኒ ዶጊዳ ኣሳ ማላኔ

ኔ ማዶፔ ዱጺዳ

ኣሳ ማላ ጊዳዲስ።

6 ኔኒ ታና ጪማ ኦላን፥

ዱጌ ꬉማ ሶሆን ዬጋዳሳ።

7 ኔ ሃንቆይ ታና ዴጼስ፤

ኔ ሃንቆዛ ዳምባላይ

ታና ሙሌራ ሚቲዴስ።

8 ኔኒ ታ ላጌታ ታፔ ሃሳዳሳ፤

ኢስቲ ታና ሹኔታና ማላ

ኦꬃዳሳ፤

ታና ጊዶꬂዳ፤

ኬሳ ኤካናዉካ ዳንዳይኬ።

9 ኣቤት ጎዳዉ!

ካዮ ጋሶን ታ ኣይፌቲ ዶልጁሚዳ፤

ኡባ ጋላስ

ታኒ ኔኮ ዋሳይስ፤

ታ ኩሼታካ ኔኮ ሚጫይስ።

10 ኔኒ ሃይቂዳይታስ

ማላሊሲዛ ሚሽ ኦꬃይ?

ኢስቲ ዴንዲዲ ኔና ጋላታኔ?

11 ኔ ሜርና ሲቆይ ዱፎን

ኔ ኣማኔቴꬃይካ

ባሻሶን ዮቴቲዜ?

12 ኔ ማላሊሲዛ ኦሶይ

ꬉማን ኤሬቲዜ?

ዎይኮ ኔ ጺሎቴꬃይ

ዶጌቲዳ ኣሳታ ቢታን ቤታኔ?

13 ኣቤት ጎዳዉ!

ኔኒ ታና ማዳና ማላ

ታ ኔኮ ዋሳይስ፤

ማላዶ ማላዶ ታ ዎሳይ

ኔ ሲንꬅ ጋኮ።

14 ኣቤት ጎዳዉ!

ኔኒ ታና ኣይስ ኢጻይ?

ኔ ሲንꬃ ታፔ

ኣይስ ጌንꬃይ?

15 ዬላጋቴꬃሶፌ ዶማዳ፥

ታኒ ቱጋታዲሲኔ

ሃይቃና ማታዲስ፤

ኔኒ ታና ዳጋንꬂን

ሂዶታ ቃንጻዲስ።

16 ሱሊዛ ኔ ሃንቆይ

ታ ቦላ ጋኪዴስ፤

ባቢሲዛ ኔ ሃንቆይ

ታና ꬋይሲዴስ።

17 ኢስቲ ኩሜꬃ ጋላስ

ዲኦ ሃꬃ ማላ

ታና ጊዶꬂዳ፤

ኢሲ ቦላ ጊዲዲ

ታና ዶዲ ኦይኪዳ።

18 ኔኒ ታ ላጌታኔ

ታ ሲቆታ ታፔ ሃሳዳሳ፤

ꬉማይ ጻላ ታስ ዳቦ ጊዲዴስ።

89

ኤዚራኤሌ ኣስ ኤታኔይ ሃሳኣ ጊንጾን ሺሺዳ ቲሚርቴ

1 ኣቤት ጎዳዉ!

ኔ ሜርና ሲቆ ጊሻስ

ታኒ ሜርናስ ዬጻና፤

ኔ ኣማኔቴꬃ

ዬሌታ ኡባስ ታ ኣዋጃና።

2 ታኒ ኔ ሜርና ሲቆይ

ሜርናስ ኤቂዳይሳኔ

ኔኒ ኔ ኣማኔቴꬃ ሳሎን

ሚንꬃዳ ኤሲዳይሳ ዮታና።

3 ኔኒ፥ «ታኒ ዶሪዳይሳራ

ጫቆ ቃላ ጌላዲስ፤

ታ ኣይሌ ዳዊቴስ፥

4 ‹ታኒ ኔ ዛሬታ

ሜርናስ ካዎሳና፤

ኔ ካዎቴꬃ ኣልጋ

ዬሌታ ኡባስ ሚንꬃና›

ጋ ጫቃዲስ» ጋዳሳ። *

5 ኣቤት ጎዳዉ!

ሳሎቲ ኔኒ ኦꬂዳ ማላሊሲዛ

ኦሶታ ኣዋጄቴስ፤

ጌሻታ ዱላታይ

ኔ ኣማኔቴꬃ ሳቤስ።

6 ሳሎን ጎዳራ

ሊኬታናስ ዳንዳይዛይ ኦኔ?

ሳሎ ሜꬌቴꬃታ ጊዶንካ

ጎዳ ማላይ ኦኔ?

7 ጌሻታ ሺቆን

ጾሲ ያሺሲዛዴ፤

ባ ዩሾን ዲዛ ኡባፌ

ኬሂ ያሺሲዛዴ።

8 ኣቤት ጎዳዉ!

ኡባፌ ዎልቃማ ጾሳዉ!

ኔ ማላ ዎልቃማይ ኦኔ?

ኣቤት ጎዳዉ!

ኔኒ ኡባ ሚሻን

ኣማኔቲዳዴ።

9 ኔ ቡልኣኬቲዛ ኣባ ሴራሳ፤

ኣባ ዳምባላካ

ጮኡ ኦꬃሳ።

10 ኔኒ ኤራኣቤ ጌቴቲዛ

ኣባ ዶኣዛ ቆጼሬꬃ

ዎꬋዳሳ፤

ኔ ሞርኬታ

ኔ ዎልቃማ ቄሴን ላላዳሳ።

11 ሳሎቲ ኔይታ፤

ሳኣይካ ኔሳ፤

ቢታኔ ኢዛን ኩሚዳ ኡባ

ኔኒ ሜꬋዳሳ።

12 ፑዴሃኔ ዱጌሃ

ኔኒ ሜꬋዳሳ፤

ታቦሬኔ ሄርሞኔ ዙማቲ

ኡፋይሳን ኔ ሱንꬃን

ዬጼቴስ።

13 ኔስ ዎልቃማ ቄሴይ ዴስ፤

ኔ ቄሴይ ሚኖ፤

ኔ ኡሻቻ ቄሴይ ያሼስ።

14 ጺሎቴꬂኔ ሱሬ ፒርዳይ

ኔ ካዎቴꬃ ኣራታስ ዮቻ፤

ማሮቴꬂኔ ኣማኔቴꬂ

ኔፔ ሲንꬃራ ቤቴስ።

15 ኣቤት ጎዳዉ!

ኢሊሊሳን ኔና ሳቢዛይቲኔ

ኔ ፖኦን ሄሜቲዛይቲ

ኣንጄቲዳይታ።

16 ኔ ሱንꬃን ኩሜꬃ

ጋላስ ኡፋዬቴቴስ፤

ኔ ጺሎቴꬃ ጊሻስ

ኢስቲ ኔና ꬎቁ ꬎቁ

ሂስቴቴስ።

17 ኢስቲ ጬቄቲዛ ዎልቃይ ኔና፤

ኔ ቴማን ኢስታ ካጬይ

ꬎቁ ꬎቁ ጌስ።

18 ኑ ጎንዳሌይ ጎዳ ኩሼና፤

ኑ ካዎይካ

ኢስራኤሌ ጌሻ ኩሼና። *

19 ቤኒ ኔኒ ኔ ኣማኔቲዳ

ኣሳታስ ኣጁታን፥

«ታኒ ኦላ ቃራ ማዳዲስ፤

ዴራ ጊዶፌ ዶሬቲዳ ዬላጋ

ꬎቁ ꬎቁ ሂስታዲስ።

20 ታ ኣይሌ ዳዊቴ ዴማዲስ፤

ታ ጌሻ ዛይቴንካ ቲያዳ

ኢዛ ካዎꬃዲስ።*

21 ታ ኩሼይ ኢዛ ማዳና፤

ታ ቄሴይካ ኢዛ ሚንꬃና።

22 ኢዛ ኣይ ሞርኬይ ሃሪዲ ጊሪሴና፤

ኣይ ኢታ ኣሲካ ኢዛ ቆሄና።

23 ታኒ ኢዛ ሞርኬታ

ኢዛ ሲንꬃን ቲንቼሬꬃና፤

ኢዛ ኢጺዛይታካ ሾጫ

ኒፊፊ ሂስታና።

24 ታ ኣማኔቴꬃይኔ

ታ ሜርና ሲቆይ

ኢዛራ ኢሲፌ ጊዳና፤

ታ ሱንꬃን ኢዛ ካጬይ

ꬎቁ ꬎቁ ጋና።

25 ታኒ ኢዛ ካዎቴꬃ

ሜዲቴራኔ ኣባ

ጋካናስ ኣሳና።

ኢዛ ዛዋካ ኤፊራጺሴኔ

ጼግሮሴ ሻፋታ

ጋካናስ ኣሳና።

26 ዳዊቲ ታና፥

‹ኔኒ ታ ኣዋ፤

ታ ጾሳኔ

ታና ኣሺዛ ዎጋ ዛላ›

ጊ ጼይጋና።

27 ታኒ ኢዛ ታስ ባይራ ና ሂስታና፤

ሳኣን ዲዛ ካዎታ ኡባፌ

ታ ኢዛ ጊታሳና። *

28 ታኒ ታ ሲቆ

ኢዛስ ሜርናስ ናጋና፤

ታኒ ኢዛስ ጌሊዳ

ጫቆ ቃላ ሚንꬃና።

29 ታኒ ኢዛ ዛሬታ

ሜርናስ ሚንꬃ ኤሳና፤

ኢዛ ካዎቴꬃ ኣራታካ

ሳሎ ማላ ሜርናስ

ሚንꬃ ቶካና።

30 «ጊዶ ኣቲን ኢዛ ዜሬꬃቲ

ታ ዎጋ ኣጊኮ፥

ቃሴ ኢስቲ ታ ኣዛዞካ

ናጎንታ ኢጺኮ፥

31 ኢስቲ ታ ዎꬂዳ

ማራ ሞሪኮ፥

ታ ኣዛዞካ ቦንቾንታ ኢጺኮ፥

32 ታኒ ኢስታ ናጋራ ጊሻስ

ኢስታ ጉፌን ቃጻያና፤

ኢስታ ሞሮ ጊሻስ

ኢስታ ጹርቃፌን ሾጫና።

33 ጊዶ ኣቲን ታኒ ታ ሲቆ

ኢዛፔ ሃሲኬ፤

ዎይኮ ታ ኣማኔቴꬅ

ኢዛስ ፓጪንቺኬ።

34 ታኒ ጫቂዳ ጫቆ ቃላ ሚኬ፤

ታ ዶናፔ ኬኢዳ

ቃላ ላሚኬ።

35 ታኒ ኢሲቶ ታ ጌሻ ሱንꬃን

ጫቂዳ ቃላ

ዳዊቴስ ዎርዶቲኬ።

36 ኢዛ ዛሬቲ ሜርናስ ሚኒዲ ዳና፤

ኢዛ ካዎቴꬃ ኣልጋይካ

ኣዋ ኣርሼ ማላ

ታ ሲንꬃን ሜርናስ ዳና።

37 ሳሎ ቦላ ኣማኔቲዳ ማርካ

ጊዳዳ ዲዛ ኣጊና ማላ

ኢዚ ሜርናስ ሚኒ ዳና» ጋዳሳ።

38 ጊዶ ኣቲን ሃኢ ኔኒ

ቲያዳ ካዎꬂዳይሳ

ቦላ ኬሃ ሃንቄታዳሳ፤

ኢዛ ካꬋዳሳኔ

ዬጋ ኣጋዳሳ።

39 ኔኒ ኔ ኣይሌዛስ

ጫቂዳ ጫቆ ቃላ ላላዳሳ፤

ኢዛ ካላቻ

ባናን ኦላዳ ቱኒሳዳሳ።

40 ኔኒ ካታማ ጊምቤዛ

ኡባ ላላዳሳ፤

ኢዛ ሚጻ ኡባ ꬋይሳዳሳ።

41 ኦጌራ ኣꬊዛ ኡባቲ

ኢዛ ቦንቂዳ፤

ኢዚ ባ ሾሮታስ ቂꬌስ ኣቲዴስ።

42 ኔኒ ኢዛ ሞርኬታስ ኡሻቻዳሳ፤

ኢስታ ኡባ ኡፋይሳዳሳ።

43 ኔኒ ኢዛ ማሻ

ቃራዛ ዱንኢሳዳሳ፤

ኦላንካ ኢዛ ማዳቤካ።

44 ኔኒ ኢዛ ካዎቴꬃ ጉፋ

ኢዛ ኩሼፔ ዎꬃ ኤካዳሳ፤

ቃሴ ኢዛ ካዎቴꬃ

ኣራታ ቢታን ኦላዳሳ።

45 ኔኒ ኢዛ ዬላጋቴꬃ

ላይꬃ ቃንꬃዳሳ፤

ዬላካ ማይዛዳሳ።

46 ኣቤት ጎዳዉ!

ኣዉዴ ጋካናስ

ኔና ጌንꬃኔ?

ኔኒ ሜርናስ ጌማኔ?

ኔ ሃንቆይ ታማ ማላ

ኣዉዴ ጋካናስ ኤጻኔ?

47 ታ ላይꬃይ ኣይ ኬና

ቃንꬃኮ ቆፓ፤

ኔ ኣሳ ና ጮ ሃዳ ሜꬋዲ!

48 ኣሲ ሃይቆንታ ሜርናስ

ሼምፖራ ፓጻ ዳናስ

ዳንዳይዜ?

ቃሴ ዱፎን ጌሎንታ ማላ

ባና ኣሻናስ ዳንዳይዛ

ኣሲ ዲዜ?

49 ኣቤት ጎዳዉ!

ዳዊቴስ ኔ ኣማኔቴꬃን

ጫቂዳ ጫቆይኔ

ካሴ ኔ ሜርና ሲቆይ

ኣዋን ዲዜ?

50 ኣቤት ጎዳዉ!

ታኒ ኔ ኣይሌይ

ኣይ ማላ ቦሬቲዳኮ

ኔኒ ሃሳያ፤

ታኒ ኣሳ ኡባ ቦሬዛ

ዎስታ ዳንዳይዳኮ

ኣኔ ኔ ቆፓ።

51 ኣቤት ጎዳዉ! ኔ ሞርኬቲ

ኔ ዶራዳ ቲይዳ

ካዎዛ ጫዪዛይሳ፥

ኢዚ ቢዳሶ ኡባን

ኢዛ ቂልጪዛይሳ ቆፓ።

52 ጎዳይ ሜሪ ሜርናስ ጋላቴቶ!

ኣሚን! ኣሚን።

ኦይዳንꬆ ማጻፋ

90

(ማዛ 90—106)

ጾሳ ኣስ ሙሴይ ዎሲዳ ዎሳ

1 ጎዳዉ! ኔኒ ኑስ

ዬሌታፔ ዬሌታ

ጋካናስ ሺቂ ኣቲዛሶ ጊዳዳሳ።

2 ዙማቲ ሜꬌታናፔ ካሴ፥

ዎይኮ ኔኒ ሳኣ

ኦꬃናፔ ካሴ

ሜርናፔ ሜርና ጋካናሲ

ኔኒ ጾሳ።

3 ኔኒ ኣሳ ናይታ፥

«ኣሳ ናይቶ!

ጉዬ ቢታን ሲሚቴ»

ጋዳ ኢስቲ ሜꬌቲዳ ቢታን

ጉዬ ዛራሳ።

4 ሺ ላይꬂ ኔስ ኣꬊዳ

ኢሲ ጋላሳ ማላ፤

ዎይኮ ኦማርሳፌ ኢሲ ሳቴ ማላ። *

5 ኣስ ቆፖንታ ኤፊዛ ዲኦ ማላ

ኔ ኤፊሺን፥

ኢስቲ ኣጉሞ ማላ ኣꬋና፤

ማላዶ ማላዶ

ሞኪዛ ማታ ማላ ጪሊሌቴስ።

6 ማታይ ማላዶ ዲጪዲ ጪዬስ፤

ኦማርሳ ዎዴ ጊዲኮ

ሹሊዲ ሜሌስ።

7 ኑኒ ኔ ቃንጌꬃን ዉሪዶስ፤

ኔ ሃንቆ ሱሌን ዳጋሚዶስ።

8 ኔኒ ኑ ኢታ ኦሶ

ኔ ሲንꬃን ዎꬃዳሳ፤

ቃሴ ኑ ጌንꬂዳ ናጋራ

ኔ ሲንꬃ ፖኦኮ

ኣꬃዳሳ።

9 ኑ ዎዴ ኡባይ

ኔ ሃንቆን ኣꬊዴስ፤

ኑ ላይꬃካ ኦሌን ዉርሶስ።

10 ኑ ዳና ላይꬃይ

ላፑን ታማ፤

ዳሬስ ጊኮ ኦስፑን ታማ፤

ሄይቲካ ሜቶኒኔ

ጬጬን ኩሚዳ፤

ኑ ላይꬃይ ኤሶን ኣꬌስ፤

ኑኒካ ኤሶን ባና።

11 ኔ ሃንቆዛ ዎልቃ ኦኔ ኤሪዛይ?

ኔ ሃንቆ ሴላይ ያሼስ።

12 ኑ ላይꬃ ማራራ

ኑ ጎኤታና ማላ

ኑና ኣꬎ ኤራቴꬅ ታማርሳ።

13 ኣቤት ጎዳዉ!

ኔ ሃንቆይ

ኣዉዴ ጋካና ጋምኣኔ?

ሲማ! ኔ ኣይሌታስ ቃꬌታ!

14 ኑ ላይꬃ ኡባን

ኑኒ ኡፋዬታና ማላኔ

ዬጻና ማላ ማላዶ ማላዶ

ኔ ሲቆን ኑና ካልሳ።

15 ኔኒ ኑና ሜቶꬂዳ

ጋላሳታ ኬናኔ

ኑኒ ቱጋ ቤኢዳ ላይꬃታ

ሊኬ ኑና ኡፋይሳ።

16 ኑስ ኔ ኣይሌታስ

ኔ ኦሶይ ቆንጮ፤

ኔ ቦንቾይ ኑ ናይታስ ቤቶ።

17 ኣቤት ጎዳዉ! ኑ ጾሳዉ!

ኔ ኪያቴꬂ ኑናራ ጊዶ፤

ኑ ኦꬂዛ ኡባ

ኑስ ኢንጄሳ፤ ኤሮ!

ኑ ኦꬂዛ ኡባ ኑስ ኢንጄሳ።

91

ኑና ናጊዛ ጾሳስ ዬጼቲዳ ማዛሙሬ

1 ኡባፌ ꬎቃ ጎዳን

ዜምፒ ዴኢዛይ፥

ኡባ ዳንዳይዛ

ጾሳ ኩዋን ኣቄስ።

2 ታኒ ጎዳ፥

«ኔኒ ታስ ዜምፖ፥

ሚጻኔ ታኒ ኔናን

ኣማኔቲዛ

ታ ጾሳ» ጋና።

3 ኢዚ ኔና ሻንካንቻታ ጊቴፔ፥

ዎꬊዛ ኢታ ሃርጌፌካ

ኣሻና።

4 ኢዚ ባ ዋንጎታን

ኔና ካማና፤

ኢዛ ቄፌታ ጋርሳን

ኔኒ ቆቴታ ኣታና፤

ኢዛ ኣማኔቴꬃይ

ኔስ ጎንዳሌኔ

ዜምፖ ጊዳና።

5 ኔኒ ኦማርሳን

ዳጋንꬂዛ ሚሻስ፥

ዎይኮ ጋላስ ጾንጌቲዛ

ዪሻስ፥

6 ꬉማን ኦይኪዛ ሃርጌስ፥

ዎይኮ ሴታ ጋላሳን

ዉርሲዛ ኢታ ሃርጌስ ያያካ።

7 ኢሲ ሺ ኔ ሚሌሶራ፥

ቃሴ ታሙ ሺ ኔፔ

ኡሻቻ ባጋራ ኩንዳና፤

ጊዶ ኣቲን ኔና ኣይኮይካ

ቦቼና።

8 ኔኒ ኔ ኣይፌን

ጼሎ ጻላ ጼላና፤

ኢታቲካ ቃጻዬቲሺን ቤኣና።

9 ጎዳ ኔኒ ኔስ ባቃታ ኣቲዛሶ፥

ኡባፌ ꬎቃ ጾሳ ኔስ

ዜምፖ ሂስቲዳ ጊሻስ፥

10 ኢታ ሚሺ ኔና ቦቼና፤

ቦሻይካ ኔ ኬꬅ ሺቄና።

11 ኔ ቢዛ ኦጌ ኡባን

ኔና ናጋና ማላ

ጾሲ ባ ኪታንቻታ ኣዛዛና። *

12 ኔ ቶሆይ ሹቻን

ꬉጴቶንታ ማላ

ኪታንቻቲ ባ ኩሼን

ኔና ዴንꬃና።*

13 ኔኒ ጋሞኔ

ሃሶ ሾሻ ቦላ ሄሜታና፤

ቃሴካ ዎዳላ ጋሞኔ

ኢታ ሾሻ ዬꬋና።*

14 ጎዳይ፥ «ኢዚ ታና ሲቂዳ ጊሻስ

ታኒ ኢዛ ኣሻና፤

ኢዚ ታ ሱንꬃ ኤሪዳ ጊሻስ

ታኒ ኢዛ ናጋና።

15 ኢዚ ታና ጼይጊዛ ዎዴ

ታኒ ኢዛስ ኮያና፤

ኢዚ ሜቶቲዳ ዎዴ

ታኒ ኢዛራ ኢሲፌ ጊዳና፤

ታኒ ኢዛ ኣሻናኔ

ቦንቻና።

16 ታኒ ኢዛ ላይꬃ ኣዱሳና፤

ታ ኣሺዛዴ ጊዲዳይሳ

ታ ኢዛ ቤሳና» ጌስ።

92

ሳምባታ ጋላስ ዬጼቲዛ ማዛሙሬ

1 ጎዳ ጋላቶይ ሎኦ፤

ኣቤት ኡባፌ

ꬎቃ ጾሳዉ!

ኔ ሱንꬃስ

ማዛሙሬ ሺሾይ ሎኦ።

2 ማላዶ ኔ ሜርና ሲቆ፥

ጊዶꬅ ኔ ኣማኔቴꬅ

ኣዋጃይ ሎኦ።

3 ታሙ ሻያን ዋጼቲዳ

ባጋናኒኔ

ማሲንቆ ዲጺሼ ኣዋጃይ ሎኦ።

4 ኣቤት ጎዳዉ!

ኔ ኦꬂዳ

ዎልቃማ ኦሶቲ

ታና ኡፋይሲዳ፤

ኔ ኩሼይ ኦꬂዳ ጊሻስ

ታኒ ኡፋይሳን ዬጻይስ።

5 ኣቤት ጎዳዉ!

ኔ ኦሶይ ኣይ ኬና ጊታ!

ኔ ቆፋይካ ኣይ ኬና ጪማ!

6 ሄሳ ኤያ ኣሲ ኤራናዉ ዳንዳዬና፤

ዳማ ኣሲካ

ኣኬካናዉ ዳንዳዬና።

7 ኢታቲ ማታ ማላ ዲጪኮካ፥

ጌኔ ኦꬂዛ ኡባቲ ጪይኮካ

ኢስቲ ሜርናስ ꬋያና።

8 ጊዶ ኣቲን ኣቤት ጎዳዉ!

ኔኒ ሜርናስ ኡባፌ ꬎቃ።

9 ኣቤት ጎዳዉ!

ኔ ሞርኬቲ ꬋያና፤

ኢታ ኦꬂዛ ኡባቲ

ፒስኪ ጋናይሳ ኑ ኤሮስ።

10 ታ ካጬዛ ሜንꬃ

ካጬ ማላ ꬎቂሳዳሳ፤

ሎኦ ዛይቴንካ ታና ቲያዳሳ።

11 ታ ሞርኬቲ ጾኔቲዳይሳ

ታ ኣይፌን ቤኣዲስ፤

ታ ባልጋራታ ኩንዴꬅ

ታ ኣይፌን ቤኣዲስ።

12 ጺሎቲ ዛምባ ማላ ዳያና፤

ቃሴ ሊባኖሴ

ጺዳ ማላ ዲጫና።

13 ኢስቲ ጎዳ ኬꬃን ቶኬቲዳ፤

ኢስቲ ጾሳ ኬꬃ

ዛጎ ጋካናስ ዳያና።

14 ኢስቲ ጬጊዲካ ኣይፋና፤

ኢስቲ ኡባ ዎዴ ጪሊሊዳ ማላኔ

ሚኒዳ ማላ ዳና።

15 ኢስቲ፥ «ጎዳይ ሊኬ፤

ኢዚ ታስ ዎጋ ዛላ፤

ኢዛ ቦላ ዎሶይ ዴና» ጋና።

93

1 ጎዳይ ካዎቲዴስ!

ቴማኔ ዎልቃ ማይኢዴስ፤

ኣላሜይ ቃጾንታ ማላ

ሚንꬂ ኤሲዴስ፤

ኦኒካ ኢዞ ቃꬄና።

2 ኔ ካዎቴꬃ ኣራታይ

ቤኒሶፌ ሚኒ ኤቂዴስ፤

ኔኒ ሜርናስ ዳሳ።

3 ኣቤት ጎዳዉ!

ጪማ ኣባይ ጉሚዴስ፤

ጪማ ኣባይ ባ ጉንꬃ

ꬎቁ ሂስቲዴስ፤

ጪማ ኣባይ ዳምባላ ጉንꬅ

ꬎቁ ኦꬂዴስ።

4 ሳሎን ዲዛ ጎዳይ

ጊታ ሃꬃታ ጉንꬃፌ፥

ኣባ ዳምባላ ጉንꬃፌካ

ኣꬎ ዎልቃማ።

5 ኣቤት ጎዳዉ!

ኔ ዎጋይ ላሜቶንታ ሚኖ፤

ኔ ኬꬃይ ሜርናስ

ጌሻቴꬃን

ሎኢ ዳና።

94

1 ኣቤት ጎዳዉ!

ኔኒ ሃሎ ኬሲዛ ጾሳ፤

ኣቤት ሃሎ ኬሲዛ ጾሳዉ!

ኔ ቦንቾ ቆንጪሳ።

2 ኣቤት ሳኣ ፒርዲዛይሶ! ዴንዳ!

ኦቶራንቻታስ ቤሲዛ

ቂጻቴ ኢማ።

3 ኣቤት ጎዳዉ!

ኢታቲ ኣዉዴ ጋካናስ

ጋምኣኔ?

ኢስቲ ኣዉዴ ጋካናስ

ኡፋዬታኔ?

4 ኢታ ኦꬂዛ ኡባቲ

ባንታ ኦቶሮ ቃላን ሃሳዬቴስ፤

ጮ ጬቄቴቴስ።

5 ኣቤት ጎዳዉ!

ኢስቲ ኔ ዴራ ሊቂሴቴስ፤

ኣሳ ቶቼቴስ።

6 ኢስቲ ኣምኤታኔ

ቤቴ ኣሳታ ዎꬌቴስ፤

ዪኦታ ሲፌቴስ።

7 ሂስቲዲ ኢስታስ፥

«ጎዳይ ኑና ቤኤና፤

ያቆቤ ጾሲ

ኣኬኬና» ጌቴስ።

8 ኢንቴኖ ኣሳ ጊዶፌ

ዳማቶ! ኣኬኪቴ!

ኢንቴኖ ኤያቶ!

ኣዉዴ ኢንቴ ኤራኔ?

9 ሃይꬅ ኢሚዳ ጾሲ ሲዬኔ?

ኣይፌ ሜꬊዳ

ጾሲ ቤኤኔ?

10 ካዎቴꬃ ሴሪዛይሲ

ቃጻዬኔ?

ኣስ ኤራቴꬅ ታማርሲዛይሲ

ባስ ኤሬኔ?

11 ጎዳይ ኣሳ ቆፋይ ꬋሎንታይሳኔ

ሃዳ ጊዲዳይሳ ኤሬስ። *

12 ኣቤት ጎዳዉ!

ኔኒ ሴሪዛዴይኔ

ኔኒ ኔ ዎጋፔ ታማርሲዛ

ኣሲ ኣንጄቲዳዴ።

13 ኢታቲ ኩንዳና ኦላይ

ቦኬታና ጋካናስ፥

ኔ ኢዛ ሜቶፔ ሼምፒሳሳ።

14 ጎዳይ ባ ኣሳ ኦሌና፤

ኢዚ ባይታ ኣጌና።

15 ፒርዳይ ሲሚዲ ጺሎ ፒርዳስ

ዮች ጊዳና፤

ጺሎቲ ኡባይ

ቱማ ፒርዳ ካላና።

16 ማካላንቻታ ቦላ

ታ ጊሻስ ኤቄታናይ ኦኔ?

ኢታ ኦꬂዛይታራካ

ታ ጊሻስ ሞቴታናይ ኦኔ?

17 ጎዳይ ታና ማዶንታኮ፥

ታኒ ኤሶን ዱፎን ጌላዳ

ሲርጲ ጋና።

18 ኣቤት ጎዳዉ!

ታኒ፥ «ኩንዳና ሃናይስ» ጊሺን

ኔ ሜርና ሲቆይ ታና ካፊዴስ።

19 ታ ዎዚናይ ጬጬን ኩሚዳ ዎዴ

ኔ ሚንꬄꬆይ ኡፋይስ ዳሪሴስ።

20 ዎጋን ዜምፒዲ ጌላ ፒርዲዛዴራ

ኔኒ ዙፔታናስ ዳንዳያይ?

21 ጺሎ ኣሳታ ቦላ ጌኔ ዱላቴቴስ፤

ሱሬ ኣሳታ ቦላካ

ሃይቆ ፒርዳ ፒርዴቴስ።

22 ጎዳይ ጊዲኮ ታስ

ታኒ ባቃታ ኣቲዛ ሚጻ፤

ታ ጾሲ ታ ኢዛን

ዜምፒዛ ዎጋ ዛላ።

23 ኢስታ ኢታቴꬃ ጊሻስ

ኢዚ ኢስታ ቃጻያና፤

ኢስታ ናጋራ ጊሻስ

ኢዚ ኢስታ ꬋይሳና፤

ጎዳ ኑ ጾሳይ

ኢስታ ዲፒ ሂስታና።

95

1 ሃ ዪቴ!

ኣኔ ጎዳስ ኡፋይሳን ዬጾስ፤

ኑና ኣሺዛ ዛላስ ኢሊሎስ።

2 ኣኔ ኢዛ ሲንꬅ ጋላታራ ሺቆስ፤

ጋላታ ማዛሙሬ ኡፋይሳን ዬጾስ።

3 ጋሶይካ ጎዳይ

ዎልቃማ ጾሳ፥

ጾሳታ ኡባ ቦላካ

ዎልቃማ ካዎ።

4 ቢታ ጪማቲ ኢዛ ኩሼን ዴቴስ፤

ዙማ ጼራቲካ ኢዛሳ።

5 ኣባ ሃꬂ ኢዛሳ፤

ሄሳ ኢዛ ኩሼቲ ሜꬊዳ፤

ቢታካ ሜꬊዳይ ኢዛ።

6 ሃ ዪቴ!

ሆኪዲ ኣኔ ኢዛስ ጎይኖስ፤

ኑና ሜꬊዳ ጎዳ

ሲንꬃን ጉልባቶስ።

7 ኢዚ ኑ ጾሳ፤

ኑኒ ኢዛ ቆሮን ሄሜቲዛይታ፤

ኑኒ ኢዛስ ዶርሳ ዉዴታ።

ጎዳይ ኢንቴና ጊዛይሳ ሃች ሲዪቴ!

8 «ካሴ ኢንቴ ኣዋቲ

ማሳኒኔ ማሪባን

ኦꬆይሳꬆ

ኢንቴ ዎዚና ሙሚሶፒቴ። *

9 ኢስቲ ታ ኦሶ ቤኢዲካ

ታናራ ኤቄቲዳኔ ታና ፓጪዳ። *

10 ሄ ዬሌታ ቦላ ታኒ

ኦይዱ ታሙ ላይꬅ ሃንቄታዲስ፤

ታኒካ፥ ‹ኢስቲ ኡባ ዎዴ

ባንታ ዎዚናን ባሊዛ ኣሳ፤

ኢስቲ ታ ኦጌ ኤሪቤቴና› ጋዲስ።

11 ሄሳ ጊሻስ ታኒ፥

‹ኢስቲ ታ ሼምፖሶ

ሙሌካ ጌሌቴና›

ጋዳ ሃንቄታ ጫቃዲስ።»**

96

1 ጎዳስ ኦራꬃ ማዛሙሬ ዬጺቴ፤

ሳኣን ዴኢዛ ኣሳዉ!

ኡባይ ጎዳስ ዬጺቴ።

2 ጎዳስ ዬጺቴ፤

ኢዛ ሱንꬃ ሳቢቴ፤

ኢዚ ኣሺዛይሳ ሃች ሃች ዮቲቴ።

3 ካዎቴꬃታ ጊዶን

ኢዛ ቦንቾ ቆንጪሲቴ፤

ኣሳ ኡባ ጊዶን ማላሊሲዛ

ኢዛ ኦሶ ኣዋጂቴ።

4 ጎዳይ ጊታ፤

ጊታ ጋላታይካ ኢዛስ ቤሴስ፤

ኡባ ጾሳታፔ ኣꬊዲ

ኢዚ ያዬታናስ ቤሴስ።

5 ዴሬ ኣሳይ ጎይኒዛ ጾሳቲ

ኡባይ ኤቃ ጾሳታ፤

ጊዶ ኣቲን ጎዳይ

ሳሎታ ሜꬊዳ ጾሳ።

6 ቦንቾይኔ ቴማይ

ኢዛ ዩሾን ዴስ፤

ሚኖቴꬃይኔ ፑላይ

ኢዛ ኬꬃን ዴስ።

7 ኢንቴኖ ቢታ ቦላ ዲዛ

ዴሬ ኡባቶ!

ጎዳ ቦንቾ ጊሻሲኔ

ኢዛ ዎልቃ ጊሻስ ጋላቲቴ።

8 ኢዛ ሱንꬃስ ቤሲዛ ቦንቾ

ጎዳስ ኢሚቴ፤

ያርሾ ኤኪዲ ኢዛ ኬꬃ ዛጎ ጌሊቴ።

9 ኢዛ ጌሻቴꬃ ፑላን ጎዳስ ጎይኒቴ፤

ቢታን ዴኢዛ ኣስ ኡባይ

ኢዛ ሲንꬃን ኮኮሪቴ።

10 ካዎቴꬃታ ጊዶን፥

«ጎዳይ ካዎቲዴስ!

ሳኣይ ሚኒ ኤቂዴስ፤

ሙሌካ ቃጼና፤

ኢዚ ኣስ ኡባስ

ኢሲ ጊና ፒርዳና» ጊቴ።

11 ሳሎይኔ ሳኣይ ኡፋዬቴቶ!

ኣባይኔ ኢዛ ጊዶን ዲዛ

ኡባቲ ጉሜቶ!

12 ጎሻ ጋዴይኔ ኢዛ ቦላ ዲዛ

ኡባይ ኡፋዬቶ!

ዎራን ዲዛ ሚꬅ ኡባይ

ኢዛ ሲንꬃን ኡፋይሳን ዬጻና።

13 ኣይስ ጊኮ ጎዳይ ያና፤

ኢዚ ሳኣ ቦላን ፒርዳናስ ያና፤

ኢዚ ሃ ሳኣ ቦላ ጺሎቴꬃን፥

ኣሳ ቦላካ

ቱማቴꬃን ፒርዳና።

97

1 ጎዳይ ካዎቲዴስ፤

ሳኣን ዴኢዛ ኣሳይ ኡፋዬቶ፤

ኣባ ጊዶን ዴኢዛ

ሃሩሮቲ ኡፋዬቴቶ።

2 ሻራይኔ ሳካና ꬉማይ

ኢዛ ዩዪ ኣꬊዴስ፤

ጺሎቴꬂኔ ቱማቴꬂ

ኢዛ ካዎቴꬃ

ኣራታስ ዮቻ።

3 ታማይ ኢዛፔ ሲንꬃራ ቤስ፤

ኢዛ ዩሾን ዲዛ

ሞርኬታካ ጹጌስ።

4 ኢዛ ዎልቃንꬂ ሳኣ ፖኢሴስ፤

ቢታይ ሄሳ ቤኢዲ ቃጼስ።

5 ጎዳ ሲንꬃን፥

ሳኣ ኡባ ጎዳ

ሲንꬃን ዙማቲ

ሙቃዳ ማላ ሴሪዳ።

6 ሳሎቲ ኢዛ ጺሎቴꬃ ኣዋጄቴስ፤

ኣሳይ ኡባይ ኢዛ ቦንቾ ቤኤስ።

7 ሚስሌታስ ጎይኒዛይቲኔ

ኤቃ ጾሳታን ጬቄቲዛይቲ

ኡባይ ዬላቴቶ!

ኤቃ ጾሳቲ ኡባይ

ጎዳስ ጉልባቴቶ!

8 ኣቤት ጎዳዉ!

ጺዮኔ ኣሳይ ኔ ጺሎ ፒርዳ

ሲዪዲ ኡፋዬቴስ፤

ዩሁዳ ካታማቲካ፥

«ሃሹ» ጌቴስ።

9 ኣቤት ጎዳዉ!

ኔኒ ሳኣ ኡባፌ ꬎቃሳ፤

ጾሳታ ኡባፌ ኔኒ ጊታታሳ። *

10 ጎዳ ዶሲዛይቶ! ኢታ ኢጺቴ፤

ኢዚ ባስ ኣማኔቲዛይታ

ሼምፖ ናጌስ፤

ቃሴካ ኢታታ ኩሼፔካ

ኣሼስ።

11 ጺሎታስ ፖኦይ ፖኢ ፖኢ ባና፤

ዎዚና ሱሬታስ ኡፋይሲ ዳና።

12 ኢንቴኖ ጺሎቶ!

ጎዳን ኡፋዬቲቴ፤

ጌሻ ሱንꬃ

ኢዛይሳ ጋላቲቴ።

98

ማዛሙሬ

1 ጎዳስ ኦራꬃ

ማዛሙሬ ዬጺቴ፤

ጋሶይካ ኢዚ ማላሊሲዛ

ሚሽ ኦꬂዴስ፤

ኢዛ ኡሻቻ ኩሼይኔ

ኢዛ ጌሻ ቄሴይ

ኢዛስ ጾኖ ኢሚዴስ።

2 ጎዳይ ባ ኣሺዛይሳ ኤሪሲዴስ፤

ኢዚ ባ ጺሎቴꬃካ

ካዎቴꬃስ ቆንጪሲዴስ።

3 ኢዚ ኢስራኤሌታ ሲቂዛይሳኔ

ኢስታስ ኣማኔቲዛይሳ

ሃሳኢዴስ፤

ሳኣ ጋጻ ጋካናስ ዲዛ

ኣሳይ ኡባይ

ኑ ጾሳይ ኣሺዛይሳ ቤኢዴስ።

4 ሳኣ ቦላን ዲዛ ኣስ ኡባይ

ጎዳስ ኡፋይሳን ዬጺቴ፤

ቃላ ꬎቁ ኦꬂዲ

ኡፋይሳ ዬꬃን ጋላቲቴ።

5 ባጋና ዲጺሼ

ማዛሙሬን ጎዳ ጋላቲቴ፤

6 ዲንኬኔ ዛዬ ፑኒሼ

ኑ ካዋ ጎዳ ሲንꬃን

ኡፋይሳን ኢሊሊቴ።

7 ኣባይኔ ኣባ ጊዶን ኩሚዳ

ኡባይ ጉሞ!

ሳኣይኔ ሳኣ ቦላን ዲዛ

ኡባይ ዬጾ!

8 ሻፋቲ ኢሲፌ

ባንታ ኩሼ ባቄቶ!

ዙማቲ ጎዳ ሲንꬃን

ኢሲፌ ኡፋይሳን ዬጼቶ!

9 ጎዳይ ሳኣ ቦላን ፒርዳናስ ያና፤

ኢዚ ሃ ሳኣ ቦላ ጺሎቴꬃን

ኣሳ ቦላካ

ሱሬቴꬃን ፒርዳና።

99

1 ጎዳይ ካዎቲዴስ!

ሄሳ ጊሻስ ኣሳይ ኮኮሮ!

ኪሩቤታ ጊዶን

ካዎቴꬃ ኣራታን ኡቲዴስ፤

ሄሳስ ቢታይካ ቃጾ። *

2 ጎዳይ ጺዮኔን ጊታ፤

ካዎቴꬃ ኡባፌ

ኢዚ ꬎቁ ꬎቁ ጊዴስ።

3 ጊታኔ ኬሂፔ ያሺሲዛ

ኔ ሱንꬃ

ኢስቲ ኡባይ ሳቤቶ!

ኢዚ ዱማ!

4 ቱማ ፒርዳ ዶሲዛ ዎልቃማ ካዎ!

ኔኒ ሱሬቴꬃስ

ዮች ዬጋዳሳ፤

ኔኒ ያቆቤስ ቱሙ ፒርዳኔ

ጺሎቴꬅ ኤሳዳሳ።

5 ኢዚ ዱማ ጊዲዳ ጊሻስ

ጎዳ ኑ ጾሳ

ꬎቁ ꬎቁ ሂስቲቴ፤

ኢዛ ቶሆ ጋርሳንካ ጉፋኒዲ

ኢዛስ ጎይኒቴ።

6 ኢዛ ቄሴታ ጊዶፌ ሙሴይኔ

ኣሮኔይ ዴቴስ፤

ሳሜሊካ ኢዛ ሱንꬃን

ዎሲዳይታፔ ኢሳ፤

ኢስቲ ጎዳስ ዋሲዳ፤

ኢዚካ ኢስታ ዋሶ ኣሊዴስ።

7 ኢዚ ሻራ ቱሳ ጊዶራ

ኢስታስ ሃሳይዴስ፤

ኢስቲ ኢዚ ኢሚዳ ማራኔ

ዎጋ ናጊዳ። *

8 ኣቤት ጎዳዉ፥ ኑ ጾሳዉ!

ኔኒ ኢስታ ዎሳ ሲያዳሳ፤

ኔኒ ኢስታ ኢታቴꬃ ጊሻስ

ቃጻይዳ ጊዲኮካ

ኢስታስ ኣቶ ጊዳ ጾሳ።

9 ጎዳ ኑ ጾሳ

ꬎቁ ꬎቁ ሂስቲቴ፤

ኢዛ ጌሻ ዙማ ቦላን

ኢዛስ ጎይኒቴ፤

ኣይስ ጊኮ ጎዳ

ኑ ጾሳይ ጌሻ ጾሳ።

100

ጋላታ ማዛሙሬ

1 ሳኣን ዴኢዛ ኣስ ኡባይ

ጎዳስ ኡፋይሳን ኢሊሊቴ።

2 ጎዳስ ኡፋይሳን ሃጋዚቴ፤

ኡፋይሳ ዬꬃራ

ኢዛ ሲንꬅ ሺቂቴ።

3 ጎዳይ ጾሳ ጊዲዳይሳ ኤሪቴ፤

ኑና ሜꬊዳይ ኢዛ፤

ኑኒ ኢዛይታ፤

ኑኒ ኢዛ ኣሳቲ

ኢዚ ሄሚዛ ዶርሳ ዉዴታ።

4 ኢዛ ፔንጌ ጋላታራ፥

ኢዛ ዛጎ ሳባራ ጌሊቴ፤

ኢዛ ጋላቲቴ፤

ኢዛ ሱንꬃካ ኣንጂቴ።

5 ኣይስ ጊኮ ጎዳይ ኪያ፤

ኢዛ ሲቆይ ሜርናሳ፤

ኢዛ ኣማኔቴꬃይ

ዬሌታፔ ዬሌታ ጋካናሳ። *

101

ዳዊቴ ማዛሙሬ

1 ታኒ ኔ ሲቆ ጊሻሲኔ

ቱማ ፒርዳ ጊሻስ ዬጻና፤

ኣቤት ጎዳዉ!

ታኒ ኔስ ጋላታ ማዛሙሬ ዬጻና።

2 ታኒ ሱሬ ኦጌ ካላና፤

ኔኒ ታኮ ኣዉዴ ያኔ?

ታኒ ታ ኬꬃን

ሱሬቴꬃን ዳና።

3 ታኒ ታ ኣይፌራ

ኢታ ሚሽ ጼሊኬ፤

ጾሳፌ ካሬ ኬዚዳ ኣሳታ

ኦሶ ኢጻይስ፤

ታኒ ኢስታራ ሙሌካ ዙፔቲኬ።

4 ዎዚና ጌላቲ ታፔ ሃኬቶ፤

ኢታቴꬃራ ታስ

ጋይቶቴꬂ ዴና።

5 ጌማን ባ ላጌ ዚጊርዛይሳ

ታኒ ሲርጲ ኦꬃና፤

ኦቶሬቲዛይሲኔ ጬቄቲዛ ኣስ

ታኒ ጮኡ ጋ ኣጊኬ።

6 ኢስቲ ታናራ ዳና ማላ

ቢታ ቦላ ዴኢዛ

ኣማኔቲዛይታ

ታኒ ሎኦ ኣይፌን ጼላይስ።

ሱሬቴꬃን ሄሜቲዛ ኣሲ

ታስ ሃጋዛና።

7 ጪሞ ኦꬂዛይ ኦኒካ

ታ ኬꬃን ዴና፤

ዎርዶ ሃሳይዛይ

ታ ሲንꬃን ኤቄና።

8 ቢታን ዴኢዛ ኢታ ኣስ ኡባ

ታኒ ሃች ሃች ꬋይሳና፤

ኢታ ኦꬂዛይታ ኡባ

ታኒ ጎዳ ካታማፔ

ꬎቃላ ꬋይሳና።

102

ጬጪዳ ዎዴኔ ሜቶቲዳ ዎዴ ጾሳ ሲንꬃን ዎሲዳ ዎሳ

1 ኣቤት ጎዳዉ!

ታ ዎሳ ሲያ፤

ታ ዋሶይ ኔኮ ጋኮ።

2 ታ ሜቶቲዳ ጋላስ

ኔ ሲንꬃ ታፔ ጌንꬆፋ፤

ኔ ሃይꬃ ታኮ ዛራ፤

ታኒ ኔኮ ዋሲዛ ዎዴ

ታስ ኤሶን ኣላ።

3 ኣይስ ጊኮ ታ ላይꬃይ

ጩዋ ማላ ꬋዬስ፤

ታ ሜቄꬃይካ

ታማ ቦንቆ ማላ ኤጼስ።

4 ታ ዎዚናይ

ኣዋይ ላቢዳ ማታ ማላ ሃንዴስ፤

ታስ ቆꬌይ ካꬅ ኢጺዴስ።

5 ታስ ኦሌ ዳሮፔ ዴንዶይሳን

ሜቄꬂ ጻላ ኣቲዴስ።

6 ታኒ ባዞን ዲዛ ቢያ ካፎ

ዎይኮ ላሌቲዳ ኬꬃን

ዴኢዛ ጉቶ ማላ።

7 ታኒ ኢቺን ꬊስኮይ ዬና፤

ታኒ ኬꬃ ሁኤን

ባርካ ኡቲዳ ካፎ ማላ ጊዳዲስ።

8 ታ ሞርኬቲ ኡባ ጋላስ

ታና ጫዬቴስ፤

ታና ኢሴꬂዛይቲ ታ ሱንꬅ

ቃንጌቲዳ ማላ ቆዲዳ።

9 ታኒ ቢዲንꬅ ꬊሌ ማላ ቃምኣዲስ፤

ታ ኣፉንꬃካ

ኡሻራ ዋላካ ኡያዲስ።

10 ኔ ሃንቆ ጋሶኒኔ

ኔ ቦሻ ጋሶን

ኔ ታና ፑዴ ዴንꬆሶፔ

ዱጌ ኦላዳሳ።

11 ታ ዴኦ ላይꬃይ ኦማርሳ ዎዴ

ኩዋ ማላ፤

ታኒ ማታ ማላ ሜላዲስ።

12 ጊዶ ኣቲን ኣቤት ጎዳዉ!

ኔኒ ካዎቴꬃ ኣራታን

ሜርናስ ኡታዳሳ፤

ኔ ሱንꬃይካ ዬሌታፔ

ዬሌታ ጋካናስ ሃሳኤታና።

13 ኔኒ ጺዮኒስ

ኪያቴꬅ ኦꬂዛ ዎዴይ

ጋኪዳ ጊሻሲኔ

ዎዴዚካ ሃኢ ጊዲዳ ጊሻስ

ኔኒ ዴንዳዳ ኢዚስ ቃꬌታና።

14 ኔ ኦሳንቻቲ ኢዛን ዲዛ

ሹቻታ ዶሴቴስ፤

ቡꬌቲዳ ቢታስካ

ቃꬌቴቴስ።

15 ካዎቴꬃቲ ጎዳ

ሱንꬃስ ያያና፤

ሳኣ ካዎቲ ኡባይ

ኢዛ ቦንቻና።

16 ጎዳይ ጺዮኖ ዛሪ ኤሲዛ ዎዴ

ኢዚ ባ ጊታቴꬃ ቤሳና።

17 ኢዚ ሂዬሳታ ዎሳ ሲያና፤

ኢስታ ሾቤካ ካꬌና።

18 ቡሮን ዬሌታናይ

ጎዳ ጋላታና ማላ

ሃይሲ ዪዛ ዬሌታስ ጻፌቶ።

19 ጎዳይ ꬎቃን ዲዛ

ባ ጌሻ ሶሆፔ

ዱጌ ጼሊዴስ፤

ኢዚ ሳሎፔ ዱጌ

ሳኣ ቤኢዴስ።

20 ሄሲካ ቃሼቲዳ

ኣሳታ ዋሶ ሲያናሲኔ

ሃይቆስ ፒርዴቲዳ ኣሳታ

ቃሾፔ ቢርሻናሳ።

21 ሄሳ ጊሻስ ጎዳ ሱንꬂ

ጺዮኒን ዮቴታና፤

ኢዛ ጋላታይ

ዬሩሳላሜን ኣዋጄታና።

22 ዴሬቲኔ ካዎቲ ኢሲፌ ሺቂዲ

ጎዳስ ሄ ዎዴ ጎይናና።

23 ታኒ ናቴቴꬃን ዲሺን፥

ኢዚ ታ ሚኖቴꬃ

ኦጌን ኣሺዴስ፤

ታ ዳና ላይꬃካ

ቃንꬂዴስ።

24 ሂስቲን ታኒ፥

«ኣቤት ታ ጾሳዉ!

ታኒ ዳና ላይꬃ

ቡሮ ባጋሲሺን

ኔ ታና ኤኮፋ።

ኣቤት ጎዳዉ!

ኔኒ ዬሌታፔ ዬሌታ ጋካናስ

ዳሳ» ጋይስ።

25 ኔኒ ቤኒ ሳኣ ሜꬋዳሳ፤

ሳሎቲካ ኔ ኩሼ ኦሶ።

26 ሄይቲ ኡባይ ꬋያና፤

ጊዶ ኣቲን ኔኒ ሚና ዳና፤

ኢስቲ ኡባይካ

ኣፋላ ማላ ዉራና፤

ኔኒ ኢስታ ጫርቃ

ማላ ላማና፤

ኢስቲካ ኣꬋና።

27 ጊዶ ኣቲን ኣዉዴካ

ኔኒ ኔና፤

ኔ ላይꬃይ ሙሌካ ዉሬና። *

28 ኔስ ኦꬂዛይታ ናይቲ

ሳሮቴꬃን ዳና፤

ኢስታ ዜሬꬃይካ

ኔ ሲንꬃን ሚኒ ኤቃና።

103

ዳዊቴ ማዛሙሬ

1 ታ ሼምፖዬ!

ጎዳ ጋላታ!

ታ ኩሜꬃ ኣሳቴꬃይ

ኢዛ ጌሻ ሱንꬃ ጋላቶ።

2 ታ ሼምፖዬ! ጎዳ ጋላታ!

ኢዚ ኔስ ኦꬂዳ

ኪያቴꬃ ኡባ ዶጎፓ።

3 ኢዚ ኔ ናጋራ

ኡባ ኣቶ ጌስ፤

ኢዚ ኔ ሃርጌ ኡባፌ

ኔና ፓꬄስ።

4 ኢዚ ኔና

ዱፎን ጌሎንታ ማላ ኣሼስ፤

ሜርና ሲቆኒኔ ማሮታን

ኔና ኣንጄስ።

5 ጎሌ ካፎꬆ ኔኒ ኦራጻና ማላ

ኢዚ ኔ ኣሞ ኡባ

ሎኦ ሚሻን ኩንꬃና።

6 ጎዳይ ናቄቲዳይታስ

ጺሎ ኦꬄሲኔ

ሱሬ ፒርዳ ፒርዴስ።

7 ኢዚ ባ ኦጌ ሙሴ ቤሲዴስ፤

ባ ኦሶካ

ኢስራኤሌ ኣሳ ኤሪሲዴስ።

8 ጎዳይ ቃꬌቲዛዴኔ

ማሪዛዴ፤

ኢዚ ሃንቄታናስ ኤሶቶንታዴ፤

ኢዛ ሲቆይ ኬሂፔ ዳሮ። *

9 ኢዚ ኡባ ዎዴ

ኑ ሞሮስ ሞቴና፤

ሜርናስካ ሃንቄቴና።

10 ኢዚ ኑ ናጋራ ማላ

ኑስ ኦꬂቤና፤

ኑ ኢታቴꬃ ማላ

ኑስ ዛሪቤና።

11 ሳሎይ ሳኣፔ ꬎቂዛ ማላ

ጎዳስ ያዪዛይታስ

ኢዛ ሲቆይ ጊታ።

12 ኣርሼይ ሞኪዛሶፔ

ዉሊዛሶይ ሃኪዛ ማላ

ጎዳይ ኑ ሞሮዛ

ኑፔ ሃሲዴስ።

13 ኣዋይ ባ ናይታስ

ቃꬌቲዛ ማላ

ጎዳይ ባስ ያዪዛይታስ ቃꬌቴስ።

14 ኑኒ ኣዛፔ ሜꬌቲዳኮ

ኢዚ ኤሬስ፤

ኑኒ ቢታ ጊዲዳይሳካ

ኢዚ ኣኬኬስ።

15 ኣሳ ዴኦይ ጊዲኮ ማታ ማላ፤

ኢዚ ባዞ ጪሻ ማላ ጪዬስ።

16 ጫርኮይ ጫርኪዛ ዎዴ

ቆቆፌቲ ꬋዬስ፤

ኢዚ ካሴ ዲዛሶይ

ሙሌካ ኤሬቴና።

17 ጊዶ ኣቲን ጎዳስ ያዪዛይታስ

ኢዛ ሲቆይ ሜርናፔ

ሜርና ጋካናሳ፤

ኢዛ ጺሎቴꬃይካ

ዬሌታፔ ዬሌታ ጋካናሳ።

18 ሄሲ ሃናናይ

ኢዛ ጫቆ ቃላ

ናጊዛይታሲኔ

ኢዛ ኣዛዞ ፖላናስ

ሚኔቲዛይታሳ።

19 ጎዳይ ባ ኣራታ ሳሎን ኤሲዴስ፤

ኢዛ ካዎቴꬃይ ኡባ ሃሬስ።

20 ኢንቴኖ ኢዛ ኪታንቻቶ!

ኢዛ ኣዛዞ ፖሊዛ ዎልቃማቶ!

ኢዚ ጊዛይሳ ኤዝጊዛይቶ!

ጎዳ ጋላቲቴ።

21 ኢንቴኖ ሳሎን ዴኢዛ ሚኖቶ!

ኢዛ ሼኔ ኦꬂዛ ኣይሌቶ!

ጎዳ ጋላቲቴ።

22 ኢንቴኖ ኢዚ ሃሪዛ ሶሆ

ኡባን ዴኢዛ ሜꬌታቶ!

ኡባይካ ጎዳ ጋላቲቴ።

ታ ሼምፖዬ! ጎዳ ጋላታ።

104

1 ታ ሼምፖዬ!

ጎዳ ታ ጾሳ ጋላታ!

ኣቤት ጎዳ ታ ጾሳዉ!

ኔኒ ኣይ ኬና ጊታ!

ኔኒ ቦንቾኔ

ቴማ ማይኣዳሳ።

2 ኔኒ ኣፋላ ማላ ፖኦ ቁማኣዳሳ፤

ሳሎታካ ዱንካኔ ማላ

ቶላዳሳ።

3 ኔ ኬꬃ

ሳሎ ጉፋንꬆ ቦላን ኬጻዳሳ፤

ሻራ ኔስ ፓራ-ጋሬ ኬሳዳሳ፤

ጫርኮ ቄፌ ቶጋዳ ባሳ።

4 ኔኒ ጫርኮታ ኔ ኪታንቻ፥

ታማ ላጮካ ኔ ኣይሌ ኬሳሳ። *

5 ኔኒ ሳኣ ዮቻ ቦላ ኤሳዳሳ፤

ኢዚ ሜሪ ሜርናስካ ቃጼና።

6 ዎጋ ጊታ ኣባ ቢታ ቦላን

ኣፋላ ማላ ሚጫዳሳ፤

ሃꬂካ ጊታ ዙማታ

ካሚዴስ።

7 ጊዶ ኣቲን ኔ ሴሪን

ሃꬃቲ ኪቺዳ፤

ኔ ኣዛዞ ሲዪዲ ኤሶን ባቃቲዳ።

8 ኢስቲ ጊታ ዙማታፔ

ዱጌ ሾባታ ዎꬊዳ፤

ኔኒ ኢስታስ ጊግሲዳሶ ጎጊዳ።

9 ሃꬃቲ ሲሚዲ

ቢታ ካሞንታ ማላ፥

ኢስቲ ኣꬎንታ ማላ

ዛዋ ኤሳዳሳ።

10 ኔኒ ፑልቶታ ሾባን ፑልቲሳሳ፤

ሃꬅ ዙማታ ጊዶራ

ዱጌ ጎጊሳሳ።

11 ባዞ ዶኣቲ ኡባይ ኢዛፔ ኡዬቴስ፤

ሃሪዲዳቲካ ሳሞስ

ኢዛፔ ኡዪ ኣሌቴስ።

12 ሳሎ ካፎቲ ሃꬃ ማታን

ባንታ ኬꬃ ኬጼቴስ፤

ሚꬃ ሃጋታ ጊዶንካ

ዬጼቴስ።

13 ኔኒ ጊታ ዙማታ ቦላን

ሳሎፔ ኢራ ቡኪሳሳ፤

ቢታካ ኔ ኩሼ ኦሶ

ኣይፌን ኩንꬃዳሳ።

14 ኔኒ ሜሄስ ማታ፥

ኣሳስ ካꬅ ሞኪሳሳ፤

ሄሳን ኣሳይ ቢታ ኦꬂዲ

ካꬅ ሺሼስ።

15 ኣሳ ዎዚና ኡፋይሲዛ ዎይኔ፥

ሲንꬅ ሺጪሲዛ ዛይቴኔ

ዎልቃ ኢሚዛ ካꬅ ዴሜስ።

16 ጎዳ ሚꬃቲ፥

ኢዚ ቶኪዳ ሊባኖሴ ዚጋቲ

ዳሮ ኢራ ኡዪ ካሌቴስ።

17 ኢስታን ካፎቲ

ባንታ ኬꬅ ኬጼቴስ፤

ዚጊሌቲካ ዚጋ ቦላ

ኬጺዲ ዴኤቴስ።

18 ꬎቃ ዙማታ ቦላን

ዉሻቲ ዴኤቴስ፤

ቃሴ ጉፓሌቲ

ሹቻ ጎንጎሎን ቆቴቴቴስ።

19 ዎዳ ቆዳ ኤሪሳናስ

ኔኒ ኣጊና ሜꬋዳሳ፤

ኣርሼይ ባ ዉሊዛ ዎዴ ኤሬስ።

20 ኔኒ ꬉማ ኤሂዛ ዎዴ

ሳኣይ ቃሜስ፤

ዎራ ዶኣቲካ ኬዚዲ

ዎጼሬቴቴስ።

21 ዎዳላ ጋሞቲ

ማና ሚሻስ ዋሴቴስ፤

ኢስቲ ባንታስ ሚዛ ሚሽ

ጾሳፌ ኮዬቴስ።

22 ኣርሼይ ሞኪዛ ዎዴ

ጉዬ ሲሚዲ

ባንታ ኣቆሶን ኢቼቴስ።

23 ሄ ዎዴ ኣሲ ባ ኦሶስ ኬዜስ፤

ሳኣይ ቃማና ጋካናስ

ኦꬄስ።

24 ኣቤት ጎዳዉ!

ኔ ኦሶይ ኣይ ኬና ዳሮ!

ኔ ኣꬎ ኤራቴꬃን

ኔኒ ኢስታ ኡባ ሜꬋዳሳ፤

ኔ ሜꬊዳ ሜꬌታቲ

ቢታ ኩሚዳ።

25 ሃና ኣባያ ጊታኔ ኣሆ፤

ቆዳይ ባይንዳ ቃጺዛ

ሜꬌቴꬃቲ፥

ጉꬃቲኔ ጊታቲ ኢዚን ኩሚዳ።

26 ኢዚ ቦላን ማርካቤቲ ሲሜሬቴቴስ፤

ቃሴ ኔኒ ሜꬊዳ

ሌዋታኔ ጌቴቲዛ ሚሚንቴይ

ኢዚን ካኤስ። *

27 ኮሺዛ ዎዴ ኔ ኢስታስ

ሚዛዝ ኢማና ማላ

ኢስቲ ኡባይ ኔኮ ጼሌቴስ።

28 ኔኒ ኢስታስ ኢሚዳ ዎዴ

ኢስቲ ሺሼቴስ፤

ኔኒ ኔ ኩሼፔ ዬጊን

ኢስቲ ሎኦ ሚሽ ካሌቴስ።

29 ኔኒ ኔ ሲንꬃ

ጌንꬂዛ ዎዴ ዳጋሜቴስ፤

ኔ ኢስታ ሼምፖ

ኤኪዛ ዎዴ ሃይቄቴስ፤

ዱጌ ቢታንካ ሲሚ ጌሌቴስ።

30 ጊዶ ኣቲን ኔኒ ኢስታስ

ኔ ኣያና ኪቲዳ ዎዴ

ሃራቲ ሜꬌቴቴስ፤

ቢታካ ኦራጺሳሳ።

31 ጎዳ ቦንቾይ ሜርናስ ዴኦ፤

ጎዳይ ባ ኦሶን ኡፋዬቶ።

32 ኢዚ ቢታ ጼሊን ቢታይ ቃጼስ፤

ቃሴ ኢዚ ዙማታ ቦቺን

ዙማቲ ጩዋቴቴስ።

33 ታኒ ዴኢዛ ላይꬅ ኡባን

ጎዳስ ዬጻና፤

ታኒ ሼምፖራ ፓጻ

ዴኢዳ ዎዴ ኡባን

ታ ጾሳስ ዬጻና።

34 ታኒ ጎዳን ኡፋዬቲዛ ጊሻስ

ታ ዎዚና ቆፋይ ኢዛ ኡፋይሶ።

35 ናጋራንቻቲ ቢታፌ ꬋዬቶ፤

ሃይሳፌ ሲንꬃስ

ኢታቲ ዶፔቶ።

ታ ሼምፖዬ!

ጎዳ ጋላታ!

ጎዳ ጋላታ!

105

1 ጎዳ ጋላቲቴ፤

ኢዛ ሱንꬃ ጼይጊቴ፤

ኢዚ ኦꬂዳ ኦሶታ

ካዎቴꬃታ ኤሪሲቴ።

2 ኢዛስ ጊንጾ ጊግሲቴ፤

ጋላታ ዬꬂካ ዬጺቴ፤

ማላሊሲዛ ኢዛ ኦሶ ኡባ ዮቲቴ።

3 ጌሻ ሱንꬃን

ኢዛይሳን ጬቄቲቴ፤

ጎዳ ኮይዛይታ

ዎዚናይ ኡፋዬቶ።

4 ጎዳኔ ኢዛ ዎልቃ ጾሞሲቴ፤

ኡባቶ ኢዛ ሲንꬃ ኮዪቴ።

5-6 ኢንቴኖ ኢዛ ኣይሌ

ኣብራሃሜ ዜሬꬃቶ!

ዶሬቲዳ ያቆቤ ናይቶ!

ኢዚ ኦꬂዳ ማላሊሲዛ ኦሶታ፥

ኢዛ ማላታኔ ኢዚ ፒርዲዳ

ፒርዳ ኣኬኪቴ።

7 ኢዚ ጎዳ ኑ ጾሳ፤

ኢዛ ሱሬ ፒርዳይካ

ሳኣ ኡባ ቦላ ዴስ።

8 ኢዚ ባ ጫቆ ቃላ ሜርናስ

ባ ኣዛዚዳ ቃላ ሺ ዬሌታ

ጋካናስ ናጌስ።

9 ኢዚ ኣብራሃሜስ ጫቂዳ

ጫቆ ቃላ፥

ዪሳቃስ ኢሚዳ

ቃላ ባሌና። *

10 ሄሳ ያቆቤስ ዎጋ፥

ኢስራኤሌሲካ

ሜርና ጫቆ ቃላ

ሂስቲዲ ሚንꬂ ኤሲዴስ። *

11 ቃሴካ፥ «ኔስ ካናኔ

ቢታ ኢማና፤

ኢዚካ ኔ ዜሬꬃታስ

ላታ ጊዳና» ጊዴስ።

12 ኢስቲ ቆዳን ቂ ጉꬃታኔ

ካናኔ ቢታን

ቤቴ ጊዲዲ ዲዛ ዎዴ፥

13 ኢሲ ዴሬፔ ሃራ ዴሬ፥

ኢሲ ካዎቴꬃፌ

ሃራ ካዎቴꬅ ዩዪዳ።

14 ጾሲ ኢስታ ኦኒካ ቆሃናስ

ኢሚቤና፤

ኢስታ ጊሻስ ካዎታ ሴሪሼ፥

15 «ታኒ ቲይዳይታ ቦቾፍቴ፤

ናቤታ ቆሆፒቴ» ጊዴስ። *

16 ጎዳይ ቢታ ቦላ

ኮሻ ዬዲዴስ።

ኢስታ ካꬅ ኡባ ꬋይሲዴስ።*

17 ጊዶ ኣቲን ኢዚ ባ ኣሳ ኣሻናስ

ኢስታፌ ሲንꬃን ኣይሌቴꬃስ

ባይዜቲዳ ዮሴፌ ኪቲዴስ። *

18 ኢዛ ቶሆቲ ካቴናን ዋጼቲዳ፤

ኢዚ ሳንሳላታን ቃሼቲዴስ።

19 ኢዚ ካሴ ዮቲዳይሲ

ፖሌታና ጋካናስ

ጎዳ ቃላይ ኢዛ ፓጪዴስ። *

20 ካዎይ ኣስ ኪቲዲ

ኢዛ ቢርሺሲዴስ፤

ዴራ ሃሪዛይሲ

ቃሾ ኬꬃፌ ኬሲዴስ። *

21 ካዎዚ ኢዛ ባ ኬꬃስ

ጎዳ ኦꬂዴስ፤

ባስ ዲዛ ኡባ

ኣቆታ ቦላ ሹሚዴስ። *

22 ሄሲካ ሹሜታ

ማራራ ካሌꬃና ማላኔ

ጊታ ኣሳታ ኣꬎ ኤራቴꬅ

ታማርሳና ማላ ሱንꬂዴስ።

23 ሄሳፌ ጉዬ ኢስራኤሌይ

ጊብጼ ጌሊዴስ፤

ያቆቤይ ካሜ ቢታን

ቤቴ ኣስ ጊዲዲ ዴኢዴስ። *

24 ጎዳይ ባ ኣሳ ኬሂ ጮራሲዴስ፤

ኢስታ ሞርኬታፔ

ኢስታ ኣꬂ ሚንꬂዴስ።

25 ኢዚ ጊብጼ ኣሳይ

ባ ኣሳ ኢጻና ማላኔ

ባ ኣይሌታ ቦላ

ዴንዳና ማላ ኦꬂዴስ።*

26 ሄሳፌ ጉዬ ባ ኣይሌ ሙሴኔ

ባ ዶሪዳ ኣሮኔ

ኢስታኮ ኪቲዴስ። *

27 ኢስቲ ጊብጼ ኣሳታ ሲንꬃን

ጾሳ ማላታ፥

ካሜ ቢታን

ማላሊሲዛ ሚሽ ኦꬂዳ።

28 ጎዳይ ꬉማ ኪቲዲ

ሄ ቢታ ꬉሚሲዴስ፤

ጊዶ ኣቲን ጊብጼ ኣሳቲ

ኢዛ ኣዛዞ ኢጺስ ጊዳ። *

29 ኢስታ ሃꬃ ሱꬃን ላሚዲ

ሞሌታ ዎꬊዴስ።*

30 ኢስታ ቢታ ኡባ

ካዎዛ ኬꬃካ

ሾꬌይ ኩሚዴስ። *

31 ኢዚ ኣዛዚን ቦጼይኔ ኡኤይ

ኢስታ ቢታ ኡባ ቦላ

ሾምኡሾምኢዴስ።*

32 ኢስታ ቢታ ቦላን ኢራ ጊሻስ

ሻች ዎልቃንꬃራ

ቡኪሲዴስ።

33 ኢዚ ኢስታ ዎይኔ ቱራኔ

ባላሴ ሚꬅ ኡባ ዲፒ ሂስቲዴስ፤

ኢስታ ቢታን ዴኢዛ ሚꬃታካ

ሜንꬄሬꬂዴስ።*

34 ኢዚ ኣዛዚን ቦሌይኔ

ቆዳይ ባይንዳ

ጉምባሮይ ኬዚዴስ።

35 ሂስቲዲ ኢስታ ጋዴን

ሞኪዳ ካꬅ ኡባ ሚዴስ፤

ኢስታ ቢታን ዲዛ ጪሊላ ሚሽ

ኡባካ ዲፒ ሂስቲዴስ። *

36 ጎዳይ ጊብጼ ዴሬን

ባይራታ ኡባ ዎꬊዴስ፤

ኮይሮ ዬሌቲዳ ናይታ

ኡባካ ꬋይሲዴስ።*

37 ሄሳፌ ጉዬ ኢዚ ኢስራኤሌ ኣሳ

ዎርቃኔ ቢራ ኣሌቆራ ኬሲዴስ፤

ኢስታ ጊዶፌ

ኩንዲዲ ኣቲዳይ ኦኒኔ ባዋ።

38 ጊብጼ ኣሳቲ ኢስታስ

ዳሮ ያዪዳ ጊሻስ

ኢስቲ ኬዚ ቢሺን ኡፋዬቲዳ። *

39 ጾሳይ ኢስታ ካማናስ

ሻራ ሚጪዴስ፤

ኦማርስ ኢስታስ ፖኢሳናዉ

ታማ ጊግሲዴስ። *

40 ኢስቲ ሚዛ ሚሽ ኦይቺን

ኩራቾ ሚሳቲዛ ካፎታ

ኢስታስ ዬዲዴስ፤

ኢስታ ሳሎ ቁማ ካሊሲዴስ። *

41 ኢዚ ዛላ ጳልቂን ሃꬂ ፑልቲዴስ፤

ሻፋ ማላካ ዱጌ ባዞ ጎጊዴስ። *

42 ኢዚ ባ ኣይሌ ኣብራሃሜስ

ጫቂዳ ጌሻ ቃላ

ሃሳኢዴስ።

43 ኢዚ ባ ኣሳ ኡፋይሳን፥

ባ ዶሪዳይታ ኢሊሊሳን ኬሲዴስ።

44 ኢዚ ኢስታስ ሃራ ካዎቴꬃታ

ቢታ ኢሚዴስ፤

ሂስቲን ኢስቲ ሃራቲ

ዳቡሪ ኬሲዳ ካꬃ

ኣይፌ ላቲዳ። *

45 ሄሳ ኢዚ ኦꬂዳይ

ኢስቲ ኢዚ ዎꬂዳ

ማራ ናጋናሳ፤

ኢዛ ዎጋካ ፖላናሳ።

ጎዳ ጋላቲቴ!

106

1 ጎዳ ጋላቲቴ!

ኢዚ ኪያ ጊዲዳ ጊሻስ፥

ኢዛ ሲቆይካ

ሜርናስ ጊዲዳ ጊሻስ

ጎዳ ጋላቲቴ። *

2 ጎዳይ ኦꬂዳ ዎልቃማ

ኦሶ ዮታናስ፥

ዎይኮ ኢዛ ጋላታ

ኡባ ቆንጪሳናስ

ዳንዳይዛይ ኦኔ?

3 ፒርዳይ ጌላቶንታ ማላ

ናጊዛይቲኔ

ኡባ ዎዴ ጺሎ ኦꬂዛይቲ

ኣንጄቲዳይታ።

4 ኣቤት ጎዳዉ!

ኔኒ ኔ ኣሳ ማዲዛ ዎዴ

ታና ቆፓ፤

ኢስታ ኔኒ ኣሺዛ ዎዴ

ታናካ ኣላ።

5 ሄሲካ ኔ ዶሪዳ ኣሳስ

ሳኣይ ኪዪን ታኒ ቤያና ማላ፥

ኔ ኣሳ ኡፋይሳ

ታኒ ኡፋዬታና ማላ፥

ኔ ናይቲ ቦንቼቲዳ ጋሶን

ታኒካ ኡፋይሳን

ማጉላና ማላሳ።

6 ኑኒ ኑ ኣዋታ ማላ

ናጋራ ኦꬂዶስ፤

ሞሮኔ ኢታ ኦꬂዶስ።

7 ኑ ኣዋቲ ጊብጼን ዴኢዛ ዎዴ፥

ኔ ማላሊሲዛ ኦሶ

ቆፒቤቴና።

ኔ ሲቆ ዳሮቴꬃ

ኢስቲ ኣኬኪቤቴና፤

ዞኦ ኣባ ላንቄን ማካሊዳ። *

8 ጊዲኮካ ኢዚ ባ ሱንꬃ

ጊሻስ፥ ባ ጊታ

ዎልቃ ኤሪሳናስ

ኢስታ ኣሺዴስ።

9 ኢዚ ዞኦ ኣባ ሴሪዴስ፤

ኣባይካ ሜሊዴስ፤

ባዞን ካሌꬂዛይሳ ማላ

ጪማ ጊዶራ

ኢስታ ካሌꬂዲ ፒንꬂዴስ።

10 ኢዚ ኢስታ

ኢጺዛይታ ኩሼፔ ኣሺዴስ፤

ሞርኬታ ኩሼፔ

ኢስታ ዎዚዴስ።

11 ኢስታ ሞርኬታ ሃꬂ ሚቲዴስ፤

ኢስታፌ ኢሶይካ ኣቲቤና።

12 ሄ ዎዴ ኢስራኤሌቲ

ኢዛ ቃላ ኣማኒዳ፤

ኢዛ ዬꬃን ሳቢዳ። **

13 ጊዲኮካ ኢስቲ ኢዚ ኦꬆይሳ

ሄራካ ዶጊዳ።

ኢዛ ዞሬ ናጎንታ

ባንቲ ኮዪዳይሳ ኦꬂዳ።

14 ኢስቲ ባዞ ቢታን ኬሂ ኣሞቲዳ፤

ቃሴ ሜላ ቢታንካ

ጾሳ ፓጪዳ።

15 ሄሳ ጊሻስ ኢዚ

ኢስቲ ዎሲዳይሳ ኢሚዴስ፤

ጊዶ ኣቲን ኢስታ ሼምፖስ

ጊልቃቴꬅ ኪቲዴስ። *

16 ኣሳቲ ባዞን ዱንካኒ ዲሼ

ሙሴኔ ጎዳስ ዱማቲዳ

ኣይሌ ኣሮኔ

ቃናቲዳ ዎዴ፥

17 ቢታይ ዶዬቲዲ

ዳታኔ ሚቲዴስ፤

ኣብራሜ ኢዛ ኬꬃ

ኣሳታራ ሞጊዴስ።

18 ቃሴ ኢስታ ማባራ ጊዶን

ታማይ ኤጺን፥

ላጮይ ሄ ኢታ ኣሳታ ጹጊዴስ። *

19 ኮሬቤ ዙማን ዴኢሼ

ዎርቃ ሴሪሲዲ

ማራ ሚስሌ ሜꬊዳ፤

ሂስቲዲ ሄ ሚሲላስ ጎይኒዳ።

20 ኢስቲ ባንታ ቦንቾ ጾሳ

ማታ ሚዛ

ሚዛ ሚስሌን ላሚዳ።

21 ኢስቲ ባንታና ኣሺዳ

ጾሳ ዶጊዳ፤

ኢዚ ጊብጼን ጊታ ኦሶ፥

22 ካሜ ቢታንካ

ማላሊሲዛይሳኔ

ዞኦ ኣባን፥ «ሆላ!» ጊሲዛይሳ

ኦꬂዳይሳ ዶጊዳ።

23 ሄሳ ጊሻስ ጾሲ

ኢስታ ꬋይሳና ጊዴስ፤

ጊዶ ኣቲን ꬋይሶንታ ማላ

ኢዛ ሃንቆዛ ዛራናስ

ጾሲ ዶሪዳ

ሙሴይ ጊዶን ኤቂዴስ። *

24 ሄ ሎኦ ቢታዮ ካꬊዳ፤

ሄሳፌ ጉዬ

ኢዛ ቃላን ኣማኔቲቤቴና።

25 ኢስቲ ባንታ ዱንካኔዛ ጊዶን

ዙዙሚዳኔ

ጎዳ ቃላስ

ኣዛዜቶንታ ኢጺዳ።

26 ሄሳ ጊሻስ ኢስቲ

ባዞን ኩንዲ ꬋያና ማላ፥

ኢዚ ባ ኩሼ ዴንꬂዲ ጫቂዴስ። *

27 ኢስታ ዜሬꬃቲ

ካዎቴꬃታ ጊዶን

ኦሌታናይሳኔ

ኢስቲ ቢታ ጋጻ ጋካናስ

ላሌታናይሳ ዮቲዴስ። *

28 ሄሳፌ ጉዬ ኢስቲ

ባኣሊ-ፔኦሬን ዲዛ

ኤቃስ ጎይኒዛይታራ

ኢሲፌ ጋይቲዳ፤

ሼምፖይ ባይንዳ ኤቃታስ

ያርሼቲዳ ያርሾዛ ሚዳ።

29 ኢስቲ ባንታ ኦሶን

ጎዳ ሃንቄꬂዳ፤

ሂስቲን ኢስታ ጊዶን

ኢታ ሃርጌይ ዎꬊዴስ።

30 ጊዶ ኣቲን ፊኒሃሲ ዴንዲዲ

ኢስታ ሞሮዛ ፒርዲን

ኢታ ሃርጌይ

ኢስታ ቦላፌ ኪቺዴስ።

31 ሄሲካ ዬሌታፔ ዬሌታ ጋካናስ

ሜርናስ ኢዛስ

ጺሎቴꬅ ጊዲዲ ቆዴቲዴስ።

32 ማሪባ ፑልቶ ማታን

ጎዳ ሃንቄꬂዳ፤

ኢስታ ጋሶን ሙሴ ቦላ

ሜቶይ ጋኪዴስ።

33 ኣይስ ጊኮ ኢስቲ ሙሴ ዪሎሲዳ፤

ሂስቲን ኢዛ ዶናፔ

ቤሶንታ ቃላይ ኬኢዴስ። *

34 ጎዳይ ꬋይሲቴ ጊን

ኢስቲ ካናኔ ኣሳታ ꬋይሲቤቴና።

35 ሄ ፓላፔ ኢስቲ

ሄ ካዎቴꬃታራ

ጌሌቲ ኤኬቲዲ ዋላኬቲዳኔ

ኢስታ ዴኦ ዎጋ ካሊዳ።

36 ጾሳ ኣሳቲ ኢስታ ኤቃስ ጎይኒዳ፤

ሄሲካ ኢስታስ ዎጺማዴ ጊዲዴስ። *

37 ኢስቲ ባንታ ኣቱማኔ ማጫ ናይታ

ዳይዳንꬃታስ ያርሺዳ። *

38 ኢስቲ ጺሎ ሱꬅ

ካናኔ ኤቃታስ ያርሺዳ፤

ባንታ ኣቱማኔ ማጫ ናይታ

ሱꬅ ጉሲዳ፤

ሄ ሱꬃን ቢታይ ቱኒዴስ። *

39 ሄሳꬆ ኢስቲ

ባንታ ኦሶን ቱኒዳኔ

ላይማ ማጫሳ ማላ

ባንታ ጾሳስ

ኣማኔቶንታ ኢጺዳ።

40 ሄሳ ጊሻስ ጎዳ ሃንቆይ

ኢዛ ኣሳ ቦላ ኤጺ ኬኢዴስ፤

ኢዚ ባይታ ሃራሴቲዴስ። *

41 ኢዚ ኢስታ ሃራ ካዎቴꬃታ ኩሼን

ኣꬂ ኢሚዴስ፤

ኢስታ ሞርኬቲ ኢስታ ሃሪዳ።

42 ኢስታ ሞርኬቲ ኢስታ ናቂዳኔ

ባንታ ሼኔን ኣይሲዳ።

43 ኢዚ ኢስታ ዳሮቶ ኣሺዴስ፤

ጊዶ ኣቲን ኢስታ ማካላስ

ጊጺ ኬዚዳ፤

ባንታ ናጋራ ጋሶን ꬋይዳ።

44 ጊዲኮካ ኢስቲ ዋሲዳ ዋሶዛ ሲዪዲ

ኢስታ ዋዬዛ ቆፒዴስ።

45 ኢስታ ጊሻስ

ባ ጫቆ ቃላ ሃሳኢዴስ፤

ኣጎንታ ባ ሲቆ ዳሮን

ኢስታ ማሪዴስ።

46 ኢስታ ዲኢዳ ኡባይ

ኢስታስ ቃꬌታና ማላ

ኦꬂዴስ።

47 ኣቤት ጎዳዉ ኑ ጾሳዉ!

ኑና ኣሻ።

ኑኒ ኔ ጌሻ

ሱንꬃ ጋላታና ማላ

ካዎቴꬃታ ጊዶፌ

ኑና ሺሻ።

48 ጎዳይ፥ ኢስራኤሌ ጾሲ

ሜርናፔ ሜርና ጋካናስ

ጋላቴቶ!

ኣሳይ ኡባይ፥ «ኣሚን» ጎ።

ጎዳ ጋላቲቴ!*

ኢቻሻንꬆ ማጻፋ

107

(ማዛ 107—150)

1 ኢዚ ኪያኔ

ኢዛ ሲቆይ ሜርናስ

ጊዲዳ ጊሻስ ጎዳ ጋላቲቴ። *

2 ጎዳይ ኢስታ ዎዚዳይቲ፥

ኢስታ ሞርኬታ ኩሼፔ

ኢዚ ኣሺዳይቲ ሂዝጌቶ፤

3 ኣርሼይ ሞኪዛሶፔኔ

ዉሊዛሶፔ፥

ፑዴሃፔኔ ዱጌሃፔ

ዴሬ ኡባፌ ኢዚ ሺሺዳይቲ

ሂዝጊ ሃሳዬቶ።

4 ኢስታፌ ኢሶቲ ኢሶቲ

ባዞ ቢታን ቶይላቲዳ፤

ባ ዴኢዛ ካታማ ኤፊዛ ኦጌ

ዴማናስ ዳንዳይቤቴና።

5 ኢስቲ ጋፊዳኔ ሳሜቲዳ፤

ኬሂፔ ዳቡርዳ።

6 ኢስቲ ሜቶቲዳ ዎዴ

ጎዳኮ ዋሲዳ፤

ኢዚካ ኢስታ ዋዬዛፔ

ኣሺዴስ።

7 ኢስቲ ዴኣና ካታማ ጋካናስ፥

ኢዚ ኢስታ ሲታ ኦጌራ ካሌꬂዴስ።

8 ሜርና ኢዛ ሲቆዛሲኔ

ኢዚ ኣሳስ ኦꬂዳ ማላሊሲዛ

ሚሻታስ ኢስቲ ጎዳ

ጋላቴቶ!

9 ኣይስ ጊኮ ኢዚ ሳሜቲዳይታ

ኡሺ ኣሊሴስ፤

ጋፊዳይታካ

ሎኦ ሚሻን ካልሴስ።

10 ኢስታፌ ኢሶቲ ኢሶቲ ቢራታ

ሳንሳላታን ቃሼቲዲ

ዋዬቲዛይታ፤

ሳካና ꬉማ ጊዶንካ

ኡቲዳይታ፤

11 ጋሶይካ ኢስቲ

ጾሳ ቃላ ቦላ ማካሊዳኔ

ኡባፌ ꬎቃ ጾሳ

ዞሬ ካꬊዳ።

12 ሄሳ ጊሻስ ዎልቃ ኦሶን

ኢስታ ኢጼꬂዴስ፤

ኢስቲ ዳቡሪን

ኢስታ ማዲዛይ ꬋይዴስ።

13 ኢስቲ ሜቶቲዳ ዎዴ

ጎዳኮ ዋሲዳ፤

ኢዚካ ኢስታ ዋዬዛፔ

ኣሺዴስ።

14 ሳካና ꬉማፔ ኢስታ ኬሲዴስ፤

ኢስቲ ቃሼቲዳ ሳንሳላታካ

ዱሴሬꬂዴስ።

15 ሜርና ኢዛ ሲቆዛሲኔ

ኢዚ ኣሳስ ኦꬂዳ

ማላሊሲዛ ሚሻታስ

ኢስቲ ጎዳ ጋላቴቶ።

16 ኣይስ ጊኮ ኢዚ ጻርቂማላፔ ኦሴቲዳ

ፔንጌ ሜንꬂዴስ፤

ቢራታ ኮላታታካ

ቃንጼሬꬂዴስ።*

17 ኢስታፌ ኢሶቲ ኢሶቲ

ባ ማካላቴꬃ ጋሶን

ኤያ ጊዲዳ፤

ባ ናጋራ ጋሶንካ

ሜቶን ጌሊዳ።

18 ኢስታ ቆꬌይ ካꬅ ኢጺን

ሃይቃና ማቲዳ።

19 ኢስቲ ሜቶቲዳ ዎዴ

ጎዳኮ ዋሲዳ፤

ኢዚካ ኢስታ ዋዬዛፔ

ኣሺዴስ።

20 ኢዚ ባ ቃላ ኪቲዲ

ኢስታ ፓꬂዴስ፤

ዱፎ ዶናፔካ

ኢስታ ኣሺዴስ።

21 ሜርና ኢዛ ሲቆዛሲኔ

ኢዚ ኣሳስ ኦꬂዳ ማላሊሲዛ

ሚሻታስ

ኢስቲ ጎዳ ጋላቴቶ።

22 ኢስቲ ኢዛስ

ጋላታ ያርሾ ያርሼቶ፤

ቃሴካ ኡፋይሳ ዬꬃን

ኢዚ ኦꬂዳ ኦሶ ቆንጪሴቶ።

23 ኢስታፌ ኢሶቲ ኢሶቲ ማርካቤን

ጊታ ኣባ ጊዶራ ቢዳ፤

ሄ ጊታ ኣባ ቦላ

ባንታ ኦሶ ኦꬂዳ።

24 ኢስቲ ጎዳ ኦሶ ቤኢዳ፤

ኢዚ ጪማ ጋርሳን ኦꬂዳ

ማላሊሲዛ ኦሶታ ጼሊዳ።

25 ኢዚ ኣዛዚን

ጎቴ ጫርኮይ ዴንዲዴስ፤

ሂስቲን ኣባ ዳምባላይ

ቃጺዴስ።

26 ኢስቲ ፑዴ ሳሎ ኬዚዳ፤

ሲሚዲካ ዱጌ ጪማን ጌሊዳ፤

ኢስታ ጋኪዳ ሜቶፔ

ዴንዶይሳን

ኢስታ ዎዚናይ ታሂዴስ።

27 ኢስቲ ማꬆቲዳ ኣሳ ማላ

ዪጮቲዲ ጋንዲጋርዳ፤

ኢስታስ ኣኬኪዛ ዎዚናይካ

ዳሚዴስ።

28 ኢስቲ ሜቶቲዳ ዎዴ

ጎዳኮ ዋሲዳ፤

ኢዚካ ኢስታ ዋዬዛፔ

ኣሺዴስ።

29 ኢዚ ጎቴ ጫርኮዛ

ጮኡ ሂስቲዴስ፤

ኣባ ዳምባላካ ሲርጲ ሂስቲዴስ።

30 ጮኡ ጊዳ ጊሻስ

ኢስቲ ኡፋዬቲዳ፤

ኢስቲ ኣሞቲዛ ዎዴቤን

ጋꬂዴስ።†

31 ሜርና ኢዛ ሲቆዛሲኔ

ኢዚ ኣሳስ ኦꬂዳ ማላሊሲዛ

ሚሻታስ

ኢስቲ ጎዳ ጋላቴቶ።

32 ኢስቲ ኢዛ ዴሬ ዱላታን

ꬎቁ ꬎቁ ሂስቴቶ፤

ቃሴ ጪማታ ሺቆን

ኢዛ ጋላቴቶ።

33 ሻፋታ ሙሌራ ሜሊሲዴስ፤

ፑልቶቲ ፑልቶንታ ማላ ቴቂዴስ።

34 ሄን ዴኢዛ ኣሳ

ኢታቴꬃ ጋሶን

ኣራዳ ቢታዮ ኣይኮ

ዶሊሶንታ ማጺኔ

ቢታ ኦꬂዴስ።

35 ኢዚ ባዞን ሃꬅ ኤሊሲዴስ

ሜላ ቢታን ፑልቶይ

ꬉቃና ማላ ኦꬂዴስ።

36 ጋፊዳይታ ሄን ዎꬂዴስ፤

ኢስቲካ ባንታስ

ዴኣና ካታማ ኬጺዳ።

37 ኢስቲ ባንታ ጎሻን ዜሪዳ፤

ዎይኔ ቶኪዳ፤

ዳሮ ካꬅ ሺሺዳ።

38 ኢዚ ኢስታ ኣንጂን

ኢስቲ ኬሂ ጮራቲዳ፤

ኢስታ ሜሄታካ ጉꬂቤና።

39 ሜቶን፥ ዋዬኒኔ

ጬጬን ጾኔቲን

ኢስታ ቆዳይ ጉጺዴስ።

40 ጎዳይ ሃላቃታ ካዉሺዴስ፤

ኦጌይ ባይንዳ ባዞን

ቶይላታና ማላ

ኢስታ ኦꬄስ።

41 ጊዶ ኣቲን ኢዚ ሜቶታንቻታ

ኢስታ ዋዬፔ ኬሲዴስ፤

ዶርሳ ዉዴ ማላ ጮራ ናይታካ

ኢስታስ ኢሚዴስ።

42 ሱሬ ኣሳቲ

ሄሳ ቤኢዲ ኡፋዬቴቴስ፤

ጊዶ ኣቲን ጌላታ

ዶናይ ጎርዴታና።

43 ኤራ ኣሲ ሃ ዮኦዛ

ባ ዎዚናን ዎꬆ፤

ኢዚካ ጎዳ ማሮቴꬅ ኣኬኮ።

108

ዳዊቲ ዬጺዳ ማዛሙሬ

1 ኣቤት ጾሳዉ!

ታ ዎዚናይ ሚኖ፤

ታኒ ኔስ ኩሜꬃ

ዎዚናፔ ዬጻናኔ

ኔና ሳባና።

2 ታ ዲꬂኔ ማሲንቆይ ዴንዲቴ!

ታኒካ ማላዶ

ዎንታራ ዴንዳና።

3 ኣቤት ጎዳዉ!

ታኒ ዴራ ጊዶን ኔና ጋላታና፤

ቃሴ ካዎቴꬃታ ጊዶን

ኔስ ሳባን ዬጻና።

4 ኔ ሲቆይ ጊታ፤

ሳሎታፔካ ኣꬌስ።

ኔ ኣማኔቴꬃይካ

ፑዴ ሳሎ ጋኬስ።

5 ኣቤት ጾሳዉ!

ሳሎታፔ ቦላራ

ꬎቁ ꬎቁ ጋ!

ኔ ቦንቾይ ቢታ ኡባ ጋኮ።

6 ኔኒ ሲቂዛይቲ ኣታና ማላ

ኔ ኡሻቻ ቄሴን ኑና ኣሻ፤

ታ ዎሳ ሲያ።

7 ጾሲ ባ ጌሻሶሆን ዲሼ፥

«ታኒ ጾናዳ

ሴኬሜ ቢታ ሻካና፤

ቃሴ ሱኮቴ ዙላ ጊሻና።

8 ጋላኣዴይ ታይሳ፤

ሚናሴይካ ታይሳ፤

ኤፍሬሜይ ታ ሁኤን

ዎꬂዛ ቢራታ ቆቤ፤

ዩሁዳይ ታ ካዎቴꬃ ጉፌ።

9 ሞኣቤይ ታስ ሜቻሶ፤

ኤዶሜይ ታይሳ

ጊዲዳይሳ ኤሪሳናስ

ታኒ ታ ጫማ

ኢዛ ቦላ ዎꬃይስ፤

ታኒ ፊሊስጼሜ ጾናዳ

ጌሬራይስ» ጊዴስ።

10 ጊምቤቲዳ ካታማኮ

ታና ኦኔ ኤፋናይ?

ኤዶሜ ጋካናስ

ታና ኦኔ ካሌꬃናይ?

11 ኣቤት ጾሳዉ!

ኑና ኣጊዳይ ኔና ጊዲኪ?

ኔኒ ኑ ኦላንቻታራ

ኬዚኬ ጋዳሳ።

12 ኣሳ ማዶይ ሃዳ፤

ሄሳ ጊሻስ ኑ ሞርኬታ ቦላ

ኑስ ጾኖ ኢማ።

13 ጾሲ ኑናራ ጊዲኮ

ኑኒ ሞርኬታ ጾናና፤

ኢዚ ኑ ሞርኬታ

ባ ቶሆን ዬꬋና።

109

ዳዊቲ ዛማሬታ ካቦስ ዬጺዳ ማዛሙሬ

1 ኣቤት ታኒ ጋላቲዛ ጾሳዉ!

ኔኒ ታስ ጮኡ ጎፓ።

2 ኢታቲኔ ዎርዳንቻቲ ባ ዶና

ታ ቦላ ዶይዳ፤

ታ ቦላካ ዎርዶ ሃሳይዳ።

3 ኢስቲ ኢጾ ቃላራ ታና ጊዶꬂዳ፤

ጋሶይካ ባይንዳ

ታና ኬሂ ቆሂዳ።

4 ታኒ ኢስታ ሲቂሺን

ኢስቲ ታና ሞቲዳ፤

ጊዶ ኣቲን ታ ዎሳይስ።

5 ታኒ ሎኦ ኦꬂን

ታስ ኢታ ዛሪዳ፤

ታ ኢስታ ሲቂን ታና ኢጺዳ።

6 ኢዛ ቦላ ኢታ ዳና ሹማ፤

ኢዛ ሞቲዛይካ

ኢዛ ኡሻቻን ኤቆ።

7 ፒርዳሶን ኢዚ ሞራንቻ

ጊዲ ቤቶ፤

ኢዛ ዎሳይካ

ኢዛስ ሲሚዲ ጎሜቶ!

8 ኢዛ ላይꬂ ቃሞ፤

ኢዛ ሹሜቴꬃካ ሃራይ ኤኮ!*

9 ኢዛ ናይቲ ኣዋ ꬋይዲ ዪኦቴቶ፤

ኢዛ ማቼያካ ኣምኦ ጊዱ!

10 ኢዛ ናይቲ ዩዪ ዩዪዲ ዎሴቶ፤

ሃኢ ባ ዲዛ ላሌቲዳ

ኬꬃፌካ ጎዴቴቶ!

11 ኢዛ ኣቆታ ኡባ ኣጮ ኣዋይ ላቶ፤

ኢዚ ዳቡርዲ ኬሲዳ ኡባ

ኣላጋይ ቦንቆ!

12 ኦኒካ ኢዛ ማሮፖ፤

ዎይኮ ዪኦ ጊዲዳ ናይታስ

ቃꬌቲዛይ ዶፖ!

13 ኢዛ ናይቲ ኡባይ ꬋዬቶ፤

ካሊዛ ዬሌታን

ኢዛ ሱንꬂ ዶጌቶ።

14 ኢዛ ኣዋታ ናጋራይ

ጎዳ ሲንꬃን ቆፌቶ፤

ኢዛ ኣዬይ ናጋራይ

ሙሌካ ቁጬቶፎ!

15 ኢስታ ናጋራይ

ጎዳ ሲንꬃን ኡባቶ ቤቶ፤

ኢስታ ኣኬኪሲዛ ሚሺ

ቢታ ቦላ ዶፖ።

16 ጋሶይካ ኢዚ ማንቂዳዴ፥

ሜቶቲዛዴኔ

ዎዚናይ ማዱንጺዳዴ

ሃይቃና ጋካናስ

ጎዲዴስ ኣቲን

ኢዛ ማራናስ ቆፒቤና።

17 ኢዚ ቃንጋናስ ዶሲዛ ጊሻስ

ኢዚ ቃንጌቶ!

ኢዚ ኣንጃናስ ዶሶንታ ጊሻስ

ኢዛፔ ሃኪዴስ!

18 ቃንጌꬅ ማይኦ ማላ ማይኢዴስ፤

ሃꬃ ማላ ኢዛስ ቦላን ጌሊዴስ፤

ዛይቴ ማላካ

ሜቄꬃ ጊዶ ጌሊዴስ።

19 ኣፋላ ማላ ኢዛ ካሞ፤

ሳቄ ማላ ኡባ ዎዴ

ኢዛ ጼሳን ዴኦ!

20 ሃይሲ ታና ሞቲዛይታሲኔ

ታ ቦላ ኢታ ሃሳይዛይታስ

ጎዳይ ኢሚዛ ዎይቶ ጊዶ!

21 ጊዶ ኣቲን ኣቤት

ኡባፌ ꬎቃ ጎዳዉ!

ኔ ሱንꬃ ጊሻስ

ታና ሎኦ ኣይፌን ጼላ፤

ኔ ሲቆይ ሎኦ ጊዲዳ ጊሻስ

ታና ኣሻ።

22 ታኒ ሂዬሳኔ ሜቶታንቻ ኣሳ፤

ታ ዎዚናይ ማዱንጺዴስ።

23 ታኒ ኦማርሳ ዎዴ ኩዋ ማላ

ꬋያና ሃናይስ፤

ቦሌ ማላካ ቆቆፌታዲስ።

24 ጾሚሺን ታ ጉልባቴይ ዳቡርዴስ፤

ታ ኣሾይ ጊልቂዲ

ሜቄꬅ ኣቲዴስ።

25 ታ ሞርኬታስ ታኒ

ቂልጪዛ ሚሽ ጊዳዲስ፤

ኢስቲ ታና ቤኢዲ

ባ ቆꬌ ቃꬄቴስ።*

26 ኣቤት ጎዳዉ ታ ጾሳዉ!

ታና ማዳ፤

ኔ ሜርና ሲቆ ማላ

ታና ኣሻ።

27 ኣቤት ጎዳዉ!

ሃይሳ ኔ ኩሼይ ኦꬂዳይሳኔ

ኔኒ ፖሊዳይሳ

ታ ሞርኬቲ ኤሬቶ።

28 ኢስቲ ታና ቃንጌቴስ፤

ኔኒ ጊዲኮ ታና ኣንጃሳ፤

ታ ቦላ ዴንዲዛይቲ ዬላታና፤

ጊዶ ኣቲን ታኒ

ኔ ኣይሌይ ኡፋዬታና።

29 ታና ሞቲዛይቲ

ካዉሻቴꬅ ማይኤቶ፤

ባንታ ዬላካ

ኩታ ማላ ቁማኤቶ።

30 ታኒ ታ ኢንጻርሳን

ጎዳ ኬሃ ጋላታና፤

ዳሮ ዴሬይ ሺቂዳ ዱላታን

ኢዛ ሳባና።

31 ጋሶይካ ኢስታ ቦላ ሃይቆ ፒርዳ

ፒርዲዛይታፔ ኣሻናስ

ማንቆታፔ ኡሻቻ ባጋራ

ኢዚ ኤቄስ።

110

ዳዊቴ ማዛሙሬ

1 ጎዳይ ታ ጎዳስ፥

«ታኒ ኔ ሞርኬታ ኔ ቶሆ

ጋርሳን ዬꬊሳና ጋካናስ፥

ታ ኡሻቻን ኡታ» ጊዴስ። *

2 ጎዳይ ኔስ ማታ ጉፌ

ጺዮኔፔ ኪታና፤

ኔኒካ ሞርኬታ ሃራና።

3 ኔኒ ኔ ሞርኬታራ ኦሌቲዛ ጋላስ

ኔ ኦላንቻቲ ባ ሼኔን

ኔ ሚሌን ኤቃና፤

ዎንታ ማላዶ ኣዋ ማላ

ጌሻቴꬃን ጶላሼ

ኔ ናቴቴꬃ ኣሳይ ኔኮ ያና።

4 ጎዳይ፥ «ማልኬጼዴቄ

ቄሴቴꬃ ማላ

ኔኒካ ሜርናስ ቄሴ ጊዳና»

ጊዲ ጫቂዴስ፤

ኢዚ ባ ቆፋ ላሜና። *

5 ጎዳይ ኔ ኡሻቻን ዴስ፤

ኢዚ ባ ሃንቆ ጋላስ

ካዎታ ቲንቼሬꬃና።

6 ካዎቴꬃታ ቦላ ኢዚ ፒርዳና፤

ኦላ ዎሳናታካ

ኣሃ ጻላ ሂስታና፤

ሳኣን ኡባን ዲዛ ካዎታ

ኢዚ ሜንꬄሬꬃና።

7 ካዎዚ ኦጌ ላንቄን ዲዛ

ሃꬃ ፑልቶፌ ኡዪዲ፥

ኢዚ ባ ሁኤ ꬎቁ ꬎቁ ሂስታና።

111

1 ጎዳ ጋላቲቴ!

ሱሬታ ሺቆኒኔ

ዴሬ ዱላታን

ታኒ ኩሜꬃ ዎዚናፔ

ጎዳ ጋላታና።

2 ጎዳ ኦሶቲ ኣይ ኬና ጊታ!

ኢስታን ኡፋዬቲዛይቲ ኡባይ

ኢስቲ ዩሺ ቆፓናስ ቤሴስ።

3 ኢዛ ኦሶቲ ቦንቾኒኔ

ቴማን ኩሚዳይታ፤

ኢዛ ጺሎቴꬂካ ሜርናስ ዴስ።

4 ኢዚ ባ ማላሊሲዛ ኦሶታ

ሃሳኤታና ማላ ኦꬂዴስ።

ኢዚ ኪያኔ ማሪዛ ጎዳ።

5 ባስ ያዪዛይታስ ካꬅ ኢሜስ፤

ባ ጫቆ ቃላካ

ሜርናስ ቆፔስ።

6 ኣላጋታ ቢታ ባ ዴራስ ኢሚዲ

ባ ሚኖ ኦሶዛ

ባ ካዎቴꬃ ቤሲዴስ።

7 ኢዛ ኦሶቲ ቱማኔ ሱሬ፤

ኢዛ ዎጋቲካ

ኡባይ ኣማኔቲዛይታ።

8 ኢስቲ ሜርናስ ኤቂ ዴኢዛይታ፤

ቱማቴꬃኒኔ

ሱሬቴꬃን ኢሜቲዳ።

9 ኢዚ ባ ኣሳስ ኣቶቴꬅ ኢሚዴስ፤

ባ ጫቆ ቃላካ

ኢስታስ ሜርናስ ኣዛዚዴስ፤

ኢዛ ሱንꬂ ጌሺኔ ያሺሲዛዛ።

10 ኣꬎ ኤራቴꬃስ ኮይሮይ

ጎዳስ ያሻቴꬃ፤

ኢዛ ኣዛዞ ኦꬂዛይታስ

ሎኦ ኣኬካይ ዴስ።

ጎዳይ ሜርናስ ጋላቴቶ!*

112

1 ጎዳይ ጋላቴቶ!

ጎዳስ ያዪዛ ኣሲ፥

ኢዛ ኣዛዞታካ ፖላናስ

ኡፋዬቲዛ ኣሲ ኣንጄቲዳይሳ።

2 ኢዛ ናይቲ ቢታን ዎልቃማ ጊዳና፤

ሱሬ ኣሳታ ዬሌታይ ኣንጄታና።

3 ኣቆታይኔ ዱሬቴꬂ

ኢዛ ኬꬃን ዴስ፤

ኢዛ ጺሎቴꬃይካ

ሜርናስ ዴኣና።

4 ኪያ፥ ቃꬌቲዛኔ ጺሎ ኦꬂዛ

ሱሬ ኣሳስ ꬉማ ጊዶን

ፖኦይ ፖኤስ።

5 ኪያቴꬃን ጮ ታልኢዛ ኣሳስ፥

ባ ኦሶ ሱሬቴꬃን ኦꬂዛ

ኣሳስ ዴኦይ ኢንጄታና።

6 ጺሎ ኣሲ ኣዉዴኔ ኩንዴና፤

ሜርናስ ኢዚ ሃሳኤቲሼ ዴኣና።

7 ኢታ ሚሺ ኢዛ ዳጋንꬄና፤

ኣይስ ጊኮ ኢዛ ዎዚናይ ሂርጌና፤

ጎዳን ኣማኔቴስ።

8 ኢዛ ዎዚናይ ሚኖ፤

ሙሌካ ያዬና፤

ዉርሴꬃን ባ ሞርኬታ

ኩንዴꬅ ኢዚ ቤኣና።

9 ኢዚ ሂዬሳታስ ኪያቴꬃን ኢሜስ፤

ቃሴ ኢዛ ጺሎቴꬃይ

ሜርናስ ዴስ፤

ኢዛ ካጬይ ቦንቾን

ꬎቁ ꬎቁ ጋና። *

10 ኢታ ኣሲ ሄሳ ቤኢዲ ዪሎቴስ፤

ባ ኣቻ ጋርጪሼ

ጮ ጊልቂ ꬋዬስ፤

ኢታታ ኣሞይ ሃዳ ጊዳና።

113

1 ጎዳይ ጋላቴቶ!

ኢንቴኖ ጎዳ ኦሳንቻቶ!

ጎዳ ጋላቲቴ!

ኢዛ ሱንꬃካ ሳቢቴ!

2 ጎዳ ሱንꬂ ሃቺፌ

ሜርና ጋካናስ ጋላቴቶ!

3 ኣርሼይ ሞኪዛሶፔ ቢዲ

ዉሊዛሶ ጋካናስካ

ጎዳ ሱንꬂ ጋላቴቶ!

4 ጎዳይ ካዎቴꬃታ ኡባፌ ጊታ፤

ኢዛ ቦንቾይካ

ሳሎታፔ ꬎቃ።

5 ጎዳ ኑ ጾሳ ማላይ ኦኔ?

ኢዚ ቦላ ꬎቃን

ካዎቴꬃ ኣራታን ኡቲዴስ።

6 ኢዚ ሳሎታኒኔ

ሳኣን ዲዛይታ ዱጌ ጼሌስ።

7 ኢዚ ሂዬሳ ጉዱላፌ

ꬎቁ ꬎቁ ሂስቴስ፤

ሜቶታንቻካ

ቢዲንꬃፌ ዴንꬄስ።

8 ሂስቲዲ ኢስታ ጊታ ኣሳታራኔ

ዴሬ ሹሜታራ ኢሲፌ ኡቲሴስ፤

9 ማይኔዮ ናይታ ኣዮ ኦꬄስ፤

ቦንቺዲካ ኢዚሶን

ኢዞ ኡፋይሳን ዎꬄስ፤

ጎዳይ ጋላቴቶ!

114

1 ኢስራኤሌ ኣሳይ

ጊብጼ ቢታፌ ኬዚዳ ዎዴ፥

ያቆቤ ዜሬꬃይ

ኣላጋ ቃላ ሃሳይዛ ቢታፌ

ዬጊዲ ቢዳ ዎዴ፥ *

2 ዩሁዳ ኣሳይ ጾሳስ

ጌሻ ኣስ ጊዲዴስ፤

ኢስራኤሌ ኣሳይካ

ኢዛስ ሃሬቲዴስ።

3 ዞኦ ኣባይ ሄሳ ቤኢዲ ባቃቲዴስ፤

ዮርዳኖሴ ሻፋይካ

ጉዬ ሲሚዴስ። *

4 ዙማቲ ꬋርሾ ማላ ጉፌሬቲዳ፤

ዙምቡላቲካ

ዶርሳ ላቃ ማላ ጺኪዳ።

5 ኣባዞ! ኔ ኣይስ ባቃታዲ?

ዮርዳኖሴ ሻፋዞ!

ኣይስ ጉዬ ሲማዲ?

6 ኢንቴኖ ዙማቶ!

ꬋርሾ ማላ ኣይስ ጉፒዴቲ?

ኢንቴኖ ዙምቡላቶ!

ዶርሳ ላቃ ማላ ኣይስ ጺኪዴቲ?

7 ሃኔ ቢታዬ! ጎዳ ሲንꬃን

ያቆቤ ጾሳ

ሲንꬃን ኮኮራ።

8 ኢዚ ዛላ ኤሌ ሃꬅ ኬሲዴስ፤

ዎልቃማ ዛላ ፑልቶ ሃꬅ ኬሲዴስ። *

115

1 ኣቤት ጎዳዉ!

ኑ ጊሻስ ጊዶንታ

ኔ ሲቆ ጊሻሲኔ

ኔ ኣማኔቴꬃ ጊሻስ

ኔ ሱንꬃ ቦንቻ።

2 ካዎቴꬃቲ ኣይስ፥

«ኢስታ ጾሲ ኣዋን ዲዜ?» ጊዞ?

3 ኑ ጾሳይ ሳሎን ዴስ፤

ኢዚ ባ ዶሲዳይሳ ኡባ ኦꬄስ።

4 ጊዶ ኣቲን ኢስታ ኤቃ ጾሳቲ

ቢራፔኔ ዎርቃፌ

ኣሳ ኩሼን ኦሴቲዳይታ።

5 ኢስታስ ዶናይ ዴስ ሺን

ሃሳዬቴና፤

ኣይፌይካ ዴስ ሺን ዴሜቴና።

6 ኢስታስ ሃይꬂ ዴስ ሺን ሲዬቴና፤

ሲꬌይካ ዴስ ሺን ሲንጌቴና።

7 ኢስታስ ኩሼይ ዴስ ሺን

ቦቼቴና፤

ቶሆይካ ዴስ ሺን

ሄሜቴቴና፤

ኢስታ ፖራንዴይ

ጬንጉርስ ኬሴና።

8 ኢስታ ሜꬊዛይቲኔ

ኢስታን ኣማኔቲዛይቲ

ኡባይ ኢስታ ማላ ጊዴቶ። *

9 ኢንቴኖ ኢስራኤሌ ኣሳቶ!

ጎዳን ኣማኔቲቴ!

ኢዚ ኢንቴስ ጎንዳሌኔ

ኢንቴና ማዲዛዴ።

10 ኢንቴኖ ኣሮኔ ዜሬꬃቶ!

ጎዳን ኣማኔቲቴ!

ኢዚ ኢንቴስ ጎንዳሌኔ

ኢንቴና ማዲዛዴ።

11 ኢንቴኖ ጎዳስ ያዪዛይቶ!

ጎዳን ኣማኔቲቴ!

ኢዚ ኢንቴስ ጎንዳሌኔ

ኢንቴና ማዲዛዴ።

12 ጎዳይ ኑስ ቆፔስ፤

ኢዚ ኑና ኣንጃና፤

ኢዚ ኢስራኤሌ ኣሳታኔ

ኣሮኔ ዜሬꬃታካ ኣንጃና።

13 ጎዳስ ያዪዛይታ ኡባ

ጉꬅ ጊዲን ጊታ ኢዚ ኣንጃና። *

14 ጎዳይ ኢንቴናካ

ኢንቴ ናይታካ ዳሪሶ!

15 ሳሎኔ ሳኣ ሜꬊዳ

ጎዳይ ኢንቴና ኣንጆ!

16 ሳሎቲ ጾሳሳ፤

ጊዶ ኣቲን ሳኣ

ኣሳ ናይታስ ኢሚዴስ።

17 ሃይቂዲ ዱጌ ዱፎን ጌሊዳይቲ

ጎዳ ጋላታናስ

ዳንዳዬቴና።

18 ጊዶ ኣቲን ኑኒ

ሼምፖራ ፓጻ ዲዛይቲ

ሃቺፌ ዶሚዲ

ሜርና ጋካናስ

ጎዳ ጋላታና።

ጎዳይ ጋላቴቶ!

116

1 ኢዚ ታ ሾባ

ዎሲዛ ዎሳ

ሲዪዳ ጊሻስ

ታኒ ጎዳ ዶሳይስ።

2 ኢዚ ባ ሃይꬅ

ታኮ ዬጊዳ ጊሻስ

ታኒ ዴኢዛ ዎዴ ኡባን

ኢዛ ጼይጋና።

3 ሃይቆይ ዎጺማዴ ማላ

ታና ዶዲ ኦይኪዴስ፤

ዱፎን ጌሎይ ታና ሂርጊሲዴስ።

ጬጬይኔ ኡንኦይ

ታና ቶሊ ኦይኪዴስ።

4 ሄ ዎዴ ታኒ፥

«ኣቤት ጎዳዉ! ሃዳራ!

ታና ኣሻ» ጋዳ

ጎዳ ሱንꬅ ጼይጋዲስ።

5 ጎዳይ ኪያኔ ጺሎ፤

ኑ ጾሳይ ማሪዛይሳ።

6 ጎዳይ ኣሽኬታ ናጌስ፤

ታኒ ሜቶቲዳ ዎዴ

ኢዚ ታና ኣሺዴስ።

7 ታ ሼምፖዬ ኣኔ ዎፑ ጋ፤

ጎዳይ ኔስ

ሎኦ ሚሽ ኦꬂዴስ።

8 ጎዳይ ታና ሃይቆፔ፥

ታ ኣይፌ ኣፉንꬃፌ፥

ታ ቶሆካ

ꬉጴፔ ኣሺዴስ።

9 ሄሳ ጊሻስ

ታኒ ጎዳ ሲንꬃን

ሼምፖራ ፓጻ ዲዛይታ

ጊዶን ሄሜታይስ።

10 ታ፥ «ታኒ ኬሃ ኡንኤታዲስ»

ጊዛ ዎዴካ

ኣማኖ ኣጋቤኬ። *

11 ታስ ጊዛዚ ꬋዪን፥

«ኣሲ ኡባይ ዎርዶ» ጋዲስ።

12 ኢዚ ታስ ኪዪዳ ኪያቴꬃ ጊሻስ

ታኒ ጎዳስ

ኣይ ቃንጻናስ ዳንዳያዚና?

13 ጎዳይ ታና ኣሺዳ ጊሻስ

ዎይኔ ኡሹ ጋላታስ ሺሻዳ

ኢዛ ሱንꬁ ጼይጋና።

14 ኢዛ ዴራ ኡባ ሲንꬃን

ታኒ ኣዲኒዳ ኣዲና

ጎዳስ ጋꬃና።

15 ጌሻታ ሃይቆይ

ጎዳ ሲንꬃን ቦንቾ።

16 ኣቤት ጎዳዉ! ታኒ ኔ ኣይሌ፤

ታኒ ኔ ኣይሌይ ና፤

ታና ቃሾፔ ቢርሻዳሳ።

17 ኣቤት ጎዳዉ!

ታኒ ጋላታ ያርሾ ኔስ ያርሻና፤

ሂስታዳ ኔ ሱንꬃ ጼይጋና።

18 ኢዛ ዴራ ኡባ ሲንꬃን

ታኒ ኣዲኔቲዳ ኣዲና

ጎዳስ ጋꬃና።

19 ሄሳካ ታኒ ጋꬃናይ፥

ዬሩሳላሜን ዲዛ ጎዳ

ኬꬃ ዳባባና።

ጎዳይ ጋላቴቶ!

117

1 ካዎቴꬃቲ ኡባይ

ጎዳ ጋላቲቴ!

ኡባ ኣሳይ ኢዛ ጋላታን ሳቢቴ!*

2 ኣይስ ጊኮ ኢዚ ባ ጊታ ሲቆ

ኑና ቤሲዴስ፤

ኢዛ ኣማኔቴꬃይካ

ሜርናሳ፤

ጎዳይ ጋላቴቶ!

118

1 ኢዚ ኪያኔ ኢዛ ሲቆይ

ሜርናስ ጊዲዳ ጊሻስ

ጎዳ ጋላቲቴ!*

2 ኢስራኤሌ ኣሳይ፥

«ኢዛ ሲቆይ ሜርናሳ» ጎ።

3 ኣሮኔ ዜሬꬃቲ፥

«ኢዛ ሲቆይ ሜርናሳ» ጌቶ።

4 ጎዳስ ያዪዛይቲ ኡባይ፥

«ኢዛ ሲቆይ ሜርናሳ» ጌቶ።

5 ታኒ ኡንኤቲዳ ዎዴ

ጎዳኮ ዋሳዲስ፤

ሂስቲን ኢዚ ታ ዋሶዛ ኣሊዲ

ታና ኡንኦፌ ኬሲዴስ።

6 ጎዳይ ታናራ ዲዛ ጊሻስ

ታኒ ያዪኬ።

ኣሲ ታና ኣይ ኦꬃኔ?*

7 ጎዳይ ታና ማዳናስ

ታናራ ዴስ፤

ታ ሞርኬታ ጾኔቴꬃ

ታኒ ኣይፌን ቤኣና።

8 ኣሳን ኣማኔቴꬃፌ

ጎዳን ኣማኔቴꬃይ ሎኦ።

9 ዳናታን ኣማኔቴꬃፌ

ጎዳን ኣማኔቴꬃይ ሎኦ።

10 ካዎቴꬃቲ ኡባይ

ታና ዶዲዳ፤

ጊዶ ኣቲን ጎዳ ሱንꬃን

ታኒ ኢስታ ጾናዲስ።

11 ኢስቲ ታና ኡባሶራ

ዶዲ ኦይኪዳ፤

ጊዶ ኣቲን ጎዳ ሱንꬃን

ታኒ ኢስታ ጾናዲስ።

12 ኢስቲ ታና

ማꬂ ዶዲዛ ማላ ዶዲዳ፤

ጊዶ ኣቲን ኣጉንꬂ

ኤጺዛ ማላ

ኤጺ ꬋይዳ፤

ጎዳ ሱንꬃን

ታኒ ኢስታ ጾናዲስ።

13 ታና ሱጊን ኩንዳናስ

ጋንዲጋራዲስ፤

ጊዶ ኣቲን ጎዳይ

ታና ማዲዴስ።

14 ጎዳይ ታስ

ሚኖቴꬂኔ ዬꬃ፤

ታና ኣሺዛይ ኢዛ። *

15 ጺሎታ ዱንካኔ ጊዶን

ጾኖ ኢሊሊሲኔ

ኡፋይሳ ዬꬂ፥

«ጎዳ ኡሻቻ ኩሼይ

ዎልቃማ ሚሽ

ኦꬂዴስ!» ጊሼ ሴቴቴስ።

16 ጎዳ ኡሻቻ ኩሼይ

ꬎቁ ꬎቁ ጊዴስ!

ጎዳ ኡሻቻ ኩሼይ

ዎልቃማ ሚሽ ኦꬂዴስ።

17 ታኒ ሃይቂኬ

ሼምፖራ ፓጻ ዴኣና፤

ጎዳይ ኦꬂዳ ኦሶ

ቡሮፔካ ኣዋጃና።

18 ጎዳይ ታና ኬሂ ቃጻይዴስ፤

ጊዶ ኣቲን ሃይቆስ

ኣꬂ ኢሚቤና።

19 ታኒ ጊዶ ጌላዳ

ጎዳ ጋላታና ማላ

ጺሎቴꬃ ፔንጌታ

ኣኔ ታስ ዶይቴ!

20 ሃይሲ ጎዳ ፔንጌ፤

ኢዛራ ጺሎቲ ጻላ ጌላና።

21 ኔኒ ታስ ሲዪዳ ጊሻሲኔ

ጾኖ ኢሚዳ ጊሻስ

ታኒ ኔና ጋላታይስ።

22 ጊምቢዛይቲ ካꬊዲ

ኢጺዳ ሹቻይ

ጉላስ ሁኤን ዎꬂዛ

ሹች ጊዲዴስ። *

23 ሃይሲካ ጎዳ ኦሶ፤

ቃሴ ኑ ኣይፌሲካ

ማላሊሲዛ ሚሻ። *

24 ሃይሲ ጋላሳይ

ጎዳይ ኦꬂዳ ጋላሳ፤

ኣኔ ኑኒ ኢዛን

ኡፋዬቶሲኔ ኢሊሎስ።

25 ኣቤት ጎዳዉ!

ሃኢ ኑና ኣሻርኪ!

ኣቤት ጎዳዉ!

ሃኢ ኑስ ኢንጄሳርኪ!*

26 ጎዳ ሱንꬃን ዪዛ ኣሲ

ኣንጄቲዳይሳ ጊዶ!

ኑኒ ጎዳ ኬꬃን

ኢንቴና ኣንጆስ። *

27 ጎዳይ ጾሳ፤

ኢዚ ኑስ ፖኢሲዴስ፤

ጪሊላ ሚꬃ ሃጋታ ኦይኪቴ፤

ያርሾ ያርሺዛሶዛ ቦላ ዲዛ

ካጬታኮ ጋካናስ ኬዚቴ፤

ባኣሌ ቦንቺቴ።

28 ኔኒ ታ ጾሳ፤

ታኒ ኔና ጋላታና፤

ኔኒ ታ ጾሳ፤

ታኒ ኔና ጊታሳና።

29 ኢዚ ኪያ ጊዲዳ ጊሻስ

ጎዳ ጋላቲቴ!

ኢዛ ሲቆይ ሜርናሳ።

119

ኣሌፌ

1 ባንታ ኦጌን ቦሬይ ባይንዳይቲኔ

ጎዳ ዎጋ ማላ

ሄሜቲዛይቲ ኣንጄቲዳይታ።

2 ኢዚ ዮቲዳይሳ ኦꬂዛይቲኔ

ባ ኩሜꬃ ዎዚናፔ

ኢዛ ኮይዛይቲ ኣንጄቲዳይታ።

3 ኢስቲ ማካላ ሚሽ ኦꬄቴና፤

ጎዳ ኦጌን ሄሜቴቴስ።

4 ኔ ዎጋ ኣማኔቲዲ

ናጋና ማላ

ኔኒ ኑና ኣዛዛዳሳ።

5 ኔ ዎꬂዳ ዎጋ ናጋናስ

ታ ኦጌይ ሚናና ማላ

ታ ኣሞታይስ።

6 ኔ ኣዛዞታ ኡባ

ታ ሎኤꬃ ኣኬኪኮ

ሙሌካ ዬላቲኬ።

7 ኔ ጺሎ ፒርዳ ታኒ ታማርዳ ኬና

ሱሬ ዎዚናፔ ኔና ጋላታና።

8 ታኒ ኔ ዎꬂዳ ማራታ ናጋና፤

ታና ሙሌካ ዬጎፋ።

ቤቴ

9 ናቴꬂ ባ ኦጌ ጌሻቴꬃን

ዎስቲ ናጋናስ ዳንዳይዜ?

ኔ ቃላይ ጊዛ ማላ

ዴኢኮ ዳንዳዬስ።

10 ታኒ ታ ኩሜꬃ ዎዚናፔ

ኔና ኮያይስ፤

ኔ ኣዛዞታፔ ካሬ ኬዞንታ ማላ

ታና ናጋ።

11 ታኒ ኔ ቦላ

ናጋራ ኦꬆንታ ማላ

ኔ ቃላ ታ ዎዚናን ቆታዲስ።

12 ኣቤት ጎዳዉ! ኔኒ ጋላቴታ!

ኔ ማራ ታና ታማርሳ።

13 ኔ ዶናፔ ኬዚዛ ማራ ኡባ

ታኒ ታ ኢንጻርሳን ዮታይስ።

14 ኣሲ ባ ዱሬቴꬃን ኡፋዬቲዛ ማላ

ታኒ ኔኒ ኢሚዳ ማራ

ካላሼ ኡፋዬታይስ።

15 ኔ ዎꬂዳ ዎጋታ

ዩሻ ቆፓይስ፤

ታ ዎዚናካ

ኔ ኦጌታን ዎꬃዲስ።

16 ኔ ኣዋጃይ ታና ኡፋይሴስ፤

ኔ ቃላካ ታኒ ዶጊኬ።

ጋሜል

17 ታኒ ሼምፖራ ፓጻ

ዴኣና ማላኔ

ኔ ቃላስ ኣዛዜታና ማላ፥

ታስ ኔ ኣይሌስ ሎኦ ሚሽ ኦꬃ።

18 ኔ ዎጋ ጊዶን ዲዛ

ማላሊሲዛ ቱማቴꬃ

ታኒ ቤኣና ማላ ታ ኣይፌ ዶያ።

19 ታኒ ሃ ሳኣን ኢማꬃ፤

ኔ ኣዛዞታ ታፔ ጌንꬆፋ።

20 ታ ሼምፖያ ኡባ ዎዴ

ኔ ማራ ዴማናስ

ኬሃ ላሞታዱስ።

21 ኔ ኣዛዞዛፔ ካሬ ኬዚዛይታ፥

ኦቶሬቲዛይታኔ ቃንጌቲዛይታ

ኔኒ ሴራሳ።

22 ታ ኔኒ ዮቲዳይሳ

ናጊዳ ጊሻስ

ኢስታ ጫሻኔ ካꬌዛ

ታ ቦላፌ ዲጋ።

23 ዴሬ ካሌꬂዛይቲ ኡባቲ

ታ ቦላ ማቄቲኮካ

ታኒ ኔ ኣይሌይ

ኔ ኣዋጃታ ዩሻ ቆፓና።

24 ኔ ማርካቴꬃቲ

ታና ኡፋይሴቴስ፤

ኢስቲካ ታና ዞሬቴስ።

ዳሌጼ

25 ታ ሼምፖይ ኬዛና ሃኔስ፤

ኔኒ ጊዳ ቃላ ማላ ታና ኣሻ።

26 ታኒ ታ ኦጌ ኡባ

ኔስ ቆንጪሳዲስ፤

ኔኒ ታስ ሲያዳሳ፤

ኔ ኣዋጃታ ታና ታማርሳ።

27 ኔ ማራ ታና ኣኬኪሳ፤

ማላሊሲዛ ኔ ኦሶ

ታ ዩሻ ቆፓና።

28 ታ ሼምፖያ ጬጬይ

ዳሪዳ ጊሻስ ዳቡራዱስ፤

ኔኒ ጊዳ ቃላ ማላ ታና ሚንꬃ።

29 ባሌꬂዛ ኦጌ ታፔ ሃሳ፤

ኔ ኪያቴꬃን

ኔ ዎጋ ታና ታማርሳ።

30 ታኒ ቱማ ኦጌ ዶራዲስ፤

ኔ ዎጋካ

ታ ዎዚናን ዎꬃዲስ።

31 ኣቤት ጎዳዉ!

ታኒ ኔ ዮቲዳይሳ

ሚንꬃ ኦይካዲስ፤

ኔ ታና ዬላስ ኣꬃ ኢሞፋ።

32 ኔኒ ታ ዎዚና ኣሲዳ ጊሻስ

ታኒ ኔ ኣዛዞ ኦጌን ዎጻይስ።

ሄ

33 ኣቤት ጎዳዉ!

ኔ ኣዋጃታ ታና ታማርሳ፤

ታኒ ዉርሴꬂ ጋካናስ

ኢዛ ናጋና።

34 ታኒ ኔ ዎጋ ናጋና ማላኔ

ኩሜꬃ ዎዚናፔ

ኢዛስ ኣዛዜታና ማላ

ኔኒ ታስ ኣኬካ ኢማ።

35 ኔ ኣዛዞይ ታና ኡፋይሴስ፤

ሄሳ ጊሻስ ኔ ኦጌን

ታና ካሌꬃ።

36 ታ ዎዚና ቤሶንታ ጎኣስ ጊዶንታ

ኔ ማራ ፖላና ማላ ዛራ።

37 ፓꬆንታ ሚሽ ጼሎንታ ማላ

ታ ኣይፌታ ናጋ፤

ኔ ቃላ ማላ ታ ዴኦ ኦራጺሳ።

38 ኔስ ያያና ማላ

ኔ ጌሊዳ ቃላ

ታስ ኔ ኣይሌዛስ ፖላ።

39 ኔ ፒርዳይ ሱሬ ጊዲዳ ጊሻስ

ታኒ ያዪዛ ካዉሻቴꬃፌ

ታና ናጋ።

40 ታኒ ኔ ዎጋ ናጋናዉ ኣሞታይስ፤

ኔኒ ጺሎቴꬃን

ታ ዴኦ ኦራጺሳ።

ዋው

41 ኣቤት ጎዳዉ!

ኔ ሜርና ሲቆይ ታኮ ሃ ዮ፤

ኔኒ ጊዳ ቃላ ማላ ታና ኣሻ።

42 ታኒ ኔ ቃላን ኣማኔታይስ፤

ታና ጫዪዛይታስካ

ታኒ ዛሮ ኢማና።

43 ታኒ ኔ ዎጋን ሂዶታ ኦꬃዲስ፤

ቱማ ቃላ

ታ ዶናፔ ꬋይሶፋ።

44 ታኒ ሜሪ ሜርናስካ

ኔ ዎጋስ ኡባ ዎዴ ኣዛዜታና።

45 ታኒ ኔ ዎጋ ሲቂዛ ጊሻስ

ላኣን ሲሜሬታና።

46 ታኒ ካዎታ ሲንꬃን ኤቃዳ

ኔኒ ዮቲዳይሳ

ዮታሼ ዬላቲኬ።

47 ታኒ ኔ ኣዛዞታ ዶሳይስ፤

ኢስታንካ ኡፋዬታይስ።

48 ታኒ ሲቂዛ ኔ ኣዛዞታ ቦንቻይስ፤

ኔ ኣዋጃታ ዩሻ ቆፓና።

ዛይ

49 ኔኒ ታስ ኔ ኣይሌዛስ

ኢሚዳ ቃላ ቆፓ፤

ሄሳ ጊሻስ ታኒ ሄ ቃላን

ሂዶታ ኦꬃይስ።

50 ኔ ቃላይ ታስ ዴኦ ኢሚዴስ፤

ሄሲ ሜቶ ዎዴ

ታና ሚንꬄꬄስ።

51 ኦቶራንቻቲ ታና ኬሂ ካꬊዳ፤

ጊዶ ኣቲን ታኒ

ኔ ዎጋፔ ሼርኢ ጊኬ።

52 ኣቤት ጎዳዉ!

ቤኒሶፌ ዲዛ ኔ ዎጋ

ታኒ ቆፓዲስ፤

ሄሳን ታኒ ሚኔታይስ።

53 ኢታቲ ኔ ዎጋስ ኣዛዜቶንታይሳ

ቤኣዳ ኬሃ ሃንቄታዲስ።

54 ታኒ ኢማꬃቴꬃን

ዴኢዛ ቢታን

ኔ ዎጋይ ታስ ማዛሙሬ ጊዲዴስ።

55 ኣቤት ጎዳዉ!

ታኒ ጊዶꬅ

ኔ ሱንꬃ ቆፓይስ፤

ኔ ዎጋካ ናጋይስ።

56 ታ ኔ ዎጋስ ኣዛዜታና፤

ሄሲ ታስ ኦሶ ጊዲዴስ።

ሄት

57 ኣቤት ጎዳዉ!

ታ ቃዳይ ኔና፤

ታኒ ኔ ቃላስ

ኣዛዜታናስ ቃቻዲስ።

58 ታኒ ኩሜꬃ ዎዚናፔ

ኔና ኮያይስ፤

ኔኒ ጊዳ ቃላ ማላ

ታስ ቃꬌታ።

59 ታኒ ታ ኦጌ ጾሞሳ ጼላዲስ፤

ኔ ማራ ካላናስ ሲማዲስ።

60 ታኒ ኔ ኣዛዞ ናጋናስ

ኤሶታናፔ ኣቲን ታኪኬ።

61 ኢታቲ ታና ኦይካና ጊቴ ዬጊዳ፤

ታኒ ጊዲኮ

ኔ ዎጋ ዶጋቤኬ።

62 ኔ ጺሎ ዎጋ ጊሻስ ታ ኔና

ጋላታናስ ጊዶꬅ ዴንዳይስ።

63 ታኒ ኔስ ያዪዛይታ ኡባሲኔ

ኔ ዎጋ ናጊዛይታስ ላጌ።

64 ኣቤት ጎዳዉ!

ሳኣይ ኔ ሜርና ሲቆን ኩሚዴስ፤

ኔ ኣዋጃታ ታና ታማርሳ።

ጼት

65 ኣቤት ጎዳዉ!

ኔ ጊዳ ቃላ ማላ

ታስ ኔ ኣይሌዛስ ሎኦ ኦꬃዳሳ።

66 ታኒ ኔ ኣዛዞታ ኣማናይስ፤

ሎኦ ፒርዳኔ

ኤራቴꬅ ታና ታማርሳ።

67 ታ ቃጻዬታናፔ ካሴ

ኔ ዎጋፔ ካሬ ኬዛዲስ፤

ሃኢ ታኒ ኔ ቃላስ ኣዛዜታና።

68 ኔኒ ሎኦ፤ ኔ ኦሶይካ ሎኦ፤

ሄሳ ጊሻስ ኔ ኣዋጃታ

ታና ታማርሳ።

69 ኦቶራንቻቲ ታ ሱንꬃ

ዎርዶራ ሞሪዳ፤

ጊዶ ኣቲን ታኒ ኔ ዎጋ

ታ ኩሜꬃ ዎዚናፔ

ናጋይስ።

70 ኢስታ ዎዚናይ ሙሌካ ዳሚዴስ፤

ጊዶ ኣቲን ታኒ

ኔ ዎጋን ኡፋዬታይስ።

71 ታኒ ቃጻዬቲዳይሲ

ታስ ሎኦ ጊዲዴስ፤

ኔ ዎጋ ታማራና ማላ

ታና ማዲዴስ።

72 ዳሮ ሺ ቢራፔኔ ዎርቃፌ

ኔ ዶናፔ ኬኢዳ ዎጋይ

ታስ ኣꬌስ።

ዮድ

73 ታና ኔ ኩሼይ

ሜꬊዴሲኔ ጊግሲዴስ፤

ኔ ኣዛዞ ታኒ ታማራና ማላ

ታስ ኣኬካ ኢማ።

74 ታኒ ኔ ቃላ ሂዶታ ኦꬃዲስ፤

ሄሳ ጊሻስ ኔስ ያዪዛይቲ

ታና ቤኢዲ ኡፋዬቴቶ።

75 ኣቤት ጎዳዉ!

ኔ ፒርዳይ ጺሎ ጊዲዳይሳኔ

ኔኒ ታና ቃጻይዳይ

ኣማኔቴꬃን ጊዲዳይሳ

ታኒ ኤራይስ።

76 ኔኒ ታስ ኔ ኣይሌዛስ

ጌሊዳ ቃላ ማላ

ኔ ሜርና ሲቆይ

ታና ሚንꬄꬆ።

77 ኔ ዎጋይ ታና ኡፋይሲዛ ጊሻስ

ታኒ ሼምፖራ

ፓጻ ዴኣና ማላ

ታስ ቃꬌታ።

78 ኦቶራንቻቲ ታና ዎርዶን

ሞቲዛ ጊሻስ ዬላቴቶ።

ታኒ ጊዲኮ ኔ ዎጋታ

ዩሻ ቆፓይስ።

79 ኔስ ያዪዛይቲኔ

ኔ ኣዛዞ ኤሪዛይቲ ኡባይ

ሃ ታኮ ሲሜቶ።

80 ታኒ ዬላቶንታ ማላ

ኔ ማራን ታ ዎዚናይ

ቦሬይ ባይንዳዝ ጊዶ።

ካፍ

81 ኔ ታና ኣሻና ማላ

ታ ሼምፖያ ኬሃ ላሞታዱስ፤

ታኒካ ኔ ቃላ

ሂዶታ ኦꬃዲስ።

82 «ኣይዴ ታና ሚንꬄꬃንዴሻ?»

ጉሳን ኔ ኢሚዳ

ሂዶታ ቃላ ታ ናጊሺን

ታ ኣይፌይ ዶልጁሚዴስ።

83 ጩዋን ካቂዳ

ሉካሞ ማላ ጊዳዲስ፤

ጊዲኮካ ኔ ኣዋጃታ

ባላቤኬ።

84 ታኒ ኔ ኣይሌይ

ኣዉዴ ጋካናስ ዳኔ?

ታና ዬዴꬂዛይታ ቦላ

ኔኒ ኣዉዴ ፒርዳኔ?

85 ኔ ዎጋ ናጎንታ ኦቶራንቻቲ

ታና ꬋይሳናስ

ኦላ ቦኬቴስ።

86 ኔ ኣዛዞቲ ኡባይ ኣማኔቲዛይታ፤

ኣሳይ ጋሶይ ባይንዳ

ዬዴꬂዛ ጊሻስ

ታና ማዳ!

87 ኢስቲ ታና

ቢታፌ ꬋይሳና ጋኪዳ፤

ጊዶ ኣቲን ታኒ

ኔ ዎጋ ኣጋቤኬ።

88 ኔ ሜርና ሲቆን

ታ ዴኦ ኦራጺሳ፤

ታኒካ ኔ ኣዛዞታ ናጋና።

ላሜድ

89 ኣቤት ጎዳዉ!

ኔ ቃላይ ሜርናሳ፤

ኢዚካ ሳሎን ሚኒ ዴስ።

90 ኔ ኣማኔቴꬃይ ዬሌታፔ

ዬሌታ ጋካናስ ዴስ፤

ኔኒ ሳኣስ ዮቻ ዬጋዳሳ፤

ኢዚካ ሚኒዲ ዴስ።

91 ኔኒ ጊዳ ማላ ኡባይካ

ሃች ጋካናስ ሚኒዲ ዴስ፤

ኣይስ ጊኮ ኡባቲካ

ኔ ኣይሌታ።

92 ታ ሜቶቲዳ ዎዴ

ꬋያይቻና ሺን

ኔ ዎጋይ ታስ ኡፋይስ ጊዲዴስ።

93 ኔ ኣዛዞቲ ታና ሼምፖራ

ፓጻ ዎꬂዳ ጊሻስ

ታኒ ሙሌካ ኢስታ ዶጊኬ።

94 ታኒ ኔሳ፤

ታና ኣሻርኪ!

ታኒ ዎጋ ናጋናዉ ኮያይስ።

95 ኢታቲ ታና ꬋይሳናዉ

ዛማዲዲ ናጌቴስ፤

ጊዶ ኣቲን ኔኒ ዮቲዳይሳ

ታኒ ዩሻ ቆፓይስ።

96 ፖሎ ጊዲዳ ሚሽ ኡባስ ዛዋይ

ዲዛይሳ ታኒ ቤኣዲስ፤

ጊዶ ኣቲን ፖሎ ጊዲዳ

ኔ ኣዛዞታስ ዛዋይ ዴና።

ሜም

97 ታኒ ኔ ዎጋ ኣይ ኬና ሲቃዚና!

ጋላስ ኩሜꬅ

ታኒ ኢዛ ዩሻ ቆፓይስ።

98 ኔ ኣዛዞቲ ኡባ ዎዴካ

ታናራ ዲዛ ጊሻስ

ታ ሞርኬታፔ ኣꬂዲ

ታና ኣኬካንቻ ሂስቲዳ።

99 ኔ ዎꬂዳ ዎጋ

ዩሻ ቆፒዛ ጊሻስ

ታና ታማርሲዳ ኡባፌ

ዎዚናማ ጊዳዲስ።

100 ታኒ ኔ ኣዛዞታ ካሊዛ ጊሻስ

ጪማታፔ ቦላራ

ኣኬኪዛ ኣስ ጊዳዲስ።

101 ታኒ ኔ ቃላስ

ኣዛዜታናስ ኮይዛ ጊሻስ

ታ ቶሆ ኢታ ኦጌ ኡባፌ ናጋዲስ።

102 ኔኒ ታና ታማርሲዳ ጊሻስ

ታኒ ኔ ዎጋፔ ሼርኢ ጋቤኬ።

103 ኔ ቃላይ ኣይ ማላ ማልኢዜ!

ኤሳ ኢሊሎፔካ ኣꬊዲ

ዶናን ማልኤስ።

104 ኔ ዎጋፔ ኣኬካ ዴማዲስ፤

ሄሳ ጊሻስ ታኒ

ጌላ ኦጌ ኡባ ኢጻዲስ።

ኖን

105 ኔ ቃላይ ታ ቶሆስ ጾምፔ፤

ታ ኦጌስካ ፖኦ።

106 ኔ ጺሎ ዎጋ ናጋናስ

ታኒ ጫቂዳ ጫቆዛ ሚንꬃና።

107 ኣቤት ጎዳዉ!

ታ ኬሃ ሜቶታዲስ፤

ኔኒ ጊዳ ቃላ ማላ

ታና ሼምፖራ ፓጻ ዎꬃ።

108 ኣቤት ጎዳዉ!

ታ ዶናፔ ኬዚዛ

ጋላታ ያርሾዛ

ኔ ኤካ፤

ኔ ዎጋ ታና ታማርሳ።

109 ታ ሼምፖያ ኡባ ዎዴ

ሜቶ ቦላ ዳዉስ፤

ታኒ ጊዲኮ ኔ ዎጋ ባላቤኬ።

110 ኢታቲ ታና ኦይካናስ

ዎጺማዴ ዎꬂዳ፤

ጊዶ ኣቲን ታኒ ኔ ዎጋፔ

ሼርኢ ጋቤኬ።

111 ኔ ኢሚዳ ዎጋይ

ታስ ሜርናስ ላታ፤

ታ ዎዚናይ ኢዛን ኡፋዬቴስ።

112 ታ ሃይቃና ጋካናስ

ኔ ኢሚዳ ኣዛዞ ፖላናስ

ቃላ ጌላዲስ።

ሳምኬት

113 ታኒ ዎዚና ባላታ ኢጻይስ፤

ጊዶ ኣቲን ኔ ዎጋ ሲቃይስ።

114 ኔኒ ታስ ጎንዳሌኔ

ባቃታ ኣቲዛሶ፤

ታኒ ኔ ቃላ ሂዶታ ኦꬃይስ።

115 ታኒ ታ ጾሳ ኣዛዞ

ናጋና ማላ

ኢንቴኖ ኢታ ኦꬂዛይቶ!

ታፔ ሃኪቴ!

116 ኔኒ ጊዳ ቃላ ማላ

ታና ካፋ፤

ሂስቲኮ ታኒ ሼምፖራ

ፓጻ ዴኣና፤

ታ ሂዶታይ ሃዳ ጊዲን

ታና ዬላሶፓ።

117 ኔ ታና ካፋ ኦይካ፤

ሂስቲኮ ታ ሳሮን ዴኣና፤

ታኒ ኡባ ዎዴ

ኔ ኣዋጃታ ፖላና።

118 ኔ ዎጋፔ ካሬ ኬዚዳይታ

ኡባ ዬጋ ኣጋዳሳ፤

ኢስቲ ባሌꬆኒኔ ዎርዶን

ኦꬂዳ ኡባይ ሃዳ ጊዳና።

119 ሳኣን ዴኢዛ ኢታታ ኡባ

ኔኒ ቡራ ማላ ዬጋ ኣጋሳ፤

ሄሳ ጊሻስ ታኒ

ኔ ኢሚዳ ኣዛዞ ዶሳዲስ።

120 ታ ኣሾይ ኔስ ያዪዲ ኮኮሬስ፤

ታካ ኔ ፒርዳስ ያያይስ።

ኤ

121 ታኒ ሱሬኔ ጺሎ ሚሽ ኦꬃዲስ፤

ታና ኡንኤꬂዛይታስ

ኣꬃ ኢሞፋ።

122 ታስ ኔ ኣይሌዛ ሎኤቴꬃስ

ዋሴ ጊዳ፤

ታና ኦቶራንቻታን ኡንኤꬆፋ።

123 ታ ኣይፌቲ ኔ ኣሺዛይሳኔ

ኔ ጺሎ ቃላ ናጊሼ ዶልጁሚዳ።

124 ታስ ኔ ኣይሌዛስ

ኔ ሲቆዛ ኬና ኦꬃ፤

ኔ ዎጋ ታና ታማርሳ።

125 ታኒ ኔ ኣይሌ፤

ኔ ዎጋ ታ ኤራና ማላ

ታስ ኣኬካ ኢማ።

126 ኣቤት ጎዳዉ!

ኔ ኢሚዳ ዎጋይ

ሞሬቲሼ ዴስ፤

ኔኒ ፒርዳና ዎዴያ ሃኖ።

127 ታኒ ኔ ኣዛዞ

ዎርቃፌ ኣꬃዳ ሲቃይስ፤

ሙሩታ ዎርቃፌካ

ኣꬃዳ ዶሳይስ።

128 ኔ ዎጋቲ ኡባይ

ቱሙ ጊዲዳይሳ ኣማናዲስ፤

ሄሳ ጊሻስ ጌላ ኦጌ

ኡባ ኢጻዲስ።

ፔ

129 ኔ ዮቲዳ ቃላይ ኡባይ ማላሊሴስ፤

ሄሳ ጊሻስ ታ ሼምፖያ

ኢዛ ናጋዉስ።

130 ኔ ቃላ ቢርሼꬃይ

ፖኦ ኢሜስ፤

ኣኬካይ ፓጪዳይታስ

ኣኬካ ኢሜስ።

131 ታኒ ኔ ቃላ ሳሜታዲስ፤

ታ ዶናካ ዶያዳ ዬሞታይስ።

132 ሃ ታኮ ሲማ፤

ኔ ሱንꬃ ሲቂዛይታ ኡባስ

ኔኒ ኦꬂዛይሳ ማላ

ታስካ ቃꬌታ።

133 ታ ሄሜታ ኔ ቃላ ማላ ሱሪሳ፤

ናጋራይ ሃራና ማላ

ታና ኣꬃ ኢሞፋ።

134 ታኒ ኔ ኣዛዞ ናጋና ማላ

ታና ኡንኤꬂዛይታ

ኩሼፔ ዎዛ።

135 ታስ ኔ ኣይሌዛስ

ኔ ኣይፌሶ ፖኢሳ፤

ኔ ኣዋጃታ ታና ታማርሳ።

136 ኔ ዎጋይ ቦንቼቶንታ ጊሻስ

ታ ኣፉንꬂ

ሃꬃ ማላ ጎጌስ።

ጻዴ

137 ኣቤት ጎዳዉ! ኔኒ ጺሎ፤

ኔ ፒርዳይካ ሊኬ።

138 ኔ ኢሚዳ ኣዛዞቲ

ጺሎኔ ኣማንꬂዛዛ።

139 ታ ሞርኬቲ ኔ ቃላ ቶቺዳ፤

ሂስቲን ኔ ቃላ ሚሻይ

ታ ጎምፓን ታማ ማላ ኤጺዴስ።

140 ኔ ቃላይ ፓጬቲ ጌዪዳዛ፤

ታኒ ኔ ኣይሌይ ኢዛ ሲቃይስ።

141 ታኒ ላፋኔ ካꬌቲዳ ኣሳ፤

ጊዲኮካ ታኒ ኔ ዎጋ

ዶጋቤኬ።

142 ኔ ጺሎቴꬃይ ሜርናስ ዴስ፤

ኔ ዎጋይካ ቱማ።

143 ሜቶይኔ ቱጋይ ታና ጋኪዴስ፤

ጊዶ ኣቲን ኔ ኣዛዞቲ

ታና ኡፋይሴቴስ።

144 ኔኒ ዮቲዳይሲ ሜርናስካ ጺሎ፤

ታኒ ሼምፖራ ፓጻ ዳና ማላ

ኔ ታስ ኣኬካ ኢማ።

ቆፍ

145 ኣቤት ጎዳዉ!

ታኒ ኩሜꬃ ዎዚናፔ

ኔኮ ዋሳዲስ፤

ታና ኣላ።

ታኒ ኔ ኣዋጃታስ ኣዛዜታና።

146 ታኒ ኔኮ ዋሳይስ፤

ኔ ታና ኣሻ፤

ታኒ ኔ ኢሚዳ ኣዛዞዛ ናጋና።

147 ባዞይ ዞኦንታ ዎንታራ ዴንዳዳ፥

«ታና ማዳ» ጋዳ

ኔኮ ዋሳይስ፤

ኔ ታስ ጌሊዳ ቃላ

ሂዶታ ኦꬃይስ።

148 ኔ ቃላ ዩሻ ቆፓሼ

ኦማርስ ኩሜꬅ ኣይፌ ቂጶንታ

ኡታ ኣቃይስ።

149 ኣቤት ጎዳዉ!

ኔ ሲቆ ኬና ታ ቃላ ሲያ፤

ኔ ዎጋ ማላ ታና

ሼምፖራ ፓጻ ዎꬃ።

150 ጌኔ ቆፒዛይቲ ታኮ ሺቂዳ፤

ሄይቲካ ኔ ዎጋፔ

ሃኪ ዲዛይታ።

151 ኣቤት ጎዳዉ!

ኔኒ ጊዲኮ ታ ማታን ዳሳ፤

ኔ ኣዛዞቲ ኡባይካ ቱማ።

152 ኔ ኢስታ ሜርናስ

ሚንꬃ ኤሳዳሳ፤

ሄሳ ታኒ ቤኒፔ ዶማዳ

ኔ ዎጋፔ ታማራዲስ።

ሬስ

153 ታ ቱጋ ቤያዳ ታና ኣሻ፤

ኣይስ ጊኮ ታኒ ኔ ዎጋ

ዶጋቤኬ።

154 ኔ ታ ጊሻስ ሞቴታዳ

ታና ዎዛ፤

ኔ ጊዳ ቃላ ማላ

ታና ሼምፖራ ፓጻ ዎꬃ።

155 ኢታቲ ኔ ዎጋ ኮዮንታ ጊሻስ

ኢስታስ ኣቶቴꬂ ዴና።

156 ኣቤት ጎዳዉ! ኔ ቃꬌታይ ዳሮ፤

ኔ ቃላ ማላ

ታና ሼምፖራ ፓጻ ዎꬃ።

157 ታ ሞርኬቲኔ

ታና ዬዴꬂዛይቲ ዳሮ፤

ጊዶ ኣቲን ታኒ

ኔ ዮቲዳ ቃላፔ

ሼርኢ ጋቤኬ።

158 ኔ ኣዛዞታ ናጎንታ ጊሻስ

ታ ኣማኔቶንታይታ

ቤያዳ ሻቴታዲስ።

159 ኣቤት ጎዳዉ!

ታኒ ኔ ዎጋ ዶሲዛኮ ቤኣ፤

ኔ ሲቆ ማላ

ታና ሼምፖራ ፓጻ ዎꬃ።

160 ኔ ቃላ ኡባይ ቱማ፤

ኔ ጺሎቴꬃ ዎጋይ ሜርናሳ።

ሳን

161 ዴሬ ሃሪዛይቲ

ታና ጮ ዬዴꬂዳ፤

ጊዶ ኣቲን ታ ዎዚናይ

ኔ ቃላስ ያዬስ።

162 ዳሮ ሚሽ ዲኢዳ ኣሲ

ኡፋዬቲዛ ማላ

ኔኒ ጊዳ ቃላን ታኒ ኡፋዬታይስ።

163 ታኒ ዎርዶ ኢጻይሲኔ ሻቴታይስ፤

ጊዶ ኣቲን ኔ ዎጋ ሲቃይስ።

164 ኔ ጺሎ ፒርዳ ጊሻስ

ታኒ ኔና ጋላሳን

ላፑንቶ ጋላታይስ።

165 ኔ ዎጋ ሲቂዛይታስ

ዳሮ ሳሮቴꬂ ዴስ፤

ኢስታ ꬉጲዛ ሚሺ ዴና።

166 ኣቤት ጎዳዉ!

ታኒ ኔ ኣቶቴꬃ

ኡፋይሳን ናጋይስ፤

ኔ ኣዛዞታካ ፖላይስ።

167 ታኒ ኔ ዮቲዳ ቃላ ናጋይስ፤

ታ ኢዛ ዳሮ ሲቃይስ።

168 ታኒ ኔ ዎጋሲኔ

ኔ ዮቲዳ ቃላስ ኣዛዜታና፤

ታ ኦጌ ኡባይ ኔ ሲንꬃን ቆንጬ።

ታው

169 ኣቤት ጎዳዉ!

ታ ዋሶይ ኔኮ ጋኮ፤

ኔኒ ጊዳ ቃላ ማላ

ታስ ኣኬካ ኢማ።

170 ታ ሾቤꬂ ፑዴ ኔ ሲንꬅ ጋኮ፤

ኔኒ ጊዳ ቃላ ማላ

ታና ኣሻ።

171 ኔ ኣዋጃታ ታና ታማርሳዳሳ፤

ሄሳ ጊሻስ ታ ሜቴርሻታፔ

ጋላታይ ፑልቴስ።

172 ኔ ኣዛዞቲ ኡባይ ጺሎ፤

ሄሳ ጊሻስ ታ ዶናይ

ኔ ቃላ ዬጾ።

173 ታኒ ኔ ኣዛዞታ ዶራዲስ፤

ሄሳ ጊሻስ ኔ ኩሼይ

ታና ማዳናስ ጊጊ ኡቶ።

174 ኣቤት ጎዳዉ!

ኔ ኣቶቴꬃ ታ ላሞታይስ፤

ኔ ዎጋይ ታና ኡፋይሴስ።

175 ታኒ ኔና ጋላታና ማላ

ታና ሼምፖራ ፓጻ ዎꬃ፤

ኔ ዎጋይ ታስ ማዶ ጊዶ።

176 ꬋይዳ ዶርሳ ማላ

ታኒ ቶይላታዲስ፤

ጊዶ ኣቲን ታኒ ኔ ዎጋ

ባላቤኬ፤

ሄሳ ጊሻስ ታና

ኔ ኣይሌዛ ኮያ።

120

ፑዴ ኬዚሼ ዬጺዳ ማዛሙሬ

1 ታኒ ሜቶቲዳ ዎዴ

ጎዳ ጼይጋዲስ፤

ኢዚካ ታስ ኮዪዴስ። *

2 ኣቤት ጎዳዉ!

ዎርዶቲዛ ሜቴርሻታፔኔ

ጪሚዛ ኢንጻርሳታፔ

ታና ኣሻ።

3 ኢንቴኖ ዎርዳንቻቶ!

ኢዚ ኢንቴና ዎስታኔ?

ሄሳፌ ሃራ ኢንቴ ቦላ

ኣይ ኦꬃኔ?

4 ኢዚ ኢንቴና ሆጼ ቶራን ጫዳና፤

ኢዚ ኢንቴና

ቦንቆ ታማን ጹጋና።

5 ታ ሜሼኬ ዴራ ጊዶን ዳይስ፤

ቄዳሬ ዱንካኔንካ

ኡቲዳ ጊሻስ

ታስ ኣዬ ኣና!

6 ሳሮቴꬅ ኢጺዛ ኣሳታራ

ታኒ ዳሮ ዎዴ ዴኣዲስ።

7 ታኒ ሳሮ ኮያይስ፤

ጊዶ ኣቲን ታኒ ሳሮ

ሃሳይዛ ዎዴ

ኢስቲ ኦሽ ኮዬቴስ።

121

ፑዴ ኬዚሼ ዬጺዳ ማዛሙሬ

1 ታኒ፥ «ማዶይ ታስ

ኣዋፔ ያንዴሻ?» ጋዳ

ታ ኣይፌታ

ፑዴ ዙማታኮ ዴንꬃዲስ።

2 ታስ ማዶይ ሳሎኔ

ሳኣ ሜꬊዳ

ጎዳፔ ዬስ።

3 ኢዚ ኔ ቶሆ ሃሊጺሴና፤

ኔና ናጊዛይሲ

ꬊስኬና።

4 ኢስራኤሌ ናጊዛይሲ

ሙሌካ ኢቼናኔ ꬊስኬና።

5 ጎዳይ ኔና ናጊዛይሳ፤

ጎዳይ ኔስ ኡሻቻ ባጋራ

ኩዋ ጊዳና።

6 ጋላሳ ኣዋይ ኔና ጹጌና፤

ኦማርሳ ኣጊናይካ ኔና ቆሄና።

7 ጎዳይ ኢታ ኡባፌ

ኔና ናጋና፤

ኔ ሼምፖ ሄማና።

8 ጎዳይ ኔ ቡሳኔ ዩሳ

ሃቺፌ ሜርና

ጋካናስ ናጋና።

122

ዳዊቲ ፑዴ ኬዚሼ ዬጺዳ ማዛሙሬ

1 ኢስቲ ታና፥

«ኣኔ ጎዳ ኬꬅ ቦስ» ጊን

ታኒ ኡፋዬታዲስ።

2 ሃኔ ዬሩሳላሜ ካታማዬ!

ኑኒ ኔ ፔንጌታራ ጌሊዲ ኤቂዶስ።

3 ዬሩሳላሜ ካታማያ

ዳንጼታ ኬጼቲዳ

ሚኖ ካታማ።

4 ኢስራኤሌስ ኢሜቲዳ ዎጋ ማላ

ኢስራኤሌ ቆሞቲ

ጎዳ ሱንꬅ ጋላታናስ

ሄ ባና።

5 ዳዊቴ ዜሬꬃፌ ካዎቲዳይቲ

ፒርዳናስ ሄን ኡቲዳ።

6 ዬሩሳላሜ ሳሮቴꬃስ፥

«ኔና ዶሲዛይቲ ኡባይ

ኢሻሎን ዴቶ፤

7 ኔ ጊምቤታ ጊዶን ሳሮይ ዴኦ!

ኔ ካዎቴꬃ ኬꬃን ዎፓይ ኩሞ»

ጊ ዎሲቴ፤

8 ታ ዳቦታ ጊሻሲኔ

ላጌታ ጊሻስ

«ኔ ጊዶን ሳሮይ ዶ!» ጋይስ።

9 ጎዳ ኑ ጾሳ ኬꬃ

ጊሻስ ጋዳ

ታኒ ኔስ ሎኦ ኣሞ ኣሞታና።

123

ፑዴ ኬዚሼ ዬጺዳ ማዛሙሬ

1 ኔኖ ሳሎ ኣራታን ኡቲዳይሶ!

ታኒ ኔኮ ፑዴ ጼላይስ።

2 ኣሽካራይ ባ ጎዳ ኩሼ

ጼሊዛ ማላ፥

ኣሽካራያካ ባ ጎዳቴይ

ኩሼ ጼሊዛ ማላ፥

ኑኒካ ኢዚ ኑና

ማራና ጋካናስ

ኑ ጎዳኮ ፑዴ ጼሎስ።

3 ኣቤት ጎዳዉ!

ኑ ቦላ ካꬌይ ዳሪዳ ጊሻስ

ማራርኪ!

ኑና ማራ።

4 ጬቄቲዛይታፔ ዳሮ ጫሺ

ኦቶራንቻታፔ ዳሮ ካꬌይ

ኑና ጋኪዴስ።

124

ዳዊቲ ፑዴ ኬዚሼ ዬጺዳ ማዛሙሬ

1 ኢስራኤሌይ፥

«ጎዳይ ኑናራ ዶንታኮ

ኑ ዋናኔ?

2 ኑ ሞርኬቲ ኑ ቦላ ዴንዲዳ ዎዴ

ጎዳይ ኑናራ ባይንዳኮ፥

3 ኢስታ ሃንቆይ ኑ ቦላ

ታማ ማላ ኤጺዳ ዎዴ

ኢስቲ ኑና ፓጻ ሚታናሺን።

4 ሃꬂ ኑና ኤኪ ባናሺን፤

ዲኦይ ኑና ሚታናሺን።

5 ኪጻ ሃꬂ ኑና

ማናሺን» ጌቶ።

6 ኑና ኑ ሞርኬታ ኣቻን

ፑዚሶንታ ኣሺዳ

ጎዳይ ጋላቴቶ።

7 ኑኒ ሻንካንቻታ ናርጻፌ

ካፎይ ኬሲ ኤኪዛ ማላ

ኬሲ ኤኪዶስ፤

ያርዴይ ዱጺዴስ

ኑኒካ ኬሲ ኤኪዲ ኣቲዶስ።

8 ሳሎኔ ሳኣ ሜꬊዳ

ጎዳ ሱንꬃን

ኑስ ማዶይ ዬስ።

125

ፑዴ ኬዚሼ ዬጺዳ ማዛሙሬ

1 ጎዳን ኣማኔቲዛይቲ

ሜርናስ ቃጾንታ ዲዛ

ጺዮኔ ዙማ ማላ።

2 ዙማቲ ዬሩሳላሜ ካታማ

ዩሾን ዲዛ ማላ

ሃቺፌ ሜርና ጋካናስ

ጎዳይ ባ ዴራ ዩሾን ዴስ።

3 ጺሎቲ ኢታቴꬅ ታማሮንታ ማላ

ኢታቲ ሃሪሼ

ጺሎታ ቢታን ጋምኤቴና።

4 ኣቤት ጎዳዉ! ሎኦ ኣሳታሲኔ

ዎዚና ሱሬ ኣሳታስ

ኔ ሎኦ ኦꬃ።

5 ጊዶ ኣቲን ካሴ

ባ ጌላ ኦጌ ሲሚዛይታ

ኔኒ ኢታ ኦꬂዛይታራ

ኢሲፌ ጋꬃ ቃጻያ፤

ኢስራኤሌስ ሳሮይ ጊዶ!

126

ፑዴ ኬዚሼ ዬጺዳ ማዛሙሬ

1 ጎዳይ ኑና ዲኤቲዳይታ

ዛሪዲ ጺዮኔ ኤሂዳ ዎዴ

ኑስ ኣጉሞ ሚሳቲዴስ።

2 ሄ ዎዴ ኑ ዶናይ

ሚቻን ኩሚዴስ፤

ኑ ኢንጻርሲካ

ኡፋይሳ ማዛሙሬ ዬጺዴስ፤

ሂስቲን ካዎቴꬃቲ ባንታ ጊዶን፥

«ጎዳይ ኢስታስ

ጊታ ሚሽ ኦꬂዴስ» ጊዳ።

3 ቱሙካ ጎዳይ

ኑስ ጊታ ሚሽ ኦꬂዴስ፤

ኑኒካ ኬሂ ኡፋዬቲዶስ።

4 ኣቤት ጎዳዉ!

ኔጌቤ ባዞን ኢራ ቡኪሳዳ

ሻፋ ሃꬃን

ኩንꬂዛ ማላ

ኑ ዱሳ ኦራꬃ።

5 ዬኪሼ ዜሪዳይቲ

ኡፋይሳን ዬጺሼ ሺሻና።

6 ዜሬꬅ ቶኪዲ ዬኪሼ ቢዳይቲ

ሚርቄታ ቶኪዲ

ኡፋይሳን ዬጺሼ ሲማና።

127

ሶሎሞኔይ ፑዴ ኬዚሼ ዬጺዳ ማዛሙሬ

1 ጎዳይ ኬꬅ ኬጾንታ

ኣጊኮ ኬጺዛይቲ

ጮ ሜላ ዳቡሬቴስ፤

ጎዳይ ካታማ ናጎንታ ኣጊኮ

ናጊዛይቲ ጮ ሜላ ዳፌቴቴስ።

2 ኔኒ ኣቆታ ዴማናስ

ማላዶ ዎንታራ

ዴንዳ ዎጺኮኔ

ጊዶꬅ ጋካናስ ኔ ዳቡርኮ

ሄሲ ዉሪካ ሃዳ፤

ጎዳይ ባ ሲቂዛይታስ

ሼምፖ ኢሜስ።

3 ናይቲ ጎዳፔ ኢሜቲዛ ኢሞታታ፤

ናይቲካ ቱማፔ ኢዛ ዎይቶ።

4 ኣሲ ናቴꬃን ዲሼ

ዬሊዛ ኣቱማ ናይቲ

ኦላንቻ ኩሼን ዲዛ

ዪሻ ማላ።

5 ኢዛ ኮሆቲ ሄ ዪሻታን

ኩሚዳይ ኣንጄቲዳዴ።

ኢዚ ካታማ ፔንጌን ባ ሞርኬታራ

ማርሼቲዛ ዎዴ ሻቱሜቴና።

128

ፑዴ ኬዚሼ ዬጺዳ ማዛሙሬ

1 ጎዳስ ያዪዛይቲኔ

ኢዛ ኦጌን ሄሜቲዛይቲ

ኡባይ ኣንጄቲዳይታ።

2 ኔኒ ኔ ዳቡራ ኣይፌ ማና፤

ኔ ኣንጄታናኔ ኔስ ኢንጄታና።

3 ኔ ማቺያ ኔሶን ኣይፊዛ

ዎይኔ ማላ ጊዳና፤

ኔ ናይቲካ ኔ ማዳ ዩሾን

ዎጋራ ፑቴ ማላ ጊዳና።

4 ጎዳስ ያዪዛ ኣሲ

ሄሳꬆ ኣንጄታና።

5 ጎዳይ ኔና ጺዮኔፔ ኣንጆ!

ኔኒ ዴኢዳ ላይꬅ ኡባን

ኢዚ ኔና

ዬሩሳላሜ ሎኤቴꬅ ቤሶ!

6 ኢዚ ኔና ናይታ ናይታ ጋꬂ ቤሶ!

ኢስራኤሌስ ሳሮይ ጊዶ!

129

ፑዴ ኬዚሼ ዬጺዳ ማዛሙሬ

1 ኢስራኤሌ ኣሳይ፥

«ሞርኬቲ ታና ዬላጋቴꬃፌ ዶሚዲ

ዳሮ ዎዴ ኡንኤꬂዳ።

2 ቱማፔ ኢስቲ ታና

ዬላጋቴꬃፌ ዶሚዲ

ዳሮ ዎዴ ኡንኤꬂዳ፤

ጊዶ ኣቲን ኢስቲ

ታና ጾኒቤቴና።

3 ታ ዞኮ ጹርቃፌን ሾጪ ሾጪዲ

ዎርጻፌቲዳ ጋዴ ሚሳቲሲዳ» ጎ።

4 ጊዶ ኣቲን ጎዳይ ጺሎ፤

ኢታታ ዎዶሮ ዱሴሬꬂዲ

ታና ቢርሺ ዬዲዴስ።

5 ጺዮኔ ኢጺዛ ኡባይ

ዬላቲዲ ጉዬ ሲሞ!

6 ኬꬃ ካራ ቦላ ሞኪዲ

ሄራካ ሜሊዛ ማታ ማላ ጊዶ!

7 ሄሲ ቡጪዛይታስ

ኩሼ ኩሞንታ ማታ ማላ

ዎይኮ ሚርቂዛይታስካ

ዳንኬ ኩሞንታ ካꬃ ማላ።

8 ሄ ኦጌራ ኣꬊዛይቲ፥

«ጾሲ ዎልቃ ኢሞ»

ቡጪዛይቲካ፥

«ጾሲ ኣንጆ» ጎፔቶ።

130

ፑዴ ኬዚሼ ዬጺዳ ማዛሙሬ

1 ኣቤት ጎዳዉ!

ታኒ ጪማ

ሜቶ ጊዶን ዳሼ

ኔኮ ዋሳይስ።

2 ኣቤት ጎዳዉ!

ታ ጬንጉርሳ ሲያ፤

ታኒ ሾቢዛይሳ

ኔ ሃይꬃቲ ኤዝጌቶ።

3 ኣቤት ጎዳዉ!

ኔኒ ኑ ናጋራ

ካሌታ ካሌታ ማዝጋቢዳኮ

ኣቤት ጎዳዉ ኦኔ ኔ ሲንꬃን

ኤቂ ዳንዳያኔ?

4 ጊዶ ኣቲን ኑኒ

ኔና ቦንቻና ማላ

ኔኒ ኑ ናጋራ ኣቶ ጋሳ።

5 ታኒ ጎዳ ላሞታን ናጋይስ፤

ታ ሼምፖያ

ዳንዳያን ናጋዉስ፤

ኢዛ ቃላካ ሂዶታ ኦꬃዉስ።

6 ዛቤቲ ሳኣይ ኣዉዴ ዎንታኔሻ

ጊዲ ናጊዛይሳፌካ ቦላ

ታኒ ጎዳ ላሞታን ናጋይስ።

7 ጎዳ ኣቻን ሲቆይኔ

ማሮቴꬂ ዲዛ ጊሻስ

ኢስራኤሌ ኣሳዉ!

ጎዳን ሂዶታ ኦꬂቴ።

8 ኢዚ ኢስራኤሌ ኣሳ

ኢስታ ናጋራ ኡባፌ ኣሻና። *

131

ዳዊቲ ፑዴ ኬዚሼ ዬጺዳ ማዛሙሬ

1 ኣቤት ጎዳዉ!

ታ ዎዚናይ ኦቶሬቲቤና፤

ታኒ ኦቶሮን ጼላ ኤሪኬ፤

ታ ቆፋን ቤሶንታ

ጊታቴꬃስ ኣሞታቤኬ፤

ታ ዎልቃፌ ቦላራ

ዛራꬋቤኬ።

2 ꬋንꬅ ዱጺዳ ናይ

ባ ኣዪ ኪኦን

ጮኡ ጊ ኡቲዛ ማላ፥

ታ ሼምፖያ

ታ ጊዶን ጮኡኔ

ዎፑ ጋዱስ።

3 ኢስራኤሌ ኣሳዉ!

ሃቺፌ ዶሚዲ

ሜርና ጋካናስ ጎዳን

ሂዶታ ኦꬂቴ።

132

ፑዴ ኬዚሼ ዬጺዳ ማዛሙሬ

1 ኣቤት ጎዳዉ!

ዳዊቴኔ ኢዚ ዳንዳይዳ

ሜቶዛ ኡባ ኔ ቆፓ።

2 ጎዳዉ! ኢዚ ኔስ ጫቂዳ ቃላ፥

ዎልቃማ ያቆቤ ጾሳስካ

ኣዲኔቲዳ ኣዲና ቆፓ።

3 ኢዚካ፥ «ሃይሳፌ ሲንꬃን

ታኒ ታሶ ጌሊኬ፤

ታ ሂጻንካ ኬዚኬ፤

4 ꬊስኮካ ꬊስኪኬ፤

ታ ኣይፌታካ ሊጲኬ።

5 ሄሲካ ታኒ ጎዳስ ዱሳሶ፥

ዎልቃማ ያቆቤ ጾሳስ

ኣቆሶ ጊጊሳና

ጋካናሳ» ጊዴስ።

6 ሄኮ ኑኒ ታቦታዛ ጊሻስ

ኤፍራታን ዲሼ ሲዪዶስ፤

ቂሪያቴ-ዪኣሪሜ ቢታን

ኢዛ ዴሚዶስ።

7 ኑኒ፥ «ኣኔ ኢዚ ዲዛሶ ቦስ፤

ኢዛ ቶሆይ ዬꬊዛሶን

ጉፋኒዲ ኢዛስ ጎይኖስ።

8 «ኣቤት ጎዳዉ! ዴንዳ!

ኔ ሚኖቴꬃስ

ማላታ ጊዲዳ ታቦታራ

ኔ ኬꬅ ጌላዳ ሼምፓ።

9 ኔ ቄሴቲ ጺሎቴꬅ ማይኤቶ፤

ጌሽ ጊዲዳ

ኔ ኣሳቲ ኢሊሌቶ» ጊዶስ።

10 ኔ ኣይሌ ዳዊቴ ጊሻስ ጋዳ

ኔኒ ቲይዳይሳ ዬጎፋ። *

11 ጎዳይ ዳዊቴስ

ቃንꬃፌ ጫቂዴስ፤

ላሜቶንታ ቃላን፥

«ኔ ናይታፔ ኢሳ ታኒ

ኔ ኣራታን ኡቲሳና። *

12 ኔ ናይቲ ታ ጫቆ ቃላኔ

ታኒ ታማርሲዳ ቃላ

ኢስቲ ናጊኮ

ኢስታ ናይቲካ

ኔ ካዎቴꬃ ኣራታን

ሜርናስ ኡታና» ጊ ጫቂዴስ።

13 ጎዳይ ጺዮኖ ዶሪዴስ፤

ባስ ዴኢዛሶ

ኦꬃናስ ኣሞቲዲ፥

14 «ሃና ታስ ሜርናስ

ሼምፖሶ ጊዳና፤

ታኒ ኢዞ ዶሲዳ ጊሻስ

ኢዚን ዴኣና።

15 ታኒ ኢዞ ኬሃ ኣንጃና፤

ኢዚን ዴኢዛ ማንቆታካ

ካꬅ ካልሳና።

16 ታኒ ኢዚን ዲዛ ቄሴታ

ኣቶቴꬅ ማይዛና፤

ኢዚን ዴኢዛ ጾሳ ኣሳቲካ

ኡፋይሳን ዬጻና።

17 «ሃ ሶሆን ዳዊቴ ዜሬꬃፌ

ካዎ ኬሳና፤

ታኒ ቲይዳይሳስ ፖኦ ጊጊሳና። *

18 ታኒ ኢዛ ሞርኬታ ዬላቻና፤

ጊዶ ኣቲን ኢዛ ሁኣን ዴኢዛ

ካዎቴꬃ ካላቻይ ጶላና» ጊዴስ።

133

ዳዊቲ ፑዴ ኬዚሼ ዬጺዳ ማዛሙሬ

1 ኢሻንቲ ኢሲፌቴꬃን ዴኢዛይሲ

ኣይ ማላ ሎኦኔ

ኣይ ማላ ኡፋይሲዛዜ!

2 ሄሲ ኣሮኔ ሁኤን ቲጊን

ቡቻራ ቢዲ

ኢዛ ማይኦ

ማጫራ ጋካናስ ጎጊዲ

ሳዎ ቱኑ ጊዛ ኣልኦ ዛይቴ ማላ።

3 ቃሴካ ሄርሞኔ ዙማታፔ

ዱጌ ጺዮኔ ዙምቡላታ ቦላ

ጾኪዛ ጻዛ ማላ፤

ጎዳይ ሄሳን ኣንጆኔ

ዴኦ ሜርናስ ኣዛዚዴስ።

134

ፑዴ ኬዚሼ ዬጺዳ ማዛሙሬ

1 ኢንቴኖ ጎዳ ኣይሌቶ!

ጎዳ ኬꬃን ኦማርስ ኦꬂዛይቶ!

ኡባይካ ሃ ዪዲ

ጎዳ ጋላቲቴ።

2 ጾሳ ኬꬃን

ኢንቴ ኩሼ ዴንꬂዲ

ጎዳ ጋላቲቴ።

3 ሳሎኔ ሳኣ ሜꬊዳ ጎዳይ

ኢንቴና ጺዮኔፔ ኣንጆ።

135

1 ኢንቴኖ ጎዳ ኣይሌቶ!

ኢዛ ጋላቲቴ!

ጎዳ ሱንꬃ ሳቢቴ!

2 ኢንቴኖ ጎዳ ኬꬃን

ኦꬂዛይቶ!

ኢንቴኖ ኑ ጾሳ ኬꬃ ዛጎን

ኤቂዳይቶ ጋላቲቴ!

3 ኢዚ ኪያ ጊዲዳ ጊሻስ

ጎዳ ጋላቲቴ!

ኢዚ ሎኦ ጊዲዳ ጊሻስ

ኢዛ ሱንꬃስ ዬጺቴ!

4 ጎዳይ ያቆቤ

ባስ ቡዞ ኦꬂዴስ፤

ኢስራኤሌካ ባስ

ኣልኦ ሚሽ ሂስቲ ዶሪዴስ።

5 ጎዳይ ጊታ ጊዲዳይሳኔ

ኑ ጎዳይ ጾሳታ ኡባፌ

ꬎቂዛይሳ ታኒ ኤራይስ።

6 ሳሎኒኔ ሳኣን፥

ኣባታኒኔ ጪማታ

ኡባ ጊዶንካ

ጎዳይ ባ ዶሲዳይሳ

ኡባ ኦꬄስ።

7 ካሬꬃ ሻራ ሳኣ ጋጻፔ

ኢዚ ዴንꬄስ፤

ኢዚ ኢራራ ዎልቃንꬅ ኪቴስ፤

ባ ሚንጂ ዎꬂዳሶፔ

ጫርኮ ኬሲ ዬዴስ።

8 ጊብጼ ቢታን ኣሳፔ ቢዲ

ሜሄ ጋካናስ

ባይራ ዬሌቲዳ ኡባ ዎꬊዴስ።

9 ኔኖ ጊብጼ! ፓሮኔ ቦላኔ

ኢዛ ኦሳንቻታ ቦላ

ኦራꬂኔ ማላሊሲዛ

ሚሽ ዬዲዴስ።

10 ኢዚ ዳሮ ካዎቴꬃታ ꬋይሲዴስ፤

ዎልቃማ ካዎታካ ዎꬊዴስ።

11 ኣሞሬታ ካዎ ሲሆኔ፥

ባሳኔ ካዎ ኣጌኔ

ካናኔ ካዎታ ኡባ ዎꬊዴስ።

12 ኢስታ ቢታካ ባ ዴራ

ኢስራኤሌ ላቲሲዴስ።

13 ኣቤት ጎዳዉ!

ኔ ሱንꬂ ሜርናስ ዳና፤

ዬሌታፔ ዬሌታ ጋካናስ

ኔኒ ሃሳኤታና።

14 ጎዳይ ባ ኣሳስ ፒርዳና፤

ኢዚ ባ ኣይሌታስካ ቃꬌታና።

15 ካዎቴꬃቲ ጎይኒዛ

ኤቃ ጾሳቲ

ቢራፔኔ ዎርቃፌ

ኣሳ ኩሼን ኦሴቲዳይታ።

16 ኢስታስ ዶናይ ዴስ ሺን

ሃሳዬቴና፤

ኣይፌይ ዴስ ሺን ጼሌቴና።

17 ሃይꬂ ዴስ ሺን ሲዬቴና፤

ኢስታ ሲꬌን ፔኖይካ ዴና።

18 ኢስታ ሜꬊዳይቲኔ

ኢስታን ኣማኔቲዛይቲ ኡባይ

ኢስታ ማላ ጊዴቶ።

19 ኢስራኤሌ ዴሬዞ!

ጎዳ ጋላቲቴ፤

ኣሮኔ ኬꬃ ኣሳቶ!

ጎዳ ሳቢቴ፤

20 ሌዌ ኬꬃ ኣሳቶ!

ጎዳ ጋላቲቴ፤

ጎዳስ ያዪዛይቶ!

ኡባይ ጎዳ ጋላቲቴ።

21 ዬሩሳላሜን ዴኢዛ ጎዳይ

ጺዮኔን ጋላቴቶ!

ጎዳይ ጋላቴቶ!

136

ኤዶን ዬጺዳ ጋላታ ማዛሙሬ

1 ጎዳ ጋላቲቴ! ኢዚ ኪያ፤

ኢዛ ሲቆይ ሜርናሳ። *

2 ጾሳታ ጾሳ ጋላቲቴ!

ኢዛ ሲቆይ ሜርናሳ።

3 ጎዳ ጋላቲቴ!

ኢዛ ሲቆይ ሜርናሳ።

4 ኢዚ ጻላ ጊታ ማላሊሲዛ

ሚሽ ኦꬄስ፤

ኢዛ ሲቆይ ሜርናሳ።

5 ባ ሂላቴꬃን

ሳሎታ ሜꬊዴስ፤

ኢዛ ሲቆይ ሜርናሳ። *

6 ቢታ ሃꬃ ቦላን ሚጪዴስ፤

ኢዛ ሲቆይ ሜርናሳ። *

7 ጊታ ፖኦታ ሜꬊዴስ፤

ኢዛ ሲቆይ ሜርናሳ።

8 ኣርሼይ ጋላስ

ፖኣና ማላ ኦꬂዴስ፤

ኢዛ ሲቆይ ሜርናሳ።

9 ኣጊናይኔ ጾሊንቴቲ

ኦማርስ ፖኢሳና ማላ

ኦꬂዴስ፤

ኢዛ ሲቆይ ሜርናሳ። *

10 ኢዚ ጊብጼ ቢታን

ባይራታ ዎꬊዴስ፤

ኢዛ ሲቆይ ሜርናሳ። *

11 ኢስራኤሌ ኣሳ ጊብጼፔ

ካሌꬂ ኬሲዴስ፤

ኢዛ ሲቆይ ሜርናሳ። *

12 ባ ሚኖ ኩሼኒኔ

ባ ዎልቃማ ቄሴን

ሃይሳ ኦꬂዴስ፤

ኢዛ ሲቆይ ሜርናሳ።

13 ዞኦ ኣባ ሻኪ ዬጊዴስ፤

ኢዛ ሲቆይ ሜርናሳ።

14 ኢስራኤሌ ኣሳ

ሄ ኣባ ጊዶራ ፒንꬂዴስ፤

ኢዛ ሲቆይ ሜርናሳ።

15 ጊብጼ ካዎኔ ኢዛ ኦላንቻታ

ዞኦ ኣባን ሚቲሲዴስ፤

ኢዛ ሲቆይ ሜርናሳ። *

16 ኢዚ ባ ኣሳ ባዞራ ካሌꬂዴስ፤

ኢዛ ሲቆይ ሜርናሳ።

17 ጊታ ካዎታ ሾጪዴስ፤

ኢዛ ሲቆይ ሜርናሳ።

18 ዎልቃማ ካዎታ ዎꬊዴስ፤

ኢዛ ሲቆይ ሜርናሳ።

19 ኣሞሬታ ካዎዛ

ሲሆኔ ዎꬊዴስ፤

ኢዛ ሲቆይ ሜርናሳ። *

20 ቃሴ ባሳኔ ካዎዛ

ኣጌ ዎꬊዴስ፤

ኢዛ ሲቆይ ሜርናሳ። *

21 ሂስቲዲ ኢስታ ቢታ

ባ ኣሳ ላቲሲዴስ፤

ኢዛ ሲቆይ ሜርናሳ።

22 ባ ኣይሌ ኢስራኤሌ ላቲሲዴስ፤

ኢዛ ሲቆይ ሜርናሳ።

23 ኑኒ ካዉዪዳ ዎዴ

ኢዚ ኑና ቆፒዴስ፤

ኢዛ ሲቆይ ሜርናሳ።

24 ኑና ኑ ሞርኬታፔ ኣሺዴስ፤

ኢዛ ሲቆይ ሜርናሳ።

25 ሜꬌታ ኡባስ ሚዛዝ ኢሜስ፤

ኢዛ ሲቆይ ሜርናሳ።

26 ሳሎ ጾሳ ጋላቲቴ!

ኢዛ ሲቆይ ሜርናሳ።

137

1 ባቢሎኔ ሻፋታ

ላንቄን ኡቲዲ

ኑኒ ጺዮኔ ቆፒዳ ዎዴ

ዬኪዶስ።

2 ሄን ኑኒ ኑ ዲꬃታ

ሃꬃ ማታን ዲጪዛ

ሚꬃታ ቦላ ካቂዶስ።

3 ኑና ዲኢዳ ኣሳቲ ኑኒ ዬጺዲ

ኢስታ ኡፋይሳና ማላ፥

«ጺዮኔ ዬꬃፌ ኢሳ

ኣኔ ኑስ ዬጺቴ» ጊዳ።

4 ጎዳ ማዛሙሬ ኑኒ ኣላጋ ቢታን

ዎስቲ ዬጾኒ?

5 ዬሩሳላሜ ካታማዬ!

ታኒ ኔና ባሊኮ

ታ ኡሻቻ ኩሼይ

ባ ኦሶ ባሎ።

6 ታኒ ኔና ሃሳኦንታ ኣጊኮ

ታ ኡፋይሳ ኡባፌ ኣꬃዳ

ዬሩሳላሜ ዶሶንታ ኣጊኮ

ታ ኢንጻርሳይ

ጎንጊራꬃራ ኦይኬቶ።

7 ኣቤት ጎዳዉ!

ዬሩሳላሜይ ኩንዲዛ ጋላስ

ኤዶሜ ኣሳቲ

ኦꬂዳይሳ ቆፓ፤

ኢስቲ፥ «ላሊቴ! ላሊቴ!

ዮቻፌ ꬎቃሊ ꬋይሲቴ!»

ጊዳይሳ ባሎፓ።

8 ሃኔ ባቢሎኔ ቢታዬ

ኔ ꬋያና!

ኔኒ ኑ ቦላ ፖሊዳ ኢታ ኦሶ

ኔ ቦላ ዛሪ ኦꬂዛይ

ኣንጄቲዳይሳ።*

9 ኔ ጉꬃ ናይታ ኦይኪዲ

ዛላ ቦላ ዲንጬሬꬂዛይ

ኣንጄቲዳይሳ።

138

ዳዊቴ ማዛሙሬ

1 ኣቤት ጎዳዉ!

ታኒ ታ ኩሜꬃ ዎዚናፔ

ኔና ጋላታይስ፤

ጾሳታ ሲንꬃን ኔና ሳባይስ።

2 ኔ ጌሻ ኬꬃኮ ሲማዳ

ኔና ጎይናይስ፤

ኔ ሲቆ ጊሻሲኔ

ኔ ኣማኔቴꬃ ጊሻስ

ታኒ ኔ ሱንꬃ ሳባይስ፤

ኔኒ ኔ ሱንꬃኔ ኔ ቃላ

ኡባፌ ኣꬃዳ

ꬎቁ ሂስታዳሳ።

3 ታኒ ጼይጊዳ ጋላስ ታስ ኮያዳሳ፤

ኔ ሚኖቴꬃን

ታና ሚንꬄꬃ።

4 ኣቤት ጎዳዉ!

ሳኣን ዲዛ ካዎቲ ኡባይ

ኔ ዶናፔ ኬኢዳ ቃላ ሲዪዲ

ኔና ጋላቴቶ!

5 ጎዳ ቦንቾይ

ጊታ ጊዲዳ ጊሻስ

ኢስቲ ኢዚ ኦꬂዳ

ኦሶ ጊሻስ ዬጼቶ።

6 ጎዳይ ቦላ ꬎቃን ዲኮካ

ሂዬሳታ ሎኦ ኣይፌን ጼሌስ፤

ጊዶ ኣቲን ኦቶራንቻታ

ኢዚ ሃሆፔ ኤሬስ።

7 ታኒ ሜቶ ጊዶን ዲኮካ

ኔኒ ታና ናጋሳ፤

ታ ሞርኬታ ሃንቆ ቦላ

ኔ ቄሴ ዴንꬃሳ፤

ኔ ኡሻቻ ኩሼን

ታና ኣሻሳ።

8 ጎዳይ ታስ ቆፒዳይሳ ፖላና፤

ኣቤት ጎዳዉ!

ኔ ሲቆይ ሜርናሳ፤

ኔ ኩሼ ኦሶ ዬጋ ኣጎፋ።

139

ዳዊቲ ዛማሬታ ካቦስ ዬጺዳ ማዛሙሬ

1 ኣቤት ጎዳዉ!

ኔኒ ታና ፒልጋ ኤራዳሳ።

2 ታኒ ኣዉዴ ኡቲዛኮኔ

ኣዉዴ ኤቂዛኮ ኔኒ ኤራሳ፤

ኔኒ ታ ቆፋ ኡባ

ሃኮፔ ኣኬካሳ።

3 ታኒ ቢዛሶኔ

ሼምፒዛሶ ጾሞሳሳ፤

ታ ኦጌታ ኡባ ኔኒ ኤራሳ።

4 ኣቤት ጎዳዉ!

ታኒ ታ ዶናፔ ኢሲ ቃላካ

ሃሳያናፔ ካሴታዳ

ኔኒ ታ ቆፋ ኡባ ኤራሳ።

5 ኔኒ ታ ዩሾ ኡባን ዳሳ፤

ኔ ኩሼዛን ታና ናጋሳ።

6 ኔ ኤራቴꬃይ

ታና ኬሂፔ ማላሊሴስ፤

ታኒ ኣኬካናስ

ዳንዳይዛይሳፌካ ꬎቄስ።

7 ታኒ ኔ ኣያናፔ

ኣዋ ባናስ ዳንዳያዚና?

ዎይኮ ኔ ሲንꬃፌ

ኣዋ ባቃታናስ ዳንዳያዚና?

8 ፑዴ ሳሎ ኬኢኮ

ኔኒ ሄን ዳሳ!

ዱጌ ሲኦሌ ዎꬊኮካ

ኔኒ ሄን ዳሳ።

9 ኣርሼይ ሞኪዛሶ ባጋ

ፓላ ቢኮ፥

ዎይኮ ኣርሼይ ዉሊዛሶ ባጋ

ሃካ ቢኮ፥

10 ታና ሄን ኔ ኩሼይ ካሌꬄስ፤

ኔ ኡሻቻ ኩሼይካ

ታና ሚንꬂ ኦይኬስ።

11 ታኒ፥ «ꬉማዞ!

ታና ጌንꬃ፤

ፖኦዞ! ታ ዩሾን

ꬉማ» ጊኮ፥

12 ꬉማይ ኔና ጼሎ ዲጌና፤

ኦማርሲ ኔስ

ጋላሳ ማላ ፖኤስ፤

ꬉማይኔ ፖኦይ ኔስ ኢሲ ማላ።

13 ኔኒ ታ ኣሳቴꬃ

ኡባ ሜꬋዳሳ፤

ታ ኣዬይ ኡሎንካ

ታና ቲላ ሜꬋዳሳ።

14 ኔኒ ታና ኬሂ ዬጋልꬂኔ

ማላሊሲዛዝ ሂስታ

ሜꬊዳ ጊሻስ

ታ ኔና ጋላታይስ፤

ኔ ኦሶቲ ማላሊሲዛይታ!

ታ ሼምፖያ

ሄሳ ኡባ ኤራዉስ።

15 ታኒ ጌማሶን ሜꬌቲዳ ዎዴ

ታ ሜቄꬃቲ

ኔፔ ጌሚቤቴና፤

ታኒ ታ ኣዬይ ኡሎን ጪማ ጊዶን

ሂላን ኦሴቲዛ ዎዴ፥

16 ታ ኣዪ ኡሎን ቡሮ ሱꬅ ጊዳ

ታ ዲሺን ኔ ኣይፌቲ ቤኢዳ፤

ታ ላይꬃታፔ ኢሶይኔ

ዶሜቶንታ ዲሺን

ታስ ኔኒ ባሪዳ ጋላሳቲ ኡባይ

ኔ ማዝጋባን ጻፌቲዳ።

17 ኣቤት ጾሳዉ!

ኔ ታስ ቆፒዛ ቆፋይ

ኣይ ማላ ሎኦ!

ኢዚካ ኣይ ኬና ጮራ!

18 ታኒ ኢዛ ቆዲኮ ኣጬፔካ ዳሮ፤

ታ ኢቻ ቤጊዛ ዎዴ

ሃኢካ ኔናራ ዴኣይስ።

19 ኣቤት ጾሳዉ!

ኔኒ ኢታታ ሲፊዳኮ ኣዜ ዲዛይ!

ሱꬅ ጉሳና ሳሜቲዛ ኣሳቲ

ታፔ ሃኪቴ!

20 ኢስቲ ኔ ቦላ

ኢታ ሚሽ ሃሳዬቴስ፤

ኔ ሞርኬቲ

ኔ ሱንꬃ ሞሬቴስ።

21 ኣቤት ጎዳዉ!

ኔና ኢጺዛይታ

ታኒ ኢጺኪና?

ኔ ቦላ ዴንዲዛይታ

ታኒ ሃራሴቲኪና?

22 ታ ኢስታ ሙሌራ ኢጻይስ፤

ኢስታ ታኒ

ታ ሞርኬታ ማላ ቆዳይስ።

23 ኣቤት ጾሳዉ!

ታ ዎዚና ፒልጋዳ ኤራ፤

ታና ፓጫዳ ታ ጬጬ ቆፋካ

ሻካ ኤራ።

24 ኣኔ ታናን ኢታይ ዴኢኮ ጼላ፤

ሂስታዳ ሜርና ኦጌራ

ታና ካሌꬃ።

140

ዳዊቲ ዛማሬታ ካቦስ ዬጺዳ ማዛሙሬ

1 ኣቤት ጎዳዉ!

ኢታ ኣሳታፔ ታና ኣሻ፤

ማካላንቻታፔካ

ታና ናጋ።

2 ኢስቲ ኡባ ዎዴ

ኢታ ኦꬃናስ ማቄቴቴስ፤

ኡባ ጋላሲካ

ኦሽ ዴንꬃናስ

ዮኦ ፒቄቴስ።

3 ኢስቲ ሃሶ ሾሻ ማላ

ኢንጻርስ ቃራሴቴስ፤

ኢስታ ዶናፔ ጎፔ ማርዜ ማላ

ቃላይ ኬዜስ። *

4 ኣቤት ጎዳዉ!

ኢታ ኣሳታ ኩሼፔ ታና ኣሻ፤

ታ ቶሆ ቃጻናስ ቆፒዛ

ማካላንቻታፔካ

ታና ናጋ።

5 ኦቶራንቻቲ ታስ

ዎጺማዴ ዎꬂዳ፤

ጊቴ ጊግሲዳ፤

ታ ኦጌንካ ዲዛ ዎꬂዳ።

6 ታኒ ጎዳ፥

«ኔኒ ታ ጾሳ» ጋይስ።

ኣቤት ጎዳዉ!

ታኒ ሾቢዛይሳ ሲያ።

7 ኣቤት ኡባፌ ዎልቃማ ጎዳዉ!

ታና ኣሺዛ ሚኖዞ!

ኦላ ጋላስ ታስ ጎንዳሌ ጊዳዳሳ!

8 ኣቤት ጎዳዉ!

ኢታታ ኣሞይ ፖሌቶፎ፤

ኢስታ ቆፋይ

ፖሌታና ማላ ኦꬆፋ!

9 ታ ሞርኬታን ታና ጾኒሶፓ፤

ኢስቲ ቆፒዳ ኢታ ቆፋይ

ኢስታ ሁኤን ጻጼቶ።

10 ኢስታ ቦላ ታማ ቦንቆይ ቆሌቶ፤

ኢስቲ ታማን ኦሌቴቶ፤

ሲሚ ኬዛናስ ዳንዳዮንታ

ኦላን ኩንዴቶ።

11 ኢታ ሃሳይዛይታ ቢታይ ቶኮፎ፤

ማካላንቻታ

ኢታ ሚሺ ኦይኮ።

12 ጎዳይ ሂዬሳታስ ፒርዲዛይሳኔ

ሜቶታንቻታስ

ሞቴቲዛይሳ ታ ኤራይስ።

13 ጺሎቲ ቱሙፔ

ኔ ሱንꬃ ጋላታና፤

ሱሬቲካ ኔ ሲንꬃን ዴኣና።

141

ዳዊቴ ማዛሙሬ

1 ኣቤት ጎዳዉ!

ታኒ ኔና ጼይጋይስ፤

ታና ማዳናስ ኤሌላ።

ታኒ ኔኮ ዋሲዛ ዎዴ

ታ ዋሶ ሲያ!

2 ታ ዎሳይ ኤጻኔ ጩዋ ማላ

ኔ ሲንꬅ ሺቆ፤

ታኒ ታ ኩሼዛ ሚጪዛይሲ

ኔስ ኦማርሳ ዎዴ

ያርሾ ማላ ጊዶ። *

3 ኣቤት ጎዳዉ!

ታ ዶና ናጋናስ

ዛቤ ዎꬃ፤

ታ ሜቴርሻታ ፔንጌን

ናጊዛይሳ ኤሳ።

4 ሞሮ ኦꬂዛ ኣሳታራ

ኢታ ኦሶ ኦꬆንታ ማላ

ታ ዎዚና ኢታኮ ዛሮፓ፤

ኢስታ ጊቢራካ ታና ሚዞፓ።

5 ጺሎ ኣሲ ታና ቃጻዮ፤

ሄሲካ ታስ ሎኦ፤

ኢዚ ታና ሴሪኮ

ሄሲ ታ ሁኤን

ዛይቴ ቲዪዛ ማላ፤

ሄሳካ ታ ኢጺኬ፤

ጊዶ ኣቲን ታኒ ኡባቶካ

ኢታ ኣሳታ ኦሶ ቦላ ዎሳይስ።

6 ኢስታ ዳናቲ

ኣፎራ ዱጌ ኦሌቲዛ ዎዴ

ታ ቃላይ ቱማ ጊዲዳይሳ

ኢስቲ ኤራና።

7 ጋዴይ ጎዬቲዛ ማላኔ

ጳሼይ ሊቂዛ ማላ

ኢስታ ሜቄꬂካ

ዱፎ ዶናን ላሌታና።

8 ኣቤት ጎዳዉ፥

ኡባፌ ዎልቃማ ጾሳዉ!

ታ ኣይፌይ ኔና ጼሌስ፤

ታ ዜምፖይ ኔና፤

ታና ሃይቆስ ኣꬃዳ ኢሞፋ።

9 ኢስቲ ታስ ዎꬂዳ

ዎጺማዴፔኔ

ኢታ ኦꬂዛይታ ጊቴፔ

ታና ናጋ።

10 ታ ሳሮ ኣꬊሺን

ኢስቲ ባንቲ ዎꬂዳ

ጊቴዛን ኦይኬቴቶ።

142

ጎንጎሎ ጊዶን ዲዛ ዎዴ ዳዊቲ ኣኬካን ዬጺዳ ማዛሙሬ

1 ታ ቃላ ꬎቁ ሂስታዳ

ታኒ ጎዳኮ ዋሳይስ።

ጎዳፔ ማሮቴꬅ ዎሳይስ።

2 ታ ቆሆዛ ኡባ ኢዛስ ማጋናይስ፤

ታ ሜቶ ኡባ ኢዛስ ዮታይስ።

3 ታኒ ዳቡርዳ ዎዴ

ኔኒ ታ ኦጌ ኤራሳ፤

ታ ሄሜቲዛ ኦጌን

ታና ኦይካናስ

ዎጺማዴ ዎꬂዳ።

4 ታኒ ታ ዩሾ

ሲማ ጼሊዛ ዎዴ

ታና ማዳናይ ኦኒካ ዴና፤

ታ ባቃታ ኣታናሶይካ ዴና፤

ታ ሼምፖይስ ዉዴቲዛ

ኣሲካ ዴና።

5 ኣቤት ጎዳዉ!

ኔ ታና ማዳና ማላ

ታ ኔኮ ዋሳይስ፤

ታ ዜምፖይ ኔና፤

ታ ሼምፖራ ፓጻ ዲሺን

ታ ቃዳይ ኔና።

6 ታኒ ኬሂፔ

ሂዶታ ቃንጺዳ ጊሻስ

ኔ ታ ዋሶ ሲያ!

ታና ጎዲዛይቲ

ታፔ ዎልቃቲዳ ጊሻስ

ታና ኣሻ።

7 ታኒ ኔ ሱንꬃ ጋላታና ማላ

ታና ቃሾፔ ቢርሻ።

ኔኒ ታስ ሎኦ ጊዲዳ ጊሻስ

ጺሎቲ ታ ዩሾን ሺቃና። *

143

ዳዊቴ ማዛሙሬ

1 ኣቤት ጎዳዉ!

ታ ዎሳ ሲያ፤

ታ ሾቢዛይሳ ኤዝጋ፤

ኔኒ ጺሎኔ

ኣማኔቲዛይሳ

ጊዲዳ ጊሻስ

ታስ ዛሮ ኢማ።

2 ኔ ሲንꬃን ጺሎ ጊዳና ኣሲ

ኦኒካ ዴና፤

ታና ኔ ኣይሌዛ

ፒርዳስ ሺሾፋ። *

3 ታ ሃይቃና ጋካናስ

ታ ሞርኬቲ ታና ዬዴꬂዳ፤

ታና ዲርጺዲ

ቢታ ጋርስ ጌልꬂዳ፤

ካሴ ሃይቂዳ ኣሳታ ማላካ

ታና ꬉማን ዎꬂዳ።

4 ሄሳ ጊሻስ ታኒ ዳቡራዲስ፤

ታ ዎዚናይካ ሂዶታ ቃንጺዴስ።

5 ታኒ ቤኒ ዎዴታ ሃሳኣይስ፤

ኔኒ ኦꬂዳ ኦሶ ኡባ

ዩሻ ቆፓይስ፤

ኔ ኩሼ ኦሶታካ ኣኬካይስ።

6 ታኒ ታ ኩሼዛ ኔኮ ሚጫይስ፤

ሜላ ቢታይ ሃꬅ ኮይዛ ማላ

ታ ሼምፖያ ኔና ሳሜታዱስ።

7 ኣቤት ጎዳዉ!

ታኒ ዳቡራዲስ፤

ኔ ታስ ዛሮ ኢማናስ ኤሌላ!

ታኒ ሃይቂዳ ኣሳታꬆ

ዱጌ ዱፎን ጌሎንታ ማላ

ኔ ሲንꬃ ታፔ ጌንꬆፋ።

8 ታኒ ኔና ኣማኔቲዛ ጊሻስ

ማላዶ ማላዶ ኔ ሲቆ

ታና ቤሳ፤

ታኒ ታ ሼምፖ ኔስ ሃዳራዲስ፤

ሄሳ ጊሻስ ታ ባና ኦጌ

ታና ታማርሳ።

9 ኣቤት ጎዳዉ!

ታ ኔ ጋርሳን ቆቴታዲስ፤

ታና ታ ሞርኬታፔ ኣሻ።

10 ኔኒ ታ ጾሳ፤

ታኒ ኔ ሼኔ ፖላና ማላ

ታና ታማርሳ፤

ኔ ሎኦ ኣያናይ

ታና ሱሬ ኦጌ ካሌꬆ።

11 ኣቤት ጎዳዉ!

ኔ ሱንꬃ ጊሻስ

ታና ኣሻ፤

ኔ ጺሎቴꬃን

ታና ሜቶፔ ኬሳ።

12 ኔ ታና ሲቂዛ ጊሻስ

ታ ሞርኬታ ሱፑ ሂስታ ዎꬋ፤

ታና ኔ ኣይሌዛ ኡንኤꬂዛይታ

ዲፒ ሂስታ ꬋይሳ።

144

ዳዊቴ ማዛሙሬ

1 ታ ኩሼታ ኦላስ፥

ታ ቢራꬌታካ

ጾንጌꬃስ

ሎሂሲዳ ጎዳይ

ታ ዛላይ ጋላቴቶ!

2 ኢዚ ታና ሲቂዛኔ

ጌንꬂዛ ጾሳ፤

ኢዚ ታስ ሚጻኔ

ታና ኣሺዛይሳ፤

ኢዚ ታ ጎንዳሌኔ

ታኒ ባቃታዳ ኣቲዛሶ፤

ካዎቴꬃታካ

ኢዚ ታስ ሃሪሲዛይሳ።

3 ኣቤት ጎዳዉ!

ኔ ሃይሳ ሲሬ ቦንቻናስ

ኣሲ ኣዜ?

ኔ ሃይሳꬆ ኣሳስ ቆፓናዉ

ኣሳ ናይ ኣዜ?*

4 ኣሲ ኢሲቶ ጫርኪ ኣꬊዛ

ጫርኮ ማላ፤

ኢዛ ላይꬃቲካ

ኤሶን ꬋይዛ ኩዋ ማላ።

5 ኣቤት ጎዳዉ!

ኔኒ ሳላ ዳካዳ

ዱጌ ዎꬋ!

ዙማታ ቦቻዳ ጩዋሳ!

6 ዎልቃንꬅ ዬዳዳ

ኔ ሞርኬታ ላላ!

ኔ ዎንዳፌ ዪሻን

ዱካዳ ዬዴꬃ!

7 ቦላፌ ኔ ኩሼ ዬዳዳ፥

ታና ዎልቃማ ሃꬃፌ

ጎቻ ኬሳ፤

ኣላጋ ኣሳታ ኩሼፔ

ኔ ታና ኣሻ።

8 ኢስታ ዶናይ ዎርዶ ሃሳዬስ፤

ኢስቲ ኡሻቻ ኩሼ ዴንꬂዲ

ዎርዶ ጫቄቴስ።

9 ኣቤት ጾሳዉ!

ታኒ ኔስ ኦራꬃ

ማዛሙሬ ዬጻና፤

ታሙ ሻያን ዋጼቲዳ ዲꬃን

ኔስ ዬጻና።

10 ካዎታስ ጾኖ ኢማሳ፤

ኔ ኣይሌ ዳዊቴ ጊꬃ

ማሻፌ ኣሻሳ።

11 ዎርዶ ሃሳይዛይታፔኔ

ባ ኡሻቻ ኩሼ ዴንꬂዲ

ዎርዶ ጫቂዛይታፔኔ

ኣላጋታፔ ታና ኣሻኔ ናጋ።

12 ኑ ኣቱማ ናይቲ

ባ ናቴቴꬃን ዳልቂዳልቂዲ

ዲጪዛ ሚꬃ ማላ ጊዴቶ!

ኑ ማጫ ናይቲካ

ካዎ ኬꬃ ጉላን

ኣሌቆስ ኤሲዳ

ቱቄ ማላ ጊዴቶ።

13 ኑ ጎታራታን ዱማ ዱማ

ቆሞ ካꬂ ኩሞ፤

ኑ ዶርሳቲ ሺ ላቃ

ጋካናስ ዬሌቶ፤

ሄሜቲዛሶን ታሙ ሺ

ጋካናዉ ዳሬቶ።

14 ኑ ሚዛቲ ዬሊዛይታ ጊዴቶ፤

ኢስቲ ኣዉጫዮንታ

ዬሌቲዲ ጮራቴቶ።

ኑና ኣሲ ዲኦፖ፤

ኑ ዛጎን ዋሶይ ሲዬቶፎ።

15 ሃ ኣንጆይ ኢዛ ጋኪዛ ዴሬይ

ኣንጄቲዳ ዴሬ፤

ጾሲ ኢዛስ ጎዳ ጊዲዳ ዴሬይ

ኣንጄቲዳ ዴሬ።

145

ዳዊቲ ዬጺዳ ጋላታ ማዛሙሬ

1 ኣቤት ታ ካዎ ጾሳዉ!

ታኒ ኔና

ꬎቁ ꬎቁ ሂስታና፤

ኔ ሱንꬃ

ሜርናስካ ጋላታና።

2 ታኒ ኔና ኡባ ጋላስ ሳባና፤

ኔ ሱንꬃካ

ሜርናስ ጋላታና።

3 ጎዳይ ጊታ፤

ጊታ ጋላታይ ኢዛስ ቤሴስ፤

ኢዛ ጊታቴꬃይ

ኣሳ ቆፋፔ ቦላ።

4 ኢሲ ዬሌታይ ካሊዛ ዬሌታስ

ኔ ኦꬂዳ ኦሶ ዮቴስ፤

ማላሊሲዛ ኔ ኦሶታካ

ቆንጪሳና።

5 ኢስቲ ኔ ቦንቾኔ

ኔ ጊታ ቴማ ሃሳያና፤

ታኒካ ማላሊሲዛ ኔ ኦሶዛ

ዛራ ዛራ ቆፓና።

6 ኣሳይ ማላሊሲዛ ኔ ኦሶዛ

ጊታቴꬃ ጊሻስ

ሃሳዬታና፤

ታኒካ ኔ ጊታቴꬃ ኣዋጃና።

7 ኢስቲ ኔ ኪያቴꬃ ዳሮዛ ዮታና፤

ኔ ጺሎቴꬃ

ኡፋይሳን ዬጻና።

8 ጎዳይ ቃꬌቲዛይሳኔ

ማሪዛይሳ፤

ኢዚ ሃንቄታናስ

ኤሶቶንታይሳኔ

ሲቆይ ኩሚዳይሳ።

9 ጎዳይ ኡባስ ኪያ፤

ኢዚ ባ ሜꬊዳ

ኡባስ ቃꬌቲዛይሳ።

10 ኣቤት ጎዳዉ!

ሜꬌታ ኡባይ ኔና ጋላታና፤

ኔ ዴሬይ ኡባይካ

ኔና ሳባና።

11 ኢስቲ ኔ ካዎቴꬃ

ቦንቾ ጊሻስ ሃሳያና፤

ኔ ዎልቃ ጊሻስ ዮታና።

12 ሄሳን ኔ ዎልቃማ ኦሶታኔ

ኔ ካዎቴꬃ

ቴማ ቦንቾዛ

ኢስቲ ኤሪሳና።

13 ዬሌታፔ ዬሌታ ጋካናስ

ኔ ሃራና፤

ኔ ካዎቴꬃይ ሜርናሳ።

ጎዳይ ባ ጊዳ ቃላን

ኣማኔቲዛይሳ፤

ኢዚ ባ ኦሶ ኡባን ኪያ።

14 ጎዳይ ጋንዲጋርዛይታ ካፌስ፤

ኩንዲዳይታካ ዴንꬄስ።

15 ኡባ ኣይፌይ ኔኮ ጼሌስ፤

ኢስታስ ኮሺዛ ዎዴን

ኔኒ ኢስታስ ቁማ ኢማሳ።

16 ኔኒ ኔ ኩሼ ሚጫዳ

ሼምፖራ ፓጻ ዲዛ ኡባ

ኣሞ ኩንꬃሳ።

17 ጎዳይ ባ ኦጌ ኡባን ጺሎ፤

ኢዚ ባ ኦሶ ኡባን ኪያ።

18 ጎዳይ ባና ጼይጊዛይታስ

ኡባስ ማታ፤

ዎዚናፔ ጼይጊዛ ኡባስ

ማታን ዴስ።

19 ኢዚ ባስ ያዪዛ ኡባስ

ኣሞ ኩንꬄስ።

ቃሴ ኢዚ ኢስታ ዋሶዛ ሲዪዲ

ኢስታ ኣሼስ።

20 ጎዳይ ባና ሲቂዛይታ

ኡባ ናጌስ፤

ጊዶ ኣቲን ኢታታ

ኡባ ꬋይሳና።

21 ታኒ ታ ዶናን ጎዳ ጋላታና።

ሜꬌታ ኡባይ

ኢዛ ጌሻ ሱንꬃ

ሜሪ ሜርናስ ጋላቶ!

146

ኣሺዛ ጾሳስ ሺቂዳ ጋላታ

1 ጎዳይ ጋላቴቶ!

ታ ሼምፖዬ፥

ጎዳ ጋላታ!

2 ታ ዴኦ ላይꬃ ኡባን

ታኒ ጎዳ ጋላታና፤

ታኒ ሼምፖራ ፓጻ ዲዛ ዎዴ

ኡባን ታ ጾሳ ሳባና።

3 ዴሬ ኣይሲዛይታን ኣማኔቶፍቴ፤

ኣስ ኣሻናዉ ዳንዳዮንታ

ኣሾ ማይኢዳ

ሜꬌታታን ጬቄቶፍቴ።

4 ኢስታ ሼምፖይ ኬዚዛ ዎዴ

ኢስቲ ቢታን ሲማና፤

ኢስታ ሃልቾይ ኡባይ

ሄ ጋላስ ኣታና።

5 ያቆቤ ጾሳይ ማዲዛ ኣሲ

ባ ሂዶታካ ባ ጎዳ ቦላ

ዎꬂዳ ኣሲ ኣንጄቲዳዴ።

6 ጎዳይ ሳሎኔ ሳኣ፥

ጊታ ኣባኔ ኢስታ

ጊዶን ዲዛ ኡባ

ሜꬊዳይሳ፤

ኢዚ ባ ኣማኔቴꬃ

ሜርናስ ናጊዛይሳ። *

7 ኢዚ ቆሄቲዳይታስ ፒርዲዛይሳ፤

ጋፊዳይታ ሚዚ ካልሲዛይሳ።

ጎዳይ ቃሼቲዳይታ

ቢርሺ ዬዲዛይሳ፤

8 ጎዳይ ቆቄታ ጼሊሴስ።

ጎዳይ ኩንዲዳይታ ዴንꬄስ፤

ጎዳይ ጺሎታካ ሲቄስ።

9 ጎዳይ ቤቴ ኣሳታ ናጌስ።

ኣምኤታኔ ዪኦ ናይታ ማዴስ፤

ጊዶ ኣቲን ኢታታ ኦጌ ꬋይሴስ።

10 ጎዳይ ሜርናስ ካዎ፤

ጺዮኔ! ኔ ጾሲ

ዬሌታፔ ዬሌታ ጋካናስ

ካዎታና።

ጎዳይ ጋላቴቶ!

147

1 ጎዳይ ጋላቴቶ!

ኑ ጾሳ ዬꬃን ሳቦይ

ኣይ ማላ ሎኦ!

ኢዛ ጋላቲዛይሲ ኡፋይሴስ፤

ሄሲካ ኢዛስ ቤሴስ።

2 ጎዳይ ዬሩሳላሜ ኦራጺሳና፤

ኢስራኤሌፔ ቤቲዳይታካ

ሺሻና።

3 ዎዚናይ ሜቂዳይታ ኢዚ ኮሌስ፤

ኢስታ ማዱንꬃካ

ኢዚ ፓꬄስ።

4 ኢዚ ሳሎ ጾሊንቴታ ቆዳ ኤሬስ፤

ኢሳ ኢሳ ኢዛ ሱንꬃን

ሱንꬃን ጼይጌስ።

5 ኑ ጎዳይ ጊታ፤

ኢዚ ኬሂፔ ዎልቃማ፤

ኢዛ ኤራቴꬃስ ዛዋይ ዴና።

6 ጎዳይ ካꬌቲዳይታ ቦንቼስ፤

ጊዶ ኣቲን ኢታታ ካዉሼስ።

7 ጎዳስ ጋላታ ማዛሙሬ ዬጺቴ፤

ኑ ጾሳስ ማሲንቆ

ሾጪሼ ጋላቲቴ።

8 ኢዚ ሳሎ ሻራ ማይዜስ፤

ሳኣስ ኢራ ቡኪሴስ፤

ዙማታ ቦላካ ማታ ሞኪሴስ።

9 ሜዶሳሲኔ ቁሮ ዬሎታስ

ሚዛ ሚሽ ኢዚ ኢሜስ።

10 ኢዚ ኡፋዬቲዛይ

ፓራታ ዎልቃኒኔ

ቶራንቻታ

ሚኖቴꬃን ጊዴና።

11 ጎዳይ ባስ ያዪዛይታኒኔ

ኢዛ ሲቆን

ኣማኔቲዛይታን ኡፋዬቴስ።

12 ዬሩሳላሜ ካታማዬ!

ጎዳ ጋላታ!

ሃኔ ጺዮኔ! ኔ ጾሳ ሳባ!

13 ኢዚ ኔ ፔንጌ ኮላታ ሚንꬄስ፤

ኔ ጊዶን ዲዛ ኔ ናይታ ኣንጄስ።

14 ኢዚ ኔ ዛዋ ሳሮቴꬃን ናጌስ፤

ኔና ኬሂፔ ሎኢዛ

ጊስቴ ካልሴስ።

15 ኢዚ ባ ኪታ ሳኣስ ኪቴስ፤

ኢዛ ቃላይካ ኤሶን ጋኬስ።

16 ኢዚ ሻች ኣፋላ ማላ ሚጬስ፤

ኬንቾካ ቢዲንꬃ ማላ

ላሌስ።

17 ኢዚ ሻች ሹቻ ማላ

ዱጌ ዬዳና፤

ሄ ሞጬዛን ኤቃናስ

ኦኒኔ ዳንዳዬና።

18 ኢዚ ባ ቃላ ኪቲዲ

ሻቻ ማዪሴስ።

ኢዚ ጫርኮ ጫርኪሲን

ሃꬂ ጎጌስ።

19 ኢዚ ባ ቃላ ያቆቤ ዜሬꬃስ

ባ ማራኔ ዎጋ

ኢስራኤሌ ኣሳስ ቆንጪሴስ።

20 ኢዚ ሄሳ ማላ

ሃራ ካዎቴꬃታስ

ኦꬂቤና፤

ኢስቲ ኢዛ ዎጋ ኤሬቴና።

ጎዳይ ጋላቴቶ!

148

1 ጎዳይ ጋላቴቶ!

ሳሎን ዴኢዛይቶ! ጎዳ ጋላቲቴ፤

ቦላ ꬎቃን ዴኢዛይቶ!

ኢዛ ሳቢቴ።

2 ኢንቴኖ ኢዛ ኪታንቻቶ!

ኡባይ ኢዛ ጋላቲቴ፤

ሳሎን ዴኢዛ ኢዛ ኦላንቻቶ!

ኡባይ ኢዛ ጋላቲቴ።

3 ኣርሼይኔ ኣጊናይ ኢዛ ጋላቲቴ፤

ፖኢሲዛ ጾሊንቴቶ!

ኡባይ ኢዛ ጋላቲቴ።

4 ኢንቴኖ ኡባፌ ቦላ ꬎቃን

ዲዛ ሳሎቶ! ኢዛ ጋላቲቴ፤

ሳሎ ጉፋንꬆፌ ቦላራ ዲዛ

ሃꬃቶ! ኢዛ ሳቢቴ።

5 ኢዚ ኣዛዚን ኢስቲ ኡባይካ

ሜꬌቲዳ ጊሻስ

ኡባቲ ጎዳ

ሱንꬃ ጋላቴቶ!

6 ኢዚ ኢስታ ኢስቲ ዲዛሶን

ሜሪ ሜርናስ

ሚንꬂ ዎꬂዴስ፤

ኢዚ ኢስታስ ላሜቶንታ

ዎጋ ኢሚዴስ።

7 ሳኣን ዴኢዛይቶ! ጎዳ ጋላቲቴ!

ኣባ ጊዶን ዲዛ

ጊታ ሜꬌቴꬃቲኔ

ዎጋ ጊታ ኣባ ጪማቲ

ኡባይካ ኢዛ ሳቢቴ።

8 ዎልቃንꬂኔ ሻቺ፥

ኬንቾይኔ ጉባናይ፥

ኢዛ ኣዛዞ ፖሊዛ ጎቴ ጫርኮቲ

ኡባቲካ ኢዛ ጋላቲቴ።

9 ዙማቶ፥ ዙምቡላቶ፥

ኣይፌ ኣይፊዛ ሚꬃቶ፥

ዚጋቶ ኡባቲካ ኢዛ ጋላቲቴ።

10 ሜሄቶ፥ ዶኣቶ፥

ሳኣራ ጎሼቲዛ ሜꬌታቶ!

ፓሊዛ ካፎቶ ኡባቲካ

ኢዛ ጋላቲቴ።

11 ሳኣ ካዎቶ፥ ካዎቴꬃቶ!

ዳናቶ፥ ዴሬ ሃሪዛይቶ!

ኡባቲካ ኢዛ ጋላቲቴ።

12 ፓንꬃቶ፥ ጌላኦቶ፥

ጪማቶ፥ ናይቶ!

ኡባቲካ ኢዛ ጋላቲቴ።

13 ኢዛ ሱንꬂ ኡባ ቦላ ꬎቃ፤

ኢዛ ቦንቾይ

ሳኣፔኔ ሳሎፔ ቦላ፤

ሄሳ ጊሻስ ሃይቲ ኡባይ

ኢዛ ሱንꬅ ጋላቴቶ።

14 ኢዛ ባጋ ጊዲዳ ኢስራኤሌ ኣሳቲ

ኢዛ ጋላታና ማላ

ኢዚ ኢስታ ካጬ ኬሲዴስ።

ጎዳይ ጋላቴቶ!

149

1 ጎዳይ ጋላቴቶ!

ጎዳስ ኦራꬃ

ማዛሙሬ ዬጺቴ!

ጌሻታ ሺቆሶን ኢዛስ

ጋላታ ማዛሙሬ ዬጺቴ!

2 ኢስራኤሌ ኣሳቲ

ባና ሜꬊዳይሳን

ኡፋዬቴቶ፤

ጺዮኔ ኣሳቲ ባ ካዎዛን

ኬሂፔ ኡፋዬቴቶ።

3 ዱሪሼ ካራቤ ባቂሼኔ

ዲꬅ ዲጺሼ ኢዛ ሱንꬅ ሳቤቶ።

4 ጎዳይ ባ ኣሳን ኡፋዬቴስ፤

ኣሽኬታ ኣሺዲ

ቦንቾን ፑላሴስ።

5 ሄ ፑላቴꬃን ጾሳ ኣሳቲ

ኡፋይሳን ዬጼቶ፤

ጋዴይ ዎንታና ጋካናስ

ኢሊሊሼ ዬጼቶ።

6 ኢስታ ዶናን ጾሳ ጋላታይ፥

ኢስታ ኩሼንካ

ቃራ ጊꬃ ማሻይ ዴኦ።

7 ኢስቲ ሄሳን ካዎቴꬃታ ቦላ

ሃሎ ኬሳና፤

ኣሳካ ቃጻያና።

8 ኢስታ ካዎታ ሳንሳላታን፥

ኢስታ ኦላ ቃራታካ

ቢራታን ቃቻና።

9 ሄሳን ኢስታ ቦላ

ጻፌቲዳ ፒርዳ ፖሊዲ

ጾሳ ኣሳቲ ጾናና።

ጎዳይ ጋላቴቶ!

150

1 ጎዳይ ጋላቴቶ!

ጾሳ ኢዛ ኬꬃን ጋላቲቴ፤

ኢዛ ዎልቃይ ዲዛ

ሳሎ ጉፋንꬆን

ኢዛ ጋላቲቴ።

2 ኢዚ ኦꬂዳ

ዎልቃማ ኦሶታ ጊሻስ

ኢዛ ጋላቲቴ፤

ኢዚ ኬሂ ጊታ ጊዲዳ ጊሻስ

ኢዛ ጋላቲቴ!

3 ዛዬን ኢዛ ጋላቲቴ፤

ባጋናኒኔ ማሲንቆን

ኢዛ ጋላቲቴ።

4 ካራቤ ባቂሼኔ ዱሪሼ

ኢዛ ጋላቲቴ፤

ታሙ ሻያን ዋጼቲዳ

ዲꬃኒኔ

ሱሱልኤን ኢዛ ሳቢቴ።

5 ዳላ ቃꬂሼ ኢዛ ጋላቲቴ፤

ዳላ ሾጪሼ ኢዛ ጋላቲቴ።

6 ሼምፖራ ፓጻ ዲዛ ኡባይ

ጎዳ ጋላቲቴ!

ጎዳይ ጋላቴቶ!

* 1:3 ኤር 17፡8

* 2:2 ሃዋ 4፡25-26

* 2:7 ሃዋ 13፡33፤ ኢብ 1፡5፤ 5፡5

* 2:9 ኣጁ 2፡26-27፤ 12፡5፤ 19፡15

* 3:8 2ሳሜ 15፡13—17፡22

* 4:4 ኤፌ 4፡26

* 5:9 ኦሮ 3፡13

* 6:1 ማዛ 38፡1

* 6:8 ማቶ 7፡23

* 7:9 ኣጁ 2፡23

* 8:2 ማቶ 21፡16

* 8:4 ኢዮ 7፡17-18፤ ማዛ 144፡3፤ ኢብ 2፡6-8

* 8:5 ኪታንቻታፔ ጊዛይሳ ኢሲ ኢሲ ጌሻ ማጻፋቲ ጾሳፌ ጌቴስ።

* 8:6 1ቆሮ 15፡27፤ ኤፌ 1፡22፤ ኢብ 2፡8

* 10:7 ኦሮ 3፡14

* 11:3 ዮቻ ሹች፡ ዮቻ ሹች ጊዛይሳ ኢሲ ኢሲ ባጋ ጋሞꬆ ቃላን ማጋላ ሹች፥ ሃራቲ ቃሴ ባሳ ጊሺን ሄሲካ ኣማራꬆ ቃላራ ማሳራቴ ጌቴቴስ።

* 14:3 ኦሮ 3፡10-12

* 16:10 ሃዋ 13፡35

* 16:11 ሃዋ 2፡25-28

* 18:33 ኢም 3፡19

* 18:49 ኦሮ 15፡9

* 19:4 ኦሮ 10፡18

* 22:1 ማቶ 27፡46፤ ማር 15፡34

* 22:7 ማቶ 27፡39፤ ማር 15፡29

* 22:8 ማቶ 27፡43

* 22:15 ጎንጊራꬅ ጊዛይሲ ኢሲ ኢሲ ባጋ ጋሞꬆ ቃላን ሃንጋሮ ጌቴቴስ።

* 22:18 ማቶ 27፡35፤ ማር 15፡24፤ ሉቃ 23፡34፤ ዮሃ 19፡24

* 22:22 ኢብ 2፡12

* 23:2 ኣጁ 7፡17

* 24:1 1ቆሮ 10፡26

* 24:4 ማቶ 5፡8

* 28:4 ኣጁ 22፡12

* 29:2 ማዛ 96፡7-9

* 29:6 ሲዶና ቃላራ ሲሪዮኔ ጊዛይሲ ሄርሞኔ ቤሴስ።

* 31:5 ሉቃ 23፡46

* 32:2 ኦሮ 4፡7-8

* 34:1 1ሳሜ 21፡13-15

* 34:8 1ጴጽ 2፡3

* 34:16 1ጴጽ 3፡10-12

* 34:18 ሂዶታ ቃንጺዳይታካ ኣሼስ ጊዛይሳ ኢሲ ኢሲ ጌሻ ማጻፋ ቢርሼꬃን ባንታ ኣያናን ሊቂዳይታ ኣሼስ ጌቴቲ ጻፌቲዴስ።

* 34:20 ዮሃ 19፡36

* 35:2 ጹሩሬ፡ ጹሩሬ ጌቴቲዛይ ኦላ ዎዴ ኣሳይ ኦሌቲሼ ቲራ ካሚዛ ጋምባሌ ማላ ኦላ ማይኦ።

* 35:19 ማዛ 69፡4፤ ዮሃ 15፡25

* 36:1 ኦሮ 3፡18

* 37:11 ማቶ 5፡5

* 40:6 ኢብ 10፡5-7

* 41:9 ማቶ 26፡23፤ ማር 14፡18፤ ሉቃ 22፡21፤ ዮሃ 13፡18

* 41:13 ማዛ 106፡48

* 44:22 ኦሮ 8፡36

* 45:7 ኢብ 1፡8-9

* 46:9 ጎንዳሌ ጊዛይሳ ኢሲ ኢሲ ቢርሼꬃ ማጻፋቲ ሃሬ ጋሬ ጌቴስ።

* 48:2 ማቶ 5፡35

* 51:1 2ሳሜ 12፡1-15

* 51:4 ኦሮ 3፡4

* 52:1 1ሳሜ 22፡9-10

* 53:3 ኦሮ 3፡10-12

* 54:7 1ሳሜ 23፡19፤ 26፡1

* 56:12 1ሳሜ 21፡13-15

* 57:11 1ሳሜ 22፡1፤ 24፡3

* 59:1 1ሳሜ 19፡11

* 60:12 2ሳሜ 8፡13፤ 1ታሪ 18፡12

* 62:12 ኢዮ 34፡11፤ ኤር 17፡10፤ ማቶ 16፡27፤ ኦሮ 2፡6፤ ኣጁ 2፡23

* 63:11 1ሳሜ 23፡14

* 66:6 ኬሳ 14፡21፤ ኢያ 3፡14-17

* 68:4 ሻራ ቦላራ ጊዛይሲ ባዞራ ጌቴታና ዳንዳዬስ።

* 68:8 ኬሳ 19፡18

† 68:15 ፖጎኖቲ፡ ፖጎኖቲ ጊዛይሲ ኣማራꬆ ቃላን ጉቢታ ጊዛይሳ ቤሴስ፤ ኑ ቃላን ኢዛ ቢርሼꬃስ ዚቂ ꬎቁ ጊዲ ሳንሳላታ ማላ ኦይኬቲዲ ቢዛ ዙማ ጼራታ ቤሴስ።

* 68:18 ኤፌ 4፡8

‡ 68:30 ማቃ ጊዶን ዲዛ ዶኣታ ጊዛይሲ ጊብጼ ቤሴስ።

* 69:4 ማዛ 35፡19፤ ዮሃ 15፡25

* 69:9 ዮሃ 2፡7፤ ኦሮ 15፡3

* 69:11 ቶሴ፡ ቶሴ ጌቴቲዛ ቃላዚ ሌቆስ፥ ቂꬌስ፥ ሄሳ ሄሳ ማላስ ጎኤስ

* 69:21 ማቶ 27፡48፤ ማር 15፡36፤ ሉቃ 23፡36፤ ዮሃ 19፡28-29

* 69:23 ኦሮ 11፡9-10

* 69:25 ሃዋ 1፡20

* 69:28 ኬሳ 32፡32፤ ኣጁ 3፡5፤ 13፡8፤ 17፡8

* 72:8 ዛካ 9፡10

* 74:13 ኬሳ 14፡21

* 74:14 ሌዋታኔ ጌቴቲዛ ሚሚንቴይ ኣባ ጊዶን ዴኢዛ ዎጋ ጊታ ዶኣ።

† 74:14 ኢዛ ኣሾ ባዞን ዲዛ ሜꬌታታስ ጊዛይሲ ላፑን ታሙ ኤራንቻታ ቢርሼꬃ ማጻፋን ቶጵያ ኣሳታስ ቁማ ዎይኮ ካꬅ ኢማዳሳ ጌስ።

* 78:2 ማቶ 13፡35

* 78:12 ኬሳ 7፡8—12፡32

* 78:13 ኬሳ 14፡21-22

* 78:14 ኬሳ 13፡21-22

* 78:15 ኬሳ 17፡1-7፤ ታይ 20፡2-13

* 78:18 ኬሳ 16፡2-15፤ ታይ 11፡4-23፥31-35

* 78:24 ዮሃ 6፡31

* 78:44 ኬሳ 7፡17-21

* 78:45 ኬሳ 8፡1-6፤ 20፡24

* 78:46 ኬሳ 10፡12-15

* 78:48 ኬሳ 9፡22-25

* 78:51 ኬሳ 12፡29

* 78:52 ኬሳ 13፡17-22

* 78:53 ኬሳ 14፡26-28

* 78:54 ኬሳ 15፡17፤ ኢያ 3፡14-17

* 78:55 ኢያ 11፡16-23

* 78:56 ዳና 2፡11-15

* 78:60 ኢያ 18፡1፤ ኤር 7፡12-14፤ 26፡6

* 78:61 1ሳሜ 4፡4-22

* 78:70 1ሳሜ 16፡11-12፤ 2ሳሜ 7፡8፤ 1ታሪ 17፡7

* 79:1 2ካዎ 25፡8-10፤ 2ታሪ 36፡17-19፤ ኤር 52፡12-14

* 80:1 ኬሳ 25፡22

* 81:3 ታይ 10፡10

* 81:7 ኬሳ 17፡7፤ ታይ 20፡13

* 81:10 ኬሳ 20፡2-3፤ ዛሬ 5፡6-7

* 82:1 ጾሳታ ሃይሲ ሃ ቃላዚ ካዎታ፥ ዳናታ፥ ኣሳ ቦላ ዱማ ዱማ ኦጌራ ፒርዲዛይታ፥ ኪታንቻታኔ ኤቃ ጾሳታ ቤሴስ።

* 82:6 ዮሃ 10፡34

* 83:9 ዳና 4፡6-22፤ 7፡1-23

* 83:11 ዳና 7፡25፤ 8፡12

* 84:6 ባካ ጊዛይሳ ዱማ ዱማ ጌሻ ማጻፋቲ ዬሆ ሾባ ጌቴስ።

* 86:9 ኣጁ 15፡4

* 89:4 2ሳሜ 7፡12-16፤ 1ታሪ 17፡11-14፤ ማዛ 132፡11፤ ሃዋ 2፡30

* 89:18 1ካዎ 4፡31

* 89:20 1ሳሜ 13፡14፤ ሃዋ 13፡22፤ 1ሳሜ 16፡12

* 89:27 ኣጁ 1፡5

* 90:4 2ጴጽ 3፡8

* 91:11 ማቶ 4፡6፤ ሉቃ 4፡10

* 91:12 ማቶ 4፡6፤ ሉቃ 4፡11

* 91:13 ሉቃ 10፡19

* 94:11 1ቆሮ 3፡20

* 95:8 ኢብ 3፡15፤ 4፡7

* 95:9 ኬሳ 17፡1-7፤ ታይ 20፡2-13

* 95:11 ኢብ 3፡7-11

* 95:11 ታይ 14፡20-23፤ ዛሬ 1፡34-36፤ 12፡9-10፤ ኢብ 4፡3-5

* 97:9 ማዛ 29፡1-2

* 99:1 ኬሳ 25፡22

* 99:7 ኬሳ 33፡9

* 100:5 1ታሪ 16፡34፤ 2ታሪ 5፡13፤ 7፡3፤ ኢዝ 3፡11፤ ማዛ 106፡1፤ 107፡1፤ 118፡1፤ 136፡1፤ ኤር 33፡11

* 102:27 ኢብ 1፡10-12

* 103:8 ያቆ 5፡11

* 104:4 ኢብ 1፡7

* 104:26 ኢዮ 41፡1፤ ማዛ 74፡14፤ ኢሳ 27፡1

* 105:9 ሜꬌ 12፡7፤ 17፡8፤ 26፡3

* 105:10 ሜꬌ 28፡13

* 105:15 ሜꬌ 20፡3-7

* 105:16 ሜꬌ 41፡53-57

* 105:17 ሜꬌ 28፤ 45፡5

* 105:19 ሜꬌ 39፡20—40፡23

* 105:20 ሜꬌ 41፡14

* 105:21 ሜꬌ 41፡39-41

* 105:23 ሜꬌ 46፡6፤ 47፡11

* 105:25 ኬሳ 1፡7-14

* 105:26 ኬሳ 3፡1—4፡17

* 105:28 ኬሳ 10፡21-23

* 105:29 ኬሳ 7፡17-21

* 105:30 ኬሳ 8፡1-6

* 105:31 ኬሳ 8፡16-17፥20-24

* 105:33 ኬሳ 9፡22-25

* 105:35 ኬሳ 10፡12-15

* 105:36 ኬሳ 12፡29

* 105:38 ኬሳ 12፡33-36

* 105:39 ኬሳ 13፡21-22

* 105:40 ኬሳ 16፡2-15

* 105:41 ኬሳ 17፡1-7፤ ታይ 20፡2-13

* 105:44 ኢያ 11፡16-23

* 106:1 1ታሪ 16፡34፤ 2ታሪ 5፡13፤ 7፡3፤ ኢዝ 3፡11፤ ማዛ 100፡5፤ 107፡1፤ 118፡1፤ 136፡1፤ ኤር 33፡11

* 106:7 ኬሳ 14፡10-12

* 106:12 ኬሳ 14፡21-31

* 106:12 ኬሳ 15፡1-21

* 106:15 ታይ 11፡4-34

* 106:18 ታይ 16፡1-35

* 106:23 ኬሳ 23፡1-14

* 106:26 ታይ 14፡1-35

* 106:27 ሌዌ 26፡33

* 106:33 ታይ 20፡2-13

* 106:36 ዳና 2፡1-3፤ 3፡5-6

* 106:37 2ካዎ 17፡17

* 106:38 ታይ 35፡33

* 106:40 ዳኔ 2፡14-18

* 106:48 1ታሪ 16፡35-36

* 107:1 1ታሪ 16፡34፤ 2ታሪ 5፡13፤ 7፡3፤ ኢዝ 3፡11፤ ማዛ 100፡5፤ 106፡1፤ 118፡1፤ 136፡1፤ ኤር 33፡11

* 107:16 ኮላታ ጊዛይሳ ኢሲ ኢሲ ባጋ ጋሞꬆ ቃላን ጎልጌ ዎይኮ ኮላታ ጌቴስ።

† 107:30 ዎዴቤ ጊዛይሲ ማርካቤን ኣባራ ቢዛ ኣሳቲ ኣባፌ ኬዚዲ ሼምፒዛሶኔ ኣባን ጌላናስ ናጊዛይቲ ሼምፒዛ ኣባ ዶናን ዲዛ ካታማ።

* 109:8 ሃዋ 1፡20

* 109:25 ማቶ 27፡39፤ ማር 15፡29

* 110:1 ማቶ 22፡44፤ ማር 12፡36፤ ሉቃ 20፡42-43፤ ሃዋ 2፡34-35፤ 1ቆሮ 15፡25፤ ኤፌ 1፡20-22፤ ቆላ 3፡1፤ ኢብ 1፡13፤ 8፡1፤ 10፡12-13

* 110:4 ኢብ 5፡6፤ 6፡20፤ 7፡17፥21

* 111:10 ኢዮ 28፡28፤ ሌሚ 1፡7፤ 9፡10

* 112:9 2ቆሮ 9፡9

* 114:1 ኬሳ 12፡51

* 114:3 ኬሳ 14፡21፤ ኢያ 3፡16

* 114:8 ኬሳ 17፡1-7፤ ታይ 20፡2-13

* 115:8 ማዛ 135፡15-18፤ ኣጁ 9፡20

* 115:13 ኣጁ 11፡18፤ 19፡5

* 116:10 2ቆሮ 4፡13

* 117:1 ኦሮ 15፡11

* 118:1 1ታሪ 16፡34፤ 2ታሪ 5፡13፤ 7፡3፤ ኢዝ 3፡11፤ ማዛ 100፡5፤ 106፡1፤ 107፡1፤ 136፡1፤ ኤር 33፡11

* 118:6 ኢብ 13፡6

* 118:14 ኬሳ 15፡2፤ ኢሳ 12፡2

* 118:22 ሉቃ 20፡17፤ ሃዋ 4፡11፤ 1ጴጽ 2፡7

* 118:23 ማቶ 21፡42፤ ማር 12፡10-11

* 118:25 ማቶ 21፡9፤ ማር 11፡9፤ ዮሃ 12፡3

* 118:26 ማቶ 21፡9፤ 23፡39፤ ማር 11፡9፤ ሉቃ 13፡35፤ 19፡38፤ ዮሃ 12፡13

* 120:1 ፑዴ ኬዚሼ ዬጺዳ ማዛሙሬ ጊዛይሲ ኢብራዌ ዴሬን ኣሳይ ዬሩሳላሜ ቢሼ ዬጺዛ ማዛሙሬ ቤሴስ።

* 130:8 ማቶ 1፡21፤ ቲቶ 2፡14

* 132:10 2ታሪ 6፡41-42

* 132:11 2ሳሜ 7፡12-16፤ 1ታሪ 17፡11-14፤ ማዛ 89፡3-4፤ ሃዋ 2፡30

* 132:17 1ካዎ 11፡36

* 136:1 1ታሪ 16፡34፤ 2ታሪ 5፡13፤ 7፡3፤ ኢዝ 3፡11፤ ማዛ 100፡5፤ 106፡1፤ 107፡1፤ 118፡1፤ ኤር 33፡11

* 136:5 ሜꬌ 1፡1

* 136:6 ሜꬌ 1፡2

* 136:9 ሜꬌ 1፡16

* 136:10 ኬሳ 12፡29

* 136:11 ኬሳ 12፡51

* 136:15 ኬሳ 14፡21-29

* 136:19 ታይ 21፡21-30

* 136:20 ታይ 21፡31-35

* 137:8 ኣጁ 18፡6

* 140:3 ኦሮ 3፡13

* 141:2 ኣጁ 5፡8

* 142:7 1ሳሜ 22፡1፤ 24፡3

* 143:2 ኦሮ 3፡20፤ ጋላ 2፡16

* 144:3 ኢዮ 7፡17-18፤ ማዛ 8፡4

* 146:6 ሃዋ 4፡24፤ 14፡15

ሌሚሶ ማጻፋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

ሌሚሶ ማጻፋ

ጊዶ ቆፋ

ሌሚሶ ማጻፋይ ቶሴኒኔ ሌሚሶ ሃሳያን ጊጊዳ ኦሶኔ ኣማኖ ቲሚርቴ። ኢዛፔ ዳሪዛ ባጋይ ኣሳ ዴኦን ሃች ሃች ጋይቲዛ ሃኖታ ጊሻስ ዮቴስ። ኮይሮፔ ዶሚሼ፥ «ኣꬎ ኤራቴꬃስ ኮይሮይ ጾሳስ ያሻቴꬅ» ጊዛ ቆፋ ሃሳኢሶን ዶሜስ። ኢዚካ ታማርሲዛይሲ ኣማኖ ዎጋን ኣሲ ኦꬃናይሳ ጻላ ጊዶንታ፥ ኣሲ ባስ ሃች ሃች ዴኦን ሃናናስ ቤሲዛ ሎኦ ካንዶኔ ኦꬃናስ ቤሲዛ ሎኦ ኦሶ ጉጂዲ ታማርሴስ። ሃ ማጻፋ ጊዶን ኣሽኬቴꬃ ጊሻስ፥ ዳንዳያ ጊሻስ፥ ኣሳስ ቃꬌቴꬃ ጊሻሲኔ ኣማኔቴꬃ ጊሻስ ዳሮ ቲሚርቴይ ሌሚሶን ኢሜቲዴስ።

ሃ ማጻፋይ ኦይኪዳ ኩሜꬃ ቆፋ

ሌሚሶታ ዎስቲ ጎኤታናኮ ቤሲዛ ኦጌ 1፡1-7

ኣꬎ ኤራቴꬅ ኮያና ማላ ኢሜቲዳ ዞሬ 1፡8—7፡27

ኤራቴꬅ ሳባናስ ዬጼቲዳ ማዛሙሬ 8፡1—9፡18

ሶሎሞኔ ሌሚሶታ 10፡1—29፡27

ኣጉሬይ ሃሳይዳ ዮኦታ 30፡1-33

ሊሙኤሌ ኣያ ባ ናዛ ታማርሲዳ ቲሚርቴ 31፡1-31

1

ሌሚሶታ ዎስቲ ጎኤታናኮ ቤሲዛ ኦጌ

1 ሃይቲ ኢስራኤሌ ካዎ ዳዊቴ ና

ሶሎሞኔ ሌሚሶታ። *

2 ሌሚሶቲ ኣሳይ ኣꬎ ኤራቴꬃ፥

ሴራኔ ኤራቴꬃ ሃሳያ

ኣኬካናስ ማዴቴስ።

3 ኢስቲካ ዴኣና ዴኦን

ኣꬎ ኤራቴꬅ፥

ጺሎቴꬅ፥ ሱሬ ፒርዳኔ

ሱሬ ሃኖ ታማርሲዛይታ።

4 ኤራቴꬂ ፓጪዳይታስ ኣኬካ፥

ናቴꬃታስ ኤራቴꬂኔ

ዎዚናማቴꬅ ኢሚዛይታ።

5 ኣꬎ ኤራንቻቲ

ሃ ሌሚሶታ ሲዪዲ

ኤራቴꬅ ጉጄቴስ፤

ኣኬካንቻ ኣሳቲካ

ሎኦ ዞሬታ ኤኬቴስ።

6 ሄሳ ማላን ሌሚሶታኔ

ኢስታ ቢርሼꬃታ፥

ኣꬎ ኤራንቻታ ሃሳያኔ

ኢስታ ማሌꬆ

ኣኬካናስ ዳንዳዬቴስ።

7 ኣꬎ ኤራቴꬃስ ኮይሮይ

ጎዳስ ያሻቴꬃ፤

ኤያቲ ጊዲኮ

ኣꬎ ኤራቴꬂኔ

ሴራ ካꬌቴስ።*

ዬላጋ ናይታስ ኢሜቲዳ ዞሬ

8 ታ ናዞ!

ኔ ኣዋ ዞሬ ኤዝጋ፤

ኔ ኣያ ታማርሲዛይሳካ ኣጎፋ።

9 ሄሲ ኔ ሁኤስ

ቦንቾ ካላቻ፤

ኔስ ቆꬌን ኣꬂዛ

ኣሌቆ ማላ ጊዳና።

10 ታ ናዞ!

ኔና ናጋራንቻቲ

ባሌꬂኮ ኤኖ ጎፓ።

11 ኢስቲ ኔና፥ «ኣኔ ሃያ፤

ኢሲፌ ቢዲ

ሱꬅ ጉሳናስ ዙጎስ፤

ጺሎታካ ዎꬋናስ

ቆቴቲ ኡቶስ።

12 ዱፎይ ሚቲዛ ማላ

ኑኒካ ኣኔ ኢስታ

ፓጻ ዲሺን ሚቶስ፤

ኑኒ ኢስታ ጪማ ኦላን

ኦሌቲዛ ኣሳ ማላ

ኣኔ ኦꬆስ።

13 ኑኒ ኣልኦ ሚሽ

ኡባ ዴማና፤

ሂስቲዲ ኑ ኬꬃ

ቦንቂ ኤኪዳ

ሚሻን ኩንꬃና።

14 ኑናራ ዙፔታ፤

ዴሚዳዝ ኢሲፌ

ጎኤታና» ጋና።

15 ታ ናዞ!

ኢስታራ ኢሲፌ

ኦጌ ሄሜቶፋ፤

ኢስቲ ቢዛ ኦጌ ባና ጋዳ

ኔ ቶሆ ዴንꬆፋ።

16 ጋሶይካ ኢስቲ ኢታ ሚሽ

ኦꬃናስ ዎጼቴስ፤

ኣሳ ሱꬅ ጉሳናስካ

ጃሜቴስ።

17 ካፎይ ጼሊሺን

ኢዛ ኦይካናስ

ያርዴ ዎꬂኮ

ኣይኮካ ማዴና።

18 ሃይቲ ሃ ኣሳቲ ባንታ

ሱꬅ ጉሳናስ ዙጌቴስ፤

ባንታ ሼምፖ ዎꬋናስ

ቆቴቲ ኡቴቴስ።

19 ቤሶንታ ኦጌራ ጎኣ ዴማናስ

ዎጺዛ ኡባታ ዉርሴꬃይ

ሃይሳ ማላ፤

ኢስቲ ሺሺዳ ኣቆታይ

ኢስታ ሼምፖ ኤኪ ባና።

ኣꬎ ኤራቴꬅ ካꬊዛይታስ ኢሜቲዳ ሴራ

20 ኣꬎ ኤራቴꬃያ

ኦጌ ቦላ ዴኣሼ ጼይጋዉስ፤

ዱቡሻን ባ ቃላ

ꬎቁ ሂስታዳ ዋሳዉስ።

21 ኣꬎ ኤራቴꬃያ ጮራ ኣሲ

ሺቂዛሶን ዋሳዉስ፤

ካታማ ጌሊዛ ፔንጌን ኤቃዳ፥ *

22 «ኢንቴኖ ዎዚና ፓጬቶ!

ኢንቴ ኣዉዴ ጋካናስ

ኤያቴꬃ ኦጌ ካላኔ?

ቂልጪዛይቶ! ኢንቴ ቂልጪዛይሳን

ኣዉዴ ጋካናስ ኡፋዬቴቲ?

ኤያቶ! ኤራቴꬃ

ኣዉዴ ጋካናስ ኢጻኔ?

23 ታ ሴራን ኢንቴ ሲሚዳኮ፥

ታኒ ታ ቆፋ

ኢንቴስ ቆንጪሳናኮሺን፤

ታ ቃላካ

ኢንቴና ታማርሳናኮሺን።

24 ታኒ ጼይጊዳ ዎዴ

ኢንቴ ኮዮንታ ኢጺዴታ፤

ታኒ ታ ኩሼዛ ሚጪን

ኦኒካ ዉዱ ጊቤና።

25 ታ ዞሬ ኡባ ካꬊዴታ፤

ታ ሴራካ ኤኪቤኬታ።

26 ሄሳ ጊሻስ

ኢንቴና ሜቶይ ጋኪዛ ዎዴ

ታኒ ኢንቴ ቦላ ሚጫና፤

ባሺ ኢንቴ ቦላ ጋኪዛ ዎዴ

ታኒ ኢንቴ ቦላ ቂልጫና።

27 ባሺ ኣባ ዳምባላ ማላ

ኢንቴና ቃꬂዛ ዎዴ፥

ሜቶይ ጎቴ ጫርኮ ማላ

ኢንቴና ዴንꬂዛ ዎዴ፥

ቱጋይኔ ዋዬይ

ኢንቴና ሚቲዛ ዎዴ

ታኒ ኢንቴና ቂልጫና።

28 «ሄ ዎዴ ኢስቲ ታና ጼይጋና፤

ታ ጊዲኮ ኢስታስ ኮይኬ፤

ኢስቲ ታና ሚንꬂ ኮያና፤

ጊዶ ኣቲን ታና ዴሜቴና።

29 ኢስቲ ኤራቴꬅ ኢጺዳ፤

ጎዳስ ያሻቴꬅ

ዶሪቤቴና።

30 ታ ዞሬ ኤካናስ ኮዪቤቴና፤

ታ ሴራ ኡባ ካꬊዳ።

31 ሄሳ ጊሻስ

ኢስቲ ባንቲ ኦꬂዳ

ኦሶ ኣይፌዛ ማና፤

ባንቲ ቆፒዳ

ቆፋ ኣይፌካ ካላና።

32 ዎዚናይ ፓጪዳይታ

ኣꬎ ኤራቴꬃፌ

ሃኮይ ኢስታ ዎꬋና፤

ባላታ ዉዳ ꬋዮይ

ኢስታ ꬋይሳና።

33 ጊዶ ኣቲን ታና ሲዪዛይቲ

ኡባይ ሳሮን ዳና፤

ኣይኮ ሂርጋይ ባይንዳ

ዎፓን ዳና» ጋዉስ።

2

ኣꬎ ኤራቴꬃፌ ቤቲዛ ኣንጆ

1 ታ ናዞ! ኔኒ ታ ቃላ ሲዪኮ፥

ታ ኣዛዞካ ኔኒ ኔ ዎዚናን ዎꬂኮ፥

2 ኔ ሃይꬅ ኣꬎ ኤራቴꬃኮ

ዛሪኮ፥

ኔ ዎዚና ኣኬካኮ

ኔ ዛሪኮ፥

3 ሻኪ ኤሪሲዛ ኤራቴꬅ

ኔ ኮይኮ፥

ኔ ቃላ ꬎቁ ሂስታዳ

ኣኬካ ጼይጊኮ፥

4 ኢዞካ ቢራ ኮይዛ ማላ

ኔ ኮይኮ፥

ቆታን ዲዛ ኣቆታ ማላ

ኔ ኢዞ ሚንꬃ ኮይኮ፥

5 ሄ ዎዴ ኔኒ

ጎዳስ ያሻቴꬅ ኣኬካና፤

ጾሳካ ሎኤꬃዳ ኤራና።

6 ጎዳይ ኣꬎ ኤራቴꬅ

ኢሚዛ ጊሻስ

ኢዛፔ ኤራቴꬂኔ

ኣኬካይ ቤቴስ።

7 ኢዚ ሱሬታስ ጾኖ ሚንጄስ፤

ኢስታ ቦላ ዎሶይ ባይንዳይታስ

ጎንዳሌ ጊዴስ።

8 ሱሬ ፒርዳ ኦጌ ናጌስ፤

ባስ ኣማኔቲዛይታ

ሄሜꬅ ሚንꬄስ።

9 ሄ ዎዴ ኔኒ ጺሎቴꬅ፥

ሱሬ ፒርዳ፥

ጌላይ ባይንዳ ፒርዳኔ

ሎኦ ኦጌ ኡባ ሻካ ኤራና።

10 ጋሶይካ ኣꬎ ኤራቴꬂ

ኔ ዎዚናን ጌላና፤

ኤራቴꬃይካ

ኔ ሼምፖ ኡፋይሳና።

11 ሻኪ ኤሮይ ኔስ ጎንዳሌ ጊዳና፤

ኣኬካይካ ኔና ናጋና።

12 ኣꬎ ኤራቴꬂ ኔና

ኢታ ኣሳታ ኦጌፔ ኣሻና፤

ጌላ ሃሳይዛይታፔካ ኔና ናጋና።

13 ኢስቲ ꬉማ ኦጌን ባናስ

ሱሬ ኦጌ ኣጊዛይታ፤

14 ኢስቲ ኢታ ኦሶን ኡፋዬቲዛይታ፤

ጌላ ኦጌን ሆምቦጪዛይታ።

15 ኢስታ ኦጌይ ጌላ፤

ኢስታ ሄሜታይ ሚርቄꬃ።

16 ኣꬎ ኤራቴꬂ

ላይማ ማጫሳፌ ናጋና፤

ባ ኢንጻርሳን ጪሚዛሪፔ

ኔና ኣሻና።

17 ኢዛ ባ ዬላጋቴꬃ

ኣዚና ኣጊዳሮ፤

ጾሳ ሲንꬃን ጌሊዳ

ጫቆ ቃላ ካꬊዳሮ።

18 ኢዚ ሶ ቤꬂ ሃይቆስ ጋꬄስ፤

ኢዚ ኦጌቲካ

ሞይቲሌታ ዱላታን ጋꬄቴስ።

19 ኢዚኮ ጌሊዳ

ኦኒካ ጉዬ ሲሜና፤

ዴኦ ኦጌካ ዴሜና።

20 ሄሳ ጊሻስ ኔኒ

ሎኦ ኣሳታ ሌሚሶ ካላ፤

ጺሎታ ኦጌን ሄሜታ።

21 ሱሬ ኣሳቲ ቢታ ቦላ ጋምኣና፤

ዎሶይ ባይንዳ ኣሳቲካ

ኢዚ ቦላ ሚኒ ዳና።

22 ጊዶ ኣቲን ኢታቲ ቢታፌ ꬋያና፤

ኣማኔቶንታይቲካ ꬎቃሌታና።

3

ጎዳን ኣማኔቴꬅ

1 ታ ናዞ!

ታኒ ኔና ታማርሲዛይሳ

ዶጎፓ፤

ታ ኣዛዞታካ

ኔ ዎዚናን ዎꬃ።

2 ኢስቲ ኔ ላይꬅ ኣዱሳና፤

ኢሻሎ ዴኦኔ

ሳሮቴꬅ ኔስ ጉጃና።

3 ሲቆይኔ ቱማቴꬂ

ኔፔ ሃኮፌቶ፤

ኢስታ ኔ ቆꬌን ቃቻ፤

ኔ ዎዚናንካ ጻፋ።

4 ሂስቲኮ ኔኒ ጾሳ ሲንꬃኒኔ

ኣሳ ሲንꬃን ሳቤታናኔ

ሎኦ ሱንꬅ ዴማና። *

5 ኔኒ ፖሎ ዎዚናን

ጎዳን ኣማኔታ፤

ኔኒ ኔ ኣኬካን ዜምፖፋ።

6 ኔኒ ቢዛ ኦጌ ኡባን

ኢዛ ሲንꬃሳ፤

ኢዚካ ኔ ቢዛ ኦጌ ሱሪሳና።

7 ኔርካ ኔና

ኣꬎ ኤራንቻ ጎፓ፤

ጎዳስ ያያ፤

ኢታፔካ ሃካ። *

8 ሄሲ ኔ ቦላ ፓያ ዎꬃና፤

ኔ ሜቄꬃታካ ጻሊሳና።

9 ጎዳ ኔ ኣቆታን ቦንቻ፤

ቢታይ ኔስ ኢሚዛ ኣይፌ ኡባፌ

ጼራ ኢዛስ ኢሞን ቦንቻ።

10 ኔ ሄሳꬆ ኦꬂኮ

ኔ ጎታራቲ ኩሚ ፓላሃና፤

ኔኒ ዎይኔ ኡሹ ኣጊዛሶቲ

ጪፒ ጊ ኩማና።

11 ታ ናዞ!

ጎዳ ሴራ ካꬎፓ፤

ኢዚ ኔና ሃንቂዛ

ዎዴካ ላንጮፋ። *

12 ኣዋይ ባ ሲቂዛ ና

ሴሪዛይሳꬆ

ጎዳይካ ባ ዶሲዛ

ና ሴሬስ። **

13 ኣꬎ ኤራቴꬅ ዴማናስ

ዎጺዛ ኣሲ፥

ኣኬካካ ባስ ሚሼ

ኦꬂዛ ኣሲ ኣንጄቲዳዴ።

14 ጋሶይካ ኢዚፔ ዴሚዛ ጎኣይ

ቢራፔ ዴሚዛ

ጎኣፔ ኣꬌስ፤

ኢዚፔ ቤቲዛ ጎኣይ

ዎርቃፌ ቤቲዛ ጎኣፔ ኣꬌስ።

15 ኣꬎ ኤራቴꬂ ዞኦ ኢንቁፌ

ኬሂ ኣልኦ፤

ኔኒ ዴማናስ ኣሞቲዛ ኡባይ

ኢዚራ ጊናቴና።

16 ኢዛ ኡሻቻ ኩሼን ኣዱሳ ላይꬅ፥

ሃዲርሳ ኩሼን ኣቆታኔ

ቦንቾ ኦይካዱስ።

17 ኢዚ ኦጌቲ ኡፋይሲዛ ኦጌታ፤

ኢዛ ሄሜቲዛ ኦጌ ኡባይካ ሳሮ።

18 ኢዛ ባና ኢዲሚዛይታስ

ዴኦ ሚꬃ፤

ኢዞ ኦይኪዛይቲካ ኣንጄታና።

19 ጎዳይ ባ ኣꬎ ኤራቴꬃን

ሳኣ ሜꬊዴስ፤

ባ ኣኬካንካ ሳሎታ

ኢስቲ ዲዛሶን ሚንꬂዴስ።

20 ሻፋቲ ኢዛ ኤራቴꬃን ጎጌቴስ፤

ሻራቲ ኢራ ኢሜቴስ።

21 ታ ናዞ! ሱሬ ፒርዳኔ

ሻኪ ኤሮ ናጋ፤

ኢስቲ ኔ ሲንꬃፌ ሃኮፌቶ።

22 ኢስቲ ኔስ ዴኦ ጊዳና፤

ኔ ቆꬌስካ ኣሌቆ ጊዳና።

23 ሄ ዎዴ ኔኒ ኦጌን

ሂርጋይ ባይንዳ ሄሜታና፤

ኔ ቶሆይካ ꬉጴቴና።

24 ኔኒ ኢቺዳ ዎዴ ባባካ፤

ኢቻዳካ

ማልኦ ꬊስኮ ꬊስካና።

25 ኣኬኮንታ ጋኪዛ ሜቶኔ

ኢታታ ቦላ ጋኪዛ

ꬋይሳስ ባባካ።

26 ኣይስ ጊኮ ጎዳይ ኔስ

ኣማኔቲዛዴ ጊዳና፤

ኔ ቶሆይ

ዎጺማዴን ኦይኬቶንታ ማላ

ኢዚ ኔና ናጋና።

27 ኔስ ማዳና ዎልቃይ ዲሺን

ማዶ ቤሲዛይታስ

ሎኦ ኦሶ ኣጎፋ።

28 ሃኢ ኔስ ዲሺን ኔ ሾሮዛስ፥

«ሲማዳ ያ፤

ታኒ ኔስ ዎንቶ ኢማና» ጎፓ።

29 ኔናን ኣማኔቲዲ ኔ ማታን ዲሺን

ኔ ሾሮዛ ቦላ

ኢታ ሚሽ ኦꬃናስ ሃልቾፋ።

30 ኔና ቆሆንታ ኣስ

ጋሶይ ባይንዳ ጮ ሞቶፓ።

31 ጌኔ ኦꬂዛ ኣሳታ ቁሎፋ፤

ኢስታ ኢታ ኦጌካ ካሎፋ።

32 ጋሶይካ ጎዳይ

ኢታ ኦꬂዛይታ ኢጼስ፤

ጊዶ ኣቲን ሱሬታስ ኢዚ

ባ ዎዚና ቆፋ ቆንጪሴስ።

33 ጎዳ ቃንጌꬂ

ኢታ ኦꬂዛይታ ኬꬃና፤

ጊዶ ኣቲን

ኢዛ ኣንጆይ ጺሎታሶና።

34 ኦቶሬቴꬃን ቂልጪዛይታ ቦላ

ጎዳይካ ቂልጬስ፤

ጊዶ ኣቲን ባንታና

ካዉሺዛይታ ቦንቼስ። *

35 ኣꬎ ኤራንቻቲ

ቦንቾ ላታና፤

ኤያቲ ጊዲኮ ካዉሻቴꬃስ

ኣꬊ ኢሜታና።

4

ኣꬎ ኤራቴꬃ ጎኣ

1 ታ ናይቶ! ኢንቴ ኣዋ ዞሬ ሲዪቴ፤

ዎዚናን ዎꬂ ኤዝጊቴ፤

ኣኬካካ ኢንቴስ ሚሽ ሂስቲቴ።

2 ታኒ ኢንቴስ ሎኦ ቲሚርቴ

ኢሚዛ ጊሻስ

ታ ቲሚርቴ ኣጎፍቴ።

3 ታኒ ታ ሁኤንካ

ታ ኣዋስ ዬላጋ ና፤

ታ ኣዬይስካ ሜጺ ኢሲ ና።

4 ታ ኣዋይ ታና ታማርሲሼ፥

«ታ ቃላ ኩሜꬃ

ዎዚናን ኦይካ፤

ታ ኣዛዞታካ ናጋ፤

ኔ ሂስቲኮ ፓጻ ዴኣና።

5 ኣꬎ ኤራቴꬂኔ ኣኬካ ኦይካ፤

ታ ቃላ ዶጎፓ፤

ኢዚፔካ ካሬ ኬዞፓ።

6 ኣꬎ ኤራቴꬅ ኣጎፋ፤

ኢዛ ኔስ ጎንዳሌ ጊዳና፤

ኢዞ ሲቃ፤

ኢዛካ ኔና ናጋና።

7 ኣꬎ ኤራቴꬂ ባይራ፤

ሄሳ ጊሻስ ኢዞ ዴማ።

ኣኬካይ ኔ ኣቆዛ ኡባ

ኤኪዛ ጊዲኮካ ኢዛ ዴማ።

8 ኔኒ ኣꬎ ኤራቴꬅ ቦንቻ፤

ኢዛ ኔና

ꬎቁ ꬎቁ ኦꬃና፤

ኔኒ ኢዞ ኢዲማ፤

ኢዛ ኔና ቦንቻና።

9 ኢዛ ኔ ሁኤን

ሳባ ኣኪሊሌ ዎꬃና፤

ቦንቾ ካላቻካ

ኢማና» ጌስ።

10 ታ ናዞ! ታ ጊዛይሳ ኤዝጋ፤

ታ ቃላካ

ኔ ዎዚናን ዎꬃ፤

ኔ ላይꬂ ኣዱቃና።

11 ታኒ ኔና ኣꬎ ኤራቴꬃ

ኦጌ ካሌꬃና፤

ሱሬ ኦጌካ ቤሳና።

12 ኔ ሄሜታሼ ꬉጴታካ፤

ዎጺኮካ ኩንዳካ።

13 ታ ቲሚርቴ ሎኤꬃ ኦይካ፤

ኢዞ ዬዶፋ፤

ኢዛ ኔስ ዴኦ ጊዲዳ ጊሻስ

ኢዞ ናጋ።

14 ናጋራንቻታ ኦጌ ዬꬎፋ፤

ኢታ ኣሳታ ኦጌንካ ሄሜቶፋ።

15 ኢዚፔ ሃካ፤ ኢዚን ሄሜቶፋ፤

ኢዚፔ ጉዬ ሲማ፤

ሂስታዳ ኔ ኦጌይራ ባ።

16 ኢስቲ ኢታ ኦꬆንታ ዲሼ

ꬊስኪ ኤሬቴና፤

ኣስ ꬉጴꬆንታ ዲሺን

ꬊስኮይ ኢስታ ኣይፌን ዬና።

17 ኢስቲ ኢታቴꬅ ካꬃ ማላ ሜቴስ፤

ጌኔካ ኡሻ ማላ ኡዬቴስ።

18 ጺሎታ ኦጌይ ሴታ ጋላስ ጋካናስ

ፖኢ ፖኢ ቢዛ

ማላዶ ጻልቄ ማላ።

19 ጊዶ ኣቲን ናጋራንቻታ ኦጌይ

ሳካና ꬉማ ማላ፤

ኢስቲ ኣዛን ꬉጴታናኮካ

ኤሬቴና።

20 ታ ናዞ! ታ ጊዛይሳ ኣኬካ፤

ታ ቃላካ ሎኤꬃ ኤዝጋ።

21 ኔ ኣይፌ ሲንꬃፌ ሃሶፋ፤

ኔ ዎዚናን ዎꬃ።

22 ጋሶይካ ኢስቲ ዴሚዛ ኣሳስ

ዴኦ ኢሜቴስ፤

ኢስቲ ኣሳቴꬃስካ

ፓያቴꬅ ኢሜቴስ።

23 ኡባፌካ ቦላራ

ኔኒ ኔ ዎዚና

ሚንꬃዳ ናጋ፤

ኣይስ ጊኮ ዴኦይ ኢዛፔ ፑልቴስ።

24 ኔ ዶናፔ ጌኔ ሃሳያ ዲጋ፤

ኢታ ሃሳያ

ኔ ሜቴርሻፌ ሃሳ።

25 ኔ ኣይፌቲ ሲቲ ጊዲ

ሲንꬅ ጼሌቶ፤

ቲሺ ሂስታዳ

ኔ ሲንꬃን ዲዛይሳ ጼላ።

26 ኔ ቶሆስ ኦጌ ጊጊሳ፤

ሱሬ ኦጌ ጻላ ሄሜታ። *

27 ኡሻች ሃዲርሲ ጎፓ፤

ኔ ቶሆ ኢታፔ ናጋ።

5

ላይማቴꬃፌ ናጌቴꬅ

1 ታ ናዞ! ታ ኣꬎ ኤራቴꬃ

ኔ ዎዚናን ዎꬃ፤

ታኒ ኣኬካን ዮቲዛ ቃላ

ሎኤꬃ ኤዝጋ።

2 ሄሲካ ዎዚናማቴꬂ

ኔስ ሚሽ ጊዳና ማላኔ

ኔ ሜቴርሻቲ

ኤራቴꬅ ናጋና ማላሳ።

3 ላይማ ማጫሳ ኢንጻርሳፌ

ኤሳ ኢሊሎይ ጾኬስ፤

ኢዚ ሃሳያይ ኦይሳፌካ

ኣꬊ ሹጌስ።

4 ጊዶ ኣቲን ኢዛ ዉርሴꬃን

ጎዳሬ ኡꬃ ማላ ጫማዉስ፤

ናምኡ ባጋራ ቃንጺዛ

ቃራ ማሻ ማላ።

5 ኢዚ ቶሆቲ ዱጌ ሃይቆሶ ቤቴስ፤

ኢዚ ታንጎይ ሲቲ ሂስቲ

ዱጌ ዱፎን ካሌꬄስ።

6 ኢዛ ዴኦ ኦጌስ ዉዱ ጉኩ፤

ኢዚ ኦጌቲ ጌላ፤

ጊዶ ኣቲን ጌላ ጊዲዳይሳካ

ኢዛ ኤሩኩ።

7 ታ ናይቶ! ታና ኤዝጊቴ፤

ታ ዮቲዛ ቃላፔ ኬኦፒቴ።

8 ኢንቴ ኦጌ ኢዚፔ ሃሲቴ፤

ኢዚ ፔንጌራካ ኣꬎፍቴ።

9 ሄሲካ ኢንቴ ኢንቴ

ጎባቴꬃ ሃራታስ፥

ኢንቴ ላይꬃካ ሜንጼ ኢታታስ

ኢንቴ ኢሞንታ ማላሳ።

10 ኣላጋቲ ኢንቴ ኣቆታን

ካኦንታ ማላኔ

ኢንቴ ዳቡራንካ ሃራ ኣሳሶይ

ዱሬቶንታ ማላሳ።

11 ኢንቴ ኣሾይ ዉሪን፥

ኢንቴ ሜቄꬂ ጊልቂን

ዉርሴꬃ ላይꬃን

ኢንቴ ጎታራና።

12 ቃሴካ ኔኒ፥

«ታኒ ኣይስ ሴራ ኢጻዲና!

ታ ዎዚናይካ ዞሬ

ኣይስ ካꬊዴ!

13 ታና ታማርሲዛይቲ

ዮቲዳይሳ ኤካቤኬ፤

ታና ዞሪዛይታ

ዞሬዛካ ኤዝጋቤኬ።

14 ሄሳ ጊሻስ ታኒ

ሺቂዳ ዱላታ ሲንꬃፌ

ꬋያና ማታዲስ» ጋና።

15 ኔኒ ኤሊሲዳ ኔ ፑልቶ ሃꬃፌ

ኡያዳ ኣሊዛ ማላ

ኔ ማቼይስ ኣማኔታዳ

ኢዚ ሲቆን ኣላ።

16 ቤታ ቤታ ማጫሲ

ኡዪዛ ፑልቶ ሃꬅ ጊዶፓ።

17 ኔናቴꬃ ኔ ማቼይስ ናጋ፤

ሃራ ማጫሳራ ዚንኦፋ።

18 ኔ ማቼያ ኔስ

ኣንጄቲዳ ፑልቶ ጊዱ፤

ዬላጋቴꬃን ኔኒ ኤኪዳ

ኔ ማቼይራ ኡፋዬታ።

19 ሎኢዛ ጋራ ማላኔ

ኡፋይሲዛ ጌኔሳ ማላ፥

ኢዚ ꬋንꬃቲ ኡባ ዎዴ

ኔና ኣሌቶ፤

ኢዚ ሲቆይ ኔና ኡባቶ ኦይኮ።

20 ታ ናዞ!

ላይማ ማጫሳይ ሲቆን

ኣይስ ማꬆታይ?

ሃራ ኣሳ ማቺራ

ኣይስ ቆሜታይ?

21 ጋሶይካ ኣሲ ኦꬂዛ ኡባ

ጎዳይ ቤዬስ፤

ኢዚ ሄሜቲዛ ሄሜታ ኡባ

ፒልጊ ጼሌስ።

22 ናጋራንቻ ኢዚ ኦꬂዳ

ናጋራይ ዛሪ ኦይኬስ።

ኢዛ ናጋራ ጊቴይ ኢዛ ቃቼስ።

23 ኢዚ ባ ኤያቴꬃ ዳሮን

ኦጌ ባላና፤

ባና ሃራና ዳንዳዮንታ

ኣጊዳ ጊሻስ

ኢዚ ሃይቃና።

6

ሃቻስ ሃቻስ ቤሲዛ ዞሬ

1 ታ ናዞ! ኔኒ ኔ ሾሮዛስ

ዋሴ ጌሊዳ ጊዲኮ፥

ሃራ ኣሳ ጊሻስ ኔኒ

ኩሼ ባቃ ጫቂዳ ጊዲኮ፥

2 ኔኒ ጌሊዳ ቃላን

ኦይኬቲዳ ጊዲኮ፥

ኔ ዶናፔ ኬኢዳ ቃላን

ኔ ኦይኬቲዳ ጊዲኮ፥

3 ታ ናዞ! ኔኒ ኔ ሾሮዛ

ኩሼን ኩንዲዳ ጊሻስ

ኔና ኣሻናስ ባዳ

ኢዛ ሲንꬃን ኩንዳ፤

ኔ ሾሮዛኮ ባዳ ሾባ።

4 ሄሳꬆ ኦꬆንታ

ዳሼ ꬊስኮፋ፤

ኔ ሲጲንꬃቲ ሊጶፔቶ።

5 ሻንካንቻታፔ ጌኔሲ

ኬሲ ኤኪ ኣቲዛ ማላ፥

ያርዴን ኦይኬቶንታ ኣቲዳ

ካፎ ማላ ኔና ኣሻ።

6 ኔኖ ኣዛላዞ!

ጩንጫሌታኮ ባ፤

ሂስታዳ ኢስታፌ ታማራዳ

ኣꬎ ኤራንቻ ጊዳ።

7 ጩንጫሌታስ ኣዛዚዛይ ዴና፤

ኢስታ ሃሪዛይ ዴና።

8 ጊዶ ኣቲን ባንታስ ማና ሚሽ

ቦኔ ሺሼቴስ፤

ካꬅ ሺሺዛ ዎዴ

ባንታስ ካꬅ ሺሼቴስ።

9 ኔኖ ኣዛላዞ!

ኔኒ ኣዉዴ ጋካናስ

ꬊስካኔ?

ꬊስኮፌካ

ኔ ኣዉዴ ቤጋኔ?

10 «ታኒ ጉꬃራ ꬊስካ ኤካና፤

ጉꬃራ ሊጳ ዴንዳና፤

ታ ኩሼ ቦርኮታዳ

ጉꬃራ ሼምፓ ኤካና»

ኔ ጊሺን፥

11 ሄ ዎዴ ማንቆቴꬂ

ፓንጋ ማላ፥

ፓጬይ ኦላ ሚሻ

ኦይኪዳ ኣሳ ማላ

ኔ ቦላ ፑቱ ጋና። *

12 ዎማሌይኔ ሜንጼ ኢታ ኣሲ

ዩዪ ዩዪዲ

ኢታ ቃላ ሃሳይዛይ፥

13 ባ ኣይፌራ ቂምኦቲዛይ፥

ባ ቶሆን ቤሲዛይ፥

ባ ቢራꬌታንካ ማላቲዛይ፥

14 ባ ዎዚናን ኢታ ሚሽ

ዎꬂ ዴንꬂ ቆፒዛይ

ኣይ ዎዴካ ኦሽ ዴንꬄስ።

15 ሄሳ ጋሶን ባሺ ኣኬኮንታ

ኢዛ ቦላ ያና፤

ኢዚ ሃሳኣይ ባይንዳ ሜቃና፤

ሜቂዲካ ፓጼና።

16 ጎዳይ ኢጺዛ ኡሱፑን

ዮኦቲ ዴቴስ፤

ላፑንꬃዛ

ኬሂ ሃራሴቴስ።

17 ኦቶሬቴꬃን ጼሊዛ ኣይፌ፥

ዎርዶቲዛ ኢንጻርስ፥

ጺሎ ኣሳታ ዎꬊዛ ኩሼ፥

18 ኢታ ሚሽ ቆፒዛ ዎዚና፥

ኢታሶ ኤሶቲዛ ቶሆታ፥

19 ዎርዶ ቦላ ዎርዶ ጉጂ ጉጂዲ

ዮቲዛ ዎርዶ ማርካ፥

ኢሻንታ ጊዶን

ኦሽ ሜꬊዛ ኣሳ።

ላይማፔ ሃኮ

20 ታ ናዞ! ኔ ኣዋ ኣዛዞ ፖላ፤

ኔ ኣያ ታማርሲዳይሳካ ኣጎፋ።

21 ኢስታ ኡባቶ ኔ ዎዚናን ኦይካ፤

ኔ ቆꬌንካ ቃቻ።

22 ኔኒ ሄሜቲዛ ዎዴ

ኢስቲ ኔና ካሌꬃና፤

ኔኒ ኢቺዛ ዎዴ

ኢስቲ ኔና ናጋና፤

ኔኒ ቤጎቲዛ ዎዴካ

ኢስቲ ኔና ዞራና።

23 ኣይስ ጊኮ ሃ ኣዛዞቲ ኔስ ጾምፔ፤

ቲሚርቴቲካ ፖኦ፤

ቃሴ ሴራይካ

ዴኦኮ ኤፊዛ ኦጌ።

24 ሃ ኣዛዞቲ ኢታ ማጫሳፌ

ኔና ናጋና፤

ዶናን ጪሚዛ ሃዉሻ

ማጫሳፌካ ናጋና።

25 ኢዚ ሎኤቴꬃ

ኔ ዎዚናን ኣሞቶፋ፤

ኢዚ ቂምኦቴꬃን ኦይኬቶፋ።

26 ኢሲ ኣዴይ

ባና ባይዛ ዲዛ ማጫሳዮ

ጉꬃ ሚሻን

ዴማናስ ዳንዳዬስ፤

ኣሳ ማቺ ጌዶ ካሎይ

ኔስ ሼምፖ ꬋይሳና።

27 ኢሲ ኣሲ ታማ ኢዲሚን

ኢዛ ማይኦይ

ሜቴቶንታ ኣታናስ ዳንዳይዜ?

28 ኢሲ ኣሲ ቦንቆ ታማ ዬꬊ ቢሺን

ኢዛ ቶሆይ

ጹጌቶንታ ኣታና ዳንዳይዜ?

29 ኣሳ ማቾ ላጌꬂዛ ኣሲ

ሄሳ ማላ፤

ኢዞ ቦቺዛ ኡባይ

ቃጻዬቶንታ ኣቴና።

30 ካይሶይ ጋፋ ኣታናስ ካይሲኮ

ኣሳይ ኢዛ ካꬌና።

31 ጊዶ ኣቲን ኢዛስ ዲዛ ኣቆታ

ኡባ ኦይቺኮካ

ኢዚ ኦይኬቲዳ ጊዲኮ

ላፑን ኩሼ ቃንጻና ቤሴስ።

32 ላይማ ላይማቲዛ ኣሳስ

ዎዚናይ ፓጬ፤

ሄሳዴይ ባርካ

ባ ሼምፖ ꬋይሴስ።

33 ቡካይኔ ካዉሻቴꬂ ኢዛስ ቃዳ፤

ዬላቴꬂ ኢዛፔ

ሙሌካ ቁጬቴና።

34 ቃናቴይ ኣዚና ሃንቄታና ማላ ዴንꬄꬄስ፤

ኢዚ ሃሎ ኬሲዛ ዎዴ

ኢዛስ ቃꬌቴና።

35 ኢዚ ኣይ ኤዳካ ኤኬና፤

ኣይ ኬና ኢሞታይካ

ኢዛ ሃንቆ ዶሺሴና።

7

ላይማፔ ናጌታና ማላ ኢሜቲዳ ሴራ

1 ታ ናዞ! ታ ቃላ ናጋ፤

ታ ኣዛዞካ ኔ ዎዚናን

ቁምኣ ኦይካ።

2 ኔ ፓጻ ዴኣና ማላ

ታ ኣዛዞታ ናጋ፤

ታ ቲሚርቴዛካ

ኔ ኣይፌ ጪሮ ማላ ናጋ።

3 ሃይታ ኔ ቢራꬌታን ቃቻ፤

ኔ ዎዚናንካ ጻፋ።

4 ኣꬎ ኤራቴꬅ ኔ ታስ ሚቾ ጋ፤

ኣኬካካ ኔ ታስ ዳቦ ጋ።

5 ኢስቲ ኔና ላይማ ማጫሳፌኔ

ባ ቃላን ባሌꬂዛ

ሃዉሻ ማጫሳፌ ናጋና።

6 ኢሲ ጋላስ ታኒ

ታ ኬꬃ ማስኮቴዛራ

ካሬ ጼላዲስ።

7 ኣኬካይ ፓጪዳ ዬላጋታ ቤኣዲስ።

ኢስታ ጊዶፌ ኢሶይ ኬሂ ኤያ።

8 ሄ ዎዳላይ ኢዚ ሶ ኤፊዛ

ኦጌ ባጋራ ኦይኪ ቢሼ

ኢዚ ኬꬃ ኣቻራ

ኣꬊ ቢሺን፥

9 ሄ ዎዴ ሳኣይ ቃማናስ

ላንኪላንኪሺን፥

ꬉማይ ኣይፌ ኦይኪሺን፥

10 ኢሲ ማጫሳያ

ኢዛ ዴማናስ ኬዛዱስ፤

ላይማ ማጫሳ ማይኦ ማይኣዳ

ባሌꬃናስ ሙርታ ኬዛዱስ።

11 ኢዛ ጻላኔ

ዬላይ ባይንዳ ማጫሳ፤

ሶሆን ዎፑ ጋዳ ኡቱኩ።

12 ኢዛ ኢሲቶ ኦጌን፥ ኢሲቶ ጉላን፥

ኢሲቶ ዱቡሻን ኤቃዳ ናጋዉስ።

13 ኢዛ ሄ ናዛ

ሺሻ ኦይካዳ ዬራዉስ፤

ዬላይ ባይንዳ ኢዛ ኣይፌ

ቲሺ ሂስታ ጼላሼ፥

14 «ታኒ ታሶን ኢሲፌቴꬃ ያርሾ

ያርሻናስ ቤሴስ፤

ታኒ ታ ኣዲና ሃች ፖላዲስ።

15 ሂስታዳ ኔና ጼላናዉ ኬኣዲስ፤

ኔና ኬሃ ኮያዲስ፤

ሃኢ ቤያ ኔና ዴማዲስ።

16 ታኒ ጊብጼፔ ዪዳ

ኣሌቂሲዛ ኣንሶላካ

ታ ሂጻን ዬጋዲስ።

17 ታኒ ካርቤ፥ ኣልሙኒዬሜኔ

ቃራፋ ጌቴቲዛ

ሳዎታፔ ኦሴቲዳ

ሺቶ ታ ሂጻን ጫጫፋዲስ።

18 ሃ ያ፤ ኣኔ ዎንታና ጋካናስ

ሲቆ ኣሎስ፤

ቆሜቲዲካ ኡፋዬቶስ።

19 ታ ኬꬃዋይ ሶን ዴና፤

ሃኮ ዴሬ ቢዴስ።

20 ሚሽ ካራጺቴ ኩንꬂ

ኤኪ ቢዳ ጊሻስ

ኣጊናይ ዶርስ ዳጋንꬆንታ

ሲሜና» ጋዱስ።

21 ሂስታዳ ባ ማልኦ ሃሳያን

ኢዛ ባሌꬃዱስ፤

ባ ሊቆ ኢንጻርሳንካ ጪማዱስ።

22 ሹካስ ላጌቲ ቢዛ ቦራ ማላ፥

ዎጺማዴን ኦይኬታና

ቢዛ ጮፎሾ ማላ

ሄራካ ኣሙሶንታ

ኢዞ ካሊዲ ቢዴስ።

23 ዎንዳፌ ዪሺ

ኢዛ ቲሬ ጫዳና ጋካናስ፥

ኢዛ ሼምፖ ꬋይሳናይሳ

ኤሮንታ ዲሼ ፒራꬊዲ ያርዴን

ጌሊዛ ካፎ ማላ ጊዲዴስ።

24 ታ ናዞ! ኣኔ ሃኢ ሲያ፤

ታ ዶናፔ ኬዚዛ

ቃላካ ኤዝጋ።

25 ኔ ዎዚናይ ኢዚኮ ቦፖ፤

ኢዛ ቢዛ ባላ ኦጌን ጌሎፓ።

26 ኢዛ ካዉሻዳ ኦሊዳይቲ ኡንዴና፤

ኢዛ ዎꬊዳይታ ቆዳይ

ኬሂ ዳሮ።

27 ኢዚ ሶይ ዱፎን ኤፊዛ ኦጌ፤

ሄ ኦጌይ ዱጌ ሃይቆሶ ጋꬄስ።

8

ኣꬎ ኤራቴꬃ ሳባ

1 ሲዪቴ! ኣꬎ ኤራቴꬃያ ባ ቃላ

ዶቁ ሂስታ ጼይጌኬ?

ኣኬካይካ ባ ጬንጉርሳ

ꬎቁ ሂስታ ሲሴኬ?

2 ኦጌ ዶናን ዴኢዛ

ዙምቡላታ ቦላኔ

ዳጋላ ኦጌታን ኤቃዉስ።

3 ጊምቤዛ ላንቄን ካታማታ

ጌሊዛ ፔንጌን ኤቃዳ

ባ ቃላ ꬎቁ ሂስታዳ፥ *

4 ሃይቶ ኣሳቶ!

ታኒ ኢንቴና ጼይጋይስ፤

ታኒ ኣሳ ዜሬꬅ ኡባ ጼይጋይስ።

5 ኢንቴኖ ኣኬካይ ፓጪዳይቶ!

ዎዚናማ ጊዲቴ፤

ኢንቴኖ ኤያቶ ኣኬካ ዴሚቴ።

6 ታኒ ጎኢዛ ሚሽ

ዮቲዛ ጊሻስ ኤዝጊቴ፤

ታ ዶናፔ ሱሬ ዮኦይ ኬዜስ።

7 ታ ዶናይ ቱማ ሃሳዬስ፤

ታ ሜቴርሻቲካ

ኢታ ሚሽ ኢጼቴስ።

8 ታ ዶናፔ ኬዚዛ ቃላቲ

ኡባይ ቱማ፤

ጌላ ዎይኮ ቦካ ጊዴቴና።

9 ኣኬካይ ዲዛ ኣሳስ

ታ ሃሳያይ ሊኬ፤

ኤራቴꬂ ዲዛይታስ

ታ ሃሳያን ዎርዶይ ዴና።

10 ቢራፔ ኣꬂዲ ታ ዞሬ ኤኪቴ፤

ሙሩታ ዎርቃፌ ኣꬂዲ

ኤራቴꬅ ዶሪቴ።

11 ኣይስ ጊኮ፥ «ታኒ ኣꬎ ኤራቴꬂ

ዞኦ ኢንቁፌካ ኬሃ ኣልኣይስ፤

ኔኒ ኣሞቲዛ ሚሽ ኡባይካ

ታናራ ጊናታናስ ዳንዳዬና።

12 ታኒ ኣꬎ ኤራቴꬂ

ኣኬካራ ዳይስ፤

ኤራቴꬂኔ ዎዚናማቴꬂ

ታ ሚሻታ።

13 ጎዳስ ያሻቴꬂ ኢታ ኢጾ፤

ታኒ ኦቶሮኔ ሃላጫ፥

ሜንጼ ኢታቴꬂኔ

ጌላ ሃሳያ ኢጻይስ።

14 ዞሬይኔ ሎኦ ፒርዳይ ታይታ፤

ታስ ኣኬካይኔ ዎልቃይ ዴስ።

15 ካዎቲ ታናን ካዎቴቴስ፤

ዴሬ ኣይሲዛይቲ

ሱሬ ዎጋ ኬሴቴስ።

16 ዳናቲ ታኒ ማዲን

ዴራ ኣይሴቴስ፤

ዴራ ሃሪዛ ጊታ ኣሳቲ

ኡባይ ሃሬቴስ።

17 ታና ሲቂዛይታ ታኒ ሲቃይስ፤

ሚኒ ኮይዛይቲ ታና ዴማና።

18 ዱሬቴꬂኔ ቦንቾይ

ታ ማታን ዴቴስ፤

ዉሮንታ ኣቆታይኔ

ኢንጄይ ታ ማታና።

19 ኢንቴ ታፔ ዴሚዛ ጎኣይ

ሙሩታ ዎርቃፌ ኣꬌስ፤

ታ ኢሞታይካ

ሴሪሲ ኬሲዳ ቢራፔ ዳሬስ።

20 ታኒ ጺሎቴꬃ ኦጌን ሄሜታይስ፤

ሱሬ ፒርዳ ካላይስ።

21 ታና ሲቂዛይታስ

ታኒ ዱሬቴꬅ ኢማና፤

ኢስታ ሚንጃ ኬꬃካ

ታኒ ኩንꬃና።

22 «ጎዳይ ታና ባ ኦሶ ኡባፌ

ኮይሮ ሜꬊዴስ፤

ቤኒፔካ ኢዛ ኦሳስ

ኮይሮይ ታና። *

23 ሳሎይኔ ሳኣይ

ሜꬌታናፔ ካሴ

ቤኒ ሜርናሶፌ ታኒ ሹሜታዲስ።

24 ዎጋ ጊታ ኣባቲ ባይንዳ ዎዴ፥

ሃꬃ ፑልቶቲ ꬉቃናፔ ካሴ

ታኒ ዬሌታዲስ።

25 ዙማቲኔ ዙምቡላቲ

ሜꬌታናፔ

ካሴ ታኒ ዬሌታዲስ።

26 ጎዳይ ሳኣኔ

ሳኣ ቦላ ዲዛ ዴምባታ

ዎይኮ ኣላሜ ቦላ ዲዛ ጉዱላታ

ሜꬋናፔ ካሴ ታኒ ዬሌታዲስ።

27 ጎዳይ ሳሎታ ሚጪዳ ዎዴኔ

ጊታ ኣባታፔ ቦላራ

ሳሎ ጉፋንꬆ ጊግሲዳ ዎዴ

ታኒ ሄን ዴኣይስ።

28 ጎዳይ ሻራታ ቦላን

ዎꬂዳ ዎዴ፥

ጊታ ኣባ ፑልቶታ

ꬉሲዳ ዎዴ፥

29 ኣባ ሃꬃቲ

ባንታስ ኢሜቲዳ ዛዋፔ

ፒኒዲ ኣꬎንታ ማላ

ዛዋ ዎꬂዳ ዎዴ፥

ሳኣስ ዮች ዬጊዳ ዎዴ፥

30 ሄ ዎዴ ታኒ ኢዛ ማታን

ዋና ኦሳንቻ፤

ኡባ ጋላስ ታኒ

ኡፋይሳን ኩማይስ፤

ታኒካ ኢዛ ሲንꬃን ኡፋዬታይስ።

31 ኢዛስ ጊዲዳ ኣላሜ ኡባን

ታ ኡፋዬታይስ፤

ኣሳ ናይታንካ ታ ኡፋዬታይስ።

32 «ሃኢካ ታ ናይቶ!

ታኒ ጊዛይሳ ኤዝጊቴ፤

ታ ኦጌ ናጊዛይቲ ኣንጄቲዳይታ።

33 ታ ቲሚርቴ ሲዪቴ፤

ኣꬎ ኤራንቻታ ጊዲቴ፤

ዉዳ ꬋዮፒቴ።

34 ታኒ ዮቲዛይሳ ሲዪዛ ኣሲ፥

ሃች ሃች ታ ፔንጌን ቤቲዛ ኣሲ፥

ታሶ ጌሊዛሶንካ

ናጊዛ ኣሲ ኣንጄቲዳዴ።

35 ታና ዴሚዳይ ዴኦ ዴሜስ፤

ጎዳፔ ኢዚ ሳባ ዴሜስ።

36 ጊዶ ኣቲን ታና

ዴሞንታ ኣጊዳ ኣሲ

ባና ቆሄስ፤

ታና ኢጺዛ ኡባቲ

ሃይቆ ሲቄቴስ» ጋዱስ።

9

ኣꬎ ኤራቴꬂኔ ኤያቴꬅ

1 ኣꬎ ኤራቴꬃያ

ባስ ኬꬅ ኬጻዱስ፤

ኬꬃስ ላፑን

ቱሳታ ኤሳዱስ።

2 ኢዛ ሞꬎ ሜሄ ሹካዱስ፤

ዎይኔ ኡሹ ኣጋዱስ፤

ማዳካ ጊጊሳዱስ።

3 ሂስታዳ ኣሳ ጼይጋናስ

ባ ማጫ ኣይሌታ ኪታዱስ።

ኢዛ ካታማይፔ ꬎቃ ሶን

ኤቃዳ ጼይጋዱስ፤

4 «ኢንቴኖ! ኤራይ ፓጪዳይቶ

ሃ ጌሊቴ!» ጋዱስ።

ኤያታካ ኢዛ፥

5 «ሃ ዪዲ ታ ቁማ ሚቴ፤

ታኒ ኣጊዳ

ዎይኔ ኡሻካ ኡዪቴ!

6 ኢንቴ ኤያቴꬃ ኦጌዛ ኣጊቴ፤

ኢንቴ ሼምፖራ ፓጻ ዴኣና፤

ኣኬካ ኦጌን ሄሜቲቴ» ጋዱስ።

7 ቂልጪዛ ኣስ ሴሪዛ ኣሲ ኡባይ

ባስ ጫሼ ካላና፤

ኢታ ኣስ ዞሪዛዴይካ

ባስ ካዉያና።

8 ቂልጪዛ ኣስ ዞሮፓ፤

ኔ ኢዛ ዞሪኮ ኢዚ ኔና ኢጻና።

ኣꬎ ኤራንቻ ኣስ ሴራ፤

ኔ ኢዛ ሴሪኮ ኢዚ ኔና ዶሳና።

9 ኣꬎ ኤራንቻ ኣስ ታማርሳ፤

ሂስቲኮ ኢዚ ካሴይሳፌካ

ኣꬎ ኤራንቻ ጊዳና።

ጺሎ ኣስ ታማርሳ፤

ሂስቲኮ ኢዚ ኤራቴꬅ ጉጃና።

10 ኣꬎ ኤራቴꬃስ ኮይሮይ

ጎዳስ ያሻቴꬃ፤

ጌሻዛ ኤሮይካ ኣኬካ። *

11 ታ ጋሶን ኔስ ባሬይ ኣዱቃና፤

ኔስ ዴኦ ላይꬃይካ ጉጄታና።

12 ኔኒ ኣꬎ ኤራንቻ ጊዲኮ

ጎኤታና፤

ኔ ቂልጪዛዴ ጊዲኮ ቆሄታና።

13 ኤያ ማጫሲ ዎጫማ ዳራዉስ፤

ኢዛ ባና ሃሩኩ፤

ኢዛ ኣይኮካ ኤሩኩ።

14 ኢዛ ባ ካሬን ኡታ ፔኣዉስ፤

ካታማ ጊዶን ꬎቃሶ

ኬዛ ኡታዉስ።

15 ሄራ ኣꬊ

ባ ኦጌ ቢዛይታ ጼይጋዉስ።

16 ኢዛካ ዎዚና ፓጬታስ፥

«ኢንቴኖ! ኣኬካይ ፓጪዳይቶ

ታኮ ሃ ዪቴ።

17 ካይሲ ኡዪዛ ሃꬂ ማልኤስ፤

ጌማን ሚዛ ቁማይካ

ሱኬሴስ» ጋዉስ።

18 ጊዶ ኣቲን ሃይቂዳ ኣሳይ

ሄን ዴኢዛይሳ፥

ኢዚ ኢማꬃቲካ ዱፎ ጊዶን

ዲዛይሳ ኢስቲ ኤሬቴና።

10

ሶሎሞኔ ሌሚሶታ

1 ሃይቲ ሶሎሞኔ ሌሚሶታ።

ኣꬎ ኤራቴꬂ ዲዛ ናይ

ባ ኣዋ ኡፋይሴስ፤

ጊዶ ኣቲን ኤያ ናይ

ባ ኣዮ ጬጪሴስ።

2 ቤሶንታ ኦጌራ ዪዳ

ኣቆታይ ጎኤና፤

ጊዶ ኣቲን ጺሎቴꬂ

ሃይቆፔ ኣሼስ።

3 ጎዳይ ጺሎታ ጋፊሴና፤

ጊዶ ኣቲን ናጋራንቻታ

ኣሞ ጫልቃሚሳና።

4 ኣዛላቴꬂ ማንቂሴስ፤

ሚኒ ኦሶይ ጊዲኮ ዱሬሴስ።

5 ኣꬎ ኤራንቻይ

ካꬅ ዎዴራ ሺሼስ፤

ካꬅ ሺሺዛ ዎዴ ꬊስኪዛ

ኣሲ ጊዲኮ ካዉዬስ።

6 ጺሎ ኣሲ ኣንጄቴስ፤

ኢታ ኣሳ ዶና

ማካላቴꬂ ጎርዴስ።

7 ጺሎታ ሱንꬃይ

ኣንጆን ጼይጌቲሼ ዳና፤

ኢታታ ሱንꬂ ጊዲኮ ዶጌታና።

8 ኣꬎ ኤራንቻይ

ኣዛዞ ኤሮ ጊ ኤኬስ፤

ሎምኡሎምኢዛ ኤያቲ ጊዲኮ

ባሻሶ ቤቴስ።

9 ሱሬ ኣሲ ሂርጋይ ባይንዳ ዴስ፤

ጌላ ኦጌ ቢዛ ኣሲ ጊዲኮ

ባ ሞሮን ኦይኬታና።

10 ጌኔ ኦሶስ ቂምኦቲዛ ኣሲ

ሜቶ ኤሄስ፤

ሎምኡሎምኢዛ ኤያይካ

ሜቶ ኤሄስ።

11 ጺሎታ ሃሳያይ ዴኦ ፑልቶ፤

ኢታታ ሃሳያይ

ማካላቴꬅ ጌንꬄስ።

12 ኢጾይ ፓላማ ዴንꬄꬄስ፤

ሲቆይ ጊዲኮ

ባላ ኡባ ካሚ ኣꬌስ።*

13 ዎዚናማ ኣሳይ

ኣꬎ ኤራን ሃሳዬስ፤

ኤያ ዞኮን ጊዲኮ

ጻምኣይ ሜቄስ።

14 ኣꬎ ኤራንቻቲ

ኤራቴꬅ ዳጋሴቴስ፤

ኤያ ሃሳያይ ጊዲኮ

ባሽ ጼይጌስ።

15 ዱሬታ ኣቆታይ ኢስታስ

ጊምቤቲዳ ካታማ፤

ማንቆታ ማንቆቴꬂ

ኢስታስ ꬋዮሶ።

16 ጺሎ ኣሳ ዳሞዛይ ዴኦ፤

ኢታ ኣሳታስ

ዎꬌይ ጊዲኮ ቂጻቴ።

17 ሴራ ኤኪዛ ኣሲ

ዴኦ ኦጌን ሄሜቴስ፤

ሴራ ኢጺዛ ኣሲ ጊዲኮ

ሜቶ ቦላ ዎꬌስ።

18 ኢጺሼ ባ ኢጺዛይሳ

ቆቲዛ ኣሲ ዎርዳንቻ፤

ዚጊርስ ዚጊርዛ

ኣሲ ጊዲኮ ኤያ።

19 ዳሮ ሃሳያ ጊዶን

ሞሮይ ꬋዬና፤

ባ ዶና ሺሺ ኤኪዛ

ኣሲ ጊዲኮ

ኣꬎ ኤራንቻ።

20 ጺሎታ ሃሳያቲ

ጌሻ ቢራ ማላ፤

ኢታ ኣሳ ቆፋስ ጊዲኮ

ጎኣይ ዴና።

21 ጺሎታ ሃሳያይ ዳሮታ ጎኤስ፤

ኤያቲ ጊዲኮ

ባ ዎዚና ፓጬን ሃይቄቴስ።

22 ጎዳ ኣንጆይ ዱሬ ኬሴስ፤

ኢዚ ሄ ዱሬቴꬃን

ሜቶ ጉጄና።

23 ኤያ ኣሲ ኢታ ኦሶን ኡፋዬቴስ፤

ዎዚናማ ኣሲ ጊዲኮ

ኣꬎ ኤራቴꬃን ኡፋዬቴስ።

24 ኢታ ኣስ ሂርጊዛ ሚሽ

ኢዛ ቦላ ጋካና፤

ጊዶ ኣቲን ጺሎ ኣሞይ

ኢዛስ ፖሌታና።

25 ጎቴ ጫርኮይ ዴንዲሺን

ኢታቲ ፒቴቲ ꬋያና፤

ጺሎቲ ጊዲኮ

ሜርናስ ሚኒ ዳና።

26 ጫላይ ኣች ዚልኢሲዛ ማላኔ

ጩዋይ ኣይፌ ቆሂዛ ማላ

ኣዛላ ኣሲ ኪቲዳዴንታስ

ሄሳ ማላ።

27 ጎዳስ ያሺ ላይꬅ ኣዱሴስ፤

ኢታታ ባሬይ ጊዲኮ ቃንꬃ።

28 ጺሎታ ሂዶታይ ኡፋይሳን ጋꬄስ፤

ኢታታ ሂዶታይ ጊዲኮ

ሃዳ ጊዲ ኣቴስ።

29 ጎዳ ኦጌይ ጺሎታስ

ባቃቲ ኣቲዛሶሆ፤

ኢታ ኦꬂዛይታስ ጊዲኮ ባሻ ሶሆ።

30 ጺሎቲ ሙሌካ ꬎቃሌቴቴና፤

ኢታቲ ጊዲኮ ቢታ ቦላ

ዴኤቴና።

31 ጺሎታ ዶናይ

ኣꬎ ኤራቴꬅ ሃሳዬስ፤

ጌላታ ኢንጻርሲ ጊዲኮ ቃንጼታና።

32 ጺሎታ ሜቴርሻይ

ቤሲዛ ዮኦ ሃሳዬስ፤

ኢታ ዶናይ ጊዲኮ

ቦካ ዮቴስ።

11

1 ጎዳይ ዎርዶ ጌዳራ ኢጼስ፤

ጊዶ ኣቲን ሱሬ

ጌዳራን ኡፋዬቴስ።

2 ኦቶሮቴꬂ ካዉሻቴꬅ ካሌꬄስ፤

ኣሽኬቴꬂ ጊዲኮ

ኣꬎ ኤራቴꬅ ኤሄስ።

3 ጺሎታ ኢስታ ሱሬቴꬂ ካሌꬄስ፤

ጊዶ ኣቲን ዎርዳንቻታ

ኢስታ ዎርዶቴꬂ ꬋይሴስ።

4 ሃንቆ ጋላስ ዱሬቴꬂ ጎኤና፤

ጊዶ ኣቲን ጺሎቴꬂ

ሃይቆፔ ኣሼስ።

5 ቦሬይ ባይንዳ ኣሳታ

ኢስታ ጺሎቴꬂ

ኢስታስ ኦጌ ሱሪሴስ፤

ጊዶ ኣቲን ኢታቲ ባንታ

ኢታቴꬃን ኩንዴቴስ።

6 ሱሬታ ኢስታ ጺሎቴꬂ ኣሼስ፤

ጊዶ ኣቲን ማልቴቲ

ባንታ ኢታ

ኣሞን ኦይኬታና።

7 ኢታ ኣሲ ሃይቂዛ ዎዴ

ኢዛ ሂዶታይ

ሃዳ ጊዴስ፤

ባ ዎልቃን ኢዚ ጬቄቲዛዚ

ኡባይካ ꬋዬስ።

8 ጺሎይ ሜቶፔ ኣቴስ፤

ጊዶ ኣቲን ሜቶይ

ኢታ ኣሳ ቦላ ጋኬስ።

9 ኢታ ኣሲ ባ ዶናን

ባ ላጌዛ ꬋይሴስ፤

ጊዶ ኣቲን ጺሎቲ ኤራቴꬃን

ኬሲ ኤኪ ኣቴቴስ።

10 ጺሎታስ ኢንጄቲዛ ዎዴ

ካታማይ ኡፋዬቴስ፤

ቃሴ ኢታቲ ꬋይዛ ዎዴ

ሃሹ ጌስ።

11 ሱሬታ ኣንጆ ጋሶን

ካታማይ ዲጬስ፤

ኢታ ሃሳያን ጊዲኮ

ካታማይ ꬋዬስ።

12 ዎዚና ፓጬ ኣሲ

ባ ሾሮዛ ካꬌስ፤

ኣኬካንቻ ኣሲ ጊዲኮ

ባ ዶና ሺሺ ኤኬስ።

13 ዚጊርዛ ኣሲ ጹራ ላሌስ፤

ኣማኔቲዛ ኣሲ ጊዲኮ ጹራ ናጌስ።

14 ካሌꬆ ፓጬን

ካዎቴꬂ ኩንዴስ፤

ዳሮ ዞራንቻቲ ዴኢኮ

ሳሮይ ዴስ።

15 ኤሮንታ ኣሳስ ዋሴቲዛይ

ሜቶን ጌሌስ፤

ዋሴ ጌላናስ ጫቆንታዴ

ኣይኮይካ ቦቼና።

16 ኡሎ ኪያ ማጫሳያ

ቦንቼታዉስ፤

ዎልቃꬂዛ ኣሳቲ

ዱሬቴꬅ ጻላ ዱሬቴቴስ።

17 ኪያ ኣሲ ባና ጎኤስ፤

ሜንጼ ኢታ ኣሲ ጊዲኮ

ባ ቦላ ሜቶ ኤሄስ።

18 ኢታ ኣሲ ዴሚዛ ዎꬌይ ዴና፤

ጺሎቴꬅ ዜሪዛ ኣሲ ጊዲኮ

ሱሬ ዎይቶ ኤካና።

19 ጺሎይ ዴኦ ዴማና፤

ጊዶ ኣቲን ኢታቴꬅ

ካሊዛ ኣሲ ሃይቃና።

20 ጎዳይ ኢታ ቆፋይ

ዴኢዛ ኣሳታ ሻቴቴስ፤

ጊዶ ኣቲን ሱሬ

ሄሜቲዛይታን ኡፋዬቴስ።

21 ኢታ ኣሲ ቃጻዬቶንታ ኣቴና፤

ጊዶ ኣቲን ጺሎቲ

ቃጻዬቴቴና።

22 ኣኬካይ ፓጪዳ

ማጫሳ ፑላቴꬂ

ጉዱንꬃ ሲꬌን

ኣꬂዳ ዎርቃ ማላ።

23 ጺሎታ ኣሞስ ዉርሴꬂ ሎኦ ጻላ፤

ጊዶ ኣቲን ኢታታ ኣሞስ

ዉርሴꬂ ሃንቆ ጻላ።

24 ኢሲ ኢሲ ኣሳቲ

ጮ ኪያቴꬅ ኢሜቴስ፤

ጊዶ ኣቲን ኢስታስ ኣቆይ

ሃ ሃ ዳሬስ።

ባጋቲ ኬሂ ኡዜቴቴስ፤

ጊዶ ኣቲን ኢስቲ

ማንቂ ማንቂ ቤቴስ።

25 ኪያ ኣሲ ዱሬታና፤

ሃራታስ ኢሚዛይ

ባስ ዎፓ ዴሜስ።

26 ጌማራ ካꬅ ዳጋሲዛዴ

ዴሬይ ቃንጌስ፤

ኬሲ ባይዚዛዴይ ጊዲኮ

ኣንጄቴስ።

27 ሎኦ ሚሽ ሚንꬂ ኮይዛዴ

ሎኦ ሚሺ ናጌስ፤

ጊዶ ኣቲን ኢታ ሚሽ ኮይዛዴ

ኢታ ሚሺ ጋኬስ።

28 ባ ዱሬቴꬃን

ኣማኔቲዛ ኣሲ ኩንዳና፤

ጺሎቲ ጊዲኮ

ሎኦ ሚꬃ ማላ ጪሊላና።

29 ሶ ኣሳ ቦላ ሺሮ ዴንꬂዛ

ኣሲ ጎኣይ ባይንዳ ኣታና፤

ኤያቲካ ኣꬎ ኤራንቻታስ

ኣይሌ ጊዳና።

30 ጺሎ ኣሲ ዴኦ ኣይፌ

ኣይፊዛ ሚꬃ ማላ፤

ሼምፖታ ኣሺዛይ

ኣꬎ ኤራንቻ።

31 ጺሎቲ ሳኣን

ባንታ ኦሶ ዋጋ

ኤኪዛ ጊዲኮ፥

ኢታቲኔ ናጋራንቻቲ

ባንታ ኦሶስ ኤካና ዋጋይ

ዋኒ ዳራንዴሻ!*

12

1 ሴራ ዶሲዛ ኣሲ ኤራቴꬅ ዶሴስ፤

ጊዶ ኣቲን ሴራ ኢጺዛ

ኣሲ ዳማ።

2 ሎኦ ኣሲ ጎዳፔ ሳባ ዴሜስ፤

ጊዶ ኣቲን ጎዳይ

ጌናንቻታ ፒርዴስ።

3 ኣሲ ኢታቴꬃን ኤቂዲ

ሚኒ ካንꬃናዉ ዳንዳዬና፤

ጺሎቲ ጊዲኮ

ባ ዲዛሶፔ ቃጼቴና።

4 ዎዚናማ ማጫሳያ

ባ ኬꬃዋስ

ካላቻ ማላ፤

ዬላቺዛ ማቻ

ባ ኣዚናስ

ሜቄꬃ ጋርሳን ዲዛ

ዎይዛዚሬ ሃርጌ ማላ።

5 ጺሎታ ቆፋይ ሱሬ፤

ኢታታ ዞሬይ ጊዲኮ ጪሞ።

6 ኢታታ ሃሳያይ ኣስ ዎꬌስ፤

ጺሎታ ሃሳያይ ጊዲኮ

ኣስ ኣሼስ።

7 ኢታ ኣሳቲ ኩንዳና፤

ኢስታስ ዜሬꬂካ ኣቴና፤

ጺሎታ ዜሬꬂ ጊዲኮ

ሚኒ ዳና።

8 ኣሲ ባ ኣꬎ ኤራቴꬃ ማላ

ጋላቴቴስ፤

ጊዶ ኣቲን ጌላ ቆፋይ

ዴኢዛ ኣሲ ካꬌቴስ።

9 ኣይኮይ ባይንዳ ዲሺን

ዱሬ ኣሳ ማላ ጬቄቲዛ ኣሳፔ

ባና ዚቂ ሂስቲ

ባስ ኦꬂ ኣቂዛ ኣሲ ኪያ።

10 ጺሎ ኣሲ ባ ሜሄስ ቃꬌቴስ፤

ኢታ ኣሲ ኪያቴስ ጊኮካ

ሜንጼ ኢታ።

11 ባ ቢታ ሚንꬂ ኦꬂዛ ኣሲ

ካꬅ ካሌስ፤

ኣኬካይ ፓጪዳ ኣሲ

ጎኣይ ባይንዳ ሂዶታ ጎዴስ።

12 ናጋራንቻቲ ኢታቲ

ዲኢ ኤሂዳይሳ ኣሞቴቴስ፤

ጺሎታ ዜሬꬂ ጊዲኮ ዳያና።

13 ኢታ ኣሲ ባ ሃሳይዳ

ኢታ ሃሳያን ኦይኬቴስ፤

ጺሎይ ጊዲኮ ሜቶፔ

ኬሲ ኤኪ ኣቴስ።

14 ኣሲ ባ ዶናፔ ኬኢዛ ቃላን

ሎኦ ሚሽ ካሌስ፤

ባ ኦꬂዳ ኦሶ

ዋጋካ ዴሜስ።

15 ኤያ ኣሳስ ኢዚ ቢዛ ኦጌይ

ኢዛስ ሎኦ ሚሳቴስ፤

ኣꬎ ኤራንቻይ ዞሬ ሲዬስ።

16 ኤያ ኣሳ ሃንቆይ ሄራካ ኤሬቴስ፤

ጪንጫ ኣሲ ጊዲኮ

ጫሼ ዉዱ ጌና።

17 ሱሬ ማርካይ ቱማ ማርካቴስ፤

ዎርዶይ ጊዲኮ

ዎርዶ ማርካቴስ።

18 ኣኬኮንታ ሃሳይዛ ሃሳያይ

ቶራ ማላ ጫዴስ፤

ኣꬎ ኤራንቻ

ኢንጻርሲ ጊዲኮ ፓꬄስ።

19 ዎርዶ ሃሳያይ ጉꬃ ዎዴሳ፤

ቱማ ሃሳያይ ጊዲኮ

ሜርናሳ።

20 ኢታ ቆፒዛይታ ዎዚናን

ባሌꬆይ ዴስ፤

ጊዶ ኣቲን ሳሮ ሚሽ ቆፒዛይታ

ዎዚናን ኡፋይሲ ዴስ።

21 ጺሎታ ቆሆይ ጋኬና፤

ኢታቲ ጊዲኮ ሜቶ ካላና።

22 ጎዳይ ዎርዶ ሃሳያ ሃራሴቴስ፤

ቱማንቻታን ጊዲኮ

ኡፋዬቴስ።

23 ኣኬካራ ዲዛ ኣሲ

ባ ኤራቴꬅ ቆቴስ፤

ዎዚናይ ባይንዳ ኣሲ

ባ ኤያቴꬃ ናሼስ።

24 ሚኒ ኦꬂዛ ኣሲ ዴሬ ሃሬስ፤

ኣዛላይ ኣይሌ ጊዴስ።

25 ሂርጋን ኩሚዳ ዎዚናይ

ኣስ ጬጬን ዬጌስ፤

ሾንጋራ ዲዛ ሃሳያይ ጊዲኮ

ኡፋይሴስ።

26 ጺሎ ኣሲ ባ ላጌ

ሎኦ ዞሬ ዞሬስ፤

ኢታታ ዞሬይ ጊዲኮ

ቱማ ኦጌፔ ሃሴስ።

27 ኣዛላ ኣሲ ሻንካቲዲ

ኤሂዳ ኣሾዛ ጺጼና፤

ሚኒ ኦꬂዛ ኣሲ ጊዲኮ

ባ ኣቆታስ ሚሼቴስ።

28 ጺሎቴꬃ ኦጌን ዴኦይ ዴስ፤

ሄ ኦጌን ሃይቆይ ዴና።

13

1 ኤራ ናይ ባ ኣዋ ዞሬ

ዎዚናፔ ሲዬስ፤

ቂልጪዛይ ጊዲኮ ሴራ ሲዬና።

2 ኣሲ ባ ዶናፔ ኬኢዛ ቃላን

ሎኦ ሚሽ ዴሜስ፤

ኣማኔቶንታይቲ ጊዲኮ

ማካላቴꬅ ኣሞቴቴስ።

3 ባ ዶና ናጊዛ ኣሲ

ባ ሼምፖ ናጌስ፤

ዶናን ዪዳ ማላ ሃሳይዛ ኣሲ

ባና ꬋይሴስ።

4 ኣዛላይ ኬሂ ኣሞቴስ ሺን

ኣይኮካ ዴሜና፤

ሚኒ ኦꬂዛይታ

ኣሞይ ጊዲኮ ኩማና።

5 ጺሎ ኣሳቲ ዎርዶ ሃሳያ ኢጼቴስ፤

ኢታ ኣሳታ ሃሳያይ ጊዲኮ

ዬላሴሲኔ ካዉሼስ።

6 ጺሎቴꬂ ሱሬ ኣስ ናጌስ፤

ኢታቴꬂ ጊዲኮ

ናጋራንቻ ꬋይሴስ።

7 ኣይኮይ ባይንዳ

ባና ዱሬ ሚሳቲሲዛ ኣሲ ዴስ፤

ሃራ ባጋራ ባስ

ዳሮ ኣቆታይ ዲሺን

ማንቆ ሚሳቲ ቤቲዛ ኣሲ ዴስ።

8 ኣሲ ባ ዱሬቴꬃን

ባ ሼምፖ ዎዛና ጊዳና፤

ማንቆይ ጊዲኮ

ሂርጋይ ባይንዳ ኡቴስ።

9 ጺሎታ ፖኦይ ኬሂ ፖኤስ፤

ኢታታ ጾምፔይ ጊዲኮ ቶኣና።

10 ኦቶሮይ ኦሽ ዬሌስ፤

ኣꬎ ኤራቴꬂ ጊዲኮ

ዞሬ ኤኪዛይታ ማታን ዴስ።

11 ቤሶንታ ኦጌራ ዴሚዳ ሚሺ

ꬋዪ ꬋዪ ቤስ፤

ባ ጫዋ ጉሲዲ ዴሚዳ ኣቆታይ

ዳሪ ዳሪ ቤስ።

12 ሂዶታይ ፖሌቶንታ ጋምኢኮ

ዎዚናይ ሜቄስ፤

ጊዶ ኣቲን ኣሞቲዳይሲ

ፖሌቲሺን ኡፋይሴስ።

13 ዞሬ ካꬊዛ ኣሲ ሜቶን ጌሌስ፤

ኣዛዞ ቦንቺዛ ኣሲ ጊዲኮ

ባ ዋጋ ኤካና።

14 ኣꬎ ኤራንቻይ ኢሚዛ ቲሚርቴይ

ዴኦ ፑልቶ፤

ሄሲ ኣሲ ሃይቆ ዎጺማዴን

ጌሎንታ ማላ ናጌስ።

15 ኣኬካይ ዴኢዛ ኣሲ ቦንቼቴስ፤

ኣማኔቶንታ ኣጎይ

ባሻ ኦጌ ኤፌስ።

16 ኣኬኪዛ ኣሲ ኤራን ኦꬄስ፤

ኤያይ ጊዲኮ

ባ ኤያቴꬃ ቆንጪሴስ።

17 ኢታ ኣሲ ኪቴቲኮ ሜቶን ጌሌስ፤

ኣማኔቲዳ ኣሲ ኪቴቲኮ

ሳሮቴꬅ ኤሄስ።

18 ሴራ ኢጺዛ ኣሲ

ማንቄሲኔ ካዉዬስ፤

ሃንቆ ሲዪዛ ኣሲ ጊዲኮ

ቦንቼቴስ።

19 ኣሞይ ፖሌቲኮ ኬሂ ኡፋይሴስ፤

ኤያቲ ጊዲኮ

ኢታፔ ሃካናስ ኮዬቴና።

20 ኣꬎ ኤራንቻታራ ሄሜቲዛ ኣሲ

ኣꬎ ኤራንቻ ጊዴስ፤

ጊዶ ኣቲን ኤያታራ ሄሜቲዛ ኣሲ

ሜቶን ጌሌስ።

21 ናጋራንቻታ

ኢታ ቃዳይ ካሌስ፤

ዱሬቴꬂ ጊዲኮ

ጺሎታስ ኢሜቲዛ ዎይቶ።

22 ሎኦ ኣሲ ባስ

ና ናይታ ጋካናስ ላቲሴስ፤

ናጋራንቻ ኣቆታይ ጊዲኮ

ጺሎታስ ዳጋቴስ።

23 ማንቆ ጋዴይ

ዳሮ ካꬅ ኢማና ዳንዳዬስ፤

ጊዶ ኣቲን ሱሬ ፒርዳይ ꬋይኮ

ፒቴቲ ꬋዬስ።

24 ሴሮንታ ዲቺዛይ ባ ና ኢጼስ፤

ጊዶ ኣቲን ሴሪ ዲቺዛይ

ባ ና ዶሴስ።

25 ጺሎይ ካላናሼ ጋካናስ ሜስ፤

ኢታቲ ጊዲኮ ጋፊዳ ማላ ዳና።

14

1 ኣꬎ ኤራቴꬂ ዲዛ ማጫሳያ

ባ ኬꬅ ኬጻዉስ፤

ኤያያ ጊዲኮ ባ ኬꬅ

ባ ኩሼን ላላዉስ።

2 ሱሬ ሄሜቲዛ ኣሲ

ጎዳስ ያዬስ፤

ጌላ ኦጌ ሄሜቲዛይ ጊዲኮ

ኢዛ ካꬌስ።

3 ኤያ ሃሳያይ ኢዛ ዞኮስ

ጋቱማ ኤሄስ፤

ኣꬎ ኤራንቻታ

ኢንጻርሳይ ጊዲኮ

ኢስታ ናጌስ።

4 ቦራይ ባይንዳሶን

ጎታራይ ሜላ ዴስ፤

ጊዶ ኣቲን ኔስ ቦራታ ዎልቃን

ዳሮ ካꬂ ቤቴስ።

5 ኣማኔቲዛ ማርካይ ኡባቶ

ቱማ ማርካቴስ፤

ዎርዶ ማርካይ ጊዲኮ

ዎርዶ ማርካቴስ።

6 ቂልጪዛይ ኣꬎ ኤራቴꬅ

ኮይኮካ ዴሜና፤

ኣኬካይ ዲዛ ኣሲ ዋዬቶንታ

ኤራቴꬅ ዴሜስ።

7 ኤያ ኣሳፔ ሃካ፤

ኣይስ ጊኮ ኔኒ ኢዛ ሃሳያፔ

ኤራቴꬅ ዴማካ።

8 ኣኬካንቻ ኣሳስ

ኣꬎ ኤራቴꬂ

ባ ኦጌ ናጎ፤

ኤያታ ኤያቴꬂ ጊዲኮ

ኢስታ ጪሜስ።

9 ኤያቲ ናጋራ ኦꬂዲ

ሞꬌታናይሳ ኣጊዲ

ቂልጬቴስ፤

ሱሬ ኣሳታፔ ጊዲኮ

ሎኦ ቆፋይ ቤቴስ።

10 ኢሶይ ኢሶይ

ባ ዎዚናን ዲዛ

ጬጬ ኤሬስ፤

ኢዛ ኡፋይሳ ኦኒካ ኢዛራ ኮጼና።

11 ኢታታ ኬꬃይ ላሌታና፤

ሱሬታ ኬꬃይ ጊዲኮ

ሚኒ ዴኣና።

12 ኣሳስ ሊኬ ሚሳቲዛ ኦጌይ ዴስ፤

ዉርሴꬃን ጊዲኮ

ሃይቆስ ጋꬄስ።*

13 ሚቻንካ ዎዚናይ

ሜቂ ኤሬስ፤

ሙዞቴꬃን ኡፋይሲ

ፖሌታና ዳንዳዬስ።

14 ባ ዎዚና ጺሎቴꬃፌ ሃሲዛይቲ

ባ ኦሶ ዋጋ ኤካና፤

ሎኦ ኣሲካ ባ ሎኦ ኦሶ

ዋጋ ኤካና።

15 ኤያ ኣሲ ኡባ ሚሽ ኣማኔስ፤

ጪንጫይ ጊዲኮ

ኣኬኪዲ ታንጌስ።

16 ኣꬎ ኤራንቻይ

ጎዳስ ያዬሲኔ

ሳቲ ታንጌስ፤

ኢታፔካ ሃኬስ፤

ኤያይ ጊዲኮ

ዉዳይ ባይንዳ ቢቻሬስ።

17 ኤሌ ሃንቄቲዛ ኣሲ

ኤያ ኦሶ ኦꬄስ፤

ዮኦ ቃቺዛ ኣሲ ዶሴቴና።

18 ዎዚና ፓጬቲ ኤያቴꬅ ላታና፤

ኣኬካንቻቲ ጊዲኮ

ኤራቴꬅ ካላቻ ማላ ጎጻና።

19 ኢታቲ ሎኦታ ሲንꬃን ጉልባታና፤

ናጋራንቻቲ

ጺሎታ ፔንጌን ሆካና።

20 ማንቆታ ኢስታ ላጌቲካ ኢጼቴስ፤

ዱሬታስ ጊዲኮ

ዳሮ ላጌቲ ዴቴስ።

21 ባ ሾሮ ካꬊዛ ኣሲ

ናጋራ ኦꬄስ፤

ጊዶ ኣቲን ማንቆ ማዲዛይ

ኣንጄቲዳይሳ።

22 ኢታ ሃልቺዛይቲ

ሱሬ ኦጌፔ

ካሬ ኬዜቴስ ዴቴኔ?

ሎኦ ቆፒዛይቲ ጊዲኮ

ሲቆኔ ኣማኔቴꬅ ኤሄቴስ።

23 ሚኒ ኦሶን ኡባን ዎꬌይ ዴስ፤

ሃዳ ዮኦይ ጊዲኮ ማንቂሴስ።

24 ኣꬎ ኤራንቻታስ

ኢስታ ዱሬቴꬂ ኢስታስ ካላቻ፤

ኤያታ ኤያቴꬂ ጊዲኮ

ጮ ሃዳ።

25 ቱሙ ማርካይ ሼምፖ ኣሼስ፤

ዎርዶ ማርካይ ጊዲኮ ባሌꬄስ።

26 ጎዳስ ያዪዛ ኣሳስ

ሚኖ ሚጻይ ዴስ፤

ኢዛ ናይታስካ

ባቃቲ ኣቲዛ ሶሆይ ዴስ።

27 ጎዳስ ያሺ ዴኦ ፑልቶ፤

ሃይቆ ዎጺማዴፔ ኣስ ኣሼስ።

28 ዴሬ ጮራቴꬃይ ካዎስ ቦንቾ፤

ዴሬ ጉꬃቴꬂ

ካዎስ ባሽ ጊዴስ።

29 ዳንዳያንቻ ኣሳስ

ጊታ ኣኬካይ ዴስ፤

ኤሌ ሃንቄቲዛ ኣሲ ጊዲኮ

ባ ኤያቴꬅ ቆንጪሴስ።

30 ዎፑ ጊዳ ዎዚናይ

ቦላስ ፓያቴꬅ ኢሜስ፤

ቃናቴይ ጊዲኮ

ሜቄꬃ ጊዶን ጌሊዳ

ዎይዛዚሬ ማላ።

31 ማንቆታ ናቂዛ ኣሲ

ኢስታ ሜꬊዳይሳ ጫዬስ፤

ሜቶታንቻታስ

ቃꬌቲዛ ጊዲኮ

ጾሳ ቦንቼስ።

32 ኢታቲ ባንታ ኢታ ኦሶን ኩንዳና፤

ጊዶ ኣቲን ጺሎቲ

ሃይቆ ዎዴካ

ባቃቲ ኣቲዛሶይ ዴስ።

33 ኣኬካንቻ ኣሳ ዎዚናን

ኣꬎ ኤራቴꬂ ኩሚዴስ፤

ጊዶ ኣቲን ኤያቲ

ኣꬎ ኤራቴꬃ ጊሻስ

ኣይኮካ ኤሬቴና።

34 ጺሎቴꬂ ካዎቴꬃ

ꬎቁ ꬎቁ ኦꬄስ፤

ጊዶ ኣቲን ናጋራይ

ኣይ ኣሲካ ካዉሼስ።

35 ኣꬎ ኤራቴꬂ ዲዛ ኣይሌይ

ካዎ ኡፋይሴስ፤

ጊዶ ኣቲን ዬላቺዛ ኣይሌይ

ባ ቦላ ሃንቆ ኤሄስ።

15

1 ሊቆ ዛሮይ ሃንቆ ኢርጺሴስ፤

ፖርዶሎ ቃላይ ጊዲኮ

ሃንቆ ዴንꬄꬄስ።

2 ኣꬎ ኤራንቻ ኢንጻርሳፌ

ኤራቴꬂ ፑልቴስ፤

ጊዶ ኣቲን ዶጋታ ዶናፔ

ኤያቴꬂ ፑልቴስ።

3 ጎዳ ኣይፌቲ ኡባሶ ጼሌቴስ፤

ኢታታኔ ሎኦታ ኡባ

ሎኤꬂ ቤኤቴስ።

4 ሾንጋይ ዴኢዛ ሎኦ ሃሳያይ

ዴኦ ሚꬃ ማላ፤

ጊዶ ኣቲን ባሌꬆ ሃሳያይ

ኣያና ቆሄስ።

5 ኤያይ ባ ኣዋ ሴራ ካꬌስ፤

ጊዶ ኣቲን ዞሬ ኤኪዛይ

ባ ኣኬካቴꬃ ቆንጪሴስ።

6 ጺሎ ኣሳ ኬꬃን

ዳሮ ኣቆታይ ዴስ፤

ጊዶ ኣቲን ኢታታስ

ጌሊዛ ሚሺ ሜቶ ኤሄስ።

7 ኣꬎ ኤራንቻታ ዶናይ

ኤራቴꬅ ዜሬስ፤

ኤያታ ዎዚናይ ጊዲኮ

ሄሳ ማላ ዴና።

8 ጎዳይ ኢታታ ያርሾ ሻቴቴስ፤

ሱሬታ ዎሳይ ጊዲኮ

ኢዛ ኡፋይሴስ።

9 ጎዳይ ኢታ ኣሳታ ኦጌ ሻቴቴስ፤

ጊዶ ኣቲን ጺሎቴꬅ

ካሊዛይታ ዶሴስ።

10 ሱሬ ኦጌ ኣጊዲ ካሬ ኬኢዳዴ

ሃንቆይ ናጌስ፤

ሴራ ኢጺዛ ኣሲ ሃይቄስ።

11 ዱፎኒኔ ꬋዮ ጊዶን ዲዛይሲ

ጎዳ ሲንꬃን ቆንጬ፤

ሂስቲን ኣሳ ዎዚና ቆፋይ

ዋኒ ኢዛፔ ጌማኔ?

12 ቂልጪዛ ኣሲ ሴራ ዶሴና፤

ኣꬎ ኤራንቻታፔካ

ዞሬ ኦይቼና።

13 ዎዚና ኡፋይሲ ሲንꬅ ፖኢሴስ፤

ዎዚና ጬጬይ ጊዲኮ

ኣያና ቆሄስ።

14 ኣኬኪዛ ዎዚናይ ኤራቴꬅ ኮዬስ፤

ጊዶ ኣቲን ዶጋታ ዶናይ

ኤያቴꬅ ባንቺኬስ።

15 ማንቆታ ዴኦይ

ኡባ ጋላሲካ ባጼ።

ኡፋዬቲዛ ኣሳቲ ኡባቶካ

ባንታ ዴኦን ኡፋዬቴቴስ

16 ኦሺ ዲዛሶን ዲዛ ጊታ ኣቆታፔ

ጎዳ ያሻቴꬃራ ዲዛ

ጉꬃ ኣቆታይ ኣꬌስ።

17 ኦሺ ዲዛሶን

ሞꬎ ኣሾ ማናፔ

ሲቆይ ዲዛሶን

ሳንꬅ ሙሲ ኣꬌስ።

18 ኤሶን ሃንቄቲዛ ኣሲ ኦሽ ኬሴስ፤

ዳንዳይዛ ኣሲ ጊዲኮ

ኦሽ ኢርጺሴስ።

19 ኣዛላ ኣሳ ኦጌይ

ኣጉንꬃን ዲሬቲ ኡቲዴስ፤

ሱሬ ኣሳ ኦጌይ ጊዲኮ

ባሳ ጊዴስ።

20 ኣꬎ ኤራራ ዲዛ ናይ

ባ ኣዋ ኡፋይሴስ፤

ጊዶ ኣቲን ኤያ ናይ

ባ ኣዮ ካꬌስ።

21 ዎዚና ፓጬ ኣሲ

ባ ኤያቴꬃን ኡፋዬቴስ፤

ጊዶ ኣቲን ኣኬኪ

ሱሬ ኦጌ ካሌስ።

22 ዞሬይ ꬋይኮ

ሃልቾይ ኦጌን ኣቴስ፤

ዳሮ ዞራንቻቲ ዲዛሶን

ሃልቾይ ፖሌቴስ።

23 ኣሲ ቤሲዛ ዛሮ ኢሚዲ

ኡፋይስ ዴሜስ፤

ኮሺዛ ዎዴን ኢሜቲዳ ቃላይ

ኣይ ማላ ሎኦ!

24 ዱጌ ዱፎን ዎꬂዛ

ኦጌ ቦንታ ማላ

ዴኦ ኦጌይ ኣꬎ ኤራንቻ

ፑዴ ካሌꬃዉስ።

25 ጎዳይ ኦቶራንቻታ

ኬꬃ ላሌስ፤

ጊዶ ኣቲን ኣምኤይ ዛዋ ናጌስ።

26 ጎዳይ ኢታታ ቆፋ ሻቴቴስ፤

ጌሻታ ቆፋይ ጊዲኮ

ኢዛ ኡፋይሴስ።

27 ኡዜ ኣሲ ባሶ ኣሳ ቦላ

ሜቶ ኤሄስ፤

ጊዶ ኣቲን ማታኤ ኢጺዛ ኣሲ

ፓጻ ዳና።

28 ጺሎ ኣሲ ሃሳያናፔ

ካሴቲዲ ቆፔስ፤

ጊዶ ኣቲን ኢታ ኣሳ ዶናፔ

ኢታ ቃላይ ጎጌስ።

29 ጎዳይ ኢታታፔ ሃኮን ዴስ፤

ጊዶ ኣቲን ጺሎታ ዎሳ ሲዬስ።

30 ፓሽካ ሃኖይ ዎዚና ኡፋይሴስ፤

ሚሺራቾ ቃላይ

ሜቄꬅ ጪሊሊሴስ።

31 ዴኦ ኢሚዛ ሴራ ኤኪዛ ኣሲ

ኣꬎ ኤራንቻታራ

ኢሲፌ ዳና።

32 ሴራ ኢጺዛ ኣሲ ባና ካꬌስ፤

ሴራ ኤኪዛ ኣሲ ጊዲኮ

ኣኬካ ዴሜስ።

33 ጎዳስ ያሺ

ኣꬎ ኤራቴꬅ ታማርሴስ፤

ቦንቼታና ኮዪዳ ኣሲ

ኮይሮ ባና

ካዉሻናስ ኮሼስ።

16

1 ኣሲ ባ ዎዚናን ሃልቼስ፤

ጊዶ ኣቲን ዛሮይ

ጎዳፔ ቤቴስ።

2 ኣሲ ቢዛ ኦጌ ኡባይ

ኢዛስ ሎኦ ሚሳቴስ፤

ጎዳይ ኮይሮ ዴንꬃ ቆፋ

ጫዲ ጼሌስ።

3 ኔ ኦꬂዛ ኡባ ሃዳራ

ጎዳስ ኢማ፤

ሂስቲኮ ኔ ሃልቾይ ፖሌታና።

4 ጎዳይ ኡባ ሚሽ

ሜꬊዳ ጋሶይካ ዴስ፤

ማካላንቻታ ጊዲኮካ

ባሻ ጋላሳስ

ጊግሲ ዎꬂዴስ።

5 ጎዳይ ኦቶሬቲዛ

ኡባ ሻቴቴስ፤

ኢስቲ ቃጻዬቶንታ ኣቴቴና።

6 ሲቆኒኔ ኣማኔቴꬃን

ናጋራይ ኣቶ ጌቴቴስ፤

ጎዳስ ያሻቴꬃን

ኣሲ ኢታፔ ሃኬስ።

7 ኣሳ ሄሜታይ

ጎዳ ኡፋይሲዛዝ ጊዲኮ

ኢዛ ሞርኬቲ

ኢዛራ ሳሮ ዳና ማላ ኦꬄስ።

8 ጺሎቴꬃን ቤቲዛ

ጉꬃ ሚሺ

ዎርዶራ ዴሚዛ

ዳሮ ዎꬌፔ ኣꬌስ።

9 ኣሲ ባ ዎዚናን

ባ ኦꬃና ሚሽ ሃልቼስ፤

ሃልቾዚ ጎዳይ ጊኮ

ፖሌቴስ።

10 ካዎ ሜቴርሻቲ

ጾሳፌ ኤኪዳ ማታን

ሃሳዬቴስ፤

ኢዛ ኢንጻርሲ

ፒርዳ ጌላሳናስ ቤሴና።

11 ሱሬ ጌዳራቲኔ

ማካ ሚሻቲ ጎዳፔ፤

ካራጺቴ ጊዶን ዲዛ ጌዳራቲ

ኡባይ ኢዛ ኦሶታ።

12 ካዎቲ ኢታ ኦሶ ሃራሴቴቴስ፤

ኣይስ ጊኮ ካዎቴꬃ ኣራታይ

ጺሎቴꬃን ኤቄስ።

13 ጺሎ ሃሳያን ካዎቲ ኡፋዬቴቴስ፤

ቱማ ሃሳይዛይታካ ዶሴቴስ።

14 ካዎ ሃንቆይ

ሃይቆ ኪታንቻ ማላ፤

ኣꬎ ኤራንቻይ ጊዲኮ

ሃንቆ ኢርጺሴስ።

15 ካዎይ ፓሽኪ ጊሺን ዴኦይ ዴስ፤

ኢዛስ ኪያቴꬂ

ኢራ ቶኪዳ ባꬌሳ

ሻራ ማላ።

16 ኣꬎ ኤራቴꬃ ዴሞይ

ዎርቃ ዴሚዛይሳፌ ኣꬌስ፤

ኣኬካ ዴሞይ

ቢራ ዴሞፔካ ኣꬌስ።

17 ሱሬታ ኦጌይ ኢታታፔ ሃኮን ዴስ፤

ባ ሄሜታ ናጊዛ ኣሲ

ባ ሼምፖ ናጌስ።

18 ኦቶሮ ጌዶ ባሺ ካሌስ፤

ሃላጫ ጌዶካ

ኩንዴꬂ ካሌስ።

19 ኦቶራንቻታራ ዙፔቲዲ

ዲኢ ኤሂዳ ሚሽ

ሻኬቲ ኤካናፔ

ማንቆታራ ማንቄቴꬃን

ዱሲ ኪያ።

20 ዞሬ ኤኪዛ ኣሲ ዱሬቴስ፤

ጎዳን ኣማኔቲዛ ኣሲ

ኣንጄቲዳዴ።

21 ዎዚናን ኣꬎ ኤራንቻ ጊዲዳ

ኣሳቲ ኣኬካንቻ

ጌቴቴቴስ፤

ሎኦ ቃላይ ኤራቴꬅ ጉጄስ።

22 ባስ ሚሽ ኦꬂዳዴስ

ኣኬካይ ዴኦ ፑልቶ፤

ዶጋታስ ጊዲኮ

ኤያቴꬂ ሃንቆ ኤሄስ።

23 ኣꬎ ኤራንቻ ዎዚናይ

ኢዛ ዶና ካሌꬄስ፤

ኢዛ ሜቴርሻቲካ

ኤራቴꬅ ጉጂ ጉጂ ቤቴስ።

24 ሎኦ ቃላይ

ኤሳ ኢሊሎ ማላ ማልኤስ፤

ቦላካ ማዴሲኔ

ፓꬄስ።

25 ኣሳስ ሱሬ ሚሳቲዛ ኦጌይ ዴስ፤

ጊዶ ኣቲን ዉርሴꬃን

ሃይቆስ ጋꬄስ።*

26 ካꬃ ኮሺ

ኣሲ ሚኒ ኦꬃና ማላ ዴንꬄꬄስ፤

ጋፋይካ ኦሶስ

ሚንꬄꬄስ።

27 ኢታ ኣሲ ኢታቴꬅ ቆፔስ፤

ኢዛ ሃሳያይካ ጹጊዛ ታማ ማላ።

28 ጌላ ኣሲ ኦሽ ዴንꬄስ፤

ዚጊርሲ ኣማኔቲዛ

ላጌታ ሻኬስ።

29 ጌኔ ኣሲ ባ ሾሮዛ ጪሜስ፤

ሎኦ ጊዶንታ ኦጌ

ኢዛ ካሌꬄስ።

30 ኣይፌራ ቂምኦቲ ቤሲዛ ኣሲ

ጌላቴꬅ ቆፔስ፤

ባ ሜቴርሻ ሳጺዛ ኣሲ

ኢታሶ ቤስ።

31 ፑሉንꬂ ቦንቾ ካላቻ፤

ሄሲ ጺሎቴꬃ

ዱሳን ቤቴስ።

32 ዎልቃማ ኣስ ጊዳናፔ

ዳንዳያ ኣስ ጊዴꬅ ሎኦ፤

ባና ሃሪዛዴይ ካታማ ዎልቃን

ሃሪዛዴፌ ኣꬌስ።

33 ኣሲ ሳማ ዬጌስ፤

ጊዶ ኣቲን ዉርሴꬃ ፖሎ

ኢሚዛይ ጎዳ።

17

1 ኦሺ ዴኢዛሶን ዴኢዛ

ጊታ ጊቢራ ማናፔ

ሳሮይኔ ዎፓይ ዴኢዛሶን

ኡኬꬃ ሜላ ሜꬂ ኪያ።

2 ኣኬካንቻ ኣይሌስ ሹፉሮ ጊዲዳ

ባ ጎዳ ና ቦላ ማታይ ዴስ፤

ሂስቲዲ ኢሻንታ ማላ

ኢስታራ ኢሲፌ ላቴስ።

3 ዎርቃይኔ ቢራይ

ታማን ፓጬቲዛይሳ ማላ

ጎዳይ ኣሳ ዎዚና ፒልጊ ጼሌስ።

4 ኢታ ኣሲ ኢታ ሃሳያ ሲዬስ፤

ዎርዳንቻይካ

ጌናንቻ ሃሳያ ኤዝጌስ።

5 ሂዬሳታ ቦላ ቂልጪዛ ኣሲ

ኢስታ ሜꬊዳይሳ ጫዬስ፤

ሃራ ኣስ ጋኪዛ ሜቶን

ኡፋዬቲዛ ኣሲ

ቃጻዬቶንታ ኣቴና።

6 ናይታ ናይቲ

ጪሚዳ ኣሳታስ ካላቻ፤

ዬሊዳይቲ ባንታ ናይታስ ቦንቾ።

7 ሎኦ ሃሳያይ ኤያስ ጊጌና፤

ዎርዶ ሃሳያይ ዴሬ ኣይሲዛዴስ

ኣይ ማላ ዴጾ!

8 ማታኤይ ኢሚዛዴስ ቢታ ማላ፤

ኢዚ ቢዳ ሶሆ ኡባን ኢዛስ

ኢንጄታና ሚሳቴስ።

9 ቆሄቲዲ ባ ቆሆዛ ጌንꬂዛ ኣሲ

ሲቆ ኮዬስ፤

ጊዶ ኣቲን ዮኦ

ዛሪ ዛሪዲ ፒቂዛ ኣሲ

ኣማኔቲዛ ላጌታ ሻኬስ።

10 ኤያይ ጼቱቶ

ሊሶን ሾጪን ኤሪዛይሳፌ

ኣኬካይ ዴኢዛ ኣሲ ጮ ሴሪን

ኤሪዛይሲ ኣꬌስ።

11 ኢታ ኣሲ ማካላ ሚሽ ጻላ ኮዬስ፤

ሄሳ ጊሻስ ኢዛ ቦላ

ሜንጼ ኢታ ኣሲ ኪቴታና።

12 ኤያ ኣሳራ

ኢዛ ኤያቴꬃ ማላ

ጋይታናፔ

ማራታ ቦንቂ ኤኪቺዳ

ማሄይራ ጋይቴꬂ ኪያ።

13 ሎኦ ኦꬂዳዴስ ኢታ

ዛሪዛዴሶፔ

ኢታይ ሙሌካ ꬋዬና።

14 ኦሽ ዶሜꬂ ኤሌ ሃꬅ

ፖጊ ዬዶ ማላ፤

ሄሳ ጊሻስ ኦሺ

ሜꬌታናፔ

ካሴታዳ ኪቻይቻ።

15 ዎርዳንቻ ጺሎ

ጺሎዛ ዎርዶ ጉሲ

ናምኣይካ ጎዳ ሲንꬃን

ኢጼቲዳ ኦሶ።

16 ኣꬎ ኤራቴꬅ ዴማናስ

ኢዚ ኮዮንታ ጊሻስ

ኤያ ኩሼን ጌሊዳ ሚሽ

ኢዛ ኣይ ጎኣኔ?

17 ላጌይ ኣይ ዎዴካ ላጌ፤

ኢሻይካ ሜቶ ዎዴስ ዬሌቴስ።

18 ኣኬካይ ፓጪዳ ኣሲ ባቂ ጫቂዲ

ሃራ ኣሳስ ዋሴ ጌሌስ።

19 ኦሽ ዶሲዛ ኣሲ ናጋራ ዶሴስ፤

ኡባቶ ባና ꬎቁ ሂስቲዛዴይ

ባ ቦላ ባሽ ጼይጌስ።

20 ጌላ ቆፋይ ዴኢዛዴስ ኢንጄቴና፤

ዎርዶ ሃሳይዛ ኣሲካ

ሜቶን ጌሌስ።

21 ኤያ ና ዬሎይ ጬጪሴስ፤

ኤያ ና ኣዋስ ኡፋይሲ ዴና።

22 ኡፋዬቲዛ ዎዚናይ ሎኦ ꬋሌ፤

ጊዶ ኣቲን ሜቂዳ ዎዚናይ

ኣሳስ ዎልቃ ꬋይሴስ።

23 ኢታ ኣሲ ፒርዳ ጌላሳናስ

ጌማን ማታኤ ኤኬስ።

24 ኣኬካይ ዴኢዛ ኣሲ

ኣꬎ ኤራቴꬅ

ባ ሲንꬃፌ ꬋይሴና፤

ጊዶ ኣቲን ኤያ ኣይፌይ

ሳኣ ጋጻ ጋካናስ ዩዬስ።

25 ኤያ ናይ ባ ኣዋ ጬጪሴስ፤

ባና ዬሊዳ ኣዮካ ጹጌስ።

26 ጺሎ ኣስ ቃጻዮ ቤሴና፤

ሱሬ ኣስ ሾጮይ ሎኦ ጊዴና።

27 ኣማርዳ ቃላ ሃሳይዛ ኣሲ

ኣꬎ ኤራንቻ፤

ዎፓ ኣያናይ ዴኢዛ

ኣሲካ ኣኬካንቻ።

28 ኤያ ኣሲ ጮኡ ጊኮ

ኣꬎ ኤራንቻ ሚሳቴስ፤

ባ ዶናካ ሺሺ ኦይኪኮ

ኣኬካንቻ ሚሳቴስ።

18

1 ላጌቴꬅ ኮዮንታ ኣሲ

ባ ኣሞ ካሌስ፤

ሱሬ ፒርዳካ ኡባ ፓልቄስ።

2 ኤያይ ባ ቆፋ

ቆንጪሳናሮ ጻላ ዶሴስ፤

ጊዶ ኣቲን ሃራ ኣሳፔ

ኤራ ኤካናስ ዶሴና።

3 ኢታቴꬂ ካꬌ ካሌꬄስ፤

ዬላቴꬂ ዪሺን

ካዉሻቴꬂ ዬስ።

4 ኣሳ ዶናፔ ኬኢዛ ሃሳያይ

ጪማ ሃꬃ ማላ፤

ኣꬎ ኤራቴꬃ ፑልቶይካ

ጾንጌቲዛ ፒሳ ሃꬃ ማላ።

5 ኢታ ኣስ ማዲዲ፥

ጺሎዛ ፒርዳ ጌላሲዛይሲ

ሎኦ ጊዴና።

6 ኤያ ኣሳ ዶናይ ኢዛ ቦላ

ኦሽ ዴንꬄስ፤

ኢዛ ዶናፔ ኬኢዛ ቃላይ

ኢዛ ቦላ ዱርቃ ጼይጌስ።

7 ኤያ ኣሳ ሃሳያይ ኢዛ ꬋይሴስ፤

ኢዛ ሜቴርሻቲ ኢዛስ

ዎጺማዴ ጊዴቴስ።

8 ዚጊራንቻ ቃላይ ማልኦ ቁማ ማላ፤

ኣሳስ ዱጌ ማራጬ ጋኬስ።

9 ኣዛላ ኣሲ ꬋይሲዛ ኣሳስ ኢሻ።

10 ጎዳ ሱንꬂ ሚኖ ጊምቤ ማላ፤

ጺሎ ኣሲ ሄ ዎጺዲ

ኢታፔ ኣቴስ።

11 ዱሬታ ዱሬቴꬂ

ኢስታስ ዩሾይ

ጊምቤቲዳ ካታማ ማላ፤

ኢስቲ ባንታ ዱሬቴꬃ ኬኤቶንታ

ኣዱሳ ጊምቤ ማላ ቆዴቴስ።

12 ኣሲ ኩንዳናፔ ካሴ

ኢዛ ዎዚናይ ኦቶሬቴስ፤

ኣሽኬቴꬂ ቦንቾፌ

ሲንꬃቴስ።

13 ሎኤꬂ ሲዮንታ ዲሼ ዛሮይ፥

ኢዛዴስ ኤያቴꬂኔ

ዬላ ጊዴስ።

14 ኣሳ ኣያናይ

ሃርጌ ዳንዳያና ማላ ማዴስ፤

ጊዶ ኣቲን ኣያናይ

ሜቄሬቲቺኮ

ኢዛ ኦኒ ዳንዳያኔ?

15 ኣኬካንቻ ዎዚናይ

ኤራቴꬅ ኮዬስ፤

ኣꬎ ኤራንቻ ሃይꬂ

ሚንꬂ ኮዬስ።

16 ኢሞታይ ኢሚዛዴስ ኦጌ ዶዬስ፤

ኢዛ ጊታ ኣሳታራካ ኤሪሴስ።

17 ባልጋራይ ዪዲ

ባ ቃላ ኢማና ጋካናስ

ካሴቲዲ ዮኦ ሃሳይዳዴይ

ጺሎ ሚሳቴስ።

18 ሳማ ዬሲ ፓላማ ቴቄስ፤

ናምኡ ዎልቃማ

ባሊጋራታካ ሻኬስ።

19 ቆሄቲዳ ኢሻይ

ጊምቤቲዳ ካታማፔ

ኣꬊ ሚኔስ፤

ኢዛ ፓላማይካ ጊምቤ ፔንጌ

ጎርዲዛ ሚኖ ኮላታ ማላ።

20 ባ ዶናን ሃሳይዳዛፔ

ኣሲ ባ ኡሎ ኩንꬄስ፤

ባ ኢንጻርሳፌ ኬኢዳ

ዮኦን ካሌስ።

21 ኢንጻርሳ ቦላ ሃይቆይኔ

ዴኦ ዎልቃይ ዴስ፤

ኢዞ ዶሲዛይቲ ኢዚ ኣይፌ ሜቴስ።

22 ማቾ ዴሚዳ ኣሲ

ሎኦ ሚሽ ዴሜስ፤

ሄሳዴይ ጎዳፔ

ቦንቾ ኤኬስ።

23 ሂዬሳ ኣሲ ኣዳሺዲ ሃሳዬስ፤

ጊዶ ኣቲን ዱሬይ

ꬌቺዲ ዛሬስ።

24 ላጌ ዳርሲዛ ኣሲ

ባስ ሜቶ ዳሪሴስ፤

ጊዶ ኣቲን ኢሻፔ ኣꬊዲ

ኣማኔቲዛ ላጌይ ዴስ።

19

1 ጌላ ዮኦ ሃሳይዛ ኢታ ኣሳፔ

ባ ዴኦን ቦሬይ ባይንዳ

ሂዬሳ ኣሲ ሎኦ።

2 ኤራቴꬂ ባይንዳ ዚልኤቴꬂ

ሎኦ ጊዴና፤

ኤሶ ሄሜታይ ኦጌ ባሌꬄስ።

3 ኢሲ ኢሲ ኣሳይ ባ ኤያቴꬃን

ባ ዴኦ ሞሬስ፤

ሂስቲዲ ጎዳ ቦላ ዪሎቴስ።

4 ዱሬቴꬂ ዳሮ ላጌ ሜꬌስ፤

ጊዶ ኣቲን ማንቆቴꬂ

ካሴ ዲዛ ላጌ ሃሴስ።

5 ዎርዶ ማርካይ

ቃጻዬቶንታ ኣቴና፤

ዎርዶ ፑኪዛይካ

ቃጻዬቶንታ ኣቴና።

6 ዳሮ ኣሳይ ሎኦ ሚሳታናስ

ዳና ሲንꬃን ኣላንꬄስ፤

ጮ ኢሚዛ ኣሳራ

ኣሲ ኡባይ ዳቦቴስ።

7 ማንቆ ኢዛ ዳቦ ኡባይ ኢጼስ፤

ሂስቲን ኢዛ ላጌቲ ኣይ ኬና

ኢዛፔ ባቃታኔ!

ካሊ ኣዳሺዲካ

ኢዚ ኢስታ ዴሜና።

8 ኣꬎ ኤራቴꬅ

ባስ ሚሽ ኦꬂዛይ

ባና ሲቄስ፤

ኣኬካ ሲቂዛዴስ ኢንጄቴስ።

9 ዎርዶ ማርካይ

ቃጻዬቶንታ ኣቴና፤

ዎርዶ ፑኪዛይካ ꬋያና።

10 ኤያቲ ኢሻሎ ዱስ

ዳናስ ቤሴና፤

ኣይሌይ ጎዳ ቦላ ጎዳቲኮ

ሄሲ ኣይ ኬና ኢታ!

11 ኣꬎ ኤራቴꬂ

ኣስ ዳንዳያንቻ ኬሴስ፤

ቆሆ ዬꬊ ኣꬌꬂ ቦንቾን ጋꬄስ።

12 ካዎ ሃንቆይ ጋሞ ጻጎ ማላ፤

ጊዶ ኣቲን ኢዛ ሲንꬃን

ሳባ ዴሞይ

ማታ ጪሊሊሲዛ ኢራ ማላ።

13 ኤያ ናይ ባ ኣዋ

ባሻስ ኣꬂ ኢሜስ፤

ኦሽ ኤሂዛ ማቻ

ኢራ ኣꬂዛ ኬꬃ ማላ።

14 ኬꬂኔ ኣቆታይ

ዬሊዳይታፔ ላቴቴስ፤

ኣኬካራ ዲዛ ማቻ ጎዳፔ ቤታዉስ።

15 ኣዛላቴꬂ ዴጾ ꬊስኮ ኤሄስ፤

ኦሶ ኦꬆንታ ኣሲ ጋፌስ።

16 ኣዛዞ ናጊዛይ

ባ ሼምፖ ናጌስ፤

ጊዶ ኣቲን

ኢዞ ኢጺዛዴይ ሃይቄስ።

17 ማንቆስ ኪዪዛ ኣሲ

ጎዳስ ታልኤስ፤

ጎዳይ ሄ ሎኦ ኦሶ

ዋጋ ቃንጻና።

18 ዎዴራ ኔ ና ሴራ፤

ኢዚ ሃይቆስ ቢሺን

ጮኡ ጋ ጼሎፋ።

19 ኤሶን ዪሎቲዛ ኣሲ

ቃጻዬታናስ ቤሴስ፤

ኔኒ ኣጋ ኣꬊኮ

ሃራ ዎዴካ

ኔስ ሄሳꬆ ኦሶይ ኣቴና።

20 ዞሬ ሲያ፤ ሴራካ ኤካ።

ሂስቲኮ ኔኒ ዉርሴꬃን

ኣꬎ ኤራንቻ ጊዳና።

21 ኣሳ ዎዚናን ዳሮ ሃልቾይ ዴስ፤

ጊዶ ኣቲን

ጎዳ ቆፋይ ፖሌቴስ።

22 ኣሳፔ ኮዬቲዛይ ሚኖ ሲቆ፤

ዎርዳንቻ ጊዳናፔ

ማንቆቴꬂ ሎኦ።

23 ጎዳስ ያሺ ዴኦስ ካሌꬄስ፤

ሄሳ ማላ ኣሲ ዎፓን ዴስ፤

ኢታይካ ኢዛ ቦቼና።

24 ኣዛላይ ባ ኩሼ ማዳን ዬዴስ፤

ጊዶ ኣቲን ፑዴ ባ ዶናን

ዛራናዉ ዋዬቴስ።

25 ቂልጪዛዴ ሾጪኮ

ዎዚና ፓጬይ ኣኬካ ታማራና፤

ኣኬካንቻ ኣሳ ሴሪኮ

ኢዚ ኤራቴꬅ ዴማና።

26 ባ ኣዋ ቦንቂዛ ናይ፥

ባ ኣዮካ ኬሲ ዬዴꬂዛ ናይ

ኢዚ ዬላቴꬂኔ

ካዉሻቴꬅ ኤሂዛ ና።

27 ታ ናዞ!

ታ ዞሬ ኔ ሲዮንታ ኣጊኮ፥

ኔ ኤሪዛ ቃላካ ባላና።

28 ዎርዶ ማርካይ

ሱሬ ፒርዳ ቦላ ቂልጬስ፤

ኢታ ኣሳ ዶናይ

ኢታቴꬅ ባንቺኬስ።

29 ቂልጪዛይታስ ፒርዳይ፥

ኤያታ ዞኮስ ሊሶይ

ጊጊ ኡቲዴስ።

20

1 ማꬆሲዛ ኡሺ ኡዪዛይ

ቂልጪዛዴኔ ኤያ ጊዴስ፤

ሃይታንታን ባሌቲዳ ኡባይ

ኣꬎ ኤራንቻ ጊዴና።

2 ካዎ ሃንቆይ ጋሞ ጻጎ ማላ፤

ኢዛ ዪሎቺዛይ

ባ ሼምፖ ቦላ ፒርዴስ።

3 ፓላማፔ ሃኮይ

ኢዛዴስ ቦንቾ፤

ጊዶ ኣቲን ኤያ ኣሲ ኡባይ

ኦሻስ ኤሶቴስ።

4 ኣዛላ ጎሻንቻይ

ዎዴራ ጎዬና፤

ካꬅ ሺሺዛ ዎዴ

ሺሻናስ ኮዬስ፤

ጊዶ ኣቲን ኣይኮካ ዴሜና።

5 ኣሳ ዎዚና ሃልቾይ

ጪማ ኦላን ዴኢዛ

ሃꬃ ማላ፤

ጊዶ ኣቲን ዎዚናማ ኣሲ

ሄፔ ዱቂ ኬሴስ።

6 ዳሮ ኣሳቲ ባንታ

ኪያቴꬃ ዮቴቴስ፤

ጊዶ ኣቲን ኣማኔቲዛ ኣስ

ኦኒ ዴማናስ ዳንዳይዜ?

7 ጺሎ ኣሲ ቦሬይ ባይንዳ ዴኦ ዴስ፤

ኢዛፔ ካሊዲ

ኢዛ ናይቲካ ኣንጄቲዳይታ።

8 ካዎይ ፒርዳናስ ባ ካዎቴꬃ

ኣልጋን ኡቲዛ ዎዴ

ኢታ ኡባ ባ ኣይፌታን

ሃርቂዲ ኬሴስ።

9 «ታ ዎዚና ጌሻዲስ፤

ታ ጌሻ፤

ታናን ናጋራይ ባዋ»

ጋናይ ኦኔ?

10 ጎዳይ ዎርዶ ሜዛኔኔ

ናምኡ ቆሞ ጌዳራ

ሚሽ ኢጼስ።

11 ናይ ጌሺኔ ሱሬ ጊዲዛይሲ

ኢዚ ኦꬂዛ ኦሶን ኤሬቴስ።

12 ሲዪዛ ሃይꬂኔ ጼሊዛ ኣይፌ፥

ኢስታካ ጎዳይ ሜꬊዴስ።

13 ꬊስኮ ሲቆፓ!

ኔ ሂስቶንታ ኣጊኮ ማንቃና።

ሚናዳ ኦꬃ፤

ሂስቲኮ ኔኒ ካꬅ ካላና።

14 ሻሚዛ ኣሲ፥

«ሃይሲ ኣልኦ! ቆሄስ!» ጌስ፤

ጊዶ ኣቲን ሻሚ

ሲሚዳፔ ጉዬን፥

«ሂራይሶን ሻማዲስ»

ጊዲ ጬቄቴስ።

15 ኤራይ ኩሚዳ ቃላ ሃሳይዛ

ሜቴርሻቲ ዎርቃፌኔ

ዞኦ ኢንቁፌካ

ኣꬎ ጌጼ።

16 ኤሮንታ ኣሳስ

ዋሴ ጌሊዛ ኣሳ ማይኦ

ቃሪ ኤኪቴ፤

ሃዉሻ ማጫሳስ

ዋሴ ጌሊዛ ኣስ ኦይኪቴ። *

17 ዎርዶን ዴሚዳ ካꬂ ማልኤስ፤

ጊዶ ኣቲን ኣቂ ፔኢዲ

ዶናን ኣጬ ጊዴስ።

18 ዞሬ ኤካዳ ሃልቾ ሃልቻ፤

ዞሬ ኤኮንታ ዴኣሼ

ኦላስ ቦፓ።

19 ዚጊራንቻይ ጹራ ላሌስ፤

ሄሳ ጊሻስ ሎምኡሎምኣ

ኣሳፔ ሃካ።

20 ባ ኣዋ ዎይኮ

ባ ኣዮ ጫዪዛዴስ፥

ጾምፔይ ሳካና

ꬉማን ቶኣና።

21 ኮይሮራ ኤሶን ቤቲዳ ኣቆታስ

ዉርሴꬃን ኣንጆይ ዴና።

22 ኔሲ ኢታ ኦꬂዳ ኣሳስ፥

«ታኒ ኢዛስ ሃሎ ኬሳና» ጎፓ፤

ጎዳን ኣማኔታዳ ናጋ፤

ኢዚ ኔና ኣሻና።

23 ጎዳይ ዎርዶ ሜዛኔን

ኡፋዬቴና

ናምኡ ቆሞ ጌዳራ

ሚሽ ኢጼስ።

24 ኣሳይ ባናስ ቤሲዛ ኦጌ

ጎዳይ ካሌꬄስ፤

ሂስቲን ኣሲ ባርካ

ባ ባና ኦጌ

ዎስቲ ኣኬካናስ ዳንዳይዜ?

25 ኢሲ ሚሽ ኤሶቲዲ፥

«ሃይሳ ታኒ ጾሳስ ኢማና»

ጊዲ ኣዲኔቲዳፔ ጉዬ

ዚልኤቴꬂ ኣስ ኦይኪዛ ያርዴ።

26 ኣꬎ ኤራቴꬂ ዲዛ ካዎይ

ማካላንቻታ ሻኪ ኤሬስ፤

ኢዚ ኢስታ ቃꬌቶንታ ቃጻዬስ።

27 ኣሳ ኣያናይ ጎዳ ጾምፔ፤

ሄሳ ጊሻስ

ጊዶ ኣሳቴꬅ ኡባ

ኢዚ ፒልጊ ጼሌስ።

28 ኪያቴꬂኔ ቱማቴꬂ

ካዎ ናጌቴስ፤

ኢዛ ካዎቴꬃ ኣራታይካ

ሲቆን ሚኔስ።

29 ዬላጋታ ዎልቃይ ኢስታስ ቦንቾ፤

ጪማታ ፑሉንꬂ

ኢስታስ ቦንቾ።

30 ሚኖ ቂጻቴይ ኢታቴꬅ ዲጌስ፤

ዋꬋይ ኢታ ዎዚና ላሜስ።

21

1 ካዎ ዎዚናይ

ጎዳ ኩሼን ዴስ፤

ኢዚ ኢዛ ዎዚና

ጎጊዛ ሃꬃ ማላ

ባ ዶሲዳሶ ዛሬስ።

2 ኣሲ ቢዛ ኦጌይ ኢዛዴስ

ሱሬ ሚሳቴስ፤

ጎዳይ ጊዲኮ

ዎዚና ፒልጊ ጼሌስ።

3 ያርሾፌ ቦላራ ጺሎኔ

ሱሬ ፒርዳ ጎዳይ ዶሴስ።

4 ኦቶሮይኔ ሃላጫይ

ኢታ ኣሳታ ቤሲዛ ማላታ፤

ሄሲካ ናጋራ።

5 ሚኖ ኦሳንቻ

ሃልቾይ ዱሬሴስ፤

ጊዶ ኣቲን ቢቻሪሲ ማንቂሴስ።

6 ዎርዶቲዲ ዳጋሲዳ ኣቆታይ

ꬋይዛ ፔንታ ማላ፤

ቃሴካ ዎꬊዛ ዎጺማዴ ማላ።

7 ኢታቲ ሱሬ ኦሶ ዶሶንታ ጊሻስ

ኢታታ ኢስታ ማካላቴꬂ

ꬋይሳና።

8 ሞራንቻቲ

ጌላ ኦጌራ ሄሜቴቴስ፤

ጊዶ ኣቲን ጌሻቲ ሱሬ ሃኔቴስ።

9 ዱናማ ማቺራ ዳናፔ

ኬꬃ ዳራንቻን

ኣቆይ ሎኦ።

10 ኢታቲ ኢታ ሚሽ ኦꬃናስ

ኬሂ ኣሞቴቴስ።

ኢዛ ላጌይ ኢዛፔ

ቃꬌታ ዴሜና።

11 ቂልጪዛዴይ ቃጻዬቲዳ ዎዴ

ዎዚናይ ፓጪዳ ኣሲ

ኣꬎ ኤራቴꬅ ታማሬስ፤

ዎዚናማ ኣሲካ ታማርዲ

ኤራቴꬅ ዴሜስ።

12 ጺሎ ጾሳይ ኢታታሶን

ኦሴቲዛ ኡባ ጫዲ ጼሌስ፤

ኢስታ ሙሌራ ꬋይሴስ።

13 ማንቆ ዋሶ ሲያናፔ ጊዲ

ባ ሃይꬅ ቱጪኮ

ኢዚካ ዋሲዛ ዎዴ

ኣሊዛ ኣሲ ꬋያና።

14 ጌማን ኢሚዛ ኢሞታይ

ሃንቆ ዶሺሴስ፤

ኣፋላ ጊዶራ ኢሚዳ ማታኤይ

ሱሌ ሃንቆ ኢርጺሴስ።

15 ሱሬ ፒርዳይ ጺሎታ ኡፋይሴስ፤

ኢታ ኦꬂዛይታ ጊዲኮ

ሺሮሴስ።

16 ኣኬካ ኦጌፔ ካሬ ኬዚዛ ኣሲ

ሞይቲሌ ዱላታን ሼምፔስ።

17 ሃላጫ ዱስ ዳና

ኮይዛ ኣሲ ማንቄስ፤

ኡሺኔ ሙስ

ጎዲዛ ኣሲ ዱሬቴና።

18 ጺሎታ ቦላ ዪዳ ሜቶይ

ኢታታ ቦላ ሲማና፤

ሱሬ ኣሳታ ቦላ ዪዳ ሜቶይ

ኣማኔቶንታይታ ቦላ ጋካና።

19 ዎጫሚዛኔ ዶናቲዛ

ማቺራ ዳናፔ

ባዞን ዱሲ ኪያ።

20 ዎዚናማ ኣሳ ሶን

ማልኦ ቁማይኔ

ዛይቴይ ዳጋቲ ዴስ፤

ጊዶ ኣቲን ኤያ ኣሲ

ባስ ዲዛይሳ፥ ባይንዳ

ኡባ ዲፒ ሂስቲ ሜስ።

21 ጺሎቴꬂኔ ሲቆ

ካሊዛዴይ ዴኦ፥

ዱሬቴꬂኔ

ቦንቾ ዴሜስ።

22 ዎዚናማ ኣሲ

ዎልቃማ ኦላንቻቲ ዲዛ

ካታማ ሜንꬂ ጌሌስ፤

ኢስቲ ኣማኔቲዳ ሚጻታካ

ላሊ ዬጌስ።

23 ባ ዶናኔ ባ ኢንጻርስ ናጊዛ ኣሲ

ባና ቦሻፔ ናጌስ።

24 ኦቶራንቻይኔ ሃላጫ ኣሲ

ቂꬋንቻ ጌቴቴስ፤

ኢዚ ኦቶሮ ሃኖ ሃኔስ።

25 ኣዛላ ኣሞይ ዎꬌስ፤

ኣይስ ጊኮ

ኢዚ ኦꬃናስ ኮዬና።

26 ኣዛላይ ጋላስ ኩሜꬅ

ኣሞቲሼ ፔኤስ፤

ጺሎይ ጊዲኮ ኡዜቶንታ ኢሜስ።

27 ኢታ ኣሳ ያርሾይ ሃራሴስ፤

ኢታ ቆፋን ሺሺዛ ጊዲኮ

ኣይ ማላ ኢታ ጊዳኔ?

28 ዎርዶ ማርካይ ꬋያና፤

ጊዶ ኣቲን ቱሙ ማርካቲዛይ

ሚኒዲ ዴኣና።

29 ኢታ ኣሲ ቤሶንታዝ ጻላ ጻሌስ፤

ጊዶ ኣቲን ሱሬ ኣሲ

ዩሺ ቆፔስ።

30 ኣሲ ባ ኤራን፥ ኣኬካኒኔ

ሃልቾን ጎዳራ

ኤቄታናስ ዳንዳዬና።

31 ኦላ ጋላሳስ ፓራ ጊጊሴስ፤

ጊዶ ኣቲን ጾኖይ

ጎዳፔ ዬስ።

22

1 ሎኦ ሱንꬂ

ዳሮ ዱሬቴꬃፌ ኣꬌስ፤

ኣሳ ማታን ቦንቼቴꬂካ

ቢራፔኔ ዎርቃፌ ኣꬌስ።

2 ዱሬኔ ማንቆ ኡባ

ጎዳይ ሜꬊዴስ፤

ሄሳን ኢስታ ናይካ ኢሲ ጊና።

3 ኣኬካንቻ ኣሲ ኢታ ቤኢዲ

ኣታናስ ባቃቴስ፤

ጊዶ ኣቲን ኣኬካይ ፓጪዳ ኣሲ

ሜቶን ጌሊዲ ቆሄቴስ።

4 ኣሽኬቴꬂኔ ጎዳስ ያሺ፥

ዱሬቴꬅ፥ ቦንቾኔ

ዴኦ ኢሜስ።

5 ኢታ ኣሳ ኦጌን ኣጉንꬂኔ

ያርዴይ ዴስ፤

ጊዶ ኣቲን ባና ናጊዛ ኣሲ

ሄሳፌ ሃኬስ።

6 ናይ ዋኒዲ ዴኣና ቤሲዛኮ

ታማርሳ፤

ሂስቲኮ ኢዚ ጪሚዲካ

ሄሳፌ ሃኬና።

7 ዱሬይ ማንቆ ሃሬስ፤

ታልኤ ኤኪዳዴይ ታልኤ

ኢሚዳዴስ ኣይሌ ጊዴስ።

8 ኢታቴꬅ ዜሪዛ ኣሲ ዋዬ ጫኬስ፤

ኢዛ ሃንቆ ጉፌይ ꬋያና።

9 ኪያ ኣሲ ኣንጄቴስ፤

ባ ቁማፔካ ሂዬሳስ ኢሜስ።

10 ቂልጪዛ ኣስ ዲጋ፤

ሂስቲኮ ፓላማይ ኣታና፤

ኦሺኔ ጫሺካ ꬋያና።

11 ዎዚና ጌሻቴꬅ ዶሲዛ ኣሲኔ

ዶናፔ ሎኦ ሃሳይዛ ኣሳራ

ካዎይ ላጌቴስ።

12 ጎዳ ኣይፌቲ ኤራቴꬅ ናጌቴስ፤

ጊዶ ኣቲን ዎርዳንቻታ ቃላ

ሃዳ ኬሴስ።

13 ኣዛላ ኣሲ፥

«ጋሞይ ካሬን ዴስ፤

ታና ኦጌን ዎꬋና» ጌስ።

14 ላይማ ማጫሳ ዶናይ

ጪማ ኦላ ማላ፤

ጎዳይ ሃንቄቲዳ ኣሲ

ኢዚን ዉሌስ።

15 ና ዎዚና ኤያቴꬂ

ባቂ ኦይኬስ፤

ጊዶ ኣቲን ሴራ ሾች

ኢዛፔ ሃሴስ።

16 ባስ ኣቆታ ጉጃና ጊዲ

ሂዬሳ ናቂዛይኔ

ዱሬሲ ኢሞታ ኢሚዛይ

ናይካ ማንቃና።

ኣꬎ ኤራንቻ ዞሬ ሄꬑ ታማታ

17 ኣꬎ ኤራንቻ ዞሬ

ዎዚናፔ ሲያ፤

ኔ ዎዚናይካ

ታ ቲሚርቴኮ ሲሞ!

18 ኣይስ ጊኮ

ኢስታ ኔ ዎዚናን ዎꬂኮ፥

ኔ ዶናንካ

ኢስታ ኡባ ሃሳይኮ

ኔ ኡፋዬታና።

19 ኔ ኣማኖይ

ጎዳን ጊዳና ማላ

ታኒ ኔና ሃች ታማርሳይስ።

20 ታኒ ኔሲ ዞሬኔ

ኤራቴꬅ ኢሚዛ

ሎኦ ቲሚርቴታ ጻፋቤኪና?

21 ኔና ኪቲዳይሳስ ቤሲዛ

ዛሮ ዛራና ማላ፥

ታኒ ኔና ቱማኔ

ኣማኔቲዳ ቃላታ

ታማርሳና ማላ ጊዴኔ?

22 ሂዬሳታሲ ኣይኮይካ ባይንዳ

ጊሻስ ኢስታ ቦንቆፋ፤

ሺሎታንካ ሜቶታንቻታ

ዋዪሶፓ።

23 ኣይስ ጊኮ ጎዳይ

ኢስታ ጊሻስ ሞቴታና፤

ኢስታ ቦንቂዳይታካ

ኢዚ ቦንቃና።

24 ሃንቄቲዛ ኣሳራ ላጌቶፓ፤

ሃንቄታናስ ኤሶቲዛ

ኣሳራካ ዙፔቶፓ።

25 ኔኒ ኢዛ ሃኖዛ ሜዜቲኮ፥

ጉዬፔ ኣጋናዉ ዳንዳያካ።

26 ዋሴ ጌላናስ ጫቆፋ፤

ኣሳ ኣጮ ቃንጻናስ

ዋሴ ጌሎፓ።

27 ኔሲ ቃንጺዛዚ ꬋይኮ፥

ኔ ኢቺዛ ኣልጋይካ

ኣቶንታ ኤኬታና።

28 ኔ ኣዋቲ ኤሲዳ

ቤኒሶፌ ዲዛ ዛዋ ሾዶፋ።

29 ባ ኦሶን ሎሂዳ ኣስ ቤያዲ?

ኢዚ ካዎታስ ኦꬄሲፔ ኣቲን

ቤሶንታ ኣሳታስ ኦꬄና።

23

1 ኔኒ ዴሬ ሃሪዛይሳራ

ካꬅ ማናስ ኡቲዳ ዎዴ፥

ኔ ሲንꬃን ዴኢዛይሳ

ሎኤꬃዳ ኣኬካ።

2 ኔኒ ዳሮ ዮራ ኣስ ጊዲኮ፥

ኬሂፔ ናጌታ።

3 ኢዚ ኔና ፓጫናስ

ዳንዳይዛ ጊሻስ፥

ሺቂዳ ማልኦ ቁማስ ዪቄቶፓ።

4 ዱሬታና ጋዳ ዳቡሮፓ፤

ሃይሳ ማላ ቆፋ ኣጋናስ

ኣኬካንቻ ጊዳ።

5 ሄሳ ማላ ዱሬቴꬃ ቦላ

ኔኒ ኔ ኣይፌ ዎꬂኮ

ሄራ ꬋያና፤

ቄፌ ኬሲዳ ጎሌ ካፎ ማላ

ሳሎራ ፓላና።

6 ኡዜ ኣሳ ካꬅ ሞፓ፤

ማልኢዛ ኢዛ ካꬅ

ማናስ ኣሞቶፋ።

7 ቆꬌፔ ቆሞን ኢዚ ኔና፥

«ማ፤ ኡያ» ጌሲፔ ኣቲን

ኢዛ ዎዚናይ ኔናራ ዴኤና።

8 ኔኒ ሚዳ ጉꬃ ካꬃይካ

ኔና ጮሻና፤

ኔ ጋላታይካ ሃዳ ጊዳና።

9 ኤያራ ሃሳዮፓ፤

ኣይስ ጊኮ

ኔ ኣꬎ ኤራ ሃሳያ

ኢዚ ካꬋና።

10 ቤኒሶፌ ዲዛ ꬋሳ ሾዶፋ።

ቃሴ ዪኦ ናይታ ጋዴ ሱጎፓ፤

11 ኣይስ ጊኮ ኢስታ

ኣሺዛ ጎዳይ ሚኖ፤

ኢዚ ኢስታ ጊሻስ ኔናራ ሞቴታና።

12 ኔ ዎዚና ዞሬስ፥

ኔ ሃይꬃካ ኤራቴꬃ

ቃላኮ ዛራ።

13 ኔ ና ሴራናፔ ጉዬ ጎፓ፤

ኔኒ ቂርጩንቻን ሾጪኮ

ኢዚ ሃይቄና።

14 ኔኒ ቂርጩንቻን ሾጫ፤

ኢዛ ሼምፖ ሃይቆፔ ኣሻ።

15 ታ ናዞ!

ኔ ዎዚናይ ኣꬎ

ኤራንቻ ጊዲኮ

ታ ዎዚናይካ ኡፋዬቴስ።

16 ኔ ኢንጻርሳይ ሱሬ ሃሳይዛ ዎዴ

ታ ዎዚናይ ኡፋዬቴስ።

17 ናጋራንቻታ ቦላ ቃናቶፓ፤

ጊዶ ኣቲን ኡባቶ ጎዳስ

ያሻቴꬅ ኣጎፋ።

18 ሂስቲኮ ኔስ ሲንꬃፌ ኪያና፤

ኔ ሂዶታይ ሃዳ ጊዴና።

19 ታ ናዞ! ሲያ፤ ዎዚናማ ጊዳ፤

ኔ ዎዚናይ ሱሬ ኦጌፔ

ካሬ ኬዞፖ።

20 ዳሮ ዎይኔ ኡሹ ኡዪዛይታራኔ

ኣሾ ሙሳስ

ያሬቲዛይታራ ዙፔቶፓ።

21 ኣይስ ጊኮ ማꬆቲዛይቲኔ

ዮራቲ ማንቃና፤

ꬊስኮ ዳሮይ ጫርቃ ማይዜስ።

22 ኔና ዬሊዳ ኣዋይ ዮቲዛይሳ ሲያ፤

ኔ ኣዪያካ

ጬጊዳ ዎዴ ካꬎፓ።

23 ቱማ ሻማፌ ኣቲን

ሙሌካ ባይዞፓ፤

ኣꬎ ኤራቴꬅ፥ ሴራኔ

ኣኬካ ኔስ ሚሼ ኦꬃ።

24 ጺሎ ና ኣዋይ

ኬሂፔ ኡፋዬቴስ፤

ዎዚናማ ና ዬሊዳ ኣሲካ

ኢዛን ኡፋዬቴስ።

25 ኔ ኣዋይኔ ኔ ኣያ ኡፋዬቴቶ፤

ኔና ዬሊዳራካ ኡፋዬቱ።

26 ታ ናዞ!

ኔ ዎዚና ሃ ታኮ ዛራ፤

ኔ ኣይፌቲ ታ ኦጌፔ

ካሬ ኬዞፔቶ።

27 ኣይስ ጊኮ ላይማ ማጫሳያ

ጪማ ኦላ ማላ፤

ላጌꬆ ማቻ

ጹንꬃ ኦላ ማላ።

28 ኢዛ ፓንጋ ማላ ዛማዳ ናጋዉስ፤

ኣማኔቶንታ ኣዴታ

ዴሬ ጊዶን ዳርሳዉስ።

29 «ዎ!» ጊዛ ዋሶይ ኦሴ?

ጬጬይ ኦሴ? ኦሺ ኦሴ?

ዙዙንꬂ ኦሴ?

ጋሶይካ ባይንዳ

ማዱንꬂ ኦሴ?

ኣይፌይ ዞኢዛይ ኦሴ?

30 ዎይኔ ኡሹ ኡዪሼ

ጋምኢዛይታስ ጊዴኔ?

ዋላኬቲዳ ዎይኔ ኡሹ

ዩዪ ዩዪ

ጋንጺዛይታስ ጊዴኔ?

31 ዎይኔ ኡሺ ዞኢዳ ዎዴ፥

ኢዛ ሜꬋይ ቢሪሌ ጊዶን

ጶሊዛ ዎዴ፥

ዱቂሺን ጮሮሩ ጊ ጌሊዛ ዎዴ

ኢዛ ቲሺ ሂስታ ጼሎፋ።

32 ዉርሴꬃን ኢዚ

ሾሻ ማላ ዱኬስ፤

ጎፔ ሾሻ ማላካ

ባ ዪሻ ፑኬስ።

33 ኔ ኣይፌይ ቤዪ ኤሮንታዝ ቤያና፤

ኔ ዎዚናይካ ኤሉሜታና።

34 ኔኒ ኣባ ጊዶን ዲዛ

ማርካቤ ጼራን

ኢቺዳ ኣሳ ማላ ጊዳና።

35 ኔኒ፥ «ኢስቲ ታና ዴቺዳ፤

ጊዶ ኣቲን ታኒ ቆሄታቤኬ፤

ኢስቲ ታና ዋꬊዳ፤

ጊዶ ኣቲን ታስ ኤሬቲቤና።

ሃራ ኡሻ ኡያናስ

ታኒ ኣዉዴ

ዴንዳንዲናሻ?» ጋና።

24

1 ታ ናዞ! ኢታ ኣሳታ ማላ

ጊዳርኪና ጎፓ፤

ኢስታራ ላጌቴꬂካ

ኔና ሎኦፖ።

2 ኢስቲ ኡባቶ ማካላ

ሚሽ ማቄቴቴስ፤

ባንታ ኢንጻርሳንካ

ጌኔ ሃሳዬቴስ።

3 ኬꬂ ኣꬎ ኤራቴꬃን

ኬጼቴስ፤

ኣኬካንካ ሚኔስ።

4 ኤራይ ዴኢኮ፥

ኬꬂ ኣልኦኒኔ

ሎኦ ሚሻን ኩሜስ።

5 ዎዚናማ ኣሳስ ጊታ ዎልቃይ ዴስ፤

ኤራንቻ ኣሲካ

ሚኖቴꬅ ጉጄስ።

6 ኦላ ኦሌታናስ ኔስ ሎኦ ዞሬ

ጾኖ ዴማናስካ

ዳሮ ዞራንቻታ ኮሼስ።

7 ኤያ ኣሲ ኣꬎ ኤራቴꬃፌ

ኬሂ ሃሆን ዴስ፤

ዱላታ ሲንꬃን ኤቂዲ

ሃሳያና ዳንዳዬና።

8 ኢታ ኦꬃናስ ሃልቺዛ ኣሲ

«ጌናንቻ» ጌቴቴስ።

9 ኤያቴꬃ ቆፋይ ናጋራ፤

ቂልጪዛዴ ኣሲ ኢጼስ።

10 ኔኒ ሜቶ ጋላስ ላፊኮ፥

ኔ ዎልቃይ ኣይ ማላ ጉꬄ?

11 ሃይቆስ ላጌቲ ቢዛይታ ኣሻ፤

ሹኬታናስ ጎሼቲ

ቢዛይታ ኣሻ።

12 ኔኒ፥ «ታ ሃይሳ ኤሪኬ» ጊኮ፥

ዎዚና ፒልጊ ኤሪዛይሲ

ኢዚ ኣኬኬኔ?

ኔ ሼምፖ ናጊዛይሲ ኤሬኔ?

ኣስ ኡባስ ኢዛ

ኦሶ ኦሶ ማላ ኢሜኔ?

13 ታ ናዞ!

ሎኦ ጊዲዳ ጊሻስ ኤሳ ማ፤

ኢሊሎ ኤሲ ዶናን ማልኤስ።

14 ኣꬎ ኤራቴꬂካ ሄሳ ማላ፤

ኢዚ ኔ ሼምፖስ

ማልኦ ጊዲዳይሳ ኤራ።

ኔኒ ኢዞ ዴሚዛ ጊዲኮ

ዎንቶ ኔስ ዜምፖ ጊዳና፤

ኔ ሂዶታይካ ሃዳ ጊዴና።

15 ጺሎ ኣሳ ኬꬅ ቦንቃናስ

ፓንጋ ማላ ዛማዶፓ፤

ኢዛ ኬꬃ ቦላ ሜቶ ጋꬆፋ።

16 ጺሎ ኣሲ

ላፑንቶ ኩንዲኮካ ዴንዴስ፤

ጊዶ ኣቲን ኢታቲ

ሜቶን ꬋዬቴስ።

17 ኔ ሞርኬይ

ኩንዲዛ ዎዴ ኡፋዬቶፋ፤

ኢዚ ꬉጴቲዛ ዎዴካ

ኔ ዎዚናን፥ «ሃሹ!» ጎፓ።

18 ኔ ሂስቶንታ ኣጊኮ

ጎዳይ ሄሳ ቤኢዲ ኡፋዬቴና፤

ኢዚ ባ ሃንቆዛ

ኔ ሞርኬዛ ቦላፌ ዛራና።

19 ኢታ ኣሳታ ኦሶን ጬጮፓ፤

ኢስታ ማላ ጊዳርኪና ጎፓ።

20 ኢታ ኣሳስ ሂዶታይ ባዋ፤

ኢታታ ጾምፔይ ቲፒ ጊዲ ቶኣና።

21 ታ ናዞ! ጎዳሲኔ

ካዋስ ያያ፤

ማካሊዛይታራካ ዙፔቶፓ።

22 ኣይስ ጊኮ ሄሳ ማላ ኣሳታ

ቆፖንታ ሜቶይ ጋኬስ፤

ካዎፔኔ ጎዳፔ ያና

ሜቶ ኦኔ ኤሪዛይ?

ኣꬎ ኤራንቻይ ጉጂ ዮቲዳ ሃራ ሌሚሶታ

23 ኣꬎ ኤራንቻቲ

ጉጂዲካ ሃይሳꬆ ጊዳ፤

ፒርዲሼ ማዶ ፒርዳይ

ሎኦ ጊዴና።

24 ሞራንቻ፥ «ኔኒ ጺሎ» ጊዛዴ

ዴሬይ ቃንጌስ፤

ካዎቴꬃቲካ ኢዛ ሂሌቴስ።

25 ጊዶ ኣቲን ሞራንቻ፥

«ኔኒ ሞራዳሳ» ጊዛይታ

ኢስታራ ሎኦ ሚሺ ጋይታና፤

ኢስታስ ኬሂ ዳሮ ኣንጆይ ያና።

26 ሱሬ ዛሮ ኢሞይ

ዶና ዬሬቴꬃ ማላ።

27 ካሴታዳ ኔ ካሬን ዲዛ ኦሶ ኦꬃ፤

ኔ ጎሻ ጊጊሳ፤

ሄሳፌ ጉዬ ኔ ኬꬅ ኬጻ።

28 ኔ ሾሮዛ ቦላ

ጋሶይ ባይንዳ ማርካቶፋ፤

ኔ ዶናንካ ጪሞፋ።

29 ኢዚ ታስ ኦꬂዳ ማላ

ታኒ ኢዛስ ኦꬃና፤

«ታኒ ኢዛስ ኢዛ ኦሶ

ኩሼ ዛራና» ጎፓ።

30 ታኒ ኣዛላ ኣሳ ጋዴራ ኣꬋዲስ፤

ኣኬካይ ፓጪዳ ኣሳ

ዎይኔ ቱራ ጊዶራ ካንꬃዲስ።

31 ኡባሶን ኣጉንꬂ ሞኪዴስ፤

ጋዳ ሻራፋይ ጎዚዴስ፤

ጊምቤይካ ላሌቲዴስ።

32 ታኒ ቤኢዳይሳ ዩሻ ቆፓዲስ፤

ታኒ ቤዮይሳፌ

ቲሚርቴ ዴማዲስ።

33 ኔኒ፥ «ጉꬃራ ሊጲጲ ጋይስ፤

ጉꬃራ ꬊስካ ኤካይስ፤

ኔ ኩሼዛካ ሺሻዳ

ጉꬃራ ሼምፓ

ኤካይስ» ጊኮ፥

34 ማንቆቴꬂ ኔ ቦላ

ፓንጋ ማላ ያና፤

ፓጬይካ ኦላ ሚሻ

ኦይኪዳ ኣሳ ማላ ፑቱ ጋና። *

25

ሶሎሞኔይ ጻፊዳ ሃራ ሌሚሶታ

1 ዩሁዳ ካዎ ሂዝቂያሳ ኣሳቲ ዱቂዲ ጻፊዳ ሶሎሞኔ ሌሚሶቲ ሃይሳፌ ካሊዛይታ።

2 ጹራ ጌንꬆይ ጾሳስ ቦንቾ፤

ጹራ ፒልጊዲ ኬሶይ

ካዎታስ ቦንቾ።

3 ሳሎታ ꬎቃቴꬃኔ

ሳኣ ጪማቴꬃ

ኣሲ ጋኮንታይሳ ማላ፥

ካዎታ ቆፋካ ኣሲ ፒልጊ

ኤራናስ ዳንዳዬና።

4 ቢራፔ ቂታ ዲጋይቻ፤

ዎጋጬይካ ቆጺዲ

ሎኦ ሚሽ ኬሳና።

5 ካዎ ሲንꬃፌ ኢታታ ዲጋይቻ፤

ሂስቲኮ ኢዛ ካዎቴꬃ ኣራታይ

ጺሎቴꬃን ሚኒ ኤቃና።

6 ካዎ ሲንꬃን ኔና

ꬎቁ ꬎቁ ሂስቶፋ፤

ጊታ ኣሳታ ጊዶን

ቤታናስ ኣሞቶፋ።

7 ጊታ ኣሳ ሲንꬃን

ኔና ካዉሻናፔ

ኢዚ ባርካ ኔና፥

«ሃይሶ ꬎቁ ጋ»

ጊኮ ኔስ ሎኦ። *

8 ኔ ኣይፌዛን ቤኢዳ ኡባ

ማርካታናስ ዱቡሻ

ባናስ ኤሶቶፓ፤

ኣይስ ጊኮ

ኔኒ ማርካታ ሲሚን፥

ሃራ ኣሲ ኔ ማርካቴꬃይ

ባላ ጊዲዳይሳ ቆንጪሲኮ

ኔኒ ዬላታና።

9 ኔሲኔ ኔ ላጌዛስ ጊዶን

ፓላማይ ሜꬌቲኮ፥

ሄ ፓላማ ጋርሳን

ሃራ ኣሳ ጹራ ቆንጪሶፓ።

10 ሂስቶንታ ኣጊኮ

ኔኒ ዮቲዛይሳ ሲዪዳ ኣሲ

ኔና ካዉሻና፤

ሄሳን ኔ ሱንꬃይ

ናምኣንꬆ ሲሚዲ

ሎኦንታ ማላ ሞሬታና።

11 ኮሺዛ ዎዴዛን

ሃሳዬቲዳ ሊኬ

ቃላይ ቢራ ቦላ ቲጌቲዳ

ዎርቃ ኣሌቆ ማላ።

12 ኣꬎ ኤራቴꬂ ዲዛ ኣሲ

ዞሪዛ ዞሬይ ኤዝጊዛ ኣሳስ

ሃይꬃን ኣꬂዛ ዎርቃ ማላ፤

ዎይኮ ሙሩታ ዎርቃፌ

ኦሴቲዳ ኣሌቆ ማላ።

13 ካꬅ ሺሺዛ ዎዴ ኢርጻ ሃꬂ

ኡዪን ኣሊዛ ማላ፤

ኣማኔቲዛ ኪታንቻይ

ባና ኪቲዛይታ ኡፋይሴስ።

14 ኢሞንታይሳ፥ «ኢማና» ጊዲ

ጮ ፓፖቲዛ ኣሲ

ኢራይ ባይንዳ ሻራኔ ጫርኮ ማላ።

15 ዳንዳያንቻ ኣሲ

ዴሬ ሃሪዛዴ

ዮቲ ማይዜስ፤

ሊቆ ቃላይ

ሜቄꬅ ካንꬂ ጌሌስ።

16 ኤስ ዴሚኮ ጊናራ ማ፤

ጊዶ ኣቲን ዳርሲኮ

ኔና ጹጋና።

17 ኔና ኡፊዲ ኢጾንታ ማላ

ኔ ላጌ ሶ ኡባቶ ቦፓ።

18 ባ ላጌዛ ቦላ ዎርዶራ

ማርካቲዛ ኣሲ ኮጼይ፥

ጊꬃ ማሻይኔ ዎንዳፌይ

ኣስ ቆሂዛ ማላ ቆሄስ።

19 ሜቶ ዎዴ ኣማኔቶንታ

ኣሳን ዜምፖይ፥

ቃጺዛ ኣቻን

ጮሚዛ ማላኔ

ሲሊዳ ቶሆን ሄሜቲዛ ማላ።

20 ጬጪ ኡቲዳ ኣሳስ ማዛሙሬ ዬጼꬂ

ሜጎ ጋላስ

ማይኦ ቃሪዛ ማላኔ

ማዱንꬃ ቦላ ጹጊዛ ሚሽ

ቲጊዛ ማላ።

21 ኔ ሞርኬይ ጋፊኮ ሚዛ፤

ሳሜቲኮ ኡሻ።

22 ኔኒ ሄሳꬆ ኦꬂኮ

ኢዛ ሁኤን ታማ ቦንቆ ካሺዲ

ቆሊዛዴ ማላ።

ጎዳይካ ኔ ኦሶስ

ዋጋ ኢማና። *

23 ኣርሼይ ሞኪዛ ባጋ ጫርኮይ

ኢራ ኤሂዛ ማላ፥

ዚጊርሲ ሃንቆ ኤሄስ።

24 ዱናማ ማቺራ

ኢሲ ኬꬃን ዴኣናፔ

ኬꬃ ዳራንቻን

ዴꬂ ሎኦ።

25 ዳቡርዳ ኣሲ ኢርጻ ሃꬅ

ኡዪዲ ኣሊዛ ማላ

ሃኮ ቢታፌ ዪዛ

ሎኦ ቃላይ ኡፋይሴስ።

26 ኢታ ኣሳ ሲንꬃን

ኩንዲዛ ጺሎ ኣሲ

ቡልቆቲዳ ፑልቶኔ

ሞሬቲዳ ኦላ ሃꬃ ማላ።

27 ዳሮ ኤሳ ሙሲ ሎኦ ጊዴና፤

ሄሳꬆካ ባስ ቦንቾ

ኮሺ ቦንቺሴና።

28 ባና ሃሮንታ ኣሲ

ጊምቤይ ላሌቲዳ ካታማ ማላ።

26

1 ቦኔን ሻቺ፥ ካꬅ ሺሺዛ ዎዴንካ

ኢራይ ኮሾንታይሳ ማላ፥

ኤያስ ቦንቾይ ኮሼና።

2 ካፎቲ ያኔ ሃ ፓሊሼ

ኣስ ቆሆንታይሳ ማላ፥

ጋሶይካ ባይንዳ

ቃንጊዛ ቃንጌꬂ

ኣስ ጋኬና።

3 ፓራሲ ሊሶ፥

ሃሬስ ኣንጫፋ ኮሺዛይሳ ማላ፥

ኤያ ዞኮዛስ ዱርቃ ኮሼስ።

4 ኤያ ኣሳስ

ኢዛ ኤያቴꬃ ማላ ዛሮፓ፤

ዛሪኮ ኔኒካ

ኢዛ ማላ ጊዳና።

5 ጊዲኮካ ኤያስ

ኢዛ ኤያቴꬃ ቤሳ፤

ሂስቶንታ ኣጊኮ ኢዚ ባና

ኤራንቻ ማላ ቆዳና።

6 ኤያ ኣሳ ቦላ ኪታ ዬዶይ

ባርካ ባ ቶሆታ

ቃንጺዛይሳ ማላ፤

ዎይኮ ዎꬊዛ

ማርዜ ኡሻ ማላ።

7 ኤያ ኣሳ ሌሚሶይ

ሲሊዳ ቶሆ ማላ።

8 ኤያ ኣሳስ ቦንቾ ኢሞይ

ያንባርሻ ቦላ

ቃቺ ዎꬂዲ

ዩሺዛ ሹቻ ማላ።

9 ኤያ ኣሳ ሌሚሶይ

ማꬆቲዳ ኣሳ ኩሼን ኤቂዳ

ኣጉንꬃ ማላ።

10 ኤያ ኣስ ዎይኮ

ባስ ኦጌራ ካንꬂ ቢዛ ኣስ

ኦሶስ ቃጻሪዛ ኣሲ

ባ ዎንዳፌን ጮ ዴሚዳ ኣስ

ዱኪ ማዱንꬂዛ ኣሳ ማላ።

11 ካናይ ባ ጮሺ

ሲሚ ላጪዛ ማላ፥

ኤያይ ባ ኤያቴꬃ ኦሶ

ዛሪ ዛሪ ዬጌስ።

12 ባርካ ባና፥

«ታኒ ኣꬎ ኤራንቻ»

ጊዛ ኣስ ቤያዲ?

ኢዛፔ ኤያ ኣሳስ

ሎኦ ቃዳይ ዴስ።

13 ኣዛላይ፥ «ኦጌን ጋሞይ ዴስ፤

ያሺዛ ጋሞይ

ዎጋ ኦጌን ዩዬስ» ጌስ።

14 ፔንጌይ ባ ማጻፋ ቦላን

ያኔ ሃ ቃጺዛ ማላ

ኣዛላይካ ባ ሂጻን ያኔ ሃ

ሺሬቲ ሺሬቲ ዎꬌስ።

15 ኣዛላይ ባ ኩሼ ማዳን ዬዴስ፤

ጊዶ ኣቲን ፑዴ ባ ዶናን

ዛራናስ ዋዬቴስ።

16 ኣዛላ ኣሲ ኣኬካን ዮቲዛ

ላፑን ኤራንቻታፔ

ባና ኣꬎ ኤራንቻ

ጊዲ ቆፔስ።

17 ባና ጋꬆንታ ኣሳ ዮኦን

ጉፒ ጌሊዛ ኣሲ

ካና ሃይꬅ ኦይኪዛ ኣሳ ማላ።

18 ጎዪዛ ኣሲ ታማ ጺፋ ኦሊዛ ማላ

ዎይኮ ዎንዳፌ ዱኪዛ ማላ፤

19 «ታኒ ካሳስ ኦꬃዲስ» ጊሼ

ባ ላጌዛ ጪሚዛ ኣሲካ

ሄሳ ማላ።

20 ሚꬂ ዉሪኮ ታማይ ቶኤስ፤

ዚጊርሲ ꬋይኮ ኦሺ ኣቴስ።

21 ጺጺንꬂ ቦንቆ ዳርሲዛይሳ ማላኔ

ሚꬂ ታማ

ዳርሲዛይሳ ማላ፥

ዶናማ ኣሲ ኦሽ ዳሪሴስ።

22 ዚጊርሳንቻ ቃላይ

ማልኦ ቁማ ማላ

ኣሳስ ዱጌ ማራጬ ጋኬስ።

23 ዎዚናን ኢታ ሚሺ ዲሺን፥

ባ ኢንጻርሳን ሊቆ ቃላ

ሃሳይዛ ኣሲ

ቢራን ሜሼቲዳ

ማና ሚሻ ማላ።

24 ጌኔ ኣሲ ባ ዶናን ጪሜስ፤

ጊዶ ኣቲን ባ ዎዚናን

ኢታቴꬅ ጹንቴስ።

25 ኢዛ ዎዚናን ላፑን ቱናቴꬂ

ኩሚ ኡቲዴስ፤

ሄሳ ጊሻስ ኢዚ

ሎኦ ቃላ ሃሳይኮካ

ኣማኖፓ።

26 ኢዚ ባ ጌኔ ባሌꬆን

ጌንꬃናስ ዳንዳዬስ፤

ጊዶ ኣቲን ኢዚ ኦꬂዳ

ኢታቴꬂ ዱላታን ቆንጫና።

27 ሃራታስ ኦላ ቦኪዛ ኣሲ

ሄ ኦላን ባስ ኩንዳና፤

ሃራታ ቦላ ሹች

ቡሉሊዛ ኣሳ ቦላ

ሄ ሹቻይ ሲሚ

ኢዛ ቦላ ኩንዳና።

28 ዎርዶቲዛ ኢንጻርሲ

ባ ቆሂዳ ኣሳታ ኢጻዉስ፤

ጪሚዛ ሜቴርሺካ ባሽ ኤሃዉስ።

27

1 ዎንቶይሳን ጬቄቶፋ፤

ዎንቶ ኣዚ ሃናናኮ

ኔ ኤራካ። *

2 ኔና ሃራ ኣሲ ጋላቶፔ ኣቲን

ኔርካ ኔና ጋላቶፓ፤

ሃራ ኣሲ ኔና ሳቦፌ ኣቲን

ኔኒ ኔርካ ኔና ሳቦፋ።

3 ሹቺ ዴጾ፤

ኣንጮይ ቶኮ፤

ጊዶ ኣቲን ኤያ ኣሲ

ዴንꬂዛ ኦሺ

ናምኣታፔካ ዴጼስ።

4 ሼኔይ ሜንጼ ኢታ፤

ሃንቆይ ሜንጼ ኢታ፤

ቃናቴ ሲንꬃን ኤቂ

ዳንዳያናይ ኦኔ?

5 ጌሚዳ ሲቆፔ

ቆንጬን ሴሪዛ ሴራይ ሎኦ።

6 ሞርኬይ ኔና ዳሮቶ ዬራናፔ

ሲቆይ ኔና ዴቺዛይሲ ኪያ።

7 ካሊዳ ኣስ ኤሳ ኢሊሎይ ኢቴስ፤

ጊዶ ኣቲን ጋፊዳ ኣስ

ጋራ ማላ ጫሚዛ

ሚሺካ ማልኤስ።

8 ባ ሶ ኣጊዲ ዩዪዛ ኣሲ፥

ባ ኬꬃፌ ሃካ ፓሊዛ

ካፎ ማላ።

9 ሺቶይኔ ኤጻኔይ

ኣስ ኡፋይሲዛይሳ ማላ፥

ሲቆ ላጌ ዞሬይካ ኡፋይሴስ።

10 ኔ ላጌኔ ኔ ኣዋ ላጌ ኣጎፋ፤

ኔ ኢሻኮ ቦፓ።

ሃሆን ዲዛ ኢሻፔ

ኔስ ማታን ዲዛ

ሾሮይ ኪያ።

11 ታ ናዞ!

ኔኒ ኣꬎ ኤራንቻ ጊዳ፤

ታ ዎዚና ኡፋይሳ፤

ሂስቲኮ ታና ካꬊዛይታ

ኦይሻካ ዛራና።

12 ጪንጫ ኣሲ ሜቶይ ዪዛ ዎዴ

ቤኢዲ ቆቴቴስ፤

ጊዶ ኣቲን ኣኬካይ ፓጪዳ ኣሲ

ሜቶ ጋርስ ቢ ጌሌስ፤

ሂስቲዲ ጉዬፔ ቆሄቴስ።

13 ኤሮንታ ኣሳስ ሁርቡታ ጌሊዛ

ኣሳ ማይኦ ቃራ ኤካ፤

ሃዉሻ ማጫሳስ ዋሴ ጌሊዛ

ኣሳ ማይኦ ኦይካ።

14 ማላዶ ዎንታራ

ባ ቃላ ꬎቁ ሂስቲዲ

ባ ሾሮ ኣንጆይ

ቃንጌꬃ ማላ ቆዴቴስ።

15 ኡባ ዎዴ ኦሽ ኦዬቲዛ ማቻ

ኢራ ጋላስ ፓጬይ ባይንዳ

ኣꬂዛ ኬꬃ ማላ።

16 ጫርኮ ቴቃናስ ዎይኮ

ዛይቴ ጩጩሚዲ ኦይካናስ

ዳንዳዬቶንታይሳ ማላ

ኢዞ ጮኡ ኦꬃናስ

ዳንዳዬቴና።

17 ቢራታይ ቢራታ ቃራሲዛ ማላ

ኣሲካ ኢሶይ ኢሳ ቃራሴስ።

18 ባላሴ ሚꬃዮ

ኢሻልሲዲ ናጊዳ ኣሲ

ኢዚ ኣይፌ ማና፤

ባ ጎዳስ ኦꬂዛ

ኣሲ ቦንቼታና።

19 ሃꬃይ ሄሬጋꬆ

ሲንꬅ ቤሲዛ ማላ

ኣሳ ዎዚናይ

ኢዛዴ ካንዶ ቤሴስ።

20 ሃይቆይኔ ባሺ ካሊ ኤሬቴና፤

ሄሳꬆካ ኣሳ ኣይፌይ ካሌና።

21 ቢራይኔ ዎርቃይ ታማን ፓጬቲዲ

ጌይዛ ማላ

ኣሲካ ባ ኤኪዛ

ጋላታን ፓጬቴስ።

22 ኤያ ኣስ ካꬃ ማላ

ኡዱላን ዬጋዳ፥

ኡዱላ ሚꬃን ጫዲዛኮካ

ኢዛፔ ኤያቴꬂ ኪቼና።

23 ኔ ዶርሳቲ ዴኢዛ ሃኖታ

ሎኤꬃዳ ኤራ፤

ኔ ዉዴካ ዎዚናፔ ሄማ።

24 ኣይስ ጊኮ

ዱሬቴꬂ ሜርናስ ዴኤና፤

ካላቻይካ ዬሌታፔ

ዬሌታ ጋካናስ

ሚኒ ዴኤና።

25 ሜላ ማታይ ቡጬቲዳፔ፥

ኣጫ ማታይ ኬኢዳፔ፥

ዙምቡላታ ቦላን ዴኢዛ ማታይ

ሺቂዳፔ ጉዬን፥

26 ዶርሳታ ኢስኬፌ

ኔኒ ኔስ

ማይኦ ኬሳና፤

ዴይሻታን ኔስ

ጎሻ ጋዴ ሻማና።

27 ኣቲዳ ዴይሻታ ማꬂ

ኔሲኔ ኔ ሶ ኣሳስ፥

ኔ ማጫ ኣይሌታስካ

ቁማ ጊዳናስ

ኩሚ ፓላሃና።

28

1 ኢታ ኣሲ ኦኒካ

ዬዴꬆንታ ባቃቴስ፤

ጊዶ ኣቲን ጺሎይ

ጋሞ ማላ ዎዚና ኩሜꬃ።

2 ዴሬይ ማካሊኮ

ሃሪዛይ ጮራቴስ፤

ጊዶ ኣቲን ኤራ ኣሲኔ

ኣኬኪዛ ኣሲ ዎጋ ኤሴስ።

3 ሂዬሳታ ኡንኤꬂዛ ዳናይ

ካꬅ ꬋይሲዛ

ዎልቃማ ኢራ ማላ።

4 ዎጋ ቦንቾንታ ኣሲ

ሞራንቻታ ሳቤስ፤

ጊዶ ኣቲን ዎጋ ቦንቺዛይ

ኢስታ ቆፋ ፓልቄስ።

5 ኢታ ኣሳታስ ሱሬ ፒርዳይ ጌሌና፤

ጊዶ ኣቲን ጎዳስ ጎይኒዛይቲ

ኡባካ ኤሬቴስ።

6 ጌላ ኣስ ጊዲ ኡቲዲ

ዱሬ ጊዳናፔ

ቦሬይ ባይንዳ ሂዬሳ

ጊዴꬂ ሎኦ።

7 ዎጋ ናጊዛ ናይ ኣኬካንቻ፤

ጊዶ ኣቲን

ጋንጃማታራ ዙፔቲዛይ

ባ ኣዋ ዬላሴስ።

8 ቤሶንታ ዲሾን

ባ ኣቆታ ዳጋሲዛ ኣሲ

ሄ ኣቆታ ሂዬሳስ

ኪዪዛ ኣሳስ ሺሼስ።

9 ዎጋ ሲያናፔ ባ ሃይꬅ

ዎራ ዛሪዛ ኣሳ ዎሳይ

ጾሳ ሃራሴስ።

10 ሱሬታ ኢታ ኦጌ ካሌꬂዛ ኣሲ

ባ ቦኪዳ ኦላን ኩንዳና፤

ጊዶ ኣቲን ጌሻ ኣሲ

ሎኦ ሚሽ ላታና።

11 ዱሬ ኣሲ ባና

ኣꬎ ኤራንቻ ጊዲ ቆፔስ፤

ጊዶ ኣቲን ኣኬካይ ዴኢዛ

ሂዬሳይ ኢዛ ፓጬስ።

12 ጺሎቲ ጾኒዳ ዎዴ ኣሳይ

ኡባይ ኡፋዬቴስ፤

ጊዶ ኣቲን ኢታቲ ማታ

ኦይኪዳ ዎዴ ኣሳይ ባቃቴስ።

13 ባ ናጋራ ጌንꬂዛ ኣሲ ኣጬና፤

ጊዶ ኣቲን ፓጺዛይኔ

ናጋራ ኣጊዛይ ማሬታና።

14 ጎዳስ ኡባቶ

ያዪዛ ኣሲ ኣንጄቲዳዴ፤

ጊዶ ኣቲን ባ ዎዚና ዳማሲዛ

ኣሲ ሜቶን ጌላና።

15 ሂዬሳ ሃሪዛ ኢታ ዳናይ

ጻጊዛ ጋሞኔ

ጉፒ ኦይኪዛ ዛርዶ ማላ።

16 ዎዚናይ ፓጪዳ ዳናይ

ሜንጼ ኢቴስ፤

ጊዶ ኣቲን ቤሶንታ

ጎኣ ኢጺዛዴይ

ዳሮ ላይꬅ ዴኤስ።

17 ኣስ ዎꬊዳ ኣሲ ሃይቃና

ጋካናስ

ቶይላቲሼ ዴስ፤

ኢዛ ኦኒካ ሺሺ ኤኬና።

18 ቦሬይ ባይንዳ ሄሜቲዛ ኣሲ

ቆሄቶንታ ኣታና፤

ጊዶ ኣቲን ጌላ ኣሲ

ኢሲ ጋላስ ኩንዳና።

19 ባ ጋዴ ጎዪዛ ሚኖ ኣሲ

ካꬅ ካሌስ፤

ጊዶ ኣቲን ሃዳ ዮኦ ካሊዛ ኣሲ

ማንቆቴꬃፌ ኬኤና።

20 ኣማኔቲዳ ኣሲ ኬሂ ኣንጄታና፤

ጊዶ ኣቲን ዱሬታናስ ጃሚዛይ

ቃጻዬቶንታ ኣቴና።

21 ሻኪዲ ማዶይ ሎኤና፤

ጊዶ ኣቲን ኣሲ ጉꬃ ካꬃስ

ጊዲ ሞሮ ኦꬄስ።

22 ኡዜቲዛ ኣሲ ዱሬታናስ ጃሜስ፤

ባና ሂዬሳቴꬂ

ኦይካናይሳካ ኤሬና።

23 ኣስ ጮ ሳቢዛ ኣሳፔ

ሴሪዛ ኣሲ ጉዬፔ ዶሴቴስ።

24 ባ ኣዋፔኔ ባ ኣይፔ ካይሲዲ፥

«ታኒ ኣይኮካ ናጋራ

ኦꬃቤኬ» ጊዛ ኣሲ

ባሺዛ ኣሳራ ኢሲ ማላ።

25 ዪቄይ ኣሲ ኦሽ ዴንꬄስ፤

ጊዶ ኣቲን ጎዳን

ኣማኔቲዛይ ኣንጄቴስ።

26 ባናን ኣማኔቲዛ ኣሲ ኤያ፤

ጊዶ ኣቲን ኣꬎ ኤራቴꬃን

ሄሜቲዛይ ሳሮን ዴኤስ።

27 ሂዬሳስ ኢሚዛ ኣሳስ ፓጬና፤

ጊዶ ኣቲን ኢስቲ

ቤኢሼ ቤኦንታꬆ

ሃኒዛዴ ቃንጌꬂ ጋካና።

28 ኢታ ኣሳቲ ማታ ዴሚዛ ዎዴ

ዴሬይ ባቃቴስ፤

ጊዶ ኣቲን ኢስቲ ꬋይዛ ዎዴ

ጺሎቲ ጮራቴቴስ።

29

1 ዳሮ ዎዴ ሴሪን ኢጺዲ

ባ ሞርጌ ዞዲሲዳ ኣሲ

ሃሳኦንታ ሜቃና፤

ሄሳዴስ ፓጼቴꬂካ ዴና።

2 ጺሎ ኣሳቲ ማታ ኦይኪዛ ዎዴ

ኣሳይ ኡፋዬቴስ፤

ጊዶ ኣቲን ኢታ ኣሳቲ

ቢታ ሃሪዛ ዎዴ ኣሳይ ኦሌስ።

3 ኣꬎ ኤራቴꬅ ዶሲዛ ኣሲ

ባ ኣዋ ኡፋይሴስ፤

ጊዶ ኣቲን ላይማታራ ላጌቲዛይ

ባ ኣቆታ ꬋይሴስ።

4 ቱማ ፒርዲዛ ካዎይ

ባ ዴሬ ዎፑ ሂስቴስ፤

ጊዶ ኣቲን ማታኤ

ማናስ ዪቄቲዛይ

ባ ዴራ ላሌስ።

5 ባ ላጌዛስ ጪሞ ሃሳይዛ ኣሲ

ኢዛ ቶሆስ ዎጺማዴ ዋጼስ።

6 ኢታ ኣሲ ባርካ

ባ ናጋራን ኦይኬቴስ፤

ጊዶ ኣቲን ጺሎ ኣሲ

ኡፋዬቴሲኔ ዬጼስ።

7 ጺሎ ኣሲ ሂዬሳታስ

ሱሬ ፒርዳይ

ፒርዴታና ማላ ቆፔስ፤

ጊዶ ኣቲን ኢታ ኣሲ

ሄሳ ማላ ዉዱካ ጌና።

8 ሚሪዛይቲ ካታማን

ሺሮ ዴንꬄቴስ፤

ጊዶ ኣቲን ኣꬎ ኤራቴꬂ ዲዛ

ኣሳቲ ሃንቆ ኢሪጺሴቴስ።

9 ኣꬎ ኤራቴꬂ ዲዛ ኣሲ

ኤያ ኣሳራ ፒርዳሶ ቢኮ

ኤያይ ሃንቄቴሲኔ ቂꬌስ፤

ኢዛስ ሳሮይካ ዴና።

10 ሱꬅ ጉሳናስ ጃሚዛ ኣሳቲ

ሱሬ ኣስ ኢጼቴስ፤

ቃሴ ጺሎ ኣሳካ

ዎꬋናስ ኮዬቴስ።

11 ኤያ ኣሲ ዛዋይ ባይንዳ ሃንቄቴስ፤

ጊዶ ኣቲን ኣꬎ ኤራንቻይ

ባ ሃንቆ ሚቴስ።

12 ዴሬ ሃሪዛዴይ

ዎርዶ ዮኦ ኤኪኮ

ኢዛ ሹሜቲ ኡባይ

ኢታ ጊዴቴስ።

13 ሂዬሳይኔ ኣስ ናቂዛዴስ

ኮꬃ ሚሺ ዴስ፤

ጎዳይ ናምኣታስካ

ጼሊዛ ኣይፌ ኢሚዴስ።

14 ኢሲ ካዎይ ሂዬሳስ ሱሬ ፒርዲኮ

ኢዛ ካዎቴꬃ ኣራታይ

ሜርናስ ሚኒ ዳና።

15 ጹንዱቂ ዲሾይ ናይታስ

ኣꬎ ኤራቴꬅ ኢሜስ፤

ጊዶ ኣቲን ዬዳ ዲጪዳ ናይ

ባ ኣዮ ካዉሼስ።

16 ኢታ ኣሳቲ ማታ ኦይኪዛ ዎዴ

ናጋራይ ዳሬስ፤

ጊዶ ኣቲን ጺሎቲ

ኢስታ ኩንዴꬃ ቤኣና።

17 ኔ ና ሴራ፤

ሂስቲኮ ኔኒ ሳሮ ዴማና፤

ኢዚ ኔና ኡፋይሳና።

18 ኣጁታይ ባይንዳሶን

ዴሬይ ዬዳ ዳና፤

ጊዶ ኣቲን ዎጋ ናጊዛ

ኣሲ ኣንጄቲዳዴ።

19 ኣሽካራይ ጮ ዶናን ዮቲን

ጻላ ኤሬና፤

ዮኦይ ኢዛስ ጌሊዛኮካ

ኢዚ ኣዛዜቴና።

20 ኤሶን ሃሳይዛ ኣስ ቤያይ?

ኢዛፔ ኤያ ኣሳስ ሂዶታይ ዴስ።

21 ኣሲ ባ ኣይሌ

ናቴቴꬃፌ ዶሚዲ

ኣልኢሶን ዲቺኮ

ዉርሴꬃን ኢዛዴ ቦላ

ጬጬይ ጋካና።

22 ሃንቄቲዛ ኣሲ

ኦሽ ዴንꬄꬄስ፤

ኤሌ ዪሎቲዛ ኣሲ

ዳሮ ናጋራ ኦꬄስ።

23 ኦቶሮይ ኣስ ካዉሼስ፤

ጊዶ ኣቲን

ኣሽኬቴꬂ ቦንቺሴስ።

24 ካይሶራ ዙፔቲዛ ኣሲ

ባና ኢጺዛ ኣሳ፤

ቃንጊ ጫቂሲሺን ሲዪሼካ

ኢዚ ጮኡ ጌስ።

25 ኣሳስ ያዪዛይሲ

ኢዛዴስ ዎጺማዴ ጊዴስ፤

ጊዶ ኣቲን

ጎዳን ኣማኔቲዛ ኣሲ

ሳሮን ዴኤስ።

26 ዳሮቲ ዴሬ ሃሪዛይታ ሲንꬃን

ኤሬታና ኮዬቴስ፤

ጊዶ ኣቲን ኣሳስ ሱሬ ፒርዳይ

ጎዳ ኣቻፌ ቤቴስ።

27 ጺሎቲ ኣስ ባሌꬂዛይታ

ሻቴቴቴስ፤

ኢታቲ ሱሬ ኣሳታ ኢጼቴስ።

30

ኣጉሬይ ሃሳይዳ ሌሚሶታ

1 ሃይሳፌ ካሊዲ ጻፌቲዳይሲ ያቄ ና ኣጉሬይ ሃሳይዳ ሌሚሶታ።

ኣጉሬይ ኢቲኤሌሲኔ

ኡካላስ ሃይሳ ሃሳይዴስ።

2 «ታኒ ኣሳ ኡባፌካ ኤያ ዳራይስ፤

ኣሳስ ዴኢዛ ኣኬካይ ታስ ባዋ።

3 ታኒ ኣꬎ ኤራቴꬅ ታማራቤኬ፤

ጌሻዛ ጊሻሲካ

ታኒ ኤሪዛ ሚሺ ዴና።

4 ሳሎ ፑዴ ኬኢዲ

ዱጌ ዎꬊዳይ ኦኔ?

ጫርኮ ባ ኩሼን ኦይኪዳይ፥

ሃꬅ ባ ኣፋላን ዪጪዳይ

ሳኣ ጋጻ ኢዛ ሶን ሶን

ዎꬂዳይ ኦኔ?

ኣኔ ኤሪኮ ኢዛ ሱንꬅ ታስ ዮታ፤

ኢዛ ናዛ ሱንꬂ

ኦና ጌቴቲዜ?

5 «ጾሳይ ዮቲዛ ቃላይ

ኡባይ ቱማ፤

ኢዛን ኣማኔቲዛ ኡባስ

ኢዚ ጎንዳሌ።

6 ኢዛ ቃላ ቦላ ኣይኮካ ጉጆፋ፤

ጉጂኮ ኢዚ ኔና ሴራና፤

ኔኒ ዎርዳንቻ ጊዲዳይሳካ

ኢዚ ቆንጪሳና።

7 «ጎዳዉ! ታኒ ኔና

ናምኡ ሚሽ ኦይቻይስ፤

ታኒ ሃይቃና ጋካናስ

ኢስታ ታና ዲጎፋ።

8 ታኒ ኣስ ጪሞንታ ማላኔ

ዎርዶ ሃሳዮንታ ማላ

ታና ናጋ፤

ታና ዱሬ ዎይኮ

ማንቆ ሂስቶፋ፤

ጊዶ ኣቲን ሃቺስ ሃቺስ

ጊዲዛ ካꬂ ታስ ኢማ።

9 ሂስቶንታ ኣጊኮ

ታኒ ኬሃ ካላዳ ኔና ካዳና፤

‹ጎዳይ ኢዚ ኦኔ?› ጋና፤

ዎይኮ ማንቃዳ ካይሳና፤

ሂስታዳ ታኒ ጾሳ

ሱንꬃ ጫይሳና።

10 «ኔና ቃንጎንታ ማላኔ

ኢዚ ቃንጊን ኔስ

ጎሜቶንታ ማላ፥

ኣይሌ ኢዛ ጎዳ ሲንꬃን

ኢታን ዴንꬆፋ።

11 ባ ኣዋ ቃንጊዛኔ

ባ ኣዮካ ኣንጆንታ

ዬሌታይ ዴስ።

12 ቱና ጊዲ ኡቲዲ

ባንታና ጌሻ ማላ

ቆዲዛ ኣሳቲ ዴቴስ።

13 ኦቶሮን ኩሚዳ ኣሳቲኔ

ኣስ ካꬊዲ ጼሊዛ ኣሳቲ ዴቴስ።

14 ሂዬሳታኔ ሜቶታንቻታ

ዴሬ ጊዶፌ ꬋይሳናስ

ኢስታ ኣቻይ ማሻ ማላ ጊዲዳ

ኢስታ ጋጊናይ ቢላማ ማላ

ጊዲዳ ኣሳቲ ዴቴስ።

15 «ኡሎስ ናምኡ ማጫ ናይቲ ዴቴስ።

ኢስቲ፥ ‹ኑስ ኢማ! ኑስ ኢማ!›

ጊዲ ዋሴቴስ።

ሙሌካ ካሊ ኤሮንታ

ሄꬓቲ ዴቴስ፤

ኦይዳንꬆዚ ቃሴ ሙሌራ፥

‹ጊዳና› ጊ ኤሬና።

16 ሄሳንቲካ ዱፎ፥ ማይኒዳ ኡሎ፥

ሃꬂ ካሊ ኤሮንታ

ሜላ ቢታኔ፥

‹ታስ ጊዳና!› ጊ ኤሮንታ ታማ።

17 «ባ ኣዋ ቂꬊዛ ና ኣይፌኔ፥

ባ ኣዮ ካꬊዛ ና ኣይፌ

ኬልካን ዴኢዛ ቁሮቲ ዎጫና፤

ኢዛ ኣሾዛ ኣንኮቲ ማና።

18 ታና ኬሂ ማላሊሲዛ

ሄꬑ ሚሻቲ ዴቴስ፤

ኦይዳንꬆዚ

ኡባራካ ታስ ጌሌና።

19 ሄሳንቲካ ጎሌቲ

ሳሎራ ፓሊዛ ፓሎ፥

ሾሺ ሹቻ ቦላራ

ሶሎሉ ጊ ቡስ፥

ማርካቤይ ኣባ ቦላራ ቢዛ

ቡስ ኣዴይ ማጫ ና ሲቆ

ዴማናስ ሃኒዛ ሃኖታ።

20 «ላይማ ማጫሳያ

ሃኒዛ ሃኖይካ

ሄሳ ማላ።

ኢዛ ሙሳ ማዉስ፤

ጊዶ ኣቲን ሚዳፔ ጉዬን፥

ባ ዶና ቁጫዳ፥

‹ታኒ ኣይኮካ

ሞራቤኬ› ጋዉስ።

21 «ሄꬑ ዮኦታን

ቢታይ ቃጼስ፤

ኦይዳንꬆዛ ኡባካ

ቶካናስ ዳንዳዬና።

22 ሄሳንቲካ ኣይሌይ ካዎቲዳ ዎዴ፥

ኤያይ ካꬅ ካሊዳ ዎዴ፥

23 ኣሲ ኢጺዳ ማጫሳያ

ኣዴ ጌሊዳ ዎዴኔ

ማጫ ኣሽካሪያ ባ ጎዳቴዮ

ላቲዳ ዎዴ ሃኒዛ ሃኖታ።

24 «ሳኣ ቦላ ኦይዱ

ጉꬃ ሜꬌታቲ ዴቴስ፤

ጊዶ ኣቲን ኢስቲ

ኬሂ ኣꬎ ኤራንቻታ።

25 ሄሳንቲካ ጩንጫሌቲ

ዎልቃይ ባይንዳ ሜꬌታ፤

ጊዶ ኣቲን ባንታስ ሚዛ ሚሽ

ቦኔ ሺሺ ዳጋሴቴስ።

26 ጉፓሌቲ ጉꬃ

ዎልቃይ ዴኢዛይታ፤

ጊዶ ኣቲን ባንታ ኬꬅ

ዛላ ጊዶን ኬጼቴስ።

27 ቦሌታስ ካዎይ ዴና፤

ጊዶ ኣቲን ኢስቲ ኡባይካ

ማራን ማራን ዛቴቴስ።

28 ዛሬቲ ኩሼን

ኦይኪንካ ኦይኬቴቴስ፤

ጊዶ ኣቲን ኢስቲ

ካዎ ኬꬃንካ ዴኤቴስ።

29 «ባንታ ማታ ቤሲሼ ሄሜቲዛ፥

ሄꬑ ሜꬌታቲ ዴቴስ፤

ኦይዳንꬆዚካ

ፑላቲዲ ሄሜቴስ።

30 ሄሳንቲካ ዶኣ ኡባፌ

ዎልቃማኔ

ኣይኮስካ ያዪዲ

ባቃቲ ኤሮንታ ጋሞ።

31 ማጫሳታ ጊዶን ኮሶሲ

ሄሜቲዛ ኣዴ ኩቶ፥

ዴይሻ ኦርጌኔ

ባ ኦላንቻታን

ኣጃቤቲዳ ካዎ።

32 «ኔኒ ኤያዳ

ኦቶሬቲዳ ጊዲኮኔ

ኢታ ሚሽ ኦꬃናስ

ሃልቺዳ ጊዲኮ

ኣኔ ታኪ ጋዳ ቆፓ።

33 ማꬂ ቡኪን ኦይሲ ኬኢዛ ማላ፥

ሲꬌ ኢጪንካ

ሱꬂ ዪዛ ማላ

ሃንቆ ዴንꬄꬂኮ

ኦሽ ሜꬌስ።»

31

ካዎ ሊሙኤሌ ኣያ ባ ናዛስ ኢሚዳ ቲሚርቴ

1 ካዎ ሊሙኤሌ ኣያ ካዎ ሊሙኤሌ ታማርሲዳ ቲሚርቴይ ሃይሳፌ ካሊዳይሳ።

2 «ታ ናዞ!

ታ ኡሎፔ ዎꬊዳ ታ ናዞ!

ታኒ ኣዲኔታ ዬሊዳ ታ ናዞ!

3 ማጫሳን ኔ ዎልቃ ዉርሶፋ፤

ካዎታ ባሺዛ ሚሻን

ኔ ኣካታ ꬋይሶፋ።

4 «ሊሙኤሌ ሃይሲ ካዎታስ

ቤሴና፤

ካዎቲ ዎይኔ ኡሹ

ኡያናስ ቤሴና፤

ዴሬ ኣይሲዛይቲ

ማꬆሲዛ ኡሹ

ያሬታናስ ቤሴና።

5 ኢስቲ ኡዪዛ ዎዴ ዎጋ ባሌቴቴስ፤

ቆሄቲዳይታ ማታ ሱጌቴስ።

6 ሃይቃና ሃኒዛይታስ

ማꬆሲዛ ኡሹ

ሜቶ ቦላ ዲዛይታስ

ዎይኔ ኡሹ ኢሚቴ።

7 ኢስቲ ኡዪዲ

ባንታ ማንቆቴꬃ ዶጌቶ፤

ባንታ ቱጋካ ዛሪ ቆፖፌቶ።

8 «ባንታ ጊሻስ ሃሳያናስ

ዳንዳዮንታይታስ

ኔኒ ሃሳያ፤

ሜቶታንቻታ ማታ ጊሻስ

ኔኒ ሞቴታ።

9 ሃሳያዳ ኢስታስ ሱሬ ፒርዳ ፒርዳ፤

ሂዬሳታኔ

ሜቶታንቻታ ማታ

ቦንቺሳ» ጋዳ ታማርሳዱስ።

ዎዚናማ ማቾ

10 ዎዚናማ ማቾ

ኦኒ ዴማናዉ ዳንዳይዜ?

ኢዛ ዞኦ ኢንቁፌካ

ኬሃ ኣꬋዉስ።

11 ኢዚ ኬꬃ ኣዋይ

ኢዞ ኡባ ሚሻንካ

ኣማኔስ፤

ኢዛስ ኣይኮይካ ፓጬና።

12 ኢዛ ባ ዴኦ ላይꬅ ኡባን

ኢዛስ ሎኦ ኣቲን

ኢታ ሚሽ ኦꬁኩ።

13 ዶርሳ ኢስኬፌኔ

ታልባ ቡጻ ኤካዳ፥

ኦሶ ዶሲዛ ባ ኩሼን ሱቃዉስ።

14 ኢዛ ዛልኣንቻታ ማርካቤ ማላ፤

ባ ካꬅ ሃኮ ቢታፌ ኤሃዉስ።

15 ኢዛ ባ ሶ ኣሳስ

ቁማ ካꬃናሲኔ

ባ ማጫ ኣይሌታስ

ኦሶ ሻካ ኢማናስ፥

ሳኣይ ቡሮ ዎንታና ጊሺን

ዴንዳዉስ።

16 ኢዛ ባርካ ቆፓዳ

ጎሻ ጋዴ ሻማዉስ፤

ባ ዴሚዳ ሚሻን

ዎይኔ ቶካዉስ።

17 ኢዛ ሚናዳ ባ ኦሶ ፖላዉስ፤

ኢዚ ቄሴቲካ ኦሶስ ሚኖ።

18 ኢዛ ባ ኦሶስ

ዎꬌይ ዲዛይሳ ኣኬካዉስ፤

ኦማርሲካ ኢዚ ጾምፔይ ቶኤና።

19 ኢዛ ባ ሊቃቃን ሱቃዉስ፥

ባ ኣፋላ ዳዳዉስ።

20 ኢዛ ሂዬሳታስ ባ ኩሼ ሚጫዉስ፤

ሜቶታንቻታስ

ኪያቴꬅ ኢማዉስ።

21 ኢዚ ሶ ኣሳይ ኡባይ

ሆኢዛ ማይኦ ማይኢዳ፤

ሄሳ ጊሻስ ኢዛ

ሻቺ ቡኪኮካ ሂርጉኩ።

22 ሂꬃን ኦንጊዛ

ማይኦ ኦꬃዉስ፤

ላይኖኔ ኦቻ ቴራ ሚሳቲዛ

ማይኦ ማይኣዉስ።

23 ዴሬ ጪማቲ ዱቡሻ ሺቂዛሶን

ኢዚ ኬꬃ ኣዋይ

ቦንቼቲዳ ኣሳ።

24 ላይኖፔ ሴሎ ማይኦታ

ኦꬃዳ ባይዛዉስ፤

ዛልኣንቻታስካ ዳንጮ

ዳዳ ሺሻዉስ።

25 ኢዛ ሚኖኔ ፑላራ ዲዛ ማጫሳ፤

ኢዛ ዪዛ ላይꬃታ

ኡፋይሳን ሞካዉስ።

26 ኣꬎ ኤራን ኢዛ ሃሳያዉስ፤

ኢዚ ኢንጻርሳፌ

ሱሬ ዞሬይ ኬኤስ።

27 ኢዛ ባ ሶ ኣሳ ሃኖ

ሎኤꬃ ካላዉስ፤

ኣዛላ ሃኖይ ኢዚ ቦላን

ቤቲ ኤሬና።

28 ኢዚ ናይቲ ኢዞ፥

«ኣንጄቲዳሬ» ጌቴስ፤

ኢዚ ኬꬃ ኣዋይካ

ኢዞ ጋላቲሼ፥

29 «ሎኦ ሚሽ ኦꬂዳ

ዳሮ ማጫሳቲ ዴቴስ፤

ጊዶ ኣቲን ኔኒ ኢስታ

ኡባፌ ኣꬋሳ» ጌስ።

30 ማላ ሎኦይ ባሌꬄስ፤

ፑላይካ ቆኬስ፤

ጊዶ ኣቲን ጎዳስ ያዪዛ

ማጫሲ ኢዛ ኣንጄቲዳሮ።

31 ኢዚስ ቤሲዛ ኢሞታ ኢሚቴ፤

ኢዛ ኦꬂዳ ኦሶይ ኡባይ

ዱቡሻን ኢዞ ጋላቲሶ።

* 1:1 1ካዎ 4፡32

* 1:7 ኢዮ 28፡28፤ ማዛ 111፡10፤ ሌሚ 9፡10

* 1:21 ሌሚ 8፡1-3

* 3:4 ሉቃ 2፡52

* 3:7 ኦሮ 12፡16

* 3:11 ኢዮ 5፡17

* 3:12 ኢብ 12፡5-6

* 3:12 ኣጁ 3፡19

* 3:34 ያቆ 4፡6፤ 1ጴጽ 5፡5

* 4:26 ኢብ 12፡13

* 6:11 ሌሚ 24፡33-34

* 8:3 ሌሚ 1፡20-21

* 8:22 ኣጁ 3፡14

* 9:10 ኢዮ 28፡28፤ ማዛ 111፡10፤ ሌሚ 1፡7

* 10:12 ያቆ 5፡20፤ 1ጴጽ 4፡8

* 11:31 1ጴጽ 4፡18

* 14:12 ሌሚ 16፡25

* 16:25 ሌሚ 14፡12

* 20:16 ሃዉሻ ማጫስ ጊዛይሳስ ቢርሼꬃይ ካዉሻ ጉሳ።

* 24:34 ሌሚ 6፡10-11

* 25:7 ሉቃ 14፡8-10

* 25:22 ኦሮ 12፡20

* 27:1 ያቆ 4፡13-16

ኤራንቻታ ማጻፋ

1

2

3

4

5

6

7

8

9

10

11

12

ኤራንቻታ ማጻፋ

ጊዶ ቆፋ

ኤራንቻታ ማጻፋን ጻፌቲዳይ ቢታ ቦላ ኣሳ ዱሲ ቃንꬅ ጊዶይሳፌካ ቦላራ ዳሮ ሜቶይ፥ ቃጻ ፒርዳይኔ ዳቡራይ ኩሚዳይሳ ኤሪዳ ጊሻስ «ኣሳ ዴኦይ ጮ ሃዳ» ጊዲ ቃቺዳ ኢሲ ኤራ ኣሳ ቆፋታ። ሄ ኤራንቻዛስ ኣሳ ዴኦ ሃኖታ ካሌቲዛ ጾሳ ኦሶ ጹራይ ኤሬቶንታ ኢጺዴስ። ጊዶ ኣቲን ኣሲ ባ ዲዛ ላይꬅ ኡባን፥ ባስ ዳንዳዬቲዳ ኬና ሚኒ ኦꬃና ማላኔ ጾሲ ኣሳስ ኢሚዳ ኢሞታታን ኣሲ ኡፋዬታና ማላ ቤሲዛይሳ ዞሬስ። ኤራንቻዛ ቆፋታፔ ዳሪዛ ባጋይ ሚሳቶን ቆፋኒኔ ሂዶታ ቃንጾን ኩሚዳይታ፤ ጊዶ ኣቲን * ሃይሲ ሃ ማጻፋይ ጌሻ ማጻፋ ጋርሳን ቤቶይ ጌሻ ማጻፋን ጻጲዳ ኣማኖ ሃራይ ኣቶሺን ሃይሳ ሃራ ዱማ ቆፋይኔ ሲꬌይ ኢዛን ኩሚዳ ማጻፋካ ጋꬂ ኢሲ ቦላ ኦይካና ጋካናስ ኢዚ ኣሆ ጊዲዳይሳ ኤሪሴስ። ሃ ማጻፋዚ ኣሳ ዴኦ ሄሬጋ ማላ ቤሲዛ ጊሻስ ዳሮ ኣሳይ ሃይሳ ሃ ማጻፋዛፔ ባና ሚንꬄꬂዛ ሚሽ ዴሚዴስ። ሄሳꬆካ ሃይታ ሃ ቆፋታ ቤሲዛይ፥ ሃ ኢሲ ጌሻ ማጻፋይ ዴኦስ ጊታ ቢርሼꬅ ኢሚዛ ጾሳን ኡፋይስ ኦꬃና ማላ ዞሪዛይሳ ኣሳይ ኤሪዴስ።

ሃ ማጻፋይ ኦይኪዳ ኩሜꬃ ቆፋ

ዱሳ ቢርሼꬅ 1፡1—2፡26

ኡባስ ዎዴይ ዴስ 3፡1-8

ዴኦይ ኡባ ዎዴ ሎኦ ጊዶንታ ጊሻስ ኣኬካን ዱስ 3፡9—6፡12

ዴኦሶ ካሌꬂዛ ኦጌ 7፡1—8፡17

ሲንꬃፌ ኣዚ ሃናናኮ ኤሪዛይ ዴና 9፡1—11፡6

ጾስ ቦንቾኔ ኢዛስ ኣዛዜቴꬅ 11፡7—12፡14

1

ኡባይካ ሃዳ

1 ሃይሲ ዳዊቴ ና

ዬሩሳላሜን ካዎቲዳ

ኤራንቻዛ ቃላ።

2 ሄ ኤራንቻይ፥

«ኡባ ሚሺ ሃዳ፤

ሃዳፔካ ኣꬊዳ ሃዳ፤

ኡባ ሚሺካ ሃዳ» ጌስ።

3 ኣላሜ ቦላ ኣሳ ናይ

ዳቡርዛ ዳቡራ ኡባስ

ኣይ ዎꬌይ ዲዜ?

4 ዬሌታይ ኣꬊ ቢሺን

ሃራ ዬሌታይ ዬስ፤

ጊዶ ኣቲን ቢታያ ሜርናስካ

ሚና ዴኣዉስ።

5 ኣርሼይ ሞኬሲኔ ዉሌስ፤

ቃሴካ ባ ሞኪዛሶ ባናስ ኤሶቴስ።

6 ጫርኮይ ዱጌሃ ባጋ ጫርኬስ፤

ሃራ ዎዴ ፑዴሃ ባጋ

ሲሜስ፤

ቃሴ ዩዪ ዩዪ ኣꬊዲ

ባ ሎሲዳ ኦጌን ጌሌስ።

7 ሻፋ ሃꬅ ኡባይ

ቢዲ ኣባን ጌሌስ፤

ጊዶ ኣቲን ኣባይ ሙሌካ

ኩሚ ኤሬና፤

ሻፋ ሃꬃቲ ካሴ ባ ዪዳሶ

ሲሚ ቤቴስ።

8 ኣሲ ሃሳያናስ

ዳንዳይዛዛፔ ቦላራ

ዮኦቲ ኡባይ ሳሌꬂዛዛ፤

ኣይፌይ ጼሊዲ ካሊ ኤሬና፤

ሃይꬂካ ሲዪዲ፥

«ታስ ጊዲዴስ» ጊ ኤሬና።

9 ካሴ ሃኒዳይ ሲሚ ኢዚ ሃናና፤

ቃሴ ሃኢ ሃኒሼ ዲዛይካ

ካሴ ሃኒዳይሳ።

ሄሳ ጊሻስ ሳሎ ጉፋንꬆን

ኣይኮይካ ኦራꬃ

ሚሺ ዴና።

10 ኦኒካ፥ «ቤኢቴ!

ሃይሲ ኦራꬃ ሚሻ» ጊኮ

ሄሲ ኦራꬃ ሚሽ ጊዴና፤

ሄሲ ኑኒ ዬሌታናፔ

ካሴካ ዲዛ ሚሻ።

11 ቤኒ ዎዴ ሃኒዳ ሃኖታ

ዛሪዲ ሃሳኢሲዛ

ሚሺ ዴና፤

ሲንꬃፌ ያናይቲካ

ኢስታፌ ካሊ ያናይታን

ቆፌቴቴና።

ኤራንቻዚ ዴኦ ሎሴፔ ዴሚዳ ቲሚርቴ

12 ታኒ ኤራንቻዚ ዬሩሳላሜን

ኢስራኤሌስ ካዎ ጊዳዳ ዴኣዲስ።

13 ታኒ ሳሎ ጉፋንꬆን ዲዛ ኡባ

ሻካ ኤራናሲኔ

ኣꬎ ኤራቴꬃን

ፒልጋ ጼላናስ

ታ ቆፋ ቃቻዲስ፤

ጾሲ ኣሳ ናይታ ቶሲዳ ቶሆይ

ኣይ ማላ ዴጾ!

14 ሳሎ ጉፋንꬆን ሃኒዳ ሃኖታ

ኡባ ታ ቤኣዲስ፤

ጊዶ ኣቲን ኡባይካ ሃዳ፤

ጫርኮ ኦይካና ዬዴꬂዛ ማላ።

15 ጌላቲዳ ሚሺ

ሲቲ ጋናዉ ዳንዳዬና፤

ቃሴ ባይንዳ ሚሺ

ቆዴታና ዳንዳዬና።

16 ታኒካ ታ ዎዚናን፥ «ታፔ ካሴ ዬሩሳላሜ ሃሪዳ ኡባታፔ ታኒ ጊታኔ ኣꬎ ኤራንቻ ጊዳዲስ፤ ታኒ ኣꬎ ኤራቴꬃኒኔ ኤራን ኬሃ ሎሃዲስ» ጋ ቆፓዲስ። * 17 ቃሴ ታኒ ኣꬎ ኤራቴꬅ፥ ጎሻቴꬂኔ ኤያቴꬅ ሻካ ኤራናስ ኬሃ ባጼታዲስ፤ ጊዶ ኣቲን ዉርሴꬃን ሄሲካ ጫርኮ ኦይካናስ ዬዴꬂዛ ማላ ሃዳ ጊዲዳይሳ ኤራዲስ።

18 ኣꬎ ኤራቴꬂ ዳሪሺን

ጬጬይ ዳሬስ፤

ኤራይ ዳሪዛ ዎዴካ

ሜቶይ ዳሬስ።

2

ባና ጻላ ሲቆይ ሃዳ

1 ታኒ ታ ዎዚናን፥ «ኣኔ ታስ ጊታ ኡፋይስ ኢሚዛይ ኣዛኮ፥ ቃሴ ሎኦ ሚሺ ኣዛኮ ኤራናስ ኮያይስ» ጋ ቆፓዲስ፤ ጊዶ ኣቲን ሄሲ ሃዳ። 2 ቃሴካ፥ «ሚቺ ኤያቴꬃ፤ ኢሻሎሲኔ ኡፋይሳስ ኣይ ጎኣይ ዲዜ?» ጋዲስ። 3 ሄሲ ዉሪ ሃኒንካ ኣꬎ ኤራቴꬅ ዴማናስ ታ ዎዚናን ኣሞታዳ ታና ዎይኔ ኡሻን ኡፋይሳናሲኔ ኤያቴꬅ ኦይካናስ ባጼታዲስ፤ ቃሴ ኣሳይ ሳኣ ቦላ ዲዛ ቃንꬃ ላይꬃን ሳሎ ጉፋንꬆን ዲዛ ሚሽ ኡባ ቦላ ኦꬂዳኮ ኢስታ ጎኢዛዚ ኣዛኮ ታ ኤራና ኮያዲስ።

4 ሄሳ ጊሻስ ሃራ ኢሲ ጊታ ሚሻታ ኦꬃዲስ፤ ታስ ኬꬃታካ ኬጻዲስ፤ ዎይኔ ቱራካ ቶካዲስ። * 5 ዱማ ዱማ ኣታኪልቴታ፥ ዱማ ዱማ ኣይፌ ኣይፊዛ ሚꬃታ ቶካዲስ፤ ዩዪ ኡፋዬቲዛሶ ጊጊሳዲስ። 6 ሄ ዲጪዛ ሚꬃታ ኡሻናስ ሃꬅ ኤሊሲዛሶ ዜራ ጊጊሳዲስ። 7 ኣቱማኔ ማጫ ኣይሌታ ሻማዲስ፤ ታስ ሶን ዬሌቲዳ ሃራ ኣይሌቲካ ዴቴስ፤ ታፔ ካሴ ዬሩሳላሜን ዴኢዳ ኦናፔካ ቦላራ ዳሮ ሜሄ፥ ዴይሺኔ ዶርሳ ዉዴ ሃራዲስ። * 8 ታኒ ዱማ ዱማ ቢታታፔ ጊታ ኣሳታፔኔ ካዎታፔ ኣቆታ፥ ዎርቃኔ ቢራ ታስ ዳጋሳዲስ። ቃሴ ኣዴኔ ማጫ ዬꬃንቻታ ሺሻዲስ፤ ጉጃዳካ ኣሳ ኡፋይሳናስ ዳሮ ማጫ ናይታ ኤሃዲስ። *

9 ሄሳ ጊሻስ ታኒ ታፔ ካሴ ዬሩሳላሜን ዴኢዳ ኦፔኔ ኣꬊዳ ጊታ ኣስ ጊዳዲስ፤ ታ ኣꬎ ኤራቴꬃይካ ታናራ ዴኢዴስ። *

10 ታ ኣይፌይ ጼሊዳይሳ ዲጋቤኬ፤

ታ ዎዚናይ ኣሞቲዳይሳ

ኡባ ዲጋቤኬ፤

ታኒ ኦꬂዳ ኡባ

ታ ዎዚናይ ኡፋዬቲዴስ፤

ታ ዳቡራስ ዎꬌይ ሄሳ።

11 ጊዶ ኣቲን ሄሳ ኡባ

ኦꬃ ሲማዳ

ታኒ ኣኬኪዛ ዎዴ

ታኒ ኬሃ ዴማና ጋዳ

ዳቡርዳ ዳቡራ ኡባ

ታ ቆፒዛ ዎዴ ኡባይካ ሃዳ፤

ሳሎ ጉፋንꬆን

ኣይ ዎꬌይካ ዴና፤

ኡባይካ ጫርኮ ኦይካናስ

ዬዴꬂዛ ማላ።

12 ሄሳፌ ጉዬ

ታኒ ኣꬎ ኤራቴꬂ፥

ኤያቴꬂኔ ጎሻቴꬂ

ኣዛኮ ፒልጋ ኤራናስ

ቆፋ ዶማዲስ፤

ካዎ ሶሆን ካዎቲዳ

ሃራ ካዎይ

ካሴ ኦሴቲዳይሳፌ

ሃራ ኣይ ኦꬃኔ?

13 ቱሙካ ፖኦይ

ꬉማፔ ሎኢዛ ማላ

ኣꬎ ኤራቴꬂካ ኤያቴꬃፌ

ኣꬊዛይሳ ቤኣዲስ።

14 ኤራ ኣሳ ኣይፌይ

ኢዛዴስ ሁኤ ቦላ ዴስ፤

ኤያይ ጊዲኮ

ꬉማ ጊዶራ ሄሜቴስ፤

ጊዶ ኣቲን

ኢስታ ናምኣ ቃዳይካ

ኢሲኖ ጊዲዳይሳ ኣኬካዲስ።

15 ታኒ ታ ዎዚናን፥

«ኤያ ጋኪዛ ቃዳይ

ታናካ ጋካና፤

ሂስቲን ታኒ

ኣꬎ ኤራንቻ ጊዶይሳስ

ዎꬌይ ኣዜ?» ጋዳ ቆፓዲስ።

ቃሴ ታኒ ታ ዎዚናን፥

«ሃይሲ ኡባይካ ሃዳ» ጋዲስ።

16 ኣꬎ ኤራንቻይካ ኤያዛ ማላ

ሜርናስ ሃሳኤቴና፤

ሲንꬃፌ ያና ላይꬃታን

ናምኣይካ ዶጌታና፤

ኤያይ ሃይቂዛ ማላ

ኣꬎ ኤራንቻሲካ

ሃይቆይ ኣቴና።

ኣሳ ዳፌቴꬂ ሃዳ

17 ሳሎ ጉፋንꬆን ሃኒዛ ሚሺ ኡባይ ኢቲዛ ጊሻስ ሃ ሳኣ ዱሳይ ታና ኢቴስ፤ ሄሲ ኡባይካ ሃዳ፤ ጫርኮ ኦይካናስ ዬዴꬂዛ ማላ። 18 ሳሎ ጉፋንꬆን ታኒ ኬሃ ዳቡራ ዴሚዳ ኡባ ታፔ ጉዬን ዪዛ ዬሌታስ ዬጋዳ ቢዛ ጊሻስ ታኒ ዳቡራ ዴሚዳ ኡባይ ታና ኢቴስ። 19 ታፔ ጉዬራ ያናይሲ ኢዚ ኣꬎ ኤራንቻ ጊዲን ዎይኮ ኤያ ጊዲን ኦኔ ኤሪዛይ? ኢዚ ኦና ጊዲኮካ ታኒ ኬሃ ዳቡርዳይሳኔ ታ ኣꬎ ኤራቴꬃን ታኒ ዴሚዳ ኡባ ቦላ ጎዳ ጊዳና፤ ሄሲካ ሃዳ።

20 ሄሳ ጊሻስ ሳሎ ጉፋንꬆን ሃይሳ ኬና ኣይስ ዳቡራዲና ጋዳ ታ ዎዚናን ሂዶታ ቃንጾ ዶማዲስ። 21 ጋሶይካ ኣሲ ባ ኡባ ኣꬎ ኤራቴꬃን፥ ኤራኒኔ ሂላን ዳቡርዲ ዴሚዳ ኡባ ኣይኮካ ዳቡሮንታ ኣሳስ ኣጊ ቤስ፤ ሄሲካ ሃዳኔ ጊታ ቆሆ። 22 ሄሳ ጊሻስ ሳሎ ጉፋንꬆን ኣሲ ኬሂ ዳፌቲኮኔ ዳቡርኮ ኢዛስ ኣይ ዎꬌይ ዲዜ? 23 ኢዚ ባ ዴኦ ላይꬃን ዳቡርዛ ዳቡራይ ኡባይ ዋዬኔ ሜቶ ጻላ፤ ኦማርሲካ ኢዛ ጉጌይ ሼምፖ ዴሜና፤ ሄሲ ኡባይካ ሃዳ። *

24 ኣሳስ ሙሳፌኔ ኡሻፌ ቃሴ ባ ኦꬂዳ ኦሶን ኡፋዬቴꬃፌ ሃራ ሎኢዛ ሚሺ ዴና፤ ሄሲካ ጾሳ ኩሼፔ ኢሜቲዛይሳ ታ ቤያዲስ። * 25 ኢዛ ኣቻፌ ኢሜቶንታ ኣጊኮ ኦኒ ማናሲኔ ኡፋዬታናስ ዳንዳይዜ? 26 ጾሲ ባና ኡፋይሲዛ ኣሳስ ኣꬎ ኤራቴꬅ፥ ኤራቴꬂኔ ኡፋይስ ኢሜስ፤ ጊዶ ኣቲን ናጋራንቻይ ጾሳ ኡፋይሲዛይታስ ዬጊ ባና ማላ ኣቆታ ዳጋሳናሲኔ ኦꬃናስ ዎልቃ ኢሜስ፤ ሄሲካ ሃዳኔ ጫርኮ ኦይካናስ ዬዴꬂዛ ማላ። *

3

ኡባ ሚሻስካ ዎዴይ ዴስ

1 ኡባሲካ ዎዴይ ዴስ፤

ሳሎፔ ጋርሳ ባጋራ

ኦሴቲዛይሳስ

ኡባስ ዎዴይ ዴስ።

2 ሄሳ ጊሻስ ዬሌታናስ

ዎዴይ ዴስ፤

ሃይቃናስካ ዎዴይ ዴስ፤

ቶካናስ ዎዴይ ዴስ፤

ሾዳናስካ ዎዴይ ዴስ።

3 ዎꬋናስ ዎዴይ ዴስ፤

ኣሻናስካ ዎዴይ ዴስ፤

ላላናስ ዎዴይ ዴስ፤

ጊምባናስካ ዎዴይ ዴስ።

4 ዬካናስ ዎዴይ ዴስ፤

ሚጫናስካ ዎዴይ ዴስ።

ካዮታናስ ዎዴይ ዴስ፤

ቃሴ ኡፋዬቲሼ ጉፓናስካ

ዎዴይ ዴስ።

5 ሹች ላላናስ ዎዴይ ዴስ፤

ሹች ሺሻናስካ ዎዴይ ዴስ።

ኢዲሜታናስ ዎዴይ ዴስ፤

ሻኬታናስካ ዎዴይ ዴስ።

6 ኮያናስ ዎዴይ ዴስ፤

ኣጋናሲካ ዎዴይ ዴስ።

ሺሺ ኦይካናስ ዎዴይ ዴስ፤

ኬሲ ኦላናስካ ዎዴይ ዴስ።

7 ዳካናስ ዎዴይ ዴስ፤

ሲካናስካ ዎዴይ ዴስ።

ጮኡ ጋናስ ዎዴይ ዴስ፤

ሃሳያናስካ ዎዴይ ዴስ።

8 ዶሳናስ ዎዴይ ዴስ፤

ኢጻናስካ ዎዴይ ዴስ።

ኦላስ ዎዴይ ዴስ፤

ሳሮን ዳናስካ ዎዴይ ዴስ።

9 ሂስቲን ኦሳንቻይ ባ ዳፌቲ ዳቡርዳይሳፌ ኣይ ዎꬌ ዴማኔ? 10 ታኒ ቃሴ ኣሳ ናይቲ ዳቡርዲ ኦꬃና ማላ ጾሲ ኢሚዳ ቶሆይ ኬሂ ዴጾ ጊዲዳይሳ ቤኣዲስ። 11 ኡባ ሚሽ ኢዛ ዎዴን ዎዴን ሎኤꬂዲ ኦꬂዴስ። ጾሲ ኣሳ ዎዚናን ሜርናቴꬅ ዎꬂዴስ፤ ጊዲኮካ ጾሲ ኦꬂዳይሳ ኡባ ኮይሮፔ ዉርሴꬅ ጋካናስ ኣሲ ኡባ ኤራናስ ዳንዳዬና። 12 ሄሳ ጊሻስ ኣሲ ባ ዴኦ ላይꬃን ሎኦ ኦሶ ኦꬂዛይሳፌኔ ኡፋይሲዛዝ ኦꬂዛዛፔ ኣꬊዛ ሃራ ሚሺ ባይንዳይሳ ታኒ ኤራዲስ። 13 ቃሴ ኣሳስ ኢዛስ ኢዛ ዳቡራስ ዋጋ ጊዲዛይ ሚዲኔ ኡዪዲ ባና ኡፋይሲዛይሳ፤ ሄሲካ ኢዛስ ጾሳፌ ኢሜቲዳ ኢሞታ።

14 ጾሳይ ኦꬂዳይሲ ኡባይ ሜርናስ ዴኣናይሳ ታ ኤራይስ፤ ኢዚ ኦꬂዳይሳ ቦላ ጉጃናስ ዎይኮ ኢዛፔ ጉꬃናስ ዳንዳዬቴና። ጾሲ ሄሳ ኦꬂዳይ ኣሳይ ኢዛ ቦንቻና ማላሳ።

15 ሃኢ ዲዛይሲ

ሃይሳፌ ካሴካ ዲዛይሳ፤

ሲንꬃፌ ሃናናይሲ

ቤኒካ ዲዛይሳ፤

ጾሲ ካሴ ኣꬊዳይሳ

ዛሪ ኮዬስ።

16 ቃሴካ ታኒ ሳሎ ጉፋንꬆን

ሃራ ሚሽ ቤኣዲስ፤

ፒርዳ ሶሆን

ማካላቴꬂ ዴስ፤

ሱሬ ፒርዳ ሶሆን ጌኔይ ዴስ።

17 ታኒካ ታ ዎዚናን፥

«ኡባ ዮኦሲኔ ኦሶስ

ዎዴይ ዲዛ ጊሻስ

ጾሲ ጺሎዛኔ ዎርዳንቻዛ

ፒርዳስ ሺሻና»

ጋዳ ቆፓዲስ።

18 ቃሴ ታኒ ታ ዎዚናን፥ «ኣሲ ሜሄ ማላ ጊዲዳይሳ ኢስቲ ኤራና ማላ ጾሲ ፓጬስ። 19 ኣሳ ቃዳይካ ሜሄይሳ ማላ፤ ናምኣ ቃዳይካ ኢሲኖ፤ ኢሶይ ሃይቂዛ ማላ ሃንኮይሲካ ሃይቄስ፤ ናምኣስካ ኢሲ ቆሞ ፔኖይ ዴስ፤ ሄሳ ጊሻስ ኢዚ ሜሄፔ ዱማቴና፤ ሄሲካ ሃዳ። 20 ናምኣይካ ኢሲ ሶሆ ቤቴስ፤ ናምኣይካ ቢታፌ ሜꬌቲዳ ጊሻስ ቢታን ሲሜቴስ። 21 ሂስቲን ኣሳ ሼምፖይ ፑዴ ሳሎ ኬዚዛይሳ፥ ሜሄታ ሼምፖይካ ዱጌ ቢታን ጌሊዛይሳ ኦኔ ኤሪዛይ?» ጋዳ ቆፓዲስ።

22 ሄሳ ጊሻስ ኣሲ ባ ኦꬂዳ ኦሶን ኡፋይሳፌ ሃራ ኣꬊዛ ሚሺ ባይንዳይሳ ታ ቤኣዲስ፤ ሄሲካ ኣሳስ ኢሜቲዳ ቃዳ፤ ኢዚ ሃይቂዳፔ ጉዬ ኦሴቲዳ ኦሶታ ኢዛ ዛሪ ኤሂዲ ቤሳናይ ኦኔ?

4

ቆሆ፥ ዳፌቴꬅ፥ ቢዛቴꬅ

1 ታኒ ቃሴካ ሳሎ ጉፋንꬆን ዲዛ

ቆሆ ኡባ

ቤኣዲሲኔ ኣኬካዲስ፤

ቆሄቲዳይታ ኣፉንꬅ ቤኣዲስ፤

ኢስታ ሚንꬄꬂዛ

ኣሲካ ዴና፤

ዎልቃይ ኢስታ ቆሂዛ ኣሳታ

ኩሼን ዴስ፤

ኢስታ ሚንꬄꬂዛ

ኣሲካ ዴና።

2 ሄሳ ጊሻስ ታኒ፥

«ሃኢ ሼምፖራ

ፓጻ ዲዛይታፔ

ካሴ ሃይቂዳይቲ ኪያ» ጋዲስ።

3 ጊዶ ኣቲን ሃ ናምኣታፔካ ቦላራ

ሙሌካ ዬሌቶንታይታ

ቃዳይ ሎኦ፤

ጋሶይካ ኢስቲ ሳሎ ጉፋንꬆን

ኦሴቲዛ ቆሆዛ

ሙሌካ ቤኢቤቴና።

4 ሄሳꬆካ ኣሳይ

ባ ኣሞቲዳይሳ ዴማናስ

ኬሂ ዳቡርዲ ኦꬄስ፤

ጊዶ ኣቲን ሄ ዳቡራይ

ባ ላጌ ቦላ

ቃናቴቴꬃን ዴንዶን

ጊዲዳይሳ ታኒ ኣኬካዲስ።

ሄሲካ ሃዳ፤

ጫርኮ ኦይካናስ

ዬዴꬂዛ ማላ።

5 ኣዛላይ ባ ኩሼ ኢዲሚ ኡቴስ፤

ባርካ ባና ዎꬌስ።

6 ጮ ዳቡራኒኔ ጫርኮ ካሎን

ናምኡ ኩሼ ዴማናፔ

ዎፓን ቤቲዛ

ኢሲ ኩጳይ ኪዬስ።

7 ቃሴካ ታኒ ሳሎ ጉፋንꬆን ዲዛ

ሚሺ ሃዳ ጊዲዳይሳ ቤኣዲስ።

8 ዬሎይ ዎይኮ ኢሻይ ባይንዳ

ቢዛ ኣሲ ዴስ፤

ኢዛ ዳፌቴꬃስ ዛዋይ ዴና፤

ኢዛ ኣይፌይ ኢዛስ ዲዛ

ኣቆታ ካሊቤና፤

ኢዚካ፥ «ታኒ ሃይሳ

ኦሲ ዳቡራዚና?

ታኒ ታ ሁኤ ኡፋይሳናይሳ

ኣይስ ኡዜታዚና?» ጊዴስ።

ሄሲካ ሃዳኔ ቱጋ ዴኦ።

9 ኢስታ ኦሶይ ሎኦ ኣይፌ ኢማናስ

ዳንዳይዛ ጊሻስ

ኢሲኖ ጊዳናፔ

ናምኡ ጊዴꬂ ሎኦ።

10 ቃሴ ናምኣፌ ኢሶይ ኩንዲኮ

ኢሶይ ዴንꬄስ፤

ጊዶ ኣቲን ኩንዲኮ ዴንꬂዛ

ላጌይ ባይንዳዴይ

ኣይ ማላ ቃꬌꬂዜ!

11 ናምኣይ ኢሲፌ ኢቺኮ ሆኤስ፤

ጊዶ ኣቲን ባርካ ኢቺዳዴ

ዋኒ ሆኣና ዳንዳይዜ?

12 ኣሲ ቢዛ ቆሃና ዳንዳዬስ፤

ናምኡ ጊዲኮ

ኢዛራ ኤቄታና ዳንዳዬቴስ፤

ሄꬓን ዶቄቲዳ ዎዶሮይ

ኤሌ ዱጼና።

13 ዞሬ ኤኮንታ ኤያኔ ጪማ ካዎ ጊዳናፔ ኣꬎ ኤራቴꬂ ዲዛ ናቴꬃ ማንቆይ ሎኦ። 14 ኣይስ ጊኮ ኢዚ ሄ ሂዬሳ ጊዲዳ ሶሆፔ ዴንዲዲ ዎይኮ ቃሾ ኬꬃፌ ኬዚዲ ባ ቢታን ካዎታናስ ዳንዳዬስ። 15 ታኒ ሳሎ ጉፋንꬆን ዲዛይቲኔ ሲሜሬቲዛይቲ ኡባይ ካዎ ኣራታ ላቲዛ ዬላጋ ካሊዛይሳ ቤኣዲስ። 16 ኢዛ ሲንꬃን ቆዳይ ባይንዳ ዴሬይ ዴስ፤ ካዎቴꬃፌ ኢዚ ኪቺዛ ዎዴ ኢዚ ኦꬂዳይሳስ ኦኒካ ኢዛ ጋላቴና። ሄሲካ ሃዳ፤ ጫርኮ ኦይካናስ ዬዴꬂዛ ማላ።

5

ኣዲናስ ኤሶቶፓ

1 ጾሳ ኬꬅ ጌላሼ ኔ ቶሆ ሺሻ ኤካ፤ ሲያናስ ሺቆይ ኤያታ ያርሾፌ ኣꬌስ፤ ኣይስ ጊኮ ኢስቲ ባንታ ኦሶይ ኢታ ጊዲዳይሳ ኤሬቴና።

2 ሃሳያናዉ ኤሶቶፓ፤

ቃሴ ኢሲ ሚሽ ጾሳስ

ኢማና ጋዳ ኤሶን ጌፖፋ፤

ኣይስ ጊኮ ጾሲ ሳሎን ዴስ፤

ኔኒ ጊዲኮ ሳኣን ዳሳ፤

ሄሳ ጊሻስ ኔ ሃሳያና

ቃላይ ጊናራ ጊዶ።

3 ኦሶ ዳሮን ኣጉሞይ ቤቲዛ ማላ

ሃሳያ ዳሮን

ኤያቴꬃ ቃላይ ቆንጬስ።

4 ጾሳስ ኔኒ ኣዲኒዳ ኣዲና ጋምኦንታ ጋꬃ፤ ኤሶን ፖሎንታ ኣቲኮ ኢዚ ኡፋዬቴና፤ ሄሳ ጊሻስ ኔኒ ኣዲኔቲዳይሳ ኡባ ፖላ። * 5 ኢሲ ሚሽ ጾሳስ ኣዲኔቲዲ ሄ ኣዲኔቲዳይሳ ጋꬆንታ ኣጋናፔ ካሴ ኣዲኔቶንታ ኣጎይ ሎኦ። 6 ኔና ኔ ዶናይ ናጋራን ዬጎንታ ማላ ኔ ዶና ሺሻ፤ ቃሴ ጾሳ ኬꬃ ኦሳንቻ ሲንꬅ ሺቃዳ፥ «ታ ሃይሳ ቆፖንታ ኣዲኔታዲስ» ጎፓ። ጾሳ ሃንቄꬃዳ ኔ ኦሶ ኣይስ ꬋይሲሳይ? 7 ዳሮ ኣጉሞይኔ ዳሮ ሃሳያይ ሃዳ፤ ሄሳ ጊሻስ ኔኒ ጾሳስ ያያ።

ዱሬቴꬂ ሃዳ

8 ዴሬ ጋርሳን ማንቆይ ሱጌቲን፥ ፒርዳይ ፓጪን፥ ማታይ ዬꬌቲን ኔ ቤኢኮ ሄይታንታን ኬሃ ማላሌቶፋ። ኢሲ ኢሲ ሃላቃስ ኢዛፔ ቦላራ ሃላቃይ ዴስ፤ ቃሴ ኡባታፔ ቦላራ ሃራ ሃላቃቲ ዴቴስ። 9 ቢታፌ ቤቲዛ ጎኣይ ኡባሳ፤ ካዎይካ ባ ሁኤስ ሄሳፌ ጎኤቴስ።

10 ቢራ ሲቂዛ ኣሳስ

ቢራይ ጊዲ ኤሬና፤

ዱሬቴꬅ ኮይዛ ኣሲ

ዱሬቲዲካ ካሊ ኤሬና፤

ሄሲ ኡባይካ ሃዳ።

11 ኣቆታይ ዳሪ ዳሪ ቢሺን

ሚዛይ ዳሬስ፤

ሃሪዳዴስ ኣይፌን ቤኦፔ

ሃራ ኣዛ ጎኣይ ዲዜ?

12 ኦሶ ኦꬂዛ ኣሲ ጉꬅ ሚኮ፥

ዳሮ ሚኮ ሳሮ ꬊስኮ

ꬊስኪ ኣቄስ፤

ጊዶ ኣቲን ዱሬ ኣስ

ዱሬቴꬂ ꬊስኮ ዲጌስ።

13 ሳሎ ጉፋንꬆን ኬሂ ጬጬሲዛ

ኢታ ሚሽ ታ ቤኣዲስ፤

ሄሲካ ኢታ ዎዴን

ባና ማዶ ጊዲ

ኣሲ ጉዬ ዬጊ ዳጋሲዳ ሚሺ

ኢዛዴስ ሜቶ፤

14 ዎይኮ ኢሲ ጋሶን

ጮ ꬋይዛ ዱሬቴꬃ።

ኢዚ ና ዬሊኮካ

ሄ ዬሌቲዳይሳስ

ላቲሲዛ ሚሺ ዴና።

15 ኣሲ ባ ኣዪ ኡሎፔ ካሎ

ዬሌቲዳ ማላ ካሎ ቤስ፤

ኣይ ኬና ዳቡርኮካ

ኢዚ ባ ዳቡርዳይሳፌ

ኣይኮካ ኤኪቤና። *

16 ሄሲካ ኬሂፔ ኢታ፤

ኣሲ ባ ዪዳ ማላ ሲሚ ቤስ፤

ኢዛ ዳቡራ ኡባይ

ጫርኮ ኦይኪዛ ማላ

ሃዳ ጊዲዛ ጊዲኮ

ኢዛስ ኣይ ጎኣይ ዲዜ?

17 ኢዚ ባ ላይꬅ ኡባ ጬጬን፥ ዋዬን፥

ዪሎኒኔ ꬉማ

ዱሳን ዉርሴስ።

18 ኣሳ ቃዳይ ሄሳ ጊዲዳ ጊሻስ ሳሎ ጉፋንꬆን ጾሲ ኣሲ ዴኣና ማላ ኢሚዳ ቃንꬃ ላይꬃ ጋርሳን ኣሲ ባ ዳቡርዳ ዳቡራፔ ሙሲኔ ኡሺ ሎኦኔ ቤሲዛይሳ ጊዲዳይሳ ታ ኣኬካዲስ። 19 ጾሳይ ኣሳስ ዱሬቴꬂኔ ኣቆ ኢሚዛይ ባ ዳቡርዳ ዋጋ ዴሚዲ ሚዲኔ ኡዪዲ ኡፋዬታናሳ። ሄሲ ጾሳፌ ኢዛስ ኢሜቲዳ ኢሞታ። 20 ጾሳይ ኢዛ ዎዚናን ኡባ ዎዴ ኡፋይስ ኩንꬂ ዎꬂዛ ጊሻስ ኢዚ ባ ዴኦ ላይꬃስ ዳሮ ሂርጌና።

6

1 ሳሎ ጉፋንꬆን ሃራ ኢታ ሚሽ ታኒ ቤኣዲስ፤ ሄሲካ ኣሳስ ኬሂ ዴጾ። 2 ኣሲ ባ ዎዚናን ኣሞቲዳ ሚሽ ዴማና ማላ ጾሲ ኣሳስ ኣቆታ፥ ዱሬቴꬂኔ ቦንቾ ኢሜስ፤ ጊዶ ኣቲን ኬꬃዋይ ኢስታን ኡፋዬታና ማላ ኩሜꬃ ማታ ኢዛስ ኢሜና፤ ኢዚ ዳቡሪ ዴሚዳይሳን ሃራይ ኡፋዬቴስ፤ ሄሲካ ሃዳኔ ኬሂ ኢታ ሚሻ።

3 ኢሲ ኣሲ ጼቱ ናይታ ጋካናስ ዬሊ ጪሚዲ ኣዱሳ ላይꬅ ዴኣናዉ ዳንዳዬስ፤ ጊዶ ኣቲን ኢዚ ባ ኣቆታን ኡፋዬቶንታ ኣጊኮኔ ሃይቂዲ ዎጋራ ሞጌቶንታ ኣጊኮ ኢዛፔ ኣዉጫያይ ኪያ። 4 ጋሶይካ ጮ ሃዳ ዪዲ ꬉማን ቤስ፤ ኢዛ ሱንꬂካ ꬉማን ካሜቲዴስ። 5 ኢዚ ኤሮንታኔ ፖኦ ቤኦንታ ኣጊኮካ ሄ ኣዴዛፔ ኢዛስ ኣꬎ ዎፓይ ዴስ። 6 ኡፋይሲ ባይንዳ ዲሺን ናምኡ ሺ ላይꬅ ዴኢኮካ ኢዛስ ኣዛ ጎኣይ ዲዜ? ዉርሴꬃን ናምኣይካ ኢሲ ሶሆ ባና ዴቴኔ?

7 ኣሲ ዳቡርዲ ኦꬂዛ

ኡባይ ኡሎሳ፤

ጊዶ ኣቲን ኢዛ ኣሞይ

ሙሌካ ካሊ ኤሬና።

8 ሂስቲን ኣꬎ ኤራንቻይ

ኤያፔ ኣዛን ኣꬊዜ?

ማንቆይ ሃራታ ሲንꬃን

ዋኒ ሲሜሬታናኮ ኤሮይ

ኢዛ ኣይ ማዲዜ?

9 ኣሞን ቶይላታናፔ

ኣይፌን ቤኦይ ኪያ፤

ሄሲካ ሃዳኔ ጫርኮ ኦይካናስ

ዬዴꬂዛ ማላ

10 ሃኢ ዲዛ ኡባስ

ካሴቲ ሱንꬂ

ኢሜቲ ኡቲዴስ፤

ኣሲ ሃናናዚ ኤሬቲ ኡቲዴስ፤

ኣሲ ባፔ ሚኒዛይሳራ

ባጼቴና።

11 ሃሳያይ ዳሪሺን

ሃዳ ዮኦይ ዳሬስ፤

ሂስቲን ሄሲ ኣስ ኣይ ጎኣኔ?

12 ሃዳኔ ኤሾ ማላ ኤሌ ኣꬊዛ

ጉꬃ ላይꬃታን

ኣሳስ ሎኦ ሚሺ ሃናናይሳ

ኤሪዛይ ኦኔ?

ቃሴካ ኢዚ ሃይቂዳፔ ጉዬ

ሳሎ ጉፋንꬆን ሃኒዛ ሚሽ

ኢዛስ ዮታና ዳንዳይዛይ ኦኔ?

7

ዴኦ ጊሻስ ቆፋ

1 ሎኦ ሺቶፌ

ሎኦ ሱንꬂ ኣꬌስ፤

ዬሌታ ጋላሳፌ

ሃይቆ ጋላሲ ሎኦ። *

2 ጊቢራ ኬꬅ ቡሳፌ

ዬሆ ኬꬅ ቡሲ ሎኦ፤

ጋሶይካ ሃይቆይ

ኣስ ኡባስ ዉርሴꬃ፤

ሼምፖራ ፓጻ ዲዛ

ኣሲ ኡባይ

ሄሳ ባ ዎዚናን

ዎꬃናስ ቤሴስ።

3 ሚቻፌ ካዮይ ኪያ፤

ጋሶይካ ካዮይ

ሲንꬅ ካሬꬂኮካ

ዎዚና ፖኢሴስ።

4 ኣꬎ ኤራንቻ ዎዚናይ

ካዮ ኬꬃን ዴስ፤

ኤያታ ዎዚናይ ጊዲኮ

ኡፋይሳ ኬꬃን ዴስ።

5 ኤያቲ ሳቢሼ ዬጺዛ

ዬꬅ ሲያናፔ

ኣꬎ ኤራንቻይ ሴሪዛ

ሴራ ኤዝጎይ ሎኦ።

6 ኤያታ ሚቺ

ኦቶ ጋርሳን ኤጺሼ

ꬉቄቲዛ ኣጉንꬃ ማላ፤

ሄሲካ ሃዳ።

7 ጌኔ ኦሶይ ኣꬎ ኤራንቻ

ኤያ ኬሴስ፤

ማጋንጾይ ኣሳስ ዎዚና ሞሬስ።

8 ኢሲ ሚሻስ ዶሜꬃፌ

ዉርሴꬂ ኪያ፤

ቃሴ ኦቶራንቻፌ

ዳንዳያንቻይ ኪያ።

9 ኤያታ ሃንቆይ

ኢስታ ኪኦ ጋርሳን ዲዛ ጊሻስ

ኔኒ ሃንቆስ ኤሶቶፓ። *

10 ኔኒ፥ «ሃ ዎዴይ

ካሴ ኣꬊዳ ዎዴታፔ

ኣይስ ሎኢዴ?» ጋ ኦይቾፋ፤

ሄይታንታ ማላ ኦይሻታ ኦይሾይ

ኣꬎ ኤራቴꬅ ጊዴና።

11 ኣꬎ ኤራቴꬂ

ሎኦ ጺንጾ ማላ፤

ኢዛ ጎኣይ

ፖኦ ቤኢዛ ኣስ ኡባሳ።

12 ሚሺ ኣስ ኢታፔ

ካሚ ኣሺዛ ማላ

ኣꬎ ኤራቴꬂ ኣሼስ።

ሄሳፌ ቦላራካ

ኣꬎ ኤራቴꬂ

ኬꬃ ኣዋ ሼምፖ ናጌስ።

13 ኣኔ ጾሳይ ኦꬂዳይሳ

ዎዚናን ዎꬃ!

ኢዚ ቦካሲዳይሳ

ኦኒ ሉሊሳና ዳንዳይዜ?

14 ኔስ ዎዴይ ሎኢሺን ኡፋዬታ፤

ጊዶ ኣቲን ዎዴይ ኢቲሺን

ሃይሳ ዎዚናን ዎꬃ፤

ጾሲ ኢሳ ኦꬂዳ ማላ

ሃራካ ኦꬂዴስ፤

ሄሳ ጊሻስ ኣሲ

ሲንꬃፌ ሃናና ሚሽ

ኣይኮካ ፒልጊዲ

ኤራና ዳንዳዬና።

15 ናጋራንቻይ ባ ናጋራራ

ኣዱሳ ላይꬅ ዴኢሺን፥

ጺሎይ ባ ጺሎቴꬃራ

ኤሶን ሃይቂሺን

ሃዳ ጊዲዳ ታ ዴኦ ላይꬃታን

ሃይታ ቤኣዲስ።

16 ሄሳ ጊሻስ ኔ ꬋዮንታ ማላ

ኬሃ ጺሎ፥

ዎይኮ ኬሃ

ኣꬎ ኤራንቻ ጊዶፓ።

17 ቃሴ ኬሃ ኢታ ኣስ፥

ዎይኮ ኡባ ኤያ ኣስ ጊዶፓ፤

ኔ ኣይስ ዎዴይ ባይንዳ ሃይቃይ?

18 ኢሳ ኦይኪዲ ሃንኮይሳካ

ዬዶንታ ኣጎይ ሎኦ፤

ጾሳስ ያዪዛ ኣሲ

ሺካላቴꬅ ኢጼስ።

19 ኣꬎ ኤራቴꬂ ኣꬎ ኤራንቻስ

ኢሚዛ ዎልቃይ

ኢሲ ካታማን ዴሬ ሃሪዛ

ታማታፔ ኣꬌስ።

20 ናጋራ ኦꬆንታ

ሙሌራ ሱሬ ኦሶኒኔ

ጺሎቴꬃን ጻላ ካንꬂዛ ኣሲ

ቢታ ቦላ ዴና።

21 ሃሳዬቲዛ ቃላ ኡባ ሃይꬅ

ዬጋ ሲዮፓ፤

ኔ ሂስቶንታ ኣጊኮ

ኔ ኣሽካራይ ኔና ቃንጊሺን

ኔ ሲያንዳሳ።

22 ቃሴ ኔኒካ ኔ ሁኤን

ሃራታ ቃንጎይሳ

ኔ ዎዚናይ ኤሬስ።

23 ሃይሳ ኡባ ታኒ

ኣꬎ ኤራቴꬃን

ፒልጋ ጼላዳ፥

«ታኒካ ኣꬎ ኤራንቻ

ጊዳናስ ቃቻዲስ» ጋዲስ።

ጊዶ ኣቲን ታኒ

ጊዳ ማላ ሃኒቤና።

24 ኣꬎ ኤራቴꬂ ኣይ ጊዲኮካ

ኬሂ ጪማኔ ሃኮ፤

ሂስቲን ኦኒ ጋኪ

ኤራና ዳንዳይዜ?

25 ሄሳ ጊሻስ ኣꬎ ኤራቴꬂኔ

ዮኦቲ ሃኒዛይሳ ፒልጋ ኤራናስ፥

ጻናኣናስ ናጋራ

ኢታቴꬂኔ

ኤያቴꬂ ጎሻቴꬅ

ጊዲዳይሳ

ኣኬካናስ ታ ዎዚናን

ዩሻ ቆፓዲስ።

26 ኢዚስ ዎዚናይ ዎጺማዴ ማላ፥

ኢዚ ኩሼቲ ኣግሪሞቄ ማላኔ

ያርዴ ማላ ጊዲዳ

ሃይቆፔ ኢታ

ማጫስ ቤኣዲስ፤

ኢዚፔ ኬሲ ኤካናይ

ጾሳስ ያዪዛ ኣስ ጻላ፤

ናጋራንቻ ኣስ ጊዲኮ

ያርዴን ኦይካዉስ።

27 ኣꬎ ኤራንቻዚ፥

«ታኒ ካላ ፒልጋ

ጼላዳ ዴሚዳ

ሃራ ሚሺ

ሃይሳፌ ካሊዛይሳ።

ዮኦቲ ሃኒዛይሳ

ሂላቴꬃን ፒልጊዲ

ዴማናስ

ኢሳ ኢሳ ቦላ ጉጆ፤

28 ሄሲካ ታኒ ሃች ጋካናስ

ፒልጋሼ ꬋይዳይሳ

ሺ ኣቱማሳፔ

ኢሲ ሱሬ ኣስ ዴማዲስ።

ጊዶ ኣቲን ሃይታንታ ጊዶፌ

ኢሲ ሱሬ ማጫስ ዴማቤኬ።

29 ታኒ ሃይሳ ኡባፌ

ኢሲ ሚሽ ታማራዲስ፤

ጾሲ ኣስ ሱሬ

ሂስቲ ሜꬊዴስ፤

ጊዶ ኣቲን ኣሲ

ዳሮ ጊቴቲዳዝ ጊግሲዴስ» ጊዴስ።

8

1 ዮኦታ ቢርሻና ዳንዳይዛ

ኣꬎ ኤራንቻ ማላ

ኣሲ ኦኔ?

ዮኦታ ኡባ ቢርሼꬅ

ኤሪዛይ ኦኔ?

ኣꬎ ኤራቴꬂ

ኣሳ ኣይፌሶ ፖኢሴስ፤

ጺርጶቲዳ ሲንꬂካ ቢርሼስ።

ካዎስ ኣዛዜቴꬅ

2 ኔ ካሴ ጾሳ ሲንꬃን ጫቂዳ ጊሻስ ካዎስ ኣዛዜታ።

3 ካዎ ሲንꬃፌ ኤሶን ኬዞፓ፤ ኢዚ ባ ዶሲዳይሳ ኦꬃናስ ዳንዳይዛ ጊሻስ ኢታ ኦሶስ ዙፔቶፓ። 4 ኡባ ሚሽ ኦꬃናስ ካዎስ ማታይ ዲዛ ጊሻስ፥ «ሃይሳ ኣይስ ኦꬃይ?» ጊዲ ኢዛ ኦይቻናስ ዳንዳይዛይ ኦኔ?

5 ኢዛስ ኣዛዜቲዛ ኣሲ

ኡባይ ቆሄቴና፤

ኣꬎ ኤራቴꬂ ዲዛ ዎዚናይ

ሊኬ ዎዴኔ ቤሲዛ ኦሶ ኦጌ

ሻኪ ኤሬስ።

6 ኣስ ሜቶይ ኬሂ ኡንኤꬂኮካ

ኡባ ሚሻስካ

ሊኬ ዎዴይኔ

ቤሲዛ ኦሶ ኦጌይ ዴስ።

7 ሲንꬃፌ ሃናናይሳ

ኤሪዛይ ዴና፤

ሄሳ ጊሻስ

ሲንꬃፌ ሃናናይሳ

ዮታናስ ዳንዳይዛይ ኦኔ?

8 ኣሲ ባ ሼምፖ

ናጊ ኣሻናስ ዳንዳዬና፤

ዎይኮ ባ ሃይቃና

ጋላሳ ቦላ

ማታይ ዲዛ ኣሲ ዴና፤

ኦላ ጋላስ ኦኒካ ኦላ ዬጊዲ

ጉዬ ሲሞንታይሳ ማላ

ኢታ ኦሶይካ

ባናራ ሜዜቲዳይታ ዬዴና።

ኢታ ኣሳታ ሃኖታኔ ኪያ ኣሳታ ሃኖታ

9 ሳሎ ጉፋንꬆን

ሃኒዛ ሚሽ ኡባ

ታኒ ፒልጋ ቤኣዲስ፤

ኣሲ ኣስ ቆሃናስ

ዳናቲዛ ዎዴይ ዴስ።

10 ቃሴ ኢታቲ ቦንቾን

ሞጌቲሺኒኔ

ጌሻ ካታማን ሳቤቲሺን፥

ጾሳ ኣሳቲ ጌሻ ካታማን

ዶጌቲሺን ታ ቤኣዲስ፤

ሄሲ ኡባይካ ሃዳ።

11 ኢታ ኦꬂዳ ኣሳ ቦላ ኤሶን ፒርዶንታ ኣጊኮ ኣሳ ዎዚናይ ኢታ ኦꬃና ሃልቾን ኩሜስ። 12 ናጋራንቻይ ጼቱቶ ኢታ ሚሽ ኦꬂሺን ኢዛ ላይꬃይ ኣዱቂኮካ፥ ጾሳ ቦንቺዛይታሲኔ ጾሳ ያዪዛይታስ ሎኦይ ሃናናይሳ ታ ኤራይስ። 13 ጊዶ ኣቲን ኢታቲ ጾሳስ ያዮንታ ጊሻስ ሎኦ ሚሺ ኢስታስ ሃኔና፤ ኢስታ ላይꬂ ኤሾ ማላ ኤሌ ኣꬋና።

14 ሳኣ ቦላ ኦሴቲዛ ሃራይ ሃዳ ሚሺ ዴስ፤ ሄሲካ ጺሎቲ ኢታታስ ቤሲዛ ቂጻቴ፥ ኢታቲ ጺሎታስ ቤሲዛ ሎኦ ሚሽ ኤኬቴስ። ሄይቲ ኡባይካ ሃዳ። 15 ሳሎ ጉፋንꬆን ኣሳስ ሙሳፌ፥ ኡሻፌኔ ኡፋዬቴꬃፌ ኣꬊዛ ሃራ ሚሺ ባይንዳ ጊሻስ ባ ዴኦ ላይꬃን ኡፋዬቴꬂ ሎኦ ጋዲስ፤ ሄሳ ጊሻስ ጾሲ ሳሎ ጉፋንꬆን ኢዛስ ኢሚዳ ላይꬃታን ኢዚ ባ ኦሶን ኡፋዬታና።

16 ታኒ ኣꬎ ኤራቴꬅ ኤራናሲኔ ኣሲ ሃ ሳኣ ቦላን ኦማርሲኔ ጋላስ ꬊስኮይ ባይንዳ ዳቡርዛ ዳቡራ ኤራናስ ታ ዎዚናን ፒልጋዲስ። 17 ሄሳፌ ጉዬ ጾሲ ኦꬂዳ ኡባ ቤኣዲስ፤ ሳሎ ጉፋንꬆን ኦሴቲዛ ሚሽ ኦኒካ ኤሬና፤ ኣሲ ኬሂ ዳፌቲዲ ፒልጊ ጼሊኮካ ኢዛ ቢርሼꬃ ዴማናስ ዳንዳዬና። ኣꬎ ኤራንቻይ፥ «ታ ኤራይስ» ጊኮካ ኡባ ኤራናስ ዳንዳዬና።

9

ኡባስ ዲዛ ዉርሴꬃ ቃዳ

1 ሄሳ ጊሻስ ሃ ኡባ ዮኦታ ታ ዎዚናን ቆፓዳ ኣꬎ ኤራንቻቲኔ ጺሎቲ ኦꬂዛ ኦሶይ ጾሳ ኩሼና፤ ጊዶ ኣቲን ኣሲ ሲንꬃፌ ባና ናጊዛይሲ ሲቆ ጊዲን ዎይኮ ኢጾ ጊዲን ኤሬና። 2 ጺሎታ ዎይኮ ናጋራንቻታ ጊዲን፥ ሱሬታ ዎይኮ ኢታታ ጊዲን፥ ጌሻታ ዎይኮ ቱናታ ጊዲን፥ ያርሾ ሺሺዛይታ ዎይኮ ያርሾ ሺሾንታይታ ጊዲን ኡባታሲካ ዉርሴꬃ ቃዳይ ኢሲኖ።

ሎኦ ኣሳስ ሃኒዛይሳ ማላ

ናጋራንቻስካ ሃኔስ፤

ጫቂዛይሳስ

ሃኒዛይሳ ማላካ

ጫቆስ ባቢዛይታስ ሃኔስ።

3 ሳሎ ጉፋንꬆን ኡባ ቦላ ጋኪዛ ኢታቴꬂ ሃይሳ፤ ኡባስ ዉርሴꬃ ቃዳይ ኢሲኖ፤ ሄሳፌ ቦላራካ ኣሳ ዎዚናይ ኢታቴꬃን ኩሚዴሲኔ ጎዪዴስ፤ ዉርሴꬃንካ ሃይቂዳ ኣሳን ጋይቴስ። 4 ሃይቂዳ ጋሞፌ ፓጻ ዲዛ ካናይ ኪያ፤ ሄሳꬆካ ሼምፖራ ፓጻ ዲዛይታ ጊዶን ዲዛ ኣሳስ ሂዶታይ ዴስ።

5 ሼምፖራ ፓጻ ዲዛ ኣሲ

ባ ሃይቃናይሳ ኤሬስ፤

ጊዶ ኣቲን ሃይቂዳይቲ

ኣይኮካ ኤሬቴና፤

ኢስታ ቆፍሲዛ ሚሺ

ኡባይ ዶጌቴስ፤

ኢስቲ ጎኤታና ሚሺካ ዴና።

6 ኢስታ ሲቆይ፥ ኢጾይኔ

ቃናቴይ ኡባይ

ኢስታራ ኢሲፌ ꬋይዴስ።

ሄሳ ጊሻስ ሳሎ ጉፋንꬆን

ሃኒዛ ሚሽ ኡባን

ኣይኮ ቃዳይካ ኢስታስ ዴና።

7 ባዳ ኔ ካꬅ ኡፋይሳን ማ፤ ኔ ዎይኔ ኡሻካ ኔ ዎዚናይ ኡፋዬቲሺን ኡያ፤ ኣይስ ጊኮ ጾሲ ኔ ኦꬂዳ ኦሶን ኡፋዬቴስ። 8 ኡባ ዎዴ ኔ ማይኦይ ቦꬅ ጊዶ፤ ኔ ሁኤይካ ዛይቴን ቲዬቶ። 9 ሳሎ ጉፋንꬆን ጾሲ ኔስ ኢሚዳ ጉꬅ ጊዲዳ ኔ ዴኦ ላይꬃታ ኡባን ኔ ሲቂዛ ኔ ማቼይራ ኡፋይሳን ዴኣ፤ ኣይስ ጊኮ ሳሎ ጉፋንꬆን ኔ ዴኦኒኔ ኔ ዳቡርዳ ዳቡራ ኡባን ሃይሲ ኔስ ቃዳ። 10 ኔ ኩሼይ ኦꬃናስ ዴሚዳይሳ ኡባ ኔ ኩሜꬃ ዎልቃን ኦꬃ፤ ኣይስ ጊኮ ኔኒ ባና ዱፎን ኦሶይ፥ ሃልቾይ፥ ኤራቴꬂኔ ኣꬎ ኤራቴꬂ ዴና።

11 ታኒ ሳሎ ጉፋንꬆን

ሃራ ሚሽ ቤኣዲስ፤

ዎꬃን ጾኖይ ፒላታታስ

ኦላን ጾኖይ ዎልቃማታስ ጊዴና፤

ካꬂ ኣꬎ ኤራንቻታስ፥

ዱሬቴꬂ ኪጳታንቻታስ፥

ሳባይ ኤራንቻታስ ጊዴና፤

ጊዶ ኣቲን ኡባቲካ ዎዴይኔ

ቃዳይ ጋꬂዳ ማላ ሃኔቴስ።

12 ቃሴካ ባ ዎዴ ኤሪዛ ኣሲ ዴና፤

ካፎይ ያርዴን ጌሊዛ ማላ፥

ሞሌይ ጊቴን ኦይኬቲዛ ማላ፥

ኣሲካ ቆፖንታ ዲሺን ዪዛ

ኢታ ዎዴታን ኦይኬቴስ።

ኣꬎ ኤራቴꬂኔ ኤያቴꬅ

13 ሄሳꬆካ ታና ኬሂ ማላሊሲዳ ሃይሳ ኣꬎ ሌሚሶ ሳሎ ጉፋንꬆን ቤኣዲስ። 14 ሄሲካ ኢሲ ቢታን ኣማርዳ ኣሳቲ ዴኢዛ ቄሪ ካታማይ ዳዉስ፤ ሄ ካታማዮ ኦላናስ ኢሲ ዎልቃማ ካዎይ ዎራጂ ዶዲዴስ፤ ኢዚ ዩሾን ሚጻ ጊግሲዴስ። 15 ሄ ካታማይን ኣꬎ ኤራንቻ ጊዲዳ ኢሲ ማንቆ ኣሲ ዴስ፤ ኢዚ ባ ኣꬎ ኤራቴꬃን ሄ ካታማዮ ኣሺዴስ። ጊዶ ኣቲን ሄ ማንቆዛስ ኦኒካ ቆፒቤና። 16 ሄሳ ጊሻስ ታኒ፥ «ኣꬎ ኤራቴꬂ ዎልቃፌ ኣꬌስ» ጋዲስ። ጊዲኮካ ሄ ማንቆዛስ ዲዛ ኣꬎ ኤራቴꬃዚ ካꬌቲዴስ፤ ኢዛ ቃላይካ ሲዬቲቤና።

17 ኤያታ ኣይሲዛ ዳና ዋሶፔ

ኣꬎ ኤራንቻይ

ሊቆን ሃሳይዛ

ቃላይ ሴቴቴስ።

18 ኣꬎ ኤራቴꬂ

ኦላ ሚሻፌ ኣꬌስ፤

ጊዶ ኣቲን ኢሲ ናጋራንቻይ

ዳሮ ሎኦ ሚሽ ꬋይሴስ።

10

1 ሃይቂዳ ኡዱንጼቲ

ሺቶ ዜቄꬄቴስ፤

ሄሳꬆካ ጉꬃ ኤያቴꬂ

ኣꬎ ኤራቴꬂኔ

ቦንቾ ካዉሼስ።

2 ኣꬎ ኤራንቻ ዎዚናይ

ኢዛ ኡሻች ካሌꬄስ፤

ጊዶ ኣቲን ኤያ ዎዚናይ

ሃዲርስ ካሌꬄስ።

3 ኤያይ ኦጌ ቢሺን

ኢዛስ ኣኬካይ ፓጬስ፤

ባ ኤያቴꬃ ኦናስካ ቆንጪሴስ።

4 ኔ ጎዳይ ኔ ቦላ ሃንቄቲኮ

ኔ ሶሆ ዬዶፋ፤

ጋሶይካ ዳንዳያይ

ጊታ ሃንቆ

ጮኡ ሂስቴስ።

5 ሳሎ ጉፋንꬆን ታኒ ቤኢዳ

ኢታ ሚሺ ዴስ፤

ሄሲካ ዴሬ ሃሪዛዴፌ

ኬዚዛ ባላ።

6 ኤያቲ ኬሂ ꬎቃሶሆን ኡቲን

ዱሬቲ ሂርኪ ዚቃ ሶሆን ኡቲዳ።

7 ኣይሌቲ ዳናታ ማላ ቶጋን ቢሺን

ዳናቲ ቃሴ ኣይሌታ ማላ

ቶሆን ቢሺን ቤኣዲስ።

8 ኦላ ቦኪዛ ኣሲ ሄ ኦላን

ኢዚ ኩንዳና፤

ቃሴ ዲርሳ ላሊዛ ኣስ

ሾሺ ዱካና። *

9 ሹች ꬎቃሊዛይ

ሄ ሹቻን ዴሼቴስ፤

ቃሴ ሚꬅ ቄሪዛይ

ሄ ሚꬃን ቆሄቴስ።

10 ዱንኤ ካልታ ሌፎንታ ኦꬂኮ

ዳሮ ዎልቃ ዉርሴስ፤

ጊዶ ኣቲን ሂላን ኦꬂኮ

ኦሶዛ ኣይፊሴስ።

11 ሾሺ ሙሬኖን

ጃላናፔ ሲንꬃን ዱኪኮ

ሙሬኒዛዴ ኣይኮካ ጎኤና።

12 ኣꬎ ኤራንቻ ዶናፔ

ኬዚዛ ቃላይ

ፑላን ኩሚዳዛ፤

ጊዶ ኣቲን ኤያይ ባርካ

ባ ኢንጻርሳን ꬋዬስ።

13 ኮይሮፔ ዶሚዲ

ኢዛ ቃላይ ኤያቴꬃ፤

ዉርሴꬃንካ ኢታ ጎሽ ጊዴስ።

14 ኤያይ ሃሳያ ዳሪሴስ፤

ቡሮፔ ሃናናይሳ

ኤሪዛይ ዴና፤

ሃይቂዳዴስ ኢዛፔ

ጉዬን ሃናናይሳ

ኦኔ ኢዛስ ዮታና ዳንዳይዛይ?

15 ኤያ ኦሶይ

ኦꬂዛዴ ዳቡርሴስ፤

ኢዚ ካታማ

ጋꬂዛ ኦጌ ኤሬና።

16 ሃኔ ኔ ካዎይ

ዬላጋ ጊዲዳሬ!

ኔ ዳናቲ ዎንታራ

ጊቢራ ጊግሲዛ

ቢታዬ ኔስ ኣዬ ኣና!

17 ሃኔ ኔ ካዎይ ቦንቼቲዳ

ዛሬፔ ጊዲዳሬ!

ማꬆታናስ

ጊዶንታ ሚኔታናስ

ኮሺዛ ዎዴ ሚዛ ዳናቲ

ዲዛ ቢታዬ!

ኔኒ ኣንጄቲዳሮ።

18 ኣዴይ ኣዛላ ጊዲኮ

ካራይ ያርጳቴስ፤

ኢዛ ኩሼቲ ዳቡርኮ

ኬꬂ ኣꬄስ።

19 ጊቢራይ ሚጪሴስ፤

ዎይኔ ኡሺ ኣስ ኡፋይሴስ፤

ሚሺ ዲኮ ሚሺ ሃኔስ።

20 ቆፋንካ ጊዲን ካዎ ካꬎፓ፤

ኔ ኣቂዛ ኪፊሌን ዳሼ

ዱሬ ቃንጎፋ፤

ቄፌን ፒራꬊዛራ ኔ ጊዛይሳ

ኤፋ ጋꬃና ዳንዳያዉስ።

11

ኣꬎ ኤራንቻይ ኦꬃና ቤሲዛ ኦሶ

1 ኔ ካꬅ ሃꬃን ዬጋ፤

ዳሮ ጋላሳታፔ ጉዬ

ኔኒ ዛራ ዴማና።

2 ኔስ ዲዛ ኣቆ ላፑን ዎይኮ

ኦስፑን ሶሆን

ሻኬሬꬃ ዎꬃ፤

ኣይስ ጊኮ ቢታ ቦላ

ኣይ ኢታይ ያናኮ ኔኒ ኤራካ።

3 ሻራይ ካሬጺኮ

ቢታ ቦላ ኢራይ ቡኬስ።

ሚꬂ ፑዴሃ ዎይኮ

ዱጌሃ ኩንዲኮ

ባ ኩንዲዳሶን ኢቺ ኣቴስ።

4 ጫርኮ ሃኖታ ናጊዛይ ዜሬና፤

ቃሴ ሻራ ማሊዛይ

ባ ካꬅ ሺሼና።

5 ጫርኮይ ኣዋራ ቢዛኮ

ኢዛ ኦጌ ኤራካ፤

ቃሴ ሼምፖይ ዎይኮ ኣያናይ

ኣዪ ኡሎን ዲዛ ሜꬌታ ጊዶን

ዋኒ ጌሊዛኮ ኔ ኤራካ።

ሄሳꬆካ ኡባ

ሜꬊዳ ጾሳ ኦሶ

ኔ ሻካ ኤራና ዳንዳያካ።

6 ማላዶራ ኔ ዜሬꬅ ዜራ፤

ኦማርሲካ ኔ ኩሼይ

ኦሶ ቢርሾፎ፤

ጋሶይካ ሃይሲ ዎይኮ ሄሲ፥

ዎይኮ ናምኣይ ሎኣናኮ፥

ዎይኮ ኣዋይሲ ኣይፋናኮ

ኔ ኤራካ።

ዬላጋቴꬃን ኔና ሜꬊዳይሳ ቆፓ

7 ፖኦይ ሎኦ፤

ኣዋ ኣይፌ ቤኦይ

ኣይፌ ኡፋይሴስ።

8 ኣሲ ኬሂ ኣዱሳ ላይꬅ

ሃ ሳኣን ዴኢኮ

ሄ ኡባንካ ኡፋዬቶ።

ጊዶ ኣቲን ꬉማ ጋላሳቲ

ዳሪዛ ጊሻስ ቆፖ፤

ቡሮ ያና ሚሺ

ኡባይካ ሃዳ።

9 ሃይሶ ዬላጋዞ!

ኔ ናቴቴꬃ

ላይꬃን ኡፋዬታ፤

ኔ ናቴቴꬃ ላይꬃን

ኔ ዎዚናን ኡፋዬታ፤

ኔ ኣይፌይ ጼሊዳ ኡባኔ

ኔ ዎዚናይ ኣሞቲዳ ኡባ ፖላ፤

ጊዶ ኣቲን ኔ ኦꬂዳ ኦሶ

ኡባ ጊሻስ ጾሲ

ኔና ፒርዳስ ሺሻናይሳ ኤራ።

10 ሄሳ ጊሻስ ኔ ዎዚናፔ

ጬጬ ሃሳ፤

ኢታ ሚሺካ ኔፔ ዲጋ፤

ጋሶይካ ናቴቴꬂኔ ዬላጋቴꬂ

ኤሌ ኣꬋና።

12

1 ሜቶ ጋላሳቲ ዮንታ ዲሺን

ኔኒ፥ «ታና ኡፋይሴቴና»

ጊዛ ዎዴቲ ጋኮንታ ዲሺን

ኔ ዬላጋቴꬃ ላይꬃን

ኔና ሜꬊዳይሳ ቆፓ።

2 ኣዋይኔ ፖኦይ፥

ኣጊናይኔ ጾሊንቴይ

ꬉሞንታ ዲሺን፥

ኢራይ ቡኪ ሲሚን

ሻራይ ኪቾንታ ዲሺን

ኔና ሜꬊዳይሳ ቆፓ።

3 ኬꬅ ናጊዛይቲ ኮኮሪዛ ዎዴ፥

ሚኖቲ ኩኒዛ ዎዴ፥

ጋጪዛይቲ ቆዳን ጉꬅ ጊዲዳ

ጊሻስ ጋቼ ኣጊዛ ዎዴ፥

ማስኮቴራ ጼሊዛይቲ

ዶልጁሚዛ ዎዴ፥

4 ዱቡሻሶ ኤፊዛ ኦጌቲ

ጎርዴቲዛ ዎዴ፥

ዎጻይ ሎጬቲዲ

ጊሬꬅ ኣጊዛ ዎዴ፥

ካፎ ዋሶይ ኣስ ዴንꬂዛ ዎዴ፥

ኢስታ ዬꬂካ ዳቡርዛ ዎዴ፥

5 ፑዱንꬅ ኬሲ ጾኒዛ ዎዴ፥

ኦጌ ቡሲ ባቢሲዛ ዎዴ፥

ኦቾሎኔይ ጪዪዛ ዎዴ፥

ቦሌይ ባርካ ባና

ጎቺዛ ዎዴ፥

ኣሳፔ ኣሞይ ꬋይዛ ዎዴ

ኣሲ ባ ሜርና ኬꬅ ባና፤

ዬኪዛይቲካ ባሌን ዩያና።

6 ቢራ ሳንሳላታይ

ዱጾንታ ዲሺን፥

ዎርቃ ሳኔይ ሜቆንታ ዲሺን፥

ሃꬃ ኦቶይ ፑልቶ ኣቻን

ሜቆንታ ዲሺን፥

ሃꬅ ኦላፌ ኬሲዛ ዋጉምቦይ

ሜቄሬቶንታ ዲሺን፥

7 ቢታይ ዱጌ ቢታን

ሲሞንታ ዲሺን፥

ሼምፖይ ኢሚዳ ጾሳኮ

ሲሞንታ ዲሺን፥

ኔና ሜꬊዳ

ጾሳኮ ሲማ።

8 ኤራንቻዚ፥ «ሃዳ!

ሃዳፔካ ሃዳ!

ኡባይካ ሃዳ!» ጌስ።

ኩሻ ቆፋ

9 ኤራንቻዚ ባ ሁኤስ ኣꬎ ኤራንቻ ጻላ ጊዶንታ ኣሳካ ኤራቴꬅ ታማርሲዴስ። ዳሮ ሌሚሶታ ፒልጊ ጼሊዳፔ ጉዬን ማራን ማራን ጊግሲዴስ። 10 ኤራንቻዚ ሱሬ ቃላ ዴማናስ ፒልጊዴስ፤ ኢዚ ጻፊዳይሲ ሱሬኔ ቱማ።

11 ኣꬎ ኤራንቻ ቃላይ ጪካ ማላ ሆጼ፤ ቃሴ ኢዛ ቶሴቲካ ኣዳፌ ꬊሽኬቲዳ ꬊሽኬ ማላ፤ ሄይቲካ ኢሲ ሄንꬃንቻፌ ኢሜቲዳይታ።

12 ታ ናዞ! ሃ ኡባፌ ቦላራ

ኣይ ሚሻፌካ ናጌታ፤

ኣይኮካ ጉጆፋ፤

ዳሮ ማጻፋታ ጻፊኮካ

ዉርሴꬂ ዴና፤

ጺናቴ ዳሮይ ቦላ ዳቡርሴስ።

13 ሄኮ ኡባ ሚሺ ዮቴቲዴስ፤

ዮኦ ኡባስ ኩሺ ሃይሳ፤

ጾሳስ ያያ፤ ኢዛ ኣዛዞ ናጋ፤

ሄሲካ ኣሳ ናስ

ኢሜቲዳ ኩሜꬃ ኦሶ።

14 ጾሳይ ኦሶ ኡባ ቦላ፥

ጌሚዳ ዮኦ ኡባ ቦላ፥

ሎኦ ጊዲን

ኢታ ጊዲንካ ፒርዳና።

* : ሚሴና ጊዛ ቃላዛ ኢሲ ኢሲ ባጋን ጹሴ ጊሺን ሃራ ባጋን ጹሳ ዎይኮ ፓልቄ ጌቴቴስ።

* 1:16 1ካዎ 4፡29-31

* 2:4 1ካዎ 10፡23-27፤ 2ታሪ 9፡22-27

* 2:7 1ካዎ 4፡23

* 2:8 1ካዎ 10፡10፤ 14፡22

* 2:9 1ታሪ 29፡25

* 2:23 ኢዮ 5፡7፤ 14፡1

* 2:24 ኤራ 3፡13፤ 5፡18፤ 9፡7፤ ሉቃ 12፡19፤ 1ቆሮ 15፡32

* 2:26 ኢዮ 32፡8፤ ሌሚ 2፡6

* 5:4 ማዛ 66፡13-14

* 5:15 ኢዮ 1፡21፤ ማዛ 49፡17፤ 1ጺም 6፡7

* 7:1 ሌሚ 22፡1

* 7:9 ያቆ 1፡19

* 10:8 ማዛ 7፡15፤ ሌሚ 26፡27

ሲቆ ሳባ

1

2

3

4

5

6

7

8

ሲቆ ሳባ

ጊዶ ቆፋ

«ሲቆ ሳባ» ጌቴቲዛ ማጻፋይ ሲቆ ጊንጾታ ኢሲ ቦላ ሺሺ ኦይኪዳ ማጻፋ። ሃ ጊንጾታፔ ዳሪዛ ባጋቲ ዬꬃ ዬꬃስ ጊጊዛ ማላ ጻፌቲዳ፤ ሃይቲካ ኣዴይ ማጫይስ፥ ማጫይ ኣዴስ ጻፊዳ ጊንጾታ። ሃ ማጻፋይ ኢሲ ኢሲ ቢርሼꬃታን፥ «ሲቆ ሳባ» ዎይኮ «ማዛሙሬꬅ ኡባፌ ኣꬊዛ ማዛሙሬ» ጌቴቲ ኤሬቴስ። ሃራ ቢርሼꬃታን ቃሴ፥ «ሶሎሞኔ ዬꬃ» ጌቴቲ ኤሬቴስ። ኣይስ ጊኮ ኢብራዌታ ቃላን ጻፌቲዳ ማጻፋይ ሶሎሞኔይ ጻፊዴስ ጊዲ ዮቲዛ ጊሻሳ። ሃ ዬꬃይ ኪርስቶሳሲኔ ዎሳ ኬꬃስ ጊዶን ዲዛ ጋይቶቴꬃ ቤሲዛ ሌሚሶታ ኦይኪዳ ዬꬃ። ጊዶ ኣቲን ኣይሁዳቲ፥ «ጾሳሲኔ ኢስራኤሌ ኣሳስ ጊዶን ዲዛ ሲቆ ቤሲዛ ሌሚሶታ ኦይኪዳ ማጻፋ» ጌቴስ።

ሃ ማጻፋይ ኦይኪዳ ኩሜꬃ ቆፋ

ሲቆይ ዎይኔ ኡሻፌ ኣꬌስ 1፡1—2፡7

ሲቆይ ኡባ ሚሽ ሎኦ ኦꬄስ 2፡8—3፡5

ኤኮኔ ጌሎ 3፡6—4፡5

ኤኮኔ ጌሎ ኢሲፌቴꬅ 4፡6—5፡16

ሲቆይ ኡባፌ ኣꬌስ 6፡1—7፡6

ታናኔ ኔና ጻላ 7፡7—8፡4

ሲቆ ሳባ 8፡5-14

1

1 ማዛሙሬ ኡባፌ ኣꬊዛ ሶሎሞኔ ማዛሙሬ። *

ጌላኦያ

2 «ኔ ሲቆይ ዎይኔ ኡሻፌ

ኣꬊ ኡፋይሴስ፤

ኔ ሜቴርሻን ዛራ ዛራዳካ

ታና ዬራ።

3 ኔ ቲዬቲዛ ሺቶይ

ኣይ ማላ ሳዊዜ!

ኔ ሱንꬃይ ጼይጌቲዛ ዎዴካ

ኣይ ማላ ኡፋይሲዜ!

ጌላኦቲ ኔና

ሄሳ ጊሻስ ሲቄቴስ።

4 ታና ኔናራ ኤካዳ ባ፤

ሃ ያ፥ ኣኔ ናምኣይ ኢሲፌ ዎጾስ!

ታ ካዎ፥ ታና ኔ ቁሩጾ

ጊዶ ጌልꬃ» ጋዱስ።

ላጌቲ

«ኢዛን ኑኒ ኣይ ኬና

ኡፋዬቲዶኒ!

ኑኒ ኢዛ ሲቆ

ዎይኔ ኡሻፌካ

ኣꬂዲ ናሾስ።

ቱሙካ ማጫሳይ ኡባይ ኔና

ሲቃናስ ቤሴስ» ጊዳ።

ጌላኦያ

5 «ኢንቴኖ ዬሩሳላሜ

ማጫሳቶ፥ ሲዪቴ!

ታኒ ካሬꬅ ጊዲኮካ ማላ ሎኦ።

ታ ካሬꬃቴꬃይ

ቄዳሬ ዱንካኔ ማላ፤

ጊዶ ኣቲን ታ ሜꬋይ

ካዎ ሶሎሞኔ ኬꬃ

ማጋላሻታ ማላ።

6 ታ ሜꬋ ካሬꬂዳይ ኣዋ ሴላ፤

ታኒ ካሬꬅ ጊዲዳ ጊሻስ

ታና ካꬎፒቴ።

ታ ኣዪ ና ኢሻቲ

ታናራ ኦዬቲዲ

ታና ዎይኔ ኣታኪልቴ

ናጋናስ ዎꬂዳ፤

ሄሳ ጊሻስ ታኒ ታይሳ

ናጋቤኬ።

7 ታ ሲቆዞ! ኣኔ ታስ ዮታ፤

ኔ ዶርሳ ዉዴ ሄሚዛይ ኣዋኔ?

ጋላስ ኣዋፔ ኔ ኢስታ

ጉሪሲዛይ ኣዋኔ?

ኔና ዴማናስ

ኔ ላጌታ ዉዴ ካላሼ

ኣይስ ጮ ቶይላቲዛ

ማጫሳ ማላ ጊዶ?» ጋዱስ።

ፓንꬃዚ

8 «ሃ ማጫ ኡባፌ ኣꬋ

ሎኢዛ ማላንቻዬ!

ታ ዲዛሶ ኤሮንታ ኣጊኮ

ዶርሳቲ ቢዳ ጌዶ ካላዳ ያ፤

ኔ ዴይሻ ላቃታካ

ሄንꬃንቻታ ዱንካኔ

ማታን ሄማ።»

9 «ታ ጎዴ! ጊብጼ ካዎስ

ፓራ-ጋሬ ጎቺዛ

ፓራታ ጊዶን ዲዛ

ማጫ ፓራይ ማላ ሎኣሳ።

10 ኔ ሻጋላሶይ ሎዡ ጊዴስ፤

ኔ ቆꬌይ ኢንቁ ጌቴቲዛ

ሴሎን ኣሌቄቲዴስ።

11 ኑኒ ኔስ ቢራን ኣሌቄቲዳ

ዎርቃ ጌጼ ኦሲሳና» ጊዴስ።

ጌላኦያ

12 «ካዎይ ማዳን ኡቲ ዲሺን

ታ ሺቶ ሳዎይ ኬꬃ ጊዶ

ኡባን ቱኑ ጊዴስ።

13 ታ ሲቆዚ ታ ꬋንꬃታ

ጊዶን ዲዛ

ሳዊዛ ካርቤ ጹንቴ ማላ።

14 ታ ሲቆዚ ኤን-ጋዴ ጌቴቲዛ

ዎይኔ ቶኪዛ ጋዴን ሞኪዳ

ባዞ ጪሻ ማላ» ጋዱስ።

ፓንꬃዚ

15 «ታ ጎዴ! ኔኒ ኣይ ማላ ሎኣይ!

ኔኒ ኣይ ማላ ሎኣይ!

ኔ ኣይፌቲ ሃራጴ ማላ

ሎኤቴስ» ጊዴስ።

ጌላኦያ

16 «ታ ሲቆዞ፥

ኔኒካ ኣይ ማላ ሎኣይ!

ኔ ኬሃ ሎኣሳ፤

ኑ ሂꬃይ ጪሊላ ማታ ማላ

ኡፋይሴስ» ጋዱስ።

ፓንꬃዚ

17 «ኑ ኬꬃ ቱሲ

ሊባኖሴ ዚጋ፤

ካራይካ

ጺዳን ኦሴቲዴስ» ጊዴስ።

2

ጌላኦያ

1 «ታኒ ላሻሮኔን ሞኪዛ ጪሻ ማላኔ

ጋꬋን ሞኪዛ

ሱፌ ጪሻ ማላ» ጋዱስ።

ፓንꬃዚ

2 «ታ ሲቆያ ማጫሳታ ጋርሳን

ኣጉንꬃ ጊዶን ዲዛ

ሎኦ ጪሽ ሚሳታዉስ» ጊዴስ።

ጌላኦያ

3 «ታ ሲቆዛ ታኒ

ናቴꬃታራ ጋꬃ

ጼሊዛ ዎዴ፥

ዎራ ጊዶን ዲዛ ኣፒሌ ሚሳቴስ፤

ታኒካ ኬሃ ኡፋዬታዲስ፤

ታኒ ኢዛ ኩዋ ጋርሳን ሼምፓዲስ፤

ማልኢዛ ኢዛ ኣይፌዛፔካ

ማ ካላዲስ።

4 ኢዚ ታና ጊቢራስ

ኣሆ ኬꬃን ጌልꬂዴስ፤

ባ ሲቆ ታ ቦላ ባንዲራ ማላ

ꬎቁ ꬎቁ ኦꬂዴስ።

5 ታኒ ኢዛ ሲቆን ኦይኬታዳ ሃርጋዲስ፤

ሄሳ ጊሻስ ታና ዛቢቤ ኣይፌ

ሚዚዲ ጋዚዲሲቴ፤

ኣፒሌ ሚዚዲ ታና ቤጎꬂቴ።

6 ባ ሃዲርሳ ኩሼ ቦላ

ታና ቦርኮቲሲዴስ፤

ባ ኡሻቻ ኩሼን

ታና ኢዲሚዴስ።

7 ኢንቴኖ ዬሩሳላሜ

ዬላጋ ማጫሳቶ!

ሲቆይ ባስ ዶሲዲ

ዴንዳና ጋካናስ

ኢዛ ኢንቴ ቤጎꬆንታ ማላ፥

ታኒ ኢንቴና ጌኔሳታኒኔ

ባዞ ዉሻን ኣማታይስ።

8 ቤኢቴ! ታ ሲቆዛ ጬንጉርሲ

ዙማታ ቦላራ ፒሪሼ፥

ዙምቡላታ ቦላራ ጾንጌቲሼ

ዪዛይሲ ሲዬቴስ።

9 ታ ሲቆዚ ዉሻ ላቃ

ዎይኮ ጌኔሳ

ላቃ ሚሳቴስ።

ቤኢቴ! ኢዚ ኑ ኬꬃ

ዳራንቻን ኤቂዴስ፤

ማስኮቴራ ሶ ጼሌስ፤

ማጋላሻ ጾኤራ

ጹሉንጊ ጼሌስ።

10 ታ ሲቆዚ ታና፥

‹ታ ጎዴ፥ ዴንዳ!

ታ ሎኦዬ! ሃ ያ!

ኣኔ ኢሲፌ ቦስ።

11 ቤያ፥ ባልጎይ ኣꬊዴስ፤

ኢራይካ ኣጊዴስ።

12 ኡባሶን ጪሺ ጪዪዴስ፤

ማዛሙሬ ዬጺዛ

ኣጊናይካ ጋኪዴስ፤

ሃራጴ ዬꬂካ

ኑ ቢታን ሲዬቴስ።

13 ባላሴይ ኣይፌ ኢሞ ዶሚዴስ፤

ዎይኔይ ጪዪዴስ፤

ኢዛ ጪሻ ሳዎይ

ኡባሶን ቱኑ ጌስ።

ሄሳ ጊሻስ ታ ጎዴ፥ ዴንዳ፤

ታ ሎኦዬ! ሃያ፤

ኣኔ ኢሲፌ ቦስ› ጌስ» ጋዱስ።

ፓንꬃዚ

14 «ኔኒ ኣፎ ዶናን

ዛላ ዛኣ ጊዶን ዲዛ

ሃራጴይ ማላ፤

ኣኔ ኢሲቶ ኔ ኣይፌሶ

ታና ቤሳ፤

ኔ ቃላ ጬንጉርሲካ

ታና ሲሳ።

ኣይስ ጊኮ ኔ ጬንጉርሳይ

ታና ኡፋይሴስ፤

ኔ ኣይፌሶይካ

ታና ሎኤስ» ጊዴስ።

15 ኑ ዎይኔ ኣታኪልቴይ ጪዪዴስ፤

ሄሳ ጊሻስ ኑ ዎይኔ ኣታኪልቴ

ጊዶ ሞሮንታ ማላ

ዎራካናታኔ ኢስታ ቡቱላታ

ዎጺማዴን ኦይኪቴ።

ጌላኦያ

16 «ታ ሲቆዚ ታሳ፤

ታኒካ ኢዛሳ፤

ጪሊላ ማታ ጊዶን

ኢዚ ባ ሜሄ ሄሜስ።

17 ኦማርሳ ꬉማይ ቃሬታናሺን፥

ማላዶ ጫርኮይ ጫርካናሺን፥

ታ ሲቆዞ!

ጌኔሳ ማላ ዎይኮ

ዉሻ ላቃ ማላ

ኣፎቲዛ ዙማ ቦላራ

ዎጻዳ ሃ ሲማ» ጋዱስ።

3

ጌላኦያ

1 «ኦማርስ ኩሜꬅ ታ ሂጻን ኢቻዳ፥

ታ ሲቆዛ ዴማናስ ኣሞታዲስ፤

ሚንꬃዳካ ኮያዲስ፤

ጊዶ ኣቲን ዴማናስ

ዳንዳያቤኬ።

2 ካታማ ጊዶን ዲዛ ኦጌታኒኔ

ዱቡሻታ ኡባን ዩያዲስ፤

ታ ሲቆዛ ዴማናስ ኣሞታዲስ፤

ሚንꬃዳካ ኮያዲስ፤

ጊዶ ኣቲን

ዴማናስ ዳንዳያቤኬ።

3 ካታማ ዩዪ ናጊዛይቲ

ታና ዴሚዳ፤

ታኒ ኢስታስ፥

‹ታ ሲቆዛ ቤዪዴቲ?›

ጋዳ ኦይቻዲስ።

4 ኢስታፌ ጉꬅ ኣꬋ ባዳ

ታ ሲቆዛ ዴማዲስ፤

ኢዚ ታፔ ኬሲ ኤኮንታ ማላ

ሚንꬃዳ ኦይካዲስ፤

ታ ኣዬይ ኬꬅ ኤካ ኤፋዲስ፤

ታ ዬሌቲዳ ኪፊሌ ጌልꬃዲስ።

5 ኢንቴኖ ዬሩሳላሜ ጌላኦቶ!

ሲቆዚ ባስ ዶሲዲ

ዴንዳና ጋካናስ፥

ኢዛ ኢንቴ ቤጎꬆንታ ማላ፥

ታኒ ኢንቴና ጌኔሳታኒኔ

ባዞ ዉሻታን ኣማታይስ» ጋዱስ።

ላጌቲ

6 «ካርቤፌ፥ ኤጻኔፔኔ

ዛልኣንቻታ

ሳዎፔ ጊጌቲዳ ሺቶ ማላ

ሳዎ ቱኑ ጋሼኔ

ጩዋ ማላ ቱሉ ጋሼ

ባዞራ ዪዛራ

ሃና ኢዛ ኦኔ?

7 ሄኮ ቤኢቴ፥ ሶሎሞኔ

ፓራ-ጋሬያ ዩሳን ዳዉስ፤

ኢስራኤሌፔ ዶሬቲዳ

ኡሱፑን ታሙ ኦላ ኣሳቲ

ኢዞ ኣዣቢዳ።

8 ኢስቲ ኡባይካ

ማሻ ኦይꬅ ሜዜቲዳ፥

ኦላ ኤሪዛይታኔ

ኦማርስ ዪዛ ሜቶ ኤቄታናስ

ኢሶይ ኢሶይ

ማሻ ጊጺዳ ማላ ኣቄቴስ።

9 ካዎ ሶሎሞኔይ

ፓራ-ጋሬ ጊዶን

ኡቲዛ ኣራታይ

ሊባኖሴ ሚꬃፌ ኦሴቲዴስ።

10 ኢዛ ኣራታ ቱሳቲ

ቢራን ቲዬቲዳ፤

ዜምፖዚ ዎርቃን ኣሌቄቲዴስ፤

ኡቲዛሶዚ ኦቻ ቴራ ሚሳቲዛ

ቃጪናፔ ኦሴቲዴስ፤

ጊዶዛ ዬሩሳላሜ

ጌላኦቲ ሲቆስ

ዳዲዳ ኣፋላን ኣሌቂሲዳ» ጊዳ።

ጌላኦያ

11 «ኢንቴኖ ጺዮኔ ጌላኦቶ!

ኢዚ ኬሂ ኡፋዬቲዳ

ኢዛ ቡላቻ ጋላስ

ኢዛ ኣያ ኢዛ ሁኤን ዎꬂዳ

ካላቻ ጎጺ

ኡቲዳይሳ ቤኣናስ

ካዎ ሶሎሞኔኮ

ሃ ዪቴ» ጋዱስ።

4

ፓንꬃዚ

1 «ታ ጎዴ! ኔ ኣይ ማላ ሎኦ!

ኔኒ ኣይ ማላ ጊጋ!

ኔ ኣይፌቲ ኔ ኣይፌሶ ካሚዛ

ቁራጬ ጊዶራ ጼሊዛ ዎዴ

ሃራጴ ማላ ሎኤቴስ፤

ኔ ቢናናይ ጋላኣዴ

ዙማራ ዱጌ

ዎꬊዛ ዴይሻ

ዉዴ ሚሳቴስ።

2 ኢስታ ጊዶን ማይኔይ ባይንዳ

ሜንቴ ሜንቴ ዬሊዛ

ኢስኬይ ዲሬቲን

ሜጬቲ ኬዚዛ

ቦꬃ ዶርሳ ዉዴታ ማላ

ኔ ኣቻቲ ታና ኡፋይሴቴስ።

3 ኔ ሜቴርሻቲ

ዞኦ ቃጪና ማላ ሎኤቴስ፤

ኔ ሃሳይዛ ዎዴ

ኬሂ ኡፋይሴቴስ፤

ኔ ሻጋላቲ ኣይፌሶ ካሚዛ

ቁራጬ ጊዶራ ጼሊዛ ዎዴ

ኦሮማኔ ናምኡ ኬሲ

ጳልቂዳ ሚሳቴቴስ።

4 ኔ ቆꬌይ ሺያን

ቆዴቲዛ ጎንዳሌቲ፥

ኦላ ማሳራቲ ኢዛ ቦላ

ካቄቲ ቤቲዛኔ

ኦላ ሚጻ ጊዳናስ

ኦሴቲዳ ዳዊቴ ጊምቤ ሚሳቴስ፤

5 ኔ ꬋንꬃቲ ሜንቴ ዬሌቲዲ፥

ሱፌ ጪሻታ ጊዶን

ሚዛ ጌኔሳ

ላቃታ ሚሳቴቴስ።

6 ቃማይ ዎንታና ጋካናስ፥

ꬉማይ ኣꬋና ጋካናስ

ካርቤይ ዲዛ ዙማ ቦላኔ

ኤጻኔይ ኢዛ ዙምቡላ ቦላ

ባዳ ሼምፓና።

7 ታ ጎዴ!

ኔ ኣሳቴꬃይ ኩሜꬅ ሎኦ፤

ኔ ቦላ ኣይኮ ዎሶይካ ባዋ።

8 ታ ሚሺራዬ! ሊባኖሴፔ

ሃ ዱጌ ዎꬋ፤

ጋሞይኔ ማሄይ ዲዛሶ

ኣማና ዙማፔ፥

ሳኒሬ ዙማፔኔ

ሄርሞኔ ዙማፔ ዎꬋዳ

ሃ ያ።

9 ታስ ሲቆ ሚቾ ጊዲዳ

ታ ሚሺራዬ!

ኔ ጼሊዛ ጼሎይኔ

ኔ ቆꬌን ዲዛ ኣሌቆይ

ታ ዎዚና ኤኪዴስ።

10 ታስ ሲቆ ሚቾ ጊዲዳ

ታ ሚሺራዬ!

ኔ ሲቆይ ታና ኣይ ማላ ኡፋይሲዜ!

ኔ ሲቆይ ዎይኔ ኡሻፌ

ኣꬊ ኡፋይሴስ፤

ኔ ሺቶይ ኡባፌካ

ኣꬊዲ ሳዌስ።

11 ታ ሚሺራዬ!

ኔ ሜቴርሻራ

ኤሳ ኢሊሎይ ጾኬስ።

ኔ ዶናፔ ኤሲኔ

ማꬂ ፑልቴስ፤

ኔ ማይኦ ሳዎይ

ሊባኖሴ ሺቶ ማላ ሳዌስ።

12 ታስ ሲቆ ሚቾ ጊዲዳ

ታ ሚሺራዬ!

ኔ ታስ ዲርሳ ጊዶን ናጌቲዛ

ኣታኪልቴ ማላ፥

ኢዛስ ዩሾይ ሹሬቲዳ

ፑልቶ ሃꬃ ማላኔ

ኣሲ ጋኮንታ ፒሳ ሃꬃ ማላ።

13 ኔ ኣꬋ ቢዛሶን

ማልኢዛ ሚꬃ ኣይፌቲ ኩሚዳ፤

ሄይቲካ ኦሮማኔ

ኣታኪልቴሶሆታ ማላ።

14 ናርዶሴይ፥ ላዴይ፥

ሳዎ ማታይኔ ቃራፋይ፥

ቃሴካ ኤጻኔ ማላ ሳዊዛ

ዱማ ዱማ

ኣታኪልቴቲ ዴቴስ፤

ሃራይ ቃሴ ካርቤይ፥

ጎዳሬ ኡꬃ ጪሻይኔ

ዱማ ዱማ

ሳዎ ኣታኪልቴቲ ሞኬቴስ።

15 ኔኒ ኣታኪልቴ ኡሺዛ

ፑልቶ ሃꬃ ማላ፤

ዴኦ ሃꬂ ኬዚዛ ኦላ ማላ፤

ሊባኖሴ ዙማ ጋርሳፌ

ጎጊዛ ሻፋ

ሃꬃ ማላ» ጊዴስ።

ጌላኦያ

16 «ፑዴሃ ባጋ ጫርኮዞ! ዴንዳ!

ዱጌሃ ባጋ ጫርኮዞ! ሃ ያ!

ታ ኣታኪልቴ ቦላ ጫርካ!

ሄራዚ ኡባይ ሳዎ ቱኑ ጎ።

ታ ሲቆዚ

ባ ኣታኪልቴ ጊዶ ዮ፤

ዶሬቲዳ ሚꬃ

ኣይፌታካ ሞ» ጋዱስ።

5

ፓንꬃዚ

1 «ታስ ሲቆ ሚቾ ጊዲዳ ታ ሚሺራዬ!

ታኒ ታ ኣታኪልቴ ጊዶ ጌላዲስ።

ታ ካርቤኔ ታ ሺቶ

ጪሽ ማጻዲስ፤

ኤሳ ኡኬꬃ ኢሊሎዛራ

ጋꬃ ማዲስ፤

ታ ዎይኔ ኡሻ፥

ታ ማꬃ ኡያዲስ» ጊዴስ።

ላጌቲ

«ኢንቴኖ ሲቄቲዛይቶ!

ካላና ጋካናስ ሚቴ፤

ኣላና ጋካናስካ ኡዪቴ» ጊዳ።

ጌላኦያ

2 «ታኒ ኦማርስ ꬊስካዲስ፤

ጊዶ ኣቲን ታ ዎዚናይ ቤጊዴስ፤

ታ ሲቆዚ ካሬ ቆጺሼ፥

‹ታስ ሲቆ ሚቾ

ጊዲዳ ሚሺራዬ!

ኔናን ዎሶይ ባይንዳ

ታ ሃራጴዬ!

ኔና ሾባይስ ታስ ካሬዛ ዶያ፤

ታ ሁኤይ ኬንቾን ዎቂዴስ።

ታ ቢናናይካ ኦማርሳ ፑሴን

ሙሲዴስ› ጊሺን ሲያዲስ።

3 ታኒ ታ ማይኦ ኬሳዲስ፤

ሂስቲን ዛራ ማይኦ?

ታ ቶሆካ ሜጬታዲስ፤

ቃሴ ዛራዳ ኡርቃሶ?

4 ታ ሲቆዚ ፔንጌ ጾኤራ

ኩሼ ዬዲዴስ፤

ሂስቲን ታስ ማራጬን

ፖልኡ ጊዴስ።

5 ሄሳፌ ጉዬ ታ ሲቆዛስ

ካሬ ዶያናስ ዴንዳዲስ፤

ካሬዛ ዶያና ታ ኦይኪሺን

ታ ኩሼፔ ካርቤይ ጾኬቲዴስ፤

ታ ቢራꬌታፔካ

ሺቶይ ጎጊዴስ።

6 ታ ካሬዛ ዶይሺን ታ ሲቆዚ

ሲሚዲ ቢቺዴስ፤

ኢዛ ቃላ ጬንጉርሳ ሲያናስ

ኬሃ ኣሞታዲስ።

ሚንꬃዳካ ኮያዲስ፤

ጊዶ ኣቲን ዴማናስ

ዳንዳያቤኬ፤

ጼይጋዲስ ሺን

ኢዚ ታስ ኮዪቤና።

7 ካታማ ናጊዛይቲ ታና ዴሚ

ዋꬊዲ ማዱንꬂዳ፤

ካታማ ጊምቤ ናጊዛይቲ

ታ ማይኢዳ ሴሎ ማይኦዛ

ቃሪ ኤኪዳ።

8 ኢንቴኖ ዬሩሳላሜ ጌላኦቶ!

ኢንቴ ታ ሲቆዛ

ዴሚዳ ጊዲኮ

ታኒ ኢዛ ሲቆፔ ዴንዲዳይሳን

ሃርጊዳይሳ ሃዳራ

ኢዛስ ዮቲቴ» ጋዱስ።

ላጌቲ

9 «ሃኔ ማጫሳ

ኡባፌ ኣꬎ ሎኦዬ!

ቱሙ ኔ ሲቆ ላጌዚ

ሃራታፔ ዱማቲዜ?

ኔኒ ሃይሳ ማላ

ኑና ሃዳራ ጊዛይ

ኢዚ ሃራታፔ ዋኒኔ?» ጊዳ።

ጌላኦያ

10 «ታ ሲቆይ ዳሮ ሎኦኔ ሚኖ፤

10,000 ኣቱማሳ ጋርሳን

ኢዛ ማላይ ዴና።

11 ኢዛ ሁኤይ ጌሻ

ዎርቃ ሚሳቴስ፤

ኢዛ ቢናናይካ ኦሎሲኔ

ዱምኣ ካሬꬅ ሚሳቴስ።

12 ኢዛ ኣይፌቲ

ሻፋ ላንቄን ዲዛ

ሃራጴታ ማላኔ

ማꬃን ሜጬቲዳ

ኢንቁታ ማላ።

13 ኢዛ ሻጋላቲ ማልኢዛ

ሳዎ ማታታ ማላ፤

ዱማ ዱማ

ቂማሜቲ ቶኬቲዳ

ኣታኪልቴሶ ሚሳቴቴስ፤

ኢዛ ሜቴርሻቲ ካርቤ ሺቶይ

ጾኪዛ ሱፌ ጪሻ ማላ

ሎኤቴስ።

14 ኢዛ ኩሼቲ ኢንቁን ኣሌቄቲዳ

ዎርቃ ጉፌ ማላ ሎኤቴስ፤

ኢዛ ቦላይ ሲምፔሬ ጌቴቲዛ

ኢንቁን ኣሌቄቲዳ ዳንጋርሳ

ዛሌ ማላ ሎኤስ።

15 ኢዛ ቶሆቲ ዎርቃን ቶኬቲዳ፥

ዳልዳቻ ቱሳታ ሚሳቴቴስ፤

ኢዛ ሜꬋይ

ሊባኖሴ ዚጋን ኣሌቄቲዳ

ሊባኖሴ ዙማ ሚሳቴስ።

16 ኢዛ ቃላይ ኤሳ ማላ ማልኤስ፤

ኢዛ ቦላይ ሙሌራ ካይሼስ፤

ኢንቴኖ ዬሩሳላሜ ጌላኦቶ፥

ታ ሲቆዚኔ ታ ላጌዚ

ሃይሳ ሚሳቴስ» ጋዱስ።

6

ላጌቲ

1 «ማጫሳ ኡባፌ ሎኦዬ!

ኔ ሲቆ ላጌዚ ኣዋ ቢዴ?

ኑኒካ ኔናራ ኢሲፌ ኮያናስ፥

ኢዚ ኣዋ ባጋራ ቢዳኮ

ኑስ ዮታ» ጊዳ።

ጌላኦያ

2 «ታ ሲቆዚ ዶርሳ ዉዴ ሄማናስ

ሎኦ ጪሻታ ማጻናስ

ሺቶስ ጎኢዛ ሳዎ

ማታይ ዲዛሶ

ዱጌ ኣታኪልቴ ጊዶ ዎꬊዴስ።

3 ታኒ ታ ሲቆዛሳ፤

ኢዚካ ታሳ፤

ኢዚ ዉዴዛ ጪሊላ ማታን

ሄሜስ» ጋዱስ።

ፓንꬃዚ

4 «ታ ጎዴ! ኔኒ ቲርጻ ካታማይ

ሎኢዛ ማላ ሎኣሳ፤

ዬሩሳላሜ ማላ ኬሃ ካይሻሳ፤

ባንዲራ ቶኪዲ ቢዛ

ኦላንቻ ማላ

ያሺሲዛ ቴማራ ዳሳ።

5 ዎዜ ኔና ኔ ኣይፌ

ታፔ ዴንꬃርኪ!

ኢስቲ ታና ዲኢዲ

ቃሾ ኣስ ኬሲዳ፤

ኔ ቢናናይ ጋላኣዴ ዙማፔ

ዱጌ ዎꬊዛ

ዴይሻ ዉዴ ሚሳቴስ።

6 ኢስታ ጊዶን ማይኔይ ባይንዳ

ሜንቴ ሜንቴ ዬሊዛ ኢስኬይ

ዲሬቲን ሜጬቲ ኬዚዛ

ቦꬃ ዶርሳ ዉዴታ ማላ

ኔ ኣቻቲ ታና ኡፋይሴቴስ።

7 ኔ ሻጋላቲ ኣይፌሶ ካሚዛ

ቁራጬ ጊዶራ ጼሊዛ ዎዴ

ኦሮማኔ ናምኡ ኬሲ

ጳልቂዳ ሚሳቴቴስ።

8 ኡሱፑን ታሙ ማጫ ካዎቲ፥

ኦስፑን ታሙ

ላጌꬆ ማጫሳቲ፥

ቃሴ ቆዳይ ባይንዳ

ጌላኦቲ ዴቴስ።

9 ታኒ ጊዲኮ

ኢሲኒዮ ጻላ ዶሳይስ፤

ኢዚ ቦላ ኣይ ዎሶይ ዴና፤

ኢዛ ሃራጴ ማላ

ካይሻ ኡታዱስ፤

ኢዛ ባ ኣዬይስካ ሜጺ ኢሲኖ፤

ኢዞ ዬሊዳ ኣያ ኢዞ

ኡባፌ ኣꬃ ሲቃዉስ።

ጌላኦቲካ ኢዞ

ጼሊዲ ጼሊዲ ሳቤቴስ፤

ካዎ ማቼቲኔ

ኢዛ ላጌꬆቲ ኢዞ ናሼቴስ።

ላጌቲ

10 ሃና ማላዶ

ጻልቄ ማላ ሞኪዛራ፥

ኣጊና ማላ ጶሊዛራ፥

ኣዋ ማላ ፖኢዛራ፥

ባንዲራ ቶኪዲ ቢዛ

ኦላንቻ ማላ

ያሺሲዛራ

ኢዛ ኦኔ?» ጌቴስ።

ፓንꬃዚ

11 «ታኒ ሾባን ቶኬቲዳ

ኣታኪልቴታ ቤኣናስ፥

ዎይኔይ ኣጪዳኮ፥

ኦሮማኔይካ ጪዪዳኮ

ጼላናስ

ዱጌ ኦቾሎኔይ

ቶኬቲዛሶ ዎꬋዲስ።

12 ታኒ ቆፖንታ ዲሺን፥

ታ ኣሞይ ታና ኤፊዲ

ካዎ ፓራ-ጋሬታ ቦላ

ኡቲሲዴስ» ጊዴስ።

ላጌቲ

13 «ሃኔ ሹላሜ ማጫሳዬ!

ሃ ሲማ፤

ኔና ኑ ሎኤꬂ ጼላና ማላ

ሃ ሲማ» ጊዳ።

ጌላኦያ

«ዳሮ ኣሳ ሲንꬃን

ዬጺዛ ኣሳ ማላ፥

ታና ሹላሜ ማጫሳዮ

ኣይስ ጼሌቲ?» ጋዱስ።

7

ፓንꬃዚ

1 «ካዎ ናዳ ሎኢዛሬ!

ኔ ቶሆቲ ኔኒ

ናጻላ ጫማ ኣꬃ ዲሺን

ቤኢዛ ዎዴ ኣይ ማላ ሎኢዞ!

ኔ ሼቻቲ

ሂላንቻ ዎጋጬይ ቆጺዲ

ሎኤꬂ ኣሌቂሲዳ

ኢንቁ ሚሳቴስ።

2 ኔ ጉልኣይ ዎይኔ ኡሺ ኩሚዳ

ቢሪሌ ሚሳቴስ፤

ኔ ጼሳይ

ሎኦ ጪሻን ቃሼቲዳ

ጊስቴ ሚርቄ ሚሳቴስ።

3 ኔ ꬋንꬃቲ ሜንቴ ዬሌቲዳ

ዉሻ ላቃ ሚሳቴቴስ።

4 ኔ ቆꬌይ ዳንጋርሳ

ዛሌን ኣሌቄቲዳ

ኣዱሳ ጊምቤ ሚሳቴስ፤

ኔ ኣይፌይ ጊታ ሃሴቦኔ

ካታማ ፔንጌ ማታን ዲዛ

ኤሌ ሃꬅ ሚሳቴስ፤

ኔ ሲꬌይ ዳማስቆ ጼሊሲዲ

ጊምቢዳ ሊባኖሴ

ጊምቤዛ ሚሳቴስ።

5 ኔ ሁኤይ ቃርሜሎሴ

ዙማ ሚሳቴስ፤

ኔ ሁኤ ቢናናይ

ጻጼቲ ኡቲዳ

ጺላታ ሚሳቴስ፤

ኔ ሁኤ ዳꬃይካ

ካዎዛ ዎዚና ኤኪዴስ።

6 ታ ጎዴ!

ኔ ኣይ ማላ ሎኣይ!

ኔ ኣይ ማላ ካይሻይ!

ኔ ሲቆይ ታና

ኣይ ማላ ኡፋይሲዜ!

7 ኔ ጌሳይ ዛምባ ጌሳ ሚሳቴስ፤

ኔ ꬋንꬃይ

ዛምባ ዉርጮ ሚሳቴስ።

8 ታኒ ሃ ዛምባ ቦላ ኬዛና፤

ኬዛዳ ኢዛ ኣይፌታ ማጻና፤

ኔ ꬋንꬃቲ ዎይኔ ኣይፌ ማላ

ዉርጮቲ ኡቲዳ፤

ቃሴ ኔ ፔኖይ

ኣፒሌ ኣይፌ ማላ ሳዌስ።

9 ኔ ሜቴርሻቲ

ኤሳ ኢሊሎ ማላ

ማልኤቴስ» ጊዴስ።

ጌላኦያ

«ሂስቲኮ ሄ ሎኦ ኢሊሎይ

ታ ሲቆዛ ሜቴርሻታ ጊዶራኔ

ኣቻታ ጊዶራ ዱጌ

ዎሎሉ ጊ ጎጎ።

10 ታኒ ታ ሲቆዛሳ፤

ኢዚካ ታና ኣሞቴስ።

11 ታ ሲቆዞ! ሃ ያ፤

ናምኣይ ካታማፔ ኬዚዲ

ኣኔ ጌዴ ጋጻሬ ቦስ፤

ሄን ኦማርስ ኣኔ ኢሲፌ ኣꬆስ።

12 ማላዶ ዎንታራ

ኣኔ ዎይኔ ኣታኪልቴ

ጊዶ ቦስ፤

ዎይኔይ ጪዪዳኮ፥

ኦሮማኔይካ ኣይፊዳኮ

ኣኔ ቤዮስ፤

ሄን ታኒ ታ ሲቆ

ኔስ ቆንጪሳና።

13 ኢንኮ ኣይፌ ሳዎይኔ

ዱማ ዱማ ኣይፌ

ኢሚዛ ኣታኪልቴቲ

ኑ ካሬን ኩሚዳ፤

ታ ሲቆዞ!

ሃ ኣይፌታፔ ቴሪዳይታኔ

ኦራꬅ ማጼቲዳይታ

ኔስ ዎꬃዲስ።

8

1 ኔ ታ ኣዬይ ꬋንꬅ ꬋሚ ዲጪዳ

ታ ኢሻ ማላ ጊዲዳኮ

ታ ኔና ኦጌን

ዴማዳ ዬራ ኤኪዳኮ

ታና ኦኒካ ካꬌናኮሺን!

2 ታና ታማርሲዳ ታ ኣዬይሶ

ታ ኔ ኩሼ

ኦይካዳ ኤፋናኮሺን፤

ኔ ኡያናስ

ኦሮማኔፔኔ ዎይኔፔ

ጉምኤቲዳ ሎኦ ኡሹ

ታ ኔስ ኢማናኮሺን።

3 ባ ሃዲርሳ ኩሼ ቦላ

ታና ቦርኮቲሴስ፤

ኡሻቻ ኩሼንካ

ታና ቆሜስ።

4 ኢንቴኖ ዬሩሳላሜ ጌላኦቶ!

ሲቆዚ ባስ ዶሲዲ

ዴንዳና ጋካናስ

ኢዛ ኢንቴ ቤጎꬆንታ ማላ

ታኒ ኢንቴና

ሃዳራ ጋይስ» ጋዱስ።

ላጌቲ

5 «ባ ሲቆ ላጌዛ ቦላ ዜምፓዳ፥

ባዞፌ ዪዛራ

ሃና ኦኔ?» ጊዳ።

ጌላኦያ

«ቤኒ ኔ ኣያ

ኔና ሚጻታ ዬሊዳ

ኣፒሌ ሚꬃ ጋርሳፌ

ታ ኔና ቤጎꬃ ዴንꬃዲስ።

6 ሜርና ሲቆን

ኔ ዎዚናን ታና ዎꬃ፤

ታና ጻላ ኔ ቄሴ ቦላ

ማታሜ ማላ ሾጫ፤

ኣይስ ጊኮ ሲቆይ

ሃይቆ ማላ ሚኖ፤

ቃናቴይ ዱፎ ማላ

ሜንጼ ኢታ፤

ኢዚ ላጮይካ ታማ ላጮ ማላ

ፖፖልኡ ጌስ።

7 ሃꬃ ዳሮይ ሲቆ ታማ

ቶይሳናስ ዳንዳዬና፤

ዲኦይካ ሜጪዲ ኤፌና፤

ኣሲ ባስ ዲዛ ሚሽ ኡባን

ሲቆ ሻማናስ ኮይኮ

ሲቆይ ሚሻን

ቤቶንታ ጊሻስ

ኣሳይ ቂልጪ ካኤስ» ጋዱስ።

ላጌቲ

8 «ꬋንꬂ ኡቶንታ ቄሪ ሚቻ

ኑስ ዳዉስ፤

ኣዚናይ ኢዞ ኦይቺኮ

ኑ ኢዚስ ኣይ ኦꬃኔ?

9 ኢዛ ጊምቤ ጊዲዳኮ

ኑኒ ኢዚ ቦላ ቢራፔ

ሻኮ ኦꬃና፤

ኢዛ ጌሊዛ ፔንጌ ጊዲዳኮ

ኑኒ ኢዚ ቦላ

ሊባኖሴ ዚጋፔ

ሳንቃ ኬሳና» ጊዳ።

ጌላኦያ

10 «ቤኢቴ ታኒ ጊምቤ፤

ታ ꬋንꬃቲካ ሻኮ ማላ፤

ታኒ ታ ሲቆዛራ ዲዛ ዎዴ

ኢዚ ኡፋይሲኔ

ሳሮቴꬅ ዴሜስ።

11 ሶሎሞኔስ ባኣሊ-ሃሞኔን

ዎይኔ ቶኪዛሶሆይ ዴስ፤

ሄ ዎይኔ ቶኪዛሶሆዛ

ኦሳንቻታስ

ኪራ ኢሚዴስ፤

ኢስቲካ ሁኤን ሁኤን

ሺ ቢራ ኢዛስ ኤሄቴስ።

12 ጊዶ ኣቲን ታስ ቡዞ ጊዲዳ

ዎይኔ ቶኪዛሶሆይ ዴስ፤

ሶሎሞኔ ኔኒ ሺ ቢራ ኤካ፤

ኦሳንቻቲ 200 ቢራ

ኤኬቶ» ጋዱስ።

ፓንꬃዚ

13 «ሃኔ ታ ሚሺራዬ!

ኔ ኣታኪልቴ ጊዶን

ዳሼ ሃሳይዛ

ቃላ ታ ላጌቲ ሲያና ኮዬቴስ፤

ኣኔ ታናካ ኔ ቃላ

ጬንጉርሳ ሲሳ» ጊዴስ።

ጌላኦያ

14 «ታ ሲቆዞ!

ታኮ ኤሶን ሃ ያ!

ሳዎ ኣታኪልቴቲ ሞኪዛ

ዙማታ ቦላራ ጉፒዛ

ጌኔሳ ዎይኮ ዉሻ

ላቃ ሚሳታ» ጋዱስ።

* 1:1 1ካዎ 4፡32

ኢሳያሳ ቲንቢቴ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

ኢሳያሳ ቲንቢቴ

ጊዶ ቆፋ

ኢሳያሳ ማጻፋይ ኪርስቶሲ ዬሌታናፔ ካሴ ኦስፑንꬃ ጼቱ ላይꬃ ዉርሴꬃ ሄራን ዲዛ ጊታ ናቤ ኢሳያሳ ሱንꬃን ጼይጌቲዴስ፤ ሃይሲ ሃ ማጻፋዚ ሄꬑ ኤሬቲዳ ኪፊሌታን ሻኬታናስ ዳንዳዬስ።

1. ሼም 1-39 ጋካናስ ዲዛ ኪፊሌዚ ዱጌሃ ባጋ ካዎቴꬅ ዩሁዳ ዴሬ ቦላ ኣሶሬ ጌቴቲዛ ዎልቃማ ካዎይ ጋꬂዳ ቆሆ ጊሻስ ዮቴስ፤ ዩሁዳ ዴሬ ሜቶን ዬጊዳይ ኣሶሬ ዎልቃ ጊዶንታ ዴሬዛ ናጋራኔ ኣሳይ ጾሳስ ኣዛዜቶንታ ኢጾ፤ ሄሳꬆካ ኣሳይ ጾሳን ኣማኔቶንታ ኣጊዳይሳ ቤዪዴስ። ናቤዚ ዴሬዚኔ ዴራ ካሌꬂዛይቲ ጺሎቴꬃኮኔ ቱማቴꬂ ዲዛሶ ሲማና ማላ ዮቲዴስ፤ ቃሴካ ጾሳስ ኣዛዜቶንታ ኢጾይ ፓጬኔ ꬋይስ ኤሃናይሳ ኢስታስ ቆንጪሲዴስ፤ ሄሳꬆካ ቡሮፔ ያና ላይꬃታን ኣላሜ ዩሾን ሳሮቴꬂ ኩማናይሳኔ ኩሜꬃ ሎኤቴꬃን ኣይሳናስ ዳዊቴ ዜሬꬃፌ ካዎታናዴይ ያናይሳ ናቤ ኢሳያሲ ካሴቲ ዮቲዴስ።

2. ሼም 40-55 ጋካናስ ዲዛ ኪፊሌዛፔ ዳሪዛ ባጋይ ዩሁዳ ኣሳይ ዲኤቲ ባቢሎኔ ቢን ሄን ኢስታ ቦላ ካዉሻቴꬂ ጋካናይሳኔ ሂዶታይ ኢስታስ ꬋያናይሳ ዮቴስ። ናቤዚ ጾሲ ባ ዴሬዛ ዎዚን ኣሳይ ሎኦ ኦራꬃ ዱስ ዳናስ ኢስታ ኢዚ ዬሩሳላሜ ዛራናስ ዎዴይ ማቲዳይሳ ዮቲዴስ። ሃይታ ሼምፖታ ጋርሳን ኬሂ ቆንጪ ቤቲዛ ኣይፌ ዮኦይ ጾሲ ሃኖ ኡባስ ኣዋ ጊዲዳይሳኔ ባ ዴራስ ኢዚ ሃልቺዳ ሃልቾይ፥ ጾሳ ኪታይ ኢስራኤሌ ኣሳ ባጋራ ዴሬ ኡባስ ጋካናይሳ ዮቴስ። «ጾሳ ኦሳንቻ ጊሻስ» ዮቲዛ ካሴ ጋልኣ ጫቆን ዲዛ ኤሬቲዳ ኪታታራ ኢሲፌ ቆዴቴቴስ።

3. ሼም 56-66 ጋካናስ ዲዛ ኪፊሌዛፔ ዳሪዛ ባጋይ ዮቲዛይ ጉዬ ባ ዴሬ ዬሩሳላሜ ሲሚ ቢዳይታ ጊሻሲኔ ጾሲ ኢስራኤሌ ኣሳስ ኢሚዳ ሂዶታ ቃላ ኡባ ፖላናኮ ጊዲ ናጌ ቦላ ዲዛ ኣሳስ ማርካ ጊዳና ማላሳ፤ ቲሺ ሂስቲ ጼላናስ ቤሲዛይቲ ጺሎቴꬂኔ ቱማ ፒርዳ፥ ሳምባታ ቦንቾኔ ያርሾ ሺሾ፥ ቃሴካ ሚኒ ዎሶ። ሃይሳ ሃ ኪፊሌዛን ኤሬቲዳ ሼምፖይ 61፡1-2 ጊዲሺን ዬሱሲ ኮይሮ ኦሶ ኦይኪሼ ባ ጼይጌቴꬃስ ማርካ ሺሺዳ ቃላቲ ዴቴስ።

ሃ ማጻፋይ ኦይኪዳ ኩሜꬃ ቆፋ

ጊዶ ቆፋ 1፡1-31

ዩሁዳ ጊሻሲኔ ኢስራኤሌ ጊሻስ ኣꬊዳ ኪታታ 2፡1—5፡30

ኢሳያሳ ሃጋዞን ዲዛ ሃኖታታ 6፡1—9፡7

ዩሁዳ ጊሻሲኔ ኢስራኤሌ ጊሻስ ጉጄቲዳ ሃራ ኪታታ 9፡8—12፡6

ሃራ ዴሬታ ቦላ ጾሳ ቂጻቴ 13፡1—23፡18

ዋዬ ቦላ ዲዛ ጾሳ ዴሬስ ሂዶታ ኪታ 24፡1—27፡13

ጾሲ ማካሊዛ ባ ዴራ ቃጻያና ቃጻዮ 28፡1—31፡9

ጾሲ ኤዶሜ ቃጻዪዛዴኔ ዬሩሳላሜ ኣንጂዛዴ 32፡1—35፡10

ኣሶሬ፥ ባቢሎኔ፥ ካዎ ሂዝቂያሳኔ ኢሳያሳ 36፡1—39፡8

ጾሳይ ባ ዴሬ ኣሺዛዴ 40፡1—48፡22

ጾሳ ኦሳንቻ 49፡1—53፡12

ጾሳይ ባ ኢሚዳ ሂዶታ ናጊዛዴ 54፡1—55፡13

ዴሬይ ዉሪካ ጾሳ ባጋ ጊዳናስ ዳንዳዬስ 56፡1-8

ዴሬ ኣይሲዛይታ ጊዲ ኡቲዲ ጾሳስ ኣዛዜቶንታይቲ ቃጻዬታና 56፡9—59፡21

ሲንꬃፌ ያናስ ዲዛ ዬሩሳላሜ ቦንቾ ሂዶታ 60፡1—62፡12

ማላሊሲዛ ጾሳ ኦራꬃ ሜꬌቴꬃታ 63፡1—66፡24

1

1 ዩሁዳ ካዎታ ኦዚያ፥ ኢዮኣታሜ፥ ኣካዜኔ ሂዝቂያሳ ካዎቴꬃ ዎዴ ኣሞጼ ና ኢሳያሲ ዩሁዳ ጊሻሲኔ ዬሩሳላሜ ጊሻስ ቤኢዳ ኣጁታ። *

ጾሳይ ባ ዴሬዛ ሴሪዳ ሴራ

2 ጎዳይ፥ «ሳሎቶ ሲዪቴ!

ቢታዬ ኔካ ኤዝጋ ሲያ!

ታኒ ናይታ ዬላዳ

ዲቻ ጋꬂን

ኢስቲ ታ ቦላ ማካሊዳ።

3 ቦራይ ባ ጎዳ ኤሬስ፤

ሃሬይ ኢዛ ጎዳይ ኢዛስ ጊግሲዳ

ዜꬌካ ኤሬስ፤

ኢስራኤሌይ ጊዲኮ

ታና ኤሬና፤

ታ ዴሬይካ ኣኬኬና» ጊዴስ።

4 ኢንቴኖ ናጋራንቻ

ካዎቴꬃቶ!

ቆሆን ኩሚዳይቶ!

ኢታ ኦꬂዛ ዜሬꬃቶ!

ኢንቴ ኣዋታ ቱናቴꬃ

ካሊዛ ናይቶ!

ኢንቴና ኣዬ ኣና!

ጎዳ ኣጋጊዴታ፤

ኢስራኤሌ ጌሻዛ

ዬጊ ኣጊዴታ፤

ዞኮካ ኢዛስ ዛሪዴታ።

5 ማካላ ቦላ ማካላ ጉጂዲ

ኢንቴ ኣይስ ዛሪ ዛሪ

ቃጻዬቴቲ?

ኢንቴ ሁኤይ ሙሌ ሳኬቲዴስ፤

ኢንቴ ዎዚናይካ ዳቡርዴስ።

6 ሄሳ ጋሶን ሂርኪ

ቶሆ ጹጉንꬃፌ ቢዲ

ሁኤ ኢስኬ ጋካናስ

ፓጻቴꬂ ኢንቴስ ባዋ።

ማዱንꬅ፥ ኪጻኔ

ኡዛስ ጻላ ጊዲዴስ።

ሄ ማዱንꬃይ ሜጬቲቤና፤

ቃሼቲቤና፤

ዛይቴንካ ሹጊቤና።

7 ኢንቴ ዴሬይ ኣይኮይ ባይንዳ

ባዞ ጊዳና፤

ኢንቴ ካታማቲ ታማን ጹጌታና፤

ኢንቴ ኣይፌይ ጼሊሺን

ኢንቴ ቢታ ኣላጋይ

ቦንቂ ኤካና፤

ኢስቲ ኢንቴ ቢታ ቡላ ኬሳና።

8 ጺዮኔ ናያ

ዎይኔ ሚꬃ ጊዶን ዲዛ

ጋባ ማላ፥

ሌሌሄ ጊዶን ዲዛ

ቄሪ ኬꬃ ማላኔ

ሞርኬይ ጊዶꬂዳ

ካታማ ማላ ጊዳዱስ።

9 ኡባፌ ዎልቃማ ጎዳይ

ኑስ ዜሬꬅ ኣሾንታኮ፥

ኑኒ ሶዶሜ ማላኔ

ጋሞራ ማላ ጊዳናኮሺን። *

10 ኢንቴኖ ሶዶሜ ኣይሲዛይቶ!

ጎዳ ቃላ ሲዪቴ፤

ኢንቴኖ ጋሞራ ዴሬቶ!

ኑ ጾሳ ቲሚርቴ ኤዝጊ ሲዪቴ።

11 «ኢንቴ ያርሾ ዳሮይ

ታስ ኣይ ኦꬃኔ?

ሃኖ ጋካናስ

ኢንቴ ታስ ሺሺዳ

ጹጌቲ ሺቂዛ

ꬋርሾ ኣሾኔ

ሞꬎ ሜሄታ ኣሾ ካላዲስ፤

ታኒ ቦራ ሱꬃን፥

ዶርሳ ሱꬃኒኔ

ዴይሻ ሱꬃን ኡፋዬቲኬ። *

12 ኢንቴ ታስ ጎይናናስ ዪዛ ዎዴ

ሄሳ ኡባ ኢንቴ

ኤኪ ያና ማላኔ

ታ ኬꬃ ዛጎ

ኢንቴ ዬꬋና ማላ

ኦኒ ኦይቺዴ?

13 ሃይሳፌ ጉዬ ሃይሳ

ሚሳቲዛ ሃዳ ያርሾ

ናምኣንꬆ ሺሾፍቴ፤

ኢንቴ ጩዋሲዛ ኤጻኔይ

ታና ሻቴስ፤

ኣጊና ጼሮን፥

ሳምባታ ጋላሳታኒኔ

ኢንቴ ጎይኖስ ሺቂዛ ጋላሳታን

ኢንቴ ቦንቺዛ ባኣሌቲ

ኢታቴꬃን ኩሚዳ ጊሻስ

ታኒ ሄይታ

ጌንጫ ኣꬋናስ ዳንዳይኬ።

14 ኣጊና ጼሮን

ኢንቴ ቦንቺዛ

ጋላሳታኔ

ካሴ ኢንቴ ዎꬂዳ

ባኣሌ ጋላሳታ

ታ ሼምፖያ ሃራሴታዱስ፤

ሄይቲ ታስ ዳሮ ዴጾ

ቶሆ ጊዲዳ ጊሻስ

ታ ኢስታ ቶካናስ ዳንዳይኬ።

15 ኢንቴ ኢንቴ ኩሼ

ዎሳስ ታኮ ሚጪኮ

ታኒ ታ ኣይፌ ኢንቴፌ

ሃራሶ ዛራና፤

ኢንቴ ኩሼን ሱꬂ

ኩሚዳ ጊሻስ

ኢንቴ ኬሂ ዎሲኮካ

ታ ኢንቴ ዎሳ ሲዪኬ።

16 ሜጬቲቴ፤ ኢንቴና ጌሺቴ፤

ኢንቴ ኢታ ኦሶዛ

ታ ሲንꬃፌ ዲጊቴ፤

ኢታ ኦሶካ ኣጊቴ።

17 ሎኦ ኦሶ ታማርቴ፤

ሱሬ ፒርዳ ኮዪቴ፤

ቆሄቲዳይታ ሚንꬄꬂቴ፤

ዪኦታስ ኤቂቴ፤

ኣምኤታስ ሞቴቲቴ» ጊዴስ።

18 ቃሴካ ጎዳይ፥ «ሃ ዪቴ

ኢሶይ ኢሳራ ኣኔ ቡጼቶስ፤

ኢንቴ ናጋራይ

ጼቃ ዞኦ ጊዲኮካ

ሻቻ ማላ ቦታና፤

ሱꬃ ማላ ዞኢኮካ

ፑቶ ማላ ፑቃ ቦꬅ ጊዳና።

19 ኢንቴ ታስ ኤኖ ጊ ኣዛዜቲኮ

ቢታ ኣንጆ ማና።

20 ኢንቴ ታስ ኣካይ ጊ ማካሊኮ

ማሻይ ኢንቴና ማና፤

ሃይሳ ዮቲዳይ

ታና ጎዳ» ጊዴስ።

ናጋራይ ኩሚዳ ካታማዮ

21 ካሴ ኣማኔቲዳ ካታማያ

ዋናዳ ላይማ ጊዳዴ?

ካሴ ኢዚን ሱሬ ፒርዳይ

ኩሚዳራኔ

ጺሎቴꬂ ኢዚን ኩሚዳራ

ሃኢ ጊዲኮ

ሼምፖ ዎꬊዛይታስ

ዱሳሶ ጊዳዱስ።

22 ሃኔ ኔ ቢራይ ሺይዴስ፤

ኔ ዎይኔ ኡሻይ

ሃꬃን ዬሌቲዴስ።

23 ኔና ካሌꬂዛይቲ

ማካላንቻታራኔ

ካይሶታራ ላጌቲዳ፤

ኢስቲ ኡባይካ ማጋንጾ ዶሴቴስ።

ማታኤካ ኬሂ ኮዬቴስ፤

ዪኦታስ ኣꬊ ኤቄቴና፤

ኣምኤታ ማጋና ሲዬቴና።

24 ሄሳ ጊሻስ ጎዳይ፥

ኡባፌ ዎልቃማ ጎዳ

ኢስራኤሌ ጾሳይ፥

«ታኒ ታ ሞርኬታ ቦላ

ታ ሃንቆ ጉሳና፤

ታና ኮሚዛይታ ቦላካ

ታኒ ሃሎ ኬሳና።

25 ታኒ ታ ኩሼ

ኔ ቦላ ዴንꬃና፤

ኔ ቦላ ዲዛ ኪንꬃካ

ታ ጌሻና፤

ኔ ቂታካ ኔ ቦላፌ ዲጋና።

26 ካሴ ኔና ኣይሲዛይታ ማላ

ሃራ ኔና ኣይሳናይታኔ

ዞራናይታ ታኒ ኔስ ዴንꬃና፤

ሄሳፌ ጉዬ ኔኒ፥

‹ጺሎቴꬂ ዲዛ ኣማኔቲዳ

ካታማዮ› ጌቴታና።

27 ጺዮና ሱሬ ፒርዳን፥

ማሮቴꬃን ሲሚዛይቲ

ጺሎቴꬃን ዎዜታና።

28 ጊዶ ኣቲን ማካላንቻቲኔ

ናጋራንቻቲ ኢሲ ቦላ ሊቃና፤

ጾሳ ኣጊዛይቲ ዉሪካ ꬋያና።

29 ካሴ ኢንቴ ዶሲዛ ካሻታን

ኢንቴ ዬላታና፤

ካሴ ኢንቴ ዶሪዳ ኣታኪልቴሶሆታን

ኢንቴ ካዉያና።

30 ዉርሴꬃን ኢንቴ ቦንጮይ

ቆኪዳ ዎላ ማላ፥

ሃꬂ ባይንዳ ኣታኪልቴሶሆታ

ማላ ጊዳና።

31 ሚኖ ኣሲ ሃፓ ማላ፤

ኢዛ ኦሶይካ ፒልኢ ጊዛ

ላጮ ማላ ጊዳና፤

ናምኣይካ ኢሲ ቦላ ጹጌታና፤

ሄ ታማ ቶይሳና

ኣሲካ ዴና» ጊዴስ።

2

ሜርና ሳሮ

(ሚኪ 4፡1-3)

1 ኣሞጼ ና ኢሳያሲ ዩሁዳ ዴሬ ጊሻሲኔ ዬሩሳላሜ ካታማ ጊሻስ ቤኢዳ ኣጁታይ ሃይሳ።

2 ዎዴ ዉርሴꬃን ጾሳ ኬꬂ

ኢዛ ቦላ ኬጼቲዳ ዙማይ

ሃራ ዙማ ኡባፌ

ꬎቂ ቤታና።

ዙምቡላታ ኡባፌ ꬎቁ

ꬎቁ ጋና፤

ኡባ ካዎቴꬃቲ

ሄ ጎቻና።

3 ዳሮ ኣሳይ ዪዲ፥

«ዎጋይ ጺዮኔፔ፥

ጎዳ ቃላይ ዬሩሳላሜፔ

ኬዚዛ ጊሻስ ሃ ዪቴ!

ጎዳ ዙማ፥

ያቆቤ ጾሳ ኬꬅ

ኣኔ ፑዴ ኬዞስ።

ኢዚ ኮይዛይሳꬆ

ኑኒ ባና ማላ

ኢዚ ኑና ባ ኦጌ ታማርሳና» ጋና።

4 ኢዚ ካዎቴꬃታ ጊዶን ፒርዳና፤

ዳሮ ኣሳታ ጋርሳን ዲዛ ፓላማ

ኢዚ ዲጋና።

ኢስቲ ባንታ ጊꬃ

ማሻ ማራሻ፥

ባንታ ቶራካ

ባጫ ቆጺ ኬሳና።

ዴሬይ ዴሬ ቦላ

ማሻ ዴንꬄና፤

ሄሳፌ ጉዬ

ኢስቲ ኦላ ታማሬቴና። *

5 ኢንቴኖ ያቆቤ ዛሬቶ!

ሃ ዪቴ!

ኣኔ ጎዳ ፖኦን ሲሜሬቶስ።

ጎዳ ጋላስ

6 ጎዳዉ! ኔኒ ኔ ኣሳ

ያቆቤ ዛሬታ ኣጋዳሳ።

ኢስቲ ኣርሼይ ሞኪዛ ባጋራ ዲዛ

ኣሳታ ማላ ቢታን ኩሚዳ፤

ፊሊስጼሜ ኣሳ ማላ

ሙሬኔቴስ።

ኢስቲ ኣላጋራ ኢሲፌ ዙፔቴቴስ።

7 ኢስታ ቢታን ቢራይኔ

ዎርቃይ ኩሚዴስ፤

ኢስታ ዱሬቴꬃስ ዛዋይ ባዋ፤

ኢስታ ቢታን ፓራይ ኩሚዴስ፤

ኢስታ ፓራ-ጋሬታስ

ዛዋይ ዴና።

8 ኢስታ ቢታን ኤቃ ጾሳቲ ኩሚዳ፤

ባንታ ኩሼን ኦꬂ ኬሲዳ

ሚሻስ ጎይኔቴስ።

9 ሄሳ ጊሻስ ኣሲ ኡባይ

ዚቂ ጋናኔ ካዉያና።

ኢስታ ቆሆ ኣቶ ጎፓ።

10 ያሺሲዛ ጎዳ ሃንቆፌኔ

ኢዛ ቴማፔ ኣታናስ

ዛላታኮ ቢዲ

ቢታ ጊዶን ቆቴቲቴ!**

11 ኦቶራንቻ ኣይፌይ ጉካና፤

ሞꬌቲዛይቲ ካዉያና፤

ሄ ዎዴ ጎዳይ ጻላ

ꬎቁ ꬎቁ ጋና።

12 ኡባፌ ዎልቃማ ጎዳይ

ኦቶራንቻታ፥

ሞꬌቲዛይታኔ

ጬቄቲዛይታ ካዉሻናስ

ጋላስ ባሪ ዎꬂዴስ።

13 ኣዱሲኔ ꬎቃ ጊዲዳ

ሊባኖሴ ዚጋታኔ

ባሳኔ ዎላታ ኡባ፥

14 ጊታ ዙማታኔ

ꬎቃ ዙምቡላታ ኡባ፥

15 ካታማ ናጊዛ

ኣዱሳ ሚጻታኔ

ካታማ ዩሾን ዲዛ

ሚኖ ጊምቤታ ኡባ፥

16 ታርሴሴ ማርካቤታኔ

ቦንቾ ዎጎሎታ ኡባ

ኢዚ ካዉሻና ዎዴይ ዴስ።

17 ሞꬌቲዛዴይ ካዉያና፤

ኦቶራንቻይ ኩንዳና፤

ሄ ጋላስ ጎዳይ ጻላ

ꬎቁ ꬎቁ ጋና፤

18 ኤቃ ጾሳቲ ኡባይ

ሙሌራ ꬋያና።

19 ጎዳይ ሃይሳ ቢታ

ቃꬃናስ ዴንዲዛ ዎዴ

ያሺሲዛ ጎዳ ሃንቆፌኔ

ኢዛ ቴማፔ ኣታናስ

ኣሳይ ቆቴታናስ

ሹቻ ጋርሲኔ

ኦላይ ዲዛሶ ባቃታና።

20 ሄ ጋላስ ኣሳይ ጎይናናስ

ሜꬊዳ ባንታ ቢራ፥

ዎርቃ ሚስሌታ

ጊሮሲኔ ካፎታስ ኦላና።

21 ጎዳይ ሃ ቢታ ቃꬃናስ

ዴንዲዛ ዎዴ

ኢዛ ያሺሴꬃፌኔ

ኢዛ ቴማፔ ዴንዲዳይሳን

ሹቻ ጎንጎሎይኔ

ዛላ ዛኣይ ዲዛሶ ባቃታና።

22 ሼምፖይ ሲꬌራ ኬዚን

ኣሃ ጊዲዛ ኣሳን ኣማኔቶፍቴ፤

ኣሲ ኣይ ማዳኔ?

3

ዬሩሳላሜ ቦላኔ ዩሁዳ ቦላ ያና ፒርዳ

1 ቤኢቴ፥ ጎዳይ ኡባፌ ዎልቃማ ጎዳይ

ኣሳስ ኮሺዛ ካꬅ፥

ሃꬂኔ ማዶ ኡባ

ዬሩሳላሜፔኔ

ዩሁዳፔ ዲጋና።

2 ቃራታኔ ኦላንቻታ፥

ፒርዲዛይታኔ ናቤታ፥

ሙሬኒዛይታኔ ጪማታ፥

3 ሃምሳ ሃላቃታኔ ኦላ ጋዳዋታ፥

ዞራንቻታኔ ሂላንቻታ፥

ጪንጫቴꬃን ቢቲዛይታ

ኡባ ꬋይሳና።

4 ታኒ ዬላጋ ናይታ

ኢስታ ቦላ ሹማና፤

ቄሪ ናይቲ ኢስታ ሃራና።

5 ዴሬይ ዴሬ ቦላ፥

ኣሲ ኢሶይ ኢሳ ቦላ፥

ሾሮይ ሾሮ ቦላ፥

ዬላጋ ናይቲ ጪማታ ቦላ፥

ሹፉሮይ ቦንቼቲዳይታ ቦላ

ዴንዳና።

6 ኣሲ ባ ኣዋ ኬꬃን

ባ ኢሻንታፌ ኦይኪዲ፥

«ኔስ ማይኦይ ዲዛ ጊሻስ

ኑና ካሌꬂዛይሳ ጊዳ፤

ሃ ላሌቲዳ ሶሆዛ ኣዋቴꬅ

ኔ ኤካ» ጋና።

7 ሂስቲን ኢዚ ሄ ዎዴ

ባ ቃላ ꬎቁ ሂስቲዲ፥

«ታኒ ኣይኮካ ማዲኬ፤

ታሶን ማይኦይኔ ሚዛ ካꬂ

ባይንዳ ጊሻስ ታና

ዴሬ ካሌꬂዛዴ

ሂስቶፍቴ» ጋና።

8 ዬሩሳላሜይ ጋንዲጋራዉስ፤

ዩሁዳይካ ኩንዳና ማታዱስ፤

ጋሶይካ ኢስቲ

ባንታ ሃሳያኒኔ

ኦሶን ጎዳራ ኤቄቲሼ

ኢዛ ቦንቾዛ ቶቼቴስ።

9 ኢስታ ኣይፌሶይ

ኢስታ ቦላ ማርካቴስ፤

ኢስቲ ሶዶሜ ኣሳ ማላ

ባንታ ናጋራ ቆቶንታ

ቆንጬን ሃሳዬቴስ፤

ኢስቲ ባንታ ቦላ ኢታ ሚሽ

ኤሂዛ ጊሻስ

ኢስታስ ኣዬ ኣና!

10 ጺሎታስ፥ «ጺሎቲ ባ ሎኦ ኦሶ

ኣይፌ ማና፤

ሄሳ ጊሻስ

ኢስታስ ሎኦ ጊዳና» ጋ ዮታ።

11 ኢታታስ ኣዬ ኣና!

ኢስታ ቦላ ኢታ ሚሺ ያና፤

ኣይስ ጊኮ ኢስቲ

ባንታ ኦሶ ማላ ኤካና።

12 ዬላጋቲ ታ ዴራ ኡንኤꬄቴስ፤

ማጫሳቲካ ኢስታ ሃሬቴስ፤

ታ ዴሬዞ! ኢንቴና ካሌꬂዛይቲ

ኢንቴና ባሌꬂዳ፤

ኢንቴ ቢዛ ኦጌፔካ

ኢንቴና ካሬ ኬሲዳ።

ጎዳይ ባ ኣሳ ቦላ ፒርዳና ፒርዳ

13 ጎዳይ ፒርዳናስ ሺሎታን ኡቲዴስ፤

ዴራ ቦላ ፒርዳናስ ዴንዲዴስ።

14 ጎዳይ ዴሬ ጪማታኔ

ካሌꬂዛይታ ፒርዳናስ

ኢሲ ቦላ ሺሺዲ፥

«ታኒ ዎይኔ ቶኪዛሶሆዛ

ኢሲዴታ፤

ማንቆታፔ ኢንቴ ቦንቂዳይሲ

ኢንቴ ቆልኣን ዴስ።

15 ታ ዴራ ኣይስ ሜቶን ሊቂሲዴቲ?

ማንቆታ ኣይስ ዬሴቲ?

ሃይሳ ዮቲዳይ ታና ጎዳ፥

ኡባፌ ዎልቃማ

ጎዳ ጾሳ» ጌስ።

ጺዮኔ ማጫሳታስ ኢሜቲዳ ሴራ

16 ጎዳይ፥ «ጺዮኔ ማጫሳቲ

ኦቶሬቲዳ፤

ባንታ ቆꬌ ዋርጺ ሂስቲሼ፥

ባንታ ኣይፌን ሶምኢ ቤሲሼ፥

ባንታ ዱጫ ቃꬂሼ፥

ባንታ ቶሆን ዲዛ ሳጋዮ

ጊሪሲሼ ሄሜቴቴስ።

17 ሄሳ ጊሻስ ታኒ ጎዳይ

ጺዮኔ ማጫሳታ ሁኤ

ጪቶን ጎኢሳና፤

ታኒ ጎዳይ ኢስታ ሁኤ

ቦኣሳና» ጌስ።

18 ሄ ጋላስ ጎዳይ ጺዮኔ ማጫሳታ ኣሌቆ ሚሻታ፥ ሄይቲካ ቶሆ ሳጋዮታ፥ ሁኤ ኣሌቆታ፥ ቆꬌ ጎዝዳታ፥ 19 ሃይꬃ ጉቲቻታ፥ ኩሼ ሳጋዮታ፥ ኣይፌሶ ካሚዛ ቁራጬታ፥ 20 ሁኤ ጎሴታ፥ ሳጋዮታ፥ ሁኤ ኣሌቆታ፥ ጼሳን ዳንጪዛ ዳንጮታ፥ ሺቶ ቢልቃጼታ፥ ኣሼንኪታቤታ፥ 21 ሲꬌ ሚዲጋታ፥ ቢራꬌ ሚዲጋታ፥ 22 ሴሎ ማይኦታ፥ ጋርሳራ ማይኢዛ ማይኦታ፥ ካባታ፥ ኩሼ ካራጺቴታ፥ 23 ሄሬጋታ፥ ላይኖታ፥ ጊዶራ ማይኢዛ ማይኦታ፥ ቢናና ቃቺዛ ኣሌቆታኔ ኣይፌሶ ካሚዛ ቆሌታ ኡባ ዳፊ ኤካና።

24 ሺቶ ጺንቆን፥ ዳንጮ ዎዶሮን፥

ጎፋሬ ቦኣን፥

ሴሎ ማይኦ ማቃን፥

ፑላቴꬅ ፒጌን ላማና።

25 ኢንቴስ ኣቱማ ኣሳቲ ጊꬃ ማሻን፥

ኦላንቻቲ ኦላን ሃይቃና።

26 ጺዮኔ ፔንጌቲ

ካሎ ጋዴን ዎꬋ ኡታዳ

ዬኪዛ ማጫሳ ማላ

ዬካናኔ ዚላላና።

4

1 ሄ ዎዴ ላፑን ማጫሳቲ ኢሲ ኣዴ ኦይኪዲ፥

«ማና ካꬅ ጊዲን

ማይኣና ማይኦ

ኑኒ ኑርካ ኑና ዳንዳያና፤

ኔ ሱንꬃን ጻላ

ጼይጌታና ማላ ሂስታዳ

ኑ ካዉሻቴꬃ

ኑፔ ዲጋርኪ!» ጊ ዎሳና።

ዬሩሳላሜ ኦራꬃቴꬅ

2 ሄ ዎዴ ጎዳ ሚꬃ ሃጋይ ሎኣናኔ ቦንቼታና፤ ኢስራኤሌ ኣሳፔ ꬋይሼ ኣቲዳይታስ ሄ ቢታ ካꬃይ ጬቆሲኔ ቦንቾስ ጊዳና። 3 ጺዮኔን ኣቲዳይቲ፥ ዬሩሳላሜን ꬋዮንታ ኣቲዳይቲ፥ ዬሩሳላሜን ሼምፖራ ፓጻ ዲሼ ጻፌቲዳ ኡባታራ፥ «ኢስቲ ጌሻታ» ጌቴታና። 4 ጎዳይ ጺዮኔ ማጫሳታ ቂታ ሜጫና፤ ማꬌቲ ኡቲዳ ሱꬃፌ ዬሩሳላሜ ፒርዳ ኣያናኒኔ ጹጊዛ ኣያናን ጌሻና። 5 ጎዳይ ጺዮኔ ዙማ ቦላኔ ሄን ሺቂዛ ኡባታ ቦላ ጋላስ ሻራኔ ጩዋ፥ ኦማርስ ኤጺዛ ታማ ፖኦ ኪታና፤ ጾሳ ቦንቾይ ካታማዮ ዱንካኔ ማላ ካሚ ናጋና። * 6 ኢዚ ጋላሳ ኣዋ ሱሌፔ ኣሺዛ ኩዋ፥ ኡሾፔኔ ኢራፔ ባቃቲ ኣቲዛሶሆ ጊዳና።

5

ዎይኔ ቶኪዛ ጋዴ ጊሻስ ዮቴቲዳ ጊንጾ

1 ታኒ ታ ሲቆ ላጌዛ ጊሻሲኔ

ኢዛ ዎይኔ ቱራ

ቶኪዛሶሆ ጊሻስ

ሲቆ ማዛሙሬ ዬጻና።

ታኒ ሲቂዛ ላጌዛስ

ኣራዳ ዙምቡላን

ዎይኔ ቱራ ቶኪዛሶሆይ ዴስ።

2 ቢታ ቦኪዲ፥

ሹቻ ቆሪ ኬሲዲ፥

ኡባፌ ሎኢዛ

ዎይኔ ቱራ ቶኪዴስ፤

ሂስቲዲ ኢዛ ናጋናስ

ሻኮ ጊግሲዴስ፤

ዎይኔ ኡሹ ጉምኢዛሶሆ

ኦላ ቦኪ ጊግሲዴስ።

ሄሳፌ ጉዬ ሎኦ ኣይፌ ኣይፋና

ጊዲ ናጊዴስ፤

ጊዶ ኣቲን ጫላ ጳንቂዳ

ኣይፌ ኣይፊዴስ። *

3 ሂስቲን ታ ሲቆይ፥

«ኢንቴኖ ዬሩሳላሜን

ዴኢዛይቶ!

ኢንቴኖ ዩሁዳ ኣሳቶ!

ታፔኔ ታ ዎይኔ ቱራ

ቶኪዛ ሶሆዛፔ ጊዶን

ዴኢዛ ዮኦዛ

ኣኔ ሃኢ ኢንቴ ፒርዲቴ።

4 ታኒ ታ ዎይኔ ቱራ

ሶሆዛሲ ኦꬂዳይሳፌ

ሃራ ኣይ ኦꬃናይሲ ኣቲዴ?

ኢዚ ሎኦ ኣይፌ ኣይፋና ጋዳ

ታ ናጊሺን ኣይስ ጫላ ጳንቂዳ

ኣይፌ ኣይፊዴ?

5 ሃኢ ታኒ ታ ዎይኔ

ቶኪዛ ጋዴዛ ቦላ

ኦꬃናዝ ኢንቴስ ዮታይስ።

ዲርሳ ሾዳና፤

ኢዚካ ꬋያና ማላ ኦꬃና፤

ታኒ ጊምቤዛ ላላና፤

ሄ ሶሆይካ ዱሬታና።

6 ታኒ ሄ ሶሆዛ

ማጎ ቢታ ኦꬃና።

ሄ ቱራይ ጹንቄቴናኔ

ቡልኤቴና፤

ሂስቲን ኪንዲቾይኔ

ኣጉንꬂ ኢዛን ሞካና።

ኢራይ ኢዛን ቡኮንታ ማላ፥

ታኒ ሻራታ ኣዛዛና» ጊዴስ።

7 ኡባፌ ዎልቃማ

ጎዳ ዎይኔ ቶኪዛ ጋዴይ

ኢስራኤሌ ኣሳ።

ዩሁዳ ኣሳይ

ኢዚ ኡፋዬቲዛ ኣታኪልቴ።

ኢስቲ ሱሬ ፒርዳ ፒርዳና

ጊዲ ናጊዴስ፤

ጊዶ ኣቲን

ሱꬅ ጉሲሺን ቤዪዴስ።

ኢዚ ጺሎቴꬅ ኮዪዴስ፤

ጊዶ ኣቲን ሜቶ ዋሶ ሲዪዴስ።

8 ሃራታስ ሶሆይ

ꬋያናሼ ጋካናስ፥

ኬꬅ ኬꬃ ቦላ ጉጂዛይቶ!

ጋዴ ጋዴራ ጋꬂ ኦይꬂዲ፥

ኢንቴርካ ጻላ ቢታ ቦላ

ኣኪ ዴኢዛይቶ!

ኢንቴስ ኣዬ ኣና!

9 ኡባፌ ዎልቃማ ጎዳይ

ታኒ ታ ሃይꬃራ ሲዪሺን፥

«ጊታ ኬꬃቲ ካይዚ ኣታና፤

ሄ ሎኦ ኬꬃታን ዴኣናስ

ኣሲ ꬋያና።

10 ታሙ ዋጻ ቦራታን

ቶኪዳ ዎይኔ ኣይፌፔ

ኢሲ ኦቶ ጊዲዛ ዎይኔ

ኡሺ ጻላ ኬኣና፤

ታሙ ቁንኣ ካꬅ ዜሪን

ኢሲ ቁንኣ ካꬂ

ጻላ ኣይፋና» ጊዴስ።

11 ማꬆሲዛ ኡሹ ኮያናስ

ማላዶ ጉራራ ዴንዲዲ

ዎይኔ ኡሻን

ጹጌታና ጋካናስ፥

ሳኣ ቃሚሲዛይታስ ኣዬ ኣና!

12 ኢስታ ጊቢራሶሆን ማሲንቆይ፥

ዲꬂ፥ ካራቤይ፥ ሱሱልኤይኔ

ዎይኔ ኡሺ ዴስ፤

ጊዶ ኣቲን

ኢስቲ ጎዳ ኦሶዛስ

ዉዴቲቤቴና፤

ኢዚ ባ ኩሼን ኦꬂዳ

ኦሶካ ቦንቺቤቴና።

13 ሂስቲን ታ ዴሬይ

ኣኬካ ꬋይዳ ጊሻስ

ዲኤቲ ባና፤

ኢስታ ሹሜቲ ኮሻን ሃይቃና፤

ኢስታ ዴሬ ኣሳይካ

ሃꬃ ሳሞን

ጹጌቲ ሃይቃና።

14 ዱፎይ ባ ጎምፓ ኣሳዱስ፤

ባ ዶናካ

ዛዋፔ ቦላራ ዶያዱስ፤

ዬሩሳላሜን ዴኢዛ

ጊታ ኣሳቲኔ

ሃንኮ ዴሬይ፥ ዎጫሚዛይታኔ

ጉፒዛይታ ኢሲ ቦላ ሚታና።

15 ኣሲ ኡባይ ቶሼታናኔ

ካዉያና፤

ኦቶራንቻቲ ኡባይ ዬላታና።

16 ጊዶ ኣቲን ኡባፌ

ዎልቃማ ጎዳይ፥

ሱሬ ፒርዳን

ꬎቁ ꬎቁ ጋና፤

ጌሻ ጾሳይ

ባ ጌሻቴꬃ

ባ ጺሎቴꬃን ቤሳና።

17 ሄ ዎዴ ዶርሳቲ

ባንታ ቆሮን

ሄሜቲዛ ማላ ሄሜታና፤

ዶርሳ ላቃቲ ላሌቲዳ ዱሬታ

ኬꬃታ ሶሆን ማታ ማና።

18 ጪሞ ዎዶሮን ናጋራ

ጎቺዛይታስ፥

ፓራ-ጋሬ ዎዶሮን ኢታቴꬅ

ጎቺዛይታስ ኣዬ ኣና!

19 «ኑኒ ኑ ኣይፌራ ቤኣና ማላ

ኣኔ ጾሲ ኤሌሎ!

ባ ኦሶካ ኤሶሶ!

ኑኒ ኤራና ማላ

ኢስራኤሌ ጌሻይ

ቆፒዳ ቆፋይ

ማታን ፖሌቶ»

ጊዛይታስ ኣዬ ኣና!

20 ኢታ ሎኦ፥ ሎኦዛ ኢታ ጊዛይታስ፥

ꬉማ ፖኦ

ፖኦዛ ꬉማ ኦꬂዛይታሲኔ

ጫሚዛይሳ ማልኦ፥

ማልኢዛይሳ ጫሞ

ኦꬂዛይታስ ኣዬ ኣና!

21 ባንታና ባርካ፥

«ታኒ ኣꬎ ኤራንቻ!

ታኒ ቃራ ጊዲኪና!»

ጊ ቆፒዛይታስ ኣዬ ኣና!

22 ዎይኔ ኡሻን ኤሬቲዳይታሲኔ

ማꬆሲዛ ኡሹ ዋላካናስ

ጎቢዛይታስ ኣዬ ኣና!

23 ማታኤ ኤኪዲ፥

ሞራንቻታ

ጺሊሲዛይታሲኔ

ጺሎ ኣሳታሲ ሱሬ ፒርዳ

ዲጊዛይታስ ኣዬ ኣና!

24 ኢስቲ ኡባፌ ዎልቃማ ጎዳ

ዎጋ ኢጺዳ ጊሻስ፥

ኢስራኤሌ ጌሻ ቃላካ

ካꬊዳ ጊሻስ፥

ታማ ላጮይ

ቡጻ ኦይኪዛ ማላኔ

ሜላ ማታይ ኤጺ ꬋይዛ ማላ

ኢስታ ጻጶይ ዎቃና፤

ኢስታ ጪሻይካ ቡሄ ማላ

ላሌቲ ꬋያና፤

25 ጎዳ ሃንቆይ ኢዛ ዴራ ቦላ

ኤጺ ኬኢዴስ፤

ኢዚ ባ ኩሼ ዴንꬂዲ

ኢስታ ሾጪዴስ።

ዙማቲ ቃጺዳ፤

ሃይቂዳ ኣሳ ኣሃይ

ኦጌ ቦላ ፒቲ ዬጊዳ

ቡራ ማላ ጊዲዴስ፤

ሂስቲ ፔኢንካ

ኢዛ ሃንቆይ ሲሚቤና፤

ኢዛ ኩሼይ ሃኢካ

ዴንዲዳ ማላ ዴስ።

26 ጎዳይ ሃኮን ዴኢዛ

ካዎቴꬃታስ

ማላታ ꬎቃን ኤሴስ፤

ሳኣ ጋጻን ዴኢዛ

ሞርኬታስካ ዋይቄስ፤

ኢስቲካ ኤሶን ቢቻሪሼ

ፑቱ ጋና።

27 ኢስታ ጊዶን ዳቡራንቻይኔ

ዎቤይ ዴና፤

ኢስታፌ ኢሶይኔ

ꬊስኬናኔ ኢቼና።

ጼሳን ጊጺዳ ቃባቶይካ

ቢርሼቴና፤

ኢስታ ጫማ ዳፎይካ

ዱጼና።

28 ኢስታ ዪሻይ ሆጼ፤

ኢስታ ዎንዳፌይካ

ዋጼቲ ኡቲዴስ።

ኢስታ ፓራታ ቂንጫፊሌይ

ዛላ ሹቻ ማላ፤

ኢስታ ፓራ-ጋሬታ ኤርዞይካ

ጎቴ ማላ።

29 ኢስታ ጻጎይካ

ጋሞ ጻጎ ማላ፤

ዎዳላ ጋሞታ ማላ

ጻጌቴስ፤

ባንታስ ሚዛ ሚሽ

ሻንካቲ ኦይኪዲ ጻጌቴስ፤

ኢስቲ ኦይኪዳይሳ

ቶኪ ኤኪ ቤቴስ፤

ኢስታፌ ዎꬂ ኤካናይ

ኦኒካ ዴና።

30 ሄ ጋላስ ኢስቲ

ጊታ ኣባ ዳምባላ ማላ፥

ኢስራኤሌ ቦላ ጉማና፤

ኦኒካ ዱጌ ዛሪ

ቢታ ጼሊኮ

ꬉማኔ ሜቶ ቤኣና፤

ፖኦይካ ሻራን ካሜታና።

6

ናቤቴꬃስ ኢሳያሳ ጼይጌቴꬅ

1 ካዎ ኦዚያይ ሃይቂዳ ላይꬅ ጎዳይ ꬎቃ ኣራታ ቦላ ኡቲዳይሳ ቤያዲስ፤ ኢዚ ማይኢዳ ኣፋላ ማጫራይ ጾሳ ኬꬅ ኩሚ ኡቲዴስ። * 2 ሱራፌሌ ጌቴቲዛ ኪታንቻቲ ኢዛፔ ቦላራ ዴቴስ፤ ኢሲ ኢሲ ሱራፌሌስ ኡሱፑን ቄፌቲ ዴቴስ፤ ናምኡ ቄፌታን ባ ኣይፌሶ ኣይፌሶ ካሜቴስ፤ ናምኡ ቄፌታን ባ ቶሆ ቶሆ ካሜቴስ፤ ናምኡ ቄፌታን ፒራꬌቴስ። 3 ኢሶይ ኢሳራ፥

«ጌሻዉ፥ ጌሻዉ፥

ጌሻዉ

ኡባፌ ዎልቃማ

ጎዳ ጾሳዉ!

ሳኣ ኡባይ

ኢዛ ቦንቾን ኩሚዴስ» ጊዳ። *

4 ኢስታ ቃላ ጬንጉርሳፌ ዴንዲዳይሳን ጾሳ ኬꬃስ ዮቻይ ቃጺዴስ፤ ቃሴካ ጾሳ ኬꬃ ጩዋይ ꬊፒ ጊ ኩሚዴስ። *

5 ሂስቲን ታኒ፥ «ታኒ ዶናይ ቱኒዳ ኣሳ፤ ቃሴ ዶናይ ቱኒዳ ኣሳታ ጊዶን ዴኣይስ፤ ታኒ ካዎዛ፥ ኡባፌ ዎልቃማ ጎዳ ጾሳ ታ ኣይፌን ቤኢዳ ጊሻስ ታስ ኣዬ ኣና! ታ ꬋያዲስ» ጋዲስ።

6 ሂስቲን ሱራፌሌታፔ ኢሶይ ያርሺዛሶዛፔ ቃጴን ታማ ቦንቆ ኤኪዲ ፒራꬊሼ ታኮ ዪዴስ። 7 ታማ ቦንቆዛን ታ ዶና ቦቺዲ፥ «ቤኣ፤ ሃይሲ ታማ ቦንቆዚ ኔ ዶና ቦቺዴስ፤ ኔ ሞሮይ ኔፔ ኪቺዴስ፤ ኔ ናጋራይካ ቁጬቲ ኪቺዴስ» ጊዴስ።

8 ሄሳፌ ጉዬ ጎዳይ፥ «ኦና ኪቶ? ኑስ ኦኔ ኪቴታናይ?» ጊሺን ሲያዲስ። ታኒካ ዛራዳ፥ «ሄኮ፥ ታና ኪታ» ጋዲስ።

9 ሂስቲን ጎዳይ፤

«ባ፤ ባዳ ሃ ኣሳስ፥

‹ኢንቴ ሲሲ ሲዬታ፤

ጊዶ ኣቲን ዩሺ ቆፔኬታ፤

ኣይፌን ጼሌታ ሺን ኣኬኬኬታ›

ጋዳ ኢስታስ ዮታ።

10 ሃይሳ ዴራ ዎዚና ዳሚሳ፤

ኢስታ ሃይꬃካ ቱሊሳ፤

ኢስታ ኣይፌዛካ ቆቂሳ፤

ሂስቶንታ ኣጊኮ

ኢስቲ ባንታ ኣይፌን ቤኣና፤

ባንታ ሃይꬃን ሲያና፤

ባንታ ዎዚናንካ ኣኬካና፤

ሂስቲዲ ኢስቲ ታኮ

ሲሚዲ ፓጻና» ጊዴስ። *

11 ታኒካ፥ «ኣቤት ጎዳዉ!

ሃይሲ ኣይዴ ጋካናስ

ሃናኔ?» ጋዲስ።

ኢዚካ ዛሪዲ ታስ፥

«ካታማቲ ኢስታን ዴኢዛ ኣሲ

ꬋዪን ኢስቲ ላሌታና

ጋካናስ፥

ኬꬃቲካ ኡባይ

ካይዛና ጋካናሲኔ

ቢታይካ ሙሌራ ኣይኮይ ባይንዳ

ቡላ ጊዳና ጋካናሳ።

12 ታኒ ጎዳይ ኣሳ

ሃሳና ጋካናሳ፤

ቢታካ ኣይኮይ ባይንዳ

ባዞ ኬሳና ጋካናሳ።

13 ታሙ ኣሳፔ ኢሲ ኣሲ

ቢታ ቦላ ኣቲኮ፥

ኢዚካ ꬋያና፤

ቃንጺ ዬጊን ኣቲዳ

ዎላ ዱሩማ ማላ ጊዳና፤

ጌሻ ዛሬይ ሄሳꬆ

ሄ ዱሩማ ማላ ጊዳና» ጊዴስ።

7

ካዎ ኣካዜስ ዪዳ ኪታ

1 ኦዚያ ና ኢዮኣታሜይ ዬሊዳ ኣካዜይ ዩሁዳ ቢታን ካዎቲዳ ዎዴ ኣራሜ ቢታ ካዎ ኤራሶኒኔ ኢስራኤሌ ቢታ ካዎ ኤሮሜሊዮ ና ፋቁሄይ ዬሩሳላሜ ኦላናስ ኬዚዳ፤ ጊዶ ኣቲን ጾናናስ ዳንዳይቤቴና። *

2 ኣራሜ ዴሬይኔ ኤፍሬሜ ዴሬይ ኢሲ ቦላ ጊዲዲ ኦላስ ኬኢዳይሳ ዳዊቴ ዛሬፔ ካዎቲዳ ካዎይ ሲዪዳ ዎዴ ዎራ ሚꬅ ጫርኮይ ቃꬂዛ ማላ ኣካዜ ዎዚናይኔ ዴራ ዎዚናይ ቃጺዴስ።

3 ሂስቲን ጎዳይ ኢሳያሳስ፥ «ኔኒ ኔ ና ሻኣሪ-ያሹቤ* ኤካዳ ኣካዜራ ጋይታናስ ባዳ ማይኦ ሜጪዛይታ ጎሻኮ ኤፊዛ ኦጌ ማታን ጋና ባጋራ ዴኢዛ ኤሌ ሃꬃ ዛራ ጼራን ኔኒ ኢዛ ዴማና። 4 ሂስታዳ ኢዛስ፥ ‹ናጌታ፤ ዎፑ ጋ፤ ባቦፋ፤ ሃይታ ታማይ ሚሺን ኣቲዲ ጩዋቲዛ ዱሩማ ናምኣታፔ ኣራሜስ፥ ኤራሶኔሲኔ፥ ኤሮሜሊዮ ና ሃንቆስ ሻባሬቶፋ› ጋ ዮታ። 5 ኣራሜ ቢታ ኣሳይ ኤፍሬሜ ኣሳራኔ ኤሮሜሊዮ ናራ ኔ ቦላ ኢታ ሚሽ ኦꬃናስ፥ 6 ‹ኣኔ ዩሁዳ ቢታን ዎራጆስ፤ ኣኔ ላሎስ፤ ኣኔ ኑስ ኑስ ሻኬቲ ኤኪዲ ጻቢኤሌ ና ካዎꬆስ› ጊ ማቄቲዳ» ጊዴስ።

7 ጊዶ ኣቲን ኡባ ሃሪዛ ጎዳይ፥

«ሃይሲ ሃ ኢስታ ማቆዚ ሚኔና፤

ሙሌካ ፖሌቴና።

8 ጋሶይካ ዳማስቆይ

ኣራሜ ቢታስ ሁኤ፤

ካዎ ኤራሶኔይ ዳማስቆስ ሁኤ።

ኡሱፑን ታማን ኢቻሽ

ላይꬃ ጋርሳን

ኤፍሬሜ ዴሬይ ላሌታና፤

ሲሚዲ ዴሬ ጊዳና ዳንዳዬና።

9 ቃሴ ሳማሪያይ

ኤፍሬሜ ቢታስ ሁኤ፤

ኤሮሜሊዮ ናይ ሳማሪያስ ሁኤ፤

ኢንቴ ኢንቴ ኣማኖን

ሚኒዲ

ኤቆንታ ኢጺኮ

ሙሌካ ኤቃናስ

ዳንዳዬኬታ» ጌስ።

ኣማኑኤሌ ዩሳ ቤሲዛ ማላታ

10 ቃሴካ ጎዳይ ኣካዜስ፥ 11 «ጎዳይ ኔ ጾሳ ኔስ ቦላ ሳሎፔ፥ ዎይኮ ሳኣፔ፥ ጋርስ ጪማፌ ኢሲ ማላታ ኢማና ማላ ኦይቻ» ጊዴስ። 12 ኣካዜይ ጊዲኮ፥ «ኦይቺኬ፤ ጎዳካ ፓጪኬ» ጊዴስ።

13 ኢሳያሲ፥ «ኢንቴኖ ዳዊቴ ዛሬቶ፥ ሲዪቴ! ኢንቴ ኣሳ ሳሌꬂዛይሲ ጉጺን ጾስ ሳሌꬃናስ ዴንዲዴቲ? 14 ሂስቲኮ ጎዳይ ባርካ ኢንቴስ ማላታ ቤሳና፤ ጌላኦይ ሻራና፤ ኣቱማ ና ዬላና፤ ኢዛ ሱንꬃካ፥ ‹ኣማኑኤሌ›† ጋዳ ሱንꬃና።* 15 ኢዚ ኢታኔ ሎኦ ሻኪ ኤሪዛ ዎዴ ሃንጋራ ማꬂኔ ኤስ ማና። 16 ጊዶ ኣቲን ናዚ ኢታኔ ሎኦ ሻኪ ኤራናፔ ሲንꬃን ኔኒ ኬሂ ያዪዳ ናምኡ ካዎታ ቢታቲ ኣይኮይ ባይንዳ ቡላ ጊዳና።

17 «ኤፍሬሜ ቢታይ ዩሁዳ ቢታፌ ሻኬቶሶፌ ዶሚን ሃይሳፌ ሲንꬃን ሃኒ ኤሮንታ ዎዴ ጎዳይ ኔ ቦላ፥ ኔ ዴራ ቦላኔ ኔ ኣዋ ኬꬃ ቦላ ኤሃና፤ ኢዚ ኔ ቦላ ኤሃናይሲካ ኣሶሬ ካዎ» ጊዴስ።

18 ሄ ዎዴ ጎዳይ ሃኮ ቢታን ዲዛ ጊብጼ ሻፋፔ ኡዱንጼታ፥ ኣሶሬ ቢታፌ ማꬃታ ዋይቄꬃን ጼይጋና። 19 ኢስቲ ኡባይካ ዪዲ ባዞ ሾባን፥ ሹቻ ጎንጎሎን፥ ኣጉንꬃ ቱሻኒኔ ሃꬃ ኦላታን ጋዉኣና።

20 ሄ ዎዴ ጎዳይ ኤፊራጺሴ ሻፋ ፒንꬃፌ ጋርጺ ኤሂዳ ማጋላን፥ ሄሲካ ኣሶሬ ካዎይ ዪዲ ኢንቴስ ሁኤ ቢናና፥ ኢንቴ ቡቺኔ ኢንቴ ቦላ ዲዛ ኢስኬ ኡባ ሜዳና።

21 ሄ ዎዴ ኢሲ ኣሳስ ኢሲ ኡሳ ሚዚኔ ናምኡ ዴይሻቲ ጻላ ኣታና። 22 ጊዲኮካ ኢስቲ ማጺዛ ማꬂ ኬሂ ዳሮ ጊዲዳ ጊሻስ ኢዚ ኦይስ ማና፤ ሄ ቢታን ኣቲዳ ኣሳይ ኡባይካ ሃንጋራኔ ኤስ ማና።

23 ሄ ዎዴ ኢሲ ሺ ቢራን ዋሼቲዛ ኢሲ ሺ ዎይኔ ቱራቲ ቶኬቲዳሶሆቲ ኡባይ ኣጉንꬂኔ ኪንዲቾ ጻላ ጊዳና። 24 ቢታ ኡባን ኪንዲቾይኔ ኣጉንꬂ ኩሚዳ ጊሻስ ኣሳይ ሄ ቢዛ ዎዴ ዎንዳፌኔ ዪሽ ኦይኪ ባና። 25 ካሴ ጾይሌን ጎዬቲዲ ካꬅ ኢሚዛ ዙምቡላቲ ኪንዲቾኒኔ ኣጉንꬃን ኩሚዳ ጊሻስ ያዪዲ ኢሲ ኣሲካ ሄ ቤና፤ ሜሄይኔ ዶርሲ ላኤቲዛሶ ጊዳና።

8

ኣሶሬ ካዎ ዩስ

1 ጎዳይ ታና፥ «ጊታ ጻꬃ ዋራቃታ ኤካዳ፥ ‹ማሄር-ሻላል ሃሽ-ባዝ›* ጋዳ ናባቤቲዛ ፒዳሌን ጻፋ። 2 ቄሴ ኦሪያኔ ባራኪዮ ና ዛካራሳ ታስ ኣማኔቲዳ ማርካታ ጊዳና ማላ ታ ኢስታ ጼይጋና» ጊዴስ።

3 ሄሳፌ ጉዬ ባ ማቾ ናቤይራ ኣቂዴስ፤ ኢዛካ ሻራዳ ኣቱማ ና ዬላዱስ፤ ሂስቲን ጎዳይ ታና፥ «ኢዛ ሱንꬃ፥ ‹ማሄር-ሻላል ሃሽ-ባዝ› ጋዳ ሱንꬃ። 4 ናዚ፥ ‹ኣቦ! ኣዬ!› ጊ ጼይስ ኤራናፔ ካሴ ኣሶሬ ቢታ ካዎይ ሳማሪያኔ ዳማስቆ ኣቆታ ዲኢ ኤፋና» ጊዴስ።

5 ቃሴካ ጎዳይ ታስ፥

6 «ሃ ዴሬይ ጮኡ ጊ ጎጊዛ

ሴሊሆሜ ሃꬃታ

ኣጊዲ ኤራሶኔኒኔ

ኤሮሜሊዮ ናዛን ኡፋዬቲዴስ።

7 ሄሳ ጊሻስ

ታኒ ጎዳይ ሚኖኔ

ዎልቃማ ጊዲዳ

ኤፊራጺሴ ሃꬃ ሃሮ፥

ኣሶሬ ካዎ ኢዛ ቴማራኔ

ቦንቾዛራ ኢስታ ቦላ ኤሃና፤

ሃꬃዚ ሻፋዛ

ኩሚ ፖሊችዲ

ሻፋ ዶናን ዲዛ

ቢታ ኡባ ሚታና።

8 ቡሪ ኤኪዲ

ዱጌ ዩሁዳ ዎꬋና፤

ቢታ ኩሚዲ ኣꬋና፤

ቆꬌ ጋካናስ

ሚታና» ጊዴስ።

ጊዶ ኣቲን ኣማኑኤሌ!

ሚጬቲዳ ኢዛ ቄፌይ

ኔ ቢታ ጋጻፔ

ጋጻ ጋካናስ

ካሚ ኦይኪዴስ።

9 ኢንቴኖ ካዎቴꬃቶ!

ኦላስ ዴንዲዲ ዋሲቴ፤

ኢንቴ ዲፒ ጋና፤

ሃሆ ዴሬን ዲዛይቲ ኤዝጊቴ!

ኦላስካ ጊጌቲቴ!

ኢንቴ ዲፒ ጋና፤

ኦላስካ ጊጌቲቴ!

ኢንቴ ሜቄሬታና፤

10 ኦላስ ዞሬቲቴ፤

ጊዶ ኣቲን ኢንቴስ ሱሬና፤

ሃልቾ ኬሲቴ፤

ጊዶ ኣቲን ኢንቴስ ሚኔና።

ጋሶይካ ጾሳይ ኑናራ ዴስ።

ጎዳን ኣማኔቴꬅ

11 ጎዳይ ባ ሚኖ ኩሼ ታ ቦላ ዎꬂዲ ታኒ ሃ ኣሳ ኦጌ ካሎንታ ማላ ሴሪዴስ፤

12 «ሃይሲ ኣሳይ፥ ‹ኢታ ማቆ›

ጊ ጼይጊዛ ሚሽ

ኢንቴ ኣይኮካ፥

‹ኢታ ማቆ› ጎፒቴ፤

ኢስቲ ባቢዛይሳስ ኢንቴ ባቦፍቴ፤

ኢዛስ ያርኪያርኮፍቴ።

13 ኢንቴ ዱማሳና ቤሲዛይ

ኡባፌ ዎልቃማ ጎዳ ጻላ፤

ኢንቴ ያያናሲኔ

ኮኮራናስ ቤሲዛይ ኢዛ። *

14 ኢዚ ጌሻሶሆ ጊዳና፤

ጊዶ ኣቲን ኢዚ

ዩሁዳ ቢታ ኣሳሲኔ

ኢስራኤሌ ኬꬃ ኣሳስ

ꬉጲዛ ሹቺኔ

ኩንዲሲዛ ዛላ ጊዳና፤

ዬሩሳላሜን ዲዛ ኣሳስ

ኢዚ ጊቴኔ ዎጺማዴ ጊዳና።

15 ኢስታፌ ዳሮቲ ꬉጴታና፤

ኩንዲዲካ ሜቃና፤

ዎጺማዴን

ጌሊ ኦይኬታና» ጊዴስ። *

16 ማርካቴꬃ ሎኤꬃ ኦይካ፤

ታ ታማሬታ ጊዶን

ዎጋ ማታሜን ሾጫ።

17 ታኒ ባ ሲንꬅ ያቆቤ ዛሬታፔ

ጌንꬂዳ ጎዳ ናጋና፤

ኢዛካ ሂዶታ ኦꬃና።*

18 ታናኔ ታስ ጎዳይ ኢሚዳ ናይታ ቤኢቴ። ኑኒ ጺዮኔ ዙማን ዲዛ ኡባፌ ዎልቃማ ጎዳፔ ኢስራኤሌስ ማላታኔ ማርካ።

19 ኣሳይ ኢንቴና፥ «ቤሶንታዝ ታታፌቲሼኔ ሳሱኬቲሼ ሃሳዬቲዛ ቢቲዛይታኔ ሞይቲሌ ጼይጊዛይታ ኦይቺቴ» ጊኮ ዴሬይ ባ ጎዳ ኦይቻናስ ቤሴኔ? ዴኦ ጾሳ ኣጊዲ ሃይቂዳይታ ኦይሾ ኣይስ ኮሺዜ? 20 ዎጋኮኔ ማርካቴꬃ ቃላኮ ቢቴ! ኢስቲ ሃይሳ ማላ ቃላ ኢንቴስ ዮቶንታ ኣጊኮ ዎንታ ፖኦይ ኢስታስ ፖኤና።

21 ኢስቲ ጬጪሼኔ ጋፊሼ ቢታ ቦላ ቶይላታና፤ ኢስቲ ኬሂ ጋፊዳ ዎዴ ሃንቄታና፤ ፑዴ ጼሊዲ ባንታ ካዋኔ ባንታ ጾሳ ቃንጋና። 22 ሄሳፌ ጉዬ ኢስቲ ዱጌ ቢታ ጼላና፤ ኢስቲ ጼላናይሲካ ዋዬ፥ ꬉማኔ ꬊፒ ጊዳ ባቢሲዛ ሚሽ ጻላ፤ ኢስቲ ጊርዲ ጊዳ ꬉማን ዬጌታና።

9

ሲንꬃፌ ካዎታና ሳሮቴꬃ ካዎ

1 ጬጪሼ ዲዛይታስ ሃይሳፌ ጉዬን ሂዶታይ ꬋዬና፤ ቤኒ ዎዴ ዛቢሎኔ ቢታኔ ኒፍታሌሜ ቢታ ካዉሺዴስ፤ ሲንꬃፌ ያና ዎዴን ጊዲኮ ሜዲቴራኔ ኣባ ኦጌን ዴኢዛ ቢታኔ ዮርዳኖሴ ሻፋፔ ሄ ፒንꬃን ዴኢዛ፥ «ኣይዛቤቲ ዴኢዛ ጋሊላ ቢታ» ኢዚ ቦንቻና። *

2 ꬉማን ዴኢዛ ዴሬይ

ዎልቃማ ፖኦ ቤኢዴስ፤

ሃይቆ ኩዋ ጋርሳን ዲዛ ዴሬታስ

ፖኦይ ፖኢዴስ። *

3 ኔኒ ካዎቴꬃ ዳርሳዳሳ፤

ኢስታስ ኡፋይሳ ቦላ

ኡፋይስ ጉጃዳሳ፤

ኣሳይ ካꬅ ሺሺሼኔ

ዲኢ ኤኪዳ ሚሽ ጊሼቲሼ

ኡፋዬቲዛ ማላ

ኢስቲካ ኔ ሲንꬃን ኡፋዬታና።

4 ካሴ ኔኒ ሚዲያሜ ቢታ

ጾኒዳ ማላ

ኢስታ ዴጺዛ ቃምባራ፥

ኢስታ ሃሼ ቦላ

ዎꬊዳ ዱርቃኔ

ኢስታ ዋዪሲ ሃሪዳ

ጉፌ ሜንꬃዳሳ።

5 ኦላንቻታ ጫማይ ኡባይ፥

ሱꬃን ሞሬቲዳ

ማይኦ ኡባይካ

ታማን ዱኔ ጊዲ ኤጻና።

6 ሄኮ ኑስ ናይ ዬሌቲዴስ!

ኣቱማ ናይካ ኑስ ኢሜቲዴስ!

ሃላቃቴꬂ

ኢዛ ሃሼ ቦላ ጊዳና፤

ኢዛ ሱንꬂ፥

«ማላሊሲዛ ዞራንቻ፥

ዎልቃማ ጾሳ፥

ሜርና ኣዋ፥

ሳሮቴꬃ ሃላቃ» ጌቴታና።

7 ኢዛ ካዎቴꬃ ኣኮቴꬃሲኔ

ኢዛ ሳሮቴꬃስ ዛዋይ ዴና፤

ሃቺፌ ዶሚዲ

ሜርና ጋካናስ

ባ ካዎቴꬃ፥

ሱሬ ፒርዳኒኔ

ጺሎቴꬃን ኤሳና፤

ሎኤꬂ ኦይኪዲ ሚንꬃና፤

ዳዊቴ ካዎቴꬃ ኣራታን

ኢዚ ኡታና፤

ዴራ ኡባ ሃራና፤

ኡባፌ ዎልቃማ

ጎዳ ቃናቴይ

ሄሳ ፖላና። *

ኢስራኤሌ ቦላ ጾሳ ሃንቆ

8 ጎዳይ ያቆቤ ዛሬታ ቦላ

ፒርዳ ቃላ ኪቲዴስ፤

ኢዚካ ኢስራኤሌ ቦላ ፖሌታና።

9 ኤፍሬሜኒኔ ሳማሪያን ዴኢዛ

ዴሬ ኡባይ

ሄሳ ጾሲ ኦꬂዳይሳ ኤራና፤

ኦቶሮኒኔ

ሞꬌቴꬃን ዴንዲዲ፥

10 «ጹቤፔ ኦሴቲዳ

ጊምቤቲ ላሌቲዳ፤

ኑኒ ጊዲኮ

ማሴቲዳ ሹቻን

ዛሪ ጊምባና፤

ኤꬃቲ ቃንጼቲዳ፤

ኑኒ ጊዲኮ ኢስታሶሆን

ዚጋ ላማና» ጊዳ።

11 ሄሳ ጊሻስ ጎዳይ

ኤራሶኔ ሞርኬታ ሚንꬃና፤

ኢስታ ሞርኬታ ኢስታ ቦላ

ዴንꬄꬂዲ ኤሃና።

12 ኣርሼይ ሞኪዛ ባጋፌ

ኣራሜ ቢታ ኣሳቲኔ

ኣርሼይ ዉሊዛ ባጋፌ

ፊሊስጼሜ ቢታ ኣሳቲ

ባንታ ዶና ሃንጊዲ

ኢስራኤሌ ሚታና።

ሄሲ ኡባይ ሃኒንካ

ጎዳ ሃንቆይ ኢርጺቤና፤

ኢዛ ኩሼይካ

ዴንዲዳሶፔ ሲሚቤና።

13 ዴሬዚ ጊዲኮ ባና ሾጪዳ

ጎዳኮ ሲሚቤና፤

ኡባፌ ዎልቃማ

ጎዳካ ኮዪቤና።

14 ሄሳ ጊሻስ

ጎዳይ ሁኤኔ ጎይና፥

ዛምባ ሃጋኔ ማቃ

ኢስራኤሌፔ ኢሲ ጋላስ ቄጻና።

15 ጪማቲኔ ቦንቼቲዳይቲ ሁኤ፤

ዎርዶ ታማርሲዛ ናቤቲ ጎይና።

16 ሃይሳ ዴራ ካሌꬂዛይቲ

ባሌꬄቴስ፤

ካሊዛ ዴሬይካ ኦጌፔ

ካሬ ኬዚዲ ቶይላቴስ።

17 ሄሳ ጊሻስ ጎዳይ

ናቴꬃ ናይታን ኡፋዬቴና፤

ዪኦታሲኔ

ኣምኤታስ ቃꬌቴና፤

ኡባይካ ኢታ ኦꬂዛይታኔ

ጾሳ ያሻቴꬅ ባይንዳይታ፤

ኡባ ኣሳ ዶናፔ

ሃራሲዛ ቃላይ ኬዜስ፤

ሄሲ ኡባይ ሃኒንካ

ጎዳ ሃንቆይ ኢርጺቤና፤

ኢዛ ኩሼይካ

ዴንዲዳሶፔ ሲሚቤና።

18 ዴራ ኢታቴꬂ ኪንዲቾኔ

ኣጉንꬅ ጹጊዛ ታማ ማላ፤

ꬊፒ ጊዳ ዎራይ ጹጌቲሺን

ኬዚዛ ጩዋ ቱሳ ማላ

ሲቲ ጊዲ ፑዴ ኬዜስ።

19 ኡባፌ ዎልቃማ ጎዳ ሃንቆን

ቢታይ ጹጌታና፤

ዴሬይካ ታማን ጌሊዛ

ሚꬃ ማላ ጊዳና፤

ኢሻይ ኢሻስ ቃꬌቴና።

20 ኡሻቻ ባጋራ ቱጻና፤

ጊዶ ኣቲን ጋፋ ቴቄና።

ሃዲርሳ ባጋራ ማና፤

ጊዶ ኣቲን ካሌቴና።

ኢሶይ ኢሶይ ባ ዬሊዳ

ናይታ ማና።

21 ሚናሴይ ኤፍሬሜ ማና፤

ኤፍሬሜይካ ሚናሴ ማና፤

ኢስቲ ኢሲፌ ጊዲዲ

ዩሁዳ ቦላ ዴንዳና።

ሄሲ ኡባይ ሃኒንካ

ጎዳ ሃንቆይ ኢርጺቤና፤

ኢዛ ኩሼይካ ዴንዲዳሶፔ

ሲሚቤና።

10

1 ጌላ ዎጋኔ

ኣስ ኡንኤꬂዛ ኣዋጃ

ኬሲዛይታስ ኣዬ ኣና!

2 ማንቆታ ፒርዳ ጌላሲዛይታስ፥

ኡንኤቲዳ ታ ዴሬዛ

ፒርዳ ቦካሲዛይታስ፥

ኣምኤታ ኣቆታ ቦንቂዛይታስ፥

ዪኦታ ኣቆታ ꬌቺ ሚዛይታስ

ኣዬ ኣና!

3 ኢንቴና ጾሞሲዛ ዎዴ

ኢንቴ ኣዋ ጌላንዴቲ?

ሃኮፔ ባሺ ዪዛ ዎዴ

ኣይ ሃናንዴቲ?

ማዶ ዴማናስ

ኦናኮ ባቃታንዴቲ?

ኢንቴ ኣቆታ ኣዋን ቆታንዴቲ?

4 ቃሼቲዳ ኣሳራ ኢሲፌ ቃሼቴꬃፌ

ሹኬቲዛ ኣሳራ ኢሲፌ

ሹኬቴꬃፌ ኣቲን

ሃራይ ኢንቴስ ኣታናሶይ ዴና።

ሄሲ ኡባይ ሃኒንካ

ጎዳ ሃንቆይ ዶቺቤና፤

ቃጻያናስ ኢዚ ባ ኩሼ

ዴንꬂ ዎꬂዴስ።

ኣሶሬ ቦላ ያና ጾሳ ፒርዳ

5 ጎዳይ፥ «ታ ሃንቆስ ጉፌ፥

ታ ኤሂዛ ባሻስ

ጻምኣ ጊዲዳ ኣሶሬ ቢታ

ኣሳስ ኣዬ ኣና!*

6 ኢስታ ኣቆታ ቦንቃና ማላ፥

ባንታስ ዲኦ

ቡሪ ሺሻና ማላ፥

ኢስቲ ኦጌ ኡርቃꬆ

ዬꬌታና ማላ፥

ጾስ ኤሮንታ

ካዎቴꬃ ቦላ ኪታና።

ታና ሃንቄꬂዳ ኣሳ ቦላ

ታኒ ኣሶሬታ ዬዳና።

7 ጊዶ ኣቲን ኣሶሬ ካዎይ

ሃይሳ ሃልቺቤና፤

ኢዛ ዎዚናን ሃይሳ ማላ

ቆፋይ ዴና፤

ኢዛ ሃልቾይ

ዳሮ ካዎቴꬃታ

ባሻናሲኔ

ሙሌራ ꬋይሳናሳ።

8 ኢዚ፥ ‹ታ ኦላ ጋዳዋቲ ኡባቲ

ካዎ ጊዴቴኔ?› ጊ ጬቄቴስ።

9 ‹ካልኖይ ካርካሚሼ ማላ፥

ሃማቴይ ኣርፋዴ ማላ፥

ሳማሪያይካ

ዳማስቆ ማላ ጊዴቴኔ?

10 ዬሩሳላሜኒኔ

ሳማሪያን ዴኢዛ

ኤቃ ሚስሌታፔ

ዳሪዛ ሚስሌታ ጎይኒዛ

ካዎቴꬃታ ሴራናስ

ታኒ ታ ኩሼ ዬዳዲስ።

11 ሳማሪያ ቦላኒኔ

ኢዚ ሚስሌታ ቦላ

ታ ኦꬆይሳꬆ ዬሩሳላሜ ቦላኔ

ኢዚ ሚስሌታ ቦላ

ታ ኦꬂኪና?› ጌስ» ጊዴስ።

12 ጎዳይ ጺዮኔ ዙማ ቦላኔ ዬሩሳላሜ ቦላ ባ ኦꬃና ኦሶ ኡባ ፖሊዳፔ ጉዬ፥ «ኣሶሬ ካዎ ኢዛ ዎዚና ኦቶሬቴꬃ ጊሻሲኔ ኢዚ ካꬌ ኣይፌን ጼሊዛ ጊሻስ ታ ኢዛ ቃጻያና» ጌስ።

13 ኣሶሬ ካዎይ፥

«ሃይሳ ኡባ

ታኒ ታ ሚኖ ቄሴን ኦꬃዲስ፤

ቃሴካ ታኒ ኣꬎ ኤራንቻኔ

ኣኬካንቻ፤

ታኒ ካዎቴꬃታ

ዛዋ ላላዲስ፤

ታኒ ኢስታ ኣቆታ ቦንቃ ኤካዲስ፤

ታ ቃራቴꬃን

ኢስታ ካዎታ ካዉሻዲስ።

14 ኣሲ ባ ኩሼ ካፎ ኬꬃን ዬዲዛ ማላ

ታኒካ ታ ኩሼ

ካዎቴꬃታ ኣቆታን ዬዳዲስ።

ቃሴ ኣሲ ዶጌቲ ኣቲዳ

ጱጱሌታ ሺሺዛ ማላ

ታኒካ ዴሬ ኡባ ሺሻዲስ።

ፓላናስ ባ ቄፌ

ሚጪዳይ ዴና፤

ዋሳናስ ባ ዶና

ዶይዳይ ዴና» ጊዴስ።

15 ካልታይ ባናን

ቃንጺዛዴ ቦላ ጬቄቲዜ?

ማጋዜይ ባና

ጎቺዛዴ ቦላ ኦቶሬቲዜ?

ጻምኣይ ባና ኦይኪዳ ኣሳ ቦላ

ባ ሁኤ ቃꬃና ዳንዳይዜ?

ጉፌይ ኣሲ ባይንዳ ባርካ

ሄሜቲ ኤሪዜ?

16 ሄሳ ጊሻስ ጎዳይ፥

ኡባፌ ዎልቃማ ጎዳይ፥

ሞꬊዳ ኢዛ ኦላንቻታ ቦላ

ጊልቂሲዛ ሃርጌ ዬዳና፤

ኢዛ ቦንቾዛፔ ጋርሳራ

ላጪዛ ታማ ዬዳና።

17 ኢስራኤሌ ፖኦይ ታማ ጊዳና፤

ጌሻዚካ ታማ ላጮ ጊዳና፤

ኢሲ ጋላሳን ኢዛ ኣጉንꬃኔ

ኪንዲቾዛ ታማይ ማና።

18 ሃርጋንቻይ ጊልቂዲ

ሃይቂዛ ማላ

ባ ዎራ ቦንቾኔ

ኣራዳ ቢታ፥

ኣሾኔ ሼምፖ

ሙሌራ ꬋይሳና።

19 ኢዛ ዎራን ጉꬃ ሚꬃቲ

ጫሻ ኣታና፤

ሄይታካ ቄሪ ናይ

ቆዲ ዉርሳና ዳዳዬስ።

ጫሻ ኣቲዳ ኢስራኤሌ ዛሬታ

20 ሄ ዎዴ ኢስራኤሌ ዛሬፔ

ጫሻ ኣቲዳይቲ፥

ያቆቤ ኬꬃፌ ኣቲዳይቲ

ሃይሳፌ ጉዬ ባንታና

ሾጪዳይታ ቦላ ዜምፔቴና፤

ጊዶ ኣቲን ጎዳን

ኢስራኤሌ ጌሻን

ቱማፔ ኣማኔታና።

21 ጫሻ ኣቲዳይቲ ሲማና፤

ያቆቤ ኬꬃፌ

ጫሻ ኣቲዳይቲ

ኡባፌ ዎልቃማ

ጾሳኮ ሲማና።

22 ኔኖ ኢስራኤሌ! ኔ ኣሳይ

ኣባ ሻሚንታ ማላ ጊዲኮካ

ጫሻ ኣቲዳይቲ ጻላ ሲማና።

ጺሎቴꬃን ኩሚዳ

ጊታ ባሺ ኣዋጄቲዴስ።

23 ጎዳይ፥ ኡባፌ ዎልቃማ

ጎዳይ ሳኣ ኡባ ቦላን

ኤሃና ቃቺዳ

ባሽ ኤሃና። *

ኣሶሬ ቦላ ያና ጾሳ ፒርዳ

24 ሄሳ ጊሻስ ጎዳይ፥ ኡባፌ ዎልቃማ ጎዳይ፥

«ጺዮኔን ዲዛ ታ ዴሬዞ!

ጊብጼቲ ኔ ቦላ

ኦꬂዳይሳꬆ

ጉፌ ኔ ቦላ ዴንꬂዳይታ

ዱርቃን ኔና ቆጺዳ

ኣሶሬ ኣሳስ ባቦፋ።

25 ታ ኔ ቦላ ኤሂዳ ቂጻቴዛ

ጉꬃ ዎዴ ጋርሳን ታ ኤሳና፤

ታ ኢስታ ቦላካ

ቦሻ ኤሃና» ጌስ።

26 ኡባፌ ዎልቃማ ጎዳይ፥

«ሚዲያሜ ኣሳ

ሄሬቤ ዛላ ኣቻን

ሾጮይሳꬆ

ኢዚ ኢስታ ጹርቃፌራ ዋꬋና፤

ኢዚ ጊብጼታ ቦላ

ኦꬂዳይሳꬆ

ባ ጉፌዛ

ኣባ ቦላ ዴንꬃና።

27 ሄ ጋላስ ኢስታ ቶሆይ

ኔ ሃሼፔ፥

ኢስታ ቃምባራይ

ኔ ሞርጌፌ ኪቻና፤

ኔ ኦርዴቴꬃፌ ዴንዲዳይሳን

ኢዛ ቃምባራይ ሜቃና» ጌስ።

ዎራጂዛይቲ ዬጊዳ ኦላ

28 ኢስቲ ኣያቴራ ቢዲ

ሚጌሮኔ ካንꬂ ቤቴስ፤

ባስ ዲዛ ሚሻ

ማኪማሴን ሺሼቴስ።

29 ኢስቲ ፒኒዛሶራ ኣꬊ ቢዲ፥

ኑኒ ጌባን ዱንካኒ ኣቃና፤

ኤራማይ ዳጋማዱስ፤

ሳኦሌ ካታማ

ጊቢኣይ ባቃታዱስ።

30 ጋሊሜ ናዬ ኔ ዋሳ!

ላይሻ ኤዝጋ ሲያ!

ማንቆ ጊዲዳ ኣናቶቴ፥

ኔ ኢዚስ ዛሮ ኢማ።

31 ማዲሜናሃ ባቃታ ቦላ ዳዉስ፤

ጌባ ዴሬይ ቆቴታና

ዎꬃን ዴስ።

32 ኢስቲ ሃች ኖቤ ጋካና፤

ኢስቲ ባንታ ኩሼ

ዬሩሳላሜ ዙምቡላ ቦላ፥

ጺዮኔ ማጫ ናይ ዙማ ቦላ

ጬቄቴꬃን ማንዳና።

33 ቤኢቴ ጎዳይ፥

ኡባፌ ዎልቃማ ጎዳይ

ባ ጊታ ዎልቃን

ሃጋታ ቃንጼሬꬃና፤

ኣዱሳ ሚꬃቲካ

ሺሬቲ ዎꬋና፤

ꬎቁ ꬎቁ

ጊዳይቲካ ኩንዳና።

34 ጊርዲ ጊዳ ዎራካ

ካልታራ ቄጻና፤

ሊባኖሴ ዚጋቲካ

ዎልቃማዛ ሲንꬃን ኩንዳና።

11

ሳሮቴꬂ ኩሚዳ ካዎቴꬅ

1 ኢሴዬ ዱሩማፔ

ኣጫይ ፑርጫና፤

ኢዛ ጻጶታፔ

ኢሲ ሃጋይ ኣይፌ ኢማና። *

2 ጎዳ ኣያናይ፥

ኣꬎ ኤራቴꬂኔ

ኣኬካ ኣያናይ፥ ዞሬ ኣያናይኔ

ዎልቃ ኣያናይ፥

ኤራቴꬃ ኣያናይኔ

ጎዳስ ያሺሲዛ ኣያናይ

ኢዛ ቦላ ሼምፓና።

3 ጎዳስ ያሻን ኢዚ ኡፋዬታና፤

ባ ኣይፌን ቤኢዳ ማላኔ

ባ ሃይꬃን

ሲዪዳ ማላ ፒርዴና።

4 ጊዶ ኣቲን ሂዬሳታስ

ጺሎ ፒርዳና፤

ሳኣ ቦላ ማንቆታስ

ሱሬ ፒርዳና፤

ባ ኢንጻርሳ ጻምኣን

ሳኣ ሾጫና፤

ባ ዶና ፔኖን

ኢታታ ዎꬋና።*

5 ጺሎቴꬂ ኢዛስ

ጼሳ ዳንጮ ጊዳና፤

ኣማኔቴꬃይ ኢዛስ

ዳባላ ዳንጮ ጊዳና። *

6 ካና ሱይቴይ ዶርሳ ላቃራ

ኢሲፌ ዳና፤

ማሄይካ ዴይሻ ላቃራ

ኢሲፌ ኢቻና፤

ሚዛ ማሪ፥ ጋሞ ማሪኔ

ሞꬎ ሜሄይ

ኢሲፌ ሄሜታና፤

ጉꬃ ናይ ኢስታ ሄማና።

7 ሚዚኔ ዛርዶይ ኢሲፌ ሄሜታና፤

ኢስታ ማራቲካ ኢሲፌ ኢቻና፤

ጋሞይ ቦራ ማላ ሃፓ ማና።

8 ꬋሚዛ ናይ

ኢታ ሾሻ ኦላን ካኣና፤

ꬋንꬅ ዱꬆንታ ናይ

ባ ኩሼ ጎፔ ሾሻ

ኦላን ዬዳና።

9 ጌሺ ጊዲዳ

ታ ዙማ ቦላ ቆሄቴና

ዎይኮ ኦኒካ ꬋዬና፤

ሃꬂ ኣባ ኩሚዛ ማላ

ሳኣ ኡባይ ጎዳ ኤሮን ኩማና። **

ዲኤቲ ቢዳይታ ሲሞ

10 ሄ ዎዴ ኢሴዬ ዜሬꬂ ካዎቴꬃታስ ማላታ ጊዲ ኤቃና፤ ካዎቴꬃቲ ኢዛኮ ያና፤ ኢዛ ሼምፖሶይ ቦንቼታና። * 11 ሄ ዎዴ ጎዳይ ናምኣንꬆ ባ ኩሼ ሚጪዲ ኣቲዳ ኣሳ ኣሶሬፔ፥ ፑዴሃ ጊብጼፔ፥ ዱጌሃ ጊብጼፔ፥ ቶጵያፔ፥ ኤላሜፔ፥ ሳናኦሬፔ፥ ሃማቴፔኔ ኣባ ጋጻን ዲዛ ዴሬታፔ ሺሻና።

12 ካዎቴꬃታስ ማላታ ኤሳና፤

ꬎቁ ኦꬂዲ ዴንꬃና፤

ኢስራኤሌፔ ጎዴቲ ቢዳይታ

ዛሪ ኤሃና፤

ላሌቲዳ ዩሁዳ ኣሳ

ኦይዱ ባጋ ቢታ ጋጻፔ

ኢዚ ሺሻና።

13 ኤፍሬሜ ቃናቴቴꬂ ኤቃና፤

ዩሁዳ ሞርኬቲካ

ቃንጼታና፤

ኤፍሬሜይ ዩሁዳ ቦላ

ቃናቴና፤

ዩሁዳይካ ኤፍሬሜ ኢጼና።

14 ኢስቲ ኣርሼይ ዉሊዛ ባጋራ

ፊሊስጼሜታ ዱጉንꬃ

ዎꬋና፤

ናምኣይካ ኢሲፌ ጊዲዲ

ኣርሼይ ሞኪዛ ዴሬዛ ቦንቃና፤

ኢስቲ ኤዶሜ ቦላኔ

ሞኣቤ ቦላ

ባንታ ኩሼ ዴንꬃና፤

ኣሞኔ ኣሳይ ኢስታስ ሃሬታና።

15 ጎዳይ ኢታ ጫርኮን

ጊብጼ ኣባ ሜሊሳና፤

ኢዚ ባ ኩሼ ኤፊራጺሴ

ሻፋ ቦላ ዬዳና፤

ላፑን ኬሲ

ሻኬሬꬂ ዬጋና፤

ሄሳ ጊሻስ

ኣሳይ ቶሆፔ ጫማ

ኬሶንታ ፒናና። *

16 ካሴ ኢስራኤሌይ ጊብጼፔ

ኬዚሺን ሃኒዳይሳꬆ

ኣሶሬን ኣቲዳ ኣሳይ

ኬዛና ኦጌ ኢስታስ ጊጊሳና።

12

ሳባ ማዛሙሬ

1 ሄ ዎዴ ኔኒ፥

«ኣቤት ጎዳዉ፥

ካሴ ኔ ታ ቦላ ሃንቄታዳሳ፤

ሃኢ ጊዲኮ ኔኒ

ኔ ሃንቆዛፔ ሲማዳ

ታና ሚንꬄꬂዳ ጊሻስ

ታ ኔና ሳባይስ።

2 ‹ቤኢቴ፥ ጾሳይ ታ ኣቶቴꬃ፤

ታኒ ኢዛን ኣማኔቲዛ

ጊሻስ ባቢኬ፤

ጎዳይ፥ ጾሳይ ታስ

ሚኖቴꬂኔ ዬꬃ፤

ታ ኣቶቴꬃይ ኢዛ› ጋንዳሳ። *

3 ፓꬂዛ ታ ፑልቶታፔ

ሃꬅ ኡፋይሳን ዱቃንዴታ።

4 ሄ ዎዴ ኢንቴ ጎዳ ጋላቲቴ!

ኢዛ ሱንꬃካ ጼይጊቴ።

ኢዚ ኦꬂዳይሳ ካዎቴꬃታ

ጊዶን ኤሪሲቴ።

ኢዛ ሱንꬃይ ꬎቁ ꬎቁ

ጊዳይሳ ኣዋጂቴ።

5 ጎዳይ ጊታ ኦሶ

ኦꬂዳ ጊሻስ

ኢዛስ ዬጺቴ።

ሄሲ ኩሜꬃ ኣላሜስ ኤሬቶ።

6 ኢንቴ ጊዶን ዲዛ ኢስራኤሌ

ጌሻይ ጊታ ጊዲዳ ጊሻስ

ጺዮኔ ኣሳዉ ኢሊሊ ጊቴ፤

ኡፋይሳንካ ዬጺቴ» ጋንዴታ።

13

ባቢሎኔ ቦላ ዮቴቲዳ ቲንቢቴ

1 ኣሞጼ ና ኢሳያሳስ ጎዳይ ባቢሎኔ ጊሻስ ቆንጪሲን ኢዚ ቤኢዳይሲ ሃይሳፌ ካሊዛይሳ፤ *

2 ኣይኮይ ባይንዳ ሜላ ዲዛ

ዙምቡላ ቦላ ማላታ ኤሲቴ፤

ኢንቴ ቃላ ꬎቁ

ሂስቲ ዋሲቴ፤

ኢስታ ሹሜታ ፔንጌራ

ጌላና ማላ ማላታ ቤሲቴ።

3 ታ ጾኖን ኡፋዬቲዛይታ

ታ ጌሻታ ኣዛዛዲስ፤

ታ ሃንቆ ኢስቲ ፖላና ማላ

ታ ኦላንቻታ ጼይጋዲስ።

4 ዳሮ ዴሬይ ዎጫሚዛ ማላ

ዙማታ ቦላ ዎጫሚዛ

ዎጫማ ሲዪቴ!

ካዎቴꬃታ ጊዶን

ሜቶቲዳ ዴሬይ

ጉጉሚዛ ጉጉንꬃ ሲዪቴ!

ኡባፌ ዎልቃማ

ጎዳይ ኦላንቻታ

ኦላስ ሳልፊሲዴስ።

5 ጎዳይኔ ኢዚ ባ ሃንቆ ፖሊሳናስ

ጎኤቲዛ ሚሻቲ

ቢታ ኡባ ꬋይሳናስ

ሃሆ ቢታፌ

ሳሎታ ጋጻፔ ዪዳ።

6 ጎዳ ጋላሲ

ማቲዳ ጊሻስ ዬኪቴ!

ሄ ጋላስ ኡባ ዳንዳይዛ

ጾሳ ማታፔ ባሺ ያና። *

7 ሄሳ ጊሻስ ኩሼ ኡባይ ሲላና፤

ኣሳ ኡባ ዎዚናይካ ሴራና።

8 ኢስቲ ሺሮታና፤

ኢስታ ዋዬይኔ ሜቶይ ጋካና፤

ሚጻይ ኦይኪዳ ማጫሳ ማላ

ኢስቲ ሚጻታና፤

ኢሶይ ኢሳራ ዳጋማን ጼሌታና፤

ኢስታ ኣይፌሶይ ዳጋማን

ሻላ ማይኢዴስ።

9 ቤኢቴ ጎዳ ጋላሳይ ሜንጼ ኢታ፤

ቢታ ሜላ ኣሻናስ

ኢዚን ዲዛ ናጋራንቻታ

ꬋይሳናስ ባሻራኔ

ጊታ ሃንቆራ ያና።

10 ሳሎ ጾሊንቴቲኔ

ኢስታ ቡቴቲ ፖኦ ኢሜቴና፤

ኣርሼይ ቡሮ

ሞኪዳ ማላ ꬉማና፤

ኣጊናይካ ባ ፖኦ ኢሙኩ። *

11 ጎዳይ፥ «ታኒ ኣላሜ

ኢዚ ኢታቴꬃ ጊሻስ

ቃጻያና፤

ኢታታካ ኢስታ

ናጋራ ጊሻስ ቃጻያና።

ታኒ ኦቶራንቻታ

ኦቶሬቴꬅ ሻራና፤

ሜንጼ ኢታታ ኦቶሬቴꬅ

ታ ካዉሻና።

12 ኣቲዳ ኣሳቲ ሙሩታ

ዎርቃፌ ቦላራ ኣልኦ ጊዳና፤

ኦፊሬ ዎርቃፌካ ኣልኦ ጊዳና።

13 ሄሳ ጊሻስ ታኒ ኡባፌ

ዎልቃማ ጎዳይ፥

‹ታኒ ታ ሃንቆ ቆንጪሲዛ ዎዴ

ሳሎ ቃꬃና፤

ሳኣካ ኢዚ ዴኢዛሶን

ኮኮርሳና› ጌስ።

14 ሻንካቲዛዴፌ

ባቃቲዛ ጌኔሳ ማላ፥

ሄሚዛዴይ ባይንዳ

ዶርሳ ዉዴ ማላ፥

ኣሲ ኡባይ

ባ ኣሳኮ ኣሳኮ ሲማና፤

ኢሶይ ኢሶይ ባ ዴሬ ባቃታና።

15 ዲኤቲዳ ኡባይ ጫዴታና፤

ኦይኬቲዳ ኡባይ

ማሻን ሃይቃና።

16 ኢስታ ኣይፌይ ቤኢሺን

ኢስታ ናይታ ቡሳካና፤

ኢስታ ኬꬃቲካ ቦንቄታና፤

ኢስታ ማቼታካ

ሃራይ ጋይታና» ጌስ።

17 ቤኢቴ፥ ቢራስ ዉዱ ጎንታይታ፥

ዎርቃንካ ኡፋዬቶንታይታ

ሜዶኔ ዴሬ ኣሳ

ታ ኢስታ ቦላ ዴንꬃና።

18 ኢስታ ዎንዳፌቲ ዎዳላታ ዉርሳና፤

ቄሪ ናይታካ ማሬቴና፤

ኢስታ ዎዚናይካ

ናይታስ ሚሼቴና።

19 ካዎቴꬃታስ ቦንቾ፥

ካላዳዌታስ

ጬቆ ጊዲዳ ባቢሎኔ

ጎዳይ ሶዶሜ ማላኔ

ጋሞራ ማላ ኢዞ ሺሪ ዬጋና። *

20 ሄ ቢታን ሙሌካ ኣሲ ዴኤና፤

ኢዚን ኡቲዛ ኣሲካ ዴና፤

ኣራቤ ኣሲካ ሄን

ባ ዱንካኔ ቶኬና፤

ሜሄ ሄሚዛይቲካ

ባንታ ዉዴ

ሄን ሼምፒሴቴና።

21 ጊዶ ኣቲን ባዞ ዶኣቲ

ሄን ኢቻና፤

ኢዚ ኬꬃን ዎራካናቲ ኩማና፤

ሄን ጉቶቲ ዴኣና፤

ባዞን ዴይሽ ሚሳቲዛ

ዳይዳንꬃቲ

ኢዚ ቦላ ጉፓና። *

22 ኢዚ ሚጻን ጎዳሬቲ ዋሳና፤

ሎኢዛ ኢዚ ካዎቴꬃ

ኬꬃንካ

ዎራካናቲ ዋሳና፤

ኢዚ ዎዴይ ማቲዴስ፤

ኢዚ ጋላሳይካ ኣዱቄና።

14

ዲኤቴꬃፌ ኢስራኤሌ ኣሳ ሲሞ

1 ጎዳይ ያቆቤስ

ናምኣንꬆ ቃꬌታና፤

ኢስራኤሌካ

ዛሬꬂዲ ዶራና።

ኢስታ ኢስታ ቢታን ዎꬃና፤

ኢማꬃቲ ዪዲ ያቆቤሶ

ኣሳራ ዋላኬታና።

2 ካዎቴꬃቲ ኤፊዲ

ኢስታ ኢስታ ቢታ ዛራና።

ኢስራኤሌ ኣሳይ ካዎቴꬃታ

ባስ ኦይኪዲ

ማጫሳኔ ኣቱማሳ

ኣይሌ ሂስቲዲ

ጎዳ ቢታን ሃራና።

ባና ዲኢዳይታ ዛሪ ዲኣና፤

ባና ኡንኤꬂዳይታ

ዛሪዲ ሃራና።

ባቢሎኔ ካዎይ ሃይቂዳይታ ቦላ ጉጄቴꬅ

3 ጎዳይ ኢንቴና ኢንቴ ዋዬፔ፥

ሜቶፔኔ ኡንኤቴꬃፌኔ

ኢታ ኣይሌቴꬃፌ

ኔና ሼምፒሲዳ ጋላሲ፥

4 ኢንቴ ባቢሎኔ ካዎ ቦላ

ቂልጪሼ፥ «ኡንኤꬂዛይሳስ

ዎዴይ ዋኒ ዉሪዴ?

ኢዛስ ጊሪሲዛይሲ ዋኒ ኤቂዴ!

5 ጎዳይ ኢታ ጻምኣኔ

ሃሪዛይታ ካዎቴꬃ

ጉፌ ሜንꬂዴስ።

6 ካዎቴꬃታ

ፓጬይ ባይንዳ ሾጪዳይሳ

ቃꬌታይ ባይንዳ ጎዲ ጎዲ

ቆጺዳይሳ ሜንꬂዴስ።

7 ቢታያ ሳሮኔ

ሼምፖ ዴማዱስ፤

ኡፋይሳ ማዛሙሬ ዬጻዉስ።

8 ሃራይ ኣቲን ዚጋቲካ፥

ሊባኖሴ ጺዳቲካ

ኡፋዬቲዳ፤

ኔካ ኩንዳዳሳ፤

ሚꬅ ቃንጺዛዴይካ ሃይሳፌ ጉዬ

ካልታ ኑ ቦላ ዴንꬄና።

9 «ኔኒ ዪዛ ዎዴ ሲኦሌይ

ኔና ሞካናስ ጊጌታዱስ፤

ኔና ሞኪ ኤካና ማላ

ሞይቲሌታ፥

ኣላሜ ቦላ ዴሬ ሃሪዛይታ

ኡባታ ዴንꬄꬃዱስ፤

ቃሴ ካዎቴꬃታ ቦላ

ካዎቲዳ ካዎታ

ኢስታ ኣራታፔ

ዴንꬃ ኤሳዱስ።

10 ኢስቲ ኔስ፥

‹ኔካ ኑ ማላ ዳቡራዳሳ፤

ኑ ማላካ ጊዳዳሳ።

11 ኔ ቦንቾይ ዲꬃ ጊሪሳራ

ዱጌ ሲኦሌ ዎꬊዴስ፤

ባዳቲ ኔስ ጋርሳራ ሂጼቲዳ፤

ጉጹኔቲ ኔስ ቦላራ

ማይኦ ጊዳና› ጋና» ጌታ።

12 ኔኖ ዎንታ ናዞ፥

ቶሮጄ ጾሊንቴዞ፥

ኔ ዋናዳ

ሳሎፔ ዱጌ ኩንዳዲ?

ካዎቴꬃታ ካዉሺዳ

ኔኒ ዋናዳ ዱጌ ዬጌታዲ!*

13 ኔኒ ኔ ዎዚናን፥

«ታኒ ፑዴ ሳሎ ኬዛና፤

ታ ካዎቴꬃ ኣራታካ

ጾሳ ጾሊንቴታፔ ቦላራ

ꬎቃን ዎꬃና፤

ዙማ ቦላ ሺቂዛሶን

ኣንጄቲዳ ዙማ ቦላ

ꬎቃሶሆን

ታ ካዎቴꬃ

ኣራታ ቦላ ኡታና።

14 ታኒ ሻራቲ ዲዛ ꬎቃሶሆፔካ

ፑዴ ኣꬋና፤

ታኒ ታና ኡባፌ

ꬎቃ ጾሳ ማላ

ኦꬃና» ጋዳሳ።

15 ጊዶ ኣቲን ኔኒ ሲኦሌን

ዱጌ ጪማ ኦላን ዬጌታዳሳ። *

16 ኔና ቤኢዛይቲ ኡባይ

ቲሺ ሂስቲ ጼሊዲ

ኔና፥ «ቢታ ቃꬂዳይሲኔ

ካዎቴꬃታ

ኮኮሪሲዳይሲ ሃይሴ?

17 ሳኣ ባዞ ኬሲዳይሲ፥

ካታማታካ ላሊዳይ፥

ዲኤቲዳይቲ ባ ዴሬ

ሲሚ ቦንታ ማላ

ዲጊዳይ ሃይሴ?» ጋና።

18 ካዎቴꬃታ ካዎቲ ኡባይ

ቦንቾን ꬊስኪዳ፤

ባ ዱፎን ዱፎን ሼምፒዳ።

19 ኔ ጊዲኮ ኮዬቶንታ ሃጋ ማላ

ዱፎፔ ዎራ ኦሌታዳሳ፤

ማሻን ጫዴቲዳይታን፥

ዱጌ ጪማ ሹቻ

ኦላን ዎꬊዳይታን፥

ኣሳ ኩሼን ሃይቂዳይታን

ካሜታዳሳ፤

ኔኒ ቶሆን ዬꬌቲዳ

ኣሃ ማላ ጊዳዳሳ።

20 ኔኒ ኢስታራ ዱፎን ዳካ፤

ጋሶይካ ኔ ቢታ

ባሻዳሳ፤

ኔ ዴሬዛ ኔ ꬋይሳዳሳ፤

ኢታ ኦꬂዛይታ ዜሬꬂ

ሙሌካ ኣኬኬቴና።

21 ኢስቲ ዴንዲዲ

ቢታ ላቶንታ ማላ፥

ኣላሜን ባ ካታማ

ኢስቲ ኩንꬆንታ ማላ

ካሴ ኢስታ ኣዋታ ናጋራ ጋሶን

ኣቱማ ናይቲ

ሲፌታናሶሆ ጊግሲቴ።

22 ኡባፌ ዎልቃማ ጎዳይ፥

«ታኒ ኢስታ ቦላ ዴንዳና፤

ሂስታዳ ኢስታ ሱንꬃ፥

ኢስታፌ ኣቲዳይታ፥

ኢስታ ዜሬꬃኔ

ዬሌታ ባቢሎኔፔ ꬋይሳና።

23 ታኒ ባቢሎኔ ቁጻርሳ ኣቆሶኔ

ጫሬ ኬሳና፤

ባሻ ፔይጻን ታኒ ኢዞ

ፒታ ꬋይሳና» ጌስ።

ኣሶሬ ቦላ ዮቴቲዳ ቲንቢቴ

24 ኡባፌ ዎልቃማ ጎዳይ፥

«ታኒ ሃልቺዳ ማላ ፖሌታና፤

ታ ቆፒዳ ማላካ ሃናና። *

25 ታኒ ኣሶሬ ታ ቢታ ቦላ ሊቂሳና፤

ታኒ ኢዛ

ታ ዙማ ቦላ ዬꬋና፤

ኢዛ ቃምባራይ

ታ ዴሬዛ ቦላፌ ዴንዳና፤

ኢዛ ቶሆይካ

ኢስታ ሃሼፔ ኪቻና»

ጊ ጫቂዴስ።

26 ሳኣ ኡባስ ቆፌቲዳ

ቆፋይ ሃይሳ፤

ካዎቴꬃታ ኡባ ቦላን

ሚጬቲዳ ኩሼይ ሃይሳ።

27 ኡባፌ ዎልቃማ ጎዳይ

ሃይሳ ቆፒዴስ፤

ሄሳ ኢዛ ኦኔ ዲጋናይ?

ኢዚ ባ ኩሼ ዴንꬂዴስ፤

ሄሳ ዛራናይ ኦኔ?

ፊሊስጼሜታ ቦላ ዮቴቲዳ ቲንቢቴ

28 ካዎ ኣካዜይ ሃይቂዳ ላይꬅ ሂዝጊዛ ቃላይ ዪዴስ፤ *

29 ኢንቴኖ ፊሊስጼሜ ኣሳቶ፥

ኢንቴና ሾጪዳ ጉፌይ

ሜቂዳ ጊሻስ

ኡባቲ ኡፋዬቶፍቴ፤

ሾሻ ጋርሳፌ

ሃሶ ሾሺ ኬዛና፤

ኢዛ ዜሬꬂካ

ጾንጌቲዛ ማርዜራ

ዲዛ ሃሶ ሾሽ ጊዳና።

30 ፑቴሳ ማንቆቲ

ዱሳሶ ዴማና፤

ሜቶታንቻቲ

ዎፑ ጊዲ ኢቻና።

ጊዶ ኣቲን ታኒ ኔ ዛሬ

ኮሻን ዉርሳና፤

ቃሴ ኔፔ ኣቲዳይታካ

ዲፒ ሂስታና።

31 «ኔኖ ፔንጌዞ! ዉ! ዉይ ጋ፤

ኔኖ ካታማዞ! ዋሳ፤

ኢንቴኖ ፊሊስጼሜ ኣሳቶ!

ኢንቴ ኡባይካ ሂርጋን ሴሪቴ!

ጋሶይካ ፑዴሃ ባጋፌ

ጩዋይ ኢንቴ ቦላ ዪዴስ፤

ሄ ጪፍራፔ

ዱጺ ኣታናይ ዴና። *

32 ሄ ካዎቴꬃታፔ

ኪቴቲ ዪዛ ቃስታኔታስ

ኣይ ጊ ዛራኔ?

‹ጎዳይ ጺዮኔ

ሚንꬂ ኤሲዴስ፤

ዋዬ ኤኪዳ ዴሬይ

ኢዚ ጋርሳን ሼምፖሶ

ዴሚዴስ› ጊ ዛሮ።»

15

ሞኣቤ ቦላ ዮቴቲዳ ቲንቢቴ

1 ሞኣቤ ቢታ ጊሻስ ጎዳይ ዮቲዳ ቃላይ ሃይሳ፤ *

ቂሬ-ሞኣቤን ዲዛ

ኤሬያ ላሌታዱስ፤

ኢሲ ጋላሳ ኦማርሳን ዲፒ ጋዱስ፤

ቃሴ ቂሬ-ሞኣቤን ዲዛ

ቂሬያ ላሌታዱስ፤

ኢሲ ጋላሳ ኦማርስ ዲፒ ጋዱስ።

2 ዲቦኔ ኣሳይ ጾሳ ኬꬅ ኬዚዴስ፤

ዬካናስ ፑዴ

ዙምቡላታ ቦላ ኬዚዴስ፤

ሞኣቤ ኣሳይ ኔቦ ጊሻሲኔ

ሜዴባ ጊሻስ ዋሴስ፤

ሁኤይኔ ቡቻይ

ሚልጺ ጊ ሜዴቲዴስ።

3 ኦጌይ ዲዛሶ ኡባን

ማቃ ማይኤቴስ፤

ፖቄታ ቦላኒኔ

ዳባባይ ዲዛሶን ዬኬቴስ፤

ኣፉንꬅ ጉሴቴስ።

4 ሃሴቦኔይኔ ኤልኤሌይ ዋሲዳ፤

ኢስታ ዋሶይካ

ያሃጼ ጋካናስ ሴቴቲዴስ።

ሄሳ ጊሻስ

ሞኣቤ ኦላንቻቲ ዋሲዳ፤

ኢስታ ዎዚናይካ ኮኮሪዴስ።

5 ታ ዎዚናይ ሞኣቤ

ጊሻስ ዬኪዴስ፤

ኢዚፔ ጎዴቲዳ ኣሳቲ

ዞኣሬ ጋካናስ፥

ኤጊላቴ-ሻሊሺያ

ጋካናስ ባቃቲዳ፤

ኢስቲ ኣፉንꬅ ጉሲሼ

ፑዴ ሉሂቴ ኬዚዳ፤

ቃሴ ሆሮናይሜ

ኤፊዛ ኦጌራ ቢሼ

ባንቲ ꬋያናይሳስ ዋሲዳ።

6 ኒሚሪሜ ሃꬃቲ ሚጪዳ፤

ማታይ ሹሊዴስ፤

ጫሬቻይካ ꬋይዴስ፤

ጪሊላ ሚሺካ ቤቴና።

7 ሄሳ ጊሻስ

ኢስቲ ሃሪዳ ኣቆታኔ

ኢስቲ ሺሺዳ ሃሮ

ኣሃያ ሻፋ

ቶኪ ፒንꬄቴስ።

8 ኢስታ ዋሶይ

ሞኣቤ ዛዋ

ጋካናስ ሴቴቴስ፤

ኢስታ ዋሶይ ኤጊላይሜ ጋካናስ

ኢስታ ዚላሳይካ

ቢኤሪ-ኤሊሜ ጋኬስ።

9 ዲሞና ሻፋቲ

ሱꬃን ኩሚዳ፤

ጊዲኮካ ታኒ ዲሞና ቦላ

ሄሳፌ ኣꬊዛዝ ኤሃና።

ሞኣቤፔ ባቃቲዛይታ ቦላ

ቢታይን ጫሻ ኣቲዳይታ ቦላ

ጋሞ ዬዳና።

16

ሞኣቤስ ሂዶታ ꬋዮ

1 ባዞ ቢታፌ ሄ ፒንꬃን ዲዛ ሴላፔ

ጺዮኔ ማጫ ናይ ዙማን

ዴራ ሃሪዛይሳስ

ዶርሳ ላቃ ዬዲቴ።

2 ባንታ ኬꬃፌ ጎዴቲዲ

ዋዬቲዛ ካፎታ ማላ

ሞኣቤ ማጫሳቲ

ኣርኖኔ ሻፋ ፑርዴን

ሄሳꬆ ሃናና።

3 ሞኣቤ ኣሳይ ዩሁዳ ኣሳስ፥

«ኑስ ዞሬ ኢሚቴ፤

ኑስ ፒርዲቴ፤

ሴታ ጋላስ ኢንቴ ኤሾን

ኦማርሳ ꬉማ ማላ

ኑና ካሚቴ።

ባቃቲዳይታ ቆቲቴ፤

ጎዴቲዳይታካ

ኣꬂ ኢሞፍቴ።

4 ሞኣቤፔ ጎዴቲዳይቲ

ኢንቴኮን ታኬቶ፤

ኢስታ ꬋይሲዛይታፔ

ኢስቲ ቆቴቲ

ኣቲዛሶሆ ጊዲቴ» ጌስ።

ኡንኤꬂዛይሳስ ዉርሴꬂ ያና፤

ባሺ ኣታና፤

ኦቶራንቻይ

ቢታ ቦላፌ ꬋያና።

5 ኣራታይ ሲቆን ሚኔስ፤

ሄ ኣራታን

ዳዊቴ ኬꬃፌ ጊዲዳይ፥

ሱሬ ፒርዳ ኣሞቲዛይ፥

ጺሎቴꬅ ኤሶሲዛይ

ኢሲ ኣሲ ኣማኔቴꬃን

ኢዛ ቦላ ኡታና።

6 ዩሁዳ ኣሳይ፥ «ሞኣቤታ ሃላጫ፥

ኦቶሬቴꬃኔ ሞꬌቴꬃ፥

ጬቄቴꬃኔ

ካꬌዛ ሲዪዶስ፤

ጊዶ ኣቲን ኢስታ ኦቶሬቴꬂ

ሃዳ» ጋና።

7 ሄሳ ጊሻስ ሞኣቤቲ ዋሳና፤

ኢሲ ቦላ ሞኣቤስ ዬካና፤

ቂሬ-ሄሬሴቴ ካታማ

ኣሳ ጊሻስ

ዩሺ ቆፒዲ

ካዮቲሼ ዬካና።

8 ሃሴቦኔ ጎሻ ጋዴቲ

ሴባማ ዎይኔ

ሚꬃቲ ሹሊዳ፤

ካዎቴꬃታ ሃሪዛይቲ

ኢያዜሬ ኣꬊ ቢዲ

ባዞ ቢታ ካንꬂዲ

ባንታ ጻጶ

ኣባ ጋካናስ ዬዲዳይታ

ዶሬቲዳ ዎይኔ ሚꬃታ

ዬꬌቲዳ።

9 ሴባማ ዎይኔ ሚꬃ ጊሻስ

ኢያዜራ ዬኪዛ ማላ

ታኒካ ዬካይስ፤

ሃሴቦኔ! ኤልኤሌ!

ታኒ ታ ኣፉንꬃን

ኢንቴና ሎጺኪሳይስ።

ጋሶይካ ኢንቴስ ሚꬃ ኣይፌቲ

ጋኪዳ ዎዴ ዲዛ ሆምቦጫይኔ

ካꬅ ሺሺዛ ዎዴ ዲዛ

ኡፋይሲ ኣቲዴስ።

10 ኡፋይሳይኔ ኢሊሊሳይ

ኔ ኣታኪልቴይ

ዲዛሶፔ ኪቺዴስ፤

ዎይኔ ቶኪዛሶሆን ዬጺዛ

ዬꬃይ ዴና፤

ኢሊሲካ ኣቲዴስ።

ዎይኔ ቴራ

ጉምኢዛሶሆይ ዴና፤

ጉምኢዛይታ ሆምቦጫካ

ታ ꬋይሳዲስ።

11 ሄሳ ጊሻስ ታ ዎዚናይ

ሞኣቤ ጊሻስ

ቃꬌታ ሚላስ ሲሳዉስ፤

ቂሬ-ሄሬሴታ ጊሻስ

ታ ማራጬያ ዬካዉስ።

12 ሞኣቤይ ፑዴ

ባ ዙምቡላ ቦላ ኬዚኮካ

ዳቡራ ጻላ፤

ኢዛ ዎሳስ

ባ ኤቃ ኬꬅ ጌሊኮካ

ጎኣይ ዴና።

13 ጎዳይ ሞኣቤ ጊሻስ ካሴቲ ዮቲዳ ቃላይ ሃይሳ። 14 ሃኢ ጊዲኮ ጎዳይ፥ ቃጻሬቲ ኦꬂዛ ኦሳንቻይ ጋላስ ቆዲዛ ማላ ሞኣቤ ቦንቾይኔ ኣሳ ጮራቴꬃይ ሄꬑ ላይꬃ ጊዶን ካዉያና፤ ሄን ኣቲዳ ኣሳቲ ጉꬃታኔ ዎልቃይ ባይንዳይታ ጊዳና።

17

ዳማስቆ ቦላኔ ኢስራኤሌ ቦላ ጾሳ ቂጻቴ

1 ዳማስቆ ጊሻስ፥

«ቤኢቴ፥ ሃይሳፌ ሲንꬃን

ዳማስቆ ካታማቴꬂ ኣታና፤

ላሌꬃ ዶሬ ጊዳና።

2 ኣሮኤሬ ካታማቲ ካይስ ጊዳና፤

ሜሄ ሄንꬃሶሆ ጊዳና፤

ኢስታ ባቢሲዛ ሚሺካ ዴና።

3 ጊምቤቲዳ ካታማይ ኤፍሬሜፔ፥

ካዎቴꬃ ማታይ

ዳማስቆፌ ꬋያና፤

ኣራሜፔ ጫሻ

ኣቲዳይታ ቦንቾይ

ኢስራኤሌታይሳ ማላ

ካዉያና» ጌስ

ኡባፌ ዎልቃማ ጎዳይ። *

4 «ሄ ዎዴ ያቆቤ

ቦንቾይ ሻሩማታና፤

ኢዛ ሞꬎቴꬃይካ

ሹማና።

5 ካꬅ ማጺዛዴይ

ኤቂዳ ካꬃ ሺሺዲ

ሞꬌ ባ ኩሼን ማጺዛ ማላ

ኤራፋይሜ ሾባፌ ማጼቲዛ

ፑሹሎ ማላ ጊዳና።

6 ዎጋራ ሚꬅ ሾጪን

ናምኡ ዎይኮ ሄꬑ ኣይፌቲ

ሃጋ ጼራ ቦላ ኣቲዛ ማላ

ኦይዱ ዎይኮ ኢቻሽ ኣይፌቲ

ꬊፒ ጊዳ ሃጋታ ቦላ

ኣቲዛ ማላ

ጉꬃ ሃጋቲ ኣታና»

ጊ ጎዳ ኢስራኤሌ

ጾሳይ ሃሳይዴስ።

7 ሄ ዎዴ ኣሳይ

ባና ሜꬊዳይሳኮ ጼላና፤

ኢስታ ኣይፌይ

ኢስራኤሌ ጌሻኮ ጼላና።

8 ኢስቲ ባንታ ኩሼን ኦꬂዳ

ያርሾሶሆታ ጼሌቴና፤

ኢስቲ ባንታ ኤቃታስ

ኤጻኔ ጩኣሲዛሶሆታሲኔ

ኣሼሪስ ጎይናና ኤሲዳ

ቱሳታስ ቦንቾ ኢሜቴና።

9 ሄ ዎዴ ኢስራኤሌ ኣሳ ጋሶን

ቦሼቶንታ ኣቲዳ ሚኖ ካታማቲ

ዎራኔ ኣይኮይ ባይንዳሶ ጊዳና።

10 ኔና ኣሺዛ ጾሳ ባላዳሳ፤

ኔ ኢዛን ቆቴታ ኣቲዛ

ኔ ዛላካ ኣኬካቤካ፤

ሄሳ ኔኒ ዶሬቲዳ

ኣታኪልቴ ቶኪኮካ፥

ኦራꬃ ዜሬꬅ ኔ ዜሪኮካ፥

11 ኔ ቶኪዳ ጋላስ

ኢዚ ሞካና ማላ

ኔ ኦꬂኮካ፥

ኔ ዜሪዳ ዎንቴꬃ ጋላስ

ኢዚ ጪያና ማላ ኔ ኦꬂኮካ

ሄ ካꬃይ ሃርጌኒኔ

ፓጾንታ ሳኮን ሙሌራ ꬋያና።

ሞርኬ ካዎቴꬃታ ጾኔቴꬅ

12 ቤኣ፥ ዳሮ ኣሳ ሃንቆ ጊሪሲ

ኣባ ዳምባላ ማላ ጊሬስ፤

ቤኣ፥ ኣሳ ዋሶ ዳሮይ

ዎልቃማ ሃꬃ ማላ

ጉሜስ።

13 ኣሳይ ዎልቃማ

ሃꬃ ማላ ጉሚኮካ፥

ኢዚ ኢስታ ሴሪኮ

ዙምቡላ ቦላራ ጫርኮን ቢዛ

ጉዱላ ማላ

ጎቴ ጫርኮይ ላሊዛ

ሃፓ ማላ ላሌታና።

14 ሄኮ ሳኣይ ቃሚሺን

ቆፋይ ባይንዳ

ሺሮ ጊዲዴስ፤

ሳኣይ ዎንታናፔ ካሴቲዲ

ኦኒካ ቤቲቤና።

ኑ ኣቆታ ቦንቂዳይታ፥

ኡባ ዎልቃን ኤኪዛይታ

ቃዳይ ሄሳ።

18

ቶጵያ ቦላ ዮቴቲዳ ቲንቢቴ

1 ቶጵያ ሻፋታ ማታን ዲዛ

ጊሬቲዛ ቄፌይ ዲዛ ቢታይስ

ኣዬ ኣና!*

2 ሄ ቢታያ ቃስታኔታ

ሻጫፌ ኦሴቲዳ ዎጎሎን

ኣባ ቦላራ ሻፋፔ ሄ ፒንꬅ

ኪታ ዬዲዛሮ።

ኢንቴኖ ፒላታ ቃስታኔቶ!

ኣዱሳኔ ቦላ ሹጎ ኣሳታኮ፥

ሃኮኒኔ ማታን ዲዛይ

ኢስታስ ያዪዛ ዴሬታኮ፥

ዎልቃማኔ ቃላይ

ኤሬቶንታ ዴሬታኮ፥

ሻፋ ሃꬃቲ

ኢዛ ዴሬ ሻኪ ቢዛ

ካዎቴꬃኮ ቢቴ።

3 ኢንቴኖ ሳኣ ቦላ ዲዛ ኣስ ኡባቶ!

ዙማታ ቦላ ማላታይ ካቄቲሺን

ኢንቴ ቤኣና፤

ዛዬይ ፑኔቲሺን ኢንቴ ሲያና።

4 ጎዳይ ታስ፥ «ታ ጮኡ ጋ ኡታና፤

ሴታ ጋላስ ኣዋ ሴላን

ጾልቄቲዛ ሚሻ ማላ

ቦኔ ሆምቤ ማላ፥

ሻራፔ ቡኪዛ

ኢራ ማላ ጊዳዳ

ታ ጼላና» ጊዴስ።

5 ካꬅ ማጺዛ ዎዴፔ ካሴ

ጪሻ ዎዴይ ኣꬊሺን፥

ጪሻይ ጋኪዲ ዎይኔይ

ኣይፌ ኣይፋና ጊሺን፥

ዎይኔ ቦላ ዲዛ

ኮሾንታይሳ ጹንቃና፤

ዳዪዳ ሃጋታካ

ቃንጼሬꬂ ዲጋና።

6 ኢስቲ ኡባይካ ዙማ ቦላ ዲዲ

ባቂ ሚዛ ካፎታሲኔ

ባዞ ዶኣታስ ኣታና፤

ካፎቲ ቦኔ ኩሜꬅ

ሚሼ ሻጫና፤

ባዞ ዶኣቲ ባልጎ ኡባን

ሚሼ ሻጫና።

7 ሄ ዎዴ ጎዳስ

ኡባፌ ዎልቃማ

ጾሳስ ኣዱሳኔ

ሊቆ ኣሳፔ፥

ማታፔ ሃሆፔ

ያዪዛ ዴሬፔ፥

ዎልቃማኔ ኢዛ ቃላይ

ኤሬቶንታ ዴሬፔ፥

ሻፋቲ ሻኪ ቢዛ

ካዎቴꬃፌ

ኢሞታይ ያና፤

ሜꬌቴꬃ ጎዳይ ዲዛሶ

ፑዴ ጺዮኔ ዙማ ቦላ ያና።

19

ጊብጼ ቦላ ዮቴቲዳ ቲንቢቴ

1 ጊብጼ ጊሻስ ዮቴቲዳ ቃላይ፥

«ቤኢቴ፥ ጎዳይ ኤሶቲዛ ሻራ

ቶጊዲ ጊብጼ ዬስ።

ጊብጼ ኤቃ ጾሳቲ

ኢዛ ሲንꬃን ኮኮሬቴስ፤

ጊብጼ ዎዚናይ

ኢስታ ጊዶን ሴሬስ» ጌስ።

2 «ታኒ ጊብጼታ

ኢሳ ኢሳ ቦላ ዴንꬃና፤

ኢሻይ ኢሻራ፥ ሾሮይ ሾሮራ፥

ካታማይ ካታማራ፥

ካዎይ ካዎራ ኦሌታና።

3 ጊብጼታ ዎዚናይ ላቤታና፤

ታኒ ኢስታ ሃልቾ

ሃዳ ኦꬃና።

ኢስታ ኤቃ ጾሳታኔ ሞይቲሌታ፥

ቱና ኣያና ጼይጊዛይታኔ

ማሮታ ዞሬ ኦይቻና።

4 ቃሴ ሜንጼ ኢታ ኣሳ ኩሼን

ታ ጊብጼታ ኣꬃ ኢማና፤

ባቢሲዛ ካዎይ

ኢስታ ሃራና» ጌስ

ጎዳይ፥ ኡባፌ

ዎልቃማ ጾሳይ።

5 ኣባዬ ሻፋ ሃꬂ ፓጫና፤

ሃꬂ ጉጺ ጉጺ ሜላና።

6 ዛራ ሃꬃቲ ጺንቃና፤

ጊብጼ ካንቼቲ ሚጪ ꬋያና፤

ሻጫቲኔ ጫሬ

ማታቲ ሹላና።

7 ኣባዬ ሻፋ ላንቄን

ሃꬃ ማታን ዲዛ

ሚꬃቲ ሹላና፤

ሻፋ ማታን ዜሬቲዳ

ካꬅ ኡባይ

ጫርኮን ፒቴቲ ꬋያና፤

ኣይኮይካ ኣቴና።

8 ሞሌ ኦይኪዛይቲ ጬጫና፤

ኣባዬ ሻፋን

ጋቲሌ ዬጊዛይቲ

ኡባይ ዬካና፤

ሃꬃ ቦላ ባንታ

ጊቴ ዬጊዛይታ

ኡባ ዎልቃይ ኢጻና።

9 ፓቴቲዳ ታልባ

ሱቂዛይቲ ꬋያና፤

ቃሴ ቦꬃ ፑቶፌ

ማይኦ ዳዲዛይቲ

ሂዶታ ቃንጻና።

10 ማይኦ ዳዲዛይቲ ጬጫና፤

ዳሞዛን ኣቂዛይታ

ዎዚናይ ሜቃና።

11 ጻኖሴ ቢታ ሃላቃቲ ኬሂ ኤያ፤

ኣꬎ ኤራንቻ ጊዲዳ

ካዎ ፓሮኔ ኣꬎ ኤራንቻታ

ዞሬይ ሃዳ።

ፓሮኔስ፥ «ታኒ ኣꬎ

ኤራንቻታፔ ኢሳ፤

ታኒ ካሴ ካዎታ ካሊዛዴ»

ዋኒዲ ጌቲ?

12 ኢንቴ ኣꬎ ኤራንቻቲ

ሃኢ ኣዋን ዲዞ?

ኡባፌ ዎልቃማ ጎዳይ

ጊብጼ ቦላ ኦꬃና ቆፒዳይሳ

ኣኔ ኢንቴና ቤሴቶኔ ኤሪሴቶ።

13 ጻኖሴ ሃላቃቲ ኤይዳ፤

ሜምፒሳ ሹሜቲ ባሌቲዳ፤

ኢዚ ዴሬ ካሌꬂዛ ኤሬቲዳይቲ

ጊብጼ ኣሳ ባሌꬂዳ።

14 ጎዳይ ኢስታ ቦላ

ዶቺዛ ኣያና ጉሲዴስ፤

ማꬆቲዳ ኣሲ ባ ጮሻን

ጋንዲጋርዛ ማላ

ጊብጼይ ባ ኦሶ ኡባን

ጋንዲጋራና ማላ ኦꬂዳ።

15 ካጬ ዎይኮ ጎይና፥

ዛምባ ዎይኮ ሻጫ

ሄይቲ ኡባይ

ጊብጼስ ኣይኮካ ማዴቴና።

16 ሄ ዎዴ ጊብጼ ኣሳይ ማጫሳ ማላ ጊዳና። ቃሴ ኡባፌ ዎልቃማ ጎዳይ ኢስታ ቦላ ባ ቄሴ ዴንꬂዛ ዎዴ ኢስቲ ያሻን ኮኮራና። 17 ዩሁዳ ኣሳይ ጊብጼ ኣሳ ቦላ ሺሮ ዴንꬄꬃና፤ ኡባፌ ዎልቃማ ጎዳይ ኢስታ ቦላን ኦꬃና ሃልቺዳ ሃልቾፌ ዴንዲዳይሳን ዩሁዳ ጊሻስ ሲዪዳ ኡባይ ሺሮታና።

18 ሄ ዎዴ ጊብጼ ቢታን ዲዛ ኢቻሽ ካታማቲ ካናኔ ቃላን ሃሳያና፤ ኡባፌ ዎልቃማ ጎዳ ባጋ ጊዳናስ ጫቃና። ሄ ካታማታፔ ኢሲኒያ ባሻ ካታማ ጌቴታ ጼይጌታና።

19 ሄ ዎዴ ጊብጼ ቢታን ጎዳስ ያርሾሶይ ኦሴታና፤ ቃሴ ጊብጼ ቢታ ዛዋን ጎዳስ ቱሲ ኤቃና። 20 ሄሲ ኡባፌ ዎልቃማ ጎዳስ ጊብጼ ቢታን ማላታኔ ማርካ ጊዳና፤ ኢስቲ ባንታና ኡንኤꬂዛይታፔ ዴንዲዳይሳን ጎዳኮ ዋሲዛ ዎዴ ኢዚ ኢስታ ኣሺዛዴኔ ማዲዛዴ ኪቲዲ ኢስታ ኣሻና። 21 ጎዳይ ባና ጊብጼታስ ቆንጪሳና፤ ኢስቲካ ሄ ጋላስ ጎዳ ኤራና፤ ያርሾኒኔ ካꬃ ያርሾን ኢዛ ጎይናና። ኢስቲ ጎዳስ ኣዲኔታና፤ ባ ኣዲኔቲዳይሳካ ጋꬃና። 22 ጎዳይ ጊብጼ ቦሻን ሾጫና፤ ዛሪዲካ ኢስታ ፓꬃና፤ ኢስቲካ ጎዳኮ ሲማና፤ ኢዚካ ኢስታ ዎሳ ሲዪዲ ኢስታ ፓꬃና።

23 ሄ ዎዴ ጊብጼፔ ኣሶሬ ጋካናስ ዎጋ ኦጌይ ኦሴታና፤ ኣሶሬቲ ጊብጼ፥ ጊብጼ ኣሳይ ኣሶሬ ባና፤ ቃሴ ጊብጼቲኔ ኣሶሬቲ ኢሲ ቦላ ጎይናና። 24 ሄ ዎዴ ኢስራኤሌይ ቢታስ ኣንጆ ጊዳናስ ሄꬓንꬆ ማራን ጊብጼራኔ ኣሶሬራ ኢሲፌ ቆዴታና። 25 ኡባፌ ዎልቃማ ጎዳይ ኢስታስ፥ «ታ ዴሬ ጊብጼይ፥ ታ ኩሼይ ሜꬊዳ ኣሶሬይ፥ ታ ጺንጾ ኢስራኤሌይ ኣንጄቲዳይታ ጊዴቶ» ጊ ኣንጃና። *

20

ጊብጼ ቦላኔ ቶጵያ ቦላ ዮቴቲዳ ቲንቢቴ

1 ኣሶሬ ካዎ ሳርጎኔይ ኦላ ጋዳዋ ኪቲን ኣሽዶዴ ጌቴቲዛ ፊሊስጼሜ ካታማ ኦሊ ኦይኪዳ ላይꬅ፥ 2 ሄ ዎዴ ጎዳይ ኣሞጼ ና ኢሳያሳ፥ «ማቃ ኔ ቦላፌ ቃራ፤ ኔ ጫማ ቶሆፔ ኬሳ» ጊ ዮቲዴስ፤ ኢዚካ ሄሳꬆ ኦꬂዴስ፤ ካሎኔ ጫማይ ባይንዳ ሲሜሬቲዴስ።

3 ሄሳፌ ጎዳይ፥ «ታ ኣይሌ ኢሳያሲ ጊብጼ ቦላኔ ቶጵያ ቦላ ጋካናይሳስ ማላታ ጊዳና ማላ ሄꬑ ላይꬅ ማይኦ ማይኦንታኔ ጫማ ኣꬆንታ ዴኢዳ ማላ፥ 4 ኣሶሬ ካዎይ ጊብጼፔ ዲኤቲዳ ጪማታኔ ዬላጋታ፥ ቶጵያፔ ቤቲ ዪዳይታ ካሎኔ ጫማ ኣꬆንታ ኤኪ ባና፤ ኢስቲ ዱጫ ካሎ ቃሪ ዬጊዲ ዬዴሬꬂሼ ጊብጼታ ካዉሻና። 5 ቶጵያ ሂዶታ ኦꬂዳይቲኔ ጊብጼን ጬቄቲዛይቲ ባባናኔ ካዉያና። 6 ሄ ዎዴ ኣባ ማታን ዴኢዛ ዴሬይ፥ ‹ካሴ ኢስቲ ጬቄቲዳይቲ፥ ኣሶሬ ካዎፔ ኣታናሲኔ ላኣ ኬዛናስ ኑ ኢስታ ጊዶን ቆቴቲዳይታ ኣዚ ጋኪዳኮ ኣኔ ጼሊቴ፤ ሂስቲን ኑኒ ዋኒ ኬሲ ኤኪ ኣታኔ? ጋና› » ጊዴስ።

21

ባቢሎኔ ቦላ ዮቴቲዳ ቲንቢቴ

1 ኣባ ላንቄን ዲዛ ባዞ ቢታስ ዮቴቲዳ ጎዳ ቃላይ ሃይሳፌ ካሊዛይሳ።

ዱጌሃ ባጋፌ ጎቴ ጫርኮይ

ፒቲ ኤኪ ዪዛ ማላ

ዎራጂዛይ ሺሮ ዴንꬄꬂዛ

ባዞ ቢታፌ ዬስ።

2 ያሺዛ ኣጁታ ታ ቤኣዲስ፤

ኣꬂ ኢሚዛይሲ

ኣꬂ ኢሜስ፤

ዲኢዛይሲ ዲኤስ።

ኤላሜ ዴንዳ!

ሜዶኔ ጊዶꬃ!

ኢዛ ጋꬂዳ ዋዬ ኡባ

ታ ኤሳና።

3 ሄሳ ጊሻስ ታ ጼሳይ

ሳኮ ጻላላ ጊዲዴስ፤

ሚጻይ ኦይኪዳ ማጫሳ ማላ

ታና ሌሶይ ኦይኪዴስ፤

ታኒ ሲዪዳ ዮኦይ

ታና ጋዲጋዲሲዴስ፤

ታ ቤኢዳ ዮኦን ሺሮታዲስ።

4 ታ ዎዚናይ ፖዱ ጊዴስ፤

ታና ያሺ ኮኮሪሲዴስ፤

ታ ኡፋይሳን ናጊዳ ኦማርሳይ

ታ ቦላ ሂርጋ ዬጊዴስ።

5 ኢስቲ ማዳ ጊግሲዳ፤

ኡቲዛሶ ጊግሲዳ፤

ሚዳኔ ኡዪዳ።

ኢንቴኖ ሹሜቶ ዴንዲቴ!

ጎንዳሌዛ ዛይቴን ቁጪቴ!

6 ጎዳይ ታና፥

«ባ፤ ዎቺዛ ኣስ ዎꬃ፤

ኢዚ ባ ቤኢዳይሳ ዮቶ።

7 ፓራን ጎሼቲዛ

ፓራ-ጋሬታ ቤኢዛ ዎዴ

ሃሬ ቶጊዛይታ

ጋሜላ ቶጊዛይታ

ቤኢዛ ዎዴ ኢዚ ዩሺ ቆፖ፤

ሎኤꬂ ዎቾ» ጊዴስ።

8 ናጊዛይሲካ ዋሲሼ፥

«ጎዳዉ፥ ታኒ ጋላስ ጋላስ

ፓጬይ ባይንዳ

ሻኮ ቦላ ኤቃዲስ፤

ኦማርስ ኡባን

ታ ናጊዛሶሆን ኤቃዲስ።

9 ቤኢቴ፥ ኢሲ ኣሲ ፓራታን

ጎሼቲዛ ፓራ-ጋሬታን ዪዴስ፤

ሂስቲዲ፥ ‹ባቢሎኔይ

ኩንዳዱስ! ኩንዳዱስ!

ኢዚ ኤቃ ጾሳ ሚስሌቲካ

ሜቄሬቲ ጋዴን ኩንዲዳ›

ጊ ዛሪዴስ» ጊ ዋሲዴስ። *

10 ባሌን ቡኬቲዳ ታ ዴሬዞ!

ኡባፌ ዎልቃማ ጎዳ

ኢስራኤሌ ጾሳፌ

ታ ሲዪዳ ቃላ ኔስ ዮታይስ።

ኤዶሜ ቦላ ዮቴቲዳ ቲንቢቴ

11 ኤዶሜ ጊሻስ ዮቴቲዳ

ሚኖ ዮኦ፤

ኢሲ ኣሲ ሴይሬፔ

ታና ጼይጊዲ «ናጊዛይሶ!

ጋዴይ ዎንታናስ

ኣይ ኬና ሳቴይ ኣቲዴ?

ናጊዛይሶ! ጋዴይ ዎንታናስ

ኣይ ኬና ሳቴይ ኣቲዴ?» ጊዴስ።

12 ናጊዛይሲ ዛሪዲ፥ «ዎንታና፤

ጊዶ ኣቲን ሲሚዲ ቃማና፤

ኦይቻና ኮይኮ ኦይቺቴ፤

ጊዶ ኣቲን ሲሚዲ

ሃ ዪቴ» ጊዴስ።

ኣራቤ ቦላ ዮቴቲዳ ቲንቢቴ

13 ኣራቤ ጊሻስ ዮቴቲዳ ሚኖ ዮኦ፤

ኢንቴኖ ዳዳኔ ዛልኣንቻቶ!

ኢንቴ ኢንቴ ጫና

ጋሜላታራ ኣራቤ ባዞን ኣቃና።

14 ሳሜቲዳይታስ ሃꬅ ኤሂቴ፤

ኢንቴኖ ቴማኔን ዲዛይቶ!

ቤቴ ኣሳታስ ካꬅ ኤሂቴ።

15 ኢስቲ ጊꬃ ማሻፌኔ

ኮሆፔ ሾዴቲዳ ጊꬃ ማሻፌ፥

ዋጼቲዳ ዎንዳፌፔኔ

ሱሊዳ ኦላፔ ባቃቲዳ።

16 ጎዳይ ታና፥ «ኮንቲራቴ ኦሳንቻ ኦሶ ጋላሲ ዉሪዛ ማላ ኢሲ ላይꬃ ጊዶን ቄዳሬ ቦንቾይ ኡባይ ዉራና። 17 ቄዳሬ ቢታን ዎንዳፌን ዱኪዛ ዎልቃማ ኦላንቻታፔ ጉꬃቲ ኣታና፤ ሄሳ ጎዳ ኢስራኤሌ ጾሳይ ዮቲዴስ» ጊዴስ።

22

ዬሩሳላሜ ቦላ ዮቴቲዳ ቲንቢቴ

1 ኣጁታ ዙሌ ቦላ ዮቴቲዳ ሚኖ ዮኦ፤

ኢንቴና ኣዚ ሜቲን ኡባይ

ፖቄ ቦላ ኬዚዴቲ?

2 ሃኔ ዎጫማይ ኩሚዳ

ካታማዬ!

ሺሮይኔ ዲርባይ

ኩሚዳ ካታማዬ!

ኔፔ ሃይቂዳይቲ

ማሻን ሃይቂቤቴና፤

ዎይኮ ኦላን ሃይቂቤቴና።

3 ኔና ኣይሲዛይቲ ኡባይ

ኢሲፌ ባቃቲዳ፤

ዎንዳፌ ዴንꬆንታ

ዲሼ ዲኤቲዳ፤

ሞርኬይ ሃሆን ዲሺን

ባቃቲዳ ኡባቶ!

ኢንቴ ኦይኬቲዲ

ኢሲ ቦላ ቃሼቲዴታ።

4 ሄሳ ጊሻስ ታኒ፥

«ታፔ ሃኪቴ፤

ኣኔ ጫሞ ዬሆ ታ ዬካይስ፤

ꬋይዳ ታ ኣሳ ጊሻስ

ታና ሚንꬄꬃና ቆፖፍቴ» ጋዲስ።

5 ጎዳይ ኡባፌ ዎልቃማ

ጾሳይ ኣጁታ ዙሌን ዎጫማ፥

ዲርባኔ ሺሮ፥

ዲርሳታ ላሌꬂኔ ዙማታኮ

ዋሶ ጋላሲ ዴስ።

6 ኤላሜይ ዎንዳፌ ዪሻ ኮሆ፥

ባ ፓራታኔ

ፓራ-ጋሬታ ጊግሲዴስ፤

ቂሬይካ ባ ጎንዳሌ ኦይኪዴስ።

7 ሎኦ ዙሌቲ ፓራ-ጋሬታን ኩሚዳ፤

ቶጋ ኣሳቲ ካታማይ

ፔንጌን ኤቂዳ።

8 ዩሁዳ ሚጻታ ላሊዳ፤

ሄ ዎዴ ዎራ ጊዶን

ሚንጃ ኬꬃን ዲዛ

ኦላ ማሳራ

ኔ ጼላዳሳ።

9 ዳዊቴ ካታማይ

ዳሮ ላሌቲዳይሳ ቤኢዴታ፤

ዱጌ ባጋራ ሃꬅ ኤሊሲዴታ።

10 ዬሩሳላሜን ዲዛ

ኬꬃታ ቆዲዴታ፤

ዲርሳ ኦራꬃናስ

ኬꬃታ ላሊዴታ።

11 ካሴ ጋልኣ ኤሌ ሃꬃ ዛሪዲ፥

ኢዛ ሚንጂዛሶ ናምኡ ጊምቤታፔ

ጊዶን ጊግሲዴታ።

ጊዶ ኣቲን ኢንቴ ሄሳ ኦꬂዳይ

ኦናኮ ኤሪቤኬታ፤ ኮይሮ ሃልቺ

ኦꬂዳይሳ ኣኬኪቤኬታ።

12 ሄ ጋላስ

ጎዳይ ኡባፌ ዎልቃማ ጾሳይ

ኢንቴ ዬካና ማላኔ

ዋሳና ማላ፥

ኢንቴ ሁኤ ቢናና

ቡጫና ማላኔ

ማቃ ማይኣና ማላ ጼይጊዴስ።

13 ጊዶ ኣቲን ኢንጄኔ ኡፋይስ፥

ቦራኔ ꬋርሾ ሹካይ፥

ኣሾ ሙሲኔ

ዎይኔ ኡሺ ዴስ፤

«ኑኒ ዎንቶ ሃይቃና ጊሻስ

ኣኔ ሞሲኔ ኡዮስ» ጊዴታ። *

14 ጎዳይ ኡባፌ ዎልቃማ ጾሳይ ሃይሳፌ ካሊዛይሳ ታስ ቆንጪሲዴስ፤ ኢዛካ ታ ሃይꬃን ሲያዲስ፤ «ሃይሲ ሃ ናጋራዚ ኢንቴ ሃይቃና ጋካናስ ዉርሲን ዉሬና።»

15 ጎዳይ፥ ጎዳይ ኡባፌ

ዎልቃማ ጾሳይ፥

«ባዳ ካዎ ኬꬃ

ኣላፌ ሼቢና፥

16 ሃይሳን ኣይ ኦꬃይ?

ሃይሳ ኔስ ዱፎ ጊጊሳናስ፥

ꬎቃሶሆን ኔ ሞጌታናሶ

ዎጫናስ፥ ኔ ኣሃይ

ኡታናሶ ዛላ ዎጫናስ

ኦኒ ኔና ኣዛዚዴ?

17 ሃይሶ ሚኖ ኣዴዞ! ናጌታ፤

ጎዳይ ኔና ሚንꬂ ኦይኪዲ

ባ ኩሼን ጩጩሚ ኦይኪዲ

ኦላና ሃኔስ።

18 ኔና ያንባርሻ ማላ ዩሺዲ

ኣኮ ቢታን ኦላና፤

ኔ ጎዳ ኬꬃስ

ኔ ዬላ ጊዳዳሳ፤

ኔ ሄን ሃይቃና፤

ኔ ቦንቾ ፓራ-ጋሬቲካ

ሄን ኣታና።

19 ኔ ቦንቼቲዳሶፔ

ታ ኔና ካዉሻና፤

ኣላፌቴꬃፌካ

ኔ ጎዴታና» ጋ።

20 «ሄ ጋላስ ታኒ ኪልቂያሳ ና ታ ኣሽካራ ኤልያቄሜ ጼይጋና። 21 ኔ ሴሎዛ ታ ኢዛ ማይዛና፤ ኔ ጊꬃ ኢዛ ጊጺሳና፤ ኔ ዳናቴꬃካ ታ ኢዛስ ኣꬃ ኢማና። ኢዚ ዬሩሳላሜን ዲዛ ኣሳሲኔ ዩሁዳ ኣሳስ ኣዋ ጊዳና። 22 ታኒ ዳዊቴ ኬꬃ ቁልፔ ኢዛ ሃሼን ዎꬃና፤ ኢዚ ዶዪን ኦኒካ ጎርዴና፤ ኢዚ ጎርዲን ኦኒካ ዶዬና። * 23 ታኒ ኢዛ ኣማኔቲዛሶሆን ꬊሽኬ ማላ ኤሳና፤ ኢዚ ባ ኣዋ ኬꬃስ ቦንቾ ኣራታ ጊዳና። 24 ቄሪ ጻሮፔ ቢዲ ባꬅ ጋካናስ ሶን ዲዛ ሚሽ ኡባ ኮጫን ካቂዛ ማላ ኢዛ ኣዋ ኬꬃ ቦንቾ ኡባይ ናይታፔ ቢዲ ና ና ጋካናስ ኢዛ ቦላ ቃጴታና» ጊዴስ።

25 ጎዳይ ኡባፌ ዎልቃማ ጾሳይ፥ «ሄ ጋላስ ኣማንꬂዛሶን ኤቂዳ ꬊሽኬይ ሾዴታና፤ ሜቂ ዎꬋና፤ ኢዛ ቦላ ካቄቲዳ ኡባይ ኩንዲዲ ሜቄሬታና» ጊዴስ፤ ሃይሳ ጎዳይ ዮቲዴስ።

23

ጺሮሴ ቦላ ዮቴቲዳ ቲንቢቴ

1 ጺሮሴ ቦላ ዮቴቲዳ ሚኖ ዮኦ፤

ጺሮሴይ ዲፒ ጊ ꬋይዳ ጊሻስ

ታርሴሴ ማርካቤቶ ዋሲቴ፤

ኬꬂኔ ዎዴቤይ

ባይንዳሶ ጊዳዱስ።

ቆጲሮሴ ቢታፌ

ዎሬይ ኬዚዴስ።

2 ኢንቴኖ ሃሩሮቶ!

ኢንቴኖ ዱሬቲዳ

ሲዶና ዛልኣንቻቶ!

ጮኡ ጊቴ!

3 ጊታ ኣባራ ሺሆሬፔ

ጺሮሴስ ካꬂ ዬስ፤

ጺሮሴ ኣቆታይ

ኣባዬፔ ቤቴስ፤

ኢዛ ካዎቴꬃታስ

ዛልኤ ባች ጊዳዱስ።

4 ሃኔ ሲዶና ካታማዬ!

ሃኔ ኣባ ሚጻዬ ኔኒ ዬላታ፤

ኣባይ፥ «ታኒ ሚጻታቤኬ፤

ናካ ዬላቤኬ፤

ኣቱማ ናይታኔ ማጫ ናይታ

ዲቻቤኬ» ጊዴስ።

5 ጺሮሴፔ ኬዚዛ ፓፑንꬃይ

ጊብጼ ቢታን ሲዬቲዛ ዎዴ

ኢስቲ ጬጫና።

6 ኢንቴኖ ሃሩሮቶ! ዚላሊቴ፤

ታርሴሴ ፒኒቴ።

7 ኢዚ ቶሆይ ኢዞ ሃኮ ዴሬ ኤፊዳራ

ሄን ኢዛ ኡታና ማላ

ኦꬂዳራ፥

ካሴ ቤኒ ካታማያ

ኢንጄኔ ኡፋይሳ ካታማያ ሃኒ?

8 ካላቻ ጎጺሲዳሪ ቦላ፥

ባ ዛልኣንቻታ

ዳናሲዳሪ ቦላ፥

ቢታ ቦላ ቦንቼቲዲ

ባይዚዛይቲኔ

ላሚዛይቲ ኢዚን ዲዛ

ጺሮሲ ቦላ

ሃይሳ ቆፒዳይ ኦኔ?

9 ኦቶሬቲዛይታ ኡባ

ቦንቾ ካዉሻናስ

ቃሴ ቢታ ቦላ

ꬎቁ ꬎቁ ጊዳይታ

ዚቂ ሂስታናስ

ጎዳይ ኡባፌ ዎልቃማ

ጾሳይ ሃልቺዴስ።

10 ኢንቴኖ ታርሴሴ ቢታ ኣሳቶ!

ኢንቴና ቴቂዛይ ባይንዳ ጊሻስ

ኣባዬ ሻፋ ማላ ኢንቴ

ቢታ ቦላን ኩሚዲ ጎጊቴ።

11 ጎዳይ ባ ኩሼዛ

ኣባ ቦላ ሚጪዴስ፤

ኢዚ ካዎቴꬃታካ

ዳጋንꬂዴስ፤

ካናኔ ሚጻቲ

ላሌታና ማላ ኣዛዚዴስ።

12 ቃሴካ፥ «ሃኔ ቆጼቲዳ

ሲዶና ጌላኦዬ!

ሃይሳፌ ጉዬ ኡፋዬቶፋ፤

ዴንዳ ቆጲሮሴ ፒና፤

ሄንካ ኔ ሳሮ ዴማካ» ጊዴስ።

13 ኣኔ ባቢሎኔ ቢታ ቤኢቴ፤

ሄ ቢታ ኣሳይ

ፓꬆንታ ኣስ ጊዲዴስ፤

ኣሶሬ ኣሳይ ኢዞ ባዞ ዶኣስ

ጉፋሶ ኬሲዴስ፤

ኢስቲ ባንታ ሻኮታ

ኢዚ ቦላ ጊምቢዳ፤

ኢዚ ሚጻታ ላሊዳ፤

ቡꬌቶይሲ ዶሬ ጊዲዴስ።

14 ኢንቴኖ ታርሴሴ

ማርካቤቶ፥ ዋሲቴ!

ኢንቴ ሚጻይ ላሌቲዴስ።

15 ሄ ዎዴ ጺሮሴ ካታማይ ኢሲ ካዎስ ዴኦ ላይꬃ ኬና ላፑን ታሙ ላይꬅ ዶጌታና፤ ሄሳፌ ጉዬ ላይማ ማጫሳይ ጊሻስ ዬጼቲዳ ዬꬂ ጺሮሴ ቦላ ዬጼታና።

16 ኢስቲ፥ «ሃኔ ዶጌቲዳ

ላይማ ማጫሳዬ!

ባጋና ዴንꬃ፤

ካታማይ ጊዶን ዩያ፤

ኔ ሃሳኤታና ማላ

ባጋና ሎኤꬃ ሾጫ፤

ዳሮ ማዛሙሬ ዬጻ» ጋና።

17 ላፑን ታሙ ላይꬂ ፖሌቲዳፔ ጉዬ ጎዳይ ጺሮሴ ቆፓና፤ ጊዶ ኣቲን ኢዛ ካሴ ባ ላይማ ኦሶን ሲማና፤ ሳኣ ቦላ ካዎቴꬃታ ኡባራ ባ ላይማቴꬃ ዛልኤ ዛልኣና። 18 ጊዲኮካ ኢዛ ዴሚዳ ኡባይኔ ዎꬌይ ጎዳስ ዱማታና፤ ዳጋቴናኔ ሱዴና፤ ኢዚ ዎꬌይ ጎዳ ሲንꬃን ዴኢዛይታስ ፓላሂዳ ካꬂኔ ሎኦ ማይኦ ጊዳና። *

24

ጎዳይ ሳኣ ቦላ ኤሃና ቂጻቴ

1 ቤኢቴ! ጎዳይ ቢታ

ቡላ ኬሳና፤

ሙሌራ ꬋይሳና፤

ቡꬌꬃ ዶሬ ሂስታና፤

ኢዚን ዲዛ ኣሳ ላላና።

2 ኡባ ሚሺካ ኢሲ ማላ ጊዳና፤

ዴሬዛ ቦላ ሃንዛይሲ

ቄሴዛ ቦላ ሃናና፤

ኣይሌ ቦላ ሃንዛይሲ

ጎዳ ቦላ ሃናና፤

ኣሽካራይ ቦላ ሃንዛይሲ

ጎዳቴይ ቦላ ሃናና፤

ሻሚዛይሳ ቦላ ሃንዛይሲ

ባይዚዛይሳ ቦላ ሃናና፤

ታልኤ ኤኪዛይሳ ቦላ ሃንዛይሲ

ታልኤ ኢሚዛይሳ ቦላ ሃናና፤

ኣጮ ጪጊዛይሳ ቦላ ሃንዛይሲ

ኣጮ ጪጊሲዛይሳ ቦላ ሃናና።

3 ቢታይ ሙሌራ ቡላ ጊዳና፤

ሙሌራ ቦንቄታና፤

ሃ ቃላ ጎዳይ ሃሳይዴስ።

4 ቢታያ ሜላና፤

ኢዚን ዲዛ ኡባይ ቆካና፤

ኣላሜይ ዳቡራና፤

ቢታ ቦላ ኤሬቲዳ

ጊታ ኣሳቲ ዳቡራና።

5 ቢታይ ባ ኣሳን ቱናዱስ፤

ኢስቲ ዎጋ ሜንꬂዳ፤

ማራ ሞሪዳ፤

ሜርና ጫቆ ቃላ ሜንꬂዳ።

6 ሄሳ ጊሻስ ቃንጌꬂ

ቢታ ሜስ፤

ኢዚን ዴኢዛ ዴሬቲ

ባንታ ሞሮን

ቃጻዬታና ቤሴስ፤

ሄሳ ጊሻስ ሳኣ ቦላ ዲዛ

ኣሳቲ ጹጌቲዳ፤

ኢስታፌ ቆዳን ጉꬃ

ኣሳቲ ኣቲዳ።

7 ዎይኔ ቱራይ ሜሊን

ዎይኔ ኡሺ ዉሪዴስ፤

ካሴ ኡፋዬቲዛ ኡባይ ጬጪዴስ።

8 ኡፋይሳን ካራቤ ባቃይ

ጮኡ ጊዴስ፤

ካኢዛይታ ሆምቦጫይካ ኤቂዴስ፤

ኡፋይሲዛ ዲꬃ ጊሪሲ

ጮኡ ጊዴስ።

9 ሃይሳፌ ጉዬ ኢስቲ ዬጺሼ

ዎይኔ ኡሹ ኡዬቴና፤

ኡሻይካ ኡዪዛይታ ጫማና።

10 ላሌቲዳ ካታማያ ካይዛዱስ፤

ኬꬃ ፔንጌቲካ ጎርዴቲዳ።

11 ዎይኔ ኡሻ ጊሻስ

ዱቡሻን ዋሴቴስ፤

ኡፋይሲ ኡባይ

ጬጬን ላሜታና፤

ሆምቦጫ ካሲ

ቢታ ቦላፌ ꬋይዴስ።

12 ካታማያ ሙሌራ ላሌታዱስ፤

ፔንጌቲካ ሜቄሬቲ ኩንዲዳ።

13 ዎጋራ ሚꬃ ኣይፌ ሾጪ ቆቆፊን

ዎይኔ ሚꬃ ቃንጺ ኤኪን

ኣቲዛ ኣቲዳ ፑሹሎ ማላ

ቢታ ቦላ፥ ካዎቴꬃታ ቦላ

ሄሳꬆ ሃናና።

14 ኢስቲ ባንታ ቃላ ꬎቁ ሂስቲዲ

ኡፋይሳን ዬጻና፤

ኣርሼይ ዉሊዛ ባጋፌ

ጎዳ ጊታቴꬃ ዮታና።

15 ሄሳ ጊሻስ ኣርሼይ

ሞኪዛ ባጋራ ዲዛይቶ፥

ኣባን ዲዛ ሃሩሮቲ

ጎዳ ኢስራኤሌ ጾሳ፥

ሱንꬃ ꬎቁ ꬎቁ

ሂስቲቴ።

16 ቢታ ጋጻፔ፥

«ጺሎዛስ ቦንቾይ ጊዶ»

ጊዛ ማዛሙሬ ኑ ሲዪዶስ፤

«ታኒ ጊዲኮ ጊልቃዳ

ሜቄꬅ ኣታዲስ፤

ታና ኣዬ ኣና!

ካዲዛይቲ ካዴቴስ፤

ኣꬂ ኢሚዛይቲ

ኣꬂ ኢሜቴስ» ጋዲስ።

17 ኢንቴኖ ሳኣ ቦላን ዲዛ ኣሳቶ፥

ዳጋማይ፥ ኦላይኔ ዎጺማዴይ

ኢንቴና ናጌስ።

18 ሳሎ ማስኮቴቲ

ዶዬቲዳ ጊሻስ፥

ቢታ ዮቻቲካ ቃጺዳ፤

ሺሮፔ ባቃቲዛይ

ኦላን ኩንዳና፤

ኦላፌ ኬሲ ኤኪዳይካ

ዎጺማዴን ኦይኬታና።

19 ቢታይ ቃጺዴስ፤

ዛኢዴሲኔ ጳልቄቲ

ዎꬊዴስ።

20 ቢታይ ማꬆቲዳ

ኣሳ ማላ ዪጮቲዴስ፤

ጫርኮይ ሱጊዳ

ጋባ ማላ ጊዳዱስ።

ቢታ ማካላቴꬃይ

ዴጾ ጊዲዳ ጊሻስ ኩንዳና፤

ናምኣንꬆካ ሲሚ ዴንዴና።

21 ሄ ጋላስ ጎዳይ

ቦላ ሳሎን ዲዛ ዎልቃማታ

ጋርስ ቢታ ቦላ ዲዛ

ካዎታካ ቃጻያና።

22 ኢስቲ ኦላን ዲዛ ቃሾ ኣሳ ማላ

ኢሲ ቦላ ኡጬታና፤

ኢስቲ ቃሾ ኬꬃን

ጎርዴቲ ኡታና፤

ዳሮ ዎዴፔ ጉዬ

ኢስቲ ፒርዳ ኤካና ሺቃና።

23 ኡባፌ ዎልቃማ ጎዳይ

ጺዮኔ ዙማኒኔ

ዬሩሳላሜን ጪማታ ሲንꬃን

ቦንቾን ካዎታና፤

ሄ ዎዴ ኣጊናይ ሻጴታና፤

ኣዋ ኣይፌይካ ዬላታና።

25

ጾሳስ ሺቂዛ ጋላታ

1 ኣቤት ጎዳዉ!

ኔኒ ታ ጾሳ።

ታኒ ኔና

ꬎቁ ꬎቁ ሂስታና፤

ኔ ሱንꬃካ ሳባና።

ጋሶይካ ቤኒፔ ቆፌቲዳይሳ

ማላሊሲዛ ሃኖ ኩሜꬃ

ኣማኔቴꬃን ኦꬃዳሳ።

2 ኔኒ ካታማዮ

ሹቻ ዶሬ ኦꬃዳሳ፤

ጊምቤቲዳ ካታማዮካ

ላላዳሳ፤

ሃይሳፌ ሲንꬃን ጊምቤቲዳ

ኣላጋታ ካታማቲ ዴቴና፤

ሲሚዲ ሙሌካ ኦሴቴቴና።

3 ሄሳ ጊሻስ ሚኖ ዴሬቲ

ኔና ቦንቻና፤

ሜንጼ ኢታ ካዎቴꬃቲ

ኔስ ያያና።

4 ኔኒ ሂዬሳታስ ዜምፖ፤

ሜቶታንቻታስ ሜቶ ዎዴ

ኔኒ ዜምፖ፤

ጎቴ ጫርኮፌ ጌሚ ኣቲዛሶ፤

ኣዋ ሴላፔ

ኩዋቲዛሶ ጊዳዳሳ።

ጋሶይካ ሜንጼ ኢታታ ፔኖይ

ኬꬃ ጎዳራ ኢጬቲዛ

ጎቴ ጫርኮ ማላ።

5 ባዞ ቢታ ሴላ ማላ።

ኣላጋ ኦቶሬቴꬃ ዋሶ

ጮኡ ኦꬃሳ።

ኣዋ ሴላይ ሻራ ኩዋን

ኢርጺዛ ማላ

ሜንጼ ኢታታ

ማዛሙሬ ሲርጲ ጋና።

6 ጎዳይ ኡባፌ ዎልቃማ ጾሳይ

ሃይሳ ዙማ ቦላ ዴሬ ኡባስ

ጊዲዛ ጊታ ጊቢራ፥

ሎኢ ካጺዳ ዎይኔ ኡሹ፥

ሎኦ ኣሾኔ ዶሬቲዳ

ዎይኔ ኡሹ ጊጊሳና።

7 ሃይሳ ሃ ዙማን

ዴሬ ኡባ ቦላን

ዎꬊዳ ማጋላሻ፥

ካዎቴꬃታ ኡባ ጎዚ

ኦይኪዳ ጎሳ ኢዚ ꬋይሳና።

8 ሃይቆ ኢዚ ሜርናስ ሚታና፤

ኡባ ሃሪዛ ጎዳይ

ኣሳ ኡባ ኣይፌፔ

ኣፉንꬁ ቁጫና፤

ባ ዴራ ካዉሻቴꬅ

ቢታ ኡባፌ ዲጋና።

ሃይሳ ጎዳይ ሃሳይዴስ።

9 ሄ ጋላስ ኢስታስ፥ «ቤኢቴ

ኑ ጾሳይ ሃይሳ፤

ኑኒ ኢዛን ኣማኔቲዶስ፤

ኢዚካ ኑና ኣሺዴስ፤

ሃይሲ ጎዳ፤

ኑኒ ኢዛን ኣማኔቲዶስ፤

ኢዚ ኣሺዳይሳን ኡፋዬቶስ፤

ኡፋይሳን ሆምቦጮስ» ጋና።

ሞኣቤ ቃጻዬቴꬅ

10 ጎዳ ኩሼይ

ሃ ዙማ ቦላ ሼምፓና።

ጊዶ ኣቲን ኡቱላይ

ኡርቃን ዬꬌቲዛ ማላ

ሞኣቤይካ ዬꬌታና።

11 ሃꬃ ዋꬊዛይ

ባ ኩሼ ሚጪዛ ማላ

ኢዛ ጊዶን ዲዛይቲ

ባንታ ኩሼ ሚጫና፤

ጾሲ ኢስታ ጌኔ ኦሶ ባሌቶንታ

ኢስታ ኦቶሬቴꬃ ካዉሻና።

12 ኢስቲ ꬎቁ ሂስቲ ጊምቢዳ ጊምቤዛ

ኢዚ ዱጌ ዚቂ ሂስታና፤

ዱጌ ዎꬃና፤

ካዉሺዲ ዱጌ

ሳኣን ዎꬂዲ

ጉዱላ ቦላ ዬጋና።

26

ጋላታ ማዛሙሬ

1 ሄ ጋላስ ሃ ዬꬃይ ዩሁዳ ቢታን ዬጼታና።

ኑስ ሚኖ ካታማይ ዴስ፤

ጾሲ ኢዛ ጊምቤታኔ

ሚጻታ ኣቶቴꬃስ ኦꬂዴስ።

2 ባ ኣማኖ ናጊዳ፥

ጺሎ ካዎቴꬃቲ

ጌላና ማላ ፔንጌታ ዶይቴ።

3 ኔናን ኣማኔቲዳ ጊሻስ

ኔናን ዜምፒዳ ሼምፖዮ

ኔኒ ኩሜꬃ

ሳሮቴꬃን ናጋሳ።

4 ሜርናስ ጎዳን ኣማኔቲቴ፤

ጎዳይ ኑስ ሜርና ዛላ።

5 ꬎቃሶሆን ዲዛይታ

ዚቂ ኦꬃና፤

ꬎቁ ጊዳ ካታማ

ካዉሻና፤

ዱጌ ቢታን ኦላና፤

ጉዱላራ ዋላካና።

6 ቶሆን ዬꬌታና፤

ኡንኤቲዳይታ ቶሆይኔ

ማንቆታ ቶሆይ ኢዛ ዬꬋና።

7 ጺሎታ ኦጌይ ሞሌ።

ኔኖ ሱሬዞ፥

ኔኒ ጺሎታ ኦጌ ሞሊሳሳ።

8 ኣቤት ጎዳዉ!

ኔ ዎጋ ኦጌራ ሄሜቲሼ

ኑኒ ኔና ሂዶታ ኦꬂዶስ፤

ኔ ሱንꬂኔ ኔ ጊታቴꬂ

ኑ ዎዚናስ ኣሞ።

9 ታ ሼምፖያ

ኦማርሲ ኔና ላሞታዉስ፤

ታ ኣያናይ ማላዶ

ኔና ኮያዉስ፤

ኔ ፒርዳይ ቢታ ቦላ ዪዳ ዎዴ

ሳኣን ዴኢዛ ኣሳይ

ጺሎቴꬅ ታማሬስ።

10 ኢታ ኣሳታስ ኪያ ኦꬂኮካ፥

ኢስቲ ጺሎቴꬅ ታማሬቴና።

ሱሬ ቢታን ኢታ ኦꬄቴስ፤

ጎዳ ጊታቴꬃካ

ኣኬኬቴና።

11 ኣቤት ጎዳዉ!

ኔ ቄሴይ ꬎቁ ꬎቁ ጊዴስ።

ኢስቲ ጊዲኮ ቤኤቴና፤

ኔ ኣሳስ ኔ ሚሼቲዛይሳ

ቤኤቶኔ ዬላቴቶ፤

ኔ ሞርኬታስ ጊጊዳ

ታማይ ኢስታ ሞ። *

12 ኣቤት ጎዳዉ!

ኔኒ ኑስ ሳሮቴꬅ

ዮች ኦꬃዳሳ፤

ኑ ኦሶ ኡባ ኔኒ ኦꬃዳሳ።

13 ኣቤት ጎዳዉ ኑ ጾሳዉ!

ኔፔ ሃራ ኣላጋ ጾሳቲ

ኑና ሃሪዳ፤

ኑኒ ጊዲኮ ኔ ሱንꬃ

ጻላ ቦንቾስ።

14 ኢስቲ ሃይቂዳ፤

ሲሚዲ ሼምፖራ

ፓጻ ዴኤቴና፤

ኢስታ ሼምፖይ ሲሚ ዬና፤

ኔኒ ኢስታ ቃጻያዳሳኔ

ꬋይሳዳሳ፤

ኢስታ ሃሳኢሲዛ ሚሽ ኡባ

ፒታ ꬋይሳዳሳ።

15 ኣቤት ጎዳዉ!

ኔኒ ካዎቴꬃ ዳርሳዳሳ፤

ኔኒ ዴራ ዳርሳዳሳ።

ኔኒ ቦንቼታዳሳ፤

ቢታ ዛዋ ኡባካ ኣሳዳሳ።

16 ኣቤት ጎዳዉ!

ኢስቲ ሜቶቲዳ ዎዴ ኔኮ ዪዳ፤

ኔኒ ኢስታ ሴሪዳ ዎዴ፥

ሳሱኪ ኔና ዎሴቴስ።

17 ኣቤት ጎዳዉ! ሻራ ማጫሲ

ሚጻን ሜቶቲዛ ማላኔ

ዋሲዛ ማላ

ኑኒካ ኔ ሲንꬃን

ሜቶቲዲ ዋሶስ።

18 ኑኒ ሻሪዶስ፤

ሚጻንካ ኡንኤቲዶስ፤

ጊዶ ኣቲን ጫርኮ ዬሊዶስ።

ኑኒ ሳኣስ ኣቶቴꬅ ኤሂቦኮ፤

ሳኣን ዲዛ ዴራካ ዬሊቦኮ።

19 ጊዶ ኣቲን ሃይቂዳ

ኔ ኣሳይ ፓጻና፤

ኢስታ ኣሃይካ ዴንዳና።

ኢንቴኖ ቢታ ጋርሳን ዲዛይቶ!

ዴንዲቴ ኡፋይሳን ዬጺቴ፤

ኔ ጻዛይ ቢታ ያኪሲዛ

ማላዶ ጻዛ ማላ

ሳኣይ ሚቲዳይታ ዛራ ጩታና። *

20 ታ ዴሬዞ! ባ ኔ ኬꬅ ጌላ፤

ኔ ፔንጌ ኔ ቦላ ጎርዳ፤

ኢዛ ሃንቆይ ኣꬋና ጋካናስ

ጉꬃ ዎዴስ ቆቴታሻ።

21 ቢታ ቦላን ዲዛ ኣሳ

ኢስታ ናጋራ ጊሻስ

ቃጻያናስ፥

ጎዳይ ባ ዴኢዛሶፔ ኬዚዲ ዬስ።

ቢታይካ ባ ቦላን ጉኪዳ

ሱꬃ ቆንጪሳና፤

ሃይቂዳይታካ

ሃይሳፌ ጉዬ ቆቱኩ።

27

1 ሄ ጋላስ ጎዳይ ሌዋታኔ ጌቴቲዛ

ጾንጌቲዛ ሾሻኔ

ጻጼቲዛ ሾሻ

ባ ሚኖ፥ ጊታኔ ዎልቃማ

ጊꬃ ማሻን ቃጻያና፤

ኣባን ዲዛ ዎጋ ዶኣ

ቃንጼሬꬂ ዬጋና።

2 ሄ ጋላስ፥ «ዎይኔ ሚꬅ ቶኪዛ

ሎኦሶዛስ ዬጺቴ!

3 ታኒ ጎዳይ ኢዛ ናጋይስ፤

ታኒ ኡባ ጋላስ ሃꬅ ኡሻይስ፤

ኦማርሲኔ ጋላስ ኢዛ ናጋይስ፤

ሄሳ ጊሻስ ኦኒኔ

ኢዛ ቆሄና።

4 ታኒ ሃንቄቲኬ፤

ታናራ ኦሌታናስ ኣጉንꬂኔ

ኪንዲቾይ ኬዚዳኮ

ታ ኢስታ ኢሲ ቦላ ጹጋና!

5 ዎይኮ ታኮ ዪዲ ታና ባንታስ

ቆቴቲዛሶ ኬሴቶ፤

ታናራ ጊጌቶ፤

ኤ ታናራ ጊጌቶ» ጌቴታና።

6 ያና ጋላሳታን

ያቆቤይ ጻጶ ዬዳና፤

ኢስራኤሌይ ኣጫናኔ ጪያና፤

ሂስቲን ኢስታ ኣይፌይ

ሳኣ ኩማና።

7 ኢዞ ሾጪዳይታ ሾጪዳ ማላ

ጎዳይ ኢዞ ሾጪዴ?

ኢዞ ዎꬊዳይታ ኢዚ ዎꬊዳ ማላ

ኢዞ ዎꬊዴ?

8 ኦላኒኔ ዲኦን ኔ ኢዞ ቃጻያዳሳ፤

ኣርሼይ ሞኪዛ ባጋ ጫርኮይ

ጫርኪዛ ማላ

ዎልቃማ ጎቴ ጫርኮን

ኔ ኢዞ ጎዳዳሳ።

9 ያቆቤይ ያርሾ

ያርሺዛሶ ሹቻታ

ቦቂንታ ሹቻ ማላ

ጋጪ ሊቂሲሺን

ኣሼሮ ጌቴቲዛ

ኤቃ ጾሳይ ሚስሌኔ

ኤጻኔ ጩዋሲዛ ሶሆታ

ኢስቲ ዲዛሶሆታፔ ሾዲ ኦሊሺን

ሄ ጋላስ ሞሮይ ኣቶ ጌቴታና፤

ሄሲ ኢዚ ባ ናጋራ ዲጎይሳስ

ኩሜꬃ ኣይፌ ጊዳና።

10 ጊምቤቲዳ ካታማያ ካይዛዱስ፤

ባዞ ቢታ ማላ

ኦሌቲዳሶ ጊዳዱስ፤

ማራቲ ሄን ሄሜቲዲ

ሄን ኢቻና፤

ኢዚ ሃጋታካ ፖቂ ማና።

11 ኢዚ ጼራይ ሜሊዲ ሜቃና፤

ማጫሳቲካ ሚጺ ኤꬃና፤

ኣኬካይ ባይንዳ

ዴሬ ጊዲዳ ጊሻስ

ኢዛ ሜꬊዳይ

ኢዛስ ቃꬌቴና፤

ኦꬂዳይሲካ ኢዛ ማሬና።

12 ሄ ጋላስ ኤፊራጺሴ ሻፋፔ ሃꬂ ባይንዳ ጊብጼ ሻፋ ጋካናስ ጎዳይ ባ ካꬃ ቡካና፤ ኢንቴኖ ኢስራኤሌ ኣሳቶ፥ ኢንቴ ኢሶይ ኢሶይ ሺቃና።

13 ሄ ጋላስ ጊታ ዛዬይ ፑኔታና፤ ኣሶሬን ዲኤቲዳይቲኔ ጊብጼን ኡንኤቲዳይቲ ጉዬ ዬሩሳላሜ ሲሚ ዪዲ ጌሻ ዙማ ቦላ ጎዳስ ጎይናና።

28

ኤፍሬሜስ ኢሜቲዳ ሴራ

1 ኤፍሬሜን ዲዛ ማꬆቲዛይታስ፥

ኦቶሬቴꬃስ፥

ካላቻ ጊዲዳሪስ፥

ጪሊላ ሾባ ሁኤን

ኪፒ ጋ ኡቲዳ፥

ኢዛስ ቦንቾ ሴሎ ጊዲዳ

ሹላ ጪሻይስ፥

ዎይኔ ኡሻይ ኢስታ ዜሬꬃስ

ኦቶሬቴꬃስ ጊዲዳ ካታማይስ

ኣዬ ኣና!

2 ቤኢቴ፥ ጎዳስ ዎልቃማኔ

ሚኖ ጊዲዳ ኢሶይ ዴስ፤

ሄሲካ ሻቻ ኡሾ ማላ፥

ꬋይሲዛ ጎቴ ጫርኮ ማላ፥

ዎልቃማ ዳምባላ ማላኔ

ዎልቃማ ኢራ ማላ

ዎልቃን ኢዚ ኢዞ

ዱጌ ቢታን ዬጋና።

3 ማꬆቲዛ ኤፍሬሜ ኣሳታ

ኦቶሮ ካላቻይ

ቶሆን ዬꬌታና።

4 ጪሊላ ሾባ ሁኤን ኪፒ ጋ ኡቲዳ

ኢዛስ ቦንቾ ሴሎ ጊዲዳ

ሹላ ጪሻያ፥

ካꬃ ሺሾፔ

ሲንꬃን ጋኪን

ኣሲ ቤኢዳ ማላ ጹጲ ኤኪዲ

ሄራካ ሚቲዛ

ባላሴ ማላ ጊዳና።

5 ሄ ጋላስ ኡባፌ

ዎልቃማ ጎዳይ

ባ ኣሳፔ ጫሻ ኣቲዳይታስ

ቦንቾ ካላቻኔ

ፑላ ኣኪሊሌ ጊዳና።

6 ኢዚ ፒርዲዛይታስ

ሱሬ ፒርዳ ፒርዲዛ ኣያና

ኦላ ካታማ ፔንጌፌ ዛሪዛይታስ

ዎልቃ ጊዳና።

ማꬆቲዛ ዩሁዳ ናቤታኔ ቄሴታ፥

7 ሃይቲ ዎይኔ ኡሹ

ኡዪዲ ዪጮቴቴስ፤

ማꬆሲዛ ኡሻን

ጋንዲጋሬቴስ።

ቄሴቲኔ ናቤቲ ማꬆሲዛ

ኡሻን ጋንዲጋርዳ፤

ዎይኔ ኡሻ ጋሶን

ዮኦይ ኢስታፌ ባሌቲዴስ፤

ማꬆሲዛ ኡሻን ጋንዲጋርዳ፤

ኣጁታ ሊኬራ ቤኤቴና፤

ፒርዳ ፒርዲሼ ꬉጴቴቴስ።

8 ኢስታ ማዳ ኡባይ ጮሽ ጻላ፤

ጮሻን ሞሬቶንታሶይ

ዴና።

9 ኢስቲ፥ «ኢዚ ኦና ታማርሲዜ?

ኪታካ ኦስ ቆንጪሲዜ?

ማꬅ ኣጊዳ ናይታሴዬ

ꬋንꬃ ዱሶ ናይታሴ?

10 ኣዛዞ ቦላ ኣዛዞ፥ ኣዛዞ ቦላ ኣዛዞ

ዎጋ ቦላ ዎጋ፥

ዎጋ ቦላ ዎጋ፥

ሃንካ ጉꬃራ፥

ሄንካ ጉꬃራ

ኦꬄስ» ጋና።

11 ሂስቲኮ ሲንꬃፌ

ጾሳይ ኣላጋታ ቃላኒኔ

ኢማꬃታ ዶናን

ሃ ኣሳስ ሃሳያና።

12 ኢዚ ኢስታስ፥ «ሃና ሼምፖሶ፤

ዳቡርዳይ ሼምፖ፤

ሃና ሼምፖሶ»

ጊዳይ ኦናሴ?

ኢስቲ ጊዲኮ

ሲያና ኮዪቤቴና። *

13 ሄሳ ጊሻስ ጎዳ ቃላይ

ኢስቲ ቢዲ ጉዬ ኩንዳና ማላ፥

ማዱንጻና ማላኔ

ዎጺማዴን ኦይኬታና ማላ፥

ዲኤታና ማላ

ኣዛዞ ቦላ ኣዛዞ፥

ኣዛዞ ቦላ ኣዛዞ፥

ዎጋ ቦላ ዎጋ፥

ዎጋ ቦላ ዎጋ ጊዲዲ፥

ሃን ጉꬃራ፥

ሄን ጉꬃራ ሃናና።

ጺዮኔን ጉላ ሹች

14 ሄሳ ጊሻስ

ኢንቴኖ ዬሩሳላሜን

ዲዛ ኣሳ ሃሪዛ ቂልጪዛይቶ!

ጎዳ ቃላ ሲዪቴ።

15 ኢንቴ፥ «ኑኒ ሃይቆራ ጫቄቲዶስ፤

ዱፎራካ ሲጌቲዶስ፤

ዎርዶ ኑስ ዜምፖሶኔ

ቆቴቲዛሶ ኦꬂዶስ፤

ዎልቃማ ቦሻይ ፒቲ ኤኪ ቢሼ

ኑና ቦቻናስ ዳንዳዬና»

ጊ ኦቶሬቲዴታ።

16 ሄሳ ጊሻስ ኡባ

ሃሪዛ ጎዳይ፥

«ቤኢቴ! ታኒ ጺዮኔን

ፓጬቲዳ ሹች፥

ዮቻ ሹች፥

ሚኖ ዮቻስ ጊዲዛ

ቦንቼቲዳ ጉላ

ሹች ዎꬃና፤

ኢዛን ኣማኒዛይ ዬላቴና። *

17 ታኒ ሱሬ ፒርዳ ዋꬋ ዎዶሮ፥

ጺሎቴꬂካ

ቱምቤ ማላ ኦꬃና፤

ኢንቴ ዎርዶ ዜምፖሶ ኦꬂዳይሳ

ሻቻ ኢራይ ሜጫና፤

ኢንቴ ቆቴቲ ኣቲዛሶዛካ

ሃꬂ ሚታና» ጌስ።

18 ኢንቴ ሃይቆራ ጫቄቲዳ

ጫቆይ ኣታና፤

ኢንቴ ዱፎራ ሲጌቲዳ

ሲጋይ ላሌታና፤

ዎልቃማ ቦሻይ ፒቲ ኤኪ ቢሼ

ኢንቴናካ ፒቲ ኤኪ ባና።

19 ኢዚ ዪዳ ዎዴ ዎዴ

ኢንቴና ኤኪ ባና፤

ማላዶ ማላዶ፥

ቃማኔ ጋላስ

ኢንቴና ፒቲ ኤፋና፤

ሃ ቃላ ኢንቴ ኣኬኪዛ ጊዲኮ

ሺሮ ቦላ ሺሮ ኤሃና።

20 ቶሆ ጮጎቲ ኢቾንታ ማላ

ሂጻይ ቃንꬃ፤

ጋꬂ ማይኣናስ

ኣፋላይካ ጉꬃ።

21 ጎዳይ ፓራጺሜ ዙማን

ኦꬂዳ ማላ፥

ባ ኦሶ፥ ባ ኢማꬃ ኦሶ፥

ሄሲካ ባ ኦራꬃ

ኦሶ ኦꬃናስ ዴንዳና።

ቃሴ ጌባኦኔ ዙሌን

ኦꬂዳ ማላካ ኦꬃና።*

22 ጎዳይ፥ ኡባፌ ዎልቃማ ጎዳይ

ኢዚ ቦሻ ቢታ ኡባ ቦላ

ኤሃናስ ኣዋጂዳይሳ

ታኒ ሲዪዳ ጊሻስ

ሃኢ ኢንቴ ቂልጪዛይሳ ኣጊቴ፤

ኣካይ ጊኮ ኢንቴ ቦላ

ቃሾይ ሚናና።

ጾሳ ኣꬎ ኤራቴꬅ

23 ኤዝጊዲ ታ ዮቲዛይሳ ሲዪቴ፤

ኣኬኪዲ ታ ቃላ ሲዪቴ።

24 ጎሻንቻይ ካꬅ ዜራናስ

ኡባ ዎዴ

ሄ ሶሆ ጎዪሼ ዴኢዜ?

ቃሴ ኢዚ ሄምኤ ሊቂሲሼኔ

ኡባቶ ፒጺሼ ዴኢዜ?

25 ጎሻ ሊቂሲዲ ኣሱታኔ

ኣኑጋ ዜሬኔ?

ጊስቴዛ ኢዛስ ጊጊዳሶሆን፥

ባንጋ ኢዛስ ጊጊዳሶሆን

ኣርዳ ኢዛስ

ጊጊዳሶሆን ዜሬኔ?

26 ኢዛ ጾሳይ ኢዛ ታማርሴስ፤

ሱሬ ኦጌካ ኢዛ ቤሴስ።

27 ኣሱታይ ሎዳን ቡኬቴና፤

ኣኑጋይ ፓራ-ጋሬን ቡኬቴና፤

ኣሱታይ ጉፌን፥

ኣኑጋይ ቄሪ ሎዳን ቡኬቴስ።

28 ሶሎ ኡካናስ

ካꬂ ጋጬቴስ፤

ሄሳ ጊሻስ ኢሲ ኣሲ

ሜርናስ ካꬅ ቡኬና፤

ካꬅ ቡኪዛ ፓራ-ጋሬታ

ኢዛ ቦላራ ላጊኮካ

ካꬃ ጋጬቴና።

29 ሃይሲ ኡባይ ባ ዞሬን ማላሊሲዛዝ፥

ባ ኣꬎ ኤራቴꬃን

ማላሊሲዛዝ ጊዲዳ

ኡባፌ ዎልቃማ

ጎዳፔ ሃኔስ።

29

ዳዊቴ ካታማስ ኣዬ ኣና

1 ሃኔ ዳዊቲ ኔናን ዴኢዳ

ኣርኤሌ ካታማዬ!*

ኔና ኣዬ ኣና!

ላይꬃ ቦላ ላይꬅ ጉጃ፤

ባኣሌታካ ዛራ

ዛራዳ ቦንቻ።

2 ጊዶ ኣቲን ታኒ

ኣርኤሌ ካታማዮ ጊዶꬃና፤

ኢዛ ዬካናኔ ዋሳና፤

ኢዛ ታስ ያርሾ

ያርሺዛሶ ጊዳና።

3 ታኒ ኔ ዩሾን ዱንካናና፤

ታ ኔ ዩሾን ጊምቤ

ዩሻ ኣꬃና፤

ኔ ዩሾን ሻኮ ኦꬃዳ

ታ ኔና ኡንኤꬃና።

4 ኔኒ ዱጌ ዎꬋና፤

ቢታ ጋርሳፌ ፑዴ ሃሳያና፤

ኔ ሃሳያይ ጉዱላ

ጊዶፌ ኬዛና፤

ኔ ጬንጉርሲ

ሞይቲሌ ጬንጉርሳ ማላ

ቢታ ጋርሳፌ ፑዴ ኬዛና፤

ኔ ሃሳያይካ

ጉዱላ ጊዶፌ ሳሱኬታና።

5 ጊዶ ኣቲን ዳሮ ኔ ሞርኬቲ

ጉዱላ ሱላ ማላ፥

ሜንጼ ኢታቲ ጫርኮን ቢዛ

ሃፓ ማላ ጊዳና፤

ቆፋይ ባይንዳ ዲሺን፥

6 ኡባፌ ዎልቃማ

ጎዳይ ዳዳን፥

ቢታ ቃꬃን፥

ጊታ ጬንጉርሳን፥

ጎቴ ጫርኮኒኔ ዎልቃማ

ኣባ ዳምባላን

ኡባ ሚዛ ታማ ላጮን ያና።

7 ኣርኤሌ ኦሊዛ ካዎቴꬃታ

ኡባ ዉዴይ

ኢዚ ቦላኔ ኢዚ ሻኮ ቦላ

ዳፋ ዬጊዛይቲኔ ዶዲዛይቲ፥

ኣጉሞ ማላኔ ኦማርስ ቤቲዛ

ኣጁታ ማላ ጊዳና።

8 ጋፊዳ ኣሲ ኣጉሞራ ሚሼ ኣቄስ፤

ጊዶ ኣቲን ኢዚ

ꬊስኮፌ ዴንዲሺን

ጋፋይ ኣጎንታይሳ ማላ፥

ሳሜቲዳ ኣሲ

ኣጉሞራ ኡዪሼ ኣቄስ፤

ጊዶ ኣቲን ቤጊሺን

ዳቡራይኔ ሳሞይ

ኢዛ ኣጎንታይሳ ማላ

ጺዮኔ ዙማ ኦሊዛ

ካዎቴꬃታ ኡባ ዉዴይ

ሄሳꬆ ሃናና።

ጾሳ ኣዛዞ ኢጾይ ኤሂዛ ቂጻቴ

9 ዳማቲዲ ማላሌቲቴ፤

ኢንቴና ኢንቴርካ ቆቂሲዲ

ቆቄ ጊዲቴ።

ጊዶ ኣቲን ዎይኔ ኡሹ

ኡዮንታ ጮ ማꬆቲቴ፤

ማꬆሲዛ ኡሹ ኡዮንታ

ዲሼ ጋንዲጋርቴ።

10 ጎዳይ ኢንቴ ቦላ ዎልቃማ

ꬊስኮ ዬጊዴስ፤

ኢንቴ ናቤታ ኣይፌ ጎዚዴስ፤

ኣጁታ ቤኢዛይታ

ሁኤ ጉሉንቲሲዴስ። *

11 ሃ ኣጁታይ ኢስታስ ጻꬃ ማጻፋ ጊዶን ጎርዴቲ ዲዛ ቃላ ማላ ጊዲዴስ። ሃ ጻꬃ ማጻፋ ናባባናስ ዳንዳይዛ ኣሲ፥ «ሾቤ ኑስ ናባባ» ጊዲ ኢንቴ ኢሚኮ፥ ኢዚ ኢንቴስ፥ «ጎርዴቲዳ ጊሻስ ታኒ ናባባናስ ዳንዳይኬ» ጋና። 12 ቃሴ ጻꬃ ማጻፋ ናባቦ ዳንዳዮንታ ኣሳስ፥ «ሾቤ ኑስ ናባባ» ጊዲ ኢንቴ ኢዛስ ኢሚኮ ኢዚ ኢንቴስ፥ «ታ ናባቦ ዳንዳይኬ» ጋና።

13 ጎዳይ፥

«ሃይሲ ዴሬይ ዶናን ጻላ

ታኮ ሺቄስ፤

ባ ሜቴርሻን ጻላ

ታና ቦንቼስ፤

ጊዶ ኣቲን ኢዛ ዎዚናይ

ታፔ ሃኮን ዴስ።

ኢስቲ ኣሲ ታማርሲዳኔ

ኣሲ ዎꬂዳ ዎጋን

ታስ ጎይኔቴስ። *

14 ሄሳ ጊሻስ ታኒ ሃ ኣሳ ቦላ

ማላሊሲዛ ሚሻ ቦላ

ማላሊሲዛ ሚሽ ኦꬃሼ

ዛራ ዛራ ኢስታ ማላሊሳና፤

ኣꬎ ኤራንቻታ

ኤራቴꬂ ꬋያና፤

ኣኬካንቻታ ኣኬካይካ

ፔንቲ ባና» ጊዴስ። *

ሲንꬃፌ ያና ሂዶታ

15 ባንታ ሃልቾ

ጎዳፔ ጌንꬃናስ

ዱጌ ጪማ ኦላን

ዎꬊዛይታስ

ባንታ ኦሶ ꬉማን

ኦꬂዛይታስ

«ኑና ኦኒ ቤኣኔ?

ኑና ኦኒ ኤራኔ?»

ጊዛይታስ ኣዬ ኣና!

16 ኢንቴ ዮኦታ ላሚ ዬጌታ፤

ማናታ ኡርቃ ማላ ጼሌታ!

ሜꬌቲዳይሲ

ሜꬊዳይሳ፥

«ኢዚ ታና ሜꬊቤና» ጊዜ?

ማና ሚሺ ባና ሜꬊዳይሳ፥

«ኢዚ ኣይኮካ ኤሬና» ጊዜ?*

17 ሊባኖሴይ ላሜቲዲ

ኣራዳ ጋዴ ጊዳናስ፥

ኣራዳ ቢታይ ላሜቲዲ

ዎራ ጊዳናስ

ጉꬃ ዎዴይ

ኣቲዴስ ጊዴኔ?

18 ሄ ጋላስ ቱሌይ

ጻꬃ ማጻፋ ቃላ ሲያና፤

ቆቄ ኣይፌቲካ ሻሩማፔኔ

ꬉማፔ ሻኬቲዲ ጼላና።

19 ኣሽኬቲ ጎዳን፥

ሂዬሳቲ ኢስራኤሌ ጌሻን

ዛሪ ዛሪ ኡፋዬታና።

20 ሜንጼ ኢታቲ ኡባይ ዉራና፤

ቂልጪዛይቲ ቲምኢ ጋና፤

ኢታ ኦꬃናስ

ዛማዲ ኡቲዳይቲ ꬋያና።

21 ኣስ ዮኦን ሞራንቻ ኬሲዛይቲ፥

ሺሎታን ሞቴቲዛይሳ ቦላ

ዎጺማዴ ዋጺዛይቲ፥

ዎርዶ ማርካን ቱማቴꬃ

ጺሎታፔ ቦንቂዛይቲ ꬋያና።

22 ሄሳ ጊሻስ ኣብራሃሜ ዎዚዳ

ጎዳይ ያቆቤሶስ፥

«ያቆቤይ ሃይሳፌ

ጉዬ ዬላቴና፤

ኢዛ ሲንꬂካ ላሜቴና።

23 ባንታ ጊዶን ታ ኩሼ ኦሶ ጊዲዳ

ባንታ ናይታ ቤኢሼ

ታ ሱንꬃ

ጌሻቴꬃን ናጋና፤

ኢስቲ ያቆቤ ጌሻዛ

ጌሻቴꬅ ኤራና፤

ኢስራኤሌ ጾሳ ሲንꬃን

ያሻቴꬃን ኤቃና።

24 ኣያናን ባሊዳይቲ

ሲሚዲ ኣኬካና፤

ዙዙሚዛይቲካ

ቲሚርቴ ኤካና» ጌስ።

30

ጊብጼራ ጫቄቲዳ ሃዳ ጫቆ

1 ጎዳይ፥ «ማካላንቻ ጊዲዳ ናይታስ

ኣዬ ኣና!

ታፔ ጊዶንታ ቆፋ ካሌቴስ፤

ታ ኣያናፔ ጊዶንታ

ጫቆ ጫቄቴስ፤

ናጋራ ቦላ ናጋራ ጉጄቴስ።

2 ታና ዞሬ ኦይቾንታ

ጊብጼ ዎꬌቴስ፤

ካዎ ፓሮኔይ ኢስታስ

ጎንዳሌ ጊዳና ማላ

ጊብጼ ኩዋን ኣታና ኮዬቴስ።

3 ጊዶ ኣቲን ፓሮኔ

ጎንዳሌቴꬂ

ኢስታስ ካዉሻቴꬅ ጊዳና፤

ጊብጼ ካዎን ኣቴꬂ

ኢስታ ቦላ ዬላ ኤሃና።

4 ኢስታ ሹሜቲ ጻኖሴን ዲኮካ፥

ኢስታ ኪቲዳይቲ

ሃኔሴን ዲኮካ፥ *

5 ኢስታስ ዬላቴꬂኔ

ካዉሻቴꬅ ጻላ ጊዳና ኣቲን

ማዶ ዎይኮ ዎꬌ

ኢስታስ ኤሆንታ

ኣይኮ ጎኣካ ኢስታስ

ኢሞንታ ኣሳታ ጋሶን

ኡባይካ ዬላታና» ጌስ።

6 ኔጌቤን ዲዛ ሜዶሳታ ጊሻስ ጎዳይ ዮቲዳ ቃላይ

ዎዳላ ጋሞቲኔ

ማጫ ጋሞቲ ዲዛሶን፥

ማርዜራ ዲዛ ሾሻቲኔ

ጾንጌቲዛ ሾሻቲ ዲዛሶን፥

ሜቶይኔ ጬጬይ ኩሚዳ ቢታራ

ኣꬊ ቢዲ፥

ኢስቲ ጎኦንታ ዴሬታኮ፥

7 ኢዚ ማዶስ

ሙሌካ ጎኣይ ባይንዳ

ዴሬ ኢስቲ ጊብጼ ባና፤

ሄሳ ጊሻስ ታኒ ኢዚ ሱንꬃ

«ኣይኮካ ጎኦንታሮ ኤራኣቤ»

ጋ ጼይጋና።

ኣዛዜቶንታ ካዎቴꬃታ

8 ሃኢ ባ፤ ሳሌዳን ኢስታስ ጻፋ፤

ጻꬃ ማጻፋ ቦላካ ጫዳ፤

ሄሲ ቡሮፔ ያና ዎዴታን

ሜርናስ ማርካ ጊዳና።

9 ሃይቲ ጎዳ ኣዛዞ

ሲያና ኮዮንታይቲ፥

ማካላንቻ ዴሬኔ

ባሌꬂዛ ናይታ።

10 ኣጁታ ቤኢዛይታ፥

«ሃይሳፌ ጉዬ ኣጁታ

ቤኦፒቴ» ጋና፤

ናቤታ፥ «ሃይሳፌ ጉዬ ኑስ

ቱማ ቲንቢቴ ዮቶፒቴ፤

ኑና ኡፋይሲዛዚኔ

ሚቺዛዝ ዮቲቴ።

11 ሃይሳ ኦጋፔ ኪቺቴ፤

ሃ ዎጋ ኦጋፔ ሃኪቴ፤

ኢስራኤሌ ጌሻራ ኑና

ቲራን ጋꬆፍቴ» ጋና።

12 ሄሳ ጊሻስ ኢስራኤሌ ጌሻይ፥

«ኢንቴ ሃ ቃላ ካꬊዳ ጊሻስ፥

ጌኔን ኢንቴ ኣማኔቲዳ

ጊሻሲኔ

ባሌꬆን ዜምፒዳ ጊሻስ፥

13 ሃይሲ ሃ ናጋራዚ

ጳልቄቲ ኩንዳናኔ

ቆፖንታ ዲሺን ኩንዲዛ

ጊታ ጊምቤ ማላ

ኢስታስ ጊዳና።

14 ሜቄሬቶይሳ ጊዶፌ

ታማ ቦንቆ ካሺዛ ኮንኣይ፥

ሃꬄ ዱቂዛ ኮንኣይ

ꬋያናሼ ጋካናስ፥

ኣይኮይካ ኣቶንታ ቲፌቲዛ

ማና ሚሻ ማላ

ቲፌታና» ጌስ።

15 ኡባ ሃሪዛ ጎዳይ፥

ኢስራኤሌ ጌሻይ፥

«ኢንቴ ታኮ ሲሞኒኔ

ታናን ሼምፖን ኣታና፤

ዎፓኒኔ ኣማኖን

ኢንቴ ሚናና፤

ኢንቴ ጊዲኮ ሄሳꬆ

ኦꬂቤኬታ።

16 ቃሴካ፥ ‹ቺ! ኑኒ

ፓራን ኡቲ ባቃታና› ጊዴታ፤

ሄሳ ጊሻስ ኢንቴ ባቃታና።

ዛሪዲካ ኢንቴ፥

‹ኑኒ ፒላታ ፓራን

ኬሲ ኤኪ ባና› ጊዴታ፤

ሄሳ ጊሻስ ኢንቴና

ዬዴꬂዛይቲ

ፒላታታ ጊዳና።

17 ኢንቴ ዙማ ሁኤን

ኤቂዳ ባንዲራ ማላ

ዙምቡላታ ጼራን ኤቂዳ

ማላታ ማላ

ጊዲ ኢንቴ ኣታናሼ ጋካናስ

ኢሲ ኣሳ ማንዴꬃን 1,000

ኣሲ ባቃታና፤

ኢቻሽ ኣሳ ማንዴꬃን

ኢንቴ ኡባይ ባቃታና» ጌስ።

18 ጊዶ ኣቲን ጎዳይ ኢንቴስ

ኪያ ኦꬃናስ ናጌስ፤

ኢንቴና ባ ቃꬌቴꬃ

ቤሳናስ ዴንዴስ፤

ጎዳይ ቱሙ ፒርዲዛ

ጾሳ ጊዲዳ ጊሻስ

ኣማኔቲዲ ኢዛ ናጊዛይቲ

ኣንጄቲዳይታ።

ጾሳ ዴራ ኣንጄቴꬅ

19 ኢንቴኖ ዬሩሳላሜን ዴኢዛ ጺዮኔ ዴሬዞ! ሃይሳፌ ሲንꬃን ኢንቴ ዬኬኬታ፤ ኢንቴ ኢዛኮ ዋሲሺን ኢዚ ኢንቴና ዋኒ ማሬኔ? ኢንቴ ዋሶ ኢዚ ሲዪዲ ኢንቴስ ኤሶን ዛሮ ኢማና። 20 ጎዳይ ኢንቴስ ዋዬ ካꬂኔ ሜቶ ሃꬅ ኢሚኮካ ሃይሳፌ ጉዬ ኢንቴ ኣስታማሬይ ኢንቴፌ ቆቴቴና፤ ኢንቴ ኣይፌቲካ ኢንቴ ኣስታማሬዛ ቤኣና። 21 ኢንቴ ሃዲርስ ዎይኮ ኡሻች ጊኮ ኢንቴ ጉዬራ፥ «ኦጌዚ ሃይሳ፤ ኢዛራ ቢቴ» ጊዛይሳ ኢንቴ ሃይꬂ ሲያና። 22 ሄሳፌ ቢራን ሜሼቲዳ ኢንቴ ኤቃ ጾሳታኔ ዎርቃን ሜሼቲዳ ሚስሌታ ኢንቴ ሞራና፤ «ኑፔ ሃኪቴ» ጊዲ ቱና ጫርቃ ማላ ኢንቴ ዎራ ዬጋና።

23 ኔ ዜሪዳ ካꬃስ ኢዚ ኢራ ኢማና፤ ቢታፌ ሞኪዳ ካꬃይ ሙሩታኔ ዳሮ ጊዳና። ሄ ዎዴ ኢንቴ ሜሄይ ኣሆ ዴምባን ሄሜታና። 24 ጎሻ ቦራቲኔ ሃሬቲ ባካን ቡኪ ሱራጌቲዳ ሃርቆኔ ባሶ ማና። 25 ኣሳይ ዉሪዛ ዎልቃማ ጋላሳን ሚጻቲ ላሌቲሺን ጊታ ዙማታ ኡባታ ቦላፌኔ ዙምቡላታ ኡባታ ቦላፌ ዱጌ ሃꬂ ጎጋና። 26 ጎዳይ ሜቂዳ ባ ዴራ ኮሊሺን፥ ማዱንꬂዳይሳ ፓꬂሺን፥ ኣጊናይ ኣርሼ ማላ ፖኣና። ኣርሼስ ኢሲ ጋላሳ ፖኦይካ ላፑን ጋላሳ ፖኦ ማላ ጊዳና።

ኣሶሬ ቃጻዬቴꬅ

27 ቤኢቴ፥ ጎዳ ሱንꬃይ

ኤጺዛ ሃንቆራ፥

ሻራ ማላ ꬊፒ ጊዳ ጩዋራ

ሃኮፔ ያና፤

ኢዛ ሜቴርሻቲ ሃንቆን ኩሚዳ፤

ኢዛ ኢንጻርሳይካ

ጹጊዛ ታማ ማላ።

28 ኢዛ ፔኖይካ ቆꬌ ጋኪዲ

ሜጪ ኤፊዛ ኪጻ ሃꬃ ማላ፤

ካዎቴꬃታካ ꬋይሶ

ዛይዛሬን ዛይዛሬስ፤

ኣሳ ዶናን ኦጌ ባሌꬂዛ

ቢጻላ ባርሴስ።

29 ኦማርስ ጌሻ ባኣሌ

ኢንቴ ቦንቺሼ

ዬጺዛይሳꬆ ኢንቴ ዬጻና፤

ጎዳ ዙማኮ ኢስራኤሌ ዛላኮ

ኣሳይ ሱሱልኤ ሱሱልኢሼ

ኡፋይሳን ኬዚዛይሳꬆ

ኢንቴ ዎዚናይ ኡፋዬታና።

30 ጎዳይ ኤጺዛ ሃንቆኒኔ

ሚዛ ታማን፥

ጎቴ ጫርኮኒኔ ዳዳን፥

ሻቻ ሹቻን፥

ቴማይ ኩሚዳ ባ ጬንጉርሳ

ኣሳ ሲሳና፤

ዎꬊሼ ባ ቄሳ ኢዚ ቤሳና።

31 ጎዳ ጬንጉርሲ

ኣሶሬ ዳጋንꬃና፤

ኢዛ ጉፌይካ ኢስታ ሾጫና።

32 ጎዳይ ኢስታ ቦላ

ዬዲዛ ቂጻቴ ጉፌ

ኡባይ ካራቤ ጊሪሳኒኔ

ዲꬃ ጊሪሳን

ኣዣቤቲዳይሳ፤

ኢዚ ባ ዎልቃ ኦላን ቤሲዲ

ኢስታ ሾጪዴስ።

33 ቤኒ ዎዴፔ ዶሚዲ

ቶፌቴ ጌቴቲዛ

ጹጊዛሶይ ጊጌቲ ኡቲዴስ፤

ካዎዛሲካ ጊጌቲ ኡቲዴስ፤

ጹጋና ጎንጎሎዚካ

ኣሆኔ ጪማ፤

ኢዛ ጊዶን ዳሮ ታማይኔ

ኤጻና ሚꬂ ዴስ፤

ጎዳ ፔኖይ ዲኔ ታማ ማላ

ኤꬂ ኬሳና።

31

ጊብጼን ኣማኔቲዛይታስ ኣዬ ኣና

1 ፑዴ ኢስራኤሌ ጌሻኮ ጼሎንታይታስ፥

ጎዳፔ ማዶ ኮዮንታይታስ፥

ማዶ ዴማናስ

ዱጌ ጊብጼ ዎꬊዛይታስ፥

ፓራ-ጋሬታ ዳሮቴꬃኒኔ

ባ ፓራ ሚኖቴꬃን

ጬቄቲዛይታስ

ኣዬ ኣና።

2 ኢዚ ጊዲኮ ኣꬎ ኤራንቻ፤

ኢዚ ባሽ ኤሃና፤

ባ ቃላካ ላሜና፤

ኢታ ኦꬂዛይታ ቦላኔ

ቆሆ ኦꬂዛይታ

ማዲዛይታ ቦላ

ኢዚ ዴንዳና።

3 ጊብጼ ኣሳይ ኣሳፔ ኣቲን

ጾስ ዴቴና፤

ኢስታ ፓራቲካ ኣሾፔ ኣቲን

ኣያና ጊዴቴና።

ጎዳይ ባ ኩሼ ሚጪዛ ዎዴ

ኢዛ ማዲዛዴይ ꬉጴታና፤

ማዴቲዛዴይካ ኩንዳና፤

ናምኣይካ ኢሲፌ ꬋያና።

4 ጎዳይ ታስ፥ «ጋሞይ ዎይኮ

ዎዳላ ጋሞይ ሜሄ ኦይኪዲ

ዳሮ ሄንꬃንቻቲ

ጼይጌቲ ሺቂዲ

ኢዛ ቦላ ዪኮ ኢስታ ዋሶይ

ኢዛ ያሺሶንታይሳ

ኢስታ ዋሶይ

ኢዛ ዳጋንꬆንታይሳ ማላ

ኡባፌ ዎልቃማ ጎዳይ

ዙማ ቦላኔ ዙምቡላታ ቦላ

ኦላስ ዎꬋና።

5 ካፎይ ቦላራ ኣላንꬂዛ ማላ

ኡባፌ ዎልቃማ ጎዳይ

ዬሩሳላሜ ካማና፥

ናጋናኔ ኣሻና፤

ኢዚ ቦላራ ኣꬊዲ

ኢዞ ኣሻና» ጌስ።

6 ኢንቴኖ ኢስራኤሌ ኣሳዞ!

ኢንቴ ኬሂፔ

ማካሊዳይሳኮ ሲሚቴ።

7 ሄ ዎዴ ናጋራይ ኩሚዳ

ኢንቴ ኩሼቲ ቢራፔኔ

ዎርቃፌ ኦꬂዳ ኤቃ ጾሳታ

ኢንቴ ኡባይካ ዎራ ዬጋና።

8 «ኣሶሬይ ኣሳ

ማሻ ጊዶንታ

ማሻን ሃይቃና፤

ኣሾ ማይኢዳዴ

ማሻ ጊዶንታ

ሃራ ማሻይ ኢዛ ማና፤

ኢዚ ጊꬃ ማሻ ሲንꬃፌ ባቃታና፤

ናቴꬃቲ ዶሳይ ባይንዳ

ዎልቃꬆን ኦꬃና።

9 ሚኖ ሚጻይ ሺሮ ጋሶን ኩንዳና፤

ኦላ ጋዳዋቲካ

ኦላ ባንዲራ ቤኢዲ

ዳጋማን ኩማና»

ጌስ ታማይ ጺዮኔን፥

ታማ ጮጬይ

ዬሩሳላሜን

ዲዛ ጎዳይ።

32

ጺሎቴꬃን ኣይሲዛ ካዎ

1 ቤኢቴ፥ ካዎይ ጺሎቴꬃን ካዎታና፤

ሃሪዛይቲካ

ሱሬ ፒርዳን ሃራና።

2 ኣሲ ሁኤን ሁኤን

ጫርኮፌ ጌሚዛሶሆ፥

ጎቴፔካ ባቃቲ

ኣቲዛሶሆ ጊዳና፤

ባዞ ቢታን

ሃꬃ ፑልቶ ማላ፥

ሳሜቲዳ ቢታን ዎጋ ዛላ

ኩዋ ማላ ጊዳና።

3 ጼሊዛ ኣሳታ ኣይፌይ

ሃይሳፌ ጉዬ ቂሊምኤና፤

ሲዪዛይታ ሃይꬂ

ቤጊዲ ኤዝጋና።

4 ታፒታፒዛይታ ዎዚናይ

ኤራናኔ ኣኬካና፤

ዴዶቲዛይታ ኢንጻርሲካ

ቢርሼታና፤

ጌሺዲካ ሃሳያና።

5 ሃይሳፌ ጉዬን ኤያይ

ጊታ ኣስ ጌቴቴና፤

ዎጋይ ባይንዳ ኣሲ ቦንቼቴና።

6 ኤያይ ኤያቴꬅ ሃሳዬስ፤

ኢዛ ዎዚናይ ኢታቴꬅ

ዩሺ ቆፔስ፤

ጾሳስ ያሻቴꬂ

ባይንዳ ሚሽ ኦꬄስ፤

ጎዳ ቦላ

ባላ ቃላ ሃሳዬስ፤

ጋፊዳይሳስ ካꬅ ኢሜና፤

ሳሜቲዳይሳስ ሃꬅ ኢሜና።

7 ዎጋይ ባይንዳ ኣሳታ

ሂላቴꬂ ኢታ፤

ሜቶታንቻታ ማጋናይ ሱሬ ጊዲኮካ

ሂዬሳታ ዎርዶራ ꬋይሳናስ

ኢታቴꬃን ዩሺ ቆፔስ።

8 ጊታ ኣሳስ ቆፋይካ ጊታ፤

ባ ጊታቴꬃ ኦሶን

ሚኒ ዴኤስ።

ፒርዳፌ ጉዬ ያና ኢንጄ ዴኦ

9 ኢንቴኖ ኦቶሮይ ቱጪዳ ማጫሳቶ!

ዴንዲቴ፤ ታ ጊዛዝ ሲዪቴ፤

ኢንቴኖ ባꬊ ጊ ኡቲዳ

ማጫ ናይቶ!

ታኒ ኢንቴስ ዮቲዛይሳ ኤዝጊቴ።

10 ላይꬃይ ቡሮ ኣꬊዳ ማላ፥

ኢንቴ ባꬊ

ጊ ኡቲዳይቲ ኮኮራና፤

ዎይኔ ቱራይ ኣይፌ ኢሜና

ዱማ ዱማ ኣይፌ

ኢንቴ ሺሺዛ ዎዴይ ዬና።

11 ኢንቴኖ ኦቶሮይ

ቱጪዳ ማጫሳቶ! ኮኮሪቴ።

ኢንቴኖ ባꬊ ጊዳ

ማጫ ናይቶ!

ሂርጋን ጋጂጋጂቴ።

ኢንቴ ማይኢዳ ማይኦ

ቃሪ ዬጊቴ፤

ኢንቴ ጼሳን ማቃ ዳንጪቴ።

12 ኣራዳ ቢታ ጊሻስ

ኢንቴ ቲራ ኢጪቴ፤

ኣይፊዛ ዎይኔ

ሚꬃ ጊሻስ ጬጪቴ፤

13 ታ ዴራ ቢታ ጊሻስ፥

ኣጉንꬂኔ ኪንዲቾይ

ሞኪዳ ቢታ ጊሻስ፥

ሆምቦጬꬃን ኢስታን ጉፒዛ

ኬꬃታ ኡባ ጊሻስ፥

ሆምቦጬꬃን ኢዚን ጉፒዛ

ካታማይስ ዬኪቴ።

14 ሚጻቲ ካይዛና፤

ዳሮ ሺሮቲዛ ካታማያ

ዲሚ ጋና፤

ሚጻቲኔ ቃቶቲ ሜርናስ ጎንጎሎ፥

ሃርዲዳቲ ጉፒዛሶሆኔ

ዉዴይ ሄሜቲዛሶ ጊዳና።

15 ሄሲካ ሃናናይ ኣያናይ ኑስ

ቦላፌ ጉካናሼ፥

ባዞ ቢታይ ኣራዳ ጊዳናሼ፥

ኣራዳ ቢታይ ዎራ

ሚሳታናሼ ጋካናሳ።

16 ሄሳፌ ጉዬ ባዞ ቢታን

ሱሬ ፒርዳይ ዴኣና፤

ኣራዳ ቢታንካ

ጺሎቴꬂ ዳና።

17 ጺሎቴꬃ ኣይፌይ ሳሮቴꬅ፤

ጺሎቴꬃ ኦሶይ ዎፓኔ

ሜርናስ ኣማኔቴꬅ ጊዳና።

18 ታ ዴሬይ ሳሮይ ዲዛሶን፥

ኣማንꬂዛሶን፥

ዎፓይ ዲዛሶን ዎፑ ጊ ዳና።

19 ሻቺ ዎራ ኩራኪኮ፥

ካታማይካ ሙሌራ ኩንዲኮ፥

20 ሻፋይ ዲዛሶን ዲዛሶን

ካꬅ ዜሪዛይቶ፥

ኢንቴ ቦራታኔ ሃሬታ

ሂርጋይ ባይንዳ ሄሚዛይቶ፥

ኢንቴ ኣይ ማላ

ኣንጄቲዳይታ ጊዳንዴቲ!

33

ማዶ ዴማናስ ዎሲዳ ዎሳ

1 ኔስ ꬋዮንታ ዳሼ

ሃራ ꬋይሲዛይሶ!

ኔስ ኣዬ ኣና!

ኔና ኣꬂ ኢሞንታ ዲሺን

ሃራ ኣꬃ ኢሚዛይሶ!

ኔስ ኣዬ ኣና!

ኔኒ ꬋይሶ ኣጊዳ ዎዴ

ኔ ꬋያና፤

ኔኒ ኣꬃ ኢሞ ኣጊዳ ዎዴ

ኔና ኣꬂ ኢማና።

2 ኣቤት ጎዳዉ! ኑና ማራ፤

ኑኒ ኔና ሂዶታ ኦꬂዶስ፤

ማላዶ ማላዶ ኑስ

ዎልቃ ጊዳ፤

ሜቶ ዎዴካ

ኑና ኣሺዛዴ ጊዳ።

3 ኔ ጬንጉርሳይ ዳዳ ማላ

ጉሚዛ ዎዴ ዴሬይ ባቃቴስ፤

ኔኒ ዴንዳ ኤቂዛ ዎዴ

ካዎቴꬃቲ ላሌቴቴስ።

4 ካዎቴꬃቶ!

ቦሌይ ሺቂዛ ማላ

ኢንቴፌ ዲኤቲዳይሲ ሺቃና፤

ጉምባሮይ ጉፒዛ ማላ

ኣሳይ ኢዛ ቦላ ዲርባታና።

5 ጎዳይ ቦላ ሳሎን ዴኢዛ ጊሻስ፥

ꬎቁ ꬎቁ ጊዴስ፤

ኢዚ ጺዮኖ ሱሬ ፒርዳኒኔ

ጺሎቴꬃን ኩንꬃና።

6 ኢዚ ኔ ዲዛ ላይꬅ ኡባን

ኣማንꬂዛ ዮች፥

ኣቶቴꬅ፥ ኣꬎ ኤራቴꬂኔ

ኤራቴꬅ ጊዳና፤

ጎዳስ ያሻቴꬂ

ሃይሳ ሃ ኣቆታታስ

ቁልፔ ጊዳና።

7 ቤኢቴ፥ ኢስታ ጎባ ኣሳቲ

ኦጌታን ዋሴቴስ፤

ሲጋቴꬃስ ኪቴቲዳይቲካ

ጫሞ ዬሆ ዬኬቴስ።

8 ዎጋ ኦጌቲ ሳሚዳ፤

ኦጌራ ካንꬂዛይ ዴና።

ቃቺዳ ቃላይ ላሌቲዴስ፤

ዞሪዛይቲ ካꬌቲዳ፤

ቦንቼቲዛይካ ዴና።

9 ቢታያ ዬካዱሲኔ ጊልቃዱስ፤

ሊባኖሴይ ዬላቲዲ ሹሊዴስ፤

ላሻሮኔይ ኣራቤ ማላ

ባዞ ጊዳዱስ፤

ባሳኔይኔ ቃርሜሎሴይ

ባንታ ሃይꬅ ቆቆፊዳ።

ጾሳ ኢጺዛይታስ ኢሜቲዳ ሴራ

10 ጎዳይ ካዎቴꬃታሲ፥

«ሃኢ ታኒ ዴንዳና፤

ሃኢ ታኒ ቦንቼታና፤

ሃኢ ታኒ ꬎቁ ꬎቁ ጋና።

11 ኢንቴ ኡቱላ ሻሪዲ ሱላ ዬሊዴታ።

ኢንቴ ሼምፒዛ ሼምፖይ

ኢንቴና ሚዛ ታማ።

12 ዴሬይ ቦቂንታ ኬዚዛ ሹቻ ማላ

ታማን ጹጌታና፤

ቃሴካ ኣጉንꬃ ቱሻ ማላ

ታማን ኤጻና።

13 ኢንቴኖ ሃኮን ዴኢዛይቶ!

ታኒ ኦꬂዳይሳ ሲዪቴ፤

ማታን ዲዛይቶ!

ታ ዎልቃ ኤሪቴ» ጌስ።

14 ጺዮኔን ዲዛ

ናጋራንቻቲ ዳጋሚዳ፤

ጾሲ ኢስታስ ባይንዳይቲ ባቢዲ፥

«ኑ ጋርሳፌ ጹጊዛ ታማራ

ዳና ዳንዳይዛይ ኦኔ?

ሜርና ታማራ

ዳና ዳንዳይዛይ ኦኔ?» ጊዳ።

15 ጺሎቴꬃን ሄሜቲዛይ፥

ሱሬ ሃሳይዛይ፥

ባሌꬆን ቤቲዛ

ዎꬌ ካꬊዛይ፥

ጉቦ ኤኬናፔ

ባ ኩሼ ሺሺ ኤኪዛይ፥

ኣስ ዎꬋና ዙፔቲዛይታ ዞሬ

ሲያናፔ ባ ሃይꬅ ቱጪዛይ፥

ኢታ ቤያናፔ

ባ ኣይፌ ቂሊምኢዛይ፥

16 ሄሳዴይ ꬎቃሶሆን ዳና፤

ዙማ ሚጻይ ኢዛስ ሺቂ

ኣቲዛሶ ጊዳና፤

ኢዛስ ቁማይ ኢሜታና፤

ሃꬂካ ኢዛስ ፓጬና።

ቦንቾይ ኩሚዳ ሲንꬃራ ያና ላይꬅ

17 ኔ ኣይፌቲ ካዎዛ ፑላቴꬅ ቤኣና፤

ሃኮን ሚጬቲ ዲዛ

ቢታካ ቤኣና።

18 ቤኒ ዋዬይ ኔስ ቆፌቲሺን ኔኒ፥

«ዋና ሃላቃዚ ኣዋ ቢዴ?

ጊራ ኤኪዛይሲ ኣዋ ቢዴ?

ሻኮዛ ኣላፌዚ

ኣዋን ዲዜ» ጋና።

19 ሄይታንቲ ቃꬌታይ ባይንዳ ኣሳ፤

ኢስታ ሃሳያይ

ኣሳስ ጌሎንታይታኔ

ኢስታ ኢንጻርሲ ዴዶቲዛይታ፤

ሃይሳፌ ጉዬ

ኢንቴ ኢስታ ቤዬኬታ።

20 ኑ ባኣሌታ ኢዚን ቦንቺዛ

ጺዮኔ ካታማዮ ቤኢቴ!

ሳሮን ዲዛሶሆዮ፥

ቃጾንታ ዱንካኔ ጊዲዳሮ፥

ኢዚ ቶሌይ ሾዴቶንታሮ፥

ኢዚ ዎዶሮታፔ

ኢሲናካ ዱጾንታሮ

ዬሩሳላሜ ካታማዮ

ኔ ኣይፌይ ቤኣና።

21 ሄን ጎዳይ ኑስ ዎልቃ ጊዳና፤

ሄ ሶሆይ ዳልጋ ሻፋኔ

ካንቼ ጊዳና፤

ዎጎሎይ ኢዛ ቦላራ

ባናስ ዳንዳዬና፤

ጊታ ማርካቤቲካ

ኢዛ ቦላራ ቤቴና።

22 ጎዳይ ኑስ ፒርዲዛ ዳና፤

ጎዳይ ኑስ ዎጋ ኢሚዛዴ፤

ጎዳይ ኑስ ካዎ፤

ኑና ኣሻናይካ ኢዛ።

23 ኔ ቶሌ ዎዶሮይ ሌፒዴስ፤

ቱሳይ ሚኒ ኤቂቤና፤

ሻራዚ ቶሌቲቤና፤

ሄ ዎዴ ዲኤቲዳ

ጊታ ሚሺ ጊሼታና፤

ዎቤይካ ኣቶንታ ዲኦ ኤካና።

24 ጺዮኔን ዲሼ፥ «ታ ሳኬታዲስ»

ጋና ኣሲ ዴና፤

ሄን ዴኢዛ ኣሳታ ናጋራይ

ኣቶ ጌቴታና።

34

ዴሬ ቦላ ያና ፒርዳ

1 ኢንቴኖ ካዎቴꬃቶ ሺቂዲ ሲዪቴ!

ኔኒ ዴሬዚ ኣኬካ!

ቢታይኔ ቢታን ዲዛ ኡባይ፥

ኣላሜይኔ ኣላሜፔ ዪዳ

ኡባይ ሲዮ!

2 ጎዳይ ካዎቴꬅ ኡባ ሃንቄቲዴስ፤

ኢዛ ሃንቆይካ ኢዛ ኦላንቻታ

ኡባ ቦላና።

ኢዚ ኢስታ ሙሌራ ꬋይሳና፤

ሹካስካ ኣꬂ ኢማና።

3 ኢስታፌ ሃይቂዳይቲ ካሬ ኦሌታና፤

ኢስታ ኣሃይ ጺንቃና።

ዙማቲ ሱꬅ ጻላ ጊዳና።

4 ሳሎ ጾሊንቴቲ ኡባይ ሴራና፤

ሳሎይ ጋልባ ማላ ጻጼታና፤

ጮራ ጾሊንቴቲ ኡባይ ሹሊዲ

ቆቆፌቲዛ

ዎይኔ ሃይꬃ ማላኔ

ሜሊዲ ሳኣን ዎꬊዛ

ባላሴ ሃይꬃ ማላ ጊዳና።

5 ታ ጊꬃ ማሻይ

ሳሎታ ጊዶን

ባስ ጊዳና ጋካናስ ኡያዱስ፤

ቤኢቴ፤ ኤዶሜ ቦላ፥

ታኒ ቃንጊዳ ኣሳ ቦላ

ፒርዳናስ ዎꬋዱስ።*

6 ጎዳ ጊꬃ ማሻይ

ሱꬅ ማይኣዱስ፤

ሞꬎካ ካላዱስ፤

ዶርሳ ላቃ ሱꬃኒኔ

ዴይሻ ሱꬃን ጎዜታዱስ፤

ꬋርሾ ኪላሆ

ሞꬌን ጎዜታዱስ፤

ጎዳይ ቦጺራ ካታማን ያርሾ፥

ኤዶሜን ዎልቃማ ሹካ

ጊግሲዳ ጊሻሳ።

7 ቃሴ ኢስታራ ሜንꬂ፥

ኮርማይ ዎፋኖራ ኢሲፌ ኩንዳና፤

ቢታያ ሱꬃን ጫጳና፤

ኢስታ ቢታይ ሞꬎን ኣራዳና።

8 ሄሲካ ጎዳይ

ሃሎ ኬሲዛ ጋላሲኔ

ጺዮኔ ጊሻስ

ሞርኬታ ኦሊዛ ላይꬅ ጊዳና።

9 ኤዶሜ ካንቼቲ ሺዳ ጊዳና፤

ኢዚ ቢታይ ጹጌቲዛ

ዲኔ ጊዳና፤

ኢዚ ቢታይ ሺዳ ማላ ኤጻና።

10 ኢዞ ሚዛ ታማይ

ቃማኔ ጋላስ ቶኤና፤

ጩዋይካ ሜርናስ ቱሉ ጋና፤

ዬሌታፔ ዬሌታ ጋካናስ

ካይስ ጊዳና።

ኦኒካ ናምኣንꬆ

ሄራ ኣꬌና።*

11 ጺሎይኔ ቁጻርሲ ኢዞ ላታና፤

ጉቶይኔ ቁሮይ

ኢዚን ኬꬅ ኬጻና፤

ጾሲ ኤዶሜ ቦላ

ኢዞ ላላና ዎዶሮኔ

ኢዞ ꬋይሳና ቱምቤ ዬዳና።

12 ኢዚ ዳናቲ

ካዎ ጌቴቲ ጼይጌታናስ

ዳንዳይዛ ሚሺ ዴና፤

ኢዚ ሃላቃቲ

ሙሌራ ፒቴቲ ꬋያና።

13 ጊምቤቲ ዩዪዳ ካታማታ፥

ኢዚ ሚጻታ ዶዮይኔ

ኦካይ ላታና፤

ዎራካናታ ኦላኔ

ጉቶታ ዱሳሶ ጊዳና።

14 ባዞ ዶኣቲ ጎዳሬታራ

ኢሲፌ ዳና፤

ባዞ ዴይሽ ሚሳቲዛ

ዳይዳንꬃቲ

ባንታ ጊዶን ጼይጌታና፤

ኦማርሳ ሜꬌታቲ

ሄን ሼምፓና፤

ባንታስ ዱሳሶ ሄን ዴማና።

15 ጉቶይ ሄ ኬꬃን

ጱጱሌታ ዬጋና፤

ዛራዳካ ጱቂሳና፤

ባ ጪዬታካ ሃጳና፤

ዎሌቲ ዋꬃን ዋꬃን

ሄን ሺቃና።

16 ጎዳ ማጻፋን ጼሊቴ፤ ናባቢቴ።

ሃይታፔ ኢሶይካ ፓጬና፤

ኢሶይ ኢሶይ ባስ

ዋꬃ ላጌ ꬋዬና፤

ሃይሲ ሃ ኣዛዞዚ

ኢዛ ዶናፔ ኬዚዴስ፤

ኢዛ ኣያናይ ኢስታ

ኢሲ ቦላ ሺሻና።

17 ኢስታ ጊሻ ጊሻ ኢስታስ ዎꬃና፤

ኢዛ ኩሼይ ሜዛኔን

ሜዛኔን ጊሻና፤

ኢዛ ሜርናስ ኢስታስ ጊዳና፤

ዬሌታፔ ዬሌታ ጋካናስ

ኢስቲ ኢዚን ዴኣና።

35

ዎዜቲዳ ዴሬ ኡፋይስ

1 ባዞይኔ ሜላ ቢታይ ኡፋዬታና፤

ኣይኮይ ባይንዳ

ባዞይ ኡፋዬታና፤

ጪሻ ማላካ ጪያና።

2 ኢዚ ዳሮ ኡፋዬታናኔ ሚጫና፤

ሊባኖሴ ቦንቾይ

ኢዛስ ኢሜታና፤

ቃርሜሎሴኔ ላሻሮኔ

ቴማ ኢዚ ማይኣና፤

ኑ ጎዳ ቦንቾኔ

ጾሳ ጊታቴꬃ ኢስቲ ቤኣና።

3 ዳቡርዳ ቄሴታ ሚንꬂቴ፤

ኣርጋጪዳ ጉልባታታ ሚንꬂቴ።*

4 ዎዚናን ያሻይ ዲዛይታ

«ሚኒቴ! ያዮፍቴ!

ኢንቴ ጾሲ ዪዲ ሃሎ ኬሳና፤

ኢዚ ኢንቴና ኣሻናሲኔ

ሃሎ ኬሳናስ ያና» ጊቴ።

5 ሄ ዎዴ ቆቄታ ኣይፌይ ጼላና፤

ቱሌታ ሃይꬂ ሲያና።

6 ዎቤይ ጌኔሳ ማላ ጉፓና፤

ዱዴ ዶናይ ኡፋይሳን ዬጻና፤

ባዞፌ ሃꬂ ኬዛና፤

ፑልቶይ ባዞ ቢታፌ ፑልታና። *

7 ጹጊዛ ቢታን

ኤሌ ሃꬂ ኩማና፤

ሜላ ቢታቲ ሃꬅ ፑልታና፤

ዎራካናቲ ኣቂዛ ኦላን

ማታይ፥ ማቃይኔ

ሻጫይ ሞካና።

8 ሄን ዎጋ ኦጌይ ኦሴታና፤

ኢዚካ፥ «ጌሻቴꬃ

ኦጌ» ጌቴታና።

ቱናቲ ሄ ኦጌራ ቤቴና፤

ኦጌዚ ሄ ኦጌራ ቢዛይታስ

ጻላ ጊዳና፤

ጌላቲ ሄ ኦጋራ

ባና ዳንዳዬቴና።

9 ሄን ጋሞይ ዴኤና፤

ዳፊ ሚዛ ዶኣይካ ኢዛን ኬዜና፤

ሄይታንቲ ሄን ቤቴቴና፤

ዎዜቲዳይቲ ጻላ ሄራ ባና።

10 ጎዳይ ማዲዳይቲ ሲማና፤

ኢስቲ ዬጺሼ ጺዮኔ ጌላና፤

ሜርና ኡፋይሳ

ካላቻ ማላ ጎጻና፤

ኢንጄኔ ኡፋይስ ዴማና፤

ጬጬይኔ ካዮይ

ሄፔ ባቃታና።

36

ዬሩሳላሜ ቦላ ሴናኪሬሜ ማንዴ

(2ካዎ 18፡13-27፤ 2ታሪ 32፡1-19)

1 ካዎ ሂዝቂያሲ ካዎቲዳ ታማኔ ኦይዳንꬆ ላይꬃን፥ ኣሶሬ ካዎ ሴናኪሬሜይ ጊምቤቲዳ ዩሁዳ ካታማታ ኡባ ኦሊ ኦይኪዴስ። 2 ኣሶሬ ካዎይ ላኪሼ ጌቴቲዛ ካታማፔ ኦላ ጋዳዋ ጮራ ኦላንቻታራ ካዎ ሂዝቂያሳኮ ዬሩሳላሜ ዬዲዴስ። ኦላ ጋዳዋዚ ማይኦ ሜጪዛዴዛ ጋዴኮ ኤፊዛ ኦጌፔ ቆሞ ባጋራ ዲዛ ኤሌ ሃꬃኮ ኢዛ ዛራ ላንቄን ኤቂዴስ። 3 ካዎ ኬꬅ ኣይሲዛ ኪልቂያሳ ና ኤልያቄሜይ፥ ጻፌዚ ሼቢናይኔ ታሪኬ ጻፌዚ ኣሳፌ ና ዮኣሂ ኢዛኮ ካሬ ኬዚዳ።

4 ኦላ ጋዳዋዚ ኢስታስ፥ «ሂዝቂያሳሲ፥ ‹ዎልቃማ ኣሶሬ ካዎ፥ ኔኒ ሃይሳ ማላ ኔ ኣማኔቲዳይ ኣዛኔ? 5 ኔኒ ኦላ ኤራቴꬂኔ ሚኖ ኦላንቻቲ ታስ ዴቴስ ጋሳ፤ ጊዶ ኣቲን ኔኒ ጎኣይ ባይንዳ ቃላ ጻላ ሃሳያሳ፤ ሂስቲን ኔ ኦናን ኣማኔታዳ ታ ቦላ ማካላይ? 6 ሄኮ ኔኒ ኣሲ ኢዛ ኦይኪ ዳርቲን ሜቂዲ ማዱንꬂዛ ማቃ ሚሳቲዛ ጊብጼን ኣማኔታዳሳ፤ ጊብጼ ካዎ ፓሮኔይካ ኢዛን ኣማኔቲዛ ኡባስ ሄሳ ማላ።›*

7 «ኔኒ ታስ፥ ‹ኑኒ ጎዳን፥ ኑ ጾሳን ኣማኔቶስ› ጊኮ፥ ኢዛስ ጎይኒዛ ꬎቃሶሆታኔ ያርሾሶሆታ ሂዝቂያሲ ላሊዲ ዩሁዳ ኣሳኔ ዬሩሳላሜ ኣሳ፥ ‹ኢንቴ ጎይናናስ ቤሲዛይ ሃይሳ ማላ ኢሲ ያርሾሶን ጻላ ጊዳናስ ቤሴስ› ጊቤኔ?

8 «ኣኔ ሃኢ ሃ ያዳ ታ ጎዳ ኣሶሬ ካዎራ ጊጋና ማላ ሃሳያ፤ ኔስ ቶጋ ዳንዳይዛ ኣሳቲ ዲኮ 2,000 ፓራታ ታኒ ኔስ ኢማና። 9 ኔኒ ጊብጼ ፓራ-ጋሬታኒኔ ቶጋንቻታን ኣማኔቲዛ ጊዲኮ ታ ጎዳ ኦላንቻታፔ ኢሲ ላፋ ቡቴዛ ኔ ዎስታ ዛራኔ? 10 ቃሴ ሃይሳ ቢታ ꬋይሳናስ ጎዳ ኣዛዞይ ባይንዳ ታ ዪዳ ኔስ ሚሳቲዜ? ጎዳይ ባ ሁኤራ ሃይሳ ዴራ ታኒ ኦላ ꬋይሳና ማላ ታስ ዮቲዴስ» ጊዴስ።

11 ኤልያቄሜይ፥ ሼቢናይኔ ዮኣሂ ኦላ ጋዳዋዛ፥ «ኑ ኤሪዛ ኣራሜ ቃላራ ኑስ ኔ ኣይሌታስ ዮታ፤ ጊምቤዛ ቦላ ዲዛ ዴሬዚ ኤሪዛ፥ ኢብራዌታ ቃላን ኑስ ዮቶፓ» ጊዳ።

12 ጊዶ ኣቲን ኦላ ጋዳዋዚ ዛሪዲ፥ «ታ ጎዳይ ታና ኪቲ ዬዲዳይ ሃይታ ሃ ዮኦታ ኔ ጎዳሲኔ ኔስ ጻላ ዮታናሴ? ኢንቴ ማላ ባንታ ሺያ ማናሲኔ ባንታ ሼሽ ኡያናስ ጊምቤ ቦላ ኡቲዳ ኣሳሳራ ዮታና ማላ ጊዴኔ?» ጊዴስ።

13 ሄሳፌ ጉዬ ኦላ ጋዳዋዚ ኢብራዌታ ቃላራ ባ ቃላ ꬎቁ ሂስቲዲ፥ «ዎጋ ዎልቃማ ኣሶሬ ካዎ ቃላ ሲዪቴ! 14 ካዎዚ፥ ‹ሂዝቂያሲ ኢንቴና ጪሞፎ፤ ኢዚ ኢንቴና ኣሻና ዳንዳዬና። 15 ጎዳይ ቱማ ኑና ኣሻና፤ ሃ ካታማያካ ኣሶሬ ካዎስ ኢሜቱኩ› ጊዲ ኢንቴ ጎዳን ኣማኔታና ማላ ኦꬆፎ» ጊዴስ።

16 «ሂዝቂያሲ ጊዛይሳ ሲዮፒቴ። ኣሶሬ ካዎይ ኢንቴና፥ ‹ታናራ ሲጌቲቴ፤ ሃ ታኮ ኬዚቴ። ሄሳፌ ጉዬ ኢንቴ ኡባይካ ኢንቴ ዎይኔፔኔ ኢንቴ ባላሴፔ ማንዴታ፤ ኢንቴ ቦኪዳ ኦላፌ ሃꬅ ኡያንዴታ። 17 ሄሳ ኢንቴ ሃናናይ ታኒ ያዳ ኢንቴና ኢንቴ ቢታ ሚሳቲዛ ዴሬ ዴንꬃ ኤፋና ጋካናሳ። ሄ ቢታይ ካꬂኔ ዎይኔ ኡሺ፥ ካꬃ ቢታኔ ዎይኔ ኣታኪልቴይ ኩሚዳ ቢታ› ጌስ።

18 «ሂዝቂያሲ፥ ‹ጎዳይ ኑና ኣሻና› ጊዲ ኢንቴና ጪሞፎ። ሃኖ ጋካናስ ካዎቴꬃታ ጾሳታፔ ባ ዴራ ኣሶሬ ካዎ ኩሼፔ ኣሺዳ ጾሲ ዲዜ? 19 ሃማቴ ጾሳቲኔ ኣርፋዴ ጾሳቲ ኣዋን ዲዞ? ሴፋርዋይሜ ጾሳቲ ኣዋን ዲዞ? ሃይቲ ሳማሪያ ታ ኩሼፔ ኣሺዶ? 20 ሃይታ ሃ ዴሬታ ጾሳታ ኡባፌ ባ ዴራ ታ ኩሼፔ ኣሻና ዳንዳይዳይ ኣዋይሴ? ሂስቲን ጎዳይ ዬሩሳላሜ ታ ኩሼፔ ዎስቲ ኣሻና ዳንዳይዜ?» ጊዴስ።

21 ጊዶ ኣቲን ካዎዚ ኢስታስ፥ «ኢዛስ ኣይኮካ ዛሮፒቴ» ጊ ኣዛዚዳ ጊሻስ ኣሳይ ኢሲ ቃላካ ቃቶንታ ጮኡ ጊዴስ። 22 ሄሳፌ ጉዬ ካዎ ኬꬅ ኣይሲዛ ኪልቂያሳ ና ኤልያቄሜይ፥ ጻፌ ሼቢናይኔ ታሪኬ ጻፌዚ ኣሳፌ ና ዮኣሂ ባንታ ማይኦ ዳኪዲ ሂዝቂያሳኮ ቢዳ፤ ሂስቲዲ ኣሶሬታ ኦላ ጋዳዋይ ጊዳይሳ ኡባ ኢዛስ ዮቲዳ።

37

ካዎ ሂዝቂያሲ ኢሳያሳ ኦይቺዳ ዞሬ

(2ካዎ 19፡1-7)

1 ካዎ ሂዝቂያሲ ሄሳ ሲዪዳ ማላ ባ ማይኦ ዳኪዴስ፤ ሄሳፌ ጉዬ ማቃ ማይኢዲ ጎዳ ኬꬅ ጌሊዴስ። 2 ካዎ ኬꬅ ኣይሲዛ ኤልያቄሜይ፥ ጻፌ ሼቢናይኔ ቄሴታፔ ኤሬቲዳይቲ ኡባይ ማቃ ማይኢዲ ኣሞጼ ና ናቤ ኢሳያሳኮ ባና ማላ ኪቲዴስ። 3 ኢስቲካ ኢሳያሳስ ቢዲ፥ «ሂዝቂያሲ፥ ‹ሃ ጋላሳይ ጬጬ፥ ቂጻቴኔ ካዉሻቴꬃ ጋላሳ፤ ሄሲካ ናይ ዬሌታና ሃኒሺን ኣቤይ ኢጺዛ ጋላሳ ማላ ጊዲዴስ። 4 ዴኦ ጾሳ ጫያና ማላ ኢዛ ጎዳ ኣሶሬ ካዎይ ኪቲዳ ኦላ ጋዳዋ ቃላ ጎዳ ኔ ጾሳይ ሲዮንታ ኣጌና። ቃሴ ጎዳ ኔ ጾሳይ ሄ ሲዪዳ ቃላ ጋሶን ኢዛ ቃጻዮንታ ኣጌና። ሄሳ ጊሻስ ኔኒ ሼምፖራ ፓጻ ኣቲዳ ጫሻታ ጊሻስ ዎሳ› ጌስ» ጊዳ።

5 ካዎ ሂዝቂያሲ ኪቲዳይቲ ኢሳያሳኮ ዪዳ ዎዴ፥ 6 ኢሳያሲ ኢስታስ ዛሪዲ፥ «ኢንቴ ጎዳሲ ቢዲ፥ ‹ጎዳይ ኔና፥ ኣሶሬ ካዎ ኣሽካራቲ ታና ጫዪሺን ኔኒ ሲዪዳ ጫሻ ቃላስ ሂርጎፋ። 7 ቤያ፥ ታ ኢዛ ቦላ ኣያና ኪታና፤ ኢዚ ዎሬ ሲዪዲ ባ ዴሬ ሲሚ ባና፤ ሄን ባ ዴሬን ማሻን ሃይቃና ማላ ታ ኦꬃና› ጊቴ» ጊዴስ።

ኣሶሬቲ ናምኣንꬆ ኪቲዳ ማንዴ ቃላ

(2ካዎ 19፡8-19)

8 ኣሶሬ ካዎይ ላኪሼ ካታማፔ ዴንዲ ቢዳይሳ ኦላ ጋዳዋዚ ሲዪዲ ጉዬ ሲሚዴስ። ሂስቲዲ ካዎዚ ሊቢና ካታማ ኦሊሺን ዴሚዴስ።

9 ካዎ ሴናኪሬሜይ፥ ቶጵያ ካዎ ቲራቄይ ኢዛ ኦላና ዪዛይሳ ሲዪዴስ፤ ሄሳ ሲዪዳ ማላ ሂዝቂያሳስ ኪታ ዬዲዲ፥ 10 «ዩሁዳ ካዎ ሂዝቂያሳስ፥ ‹ዬሩሳላሜይ ኣሶሬ ካዎ ኩሼን ጌሌና› ጊን ኔ ኣማኔቲዳ ጾሲ ኔና ጪሞፎ። 11 ሄኮ ኣሶሬ ካዎቲ ቢታ ኡባ ቦላ ኢስቲ ኦꬂዳይሳኔ ሙሌራ ኢስታ ꬋይሲዳይሳ ኔ ሲያዳሳ። ሂስቲን ኔ ኬሳ ኤካ ኣታና ሚሳቲዜ? 12 ካሴ ታ ኣዋቲ ꬋይሲዳ ጎዛኔን፥ ካራኔኒኔ ኤራፌሴን ሄሳꬆካ ታላሳሬን ዴኢዛ ኤዴኔ ኣሳ ኢስታ ጾሳቲ ሄ ቢታታ ኣሺዶ? 13 ሃማቴ ካዎይ፥ ኣርፋዴ ካዎይ፥ ሴፋርዋይሜ ካዎይ፥ ሄና ካዎይኔ ኢዋ ካዎይ ኣዋን ዲዞ?» ጊዴስ።

ሂዝቂያሳ ዎሳ

14 ሂዝቂያሲ ዳብዳቤዛ ኪቴቲዳ ኣሳታፔ ኤኪዲ ናባቢዴስ። ጎዳ ኬꬅ ኤኪ ኤፊዲ ጎዳ ሲንꬃን ሚጪዴስ። 15 ሂስቲዲ ጎዳ ዎሲሼ፥ 16 «ኣቤት ጎዳዉ፥ ኡባፌ ዎልቃማ ጾሳዉ፥ ኪሩቤታፔ ጊዶን ኡቲዛ ኢስራኤሌ ጾሳዉ፥ ሳኣ ካዎቴꬃታ ኡባ ቦላ ኔ ጻላ ጾሳ። ሳሎኔ ሳኣ ኔኒ ሜꬋዳሳ።* 17 ኣቤት ጎዳዉ፥ ኔ ሃይꬅ ሃ ዬጋዳ ኤዝጋ። ኣቤት ጎዳዉ፥ ኔ ኣይፌ ፖጋዳ ሃ ጼላ። ኔና ዴኦ ጾሳ ጫያናስ ሴናኪሬሜይ ኪቲዳ ቃላ ሲያ።

18 «ኣቤት ጎዳዉ ቱማካ፥ ኣሶሬ ካዎቲ ሃ ካዎቴꬃታኔ ኢስታ ቢታ ኡባ ባዞ ኬሲዳ። 19 ኢስታ ጾሳታ ታማን ጹጊዳ፤ ኢስታ ጾሳቲ ዎኒካ ሚꬃፌኔ ሹቻፌ ኣሳ ኩሼን ማሴቲ ኬዚዳ ሚስሌፔ ኣቲን ጾሳታ ጊዴቴና። 20 ሃኢካ ኣቤት ጎዳዉ፥ ኑ ጾሳዉ ኔኒ ጎዳይ ጻላ ጾሳ ጊዲዳይሳ ሳኣ ካዎቴꬃቲ ኡባይ ኤራና ማላ ኑና ኢዛ ኩሼፔ ኣሻ!» ጊ ዎሲዴስ።

ኢሳያሲ ካዎ ሂዝቂያሳስ ዬዲዳ ኪታ

(2ካዎ 19፡2-37)

21 ሄሳፌ ጉዬ ኣሞጼ ና ኢሳያሲ ካዎ ሂዝቂያሳሲ፥ «ጎዳይ ኢስራኤሌ ጾሳይ፥ ‹ኔኒ ኣሶሬ ካዎ ሴናኪሬሜይ ማንዲዳ ማንዴꬃ ጊሻስ ዎሲዳ ዎሳ ታ ሲያዲስ› ጌስ።

22 «ጎዳይ ሴናኪሬሜ ጊሻስ ዮቲዳ ቃላይ፥

«ጌላኦያ ጺዮኔ ናያ

ኔና ካꬋዱሲኔ ሌቃዱስ።

ዬሩሳላሜ ናያ

ኔ ባቃቲሺን ቤኣዳ

ባ ቆꬌ

ቃꬃዱስ።

23 ኔ ኦና ጫያይኔ ካዉሻይ?

ኦና ቦላ ኔ ቃላ

ꬎቁ ሂስታ ሃሳያይ?

ኦቶሮ ኣይፌን ኦና ጼላይ?

ኢስራኤሌ ጌሻ ቦላ

ጊዴኔ!

24 ኔኒ ኪቲዳ ኣሳታ ባጋራ

ጎዳ ቦላ ዳሮ

ጫሻ ቃላ ሃሳያዳሳ።

ቃሴካ፥ ‹ታኒ ጮራ ፓራ-ጋሬታን

ዙማታ ካራ፥

ሊባኖሴ ሁኤ ኬዛዲስ።

ሂስታዳ ኣዱሳ ዚጋታኔ

ኡባፌ ሎኢዛ ጺዳታ ቃንጻዲስ።

ታኒ ኬሂ ꬎቃሶሆታኒኔ

ኬሂ ካይሺዛ ዎራን ጋካዲስ።

25 ታኒ ኣላጋ ቢታታን

ሃꬃ ኦላታ ቦካዲስ፥

ኢስታፌካ ሃꬅ ኡያዲስ።

ጊብጼ ቢታን ዲዛ

ፑልቶ ሃꬃታ ኡባ

ታ ቶሆን ዬꬋ

ሜሊሳዲስ› ጋዳሳ።

26 «ታኒ ዳሮ ዎዴፔ

ካሴ ቃቺዳይሳ፥

ታ ቤኒ ሃልቺዳይሳ

ኔ ሲያቤኪ?

ሃኢ ጊዲኮ

ፖሌታና ማላ ኦꬃዲስ፤

ኔኒካ ጊምቤቲዳ ካታማታ

ላላዳ ሹቻ ዶሬ ኬሳና።

27 ኢስታ ዴራስ ዎልቃይ ኢጺዴስ፤

ኢስቲካ ዳጋሚዳኔ ካዉዪዳ።

ኢስቲ ጋዴን ዲዛ ዶዛታ ማላ፥

ሙልኦ ጫሬቻታ ማላ፥

ኬꬃ ካራን ሞኪዳ

ማታ ማላኔ

ኬሶንታ ቆይዳ ካꬃ

ማላ ጊዲዳ።

28 «ጊዶ ኣቲን ኔኒ ኡቲዛሶ፥

ኔ ኣይዴ ያዳ ኣይዴ ባናኮ፥

ኔ ታ ቦላ ዋና

ሃንቆን ዴንዳናኮ

ታ ኤራይስ።

29 ኔኒ ታ ቦላ

ሃንቆን ዴንዴቲዳ ጊሻሲኔ፥

ኔ ሃላጪዛይሲ ታ ሃይꬃን

ዎꬊዳ ጊሻስ፥

ታኒ ኔ ሲꬌን ዳፎ ኣꬃና፤

ኔ ዶናንካ ቢጻላ ባርሳና፤

ኔ ዪዳ ኦጌራካ ታ ኔና

ጉዬ ዛራ ዬዳና» ጊዴስ።

30 «ሄሳፌ ጉዬ ኢሳያሲ

ካዎ ሂዝቂያሳስ፥

ሃይሲ ኔስ ማላታ ጊዶ፤

ሃ ላይꬅ ኢንቴ ኣዛባ ሞኪዳ

ካꬅ ማና፤

ዪዛ ላይꬂካ ኣዛባፌ

ዎꬊ ሞኪዳዝ ማና።

ጊዶ ኣቲን ሄꬓንꬆ ላይꬅ

ኢንቴ ዜራናኔ ማጻና፤

ዎይኔ ቶካናኔ

ኢዛ ኣይፌካ ሺሻና።

31 ዩሁዳፔ ኣቲዳ ጫሻቲ

ጻጶ ዱጌ ዬዲዲ

ቦላን ኣይፌ ኣይፋና።

32 ኣቲዳ ጫሻቲ ዬሩሳላሜፔ፥

ሼምፖራ ፓጻ ኣቲዳይቲ

ጺዮኔፔ ኬዛና።

ኡባፌ ዎልቃማ ጎዳ

ዚልኤቴꬂ ሄሳ ኦꬃና።

33 «ኣሶሬ ካዎ ጊሻስ ጎዳይ፥

‹ኣሶሬ ካዎይ

ሃ ካታማ ጌሌና፤

ኢዚ ቦላ ባ ዎንዳፌ ዱኬና፤

ኢዚ ቦላ ባ ጎንዳሌ

ኦይኪዲ ዬና፤

ቃሴ ካታማ ዩሾን

ቢታ ዶሬን ጎርዴና።

34 ባ ዪዳ ኦጌራ ጉዬ ሲማና፤

ኢዚ ሃ ካታማዮ ጌሌና› ጌስ።

35 ታኒ ታ ቦንቾ ጊሻሲኔ

ታ ኣሽካራ ዳዊቴ ጊሻስ፥

ሃ ካታማዮ

ካማ ኣሻና» ጊዴስ።

36 ሄ ጋላሳ ኦማርሲ ጎዳ ኪታንቻይ ኬኢዲ፥ ኣሶሬ ኣሳይ ዱንካኒ ዲዛሶን፥ 185,000 ኣቱማሳታ ዎꬊዴስ። ሂስቲን ኣሳይ ማላዶ ሱሪዲ ቤኢዛ ዎዴ ሃይቂዳ ኣሳ ኣሃይ ሄን ኩሚዴስ። 37 ሄሳ ጊሻስ ኣሶሬ ካዎ ሴናኪሬሜይ ኬሲ ኤኪዴስ፤ ጉዬ ሲሚ ቢዲካ ናናዌ ካታማን ኡቲዴስ።

38 ሳናኪሬሚ ባ ጾሳ ኒስራኬ ኬꬃን ጎይኒሼ ዴኢሺን፥ ኢዛ ናይቲ ኣዲራሜሌኬይኔ ሳርሳሬይ ማሻን ኢዛ ዎꬊዳ። ሂስቲዲ ኣራራቴ ቢታ ባቃቲዳ። ኢዛ ና ኣሴራዶኔይ ኢዛሶሆን ካዎቲዴስ። *

38

ሃርጌፌ ሂዝቂያሳ ፓጾ

(2ካዎ 20፡1-11፤ 2ታሪ 32፡24-26)

1 ሄ ዎዴ ካዎ ሂዝቂያሲ ሃርጊዲ፥ ሃይቃና ማቲዴስ። ሂስቲን ኣሞጼ ና ናቤ ኢሳያሲ ኢዛኮ ቢዲ፥ «ጎዳይ ኔና፥ ‹ኔኒ ሃይቃናፔ ኣቲን ሃርጌዛፔ ፓጻካ፤ ሄሳ ጊሻስ ኔ ኬꬃ ጊጊሳ› ጌስ» ጊዴስ።

2 ሂስቲን ሂዝቂያሲ ኬꬃ ጎዳኮ ሲሚዲ ጎዳ ዎሲዴስ። 3 ዎሲሼ፥ «ኣቤት ጎዳዉ፥ ታኒ ኔ ሲንꬃን ኣማኔቴꬃኒኔ ኩሜꬃ ዎዚናፔ ኔና ኡፋይሲዛ ሚሽ ኦꬃሼ ታ ዋና ዴኢዳኮ ኔኒ ኣኬካና ማላ ታኒ ኔና ዎሳይስ» ጊ ዎሲዴስ፤ ሂዝቂያሲካ ኬሂ ጫሞ ዬሆ ዬኪዴስ።

4 ሄሳፌ ጉዬ ጎዳ ቃላይ ኢሳያሳኮ ዪዴስ። 5 ሂስቲዲ፥ «ኔኒ ባዳ ሂዝቂያሳ፥ ‹ጎዳይ ኔ ኣዋ ዳዊቴ ጾሳይ፥ ታኒ ኔ ዎሳ ሲያዲስ፤ ኔ ኣፉንꬃካ ቤኣዲስ። ኔ ላይꬃ ቦላ ታኒ ኔስ ታማኔ ኢቻሹ ላይꬅ ጉጃና። 6 ኔናኔ ሃ ካታማዮ ኣሶሬ ቢታ ካዎዛ ኩሼፔ ኣሻና፤ ታኒ ሃ ካታማይ ቦላ ዪዛይሳ ቴቃና› ጌስ» ጊዴስ።

7 ኢሳያሲ ጉጂዲካ፥ «ጎዳይ ኔስ ጊዳ ቃላ ፖላናይሳስ ማላታይ ሃይሳፌ ካሊዛይሳ፤ 8 ቤያ፥ ኣካዜይ ፑዴ ኬኣናስ ጊግሲዳ ኬቻታ ቦላ ዎꬊዛ ኣዋ ኩዋይ ታሙ ኬች ጉዬ ሲሚ ባና ማላ ታኒ ኦꬃና» ጊዴስ። ሂስቲን ኩዋይ ታሙ ኬች ጉዬ ሲሚዲ ቢዴስ።

9 ዩሁዳ ካዎ ሂዝቂያሲ ሃርጊ ፓጺዳፔ ጉዬን ጻፊዳ ቃላይ ሃይሳፌ ካሊዛይሳ፤ 10 ታኒ፥ «ታ ዴኦ ላይꬃስ ቡሮን ባጋ ጋኪዛ ዎዴ፥ ሃይቆ ፔንጌራ ጌላና ቤሲዜ? ታስ ኣቲዳ ላይꬃይ ታፔ ቦንቄታናስ ቤሲዜ?» ጋዲስ።

11 ቃሴካ፥ «ታኒ ሼምፖራ ፓጻ

ዴኢዛይታ ቢታን

ኔና ጎዳ ዛራ ቤኢኬ፤

ሃይሳፌ ጉዬን

ታ ኣሳ ዜሬꬅ ቤኢኬ፤

ሃ ሳኣን ዴኢዛይታ

ጊዶንካ ዴኢኬ።

12 ታ ኬꬂ ሄንꬃንቻታ

ዱንካኔ ማላ ሾዴቲዴስ፤

ታፔካ ኤኬቲዴስ፤

ሼማኔይ ኣፋላ ዎንዲራሼን

ጻጺዛ ማላ፥

ታኒ ታ ዴኦ ጻጻዲስ፤

ኢዚካ ታና ዎንዲራሼፔ

ዱꬂዴስ።

ማላዶፔ ኦማርስ ጋካናስ፥

ኔኒ ታና ꬋይሳናስ ኤሶታዳሳ።

13 ሳኣይ ዎንታና ጋካናስ

ታኒ ኔና ዳንዳያን ናጋዲስ፤

ጊዶ ኣቲን ጋሞ

ማላ ኢዚ

ታ ሜቄꬃ ኡባ ሜንꬄሬꬂዴስ።

ቃሴ ማላዶፔ ኦማርሲ ጋካናስ

ኔኒ ታና ꬋይሳናስ

ኤሶታዳሳ።

14 ታኒ ጪራሻኔ

ሃꬃ ካፎ ማላ ዋሳዲስ፤

ሃራጴ ማላካ ጉጉማዲስ።

ታ ኣይፌቲ ፑዴ ሳሎ

ጼሊዲ ዳቡርዳ።

ኣቤት ጎዳዉ፥ ታኒ ኡንኤታዲስ፤

ኔኒ ታና ሃኒፌ ኬሳ!» ጋዲስ።

15 ሂስቲን ታ ኣይ ጋኔ?

ኢዚ ባ ሁኤራ ታስ ዮቲዴስ፤

ቃሴካ ባ ሁኤራ

ሃይሳ ኦꬂዴስ፤

ታ ሼምፖያ

ኬሂፔ ጬጪዳ ጊሻስ፥

ታ ዴኦ ላይꬅ ኡባን

ኣሽኬቴꬃን ባና።

16 ኣቤት ጎዳዉ ሄይታንታ ማላ

ዮኦታን ኣሳይ ፓጻ ዴስ።

ታ ኣያናይካ ሄይታንታን

ዴኦ ዴማና።

ኔ ታና ፓꬃዳሳ፥

ታና ሼምፖራ ፓጻ ዎꬃዳሳ!

17 ሄኮ ታ ሜቶን ጬጪዳይሲ

ታስ ጎኣስ ጊዲዴስ።

ኔኒ ታ ሼምፖ ባሻ ኦላፌ

ኔ ሲቆን ናጋዳሳ፤

ኔኒ ታ ናጋራ ኡባ

ኔፔ ጉዬ ዛራዳ ኦላዳሳ።

18 ዱፎይ ኔና ጋላቴና፤

ሃይቆይካ ኔና ሳቤና።

ዱጌ ኦላን ዎꬊዛይቲ

ኔ ኣማኔቴꬅ ሂዶታ ኦሴቴና።

19 ታኒ ሃች ኔና ጋላቲዛይሳ ማላ

ሼምፖራ ፓጻ ዴኢዛይቲ ጻላ

ኔና ጋላታና፤

ኔ ኣማኔቴꬃ ጊሻስ

ኣዋቲ ባ ናይታስ ዮቴቴስ።

20 ጎዳይ ታና ኣሻና፤

ሄሳ ጊሻስ ኑኒ

ኑ ዴኢዛ ላይꬃታ ኡባን፥

ጎዳ ኬꬃን

ዋጼቲዳ ዲꬃን ዬጻና።

21 ኢሳያሲ ካሴ፥ «ባላሴ ሚꬃ ኣይፌ ዳጺዲ፥ ኢዛ ኪጻ ቦላ ዎꬂቴ። ሂስቲኮ ኢዚ ፓጻና»

ጊ ዎꬂዴስ።

22 ሂዝቂያሲካ፥ «ታኒ ፓጻዳ ጎዳ ኬꬅ ፑዴ ኬዛናይሳስ ማላታይ ኣዜ?» ጊዲ ኢሳያሳ ኦይቺ ዎꬂዴስ።

39

ባቢሎኔፔ ኪቴቲ ዪዳ ኣሳታ

(2ካዎ 20፡12-19)

1 ሄ ዎዴ ባቢሎኔ ካዎይ ባሊዳኔ ና፥ ማሮዶኬ-ባልዳኔይ ሂዝቂያሲ ሃርጊ ፓጺዳ ጊሻስ ዳብዳቤኔ ኢሞታ ኢዛስ ዬዲዴስ። 2 ሂዝቂያሲ ኪቴቲዳይታ ኡፋይሳን ሞኪ ኤኪዴስ፤ ሂስቲዲ ካዎ ሚንጃ ኬꬃን ዲዛ ቢራ፥ ዎርቃ፥ ዱማ ዱማ ሳዎታ፥ ዶሬቲዳ ዛይቴ፥ ቃሴ ኦላ ሚሻ፥ ኢዛስ ዲዛ ሚሽ ኡባ ኢሲኖካ ኣሾንታ ዲሼ ቤሲዴስ። ኢዛ ሚንጃ ኬꬃን ዲዛ ሚሽ ጊዲን ኢዛ ካዎቴꬃ ጋርሳን ዲዛ ሚሽ ኡባ ቤሶንታ ኣሺዳ ሚሺ ዴና።

3 ሄሳፌ ጉዬ ናቤ ኢሳያሲ ካዎ ሂዝቂያሳኮ ዪዲ፥ «ሃ ኣሳቲ ኔና ኣይ ጊዶ? ኢስቲ ኔኮ ኣዋፔ ዪዶ?» ጊ ኦይቺዴስ።

ሂዝቂያሲካ ዛሪዲ ኢዛስ፥ «ሃ ኣሳቲ ታኮ ሃኮ ቢታፌ ባቢሎኔፔ ዪዳ» ጊዴስ።

4 ኢሳያሲ ቃሴካ፥ «ኔ ካዎቴꬃ ኬꬃፌ ኣይ ቤኢዶ?» ጊዴስ።

ሂዝቂያሲ፥ «ታ ካዎቴꬃ ኬꬃን ዲዛ ኡባ ቤኢዳ፤ ታ ቤሶንታ ኣሺዳ ኢሲ ሚሺካ ዴና» ጊዴስ።

5 ሄሳፌ ጉዬ ኢሳያሲ ሂዝቂያሳስ፥ «ኡባፌ ዎልቃማ ጎዳይ ጊዛይሳ ሲያ፤ 6 ‹ኔ ካዎቴꬃ ኬꬃን ዲዛ ኡባይ፥ ካሴ ኔ ኣዋቲ ሃች ጋካናስ ሺሺዳ ኡባይ ዲኤቲዲ ባቢሎኔ ባና ዎዴይ ያና፤ ኢሲኖካ ኣሾንታ ማጺ ኤፊዛ ዎዴይ ያና› ጌስ ጎዳይ። 7 ኔፔ ዬሌቲዳይቲኔ ኔ ዜሬꬃፌ ዬሌቲዳይቲ ዲኤቲ ቢዲ ባቢሎኔ ካዎ ኬꬃን ጉንዱላ ጊዲዲ ኦꬃና» ጊዴስ። *

8 ሂዝቂያሲ ዛሪዲ፥ «ኔኒ ዮቲዳ ጎዳ ቃላይ ሎኦ» ጊዴስ። ሂዝቂያሲ፥ «ታኒ ዴኢዳ ላይꬃን ታስ ሳሮኔ ዎፓ ጊዶ» ጊ ቆፒዳ ጊሻሳ።

40

ጾሳ ዴሬ ሚንꬄꬂዛ ቃላ

1 ኢንቴ ጾሳይ፥

«ሚንꬄꬂቴ!

ታ ዴሬዛ ሚንꬄꬂቴ!

2 ዬሩሳላሜስካ ሹጎ

ቃላራ ዮቲቴ፤

ኢዚስ ኣዋጂቴ፤

ኢዛ ኣይሌቴꬃን

ኦꬂዛ ዎዴይ ዉሪዴስ፤

ኢዚ ናጋራ ዋጋይ ጪጌቲዴስ፤

ኢዛ ባ ናጋራ ኡባ ጊሻስ

ጎዳፔ ናምኡ ኩሼ

ቂጻቴ ኤካዱስ» ጌስ።

3 ኣዋጃ ዮቲዛዴ ጬንጉርሲ፥

«ባዞን ጎዳ ኦጌ ጊግሲቴ፤

ኑ ጾሳስ ኣራባ ባዞን

ኣኮ ኦጌ ጊግሲቴ። *

4 ሾባይ ኡባይ ፑዴ ꬎቁ ጋና፤

ዙማይኔ ዙምቡላይ ዚቂ ጋና፤

ኩንዱኩርጮ ቢታይ

ኢሲ ጊና ጊዳና፤

ኩርፖቲ ዴምባ ጊዳና።

5 ሄ ዎዴ ጎዳ

ቦንቾይ ቆንጫና፤

ኣሾ ማይኢዳ ኡባይ

ሄሳ ሃሳይዴስ» ጌስ። *

6 ጬንጉርሲ ታና፥

«ዋሳ!» ጊዴስ።

ታኒካ፥ «ኣይ ጋ ዋሶ?» ጋዲስ።

ኢዚካ፥ «ኣሲ ኡባይ ማታ ማላ፤

ኢዛ ቦንቾ ኡባይካ

ዴምባ ጪሻ ማላ።

7 ጎዳይ ባ ሼምፖ

ኢዛ ቦላን ሼምፒሺን

ማታይ ሜሌስ፤

ጪሺካ ቆኬስ፤

ቱማፔ ዴሬይ ማታ ማላ።

8 ማታይ ሜሌስ፤

ጪሻይካ ቆኬስ፤

ጊዶ ኣቲን ኑ ጾሳ ቃላይ

ሜርናስ ሚኒ ዴስ»

ጋዳ ዋሳ ጊዴስ። *

9 ኔኖ ሚሺራቾ

ጺዮኔስ ዮቲዛይሶ፥

ꬎቃ ዙማ ቦላ ኬዛ፤

ኔኖ ሚሺራቾ

ዬሩሳላሜስ ዮቲዛይሶ፥

ኔ ጬንጉርሳ

ꬎቁ ሂስታ ዋሳ፤

ꬎቁ ሂስታ፥ ባቦፋ፤

ዩሁዳ ካታማታስ፥

«ሄኮ ኢንቴ ጾሳ»

ጋዳ ዮታ።

10 ሄኮ ኡባ ሃሪዛ ጎዳይ

ዎልቃራ ዬስ፤

ኢዛ ቄሴይ ኢዛ ጊሻስ ሃራና።

ቤኢቴ ኢዛ ዎይቶይ ኢዛራ ዴስ፤

ኢዚ ጪጋና ኦሶ ዋጋይካ

ኢዛራ ዴስ። *

11 ኢዚ ባ ዉዴ

ሄንꬃንቻ ማላ ሄሜስ፤

ባ ላቃታካ

ባ ቄሴን ቶኬስ፤

ባ ኪኦንካ ኢዲሜስ፤

ꬋንꬂዛይታካ

ሎዳራ ካሌꬄስ።*

12 ሃꬃታ ባ ኩሼ

ኩጴን ማኪዳይ፥

ሳሎታ ታꬋኪዳይ፥

ባና ዳቾን

ማኪ ኦይኪዳይ፥

ዙማታ ባ ሜዛኔን፥

ዙምቡላታካ ሜዛኔን ዎꬂዳይ ኦኔ?

13 ጎዳ ኣያና ሻኪ ኤሪዳይ፥

ኢዛ ዞሪዛዴ ጊዲ

ታማርሲዳይ ኦኔ?*

14 ኤራቴꬅ ዴማናስ ጎዳይ

ኦና ዞሬ ኦይቺዴ?

ሱሬ ኦጌ ኢዛ ታማርሲዳይ ኦኔ?

ኤራቴꬅ ኢዛ ታማርሲዳይ፥

ኣኬካ ኦጌካ ኢዛ ቤሲዳይ ኦኔ?

15 ቤኢቴ ካዎቴꬃቲ ጎምቦ ጊዶን

ጾኪዳ ሃꬃ ማላ፤

ኢስቲ ሜዛኔ ቦላ ዲዛ

ጉዱላ ማላ ቆዴቴቴስ፤

ሃሩሮታ ሊቆ

ቢታ ማላ ጌዳሬስ።

16 ሊባኖሴይ ያርሾሶሆ

ታማስ ጊዱኩ፤

ኢዚ ሜዶሳታ ቆዳይካ

ጹጌቲዛ ያርሾስ ጉꬃ።

17 ካዎቴꬃቲ ኡባይ ኢዛ ሲንꬃን

ኣይኮካ ጊዴቴና፤

ኢስቲ ኣይኮራካ

ጋኪ ቆዴቶንታ

ሃዳ ሚሻ ማላ።

18 ሂስቲን ኢንቴ ጾሳ

ኦናራ ጊኒሴቲ?

ኣይ ሚስሌራ ጋꬂ ጊኒሴቲ?

19 ኤቃ ሚስሌይ ጊዲኮ

ሂላ ኩሼን ማሴቲዴስ፤

ሄሳ ዎርቃ

ኦꬂዛዴይ ቦላራ

ዎርቃን ሜሼስ፤

ቢራ ሳንሳላታካ ኢዛስ ጊጊሴስ። *

20 ሄሳ ማላ ያርሾ

ሺሻናስ ዳንዳዮንታ

ማንቆ ኣሲ ሙሶንታ

ሚꬅ ዶሬስ፤

ኩንዶንታ ሚስሌ ኤሳናስ

ኤሬቲዳ ሂላ ኮዬስ።

21 ኢንቴ ሄሳ ኤሬኬቲ?

ዎይኮ ሲዪቤኬቲ?

ቤኒ ቤኒ ኢንቴስ ዮቴቲቤኔ?

ሳኣይ ሜꬌቶሶፌ ዶሚን

ኢንቴ ኣኬኪቤኬቲ?

22 ኢዚ ቢታ ዩሾፔ ቦላራ

ባ ኣራታን ኡቴስ፤

ቢታ ቦላ ዲዛ ዴሬይ

ቦሌ ማላ፤

ሳሎታ ማጋላሻ ማላ ሚጬስ፤

ዱሳሶ ዱንካኔ ማላ ቶኬስ።

23 ሃላቃታ ሃዳ ሂስታና፤

ሃ ቢታ ኣይሲዛይታካ

ፒቲ ꬋይሴስ።

24 ኢስቲ ቶኬቲዲ ጋምኦንታ ዲሺን፥

ዜሬቲዲ ታኮንታ ዲሺን፥

ቡሮ ጻጶ ዬዶንታ ዲሺን

ኢስታ ቦላ ጫርኮ ዬዲን ሜሊዳ፤

ጎቴይ ኢስታ ሱላ ማላ

ፒቲ ኤፊዴስ።

25 ጌሻዚ ኢስታስ፥

«ታና ኦናራ ጊኒሴቲ?

ታናራ ጊናቲዛይ ኦኔ?» ጌስ።

26 ኢንቴ ኣይፌ ꬎቁ ሂስቲዲ

ፑዴ ሳሎ ጼሊቴ፤

ሃይታንታ ኡባ

ሜꬊዳይ ኦኔ?

ሳሎ ጾሊንቴታ

ኢሳ ኢሳ ኬሲዛይ፥

ኢስታ ሱንꬃን ሱንꬃን

ጼይጊዛይ ኢዛ።

ኢዚ ባ ጊታቴꬃኒኔ

ባ ኤራቴꬃ ሚኖቴꬃፌ

ዴንዲዳይሳን

ኢስታፌ ኢሶይካ ꬋዬና።

27 ያቆቤ ኔ ኣይስ ሄሳꬆ ጋይ?

ኢስራኤሌ ኔ ኣይስ ሄሳꬆ ሃሳያይ?

«ታ ኦጌይ ጎዳፔ ጌሚዴስ፤

ታ ፒርዳይ ጾሳ ኣቻን

ዉዱ ጌቴቲቤና» ኣይስ ጋይ?

28 ኔ ኤራቤኪ?

ኔ ሲያቤኪ?

ጎዳይ ሜርና ጾሳ፤

ኢዚ ቢታ ኡባካ ሜꬊዳይሳ።

ኢዚ ዳቡሬና፤ ኣዛሌና፤

ኢዛ ኣኬካይካ

ኦናንካ ፒልጌቴና።

29 ሚኖቴꬂ ባይንዳዴስ

ሚኖቴꬅ ኢሜስ፤

ዳቡርዳይሳስ ዎልቃ ጉጄስ።

30 ዬላጋቲካ ዳቡሬቴሲኔ

ኣዛሌቴስ፤

ናቴꬃቲካ

ꬉጴቲዲ ኩንዴቴስ፤

31 ጊዶ ኣቲን ጎዳ

ሂዶታ ኦꬂዛይቲ

ባንታ ዎልቃ ኦራጺሴቴስ፤

ኢስቲ ጎሌ ማላ ፒራꬋና፤

ኢስቲ ዳቡሮንታ ዎጻና፤

ኢስቲ ባና፤ ኣርጋጬቴና።

41

ኢስራኤሌ ማዶ

1 ጎዳይ፥ «ኢንቴኖ ሃሩሮቶ፥

ጮኡ ጊቴ፤

ካዎቴꬃቲ ባ ዎልቃ ኦራꬄቶ፤

ሺቂዲ ሃሳዬቶ፤

ኣኔ ፒርዳ ሺሎታ

ሲንꬃን ጋይቶስ።

2 ኣርሼይ ሞኪዛ ባጋፌ

ኢሳ ዴንꬂዳይ፥

ጺሎቴꬃን ባስ ሃጋዚሳና

ጼይጊዳይ ኦኔ?

ኢዚ ካዎቴꬃታ

ኢዛስ ኣꬂ ኢሜስ፤

ኢዚ ኢስታ ጊꬃ ማሻን

ቢታ ኬሲዴስ፤

ባ ዎንዳፌን ጫርኮይ

ላሊዳ

ሱላ ማላ ኬሲዴስ።

3 ኢስታ ጎዲ ዬዲዲ

ሜቶይ ባይንዳ ኣꬊ ቢዴስ፤

ኢዛ ቶሆይ ካሴ ዬꬎንታ

ኦጌራ ሄሜቲዴስ፤

4 ሃይሳ ኦꬂዳይኔ ፖሊዳይ

ዬሌታ ቤኒሶፌ ጼይጊዳይ ኦኔ?

ጎዳይ ኮይሮይታራካ

ዉርሴꬃይታራካ

ዲዛይ ታና» ጌስ።

5 ሃሩሮቲ ቤኢዲ ያዪዳ፤

ሳኣ ጋጻቲካ ኮኮሪዳ፤

ኢሲ ቦላ ሺቂዲ ሲንꬅ ዪዳ።

6 ኢሶይ ኢሳራ ማዴቴስ፤

ባ ኢሻካ፥

«ኣይኮይ ባ ሚና» ጌስ።

7 ሂላንቻይ ዎርቃ ኦꬂዛይሳ

ሚንꬄꬄስ፤

ናሪቃን ቆጺ ሌኢሲዛዴይ

ቢራታ ማርጮን

ሴሪሲዛይሳ ሚንꬄꬄስ፤

ቢራታ ሴሪሲ ኦይሴꬆይ፥

«ሎኦ» ጌስ፤

ኤቃ ጾሳ ሚስሌይ ኩንዶንታ ማላ

ሚሲማሬን ቶርጌስ።

8 ጎዳይ፥ «ጊዶ ኣቲን ኔኖ

ታ ኣሽካራ ኢስራኤሌ፥

ታ ዶሪዳ ያቆቤ፥

ታ ላጌዛ ኣብራሃሜ

ዜሬꬃዞ፥*

9 ታኒ ኔና ቢታ

ጋጻፔ ኤሂዳይሶ፥

ሳሎይ ዳንጾሶፔ

ጼይጊዳይሶ፥

‹ታ ኔና ታ ኣይሌዞ›

ጊዳይሶ ታ ኔና

ዶራዲስ ኣቲን ኦላጋቤኬ።

10 ታኒ ኔናራ ዲዛ ጊሻስ ያዮፋ፤

ታኒ ኔ ጾሳ ጊዲዳ ጊሻስ

ዳጋሞፋ።

ታኒ ኔና

ሚንꬃናኔ ማዳና።

ታ ጺሎቴꬃ ኡሻቻ ኩሼን

ዜምፒሳ ኦይካና።

11 «ቤኣ ኔ ቦላ ሃንቄቲዳ ኡባይ

ኬሂ ዬላታናኔ ካዉያና፤

ኔናራ ኤቄቲዛይቲ

ቲምኢ ጊ ꬋያና።

12 ኔኒ ኔ ሞርኬታካ

ኮያዳካ ዴማካ፤

ኔና ኦሊዛይቲ ፒቴቲ ꬋያና።

13 ጋሶይካ ታኒ ጎዳ ኔ ጾሳይ፥

ታ ኔና ማዳና፤ ያዮፋ

ታ ኔ ኡሻቻ

ኩሼዛ ኦይካና።

14 ኔኖ ጉጹኔዞ ያቆቤ፥

ኔኖ ቄሪ ኢስራኤሌ፥

‹ያዮፋ ታኒ

ኔና ማዳና› ጌስ።

ኔና ዎዚዛይ

ኢስራኤሌ ጌሻዛ።

15 ቤኣ ታኒ ኔና ኦራꬅ፥

ቃራኔ ኣቻራ ዲዛ

ካꬅ ቡኪዛ ሎዳ ኦꬃና፤

ኔኒ ዙማታ ጎያ ሊቂሳና፤

ዙምቡላታካ ዬꬋ

ሃፓ ኬሳና።

16 ኔኒ ኢስታ ሱራጋና፤

ጫርኮይ ኢስታ ፒቲ ኤፋና፤

ጎቴይካ ኢስታ ላላና።

ጊዶ ኣቲን ኔኒ

ጎዳን ኡፋዬታና፤

ቃሴ ኢስራኤሌ ጌሻን

ቦንቼታና።

17 ሂዬሳቲኔ ሜቶታንቻቲ

ሃꬅ ኮያና፤

ጊዶ ኣቲን

ኣይኮካ ዴሜቴና፤

ሃꬃ ሳሞን ኢስታስ

ፖራንዴይ ሜሊዴስ፤

ጊዶ ኣቲን ታኒ ጎዳይ

ኢስታስ ዛሮ ኢማና፤

ታኒ ኢስራኤሌ ጾሳይ

ኢስታ ዬጋ ኣጊኬ።

18 ታኒ ቡላቲዳ

ዙምቡላታ ቦላ ሻፋታ፥

ሾባታን ፑልቶታ ꬉሳና፤

ባዞ ቢታ ኤሌ ሃꬅ፥

ሳሜቲዳ ቢታን

ሃꬃ ፑልቶ ኬሳና።

19 ባዞ ቢታን ዚጋ፥

ኦዶሮ፥ ባርሴኔቴኔ፥

ዎጋራ ሚꬅ ሞይዛና፤

ኣይኮይ ባይንዳ ባዞን ጺዳ፥

ጉንꬃኔ ኦንꬅ ቶካና።

20 ሄሳ ጊሻስ ኣሳይ

ሄሳ ቤኣናኔ ኤራና፤

ጎዳ ኩሼይ

ሃይሳ ኦꬂዳይሳ፥

ኢስራኤሌ ጌሻይ ሜꬊዳይሳ

ኢስቲ ኢሲፌ ዩሺ ቆፓናኔ

ኣኬካና» ጌስ።

ጾሳይ ዎርዶ ጾሳታ ኢጼስ

21 ጎዳይ፥

«ኣኔ ኢንቴ ሞቶ

ኤኪዲ ሃ ሺቂቴ» ጌስ።

ያቆቤ ካዎይ፥ «ኣኔ ኢንቴ ሞቶ

ዳፋ ሃ ኤሂቴ» ጌስ።

22 ቡሮፔ ሃናናይሳ ዮታና ማላ

ኢንቴ ኤቃ ጾሳታ ሃ ኤሂቴ፤

ኑ ኣኬካና ማላኔ

ኢስታ ዉርሴꬃካ ኤራና ማላ

ካሴ ዮኦቲ ኣዛኮ ኑስ ዮቲቴ፤

ቡሮፔ ሃናና ሚሻታ ኤሪቴ።

23 ኢንቴ ጾሳታ ጊዲዳይሳ

ኑ ኤራና ማላ፥

ሲንꬃፌ ሃናና

ሚሻታ ኑስ ዮቲቴ፤

ኑኒ ዳጋማና ማላኔ ያያና ማላ፥

ሎኦ ጊዲን ዎይኮ

ኢታ ሚሽ ኦꬂቴ።

24 ሄኮ ኢንቴ ኣይኮ

ቆዳን ጌሎንታይታ፤

ኢንቴ ኦሶይ ሙሌካ ሃዳ፤

ኢንቴና ዶሪዳይቲ ሃራሲዛይታ።

25 «ታኒ ፑዴሃ ባጋፌ

ኢሳ ዴንꬃዲስ፤

ኢዚካ ዬስ።

ኣርሼይ ሞኪዛ ባጋራ ዪዛይሲ

ታ ሱንꬃ ጼይጊዛይሳ፤

ማናይ ኡርቃ ዬꬊዛ ማላ

ኢዚ ካሌꬂዛይታካ

ዬꬌስ።

26 ኑኒ ኤራና ማላ ኮይሮቲ

ኑስ ኣዋጂዳይ፥

‹ኢዚ ሊኬ› ኑ ጋና ማላ

ኑስ ካሴቲ ዮቲዳይ ኦኔ?

ኦኒካ ዮቲቤና፤

ሲንꬃቲዲ ዮቲዳይ ዴና፤

ኢንቴፌ ኣይ ቃላ

ሲዪዳይካ ዴና።

27 ኮይሮታዳ፥ ‹ሄኮ ታኒ ቤኣዲስ›

ጋዳ ጺዮኔስ ኣዋጂዳይ ታና፤

ዬሩሳላሜስ ሚሺራቾ ዮቲዛዴ ኢማዲስ።

28 ታኒ ጼሊዛ ዎዴ ኦኒካ ዴና፤

ኢስታ ጊዶን ዞራንቻይ ባዋ፤

ታ ኦይቺዳ ዎዴ

ዛሮ ኢሚዛይካ ዴና።

29 ቤኢቴ ኢስቲ ኡባይካ ሃዳ፤

ኢስታ ኦሶስካ ጎኣይ ዴና፤

ኢስታ ሚስሌቲካ

ኣይኮይ ባይንዳ ጫርኮ ማላ» ጌስ።

42

ጎዳ ኣሽካራ

1 ጎዳይ፥ «ታኒ ካ

ኦይኪዳ ታ ኣሽካራይ፥

ታ ኢዛን ኡፋዬቲዛ

ሙሩታይ ሃይሳ፤

ታኒ ታ ኣያና

ኢዛ ቦላ ዎꬃዲስ፤

ኢዚ ካዎቴꬃታስ

ሱሬ ፒርዳ ኤሃና። *

2 ዋሴና፤ ባ ቃላ ꬎቂሴና፤

ባ ጬንጉርሳካ

ኦጌ ቦላ ኬሂ ሲሴና።

3 ዲንጬቲዳ ማቃ ኢዚ

ሜንꬄና፤

ጩዋቲዛ ሙቃዳ ኢዚ ቶይሴና፤

ኣማኔቴꬃን ኢዚ

ሱሬ ፒርዳ ኤሃና።

4 ኢዚ ቢታ ቦላ ሱሬ ፒርዳ

ኤሃና ጋካናስ ዳቡሬና፤

ሂዶታካ ቃንጼና፤

ሃሩሮቲ ኢዛ ዎጋን

ኣማኔታና» ጌስ። *

5 ሳሎታ ሜꬊዳይ፥

ኢስታ ሚጪዳይካ፥

ሳኣኔ ኢዚን ዲዛ ኡባ ጊግሲዳይ፥

ባ ዴሬስ ፔኖ

ኢዚን ዴኢዛ ኣሳታስ ሼምፖ

ኢሚዛ ጎዳ ጾሳይ፥ *

6 «ታኒ ጎዳይ

ኔና ጺሎቴꬃን ጼይጋዲስ፤

ታ ኔ ኩሼ ኦይካና፤

ታ ኔና ናጋና።

ታኒ ኔና ካዎቴꬃስ

ጫቆ ቃላ፥

ኣይዛቤታስካ ፖኦ ሂስታና

7 ኔ ቆቄታ ኣይፌ ዶይኣና፤

ዲኤቲዳይታ ቃሾ

ኬꬃፌ ቢርሻና፤

ꬉማን ኡቲዳይታካ

ካርቻሌፌ ኬሳና። *

8 «ታኒ ጎዳ፤ ሃይሲ ታ ሱንꬃ፤

ታ ቦንቾ ሃራስ

ኣꬃ ኢሚኬ፤

ታ ጋላታካ

ኤቃ ጾሳታስ ሼꬊኬ።

9 ቤኢቴ ቤኒ ዮኦቲ ፖሌቲዳ፤

ሃኢ ታኒ ኦራꬃ

ሚሽ ኣዋጃይስ፤

ኢዚ ሞካናፔ ሲንꬅ

ታ ኢንቴስ ዮታይስ» ጌስ።

ጋላታ ማዛሙሬ

10 ኢንቴኖ ዱጌ ኣባን ዎꬊዛይቶ፥

ሄን ዲዛ ኡባቶ!

ኢንቴኖ ሃሩሮቶ!

ሄንካ ዲዛ ኡባቶ!

ጎዳሲ ኦራꬃ ማዛሙሬ ዬጺቴ፤

ቢታ ጋጻፔ ዶሚዲ

ኢዛስ ጋላታ ማዛሙሬ ሺሺቴ።

11 ባዞይኔ ካታማቲ

ባንታ ጬንጉርሳ

ꬎቁ ሂስቴቶ፤

ቄዳሬይ ዴኢዛ ጉታይ ኡፋዬቶ፤

ሴላ ዴሬ ኣሳቲ

ኡፋይሳን ዬጼቶ፤

ዙማ ጼራንካ ኢሊሌቶ።

12 ኢስቲ ቦንቾ ጎዳስ ኢሜቶ፤

ኢዛ ጋላታይካ

ሃሩሮታን ኣዋጄቶ።

13 ጎዳይ ኦላ ቃራ ማላ ኬዛና፤

ኦላንቻ ማላ ሆኤቲ ዴንዳና።

ጬቄቴꬃ ጋይሮ ሲሳና፤

ባ ሞርኬታካ ኦሊ ጾናና።

ጎዳይ ባ ዴራ ማዳና ኢሚዳ ሂዶታ

14 ጎዳይ፥ «ታኒ ኣዱሳ ዎዴሶፌ

ጮኡ ጋዲስ፤

ሲርጲ ጋዲስ፤

ታና ቁምኣ ኦይካዲስ፤

ሃኢ ጊዲኮ ሚጻ ኦይኬቲዳ

ማጫሳ ማላ ዋሳይስ፤

ሼኖታይሲኔ ባናካይስ።

15 ታኒ ዙማታኔ

ዙምቡላታ ዎዲሳና፤

ዶዛታ ኡባ ሜሊሳና።

ሻፋታ ሃሩሮ ቢታ ኬሳና፤

ኤሌ ሃꬃታካ

ሚጪንቻና።

16 ታኒ ቆቄታ ኢስቲ ኤሮንታ

ኦጌ ካሌꬃና፤

ኢስቲ ሜዜቶንታ ኦጌራካ

ታ ኢስታ ኤፋና፤

ꬉማዛ ታ ኢስታ

ሲንꬃን ፖኢሳና፤

ኩንዱኩርጮ ሶሆታ ታ ጊጊሳና፤

ሃይታንታ ኡባ

ታ ኦꬆንታ ኣጊኬ።

17 ኤቃ ጾሳታን

ኣማኔቲዛይቲ ጊዲኮ

ሚስሌታካ፥ ‹ኢንቴ ኑ ጾሳታ›

ጊዛይቲ ጉዬ ሲማና፤

ኢስቲ ሙሌራ ካዉያና» ጌስ።

ኢስራኤሌ ኣሳ ቆቄቴꬂኔ ቱሌቴꬅ

18 ጎዳይ፥ «ኢንቴኖ ቱሌቶ ሲዪቴ!

ኢንቴኖ ቆቄቶ

ቤኢቴኔ ጼሊቴ!

19 ታ ኣሽካረራ

ታኒ ኪቲዳዴፌ ኣቲን

ሃራ ቱሌይ ኦኔ?

ታስ ኣማኔቲዳዴ ማላ

ቆቄይ፥

ጎዳ ኣሽካራ ማላ

ቆቄይ ኦኔ?

20 ዳሮ ሚሽ ቤኢዴታ ሺን

ኣኬኪቤኬታ፤

ኢንቴ ሃይꬃይ ዶያ ዴስ ሺን

ሲዬኬታ» ጌስ።

21 ጎዳይ ባ ጺሎቴꬃ ጊሻስ ጊዲ፥

ባ ዎጋ ጊታኔ

ቦንቾ ኬሲዳ ጊሻስ ኡፋዬቲዴስ።

22 ሃ ዴሬይ ቦጌቲዳኔ ቦንቄቲዳ፥

ኦላ ጊዶን ዎꬊዳ፥

ዎይኔ ኬꬃይ ኢዛ ቦላ

ጎርዴቲዳ ዴሬ፤

ኢስቲ ቦጌቲዳ፤

ኢስታ ኣሺዛዴይ ዴና፤

ኢስቲ ዲኤቲዳ፤

«ኢስታ ዛሪቴ» ጊዛይካ ባዋ።

23 ኢንቴ ጊዶፌ ሃይሳ ሲዪዛይ፥

ሲንꬃፌ ያና ዎዴስ

ኣኬኪ ሲዪዛይ ኦኔ?

24 ያቆቤይ ቦጌታና ማላ፥

ኢስራኤሌይ ዲኤታና ማላ

ኦꬂዳይ ኦኔ?

ናጋራ ኦꬂዲ

ኑ ቆሂዳ ጎዳ ጊዴኔ?

ኢስቲ ኢዛ ኦጌ ካላናሲኔ

ኢዛ ዎጋስ ኣዛዜታና ኮዮንታ

ኣጊዳ ጊሻሳ።

25 ሄሳ ጊሻስ ኤጺዛ ባ ሃንቆዛ፥

ኢታ ኦላ ኢስታ ቦላ ዬዲዴስ፤

ታማ ላጮን ኢስታ ጊዶꬂዴስ፤

ኢስቲ ጊዲኮ ሄሳ ኣኬኪቤቴና፤

ኢስታ ጹጊዴስ ሺን

ኢስቲ ዎዚናን ዎꬂቤቴና።

43

ጾሳ ዴራ ኣሺዛዴ

1 ሃኢ ጊዲኮ ያቆቤ፥

ኔና ሜꬊዳይ፥

ኢስራኤሌ! ኔና ጊግሲዳ ጎዳይ፥

«ታኒ ኔና

ዎዚዳ ጊሻስ ያዮፋ።

ታኒ ኔና ኔ ሱንꬃን ጼይጋዲስ፤

ኔኒ ታሳ።

2 ኔኒ ሃꬃ ጊዶራ ፒኒዛ ዎዴ፥

ታኒ ኔናራ ጊዳና።

ኔኒ ፒኒሺን

ሻፋይ ኔና ሚቴና፤

ኔኒ ታማ ጊዶራ ቢሺን

ኔና ጹጌና፤

ታማ ላጮይካ ኔና ሜና።

3 ጋሶይካ ታኒ ጎዳ ኔ ጾሳይ፥

ኢስራኤሌ ጌሻይ ኔስ ꬋሌ፤

ታ ኔ ጊሻስ

ጊብጼ ዎዞ ኢማና፤

ቶጵያኔ ሴባ

ኔ ጊሻስ ኣꬃ ኢማና።

4 ኔኒ ታ ሲንꬃን ኣልኦኔ

ቦንቾ ጊዲዳ ጊሻስ፥

ታኒ ኔና ሲቂዛ ጊሻስ፥

ኣሳ ኔ ጊሻስ፥

ካዎቴꬃታ

ኔ ሼምፖ ጊሻስ

ላሜ ኢማና።

5 «ታኒ ኔናራ ዲዛ

ጊሻስ ያዮፋ፤

ታኒ ኔ ናይታ ኣርሼይ

ሞኪዛ ባጋፌ ኤሃና፤

ኔና ኣርሼይ ዉሊዛ ባጋፌ ሺሻና።

6 ታኒ ፑዴሃ ባጋ፥ ‹ሃማ›

ዱጌሃ ባጋካ፥ ‹ዬዳ› ጋና፤

ታ ኣቱማ ናይታ ሃሆፔ፥

ታ ማጫ ናይታካ

ቢታ ጋጻፔ፥

7 ታ ሱንꬃን ጼይጌቲዳ ኡባ፥

ታ ቦንቾስ ታ ሜꬊዳይታ፥

ታኒ ጊግሲዳይሳኔ

ታ ኦꬂዳይሳ

ሃሚቴ» ጋና።

8 ኣይፌይ ዲሺን ቆቂዳይታ፥

ሃይꬂካ ዲሺን

ቱሊዳይታ ኬሳ።

9 ካዎቴꬃቲ ኡባይ

ኢሲፌ ሺቄቶ፤

ኣሳይካ ኢሲ ቦላ ሺቆ፤

ኢስታፌ ካሴቲዲ

ሃይሳ ኑስ ዮቲዳይ ኦኔ?

ቤኒ ሚሽ ኑስ ኣዋጂዳይ ኦኔ?

ሃራቲ ሲዪዲ፥

«ሃይሲ ቱማ» ጋና ማላ፥

ኢስታ ቱማቴꬃይካ

ቆንጫና ማላ

ባንታ ማርካታ ኤሄቶ።

10 «ኢንቴ ታና ኤራና ማላኔ

ኣማናና ማላ፥

ኢዚ ታና ጊዲዳይሳ

ኢንቴ ኣኬካና ማላ፥

ታ ማርካቲኔ ታ ዶሪዳ

ታ ኣይሌቲ ኢንቴና።

ታፔ ካሴ

ሃራ ጾሲ ኦሴቲቤና፤

ታፔ ጉዬንካ

ሃራ ጾሲ ዴና።

11 ታና፤ ታኒ ጎዳ፤

ታፔ ኣቲን ሃራ ኣሺዛይ ዴና።

12 ታኒ ቆንጪሳዲስ፤

ኣሻዲሲኔ ዮታዲስ፤

ኢንቴ ጊዶን ሃራ

ኣላጋ ጾሲ ዴኢቤና።

ታኒ ጾሳ ጊዲዳይሳስ

ኢንቴ ታ ማርካታ።

13 ቤኒሶፌ ዶማዳ ታኒ ታና፤

ታ ኩሼፔ

ኬሲ ኤካናይ ዴና፤

ታ ኦꬂዛይሳ ላማናዉ

ዳንዳይዛይ ኦኔ?» ጌስ ጎዳይ።

ኣማኔቶንታ ኢስራኤሌስ ጾሳ ማሮቴꬅ

14 ጎዳይ ኢንቴና ዎዚዛ

ኢስራኤሌ ጌሻይ፥

«ኢንቴ ጊሻስ ባቢሎኔ ቦላ

ኦላንቻታ ኪታና፤

ኢስቲ ጬቄቲዛ ማርካቤታን፥

ባቢሎኔታ ኡባ

ቤታና ማላ ኦꬃና።

15 ታኒ ጎዳይ ኢንቴ ጌሻይ፥

ኢስራኤሌ ሜꬊዳ

ኢንቴ ካዎ» ጌስ።

16 ኣባ ጊዶራ ኦጌ፥

ዎልቃማ ሃꬃ

ጊዶራ ኣꬊዛሶ

ኬሲዳ ጎዳይ፥

17 ፓራ-ጋሬታኔ ፓራታ፥

ኦላንቻታኔ

ሚኖ ኣሳታ ኡባ ኤሂዲ፥

ኢስቲ ዛሪ ዴንዶንታ ማላ

ዛቁሊሲዳ ጎዳይ፥

ሙቃዳ ቢድንꬃ ማላ

ኢስታ ꬋይሲዳ ጎዳይ፥

18 «ቤኒ ዮኦታ ሃሳኦፒቴ፤

ካሴ ኣꬊዳይሳ ባሊቴ።

19 ሄኮ ታ ኦራꬃ

ሚሽ ኦꬃና፤

ኢዚካ ሃኢ ሃናና፤

ኢንቴ ዩሺ ቆፔኬቲ?

ታኒ ባዞን ኦጌ ጊጊሳና፤

ታኒ ኣይኮይ ባይንዳ ባዞንካ

ሻፋታ ኬሳና።

20 ባዞ ዶኣቲ፥

ዎራካናቲኔ ጉቶቲ

ታና ቦንቻና።

ታኒ ባዞ ቢታን ሃꬅ፥

ኣይኮይ ባይንዳ ባዞንካ

ፑልቶ ኢማና፤

ታ ዶሪዳ ታ ዴራስ

ሃꬅ ኢማና።

21 ታኒ ታስ ጊግሲዳ ዴሬይ

ታ ጋላታ ኣዋጃና ማላ

ታ ሃይሳ ኦꬃና።

22 «ያቆቤ፥ ኔ ታና ጼይጋቤካ፤

ኢስራኤሌ፥ ኔ ታና ሳሌታዳሳ።

23 ኔኒ ታስ ጹጌቲዛ ያርሾስ

ዶርስ ኤሃቤካ፤

ኔ ያርሾንካ

ታና ቦንቻቤካ።

ታኒ ኔና ካꬃ ያርሾን

ዋዪሳቤኬ፤

ኤጻኔ ያርሾንካ

ሳሌꬃቤኬ።

24 ኔኒ ታስ ሎኦ

ሳዊዛ ኤጻኔ ሻማቤካ፤

ሞꬎ ያርሾን ታና ካልሳቤካ።

ጊዶ ኣቲን ኔ ናጋራ ቶሆ

ታና ቶሳዳሳ፤

ቆሆን ታና ዳቡርሳዳሳ።

25 «ታ ጊሻስ ጋዳ

ኔ ቆሆዛ ꬋይሲዛይ ታኒ ታና፤

ኔ ናጋራ ታ ቆፒኬ።

26 ኣኔ ካሴ ኣꬊዳይሳ

ታና ቆፍሳ፤

ኣኔ ኢሲፌ ሺቂዲ ቆꬌቶስ፤

ኔ ቱማቴꬃ ኣኔ ኤሪሳ።

27 ኔ ኣዋ ኮይሮይሲ

ናጋራ ኦꬂዴስ፤

ኔ ኣስታማሬቲካ

ታ ቦላ ማካሊዳ።

28 ሄሳ ጊሻስ ታኒ ኔ

ጾሳ ኬꬃ ሃላቃታ ካዉሻና፤

ያቆቤ ባሻስ፥

ኢስራኤሌካ ጫሻስ

ኣꬃ ኢማና» ጌስ።

44

ዶሬቲዳ ኢስራኤሌ

1 ጎዳይ፥ «ጊዶ ኣቲን

ታ ኣሽካራ ያቆቤ፥

ታ ዶሪዳ ኢስራኤሌ፥ ሲያ።

2 ኔና ሜꬊዳይ፥

ኔ ኣዬይ ኡሎን ኦꬂዳይ፥

ኔና ማዲዛ ጎዳይ፥

‹ታ ኣሽካራ ያቆቤ!

ታኒ ዶሪዳ ዪሹሩኔ! ያዮፋ።

3 ታኒ ሳሜቲዳ ቢታን

ሃꬅ ጉሳና፤

ሜላ ቢታንካ ሻፋ ጎጊሳና።

ታኒ ታ ኣያና ኔ ዜሬꬃ ቦላ፥

ታ ኣንጆ ኔስ

ና ና ቦላ ጉሳና።

4 ኢስቲ ዴምባን ጪሊላ ማታ ማላ፥

ሻፋ ዶናን ዲዛ ሚꬃ ማላ

ሞካና› ጌስ።

5 ኢሶይ፥ ‹ታኒ ጎዳሳ› ጋና፤

ሃራይ ባና ያቆቤ

ሱንꬃን ጼይጋና፤

ሃራይ ቃሴ ባ ኩሼ ቦላ፥

‹ታኒ ጎዳሳ› ጊ ጻፋና፤

ኢዚ ባና ኢስራኤሌ ሱንꬃን

ጼይጋና» ጌስ።

ጎዳፔ ኣቲን ሃራ ጾሲ ዴና

6 ኢስራኤሌ ካዎይኔ ኢስታ ዎዚዛይ፥

ጎዳይ ኡባፌ

ዎልቃማ ጾሳይ፥

«ኮይሮይ ታና፤ ዉርሴꬂካ ታና።

ታፔ ሃራ ጾሲ ባዋ። *

7 ታ ማላይ ኦኒ ዲዜ? ኣኔ ዮቶ፤

ኮይሮ ታ ዴራስ ታ ዮች ዬጊሺን

ኣዚ ሃኒዳኮ፥

ሲንꬃፌካ

ኣዚ ሃናናኮ ዮቶ፤

ኣኔ ታስ ቆንጪሶ፤

ቡሮ ሃናና ሚሻ ጊሻስ

ሲንꬃቲ ዮቶ፤

ቡሮ ያናይሳ ካሴቲ ዮቶ።

8 ያዮፍቴ፤ ዳጋሞፍቴ።

ሃይሳ ታኒ ኢንቴስ

ዮታቤኪና?

ቤኒሶፌ ታ ኢንቴና

ኤሪሳቤኪና?

ሄሳስ ኢንቴ ታ ማርካታ።

ታፔ ኣቲን ሃራ ጾሲ ዲዜ?

ሙሌካ ዴና፤

ዎይኮ ሃራ ዛላይ ዲዜ?

ዴና፤ ታ ኦናካ ኤሪኬ» ጌስ።

9 ኤቃ ሚስሌታ ሜꬊዛይቲ

ኡባቲ ሃዳ፤

ሚስሌታ ኢስታፌ

ኦꬂዛ ሚሻቲካ ሃዳ፤

ኢስታስ ዮቲዛይቲካ ቆቄ፤

ኢስታስ ኤራቴꬂ ዴና፤

ኢስቲ ዬላታና።

10 ኣይኮካ ጎኦንታ ኤቃ ጾሳ

ማሲ ጊግሲዛይ ኦኔ?

11 ኤቃ ጾስ ሜꬊዛይ ኣስ ኣቲን

ሃራ ጊዴና፤

ኢዚኔ ኢዛ ሚሳቲዛይቲ ዬላታና፤

ኡባይካ ሺቂዲ

ኢሲ ቦላ ኤቄቶ፤

ኢስቲ ዳጋማናኔ ዬላታና።

12 ቢራታ ቆጺዛይ ናሪቃ ኦይኬስ፤

ጺፋ ቦንቆ ቦላ

ዎꬂ ኦꬄስ፤

ኤቃ ጾስ ናሪቃን ቆጺዲ

ሚስሌ ጊጊሴስ፤

ባ ሚኖ ቄሴን ጊጊሴስ።

ሄሳፌ ጉዬ ጋፌስ፤

ዎልቃ ꬋዬስ፤

ሃꬅ ሳሜቴስ፤ ዳቡሬስ።

13 ማሲዛይ ዎዶሮን ዋꬌስ፤

ቾኬን ማላታ ዎꬄስ፤

ማርሳራ ዎጬስ፤

ኢርሳሴን ኢዛ ቦላ

ማላታ ዎꬄስ፤

ኣሳ ሚሳቲሲ ጊጊሴስ፤

ኣሳ ማላ ፑላሴስ፤

ጎይኖሶን ኤፊ ዎꬄስ።

14 ዚጋ ሚꬅ ቃንጼስ፤

ዎላ ዎይኮ ሞቆꬃ ዶሬስ፤

ዎራን ዲዛ ሚꬃታራ

ኢሲፌ ዲጫና ማላ ኣጌስ፤

ዎይኮ ጺዳ ቶኬስ፤

ኢዛካ ኢራይ ዲቼስ።

15 ኣሲ ኤሶስ ጎኤቴስ፤

ኢዛፔ ጉꬅ ኤኪዲ

ታማን ኤꬂ ሆኤስ፤

ኡኬꬂካ ኢዛን ኡኬስ፤

ኢዛፔ ማሲዲ

ኤቃ ጾስ ጊጊሴስ፤

ኢዛስካ ጎይኔስ።

ኤቃ ጾስ ኦꬄስ፤

ኩንዲዲካ ኢዛስ ዚጌስ።

16 ባጋ ሚꬃ ኤꬄስ፤

ኢዛ ቦላካ ቁማ ካꬄስ፤

ኣሾ ኢዛን ጺጺዲ ካሊ ሜስ፤

ታማዛ ሆኢሼ፥

«ኤሮሾ ታና ሆኢዴስ፤

ታማዚካ ታስ ቤቴስ» ጌስ።

17 ቃሴ ኣቲዳ ሚꬃዛ

ባስ ኤቃ ጾስ ጊጊሴስ፤

ሆኪዲ ኢዛስ ዚጌስ፤

ኢዛካ ጎይኔስ፤

ኢዛ ዎሲሼ፥

«ኔኒ ታ ጾሳ ጊዲዳ ጊሻስ

ታና ኣሻ» ጌስ።

18 ኢስቲ ኣይኮካ ኤሬቴናኔ

ኣኬኬቴና፤

ኢስቲ ጼሎንታ ማላ

ኢስታ ኣይፌይ ጎዜቲዴስ፤

ኢስቲ ዩሺ ቆፖንታ ማላ

ኢስታ ዎዚናይ ጎርዴቲዴስ።

19 ኦኒካ ታኪ ጊ ቆፒቤና፤

ኤራቴꬂ ዎይኮ

ኣኬካይ ባይንዳ ጊሻስ፥

«ባጋ ታማን ኤꬃዲስ፤

ኢዛ ቦንቆን ካꬅ ካꬃዲስ፤

ኢዛን ኣሾ ጺጻዳ ማዲስ፤

ሂስቲን ኣቲዳይሳን ዎስታዳ

ታኒ ሃራሲዛ ሚሽ ኦꬃኔ?

ሚꬃ ኣኖስ ታኒ

ጎይናና ቤሲዜ?»

ጋናስ ዳንዳይቤና።

20 ኤያ ዎዚናይ ኢዛ ባሌꬂን

ኢዚ ቢዲንꬅ ቃምኤስ፤

ባና ኣሻና ዳንዳዬና፤

«ሃይሲ ታስ ኡሻቻ ኩሼን

ዲዛይ ዎርዶ ጊዴኔ?

ጋናስ ዳንዳይቤና።»

21 ጎዳይ፥ «ኢስራኤሌ ኔኒ

ታ ኣሽካራ ጊዲዳ ጊሻስ፥

‹ያቆቤ ሃይሳ ቆፓ፤

ታኒ ኔና ኦꬃዲስ፤

ኔኒ ታ ኣሽካራ።

ኢስራኤሌ ታኒ ኔና ዶጊኬ።

22 ታኒ ኔ ሞሮ ሻራ ማላ፥

ኔ ናጋራካ ማላዶ ቱላላ ማላ

ቁጫ ꬋይሳዲስ፤

ታኒ ኔና ዎዚዳ ጊሻስ

ሃ ታኮ ሲማ› » ጌስ።

23 ጎዳይ ሃይሳ ኦꬂዳ ጊሻስ

ሳሎቶ ዬጺቴ፤

ጪማ ቢታቶ ኡፋይሳን ኢሊሊቴ።

ኢንቴኖ ዙማቶ፥

ኢንቴኖ ዎራቶ፥

ሚꬃቶ ኡባይ ኢሊሊቴ፤

ጋሶይካ ጎዳይ

ያቆቤ ዎዚዴስ፤

ባ ቦንቾ

ኢስራኤሌ ቦላ ቆንጪሲዴስ።

ዬሩሳላሜይ ኣሳ ዱሳሶ ጊዳና

24 ኔና ኣዪ ኡሎን ሜꬊዲ

ዎዚዳ ጎዳይ፥

«ኡባ ሜꬋዳ

ሳሎታ ታርካ ፒዲሲዳይ፥

ሳኣካ ሚጪዳይ ታና ጎዳ።

25 ታኒ ዎርዶ ናቤታ ማላታ

ሃዳ ኦꬃና፤

ቢቲዛይታካ ኤያ ኬሳና።

ታኒ ኣꬎ ኤራንቻታ

ሺራ ዬጋና፤

ኢስታ ኤራቴꬃካ

ሃዳ ኦꬃና።*

26 ታ ኣሽካራዛ ቃላ ታ ፖላና፤

ታ ኪቲዳይታ ዞሬ ታ ሚንꬃና፤

ታኒ ዬሩሳላሜ፥

‹ኔኒ ኣሲ ዲዛሶ ጊዳና›፥

ዩሁዳ ካታማታካ፥

‹ኢስቲ ኬጼታና›፥

ኢስታ ላሌꬃካ፥

‹ታኒ ኦራጺሳና› ጋና።

27 ታኒ ጪማ ሃꬃካ፥

‹ኔ ሜላ ጊዳ!

ኔ ሻፋታካ

ታ ሜሊሳና› ጋና።

28 ቂሮሴካ፥

‹ኢዚ ታ ሄንꬃንቻ፤

ኢዚ ታ ሼኔ ፖላና› ጋና፤

ዬሩሳላሜይካ፥

‹ሲማ ኤቁ› ጋና፤

ጾሳ ኬꬃስ፥

‹ኢዛ ዮቺ ዬጌቶ› ጋና» ጌስ። *

45

ቂሮሴ ዶሬቴꬅ

1 «ታ ቲይዳይሳስ፥

ኡሻቻ ታ ኦይኪዳይሳስ፥

ካዎታ ጊꬅ ቢርሻና ማላኔ

ካዎቴꬃቲ ኢዛ ሲንꬃን

ሃሬታና ማላ፥

ፔንጌቲ ጎርዴቶንታ ማላ

ኢዛ ሲንꬃን ፔንጌታ

ዶያናስ ቂሮሴስ ጎዳይ፥

2 ታኒ ኔ ሲንꬃራ ባና፤

ዙማታ ባሳ ጊናሳና፤

ጻርቂማላ ፔንጌታ ሜንꬃና፤

ቢራታ ኮላታታካ ቃንጻና።

3 ኔና ኔ ሱንꬃን ጼይጊዳ ጎዳይ፥

ኢስራኤሌ ጾሳይ ታና ጊዲዳይሳ

ኔ ኤራና ማላ፥

ጌማሶን ዳጋቲዳ ኣቆታ፥

ꬉማሶን ዲዛ ሃሮ

ታ ኔስ ኢማና።

4 ታ ኣሽካራ ያቆቤ ጊሻሲኔ

ታኒ ዶሪዳ ኢስራኤሌ ጊሻስ፥

ኔ ታና ኤሮንታ ኣጊኮካ

ታኒ ኔና ኔ ሱንꬃን ጼይጋዲስ፤

ቦንቾ ሱንꬂካ

ኔስ ኢማዲስ።

5 ታኒ ጎዳ፤

ታፔ ሃራይ ኦኒካ ዴና፤

ታፔ ሃራ ጾሲ ዴና፤

ኔ ታና ኤሮንታ ኣጊኮካ

ታ ኔና ሚንꬃና።

6 ሄሲካ ኣሳይ

ኣርሼይ ሞኪዛሶፔ ቢዲ

ኣርሼይ ዉሊዛሶ ጋካናስ

ታፔ ሃራይ ባይንዳይሳ

ኤራና ማላሳ።

ታኒ ጎዳ፤

ታፔ ሃራይ ኦኒካ ዴና።

7 ታኒ ፖኦ ኦꬃዲስ፤

ꬉማካ ሜꬋዲስ፤

ታ ዱሬሳይሲኔ ማንቂሳይስ፤

ሃይሳ ኡባ ኦꬂዛ

ጎዳይ ታና።

8 ኢንቴኖ ሳሎቶ፥

ቦላፌ ጺሎቴꬅ ቡኪሲቴ፤

ሻራቲካ ዱጌ ጾኪሲቴ፤

ቢታይ ዶዬቶ፤

ኣቶቴꬂ ሞኮ።

ጺሎቴꬂካ ኢዛራ ኢሲፌ ዲጮ።

ታኒ ጎዳይ ሄሳ ሜꬋዲስ።

ጾሳይ ሜꬌቴꬃሲኔ ታሪኬስ ጎዳ

9 «ማና ሚሻታ ጊዶፌ

ባና ሜꬊዳይሳራ ማ

ርሼቲዛይሳስ

ኣዬ ኣና!

ኡርቃይ ባና ሜꬊዳይሳ፥

‹ኔ ኣይ ኦꬃይ?› ጊ ኤሪዜ?

ኔ ኦꬂዛ ኦሶይ፥

‹ኔስ ኩሼይ ባ› ጊ ኤሪዜ?*

10 ባ ኣዋ፥

‹ኣይስ ታና ሃይሳꬆ ዬላዲ?›

ባ ኣዮ፥

‹ኣይስ ኔ ሃይሳꬆ ሚጻታዲ?›

ጊዛዴስ ኣዬ ኣና!

11 «ኢስራኤሌ ጌሻይ፥

ኢዛ ሜꬊዳ ጎዳይ

ሲንꬃፌ ሃናና

ሃኖታ ጊሻስ፥

‹ታ ናይታ ጊሻስ

ታና ኦይቼቲ?

ታ ኩሼ ኦሶታ ጊሻስ ኣዛዜቲ?

12 ሳኣ ኦꬂዳይ ታና፤

ኣሲካ ኢዚ ቦላ ሜꬋዲስ።

ሳሎታ ታኒ ታ ኩሼን ቶላዲስ፤

ኢስታ ቦላ

ሳሎ ሜꬌታታ ዎꬃዲስ።

13 ታኒ ቂሮሴ ጺሎቴꬃን ዴንꬃና፤

ኢዛ ኦጌ ኡባ ጊጊሳና፤

ታ ካታማዮ ኢዚ

ዛሪ ኤሳና፤

ዲኤቲዳ ታ ኣሳ ሚሽ

ቃንጺሶንታ ጮ

ኢዚ ሜላ ዬዳና› » ጌስ

ጎዳይ ኡባፌ

ዎልቃማ ጾሳይ።

14 ጎዳይ፥ «ጊብጼ ዱሬቴꬂኔ

ቶጵያ ዛልኤይ፥

ቃሴ ጌሳን ኣዱስ ጊዲዳ

ሳባ ኣሳቲካ ኔኮ ያና፤

ኔይታ ጊዳና።

ኢስቲ ኔና ካላና፤

ሳንሳላታን ቃሼቲ ኔኮ ዪዲ

ኔስ ጎይናና፤

ኢስታስ፥ ‹ቱማፔ ጎዳይ

ኔናራ ዴስ፤

ኢዛፔ ኣቲን ሃራ ጾሲ ዴና›

ጊዲ ዎሳና» ጌስ።

15 ኣሺዛ ኢስራኤሌ ጾሳዉ፥

ቱማፔ ኔኒ ኔና

ጌንꬂዛ ጾሳ።

16 ኤቃ ጾሳታ ሜꬊዛይቲ

ኡባይ ዬላታና፥ ጉጻና

ኢሲ ቦላ ካዉያና።

17 ኢስራኤሌይ ጊዲኮ

ጎዳን ሜርና ኣቶቴꬅ ኣታና፤

ኢንቴካ ሜርናስ

ዬላቴኬታኔ

ካዉዬኬታ።

18 ሳሎታ ሜꬊዳይ ኢዚ ጎዳ፤

ቢታ ጊግሲዲ ሜꬊዳይ፥

ሳኣስ ዮች ዬጊዳይ፥

ኢዛ ኣሳ ዱሳሶ

ጊዳና ማላ ኣቲን

ጮ ሜላ ዎꬃናስ

ሜꬎንታ ጎዳይ፥

ታኒ ጎዳ፤

ታፔ ሃራይ ዴና።

19 ታ ꬉማ ቢታን

ጌማን ዮታቤኬ፤

ያቆቤ ዜሬꬃታስ፥

«ታና ጮ ሃዳ ኮዪቴ» ጋቤኬ።

ታኒ ጎዳይ ቱማ ሃሳያይስ፤

ሱሬ ዮኦ ኣዋጃይስ።

ሳሎኔ ሳኣ ሜꬊዳ ጾሳኔ ባቢሎኔ ኤቃታ

20 «ኢንቴኖ ካዎቴꬃታፔ

ቤቲዳይቶ!

ኢሲፌ ሺቂዲ ሃዪቴ፤

ማታ ሺቂቴ።

ሚꬃፌ ኦሴቲዳ ኤቃ ጾሳ

ቶኪዛይታሲኔ፥

ኣሻናዉ ዳንዳዮንታ

ጾሳ ዎሲዛይታስ

ኤራቴꬂ ዴና።

21 ኣኔ ኢንቴ ሞቶ ዮቲቴ፤ ሺሺቴ፤

ኢስቲ ኣኔ ኢሲፌ

ሺቂዲ ዞሬቴቶ።

ሃይሳ ኮይሮቲዲ

ኣዋጂዳይ ኦኔ?

ቤኒ ዮቲዳይ ኦኔ?

ታና ጎዳ ጊዲኪና?

ጺሎይኔ ኣሺዛ ጾሲ

ታፔ ኣቲን ሃራይ ዴና።

22 «ኢንቴኖ ቢታ ጋጻን

ዴኢዛ ኡባቶ!

ታኮ ሲሚዲ ኣቲቴ።

ታኒ ጾሳ፤ ታፔ ኣቲን

ሃራይ ዴና።

23 ጉልባቴይ ኡባይ

ታ ሲንꬃን ጉልባታና፤

ኢንጻርስ ኡባይካ ታናን ጫቃና፤

ታኒ ታርካ ታ ሁኤን ጫቃዲስ፤

ጉዬ ሲሞንታ ቃላይ

ታ ዶናፔ

ጺሎቴꬃን ኬዚዴስ። *

24 «ኢስቲ ታ ጊሻስ ሃሳይሼ፥

‹ጺሎቴꬂኔ ዎልቃይ

ጎዳን ጻላ ዴስ› ጋና» ጌስ።

ኢዛ ቦላ ሃንቆን ዴንዲዳይቲ

ኡባይ ኢዛኮ ዪዲ ዬላታና።

25 ጊዶ ኣቲን ኢስራኤሌ ዜሬꬅ ኡባይ

ጎዳን ጺላና፤

ቦንቾካ ዴማና።

46

ባቢሎኔ ጾሳታ

1 ቤሌይ ካዉዪዴስ፤

ኔቦይ ኬሂ ጉጺዴስ፤

ኢስታ ኤቃ ጾሳቲ

ጫና ሜሄታን ጫኔቲዳ፤

ኢስቲ ኦይኪ ዩዪዛ

ሚስሌቲ ቶሆ፤

ዳቡርዳ ሜዶሳታስ ዴጾ ባኦ።

2 ኢስቲካ ኢሲ ቦላ ዱጌ ጉፋናና፤

ጫናካ ኣሻና

ዳንዳዬቴና፤

ኢስቲካ ዲኤቲዲ ባና።

3 ጎዳይ፥ «ኢንቴኖ ያቆቤ

ሶ ኣሳቶ!

ኢስራኤሌፔ ኣቲዳ ኡባቶ!

ኢንቴ ኢንቴ ኣዪ ኡሎን

ሻራ ኣቶሳፌ ሃ ሲሚን

ኢንቴና ታ ኦይኪዳይቶ!

ኢንቴ ዬሌቶሶፌ ዶማዳ

ታ ቶኪዳይቶ!

ታ ጊዛ ሲዪቴ።

4 ኢንቴ ጪሚዲ

ፑሉማና ጋካናስካ

ኢንቴና ቶኪዛይ ታና፤

ታኒ ታና፤

ታኒ ኢንቴና ሜꬋዲስ፤

ታኒ ኢንቴና ቶካና፤

ታኒ ኢንቴና ካፋና፤

ታ ኢንቴና ኣሻና።

5 «ታና ኦናራ ጊኒሴቲ?

ታና ኦናራ ሊኪሴቲ?

ኑኒ ኢሲኖ ሚሳታና ማላ

ታና ኦናራ ጌዳሬቲ?

6 ኣማርዳ ኣሳቲ ዎርቃ

ባንታ ካራጺቴፔ ቆሌቴስ፤

ቢራካ ሜዛኔን

ጌዳሬቴስ፤

ኢስቲ ሴሪሲ ቲጊዛ

ሂላንቻ ቃጻሬቴስ፤

ኢዚካ ኢስታስ ጾሳ

ሂስቲ ሜꬌስ።

ኢስቲካ ኢዛስ ጎይኔቴሲኔ

ያይኔቴስ።

7 ዴንꬂዲ ባንታ

ሃሼን ቶኬቴስ፤

ዛሪዲ ሄ ዴንꬂዳ

ሶሆን ዎꬄቴስ፤

ኢዚካ ሄን ኤቃ ጌስ፤

ሄፔ ኣዋካ ቃጼና፤

ኦኒካ ኢዛኮ ዋሲኮ

ዛሮ ኢሜና፤

ሜቶፔካ ኢዛ ኣሼና።

8 «ኢንቴኖ ሞራንቻቶ!

ሃይሳ ኣኬኪቴ፤

ዩሺካ ቆፒቴ፤

ኢንቴ ዎዚናን ቁምኢ ኦይኪቴ።

9 ካሴ ቤኒ ዎዴ

ሃኒዳ ዮኦታ ኣኬኪቴ፤

ታኒ ጾሳ፤

ታፔ ሃራይ ዴና፤

ታኒ ጾሳ፤

ታ ማላይ ኦኒካ ዴና።

10 ዉርሴꬃን ሃናናይሳ ኮይሮታ፥

ቡሮፔ ያናይሳ ቤኒ ዮታዲስ፤

‹ታ ሃልቾይ ሚኖ፤

ታና ኡፋይሲዛዝ ኡባ

ታ ኦꬃና› ጋዲስ።

11 ኣርሼይ ሞኪዛ ባጋፌ

ቦንቂዛ ኣርጋንꬅ፥

ሃሆ ቢታፌ ታ ቆፋ

ፖሊዛ ኣስ ታኒ ጼይጋና።

ታ ዮቲዳይሳ ታ ኦꬃና፤

ታ ሃልቺዳይሳ ታ ፖላና።

12 «ኢንቴኖ ዎዚና ሹቻቶ፥

ጺሎቴꬃፌካ ሃኪዳይቶ፥

ታና ሲዪቴ።

13 ታኒ ታ ጺሎቴꬃ ኤሆን ዳይስ፤

ሃሆ ጊዴና።

ታ ኣቶቴꬃይ ጋምኤና፤

ታኒ ጺዮኔ ኣቶቴꬅ።

ኢስራኤሌ ቦንቾ

ማይዛና» ጌስ።

47

ባቢሎኔ ቦላ ያና ፒርዳ

1 ጎዳይ፥ «ሃኔ ባቢሎኔ ጌላኦዬ፥

ጉዱላ ቦላ ዎꬋ ኡታ፤

ሃኔ ባቢሎኔታ ናዬ፥

ኔ ኣራታፔ ዎꬋ፤

ቢታን ኡታ፤

ሃይሳፌ ጉዬ

ኔኒ ማላ ሎኦኔ ዳልቂዳልቃ

ጌቴታ ጼይጌታካ። *

2 ዎጻ ኤካዳ ካꬅ ጋጫ፤

ኔ ጎሳ ቃራ፤

ኔ ቃሚሳዛ ቃራ፤

ኔ ጺፋ ቤሳ፤

ጋዲጋዳሼ ሻፋ ፒና።

3 ኔ ካሎቴꬂ ቆንጮ፤

ዬላቺዛ ኔ ካሎይ ቤቶ፤

ታኒ ሃሎ ማካና፤

ታ ኦናካ ኣጊኬ» ጌስ።

4 ኑና ዎዚዛ

ኢስራኤሌ ጌሻስ፥

ሱንꬃይ ጎዳ ኡባፌ

ዎልቃማ ጾሳ።

5 «ሃኔ ባቢሎኔታ ናዬ፥

ꬉማሶ ጌላዳ ጮኡ ጋ ኡታ፤

ሃይሳፌ ጉዬ ኔ ካዎቴꬃታ

ጎዳቴዮ ጌቴታ ጼይጌታካ።

6 ታኒ ታ ዴራ ሃንቄታዲስ፤

ታኒ ጺንጾዛካ ቱኒሳዲስ፤

ታኒ ኢስታ ኔ ኩሼን

ኣꬃ ኢማዲስ።

ኔኒ ጊዲኮ

ኢስታስ ቃꬌታቤካ፤

ጪሚዳይታ ቦላካ

ኬሂ ዴጾ ቃምባራ

ዎꬃዳሳ።

7 ኔኒ፥ ‹ታኒ ሜርናስ

ጎዳቶ ጊዳና› ጋዳሳ።

ጊዶ ኣቲን ሃይታንታ

ኣኬካቤካ፤

ኢስታ ዉርሴꬂ

ኣይ ጊዳናኮ ቆፓቤካ።

8 «ሃኔ ኢሻሎ ዱስ ዲዛሬ!

ኔርካ ኔናን

ኣማኔታ ኡቲዳሬ!

ኔ ዎዚናን፥ ‹ታና፤

ታፔ ኣቲን ሃራይ ባ።

ሃኒፌ ጉዬ ታኒ ኣምኦ ጊዲኬ፤

ዬላዳ ꬎሚዳሮ ጊዲኬ›

ጊዛሬ ሲያ!

9 ሃ ናምኡ ዮኦቲ፥

ኣምኤቴꬂኔ ዬሊ ꬎንꬂ

ቆፋይ ባይንዳ ኢሲ ጋላስ

ኔ ቦላ ጋኪ ዎꬋና፤

ኔ ኣይ ኬና ቢቲኮካ፥

ኔ ኣይ ኬና ሙሬኒኮካ

ኢስቲ ኔ ቦላ

ኩሜꬃ ዎልቃራ ያና። *

10 ኔኒ ኔ ኢታቴꬃን ኣማኔታዳ፥

‹ታና ኦኒኔ ቤኤና› ጋዳሳ።

ቃሴ፥ ‹ታና፤

ታፔ ኣቲን ሃራይ ዴና

ኔ ጊዳ ዎዴ

ኔ ኣꬎ ኤራቴꬃይኔ

ጪንጫቴꬂ

ኔና ባሌꬂዳ› ጋዳሳ።

11 ባሺ ኔ ቦላ ያና፤

ኔኒ ዎስታ ሙሬና

ዛራናኮ ኤራካ፤

ኔ ቃንጾ ኢማዳ

ኔ ዳንዳዮንታ ቆሆይ

ኔ ቦላ ጋካና።

ኔ ቆፖንታ ሜቶይ

ኔ ቦላ ዲንጋቴ ያና።

12 ሄኮ ቤኣ፤

ኔኒ ናቴꬃፌ ዶማዳ

ኦꬃሼ ዳቡርዳ ቢታታኔ

ዳሮ ሙሬኖታ

ጉጃ ጉጃ ኦꬃ፤

ኦኔ ኤሪዛይ ኔስ ሃናናኮ፥

ኦኔ ኤሪዛይ ኔኒ

ኔ ሞርኬታ ሺሮሳናኮ?

13 ኔ ኤኪዳ ዞሬ ኡባይ

ኔና ዳቡራራ ኣሺዴስ፤

ኣጊናፔ ኣጊና ጋካናስ

ጾሊንቴ ጼሊ ካዪዛይቲ፥

ጾሊንቴ ታይቢዛይቲ

ኣኔ ሃ ዬቶ፤

ኔና ጋኪዛ ሜቶፔ

ኣኔ ኢስቲ ኔና ኣሼቶ።

14 ሄኮ ኢስቲ ሃፓ ማላ፤

ታማይ ኢስታ ማና።

ታማ ላጮፔ ዴንዲዳይሳን

ባና ኣሻናስ

ዳንዳዬቴና።

ኣሲ ሆኣና ቦንቆይ ዴና፤

ኡቲዲ ሆኣና

ታማይካ ዴና።

15 ናቴꬃፌ ዶማዳ

ኔ ኢስታራ ዳቡርዳይቲ፥

ኔ ኢስታራ ዛልኢዳይቲ፥

ኢስቲ ኦꬃና ዳንዳይዛይ

ሃይሳ ጻላ፤

ኢሶይ ኢሶይ ባ ሞሮ

ጉጂ ጉጂ ባና፤

ጊዶ ኣቲን ኔና

ኣሻናይ ዴና» ጌስ።

48

ሲሞንታ ኢጺዳ ኢስራኤሌ

1 ጎዳይ፥ «ኢንቴኖ ኢስራኤሌ ሱንꬃን ጼይጌቲዳ፥

ያቆቤሶ ኣሳቶ!

ዩሁዳ ዛሬፔ ቤቲዳይቶ!

ኢንቴኖ ጎዳ

ሱንꬃን ጫቂዛይቶ!

ቱማቴꬃኒኔ

ጺሎቴꬃን ጊዶንታ፥

ኢስራኤሌ ጾሳ ጼይጊዛይቶ!

ሃይሳ ሲዪቴ።

2 ‹ኑኒ ጌሻ ካታማይን

ዲዛይታ› ጊዲ

ኢንቴርካ ኢንቴና ጼይጊዛይቶ!

ኢስራኤሌ ጾሳን

ኣማኔቲዛይቶ!

ጎዳይ ኡባፌ

ዎልቃማ ጾሳይ

ጊዛይሳ ሲዪቴ።

3 «ካሴ ሃኒዳ ሚሻታ

ታኒ ዳሮ ዎዴፔ ሲንꬃን

ዮታ ዎꬃዲስ፤

ታ ዶናፔ ኬዚዴስ።

ኢስቲ ኤሬታና ማላካ

ታኒ ኦꬃዲስ፤

ታ ዲንጋቴ ኦꬂን

ኢስቲካ ፖሌቲዳ።

4 ኔ ኣይ ማላ ሲሞንታ

ኣስ ጊዲዳኮ

ታ ኤራይስ፤

ኔ ሞርጌ ሻያይ ቢራታ ማላ፥

ኔ ኮንኬይ ጻርቂማላ ሚሳቴስ።

5 ሄሳ ጊሻስ ሃይታ ሃ ዮኦታ

ቤኒ ታ ኔስ ዮታዲስ፤

ኢስቲ ፖሌታናፔ ሲንꬃን

ታ ኔና ኤሪሳ ዎꬃዲስ፤

ሄሲካ፥ ‹ታ ኤቃ ጾሳቲ

ሃይሳ ኦꬂዳ፤

ሚꬃፌ ማሴቲዳ ሚስሌቲኔ

ቢራታፔ ኦሴቲዳ ታ ጾሳቲ

ሃይሳ ታስ ኣዛዚዳ›

ጎንታ ማላሳ።

6 «ሃይታ ሃ ዮኦታ

ኔ ሲያዳሳ፤

ኣኔ ኡባካ ጼላ፤

ኢስቲ ሊኬ ጊዲዳይሳ

ኔኒ ኔ ሁኤራ ማርካቲኪ?

ሃኢፔ ዶማዳ

ኦራꬃ ሚሻታ፥

ኔፔ ጌሚዳይታኔ

ኔ ኤሮንታ ዮኦታ

ታ ኔስ ዮታና።

7 ሄይቲ ሃኢ ሜꬌቲዳ ኣቲን

ካሴ ጊዴና፤

ኢስታ ጊሻስ ኔ ሃቺፌ ኣቲን

ካሴ ሲያቤካ፤

ሄሳ ጊሻስ፥

‹ኤ፥ ታ ኢስታ ጊሻስ ኤራይስ›

ጋና ዳንዳያካ።

8 ኔኒ ሲያቤካ ዎይኮ ኤራቤካ፤

ኔ ሃይꬂ ቤኒፔካ

ዶዬቲቤና።

ጋሶይካ ኔኒ ካሴካ

ጪሚዛዴኔ

ናቴꬃፌ ዶማዳ

ኔ ማካላንቻ

ጌቴቲዳይሳ

ታ ኤራዲስ።

9 «ታ ሱንꬃ ጊሻስ ጋዳ

ታኒ ታ ሃንቆ ጋምኢሳና፤

ታ ጋላታ ጊሻስ ጋዳ

ታ ኔፔ ቴቃና፤

ታ ኔና ቃንጾንታ

ኣጋና ማላሳ።

10 ቤኣ ቢራ ማላ ጊዶንታ ኣጊኮካ

ኔና ጋጫዲስ፤

ታማ ማላ ሜቶን ፓጫዲስ፤

11 ታ ጊሻስ ጋዳ፥

ታኒ ታ ጊሻስ ጋዳ ኦꬃይስ።

ታርካ ታና ዎስታ

ካዉሻቴꬃስ

ኣꬃ ኢሞ?

ታ ቦንቾ ኦናስካ ኢሚኬ።

ጾሲ ዶሪዳ ኦሳንቻ

12 «ኔኖ ያቆቤ፥

ታኒ ጼይጊዳ ኢስራኤሌ

ታኒ ጊዛ ሲያ።

ታኒ ኢዛ፤

ኮይሮይካ ታና፤

ዉርሴꬃይካ ታና። *

13 ቢታስ ዮች ዬጊዳይ

ታ ኩሼ፤

ሳሎታ ሚጪዳይ

ታ ኡሻቻ ኩሼ።

ታ ኢስታ ጼይጊዛ ዎዴ

ኢስቲ ኡባይካ

ኢሲ ቦላ ኤቄቴስ።

14 «ኢንቴ ኡባይካ

ኢሲ ቦላ ሺቂዲ ሲዪቴ፤

ኤቃ ጾሳታፔ ካሴ

ሃይታንታ ዮቲዳይ ኦኔ?

ጎዳስ ዶሬቲዳ ላጌይ

ኢዚ ባቢሎኔ ቦላ

ሃልቺዳይሳ ፖላና፤

ኢዛ ቄሴይካ

ባቢሎኔታ ቦላ ጊዳና።

15 ታኒ ታርካ ዮታዲስ፤

ቱሙካ ታ ጼይጋዲስ፤

ታ ኢዛ ኤሃና፤

ኢዛ ኦሶይካ ኢዛስ ፖሌታና።

16 «ታኮ ሃ ሺቂዲ ሃይሳ ሲዪቴ፤

ታኒ ኮይሮፔ ዶማዳካ

ጌማን ሃሳያቤኬ፤

ኢዚ ፖሌቲሺን

ታ ሄን ዳይስ» ጌስ።

ሃኢካ ኡባ ሃሪዛ

ጎዳይኔ ኢዛ ኣያናይ

ታና ኪቲዳ።

17 ጎዳይ ኔና ዎዚዳ

ኢስራኤሌ ጌሻይ፥

«ታኒ ጎዳ ኔ ጾሳይ፥

ኔና ጎኢዛዝ ታማርሲዛይሳ፥

ባናስ ቤሲዛ ኦጌራ

ኔና ካሌꬂዛይ ታና።

18 ኔኒ ታ ኣዛዞ ሲዪዳ ጊዲዳኮ፥

ኔስ ሳሮቴꬂ ሻፋ ማላ፥

ኔስ ጺሎቴꬂካ

ኣባ ዳምባላ ማላ ጊዳናሺን።

19 ኔ ዜሬꬂ ኣባ ሻሚንታ ማላ፥

ኔ ናይቲካ ቆዳይ ባይንዳ

ጉዱላ ማላ ጊዳናሺን፤

ኢስታ ሱንꬂ ቁጬቴና፤

ታ ሲንꬃፌ

ꬋዬቴናሺን» ጌስ።

20 ባቢሎኔ ቢታፌ ኬዚቴ፤

ባቢሎኔ ኣሳፔ ባቃቲቴ!

ሃይሳ ኢሊሊሳን ኤሪሲቴ፤ ኣዋጂቴ፤

ቢታ ጋጻ ጋካናስ ዮቲቴ፤

«ጎዳይ ባ ኣሽካራ

ያቆቤ ዎዚዴስ» ጊቴ። *

21 ኢዚ ኢስታ ባዞ ቢታራ

ካሌꬂሺን

ኢስቲ ሳሜቲቤቴና።

ኢዚ ኢስታስ ዛላፌ

ሃꬅ ፑልቲሲዴስ፤

ኢዚ ዛላ ጳልቂዴስ፤

ሃꬂካ ꬉቂ ኬዚዴስ።

22 «ኢታታስ ሳሮይ ባ» ጌስ ጎዳይ። *

49

ጎዳ ኦሳንቻ

1 ኢንቴኖ ሃሩሮቶ፥

ታ ጊዛይሳ ሲዪቴ።

ኢንቴኖ ሃሆን ዲዛ

ካዎቴꬃቶ፥

ሃይሳ ኤዝጊቴ።

ታኒ ታ ኣዪ ኡሎን ዲሺን

ጎዳይ ታና ጼይጊዴስ፤

ታ ዬሌቶንታ ዲሺን ታና

ታ ሱንꬃን ጼይጊዴስ። *

2 ታ ኢንጻርሳ

ጊꬃ ማሻ ማላ ቃራሲዴስ፤

ባ ኩሼ ኩዋን

ታና ጌንꬂዴስ፤

ኢዚ ታና ሆጼ

ዪሻ ማላ ኦꬂዴስ፤

ሂስቲዲ ባ ኮሆ ጊዶን

ታና ቆቲዴስ። *

3 ኢዚ ታና፥ «ኢስራኤሌ

ኔ ታ ኣይሌ፥

ታኒ ታ ቦንቾ

ኔናን ቆንጪሳና» ጊዴስ።

4 ጊዶ ኣቲን ታኒ፥

«ታኒ ሜላ ጮ ዳቡራዲስ፤

ጎኣይ ባይንዳ

ጮ ሃዳ ሚሻን

ታ ዎልቃ ዉርሳዲስ፤

ጊዲኮካ ታ ኦሶዛስ

ኩሼ ዛራናይ ጎዳ፤

ታ ዋጋይካ

ታ ጾሳ ማታና» ጋዲስ።

5 ሃኢ ታኒ ጎዳ ኣይፌ

ሲንꬃን ቦንቼታዲስ፤

ጾሳይ ታስ ዎልቃ ጊዲዴስ፤

ታኒ ያቆቤ

ኢዛኮ ዛራና ማላ፥

ኢስራኤሌ ኢዛኮ ሺሻና ማላ

ኦꬂዳ ጎዳይ

ሃኢካ ዛሪዲ፥

6 «ኔኒ ታስ ኦሳንቻ ጊዴꬂ፥

ያቆቤ ቆሞታ

ኔ ዛራናይሲኔ

ታ ናጊዳ ኢስራኤሌ ዛራዳ

ኔ ኤሃናይሲ

ሄሲ ኔና ዴጼና፤

ቃሴካ ታ ኣቶቴꬃ

ቢታ ጋጻ ኔ ጋꬃና ማላ፥

ታኒ ኔና ካዎቴꬃታስ

ፖኦ ሂስታና» ጌስ። *

7 ካꬌቲዳይሳሲኔ

ካዎቴꬃን ኢጼቲዳይሳስ፥

ዴሬ ሃሪዛይታ

ኣሽካራ ጊዲዳ ኔስ፥

ጎዳይ፥ ኢስራኤሌ

ኣሺዛ ጌሻይ፥

«ካዎቲ ኔና ቤኢዲ ዴንዲ ኤቃና፤

ካዎ ናይቲ ኔና ቤኢዲ

ኔስ ዚጋና፤

ጋሶይካ ኔና ዶሪዳ ጎዳይ፥

ኢስራኤሌ ጌሻይ

ኣማኔቲዳዴ» ጌስ።

ኢስራኤሌ ዛሪ ኤሶ

8 ጎዳይ፥ «ታኒ ዶሪዳ ዎዴ

ኔ ኦይሻ ዛራና፤

ኣቶቴꬃ ጋላስ

ታኒ ኔና ማዳና፤

ዴራስ ጫቆ ቃላ ጊዳና ማላ፥

ቢታዮካ ኔ ዛራ ኤሳና ማላ፥

ካሴ ቢታ ዬጊ ꬋይዳይታስ

ኢስታ ጺንጾ

ኔ ዛራ ኢማና ማላ፥

ታ ኔና ማዳና፤

ታ ኔስ ኦꬃና።*

9 ኔኒ ዲኤቲዳይታ፥

‹ሃ ኬዚቴ!›

ꬉማን ዲዛይታ፥

‹ፖኦን ኬዚቴ›

ጋና ማላ ታ ኦꬃዲስ።

ኢስቲ ኦጌይ ዲዛሶን ዲዛሶን

ካꬅ ማና፤

ኣይኮይ ባይንዳ ዙምቡላ ቦላ

ሄሜቲዛሶ ዴማና።

10 ኢስቲ ጋፌቴቴና

ዎይኮ ሳሜቴቴና፤

ኢስታ ባዞ ቢታ ሴላይ

ዎይኮ ኣዋ ሴላይ ቆሄና።

ኢስታስ ቃꬌቲዛይ

ኢስታ ካሌꬃና፤

ሃꬃ ፑልቶይ ዲዛሶን

ኢስታ ሄማና። *

11 «ታ ዙማታ ኡባ

ኦጌ ኬሳና፤

ታ ዎጋ ኦጌቲካ ꬎቁ ጋና።

12 ሄኮ ኢስቲ ሃሆ ዴሬፔ ያና፤

ኢሲ ኢሲኔቲ ፑዴሃፔ፥

ባጋይቲ ኣርሼይ ዉሊዛ ባጋፌ፥

ሃንኮ ኣቲዳይቲ ሲኒሜፔ

ያና» ጌስ። *

13 ሳሎቶ ኢንቴ፥ ኢሊሊ ጊቴ፤

ቢታዬ ኔኒ ኡፋዬታ።

ኢንቴኖ ዙማቶ ኡፋይሳን ዬጺቴ፤

ጋሶይካ ጎዳይ

ባ ዴራ ሚንꬄꬄስ፤

ሜቶታንቻታስ ቃꬌቴስ።

14 ጺዮና ጊዲኮ፥

«ጎዳይ ታና ኣጊዴስ፤

ጎዳይ ታና ባሊዴስ» ጋዱስ።

15 ጎዳይ፥ «ኣያ ባ ꬋንꬂዛ ና

ባላናስ ዳንዳያዜ?

ባ ዬሊዳ ናስ ቃꬌቴኬ?

ኦኔ ኤሪዛይ

ኢዛ ባላና ዳንዳያዉስ፤

ታኒ ጊዲኮ ኔና ባሊኬ።

16 ሄኮ ታኒ ኔና

ታ ኩሼ ቃኣን ጻፋዲስ፤

ኔ ዲርሳ ጊምቤቲካ ኡባቶ

ታ ሲንꬃን ዴቴስ።

17 «ኔ ኣቱማ ናይቲካ

ኤሶን ሲማና፤

ኔና ላሊዳይቲ ኔፔ ባቃታና።

18 ኣኔ ꬎቁ ጋዳ

ኔ ዩሾ ጼላ፤

ኔ ናይቲ ኡባይ ኢሲፌ ሺቂዲ

ኔኮ ያና።

ታኒ ጎዳይ ታ ዴኦን ጫቃይስ፤

ኔኒ ኢስታ ኡባ

ኣሌቆ ማላ ማይኣና፤

ኔ ኢስታ ሚሺራ ማይኦ ማላ

ማይኣና» ጌስ።

19 «ኔ ላሌታዳ ቡላ ጊዲኮካ፥

ኔ ቢታይ ሙሌራ ꬋይኮካ፥

ሃች ኔኒ ኔ ዴሬዛስ

ጹንꬅ ጊዲኮካ፥

ኔና ሚቲዳይቲ

ኔፔ ሃካና።

20 ጬጬ ዎዴ ኔ ዬሊዳ ናይቲ፥

ኔ ሃይꬂ ሲዪሺን፥

‹ሃይሲ ጋዴይ

ኑስ ኬሂ ጹሚዴስ፤

ኑ ዳናስ ኑስ

ጊዲዛሶ ኢማ› ጋና።

21 ኔኒ ኔ ዎዚናን፥

‹ሃይታ ታስ ዬሊዳይ ኦኔ?

ታኒ ጬጪዛዴኔ ማይኔ፤

ታኒ ጎዴቲዳዴኔ

ኢጼቲዳዴ ጊዳ ዲሺን

ሃይታንታ ዲቺዳይ ኦኔ?

ታኒ ታርካ ኣታዲስ ሺን

ሂስቲን ሃይታንቲ

ኣዋፔ ዪዶ?› ጋሳ» ጌስ።

22 ኡባ ሃሪዛ ጎዳይ፥ «ቤኣ፥

ታኒ ካዎቴꬃታ

ማላታን ጼይጋና፤

ታኒ ታ ባንዲራ ኣሳስ

ꬎቁ ሂስታ ኤሳና፤

ኔ ኣቱማ ናይታ

ኢስቲ ኢዲሚ ኤሃና፤

ኔ ማጫ ናይታካ

ባንታ ሃሼን

ቶኪዲ ኤሃና።

23 ካዎቲ ኔና ዲቺዛ

ኣዋታ ጊዳና፤

ኢስታ ማቼቲ ኔና ዲቺዛ

ኣዬታ ጊዳና፤

ኢስቲ ጉፋኒዲ ኔስ ጎይናና፤

ኔ ቶሆ ቦላፌ

ባናካ ላጫና፤

ኔካ ታኒ ጎዳ

ጊዲዳይሳ ኤራና፤

ታናን ሂዶታ ኦꬂዛይቲ

ዬላቴቴና» ጌስ።

24 ዲኢ ኤኪዳ ሚሽ ኦላንቻታፔ

ጉዬ ዛራናስ፥

ዲኤቲ ቢዳይታ

ሜንጼ ኢታታ ኩሼፔ

ኣሻናስ ዳንዳዬቲዜ?

25 ጊዶ ኣቲን ጎዳይ፥

«ቱሙካ ኦላንቻቲ

ዲኢ ኤፊዳ ሚሽ

ኬሲ ኤካናስ፥

ሜንጼ ኢታታ ኩሼፔ

ዲኤቲዳይታ ኣሻናስ

ዳንዳዬቴስ፤

ኔናራ ኦሌቲዛይታራ ታ ኦሌታና፤

ኔ ናይታካ ታኒ ኣሻና።

26 ኔና ኡንኤꬂዛይቲ

ባንታርካ ባ ኣሾ ማና፤

ዎይኔ ኡሻን

ማꬆቲዛ ማላ

ባንታርካ ባ ሱꬃን

ማꬆታና፤

ሄሳፌ ጉዬ ኣሳ ዜሬꬅ ኡባይ፥

ታኒ ጎዳ፥ ኔና ኣሺዛይሳ፥

ኔና ዎዚዛይሳኔ

ያቆቤ ዎልቃማ ጊዲዳይሳ

ሄሳን ኤራና» ጌስ።

50

ኢስራኤሌ ናጋራኔ ጾሳ ኣይሌ ኣዛዜቴꬅ

1 ጎዳይ፥ «ታኒ ኢንቴ ኣዮ

ኣንጃ ዬዲዳ ዋራቃታይ

ኣዋን ዲዜ?

ዎይኮ ታ ኢንቴና

ኣይ ታልኣ ኤኪዳዴስ ባይዛዲና?

ቤኢቴ ኢንቴ ኢንቴ

ናጋራ ጊሻስ ባይዜቲዴታ፤

ኢንቴ ሞሮ ጊሻስ

ኢንቴ ኣያ ኣንጄታ ባዱስ።

2 ታኒ ዪዛ ዎዴ ሄን

ኣሲ ኣይስ ꬋይዴ?

ታ ጼይጊዛ ዎዴ

ዛሮ ኢሚዛ ኣሲ

ሄን ዋኒ ꬋይዴ?

ኢንቴና ዎዛና ሚሽ ጪጋናስ

ታ ኩሼይ ቃማዴ?

ዎይኮ ኢንቴና ኣሻናስ

ታስ ዎልቃይ ጉꬄ?

ቤኢቴ ታ ሃንቆን

ኣባ ሜሊሳይስ፤

ሻፋታካ ባዞ ኬሳይስ

ኢስታን ዲዛ ሞሌቲ

ሳሞን ሃይቂዲ ዜቄቴስ።

3 ታኒ ሳሎ ꬉሚሳና፤

ታኒ ኢዛ ማቃ ማይዛና» ጌስ።

4 ኡባ ሃሪዛ ጎዳይ ታስ

ኢንጻርሳ ኤራቴꬅ ኢሚዴስ፤

ሄሳ ጊሻስ ዳቡራንቻታስ

ታ ኣይ ጋና ቤሲዛኮ ታ ኤራይስ፤

ማላዶ ማላዶ

ታና ቤጎꬄስ፤

ታማርሼ ዲዛ ታማሬ ማላ

ሲያናስ ታ ሃይꬅ ዶዬስ።

5 ኡባ ሃሪዛ ጎዳይ

ታ ሃይꬅ ዶይዴስ፤

ታኒ ማካላንቻ ዲኬ፤

ጉዬካ ባቃታቤኬ።

6 ታ ዞኮ ሾጪዛይታስ፥

ታ ቡቻ ሾዲዛይታስ

ኣꬃ ኢማዲስ፤

ታ ኣይፌሶ ጩቻፌ

ጌንꬃቤኬ።*

7 ኡባ ሃሪዛ ጎዳይ

ታና ማዲዛ ጊሻስ

ታኒ ካዉይኬ፤

ሄሳ ጊሻስ ታ ኣይፌሶ

ዳልዳቻ ሹቻ ማላ

ኦꬃዲስ፤

ታኒ ዬላቶንታይሳ ኤራይስ።

8 ታ ጺሎቴꬃ ቆንጪሲዛዴይ

ታ ማታን ዴስ፤

ሂስቲን ታና ሞታና

ዳንዳይዛይ ኢዚ ኦኔ?

ኣኔ ኢሲፌ ቲራን ጋይቶስ!

ታ ባልጋራይ ኦኔ?

ኣኔ ሃዮ!

9 ቤኢቴ፥ ኡባ ሃሪዛ ጎዳይ

ታና ማዴስ፤

ሂስቲን ታ ቦላ ፒርዳናይ ኦኔ?

ቤኢቴ፥ ኢስቲ ኡባይካ

ማይኦ ማላ ጬጋና፤

ቢላይ ኢስታ ማና። *

10 ኢንቴ ጊዶፌ ጎዳስ ያዪዛይ፥

ኢዛ ኣይላ ቃላስ

ኣዛዜቲዛይ ኦኔ?

ሄሳዴይ ꬉማን

ቢዛ ጊዲኮኔ

ፖኦይ ኢዛስ ባይንዳ ኣጊኮ

ኢዚ ጎዳ ሱንꬃን

ኣማኔቶ፤

ባ ጾሳንካ ዜምፖ።

11 ሃኢ ጊዲኮ ኢንቴ ታማ ኤꬂዲ፥

ላጪዛ ኢንቴ ጾምፔ ጾምፔ

ኦይኪዳ ኡባቲ

ኢንቴ ፖኦን ቢቴ፤

ኢንቴ ኦይꬂዳ ጾምፔ

ፖኦን ሲሜሬቲቴ፤

ኢንቴ ታ ኩሼፔ

ኤካናይሲ ሃይሳ፤

ኢንቴ ኢታ ሜቶን ኩንዳና።

51

ጺዮኒስ ሜርና ኣቶቴꬅ

1 «ኢንቴኖ ጺሎቴꬅ ካሊዛይቶ፥

ጎዳ ኮይዛይቶ ሲዪቴ።

ኢንቴ ኢዛፔ ጳልቄቲ

ኬዚዳ ዛላዛኔ

ኢንቴ ቦኬቲ ኬዚዳ

ኦላ ጼሊቴ።

2 ኢንቴ ኣዋ ኣብራሃሜኮ፥

ኢንቴና ዬሊዳ ሳራኮ ጼሊቴ።

ኢዚ ባርካ ዲሺን

ታኒ ኢዛ ጼይጋዲስ፤

ታኒ ኢዛ ኣንጃዲሲኔ ዳርሳዲስ።

3 «ጎዳይ ጺዮኖ

ቱሙ ሚንꬄꬃና፤

ኢዚ ላሌቴꬃ

ቃꬌታን ጼላና፤

ኢዚ ባዞ ቢታዛ ኤዴኔ ማላ፥

ኢዚ ባዞ ቢታዛ

ጎዳ ኣታኪልቴሶሆ ማላ

ኦꬃና፤

ኢሻሎይኔ ኡፋይሲ፥

ጋላታይኔ ዬꬃ ጬንጉርሲ

ኢዚን ሴቴታና።

4 «ታ ባጋቶ ታ ጊዛይሳ ሲዪቴ፤

ታ ዴሬዞ ታ ጊዛ ኤዝጋ፤

ዎጋይ ታፔ ኬዛና፤

ታ ፒርዳይ ካዎቴꬃታስ

ፖኦ ጊዳና።

5 ታ ጺሎቴꬃይ

ኤሶቲ ዬꬃ ቦላ፥

ታ ኣቶቴꬃይ ማቲሼ ዴስ፤

ታ ቄሴይ ካዎቴꬃታስ

ቱማ ፒርዳ ኤሃና፤

ሃሩሮቲ ታኮ ጼላና፤

ታ ቄሴካ ሂዶታ ኦꬃና።

6 ፑዴ ꬎቁ ጊዲ ሳሎታ ጼሊቴ፤

ዚቂ ጊዲ ዱጌ ሳኣካ ጼሊቴ።

ሳሎቲ ጩዋ ማላ

ቲምኢ ጊ ꬋያና፤

ሳኣይካ ኣፋላዳን ጬጋና፤

ኢዚን ዴኢዛ ኣሳይ ኡዱንጼ ማላ

ኤሶን ꬋያና፤

ታ ኣቶቴꬃይ ሜርናስ ዳና፤

ታ ጺሎቴꬃስካ

ዉርሴꬂ ዴና።»

7 ጎዳይ፥ «ኢንቴኖ

ጺሎቴꬅ ኤሪዛይቶ፥

ታ ዎጋ ኢንቴ ዎዚናን

ዎꬂዳ ኣሳቶ

ታ ጊዛ ሲዪቴ።

ኣሳይ ኢንቴና ካꬊሺን ባቦፍቴ፤

ኢስቲ ኢንቴና

ጫዪሺን ዳጋሞፍቴ።

8 ቢላይ ማይኦ ሚዛ ማላ

ኢስታ ማና፤

ኢስቲ ጉጹኔይ ሚዳ

ሱፌ ማላ ጊዳና፤

ታ ጺሎቴꬂ ጊዲኮ ሜርናስ፥

ታ ኣቶቴꬂ ዬሌታፔ

ዬሌታ ጋካናስ ዳና» ጌስ።

9 ኣቤት ጎዳ ቄሴይ ዴንዳ፤

ዎልቃ ማይኣ፤

ካሴ ኣꬊዳ ዎዴታን፥

ሚሚንቴ ቃንጼሬꬂዳይ፥

ጊታ ዳዌዛ ጫዲዳይ

ኔና ጊዲኪ?

10 ዎዜቲ ኣቲዳይቲ ፒናና ማላ፥

ኣባኔ ጪማ

ሃꬃ ሜሊሲዳይ፥

ጪማ ጊዶራ ኦጌ ጊግሲዳይ

ኔና ጊዲኪ?

11 ጎዳይ ዎዚዳይቲ ሲማና፤

ዬጺሼካ ጺዮኔ ጌላና፤

ሜርና ኡፋይሳ ካላቻ

ሁኤን ጎጻና፤

ኢስቲ ኢንጄኔ ኡፋይሳ

ዱስ ዴማና፤

ጬጬይኔ ዬሆይ

ኢስታፌ ባቃታና።

12 ጎዳይ፥ «ኢንቴና ሚንꬂዛይ

ታኒ ጻላ ኢዛ፤

ሃይቂዛ ኣሳ ዜሬꬅ፥

ማታ ማላ ሹሊዛ ኣሳ ናስ

ኣይስ ባባይ?

13 ኔና ሜꬊዳይሳ፥

ሳሎታ ቶሊዳይሳ፥

ሳኣስ ዮች ዬጊዳይሳ ኔ ባላዳሳ፤

ኔና ꬋይሳናስ ጊጌቲዳ

ሜንጼ ኢታዛ ጋሶፔ

ዴንዲዳይሳን

ኡባ ጋላስ ሺሮን ዳሳ፤

ሂስቲን ሄ ሜንጼ ኢታዛ ሃንቆይ

ሃኢ ኣዋን ዲዜ?

14 ቃሼቲዳይቲ ኤሶን ቢርሼታና፤

ኢስቲ ባ ቃሼቲዳ

ኦላ ጊዶን ሃይቄቴና፤

ካꬂ ኢስታስ ፓጬና።

15 ጋሶይካ ዳምባላይ ዴንዳና ማላ

ኣባ ቃꬂዛ

ታኒ ጎዳይ ኔ ጾሳ፤

ታ ሱንꬂ ጎዳ

ኡባፌ ዎልቃማ ጾሳ።

16 ታኒ ታ ቃላ

ኔ ዶናን ዎꬃዲስ፤

ታ ኩሼ ኩዋን ካማዲስ፤

ሳሎታ ኢስቲ ዲዛሶን ዎꬂዳይ፥

ቢታስ ዮች ዬጊዳይ፥

ጺዮኖ፥ ‹ኔ ታ ዴሬ›

ጊዳይ ታና» ጌስ።

ጎዳ ሃንቆ

17 ጎዳ ኩሼፔ ሃንቆ

ኡሹ ኡዪዳሬ፥

ኦርጮካ ኣሾንታ፥

ኣስ ጋንዲጋርሲዛ ኡሹ

ጺጺ ሂስታ ኡዪዳሬ፥

ሃኔ ዬሩሳላሜ ዴንዳ!

ዴንዳ፥ ዴንዳ ኤቃ!*

18 ኢዛ ዬሊዳ ናይታ ኡባፌ

ካሌꬂዛይ ኢሶይካ ባዋ፤

ቃሴ ኢዛ ዲቺዳ

ናይታ ኡባፌካ

ኢዚ ኩሼ ኦይኪዛይ

ኢሶይካ ባዋ።

19 ቤኣ ባሻ ቦላ ባሺ

ኔ ቦላ ዪዴስ፤

ሂስቲን ኔና ኦኔ

ሚንꬄꬃናይ?

ኢስቲካ ላሌቴꬂኔ ꬋይስ፥

ኮሻኔ ማሻ።

20 ኔ ኣቱማ ናይቲ ዳቡርዳ፤

ዎጺማዴን ኦይኬቲዳ

ጌኔሳ ማላ

ኦጌ ጋጻን ኡባን ኢቺዳ።

ጎዳ ሃንቆይኔ

ኔ ጾሳ ሴራይ

ኢስታ ቦላ ኩሚዴስ።

21 ሄሳ ጊሻስ ዎይኔ

ኡሻን ጊዶንታ

ጮ ማꬆቲዛሬ ሃይሳ ሲያ

22 ባ ዴራ ኣሺዛ ኔ ጎዳይ

ኡባፌ ዎልቃማ ጾሳይ፥

«ቤኣ፤ ኔና ጋንዲጋርሲዛ

ኡሻ ኔ ኩሼፔ

ታ ኤካዲስ፥

ታ ሃንቆ ጹኣፔ

ናምኣንꬆ ኡያካ።

23 ታኒ ሄሳ ኔና ኡንኤꬂዛይታ

ኩሼን ዎꬃና።

ኢስቲ ኔና፥ ‹ኑኒ ኔ ቦላራ

ሄሜቲዲ ኣꬋና ማላ ዛቁላ› ጊዳ።

ሂስቲን ኢስቲ ኣꬋና ጋካናስ

ኔ ዞኮ ኢስታስ ቢታ ማላኔ

ኦጌ ማላ ኦꬃዳሳ» ጌስ።

52

ጾሳይ ዬሩሳላሜ ኣሻና

1 ሃኔ ጺዮኔ ዴንዳ፤ ዴንዳ፤

ዎልቃ ማይኣ፤

ጌሻ ካታማዬ

ዬሩሳላሜ!

ኔ ቦንቾ ማይኦ ማይኣ፤

ሃይሳፌ ጉዬ ቃጻሬቶንታይኔ

ቱናይ ኔ ጊዶ ጌሌና። *

2 ሃኔ ዬሩሳላሜ፥ ዴንዳ፤

ጉዱላ ፒታ፤ ኔ ኣራታን ኡታ።

ዲኤቲዳ ጺዮኔ ናዬ፥

ኔ ቆꬌን ቃሼቲዳ

ሳንሳላታ ኬሳ ዬጋ።

3 ጎዳይ፥ «ኢንቴ ጮ

ሃዳ ባይዜቲዴታ፤

ሃኢካ ሚሺ ባይንዳ

ጮ ኢንቴ ዎዜታና» ጌስ።

4 ኡባ ሃሪዛ ጎዳይ፥

«ኮይሮ ታ ዴሬይ ዴኣናስ

ዱጌ ጊብጼ ዎꬊዴስ፤

ጉዬፔ ኣሶሬይ ጋሶይካ ባይንዳ

ኡንኤꬂ ሃሪዴስ።

5 ‹ሂስቲን ታ ዴሬይ

ጋሶይካ ባይንዳ

ዲኤቲ ቢቺን

ታስ ሃን ኣዚ ዲዜ?›

ኢስታ ሃሪዳይቲ

ኢስታ ቦላ ቂልጪዳ፤

ጋላስ ኩሜꬅ ታ ሱንꬃ

ፓጬይ ባይንዳ ጫዬቴስ። *

6 ሄሳ ጊሻስ ታ ዴሬይ

ታ ሱንꬃ ኤራና፤

ሄ ጋላስ ካሴካ ዮቲዳይ

ታና ጊዲዳይሳ ኢስቲ ኤራና።

ኤ ሄሲ ታና» ጌስ።

7 ዙማ ቦላ ኤቂዳ ቶሆቲ፥

ሚሺራቾ ኤኪ ዪዛ ቶሆቲ፥

ሳሮቴꬅ ዮቲዛይቲ፥

ሎኦ ሚሺራቾ ዮቲዛይቲ፥

ኣቶቴꬅ ኣዋጂዛይቲ፥

ጺዮኖካ፥

«ኔ ጾሳይ ካዎቲዴስ»

ጊዛ ቶሆቲ ኣይ ማላ ሎኦ!*

8 ሃኔ ሲያ! ኔና ናጊይዛይቲ

ባንታ ቃላ ꬎቁ ሂስቲዳ።

ኢሲ ቦላ ኢሊሊሼ ዬጼቴስ፤

ጎዳይ ጺዮኔ ሲሚዛ ዎዴ፥

ኢስቲ ኢዛ

ባንታ ኣይፌራ ቤኣና።

9 ኢንቴኖ ዬሩሳላሜን

ቆሌቲዳ ሶሆቶ!

ኢንቴ ኢሲ ቦላ ኢሊሊሳን ዬጺቴ፤

ጎዳይ ባ ዴራ ሚንꬄꬂዴስ፤

ዬሩሳላሜ ካታማካ ዎዚዴስ።

10 ጎዳይ ባ ጌሻ ቄሳ

ካዎቴꬃታ ኡባ

ሲንꬃን ቆንጪሳና፤

ቃሴ ቢታ ጋጻን ዲዛ ኡባይካ

ኑ ጾሳ ኣቶቴꬃ ቤኣና።

11 ኢንቴኖ ጎዳ ኬꬃ

ሚሻታ ቶኪዛይቶ!

ሻኬቲቴ፥ ሻኬቲቴ፤

ሄፔ ኬዚቴ።

ቱና ሚሽ ቦቾፍቴ፤

ሄፔ ኬዚቴ፤

ኢንቴ ሁኤሲካ ጌይቴ። *

12 ጊዲኮካ ኤሶን ኬዜኬታ፤

ዎይኮ ቤቲ ቤኬታ፤

ጎዳይ ኢንቴፌ ሲንꬅ ኣꬊዲ

ኢንቴና ካሌꬃና፤

ኢስራኤሌ ጾሳይካ

ጉዬራ ኢንቴና ናጋና።

ሜቶይ ኢዛ ጋኪዛ ኦሳንቻ

13 ጎዳይ፥ «ቤኢቴ፥

ታ ኣሽካራይ ኣኬካን ኦꬃና፤

ኢዚ ኤሬቲዳዴ ጊዳና፥

ኢዚ ꬎቁ ꬎቁ ጋና፤

ኢዚ ኬሂ ቦንቼታና።

14 ዳሮ ኣሳይ ኢዛን

ዳጋማናሼ ጋካናስ

ኣስ ኡባፌ ቆሄቲዳ ጊሻስ

ኢዛ ሜꬋይ

ኣሳ ሜꬋፔ ላሜቲዴስ።

15 ሄሳ ጊሻስ ኢዚ

ዳሮ ካዎቴꬃታ ማላሊሳና፤

ኢዛ ጋሶን ካዎቴꬃቲ

ባንታ ዶና ኦይካና፤

ኢስታስ ዮቴቶንታይሳ

ኢስቲ ቤኣና፤

ኢስቲ ሲዪ ኤሮንታ

ሚሽ ኣኬካና» ጌስ። *

53

1 ዴሬዚ፥ «ኑኒ ዮቲዳይሳ

ኦኔ ኣማኒዳይ?

ጎዳ ቄሴይ ኦናስ ቆንጪዴ?*

2 ኢዚ ኢዛ ሲንꬃን ጫሬቻ ማላ፥

ሜላ ቢታፌ ሞኪዛ

ጻጶ ማላ ሞኪዴስ፤

ኑ ኢዛ ጼላናስ ሺጫቴꬂ

ዎይኮ ቴማይ ዴና፤

ኑ ኢዛ ዶሳናስ

ኢዛ ማላይ ሎኤና።

3 ኢዚ ኣሳን ካꬌቲዳዴኔ

ኢጼቲዳዴ፤

ኢዚ ሃርጌፌኔ ሜቶፔ

ሻኬቲ ኤሮንታ ኣሳ፤

ኢዚ ኣሲ ኢዛ ቤኣናፔ

ባ ኣይፌሶ ሃራሶ ዛሪዛ ኣሳ ማላ

ካꬌቲዳዴ ጊዲዴስ፤

ኑኒካ ኢዛ ቦንቺቤኮ።

4 «ቱሙካ ኢዚ ኑ ሃርጌ

ባስ ኤኪዴስ፤

ቃሴ ኑ ሳኮካ ኢዚ ቶኪዴስ።

ኑኒ ጊዲኮ ኢዛ ጋኪዳ ሜቶይ፥

ዴሼቴꬃይኔ ዋዬይ

ጾሳፌ ኢዛስ ኢሜቲዳዛ

ጊዲ ቆፒዶስ። *

5 ጊዶ ኣቲን ኢዚ

ኑ ሞሮ ጊሻስ ጫዴቲዴስ፤

ኑ ቆሆ ጊሻስ ሊቂዴስ፤

ኢዛ ቦላ ዎꬊዳ ቂጻቴይ

ኑስ ሳሮ ኤሂዴስ፤

ኢዛ ማዱንꬃን ኑ ፓጺዶስ። *

6 ኑኒ ኡባይ ዶርሳ ማላ

ቶይላቲ ꬋይዶስ፤

ኑኒ ኢሶይ ኢሶይ ኑ ኦጌ ቢዶስ፤

ጎዳይ ኑ ኡባ ቆሆ

ኢዛ ቦላ ዎꬂዴስ።*

7 «ኢዚ ኡንኤቲዴሲኔ ዋዬቲዴስ፤

ጊዶ ኣቲን ዶናካ ፖጊቤና።

ዶርሳ ላቃ ማላ

ሹኬታናስ ላጌቲዴስ፤

ባ ኢስኬ ቃንጺዛይታ ሲንꬃን

ጮኡ ጊዛ ዶርሳ ማላ

ኢዚ ዶናካ ጶቂቤና። *

8 ኢዛ ሜቶꬆኒኔ ፒርዳን ኤፊዳ፤

ኢዚ ታ ዴራ ሞሮ ጊሻስ

ዴሼቲዲ፥ ፓጻይ ዲዛ ቢታፌ

ዲጌቲዳይሳ ኢዛ ዜሬꬃፌ

ኣኬኪዳይ ኦኔ?*

9 ኢዚ ኣይኮ ጌኔ ሃሳዮንታ፥

ኣይ ሞሮካ ኦꬆንታ፥

ኢዛ ሃይቆይ ኢታታራ

ኢሲፌ ቆዴቲዴስ፤

ጊዶ ኣቲን ኢዚ ዱሬታ

ዱፎን ሞጌቲዴስ። *

10 «ኢዛ ሊቄꬂኔ ዋዬዚ

ጎዳ ሼኔ ጊዲዴስ፤

ጎዳይ ኢዛ ሼምፖ

ናጋራ ያርሾ ኦꬂኮካ

ኢዚ ባ ዜሬꬃ ቤኣና፤

ጎዳ ሼኔይ

ኢዛ ኩሼን ፖሌታና።

11 ኢዛ ሼምፖይ ዋዬቲዳፔ ጉዬ

ኢዚ ዴኦ ፖኦ

ቤኣናኔ ኡፋዬታና።

ታ ጺሎ ኣይሌዚ ባ ኤራቴꬃን

ዳሮታ ጺሊሳና፤

ኢስታ ሞሮካ ቶካና።

12 ሄሳ ጊሻስ ኢዛ ጋኪዛ ጊሻ

ጊታ ኣሳታ ጊሻራ ኢሲፌ ሂስታና፤

ዲኢ ኤሂዳይሳ ዎልቃማታራ

ኢዚ ኢሲፌ ጊሼታና፤

ኢዚ ባ ሼምፖ

ሃይቆስ ኣꬂ ኢሚዲ፥

ኢታ ኦꬂዛይታራ

ኢሲፌ ቆዴቲዳ ጊሻስ፥

ዳሮታ ናጋራ ቶኪዴስ፤

ቆሂዳይታ ጊሻስ

ጋናቲዴስ» ጋና። *

54

ጺዮኔስ ሲንꬃፌ ያና ቦንቾ

1 ጎዳይ፥ «ሃኔ ማይኔ ማጫሳዬ፥

ና ዬላ ኤሮንታሬ ዬጻ፤

ኢሊሊ ጋዳ ኡፋይሳን ዋሳ፤

ሃኔ ሚጻታ ኤሮንታሬ፥

ባ ኣዚናራ ዲዛሪ ናይታፔ

ኣዚናይ ኣጊዳሪ

ናይቲ ዳራና» ጌስ። *

2 ኔ ዱንካኔ ኤሳናሶ ኣሳ፤

ኔ ዱንካኔ ማጋላሻታካ

ኣሳ ቶላ፤ ጹንꬆፋ፤

ኔ ዎዶሮታ ኣዱሳ፤

ꬊሽኬታካ ሚንꬃ ኤሳ።

3 ኔኒ ኡሻቻ ባጋራኔ

ሃዲርሳ ባጋራ ኣካና፤

ኔ ዛሬቲ ካዎቴꬃታ ላታና፤

ሂስቲዲ ኣይኮይ ባይንዳ

ኢስታ ካታማታን ኢስቲ ዳና።

4 «ኣይኮይ ባ ባቦፋ፤

ኔ ዬላታካ፤

ሂርጎፋ፤ ኔ ካዉያካ፤

ኔ ዬላጋቴꬃ ዬላ

ኔኒ ዶጋና፤

ኔ ኣምኤቴꬃ ቦሮካ

ሃይሳፌ ሲንꬃን ሃሳኣካ።

5 ኔና ሜꬊዳይሲ ኔስ ኣዚና፤

ኢዛ ሱንꬃይካ ኡባፌ

ዎልቃማ ጎዳ።

ኔና ዎዚዳይ

ኢስራኤሌ ጌሻ፤

ኢዚ ቢታ ኡባ ጾሳ ጌቴቴስ።

6 ናቴꬃን ኤኪዲ

ካꬊዳ ማቺ ማላ፤

ኔኒ ዎዚና ሜቂዳኔ

ካꬌቲዳ ማቺ ማላ፤

ጊዶ ኣቲን ጎዳይ

ኔና ጉዬ ዛሪ ጼይጋና»

ጌስ ጾሳይ።

7 «ጉꬃ ዎዴ ታኒ ኔና ኣጋዲስ፤

ጊዶ ኣቲን ጊታ ቃꬌታን

ታ ኔና ዛራ ሺሻና።

8 ታ ጉꬃ ዎዴስ

ኬሃ ሃንቄቲዳ ጊሻስ፥

ታ ኣይፌሶ ኔፔ ጌንꬃዲስ፤

ጊዶ ኣቲን ታ ሜርና

ኪያቴꬃን ኔስ ቃꬌታና»

ጌስ ኔና ዎዚዛ ጎዳይ።

9 «ሃይሲ ታስ ኖሄ ዎዴ ሃꬂ

ቢታ ዛሪ ꬋይሶንታ ማላ

ታ ጫቆይሳꬆ

ሃኢካ ኔ ቦላ ዛራዳ

ሃንቄቶንታ ማላኔ

ሴሮንታ ማላ ታ ጫቃዲስ። *

10 ዙማቲ ቃጺኮ፥

ዙምቡላቲ ባ ዲዛሶፔ

ኪቺኮካ፥

ኔስ ዲዛ ታ ሲቆይ ቃጼና፤

ኔናራ ታ ጫቂዳ

ሳሮቴꬃ ቃላይ ላሌቴና»

ጌስ ኔና ማሪዛ ጎዳይ።

11 ጎዳይ፥ «ሃኔ

ኡንኤቲዳ ካታማዬ!

ጎቴ ጫርኮን ሾጬቲዳሬ!

ሚኔቶንታሬ! ቤኣ፥

ታኒ ኔና ቦንቼቲዳ

ሹቻታን

ኣሌቂሳ ኬጻና፤

ሴምፔሬ ሹች ኔስ

ዮች ዬጋና።

12 ታኒ ኔ ቁስቴ ዞኦ ኢንቁን፥

ኔ ፔንጌታ ጾልቂዛ ኢንቁታን፥

ኔ ዲርሳታ ቦንቼቲዳ

ሹቻታን ኦꬃና።*

13 ኔ ኣቱማ ናይቲ ኡባይ

ጎዳፔ ታማርዳይታ ጊዳና፤

ኔ ናይታ ሳሮቴꬂካ ዳራና። *

14 ኔኒ ጺሎቴꬃን ሚና ኤቃና፤

ጌኔ ኦጌራ ኣይሶይ

ኔፔ ሃካና።

ኔና ባቢሲዛ ሚሺ ዴና፤

ሺሮቴꬂ ኔፔ ሃካና፤

ኔ ማታካ ሺቄና።

15 ኦኒካ ኔና ቆሂኮ፥

ሄሲ ታፔ ጊዴና፤

ኔና ቆሂዳይ ዲኮ

ኔ ሲንꬃን ኩንዳና፤

16 «ቤኣ፥ ጺፋይ ታማን ቦንቃና ማላ

ዎምፒና ፑኒዛይሳ፥

ኦላ ሚሽ ቆጺዛ ዎጋጬ

ሜꬊዳይ ታና።

ቃሴ ባሽ ጋꬃና ማላ

ሜꬊዳይካ ታና፤

ባሺዛይሳ

ሜꬊዳይካ ታና።

17 ኔና ቆሃናስ ኦሴቲዳ

ሚሺ ኦꬄና።

ኔና ሞቲዛ ኢንጻርስ ኡባ

ኔ ላꬃና፤

ሄሳ ጊሻስ ጎዳ ኣይሌታ

ጺንጾይ ሃይሳ፤

ኢስቲ ታፔ ዴማና

ኣንጆይ ሄሳ» ጌስ።

55

ጾሳፌ ቤቲዛ ማሮቴꬅ

1 ጎዳይ፥ «ኢንቴኖ ሳሜቲዳይቶ

ኡባይካ ሃ ዪቴ!

ሃꬃኮ ሃ ዪቴ፤

ኢንቴኖ ሚሺ ባይንዳይቶ

ሻሚቴ፤ ሚቴ።

ሃ ዪቴ፤ ሚሺ ባይንዳኔ

ቃንጾንታ ዎይኔ ኡሺኔ

ማꬅ ሻሚቴ። *

2 ጎኦንታ ካꬃስ

ኣይስ ኢንቴ ሚሽ ꬋይሴቲ?

ኢንቴና ካልሶንታ ሚሻስ

ኣይ ኤካናስ

ኢንቴ ዎልቃ ዉርሴቲ?

ሲዪቴ፤ ታ ጊዳዝ ሲዪቴ፤

ሎኦ ጊዲዳዝ ሚቴ፤

ሎኦ ቁማን ኢንቴና ኡፋይሲቴ።

3 ኢንቴ ሃይꬅ ዶይዲ

ሃ ታኮ ሺቂቴ፤

ኢንቴ ሼምፖራ ፓጻ ዳና ማላ

ታ ጊዛ ኤዝጊ ሲዪቴ፤

ካሴ ታ ዳዊቴራ ጫቂዳ

ሚኖ ሲቆን ኢንቴናራካ

ሜርና ጫቆ ጫቄታና። *

4 ቤኢቴ፥ ታኒ ኢዛ ዴራስ ማርካ፥

ካሌꬂዛዴኔ

ኦላ ጋዳዋ ኦꬃዲስ።

5 ቤኣ፥ ኔኒ ኤሮንታ

ካዎቴꬃታ ጼይጋና፤

ኔና ኤሮንታ ካዎቴꬃቲ

ኔኮ ኤሶን ያና።

ጋሶይካ ጎዳ ኔ ጾሳይ

ኢስራኤሌ ጌሻይ ባ ቦንቾን

ኔና ꬎቁ ꬎቁ

ሂስቲዴስ» ጌስ።

6 ጎዳይ ቤቲዛ ዎዴ

ኢዛ ኮዪቴ፤

ማታን ዲዛ ዎዴ

ኢዛ ጼይጊቴ።

7 ኢታ ኣሲ ባ ኦጌ፥

ቆሂዛይካ ባ ቆፋ ኣጎ፤

ጎዳኮ ሲሞ።

ኢዚካ ኢዛ ማራና፤

ኢዛ ማሮቴꬃይ

ዳሮ ጊዲዳ ጊሻስ

ኢዚ ኑ ጾሳኮ ሲሞ።

8 ጎዳይ፥ «ታ ቆፋይ

ኢንቴ ቆፋ ማላ፥

ኢንቴ ኦጌይካ

ታ ኦጌ ማላ ጊዴና።

9 ሳሎቲ ሳኣፔ ꬎቂዳ ማላ፥

ታ ኦጌይ ኢንቴ ኦጌፔ፥

ታ ቆፋይካ

ኢንቴ ቆፋፔ ꬎቄስ።

10 ኢራይኔ ሻቺ

ሳሎፔ ዎꬊዲ

ቢታ ካልሲዲ፥

ቢታይ ሞኪሳና ማላኔ

ኣይፌ ኢማና ማላ፥

ዜሪዛዴስ ዜሬꬅ፥ ሚዛዴስ ካꬅ

ኢሞንታ ዲሼ

ጉዬ ሲሞንታይሳ ማላ፥ *

11 ታ ዶናፔ ኬዚዛ ቃላይካ

ጮ ሃዳ ሃ ታኮ ሲሜና፤

ጊዶ ኣቲን ኢዚ

ታኒ ኮዪዳይሳ ኦꬄስ፤

ባ ኪቴቲዳ ዋና

ቆፋካ ፖሌስ።

12 ኢንቴ ኡፋይሳን ኬዛና፤

ሳሮን ሞይዜታና።

ዙማቲኔ ዙምቡላቲ

ኢንቴ ሲንꬃን

ኢሊሊሳራ ዬጻና፤

ዴምባን ዲዛ ሚꬃቲ ኡባይካ

ባንታ ኩሼ ባቃና።

13 ኣጉንꬃ ጊሻስ ጺዳይ፥

ኪንዲቾ ጊሻስ ባርሲኔቴ

ጌቴቲዛ ሚꬂ ሞካና፤

ሄሲካ ጎዳ ሃሳኢሲዛ

ሚሺ ꬋዮንታ ማላ

ሜርናስ ማላታ ጊዳና» ጌስ።

56

ኣዛዜቲዛ ኡባስ ኢሜቲዳ ኣቶቴꬅ

1 ጎዳይ፥ «ቱሙ ፒርዳ ናጊቴ፤

ሎኦ ኦꬂቴ፤

ጋሶይካ ታ ኣቶቴꬃይ

ማታን ዴስ፤

ታ ጺሎቴꬃይካ

ኤሶን ቆንጫና።

2 ሳምባታ ቱኒሶንታ ቦንቺዛይ፥

ኢታ ኦሶፔ ባ ኩሼ

ሺሺዛይኔ ናጊዛይ፥

ሃይታንታ ፖሊዛይ

ኣንጄቲዳዴ» ጌስ።

3 ጎዳኮ ሺቂዳ ቤቴይ፥

«ጎዳይ ታና ባ ኣሳፔ

ቱሙ ሻካና» ጎፖ።

ጉንዱላይካ፥

«ታኒ ሜሊዳ ሚꬃ» ጎፖ።

4 ጎዳይ፥ «ታ ሳምባታታ

ቦንቺዛ ጉንዱላታስ፥

ታና ኡፋይሲዛ ሚሽ ዶሪዛይታስ፥

ታ ጫቆ ቃላ ናጊዛይታስ፥

5 ታ ኬꬃኒኔ

ታ ጊምቤታ ጊዶን

ኣቱማ ናይታፔኔ

ማጫ ናይታፔ ኣꬊዛ

ሃሳኢሲዛ ሚሺኔ

ሱንꬅ ኢስታስ ኢማና፤

ሜርናስ ꬋዮንታ ሱንꬅ

ታ ኢስታስ ኢማና።

6 ጎዳስ ሃጋዛናስ፥

ባና ጎዳራ ጋꬂ

ዋጺዳ ቤቴ ኣሳታ

ጎዳ ሱንꬅ ሲቂዛይታኔ

ኢዛስ ጎይኒዛይታ፥

ሳምባታ ቱኒሶንታ

ቦንቺዛ ኡባታኔ

ጫቆ ቃላ ናጊዛይታ፥

7 ታኒ ታ ጌሻ ዙማ ቦላ

ኢስታ ኤሃና፤

ታ ዎሳ ኬꬃ ጊዶን

ታ ኢስታ ኡፋይሳና።

ታስ ያርሾ ያርሺዛሶዛ ቦላን

ኢስቲ ሺሺዛ

ጹጌቲዛ ያርሾኔ

ሃራ ያርሾታ ታ ኤካና፤

ጋሶይካ ታ ኬꬃይ

ኡባ ኣሳ

ዎሳ ኬꬅ ጌቴታና» ጌስ። *

8 ላሌቲዳ ኢስራኤሌ ሺሺዛ፥

ኡባ ሃሪዛ ጎዳይ፥

«ሺቂዳይታ ቦላ ጉጃ፥

ታኒ ሃራታካ ዛራ ሺሻና» ጌስ።

ኢታታ ቦላ ጾሳ ዋላሴ

9 ኢንቴኖ ዶኣቶ፥

ኢንቴኖ ዎራ ዶኣቶ

ኡባይካ ሃ ዪቴ፤

ኢንቴ ኣቻራካ

ፑዜሬꬂቴ።

10 ኢስራኤሌ ኣሳ ናጊዛይቲ ቆቄ፤

ኢስታስ ኤራቴꬂ ዴና

ኢስቲ ኡባይ ቦጮንታ ካና ማላ፤

ቦጫናስ ዳንዳዬቴና፤

ኢስቲ ኢቺዲ ኣጉሜቴቴስ፤

ኢስቲ ꬊስካንቻ።

11 ኢስቲ ጋንጃማ ካና ማላ፤

ሚዲ ካሊ ኤሬቴና።

ኢስቲ ኣኬካይ ባይንዳ

ሄንꬃንቻታ፤

ኢስቲ ኡባይ

ባንታ ኦጌ ኦጌ ቤቴስ፤

ኢሶይ ኢሶይ ባ ጎኣ ጻላ ጼሌስ።

12 ኢስቲ ኢሶይ ኢሳራ፥

«ሃ ዪቴ፤

ዎይኔ ኡሹ ኣኔ ኡዮስ።

ኣኔ ማꬆታና

ጋካናስ ኡዮስ!

ዎንቶይካ ሃቻ ማላ ጊዳና፤

ዎይኮ ሃቺፌካ ኣꬊ

ሎኦ ጊዳና» ጌቴታና።

57

ጺሎታ ጋኪዛ ሜቶ

1 ጺሎ ኣሲ ሃይቄስ፤

ሄሳ ኦኒካ ዎዚናን ዎꬄና፤

ጾሳስ ኣቂዛ ኣሳታ

ሼምፖይ ኤኬቴስ፤

ጺሎቲ ኢታፔ ኣታና ማላ

ኤኬቲዳይሳ ኦኒካ ኣኬኬና።

2 ሱሬቴꬃን ቢዛይቲ ሳሮን ጌላና፤

ሃይቂዲካ ባ ሂꬃን

ሳሮን ሼምፓና።

ኢታታ ቦላ ያና ፒርዳ

3 ጎዳይ፥ «ኢንቴኖ ማሮ ናይቶ፥

ኢንቴኖ ላጌꬂዛይሳኔ

ላይማቲዛሪ ዜሬꬃቶ፥

ኢንቴ ሃ ዪቴ።

4 ኢንቴ ኦና ቦላ ቂልጬቲ?

ኢንቴ ኢንጻርሲ ኦና ቦላ ኬሴቲ?

ኢንቴ ማካላንቻታ ናይታኔ

ዎርዳንቻታ ዛሬ ጊዴኬቲ?

5 ኢንቴ ዎላ ጋርሳኒኔ

ዳሻ ሚꬃታ ጋርሳን

ዚታን ጹጌቲዛይታ ጊዴኬቲ?

ዙሌታኒኔ ዛላ ዛኣታ ጋርሳን

ኢንቴ ናይታ

ያርሺዛይታ ጊዴኬቲ?

6 ሃኔ ዙሌን ዲዛ ሊቆ ሹቻቲ

ኔስ ኤቃ ጾሳታ፤

ኢስቲካ ኔ ቃዳታ፤

ቱሙካ ኔ ኢስታ ቦላ

ኡሻ ያርሾ ጉሳዳሳ፤

ካꬃ ያርሾካ ሺሻዳሳ፤

ሂስቲን ሃ ዮኦታ ጊሻስ

ታ ጮኡ ጋኔ?

7 ኔ ሂጻ ꬎቁ ጊዳ

ኣዱሳ ዙምቡላ

ሁኤን ሂጻዳሳ፤

ሄን ኔ ያርሾ

ሺሻና ኬዛዳሳ።

8 ኔ ፔንጌፌኔ ቆሲላꬃፌ

ሶ ባጋራ ኤቃ ሚስሌታ ኤሳዳሳ።

ታና ኣጋዳ ኔ ሂጻ ቃራዳሳ፤

ኢዛ ቦላ ኬዛዳ ኬሃ ቃራዳሳ፤

ኔ ዶሲዳይታራ ቃላ ጊጋዳሳ፤

ኢስታ ካሎካ ቤኣዳሳ።

9 ዎጋራ ዛይቴ ኤካዳ፥

ሺቶ ኢዛ ቦላ ጉጃዳ

ሞሎኬ ጌቴቲዛ

ኤቃ ጾሳኮ ባዳሳ፤

ኔስ ኪቴቲዛይታ

ሃኮ ዴሬ ኪታዳሳ፤

ዱጌ ሲኦሌ ጋካናስ

ካንꬃዳሳ።

10 ኔ ኦጌ ዳሮፔ

ዴንዲዳይሳን ዳቡራዳሳ፤

ጊዶ ኣቲን፥

‹ሂዶታይ ባዋ› ጋቤካ።

ኔ ዎልቃይ ሃ ኦራጺዴስ፤

ሄሳ ጊሻስ ኣርጋጫቤካ።

11 «ኔኒ ታስ ዎርዶቲዳይ፥

ኦናስ ያያዳ?

ኦናስ ሂርጋዳ?

ኔ ታና ቆፖንታ ኣጊዳይ፥

ሃይሳካ ኔ ዎዚናን

ቁምኦንታ ኣጊዳይ፥

ታስ ኔ ያዮንታ ኢጺዳይ፥

ታኒ ጮኡ ጊዳ ጊሻስ ጊዴኔ?

12 ታኒ ኔ ጺሎቴꬂኔ

ኔ ኦሶ ቆንጪሳና፤

ኢስቲካ ኔና ጎኤቴና።

13 ኔኒ ማዶ ዴማናስ

ዋሲዛ ዎዴ፥

ኣኔ ኔ ሺሺዳ ኤቃ ጾሳቲ

ኔና ኣሼቶ!

ኢስታ ኡባካ

ጫርኮይ ኤኪ ኤፋና፤

ጉꬃ ፔኖይ

ኢስታ ላሊ ꬋይሳና፤

ጊዶ ኣቲን ታና ባስ

ባቃታሶ ኦꬂዳ ኣሲ

ቢታዮ ላታና፤

ታ ጌሻ ዙማዮ

ባስ ሚሽ ኦꬃና» ጌስ።

ዎዚናይ ሜቂዳይታስ ኢሜቲዳ ሚንꬄꬆ

14 ጎዳይ፥ «ባሲቴ፥ ባሲቴ!

ኦጌ ጊግሲቴ፤

ታ ዴራ ኦጋፔ ꬉጲዛ ሚሽ

ኡባ ዲጊቴ» ጌስ።

15 ꬎቁ ጊዳይሲ፥

ኡባ ሃሪዛይሲ፥

ኢዛስ ሱንꬃይካ

ጌሽ ጌቴቲዳይሲ፥

ሜርናስ ዴኢዛይሲ፥

«ካዉዪዳይታ ኣያና

ዴንꬄꬃናስ፥

ዎዚናይ ሜቂዳይታ

ሚንꬄꬃናስ፥

ꬎቁ ጊዳ ጌሻሶሆን

ታ ዴኣይስ፤

ቃሴካ ዎዚናይ

ሜቂዳይታራኔ

ኣያናን ኣሽኬ ጊዲዳይታራ

ታኒ ዴኣና።

16 ኣሳ ኣያናይ ታ ሲንꬃን

ዳቡሮንታ ማላ

ታ ሜꬊዳ ኣሳስ

ፔኖይ ኤቆንታ ማላ

ታ ሜርናስ ዋላሲኬ፤

ታ ኡባቶ ሃንቄቲኬ።

17 ኢዛ ናጋራ ጊሻሲኔ

ኢዛ ዪቄቴꬃ ጊሻስ

ታ ሃንቄታዲስ፤

ታ ኢዛ ቃጻያዲስ፤

ታ ሲንꬃካ ሃንቆን

ኢዛፔ ጌንꬃዲስ፤

ጊዶ ኣቲን ሃኢካ ሲሚዲ

ኢዚ ባ ኦጌን ቢዴስ።

18 ታኒ ኢዛ ኦጌታ ቤኣዲስ፤

ጊዲኮካ ታ ኢዛ

ፓꬃናኔ ካሌꬃና፤

ኢዛሲኔ ኢዛ ጊሻስ

ዬኪዛ ጌሻታ ታ ሚንꬄꬃና።

19 ኢስራኤሌ ቢታን

ዬኪዛይታ ዶናን

ታ ጋላታ ዎꬃና።

ማታኒኔ ሃሆን ዲዛይታስ

ሳሮይኔ ዎፓይ ጊዶ።

ታኒ ኢስታ ፓꬃና» ጌስ።

20 ጊዶ ኣቲን ኢታቲ ዳምባላይ

ኡርቃኔ ቡራ ኬሲዛ ማላ

ጮኡ ጋናስ

ዳንዳዮንታይሳ ማላ

ቡላኬቲዛ ኣባ ማላ።

21 ታ ጾሳይ፥

«ኢታታስ ሳሮይ ባዋ» ጌስ።

58

ቱሙ ጾማ

1 ጎዳይ፥ «ኔ ቃላ

ꬎቁ ሂስታ ዋሳ፤

ኣይኮካ ኣሾፋ።

ኔ ጬንጉርሳ ዛዬ ማላ ሲሳ።

ታ ዴራስ ኢስታ ማካላቴꬃ፥

ያቆቤ ኬꬃ ኣሳሲካ

ኢስታ ናጋራ ዮታ።

2 ኢስቲ ታና ሃች ሃች ኮዬቴስ፤

ታ ኦጌዛ ኤራናስ

ላሞቲዛ ሚሳቴቴስ።

ሱሬ ሚሽ ኦꬂዳ

ካዎቴꬃ ማላኔ

ባ ጾሳ ኣዛዞ ዬጊ

ኣጎንታ ዴሬ ማላ፥

ኢስቲ ታና

ሱሬ ፒርዳ ኦይቼቴስ፤

ጾሲ ኢስታኮ ሺቃናይሳ

ኢስቲ ዶሲዛ ሚሳቴስ» ጌስ።

3 ኢስቲ ሺቂዲ፥ «ኔ ኤኮንታሺን

ኑ ኣዛስ ጾሚዶኒ?

ኔ ዉዱ ጎንታሺን ኣይስ ኑና

ካዉሺዶኒ?» ጋና።

ጎዳይ ዛሪዲ ኢስታስ፥

«ጊዲኮካ ኢንቴ ጾሚዛ ጋላስ

ኢንቴ ዎዚና ቆፋ ማላ ኦꬄታ፤

ኢንቴስ ኦꬂዛይታፔ

ቦንቄታ።

4 ኢንቴ ጾማይ

ኦሻኒኔ ፓላማን፥

ጌኔ ኦሶኒኔ ዋꬌታን ፖሌቴስ፤

ሃይሳፌ ሲንꬃን

ኢንቴ ጾሚዛይሳ ማላ

ሃቺፌ ጉዬ ኢንቴ ዎሳይ

ሳሎን ሲዬታና ጊዲ

ሂዶታ ኦꬆፍቴ።

5 ታኒ ዶሪዳይ ሃይሳ ማላ ጾማ?

ኣሲ ባና ካዉሻናይ

ሃይሳ ማላ

ጋላስ ጻላ?

ሻጫ ማላ ባና

ዚቂ ሂስቴꬄ?

ዎይኮ ማቃ ማይኢዲ

ቢዲንꬃ ቦላ ቡሉሌቴꬄ?

ሂስቲን ኔ ጾማ ጋ

ጼይጊዛይሲ ሃይሴ?

ጎዳይ ሄሳ ማላን ኡፋዬቲዜ?

6 «ቤኢቴ ታኒ ዶሪዳ ጾማይ፥

ኡንኤቲዳይታ ሳንሳላታ

ኢንቴ ዱꬃና ማላ፥

ቃምባራ ዎዶሮ

ኢንቴ ቢርሻና ማላ፥

ኡንኤቲዳይታ ኢንቴ

ላኣ ዬዳና ማላ፥

ቶሆ ጊዲዳ ቃምባራ ኢንቴ

ሜንꬃና ማላ ጊዴኔ?

7 ቃሴካ ኔ ቁማፔ

ጋፊዳዴስ ሻካናስ፥

ቶይላቲዳ ማንቆዛ

ኔሶ ጌልꬃናስ፥

ካሎቲዳ ቤኣዳ ማይዛናስ፥

ኔስ ኣሾ ዳቦዛስ ኔ ሲንꬂ

ኔ ቱኮንታ ማላ ጊዴኔ?*

8 ኔ ሄሳꬆ ኦꬂኮ ኔ ፖኦይ

ዎንታ ጻልቄ ማላ ጫራና፤

ፓጻቴꬂ ኔስ ኤሶን ጋካና፤

ጺሎቴꬂ ኔፔ

ሲንꬃራ ባና፤

ጾሳ ቦንቾይ

ኔና ጋራዳና።

9 ሄ ዎዴ ኔኒ ጼይጋና፤

ጎዳይካ ኔስ ኮያና።

ኔኒ ማዶ

ዴማናስ ዋሳና፤

ኢዚካ፥ ‹ታ ኔስ ዳይስ› ጋና።

«ኔ ኔፔ ሜቶꬂዛ ቃምባራ፥

ኢታ ሃሳያኔ

ቢራꬌን ማላታ

ቤሲዛይሳ ኣጊኮ፥

10 ጋፊዳዴስ ኔ ቃꬌቲኮ፥

ቆሄቲዳይቲ ካላና ማላ

ኔ ሂስቲኮ

ኔስ ፖኦይ ꬉማ

ጊዶን ፖኣና፤

ኔስ ꬉሚዳይሲካ

ሴታ ጋላሳ ማላ ጊዳና።

11 ጎዳይ ኔና ኡባቶ ካሌꬃና፤

ኣዋይ ጹጊዳ ቢታን

ኔ ኣሞ ኢዚ ኩንꬃና፤

ኔ ሜቄꬃታካ

ኢዚ ሚንꬃና።

ኔኒ ሃꬅ ኣላዳ ኣታኪልቴሶሆኔ

ሙሌካ ቶኦንታ

ፑልቶ ማላ ጊዳና።

12 ኔ ዳቦቲ ቤኒ ዮቻታ ዬጋና፤

ካሴ ላሌቲዳይታ ዛሪ ኬጻና፤

ኔኒ ላሌቲዳ ጊምቤ

ዛሪ ኦራጺሲዛዴ፥

ዎጋ ኦጌቲ ዲዛ ካታማታ

ዛሪ ጊግሲዛዴ ጌቴታና» ጌስ።

ሳምባታ ቦንቾን ቤቲዛ ጎኣ

13 ቃሴካ፥ «ኔ ቶሆቲ

ሳምባታ ሻሮንታ ማላ

ኔ ሼምፒሲኮ ዱማቲዳ

ታ ጋላሳን

ኔ ዎዚና ቆፋ ኦꬆንታ ኣጊኮ፥

ሳምባታ ጋላሳ ኡፋይስ፥

ጎዳስ ዱማቲዳ ጋላሳ

ኔኒ ቦንቾ ጋላስ

ጋ ጼይጊኮ፥

ኔ ሼኔ ማላ

ኔ ኦꬂዛይሳፌኔ

ሃዳ ዮኦፔ ኔ ናጌቲኮ፥

14 ሄ ዎዴ ኔ ጎዳን ኡፋዬታና።

ቢታ ቦላን ꬎቃሶሆታን

ታ ኔና ቶጊሳና፤

ኔ ኣዋ ያቆቤ ጺንጾ

ኔ ካላ ማና ማላ ኦꬃና»

ጊዲ ጎዳይ ሃይሳ

ባ ዶናን ሃሳይዴስ።

59

ናጋራ ማሬቴꬂኔ ዎዜቴꬅ

1 ሄኮ ጎዳ ኩሼይ ኢንቴና

ኣሻናስ ቃሚቤና፤

ኢዛ ሃይꬂ

ሲያናፔ ቱሊቤና።

2 ጊዶ ኣቲን ኢንቴ ቆሆይ ኢንቴና

ኢንቴ ጾሳፌ ሻኪዴስ፤

ኢንቴ ናጋራይ ኢዛ ኣይፌሶ

ኢንቴፌ ጌንꬂዴስ።

ሄሳ ጊሻስ ኢዚ ሲዬና።

3 ኢንቴ ኩሼይ ሱꬃን፥

ኢንቴ ቢራꬌይካ

ቆሆን ሙሌቲዴስ፤

ኢንቴ ዶናይ ዎርዶ ሃሳይዴስ፤

ኢንጻርሳቲ ኢታ ዮኦ ሲሲዳ።

4 ጺሎቴꬃን ሞቲዛይ ባዋ፤

ቱማቴꬃን ፒርዲዛይ

ኦኒካ ዴና።

ሃዳ ዮኦን ኣማኔቴቴስ፤

ዎርዶ ሃሳዬቴስ፤

ሺሮ ቃንꬃቲዲ ኢታቴꬅ ዬሊዳ።

5 ኢስቲ ሾሻ

ጱጱሌ ሃጵዳ፤

ኣቻሮ ኬꬅ ኬጺዳ፤

ኢስታ ጱጱሌታ

ሚዛ ኣሲ ሃይቄስ፤

ኢስታፌ ኢሶይ ሜቂኮ

ፑኪዛ ሾሺ ኬዜስ።

6 ኢስታ ቃጪናይ ማይኦ ጊዴና፤

ኢስቲ ኦꬂዳይሳን ባንታ ቦላ

ካማና ዳንዳዬቴና፤

ኢስታ ኦሶይ ኢታ፤

ኢስታ ኩሼታን

ማካላ ኦሶይ ኩሚዴስ።

7 ኢስታ ቶሆቲ ናጋራኮ ዎጼቴስ፤

ጺሎ ሱꬅ ጉሳናስ ኤሶቴቴስ፤

ኢስቲ ኢታ ቆፋ ቆፔቴስ።

ባሺኔ ቆሆይ

ኢስቲ ኣꬊዳ ኦጌ ኡባስ ማላታ።

8 ኢስቲ ሳሮቴꬃ ኦጌ ኤሬቴና፤

ኢስቲ ቢዛ ኦጌን

ሱሬ ፒርዳይ ባዋ፤

ኢስቲ ባንታ ኦጌ ጌላሲዳ፤

ሄ ኦጌራ ቢዛይ ሳሮ ዴሜና። *

9 ሄሳ ጊሻስ ሱሬ ፒርዳይ ኑፔ ሃኪዴስ፤

ጺሎቴꬂካ ኑኮ ጋኬና።

ኑኒ ፖኦ ኮዪዶስ፤

ጊዶ ኣቲን ኡባይ ꬉማ ጊዲዴስ፤

ዋጋጋ ፖኦ ኮዪዶስ፤

ጊዶ ኣቲን ሳካና

ꬉማ ጊዲዴስ።

10 ቆቄ ማላ

ጊምቤዛ ቦላ ጋንዲጋርዶስ።

ኑ ሄሜታይ ኣይፌይ ባይንዳ

ኣሳ ማላ ታታፌቴꬅ ጊዲዴስ፤

ኣርሼይ ዉሊሺን ሃኒዛ

ሴታ ጋላስ ꬉጴቲዶስ።

ቃሴ ሚኖ ኣሳታ ጊዶን ኑኒ

ሃይቂዳ ኣሳ ማላ ጊዲዶስ።

11 ኑኒ ኡባይ ዛርዶ ማላ ላዎስ፤

ሃራጴታ ማላካ

ጬጪሼ ጉጉሞስ፤

ኑኒ ሱሬ ፒርዳ ኮዪዶስ፤

ጊዶ ኣቲን ዴሚቤኮ፤

ኣታና ኮዪዶስ፤

ጊዶ ኣቲን ኢዚ ኑፔ ሃኪዴስ።

12 ጋሶይካ ኑ ቆሆይ

ኔ ሲንꬃን ዳሪዴስ፤

ኑ ናጋራይካ

ኑ ቦላ ማርካቲዴስ።

ኑ ሞሮይ ኑፔ

ሻኬቲቤና፤

ኑ ማካላቴꬃካ

ኑኒ ኤሮስ።

13 ኑኒ ጎዳ ቦላ ማካሊዲ

ዎርዶ ሃሳይዶስ፤

ኑ ጾሳ ካሎ ኣጊዲ

ሼርኢ ጊዶስ፤

ማካላቴꬂኔ

ጌኔ ዮኦ ሃሳይዶስ።

ኑ ዎዚናይ ሻሪ ኡቲዳ

ዎርዶ ሃሳይዶስ።

14 ሄሳ ጊሻስ ሱሬ ፒርዳይ

ጉዬ ሱጌቲዴስ፤

ጺሎቴꬂካ ኑፔ ሃኪዴስ፤

ቱማቴꬂ ኦጌ ቦላ

ꬉጴቲዴስ፤

ሱሬቴꬂካ ጌላናስ

ዳንዳይቤና።

15 ቱማቴꬂ ኣዋንካ ቤቴና፤

ኢታቴꬃፌ ሃኪዛይ

ቆሄቴስ፤

ጎዳይ ቤኢዲ ሱሬ ፒርዳይ

ꬋይዳ ጊሻስ ጬጪዴስ።

16 ኦኒካ ባይንዳይሳ ቤኢዴስ፤

ኢዛኮ ጋናቲዛይ ባይንዳይሳ

ቤኢዲ ማላሌቲዴስ፤

ሄሳ ጊሻስ ኢዛ ቄሴይ

ኢዛስ ኣቶቴꬅ ኤሂዴስ፤

ኢዛ ጺሎቴꬂ ኢዛ ካፊ ኦይኪዴስ። *

17 ኢዚ ጺሎቴꬃ ጹሩሬ ማላ

ቲራን ማይኢዴስ፤

ኣቶቴꬃ ቢራታ ቆቤ ማላ

ባ ሁኤ ቦላ ዎꬂዴስ።

ማይኦ ጋርሳራ ማይኢዛ ማላ

ሃሎ ኬሶ ማይኢዴስ፤

ማይኦ ጎጲ ማይኢዛ ማላ

ቃናቴ ቦላራ ጎጲዴስ። *

18 ኢስታ ኦሶ ማላ

ሃንቆ ባ ባልጋራታስ፥

ፒርዳ ባ ሞርኬታስ ኢዚ ቃንጻና።

ሃሩሮ ቢታታስ ኢስታ

ኦሶ ኦሶ ማላ ኢማና።

19 ጎዳ ፔኖይ ሱጊ ኤኪ ቢዛ

ዎልቃማ ዲኦ ማላ ያና።

ሄሳ ጊሻስ ኣርሼይ

ዉሊዛ ባጋራ ዲዛይቲ

ጎዳ ሱንꬃስ ያያና፤

ኣርሼይ ሞኪዛ ባጋራ ዲዛይቲ

ኢዛ ቦንቾስ ሃሬታና።

20 ጎዳይ፥ «ዎዚዛዴይ ጺዮኔሲኔ

ያቆቤ ዛሬታን ባንታ ናጋራ

ፓጺዳይታኮ ያና» ጌስ። *

21 ቃሴካ ጎዳይ፥ «ታ ባጋራ ታሲኔ ኢስታስ ዲዛ ጫቆ ቃላይ ሃይሳ፤ ኢንቴ ቦላ ዲዛ ታ ኣያናይኔ ታኒ ኢንቴ ዶናን ዎꬂዳ ታ ቃላይ ሃቺፌ ዶሚዲ ሜርና ጋካናስ፥ ኢንቴ ዶናፔ፥ ኢንቴ ናይታ ዶናፔኔ ኢንቴ ዜሬꬃ ዶናፔ ሻኬቴና» ጌስ።

60

ሲንꬃፌ ያና ጺዮኔ ቦንቾ

1 ጎዳይ፥ «ኔ ፖኦይ ዪዳ ጊሻስ

ዴንዳዳ ፖኢሳ፤

ጎዳ ቦንቾይ

ኔ ቦላ ፖኢዴስ።

2 ቤኣ፥ ꬉማይ ሳኣ ካማና፤

ሳካና ꬉማይ

ዴራ ጎዚ ኦይካና፤

ጊዶ ኣቲን ጎዳይ ኔስ ጋካና፤

ባ ቦንቾካ

ኔ ቦላ ፖኢሳና።

3 ካዎቴꬃቲ ኔ ፖኦኮ፥

ካዎቲካ ኔ ዎንታ

ጻልቄኮ ያና።

4 «ꬎቁ ጋዳ ኔ ዩሾ ጼላ፤

ኢስቲ ኡባይ ኢሲፌ ሺቂዲ

ኔኮ ያና፤

ኔ ኣቱማ ናይቲ ሃሆፔ፥

ኔ ማጫ ናይቲካ

ኢዲሞን ኔኮ ያና።

5 ሄ ዎዴ ኔ ቤኣናኔ ጶላና፤

ኔ ዎዚናይ ኡፋይሳን ኩማና፤

ኣባን ዲዛ ኣቆታይ

ኔኮ ያና፤

ካዎቴꬃታ ዱሬቴꬂ

ኔስ ጊዳና።

6 ጋሜላ ማራቲ፥

ሚዲያሜፔኔ ኤፋፔ ዪዳ

ጋሜላ ማራቲ

ኔ ቢታ ካማና።

ዎርቃኔ ኤጻኔ

ኤኪዲ ሳባፔ ዪዛይቲ

ጎዳ ጋላታ ኣዋጃና።

7 ቄዳሬፔ ዶርሳታ ዉዴይ

ኡባይ ኔኮ ሺቃና፤

ኔባዮቴ ዴሬ ꬋርሾቲ

ኔና ጎኣና፤

ሃይታንቲ ታስ ያርሾ

ያርሺዛሶዛ ቦላ

ኤኬቲዳ ያርሾታ ጊዳና፤

ታኒካ ታ ቦንቾ

ኬꬃ ፑላሳና።

8 «ሃራጴይ ባ ኣቂዛሶ

ቢዛ ማላኔ

ሻራ ማላ

ቢዛይቲ ሃይታንቲ ኦኔ?

9 ቱሙካ ሃሩሮቲ

ታናን ሂዶታ ኦꬄቴስ፤

ኢዚ ኔና ባ ቦንቾ

ማይዚዳ ጊሻስ፥

ጎዳ ኔ ጾሳ ቦንቾስ፥

ኢስራኤሌ ጌሻስ

ሃኮፔ ኔ ኣቱማ ናይታ፥

ኢስታ ቢራራኔ ዎርቃራ

ጋꬂ ኤሃናስ ታርሴሴ ማርካቤቲ

ሲንꬃቲ ኬዛና።

10 «ኣላጋቲ ኔ ጊምቤ ጊምባና፤

ኢስታ ካዎቲ ኔስ ሃጋዛና፤

ታ ሃንቆን ታ ኔና

ሾጪዳ ጊዲኮካ፥

ታ ቃꬌታ ሲቆ ኔና ቤሳና።

11 ኔ ፔንጌቲ ኡባቶ ዶያ ዴኣና፤

ጋላስ ጊዲን ኦማርስ

ሙሌካ ጎርዴቴቴና፤

ሄሲካ ኣሳይ ካዎቴꬃታ

ዱሬቴꬃ

ኔኮ ኤሃናሳ፤

ኢስታ ካዎቲካ

ጾኖን ኔኮ ጌላና ማላሳ። *

12 ኔስ ሃሬቶንታ ካዎቴꬂኔ

ዴሬይ ሙሌካ ዲፒ ጋና።

13 ታ ኬꬃይ ዲዛሶ ኣሌቂሳናስ፥

ሊባኖሴ ቦንቾይ

ጉጋንꬂ፥ ጺዳይኔ

ባርሴኔቴይ ኔኮ ያና፤

ታ ቶሆይ ኤቂዛሶዛ ታ ቦንቻና።

14 ኔና ኡንኤꬂዳይታ ኣቱማ ናይቲ

ዚጊሼ ኔኮ ያና፤

ኔና ካꬊዳ ኡባቲ

ኔ ቶሆ ቦላ ኩንዳና፤

‹ሃኔ ጎዳ ካታማዬ!

ኢስራኤሌስ ጌሻ ሚሽ ጊዲዳ

ጺዮኔ› ጊ ጼይጋና። *

15 «ሃኔ ኢጼታዳ ዬጌቲዳሬ፥

ኦኒካ ኔ ጊዶራ ካንꬂ

ቢዛሮ ጊዶንታ ኣጊኮካ

ታኒ ኔና ሜርና ጬቆሲኔ

ዬሌታ ኡባስ ኡፋይስ ሂስታና።

16 ኔኒ ካዎቴꬃታ ማꬅ ኡያና፤

ካዎታ ꬋንꬂካ ꬋማና።

ሄሳፌ ጉዬ ታኒ ጎዳይ

ኔና ኣሺዛይሳ፥

ኔና ዎዚዛይሳኔ

ያቆቤ ዎልቃማ ጊዲዳይሳ

ኔኒ ኤራና።

17 ጻርቂማላ ሶሆን ዎርቃ፥

ቢራታ ሶሆን ቢራ ኤሃና፤

ሚꬃ ሶሆን ጻርቂማላ፥

ሹቻ ሶሆን ቢራታ ኤሃና፤

ሳሮቴꬅ ኔና ኣይሲዛዴ፥

ጺሎቴꬂካ ኔስ

ሃላቃ ሂስታና።

18 ሃይሳፌ ጉዬ ኔ ቢታን ሺሮይ፥

ኔ ዛዋንካ ላሌቴꬂኔ

ባሺ ሲዬቴና።

ጊዶ ኣቲን ኔ ዲርሳ

ጊምቤ ኣቶቴꬂ፥

ኔ ፔንጌታካ ጋላታ ጋዳ

ኔ ጼይጋና።

19 «ሄሳፌ ጉዬ ጋላስ

ኣዋ ፖኦይ ኔስ ኮሼና፤

ኦማርሲካ ኣጊናይ ፖኤና፤

ጋሶይካ ጎዳይ ኔስ

ሜርና ፖኦ ጊዳና፤

ኔ ጾሳይ

ኔስ ቦንቾ ጊዳና። *

20 ኔ ኣርሼይ

ሃይሳፌ ጉዬ ጌሌና፤

ኔ ኣጊናይካ

ፖኦ ኢሞ ኣጌና።

ጎዳይ ኔስ

ሜርና ፖኦ ጊዳና፤

ኔ ጬጪዳ ጋላሳቲ ጊዳና።

21 ኔ ኣሳይ ኡባይ

ጺሎ ጊዳና፤

ቢታዮካ ሜርናስ ላታና፤

ኢስቲ ታ ቦንቾ ቆንጪሳናስ

ታኒ ቶኪዳ ፑቴታኔ

ታ ኩሼ ኦሶታ።

22 ኔፔ ካሎዚ ሺ፥

ኡባፌ ዉርሴꬃ ካሎዚ

ዎልቃማ ካዎቴꬅ ጊዳና፤

ታኒ ጎዳ፤

ዎዴይ ጋኪዛ ዎዴ

ታኒ ሄሳ ኤሶን ፖላና» ጌስ።

61

ኣቶቴꬃ ሚሺራቾ

1 ኡባ ሃሪዛ ጎዳ ኣያናይ ታ ቦላ ዴስ፤

ሂዬሳታስ ሚሺራቾ

ዮታና ማላ፥

ጎዳይ ታና ቲይዴስ።

ኢዚ ታና ዎዚናይ ሜቂዳይታ

ኮላና ማላ፥

ዲኤቲዳይታ ላኣ ኬሳና ማላ፥

ቃሼቲዳይታስ ቢርሼꬅ

ኣዋጃና ማላ ኪቲዴስ። *

2 ዶሴቲዳ ጎዳ ላይꬅ፥

ኑ ጾሳይ ሃሎ ኬሲዛ ጋላሳ

ኣዋጃና ማላኔ

ዬኪዛይታ ኡባ

ሚንꬄꬃና ማላ

ታና ኪቲዴስ። *

3 ቃሴካ ጺዮኔን ካዮቲዛይታ

ዶሺሳና ማላ፥

ቢዲንꬃ ጊሻስ

ፑላቴꬃ ካላቻ፤

ዬሆ ጊሻስ ኡፋይሳ ዛይቴ

ኢስታ ሁኤን ታ ጉሳና ማላ፥

ጬጬ ኣያና ጊሻስ ጋላታ ሴሎ

ታ ኢስታ ቦላ ጎጳና ማላ

ታና ኪቲዴስ፤

ኢስቲካ ኢዛ ቦንቾ

ቆንጪሳና ማላ

ጎዳይ ቶኪዳ ጺሎ ሚꬅ

ጌቴቲ ጼይጌታና።

4 ኢስቲ ቤኒ ላሌቲዳይታ

ዛሪ ኬጻና፤

ካሴ ዎዴ ኩንዲዳይታካ

ዛሪ ኤሳና፤

ዳሮ ዬሌታታፔ

ካሴ ኩንዲዳይታኔ

ላሌቲዳ ካታማታ

ዛሪ ኬጻና።

5 ኢማꬃቲ ኢንቴ ዶርሳ

ዉዴታ ሄማና፤

ኣላጋ ቢታ ኣሳቲ

ኢንቴ ጋዴኒኔ

ኢንቴ ዎይኔ

ኣታኪልቴ ጊዶን ኦꬃና።

6 ኢንቴ ቃሴ፥ «ጎዳ ቄሴታ»

ጌቴቲ ጼይጌታና፤

ኣሳይካ ኢንቴና፥

«ኑ ጾሳ ኦሳንቻታ»

ጊዲ ጼይጋና፤

ኢንቴ ካዎቴꬃታ ኣቆታ ማና፤

ኢስታ ዱሬቴꬃንካ

ኢንቴ ጬቄታና።

7 ታ ዴሬይ ዬላቲዳይሳ ቆꬌ

ናምኡ ኩሼ ኤካና፤

ካዉዪዳይሳ ቆꬌ

ባንታ ጺንጾን ኡፋዬታና፤

ባንታ ቢታስ

ናምኡ ኩሼ ላታና፤

ሜርና ኡፋይሲ ኢስታስ ጊዳና።

8 ታኒ ጎዳይ ሱሬ ፒርዳ ዶሳይስ፤

ቦንቃኔ ቆሆ ኢጻይስ።

ታ ኣማኔቴꬃን

ኢስታስ ቤሲዛይሳ ኢማና፤

ኢስታራ ሜርና ጫቆ

ቃላ ጌላና።

9 ኢስታ ዛሬቲ ካዎቴꬃታ ጊዶን፥

ኢስታ ናይቲ ዴሬ ጊዶን

ኤሬቲዳይታ ጊዳና፤

ኢስቲ ቤኢዛ ኡባይ ጎዳይ ኣንጂዳ

ዴሬ ጊዲዳይሳ ኤራና፤

10 ታኒ ጎዳን ኬሂፔ ኡፋዬታይስ፤

ታ ሼምፖያካ

ታ ጾሳን ሆምቦጫዉስ፤

ሚሺራይ ባ ሁኤን

ካላቻ ጎጺዛ ማላ፥

ሚሺራያካ ባና ኢንቁን

ሴሌꬂዛ ማላ

ኣቶቴꬃ ማይኦ ታና ማይዚዴስ፤

ጺሎቴꬃ ሴሎካ

ታ ቦላ ጎጲዴስ። *

11 ቢታይ ጫሬች ጫሪሲዛ ማላ፥

ኣታኪልቴሶሆይ

ፑቴ ፑቲሲዛ ማላ፥

ኡባ ሃሪዛ ጎዳይ

ካዎቴꬃታ ኡባ ሲንꬃን

ጺሎቴꬂኔ ጋላታ ጫሪሳና።

62

ጺዮኒስ ኦራꬃ ሱንꬅ

1 ኢዚ ጺሎቴꬂ ማላዶ ፖኦ ማላ ጶላናሼ ጋካናስ፥

ኢዚ ኣቶቴꬂ ጾምፔ ማላ

ፖኣናሼ ጋካናስ

ታ ጺዮኒ ጊሻስ ጮኡ ጊኬ፤

ዬሩሳላሜ ጊሻሲካ

ሲርጲ ጊኬ።

2 ካዎቴꬃቲ ኔ ጺሎቴꬅ፥

ካዎቲካ ኔ ቦንቾ ቤኣና፤

ጎዳይ ባ ዶናን ሱንꬂዳ

ኦራꬃ ሱንꬃን

ኔ ጼይጌታና።

3 ኔኒ ጎዳ ኩሼ

ቦንቾ ኣኪሊሌ፥

ኔ ጾሳ ኩሼን ካዎታ

ካላቻ ጊዳና።

4 ሃይሳፌ ጉዬ ኔኒ፥

«ኣዚናይ ዬጊ ኣጊዳሮ» ጌቴታካ።

ቃሴ ኔ ቢታያካ፥

«ዬጌታ ኣቲዳሮ» ጌቴቱኩ።

ጊዶ ኣቲን፥

«ታ ኡፋይሲ ኢዚና» ጌቴታና፤

ኔ ቢታያካ፥

«ኣዚናይ ዲዛሮ» ጌቴታና፤

ጎዳይ ኔናን ኡፋዬታና፤

ኔ ቢታያካ

ኣዚናራ ዲዛሮ ጊዳና።

5 ፓንꬂ ጌላኦ ኤኪዛ ማላ፥

ኔ ናይቲ ኔና ኤካና፤

ሚሺራዚ ሚሺራይን

ኡፋዬቲዛ ማላ፥

ኔ ጾሲ ኔናን ኡፋዬታና።

6 ሃኔ ዬሩሳላሜ!

ናጊዛይታ

ኔ ዲርሳታ ቦላ ኤሳዲስ፤

ኢስቲ ጋላሲካ

ኦማርስ ጉዬ ጌቴና፤

ኢንቴኖ ጎዳኮ ዋሲዛይቶ፥

ሙሌካ ሼምፖፍቴ፤

7 ኢዚ ዬሩሳላሜ ሚንꬃና

ጋካናሲኔ

ቢታ ኡባ ቦላ ኤሬቲዳ

ካታማ ኦꬃና ጋካናስ

ኢዛስ ሼምፖ ኢሞፍቴ።

8 ጎዳይ ባ ኡሻቻ ኩሼኒኔ

ባ ዎልቃማ ቄሴን፥

«ሃይሳፌ ጉዬ ታ ኢንቴ ካꬅ

ኢንቴ ሞርኬታስ

ቁማ ጊዳና ማላ ኢሚኬ፤

ቃሴ ኢንቴ ዳቡሪ ኬሲዳ

ኦራꬃ ኡሻ

ኣላጋቲ ኡዬቴና።

9 ጊዶ ኣቲን ካꬃ ሺሺዳይቲ ማና፤

ጎዳካ ጋላታና፤

ዎይኔ ቴራ ማጺ ሺሺዳይቲ

ታ ኬꬃ ፔንጌን ኡያና»

ጊ ጫቂዴስ።

10 ኣꬊቴ! ኢዛ ፔንጌታ ባጋራ

ካንꬂ ቢቴ፤

ዴራስ ኦጌ ባሲቴ፤

ጊግሲቴ፤ ሹቻታ ዲጊቴ፤

ካዎቴꬃታስ ማላታ ኤሲቴ።

11 ቤኢቴ፥ ጎዳይ

ሳኣ ጋጻ ጋካናስ፥

«ጺዮኔ ማጫ ናይስ፥

‹ሄኮ ኔና ኣሺዛዴይ ዬስ፤

ኔ ዋጋይ ኢዛ ኩሼን ዴስ፤

ኔ ቃዳይ ኢዛኮን ዴስ› ጊቴ»

ጊዲ ኣዋጂዴስ።

12 ኢስቲ፥ «ጎዳይ ዎዚዳ

ጌሻ ዴሬታ፤

ኔካ ዬጌታ ኣቶንታሮ

ኮዬቲዛ ካታማዮ» ጌቴታና።

63

ጾሳ ጾኖኔ ኢዚ ኣሺዛ ዎልቃ

1 ኤዶሜ ቢታን ዲዛ

ቦጺራ ካታማፔ

ዞኦ ሴሎ ማይኦ ማይኢዲ

ዪዛይ ሄሲ ኢዚ ኦኔ?

ሃይሲ ቦንቾ ማይኢዲ

ባ ዎልቃ ጊታቴꬃን ሄሜቲሼ

ዪዛይ ኢዚ ኦኔ?

«ጺሎ ሃሳይዛይኔ

ኣሻናስ ዎልቃይ ዲዛይ

ታና ጊዲኪና!» ጌስ ጎዳይ።

2 ኔ ሴሎ ማይኦይ ዎይኔ ጉምኢዛ

ኣሳታ ማይኦ ማላ

ኣይስ ዞኢዴ?

3 «ጉምኢዛሶሆዛን ዎይኔ

ታኒ ታርካ ዬꬋዲስ፤

ካዎቴꬃታፔ ኦኒካ

ታናራ ዴና፤

ታኒ ኢስታ ታ ሃንቆን ዬꬋዲስ፤

ታ ባሻንካ

ኢስታ ዲርጼሬꬃዲስ፤

ኢስታ ሱꬂ ታ ሴሎ

ማይኦ ቦላ ꬋጬቲዴስ፤

ታ ማይኦይ ኡባይ ሞሬቲዴስ።

4 ታኒ ሃሎ ኬሳና

ጋላሳይ ታ ዎዚናን ዴስ፤

ታ ዎዛና ጋላሳይካ ጋኪዴስ።

5 ታኒ ጼላዲስ ሺን

ማዲዛይ ቤቲቤና፤

ማዲዛዴይ ባይንዳ ጊሻስ

ታኒ ማላሌታዲስ

ታስ ኣቶቴꬅ ኤሂዴስ፤

ታ ሃንቆይካ ታና ሚንꬂዴስ።

6 ታ ሃንቆን ካዎቴꬃታ

ዬꬋዲስ፤

ታ ባሻን ኢስታ ማꬆሳዲስ፤

ኢስታ ሱꬃካ

ቢታን ጉሳዲስ» ጋና።

ጾሳይ ኢስራኤሌስ ኦꬂዳ ኪያቴꬅ

7 ጎዳ ኪያቴꬂ፥

ጎዳይ ኑስ ኦꬂዳ

ኦሶ ኡባ ጊሻስ፥

ኢዚ ጋላቴቲዛ

ኦሶዛ ጊሻስ፥

ኢዛ ሲቆዛኔ

ኢዛ ኪያቴꬃ ኬና፥

ኢስራኤሌ ኬꬃስ

ኢዚ ኦꬂዳይሳ፥

ኤ ኢዚ ኦꬂዳ

ሎኦ ኦሶታ ጊሻስ

ታ ዮታና።

8 ጎዳይካ፥ «ቱሙካ፤

ኢስቲ ታ ዴሬታ፤

ኢስቲ ታስ ዎርዶቶንታ

ኣቱማ ናይታ» ጊዴስ።

ሄሳ ጊሻስ ኢዚ ኢስታ

ኣሺዛዴ ጊዲዴስ።

9 ኢስታ ሜቶ ኡባን ጬጪዴስ፤

ኢዛ ዱሳ ኤሪሲዛ ኪታንቻይ

ኢስታ ኣሺዴስ፤

ኢዚ ባ ሲቆኒኔ

ባ ማሮቴꬃን

ኢስታ ዎዚዴስ።

ካሴ ኣꬊዳ ዎዴ ኡባን

ኢስታ ዴንꬂዴሲኔ ቶኪዴስ።

10 ኢስቲ ጊዲኮ ማካሊዳ፤

ኢዛ ጌሻ

ኣያናካ ሚሺሲዳ

ሄሳ ጊሻስ ኢዚ ሲሚዲ

ኢስታስ ሞርኬ ጊዲዴስ፤

ኢስታ ኦሊዴስ።

11 ሄሳፌ ጉዬ ኣሳይ ቤኒ ዎዴዛኔ

ሙሴ ዎዴ ዩሺ ቆፒዴስ፤

ባ ዶርሳታ ሄንꬃንቻታራ

ኡባፌ ኬሲዳይሲ

ኢዚ ኣዋን ዲዜ?

ባ ጌሻ ኣያና

ኢስታ ጊዶን ዎꬂዳይሲ

ሃኢ ኣዋን ዲዜ?

12 ቦንቼቲዳ ዎልቃማ ቄሴ፥

ሙሴስ ኡሻቻ ኩሼ

ቦላ ዎꬂዴስ፤

ባስ ሜርናስ ሱንꬅ ኬሳናስ፥

ሃꬃታ ኢስታ

ሲንꬃን ሻኪዴስ።

13 ፓራይ ኣይኮይ ባይንዳ ባዞ ቢታራ

ካንꬂ ቢዛ ማላ፥

ኢስታካ ጪማ ጊዶራ

ካሌꬂ ፒንꬂዴስ፤

ሄሳ ጊሻስ

ኢስቲ ꬉጴቲቤቴና።

14 ዱጌ ዙሌ ዎꬊዛ

ሜሄ ዉዴ ማላ፥

ጎዳ ኣያናይ ኢስታስ

ሼምፖ ኢሚዴስ፤

ኢዚ ዴራ ሄሳꬆ

ካሌꬂዳይ፥ ኔ ሱንꬃ

ቦንቺሳናሳ።

ማዶ ዴማናስ ዎሲዛ ዎሳ

15 ኣቤት ጎዳዉ፥

ዱማቲዳ፥ ቦንቼቲዳኔ

ꬎቁ ጊዳ ኔ ኣራታፔ

ሳሎፔ ዱጌ ጼላ፤

ኔ ዎልቃይኔ

ኔ ሚሼቲዛ ሚሾይ ኣዋኔ?

ኔ ኣሽኬቴꬃይኔ

ኔ ቃꬌቴꬂ

ኑፔ ሃኪዴስ።

16 ኣብራሃሜይ ኑና ኤሮንታ ኣጊኮ፥

ኢስራኤሌይካ

ኑና ኣኬኮንታ ኣጊኮካ

ኔኒ ኑስ ኣዋ።

ኣቤት ጎዳዉ፥ ኔኒ ኑስ ኣዋ፤

ቤኒሶፌካ ዶሚዲ

ኔ ሱንꬃይ ኑና ዎዚዛይሳ።

17 ኣቤት ጎዳዉ፥

ኑኒ ኔ ኦጌፔ ኬዛና ማላ፥

ኑ ዎዚና ቱሊሳዳ

ኔስ ያዮንታ ማላ

ኣይስ ኦꬃይ?

ኔ ኣይሌታ ጊሻስ ጋዳ፥

ኔስ ጺንጾ ጊዲዳ

ቆሞታ ጊሻስ

ጋዳ ኑኮ ሲማ።

18 ጉꬃ ዎዴስ ኔ ዴሬይ

ጌሻሶሆዛ ላቲዴስ፤

ሃኢ ጊዲኮ ኑ ሞርኬቲ

ኔ ኬꬃ ዬꬊዳ።

19 ሄኮ ቤኒሶፌ ኑኒ ኔይታ፤

ጊዶ ኣቲን

ኢስታ ኔኒ ሃራቤካ፤

ኢስቲ ኔ ሱንꬃንካ

ጼይጌቲቤቴና።

64

1 ኣቤት ጎዳዉ፥ ኔኒ ሳሎታ ዳካዳ ዱጌ ዎꬋርኪ!

ዙማቲ ኔ ሲንꬃን ኮኮሬቶ።

2 ቃይጻሬ ታማይ

ሃꬅ ፔንቲሲዛ ማላ፥

ኔ ሞርኬታ ማታን ኔ ሱንꬂ

ኤሬታና ማላ ዎꬋ፤

ካዎቴꬃታካ

ኔ ሲንꬃን ኮኮርሳ።

3 ካሴካ ኔኒ ኑ ቆፖንታ

ያሺሲዛ ሚሽ

ኔ ኦꬂዳ ዎዴ

ኔ ዎꬊን ዙማቲ ኮኮሪዳ።

4 ቤኒሶፌ ዶሚዲ ሂዶታ ኦꬂ

ናጊዛይታስ ጋኪዛ

ማላታ ኦꬂዳይ ኔፔ ኣቲን

ሃራ ጾስ ቤኢዳ ኣይፌይኔ

ሲዪዳ ሃይꬂ ሙሌካ ዴና። *

5 ሱሬ ሚሽ ኡፋይሳን

ኦꬂዛይታኔ

ኔ ኦጌ ቆፒዛይታ

ኔኒ ማዳሳ፤

ጊዶ ኣቲን ኑኒ ኢስታ ቦላ

ፓጬይ ባይንዳ

ናጋራ ኦꬂዳ ጊሻስ

ሄኮ ኔኒ ኑ ቦላ

ሃንቄታዳሳ፤

ሂስቲን ኑኒ ዋኒ

ኣታና ዳንዳይዞኒ?

6 ኑኒ ኡባይካ

ቱና ኣሳ ማላ ጊዲዶስ፤

ኑ ጺሎቴꬃ ኦሶ ኡባይ

ቱኒዳ ጫርቃ ማላ።

ኑኒ ኡባይካ

ቦንጮ ማላ ቆኪዶስ፤

ኑ ናጋራይ ኑና ጫርኮ ማላ

ፒቲ ኤፊዴስ።

7 ኦኒካ ዎሳን

ኔ ሱንꬅ ጼይጌና፤

ኔና ኦይካና

ፓጪዛይካ ዴና፤

ኔኒ ኔ ኣይፌሶ

ኑፔ ጌንꬃዳሳ፤

ኑ ናጋራይ ኑና

ꬋይሳና ማላ ኣጋዳሳ።

8 ጊዲኮካ ኣቤት ጎዳዉ፥

ኔኒ ኑስ ኣዋ፤ ኑኒ ኡርቃታ፤

ኔኒ ኑና ሜꬊዳይሳ፤

ኑኒ ኡባይካ

ኔ ኩሼን ሜꬌቲዳይታ።

9 ኣቤት ጎዳዉ፥ ኬሃ ሃንቄቶፋ፤

ኑ ናጋራካ ሜርናስ ቆፖፋ፤

ኑስ ዎሴታ፤

ኑ ኡባይ ኔ ዴሬ ጊዲዳ ጊሻስ

ኔ ኣይፌሶ ኑኮ ሃ ዛራ።

10 ኔ ጌሻ ካታማቲ ኣይኮይ ባይንዳ

ባዞ ጊዲዳ፤

ጺዮናካ ኣይኮይ ባይንዳ

ባዞ ቢታ ጊዳዱስ፤

ዬሩሳላሜይካ ዬጌታ ኣታዱስ።

11 ኑ ኣዋቲ ካሴ ኔና

ኢዛን ጋላቲዛ ጾሳ ኬꬃይ

ታማን ጹጌቲዴስ፤

ካሴ ሎኦሶቲ ኡባቲካ ꬋይዳ።

12 ኣቤት ጎዳዉ፥

ሃይሲ ኡባይ ሃኒንካ

ኔ ሲሚኪ?

ኔኒ ጮኡ ጋዳ ኑና

ዛዋይ ባይንዳ ቂጻቴ ቃጻያይ?

65

ፒርዳኔ ኣቶቴꬅ

1 ጎዳይ፥ «ታና ዎሶንታይታስ

ታ ቆንጫዲስ፤

ታና ኮዮንታይታስ ቤታዲስ።

ታ ሱንꬃ ጼይጎንታ

ካዎቴꬃስ፥

‹ዬ! ዬ!› ጋ ኮያዲስ። *

2 ማካላንቻ ዴሬታስ፥

ኢታ ኦጌራ ቢዛይታስ፥

ባንታ ዎዚና ኣሞ ካሊዛይታስ፥

ታ ኩሼ ጋላስ ኩሜꬅ ሚጫዲስ። *

3 ኣታኪልቴሶሆን ያርሾ ያርሺዛይቲ፥

ኡርቃፌ ሜꬌቲዳ

ያርሾሶሆታ ቦላ

ኤጻኔ ጩዋሲዛይቲ፥

ኡባ ዎዴ ታና

ሃንቄꬂዛ ዴሬታ።

4 ዱፎ ጊዶን ኡቲዛይቲ፥

ጌማሶሆን ኣቂዛይቲ፥

ጉዱንꬃ ኣሾ ሚዛይቲ፥

ኢስቲ ባንታ ኦቶታ ቱኒዳ ኣሾ

ጫምባ ኩንꬂዛይታ።

5 ኢስቲ፥ ‹ታ ጌሽ ጊዲዳ ጊሻስ

ኪቻ፤ ታ ማታ ዮፓ፤

ታኮ ሺቆፓ› ጊዛይታ።

ሃይሳ ማላ ዴሬይ

ታ ሲꬌን ጩዋ ማላኔ

ጋላስ ኩሜꬅ ኤጺዛ

ታማ ማላ።

6 «ቤኢቴ፥ ታ ሲንꬃን

ጻፌቲ ኡቲዴስ፤

ታ ጮኡ ጊኬ፤

ጊዶ ኣቲን ኢዛ ኦሶ ኦሶ ማላ

ታ ኢዛስ ኢማና፤

ኢስታ ሃኖ ማላ

ታ ኢስታስ ጪጋና።

7 ኢንቴ ናጋራ ሃሎኔ

ኢንቴ ኣዋታ ናጋራ

ሃሎ ታ ኬሳና።

ኢስቲ ዙማታ ቦላ ጹጌቲዛ

ያርሾ ሺሺዳ ጊሻስ፥

ዙምቡላታ ቦላ

ታና ጫዪዳ ጊሻስ፥

ኢስቲ ማኪዳ ሚሻን

ኢስታስ ዛሪ ማኬታና፤

ኢስቲ ካሴ ኦꬂዳ ኦሶ ኩሼ

ዛሪ ኤካና» ጌስ።

8 ጎዳይ፥ «ዎይኔ ዉርጮ ጊዶን

ኢሊሎይ ዲዛ ማላ

ኣሳይካ፥ ‹ኢዛ ጊዶን

ሎኦ ሚሺ ዲዛ ጊሻስ

ኢዛ ቃንጾፍቴ› ጊዛ ማላ፥

ታኒካ ታ ኣይሌታ ጊሻስ

ጋዳ ሄሳꬆ ኦꬃና፤

ሙሌራ ታኒ ኢስታ ꬋይሲኬ።

9 ታኒ ያቆቤ ዜሬꬃታፔኔ

ዩሁዳ ዜሬꬃፌ ታ ዙማታ

ላታናይታ ታ ኤሃና፤

ዶሬቲዳ ታ ዴሬይ

ኢስታ ላታና፤

ታ ኣሽካራቲካ ሄን ዳና።

10 ታና ሚንꬂ ኮይዛ ታ ዴሬዛስ፥

ላሻሮኔይ ዶርሳ ዉዴይ

ሄሜቲዛሶ፥

ኣኮሬ ዙሌይ ዉዴ ሜሄይ

ፔኢዛሶ ጊዳና። *

11 ጊዶ ኣቲን ጎዳ ኣጊዳ ኢንቴስ፥

ታ ጌሻ ዙማ ዶጊዳ ኢንቴስ፥

‹ታ ባሶ› ጌቴቲዛ

ኤቃ ጾሳስ ሶሆ

ጊጊሲዳ ኢንቴስ፥

‹ጋዴ› ጌቴቲዛ ኤቃ ጾሳስ

ዋላኬቲዳ ዎይኔ ኡሹ

ዋንጫን ኩንꬂዳ ኢንቴስ፥

12 ታ ጼይጊን ዛሮንታ

ኢጺዳ ጊሻስ፥

ታ ዮቲን ሲዮንታ

ኢጺዳ ጊሻስ፥

ታ ሲንꬃንካ

ኢታ ኦꬂዳ ጊሻስ፥

ታና ሃንቄꬂዛ ሚሽ

ኢንቴ ዶሪዳ ጊሻስ፥

ታ ኢንቴና ማሻስ

ኣꬃ ኢማና፤

ኢንቴ ኡባይካ ሹኬታናስ

ቆꬌ ኢማና» ጌስ።

13 ሄሳ ጊሻስ፥

ኡባ ሃሪዛ ጎዳይ፥

«ቤኢቴ፥ ታ ኣሽካራቲ ማና፤

ኢንቴ ጊዲኮ ጋፋና፤

ታ ኣሽካራቲ ኡያና፤

ኢንቴ ጊዲኮ ሳሜታና፤

ታ ኣሽካራቲ ኡፋዬታና፤

ኢንቴ ጊዲኮ ዬላታና።

14 ታ ኣሽካራቲ

ዎዚናፔ ኡፋይሳን ዬጻና፤

ኢንቴ ጊዲኮ ዎዚናይ ሜቂን

ኢንቴ ዋሳና፤

ኢንቴ ኣያናይ ሜቂዳ ጊሻስ

ኢንቴ ዎ ዎ ጊዲ ዋሳና።

15 ኢንቴ ኢንቴ ሱንꬃ

ዶሬቲዳ ታ ዴሬይ

ቃንጋና ማላ ኣꬂ ኢማና፤

ኡባ ሃሪዛ ጎዳይ

ኢንቴና ዎꬋና፤

ባስ ሃጋዚዛይታስ ጊዲኮ

ኢዚ ሃራ ሱንꬅ ኢማና።

16 ሄሳ ጊሻስ ቢታይ ቦላ

ኣንጆ ኮይዛዴይ

ቱማ ጾሳ

ሱንꬃን ኣንጄታና፤

ቢታይን ጫቂዛ ኣሲ

ቱማ ጾሳ

ሱንꬃን ጫቃና፤

ካሴ ኣꬊዳ ሜቶቲ ዶጌቲዳ፤

ታ ኣይፌፔካ ጌሚዳ» ጌስ።

ኦራꬃ ሜꬌታታ

17 ጎዳይ፥ «ሄኮ፥

ታኒ ኦራꬃ ሳሎታኔ

ኦራꬃ ሳኣ ሜꬋና፤

ካሴ ኣꬊዳ ሚሻቲ

ቆፌቴቴናኔ

ሃሳኤቴቴና።

18 ጊዶ ኣቲን

ታኒ ሜꬊዛይሳን ኡፋዬቲቴ፤

ሜርናስ ሆምቦጪቴ፤

ታኒ ዬሩሳላሜ ኡፋይሳስ፥

ኢዚ ዴራካ ሆምቦጬꬃስ

ሜꬋና።

19 ታኒ ዬሩሳላሜን ኡፋዬታና፤

ታኒ ታ ዴሬዛን ሆምቦጫና፤

ሃይሳፌ ጉዬን ዬሆይኔ

ዋሶይ ሄን ሴቴቴና። *

20 ሃይሳፌ ጉዬን

ሄን ጉꬃ ዎዴስ

ሼምፖራ ፓጻ

ዳና ዪꬋይ ዎይኮ

ዎዴ ካሎንታ

ጪማይ ዴና፤

ጼቱ ላይꬅ ኩሚዳ ኣሲ ሃይቂኮ

ዎዴይ ጋኮንታ

ሙልቄቲ ሃይቂዳ

ኣሳ ማላ ቆዴታና፤

ኣሲ ጼቱ ላይꬅ

ኩሞንታ ሃይቂኮ

ቦሻን ሃይቂዳ ማላ

ቆዴቴስ።

21 ሄ ዎዴ ኣሳይ ኬꬅ ኬጻና፤

ኢዛንካ ዳና፤

ዎይኔ ሚꬅ ቶኪዲ

ኢዛ ኣይፌ ማና።

22 ሃይሳፌ ጉዬ ሃራ ኣሲ

ኢዛን ዳና ኬꬅ ኬጼቴና፤

ዎይኮ ሃራይ ማና

ሚሺ ቶኬቴና፤

ታ ዴራ ላይꬂ

ሚꬃ ላይꬃ ማላ ኣዱቃና፤

ታኒ ዶሪዳይቲ ባንታ

ኩሼ ኦሶን

ኣዱሳ ላይꬅ ኡፋዬታና።

23 ኢስታ ዳቡራይ ሃዳ ኣቴና፤

ቃዳ ኢታ ናካ ዬሌቴና፤

ኢስቲኔ ኢስታ ዜሬꬂ

ጎዳይ ኣንጂዳ ዴሬ ጊዳና።

24 ኢስቲ ቡሮ ታና ጼይጋናፔ

ካሴታ ታኒ ኮያና፤

ኢስቲ ታስ ዮቲ ዉርሶንታ

ታ ሲያና።

25 ካና ሱይቴይኔ ዶርሳ ላቃይ

ኢሲፌ ማና፤

ጋሞይ ቦራ ማላ

ማታ ማና፤

ሾሺ ጉዱላ ላጫና፤

ታ ጌሻ ዙማ ቦላ

ኢስቲ ቆሄቴቴና፤

ባሺካ ኢስታ ቦላ

ዬና» ጌስ። *

66

ፒርዳኔ ሂዶታ

1 ጎዳይ፥ «ሳሎይ ታስ ኣራታ፤

ሳኣይካ ታስ ዬꬊዛሶ፤

ሂስቲን ኢንቴ ታስ

ኬጻና ኬꬂኔ

ታ ሼምፓና ሶይ ኣዋይሴ?*

2 ሃይታ ኡባ

ታ ኩሼይ ኦꬂቤኔ?

ሃይቲ ቤታና ማላ ኦꬂዳይ

ታና ጊዲኪና?

ታኒ ኣሽኬ፤

ዎዚናይ ሜቂዳዴኔ

ታ ቃላስካ ኮኮሪዛዴኮ

ታ ጼላይስ። *

3 «ጊዶ ኣቲን ታስ ቦራ ያርሺዛዴይ

ኣስ ዎꬊዛዴ ማላ፥

ዶርሳ ላቃ ያርሺዛዴይ

ካና ጩሊ ዎꬊዛ ኣሳ ማላ፤

ካꬃ ያርሾ ሺሺዛዴይ፥

ጉዱንꬃ ሱꬅ

ሺሺዛዴ ማላ፤

ቆፊሶስ ኤጻኔ ታስ ጩኣሲዛዴይ፥

ኤቃ ጾስ ጎይኒዛ ኣሳ ማላ፤

ኢስቲ ባንታ ኦጌ ዶሪዳ፤

ኢስታ ሼምፖያካ

ኢስታ ቱናቴꬃን ኡፋዬታዉስ።

4 ሄሳ ጊሻስ ሜቶ

ታ ኢስታ ቦላ ጋꬃና፤

ኢስቲ ያዪዳ ሚሺካ

ታ ኢስታ ቦላ ኤሃና፤

ጋሶይካ ታ ጼይጊዛ ዎዴ

ኢስቲ ኮዪቤቴና፤

ታ ዮቲሺን ኢስቲ ኤዝጊቤቴና፤

ታ ሲንꬃን ኢታ ሚሽ ኦꬂዳ፤

ታና ኢቲዛ ሚሽ ዶሪዳ» ጌስ።

5 ኢንቴኖ ቃላስ ኮኮሪዛይቶ፥

ሃይሳ ጎዳ ቃላ ሲዪቴ፤

«ኢንቴ ኢሻንቲ

ኢንቴና ኢጺዳይቶ፥

ታ ሱንꬃ ጊሻስ

ኢንቴና ኬሲ ዬጊዳይቶ!

ኢንቴና፥ ‹ኣኔ ጎዳይ

ቦንቼቶ!

ኣኔ ኢንቴ ኡፋይሳካ ቤኦስ› ጊዳ፤

ጊዲኮካ ኢስቲ

ዬላታናይሲ ኣቴና።

6 ሄሳ ካታማን ዲዛ ዋሶዛ ሲዪቴ፤

ጾሳ ኬꬃን ዲዛ

ጫባ ሲዪቴ፤

ሄሲካ ጎዳ ጬንጉርሳ፤

ኢዚ ባ ሞርኬታስ

ቤሲዛ ዋጋ ቃንጻና።

7 ሚጻታናፔ ካሴታ ዬላዉስ፤

ሚጻ ዋዬ ቤኦንታ ዳሼ

ኣቱማ ና ዬላዉስ።

8 ሄሳ ማላ ዮኦ ሲዪ ኤሪዛይ ኦኔ?

ሄሳ ማላ ዮኦ

ቤኢ ኤሪዛይ ኦኔ?

ዴሬይ ኢሲ ጋላስ ሜꬌቲ ኤሪዜ?

ዎይኮ ካዎቴꬃቲ

ቂጲዳ ኣይፌይ

ጼላናሼ ጋካናስ

ቤቲ ኤሪዞ?

ጺዮኖ ቡሮ ሚጻይ ኦይኪሺን

ሄራካ ባ ናይታ ዬላዉስ።

9 ዬሌታና ማቲዳይሳ

ዬሌቶንታ ማላ

ታኒ ዲጋዚና?» ጌስ ጎዳይ።

«ዬሊሺን ዬሊዛ ኡሎ

ታ ጎርዳ ኤራዚና?»

ጌስ ኔ ጎዳይ።

10 «ኢንቴኖ ዬሩሳላሞ

ሲቂዛ ኡባቶ፥

ኢዚራ ኡፋዬቲቴ፤

ኢንቴ ኢዚራ ሆምቦጪቴ፤

ኢዚስ ዬኪዳ ኡባቲ

ኢዚራ ኬሂ ኡፋዬቲቴ።

11 ሚንꬄꬂዛ ኢዚ ꬋንꬃ

ኢንቴ ꬋሚዲ ካላና፤

ኢንቴስ ጊዳናሼ ጋካናስ

ኢንቴ ኡያና፤

ኬሂፔ ዳሮ ጊዲዳ

ኢዚ ዱሬቴꬃን

ኢንቴ ኡፋዬታና» ጌስ ጎዳይ።

12 ጎዳይ፥ «ቤኢቴ፥

ታኒ ኢዚስ ሳሮቴꬅ

ጊታ ሻፋ ማላ ጎጊሳና፤

ካዎቴꬃታ ኣቆታ

ሻፋ ሃꬃ ማላ ጎጊሳና

ኢንቴ ኢዚ ኪኦን

ኢዲሜቲ ꬋማና፤

ኢዚ ኪኦን ኡቲዲ ኢንቴ ጉፓና።

13 ኣያ ባ ና ኣልኢሲዛ ማላ

ታካ ኢንቴና ኣልኢሳና፤

ኢንቴ ዬሩሳላሜን

ሚኔታና» ጌስ።

14 ኢንቴ ሄሳ ቤኢዛ ዎዴ

ኢንቴ ዎዚናይ ኡፋዬታና፤

ኢንቴ ሜቄꬃይካ

ማታ ማላ ጪሊላና፤

ቃሴ ጎዳ ኩሼይ

ኢዛ ኣይሌታ ቦላ ዲዛይሲ ኤሬታና፤

ኢዛ ሃንቆይ ጊዲኮ

ኢዛ ሞርኬታ ቦላ ቆንጫና።

15 ሄኮ ጎዳይ ታማ ላጮን ያና፤

ኢዛ ፓራ-ጋሬቲ ጎቴ ጫርኮ ማላ፤

ኢዚ ባ ዪሎ ሃንቆን፥

ባ ሴራ ታማ ላጮን ቆንጪሳና።

16 ታማኒኔ ማሻን

ጎዳይ ባ ፒርዳ

ኣሳ ኡባ ቦላ ኤሃና፤

ዳሮቲ ጎዳ

ማሻን ሹኬታና።

17 ጎዳይ፥ «ኣታኪልቴይ ዲዛሶሆ ቢዲ ኢስታፌ ኢሳስ ጎይናናስ ባና ጌሺዛይቲኔ ዱማሲዛይቲ፥ ጉዱንꬃ ኣሾኔ ኤጬሬ ኣሾ፥ ቱኒዳ ሚሻታ ሚዛ ኡባቲ ባ ፒርዳ ዉርሴꬃን ኢሲፌ ኤካና» ጌስ።

18 «ታኒ ኢስታ ኦሶኔ ኢስታ ቆፋ ኤሪዛ ጊሻስ፥ ካዎቴꬃታ ኡባኔ ዱማ ዱማ ቃላን ሃሳይዛ ኡባታ ኢሲፌ ሺሻናስ ያና፤ ኢስቲካ ዪዲ ታ ቦንቾ ቤኣና። 19 ታኒ ኢስታ ጊዶን ማላታ ኦꬃና፤ ኢስታፌ ኣቲዳ ኢሲ ኢሲኔታ ጌዴ ካዎቴꬃታኮ፥ ታርሴሴ፥ ፑጼ፥ ዎንዳፌን ኦሌቲዛ ኤሬቲዳ ሉዴታኮ፥ ቱባሌኔ ያዋኔ ሄሳꬆካ ታ ጎባቴꬃ ሲዮንታይታኮኔ ታ ቦንቾ ቤዮንታይታኮ ሃኮን ዲዛ ኣባ ጊዶን ዲዛ ሃሩሮታኮ ታ ዬዳና፤ ታ ቦንቾ ካዎቴꬃታ ጊዶን ዮታና። 20 ጎዳስ ያርሾ ጊዳና ማላ ኢንቴ ኢሻታ ኡባታ ካዎቴꬃታፔ ቦንቼቲዳ ታ ዙማ ዬሩሳላሜ ፓራን፥ ፓራ-ጋሬኒኔ ጋሬን፥ ባቁሎኒኔ ጋሜላን ኢስታ ኤሃና። ኢስራኤሌ ኣሳይ ካꬃ ያርሾ ዎጋን ዲዛ ማላ ጌሻ ሚሻን ዎꬂዲ ጎዳ ኬꬅ ሺሺዛ ማላ ሃይታካ ሺሻና። 21 ታኒካ ኢስታፌ ባጋይታ ቄሴታኔ ሌዌታ ጊዳና ማላ ታ ዶራና» ጌስ።

22 ጎዳይ፥ «ታኒ ሜꬋና ኦራꬃ ሳሎቲኔ ኦራꬃ ሳኣይ ታ ሲንꬃን ሚኒ ዳናይሳꬆ ኢንቴ ሱንꬂኔ ኢንቴ ዜሬꬃ ሱንꬂ ሄሳꬆ ሚኒ ዳና። * 23 ኣጊና ጼሮፔ ቢዲ ሃራ ኣጊናይ ጼራና ጋካናስ፥ ኢሲ ሳምባታፔ ቢዲ ሃራ ሳምባታ ጋካናስ፥ ኣስ ጊዲዳ ኡባይ ታስ ጎይናና ያና። 24 ኢስቲ ኬዚዲ ታ ቦላ ማካሊዳ ኣሳታ ኣሃ ቤኣና። ኢስታ ሚዛ ጉጹኔይካ ሃይቄና፤ ኢስታ ሚዛ ታማይካ ቶኤና። ኢስቲ ኣሳ ዜሬꬅ ኡባስ ሃራሲዛዝ ጊዳና» ጌስ። *

* 1:1 2ካዎ 15፡1-7፤ 15፡32—16፡20፤ 18፡1—20፡21፤ 2ታሪ 26፡1—32፡33

* 1:9 ሜꬌ 19፡24፤ ኦሮ 9፡29

* 1:11 ኣሞ 5፡21-22

* 2:4 ኢዩ 3፡10

* 2:10 ኣጁ 3፡10

* 2:10 ኣጁ 6፡15፤ 2ታሶ 1፡9

* 4:5 ኬሳ 13፡21፤ 24፡16

* 5:2 ማቶ 21፡33፤ ማር 12፡1

* 6:1 2ካዎ 15፡7፤ 2ታሪ 26፡23

* 6:3 ኣጁ 4፡8

* 6:4 ኣጁ 15፡8

* 6:10 ማቶ 13፡14-15፤ ማር 4፡12፤ ሉቃ 8፡10፤ ዮሃ 12፡40፤ ሃዋ 28፡26-27

* 7:1 2ካዎ 16፡5፤ 2ታሪ 28፡5-6

* 7:3 ሻኣሪ-ያሹቤ፡ ሻኣሪ-ያሹቤ ጊዛይሳ ኢብራዌታ ሱንꬃ ቢርሼꬃይ፥ «ኣማርዳይቲ ሲማና» ጌስ።

† 7:14 ኣማኑኤሌ፡ ኣማኑኤሌ ኢብራዌታ ሱንꬃ ቢርሼꬃን ጾሲ ኑናራ ዴስ ጉሳ።

* 7:14 ማቶ 1፡23

* 8:1 ማሄር-ሻላል ሃሽ-ባዝ ጉሲ ዲኣናሲኔ ቦንቃናስ ኤሌላ።

* 8:13 1ጴጽ 3፡14-15

* 8:15 1ጴጽ 2፡8

* 8:17 ኢብ 2፡13

* 9:1 ማቶ 4፡15

* 9:2 ማቶ 4፡16፤ ሉቃ 1፡79

* 9:7 ሉቃ 1፡32-33

* 10:5 ኢሳ 14፡24-27፤ ናሆ 1፡1—3፡19፤ ሶፎ 2፡13-15

* 10:23 ኦሮ 9፡27

* 11:1 ኣጁ 5፡5፤ 22፡16

* 11:4 2ታሶ 2፡8

* 11:5 ኤፌ 6፡14

* 11:9 ኢሳ 65፡25

* 11:9 ኢም 2፡14

* 11:10 ኦሮ 15፡12

* 11:15 ኣጁ 16፡12

* 12:2 ኬሳ 15፡2፤ ማዛ 118፡14

* 13:1 ኢሳ 47፡1-15፤ ኤር 50፡1—51፡64

* 13:6 ኢዩ 1፡15

* 13:10 ሂዚ 32፡7፤ ማቶ 24፡29፤ ማር 13፡24-25፤ ሉቃ 21፡25፤ ኣጁ 6፡12-13

* 13:19 ሜꬌ 19፡24

* 13:21 ኢሳ 34፡14፤ ሶፎ 2፡14፤ ኣጁ 18፡2

* 14:12 ኣጁ 8፡10፤ 9፡1

* 14:15 ማቶ 11፡23፤ ሉቃ 10፡15

* 14:24 ኢሳ 10፡5-34፤ ናሆ 1፡1—3፡19፤ ሶፎ 2፡13-15

* 14:28 2ካዎ 16፡20፤ 2ታሪ 18፡27

* 14:31 ኤር 47፡1-7፤ ሂዚ 25፡15-17፤ ኢዩ 3፡4-8፤ ኣሞ 1፡6-8፤ ሶፎ 2፡4-7፤ ዛካ 9፡5-7

* 15:1 ኢሳ 25፡10-12፤ ኤር 48፡1-47፤ ሂዚ 25፡8-11፤ ኣሞ 2፡1-3፤ ሶፎ 2፡8-11

* 17:3 ኤር 49፡23-27፤ ኣሞ 1፡3-5፤ ዛካ 9፡1

* 18:1 ሶፎ 2፡12

* 19:25 ኤር 46፡2-26፤ ሂዚ 29፡1—32፡32

* 21:9 ኣጁ 14፡8፤ 18፡2

* 22:13 1ቆሮ 15፡32

* 22:22 ኣጁ 3፡7

* 23:18 ሂዚ 26፡1—28፡19፤ ኢዩ 3፡4-8፤ ኣሞ 1፡9-10፤ ዛካ 9፡1-4፤ ማቶ 11፡21-22፤ ሉቃ 10፡13-14

* 26:11 ኢብ 10፡27

* 26:19 ዳኔ 12፡2

* 28:12 1ቆሮ 14፡21

* 28:16 ማዛ 118፡22-23፤ ኦሮ 9፡33፤ 10፡11፤ 1ጴጽ 2፡6

* 28:21 ኢያ 10፡10-12፤ 2ሳሜ 5፡20፤ 1ታሪ 14፡11

* 29:1 ኢብራዌታ ቃላራ ኣርኤሌ ጉሲ ጾሳ ያርሾሶሆ ጉሳ።

* 29:10 ኦሮ 11፡8

* 29:13 ማቶ 15፡8-9፤ ማር 7፡6-7

* 29:14 1ቆሮ 1፡19

* 29:16 ኢሳ 45፡9

* 30:4 ማቶ 24፡29፤ ማር 13፡25፤ ሉቃ 21፡26፤ ኣጁ 6፡13-14

* 34:5 ኢሳ 63፡1-6፤ ኤር 49፡7-22፤ ሂዚ 25፡12-14፤ 35፡1-15፤ ኣሞ 1፡11-12፤ ኣብ 1-14፤ ሚል 1፡2-5

* 34:10 ኣጁ 14፡11፤ 19፡3

* 35:3 ኢብ 12፡12

* 35:6 ማቶ 11፡5፤ ሉቃ 7፡22

* 36:6 ሂዚ 29፡6-7

* 37:16 ኬሳ 25፡22

* 37:38 ኢብራዌታ ቃላራ ኣሲራዶኒ ኤሳር-ሃዶን ጌቴቴስ።

* 39:7 ዳኔ 1፡1-7፤ 2ካዎ 24፡10-16፤ 2ታሪ 36፡10

* 40:3 ማቶ 3፡3፤ ማር 1፡3፤ ዮሃ 1፡23

* 40:5 ሉቃ 3፡4-6

* 40:8 ያቆ 1፡10-11፤ 1ጴጽ 1፡24-25

* 40:10 ኢሳ 62፡11፤ ኣጁ 22፡12

* 40:11 ሂዚ 34፡15፤ ዮሃ 10፡11

* 40:13 ኦሮ 11፡34፤ 1ቆሮ 2፡16

* 40:19 ሃዋ 17፡29

* 41:8 2ታሪ 20፡7፤ ያቆ 2፡23

* 42:1 ማቶ 17፡17፤ 17፡5፤ ማር 3፡22፤ 9፡35

* 42:4 ማቶ 12፡18-21

* 42:5 ሃዋ 17፡24-25

* 42:7 ካርቻሌ ጉሲ ቃሾ ኬꬃ ዎይኮ ዎይኔ ኬꬃ።

* 44:6 ኢሳ 48፡12፤ ኣጁ 1፡17፤ 22፡13

* 44:25 1ቆሮ 1፡20

* 44:28 2ታሪ 36፡23

* 45:9 ኦሮ 9፡20

* 45:23 ኦሮ 14፡11፤ ፒሊ 2፡10-11

* 47:1 ኢሳ 13፡1—14፡23፤ ኤር 50፡1—51፡64

* 47:9 ኣጁ 18፡7-8

* 48:12 ኢሳ 44፡6፤ ኣጁ 1፡17፤ 22፡13

* 48:20 ኣጁ 18፡4

* 48:22 ኢሳ 57፡21

* 49:1 ኤር 1፡5

* 49:2 ኢብ 4፡12፤ ኣጁ 1፡16

* 49:6 ኢሳ 42፡6፤ ሉቃ 2፡32፤ ሃዋ 13፡47፤ 26፡23

* 49:8 2ቆሮ 6፡2

* 49:10 ኣጁ 7፡16-17

* 49:12 ሲኒሜ ጌቴቲዛይ ሃኢ ዎዴን ኣሴዋ ጌቴቲዛ ጊብጼ ካታማኮ።

* 50:6 ማቶ 26፡67፤ ማር 14፡65

* 50:9 ኦሮ 8፡33-34

* 51:17 ኣጁ 14፡10፤ 16፡19

* 52:1 ኣጁ 21፡2፥27

* 52:5 ኦሮ 2፡24

* 52:7 ናሆ 1፡15፤ ኦሮ 10፡15፤ ኤፌ 6፡15

* 52:11 2ቆሮ 6፡17

* 52:15 ኦሮ 15፡21

* 53:1 ዮሃ 12፡38፤ ኦሮ 10፡16

* 53:4 ማቶ 8፡17

* 53:5 1ጴጽ 2፡24

* 53:6 1ጴጽ 2፡25

* 53:7 ኣጁ 5፡6

* 53:8 ሃዋ 8፡32-33

* 53:9 1ጴጽ 2፡22

* 53:12 ማር 15፡28፤ ሉቃ 22፡37

* 54:1 ጋላ 4፡27

* 54:9 ሜꬌ 9፡8-17

* 54:12 ኣጁ 21፡18-21

* 54:13 ዮሃ 6፡45

* 55:1 ኣጁ 21፡6፤ 22፡17

* 55:3 ሃዋ 13፡34

* 55:10 2ቆሮ 9፡10

* 56:7 ማቶ 21፡13፤ ማር 11፡17፤ ሉቃ 19፡46

* 58:7 ማቶ 25፡35

* 59:8 ኦሮ 3፡15-17

* 59:16 ኢሳ 63፡5

* 59:17 ኤፌ 6፡14፥17፤ 1ታሶ 5፡8

* 59:20 ኦሮ 11፡26

* 60:11 ኣጁ 21፡25-26

* 60:14 ኣጁ 3፡9

* 60:19 ኣጁ 21፡23፤ 22፡5

* 61:1 ማቶ 11፡5፤ ሉቃ 7፡22

* 61:2 ሉቃ 4፡18-19

* 61:10 ኣጁ 21፡2

* 64:4 1ቆሮ 2፡9

* 65:1 ኦሮ 10፡20

* 65:2 ኦሮ 10፡21

* 65:10 ኢያ 7፡24-25

* 65:19 ኣጁ 21፡4

* 65:25 ኢሳ 11፡6-9

* 66:1 ማቶ 5፡34-35፤ 23፡22

* 66:2 ሃዋ 7፡49-50

* 66:22 ኢሳ 65፡17፤ 2ጴጽ 3፡13፤ ኣጁ 21፡1

* 66:24 ማር 9፡48

ኤርማሳ ቲንቢቴ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

ኤርማሳ ቲንቢቴ

ጊዶ ቆፋ

ቲንቢቴ ዮቲዛ ኤርማሲ ኪርስቶሲ ዬሌታናፔ ካሴ ላፑን ጼቱ ላይꬃ ዉርሴꬃኒኔ ኡሱፑን ጼቱ ላይꬂ ዶሜቲዛ ዎዴ ዴኢዴስ። ኤርማሲ ዳሮ ዎዴ ኦꬂዳ ባ ኦሶን ኢስታ ኤቃ ጾሳ ጎይኖኒኔ ኢስታ ናጋራ ኦሶ ጋሶን ጾሳ ኣሳ ቦላ ጊታ ባሺ ጋካናይሳ ሚንꬂዲ ኤሪሲዴስ፤ ኢዚ ዮቲዳ ቲንቢቴታፔ ባጋይ ፖሌቲዛ ዎዴ ፓጻ ዲዲ ባ ኣይፌን ቤኢዴስ። ባቢሎኔ ካዎ ናቡካዳናጾሬይ ዬሩሳላሜ ኦይኪዲ ካታማዮኔ ጾሳ ኬꬃ ላሎይሳ፥ ዩሁዳ ካዎይኔ ኣሳፔካ ዳሪዛ ባጋይ ዲኤቲዲ ባቢሎኔ ቢዳይሳ ቤኢዴስ። ጉጂዲካ ኤርማሲ ኣሳይ ዲኦፔ ሲማናይሳኔ ኢስራኤሌ ካዎቴꬂ ሲሚ ኤቃናይሳ ካሴቲዲ ዮቲዴስ።

ኤርማሳ ማጻፋ ኦይዱ ኬሲዲ ቤኣናስ ዳንዳዬቴስ። 1። ኢዮሲያሳ፥ ኢዮኣቄሜ፥ ኢዮኣኪኔኔ ሴዴቂያሳ ካዎቴꬃ ላይꬃታን ዩሁዳ ኣሳሲኔ ኢስታ ካሌꬂዛይታስ ጾሳፌ ዪዳ ቃላ። 2። ዱማ ዱማ ቲንቢቴታ፥ ኤርማሳ ዴኦን ፖሌቲዳ ኣይፌ ዮኦታኔ ኤርማሳ ጻፌ ባሮኬይ ጻፊ ዎꬂዳ ዮኦታ። 3። ዱማ ዱማ ኣላጋ ቢታ ኣሳስ ጾሳፌ ዮቴቲዳ ቲንቢቴ ቃላ። 4። ዬሩሳላሜ ኦይኬቴꬂኔ ኣሳይ ዲኤቲዲ ባቢሎኔ ባናይሳ ዮቲዛ ጉጆ ታሪኬታ።

ኤርማሲ ባ ኣሳ ኬሂ ዎዚናፔ ሲቂዛዴኔ ኢስታ ቦላ ባሻ ፒርዳ ቲንቢቴ ኣꬃናስ ኬሂፔ ዳሮ ኢጺዛ ኣሳ። ናቤቴꬃን ኢዚ ኦꬃና ማላ ጾሲ ኢዛ ጼይጊዳ ጊሻስ ባና ጋኪዳ ሜቶ ጋሶን ኢዚ ጬጪዳ ሚኖ ጬጬይ ኢዛ ማጻፋ ጊዶን ዳሮ ሶሆን ጻፌቲ ኡቲዴስ። ጾሳ ቃላይ ኢዛ ዎዚና ጊዶን ታማ ማላ ጹጊዛ ጊሻስ ካሚዲ ዲጋናስ ዳንዳዮንታይሳ ቆንጪሲዴስ።

ሃ ማጻፋን ዲዛ ጊታ ቲንቢቴ ቃላታፔ ኢሶቲ ኢሶቲ ሜቶይ ኩሚዳ ኤርማሳ ላይꬃፌ ካንꬂዲ ጾሲ ኢስታስ ኢሚዛ ኦራꬃ ጫቆ ቃላይ ፖሌታና ዎዴዛ ቤሲዛይታ፤ ሄ ኦራꬃ ጫቆ ቃላይ ኣሳ ዎዚናን ጻፌቲዛ ጊሻስ ኢስታ ኣኬኪሲዛ ኣስታማሬ ኮሾንታ ኢስታ ናጋና። (31፡31-34)።

ሃ ማጻፋይ ኦይኪዳ ኩሜꬃ ቆፋ

ጾሳን ኤርማሳ ዶሬቴꬅ 1፡1-19

ዩሁዳ ቦላኔ ኢስራኤሌ ቦላ ጾሲ ኤሃና ቂጻቴ 2፡1—25፡38

ዎርዶ ናቤታራ ኤርማሳ ኤቄቴꬅ 26—29

ጾሲ ባ ዴራ ዲኤቲዳሶፔ ዛራናይሳ 30—33

ዱማ ዱማ ኤርማሳ ኦሶታ 34—38

ዬሩሳላሜ ኩንዴꬂኔ ዩሁዳን ሜꬌቲዳ ሃኖታ 39—42

ጊብጼ ቢታን ኤርማሳ 43—44

ባሮኬስ ኪቴቲዳ ኪታ 45

ናቤዚ ዱማ ዱማ ዴሬታስ ዮቲዳ ቲንቢቴ 46—51

ዬሩሳላሜ ኩንዴꬃ ጊሻስ ዮቴቲዳ ዮኦታ 52

1

1 ቢኒያሜ ቢታን ኣናቶቴ ካታማን ዲዛ ቄሴታፔ ኢሳ ኪልቂያሳ ና ኤርማሲ ዮቲዳ ቃላይ ሃይሳፌ ካሊዛይሳ። 2 ኣሞኔ ና ዩሁዳ ካዎ ኢዮሲያሲ ካዎቲዳ ታማኔ ሄꬓንꬆ ላይꬃን ጎዳ ቃላይ ኤርማሳኮ ዪዴስ። * 3 ቃሴ ኢዮሲያሳ ና ዩሁዳ ካዎ ኢዮኣቄሜይ ካዎቲዳ ላይꬃታን ጎዳ ቃላይ ኤርማሳኮ ዪዴስ። ሄሳፌ ጉዬ ኢዮሲያሳ ና ሴዴቂያሲ ካዎቲን ታማኔ ኢሲንꬃ ላይꬃን ሄ ዎዴ ኢቻሻንꬃ ኣጊናን ዬሩሳላሜ ኣሳይ ዲኤቲዲ ባና ጋካናስ ጎዳ ቃላይ ኤርማሳ ባጋራ ኢዛስ ዮቴቲዴስ። *

ኤርማሳ ዶሬቴꬅ

4 ጎዳ ቃላይ ታኮ ሂዝጊሼ ዪዴስ።

5 «ኤርማሳ! ታኒ ኔና

ኔ ኣዬይ ኡሎን ሜꬋናፔ

ካሴ ኤራይስ።

ኔኒ ዬሌታናፔ ሲንꬃን

ታ ኔና ዱማሳ ዎꬃዲስ።

ቃሴካ ካዎቴꬃታስ ናቤ

ጊዳና ማላ ሹማዲስ።»

6 ሂስቲን ታኒ፥ «ኡባ ሃሪዛ ጎዳዉ! ታኒ ቡሮ ና ጊዲዳ ጊሻስ ኣይ ጋ ሃሳያናኮ ታ ኤሪኬ» ጋዲስ።

7 ጊዶ ኣቲን ጎዳይ ታና፥ « ‹ታኒ ና› ጎፓ። ታኒ ኔና ኪቲዛ ኣሳ ኡባኮ ባ። ታኒ ኣዛዚይሳ ኡባካ ዮታ። 8 ታኒ ኔና ኣሻናስ ኔናራ ዲዛ ጊሻስ ኔ ኢስታስ ያዮፋ፤ ታኒ ጎዳይ ሃይሳ ኔስ ዮታይስ» ጊዴስ።

9 ጎዳይ ባ ኩሼ ዬዲዲ ታ ሜቴርሻታ ቦቺዲ፥ «ሄኮ ኔ ዮታና ታ ቃላ ኔ ዶናን ዎꬃዲስ። 10 ኔኒ ሾዳናሲኔ ላላናስ፥ ꬋይሳናሲኔ ሺራ ዬጋናስ፥ ኬጻናሲኔ ቶካናስ ዴሬታ ቦላኔ ካዎቴꬃታ ቦላ ታኒ ሃች ኔና ሹማዲስ» ጊዴስ።

11 ጎዳ ቃላይ ታኮ ዪዲ፥ «ኤርማሳ! ኔ ኣይ ቤኣይ?» ጊ ኦይቺዴስ። ታኒካ፥ «ኦቾሎኔ ሃጋ ቤኣይስ» ጋዲስ።

12 ጎዳይ ታና፥ «ኔኒ ሊኬ ቤኣዳሳ። ታኒካ ታ ቃላይ ፖሌታናይሳ ቲሺ ሂስታ ቤኣይስ» ጊዴስ።

13 ጎዳ ቃላይ ቃሴካ ታኮ ዪዲ፥ «ሃራይ ኣዚ ኔስ ቤቲዜ?» ጊ ኦይቺዴስ። ታኒካ ዛራዳ፥ «ኢሲ ፔንቲዛ ኦቶይ ፑዴሃ ባጋፌ ሃ ጌዲ ጊ ኡቲዳይሲ ቤቴስ» ጋዲስ።

14 ጎዳይ ታስ፥ «ፑዴሃ ባጋፌ ባሺ ꬉቂዲ ሃ ቢታን ዲዛ ኣሳ ኡባ ቦላ ጉካና። 15 ታኒ ፑዴሃ ባጋን ዲዛ ካዎቴꬃታ ሃ ያና ማላ ጼይጋና፤ ዬሩሳላሜኒኔ ኢዚ ዩሾን ዲዛ ዩሁዳ ካታማታ ቦላ ሜቶ ጋꬂዲ ኢስታ ኦይካና፤ ሄሳፌ ጉዬ ዬሩሳላሜ ጌሊዛ ፔንጌታ ቦላ ባንታ ኣራታ ሚጫና።

16 «ዩሁዳ ኣሳይ ታና ኣጊዲ፥

ሃራ ኤቃ ጾሳታስ

ኤጻኔ ጩዋሲዳ ጊሻስ፥

ባ ኩሼን ኦꬂ ኬሲዳይታ

ጎይኒዳ ጊሻስ

ታ ዴራ ቦላ ፒርዳ ኣዋጃዲስ።

17 «ኔኒ ጊዲኮ ጊጌታ! ዴንዳ ኤቃዳ ታኒ ኔና ኣዛዚዛይሳ ኡባ ኢስታስ ዮታ፤ ኢስታስ ያዮፋ። ኔኒ ኢስታስ ያዪኮ ታኒ ኔና ኢስታ ሲንꬃን ጉጃ ያሺሳና።

18 «ሃች ታኒ ኔና ሃ ቢታ ኡባ ቦላ፥ ዩሁዳ ካዎታ ቦላ፥ ሃላቃታ ቦላ፥ ቄሴታ ቦላኔ ሃ ቢታ ኣሳ ቦላ ኔ ኤቄታ ዳንዳያና ማላ ጊምቤቲዳ ካታማ፥ ቢራታ ቱሲኔ ጻርቂማላፔ ኦሴቲዳ ቢራታ ዲርሳ ማላ ኦꬃዲስ። 19 ኢስቲ ኔናራ ኦሌታና፤ ጊዶ ኣቲን ታኒ ኣሻናስ ኔናራ ኢሲፌ ዲዛ ጊሻስ ኔና ጾኔቴና። ታኒ ጎዳይ ሃይሳ ኔስ ዮታይስ» ጊዴስ።

2

ኢስራኤሌ ኣሳይ ኦꬂዳ ናጋራ

1 ጎዳ ቃላይ ዪዲ ታስ፥ 2 «ባ! ባዳ ዋሳ፤

ዬሩሳላሜ ኣሳ

ሃይꬃን ሲሳ፤

ጎዳይ፥ ‹ኔኒ ናቴቴꬃን

ኣይ ኬና ኣማኔቲዳኮ፥

ቃሴ ኔኒ ቡሮ ሚሺራን ዳሼ

ታና ኣይ ኬና ሲቂዳኮ፥

ዜሬꬂ ዜሬቶንታ

ባዞ ቢታን

ኔ ዎስታ ካሊዳኮ

ታ ኣኬካይስ።

3 ሄ ዎዴ ኢስራኤሌይ

ጎዳስ ጌሻ፥

ኮይሮ ሺሺዛ

ጼራ ካꬃ ማላ፤

ኢዞ ሚቲዳይቲ

ሞራንቻ ጊዲዳ፤

ኢስታ ቦላ ባሺ ዪዴስ› » ጌስ።

4 ኢንቴኖ ያቆቤ ኬꬃ ኣሳቶ!

ኢስራኤሌ ዛሬ ኡባቶ!

ጎዳ ቃላ ሲዪቴ!

5 ጎዳይ፥ «ካሴ ኢንቴ ኣዋቲ

ታፔ ሃኪዳይ፥

ሃዳ ዮኦ ካሊዳይ፥

ባ ሁኤሲካ

ጎኣይ ባይንዳይታ ጊዲዳይ

ታፔ ኣይ ሞሮ ዴሚዲ?

6 ኢስቲካ፥ ‹ኑና ጊብጼፔ ኬሲዳይ፥

ባዞን ሳሚዳ ኦጌራ፥

ኩንዱኩርጮ ቢታራ፥

ሜላኔ ꬉማ ቢታራ፥

ኣሲ ኣꬎንታሶራ

ኑና ካሌꬂ ኤሂዳ

ጎዳይ ኣዋን ዲዜ?›

ጊ ኦይቺቤቴና።

7 ኢንቴ ኢዚ ኣይፌኔ

ኢዚ ኣንጆ ማና ማላ

ታኒ ኢንቴና ኣራዳ ቢታ ኤሃዲስ፤

ጊዶ ኣቲን ኢንቴ ዪዲ

ታ ቢታ ቱኒሲዴታ፤

ታ ጺንጾዮ

ሃራሴታና ማላ ኦꬂዴታ።

8 ቄሴቲካ፥ ‹ጎዳይ ኣዋን ዲዜ?›

ጊ ኦይቺቤቴና፤

ታ ዎጋይ ኢስታ ኩሼን ዲዛ

ኣሳቲካ ታና ኤሪቤቴና።

ዴሬ ካሌꬂዛይቲካ

ታ ቦላ ማካሊዳ።

ናቤቲ ባኣሌ ሱንꬃን

ቲንቢቴ ዮቲዳ፤

ጎኦንታ ሚሻታካ

ካሊዳ» ጊዴስ።

9 ቃሴካ ጎዳይ፥

«ሄሳ ጊሻስ ታኒ

ኢንቴናራ ቡሮ ፒርዴታና፤

ኢንቴ ናይታ ናይታራካ ሞቴታና።

10 ኪቲሜ ፒኒ ጼሊቴ፤

ቄዳሬ ኪቲዲ

ሎኤꬂ ጾሞሲቴ፤

ሂስቲዲ ኣኔ ሃይሳ ማላ ሃኖይ

ካሴ ሃኒ ኤሪዛኮ ቤኢቴ።

11 ኢስቲ ቱሙ ጾሳታ

ጊዶንታ ኣጊኮካ ባ ኤቃ ጾሳታ

ላሚዳ ካዎቴꬂ ዲዜ?

ታ ዴሬይ ጊዲኮ

ኢስታስ ቦንቾ ጊዲዳይሳ

ላሚዴስ» ጌስ።

12 ቃሴካ ኡባፌ

ዎልቃማ ጎዳይ፥

«ሳሎቶ፥ ‹ሃኖ ፖራ!› ጊቴ፤

ኬሂ ዳጋሚዲ ኮኮሪቴ!

13 ታ ዴሬይ ናምኡ

ኢታ ሚሻታ ኦꬂዴስ፤

ዴኦ ሃꬃ ፑልቶ ጊዲዳ

ታና ኣጊዴስ፤

ሃꬃ ኦይካናስ ዳንዳዮንታ

ሉኬቲዳ ኦላታ ባስ ቦኪዳ።

14 ኢስራኤሌይ ካሬፔ ዪዳ ኣይሌ?

ዎይኮ ሶን ዬሌቲዳ ኣይሌ?

ሂስቲን ኣይስ

ቦንቃስ ኣꬊ ኢሜቲዴ?

15 ጋሞቲ ኢዛ ቦላን ጻጊዳ፤

ኢስቲ ባንታ ቃላ ꬎቁ ሂስቲዲ

ኢዛ ቦላ ጋርማሚዳ፤

ኢስቲ ኢዛ ቢታ ቡላ ኬሲዳ፤

ኢዛ ካታማቲካ ጹጌቲዳኔ ካይዚዳ።

16 ቃሴካ ሜምፒሳኔ

ጻፊናሴ ኣሳቲ

ኔ ሁኤ ቡሉሲዳ።

17 ኦጌ ኔና ካሌꬂዛይሳ

ጎዳ ኔ ጾሳ ኣጋዳ

ሃይሳ ኔ ቦላ ኤሂዳይ

ኔና ጊዲኪ?

18 ሺሆሬ ሻፋፔ ሃꬅ ኡያናስ፥

ኣይ ኤካናስ

ዱጌ ጊብጼ ዎꬋዲ?*

ዎይኮ ኤፊራጺሴ ሻፋፔ

ሃꬅ ኡያናስ

ዱጌ ኣሶሬ ቤꬅ

ኣይስ ኮሺዴ?

19 ኔ ኢታቴꬂ ኔ ቦላ

ቂጻቴ ጋꬃና፤

ኔ ታና ካዶይሲ ኔ ቦላ

ሃንቆ ኤሃና።

ጎዳ ኔ ጾሳ ኔ ኣጊሺን፥

ታስ ያሻቴꬅ

ኔ ዉዱ ጎንታ ኢጺሺን

ኣይ ማላ ኢታይኔ

ጫሞ ሚሺ

ኔ ቦላ ጋካናኮ ቆፓ፤

ኣኔ ኣኬካ» ጌስ።

20 ኡባ ሃሪዛ ጎዳይ፥

«ቤኒፔ ዶማዳ ታኒ

ኔ ቃምባራ ሜንꬃዲስ፤

ኔና ቃቺዳ

ሚሺካ ዱꬃዲስ።

ሂስቲንካ፥

‹ታኒ ኔስ ኦꬂኬ› ጋዳሳ።

ሂስታዳ ꬎቃ ዙምቡላታ

ኣቻን ሚꬃ ጋርሳን

ላይማታናስ ኢቻዳሳ።

21 ታኒ ኔና ሙሩታ

ዜሬꬃፌ ኤካዳ፥

ሎኦ ዎይኔ ቱራ ማላ ቶካዲስ።

ሂስቲን ኔኒ ዋና ጉዬ ሲማዳ

ዎራን ሞኪዲ ሞሬቲዳ

ዎይኔ ቱራ ማላ ጊዳዲ?

22 ኔኒ ሃዲንጬን ሜጬቲኮካ፥

ዎይኮ ዳሮ ሳሙናን ሜጬቲኮካ

ኔ ሞሮ ቂታይ ሃኢካ

ታ ሲንꬃን ዴስ» ጌስ

ኡባ ሃሪዛ ጎዳይ።

23 ኔኒ ዋናዳ፥ «ታኒ ቱናቤኬ፤

ታኒ ባኣሌ ኤቃታስ

ጎይናናስ ዎጻቤኬ»

ጋናስ ዳንዳያይ?

ኔኒ ሾባን ኦꬂዳይሳ

ኣኔ ቆፓ፤

ኔኒ ኦꬂዳይሳ ኣኔ ኣኬካ፤

ኔኒ ያኔ ሃ ዎጼሬቲዛ

ጋሜላ ማላ ጊዳዳሳ።

24 ኔኒ ባዞ ቢታን ባስ ዶሴ

ሂስታዳ ዚታ ኬዛ

ሲንጌꬃሼ ዎጺዛ

ሃርዲዳ ማላ ጊዳዳሳ፤

ኢዛ ቢራሳስ ኬዛይቺኮ

ኦኔ ኢዞ ቴቃናስ ዳንዳይዛይ?

ኢዛ ቢራስ ኬዚን

ኢዞ ኮይዛይቲ ኡባቲ

ዋዮንታ ዴሜቴስ።

25 ኔ ቶሆይ ኣርጋጫና

ጋካናስ ዎጾፋ፤

ኔ ዶናይ ሳሞን ሜላና

ጋካናስ ቶይላቶፋ፤

ኔ ጊዲኮ፥ «ጮ ዳቡሮፓ፤

ታኒ ኤቃ ጾሳታ ዶሳዲስ፤

ታኒ ኢስታ ካላና» ጋዳሳ።

26 «ካይሶይ ኦይኬቲዲ ዬላቲዛ ማላ

ኢስራኤሌ ኣሳይ ዬላቲዴስ፤

ኢስቲካ፥ ኢስታ ካዎቲ፥

ኢስታ ሹሜቲ፥

ኢስታ ቄሴቲኔ ኢስታ ናቤቲ

ኡባይ ሄሳꬆ ዬላታና።

27 ኢስቲ ሚꬅ፥

‹ኔኒ ታ ኣዋ› ጌቴስ፤

ቃሴ ሹች፥

‹ኔኒ ታና ዬላዳሳ› ጌቴስ።

ኢስቲ ታስ ባ ሲንꬅ

ዛራናይሳ ኣጊዲ

ዞኮ ዛሪዳ፤

ጊዶ ኣቲን ኢስታ

ሜቶይ ጋኪዳ ዎዴ፥

‹ያዳ ኑና ኣሻ› ጌቴስ።

28 ሂስቲን ኣኔ ኢንቴ ኢንቴስ

ሜꬊዳ ጾሳቲ ኣዋን ዲዞ?

ዩሁዳ፥ ኢንቴ ሜቶቲዛ ዎዴ

ኢስቲ ኢንቴና ኣሻናስ

ዳንዳይኮ

ኣኔ ኢንቴና ዪዲ ኣሼቶ!

ኢንቴኖ ዩሁዳ ኣሳቶ!

ኢንቴ ጾሳቲ ኢንቴ

ካታማታ ማላ ጮራ» ጊዴስ።

29 ጎዳይ፥ «ኢንቴ ታናራ

ኣይስ ሞቴቴቲ?

ኢንቴ ኡባይካ

ታ ቦላ ማካሊዴታ።

30 ታኒ ኢንቴ ናይታ

ጮ ሜላ ቃጻያዲስ፤

ኢስቲ ጊዲኮ ባይቤቴና፤

ጋፊዳ ጋሞ ማላ

ኢንቴ ማሻይ

ኢንቴ ናቤታ ሚዴስ» ጌስ።

31 ኢንቴኖ ሃ ዎዴ ዬሌታቶ!

ጎዳ ቃላ ዩሺ ቆፒቴ፤

«ታኒ ኢንቴስ ኢስራኤሌ

ኣሳስ ባዞ ማላ

ዎይኮ ሳካና ꬉማይ ዲዛ

ቢታ ማላ ጊዳዲና?

ሂስቲን ኣይስ ታ ኣሳይ፥

‹ኑኒ ኑ ሼኔ ማላ ሃናና፤

ሲሚዲካ ኔኮ ዮኮ› ጊዜ?

32 ጌላኦይ ባ ኣሌቆ ዎይኮ

ሚሺራያ ባ ሚሺራቴꬃ

ማይኦ ባላ ኤራዜ?

ታ ዴሬይ ጊዲኮ

ታና ዳሮ ዎዴ

ጋካናስ ባሊዴስ።

33 ዚታን ኣስ ኦይካናስ

ኔ ኣይ ማላ ኤራንቻ?

ሁስኩ ሁስኪዛ

ኢታ ማጫሳቲካ

ኔ ሃኖቴꬃፌ ዳሮ

ኢታ ሚሽ ታማሬቴስ።

34 ኔ ኢስታ ካይሶቴꬃን ኦይኮንታ

ጺሎ ማንቆታ ሱꬂ

ኔ ማይኦ ቦላ ቤቲዴስ።

ኔኒ ሃይሳ ኡባ

ኦꬃ ዎꬃዳካ፥

35 ‹ታኒ ጺሎ፤ ቱማፔ ኢዛ ሃንቆይ

ታና ጋኬና› ጋሳ።

ኔኒ፥ ‹ታኒ ናጋራ

ኦꬃቤኬ›

ጊዛ ጊሻስ

ታኒ ኔ ቦላ ፒርዳና።

36 ሂስቲን ኔ ኦጌ ላማ ላማ

ኣይስ ዎጻይ?

ካሴ ኔና ኣሶሬ ቢታይ

ካዉሺዳ ማላ

ጊብጼ ቢታይ ኔና ካዉሻና።

37 ኔኒ ኣማኔቲዛይታ

ጎዳይ ካዉሺዳ

ጊሻሲኔ

ኢስታፌካ ማዶ

ዴሞንታ ጊሻስ

ሃይሳፌካ ኔ ሁኤ ኩሼን

ባቃ ኦይካዳ ኬዛና።

3

ኣማኔቶንታ ኢጺዳ ኢስራኤሌ

1 «ኢሲ ኣሲ ባ ኬꬃዮ ኣንጂ ዬዲን

ኢዛ ባዳ ሃራ ኣዚና ጌሊኮ፥

ካሴ ኣንጂ ዬዲዳዴይ

ሲሚ ኢዚኮ ቢዜ?

ኢዚ ቢኮ ሄ ቢታያ

ሙሌ ቱኔኬ?

ኔኒ ጊዲኮ ኔ ሲቂዛ

ጮራ ላጌታራ ላይማታዳሳ፤

ሂስታዳካ ሃኢ ኔኒ

ታኮ ሲማና ኮያይ?» ጌስ።

2 «ኣኔ ꬎቁ ጋዳ ኣይኮይ ባይንዳ

ዙምቡላታ ጼላ፤

ኔኒ ላይማስ ኢቾንታሶይ

ሄሳን ዲዜ?

ቦንቃና ባዞን ኡቲዳ

ፓንጋ ማላ

ኦጌ ዶናን ኡታዳ

ኔ ላጌꬆታ ናጋዳሳ፤

ሂስታዳ ኔኒ ላይማቴꬃኒኔ

ኢታቴꬃን ቢታዮ ቱኒሳዳሳ።

3 ሄሳ ጊሻስ ፑሴይካ

ፑሶንታ ማላ ዲጌቲዴስ፤

ባልጎ ኢራይካ ቡኮንታ ኣጊዴስ፤

ኔ ጊዲኮ ሃኖ ጋካናስ

ላይማቴꬅ ኣጋቤካ፤

ኔኒ ዬላቶንታካ ኢጻዳሳ።

4 ሃኢ ኔኒ ታና፥

‹ታ ኣዋዉ፥

ታስ ናቴቴꬃ ላጌዞ!

5 ኔኒ ኡባቶ ታ ቦላ ሃንቄታኔ?

ኔ ሃንቆይ ሜርናሴ?› ጋዳሳ።

ኤ ኔኒ ሂዝጋሳ፤

ጊዶ ኣቲን ኔኒ ዳንዳይዳ ኬና

ኢታ ሚሽ ኡባ

ኦꬃሳ» ጌስ።

ማሮቴꬃስ ኢስራኤሌኔ ዩሁዳ ጼይጌቴꬅ

6 ካዎ ኢዮሲያሲ ካዎቲዳ ላይꬅ ጎዳይ ታስ፥ «ሃና ኣማኖይ ባይንዳ ኢስራኤሌይ ኦꬂዳይሳ ኔኒ ቤኣዲ? ኢዛ ꬎቃ ዙምቡላታ ቦላ ኬዛዳ ዳሻ ሚꬃታ ጋርሳን ላይማታዱስ። * 7 ኢዛ ሃይሳ ኡባ ኦꬃዳካ ታኮ ሲማና ጋዳ ቆፓዲስ ሺን ሲማቤኩ። ቃሴ ኣማኔቶንታ ኢዚ ሚቾ ዩሁዳይካ ሄሳ ቤያዱስ። 8 ኣማኖይ ባይንዳ ኢስራኤሌ ዴሬቲ ላይማቲዳ ጊሻስ ኣንጆ ዋራቃታ ኢማ ዬዳዲስ፤ ኢስራኤሌ ሚቾ ኣማኔቶንታ ዩሁዳይካ ሃይሳ ቤኣሼ ያዮንታ ኬዛዳ ላይማቲሺን ቤኣዲስ። 9 ባ ካዉሻቴꬃን ቢታ ቱኒሳዱስ፤ ሚꬃራካ ሹቻራካ ላይማታዱስ። 10 ሄሳን ኡባንካ ኢዚ ሚቺያ፥ ኣማኔቶንታ ዩሁዳይ ጮ ሲሚዳ ሚሳታዉሲፌ ኣቲን ኩሜꬃ ዎዚናፔ ታኮ ሲማቤኩ» ጊዴስ።

11 ጎዳይ ታስ፥ «ኣማኔቶንታ ዩሁዳፔ ኣማኖይ ባይንዳ ኢስራኤሌይ ጺላ ቤታዱስ።

12 «ባ፤ ባዳ ፑዴሃ ባጋስ፥

‹ሃኔ ኣማኖይ ባይንዳ

ኢስራኤሌ ሲማ!

ታኒ ማሮታይ

ኩሚዳዴ ጊዲዳ ጊሻስ

ኔና ኢታ ኣይፌን ጼሊኬ፤

ሜርናስካ ሃንቄቲኬ›

ጌስ ጎዳይ።

13 ጊዲኮኔ ኔኒ፥

‹ጎዳ ኔ ጾሳ ቦላ

ማካላቴꬃን፥

ኔ ቦንቾካ ኣላጋ ጾሳታስ

ዳሻ ሚꬃታ ጋርሳን

ኣꬃ ኢሞኒኔ

ታስ ኣዛዜቶንታ ኢጾን ኔኒ

ሞራንቻ ጊዲዳይሳ

ጻላ ኣማና›

ጌስ ጎዳይ» ጊዴስ።

14 ቃሴካ ጎዳይ፥ «ኢንቴኖ

ኣማኔቶንታ

ኣሳቶ፥ ሲሚቴ፤

ታኒ ኢንቴስ ኣዚና፤

ታኒ ኢንቴ ጊዶፌ

ኢሲ ካታማፔ ኢሳ፥

ኢሲ ቆሞፌ ናምኣታ ዶራዳ

ጺዮኔ ኤሃና።

15 «ሄሳፌ ጉዬ ታኒ ታ ዎዚና ማላ ኢንቴና ኤራቴꬃኒኔ ኣኬካን ሄሚዛ ሄንꬃንቻታ ኢንቴስ ኢማና። 16 ቃሴካ ጎዳይ ኢንቴ ቆዳይ ቢታ ቦላ ጮራቲዛ ዎዴ፥ ‹ጎዳ ጫቆ ቃላ ታቦታ› ጊ ጼይጌኬታ። ኢዚ ኢስታስ ቆፌቴናኔ ኣኬኬቴና፥ ꬋዬናኔ ሃራይ ኦሴቴና። 17 ሄ ዎዴን ኢስቲ ዬሩሳላሜ፥ ‹ጎዳ ኣራታ› ጊ ጼይጋና። ካዎቴꬃ ኡባፌ ኣሳይ ጎዳ ሱንꬅ ቦንቻናስ ዬሩሳላሜ ሺቃና። ሄሳፌ ኢስቲ ባንታ ኢታ ዎዚና ሃኖቴꬃ ካሌቴና። 18 ሄ ጋላሳታን ዩሁዳ ኣሳቲ ኢስራኤሌ ኣሳታራ ጋይቲዲ ፑዴሃ ባጋ ቢታፌ ታኒ ካሴ ኢንቴ ኣዋታስ ጺንጾ ሂስታ ኢሚዳ ቢታ ኢሲፌ ያና» ጌስ።

ጾሳ ዴሬይ ኤቃ ሚስሌታስ ጎይኒዳ ጎይኖ

19 ጎዳይ፥ «ታኒ ኔና

ኣቱማ ናይታ ማላ

ዎስታ ዎꬃናኮ፥

ዶሬቲዳ ቢታዮኔ

ኣይ ካዎቴꬂካ ዴሞንታ

ሎኦ ቢታዮ

ኔና ላቲሳና ቆፓዲስ።

ቃሴ ታና፥ ‹ታ ኣዋዉ!› ጋዳ

ጼይጋና ሚሳቲዴስ፤

ታና ካሊዛሶፔ

ጉዬ ሲሞንታ ሚሳታዳሳ፤

20 ጊዶ ኣቲን ኢስራኤሌ ኣሳዉ!

ኢንቴ ባ ኣዚናስ

ኣማኔቶንታ ማጫሳ ማላ

ታስ ኣማኔቲቤኬታ» ጌስ።

21 ኢስቲ ጎዳ ባንታ ጾሳ ባሊዲ

ባንታ ኦጌ ጌላሲዳ ጊሻስ

ኢስራኤሌ ዴራ ዋሶይ፥

ሚሻ ዬሆይ ኣይኮይ ባይንዳ

ዙምቡላታ ቦላ ሲዬቴስ፤

22 ኢስቲ፥ «ኢንቴኖ ኣማኖይ ባይንዳ

ኣሳቶ! ታኮ ሲሚቴ።

ኢንቴ ኣማኔታና ማላ፥

ታኒ ኢንቴና ፓꬃና» ጊዴስ።

ሂስቲን ኢስታስ፥

«ኤሮ፥ ኑኒ ኔኮ ሲማና።

ኣይስ ጊኮ ኔኒ ጎዳ

ኑ ጾሳ።

23 ኑኒ ዙምቡላታ ቦላኔ

ዙማታ ቦላ ኤቃ ጾሳታስ

ጎይኖይ ቱማፔ ኑስ ባላ፤

ቱማፔ ኑስ ኢስራኤሌታስ

ኣቶቴꬂ ጎዳ ኑ ጾሳፌ።

24 ኑኒ ዬላጋቴꬃፌ ዶሚን

ኑ ኣዋቲ ዳቡሪ

ዴሚዳ ኣይፌታ፥

ኢስታ ዶርሳታኔ ሜሄታ፥

ኢስታ ማጫ ናይታኔ

ኣቱማ ናይታ

ቱና ጾሳቲ ሚ ꬋይሲዳ።

25 ኑኒ ዬላጋቴꬃፌ ዶሚዲ

ሃች ጋካናስ፥

ኑኒካ ኑ ኣዋቲካ

ጎዳ ኑ ጾሳ ቦላ

ናጋራ ኦꬂዶስ፤

ጎዳስ ኑ ጾሳስ

ኣዛዜቲቤኮ፤

ሄሳ ጊሻስ ኣኔ ኑኒ ዬላቴꬅ

ጉሉንቲዲ ኢቾስ፤

ቃሴ ካዉሻቴꬂ ኑና

ኣፋላ ማላ ካሞ» ጌቴስ።

4

ማሬታናስ ጼይስ

1 ጎዳይ፥ «ኢስራኤሌ ኣሳዉ!

ሲሚኮ ሃ ታኮ ሲሚቴ።

ኢንቴ ሃራሲዛ ሚሻታ

ታ ሲንꬃፌ ዲጊኮ፥

ያዮንታ ሚኒ ኤቂኮ፥

2 ኢንቴ ቱማን፥

ሱሬቴꬃኒኔ ጺሎቴꬃን፥

‹ዴኦ ጎዳይ ቤዪን!›

ጊዲ ጫቂኮ፥

ሄ ዎዴ ካዎቴꬃቲ

ኢዛን ኣንጄታናኔ

ቦንቼታና» ጌስ።

3 ጎዳይ ዩሁዳ ኣሳሲኔ

ዬሩሳላሜን ዲዛይታስ፥

«ኦꬃ ጋዴ ጎዪቴ፤

ኣጉንꬃ ጊዶን ዜሮፒቴ። *

4 ኢንቴኖ ዩሁዳ ኣሳቶ፥

ዬሩሳላሜን ዲዛይቶ!

ጎዳስ ኢንቴ ቃጻሬቲቴ፤

ኢንቴ ዎዚና

ኢታቴꬃ ዲጊቴ፤

ሂስቶንታ ኣጊኮ

ኢንቴ ኦꬂዳ

ኢታቴꬃ ጊሻስ

ታ ሃንቆይ ታማ ማላ

ኤጺ ኬዛና፤

ኦኒካ ኢዛ ቶይሳናስ

ዳንዳዬና» ጌስ።

ፑዴሃ ባጋፌ ያና ባሽ

5 ጎዳይ፥ « ‹ቢታ ኡባን

ዛዬ ፑኒቴ!›

ጊዲ ዩሁዳን ዮቲቴ።

ዬሩሳላሜንካ ኣዋጂቴ፤

‹ኢሲፌ ሺቂቴ!

ኣኔ ጊምቤቲዳ ካታማታኮ

ባቃቶስ!› ጊ ዋሲቴ።

6 ጺዮኔ ጌላናስ ባንዲራ ኦይኪቴ!

ኤሶን ባቃቲ ኣቲቴ፤

ኣይስ ጊኮ ታኒ ፑዴሃ ባጋፌ

ሃንቆኔ ባሽ ኤሃና።

7 ጋሞይ ባ ዲዛሶፔ ኬዚዴስ፤

ካዎቴꬃታ

ꬋይሲዛይ ኪቴቲዴስ፤

ኔ ቢታዮካ ቡላሳናስ

ባ ዲዛሶፔ ኬዚዴስ፤

ኔ ካታማቲ ላሌታና፤

ኩንዲዲካ ካይዚ ኣታና።

8 ሄሳ ጊሻስ ማቃ ማይኢቴ፤

ካዮቲሼ፥ ‹ዉ! ዉይ›

ጊ ዬኪቴ።

ኣይስ ጊኮ ጎዳ ሃንቆ ሴላይ

ኑ ቦላፌ ሲሚቤና» ጌስ።

9 ቃሴካ ጎዳይ፥

«ሄ ጋላስ ካዎ ዎዚናይኔ

ሹሜታ ዎዚናይ ታሃና፤

ቄሴቲ ዳጋማና፤

ናቤቲካ ኮኮራና» ጌስ።

10 ሂስቲን ታኒ፥ «ኣቤት ኡባ ሃሪዛ ጎዳዉ! ማሻይ ኢስታ ቆꬌን ዎꬊን፥ ‹ኢንቴስ ሳኣይ ሳሮ ጊዳና› ጋዳ ሃ ኣሳኔ ዬሩሳላሜ ኣይስ ኬሃ ባሌꬃዲ?» ጋዲስ።

11 ሄ ዎዴን ሃ ኣሳሲኔ ዬሩሳላሜስ፥ «ባዞን ዲዛ ኣይኮይ ባይንዳ ዙምቡላታፔ ጹጊዛ ጫርኮይ ታ ዴራ ቦላ ጫርካና፤ ጊዶ ኣቲን ሄሲ ካꬅ ሱራጋናሲኔ ጌሻናስ ጊዴና።

12 ሄሳፌካ ኬሂ ዎልቃሚዛ ጫርኮይ ታ ኣዛዞን ጫርካና፤ ሃኢ ታኒ ኢስታ ቦላ ፒርዳና» ጌቴቲ ዮቴታና።

ሞርኬን ዩሁዳ ዶዴቴꬅ

13 ቤኢቴ! ሞርኬይ ሻራ ማላ

ቢታ ኩሚዴስ፤

ኢዛ ፓራ-ጋሬቲካ

ጎቴ ጫርኮ ማላ ዬቴስ፤

ኢዛ ፓራቲካ

ጎሌ ካፎታ ማላ ኤሶቴቴስ፤

ኣዬ ኣና ኑ ꬋያና ጎስ!

14 ኔኖ ዬሩሳላሜ!

ኔ ኣታና ኮይኮ ኔ ዎዚና

ኢታቴꬃ ሜጬታ፤

ኢታ ቆፋይ ኔ ዎዚናን

ኣይዴ ጋካናስ ጋምኣኔ?

15 ጬንጉርሲ ዳኔፔ ሴቴቴስ፤

ኤፍሬሜ ዙማታ ቦላ

ባሺ ኣዋጄቴስ።

16 «ካዎቴꬃታስ ዮቲቴ፤

ዬሩሳላሜስካ፥

‹ዶዲ ኡንኤꬂዛይቲ

ሃሆ ቢታፌ ያና፤

ዩሁዳ ካታማታ

ቦላካ ጬቄታና፤

17 ኢዛ ታ ቦላ ማካሊዳ ጊሻስ

ካꬅ ናጊዛ ኣሳ ማላ

ኢስቲ ዩሁዳ ጊዶꬃና› ጊቴ።

18 ኔ ሃኖይኔ ኔ ኦሶይ

ሄሳ ኔ ቦላ ኤሂዴስ፤

ሄሲ ኔስ ቂጻቴ፤

ሄሲካ ኣይ ማላ ጫሚዛዜ!

ኣይ ማላ ዎዚና ሜንꬂዛዜ!»

ጌስ ጎዳይ።

19 ዋኖ ታኒ!

ታኒ ሃይሳ ዎስታ ዳንዳያኔ!

ታና ሜቲዴስ!

ታ ዎዚናይ ሂርጌስ፤

ታኒ ጮኡ ጋናስ ዳንዳይኬ።

ኣይስ ጊኮ ታኒ ዛዬ

ጬንጉርሲኔ

ኦላ ጬንጉርስ ሲያዲስ።

20 ኢታ ሚሺ ኢታ ሚሽ ካሌስ፤

ሙሌ ቢታይ ሞሬቲዴስ፤

ታ ዱንካኔቲኔ ማጋላሻቲ

ኤሶን ꬋይዳ።

21 ታኒ ኣይዴ ጋካናስ

ኦላ ማላታ ጼላኔ?

ታ ኣይዴ ጋካናስ

ዛዬ ጊሪስ ሲያኔ?

22 ጎዳይ፥ «ታ ኣሳይ ኤያ፤

ኢስቲ ታና ኤሬቴና።

ኢስቲ ዩሺ ቆፖንታይታ፤

ኢስቲ ኣኬካይ ባይንዳይታ፤

ኢስቲ ኢታ ሚሽ

ኦꬃናስ ኤራንቻታ፤

ሎኦ ኦꬃናስ

ኤራይ ፓጪዳይታ» ጌስ።

23 ታኒ ሳኣ ጼላዳ ሳኣይ

ሎኢ ጊጎንታይሳኔ

ጮ ሜላ ዲዛይሳ ቤኣዲስ።

ቃሴ ሳሎታ ጼላዳ ኢስታን

ፖኦይ ባይንዳይሳ ቤኣዲስ።

24 ታኒ ዙማታ ጼላዳ

ኢስቲ ኮኮሪሺኒኔ

ዙምቡላቲ ኡባይ

ዮንኢዮንኢሺን ቤኣዲስ።

25 ታኒ ጼላዲስ ሺን

ኣይ ኣሲካ ቤኣቤኬ፤

ሳሎ ካፎቲካ ኡባይ

ፒራꬊዲ ꬋይዳ።

26 ኣራዳ ቢታይ

ባዞ ጊዲዳይሳ ቤኣዲስ፤

ጎዳ ሲንꬃን፥

ኢዛ ሱሌ ሃንቆ ሲንꬃን

ሄ ካታማቲካ ላሌቲዳ።

27 ጎዳይ፥ «ሙሌ ቢታይ ቡላታና፤

ጊዶ ኣቲን ታኒ ኢዞ

ሙሌራ ꬋይሲኬ።

28 ሄሳ ጊሻስ ሳኣይ ዬካና፤

ሳሎይካ ꬉማና።

ኣይስ ጊኮ ታኒ ጋዲስ፤

ሄ ቆፋ ታ ላሞንታ ማላ

ቃቻዲስ» ጌስ።

29 ፓራ ኣሳታኔ ዎንዳፌ

ኣሳታ ካቻ ጋሶን

ኣሳይ ካታማ ኡባፌ ባቃታና።

ባጋይ ዎጺዲ ዎራ ጋርስ ጌላና፤

ባጋይ ቃሴ

ዛላ ቦላ ኬዛና፤

ካታማይ ኡባይ ኣሲ ባይንዳ

ካይዚ ኣታና።

30 ሃኔ ባሻስ ኡቲዳሬ!

ኔኒ ኣይ ኦꬃይ?

ኔ ዞኦ ማይኦ ኣይስ ማይኣይ?

ዎርቃ ኣሌቆካ ኣይስ ኣꬃይ?

ኔ ኣይፌ ጪሮ ኣይስ ቲያይ?

ኔኒ ጮ ሜላ

ኔና ሎኤꬃሳ፤

ኔ ላጌꬆቲ ኔና ካꬊዳ፤

ኢስቲ ኔና ዎꬋናስ ኮዬቴስ።

31 ታኒ ኮይሮ ባይራ ና ዬላናስ

ሚጻቲዛ ማጫሳ ማላ

ኔ ዋሲሺን ታ ሲያዲስ፤

ዬሩሳላሜ ማጫ ናያ

ፔኖይ ቱጬታናሼ

ጋካናስ ዋሲሺኒኔ

ባ ኩሼ ሚጫዳ፥

«ታ ዋኖ! ሄኮ ታና

ዎꬋና ጌቴስ!»

ጊሺን ሲያዲስ።

5

ዬሩሳላሜ ኣሳ ናጋራ

1 ጎዳይ፥ «ኣኔ ዬሩሳላሜ ኦጌታ ቦላ ኬዚዲ

ፑዴኔ ዱጌ ዩሺ

ጼሊቴኔ ኣኬኪቴ፤

ዴሬይ ዱላቲዛሶታን

ጺሎቴꬅ ኮይዛይኔ

ሱሬ ፒርዲዛ ኬዚዲ

ኢንቴ ኢሳዴካ ዴሚኮ

ታኒ ዬሩሳላሜ ማራና።

2 ጊዶ ኣቲን ኢስታስ፥

‹ጎዳይ ቤዪን› ጊ ጫቂኮካ

ኢስቲ ቱማፔ

ዎርዶ ጫቄቴስ» ጌስ።

3 ኣቤት ጎዳዉ!

ኔ ኣይፌቲ ቱማ ጼሌቴኔ?

ኔኒ ኢስታ ሾጫዳሳ ሺን

ኢስታ ሳኪቤና።

ኔኒ ኢስታ ኪንቼሬꬃዳሳ፤

ጊዶ ኣቲን

ኢስቲ ሲሚቤቴና፤

ኢስቲ ባንታ ዎዚና

ሹቻፌ ኣꬂ ሚንꬂዳ፤

ባንታ ናጋራፔካ

ሲሞንታ ኢጺዳ።

4 ሄሳፌ ጉዬ ታኒ ታ ዎዚናን፥

«ሃይቲ ማንቆታኔ ኤያታ፤

ሄይቲ ጎዳ ኦጌኔ

ባንታ ጾሳ ዎጋ ኤሮንታይታ።

5 ሄሳ ጊሻስ ታኒ

ጊታ ኣሳታኮ ባና፤

ኢስታስካ ዮታና፤

ጋሶይካ ጎዳ ኦጌኔ

ባንታ ጾሳ ዎጋ ኤሬቴስ»

ጋዳ ቆፓዲስ።

ጊዶ ኣቲን ኢስቲ ኡባይካ

ኢሲፌ ኢዛ ቃምባራ ሜንꬂዳ፤

ቃሾዛካ ዱꬂዳ።

6 ሄሳ ጊሻስ ጋሞይ

ዎራፔ ኬዚዲ

ኢስታ ሜንꬄሬꬃና፤

ኢስታ ፑዜሬꬃና፤

ማሄይ ኢስታ ካታማታ ዩሾ

ዛማዲ ናጋና።

ሄ ካታማታፔ ኬዚዛ ኡባ

ኢዚ ፑዛና።

ጋሶይካ ኢስታ

ማካላቴꬂኔ

ካዶይ ዳሪዴስ።

7 ጎዳይ፥ «ታኒ ኢንቴ ናጋራ

ኣይስ ኣቶ ጎ?

ኢንቴ ናይቲ ታና ኣጊዳ፤

ኤቃ ጾሳታንካ ጫቂዳ፤

ታኒ ኢስታ ካልሳ ሚዛዲስ፤

ኢስቲ ጊዲኮ ላይማቲዳኔ

ላይማ ኬꬅ ቢዳ።

8 ኢስቲ ꬊኬቲዳ

ኮርማ ፓራ ማላ ጊዲዳ፤

ኢስቲ ኢሶይ ኢሶይ

ኣሳ ማቾ

ላጌꬃናስ ካሊዳ።

9 ቱሙፔ ታኒ ሃ ዮኦታ ጊሻስ

ኢስታ ቃጻያናስ ቤሴኔ?

ታኒ ታ ሁኤራ

ሄሳ ማላ ካዎቴꬃ ቦላ

ሃሎ ኬሳና ቤሴኔ?» ጌስ።

10-11 ቃሴካ ጎዳይ፥

«ዎይኔ ቱራ ጊዶ ቢዲ

ኢዛ ሞሪቴ፤

ጊዶ ኣቲን ሙሌራ ꬋይሶፍቴ።

ኢስቲ ጎዳስ ጊዶንታ ጊሻስ

ኢዚ ሃጋታ ታርሺ ታርሺ ዬጊቴ፤

ኢስራኤሌ ኣሳይኔ

ዩሁዳ ኣሳይ ሙሌራ

ታና ካዲዳ» ጌስ።

12 ኢስቲ ጎዳ ቦላ ዎርዶ ሃሳይዳ፤

«ኢዚ ኑና ኣይኮካ ኦꬄና፤

ኢታ ሚሺካ

ኑ ቦላ ጋኬና፤

ኦላኔ ኮሻ

ኑኒ ሙሌካ ቤኦኮ።

13 ናቤቲ ጫርኮ ማላ ኣቲን

ኢስታ ጊዶን ቃላይ ዴና፤

ኢስቲ ጊዛዚ ኡባይ

ኢስታ ቦላ ጋኮ» ጌቴስ።

14 ሄሳ ጊሻስ ጎዳይ

ኡባፌ ዎልቃማ ጾሳይ፥

«ኢስቲ ሃ ቃላ ሃሳይዳ ጊሻስ

ታኒ ታ ቃላ

ኔ ዶናን ታማ ኬሳና።

ሃ ኣሳካ ሚꬅ ኬሳና፤

ታማይካ ኢስታ

ሚ ꬋይሳና» ጌስ።

15 ጎዳይ ኢንቴና፥

«ኢንቴኖ ኢስራኤሌ ኣሳቶ!

ታኒ ኢንቴ ቦላ ሃሆ ቢታፌ

ኢሲ ካዎቴꬅ ኤሃና።

ኢዚ ዎልቃማኔ

ቤኒሶፌ ዲዛ ካዎቴꬃ።

ኢዛ ቃላይ ኢንቴስ ኤሬቴና፤

ኢዛ ሃሳያይ ኢንቴስ ጌሌና።

16 ኢስታ ማሻ ኮሆይ ዶያ ዲዛ

ዱፎ ማላ፤

ኢስቲ ኡባይካ ዎልቃማ

ኦላንቻታ።

17 ኢስቲ ኢንቴ ካꬃኔ

ቁማ ፒቲ ማና።

ኢንቴ ኣቱማ ናይታኔ

ማጫ ናይታ ዎꬋና።

ኢንቴ ዶርሳኔ ሚዛ

ቦንቂዲ ማና።

ኢንቴ ዎይኔ ቴራኔ

ባላሴ ቴራ

ቦንቂዲ ማና።

ኢንቴ ኣማኔቲዛ ጊምቤቲዳ

ካታማታካ ኢስቲ ባንታ

ማሻን ꬋይሳና» ጌስ።

18 ጎዳይ ኤርማሳ፥ «ጊዶ ኣቲን

ሄ ጋላሳታን

ታኒ ኢንቴና ሙሌራ ꬋይሲኬ።

19 ኣሳይ ኔና፥ ‹ኑ ጎዳ ኑ ጾሳይ

ኑ ቦላ ሃይሳ ኡባ

ኣይስ ኦꬂዴ?›

ጊዲ ኦይቺዛ ዎዴ

ኔኒ ኢስታስ፥ ‹ኢንቴ ታና ጎዳ

ኣጊዲ ኢንቴ ቢታን

ኣላጋ ጾሳታስ ኦꬂዳ ማላ፥

ኢንቴካ ኣሳ ቢታን ኣላጋታስ

ሄሳꬆ ኦꬃና› ጋ» ጊዴስ።

20 ቃሴካ ጎዳይ፥

«ሃይሳ ያቆቤሶ ኣሳታስ ዮታ፤

ዩሁዳ ቢታንካ ሂዝጋ ኣዋጃ፤

21 ኢንቴኖ ኣይፌይ ዲሺን

ዴሞንታይቶ!

ሃይꬂ ዲሺን ሲዮንታይቶ!

ኤያኔ ዩሺ ቆፖንታይቶ!

ሃይሳ ሲዪቴ!*

22 ኢንቴ ታስ ያያናስ ቤሴኔ?

ኢንቴ ታ ሲንꬃን

ኮኮራናስ ቤሴኔ?

ኣይስ ጊኮ ኢዚ ሜርናስ

ካንꬂ ቦንታ ማላ፥

ታኒ ኣንጮ ኣባስ ዛዋ ኦꬃዲስ።

ዳምባላይ ቡላኬቲኮካ

ዛዋፔ ኣꬌና፤

ኢዚ ጉሚኮካ

ፒናናስ ዳንዳዬና። *

23 ጊዶ ኣቲን ሃ ዴራስ ሙሜኔ

ማካላ ዎዚናይ ዴስ፤

ኢስቲ ኦጌ ኣጊ ዎራ ቢዳ።

24 ኢስቲ ባንታ ዎዚናን፥

‹ኑስ ሲላ ኢራኔ ጋባ ኢራ

ዎዴን ዎዴን ቡኪሲዛ፥

ካꬃ ሺሾ ዎዴ

ኑስ ዎዴራ ኤሂዛ ጎዳ

ኑ ጾሳስ

ኣኔ ያዮስ› ጊቤቴና።

25 ‹ኢንቴ ኢታ ኦሶይ

ሃይታ ኢንቴና ዲጊዴስ።

ኢንቴ ናጋራይ ኢንቴና

ሎኦ ሚሻፌ

ኣሺዴስ› ጋ» ጌስ።

26 ጎዳይ፥ «ታ ኣሳ ጊዶን

ኢታ ኣሳቲ ዴቴስ።

ካፎታ ኦይካናስ

ናጊዛ ኣሳ ማላ

ኢስቲ ዎጺማዴ ዎꬂዲ

ኣሳ ኦይካናስ ናጌቴስ።

27 ካፎ ኬꬃን ካፎይ ኩሚዳ ማላ

ኢስታ ኬꬃን

ባሌꬆይ ኩሚዴስ።

ሄሳ ጊሻስ ኢስቲ

ዱሬኔ ዎልቃማ ጊዲዳ።

28 ኢስቲ ኦርዲዳኔ ሞꬊዳ፤

ኢስታ ኢታቴꬃስ ዛዋይ ዴና።

ዪኦቲ ሱሬ ፒርዳ ዴማና ማላ

ኢስታስ ኤቂቤቴና፤

ማንቆታ ማታ ጊሻሲካ

ሞቴቴቴና።

29 ሂስቲን ታኒ ሃይታ

ሃ ዮታ ጊሻስ፥

ኢስታ ቃጻያናስ ቤሴኔ?

ሄሳ ማላ ካዎቴꬃ ቦላ

ታ ሃሎ ኬሳናስ

ቤሴኔ?» ጌስ።

30 ቃሴካ ጎዳይ፥

«ዳሮ ባቢሲዛ ሚሺኔ

ዳጋንꬂዛ ሚሺ

ቢታ ቦላን ሃኒዴስ።

31 ናቤቲ ዎርዶ ቲንቢቴ ዮቴቴስ፤

ቄሴቲካ ኢስታ ዞሬን ኣይሴቴስ።

ታ ኣሳይካ ሄሳ ማላ

ሚሽ ዶሴስ!

ሂስቲን ዉርሴꬃን

ኢንቴ ኣይ ኦꬃኔ?» ጌስ።

6

ዬሩሳላሜይ ሞርኬታን ዶዴቴꬅ

1 ጎዳይ፥ «ኢንቴኖ ቢኒያሜ ዛሬቶ!

ፑዴሃ ባጋፌ ኢታ ሚሺኔ

ባሺ ያና ጊዛ ጊሻስ

ኢንቴ ሼምፖ

ኣሻናስ ባቃቲቴ!

ዬሩሳላሜፔ ኬዚቴ!

ቴቁሄ ካታማን ዛዬ ፑኒቴ!

ቤቲ-ሃካሪሜን ማላታ ቤሲቴ!

2 ታኒ ማላ ሎኦኔ

ኡፋይሲዛ ጺዮኔ

ናዮ ꬋይሳና።

3 ሄንꬃንቻቲ

ባንታ ዉዴ ኤኪዲ

ኢዚ ቦላ ያና፤

ሂስቲዲ ኢዚ ዩሾን

ባንታ ዱንካኔ ቶካና፤

ባንታ ዉዴ ባንታ

ሶሆን ሶሆን ሄማና።

4 ኢስቲ ኢሶይ ኢሳ፥ ‹ዬሩሳላሜራ

ኦሌታናስ ጊጌቲቴ! ዴንዲቴ!

ኣኔ ኑኒ ኢዞ ሴታ ጋላስ ኦሎስ።

ጊዶ ኣቲን ኣዬ ኣና!

ሳኣይ ቃሜስ፤

ኦማርሳ ኩዋይ

ኣዱቂ ኣዱቂ ቤስ።

5 ሄሳ ጊሻስ ዴንዲቴ!

ኣኔ ኦማርስ ኦሎስ፤

ሂስቲዲ ኢዚ ሚጻካ

ኣኔ ላሎስ›

ጊዲ ማቄቲዳ» ጌስ።

6 ኡባፌ ዎልቃማ ጎዳይ፥

«ሚꬃታ ቃንጺቴ።

ዬሩሳላሜ ጊምቤ ላንቄን

ቢታ ዶሪቴ፤

ሃ ካታማይን ቆሆይ

ኩሚዳ ጊሻስ

ኢዚስ ቂጻቴይ ቤሴስ።

7 ኦላፌ ሃꬂ ፑልቲዛ ማላ ኢዛካ

ባ ኢታቴꬃ ፑልቲሳዉስ፤

ማካላ ሚሺኔ

ባሻ ሚሺ

ኢዚ ጊዶን ሴቴቴስ፤

ኡባ ዎዴ ኢዚ ሳኮይኔ

ማዱንꬂ ታስ ቤቴስ።

8 ሃኔ ዬሩሳላሜ ናጌታ፤

ኔ ኣካይ ጊኮ

ታ ኔፔ ሻኬታና፤

ቃሴ ኔ ቢታካ

ቡላሳና» ጌስ።

ኢስራኤሌ ኣሳ ማካላቴꬅ

9 ኡባፌ ዎልቃማ ጎዳይ፥

«ዎይኔ ቴራ ኢሲኖካ

ኣሾንታ ማጺዛ ማላ

ኢስራኤሌ ኣሳፔ

ኣቲዳይታ ሄሳꬆካ

ማጺ ሺሺቴ።

ዎይኔ ቴራ ማጺዛ ኣሳ ማላ

ኢንቴ ኩሼ ሃጋታ ጊዶ

ናምኣንꬆካ ዬዲቴ» ጌስ።

10 ታኒ ኦናስ ዮቶ?

ኦና ሴሮ?

ኦኒ ታ ጊዛዝ ሲያኔ?

ሄኮ ኢስታ ሃይꬂ

ቱሌ ጊዲዳ ጊሻስ

ኢስቲ ሲዬቴና፤

ጎዳ ቃላይ

ኢስታስ ቂꬌስ ኬዚዴስ፤

ኢስቲ ኢዛን ኡፋዬቴቴና።

11 ሄሳ ጊሻስ ጎዳ ሃንቆይ

ታናን ኩሚ ኡቲዴስ፤

ታኒ ሃ ሃንቆዛ

ታ ኡሎን ኦይካና ዳንዳይኬ።

ሂስቲን ጎዳይ ታና፥

«ታ ሃንቆዛ ኦጌን ዲዛ

ጉꬃ ናይታ ቦላኔ

ሺቂዳ ዬላጋ ናይታ ቦላ ጉሳ፤

ማቻኔ ኣዚናይ፥

ጪሚዳ ኣሳቲካ

ኬሲ ኤኪ ኣቴቴና።

12 ታኒ ሄ ቢታን ዲዛይታ ቦላ

ታ ኩሼ ዬዲዛ ዎዴ

ኢስታ ኬꬃቲ፥ ኢስታ ጋዴቲኔ

ኢስታ ማቼቲካ ኣቶንታ

ኡባይ ሃራታስ ጊዳና» ጌስ።

13 ቃሴካ ጎዳይ፥

«ጉꬃይካ ጊታይካ

ኡባይ ባ ጎኣስ ዪቄቴስ።

ናቤቲኔ ቄሴቲ ኡባይ

ኣስ ባሌꬄቴስ።

14 ኢስቲ ታ ዴራ ማዱንꬃ

ቄሪ ሚሻ ማላ ጼሊዳ፤

ፓጻና ማላ ኮሺዛ

ኦሶ ኦꬂቤቴና፤

ሳሮይ ባይንዳ፥

‹ሳሮ፤ ሳሮ› ጌቴስ። *

15 ሃ ሃራሲዛ ኦሶዛ ጊሻስ

ኢስቲ ዬላቲዶ?

ኣካይ ሙሌካ ዬላቲቤቴና፤

ኢስቲ ዬላይ ኣዛኮ ኤሬቴና።

ሄሳ ጊሻስ ኢስቲ ኩንዲዛይታራ

ኢሲፌ ኩንዳና፤

ታኒ ኢስታ ቃጻዪዛ ዎዴ

ኢስቲ ካዉያና» ጌስ። *

16 ጎዳይ፥ «ዳጋላ ኦጌ ቦላ

ኤቂ ጼሊቴ፤

ቤኒ ኦጌዮ ኦይቺቴ፤

ሎኦ ኦጌይ ኣዋሪ? ኢዚራ ቢቴ፤

ኢንቴ ኢንቴ ሼምፖስ

ሼምፖ ዴማና፤

ኢንቴ ጊዲኮ፥

‹ኑ ኢዚራ ቦኮ!› ጊዴታ። *

17 ታ ኢንቴና ናጊዛይታ ዎꬃዲስ፤

‹ዛዬይ ፑኔቲሺን ሲዪቴ› ጋዲስ፤

ኢንቴ ጊዲኮ፥

‹ኑኒ ሲዮኮ› ጊዴታ።

18 ሄሳ ጊሻስ ካዎቴꬃቶ፥ ሲዪቴ!

ኢንቴኖ ማርካቶ!

ኢስታ ቦላ ኣዚ

ጋካናኮ ኣኬኪቴ።

19 ቢታዬ ሲያ!

ኢስቲ ታ ቃላ

ሲዮንታ ኢጺዳ ጊሻሲኔ

ታ ዎጋካ ካꬊዳ ጊሻስ

ታኒ ዴራ ቦላ

ኢስታ ኢታ ቆፋ ማላ ባሽ ኤሃና።

20 ኤጻኔይ ሳባ ቢታፌ

ሳዊዛ ቂማሜይ

ሃኮ ቢታፌ ዪኮ

ታና ኣይ ጋኔ?

ጹጌቲዛ ኢንቴ ያርሾዛካ

ታ ኤኪኬ፤

ኢንቴ ሺሺዛ ሃራ ያርሾይካ

ታና ኡፋይሴና» ጌስ።

21 ሄሳ ጊሻስ ጎዳይ፥

«ታኒ ሃ ዴራ ሲንꬃን

ꬉጲዛ ሚሽ ዎꬃና፤

ኣዋቲኔ ኣቱማ ናይቲ

ኢዛን ꬉጴታና፤

ሾሮቲኔ ላጌቲ

ꬋያና» ጌስ።

ፑዴሃ ባጋፌ ዎራጂዛ ኦላንቻታ

22 ቃሴካ ጎዳይ፥

«ሄኮ ፑዴሃ ባጋፌ

ኦላንቻቲ ዬቴስ፤

ጊታ ካዎቴꬂ ሳኣ ጋጻፔ

ዴንꬃ ቦላ ዴስ።

23 ኢስቲ ዎንዳፌኔ ቶራ ኦይኪዳ።

ኢስቲ ሜንጼ ኢታታኔ

ቃꬌታይ ባይንዳይታ፤

ኢስቲ ባንታ ፓራታ ቶጊዛ ዎዴ

ኣባይ ጉሚዛ ማላ

ጉሜቴስ።

ኢንቴኖ ጺዮኔ ማጫ ናይቶ!

ኢስቲ ጊጌቲዲ ኢንቴና

ኦላናስ ዬቴስ» ጌስ።

24 ኑኒ ሄ ዮኦ ሲዪን

ኑ ቄሴይ

ኪምኢሊሽ ጊዴስ።

ማጫስ ሚጻይ ኦይኪዳ ማላ

ኑና ጬጬይ ኦይኪዴስ።

25 ሞርኬይ ማሻ ጊጺዴስ፤

ኡባሶን ሺሮይ ኩሚዴስ፤

ሄሳ ጊሻስ ካሬ ኬዞፒቴ፤

ኦጌንካ ሄሜቶፍቴ።

26 ታ ዴሬቶ ማቃ ማይኢቴ፤

ቢዲንꬃ ቦላ ቡሉሌቲቴ፤

ሜጺ ኢሲ ናይ ሃይቂዳ ኣሳ ማላ

ጫሞ ዬሆ ዬኪቴ፤

ጋሶይካ ኑ ቆፖንታ ዲሺን

ꬋይሲዛይ ኑ ቦላ ያና።

27 ጎዳይ ኤርማሳ፥ «ኤርማሳ!

ቢራታ ፓጪዛዴ ማላ

ኔኒ ታ ዴሬዛ ኦጌኔ

ኢስታ ሄሜታ ፓጫና ማላ

ታ ኔና ዎꬃዲስ፤

28 ኢስቲ ኡባይ ዚጊርሼ ዩዪዛይታኔ

ዮቲን ኤኮንታ

ማካላንቻታ፤

ኢስቲ ጻርቂማላ ማላኔ

ቢራታ ማላ፤

ኢስቲ ኡባይካ ሞሮ ኦꬂዛይታ።

29 ቢራታ ሴሪሳናስ ዎምፒና

ሎኤꬃ ፑና፤

ጊዶ ኣቲን ኢታቲ ሙሌራ

ፒቴቲ ኬዞንታ ጊሻስ

ሄሲ ጮ ሃዳ ዳቡራ።

30 ጎዳይ ኢስታ ካꬊዳ ጊሻስ

ኢስቲ ካꬌቲዳ ቢራ

ጌቴቲ ጼይጌታና» ጌስ።

7

ኤርማሲ ጾሳ ኬꬃን ታማርሲዳ ቲሚርቴ

1 ጎዳፔ ኤርማሳስ ዪዳ ቃላይ ሃይሳፌ ካሊ ዲዛይሳ፤ 2 «ኔኒ ጎዳ ጾሳ ኬꬃ ፔንጌን ኤቃ፤ ሂስታዳ ሃ ቃላ፥ ‹ኢንቴኖ ጎዳስ ጎይናናስ ሃ ፔንጌታራ ጌሊዛ ዩሁዳ ኣሳቶ፥ ኡባይካ ጎዳ ቃላ ሲዪቴ!› ጋ ኣዋጃ። 3 ኡባፌ ዎልቃማ ጎዳ ኢስራኤሌ ጾሳይ፥ ‹ኢንቴ ኦጌኔ ኢንቴ ኦሶ ሎኤꬂቴ፤ ኢንቴ ሂስቲኮ ታ ኢንቴና ሃይሳን ዳና ማላ ኦꬃና› ጌስ። 4 ጪሞ ቃላን፥ ‹ሃይሲ ጎዳ ጾሳ ኬꬃ! ሃይሲ ጎዳ ጾሳ ኬꬃ! ሃይሲ ጎዳ ጾሳ ኬꬃ!› ጊዲ ኣማኔቶፍቴ። 5 ኢንቴ ኢንቴ ኦጌኔ ኢንቴ ኦሶ ሎኤꬂኮ፥ ኢንቴ ጊዶን ሱሬቴꬂ ዲኮ፥ 6 ቤቴ ዪዳ ኣሳታኔ ዪኦታ፥ ኣምኤታ ኢንቴ ቆሆንታ ኣጊኮ፥ ሃይሳ ሃ ቢታ ቦላ ጺሎ ሱꬅ ጉሶንታ ኣጊኮ፥ ኢንቴና ቆሂዛ ኤቃ ጾሳታ ኢንቴ ካሎንታ ኣጊኮ፥ 7 ታኒ ኢንቴ ኣዋታስ ሜርናስ ጺንጾ ሂስታ ኢሚዳ ሃ ቢታይን ታ ኢንቴና ዎꬃና። 8 ሄኮ ኢንቴ ሃዳ ጊዲዳ ዎርዶ ቃላን ኣማኔቲዴታ።»

9 ጎዳይ፥ «ኢንቴ ካይሶቴታ፥ ኣስ ዎꬌታ፥ ላይማቴታ፥ ዎርዶ ጫቂ ማርካቴታ፥ ባኣሌ ኤቃ ጾሳስ ያርሾ ያርሼታ፥ ሃይሳፌ ካሴ ኢንቴ ኤሮንታ ኤቃ ጾሳታስ ጎይኔታ። 10 ሂስቲዲ ታ ሱንꬃን ጼይጌቲዳ ጾሳ ኬꬃ ዪ ታ ሲንꬃን ኤቂዲ፥ ‹ኑኒ ሎኦ ዶስ!› ጊሼ ሃይታ ሃራሲዛ ሚሻታ ኦሶን ዴታ። 11 ታ ሱንꬃን ጼይጌቲዳ ሃ ጾሳ ኬꬃይ ኢንቴስ ፓንጋቲ ቆቴቲዛ ጎንጎሎ ጊዲዴ? ኢንቴ ኦꬂዛይሳ ኡባ ታኒ ታ ኣይፌራ ቤኣዲስ» ጌስ። *

12 ጎዳይ፥ «ታኒ ታ ሱንꬃይ ኢዛን ዳና ማላ ታ ዶሪዳሶ ሴሎ ቢቴ፤ ታ ኣሳ ኢስራኤሌ ኢታቴꬃ ጋሶን ታኒ ሄን ኦꬂዳይሳ ቢዲ ቤኢቴ። 13 ኢንቴ ሄሳ ኡባ ኦꬂሺን ታኒ ኢንቴስ ዛራ ዛራዳ ዮታዲስ፤ ጊዶ ኣቲን ኢንቴ ሲዮንታ ኢጺዴታ፤ ታኒ ኢንቴና ጼይጋዲስ ሺን ኢንቴ ታስ ኮዪቤኬታ። 14 ሄሳ ጊሻስ ታኒ ሴሎን ኦꬂዳይሳ ማላ ሃኢካ ሃይሳን ኢንቴ ኣማኔቲዛ፥ ታ ሱንꬃይ ኢዛን ጼይጌቲዛ ሃ ጾሳ ኬꬃ ቦላካ ኦꬃና፤ ኢንቴሲኔ ካሴ ኢንቴ ኣዋታስ ኢሚዳ ሶሆን ሃይሳን ታኒ ሴሎ ቦላ ኦꬂዳይሳ ማላ ዛራዳ ኦꬃና።* 15 ኢንቴ ኢሻታ ኤፍሬሜ ዛሬታ ታኒ ዲጊዳ ማላ ታ ሲንꬃፌ ኢንቴናካ ዲጋና» ጌስ።

16 ጎዳይ፥ «ኤርማሳ፥ ኔ ዎሲንካ ታ ሲዮንታ ጊሻስ ኔ ሃይሳ ዴራስ ዎሶፋ፤ ኢስታስ ሾቦፋ ዎይኮ ኢስታስ ጋናቶፓ። 17 ኢስቲ ዩሁዳ ካታማታኒኔ ዬሩሳላሜ ኦጌታን ኣይ ኦꬂዛኮ ኔ ቤኢኪ? 18 ‹ሳሎ ጎዳቴዮ› ጌቴቲዛ ጾሳይሲ ኡኬꬅ ኡካናስ ማጫሳቲ ꬊሌ ሙኑቄቴስ፤ ናይቲ ሚꬅ ሚጼቴስ፤ ኣዋቲ ታማ ኤꬄቴስ። ኢስቲ ታና ቆሃና ጊዲ ኡሻ ያርሾ ሃራ ጾሳታስ ያርሼቴስ። * 19 ኢስቲ ሃይሳ ኡባ ኦꬂዛይ ታና ቆሃናሴ? ሃይሳን ቆሄቲዲ ዬላታናይ ባንታ ሁኤስ ኢስታ ጊዴቴኔ?» ጊዴስ።

20 ሄሳ ጊሻስ ኡባፌ ዎልቃማ ጎዳይ፥ «ታ ዪሎይኔ ታ ሃንቆይ ሃ ሶሆ ቦላ፥ ሜዶሳታ ቦላ፥ ጋዴን ዲዛ ሚꬃ ቦላኔ ካꬃ ቦላ ጉካና፤ ሂስቲዲ ኤጻና፤ ቶኣናስካ ዳንዳዬና» ጌስ። 21 ኡባፌ ዎልቃማ ጎዳ ኢስራኤሌ ጾሳይ፥ «ኢንቴ ጹጊ ሺሺዛ ያርሾዛ ጊዲን ሃራ ያርሾታራ ጉጂዲ ኣሾዛራ ኢንቴስ ሚቴ። 22 ታኒ ኢንቴ ኣዋታ ጊብጼ ቢታፌ ኬሲዳ ዎዴ ጹጌቲዛ ያርሾ ጊሻስ ጊዲን፥ ሃራ ያርሾ ጊሻስ ጊዲን፥ ታ ኢስታስ ዮታቤኬ ዎይኮ ኢስታ ኣዛዛቤኬ። 23 ጊዶ ኣቲን ታኒ ኢስታስ፥ ‹ታስ ኣዛዜቲቴ፤ ሂስቲኮ ታኒ ኢንቴ ጾሳ ጊዳና፤ ኢንቴካ ታ ዴሬ ጊዳና፤ ኢንቴስ ሎኣና ማላ ታኒ ኢንቴና ኣዛዚዛ ኦጌ ኡባራ ቢቴ› ጋዳ ኣዛዛዲስ። 24 ኢስቲ ጊዲኮ ታ ጊዛዝ ሲዪቤቴና፤ ዎዚናን ዎꬂ ሲያናስካ ኮዪቤቴና፤ ኢስቲ ባንታ ኢታ ዎዚና ቆፋ ሚንꬂ ካሊዳ፤ ኢስቲ ሲንꬄ ቡስ ኣጊዲ ጉዬ ጉዬ ቢዳ። 25 ኢንቴ ኣዋቲ ጊብጼ ቢታፌ ኬዚዳ ጋላሳፌ ዶሚዲ ሃኖ ጋካናስ ታኒ ታ ኣይሌ ጊዲዳ ናቤታ ኢስታስ ኪታሼ ዳይስ። 26 ዴሬዚ ጊዲኮ ታ ጊዛዝ ሲዪቤና፤ ዎዚናን ዎꬂ ሲያናስካ ኮዪቤና፤ ኢስቲ ባንታ ሞርጌ ሚንꬂዳኔ ኢስታ ኣዋቲ ኦꬂዳ ኢታ ሚሻፌ ኣꬊዛ ኢታ ሚሽ ኦꬂዳ።

27 «ሃይሳ ኡባ ኔኒ ኢስታስ ዮታና፤ ጊዶ ኣቲን ኢስቲ ኔ ጊዛይሳ ሲዬቴና፤ ኔኒ ኢስታ ጼይጋና ሺን ኢስቲ ኔስ ኮዬቴና። 28 ሄሳ ጊሻስ ኔኒ ኢስታስ፥ ‹ሃይሲ ዴሬዚ ጎዳ ባ ጾሳስ ኣዛዜቶንታኔ ኢዛ ዞሬ ኤኮንታ ዴሬ፤ ቱማይ ዴና፤ ኢስታ ኢንጻርሳፌ ꬋይዴስ። 29 ሃንቆይ ኢዛ ቦላ ጋኪዳ ሃ ዬሌታ ጎዳይ ካꬊዳ ጊሻሲኔ ኣጊዳ ጊሻስ ኢንቴ ሁኤ ሜዲዲ ዎራ ዬጊቴ፤ ኣይኮይካ ባይንዳ ዙምቡላታ ቦላ ኬዚዲ ዚላሊቴ› ጋ» ጌስ።

ሹካ ሹኪዛሶ ሄኖሜ ሾባ

30 ቃሴካ ጎዳይ፥ «ዩሁዳ ኣሳቲ ታ ሲንꬃን ኢታ ሚሽ ኦꬂዳ፤ ሃራሲዛ ኤቃ ጾሳታ ኤሂዲ ታ ሱንꬃን ጼይጌቲዳ ጾሳ ኬꬃን ዎꬂዲ ቱኒሲዳ። 31 ኢስቲ ባንታ ኣቱማ ናይታኔ ማጫ ናይታ ታማን ጹጊዲ ያርሻናስ፥ ሄኖሜ ና ሾባን ቶፌቴ ጌቴቲዛ ያርሾሶሆ ጊምቢዳ። ጊዶ ኣቲን ሄሲ ታኒ ኢስታ ኣዛዞንታይሳኔ ታ ቆፋን ባይንዳይሳ። * 32 ሄሳ ጊሻስ ሄ ሶሆይ ሄኖሜ ና ሾባ ዎይኮ ቶፌቴ ጌቴቲዛይሲ ኣቲዲ ሹካ ዙሌ ጌቴቲ ጼይጌታና ጋላሳቲ ዬቴስ። ጋሶይካ ሞጎሶይ ꬋያና ጋካናስ ሃይቂዳ ኣሳቲ ቶፌቴን ሞጌታና። 33 ሄ ዎዴ ሄ ኣሳታ ኣሃይ ሳሎ ካፎታሲኔ ሳኣ ዶኣታስ ቁማ ጊዳና፤ ኢስታ ባቢሲዲ ጎዲዛ ሚሺ ዴና። 34 ታኒ ኢሊሲ፥ ኡፋይሳ ጬንጉርሲኔ ሚሺራታ ጬንጉርስ ዩሁዳ ካታማታፔኔ ዬሩሳላሜ ኦጌታፔ ꬋይሳና፤ ቢታያካ ቡላ ጊዳ ኣታና» ጌስ። *

8

1 ኡባፌ ዎልቃማ ጎዳይ፥ «ሄ ዎዴን ዩሁዳ ካዎታ ሜቄꬂ፥ ሹሜታ ሜቄꬂ፥ ቄሴታ ሜቄꬂ፥ ናቤታ ሜቄꬂኔ ዬሩሳላሜን ዲዛ ኣሳታ ሜቄꬂ ኡባይ ዱፎፔ ማጼቲዲ ኬዛና። 2 ሂስቲዲ ኢስቲ ሲቂዳ፥ ኪቴቲዳ፥ ካሊዳ፥ ዞሬ ኦይቺዳኔ ጎይኒዳ ኣርሼ ሲንꬃን፥ ኣጊና ሲንꬃኒኔ ሳሎ ጾሊንቴታ ኡባ ሲንꬃን ሚጬታና። ኢስታ ሜቄꬃይ ሺቄና ዎይኮ ሞጌቴና፤ ጊዶ ኣቲን ቢታ ቦላ ኦሌቲዳ ቡራ ማላ ጊዳና። 3 ሃ ኢታ ኣሳ ኩሼፔ ኣቲዳይቲ ኡባይ ታ ኢስታ ጎዳ ዬዲዳሶ ኡባን ዴኦፔ ሃይቆ ዶራና» ጌስ።

ናጋራ ጋሶን ጋኪዛ ቂጻቴ

4 ጎዳይ ታና፥ «ኣሳስ፥ ‹ኣሲ ኩንዲኮ ኩንዲዳሶሆፔ ሲሚዲ ዴንዴኔ?

ዎይኮ ኣሲ ባሊዳ ጊዲኮ

ጉዬፔ ባ ባላፔ ሲሜኔ?

5 ሂስቲን ሃይሲ ዴሬዚ

ኣይስ ጉዬ ሲሚ ቢዜ?

ዬሩሳላሜይ ኣይስ ኡባቶ

ጉዬ ሲማዜ?

ኢስቲ ጌኔ ኦሶ ሚንꬂ ኦይኪዳ፤

ሲማናስካ ኮዬቴና።

6 ታኒ ኢስታ ሎኤꬃ ኤዝጋዲስ፤

ኢስቲ ሱሬ ሃሳዬቴና፤

ታ ኣይ ኦꬃዲና?› ጌስ።

ጊዶ ኣቲን ባ ኢታ ኦሶ

ፓጺዛይ ኢሶይካ ዴና፤

ኦላስ ዲርጊዛ ፓራ ማላ

ኡባይካ ባስ ባስ ዎጼስ።

7 ሺሜላ ጌቴቲዛ ካፎቲ

ባንቲ ሲሚዛ ዎዴ ኤሬቴስ፤

ሃራጴቲ፥ ዳጊጬቲኔ

ዋላ ጌቴቲዛ ካፎቲ

ባ ዴንዲ ቢዛ ዎዴ ኤሬቴስ፤

ጊዶ ኣቲን ታ ዴሬይ

ጎዳ ዎጋ ኤሪቤና። *

8 ዎርዳንቻ ጻፌቲ ባንታ ቢኢሬን

ታ ዎጋ ዎርዶራ ጻፊዳ፤

ሂስቲን ዋኒዲ፥

‹ኑኒ ኣꬎ ኤራንቻ፤

ጎዳ ዎጋይ

ኑናራ ዴስ› ጌቲ?

9 ኣꬎ ኤራንቻቲ ዬላታና፤

ኢስቲ ካዉያናኔ

ዎጺማዴን ኦይኬታና።

ጎዳ ቃላራ

ኢስቲ ኤቄቲቺን

ኢስታስ ኣዛ ኤራቴꬂ ዲዜ?

10 ሄሳ ጊሻስ ታኒ ኢስታ ማቼታ

ሃራ ኣዚናታስ፥

ኢስታ ቢታታካ

ኣላጋታስ ኢማና፤

ጉꬃይካ ጊታይካ ኡባይ

ባንታ ጎኣስ ዪቄቴቴስ።

ናቤቲኔ ቄሴቲካ ኡባይ

ኣስ ባሌꬄቴስ።

11 ኢስቲ ታ ዴሬዛ ማዱንꬃ

ቄሪ ሚሻን ቆዲዲ

ማዶንታ ꬋሌ ኢሜቴስ፤

ሳሮይ ባይንዳ፥

‹ሳሮ፥ ሳሮ› ጌቴስ። *

12 ቱና ኦሶ ኦꬂዲ ዬላቲዶ?

ቺ! ሙሌካ ዬላቲቤቴና።

ኢስቲ ዬላይ ኣዛኮካ ኤሬቴና።

ሄሳ ጊሻስ

ኢስቲካ ኩንዲዳይታራ

ኢሲፌ ኩንዳና፤

ታ ኢስታ ቃጻዪዛ ዎዴ

ኢስቲ ካዉያና» ጌስ። *

13 ጎዳይ፥ «ኢስቲ ጎዪ ኬሲዳ

ካꬅ ኡባ

ታ ኢስታፌ ኤካይቻና፤

ኢስታ ዎይኔ ቱራን

ኣይፌይ ꬋያና፤

ባላሴ ሚꬂካ ኣይፌ ኢሜና፤

ኢስታ ቦንጮቲካ ቆካና፤

ታኒ ኢስታስ ኢሚዳይሲ

ኢስታፌ ኤኬቲቻና» ጌስ።

14 ሂስቲን ኣሳቲ፥

«ኑኒ ሃይሳን ኣይስ ኡቲኖ?

ኣኔ ኢሲ ቦላ ሺቂቴ፤

ጊምቤቲ ኡቲዳ ካታማታን

ባቃቲ ቢዲ ሄን ሃይቆስ፤

ጎዳ ኑ ጾሳይ ኑና

ሃይቃና ማላ ፒርዲዴስ፤

ኑኒ ኢዛ ቦላ

ናጋራ ኦꬂዳ ጊሻስ

ኑ ኡያና ማላ ማርዜራ ዲዛ

ሃꬅ ኢሚዴስ።

15 ‹ሳሮይ ያና› ጊዲ

ሂዶታ ኦꬂዶስ፤

ጊዶ ኣቲን

ሎኦ ሚሺ ዪቤና።

‹ኑኒ ፓጻና› ጊዲ ኣሞቲዶስ፤

ጊዶ ኣቲን ዳጋማ ጻላ ጊዲዴስ።

16 ሞርኬታ ፓራ ፔኖይ

ዳኔ ካታማፔ ሲዬቴስ፤

ኢስታ ዎዳላ ፓራታ ጫሻን

ቢታይ ኡባይ ቃጼስ፤

ቢታዮኔ ቢታይ ቦላ

ዲዛ ኡባ፥

ካታማዮኔ ኢዚን ዲዛ ኡባ

ሚታናስ ዪዳ» ጌቴስ።

17 ጎዳይ፥ «ቤኢቴ፥

ታኒ ማርዜራ ዲዛ ሾሻታ፥

ሙሬኒዛይታ ሂላቴꬂ

ቴቃናስ ዳንዳዮንታ

ሃሶ ሾሻታ

ኢንቴ ጊዶ ዬዳና፤

ኢስቲ ኢንቴና ዱካና» ጌስ።

ኤርማሲ ዴራስ ጬጪዳ ጬጬ

18 ታ ጬጪዛ ዎዴ

ታና ሚንꬄꬂዛይሶ!

ታ ዎዚናይ ኬሂ ሜቂዴስ።

19 ታ ኣሳይ ሃሆ ቢታን ዲሼ

ዋሲዛ ዋሶ ሲያ።

ኢስቲ፥ «ጎዳይ ጺዮኔን ዴኔ?

ኢዚ ካዎይካ ሄን ዴኔ?»

ጊዲ ዋሴቴስ።

ሂስቲን ጎዳይ ኢዛስ፥

«ኢስቲ ባስ ማሲዳ ሚስሌታን፥

ሃዳ ጊዲዳ ኤቃ ጾሳታን

ታና ኣይስ ሃንቄꬂዶ?» ጌስ።

20 ሂስቲን ኣሳይ፥

«ሄኮ ካꬃ ሺሾ

ዎዴይ ኣꬊዴስ፤

ቦኔይካ ዉሪዴስ፤

ኑኒካ ኣቲቤኮ»

ጊዲ ዋሴቴስ።

21 ታ ዴሬይ ማዱንጺሺን

ታኒካ ማዱንጻዲስ፤

ዬካዲሲኔ ዳጋማዲስ።

22 ጋላኣዴን ቲዪዛ ꬋሌይ ዴኔ?

ዎይኮ ሄን ኣኪሜይ ዴኔ?

ሂስቲን ታ ዴራ ማዱንꬂ

ኣይስ ፓጺቤኔ?

9

1 ሹኬቲዳ ታ ዴራ ጊሻስ ኦማርሲኔ

ጋላስ ታ ዬካና ማላ

ታ ሁኤይ ሃꬃ ኦላ፥

ታ ኣይፌቲካ ፑልቶ ማላ

ኣፉንꬅ ጎጊሲዳኮ

ታ ኣይ ማላ ዶሳንዲና!

2 ታኒ ታ ዴራፔ ሻኬታዳ

ሃካ ባና ማላ

ባዞን ማንዳራይ ኣቂዛሶሆ

ታስ ኦኔ ኢማናይ!

ኢስቲ ኡባይካ ላይማቲዛይታኔ

ባሌꬂዛይታ ጊዲዳ።

3 ጎዳይ፥ «ኢስቲ ባንታ ኢንጻርስ

ዎርዶ ሃሳያናስ

ዎንዳፌ ማላ ጊግሲዳ፤

ቱማን ጊዶንታ ዎርዶራ

ቢታይ ቦላ ሚኒዳ፤

ኢስቲ ኢታ ቦላ ኢታ

ጉጂ ጉጂ ቢዳ፤

ታናካ ኤሬቴና» ጌስ።

4 ቃሴካ ጎዳይ፥

«ኢሻይ ኢሻ ባሌꬄስ፤

ላጌይ ባ ላጌ ዚጊሬስ፤

ሄሳ ጊሻስ ኢሻይ

ኢሻፔ ናጌቶ፤

ላጌይ ባ ላጋን ኣማኔቶፎ።

5 ላጌይ ባ ላጌ ጪሜስ፤

ቱማ ሃሳይዛይ ዴና፤

ኢስቲ ባንታ ኢንጻርስ

ዎርዶ ሃሳያ ታማርሲዳ።

ናጋራ ኦሶን

ባንታና ዳቡርሴቴስ።

6 ኔኒ ባሌꬆይ ኩሚዳሶን ዳሳ፤

ኢስቲ ባንታ ጪሞ ጋሶን ታና

ኤራና ኮዪቤቴና» ጌስ።

7 ሄሳ ጊሻስ ኡባፌ

ዎልቃማ ጎዳይ፥

«ታኒ ኢስታ ቢራታ ማላ

ፓጫዳ ሴሪሳ ጌሻና።

ታ ዴራ ናጋራ ጊሻስ

ታ ሃይሳፌ ሃራ

ኣይ ኦꬃና ዳንዳያዚና?

8 ኢስታ ኢንጻርሳይ

ዎꬊዛ ዪሻ ማላ፤

ኢስቲ ጪሞ ሃሳያ ሃሳዬቴስ።

ኡባይካ ባንታ ላጌታራ

ሲቆ ቃላን ሃሳዬቴስ፤

ጊዶ ኣቲን ባንታ ዎዚናራ

ዎጺማዴ ጊጊሴቴስ።

9 ሂስቲን ሃይታ ሃ ዮኦታ ጊሻስ

ታ ኢስታ ቃጻያና ቤሴኔ?

ታኒ ታ ሁኤስ ሃይሳ ማላ

ካዎቴꬃ ቦላ

ሃሎ ኬሲኪና?» ጌስ።

10 ታኒ ꬎቃ ዴሬታስ

ዬካናኔ ዋሳና፤

ባዞን ሄንꬃሶሆታስ

ካዮታና።

ጋሶይካ ኢስቲ ꬋይዳ፤

ሄራ ኢሲ ኣሲኔ ካንꬄና።

ሜሄ ዋሶይ ሲዬቴና፤

ሳሎ ካፎቲኔ ዶኣቲ

ባቃቲዲ ቢቺዳ።

11 ጎዳይ፥ «ዬሩሳላሜ ካታማ

ታኒ ቡꬌቲ ካይዚዳሶኔ

ዎራካናቲ ካኢዛሶ ኦꬃና።

ዩሁዳ ካታማታካ

ኣሲ ባይንዳሶ

ቡላ ኬሳና» ጌስ።

12 ሄሳ ኣኬካናስ ዳንዳይዛ ኣꬎ ኤራንቻይ ኦኔ? ጎዳይ ኢዛስ ቆንጪሲን ሃይሳ ኢዛስ ዮታና ዳንዳይዛይ ኦኔ? ቢታያ ኣሲ ባይንዳ ካይስ ኣይስ ጊዳዴ?

13 ጎዳይ፥ «ሃይሲ ሃኒዳይ ኢስታስ ታኒ ኢሚዳ ዎጋ ኢስቲ ኣጊዲ ኣዛዜቶንታ ጊሻሲኔ ታ ማራ ካሎንታ ኣጊዳ ጊሻሳ። 14 ሂስቲዲ ኢስቲ ባንታ ዎዚና ሙሜቴꬃን ቢዲ ባንታ ኣዋቲ ታማርሲዳ ማላካ ባኣሌ ጌቴቲዛ ኤቃ ጾሳ ካሊዳ» ጊዴስ።

15 ሄሳ ጊሻስ ኡባፌ ዎልቃማ ጎዳ ኢስራኤሌ ጾሳይ፥ «ቤኢቴ፥ ታኒ ሃ ኣሳ ጫሚዛ ቁማ ሚዛናኔ ማርዜራ ዲዛ ሃꬅ ኡሻና። 16 ኢስታ ዎይኮ ኢስታ ኣዋቲ ኤሮንታ ካዎቴꬃታ ጊዶን ታኒ ኢስታ ላላና። ታኒ ኢስታ ꬋይሳና ጋካናስ ማሻን ዬዴꬃና» ጌስ።

ዬሩሳላሜ ኣሳ ዚላስ

17 ቃሴካ ኡባፌ ዎልቃማ ጎዳይ፥

«ኣኔ ዬሆ ዬኪዛ ማጫሳታ ጼይጊቴ፤

ዚላስ ሎኤꬂ ኤሪዛ ማጫሳታ ኤሂቴ።

18 ኢስቲ ኤሶን ዬቶ፤

ኑ ኣይፌራ ኣፉንꬂ

ጎጋናሼ ጋካናሲኔ

ኑ ሲጲንꬃራ ኣፉንꬂ ፑልታና

ጋካናስ ኑ ጊሻስ ዚላሌቶ።

19 ጺዮኔን ዚላሳ ጬንጉርሲ ሲዬቴስ፤

‹ኑኒ ꬋይዶስ!

ኑኒ ኬሂ ካዉዪዶስ!

ኑ ኬꬂ ላሌቲቺዳ ጊሻስ

ኑ ቢታ ኣጊዲ ዴንዲ ቦስ›

ጊ ዚላሌቴስ» ጌስ።

20 ኢንቴኖ ማጫሳቶ!

ጎዳ ቃላ ሲዪቴ!

ኢንቴ ሃይꬃይ ኢዛ ዶናፔ ኬዚዛ

ቃላ ኤዝጎ።

ኢንቴ ማጫ ናይታ

ዚላስ ታማርሲቴ፤

ኢሲኒያ ሃንኮሮ ዬሆ ታማርሱ።

21 ሃይቆይ ናይታ ኦጌፔ፥

ናቴꬃ ናይታ ዱቡሻፔ

ፒቲ ꬋይሲዴስ፤

ኑ ማስኮቴታራ ጌሊዴስ፤

ኑ ቆልኣ ጊዶ ካንꬂዴስ።

22 ሄሳ ጊሻስ ጎዳይ ታና፥

« ‹ኣሳ ኣሃይ ቡራ ማላ

ዴምባን ላሌታና፤

ካꬅ ሺሺዛይቲ ጉዬን ኣጊዳ

ፑሹሎ ማላ ኣታና፤

ኢስታ ኦኒካ ሺሼና› ጋ»

ጊዲ ኣዛዚዴስ።

23 ጎዳይ፥ «ኣꬎ ኤራንቻይ

ባ ኣꬎ ኤራቴꬃን ጬቄቶፎ፤

ዎልቃማይ ባ ዎልቃን ጬቄቶፎ፤

ዎይኮ ዱሬይ ባ ዱሬቴꬃን ጬቄቶፎ።

24 ጊዶ ኣቲን ጬቄቲዛ ኦኒካ

ታኒ ጎዳ ጊዲዳይሳ ኤሮኒኔ

ቢታ ቦላ ሲቆ፥ ሱሬ ፒርዳኔ

ጺሎቴꬅ ኦꬂዛይ ታና ጊዶይሳ

ኣኬኮን ጬቄቶ።

ታኒ ሃይታን ኡፋዬታይስ» ጌስ። *

25 ቃሴካ ጎዳይ፥ «ቤኢቴ፥ ባንታ ኣሾ ጻላ ቃጻሬቲዳ ኣሳ ታኒ ቃጻያና ዎዴይ ዬስ። 26 ሄይቲካ ጊብጼ፥ ዩሁዳ፥ ኤዶሜ፥ ኣሞኔ፥ ሞኣቤኔ ባንታ ሁኤ ጪሪ ሜዲዲ ባዞን ዲዛ ኣሳ ኡባታ። ሃ ካዎቴꬃታን ዲዛ ኣሳይ ኡባይ ቱሙካ ቃጻሬቲቤና፤ ኢስራኤሌ ኣሳ ኡባ ዎዚናይካ ቃጻሬቲቤና» ጌስ።

10

ጾሴኔ ኤቃ ጾሳታ

1 ኢንቴኖ ኢስራኤሌ ኣሳቶ!

ጎዳይ ኢንቴስ ዮቲዛ ቃላ ሲዪቴ!

2 ጎዳይ፥ «ካዎቴꬃታ ኦጌ

ኢንቴ ታማሮፒቴ።

ኢስቲ ሳሎ ቦላ

ማላታ ቤኢዲ ሺሮቲኮካ፥

ኢንቴ ሺሮቶፒቴ።

3 ጋሶይካ ዴሬታ ዎጋይ ሃዳ።

ኢስቲ ሚꬅ ዎራፔ ቃንጼቴስ፤

ሂላይ ማሲ ጊጊሴስ።

4 ኢስቲ ቢራኒኔ

ዎርቃን ኣሌቂሴቴስ፤

ቃጾንታ ማላ ናሪቃራ

ሚሲማሬን ꬊሺኪዲ

ኦይꬄቴስ።

5 ኢስታ ኤቃ ጾሳቲ

ኢስታ ካꬃ ጊዶን

ዶኣ ዳጋንꬃናስ

ኤሲዛ ሚስሌ ማላ።

ሃሳያናስ ዳንዳዬቴና።

ሄሜታናስ

ኢስቲ ዳንዳዮንታ ጊሻስ

ኣሳይ ኢስታ ቶኬስ።

ኢስቲ ኢታ ጊዲን

ዎይኮ ሎኦ ሚሽ

ኢንቴ ቦላ ኦꬃናስ

ዳንዳዮንታ ጊሻስ

ኢስታስ ሙሌካ ያዮፍቴ» ጌስ።

6 ኣቤት ጎዳዉ!

ኔ ማላይ ኦኒካ ዴና።

ኔኒ ጊታ፤

ኔ ሱንꬃይካ ጊታኔ ዎልቃማ።

7 ኣቤት ካዎቴꬃታስ ካዎ!

ኔስ ያዮንታይ ኦኔ?

ኔስ ቦንቾይ ቤሴስ፤

ጋሶይካ ኣꬎ ኤራንቻታ

ጋርሳኒኔ

ኢስታ ካዎቴꬃታ ኡባ ጋርሳን

ኔ ማላይ ዴና። *

8 ሃዳ ጊዲዳ ሚꬃፌ ማሴቲዳ

ኤቃ ጾሳታፔ

ቲሚርቴ ታማርዛ ኡባይ

ኤያኔ ዳማ።

9 ሄ ኤቃ ጾሳቲ ታርሴሴፔ

ዪዳ ቢራኒኔ

ኡፋዜፔ ዪዳ

ዎርቃን ኣሌቄቲዳ።

ኢስቲ ዎይኔ ኡሻኒኔ

ኦቻ ቴራ ሚሳቲዛ

ሜꬋራ ዲዛ

ማይኦን ካሜቲዳ።

ኢስቲ ኡባይ ኩሼ ኦሶ

ሂላታን ኦሴቲዳ።

10 ጊዶ ኣቲን ጎዳይ ቱሙ ጾሳ፤

ኢዚ ዴኦ ጾሳኔ ሜርና ካዎ።

ኢዚ ሃንቄቲዛ ዎዴ

ቢታይ ቃጼስ፤

ካዎቴꬃቲካ

ኢዛ ዪሎ ዳንዳዬቴና።

11 ጎዳይ፥ «ኢንቴካ፥ ‹ሄይቲ ሳሎኔ

ሳኣ ሜꬎንታ ጾሳቲ

ሳኣፔኔ ሳሎ ጋርሳፌ

ꬋያና› ጌታ» ጌስ።

12 ባ ዎልቃን ሳኣ ሜꬊዳይ፥

ባ ኣꬎ ኤራቴꬃን

ኣላሜ ኤሲዳይ፥

ባ ኣኬካን

ሳሎ ሚጪዳይ ጎዳ።

13 ኢዚ ጉሚዛ ዎዴ፥

ሳሎን ዲዛ ኡባይ ቃጼስ።

ኢዚ ሻራ ሳኣ ጋጻፔ

ፑዴ ዴንꬄስ።

ኢዚ ኢራራ ዳዳ ዬዴስ፤

ጫርኮካ ባ ሚንጃሶፔ ኬሴስ።

14 ኣሲ ኡባይ ኤራ ꬋይዲ ዳሚዴስ፤

ዎርቃ ሴሪሲዛ ኣሲ ኡባይ

ባ ኦꬂዳ ኤቃ ጾሳታን

ዬላቲዴስ።

ጋሶይካ ኤቃ ጾሳቲ ዎርዶ፤

ኢስታስ ሼምፖይ ዴና።

15 ኢስቲ ጮ ቂꬌስ

ሜꬌቲዳ ሚሻ።

ፒርዳይ ኢስታ ቦላ ጋኪዛ ዎዴ

ኢስቲ ꬋያና።

16 ጊዶ ኣቲን ያቆቤ ቃዳይ

ሄይታ ማላ ጊዴና።

ጋሶይካ ኢዚ ኡባ ሜꬊዳይሳ፤

ኢስራኤሌይ ዶሬቲዳ ዴሬ።

ኢዛ ዶሪዳይሳ ሱንꬃይ

ኡባፌ ዎልቃማ

ጎዳ ጾሳ።

ቡሮፔ ያና ኢታ

17 ኢንቴኖ ሞርኬይ ጊዶꬂዳይቶ!

ዲዛ ሚሽ ዲዛሶፔ ሺሺቴ።

18 ጋሶይካ ጎዳይ፥

«ታኒ ሃ ሳኣ ቦላ ዲዛ ኣሳ

ሃኢ ጌዴ ካሬ ኬሳዳ ጎዳና።

ኢስታስ ኤሬታና ማላ

ታ ኢስታ ቦላ ሜቶ ኤሃና» ጌስ።

19 ዋኖ ኣይ ሃኖ!

ታ ማዱንꬃይ

ፓጾንታ ማዱንꬃ።

ጊዶ ኣቲን ታ ታና፥

«ሃይሲ ታ ሃርጌ፤

ታኒ ዳንዳያናስ ቤሴስ» ጋዲስ።

20 ታ ዱንካኔይ ላሌቲዴስ፤

ኢዛ ዎዶሮይ ኡባይ ዱጼሬቲዴስ።

ታ ናይቲ ኡባይ

ታፔ ሻኬቲዲ ቢቺዳ፤

ሃይሳፌ ጉዬ ሲሜቴና፤

ታ ዱንካና ዛሪዲ ቶላናስ

ዎይኮ ታ ማጋላሻ ካቃናስ

ሃኢ ኢሲ ኣሲኔ ኣቲቤና።

21 ሄንꬃንቻቲ ዳሚዳ፤

ኢስቲ ጎዳ ኦይቺቤቴና።

ሄሳ ጊሻስ ኢስታስ ኢንጄቲቤና፤

ኢስታ ዉዴ ኡባይ ላሌቲዴስ።

22 ሲዪቴ! ኢታ ዮኦይ ዩሳ ቦላ ዴስ፤

ሄሲ፥ «ፑዴሃ ባጋራ ዲዛ

ካዎቴꬃን

ጊታ ቡልኣኬቴꬂ

ዩሳን ዴስ» ጊዛይሳ።

ኢዛ ኦላንቻቲ ዪዲ

ዩሁዳ ካታማታ ባዞኔ

ዎራካናታ ዱሳሶ ኬሳና።

23 ኣቤት ጎዳዉ! ኣሳ ዴኦይ

ኢዛዴ ኩሼን ዶንታይሳኔ

ባ ሄሜታካ ባርካ

ባ ሼኔ ማላ

ሎኤꬃና ዳንዳዮንታይሳ

ታ ኤራይስ።

24 ኣቤት ጎዳዉ! ታና ሴራ፤

ጊዶ ኣቲን ጊናራ ጊዶ።

ታኒ ሙሌራ ꬋዮንታ ማላ

ኔኒ ሃንቆራ ታ ቦላ ዮፓ፤

25 ያቆቤ ሙሌራ

ሚ ሚቲዳይታ ቦላኔ

ኔ ሱንꬃ ጼይጎንታ

ኣሳታ ቦላ ጉሳ።

ኢዛ ዱሳሶካ

ካይዚሲዳ ጊሻስ

ኔኒ ኔ ሃንቆዛ ኔና ኤሮንታ

ዴሬታ ቦላኔ

ኔ ሱንꬅ ጼይጎንታ

ካዎቴꬃታ ቦላ ጉሳ።

11

ኤርማሳኔ ጎዳ ጫቆ ቃላ

1 ጎዳፔ ኤርማሳስ ዪዳ ቃላይ ሃይሳፌ ካሊዛይሳ፤ 2 «ሃ ጫቆ ቃላታ ሲያ፤ ሂስታዳ ዩሁዳ ኣሳሲኔ ዬሩሳላሜ ካታማን ዲዛይታስ ዮታ። 3 ጎዳ ኢስራኤሌ ጾሳይ፥ ‹ሃይሳ ጫቆ ቃላስ ኣዛዜቶንታ ኣሲ ቃንጌቲዳዴ ጊዶ።

4 « ‹ሃይሲ ኣዛዞዚ ቤኒ ኢንቴ ኣዋታ ጊብጼ ቢታፌ፥ ቢራታ ሴሪሲዛ ጮጬፔ ኬሲዛ ዎዴ ታ ቃላ ሲዪዳኮ፥ ታ ኣዛዞ ናጊዳኮ ኢስቲ ታ ናይታ፤ ታኒ ኢስታ ጎዳ ጊዳና ማላ ታኒ ኢስታስ ኢሚዳ ቃላ። 5 ሄሳን ማꬂኔ ኤሲ ጎጊዛ ቢታ ካሴ ኢንቴ ኣዋታስ ኢማናስ ታኒ ጫቂዳ ጫቆ ፖላና› ጋዲስ» ጌስ። ታኒካ፥ «ኤሮ፥ ጎዳዉ፥ ኣሚን» ጋዲስ።

6 ሄሳፌ ጉዬ ጎዳይ ታስ፥ «ሃይሳ ታ ቃላ ኡባ ዩሁዳ ካታማታኒኔ ዬሩሳላሜ ኦጌታን፥ ‹ሃ ጫቆ ቃላ ሲዪቴ፤ ሲዪዲ ኢዛ ካሊቴ። 7 ካሴ ኢንቴ ኣዋታ ታኒ ጊብጼ ቢታፌ ኬሶሳፔ ሃች ጋካናስ፥ ዛራ ዛራዳ፥ ታስ ኣዛዜቲቴ!› ጋዳ ሴራዲስ። 8 ኢስቲ ጊዲኮ ባ ዎዚና ኢታቴꬃ ካሊዳ ኣቲን ታስ ኣዛዜቲቤቴና፤ ባ ሃይꬂካ ሃ ታኮ ዬጊቤቴና፤ ሄሳ ጊሻስ ኢስቲ ካላና ማላ ታ ኣዛዚዳ ጫቆ ቃላ ፖሎንታ ኣጊዳ ጊሻስ ታ ኢስታ ቦላ ቃንጌꬅ ኤሃዲስ» ጊዴስ።

9 ዛሪዲካ ጎዳይ ታስ፥ «ዩሁዳ ኣሳ ጊዶኒኔ ዬሩሳላሜን ዲዛይታ ጊዶን ኢታ ማቆይ ዴስ። 10 ኢስቲ ካሴ ታ ቃላ ሲዮንታ ኢጺዲ ናጋራ ኦꬂዳ ባንታ ኣዋታ ማላካ ናጋራ ኦꬂዳ፤ ኢስቲ ሃራ ጾሳታስ ጎይኒዳኔ ኢስታ ካሊዳ፤ ኢስራኤሌ ኣሳይኔ ዩሁዳ ኣሳይ ታኒ ካሴ ኢስታ ኣዋታራ ጫቄቲዳ ጫቆ ቃላ ላሊዳ። 11 ሄሳ ጊሻስ ጎዳይ ኢስታስ፥ ‹ኢስቲ ባቃቲዲ ኣታናስ ዳንዳዮንታ ሜቶ ታ ኢስታ ቦላ ኤሃና። ኢስቲ ታኮ ዋሲኮካ ታ ሲዪኬ። 12 ሄ ዎዴ ዩሁዳ ካታማታ ኣሳቲኔ ዬሩሳላሜ ኣሳቲ ቢዲ ባንቲ ኤጻኔ ጩዋሲዛ ኤቃ ጾሳታስ ዋሳና፤ ጊዶ ኣቲን ሜቶ ዎዴ ሄ ጾሳቲ ሙሌካ ኢስታ ማዴቴና። 13 ኢንቴኖ ዩሁዳ ኣሳቶ! ኢንቴ ጾሳቲ ኢንቴ ካታማታ ኬና ጮራ። ቃሴ ባኣሌ ጌቴቲዛ ሄ ዬላቺዛ ጾሳስ ኤጻኔ ጩዋሳናስ ኢንቴ ኤሲዳ ያርሺዛሶሆቲ ዬሩሳላሜ ኦጌታ ኬና ጮራ› ጌስ።

14 «ኤርማሳ፥ ኢስቲ ሜቶቲዲ ታና ዎሲኮ ታ ሲዮንታ ጊሻስ ኔ ኢስታ ጊሻስ ታና ዎሶፋ፤ ኢስታ ጊሻስ ጋናቶፓ ዎይኮ ኦይቾፋ።

15 ታ ሲቆያ ባ ኢታቴꬃ

ዳሮታራ ቃጼሬꬃሼ

ታሳራ ኢዚስ

ኣዛ ጋይቶቴꬄ ዲዛይ?

ኣዲኔቴꬂ ዎይኮ

ኣሾ ያርሾይ

ኔና ቂጻቴፔ

ኣሻና ዳንዳይዜ?

ኔ ሄይታንታ ፖላዳ

ኡፋዬታና ዳንዳያይ?

16 ጎዳይ ኔና፥ ‹ዲጪዛ፥

ሎኦ ኣይፌ ኣይፊዛ ዎጋራ ሚꬅ›

ጊዲ ሱንꬂዴስ።

ጊዶ ኣቲን ኢዚ ዎልቃማ

ጎቴ ጫርኮ ጊሪሳን ጹጋና፤

ኢዚ ሃጋቲካ ሜቄሬቲ ዎꬋና።

17 «ኢስራኤሌ ኣሳቲኔ ዩሁዳ ኣሳቲ ባኣሌስ ኤጻኔ ጩዋሲዲ ታና ዪሎሲዳ ጊሻስ ኢንቴና ቶኪዳ ኡባፌ ዎልቃማ ጎዳይ ኢንቴ ቦላ ኢታ ሚሽ ኤሃናስ ኣዋጃዲስ» ጊዴስ።

ኤርማሳ ዎꬋናስ ማቄቲዳ ማቆ

18 ጎዳይ ኢስታ ማቆ ታስ ቆንጪሲዳ ጊሻስ ታኒ ኤራዲስ፤ ሄ ዎዴ ኢስቲ ኢታ ኦꬂዛይሳ ኢዚ ታና ቤሲዴስ። 19 ታኒ ሹካስ ካሌꬂዲ ኤፊዛ ዶርሳ ላቃ ማላ ጊዳዲስ። ኢስቲ ታ ቦላ፥ «ኣኔ ኑኒ ሚꬃ ቃንጺዲ ኢዛ ኣይፌዛራ ጋꬂ ꬋይሶስ። ኢዛ ሱንꬃይ ሙሌካ ሃሳኤቶንታ ማላ፥ ኣኔ ኑኒ ኢዛ ፓጻ ዲዛይታ ጊዶፌ ꬎቃሊዲ ꬋይሶስ» ጊዲ ኢስቲ ማቄቲዳይሳ ታኒ ኤራቤኬ።

20 ዎዚናኔ ኪላሆ ፓጫ ጼሊዛ

ኡባፌ ዎልቃማ ጎዳዉ!

ታ ዮኦታ ኔስ ኢማዲስ፤

ኔኒ ኢስታ ቦላ

ሃሎ ኬሲሺን

ታ ቤያና።

21 ሄሳ ጊሻስ፥ «ጎዳ ሱንꬃን ቲንቢቴ ዮቶፓ፤ ኔ ዮቲኮ ኑ ኩሼን ሃይቃና» ጊዲ ኔና ዎꬋናስ ኮይዛ ኣናቶቴ ኣሳ ጊሻስ ጎዳይ ጊዛይሲ ሃይሳ። 22 ኡባፌ ዎልቃማ ጎዳይ፥ «ታኒ ኢስታ ቃጻያና፤ ኢስታ ናቴꬃ ናይቲ ማሻን ሃይቃና፤ ኢስታ ማጫ ናይቲኔ ኣቱማ ናይቲ ኮሻን ሃይቃና፤ 23 ኢስታፌ ኢሶይኔ ኣቴና፤ ጋሶይካ ታኒ ኢስታ ቃጻዪዛ ላይꬅ ኣናቶቴ ኣሳ ቦላ ኢታ ሚሽ ኤሃና» ጌስ።

12

ኤርማሳ ኦይሻ

1 ኣቤት ጎዳዉ!

ታኒ ኔናራ ፓላሜቲዛ ዎዴ

ኡባንካ ኔ ጺሎ።

ኢታ ኣሳቲ ኦꬂዛይሲ

ኢስታስ ኣይስ ኢንጄቲዜ?

ኣማኔቶንታይቲ

ኣይስ ኢሻሎ ዱስ ዲዞ?

2 ኔኒ ኢስታ ቶካዳሳ፤

ሂስቲን ጻጶ ዬዲዳ፤

ዲጪዲ ኣይፌ ኣይፊዳ።

ኢስቲ ኔና ዶናፔ ዬጌቴና፤

ኔኒ ጊዲኮ ኢስታ ዎዚናፔ

ሃኮን ዳሳ።

3 ጊዶ ኣቲን ኣቤት ጎዳዉ!

ኔኒ ታና ኤራሳ።

ታና ቤኣሳ፤

ታኒ ኔስ

ኣይ ቆፒዛኮ ፓጫሳ።

ሹኬታና ቢዛ ዶርሳታ ማላ

ኔኒ ኢስታ ላጋ!

ሹካ ጋላሳስ ኢስታ ዱማ

ሻካ ዎꬃ!

4 ኢራይ ꬋዪን ቢታይ

ኣይዴ

ጋካናስ ሜላኔ?

ማታይካ ኣይዴ ጋካናስ ሜላኔ?

ኣሳ ኢታቴꬃፌ ዴንዲዳይሳን

ሜዶሳቲኔ ካፎቲ ꬋይዳ።

ሄሳ ቦላካ ኣሳይ፥

«ጎዳይ ኑኒ ኦꬂዛይሳ

ዴሜና» ጌስ።

ጎዳይ ኤርማሳ ኦይሻስ ኢሚዳ ዛሮ

5 ጎዳይ ኤርማሳስ፥

«ኔኒ ቶሆን ዎጺዛ ኣሳታራ

ዎጻዳ ዳቡርኮ

ፓራራ ዋና ጋዴ ዎጻኔ?

ኔኒ ሳሮ ቢታን ꬉጴቲኮ፥

ዮርዳኖሴ ዎራ ጋርሳን

ዋና ሄሜታኔ?

6 ኔ ኢሻቲኔ

ኔ ሶሆ ኣሳቲ

ኔና ሂሊዳ፤

ኔ ቦላ ዋሲዳ፤

ሄሳ ጊሻስ ኢስቲ ኔስ

ሎኦ ሃሳይኮካ

ኔ ኢስታ ኣማኖፓ።

7 ታኒ ታ ኬꬃ ኣጋና፤

ታ ጺንጾዮካ ዬጋ ኣጋና፤

ታኒ ታ ሲቂዛ ኣሳ

ኢስታ ሞርኬታ ኩሼን

ኣꬃ ኢማና።

8 ታ ጺንጾያ

ዎራ ጊዶን ዲዛ ጋሞ ማላ

ታ ቦላ ዴንዳዱስ፤

ታ ቦላካ ጻጋዱስ፤

ሄሳ ጊሻስ ታኒ ኢዞ ኢጻዲስ።

9 ታ ጺንጾያ ጲርጮቲ

ማና ጊዶꬂዳ

ካፎ ማላ ጊዳቤኬ?

ቢዲ ዎራ ዶኣታ

ኡባ ሺሺቴ፤

ኢስቲ ኢዞ ዱꬄꬂ

ማና ማላ ጼይጊቴ።

10 ዳሮ ሄንꬃንቻቲ

ታ ዎይኔ ቱራ ሶሆ ሞሪዳ፤

ታኒ ኢዛን ኡፋዬቲዛ

ታ ጋዴዛ ቡላሲዳ።

11 ሄ ቢታይ ታ ሲንꬃን

ባዞ፥ ቡላኔ

ሜላ ቢታ ጊዳና፤

ኢዚስ ቆፒዛይ ባይንዳ ጊሻስ

ቢታያ ባዞ ጊዳና።

12 ባዞን ዲዛ ዙምቡላታ ቦላፌ

ꬋይሲዛይቲ ያና፤

ጋሶይካ ጎዳ

ማሻይ ቢታ

ሃ ጋጻፔ

ሄ ጋጻ ጋካናስ ማና።

ሄሳ ጊሻስ

ኦኒካ ኣታናስ ዳንዳዬና።

13 ኢስቲ ጊስቴ ዜሪዲ

ኣጉንꬅ ጫካና፤

ኢስቲ ዳሮ ዳቡራናሺን

ኣይኮካ ዴሜቴና፤

ዳሮ ዜሪዲ ጎዳ ሃንቆ

ጋሶን ኢንቴ ጉꬅ

ዴሚዲ ዬላታና» ጊዴስ።

14 ጎዳይ፥ «ታኒ ታ ዴሬ ኢስራኤሌስ ኢሚዳ ጺንጾ ቢታ ኦይኪዛ ኢታ ሾሮታ ታኒ ኢስታ ኢስታ ቢታፌ ꬎቃላና። ቃሴ ዩሁዳ ኣሳታካ ኢስታ ጊዶፌ ꬎቃላና። 15 ጊዶ ኣቲን ታኒ ኢስታ ኢስታ ቢታፌ ꬎቃሊዳፔ ጉዬ ዛራዳ ማራና፤ ታኒ ኢስታ ዴሬኒኔ ኢስታ ጺንጾን ጺንጾን ዛራ ኤሃና። 16 ካሴ ታ ኣሳ ባኣሌ ሱንꬃን ጫቃና ማላ ታማርሶይሳꬆካ፥ ‹ጎዳይ ቤኢን!› ጊዲ ታ ሱንꬃን ጫቂኮ ኢስቲ ታ ኣሳ ጊዶን ጻጵዲ ዳና። 17 ታ ጊዛዝ ኤኮንታ ካዎቴꬂ ዲኮ ታ ኢዛ ሙሌራ ꬎቃላ ꬋይሳና» ጌስ።

13

ላይኖፔ ኦሴቲዳ ዳንጮ

1 ጎዳይ ታና፥ «ባዳ ላይኖፔ ኦሴቲዳ ዳንጮ ሻማዳ ኔ ጼሳን ዳንጫ፤ ጊዶ ኣቲን ሃꬃን ቦሺሶፓ» ጊዴስ። 2 ሄሳ ጊሻስ ታኒ ጎዳይ ኣዛዚዳ ማላ ዳንጮ ሻማዳ ታ ጼሳን ዳንጫዲስ።

3 ጎዳ ቃላይ ናምኣንꬆ ታኮ ዪዲ፥ 4 «ኔኒ ሻማ ዳንጪዳ ዳንጮዛ ኤካዳ ኤፊራጺሴ ሻፋ ባ፤ ሂስታዳ ዛላ ዛኣ ጊዶን ቆታ» ጊዴስ። 5 ሂስቲን ታኒ ጎዳይ ታስ ዮቲዳ ማላ ኤፋዳ ኤፊራጺሴ ሻፋ ላንቄን ቆታዲስ።

6 ዳሮ ጋላሳፌ ጉዬ ጎዳይ፥ «ዴንዳ ኤፊራጺሴ ሻፋ ባዳ ታኒ ኔና፥ ‹ሄን ቆታ› ጊዳ ዳንጮዛ ኬሳ» ጊዴስ። 7 ሂስቲን ታኒ ኤፊራጺሴ ሻፋ ባ ቦካዳ ዳንጮዛ ታ ቆቲዳሶፔ ኬሳዲስ፤ ጊዶ ኣቲን ሄ ዳንጮዚ ሞሬቲዲ ሙሌራ ጎኦንታዝ ጊዲዴስ።

8 ሄሳፌ ጉዬ ጎዳ ቃላይ ታኮ ዪዲ፥ 9 «ጎዳይ ታኒ ዩሁዳ ኣሳ ኦቶሬቴꬂኔ ዬሩሳላሜ ኣሳ ጬቄቴꬅ ሄሳ ማላ ꬋይሳና። 10 ታ ቃላ ሲዮንታ ኢጺዲ፥ ባንታ ዎዚና ሙሜቴꬃ ካሊዲ፥ ኤቃ ጾሳታስ ኦꬃናሲኔ ጎይናናስ ቢዛ ሃ ኢታ ኣሳይ ሃይሳ ዳንጮዛ ማላ ሙሌካ ጎኦንታይሳ ጊዳና። 11 ዳንጮይ ኣሳ ጼሳ ባቂ ኦይኪዛ ማላ ዩሁዳ ኣሳይ ኡባይኔ ኢስራኤሌ ኣሳይ ኡባይ ታኮ ሺጵ ጋና ማላኔ ታ ሱንꬃስ ጋላታኔ ቦንቾ ኢማና ማላ ታ ኦꬂን ኢስቲ ታ ጊዛዝ ሲዪቤቴና» ጌስ።

ዎይኔ ኡሻ ኦቶ

12 ቃሴካ ጎዳ ኢስራኤሌ ጾሳይ፥ «ኤርማሳ! ኣሳስ፥ ‹ኦቶ ኡባን ዎይኔ ኡሻይ ኩማና› ጌስ። ኢስቲ ኔስ ዛሪዲ፥ ‹ኦቶ ኡባን ዎይኔ ኡሺ ኩማናይሳ ዋኒ ኑ ኤሮኮኒ?› ጊኮ፥ 13 ኔኒ ኢስታስ፥ ‹ጎዳይ ታኒ ሃ ቢታን ዲዛ ኣሳ ኡባ፥ ዳዊቴ ካዎቴꬃ ኣራታን ኡቲዛ ካዎታ፥ ቄሴታ፥ ናቤታኔ ዬሩሳላሜን ዲዛ ኣሳ ኡባካ ታ ዎይኔ ኡሻን ማꬆሳና። 14 ታኒ ኢሲ ኣስ ሃራ ኣሳራ፥ ኣዋ ናራ ኦሻና፤ ታኒ ኢስታ ꬋይሳና ኣቲን ኢስታስ ሚሼቲኬ፤ ቃꬌቲኬኔ ማሪኬ› ጌስ ጋ» ጊዴስ።

ኦቶሬቴꬂ ኤሂዛ ኣይፌ

15 ጎዳይ ዮቲዴስ፤

ዎዚናን ዎꬂ ሲዪቴ፤

ኣጊቴ ኦቶራንቻ ጊዶፒቴ።

16 ኢዚ ꬉማ ኤሆንታ ዲሺን

ꬉሚዳ ዙማታ ቦላ ኢንቴ ቶሆይ

ꬉጴቶንታ ዲሺን

ጎዳስ ኢንቴ ጾሳስ

ቦንቾ ኢሚቴ፤

ኢንቴ፥ «ፖኦይ ያና»

ጊዲ ናጌታ፤

ጊዶ ኣቲን

ኢዚ ꬉማን ላማና፤

ሳካና ꬉማ ኦꬃና።

17 ኢንቴ ሲዮንታ ኢጺኮ፥

ኢንቴ ኦቶሬቴꬃ ጊሻስ

ታ ሼምፖያ ጌማን ዬካና፤

ጎዳ ዉዴይ

ዲኤቲ ቢቺዳ ጊሻስ

ታኒ ጫሞ ዬሆ ዬካይስ፤

ታ ኣይፌፔ ኣፉንꬂ

ሃꬃ ማላ ጎጌስ።

18 ጎዳይ ታና፥ «ካዎዛሲኔ

ኢዛ ኣዮ ጎዳቴይስ፥

‹ኢንቴ ቦንቾ ካላቻይ

ኢንቴ ሁኤፔ

ዎꬋና ጊሻስ፥

ኢንቴ ካዎቴꬃ ኣራታፔ

ዱጌ ዎꬊቴ።

19 ኔጌቤ ቢታን ዲዛ ካታማቲ

ኡባይ ጎርዴታና።

ኢስታ ዶያናዴይካ ዴና፤

ዩሁዳ ኣሳይ ኡባይ

ዲኤቲዲ ባና፤

ኢስታ ኦጌይካ

ጎርዴታና› ጋ» ጊዴስ።

20 ቃሴካ ጎዳይ፥ «ኣኔ ꬎቁ ጊዲ

ፑዴሃ ባጋፌ ዪዛይታ ጼሊቴ፤

ኢንቴስ ኢሜቲዳ ዉዴይ፥

ኢንቴ ጬቄቲዛ ዶርሳቲ

ኣዋን ዲዞ?

21 ኔኒ ኔስ ዳቦ ጊዳና ማላ

ኮዪዳይቲ ኔና ጾኒዲ

ሃሪዛ ዎዴ

ኔ ኣይ ጋኔ?

ዬሎ ሚጻይ ኦይኪዳ

ማጫሳ ማላ

ኔና ሚጻይ ኦይኬኔ?

22 ኔኒ ኔ ዎዚናን፥

‹ሃይሲ ኡባይ ታ ቦላ

ኣይስ ጋኪዴ?› ጊኮ፥

ኔ ማይኦይ ቃሬቲን

ኔ ሱጌቲዳይ፥

ኔ ኣሳ ኩሼን ዋዬ ቤኢዳይ

ኔ ናጋራይ ዳሪዳ ጊሻሳ።

23 ቱሙ ቶጵያ ኣሲ ባ ሜꬋ፥

ዎይኮ ማሄይ ባ ማሳራቴꬃ

ላማናስ ዳንዳይዜ?

ኢንቴ ኢታ ኦꬂ ሜዜቲዳይቲ

ሎኦ ኦꬃናስ

ዳንዳዬኬታ» ጊዴስ።

24 ጎዳይ፥ «ባዞ ጫርኮይ

ሱላ ላሊዛ ማላ

ታኒካ ኢንቴና ላላና።

25 ኢንቴ ታና ዶጊዳ ጊሻሲኔ

ዎርዶ ጾሳታን

ኣማኔቲዳ ጊሻስ

ኢንቴ ሳማይኔ

ኢንቴ ቃዳይ ሃይሳ።

26 ኢንቴ ካሎቴꬂ

ቤታናሼ ጋካናስ

ታኒ ኢንቴ ማይኦ ቃራዳ

ኢንቴ ሲንꬅ ካማና።

27 ኢንቴ ዙምቡላታ ቦላኔ

ዴምባን ኦꬂዳ ሃራሲዛ ኦሶ

ታኒ ቤኣዲስ፤

ኢንቴ ላይማቴꬃኔ ኢንቴ ዚታ

ሃኖታ ታ ቤኣዲስ፤

ዬሩሳላሜ ኔስ ኣዬ ኣና!

ኔኒ ኣይዴ ጋካናስ

ኔ ቱናቴꬃፌ

ጌዮንታ ዳኔ?» ጌስ።

14

ኮሻ፥ ጋፋኔ ኦላ

1 ጎዳይ ኮሻ ጊሻስ ኤርማሳስ

ዮቲዳ ቃላይ ሃይሳፌ ካሊዛይሳ፤

2 «ዩሁዳ ቢታይ ዬኬስ፤

ካታማቲካ ፖርቁ ጌቴስ፤

ኣሳይ ቢታ ቦላ ኡቲዲ ጬጬስ፤

ዬሩሳላሜፔካ

ዋሶይ ሴቴቴስ።

3 ዱሬቲ ባንታ ኣይሌታ

ሃꬅ ዱቃናስ ኪቴቴስ።

ኢስቲካ ሃꬃ ኦላይ

ዲዛሶ ቤቴስ፤

ጊዶ ኣቲን ሃꬅ ዴሜቴና፤

ባንታ ኦቶ ሜላ

ቶኪ ኤኪዲ ሲሜቴስ።

ዬላቲዲኔ ሂዶታ ቃንጺዲ

ባንታ ሁኤ ጉሉንቴቴስ።

4 ኢራይ ቡኮንታ ጊሻስ

ቢታይ ሜሊዲ ዛኤስ።

ጎሻንቻቲ ዬላቲዲ

ባንታ ሁኤ ጉሉንቴቴስ።

5 ማታይ ባይንዳ ጊሻስ

ቆርኬይ ባ ዬሊዳ ማራ

ዴምባን ዬጋዳ ባዉስ።

6 ሃርዲዳቲ ኣይኮይ ባይንዳ

ዙምቡላታ ቦላ ኤቂዳ፤

ዎራካናታ ማላ

ሃꬅ ኮዪዲ ሌሶቴቴስ።

ኢስታስ ሚዛ ሚሺ

ꬋይዳ ጋሶን ኢስታ ኣይፌይ

ጼላናስ ዳቡርዴስ» ጊዴስ።

7 ኣሳይ፥ «ኣቤት ጎዳዉ!

ኔ ሲንꬃፌ ባቃታ ዳርሲዶስ፤

ኔ ሱንꬃ ጊሻስ

ኑስ ኢሲ ሚሽ ኦꬃ፤

ኑኒ ኔፔ ዳሮቲ

ጉዬ ሲሚዶስ፤

ኔ ቦላን ናጋራ ኦꬂዶስ።

8 ኣቤት ኢስራኤሌ ሂዶታዉ!

ሜቶ ዎዴ ኣሺዛይሶ!

ኔኒ ቢታን ኢማꬃ ማላ፥

ኢሲ ኦማርስ ኣቂዲ ቢዛ

ኦጌ ኣሳ ማላ ኣይስ ሃናይ?

9 ኔኒ ሃኒዛዚ ꬋይዳ ኣሳ ማላ፥

ኣሻናስ ዎልቃይ ꬋይዳ

ኦላንቻ ማላ ኣይስ ጊዳይ?

ኣቤት ጎዳዉ!

ኔኒ ኑ ጊዶን ዳሳ፤

ኑኒካ ኔ ሱንꬃን ጼይጌቲዶስ፤

ኑና ኔኒ ኣጎፋርኪ!» ጊዴስ።

10 ሃ ኣሳታ ጊሻስ ጎዳይ፥

«ኢስቲ ቶይላቴቴꬅ ኬሂ ዶሴቴስ፤

ባንታ ቶሆ ናጌቴና።

ሄሳ ጊሻስ ጎዳይ

ኢስታን ኡፋዬቴና፤

ሃኢ ኢዚ ኢስታ ቆሆ ቆፔስ፤

ኢስታ ናጋራ ጋሶን

ኢስታ ቃጻዬስ» ጌስ።

11 ሄሳፌ ጉዬ ጎዳይ ታና፥

«ሃ ዴራ ሎኦቴꬃስ ዎሶፋ።

12 ኢስቲ ጾሚ ዎሲኮካ

ታኒ ኢስታ ዋሶ ሲዪኬ፤

ጹጌቲዛ ያርሾኔ

ካꬃ ያርሾዛ

ኢስቲ ያርሺኮካ

ታኒ ኢስታ ያርሾዛ ኤኪኬ።

ታኒ ኢስታ ማሻን፥

ኮሻኒኔ ኢታ ሃርጌን

ꬋይሳና» ጊዴስ።

13 ሂስቲን ታኒ፥ «ኣቤት ኡባፌ ዎልቃማ ጎዳዉ! ኣዬ ኣና! ናቤቲ ኢስታስ፥ ‹ኢንቴ ኦላ ቤኤኬታ ዎይኮ ኮሻይ ኢንቴና ዴሜና፤ ታኒ ኢንቴስ ዉርሴꬅ ጋካናስ ሳሮቴꬅ ኢማና› ጌቴስ» ጋዲስ።

14 ሂስቲን ጎዳይ ታስ፥ «ናቤቲ ታ ሱንꬃን ዎርዶ ዮቴቴስ። ታኒ ኢስታ ኪታቤኬ፥ ኣዛዛቤኬ፥ ኢስታስካ ዮታቤኬ። ኢስቲ ኢንቴስ ዎርዶ ኣጁታ፥ ሙሬኖ ዮኦ፥ ሃዳ ዮኦኔ ባንታ ዎዚናን ዲዛ ባሌꬆ ዮኦ ዮቴቴስ። 15 ሄሳ ጊሻስ ታ ኪቶንታ ዲሺን፥ ‹ኦላይኔ ኮሻይ ሃ ቢታይ ቦላ ዬና› ጊዲ ታ ሱንꬃን ዎርዶ ቲንቢቴ ዮቲዛ ናቤታ ታኒ ኦላኒኔ ኮሻን ꬋይሳና። 16 ቃሴ ኢስቲ ቲንቢቴ ዮቲዳ ዴሬይካ ኮሻኒኔ ኦላ ጋሶን ዬሩሳላሜ ዱቡሻታን ኩንዳና፤ ኢስታስ፥ ኢስታ ማቼታ፥ ኢስታ ኣቱማ ናይታኔ ማጫ ናይታ ኣሃ ሞጊዛይ ꬋያና፤ ታኒ ኢስታ ሞሮ ማላ ኢስታ ቦላ ቂጻቴ ኤሃና» ጊዴስ።

17 ሃ ቃላ ኢስታስ፥

« ‹ታ ዴሬይ

ኬሂ ዴሼቲዲ

ማዱንጺዳ ጊሻስ፥

ታ ኣይፌቲ ኦማርሲኔ

ጋላስ ሼምፖንታ ኣፉንጼቴስ።

18 ታኒ ጋጻሬ ቢኮ፥

ማሻን ሃይቂዳይታ ቤኣይስ፤

ካታማ ጌሊኮ

ኮሻይ ዉርሲዳይታ ቤኣይስ።

ናቤቲኔ ቄሴቲ

ባ ኤሮንታ ዴሬ ባቃቲዳ›

ጌስ ጎዳይ» ጊዴስ።

19 ኣቤት ጎዳዉ!

ኔኒ ዩሁዳ ሙሌካ ኣጋዲ?

ጺዮኔ ኣሳ ሃራሴታዲ?

ኔኒ ኑና ፓጾንታ ማላ

ኦꬃዳ ኣይስ ዴቻዲ?

ኑኒ ሳሮቴꬅ ናጊዶስ፤

ጊዶ ኣቲን ሳሮቴꬅ

ዴሚቤኮ፤

«ፓጻና ዎዴይ ያና»

ጊዲ ናጊዶስ፤

ጊዶ ኣቲን ዳጋማ ጻላ ጊዲዴስ።

20 ኣቤት ጎዳዉ!

ኑኒ ኑ ኢታቴꬃ ኤሪዶስ፤

ኑ ኣዋታ ቆሆካ ኣኬኪዶስ፤

ቱማፔካ ኔ ቦላ

ናጋራ ኦꬂዶስ።

21 ኑና ኔ ሱንꬃ ጊሻስ

ጋዳ ካꬎፓርኪ!

ኔ ቦንቾ ኣራታ ካዉሾፋ።

ኔኒ ኑናራ ጫቄቲዳ

ጫቆዛ ቆፓ፤

ኔ ጫቂዳ ቃላ ሞፓ።

22 ካዎቴꬃታ ኤቃ ጾሳቲ

ኢራ ቡኪሳና ዳንዳይዞ?

ሳሎቲ ባ ሼኔን

ፑሴ ዱጌ ዬዳናስ ዳንዳይዞ?

ዳንዳዬቴና፤

ኣቤት ኑ ጎዳዉ!

ሄሳ ኡባ ኦꬃና

ዳንዳይዛይ ኔና፤

ሄሳ ጊሻስ ኑኒ ኔናን

ሂዶታ ኦꬆስ።

15

ዩሁዳ ኣሳ ቦላ ጋካና ፒርዳ

1 ሄሳፌ ጉዬ ጎዳይ ታስ፥ «ሙሴይኔ ሳሜሊ ታ ሲንꬃን ኤቂዳኮካ ታ ዎዚናይ ሃ ዴራስ ሚሼቴና፤ ኢስታ ታ ሲንꬃፌ ዲጋ፤ ኢስቲ ቤቶ። * 2 ቃሴ ኢስቲ ኔና፥ ‹ኑኒ ኣዋ ቢኖ?› ጊ ኦይቺኮ፥

ኔ ኢስታስ፥ ‹ሃይቆስ

ፒርዴቲዳይቲ ሃይቃና፤

ማሻስ ፒርዴቲዳይቲ

ማሻን ሹኬታና፤

ኮሻስ ፒርዴቲዳይቲ

ኮሻን ዉራና፤

ዲኤታናስ ፒርዴቲዳይቲ

ዲኤቲ ባና።›*

3 «ጎዳይ፥ ‹ታኒ ኦይዱ ቆሞ ባሽ ኢስታ ቦላ ኤሃና፤ ሄይቲካ ኢስታ ዎꬋናስ ማሻ፥ ኢስታ ኣሃ ጎቻናስ ካናታ፥ ኢስታ ኣሾዛ ሚዲ ꬋይሳናስ ሳሎ ካፎታኔ ሳኣ ዶኣታ። 4 ሂዝቂያሳ ና፥ ዩሁዳ ካዎ ሚናሴይ ዬሩሳላሜን ኦꬂዳ ፓላ ጊሻስ ታኒ ኢስታ ቦላ ሳኣ ካዎቴꬃታ ኡባስ ዳጋንꬂዛዝ ኦꬃና› ጌስ ጋዳ ዮታ» ጊዴስ። *

5 «ሃኔ ዬሩሳላሜ!

ኔስ ኦኔ ቃꬌታናይ?

ኔስ ሚሼታናይ ኦኔ?

ኔ ሎኤቴꬃ

ጌሊ ኦይቻናይ

ኦኔ?» ጌስ።

6 «ኔ ታና ኣጋዳሳ፤

ጉዬ ጉዬ ባሳ፤

ሄሳ ጊሻስ ታኒ ኔ ቦላ

ታ ኩሼ ዴንꬃዳ

ኔና ꬋይሳና፤

ሃይሳፌ ጉዬ ኔስ ቃꬌቲኬ።

7 ታኒ ኢስታ ካꬅ ሱራጊዛ ማላ

ሱራጋዳ ካታማታ

ፔንጌን ላላና፤

ኢስቲ ባ ኦጌፔ

ሲሞንታ ኣጊዳ ጊሻስ

ታኒ ታ ዴሬዛ ካዮን ኩንꬃና፤

ኢስታ ቦላካ ባሽ ኤሃና።

8 ታኒ ኢስታ ኣምኤታ ቆዳ

ኣባን ዲዛ ኣጬፔካ ዳርሳና፤

ሚኖ ኣዬታ ꬋይሲዛዝ

ሴታ ጋላስ ታ ኢስታ ቦላ ኤሃና፤

ኢስቲ ቆፖንታ ዲሺን

ዳጋማኔ ሺሮ

ታ ኢስታ ቦላ ዬጋና።

9 ላፑን ናይቲ ሃይቂዳ ኣያ

ዳጋማን ዳቡራና፤

ፔኖራ ꬋያና

ኢዚስ ጋላሳይ ቃማና፤

ኢዛ ዬላታናኔ ካዉያና፤

ኣቲዳይታካ ሞርኬታ ማሻስ

ኣꬃ ኢማና» ጌስ ጎዳይ።

ኤርማሲ ባ ሜቶ ጎዳስ ማጋኒዴስ

10 ታ ኣዬ! ሃኖ ፖራ!

ታኒ ኣስ ኡባስ ኦሻሲኔ

ፓላማስ ጊዳና ማላ

ኣይስ ታና ዬላዲ?

ታኒ ኦናስካ ታልኤ ኢማቤኬ፤

ኦናፔካ ታልኤ ኤካቤኬ፤

ጊዶ ኣቲን ኣሲ ኡባይ

ታና ቃንጌስ።

11 ጎዳይ፥ «ቱማፔ ታኒ ኔና

ሎኦ ሚሻስ ኣሻ ኤካና፤

ቱማፔ ኔ ሞርኬቲ

ሜቶ ዎዴኔ

ዋዬ ዎዴ

ኔና ሾባና ማላ

ታኒ ኦꬃና።

12 ኣሲ ቢራታ፥ ፑዴሃ ባጋፌ ዪዳ ቢራታ

ዎይኮ ጻርቂማላ

ሜንꬃና ዳንዳይዜ?

13 ኔ ዴሬ ኡባን ኦሴቲዳ

ናጋራ ጊሻስ

ኔ ኣቆታ ኡባ ዲኢዛይታስ

ጮ ኣꬃ ኢማና።

14 ታ ሃንቆይ ኢንቴ ቦላ

ታማ ማላ ኤጻና፤

ሄሳ ጊሻስ ኔኒ

ኔ ኤሮንታ ቢታን

ኔ ሞርኬታስ

ታኒ ኔና ኣይሌሳና» ጊዴስ።

15 ኣቤት ጎዳዉ! ኔ ኤራሳ።

ታና ቆፓ፤ ሞካካ ጼላ፤

ታና ዬዴꬂዛይታ ቦላ

ሃሎ ኬሳ፤

ኔ ዳንዳያንቻ ጊዲዳ

ጊሻስ ታና ꬋይሶፋ፤

ኔ ጋሶን ታና ጋኪዛ ካꬌዛ

ኔ ቆፓ።

16 ኣቤት ኡባፌ

ዎልቃማ ጎዳዉ!

ታኒ ኔ ሱንꬃን

ጼይጌቲዳ ጊሻስ

ኔ ቃላይ ታኮ ዪን ማዲስ፤

ሂስቲን ኔ ቃላይ ታስ ፓሽካኔ

ዎዚና ኡፋይስ ኢሚዴስ።

17 ጉፒዛይታራ ኡታቤኬ፤

ኢስታራካ ጉፓቤኬ።

ኔኒ ኔ ኩሼ ታ ቦላ

ዴንꬂዳ ጊሻሲኔ

ኔ ሃንቆ ታ ቦላ ዬዲዳ ጊሻስ

ታኒ ታርካ ኡታዲስ።

18 ታ ቦላ ሃርጌይ ኣይስ ሚኒዴ?

ታ ማዱንꬃይ

ኣይስ ዳሪ ዳሪ ቢዴ?

ኣይስ ፓጾንታ ኢጺዴ?

ኔኒ ታስ ባሌꬂዛ

ሻፋ ማላኔ

ጪሚዛ ፑልቶ ማላ

ኣይስ ጊዳዲ?

19 ሄሳ ጊሻስ ጎዳይ፥

«ኔኒ ሲሚኮ ታ ኔና

ዛራ ኤሳና፤

ኔካ ታስ ኦꬃና።

ሃዳ ዮኦ ኣጋዳ

ቦንቾ ቃላ ጻላ ሃሳይኮ

ኔኒ ታ ዶና ጊዳና።

ኢስቲ ኔኮ ሲማና ኣቲን

ኔ ኢስታኮ ሲማካ።

20 ታ ኔና ሃ ዴራስ

ጊምቤ ኦꬃና፤

ጻርቂማላፔ ኦሴቲዳ

ጊምቤ ማላ ሂስታና፤

ታኒ ኔና ኣሻናሲኔ

ዎꬃ ኤካናስ

ኔናራ ዲዛ ጊሻስ

ኢስቲ ኔናራ ኦሌታና ሺን

ኔና ጾኔቴና።

21 ኢታታ ኩሼፔ ታኒ ኔና ዎዛና፤

ሜንጼ ኢታታ ቆሆፔካ

ታ ኔና ኣሻና» ጌስ።

16

ባሻ ጋላስ

1 ጎዳ ቃላይ ታኮ ዪዲ፥ 2 «ኔኒ ሃይሳን ማቾ ኤኮፋ፤ ኣቱማ ናካ፥ ማጫ ናካ ዬሎፓ» ጊዴስ። 3 ሃ ቢታ ቦላ ዬሌቲዛ ኣቱማ ናይታኔ ማጫ ናይታ ጊሻስ፥ ኢስታ ዬሊዳ ኣዬታኔ ኣዋታ ጊሻስ ጎዳይ፥ 4 «ኢስቲ ኢታ ሃርጌን ሃይቃና፤ ኢስታስ ዬሆይ ዴና፤ ሞጎካ ሞጌቴቴና፤ ኢስታ ኣሃይ ቢታ ቦላን ቡራ ማላ ዬጌቲ ኣታና፤ ኢስቲ ማሻኒኔ ኮሻን ዉራና፤ ኢስታ ኣሃይ ሳሎ ካፎታሲኔ ዎራ ዶኣታስ ቁማ ጊዳና» ጊዴስ።

5 ጎዳይ ታስ፥ «ታኒ ታ ኣንጆዛ፥ ታ ሲቆዛኔ ታ ማሮቴꬃ ሃ ዴራ ቦላፌ ዴንꬃዲስ፤ ሄሳ ጊሻስ ዬሆ ኬꬅ ጌሎፓ፤ ዬካናሲኔ ካዮታናስ ሄ ቦፓ። 6 ዱሬቲኔ ማንቆቲ ሃ ቢታይ ቦላ ሃይቃና፤ ኢስቲ ሞጌቴቴና። ኢስታ ዬሆይካ ዬኬቴና፤ ኢስታስ ባ ቦላ ቃጫናይ ዴና፤ ባ ሁኤካ ቡጫናይ ዴና። 7 ካዮቲዛይታ ሚንꬄꬃናስ ሾች ኤሃናይ ዴና፤ ቃሴካ ኣዋይ ሃይቂዳ ዎይኮ ኣያ ሃይቂዳ ኣስ ሚንꬄꬃናስ ሾቻ ኡሹ ኤሃናይ ዴና።

8 «ጊቢራይ ዲዛ ኬꬂካ ጌሎፓ፤ ማናሲኔ ኡያናስ ኢስታራ ኢሲፌ ኡቶፋ። 9 ታኒ ኢስራኤሌ ጾሳይ ኡባፌ ዎልቃማ ጎዳይ፥ ‹ሄኮ፥ ታኒ ኡፋይሲኔ ኢሊሊሳ ጬንጉርስ፥ ሚሺራዛ ጬንጉርሲኔ ሚሺራይ ጬንጉርሲ ሃይሳፌ ታ ዲጋና፤ ሄሳ ኢንቴ ዎዴን ኢንቴ ኢንቴ ኣይፌራ ቤኣና› ጌስ። *

10 «ኔኒ ሃ ቃላ ኡባ ሃ ኣሳስ ዮቲዛ ዎዴ ኢስቲ ኔና፥ ‹ጎዳይ ኣይስ ሃይሳ ማላ ጊታ ባሽ ኑ ቦላ ኣዋጂዴ? ኑኒ ኣይ ሞሪዶኒ? ጎዳ ኑ ጾሳስ ኣይ ናጋራ ኦꬂዶኒ?› ጊ ኦይቻና። 11 ሄ ዎዴ ኔኒ ኢስታስ፥ ‹ካሴ ኢንቴ ኣዋቲ ታና ኣጊዳ ጊሻሳ፥ ኢስቲ ኤቃ ጾሳታ ካሊዲ ኢስታስ ኦꬂዳ ጊሻሲኔ ጎይኒዳ ጊሻሳ፤ ታና ኣጊ ባቃቲዲ ታ ዎጋ ናጎንታ ኢጺዳ ጊሻሳ፤ 12 ኢንቴ ካሴ ኢንቴ ኣዋታፔካ ኣꬊዳ ኢታ ኦꬂዳ ጊሻሳ፤ ቤኢቴ፤ ኢንቴ ኢሶይ ኢሶይ ኢንቴ ዎዚና ኢታቴꬃ ካሊዴታ፤ ታስካ ኣዛዜቶንታ ኢጺዴታ። 13 ሄሳ ጊሻስ ታኒ ኢንቴና ሃ ቢታይፌ ዴንꬃዳ ኢንቴ ዎይኮ ኢንቴ ኣዋቲ ኤሮንታ ቢታ ኤፋ ኦላና፤ ሄን ኢንቴ ኤቃ ጾሳታስ ጋላሲኔ ኦማርስ ጎይናና። ታኒ ሙሌካ ኢንቴስ ቃꬌቲኬ› ጋና» ጊዴስ።

ዲኤቴꬃፌ ሲሞ

14 ጎዳይ፥ «ሄሳ ጊሻስ ኣሳይ፥ ‹ኢስራኤሌ ኣሳ ጊብጼ ቢታፌ ኬሲዳ ጎዳይ ቤዪን› ጊዲ ጫቆንታ ዎዴይ ያና። 15 ‹ጊዶ ኣቲን ኢስራኤሌ ኣሳ ፑዴሃ ባጋ ቢታፌኔ ኢስታ ኢዚ ላሊዳ ቢታታ ኡባፌ ዛሪዲ ኤሂዳ ጎዳይ ቤዪን› ጊዲ ጫቃና ዎዴይ ያና፤ ጋሶይካ ታኒ ካሴ ኢስታ ኣዋታስ ኢሚዳ ጺንጾ ቢታን ዛራዳ ኢስታ ኤሃና» ጌስ።

ያና ቂጻቴ

16 ጎዳይ፥ «ሃኢ ጊዲኮ ታኒ ሞሌ ኦይኪዛ ዳሮ ኣሳታ ኪታና፤ ኢስቲካ ኦይካና። ሄሳፌ ጉዬ ታኒ ዳሮ ሻንካቲዛ ኣሳታ ዬዳና፤ ኢስቲካ ዙማቲ ዲዛሶፔ፥ ዙምቡላቲ ዲዛሶፔኔ፥ ዛላታ ጎንጎሎፔ ሻንካቲዲ ኦይካና። 17 ታ ኣይፌይ ኢስታ ኦጌ ኡባ ቤኤስ፤ ኢስቲ ታፔ ጌሜቴና፤ ኢስታ ናጋራይካ ታ ኣይፌፔ ጌሚቤና። 18 ኢስቲ ታ ቢታ ኣሃ ማላ ጊዲዳ ሃራሲዛ ኤቃ ጾሳታን ቱኒሲዳ ጊሻሲኔ ታ ጺንጾካ ዬላቺዛ ሚሻታን ኩንꬂዳ ጊሻስ ታኒ ኢስቲ ኦꬂዳ ቆሆዛ ጊሻሲኔ ናጋራ ጊሻስ ናምኡ ኩሼ ቃጻያና» ጌስ።

ኤርማሳ ዎሳ

19 ታስ ሚኖቴꬂኔ ሚጻ ጊዳዳ

ሜቶ ጋላስ ታ ሺቃ

ኣቲዛሶ ጊዲዳ ጎዳዉ!

ካዎቴꬃቲ ሳኣ ጋጻፔ ኔኮ ዪዲ፥

«ካሴ ኑ ኣዋቲ

ባና ኣይኮካ ማዶንታ

ኤቃ ጾሳታስ ጎይኒዳ።

20 ኣሲ ባስ ጾስ

ሜꬋናስ ዳንዳይዜ?

ኤ ዳንዳያናሺን

ኢስቲ ሜꬊዛይቲ

ቱሙ ጾስ ጊዴቴና!» ጋና።

21 ጎዳይ፥ «ሄሳ ጊሻስ

ሃኢ ታ ኢስታ ታ ዎልቃኔ

ታ ጊታቴꬅ ታማርሳና፤

ኢስቲካ ታ ሱንꬃይ

ጎዳ ጊዲዳይሳ ኤራና» ጌስ።

17

ዩሁዳይ ኦꬂዳ ናጋራ ጊሻስ ኢሜቲዳ ቂጻቴ

1 ጎዳይ፥ «ዩሁዳ ናጋራይ

ቢራታ ቢኢሬኒኔ

ሆጼ ኣልማዜ ጼራን ጻፌቲዴስ፤

ኢስታ ዎዚና ቦላኔ

ኢስቲ ያርሺዛሶን ዲዛ

ካጬታ ቦላ ጻፌቲዴስ።

2 ኢስታስ ናይቲካ ኣቶንታ ጪሊላ

ሚꬃታ ጋርሳኒኔ

ꬎቃ ዙምቡላታ ቦላ ዲዛ

ያርሾሶታኔ

ኣሼሮ ጌቴቲዛ

ኤቃ ሚስሌዮ ቆፔቴስ።

3 ኔ ቢታን ኦሴቲዳ ናጋራ ጋሶን

ዙማታ ቦላኔ

ዙምቡላታ ቦላ ዲዛ

ኔ ኣቆታ፥

ኔ ዱሬቴꬂኔ ኔ ጎይኖሶታ

ታኒ ዲኦስ ኣꬃ ኢማና።

4 ኔ ሞሮ ጋሶን

ታ ኔስ ኢሚዳ ጺንጾዛፔ

ኔ ሜላ ኣታና፤

ኔና ታኒ ኔ ኤሮንታ ቢታን

ኔ ሞርኬታስ ኣይሌሳና።

ጋሶይካ ሜርናስ

ታማ ማላ ኤጺዛ

ታ ሃንቆዛ

ኔ ዴንꬄꬃዳሳ» ጌስ።

ዱማ ዱማ ሌሚሶታ

5 ጎዳይ፥ «ኣሳን ኣማኔቲዛይ፥

ኣሾ ማይኢዳ ኣሳን ጬቄቲዛይ፥

ባ ዎዚና ጎዳፔ

ሃሲዛይ ቃንጌቲዳዴ።

6 ኢዚ ባዞን ዲዛ

ቄሪ ዎራ ማላ ጊዳና፤

ኢዚ ሎኦ ሚሽ ቤኤና፤

ኢዚ ኣሲ ባይንዳ ማጺኔ ቢታን

ባዞን ሜላ ሶሆን ኡታና።

7 ጊዶ ኣቲን ጎዳን ኣማኔቲዛ ኣሲ፥

ኢዚ ኣማኔቲዛይ

ጎዳ ጊዲዳዴይ ኣንጄቲዳዴ።

8 ኢዚ ሃꬃ ላንቄን ቶኬቲዲ፥

ባ ጻጶ ዱጌ ሃꬃን ዬዲዳ

ሚꬃ ማላ።

ኣዋ ሴላስካ ያዬና፤

ኢዛ ሃይꬃይ

ጪሊሊዳ ማላ ዳና፤

ኣዋይ ዳሪዳ ላይꬂካ ባቤና፤

ኣይፌ ኢሞፔካ ፓጬና። *

9 ኣሳ ዎዚናይ ኡባ ሚሻፌካ ጌኔ፤

ኢዛስ ፓጻቴꬂካ ዴና፤

ኢዛ ኤራናስ ኦኒ ዳንዳያኔ?

10 ታኒ ጎዳይ ኣስ ኡባስ

ኢዛ ኦጌ ማላኔ

ኢዛ ኦሶ ማላ ኢማናስ

ኣሳ ዎዚና ፒልጋይሲኔ

ኢዛ ካሃ ፓጫይስ» ጌስ። *

11 ቤሶንታ ኦጌራ ኣቆታ ዳጋሲዛ ኣሲ

ባ ጱቂሶንታ ጪዬ

ሃጵዛ ኩራቾ ማላ።

ኢዛ ላይꬃይ ቡሮ ባጋቲሺን

ኢዚ ኣቆታ ኣጊ ባና፤

ዉርሴꬃን ኢዛ ኤያቴꬂ

ቆንጬ ኬዛና።

12 ኑ ጾሳ ኬꬂ ዲዛሶይ

ቤኒፔ ዶሚዲ ꬎቁ ጊዳ

ቦንቾ ኣራታ።

13 ኢስራኤሌስ ሂዶታ ጊዲዳ ጎዳዉ!

ኔና ኣጊ ቢዳ ኡባይ ዬላታና፤

ኔና ዴኦ ሃꬃ ፑልቶ ጊዲዳ

ጎዳ ኣጊዳ ጊሻስ

ባ ኣይፌሶ ኔፔ

ሃራሶ ዛሪዛይቲ

ጉዱላ ቦላ

ጻፌቲዳይሳ ማላ ጊዳና።

ኤርማሳ ዎሳ

14 ኣቤት ጎዳዉ! ታና ፓꬃ፤

ታኒካ ፓጻና፤

ታና ኣሻ፤

ታኒካ ኣታና፤

ጋሶይካ ታ ጋላታይ ኔና።

15 ኣሳይ ታና ዛሪ ዛሪዲ፥

«ጎዳ ቃላይ ኣዋን ዲዜ?

ኣኔ ሃኢ ፖሌቶ!» ጌቴስ።

16 ሄንꬃንቻ ጊዳዳ

ኔስ ኦꬃናፔ

ጉዬ ጋቤኬ፤

ታ ኢስታስ ኢታ ጋላስ

ኣሞቶንታይሳ ኔ ኤራሳ፤

ታ ዶናፔ ኬዚዛይሲ

ኔ ሲንꬃን ቆንጬ።

17 ታና ዳጋንꬂዛዴ ጊዶፓ፤

ኔኒ ታስ ሜቶ ጋላስ

ታ ባቃታ ኣቲዛሶሆ።

18 ታና ዬዴꬂዛይቲ ዬላቴቶ፤

ታና ዬላሶፓ፤

ኢስቲ ዳጋሜቶ፤

ጊዶ ኣቲን ታና ዳጋማፔ ቆታ፤

ኢስታ ቦላ ኢታ ጋላስ ኤሃ፤

ኢስታ ቦላ ዳኮ ባሽ ኤሃ።

ሳምባታ ቦንቾ

19 ጎዳይ ታና፥ «ዩሁዳ ካዎቲ ካታማ ጌሊዛሶኒኔ ኬዚዛሶ ዴራ ፔንጌኒኔ ሃራ ዬሩሳላሜ ፔንጌታ ኡባን ባዳ ኤቃ። 20 ሂስታዳ ኢስታስ፥ ‹ሃ ፔንጌታራ ጌሊዛ ዩሁዳ ካዎቶ! ዩሁዳ ኣሳቶ! ዬሩሳላሜን ዲዛ ኣስ ኡባቶ ጎዳ ቃላ ሲዪቴ!› ጋ» ጌስ። 21 ጎዳይ ታስ፥ «ሳምባታ ጋላስ ቶሆ ቶኪዲ ዬሩሳላሜ ፔንጌታራ ጌሎንታ ማላ ኢንቴስ ናጌቲቴ!* 22 ሳምባታ ጋላሳን ኢንቴ ኬꬃፌ ቶሆ ቶኪዲ ኬሶፍቴ፤ ዎይኮ ኣይኮ ኦሶኔ ኦꬆፍቴ። ካሴ ኢንቴ ኣዋታ ታኒ ኣዛዚዳ ማላ፥ ሳምባታ ጋላስ ዱማሲዲ ቦንቺቴ። * 23 ኢስቲ ጊዲኮ ሲዪቤቴና፤ ዎዚናንካ ዎꬂቤቴና፤ ኢስቲ ሲዮንታ ማላኔ ሲሞንታ ማላ ባ ዎዚና ሙሚሲዳ። 24 ጊዶ ኣቲን ኢንቴ ታኒ ጎዳይ ዮቲዛይሳ ናጌቲ ኣዛዜቲኮ፥ ሳምባታ ጋላሳን ኣይ ሚሺካ ቶኪዲ ሃኖ ሃ ካታማይ ፔንጌታራ ጌሎንታ ኣጊኮ፥ ሳምባታ ጋላስ ዱማሲዲ ኢዛን ኣይ ኦሶኔ ኦꬆንታ ቦንቺኮ፥ 25 ዳዊቴ ካዎቴꬃ ኣራታን ኡቲዛ ካዎቲኔ ኢስታ ሹሜቲ ሃ ካታማይ ፔንጌራ ጌላና፤ ኢስቲ ባ ፓራታኒኔ ባ ፓራ-ጋሬታ ቦላ ኡቲዲ ዩሁዳ ኣሳይኔ ዬሩሳላሜ ኣሳይ ኣዣቢን ያና፤ ሃ ካታማያ ሜርናስ ኣሲ ዲዛ ካታማ ጊዳና። 26 ኣሳይ ጹጌቲዛ ያርሾኔ ሃራ ያርሾ፥ ካꬃ ያርሾ፥ ኤጻኔኔ ጋላታ ያርሾ ኤኪዲ፥ ዩሁዳ ካታማታፔ፥ ዬሩሳላሜ ዩሾን ዲዛ ሞꬃታፔ፥ ቢኒያሜ ቢታፌ፥ ጋꬋፔኔ ጌዜፌ ቃሴካ ኔጌቤ ቢታፌ ጎዳ ኬꬅ ያና። 27 ጊዶ ኣቲን ኢንቴ ሳምባታ ጋላሳታ ዱማሶንታ ኢጺዲ ሳምባታ ጋላስ ቶሆ ቶኪዲ ዬሩሳላሜ ፔንጌታራ ጌሊዲ ታ ኣዛዞ ሜንꬂኮ ታኒ ዬሩሳላሜ ፔንጌታ ቦላ ኢዚ ሚጻታ ሚዛ ቶኦንታ ታማ ታ ኤꬃና» ጊዴስ።

18

ማና ኬꬃን ኤርማሳ

1 ጎዳ ማታፔ ኤርማሳኮ፥ 2 «ዴንዳዳ ማናሶ ባ፤ ሄን ታ ኔስ ታ ኪታ ዮታና» ጊዛ ቃላይ ዪዴስ። 3 ታኒካ ዱጌ ማናዛሶ ባዲስ፤ ኢዚ ባ ሜꬊዛ ኢርዞ ቦላ ኦቶ ሜꬊሺን ቤኣዲስ። 4 ኢዚ ሜꬊሺን ኦቶዚ ኢዛ ኩሼን ሞሬቲዴስ፤ ሂስቲን ኢዚ ሄ ኡርቃ ዛሪዲ ባ ኮዪዳ ማላ ሜꬊዴስ። 5 ሄ ዎዴ ጎዳ ቃላይ፥ 6 «ኢስራኤሌ ኣሳዉ! ማናዚ ኦꬂዛይሳꬆ ታ ኢንቴና ኦꬃናስ ዳንዳይኪና? ኢስራኤሌ ኣሳዉ! ኡርቃይ ማና ኩሼን ዲዛይሳꬆ ኢንቴካ ታ ኩሼን ዴታ። 7 ታኒ ኢሲ ዴሬይ ዎይኮ ኢሲ ካዎቴꬂ ሾዴታና ማላ፥ ላሌታና ማላኔ ꬋያና ማላ ዮቲኮ፥ 8 ሄ ታኒ ዮቲዳ ካዎቴꬃይ ባ ኢታቴꬃፌ ኣጊዲ ሲሚኮ፥ ታኒ ኢስታ ቦላ ኤሃና ጊዳ ኢታ ሚሽ ኤሆንታ ኣጋጋና። 9 ቃሴ ሃራ ዎዴካ ታኒ ኢሲ ዴሬ ዎይኮ ኢሲ ካዎቴꬅ ሚንꬃ ኤሳናስ ዮቲኮ፥ 10 ታ ሲንꬃን ኢታ ሚሽ ኦꬂኮኔ ታስ ኣዛዜቶንታ ኢጺኮ፥ ‹ታ ኢዛስ ኦꬃና› ጊዳ ሎኦ ሚሻ ኡባ ኦꬆንታ ኣጋጋና» ጌስ።

11 ጎዳይ፥ «ሄሳ ጊሻስ፥ ኤርማሳ ሃኢ ዩሁዳ ኣሳታሲኔ ዬሩሳላሜን ዲዛይታስ ባዳ፥ ‹ሄኮ ታኒ ኢንቴ ቦላ ባሽ ጊጊሶ ቦላ ዳይስ፤ ኢንቴ ቦላ ኢታ ሚሽ ሜꬋሼ ዳይስ፤ ሄሳ ጊሻስ ኢንቴ ኡባይካ ኢንቴ ቢዛ ኢታ ኦጌፔ ሲሚቴ፤ ኢንቴ ኦጌኔ ኢንቴ ኦሶ ሱሪሲቴ› ጋ ዮታ። 12 ጊዶ ኣቲን ኢስታስ፥ ‹ዳቡሮፓ፤ ኑ ሃልቺዳ ኦጌራ ባና፤ ኑኒ ኢሶይ ኢሶይ ኑ ኢታ ዎዚና ቆፋ ካላና› ጌቴስ» ጊዴስ።

13 ሄሳ ጊሻስ ጎዳይ፥

«ኣኔ ካዎቴꬃታ፥

‹ሃይሳ ማላ ሚሺ

ኢንቴ ጊዶን ሴቴቲ ኤሪዜ?›

ጊ ኦይቺቴ።

ጌላኦያ ኢስራኤሌይ ሃራሲዛ

ኢታ ሚሽ ኦꬃዱስ።

14 ሹች ጻላ ጊዲዳ

ሊባኖሴ ዙማታ

ቦላፌ ሻቺ ꬋዪ ኤሪዜ?

ላዴ ቦላፌ ዱጌ ጎጊዛ

ኢርጻ ሃꬂ

ጎጌꬅ ኣጊ ኤሪዜ?

15 ታ ዴሬይ ጊዲኮ ታና ባሊዴስ፤

ኢስቲ ጎኦንታ ጾሳታስ

ኤጻኔ ጩዋሴቴስ፤

ባንታ ኦጌራ ቢዲ ꬉጴቲዳ፤

ቤኒ ኦጌፔ ካሬ ኬዚዳ፤

ባሴቶንታ ዲዛ ኩንዱኩርጮ

ኦጌራ ቢዳ።

16 ኢስታ ቢታይ ቡላኔ

ሜርናስ ካꬌቲዳዝ ጊዳና፤

ሄራ ኣꬊዛ

ኡባይ ማላሌታና፤

ባ ሁኤካ ቂꬊሼ ቃꬃና።

17 ኣርሼይ ሞኪዛ ባጋ ጫርኮ ማላ

ታኒ ኢስታ ኢስታ

ሞርኬታ

ሲንꬃን ላላና።

ኢስቲ ꬋይዛ ጋላስ ታ ኢስታስ

ዞኮ ዛራና ኣቲን

ታ ኣይፌሶ ቤሲኬ» ጌስ።

ኤርማሳ ቦላ ማቄቲዳ ማቆ

18 ኢስቲካ፥ «ኣኔ ሃ ዪቴ፤ ኤርማሳ ቦላ ማቄቶስ፤ ዎጋይ ቄሴታ ኣቻን፥ ዞሬይ ኣꬎ ኤራንቻታ ኣቻን፥ ቃላይካ ናቤታ ኣቻን ꬋዬና፤ ኣኔ ሃ ዪቴ፤ ኑ ኢንጻርሳን ኢዛ ቶቾስ፤ ኢዚ ጊዛይሳካ ኡባ ሲዮኮ» ጊዳ።

19 ኣቤት ጎዳዉ! ታ ጊዛዝ ሲያ፤

ታ ሞርኬቲ ታ ቦላ

ሃሳይዛይሳ ኤዝጋ።

20 ሎኦ ኦꬂዳዴስ ኢታ ዛሪዞ?

ኢስቲ ጊዲኮ

ታስ ኦላ ቦኪዳ፤

ኔ ሃንቆይ ኢስታፌ ሲማና ማላ

ኔ ሲንꬃን ኤቃዳ

ኢስታ ጊሻስ

ታ ዮቲዳይሳ ቆፓ።

21 ሄሳ ጊሻስ

ኢስታ ናይታ ኮሻሲኔ

ማሻስ ኣꬃ ኢማ፤

ኢስታ ማጫሳቲ ማይኔኔ

ኣምኤታ ጊዴቶ፤

ኢስታ ኣቱማሳቲካ

ፓራ ሃይቆን ዉሬቶ፤

ኢስታ ናቴꬃ ናይቲ

ኦላሶን ማሻስ ጊዴቶ

22 ኢስቲ ታና ኩንዲሳናስ

ኦላ ቦኪዛ ጊሻሲኔ

ታ ቶሆስካ ዎጺማዴ

ዎꬂዳ ጊሻስ

ኢስቲ ቆፖንታ ኔኒ ኢስታ ቦላ

ቦንቂዛይታ ዬዲን

ኢስታ ኬꬃን ዋሶይ ኬዞ።

23 ጊዶ ኣቲን ኣቤት ጎዳዉ!

ኢስቲ ታና ዎꬋናስ ማቄቲዳይሳ

ኡባ ኔኒ ኤራሳ፤

ኔኒ ኢስታ ኢታቴꬃ

ኣቶ ጎፓ፥

ዎይኮ ኢስታ ናጋራ

ኔ ሲንꬃፌ ቁጮፋ፤

ኢስቲ ኔ ሲንꬃን

ጾኔቲዲ ኩንዴቶ፤

ኔ ሃንቆ ጋላስ

ኔ ኢስታ ማሮፓ።

19

ሌሚሶስ ሜቂዳ ጎምቦ

1 ጎዳይ ኤርማሳስ፥ «ባዳ ማናፔ ጎምቦ ሻማ፤ ሂስታዳ ኔናራ ዴሬ ጪማታፔኔ ቄሴታፔ ጉꬃታ ኤካዳ፥ 2 ኮንኣ ሜቆ ፔንጌ ኣቻራ ኣꬋዳ ሄኖሜ ና ሾባ ባ፤ ሄን ታኒ ኔስ ዮቲዛ ቃላ ኣዋጃ። * 3 ‹ኢንቴኖ ዩሁዳ ካዎቶ! ዬሩሳላሜን ዲዛ ዴሬዞ! ጎዳ ቃላ ሲዪቴ! ኡባፌ ዎልቃማ ጎዳ ኢስራኤሌ ጾሳይ፡ ሲያናስ ሃይꬃስ ኢቲዛ ሚሽ ሃ ቢታ ቦላ ታኒ ኤሃና። 4 ጋሶይካ ኣሳይ ታና ኣጊዲ ሃይሳ ሃ ሶሆዛ ኤቃ ጎይኒዛሶሆ ኬሲዴስ፤ ኢስቲ ጊዲን ዎይኮ ካሴ ኢስታ ኣዋቲ፥ ዎይኮ ዩሁዳ ካዎቲ ኤሮንታ ኤቃ ጾሳታስ ያርሺዳ፤ ሃይሳ ሃ ሶሆዛን ጺሎ ሱꬅ ጉሲዳ። 5 ቃሴ ታኒ ኢስታ ኣዛዞንታይሳ፥ ዎይኮ ኢስታስ ዮቶንታይሳ፥ ዎይኮ ታ ዎዚናን ቆፖንታይሳ ባንታ ኣቱማ ናይታ ባኣሌስ ታማን ጹጊ ያርሻናስ ጎይኒዛሶሆ ዙምቡላታ ኦꬂዳ።* 6 ሄሳ ጊሻስ ኣሳይ ሃ ሶሆዛ ሹካ ሾባ ጋናፔ ኣቲን ቶፌቴ ዎይኮ ሄኖሜ ና ሾባ ጊ ጼይጎንታ ዎዴይ ያና።

7 « ‹ሃ ሶሆን ዩሁዳ ሃልቾኔ ዬሩሳላሜ ሃልቾ ታ ላላና፤ ኢስቲ ባንታ ሞርኬታ ማሻኒኔ ባንታና ዎꬋናስ ኮይዛይታ ኩሼን ሃይቃና ማላ ታኒ ኦꬃና፤ ኢስታ ኣሃ ሳሎ ካፎታሲኔ ዎራ ዶኣታስ ቁማ ሂስታ ኢማና። 8 ታኒ ሃ ካታማዮ ሙሌራ ꬋይሳና፤ ሚቻስካ ኬሳና፤ ኢዚ ማታራ ኣꬊዛ ኣሳይ ኡባይ ሃኖ ፓላ! ጊ ቂꬊ ካኣና። 9 ኢስቲ ባንታ ማጫ ናይታ ኣሾኔ ባንታ ኣቱማ ናይታ ኣሾ ማና ማላ ታኒ ኦꬃና፤ ኢስታ ዎꬋናስ ኮይዛ ኢስታ ሞርኬቲ ኢስታ ጊዶꬂን ኢስቲ ኡባይ ኢሶይ ኢሳ ኣሾ ማና› ጌስ።

10 «ሄሳፌ ጉዬ ኔናራ ኢሲፌ ቢዳ ኣሳታ ሲንꬃን ሄ ጎምቦዛ ሜንꬃ። 11 ሂስቲዲ ኢስታስ ኡባፌ ዎልቃማ ጎዳ ጾሳይ፥ ‹ማናዛ ጎምቦይ ሜቂዳይሳꬆኔ ሲሚ ኮሌታና ዳንዳዮንታይሳꬆ ታኒ ሃ ካዎቴꬃኔ ሃ ካታማ ሄሳꬆ ኦꬃና፤ ኣሳይ ኣሃ ሞጊዛሶይ ባይንዳ ጊሻስ ቶፌቴን ሞጋና። 12 ታኒ ሃ ሶሆዛኒኔ ኢዛን ዲዛ ኣሳ ቦላ ሄሳꬆ ኦꬃና፤ ታኒ ሃ ካታማዮ ቶፌቴ ማላ ኦꬃና። 13 ባንታ ኬꬃ ካራ ቦላ ሳሎ ሜꬌቴꬃታስ ኤጻኔ ጩዋሲዲኔ ኤቃ ጾሳታስ ኡሹ ሺሺዳይቲ ዬሩሳላሜ ኣሳ ኬꬃቲኔ ዩሁዳ ካዎታ ኬꬃቲ ቶፌቴ ማላ ቱናና› ጌስ። *

14 «ሄሳፌ ጉዬ ኤርማሲ ጎዳይ ቲንቢቴ ዮታናስ ኪቲዳ ቶፌቴፔ ሲሚ ዪዲ ጎዳ ኬꬃ ዱቡሻን ኤቂዲ፥ 15 ኡባፌ ዎልቃማ ጎዳ ኢስራኤሌ ጾሳይ፥ ‹ሲዪቴ! ኢስቲ ባንታ ዎዚና ሹቻሲዲ ታ ቃላ ሲዮንታ ኢጺዳ ጊሻስ ታኒ ሃ ካታማ ቦላኔ ኢዛ ማታን ዲዛ ሞꬃታ ኡባ ቦላ ኤሃና ጊዳ ኢታ ሚሽ ኡባ ኢስታ ቦላ ኤሃና ጋይስ› ጌስ» ጊዴስ።

20

ኤርማሳኔ ፓሽኩሬ

1 ሄ ዎዴ ጎዳ ኬꬃን ኢሜሬ ና ቄሴ ፓሽኩሬይ ኤርማሲ ቲንቢቴ ዮቲሺን ሲዪዲ፥ 2 ናቤ ኤርማሳ ሾጪዴስ፤ ጾሳ ኬꬃፌ ፑዴ ባጋራ ዲዛ ቢኒያሜ ጊምቤ ፔንጌ ቦላ ኣግሪሞቄን ቃቺዴስ። 3 ዎንቴꬃ ጋላስ ፓሽኩሬይ ኤርማሳ ቃሾፔ ቢርሺን ኤርማሲ ኢዛስ፥ «ሃቺፌ ዶሚን ጎዳይ ኔ ሱንꬅ ማጎርሚሳቢቤ * ጋና ኣቲን ፓሽኩሬ ጌና። 4 ጋሶይካ ጎዳይ፥ ‹ታኒ ኔናኔ ኔ ላጌታ ኡባ ዳጋማስ ኣꬃ ኢማና፤ ኢስቲ ኔኒ ጼሊሺን ባንታ ሞርኬታ ማሻን ዉራና፤ ታኒ ዩሁዳ ኣሳ ኡባ ባቢሎኔ ካዎ ኩሼን ኣꬃ ኢማና፤ ኢዚ ኢስታ ዲኢዲ ባቢሎኔ ኤፋና፤ ሂስቲዲ ሄን ኢስታ ማሻን ሲፋና። 5 ሃ ካታማይ ኣቆታ፥ ኢዛ ኦꬃ ዴሚዳ ኡባ፥ ዩሁዳ ካዎታ ኣቆታኔ ኢስታስ ዲዛ ኣልኦ ሚሽ ኡባ ታኒ ኢስታ ሞርኬታስ ኣꬃ ኢማና፤ ኢስቲካ ዲኢ ኤኪዲ ባቢሎኔ ኤፋና። 6 ፓሽኩሬ! ኔኒኔ ኔ ሶሆን ዲዛ ኡባይካ ዲኤቲዲ ባቢሎኔ ባና። ኔኒኔ ኔ ኢስታስ ዎርዶ ቲንቢቴ ዮቲዳ ኔ ላጌቲ ኡባይ ሄን ሃይቃናኔ ሞጌታና› ጌስ» ጊዴስ።

ኤርማሳ ዙዙንꬅ

7 ኣቤት ጎዳዉ!

ኔኒ ታና ጪማዳሳ፤

ታኒካ ጪሜታዲስ።

ኔኒ ታፔ ኬሃ ሚናዳ

ታና ጾናዳሳ።

ጋላስ ኩሜꬅ ታኒ ኣሳስ

ሚቻስ ኣታዲስ፤

ኡባይካ ታና ቂꬌስ።

8 ታኒ ሃሳይዛ ዎዴ

ኡባን ዋሳይስ፤

«ሺሮኔ ባሽ» ጋ ኣዋጃይስ፤

ሄሳ ጊሻስ ጎዳ ቃላይ

ታስ ኩሜꬃ ጋላስ ታ ቦላ

ጫሼኔ ቂꬌ ኤሂዴስ።

9 ታኒ፥ «ሃይሳፌ ጉዬ

ጎዳ ሱንꬃ ዴንꬂኬ፤

ኢዛ ሱንꬃንካ

ሃሳይኬ» ጊኮ

ኢዛ ቃላይ ታ ዎዚና ጊዶን

ታማ ማላ፥

ታ ሜቄꬃ ጊዶንካ

ሱርቁንቶ ማላ ጊዲዴስ፤

ሄሳ ጊሻስ

ታ ካማ ኦይካናስ ጾኒዴስ፤

ሙሌራካ ኤቄታናዉ

ዳንዳያቤኬ።

10 «ኡባሶን ሺሮይ ዴስ፤

ሂሊቴ ኣኔ ኑኒካ ሂሎስ» ጊዲ

ዳሮቲ ሳሱኬቲሺን ታ ሲያዲስ፤

ታ ኩንዴꬅ ናጌቲሼ ዲዛ

ታ ላጌቲ ኡባይ፥

«ኦኔ ኤሪዛይ

ባሌታና ዳንዳይዛኮ

ሂስቲኮ ኑኒ ኢዛ ጾናናኮኔ

ኑ ሃሎ ኬሳናኮ» ጌቴስ።

11 ጊዶ ኣቲን ጎዳይ ያሺሲዛ

ቶራ ቃራ ማላ ታናራ ዴስ፤

ሄሳ ጊሻስ ታና ዬዴꬂዛይቲ

ꬉጴታና ኣቲን ታና ጾኔቴና፤

ኢስቲ ኢታ ካዉሽ ካዉያና ኣቲን

ኢስታስ ጊጌና፤

ኢስታ ካዉሻቴꬃይ

ሙሌካ ዶጌቴና።

12 ኣቤት ኡባፌ

ዎልቃማ ጎዳዉ!

ጺሎዛ ፓጪዛይሶ!

ዎዚናኔ ካሃ

ፒልጋ ጼሊዛይሶ!

ታኒ ታ ሞቶ ኔስ

ኣꬃ ኢሚዳ ጊሻስ

ኔኒ ኢስታ ቦላ ሃሎ ኬሲሺን

ታ ኣይፌን ቤኣናስ ታና ጋꬃ።

13 ጎዳስ ዬጺቴ!

ኢዛስ ጋላታ ሺሺቴ፤

ኢዚ ሜቶታንቻታ ሼምፖ

ኢታታ ኩሼፔ ኣሼስ።

14 ታኒ ዬሌቲዳ ጋላሳያ

ቃንጌቲዳሮ ጊዱ!

ታ ኣዬያ ታና ዬሊዳ

ጋላሳያ ኣንጄቱፉ!

15 ታ ኣዋስ፥ «ኔስ ሚሺራቾ፤

ኔስ ኣቱማ ናይ ዬሌቲዴስ!»

ጊ ዮቲዳይ ቃንጌቲዳዴ ጊዶ!

16 ሄሳዴይ ጎዳይ ቃꬌታይ ባይንዳ

ሺሬቺ ዬጊዳ

ካታማታ ማላ ጊዶ፤

ማላዶ ዋሶ፥ ጋላሳ ሴታን

ኦላ ሺሮ ሲዮ።

17 ታ ኣያ ታስ ዱፎ ጊዳና ማላ፥

ኢዚ ኡሎይ ታስ ሜርና

ዱሳሶ ጊዳና ማላ

ታና ሄን ኣይስ ዎꬊቤኔ?

18 ታኒ ሜቶኔ ጬጬ ቤኣናሲኔ

ታ ዴኦ ላይꬃ ኡባ

ካዉሻቴꬃን

ዉርሳናስ ታ ኣዪ ኡሎፔ

ኣይስ ኬዛዲና?*

21

ዬሩሳላሜ ጾኔቴꬃ ጊሻስ ዮቴቲዳ ቲንቢቴ

1 ዩሁዳ ካዎ ሴዴቂያሲ ማልኪያ ና ፓሽኩሬኔ ማኢሳያ ና ቄሴ ሶፎናሳ ኤርማሳኮ ኪቲዳ ዎዴ ጎዳ ቃላይ ኤርማሳኮ ዪዴስ። 2 ኪቴቲዳይቲካ፥ «ባቢሎኔ ካዎ ናቡካዳናጾሬይ ባ ኦላንቻታራ ሃ ካታማ ጊዶꬂዳ ጊሻስ ኣኔ ኑስ ጎዳ ኦይቻ። ጎዳይ ቤኒይሳ ማላ ማላሊሲዛ ኦሶ ኑ ጊሻስ ኦꬂዲ ኢዛ ጉዬ ዛራናኮ ኦኒ ኤሪዜ» ጊ ኦይቺዳ። *

3 ኤርማሲ ጊዲኮ ኢስታስ፥ «ቢዲ ሴዴቂያሳስ፥ 4 ‹ጎዳ ኢስራኤሌ ጾሳይ ኔና ጊምቤዛፔ ካሬ ባጋራ ዶዲ ኡቲዳ ባቢሎኔ ካዎኔ ኢዛ ኦላንቻታ ኦላናስ ኢንቴ ኩሼን ኢንቴ ኦይኪዳ ኦላ ሚሻ ታኒ ኢንቴ ቦላ ጉዬ ዛራና። ኢስታ ሃ ካታማዮ ዛራ ጌልꬃና። 5 ታኒ ታ ሁኤራ ቂጻቴስ ዴንꬂዳ ኩሼኒኔ ሚኖ ቄሴን፥ ሃንቆኒኔ ባሻን፥ ጊታ ቦሻን ታ ኢንቴና ጫዳና። * 6 ታኒ ሃ ካታማይን ዲዛ ኣሳኔ ሜሃ ሾጫና፤ ኢስቲካ ኢታ ሃርጌን ዉራና። 7 ሄሳፌ ጉዬ ዩሁዳ ካዎ ሴዴቂያሳኔ ኢዛ ሹሜታ፥ ኢታ ሃርጌፌ፥ ማሻፌኔ ኮሻፔ ኣቲዳ ዴራ ባቢሎኔ ካዎ ናቡካዳናጾሬሲኔ ኢስታ ዎꬋናስ ኮይዛ ሞርኬታስ ታኒ ጎዳይ ኣꬃ ኢማና። ኢዚ ኢስታ ቃራ ማሻን ዎꬋና፤ ኢስታ ማሬና፤ ኢስታስ ሚሼቴናኔ ቃꬌቴና› ጌስ» ጊቴ።

8 ጎዳይ ኤርማሳ፥ «ጉጃዳካ ሃይሳ ዴራስ፥ ‹ጎዳይ ሄኮ ታኒ ኢንቴ ሲንꬃን ዴኦ ኦጌኔ ሃይቆ ኦጌ ዎꬃዲስ። 9 ሃኖ ሃ ካታማይን ታኪዛ ኡባይ ማሻን፥ ኮሻኒኔ ኢታ ሃርጌን ሃይቃና፤ ጊዶ ኣቲን ካታማይፔ ኬዚ ቢዲ ካታማ ዶዲ ኦይኪዳ ባቢሎኔ ኣሳታስ ባ ኩሼ ኢሚዳ ኣሲ ባ ሼምፖ ኣሻናኔ ዴኦን ዳና። 10 ታኒ ሃ ካታማስ ሎኦ ኦꬃናስ ጊዶንታ ኢታ ኦꬃናስ ቃቻዲስ፤ ኢዛ ባቢሎኔ ካዎስ ኣꬋ ኢሜታና፤ ኢዚካ ኢዞ ታማን ጹጋና› ጌስ።

11 «ቃሴካ ዩሁዳ ካዎ ኬꬃ ኣሳስ፥

‹ጎዳ ቃላ ሲዪቴ!

12 ኢንቴኖ ዳዊቴ ሶ ኣሳዉ!

ኢንቴ ኦꬂዳ ኢታ ኦሶ ጋሶን

ኤጺን ኦኒካ ቶይሳና

ዳንዳዮንታ ታማ ማላ

ታ ሃንቆይ ኢንቴ ቦላ

ኤጾንታ ማላ

ዎንታን ዎንታን ሱሬ ፒርዲቴ፤

ቦንቄቲዳይታ ኡንኤꬂዛይታ

ኩሼፔ ኣሺቴ› ጌስ ጋ።

13 ‹ሃኔ ሾባፌ ፑዴ ባጋራ

ሹቺ ዳሪ ዲዛሶን ዲዛ

ዬሩሳላሜ!

ታኒ ኔ ቦላ ዴንዳዲስ፤

ኑ ቦላ ኦኔ ዴንዳናይ?

ኑ ኬꬅ ኦኔ

ጻሊ ጌላናይ?› ጊዛሬ!

14 ታኒ ኔና ኔ ኦሶ ማላ ቃጻያና፤

ታኒ ኔ ዎራን ታማ ዬዳና፤

ኢዛ ዩሾን ዲዛይሳካ

ኡባ ጹጋና» ጌስ።

22

ኤርማሲ ዩሁዳ ካዎ ኬꬃ ኣሳስ ዮቲዳ ቃላ

1 ጎዳይ፥ «ዱጌ ዩሁዳ ካዎ ሶ ባዳ፥ 2 ‹ኔኖ ዳዊቴ ካዎቴꬃ ኣራታ ቦላ ኡቲዳ ዩሁዳ ካዎ! ኔኒኔ ኔ ሹሜቲ፥ ሃ ፔንጌታራ ጌሊዛ ኣስ ኡባይ ጎዳ ቃላ ሲዪቴ› ጋ» ጌስ። 3 ጎዳይ፥ «ሱሬ ፒርዳኔ ጺሎ ኦꬂቴ፤ ቦንቄቲዳይታ ኡንኤꬂዛይታ ኩሼፔ ኣሺቴ፤ ቤቴታ፥ ዪኦታኔ ኣምኤታ ቆሆፒቴ፤ ሃ ሶሆንካ ጺሎ ሱꬅ ጉሶፍቴ። 4 ሃይታ ኣዛዞታ ኢንቴ ሎኤꬂ ናጊኮ ዳዊቴ ካዎቴꬃ ኣራታ ቦላ ኡቲዛ ካዎቲ ባ ሹሜታራኔ ባ ዴሬ ኣሳራ ፓራ-ጋሬኔ ፓራ ቶጊዲ ሃይሳ ካዎቴꬃ ኬꬃ ፔንጌራ ጌላናኔ ኬዛና። 5 ጊዶ ኣቲን ኢንቴ ታ ኣዛዞታ ናጎንታ ኢጺኮ፥ ‹ሃ ካዎቴꬃ ኬꬃይ ሙሌራ ꬋያና› ጋዳ ታኒ ታርካ ታናን ጫቃይስ» ጊዴስ።

6 ጎዳይ ዩሁዳ ካዎ ኬꬃስ፥

«ኔኒ ታስ ጋላኣዴ ቢታኔ

ሊባኖሴ ዙማ ጼራ ማላ

ሎኢኮካ ታኒ ኔና

ኣዳፌ ባዞኔ

ኣሲ ኢዛን ባይንዳ

ካታማ ኦꬃና።

7 ታኒ ኔና ኦሊዛይታ ሁኤን ሁኤን

ኦላ ሚሽ ኦይꬃዳ

ኔ ቦላ ዬዳና፤

ኢስቲ ዚጋፔ ማሴቲዳ ቱቄታ

ቃንጼሬꬂዲ ታማን ዬጋና።

8 «ዱማ ዱማ ካዎቴꬃፌ ዪዳ ኣሳይ ሃ ካታማይራ ኣꬊ ቢሼ፥ ‹ጎዳይ ሃኖ ጊታ ካታማዮ ኣይስ ሃይሳꬆ ኦꬂዴ?› ጊዲ ባ ጋርሳን ሃሳዬታና።

9 «ኢስቲ፥ ‹ጎዳ ባንታ ጾሳራ ጫቄቲዳ ጫቆ ኣጊዲ ኤቃ ጾሳታስ ጎይኒዳ ጊሻሲኔ ኢስታስ ኦꬂዳ ጊሻሳ› ጋና» ጌስ።

ኤርማሲ ሻሉሜ ጊሻስ ዮቲዳ ቃላ

10 ሃይቂዳ ካዎ

ኢዮሲያሳስ ዬኮፍቴ

ዎይኮ ካዮቶፍቴ፤

ሄሳ ኣጊዲ ዲኤቲ ቢዳ

ሻሉሜስ ሚሼቲዲ ዬኪቴ።

ጋሶይካ ኢዚ ሙሌካ

ጉዬ ሲሜና፤

ባ ዬሌቲዳ ቢታ

ናምኣንꬆ ቤኤና።

11 ባ ኣዋ ሶሆን

ዩሁዳን ካዎቲዲ ዲሼ

ሃ ሶሆፔ ቢዳ

ኢዮሲያሳ ና ሻሉሜ ጊሻስ

ጎዳይ፥ «ኢዚ ሙሌካ

ጉዬ ሲሜና።

12 ኢዚ ዲኤቲ ቢዳ ቢታን

ሄን ሃይቃና፤

ሲሚ ዪዲ ሃ ቢታዮ ቤኤና።

ኤርማሲ ኢዮኣቄሜ ጊሻስ ዮቲዳ ቃላ

13 «ባ ካዎቴꬃ ኬꬃ

ጌኔን ኬጺዛይሳስ፥

ፒርዳ ጌላሲዲ

ፖቄ ኬጺዛይሳስ፥

ኣስ ጮ ሜላ ኦሲሲዛይሳስ፥

ኢዛ ዎልቃ ዋጋ ጪጎንታዴስ፥

14 ኢዚ፥ ‹ጊታ ፖቄኔ

ኣሆ ካዎቴꬃ ኬꬅ

ታስ ኬጻና› ጊዛዴስ

ኣዬ ኣና!

ኢዚ ባ ኬꬃስ

ጊታ ማስኮቴታ ኬሴስ፤

ዚጋ ሚꬃን ኣሌቂሴስ፤

ዞኦ ቃላሜካ ቲዬስ።

15 «ኔ ካዎቴꬃ ኬꬃ

ዳሮ ዚጋ ሚꬃን ኬጺዳይሲ

ኔስ ካዎቲዳ ሚሳቲዜ?

ኔ ኣዋይ ሱሬ ፒርዳኔ

ጺሎ ኦꬂዳ ጊሻስ

ሚዛዚኔ ኡዪዛዚ ፓጪዴ?

ኢዛስ ኡባ ሚሺካ ኢንጄቲዴስ።

16 ኢዚ ማንቆታሲኔ ሜቶታንቻታስ

ፒርዳ ጌላሲቤና፤

ሄሳ ጊሻስ ኡባ

ሚሺካ ኢዛስ ኤኖ ጊዴስ፤

ታስ ኤሮ ጉሲ ሄሳ ጊዴኔ?

17 ጊዶ ኣቲን ኔ ኣይፌይኔ

ኔ ዎዚናይ ሼምፒዳይ

ሃ ሄ ሾጬቾን

ዴሚዛ ጎኣን፥

ጺሎታ ሱꬅ ጉሶን፥

ኣሳ ኡንኤꬆኒኔ

ጌኔ ኦሶና» ጌስ።

18 ሄሳ ጊሻስ ጎዳይ

ዩሁዳ ካዎ ኢዮሲያሳ ና

ኢዮኣቄሜ ጊሻስ፥

«ዎ ታ ኢሻዉ!

ዋይ ዋይ ታ ሚቼ!

ቃሴ፥ ‹ታ ጎዳዉ ዎ ዎ!

ኔ ጊታቴꬃ ዎ ዎ!›

ጊዲ ዚላሌቴና። *

19 ሃሬይ ሞጌቲዛ ማላ

ኢዚ ሞጌታና፤

ኢዛ ኣሃይ ዬሩሳላሜ

ፔንጌታፔ ጎሼቲዲ

ካሬ ኦሌታና» ጌስ።

ዬሩሳላሜ ጊሻስ ኤርማሲ ዮቲዳ ቃላ

20 ጎዳይ ዬሩሳላሜ፥

«ፑዴ ሊባኖሴ ባዳ ዋሳ፤

ኔ ቃላካ ባሳኔን ሲሳ፤

ኣባሪሜን ኤቃዳ ዋሳ፤

ጋሶይካ ኔስ ኦላ ላጌቲ

ኡባይ ዉሪዳ።

21 ኔኒ ሳሮ ዲሺን

ታ ኔስ ሚንꬃ ዮታዲስ፤

ጊዶ ኣቲን ኔኒ፥ ‹ሲዪኬ› ጋዳሳ።

ዬላጋቴꬃፌ ዶሚን

ኔ ኦጌይ ሃይሳ፤

ኔኒ ታስ ኣዛዜቶንታ ኢጻዳሳ።

22 ኔ ሄንꬃንቻታ ኡባ

ጫርኮይ ኤፋና፤

ኔ ላጌቲ ኡባይ ዲኤቲ ባና፤

ኔ ኢታቴꬃ ኡባ ጋሶን

ዬላታናኔ ካዉያና።

23 ሃኔ ሊባኖሴን ዲዛሬ!

ኔ ኬꬃ ዚጋ

ሚꬃፌ ኬጺዳሬ!

ሚጻይ ኦይኪዳ ማጫሳ ማላ

ሜቶይ ኔ ቦላ ዪሺን

ዋና ዋሳንዲ!» ጌስ።

24 ጎዳይ፥ « ‹ታኒ ታ ዴኦን ጫቃይስ› ዩሁዳ ካዎ ኢዮኣቄሜ ና ኢኮኒያኔ ኔኒ ታስ ኡሻቻ ኩሼ ቃላባቴ ማታሜ ጊዲዳኮካ ታ ኔና ኬሳ ኦላና። * 25 ኔና ዎꬋናስ ኮይዛይታስ፥ ኔኒ ያዪዛ ባቢሎኔ ካዎ ናቡካዳናጾሬሲኔ ኢዛ ኦላንቻታስ ታኒ ኔና ኣꬃ ኢማና። 26 ታኒ ኔናካ ኔና ዬሊዳ ኔ ኣዬዮካ ኢንቴ ዬሌቶንታ ኣላጋ ቢታን ኦላ ኣጋና፤ ኢንቴካ ሄን ሃይቃና። 27 ኢንቴ ሲማናስ ላሞቲዛ ቢታዮ ሙሌካ ሲሜኬታ» ጌስ።

28 ሃይሲ ኢኮኒያኔይ ካꬌቲዲ

ሜቂዳ ኦቶ ማላ

ኦኒካ ኮዮንታ ሚሼ?

ኢዚኔ ኢዛ ናይቲ

ኣይስ ካሬ ኦሌቲ ኣቲዶ?

ኢስቲ ባ ኤሮንታ ኣላጋ ቢታን

ኣይስ ዬጌቲ ኣቲዶ?

29 ሃኔ ቢታዬ፥ ሃኔ ቢታዬ!

ጎዳ ቃላ ሲያ!

30 ጎዳይ፥ «ዩሁዳ ኣይሳናስ

ኣሲ ባይንዳ ጊሻስ፥

ዳዊቴ ኣራታን ኡታና

ኢሳዴይካ ኬኦንታ ጊሻስ፥

ኢሲ ፓጻ ኣሲ ኬዞንታ ጊሻስ

ኢዛስ ዴኦ ላይꬃ

ኡባን ኢንጄቶንታ

ꬎንꬃ ኣስ ጊዲ ጻፍቴ» ጌስ።

23

ሲንꬃፌ ያና ሂዶታ

1 ጎዳይ፥ «ታ ሄንꬃሶሆን ዲዛ ታ ዶርሳታ ꬋይሲዛይታሲኔ ላሊዛ ሄንꬃንቻታስ ኣዬ ኣና!» ጌስ። 2 ጎዳ ኢስራኤሌ ጾሳይ ባ ኣሳ ሄሚዛ ሄንꬃንቻታስ፥ «ኢንቴ ታ ዶርሳታ ላሊዲ ዎራ ዬዲዳ ጊሻሲኔ ኢንቴ ኢስታ ሎኤꬂ ጼሎንታ ኣጊዳ ጊሻስ ኢንቴ ኢታቴꬃስ ቤሲዛ ቂጻቴ ታ ኢማና። 3 ሄሳፌ ጉዬ ታ ዉዴፔ ኣቲዳይታ ካሴ ታ ጎዳ ዬዲዳ ዴሬ ኡባፌ ታኒ ታርካ ሺሻዳ ካሴ ታ ሄሚዛሶሆ ዛራ ኤሃና፤ ኢስቲካ ሄሳን ዬሌቲዲ ጮራታና። 4 ታኒ ሎኤꬂ ሄሚዛ ሄንꬃንቻታ ኢስታስ ዴንꬃና፤ ኢስቲ ናምኣንꬆ ባቤቴናኔ ዳጋሜቴና፤ ኢስታፌ ኢሳዴይካ ꬋዬና» ጌስ።

5 ጎዳይ፥ «ታኒ ዳዊቴስ ጺሎ ዛሬ

ዴንꬃና ዎዴይ ያና፤

ኢዚ ቱሙ ፒርዳኔ

ጺሎቴꬅ ኦꬂዛዴ፥

ኣꬎ ኤራቴꬃን ሃሪዛ ካዎ ጊዳና።

6 ኢዛ ካዎቴꬃ ላይꬃን

ዩሁዳይ ኣታና፤

ኢስራኤሌይካ ሳሮን ዳና፤

ኢዛ ሱንꬂ፥

‹ጎዳይ ኑስ ጺሎቴꬃ› ጌቴታና። *

7 ሄሳ ጊሻስ ኣሳይ

ሃይሳፌ ጉዬ ኢዛ፥

‹ኢስራኤሌ ኣሳ ጊብጼ ቢታፌ

ኬሲዲ ኤሂዳ ጎዳይ ቤኢን›

ጊ ጫቆንታ ዎዴይ ያና ጌስ ጎዳይ።

8 ጊዶ ኣቲን፥ ‹ኢስራኤሌ ዛሬታ

ፑዴሃ ባጋ ቢታፌኔ

ኢዚ ኢስታ ላሊዳ ሃራ ዴሬታፔ

ኬሲዳ ዴኦ ጎዳይ ቤኢን›

ጊ ጫቃና ዎዴይ ያና፤

ሄሳፌ ጉዬ ኢስቲ

ባንታ ዴሬን ዳና» ጌስ።

ዎርዶ ናቤታ

9 ናቤታ ጊሻስ ታ ዎዚናይ ሜቂዴስ፤

ታ ሜቄꬃቲ ኡባይካ ኮኮሪዳ።

ጎዳ ጋሶኒኔ

ኢዛ ጌሻ ቃላ ጋሶን

ዎይኔ ኡሹ ኡዪዲ

ማꬆቲዛ ኣሳ ማላ ጊዳዲስ።

10 ቢታያ ላይማን ጻላ ኩማዱስ፤

ቃንጌቲዳ ጊሻስ ዬካዉስ፤

ባዞን ዲዛ ሜሄ ሄንꬃሶሆቲ ሜሊዳ፤

ናቤቲካ ጌላ ኦጌ ካሊዳ፤

ባስ ኢሜቲዳ ማታ

ዎጋይ ባይንዳ ጎኤቲዳ።

11 ጎዳይ፥ «ናቤቲ፥ ቄሴቲ

ጺሎቴꬃ ኦጌራ ቤቴና፤

ታ ኬꬃ ጋርሳንካ ኢስቲ

ኦꬂዛ ኢታቴꬃ ታ ቤኣዲስ።

12 ሄሳ ጊሻስ ኢስታ ኦጌይ ሃሊጻና፤

ኢስቲካ ꬉማን ኩንዳና፤

ኢስቲ ጋንዲጋርዲ ኩንዳና፤

ኢስቲ ቃጻዬቲዛ ዎዴ

ታ ኢስታ ቦላ ፓላ ሚሽ ኤሃና።

13 ታኒ ሳማሪያን ዲዛ ናቤታ ቦላ

ኡፋይሶንታ ሚሽ ቤኣዲስ፤

ኢስቲ ባኣሌ ሱንꬃን

ቲንቢቴ ዮቲዳ፤

ታ ዴራ ኢስራኤሌካ ባሌꬂዳ።

14 ዬሩሳላሜን ዲዛ ናቤታ ቦላ

ዴጺዛ ኢታ ሚሽ ቤኣዲስ፤

ኢስቲ ላይማቴቴስ፤

ዎርዶቴꬃን ዴኤቴስ፤

ኦኒካ ባ ኢታ ኦሶፔ

ሲሞንታ ማላ

ኢታታ ሚንꬄቴስ፤

ታ ማታን ኢስቲ ኡባይካ

ሶዶሜ ማላ፥

ኢዚን ዲዛ ኣሳይካ

ጋሞራ ማላ» ጌስ። *

15 ሄሳ ጊሻስ ኡባፌ ዎልቃማ ጎዳይ

ሃይታ ናቤታ ጊሻስ፥

«ዬሩሳላሜን ዲዛ ናቤታፔ

ቱና ሚሺ ኬዚዲ

ቢታ ኡባን ላሌቲዳ ጊሻስ

ታ ኢስታ ጫሞ ካꬅ ሚዛና፤

ቃሴ ማርዜቲዳ

ሃꬅ ኡሻና» ጌስ።

16 ኡባፌ ዎልቃማ ጎዳይ፥

«ሃይቲ ናቤቲ ቲንቢቴ

ኢንቴስ ዮቲዛይሳ ሲዮፒቴ፤

ኢስቲ ኢንቴና

ዎርዶ ሂዶታን ኩንꬄቴስ፤

ኢስቲ ጎዳፔ ጊዶንታ

ባፔ ሜꬊ ኤኪ ዮቴቴስ።

17 ታና ካꬊዛይታ ኢስታስ፥

‹ጎዳይ ኢንቴስ

ሳሮ ጊዳና ጊዴስ› ጌቴስ፤

ባንታ ዎዚና ሙሜቴꬃ

ካሊዛይታ ኡባ

ኢስታስ፥ ‹ኢታ ሚሺ

ኢንቴና ጋኬና› ጌቴስ።

18 ኢዛ ቃላ ሲያናሲኔ ኣዛዜታናስ

ጎዳይ ዴኢዛ ሺቆን ኢስታፌ

ኦኔ ኤቃናይ?

ኢዛ ቃላ ኤዝጊ ሲዪዳይ ኦኔ?

19 ጎዳ ሃንቆይ ጎቴ ጫርኮ ማላ ዴንዳና፤

ሚኖ ዳምባላይ

ኢታ ኣሳታ ሁኤ ሾጫና።

20 ኢዛ ዎዚና ቆፋ

ሙሌራ ፖሎንታ ዲሼ

ኢዛ ሃንቆይ ጮ ሃዳ ሲሜና፤

ጉዬፔ ዪዛ ላይꬃታን ሃይሳ

ቆንጬን ኢንቴ ኤራና።

21 ሃይታ ሃ ናቤታ ታ ኪታቤኬ፤

ጊዶ ኣቲን ኢስቲ ባንታ ኪታ

ኤኪ ዎጼቴስ፤

ታ ኢስታስ ዮቶንታ

ቲንቢቴ ዮቴቴስ።

22 ኢስቲ ታ ዞሬን ኤቂዳኮ

ታ ቃላ ታ ዴራ ሲሳና፤

ኢታ ኦጌፔኔ ኢታ ኦሶፔ

ኢስታ ዛራና።

23 ታኒ ማታስ ጻላ ጾሴ?

ሃሆስካ ጾስ ጊዲኪና?

24 ታኒ ቤኦንታ ማላ ጌማሶን

ቆቴቲ ኣታና ኣሲ ዲዜ?

ሳሎኔ ሳኣ ኩሚዳይ

ታና ጊዲኪና!» ጌስ ጎዳይ።

25 ጎዳይ፥ «ታኒ ኣጉሜታዲስ፤ ታኒ ኣጉሜታዲስ» ጊሼ ታ ሱንꬃን ዎርዶ ቲንቢቴ ሃሳይዛ ናቤታ ቃላ ሲያዲስ። 26 ሃ ዮኦይ ባንታ ዎዚና ባሌꬆን ዎርዶ ቲንቢቴ ሃሳይዛ ናቤታ ዎዚናን ኣይዴ ጋካናስ ጋምኣኔ? 27 ኢስታ ኣዋቲ ባኣሌ ጌቴቲዛ ኤቃዛ ጋሶን ታ ሱንꬃ ዶጊዳ ማላ፥ ኢስቲ ኢሶይ ኢሳስ ዮቲዛ ኣጉሞን ታ ኣሳይ ታ ሱንꬃ ዶጋና ማላ ኦꬂዳ ኢስታስ ሚሳቴስ። 28 ኣጉሜቲዛ ናቤይ ባ ኣጉማ ዮቶ፤ ታ ቃላይ ኢዛን ዲዛዴይ ጊዲኮ ሄ ቃላ ኣማኔቴꬃን ዮቶ፤ ሃፓሲኔ ካꬃ ኣይፌስ ኣይ ጋይቶቴꬂ ዲዜ? 29 «ታ ቃላይ ታማ ማላኔ ሹች ቄሪዛ ናሪቃ ማላ ጊዴኔ?» ጌስ።

30 ጎዳይ፥ «ሄሳ ጊሻስ ቃላ ኢሶይ ኢሳፌ ካይሲ ካይሲ ኤኪዲ ታፔ ኤኪዳ ማላ ዮቲዛ ናቤታራ ታ ኤቄታይስ። 31 ባንታ ዶና ጪንጫቴꬃን፥ ‹ጎዳይ ሂዝጌስ› ጊዛ ናቤታራ ታ ኤቄታይስ» ጌስ። 32 ጎዳይ፥ «ታኒ ዎርዶ ኣጉሞ ካሊዲ ቲንቢቴ ዮቲዛ ናቤታራ ኤቄታይስ፤ ታ ኪቶንታ ዲሺን ዎይኮ ታ ሹሞንታ ዲሺን ጻላቴꬃን ዎርዶ ዮኦ ዮቴቴስ፤ ታ ዴሬዛካ ባሌꬄቴስ፤ ሃይሳ ሃ ዴሬዛ ኣይኮካ ጎኤቴና» ጌስ።

ዎርዶ ናቤታ ቲንቢቴ

33 ጎዳይ ታስ፥ «ሃ ዴሬይ፥ ዎይኮ ናቤይ፥ ዎይኮ ቄሴይ፥ ‹ጎዳስ ቶሆ ጊዲዳይ ኣዜ?› ጊዲ ኦይቺኮ፥ ‹ጎዳስ ቶሆይ ኢንቴና፤ ሄሳ ጊሻስ ታኒ ኢንቴና ዎራ ኦላና› ጌስ ጋ ዮታ። 34 ናቤይ፥ ዎይኮ ቄሴይ፥ ዎይኮ ኣይ ኣሲካ፥ ‹ሃይሲ ጎዳ ቶሆ› ጊዲ ሃሳይኮ ታኒ ሄሳዴኔ ኢዛ ሶሆ ኣሳ ቃጻያና። 35 ኢሶይ ኢሶይ ባ ላጌ ዎይኮ ባ ዳቦ፥ ‹ጎዳይ ኣይ ዛሮ ኢሚዴ?› ዎይኮ፥ ‹ጎዳይ ዮቲዳይ ኣዜ?› ጊዲ ኦይቻናስ ቤሴስ። 36 ሃይሳፌ ጉዬን ጊዲኮ፥ ‹ጎዳ ቶሆ› ጊዲ ኢንቴ ሃሳያናስ ቤሴና። ጋሶይካ ኣስ ኡባስ ኢዚ ሃሳይዳ ቃላይ ኢዛስ ቶሆ ጊዲዛ ጊሻስ ዴኦ ጾሳ፥ ኡባፌ ዎልቃማ ጎዳ ኑ ጾሳ ቃላ ኢንቴ ቦኪሴታ። 37 ሄሳ ጊሻስ ናቤዛስ፥ ‹ጎዳይ ኢንቴስ ኣይ ዛሮ ኢሚዴ?› ዎይኮ፥ ‹ጎዳይ ዮቲዳይ ኣዜ?› ጋዳ ኦይቻናስ ቤሴስ። 38 ጊዶ ኣቲን ኢንቴ፥ ‹ሃይሲ ጎዳ ቶሆ› ጊኮ፥ ጎዳይ ታኒ ኢንቴና፥ ‹ሃይሲ ጎዳ ቶሆ› ጎፒቴ ጊንካ ኢንቴ፥ ‹ሃይሲ ጎዳ ቶሆ› ጊዴታ። 39 ሄሳ ጊሻስ ኢንቴና፥ ቃሴካ ኢንቴሲኔ ኢንቴ ኣዋታስ ታ ኢሚዳ ካታማይራ ጋꬃዳ ዬጋ ኣጋና፤ ታ ሲንꬃፌካ ዎራ ኦላና። 40 ሜርናስ ዶጌቶንታ ሜርና ዬላቴꬂኔ ካዉሻቴꬅ ታ ኢንቴ ቦላ ኤሃና» ጊዴስ።

24

ኤርማሲ ኣጁታን ቤኢዳ ናምኡ ኬሼታ

1 ባቢሎኔ ካዎ ናቡካዳናጾሬይ ኢዮኣቄሜ ና፥ ዩሁዳ ካዎ ኢኮኒያኔኔ ኢዛ ሹሜታ፥ ኣናጼታኔ ዎጋጬታ ዬሩሳላሜፔ ዲኢዲ ባቢሎኔ ኤፊዳፔ ጉዬ ጾሳ ኬꬃፌ ሲንꬃ ባጋራ ባላሴ ቴራይ ኢዛን ኩሚ ኡቲዳ ናምኡ ኬሼታ ጎዳይ ኣጁታን ታና ቤሲዴስ። * 2 ኢሲ ኬሼዛን ሻቼ ጋኪዳ ኬሂ ሎኢዛ ባላሴ ቴራ ሚሳቲዛይ ዴስ። ናምኣንꬆ ኬሼዛን ሜቴቶንታ ማላ ሞሬቲዳ ኬሂ ኢታ ባላሴ ቴራይ ዴስ።

3 ጎዳይ ታና፥ «ኤርማሳ፥ ሄሲ ኔኒ ቤኢዛይ ኣዜ?» ጊዲ ኦይቺዴስ። ታኒካ፥ «ባላሴ ቴራ ቤኣይስ፤ ሎኦ ቴራይ ኬሂፔ ሎኦ፤ ጊዶ ኣቲን ኢታ ቴራይ ሜቴቶንታ ማላ ሞሬቲዳ ኬሂ ኢታ» ጋዲስ።

4 ቃሴካ ጎዳ ቃላይ ታኮ ዪዲ፥ 5 «ጎዳ ኢስራኤሌ ጾሳይ፥ ‹ሃይሳ ሎኦ ባላሴዛ ማላ ታኒ ሃይሳፌ ባቢሎኔ ቢታ ዬዲዳ ዩሁዳፔ ዲኤቲዳይሳ ሎኦን ቆፓና። 6 ታኒ ሎኦ ኣይፌን ኢስታ ጼላና፤ ቃሴ ታኒ ኢስታ ዛራዳ ሃ ቢታ ኤሃና። ታ ኢስታ ጊጊሳና ኣቲን ላሊኬ፤ ታ ኢስታ ቶካና ኣቲን ሾዲኬ። 7 ታኒ ጎዳ ጊዲዳይሳ ኤሪዛ ዎዚና ኢስታስ ኢማና፤ ኢስቲ ባንታ ኩሜꬃ ዎዚናፔ ታኮ ሲማና ጊሻስ ኢስቲ ታ ዴሬ ጊዳና፤ ታኒካ ኢስታ ጾስ ጊዳና።

8 « ‹ጊዶ ኣቲን ጎዳይ፥ ሜቴቶንታ ኬሂ ኢታ ባላሴዛ ማላ ዩሁዳ ካዎ ሴዴቂያሳኔ ኢዛ ሹሜታ፥ ቃሴካ ዬሩሳላሜን ጫሻ ኣቲዳይታኔ ጊብጼን ዲዛይታ ታ ሄሳꬆ ኦꬃና። 9 ቢታ ቦላ ካዎቴꬃታ ኡባ ሲንꬃን ሃራሴቲዛይታኔ ጫዬቲዳይታ ጊዳና፤ ኢስታ ላላ ዬዲዛሶ ኡባን ኢስቲ ቂꬌስ፥ ሌሚሶስ፥ ካꬌሲኔ ቃንጌꬃስ ታ ኢስታ ኦꬃና። 10 ታኒ ኢስታሲኔ ኢስታ ኣዋታስ ኢሚዳ ቢታፌ ኢስቲ ሙሌራ ꬋያና ጋካናስ፥ ማሻ፥ ኮሻኔ ኢታ ሃርጌ ኢስታ ቦላ ዬዳና› ጌስ» ጊዴስ።

25

ላፑን ታሙ ዲኤቴꬃ ላይꬃታ

1 ዩሁዳ ካዎ ኢዮሲያሳ ና ኢዮኣቄሜይ ካዎቲዳ ኦይዳንꬆ ላይꬃን፥ ባቢሎኔ ካዎ ናቡካዳናጾሬይ ካዎቲዳ ኮይሮ ላይꬃን ዩሁዳ ኣሳ ኡባ ጊሻስ ኤርማሳኮ ዪዳ ቃላይ ሃይሳ። * 2 ናቤ ኤርማሲ ዩሁዳ ኣሳ ኡባሲኔ ዬሩሳላሜን ዲዛ ኡባታስ፥ 3 «ዩሁዳ ካዎ ኣሞኔ ና ኢዮሲያሲ ካዎቲዳ ታማኔ ሄꬓንꬆ ላይꬃፌ ዶሚዲ ሃች ጋካናስ ናምኡ ታማኔ ሄꬑ ላይꬅ ኩሜꬅ ጎዳ ቃላይ ታኮ ዪዴስ። ሂስቲን ታኒካ ዛራ ዛራዳ ኢንቴስ ዮታዲስ፤ ጊዶ ኣቲን ኢንቴ ሲዮንታ ኢጺዴታ።

4 «ጎዳይ ባ ኣይሌ ጊዲዳ ናቤታ ኡባ ዛሪ ዛሪዲካ ኢንቴኮ ኪቲዴስ፤ ጊዶ ኣቲን ኢንቴ ኢስታ ሲዮንታ ኢጺዴታ፤ ኢስታስካ ዉዱ ጎንታ ኢጺዴታ» ጊዴስ። 5 ኢስቲ፥ «ኢንቴ ኡባይካ ኢንቴ ኢታ ኦጌፔኔ ኢንቴ ኢታ ኦሶፔ ሃኢ ሲሚቴ። ሂስቲኮ ጎዳይ ኢንቴሲኔ ኢንቴ ኣዋታስ ሜሪ ሜርናስ ኢሚዳ ቢታን ኢንቴ ዳና። 6 ኤቃ ጾሳታስ ኦꬃናሲኔ ጎይናናስ ካሎፍቴ፤ ቃሴ ኢንቴ ኩሼይ ኦꬂዳ ሚሻን ታና ዪሎሶፒቴ። ሂስቲኮ ታ ኢንቴ ቦላ ኢታ ኦꬂኬ» ጊዳ።

7 ጎዳይ፥ «ኢንቴ ታና ሲዮንታ ኣጊዳ ጊሻስ ኢንቴ ኩሼይ ኦꬂዳ ሚሽ ኡባን ታና ሃንቄꬂዴታ፤ ሂስቲዲ ኢንቴ ቦላ ኢታ ሚሽ ኤሂዴታ» ጌስ።

8 ሄሳ ጊሻስ ኡባፌ ዎልቃማ ጎዳይ፥ «ኢንቴ ታ ቃላስ ኣዛዜቶንታ ኢጺዳ ጊሻስ፥ 9 ታኒ ፑዴሃ ባጋ ዴራ ኡባኔ ታ ኣይሌ ጊዲዳ ባቢሎኔ ካዎ ናቡካዳናጾሬ ጼይጋና። ሂስታዳ ኢስታ ሃ ቢታ ቦላ፥ ሃ ቢታን ዲዛ ኣሳ ቦላኔ ሄራን ዲዛ ካዎቴꬃታ ኡባ ቦላ ኤሃና፤ ታኒ ኢንቴና ሙሌራ ꬋይሳና፤ ቃሴ ሜርናስ ኣሲ ካꬊዛኔ ቂꬊዛ ቡላ ኬሳና። 10 ታኒ ኢስታፌ ኡፋይሲኔ ኢሊሊሳ ጬንጉርሳ፥ ሚሺራዛኔ ሚሺራይ ጬንጉርሳ፥ ዎጻ ጊሪሲኔ ጾምፔ ፖኦ ꬋይሳና።* 11 ሃ ቢታይ ሙሌራ ቡላኔ ካይስ ጊዳና፤ ሃ ካዎቴꬃቲካ ባቢሎኔ ካዎስ ላፑን ታሙ ላይꬅ ሃሬታና። *

12 «ላፑን ታሙ ላይꬃይ ፖሌቲዳፔ ጉዬ ባቢሎኔ ካዎ፥ ኢዛ ዴራኔ ኢዛ ቢታ ሞሮ ጊሻስ ታኒ ቃጻያና፤ ኢስታ ቢታካ ሜርናስ ቡላ ኦꬃና። 13 ታኒ ሄ ቢታ ቦላ ሃሳይዳይሳ ኡባ፥ ሃ ማጻፋዛን ጻፌቲዳይሳ፥ ኤርማሲ ካዎቴꬃታ ኡባ ቦላ ዮቲዳ ቲንቢቴታ ኤሃና። 14 ባቢሎኔ ዴሬይ ዳሮ ካዎቴꬃታሲኔ ጊታ ካዎታስ ኣይሌ ጊዳና፤ ኢስታ ኩሼ ኦሶ ማላ ታ ኢስታስ ቃንጻና» ጌስ።

ጾሳ ሃንቆ

15 ጎዳ ኢስራኤሌ ጾሳይ ታስ፥ «ሃይሳ ታ ሃንቆ ዎይኔ ኡሻዚ ኩሚዳ ዋንጫ ሄይ፤ ኤፋዳ ታኒ ኔና ኪቲዛ ካዎቴꬃታ ኡባ ኡሻ። 16 ኢስቲ ኡዪዳ ዎዴ ጋንዲጋራና፤ ኢስታ ቦላ ታ ዬዲዳ ኦላ ጋሶን ኢስቲ ጎያና» ጊዴስ።

17 ሂስቲን ታኒ ጎዳ ኩሼፔ ዋንጫ ኤካዳ ኢዚ ታና ኪቲዳ ካዎቴꬃታኮ ባዳ ኢስታ ኡሻዲስ። 18 ሃች ሃኒዳይሳ ማላ ኢስቲ ቡላ፥ ኣሲ ሃራሴቲዛይታ፥ ካꬊዛይታኔ ቃንጌቲዳይታ ጊዳና ማላ ዬሩሳላሜኔ ዩሁዳ ካታማ ኣሳታ፥ ኢስታ ካዎታኔ ኢስታ ሹሜታ ኡባ፥ 19 ጊብጼ ቢታ ካዎ፥ ኢዛ ኣይሌታ፥ ኢዛ ሹሜታ፥ ኢዛ ዴራ ኡባ፥ 20 ሄን ዲዛ ዋላካ ዴራ ኡባ፥ ኡጼ ቢታ ካዎታ ኡባ፥ ፊሊስጼሜ ካዎታ፥ ኣስቄሎናን፥ ጋዛን፥ ኣቃሮኔኒኔ ኣዛጾኔን ኣቲ ዲዛ ዴራ ኡባ፥ 21 ኤዶሜ፥ ሞኣቤኔ ኣሞኔ፥ 22 ጺሮሴኔ ሲዶና ኣባፌ ሄ ፒንꬃ ጋጻን ዲዛ ካዎታ፥ 23 ዳዳኔ፥ ቴማ፥ ቡዜኔ ባንታ ሁኤ ጋሜ ሜዲዛ ኣሳ ኡባታ፥ 24 ኣራቢያ ቢታ ካዎታ ኡባኔ ባዞ ቢታን ዲዛ ዋላካ ዴሬ ካዎታ ኡባ፥ 25 ዚሚሬ፥ ኤላሜኔ ሜዶኔ ካዎታ ኡባ ኡሻዲስ። 26 ሃሆኒኔ ማታን ዲዛ ፑዴሃ ባጋ ካዎታ ኡባ፥ ታራን ታራን ቢታ ቦላ ዲዛ ካዎቴꬃታ ኡባ ኡሻዲስ። ኢስታ ኡባፌ ጉዬ ባቢሎኔ ካዎይካ ኡያና።

27 ሄሳ ጊሻስ ጎዳይ ታና፥ «ኡባፌ ዎልቃማ ጎዳ ኢስራኤሌ ጾሳይ ኢንቴና፥ ‹ኡዪቴ፤ ማꬆቲቴ፤ ጮዪቴ ናምኣንꬆ ኢንቴ ዴንዶንታ ማላ ታ ኢንቴ ጊዶ ዬዲዛ ኦላ ሲንꬃን ኩንዲቴ› ጌስ። 28 ጊዶ ኣቲን ኢስቲ ኔ ኩሼፔ ዋንጫ ኤኮንታኔ ኡዮንታ ኢጺኮ ኢስታስ፥ ‹ኡባፌ ዎልቃማ ጎዳይ ኢንቴ ዶሶንታ ኡያና። 29 ቤኢቴ፤ ታ ሱንꬃይ ጼይጌቲዳ ካታማዮ ታ ꬋይሶ ዶማና፤ ሂስቲን ኢንቴ ቃጻዬቶንታ ኣቲ ባኔ? ታኒ ሳኣን ዲዛ ኡባ ቦላ ኦላ ጼይጊዳ ጊሻስ ኢንቴ ቃጻዬቶንታ ኣቴኬታ› ጌስ» ጊዴስ።

30 ሄሳ ጊሻስ ጎዳይ ኤርማሳስ፥

«ሃ ቃላ ኡባ ኢስታ ቦላ

ቲንቢቴ ዮታ፤

‹ጎዳይ ቦላፌ ዋሳና፤

ባ ዲዛ ጌሻ ሶሆፔ

ዳዳቲዛ ባ ጉንꬃ ሲሳና፤

ኢዚ ባ ቢታ ቦላ ኬሂ ዋሳና፤

ዎይኔ ማጺሼ ዬጺዛ ማላ

ሳኣን ዲዛ ኡባ ቦላ ኢዚ ጉማና።

31 ጎዳይ ካዎቴꬃታ ቦላ ፒርዲዛ ዎዴ

ኢዛ ጬንጉርሳይ

ቢታ ጋጻ ጋካናስ ሲዬታና፤

ኢዚ ኣስ ኡባ ቦላ ፒርዳና፤

ኢታታካ ማሻስ

ኣꬂ ኢማና› » ጊዴስ።

32 ጎዳይ ኡባፌ ዎልቃማ ጾሳይ፥

«ቤኣ፥ ኢታ ሚሺ ካዎቴꬃፌ

ካዎቴꬅ ኣኪ ኣኪ ቢዴስ፤

ሳኣ ጋጻፔ ዎልቃማ ጎቴ

ጫርኮይ ዴንዲዴስ» ጌስ።

33 ሄ ዎዴን ጎዳይ ዎꬊዳይታ ኣሃይ

ቢታ ጋጻፔ ቢታ ጋጻ ጋካናስ

ፖርጩ ጊ ኩንዳና፤

ኢስታስ ዬኬቴና፤

ኢስታ ኣሃይ ሺቄናኔ ሞጌቴና፤

ቢታ ቦላ ቡራ ማላ ኦሌታና።

34 ኢንቴኖ ሄንꬃንቻቶ!

ዬኪቴኔ ዋሲቴ።

ኢንቴኖ ዉዳ ሄሚዛይቶ!

ቢዲንꬃን ጌንዴሬቲቴ።

ኢንቴ ሹኬታና

ዎዴይ ጋኪዳ ጊሻስ

ሎኢ ሜꬌቲዳ ማና ሚሺ

ቲንቼቲዛ ማላ

ኢንቴ ኩንዲ ቲንቼታና።

35 ሄንꬃንቻቲ ባቃቲዛሶይ ዴና፤

ዉዴ ሄሚዛይቲ ኬሲ ኤኪ

ኣቲዛሶይ ባ።

36 ጎዳይ ኢስቲ ሄሚዛሶሆ

ꬋይሲዳ ጊሻስ ሄንꬃንቻታ ዋሶኔ

ዉዴ ሄሚዛይታ ዬሆ ሲዪቴ።

37 ጎዳ ሃንቆ ሴላ ጋሶን

ሳሮ ቢታይ ቡላ ጊዳና።

38 ጋሞይ ባ ኣቂዛሶፔ ዬጊ ቢዛ ማላ

ኡንኤꬂዛይሳ ማሻፌኔ

ጎዳ ሃንቆፌ ዴንዲዳይሳን

ኢስታ ቢታያ ቡላ ጊዳና።

26

ኤርማሳ ቦላ ሺቂዳ ፒርዳ

1 ዩሁዳ ካዎ ኢዮሲያሳ ና ኢዮኣቄሜይ ካዎቲዳ ኮይሮ ላይꬃን ሃይሳፌ ካሊ ዲዛ ቃላይ ጎዳ ኣቻፌ ዪዴስ። *

2 ጎዳይ ታና፥ «ጎዳ ኬꬃ ዛጎን ኤቃዳ ጎዳ ኬꬃን ጎይናናስ ዩሁዳ ካታማታፔ ዪዛ ዴሬ ኡባስ ዮታ፤ ታኒ ኔና፥ ‹ዮታ› ጋዳ ኣዛዚዳ ቃላ ኡባፌ ኢሲኖካ ኣሾንታ ዉርሳ ዮታ። 3 ኢስቲ ሲዪዲ ባ ቢዛ ኢታ ኦጌፔ ሲማናኮ ኦኔ ኤሪዛይ? ታኒካ ኢስቲ ኦꬂዳ ኢታቴꬃ ጊሻስ ኢስታ ቦላ ኤሃና ጊዳ ቂጻቴዛ ኣጋና። 4 ኔ ኢስታስ፥ ‹ጎዳይ ኢንቴና ኢንቴ ታ ጊዛዝ ሲዮንታ ኢጺኮ፥ ታ ኢንቴስ ኢሚዳ ታ ዎጋ ናጎንታ ኢጺኮ፥ 5 ኢንቴ ሲያና ማላ ታ ኦሳንቻታ ዛራ ዛራ ታ ኢንቴኮ ዬዲዳ ናቤታ ቃላ ኢንቴ ሲዮንታ ኢጺኮ፥ 6 ታኒ ሃ ኬꬃ ሴሎ ማላ ኦꬃና፤ ሃ ካታማዮካ ሳኣ ቦላ ዲዛ ካዎቴꬃ ኡባ ሲንꬃን ቃንጌቲዳሮ ሂስታና› ጌስ ጋ» ጊዴስ። *

7 ኤርማሲ ጎዳ ኬꬃን ሃ ቃላ ዮቲሺን ቄሴቲ፥ ናቤቲኔ ዴሬይ ዉሪ ሲዪዳ። 8 ጊዶ ኣቲን ኤርማሲ ዴሬዛስ ዮታና ማላ ጎዳይ ኢዛስ ዮቲዳይሳ ዴሬዛስ ዮቲ ዉርሲዳ ማላ ቄሴቲ፥ ናቤቲኔ ዴሬዚ ዉሪ ኢዛ ኦይኪዲ፥ «ኔና ዎꬋናስ ቤሴስ! 9 ኔኒ፥ ‹ሃይሲ ኬꬃዚ ሴሎ ማላ ጊዳና፤ ቃሴ ሃና ካታማያ ቡላኔ ካይስ ጊዳና› ጋዳ ጎዳ ሱንꬃን ኣይስ ቲንቢቴ ዮታይ?» ጊዳ። ሂስቲዲ ጎዳ ኬꬃን ሺቂዳ ኣሳይ ኡባይ ኤርማሳ ጊዶꬂዴስ።

10 ዩሁዳ ሹሜቲ ሄሳ ኡባ ሲዪዳ ማላ ካዎቴꬃ ኬꬃፌ ኬዚዲ ጎዳ ኬꬅ ቢዳ። ሂስቲዲ ጎዳ ኬꬃስ፥ «ኦራꬃ ፔንጌ» ጌቴቲዛሶ ፔንጌዛን ቢ ኡቲዳ። 11 ቄሴቲኔ ናቤቲ ሹሜታሲኔ ዴሬ ኡባስ፥ «ኢንቴ ኢንቴ ሃይꬃን ሲዪዳ ማላ ሃ ኣዴዚ ሃኖ ካታማይ ቦላ ቲንቢቴ ዮቲዳ ጊሻስ ኢዛስ ሃይቆይ ቤሴስ!» ጊዳ።

12 ኤርማሲካ ሹሜታሲኔ ዴሬ ኡባስ፥ «ሃ ኢንቴ ሲዪዳ ቃላ ኡባ ሃ ኬꬃ ቦላኔ ሃኖ ካታማይ ቦላ ታ ዮታና ማላ ጎዳይ ታና ኪቲዴስ። 13 ሃኢካ ኢንቴ ኦጌኔ ኢንቴ ኦሶ ሎኤꬂቴ፤ ጎዳ ኢንቴ ጾሳስ ኣዛዜቲቴ፤ ኢንቴ ሂስቲኮ ጎዳይ ኢንቴ ቦላ ኤሃና ጊ ዮቲዳ ኢታ ሚሻ ኢዚ ኣጋጋና።

14 «ታኒ ጊዲኮ ሄኮ ኢንቴ ኩሼን ዳይስ፤ ኢንቴስ ሎኦኔ ሱሬ ሚሳቲዛይሳ ታ ቦላ ኦꬂቴ። 15 ጊዶ ኣቲን ሃይሳ ኢንቴ ሲዪዳ ቃላ ኡባ ታኒ ኢንቴስ ዮታና ማላ ጎዳይ ታስ ኣዳፌ ዮቲዳ ጊሻስ ኢንቴ ታና ዎꬊኮካ ኢንቴ ጺሎ ሱꬅ ጉሲዲ ኢንቴ ኢንቴ ሁኤሲኔ ሃኖ ካታማይን ዲዛ ኣስ ኡባ ሞራንቻ ሂስቶንታ ማላ ናጌቲቴ» ጊዴስ።

16 ሂስቲን ሹሜቲኔ ዴሬዚ ኡባይ ቄሴታሲኔ ናቤታስ፥ «ሃይሲ ኣዴዚ ጎዳ ኑ ጾሳ ሱንꬃን ሃሳይዳ ጊሻስ ሃይቃናስ ቤሴና!» ጊዳ።

17 ዴሬ ጪማታፔካ ኢሲ ኢሲ ኣሳቲ ዴንዲ ኤቂዲ ሺቂዳ ዴራስ፥ 18 «ሂዝቂያሲ ዩሁዳን ካዎቲዲ ዲዛ ዎዴ ሞሬሼቴፔ ዪዳ ሚኪያሲ ዩሁዳ ዴሬ ኡባስ፥

«ኡባፌ ዎልቃማ ጎዳ ጾሳይ፥

‹ጺዮኔይ ጎሻ ጋዴ ማላ ጎዬታና፤

ዬሩሳላሜይ ላሊ ኮሪዳ

ኬꬃ ማላ ጊዳና፤

ጾሳ ኬꬃይ ኢዛ ቦላ

ኬጼቲዳ ዙማይ

ዎራ ማይኣና› ጊዴስ። *

19 «ሂስቲን፥ ዩሁዳ ካዎ ሂዝቂያሲኔ ዩሁዳ ኣሳይ ኡባይ ኢዛ ዎꬊዶ? ሂዝቂያሲ ጎዳስ ያዪዲ ኢዛፔ ማሮ ዎሲቤኔ? ጎዳይካ ባ ኤሃና ጊ ቆፒዳ ቂጻቴዛ ኣጋጊቤኔ? ጊዶ ኣቲን ኑኒ ኑርካ ኑ ቦላ ፓላ ኢታ ሚሽ ኤሃና ሃኖስ» ጊዴስ።

20 ቃሴካ ቤኒ ዎዴ ቂሪያቴ-ዪኣሪሜ ጊዛሶን ዲዛ ሻማኤ ና ኦሪዮይ ዴስ፤ ኢዚካ ኤርማሲ ዮቲዳ ማላ ሃ ካታማ ቦላኔ ሃ ቢታ ቦላ ጎዳ ሱንꬃን ቲንቢቴ ዮቲዴስ። 21 ካዎ ኢዮኣቄሜይ፥ ኢዛ ኦላንቻቲ፥ ኢዛ ኦሳንቻቲ ኦሪዮይ ዮቲዳይሳ ሲዪዳ ዎዴ ካዎዚ ኢዛ ዎꬋናስ ኮዪዴስ። ኦሪዮይ ሄሳ ሲዪዲ ባቢዳ ጊሻስ ጊብጼ ቢታ ባቃቲዴስ። 22 ጊዶ ኣቲን ካዎ ኢዮኣቄሜይ ኣኪቦሬ ና ኤልናታኔኔ ሃራ ኣሳታካ ኢዛ ቦላ ጉጂዲ ጊብጼ ቢታ ኪቲዴስ። 23 ኢስቲ ኦሪዮ ጊብጼፔ ኦይኪ ኤሂዲ ካዎ ኢዮኣቄሜኮ ኤፊዳ። ካዎዚ ኢዛ ማሻን ዎꬊዲ ኢዛ ኣሃ ቤቲዳይ ሞጌቲዛሶን ኤፊ ዬጊዴስ። 24 ጊዶ ኣቲን ሳፋኔ ና ኣኪቃሜይ ኤርማሳ ባጋ ጊዲዳ ጊሻስ ኣሳይ ኤርማሳ ዎꬋና ማላ ኣꬂ ኢሚቤና።

27

ዩሁዳ ኩንዴꬅ

1 ዩሁዳ ካዎ ኢዮሲያሳ ና ሴዴቂያሲ ካዎቲዳ ኮይሮ ላይꬃን ጎዳ ቃላይ ኤርማሳኮ ዪዴስ። * 2 ጎዳይ ታስ፥ «ሚꬃፌ ቃምባራ ጊጊሳዳ ዳፎ ኢዛን ጌልꬃዳ ኔ ሞርጌን ዎꬃ። 3 ዩሁዳ ካዎ ሴዴቂያሳኮ ዬሩሳላሜ ዪዳ ኣሳታ ቦላ ኤዶሜ ካዎስ፥ ሞኣቤ ካዎስ፥ ኣሞኔ ካዎስ፥ ጺሮሴ ካዎሲኔ ሲዶና ካዎስ ኪታ ዬዳ። 4 ኢስቲ ባንታ ጎዳታ ኤሪሳና ማላ ኢስታስ ኡባፌ ዎልቃማ ጎዳ ኢስራኤሌ ጾሳይ ኢንቴ ጎዳታስ ሃይሳ ዮቲቴ። 5 ታ ጊታ ዎልቃኒኔ ሚጬቲዳ ታ ኩሼን ሳኣኔ ሳኣ ቦላ ዲዛ ኣሲኔ ሜሄ ሜꬋዲስ። ኢስታ ታ ዶሲዳዴስ ኢማና። 6 ሃኢካ ሃይታ ሃ ዴሬታ ኡባ ታ ኣይሌዛ ባቢሎኔ ካዎ ናቡካዳናጾሬስ ኣꬃ ኢማና፤ ዎራ ዶኣታካ ታ ኢዛስ ሃሪሳና። 7 ኢዛ ዴሬይ ሃራስ ሃሬታና ጋካናስ ካዎቴꬃቲ ኡባይ ኢዛስ፥ ኢዛ ናሲኔ ኢዛስ ና ናስ ሃሬታና። ሄሳፌ ጉዬ ዳሮ ካዎቴꬃቲኔ ጊታ ካዎቲ ኢዛ ሃራና።

8 «ጊዶ ኣቲን ኣይ ዴሬይ ዎይኮ ኣይ ካዎቴꬂኔ ሃ ባቢሎኔ ካዎ ናቡካዳናጾሬስ ኣዛዜቶንታ ኢጺኮኔ ኢዛ ቃምባራን ጌሎንታ ኢጺኮ፥ ታኒ ጎዳይ ሄ ካዎቴꬃ ኢዛ ኩሼን ꬋይሳና ጋካናስ፥ ኦላን፥ ኮሻኒኔ ኢታ ሃርጌን ቃጻያና። 9 ሄሳ ጊሻስ ኢንቴና፥ ‹ባቢሎኔ ካዎስ ሃሬቴኬታ› ጊዛ ኢንቴ ናቤታ፥ ሙሬኒዛይታ፥ ኣጉሞ ኣጉሜቲዛይታ፥ ሞይቲሌ ጼይጊዛይታ ሲዮፒቴ። 10 ጋሶይካ ኢንቴ ኢንቴ ቢታፌ ሾዴታና ማላ፥ ታ ኢንቴና ጎዳና ማላኔ ꬋይሳና ማላ ኢስቲ ኢንቴስ ዎርዶ ቲንቢቴ ዮቴቴስ። 11 ጊዶ ኣቲን ኣይ ካዎቴꬂካ ባቢሎኔ ካዎ ቃምባራን ጌሊዲ ባ ሁኤ ዚቂ ሂስቲዲ ኢዛስ ኦꬂዛ ጊዲኮ ታኒ ጎዳይ ሄ ዴራ ሄን ባ ዴሬን ኣቲዲ ጎዪሼ ዳና ማላ ኦꬃና» ጊዴስ።

12 ታኒ ዩሁዳ ካዎ ሴዴቂያሳሲካ ሃይሳ ሃ ኪታ ዮታዲስ፤ «ኢንቴ ሞርጌ ባቢሎኔ ካዎ ቃምባራ ጋርሳን ዚቂ ሂስቲቴ፤ ኢዛሲኔ ኢዛ ዴራስ ሃጋዚቴ፤ ሂስቲኮ ኢንቴ ሼምፖራ ፓጻ ዳና። 13 ጎዳይ ባቢሎኔ ካዎስ ሃሬቶንታ ኢጺዛ ካዎቴꬃታ ቦላ ኤሃና ጊዳ ኦላን፥ ኮሻኒኔ ኢታ ሃርጌን ኔኒኔ ኔ ዴሬይ ኣይስ ዉሬቲ? 14 ዎርዶ ናቤቲ ኢንቴስ፥ ‹ኢንቴ ባቢሎኔ ካዎስ ሃሬቴኬታ› ጊዛ ዎርዶ ቲንቢቴ ሲዮፒቴ። 15 ‹ታኒ ኢስታ ኪታቤኬ፤ ኢስቲ ታ ሱንꬃን ዎርዶ ቲንቢቴ ዮቴቴስ፤ ሄሳ ጊሻስ ታኒ ኢንቴናኔ ኢንቴስ ናቤታ ጎዳ ኬሳና፤ ኢንቴካ ꬋያና› ጌስ ጎዳይ።»

16 ሄሳፌ ጉዬ ታኒ ቄሴታሲኔ ሃ ዴሬ ኡባስ፥ «ጎዳይ፥ ‹ጎዳ ኬꬃ ሚሻይ ባቢሎኔፔ ኤሌ ሲማና› ጊዛ ናቤታ ቃላ ሲዮፒቴ። ጋሶይካ ኢስቲ ኢንቴስ ዎርዶ ቲንቢቴ ዮቴቴስ። 17 ሄሳ ጊሻስ ኢስቲ ዮቲዛይሳ ሲሲ ኣጊዲ ባቢሎኔ ካዎስ ሃሬቲቴ፤ ኢንቴ ሼምፖራ ፓጻ ዳና፤ ሃ ካታማያ ኣይስ ላሌታ ኣታኔ? 18 ኢስቲ ቱሙ ናቤታ ጊዲኮ፥ ቱሙካ ጎዳ ቃላይ ዲዛ ጊዲኮ ጎዳ ኬꬃን፥ ዩሁዳ ካዎ ኬꬃኒኔ ዬሩሳላሜን ኣቲዳ ሚሻቲ ባቢሎኔ ዲኤቲ ቦንታ ማላ ኣኔ ጎዳ ኡባፌ ዎልቃማ ጾሳኮ ሾቢ ዎሴቶ። 19 ጎዳይ ኡባፌ ዎልቃማ ጾሳይ ሃ ካታማን ኣቲዳ ቱሳታ ጊሻስ፥ ጻርቂማላፔ ኦሴቲዳ ጊታ ሳኔዛ ጊሻስ፥ ጋሬታ ጊሻሲኔ ሃራ ኣቲዳ ኡባ ሚሻታ ጊሻስ፥ 20 ሃይቲ ሃ ሚሻቲ ባቢሎኔ ካዎ ናቡካዳናጾሬይ ዩሁዳ ካዎ ኢዮኣቄሜ ና ኢኮኒያኔ፥ ዩሁዳኒኔ ዬሩሳላሜን ዲዛ ሹሜታ ዲኢዲ ኤፊዛ ዎዴ ኣቲዳ ጊሻስ፥ 21 ጎዳ ኬꬃን፥ ዩሁዳ ካዎ ኬꬃኒኔ ዬሩሳላሜን ኣቲዳ ሚሻታ ጊሻስ ኡባፌ ዎልቃማ ጎዳ ኢስራኤሌ ጾሳይ፥ 22 ‹ኢስቲ ባቢሎኔ ቢታ ዲኤቲ ባና፤ ታኒ ኢስታ ጾሞሳና ጋላሲ ጋካናስ ሄን ዳና፤ ሄ ዎዴ ታ ኢስታ ዛራ ኤሃዳ ካሴ ኢስታሶሆን ዎꬃና› ጌስ» ጋዲስ።

28

ኤርማሳኔ ዎርዶ ናቤ ሃናኒያ

1 ሄ ዎዴ ዩሁዳ ካዎ ሴዴቂያሲ ካዎቲዳ ኦይዳንꬆ ላይꬃን ኢቻሻንꬆ ኣጊናን ጌባኦኔ ኣስ ኣዙሬ ና ናቤ ሃናኒያይ ጎዳ ኬꬃን ቄሴታ ሲንꬃኒኔ ዴሬ ኡባ ሲንꬃን ታስ፥ * 2 «ኡባፌ ዎልቃማ ጎዳ ኢስራኤሌ ጾሳይ፥ ‹ባቢሎኔ ካዎይ ኢንቴና ቶሲዳ ቃምባራ ታ ሜንꬃና። 3 ባቢሎኔ ካዎ ናቡካዳናጾሬይ ጎዳ ኬꬃፌ ዲኢ ኤኪዲ ኤፊዳ ሚሻታ ኡባ ታኒ ናምኡ ላይꬃ ጊዶን ዛራዳ ሃ ሶሆ ኤሃና። 4 ቃሴ ታኒ ዩሁዳ ካዎ ኢዮኣቄሜ ና ኢኮኒያኔኔ ዩሁዳፔ ዲኤቲዲ ባቢሎኔ ቢዳ ኣሳ ኡባ ዛራዳ ሃ ሶሆ ኤሃና። ጋሶይካ ባቢሎኔ ካዎይ ኢንቴና ቶሲዳ ቃምባራ ታ ሜንꬃና› ጌስ» ጊዴስ።

5 ሂስቲን ጎዳ ኬꬃ ጊዶን ኤቂዳ ቄሴታ ሲንꬃኒኔ ዴራ ሲንꬃን ናቤ ኤርማሲ ናቤ ሃናኒያስ፥ 6 «ኣሚን! ጎዳይ ኦꬆ! ጎዳ ኬꬃ ሚሻታኔ ዲኤቲዲ ቢዳ ኣሳ ኡባ ባቢሎኔፔ ዛሪ ኤሂዲ ጎዳይ ባ ዮቲዳ ቃላ ፖሎ! 7 ጊዲኮካ ኣኔ ታ ኔሲኔ ሃ ኣሳስ ዮቲዛ ቃላ ሲያ። 8 ኔፔኔ ታፔ ካሴ ሲንꬃን ዴኢዳ ናቤቲ ዳሮ ዴሬታ ቦላኔ ጊታ ካዎቴꬃታ ቦላ ኦላ ጊሻስ፥ ባሻ ጊሻሲኔ ኢታ ሃርጌ ጊሻስ ቲንቢቴ ዮቲዳ። 9 ጊዶ ኣቲን ሳሮቴꬃ ጊሻስ ቲንቢቴ ዮቲዳ ናቤይ ኢዚ ዮቲዳ ቃላይ ፖሌቲዛ ዎዴ ቱማፔ ጎዳይ ኢዛ ኪቲዳይሲ ሄሳን ኤሬቴስ» ጊዴስ።

10 ሄሳፌ ጉዬ ናቤ ሃናኒያይ ናቤ ኤርማሳ ሞርጌፌ ቃምባራ ኤኪዲ ሜንꬂዴስ። 11 ሂስቲዲ ሃናኒያይ ኣሳ ኡባ ሲንꬃን፥ «ጎዳይ፥ ‹ታኒ ናምኡ ላይꬃታ ጊዶን ባቢሎኔ ካዎ ናቡካዳናጾሬ ቃምባራ ካዎቴꬃታ ኡባ ሞርጌፌ ዴንꬃዳ ሃይሳꬆ ሜንꬃና› ጌስ» ጊዴስ። ሄ ዎዴ ናቤ ኤርማሲ ኣጋጊዲ ባ ኦጌ ቢዴስ።

12 ናቤ ሃናኒያይ ናቤ ኤርማሳ ሞርጌፌ ቃምባራ ሜንꬂዳ ጉꬃ ዎዴፔ ጉዬ ጎዳ ቃላይ ናቤ ኤርማሳኮ ዪዲ፥ 13 «ባዳ ሃናኒያስ፥ ‹ኔኒ ሚꬃ ቃምባራ ሜንꬃዳሳ፤ ታኒ ጊዲኮ ኢዛ ጊሻስ ቢራታ ቃምባራ ጊጊሳና› ጌስ ጎዳይ ጋዳ ዮታ። 14 ቃሴካ ኡባፌ ዎልቃማ ጎዳ ኢስራኤሌ ጾሳይ፥ ‹ባቢሎኔ ካዎ ናቡካዳናጾሬስ ሃጋዛና ማላ ታኒ ሃ ካዎቴꬃታ ኡባ ሞርጌን ቢራታ ቃምባራ ዎꬃና፤ ኢስቲካ ኢዛስ ሃሬታና። ሃራይ ኣቶሺን ዎራ ዶኣታ ቦላካ ጎዳቴꬅ ኢዛስ ኢማና› ጌስ» ጊዴስ።

15 ሄሳፌ ጉዬ ናቤ ኤርማሲ ናቤ ሃናኒያስ፥ «ሃናኒያ ሲያ! ጎዳይ ኔና ኪቲቤና፤ ጊዶ ኣቲን ኔኒ ሃ ኣሳይ ዎርዶ ሚሻን ኣማኔታና ማላ ኦꬃዳሳ። 16 ሄሳ ጊሻስ ጎዳይ፥ ‹ታኒ ኔና ሃ ሳኣ ቦላፌ ዲጋና፤ ኔኒ ጎዳ ቦላ ማካላ ሃሳይዳ ጊሻስ ኔ ሃ ላይꬅ ሃይቃና› ጌስ» ጊዴስ።

17 ናቤ ሃናኒያይ ሄ ላይꬅ ላፑንꬃ ኣጊናን ሃይቂዴስ።

29

ዲኤቲ ቢዳ ኣሳስ ጻፌቲዳ ዳብዳቤ

1 ናቤ ኤርማሲ ዲኤቲ ቢዲ ሃይቆንታ ሼምፖራ ፓጻ ዲዛ ጪማታስ፥ ቄሴታስ፥ ናቤታሲኔ ናቡካዳናጾሬይ ዬሩሳላሜፔ ዲኢዲ ባቢሎኔ ኤፊዳ ሃራ ኣስ ኡባስ ዬሩሳላሜፔ ዬዲዳ ዳብዳቤይ ሃይሳፌ ካሊዲ ጻፌቲዳይሳ። 2 ሃይሲ ሃኒዳይ ካዎ ኢኮኒያኔይ፥ ጎዳቴያ ኢዛ ኣያ፥ ካዎ ኬꬃ ኦሳንቻቲ፥ ዩሁዳኔ ዬሩሳላሜ ካሌꬂዛይቲ፥ ሂላንቻቲኔ ዎጋጬቲ ዬሩሳላሜፔ ዲኤቲ ቢዳፔ ጉዬና። * 3 ኤርማሲ ዩሁዳ ካዎ ሴዴቂያሲ ባቢሎኔ ካዎ ናቡካዳናጾሬስ ኪቲዛ ሳፋኔ ና ኤልኣሳ ቦላኔ ኪልቂያሳ ና ጋማሪያ ቦላን ሄ ዳብዳቤዛ ዬዲዴስ።

4 ዳብዳቤዚካ፥ «ኡባፌ ዎልቃማ ጎዳ ኢስራኤሌ ጾሳይ ታኒ ዬሩሳላሜፔ ባቢሎኔ ዲኢሳ ዬዲዳ ኣሳስ፥ 5 ‹ኬꬅ ኬጺዲ ኡቲቴ፤ ዶዛታ ቶኪዲ ኢስታ ኣይፌ ሚቴ፤ 6 ኤኬቲዲ ማጫ ናይታኔ ኣቱማ ናይታ ዬሊቴ፤ ኢንቴ ኣቱማ ናይቲኔ ማጫ ናይቲ ኤኬታና ማላኔ ጌሌታና ማላ ኦꬂቴ፤ ኢስቲካ ኣቱማ ናይታኔ ማጫ ናይታ ዬሌቶ፤ ኢንቴ ሄን ቆዳን ጮራቲቴ ኣቲን ጉጾፍቴ። 7 ኢንቴ ዲኤቲ ቢዳ ካታማይስ ሳሮቴꬂኔ ዱሬቴꬅ ኮዪቴ፤ ሄ ካታማይስ ጎዳ ዎሲቴ፤ ኢዛ ዱሬቲኮ ኢንቴካ ዱሬታና› ጌስ። 8 ቱሙካ ኡባፌ ዎልቃማ ጎዳ ኢስራኤሌ ጾሳይ፥ ‹ኢንቴ ጊዶን ዲዛ ናቤቲኔ ማሮቲ ኢንቴና ባሌꬆፌቶ፤ ኢስቲ ኢንቴ ጊሻስ ኣጉሜቲዛ ኣጉሞ ሲዮፒቴ። 9 ኢስቲ ታ ሱንꬃን ዎርዶ ቲንቢቴ ዮቴቴስ ታ ኢስታ ኪታቤኬ› ጌስ።

10 «ጎዳይ፥ ‹ኢንቴ ባቢሎኔን ዳና ላፑን ታሙ ላይꬂ ፖሌቲዳፔ ጉዬ ታ ኢንቴና ሞካ ጼላና፤ ታኒ ኢንቴና ሃ ቢታ ዛራ ኤሃና ጊዳ ሎኦ ቃላዮካ ኢንቴስ ፖላና። * 11 ታ ኢንቴስ ሃልቺዳ ሃልቾ ኤራይስ፤ ሄ ሃልቾዛስ ፖሎይ ሎኦኔ ሂዶታ ኢሚዛዛ፥ ኢንቴና ጎኢዛዛ ኣቲን ቆሂዛዝ ጊዴና። 12 ኢንቴካ ታና ጼይጋና፤ ሺቂዲ ታና ዎሳና፤ ታኒካ ሲያና። 13 ኢንቴ ታና ኮያና፤ ኢንቴ ታና ኩሜꬃ ዎዚናፔ ኮይኮ ዴማና። * 14 ታኒካ ኢንቴስ ቤታና። ታ ኢንቴ ዲኤቲ ቢዳ ቢታፌ ዛራና፤ ታኒ ኢንቴና ላላ ዬዲዳ ካዎቴꬃፌኔ ሶሆ ኡባፌ ሺሻና፤ ሂስታዳ ታኒ ኢንቴና ዲኦስ ዬዳናፔ ካሴ ኢንቴ ዴኢዳ ሶሆ ጉዬ ዛራዳ ኤሃና› ጌስ።

15 «ኢንቴካ፥ ‹ጎዳይ ናቤ ኑስ ባቢሎኔን ዴንꬂዴስ› ጋና። 16 ጊዶ ኣቲን ጎዳይ ዳዊቴ ካዎቴꬃ ኣልጋን ኡታና ካዎ ጊሻስ፥ ኢንቴናራ ዲኤቲ ቦንታ ሃን ኣቲዳ ዳቦታ ጊሻሲኔ ሃ ካታማን ኣቲዳ ዴራ ኡባ ጊሻስ፥ 17 ቱሙካ ጎዳይ ኡባፌ ዎልቃማ ጾሳይ፥ ‹ታኒ ኢስታ ቦላ ኦላ፥ ኮሻኔ ኢታ ሃርጌ ዬዳና፤ ቃሴ ታኒ ኢስታ ማናስ ጊጎንታ ሞሬቲዳ ባላሴ ቴራ ማላ ኦꬃና። 18 ታኒ ኢስታ ማሻን፥ ኮሻኒኔ ኢታ ሃርጌን ዬዴꬃና፤ ሂስታዳ ታኒ ኢስታ ሳኣ ካዎቴꬃታ ኡባ ሲንꬃን ካꬌሲኔ ቂꬌስ ኬሳና፤ ቃሴ ታኒ ኢስታ ዬዴꬃ ዬዲዳ ዴራ ጊዶን ቃንጌꬃሲኔ ዳጋማስ፥ ቦሬሲኔ ካꬌስ ማላታ ጊዳና። 19 ጋሶይካ ታ ኦሳንቻ ናቤታ ቦላ ታኒ ኢስታስ ዛራ ዛራዳ ኪቲዳ ታ ቃላ ኢስቲ ሲዮንታ ኢጺዳ። ኢንቴካ ዲኤቲ ቢዳይቲ ሲዮንታ ኢጺዴታ› ጌስ።

20 « ‹ታኒ ዬሩሳላሜፔ ባቢሎኔ ዲኢሳ ዬዲዳ ኣሳቶ! ኢንቴ ኡባይካ ጎዳ ቃላ ሲዪቴ› ጌስ። 21 ኡባፌ ዎልቃማ ጎዳ ኢስራኤሌ ጾሳይ ታ ሱንꬃን ዎርዶ ቲንቢቴ ኢንቴስ ዮቲዛ ቆላያ ና ኣካቤ ጊሻሲኔ ማኢሳያ ና ሴዴቂያሳ ጊሻስ ታኒ ኢስታ ባቢሎኔ ካዎ ናቡካዳናጾሬስ ኣꬃ ኢማና፤ ኢንቴ ጼሊሺን ኢዚ ኢስታ ዎꬋና። 22 ሄሳፌ ጉዬ ዩሁዳፔ ዲኤቲ ቢዲ ባቢሎኔን ዲዛ ኣሳይ ኡባይ፥ ‹ጎዳይ ኔና ባቢሎኔ ካዎይ ታማን ጹጊዳ ሴዴቂያሳ ማላኔ ኣካቤ ማላ ኦꬆ› ጊዲ ቃንጋና። 23 ኢስቲ ባ ላጌታ ማቼታራ ላይማቴꬃን ታ ኢስታስ ዮቶንታ ቃላ ታ ሱንꬃን ዎርዶ ዮቶን ኢስራኤሌ ቦላ ቆሆ ጋꬂዳ፤ ሄሳ ታኒ ኤራይስ፤ ታኒ ሄሳስ ማርካ» ጌስ ጎዳይ።

ሻማኤስ ኪቴቲዳ ኪታ

24 ኔሄላሜ ዴሬ ኣስ ሻማኤስ፥ 25 «ኡባፌ ዎልቃማ ጎዳ ኢስራኤሌ ጾሳይ፥ ‹ዬሩሳላሜን ዲዛ ኣስ ኡባስ፥ ማኢሳያ ና ቄሴ ሶፎናሳሲኔ ሃራ ቄሴታ ኡባስ ኔኒ ኔ ሱንꬃን ዳብዳቤታ ዬዳዳሳ› ጌስ። ኔ ሶፎናሳስ፥ 26 ጎዳ ኬꬃን ሃላቃ ጊዳና ማላ ኔና ጎዳይ ዮዳሄ ሶሆን ቄሴ ኦꬂዲ ሹሚዴስ፤ ‹ታኒ ናቤ› ጊሼ ጎዪዲ ቲንቢቴ ዮቲዛ ኣይ ኣሳ ቶሆ ኣግሪሞቄን፥ ኢዛ ቆꬌካ ሳንሳላታን ዜጻ ቃቻናስ ቤሴስ። 27 ሂስቲን፥ ‹ታኒ ናቤ› ኣናቶቴ ዴሬ ኣስ ኤርማሳ ኣይስ ሴራቤኪ? 28 ሃ ኣዴዚ፥ ‹ኢንቴ ዲኤቴꬃን ጋምኣና ዎዴይ ኣዱሳ ጊዲዳ ጊሻስ ኢንቴስ ኬꬅ ኬጺዲ ኢዛን ዲቴ፤ ዶዛታካ ቶኪዲ ኢስታ ኣይፌ ሚቴ› ጊዲ ኑስ ባቢሎኔ ኪታ ዬዲዴስ» ጊዴስ።

29 ቄሴ ሶፎናሲ ናቤ ኤርማሳስ ሃ ዳብዳቤዛ ናባቢዴስ። 30 ሂስቲን ጎዳ ቃላይ ኤርማሳኮ፥ 31 «ሃይሳ ሃ ኪታ ዲኤቴꬃን ዲዛይታስ ኡባስ፥ ‹ኔሄላሜ ዴሬ ኣስ ሻማኤይ ታኒ ኪቶንታ ቲንቢቴ ዮቲዴስ፤ ኢንቴ ዎርዶን ኣማኔታና ማላ ኦꬂዴስ› ጋ ኪታ። 32 ጎዳይ፥ ‹ታኒ ኔሄላሜ ዴሬ ኣስ ሻማኤኔ ኢዛ ሶ ኣሳ ቃጻያና። ታ ቦላ ኢዚ ማካላ ሚሽ ሃሳይዳ ጊሻስ ሃ ዴራ ጊዶን ኢዛስ ዛሬይ ኣቴና፤ ቃሴ ታኒ ታ ዴራስ ኦꬃና ሎኦ ሚሻካ ጋኪ ቤዬና› ጊዴስ» ጊሼ ዪዴስ።

30

ጎዳይ ባ ዴራስ ኢሚዳ ሂዶታ ቃላ

1 ጎዳፔ ኤርማሳኮ ዪዳ ቃላይ ሃይሳፌ ካሊዛይሳ። 2 ጎዳ ኢስራኤሌ ጾሳይ ኤርማሳ፥ «ታኒ ኔስ ዮቲዳ ቃላ ኡባ ማጻፋን ጻፋ። 3 ታኒ ታ ዴሬ ኢስራኤሌኔ ዩሁዳ ካሴ ኢስታ ኣዋታስ ታ ኢሚዳ ቢታ ኢስታስ ዛራ ኤሃና ዎዴይ ጋኪዴስ፤ ኢስቲካ ላታና» ጌስ።

4 ጎዳይ ኢስራኤሌሲኔ ዩሁዳስ ዮቲዳ ቃላይ ሃይሳፌ ካሊዛይሳ።

5 ጎዳይ፥ «ታኒ ባቦኔ

ሺሮ ዋሶ ሲያይስ፤

ሳሮይካ ዴና።

6 ኣኔ ኦይቺቴኔ ኣኬኪቴ!

ኣዴይ ዬላናስ ዳንዳይዜ?

ሂስቲን ኣዴይ ኡባ

ሚጻይ ኦይኪዳ ማጫሳ ማላ

ባ ኩሼ ባ ኡሎ ቦላ ዎꬂን

ኣሳ ኡባ ሲንꬅ ካሬቲን

ታ ቤኢዛይ ኣዛሴ?

7 ሄ ጋላሳይ ኣይ ማላ

ዳጋንꬂዛ ጋላስ ጊዳኔ!

ሄሳ ማላ ጋላሲ ዴና፤

ሄ ጋላሳይ ያቆቤ

ዜሬꬃታስ

ሜቶ ጋላስ ጊዳና፤

ጊዶ ኣቲን ኢስቲ

ሄ ሜቶዛፔ ኣታና» ጌስ።

8 ጎዳይ ኡባፌ

ዎልቃማ ጾሳይ፥

«ሄ ጋላስ ታኒ ኢስታ ሞርጌፌ

ቃምባራ ሜንꬃና፤

ኢስቲ ቃሼቲዳ

ሳንሳላታካ ዱꬃና፤

ሃይሳፌ ጉዬን

ኣላጋይ ኢስታ ሃሬና።

9 ጊዶ ኣቲን ጎዳስ

ባንታ ጾሳሲኔ

ታኒ ኢስታስ ካዎꬂዳ

ካዎ ዳዊቴ ዛሬስ

ኢስቲ ሃሬታና» ጌስ።

10 «ሄሳ ጊሻስ ታ ኣይሌ

ያቆቤ ዛሬቶ ያዮፍቴ!

ኢንቴኖ ኢስራኤሌቶ ዳጋሞፍቴ!

ኢንቴ ሃሆሶን ዲሺን

ታኒ ኢንቴና ኣሻና፤

ኢንቴ ዛሬታካ ኢስቲ ዲኤቲዳ

ቢታፌ ኬሳ ኤካና፤

ያቆቤ ዛሬቲ ሲሚዲ

ሳሮኒኔ ዎፓን ኡታና፤

ኢስታ ያሺሳና

ኣይ ሚሺካ ዴና።

11 ታኒ ኢንቴና ኣሻናስ

ኢንቴናራ ዳይስ፤

ታኒ ኢንቴና

ካዎቴꬃታ ጊዶን ላላዲስ፤

ሄ ካዎቴꬃታ

ሙሌራ ꬋይሳና፤

ጊዶ ኣቲን ኢንቴና

ሙሌራ ꬋይሲኬ፤

ታኒ ቂጻቴይ ባይንዳ ጮ ኣጊኬ፤

ጊዲኮካ ታኒ ኢንቴና

ጊናራ ቃጻያና» ጌስ ጎዳይ። *

12 ጎዳይ፥ «ኢንቴ ሜቆይ ኮሌቴና፤

ኢንቴ ማዱንꬃይ ፓጼና።

13 ኢንቴ ጊሻስ ሞቴቲዛይ ዴና፤

ኢንቴ ማዱንꬃስካ ꬋሌይ ቤቴና፤

ኢንቴስ ፓጾይ ዴና።

14 ኢንቴ ላጌቲ ኡባይ ኢንቴና ዶጊዳ፤

ኢስቲ ኢንቴ ጊሻስ ዉዴቴቴና፤

ታኒ ኢንቴና

ሞርኬ ሾጪዛ ማላ ሾጫዲስ፤

ሜንጼ ኢታ ኣሳ ማላ

ታ ኢንቴና ቃጻያዲስ።

ጋሶይካ ኢንቴ ቆሆይ ጊታ፤

ኢንቴ ናጋራይካ ዳሮ።

15 ꬋሌይ ባይንዳ ኢንቴ ሃርጌሲኔ

ኢንቴ ማዱንꬃ ጊሻስ ኣይስ ዋሴቲ?

ኢንቴ ሞሮይ ጊታኔ

ኢንቴ ናጋራይ ዳሮ ጊዲዳ ጊሻስ

ሃይታ ኡባ ታ ኢንቴ ቦላ

ኦꬃዲስ» ጌስ።

16 «ጊዶ ኣቲን ኢንቴና

ዲፒ ሂስቲ ሚዳ ኡባቲ

ሄሳꬆ ሜቴታና፤

ኢንቴ ሞርኬ ኡባቲካ ዲኤቲ ባና፤

ኢንቴና ቦንቂዳይቲ ቦንቄታና፤

ኢንቴና ቦጊዛይቲ ቦጌታና።

17 ኢንቴና ጊዲኮ ታኒ ዛራዳ ፓዪሳና፤

ኢንቴ ማዱንꬃካ ፓꬃና።

ጋሶይካ ኢስታስ፥ ‹ካꬌቲዳሮ፤

ኦኒካ ኮዮንታ ጺዮኖ›

ጊዳ ጊሻሳ» ጌስ ጎዳይ።

18 ጎዳይ፥

«ታኒ ያቆቤ ኬꬅ ዛራ ኬጻና፤

ኢዚ ዲዛሶስካ ቃꬌታና፤

ካታማያካ ካሴ ባ ላሌቲዳሶን

ሲማ ኬጼታና፤

ካዎቴꬃ ኬꬃይካ ካሴ ባ ዲዛሶን

ሲሚ ኬጼታና።

19 ኢስታፌ ጋላታ ዬꬃይኔ

ኢሊሊሳ ጬንጉርሲ ሲዬታና፤

ታኒ ኢስታ ዳርሳና፤

ኢስታ ቆዳይካ ፓጬና፤

ታኒ ኢስታ ቦንቼቲዳ ዴሬ ኦꬃና፤

ኢስቲ ካꬌቲዳይታ ጊዴቴና።

20 ኢስታ ዜሬꬃይ

ቤኒ ዎዴ ዲዛ ማላ ዳና፤

ኢስታ ማባራይካ ታ ሲንꬃን

ሚኒ ኤቃና፤

ኢስታ ኡንኤꬂዛ ኡባካ

ታኒ ቃጻያና።

21 ኢስታ ካሌꬂዛይ ኢስታ ባጋፌ ጊዳና፤

ኢስታ ኣይሲዛይ

ኢስታ ጊዶፌ ዴንዳና፤

ታኒ ኢዛ ታኮ ሺሻና፤

ኢዚካ ታኮ ሺቃና።

ታ ሺሾንታ ዲሺን ጻሊዲ

ታኮ ሺቃናይ ኦኔ?

22 ሄሳ ጊሻስ ኢንቴ ታ ዴሬ ጊዳና፤

ታኒካ ኢንቴ ጾስ ጊዳና» ጌስ።

23 ቤኢቴ ጎዳ ሃንቆይ

ዳምባላ ማላ ዴንዴስ፤

ቡልኣኬቲዛ ጎቴ ጫርኮይ

ኢታታ ዎꬋና።

24 ኢዛ ዎዚና ቆፋ ፖሎንታ ጎዳ ሃንቆይ

ጮ ሃዳ ጉዬ ሲሜና፤

ሄሳ ዪዛ ዎዴታን ኢንቴ ኣኬካና።

31

1 ጎዳይ፥ «ሄ ዎዴ ታኒ ኢስራኤሌ

ቆሞ ኡባታስ ጾስ ጊዳና፤

ኢስቲካ ታ ዴሬ ጊዳና» ጌስ።

2 ጎዳይ፥ «ማሻፌ ኣቲዳ ዴሬይ

ባዞ ቢታን

ታፔ ኪያቴꬅ ዴማና፤

ታኒካ ኢስራኤሌስ

ሼምፖ ኢማናስ ያና» ጌስ።

3 ጎዳይ ኑስ ሃሆሶፔ ቆንጪዲ፥

«ታኒ ኢንቴና

ሜርና ሲቆን ዶሳዲስ፤

ሄሳ ጊሻስ ታ ቃꬌቴꬃን

ኢንቴና ታኮ ሺሻዲስ።

4 ኢስራኤሌ ዴሬዞ!

ታኒ ኢንቴና ዛራ ኬጻና፤

ኢንቴካ ኬጼታና።

ኢንቴ ካራቤ ዛሪ ዴንꬂዲ

ኡፋይሳን ሆምቦጪዛይታራ

ኢንቴ ሆምቦጫና።

5 ኢንቴ ዛሪዲ ሳማሪያ

ዙምቡላታ ቦላ

ዎይኔ ቶካና፤

ጎሻንቻቲ ቶካና፤

ኢስቲ ኣይፊዛ

ኣይፌዛንካ ኡፋዬታና።

6 ኤፍሬሜ ዙምቡላታ ቦላ

ናጊዛይቲ፥

‹ሃ ዪቴ፤

ጎዳ ኑ ጾሳኮ

ፑዴ ጺዮኔ ኣኔ ኬዞስ›

ጊ ጼይጋና ዎዴይ ያና» ጌስ።

7 ጎዳይ፥ «ያቆቤ ዴራስ

ኡፋይሳን ዬጺቴ፤

ካዎቴꬃታ ሃላቃስ ኢሊሊ ጊቴ፤

ኢንቴ ጋላታካ ሲሲቴ፤

‹ጎዳዉ ኢስራኤሌፔ

ጫሻ ኣቲዳ

ኔ ዴራ ኣሻ› ጊቴ።

8 ቤኢቴ ታኒ ኢስታ

ፑዴሃ ባጋፌ ኤሃና፤

ቢታ ጋጻፔካ

ታኒ ሺሻና፤

ኢስታ ጊዶን ቆቄቲኔ ዎቤቲ፥

ኣቤይ ባይንዳ ማጫሳቲኔ

ሚጻቲዛይቲ ዳና፤

ኬሂ ዳሪዲ

ባንታ ዴሬ ሲማና።

9 ታኒ ኢስታ ዛራዳ ኤሂዛ ዎዴ

ኢስቲ ዬኪሼኔ

ዎሲሼ ያና።

ታኒ ኢስታ ፑልቶ

ሃꬃ ኣቻራ

ሱሬ ኦጌራ ካሌꬃና።

ጋሶይካ ታኒ ኢስራኤሌስ ኣዋ፤

ኤፍሬሜይካ ታስ ባይራ ና።

10 «ኢንቴኖ ካዎቴꬃቶ

ጎዳ ቃላ ሲዪቴ!

ሃሆን ዲዛ ኣባ ጋጻታንካ፥

‹ኢስራኤሌ ላሊዳይ

ኢዚ ኢስታ ዛሪ ሺሻና፤

ባ ዉዴዛካ

ሄንꬃንቻ ማላ

ኢዚ ሄማና› ጊዲ ኣዋጂቴ።

11 ጋሶይካ ጎዳይ

ያቆቤ ዎዛና፤

ኢዛፔ ሚኒዛይታ ኩሼፔ

ኢዛ ኬሲ ኤካና።

12 ኢስቲ ዪዲ ጺዮኔ ዙማ ቦላ

ኡፋይሳ ማዛሙሬ ዬጻና፤

ኢስቲ ጎዳ ኪያቴꬅ ጊዲዳ

ካꬃን፥ ዎይኔ ኡሻን፥

ዛይቴን፥ ዴይሻኒኔ

ዶርሳ ላቃታን፥ ዎፋኖታኒኔ

ኡሳታን ኡፋዬታና፤

ኢስቲ ሃꬂ ፓጮንታ

ኣታኪልቴ ሶሆ ማላ ጊዳና፤

ሃይሳፌ ጉዬ ኢስቲ ሙዞቴቴና።

13 ሄ ዎዴ ጌላኦቲ

ኡፋዬቲዲ ዬጻና፤

ዎዳላቲኔ ጪማቲ ጉፓና፤

ታ ኢስታ ዬሆዛ

ኡፋይሳን ላማና፤

ታ ኢስታ ሙዞቴꬃፌ

ሚንꬄꬃና፤

ታ ኢስታስ ኡፋይስ ኢማና።

14 ታኒ ቄሴታ ኬሃ ኣንጃና፤

ታ ዴሬዛካ

ኪያቴꬂ ካላና» ጌስ።

15 ጎዳይ፥ «ዋሶይኔ ጫሞ ዬሆይ

ኤራማ ካታማፔ ሴቴቲዴስ፤

ኢዚ ናይቲ ዉሪዳ ጊሻስ

ኤራሄላ ዬካዱስ፤

ሚኔቶንታካ ኢጻዱስ» ጌስ። *

16 ጎዳይ፥ «ዬኮፋኔ ኣፉንጾፋ፤

ኔ ዳቡራይ ጮ ሃዳ ኣቴና፤

ሞርኬታ ቢታፌ ኢስቲ ሲማና።

17 ሲንꬃፌ ኔስ

ሂዶታይ ዲዛ ጊሻስ

ኔ ናይቲ ባንታ

ቢታ ሲማና» ጌስ።

18 «ኤፍሬሜይ ጫሞ ሚላስ ሚላሊሺን

ኣዳፌ ታ ሲያዲስ፤

‹ሎሆንታ ዎፋኖ ማላ

ታና ቃጻያዳሳ፤

ታኒካ ቃጻዬታዲስ፤

ኔኒ ጎዳ ታ ጾሳ፤

ኔኒ ታና ዛራ፤

ታኒካ ሲማና።

19 ታ ኔፔ ሃካ ቢዳፔ ጉዬ

ሲማዳ ሞꬌታዲስ፤

ታ ኣኬኪዳ ዎዴ

ታ ሁኤ ባቃዲስ፤

ታ ዬላጋቴꬃ

ካዉሻቴꬅ ቶካዲስ፤

ዬላታዳ ጉጻዲስ› ጊዴስ።

20 ኤፍሬሜይ ታ ዶሳዳ

ኡፋዬቲዛ ታ ናዛ ጊዴኔ?

ዳሮ ዎዴ ታ ኢዛራ

ኤቄታ ሃሳይኮካ

ዛራዳ ኢዛ ጊሻስ ታ ቆፓይስ፤

ታ ማራጬይ ኮኮሬስ፤

ታ ኢዛስ ኬሃ ቃꬌታይስ»

ጌስ ጎዳይ።

21 ጎዳይ፥ «ኦጌን ማላታ ኤሳ፤

ቢዛሶ ቤሲዛ ማላታ ቶካ፤

ኔ ባና ዎጋ ኦጌዛ ኣኬካ፤

ጌላኦዬ ኢስራኤሌ ሲማ፤

ሂስታዳ ኔ ካታማታ ጌላ።

22 ሃኔ ካዲዳ ናዬ!

ኔ ኣይዴ ጋካናስ ቶይላታኔ?

ጎዳይ ሳኣ ቦላ

ኦራꬃ ሚሽ ሜꬋና፤

ሄሲካ ማጫይ

ኣዴ ዶዳና» ጌስ።

ጾሳ ዴሬስ ሲንꬃፌ ያና ኢሻሎ ዴኦ

23 ኡባፌ ዎልቃማ ጎዳ ኢስራኤሌ ጾሳይ፥ «ታኒ ኢስታፌ ዲኤቲዳ ሚሻ ታ ኢስታስ ዛሪዛ ዎዴ ኢስቲ ዩሁዳ ቢታኒኔ ኢዚ ካታማታን፥ ‹ኔኖ ጺሎቴꬂ ኣቂዛ ጌሻ ዙማዞ! ጎዳይ ኔና ኣንጆ!› ጊዛ ቃላ ዛሪ ጎኤታና። 24 ጎሻንቻቲኔ ሜሄ ሃሮን ኣቂዛይቲ ዩሁዳኒኔ ዩሁዳ ካታማታን ኢሲፌ ዳና፤ 25 ታኒ ላባኒዳ ሼምፖዮ ኦራጺሳና፤ ዳቡርዳሮካ ሚንꬃና» ጌስ።

26 ሄ ዎዴ ታኒ ꬊስኮፌ ቤጋዳ ዩሻ ጼላዲስ፤ ታኒ ማልኦ ꬊስኮ ꬊስካዲስ።

27 ጎዳይ፥ «ታኒ ኢስራኤሌ ቢታኒኔ ዩሁዳ ቢታን ኣሲኔ ሜሄ ኩንꬂዛ ዎዴይ ያና። 28 ኢስታ ꬎቃላናስ፥ ላላናስ፥ ሺራ ዬጋናስ፥ ꬋይሳናሲኔ ባሽ ኢስታ ቦላ ኤሃናስ ኬሃ ታኒ ሚኒዳ ማላ ኢስታ ዛራ ኬጻናሲኔ ቶካናስ ኬሃ ሚናና» ጌስ።

29 «ሄ ዎዴ ኣሳይ፥

‹ኣዋቲ ዎይኔ ሚꬃ ቴራ

ጫሊዳይሳ ሚን

ኢስታ ናይታ ኣቺ ዚልኢዴስ›

ጌቴቲዛ ሌሚሶ

ናምኣንꬆ ሃሳዬቴና። *

30 ጊዶ ኣቲን ኣሳይ ኢሶይ ኢሶይ ባ ናጋራን ናጋራን ሃይቃና፤ ዎይኔ ቴራ ቃዉኤ ሚዳ ኣሳ ኣቺ ኡባይ ዚልኣና» ጌስ ጎዳይ።

31 ጎዳይ፥ «ታኒ ኢስራኤሌ ዴራራኔ

ዩሁዳ ዴራራ ኦራꬃ ጫቆ

ጫቄታና ዎዴይ ያና። **

32 ሄ ጫቆዚ ታኒ ኢስታ ጊብጼፔ

ኬሳናስ ኢስታ ኩሼ ኦይካዳ

ኢስታ ኣዋታራ ጫቄቲዳ

ጫቆዛ ማላ ጊዴና፤

ታኒ ኢስታስ

ኣዚና ማላ ጊዳ ዲሺን

ኢስቲ ታናራ ዲዛ

ጫቆ ቃላዛ ላሊዳ» ጌስ።

33 «ጊዶ ኣቲን ታኒ ጎዳይ

ሄ ዎዴፔ ጉዬ

ኢስራኤሌ ዴራራ

ታ ጫቄታና ጫቆይ ሃይሳ፤

ታኒ ታ ዎጋ

ኢስታ ዎዚናን ጻፋ ዎꬃና፤

ታኒካ ኢስታስ ጾሳ ጊዳና፤

ኢስቲካ ታ ዴሬ ጊዳና። *

34 ሃይሳፌ ጉዬ ኦኒካ ባ ላጌ

ዎይኮ ባ ኢሻ፥

‹ጎዳ ኤራ› ጊዲ ታማርሴና፤

ጋሶይካ ጉꬃፌ ዶሚዲ

ጊታ ጋካናስ

ኢስቲ ኡባይ ታና ኤራና፤

ታኒካ ኢስታ ቆሆ ኣቶ ጋና፤

ኢስታ ናጋራካ ናምኣንꬆ

ዛራ ቆፒኬ» ጌስ ጎዳይ። *

35 ጋላሳን ፖኢሳና ማላ

ኣርሼ ዎꬂዳይ፥

ኦማርሳን ፖኢሳና ማላ ኣጊናኔ

ጾሊንቴታ ኣዛዚዳይ፥

ዳምባላይ ጉማና ማላ ኣባ ቃꬂዛይ

ኢዛ ሱንꬃይ ጎዳ ኡባፌ

ዎልቃማ ጾሳ ጌቴቲዛይሲ፥

36 «ሃ ኤቂዲ ዲዛ ሜꬌታ ዎጋይ

ታ ሲንꬃፌ ኪቺኮ

ሄ ዎዴ ኢስራኤሌ ዜሬꬃቲ

ታ ሲንꬃን

ሜርናስ ካዎቴꬅ ጊዲዲ

ዱሳይ ኣታና» ጌስ።

37 ጎዳይ፥ «ቦላን ዲዛ ሳሎታ

ጋኪ ዋꬋናስ ዳንዳዬቲኮ፥

ዎይኮ ጋርሳን ዲዛ ቢታ ጻጶ

ጋኪ ፒልጊ ኤራናስ ዳንዳዬቲኮ

ሄ ዎዴ ታኒ ኢስራኤሌይ ኦꬂዳ

ኦሶ ኡባ ጊሻስ

ታ ኢስታ ዬጋ ኣጋና» ጌስ።

38 ጎዳይ፥ «ሃናኒኤሌ ጊምቤፌ ዶሚዲ ጉላ ፔንጌ ጋካናስ ካታማያ ታስ ጎዳስ ኦሴታና ዎዴይ ያና። 39 ዋꬋ ዎዶሮዚ ሄፔ ዶሚ ሲቲ ጊዲ ጋሬቤ ዙምቡላታራ ኣꬊዲ ጎኣሃ ጋካናስ ሚጬታና። 40 ኣሃይኔ ቢዲንꬂ ዬጌቲዛ ሾባ ኡባይ ኣርሼይ ሞኪዛ ቄዲሮኔ ሾባራ ቢዲ ፓራ ፔንጌ ጋካናስ ዲዛ ቲꬊ ጊዳ ዴምባይ ኡባይ ጎዳስ ዱማቲዳዝ ጊዳና፤ ሄሳፌ ጉዬ ሄ ካታማያ ሾዴቱኩኔ ላሌቱኩ» ጌስ።

32

ኤርማሲ ሻሚዳ ጋዴ

1 ዩሁዳ ካዎ ሴዴቂያሲ ካዎቲዳ ታማንꬃ ላይꬃን፥ ባቢሎኔ ካዎ ናቡካዳናጾሬይ ካዎቲዳ ታማኔ ኦስፑንꬃ ላይꬃን ጎዳ ቃላይ ኤርማሳኮ ዪዴስ። * 2 ሄ ዎዴ ባቢሎኔ ካዎ ኦላንቻቲ ዬሩሳላሜ ጊዶꬂዳ፤ ናቤ ኤርማሲ ዩሁዳን ካዎቴꬃ ኬꬃ ዛጎን ዲዛ ዛቤታ ኬꬃን ጎርዴቲ ኡቲዴስ።

3 ካሴ ዩሁዳ ካዎ ሴዴቂያሲ ኢዛ፥ «ኔ ሃይሳ ማላ ቲንቢቴ ዋና ዮታይ? ጎዳይ፥ ‹ታኒ ሃኖ ሃ ካታማዮ ባቢሎኔ ካዎ ኩሼን ኣꬃ ኢማና፤ ኢዚካ ሃራና። 4 ዩሁዳ ካዎ ሴዴቂያሲ ባቢሎኔ ካዎስ ኣꬊ ኢሜታና፤ ካዎዛ ሲንꬃን ኤቂዲ ኢዛ ሃሳይሳና፤ ኢዚካ ባ ኣይፌራ ቤኣና ኣቲን ባቢሎኔታ ኩሼፔ ኬሲ ኤኪ ኣቴና። 5 ሄሳፌ ጉዬ ኢስቲ ሴዴቂያሳ ባቢሎኔ ኤፋና፤ ሂስቲን ታኒ ኢዛ ቦላ ፒርዳና ጋካናስ ኢዚ ሄን ዳና፤ ኢንቴ ባቢሎኔ ኣሳታራ ኦሌቲኮ ኢንቴስ ጊጌና› ጌስ ጋሳ» ጊዲ ሄሳ ጊሻስ ቃሺሲዴስ።

6 ኤርማሲካ ጎዳ ቃላይ ታኮ፥ 7 «ኔ ኣዋ ኢሻ ሻሎሜ ና ሃናምኤሌይ ኔኮ ዪዲ፥ ‹ኣናቶቴ ካታማን ዲዛ ታ ጋዴዛ ሻማ፤ ጋሶይካ ሻማናስ ዳቦቴꬂ ጋꬂዛይ ኔና› ጌስ» ጊሼ ዪዴስ።

8 ጎዳይ ጊዳ ማላ፥ ታ ኣዋ ኢሻ ና ሃናምኤሌይ ታኮ ዛቤቲ ናጊዛሶ ዛጎ ዪዲ፥ «ቢኒያሜ ቢታን ኣናቶቴን ዲዛ ታ ጋዴዛ ዎዛናስ ቤሲዛይ ኔና ጊዲዳ ጊሻስ ኔስ ቡዞꬃ ሻማ» ጊዴስ፤ ሃይሲካ ጎዳ ቃላ ጊዲዳይሳ ኤራዲስ። 9 ሂስቲን ኣናቶቴ ካታማን ዲዛ ጋዴዛ ታ ኣዋ ኢሻ ና ሃናምኤሌፔ ታማኔ ላፑን ሳቂሌ ቢራ ኢማዳ ሻማዲስ። 10 ሂስታዳ ማርካታ ሲንꬃን ዉሌ ዋራቃታ ፓራማዳ ጎርዳዲስ፤ ሚሻካ ሜዛኔን ዎꬃዳ ቆዳ ኢማዲስ። 11 ሄሳፌ ጉዬ ኑ ሃሳዬቲዳ ፓቴꬃ ዮኦታ ኦይኪዲ ጎርዴቲዳኔ ጎርዴቶንታ ዉሌ ዋራቃታ ታ ኩሼን ኤካዲስ። 12 ሂስታዳ ፓራሜቲዳ ዉሌ ዋራቃታ ታ ኣዋ ኢሻ ና ሃናምኤሌ ሲንꬃን፥ ፓራሚዳ ማርካታ ሲንꬃኒኔ ዛቤ ናጊዛ ኬꬃ ዛጎን ኡቲዳ ኡባ ኣይሁዳታ ሲንꬃን ማኢሴያ ና፥ ኔሪያ ና ባሮኬስ ኢማዲስ። 13 ሄሳፌ ጉዬ ኢስታ ሲንꬃን ታኒ ባሮኬስ ኣዛዞ ኢማዲስ፤ 14 ኡባፌ ዎልቃማ ጎዳ ኢስራኤሌ ጾሳይ፥ «ጎርዴቲዳይሳኔ ጎርዴቶንታ ዲዛ ናምኡ ዉሌ ዋራቃታቲ ሞሬቶንታ ዲሼ ዳሮ ዎዴ ጋምኣና ማላ ኤፋዳ ኦቶ ጊዶን ዎꬃ» ጌስ። 15 ኡባፌ ዎልቃማ ጎዳ ኢስራኤሌ ጾሳይ፥ «ሃ ቢታን ኣሳይ ኬꬅ፥ ጎሻ ጋዴኔ ዎይኔ ቶኪዛሶሆ ዛሪ ሻማና» ጌስ።

ኤርማሳ ዎሳ

16 ታኒ ኔሪያ ና ባሮኬስ ጋዴዛ ሻሚዳ ዉሌ ዋራቃታ ኢሚዳፔ ጉዬ ጎዳ፥ 17 «ኣቤት ኡባፌ ዎልቃማ ጎዳዉ! ኔኒ ሳሎታኔ ሳኣ ኔ ጊታ ዎልቃኒኔ ሚጬቲዳ ኔ ኩሼን ሜꬋዳሳ፤ ኔና ጾኒዛ ኢሲ ሚሺካ ዴና። 18 ኔኒ ኔ ሲቆኔ ኪያቴꬅ ሺ ዬሌታ ጋካናስ ቤሳሳ፤ ጊዶ ኣቲን ኣዋታ ሞሮ ኢስታ ናይታ ቦላ ዛራሳ። ኣቤት ጊታኔ ዎልቃማ ጾሳዉ! ኔ ሱንꬃይ ጎዳ ኡባፌ ዎልቃማ ጾሳ። 19 ኔ ሃልቾይ ጊታ፤ ኔኒ ኔ ኦሶን ሚኖ፤ ኔ ኣይፌቲ ኣሳ ኦጌ ኡባ ጼሌቴስ፤ ኢሳስ ኢሳስ ኢዛ ኦጌ ማላኔ ኢዛ ኦሶ ማላ ኔ ኢማና። 20 ኔኒ ጊብጼን ማላታታኔ ኦራꬃ ሚሽ ኦꬃዳሳ፤ ሃች ጋካናስካ ሃ ኦራꬃ ኦሶታ ኢስራኤሌ ኣሳ ጊዶኒኔ ሃራ ካዎቴꬃታ ኡባ ጊዶን ኦꬂዛይሳ ኣጋቤካ። ሄሳፌ ዴንዲዳይሳን ኔ ሱንꬃይ ኡባሶን ኤሬቲዴስ። 21 ኔኒ ማላታኒኔ ኦራꬃ ሚሻን፥ ኔ ሚኖ ቄሴኒኔ ሚጬቲዳ ኩሼን ኬሂ ያሺሲዛ ፑላቴꬃን ኔ ዴሬ ኢስራኤሌ ጊብጼፔ ኬሳዳሳ። 22 ኢስታ ኣዋታስ ኔኒ ኢማና ጋዳ ጫቂዳ ማꬂኔ ኤሲ ኢዚፔ ጎጊዛ ሃኖ ሃ ቢታዮ ኔ ኢስታስ ኢማዳሳ። 23 ሂስቲን ኢስቲ ሄ ቢታ ጌሊዲ ላቲዳ፤ ጊዶ ኣቲን ኔስ ኣዛዜቲቤቴና፤ ኔ ዎጋካ ናጊቤቴና፤ ኢስቲ ኦꬃና ማላ ኔኒ ኣዛዚዳይሳ ኡባካ ኦꬂቤቴና፤ ሄሳ ጊሻስ ኔኒ ኢስታ ቦላ ሃ ቦሻ ኡባ ኤሃዳሳ።

24 «ሄኮ ባቢሎኔቲ ካታማዮ ኦይካናስ ጊምቤ ዩሾን ቢታ ዶሪዲ ጊዶꬂዳ፤ ኦላፔ፥ ኮሻፔኔ ኢታ ሃርጌፌ ዴንዲዳይሳን ካታማያ ኢስታራ ኦሌቲዛ ባቢሎኔታ ኩሼን ኣꬋ ኢሜታና ሃናዉስ፤ ኔኒ ሃኢ ቤኢዛይሳ ማላ ኔ ዮቲዳ ኡባይ ፖሌቲሼ ዴስ። 25 ኣቤት ኡባፌ ዎልቃማ ጎዳዉ! ካታማያ ባቢሎኔታስ ኣꬋ ኢሜቴꬃ ቦላ ዲሺን፥ ‹ጋዳ ቢራን ሻማ፤ ሻማሼ ማርካ ሲንꬃን ሻማ› ጋሳ» ጋ ዎሳዲስ።

26 ሄሳፌ ጉዬ ጎዳ ቃላይ ኤርማሳኮ ዪዲ፥ 27 «ታኒ ጎዳይ ኣስ ኡባስ ጾሳ፤ ቱማፔ ታና ጾኒዛ ሚሺ ዲዜ?» ጊዴስ። 28 ሄሳ ጊሻስ ጎዳይ፥ «ታኒ ሃ ካታማዮ ባቢሎኔታሲኔ ባቢሎኔ ካዎ ናቡካዳናጾሬስ ኣꬃ ኢማና፤ ኢስቲካ ኢዞ ኦይካና። * 29 ካታማዮ ኦሊዛ ባቢሎኔቲ ዪዲ ካታማይ ጊዶ ጌላና፤ ኢዞካ ታማን ጹጋና፤ ታና ሃንቄꬃናስ ኣሳይ ባንታ ኬꬃ ፖቄ ፖቄ ቦላ ባኣሌስ ኤጻኔ ጩኣሲዳሶሆታኔ ኤቃ ጾሳታስ ኡሻ ያርሾ ሺሺዳ ኬꬃታ ኡባ ኢስቲ ጹጋና» ጌስ።

30 ጎዳይ፥ «ኢስራኤሌ ኣሳይኔ ዩሁዳ ኣሳይ ባንታ ዬላጋቴꬃፌ ዶሚዲ ታ ሲንꬃን ኢታ ሚሽ ኦꬂዳፔ ኣቲን ሃራ ኢሲ ሎኦ ሚሽ ኦꬂቤቴና፤ ኢስቲ ባንታ ኩሼን ኦꬂዳ ኦሶን ታና ሃንቄꬂዳ። 31 ሃና ካታማያ ኤቂዳሶፔ ሃች ጋካናስ ታኒ ኢዞ ታ ሲንꬃፌ ꬋይሳና ማላ ታ ሃንቆኔ ባሽ ዴንꬄꬃዱስ። 32 ኢስራኤሌ ኣሳይኔ ዩሁዳ ኣሳይ፥ ኢስታ ካዎቲኔ ሹሜቲ፥ ኢስታ ቄሴቲኔ ናቤቲ ኦꬂዳ ኢታ ኦሶ ኡባን ታና ሃንቄꬂዳ። 33 ኢስቲ ታስ ባንታ ሲንꬅ ኣጊዲ ዞኮ ዛሪዳ፤ ታኒ ኢስታ ዛራ ዛራዳ ታማርሲኮካ ኢስቲ ሲዬቴናኔ ሴራካ ኤኬቴና። 34 ታ ሱንꬂ ጼይጌቲዛ ኬꬃ ሃራሲዛ ባንታ ኤቃ ጾሳታ ኤሲዲ ቱኒሲዳ። * 35 ኢስቲ ባንታ ኣቱማ ናይታኔ ማጫ ናይታ ሞሎኬስ ያርሻናስ ሄኖሜ ና ሾባን ባኣሌስ ጎይኒዛ ꬎቃሶሆታ ጊግሲዳ፤ ጊዶ ኣቲን ኢስቲ ዩሁዳ ናጋራ ኦሲሳናስ ሃይሳ ማላ ሃራሲዛ ኦሶ ኦꬃና ማላ ታ ኢስታ ኣዛዛቤኬ፤ ታ ሄሳ ሙሌካ ቆፓቤኬ» ጊዴስ። *

ኣማንꬂዛ ሂዶታ

36 ኢንቴ፥ «ኦላን፥ ኮሻኒኔ ኢታ ሃርጌን ባቢሎኔ ካዎ ኩሼን ኣꬋ ኢሜታና» ጊዳ ሃ ካታማይስ ጎዳ ኢስራኤሌ ጾሳይ፥ 37 «ታ ሚኖ ሃንቆኒኔ ጊታ ቦሻን ታ ኢስታ ጎዳ ዬዲዳ ቢታ ኡባፌ ሺሻና፤ ሂስታዳ ሃሶሆ ዛራ ኤሃዳ ሳሮቴꬃን ታ ኢስታ ዎꬃና። 38 ኢስቲ ታ ዴሬ ጊዳና፤ ታኒካ ኢስታ ጾስ ጊዳና። 39 ኢስታሲኔ ኢስታፌ ጉዬ ኢስታ ናይታስ ሎኦ ጊዳና ማላኔ ኢስቲ ታስ ኡባ ዎዴ ያያና ማላ ታኒ ኢስታስ ኢሲ ዎዚናኔ ኢሲ ቆፋ ኢማና። 40 ታኒ ኢስታራ ሜርናስ ጊዲዛ ጫቆ ጫቄታና፤ ታኒ ኢስታስ ሎኦ ሚሽ ኦሶ ኣጊኬ፤ ኢስቲ ታፔ ዎራ ሲሞንታ ማላኔ ኢስቲ ታስ ያያና ማላ ታ ኦꬃና። 41 ታ ኢስታስ ሎኦ ኦꬃዳ ኡፋዬታና፤ ቃሴ ታኒ ታ ኩሜꬃ ዎዚናፔኔ ታ ኩሜꬃ ሼምፖፌ ቱማፔ ሃ ቢታይ ቦላ ኢስታ ቶካና» ጌስ።

42 ቃሴካ ጎዳይ፥ «ታኒ ሃ ዴራ ቦላ ሃይሳ ዎልቃማ ባሽ ኡባ ኤሂዳ ማላ ታኒ ኢስታስ ሎኦ ኦꬃና ጋዳ ጫቂዳ ቃላ ኡባ ፖላና። 43 ኢንቴካ፥ ‹ሃ ቢታያ ባቢሎኔታስ ኣꬋ ኢሜቲዳ ጊሻስ ኢዚን ኣሲኔ ሜሄይ ባይንዳ ዲዛ ሜላ ቢታ› ኢንቴ ጊዳ ሃ ቢታይን ጋዴይ ዛልኤታና። 44 ታኒ ኢስታፌ ዲኤቲዳ ሚሽ ዛሪዛ ጊሻስ ቢኒያሜ ዴሬን፥ ዬሩሳላሜ ዩሾን ዲዛ ጉታታን፥ ዩሁዳ ካታማታኒኔ ጌዜ ቢታን ዲዛ ካታማታን፥ ኣርሼይ ዉሊዛ ባጋን ዲዛ ዙማታስ ዱጌ ባጋኒኔ ኔጌቤን ዲዛ ቢታይ ሳቂሌ ቢራን ሻሜታና፤ ዉሌዚ ፓራሜቲዲ ማርካታ ሲንꬃን ጎርዴታና» ጌስ።

33

ሲሞስ ዲዛ ሂዶታ

1 ኤርማሲ ዛቤ ናጊዛይታ ኪፊሌን ቃሾን ዲሺን ጎዳ ቃላይ ኢዛኮ ናምኣንꬆ ዪዴስ። 2 ሳኣ ሜꬊዳይ፥ ጊግሲዳይኔ ዮች ዬጊዳ ጎዳይ፥ ኢዛስ ሱንꬃይካ ጎዳ ጊዲዳይ፥ 3 «ኔ ሃ ታኮ ዋሳ፤ ታኒካ ኔስ ዛራና፤ ኔ ኤሮንታ ሚሽ ሄሲካ ዎልቃማኔ ፒልጊን ኤሬቶንታ ሚሽ ታ ኔስ ቆንጪሳና። 4 ጎዳ ኢስራኤሌ ጾሳይ ባቢሎኔታራ ዲዛ ኦላን ቢታ ዶሪዲ ማሻን ቆሂዛ ኦላ ቴቃናስ ላሌቲዳ ሃ ካታማይ ኬꬃታሲኔ ዩሁዳ ካዎቴꬃ ኬꬃታ ጊሻስ፥ 5 ‹ሃይታንቲ ታ ሃንቆኒኔ ባሻን ዎꬊዛ ኣሳታ ኣሃን ኩማና፤ ኢስታ ኢታቴꬃ ጊሻስ ታኒ ታ ኣይፌሶ ሃ ካታማይፔ ሃራሶ ዛራና› ጌስ።

6 «ጊዶ ኣቲን ታኒ ኢዚስ ፓጻቴꬂኔ ፓያቴꬅ ዛራ ኢማና፤ ታ ዴሬዛካ ፓꬃና፤ ታ ኢስታ ዳሮ ሳሮቴꬃኒኔ ዎፓቴꬃን ዎꬃና። 7 ታኒ ዩሁዳ ኣሳኔ ኢስራኤሌ ኣሳ ዲኤቲ ኢስቲ ቢዳሶፔ ዛራና፤ ኢስቲ ካሴ ዲዛ ማላ ታ ኢስታ ሎኤꬃ ዎꬃና። 8 ኢስቲ ታ ቦላ ኦꬂዳ ናጋራ ኡባፌ ታ ኢስታ ጌሻና፤ ኢስቲ ማካላቴꬃን ታና ቆሂዳ ናጋራ ኡባ ታ ኢስታስ ኣቶ ጋና። 9 ሄሳፌ ጉዬ ሃና ሃ ካታማያ ታ ኢዚስ ኦꬂዳ ሎኦ ሚሽ ኡባ ሲዪዛ ካዎቴꬃታ ኡባ ሲንꬃን ሳባስ፥ ኡፋይሳስ፥ ጋላታሲኔ ቦንቾስ ጊዳና፤ ታ ኢዚስ ኢሚዛ ዳሮ ዱሬቴꬃፌኔ ሳሮቴꬃፌ ዴንዲዳይሳን ኣሳይ ኢዚስ ያሻን ኮኮራና» ጌስ።

10 ጎዳይ፥ «ኢንቴ፥ ‹ሃና ሃ ሶሆያ ኣሲኔ ሜዶሳቲ ባይንዳሶ› ጌታ፤ ጊዶ ኣቲን ኣሲኔ ሜዶሳቲ ባይንዳ ቡላ ጊዲዳ ዩሁዳ ካታማታኒኔ ዬሩሳላሜ ኦጌታን ቃሴ ጬንጉርሲ ሴቴታና። 11 ኡፋይሳ ጬንጉርሲ፥ ሚሺራታ ጬንጉርሲ ሄሳꬆካ ቡላቺዛይሳኔ ቡላቼቲዛሪ ቃላይ፥

« ‹ጎዳይ ኪያ፤

ኢዛ ማሮቴꬃይካ ሜርናሳ፤

ጎዳ ኡባፌ ዎልቃማ

ጾሳ ጋላቲቴ›

ጊዛ ጋላታ ያርሾ ኤኪዲ

ጾሳ ኬꬅ ዪዛ

ኣሳታ ጬንጉርሲ ሴቴታና፤

ሄ ቢታይፌ ዲኤቲዳ ሚሽ

ካሴ ዲዛሶታ ዛራና» ጌስ። *

12 ጎዳይ ኡባፌ ዎልቃማ ጾሳይ፥ «ኣስ ጊዲን ዎይኮ ሜዶሳቲ ባይንዳ ቡላ ሶሆን ካታማታ ኡባን ሄንꬃንቻቲ ባንታ ዉዴታ ሄሚዛሶሆ ዴማና። 13 ጌዜ ቢታን፥ ኣርሼይ ዉሊዛሶ ባጋን ዲዛ ዙማታ ጋርሳን፥ ኔጌቤን ዲዛ ካታማታን፥ ቢኒያሜ ቢታን፥ ዬሩሳላሜ ዩሾን ዲዛ ሄራታኒኔ ዩሁዳ ካታማታን ሄንꬃንቻቲ ባንታ ዉዴ ሜሄታ ቆዳና።

14 «ታኒ ኢስራኤሌ ኣሳሲኔ ዩሁዳ ኣሳስ ኦꬃና ጊዳ ሂዶታ ቃላ ፖላና ጋላሳቲ ያና።

15 «ሄ ጋላሳታኒኔ ሄ ዎዴታን

ታኒ ዳዊቴ ዛሬፔ

ኢሲ ጺሎ ሃጋ ኣጪሳና፤

ኢዚ ሄ ቢታን ሱሬ ፒርዳኔ

ጺሎቴꬅ ኦꬃና።

16 ሄ ዎዴ ዩሁዳ ኣሳይ ኣታና፤

ዬሩሳላሜ ኣሳይካ ሳሮን ዳና፤

ኢዛካ፥ ‹ጎዳይ ኑስ

ጺሎቴꬃ› ጋና። *

17 «ጎዳይ፥ ‹ዳዊቴ ዜሬꬃፌ ኢስራኤሌ ካዎቴꬃ ኣራታን ኡቲዛ ኣሲ ሙሌካ ꬋዬና።* 18 ሌዌ ዛሬፔ ጊዲዳ ቄሴታፔ ጹጌቲዛ ያርሾ፥ ካꬃ ያርሾኔ ሃራ ያርሾ ሺሻናስ ኡባ ዎዴ ታ ሲንꬃን ኤቂዛ ኣሲ ኢስታ ጋርሳፌ ꬋዬና› » ጌስ። *

19 ጎዳ ቃላይ ኤርማሳኮ ዪዴስ። 20 ጎዳይ፥ «ታኒ ጋላሳሲኔ ኦማርሳስ ዎꬂዳ ዎጋ ኢንቴ ላሊዲ ጋላሲኔ ኦማርሲ ባንታስ ዎꬊዳ ዎጋን ኦꬆንታ ማላ ታ ጫቆዛ ኢንቴ ላላና ዳንዳይኮ፥ 21 ሄ ዎዴ ታኒ ዳዊቴሲኔ ታስ ቄሴቴꬃን ኦꬃና ማላ ሌዌታስ ጌሊዳ ጫቆ ቃላ ላላና ዳንዳዬቴስ፤ ሄሳፌ ጉዬ ዳዊቴ ዛሬፔ ካዎቴꬃ ኣራታን ኡታና ኣሲ ዴና። 22 ታኒ ታ ኦሳንቻ ዳዊቴ ዛሬታኔ ታ ሲንꬃን ሃጋዚዛ ሌዌ ቆሞታ ቆዳይ ባይንዳ ሳሎ ጾሊንቴታ ማላኔ ማኪን ዉሮንታ ኣባ ሻሚንታ ማላ ዳርሳና» ጌስ።

23 ጎዳ ቃላይ ቃሴካ ኤርማሳኮ ዪዲ፥ 24 «ሃ ኣሳይ፥ ‹ጎዳይ ባ ዶሪዳ ናምኡ ካዎቴꬃታ ዬጊ ኣጊዴስ› ጊ ሃሳይዛይሳ ኔ ኣኬካቤኪ? ኢስቲ ታ ዴራ ካꬊዲ ካዎቴꬃን ቆዲቤቴና» ጌስ። 25 ጎዳይ፥ «ጋላሳሲኔ ኦማርሳስ፥ ሳሎሲኔ ሳኣስ ዎጋ ኤሲዳይ ታና ጊዶንታ ኣጊኮ፥ 26 ታኒ ያቆቤ ዜሬꬃታኔ ታ ኣይሌ ዳዊቴ ዜሬꬃታ ኣጋጋና፤ ዳዊቴ ዛሬፔ ኣብራሃሜ፥ ዪሳቃኔ ያቆቤ ዛሬታ ቦላ ካዎታና ማላ ዶሪኬ፤ ታኒ ኢስታስ ቃꬌታና፤ ኢስታፌ ዲኤቲዳይሳካ ኢስታስ ዛራና» ጌስ።

34

ካዎ ሴዴቂያሳስ ዮቴቲዳ ሴራ ቃላ

1 ባቢሎኔ ካዎ ናቡካዳናጾሬይ፥ ኢዛ ኦላንቻቲ ኡባይኔ ኢዚ ሃሪዛ ካዎቴꬃ ጋርሳን ዲዛ ካዎቲኔ ዴሬ ኡባይ፥ ዬሩሳላሜኔ ኢዚ ዩሾን ዲዛ ካታማታ ኡባ ኦሊዛ ዎዴ ሃ ቃላይ ጎዳፔ ኤርማሳኮ ዪዴስ። * 2 ጎዳ ኢስራኤሌ ጾሳይ፥ «ዩሁዳ ካዎ ሴዴቂያሳኮ ባዳ፥ ‹ታኒ ሃ ካታማዮ ባቢሎኔ ካዎ ኩሼን ኣꬃ ኢማና፤ ኢዚካ ሃ ካታማዮ ታማን ጹጋና። 3 ኔኒ ኢዛ ኩሼፔ ኬሳ ኤካካ፤ ኔኒ ዲኤታናኔ ኢዛስ ኣꬋ ኢሜታና፤ ኔኒ ኔ ኣይፌን ባቢሎኔ ካዎ ቤኣና፤ ኔናራ ኢዚ ቲራን ጋይቲ ሃሳያና፤ ሄሳፌ ጉዬ ኔኒ ባቢሎኔ ቢታ ባና።

4 « ‹ጊዶ ኣቲን ዩሁዳ ካዎ ሴዴቂያሳ! ጎዳ ቃላ ሲያ! ኔኒ ኦላን ሃይቃካ፤ 5 ኔኒ ሳሮ ሃይቆ ሃይቃና፤ ኔፔ ሲንꬃን ካዎቲዳ ኔ ኣዋቲ ሃይቂን ኢስቲ ቦንቾስ ታማ ኤꬂዳ ማላ ኔኒ ሞጌቲዛ ጋላሲካ ኢስቲ ኔ ቦንቾስ ታማ ኤꬃና፤ ሂስቲዲ «ዎ! ዎ! ኑ ካዎዞ!» ጊዲ ኔስ ዬካና፤ ሃይሳ ሃ ቃላ ዮቲዳይ ታና ጎዳ› ጌስ ጋዳ ዮታ» ጊዴስ።

6 ሄሳፌ ጉዬ ናቤ ኤርማሲ ሃ ቲንቢቴ ኡባ ዩሁዳ ካዎ ሴዴቂያሳስ ዬሩሳላሜን ዮቲዴስ። 7 ሄ ዎዴ ባቢሎኔ ካዎ ኦላንቻቲ ዬሩሳላሜ ካታማኔ ዩሁዳን ኢስታ ዩሾይ ጊምቤቲ ኡቲን ኣቲዳ ላኪሼኔ ኣዜቄ ጌቴቲዛ ካታማታ ኦሊሼ ዴቴስ። ጊምቤቲ ኡቲዳ ካታማታፔ ኣቲዳይቲ ሃይታ ጻላ።

ኣይሌቴꬃፌ ላኣ ኬስ

8 ካዎ ሴዴቂያሲ ኣይሌቴꬃ ጋርሳን ዲዛይታ ላኣ ኬሳናስ ዬሩሳላሜን ዲዛ ኣሳ ኡባራ ጫቄቲዳፔ ጉዬ ጎዳ ቃላይ ኤርማሳኮ ዪዴስ። 9 ኢሶይ ኢሶይ ኢብራዌ ጊዲ ኡቲዲ ኣቱማ ኣስ ጊዲን ዎይኮ ማጫ ኣስ ጊዲን ኣይሌቴꬃን ዲዛዴ ላኣ ዬዳና ቤሴስ፤ ኣይሁዳታፔ ኦኒካ ባ ኢሻ ኣይሌ ሂስቲ ሃራናስ ቤሴና። 10 ሃይሳ ሃ ጫቆ ቃላን ኩዪዳ ሹሜቲኔ ዴሬይ ኡባይ ባንታ ኣቱማኔ ማጫ ኣይሌታ ኣይሌቴꬃፌ ኬሳናሲኔ ናምኣንꬆ ዛሪዲ ኣይሌቴꬃን ሃሮንታ ኣጋናስ ቃላ ቃቺዳ። 11 ጊዶ ኣቲን ባንታ ቆፋ ላሚዲ ኣይሌቴꬃፌ ላኣ ዬዲዳ ባንታ ኣቱማኔ ማጫ ኣይሌታ ዛሪዲ ኣይሌቴꬃን ሃሪዳ።

12 ሄሳ ጊሻስ ጎዳ ቃላይ ኤርማሳኮ ዪዴስ። 13 ጎዳ ኢስራኤሌ ጾሳይ፥ «ታኒ ኢንቴ ኣዋታ ጊብጼፔ ኣይሌቴꬃ ቢታፌ ኬሲዳ ዎዴ ኢስታራ፥ 14 ‹ባና ኣይሌቴꬃስ ኣꬂ ኢሚዳ ኢንቴ ዳቦ ኢብራዌታ ኡሱፑን ላይꬅ ሃሪዳፔ ጉዬ ላፑንꬃ ላይꬃን ላኣ ዬዶ› ጋዳ ጫቄꬃዲስ፤ ጊዶ ኣቲን ኢንቴ ኣዋቲ ታ ጊዛዝ ሲዮንታ ኢጺዲ ባ ሃይꬅ ሃራሶ ዬጊዳ። 15 ሃኢ ኢንቴ ማሮቴꬃን ጌሊዲ ታ ሲንꬃን ሎኦ ኦሶ ኦꬂዴታ፤ ኢንቴ ኢሶይ ኢሶይ ኢብራዌ ጊዲዳ ኢንቴ ዳቦቲ ኣይሌቴꬃፌ ላኣ ኬዛና ማላ ኣዋጂዴታ፤ ታ ሱንꬃይ ኢዛን ጼይጌቲዛ ኬꬃን ታ ሲንꬃን ጫቆ ቃላ ጌሊዴታ። 16 ጊዶ ኣቲን ሃኢካ ኢንቴ ኢንቴ ቆፋ ላሚዲ ታ ሱንꬃ ቱኒሲዴታ። ኢንቴ ላኣ ዬዲዳ ኣቱማኔ ማጫ ኣይሌታ ዛሪዲ ኣይሌቴꬃን ሃሪዴታ» ጌስ።

17 ሄሳ ጊሻስ ታኒ ጎዳይ፥ «ኢንቴ ታስ ኣዛዜቶንታ ኢጺዲ ኢንቴ ኢሻታኔ ኢንቴ ዳቦታ ኣይሌቴꬃፌ ላኣ ዬዲዛ ኣዋጃ ኣዋጂቤኬታ፤ ቤኢቴ ታኒ ኢንቴ ቦላ፥ ‹ላኣ› ኣዋጃ ኣዋጃና፤ ሄሲካ ኦላን፥ ኢታ ሃርጌኒኔ ኮሻን ኢንቴ ኩንዳና ኣዋጃ፤ ታኒ ኢንቴና ሳኣ ቦላ ዲዛ ካዎቴꬃቲ ሻጴቲዛ ሚሽ ኦꬃና። 18 ታናራ ጫቄቲዳ ቃላ ሜንꬂዳይታኔ ታ ሲንꬃን ጫቄቲዳ ቃላ ፖሎንታ ኣሳታ ኢስቲ ማሪ ሹኪ ኢዛ ኣሾ ናምኡ ኬሲ ሻኪ ዎꬂዲ ኢዛ ጊዶራ ኣꬊዳይሳꬆ ታኒካ ኢስታ ኦꬃና። 19 ዩሁዳኔ ዬሩሳላሜ ካሌꬂዛይታ፥ ካዎ ኬꬃ ሹሜታ፥ ቄሴታኔ ማራ ኣሻ ጊዶራ ኣꬊዳ ዴራ ኡባ፥ 20 ታኒ ኢስታ ሼምፖ ዎꬋናስ ኮይዛ ኢስታ ሞርኬታ ኩሼን ኣꬃ ኢማና፤ ኢስታ ኣሃይ ሳሎ ካፎታሲኔ ዶኣታስ ቁማ ጊዳና» ጌስ።

21 ጎዳይ፥ «ታኒ ዩሁዳ ካዎ ሴዴቂያሳኔ ኢዛ ሹሜታ ኢስቲ ዎꬋና ኮይዛ ኢስታ ሞርኬታ ኩሼን ሄይቲካ ጉꬃ ዎዴስ ኢንቴና ኦሎ ኣጊዳ ባቢሎኔ ካዎ ኦላንቻታ ኩሼን ኣꬃ ኢማና። 22 ታኒ ኢስታ ኣዛዛና፤ ኢስቲ ሃ ካታማዮ ኦላና ማላ ታኒ ዛራ ኤሃና፤ ኢስቲካ ካታማዮ ኦሊ ኦይካናኔ ታማን ጹጋና፤ ታኒ ዩሁዳ ካታማታ ኣሲ ባይንዳሶ ቡላ ኬሳና» ጌስ።

35

ኤሬካቤታ ኣማኔቴꬅ

1 ዩሁዳ ካዎ ኢዮሲያሳ ና ኢዮኣቄሜ ካዎቴꬃ ላይꬃን ጎዳ ቃላይ ኤርማሳኮ ዪዲ፥ * 2 «ኤሬካቤታኮ ባዳ ኢስታ ሃ ጾሳ ኬꬅ ኤካ ያ፤ ኢስታ ኪፊሌ ጌልꬃዳ ኢስታስ ኡያናስ ዎይኔ ኡሹ ኢማ» ጊዴስ።

3 ሂስቲን ታኒ ባዳ ኤሬካቤ ና፥ ኤርማሳ ናዛ ያኢዛኔ፥ ኢዛ ኢሻታኔ ኢዛ ኣቱማ ናይታ ኡባኔ ኤሬካቤ ዛሬታ ኡባ ጼይጋዲስ። 4 ኢስታ ጾሳ ኬꬅ ኤሃዳ ሃናኔ ናይታ ኪፊሌ ጌልꬃዲስ፤ ሃናኔ ኣዋ ጌዴሊያይ ጾሳ ኣሳ፤ ሄ ኪፊሌዚ ፔንጌ ናጊዛ ሻሎሜ ና ማኢሳያ ኪፊሌፔ ቦላ ባጋራ ሹሜታ ኪፊሌ ማታን ዴስ። 5 ሄሳፌ ጉዬ ታኒ ኤሬካቤታ ሲንꬃን ዎይኔ ኡሺ ኩሚዳ ኦቶታኔ ዋንጫታ ዎꬃዳ፥ «ሃይሳ ዎይኔ ኡሻ ኡዪቴ» ጋዲስ።

6 ጊዶ ኣቲን ኢስቲ ዛሪዲ፥ «ኑኒ ዎይኔ ኡሹ ኡዮኮ፤ ኑ ኣዋ ኤሬካቤ ና ኢዮናዳቤይ ኑና፥ ‹ኢንቴካ ኢንቴ ናይቲካ ዎይኔ ኡሹ ሜርናስ ኡዮፒቴ፤ 7 ኬꬅ ኬጾፍቴ፤ ካꬅ ዜሮፒቴ፤ ዎይኔ ቶኮፍቴ፤ ኡባቶ ዱንካኔን ዲቴ፤ ሃይታፔ ኢሲናካ ኢንቴስ ዱፑ። ሄሳꬆ ኢንቴ ኦꬂኮ ኢንቴ ኢማꬃቴꬅ ዲዛ ቢታን ዳሮ ላይꬅ ዳና› ጊዴስ። 8 ኑ ኣዋ ኤሬካቤ ና ኢዮናዳቤይ ኑና ኣዛዚዳ ኡባ ኑኒ ፖሊዶስ፤ ኑኒኔ ኑ ማቼቲ፥ ኑ ኣቱማ ናይቲኔ ኑ ማጫ ናይቲ ዎይኔ ኡሹ ኡዪ ኤሮኮ። 9 ኑ ኢዛን ዳና ኬꬂካ ኬጺቤኮ፤ ዎይኔ ቶኪዛ ጋዴይ፥ ጎሻ ጋዴይ፥ ዜሬꬃ ካꬂካ ኑስ ዴና። 10 ኑኒ ዱንካኔ ጊዶን ዴኢዶስ፤ ኑ ኣዋ ኢዮናዳቤይ ኑና ኣዛዚዳ ኡባ ኑ ናጊዶስ። 11 ጊዶ ኣቲን ባቢሎኔ ካዎ ናቡካዳናጾሬይ ሃ ቢታዮ ዎራጂዳ ዎዴ፥ ‹ሃ ዪቴ ባቢሎኔ ኦላንቻታፔኔ ኣራሜ ኦላንቻታፔ ባቃቲ ኣታናስ ዬሩሳላሜ ቦስ› ጊዶስ፤ ሄሳ ጊሻስ ኑ ዬሩሳላሜን ኡቲዶስ» ጊዳ።

12 ሄሳፌ ጉዬ ጎዳ ቃላይ ኤርማሳኮ ዪዴስ። 13 ኡባፌ ዎልቃማ ጎዳ ኢስራኤሌ ጾሳይ፥ «ባዳ ዩሁዳ ኣሳሲኔ ዬሩሳላሜ ኣሳስ፥ ‹ታ ቃላ ናጋና ማላ ሃይሳፌ ታማሬኬቲ?› ጋ ዮታ። 14 ኤሬካቤ ና ኢዮናዳቤይ ባ ናይታ ዎይኔ ኡሹ ኡዮንታ ማላ ኣዛዚዴስ፤ ሄ ኣዛዞይካ ናጌቲዴስ፤ ኢስቲ ባንታ ኣዋ ኣዛዞ ናጊዳ ጊሻስ ሃች ጋካናስ ዎይኔ ኡሹ ኡዬቴና፤ ኢንቴ ጊዲኮ ታ ኢንቴስ ዛራ ዛራዳ ዮቲንካ ኣዛዜቲቤኬታ። 15 ታስ ኦሳንቻ ጊዲዳ ናቤታ ዛራ ዛራ ኢንቴኮ ኪታዲስ፤ ሂስታዳ፥ ‹ኢንቴ ኡባይካ ኢንቴ ኢታ ኦጌፔ ሃኢ ሲሚቴ፤ ኢንቴ ኦሶካ ሎኤꬂቴ፤ ኤቃ ጾሳታስ ጎይኖፍቴኔ ኦꬆፍቴ። ሂስቲኮ፥ ታኒ ጎዳይ ኢንቴሲኔ ኢንቴ ኣዋታስ ኢሚዳ ቢታን ኢንቴ ዳና› ጋዲስ። ኢንቴ ጊዲኮ ኢንቴ ሃይꬅ ታኮ ዬጊዲ ሲዪቤኬታ። 16 ኤሬካቤ ና ኢዮናዳቤ ዜሬꬃቲ ኢስታ ኣዋይ ኢስታ ኣዛዚዳ ኣዛዞ ፖሊዳ፤ ጊዶ ኣቲን ሃ ኣሳይ ታስ ኣዛዜቲቤና» ጌስ።

17 ሄሳ ጊሻስ ኡባፌ ዎልቃማ ጎዳ ኢስራኤሌ ጾሳይ፥ «ቤኢቴ፤ ታኒ ዩሁዳ ኣሳ ቦላኔ ዬሩሳላሜን ዲዛይታ ኡባ ቦላ ኤሃና ጊዳ ኢታ ሚሽ ታ ኤሃና፤ ጋሶይካ ታ ኢስታስ ዮቲን ሲዪቤቴና፤ ታ ኢስታ ጼይጊን ኢስቲ ታስ ኮዪቤቴና» ጌስ።

18 ሄሳፌ ጉዬ ኤርማሲ ኤሬካቤ ዜሬꬃታስ፥ «ኡባፌ ዎልቃማ ጎዳ ኢስራኤሌ ጾሳይ ኢንቴና፥ ‹ኢንቴ ኢንቴ ኣዋ ኢዮናዳቤስ ኣዛዜቲዳ ጊሻስ፥ ኢዛ ዎጋ ካሊዳ ጊሻሲኔ ኢዚ ኣዛዚዳ ሚሽ ኡባካ ፖሊዳ ጊሻስ፥ 19 ኤሬካቤ ና ኢዮናዳቤይ ታስ ጎዳስ ኦꬂዛ ኣቱማ ኣሲ ኣይዴካ ꬋዬና› ጌስ» ጊዴስ።

36

ባሮኬይ ዴራስ ናባቢዳ ጻꬃ ማጻፋ

1 ዩሁዳ ካዎ ኢዮሲያሳ ና ኢዮኣቄሜይ ካዎቲዳ ኦይዳንꬆ ላይꬃን፥ ጎዳ ቃላይ ኤርማሳኮ ዪዲ፥ * 2 «ጻꬃ ማጻፋ ኤካዳ ታኒ ኢዮሲያሳ ካዎቴꬃ ዎዴፔ ዶማዳ ታ ኔስ ዮቶ ኦይኮሶፌ ሃች ጋካናስ ኢስራኤሌ ቦላ፥ ዩሁዳ ቦላኔ ሃራ ካዎቴꬃታ ኡባ ቦላ ሃሳይዳ ቃላ ኡባ ጻፋ። 3 ታኒ ዩሁዳ ኣሳ ቦላ ኤሃና ጋዳ ሃልቺዳ ቦሻ ኡባ ኣሳይ ሲዪዲ ኢሶይ ኢሶይ ባ ቢዛ ኢታ ኦጌፔ ሲማናኮ ኦኔ ኤሪዛይ? ታኒካ ኢስታ ቆሆኔ ኢስታ ናጋራ ኣቶ ጋና» ጊዴስ።

4 ሄሳ ጊሻስ ኤርማሲ ኔሪያ ና ባሮኬ ጼይጊዴስ፤ ሂስቲዲ ጎዳይ ኢዛስ ዮቲዳይሳ ኡባ ባሮኬስ ዮቲን ኢዚ ጻꬃ ማጻፋን ጻፊዴስ። 5 ሄሳፌ ጉዬ ኤርማሲ ባሮኬስ፥ «ታኒ ጎዳ ኬꬅ ጌሎንታ ማላ ዲጌቲዳ ጊሻስ ጌላና ዳንዳይኬ። 6 ሄሳ ጊሻስ ኔኒ ኣሳይ ጾሚዛ ጋላስ ጎዳ ኬꬃ ባዳ፥ ታኒ ዮቲን፥ ኔኒ ጻꬃ ማጻፋን ጻፊዳ ጎዳ ቃላ ኢስታስ ናባባ፤ ባንታ ካታማታፔ ዪዳ ዩሁዳ ኣስ ኡባሲካ ናባባ። 7 ሃይሳ ዴራ ቦላ ጎዳይ ዮቲዳ ሃንቆይኔ ቦሻይ ዴጾ ጊዲዳ ጊሻስ ኢስታፌ ኢሶይ ኢሶይ ባ ናጋራ ጎዳ ሲንꬃን ፓጺዲ ባንታ ኢታ ኦጌፔ ኢስቲ ሲማናኮ ኦኔ ኤሪዛይ?» ጊዴስ።

8 ኔሪያ ና ባሮኬይ ናቤ ኤርማሲ ኢዛስ ዮቲዳይሳ ኡባ ፖሊዴስ፤ ጎዳ ኬꬃን ጎዳ ቃላ ጻꬃ ማጻፋፔ ናባቢዴስ። 9 ዩሁዳ ካዎ ኢዮሲያሳ ና ኢዮኣቄሜይ ካዎቲዳ ኢቻሻንꬆ ላይꬃን፥ ኡዱፉንꬃ ኣጊናን፥ ዬሩሳላሜን ዲዛ ኣስ ኡባሲኔ ዩሁዳ ካታማታፔ ዪዳ ኣሳስ ጎዳ ሲንꬃን ጾማና ማላ ኣዋጂዳ። 10 ባሮኬይ ጻꬃ ማጻፋን ጻፌቲዳ ኤርማሳ ቃላ ጎዳ ኬꬃፌ ፑዴ ባጋን ዲዛ ዛጎን፥ «ኦራꬃ ፔንጌ» ጌቴቲዛ ጾሳ ኬꬃ ፔንጌ ኣቻን ዲዛ ሳፋኔ ና ጻፌ ጋማሪያ ኪፊሌን ኤቂዲ ዴሬ ኡባስ ናባቢዴስ።

11 ሳፋኔ ናዛ ጋማሪያ ና ሚኪያሲ ጻꬃ ማጻፋፔ ናባቤቲዳ ጎዳ ቃላ ኡባ ሲዪዲ፥ 12 ካዎቴꬃ ኬꬃን ጻፌዛ ኪፊሌ ቢዴስ፤ ሹሜቲ ኡባይ ጻፌ ኤልሻማይ፥ ሻማኤ ና ዳላያይ፥ ኣኪቦሬ ና ኤልናታኔይ፥ ሳፋኔ ና ጋማሪያይ፥ ሃናኒያ ና ሴዴቂያሲኔ ሃራ ሹሜቲ ኡባይ ሄን ኡቲዳ። 13 ባሮኬይ ዴራስ ጻꬃ ማጻፋፔ ናባቢሺን ሲዪዳ ቃላ ኡባ ሚኪያሲ ኢስታስ ዮቲዳፔ ጉዬ፥ 14 ሹሜቲ ኡባይ ኩሼ ና፥ ሼሌሚያ ና፥ ናታኒያ ና ዩሁዳ፥ «ዴራስ ኔ ናባቢዳ ጻꬃ ማጻፋ ኤካዳ ያ» ጊዲ ባሮኬስ ኪታ ዬዲዳ፤ ኔሪያ ና ባሮኬይ ጻꬃ ማጻፋ ኤኪዲ ኢስታኮ ዪዴስ፤ 15 ኢስቲካ ኢዛ፥ «ኣኔ ኡታዳ ኑስ ማጻፋ ናባባ» ጊዳ። ባሮኬይካ ኢስታስ ናባቢዴስ። 16 ኢስቲካ ቃላ ኡባ ሲዪዲ ባ ጋርሳን ኢሶይ ኢሳ ያሻቴꬃን ጼሊዲ ባሮኬስ ሃይሳ ሃ ቃላ ኡባ፥ «ኑኒ ካዎዛስ ዮታናስ ቤሴስ» ጊዳ። 17 ቃሴካ ዛሪዲ፥ «ኔኒ ሃ ቃላ ኡባ ዎስታ ጻፊዳኮ ኑስ ዮታ፤ ኤርማሲ ባ ዶናን ዮቲን ጻፋዲ?» ጊዲ ባሮኬ ኦይቺዳ።

18 ባሮኬይካ፥ «ኤ፥ ሃ ቃላ ኡባ ኤርማሲ ባ ዶናፔ ታስ ዮቲዴስ፤ ታኒካ ቃላሜን ጻꬃ ማጻፋን ጻፋዲስ» ጊ ዛሪዴስ።

19 ሹሜቲ ባሮኬ፥ «ኔኒኔ ኤርማሲ ቢዲ ቆቴቲቴ፤ ኢንቴ ኣዋን ዲዛኮ ኦኒካ ኢንቴና ኤሮፖ» ጊዳ።

ጻꬃ ማጻፋዛ ጹጌቴꬅ

20 ሹሜቲ ጻꬃ ማጻፋዛ ጻፌ ኤልሻማ ኪፊሌን ዎꬂዳፔ ጉዬ ካዎዚ ዲዛ ዛጎ ቢዲ ኢዛስ ሃኒዳ ኡባ ዮቲዳ። 21 ሂስቲን ሄ ማጻፋ ኤሃና ማላ ካዎዚ ዩሁዳ ኪቲዴስ፤ ዩሁዳይካ ጻꬃ ማጻፋ ኤልሻማ ኪፊሌፔ ኤሂዲ ካዎዛሲኔ ኢዛ ዩሾን ኤቂዳ ሹሜታስ ናባቢዴስ። 22 ኡዱፉንꬃ ኣጊናን ሳኣይ ባልጎ ጊዲዳ ጊሻስ ካዎዚ ባልጎ ኢዛን ጋምኢዛ ኬꬃን ዴስ፤ ሄ ዎዴ ኢዛ ሲንꬃን ጮጬ ታማይ ኤጺሼ ዴስ። 23 ዩሁዳይ ሄꬑ ዎይኮ ኦይዱ ሶሆታ ናባቢዳፔ ጉዬ ካዎዚ ሄ ሶሆታ ጻꬃ ማጻፋፔ ጻፌዛ ማጋላን ቃንጺ ቃንጺዲ ኩሜꬃ ማጻፋይ ጹጌቲ ዉራና ጋካናስ ታማዛን ዬጊዴስ። 24 ካዎዛ ጊዲን ዎይኮ ሄ ቃላ ሲዪዳ ሹሜቲ ኡባይ ኣይኮካ ያዪቤቴና፤ ባንታ ማይኦካ ዳኪቤቴና። 25 ኤልናታኔይ፥ ዳላያይኔ ጋማሪያይ ካዎዚ ጻꬃ ማጻፋ ታማን ጹጎንታ ማላ ዎሲንካ ኢዚ ኢስታ ዎሳ ሲዪቤና። 26 ሄሳፌካ ቦላራ ጻፌ ባሮኬኔ ናቤ ኤርማሳ ኦይኪ ቃቻና ማላ ካዎዛ ና ዬራሂምኤሌ፥ ኣዛሪኤሌ ና ሳራያኔ ኣብዲኤሌ ና ሼሌሚያ ኣዛዚዴስ፤ ጊዶ ኣቲን ጎዳይ ኢስታ ቆቲዴስ።

ኤርማሲ ናምኣንꬆ ዛሪ ጻፊዳ ማጻፋ

27 ኤርማሲ ዮቲሺን ባሮኬይ ጻፊዳ ጻꬃ ማጻፋ ካዎዚ ጹጊዳፔ ጉዬ ጎዳ ቃላይ ኤርማሳኮ ዪዲ፥ 28 «ሃኢካ ሃራ ጻꬃ ማጻፋ ኤካዳ ዩሁዳ ካዎ ኢዮኣቄሜይ ካሴ ጹጊዳ ጻꬃ ማጻፋ ጊዶን ዲዛ ቃላ ኡባ ጻፋ። 29 ቃሴ ዩሁዳ ካዎ ኢዮኣቄሜስ፥ ‹ባቢሎኔ ካዎይ ቱማፔ ዪዲ ሃ ቢታ ꬋይሳና፤ ኢዚን ዲዛ ኣሳኔ ሜሄ ዉርሳና ጋዳ ኣይስ ጻፋዲ?› ጋዳ ጻꬃ ማጻፋ ጹጋዳሳ» ጌስ ጎዳይ ጋዳ ዮታ። 30 ሄሳ ጊሻስ ጎዳይ ዩሁዳ ካዎ ኢዮኣቄሜ ጊሻስ፥ «ዳዊቴ ካዎቴꬃ ኣራታን ኡታናይ ኢዛ ዛሬፔ ቤቴና፤ ኢዛ ኣሃይካ ጋላሳ ኣዋ ሴላሲኔ ኦማርሳ ኬንቾስ ዬጌቲ ኣታና። 31 ኢዛኔ ኢዛ ናይታ፥ ኢዛ ሹሜታ ኢስታ ኢታቴꬃ ጊሻስ ታ ኢስታ ቃጻያና፤ ታ ጊዛዝ ኢስቲ ሲዮንታ ኢጺዳ ጊሻስ ታ ኢስታ ቦላ ኤሃና ጊዳ ባሽ ኡባ ኢስታ ቦላ፥ ዬሩሳላሜኒኔ ዩሁዳን ዲዛ ኣሳ ቦላ ኤሃና» ጌስ።

32 ሄሳፌ ጉዬ ኤርማሲ ሃራ ጻꬃ ማጻፋ ኤኪዲ ኔሪያ ና ጻፌ ባሮኬስ ኢሚዴስ፤ ሂስቲን ባሮኬይ ዩሁዳ ካዎ ኢዮኣቄሜይ ታማን ጹጊዳ ጻꬃ ማጻፋ ቃላ ኡባ ኤርማሲ ኢዛስ ዶናን ዮቲን ጻፊዴስ። ቃሴ ኤርማሲ ሄሳ ሚሳቲዛ ሃራ ቃላካ ጉጂን ኡባካ ባሮኬይ ጻፊዴስ።

37

ኤርማሳኔ ካዎ ሴዴቂያሳ

1 ባቢሎኔ ካዎ ናቡካዳናጾሬይ ኢዮኣቄሜ ና ኢዮኣኪኔ ሶሆን ኢዮሲያሳ ና ሴዴቂያሳ ዩሁዳ ቢታን ካዎꬂዴስ።* 2 ጊዶ ኣቲን ሴዴቂያሲ፥ ኢዛ ሹሜቲኔ ዴሬ ኣሳይ ኡባይ ጎዳይ ናቤ ኤርማሳ ባጋራ ዮቲዳ ቃላስ ኣዛዜቲቤቴና።

3 ካዎ ሴዴቂያሲ፥ ሼሌሚያ ና ዬካሌኔ ማኢሳያ ና ቄሴ ሶፎናሳ ናቤ ኤርማሳኮ፥ «ጎዳ ኑ ጾሳ ኑስ ዎሳ» ጊዲ ኪቲዴስ። 4 ሄ ዎዴ ኤርማሲ ቡሮ ቃሾ ኬꬅ ጌሎንታ ዲዛ ጊሻስ ባ ሼኔ ማላ ሲሜሬቲሼ ዴስ። 5 ጊብጼ ካዎ ኦላንቻቲ ጊብጼፔ ኬዚዲ ዪዛይሳ ዬሩሳላሜ ጊዶꬂዳ ባቢሎኔ ኦላንቻቲ ሲዪዳ ዎዴ ኢስቲ ዬሩሳላሜፔ ኣጊዲ ጉዬ ሲሚዳ።

6 ሄሳፌ ጉዬ ጎዳ ቃላይ ናቤ ኤርማሳኮ ዪዲ፥ 7 ጎዳ ኢስራኤሌ ጾሳይ፥ «ታና ኢንቴ ኦይቻና ማላ ኢንቴና ኪቲዳ ዩሁዳ ካዎስ፥ ‹ቤኢቴ፥ ኢንቴና ማዳናስ ኬዚዳ ጊብጼ ካዎ ኦላንቻቲ ባንታ ቢታ ጉዬ ሲሚ ባና። 8 ባቢሎኔ ኦላንቻቲካ ሲሚ ዪዲ ሃኖ ሃ ካታማዮ ኦሊ ኦይካናኔ ኢዞ ጹጋና› ጊቴ» ጌስ።

9 ጎዳይ፥ « ‹ባቢሎኔ ኦላንቻቲ ኑና ቱማፔ ኣጊ ቢዳ› ጊዲ ቆፖፍቴ፤ ኢስቲ ኣጊ ቦንታ ጊሻስ ኢንቴና ኢንቴርካ ባሌꬆፍቴ። 10 ኢንቴናራ ኦሌቲዛ ባቢሎኔ ኦላንቻታ ኢንቴ ጾኒን ኢስታ ዱንካኔ ጊዶን ማዱንጺዳ ኣሲ ጻላ ኣቲኮካ ሄይቲ ዪዲ ሃኖ ሃ ካታማዮ ጹጋና» ጌስ።

ኤርማሳ ቃሼቴꬅ

11 ባቢሎኔ ኦላንቻቲ ጊብጼ ካዎ ኦላንቻታ ጋሶን ዬሩሳላሜ ዬጊ ኬዚዳፔ ጉዬ፥ 12 ሄ ዎዴ ኤርማሲ ዴራ ጊዶን ባና ጋኪዛ ጺንጾ ኤካናስ ቢኒያሜ ቢታ ባናስ ዬሩሳላሜፔ ዴንዲዴስ። 13 ጊዶ ኣቲን ኢዚ ቢዲ ቢኒያሜ ፔንጌ ጋኪሺን ዛቤታ ሃላቃ ሃናኒያ ናዛ ሼሌሚያ ና ዪሪያይ ኢዛ፥ «ኔኒ ዴራ ካዳዳ ባቢሎኔ ኣሳኮ ባና ጋሳ!» ጊዲ ኦይኪዴስ።

14 ኤርማሲካ፥ «ኔኒ ጊዛይሲ ዎርዶ፤ ታኒ ካዳዳ ባቢሎኔ ቢዛ ኣስ ጊዲኬ» ጊዴስ፤ ጊዶ ኣቲን ዪሪያይ ኢዚ ጊዛይሳ ሲዮንታ ኢጺዲ ኤርማሳ ኦይኪ ኤኪዲ ሹሜታኮ ኤፊዴስ። 15 ሹሜቲካ ኬሂ ሃንቄቲዲ ኤርማሳ ዋꬊዳ፤ ሄሳፌ ጉዬ ኢስቲ ቃሾ ኬꬅ ሂስቲዳ ጻፌ ዮናታኔ ኬꬃን ኤፊ ቃቺዳ።

16 ኤርማሲ ሄን ቢታ ጋርሳን ዲዛ ቃሾ ኬꬃን ዳሮ ዎዴ ጋምኢዴስ። 17 ሄሳፌ ጉዬ ካዎ ሴዴቂያሲ ኣስ ኪቲዲ ኤርማሳ ባ ዲዛሶ ካዎ ኬꬅ ጼይጊ ኤሂሲዴስ፤ ኢዛ ጻላ ኤፊዲ፥ «ጎዳፔ ዪዳ ቃላይ ኔኮን ዲዜ?» ጊ ኦይቺዴስ። ኤርማሲ ዛሪዲ፥ «ኤ ዴስ፤ ኔኒ ባቢሎኔ ካዎ ኩሼን ኣꬋ ኢሜታና» ጊዴስ።

18 ቃሴካ ኤርማሲ ካዎ ሴዴቂያሳስ፥ «ኢንቴ ታና ቃሾ ኬꬃን ዬጋናስ ታኒ ኢንቴ ቦላ፥ ኢንቴስ ኦꬂዛ ሹሜታ ቦላ ዎይኮ ሃ ኣሳ ቦላ ኣይ ሞሮ ኦꬃዲና? 19 ‹ኣኔ ባቢሎኔ ካዎይ ኢንቴናኔ ሃ ቢታዮ ዪዲ ኦሌና› ጊዲ ኢንቴስ ቲንቢቴ ዮቲዳ ናቤቲ ሃኢ ኣዋን ዲዞ? 20 ሄሳ ጊሻስ ታ ጎዳዉ ካዎ! ታ ጊዛዝ ኤዝጋ! ታ ኔና ዎሳይስ። ታኒ ሄን ሃይቆንታ ማላ ጻፌ ዮናታኔ ሶ ዛራ ዬዶፋ» ጊዴስ።

21 ካዎ ሴዴቂያሲ ዛቤ ናጊዛይታ ዛጎን ዳና ማላኔ ሄ ካታማይን ዲዛ ካꬂ ዉራናሼ ጋካናስ ካꬅ ካꬂዛይታ ሄራፔ ጋላስ ጋላስ ኢሲ ኢሲ ቡዴናይ ኢዛስ ኢሜታና ማላ ኣዛዚዴስ፤ ሄሳ ጊሻስ ኤርማሲ ዛቤ ናጊዛይታ ዛጎን ዴኢዴስ።

38

ኦላን ኤርማሳ ዬጌቴꬅ

1 ማታኔ ና ሻፋጺያይ፥ ፓሽኩሬ ና ጎዶሊያሳይ፥ ሼሌሚያ ና ዬካሌይኔ ማልኪያ ና ፓሽኩሬይ ኤርማሲ ኣስ ኡባስ ዮቲዳ ቃላታ ሲዪዳ። 2 ጎዳይ፥ «ሃኖ ካታማይን ኣቲዛ ኦኒካ ኦላን፥ ኮሻኒኔ ኢታ ሃርጌን ሃይቃና፤ ጊዶ ኣቲን ባቢሎኔታኮ ቢዛ ኦኒካ ሃይቄና፤ ባ ሁኤ ኣሻና፤ ፓጻካ ዳና» ጌስ። 3 ቃሴካ ጎዳይ፥ «ሃና ካታማያ ቱማፔ ባቢሎኔ ካዎ ኦላንቻታ ኩሼን ኣꬋ ኢሜታና፤ ኢስቲካ ኢዞ ሃራና» ጊዴስ።

4 ሄሳፌ ጉዬ ሹሜቲ ካዎዛኮ ቢዲ፥ «ሃይሲ ኣዴዚ ሃ ካታማይን ኣቲዳ ኦላንቻታኔ ዴራ ሂዶታ ቃንጺሲዛዴ ጊዲዳ ጊሻስ ኢዚ ሃይቃናስ ቤሴስ፤ ሃይሲ ኣዴዚ ዴሬይ ꬋያና ማላ ኮዬስ ኣቲን ዴራስ ሎኦ ሚሽ ኮዬና» ጊዳ።

5 ካዎ ሴዴቂያሲ ዛሪዲ፥ «ኢዚ ኢንቴ ኩሼን ዴስ፤ ካዎዚ ኢንቴናራ ኤቄቲዲ ኣይኮካ ኦꬃና ዳንዳዬና» ጊዴስ።

6 ሂስቲን ኢስቲ ኤርማሳ ካዎ ኬꬃ ናጊዛ ዛቤታ ዱቡሻን ዲዛ ካዎ ና ማልኪያ ሃꬃ ኦላን ዬጊዳ፤ ኢስቲ ኢዛ ዎዶሮራ ዱጌ ኦላን ዎꬂዳ፤ ሄ ዎዴ ሄ ኦላዛን ኡርቃፌ ኣቲን ሃꬂ ዴና፤ ኤርማሲ ሄ ኡርቃን ሚቴቲዴስ።

7 ጊዶ ኣቲን ቶጵያ ኣስ ጊዲዳ ካዎ ኬꬃን ኦꬂዛ ኣቢሜሌኬ ጌቴቲዛ ኢሲ ጉንዱላይ ኤርማሲ ኦላን ዬጌቲዳይሳ ሲዪዴስ፤ ሄ ዎዴ ካዎይ ቢኒያሜ ፔንጌን ኡቲ ዲሺን፥ 8 ኣቢሜሌኬይ ካዎ ኬꬃፌ ኬዚዲ፥ 9 «ታ ጎዳዉ ካዎ! ሃይቲ ኣሳቲ ናቤ ኤርማሳ ቦላ ኬሂ ኢታ ሚሽ ኦꬂዳ፤ ሃኖ ካታማይን ካꬂ ꬋይዳ ዎዴን ኢዚ ኮሻን ሃይቃና ማላ ኦላን ዬጊዳ» ጊዴስ።

10 ካዎዚካ ቶጵያ ኣስ ኣቢሜሌኬስ፥ «ሄꬑ ታሙ ኣስ ኔናራ ኤካ ባዳ ኤርማሲ ሃይቆንታ ዲሺን ኦላፌ ኬሳ» ጊ ኣዛዚዴስ።

11 ሂስቲን ኣቢሜሌኬይ ኣሳ ባናራ ኤኪዲ ካዎቴꬃ ሚንጃ ኬꬃን ጋርሳ ባጋራ ዲዛ ኪፊላኮ ቢዴስ፤ ሄፔ ጬጋ ጫርቃኔ ጬጋ ማይኦ ኤኪ ዎዶሮን ቃቺዲ ዱጌ ኤርማሳስ ዬጊዴስ። 12 ቶጵያ ኣስ ኣቢሜሌኬይ ኤርማሳ ኦላ ጊዶ ዱጌ ጼይጊዲ፥ «ኔና ቁምኦንታ ማላ ሃይሳ ጬጋ ጫርቃይኔ ጬጋ ማይኦይ ኢዛ ቦላ ጻጼቲዳ ዎዶሮዛ ኔ ሾጳ ጊዶ ጌልꬃ» ጊዴስ። ኤርማሲካ ኢዚ ጎይሳꬆ ኦꬂዴስ። 13 ሂስቲን ሄ ዎዶሮዛን ኢዛ ኦላፌ ኬሲዳ፤ ኤርማሲካ ዛቤታ ዛጎን ጋምኢዴስ።

ሴዴቂያሲ ኤርማሳ ናምኣንꬆ ኦይቺዳ ኦይሻ

14 ሄሳፌ ጉዬ ካዎ ሴዴቂያሲ ኤርማሳ ኪቲ ኤሂሲዲ ጎዳ ኬꬅ ጌሊዛ ሄꬓንꬆ ፔንጌ ማታን ኢዛስ፥ «ታኒ ኢሲ ሚሽ ኔና ኦይቻይስ፤ ኔኒ ታፔ ኣይኮካ ቆቶፋ» ጊዴስ።

15 ኤርማሲ ዛሪዲ ሴዴቂያሳስ፥ «ታ ኔስ ዛሮ ኢሚኮ ኔ ታና ዎꬊኪ? ታ ዞሪን ኔ ኤካካ» ጊዴስ።

16 ካዎ ሴዴቂያሲ ኤርማሳስ፥ «ሼምፖ ኑስ ኢሚዳ ዴኦ ጾሲ ቤኢን ታ ኔና ዎꬊኬ፤ ኔና ዎꬋናስ ኮይዛይታስካ ታ ኣꬃ ኢሚኬ» ጊዲ ቆታን ጫቂዴስ።

17 ኤርማሲ ሴዴቂያሳስ ዛሪዲ፥ «ኡባፌ ዎልቃማ ጎዳ ኢስራኤሌ ጾሳይ፥ ‹ባቢሎኔ ካዎ ኦላ ሃላቃታስ ኔ ኩሼ ኔኒ ኢሚኮ ኔ ሼምፖይ ኣታና፤ ሃና ካታማያካ ጹጌቱኩ፤ ኔኒኔ ኔሶ ኣሳይ ሼምፖራ ፓጻ ዳና። 18 ጊዶ ኣቲን ባቢሎኔ ካዎ ኦላ ሃላቃታስ ኔኒ ኔ ኩሼ ኢሞንታ ኢጺኮ ሃና ካታማያ ባቢሎኔታስ ኣꬋ ኢሜታና፤ ኢስቲካ ኢዞ ጹጋና፤ ኔኒካ ኢስታ ኩሼፔ ኬሳ ኤካካ› ጌስ» ጊዴስ።

19 ቃሴካ ካዎ ሴዴቂያሲ ኤርማሳስ፥ «ባቢሎኔ ባቃቲ ቢዳ ኣይሁዳቲ ታ ቦላ ቂꬊ ካኦንታ ማላ ታና ኢስታ ኩሼን ኣꬂ ኢማናኮ ጋዳ ባባይስ» ጊዴስ። 20 ኤርማሲካ ዛሪዲ፥ «ኣይኮይ ባዋ! ኢስቲ ኔና ኣꬂ ኢሜቴና፤ ታ ኔስ ዮቲዛ ጎዳ ቃላስ ኣዛዜታ፤ ሄሲካ ኔስ ሎኦ ጊዳና፤ ኔ ሼምፖይካ ኣታና። 21 ጊዶ ኣቲን ኔኒ ኩሼ ኢሞንታ ኢጺኮ ጎዳይ ታና ቤሲዳ ሚሺ ዴስ። 22 ዩሁዳ ካዎቴꬃ ኬꬃን ኣቲዳ ማጫሳቲ ኡባይ ዲኤቲዲ ባቢሎኔ ሹሜታስ ኣꬊ ኢሜታና፤ ሄ ማጫሳቲ፥

« ‹ኔኒ ኢስታን ኣማኔቲዳ

ኔ ሲቆቲ

ኔና ባሌꬂዳኔ ጾኒዳ፤

ኔ ቶሆይ ኡርቃን ሚቴቲዴስ፤

ኔ ሲቆቲካ

ኔና ዬጊ ቢዳ› ጋና።

23 «ኔ ማቼቲኔ ኔ ናይቲ ኡባይ ባቢሎኔ ኣሳስ ኣꬊ ኢሜታና፤ ኔኒካ ባቢሎኔ ካዎ ኩሼን ኦይኬታና ኣቲን ኢስታ ኩሼፔ ኬሳ ኤካካ፤ ሃና ካታማያካ ታማን ጹጌታና» ጊዴስ።

24 ሴዴቂያሲ ኤርማሳስ ዛሪዲ፥ «ሃይሳ ኑ ሃሳይዳይሳ ኦኒካ ኤሮፖ፤ ኣካይ ጊኮ ኔ ሃይቃና። 25 ሹሜቲ ታ ኔናራ ሃሳይዳይሳ ሲዪ ኔኮ ዪዲ፥ ‹ኔኒ ካዎዛ ኣይ ጊን ኢዚ ኔና ኣይ ጊዳኮ ኑስ ዮታ፤ ቆቶንታ ኑስ ዮታ፤ ኔ ሂስቶንታ ኣጊኮ ኑ ኔና ዎꬋና› ኢስቲ ጊኮ፥ 26 ኔኒ ኢስታስ፥ ‹ታኒ ሄን ሃይቆንታ ማላ ታና ዛራዳ ዮናታኔ ሶ ዬዶፋ ጋዳ ዎሳዲስ› ጋዳ ዮታ» ጊዴስ።

27 ሄሳፌ ጉዬ ሹሜቲ ኡባይ ኤርማሳኮ ዪዲ ኢዛ ኦይቺዳ፤ ኢዚካ ካዎዚ ኢዛ ኣዛዚዳ ቃላ ኡባ ኢስታስ ዮቲዴስ። ኢዚ ካዎዛራ ሃሳይዳይሳ ሲዪዳ ኢሲ ኣሲካ ባይንዳ ጊሻስ ሄሳፌ ቦላራ ኢዛ ሃሳይሲቤቴና። 28 ዬሩሳላሜይ ኦይኬታና ጋካናስ ኤርማሲ ዛቤታ ዛጎን ጋምኢዴስ።

39

ዬሩሳላሜ ኩንዴꬅ (2ካዎ 25፡1-12፥ ኤርማ 52፡4-16)

1 ሴዴቂያሲ ዩሁዳን ካዎቲዳ ኡዱፉንꬆ ላይꬃን፥ ታማንꬃ ኣጊናን፥ ባቢሎኔ ካዎ ናቡካዳናጾሬይኔ ኢዛ ኦላንቻቲ ኡባይ ዪዲ ዬሩሳላሜ ዎራጂ ጊዶꬂ ኦይኪዳ። 2 ሴዴቂያሲ ካዎቲዳ ታማኔ ኢሲንꬃ ላይꬃን፥ ኦይዳንꬆ ኣጊናን፥ ኡዱፉንꬃ ጋላሳን ባቢሎኔ ኦላንቻቲ ካታማይ ጊምቤ ሜንꬂዳ። 3 ሄ ዎዴ ባቢሎኔ ካዎ ሹሜቲ፥ ኔቦ ዴሬ ኣስ ኔሪጋሌ-ሳርሳሬይ፥ ዋና ሹሜ ኔቦ ሳርሲኪኔይ፥ ꬎቃ ሹሜ ኔሪጋሌ-ሳርሳሬይ፥ ሄሳꬆካ ሃራ ባቢሎኔ ሹሜቲ ጌሊዲ ጊዶ ፔንጌን ኡቲዳ። 4 ዩሁዳ ካዎ ሴዴቂያሲኔ ኢዛ ኦላንቻቲ ኡባይ ባቢሎኔ ኦላንቻታ ቤኢዳ ዎዴ ባቃቲዳ፤ ኦማርሳራ ካዎይ ዶዛ ቶኪዛሶሆ ባጋራ ናምኡ ጊምቤታፔ ጊዶራ ካታማፔ ኬዚዲ ዮርዳኖሴ ዙሌ ቢዳ።

5 ጊዶ ኣቲን ባቢሎኔ ኦላንቻቲ ኢስታ ጉዬራ ዬዴꬂ ኤኪዲ ኢያርኮ ዴምባን ጋኪ ኦይኪዳ፤ ሴዴቂያሲ ዲኢዲ ሃማቴ ቢታን ኤሬቢላ ካታማን ዲዛ ካዎ ናቡካዳናጾሬኮ ኤፊዳ፤ ሂስቲን ካዎ ናቡካዳናጾሬይ ሄን ሴዴቂያሳ ቦላ ፒርዲዴስ። 6 ባቢሎኔ ካዎይ ኤሬቢላ ካታማን ሴዴቂያሳ ኣቱማ ናይታ ኢዚ ቤዪሺን ሲፊዴስ፤ ዩሁዳን ዲዛ ሹሜታ ኡባካ ዎꬊዴስ። 7 ሴዴቂያሳ ኣይፌታ ዎጪ ኬሲዲ ኢዛ ባቢሎኔ ቢታ ኤፋናስ ጻርቂማላ ሳንሳላታን ቃቺዴስ።

8 ሄ ዎዴ ባቢሎኔ ኦላንቻቲ ካዎ ኬꬃኔ ኣሳይ ዲዛ ኬꬃታ ኡባ ታማን ጹጊዳ፤ ዬሩሳላሜ ጊምቤካ ላሊዳ። 9 ባቢሎኔ ካዎ ቦንቾ ናጊዛ ዛቤታ ኣዛዚዛ ናቡዛራዳኔይ ካታማን ኣቲዳ ኣሳታኔ ካዲዲ ባናን ጋጊዳ ኣሳታ ኡባ ኢሲፌ ዲኢዲ ባቢሎኔ ቢታ ኤፊዴስ። 10 ጊዶ ኣቲን ካዎ ቦንቾ ናጊዛ ዛቤታ ኣዛዚዛ ናቡዛራዳኔይ ኣይኮይካ ኢስታስ ባይንዳ ማንቆታፔ ጉꬃታ ዩሁዳን ኣጊዲ፥ ኢስታስ ዎይኔ ቱራ ሶሆታኔ ጎዪዛ ጋዴታ ኢሚዴስ።

ኤርማሳ ቢርሼቴꬅ

11 ባቢሎኔ ካዎ ናቡካዳናጾሬይ ካዎ ቦንቾ ናጊዛ ዛቤታ ኣዛዚዛ ናቡዛራዳኔ ባጋራ ኤርማሳ ጊሻስ፥ 12 «ኢዛ ኤካዳ ቃላያ፤ ኢዚ ኮይዛይሳ ኡባ ፖላ ኣቲን ቆሆፓ» ጊዲ ኣዛዞ ኢሚዴስ። * 13 ሄሳ ጊሻስ ናቡዛራዳኔይ፥ ዋና ሹሜ ኔቡሻዚባኔ፥ ꬎቃ ሹሜ ኔሪጋሌ-ሳርሳሬ ሄሳꬆካ ሃራ ባቢሎኔ ካዎ ሹሜታ ኡባ፥ 14 ኪቲዲ ኤርማሳ ዛቤታ ዛጎፔ ኬሲዳ፤ ሂስቲዲ ሳፋኔ ና፥ ኣኪቃሜ ና ጎዶሊያሳይ ባ ሶ ኤፋና ማላ ሃዳሪዳ፤ ሄሳፌ ዴንዲዳይሳን ኤርማሲካ ባ ዴሬ ኣሳራ ኢሲፌ ዴኢዴስ።

ኣቢሜሌኬስ ኢሜቲዳ ሂዶታ

15 ኤርማሲ ዛቤታ ዛጎን ቃሼቲ ዲዛ ዎዴ ጎዳ ቃላይ ኢዛኮ ዪዴስ፤ 16 ኡባፌ ዎልቃማ ጎዳ ኢስራኤሌ ጾሳይ ኤርማሲ ቢዲ ቶጵያ ዴሬ ኣስ ጊዲዳ ኣቢሜሌኬስ፥ «ሃይሳፌ ካሴ ታኒ ዮቲዳ ማላ ሃ ካታማይ ቦላ ዲች ጊዶንታ ባሽ ኤሃዳ ታ ቃላ ታ ፖላና፤ ሄሲ ኡባይ ሃኒዛ ዎዴ ኔኒካ ሃ ካታማን ኡታዳ ኔ ኣይፌን ቤኣና። 17 ጊዶ ኣቲን ሄ ጋላሳን ታኒ ኔና ኣሻና፤ ኔኒ ያዪዛ ኣሳታ ኩሼን ኣꬋ ኢሜታካ። 18 ታኒ ኔና ኣሻና፤ ኔኒ ታናን ኣማኔቲዳ ጊሻስ ሼምፖራ ፓጻ ኣታና ኣቲን ማሻን ሲፌታካ» ጊዲ ዮታና ማላ ኣዛዚዴስ።

40

ጎዶሊያሳ ማታን ኤርማሳ ዱስ

1 ካዎ ቦንቾ ናጊዛ ዛቤታ ኣዛዚዛ ናቡዛራዳኔይ ኤርማሲ ዬሩሳላሜፔኔ ዩሁዳፔ ዲኤቲዲ ባቢሎኔ ቢታ ቢዛ ኣሳታ ጊዶን ኤራማን ሳንሳላታን ቃሼቲ ዲዛይሳ ቤኢዲ ኢዛ ቃሾፔ ቢርሺሲዴስ፤ ሄሳፌ ጉዬ ጎዳ ቃላይ ኤርማሳኮ ዪዴስ። 2 ካዎ ቦንቾ ናጊዛ ዛቤታ ኣዛዚዛይሲ ኤርማሳ ጻላ ኤኪዲ ኢዛስ፥ «ጎዳ ኔ ጾሳይ ሃይሲ ባሻይ ሃ ቢታይ ቦላ ያናይሳ ዮቲዴስ። 3 ሃኢካ ጎዳይ ባ ጊዳ ማላ ኤሂዲ ባ ቃላ ፖሊዴስ፤ ሃይሲ ኡባይ ሃኒዳይ ኢንቴ ጎዳ ቦላ ናጋራ ኦꬂዳ ጊሻሲኔ ኢዛስ ኣዛዜቶንታ ኢጺዳ ጊሻሳ። 4 ቤያ፥ ሃኢ ኔ ቃሼታ ኡቲዳ ሳንሳላታ ኔ ኩሼፔ ቢርሻዲስ፤ ታናራ ባቢሎኔ ቢታ ባና ጊኮ ኣꬋ፤ ኔ ዶሲዛ ጊዲኮ ታናራ ባቢሎኔ ዬꬋ፤ ታኒ ኔና ቃላያና፤ ኔ ዶሶንታ ኣጊኮ ቦፓ፤ ቤኣ ዴሬ ኡባይ ኔ ሲንꬃን ዴስ፤ ኔ ዶሲዳሶ ባ» ጊዴስ።

5 ኤርማሲ ቡሮ ዛሮ ኢሞንታ ዲሺን ናቡዛራዳኔይ ጉጂዲ፥ «ባቢሎኔ ካዎ ናቡካዳናጾሬይ ኢዛ ዩሁዳ ካታማታ ቦላ ሹሚ ዎꬂዳ ሳፋኔ ና፥ ኣኪቃሜ ና ጎዶሊያሳኮ ባ፤ ኢዛራ ኢሲፌ ዴራ ጊዶን ኡታ፤ ዎይኮ ኔና ሎኢዛሶ ባ» ጊዴስ። ዛቤታ ኣዛዚዛይሲ ኢሞታኔ ሺንቄ ኢሚዲ ኢዛ ሞይዚዴስ። 6 ኤርማሲ ሚጺጳን ዲዛ ኣኪቃሜ ና ጎዶሊያሳኮ ቢዴስ፤ ኢዛራ ኢሲፌ ሄን ኣቲዳ ዴራ ጊዶን ዴኢዴስ።

ጎዶሊያሳ ሃይቆ

(2ካዎ 25፡22-24)

7 ዩሁዳፔ ኢሲ ኢሲ ኣማርዳ ኦላ ቃራቲኔ ኦላንቻቲ ባንታ ኩሼ ባቢሎኔ ካዎስ ኢሞንታ ጊሻስ ዴምባን ላሌቲ ኡቲዳ፤ ባቢሎኔ ካዎይ ኣኪቃሜ ና ጎዶሊያሳይ ሄ ቢታዮ ሃራና ማላ ሹሚዳይሳኔ ዲኤቲዲ ባቢሎኔ ቦንታ ኣቲዳ ማንቆ ኣቱማሳታ፥ ማጫሳታኔ ናይታ ቦላ ማታ ኢሚ ዎꬂዳይሳ ሲዪዴስ። 8 ሂስቲዲ ናታኒያ ና ኢስማኤሌይ፥ ቃሬሃ ናይቲ ዮሃናኔይኔ ዮናታኔይ፥ ታኒሁሜታ ና ሳራያ፥ ናጾፌ ካታማፔ ዪዳ ኤፋያ ናይቲኔ ማኢካቴ ካታማ ኣስ ያኢዛኔይ ባንታ ኦላንቻታ ኡባራ ጎዶሊያሳኮ ሚጺጳ ዪዳ። 9 ሳፋኔ ና ኣኪቃሜ ና ጎዶሊያሳይ ኢስታሲኔ ኢስታ ኦላንቻታስ፥ «ባቢሎኔታስ ሃሬታናስ ያዮፍቴ፤ ሃኖ ቢታይን ኡቲዲ ባቢሎኔ ካዎስ ሃጋዚቴ፤ ሂስቲኮ ኡባ ሚሺ ኢንቴስ ሎኦ ጊዳና። * 10 ታኒ ሚጺጳን ኡታዳ ባቢሎኔ ቢታፌ ኑኮ ዪዛ ኣሳታራ ኢንቴ ጊሻስ ሃሳያና፤ ኢንቴ ጊዲኮ ኢንቴ ዲዛ ሄራን ሄራን ዎይኔ፥ ዎጋራ ዛይቴኔ ቦኔ ካꬃ ኣይፌ ኡባ ሺሺቴ» ጊዲ ቃላ ጌሊዴስ።

11 ሄ ዎዴ ሞኣቤን፥ ኣሞኔን፥ ኤዶሜኒኔ ሃራ ቢታታን ዲዛ ኣይሁዳ ኡባይ ባቢሎኔ ካዎይ ኣማርዳ ኣሳታ ዩሁዳን ኣሺዳይሳኔ ኢስታ ቦላ ሳፋኔ ና ኣኪቃሜ ና ጎዶሊያሳ ሹሚዳይሳ ሲዪዳ። 12 ኡባቲካ ባ ላሌቲ ዲዛ ዴሬፔ ዩሁዳ ቢታ ሲሚዳ። ሂስቲዲ ጎዶሊያሳይ ዲዛሶ ሚጺጳ ዪዳ፤ ሄን ዳሮ ዎይኔኔ ቦኔ ካꬃ ኣይፌ ዳጋሲዳ።

13 ሄሳፌ ጉዬ ቃሬሃ ና ዮሃናኔይኔ ቡሮ ኩሼ ኢሞንታ ዲዛ ኦላ ቃራቲ ኡባይ ጎዶሊያሳኮ ሚጺጳ ዪዲ፥ 14 «ኣሞኔ ካዎ ባኣሊሲ ናታኒያ ና ኢስማኤሌ ኔና ዎꬋና ማላ ዬዲዳይሳ ኤርኪ?» ጊዳ። ጊዶ ኣቲን ኣኪቃሜ ና ጎዶሊያሳይ ኢስቲ ጊዛይሳ ኣማኒቤና።

15 ሄሳፌ ጉዬ ቃሬሃ ና ዮሃናኔይ ሚጺጳን ዲዛ ጎዶሊያሳኮ ዪዲ፥ «ኦኒካ ኤሮንታ ዲሺን ባዳ ናታኒያ ና ኢስማኤሌ ታኒ ዎꬋና፤ ጋሶይካ ባቃቲዲ ኔኮ ዪዳ ኣሳይ ላሌታና ማላኔ ዩሁዳን ኣቲዳ ኣሳይካ ꬋያና ማላ ኣይስ ኔና ዎꬋና ጊዜ?» ጊዲ ጹራን ዮቲዴስ።

16 ጊዶ ኣቲን ኣኪቃሜ ና ጎዶሊያሳይ ቃሬሃ ና ዮሃናኔ፥ «ኔኒ ኢስማኤሌ ጊሻስ ታስ ዮቲዛይሲ ኡባይ ዎርዶ ጊዲዳ ጊሻስ ሄሳ ማላ ሚሽ ኦꬆፋ» ጊዴስ።

41

1 ዩሁዳን ካዎ ኬꬃ ኣሳፔ ኦላንቻታ ሹሜታፔ ኢሶይ ኤልሻማ ና፥ ናታኒያ ና ኢስማኤሌይ ላፑንꬃ ኣጊናን ታሙ ኣሳታራ ኢሲፌ ሚጺጳን ዲዛ ኣኪቃሜ ና ጎዶሊያሳኮ ቢዴስ። ኢስቲ ኡባይ ካꬃ ማዳን ዲሺን፥ 2 ናታኒያ ና ኢስማኤሌይኔ ኢዛራ ዲዛ ታሙ ኣሳቲ ባንታ ማሻ ማሻ ኬሲዲ ባቢሎኔ ካዎይ ዩሁዳ ሃራና ማላ ሹሚዳ ሳፋኔ ና ኣኪቃሜ ና ጎዶሊያሳ ዎꬊዳ። 3 ሄሳ ቦላካ ቃሴ ኢስማኤሌይ ሚጺጳን ጎዶሊያሳራ ዲዛ ኣይሁዳታኔ ባቢሎኔ ኦላንቻታ ኡባ ዎꬊዴስ።*

4 ጎዶሊያሳይ ሃይቂን ዎንቴꬃ ጋላስ ኦኒካ ኢዛ ሃይቆ ኤሮንታ ዲሺን፥ 5 ሴኬሜፔ፥ ሴሎፔኔ ሳማሪያፔ ኦስፑን ታሙ ኣሳቲ ካዮቲሼ፥ ባንታ ቡች ሜዲዲ፥ ባንታ ማይኦ ዳኪዲኔ ባንታ ቦላካ ፑዚዲ ካꬃ ያርሾኔ ኤጻኔ ጎዳ ኬꬅ ኤኪ ዪዳ። 6 ናታኒያ ና ኢስማኤሌይ ሚጺጳፌ ኬዚዲ ዬኪሼ ኢስታራ ጋጋናስ ቢዴስ፤ ኢስታራ ጋጊዲ፥ «ኣኪቃሜ ና ጎዶሊያሳኮ ሃ ዪቴ» ጊዴስ። 7 ኢስቲ ካታማይ ጊዶ ጌሊዳ ማላ ናታኒያ ና ኢስማኤሌይኔ ኢዛራ ዲዛ ኣሳቲ ሄ ኣሳታ ዎꬊዲ ሃꬃ ኦላን ዬጊዳ። 8 ጊዶ ኣቲን ሄ ሃይቂዳ ኣሳታራ ዲዛ ታሙ ኣሳቲ ኢስማኤሌ፥ «ኑና ዎꬎፓርኪ! ኑኒ ኑ ሾቃን ቆቲዳ ዳሮ ጊስቴይ፥ ባንጋይ፥ ዎጋራ ዛይቴይኔ ኤሲ ዴስ» ጊዳ። ኢዚካ ኢስታ ሃንኮይታራ ዎꬎንታ ኣጋጊዴስ። 9 ኢስማኤሌይ ጎዶሊያሳራ ኢሲ ቦላ ዎꬊዳ ኣሳ ኡባ ኦሊዳ ኦላይ ኢስራኤሌ ካዎ ባሼይ ኦላናስ ዪዳ ዎዴ ካዎ ኣሳይ ኢዛስ ባቢዲ ባና ኣሻናስ ቦኪሲዳ ጊታ ኦላ። ናታኒያ ና ኢስማኤሌይ ሄ ኦላ ኣሃን ኩንꬂዴስ።

10 ኢስማኤሌይ ካዎ ማጫ ናይታኔ ሚጺጳን ኣቲዳ ኣሳ ኡባ ዲኢዴስ። ሄይቲ ካዎ ቦንቾ ናጊዛ ዛቤታ ኣዛዚዛ ናቡዛራዳኔይ ኣኪቃሜ ና ጎዶሊያሳራ ኢሲፌ ሚጺጳን ዎꬂዳይታ። ኢዚ ኢስታ ዲኢ ባናራ ኤኪዲ ኣሞኔ ቢታ ባናስ ዴንዲዴስ።

11 ቃሬሃ ና ዮሃናኔይኔ ኢዛራ ኢሲፌ ዲዛ ኦላ ኣሳ ሹሜቲ ኢስማኤሌይ ኦꬂዳ ኢታ ሚሽ ኡባ ሲዪዲ፥ 12 ናታኒያ ና ኢስማኤሌ ኦላናስ ባ ኣሳ ኡባ ኤኪዲ ቢዳ፤ ኢስማኤሌካ ጌባኦኔን ዲዛ ጊታ ኤሌ ሃꬃ ማታን ጋኪ ኦይኪዳ። 13 ኢስማኤሌይ ዲኢዲ ባናራ ኤፊዳ ኣሳይ ኡባይ ቃሬሃ ና ዮሃናኔኔ ኢዛራ ዲዛ ኦላ ኣሳ ሹሜታ ቤኢዳ ዎዴ ኬሂ ኡፋዬቲዳ። 14 ኢስማኤሌይ ሚጺጳፌ ዲኢ ኤፊዳ ኣሳይ ኡባይ ኬሲ ኤኪ ቢዲ ቃሬሃ ና ዮሃናኔን ጋይቲዴስ። 15 ጊዶ ኣቲን ናታኒያ ና ኢስማኤሌይኔ ሃራ ኦስፑን ኣሳቲ ኢሲፌ ዮሃናኔፔ ኬሲ ኤኪዲ ኣሞኔ ቢታ ባቃቲዳ።

ባቃቲ ጊብጼ ቡስ

16 ሄሳፌ ጉዬ ቃሬሃ ና ዮሃናኔይኔ ኢዛራ ዲዛ ኦላ ቃራቲ ኡባይ ናታኒያ ና ኢስማኤሌይ ኣኪቃሜ ና ጎዶሊያሳ ዎꬊ ሲሚዲ ሚጺጳፌ ዲኢዲ ኤሂዳ ኦላንቻታ፥ ማጫሳታ፥ ናይታኔ ካዎ ኬꬃን ኦꬂዛ ሹሜታ ኡባ ጌባኦኔፔ ዛሪዲ ኤኪ ቢዳ። 17 ሄፔ ዴንዲዲ ጊብጼ ቢሼ ቤቴሊሄሜ ማታን ዲዛ ጌሮት-ኬሜኣሜ ጋኪ ሼምፒዳ፤ 18 ኢስቲ ጊብጼ ቢዳይ ባቢሎኔ ኣሳፔ ኬሲ ኤኪ ኣታናሳ፤ ናታኒያ ና ኢስማኤሌይ ባቢሎኔ ካዎይ ቢታዮ ሃራና ማላ ሹሚ ዎꬂዳ ኣኪቃሜ ና ጎዶሊያሳ ዎꬊዳ ጊሻስ ኢስቲ ባቢሎኔታስ ባቢዳ።

42

ዴሬይ ኤርማሳ ኦይቺዳ ኦይሻ

1 ኦላ ቃራቲ፥ ቃሬሃ ና ዮሃናኔይ፥ ሆሻኢያ ና ኣዛሪያሲኔ ኣሳይ ኡባይ ጉꬃፌ ጊታ ጋካናስ ዪዲ፥ 2 ናቤ ኤርማሳስ፥ «ኑኒ ካሴ ዳሮ፥ ሃኢ ኔ ቤኢዛ ማላ ጉꬅ ኣቲዶስ፤ ሄሳ ጊሻስ ኑ ኔና ዎሲዛ ዎሳ ሲያ፤ ሃይሳ ኣቲዳ ዴራ ጊሻስ ጎዳ ኔ ጾሳ ዎሳ። 3 ኑኒ ቢዛ ኦጌኔ ኑ ኦꬃና ሚሽ ኢዚ ኑና ቤሳና ማላ ጎዳ ኔ ጾሳ ዎሳ» ጊዳ።

4 ናቤ ኤርማሲ ዛሪዲ፥ «ሎኦ፤ ኢንቴ ጊዳ ማላካ ጎዳ ኢንቴ ጾሳ ታኒ ዎሳና፤ ቃሴ ኢንቴፌ ኣይኮካ ቆቶንታ ኢዚ ዮቲዳይሳ ኡባ ዛራዳ ታ ኢንቴስ ዮታና» ጊዴስ።

5 ኢስቲ ዛሪዲ ኤርማሳስ፥ «ጎዳ ኔ ጾሳይ ኔ ባጋራ ኑስ ኪቲዛይሳ ኡባ ኑኒ ፖሎንታ ኣጊኮ ጎዳይ ኑ ቦላ ቱሙኔ ኣማኔቲዳ ማርካ ጊዶ። 6 ጎዳ ኑ ጾሳስ ኣዛዜቲን ኑስ ሎኦ ጊዳና ማላ ኑስ ጊጊን ጊጎንታ ኣጊን ኔና ኑ ኢዛኮ ኪቲዛ ጎዳስ ኑ ጾሳስ ኑ ኣዛዜታና» ጊዳ።

7 ታሙ ጋላሳፌ ጉዬ ጎዳ ቃላይ ኤርማሳኮ ዪዴስ። 8 ሂስቲን ኢዚ ቃሬሃ ና ዮሃናኔ፥ ኢዛራ ዲዛ ኦላ ቃራታኔ ኣስ ኡባ ጉꬃፌ ጊታ ጋካናስ ጼይጊዲ፥ 9 «ኢንቴ ዎሳ ታኒ ኢዛኮ ሺሻና ማላ ኢንቴ ታና ኪቲዳ ጎዳ ኢስራኤሌ ጾሳይ፥ 10 ‹ታ ኢንቴ ቦላ ኤሂዳ ባሻ ጋሶን ጬጪዳ ጊሻስ ኢንቴ ሃ ቢታን ኡቲኮ ታኒ ኢንቴና ኬጻናፔ ኣቲን ላሊኬ፤ ቶካናፔ ኣቲን ሾዲኬ። 11 ኢንቴ ሃኢ ባቢሲዳ ባቢሎኔ ካዎስ ባቦፍቴ! ታ ኢንቴና ኢዛ ኩሼፔ ዎꬃ ኤካናሲኔ ኣሻናስ ኢንቴናራ ዲዛ ጊሻስ ያዮፍቴ! 12 ኢዚ ኢንቴና ማራና ማላኔ ኢንቴ ቢታ ዛራና ማላ ታኒካ ኢንቴና ማራና› ጌስ።

13 «ጊዶ ኣቲን ኢንቴ፥ ‹ሃ ቢታይን ኡቶኮ› ጊዲ ጎዳስ ኢንቴ ጾሳስ ኣዛዜቶንታ ኢጺኮ፥ 14 ቃሴ ኢንቴ፥ ‹ኦላ ቤዮንታሶ፥ ኦላ ዛዬይ ፑኔቶንታሶኔ ኮሻይ ባይንዳሶ ጊብጼ ቢዲ ሄን ዳና› ጊኮ፥ 15 ኢንቴኖ ዩሁዳን ጫሻ ኣቲዳይቶ! ጎዳ ቃላ ሲዪቴ። ኡባፌ ዎልቃማ ጎዳ ኢስራኤሌ ጾሳይ፥ ‹ኢንቴ ጊብጼን ዳና ጊዲ ቆፋ ቃቺዲ ቢዛ ጊዲኮ፥ 16 ኢንቴ ባቢዳ ማሻይ ኢንቴና ሄን ዴማና፤ ኢንቴ ሂርጊዳ ኮሻይካ ኢንቴና ካሊዲ ጊብጼ ጋካናስ ባና፤ ኢንቴካ ሄን ሃይቃና። 17 ጊብጼን ዳና ጊዲ ቆፋ ቃቺዲ ቢዳ ኣሳይ ኡባይ ኦላን፥ ኮሻኒኔ ኢታ ሃርጌን ሃይቃና፤ ታኒ ኢስታ ቦላ ኤሂዛ ኢታ ሚሻፌ ኢሳዴይካ ኬሲ ኤኪ ኣቴና› ጌስ።

18 «ኡባፌ ዎልቃማ ጎዳ ኢስራኤሌ ጾሳይ፥ ‹ታ ሃንቆይኔ ቦሻይ ዬሩሳላሜን ዲዛይታ ቦላ ጉኪዳ ማላ ኢንቴ ጊብጼ ጌሊዛ ዎዴ ኢንቴ ቦላካ ጉካና፤ ኢንቴ ዳጋማስ፥ ቂꬌስ፥ ቃንጌꬃሲኔ ፓልቄስ ማላታ ጊዳንዴታ፤ ሃ ቢታ ዛሪ ቤኤኬታ› ጌስ።

19 «ዩሁዳን ጫሻ ኣቲዳይቶ! ጎዳይ ኢንቴና፥ ‹ጊብጼ ቦፒቴ!› ጊዴስ። ታኒካ ሃች ኢንቴስ ሚንꬃ ዮቲዳይሳ ኤሪቴ። 20 ኢንቴ ታና፥ ‹ኔኒ ኑ ጊሻስ ጎዳ ኑ ጾሳ ዎሳ፤ ኢዚ ኔስ ዮቲዛይሳ ኡባካ ኑስ ዮታ፤ ኑኒካ ኢዛስ ኣዛዜታና› ጊዲ ታና ጎዳ ኢንቴ ጾሳኮ ኪቲዳ ዎዴ ኢንቴ ሼምፖ ꬋይሲዛ ባላ ሚሽ ኦꬂዴታ። 21 ታኒ ኢዚ ጊዳ ሚሽ ኡባ ሃች ኢንቴስ ቆንጬን ዮታዲስ፤ ጊዶ ኣቲን ኢንቴ ጎዳይ ታ ባጋራ ኢንቴስ ኪቲዳ ቃላስ ኢንቴ ሃኢካ ኣዛዜቲቤኬታ። 22 ሄሳ ጊሻስ ኢንቴ ቢዲ ዳናስ ኮይዛ ቢታን ኢንቴ ኦላን፥ ኮሻኒኔ ኢታ ሃርጌን ሃይቂዲ ዉራና» ጊዴስ።

43

ጫሻ ኣቲዳ ኣሳ ባቃታ

1 ጎዳይ ኪቲዳ ቃላ ኡባ ኤርማሲ ኢስታስ ዮቲዲ ዉርሲዳፔ ጉዬ፥ 2 ሆሻኢያ ና ኣዛሪያሲ፥ ቃሬሃ ና ዮሃናኔይኔ ኦቶራንቻቲ ኡባይ ኤርማሳ፥ «ኔኒ ዎርዶ ዮታሳ! ጎዳ ኑ ጾሳይ፥ ‹ሄን ዳናስ ጊብጼ ቦፒቴ› ጋዳ ኔ ዮታና ማላ ኔና ኪቲቤና። 3 ጊዶ ኣቲን ባቢሎኔ ቢታ ኣሳይ ኑና ዎꬋና ማላ ዎይኮ ዲኢዲ ባንታ ቢታ ኤፋና ማላ ኔኒ ኑና ኢስታ ኩሼን ኣꬃዳ ኢማና ማላ ኔሪያ ና ባሮኬይ ኔና ኑ ቦላ ዴንꬄꬂዴስ» ጊዳ።

4 ሄሳ ጊሻስ ቃሬሃ ና ዮሃናኔይ ኦላ ቃራቲ ኡባይኔ ኩሜꬃ ዴሬዚ ዩሁዳ ቢታን ዳና ማላ ጎዳይ ኢስታ ኣዛዚዳ ኣዛዞ ፖሎንታ ኢጺዳ። 5 ሂስቲዲ ቃሬሃ ና ዮሃናኔይኔ ኦላ ቃራቲ ኡባይ ዩሁዳ ቢታን ዳናስ ካዎቴꬃታ ኡባፌ ሲሚዳይታኔ ዩሁዳኔ ጫሻ ኣቲዳይታ ኡባ ኤኪ ቢዳ። 6 ቃሴ ካዎ ቦንቾ ናጊዛ ዛቤታ ኣዛዚዛ ናቡዛራዳኔይ ሳፋኔ ና፥ ኣኪቃሜ ና ጎዶሊያሳ ኩሼን ዎꬂዳ ካዎ ማጫ ናይታ፥ ናቤ ኤርማሳኔ ኔሪያ ና ባሮኬ፥ ቃሴካ ኣቱማሳታ፥ ማጫሳታኔ ቄሪ ናይታ ኤኪ ቢዳ። 7 ጎዳ ቃላስ ኣዛዜቶንታ ኢጺዲ ጊብጼ ቢታ ጌሊዳ፤ ጌዴ ጻፊናሴ ጋካናስ ካንꬂ ቢዳ። *

8 ጻፊናሴን ጎዳ ቃላይ ኤርማሳኮ ዪዲ፥ 9 «ጊታ ሹቻታ ኤካዳ ዩሁዳ ኣሳይ ቤኢሺን ጻፊናሴን ዲዛ ጊብጼ ካዎቴꬃ ኬꬃ ፔንጌን ጹቤፔ ኦሴቲዳ ዉይጌዛን ሞጋ። 10 ኡባፌ ዎልቃማ ጎዳ ኢስራኤሌ ጾሳይ ታስ፥ ‹ታኒ ኪታዳ፥ ታ ኣይሌዛ ባቢሎኔ ካዎ ናቡካዳናጾሬ ኤሂሳና፤ ሂስታዳ ሃ ሞጌቲዳ ሹቻታ ቦላን ኢዛ ካዎቴꬃ ኣራታ ዎꬃና። ሂስቲዳፔ ጉዬ ኢዚ ባ ካዎቴꬃ ዱንካና ኢዛ ቦላን ኤሳና። 11 ኢዚ ዪዲ ጊብጼ ኦላና፤ ሃይቆስ ቤሲዛይታ ሃይቆስ፥ ዲኦስ ቤሲዛይታ ዲኦስ፥ ማሻስ ቤሲዛይታ ማሻስ ኣꬂ ኢማና። 12 ጊብጼን ኤቃ ጾሳታ ኬꬃን ታማ ዬዳናኔ ኢስታ ሙሌራ ጹጋና፤ ኢስታ ኤቃ ጾሳታካ ዲኢ ኤፋና። ሄንꬃንቻይ ባ ሄንꬃ ማይኦ ማይኢዛ ማላ ኢዚ ጊብጼ ቢታፌ ቡሪ ኤኪዲ ሳሮን ባና። 13 ጊብጼ ቢታን ሄሊዮፖሊሳ ጌቴቲዛ ካታማን ኣዋ ኣርሼ ጾስ ጌቴቲዛ ኤቃ ጾሳታ ሃዉልቴታ ኢዚ ሜንꬄሬꬃና፤ ጊብጼን ኤቃ ጾሳታ ኬꬃታካ ታማን ጹጋና› ጌስ ጋዳ ኢስታስ ዮታ» ጊዴስ።

44

ኤቃስ ጎይኖይ ኤሂዳ ሜቶ

1 ጊብጼን ፑዴሃ ባጋራ ዲዛ ሚጊዶሌን፥ ጻፊናሴኒኔ ሜምፒሳን ሄሳꬆካ ጊብጼፔ ዱጌሃ ባጋን ዲዛ ኣይሁዳ ኣሳስ ጎዳ ቃላይ ኤርማሳኮ ዪዲ፥ 2 ኡባፌ ዎልቃማ ጎዳ ኢስራኤሌ ጾሳይ፥ «ዬሩሳላሜ ቦላኒኔ ዩሁዳ ካታማታ ኡባ ቦላን ታኒ ኤሂዳ ባሽ ኡባ ኢንቴ ኢንቴ ኣይፌራ ቤኢዴታ፤ ኢስቲ ሃች ጋካናስ ኦኒካ ዶንታ ባዞ ቢታ ጊዲ ኣቲዳ። 3 ሄሲ ሃኒዳይ ኢስቲ ኦꬂዳ ኢታ ኦሶ ጊሻሳ፤ ኢስታ ጊዲን፥ ኢንቴና ዎይኮ ኢንቴ ኣዋታ ጊዲን፥ ባ ኤሮንታ ሃራ ኤቃ ጾሳታስ ኤጻኔ ጩዋሴꬃኒኔ ኢስታስ ጎይኖን ታና ሃንቄꬂዳ። 4 ታኒካ ኢስታስ፥ ‹ሃይሳ ታና ሃራሲዛ ሚሽ ኦꬆፍቴ!› ጋዳ ታስ ኦꬂዛ ናቤታ ኢስታኮ ዛራ ዛራ ዬዳዲስ። 5 ኢስቲ ጊዲኮ ኤሮ ጊ ኤኪቤቴና፤ ኢስቲ ባ ኦꬂዛ ኢታ ኦሶፔ ሲሚቤቴና፤ ሃራ ኤቃ ጾሳታስ ኤጻኔ ጩዋሴꬅ ኣጊቤቴና። 6 ሄሳ ጊሻስ ዩሁዳ ካታማታ ቦላኔ ዬሩሳላሜ ኦጌታ ቦላ ታ ሃንቆይኔ ባሺ ዎꬊዲ ታማ ማላ ኤጺዴስ፤ ሃች ኢንቴ ቤኢዛ ማላ ኦኒካ ዶንታ ማላ ላሌቲዳሶ ጊዲዴስ።

7 «ሃኢካ ኡባፌ ዎልቃማ ጎዳ ኢስራኤሌ ጾሳይ፥ ‹ኢንቴስ ዜሬꬂ ዩሁዳን ኣቶንታ ማላ፥ ማጫሳታ ቦላኔ ኣቱማታ ቦላ፥ ጊታ ናይታ ቦላኔ ቄሪ ናይታ ቦላ ባሺ ያና ማላ ኣይስ ኮዬቲ? 8 ኢንቴ ዳናስ ጌሊዳ ሃ ጊብጼ ቢታን ሃራ ኤቃ ጾሳታስ ኤጻኔ ጩዋሴꬃን ኢንቴ ኢንቴ ኩሼን ሜꬊዳ ሚሻታን ታና ኣይስ ሃንቄꬄቲ? ቢታ ቦላ ዲዛ ካዎቴꬃታ ኡባ ጊዶን ቃንጌꬃሲኔ ቂꬌስ ማላታ ጊዳና ማላ ኢንቴርካ ኢንቴና ꬋይሳና ኮዬቲ? 9 ካሴ ኢንቴ ኣዋቲ፥ ዩሁዳ ካዎቲኔ ኢስታ ማቼቲ፥ ቃሴ ኢንቴኒኔ ኢንቴ ማቼቲ ዩሁዳ ካታማታኒኔ ዬሩሳላሜ ኦጌታን ኦꬂዳ ኢታቴꬃ ኡባ ዶጊዴቲ? 10 ኢንቴ ሃች ጋካናስ ኢንቴናቴꬃ ዚቂሲዲ ታስ ቦንቾ ኢሚቤኬታ፤ ቃሴ ታኒ ኢንቴሲኔ ኢንቴ ኣዋታስ ዎꬂዳ ዎጋኔ ማራ ካሊቤኬታ› ጌስ።

11 «ሄሳ ጊሻስ ኡባፌ ዎልቃማ ጎዳ ኢስራኤሌ ጾሳይ፥ ‹ታኒ ኢንቴ ቦላ ሜቶ ኤሃናሲኔ ዩሁዳ ኡባ ꬋይሳናስ ቃቻ ዴንዳዲስ። 12 ዩሁዳን ጫሻ ኣቲዳይቲ ጊብጼ ቢዲ ሄን ዳና ቃቺዳ ኡባታ ታኒ ዴንꬃ ꬋይሳና፤ ኢስቲ ኡባይ ꬋያና፤ ጊብጼ ቢታን ማሻኒኔ ኮሻን ዉራና፤ ጊታፔ ጋሼ ጋካናስ ዲዛ ኡባይ ማሻኒኔ ኮሻን ሃይቃና፤ ፓልቄስ፥ ዳጋማስ፥ ቃንጌꬃሲኔ ቂꬌስ ኬዛና። 13 ታኒ ዬሩሳላሜ ኦላን፥ ኮሻኒኔ ኢታ ሃርጌን ቃጻይዳ ማላ ጊብጼ ቢታን ዲዛይታካ ቃጻያና። 14 ጊብጼ ቢዲ ዲዛ ጫሻ ኣቲዳ ዩሁዳ ኣሳቲ ሲሚዲ ዩሁዳ ቢታ ባና ኣሞቲኮካ ቤቲ ዪዳ ጉꬃታፔ ኣቲን ኬሲ ኤኪዲ ዩሁዳ ቢታ ሲማና ኣሲ ኢሳዴይካ ዴና› ጌስ» ጊዴስ።

15 ኢስታ ማቼቲ ሃራ ኤቃ ጾሳታስ ኤጻኔ ጩዋሲዛይሳ ኤሪዛ ኣቱማሳቲ ኡባይኔ ሄን ዲዛ ማጫሳቲ ኡባይ ሄሲካ ፑዴሃ ባጋ ጊብጼኒኔ ዱጌሃ ባጋ ጊብጼን ዲዛ ዴሬ ኡባይ ኢሲፌ ሺቂዲ ኤርማሳስ፥ 16 «ኔኒ ጎዳ ሱንꬃን ኑስ ዮቲዛይሳ ኡባ ኑኒ ሲዮኮ። 17 ኑኒ ኦꬃና ጊዳ ሚሽ ኡባ ኦꬆስ፤ ኑኒ፥ ኑ ኣዋቲ፥ ኑ ካዎቲኔ ኑ ሃላቃቲ ዩሁዳ ካታማታኒኔ ዬሩሳላሜ ኦጌታን ካሴ ኦꬂዳ ማላ፥ ኑኒካ ሳሎ ካዎዮ ጌቴቲዛ ኤቃ ጾሳይስ ኤጻኔ ጩዋሶስ፤ ኡሻ ያርሾካ ኢዚስ ያርሾስ፤ ኑኒ ካሴ ሄሳ ኦꬂዛ ዎዴ ኑስ ቲርፓ ካꬂ ዴስ፤ ኑኒ ሎኦ ዱስ ዴኢዶስ ኣቲን ኣይኮ ኢታካ ቤኢቤኮ። 18 ጊዶ ኣቲን ሳሎ ካዎይስ ኤጻኔ ጩዋሴꬂኔ ኡሻ ያርሾ ሺሾ ኑ ኣጎሶፔ ሃ ሲሚን ኡባ ሚሺ ኑስ ፓጪዴስ፤ ኑኒ ማሻኒኔ ኮሻን ዉሮን ዶስ» ጊዳ።

19 ማጫሳቲካ፥ «ኑኒ ሳሎ ካዎይስ ኤጻኔ ጩዋሲሺን፥ ኡሻ ያርሾ ሺሺን፥ ኢዚ ሚስሌ ሚሳቲሲዲ ቄሪ ኡኬꬅ ኑ ሺሺን ሄሳ ኡባ ኑ ኣዚናቲ ኤሮንታ ዲሺን ኑ ኦꬂዶኒ?» ጊዳ።

20 ኤርማሲ ባስ ዛሮ ኢሚዳ ኣቱማሳስ፥ ማጫሲኔ ኡባ ኣሳስ፥ 21 «ኢንቴኒኔ ኢንቴ ኣዋቲ፥ ኢንቴ ካዎቲኔ ኢንቴ ሹሜቲ፥ ቃሴ ቢታይን ዲዛ ኣሳይ ኡባይ ዩሁዳ ካታማታኒኔ ዬሩሳላሜ ኦጌታን ኢንቴ ኤጻኔ ጩዋሲዳይሳ ጎዳይ ኤሮንታኔ ዶጊዳ ኢንቴስ ሚሳቲዜ? 22 ኢንቴ ኦꬂዳ ኢታኔ ሃራሲዛ ኦሶ ጎዳይ ጮኡ ጋናስ ዳንዳዮንታ ጊሻስ ሃች ኢንቴ ቤኢዛ ማላ ኢንቴ ቢታይ ቃንጌꬃስ ማላታ፥ ኣሲ ባይንዳ ባዞ ቢታ ጊዲዴስ። 23 ቤኢቴ፥ ሃች ሃ ባሻይ ኡባይ ኢንቴና ጋኪዳይ ኢንቴ ሃራ ኤቃ ጾሳታስ ኤጻኔ ጩዋሲዳ ጊሻስ፥ ጎዳ ቆሂዳ ጊሻስ፥ ጎዳ ቃላ ናጎንታ ኢጺዳ ጊሻስ፥ ኢዛ ዎጋ፥ ማራኔ ኣዛዞ ቦንቾንታ ኣጊዳ ጊሻሳ» ጊዴስ።

24 ሄሳፌ ጉዬ ኤርማሲ ዴራስ፥ ኣቱማሲኔ ማጫስ ኡባስ፥ «ኢንቴኖ ዩሁዳፔ ዪዲ ጊብጼ ቢታን ዲዛ ኣሳቶ! ኡባይካ ጎዳ ቃላ ሲዪቴ! 25 ኡባፌ ዎልቃማ ጎዳ ኢስራኤሌ ጾሳይ ኢንቴኒኔ ኢንቴ ማቼቲ፥ ‹ኑኒ ሳሎ ካዎይስ ኤጻኔ ጩዋሳናሲኔ ኡሻ ያርሾ ሺሻናስ ኑ ኣዲኒዳ ኣዲና ኣዳፌ ኑ ፖላና› ኢንቴ ጊዳ ቃላ ፖሊዴታ፤ ሂስቲኮ ጉዬ ጎፒቴ፤ ኢንቴ ኣዲኒዳ ቃላ ፖሊቴ። 26 ኢንቴኖ ጊብጼ ቢታን ዲዛ ዩሁዳ ኣሳቶ! ጎዳ ቃላ ሲዪቴ! ጎዳይ፥ ‹ሃይሳፌ ጉዬ ጊብጼ ቢታን ኣዋ ባጋንካ ዲዛ ዩሁዳ ኣሲ ኦኒካ ዴኦ ጎዳይ ቤኢን!› ጊዲ ታ ሱንꬅ ጼይጊ ጫቆንታ ማላ ታኒ ታ ጊታ ሱንꬃን ጫቃዲስ። 27 ታኒ ኢስታ ቦላ ሎኦ ሚሽ ኤሃናስ ጊዶንታ ኢታ ሚሽ ኤሃናስ ባጼታና፤ ጊብጼን ዲዛ ዩሁዳ ኣሳይ ሙሌራ ዉራና ጋካናስ፥ ኦላኒኔ ኮሻን ሃይቃና። 28 ጊዶ ኣቲን ኦላፔ ኣቲዳ ጉꬃቲ ጊብጼፔ ሲሚዲ ዩሁዳ ጌላና፤ ሄ ዎዴ ጊብጼን ዳና ቢዲ ሄን ኣቲዳ ዩሁዳ ጫሻቲ ኡባይ ታ ቃላፔኔ ኢስታ ቃላፔ ኣዋይሲ ቱሙ ጊዳናኮ ኢስቲ ኤራና።

29 «ታኒ ኢንቴና ሃ ሶሆን ቃጻያናሲኔ ታኒ ኢንቴ ቦላ ኤሃና ጊዳ ኢታ ሚሺ ፖሌታናይሳ ኢንቴ ኤራና ማላ ታ ሃይሳን ኢንቴና ቃጻያናይሳስ ሃይሳፌ ካሊዛይሲ ኢንቴስ ማላታ ጊዶ። 30 ሄሲካ፥ ‹ታኒ ዩሁዳ ካዎ ሴዴቂያሲ ኢዛስ ሞርኬ ጊዲዲ ኢዛ ዎꬋናስ ኮይዛ ባቢሎኔ ካዎ ናቡካዳናጾሬ ዎꬋናስ ኮይዛ ኢዛ ሞርኬታስ ታ ኣꬃ ኢማና› ጌስ ጎዳይ» ጊዴስ። *

45

ባሮኬስ ዮቴቲዳ ኪታ

1 ኢዮሲያሳ ና ኢዮኣቄሜይ ዩሁዳን ካዎቲዳ ኦይዳንꬆ ላይꬃን፥ ኔሪያ ና ባሮኬይ ሃ ቃላታ ኤርማሲ ዮቲን ሲዪዲ ማጻፋን ጻፊዴስ። ሄ ዎዴ ኤርማሲ ኢዛስ ዮቲዳ ቃላይ፥ * 2 «ባሮኬ! ኔና ጎዳ ኢስራኤሌ ጾሳይ፥ 3 ኔኒ፥ ‹ጎዳይ ታ ሳኮ ቦላ ጬጬ ጉጂዳ ጊሻስ ታስ ኣዬ ኣና! ታኒ ዳሮ ዬኪዳ ጊሻስ ዳቡራዲስ፤ ሼምፖይካ ታስ ባዋ› ጋዳሳ» ጌስ።

4 ጎዳይ፥ «ታኒ ቢታ ቦላ ኬጺዳይሳ ላላና፤ ታ ቶኪዳይሳካ ሾዳና። 5 ሂስቲን ኔኒ ኔስ ጊታ ሚሽ ኮያይ? ኣሳ ናይታ ኡባ ቦላ ታኒ ባሽ ኤሃና ጊሻስ ኔ ሄሳ ኮዮፓ፤ ጊዶ ኣቲን ኔኒ ቢዳሶ ኡባን ታ ኔ ሼምፖ ኣሻና» ጌስ።

46

ጊብጼ ጊሻስ ዮቴቲዳ ኪታ

1 ካዎቴꬃታ ጊሻስ ናቤ ኤርማሳኮ ዪዳ ጎዳ ቃላይ ሃይሳፌ ካሊ ዲዛይሳ፤

2 ጊብጼ ጊሻስ ዩሁዳ ካዎ ኢዮሲያሳ ና ኢዮኣቄሜይ ካዎቲዳ ኦይዳንꬆ ላይꬃን፥ ኤፊራጺሴ ሻፋ ማታን ዲዛ ካርካሚሼን፥ ባቢሎኔ ካዎ ናቡካዳናጾሬይ ጾኒዳ ጊብጼ ካዎ ኒካ ኦላ ኣሳ ቦላ ዮቴቲዳ ኪታይ ሃይሳፌ ካሊ ዲዛይሳ፤ *

3 «ኢንቴ ዎጋ ጎንዳሌኔ

ቄሪ ጎንዳሌ ጊግሲቴ፤

ሂስቲዲ ኦላስ ኬዚቴ!

4 ኢንቴ ፓራታ ኮሪዲ ቶጊቴ፤

ኢንቴ ሁኤን

ቢራታ ቆቤ ዎꬂዲ፥

ኢንቴ ሶሆ ሶሆ ኦይኪቴ!

ኢንቴ ቶራ ሌፍቴ፤

ኢንቴ ኦላ ማይኦካ ማይኢቴ!

5 ጊዶ ኣቲን ሃይሲ

ታኒ ቤኢዛይ ኣዜ?

ኬሂ ያዪዲ ጉዬ ኡንዱዴቴስ፤

ዎልቃማ ኢስታ ኦላንቻቲ

ጾኔቲዳ፤

ጉዬ ሲሚ ጼሎንታ

ኤሶን ባቃቴቴስ፤

ኡባሶን ሺሮይ ዴስ።

6 ፒላታይ ባቃቲ ኣቴና፤

ሚኖይካ ኬሲ ኤኪ ኣቴና፤

ፑዴሃ ባጋን ኤፊራጺሴ ሻፋ

ማታን ꬉጴቲ ኩንዲዳ።

7 ሃይሲ ኣባዬ ሻፋ ማላ

ኪጺዲ ጉፒዛይ

ቃሴ ዲኦ ሃꬃ ማላ

ጎጊዛይ ኦኔ?

8 ጊብጼይ ኣባዬ ሻፋይ

ኪጺዲ ጉፒዛ ማላ ጉፔስ፤

ዲኦ ሃꬃ ማላ ጾንጌቴስ፤

ጊብጼይ፥ ‹ታኒ ኬዛዳ

ቢታ ካማና፤

ካታማታኔ ኢስታን ዲዛ

ኣሳ ꬋይሳና› ጌስ።

9 ፓራቶ ጉፒ ኬዚቴ፤

ፓራ-ጋሬቶ ኣዳራሲቴ፤

ጎንዳሌ ኦይኪዳ

ቶጵያ ኣሳይኔ

ፑጼ ኣሳይ፥

ዎንዳፌ ዋጺ ኦይኪዳ

ሚኖ ጊዲዳ ሉዲሜ ኣሳቲ፥

ኢንቴ ሚኖ ኦላንቻቲ

ኦላስ ዴንዲቴ።

10 ሄ ጋላሳይ ጎዳ

ኡባፌ ዎልቃማ

ጾሳ ጋላሳ፤

ኢዚ ባ ሞርኬታ ቦላ

ሃሎ ኬሲዛ ጋላሳ፤

ማሻይ ካላና

ጋካናስ ማና፤

ሳሞ ኣላና ጋካናስካ

ሱꬅ ኡያና፤

ጎዳይ ኡባፌ ዎልቃማ

ጾሳይ ፑዴሃ ባጋን ኤፊራጺሴ

ሻፋ ማታን

ኢስታስ ያርሾ ጊግሲ ዎꬂዴስ።

11 ሃኔ ጊብጼ ጌላኦዬ!

ፑዴ ጋላኣዴ ኬዛ፤

ቲዬቲዛ ꬋሌ ኤካ ያ፤

ጊዶ ኣቲን ኔኒ

ꬋሌ ጮ ሜላ ዳርሳሳ፤

ኔ ፓጻካ።

12 ካዎቴꬃቲ

ኔ ዬላቴꬃ ሲያና፤

ኔ ዬሆይ ቢታ ኩማና፤

ኦላንቻይ ኦላንቻራ

ኦይኬቲ ኩንዳና»

ጌስ ጎዳይ።

13 ባቢሎኔ ካዎ ናቡካዳናጾሬይ ጊብጼ ቢታ ዪዲ ኦላናይሳ ጎዳይ ናቤ ኤርማሳስ ዮቲዳ ቃላይ ሃይሳፌ ካሊ ዲዛይሳ፤ *

14 «ሃይሳ ጊብጼን ዮታ፤

ቃሴ ጊብጼ ካታማታን

ሚጊዶሌን፥ ሜምፒሳኒኔ

ጻፊናሴን ኣዋጃ።

ኢንቴ ዩሾን ዲዛይታ

ማሻይ ማና

ጊጌቲዳ ጊሻስ

ኢንቴ ዲዛሶን ዲዛሶን

ጊጌቲ ኡቲቴ።

15 ዎልቃማ ጊዲዳ ኣጵሴ ጌቴቲዛ

ኤቃ ጾሳይ ኣይስ ኩንዲዴ?

ጎዳይ ኢዛ ሱጊ ዬጊዳ ጊሻስ

ኤቃና ዳንዳይቤና።

16 ኢዛ ካሊዛ ኣሳቲ

ዛሪ ዛሪ ꬉጴታና፤

ኢሶይ ኢሳ ቦላ ኩንዳና፤

‹ኣኔ ዴንዲቴ!

ጌዴ ኑ ዴሬኔ

ኑ ኣሳኮ ኣኔ ሲሞስ፤

ሞርኬ ማሻፌካ

ኣኔ ኬሲ ኤኮስ› ጋና።

17 ኢስቲ ሄን፥ ‹ጊብጼ ካዎ ፓሮኔይ

ባስ ኢሜቲዳ ቃዳን

ጎኤቶንታ ዲሼ

ጮ ታ ዳይስ ታ ዳይስ ጊ

ጬቄቲዛዴ ጊ ጼይጋና› ጊዴስ።

18 ኢዛ ሱንꬃይ ጎዳ

ኡባፌ ዎልቃማ

ጾሳ ጌቴቲዛ ካዎይ፥

ታኒ ታ ዴኦን ጫቃይስ፤

ዙማታ ጊዶን ዲዛ

ታቦሬ ዙማ ሚሳቲዛይ፥

ኣባ ኣቻን ዲዛ

ቃርሜሎሴ ዙማ

ሚሳቲዛ ኢሳዴይ ያናስ ዴስ።

19 ኢንቴኖ ጊብጼ ቢታን ዲዛይቶ!

ዲኤቲ ባናስ

ኢንቴስ ዲዛዝ ጊግሲቴ፤

ሜምፒሳ ላሌታዳ ኢዚን

ኣሲ ባይንዳ ቡላ ጊዳና።

20 ጊብጼ ቢታይ ሎኦ ኡሳ ማላ፤

ጊዶ ኣቲን ሳጺዛ

ቦጼይ ፑዴሃ ባጋፌ ያና።

21 ሚሻን ሻሜቲ ዪዳ

ኢዚ ኦላንቻቲ

ሞꬊዳ ዎፋኖ ማላ።

ኢስቲ ቃጻዬታና

ዎዴይ ጋኪዳ ጊሻሲኔ

ኢስቲ ꬋያናስ ዎዴይ

ማቲዳ ጊሻስ

ኢስቲ ኢሲፌ

ጉዬ ሲሚ ባቃታና፤

ባ ዲዛሶን ሚኒ ኤቂዲ

ኤቄታናስ ዳንዳዬቴና።

22 ሞርኬይ ጾኒ ጾኒ ዪሺን

ጊብጼ ኣሳይ ባቃቲሼ

ሾሺ ሱይቂዛ ማላ ሱይቃና፤

ሚꬅ ቃንጻና ቢዛ ኣሳ ማላ

ኢዚ ሞርኬቲ ኢዞ ቃንጻና

ካልታ ኤኪ ያና።

23 ꬊፒ ጊዳ ዎራ ጊዲኮካ

ዎራይ ቄጼቴስ፤

ኢስታ ዳሮቴꬃይ ቦሌ ማላ፤

ኢስቲ ቆዴታናስ ዳንዳዬቴና።

24 ጊብጼ ማጫ ናያ ዬላታና፤

ፑዴሃ ባጋ ዴሬስ

ኣꬋ ኢሜታና።»

25 ኡባፌ ዎልቃማ ጎዳ ኢስራኤሌ ጾሳይ፥ «ቴቤሴ ጾሳ ኣሞኔ ቦላ፥ ፓሮኔ ቦላ፥ ጊብጼ ቦላኔ ኢዚ ኤቃ ጾሳታ ቦላ፥ ኢዚ ካዎታ ቦላኔ ፓሮኔን ኣማኔቲዛይታ ቦላ ታኒ ቂጻቴ ኤሃና። 26 ኢስታ ዎꬋናስ ኮይዛ ባቢሎኔ ካዎ ናቡካዳናጾሬ ኩሼኒኔ ኢዛ ኦላንቻታ ኩሼን ታ ኣꬃ ኢማና። ጉꬃ ዎዴፔ ጉዬ ጊብጼይ ካሴይሳꬆ ኣሲ ዲዛሶ ጊዳና» ጌስ።

27 «ታ ኦሳንቻ ያቆቤ ያዮፋ፤

ኢስራኤሌ ሺሮቶፓ፤

ታ ኔና ሃሆ ቢታፌ

ኔ ዛሬካ ዲኤቲ

ቢዳሶፔ ኣሻና።

ያቆቤይካ ሲሚዲ

ሳሮቴꬃን ዎፑ ጊ ዳና፤

ኢዛ ባቢሳና ሚሺካ ዴና። *

28 ታ ኔናራ ዲዛ ጊሻስ

ታ ኦሳንቻ ያቆቤ ባቦፋ።

ታ ኔና ኢዛን ላሊዳ ካዎቴꬅ

ኡባ ሙሌራ ꬋይሲኮካ

ኔና ጊዲኮ

ሙሌራ ꬋይሲኬ።

ታ ኔስ ቤሲዛ ቂጻቴ ቃጻያና ኣቲን

ሜላ ኣጊኬ» ጌስ ጎዳይ።

47

ፊሊስጼሜ ጊሻስ ዮቴቲዳ ኪታ

1 ፓሮኔይ ጋዛ ኦሊ ኦይካናፔ ካሴ ፊሊስጼሜታ ጊሻስ ጎዳፔ ኤርማሳኮ ዪዳ ቃላይ ሃይሳፌ ካሊ ዲዛይሳ። *

2 ጎዳይ፥ «ቤኢቴ፥ ፑዴሃ ባጋን

ሃꬂ ኩሚ ኩሚ ቤስ፤

ዎልቃማ ዲኦ ጊዳና፤

ዴሬዮኔ ኢዚ ጊዶን

ዲዛይታ ኡባ

ኢዚ ካታማታኔ

ካታማታን ዲዛ

ኣሳ ኡባ ሚታና።

ዴሬዚካ ባ ቃላ

ꬎቁ ሂስቲ ዋሳና፤

ሄ ቢታን ዲዛ ኣሳይ ኡባይ

ጫሞ ዬሆ ዬካና።

3 ፓራ ቶሆ ጊሪሲ

ሞርኬ ፓራ-ጋሬታ ዋሶ፥

ፓራ-ጋሬታ ቶሆይ ጌንዴሪሼ

ጊሪዛ ጊሪሳ ጋሶን

ኣዋቲ ባንታ ናይታ ኣሻናስ

ጉዬ ሲሚ ጼሌቴና፤

ኢስታ ኩሼይካ ሲላ ጊዳና።

4 ፊሊስጼሜ ኣሳ ኡባ ꬋይሳናስ፥

ባስ ኣቲዲ ሃራታ ማዲዛይታ

ኡባ ጺሮሴፔኔ

ሲዶናፔ ዱꬃ ኣሻናስ

ዎዴይ ጋኪዴስ።

ጎዳይ ካፍቶሬ ጋጻን

ኣቲዳ ፊሊስጼሜ ኣሳ

ꬋይሳና ዴንዲዴስ።

5 ጋዛይ ካዮስ

ባ ቢናና ሜዴታና፤

ኣስቄሎናይ ባ ዶና ቦላ

ኩሼ ዎꬃና፤

ኢንቴኖ ዴምባ ቦላ

ጫሻ ኣቲዳይቶ!

ኢንቴ ኣይዴ ጋካናስ

ኢንቴ ቦላ ቃጪሼ ዳኔ?

6 «ኢንቴ፥ ‹ኔኖ ጎዳ ማሻዉ!

ኔ ኣይዴ ሼምፓኔ?

ኔ ኮሆን ሲማ ጌላ፤

ኔኒ ጮኡ ጋዳ ኡታ› ጋና።

7 ጊዶ ኣቲን ጎዳይ ኣስቄሎናኔ

ኣባ ጋጻ ኦላና ማላ ኣዛዚሺን

ዋኒ ሼምፓናስ

ዳንዳዬቲዜ?» ጌስ።

48

ሞኣቤ ጊሻስ ዮቴቲዳ ኪታ

1 ሞኣቤ ጊሻስ ኡባፌ ዎልቃማ ጎዳ ኢስራኤሌ ጾሳይ፥

«ኔቦይ ꬋያና ጊሻስ

ኢዚስ ኣዬ ኣና!

ቂሪያታይሜይ ካዉያናኔ

ኦይኬታና፤

ሚጻቲካ ኦይኬታናኔ

ላሌታና።*

2 ሃይሳፌ ጉዬ ሞኣቤይ

ቦንቼቱኩ፤

ኣሳይ ሃሴቦኔን ኡቲዲ፥

‹ሃ ዪቴ! ሃኖ ካታማዮ

ኣኔ ꬋይሶስ›

ጊዲ ኢዚ ቦላ ዱላታና።

ሃኔ ማዲሜኔ!

ኔና ቡሮ ጮኡ ሂስታና፤

ማሻይ ኔና ጎዳና።

3 ሆሮናይሜፔ ኬዚዛ ꬋይሳ

ዋሶኔ ጊታ ባሻ ዋሶ

ጊሪስ ሲዪቴ፤

4 ሞኣቤይ ሜቃና፤

ኢዚ ናይቲካ ዋሶ ሲሳና።

5 ጫሞ ዬሆ ዬካና፤

ሉሂቴ ፑዱንꬅ ኬዛና፤

ባና ጋኪዳ ኢታ ሜቶፔ

ዴንዲዳይሳን ጫሞ ዬሆ

ዬኪሼ ሆሮናይሜ

ዱጉንꬃ ዎꬋና።

6 ባቃቲዲ ኢንቴ ሼምፖ ኣሺቴ፤

ባዞን ቱሻ ዎራ ጊዲቴ።

7 ኢንቴ ኦꬂዳ ኦሶኒኔ

ኢንቴ ኣቆታን

ኢንቴ ኣማኔቲዛ

ጊሻስ ኢንቴካ ዲኤታና፤

ካሞሼይካ ባ ቄሴታራኔ

ባ ሹሜታራ ዲኤቲ ባና።

8 ካታማ ኡባ ቦላ

ꬋይሲዛይ ያና፤

ኢሲ ካታማይካ

ኬሲ ኤኪ ኣቴና፤

ጎዳይ ዮቲዳ ጊሻስ

ሾባይ ꬋያና፤

ዴምባቲካ ꬋያና።

9 ሞኣቤይ ፒራꬋ ኣታና ማላ

ኢዚስ ቄፌ ኢሚቴ፤

ኢዚ ካታማቲ ኣይኮይ ባይንዳ

ቡላ ጊዳና።

10 «ጎዳ ኦሶስ ዉዱ ጎንታዴይ

ቃንጌቲዳዴ ጊዶ!

ኢዛ ማሻይ

ሱꬅ ጉሶንታ ማላ

ዲጊዛዴይ ቃንጌቲዳዴ ጊዶ።

11 «ሞኣቤይ ዬላጋቴꬃፌ

ዶሚዲ ጋጬቶንታ

ቶጬራ ዲዛ ዎይኔ

ኡሻ ማላ ዎፓን ዴስ፤

ኦቶፔ ኦቶን ላሜቲቤና፤

ኢዚ ዲኤቲ ቢ ኤሬና፤

ኢዛ ማልኦይ

ካሴ ዲዛ ማላ ዴስ፤

ኢዛ ሳዎይካ ላሜቲቤና።

12 ጊዶ ኣቲን ኦቶዛ ላሚዛ ኣሳታ

ታ ኪታና ዎዴይ ያና፤

ኢስታካ ዎራ ጉሲዲ

ኦታ ጻላ ኣሻና፤

ዱቂዛ ሚሻታካ

ሜንꬄሬꬂ ዬጋና።

13 ኢስራኤሌ ኣሳይ ቤቴሌን

ኣማኔቲ ዲሼ

ዬላቲዳይሳꬆ

ሞኣቤ ኣሳይካ

ባ ጾሳን

ካሞሼን ዬላታና።

14 «ኢንቴ፥ ‹ኑኒ ሚኖ ኦላንቻታ›

ጋናስ ዋኒ ዳንዳይዴቲ?

15 ቤኢቴ ሞኣቤ ቢታይ ꬋያና፤

ኢዚ ካታማቲካ ዎራጄታና፤

ዶሬቲዳ ኢዚ ዬላጋ ናይቲካ

ሹኬታናስ ዱጌ ዎꬋና፤

ኢዛ ሱንꬃይ ጎዳይ ኡባፌ

ዎልቃማ ጾሳይ፥

16 «ሞኣቤስ ኩንዴꬃ

ዎዴይ ጋኪዴስ፤

ባሺ ኢዛ ቦላ ኤሶን ያና።

17 ኢዛ ዩሾን ዲዛ ኡባይ

ኢዛ ጊታቴꬅ ኤሪዛይቲ ኡባይ

ኢዛስ ዬኪቴ፤

ኢንቴ፥ ‹ሚኖ ኢዛ ጪካይ፥

ቦንቼቲዳ ጻንባሮይ

ዋኒ ሜቂዴ?› ጊቴ።

18 «ሞኣቤ ꬋይሳናይ

ኔ ቦላ ያና፤

ጊምቤቲዳ ኔ ካታማታ

ኢዚ ꬋይሳና፤

ሃኔ ዲቦኔ ናዬ!

ኔ ቦንቾዛፔ

ዱጌ ዎꬋ፤

ሜላ ቢታ ቦላ ዎꬋ ኡታ።

19 ሃኔ ኣሮኤሬን ዲዛሬ!

ኔኒ ኦጌ ዶናን ኤቃዳ ጼላ፤

ባቃቲዛ ኣቱማስ፥

ኬሳ ኤካ ቢዛ ማጫስ፥

‹ኣዜ ሜꬌቲዳይ?›

ጋዳ ኦይቻ።

20 ሞኣቤይ ላሌቲዲ ካዉዪዴስ፤

‹ዉ! ዉይ› ጊዲ ዋሲቴ፤

ሞኣቤይ ሙሌራ ꬋይዳይሳ

ኣርኖኔ ሻፋ ኣቻን ኣዋጂቴ!

21 ፒርዳይ ቦላ ጌዜ ቢታን

ሆሎኔ ቦላ፥

ያሃጼ ቦላኔ

ሜፋኣቴ ቦላ፥

22 ዲቦኔ ቦላ፥

ኔቦ ቦላኔ

ቤቲ-ዲቢላታይሜ ቦላ፥

23 ቂሪያታይሜ ቦላ፥

ቤቲ-ጋሙሌ ቦላኔ

ቤቲ-ማኦኔ ቦላ፥

24 ቂሪያቴ ቦላኔ ቦጺራ ቦላ፥

ሃሆኒኔ ማታን ዲዛ ሞኣቤ

ካታማታ ኡባ ቦላ ዪዴስ።

25 ሞኣቤ ካጬይ ቃንጼቲዴስ፤

ኢዛ ቄሴይካ ሜቄሬቲዴስ።

26 «ኢዚ ጎዳ ካꬊዳ ጊሻስ

ሞኣቤ ኡሻን ማꬆሲቴ፤

ሞኣቤይ ባ ጮሻ ቦላ ጌንዴሬቶ፤

ቂꬌስ ኣቶ።

27 ኔኒ ካሴ ኢስራኤሌ ቂꬋቤኪ?

ኢዚ ጊሻስ ኔ ሃሳይዛ ዎዴ

ኔኒ ኔ ሁኤ ቃꬃቤኪ?

ኢዛ ካይሶታራ ካይሶታሼ

ኦይኬታዴ?

28 ኢንቴኖ ሞኣቤን ዲዛይቶ!

ካታማፔ ኬዚ ቢዲ

ዛላ ጊዶን ዲቴ፤

ኣፎ ዶናን ባ ኬꬅ ኬጺዛ

ሃራጴይ ማላ ጊዲቴ።

29 ሞኣቤ ኦቶሬቴꬅ፥

ባና ꬎቁ ሂስቴꬅ፥

ጬቄቴꬂኔ

ዎዚና ሙሜቴꬅ

ኑ ሲዪዶስ።

30 ታኒ ኢዛ ዎልቃ ኤራይስ፤

ጊዶ ኣቲን ሄሲ ሃዳ፤

ኢዛ ጬቄቴꬃስ ጎኣይ ዴና።

31 ሄሳ ጊሻስ

ታኒ ሞኣቤስ ዬካይስ፤

ሞኣቤ ዴሬ ኡባስ፥

‹ዉ! ዉይ› ጋይስ፤

ቂሬ-ሄሬሴ ኣሳሲካ

ዬሆ ጬንጉርስ ሲሳይስ።

32 ኔኖ ሴባማ ዎይኔ ሚꬃዞ!

ኢያዜሬስ ዬኮይሳፌ

ኣꬃዳ ታኒ ኔስ ዬካይስ።

ኔ ሃጋቲ ዳዪዲ ኣባ ፒኒዲ

ኢያዜሬ ጋኪዳ፤

ጊዶ ኣቲን ኔስ ማጻ ጋኪዳ

ካꬃ ኣይፌኔ

ዎይኔ ꬋይሳናይ ዪዴስ።

33 ሞኣቤን ኣታኪልቴሶፔኔ

ጎሻ ጋዴፔ

ሃሹ ሂስቲዛዚኔ

ኡፋይሲ ꬋይዴስ፤

ዎይኔ ኡሺ ጉምኢን

ዎꬎንታ ማላ ሜሊሳዲስ፤

ኦኒካ ኢዛ ኢሊሊሼ ጉምኤና፤

ሄን ኣሳ ቃላይ ሲዬቲኮካ

ኢሊሊሳ ጬንጉርስ ጊዴና።

34 «ሃሴቦኔፔ ቢዲ ኤልኤሌኔ

ያሃጼ ጋካናስ፥

ዞኣሬፔ ቢዲ ሆሮናይሜ፥

ኤጊላቴ-ሻሊሺያ ጋካናስ

ኢስታ ዋሶይ ኬሂ ሴቴቴስ፤

ኒሚሪሜ ሃꬂ ሜሊዴስ።

35 ꬎቃሶሆታ ቦላ ያርሺዛይታኔ

ባንታ ኤቃ ጾሳታስ

ኤጻኔ ጩዋሲዛይታ

ታኒ ሞኣቤ ቢታፌ ꬋይሳና።

36 «ታ ዎዚናይ ሞኣቤሲኔ

ቂሬ-ሄሬሴ ኣሳስ ዛዬን

ዬኪዛ ኣሳ ማላ ዬኬስ፤

ጋሶይካ ኢስታ ዱሬቴꬂ

ꬋይዴስ።

37 ኣስ ኡባ ሁኤይኔ

ቡቺ ሜዴቲዴስ፤

ባንታ ኩሼካ ጫዴሬꬂዳ፤

ቃሴ ማቃ ማይኢዳ።

38 ሞኣቤን ዲዛ ኬꬃ

ኡባኒኔ ዳባባን

ዬሆፔ ኣቲን

ሃራይ ዴና፤

ጋሶይካ ታኒ ሞኣቤ ዴሬ

ሞሆ ኦቶ ማላ

ሜንꬄሬꬃ ዬጋዲስ።

39 «ሞኣቤይ ኣይ ሜቆ ሜቂዴ!

ኣሳይ ኣይ ዬሆ ዬኪዜ!

ሞኣቤይ ኣይ ማላ

ዬላቲዲ ዞኮ ዛሪዴ!

ሞኣቤይ ባ ሄራን ዲዛ

ኣሳ ኡባስ

ጫሻሲኔ ሻባርሳስ

ማላታ ጊዲዴስ» ጌስ።

40 ጎዳይ፥ «ጎሌይ ባ ቄፌ

ፒዲ ሂስቲ

ፒራꬊ ዎꬊዛ ማላ፥

ሞኣቤ ቦላ ዎꬋና።

41 ኢዛ ካታማቲኔ

ኢዛ ሚጻቲ ኦይኬታና፤

ሄ ጋላስ ሞኣቤ

ኦላንቻታ ዎዚናይካ

ሚጻ ኦይኬቲዳ ማጫሳ

ዎዚና ማላ ጊዳና።

42 ሞኣቤይ ጎዳ

ካዉሺዳ ጊሻስ ꬋያና፤

ኢዛ ካዎቴꬃይካ ኣታና።

43 ኔኖ ሞኣቤ ዴሬዞ!

ኔና ሻባርሲ፥ ኦላይኔ

ዎጺማዴይ ናጌስ።

44 «ሻባርሳፌ ባቃቲ ኣቲዳ ኡባይ

ኦላን ጌላና፤

ኦላፌ ኬዚዳይ

ዎጺማዴን ኦይኬታና፤

ታኒ ሞኣቤይ ቃጻዬቲዛ

ላይꬅ ኤሃና ጊሻሳ።

45 «ሃሴቦኔፔ ሞኣቤ ሊጴ፥

ጬቄቲዛይታ ፒꬌ

ጹጊዛ ታማይ፥

ታማ ላጮይ ሲሆኔ

ኬꬃፌ ኬዚዴስ፤

ባቃቲ ቢዳይቲ

ሃሴቦኔ ኩዋ ጋርሳን

ባናሶ ꬋይዲ ኤቂዳ።

46 ሞኣቤ ኔስ ኣዬ ኣና!

ካሞሼስ ጎይኒዛ

ዴሬይ ዉሪ ዉሪዴስ።

ኔ ኣቱማ ናይቲ ኡባይ ዲኤቲዳ፤

ማጫ ናይቲ ኡባይካ ዲኤቲ ቢዳ።

47 «ጊዶ ኣቲን ዉርሴꬃን ሞኣቤፔ

ዲኤቲ ቢዳይታ ታ ዛራና» ጌስ።

ሞኣቤ ቦላ ፒርዴቲዳ

ፒርዳይ ሄሳ።

49

ኣሞኔ ዴሬስ ዮቴቲዳ ኪታ

1 ኣሞኔ ኣሳ ጎዳይ፥

«ኢስራኤሌይ ኣቱማ

ናይታ ዬሊቤኔ?

ዎይኮ ኢዛ ላታናይቲ ባዌ?

ሂስቲን ሚልኮሜይ *

ጋዴ ኣይስ ላቲዴ?

ኢዛ ኣሳቲ ኣይስ ካታማይን ዲዞ?*

2 ኣሞኔ ካታማ ኤራባ ቦላ

ኦላ ዋሶ ጬንጉርሲ

ሴቴታና ዎዴይ ያና።

ኢዛ ቡꬌታዳ ዶሬቲዳ

ዶሬ ጊዳና፤

ኢዚ ጉታቲ ኡባይ ጹጌታና፤

ኢስራኤሌይ ባና ኬሲ ጎዲዳይታ

ባ ዴሬፔ ኬሳ ጎዳና።

3 ሃኔ ሃሴቦኔ!

ኣዬ ካታማይ

ꬋይዳ ጊሻስ ዬካ፤

ኤራባ ማጫ ናይቶ ዋሲቴ፤

ማቃ ማይኢዲ ዬኪቴ፤

ጋሶይካ ሚልኮሜይ

ባ ቄሴታራኔ

ባ ሹሜታራ ዲኤቲዲ ባና፤

ዲርሳ ጊዶን

ያኔ ሃ ዎጼሬቲቴ።

4 ሃኔ ካዲዳሬ!

ኔኒ ኔ ሾባታን

ኣይስ ኣማኔታይ?

ኔኒ ሎኦ ካꬅ ኢሚዛ

ኔ ሾባን ኣይስ ጬቄታይ?

ኔኒ ኔ ዱሬቴꬃን ጬቄታዳ፥

‹ታና ኦኔ ቦቻናይ?› ጋሳ።

5 ታኒ ኔ ዩሾን ዲዛይታፔ

ኔ ቦላ ሺሮ ኤሃና፤

ኢንቴ ኡባይካ ጎዴታና፤

ባቃታ ቦላ ዲዛይታ

ሺሻና ኣሲ ቤቴና።

6 «ሄሳፌ ጉዬ ታኒ

ኣሞኔ ኣሳፔ ዲኤቲዳ

ሚሻ ዛራና» ጌስ።

ኤዶሜ ጊሻስ ዮቴቲዳ ኪታ

7 ኤዶሜ ጊሻስ ጎዳይ ኡባፌ ዎልቃማ ጾሳይ፥

«ኣꬎ ኤራቴꬂ

ቴማኔ ኣሳፔ ꬋይዴ?

ዞሬይ ኣኬካንቻታፔ

ሃኪዴ?

ኢስታ ኣꬎ ኤራቴꬃይ ጪንጊዴ?*

8 ታኒ ኤሳዌ ቃጻዪዛ ዎዴ

ታ ኢዛ ቦላ ባሻ

ኤሂዛ ጊሻስ

ኢንቴ ዲዳኔን ዲዛይቲ

ጉዬ ሲሚ ባቃቲቴ፤

ጪማ ኦላ ጊዶን ቆቴቲቴ።

9 ዎይኔ ማጺዛይቲ ኢንቴኮ ዪዲ

ማጺሼ ፑሹሎ

ኣሺ ኤሬቴኔ?

ካይሶቲ ካይሶታና ጌሊኮ

ባ ኮዪዳይሳ ጻላ

ኤኬቴስ ዴቴኔ?

10 ጊዶ ኣቲን ታኒ ኤሳዌ

ፓጻ ካሎ ኣሻና፤

ኢዚ ቆቴቲ ኣቶንታ ማላ

ኢዚ ቆቴታናሶሆታ

ታኒ ቆንጬ ኬሳና፤

ኢዛ ናይቲ፥ ኢዛ ዳቦቲኔ

ኢዛ ሾሮቲ ꬋያና፤

ኢዚካ ባ ሁኤስ ዴና።

11 «ዬሊዳ ኣያኔ ኣዋይ ባይንዳ

ኔ ጋርሳን ዲዛ ናይታ

ኔ ኣጋጋ፤

ታ ኢስታ ዲቻና፤

ኣምኤቲካ ታናን

ኣማኔቴቶ» ጌስ።

12 ጎዳይ፥ «ጻዋ ኡያና ቤሶንታይታስ ጻዋ ኡሺ ኣቶንታይሳ ጊዲኮ ኔኒ ዋና ቂጻቴፔ ኣታኔ? ኔስ ቃጻዬቴꬂ ኣቴና፤ ኔ ኡያናስ ቤሴስ። 13 ቦጺራይ ላሌታዳ ዳጋማስ፥ ቂꬌሲኔ ቃንጌꬃስ ማላታ ጊዳና ማላ ታኒ ታናን ጫቃዲስ፤ ኢዚ ካታማቲ ኡባይ ሜርናስ ኣይኮይ ባይንዳ ቡላ ጊዳና» ጌስ።

14 ጎዳፔ ዪዳ ኢሲ ኪታ ሲያዲስ፤

«ኤዶሜ ቦላ

ዎራጃናስ ሺቂቴ፤

ኦሌታናስ ዴንዲቴ!» ጊ ዮቲዛ

ቃስታኔይ ካዎቴꬃታኮ

ኪቴቲዴስ።

15 ጎዳይ፥ «ሃኢ ታኒ ኔና

ካዎቴꬃታ ጊዶን ላፋ፤

ኣሳ ጊዶንካ

ካꬌቲዳዴ ኦꬃና።

16 ኔኖ ዛላ ጎንጎሎ

ጊዶን ዲዛይሶ!

ኔኖ ꬎቃ ዙምቡላ

ሁኤን ኡቲዳይሶ!

ኔ ዮምቢዛ ዮምባይኔ

ኔ ዎዚና

ኦቶሮይ ኔና ባሌꬂዴስ፤

ኔኒ ኔ ኬꬅ ጎሌ ማላ

ꬎቃሶሆን ኬጺኮካ

ታኒ ኔና

ሄፔ ዱጌ ኦላና» ጌስ።

17 ጎዳይ፥ «ኤዶሜይ

ዳጋማስ ማላታ ጊዳና፤

ሄራ ኣꬊዛ ኣስ ኡባይ

ኢዚ ቦላ ጋኪዳ ባሽ ቤኢዲ

ማላሌቲሼ ቂꬋና።

18 ሶዶሜይኔ ጋሞራይ

ባንታ ዩሾን ዲዛ ካታማታራ

ኢሲፌ ꬋይዳ ማላ

ኤዶሜይ ꬋያና፤

ኦኒካ ሄ ቢታን ዴኤና፤

ኢሳዴይካ ኢዚን ኡቴና» ጌስ። *

19 ጎዳይ፥ «ጋሞይ

ዮርዳኖሴ ዎራታፔ

ሜሄ ሄሚዛ ዴምባን

ኬዚ ዎꬊዛ ማላ

ታኒካ ኤዶሜይ ቆፖንታ

ዲሺን ኬዛ ዎꬋና፤

ኢዛ ቢታፌ ታ ኢዛ ጎዳና፤

ታ ዶሪዳይሳ

ኢዛ ቦላ ሹማና፤

ታ ማላይ ኦኔ?

ታናራ ኤቄታና

ዳንዳይዛይ ኦኔ?

ታናራ ኤቄታና ዳንዳይዛ

ሄንꬃንቻይ ኦኔ?» ጌስ።

20 ሄሳ ጊሻስ ታኒ ጎዳይ

ኤዶሜ ቦላ ፖላናስ ሃልቺዳ ሃልቾኔ

ቴማኔን ዲዛይታ ቦላ

ታ ቆፒዳ ቆፋ ሲዪቴ!

ጉꬃ ዉዴቲ ጎሼቲ ባና፤

ሄሳ ጋሶን ዉዴይ ሄሜቲዛሶ

ሙሌራ ꬋይሳና።

21 ኤዶሜ ኩንዴꬃ ጊሪሲ

ቢታ ቃꬃና፤

ኢስታ ዋሶይካ

ዞኦ ኣባ ጋካናስ

ኮሹሜስ።

22 ጎሌ ማላ ዱጌ ሲቲ ጊ

ኢዚ ቦላ ዎꬋና፤

ባ ቄፌታካ ቦጺራ ቦላ ሚጫና፤

ሄ ዎዴ ኤዶሜ ኦላንቻቲ

ሚጻይ ኦይኪዳ

ማጫሳ ማላ ሂርጋና።

ዳማስቆ ጊሻስ ዮቴቲዳ ኪታ

23 ጎዳይ ዳማስቆ ጊሻስ፥

«ሃማቴ ኣሳይኔ ኣርፋዴ ኣሳይ

ዳማስቆ ካታማ

ꬋዮ ሲዪዲ ዳጋሚዴስ፤

ኣባ ዳምባላ ማላ ሺሮቲዴስ፤

ኢስታ ዎዚናይካ ሴሪዴስ።

24 ዳማስቆይ ዳቡራዱስ፤

ባቃታናስ ጉዬ ሲማዱስ፤

ኮኮራዱስ፤

ሚጻይ ኦይኪዳ

ማጫሳ ማላ ጬጬይኔ

ቱጋይ ኢዞ ኦይኪዴስ። *

25 ታ ኢዚን ኡፋዬቲዛ ኤሬቲዳ ካታማያ

ዋና ዬጌታ ኣታዴ?

26 ሄ ዎዴ ኢዚስ ናቴꬃ

ኣቱማ ናይቲ ኡባይ

ኬኢዳሶን ኬኢዳሶን

ኦጌ ቦላ ኩንዳና፤

ኦላንቻቲ ኡባይካ

ሃይቂ ዉራና።

27 ታኒ ዳማስቆ ካታማ ዩሾን ዲዛ

ጊምቤ ቦላ ታማ ዬዳና፤

ሄ ታማይ ቤኒ-ሃዳዴ

ሻኮ ማና» ጌስ።

ቄዳሬ ጊሻሲኔ ሃጾሬ ጊሻስ ዮቴቲዳ ኪታ።

28 ባቢሎኔ ካዎ

ናቡካዳናጾሬይ

ኦሊ ጾኒዳ ቄዳሬ

ካዎቴꬃ ጊሻሲኔ

ሃጾሬ ካዎቴꬃ ጊሻስ

ጎዳይ፥ «ዴንዲዲ ቄዳሬ ኦሊቴ!

ኣርሼይ ሞኪዛ ባጋራ ዲዛ

ዴራ ዲፒ ሂስቲቴ።

29 ኢስታ ዱንካኔታኔ

ኢስታ ዉዴታ ኤኪቴ!

ኢስታ ኣቆሶይኔ ኢስታ ጋሜላቲ

ኡባይ ኣቶንታ ኤኬታና፤

ሂስቲዲ ኢስታስ፥ ‹ኢስታ ቦላ

ሺሮ ቦላ ሺሮይ ዪዴስ›

ጊዲ ዋሳና።

30 «ኢንቴኖ ሃጾሬን ዲዛይቶ!

ባቢሎኔ ካዎ

ናቡካዳናጾሬይ

ኢንቴ ቦላ ኢታ ሚሽ ኦꬃና

ማቄቲ ኡቲዳ ጊሻስ ባቃቲቴ፤

ቢዲ ጪማ ጎንጎሎን ቆቴቲቴ።

31 «ዴንዲቴ! ሂርጋይ ባይንዳ

ባꬊ ጊ ኡቲዳ

ባናን ኣማኔቲ ኡቲዳ

ካዎቴꬃ ኦሊቴ!

ኢቢꬂ ዎይኮ ኮላታይ

ባይንዳ ዲሺን ባርካ ዲዛ

ዴራ ቦላ ዎራጂቴ» ጌስ።

32 ጎዳይ፥ «ኢስታ ጋሜላቲ ቦንቄታና፤

ኢስታ ዉዴታካ ቡሪ ኤኪ ባና፤

ባንታ ሁኤ ጋሜ ሂስቲ

ሜዴቲዳይታ

ታኒ ጫርኮን ላላና፤

ታኒ ኡባሶራ ኢስታ ቦላ

ቦሻ ኤሃና።

33 «ሃጾሬይ ዎራካናታ

ዱሳሶ ጊዳና፤

ሜርናስ ቡላ ጊዳና፤

ኦኒካ ሄን ዴኤና፤

ኣይ ኣሲካ ኢዚን ኡቴና» ጌስ።

ኤላሜ ጊሻስ ዮቴቲዳ ኪታ

34 ዩሁዳ ካዎ ሴዴቂያሲ ካዎቲዳ

ኮይሮ ላይꬅ ጎዳፔ

ኤላሜ ጊሻስ

ታኮ ዪዳ ቃላይ፥

35 ኡባፌ ዎልቃማ ጎዳይ፥

«ሄኮ ኢዚ ዎልቃቴꬃስ

ዮች ጊዲዳ

ኤላሜ ዎንዳፌታ

ታ ሜንꬃና።

36 ኦይዱ ባጋ ጉላታፔ

ታኒ ኤላሜ ቦላ

ኦይዱ ጫርኮታ ኤሃና፤

ኢስታ ሄ ኦይዱ ባጋ ጫርኮታን

ታ ላላና፤

ኤላሜፔ ዲኤቲ ቢዳይቲ

ጋኮንታ ካዎቴꬃይ ዴና።

37 ኢስታ ሼምፖ ዎꬋና ኮይዛ

ኢስታ ሞርኬታ ሲንꬃን

ታኒ ኤላሜ ያርኪያርኪሳና፤

ኢስታ ቦላ ባሽ ኤሃና፤

ሄሲካ ታ ኢስታ ቦላ

ኤሃና ሃንቆ፤

ታኒ ኢስታ ሙሌራ

ꬋይሳና ጋካናስ

ማሻን ዬዴꬃና።

38 ታኒ ኣራታ ኤላሜን ቶካና፤

ታኒ ኢዚ ካዎታኔ

ሹሜታ ꬋይሳና።

39 «ጊዶ ኣቲን ዉርሴꬃ ዎዴታን

ታኒ ኤላሜ ዛራ

ኢሻልሳና» ጌስ።

50

ባቢሎኔ ጊሻስ ዮቴቲዳ ኪታ

1 ባቢሎኔ ቢታኔ ባቢሎኔ ኣሳ ጊሻስ ጾሲ ናቤ ኤርማሳ ባጋራ ዮቲዳ ቃላይ ሃይሳፌ ካሊዛይሳ፤ *

2 «ካዎቴꬃታ ኡባ

ጊዶን ኣዋጂቴ!

ባንዲራ ꬎቁ ሂስቲ

ኦይኪዲ ኣዋጂቴ!

ኣይኮካ ኣሾንታ ዲሼ፥

‹ሄኮ ባቢሎኔይ ኦይኬታና፤

ቤሌይ ካዉያና፤

ማርዱኬይ ሺሮን ኩማና፤

ኢዚ ኤቃ ጾሳቲ ካዉያና፤

ኢዚ ኤቃ ሚስሌቲ

ሜቄሬታና› ጊቴ።

3 ፑዴሃ ባጋፌ

ኢሲ ካዎቴꬃይ ዪዲ

ባቢሎኔ ቢታ ኦላና፤

ሄሳፌ ዴንዲዳይሳን

ኣሲኔ ሜሄይ ባቃታና፤

ቢታዮካ ቡላ ኬሳና፤

ኦኒካ ኢዚን ዴና።»

ኢስራኤሌኔ ዩሁዳ ኣሳ ሲሞ

4 ጎዳይ፥ «ሄ ዎዴኒኔ ሄ ጋላሳታን

ኢስራኤሌ ኣሳይኔ

ዩሁዳ ኣሳይ ኢሲፌ ያና፤

ጎዳ ባንታ ጾሳ

ኮዪሼኔ ዬኪሼ ያና።

5 ኢስቲ ጺዮኔ ኤፊዛ ኦጌ ኦይቻና፤

ባንታ ሲንꬅ ሄ ዛራና፤

ዪዲ ሙሌራ ዶጌቶንታ ሜርና

ጫቆ ቃላን

ጎዳራ ኦይኬታና።

6 «ታ ዴሬይ ꬋይዳ

ዶርሳ ማላ ጊዲዴስ፤

ኢስታ ሄንꬃንቻቲ

ኢስታ ባሌꬂዲ

ዎራ ካሌꬂዳ፤

ዙማታ ቦላኔ

ዙምቡላታ ቦላ ቶይላቲዳ፤

ባ ኣቂዛሶካ ዶጊዳ።

7 ዴሚዳ ኡባይ ኢስታ ቆሄስ፤

ኢስታ ሞርኬቲ፥

‹ኑ ቦላ ሞሮይ ባ፤

ሃይሲ ሜቶይ ኢስታ ጋኪዳይ

ባንታ ኣዋታስ

ሂዶታ ጊዲዳ ጎዳ፥

ቱማፔ ኢስታስ ዱሳሶ ጊዲዳ

ጎዳ ቆሂዳ ጊሻሳ› ጊዳ።

8 «ባቢሎኔፔ ባቃቲቴ!

ኢስታ ቢታካ ዬዲቴ!

ዉዴ ካሌꬂዛ

ዴይሻ ኦርጌ ማላ ጊዲቴ። *

9 ታኒ ፑዴሃ ባጋፌ

ዎልቃማ ካዎቴꬃታ

ባቢሎኔ ቦላ

ዴንꬄꬃና፤

ኢስቲካ ኢዚ ቦላ ሳልፋና፤

ሂስቲዲ ኢዞ ሄፔ ኦይካና፤

ኢስታ ዎንዳፌይ ዬዶንታ

ሎሂዳ ኦላንቻታ ማላ።

10 ባቢሎኔ ቢታይ ቦንቄታና፤

ኢዞ ቦንቂዛይቲ ባስ ጊዳናሼ

ጋካናስ ቦንቃና» ጌስ።

ባቢሎኔ ኩንዴꬅ

11 «ኢንቴኖ ታ ጺንጾ

ቦንቂ ኤኪዳይቶ!

ኢንቴ ኡፋዬቲዳ ጊሻሲኔ

ኡፋይሳን ማጉሊዳ ጊሻስ፥

ዴምባን ጺኬቲዛ ኡሳ ማላ

ኢንቴ ሊፍጼቲዳ ጊሻስ፥

ዎዳላ ፓራ ማላ

ኢንቴ ጫጊዳ ጊሻስ፥

12 ኢንቴ ኣያ ኬሃ ዬላታና፤

ኢንቴና ዬሊዳራካ ካዉያና፤

ካዎቴꬃታ ኡባ ጊዶን

ኢዛ ጉꬅ ጊዳና፤

ኢዛ ኣሲ ባይንዳሶ፥

ሃꬂ ባይንዳ ቢታኔ

ባዞ ጊዳና።

13 ጎዳ ሃንቆ ጋሶን

ኢዛ ባዞ ጊዳና ኣቲን

ኣሲ ኢዚን ዴና፤

ኢዚ ቦላ ጋኪዳ ባሻ ጋሶን

ባቢሎኔራ ኣꬊ ቢዛ

ኡባይ ማላሌቲሼ ኢዛ ቂꬋና።

14 «ኢንቴኖ ዪሻን ዱኪዛይቶ!

ባቢሎኔ ኦላናስ

ኢዚ ዩሾን ሳልፍቴ፤

ናጋራ ኦꬂዳ ጊሻስ

ኢንቴ ዪሽ ኢሲኖካ ኣሾንታ

ኢዚ ቦላ ዬዲቴ።

15 ኡባ ባጋራካ

ኢዚ ቦላ ማጉሊቴ!

ኢዛ ኢንቴስ ኩሼ ኢማና፤

ኢዚ ሚጻቲኔ

ጊምቤቲ ላሌታና፤

ሃይሲ ጎዳይ ሃሎ ኬሲዛ

ኦጌ ጊዲዳ ጊሻስ

ኢንቴ ኢዚ ቦላ ሃሎ ኬሲቴ፤

ኢዛ ሃራታ ቦላ ኦꬂዳ ማላ

ኢንቴ ኢዚ ቦላ ኦꬂቴ።

16 ባቢሎኔፔ ዜሬꬂ ዜሪዛይሳ፥

ካꬃ ሺሾ ዎዴ ጫካናስ

ባጫ ኦይኪዳይሳ ꬋይሲቴ፤

ኡንኤꬂዛይታ

ማሻፌ ዴንዲዳይሳን

ኢሶይ ኢሶይ

ባ ኣሳኮ ሲሞ፤

ባ ዴሬካ ባቃቶ።

17 «ኢስራኤሌይ ጋሞይ ጎዲዲ ላሊዳ ዉዴ ማላ ጊዲዴስ፤

ኮይሮ ኣሶሬ ካዎይ

ፑዜሬꬂ ሚዴስ፤

ጉዬፔ ባቢሎኔ ካዎ ናቡካዳናጾሬይ

ሜቄꬃ ꬎጊዴስ»

ጌስ ጎዳይ።

18 ሄሳ ጊሻስ ኡባፌ ዎልቃማ

ጎዳ ኢስራኤሌ ጾሳይ፥

«ኣሶሬ ካዎ ታኒ ቃጻይዳ ማላ

ባቢሎኔ ካዎኔ

ኢዛ ቢታ ቃጻያና።

19 ጊዶ ኣቲን ታኒ ኢስራኤሌ

ካሴ ኢዚ ሄሜቲዛሶ ኢዛ ዛራና፤

ቃርሜሎሴኒኔ ባሳኔ ዴሬን

ኢዚ ሄሜታና፤

ቃሴ ኢዚ ኤፍሬሜ

ዙምቡላታ ቦላኔ

ጋላኣዴ ዙምቡላታ ቦላ

ካላናሼ ጋካናስ

ማና» ጌስ።

20 ሄ ዎዴታኒኔ ሄ ጋላሳታን ጎዳይ፥

«ኢስራኤሌ ሞሮይ ኮዬታና፤

ጊዶ ኣቲን ኢሲናካ ቤቱኩ፤

ዩሁዳ ናጋራይካ ኮዬታና፤

ጊዶ ኣቲን ሙሌካ ቤቴና፤

ሃይቆፔ ታ ኣሺዳ ሾጌታ

ታ ማራና» ጌስ።

ባቢሎኔ ቦላ ያና ፒርዳ

21 «ሚራታይሜኒኔ ፓቆዴን ዲዛ ኣሳ ጎዲቴ፤

ዎꬊቴኔ ሙሌራ ꬋይሲቴ፤

ታኒ ኢንቴና ኣዛዚዳይሳ

ኡባ ኦꬂቴ።

22 ሄ ቢታን ኦላ ሺሮይኔ

ጊታ ባሻ ዋሶይ ሴቴቲዴስ።

23 ኣላሜ ኡባ ሊቂሲዛ ማዶሻይ

ዋኒ ሜቂዴ?

ዋኒ ሊቂዴ?

ካዎቴꬃታ ጊዶን ዋና

ባቢሎኔይ ቡላ ጊዳዴ?

24 ሃኔ ባቢሎኔ!

ታ ኔስ ዎጺማዴ ዎꬃዲስ፤

ኔካ ኤሮንታ ዳሼ ኦይኬታዳሳ፤

ኔኒ ጎዳራ ኤቄቲዳ ጊሻስ

ቤታዳ ኦይኬታዳሳ።

25 ጎዳይ ባ ኦላ ማሳራ ዎꬂዛ

ሚንጃ ኬꬃ ዶይዴስ፤

ባ ሃንቆ ኦላ ማሳራ ኬሲዴስ፤

ጎዳይ ኡባፌ

ዎልቃማ ጾሳይ

ባቢሎኔ ቢታን ኦꬂዛ

ኦሶይ ዴስ።

26 ያራ ሃራ ኢዚ ቦላ ዎራጂቴ፤

ኢዚ ጎታራታ ላሊቴ፤

ዲኤቲዳ ሚሻ

ካꬃ ማላ ዶሪቴ፤

ሙሌራ ኢዞ ꬋይሲቴ፤

ኢዚን ኣይኮይካ ኣቶፎ።

27 ኢዚ ዎፋኖታ ኡባ ሹኪቴ፤

ዱጌ ሹኬቲዛሶ ዎꬌቶ!

ኢስቲ ቃጻዬታና ዎዴይኔ

ጋላሳይ ጋኪዳ ጊሻስ

ኣዬ ኣና!

28 «ጎዳ ኑ ጾሳይ

ሃሎ ኬሲዳይሳ፥

ጾሳ ኬꬃ ጊሻስ

ሃሎ ኬሲዳይሳ

ባቢሎኔፔ ቤቲዳይቲኔ

ጎዴቲዳይቲ

ጺዮኔን ሃሳይዛይሳ ሲዪቴ።

29 «ዎንዳፌን ኦሊዛይታ

ባቢሎኔ ቦላ ጼይጊቴ፤

ኢሳዴይካ ኬሲ ኤኪ ቦንታ ማላ

ኢስታ ጊዶꬂዲ ዱንካኒቴ፤

ጎዳ ኢስራኤሌ ጌሻ

ካዉሺዳ ጊሻስ

ኢዚ ኦሶ ማላ ኢዚስ ዛሪቴ፤

ኢዛ ሃራታ ቦላ ኦꬂዳይሳꬆ

ኢዚ ቦላ ኦꬂቴ።*

30 ሄሳ ጊሻስ

ኢዚ ናቴꬃ ኣቱማ ናይቲ

ኣꬎሶን ኣꬎሶን

ሃይቃና፤

ኢዚ ኦላንቻቲ ኡባይ

ሄ ጋላስ ኩንዳና» ጌስ ጎዳይ።

31 ጎዳይ ኡባፌ ዎልቃማ ጾሳይ፥

«ኔኖ ኦቶራንቻዞ!

ታኒ ኔ ቦላ ዴንዳዲስ፤

ኔኒ ቃጻዬታና ዎዴይኔ

ጋላሳይ ጋኪዴስ።

32 ኦቶራንቻይ ꬉጴቲዲ ኩንዳና፤

ዴንꬃናይካ ዴና፤

ኢዛ ዩሾን ዲዛይታ

ኡባ ሚዛ ታማ

ኢዛ ካታማታ ቦላ

ዬዳና» ጌስ።

33 ጎዳይ ኡባፌ ዎልቃማ ጾሳይ፥

«ኢስራኤሌ ኣሳይኔ ዩሁዳ ኣሳይ

ኢሲ ቦላ ቆሄቲዴስ፤

ዲኢዳይቲ ኡባይ

ኢስታ ሚንꬂ ኦይኪዳ፤

ኢስታ ዬዳናስ ኢጺዳ።

34 ጊዶ ኣቲን ኢስታ ዎዚዛይ ሚኖ፤

ኢዛ ሱንꬃይካ

ጎዳ ኡባፌ

ዎልቃማ ጾሳ፤

ኢስቲ ቢታስ ሼምፖ ኢማናስ

ኬሂ ባጼቴስ፤

ጊዶ ኣቲን ባቢሎኔን ዲዛይታስ

ሼምፖ ꬋይሴስ» ጌስ።

35 ጎዳይ፥ «ማሻይ

ባቢሎኔ ኣሳ ቦላ ዪዴስ፤

ኢዚን ዲዛ ኣሳታ ቦላ፥

ማታይ ዲዛ ኣሳታ ቦላኔ

ኣꬎ ኤራንቻታ ቦላ

ሲፋናስ ሾዴቲዴስ።

36 ማሻይ ዎርዶ ጊዲዳ

ኢዚ ናቤታ ቦላ ዪዴስ፤

ኢስቲ ኤያታ ጊዳና፤

ማሻይ ኢስታ

ኦላንቻታ ቦላ ሾዴታና፤

ኢስቲካ ሺሮታና።

37 ኢስታ ፓራታ ቦላኔ

ኢስታ ፓራ-ጋሬታ ቦላ

ቃሴ ኢዚ ጊዶን ዲዛ

ሃራ ዴሬ ዎታዳራታ ቦላ

ማሻይ ያና፤

ኢስቲካ ማጫሳታ ማላ ጊዳና፤

ማሻይ ኢዚ ኣቆታ

ኡባ ቦላ ያና፤

ኢስቲካ ቦንቄታና።

38 ቢታያ ባቢሲዛኔ ኣስ ጎሺዛ

ኤቃ ጾሳታን ኩሚዳ ጊሻስ

ኢዚ ሃꬃታ ቦላ

ኣርሼይ ኬዛና፤

ኢስቲካ ሜላና።

39 «ሄሳ ጊሻስ ባዞ ዶኣታሲኔ

ጎዳሬስ ዱሳሶ ጊዳና፤

ጉቶስ ኣቆሶ ጊዳና፤

ሃይሳፌ ጉዬ ኦኒካ

ኢዚን ዴና፤

ዬሌታፔ ዬሌታ ጋካናስ

ኢዚን ኡታናይ ቤቴና። *

40 ሶዶሜኔ ጋሞራ ካታማ

ኢስታ ዩሾን ዲዛ ዴሬታ

ኣሲ ዶንታ ማላ ኦꬂዴስ፤

ሄሳꬆካ ኦኒካ

ሄን ዴና፤

ኢዚን ኡታናይካ ቤቴና» ጌስ። *

41 «ቤኢቴ! ፑዴሃ ባጋፌ

ኣሳይ ዬꬃ ቦላ ዴስ፤

ኢሲ ዎልቃማ ካዎቴꬂኔ

ዳሮ ካዎቲ

ሳኣ ጋጻፔ ዴንዲዳ።

42 ኢስቲ ዎንዳፌታኔ

ማሻታ ኦይኪዳ፤

ኢስቲ ማሮንታ ሜንጼ ኢታታ፥

ማሮካ ኦꬄቴና፤

ኢስቲ ፓራታ ቶጊሺን

ኢስታ ጊሪሳይ

ኣባ ዳምባላ ማላ ጉሜስ፤

ሃኔ ባቢሎኔ ማጫ ናዬ!

ኦላስ ጊጌቲዳ ኦላንቻታ ማላ

ኔ ቦላ ያና።

43 ባቢሎኔ ካዎይ

ኢስታ ጊሻስ ሲዪዴስ፤

ኢዛ ኩሼቲካ ዶጪዳ፤

ኢዛ ጬጬይ ኦይኪዴስ፤

ሚጻይ ኦይኪዳ

ማጫሳ ማላ ሳኬቲዴስ።

44 ጋሞይ ዮርዳኖሴ ዎራታፔ

ሜሄ ሄሚዛ ዴምባን

ኬዚ ዎꬊዛ ማላ

ታኒካ ባቢሎኔይ ቆፖንታ

ዲሺን ኬዛ ዎꬋና፤

ኢዚ ቢታፌ ታ ኢዞ ጎዳና፤

ታ ዶሪዳይሳ ኢዚ ቦላ ሹማና፤

ታ ማላይ ኦኔ?

ታናራ ኤቄታና

ዳንዳይዛይ ኦኔ?

ታናራ ኤቄታና ዳንዳይዛ

ሄንꬃንቻይ ኦኔ?

45 ሄሳ ጊሻስ ጎዳይ

ባቢሎኔ ቦላ

ሃልቺዳ ሃልቾ፥

ባቢሎኔ ቢታ ቦላ

ቆፒዳ ቆፋ ሲዪቴ!

ጉꬃ ዉዴይ ጎሼቲ ባና፤

ኢስታ ጋሶን ሄሚዛሶሆዛ

ሙሌራ ꬋይሳና።

46 ባቢሎኔ ኩንዴꬃ ጊሪሲ

ቢታ ቃꬃና፤

ኢዚ ዋሶይ ካዎቴꬃ

ኡባ ጋርሳን ኮሹማና» ጌስ።

51

ባቢሎኔ ꬋዮ ጊሻስ ዮቴቲዳ ኪታ

1 ጎዳይ፥ «ቤኢቴ! ባቢሎኔኔ

ኢዚን ዲዛይታ ቦላ

ꬋይሲዛ ጫርኮ ታኒ ዬዳና።

2 ኢዞ ሱራጋናሲኔ

ኢዞ ꬋይሳናስ ኣላጋታ

ታ ባቢሎኔ ቦላ ኪታና፤

ኢዛ ሜቶቲዳ ጋላስ

ኢዞ ዶዲ ኦይኪዲ ኡንኤꬃና።

3 ዎንዳፌ ዱኪዛይቲ

ባ ዎንዳፌ ዱካናስ፥

ባ ኦላ ማይኦ

ማይኣና ጋካናስ

ሼምፖ ኢሞፍቴ፤

ናቴꬃ ኢዚ ናይታስ ቃꬌቶፍቴ፤

ኢዚ ኦላንቻታ ሙሌራ ꬋይሲቴ።

4 ኢስቲ ባቢሎኔ ቢታን ሲፌቲዲ፥

ኢዚ ኦጌታን ሃይቃና ጋካናስ

ማዱንጺዲ ኩንዳና።

5 ኢስታ ቢታያ ኢስራኤሌ

ጌሻ ሲንꬃን

ሞሮን ኩሚዳ ጊዲኮካ

ኢስራኤሌኔ ዩሁዳ ኡባፌ

ዎልቃማ ጎዳይ ኢስታ ጾሳይ

ኢስታ ዬጊ ኣጊቤና።

6 «ባቢሎኔፔ ባቃቲ ኬዚቴ!

ኤሌሊዲ ኢንቴ ሼምፖ ኣሺቴ፤

ኢዚ ናጋራ ጋሶን ꬋዮፒቴ፤

ሃይሲ ጎዳይ ሃሎ ኬሲዛ ዎዴ

ኢዚ ኦሶ ማላ ኢዚስ ኢማና።

7 ባቢሎኔይ ጎዳ ኩሼን

ዎርቃ ጹኣ፤

ቢታ ኡባ ማꬆሳዱስ፤

ካዎቴꬃቲ ኡባይ

ኢዚ ዎይኔ ኡሻ ኡዪዳ፤

ሄሳ ጊሻስ ሃኢ ጎዪዳ። *

8 ባቢሎኔይ ቆፖንታ ዳሼ

ኩንዳ ሜቃና፤

ሄሳ ጊሻስ ኢዚስ ዋሲቴ!

ኦኔ ኤሪዛይ ኢዛ ፓጻናኮ

ኢዚ ማዱንꬃስካ ꬋሌ ኮዪቴ።

9 «ኣሳይ፥ ‹ኑኒ ባቢሎኔ

ፓꬃናስ ባጼቲዶስ፤

ኢዛ ጊዲኮ ፓጻና ዳንዳዩኩ፤

ኢዚ ፒርዳይ

ፑዴ ሳሎ ጋኪዳ ጊሻስ

ሻራን ጋካናስካ

ꬎቁ ጊዳ ጊሻስ

ኢዞ ኣጋጊዲ ኣኔ

ኑ ዴሬ ዴሬ ሲሞስ። *

10 ጎዳይ ኑ ሱሬቴꬃ ጊሻስ

ማርካቲዴስ፤

ኣኔ ሃ ዪቴ፤ ጎዳ ኑ ጾሳይ

ኦꬂዳይሳ

ጺዮኔን ኣዋጆስ› ጊዴስ።

11 «ቶራታ ሌፍቴ፤

ጎንዳሌታካ ጊግሲቴ፤

ጎዳይ ባቢሎኔ ꬋይሳና

ቆፒዳ ጊሻስ

ሜዶኔ ካዎታ ዴንꬄꬂዴስ፤

ጎዳይ ሃሎ ኬሳና፤

ባ ኬꬃ ጊሻስ

ሃሎ ኬሳና።

12 ባቢሎኔ ጊምቤታ ቦላ

ማላታ ኤሲቴ፤

ሚንꬂ ናጊቴ፤

ዛቤ ናጊዛይታ ኤሲቴ፤

ዛማዲ ኡቲዲ ኦሊዛይታ ጊግሲቴ።

ጎዳይ ባቢሎኔ ኣሳ ቦላ

ቆፒዳ ቆፋኔ ባ ሃልቾ ፖላና።

13 ሃኔ ዳሮ ሻፋታ

ማታን ዲዛሬ!

ኣቆታን ኬሃ ዱሬቲዳሬ!

ኔ ꬋያና ዎዴይ ጋኪዴስ፤

ኔስ ዉርሴꬂ ጋኪዴስ» ጌስ። *

14 ጎዳይ ኡባፌ

ዎልቃማ ጾሳይ፥

«ቦሌይ ቢታ ኩሚዛ ማላ

ዳሮ ኣስ ታ ኔ ቦላ ዬዳና፤

ሄይቲ ኔና ጾኒዳ ኡፋይሳፌ

ዴንዲዳይሳን ኔ ቦላ

ጬቄታና» ጊዲ

ባ ሱንꬃን ጫቂዴስ።

ጋላታ ዬꬃ

15 «ጾሲ ባ ዎልቃን

ሳኣ ሜꬊዴስ፤

ባ ኣꬎ ኤራቴꬃን

ኣላሜ ጊግሲዴስ፤

ሳሎታካ ባ ኣኬካን ሚጪዴስ።

16 ኢዚ ባ ጬንጉርሳ ሲሲዛ ዎዴ

ሳሎን ዲዛ

ሃꬃቲ ጉሜቴስ፤

ሻራታ ኢዚ ሳኣ ጋጻፔ ኤሄስ፤

ኢራራ ዎልቃንꬅ ኪቴስ፤

ባ ሚንጃሶሆፔካ

ጫርኮ ኪቴስ።

17 «ኣስ ኡባይ ዳማኔ

ኤራቴꬂ ባይንዳይሳ ጊዲዴስ፤

ዎርቃ ሴሪሲዛይቲ ኡባይ

ባ ኦꬂዳ

ኤቃ ሚስሌታን ዬላቲዳ፤

ኢስቲ ጊግሲዳ ሚስሌቲ ዎርዶኔ

ሼምፖይ ባይንዳይታ።

18 ኢስቲ ሃዳኔ ካꬌቲዳይታ፤

ኢስታ ቦላ ፒርዳይ ዪዛ ዎዴ

ኢስቲ ꬋያና።

19 ያቆቤ ቃዳይ ጊዲኮ

ሄይታንታ ማላ ጊዴና፤

ኢዚ ኡባ ሜꬊዳይሳ፤

ኢስራኤሌ ኣሳይ

ኢዚ ባስ ዶሪዳ ዴሬ፤

ኢዛ ሱንꬂ ጎዳ

ኡባፌ ዎልቃማ ጾሳ» ጌስ።

ጾሳ ጻምኣ

20 ጎዳይ፥ «ባቢሎኔ

ኔኒ ታ ጻምኣኔ ኦላ ማሳራ፤

ኔናን ጎኤታዳ

ታኒ ዴሬ ኡባ

ሜንꬄሬꬃዲስ፤

ቃሴ ካዎቴꬃታካ

ꬋይሳዲስ።

21 ኔናን ፓራታኔ

ፓራ ቶጊዛይታ ꬋይሳዲስ፤

ፓራ-ጋሬታኔ

ኢስታ ላጊዛይታ

ሜንꬄሬꬃዲስ።

22 ኔናን ማጫሳታኔ

ኣቱማሳታ ሜንꬄሬꬃዲስ፤

ጪማታኔ ናቴꬃታ

ሜንꬄሬꬃዲስ፤

ፓንꬃታኔ ጌላኦታ

ሜንꬄሬꬃዲስ።

23 ኔናን ሄንꬃንቻታኔ

ዉዴታ ሜንꬄሬꬃዲስ፤

ጎሻንቻታኔ ቦራታ

ሜንꬄሬꬃዲስ፤

ዴሬ ሃሪዛይታኔ ሹሜታ

ሜንꬄሬꬃዲስ» ጌስ።

ባቢሎኔ ቦላ ዪዛ ቂጻቴ

24 ጎዳይ፥ «ጺዮኔ ቦላ

ኢስቲ ኦꬂዳ ኢታ ኦሶ ጊሻስ

ባቢሎኔሲኔ ኢዚን ዲዛ ኡባስ

ኢንቴ ኢንቴ ኣይፌን ቤኢሺን

ኢስታ ኦሶ ማላ

ታ ኢስታስ ኢማና» ጌስ።

25 ጎዳይ፥ «ሃኔ ꬋይሲዛ ዙማዬ!

ቢታ ኡባ ꬋይሲዛሬ!

ታ ኔ ሁኤ ቦላ ዳይስ፤

ታኒ ታ ኩሼ

ኔ ቦላ ዴንꬃና፤

ታ ኔና ኣፎ ሁኤፔ

ዱጌ ቡሉላና፤

ታ ኔና ጹጌቲዳ

ዙማ ሂስታና።

26 ኔፔ ዮቻ ሹቺ ቤቴና፤

ጉላስ ጊዲዛ

ሹቺ ኤኬቴና፤

ኔኒ ሜርናስ ቡላ ጊዳና» ጌስ።

27 «ቢታ ኡባ ቦላ

ባንዲራ ዴንꬂቴ፤

ካዎቴꬃታ ጊዶን

ዛዬ ፑኒቴ፤

ካዎቴꬃታ ኢዚ ቦላ

ኦላስ ጊግሲቴ፤

ኣራራቴ፥ ሚናኔኔ

ኣሽኬናዜ ካዎታ

ኦላስ ኢዚ ቦላ ጼይጊ ሺሺቴ፤

ኦላ ጋዳዋ ኢዚ ቦላ ሹሚቴ፤

ቦሌ ዉዴ ማላ

ፓራታ ኢዚ ቦላ ዬዲቴ።

28 ሜዶኔ ካዎታ፥

ኢዞ ኣይሲዛይታኔ

ኢዚ ሹሜታ ኡባ፥

ኢስቲ ሃሪዛሶን ዲዛ

ካዎቴꬃታ ኡባ

ኢዚ ቦላ ኦላስ ጊግሲቴ።

29 ባቢሎኔ ኦኒካ ዶንታ

ባዞ ቢታ ሂስታናስ

ጎዳይ ቆፒዳ ቆፋይ

ፖሌታና ዎዴይ ጋኪዳ ጊሻስ

ቢታይ ኮኮሬስ፤

ሜቶንካ ፖፖርቁ ጌስ።

30 ባቢሎኔ ኦላንቻቲ ኦላ ኣጊዳ፤

ባንታ ሚጻን ኡቲዳ፤

ኢስታስ ዎልቃይ ዉሪዴስ፤

ኢስቲ ማጫሳ ማላ ጊዲዳ፤

ኢስታ ኬꬃቲካ ጹጌቲዳ፤

ኢዚ ፔንጌ ኮላታቲ ሜቄሬቲዳ።

31 ካታማያ ሙሌራ ኦይኬቲዳይሳ

ባቢሎኔ ካዎስ ዮታናስ

ኢሲ ዮምባይ ሃራ ዮምባስ፥

ኢሲ ቃስታኔይ ሃራ ቃስታኔስ

ሄራካ ቶሆ ቦላ ካሌስ።

32 ሻፋ ፒኒዛ ፑርዴቲ

ኦይኬቲዳይሳ፥

ሻፋ ማታን ዲዛ ሚጻቲ

ጹጌቲዳይሳ፥

ኢስታ ዎታዳራቲ ባቦን

ቡልኣኬቲዳይሳ፥

ዳጋሚዳይሳ ዮታናስ

ዎጼሬቴቴስ» ጌስ።

33 ኡባፌ ዎልቃማ ጎዳ

ኢስራኤሌ ጾሳይ፥

«ባቢሎኔ ማጫ ናይቲ

ካꬅ ቡካናስ ጊጊዛ ባሌ ማላ፤

ካꬃ ሺሾ ዎዴይ ኢዚ ቦላ

ኤሶን ጋካና» ጌስ።

34 ባቢሎኔ ካዎ

ናቡካዳናጾሬይ

ዬሩሳላሜ ኣቆታ ቦንቂዴስ፤

ጋጪ ሊቂሲዴስ፤

ኣይኮይ ባይንዳ

ካይሳ ኦቶ ኬሲዴስ፤

ዳዌይ ሚቲዛ ማላ

ዴራ ሚቲዴስ፤

ማልኦ ሚዛ ማላ ሚዲ

ጉዬፔ ኑና ኬሲ ጩቲዴስ።

35 ሄሳ ጊሻስ ጺዮኔ ኣሳይ፥

«ኑ ቦላ ጋኪዳ ጌኔይ

ባቢሎኔ ቦላ ጋኮ» ጌስ፤

ዬሩሳላሜይ፥ «ኑ ሱꬂ

ባቢሎኔን ዲዛ

ኣሳታ ቦላ ጊዶ» ጋዉስ።

36 ሄሳ ጊሻስ ጎዳይ፥

«ኔ ጊሻስ ታ ሞቴታና፤

ኔ ሃሎካ ኬሳና፤

ኢዚ ኣባኔ ፑልቶ ሃꬃታ

ታ ሜሊሳና።

37 ባቢሎኔይ ላሌꬂ

ዶሬቲዛሶ ጊዳና፤

ዎራካናቲ ካኢዛሶ ጊዳና፤

ዳጋማሲኔ ቂꬌስ

ማላታ ጊዳና፤

ኦኒካ ኢዚን ዴና።

38 ኢዚን ዲዛ ኣሳይ

ዎዳላ ጋሞ

ማላ ጻጌስ፤

ጋሞ ማራ ማላ ዳሬስ፤

ኢስቲ ሆኤቲ ዴንዴቲሺን

ታ ኢስታስ ጊቢራ ጊጊሳና፤

ኢስቲ ማꬆታና ማላ ኦꬃና።

39 ሚጪሼ ሜርናስ ቤጎንታ

ꬊስኮ ꬊስካና።

40 ላቃ ማላ፥ ꬋርሾ ማላኔ

ኮርቤ ማላ

ታ ኢስታ ሹካስ ኤፋና።

41 «ሼሻካ ዋና ዲኤታዴ!*

ሳኣ ኡባይ ኢዚን ጬቄቲዛራ

ዋና ኦይኬታዴ!

ባቢሎኔይ ካዎቴꬃታ

ኡባ ሲንꬃን

ኣይ ማላ ዳጋንꬂዛዝ ጊዳዴ!

42 ኣባይ ባቢሎኔ ቦላ ኬዛና፤

ዳምባላይካ ጉሚሼ

ኢዞ ሚታና

43 ኢዚ ካታማቲ ኣሲ ባይንዳሶ፥

ኣሲ ሞኪ ጼሎንታሶ፥

ሜላኔ ባዞ ቢታ፥

ኣይኮይ ባይንዳ

ቡላ ቢታ ጊዳና።

44 ቤሌ ታኒ ባቢሎኔን ቃጻያና፤

ኢዚ ሚቲዳይሳካ ታ ጮሻና፤

ሃይሳፌ ካዎቴꬃይ

ኢዛኮ ጎጌና፤

ባቢሎኔ ጊምቤይ ኩንዳና።

45 ታ ዴሬቶ! ኢዚፔ ኬዚቴ፤

ኢንቴ ሼምፖ ኣሺቴ፤

ያሺዛ ጎዳ ሃንቆፌ

ኬሲ ኤኪ ኣቲቴ።

46 ዎሬይ ቢታይን ሴቴቲሺን

ሂዶታ ቃንጾፍቴኔ ባቦፍቴ፤

ካዎይ ካዎ ቦላ ዴንዲዛይሳ፥

ማካላቴꬂ ቢታይ ቦላ

ዲዛይሳ ኢሲ ዎሬይ ሃ ላይꬃን፥

ሃራይ ላይꬅ ካሊዲ ያና።

47 ቱማፔ ታኒ ባቢሎኔ

ኤቃ ጾሳታ

ቃጻያና ዎዴይ ያና፤

ቢታያ ኩሜꬅ ካዉያና፤

ሲፌቲዳይቲ ኡባይ

ኢዚን ፖርጩ ጊ ኩንዳና።

48 ꬋይሲዛይቲ ፑዴሃ ባጋፌ ዪዲ

ኢዞ ኦሊዛ ጊሻስ

ሳሎይኔ ሳኣይ

ቃሴ ኢስታ ጊዶን ዲዛ ኡባይ

ባቢሎኔ ቦላ

ኢሊሊ ጋና» ጌስ። *

49 ጎዳይ፥ «ቢታ ኡባን ሲፌቲዳይቲ፥

ባቢሎኔ ጋሶን ኩንዲዳ ማላ

ኢስራኤሌን ሲፌቲዳይታ ጋሶን

ባቢሎኔይ ኩንዳና

ቤሳዉስ» ጌስ። *

ባቢሎኔን ዲዛ ኢስራኤሌ ኣሳስ ኪቴቲዳ ኪታ

50 ኢንቴኖ ማሻፌ ኬሲ ኤኪ ኣቲዳይቶ!

ቢቴ፤ ሃይሳን ታኮፍቴ፤

ሃኮ ቢታን ዲዛይቶ

ጎዳ ኣኬኪቴ፤

ዬሩሳላሜካ ቆፒቴ።

51 «ኣላጋቲ ጌሻሶሆ

ጎዳ ኬꬅ ጌሊዳ

ጊሻስ፥ ‹ኑኒ ጫዬቲዶስ፤

ዬላይ ኑ ሲንꬅ ካሚዴስ፤

ካዉሻቴꬂካ

ጉሉንቲዶስ› ጊቴ» ጌስ።

52 ጊዶ ኣቲን ጎዳይ፥

«ባቢሎኔ ኤቃ ጾሳታ

ቃጻያና ዎዴይ ያና፤

ኢዚ ቢታ ኡባን

ማዱንጺዳይቲ ጎታራና።

53 ባቢሎኔይ ፑዴ ሳሎ ኬዚኮካ፥

ꬎቁ ጊዳ ሚኖ ሚጻ

ኦꬂኮካ ታኒ ꬋይሲዛይታ

ኢዚ ቦላ ዬዳና» ጌስ።

ባቢሎኔ ꬋዮ

54 «ባቢሎኔፔ ዋሶይ ሲዬታና፤

ኢስታ ቢታፌ ጊታ ባሻ

ጬንጉርሲ ሲዬታና።

55 ጎዳይ ባቢሎኔ ꬋይሳና፤

ኬሃ ዋሲዛ ኢዚ ዋሶዛ

ጮኡ ሂስታና፤

ኢስታ ሞርኬቲ

ጊታ ሃꬃ ማላ ጉማና፤

ኢስታ ዋሶይካ ኮሹማና።

56 ባቢሎኔ ꬋይሲዛ ሚሺ ያና፤

ኢዚ ኦላንቻቲ ዲኤታና፤

ኢስታ ዎንዳፌይካ ሜቃና፤

ጎዳይ ጌኔ ኦሶ ጊሻስ

ሃሎ ኬሲዛዴኔ

ኢዚ ሃኒዛ ሚሽ ኡባስ

ቤሲዛ ዋጋ ቃንጺዛ ጾሳ።

57 ኢዚ ሹሜታኔ ኣꬎ ኤራንቻታ

ኢዞ ሃሪዛይታኔ ጊታ ኣሳታ፥

ኢዚ ኦላንቻታ ታኒ ማꬆሳና፤

ኢስቲ ሜርናስ ኢቻና፤

ሲሚዲካ ቤጌቴና» ጌስ

ኢዛ ሱንꬂ ጎዳ

ኡባፌ ዎልቃማ

ጾሳ ጌቴቲዛ ካዎይ።

58 ጎዳይ ኡባፌ ዎልቃማ ጾሳይ፥

«ጉባይ ዳልጋ ጊዲዳ

ባቢሎኔ ጊምቤቲ ላሌታና፤

ꬎቁ ጊዳ ኢዚ ፔንጌቲካ

ታማን ጹጌታና፤

ኣሳይ ሃዳ ዳቡሬስ፤

ካዎቴꬃታ ዳቡራይ

ታማስ ጻላ ጊዳና» ጌስ።

59 ዩሁዳ ካዎ ሴዴቂያሲ ካዎቲዳ ኦይዳንꬆ ላይꬃን ካዎዛ ጊቤ ዛቤዚ ማኢሴያ ናዛ ኔሪያ ና ሳራያይ ካዎዛራ ባቢሎኔ ቢዳ ዎዴ ናቤ ኤርማሲ ኢዛስ ዮቲዳ ኪታይ ሃይሳ። 60 ኤርማሲ ባቢሎኔ ጊሻስ ካሴ ጻፊ ዎꬂዳይሳ ኡባ ባቢሎኔ ቦላ ያና ባሽ ኡባ ጻꬃ ማጻፋን ጻፊዴስ። 61 ሳራያስካ፥ «ኔኒ ባቢሎኔ ጋኪዳ ማላ ሃይሳ ቃላ ኡባካ ኔ ቃላ ꬎቁ ሂስታዳ ናባባናይሳ ባሎፓ። 62 ኔኒ፥ ‹ኣቤት ጎዳዉ! ኔኒ ሃኖ ሃ ሶሆዪን ኣስ ጊዲን ሜሄይ ሙሌራ ꬋያና ጋካናስ ሜርናስ ቡላ ኬሳና ጋዳሳ› ጋ። 63 ኔኒ ሃይሳ ጻꬃ ማጻፋዛ ናባባ ዉርሲዳፔ ጉዬ ኢዛ ጊዶን ሹች ቃቻዳ ኤፊራጺሴ ሻፋን ኤፋ ዬጋ። 64 ሂስታዳ፥ ‹ባቢሎኔይካ ታ ኢዚ ቦላ ኤሂዛ ባሻፌ ዴንዲዳይሳን ሃይሳꬆ ሚቴታና፤ ናምኣንꬆ ሲማ ዴንዱኩ፤ ኢዚ ኣሳይካ ኩንዳና› ጋ» ጌስ። * ኤርማሲ ሃሳይዳ ቃላይ ሃይሳን ፖሌቲዴስ።

52

ዬሩሳላሜ ኩንዴꬅ

(2ታሪ 24፡18-20፤ 25፡1-7)

1 ሴዴቂያሲ ካዎቲዛ ዎዴ ኢዛስ ላይꬃይ ናምኡ ታማኔ ኢሲኖ፤ ኢዚ ዬሩሳላሜን ታማኔ ኢሲ ላይꬅ ካዎቲዴስ፤ ኢዛ ኣዬይ ሱንꬂ ኣምጻሎ ጊዲሺን ኢዛ ሊቢና ዴሬ ኣስ ኤርማሳ ና። 2 ሴዴቂያሲካ ኢዮኣቄሜይ ኦꬆይሳꬆ ጎዳ ሲንꬃን ኢታ ሚሽ ኦꬂዴስ። 3 ጎዳይ ዬሩሳላሜ ቦላኔ ዩሁዳ ቦላ ሄሳ ኡባካ ጋꬂዳይኔ ዉርሴꬃን ኢዚ ባ ሲንꬃፌ ዲጊዳይ ሃንቄቲዳ ጊሻሳ።

ሴዴቂያሲካ ባቢሎኔ ካዎ ቦላ ማካሊዴስ። 4 ሄሳ ጊሻስ ሴዴቂያሲ ካዎቲዳ ኡዱፉንꬃ ላይꬃን ታማንꬃ ኣጊናን ታማንꬃ ጋላስ ባቢሎኔ ካዎ ናቡካዳናጾሬይ ባ ኦላ ዎታዳራታ ኡባ ሺሺ ኤኪዲ ዬሩሳላሜ ቦላ ዎራጂዴስ። ካታማዮካ ጊዶꬂዴስ፤ ዩዪ ኣꬋናስ ኬላ ኬሊዴስ። * 5 ካታማያካ ካዎ ሴዴቂያሲ ካዎቲን ኢዛስ ላይꬃይ ቢዲ ታማኔ ኢሲ ላይꬅ ጊዳና ጋካናስ ጊዶꬂዳ ማላ ጋምኣዱስ።

6 ኦይዳንꬃ ኣጊናን ኡዱፉንꬃ ጋላስ ሄ ካታማይን ኮሻይ ሚኒዳ ጊሻስ ዴሬዛስ ማና ካꬂ ꬋይዴስ። 7 ሄ ካታማይ ጊምቤይ ላሌቲዴስ፤ ኦላ ኣሳይ ኡባይካ ኬዚ ባቃቲዴስ። ባቢሎኔ ዴሬ ኣሳይ ሄ ካታማይ ዩሾን ዲኮካ ካዎዛ ኣታኪልቴ ኣቻን ናምኡ ጊምቤታ ጊዶን ዲዛ ፔንጌዛራ ጊዶꬅ ካታማይፔ ኬሲ ኤኪ ባቃቲዲ ኣራቤ ጌቴቲዛሶ ቢዳ። * 8 ባቢሎኔ ዴሬ ኦላንቻቲ ካዎ ሴዴቂያሳ ዬዴꬂዲ ኢያርኮ ዴምባን ኢዛ ጋኪዳ፤ ዎታዳራቲ ኡባይካ ኢዛፔ ሻኬቲዲ ላሌቴꬃን ዲሺን ካዎዛ ኦይኪዳ።

9 ኢዛ ሃማቴ ዴሬን ኤሬቢላ ጌቴቲዛሶን ዲዛ ባቢሎኔ ካዎኮ ኤፊዳ፤ ባቢሎኔ ካዎይ ሄን ኢዛ ቦላ ፒርዲዴስ። 10 ኤሬቢላን ባቢሎኔ ካዎይ ሴዴቂያሳ ኣቱማ ናይታ ኢዛ ሲንꬃን ሹኪዴስ፤ ዩሁዳ ዴሬ ሹሜታ ኡባካ ዎꬊዴስ። 11 ሴዴቂያሳ ኣይፌታካ ዎጪ ኬሲዴስ፤ ጻርቂማላ ሳንሳላታን ኢዛ ቃቺዲ ባቢሎኔ ኤፊዴስ፤ ሂስቲዲ ኢዚ ሃይቃና ጋካናስ ሄን ቃሾ ኬꬃን ጋምኢሲዴስ። *

12 ባቢሎኔ ካዎ ናቡካዳናጾሬይ ካዎቲዳ ታማኔ ኡዱፉንꬃ ላይꬃን ኢቻሻንꬆ ኣጊናን ታማንꬃ ጋላስ ባቢሎኔ ካዎዛ ቦንቾ ናጊዛ ዎታዳራታ ሃላቃይ ካዎ ሹሜ ናቡዛራዳኔይ ዬሩሳላሜ ዪዴስ። 13 ጎዳ ኬꬃዛኔ ካዎቴꬃ ኬꬃ ሄሳꬆካ ዬሩሳላሜን ዲዛ ኬꬅ ኡባካ ታማን ጹጊዴስ፤ ሃራ ዎልቃማ ኬꬃታካ ዲፒ ሂስቲ ጹጊዴስ። * 14 ካዎዛ ቦንቾ ናጊዛ ዎታዳራታ ሃላቃፔ ጋርሳራ ዲዛ ባቢሎኔ ኦላንቻቲ ኡባይ ዬሩሳላሜ ዩሾን ዲዛ ጊምቤዛ ኡባ ላሊዳ። 15 ናቡዛራዳኔይ ኢሲ ኢሲ ማንቆታ፥ ካታማይ ጊዶን ኣቲዳ ኣሳታ፥ ሂላንቻታኔ ባቃቲዲ ባቢሎኔ ካዎስ ኩሼ ኢሚዳይታ ዴንꬂ ኤፊዴስ። 16 ጊዶ ኣቲን ናቡዛራዳኔይ ሃንኮ ሄ ቢታን ዲዛ ማንቆታ ዎይኔ ቶካናሲኔ ጎሻንቻታ ጊዳና ማላ ሄን ኣጊዴስ።

17 ባቢሎኔ ዴሬ ኣሳይ ጎዳ ኬꬃን ዲዛ ጻርቂማላ ቱሳታ፤ ሚሻታ ኢስታ ቦላ ዎꬂዲ ኢሲ ሶሆፔ ሃራሶ ኤፊዛ ጋሬታኔ ጻርቂማላፔ ኦሴቲዳ ሃꬃ ጎንጌታ ሜንꬄሬꬂ ዬጊዳ፤ ጻርቂማላ ኡባካ ባቢሎኔ ኤኪ ቢዳ። * 18 ሄይታፔ ሃራካ ጻሮታ፥ ታማ ካሺዛ ኮንኣታ፥ ቃጴታ፥ ኬሬታ፥ ጪልፋታኔ ጎዳ ኬꬃ ጊዶን ኦሶስ ጎኢዛ ጻርቂማላፔ ኦሴቲዳ ሚሻታ ኡባካ ኤኪ ቢዳ። 19 ካዎ ቦንቾ ናጊዛ ዎታዳራታ ሃላቃይ ሙሩታ ዎርቃፌኔ ሙሩታ ቢራፔ ኦሴቲዳ ሚሻታ ኡባ፥ ጉቃ ሳኔታ፥ ኤጻኔ ጩዋሲዛ ጺናታ፥ ኬሬታ፥ ቄሪ ጻሮታ፥ ጾምፔ ኢስታ ቦላ ዎꬂዛ ሚሻታ፥ ጪልፋታኔ ኡሻ ያርሾ ኢስታን ሺሺዛ ጹኣታ ኤኪ ቢዴስ።

20 ካዎ ሶሎሞኔይ ጎዳ ኬꬄስ ጻርቂማላፔ ኦሲሲዳ ናምኡ ቱሳቲ፥ ሃꬃ ጎንጌ፥ ኢዛፔ ጋርሳ ባጋራ ዲዛ 12 ዎፋኖቲኔ ሚሻታ ኢስታ ቦላ ዎꬂዲ ኢሲ ሶሆፔ ሃራሶ ኤፊዛ ጋሬቲ ኬሂ ዴጼቴስ። 21 ኢሲ ኢሲ ቱሳ ጌሳይ 18 ዋꬋ፥ ጎምፓይ ዩዪ ኣꬋናስ 12 ዋꬋ፤ ኢዛስ ጊዶይ ዶያ ጊዲዳ ጊሻስ ኢሳ ኢሳ ዶና ኦርዴቴꬃይ ኦይዱ ቢራꬌይ ዎꬊዛ ኬና። 22 ኢሲ ቱሳ ሁኤ ቦላ ዋꬊዛ ጻርቂማላፔ ኦሴቲዳ ቁስቴይ ዴስ፤ ኢሲ ኢሲ ጻርቂማላፔ ኦሴቲዳ ቁስቴ ኣዱሳቴꬃይ 5 ዋꬋ ጊዲሺን ዩዪ ኣꬋናስ ኦሮማኔ ሚꬃ ኣይፌ ሚሳቲዛ ጌጼን ጌጼቲዴስ፤ ሃንኮ ቱሳይካ ሄ ኦሮማኔ ኣይፌ ሚሳቲዛ ጌጼን ጌጼቲ ካሴይሳራ ኢሲኖ ሚሳቲዴስ። 23 ኡዱፉን ታማኔ ኡሱፑን ኦሮማኔ ሚꬃ ኣይፌቲ ሚሌ ባጋራ ዋዬይ ባይንዳ ቤቲዛይታ ጊዲሺን ዩሾዛን ዲዛ ኦሮማኔ ሚꬃ ኣይፌታ ቆዳይ ጼታ።

24 ካዎዛ ቦንቾ ናጊዛ ዎታዳራታ ሃላቃይ ካሴ ቄሴታ ሃላቃ ሳራያ፥ ኢዛፔ ጋርሳራ ዲዛ ቄሴ ሶፎናሳኔ ፔንጌ ናጊዛ ሄꬑ ዛቤታ ቃቺ ኤፊዴስ። 25 ካታማ ጊዶን ኣቲዳ ኣሳፔ ኦላንቻታስ ኣላፌ ጊዲዳ ኦላ ጋዳዋ፥ ካዎ ዞሪዛ ላፑናታ፥ ዴሬዛ ጊዶፌ ኦላንቻታ ዶሪዛ ኦላ ጋዳዋ፥ ጻፌዛኔ ካታማ ጊዶን ቤቲዳ ሃራ 60 ኣሳታ ኤኪ ቢዴስ። 26 ካዎዛ ቦንቾ ናጊዛ ዎታዳራታ ሃላቃ ናቡዛራዳኔይ ሄይታንታ ኡባ ኤኪዲ ባቢሎኔ ካዎይ ዲዛሶ ኤሬቢላ ጋꬂዴስ። 27 ካዎዚካ ኢስታ ሄን ኤሬቢላን ዲፒ ሂስቲ ዎꬊዴስ፤ ዩሁዳይካ ሄሳ ማላን ባ ቢታፌ ዲኤታ ባዱስ። 28 ናቡካዳናጾሬይ ዲኢ ኤፊዳ ዴሬዛ ቆዳይ ሃይሳፌ ካሊ ዲዛይሳ፤

ኢዚ ባ ካዎቲዳ ላፑንꬃ ላይꬃን 3,023 ኣይሁዳታ፥

29 ባ ካዎቲዳ ታማኔ ኦስፑንꬃ ላይꬃን

ናቡካዳናጾሬይ 832 ኣስ፥

30 ባ ካዎቲዳ ናምኡ ታማኔ ሄꬓንꬆ ላይꬃን

ናቡዛራዳኔይ 745 ኣይሁዳታ ዲኢ ኤፊዴስ፤

ኢዚ ዲኢ ኤፊዳ ኣሳ ቆዳይ ኢሲ ቦላ 4,600።

ኢዮኣኪኔ ቢርሼቴꬅ

31 ዩሁዳ ካዎ ኢዮኣኪኔይ ዲኤቲዳ ሄꬑ ታማኔ ላፑንꬃ ላይꬃን ዮሪ-ማሮዴቄይ ባቢሎኔን ካዎቲዴስ፤ ሄ ላይꬃንካ ታማኔ ናምኣንꬃ ኣጊናን ናምኡ ታማኔ ኢቻሻንꬆ ጋላሳን ዩሁዳ ካዎ ኢዮኣኪኔ ቆፒዴስ፤ ቃሾ ኬꬃፌካ ኢዛ ኬሲዴስ። 32 ኢዛ ሎኦ ቃላን ሃሳይሲዴስ፤ ባቢሎኔን ኢዛራ ቃሾሶን ዲዛ ካዎታ ኡባታፔ ቦላራ ኣꬂዲ ኢዛ ቦንቾሶን ዎꬂዴስ። 33 ኢዮኣኪኔይ ቃሾሶን ዲሼ ማይኢዳ ማይኦዛ ኢዛፔ ቃሪ ዬጊዴስ፤ ሄሳፌ ቢዲ ሃይቃና ጋካናስ ባ ዲዛ ዎዴ ኡባን ካዎዛ ማዳፌ ሚሼ ጋምኢዴስ። 34 ባቢሎኔ ካዎ ኢዮኣኪኔይ ቢዲ ሃይቃና ጋካናስ ፓጬይ ባይንዳ ኡባ ዎዴ ኢዛስ ማና ቃላባ ኢሚዴስ።

* 1:2 2ካዎ 22፡3—23፡27፤ 2ታሪ 34፡8—35፡19

* 1:3 2ካዎ 23፡36—24፡7፤ 24፡18—25፡21፤ 2ታሪ 36፡5-8፤ 11፡21

* 2:18 ሺሆሬ ሻፋይ ናይሌ ሻፋስ ጋባራ ሃꬃ።

* 3:6 2ካዎ 22፡1—23፡30፤ 2ታሪ 34፡1—35፡27

* 4:3 ሆሴ 10፡12

* 5:21 ኢሳ 6፡9-10፤ ሂዚ 12፡2፤ ማር 8፡18

* 5:22 ኢዮ 38፡8-11

* 6:14 ሂዚ 13፡10

* 6:15 ኤር 8፡10-12

* 6:16 ማቶ 11፡29

* 7:11 ማቶ 21፡13፤ ማር 11፡17፤ ሉቃ 19፡46

* 7:14 ኢያ 18፡1፤ ማዛ 78፡60፤ ኤር 26፡6

* 7:18 ኤር 44፡7-19

* 7:31 ሌዌ 18፡21፤ 2ካዎ 23፡10፤ ኤር 32፡35

* 7:34 ኤር 16፡9፤ 25፡10፤ ኣጁ 18፡23

* 8:7 ዳጊጬይ ካፎ ቆሞ ጊዲዳይሳ ቆንጪሴስ።

* 8:11 ሂዚ 13፡10

* 8:12 ኤር 6፡12-15

* 9:24 1ቆሮ 1፡31፤ 2ቆሮ 10፡17

* 10:7 ኣጁ 15፡4

* 15:1 ኬሳ 32፡11-14፤ ታይ 14፡13-19፤ 1ሳሜ 7፡5-9

* 15:2 ኣጁ 13፡10

* 15:4 2ካዎ 21፡1-16፤ 2ታሪ 33፡1-9

* 16:9 ኤር 7፡34፤ 25፡10፤ ኣጁ 18፡23

* 17:8 ማዛ 1፡3

* 17:10 ማዛ 62፡12፤ ኣጁ 2፡23

* 17:21 ናሂ 13፡15-22

* 17:22 ኬሳ 20፡8-10፤ ዛሬ 5፡12-14

* 19:2 2ካዎ 23፡10፤ ኤር 7፡30-32፤ 32፡34-35

* 19:5 ሌዌ 18፡21

* 19:13 ኬꬃ ካራ ቦላ ኤጻኔ ጩዋሶይ ኢስራኤሌ ኣሳይ ባ ኬꬃ ቦላ ፖቄ ማላ ኦꬂዲ ያርሾ ሺሺዛ ዎጋ።

* 20:3 ማጎርሚሳቢቤ፡ ማጎርሚሳቢቤ ጌቴቲዛይሳ ኢብራዌታ ቃላ ቢርሼꬂ ኡባ ሚሻንካ ዳጋማ ጉሳ።

* 20:18 ኢዮ 3፡1-19

* 21:2 2ካዎ 25፡1-11፤ 2ታሪ 36፡17-21

* 21:5 ማቶ 23፡38፤ ሉቃ 13፡35

* 22:18 2ካዎ 23፡36—24፡6፤ 2ታሪ 36፡5-7

* 22:24 2ካዎ 24፡8-15፤ 2ታሪ 36፡9-10

* 23:6 ኤር 33፡14-16

* 23:14 ሜꬌ 18፡20፤ ሂዚ 16፡49

* 24:1 2ካዎ 24፡12-16፤ 2ታሪ 36፡10

* 25:1 2ካዎ 24፡1፤ 2ታሪ 36፡5-7፤ ዳኔ 1፡1-2

* 25:10 ኤር 7፡34፤ 16፡9፤ ኣጁ 18፡22-23

* 25:11 2ታሪ 36፡21፤ ኤር 29፡10፤ ዳኔ 9፡2

* 26:1 2ካዎ 23፡36—24፡6፤ 2ታሪ 36፡5-7

* 26:6 ኢያ 18፡1፤ ማዛ 78፡60፤ ኤር 7፡12-14

* 26:18 ሚኪ 3፡12

* 27:1 2ካዎ 24፡18-20፤ 2ታሪ 36፡11-13

* 28:1 2ካዎ 24፡18-20፤ 2ታሪ 36፡11-13

* 29:2 2ካዎ 24፡12-16፤ 2ታሪ 36፡10

* 29:10 2ታሪ 36፡21፤ ኤር 25፡11፤ ዳኔ 9፡2

* 29:13 ዛሬ 4፡29

* 30:11 ኤር 46፡27-28

* 31:15 ሜꬌ 35፡16-19፤ ማቶ 2፡18

* 31:29 ሂዚ 18፡2

* 31:31 ማቶ 26፡28፤ ማር 14፡24፤ ሉቃ 22፡20፤ 1ቆሮ 11፡25፤ 2ቆሮ 3፡6

* 31:31 ኢብ 8፡8-12

* 31:33 ኢብ 10፡16

* 31:34 ኢብ 10፡17

* 32:1 2ካዎ 25፡1-7

* 32:28 2ካዎ 25፡1-11፤ 2ታሪ 36፡17-21

* 32:34 2ካዎ 23፡10፤ ኤር 7፡30-31፤ 19፡1-6

* 32:35 ሌዌ 18፡21፤ 2ካዎ 23፡10፤ ኤር 7፡31

* 33:11 1ታሪ 16፡34፤ 2ታሪ 5፡13፤ 7፡3፤ ኢዝ 3፡11፤ ማዛ 100፡5

* 33:16 ኤር 23፡5-6

* 33:17 2ሳሜ 7፡12-16፤ 1ካዎ 2፡4፤ 1ታሪ 1፡11-14

* 33:18 ታይ 3፡5-10

* 34:1 2ካዎ 25፡1-11፤ 2ታሪ 36፡17-21

* 35:1 2ካዎ 23፡36—24፡6፤ 2ታሪ 36፡5-7

* 36:1 2ካዎ 24፡1፤ 2ታሪ 36፡5-7፤ ዳኔ 1፡1-2

* 37:1 2ካዎ 24፡17፤ 2ታሪ 36፡10

* 39:12 ቃላያ ጊዛይሲ ቆሄቲዳ ኣሳስ ኢሜቲዛ ቃላባ ቤሴስ።

* 40:9 2ካዎ 25፡22-24

* 41:3 2ካዎ 25፡25

* 43:7 2ካዎ 25፡26

* 44:30 2ካዎ 25፡1-7

* 45:1 2ካዎ 24፡1፤ 2ታሪ 36፡5-7፤ ዳኔ 1፡1-2

* 46:2 ኢሳ 19፡1-25፤ ሂዚ 29፡1—32፡32

* 46:13 ኤር 43፡10-13

* 46:27 ኤር 30፡10-11

* 47:1 ኢሳ 14፡29-31፤ ሂዚ 25፡15-17፤ ኢዩ 3፡4-8፤ ኣሞ 1፡6-8፤ ሶፎ 2፡4-7፤ ዛካ 9፡5-7

* 48:1 ሂዚ 25፡8-11፤ ኣሞ 2፡1-3፤ ሶፎ 2፡8-11

* 49:1 ሚልኮሜይ ኣሞኔቲ ጎይኒዛ ኤቃ ጾሳታፔ ኢሳ።

* 49:1 ሂዚ 21፡28-32፤ 25፡1-7፤ ኣሞ 1፡13-15፤ ሶፎ 2፡8-11

* 49:7 ኢሳ 34፡5-17፤ 63፡1-6፤ ሂዚ 25፡12-14፤ 35፡1-5፤ ኣሞ 1፡11-12፤ ኣብ 1-14፤ ሚል 1፡2-5

* 49:18 ሜꬌ 19፡24-25

* 49:24 ኢሳ 17፡1-3፤ ኣሞ 1፡3-5፤ ዛካ 9፡1

* 50:1 ኢሳ 13፡1—14፡23፤ 47፡1-15

* 50:8 ኣጁ 18፡4

* 50:29 ኣጁ 18፡6

* 50:39 ኣጁ 18፡2

* 50:40 ሜꬌ 19፡24-25

* 51:7 ኣጁ 17፡2-4፤ 18፡3

* 51:9 ኣጁ 18፡5

* 51:13 ኣጁ 17፡1

* 51:41 ሼሻካይ ባቢሎኔ ካታማ ጉሳ።

* 51:48 ኣጁ 18፡20

* 51:49 ኣጁ 18፡24

* 51:64 ኣጁ 18፡21

* 52:4 ሂዚ 24፡2

* 52:7 ሂዚ 33፡21

* 52:11 ሂዚ 12፡13

* 52:13 1ካዎ 9፡8

* 52:17 1ካዎ 7፡15-47

ኤርማሳ ዚላስ

1

2

3

4

5

ኤርማሳ ዚላስ

ጊዶ ቆፋ

ኤርማሳ ዚላሲ ኪርስቶሲ ዬሌታናፔ ካሴ 586 ላይꬃን ዬሩሳላሜይ ላሌቲዳ ጊሻሲኔ ዴሬይ ጎዴቲዳ ጊሻስ ኢቻሹ ዚላሳ ጊንጾታ ሺሺ ኦይኪዴስ፤ ሃ ማጻፋን ዳሪዛ ባጋይ ዬሆ ጊሻሲኔ ካዮቴꬃ ጊሻስ ዮቲዛ ጊዲኮካ ኣሲ ጾሳን ኣማኔታና ጊሻሲኔ ሂዶታ ቃንጾንታ ዳና ማላ ታማርሲዛ ጊንጾ ኪፊሌይካ ኢዛን ዴስ፤ ሃይቲ ዚላሳቲ ኣይሁዳ ኣሳይ ኪርስቶሲ ዬሌታናፔ ካሴ 586 ላይꬃን ዴራ ቦላ ጋኪዳ ባሻ ዩሺ ቆፓና ማላ ላይꬃን ላይꬃን ጾማኒኔ ካዮቴꬃን ጾሳ ጎይኖ ዎጋታ ኢስቲ ፖሊዛ ጋላሳታን ጎኤቴቴስ።

ሃ ማጻፋይ ኦይኪዳ ኩሜꬃ ቆፋ

ኮይሮ ዚላስ፦ ዬሩሳላሜ ዋዬኔ ካዮቴꬅ 1፡1-22

ናምኣንꬆ ዚላስ፦ ጾሲ ዬሩሳላሜ ቦላ ዬጊዳ ቂጻቴ 2፡1-12

ሄꬓንꬆ ዚላስ፦ ሲንꬃፌ ያና ሂዶታ 3፡1-66

ኦይዳንꬆ ዚላስ፦ ዬሩሳላሜ ꬋዮ 4፡1-22

ኢቻሻንꬆ ዚላስ፦ ማሮቴꬅ ዴማናስ ዎሳ 5፡1-22

1

ዬሩሳላሜ ዋዬኔ ካዮ

1 ካሴ ኢዚን ዳሮ ካዎቴꬃይ

ዲዛ ካታማያ

ዋናዳ ኦሌታ ኣታዴ!

ዴሬታ ጊዶን ካሴ ጊታ ጊዲዳራ

ዋናዳ ኣምኢ ማላ ጊዳዴ!

ኣዉራጃታ ጋርሳን

ጎዳቶ ጊዲዳራ

ሃኢ ዋናዳ ኣይሌ ጊዳዴ!

2 ኢዛ ጊዶꬂ

ጫሞ ዬሆ ዬካዉስ፤

ኢዚስ ኣፉንꬃይካ

ሻጋላራ ጎጌስ፤

ኢዚ ላጌታፔ ኢዞ

ሚንꬄꬂዛይ

ኦኒካ ዴና፤

ኡባቲካ ኢዞ ካዲዳ፤

ዛሪዲካ ኢዚስ ሞርኬ ጊዲዳ።

3 ዩሁዳይ ዳሮ ዋዬቲዳፔኔ

ቶሼቲዳፔ ጉዬ ዲኤታዱስ፤

ኢዛ ካዎቴꬃታ

ጊዶን ኡታዱስ፤

ኢዚስ ሼምፒዛሶይካ ꬋይዴስ፤

ኢዛ ሜቶ ጋርሳን ዲሺን

ጎዲዛይቲ ኡባይ ኢዞ ዴሚዳ።

4 ኦኒካ ኢዚ ባኣሌታ

ቦንቻናስ

ዮንታ ጊሻስ ጺዮኔ ኦጌቲ ዬኬቴስ፤

ኢዚ ፔንጌታራ ጌሊዛይኔ

ኬዚዛይ ዴና፤

ኢዚ ቄሴቲ ጬጬቴስ፤

ጌላኦቲካ ሙዞቴቴስ፤

ኢዛካ ጊታ ሜቶ

ጋርሳን ቱጋታዉስ።

5 ኢዚ ናጋራይ ዳሮ ጊዲዳ ጋሶን

ጎዳይ ኢዚ ቦላ ሜቶ ዬጊዴስ፤

ኢዚ ሞርኬቲ ኢዞ ሃሪዳ፤

ኢዚ ናይቲካ ሞርኬታን ዲኤቲዳ፤

ኢዚ ሞርኬታስ ዱሲ ሎኢዴስ።

6 ጺዮኔ ማጫ ናይፔ

ኢዚ ፑላቴꬂኔ ቴማይ

ሻኬቲ ኪቺዴስ፤

ኢዚ ዳናቲ ማታ

ሚዛሶይ ꬋይዳ

ጌኔሳ ማላ ጊዲዳ፤

ኢስቲ ባና ጎዲዛይታፔ

ዎልቃይ ዉሪን ባቃቲዳ።

7 ዬሩሳላሜይ ሜቶቲዳ ዎዴኒኔ

ዋዬቲዳ ጋላሳታን

ካሴ ኢዚስ ዲዛ ኣቆታ

ዩሻ ቆፓዉስ፤

ኢዛ ሞርኬ ኩሼን

ኩንዲዳ ዎዴ

ኢዞ ማዲዛይ

ኦኒካ ባይንዳ ዎዴ፥

ኢዚ ሞርኬቲ ኢዚ ኩንዴꬃ

ቤኢዲ ኢዚ ቦላ ሚጪዳ።

8 ዬሩሳላሜይ ዳሮ ዴጾ

ናጋራ ኦꬃዱስ፤

ካꬌስካ ኣታዱስ፤

ኢዛ ካሎ ዲሺን ቤኢዳ ጊሻስ

ካሴ ኢዞ ቦንቺዳይቲ ኡባይ

ኢዞ ካꬊዳ፤

ኢዛካ ባ ባጋራ ዬላታዳ

ቢታ ጼላሼ ጉዬ ሲማዱስ።

9 ኢዚ ቱናቴꬂ

ኢዚ ማይኦ ቦላ ቤቲዴስ፤

ሲንꬃፌ ኢዚ ቦላ ሃናናይሳ

ኢዛ ቆፓቤኩ፤

ኢዚ ኩንዴꬂ

ዳጋንꬂዛዝ ጊዲዴስ፤

ኢዛ፥ «ታ ጎዳ ጾሶ!

ታ ሜቶቲዛ ሜቶዛ ቤኣ፤

ታ ሞርኬቲ ታና ጾኒዳ»

ጋ ዎሲንካ

ኢዞ ሚንꬄꬂዛይ

ኦኒካ ቤቲቤና።

10 ኢዚ ኣቆታ ኡባ ቦላ

ሞርኬይ ባ ኩሼ ዬዲዴስ፤

ጾሳ ኣሳ ሺቆን

ጌሎንታ ማላ ኔኒ ዲጊዳይቲ

ኤቃ ጾሳታስ

ጎይኒዛ ኣይዛቤቲ

ጌዴ ኢዚ ጾሳ ኬꬃን

ጌሊሺን ቤኣዱስ።

11 ኢዚ ኣሳይ ሚዛ ካꬅ ዴማናስ

ኮሻን ዳቡሬስ፤

ሼምፖራ ፓጻ ዳናስ ባስ ዲዛ

ኣቆታ ማና ካꬃራ ላሜቴስ፤

ዬሩሳላሜ ኣሳይ፥ «ኣቤት ጎዳዉ!

ኑኒ ካዉዪዶስ፤

ኑና ጼላዳ ኑስ ቆፓ።

12 «ጎዳ ጾሲ

ባ ዎልቃማ ሃንቆዛ

ኑ ቦላ ዬዲዳ ዎዴ

ኑ ቦላ ጋኪዳ ሜቶ ማላ

ሜቶይ ጋኪዳ ኣሲ ዲዛ ጊዲኮ

ኢንቴኖ ኦጌራ ኣꬊ ቢዛ

ኡባቶ ኣኔ ቤኢቴ!

ሃ ሜቶይ ኢንቴስ

ካዉሻ ሚሳቲዜ?

13 «ኢዚ ቦላ ꬎቃሶሆፔ

ታማ ዬዲዴስ፤

ሄ ታማዚካ ኑስ

ሜቄꬃን ጌሊዴስ፤

ኑ ቶሆታ ቃቻናስ

ጊቴ ዬጊዴስ፤

ሂስቲዲ ኑና

ጉዬ ዛሪ ኩንዲሲዴስ፤

ኩሜꬃ ጋላስ

ኑና ዳቡርሲዴስ፤

ጮ ሜላካ ቶይላሲዴስ።

14 «ታ ናጋራ ሺሺ ቃቺዲ

ታ ሞርጌን ዎꬂዴስ፤

ታ ዎልቃካ ዉርሲዴስ፤

ታኒ ኤቄታናስ

ዳንዳዮንታ ሞርኬታስ

ጎዳይ ታና ኣꬂ ኢሚዴስ።

15 «ኑ ጋርሳን ዲዛ ኦላንቻታ

ኡባታራ ጾሲ ኤቄቲዴስ፤

ኑ ጊዶፌ ዬላጋታ ꬋይሳናስ

ኦላንቻታ ኑ ቦላ ዬዲዴስ።

ዎይኔ ሚꬃ ኣይፌ

ኡሹ ኬሳናስ

ዬꬊዛ ማላ

ጎዳይ ቦሼቶንታ

ጌላኦ ሚሳቲዛ

ዩሁዳ ኣሳ ዬꬊዴስ።

16 «ሞርኬይ ኑ ቦላ ጎቢዴስ፤

ኑ ናይቲካ ባርካ ኣቲዳ፤

ኑና ዞሪ ሚንꬄꬂዛይቲ

ኑፔ ሃኪዳ፤

ሄሳ ጊሻስ ታ ዬካይሲኔ

ኣፉንꬃ ጉሳይስ።

17 ጺዮና ባ ኩሼ ሚጫዱስ፤

ኢዞ ሚንꬄꬂዛዴይ ዴና፤

ያቆቤ ዛሬታስ ሾሮቲ

ኢዛስ ሞርኬ ጊዳና ማላ

ጾሲ ኣዛዞ ኬሲዴስ፤

ዬሩሳላሜይካ ኢስታ ጊዶን

ቱና ሚሻ ማላ ቆዴታዱስ።

18 «ጾሲ ጺሎ፤

ታኒ ጊዲኮ

ኢዛ ኣዛዞ ቦላ ማካላዲስ፤

ኢንቴ ዉሪካ ሲዪቴ፤

ታ ሜቶዛካ ጼሊቴ፤

ማጫ ናይቲኔ

ናቴꬃ ኣቱማ ናይቲ

ታፔ ዲኤቲ ቢዳ።

19 ታኒ ታ ዶሲዛይታ ጼይጋዲስ፤

ኢስቲ ጊዲኮ ታና ካዲዳ፤

ታ ቄሴቲኔ ጪማቲ

ባ ሼምፖ ኣሻናስ

ካꬅ ኮዪሼ

ካታማይ ጊዶን ዉሪዳ።

20 «ኣቤት ጎዳዉ!

ታ ዋዬዛ ቤኣ!

ታ ጊዶ ኣሳቴꬃይ ሜቶቲዴስ፤

ታ ኬሃ ማካላዲስ፤

ታ ዎዚናይካ ሜቂዴስ፤

ካሬን ጊዲን ሶን

ዴራ ሃይቆይ ዉርሴስ።

21 «ዴሬይ ታ ዚላሊዛይሳ ሲዪዴስ፤

ጊዶ ኣቲን ኦኒካ ታና

ሚንꬄꬂዛዴይ

ቤቲቤና፤

ታ ሞርኬቲ ኡባይካ

ታ ሜቶቶይሳ ሲዪዳ፤

ኔኒ ኦꬆይሳካ ኤሪዲ

ኢስቲ ኡፋዬቲዳ፤

ኔ ኢስታ ቦላ ኤሃና ጋ

ቃቺዳ ጋላሳያ ዩ፤

ኢስቲካ ታ ማላ ዚላሌቶ።

22 «ኢስታ ኢታቴꬂ

ኔ ሲንꬃን ቤቶ፤

ታ ናጋራ ጋሶን

ኔ ታ ቦላ ኦꬆይሳꬆ

ኢስታ ቦላካ ኦꬃ፤

ታ ጬጫዳ ዚላሊዛ

ዚላሳይ ዳሪዴስ፤

ታ ዎዚናይካ ዳቡርዴስ»

ጊሼ ዋሴቴስ።

2

ጾሲ ዬሩሳላሜ ቦላ ኤሂዳ ሃንቆ

1 ጎዳይ ጺዮኔ ማጫ ናዮ ባ ሃንቆን ዎስቲ ካዉሺዴ!

ኢስራኤሌ ቦንቾ

ሳሎፔ ዱጌ ሳኣን ዬጊዴስ፤

ኢዚ ባ ሃንቆ ጋላስ

ባ ቶሆ ሼምፒሲዛሶ

ጊዲዳሮ ዛሪ

ቆፓናስ ኮዪቤና።

2 ያቆቤ ዱሳሶ ኡባ ጾሲ

ቃꬌታይ ባይንዳ ꬋይሲዴስ፤

ዩሁዳ ዴሬ ሚጻታ

ኢዚ ባ ሃንቆን ላሊዴስ፤

ኢዚ ካዎቴꬃኔ

ዴሬ ኣይሲዛይታ

ካዉሺዲ ዱጌ

ቢታን ዬጊዴስ።

3 ኢዚ ባ ጊታ ሃንቆን

ኢስራኤሌ ዎልቃ ሊቂሲዴስ፤

ሞርኬይ ኢዛ ኦላናስ ዪዛ ዎዴ

ባ ማዶ ኩሼ

ኢስታፌ ዴንꬂዴስ፤

ባ ዩሾን ዲዛ ኡባ

ሚዛ ታማ ላጮ ማላ

ኢዛ ሃንቆይ ያቆቤ ቦላ

ኤጺ ኬዚዴስ።

4 ኢዚ ሞርኬ ማላ

ዎንዳፌ ዳፊ ኦይኪዴስ፤

ኢዛ ኡሻቻ ኩሼይ

ዪሻ ዬዳናስ ጊግሲዴስ፤

ባና ሎኢዛይታ ኡባ

ሞርኬ ማላ ሹኪዴስ፤

ጺዮኔ ዱንካኔታ ቦላካ

ባ ሃንቆ ታማ ማላ ቆሊዴስ።

5 ጾሲ ሞርኬ ማላ ጊዲዲ

ኢስራኤሌ ዲፒ ሂስቲዴስ፤

ካዎቴꬃ ኬꬃካ

ꬋይሲዴስ፤

ኢዚ ሚጻካ ላሊዴስ፤

ዩሁዳ ኣሳ ቦላ

ካዮኔ ዚላስ ዳርሲዴስ።

6 ኢዚ ባ ኬꬃ ካꬃ ጊዶን ዲዛ

ጋባ ሾዲዛ ማላ

ሾዲ ኦሊዴስ፤

ጾሲ ጺዮኖ

ኢዛ ላይꬃን ላይꬃን

ቦንቺዛ ባኣሌታኔ

ሳምባታታ ዲጊዴስ፤

ኢዚ ባ ሚኖ ሃንቆን

ካዎዛኔ ቄሴዛ

ካዉሺዴስ።

7 ጎዳይ ያርሾ

ያርሺዛሶሆዛ ካꬊዴስ፤

ባ ኬꬃካ ኣጊዴስ፤

ባ ካዎቴꬃ ኬꬃ ጊምቤታ

ሞርኬስ ኣꬂ ኢሚዴስ፤

ባኣሌ ጋላሳታን

ኦꬂዛይሳꬆ

ኢስቲ ጎዳ ኬꬃን

ኬሂ ዋሲዳ።

8 ጎዳይ ጺዮኔ ካታማ ጊምቤ

ላላናስ ቃንጺ ዴንዲዴስ፤

ሚጼ ዎዶሮዛ ፒዲሲዴስ፤

ኢዚ ኢስታ ꬋይሶንታ ኣጌና፤

ሚጻቲኔ ጊምቤቲ ላሌቲዳ፤

ኢስቲካ ኢሲፌ ꬋይዳ።

9 ኢዚ ፔንጌቲ ዱጌ ቢታን ጌሊዳ፤

ካሬ ጎርዲዛ ቢራታ ኮላታቲ

ሜቄሬቲ ዎꬊዳ፤

ኢዚ ካዎዚኔ ዳናቲ

ኣይዛቤታን ዲኤቲ ቢዳ፤

ሃይሳፌ ጉዬ ካሴ ኢስታስ ዲዛ

ዎጋይ ኦꬄና፤

ኢዚ ናቤታስካ ሃይሳፌ ጉዬ

ጎዳፔ ኣጁታይ ቆንጬና።

10 ጺዮኔ ዴሬ ጪማቲ

ቢታ ቦላ ጮኡ ጊ ኡቲዳ፤

ኢስቲ ባ ሁኤን ጉዱላ ላሊዳ፤

ማቃካ ማይኢዳ፤

ዬሩሳላሜ ጌላኦቲ

ዱጌ ቢታ ጼሊዳ።

11 ታ ዴሬይ ዉሪዴስ፤

ናቴꬃ ናይቲኔ ቄሪ ናይቲ

ካታማ ጊዶን ላባኒ ኩንዲዳ።

ሄሳ ጊሻስ ታ ኣይፌይ

ኣፉንꬃን ባልጁሚዴስ፤

ታስ ማራጬይ ኮኮሪዴስ፤

ታ ዎዚናይካ ሴሪዴስ፤

12 ኦላሶን ማዱንጺ ኩንዲዳ

ኣሳታ ማላ

ካታማይ ጊዶን ኢስቲ ዳቡርዳ፤

ኢስቲ ባንታ ኣዬታ፥

«ካꬂኔ ሃꬂ

ኑስ ኣዋን ዲዜ?»

ጊ ኦይቺሼ ኢስቲ ቄሴ ቦላ

ቦርኮቲዲ ሼምፖ ኬዚዳ።

13 «ሃኔ ዬሩሳላሜ!

ታ ኔ ጊሻስ

ኣይ ጋናስ

ዳንዳያዚና?

ታ ኔና ኣዛራ ጊናሳ ጼሎ?

ሃኔ ዶሴቲዳ

ጺዮኔ ጌላኦዬ!

ታ ኔና ዎስታ ሚንꬄꬃናስ

ዳንዳያዚና?

ኔ ማዱንꬃይ

ኣባፌካ ጪማቴስ፤

ኔና ፓꬃናስ

ዳንዳይዛይ ኦኔ?

14 ኔ ናቤታ ኣጁታይ

ዎርዶኔ ጮ ሃዳ፤

ኔ ናጋራ ቆንጪሲዲ

ኔና ዲኤቴꬃፌ ኣሼቴና፤

ኢስቲ ኔስ ዮቲዛ ቲንቢቴይ

ባሌꬂዛዚኔ

ኦጌፔ ካሬ ኬሲዛዛ።

15 ኔ ኣቻራ ኣꬊ ቢዛ ኡባይ

ኔ ቦላ ባ ኩሼ ባቂ ካኣና፤

ቢታ ኡባን

ኣꬎ ሎኦ ጌቴቲዛ

ካታማያኔ

ዴሬ ኡባይ ኡፋዬቲዛ

ካታማያ ሃኒ?» ጋና፤

ቂꬊሼካ ባ ሁኤ ቃꬃና።

16 ኔ ሞርኬቲ ኡባይ ኢሲፌ

ባንታ ዶና ኬሂ ዶይዳ፤

ባንታ ኣች ሳጺሼ ቂꬊዳ፤

«ኑኒ ኢዞ ሚቲዶስ!

ኑኒ ኣሞቲዳራ ሃኖ፤

ሼምፖራ ፓጻ ዲዲ

ጋኪ ኣይፌን ቤኢዶስ» ጊዳ።

17 ጾሲ ባ ቆፒዳይሳ ኦꬂዴስ፤

ዳሮ ዎዴፔ ካሴ ዮቲዳ

ቃላ ፖሊዴስ፤

ኢዚ ኔና ቃꬌታይ

ባይንዳ ላሊዴስ፤

ኔ ዋዬቲሺን

ሞርኬይ ኡፋዬታና ማላ

ኔ ሞርኬታ

ꬎቁ ꬎቁ ሂስቲዴስ።

18 ዬሩሳላሜ ጊምቤ

ጊዶን ዲዛ ኣሳዉ!

ጾሳኮ ዋሲቴ፤

ኢንቴ ኣፉንꬂ ኦማርሲኔ

ጋላስ ዲኦ ማላ ጎጎ፤

ኢንቴካ ሼምፖፍቴ፤

ኢንቴ ኣይፌሲካ ሼምፖ ኢሞፍቴ።

19 ቃማ ኩሜꬅ ዴንዲዲ ዋሲቴ፤

ጎዳ ሲንꬃን ኢንቴ ዎዚና

ሃꬃ ማላ ጉሲቴ፤

ኦጌ ዶናን ኮሻቲ ኩንዲዳ

ኔ ናይታ

ሼምፖ ጊሻስ ኔ ኩሼ

ፑዴ ኢዛኮ ዴንꬃዳ ዎሳ።

20 ኣቤት ጎዳዉ!

ሃይሳ ኔ ቤኣ!

ኔኒ ሃይሳꬆ ካሴ ኦና ቦላ

ኦꬃ ኤሪዛኮ ኣኔ ኣኬካ፤

ኣያ ዬላ ዲቺዳ ና

ዛራ ማናስ ቤሲዜ?

ቄሴይኔ ናቤይ

ጾሳ ኬꬃን

ሃይቃናስ ቤሲዜ?

21 ዬላጋቲኔ ጪማቲ ሃይቂዲ

ኦጌን ኩንዲ ኣቲዳ፤

ዬላጋ ማጫሳቲኔ

ኣቱማቲ ማሻን ሃይቂዳ፤

ኔ ሃንቄቲዳ ጋላስ

ኢስታ ዎꬋዳሳ፤

ቃꬌታይ ባይንዳካ ሹካዳሳ።

22 ባኣሌ ጋላስ ዲጊሳስ

ጼይጊዛ ማላ

ታ ሞርኬታ ታ ቦላ ጼይጋዳሳ፤

ኔ ሃንቆ ጋላስ

ኦኒካ ኬሲ ኤኪቤና፤

ዎይኮ ሼምፖራ ፓጻ

ኣቲዳይ ዴና፤

ታ ዬላ ዲቺዳይታ

ሞርኬይ ታፔ ꬋይሲዴስ።

3

ማሬቴꬃን ቤቲዛ ሂዶታ

1 ጎዳ ሃንቆ ጉፌን ዋዬ ቤኢዳ

ኣሲ ታና።

2 ኢዚ ታና ባ ሲንꬃፌ

ኬሲ ዬዲዴስ፤

ፖኦይ ባይንዳ ጌዴ ꬉማን

ታና ጌልꬂዴስ።

3 ኢዚ ኩሜꬃ ጋላስ

ዛሪ ዛሪዲ ታና ሾጪዴስ።

4 ኢዚ ታ ኣሳቴꬃካ ጬጊሲዴስ፤

ታ ሜቄꬃታካ

ሜንꬄሬꬂዴስ።

5 ኢዚ ታና ሜቶኒኔ

ኢታ ቱጋ ጊዶ ዬጊዴስ።

6 ሃይቂዲ ጋምኢዳ ኣሳ ማላ

ታኒ ꬉማን

ዳና ማላ ኦꬂዴስ።

7 ታ ኬዞንታ ማላ

ታ ዩሾዛ ዲርዴስ፤

ሚኖ ሳንሳላታን

ታና ቃቺዴስ።

8 ታኒ ማዶ ኮያዳ

ዋሳ ጼይጊንካ

ኢዚ ታ ዋሳ

ሲያናስ ኮዪቤና።

9 ታ ኦጌዛ ማሴቲዳ

ሹቻን ጎርዲዴስ፤

ታ ኣꬋ ቢዛ

ኦጌዛካ ጌላሲዴስ።

10 ኢዚ ታስ ዛማዲ ኡቲዳ

ዛርዶ ማላ ጊዲዴስ፤

ቃሴካ ቆቴቲ ናጊዛ

ጋሞ ማላ ጊዲዴስ።

11 ታና ታ ቢዛ ኦጌፔ

ጎቺ ኬሲዲ

ዱሴሬꬂ ዬጊዴስ፤

ታና ኣሲ ባይንዳሶን ኦላጊዴስ።

12 ኢዚ ባ ዎንዳፌ

ዳፊ ኦይኪዴስ፤

ታና ጫዳናስ

ባ ዪሽ ጊግሲ ዎꬂዴስ።

13 ኢዚ ዪሻ ዬዲዲ

ታስ ዎዚና ኣይፌን ጫዲዴስ።

14 ታኒ ታ ዴሬ ኣሳስ

ቂꬌ ሚሽ ጊዳዲስ፤

ጋላስ ኩሜꬅ ታ ቦላ

ቂꬌ ማዛሙሬ ዬጼቴስ።

15 ኢዚ ታ ዴኦዛ ጫሞን ኩንꬂዴስ፤

ኢዚ ታና ጪዬ ኡሹ ካልሲዴስ።

16 ኢዚ ታ ኣች ሹቻን ሜንꬂዴስ፤

ኢዚ ታና ጉዱላን ዬꬌቲዴስ።

17 ታ ሼምፖይስ ሳሮቴꬂ ꬋይዴስ፤

ኡፋይሲ ኢዚ ኣዛኮኔ

ታ ባላዲስ።

18 ሄሳ ጊሻስ፥

«ታ ቦንቾይ

ታፔ ሻኬቲዴስ፤

ታኒ ጾሳፌ ናጊዛ ሂዶታ

ኡባይ ꬋይዴስ» ጋዲስ።

19 ታ ዋዬኔ ታ ቶይላቴꬃ

ታ ቆፒሺን ታ ዴኦይ

ታና ጫሚዴስ።

20 ኡባ ዎዴካ ታ ሃይሳ ቆፒሺን

ታ ዎዚናይ ጬጬስ።

21 ጊዲኮካ ታኒ

ሃይሳ ቆፒዛ ዎዴ

ታስ ሲንꬃፌ ሂዶታይ ዴስ።

22 ሄሲካ ኑኒ ꬋዮንታ ኣጊዳይ

ጎዳ ሲቆይ

ዳሮ ጊዲዳ ጋሶና፤

ኢዛ ቃꬌታይካ ሜርናስ

ዉሮንታ ጊሻሳ።

23 ኢስቲ ማላዶ ማላዶ ኦራꬃ፤

ኔ ኣማኔቴꬃይካ ዳሮ።

24 ታስ ቃዳይ ጎዳ፤

ሄሳ ጊሻስ ታ ኢዛን ጻላ

ሂዶታ ኦꬃይስ።

25 ጎዳይ ባና ሂዶታ

ኦꬂዛይታሲኔ

ኢዛ ኮይዛይታስ ሎኦ።

26 ጎዳይ ኣስ ኣሺዛ ኣሾዛ

ኢዛዴይ ጮኡ ጊ ናጊኮ ሎኦ።

27 ኣሲ ዬላጋቴꬃ ዎዴን

ቃምባራ ቶኪኮ ሎኦ።

28 ጎዳይ ኢዛ ቶሲዳ ጊሻስ

ኢዚ ባርካ ጮኡ ጊ ኡቶ።

29 ሲንꬃፌ ኢዛስ ሂዶታይ ዳና

ዳንዳይዛ ጊሻስ

ባና ዚቂ ሂስቲ ሃሪሶ።

30 ባቃና ኮዪዳዴስ

ኢዚ ባ ሻጋላ ቤሶ፤

ካዉሻቴꬂካ ኤኮ።

31 ጎዳይ ኣሴ ሜርናስካ

ዬጊ ኣጌና።

32 ኢዚ ኣሳ ቦላ ሜቶ ኤሂኮካ

ባ ሜርና ሲቆን

ሲሚ ቃꬌቴስ፤

33 ኢዚ ኦዲዲ ኣሳ ቦላ ሜቶ

ዎይኮ ዋዬ ኤሂ ኤሬና።

34 ዴራን ዲዛ ቃሾ ኣሳይ

ኡባይ ጌኔን ዬꬌቲሺን፥

35 ኡባፌ ꬎቃ ጾሳይ ቤዪሺን

ኣሳስ ኣሳቴꬃ

ማታይ ዲጌቲዛ ዎዴ፥

36 ቃሴካ ቱማ ፒርዳይ

ጌላቲዛ ዎዴ

ጎዳይ ሄሳ ማላ

ሃኖታ ዴሜኔ?

37 ጾሲ ኣዛዞንታ ዲሺን

ባ ጊዳዝ ፖላናስ

ዳንዳይዛይ ኦኔ?

38 ኢታ ጊዲን ዎይኮ ሎኦ ጊዲን

ባ ጊዳዝ ፖሊዛይ

ኡባፌ ꬎቃ ጾሳ ጊዴኔ?

39 ሂስቲን ሼምፖራ

ፓጻ ዲዛ ኣሲ ባ ናጋራን

ቃጻዬቲሼ ኣዛስ ዙዙሚዜ?

40 ሄሳ ኣጊዲ ኑኒ

ኑ ኦጌ ኣኔ ፒልጊ ጼሎስ፤

ጎዳኮካ ሲሞስ።

41 ኣኔ ኑኒ ኑ ዎዚናኔ

ኑ ኩሼ ሳሎን ዲዛ

ጾሳኮ ፑዴ ዴንꬂዲ፥

42 «ኑ ጎዳዉ! ኑኒ ማካሊዶስ፤

ናጋራካ ኦꬂዶስ፤

ሄሳ ጊሻስ ኔኒ

ኑና ማራቤካ።

43 ኔኒ ሃንቆን ኩማዳ

ኑና ጎዳዳሳ፤

ኔ ኑና

ቃꬌታይ ባይንዳ ዎꬋዳሳ።

44 ዎሳይ ኔኮ ኣꬊ

ቦንታ ማላ

ኔና ሻራን ካማዳሳ።

45 ኔ ኑና ኣይዛቤታ ጊዶን

ኦርጮኔ ቡራ ኬሳዳሳ።

46 ኑ ሞርኬቲ ኡባይ

ባ ዶና ኑ ቦላ ዶይዳ።

47 ኑኒ ባሻኒኔ

ላሌቴꬃን ሜቶኒኔ

ሺሮን ኩምዶስ» ጎስ።

48 ታ ዴሬይ ዉሪዳ ጊሻስ

ታ ኣይፌፔ ኣፉንꬂ

ዲኦ ማላ ጎጊዴስ።

49 ሼምፖንታ ኡባ ዎዴ

ታ ኣይፌፔ ኣፉንꬂ ጉኬስ።

50 ሄሲ ሃናናይ ጾሲ ሳሎፔ

ዱጌ ጼላና ጋካናሳ።

51 ታኒ ዲዛ ካታማን ዲዛ

ኡባ ማጫሳታ ቦላ

ጋኪዳ ሜቶዛ

ታኒ ታ ኣይፌን ቤኢዳ ጊሻስ

ታ ዎዚናይ ጬጪዴስ።

52 ጋሶይካ ባይንዳ

ታስ ሞርኬ ጊዲዳይቲ

ካፎ ማላ ታና ሻንካቲዳ።

53 ኢስቲ ታኒ ሼምፖራ

ፓጻ ዲሺን ዱጌ ኦላን ዬጊዳ፤

ሹቺካ ታ ቦላ ኦሊዳ።

54 ሃꬂ ኩሚዲ

ታስ ሁኤ ቦላራ ጎጊዴስ፤

ታኒ ꬋያዲስ ጋዳ ቆፓዲስ።

55 ታ ጎዳዉ!

ታኒ ጪማ ኦላ ጊዶን ዳሼ

ኔ ሱንꬃ ጼይጋዲስ።

56 ታ ዋሶ ኔ ሲያና ማላ

ታ ኔና ዎሲን ሲያዳሳ።

57 ታ ኔና ጼይጊዳ ዎዴ

ኔ ታኮ ሺቃዳ፥

«ያዮፋ» ጋዳሳ።

58 ጎዶ! ኔ ታስ ሞቴታዳ

ታና ኣሻዳሳ።

59 ጎዳዉ! ኔ ታ ቦላ

ጋኪዳ ቆሆዛ ቤያዳሳ፤

ኔ ታስ ፒርዳ።

60 ታ ሞርኬቲ ታ ቦላ

ሃሎ ኬሳናስ ቆፒዳይሳኔ

ኢስቲ ታ ቦላ

ዙፔቲዳይሳ ኔ ቤያዳሳ።

61 ታ ጎዳዉ!

ኢስቲ ታና ጫዪዳ ጫሻኔ

ታ ቦላ ማቄቲዳ ማቆዛ

ኔ ሲያዳሳ።

62 ጋላስ ኩሜꬅ ታ ሞርኬቲ

ታ ቦላ ሳሱኬቴቴሲኔ

ዙዙሜቴስ።

63 ኔ ኢስታ ጼላ!

ኢስቲ ኤቂዲ ጊዲን ኡቲዲ

ባ ዬꬃን ታና ጫዴቴስ።

64 ታ ጎዳዉ! ኔ ኢስታስ

ኢስታ ኦሶ ማላ ኢማ።

65 ኢስታ ዎዚና ዳሚሳ፤

ኔ ቃንጌꬂ ኢስታ ጋኮ።

66 ኣቤት ጎዳዉ!

ኔ ኢስታ ኔ ሃንቆን ጎዳ፤

ሳሎ ጋርሳፌ ꬋይሳ።

4

ዬሩሳላሜ ቦላ ጋኪዳ ቂጻቴ

1 ዎርቃይ ዋኒ ታሲዴስ፤

ዋላካይ ባይንዳ ሙሩታ ዎርቃይ

ዋኒ ላሜቲዴ!

ጾሳ ኬꬂ

ኬጼቲዳ ቦንቾ ሹቻቲ

ኦጌ ዶናን ላሌቲዳ።

2 ካሴ ቦንቼቲዳ

ዎርቃ ሚሳቲዛ

ጺዮኔ ናይቲ ሃኢ ዋኒዲ

ኩሼን ኡርቃፌ ቲሊዲ ሜꬊዳ

ማና ሚሻ ማላ ጊዲዶ!

3 ዎራካናቲ ባ ማራታ ዲቻናስ

ባ ꬋንꬅ ꬋንꬄቴስ፤

ታ ዴሬይ ጊዲኮ

ባዞን ዲዛ

ያንቻ ካፎታ ማላ

ሜንጼ ኢቲዴስ።

4 ዳሮ ሳሜቲዳ ጊሻስ

ጉꬃ ናይታ ኢንጻርሲ

ፑዴ ጎንጊራꬃራ ኦይኬቲዴስ፤

ናይቲ ካꬅ ዎሲዳ ሺን

ኦኒካ ኢስታስ ኢሚቤና።

5 ካሴ ሎኦ ካꬅ ሚዛይቲ

ሃኢ ሜቶቲዲ

ኦጌ ቦላ ቶይላቲዳ፤

ካሴ ሎኦ ማይኦ ማይኢዲ

ኢሻሎን ዲጪዳይቲ

ሃኢ ቢዲንꬃን ኢቺዳ።

6 ታ ዴሬዛ ቦላ ጋኪዳ ቂጻቴይ

ኦና ኩሼይካ

ቦቾንታ ዲሺን

ኤሶን ኣꬋ ዎꬊዳ

ሶዶሜ ካታማ

ኣሳ ጋኪዳ ቂጻቴዛፔካ

ኬሂ ኢታ። *

7 ኢስታ ካሌꬂዛይቲ

ሻቻፌ ኣꬊዳ ጌሻ፤

ማꬃፌ ኣꬊ ቦꬃ፤

ኢስታ ቦላይ ዞኦ ኢንቁፌ

ኣꬊዳ ኣሪሳ፤

ቃሴ ኢስታስ ሜꬋይካ

ሲምፔሬ ጌቴቲዛ

ሹቻ ማላ።

8 ሃኢ ጊዲኮ ኢስታ ሜꬋይ

ሻላፔካ ኣꬊ ካሬቲዴስ፤

ኦኒካ ኢስታ ኦጌን ቤኢዲ ኤሬና፤

ኢስቲ ሜቄꬅ ጻላ ኣቲዳ፤

ሜላ ሚꬃ ማላ ጊዲዳ።

9 ኮሻን ሃይቂዳይታፔ

ማሻን ሃይቂዳይቲ ሎኦ፤

10 ታ ኣሳ ቦላ ጋኪዳ ሃንቆ ጋሶን

ናይታስ ሚሼቲዛ ኣዬቲ

ባ ዬሊዳ ናይታ

ባ ኩሼራ ዶይሲ ሚዳ። *

11 ጾሲ ባ ዎልቃማ

ሃንቆዛ ቆንጪሲዴስ፤

ጺዮኖ ዲፒ ሂስቲ

ꬋይሲዛ ታማ ኦይሴꬂዴስ።

12 ቢታ ቦላ ዲዛ ካዎታፔ

ዎይኮ ኣላሜ ቦላ ዲዛ

ኣሳፔ ኦኒካ ኢስታ ሞርኬቲ

ዎይኮ ዎራጂዛይቲ

ዬሩሳላሜ ፔንጌታ

ሜንꬂ ጌላና ጊዲ

ኦኒካ ቆፒቤና።

13 ሃይሲ ሃኒዳይ ናቤቲኔ

ቄሴቲ ኦꬂዳ

ናጋራ ጋሶና፤

ቃሴ ኢስቲ ጺሎታ ሱꬅ

ጉሲዳ ጊሻሳ።

14 ቆቄ ኣሳ ማላ

ኢስቲ ኦጌ ቦላ ጋዲጋዳና፤

ኢስቲ ሱꬃን ቱኒዳ ጊሻስ

ኢስታ ማይኦ ቦቻናስ

ጻሊዛዴይ ዴና።

15 ሄሳ ጊሻስ ኣሳይ ኢስታ ቦላ፥

«ኪቺቴ! ኢንቴ ቱና! ሃኪቴ!

ኑና ቦቾፍቴ!» ጊ ዋሳና።

ሄሳ ጋሶን ኢስቲ ባቃቲዲ

ካዎቴꬃ ጊዶን ቶይላቲሼ

ኣሳይ ኢስታስ፥ «ኢንቴ ኑናራ

ሃይሳን ዳናስ

ዳንዳዬኬታ» ጊዳ።

16 ኢስታ ላሊዳይ ጾሳ፤

ሃይሳፌ ጉዬ ኢዚ ኢስታስ ቆፔና፤

ኢስታ ቄሴታስ ቦንቾይ ኢሜቴና፤

ጪማታስካ ፑላይ ዴና።

17 ኑ ኣይፌይ ማዶ ዴማናስ

ጼሊሼ ጮ ሜላ ዳቡርዴስ፤

ኑና ኣሻናስ

ዳንዳዮንታ ዴሬታፔ

ማዶ ዴማናስ

ላሞታን ናጊዶስ።

18 ኣሳይ ኑ ጌዶን ኤቂዛ ጊሻስ

ኑ ኦጌራ ሄሜታናስ

ዳንዳይቤኮ፤

ኑስ ዉርሴꬂ ማቲዴስ፤

ኑ ላይꬂ ዉሪዴስ፤

ኑ ꬋይዛ ዎዴይ ጋኪዴስ።

19 ኑና ጎዲዛይቲ ሳሎራ ፓሊዛ

ጎሌፌ ኣꬊ ኤሶቴቴስ፤

ኢስቲ ኑና ዙማ ቦላራ ጎዲዳ፤

ባዞን ኑና ዙጊ ናጊዳ።

20 ኑኒ ኢዛ ኩዋ ጋርሳን

ኡቲ ዴኣና ጊ ቆፒዳይሳ፥

ጾሲ ቲይዳይሳ፥

ኑስ ዴኦ ሼምፖካ ጊዲዳይሳ

ባንታ ዎጺማዴን ኦይኪዳ።

21 ኢንቴኖ ኡጼ ቢታን ዲዛ

ኤዶሜ ኣሳቶ!

ኡፋይስ ኖጮጩ ጊቴ!

ጊዶ ኣቲን ቃዳይ

ኢንቴናካ ጋካና፤

ኢንቴ ማꬆታናኔ

ካሎ ኣታና።

22 ኢንቴኖ ጺዮኔ ኣሳቶ!

ኢንቴ ሞሮ ጋሶን ቃጻዬቶይሲ

ኢንቴስ ጊዳና፤

ሃይሳፌ ጉዬ ኢንቴና

ዲኤቲዳ ቢታን ጋምኢሴና፤

ጊዶ ኣቲን ኤዶሜ ኣሳቶ!

ኢዚ ኢንቴና ኢንቴ

ናጋራ ጊሻስ ቃጻያና፤

ኢዚ ኢንቴ ሞሮዛካ

ቆንጬ ኬሳና።

5

ማሬታናስ ዎሲዳ ዎሳ

1 ኣቤት ጎዳዉ!

ኑ ቦላ ጋኪዳይሳ ኔ ቆፓ፤

ኑ ካዉሻቴꬃካ ጼላ።

2 ኑ ቢታ ኣላጋቲ ላቲዳ፤

ኑ ኬꬃካ

ባስ ዱሳሶ ኦꬂዳ።

3 ኑኒ ዪኦ ጊዲዶስ፤

ኑ ኣዬቲ ኣምኤታ ጊዲዳ።

4 ኑኒ ኑ ሃꬃ

ሚሻን ሻሚ ኡዪዶስ፤

ኑኒ ኑ ሚꬃካ

ሻሚ ኤኪዶስ።

5 ኑና ጎዲዛይቲ

ኑስ ጌዶን ኤቂዳ፤

ኬሂ ዳቡርዶስ፤

ሼምፖካ ዲጌቲዶስ።

6 ኑኒ ካꬅ ካላናስ ጊዲ

ኣሶሬ ኣሳታሲኔ

ጊብጼስ ኩሼ ኢሚዶስ።

7 ኑ ኣዋቲ ናጋራ ኦꬂዳ፤

ኑኒ ኢስታ ቂጻቴ ኤኪዶስ።

8 ኣይሌቲ ኑና ሃሪዳ፤

ኢስታ ኩሼፔ ኑና ኬሲ

ኤካናይ ኦኒካ ዴና።

9 ባዞን ዲዛ ኦላ ጋሶን

ኑኒ ኑ ሼምፖ

ኣꬂ ኢሚዲ ካꬅ ዴሚዶስ።

10 ኮሻ ዳሮፔ

ዴንዲዳይሳን ሃርጊዶስ፤

ኑ ሜꬋይካ

ሻላ ማላ ጊዲዴስ።

11 ማጫሳታ ጺዮኔን ቱኒሲዳ፤

ጌላኦታካ ዩሁዳ ካታማታን

ዎልቃን ኦይኪ ካዉሺዳ።

12 ዳናታ ካቂዳ፤

ጪማታካ ቦንቺቤቴና።

13 ዬላጋ ኣቱማ ናይቲ

ዎጻን ጋጫና ማላ

ዎልቃꬂዳ፤

ፓንꬃቲ ዴጾ ሚꬅ

ቶኪዲ ጋዲጋዲዳ።

14 ጪማቲ ፒርዳናስ

ኡቲዛ ዱቡሻ ኣጊዳ፤

ፓንꬃቲካ

ባንታ ማዛሙሬ ኣጊዳ።

15 ኡፋይሲ ኑ ዎዚናፔ ꬋይዴስ፤

ኑ ዱሪሲካ

ዬሆን ላሜቲዴስ።

16 ካላቻይ ኑ ሁኤፔ ኩንዲዴስ፤

ኑ ናጋራ ኦꬂዳ ጊሻስ

ኣዬ ኣና!

17 ሄሳ ጋሶን

ኑ ዎዚናይ ዳቡርዴስ፤

ኑ ኣይፌይካ ባልጁሚዴስ።

18 ጺዮኔ ቢታይ ቡላ ጊዲዳ ጊሻስ

ዎራካናቲ ጉፒዛሶሆ ጊዲዴስ።

19 ኣቤት ጎዳዉ!

ኔኒ ሜርናስ ሃራሳ፤

ኔ ካዎቴꬃይ ዬሌታፔ

ዬሌታ ጋካናስ ዳና።

20 ኔ ኑና ኣይስ ኡባ ዎዴ

ጮኡ ጋይ?

ቃሴ ኣይስ

ሃይሳ ጋካናስ ኣጋጋዲ?

21 ጎዳዉ! ኔኒ ኑና ኔኮ ዛራ፤

ኑኒካ ኔኮ ሲማና!

ቤኒ ኑ ቦንቾዛ ዛራዳ

ኑና ኦራꬃ!

22 ኔ ሄሳꬆ ኦꬆንታ ኣጊኮ

ኑና ሙሌራ ኣጋዲ?

ኔ ሃንቆዛስካ ዛዋይ ባዌ?

* 4:6 ሜꬌ 19፡24

* 4:10 ዛሬ 28፡57፤ ሂዚ 5፡10

ሂዚቄላ ቲንቢቴ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

ሂዚቄላ ቲንቢቴ

ጊዶ ቆፋ

ናቤ ሂዚቄሊ ዬሩሳላሜይ ኪርስቶሳ ዬሌታፔ ካሴ፥ 586 ላይꬃን ላሌታናፔ ሲንꬃኒኔ ላሌቲዳፔ ጉዬን ዲኤቲዲ ባቢሎኔን ዴኢዴስ። ኢዚ ቲንቢቴን ዮቲዳ ቃላይ ዲኤቲ ቢዲ ባቢሎኔን ዲዛይታሲኔ ዬሩሳላሜን ዲዛ ኣሳታሳ፤ ሂዚቄላ ቲንቢቴ ማጻፋይ ኦይዱ ኣይፌ ዮኦን ሻኬቴስ። 1. ኣሳ ቦላ ጾሳ ፒርዳይ ያና ማቲዳይሳኔ ዬሩሳላሜይ ኦይኬታዳ ላሌታና ማቲዳይሳ ቆፍሴስ (1-3)። 2. ጾሳይ ባ ኣሳ ኡንኤꬂዳኔ ባሌꬂዳ ዱማ ዱማ ካዎቴꬃታ ቃጻያናስ ዮቲዛ ቃላ (4-24)። 3. ዬሩሳላሜ ኩንዴꬃፌ ሲሚን ኢስራኤሌ ኣሳ ሚንꬃናስ ኢሜቲዳ ኪታኔ ሲንꬃፌ ኢዚስ ያና ሎኦ ቃዳ ጊሻስ ዮቴቲዳ ሂዶታ ቃላ (25-39)። 4. ጾሳ ኬꬂኔ ኢስራኤሌ ካዎቴꬃይ ቤኒይሳꬆ ሃናናይሳ ሂዚቄሊ ዱማ ሚስሌን ቆንጪሲዴስ (40-48)።

ሂዚቄሊ ጊታ ኣማኖይኔ ኣኬካይ ዲዛ ኣሳ። ሲንꬃፌ ሃናና ዮኦታ ኢዚ ኣጁታን ቤዪዴስ። ኢዛ ኪታታፔ ዳሪዛ ባጋቲ ቆንጬን ሌሚሶራ ፖሌቲዳ። ሂዚቄሊ ቆንጪሲ ቤሲዳይ ጊዶ ዎዚናኒኔ ኣያናን ኦራꬃቴꬅ ኮሺዛ ጊሻስ ኢሶይ ኢሶይ ባ ናጋራ ጊሻስ ኦይሼታና፤ ሄሳፌካ ቦላራ ዴሬዛ ኦራꬃቴꬃን ያና ሂዶታ ቆንጪሴስ። ሂዚቄሊ ቄሴኔ ናቤ ጊዲዳ ጊሻስ ጾሳ ኬꬃ ጊሻሲኔ ጌሻቴꬃ ጊሻስ ዱማ ዉዴቲዳይሳ ቤሲዴስ።

ሃ ማጻፋይ ኦይኪዳ ኩሜꬃ ቆፋ

ሂዚቄሊ ናቤቴꬃስ ዶሬቴꬂኔ ጾሳ ቦንቾ ቤኦ 1፡1—3፡27

ሂዚቄሊ ሌሚሶን ቆንጪሲዳ ዬሩሳላሜኔ ዩሁዳ ꬋዮ 4፡1—5፡17

ባሺ ማቲዳይሳ ቆንጪሴꬅ 6፡1—7፡27

ጾሳ ቦንቾይ ናጋራንቻ ጊዲዳ ዬሩሳላሜ ኣጊ ቡስ 8፡1—11፡25

ዩሁዳ ኩንዴꬂኔ ዬሩሳላሜ ኩንዴꬅ 12፡1—24፡27

ሃራ ካዎቴꬃታ ቦላ ዮቴቲዳ ፒርዳ 25፡1—32፡32

ዴሬይ ባ ናጋራፔ ሲማና ማላ ሂዚቄሊ ኢሚዳ ሴራ 33፡1-20

ዬሩሳላሜ ኩንዴꬅ 33፡21-22

ጾሲ ዴራ ዛራናሲኔ ዩሁዳ ኣሻናስ ኢሚዳ ሂዶታ 34፡1—37፡28

ጎጌ ጾኔቴꬂኔ ኢስራኤሌ ሲሞ 38፡1—39፡29

ሲንꬃፌ ኦሴታና ጾሳ ኬꬃ ጊሻስ ሂዚቄሊ ቤኢዳ ኣጁታ 40፡1—46፡24

ጾሳ ኬꬃ ጊዶፌ ፑልቲዛ ሃꬃ 47፡1-12

ኢስራኤሌታ ቆሞን ቆሞን ጋካና ጺንጾ 47፡13—48፡35

1

ጎዳ ቦንቾ

1 ሄꬑ ታማንꬃ ላይꬃን፥ ኦይዳንꬆ ኣጊናን፥ ኢቻሻንꬆ ጋላሳን፥ ታኒ ኮቦሬ ሻፋን ዲኤቲዲ ቢዳይታ ጊዶን ዳሼ ሳሎቲ ዶዬቲን ጾሳ ኣጁታ ቤኣዲስ። *

2 ካዎ ኢዮኣኪኔይ ዲኤቲዳ ኢቻሻንꬃ ላይꬃን፥ ሄ ኣጊናን ኢቻሻንꬆ ጋላሳን፥ * 3 ባቢሎኔን ኮቦሬ ሻፋ ማታን ዲዛ ቡዜ ና ቄሴ ሂዚቄላኮ ጎዳ ቃላይ ዪዴስ፤ ጎዳ ዎልቃይ ታና ኦይኪዴስ።

4 ታኒ ꬎቁ ጋ ጼሊሺን ፑዴሃ ባጋፌ ጎቴ ጫርኮይ ዪዛይሳ ቤኣዲስ፤ ኢዛፔ ዎልቃንꬂ ዋዋጪ ጊዛ ꬊፒ ጊዳ ሻራ ጊታ ፖኦይ ጊዶꬂ ዎꬂዴስ፤ ታማዛስ ጊዶ ኣዳይ ቢራታ ቦንቆ ሚሳቴስ። 5 ታማዛ ጊዶን ሼምፖራ ፓጻ ዲዛ ኦይዱ ሜꬌቴꬃታ ሚስሌይ ዴስ፤ ኢስታ ሜꬋይካ ኣሳ ሜꬋ ሚሳቴስ። * 6 ኢስታስ ኢሳስ ኢሳስ ኦይዱ ኣይፌሶይኔ ኦይዱ ቄፌይ ዴስ። 7 ኢስታስ ሲቲ ጊዳ ሉሌ ቶሆይ ዴስ፤ ኢስታ ቶሆይ ማራ ቂንጪፊሌ ማላኔ ቁጬቲዲ ጾልቂዛ ጻርቂማላ ሚሳቴስ። 8 ኢስታስ ኦይዱ ባጋራ ቄፌታ ጋርሳን ኣሳ ኩሼይ ዴስ፤ ሄ ኦይዳታሲካ ኣይፌሶቲኔ ቄፌቲ ዴቴስ። 9 ኢስታ ቄፌቲ ኢሶይ ኢሳራ ዲሼቴቴስ፤ ኢስቲ ኡባይካ ጉዬ ሲሚ ጼሎንታ ሲቲ ጊዲ ሲንꬅ ቤቴስ።

10 ኢስታ ኣይፌሶይ ሃይሳፌ ካሊ ዲዛይሳ ማላ፤ ኢስታ ኦይዳታሲካ ኢሳስ ኢሳስ ሲንꬃ ባጋራ ኣሳ ኣይፌሶ ማላይ ዴስ፤ ኡሻቻ ባጋራ ጋሞ ኣይፌሶ ማላይ፥ ሃዲርሳ ባጋራ ቦራ ኣይፌሶ ማላይ፥ ቃሴካ ኢስታ ኢሳስ ኢሳስ ጉዬ ባጋራ ጎሌ ኣይፌሶ ማላይ ዴስ። * 11 ኢስታ ኣይፌሶይ ሄሳ ሚሳቴስ፤ ኢስታ ቄፌይ ፑዴ ያንጌቲ ኡቲዴስ፤ ኢስታስ ኢሳስ ኢሳስ ናምኡ ናምኡ ቄፌይ ዴስ፤ ኢሳ ኢሳ ቄፌይ ሃንኮይሳ ቄፌራ ዲሼቲ ኡቲዴስ። 12 ኢስቲ ኡባይካ ሲቲ ጊዲ ሲንꬅ ቤቴስ፤ ጉዬ ሲሞንታ ጾሳ ኣያናይ ቢዛሶ ኣዋካ ቤቴስ። 13 ሃ ሼምፖራ ፓጻ ዲዛ ሜꬌቴꬃታ ሜꬋይ ኤጺዛ ታማ ቦንቆኔ ጾምፔ ሚሳቴስ፤ ሄ ሼምፖራ ፓጻ ዲዛ ሜꬌቴꬃታ ጊዶን ታማይ ያኔ ሃ ቃጼስ፤ ታማዚ ጶሌስ፤ ኢዛ ጊዶፌካ ዎልቃንꬂ ኬዜስ። 14 ሃ ሼምፖራ ፓጻ ዲዛ ሜꬌቴꬃቲ ዎልቃንꬂ ኤሶን ዋዋጪ ጊዛ ማላ ያኔ ሃ ሲሜሬቴቴስ።

15 ታ ሃ ኦይዱ ሼምፖራ ፓጻ ዲዛ ሜꬌቴꬃታ ጼላሼ፥ ኦይዱ ኣይፌሶቲ ሼምፖራ ፓጻ ዲዛ ሜꬌቴꬃታ ማታን ኢሲ ኢሲ ኢርዞ ቢታ ቦላ ቤያዲስ። * 16 ሄ ኢርዞታ ሜꬋይኔ ሃኖታይ ሃይሳፌ ካሊዛይሳ ማላ፤ ኣልኦ ሹቻ ማላ ጾልቄቴስ፤ ኦይዳታ ሜꬋይካ ኢሲ ማላ፤ ኢሲ ኢሲ ኢርዞይ ሃራ ኢርዞራ ቃጼቲ ኡቲዳ ሚሳቴስ። 17 ኢስቲ ቢዛ ዎዴ ሜꬌቴꬃቲ ኦይዱ ባጋ ዩያና ዳንዳዬቴስ፤ ሜꬌቴꬃቲ ቢዛ ዎዴ ኢርዞቲ ያኔ ሃ ጌቴና። 18 ሄ ኦይዱ ኢርዞታስ ኦꬖꬖይ ዴስ፤ ሃ ኦይዱ ኢርዞቲ ጊታኔ ባቢሲዛዛ፤ ዩዪ ኣꬋናስካ ኢስታን ኣይፌቲ ኩሚዳ። *

19 ሃ ሼምፖራ ፓጻ ዲዛ ሜꬌቴꬃቲ ቢዛ ዎዴ ኢስታ ሚሌን ዲዛ ኢርዞቲካ ቤቴስ፤ ሄ ሼምፖራ ፓጻ ዲዛ ሜꬌቴꬃቲ ቢታፌ ፑዴ ዴንዲዛ ዎዴ ኢርዞቲካ ኢስታራ ኢሲፌ ዴንዴቴስ። 20 ጾሳ ኣያናይ ቢዛሶ ኣዋካ ኢስቲ ቤቴስ፤ ኣያናይ ኢስታ ጊዶን ዲዛ ጊሻስ ኢርዞቲ ኢስታራ ኢሲፌ ፑዴ ዴንዴቴስ። 21 ዴኦይ ዲዛ ሜꬌቴꬃቲ ቢዛ ዎዴ ኢርዞቲካ ቤቴስ፤ ኢስቲ ኤቂዛ ዎዴ ኢርዞቲካ ኤቄቴስ፤ ቃሴ ኢርዞቲ ኢስታራ ኢሲፌ ፑዴ ዴንዴቴስ።

22 ሃ ሼምፖራ ፓጻ ዲዛ ሜꬌቴꬃታ ሁኤፔ ቦላራ ባቢሲዛኔ ማስቶቴ ማላ ጾልቂዲ ኣይፌ ጫዲዛ ሳሎ ጉፋንꬆ ሚሳቲዛይ ሚጬቲ ዴስ። * 23 ሄ ሳሎ ጉፋንꬆዛፔ ጋርሳ ባጋራ ኢስታ ቄፌይ ሲቲ ጊዲ፥ ኢሶይ ኢሳኮ ሚጬቲ ኡቲዴስ፤ ቃሴ ኢስታ ኡባሲካ ኢስታ ቦላ ካሚዛ ናምኡ ናምኡ ቄፌይ ዴስ። 24 ሃ ሼምፖራ ፓጻ ዲዛ ሜꬌቴꬃቲ ፒራꬊዛ ዎዴ ኢስታ ቄፌታ ጊሪሳ ሲያዲስ፤ ሄ ጊሪሳይ ዲኦ ሃꬃ ጉንꬃ ማላ፥ ኡባ ዳንዳይዛ ጾሳ ጬንጉርሳ ማላኔ ጮራ ኦላንቻታ ዎጫማ ማላ ሃኒዛይሳ ሲያዲስ። ኢስቲ ፒራꬎ ኣጊዛ ዎዴ ባንታ ቄፌዛ ሺጵ ሂስቴቴስ። *

25 ኢስቲ ፒራꬊዛይሳ ኣጊዲ ባንታ ቄፌዛ ሺሺዳ ማላ ኢስታ ሁኤፔ ቦላራ ዲዛ ሳሎ ጉፋንꬆፌ ቦላራ ጊሪሲ ሴቴቲዴስ። 26 ኢስታፌ ቦላራ ዲዛ ሳሎ ጉፋንꬆፌ ꬎቁ ጊዲ ሲምፔሬ ኣራታ ሚሳቲዛይ ዴስ፤ ሄ ኣራታ ቦላ ኣስ ሚሳቲዛዚ ኡቲዴስ። * 27 ኢዛስ ጼስ ሚሳቲዛሶፔ ፑዴ ባጋይ ታማን ቦንቂዳ ቢራታ ሚሳቲዛይሳ፤ ጼስ ሚሳቲዛሶፔ ዱጌ ባጋይ ታማ ሚሳቲዛይሳ ቤኣዲስ፤ ኢዛ ዩሾን ጶሊዛ ፖኦይ ዴስ። * 28 ኢዛ ዩሾን ዲዛ ጶሊዛ ፖኦይ ኢራ ጋላስ ሻራ ቦላ ኤቂዳ ዙላ ሚሳቴስ።

ሄሲካ ጎዳ ቦንቾ ቆንጬꬅ ሚሳቴስ። ታኒ ሄሳ ቤኢዳ ዎዴ፥ ቢታን ዱጌ ጉፋናዳ ኢሳዴ ሃሳያ ጬንጉርስ ሲያዲስ።

2

ናቤቴꬃስ ሂዚቄላ ጼይጌቴꬅ

1 ኢዚ ታና፥ «ሃይሶ ኣሳ ናዉ! ዴንዳ ኔ ቶሆን ኤቃ፤ ታኒ ኔስ ዮታና» ጊዴስ። 2 ኢዚ ታስ ዮቲሺን ጾሳ ኣያናይ ታ ጊዶ ጌሊዲ ታና ታ ቶሆን ኤሲዴስ። ኢዚ ታስ ዮቲዛይሳካ ሲያዲስ።

3 ኢዚካ ታስ፥ «ሃይሶ ኣሳ ናዉ! ታ ቦላ ማካሊዳ ማካላንቻ ዴሬ ኢስራኤሌ ኣሳኮ ታ ኔና ኪታይስ፤ ኢስቲኔ ኢስታ ኣዋቲ ሃች ጋካናስካ ታ ቦላ ማካሊዳ። 4 ኢስቲ ዬላይ ባይንዳይታኔ ዎዚና ሙሜታ ጊዲዳ ጊሻስ ታኒ ኔና ኢስታኮ ኪታይስ። ኔ ባዳ ኢስታስ፥ ‹ኡባ ሃሪዛ ጎዳይ ዮቲዴስ› ጋ ዮታ፤ 5 ኢስቲ ማካላንቻ ኬꬅ ጊዲዳ ጊሻስ ኢስቲ ሲዪኮካ ሲዮንታ ኢጺኮካ ኢስታ ጊዶን ናቤይ ዲዛይሳ ኢስቲ ኤራና። 6 ሃይሶ ኣሳ ናዉ! ኢስታስ ዎይኮ ኢስታ ቃላስ ባቦፋ! ኣጉንꬂኔ ኪንዲቾይ ኔ ዩሾን ዲኮካ ቃሴ ማሲማሶታ ጊዶን ኔ ኡቲኮካ ባቦፋ። ኢስቲ ማካላንቻ ዛሬ ጊዲኮካ ኢስቲ ኔና ጊዛይሳስ ባቦፋ፤ ኢስታስ ዳጋሞፋ። 7 ኢስቲ ማካላንቻ ዛሬ ጊዲዳ ጊሻስ ኢስቲ ሲዪኮካ ሲዮንታ ኢጺኮካ ታ ቃላ ኢስታስ ዮታ። 8 ኔኒ ጊዲኮ ሃይሶ ኣሳ ናዉ! ታ ኔስ ዮቲዛይሳ ሲያ! ሄ ማካላንቻ ዛሬታ ማላ ማካሎፋ፤ ኔ ዶና ዶያዳ ታኒ ኔስ ኢሚዛይሳ ማ» ጊዴስ።

9 ሄሳፌ ጉዬ ታኒ ጼሊሺን ኢሲ ኩሼይ ታኮ ሚጬቲዳይሳ ሄራካ ቤኣዲስ፤ ሄ ኩሼዛን ጻꬃ ማጻፋይ ዴስ። 10 ኢዚ ታ ሲንꬃን ሄ ጻꬃ ማጻፋ ቢርሺዴስ፤ ሄ ጻꬃ ማጻፋን ጊዶ ባጋራኔ ካሬ ባጋራ ዚላሲ፥ ዬሆይኔ ዋሶ ቃላይ ጻፌቲ ኡቲዴስ። *

3

1 ቃሴ ኢዚ ታስ፥ «ሃይሶ ኣሳ ናዉ! ሃይሳ ኔ ሲንꬃን ዲዛይሳ ማ፤ ሃይሳ ጻꬃ ማጻፋ ማዳኔ ባዳ ኢስራኤሌ ኣሳስ ዮታ» ጊዴስ። 2 ሂስቲን ታ ሃንጊን ኢዚ ታና ጻꬃ ማጻፋ ባርሲዴስ።

3 ሂስቲዲ ኢዚ ታና፥ «ሃይሶ ኣሳ ናዉ! ሃ ታኒ ኔና ባርሲዛ ጻꬃ ማጻፋዛ ማ፤ ኔ ኡሎ ኢዛን ኩንꬃ» ጊዴስ። ታ ሚን ታ ዶናን ኤሳ ማላ ማልኢዴስ። *

4 ሄሳፌ ጉዬ ኢዚ ታና፥ «ሃይሶ ኣሳ ናዉ! ዴንዳዳ ኢስራኤሌ ኣሳኮ ባ፤ ታ ቃላካ ኢስታስ ዮታ። 5 ኔኒ ኪቴቲዳይ ኢስራኤሌ ኣሳሳፌ ኣቲን ኢስታ ሃሳያይ ኣሳስ ጌሎንታ ዴሬኮኔ ቃላይ ኤሬቶንታ ዴሬታኮ ጊዴና። 6 ቃሴ ታኒ ኔና ኢስታ ሃሳያይ ኣሳስ ጌሎንታ ዴሬታኮ፥ ቃላይ ኤሬቶንታ ዴሬታኮ፥ ኢስታ ቃላ ኤራናስ ዳንዳዬቶንታ ዳሮ ዴሬታኮ ኪታቤኬ፤ ቱማ ጋይስ ታኒ ኔና ኢስታኮ ኪቲዳኮ ኢስቲ ኔኒ ዮቲዛይሳ ሲያና። 7 ጊዶ ኣቲን ኢስራኤሌ ኣሳይ ዞባኔ ዎዚና ሙሜ ጊዲዳ ጊሻስ ታ ዮቲዛይሳ ሲያና ኮዪቤቴና፤ ሄሳ ጊሻስ ኢስቲ ኔ ዮቲዛይሳካ ሲዬቴና። 8 ቤኣ ታኒ ኔና ኢስታስ ሲንꬅ ኢሞንታ ሚኖ ኣስ ሂስታና። 9 ታኒ ኔና ዬላይ ባይንዳዴኔ ዛላፌካ ኣꬊዳ ሚኖ ሂስታና፤ ኢስቲ ማካላንቻ ዛሬ ጊዲኮካ ኢስታስ ባቦፋኔ ኮኮሮፓ» ጊዴስ።

10 ቃሴ ኢዚ ታና፥ «ሃይሶ ኣሳ ናዉ! ታኒ ኔስ ዮቲዛ ቃላ ኡባ ሚንꬃዳ ኤዝጋኔ ኔ ዎዚናን ዎꬃ። 11 ሃኢ ባዳ ዲኤቲ ዲዛ ኔ ኣሳስ ዮታ። ኢስቲ ሲዪን ሲዮንታ ኢጺን ኢስታስ፥ ‹ኡባ ሃሪዛ ጎዳይ ሃይሳ ማላ ጌስ› ጋዳ ዮታ» ጊዴስ።

12 ሄሳፌ ጉዬ ታና ኣያናይ ፑዴ ꬎቁ ሂስቲ ዴንꬂዴስ፤ ጎዳ ቦንቾይ ባ ዲዛሶፔ ዴንዲሺን * ታፔ ጉዬ ባጋራ ዎልቃማ ጉጉንꬃ ጬንጉርስ ሲያዲስ። 13 ቃሴ ሼምፖራ ፓጻ ዲዛ ሜꬌቴꬃታ ቄፌይ ኢሶይ ኢሳራ ቦሼቲሼኔ ኢስታ ሚሌን ዲዛ ኢርዞቲ ሲሲዛ ዎልቃማ ጉጉንꬃ ጬንጉርሲ ዴስ። 14 ሄሳፌ ጉዬ ታና ኣያናይ ፑዴ ꬎቁ ሂስቲ ሃራሶ ኤፊዴስ፤ ታኒ ጫሞኒኔ ሃንቆ ኣያናን ኩማዳ ባዲስ፤ ጎዳ ጊታ ዎልቃይ ታና ኦይኪዴስ። 15 ኮቦሬ ሻፋ ማታን ቴሊ-ኣቢቤን ዲኤቲ ዲዛይታኮ ያዲስ፤ ታኒ ዳጋማዳ ኢስታ ጊዶን ላፑን ጋላስ ኡታዲስ።

ሂዚቄላ ሹሜቴꬅ

(ሂዚ 33፡1-9)

16 ላፑንꬃ ጋላስ ዉርሴꬃን ጎዳ ቃላይ ታኮ ዪዴስ፤ 17 ኢዚካ፥ «ሃይሶ ኣሳ ናዉ! ታኒ ኔና ኢስራኤሌ ኣሳ ቦላ ናጌ ሂስታ ሹማዲስ፤ ሄሳ ጊሻስ ታ ዶናፔ ኬኢዛ ቃላ ሲያ፤ ታ ኔስ ዮቲዛ ሴራካ ኢስታስ ኣꬃ። 18 ታኒ ናጋራንቻዛ፥ ‹ኣዳ ኔኒ ሃይቃና› ጊዛ ዎዴ ኔኒ ኢዛ ሴሮንታ ኣጊኮ ዎይኮ ኢዚ ባ ኢታ ሃኖፔ ሲማና ማላኔ ባ ሼምፖ ኣሻና ማላ ኔ ዮቶንታ ኣጊኮ ሄ ናጋራንቻይ ባ ናጋራን ሃይቃና፤ ኔናካ ኢዛ ሱꬃ ጊሻስ ታ ኦይቻና። 19 ጊዶ ኣቲን ኔኒ ናጋራንቻ ሴሪን ኢዚ ባ ናጋራፔኔ ባ ኢታ ሃኖፔ ሲሞንታ ኢጺኮ ኢዚ ባ ናጋራን ሃይቃና፤ ኔኒ ጊዲኮ ኔ ሼምፖ ኣሻና» ጊዴስ።

20 «ቃሴ ጺሎ ኣሲ ባ ጺሎቴꬃፌ ጉዬ ሲሚዲ ናጋራ ኦꬂኮ ታኒካ ꬉጲዛ ሚሽ ኢዛ ሲንꬃን ዎꬂኮ ኢዚ ሃይቃና፤ ኔኒ ኢዛ ሴሮንታ ጊሻስ ኢዚ ባ ናጋራን ሃይቃና፤ ኢዚ ካሴ ኦꬂዳ ጺሎ ኦሶይ ዛሪ ቆፌቴና፤ ታኒ ኔና ኢዛ ሱꬃ ኦይቻና። 21 ጊዶ ኣቲን ጺሎ ኣሲ ናጋራ ኦꬆንታ ማላ ኔኒ ሴሪኮ፥ ኢዚ ኔ ሴራ ሲዪዲ ናጋራ ኦꬆንታ ኣጊኮ፥ ቱሙካ ሼምፖራ ፓጻ ዳና፤ ኔካ ኔ ሼምፖ ኣሻና» ጊዴስ።

ሂዚቄላ ዶና ዱዴቴꬅ

22 ሄን ጎዳ ዎልቃይ ታና ኦይኪዴስ፤ ኢዚካ ታና፥ «ዴንዳዳ ቆልታቲዛ ዴምባ ባ፤ ሄን ታኒ ኔስ ዮታና» ጊዴስ። 23 ታኒካ ዴንዳዳ ቆልታቲዛ ዴምባ ባዲስ፤ ካሴ ኮቦሬ ሻፋ ማታን ታኒ ቤኢዳ ቦንቾዛ ማላ ጎዳ ቦንቾይ ኤቂዳይሳ ሄን ቤኣዲስ፤ ታኒካ ሲንꬃ ጉꬅ ጉፋናዲስ።

24 ኣያናይ ታ ጊዶ ጌሊዲ ታና ታ ቶሆን ኤሲዴስ፤ ሂስቲዲ ታና፥ «ባ፤ ኔ ሶሆ ጌላዳ ኔ ቦላ ፔንጌ ጎርዳ። 25 ሃይሶ ኣሳ ናዉ! ዎዶሮን ዋጺዲ ኣሳ ጊዶን ሲሜሬቶንታ ማላ ኢስቲ ኔና ቃቻና። 26 ኢስቲ ማካላንቻ ዴሬ ጊዲዳ ጊሻስ ኔ ኢስታ ሙሮንታ ማላ ኔ ኢንጻርሳ ታ ጎንጊራꬃራ ኦይꬃና፤ ኔኒካ ዶና ዱዴ ጊዳና። 27 ጊዶ ኣቲን ታኒ ኔስ ዮቲዛ ዎዴ ታኒ ኔ ዶና ዶያና፤ ኔኒካ ኢስታስ፥ ‹ኡባ ሃሪዛ ጎዳይ ሃይሳ ማላ ጌስ› ጋና። ኢስቲ ማካላንቻ ዴሬ ጊዲዳ ጊሻስ ሲያና ኮይዛይ ሲዮ፤ ሲዮንታ ኢጺዛይ ሲዮፖ» ጊዴስ።

4

ሂዚቄሊ ዬሩሳላሜ ጊሻስ ዮቲዳ ሌሚሶ

1 «ሃይሶ ኣሳ ናዉ! ኡርቃፌ ሜꬌቲዳ ኢሲ ጹቤ ኤካዳ ኔ ሲንꬃን ዎꬃ፤ ሂስታዳ ዬሩሳላሜ ሚስሌ ኢዛ ቦላ ኦꬃ። 2 ሂስታዳ ዎታዳራይ ጊዶꬂዛ ማላ ኢዞ ጊዶꬃ፤ ሚጻ ኢዚን ጊጊሳ፤ ቢታ ሺሻ ዶራ፤ ኦላ ዎሳናታ ኢዚ ዩሾን ጊጊሳ፤ ጊምቤዛ ላሊዛ ዱሩማ ኢዚ ዩሾን ዋጻ። 3 ቃሴ ቢራታ ባሼ ኤካዳ ኔፔኔ ካታማፔ ጊዶን ቢራታ ጊምቤ ማላ ኤሳ። ኔ ሲንꬃ ኢዚኮ ዛራዳ ዴሬቃ፤ ኢዛ ዶዴቲዳሮ ጊዳና፤ ኔካ ኢዞ ዶዳና። ሄሲካ ኢስራኤሌ ኣሳስ ማላታ ጊዳና።

4 «ታኒ ኢስራኤሌ ኬꬃ ሙሪዛይሳስ ማላታ ጊዳና ማላ ኔኒ ሃዲርሳ ሚሌን ኢቻ፤ ኔኒ ሃዲርሳ ሚሌን ኢቺዳ ዎዴታ ኡባን ኢስራኤሌ ኬꬃ ባላ ማላ ጊዳና ማላ ቤሳና። 5 ኢስራኤሌ ኬꬃይ ባ ባላን ዋኒ ቃጻዬታናኮ ኔ ቤሳና ማላ ታ ኔስ 390 ጋላሳታ ኢማዲስ፤ ኢሲ ኢሲ ጋላሳይ ኢስቲ ቃጻዬታና ኢሲ ኢሲ ላይꬅ ቤሴስ።

6 «ሄሳፌ ጉዬ ኔኒ ኡሻቻ ሚሌን 40 ጋላስ ኢቻ፤ ሄሲ ዩሁዳ ኣሳይ ባ ባላን ዋኒ ቃጻዬታናኮ ቤሲዛ ማላታ ጊዳና፤ ኢሲ ኢሲ ጋላሳይ ኢስቲ ቃጻዬታና ኢሲ ኢሲ ላይꬅ ቤሴስ። 7 ኔ ሲንꬅ ዬሩሳላሜ ዶዴቴꬃኮ ዛራዳ ዴሬቃ፤ ኔ ኩሼ ዴንꬃዳ ማንዳሼ ቲንቢቴ ኢዚ ቦላ ዮታ። 8 ሄ ዶዴቴꬃ ኣጊናይ ዉራና ጋካናስ ኔ ሚሌ ሺሮንታ ማላ ታ ኔና ዎዶሮን ቃቻና።

9 «ሃኢ ኔኒ ጊስቴኔ ባንጋ፥ ባኤላኔ ሚሲራ፥ ማሊዶኔ ሙርቃ ኤካዳ ኦቶን ዎꬃ፤ ኢዛፔ ካꬃ ማ፤ ሂስታዳ ኔኒ ሃዲርሳ ሚሌን ኢቻ ዲዛ 390 ጋላሳታን ማና። 10 ሃች ሃች ኔ ማና ካꬃ ጌዳራ ዎꬃ፤ ኢዛ ዎዴን ዎዴን ኢሲ ዞላ ማ። 11 ኔ ኡያና ሃꬃካ ማካ ዎꬃ፤ ሄሳ ኢዛ ዎዴን ዎዴን ናምኡ ኩባያ ኡያ። 12 ሄ ዋላኬቲዳ ካꬃ ኤካዳ ዴራ ሲንꬃን ባንጋ ኡኬꬃ ማላ ሺኣ ኬፌን ኡካዳ ማ።» 13 ጎዳይካ፥ «ሄሳ ማላ ሃኖታን ኢስራኤሌ ኣሳይ ታኒ ኢስታ ላላና ካዎቴꬃታ ጊዶን ኢስቲ ቱና ካꬅ ማናይሳስ ማላታ» ጊዴስ።

14 ሂስቲን ታኒ ዛራዳ፥ «ሃይ! ኡባ ሃሪዛ ጎዳዉ! ሙሌካ ታ ሄሳ ማላን ቱና ኤሪኬ፤ ታኒ ዬላጋቴꬃፌ ዶማዳ ባዉታ ዎይኮ ዶኣይ ዎꬊዳይሳ ማ ኤሪኬ፤ ቱኒዳ ኣሾይካ ታ ዶናኮ ሺቂ ኤሬና» ጋዲስ።

15 ኢዚካ ታና፥ «ኤሮ ሎኦ፥ ሺኣ ኬፌን ኡኪዛይሳ ኣጋዳ ኦሻ ኬፌን ኡካ» ጊዴስ።

16 ቃሴካ ጎዳይ ታና፥ «ሃይሶ ኣሳ ናዉ! ኣኬካ፤ ታኒ ዬሩሳላሜስ ካꬂ ዪዛሶታ ዱꬃና ሃናይስ፤ ኣሳይ ካꬃ ሂርጊሼ ማካን ማና፤ ሃꬃካ ያዪሼ ጉꬃራ ኡያና። 17 ሄሳን ኢስታስ ዲዛ ካꬂኔ ሃꬂ ፓጫና፤ ኢሶይ ኢሳ ቤኢሼ ጮልኡ ጋና፤ ኢስቲ ባንታ ናጋራ ጋሶን ጊልቂ ꬋያና።

5

ዬሩሳላሜ ቦላ ዪዛ ባሻ ማላታ

1 «ሃይሶ ኣሳ ናዉ! ቃራ ማሻ ኤካዳ ማጋላን ሜዲዛ ማላ ኔ ሁኤኔ ኔ ቡቼ ኢዛን ሜዳ። ሂስታዳ ኔ ቢናና ሜዛኔን ጌዳራዳ ሄꬑ ኬሳ ሻካ። 2 ኔ ዶዲዛ ዎዴይ ዉርሺን ኔኒ ሻኪዳ ቢናናስ ኢሲ ኩሼዛ ዬሩሳላሜ ካታማ ሚስሌ ጊዶን ጹጋ፤ ናምኣንꬆ ኩሼዛ ካታማይ ዩሾን ጊꬃ ማሻን ቃንጼሬꬃ ዬጋ፤ ኣቲዳ ሄꬓንꬆ ኩሼዛ ጫርኮ ቦላ ላላ፤ ታኒ ኢስታ ማሻን ዬዴሬꬃና። 3 ቢናናፔ ጉꬅ ኤካዳ ኔ ሴሎ ማይኦ ጼራን ቃቻ። 4 ቃሴ ሄ ቢናናፌ ጉꬃራ ኤካዳ ታማን ጹጋ፤ ታማይ ሄፔ ኬዚዲ ኢስራኤሌ ኣሳ ማና» ጊዴስ።

5 ኡባ ሃሪዛ ጎዳይ፥ «ዴሬታ ኡባ ኢዚ ዩሾን ዎꬃዳ ካዎቴꬃታ ጊዶን ዎꬂዳ ዬሩሳላሜ ካታማያ ሃኖ። 6 ጊዶ ኣቲን ኢዛ ባ ኢታ ኦሶን፥ ባ ዩሾን ዲዛ ቢታታፔኔ ካዎቴꬃታፔ ጌዴ ኢታዳ ታ ዎጋ ቦላኔ ማራ ቦላ ማካላዱስ፤ ኣዳካ ኢዛ ታ ዎጋ ካꬋዱስ፤ ታ ማራካ ካላቤኩ» ጌስ።

7 ሄሳ ጊሻስ ኡባ ሃሪዛ ጎዳይ፥ «ኢንቴ ኢንቴ ዩሾን ዲዛ ካዎቴꬃታፔ ኣꬊ ጩቦቲዛይታ ጊዲዴታ፤ ታ ማራ ካሊቤኬታ፤ ታ ዎጋስካ ኣዛዜቲቤኬታ፤ ሃራይ ኣቶሺን ኢንቴ ዩሾን ዲዛ ካዎቴꬃቲ ናጊዛ ዎጋዮካ ናጊቤኬታ» ጌስ።

8 ሄሳ ጊሻስ ኡባ ሃሪዛ ጎዳይ፥ «ሄኮ፥ ታኒ ታ ባጋራ ኔ ቦላ ዴንዳዲስ፤ ካዎቴꬃታ ሲንꬃን ታኒ ኔ ቦላ ፒርዳ ኤሃና። 9 ኔ ሃራሲዛ ኤቃ ጾሳታ ጎይኒዳ ጋሶን ታኒ ሃይሳፌ ካሴ ኦꬃ ኤሮንታ ሚሺኔ ሃይሳፌ ጉዬካ ኦꬆንታ ሚሽ ታ ኔ ቦላ ኦꬃና። 10 ሄሳፌ ዴንዲዳይሳን ኔ ጊዶን ኣዋቲ ባንታ ናይታ፥ ናይቲ ባንታ ኣዋታ ማና፤ ታ ኔ ቦላ ፒርዳ ኤሃና፤ ኔፔ ኣቲዳይታ ታኒ ጫርኮን ላላና። * 11 ሄሳ ጊሻስ ኡባ ሃሪዛ ጎዳይ፥ ታኒ ዴኦ ጾሳ ጊዲዳይሳን ጫቃይስ፡ ኔኒ ታ ኬꬃ ቱና ሚስሌታኒኔ ሃራሲዛ ኔ ኦሶ ኡባን ቱኒሲዳ ጊሻስ ታ ኔና ቡጫ ꬋይሳና፤ ታ ኔና ቃꬌታ ኣይፌን ጼሊኬኔ ማሪኬ። 12 ኔ ኣሳፔ ኢሲ ኩሼይ ካታማ ጊዶን ኢታ ሃርጌኒኔ ኮሻን ሃይቃና፤ ናምኣንꬆ ኩሼይ ካታማ ጊምቤፌ ካሬራ ማሻን ዉራና፤ ኣቲዳ ሄꬓንꬆ ኩሼዛ ታኒ ጫርኮስ ላላናኔ ማሻ ሾዳ ዬዴꬃና።

13 «ሄሳፌ ጉዬ ታ ሃንቆይ ዶቻና፤ ኢስታ ቦላ ቦሻይካ ሲማና፤ ታ ኢስታ ቦላ ሃሎ ኬሲኮ ታስ ዎፑ ጋና፤ ታ ኢስታ ቦላ ባሻ ጋꬂዳፔ ጉዬ ታኒ ጎዳይ ዚልኤታ ሃሳይዳይሳ ኢስቲ ኤራና።

14 «ኔ ዩሾን ዲዛ ካዎቴꬃታ ጊዶን ኔ ማታራ ኣꬊዛ ኡባ ሲንꬃን ታኒ ኔና ቡላሳናኔ ቂꬌስ ኣꬃ ኢማና። 15 ሃንቆኒኔ ቦሻን ቃሴካ ዪሎኒኔ ሃንቆን ታ ኔ ቦላ ፒርዳ ኤሂዛ ዎዴ ኔ ዩሾን ዲዛ ካዎቴꬃታስ ኔኒ ቂꬌሲኔ ሚቻስ፥ ሴራሲኔ ዳጋማስ ማላታ ጊዳና። ታኒ ጎዳይ ሃይሳ ዮታዲስ። 16 ዱኪዛ ዎንዳፌ ማላ ዎꬊዛኔ ꬋይሲዛ ኮሻ ታ ኢንቴ ቦላ ዬዲዛ ዎዴ ቱማፔ ታ ኢንቴና ꬋይሳናስ ዬዳይስ፤ ታ ኢንቴስ ኮሻ ቦላ ኮሻ ኤሃና፤ ታኒ ካꬂ ዪዛሶ ሜሊሳና። 17 ታኒ ኮሻኔ ዎራ ዶኣታ ኢንቴ ቦላ ዬዳና፤ ኢስቲካ ኢንቴና ናይ ባይንዳይታ ኦꬃና፤ ታ ኢንቴ ቦላ ኢታ ሃርጌ፥ ሱꬂኔ ማሻ ኤሃና፤ ታኒ ጎዳይ ሃይሳ ዮታይስ» ጌስ። *

6

ኢስራኤሌ ዙምቡላታ ቦላ ዮቴቲዳ ቲንቢቴ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ኔ ኣይፌሶ ፑዴ ኢስራኤሌ ዙምቡላታኮ ዛራዳ ሃንቄታሼ ኢስታ ቦላ ቲንቢቴ ዮታ። 3 ‹ኢስራኤሌ ዙምቡላቶ! ኡባ ሃሪዛ ጎዳ ቃላ ሲዪቴ! ኡባ ሃሪዛ ጎዳይ ዙምቡላታስ፥ ፖጎኖታስ፥ ካካታሲኔ ዙሌታስ፡ ታ ኢንቴ ቦላ ማሻ ኤሃና፤ ኢንቴ ኢስታ ቦላ ጎይኒዛሶሆታካ ꬋይሳና። 4 ኢንቴ ኢስታ ቦላ ያርሾ ያርሺዛሶሆቲካ ላሌታና፤ ቃሴ ኢንቴ ኢስታ ቦላ ኤጻኔ ጩዋሲዛሶሆቲካ ሜቄሬታና፤ ሹኬቲዳ ኢንቴ ኣሳታ ኢስታስ ጎይኒዛ ኤቃ ጾሳታ ሲንꬃን ታ ዬጋና። 5 ታኒ ኢስራኤሌ ኣሳ ኣሃ ኢስታ ኤቃታ ሲንꬃን ኢቺሳና፤ ኢንቴ ሜቄꬃታካ ኢንቴ ያርሺዛሶሆታ ዩሾን ላላና። 6 ኢንቴ ኢስታን ዲዛ ካታማቲ ኡባይ ካይስ ጊዳና፤ ኢንቴ ጎይኒዛሶቲ ኡባይ ላሌታና፤ ሄሳꬆካ ኢንቴ ያርሺዛሶሆቲ ቱናናኔ ላሌቲ ꬋያና፤ ኢንቴ ኤቃ ጾሳቲ ኒፒ ጊ ሜቄሬታና፤ ኢንቴ ኤጻኔ ያርሺዛሶሆቲ ኒፒ ጊ ሜቄሬታና፤ ኢንቴ ኩሼ ኦሶቲ ዲፒ ጊ ꬋያና። 7 ኢንቴ ኣሳይ ሹኬቲዲ ኢንቴ ጊዶን ኩንዳና፤ ታኒ ጎዳ ጊዲዳይሳ ኢንቴ ሄሳን ኤራና።

8 « ‹ታኒ ኢንቴፌ ማሻፌ ኬሲ ኤኪ ኣቲዳ ጉꬃታ ኣሻና፤ ሄሳፌ ጉዬ ካዎቴꬃታ ጊዶኒኔ ዴሬታ ጊዶን ኢንቴና ታ ላላና። 9 ሃይቲ ሃይቆፔ ኣቲዳይቲ ዲኤቲ ቢዳሶን ዲሼ ኢስቲ ታና ቆፓና፤ ኢስቲ ታፔ ሃኪዲ ላይማቴꬃን ኩሚዳ ዎዚናኒኔ ዚታይ ኩሚዳ ኤቃ ጾሳታ ካሊዛ ኢንቴ ኣይፌታን ታና ሚሺሲዴታ፤ ባ ኦꬂዳ ኢታቴꬃፌኔ ሃራሲዛ ኤቃ ጾሳታፔ ዴንዲዳይሳን ኢስቲ ባርካ ባና ሃራሴታና። 10 ቃሴካ ታኒ ጎዳ ጊዲዳይሳ ኢስቲ ኤራና፤ ታኒ ኢስታ ቦላ ኢታ ሚሽ ኤሃና ጊዳይሲ ጮ ሃዳ ጊዴና።

11 « ‹ኡባ ሃሪዛ ጎዳይ፡ ዪሎን ኔ ኩሼ ባቃ፤ ኔ ቶሆንካ ቢታ ቃካሼ፥ ዉ! ዉይ› ጋ ዋሳ፤ ኢስራኤሌ ኣሳይ ኦꬂዳ ኢታቴꬃፌኔ ሃራሲዛ ሃኖፔ ዴንዲዳይሳን ማሻን፥ ኮሻኒኔ ኢታ ሃርጌን ዉራና። 12 ሃሆን ዲዛይቲ ኢታ ሃርጌን ሃይቃና፤ ማታን ዲዛይቲ ማሻን ኩንዳና፤ ቃሴ ሼምፖራ ፓጻ ኣቲዳይቲ ኮሻን ዉራና፤ ታ ሃንቆዛ ሃይሳ ማላን ኢስታ ቦላ ፖላና። 13 ኢስታ ኣሳፔ ሹኬቲዳይቲ ያርሾ ያርሺዛሶሆታ ዩሾ ኡባን፥ ኢስታ ኤቃ ጾሳታ ጊዶ ኡባን፥ ዙምቡላታ ቦላ ኡባን፥ ዙማታ ጼራ ቦላ ኡባን፥ ጪሊላ ሚꬃ ጋርሳታን ኡባኒኔ ዎጋ ዎላታ ጋርሳታ ኡባን፥ ባንታ ኤቃ ጾሳታስ ሳዊዛ ያርሾ ያርሺዛሶሆታ ኡባን ዬጌቲ ኣቲዳይታ ኢንቴ ቤኢዲ ሄ ዎዴ ታኒ ጎዳ ጊዲዳይሳ ኢንቴ ኤራና። 14 ታኒ ታ ኩሼዛ ኢስታ ቦላ ዴንꬃና፤ ኢስቲ ዲዛሶሆታ ዱጌሃን ባዞ ቢታፌ ቢዲ ፑዴሃን ዲቢላ ጋካናስ ቡላ ሂስታና፤ ታኒ ጎዳ ጊዲዳይሳ ኢስቲ ሄ ዎዴ ኤራና» ጊዴስ።

7

ኢስራኤሌ ዉርሴꬅ

1 ጎዳ ቃላይ ታኮ ዪዲ፥ 2 ታና «ሃይሶ ኣሳ ናዉ! ኡባ ሃሪዛ ጎዳይ ኢስራኤሌ ቢታስ፥ ‹ሃይሲ ዉርሴꬃ! ቢታይ ቦላ ኦይዱ ባጋራካ ዉርሴꬂ ዬስ። 3 ሃኢካ ኔ ዉርሴꬂ ጋኪዴስ! ታኒ ታ ሃንቆዛ ኢንቴ ቦላ ጉሳና፤ ኢንቴ ሃኖ ማላ ታ ኢንቴ ቦላ ፒርዳና፤ ሃራሲዛ ኤቃ ጾሳታስ ኢንቴ ጎይኒዛ ጊሻስ ታ ኔስ ቤሲዛ ቂጻቴ ኢማና። 4 ታ ኢንቴና ቃꬌታ ኣይፌን ጼሊኬ፤ ታ ኢንቴና ማሪኬ፤ ኢንቴ ሃኖታ ማላ ታ ኢንቴ ቦላ ፒርዳና፤ ኢንቴ ጊዶን ዲዛ ሃራሲዛ ኤቃ ጾሳታ ታ ቆንጪሳና፤ ታኒ ጎዳ ጊዲዳይሳ ኢንቴ ሄ ዎዴ ኤራና› ጌስ።

5 «ኡባ ሃሪዛ ጎዳይ፥ ‹ሄኮ ቦሻይ! ሴቴቲ ኤሮንታ ቦሻይ› ዬስ። 6 ዉርሴꬂ ጋኪዴስ! ዉርሴꬂ ጋኪዴስ! ኢንቴ ቦላ ዴንዲዴስ፤ ሄኮ ጋኪዴስ! 7 ኢንቴኖ ሃኖ ቢታይ ቦላ ዲዛይቶ! ኢንቴና ꬋይሳና ፒርዳይ ኢንቴ ቦላ ጋኪዴስ፤ ዎዴዚ ጋኪዴስ፤ ዙምቡላታ ቦላ ኡፋይሳ ኢሊስ ጊዶንታ ሺሮይ ጋኪዴስ። 8 ሃኢ ማታን ታኒ ታ ሃንቆዛ ኢንቴ ቦላ ጉሳና፤ ታኒ ታ ሃንቆ ኢንቴ ቦላ ፖላና፤ ኢንቴ ሃኖታ ማላ ታ ኢንቴ ቦላ ፒርዳና፤ ሃራሲዛ ኤቃ ጾሳታስ ኢንቴ ጎይኒዛ ጊሻስ ታ ኢንቴስ ቤሲዛ ቂጻቴ ኢማና። 9 ታ ኢንቴና ቃꬌታ ኣይፌን ጼሊኬ፤ ታ ኢንቴና ማሪኬ፤ ኢንቴ ሃኖታ ማላ ታ ኢንቴ ቦላ ፒርዳና፤ ኢንቴ ጊዶን ዲዛ ሃራሲዛ ኤቃ ጾሳታ ታ ቆንጪሳና፤ ታኒ ጎዳ ጊዲዳይሳ ኢንቴ ሄ ዎዴ ኤራና።

10 « ‹ሄኮ ጋላሳ! ሄ ጋላሳይ ጋኪዴስ! ኢንቴ ባሻይ ኢንቴ ፔንጌን ዴስ! ኢታቴꬃ ጉፌይ ጉምቢዴስ፤ ኦቶሬቴꬂ ጪዪዴስ። 11 ማካላይ ዲጫዳ ኢታቴꬅ ሾጪዛ ጉፌ ጊዳዱስ፤ ኣሳፔ ኣይኮይካ ኣቴና፤ ኢስታ ጮራቴꬃፌ፥ ኢስታ ኣቆታፔኔ ኢስታ ቦንቾፌ ኣይኮይካ ኣቴና። 12 ዎዴዚ ጋኪዴስ፤ ጋላሳይካ ማቲዴስ! ሃንቆይ ዴሬ ኡባ ቦላ ጋኪዳ ጊሻስ ባይዚዛይ ጬጮፖ፤ ሻሚዛይካ ኡፋዬቶፎ። 13 ኢስቲ ናምኣይ ሼምፖራ ፓጻ ዲሺን ባይዚዳይሲ ባ ባይዚዳይሳ ዛሮፖ፤ ሄሳꬆካ ኩሜꬃ ኢስራኤሌ ቦላ ዮቴቲዳ ኣጁታይ ላሜቴና። ባ ናጋራ ጋሶን ኦኒካ ባ ሼምፖ ኣሻና ዳንዳዬና። 14 ታ ሃንቆይ ኣሳ ኡባ ቦላ ዪዳ ጊሻስ ኢስቲ ዛዬ ዛይኮኔ ኡባ ሚሽ ጊግሲኮ ኦላሶ ባናይ ኦኒካ ዴና።

ኢስራኤሌ ናጋራ ጋሶን ያና ቂጻቴ

15 « ‹ካሬራ ኦላይ ዴስ፤ ሶራ ኢታ ሃርጌይኔ ኮሻይ ዴስ፤ ካታማፔ ካሬን ዲዛይቲ ኦላን ዉራና፤ ካታማን ዲዛይቲ ኮሻኒኔ ኢታ ሃርጌን ዉራና። 16 ኢስታፌ ኬሲ ኤኪ ኣቲዛይቲ ሾባ ጊዶፌ ጎዲን ሂርጊሼ ፒራꬊ ቢዲ ዙምቡላ ቦላ ጉጉሚዛ ሃራጴታ ማላ ባንታ ናጋራ ጋሶን ዚላሊሼ ዙማ ቦላ ዳና። 17 ኩሼ ኡባይ ዶጫና፤ ያሻን ጉልባቴ ኡባይካ ሃጻና። 18 ኢስቲ ማቃ ማይኣና፤ ኢስቲ ዳጋማን ሺሮታና፤ ኢስታ ኡባ ኣይፌሶይ ዬላ ማይኣና፤ ኢስታ ኡባ ሁኤይካ ቡሊሴታና። 19 ኢስቲ ባንታ ቢራ ኦጌን ኦላና፤ ኢስታ ዎርቃይካ ቱና ማላ ቆዴታና፤ ጎዳ ዎልቃማ ሃንቆ ጋላስ ኢስታ ቢራይኔ ዎርቃይ ኢስታ ኣሼና፤ ኢስታ ቢራይኔ ዎርቃይ ኢስቲ ናጋራን ኩንዳና ማላ ኢስታስ ꬉጴ ጊዲዴስ፤ ቢራይኔ ዎርቃይ ኢስታ ካልሴና፤ ኢስታ ኡሎካ ኩሜና። 20 ኢስቲ ባንታ ሎኦ ኣሌቆን ኦቶሬቲዳ፤ ሄይታ ባንታ ሃራሲዛ ኤቃ ጾሳታኔ ማሲ ጊግሲዳ ዬላቺዛ ሚስሌታ ኦꬃናስ ጎኤቲዳ። ሄሳ ጊሻስ ታኒ ሄ ሎኦ ኣሌቆዛ ኢስታስ ቱና ኬሳና። 21 ታኒ ኢስታ ኣሌቆታ ኣላጋታስ ዲኦስ፥ ቢታ ቦላ ዲዛ ኢታታስ ቦንቃስ ኣꬃ ኢማና፤ ሄይቲካ ኢስታ ቱኒሳና። 22 ታኒ ታ ኣይፌሶ ሃራሶ ዛራና፤ ቦንቼቲዳ ታ ኬꬃ ፓንጋቲ ጌላናኔ ቱኒሳና።

23 « ‹ሱሬ ፒርዳይ ꬋዪን ቢታይ ሱꬃ ጉኮን ኩሚዳ ጊሻስ፥ ካታማያካ ማካላ ኦሶን ኩሚዳ ጊሻስ ኔኒ ሳንሳላታ ጊጊሳ። 24 ካዎቴꬃታ ጋርሳፌ ዳሮ ኢታታ ኤሃዳ ኢስታ ኬꬃን ዲዛ ኣቆታ ታ ቦንቂሳና፤ ዎልቃማታ ኦቶሬቴꬅ ታኒ ꬋይሳና፤ ኢስቲ ጎይኒዛሶሆታ ቱኒሳና። 25 ሺሮይ ዪዛ ዎዴ ኢስቲ ሳሮቴꬅ ኮያና ሺን ዴሜቴና። 26 ሜቶይ ሜቶ ቦላ ቃሴ ኢታ ዮኦይ ኢታ ዮኦ ቦላ ያና፤ ኢስቲ ናቤፔ ኣጁታ ዴማናስ ባጼታና፤ ዎጋ ቲሚርቴይ ቄሴፔ፥ ዞሬይካ ጪማፔ ꬋያና። 27 ካዎይ ዬካና፤ ሃላቃይ ሂዶታ ቃንጻና፤ ሄ ቢታ ኣሳ ኩሼይ ባቦን ኮኮራና። ታኒ ኢስታ ኦሶ ማላ ኢስታስ ኢማና፤ ኢስቲ ሃራታ ቦላ ፒርዲዳ ማላ ታኒ ኢስታ ቦላ ፒርዳና። ታኒ ጎዳ ጊዲዳይሳ ኢስቲ ሄ ዎዴ ኤራና› ጌስ» ጊሼ ዪዴስ።

8

ጾሳ ኬꬃን ኤቃ ጾሳታስ ጎይኖ

1 ኡሱፑንꬃ ላይꬃን፥ ኡሱፑንꬃ ኣጊናን፥ ኢቻሻንꬃ ጋላሳን ታኒ ታሶን ኡታ ዲሺን፥ ዩሁዳ ጪማቲካ ታ ሲንꬃን ኡቲ ዲሺን፥ ኡባ ሃሪዛ ጎዳ ዎልቃይ ታና ኦይኪዴስ። 2 ታኒ ሄራካ ቲሺ ሂስታ ጼላሼ ኣሳ ና ሚሳቲዛ ሚስሌ ቤኣዲስ፤ ኢዛስ ጼስ ሚሳቲዛሶፔ ፑዴ ባጋይ ታማን ቦንቂዳ ቢራታ ሚሳቲዛይሳ፤ ጼስ ሚሳቲዛሶፔ ዱጌ ባጋይ ታማ ሚሳቲዛይሳ ቤኣዲስ፤ ኢዛ ዩሾን ጶሊዛ ፖኦይ ዴስ። * 3 ኢዚካ ኩሼ ሚሳቲዛ ሚሽ ዬዲዲ ታ ሁኤ ቢናና ኦይኪዴስ፤ ኣያናይ ታና ሳኣፔኔ ሳሎፔ ጊዶን ዴንꬂዲ ጾሳ ኣጁታን ዬሩሳላሜ ኤፊዴስ፤ ፑዴሃ ባጋራ ዲዛ ጾሳ ኬꬃ ጊዶ ዳባባ ጌሊዛ ፔንጌራ ጌልꬂዲ፥ ጎዳ ቃናቴ ዴንꬄꬂዛ ኤቃ ጾሳይ ዲዛሶ ታና ኤፊ ጋꬂዴስ። 4 ሄኮ ካሴ ታኒ ቆልታቲዛ ዴምባን ኣጁታን ቤኢዳ ኢስራኤሌ ጾሳ ቦንቾይ ሄን ዴስ።

5 ኢዚካ ታስ፥ «ሃይሶ ኣሳ ናዉ! ፑዴሃ ባጋ ጼላ» ጊዴስ። ታኒካ ጼላዲስ፤ ሄኮ ያርሾ ያርሺዛሶ ፔንጌፌ ፑዴሃ ባጋራ ጌሊዛሶ ቦላ ጎዳ ቃናቴ ዴንꬄꬂዛ ኤቃ ጾሳይ ዴስ።

6 ቃሴካ ኢዚ ታስ፥ «ሃይሶ ኣሳ ናዉ! ኢስራኤሌ ኣሳይ ታና ታ ጌሻ ኬꬃፌ ሃሳናስ ሃይሳን ኦꬂዛ ሃራሲዛ ኤቃ ጾሳታስ ጎይኒዛይሳ ኔ ቤኣይ? ኔ ቡሮ ሃይሳፌካ ሃራሲዛ ኤቃ ጾሳታስ ጎይኖ ኔ ቤኣና» ጊዴስ።

7 ሄሳፌ ጉዬ ኢዚ ታና ዛጎ ፔንጌ ኤሂዴስ፤ ሄኮ ታኒ ጊምቤዛ ጼሊሺን ጾኤይ ቤቲዴስ። 8 ኢዚ ታና፥ «ሃይሶ ኣሳ ናዉ! ጎዳ ሉካ» ጊዴስ፤ ታኒካ ጊምቤዛ ኣሳ ሉካዳ ኢሲ ፔንጌ ዴማዲስ። 9 ቃሴካ ኢዚ ታና፥ «ኣኔ ጌላዳ ኢስታ ሃይሳን ኦꬂዛ ሃራሲዛ ኤቃ ጾሳታስ ጎይኖኔ ኢታ ቱናቴꬃ ጼላ» ጊዴስ። 10 ታኒካ ጌላዳ ጼሊሺን ቲራን ጎሼቲዛ ሼምፖራ ፓጻ ዲዛ ሜꬌቴꬃቲኔ ዱማ ዱማ ቱና ዶኣቲ ኡባይ፥ ኢስራኤሌ ኬꬃ ኤቃ ጾሳታ ሚስሌ ኡባይ ጊምቤዛ ቦላ ዩዪ ኣꬋናስ ዎጬቲዴስ። 11 ኢስታፌ ሲንꬃ ባጋራ ኢስራኤሌ ኬꬃፌ ላፑን ታሙ ጪማቲ ኤቂ ዴቴስ፤ ቃሴ ሳፋኔ ና ያኢዛኔያይካ ኢስታ ጊዶን ኤቂዴስ። ኡባይካ ኤጻኔ ጩዋሲዛ ሚሽ ባንታ ኩሼን ኦይኪ ዴቴስ፤ ሎኦ ሳዎ ሳዊዛ ኤጻኔ ጩዋይ ቱሉ ጊ ኬዜስ።

12 ቃሴ ጾሲ ታና፥ «ሃይሶ ኣሳ ናዉ! ኢስራኤሌ ኬꬃ ጪማቲ ኢሶይ ኢሶይ ቆልኣ ጊዶን ꬉማሶን ባንታ ኤቃ ሚስሌ ኬꬃን ኢስቲ ኦꬂዛይሳ ቤያይ? ጋሶይካ ኢስታ፥ ‹ጎዳይ ኑና ቤዬና፤ ጎዳይ ቢታ ኣጊዴስ› ጌቴስ» ጊዴስ። 13 ቃሴካ ኢዚ ታና፥ «ሄሳፌካ ኣꬊዛ ሃራሲዛ ኤቃ ጾሳታስ ኢስቲ ጎይኒዛይሳ ኔኒ ቡሮ ቤያና» ጊዴስ።

14 ሄሳፌ ጉዬ ኢዚ ታና ጾሳ ኬꬃስ ፑዴሃ ባጋራ ዲዛ ፔንጌዛኮ ኤሂዴስ፤ ሄን ቴሙዜ ጌቴቲዛ ባንታ ኤቃ ጾሳስ ዬኪዛ ማጫሳቲ ኡቲዳይሳ ቤያዲስ። 15 ኢዚካ ታና፥ «ሃይሶ ኣሳ ናዉ! ሃይሳ ቤያይ? ሄሳፌካ ኣꬊዛ ሃራሲዛ ኤቃ ጾሳታስ ኢስቲ ጎይኒዛይሳ ኔኒ ቡሮ ቤያና» ጊዴስ።

16 ሄሳፌ ጉዬ ኢዚ ታና ጎዳ ኬꬃስ ሶ ባጋ ዛጎ ኤፊዴስ፤ ሄሳን ጾሳ ኬꬃ ፔንጌን ዳራንቻፌኔ ያርሺዛሶሆፔ ጊዶን ናምኡ ታማኔ ኢቻሽ ጊዲዛ ኣቱማሳቲ ዴቴስ፤ ኢስቲ ባንታ ዞኮ ጎዳ ኬꬃኮ፥ ባንታ ኣይፌሶ ኣርሼይ ሞኪዛ ባጋ ዛሪዲ ኣርሼስ ጉፋኒ ጎይኔቴስ።

17 ጎዳይ ታና፥ «ሃይሶ ኣሳ ናዉ! ሃይሳ ቤያይ? ዩሁዳ ኣሳይ ሃይሳን ኦꬂዛ ሃራሲዛ ኤቃ ጾሳታስ ኢስቲ ጎይኒዛይሲ ላፋ ሚሼ? ኢስቲ ቢታ ማካላ ኦሶን ኩንꬂዲ ዛሪ ዛሪዲ ታና ሃንቄꬃናዉ ቤሲዜ? ሄኮ ኢስቲ ታና ኣይ ማላ ጫዪዛኮ ታና ሃንቄꬃናስ ባስ ዳንዳዬቲዳ ኡባ ኢስቲ ኦꬂዛይሳ ቤኣ። 18 ሄሳ ጊሻስ ታኒ ኢስታ ቦላ ሃንቆን ያና፤ ታኒ ኢስታስ ቃꬌቲኬኔ ኢስታ ቦላ ያና ሃኖታፔ ታ ኢስታ ኣሺኬ፤ ኢስቲ ታኮ ዋሲኮካ ታ ሲዪኬ» ጊዴስ።

9

ኤቃ ጾሳስ ጎይኒዛይታ ሃይቆ

1 ሄሳፌ ጉዬ ታኒ ሲዪሺን ባ ቃላ ꬎቁ ሂስቲዲ፥ «ካታማዮ ቃጻያና ዶሬቲዳይቲ ባ ኦላ ሚሻ ኦይኪዲ ሃ ዬቶ» ጊ ዋሲሺን ሲያዲስ። 2 ሄኮ ꬋይሲዛ ኦላ ሚሽ ባ ኩሼን ኦይኪዳ ኡሱፑን ኣሳቲ ፑዴሃ ባጋን ዲዛ ጋና ባጋ ፔንጌዛራ ዪዳ፤ ኢስታራ ላይኖ * ማይኢዲ፥ ባ ሚሌን ጻፊዛ ሚሽ ኮሮጆን ኦይኪዳ ኢሲ ኣሲ ዴስ። ኢስቲ ጊዶ ጌሊዲ ጻርቂማላፔ ኦሴቲዳ ያርሺዛሶ ላንቄን ኤቂዳ።

3 ሄሳፌ ጉዬ ኢስራኤሌ ጾሳ ቦንቾይ ኪሩቤፔ ቦላራ ካሴ ባ ዲዛሶፔ ዴንዲዲ ጾሳ ኬꬃ ዳርማች ቢዴስ። ጎዳይ ላይኖ ማይኢዲ ባ ሚሌን ጻፊዛ ሚሽ ኮሮጆን ኦይኪዳ ኣዴዛ ጼይጊዴስ። 4 ጎዳይ ጼይጊዲ ኢዛ፥ «ዬሩሳላሜ ካታማ ኡባ ባዳ ኢዚ ጊዶን ኦሴቲዳ ሃራሲዛ ኤቃ ጾሳታ ጊሻስ ሚሼቲዲ ዬኪዛ ኣሳታ ሊጴ ቦላ ማላታ ዎꬃ» ጊዴስ። *

5 ታኒ ሲዪሺን ኢዚ ሃራታስ፥ «ኢዛ ጌዶ ካሊዲ ካሊዲ ካታማይን ዲዛ ዎꬊቴ! ኦናካ ሚሼቲ ኣሾፍቴ። 6 ጪማታ፥ ናቴꬃታኔ ጌላኦታ፥ ማጫሳታኔ ጉꬃ ናይታ ኡባካ ሹኪቴ፤ ጊዶ ኣቲን ማላታራ ዲዛ ኣስ ኦናካ ቦቾፍቴ። ዎꬎ ታ ኬꬃን ዶሚቴ» ጊዴስ። ሄሳ ጊሻስ ኢስቲ ጾሳ ኬꬃ ሲንꬃን ኤቂዲ ዎꬎ ጪማታን ዶሚዳ።

7 ሄሳፌ ጉዬ ጎዳይ ኢስታስ፥ «ታ ኬꬃ ቱኒሲቴ፤ ዛጎታካ ኣሃን ኩንꬂቴ፤ ቢቴ» ጊዴስ፤ ኢስቲካ ኬዚዲ ካታማ ጊዶን ኡባን ዩዪዲ ዎꬎ ዶሚዳ። 8 ኢስቲ ዎꬎን ዲሺን ታኒ ታርካ ሊጴ ቦላ ዱጌ ቢታን ጉፋናዳ ኣዬ ኣና! «ኣቤት ኡባ ሃሪዛ ጎዳዉ! ኔኒ ዬሩሳላሜ ቦላ ባሽ ዬዳዳ ኢስራኤሌ ኣሳፔ ኣቲዳ ጫሻታ ኡባ ꬋይሳና ሃናይ?» ጋ ዋሳዲስ።

9 ኢዚ ዛሪዲ ታስ፥ «ኢስራኤሌ ኬꬃ ናጋራይኔ ዩሁዳ ኬꬃ ናጋራይ ኬሂ ዳሪዴስ፤ ቢታያ ሱꬅ ጻላ ጊዳዱስ፤ ቃሴ ካታማያ ጌላቴꬃን ኩማዱስ፤ ጋሶይካ ኣሳይ፥ ‹ጎዳይ ቢታ ኣጊዴስ፤ ጎዳይ ቤኤና› ጌቴስ። 10 ሄሳ ጊሻስ ታኒ ኢስታስ ኢስታ ሃኖ ማላ ኢማና ኣቲን ታ ኢስታስ ቃꬌቲኬ፤ ኢስታ ቦላ ዪዛ ሜቶፔ ታ ኢስታ ኣሺኬ» ጊዴስ።

11 ሄሳፌ ጉዬ ላይኖ ማይኢዲ፥ ባ ሚሌን ጻፊዛ ሚሽ ኮሮጆን ኦይኪዳ ኢሳዴይ ሲሚዲ፥ «ኔኒ ታና ኣዛዚዳ ማላ ኦꬃዲስ» ጊዴስ።

10

ጎዳ ኬꬃፌ ጾሳ ቦንቾ ሻኬቴꬅ

1 ታኒ ጼሊዛ ዎዴ ሲምፔሬ ጌቴቲዛ ኢንቁፌ ኦሴቲዳ ኣራታ ሚሳቲዛይ ኪሩቤታ ሁኤ ቦላ ሳሎ ማላ ሚጬቲ ዲዛ ሚሽ ቤኣዲስ። * 2 ጎዳይ ላይኖ ማይኢዳ ኣዴዛ፥ «ኪሩቤታፔ ጋርሳ ባጋራ ኢርዞታ ጊዶራ ካንꬃዳ ባ፤ ሂስታዳ ታማ ቦንቆ ኔ ኩሼን ኩጳታ ኤካዳ፥ ካታማይ ቦላ ላላ» ጊዴስ። ታ ጼሊሺን ኣዴዚ ታማ ኤካናስ ጌሊዴስ። *

3 ኣዴዚ ጊዶ ጌሊዛ ዎዴ ኪሩቤቲ ጾሳ ኬꬃፌ ዱጌሃ ባጋራ ኤቂዳ፤ ጊዶ ዛጎዛካ ሻራይ ኩሚዴስ። 4 ጎዳ ቦንቾይ ኪሩቤታ ቦላፌ ዴንዲዲ ጾሳ ኬꬃ ዳርማች ቢዲ ኤቂዴስ። ጎዳ ኬꬃ ሻራይ ኩሚዴስ፤ ዛጎዚ ጶሊዛ ጎዳ ቦንቾን ኩሚዴስ። 5 ኪሩቤታ ቄፌታ ጊሪሳይ ኡባ ዳንዳይዛ ጾሳይ ሃሳይሺን ሲዬቲዛ ጬንጉርሳ ማላ ካሬ ዛጎን ሲዬቴስ።

6 ጎዳይ ላይኖ ማይኢዳ ኣዴዛ፥ «ኪሩቤታ ማታፔ ኢርዞታ ጊዶፌ ታማ ኤካ» ጊዲ ኣዛዚን፥ ኢዚ ጌሊዲ ኢርዞታፔ ኢሳ ኣቻን ኤቂዴስ። 7 ኪሩቤታፔ ኢሶይ ባንታ ጊዶን ዲዛ ታማኮ ባ ኩሼዛ ዬዲዲ፥ ኢዛፔ ጉꬅ ኤኪዲ፥ ላይኖ ማይኢዳ ኣዴዛ ኩሼን ዎꬂን ኢዚካ ኤኪዲ ኬዚዴስ። 8 ኪሩቤታ ቄፌፔ ጋርሳ ባጋራ ኣሳ ኩሼ ሚሳቲዛዚ ቤቴስ።

9 ታኒ ጼሊዛ ዎዴ ኪሩቤታ ሚሌሶን ኦይዱ ኢርዞቲ ዴቴስ፤ ኢሲ ኢሲ ኪሩቤ ሚሌን ኢሲ ኢሲ ኢርዞይ ዲዛይሳ ቤኣዲስ፤ ሄ ኢርዞቲ ኢንቁ ማላ ጶሌቴስ። * 10 ኢስቲ ኦይዳይካ ኢሶይ ኢሳ ሚሳቴቴስ፤ ኢሲ ኢሲ ኢርዞይ ሃራ ኢርዞራ ኢሲፌ ኦይኬቲ ኦሴቲዳ ሚሳቴስ። 11 ኢርዞቲ ባና ዴንዲዛ ዎዴ ኪሩቤቲ ባናስ ሲሚዲ ኦይዱ ባጋ ባናስ ዳንዳዬቴስ፤ ኪሩቤቲ ቢዛ ዎዴ ኢርዞቲ ያኔ ሃ ጎንታ ሲቲ ጊ ቤቴስ። ኪሩቤቲ ቢዛ ዎዴ ኢርዞቲ ያኔ ሃ ጎንታ ሁኤይ ሲሚዳ ኣዋ ባጋካ ቤቴስ። 12 ኢስታ ኩሜꬃ ቦላን፥ ኢስታ ዞኮን፥ ኢስታ ኩሼን፥ ኢስታ ቄፌታኒኔ ኦይዱ ኢርዞታ ኡባን ኣይፌይ ኩሚዴስ። *

13 ኢርዞቲ፥ «ኤꬖቲዛ ኢርዞታ» ጌቴቲ ጼይጌቲሺን ታ ሲያዲስ። 14 ኢሲ ኢሲ ኪሩቤስ ኦይዱ ኣይፌሶይ ዴስ። ኮይሮይሲ ኪሩቤ ኣይፌሶ፥ ናምኣንꬆዚ ኣሳ ኣይፌሶ፥ ሄꬓንꬆዚ ጋሞ ኣይፌሶኔ ኦይዳንꬆዚ ጎሌ ኣይፌሶ ሚሳቴስ። **

15 ሄሳፌ ጉዬ ኪሩቤቲ ፑዴ ዴንዲዳ። ሄይቲካ ታኒ ኮቦሬ ሻፋ ማታን ቤኢዳ ሼምፖራ ፓጻ ዲዛ ሜꬌቴꬃታ። 16 ቃሴ ኪሩቤቲ ባና ቃጺዛ ዎዴ ኢስታ ሚሌን ዲዛ ኢርዞቲካ ቃጼቴስ፤ ኪሩቤቲ ቢታፌ ፑዴ ዴንዳናዉ ባንታ ቄፌታ ያንጊዛ ዎዴካ ኢስታ ሚሌን ዲዛ ኢርዞቲካ ኢስታፌ ሻኬቴቴና። 17 ኪሩቤቲ ሲቲ ጊ ኤቂዛ ዎዴ ኢርዞቲካ ኤቃ ጌቴስ፤ ኪሩቤቲ ቢታፌ ፑዴ ꬎቁ ጊ ዴንዲዛ ዎዴ ኢርዞታ ጊዶን ሼምፖራ ፓጻ ዲዛ ሜꬌቴꬃታ ኣያናይ ዲዛ ጊሻስ ኢርዞቲካ ኢስታራ ኢሲፌ ዴንዴቴስ።

18 ሄሳፌ ጉዬ ጎዳ ቦንቾይ ጾሳ ኬꬃ ዳርማቻፌ ዴንዲዲ ኪሩቤታ ቦላ ኤቂዴስ። 19 ታኒ ጼሊሺን ኪሩቤቲ ባንታ ቄፌታ ያንጊዲ ኢርዞታራካ ኢሲፌ ቢታፌ ፑዴ ዴንዲ ቢዳ። ኢስቲ ኣርሼይ ሞኪዛ ባጋራ ዲዛ ጎዳ ኬꬃ ዩሾን ዲዛ ጊምቤ ፔንጌን ኤቂዳ፤ ኢስራኤሌ ጾሳ ቦንቾይካ ኢስታፌ ቦላራ ዴስ።

20 ሃይቲ ኮቦሬ ሻፋን ኢስራኤሌ ጾሳ ጋርሳን ታ ቤኢዳ ሼምፖራ ፓጻ ዲዛ ሜꬌቴꬃታ፤ ኢስቲካ ኪሩቤታ ጊዲዳይሳ ታ ኣኬካዲስ። 21 ኢስታስ ኢሳስ ኢሳስካ ኦይዱ ኣይፌሶይኔ ኦይዱ ቄፌይ ዴስ፤ ኢስታ ቄፌታፔ ጋርሳ ባጋራ ኣሳ ኩሼ ሚሳቲዛዚ ዴስ። 22 ኢስታ ኣይፌሶይካ ኮቦሬ ሻፋ ማታን ታ ቤኢዳይታ ሚሳቴስ። ኢስቲ ኢሶይ ኢሶይ ሲቲ ጊዲ ሲንꬅ ቤቴስ።

11

ኢስራኤሌ ዴራ ካሌꬂዛይታ ቦላ ፒርዴቲዳ ፒርዳ

1 ሄሳፌ ጉዬ ኣያናይ ታና ፑዴ ዴንꬂዲ ኣርሼይ ሞኪዛ ባጋራ ዲዛ ጎዳ ኬꬃ ጊምቤ ፔንጌ ኤሂዴስ። ጌሊዛሶ ፔንጌ ቦላ 25 ኣቱማሳቲ ዴቴስ፤ ኢስታ ጊዶን ዴራ ካሌꬂዛ ኣዙሬ ና ያኢዛኔያኔ ባናያ ና ፓላጺያ ቤኣዲስ። 2 ጎዳይ ታና፥ «ሃይሶ ኣሳ ናዉ! ሃ ኣቱማሳቲ ሃ ካታማን ኢታ ሃልቾ ሃልቺዛይታኔ ጌኔ ዞሬ ዞሪዛይታ። 3 ኢስቲካ፥ ‹ኬꬃቲ ኬጼታና ዎዴይ ሃኢ ጊዴና። ሃና ካታማያ ኣሾ ዶይሲዛ ዲስቴ፤ ኑኒካ ኣሾ› ጌቴስ። 4 ሄሳ ጊሻስ ኔኒ ኢስታ ቦላ ቲንቢቴ ዮታ! ኣሳ ናዉ! ቲንቢቴ ዮታ» ጊዴስ።

5 ሄሳፌ ጉዬ ጎዳ ኣያናይ ታ ቦላ ዎꬊዲ ታስ፥ «ጎዳይ፡ ኢስራኤሌ ኣሳዉ! ኢንቴ ሄሳ ማላ ጌታ፤ ታኒ ኢንቴ ኣይ ቆፒዛኮ ኤራይስ። 6 ሃ ካታማይን ኢንቴ ዳሮ ኣሳ ዎꬊዲ ኦጌ ኡባን ኣሃ ኩንꬂዴታ።

7 «ሄሳ ጊሻስ ኡባ ሃሪዛ ጎዳይ፥ ‹ኢንቴ ዎꬊዲ ሄን ኦሊዳ ኣሃቲ ኢስታ ኣሾ፤ ቃሴ ሃ ካታማያካ ኣሾ ዶይሲዛ ዲስቴ፤ ጊዶ ኣቲን ሃ ካታማይፔ ታኒ ኢንቴና ኬሳና። 8 ኢንቴ ማሻስ ያዪዴታ፤ ታኒ ሄ ኢንቴ ያዪዳ ማሻ ኢንቴ ቦላ ኤሃና› ጌስ። 9 ታኒ ኢንቴና ሃ ካታማይፔ ኬሳዳ ኣላጋታ ኩሼን ኣꬃ ኢማና፤ ታ ኢንቴና ቃጻያና። 10 ኢንቴ ማሻን ዉራና፤ ታኒ ኢንቴና ኢንቴ ቢታን ፒርዳና። ታኒ ጎዳ ጊዲዳይሳ ኢንቴ ሄ ዎዴ ኤራና። 11 ሃ ካታማያ ኢንቴስ ኣሾ ዶይሲዛ ዲስቴ ጊዱኩ፤ ኢንቴካ ኢዚ ጊዶን ኣሾ ጊዴኬታ። ታኒ ኢንቴና ኢንቴ ቢታን ፒርዳና። 12 ታኒ ጎዳ ጊዲዳይሳ ኢንቴ ሄ ዎዴ ኤራና። ኢንቴ ኢንቴ ዩሾን ዲዛ ካዎቴꬃታ ዎጋ ካሊዳ ጊሻስ ታ ኣዛዞ ፖሊቤኬታ፤ ታ ዎጋካ ናጊቤኬታ» ጊዴስ።

13 ታኒ ቲንቢቴ ዮቶ ቦላ ዲሺን ባናያ ና ፓላጺያይ ሃይቂዴስ፤ ታኒካ ሲንꬃ ጉꬅ ጉፋናዳ፥ «ኣቤት ኡባ ሃሪዛ ጎዳዉ! ኢስራኤሌፔ ጫሻ ኣቲዳይታ ሙሌራ ꬋይሳኔ?» ጋዳ ታ ቃላ ꬎቁ ሂስታ ዋሳዲስ።

ዲኤቲ ቢዳይታስ ጎዳይ ኢሚዳ ሂዶታ

14 ሄሳፌ ጉዬ ጎዳ ቃላይ ታኮ ዪዲ፥ 15 «ሃይሶ ኣሳ ናዉ! ኔ ኢሻቲ ኔ ዳቦቲኔ ኢስራኤሌ ኣሳይ ኡባይ ዲኤቲዲ ጎዳፔ ሃኪዳ፤ ሃና ቢታያ ኑስ ጺንጾ ጊዳ ኢሜታዱስ» ጊዲ ዲኤቶንታ ዬሩሳላሜን ኣቲዳይቲ ሃሳይዳ።

16 «ሄሳ ጊሻስ ኔኒ፥ ‹ኡባ ሃሪዛ ጎዳይ፡ ታኒ ኢስታ ሃሆን ዲዛ ካዎቴꬃታ ጊዶን ዬዲኮካ፥ ዴሬታ ጊዶን ላሊኮካ፥ ኢስቲ ቢዳ ዴሬ ኡባን ጉꬃ ዎዴ ታኒ ኢስታራ ጊዳና› ጊዴስ።

17 «ሄሳ ጊሻስ ኔኒ፥ ‹ኡባ ሃሪዛ ጎዳይ፡ ካዎቴꬃታ ጊዶፌኔ ኢንቴ ላሌቲዳ ቢታታፔ ታኒ ኢንቴና ሺሻ ዛራና፤ ኢስራኤሌ ቢታካ ታኒ ዛራዳ ኢንቴስ ኢማና› ጌስ።

18 «ኢስቲ ጉዬ ሲሚ ዪዲ ቱኒዳ ኢዚ ሚስሌታኔ ሃራሲዛ ኢዚ ኦሶታ ታ ꬋይሳና። 19 ታኒ ኢስታስ ኢሲ ዎዚና ኢማና፤ ቃሴ ኦራꬃ ኣያናካ ኢስታ ጊዶን ታ ዎꬃና። ታኒ ኢስታፌ ሹች ሚሳቲዛ ዎዚና ዲጋዳ ኣሾ ማላ ሹጎ ዎዚና ኢማና። * 20 ሄሳ ጊሻስ ኢስቲ ታ ኣዛዞ ፖላና፤ ታ ዎጋካ ናጋና። ኢስቲ ታ ዴሬ ጊዳና፤ ታኒካ ኢስታ ጾስ ጊዳና። 21 ጊዶ ኣቲን ባንታ ዎዚና ቱኒዳ ሚስሌታኮኔ ሃራሲዛ ኦሶታኮ ዛሪዳይታስ ኢስታ ኦሶ ማላ ታ ኢስታስ ኢማና» ጊዴስ።

ዬሩሳላሜፔ ጎዳ ቦንቾ ሻኬቴꬅ

22 ሄሳፌ ጉዬ ኪሩቤቲ ባንታ ቄፌታ ያንጊዳ፤ ኢርዞቲ ኢስታ ሚሌን ዴቴስ፤ ኢስራኤሌ ጾሳ ቦንቾይካ ኢስታፌ ቦላራ ዴስ። 23 ጎዳ ቦንቾይ ካታማይ ጊዶፌ ዴንዲ ቢዲ ኣርሼይ ሞኪዛ ባጋራ ዲዛ ዙማ ቦላ ኤቂዴስ። * 24 ኣያናይ ታና ፑዴ ዴንꬂዴስ፤ ጾሳ ኣያናይ ታስ ኢሚዳ ኣጁታን ባቢሎኔን ዲዛ ዲኤቲዳይታኮ ታና ኤፊዴስ። ሄሳፌ ጉዬ ታኒ ቤኢዳ ኣጁታይ ታፔ ሻኬቲ ቢዴስ። 25 ሂስቲን ጎዳይ ታና ቤሲዳ ሚሻታ ኡባ ዲኤቴꬃን ዲዛይታስ ዮታዲስ።

12

ሂዚቄሊ ሌሚሶን ቤሲዳ ማላታታ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ኔኒ ማካላንቻ ዴራ ጊዶን ዳሳ። ኢስቲ ማካላንቻ ጊዲዳ ጊሻስ ኢስታስ ኣይፌይ ዴስ ሺን ዴሜቴና፤ ኢስታስ ሃይꬂ ዴስ ሺን ሲዬቴና። * 3 ሄሳ ጊሻስ ኣሳ ናዉ! ኢስቲ ቤኢሺን ጋላስ ኔስ ዲዛ ሚሽ ሺሻ ኤካዳ ጎዴታናስ ጊጌታ፤ ኔ ዲዛሶፔ ዴንዳዳ ሃራሶ ባ። ኢስቲ ማካላንቻ ጊዲኮካ ኣኬካናስ ዳንዳዬቴስ። 4 ጋላስ ኢስቲ ጼሊሺን ኔስ ዲዛ ሚሽ ጎዴቲ ቢዛ ኣሳ ማላ ኬሳ፤ ኦማርሲካ ኢስቲ ጼሊሺን ዲኤቲ ቢዛ ኣሳ ማላ ኬዛ። 5 ኢስቲ ጼሊሺን ኔ ኬꬃ ጎዳ ሉካዳ ኔስ ዲዛ ሚሽ ኬሳ። 6 ኔኒ ኬሲዳ ሚሻ ኢስቲ ጼሊሺን ጋዴይ ꬉሚሺን ኔ ሃሼን ቶካዳ ኬዛ። ታ ኔና ኢስራኤሌ ኬꬃስ ማላታ ኦꬂዳ ጊሻስ ጋዴ ቤኦንታ ማላ ኔ ሲንꬃ ካማ» ጊዴስ።

7 ታኒካ ኢዚ ታና ኣዛዚዳ ማላ ኦꬃዲስ። ዲኤቲ ቢዛ ኣሳ ማላ ጋላስ ታስ ዲዛ ሚሽ ሺሻ ቃቻዳ ጎዴቲ ቢዛ ኣሳ ማላ ኬሳዲስ፤ ኦማርስ ታ ኬꬃ ጎዳ ታ ኩሼን ሉካዲስ፤ ኢስቲ ጼሊሺን ቃቻ ዎꬂዳ ሚሻ ሃሼን ቶካዳ ꬉሚሺን ባዲስ።

8 ዎንቴꬃ ጋላስ ማላዶራ ጎዳ ቃላይ ታኮ ዪዲ፥ 9 «ሃይሶ ኣሳ ናዉ! ማካላንቻ ኢስራኤሌ ኣሳይ ኔና፥ ‹ኔኒ ኦꬂዛይ ኣዜ?› ጊዲ ኔና ኦይቺዴስ ጊዴኔ? 10 ኔኒ ኢስታስ፥ ‹ኡባ ሃሪዛ ጎዳይ ሃ ቲንቢቴይ፡ ዬሩሳላሜን ዲዛ ሃላቃሲኔ ኢስራኤሌ ኣሳ ኩሜꬃሳ› 11 ኔኒ ኢስታስ፥

« ‹ታኒ ኢንቴስ ማላታ፤

ታኒ ኦꬂዳ ማላ

ሄሳꬆ ኢስታ ቦላካ ሃናና፤

ኢስቲ ዲኤቲዲ

ሃራ ቢታ ባና› ጋ።

12 «ኢስታ ጊዶን ዲዛ ሃላቃይ ኦማርሳራ ባስ ዲዛ ሚሽ ሺሺ ቶኪዲ ኬዛና፤ ኢዚ ባቃቲ ባና ማላ ጊምቤይ ሉኬታና፤ ቢታ ቤኦንታ ማላ ባ ኣይፌሶ ካማና። 13 ታኒ ታ ጊቴ ኢዛ ሲንꬃን ዬጋና፤ ኢዚ ዎጺማዴንካ ኦይኬታና፤ ታኒ ኢዛ ካላዳዌታ ቢታ ባቢሎኔ ኤሃና፤ ጊዶ ኣቲን ኢዚ ሄ ቢታ ቤኦንታ ሃይቃና። * 14 ኢዛ ዩሾን ዲዛ ኢዛ ማዲዛይታኔ ኢዛ ኦላንቻታ ኡባ ታኒ ኡባሶ ፒስኪ ሂስታና፤ ታኒ ኢስታ ማሻን ዬዴꬃና።

15 «ኢስታ ታኒ ዴሬታ ጊዶኒኔ ካዎቴꬃ ጊዶን ላሊዛ ዎዴ ታኒ ጎዳ ጊዲዳይሳ ኢስቲ ኤራና። 16 ኢስቲ ባንቲ ቢዳ ካዎቴꬃታ ጊዶን ባንታ ቱና ኦሶ ፓጻና ማላ፥ ታኒ ኢስታፌ ጉꬃታ ኦላፔ፥ ኮሻፔኔ ኢታ ሃርጌፌ ኬሲ ኤካና ማላ ኦꬃና። ታኒ ጎዳ ጊዲዳይሳ ኢስቲ ሄ ዎዴ ኤራና» ጊዴስ።

ያሻን ኮኮሪዛ ናቤ ማላታ

17 ጎዳ ቃላይ ታኮ ዪዲ፥ 18 «ሃይሶ ኣሳ ናዉ! ኔ ካꬅ ኮኮራሼ ማ፤ ቃሴ ኔ ሃꬃካ ጋዢጋዣሼኔ ባባሼ ኡያ። 19 ቢታን ዲዛ ኣሳስ፥ ‹ኡባ ሃሪዛ ጎዳይ ኢስራኤሌ ቢታን ዲዛ ዬሩሳላሜ ኣሳስ፡ ኢስቲ ባንታ ካꬅ ሂርጊሼ ማና፤ ባንታ ሃꬃካ ጋዢጋዢሼኔ ባቢሼ ኡያና። ሄን ዲዛ ኣሳይ ኡባይ ጌናንቻ ጊዲዳ ጊሻስ ኢስታ ቢታይ ካይዛና። 20 ካሴ ኢስታን ኣሲ ኩሚዳ ካታማቲ ካይዛና፤ ቢታያካ ቡላታና። ታኒ ጎዳ ጊዲዳይሳ ኢንቴ ሄ ዎዴ ኤራና› ጌስ» ጋ ጊዴስ።

ኣሳ ሌሚሶስ ጎዳይ ኢሚዳ ዛሮ

21 ጎዳ ቃላይ ታኮ ዪዲ፥ 22 «ሃይሶ ኣሳ ናዉ! ኢስራኤሌ ቢታን፥ ‹ዎዴይ ኣዱቂዴስ፤ ኣጁታይ ኡባይካ ሃዳ ጊዲዴስ› ጊዲ ኢንቴ ቶሴ ዮቲዛይ ኣዜ? 23 ሄሳ ጊሻስ ኢስታስ ኔኒ፥ ‹ኡባ ሃሪዛ ጎዳይ፡ ታኒ ሃይሳ ሃ ቶሴዛ ዲጋና፤ ኢስቲ ዛሬꬂዲ ሃይሳ ሃ ቶሴዛ ኢስራኤሌ ቢታን ጎኤቴቴና› ጌስ ጋ። ቃሴካ ኔኒ ኢስታስ፥ ‹ኣጁታይ ኡባይካ ፖሌታና ዎዴይ ማቲዴስ። 24 ሃይሳፌ ጉዬ ኢስራኤሌ ዴራ ጊዶን ዎርዶ ኣጁታይኔ ኣስ ሙሬኖ ኦሶይ ዴና። 25 ታኒ ጎዳይ ሃሳያና ኮዪዳይሳ ሃሳያና፤ ታ ሃሳይዳ ቃላይካ ጋምኦንታ ፖሌታና፤ ኢንቴኖ ማካላንቻ ኣሳቶ! ታኒ ዮቲዳይሳ ኡባ ኢንቴ ላይꬃን ታኒ ፖላና› ጌስ ኡባ ሃሪዛ ጎዳይ» ጊዴስ።

26 ቃሴካ ጎዳ ቃላይ ታኮ ዪዲ፥ 27 «ሃይሶ ኣሳ ናዉ! ኢስራኤሌ ኣሳይ፥ ‹ሃይሲ ኣዴዚ ቤኢዛ ኣጁታይ ቡሮ ዳሮ ላይꬃፌ ጉዬን ሃናናዛ፤ ኢዚ ዮቲዛ ቲንቢቴይካ ዳሮ ላይꬃፌ ጉዬን ሃናናዛ› ጌስ። 28 ሄሳ ጊሻስ ኔኒ ኢስታስ፥ ‹ኡባ ሃሪዛ ጎዳይ፡ ታኒ ዮቲዳ ቃላፔ ጋምኣናዚ ዴና፤ ታ ጊዳ ኡባይ ፖሌታና› ጌስ» ጊዴስ።

13

ዎርዶ ናቤታ ሂሌቴꬅ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ቲንቢቴ ዮቲዛ ኢስራኤሌ ናቤታ ቦላ ኔኒ ቲንቢቴ ዮታ፤ ባፔ ሜꬊ ኤኪዲ ቲንቢቴ ዮቲዛይታ፥ ጎዳ ቃላ ሲዪቴ! 3 ኡባ ሃሪዛ ጎዳይ፥ ‹ኢሲ ሚሺካ ቤኦንታ ባንታ ኣያና ካሊዛ ኤያ ናቤታስ ኣዬ ኣና! 4 ኢስራኤሌ ኣሳዉ! ኢንቴ ናቤቲ ላሌቲዳሶሆታን ዲዛ ሻናታ ማላ። 5 ጎዳ ጋላሳን ዪዛ ኦላን ዲርሳይ ሚኒ ኤቃናስ ዳንዳያና ማላ ጳልቄቲዳ ኢስራኤሌ ጊምቤዛ ሚንꬂ ጊምባናስ ኢንቴ ሄ ኬዚቤኬታ። 6 ኢስታ ኣጁታይኔ ኢስታ ቲንቢቴይ ዎርዶ። ኢስቲ ጎዳይ ኪቶንታ ዲሺን ጎዳይ ሃይሳꬆ ጌስ› ጌቴስ። ኢስቲካ ባ ዮቲዳይሲ ፖሌታና ጊዲ ናጌቴስ። 7 ታኒ ዮቶንታ ዲሺን፥ ‹ጎዳይ ሂዝጌስ› ጊሼ ኢንቴ ዎርዶ ኣጁታኔ ዎርዶ ቲንቢቴ ዮቲዛይሳ ጊዴኔ?» ጌስ።

8 ሄሳ ጊሻስ ኡባ ሃሪዛ ጎዳይ፥ «ኢንቴ ዮቲዳ ቲንቢቴይኔ ኢንቴ ቤኢዳ ኣጁታይ ዎርዶ ጊዲዳ ጊሻስ ታኒ ኢንቴ ቦላ ዴንዳዲስ። 9 ታ ኩሼይ ዎርዶ ኣጁታ ቤኢዛይታ ቦላኔ ሙሬኒዛ ናቤታ ቦላ ዴንዳና። ኢስቲ ታ ዴራ ዱላታን ጌሌቴና፤ ኢስራኤሌ ኣሳ ማዝጋባን ጻፌቴቴና፤ ኢስራኤሌ ቢታካ ጌሌቴና። ታኒ ኡባ ሃሪዛ ጎዳ ጊዲዳይሳ ኢንቴ ሄ ዎዴ ኤራና።

10 «ሳሮይ ባይንዳ ዲሺን፥ ‹ሳሮይ ዴስ› ጊሼ ታ ዴራ ባሌꬄቴስ፤ ቃሴ ዴሬዚ ሹች ኬሊሺን ኢስቲ ኣኖን ሜሼቴስ። * 11 ሄሳ ጊሻስ ኣኖን ሜሺዛይታስ፥ ‹ኬላዚ ዎዳናይሳ ዮታ! ሃንꬒꬔ ኢራይ ቡካና፤ ታኒ ዎልቃማ ሹቻ ማላ ሻች ዬዳና፤ ጎቴ ጫርኮይካ ዴንዳና› ጊዲ ዮቲቴ። 12 ኬላዚ ላሌቲዛ ዎዴ ዴሬይ፥ ‹ኢንቴ ሜሺዳ ኣኖይ ኣዋ ቢዴ?› ጊዲ ኢንቴና ኦይቾንታ ኣጌና» ጌስ።

13 ሄሳ ጊሻስ ኡባ ሃሪዛ ጎዳይ፥ «ጊምቤ ዲርሳ ꬋይሳናስ ታኒ ታ ዪሎን ጎቴ ጫርኮ ዬዳና፤ ታ ሃንቆን ሻች ዬዳና፤ ሃንꬒꬔ ኢራ ጊታ ባሻራ ኪታና። 14 ኢንቴ ኣኖን ሜሺዳ ኬላ ታ ላላና፤ ኢዛ ዮቺ ቤታናሼ ጋካናስ ታ ላላና፤ ጊምቤዚ ኩንዲዛ ዎዴ ኢንቴ ኢዛ ጊዶን ዉራና፤ ታኒ ጎዳ ጊዲዳይሳ ኢንቴ ሄ ዎዴ ኤራና። 15 ሄሳ ጊሻስ ታኒ ታ ባሻዛ ጊምቤዛ ቦላኔ ኣኖዛ ሜሺዳ ኣሳታ ቦላ ዬዳና፤ ታኒ ኢንቴና፥ ‹ጊምቤዛ ጊምቤዛራ ጋꬂዲ ኣኖ ሜሺዳይቲ ዴቴና። 16 ዬሩሳላሜስ ቲንቢቴ ዮቲዳይቲኔ ሳሮይ ባይንዳ ዲሺን ሳሮቴꬃ ኣጁታ ኢዚስ ቤኢዳ ኢስራኤሌ ናቤቲ ꬋይዳ› ጋይስ።

ዎርዶ ቲንቢቴ ዮቲዛ ማጫ ናቤታ ቦላ ዮቴቲዳ ቲንቢቴ

17 «ሃይሶ ኣሳ ናዉ! ባፔ ሜꬊ ኤኪዲ ቲንቢቴ ዮቲዛ ኢንቴ ዴራ ማጫ ናይታኮ ኔ ኣይፌሶ ሃንቆን ዛራ፤ ኢስታ ቦላ ቲንቢቴ ዮታ። 18 ኢስታስ ኡባ ሃሪዛ ጎዳይ፥ ‹ዴሬ ሼምፖ ዎጺማዴ ማላ ኦይካናስ ሙሬኖ ሚሽ ሲኪሲዲ ባንታ ቄሴን ኣꬂዛይታሲኔ ዱማ ዱማ ቆሞ ቢታ ጎስ ሁኤስ ጊግሲዛ ማጫሳታስ ኣዬ ኣና! ታ ኣሳ ሼምፖ ዎጺማዴን ጌልꬂዲ ኢንቴ ኢንቴ ሼምፖ ኣሻኔ? 19 ኩቼ ጊዶንታ ባንጋሲኔ ባርስ ጊዶንታ ካꬃስ ጊዲ ዎርዶ ሲዪዛ ታ ዴራስ ኢንቴ ዎርዶቲሼ ሃይቃና ቤሶንታይሳ ዎꬊሼ፥ ዳናስ ቤሶንታይታ ኣሺሼ ታ ሱንꬅ ዴሬ ሲንꬃን ካዉሺዴታ› ጌስ።

20 «ሄሳ ጊሻስ ኡባ ሃሪዛ ጎዳይ፥ ‹ኢንቴ ካፎ ጲሬን ኦይኪዛ ማላ ኣሳ ሼምፖ ኦይኪዛ ሙሬኖ ሚሻ ቦላ ታ ዴንዳዲስ፤ ታኒ ኢዛ ኢንቴ ቄሴፔ ዱꬃ ኦላና፤ ኢንቴ ጲሬን ካፎ ኦይኪዛ ማላ ኦይኪዳ ታ ዴራ ታ ኬሳ ኤካና። 21 ታኒ ኢንቴ ቢታ ጎሳ ዳፋ ዬጋዳ ታ ዴሬዛ ኢንቴ ኩሼፔ ዎꬃ ኤካና፤ ሃይሳፌ ጉዬ ኢስቲ ኢንቴ ሼኔን ኣቄቴና፤ ታኒ ጎዳ ጊዲዳይሳ ኢንቴ ሄ ዎዴ ኤራና። 22 ታኒ ቆሆንታ ጺሎዛ ኢንቴ ዎርዶራ ጬጪሲዳ ጊሻስ፥ ናጋራንቻይ ባ ኢታ ኦጌፔ ሲሚዲ ባ ሼምፖ ኣሾንታ ማላ ኢንቴ ኢዛ ኢዛ ናጋራን ሚንꬄꬂዴታ። 23 ሄሳ ጊሻስ ሃይሳፌ ጉዬ ዎርዶ ኣጁታ ቤኤኬታ፤ ሙሬኖካ ሙሬኔኬታ፤ ታ ዴራ ኢንቴ ኩሼፔ ዎꬃ ኤካና፤ ታኒ ጎዳ ጊዲዳይሳ ኢንቴ ሄ ዎዴ ኤራና› ጌስ» ጊዴስ።

14

ኤቃ ጾስ ጎይኒዛይታ ሂሌቴꬅ

1 ኢስራኤሌ ጪማታፔ ጉꬃቲ ታኮ ዪዲ ታ ሲንꬃን ኡቲዳ። 2 ሂስቲን ጎዳ ቃላይ ታኮ ዪዲ፥ 3 «ሃይሶ ኣሳ ናዉ! ሃይቲ ኣሳቲ ኤቃ ጾሳታ ባንታ ዎዚናን ዎꬂዳ፤ ባንታ ኢታቴꬃ ꬉጲዛ ሹቻ ማላ ባንታ ሲንꬃን ዎꬂዳ፤ ሂስቲን ኢስቲ ታፔ ኢሲ ሚሽ ኦይቻና ማላ ቃላ ኢሞዬ? 4 ሄሳ ጊሻስ ኔኒ ኢስታስ፥ ‹ኡባ ሃሪዛ ጎዳይ ኢስራኤሌ ኣሳፔ ኦኒካ ኤቃ ጾስ ባ ዎዚናን ዎꬂዲ፥ ባ ኢታቴꬃ ꬉጲዛ ሹቻꬆ ባ ሲንꬃን ዎꬂዲ ናቤኮ ዪኮ ታኒ ጎዳይ ታ ሁኤራ ኢዛስ ኢዛ ኤቃ ጾሳታ ቆዳ ማላ ኢዛስ ዛራና። 5 ባንታ ኤቃ ጾሳታ ጋሶን ታፔ ሻኬቲዳ ኢስራኤሌ ኣሳ ኡባ ዎዚና ሃ ታኮ ዛራናስ ታ ሄሳ ኦꬃና› ጌስ።

6 «ሄሳ ጊሻስ ኢስራኤሌ ኣሳስ፥ ‹ኡባ ሃሪዛ ጎዳይ፡ ማሬቲቴ! ኢንቴ ኤቃ ጾሳታፔ ሲሚቴ! ሃራሲዛ ኢንቴ ኦሶ ኡባ ኣጊቴ!

7 « ‹ኢስራኤሌ ኣሳፔ ኦናካ ጊዲን ዎይኮ ኢስራኤሌ ቢታን ዲዛ ቤቴ ኣሳፔ ኦናካ ጊዲን፥ ታፔ ሻኬቴꬃን ኤቃ ጾሳታ ባ ዎዚናን ዎꬂዲ፥ ባ ኢታቴꬃ ꬉጲዛ ሹች ሂስቲ ባ ሲንꬃን ዎꬂዲ ታፔ ኦይቻና ናቤኮ ዪኮ ታኒ ጎዳይ ታ ሁኤራ ኢዛስ ዛሮ ኢማና። 8 ኢታቴꬃን ታኒ ታ ኣይፌሶ ሄሳዴኮ ዛራና፤ ቶሴሲኔ ቂꬌስ ታ ኢዛ ኬሳና፤ ታኒ ኢዛ ታ ዴራ ጊዶፌ ዲጋና፤ ታኒ ጎዳ ጊዲዳይሳ ኢንቴ ሄ ዎዴ ኤራና።

9 « ‹ናቤዛ ቲንቢቴ ዮታና ማላ ባሌꬂኮ፥ ሄ ናቤዛ ባሌꬂዳይ ታና ጎዳ፤ ታኒ ታ ቄሴ ኢዛ ቦላ ዴንꬃዳ ታ ዴሬ ኢስራኤሌ ጊዶፌ ኢዛ ꬋይሳና። 10 ኢስታ ቆሆይ ኢስታስ ጊዳና፤ ናቤዚኔ ኢዛ ኦይቻና ዪዳዴይ ናምኣይ ኢሲ ጊና ቂጻቴ ኤካና። 11 ሄሳፌ ጉዬ ኢስራኤሌ ኣሳይ ኦጌ ባሊዲ ታፔ ሻኬቴና፤ ሲሚዲ ባ ናጋራን ኡባን ባና ቱኒሴና። ኢስቲ ታ ዴሬ ጊዳና፤ ታኒካ ኢስታ ጾሳ ጊዳና› ጌስ ኡባ ሃሪዛ ጎዳይ» ጊዴስ።

ዬሩሳላሜ ቦላ ዎልቃማ ፒርዳ

12 ጎዳ ቃላይ ታኮ ዪዲ፥ 13 «ሃይሶ ኣሳ ናዉ! ኢሲ ዴሬይ ታናን ኣማኔቶንታ ኢጺዲ ናጋራ ኦꬂኮ፥ ታኒ ታ ኩሼዛ ዬዳዳ ካꬃ ፑልቶ ሜሊሲኮ፥ ኮሻ ዬዳዳ ሜሄኔ ኣስ ዎꬊኮ፥ 14 ኖሄይ፥ ዳኔሊኔ ኢዮቢ ሃ ሄꬓቲ ሄን ዲኮካ ኢስቲ ባንታ ጺሎቴꬃን ባንታ ሼምፖ ጻላላ ኣሻና» ጌስ ኡባ ሃሪዛ ጎዳይ።

15 «ታኒ ዎራ ዶኣታ ዴራ ቦላ ኪቲን ሄ ዶኣቲ ዴራ ꬎንꬅ ሂስቲን፥ ኢስታፌ ዴንዶይሳን ሄራ ኣሲ ኣꬋና ዳንዳዮንታ ዎራ ጊዲኮ፥ 16 ኡባ ሃሪዛ ጎዳይ፥ ‹ታኒ ዴኦ ጾሳ ጊዲዳይሳን ጫቃይስ፤ ሃ ሄꬑ ኣሳቲ ሄ ቢታን ዲዛኮካ ኢስቲ ባንታና ኣሻና ኣቲን ባንታ ኣቱማ ናይታ ዎይኮ ማጫ ናይታ ኣሻናስ ዳንዳዬቴና። ቢታያ ጊዲኮ ዎራ ጊዳና› ጌስ።

17 «ዎይኮ ታኒ ሃ ቢታ ቦላን ማሻ ኤሃዳ፥ ‹ሃ ቢታራ ማሻይ ካንꬆ› ጋዳ ሜሄኔ ኣስ ꬋይሲኮ፥ 18 ኡባ ሃሪዛ ጎዳይ፥ ‹ታኒ ዴኦ ጾሳ ጊዲዳይሳን ጫቃይስ፡ ሃ ሄꬑ ኣሳቲ ሄ ቢታን ዲዛኮካ ኢስቲ ባንታና ኣሻና ኣቲን ባንታ ኣቱማ ናይታ ዎይኮ ማጫ ናይታ ኣሻናስ ዳንዳዬቴና› ጌስ።

19 «ዎይኮ ታኒ ቢታይ ቦላ ኢታ ሃርጌ ዬዳዳ፥ ታ ሃንቆን ኣሳይ ሱꬅ ጉሳና ማላ ኦꬃዳ ኣሳኔ ሜሃ ዎꬋ ዉርሲኮ፥ 20 ታኒ ኡባ ሃሪዛ ጎዳይ ታኒ ዴኦ ጾሳ ጊዲዳይሳን ጫቃይስ፡ ኖሄይ፥ ዳኔሊኔ ኢዮቢ ሄ ቢታን ዲኮካ ኢስቲ ባ ጺሎቴꬃን ባንታና ጻላ ኣሻና ኣቲን ባንታ ኣቱማ ናይታ ዎይኮ ባንታ ማጫ ናይታካ ኣሼቴና።

21 «ኡባ ሃሪዛ ጎዳይ፡ ታኒ ኣሳኔ ሜሄ ዎꬋናስ ዬሩሳላሜ ቦላ ታ ኦይዱ ፒርዳታ፥ ማሻ፥ ኮሻ፥ ዎራ ዶኣታኔ ኢታ ሃርጌ ዬዲዛ ዎዴ ኢዚ ኣይ ኬና ኣꬎ ኢታ ሚሽ ጊዳንዴ!* 22 ጊዲኮካ ሄፔ ኣማርዳ ኣሳቲ ኬሲ ኤኪዲ ኣታና፤ ኣቱማ ናይቲኔ ማጫ ናይቲ ኢንቴኮ ያና፤ ኢንቴ ኢስታ ሄሜꬂኔ ኢስታ ኦሶ ቤኢዳ ዎዴ ታኒ ዬሩሳላሜ ቦላ ኤሂዳ ሜቶዚኔ ጋꬂዳ ኢታ ባሻዚ ኡባይ ሊኬ ጊዲዳይሳ ኢንቴ ኤራና። 23 ኢስታ ሄሜታኔ ኢስታ ኦሶ ኢንቴ ቤኢዲ ሚኔታና፤ ታኒ ኢስታ ቦላ ጮ ሃዳን ኦꬆንታይሳ ኢንቴ ኤራና» ጌስ።

15

ዎይኔ ቱራ ሌሚሶ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ዎይኔ ቱራይ ዎራን ዲዛ ሃራ ሚꬃታ ኡባ ሃጋፌ ኣዛን ኣꬊዜ? 3 ጎኢዛ ሚሽ ኦꬃናስ ኢዛ ኣኖፔ ኤኬቲ ኤሪዜ? ኢሲ ሚሽ ካቃናስ ኮጫይ ኢዛፔ ኤኬቲ ኤሪዜ? 4 ኢዚ ኤጻና ማላ ታማን ዬጊዳፔ ጉዬን ናምኡ ባጋ ጼራ ታማይ ሚዲ ጊዶዛ ላቢኮ ሄሲ ጎኣናስ ዳንዳይዜ? 5 ሎኦ ጊዲ ኡቲዲ ኣይ ጎኣካ ኢሞንታ ኣጊኮ ታማይ ጹጊዳፔኔ ላቢዳፔ ጉዬ ኬሂ ጎኣይ ባይንዳዝ ጊዳና።

6 «ሄሳ ጊሻስ ኡባ ሃሪዛ ጎዳይ፥ ‹ታኒ ዎራ ሚꬃ ጊዶን ዲዛ ዎይኔ ኣኖ ታማን ኤጻና ማላ ታ ኣꬃ ኢሚዳይሳꬆ ዬሩሳላሜን ዲዛይታካ ኣꬃ ኢማና። 7 ታኒ ታ ኣይፌሶ ኢታቴꬃን ኢስታ ቦላ ዛራና፤ ኢስቲ ታማፔ ኬሲ ኤኪ ኣቲዳ ጊዲኮካ ቡሮ ኢስታ ታማይ ማና፤ ታኒ ታ ሲንꬅ ኢታቴꬃን ኢስታኮ ዛሪዛ ዎዴ ታኒ ጎዳ ጊዲዳይሳ ኢንቴ ኤራና። 8 ኢስቲ ኣማኔቶንታ ኣጊዳ ጊሻስ ታኒ ቢታዮ ኣሲ ባይንዳ ቡላ ኬሳዲስ› ጌስ» ጊዴስ።

16

ኣማኖይ ፓጪዳ ዬሩሳላሜ ሃኖቴꬅ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ዬሩሳላሜስ ኢዛ ኦꬂዛ ሃራሲዛ ኦሶታ ኢዚስ ቆንጬራ ዮታ። 3 ኡባ ሃሪዛ ጎዳይ ዬሩሳላሜስ፥ ‹ኔ ማይዛይኔ ኔ ዬሌታይ ካናኔ ቢታፌ ዪዴስ፤ ኔ ኣዋይ ኣሞሬ ቢታ ኣሳ፤ ኔ ኣዪያካ ሂቴ ቢታ ኣሳ። 4 ኔ ዬሌቲዳ ጋላስ ኔ ጉልኣይ ቃንጼቲቤና፤ ጌያናስ ሃꬃን ሜጬታቤካ፤ ማጺኔን ሾሼታቤካ፤ ጫርቃንካ ጻጼታቤካ። 5 ቃꬌታ ኣይፌን ኔና ጼሊዲ ዎይኮ ኔስ ሚሼቲዲ ሃይታፔ ኢሲኖካ ኔስ ኦꬂዳዴይ ዴና፤ ኔኒ ዬሌቲዳ ጋላስ ካꬌቲዳ ጊሻስ ዴምባን ዬጌታ ኣታዳሳ።

6 «ታ ሄራ ካንꬃ ባሼ ኔኒ ኔ ሱꬃን ሞሬታዳ ቃኬቲሺን ቤኣዲስ፤ ኔኒ ኔ ሱꬃ ጊዶን ኢቻ ዲሺን ታ ኔና፥ ‹ሼምፖራ ፓጻ ዳ› ጋዲስ። 7 ታኒ ኔና ዴምባ ጋዴን ዲዛ ካꬃ ማላ ዲቻዲስ፤ ኔኒ ዲጫ ጋካዳ ኢንቁ ማላ ኣልኦ ጊዳዳሳ፤ ኔ ꬋንꬃቲ ኡቲዳ፤ ኔ ቢናናይካ ዲጪዴስ፤ ጊዶ ኣቲን ኔኒ ኣዪ ኡሎፔ ዬሌቲዳ ማላ ፒጺኒ ካሎ ዳሳ።

8 «ቃሴካ ታ ሄራ ኣꬋ ባሼ ጼላዲስ፤ ኔ ጌሎ ጋኪዳ ጌላኦ ጊዲዳይሳ ቤኣዳ ታ ማይኦ ማጫራ ኔ ቦላ ዬጋዳ ኔ ካሎቴꬅ ካማዲስ፤ ኔስ ጫቃዲስ፤ ኔናራ ቃላ ጌላዲስ፤ ኔ ታሳ» ጌስ ኡባ ሃሪዛ ጎዳይ።

9 «ታኒ ኔ ቦላይ ሱꬃን ሞሬቲዳይሳ ሃꬃን ሜጫ ጌሻዳ ዛይቴ ቲያዲስ። 10 ታኒ ኔና ጺባቤ ቃሚሳ ማይዛዳ ጋልባፌ ኦሴቲዳ ሎኦ ጫማካ ኣꬂሳዲስ፤ ሎኦ ላይኖፔ ኦሴቲዳ ጎሴ ኔና ጎዚሳዲስ፤ ቃሴ ሴሎ ኩታካ ቁማይሳዲስ። 11 ኔና ታ ኣሌቆን ፖጪሳዲስ፤ ኔ ኩሼን ሳጋዮ፥ ኔ ቆꬌን ማጪፋራ ኣꬃዲስ። 12 ቃሴ ኔ ሲꬌኒኔ ኔ ሃይꬃን ጉቲቻ ኣꬃዲስ፤ ኔ ሁኤንካ ሎኦ ካላቻ ጎጺሳዲስ። 13 ኔኒ ዎርቃኒኔ ቢራን ኣሌቄታዳሳ፤ ኔ ማይኦይ ኡባይ ሎኦ ላይኖ፥ ሲልኮኔኔ ጺባቤ፤ ኔ ቁማይ ሊቆ ꬊሌ፥ ኤሲኔ ዎጋራ ዛይቴ። ኔኒ ኬሃ ፑላታዳ ካዎ ማቾ ጊዳዳሳ። 14 ታ ኔስ ኢሚዳ ቴማፔ ዴንዲዳይሳን ኔ ፑላቴꬂ ኩሜꬅ ጊዲዳ ጊሻስ ኔ ዎሬይ ካዎቴꬃታ ጊዶን ኤሬቲዴስ» ጌስ ኡባ ሃሪዛ ጎዳይ።

15 «ጊዶ ኣቲን ኔኒ ኔ ፑላቴꬃን ጬቄታዳሳ፤ ኬኢዳ ኔ ሱንꬃ ኔኒ ላይማቴꬃስ ጎኤታዳሳ፤ ኣꬊ ቢዛ ኡባራ ኔ ሼኔ ማላ ላይማታዳሳ፤ ኔኒ ኔናቴꬃ ቤታስ ቤታስ ኣꬃ ኢማዳሳ። 16 ኔ ማይኦታፔ ጉꬃታ ኤካዳ ኔ ላይማታሼ ጎይኒዛሶሆታ ኣሌቂሳ ጊጊሳዳሳ፤ ሄሳ ማላ ሃኖታይ ሃይሳፌ ሲንꬃን ሃኒቤና፤ ሃይሳፌ ጉዬንካ ሃኔና። 17 ታኒ ኔስ ኢሚዳ ዎርቃፌኔ ቢራፔ ኦሴቲዳ ሎኦ ኣሌቆታ ኤካዳ ኣቱማሳ ሚስሌታ ኔስ ኦꬃዳሳ፤ ሂስታዳ ኢስታራ ላይማታዳሳ። 18 ኔ ጺባቤታ ኤፋዳ ኢስታ ቦላ ጎጳዳሳ፤ ቃሴ ታ ዛይቴኔ ታ ኤጻኔ ኢስታስ ሺሻዳሳ። 19 ቃሴ ኔ ማና ማላ ታ ኔስ ኢሚዳ ቁማ፥ ሄሲካ ሙሩታ ꬊሌ፥ ኤሲኔ ዎጋራ ዛይቴ ሳዎ ቱኑ ጊዛ ኤጻኔ ማላ ኦꬃዳ ኔ ኢስታስ ያርሾ ሺሻዳሳ፤ ሄሳ ማላ ኦሶይ ፖሌቲዴስ።

20 «ቃሴካ ኔ ታስ ዬሊዳ ኣቱማ ናይታኔ ማጫ ናይታ ኢስቲ ማና ማላ ኤፋዳ ሚስሌታስ ያርሻዳሳ። ሄሳ ኔ ኦꬂዛይ ኔ ላይማቲዛይሲ ጉጺኔ? 21 ኔኒ ታ ናይታ ሹካዳ ኤቃ ጾሳታስ ያርሻዳሳ። 22 ሃ ሃራሲዛ ኔ ኦሶታኒኔ ኔ ላይማቴꬅ ኡባን ኔ ኣዬይ ኡሎፔ ኔ ፒጺኒ ካሎ ዬሌቲዳ ማላ ኔ ሱꬃን ሞሬታዳ ቃኬታሼ ዲዛ ዬላጋቴꬃ ዎዴታ ኔ ቆፓቤካ።

23 « ‹ኣዬ ኣና! ሃኔ ኔስ ኣዬ ኣና!› ጌስ ኡባ ሃሪዛ ጎዳይ፤ ኔ ኦꬂዳ ኢታ ሚሻታ ኡባፌካ ቦላራ ሃራ ጉጃዳ፥ 24 ኔስ ፖጎኖ ጊጊሳዳሳ፤ ሄ ኡባን ኔስ ጎይኒዛሶሆታ ኦꬃዳሳ። 25 ኦይዱ ኦጌ ዶናን ኡባን ጎይኒዛሶሆታ ጊጊሳዳሳ፤ ኔናቴꬃ ኣꬊ ቢዛ ኡባስ ላይማቴꬃስ ሺሻዳ ኔ ፑላቴꬃ ቱኒሳዳሳ። 26 ዚታ ኬዚዳ ኔ ሾሮ ጊብጼ ኣሳታራ ላይማታዳሳ፤ ቡቴፔ ዳሮ ኔ ላይማቴꬃን ታና ሃንቄꬃዳሳ። 27 ሄሳ ጊሻስ ታኒ ታ ቄሴ ኔ ቦላ ዴንꬃዳ ኔስ ኢሚዛ ጎኣታፔ ፓጪንቻዲስ፤ ኔ ኢታ ሃኖታፔ ዴንዲዳይሳን፥ ኔ ፖኮ ኦሶን ዬላቲዛ ኔ ሞርኬ ፊሊስጼሜ ማጫ ናይታ ኣሞስ ኣꬃ ኢማዲስ። 28 ኔና ቡሮ ኣሎንታ ጊሻስ ኣሶሬታራካ ላይማታዳሳ፤ ሄሳፌ ጉዬካ ኣላቤካ። 29 ኔ ቱናቴꬃ ዛልኣንቻታ ቢታ ባቢሎኔ ጋካናስ ዳርሳዳሳ፤ ሂስታዳካ ኣላቤካ።

30 « ‹ዬላይ ባይንዳ ላይማ ማጫሳ ማላ ሄሳ ኡባ ኔ ፖሊዳይ ኣይ ማላ ላፋ ዎዚናይ ኔስ ዲኔ?› ጌስ ኡባ ሃሪዛ ጎዳይ። 31 ኦይዱ ኦጌ ዶና ኡባን ኔስ ፖጎኖታ ጎይኒዛሶሆታ ጊጊሳዳሳ፤ ጊዲኮካ ሃራ ላይማን ኣቂዛ ማጫሳታ ማላ ሚሼ ቃንጺሳቤካ።

32 « ‹ሃኔ ላይማ ማጫሳዬ! ኔኒ ኣዚናይ ዴኢሺን ሃራ ኣዴራ ላይማቲዛ ማጫሳ ማላ። 33 ኣይ ላይማ ማጫሳስ ኢሞታይ ኢሜቴስ፤ ኔ ጊዲኮ ኔ ላጌታስ ጌዴ ኢሞታ ኢማሳ፤ ኣዋ ባጋራካ ዪዳይቲ ኔናራ ላይማታና ማላ ባሌꬃናስ ሞጎታ ኢማሳ። 34 ሄሳ ጊሻስ ኔ ላይማቴꬃይ ሃራታፔ ዱማ፤ ላይማታናስ ኮይዛዴይ ኔናራ ጊጋናስ ሜቶቴና፤ ኔኒ ኢዛስ ኢሞታ ኢማሳ ኣቲን ኢዚ ኔስ ኢሞታ ኢሜና፤ ኔ ሃኖታይ ሃንኮይታፔ ዱማቴስ› ጌስ» ጌስ ኡባ ሃሪዛ ጎዳይ።

ዬሩሳላሜ ቦላ ያና ፒርዳ

35 ሃኔ ላይማ ማጫሳዬ፥ ኣኔ ጎዳ ቃላ ሲያ! 36 ኡባ ሃሪዛ ጎዳይ፥ «ኔኒ ኔ ላይማቴꬃ ኣሞን ኔ ማይኦ ቃራዳ ኔ ካሎቴꬅ ኔ ላጌታ ቤሲዳ ጊሻስ፥ ሃራሲዛ ኤቃ ጾሳታ ኔ ጎይኒዳ ጊሻስ ኢስታስ ኔኒ ኔ ናይታ ሱꬅ ያርሺዳ ጊሻስ፥ 37 ኔኒ ኢስታን ኡፋዬቲዳ ኔ ላጌታ ኡባ፥ ኔ ሲቂዛይታኔ ኔ ኢጺዛይታ ኡባ ታ ሺሻና፤ ኡባ ባጋፌ ኔ ዩሾን ሺሻዳ ኢስታ ሲንꬃን ኔ ካሎቴꬃ ታ ቃራና፤ ኢስቲካ ኔ ካሎቴꬃ ኡባ ቤኣና። 38 ታኒ ላይማቲዛ ማጫሳታ ቦላኔ ሼምፖ ዎꬊዛ ማጫሳታ ቦላ ፒርዲዛ ማላ ኔ ቦላ ፒርዳና፤ ታ ሃንቆኒኔ ሚሾናን ሼምፖ ዎꬋናሼ ጋካናስ ታ ሃሎ ኬሳና። 39 ታኒ ኔና ኔ ላጌታስ ኣꬃ ኢማና፤ ኢስቲካ ኔ ፖጎኖታኔ ኔ ዙምቡላ ቦላ ጎይኒዛሶሆታ ላላና፤ ኢስቲ ኔ ማይኦ ቃሪ ኤካና፤ ሎኦ ኔ ኣሌቆታ ቦንቂ ኤካና፤ ኔና ፒጺኒ ካሎኔ ኩሼ ሜላ ኣሻና። 40 ኢስቲ ኔ ቦላ ዴሬ ዴንꬃና፤ ሹቻራ ኔና ኩራካና፤ ማሻራ ኢስቲ ኔና ቃንጼሬꬃና። 41 ኔ ኬꬃታ ታማን ጹጋና፤ ዳሮ ማጫሳታ ሲንꬃን ኔ ቦላ ቂጻቴ ኤሃና፤ ኔ ላይማቴꬃ ታ ኔና ዲጋና፤ ሃይሳፌ ጉዬ ኔ ሲቆታስ ኔ ሚሽ ቃንጻካ። 42 ሄሳን ኔ ቦላ ዲዛ ታ ሃንቆይ ኢርጻና፤ ታ ሴላ ሃንቆይ ኔፔ ሃካና፤ ታ ጮኡ ጋና ኣቲን ሃይሳፌ ጉዬ ሃንቄቲኬ።

43 «ኔ ታና ሃይታን ሃንቄꬃዳሳ ኣቲን ኔ ዬላጋቴꬃ ዎዴታ ቆፓቤካ፤ ሄሳ ጊሻስ ኔ ኦሶ ማላ ታ ኔስ ኢማና» ጌስ ኡባ ሃሪዛ ጎዳይ። ኔ ኦꬂዳ ኢታ ኦሶታ ቦላ ሃራ ዚታቴꬅ ጉጃቤኪ?

ዬሩሳላሜ ማጫ ናይታ ናምኣታ

44 «ዬሩሳላሜ! ኣስ ኡባይ ሌሚሶ ሃሳይሼ፥ ‹ማጫ ናይ ኣዪን ኬዜስ› ጊ ኔ ቦላ ሌሚሶ ሃሳዬስ። 45 ቱሙ ኔኒ ባ ኣዚናኔ ባ ናይታ ሻቴቲዛ ኔ ኣዬይ ና፤ ኔኒ ባንታ ኣዚናታኔ ባንታ ናይታ ሻቴቲዛ ኔ ሚቼታ ማላ። ኢንቴ ኣያ ሂቴ ቢታ ኣሳ፤ ኢንቴ ኣዋይ ቃሴ ኣሞሬ ቢታ ኣሳ። 46 ኔስ ባይራ ሚቺያ ኔፔ ፑዴሃ ባጋራ ባ ማጫ ናይታራ ዲዛ ሳማሪያ፤ ኔስ ካሎ ሚቺያ ኔፔ ዱጌሃ ባጋራ ዲዛ ሶዶሞ። 47 ኔኒ ኢስታ ኦጌ ቡሲኔ ኢስታ ኢታ ኦጌ ካሎ ጻላ ጊዶንታ ጉꬃ ዎዴን ኢስታፌ ቦላራ ኢታ ኦꬂዛሮ ጊዳዳሳ። 48 ታ ኡባ ሃሪዛ ጎዳይ ታኒ ዴኦ ጾሳ ጊዲዳይሳን ጫቃይስ፡ ኔኒኔ ኔ ማጫ ናይቲ ኦꬂዳይሳ ማላ ኔ ሚቾ ሶዶማኔ ኢዚ ማጫ ናይቲካ ኦꬂቤቴና። 49 ኔ ሚቺያ ሶዶማ ኦꬂዳ ናጋራይ ሃይሳ፡ ኢዛኔ ኢዚ ማጫ ናይቲ ኦቶራንቻ፥ ካሊዳይታኔ ኢንጄ ዱስ ዲዛይታ፤ ኢስቲ ማንቆታኔ ሜቶቴቲዳይታ ማዲ ኤሬቴና። 50 ኢስቲ ኦቶራንቻ ጊዲዲ ታ ሲንꬃን ሃራሲዛ ሚሽ ኦꬂዳ፤ ሄሳ ጊሻስ ኢንቴ ቤኢዳ ማላ ታ ሲንꬃፌ ꬋይሳዲስ። 51 ሳማሪያይ ኔ ኦꬂዳ ናጋራስ ባጋ ጊዳናይሳካ ኦꬃቤኩ፤ ኔኒ ጊዲኮ ኢዚፔ ኬሂ ኢታ ጊዲዳ ኦሶ ኦሶን ሄ ኡባን ኔኒ ኔ ሚቼታ ጺሎ ኣሳ ማላ ሚሳቲሳዳሳ። 52 ኔኒ ኔ ሚቼታ ጺሎ ማላ ቆዲዳ ጊሻስ ዬላ ማይኣ፤ ኔ ናጋራይ ኢስታይሳፌ ኬሂ ኢታ ጊዲዳ ጊሻስ ኢስቲ ኔፔ ጺሎ፤ ኔኒ ኔ ሚቼታ ጺሊሲዳ ጊሻስ ዬላ ቁማኣ።

53 «ታኒ ጊዲኮ ሶዶሞኔ ኢዚ ማጫ ናይታ፥ ሄሳꬆካ ሳማሪያፔኔ ኢዚ ማጫ ናይታፔ ኤኬቲዳ ዲኦ ታ ዛራና፤ ኢስታፌ ዲኤቲዳይሳ ታ ዛሪዛ ዎዴ ኔፔ ዲኤቲዳይሳካ ዛራና። 54 ኔ ኦꬂዳ ኡባን ኔ ካዉያናኔ ኬሃ ዬላታና፤ ሄሳን ኔ ሚቼቲ ሚኔታና። 55 ኔ ሚቾ ሶዶማኔ ኢዚ ማጫ ናይቲ፥ ቃሴካ ሳማሪያይኔ ኢዚ ማጫ ናይቲ ካሴ ባ ዲዛ ሃኖታን ሲማና፤ ኔኒኔ ኔ ማጫ ናይቲካ ካሴ ኢንቴ ዲዛ ሃኖታን ሲማና። 56 ካሴ ኔ ኦቶሬቲዛ ዎዴ ኔ ሚቾ ሶዶሚስ ሱንꬅ ጼይጋናስካ ኮያቤካ። 57 ሄሲ ኔ ናጋራይ ቆንጫናፔ ሲንꬃን ሃኒዴስ፤ ሃኢ ጊዲኮ ኔ ዩሾን ዲሼ ኔና ካꬊዛ ኤዶሜ ማጫ ናይታሲኔ ኢዚ ሾሮታ ኡባስ፥ ቃሴ ፊሊስጼሜ ማጫ ናይታስ ቂꬌስ ኣታዳሳ። 58 ኔ ፖኮ ሃኖሲኔ ኔ ኢታ ኦሶስ ቤሲዛ ቂጻቴ ኤካና» ጌስ።

ሜርናስ ላሌቶንታ ጫቆ ቃላ

59 ኡባ ሃሪዛ ጎዳይ፥ «ታ ቃላ ካꬊዳ ጊሻስ ታናራ ጌሊዳ ጫቆ ቃላ ላላዳሳ፤ ሄሳስ ኔ ኦꬂዳ ማላ ታ ኔ ቦላ ኦꬃና። 60 ጊዶ ኣቲን ኔ ናቴꬃን ዲሺን ታ ኔናራ ጫቂዳ ቃላ ቆፓና፤ ቃሴ ሜርናስ ኤቂ ዳና ጫቆ ቃላ ታ ኔናራ ጫቄታና። 61 ኔኒ ኔስ ባይራ ሚቼታኔ ካሎ ሚቼታ ሞካ ኤኪዛ ዎዴ ኔ ሄሜꬅ ቆፓ ኤካዳ ዬላታና፤ ኢስቲ ኔስ ማጫ ናይታ ጊዳና ማላ ታ ኔስ ኢማና፤ ጊዶ ኣቲን ታ ኔናራ ጌሊዳ ጫቆ ቃላ ማላ ጊዴና። 62 ሄሳ ጊሻስ ታ ኔናራ ጫቆ ቃላ ኦራጺሳና፤ ታኒ ጎዳ ጊዲዳይሳ ኔ ሄ ዎዴ ኤራና። 63 ታኒ ኔ ኦꬂዳ ሞሮ ኡባ ኣቶ ጊዳ ዎዴ ኔ ቆሆይ ኔ ዎዚናን ካርፒ ጊ ጌሊዛ ዎዴ ኔ ዬላታና፤ ኔ ካዉሻቴꬃፌ ዴንዲዳይሳን ኔ ዶና ሙሌካ ዶያካ» ጊዴስ።

17

ጎሌታ ሌሚሶኔ ዎይኔ ቱራ ሌሚሶ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ኢስራኤሌ ኣሳ ማሌꬆ ማሌꬃ፤ ኔ ኢስታስ ሌሚሶን ማሌꬆ ዮታ። 3 ኡባ ሃሪዛ ጎዳይ፥ ‹ዎጋ ቄፌይኔ ኣዱሲኔ ጮራ ባሌይ ዲዛ ኢዛስ ሜꬋይ ማሳራ ጊዲዳ ጊታ ጎሌይ ዴስ። ኢዚካ ሊባኖሴ ዪዲ ዚጋ ሚꬃ ጼራን ኡቲዲ ኡንቁሎዛ ጹንቂዴስ። 4 ሄ ሚꬃዛ ጼራፔ ኡንቁሎዛ ጹንቂ ኤኪዲ ዛልኣንቻታ ዴሬ ኤፊዴስ፤ ዛልኣንቻታ ካታማን ቶኪዴስ።

5 « ‹ሄሳፌ ጉዬ ሄ ቢታፌ ዜሬꬅ ኤፊዲ ሎኦ ቢታን ሃꬂ ኩሚዳሶን ሃꬅ ናጌ ሚꬃ ማላ ቶኪዴስ። 6 ኢዚ ሞኪዳ ዎዴ ቃንꬂኔ ዳዪዳ ዎይኔ ቱራ ጊዲዴስ፤ ሃጋቲ ጎሌዛ ባጋ ዲጪዳ፤ ጻጶቲ ጊዲኮ ኢዛ ጋርሳን ኣቲዳ፤ ሄሳ ጊሻስ ኢዚ ዎይኔ ቱራ ጊዲዴስ፤ ሃጋታ ኬሲዴስ፤ ጪሊላ ሃይꬃታካ ኬሲዴስ።

7 « ‹ቃሴ ዎጋ ቄፌቲኔ ጮራ ባሌን ካሜቲዳ ጊታ ጎሌይ ዴስ፤ ሄ ቶኬቲዳ ዎይኔ ሚꬃዚ ሃꬅ ዴማናስ ባ ቶኬቲዳሶፔ ባ ጻጶዛ ጎሌዛኮ ዬዲዴስ፤ ሃጋካ ኢዛኮ ሚጪዴስ። 8 ጊዶ ኣቲን ሃጋ ኬሳና ማላ፥ ኣይፌ ኣይፋና ማላኔ ሎኦ ዎይኔ ሚꬅ ጊዳና ማላ ኢዛ ማታን ዳሮ ሃꬂ ዲዛሶን ኣራዳ ቢታን ካሴ ቶኬቲዴስ› ጌስ።

9 «ኔኒ ኢስታስ፥ ‹ኡባ ሃሪዛ ጎዳይ፡ ሄ ቱራይ ዲጫኔ? ኮይሮ ጎሌዚ ሹላና ማላ ጻጶዛ ሾዲን ኢዛ ኣይፌዚ ቆቆፌቴኔ? ኡንቁሎይካ ኡባይ ሜላና፤ ኢዛ ጻጶፔ ሾዳናስ ሚኖ ቄሴኔ ዳሮ ኣሳ ዎልቃ ኮሼና። 10 ኢዚ ሃራሶን ቶኬቲዲ ኦይካንዴሻ? ኣርሼይ ሞኪዛ ባጋ ጫርኮይ ሾጪኮ ሄን ባ ዲጪዳሶን ኢዚ ሙሌራ ሜሌኔ?› » ጊዴስ።

ሌሚሶዛ ቢርሼꬅ

11 ሄሳፌ ጉዬ ጎዳ ቃላይ ታኮ ዪዲ፥ 12 «ሃይሳ ማካላንቻ ኬꬃ ኣሳስ፥ ‹ሃይታ ሌሚሶታ ቢርሼꬂ ኣዛኮኔ ኢንቴ ኤሬኬቲ?› ሄሲካ ባቢሎኔ ካዎይ ዬሩሳላሜ ዪዲ ኢዚ ካዎዛኔ ኢዚ ዳናታ ዲኢ ኤኪ ባቢሎኔ ሲሚ ቢዴስ። * 13 ቃሴ ካዎ ኬꬃ ኣሳፔካ ኢሳ ኤኪዲ ኢዛራ ኢሲፌ ቃላ ጌሊዴስ፤ ኢዛካ ጫቄꬂዴስ፤ ቢታይ ቦላ ኤሬቲዛ ኣሳታ ዲኢ ኤኪ ቢዴስ። 14 ኢዚ ሄሳ ኦꬂዳይ ሄ ቢታይን ዲዛ ካዎቴꬃያ ካዉያዳ ኢዛራ ጌሊዳ ቃላ ናጋዳ ዳና ማላ ኣቲን ናምኣንꬆ ዴንዶንታ ማላ ኦꬃናሳ። 15 ጊዶ ኣቲን ዩሁዳ ካዎይ ኢዛ ቦላ ማካሊዲ፥ ፓራታኔ ዳሮ ኦላንቻታ ዴማናስ ቃስታኔታ ጊብጼ ቢታ ኪቲዴስ። ኢዛስ ሄሲ ሃናንዴ? ሃይሳ ማላ ኦꬂዳይ ኬሲ ኤኪ ኣታንዴ? ጌሊዳ ጫቆ ቃላ ላሊዳዴይ ቃጻዬቶንታ ኣታንዴ?

16 «ኡባ ሃሪዛ ጎዳይ፥ ‹ታኒ ዴኦ ጾሳ ጊዲዳይሳን ጫቃይስ፡ ኢዚ ጫቆዛ ካꬊዲ ጌሊዳ ቃላ ላሊዳሶን ኢዛ ኣራታ ቦላ ኡቲሲዳ ካዎዛ ቢታ ባቢሎኔን ኢዚ ሃይቃና። 17 ባቢሎኔ ኦላንቻቲ ኣስ ዎꬋናስ ካታማይ ጊምቤ ዩሾን ቢታ ዶሪዛ ዎዴኔ ሚጻታ ጊግሲዛ ዎዴ ጊብጼ ካዎ ፓሮኔ ኦላንቻታራኔ ዳሮ ቡቴታራ ዪዲ ኦላን ኢዛ ማዳና ዳንዳዬና። 18 ካሴ ኢዚ ጫቂዳ ጫቆዛ ካꬊዲኔ ካሴ ባ ጌሊዳ ቃላ ላሊዲ ባ ኩሼ ኢሚዳፔ ጉዬ ሃይታንታ ኡባ ኦꬂዳ ጊሻስ ቃጻዬቶንታ ኣቴና› ጌስ።

19 «ሄሳ ጊሻስ ኡባ ሃሪዛ ጎዳይ፥ ‹ታኒ ዴኦ ጾሳ ጊዲዳይሳን ጫቃይስ፤ ኢዚ ጫቂዳ ጫቆዛ ካꬊዲ ጌሊዳ ቃላ ላሊዳ ጊሻስ ታኒ ታ ጫቆ ቃላ ኢዛ ሁኤ ቦላ ኤሃና። 20 ታ ጊቴ ኢዛ ቦላ ሚጫና፤ ኢዚ ታ ዎጺማዴን ኦይኬታና፤ ኢዚ ታስ ኣማኔቶንታ ኣጊዳ ጊሻስ ታ ኢዛ ባቢሎኔ ኤፋዳ ሄን ኢዛ ቦላ ፒርዳና። 21 ባቃቲዛ ኢዛ ኦላንቻቲ ኡባይ ማሻን ሃይቃና፤ ጫሻ ኣቲዳይቲ ዱማ ዱማሶ ላሌታና። ሃይሳ ሃሳይዳይ ታና ጎዳ ጊዲዳይሳ ኢንቴ ሄ ዎዴ ኤራና› ጌስ።

22 «ኡባ ሃሪዛ ጎዳይ፥ ‹ታኒ ሁኤራ ኣዱሳ ዚጋ ጼራፔ ኡንቁሎዛ ጹንቃ ኤካዳ ኡባፌ ꬎቃ ዙማ ሁኤን ቶካና። 23 ꬎቁ ጊዳ ኢስራኤሌ ዙማ ሁኤን ቶካና፤ ኢዚ ሃጋታ ኬሳና፤ ኣይፌ ኣይፋና፤ ሎኦ ዚጋ ጊዳና፤ ዱማ ዱማ ቆሞ ካፎቲ ኡባይ ሄን ባስ ዱሳሶ ኬጻና፤ ኢዛ ሃጋታ ኩዋን ሼምፓና። 24 ዎራ ሚꬅ ኡባይ፥ ኣዱሳ ሚꬃታ ዚቂ ሂስቲዛይ፥ ቃንꬃ ሚꬃታ ꬎቁ ሂስቲዛይ ታና ጎዳ ጊዲዳይሳ ኢስቲ ሄ ዎዴ ኤራና፤ ጪሊላ ሚꬃታ ታኒ ሜሊሳይስ፤ ሜላ ሚꬃታ ታኒ ጪሊሊሳይስ› ጌስ።

«ታኒ ጎዳይ ሃይሳ ሃሳያዲስ፤ ኢዛካ ኦꬃና» ጊዴስ።

18

ኣሲ ባ ኦꬂዳ ኦሶ ማላ ፒርዴታና

1 ጎዳ ቃላይ ታኮ ዪዲ፥ 2 «ኢስራኤሌ ቢታ ጊሻስ፥ ‹ኣዋቲ ቃዉኤ ዎይኔ ሚን ናይታ ኣቺ ዚልኢዴስ› ጊዲ ኢንቴ ቶሴ ዮቲዛይ ኣዜ?

3 «ታኒ ኡባ ሃሪዛ ጎዳይ! ታኒ ዴኦ ጾሳ ጊዲዳይሳን ጫቃይስ፡ ሃይሳፌ ጉዬን ኢንቴ ሃይሳ ማላ ቶሴ ኢስራኤሌ ቢታን ዮቴኬታ። 4 ቤኢቴ ኣሳ ኡባ ሼምፖይ ታሳ፤ ዬሊዳይታ ሼምፖይ ታስ ጊዲዳ ማላ ኢስታ ናይታ ሼምፖይካ ታሳ፤ ናጋራ ኦꬂዳ ሼምፖያ ሃይቃና።

5 ሱሬቴꬃኒኔ ዎጋን ኦꬂዛ ኢሲ ኣሲ ዲኮ፥

6 ዙምቡላታ ቦላ ኤቃ ጾሳታስ

ያርሼቲዳይሳ ኢዚ ሜና፤

ኢስራኤሌ ቢታንካ ዲዛ

ኤቃ ጾሳታኮ ጼሌና፤

ባ ላጌዛ ማቼይራ

ላይማቴና፤

ማጫሳ ዎጋይ ዪሺን

ማጫሳራ ኣቄና።

7 ኦናካ ኡንኤꬄና፤

ጊዶ ኣቲን ኦይሶ ኤኪዳ

ሚሻካ

ታልኤ ኤኪዳዴስ ዛሬስ፤

ጋፊዳዴስ ባ ካꬅ፥

ካሎቲዳዴስ ባ ማይኦ

ኢሜስ ኣቲን

ዎልቃራ ባስ ቦንቂ ኤኬና።

8 ኢዚ ዲቻስ ታልኤና፤

ቡቴ ዳሮ ዲቺካ ኤኬና፤

ባ ኩሼ ሞሮፔ ናጌስ፤

ኣሳስ ሱሬ ፒርዳ ፒርዴስ።

9 ታ ማራ ካሌስ፤

ታ ዎጋካ

ሱሬቴꬃን ፖሌስ።

ሄሲ ጺሎ ኣሳ፤

ኢዚ ሼምፖራ ፓጻ ዳና» ጊዴስ። *

10 ኡባ ሃሪዛ ጎዳይ፥ «ሃ ቢታኔዛስ ሼምፖ ዎꬊዛ፥ ዎይኮ ሃይሳፌ ካሊ ዲዛይታፔ ኢሳ ኦꬂዛ ኢሲ ማካላንቻ ናይ ዴኢኮ፥

11 ኢዛ ኣዋይ ሄይታፔ

ኢሳካ ኦꬆንታ ኣጊኮ፥

ናዚ ዙምቡላታ ቦላ

ያርሾስ ሺቂዳይሳ ሚኮ፥

ባ ላጌዛ ማቼይራ

ላይማቲኮ፥

12 ሂዬሳኔ ሜቶቴቲዳዴ

ኡንኤꬂኮ፥

ዎልቃራ ዳፊ ኤኪኮ፥

ኦይሶ ኤኪዳይሳ ዛሮንታ ኢጺኮ፥

ኤቃ ጾሳታኮ ሲሚኮ፥

ሃራሲዛ ኦሶታ ኦꬂኮ፥

13 ዲቻስ ታልኢኮ፥

ቡቴ ዳሮ ዲች ኤኪኮ፥

ሄሳ ማላ ኣሲ ሼምፖራ ፓጻ ዳኔ? ሙሌካ ዴና! ኢዚ ሃይታ ሃራሲዛ ሚሻታ ኦꬂዳ ጊሻስ ኢዚ ቱሙካ ሃይቃና፤ ባ ሱꬃን ባርካ ኦይሼታና፤ ቱሙካ ሃይቃና።

14 «ሃ ኢታ ኣዴዛ ናዚ ጋኪዲ ና ዬሊኮ ኢዛ ናዚ ካሴ ኣዋይ ኦꬂዳ ናጋራ ኡባ ቤኢዲ ኢዛꬆ ኦꬆንታ ኣጊኮ፥

15 ዙምቡላታ ቦላ

ያርሾ ሺሺዳይሳ

ኢዚ ሞንታ ኣጊኮ፥

ኢስራኤሌ ቢታን ዲዛ

ኤቃ ጾሳታ ጎይኖንታ ኣጊኮ፥

ባ ላጌዛ ማቼይራ

ላይማቶንታ ኣጊኮ፥

16 ኣስ ኡንኤꬆንታ ኣጊኮ፥

ታልኤ ኢማናስ

ኦይሶ ኦይቾንታ ኣጊኮ፥

ዎልቃራ ቦንቂ ኤኮንታ ኣጊኮ፥

ጊዶ ኣቲን ባ ካꬅ ጋፊዳዴስ፥

ባ ማይኦ ካሎቲዳዴስ ኢሚኮ፥

17 ባ ኩሼ ኢታ ኦሶፔ

ሺሺ ኤኪኮ፥

ዲች ዎይኮ ቡቴፔ

ዳሮ ዲች ኤኮንታ ኣጊኮ፥

ታ ዎጋ ናጊኮ፥

ታ ማራ ካሊኮ፥

ኢዚ ሼምፖራ ፓጻ ዳና ኣቲን ባ ኣዋ ናጋራን ሃይቄና። 18 ጊዶ ኣቲን ኢዛ ኣዋይ ኣሳ ማታ ናቂዳ ጊሻስ፥ ባ ኢሻፔ ዎልቃራ ቦንቂ ኤኪዳ ጊሻስ፥ ዴራ ጊዶን ቤሶንታ ሚሽ ኦꬂዳ ጊሻስ ኢዚ ባ ናጋራን ሃይቃና።

19 «ኢንቴ ጊዲኮ፥ ‹ናይ ባ ኣዋ ናጋራን ኣይስ ቃጻዬቴኔ?› ጌታ። ናዚ ሱሬኔ ቱማ ኦꬂዳ ጊሻስ፥ ታ ማራካ ሚንꬂ ናጊዳ ጊሻስ ኢዚ ሼምፖራ ፓጻ ዳና። 20 ሃይቃናስ ቤሲዛይ ናጋራ ኦꬂዳ ሼምፖ። ናይ ባና ዬሊዳይታ ናጋራን ቃጻዬቴና፤ ሄሳ ማላንካ ዬሊዳይቲ ባ ናይታ ናጋራን ቃጻዬቴቴና። ጺሎይ ባ ጺሎቴꬃ ኣይፌ ማና፤ ናጋራንቻይካ ባ ናጋራ ጋቴ ኤካና። *

21 «ጊዶ ኣቲን ናጋራንቻይ ባ ኦꬂዳ ናጋራ ኡባፌ ሲሚዲ ታ ማራ ኡባ ናጊኮ፥ ሱሬኔ ቱማ ጊዲዳ ኦሶ ኦꬂኮ ኢዚ ሙሌካ ሼምፖራ ፓጻ ዳናፔ ኣቲን ሃይቄና። 22 ኢዛ ቆሆይ ኡባይ ቆዴቴና። ኢዚ ጺሎቴꬃ ኦጌን ቢዳ ጊሻስ ሼምፖራ ፓጻ ዳና። 23 ቱማፔ ናጋራንቻ ሃይቆን ታ ኡፋዬታዚና? ጌስ ኡባ ሃሪዛ ጎዳይ። ሄሳፌ ቦላራ ኢዚ ባ ቢዛ ኢታ ኦጌፔ ሲሚዲ ሼምፖራ ፓጻ ዲኮ ታና ኡፋይሴኔ?

24 «ጊዶ ኣቲን ጺሎ ኣሲ ባ ጺሎቴꬃፌ ሲሚዲ ናጋራ ኦꬂኮ፥ ናጋራንቻይ ኦꬂዛ ቱና ሚሽ ኦꬂኮ ቱማፔ ኢዛዴይ ሼምፖራ ፓጻ ዳኔ? ኣካይ፤ ኢዚ ኦꬂዳ ጺሎቴꬃፌ ኢሶይካ ኢዛስ ቆዴቴና፤ ኢዚ ኣማኔቶንታ ኢጺዳ ጋሶኒኔ ኢዚ ኦꬂዳ ናጋራ ኡባ ጋሶን ኢዚ ሃይቃና።

25 «ኢንቴ ጊዲኮ፥ ‹ጎዳ ኦጌይ ሱሬ ጊዴና› ጌታ። ኢንቴኖ ኢስራኤሌ ኣሳቶ! ሃኢ ሲዪቴ! ታ ኦጌይ ሱሬ ጊዴኔ? ጌላይ ኢንቴ ኦጌ ጊዴኔ? 26 ጺሎ ኣሲ ባ ጺሎቴꬃፌ ሲሚዲ ናጋራ ኦꬂዛ ዎዴ ባ ናጋራ ጋሶን ሃይቃና፤ ባ ኦꬂዳ ቆሆ ጋሶን ኢዚ ሼምፖራ ፓጻ ዴና። 27 ናጋራንቻይ ጊዲኮ ባ ኢታ ኦሶፔ ሲሚዲ ኣማኔቴꬃን ዲኮ ኢዚ ባ ሼምፖ ኣሻና። 28 ኢዚ ባ ኦꬂዳ ቆሆ ኡባ ዩሺ ኣኬኪዲ፥ ባ ኦꬂዳ ኢታቴꬃ ኦሶ ኡባፌ ሲሚዳ ጊሻስ ኢዚ ሼምፖራ ፓጻ ዳና ኣቲን ሃይቄና። 29 ኢስራኤሌ ኣሳይ ጊዲኮ፥ ‹ጎዳ ኦጌይ ሱሬ ጊዴና› ጊዳ። ኢንቴኖ ኢስራኤሌ ኣሳቶ! ታ ኦጌይ ሱሬ ጊዴኔ? ጌላይ ኢንቴ ኦጌ ጊዴኔ?

30 «ሄሳ ጊሻስ ኢንቴኖ ኢስራኤሌ ኣሳቶ! ሄሳ ጊሻስ ኢንቴ ኦሶ ኦሶ ማላ ታ ኢንቴ ቦላ ፒርዳና፤ ሃኢ ማሮቴꬃን ጌሊቴ፤ ኢንቴ ናጋራን ꬋዮንታ ማላ ኢንቴ ናጋራ ኡባፌ ሲሚቴ። 31 ኢንቴ ታ ቦላ ኦꬂዳ ቆሆ ኡባ ዎራ ኦሊቴ፤ ኢንቴስ ኦራꬃ ዎዚናይኔ ኦራꬃ ኣያናይ ዴኦ፤ ኢንቴኖ ኢስራኤሌ ኣሳቶ ኣይስ ሃይቄቲ? 32 ኦኒካ ሃይቃናይሳ ታ ኮይኬ ጌስ ኡባ ሃሪዛ ጎዳይ፤ ታኮ ሃ ሲሚዲ ሼምፖራ ፓጻ ዲቴ» ጊዴስ።

19

ኢስራኤሌ ዳናታ ጊሻስ ዚላሌቲዳ ዚላስ

1 ጎዳይ፥ «ኢስራኤሌ ዳናታ ጊሻስ ዚላስ ዚላላና ማላ ታስ ዮቲዴስ፤

2 ኢዚካ ታስ፥

« ‹ኔ ኣያ ካሴ

ጋሞታ ጊዶን

ኣይ ማላ ጋሞ!

ዎዳላ ጋሞታ

ጊዶን ኢቻዱስ፤

ባ ማራታካ ሄን ዲቻዱስ።

3 ባ ማራታፔ ኢሳ ኢዛ ዲቺን፥

ኢዚ ሚኖ ጋሞ ጊዲዴስ፤

ኢዚ ሻንካቴꬅ ታማርዲ

ኣስ ሚዴስ።

4 ካዎቴꬃቲ ኡባይ ኢዛ ሃኖ ሲዪዳ፤

ኢስቲ ቦኪዳ ኦላን

ጌሊዲ ኦይኬቲዴስ፤

ኢስቲካ ኢዛ ሲꬌን ዳፎ ኣꬂ

ጎቺዲ ጊብጼ ቢታ ኤፊዳ።

5 « ‹ኢዛ ሂዶታ ኦꬂዳይሲ

ጫልቃሚዳይሳ፥

ኢዛ ናጊዳይሲ ፖሌቶንታይሳ

ቤኢዳ ዎዴ፥

ባ ማራታ ጊዶፌ

ናምኣንꬆዛ ዲቻዳ፥

ሚኖ ጋሞ ኬሳዱስ።

6 ኢዚ ጋሞታ ጊዶን ኖቹ ጊዴስ፤

ሚኒ ሚኒካ ቢዴስ፤

ዎꬊ ሙስ ኤሪዲ ኣሳካ ሚዴስ።

7 ኢዚ ኢስታ ሚጻ ሜንꬄሬꬂዴስ፤

ኢስታ ካታማታካ ካይዚሲዴስ፤

ቢታይኔ ቢታን ዲዛ ኣሳይ ኡባይ

ኢዛ ጻጎፔ ዴንዲዳይሳን

ኮኮሪዳ።

8 ኢዛ ዩሾን ዲዛ ካዎቴꬃቲ

ኡባይ ኢዛ ቦላ ዴንዲዳ፤

ባንታ ዴሬ ኡባፌ

ኢዛ ቦላ ሺቂዳ፤

ባንታ ጊቴ ኢዛ ኦይካና ዬጊዳ፤

ኢዚ ኢስታ ኦላን

ጌሊዲ ኦይኬቲዴስ።

9 ሲꬌን ዳፎ ዬጊዲ

ኮꬃ ጊዶን ጌልꬂዳ፤

ባቢሎኔ ካዎኮ ኤፊዳ፤

ናምኣንꬆ ኢዛ ጬንጉርሲ

ኢስራኤሌ ዙማታ ቦላ

ሴቴቶንታ ማላ፥

ኢስቲ ኢዛ ቃሾ ኬꬅ ጌልꬂዳ።

10 « ‹ኔ ኣያ ሃꬃ

ዶናን ቶኬቲዳ

ዎይኔ ቱራ ማላ፤

ጎሻ ጋዴን ዳሮ ሃꬂ ዲዛ

ጊሻስ፥ ዳዪዳ ኣይፊዳ

ዎይኔ ቱራ ሚሳታዱስ።

11 ኢዚ ሃጋቲ ካዎቴꬃስ

ቤሲዛ ሚኖ ጉፌታ።

ጪፒ ጊዳ ሃይꬃታ ጊዶን፥

ባ ኣዱሳቴꬃኒኔ

ባ ጮራ ሃጋታን

ሎኣ ቤታዱስ።

12 ጊዶ ኣቲን ሃንቆን ꬎቃሌታዱስ፤

ዱጌ ቢታን ኦሌታዱስ፤

ኣርሼይ ሞኪዛ ባጋ ጫርኮይ

ኢዞ ሜሊሲዴስ፤

ኢዛ ኣይፊዳ ኣይፌዛ ቆቆፊዴስ፤

ሚኖ ኢዚ ሃጋቲ ዳጋሚዳ፤

ታማይካ ኢስታ ሚዴስ።

13 ሃኢ ሃꬅ ሳሜቲዳ ሜላ ቢታን

ባዞን ቶኬታዱስ።

14 ኢዚስ ዎጋ ሃጋታ

ኢሳፌ ታማይ ኬዚዴስ፤

ኢዛ ኣይፊዳ ኣይፌዛ ሚዴስ፤

ካዎቴꬃስ ጊዲዛ ኢሲ ሚኖ

ሃጋይካ ኣቲቤና፤

ሃይሲ ዚላሳ፤ ጬጬ ጋላስ

ሚላሳስ ጊዳና› ጋ» ጊዴስ።

20

ማካላንቻ ጊዲዳ ኢስራኤሌ

1 ኑኒ ዲኤቲዳ ላፑንꬃ ላይꬃን፥ ኢቻሻንꬃ ኣጊናን፥ ታማንꬃ ጋላሳን፥ ኢስራኤሌ ጪማታፔ ጉꬃቲ ጎዳ ኦይቻናስ ዪዲ ታ ሲንꬃን ኡቲዳ። 2 ጎዳ ቃላይ ታኮ ዪዲ፥ 3 «ሃይሶ ኣሳ ናዉ! ኢስራኤሌ ጪማታስ ኡባ ሃሪዛ ጎዳይ፥ ‹ኢንቴ ታ ቆፋ ኦይቻና ዪዴቲ? ታኒ ዴኦ ጾስ ጊዲዳይሳን ጫቃይስ፤ ኢንቴ ታና ኦይቺዲ ኤራና ማላ ኮይኬ› ጌስ ጋዳ ዮታ» ጊዴስ።

4 ኡባ ሃሪዛ ጎዳይ፥ «ሃይሶ ኣሳ ናዉ! ሃይታንታ ኔ ፒርዳስ ሺሻኔ? ቱማፔ ኔ ኢስታ ፒርዳስ ሺሻኔ? ሃራሲዛ ካሴ ኢስታ ኣዋታ ኦሶዛ ኢስታስ ቆንጪሳ። 5 ኢስታስ፥ ‹ታኒ ኢስራኤሌ ዶሪዳ ዎዴ፥ ያቆቤ ዛሬታስ ታ ኩሼ ዴንꬃዳ ጫቃዲስ፤ ጊብጼ ቢታን ታናቴꬃ ኢስታስ ቆንጪሳዲስ፤ ታ ኩሼካ ዴንꬃ ጫቃዳ ጎዳይ ታኒ ኢንቴ ጾሳ› ጊዴስ። 6 ‹ታኒ ኢስታ ጊብጼ ቢታፌ ኬሳዳ ኡባፌ ሎኦ ጊዲዳ ማꬂኔ ኤሲ ጎጊዛ ቢታ ታ ኢስታስ ጊጊሳ ዎꬂዳ ቢታ ጌልꬃና› ጋዳ ጫቃዲስ። * 7 ቃሴ ታኒ ኢስታስ፥ ‹ኢንቴፌ ኢሶይ ኢሶይ ኢንቴ ኣይፌታ ሼምፒሲዳ ቱና ሚስሌታ ዲጊቴ፤ ጊብጼ ኤቃ ጾሳታን ኢንቴና ቱኒሶፒቴ። ጎዳይ ታኒ ኢንቴ ጾሳ› ጋዲስ።

8 «ኢስቲ ኢሶይ ኢሶይ ጊዲኮ ታ ቦላ ማካሊዳ፤ ታ ዮቲዛይሳካ ሲያና ኮዪቤቴና፤ ኢስቲ ባንታ ኣይፌታ ኢስታ ቦላ ዎꬂዳ ቱና ሚስሌታ ዲጊቤቴና፤ ጊብጼ ኤቃ ጾሳታካ ኣጊቤቴና። ሄሳ ጊሻስ ኢስቲ ጊብጼን ዲሺን ታኒ ታ ሃንቆ ኢስታ ቦላ ጉሳና፤ ፖላና ጋካናሼ ኢስታ ቦላ ዬዳናስ ቃቻዲስ። 9 ጊዶ ኣቲን ኢስቲ ካሴ ዲዛ ካዎቴꬃ ጊዶኒኔ ኢስራኤሌ ኣሳ ጊብጼፔ ዎዛናስ ታኒ ቃላ ጌሊዛ ዎዴ ኢስታ ማታን ታ ቆንጪዳ ካዎቴꬃታ ሲንꬃን ታ ሱንꬂ ቱኖንታ ማላ ታ ሱንꬃ ጊሻስ ጌንጫዲስ።

10 «ሄሳ ጊሻስ ታኒ ኢስታ ጊብጼፔ ኬሳዳ ባዞ ኤሃዲስ። 11 ኣሲ ናጊዛኮ ሼምፖራ ፓጻ ዎꬂዛ ማራ ታ ኢስታስ ኢማዲስ፤ ታ ዎጋካ ታ ኢስታ ኤሪሳዲስ። * 12 ቃሴ ኢስታ ጌሺዳይ ታና ጎዳ ጊዲዳይሳ ኢስቲ ሄ ዎዴ ኤራና ማላ ታሲኔ ኢስታስ ጊዶን ማላታ ጊዳና ማላ ታ ሳምባታ ኢስታስ ኢማዲስ። *

13 «ጊዶ ኣቲን ኢስራኤሌ ኣሳይ ባዞ ቢታን ታ ቦላ ማካሊዳ። ኣሲ ናጊዳኮ ሼምፖራ ፓጻ ዎꬂዛ ታ ዎጋ ናጊቤቴና፤ ታ ማራ ሜንꬂዳ፤ ታ ሳምባታካ ሙሌራ ቱኒሲዳ። ሂስቲን ታኒ ታ ሃንቆ ኢስታ ቦላ ጉሳዳ ባዞ ቢታን ኢስታ ꬋይሳናስ ቃቻዲስ። 14 ጊዶ ኣቲን ታኒ ኢስታ ጊብጼፔ ኬሲሺን ቤኢዳ ካዎቴꬃታ ሲንꬃን ታ ሱንꬂ ቱኖንታ ማላ ታ ሱንꬃ ጊሻስ ጌንጫዲስ። 15 ቃሴ ታኒ ኢስታ ኡባፌ ሎኦ ጊዲዳ ማꬂኔ ኤሲ ጎጊዛ ቢታ ታ ኢስታስ ኢሚዳ ቢታ ታ ኢስታ ጌልꬂኬ ጋዳ ታ ኩሼ ዴንꬃዳ ባዞ ቢታን ኢስታ ሲንꬃን ጫቃዲስ። 16 ጋሶይካ ኢስቲ ታ ዎጋ ሜንꬂዳ፤ ታ ኢስታስ ኢሚዳ ማራካ ናጊቤቴና፤ ታ ሳምባታካ ቱኒሲዳ፤ ኢስታ ዎዚናይ ኢስታ ኤቃ ጾሳታራ ኦይኬቲዴስ። 17 ታኒ ጊዲኮ ኢስታ ቃꬌታን ጼላዲስ ኣቲን ባዞ ቢታን ኢስታ ሙሌራ ꬋይሳቤኬ። 18 ባዞ ቢታን ኢስታ ናይታስ፥ ‹ካሴ ኢንቴ ኣዋታ ማራ ካሎፍቴ፤ ኢስታ ዎጋካ ናጎፒቴ፤ ኢንቴና ኢስታ ኤቃ ጾሳታን ቱኒሶፒቴ። 19 ጎዳይ ታኒ ኢንቴ ጾሳ። ታ ማራ ካሊቴ፤ ታ ዎጋ ናጋናስ ሚኒቴ። 20 ታሲኔ ኢንቴስ ጊዶን ማላታ ጊዳና ማላ ታ ሳምባታ ኢንቴስ ዱማ ጋላስ ሂስቲቴ፤ ጎዳይ ታኒ ኢንቴ ጾስ ጊዲዳይሳ ኢንቴ ሄ ዎዴ ኤራና› ጋዲስ።

21 «ኢስታ ናይቲ ታ ቦላ ማካሊዳ፤ ኣሲ ናጊዲ ሼምፖራ ፓጻ ዳና ማላ ታ ኢሚዳ ማራ ካሊቤቴና፤ ታ ዎጋ ሚኒ ናጊቤቴና፤ ታ ሳምባታካ ቱኒሲዳ። ሂስቲን ታኒ ታ ሃንቆ ባዞን ኢስታ ቦላ ጉሳዲስ፤ ታ ሃንቆይ ፖሌታና ጋካናስ ኢስታ ቦላ ኤሃናስ ቃቻዲስ። 22 ጊዶ ኣቲን ታኒ ኢስታ ጊብጼፔ ኬሲሺን ቤኢዳ ካዎቴꬃታ ሲንꬃን ታ ሱንꬂ ቱኖንታ ማላ ታ ኩሼ ሺሻዲስ። 23 ቃሴካ ታኒ ኢስታ ካዎቴꬃታ ጊዶን ላላናይሳኔ ዱማ ዱማ ዴሬታ ጊዶ ꬋርጫናይሳ ባዞ ቢታን ታ ኩሼ ዴንꬃዳ ኢስታ ሲንꬃን ጫቃዲስ። * 24 ጋሶይካ ኢስቲ ማራ ካꬊዳ፤ ታ ዎጋ ናጊቤቴና፤ ታ ሳምባታ ቱኒሲዳ፤ ኢስታ ኣይፌይ ኢስታ ኣዋታ ኤቃ ጾሳታራ ሺዲዴስ። 25 ሄሳ ጊሻስ ታኒ ኢስታ ሎኦ ጊዶንታ ማራሲኔ ኢስታ ሼምፖራ ፓጻ ዎꬆንታ ዎጋስ ኣꬃ ኢማዲስ። 26 ኢስታ ባይራ ናይታ ታማን ጹጊ ያርሺዲ ቱናና ማላ ኦꬃዲስ፤ ታ ሄሳ ኦꬂዳይ ኢስቲ ዳጋሚዲ ታኒ ጎዳ ጊዲዳይሳ ኤራና ማላሳ።

27 «ሄሳ ጊሻስ ኣሳ ናዉ! ኢስራኤሌ ኣሳስ ኡባ ሃሪዛ ጎዳይ፥ ‹ኢንቴ ኣዋቲ ታናን ኣማኔቶንታ ኣጊዲ ሃይሳን ታና ጫዪዳ። 28 ታኒ ኢስታስ ኢማና ጫቂዳ ቢታ ኢስታ ኤሃ ጌልꬂዳ ዎዴ ꬎቁ ጊዳ ዙምቡላታ ኡባኔ ጪሊሎ ሚꬅ ኡባታ ቤኢዳ፤ ሄን ባንታ ያርሾ ያርሺዳ፤ ባንታ ካꬃ ያርሾ ሺሺዲ፥ ሳዎ ቱኑ ጊዛ ኤጻኔ ጩዋሲዲ፥ ኡሻ ያርሾካ ሺሺዲ ታ ሃንቆ ዴንꬄꬂዳ› ጌስ። 29 ታኒካ፥ ‹ኢንቴ ቢዛ ꬎቃሶሆዚ ኢዚ ኣዜ?› ጋዲስ። ሃች ጋካናስ ኢዛ ሱንꬃይ ባማ ጌቴቲ ጼይጌቴስ፤ ኢዛስ ቢርሼꬃይ ጎይኒዛ ꬎቃሶሆታ ጉሳ» ጌስ።

30 ሄሳ ጊሻስ፥ «ኡባ ሃሪዛ ጎዳይ ኢስራኤሌ ኣሳስ፥ ‹ኢንቴ ኣዋቲ ኦꬂዳ ማላ ኢንቴኒካ ኢንቴናቴꬃ ቱኒሴቲ? ቱኒዳ ኢስታ ኤቃ ሚስሌታ ኣሞቴꬃን ኣይስ ጹጌቴቲ? 31 ኢንቴ ያርሾ ሺሺዛ ዎዴ ኡባን ኢንቴ ናይታ ታማን ጹጊ ያርሺሼ ኤቃ ጾሳታን ሃች ጋካናስ ቱኒሼ ዴታ፤ ኢንቴኖ ኢስራኤሌ ኣሳቶ! ኢንቴ ታ ቆፋ ኦይቻና ማላ ታ ኢንቴስ ኤሮ ጎ? ታኒ ዴኦ ጾስ ጊዲዳይሳን ታናን ጫቃይስ፤ ኢንቴ ታና ኦይቻና ማላ ታ ኢንቴስ ኤኖ ጊኬ› ጌስ» ጋዳ ዮታ።

32 ኡባ ሃሪዛ ጎዳይ፥ «ኢንቴ፥ ‹ኑኒ ሚꬃሲኔ ሹቻስ ጎይኒዛ ካዎቴꬃ ማላኔ ኣላሜ ቦላ ዲዛ ዴራ ማላ ጊዳና ኮዮስ› ጊዲ ቆፔታ። ጊዶ ኣቲን ኢንቴ ቆፋይ ሙሌካ ኢንቴስ ሃኔና።

ጎዳይ ቃጻዬሲኔ ማሬስ

33 «ኡባ ሃሪዛ ጎዳይ፥ ‹ታኒ ዴኦ ጾስ ጊዲዳይሳን ታናን ጫቃይስ› ታኒ ታ ሚኖ ቄሴኒኔ ሚጬቲዳ ታ ኩሼን ሃንቆ ጉሳሼ ታ ኢንቴ ቦላ ካዎታና። 34 ካዎቴꬃታ ጊዶፌ ታኒ ኢንቴና ኬሳና፤ ኢንቴ ላሌቲዳ ቢታ ኡባፌ ታ ሚኖ ቄሴኒኔ ሚጬቲዳ ታ ኩሼን ሃንቆ ጉሳሼ ኢንቴ ላሌቲ ቢዳ ዴሬ ኡባፌ ታ ኢንቴና ሺሻና። 35 ታኒ ኢንቴና ካዎቴꬃታስ ዲዛ ባዞ ቢታ ኤሃና፤ ሂስታዳ ሄን ታ ኢንቴና ቆንጬን ፒርዳና። 36 ጊብጼ ባዞን ኢንቴ ኣዋታ ካሴ ታ ፒርዲዳ ማላ ኢንቴናካ ታ ፒርዳና ጌስ ኡባ ሃሪዛ ጎዳይ። 37 ታኒ ኢንቴና ታ ካዎቴꬃ ጉፌ ጋርሳራ ኣꬃና፤ ታ ጫቆ ቃላራካ ኢንቴና ጋꬃ ኦይሴꬃና 38 ታ ቦላ ማካሊዳይታኔ ታና ቆሂዳይታ ታኒ ኢንቴ ጊዶፌ ዲጋና፤ ሃኢ ኢስቲ ዲዛ ቢታፌካ ታ ኢስታ ኬሳና፤ ጊዶ ኣቲን ኢስቲ ኢስራኤሌ ቢታ ጌሌቴና። ታኒ ጎዳ ጊዲዳይሳ ኢንቴ ሄ ዎዴ ኤራና» ጌስ።

39 ኢስራኤሌ ኣሳቶ! ኡባ ሃሪዛ ጎዳይ ኢንቴና፥ «ኢንቴ ሃኢ ታኒ ዮቲዛይሳ ሲዮንታ ኢጺኮ ቢዲ ኡባይካ ኢንቴ ኤቃ ጾሳስ ጎይኒቴ! ጊዶ ኣቲን ኢንቴ ሃይሳፌ ጉዬ ዛሪዲ ኢንቴ ያርሾኒኔ ኢንቴ ኤቃ ጾሳታን ታ ጌሻ ሱንꬃ ቱኒሴኬታ። 40 ታ ጌሻ ዙማ ቦላ፥ ꬎቁ ጊዳ ኢስራኤሌ ዙማ ቦላ ሄን ኢስራኤሌ ኣሳይ ኡባይ ታስ ኡባ ሃሪዛ ጎዳስ ጎይናና። ታኒካ ሄን ኢንቴና ሞካ ኤካና፤ ኢንቴ ካꬃ ያርሾ፥ ኢንቴ ባይራ ኢሞታኔ ጌዪዳ ኢንቴ ያርሾታ ኡባ ታኒ ሄን ኮያይስ። 41 ኢንቴ ላሌቲ ዲዛ ካዎቴꬃ ጊዶፌ ታኒ ኢንቴና ኤሂዛ ዎዴኔ ሃራ ቢታታፔ ታኒ ኢንቴና ሺሺዛ ዎዴ፥ ሳዎ ቶንጉ ጊዛ ያርሾ ኤኪዛ ማላ ታኒ ኢንቴና ኤካና። ታኒ ኢንቴ ጊዶን ጌሽ ጊዲዳይሳ ካዎቴꬃታ ሲንꬃን ቆንጪሳና። 42 ታኒ ካሴ ኢንቴ ኣዋታስ ኢማናስ ታ ኩሼ ዴንꬃ ጫቂዳ ኢስራኤሌ ቢታ ኢንቴና ዛራ ጌልꬂዛ ዎዴ ታኒ ጎዳ ጊዲዳይሳ ኢንቴ ሄ ዎዴ ኤራና። 43 ሄን ኢንቴ ኢንቴ ኦጌኔ ኢንቴናቴꬃ ቱኒሲዳ ኦሶታ ኡባ ኢንቴ ኣኬካና፤ ኢንቴ ፖሊዳ ኢታ ኦሶ ኡባን ኢንቴርካ ኢንቴና ሃራሴታና። 44 ኢንቴኖ ኢስራኤሌ ኣሳቶ! ኢንቴ ኢታ ኦጌኔ ኢንቴ ኢታ ኦሶ ማላ ጊዶንታ ታ ሱንꬃ ጊሻስ ጋዳ ታ ኢንቴና ዎቺዛ ዎዴ ኡባ ሃሪዛ ጎዳይ ታኒ ጾስ ጊዲዳይሳ ኢንቴ ኤራና» ጌስ።

ዱጌሃ ባጋ ዴራ ቦላ ዮቴቲዳ ቲንቢቴ

45 ጎዳ ቃላይ ታኮ ዪዲ፥ 46 «ሃይሶ ኣሳ ናዉ! ዱጌሃ ባጋ ሲማዳ ጼላ፤ ዱጌሃ ባጋ ዴራ ቦላ ዮታ፤ ዱጌሃ ባጋን ዲዛ ዎራ ቦላ ቲንቢቴ ዮታ። 47 ዱጌሃ ባጋ ዎራስ፥ ‹ጎዳ ቃላ ሲያ!› ጋ፤ ኡባ ሃሪዛ ጎዳይ፥ ‹ታኒ ኔ ቦላ ታማ ኦይꬃና፤ ታማዚካ ጪሊላኔ ሜላ ሚꬅ ኡባ ማና፤ ፖፖልኡ ጊዛ ላጮዚ ቶኤና፤ ዱጌሃፔ ቢዲ ፑዴሃ ጋካናስ ዲዛ ኣሳ ኣይፌሶ ኡባ ላባና። 48 ታኒ ጎዳይ ሄሳ ኦይሴꬂዳይሳ ኣሲ ኡባይ ቤኣና፤ ሄ ታማይካ ቶኤና› ጌስ» ጊዴስ።

49 ታኒካ ዛራዳ፥ «ኡባ ሃሪዛ ጎዳዉ! ኣዬ ኣና! ኢስቲ ታ ጊሻስ ኡባ ጋላስ፥ ‹ኢዚ ሌሚሶ ጻላ ዮቴስ› ጌቴስ» ጋዲስ።

21

ፒርዳስ ጊጊ ኡቲዳ ጎዳ ማሻ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ኔ ኣይፌሶ ጌዴ ዬሩሳላሜኮ ዛራ፤ ጾሳ ኬꬃ ቦላ ቃላ ዮታ፤ ኢስራኤሌ ቢታ ቦላ ቲንቢቴ ዮታ። 3 ኢስታስ ጎዳይ፥ ‹ታ ኔ ቦላ ዴንዳዲስ፤ ታኒ ታ ማሻ ኮሆፔ ሾዳዳ ጺሎ ኣሳኔ ኢታ ኣሳ ኔ ጊዶፌ ዲጋና። 4 ጺሎኔ ዎርዶ ꬋይሳና ታ ማሻይ ዱጌሃፔ ፑዴሃ ጋካናስ ዲዛ ዴራ ኡባ ቦላ ኮሆፔ ሾዴታና። 5 ታኒ ጎዳይ ታ ማሻ ኮሆዛፔ ሾዲዳይሳኔ ዛራዳ ጉዬ ኮሆን ጉዬ ጌልꬆንታይሳ ኣሲ ኡባይ ኤራና።›

6 «ሄሳ ጊሻስ ሃይሶ ኣሳ ናዉ! ሜቂዳ ዎዚናን ጫሞ ኦሌ ኦላ። 7 ኢስቲ ኔና፥ ‹ኣይስ ኦላይ?› ጊ ኦይቺኮ፥ ኔኒ፥ ‹ሲንꬃራ ዪዛ ኢታ ዎሬ ጊሻስ ኦላይስ፤ ዎዚና ኡባይ ታሃና፤ ኩሼ ኡባይ ዶጫና፤ ሼምፖ ኡባይ ፖꬉ ጋና፤ ጉልባቴ ኡባይ ሃጻና› ጋ ዮታ። ኡባ ሃሪዛ ጎዳይ፥ ‹ቤኢቴ ሄሲ ያናኔ ፖሌታና› ጌስ» ጊዴስ።

8 ጎዳ ቃላይ ታኮ ዪዲ፥

9 «ሃይሶ ኣሳ ናዉ! ቲንቢቴ ዮታ፤

ጎዳይ፥ ‹ማሻ! ማሻ፥

ሌፌቲዳኔ ቁጬቲዳ ማሻ!

10 ሌፌቲዳይ ሲፋናስ፥

ቁጬቲዳይ ዎልቃንꬃ ማላ

ጶላናሳ።

ሂስቲን ሄሲ ኑና

ዋኒ ኡፋይሳና ዳንዳይዜ?

ኢዛ ማሻዚ ታ ናዛ

ካዎቴꬃ ጉፌ

ጮ ጉፌ ማላ ካꬊዴስ።

11 ኩሼን ኦይካና ማላ

ማሻይ ቁጬቲዲ ኢሜቲዴስ፤

ዎꬊዛይሲ ኩሼን ኦይካናስ

ማሻይ ሌፌቲዲ ኢሜቲዴስ።

12 ሃይሶ ኣሳ ናዉ!

ሃይሲ ታ ዴሬ ቦላ

ኢስራኤሌ ዳናታ

ኡባ ቦላ ዪዴስ፤

ሄሳ ጊሻስ ዬሆኔ

ዋሶ ሲሳ፤

ኢስቲ ታ ዴሬዛራ ኢሲፌ

ማሻስ ኢሜቲዳ፤

ሄሳስ ኔ ጊሻስ ኔ ቲራ ኢጫ።

13 ቱማፔ ፓጬይ ያና፤

ኢዛ ማሻይ ካꬊዳ

ካዎቴꬃ ጉፌዛስ

ዉርሴꬂ ባይንዳ

ኣጊኮ ዋናኔ?› ጌስ።

14 «ሃኢካ ኣሳ ናዉ! ቲንቢቴ ዮታ፤

ኔ ኩሼካ ባቃ።

ማሻይ ናምኡቶ ዎይኮ

ሄꬑቶ ሾጮ፤

ሄሲካ ኬሂ ዎꬊዛ፥ ሲፊዛኔ

ኡባሶራ ኢስታ ዶዲ

ኦይኪዳ ማሻ።

15 ዎዚና ኡባይ ታሃና ማላ፥

ኩንዲዛይቲ ዳራና ማላ፥

ታኒ ኢስታ ፔንጌታ ኡባን

ፖፖልኡ ጊዛ ማሻ

ዎꬃዲስ።

ኣዬ ኣና፥ ፖፖልኡ

ጋና ማላ ቁጬቲዴስ፤

ሲፋናስካ ኮሆፔ

ሾዴቲዴስ።

16 ሃይሶ ማሻዞ!

ኔ ቃራቲዳ ባጋራ ሃዲርሲኔ

ኡሻች ቃንጻ።

17 ታኒካ ታ ኩሼ ባቃና፤

ታ ሃንቆይካ ኢርጻና ጋዲስ

ታኒ ጎዳይ» ጊዴስ።

ባቢሎኔ ካዎዛ ማሻ

18 ጎዳ ቃላይ ታኮ ዪዲ፥ 19 «ሃይሶ ኣሳ ናዉ! ባቢሎኔ ካዎዛ ማሻይ ዪዛ ናምኡ ኦጌታን ማላታ ቱስ ኤሳ። ናምኡ ኦጌቲካ ኢሲ ዴሬፔ ዶሜቴስ። ካታማ ኤፊዛ ኦጌቲ ሻኬቲዛሶን ማላታ ቱስ ኤሳ። 20 ኣሞኔታ ካታማ ኤራባ ቢዛ ማሻስ ኢሲ ኦጌዛን ማላታ ቱስ ኤሳ፤ ቃሴ ዩሁዳኔ ጊምቤቲዳ ዬሩሳላሜ ካታማ ቢዛ ማሻስ ናምኣንꬆ ኦጌዛን ማላታ ቱስ ኤሳ። 21 ባቢሎኔ ካዎዚ ባ ባናሶ ማሮꬂ ዴማናስ ዳጋላ ኦጌታን ኤቃና፤ ባ ዎንዳፌታ ቃሴꬂዲ ሳማ ዬጋና፤ ባ ኤቃ ጾሳታካ ዞሬ ኦይቻና፤ ቲሬ ሚጪ ጼላና። 22 ኢዚ ቢዲ ጊምቤ ፔንጌ ላሊዛ ዱሩማታ ኤሃና ማላ፥ ዎꬋናስ ኣዛዛና ማላ፥ ጬቄቴꬅ ሲሳና ማላ፥ ጊምቤ ፔንጌዛ ላሊዛ ዱሩማታ ካታማታ ፔንጌን ኤሳና ማላ፥ ቢታ ሺሺ ዶራና ማላኔ ሚጻታ ጊጊሳና ማላ ዬሩሳላሜ ሳማይ ኢዛስ ኡሻቻ ኩሼን ኬዚዴስ። 23 ሄሲካ ኢዛራ ጫቄቲዳ ኣሳታስ ባላ ካሌꬆ ሚሳቲዴስ። ኢዚ ጊዲኮ ኢስታ ቆሆ ኢስታ ቆፍሳና፤ ኢስቲ ዲኢ ኤኪዲካ ባና።

24 «ሄሳ ጊሻስ ኡባ ሃሪዛ ጎዳይ፥ ‹ኢንቴ ኦꬂዳ ሚሽ ኡባን ኢንቴ ቆንጬራ ናጋራ ኦꬂዲ ኢንቴ ቆሆዛ ኢንቴ ቆፍሲዳ ጊሻሲኔ ሄሳꬆካ ኢንቴ ኦꬂዳ ጊሻስ ኢንቴ ዲኤቲ ባና።

25 « ‹ሃይሶ ጌኔኔ ቱና ጊዲዳ ኢስራኤሌ ዳናዞ! ኔ ቃጻዬቲዛ ዎዴይ ጋኪዴስ› ጌስ፤ ቱናኒኔ ኢታቴꬃን ኩሚዳ ኢስራኤሌ ዳናዞ፥ 26 ኡባ ሃሪዛ ጎዳይ፥ ‹ኔ ሁኤን ዲዛ ጎሳ ቢርሻ፤ ኔ ካላቻ ዴንꬃ። ሃይሳፌ ጉዬ ካሴይሳ ማላ ሃኔና፤ ዚቂ ጊዳይ ꬎቁ ጋና፤ ꬎቁ ጊዳይካ ዚቂ ጋና። 27 ቡላሳና! ቡላሳና! ኣዋቴꬂ ቤሲዛዴይ ያና ጋካናስ ኢዛ ቤኒ ማላ ሃኑኩ፤ ታ ኢዛስ ኢዞ ኣꬃ ኢማና› ጌስ።

28 «ሃይሶ ኣሳ ናዉ! ኡባ ሃሪዛ ጎዳይ ኔና ኣሞኔታ ጊሻሲኔ ኢስታ ጫሻ ጊሻስ፥

‹ማሻ! ማሻ!

ዎꬋናስ ሾዴቲዳ

ꬋይሳናስ ቁጬቲዳ፥

ዎልቃንꬃ ማላ ፖፖልኡ

ጋና ቁጬቲዳ ማሻ።

29 ኔ ጊሻስ ቤኢዳ ዎርዶ ኣጁታይ፥

ኔስ ዮቴቲዳ

ሙሬኖይ ዲኮካ፥

ኢስታስ ጌኔ ጹኣይ ኩሚሺን፥

ኢስታ ባሬይ ጋኪሺን

ሲፌታና ቤሲዛ ኢታታ

ቆꬌ ቦላ ዎꬋና።*

30 ማሻ ኮሆዛን ዛራ፤

ኔ ሜꬌቲዳ ቢታን፥

ኔ ዬሌቲዳ ዴሬን ሄን

ታ ኔ ቦላ ፒርዳና።

31 ታኒ ታ ሃንቆ ኔ ቦላ ጉሳና፤

ታኒ ታ ሃንቆ ታማ

ኔ ቦላ ኤꬃና፤

ኢታቴꬃን ኤሬቲዳ

ሜንጼ ኢታ ኣሳታስ

ታ ኔና ኣꬃ ኢማና።

32 ኔኒ ኤሶ ሚꬅ ጊዳና፤

ኔ ዴሬን ኔ ሱꬂ ጉካና፤

ሃይሳፌ ጉዬ ኔና ቆፍሲዛ

ሚሺ ዴና፤

ታኒ ጎዳይ ሃይሳ

ዮታዲስ›

ጌስ» ጊዴስ።

22

ዬሩሳላሜ ናጋራ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ኔ ኢዚ ቦላ ፒርዲኪ? ሃኖ ሱꬅ ጉሲዛ ካታማይ ቦላ ፒርዲኪ? ሃራሲዛ ኢዚ ኦሶዛ ኢዚስ ቆንጬን ዮታ። 3 ኡባ ሃሪዛ ጎዳይ ኢዚስ፥ ‹ሃኔ ኔ ጊዶን ሼምፖ ዎꬎኒኔ ኤቃ ጾሳታ ጊጊሶን ኔና ቱኒሲዳሬ! ኔ ቦላ ፒርዳ ኤሶሲዛ ካታማዬ! 4 ኔኒ ጉሲዳ ሱꬃን ቆሃዳሳ፤ ኔ ጊግሲዳ ኤቃ ጾሳን ቱናዳሳ። ሄ ጋሶን ኔ ባሬ ማቲሳዳሳ፤ ኔ ላይꬂካ ቃንꬃዳሳ፤ ታ ኔና ካዎቴꬃታስ ቂꬌስ፥ ዴሬ ኡባስ ናቻስ ኬሳና። 5 ሃኔ ካዉሺኔ ሺሮይ ኔናን ኩሚዳሬ! ማታኒኔ ሃኮን ዲዛይቲ ኔና ቂꬋና።

6 « ‹ቤኣ፥ ኔ ጊዶን ዲዛ ኢስራኤሌ ዳናቲ ኢሶይ ኢሶይ ሱꬅ ጉሳናስ ባ ማታን ጎኤቴቴስ። 7 ኣዋቲኔ ኣዬቲ ኔ ጊዶን ካዉዪዳ፤ ቤቴ ኣሳቲ ኡንኤቲዳ፤ ዪኦቲኔ ኣምኤቲ ቱጋ ቤኢዳ። * 8 ጌሻ ሚሻታ ታይታ ካዉሻዳሳ፤ ታ ሳምባታታካ ቱኒሳዳሳ። * 9 ሼምፖ ዎꬋናስ ፓፑንꬅ ጋꬂዛይቲ ኔ ጊዶን ዴቴስ፤ ዙምቡላታ ቦላ ዲዛ ኤቃ ጾሳታስ ያርሼቲዳይሳ ሚዛይቲኔ ላይማቲዛይቲ ኔ ጊዶን ዴቴስ። 10 ባ ኣዋ ማቼይራ ዚንኢዛይቲ ኔ ጊዶን ዴቴስ፤ ማጫሳ ዎጋይ ዪዛ ዎዴ ዎጋ ማላ ጌዮንታ ዲዛ ኣጊናታን ማጫሳታ ዎልቃን ኦይኪዛይቲ ኔ ጊዶን ዴቴስ። 11 ኔ ጊዶን ኢሶይ ባ ላጌዛ ማቼይራ ላይማቴስ፤ ሃራይ ባ ናዛ ማቾ ቱኒሴስ፤ ሃራይ ቃሴ ባ ኣዋ ናኤይራ ዎልቃን ዚንኤስ። * 12 ኔ ጊዶን ዲዛ ኣሳቲ ሱꬅ ጉሳናስ ማጋንጾ ኤኬቴስ፤ ኔኒካ ዬሎኔ ቡቴ ዳሮ ዲች ኤካዳ ኔ ላጌዛፔ ቤሶንታ ዎꬌ ቦንቃሳ፤ ታናካ ባሌታዳሳ› ጌስ ኡባ ሃሪዛ ጎዳይ። *

13 « ‹ኔኒ ኔስ ቤሶንታ ኤኪዳ ጎኣ ቦላኔ ኔኒ ጉሲዳ ሱꬃ ቦላ ታኒ ታ ኩሼ ባቃና። 14 ታኒ ኔና ቃጻዪዛ ጋላስ ኔ ዎዚናን ኔ ሙርታ ኤቃኔ? ዎይኮ ኔ ኩሼይ ሄ ዎዴ ሚናና ዳንዳይዜ? ታኒ ጎዳይ ሃይሳ ዮታዲስ፤ ኢዛካ ታኒ ኦꬃና። 15 ታኒ ኔና ካዎቴꬃታ ጊዶን ላላና፤ ዴሬ ኡባ ጊዶንካ ላላና፤ ኔ ቱናቴꬃካ ታኒ ኔ ቦላፌ ጌሻና። 16 ካዎቴꬃታ ጊዶን ቱናዳ ታኒ ጎዳ ጊዲዳይሳ ሄ ዎዴ ኔኒ ኤራና› » ጊዴስ።

ጌሺዛ ጎዳ ታማ

17 ጎዳ ቃላይ ታኮ ዪዲ፥ 18 «ሃይሶ ኣሳ ናዉ! ኢስራኤሌ ኬꬃይ ቢራታ ሺኣ ማላ ጊዲዴስ፤ ኢስቲ ኡባይካ ታማ ጊዶን ሴሪ ኣቲዛ ጻርቂማላ፥ ቆርቆሮ፥ ቢራታኔ ኢርሳሴ ሺኣ ማላ። 19 ሄሳ ጊሻስ ኡባ ሃሪዛ ጎዳይ፥ ‹ኢንቴ ኡባይካ ቢራታ ሺኣ ማላ ጊዲዳ ጊሻስ ታኒ ኢንቴና ዬሩሳላሜ ሺሻና። 20 ኣሳይ ቢራ፥ ጻርቂማላ፥ ቢራታ፥ ኢርሳሴኔ ቆርቆሮ ሴሪሳናስ ታማን ዬጊ ዎምፒናን ፑኒዛ ማላ፥ ታኒካ ታ ሃንቆኒኔ ታ ቦሻን ኢንቴና ካታማይ ጊዶ ሺሻዳ ሄን ታ ኢንቴና ሴሪሳና። 21 ታኒ ኢንቴና ሺሻዳ ታ ሃንቆ ታማ ኢንቴ ቦላ ታ ፔኖን ኤꬃና፤ ኢንቴካ ሄን ሴሪ ኣታና። 22 ቢራይ ታማ ጮጬን ሴሪዛ ማላ ኢንቴካ ካታማይ ጊዶን ሴራና። ታኒ ጎዳይ ታ ሃንቆ ኢንቴ ቦላ ጉሲዳይሳ ሄ ዎዴ ኢንቴ ኤራና› ጌስ» ጊዴስ።

ኢስራኤሌ ዳናታ ናጋራ

23 ጎዳ ቃላይ ታኮ ዪዲ፥ 24 «ሃይሶ ኣሳ ናዉ! ‹ሃኔ ኔኒ፤ ሃንቆ ጋላሲካ ኢራ ዴሞንታ ቢታ› ጋ ዮታ። 25 ኢዚ ዳናቲ * ባ ዎꬊዳይሳ ፑዚሼ ጻጊዛ ጋሞ ማላ ኢዚ ጊዶን ዱላቴቴስ፤ ዴራ ዎꬌቴስ፤ ኢስታ ኣቆታኔ ኢስታስ ዲዛ ኣልኦ ሚሻታ ቦንቂ ኤኬቴስ፤ ዳሮ ማጫሳታ ኣምኤታ ሂስቴቴስ። 26 ኢዚ ቄሴቲ ታ ዎጋ ቦላ ማካሌቴስ፤ ታ ጌሻ ሚሻታካ ቱኒሴቴስ። ኢስቲ ጌዪዳይሳ ቱናፔ ሻኬቴና፤ ጌሺኔ ጌሽ ጊዶንታይሳ ሻኪ ታማርሴቴና፤ ታ ሳምባታታ ዬጊ ኣጊዳ፤ ሄሳ ጋሶን ታ ኢስታ ጊዶን ካꬌታዲስ።* 27 ኢዚ ጊዶን ዲዛ ጊታ ኣሳቲ ሃይቂዳይሳ ፑዚዛ ካና ሱይቴ ማላ፤ ኢስቲ ቤሶንታ ዱሬቴꬅ ሺሻናስ ሱꬅ ጉሴቴስ። 28 ኢዚ ናቤቲ ጎዳ ኣኖን ቲዪዛ ማላ ዎርዶ ኣጁታኒኔ ሙሬኖን ኢስታስ ቡሪ ሺሼቴስ፤ ኢስታስ ጎዳይ ዮቶንታ ዲሺን፥ ‹ኡባ ሃሪዛ ጎዳይ ሃይሳ ማላ ጌስ› ጌቴስ። 29 ሄ ቢታን ዲዛ ኣሳይ ቦንቄቴስ፤ ቦጌቴስ፤ ፒርዳ ጌላሲዲ ሂዬሳኔ ሜቶታንቻታ ኡንኤꬄቴስ፤ ቤቴ ኣሳካ ቆሄቴስ።

30 «ታኒ ቢታዮ ꬋይሶንታ ማላ ዲርሳ ዲሪዛዴ፥ ላሌቲዳ ባጋራ ታ ሲንꬃን ኢዚ ጊሻስ ኤቂዛዴ ኢንቴ ጊዶፌ ታ ኮያዲስ፤ ጊዶ ኣቲን ኢሳዴካ ዴማቤኬ። 31 ሄሳ ጊሻስ ታ ሃንቆ ታ ኢስታ ቦላ ጉሳና፤ ታ ዎልቃማ ሃንቆዛን ታ ኢስታ ጹጋና፤ ኢስቲ ኦꬂዳይሳ ታ ጌዴ ኢስታ ቦላ ዛራና ጌስ ኡባ ሃሪዛ ጎዳይ» ጊዴስ።

23

ላይማቲዛ ናምኡ ሚቼታ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ኢሲ ኣይፔ ዬሌቲዳ ናምኡ ማጫቲ ዴቴስ። 3 ኢስቲ ቡሮ ናቴꬃን ዲሼ ጊብጼ ቢታን ላይማቴꬅ ዶሚዳ፤ ሄን ኢስቲ ዲሺን ꬋንꬂ ቲራን ኡቲዴስ፤ ኣዴ ናይቲ ኢዛን ካኢዳ፤ ኢስታ ጌላኦቴꬃይካ ኤኬቲዴስ። 4 ኢስታፌ ባይራይ ሱንꬃይ ኦሆሎ፤ ካሎይ ሱንꬂ ኦሆሊቦ። ኢስታ ናምኣካ ታ ኤኪን ታስ ማጫ ናይታኔ ኣቱማ ናይታ ዬሊዳ። ኦሆላ ሳማሪያ፥ ኦሆሊባ ዬሩሳላሜ ቆንጪሴቴስ።

5 «ኦሆላ ታስ ማቾ ጊዳ ኡታዳ ሃራራ ላይማታዱስ፤ ኦላንቻ ጊዲዳ ባ ሲቆ ኣሶሬታራ ላጌꬃናስ ኣሞታዱስ። 6 ኢስቲ ኦቻ ቴራ ሚሳቲዛ ማይኦ ማይኢዳ ዴሬ ኣይሲዛይታኔ ኣዛዚዛይታ፤ ኢስቲ ኡባቲካ ማላ ሎኦ፥ ናቴꬂኔ ፒላታ ቶጋንቻታ። 7 ኢዛ ባናቴꬃ ላይማቴꬃስ ዶሬቲዳ ኣሶሬ ኣሳስ ኣꬃ ኢማዱስ። ኢዚራ ላይማቲዳ ኣሳታ ኤቃ ጾሳታ ኡባን ቱናዱስ። 8 ኢዛ ጊብጼን ዶሚዳ ላይማቴꬃ ኣጋቤኩ፤ ሄን ኢዚ ዬላጋቴꬃ ዎዴ ኣቱማሳቲ ኢዚራ ዚንኢዳ፤ ኢዚ ጌላኦቴꬃ ꬋንꬃ ጎርፔሬꬂዳ፤ ባ ኣሞቲዳ ኣሞቴꬃ ኢዚ ቦላ ፖሊዳ።

9 «ሄሳ ጊሻስ ኢዚራ ኢሲፌ ላይማታና ኣሞቲዳ ኣሶሬ ላጌꬆታስ ታኒ ኢዞ ኣꬃ ኢማዲስ። 10 ኢስቲ ኢዞ ቃሪዲ ካሎ ኣሺዳ፤ ኢዚ ኣቱማ ናይታኔ ማጫ ናይታ ኢዚፔ ቦንቂዳ፤ ኢዞካ ማሻን ሲፊዳ፤ ኢዛካ ማጫሳታ ማታን ሃይሲኤስ ኣታዱስ፤ ፒርዳይ ኢዚ ቦላ ፒርዴቲዴስ።

11 «ኢዚ ሚቺያ ኦሆሊባይ ሄሳ ቤኣሼ ዚታኒኔ ላይማቴꬃን ባ ሚቼይፌ ኣꬋ ሞሬቲዳሮ ጊዳዱስ። 12 ቃሴካ ሃሪዛይታራኔ ኣዛዚዛይታራ፥ ሴሎ ማይኦ ማይኢዳ ኦላንቻታራ፥ ፒላታ ቶጋንቻታራኔ ማላ ሎኦ ጊዲዳ ኣሶሬ ናቴꬃታራ ላይማታናስ ኣሞታ ካላዱስ። 13 ኢዛካ ባና ቱኒሲዳይሳ ቤኣዲስ፤ ኢስቲ ናምኣይካ ኢሲ ኦጌ ቢዳ።

14 «ኢዛ ባ ላይማቴꬃን ጉጃ ጉጃ ባዱስ፤ ኢዛ ጎዳ ቦላ ዎጬቲ ኦሴቲዳ ጼቃ ዞኦ ቃላሜን ቲዬቲዳ ካላዳዌ ዴሬ ኣዴታ ሚስሌ ቤኣዱስ። 15 ኢስቲካ ባንታ ጼሳን ቃባቶ ዳንጪዳይታኔ ባንታ ሁኤ ቦላ ቁራጬ ጻጺዳይታ። ኢስቲ ኡባይካ ካላዳዌፔ ዪዳ ባቢሎኔ ዴሬ ዳናታ ሚሳቴቴስ። 16 ኢዛ ኢስታ ሚስሌታ ቤኢዳ ማላ ዚታ ኣሞን ጹጌታዳ ካላዳዌታኮ ኣስ ኪታዱስ። 17 ባቢሎኔቲካ ኢዚኮ ዪዲ ኢዚ ሂጻኮ ጌሊዳ፤ ባንታ ዚታ ኣሞን ኢዞ ቱኒሲዳ፤ ኢዛ ኢስታን ቱኒዳፔ ጉዬ ኢዛ ኢስታ ኢጻዳ ኢስታፌ ሃራሶ ሼርኢ ጋዱስ። 18 ኢዛ ቆንጬን ላይማቲዳፔኔ ባ ካሎቴꬃ ቃሪዳ ዎዴ፥ ታኒ ኢዚ ሚቼይፌ ሃራሶ ሼርኢ ጊዳ ማላ ኢዞ ኢጻዳ ኢዚፔ ሼርኢ ጋዲስ። 19 ጊዶ ኣቲን ካሴ ጊብጼን ኢዛ ናቴቴꬃን ላይማቲዳይሲ ቆፌቲን ካሴይሳፌ ኣꬋ ላይማታዱስ። 20 ኢስታ ኣቱማቴꬃይ ሃሬይሳ ማላ፥ ኢስታፌ ኬዚዛ ዜሬꬃይ ዎዳላ ፓራይሳ ማላ ጊዲዳ ባ ላጌꬆታራ ላይማታናስ ኣሞታዱስ። 21 ኔኒ ጊብጼ ቢታን ዲዛ ዎዴ ኔ ጌላኦቴꬃ ኢሚዳይሳኒኔ ኔ ናቴቴꬃ ꬋንꬃን ኣቱማሳቲ ካኢዳይሳን ኔ ጌላኦቴꬃ ቱናቴꬃ ኣሞታዳሳ።

ጎዳይ ናምኡ ሚቼታ ቦላ ኤሂዳ ፒርዳ

22 «ሃኔ ኦሆሊቤ! ኡባ ሃሪዛ ጎዳይ፥ ‹ኔ ኢጻዳ ኢስታፌ ሼርኢ ጊዳ ኔ ላጌꬆታ ታ ኔ ቦላ ዴንꬃና፤ ኢስታካ ኡባ ባጋፌ ታ ኔ ቦላ ኤሃና። 23 ኢስቲካ ባቢሎኔታኔ ካላዳዌታ፤ ኢስታራ ፓቆዴ፥ ሱሄ፥ ቆኣይኔ ኣሶሬቲ ኡባይ ዴቴስ፤ ሄይቲካ ማላ ሎኦኔ ሚኖ ጊዲሺን ኡባቲካ ፓራ ቶጊዲ ዴሬ ኣይሲዛይታኔ ኣዛዚዛይታ፥ ፓራ-ጋሬ ኣዛዚዛይታኔ ꬎቃ ሹሜታ። 24 ኢስቲ ኦላ ማሳራ፥ ፓራ-ጋሬኔ ጋሬ ኤኪዲ ዳሮ ዴሬይ ኔ ቦላ ያና፤ ኢስቲ ዎጋ ጎንዳሌኔ ቄሪ ጎንዳሌ ኦይኪዲ፥ ቢራታ ቆቤ ዎꬂዲ፥ ኔ ዩሾን ሳልፋና፤ ኢስቲ ኔ ቦላ ፒርዳና ማላ ታ ኔና ኢስታስ ኣꬃ ኢማና፤ ኢስቲካ ባ ዎጋን ኔና ቃጻያና። 25 ታ ዚልኤቴꬃ ሃንቆ ኔ ቦላ ኤሃና፤ ኢስቲካ ኔ ቦላ ሃንቆን ኬዛና፤ ኢስቲ ኔ ሲꬌኔ ኔ ሃይꬅ ቃንጻና፤ ኔ ባጋታፔ ኣቲዳይቲ ማሻን ሲፌታና፤ ኔ ማጫ ናይታኔ ኣቱማ ናይታ ኔፔ ቦንቂ ኤካና፤ ኢስታፌ ጫሻ ኣቲዳይታካ ታማይ ማና። 26 ኢስቲ ኔ ማይኦ ቃሪ ኤካና፤ ዶሬቲዳ ኔ ኣሌቆታ ኔፔ ዎꬂ ኤካና። 27 ኔኒ ጊብጼን ዶሚዳ ላይማቴꬃኔ ዚታ ታ ኔፔ ዲጋና፤ ኔካ ኔ ኣይፌታ ሄይታንታኮ ዴንꬃካ፤ ሃይሳፌ ጉዬ ኔ ጊብጼ ቆፓካ› ጌስ።

28 «ኡባ ሃሪዛ ጎዳይ፥ ‹ኔኒ ሃራሴታዳ ኢስታፌ ሼርኢ ጊዳይታሲኔ ኔ ኢጺዛይታስ ታ ኔና ኣꬃዳ ኢማና። 29 ኢስቲካ ኔና ኢጺሼ ኔኮ ሺቃና፤ ኔ ዳቡርዳይሳ ኡባ ኔፔ ኢስቲ ቦንቃና፤ ኔ ኣዬይ ኡሎፔ ኬዚዳ ማላ ካሎ ኣሻና። ዬላቺዛ ኔ ዚታ ኣሞይ ቆንጫና፤ ኔ ላይማቴꬃይኔ ዛዋይ ባይንዳ ቱናቴꬃይ ሃይሳ ኔ ቦላ ኤሂዴስ። 30 ጋሶይካ ኔኒ ካዎቴꬃታራ ላይማታናስ ኣሞታዳ ኢስታ ኤቃ ጾሳታን ቱናዳሳ። 31 ኔኒ ኔ ሚቼይ ኦጌን ቢዳ ጊሻስ ታኒ ኔና ኢዚ ጹኣ ኦይꬃና› ጌስ።

32 «ኡባ ሃሪዛ ጎዳይ፥

« ‹ኣኮኔ ጪማ ጊዲዳ ጹኣ፥

ኔ ሚቼይ ጹኣ ኔ ኡያና፤

ጹኣዚ ዳሮ ኦይኪዛ ጊሻስ

ጫሼኔ ናች ኔ ካላና።

33 ኔ ሚቾ ሳማሪያ ጹኣን፥

ሺሮቺዛኔ ላሊዛ ጹኣን፥

ማꬆኒኔ ጬጬን ኔ ኩማና።

34 ኔኒ ጮንጎርሳዳ ኡያና፤

ሂስታዳ ኔኒ ጹኣዛ

ሜንꬄሬꬃና፤

ኔ ꬋንꬃካ ጋራና፤

ኡባ ሃሪዛ ጎዳይ

ታኒ ሃይሳ ዮታዲስ› ጌስ።

35 «ሄሳ ጊሻስ ኡባ ሃሪዛ ጎዳይ፥ ‹ኔኒ ታና ዶጊዳ ጊሻሲኔ ታስ ዞኮ ዛሪዳ ጊሻስ ኔኒ ኔ ላይማቴꬃኔ ዚታ ጋቴ ቶካና› ጌስ» ጊዴስ።

36 ጎዳይ ታስ፥ «ሃይሶ ኣሳ ናዉ! ኦሆሊ ቦላኔ ኦሆሊቢ ቦላ ኔ ፒርዳኔ? ሂስቲኮ ሃራሲዛ ኢስታ ኦሶዛ ኔ ኢስታስ ዮታ። 37 ኢስቲ ላይማቲዳ፤ ኢስታ ኩሼይካ ሱꬃን ሞሬቲዴስ። ኢስቲ ባንታ ኤቃ ጾሳታራ ላይማቲዳ፤ ባንታ ኤቃ ጾሳታስ ቁማ ጊዳና ማላ ሃራይ ኣቶሺን ኢስቲ ታስ ዬሊዳ ናይታካ ኢስታስ ታማን ጹጊ ያርሺዳ። 38 ሄሳፌካ ሃራ ሚሽ ኢስቲ ታ ቦላ ኦꬂዳ፤ ሄ ጋላሲካ ጾሳ ኬꬃ ታይሳ ቱኒሲዳ፤ ታ ሳምባታካ ካዉሺዳ። 39 ኢስቲ ባንታ ናይታ ኤቃ ጾሳታስ ያርሺዳ ጋላስ ታ ኬꬃ ጌሊዲ ቱኒሲዳ። ኢስቲ ታ ኬꬃን ሄሳ ማላ ኦꬂዳ።

40 «ሄሳፌካ ቦላራ ኣዴቲ ሃኮ ቢታፌ ያና ማላ ኣስ ኪቲዳ፤ ኢስቲካ ዪዳ፤ ኔኒ ኔ ቦላ ሜጬታዳሳ፤ ኔ ኣይፌሶ ፑላሳዳኔ ኣሌቆታን ፑላታዳ ናጋዳሳ። 41 ሎኢ ጊጊዳ ኣርጄታን ኡታዳሳ፤ ታ ኤጻኔዛኔ ዛይቴዛ ኔ ዎꬂዳ ጻራጴዛ ኣርጄታ ሲንꬃን ዎꬃዳሳ።

42 «ካኢዛ ኣሳታ ካቺ ኢዚ ዩሾን ዴስ፤ ሺሮ ሜꬊዛ ኣሳታራ ባዞፌ ዪዳ ማꬆቲዛይቲ ዴቴስ፤ ማጫሳይ ቦላኔ ኢዚ ሚቼይ ቦላ ሳጋዮ፥ ኢስታ ሁኤንካ ካይሺዛ ካላቻ ዎꬂዳ። 43 ታኒካ ታ ዎዚናን፥ ‹ኢዚ ቦላይ ላይማቴꬃን ጊልቂዳሪራ፥ ሃኢካ ኢዚ ዴኦይ ሄሳ ማላ ጊዲዳሪራ ላይማ ማጫሳይራ ዚንኤቶ› ጋዲስ። 44 ኢስቲካ ኢዚራ ዚንኢዳ፤ ኣሲ ላይማ ማጫሳራ ዚንኢዛ ማላ ሃ ዬላይ ባይንዳ ማጫስ ኦሆሊራኔ ኦሆሊባራ ዚንኢዳ። 45 ጌሻቲ ጊዲኮ ላይማ ማጫሳታ ቦላኔ ሼምፖ ዎꬊዛ ማጫሳታ ቦላ ቤሲዛ ፒርዳ ፒርዳና፤ ኢስቲ ላይማ ማጫስ ጊዲዳ ጊሻስ ኢስታ ኩሼይ ሱꬃን ሞሬቲዴስ።

46 «ኡባ ሃሪዛ ጎዳይ ዴራ ኢስታ ቦላ ዴንꬄꬃ ኤሃ፤ ሺሮሲኔ ቦንቃስ ኢስታ ኣꬃ ኢማ። 47 ዴሬይ ኢስታ ሹቻን ኩራካና፤ ኢስቲ ጊꬃ ማሻን ኢስታ ቃንጼሬꬃና፤ ኢስታ ኣቱማ ናይታኔ ማጫ ናይታ ዎꬋና፤ ኢስታ ኬꬃካ ጹጋና።

48 ሄሳ ታኒ ማጫሳቲ ኡባይ ናጌታና ማላኔ ኢንቴ ኢታ ሃኖ ካሎንታ ማላ ዚታቴꬃ ቃቄ ኦꬆንታ ማላ ታ ቢታፌ ቴቃና። 49 ኢንቴ ኢንቴ ዚታ ጋቴ ኤካና፤ ኢንቴ ኤቃ ጾሳታ ጎይኖን ኦꬂዳ ናጋራ ቂጻቴ ኢንቴ ቶካና፤ ታኒ ኡባ ሃሪዛ ጎዳ ጊዲዳይሳ ኢንቴ ሄ ዎዴ ኤራና» ጊዴስ።

24

ዲስቴ ሌሚሶ

1 ኑኒ ዲኤቲዳ ኡዱፉንꬃ ላይꬃን፥ ታማንꬃ ኣጊናን፥ ታማንꬃ ጋላሳን ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ሃች ሃኖ ጋላሳዮ ዱማ ማዝጋባ፤ ባቢሎኔ ካዎይ ዬሩሳላሜ ሃ ጋላሳይን ዶዲ ኦይኪዴስ። * 3 ሃ ማካላንቻ ኬꬃስ ሃይሳፌ ካሊ ዲዛ ሌሚሶዛ ዮታ፤ ኡባ ሃሪዛ ጎዳይ፥

« ‹ቢራታ ዲስቴ ታማ ቦላ ዎꬃ፤

ሄሳፌ ጉዬ ኢዛን ሃꬅ ጉጃ።

4 ጌዳፔኔ ሚሳፌ ቃንጻዳ፥

ሎኦ ሎኦ ኣሾ ሙጻዳ፥

ዶሬቲዳ ሜቄꬃታ

ጩኬሬꬃዳ

ኢዛን ዬጋ።

5 ዉዴዛፔ ሞꬎ ዶርስ

ኤካ ሹካ፤

ኢዛ ሜቄꬃ ዶይሳናስ

ኤሶ ሚꬅ ዳርሳ ዎꬃ፤

ሱꬉ ጋናሼ

ጋካናስ ዶይሳ፤

ሜቄꬃዚካ ካጾ› ጌስ።

6 «ኡባ ሃሪዛ ጎዳይ፥

‹ሺኢዳ ቢራታ ዲስቴይስ፥

ኢዚ ሺኢ ዬዶንታሪስ፥

ሱꬅ ጉሲዳ ካታማይስ

ኣዬ ኣና!

ሻካናስ ሳማ ዬጎንታ

ኢሳ ኢሳ ኬሳዳ ካይስ ኣሻ።

7 ኢዚ ጊዶን ኣሳ ሱꬂ ዴስ፤

ዛላ ቦላ ቆንጬሶን

ጉሳዱስ ኣቲን

ቢታይ ካማናስ ዳንዳይዛ

ጋዴን ጉሳቤኩ።

8 ታ ሃንቆይ ኤጻና ማላኔ

ሃሎ ኬሳናስ

ታስ ኢንጄታና ማላ፥

ኢዚ ካማናስ ዳንዳዮንታ ማላ፥

ኢዚ ሱꬃ ዛላ ቦላ

ቆንጬሶን ጉሳዲስ› ጌስ።

9 «ሄሳ ጊሻስ

ኡባ ሃሪዛ ጎዳይ፥

‹ሱꬅ ጉሲዳ ካታማይስ

ኣዬ ኣና!

ታኒ ኢዛ ጹጌታና

ሚꬅ ጉፓና።

10 ኤሶ ሚꬅ ዶራ፤

ታማካ ኤꬃ።

ሳዎ ጉጃዳ ኣሾዛ

ሎኤꬃ ዶይሳ፤

ሜቄꬃዚካ ሚጮ።

11 ሺኣዚ ሴራና ማላኔ

ቢራታ ሺኣዚ

ታማን ጹጌታና ማላ፥

ሜላ ዲስቴይ ሴላና ጋካናስ፥

ታማዚ ቦንቃናሼ ጋካናስ

ጮጬዛ ቦላ ዎꬃ።

12 ዳሮ ዎልቃይ ዉሪኮካ

ዶሬቲዳ ቢራታ ሺኢ

ታማንካ ዬዳና ዳንዳዬና።

13 « ‹ኔ ቱኒዳይ ኔ ባላጌ ኦሶና፤ ታ ሃንቆይ ኔ ቦላ ፖሌታናሼ ጋካናስ ሃይሳፌ ጉዬ ኔ ጌሽ ጊዳካ፤ ጋሶይካ ታኒ ኔና ኔ ቱናቴꬃፌ ጌሻና ኮዪንካ ኔ ጌያና ዶሳቤካ።

14 « ‹ታኒ ጎዳይ ሃይሳ ዮታዲስ፤ ታ ኦꬃናስ ዎዴይ ጋኪዴስ፤ ታ ጉዬ ጊኬ፤ ቃꬌቲኬኔ ሲꬊኬ፤ ኔ ኦጌ ማላኔ ኔ ኦሶ ማላ ኔ ቦላ ፒርዴታና› ጌስ» ጊዴስ።

ሂዚቄላ ማቼይ ሃይቆ

15 ጎዳ ቃላይ ታኮ ዪዲ፥ 16 «ሃይሶ ኣሳ ናዉ! ኔኒ ኔ ኣይፌ ሼምፒሲዛ ሚሽ ታኒ ታ ሃንቆን ኔፔ ኤካ ዲጋና፤ ኔኒ ጊዲኮ ዋሶፋ፤ ዬኮፋ፤ ኣፉንꬂካ ጉሶፋ። 17 ኔ ቃላ ዚቂ ሂስታዳ ካዮታሼ ሚላላ ኣቲን ሃይቂዳይሳስ ዬኮፋ፤ ኔ ሁኤፔ ቁራጬ ዲጎፋ፤ ኔ ቶሆፔ ጫማ ኬሶፋ፤ ኔ ዶና ጋꬃ ካሞፋ፤ ሾቺካ ሞፓ» ጊዴስ።

18 ታኒካ ዎንታራ ዴራስ ሄሳ ዮታዲስ፤ ሄ ጋላሳ ኦማርሳ ዎዴ ታ ኬꬃ ኣዬያ ሃይቃዱስ፤ ዎንቴꬃ ጋላስ ማላዶ ጎዳይ ታና ኣዛዚዳ ማላ ኦꬃዲስ። 19 ዴሬዚ ታና፥ «ኑስ ኣይ ኪታ ዮታና ኮያዳ ኔ ሃይሳ ኦꬂዳኮ ኑስ ዮቲኪ?» ጊ ኦይቺዴስ።

20 ታኒካ ዴራስ ዛራዳ፥ «ጎዳ ቃላይ ታኮ ዪዲ፥ 21 ኢስራኤሌ ኬꬃስ ኡባ ሃሪዛ ጎዳይ፥ ‹ኢንቴ ጬቄቲዛ ዎልቃ፥ ኢንቴ ኣይፌ ሼምፒሲዛሶዛኔ ኢንቴ ዎዚናስ ኡፋይስ ጊዲዳ ጾሳ ኬꬃ ታይሳ ታ ቱኒሳና። ኢንቴ ዬጊ ቢዳ ኢንቴ ማጫ ናይቲኔ ኣቱማ ናይቲ ማሻን ዉራና። 22 ታ ኦꬂዳ ማላ ሄ ዎዴ ኢንቴካ ኦꬃና፤ ኢንቴ ዶና ጋꬂ ካሜኬታ፤ ሾቺካ ሜኬታ። 23 ኢንቴ ሁኤፔ ቁራጬ ዲጌኬታ፤ ኢንቴ ቶሆፔ ጫማ ኬሴኬታ፤ ኢንቴ ኢንቴ ናጋራን ጊልቃና፤ ኢሶይ ኢሳራ ቶኪ ሼምፓና ኣቲን ካዮስ ኡቴኬታኔ ዬኬኬታ። 24 ሄ ዎዴን ሂዚቄሊ ኢንቴስ ማላታ ጊዳና፤ ኢዚ ኦꬂዳ ማላ ኢንቴካ ኦꬃና› ጊዴስ። ኡባ ሃሪዛ ጎዳይ ታና ጊዲዳይሳ ሃይሲ ሃኒዛ ዎዴ ኢንቴ ኤራና» ጌስ።

25 ጎዳይ ታና፥ «ሃይሶ ኣሳ ናዉ! ባንታ ዎልቃ፥ ባንታ ኡፋይሳ፥ ባንታ ቦንቾ፥ ኢስታ ኣይፌስ ሼምፖሶኔ ኢስታ ዎዚናስ ኡፋይስ ጊዲዳ ኢስታ ማጫ ናይታኔ ኣቱማ ናይታ ጋꬃ ታ ኢስታፌ ኤኪዛ ዎዴ፥ 26 ሄ ጋላስ ኬሲ ኤኪ ኣቲዳ ኣሲ ሄ ፓፑንꬃ ዮታናስ ኔኮ ያና። 27 ሄ ጋላስ ኔ ዶናይ ዶዬታና፤ ኔኒካ ኢዛራ ሃሳያና፤ ሄሳፌ ጉዬ ኔ ዶና ዱዴ ጊዳካ፤ ኔ ኢስታስ ማላታ ጊዳና፤ ታኒ ጎዳ ጊዲዳይሳ ኢስቲ ሄ ዎዴ ኤራና» ጊዴስ።

25

ኣሞኔ ቦላ ዮቴቲዳ ቲንቢቴ

1 ጎዳ ቃላይ ታኮ ዪዲ፥ * 2 «ሃይሶ ኣሳ ናዉ! ኔ ሲንꬅ ኣሞኔ ቢታኮ ዛራዳ ኢስታ ቦላ ቲንቢቴ ዮታ። 3 ኢስታስ፥ ‹ኡባ ሃሪዛ ጎዳ ቃላ ሲዪቴ፤ ኡባ ሃሪዛ ጎዳይ ታ ኬꬃይ ቱኒዳ ዎዴ፥ ኢስራኤሌ ቢታይ ቡላቲዳ ዎዴ፥ ዩሁዳ ኣሳይ ዲኤቲ ቢዳ ዎዴ፥ ኢንቴ ኢስታስ ሃሹ! ጊዳ ጊሻስ፥ 4 ኣርሼይ ሞኪዛ ባጋራ ዲዛ ዴሬዛስ ኢንቴ ሃሬታና ማላ ታ ኢንቴና ኣꬃ ኢማና። ኢስቲካ ኢንቴ ጊዶን ባንታ ዱንካኔ ቶኪዲ ዳና፤ ኢንቴ ሚꬃታ ኣይፌ ማና፤ ኢንቴ ማꬂካ ኢስቲ ኡያና። 5 ታኒ ኤራባ ካታማ ጋሜላቲ ሄሜቲዛሶ፥ ኣሞኔ ዶርሳቲካ ሄሜቲዛሶ ኬሳና፤ ታኒ ጎዳ ጊዲዳይሳ ኢንቴ ሄ ዎዴ ኤራና› ጋ ዮታ። 6 ኡባ ሃሪዛ ጎዳይ፥ ‹ኢንቴ ዎዚና ኢታቴꬃ ጋሶን ኢስራኤሌ ኩንዴꬃን ኢንቴ ኡፋዬቲዲ ኩሼ ባቂዳ ጊሻሲኔ ጉፒ ካኢዳኔ ቂꬊዳ ጊሻስ፥ 7 ታኒ ታ ቄሴ ኢንቴ ቦላ ዴንꬃና፤ ታኒ ካዎቴꬃቲ ኢንቴፌ ቦንቃና ማላ ኦꬃና፤ ታ ኢንቴና ካዎቴꬃታ ጊዶፌ ሾዳና፤ ኣሳፔካ ሻካዳ ꬋይሳና፤ ታ ኢንቴና ዲፒ ሂስታና። ታኒ ጎዳ ጊዲዳይሳ ኢንቴ ሄ ዎዴ ኤራና› ጌስ።

ሞኣቤ ቦላ ዮቴቲዳ ቲንቢቴ

8 «ኡባ ሃሪዛ ጎዳይ፥ ‹ሞኣቤይኔ ሴይሬይ፡ ቤኢቴ፥ ዩሁዳ ኣሳይ ሃራ ካዎቴꬃታ ማላ ጊዲዴስ ጊዳ ጊሻስ፥ * 9 ኢስታ ቢታ ዛዋ ቦላ ዲዛይታኔ ኢዚስ ቦንቾ ጊዲዳ ካታማታ ቤቲ-ያሺሞቴፔ፥ ባኣሊ-ሜኦኔፔኔ ቂሪያታይሜፔ ዶማዳ ሞኣቤ ሚጻ ቃራ ዬጋና። 10 ሞኣቤቲኔ ኣሞኔቲ ኢስታስ ሃሬታና ማላ ታ ኢስታ ኣርሼይ ዉሊዛ ባጋራ ዲዛ ዴራስ ኣꬃ ኢማና፤ ኣሞኔ ኣሳስ ሃይሳፌ ጉዬ ካዎቴꬃታ ማታን ኢስታ ቆፍሲዛ ሚሺ ዴና። 11 ታኒ ሞኣቤ ቃጻያና፤ ታኒ ጎዳ ጊዲዳይሳ ኢስቲ ሄ ዎዴ ኤራና› ጌስ።

ኤዶሜ ቦላ ዮቴቲዳ ቲንቢቴ

12 «ኡባ ሃሪዛ ጎዳይ፥ ‹ኤዶሜይ ዩሁዳ ቦላ ሃሎ ኬሲዳ ጊሻሲኔ ሄሳን ሞራንቻ ጊዲዳ ጊሻስ፥ 13 ኡባ ሃሪዛ ጎዳይ፡ ታኒ ታ ቄሴ ኤዶሜ ቦላ ዴንꬃና። ኢዛ ኣሳኔ ሜሃ ታ ዎꬋና፤ ታ ኢዛ ቡላ ሂስታና፤ ቴማኔፔ ቢዲ ዳዳኔ ጋካናስ ኢስቲ ማሻን ዉራና። 14 ታ ዴሬ ኢስራኤሌ ዴንꬃዳ ኤዶሜ ቦላ ሃሎ ኬሳና፤ ኢስቲካ ታ ሃንቆ ማላኔ ታ ቦሻ ማላ ኤዶሜ ዴራ ቦላ ኦꬃና፤ ታኒ ሃሎ ኬሲዳይሳ ኢስቲ ሄ ዎዴ ኤራና› ጌስ። *

ፊሊስጼሜ ቦላ ዮቴቲዳ ቲንቢቴ

15 «ኡባ ሃሪዛ ጎዳይ፥ ‹ፊሊስጼሜቲ ዎዚና ኢታቴꬃን ዴንዲዲ ሃሎ ኬሲዳ ጊሻሲኔ ዩሁዳካ ካሴ ጋምኢዳ ሞርኬቴꬃን ካꬊዲ ꬋይሳናሳ።* 16 ኡባ ሃሪዛ ጎዳይ፡ ታኒ ታ ቄሴ ፊሊስጼሜ ኣሳ ቦላ ዴንꬃና፤ ኬሊቴ ኣሳ ቃንጻና፤ ኣባ ጋጻን ኣቲዳይታካ ꬋይሳና። 17 ታኒ ኢስታ ቦላ ዎልቃማ ሃሎ ኬሳና፤ ታ ቦሻንካ ኢስታ ቃጻያና፤ ታ ኢስታ ቃጻዪዛ ዎዴ ኢስቲ ታኒ ጎዳ ጊዲዳይሳ ኤራና› ጌስ» ጊዴስ።

26

ጺሮሲ ቦላ ዮቴቲዳ ቲንቢቴ

1 ኑኒ ዲኤቲዳ ታማኔ ኢሲንꬃ ላይꬃን፥ ኣጊናስ ኮይሮ ጋላሳን ጎዳ ቃላይ ታኮ ዪዲ፥ * 2 «ሃይሶ ኣሳ ናዉ! ጺሮሲ ዬሩሳላሜ ጊሻስ፥ ‹ዴሬታ ፔንጌይ ሃሹ ሜቃዱስ፤ ኢዚ ፔንጌቲ ታስ ዋቂ ጊ ዶዬቲዳ፤ ሃኢ ኢዛ ላሌቲዳ ጊሻስ ታ ኢዞ ዱሬታና› ጊዴስ፥ 3 ኡባ ሃሪዛ ጎዳይ፡ ሃኔ ጺሮሴ ታ ኔ ቦላ ዴንዳዲስ፤ ኣባ ዳምባላይ ዴንዲዛ ማላ ታ ኔ ቦላ ዳሮ ዴሬ ዴንꬃና። 4 ኢስቲ ጺሮሲ ጊምቤዛ ሙሌራ ꬋይሳና፤ ኢዚ ናጌ ጊምቤታካ ላላና፤ ታኒ ኢዚ ቢታ ፒታ ꬋይሳዳ ካሎ ዲዛ ዛላ ኬሳና። 5 ታኒ ኡባ ሃሪዛ ጎዳይ ሃይሳ ዮቲዳ ጊሻስ ኢዛ ኣባ ጊዶን ጊቴ ሚጪ ሜሊሲዛሶ ጊዳና፤ ካዎቴꬃቲ ኢዚስ ዲዛዝ ቦንቃና። 6 ሄ ቢታን ኣባፌ ሃኪ ዲዛ ጉታቲ ማሻን ዉራና፤ ታኒ ጎዳ ጊዲዳይሳ ኢስቲ ሄ ዎዴ ኤራና።

7 «ኡባ ሃሪዛ ጎዳይ፥ ‹ካዎታስ ካዎ ጊዲዳ ባቢሎኔ ካዎ ናቡካዳናጾሬ ፓራታራኔ ፓራ-ጋሬታራ፥ ቶጋንቻታራኔ ዳሮ ኦላንቻታራ ፑዴሃ ባጋፌ ጺሮሲ ቦላ ታ ኤሃና። 8 ኢዚ ዴራስ ጊዶን ዲዛ ኔ ጉታታ ማሻን ዉርሳና፤ ኢዚ ዩሾን ኬላ ኬላና፤ ኔ ጊምቤስ ጼራ ጋካናስ ቢታ ዶራና፤ ኢዚ ባ ጎንዳሌዛካ ኔ ቦላ ዴንꬃና። 9 ጊምቤዛ ላሊዛ ሚሻን ዲርሳ ላላና፤ ኦላ ማሳራን ናጌ ጊምቤታካ ላላና። 10 ፓራ ዳሮቴꬃፌ ዴንዲዳይሳን ጉዱላይ ኔና ጎዚ ኦይካና፤ ኣሳይ ጊምቤይ ላሌቲዳ ካታማ ማላ ኢዚ ኔ ፔንጌታራ ጌሊዛ ዎዴ፥ ፓራታ፥ ፓራ-ጋሬታኔ ጋሬታ ጬንጉርሳፌ ዴንዲዳይሳን ኔ ጊምቤቲ ቃጻና። 11 ኔ ኦጌቲ ኡባይ ፓራ ቶሆን ዱሬታና፤ ኔ ዴራ ማሻን ዎꬋና፤ ኔ ዎልቃማ ቱሳቲካ ሳኣን ኩንዳና። 12 ኔ ኣቆታ ኢስቲ ቦንቃና፤ ኔ ሻቃጬ ኢስቲ ቦንቂ ኤካና፤ ኔ ዲርሳ ኢስቲ ላላና፤ ኔ ሎኦ ኬꬃታካ ኡባ ꬋይሳና፤ ኔ ሹቻኔ ኔ ሚꬃ፥ ኔ ዲርሳ ላሌꬃ ዱጌ ኣባን ዬጋና። 13 ኔ ዬꬃ ታኒ ሲርጲ ሂስታና፤ ሃይሳፌ ጉዬ ኔ ዲꬃ ጊሪሲ ሴቴቴና። * 14 ታ ኔና ካሎ ዲዛ ሎቻ ዛላ ኦꬃና፤ ኔኒ ሞሌ ጊቴ ሚጪዛሶ ጊዳና፤ ናምኣንꬆ ሲማ ኦሴታካ፤ ሃይሲ ሃናናይ ታኒ ጎዳይ ዮቲዳ ጊሻሳ› ጌስ።

15 «ኡባ ሃሪዛ ጎዳይ ጺሮሲስ፥ ‹ማዱንጺዳይቲ ቶቂሺን፥ ኔ ጊዶን ሼምፖ ዎꬊሺን፥ ኔ ኩንዴꬃ ጊሪሳፌ ዴንዲዳይሳን ሃሩሮቲ ቃጼቴኔ? 16 ኣባ ጋጻን ዲዛ ሃላቃቲ ኡባይ ባንታ ካዎቴꬃ ኣራታፔ ዎꬋና። ባንታ ሴሎ ማይኦ ዬጋና፤ ባንታ ጺባቤ ማይኦዛ ቃሪ ዬጋና። ባቦን ኩሚዲ ቢታ ቦላ ኡቲ ኮኮሪሼ ኔ ቦላ ጋኪዳ ሃኖዛ ጋሶን ኢስቲ ሺሮታና› ጌስ። * 17 ኔ ጊሻስ ዚላሊሼ፥

« ‹ኔ ኣሳይ ኣባ ጊዶን ዲዛሬ፥

ኤሬቲዳ ካታማዬ

ኔ ዋና ꬋያዲ!

ኔናን ዲዛ ኣሳራ

ኔ ኣባ ጊዶን

ዎልቃማኮሺን፥

ሄን ዲዛ ኣሳ ኣቻን

ኔ ያሺሲዳሮኮሺን።

18 ሃኢ ኔ ኩንዴꬃ ጋላስ

ኣባ ጋጻን ዲዛ ዴሬቲ ሂርጊዳ፤

ኔ ላሌቲዳ ጋሶን

ሃሩሮቲካ ቃጺዳ› ጌስ።

19 «ኡባ ሃሪዛ ጎዳይ፥ ‹ኢስታን ኣሲ ባይንዳ ካታማታ ማላ ታኒ ኔና ካይዚሲሺን፥ ዎጋ ጊታ ኣባን ታኒ ኔና ዬጋዳ ካሚሺን፥ 20 ቤኒ ዎዴ ኣሳቲ ጌሊዳ ኦላን ዎꬊዛይታራ ታ ኔና ዱጌ ዎꬃና፤ ዱጌ ኦላን ጌሊዛይታራ ታ ኔና ኢሲፌ ቤኒ ላሌቲዲ ዲዛ ቢታ ጋርሳን ታ ኔና ዎꬃና፤ ሄሳፌ ጉዬ ኔኒ ቢታ ቦላ ሼምፖራ ፓጻ ዲዛይታ ጋርሳን ኔስ ዴኦሶ ዴማካ፤ 21 ታኒ ኔ ዉርሴꬃ ሚቺዛዝ ኦꬃና፤ ሄሳፌ ጉዬ ኔ ዴኣካ፤ ኔ ኮዬታናሺን ቤታካ፤ ጊዶ ኣቲን ኔኒ ናምኣንꬆ ሙሌካ ቤታካ› ጌስ» ጊዴስ። *

27

ጺሮሲስ ዚላሌቲዳ ዚላስ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ጺሮሲ ጊሻስ ዚላላ። 3 ኣባን ጌሊዛሶ ፔንጌን ዲዛሪሲኔ ዳሮ ኣባ ጋጻታን ዲዛ ዴሬታራ ዛልኢዛ ጺሮሲስ፥ ኡባ ሃሪዛ ጎዳይ፥

«ሃኔ ጺሮሴ!

‹ኔኒ ኔና ኬሂፔ

ሎኦ› ጋዳሳ፤

4 ኔ ዛዋይ ኣባ ጊዶን ዴስ፤

ኔና ኦꬂዳይቲ ኬሂ

ሎኤꬂ ኦꬂዳ።

5 ኔ ሳንቃታ ኡባ፥

ሳኒሬፔ ዪዳ

ጺዳን ኦꬂዳ፤

ማርካቤ ቱሳቲ

ሊባኖሴፔ ዪዳ

ዚጋፔ ጊጊዳ።

6 ባሳኔፔ ዪዳ ዎላፔ

ማርካቤ ላጊዛ ሚሽ ኦꬂዳ፤

ቆጲሮሴ ዛዋፔ ዪዳ

ዚጋ ሚꬃ፥

ዳንጋርሳ ዛሌን ኣሌቄሲዲ

ኔ ዉይጌዛ ኦꬂዳ።

7 ኔ ማርካቤዛ ጺባቤይ

ጊብጼ ቢታ ላይኖፔ ኦሴቲዴስ፤

ሄሲ ኔና ባንዲራ ማላ ጎኢዴስ።

ሳሎ ሚሳቲዛኔ ኦቻ

ቴራ ሚሳቲዛ

ኔ ሻራቲ ቆጲሮሴፔ ዪዳ።

8 ማርካቤ ሶሎሊሲዛይቲ

ሲዶናፔኔ

ኣርዋዴፔ ዪዳይታ፤

ሃኔ ጺሮሴ፥

ኔ ማርካቤ ላጊዛይቲ

ሎሂዳ ኔ ኣሳታ።

9 ጌባሌፔ ሎሂዳ ዳናቲኔ

ሂላንቻቲ

ኔ ማርካቤታ ኮላናስ

ኔ ጊዶን ዴቴስ፤

ኣባ ቦላራ ቢዛ ማርካቤቲኔ

ማርካቤ ላጊዛይቲ ኡባይ

ሄሬጌቲዲ ኔናራ ዛልኤታናስ

ኔኮ ዬቴስ።

10 «ፓሪሴ፥ ሉዴኔ ፑጼ ኣሳቲ

ዎታዳራ ጊዲዲ

ኔ ኦላንቻታ ጊዶን

ኔና ሃጋዜቴስ፤

ኔስ ቴማ ጊዳና ማላ

ባንታ ጎንዳሌኔ

ባንታ ቢራታ ቆቤ

ኔ ጎዳ ቦላ ካቂዳ።

11 ኣርዋዴኔ ሄሌኬ ኣሳቲ

ኔ ጊምቤታ ኡባሶራ

ናጌቴስ፤

ጋማዴፔ ዪዳ ኣሳቲ

ኔ ጊምቤ ጊዶን ዴቴስ፤

ኢስቲ ባንታ ጎንዳሌ

ኔ ጊምቤዛ ዩሾን ካቂዳ፤

ኔ ፑላቴꬃ

ኩሜꬅ ኦꬂዳ።

12 «ኬሂ ዳሮ ጊዲዳ ኔ ዱሬቴꬃ ጋሶን ታርሴሴይ ኔናራ ዛልኤን ጋይታዱስ፤ ኢዛ ቢራኔ ቢራታ፥ ቆርቆሮኔ ኢርሳሴ ኤሃዳ ኔ ሻቃጬታ ላሜ ኤካዉስ።

13 «ያዋኔይ፥ ቱባሌይኔ ሜሼኬይ ኔናራ ኢሲፌ ዛልኤቴስ፤ ኣይሌታኔ ጻርቂማላፔ ኦሴቲዳ ሚሻታ ሻቃጬራ ላሜቴስ።

14 «ቤቲ-ቶጋርማ ኣሳቲ ጫና ፓራታ፥ ኦላ ፓራታኔ ባቁሎታ ሻቃጬን ላሜቴስ።

15 «ኤሮዶሴ* ኣሳቲ ዛልኤን ኔናራ ጋይቲዳ፤ ዳሮ ሃሩሮ ዴሬቲ ኔ ሻቃጬታ ዳንጋርሳ ዛሌኒኔ ዞጴ ጌቴቲዛ ሚꬃን ላሜቴስ።

16 «ኬሂ ዳሮ ጊዲዳ ኔ ኣቆታ ጋሶን ኣራሜይ ኔናራ ዛልኤን ጋይታዱስ፤ ኔ ሻቃጬካ ቤሉሬን፥ ኦቻ ቴራ ሚሳቲዛ ጫርቃን፥ ጺባቤን፥ ሎኦ ላይኖን፥ ሄሌሎኒኔ ዞኦ ኢንቁን ላሜቴስ።

17 «ዩሁዳይኔ ኢስራኤሌይካ ኣቶንታ ኔናራ ዛልኤን ጋይቲዳ፤ ኢስቲ ሚኒቴፔ ዪዳ ጊስቴ፥ ማሊዶ፥ ኤስ፥ ዛይቴኔ ባላሳኔ ጌቴቲዛ ꬋሊዛ ዛይቴ ኔ ሻቃጬዛራ ላሜቴስ።

18 «ኔ ዳሮ ዱሬቴꬃኔ ኢሻሎ ዱሳ ጋሶን ዳማስቆ ኣሳቲ ሄልቦኔ ዎይኔ ኡሺኔ ዛሃሬ ዴሬ ዶርሳ ኢስኬ ሺሺዲ ኔናራ ዛልኤቲዳ።

19 «ኦዜሌን ዲዛ ዳኔይኔ ጊርኬ ኣሳይ ኔ ዱማ ዱማ ሚሻ ሻሚዳ፤ ኢስቲ ኔ ሚሻራ ላማናስ ኣሌቄቲዳ ቢራታ፥ ዱማ ዱማ ሳዎታኔ ቃራፋ ኤሂዳ።

20 «ዳዳኔይ ኔ ሻቃጬ ጊላሴራ ላማዉስ።

21 «ኣራቢያ ሃላቃቲኔ ቄዳሬ ሃላቃቲ ኡባይ ኔ ላጌታ፤ ኢስቲ ላቃ፥ ꬋርሾኔ ዴይሼ ኤሂዲ ኔናራ ዛልኤቴስ።

22 «ሳባ ዛልኣንቻቲኔ ኤራኢሜ ዛልኣንቻቲ ኔናራ ዛልኤቴቴስ፤ ዶሬቲዳ ቂማሜ ኡባ፥ ኣልኦ ሹቺኔ ዎርቃ ሺሺዲ ሻቃጬን ኔናራ ዛልኤቴቴስ።

23 «ካራኔ፥ ካኔ፥ ኤዴኔ፥ ሳባ፥ ኣሶሬኔ ኪልማዴ ዛልኣንቻቲ ኔናራ ዛልኤቴቴስ። 24 ሄይቲካ ኔ ጊያ ጊዶን ሎኦ ማይኦ፥ ሳሎ ሚሳቲዛ ካባ፥ ጺባቤ፥ ሄሳꬆካ ቢራታ ቃላሜን ጶሊዛኔ ሚኒ ዳዴቲዳ ሲጋጃ ኤሂዲ ኔናራ ዛልኤቴቴስ።

25 «ታርሴሴ ማርካቤቲ

ኔ ሻቃጬ ጫኒ ጫኒ ኤፊዳ፤

ኔኒ ኣባ ጊዶን ዴጾ ጫና

ጫኔታዳ ዳሳ። *

26 ማርካቤ ሶሎሊሲዛይቲ ጪማ

ኣባ ጊዶን ኔና ኤፊዳ፤

ጊዶ ኣቲን ኣርሼይ

ሞኪዛ ባጋ ጫርኮይ

ኣባ ጊዶን

ኔና ሜንꬄሬꬂዴስ።

27 ማርካቤ ዳፋይ

ኔ ቦላ ጋኪዛ ጋላስ

ኔ ኣቆታይ፥ ኔ ሻቃጬይኔ

ኔ ዛልኤ ሚሻይ፥

ኔ ማርካቤዛ ሶሎሊሲዛይቲ፥

ማርካቤዛን ቢዛይቲኔ

ማርካቤ ኦሳንቻቲ፥

ኔ ዛልኣንቻቲኔ

ኔ ዎታዳራቲ ኡባይ፥

ማርካቤዛን ዲዛይቲ ኡባይ፥

ዱጌ ጪማ ኣባን ሚቴታና።

28 ኔ ማርካቤ ሶሎሊሲዛይቲ

ዋሲሺን፥

ኣባ ጋጻን ዲዛይቲ

ያርኪያርኬቴስ።

29 ማርካቤ ሶሎሊሲዛይቲ ኡባይ

ባንታ ማርካቤታ ኦሊ ባና፤

ማርካቤ ሶሎሊሲዛይቲኔ

ማርካቤን ዲዛይቲ ኡባይ

ዎꬊዲ ኣባ ጋጻን ኤቃና።

30 ባንታ ቃላ ꬎቁ ሂስቲዲ

ጫሞ ዬሆ ኔስ ዬካና፤

ባንታ ሁኤን ጉዱላ ቆሊዲ

ቢዲንꬃ ቦላ ቡሉሌታና።

31 ኔ ጊሻስ ካዮቲዲ

ባንታ ሁኤ ቡሉሳና፤

ማቃካ ማይኣና፤

ዎዚናፔ ጬጪዲ

ጫሞ ዬሆ ኔስ ዬካና።

32 ኔ ጊሻስ ኢስቲ ዋሲሼ

ዬካና፤

ኢስቲ ኔስ ዚላሊሼ፥

‹ኣባን ሚቴቲ ጮኡ ጊዳይ፥

ጺሮሴ ማላይ ኦኔ?› ጋና።

33 ኔ ሻቃጬይ

ኣባፌ ፒኒ ኬዚዳ ዎዴ፥

ዳሮ ዴሬታ ካልሳሳ፤

ኔኒ ኔ ጊታ ኣቆታኒኔ

ኔ ሻቃጬዛን ቢታን ዲዛ

ካዎቴꬃታ ዱሬሳዳሳ።

34 ሃኢ ጊዲኮ ጪማ ሃꬃን

ኣባ ጊዶን ሜቄሬታ

ኩንዳዳሳ፤

ኔ ጫናይኔ ጫኔቲዳ

ኣሳይ ኡባይ

ኔናራ ኣባን ሚቴቲዳ።

35 ኣባ ጋጻን ዴኢዛ ኣሳይ ኡባይ

ኔ ቦላ ጋኪዳይሳ ቤኢዲ

ዳጋሚዳ።

ኢስታ ካዎቲካ ሂርጋን ኮኮሪዳ፤

ኢስታ ኣይፌሶይ ላሜቲዴስ።

36 ሃራ ካዎቴꬃታ ጊዶን ዲዛ

ዛልኣንቻቲ

ኔ ቦላ ኣይ ኬና ዋይቂዶ!

ኔ ዉርሴꬃይ

ዳጋንꬂዛዝ ጊዲዴስ፤

ኔ ሜርናስ ቤታካ» ጊዴስ።

28

ጺሮሴ ሃላቃ ቦላ ዮቴቲዳ ቲንቢቴ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ጺሮሴ ሃላቃስ ኡባ ሃሪዛ ጎዳይ፡

«ኔ ዎዚናይ ኦቶሮን ኩሚዲ፥

‹ታኒ ጾሳ፤

ጾሳ ኣራታን ኣባስ

ጊዶ ኣዳን ኡታዲስ› ጊዴስ።

ኣይኮስካ ኔኒ ታኒ ጾሳ ማላ

ኣꬎ ኤራንቻ ቆፒኮካ

ኔኒ ኣሳ ኣቲን ጾስ ዳካ።

3 ኔኒ ዳኔላፔ ቦላራ

ኣꬎ ኤራንቻ?

ኔፔ ጌሚዳ

ጹራ ዮኦይ ዴኔ?

4 ኔ ኣꬎ ኤራቴꬃኒኔ

ኔ ኣኬካን

ኔ ኣቆታ ዳጋሳዳሳ፤

ዎርቃኔ ቢራ

ኔ ሚንጃ ኬꬃን

ሺሻዳሳ።

5 ኔ ዛልኤ ኦሶ ኤራቴꬃን

ኬሃ ቢዳ ጊሻስ፥

ኣቆታ ቦላ ኣቆታ ዳጋሳዳሳ፤

ኔ ኣቆታ ዳሮቴꬃፌ

ዴንዲዳይሳን

ኔ ዎዚናይ ኦቶሮን

ኩሚዴስ ጋዳ ዮታ።

6 «ሄሳ ጊሻስ

ኡባ ሃሪዛ ጎዳይ፥

‹ታኒ ጾሳ ማላ

ኣꬎ ኤራንቻ›

ጋዳ ኔኒ ቆፒዛ ጊሻስ፥

7 ካዎቴꬃታ ጊዶን

ኬሂ ሜንጼ ኢታ ጊዲዳ ኣላጋታ

ታ ኔ ቦላ ኤሃና።

ኢስቲ ኔ ኣꬎ ኤራቴꬃ

ፑላቴꬃ ቦላ

ባንታ ማሻ ሾዳና፤

ጊታ ኔ ቦንቾዛካ ቱኒሳና።

8 ኔና ዱጌ ኦላን ዬጋና፤

ጪማ ሃꬃን ኣባ ጊዶን

ኢታ ሃይቆ ኔ ሃይቃና።

9 ሂስቲን ኔኒ ኔና ዎꬊዛይታ

ሲንꬃን፥

‹ታኒ ጾሳ› ጋንዲ?

ኔና ዎꬊዛይታ ኩሼን

ኔ ጌላሼ

ኔኒ ኣሳ ኣቲን ጾስ ዳካ።

10 ኔኒ ኣላጋታ ኩሼን

ኣማኖንታ ኣሳታ

ሃይቆ ማላ ሃይቃና፤

ኡባ ሃሪዛ ጎዳይ፥

‹ታኒ ሃይሳ ዮታዲስ›

ጌስ» ጊዴስ።

ጺሮሴ ካዎ ኩንዴꬅ

11 ቃሴካ ጎዳ ቃላይ ታኮ ዪዲ፥ 12 «ሃይሶ ኣሳ ናዉ! ጺሮሴ ካዎ ጊሻስ ዚላላሼ ኡባ ሃሪዛ ጎዳይ ኔና፥

« ‹ኣꬎ ኤራቴꬃን ኩማዳ፥

ኩሜꬃ ፑላቴꬅ ማይኣዳ

ኔኒ ኣሳስ ቱሙ ሌሚሶ ጊዳዳሳ።

13 ኔኒ ኤዴኔን፥

ጾሳ ኣታኪልቴ ጊዶን ዴኣዳሳ፤

ቦንቾ ሹቻዚ ኢሶይ ኢሶይ

ኔና ኣሌቂሲዴስ፤

ኢስቲካ ሳርዲዮኔ፥

ቶጳዚዮኔኔ ኣልማዜ፥

ማርጊዴ፥ ኢያስጲዴኔ ሲምፔሬ፥

ቤሉሬ፥ ቢሪሌኔ ኣልኦ ኢንቁ፤

ኔ ማይኦቲካ ጾልቂዛ

ኢንቁኔ ዎርቃ፤

ሃይቲ ኔኒ ሜꬌቲዳ

ጋላስ ኦሴቲዳ።

14 ኔኒ ናጊዛ

ኪሩቤ ጊዳዳ ቲዬታዳሳ፤

ሄሳስ ታ ኔና ሹማዲስ፤

ኔኒ ካሴ ጌሻ ዙማን

ጾሳይሳን ዴኣዳሳ፤

ታማ ማላ ሹቻታ ጊዶን

ሲሜሬታዳሳ።

15 ኔኒ ሜꬌቲዳ ጋላሳፌ ዶሚን፥

ኢታቴꬂ ኔ ቦላ

ቤቲዳ ጋላስ ጋካናስ፥

ኔኒ ኦጌ ኡባን

ቦሬይ ባይንዳ ዴኣዳሳ።

16 ኔ ዛልኤይ ሚኒዳ ጊሻስ፥

ማካላቴꬃን ኩማዳሳ፤

ናጋራካ ኦꬃዳሳ።

ሄሳ ጊሻስ ታ ኔና

ጾሳ ዙማ ቦላፌ

ካዉሻዳ ዬዴꬃዲስ፤

ሃይሶ ናጊዛ ኪሩቤ!

ታ ኔና ታማ ሚሳቲዛ

ሹቻታ ጊዶፌ ኬሳዲስ።

17 ኔ ፑላቴꬃ ጋሶን፥

ኔ ዎዚናይ ኦቶሬቲዴስ፤

ኔ ቦንቾ ጊታቴꬃፌ

ዴንዲዳይሳን፥

ኔ ኣꬎ ኤራቴꬃ ቱኒሳዳሳ፤

ሄሳ ጊሻስ ታኒ ኔና

ዱጌ ቢታን ኦላዲስ፤

ሃራ ካዎታ ሴራናስ

ማላታ ኦꬃዲስ።

18 ኔ ናጋራኒኔ ኔ ጪሞ ዛልኤ

ዳሮፔ ዴንዲዳይሳን፥

ኔ ጎይኒዛ ኬꬃታ

ቱኒሳዳሳ።

ሄሳ ጊሻስ

ታኒ ታማይ ኔ ጊዶፌ

ኬዛና ማላ ኦꬃዲስ፤

ኢዚካ ኔና ሚዴስ።

ኔና ቤኢዛ ኡባ ሲንꬃን፥

ቢታ ቦላ ኔና ቢዲንꬅ ኬሳዲስ።

19 ኔና ኤሪዛ ካዎቴꬃቲ ኡባይ፥

ኔ ቦላ ጋኪዳይሳን ዳጋሚዳ።

ኔ ዉርሴꬂ

ጬጪሲዛዝ ጊዲዴስ፤

ሃይሳፌ ጉዬ ኔስ

ዴኦይ ዴና› ጌስ» ጊዴስ።

ሲዶና ቦላ ዮቴቲዳ ቲንቢቴ

20 ጎዳ ቃላይ ታኮ ዪዲ፥ * 21 «ሃይሶ ኣሳ ናዉ! ኔ ኣይፌሶ ሲዶና ባጋ ዛራዳ ቲንቢቴ ኢዚ ቦላ ዮታ። 22 ኔኒ ዴራስ ኡባ ሃሪዛ ጎዳይ ኔና፥

‹ሃኔ ሲዶና ታኒ ኔ ቦላ ዴንዳዲስ፤

ኔ ጊዶን ታኒ ቦንቼታና፤

ቂጻቴ ታኒ ኢዚ ቦላ ኤሂሺን፥

ታ ጌሻቴꬃካ

ታ ኢዚ ጊዶን ቆንጪሲሺን፥

ታኒ ጎዳ ጊዲዳይሳ ኢስቲ ኤራና።

23 ታኒ ኢዚ ቦላ ኢታ ሃርጌ ኤሃና፤

ኢዚ ኦጌታን ሱꬂ ጉካና ማላ

ታ ኦꬃና፤

ኡባ ባጋራ ዪዛ

ማሻን ሲፌቲዳይቲ፥

ኢዚ ጊዶን ኩንዳና፤

ሄሳፌ ጉዬ

ታኒ ጎዳ ጊዲዳይሳ

ኢስቲ ኤራና።

24 « ‹ሃይሳፌ ጉዬ ኢስራኤሌ ኣሳ ኡንኤꬂዛ ኪንዲቾይኔ ጫዲዛ ኣጉንꬅ ጊዲዳ ሾሮቲ ኢስታ ዩሾን ዴቴና፤ ሄሳን ታኒ ኡባ ሃሪዛ ጎዳ ጊዲዳይሳ ኢስቲ ኤራና› ጌስ» ጊዴስ።

ኢስራኤሌ ኣሳ ኣንጄቴꬅ

25 ኡባ ሃሪዛ ጎዳይ፥ «ታ ኢስራኤሌ ዴራ ኢስቲ ላሌቲዳ ካዎቴꬃታ ቢታፌ ሺሺዛ ዎዴ፥ ካዎቴꬃቲ ጼሊሺን ታ ጌሻቴꬃ ታኒ ኢስታ ጊዶን ቆንጪሳና፤ ሄሳፌ ጉዬ ኢስቲ ታኒ ታ ኣይሌ ያቆቤስ ኢሚዳ ባንታ ቢታን ዴኣና። 26 ሄን ኢስቲ ሳሮን ዳና፤ ኬꬃታ ኬጻና፤ ዎይኔ ቱራ ቶኪዛሶሆታ ጊጊሳና፤ ኢስቲ ካꬊዳ ሾሮታ ታ ቃጻዪዛ ዎዴ ኢስቲ ሳሮን ዳና፤ ሄሳፌ ጉዬ ታኒ ጎዳይ ኢስታ ጾስ ጊዲዳይሳ ኢስቲ ኤራና» ጌስ።

29

ጊብጼ ቦላ ዮቴቲዳ ቲንቢቴ

1 ኑኒ ዲኤቲዳ ታማንꬃ ላይꬃን፥ ታማንꬃ ኣጊናን፥ ታማኔ ናምኣንꬃ ጋላሳን ጎዳ ቃላይ ታኮ ዪዲ፥ * 2 «ሃይሶ ኣሳ ናዉ! ኔ ኣይፌሶ ጊብጼ ካዎ ፓሮኔኮ ዛራዳ ኢዛ ቦላኔ ጊብጼ ቢታ ኡባ ቦላ ቲንቢቴ ዮታ። 3 ኔኒ ኢዛስ ኡባ ሃሪዛ ጎዳይ፥

«ሻፋ ሃꬃ ጊዶን ኢቺዳ

ሃይሶ ጊታ ዶኣዞ!

ጊብጼ ካዎ ፓሮኔ!

ታ ኔ ቦላ ዴንዳዲስ፤

‹ኣባዬ ሻፋይ ታይሳ፤

ታኒ ታስ ሜꬋዲስ› ጋሳ። *

4 ጊዶ ኣቲን ኔ ሲꬌን

ታ ዳፎ ኣꬃና፤

ኔ ሻፋታን ዲዛ ሞሌታ

ኔ ጎጋራ ኦይሴꬃና።

ኔስ ጎጋን ሻቢዳ

ሞሌታ ኡባራ

ታ ኔና ኔ ሻፋታፔ

ጎቻ ኬሳና።

5 ኔናኔ ኔ ሻፋታን ዲዛ

ሞሌታ ኡባ፥

ታ ባዞ ቢታን ዬጋ ኣጋና፤

ኣይኮይ ባይንዳ ዴምባን

ኔ ኩንዳና፤

ኔና ሺሻናይኔ

ዴንꬃናይ ዴና፤

ዎራ ዶኣታሲኔ ሳሎ ካፎታስ፥

ኔኒ ቁማ ጊዳና ማላ

ታ ኣꬃ ኢማና።

6 «ሄሳፌ ጉዬ ጊብጼን ዲዛ ኡባይ ታኒ ጎዳ ጊዲዳይሳ ኤራና።

«ኢስራኤሌ ኬꬃን ኔኒ ኣሳስ ማቃ ጉፌ ጊዳዳሳ። * 7 ኢስቲ ኔና ኦይኪዳ ዎዴ ሜቃዳ ኢስታ ሾጳዛ ጫዳዳሳ፤ ኢስቲ ኔናን ዜምፒዳ ዎዴ ሜቃዳ ኢስታ ዞኮ ዱꬃዳሳ። 8 ሄሳ ጊሻስ ኡባ ሃሪዛ ጎዳይ ታኒ ማሻ ኔ ቦላ ኤሃና፤ ኔ ኣሳታኔ ኢስታ ሜሄታ ዎꬋና። 9 ጊብጼይ ላሌቲዳ ቡላ ቢታ ጊዳና። ሄሳፌ ጉዬ ታኒ ጎዳ ጊዲዳይሳ ኢስቲ ኤራና።

« ‹ኣባዬ ሻፋይ ታይሳ፤ ታኒ ኢዛ ሜꬋዲስ› ጋዳሳ። 10 ሄሳ ጊሻስ ታኒ ኔ ቦላኔ ኔ ሻፋታ ቦላ ዴንዳዲስ፤ ጊብጼ ቢታ ሚጊዶሌፔ ቢዲ ኣሲዋ ጋካናስ፥ ሄፔካ ቢዲ ቶጵያ ዛዋ ጋካናስ ላላዳ ታኒ ቡላሳና። 11 ኣስ ጊዲን ሜሄ ጊዲን ሄራ ኣꬊቤና፤ ኦይዱ ታሙ ላይꬅ ጋካናስ ኦኒካ ኢዚን ዴና። 12 ታኒ ጊብጼ ቢታ ꬋይዳ ቢታታፔ ኢሲኔይ ማላ ቡላሳና፤ ኢዚ ካታማቲካ ላሌቲዳ ካታማታ ጊዶን ኦይዱ ታሙ ላይꬅ ጋካናስ ካይስ ጊዳና፤ ጊብጼታካ ታኒ ካዎቴꬃታ ጊዶን ላላና፤ ዴሬታ ጊዶን ታ ኢስታ ዜራና።

13 «ኡባ ሃሪዛ ጎዳይ፥ ‹ኦይዱ ታሙ ላይꬃፌ ጉዬ ታኒ ጊብጼታ ኢስቲ ላሌቲ ዲዛ ካዎቴꬃታ ጊዶፌ ሺሻና። 14 ታኒ ኢስታስ ዛራ ኢሻሎ ዴኦ ኢማና፤ ካሴ ኢስታ ኣዋታ ቢታ ጳጺሮሴ ታ ኢስታ ዛራና፤ ኢዛካ ካዎቴꬃታ ኡባፌ ላፋ ጊዳና። 15 ሃራ ካዎቴꬃታፔ ቦላራ ኢዛ ባና ꬎቁ ሂስታና ዳንዳዩኩ፤ ታኒ ኢዞ ኬሃ ላፋ ሂስታና፤ ሄሳ ጊሻስ ኢዛ ሃራ ካዎቴꬃታ ዛራ ሃራና ዳንዳዩኩ። 16 ጊብጼይ ሃይሳፌ ጉዬ ኢስራኤሌይ ኢዚን ዜምፒዛ ዴሬ ጊዱኩ፤ ማዶ ዴማናስ ኢዚኮ ኢስቲ ሲሚዳ ዎዴ ኢስቲ ኦꬂዳ ናጋራ ኢስቲ ቆፍሲዛ ዴሬ ጊዳና፤ ሄሳፌ ጉዬ ታኒ ኡባ ሃሪዛ ጎዳ ጊዲዳይሳ ኢስቲ ኤራና› ጌስ» ጊዴስ።

ጊብጼ ጾኔቴꬅ

17 ኑኒ ዲኤቲዳ ናምኡ ታማኔ ላፑንꬃ ላይꬃን፥ ኮይሮ ኣጊናን፥ ኮይሮ ጋላሳን ጎዳ ቃላይ ታኮ ዪዲ፥ 18 «ሃይሶ ኣሳ ናዉ! ባቢሎኔ ካዎ ናቡካዳናጾሬይ ዎልቃማ ኦላ ጺሮሴ ቦላ ዴንꬄꬂዴስ፤ ኡባ ሁኤይ ቦኣቲዴስ፤ ኡባ ሃሼይካ ጋሬቲዴስ፤ ጊዲኮካ ኢዚኔ ኢዛ ኦላንቻቲ ጺሮሴ ቦላ ኢስቲ ዎራጂዲ ዴሚዳ ዎꬌይ ዴና። 19 ሄሳ ጊሻስ ኡባ ሃሪዛ ጎዳይ፥ ‹ታኒ ጊብጼ ቢታ ባቢሎኔ ካዎ ናቡካዳናጾሬስ ኣꬃ ኢማና፤ ኢዚስ ዲዛ ኣቆታ ኡባ ኢዚ ባስ ሚያና፤ ኢዛ ኦላንቻታስ ዳሞዛ ጊዳና ማላ ቢታይን ዲዛ ሚሽ ኡባ ቦንቃናኔ ፒቲ ኤፋና። 20 ኢዚኔ ኢዛ ኦላንቻቲ ታስ ዳቡርዳ ጊሻስ ኢዛስ ዳቡራ ጋቴ ጊዳና ማላ ጊብጼ ታ ኢዛስ ኢማዲስ› ጌስ።

21 «ሄ ጋላስ ታኒ ኢስራኤሌ ኬꬃስ ካጬ ሞይዛና፤ ኢስታ ጊዶን ታ ኔ ዶና ዶያና፤ ሄሳን ታኒ ጎዳ ጊዲዳይሳ ኢስቲ ኤራና» ጊዴስ።

30

ጊብጼ ቦላ ያና ቂጻቴ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ሃይሳ ማላ ጋዳ ቲንቢቴ ዮታ፡ ኡባ ሃሪዛ ጎዳይ፥

« ‹ዉ! ዉይ› ጋ ዋሳ፤

‹ሄ ጋላሳይስ ኣዬ ኣና!› ጋ።

3 ጋላሳይ ማቲዴስ!

ጎዳ ጋላሳይ ጋኪዴስ!

ሄ ጋላሳይ ሻራ ጋላሳ፤

ካዎቴꬃታ ኡባስ

ባሻ ጋላሳ።

4 ጊብጼ ቦላ ኦላይ ያና፤

ቶጵያ ቦላካ ቱጋይ ያና።

ዳሮቲ ጊብጼን ሹኬቲ ኩንዳና፤

ኢዚ ኣቆታይ ቦንቄታና፤

ኢዚ ዮቻቲካ ላሌታና።

5 «ቶጵያይኔ ፑጼይ፥ ሉዴይኔ ኣራቤይ፥ ሊቢያይኔ ጫቆ ቃላ ቢታ ኣሳይ ጊብጼራ ኢሲፌ ማሻን ዉራና።

6 «ኡባ ሃሪዛ ጎዳይ፥

‹ጊብጼራ ዙፔቲዛይቲ ኩንዳና፤

ኢዛ ኦቶሬቲዛ ሚኖቴꬃይ ꬋያና፤

ሚጊዶሌፔ ቢዲ

ኣሲዋ ጋካናስ፥

ኢስቲ ማሻን ሃይቃና› ጌስ።

7 ቡላ ቢታታ ጊዶን

ኢስቲ ኣꬊ ቡላ ጊዳና፤

ኢስታ ካታማቲካ

ላሌቲዳ ካታማታ ጊዶፌ

ኢሳ ጊዳና።

8 ታኒ ጊብጼን ታማ ኦይꬂዛ ዎዴ፥

ኢዞ ማዲዛይቲ ኡባይ

ኩንዲዛ ዎዴ፥

ታኒ ጎዳ ጊዲዳይሳ

ኢስቲ ሄ ዎዴ ኤራና።

9 «ሄ ጋላስ ታ ቃስታኔቲ ማርካቤን ቢዲ ባꬊ ጋ ኡቲዳሶሆፔ ኬሳናስ ቶጵያ ዳጋንꬃና፤ ጊብጼይ ꬉማን ሚቴቲዛ ዎዴ ኢስታ ጬጬይ ኦይካና፤ ቱማፔ ሄ ጋላሳይ ያና»።

10 ኡባ ሃሪዛ ጎዳይ፥

«ባቢሎኔ ካዎ ናቡካዳናጾሬ ኩሼን

ቆዳይ ባይንዳ ጊብጼ ዴሬ ኣሳ

ታ ꬋይሳና።

11 ካዎቴꬃታ ኡባፌ

ሜንጼ ኢታ ጊዲዳ

ኢዚኔ ኢዛ ኦሳንቻቲ

ቢታዮ ꬋይሳናስ

ያና ማላ ኦꬃና፤

ባንታ ማሻ

ጊብጼ ቦላ ሾዲዲ

ቢታዮ ኣሃ ጻላ ሂስታና።

12 ኣባዬ ሻፋ ታኒ ሜሊሳና፤

ቢታዮካ ኢታ ኣሳታስ ባይዛና፤

ኣላጋታ ኩሼን ቢታዮኔ

ኢዚን ዲዛ ኡባ ታ ቡላ ሂስታና፤

ታኒ ጎዳይ ሃይሳ ዮታዲስ።

13 «ኤቃ ጾሳታ

ታ ꬋይሳና፤

ሜምፒሳን ዲዛ ሚስሌታ

ታ ዲፒ ሂስታና፤

ሃይሳፌ ጉዬ ጊብጼን

ሃላቃታናይ ዴና፤

ቢታይ ቦላ

ታ ያሻቴꬅ ኪታና።

14 ታኒ ጳጺሮሴ ቢታ

ቡላ ሂስታና፤

ጻኖሴ ቦላ ታማ ዬዳና፤

ቴቤሴ ቦላ ቂጻቴ ዬጋና።

15 ጊብጼስ ሚጻ ጊዲዳ

ሲና ቦላ ታ ባሻ ጉሳና፤

ቆዳይ ባይንዳ ቴቤሴ ኣሳ

ታ ꬋይሳና።

16 ታኒ ጊብጼ ቦላ ታማ ኤꬃና፤

ሲኔይ ጬጬን ቡልኣኬታና፤

ቴቤሴይ ዳምባላን ሚቴታና፤

ሜምፒሳይ ዱጾንታ

ጬጬ ጊዶ ጌላና።

17 ሄሊዮቴኔ

ቡባስቴ ናቴꬃቲ

ማሻን ሲፌታና፤

ሄ ካታማቲካ ዲኤታና።

18 ታኒ ጊብጼ ቃምባራ ሜንꬂዛ ዎዴ

ጻፊናሴን ጋላሳይ ቃማና፤

ሄሳፌ ጉዬ ኢዛ ኦቶሬቲዳ

ኢዚ ሚኖቴꬃይ ኩንዳና፤

ኢዛ ሻራን ካሜታና፤

ኢዚ ጉታቲካ ዲኤታና።

19 ሄሳ ጊሻስ ታ ጊብጼ ቦላ

ታ ቂጻቴ ኤሃና፤

ኢስቲካ ታኒ ጎዳ ጊዲዳይሳ

ሄ ዎዴ ኤራና» ጊዴስ።

ጊብጼ ካዎ ኩንዴꬅ

20 ኑኒ ዲኤቲዳ ታማኔ ኢሲንꬃ ላይꬃን፥ ኮይሮ ኣጊናን፥ ላፑንꬃ ጋላሳን ጎዳ ቃላይ ታኮ ዪዲ፥ 21 «ሃይሶ ኣሳ ናዉ! ታኒ ጊብጼ ካዎ ቄሴ ሜንꬃዲስ፤ ኢዚ ፓጻና ማላ ኢዛ ቄሴይ ኮሌቲቤና፤ ዎይኮ ኢዚ ማሻ ኦይኪ ዳንዳያና ማላ ኢዛ ኩሼይ ማቃን ኮሌቲቤና። 22 ሄሳ ጊሻስ ኡባ ሃሪዛ ጎዳይ፥ ‹ታኒ ጊብጼ ካዎ ፓሮኔ ቦላ ዴንዳዲስ፤ ኢዛስ ፓጻ ቄሴዛራኔ ሜቆ ቄሴዛራ ናምኣ ጋꬃ ሜንꬃና፤ ኢዛ ማሻይ ኢዛ ኩሼፔ ኬሲ ኤኪ ዎꬋና ማላ ታ ኦꬃና። 23 ታኒ ጊብጼ ኣሳ ካዎቴꬃታ ጊዶን ላላና፤ ሃራ ዴሬታ ጊዶንካ ዜራና። 24 ታኒ ባቢሎኔ ካዎ ቄሴ ሚንꬃዳ ታ ማሻካ ኢዛ ኦይꬃና። ጊዶ ኣቲን ፓሮኔ ቄሴዛ ታ ሜንꬃና፤ ኢዚካ ባ ሞርኬዛ ሲንꬃን ኢታ ማዱንጺዳ ኣሳ ማላ ቶቃና። 25 ባቢሎኔ ካዎ ቄሴ ታ ሚንꬃና፤ ጊዶ ኣቲን ፓሮኔ ቄሴይ ዳቡራና፤ ታኒ ታ ማሻ ባቢሎኔ ካዎ ኩሼን ኦይꬂን ኢዚካ ቃꬂሺን ታኒ ጎዳ ጊዲዳይሳ ኢስቲ ኤራና። 26 ታ ጊብጼታ ካዎቴꬃታ ጊዶን ላላና፤ ዴሬታ ጊዶንካ ዜራና፤ ሄሳፌ ጉዬ ታኒ ጎዳ ጊዲዳይሳ ኢስቲ ሄ ዎዴ ኤራና› ጌስ» ጊዴስ።

31

ሊባኖሴ ዚጋ ሌሚሶ

1 ኑኒ ዲኤቲዳ ታማኔ ኢሲንꬃ ላይꬃን፥ ሄꬓንꬃ ኣጊናን፥ ኮይሮ ጋላሳን ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ጊብጼ ካዎ ፓሮኔሲኔ ቆዳይ ባይንዳ ኢዛ ዴራስ፥

« ‹ጊታቴꬃን ኔናራ

ጊናታናይ ኦኔ?

3 ኢዛ ሃጋይ ዎራስ ኩዋ ጊዲዲ

ዳሮ ሉሌ ጊዲዲ ኢዛ ጼራይ

ሳሎ ጋኪ ዲቺዛ

ሊባኖሴ ዚጋ

ሚሳቲዛ ኣሶሬ ጼሊቴ።

4 ሃꬃቲ ኢዛ ጫሪሲዳ፤

ጪማ ፑልቶቲካ ኢዛ ዲቺዳ፤

ኢስታ ካንቼ

ሃꬃቲ ጎጊዳ፤

ኢስታ ጻጶይ ዲዛሶ

ኡባ ኢርጺሲዳ፤

ዴምባን ዲዛ ሚꬃታ ኡባኮ

ዛራ ሃꬅ ዬዲዳ።

5 ሃꬅ ካሊዳ ጊሻስ

ዎራ ጊዶን ዲዛ ሚꬅ ኡባፌ፥

ኬሂ ኣዱቂዴስ፤

ኢዛ ሃጋቲ ዳዪዳ፤

ኡንቁሎቲ ኣዱቂዳ።

6 ሳሎ ካፎቲ ኡባይ ኢዛ ሃጋታ ቦላ

ባንታ ኬꬅ ኬጺዳ፤

ዎራ ዶኣቲ ኡባይ

ኢዛ ሃጋታ ጋርሳን

ማራታ ዬሊዳ፤

ጊታ ካዎቴꬃቲ

ኡባይ ኢዛ ኩዋ

ጋርሳን ዴኢዳ።

7 ዳዪዳ ኢዛ ሃጋታራ

ኢዛስ ፑላዚ ኬሂ ሎኦ፤

ኢዛ ጻጶቲ ሃꬂ

ዳሪ ዲዛሶ ቢዳ።

8 ጾሳ ጋናቴን ዲዛ ዚጋቲካ

ኢዛራ ጊናታና ዳንዳይቤቴና፤

ጺዳቲካ ኢዛ ሃጋታራ

ጊናቴቴና፤

ዎላቲካ ኢዛ ሃጋራ

ጊናቴቴና፤

ጾሳ ጋናቴን ዲዛ

ኣይ ሚꬂካ

ሎኤቴꬃን ኢዛ ጋኬና። *

9 ታኒ ኢዛ ዳሮ ሃጋታራ ጋꬃ

ፑላሳ ሜꬋዲስ፤

ጾሳ ጋናቴን ዲዛ

ሚꬃቲ ኡባይ

ኢዛ ኣሞታና ማላ

ኦꬃዲስ› ጌስ ጋ።

10 «ሄሳ ጊሻስ ኡባ ሃሪዛ ጎዳይ፥ ‹ጩፑ ጊዳ ቦንጮታ ቦላ ጼራ ꬎቁ ሂስቲዲ ባና ዛራꬊሲዳ ጊሻስ፥ ባ ኣዱሳቴꬃን ኢዚ ኦቶሬቲዳ ጊሻስ፥ 11 ታኒ ኢዛ ኢታቴꬃ ኬና ኢዛ ኦሶ ጋቴ ኢማና ማላ ካዎቴꬃታ ሃሪዛይሳስ ታ ኢዛ ኣꬃ ኢማዲስ። ታ ኢዛ ኬሳ ዎራ ኦላዲስ። 12 ካዎቴꬃታ ጋርሳን ኬሂ ሜንጼ ኢታ ኣላጋቲ ኢዛ ቃንጼሬꬂ ዬጊዳ፤ ኢዛ ኡንቁሎቲ ዙማታኒኔ ዙሌታን ኩንዲዳ፤ ኢዛ ሃጋቲካ ሜቄሬቲ ሃꬃ ዛራታን ዎꬊዳ፤ ቢታን ዲዛ ካዎቴꬃቲ ኡባይ ኢዛ ኩዋ ጋርሳፌ ኬዚዲ ዬጊ ቢዳ። 13 ሳሎ ካፎቲ ዪዲ ኩንዲዳ ሚꬃ ቦላ ኡቲዳ፤ ዎራ ዶኣቲካ ኡባይ ኩንዲዳ ሚꬃ ሃጋታ ቦላ ኡቲዳ። 14 ሄሳ ጊሻስ ሃꬃ ላንቄን ዲዛ ኣይ ሚꬂካ ባ ጼራ ጩፑ ጊዳ ቦንጮታፔ ቦላራ ꬎቁ ሂስቲዲ ሃይሳፌ ጉዬ ባና ኦቶሮን ዛራꬊሴና፤ ቃሴካ ኣይ ሚꬂካ ሎኤꬂዲ ሃይሳꬆ ኣዱቄና፤ ኡባይካ ሃይቂዲ ዱጌ ዱፎን ጌሊዛይታራ ኢሲፌ ሃይቃና ማላ ፒርዴቲዴስ› ጌስ።

15 «ኡባ ሃሪዛ ጎዳይ፥ ኢዚ ዱጌ ዱፎን ጌሊዳ ጋላስ ጪማ ፑልቶታ ኢዛ ጊሻስ ካዮን ካማዲስ፤ ሻፋታ ቴቃዲስ፤ ጎጊዛ ሃꬃቲካ ኤቂዳ፤ ታ ኢዛ ጋሶን ሊባኖሴ ꬉማ ማይዛዲስ፤ ዎራ ሚꬃቲ ኡባይ ሜሊዳ። 16 ዱጌ ዱፎን ጌሊዛይታራ ታ ኢዛ ጌልꬂዛ ዎዴ ኢዚ ኩንዲሺን ሲዬቲዳ ጊሪሳይ ካዎቴꬃታ ዳጋንꬂዴስ፤ ሄሳፌ ጉዬ ኤዴኔ ሚꬃቲ፥ ዱማኔ ዶሬቲዳ ሊባኖሴ ሚꬃቲ፥ ሃꬅ ካሊዳ ሚꬃቲ ኡባይ ቢታ ጋርሳን ዲሼ ሚኔቲዳ። 17 ካዎቴꬃታ ጊዶፌ ኢዛራ ዙፔቲዳይቲ፥ ኢዛ ኩዋ ጋርሳን ዴኢዳይቲ፥ ማሻን ሲፌቲዳይታራ ጋይታናስ ዱጌ ዱፎን ዎꬊዳ።

18 «ኤዴኔን ሚꬃታፔ ፑላቴꬃኒኔ ኣዱሳቴꬃን ኔናራ ጊናታናይ ኦኔ? ጊዶ ኣቲን ኔኒካ ሄሳꬆ ኤዴኔ ሚꬃታራ ኢሲፌ ቢታ ጋርስ ጌላና፤ ማሻን ሃይቂዳይታራኔ ኣማኖንታይታራ ኢሲ ቦላ ኢቻና።

«ፓሮኔኔ ቆዳይ ባይንዳ ኢዛ ዴራ ጋካናይሲ ሃይሳ፤ ታኒ ኡባ ሃሪዛ ጎዳይ ሃይሳ ዮታዲስ» ጊዴስ።

32

ፓሮኔ ጊሻስ ዚላሌቲዳ ዚላስ

1 ኑኒ ዲኤቲዳ ታማኔ ናምኣንꬆ ላይꬃን፥ ታማኔ ናምኣንꬆ ኣጊናን፥ ኮይሮ ጋላሳን ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ጊብጼ ካዎ ፓሮኔስ ዚላላሼ፥

« ‹ኔኒ ካዎቴꬃ ጊዶን

ጋሞ ማላ፤

ኣባ ጊዶንካ ሚሚንቴ ማላ፤

ኔኒ ሻፋታን ቦቦልጩ ጋሳ፤

ሃꬃታ ኔ ቶሆን ዋꬋሳ፤

ፑልቶታ ኡሎሳሳ።

3 « ‹ኡባ ሃሪዛ ጎዳይ፡

ዳሮ ዴሬ ሺሻዳ፥

ታ ጊቴዛ ኔ ቦላ ዬጋና፤

ኢስቲ ኔና ታ ጊቴዛራ

ጎቺ ኬሳና።

4 ታ ኔና ቢታ ቦላ ዬጋና፤

ዴምባ ቦላካ ሚጫና፤

ሳሎ ካፎቲ ኡባይ

ኔ ቦላ ኡታና ማላ

ታ ኦꬃና፤

ዎራ ዶኣቲ ኡባይ

ኔና ዪቄቲ ሚ ካላና።

5 ታኒ ኔ ኣሾ ዙማታ ቦላ ላላና፤

ዙሌታካ ኔ ኣሃን ኩንꬃና።

6 ቢታ ኔ ሱꬃን ታ ጫጲሳና፤

ኔፔ ጎጊዛይሲ ዙሌታ ኩሚዲ

ዙማታ ጋካናስ ዲዛ

ኦጌ ኡባ ካማና።

7 ታ ኔና ꬋይሲዛ ዎዴ

ሳሎታ ጎዛና፤

ኢስታ ጾሊንቴታካ ꬉሚሳና፤

ኣዋካ ሻራን ካማና፤

ኣጊናይካ ባ ፖኦ ዲጋና። *

8 ሳሎን ፖኢሲዛ ፖኦታ ኡባ፥

ኔ ቦላ ታ ꬉሚሳና፤

ኔ ቢታ ቦላ

ታ ꬉማ ኤሃና› ጌስ።

9 «ኔ ቦላ ዪዳ ባሻ

ታ ሲሲዛ ዎዴ

ኔ ኤሮንታ ቢታን

ካዎቴꬃታ ጊዶን፥

ዳሮ ኣሳታ ዎዚና ጬጪሳና።

10 ዳሮ ኣሳይ ኔ ቦላ ጋኪዳ ሜቶን

ዳጋማና ማላ ታ ኦꬃና፤

ታኒ ታ ማሻ ኢስታ ሲንꬃን

ሾዳ ሴሲሺን

ኔ ቦላ ጋኪዳ ሃኖዛ ጋሶን

ኢስታ ካዎቲ ዳጋማን

ኖዡ ጋና፤

ኔኒ ኩንዲዛ ጋላስ ኢሶይ ኢሶይ

ባ ሼምፖስ

ያሻን ኣይፌ ቂጶን ኮኮራና።

11 «ኡባ ሃሪዛ ጎዳይ

ጊብጼ ካዎስ፥

‹ባቢሎኔ ካዎ ማሻይ

ኔ ቦላ ያና።

12 ካዎቴꬃታ ኡባፌ

ኬሂ ሜንጼ ኢታ ጊዲዳ፥

ዎልቃማ ኣሳታ ማሻን

ኔ ሺሺዳ ኦላንቻቲ

ኩንዳና ማላ ታ ኦꬃና፤

ጊብጼ ኦቶሬቴꬃ

ኢስቲ ኩንዲሳና፤

ኢዚስ ጮራ ኦላንቻታካ

ꬋይሳና።

13 ዳሮ ሃꬃ ማታን ዲዛ

ኢዚ ዉዴታ ታ ꬋይሳና፤

ሄሳፌ ጉዬ ኣሳ ቶሆን

ዬꬌቴቴና፤

ሜሄ ቶሆይ ኡሎሴና።

14 ሂስታዳ ታ ኢዚ ሃꬃታ ጺሊሳና፤

ኢዚ ሻፋታ ዛይቴ ማላ

ታ ጎጊሳና።

15 ታ ጊብጼ ቡላሲሺን

ቢታይን ዲዛይ ኡባይ ꬋይሺን፥

ሄን ዲዛ ኡባ ታኒ ሾጪሺን፥

ታኒ ጎዳ ጊዲዳይሳ ኢስቲ

ሄ ዎዴ ኤራና› ጌስ» ጊዴስ።

16 ኡባ ሃሪዛ ጎዳይ፥ «ሄሲ ኡባይ ኢዚ ጊሻስ ዚላሌቲዛ ዚላሳ፤ ካዎቴꬃታ ማጫ ናይቲ ዚላላና፤ ጊብጼሲኔ ኢዚ ጮራ ኦላንቻታ ጊሻስ ዚላሊሼ ኮይዛና» ጌስ።

ጊብጼስ ዉርሴꬃ ካዮ

17 ኑኒ ዲኤቲዳ ታማኔ ናምኣንꬆ ላይꬃን፥ ሄ ኣጊናን፥ ታማኔ ኢቻሻንꬆ ጋላሳን ጎዳ ቃላይ ታኮ ዪዲ፥ 18 «ሃይሶ ኣሳ ናዉ! ጊብጼ ኦላንቻ ጮራታ ጊሻስ ዬካ! ኢዞኔ ዎልቃማ ካዎቴꬃታ ማጫ ናይታ ዱጌ ዱፎን ጌሊዛይታራ ኢሲፌ ዱጌ ቢታ ጋርስ ጌልꬃ። 19 ኔኒ ኢስታስ፥ ‹ኢንቴ ሃራታፔ ኣꬊዲ ሎኤቲ? ዱጌ ዎꬋዳ ኣማኖንታይታራ ኢሲፌ ኢቻ› ጋ ዮታ። 20 ኢስቲ ማሻን ሲፌቲዳይታ ጊዶን ኩንዳና፤ ማሻይ ሾዴቲዴስ፤ ኢዛ ባ ዳሮ ኦሳንቻታራ ኢሲፌ ጎሼቱ። 21 ዱፎ ጊዶን ዎልቃማ ሃላቃቲ ጊብጼ ጊሻሲኔ ኢዚራ ዙፔቲዛይታ ጊሻስ ኢስቲ ዱጌ ዎꬊዲ፥ ‹ማሻን ሃይቂዳይታራኔ ኣማኖንታይታራ ኢሲ ቦላ ኢቺዳ› ጋና።

22 «ኣሶሬይ ባ ኩሜꬃ ኦላንቻታራ ዳዉስ፤ ኢዚፔ ማሻን ኩንዲዳይታኔ ሲፌቲዳይታ ዱፎን ዶዴታ ኡታዱስ። 23 ኢስታ ዱፎይ ጪማ ኦላ ጊዶን ዴስ፤ ኢዚ ኦላንቻቲ ኢዚ ዱፎ ዩሾን ኮሬቲዳ፤ ፓጻ ዲዛይታ ቢታን ሺሮ ዴንꬂዳይቲ ኡባይ ሹኬቲዳ፤ ማሻንካ ዉሪዳ።

24 «ኤላማ ሄን ዳዉስ፤ ኢዚ ኦላንቻቲ ኡባይ ኢዚ ዱፎ ዩዪ ኣꬊ ዴቴስ፤ ኡባቲካ ሹኬቲዳ፤ ማሻንካ ሃይቂዳ፤ ፓጻ ዲዛይታ ቢታን ሺሮ ዴንꬂዳ ኡባቲ ኣማኖንታ ቢታ ጋርስ ጌሊዳ፤ ዱጌ ቢታ ጋርስ ጌሊዳይታራ ኢሲፌ ዬላ ማይኢ ጌሊዳ። 25 ኢዚ ዱፎ ዩሾን ዲዛ ኩሜꬃ ኦላንቻታራ ሹኬቲዳይታ ጊዶን ሂጻይ ኢዚስ ጊጌቲዴስ። ኢስቲ ኡባይ ኣማኖንታይታኔ ማሻን ሲፌቲዳይታ፤ ኢስታ ሺሮይ ሼምፖራ ፓጻ ዲዛይታ ቢታን ዎሬኬቲዳ ጊሻስ ዱጌ ዱፎን ጌሊዛይታራ ኢሲ ቦላ ዬላ ማይኣና፤ ሹኬቲዳይታ ጊዶን ኢስቲ ኢቻና።

26 «ሜሼኬይኔ ቱባሌ ዱፎይ ባንታ ኦላንቻታ ዱፎን ዶዴቲ ኡታና፤ ኢስቲ ኡባይካ ኣማኖንታይታ ጊዲ ኡቲዲ ሼምፖራ ፓጻ ዲዛይታ ቢታን ባ ሺሮ ዴንꬄꬂዳ ጊሻስ ማሻን ሃይቂዳ። 27 ዳሮ ላይꬃፌ ካሴ ሃይቂዳ ኦላ ቃራቲ ባንታ ማሻ ቦርኮቲዲ፥ ባንታ ጎንዳሌ ባንታ ቲራ ቦላ ኦይኪዲ፥ ባንታ ኩሜꬃ ኦላ ሚሽ ኡባራ ዱፎን ጌሊዳይታ ማላ ቦንቾን ሞጌቲቤቴና። ሃ ኦላንቻቲ ሼምፖራ ፓጻ ዲዛይታ ቢታን ዲዛ ዎልቃማ ኣሳታ ቦላ ሺሮ ዴንꬂዳ ጊሻስ ኢስታ ናጋራ ቂጻቴይ ኢስታ ሜቄꬃ ቦላ ሼምፓና።

28 «ፓሮኔ! ኔኒካ ሄሳꬆ ሜቃና፤ ማሻን ሲፌቲዳይታራኔ ኣማኖንታይታራ ኔ ኢሲ ቦላ ኢቻና።

29 «ኤዶማ ሄን ዴኣዉስ፤ ኢዚ ካዎቲኔ ኢዞ ሃሪዛይቲ ኡባይ ሄን ዴቴስ፤ ኢስቲ ዎልቃራ ዲዛይታ ጊዲኮካ ማሻን ሲፌቲዳይታራ፥ ዱጌ ዱፎን ጌሊዳይታራኔ ኣማኖንታይታራ ኢሲ ቦላ ኢቺዳ።

30 «ፑዴሃ ባጋ ሃሪዛይቲኔ ሲዶናቲ ኡባይ ሄን ዴቴስ፤ ሃይሳፌ ካሴ ኢስቲ ባ ዎልቃን ኣማኔቲዲ ሺሮ ዴንꬂዳይታ ጊዲኮካ ሹኬቲዳይታራ ኢሲፌ ዬላን ኩንዲዳ፤ ማሻን ሲፌቲዳይታ ኣማኖንታይታራኔ ዱጌ ዱፎን ዎꬊዳይታራ ኢሲፌ ዬላ ማይኢ ኢቻና።

31 «ፓሮኔይኔ ኢዛ ኦላንቻቲ ኡባይ ኢስታ ቤኣና፤ ማሻን ሲፌቲዳ ባ ኦላንቻታ ኡባ ካዮፔ ኢዚ ሚኔታና። 32 ታኒ ሃይሳፌ ካሴ ካዎቴꬃቲ ኡባይ ጊብጼ ካዎስ ያያና ማላ ሼምፖራ ፓጻ ዲዛይታ ቢታን ሺሮይ ኣካና ማላ ኮይኮካ ፓሮኔይኔ ኢዛ ኦላንቻቲ ኡባይ ማሻን ሲፌቲዳይታራኔ ኣማኖንታይታራ ኢሲፌ ኢቻና፤ ታኒ ኡባ ሃሪዛ ጎዳይ ሃይሳ ዮታዲስ» ጊዴስ።

33

ዎሼስ ሂዚቄላ ሹሜቴꬅ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ኔ ዴሬ ኣሳስ ዮታ፤ ኔኒ ኢስታስ፥ ‹ታኒ ቢታ ቦላ ማሻ ኤሂሺን ሄ ዴሬ ኣሳይ ኣሳ ጊዶፌ ዎሼ ኣስ ዶሪዲ ዎꬂኮ፥ 3 ኢዚካ ቢታይ ቦላ ማሻይ ዪሺን ቤኢዲ ዴራ ሚንꬂ ኤሪሳናስ ዛዬ ፑኒኮ፥ 4 ሄሳፌ ጉዬ ኦኒካ ዛዬዛ ሲዪዲ ናጌቶንታ ኣጊኮ፥ ማሻዚ ዪዲ ኢዛ ሼምፖ ꬋይሲኮ፥ ሱꬃ ኣጮይ ኢዛ ቦላ ዴኤስ። 5 ዛዬዛ ሲዪዲ ናጌቶንታ ኣጊኮ ኢዛ ሱꬃይ ኢዛ ቦላ ጊዳና፤ ኢዚ ናጌቲዳኮ ባና ኣሻና 6 ጊዶ ኣቲን ዎሼ ኣዴዚ ማሻይ ዪዛይሳ ቤኢዲ ዴራ ኤሪሳናስ ዛዬ ፑኖንታ ኣጊኮ ኢስታ ጊዶፌ ኢሲ ኣሳ ሼምፖ ማሻይ ዎꬊኮ ኢዛዴይ ባ ናጋራ ጊሻስ ሃይቃና፤ ጊዶ ኣቲን ኢዛ ሱꬃ ጊሻስ ዎሼ ኣዴዚ ኦይሼታና ማላ ታኒ ኦꬃና› ጋ ዮታ።

7 «ሃይሶ ኣሳ ናዉ! ታኒ ኔና ኢስራኤሌ ኬꬃስ ዎሼ ኣስ ሂስታ ዶራዲስ፤ ሄሳ ጊሻስ ታ ኔስ ዮቲዛ ቃላ ሲያ፤ ታ ሴራካ ኢስታ ኤሪሳ። 8 ታኒ ኢታዛ፥ ‹ሃይሶ ኢታዞ፥ ኔኒ ቱማፔ ሃይቃና› ታኒ ጊዳ ዎዴ፥ ኢዚ ባ ኦጌፔ ሲማና ማላ ኔ ኦꬆንታ ኣጊኮ ሄ ኢታ ኣዴዚ ባ ናጋራን ሃይቃና፤ ኔኒ ጊዲኮ ኢዛ ሱꬃ ጊሻስ ኦይሼታና። 9 ጊዶ ኣቲን ኢታ ኣሲ ባ ኦጌፔ ሲማና ማላ ኔ ዮቲን ኢጺኮ ኢዚ ባ ናጋራን ሃይቃና፤ ኔኒ ጊዲኮ ኔ ሼምፖ ኣሻና።

ጎዳ ሱሬ ፒርዳ

10 «ሃይሶ ኣሳ ናዉ! ኢስራኤሌ ኣሳስ ኢንቴ፥ ‹ኑ ናጋራይኔ ኑ ቆሆይ ኑና ዴጺዴስ፤ ሄሳፌ ዴንዲዳይሳን ኑኒ ꬋያና ጎስ፤ ሂስቲን ኑኒ ዋኒ ዳና ዳንዳይዞኒ?› ጌታ። 11 ኔኒ ኢስታስ ኡባ ሃሪዛ ጎዳይ፥ ‹ታኒ ታ ዴኦን ጫቃይስ፤ ኢስቲ ባ ኦጌፔ ሲሚዲ ሼምፖራ ፓጻ ዳና ማላ ኣቲን ኢታ ኣሳታ ሃይቆን ታ ኡፋዬቲኬ፤ ሲሚቴ! ኢንቴ ኢታ ኦጌፔ ሲሚቴ! ኢስራኤሌ ኬꬃ ኣሳቶ ኣይስ ሃይቄቲ?› ጋዳ ዮታ።

12 «ሃይሶ ኣሳ ናዉ! ሃኢካ ኔ ዴሬ ኣሳታስ፥ ‹ጺሎ ኣሲ ኣዛዞ ሜንꬂዛ ዎዴ ኢዛስ ካሴ ጺሎቴꬃይ ኢዛ ኣሼና፤ ናጋራንቻይ ባ ናጋራፔ ሲሚኮ ኢዚ ካሴ ናጋራፔ ዴንዲዳይሳን ꬋዬና። ጺሎ ኣሲ ናጋራ ኦꬂኮ ኢዚ ካሴ ጺሎቴꬃፌ ዴንዲዳይሳን ሼምፖራ ፓጻ ዴና› ጋ ዮታ። 13 ጺሎ ኣስ ቱማፔ ኔኒ ሼምፖራ ፓጻ ዳና ጊን ኢዚካ ባ ጺሎቴꬃን ኣማኔቲዲ ኢታ ኦꬂኮ ኢዛ ጺሎ ኦሶታፔ ኢሶይካ ቆፌቴና፤ ኢዚካ ባ ናጋራ ጋሶን ሃይቃና። 14 ቃሴ ኢታ ኣስ ኔ ቱማፔ ሃይቃና ጊኮ፥ ኢዚ ባ ናጋራፔ ሲሚዲ ሱሬኔ ሊኬ ጊዲዳ ሚሽ ኦꬂኮ፥ 15 ኢዚ ታልኢዳይሳስ ኦይሶ ኤኪዳይሳ ዛሪኮ፥ ባ ካይሲዳይሳ ዛሪ ኢሚኮ፥ ዴኦ ኢሚዛ ኣዛዞታ ኢዚ ካሊኮ፥ ኢታ ሚሺካ ኢዚ ኦꬆንታ ኣጊኮ ቱማፔ ኢዚ ዴኦን ዳና ኣቲን ሃይቄና። 16 ኢዚ ኦꬂዳ ናጋራፔ ኢሶይካ ቆፌቴና፤ ኢዚ ሱሬኔ ሊኬ ጊዲዳ ሚሽ ኦꬂዳ ጊሻስ ቱማፔ ሼምፖራ ፓጻ ዳና።

17 «ሄሳꬆ ሃንኮካ ኔ ዴሬ ኣሳይ፥ ‹ጎዳ ኦጌይ ሱሬ ዴና› ጌስ፤ ጊዶ ኣቲን ሱሬ ጊዶንታይ ኢስታ ኦጌ። 18 ጺሎ ኣሲ ባ ጺሎቴꬃ ኦሶ ኣጊዲ ኢታ ሚሽ ኦꬂኮ ኢዚ ባ ናጋራን ሃይቃና። 19 ጊዶ ኣቲን ኢታ ኣሲ ባ ኢታቴꬃ ኦሶፔ ሲሚዲ ሱሬኔ ሊኬ ሚሽ ኢዚ ኦꬂኮ፥ ኢዚ ሄሳ ኦꬂዳ ጊሻስ ሼምፖራ ፓጻ ዳና። 20 ኢንቴኖ ኢስራኤሌ ኬꬃ ኣሳቶ ኢንቴ፥ ‹ጎዳ ኦጌይ ሊኬ ዴና› ጌታ፤ ጊዶ ኣቲን ኢሳ ኢሳ ቦላ ኢንቴ ኦጌ ማላ ታ ፒርዳና» ጊዴስ።

ዬሩሳላሜ ኩንዴꬅ

21 ኑኒ ዲኤቲዳ ታማኔ ናምኣንꬆ ላይꬃን፥ ታማንꬆ ኣጊናን፥ ኢቻሻንꬆ ጋላሳን፥ ዬሩሳላሜፔ ኬሲ ኤኪ ዪዳ ኢሲ ኣሲ ካታማይ ኩንዲዳይሳ ታስ ዮቲዴስ። * 22 ሄ ቢታኔይ ያናፔ ሲንꬃ ጋላሳ ኦማርሳ ዎዴ ጎዳ ኩሼይ ታ ቦላ ሼምፒዲ ታ ዶና ዶይዴስ፤ ዎንቴꬃ ጋላስ ማላዶ ኣዴዚ ታኮ ጋኪዳ ማላ ታ ሃሳያና ዳንዳያዲስ፤ ሄሳፌ ጉዬ ጮኡ ጋቤኬ።

23 ሄሳፌ ጉዬ ጎዳ ቃላይ ታኮ ዪዲ፥ 24 «ሃይሶ ኣሳ ናዉ! ኢስራኤሌ ቢታን ላሌቲ ዲዛ ኣሳቲ፥ ‹ኣብራሃሜይ ባርካ ዲዛ ኢሲ ኣስ ጊዲኮካ ቢታዮ ላቲዴስ፤ ኑኒ ጊዲኮ ጮራ፤ ቱማፔ ቢታያ ኑስ ጺንጾ ጊዳ ኢሜታዱስ› ጌቴስ። 25 ሄሳ ጊሻስ ኔኒ ኢስታስ ኡባ ሃሪዛ ጎዳይ፥ ‹ኣሾዛ ሱꬃራ ጋꬂ ሜታ፤ ኢንቴ ኣይፌታካ ኢንቴ ኤቃ ጾሳታኮ ዴንꬄታ፤ ሼምፖ ዎꬌታ። ሂስቲን ሄሳ ማላ ሃኖን ቢታዮ ላታና ቆፔቲ? 26 ኢንቴ ኢንቴ ማሻን ኣማኔቴታ፤ ኢንቴ ሃራሲዛ ሚሻታ ኦꬄታ፤ ኢንቴ ኢሶይ ኢሶይ ኢንቴ ላጌታ ማቼታ ቱኒሴታ። ሂስቲን ኢንቴ ሃይሳ ማላ ሃኖን ቢታዮ ላታና ቤሲዜ? ጌስ።

27 «ኔ ኢስታስ ኡባ ሃሪዛ ጎዳይ፥ ‹ታኒ ዴኦ ጾስ ጊዲዳይሳን ጫቃይስ፤ ላሌቲሼ ኣቲዳይቲ ማሻን ዉራና፤ ጋጻሬን ዲዛይታ ፑዜሬꬂ ማና ማላ ታኒ ዎራ ዶኣታስ ኣꬃ ኢማና፤ ሚኖ ሚጻኒኔ ጎንጎሎ ጊዶን ዲዛይቲ ኢታ ሃርጌን ሃይቃና። 28 ታኒ ቢታዮ ቡላኔ ኣሲ ባይንዳ ካይስ ኬሳና፤ ኢዛ ጬቄቲዛ ዎልቃይ ኢዚፔ ዉራና፤ ኢስራኤሌ ዙማቲ ኦኒካ ኢዛራ ካንꬂ ቦንታ ማላ ቡላ ጊዳና። 29 ኢስቲ ኦꬂዳ ሃራሲዛ ኦሶፔ ዴንዲዳይሳን ታኒ ቢታዮ ቡላኔ ኣሲ ባይንዳ ካይስ ሂስቲሺን ታኒ ጎዳ ጊዲዳይሳ ኢስቲ ሄ ዎዴ ኤራና› ጌስ።

30 «ሃይሶ ኣሳ ናዉ! ኔ ጊሻስ ኔ ዴሬ ኣሳይ ኬꬃ ፔንጌን ፔንጌኒኔ ጎዳ ጻጶን ኢሶይ ኢሳራ ሃሳዬታና፤ ኢሶይ ኢሳራ ሃሳዬቲሼ፥ ‹ኣኔ ሃ ዪቴ፤ ጎዳፔ ዪዳ ኪታ ሲዮስ› ጌቴስ። 31 ኡባ ጋላስ ኢስቲ ኦꬂዛ ማላ ታ ዴሬይ ኔኮ ያና፤ ኔ ቃላ ሲያናስ ኢስቲ ኔ ሲንꬃን ኡታና፤ ጊዶ ኣቲን ሲዪዳይሳ ፖሌቴና። ባንታ ሜቴርሻን ዳሮ ሲቆ ቆንጪሴቴስ፤ ጊዶ ኣቲን ኢስታ ዎዚናይ ቤሶንታ ጎኣን ሼምፒዴስ። 32 ኢስቲ ኔ ቃላ ሲዪዲ ኦሶን ፔይሾንታይታ ጊዲዳ ጊሻስ፥ ኔኒ ኢስታስ ሎኦ ቃናን ሲቆ ማዛሙሬ ዬጺዛኔ ዬꬃ ማሳራን ሎኤꬂ ካኢዛ ዬꬃንቻ ጊዳዳሳ።

33 «ሃይሲ ኡባይ ቱማፔ ፖሌታና፤ ኢስታ ጊዶን ናቤይ ዲዛይሳ ኢስቲ ሄ ዎዴ ኤራና» ጊዴስ።

34

ኢስራኤሌ ሄንꬃንቻታ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ኢስራኤሌ ሄንꬃንቻታ ቦላ ቲንቢቴ ዮታ፤ ቲንቢቴ ዮታሼ፥ ‹ኡባ ሃሪዛ ጎዳይ፥ ባና ጻላ ጼሊዛ ኢስራኤሌ ሄንꬃንቻታስ ኣዬ ኣና! ሄንꬃንቻቲ ዉዴዛ ሄማናስ ቤሴኔ? 3 ኢንቴ ማꬃ ኡዬታ፤ ኢዛ ኢስኬፌ ዳዴቲዳ ሱፌዛ ማይኤታ፤ ሞꬊዳይታ ሹኪ ሜታ ሺን ዉዴዛ ጼሌኬታ። 4 ዳቡርዳይታ ሚንꬄꬂቤኬታ፤ ሃርጊዳይታ ꬋሊቤኬታ፤ ሜቂዳይታ ኮሊቤኬታ፤ ቶይላቲዳይታ ዛሪቤኬታ፤ ꬋይዳይታ ኮዪቤኬታ። ኢንቴ ኢስታ ጌኔኒኔ ሜንጼ ኢታቴꬃን ሃሪዴታ። 5 ዉዴቲ ሄንꬃንቻይ ባይንዳ ጊሻስ ላሌቲዳ፤ ላሌቲዳይቲ ዎራ ዶኣታስ ቁማ ጊዲዳ። * 6 ታ ዉዴቲ ዙማታ ቦላኔ ዙምቡላታ ኡባ ቦላ ቶይላቲዳ። ቢታ ጋዴ ጋካናስ ላሌቲዳ፤ ጊዶ ኣቲን ኢስታ ጾሞሲዳይ ዎይኮ ኮዪዳይ ዴና› ጋ።

7 «ሄሳ ጊሻስ ኢንቴኖ፥ ሄንꬃንቻቶ፥ ጎዳ ቃላ ሲዪቴ! 8 ኡባ ሃሪዛ ጎዳይ፥ ‹ታኒ ዴኦ ጾስ ጊዲዳይሳን ጫቃይስ!› ጌስ፤ ታ ሄንꬃንቻቲ ታ ዉዴዛ ኮዮንታ ጊሻሲኔ ታ ዉዴዛፔ ኣꬂዲ ባንታና ጼሊዛ ጊሻስ ታ ዉዴይ ሄንꬃንቻይ ꬋዪን ቦንቄቲዴሲኔ ዶኣ ኡባስ ቁማ ጊዲዴስ። 9 ሄሳ ጊሻስ ሄንꬃንቻቶ፥ ጎዳ ቃላ ሲዪቴ! 10 ኡባ ሃሪዛ ጎዳይ፥ ‹ታኒ ታ ሄንꬃንቻታ ቦላ ዴንዳዲስ፤ ታ ዉዴታ ጊሻስ ታ ኢስታ ኦይቻና፤ ሃይሳፌ ጉዬ ሄንꬃንቻቲ ባንታና ጼሎንታ ማላኔ ታ ዉዴዛ ሄሞንታ ማላ ኦꬃና፤ ኢስታ ዶናፔ ታኒ ታ ዉዴዛ ዬጊሳና። ሃይሳፌ ጉዬ ኢስታስ ቁማ ጊዴቴና› ጌስ።

ሎኦ ሄንꬃንቻ

11 «ኡባ ሃሪዛ ጎዳይ፥ ‹ታኒ ታርካ ታ ዉዴታ ኮያና፤ ታ ኢስታ ናጋና። 12 ሄንꬃንቻይ ባ ዉዴታራ ዲሼ ላሌቲዳ ዉዴታ ኮይዛ ማላ ታኒካ ታ ዉዴታ ኮያና፤ ሻራ ጋላሲኔ ꬉማ ጋላስ ኢስቲ ላሌቲዳሶ ኡባፌ ታ ኢስታ ሺሻና። 13 ካዎቴꬃታ ጊዶፌ ታ ኢስታ ኬሳና፤ ዴሬይ ዲዛሶፔ ታ ኢስታ ሺሻና፤ ታ ኢስታ ኢስታ ቢታ ዛራ ኤሃና፤ ኢስራኤሌ ዙማታ ቦላ፥ ሻፋታ ላንቄኒኔ ቢታይ ቦላ ዱሳሶ ኡባን ታ ኢስታ ሄማና። 14 ታኒ ኢስታ ሎኦ ቆሮን ሄማና፤ ꬎቃ ኢስራኤሌ ዙማቲ ኢስቲ ሄሜቲዛሶሆ ጊዳና፤ ሎኦ ቆሮይ ዲዛ ማታን ኢስቲ ኢቻና፤ ሄን ኢስራኤሌ ዙማታ ቦላ ጪሊላሶን ኢስቲ ሄሜታና። 15 ታኒ ታርካ ታ ዉዴታ ሄማናኔ ሼምፒሳና። 16 ታኒ ꬋይዳይሳ ኮያና፤ ቶይላቲዳይሳካ ዛራና፤ ሜቂዳይሳ ኮላና፤ ዳቡርዳይሳካ ሚንꬄꬃና። ጊዶ ኣቲን ታኒ ሞꬊዳይታኔ ሚኒዳይታ ꬋይሳና፤ ዉዴዛ ዎጋራ ሄማና።

17 « ‹ኡባ ሃሪዛ ጎዳይ፡ ኢንቴ ኢዛ ዉዴ ጊዲዳ ጊሻስ፥ ኢዚ ኢንቴ ጊሻስ ኢታ ጊዶኒኔ ሎኦ ጊዶን፥ ꬋርሾ ጊዶኒኔ ኦርጌ ጊዶን ታ ፒርዳና። 18 ጪሊላ ቆሮን ኢንቴ ሄሜቲዛይሲ ኢንቴስ ጊዴኔ? ሚሺን ኣቲዳ ማታ ኢንቴ ዬꬌታና ቤሲዜ? ኢንቴ ጺሎ ሃꬅ ኡዪዛይሲ ኢንቴስ ጊዴኔ? ኣቲዳይሳ ኢንቴ ኢንቴ ቶሆን ቡልቆሳናስ ቤሲዜ? 19 ታ ዉዴቲ ኢንቴ ኢንቴ ቶሆን ዬꬌቲዳ ማታ ማናሲኔ ኢንቴ ኢንቴ ቶሆን ቡልቆሲዳ ሃꬃ ኡያናስ ቤሲዜ?› ጌስ።

20 «ሄሳ ጊሻስ ኡባ ሃሪዛ ጎዳይ ኢስታስ፥ ‹ቤኢቴ፥ ታኒ ታርካ ሞꬎ ሜሄታሲኔ ጊልቃ ሜሄታስ ጊዶን ፒርዳና። 21 ላፋታ ኢንቴ ኢንቴ ሃሼኒኔ ኢንቴ ቡንቃሼን ሱጊዛ ጊሻስ፥ ኢስቲ ጎዴቲ ባና ጋካናስ ኢንቴ ኢንቴ ካጬን ኢጪዛ ጊሻስ፥ 22 ታኒ ታ ዉዴዛ ኣሻና፤ ሃይሳፌ ጉዬ ኢስታ ቦንቄቴቴና፤ ሎኦ ሜሄታ ጊዶኒኔ ኢታ ሜሄታ ጊዶን ታ ፒርዳና። 23 ታ ኢስታ ቦላን ኢሲ ሄንꬃንቻ ታ ኣይሌ ዳዊቴ ዎꬃና፤ ኢዚ ኢስታ ሄማናኔ ኢስታስ ሄንꬃንቻ ጊዳና። 24 ታኒ ጎዳይ ኢስታ ጾስ ጊዳና፤ ታ ኣይሌ ዳዊቲ ኢስታ ጊዶን ሃሪዛዴ ጊዳና፤ ታኒ ጎዳይ ሃይሳ ዮታዲስ።

25 « ‹ታኒ ኢስታራ ሳሮቴꬃ ጫቆ ቃላ ጌላና፤ ሄሳፌ ጉዬ ታኒ ኢስታ ዎራ ዶኣታፔ ሼምፒሳና፤ ኢስቲካ ባዞ ቢታን ሳሮን ዴኣና፤ ዎራ ጊዶንካ ዎፓን ኢቻና። 26 ኢስታ ዩሾኒኔ ታ ዙምቡላታ ዩሾን ዲዛሶሆታ ታ ኣንጃና። ዎዴን ዎዴን ታ ኢስታስ ኢራ ኢማና፤ ኢዚካ ኢስታስ ኣንጆ ኢራ ጊዳና። 27 ጋዴን ዲዛ ሚꬃቲ ኣይፌ ኢማና፤ ቢታይካ ካꬅ ሞይዛና፤ ኣስ ኡባይ ባ ቢታ ቦላ ሳሮን ዳና። ታ ኢስታ ቃምባራ ሜንꬃዳ ኢስታ ኣይሌቴꬃን ሃሪዳይታ ኩሼፔ ዎዚዛ ዎዴ ታኒ ጎዳ ጊዲዳይሳ ኢስቲ ኤራና። 28 ሄሳፌ ጉዬ ሃራ ካዎቴꬃቲ ኢስታ ቦንቄቴና፤ ዎራ ዶኣቲካ ኢስታ ፑዜቴና፤ ኢስቲ ሳሮን ዳና፤ ኢስታ ባቢሳና ሚሺ ዴና 29 ሄሳፌ ጉዬ ኢስቲ ኮሻቶንታ ማላ፥ ካዎቴꬃታ ጫሼ ቶኮንታ ማላ ኣይፌ ኢሞን ኤሬቲዳ ኣራዳ ቢታ ታ ኢስታስ ኢማና። 30 ታኒ ጎዳይ ኢስታ ጾሳይ ኢስታራ ዲዛይሳኔ ኢስራኤሌ ኬꬂ ታ ዴሬ ጊዲዳይሳ ሄ ዎዴ ኢስቲ ኤራና። 31 ኢንቴ ታ ዉዴቲ ታ ሄሚዛ ታ ዉዴታ፤ ኢንቴ ታ ኣሳ፤ ታኒካ ኢንቴ ጾሳ፤ ታኒ ኡባ ሃሪዛ ጎዳይ ሃይሳ ዮታዲስ› ጌስ» ጊዴስ።

35

ኤዶሜ ቦላ ዮቴቲዳ ቲንቢቴ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ኔ ሲንꬅ ሃንቄታሼ ሴይሬ ዙማኮ ዛራ፤ ኢዛስ ቲንቢቴ ዮታ። 3 ኔኒ ኢዛስ ኡባ ሃሪዛ ጎዳይ፥ ‹ሃይሶ ሴይሬ ዙማዞ! ታ ኔ ቦላ ዴንዳዲስ፤ ታኒ ታ ኩሼ ኔ ቦላ ዴንꬃና፤ ኔና ቡላኔ ኣሲ ባይንዳሶ ኬሳና። 4 ኔ ካታማታ ታኒ ላላና፤ ኔ ቡላታና። ሄሳፌ ጉዬ ታኒ ጎዳ ጊዲዳይሳ ኔኒ ኤራና።

5 « ‹ኢስራኤሌታ ቦላ ጋኪዛ ቂጻቴይ ኬሂ ጫሚን ኢስቲ ባንታና ጋኪዛ ሜቶዛ ኤኪዛ ዎዴ ኔኒ ቤኒ ላንጬዮ ኦይካ ኡታዳ ኔ ኢስታ ማሻስ ጋꬃዳሳ። 6 ኡባ ሃሪዛ ጎዳይ ታኒ ዴኦ ጾስ ጊዲዳይሳን ጫቃይስ፤ ኔ ሱꬂ ጉካና ማላ ታ ኔና ኢዛስ ኣꬃ ኢማና፤ ኢዚካ ኔና ዬዴꬃና፤ ሱꬅ ጉሲዛይሳ ኔ ኢጾንታ ጊሻስ ሱꬅ ጉሲዛይቲ ኔና ዬዴꬃና። 7 ታኒ ሴይሬ ዙማ ቡላኔ ኣሲ ባይንዳሶ ኬሳና፤ ኢዚ ቦላ ፑዴ ኬዚዛይታኔ ዱጌ ዎꬊዛይታ ታ ዲጋና። 8 ኔ ዙማታ ታ ኣሃን ኩንꬃና፤ ማሻን ሲፌቲዳይቲ ኡባይ ኔ ዙማታን፥ ኔ ዙሌታኒኔ ኔ ሃꬂ ጎጊዛሶ ኡባን ኩንዳና። 9 ታ ኔና ሜርናስ ቡላ ሂስታና፤ ኔ ካታማቲ ዱሳሶ ጊዴቴና፤ ሄሳፌ ጉዬ ታኒ ጎዳ ጊዲዳይሳ ኢንቴ ኤራና› ጌስ ጋ።

10 «ታኒ ጎዳይ ሄን ዲሺን ኢንቴ፥ ‹ሃይቲ ናምኡ ካዎቴꬃቲኔ ናምኡ ዴሬቲ ኑስ ጊዳና፤ ኑኒካ ኢስታ ላታና› ጊዴታ። 11 ሄሳ ጊሻስ ኡባ ሃሪዛ ጎዳይ ታኒ ዴኦ ጾስ ጊዲዳይሳን ጫቃይስ፤ ኢንቴ ኢስታ ኢጺዛ ጋሶን፥ ኢንቴ ኢስታ ቦላ ቆንጪሲዳ ሃንቆኔ ቃናቴ ኬና ታ ኢንቴ ቦላ ፒርዳና፤ ታ ኢንቴ ቦላ ፒርዲዛ ዎዴ ታናቴꬃይ ኢስታ ጊዶን ኤሬታና ማላ ታ ኦꬃና። 12 ሄሳፌ ጉዬ ኢስራኤሌ ዙማታ ጊሻስ ኔኒ፥ ‹ኢስቲ ኣሲ ባይንዳሶ ጊዲዳ፤ ኑ ኢስታ ማና ማላ ኑስ ኢሜቲዳ› ጋዳ ኔ ካꬌን ዮቲዳይሳ ታኒ ጎዳይ ሲዪዳይሳ ኔኒ ሄ ዎዴ ኤራና። 13 ኔኒ ታ ቦላ ኦቶሬታዳሳኔ ጻላቴꬃን ሃሳያዳሳ፤ ታኒካ ሄሳ ሲያዲስ።

14 «ኡባ ሃሪዛ ጎዳይ፥ ‹ኩሜꬃ ቢታይ ኡፋዬቲዛ ዎዴ ታ ኔና ቡላሳና። 15 ኢስራኤሌ ኬꬃ ጺንጾይ ቡላ ጊዲዳ ዎዴ ኔ ኡፋዬቲዳ ጊሻስ ታኒካ ኔ ቦላ ሄሳꬆ ኦꬃና፤ ሃይሶ ሴይሬ ዙማዞ! ኔኒኔ ኩሜꬃ ኤዶሜይ ቡላታና፤ ሄሳፌ ጉዬ ታኒ ጎዳ ጊዲዳይሳ ኢስቲ ኤራና› ጌስ» ጊዴስ።

36

ኢስራኤሌ ዙማታ ኣንጄቴꬅ

1 ጎዳይ፥ «ሃይሶ ኣሳ ናዉ! ኢስራኤሌ ዙማታስ ቲንቢቴ ዮታ፤ ኢስታስ ኔኒ፥ ‹ኢስራኤሌ ዙማቶ! ጎዳ ቃላ ሲዪቴ! 2 ኡባ ሃሪዛ ጎዳይ፡ ኔ ጊሻስ ሞርኬቲ ቤኢቴ! ሄይቲ ቤኒ ዙማቲ ኑስ ጺንጾ ጊዲዳ› ጊዳ፤ 3 ሄሳ ጊሻስ ኔኒ ቲንቢቴ ዮታ፤ ኡባ ሃሪዛ ጎዳይ፥ ‹ኡባ ባጋራ ዶዲዲ ኦሊሼ ኢንቴና ቆሂዳ ጊሻስ ሃንኮ ኣቲዳ ካዎቴꬃታስ ኢንቴ ጺንጾ ጊዲዴታ፤ ዴሬታሲካ ሚቻሲኔ ቂꬌስ ጊዲዴታ› ጌስ ጋ። 4 ሄሳ ጊሻስ ኢስራኤሌ ዙማቶ! ኡባ ሃሪዛ ጎዳ ቃላ ሲዪቴ! ኡባ ሃሪዛ ጎዳይ ዙማታሲኔ ዙምቡላታስ፥ ዙሌታሲኔ ሃꬃ ዛራታስ፥ ላሌቲዲ ቡላቲዳሶታሲኔ ኢንቴ ዩሾን ዲዛ ሃራ ካዎቴꬃታን ቦንቄቲዲኔ ቂꬌቲዲ ሜላ ኣቲዳ ካታማታስ፥ 5 ኡባ ሃሪዛ ጎዳይ፥ ‹ቱማፔ ኤጺዛ ታ ቃናቴቴꬃን ኣቲዳ ዴሬታ ኡባ ቦላኔ ኤዶሜ ኡባ ቦላ ሃሳያዲስ። ኢስቲ ዎዚናፔ ኡፋዬቲሼኔ ካꬌን ኩሚዲ ታ ሄሚዛ ቢታ ኦይኪዲ ቦንቂ ኤካናስ ባስ ጺንጾ ኦꬂዳ› ጌስ። 6 ሄሳ ጊሻስ ኢስራኤሌ ቢታ ጊሻስ ኔኒ ቲንቢቴ ዮታ። ዙማታስ፥ ዙምቡላታስ፥ ዙሌታሲኔ ሃꬃ ዛራታስ ኡባ ሃሪዛ ጎዳይ፥ ‹ኢንቴ ካዎቴꬃታ ቂꬌን ኢንቴ ኩሚዳ ጊሻስ፥ ሃንቆን ኩሚዳ ታ ቃናቴን ዮታይስ› ጌስ። 7 ሄሳ ጊሻስ ኡባ ሃሪዛ ጎዳይ፥ ‹ታኒ ታ ኩሼ ዴንꬃዳ ጫቃይስ፤ ኢንቴ ዩሾን ዲዛ ካዎቴꬃታ ቦላ ናቻ ቃላይ ያና› ጌስ።

8 «ኢስራኤሌ ዙማቶ፥ ኢንቴ ጊዲኮ ታ ዴሬ ኢስራኤሌስ ሃጋ ኬሳና፤ ኢስቲ ማታ ዎዴ ባንታ ዴሬ ሲሚዛ ጊሻስ ኣይፌካ ኢስታስ ኣይፋና። 9 ኢንቴ ጊሻስ ታስ ሲዬቴስ፤ ታ ኢንቴና ሎኦ ኣይፌን ጼላና፤ ኢንቴካ ጎዬታና፤ ዜሬꬂካ ኢንቴ ቦላ ዜሬታና። 10 ኢስራኤሌ ኬꬅ ኩሜꬂ ኣቶንታ ታ ኢንቴ ኣሳ ቆዳ ዳርሳና፤ ካታማቲ ኣሳ ዱሳሶ ጊዳና፤ ላሌቲዳሶቲ ሲሚ ጊምቤታና። 11 ታኒ ኢንቴ ቦላ ኣሳ ቆዳኔ ሜሄታ ቆዳ ጉጃና፤ ኢስቲ ዬሌታናኔ ጮራታና፤ ቤኒሳ ማላካ ኢንቴ ቦላ ኣሳይ ዳና ማላ ታኒ ኦꬃና፤ ታኒ ኢንቴና ካሴፔ ኣꬃ ዱሬሳና፤ ሄሳፌ ጉዬ ታኒ ጎዳ ጊዲዳይሳ ኢንቴ ኤራና። 12 ታ ዴሬ ኢስራኤሌ ኣሳይ ኢንቴናን ሲሜሬታና ማላ ታ ኦꬃና፤ ኢስቲ ኢንቴና ላታና፤ ኢንቴካ ኢስታስ ጺንጾ ጊዳና፤ ሃይሳፌ ጉዬ ኢንቴ ኢስታ ዬሎይ ባይንዳይታ ኦꬄኬታ።

13 «ኡባ ሃሪዛ ጎዳይ፡ ዴሬዚ ኢንቴና፥ ‹ቢታያ ኣስ ፑዜሬꬃ ማና፤ ካዎቴꬃካ ናይ ባይንዳዝ ሂስታና› ጊዳ። 14 ሄሳ ጊሻስ ሃይሳፌ ጉዬ ቢታያ ኣስ ሙኩ፤ ካዎቴꬃካ ናይ ባይንዳዝ ሂስቲኬ። 15 ሃይሳፌ ጉዬ ታ ኔና ካዎቴꬃታ ናች ሲሲኬ፤ ኔ ኣሳ ጫሻን ሜቶታካ፤ ኔኒ ካዎቴꬃታስካ ꬉጴ ጊዳካ ጌስ» ጊዴስ።

16 ቃሴካ ጎዳ ቃላይ ታኮ ዪዲ፥ 17 «ሃይሶ ኣሳ ናዉ! ኢስራኤሌ ኣሳይ ባንታ ቢታን ዲዛ ዎዴ ባንታ ኦሶኒኔ ባንታ ዱሳን ቢታዮ ቱኒሲዳ፤ ማጫሳይ ኣጊና ዎጋይ ዪዛ ዎዴ ቱኒዛ ማላ ኢስታ ካንዶይ ታ ሲንꬃን ቱና። 18 ኢስቲ ቢታይ ቦላ ሱꬅ ጉሲዳ ጊሻሲኔ ባንታ ኤቃ ጾሳታን ቢታ ቱኒሲዳ ጊሻስ ታ ሃንቆ ኢስታ ቦላ ጉሳዲስ። 19 ታኒ ኢስታ ካዎቴꬃታ ጊዶን ላላዲስ፤ ኢስቲካ ዴሬ ኡባን ላሌቲዳ፤ ታኒ ኢስታ ቦላ ኢስታ ካንዶ ማላኔ ኢስታ ኦሶ ማላ ፒርዳዲስ። 20 ኢስቲ ባ ቢዳ ካዎቴꬃታ ኡባ ጊዶን ታ ጌሻ ሱንꬃ ቱኒሲዳ፤ ኢስታ ጊሻስ፥ ‹ሃይቲ ጎዳ ዴሬታ፤ ጊዶ ኣቲን ኢስቲ ኢዛ ዴራ ዬጊ ቢዳ› ጌቴቲዴስ። 21 ኢስራኤሌ ኬꬃይ ባ ቢዳ ካዎቴꬃታ ኡባ ጊዶን ቱኒሲዳ ታ ጌሻ ሱንꬃ ጊሻስ ታስ ሴቴቴስ።

22 «ሄሳ ጊሻስ ኢስራኤሌ ኬꬃስ ኡባ ሃሪዛ ጎዳይ፥ ‹ኢንቴኖ ኢስራኤሌ ኬꬃ ኣሳቶ! ታኒ ሃይሳ ኡባ ኦꬂዛይ ኢንቴ ቢዳ ካዎቴꬃታ ኡባ ጊዶን ቱኒሲዳ ታ ጌሻ ሱንꬃ ጊሻሳፌ ኣቲን ኢንቴ ጊሻስ ጊዴና። 23 ኢንቴ ኢስታ ማታን ቱኒሲን ካዎቴꬃታ ጊዶን ቱኒዳ ጊታ ታ ሱንꬃ ጌሻቴꬃ ታኒ ቤሳና። ኢስቲ ጼሊሺን ኢንቴ ባጋራ ታኒ ታ ጌሻቴꬃ ቆንጪሲዛ ዎዴ ካዎቴꬃቲ ታኒ ጎዳ ጊዲዳይሳ ኢስቲ ሄ ዎዴ ኤራና። ታኒ ኡባ ሃሪዛ ጎዳይ ሃይሳ ዮታይስ።

24 « ‹ታኒ ኢንቴና ካዎቴꬃታ ጊዶፌ ኬሳና፤ ዴሬ ኡባፌ ታ ሺሻና። ሂስታዳ ኢንቴና ኢንቴ ቢታ ዛራ ኤሃና። 25 ታኒ ኢንቴና ጺሎ ሃꬃን ኣራጫና፤ ኢንቴካ ጌያና፤ ሂስታዳ ታ ኢንቴና ኢንቴ ኤቃ ጾሳታ ኡባፌኔ ኢንቴ ቱናቴꬅ ኡባፌ ጌሻና። 26 ታኒ ኢንቴስ ኦራꬃ ዎዚና ኢማና፤ ኦራꬃ ኣያናካ ኢንቴ ጊዶን ታ ኣይሳና፤ ቃሴ ሹቻ ዎዚና ኢንቴ ጊዶፌ ኬሳዳ ኣሾ ዎዚና ኢማና። * 27 ታኒ ታ ኣያና ኢንቴ ጊዶን ኣይሳና፤ ኢንቴ ታ ማራ ካላና ማላኔ ታ ዎጋ ሚንꬂ ናጋና ማላ ኦꬃና። 28 ታኒ ካሴ ኢንቴ ኣዋታስ ኢሚዳ ቢታን ኢንቴ ዳና፤ ኢንቴ ታ ዴሬ ጊዳና፤ ታኒካ ኢንቴ ጾሳ ጊዳና። 29 ኢንቴ ቱናቴꬃፌ ታ ኢንቴና ጌሻና፤ ካꬃ ታ ሙሩቲሳናኔ ዳርሳና፤ ኮሻካ ኢንቴ ቦላ ኤሂኬ። 30 ኮሻ ጋሶን ኢንቴ ካዎቴꬃታ ጊዶን ኢንቴ ካዉዪዲ ዬላቶንታ ማላ ሚꬃ ኣይፌኔ ካꬅ ታ ኢንቴስ ዳርሳና። 31 ሄ ዎዴ ኢንቴ ኢንቴ ኢታ ኦጌኔ ቱኒዳ ኢንቴ ኦሶታ ኢንቴ ኣኬካና፤ ኢንቴ ናጋራ ጊሻሲኔ ሃራሲዛ ኢንቴ ኦሶታ ጊሻስ ኢንቴርካ ኢንቴ ኢንቴና ባሻሼታና። 32 ታኒ ሃይሳ ኦꬂዛይ ኢንቴ ጊሻስ ጊዶንታይሳ ኤሪቴ፤ ኢንቴኖ ኢስራኤሌ ኣሳቶ! ኢንቴ ኢንቴ ኦሶን ዬላቲቴኔ ባሻሼቲቴ፤ ታኒ ኡባ ሃሪዛ ጎዳይ ሃይሳ ዮታይስ› ጌስ።

33 «ኡባ ሃሪዛ ጎዳይ፥ ‹ታኒ ኢንቴና ኢንቴ ናጋራ ኡባፌ ጌሺዛ ጋላስ ኢንቴ ካታማቲ ሲሚዲ ኣሳ ዱሳሶ ጊዳና፤ ቡꬌቲዳይቲ ሲሚዲ ጊምቤታና። 34 ቢዛኔ ዪዛ ኣሳ ኣይፌን ኣሲ ባይንዳሶ ጊዲ ቤቲዛ ቡላ ቢታይ ጎዬታና። 35 ኢስቲ ሃይሲ ኣሲ ባይንዳሶዚ ኤዴኔ ጋናቴ ሚሳቲዴስ፤ ꬋይዳ፥ ላሌቲዳኔ ቡላቲዳ ካታማቲ ኣሳ ዱሳሶኔ ጊምቤቲዳሶ ጊዲዳ ጋና። 36 ሄሳፌ ጉዬ ካሴ ኢንቴ ዩሾን ኣቲዳ ካዎቴꬃቲ ካሴ ቡꬌቲዳ ካታማታ ዛራ ኬጺዳይ፥ ኣሲ ባይንዳሶታ ጪሊሊሲዳይ ታና ጎዳ ጊዲዳይሳ ኢስቲ ሄ ዎዴ ኤራና። ታኒ ጎዳይ ሃይሳ ዮታዲስ፤ ታኒ ዮቲዳይሳካ ታ ፖላና› ጌስ።

37 «ኡባ ሃሪዛ ጎዳይ፥ ‹ቃሴካ ኢስራኤሌ ኣሳ ዎሳ ታ ኤሮ ጋ ሲያና፤ ኢዛካ ታ ኢስታስ ፖላና፤ ሂስታዳ ኢስታ ቆዳ ዉዴ ማላ ጮራሳና። 38 ዬሩሳላሜን ባኣሌ ጋላስ ያርሼታና ሺቂዛ ሜሄ ማላ ታ ዳርሳና፤ ቤኢቴ ካሴ ላሌቲዳ ካታማቲ ዳሮ ኣሳስ ዱሳሶ ጊዳና፤ ሄሳፌ ጉዬ ታኒ ጎዳ ጊዲዳይሳ ኢስቲ ሄ ዎዴ ኤራና› ጌስ» ጊዴስ።

37

ሜላ ሜቄꬃቲ ዲዛ ሾባ

1 ጎዳ ኩሼይ ታ ቦላ ዴስ፤ ኢዚካ ታና ጎዳ ኣያናን ኬሲዴስ፤ ሜቄꬃቲ ኩሚ ኡቲዳ ሾባን ታና ዎꬂዴስ። 2 ኢዚ ታና ሄን ዩሺ ቤሲዴስ፤ ታኒካ ኬሂ ሺች ጊ ሜሊዳ ዳሮ ሜቄꬃቲ ኩሚዳይታ ሾባ ጊዶን ቤኣዲስ። 3 ኢዚ ታና፥ «ሃይሶ ኣሳ ናዉ! ሃ ሜቄꬃቲ ሲሚዲ ሼምፖራ ፓጻ ዳናስ ዳንዳይዞ?» ጊዴስ። ታኒካ፥ «ኡባ ሃሪዛ ጎዳዉ፥ ሄሳ ኔ ጻላ ኤራሳ» ጋዲስ።

4 ሂስቲን ኢዚ ታና፥ «ሃይታ ሃ ሜቄꬃታስ ቲንቢቴ ዮታ፤ ‹ኢንቴኖ ሜላ ሜቄꬃቶ፥ ጎዳ ቃላ ሲዪቴ! 5 ኡባ ሃሪዛ ጎዳይ ሃይታ ሃ ሜቄꬃታስ ፔኖ ታ ኢማና፤ ኢንቴኒካ ሼምፖራ ፓጻ ዳና። 6 ታ ኢንቴ ቦላ ሻያታ ዎꬃዳ፥ ኣሾይካ ኢንቴ ቦላ ሲማና ማላ ኦꬃዳ፥ ኢንቴስ ሻያ ኢማና፤ ታ ኢንቴና ኣሾ ማይዛና፤ ቦላራካ ጋልባን ካማና፤ ኢንቴ ጊዶ ፔኖ ጌልꬃና፤ ኢንቴካ ሼምፖራ ፓጻ ዳና፤ ሄሳፌ ጉዬ ታኒ ጎዳ ጊዲዳይሳ ኢንቴ ኤራና› ጋ» ጊዴስ።

7 ሄሳ ጊሻስ ታኒ ኣዛዜቲዳ ማላ ቲንቢቴ ዮታዲስ፤ ታኒ ቲንቢቴ ዮቲሺን ሳሱኬቴꬃ ጊሪሲ ሴቴቲዴስ፤ ሜቄꬃቲ ኢሳይ ኢሳራ ኦይኬቲዳ። 8 ታ ጼሊሺን ኢስታ ቦላን ሻያይ ዴስ፤ ሻያ ቦላ ኣሾይ ዴስ፤ ኣሾዛ ቦላ ጋልባይ ካሚ ኦይኪዴስ፤ ጊዶ ኣቲን ሼምፖይ ኢስታን ባዋ።

9 ሄሳፌ ጉዬ ኢዚ ታና፥ «ሃይሶ ኣሳ ናዉ! ጫርኮስ ቲንቢቴ ዮታ፤ ኡባ ሃሪዛ ጎዳይ፥ ‹ጫርኮዞ፥ ኦይዱ ባጋ ጫርኮታፔ ሃያ፤ ሃይቲ ሃይቂዳይቲ ሼምፖራ ፓጻ ዳና ማላ ኢስታ ቦላ ኡፉ ጋ ፑና› ጌስ» ጊዴስ። 10 ሄሳ ጊሻስ ኢዚ ታና ኣዛዚዳ ማላ ቲንቢቴ ዮታዲስ፤ ፔኖይካ ኢስታ ጊዶ ጌሊዴስ፤ ኢስቲካ ፓጺዳ፤ ኬሂፔ ዳሮ ኦላንቻታ ጊዲዲ ኤቂዳ። *

11 ሄሳፌ ጉዬ ኢዚ ታስ፥ «ሃይሶ ኣሳ ናዉ! ሃይቲ ሜቄꬃቲ ኩሜꬃ ኢስራኤሌ ኣሳ ሌሚሶ፤ ኢስቲካ፥ ‹ኑ ሜቄꬃቲ ሜሊዳ፤ ኑስ ሂዶታይ ባዋ፤ ኑ ዱጺ ኣቲዶስ› ጌቴስ። 12 ሄሳ ጊሻስ ኢስታስ ኡባ ሃሪዛ ጎዳይ፥ ‹ታ ዴሬዞ! ታኒ ኢንቴ ዱፎ ዶያና፤ ኢስታ ጊዶፌ ታ ኢንቴና ኬሳና፤ ኢስራኤሌ ቢታካ ታ ኢንቴና ዛራ ኤሃና። 13 ሄሳፌ ጉዬ ታ ዴሬቶ፥ ታኒ ኢንቴ ዱፎ ዶያዳ ኢንቴና ኬሲዛ ዎዴ ኢንቴ ታኒ ጎዳ ጊዲዳይሳ ኤራና። 14 ታኒ ታ ኣያና ኢንቴ ጊዶን ዎꬃና፤ ኢንቴካ ሼምፖራ ፓጻ ዳና፤ ታ ኢንቴና ኢንቴ ቢታን ዎꬃና፤ ሄሳፌ ጉዬ ታኒ ጎዳይ ዮቲዳ ማላ ኦꬂዳይሳ ኢንቴ ኤራና፤ ታኒ ጎዳይ ሃይሳ ዮታይስ› ጌስ» ጊዴስ።

ኢሲ ካዎቴꬂኔ ኢሲ ካዎ

15 ጎዳ ቃላይ ታኮ ዪዲ፥ 16 «ሃይሶ ኣሳ ናዉ! ኢሲ ጉፌ ኤካዳ ኢዛ ቦላ፥ ‹ሃይሲ ዩሁዳሲኔ ኢዚራ ዙፔቲዛ ኢስራኤሌሳ› ጋዳ ጻፋ፤ ቃሴ ሃራ ጉፌ ኤካዳ ኢዛ ቦላ፥ ‹ሃይሲ ኤፍሬሜስ፥ ዮሴፌሲኔ ኢዛራ ዙፔቲዛ ኢስራኤሌ ኬꬃ ኣሳ ኡባሳ› ጋዳ ጻፋ። 17 ኢስቲ ኢሲ ጉፌ ሚሳታና ማላ ኢስታ ኔ ኩሼን ጋጋ ኦይካ።

18 «ኔ ዴሬ ናይቲ፥ ‹ሃይሳ ኔ ኣይ ጋና ኮዪዳኮ ኑስ ዮቲኪ?› ጊ ኦይቺዛ ዎዴ፥ 19 ኔ ኢስታስ፡ ኡባ ሃሪዛ ጎዳይ፥ ‹ታኒ ኤፍሬሜ ኩሼን ዲዛ ዮሴፌ ጉፌኔ ኢዛራ ዙፔቲዛ ኢስራኤሌ ቆሞታ ጉፌ ኤካና፤ ዩሁዳ ጉፌዛራ ጋጋዳ ታ ኢሲ ጉፌ ሂስታና፤ ኢስቲካ ታ ኩሼን ኢሲ ጉፌ ጊዳና› ጋ። 20 ኔ ኢስታ ቦላ ጻፊዳ ጉፌታ ኢስታ ሲንꬃን ኦይካ። 21 ኔኒ ኢስታስ ኡባ ሃሪዛ ጎዳይ፥ ‹ታኒ ኢስራኤሌ ኣሳ ኢስቲ ቢዳ ካዎቴꬃታ ጊዶፌ ኬሳና፤ ታኒ ኢስታ ኡባሶፔ ሺሻዳ ኢስታ ቢታ ዛራ ኤሃና። 22 ቢታይ ቦላ ኢስራኤሌ ዙማታን ታ ኢስታ ኢሲ ካዎቴꬅ ኦꬃና፤ ኢስታ ኡባ ቦላ ኢሲ ካዎይ ካዎታና። ሃይሳፌ ጉዬ ኢስቲ ናምኡ ዴሬ ጊዴቴና፤ ኢስታ ካዎቴꬃይ ናምኡ ኬዚ ሻኬቴና። 23 ኢስቲ ባንታ ኤቃ ጾሳታን፥ ሃራሲዛ ባንታ ሚስሌታን፥ ዎይኮ ባንታ ናጋራንካ ባንታናቴꬃ ቱኒሴቴና። ጋሶይካ ኢስቲ ታና ኣጊዲ ኦꬂዳ ናጋራ ኡባፌ ታ ኢስታ ኣሻናኔ ጌሻና፤ ኢስቲ ታ ዴሬ ጊዳና፤ ታኒካ ኢስታ ጾስ ጊዳና።

24 « ‹ታ ኣይሌ ዳዊቲ ኢስታ ቦላ ካዎታና፤ ኡባሲካ ኢሲ ሄንꬃንቻይ ዳና፤ ኢስቲ ታ ዎጋ ካላና፤ ታ ማራካ ሚንꬂ ናጋና። * 25 ታኒ ታ ኣይሌ ያቆቤስ ኢሚዳኔ ኢንቴ ኣዋቲ ዴኢዳ ቢታን ኢስቲ ዳና። ሄን ኢስታስ፥ ኢስታ ናይቲኔ ኢስታ ናይታ ናይቲ ሜርናስ ዳና፤ ታ ኣይሌ ዳዊቲ ኢስታ ቦላ ሜርናስ ካዎ ጊዳና። 26 ታኒ ኢስታራ ሳሮቴꬃ ጫቆ ቃላ ጌላና፤ ሄ ጫቆ ቃላይካ ሜርናስ ጊዳና። ታኒ ኢስታ ሚንꬃና፤ ጮሪሳና፤ ታ ኬꬃካ ኢስታ ጊዶን ሜርናስ ዎꬃና። 27 ታ ዱሳሶይ ኢስታኮን ጊዳና፤ ታ ኢስታ ጾሳ ጊዳና፤ ኢስቲካ ታ ዴሬ ጊዳና። * 28 ታ ኬꬃይ ሜርናስ ኢስታ ጊዶን ዲዛ ዎዴ ኢስራኤሌታ ጌሺዛይ ታና ጎዳ ጊዲዳይሳ ካዎቴꬃቲ ኤራና› ጌስ» ጊዴስ።

38

ጎጌ ቦላ ዮቴቲዳ ቲንቢቴ

1 ጎዳ ቃላይ ታኮ ዪዲ፥ 2 «ሃይሶ ኣሳ ናዉ! ኔ ኣይፌሶ ጌዴ ማጎጌ ቢታን ዲዛ ሜሼኬሲኔ ቱባሌስ ዋና ሃላቃ ጎጌ ቦላ ዛራ፤ ኢዛ ቦላ ቲንቢቴ ዮታ። * 3 ኔኒ ኢዛስ ኡባ ሃሪዛ ጎዳይ፥ ‹ሜሼኬሲኔ ቱባሌስ ዋና ሃላቃ ጊዲዳ ሃይሶ ጎጌ ታኒ ኔ ቦላ ዴንዳዲስ። 4 ታ ኔና ጉዬ ዛራና፤ ታኒ ኔ ሲꬌን ዳፎ ኣꬃዳ ኩሜꬅ ኔ ኦላንቻታራ፥ ኔ ፓራታራ፥ ኔ ቶጋ ኣሳታ ኢስታ ኩሜꬃ ኦላ ማሳራራ፥ ዎጋ ጎንዳሌኔ ቄሪ ጎንዳሌ ኦይኪዳይታ ኡባ፥ ባንታ ጊꬃ ማሻ ቤሲዛይታ ኡባ ታ ኬሳና። 5 ጎንዳሌ ኦይኪዳይቲኔ ቢራታ ቆቤ ዎꬂዳ ኡባቲ፥ ፓሪሴይ፥ ቶጵያይኔ ፑጼይ ኢስታራ ጊዳና። 6 ቃሴ ጎሜሬ ኢዛ ኦላንቻታራ ፑዴሃ ባጋን ሃኮን ዲዛ ቤቲ-ቶጋርማ ኢዛ ኦላንቻታራኔ ዳሮ ካዎቴꬃታ ታ ኔናራ ኬሳና።

7 « ‹ኔኒኔ ኔ ዩሾን ሺቂዳ ኣሳይ ኡባይ ዴንዲቴ፤ ጊጌቲቴ፤ ኔካ ኢስታ ካሌꬂዛዴ ጊዳ። 8 ዳሮ ዎዴፔ ጉዬ ኔኒ ኦላስ ጼይጌታና፤ ሲንꬃፌ ያና ላይꬃታን ኦላፔ ሼምፒዳሪ፥ ኢዚ ኣሳይ ዳሮ ካዎቴꬃታ ጊዶፌ ኬዚ ሺቂዳሪ፥ ዳሮ ዎዴስ ቡላ ጊዲዳ ኢስራኤሌ ዙማታ ቦላ ኡቲዳ ዴራ ቦላ ኔ ዎራጃና። ኢስታ ካዎቴꬃታ ጊዶፌ ኬዚዲ ሃኢ ሳሮን ዳና። 9 ኔኒ፥ ኔ ኦላንቻቲኔ ኔናራ ዲዛ ዳሮ ካዎቴꬃቲ ጎቴ ጫርኮ ማላ ዴንዳና፤ ሻራ ማላ ኢንቴ ቢታ ካማና።

10 « ‹ኡባ ሃሪዛ ጎዳይ ሄ ዎዴ ኔ ካሃን ቆፋይ ጌሊን ኔኒ ኢታ ሚሽ ሃልቻና። 11 ኔኒ ኢስታስ፥ ዲርሳይ ባይንዳ ዴሬታ ቢታ ታ ዎራጃና፤ ኢስቲ ኡባይካ ዲርሳይ ባይንዳ፥ ፔንጌይኔ ቢራታ ኮላታይ ባይንዳ ዲሺን ሳሮኒኔ ሂርጋይ ባይንዳ ኡቲዳ ዴራ ታ ኦላና። 12 ታኒ ኢስታፌ ቦንቃናኔ ዳፋ ኤካና፤ ሄሳꬆካ ካዎቴꬃታ ጊዶፌ ሺቂዲ ቢታስ ጊዶ ኣዳን ዳና፤ ኢስቲ ሜሄኒኔ ሻቃጬታን ዱሬቲዳ፥ ሄ ቢታይን ዲዛ ዴራ ቦላ ታ ኩሼ ዴንꬃና› ጋና። 13 ሳባ ኣሳይ፥ ዳዳኔ ኣሳይ፥ ታርሴሴ ዴሬ ዛልኣንቻቲኔ ኢዚ ጉታቲ ኡባይ ኔና፥ ‹ኑና ቦንቃናስ ያዲ? ኔኒ ኔ ኦላንቻታ ሺሺዳይ ዳፋ ኤካናስ፥ ዎርቃኔ ቢራ ሺሻ ኤፋናስ፥ ሜሃኔ ሻቃጫ ቡራ ኤፋናስ፥ ዳሮ ሚሽ ዲኣ ኤካዳ ሲማናሴ?› ጋና።

14 «ሄሳ ጊሻስ ኣሳ ናዉ፥ ጎጌ ቦላ ቲንቢቴ ዮታ፤ ኢዛስ ኡባ ሃሪዛ ጎዳይ፥ ‹ሄ ዎዴ ታ ዴሬ ኢስራኤሌይ ሳሮን ኡቲዳይሳ ኔኒ ኤራዳ ኣኬኪኪ? 15 ፑዴሃ ባጋፌ ሃሆ ቢታፌ ኔ ያና፤ ኔኒኔ ኔናራ ዲዛ ጮራ ካዎቴꬃቲ ፓራ ቶጊዲ ኬሂ ሚኖኔ ዎልቃማ ኦላንቻ ጊዲዲ ያና። 16 ቢታ ካሚዛ ሻራ ማላ፥ ኔኒ ታ ኣሳ ኢስራኤሌ ቦላ ዎራጃና። ሃይሶ ጎጌ ታ ጌሻቴꬃ ካዎቴꬃታ ሲንꬃን ታኒ ቆንጪሲሺን ኢስቲ ታና ኤራና ማላ ሲንꬃፌ ያና ዎዴታን ታ ቢታይ ቦላ ታ ኔና ኤሃና› ጌስ።

17 «ኡባ ሃሪዛ ጎዳይ፥ ‹ታ ቤኒ ዎዴ ታ ኣይሌ ኢስራኤሌ ናቤታ ባጋራ ኢዛ ጊሻስ ዮቲዳ ሄ ቢታኔይ ኔና ጊዲኪ? ኢስቲ ሄ ዎዴ ታኒ ኔና ኢስታ ቦላ ኤሃናይሳ ዳሮ ላይꬃታን ቲንቢቴ ዮቲዳ› ጌስ።

ጎጌ ቦላ ያና ፒርዳ

18 «ሄ ዎዴ ኡባ ሃሪዛ ጎዳይ፥ ‹ጎጌይ ኢስራኤሌ ቢታ ኦሊዛ ዎዴ ሚኖ ታ ሃንቆይ ሱላና። 19 ሄ ዎዴ ታኒ ታ ቃናቴኒኔ ባቢሲዛ ታ ሃንቆን ኢስራኤሌን ቢታይ ኬሂ ቃጻና ጋ ዮታዲስ። 20 ኣባ ሞሌቲ፥ ሳሎ ካፎቲ፥ ዎራ ዶኣቲ፥ ቢታ ቦላ ቲራን ጎሼቲዛ ኣይ ሜꬌቴꬃቲካ፥ ሄሳꬆ ቢታ ቦላ ዲዛ ኣስ ኡባይ ታ ሲንꬃን ኮኮራና፤ ዙማቲ ሺሬቲ ሺሬቲ ዎꬋና፤ ኣፎቲ ዎዳና፤ ዲርሳ ጊምቤይ ኡባይ ላሌታና። 21 ታኒ ታ ዙማታ ኡባን ጎጌ ቦላ ማሻ ጼይጋና፤ ኢሳ ኢሳ ማሻይ ኢዛዴ ኢሻ ቦላ ሼምፓና፤ ታኒ ኡባ ሃሪዛ ጎዳይ ሃይሳ ዮታይስ። 22 ታኒ ኢታ ሃርጌኒኔ ሼምፖ ዎꬎን ኢዛ ቦላ ፒርዳና፤ ዎልቃማ ኢራ፥ ዎልቃማ ሻች፥ ጹጊዛ ዲኔ ታማ ኢዛ ቦላ፥ ኢዛ ኦላንቻታ ቦላኔ ኢዛራ ዲዛ ጮራ ካዎቴꬃታ ቦላ ታ ቡኪሳና። 23 ታኒ ታ ጊታቴꬃኔ ታ ጌሻቴꬃ ሄሳን ቤሳና። ቃሴ ዳሮ ካዎቴꬃታ ሲንꬃን ታኒ ታናቴꬃ ኤሪሳና። ሄሳፌ ጉዬ ታኒ ጎዳ ጊዲዳይሳ ኢስቲ ኤራና› ጌስ።

39

ጎጌ ጾኔቴꬅ

1 «ኡባ ሃሪዛ ጎዳይ፥ ‹ሃይሶ ኣሳ ናዉ! ጎጌ ቦላ ቲንቢቴ ዮታ። ሜሼኬሲኔ ቱባሌስ ዋና ሃላቃ ጊዲዳ ሃይሶ ጎጌ ታ ኔ ቦላ ዴንዳዲስ። 2 ታኒ ኔና ጉዬ ዛራናኔ ጎቻና፤ ታ ኔና ፑዴሃ ባጋፌ ሃኮሶፔ ኤሃዳ ኢስራኤሌ ዙማታ ቦላ ዬዳና። 3 ኔስ ሃዲርሳ ኩሼን ዲዛ ኔ ዎንዳፌዛ ታ ሾጫና፤ ኔኒ ኡሻቻ ኩሼን ኦይኪዳ ዪሻዛ ታ ቆቆፍሳና። 4 ኔኒ፥ ኔ ኦላንቻቲኔ ኔናራ ዲዛ ካዎቴꬃቲ ኡባይ ኢስራኤሌ ዙማታ ቦላ ኩንዳና፤ ታኒ ኢንቴ ኣሾዛ ፑዚ ሚዛ ኣንኮታሲኔ ዎራ ዶኣታስ ማና ማላ ኣꬃ ኢማና። 5 ታኒ ኡባ ሃሪዛ ጎዳይ ዮቲዳ ጊሻስ ኢንቴ ሚሊጺ ጊዳ ዴምባን ኩንዳና። 6 ማጎጌ ቢታኒኔ ኣባ ዶናን ሂርጋይ ባይንዳ ባꬊ ጊ ዲዛይታ ቦላ ታኒ ታማ ዬዳና። ታኒ ጎዳ ጊዲዳይሳ ኢስቲ ሄሳን ኤራና።

7 « ‹ታ ጌሻ ሱንꬃይ ታ ዴራ ኢስራኤሌን ኤሬታና ማላ ታ ኦꬃና፤ ሃይሳፌ ጉዬን ታ ጌሻ ሱንꬃይ ካꬌታና ማላኔ ካዉያና ማላ ታ ኮይኬ፤ ሄሳን ካዎቴꬃቲ ታኒ ጎዳይ ኢስራኤሌ ጌሻ ጊዲዳይሳ ኤራና። 8 ኡባ ሃሪዛ ጎዳይ ቤኢቴ፥ ሄ ጋላሳይ ያና ኣቴና ጋዳ ታኒ ዮቲዳ ጋላሳይ ሃይሳ።

9 « ‹ሄሳፌ ጉዬ ኢስራኤሌ ካታማታን ዲዛ ኣሳይ ኡባይ ኬዚዲ፥ ኦላ ሚሻታ፥ ዎጋ ጎንዳሌታኔ ቄሪ ጎንዳሌታ፥ ዎንዳፌታ፥ ዪሻታ፥ ኦላንቻታ ጻምኣታኔ ቶራታ ሺሺዲ ታማን ኤꬃና። ሄሳ ላፑን ላይꬅ ኩሜꬅ ኢስቲ ኤሶስ ጎኤታና። 10 ኢስቲ ሺሺዳ ኦላ ሚሻታ ኤሶስ ጎኤታና ጊሻስ ኢስታስ ካሬፔ ሚꬅ ሚጾኔ ዎራፔ ሚꬅ ቃንጾ ኮሼና። ኢስታፌ ቦንቂ ኤኪዳይታፔ ኢስቲካ ቦንቂ ኤካና፤ ኢስታፌ ዳፊ ኤኪዳይታፔ ኢስቲ ዳፊ ኤካና፤ ታኒ ኡባ ሃሪዛ ጎዳይ ሃይሳ ዮታይስ።

11 « ‹ሄ ዎዴ ኣሳይ ኣርሼይ ሞኪዛ ባጋራ ዱጌ ኣባን ቢዛሶ ዙሌን ኢስራኤሌ ቢታን ታ ጎጌስ ዱፎ ኢማና፤ ጎጌይኔ ኢዛ ኦላንቻቲ ሄን ሞጌታና ጊሻስ ማንዳሪዛ ኣሳታ ኦጌይ ጎርዴታና፤ ሄሳ ጊሻስ ሄ ሶሆይ ሃሞን ጎጌ ሾባ ጌቴታና።

12 « ‹ቢታዮ ጌሻናስ ኢስራኤሌ ኣሳይ ላፑን ኣጊና ኩሜꬅ ኢስታ ሞጊሼ ታካና። 13 ሄ ቢታ ኣሳይ ኡባይ ኢስታ ሞጋና፤ ታኒ ታ ቦንቾ ቤሲዛ ዎዴ ኢስታስ ቦንቾ ጊዳና፤ ታኒ ኡባ ሃሪዛ ጎዳይ ሃይሳ ዮታይስ።

14 « ‹ላፑን ኣጊናፔ ጉዬ ኣቲዳ ኣሃይ ዲኮ፥ ቢታይ ጌያና ማላ፥ ዩዪ ዩዪዲ ኣቲዳ ኣሃ ሞጋና ኣሳቲ ዶሬታና። 15 ኢስቲ ቢታይ ቦላ ዩዪሺን፥ ኢስታፌ ኢሶይ ኣሳ ሜቄꬅ ዴሚዲ ዱፎ ቦኪዛይቲ ሃሞን ጎጌ ዙሌን ሞጋናሼ ጋካናስ ሜቄꬃይ ዲዛሶን ማላታ ዎꬃና። 16 ሄን ኦላንቻታ ካታማያ ዲዛ ጊሻስ ቢታዮ ኢስቲ ጌሻና› ጌስ።

17 «ኡባ ሃሪዛ ጎዳይ፥ ‹ሃይሶ ኣሳ ናዉ! ዱማ ዱማ ቆሞ ካፎታኔ ዎራ ዶኣታ፡ ኢንቴ ዲዛሶ ኡባፌ ሺቄቲዲ ታኒ ኢንቴስ ጊግሲዳ ያርሾኮ ሃ ዪቴ፤ ሄሲካ ኢስራኤሌ ዙማታ ቦላ ሃናና ጊታ ያርሾ፤ ኢንቴ ሄን ኣሾ ማናኔ ሱꬅ ኡያና። * 18 ኢንቴ ꬋርሾ ኣሾኔ ላቃ ኣሾ ሚዛ ማላ፥ ዴይሻ ኣሾኔ ዎፋኖ ኣሾ ሚዛ ማላ ዎልቃማ ኣሳታ ኣሾ ማና፤ ቢታ ቦላ ሃላቃታ ሱꬂካ ኢንቴ ኡያና፤ ሃይቲ ኡባይ ሞꬊዳ ባሳኔ ሜሄታ። 19 ታኒ ኢንቴስ ጊግሲዛ ያርሾዛ ኢንቴ ካላናሼ ጋካናዉ ማና፤ ቃሴ ማꬆታናሼ ጋካናስ ኢንቴ ሱꬅ ኡያና። 20 ታ ማዳን ፓራታ፥ ቶጋንቻታ፥ ዎልቃማ ኣሳታኔ ዱማ ዱማ ቆሞፌ ሺቂዳ ሃራ ዎታዳራታ ኣሾ ካላናሼ ጋካናስ ኢንቴ ማና› ጌስ።

21 «ካዎቴꬃታ ጊዶን ታኒ ታ ቦንቾ ቆንጪሳና፤ ካዎቴꬃቲ ኡባይ ታኒ ኢስታ ቦላ ኤሂዳ ቂጻቴኔ ታ ኢስታ ቦላ ዴጼꬂዳ ኩሼ ቤኣና። 22 ሄ ጋላሳፌ ዶሚዲ ኢስራኤሌ ኣሳይ ታኒ ጎዳይ ኢስታ ጾስ ጊዲዳይሳ ኤራና። 23 ኢስራኤሌ ኣሳይ ታስ ኣማኔቶንታ ኢጺዲ ናጋራ ኦꬂዳ ጋሶን ኢስቲ ጎዴቲዳይሳ ካዎቴꬃቲ ኤራና። ሄሳ ጊሻስ ታኒ ታ ኣይፌሶ ኢስታፌ ጌንꬃዲስ፤ ታኒ ኢስታ ኢስታ ሞርኬታስ ኣꬃ ኢማዲስ፤ ኢስቲ ኡባይ ማሻን ዉሪዳ። 24 ኢስታ ቱናቴꬃ ማላኔ ኢስታ ቆሆዛ ማላ ታ ኢስታ ቦላ ፒርዳዲስ፤ ታ ኣይፌሶካ ታ ኢስታፌ ጌንꬃዲስ።

25 «ሄሳ ጊሻስ ኡባ ሃሪዛ ጎዳይ፥ ‹ሃኢ ያቆቤይ ጎዴቲዳሶፔ ታኒ ኢዛ ዛራዳ ኢሻልሳና፤ ኢስራኤሌ ኣሳ ኡባስ ታ ቃꬌታና፤ ታ ጌሻ ሱንꬃ ጊሻስ ታኒ ሚሼታና። 26 ኢስታ ባቢሲዛ ኦኒካ ባይንዳ ዲሺን ኢስቲ ባንታ ቢታን ሳሮን ዲዛ ዎዴ ባንታ ካዉሻቴꬃኔ ካሴ ታስ ኣማኔቶንታ ኢስቲ ዴኢዳ ዎዴታ ዶጋና። 27 ታኒ ካዎቴꬃታ ኡባ ጊዶፌ ኢስታ ዛራ ኤሂዛ ዎዴ፥ ኢስታ ሞርኬታ ቢታፌ ታ ኢስታ ሺሺዛ ዎዴ፥ ታ ጌሻቴꬃ ታኒ ኢስታ ባጋራ ዳሮ ካዎቴꬃታ ሲንꬃን ቤሳና። 28 ታኒ ኢስታ ካዎቴꬃ ጊዶን ላሌታና ማላ ኦꬂዳ ጊዲኮካ ኢሳካ ኣሾንታ ኢስታ ኢስታ ዴሬ ታ ዛራና፤ ሄሳፌ ጉዬ ታኒ ጎዳይ ኢስታ ጾስ ጊዲዳይሳ ኢስቲ ኤራና፤ ታኒ ኢስታፌ ኢሳኔ ካዎቴꬃ ጊዶን ኣጊኬ። 29 ታኒ ኣያና ኢስራኤሌ ኣሳ ቦላ ጉሳና ጊሻስ ሃይሳፌ ጉዬ ታኒ ታ ኣይፌሶ ኢስታፌ ጌንꬂኬ። ታኒ ኡባ ሃሪዛ ጎዳይ ሃይሳ ዮታይስ› ጌስ» ጊዴስ።

ሲንꬃፌ ኬጼታና ጾሳ ኬꬅ

40

(40፡1—48፡35)

ሂዚቄሊ ኣጁታን ዬሩሳላሜ ቡስ

1 ኑኒ ዲኤቲዳ ናምኡ ታማኔ ኢቻሻንꬃ ላይꬃን፥ ኮይሮ ኣጊናን ታማንꬃ ጋላሳን፥ ዬሩሳላሜይ ኩንዲዳ ታማኔ ኦይዳንꬃ ላይꬃን ሄ ጋላስ ጎዳ ኩሼይ ታ ቦላ ዴስ፤ ኢዚካ ታና ዬሩሳላሜ ኤፊዴስ። 2 ጾሳ ኣጁታን ኢዚ ታና ኢስራኤሌ ቢታ ኤፊዲ ꬎቃ ዙማ ቦላ ዎꬂዴስ፤ ሄ ዙማፔ ዱጌሃ ባጋራ ካታማ ሚሳቲዛ ጊምቤ ኬꬃታ ቤኣዲስ። * 3 ኢዚ ታና ሄ ኤፊዴስ፤ ሂስቲን ታኒ ጻርቂማላ ሚሳቲዛ ኢሲ ኣስ ቤኣዲስ፤ ኢዚ ላይኖፔ ኦሴቲዳ ዎዶሮኔ ዋꬋ ሚꬅ ባ ኩሼን ኦይኪዲ ጌሊዛ ፔንጌ ቦላ ኤቂዴስ። * 4 ኣዴዚ ታና፥ «ሃይሶ ኣሳ ናዉ! ኔ ኣይፌን ጼላ፤ ኔ ሃይꬃን ሲያ፤ ታ ኔና ቤሲዛይሳ ኡባ ዎዚናን ዎꬃዳ ኤዝጋ። ኔ ሃ ዪዳይ ሃይሳስ ጊዲዳ ጊሻስ ኔ ቤኢዳ ኡባ ኢስራኤሌ ኬꬃስ ዮታ» ጊዴስ።

ኣርሼ ኬሳ ባጋ ፔንጌ

5 ታኒ ጾሳ ኬꬃ ሙሌራ ዩዪ ኣꬊዳ ዲርሳ ጊምቤ ቤኣዲስ። ኣዴዛ ኩሼን ኡሱፑን ዋꬋ ጊዲዛ ዛንጌ ቤኣዲስ፤ ኢሲ ኢሲ ዋꬋ ሚሻይ ዋꬋኔ ታꬋኮ ጊዴስ፤ ኢዚ ጊምቤዛ ዋꬊዴስ፤ ኣኮቴꬃይ ኢሲ ዋꬋ፥ ጌሳይካ ኢሲ ዋꬋ ጊዲዴስ። * 6 ሄሳፌ ጉዬ ኣርሼ ኬሳ ባጋራ ዲዛ ዲርሳ ፔንጌኮ ቢዴስ። ኬቻታ ኬዚዲ ጌሊዛ ፔንጌዛ ማዲራኬ ዋꬊዴስ፤ ኢዛስ ጌሳይ ኡሱፑን ዋꬋ ጊዲዴስ። 7 ዛቤታ ኬꬃስ ጌሳይኔ ጎምፓይ ኡሱፑን ኡሱፑን ዋꬋ፥ ኬꬃታ ጊዶን ዲዛ ጊምቤ ኦርዴቴꬃይ ኢቻሽ ዋꬋ ጊዲዴስ፤ ጾሳ ኬꬃፌ ሲንꬃ ባጋራ ኣꬊ ቢዛሶን ዲዛ ዳራንቻን ጊዶ ባጋራ ዲዛ ማዲራኬዛስ ዉይጌዛ ዋꬋይ ኡሱፑን ጊዲዴስ።

8 ሄሳፌ ጉዬ ጌሊዛሶራ ካንꬂ ቢዛ ዳራንቻ ዋꬊዴስ። 9 ኢዛስ ኣዱሳቴꬃይ 8 ዋꬋ፥ ቱቄታ ኦርዴቴꬃይ 2 ዋꬋ ጊዴስ፤ ጌሊዛሶ ፔንጌን ዲዛ ዳራንቻይ ጾሳ ኬꬃ ጊናን ዴስ።

10 ኣርሼይ ሞኪዛ ባጋ ፔንጌዛስ ሃዲርሳ ባጋራኔ ኡሻቻ ባጋራ ኢሲ ጊና ጊዲዳ ሄꬑ ሄꬑ ዛቤ ኬꬃቲ ዴቴስ፤ ኢስታ ጊዶን ሻኪዛ ጊምቤታ ኦርዴቴꬃይ ኢሲ ጊናኔ ኢሲ ማላ።

11 ሄሳፌ ጉዬ ፔንጌዛ ጎምፓ ዋꬊዴስ፤ ኢዛ ጎምፓይ ታሙ ዋꬋ፥ ኣዱሳቴꬃይ ታማኔ ሄꬑ ዋꬋ ጊዲዴስ። 12 ዛቤ ኬꬃታስ ኢሳስ ኢሳስ ሲንꬃ ባጋራ ኣዱሳቴꬃይ ኢሲ ዋꬋ ጊምቤ ጊዲዳ ዲርሳይ ዴስ፤ ዛቤታ ኬꬃ ጎምፓይ ኢሲ ጊና ጊዲዳ ኡሱፑን ኡሱፑን ዋꬋ። 13 ዛቤ ኬꬃስ ጉዬ ባጋ ጎዳፔ ዶሚዲ ሃራይሳ ጼራ ጋካናስ ዲዛ ጌሎሶ ፔንጌ ዋꬊዴስ፤ ኢሲ ጎዳፔ ቢዲ ሃንኮ ጎዳ ጋካናስ 25 ዋꬋ ጊዲዴስ። 14 ጌሊዛሶ ፔንጌ ዩሾን ዲዛ ኬኢ ኬኢ ኡቲዳ ጊምቤታ ኡባ ሲንꬃን ዲዛሶዛ ዋꬊን 20 ዋꬋ ጊዲዴስ፤ ዋꬌቲዳይካ ዛጎዛፔ ሲንꬃ ባጋራ ዲዛ ሲሜሬቲዛሶ ዳራንቻ ጋካናሳ። 15 ጌሊዛ ፔንጌፌ ቢዲ ሲሜሬቲዛሶዛ ዳራንቻ ጋካናስ ዲዛ ኣዱሳቴꬃይ 15 ዋꬋ ጊዲዴስ። 16 ኪፊሌቲ ሲሜሬቲዛሶን ዲዛ ዳራንቻታ ማላ ሃዲርሳ ባጋራኔ ኡሻቻ ባጋራ ኢስታስ ጉꬃ ማስኮቴቲ ዴቴስ። ዩዪ ኣꬋናስ ዲዛ ማስኮቴቲ ጌሊዛ ፔንጌዛፔ ሲንꬃ ባጋራ ዲዛይታ ጊዲሺን ኢሲ ኢሲ ኪፊሌስ ሃዲርሳ ባጋራኔ ኡሻቻ ባጋራ ጎዳ ቦላ ዛምባ ሚꬃ ሚስሌይ ጊጌቲ ኡቲዴስ።

ካሬ ባጋ ዛጎ

17 ሄሳፌ ጉዬ ኣዴዚ ካሬ ባጋ ዛጎ ታና ኤፊዴስ፤ ሄን ዛጎዛ ዩሾን ዮቻ ሹቺ ዬጌቲ ኡቲዳ ሲሜሬቲዛሶሆታ ቤኣዲስ፤ ኢስታ ዩሾንካ 30 ኪፊሌቲ ዴቴስ። 18 ሹቺ ዬጌቲ ኦሴቲዳ ዛጎዚ ጊምባስ ኡባ ዩሾ ጋኬስ፤ ካሬ ዛጎዚ ጊዶ ዛጎፔ ዚቄስ። 19 ሄፔ ዱጌ ባጋራ ጌሊዛ ፔንጌ ሲንꬃፌ ዶሚዲ ጊዶ ዛጎዛ ፔንጌ ጋካናስ ዲዛሶዛ ዋꬊዴስ፤ ኣርሼይ ሞኪዛ ባጋራ ጊዲን ፑዴሃ ባጋራ ዲዛ ኣዱሳቴꬃይ 100 ዋꬋ ጊዲዴስ።

ፑዴሃ ባጋ ፔንጌ

20 ሄሳፌ ጉዬ ፑዴሃ ባጋ ጊናራ ዲዛ ጌዴ ካሬ ዛጎ ኬሲዛ ፔንጌዛ ኣዱሳቴꬂኔ ኣኮቴꬅ ዋꬊዴስ። 21 ኮይሮ ፔንጌዛ ማላ ሃይሲካ ሚሌ ባጋራ ዲዛ ሄꬑ ሄꬑ ዛቤ ኬꬃታስ፥ ኢስታ ጊዶን ኬኢ ኬኢ ቤቲዛ ጊምቤታሲኔ ሲሜሬቲዛሶ ዳራንቻታስ ዋꬋይ ኢሲ ጊና፤ ኣዱሳቴꬃይ 50 ዋꬋ፥ ጎምፓይ 25 ዋꬋ ጊዲዴስ። 22 ማስኮቴቲ፥ ሲሜሬቲዛሶ ዳራንቻቲኔ ዛምባ ሚꬃታ ሚስሌቲ ኣርሼይ ሞኪዛ ባጋራ ዲዛይታራ ኢሲ ማላ፤ ሄ ኤፊዛ ላፑን ኬቻቲ ዴቴስ፤ ሲሜሬቲዛሶን ዲዛ ዳራንቻቲ ኢስታ ጊናን ዴቴስ። 23 ኣርሼይ ሞኪዛ ባጋራ ዲዛይሳꬆ ፑዴሃ ባጋራ ዲዛ ፔንጌ ጊና ጌዴ ጊዶ ዛጎ ጌልꬂዛ ፔንጌይ ዴስ፤ ኢሲ ፔንጌዛፔ ቢዲ ሃራ ፔንጌ ጋካናስ ዲዛይሳ ዋꬊዴስ፤ ሄሲካ 100 ዋꬋ ጊዲዴስ።

ዱጌሃ ባጋ ፔንጌ

24 ሄሳፌ ሲሚዲ ሄ ቢታኔይ ታና ዱጌሃ ባጋ ዲርሳ ፔንጌ ካሌꬂዴስ፤ ካሌꬂን ባዳ፥ ሄሳን ሃራ ዲርሳ ፔንጌ ቤያዲስ። ኢዚ ቱቄታኔ ጊዶ ኪፊሌታ ሊኪዛ ዎዴ ሃራታራ ኢሲ ጊና ጊዲዴስ። 25 ሊኬ ሃራታ ማላ፥ ሃ ዲርሳ ፔንጌ ማታን ዲዛ ኪፊሌታስ ኡባስ ማስኮቴቲ ዴቴስ። ዲርሳ ፔንጌዛ ዞኖይ 50 ዋꬋ፤ ኣሆቴꬃይካ 25 ዋꬋ። 26 ሄ ጋꬂዛ ላፑን ꬌካቲ ዴቴስ። ዳራንቻይ ዳባባ ሲንꬃን ዉርሴꬃ ባጋራ ዴስ። ፔንጌዛ ቦላ ሄ ባጋራኔ ሃ ባጋራ ዛምባ ሚስሌይ ሜꬌቲ ኡቲዴስ። 27 ጊዶ ዳባባስካ ሃራ ፔንጌይ ዴስ። ሄ ቢታኔይ ሃ ናምኡ ዲርሳ ፔንጌታፔ ጊዶን ዲዛሶሆ ሚዛኒን 100 ዋꬋ ጊዲዴስ።

ጊዶ ዳባባስ ዱጌሃ ባጋ ፔንጌ

28 ሄ ቢታኔይ ታና ዱጌሃ ዲርሳ ፔንጌ ባጋራ ሄኒ ጊዶ ዳባባኮ ኤፊዴስ። ኢዚ ዲርሳ ፔንጌ ሜዛኒን ሃራ ፔንጌታራ ሊኬ ጊዲዴስ። 29 ሄሳስ ናጊዛይታ ኪፊሌቲ፥ ጎዳቲኔ ዳራንቻቲ ኡባይ ሃራ ዲርሳ ፔንጌታራ ኢሲ ማላ። ሄ ዲርሳ ፔንጌ ዩሾን ዲዛ ኪፊሌታ ኡባስ ማስኮቴቲ ዴቴስ። ሃ ጊዶ ፔንጌ ዞኖይ 50 ዋꬋ፤ ኣሆቴꬃይካ 25 ዋꬋ። 30 ኢዛ ዩሾን ዳራንቻቲ ዴቴስ፤ ኢስታ ዞኖይ 25 ዋꬋ፤ ኣሆቴꬃይካ 5 ዋꬋ። 31 ሄ ዳራንቻቲ ካሬ ባጋ ዳባባ ጼሌቴስ። ፔንጌ ቦላ ሄ ባጋራኔ ሃ ባጋራ ዛምባ ሚስሌይ ሜꬌቲ ኡቲዴስ። ሄ ጋꬂዛ 8 ꬌካቲ ዴቴስ።

ጊዶ ዳባባስ ኣርሼ ኬሳ ባጋ ፔንጌ

32 ሄ ቢታኔይ ታና ኣርሼ ኬሳ ባጋ ዲርሳ ፔንጌራ ሄኒ ጊዶ ዳባባኮ ኤፊዴስ። ኢዚ ሄ ዲርሳ ፔንጌ ሜዛኒን ሃራ ፔንጌታራ ኢሲ ጊና ጊዲዴስ። 33 ናጊዛይታ ኪፊሌቲ፥ ጎዳቲኔ ዳራንቻይ ኡባይ ሃራ ዲርሳ ፔንጌታራ ኢሲ ማላ። ሄ ዲርሳ ፔንጌ ዩሾን ዲዛ ኪፊሌታ ኡባስ ማስኮቴቲ ዴቴስ። ሄ ፔንጌ ዞኖይ 50 ዋꬋ፤ ኣሆቴꬃይካ ናምኡ ታማኔ ኢቻሽ ዋꬋ። 34 ዳራንቻይ ካሬ ባጋ ዳባባ ጼሌስ። ፔንጌ ቦላ ሄ ባጋራኔ ሃ ባጋራ ዛምባ ሚስሌይ ሜꬌቲ ኡቲዴስ። ሄ ጋꬂዛ 8 ꬌካቲ ዴቴስ።

ጊዶ ዳባባስ ፑዴሃ ባጋ ፔንጌ

35 ሄ ቢታኔይ ታና ፑዴሃ ባጋ ዲርሳ ፔንጌኮ ኤፊዴስ። ኢዚ ሄ ዲርሳ ፔንጌ ሜዛኒን፥ ኢዚካ ሃራ ፔንጌታራ ኢሲ ጊና ጊዲዴስ። 36 ናጊዛይታ ኪፊሌቲ፥ ጎዳቲኔ ዳራንቻይ ኡባይ ሃራ ዲርሳ ፔንጌታራ ኢሲ ጊና። ሄ ዲርሳ ፔንጌዛ ዩሾን ማስኮቴቲ ዴቴስ። ሄ ፔንጌዛ ዞኖይ 50 ዋꬋ፤ ኣሆቴꬃይካ 25 ዋꬋ። 37 ዳራንቻይ ካሬ ባጋ ዳባባ ጼሌስ። ፔንጌ ቦላ ሄ ባጋራኔ ሃ ባጋራ ዛምባ ሚስሌይ ሜꬌቲ ኡቲዴስ። ሄ ጋꬂዛ ኦስፑን ꬌካቲ ዴቴስ።

ያርሾይ ሺቂዛ ኪፊሌታ

38 ካሬ ዳባባስ ፑዴሃ ባጋራ፥ ጊዶ ዲርሳ ፔንጌ ዳራንቻራ ኦይኬቲዳ ሃራ ኪፊሌይካ ዴስ። ጹጌቲዛ ያርሾስ ኤሂዛ ሜሄ ኣሾይ ሜጬቲዛይ ሄ ኪፊሌና። 39 ሄ ዳራንቻን ሃ ባጋራ ናምኡ ጻራጴዛቲ፥ ሄ ባጋራካ ናምኡ ጻራጴዛቲ ዴቴስ፤ ጹጌቲዛ ያርሾስ፥ ናጋራ ያርሾሲኔ ቆሆ ያርሾስ ሹኪዛ ሜሄ ኡባይ ሹኬቲዛይ ሄ ጻራጴዛታ ቦላና። 40 ዳራንቻፌ ካሬ ባጋራ ፑዴሃ ዲርሳ ፔንጌ ማታን ናምኡ ጻራጴዛቲ ሃ ባጋራ፥ ናምኡ ጻራጴዛቲ ሄ ባጋራ ዴቴስ። 41 ሄሳ ጊሻስ ያርሾስ ሺቂዳ ሜሄይ ኢስታ ቦላ ሹኬቲዛ ሙሌራ ኦስፑን ጻራጴዛቲ ዴቴስ፤ ኢስታፌ ኦይዳቲ ዳራንቻን ዴቴስ፤ ኦይዳቲ ቃሴ ካሬ ዳባባን ዴቴስ። 42 ቃሴ ጹጌቲዛ ያርሾ ዎꬃናስ ጊግሲዳ፥ ሹቻፌ ማሴቲዲ ኦሴቲዳ ኦይዱ ጻራጴዛቲ ዴቴስ። ኢስታስ ꬎቃቴꬃይ ኢሲ ዋꬋ፤ ኣዱሳቴꬃይ ኢሲ ዋꬋኔ ታꬋኮ፤ ቃሴ ኣሆቴꬃይካ ኢሲ ዋꬋኔ ታꬋኮ። ጹጌቲዛ ያርሾኔ ሃራ ያርሾታ ኡባ ሹኪዛ ሚሻቲ ሄ ጻራጴዛታ ቦላን ኡቴቴስ። 43 ኦይዱ ቢራꬌ ኣዱቂዛ ካቆ ሆኮቲ ጎዳዛ ቦላ ዩዪ ኣꬊዲ ꬊሽኬቲ ኡቲዳ። ያርሾስ ሺሺዛ ኣሾይ ኡባይ ሄ ጻራጴዛታ ቦላ ዎꬌስ።

44 ሄሳፌ ጉዬ ሄ ቢታኔይ ታና ጊዶ ዳባባ ጌልꬂዴስ። ሄሳን ፔንጌቲ ጊዶ ዳባባኮ ዶዬቲዛ ናምኡ ኪፊሌቲ ዴቴስ። ኢስታፌ ኢሲ ኪፊሌይ ፑዴሃ ዲርሳ ፔንጌ ማታራ ዱጌሃ ባጋ ጼሌስ፤ ናምኣንꬃይ ቃሴ ዱጌሃ ዲርሳ ፔንጌ ማታራ ፑዴሃ ባጋ ጼሌስ። 45 ሄ ቢታኔይ ታና፥ «ዱጌሃ ባጋ ጼሊዛ ኪፊሌይ ጾሳ ኬꬃን ኦꬂዛ ቄሴታይሳ። 46 ፑዴሃ ባጋ ጼሊዛ ኪፊሌይ ቃሴ ያርሺዛሶን ኦꬂዛ ቄሴታይሳ። ቄሴቲ ኡባይ ሳዶቄ ዛሬፔ ዬሌቲዳ ሌዌታ፤ ጎዳኮ ሺቂዲ ኦꬃናስ ቤሴቴስ ጌቴቲዳይ ኢስታ ጻላ» ጊዴስ።

ጊዶ ዳባባኔ ጾሳ ኬꬃ

47 ሄ ቢታኔይ ዳባባ ሚዛኒን ኣዱሳቴꬃይ 100 ዋꬋ፥ ኣሆቴꬃይካ 100 ዋꬋ ጊዲዴስ። ዳባባን ጾሳ ኬꬃፌ ሲንꬃ ባጋራ ኢሲ ያርሺዛሶሆይ ዴስ። 48 ሄሳፌ ጉዬ ኢዚ ታና ጾሳ ኬꬃ ዳራንቻ ኤፊዴስ። ዳራንቻ ጌሊዛሶን ዲዛ ቆሲላꬃ ሚዛኒን ꬎቃቴꬃይ 5 ዋꬋ፤ ኣሆቴꬃይካ 14 ዋꬋ። ሃዲርሳራኔ ኡሻቻራ ዲዛ ጎዳታ ኦርዴቴꬃይ ሄꬑ ሄꬑ ዋꬋ ጊዲዴስ። 49 ዳራንቻ ኣዱሳቴꬃይ 20 ዋꬋ፤ ኣሆቴꬃይካ 12 ዋꬋ። ሄ ጋꬂዛ ታሙ ꬌካቲ ዴቴስ። ጌሊዛሶን ኡሻቻራኔ ሃዲርሳራ ኤቂዳ ናምኡ ቱቄቲ ዴቴስ።

41

1 ሄሳፌ ሲሚዲ ሄ ቢታኔይ ታና ጾሳ ኬꬃን ዲዛ ጌሻሶሆ ጌልꬂዴስ። ሄ ጌሻሶሆ ጎዳ ኦርዴቴꬃ ሚዛኒን ኡሱፑን ዋꬋ ጊዲዴስ። 2 ፔንጌ ኣሆቴꬃዚ ቃሴ ታሙ ዋꬋ ጊዲዴስ። ሃዲርሳራኔ ኡሻቻራ ዲዛ ጎዳታ ኣሆቴꬃይ ኢቻሽ ኢቻሽ ዋꬋ። ቃሴ ኢዚ ጌሻሶሆ ዋꬊን ኣዱሳቴꬃ 40 ዋꬋ፥ ኣሆቴꬃይካ 20 ዋꬋ ጊዲዴስ።

3 ሄሳፌ ጉዬ ቆልኣ ጌሊዴስ። ሄ ጌሊዛ ፔንጌ ጎዳ ኦርዴቴꬃ ዋꬊን ናምኡ ናምኡ ዋꬋ ጊዲዴስ። ፔንጌዛ ኣሆቴꬃይ ኡሱፑን ዋꬋ ጊዲዴስ፤ ሃዲርሳራኔ ኡሻቻራ ዲዛ ጎዳታ ኣሆቴꬃይ ላፑን ላፑን ዋꬋ። 4 ቃሴ ኢዚ ቆልኣ ዋꬊዴስ፤ ኣዱሳቴꬃይ 20 ዋꬋ፥ ኣሆቴꬃይካ 20 ዋꬋ ጊዲዴስ። ሄሳፌ ጉዬ ኢዚ ታና፥ «ሃይሲ ኡባፌ ኣꬊዛ ጌሻሶሆ» ጊዴስ።

ጾሳ ኬꬃ ዩሾን ኬጼቲዳ ኪፊሌታ

5 ሄ ቢታኔይ ጾሳ ኬꬃ ጎዳ ዋꬊዴስ፤ ሂስቲን ኦርዴቴꬃይ ኡሱፑን ዋꬋ ጊዲዴስ። ሄ ጎዳዛራ ኦይኬቲዲ፥ ጾሳ ኬꬃ ጊምቤ ዩሾን ኬጼቲዳ ኦይዱ ኦይዱ ዋꬋ ኣኪዛ ዳሮ ኪፊሌቲ ዴቴስ። 6 ሄ ኪፊሌቲ ኢሶይ ኢሳ ቦላ ኬጼቲዳ ሄꬑ ፖቄ ጊዲሺን ኢሲ ኢሲ ፖቄስ ሄꬑ ታሙ ኪፊሌቲ ዴቴስ። ዞንጋልꬅ ዬጊዛ ሚꬂ ጌሻሶሆዛ ጊዶ ጌሎንታ ማላ፥ ኮይሮ ጎዳራ ኦይሴꬂ ዎꬂዳ። 7 ሄ ኬꬃይ ጋርሳ ዉርሴꬃ ፖቄን ኦርዲዳ ጊሻሲኔ ፑዴ ሺቂሼ ሌኢዛ ጊሻስ፥ ኪፊሌቲካ ፑዴ ሺቂዛ ዎዴ፥ ኣኪ ኣኪዲ ቤቴስ። ኮይሮ ዉይጌፔ ጊዶ ፖቄዛራ ካንꬂዲ፥ ዉርሴꬃ ፖቄዛ ጋካናስ ኤፊዛ ꬌካቲ ዴቴስ። 8 ታኒ ጾሳ ኬꬃ ዩሾን ꬎቁ ጊዳ ባሳይ ዲዛይሳ ቤያዲስ። ኢዛ ዩሾን ዲዛ ኪፊሌቲ ሄ ባሳ ቦላን ኬጼቲዳ፤ ሄ ባሳይ ጊዶ ዳባባፔ ኡሱፑን ዋꬋ ꬎቄስ። 9-11 ሄ ኪፊሌታስ ካሬ ባጋ ጎዳ ኦርዴቴꬃይ ኢቻሽ ዋꬋ። ኪፊሌታ ጌሊዛ ናምኡ ፔንጌቲ፥ ኢሶይ ፑዴሃ ባጋራ፥ ኢሶይ ቃሴ ዱጌሃ ባጋራ ዴቴስ፤ ቃሴ ሄ ኪፊሌታ ዩሾን ዲዛ ባሳዛ ኣሆቴꬃይ ኢቻሽ ዋꬋ። ጾሳ ኬꬃ ባሳፔኔ ጊዶ ዳባባን ዲዛ ኪፊሌታፔ ጊዶን ዲዛ ሜላ ሶሆይ ናምኡ ታሙ ዋꬋ።

ኣርሼ ጌሎሶ ባጋራ ኬጼቲዳ ኬꬃ

12 ጾሳ ኬꬃፌ ኣርሼ ጌሎሶ ባጋራ ዲዛ ሜላ ሶሆ ጊናራ ኢሲ ኬꬃይ ዴስ። ሄ ኬꬃስ ኣዱሳቴꬃይ ኡዱፉን ታሙ ዋꬋ፤ ኣሆቴꬃይካ ላፑን ታሙ ዋꬋ። ሄ ኬꬃ ጎዳይ ኢቻሽ ዋꬋ ኦርዴ።

ጾሳ ኬꬃይ ዋꬌቲዴስ

13 ሄ ቢታኔይ ጾሳ ኬꬃስ ካሬ ባጋ ዋꬊዴስ፤ ሂስቲን ኣዱሳቴꬃይ ጼቱ ዋꬋ። ጾሳ ኬꬃ ዞኮሶፔ ቢዲ፥ ሄኒ ኣርሼይ ዉሊዛ ባጋ ኬꬃ ዞኮሶ ጋካናስ ዲዛሶሆ ዋꬊን፥ ጼቱ ዋꬋ ጊዲዴስ። 14 ኣርሼ ኬሳ ባጋራ ዲዛ ጾሳ ኬꬃ ኣሆቴꬃይ ናምኡ ሜላ ሶሆታ ጉጂዲ ዋꬊን ጼቱ ዋꬋ ኣኬስ። 15 ናምኡ ባጋራካ ዲዛ ካንꬂዛ ሶሆታ ጉጂዲ ኣርሼይ ዉሊዛ ባጋራ ዲዛ ኬꬃ ኣዱሳቴꬃ ዋꬊዴስ፤ ሂስቲን ጼቱ ዋꬋ ጊዲዴስ።

ጾሳ ኬꬃስ ጊዶ ኦሶታ

ጾሳ ኬꬃ ጌሻ ሶሆይ፥ ኢዛ ቆልኣይኔ ኢዛ ዳራንቻይ 16 ዉይጌፔ ቢዲ ማስኮቴታ ጋካናስ፥ ሚꬃን ሊጬቲ ኡቲዴስ፤ ማስኮቴቲካ ሚꬃን ሊጬቲ ኡቲዳ። 17-18 ጾሳ ኬꬃስ ሶ ባጋ ኪፊሌታ ጎዳይ ፔንጌታፔ ቦላ ኣꬋና ጋካናስ፥ ዛምባታኔ ኪሩቤታ ሚስሌታን ኣሌቄቲ ኡቲዴስ፤ ኪፊሌታን ዩዪ ኣꬋናስካ ዛምባ ሚስሌኒኔ ኪሩቤ ሚስሌን ዋላካን ሜꬌቲ ኡቲዴስ። ኪሩቤታስ ኡባስ ናምኡ ናምኡ ኣይፌሶይ ዴስ። 19 ኢሲ ባጋራ ኣሳ ኣይፌሶ ሚሳቲዛይ ዛምባ ሚስሌዛኮ ጼሌስ፤ ቃሴ ሃራ ባጋራ ጋሞ ኣይፌሶ ሚሳቲዛይ ዛምባ ሚስሌዛኮ ጼሌስ። 20 ዉይጌፔ ዴንዲ ቢዲ ፔንጌታፔ ቦላ ባጋን ዲዛሶሆ ጋካናስ፥ ጌሻሶሆ ጎዳ ዩሾ ኡባይ ሄሳ ማላን ኣሌቄቲዴስ። 21 ጾሳ ኬꬃ ፔንጌ ቆሲላꬃቲ ኡባይ ኦይዱ ዞዜ ጊዲዲ ማሴቲዳይታ፤ ኢስቲ ኡባይካ ኢሲ ጊና።

ሚꬃፌ ኦሴቲዳ ያርሾ ያርሺዛሶ

22 ኡባፌ ኣꬊዳ ጌሻሶሆ ጌሊዛሶ ሲንꬃን ሚꬃፌ ኦሴቲዳ ያርሾ ያርሺዛሶ ሚሳቲዛይ ቤቴስ። ኢዚካ ኦይዱ ዞዜ ጊዲዲ ጌሳይ ሄꬑ ዋꬋ፥ ኣሆቴꬃይ ናምኡ ዋꬋ፥ ኣዱሳቴꬃይ ናምኡ ዋꬋ፤ ጉላቲ፥ ዮቻቲኔ ዞዜቲ ሚꬃፌ ኦሴቲዳ፤ ሄ ቢታኔይ ታና፥ «ሃይሲ ጎዳ ሲንꬃን ዲዛ ጻራጴዛ» ጊዴስ።

ጾሳ ኬꬃ ፔንጌታ

23 ጌሻ ሶሆዛስ ኢሲ ፔንጌይ ዴስ፤ ቃሴ ኡባፌ ኣꬊዳ ጌሻ ሶሆዛስ ኢሲ ፔንጌይ ዴስ። 24 ኢሲ ኢሲ ፔንጌስ ጊዶን ዳኮቲዲ ዶዬቲዛ ናምኡ ሳንቃቲ ዴቴስ። 25 ጌሻሶሆ ጎዳታ ቦላ ኦሴቲዳ ማላ፥ ፔንጌታ ሳንቃታ ቦላካ ኪሩቤታኔ ዛምባታ ሚስሌይ ኦሴቲ ኡቲዴስ። ዳራንቻፔ ቦላ ባጋራ ሲንꬃራ ዲዛ ሳንቃይ ሚꬃፌ ኦሴቲዳይሳ። 26 ሄ ዳራንቻ ጎዳታ ሚሌን ማስኮቴቲ ዴቴስ። ናምኡ ባጋ ጎዳቲካ ዛምባ ሚስሌን ኣሌቄቲዳ፤ ሃዲርሳ ባጋራኔ ኡሻቻ ባጋራ ዲዛ ኪፊሌታስ ꬌካ ባጋራ ካሚዛ ካራይ ዴስ።

42

ጾሳ ኬꬃ ማታን ኬጼቲዳ ናምኡ ኬꬃታ

1 ሄሳፌ ጉዬ ሄ ቢታኔይ ታና ፑዴሃ ባጋ ፔንጌራ ካሬ ዳባባ ካሌꬂዴስ፤ ሂስቲዲ ጾሳ ኬꬃ ጊዶ ዳባባ ጊምቤራ ኦይኬቲዳ ኬꬃኮ ታና ኤሂዴስ። 2 ሃ ኬꬃ ፔንጌይ ፑዴሃ ባጋ ሲሚዲ ጼቱ ዋꬋ ኣዱሲኔ ኢቻሽ ታሙ ዋꬋ ኣሆ። 3 ጊዶ ዛጎፔ ናምኡ ታሙ ዋꬋ ሃኪዲ ቃሴ ሲንꬃ ባጋራ ካሬ ዛጎዛን ዲዛ ሂጼቲዳ ሹቻፌ ሲንꬃ ባጋራ ኢሶይ ኢሳኮ ጼሊዛ ሄꬑ ዴꬂ ዲዛ ፖቄይ ዴስ። 4 ሄ ኪፊሌታ ፔንጌቲ ፑዴሃ ባጋ ጼሌቴስ፤ ኢስታፌ ሲንꬃ ባጋራ ታሙ ዋꬋ ኣሆኔ ጼቱ ዋꬋ ኣዱስ ጊዲዳ ጊዶራ ኣꬂዛ ኦጌይ ዴስ። 5 ሄ ኬꬃስ ቦላ ሄꬓንꬆ ፖቄይ ናምኣንꬆዛፔ ጹሜስ፤ ናምኣንꬃይ ቃሴ ኮይሮይሳፌ ጹሜስ። ጋሶይካ ኢስቲ ኢሶይ ኢሳፌ ጉዬ ሺቂ ሺቂዲ ጊምቤቲዳ ጊሻሳ። 6 ቃሴ ኢስቲ ሄꬑ ፖቄ ጊዲዳ ጊሻሳኔ ካሬ ዳባባን ዲዛ ሃራ ኬꬃታ ማላ ኢስታስ ቱሳይ ባይንዳ ጊሻሳ፤ ሄሳ ጊሻስ ቦላራ ዲዛ ፖቄ ኪፊሌቲ ጋርሳ ባጋን ዲዛ ፖቄ ኪፊሌታፔ ጹሜቴስ። 7 ሄ ኪፊሌታፔ ሲንꬃ ባጋራ፥ ካሬ ዳባባ ጊዶን ኢቻሽ ታሙ ዋꬋ ኣዱቂዛ ዲርሳ ጊምቤይ ዴስ። 8 ካሬ ዳባባ ባጋራ ዲዛ ኪፊሌታ ኣዱሳቴꬃይ ኢቻሽ ታሙ ዋꬋ ጊዲሺን ጾሳ ኬꬃ ሲንꬃን ዲዛ ኪፊሌታ ኣዱሳቴꬃይ ጼቱ ዋꬋ ጊዴስ። 9 ካሬ ዳባባፔ ጋꬅ ጌሊዛ ዎዴ ኣርሼ ኬሳ ባጋራ ጋርሳ ኪፊሌታ ጌሊዛ ፔንጌይ ዴስ። 10 ጾሳ ኬꬃፌ ዱጌሃ ባጋራ ካሬ ባጋን ዲዛ ጊምቤራ ኦይኬቲ ኬጼቲዳ ካሬ ዳባባኮ ሲሚዳ ኪፊሌቲ ዴቴስ። 11 ሄ ኬꬃ ኪፊሌታ ሲንꬃን ኣሳይ ሄሜቲዛ ኦጌይ ዴስ። ሄ ኬꬃይ ፑዴሃ ባጋን ዲዛ ኬꬃራ ኢሲ ማላ፤ ኣዱሳቴꬃይ፥ ኣሆቴꬃይ፥ ኪፊሌቲኔ ፔንጌቲ ኡባይ ኢሲ ጊና። 12 ዲርሳ ጊምቤይ ዉሪዛሶን ኣርሼ ኬሳ ባጋን ዲዛ ጊምቤዛስ ዱጌሃ ባጋራ ዲዛ ኪፊሌታ ጌሊዛሶ ፔንጌይ ዴስ። 13 ሄሳፌ ጉዬ ሄ ቢታኔይ ታና፥ «ሃይቲ ኪፊሌቲ፥ ፑዴሃ ባጋራኔ ዱጌሃ ባጋራ ጾሳ ኬꬃ ካሬ ዳባባኮ ጼሊዛይቲ ቄሴታ ኪፊሌታ። ኢስታ ጊዶን ጎዳ ሲንꬃን ኦꬂዛ ቄሴቲ ኡባፌ ኣꬊዳ ጌሻ ቁማ ማና። ሄ ኪፊሌቲ ጌሽ ጊዲዳ ጊሻስ፥ ኡባፌ ኣꬊዳ ጌሻ ኢሞታ፥ ሄይቲካ ካꬃ ያርሾ፥ ናጋራ ያርሾኔ ቆሆ ያርሾ ኡባ ኢስቲ ሄሳን ዎꬃና። 14 ጾሳ ኬꬃ ጌሊዳ ቄሴቲ ካሬ ዳባባ ኬዚዛ ዎዴ፥ ጎዳስ ኦꬂዛ ዎዴ ማይኢዳ ጌሻ ማይኦ ኬሲዲ፥ ሄ ኪፊሌታን ዎꬆንታ ኬዜቴና። ጋሶይካ ማይኦቲ ጌሻ። ኢስቲ ካሬ ኣሳኮ ኬዚሼ ካሴ ማይኢዛ ሃራ ማይኦታ ማይኢዲ ኬሳናስ ኮሼስ» ጊዴስ።

ጾሳ ኬꬃ ካሬ ባጋ ዩሾ

15 ሄ ቢታኔይ ጾሳ ኬꬃ ጊዶ ዳባባን ዲዛ ኬꬃታ ዋꬊ ዉርሲዲ፥ ኣርሼ ኬሳ ባጋ ጼሊዛ ዲርሳ ፔንጌራ ታና ካሬ ኬሲዴስ። ሂስቲዲ ጾሳ ኬꬃ ሄራ ዩሺ ኣꬂዲ ዋꬊዴስ። 16 ዋꬊዛ ጉፌ ኤኪዲ፥ ኣርሼ ኬሳ ባጋ ዋꬊን፥ ኣዱሳቴꬃይ 500 ዋꬋ ጊዲዴስ። 17 ሲሚዲ ፑዴሃ ባጋ ሄ ጉፌዛን ዋꬊዴስ፤ ሂስቲን 500 ዋꬋ ጊዲዴስ። 18 ሲሚዲ ዱጌሃ ባጋ ዋꬊዴስ፤ ሂስቲን 500 ዋꬋ ጊዲዴስ። 19 ሲሚዲካ ኣርሼ ኬሳ ባጋ ዋꬊዴስ፤ ኢዚካ 500 ዋꬋ ጊዲዴስ። 20 ሄሳ ማላ ኦꬂዲ ኢዚ ኦይዱ ባጋታካ ሚዛኒዴስ። ኢዛ ዩሾን 500 ዋꬋ ኣዱቂዲ፥ 500 ዋꬋ ኣኪዛ ዲርሳ ጊምቤይ ዴስ። ሄ ጊምቤይ ጌሻሶሆ ሃንኮ ጮ ሶሆፔ ሻካናሳ።

43

ጾሳ ኬꬅ ሲሚዳ ጎዳ ቦንቾ

1 ሄሳፌ ጉዬ ሄ ቢታኔይ ታና ኣርሼ ኬሳ ባጋ ጼሊዛ ፔንጌኮ ኤሂዴስ። 2 ታኒ ኢስራኤሌ ጾሳ ቦንቾይ ኣርሼ ኬሳ ባጋፌ ዪዛይሳ ቤያዲስ። ኢዛ ዩሳ ጬንጉርሳይ ዳሮ ኪጻ ሃꬃ ጉንꬃ ማላ፤ ቃሴ ቢታይካ ኢዛ ቦንቾን ፖኢዴስ። * 3 ታኒ ቤኢዳ ኣጁታይ ካሴ ጎዳይ ዬሩሳላሜ ካታማ ꬋይሳናስ ዪዳ ዎዴ ቤኢዳ ኣጁታ ሚሳቴስ፤ ቃሴ ኮቦሬ ሻፋ ማታን ታኒ ቤኢዳ ኣጁታካ ሚሳቴስ። ሄሳ ቤያዳ ታኒ ሲንꬃ ጉꬅ ጉፋናዲስ። 4 ጎዳ ቦንቾይ ኣርሼ ኬሳ ጼሊዛ ፔንጌራ ጾሳ ኬꬃ ጊዶ ጌሊዴስ። 5 ሄ ዎዴ ጎዳ ኣያናይ ታና ፑዴ ዴንꬂዲ ጊዶ ዳባባ ጌልꬂዴስ፤ ሄኮ ጎዳ ቦንቾይ ጾሳ ኬꬃ ኩሚዴስ።

6 ሄሳን ሄ ቢታኔይ ታ ሚሌን ኤቂ ዲሺን ኢሶይ ጾሳ ኬꬃ ጊዶፌ ታስ ሃሳይሺን ታ ሲያዲስ። 7 ኢዚ «ሃይሶ ኣሳ ናዉ፥ ሃይሲ ታ ኣልጋ ሶሆኔ ታ ቶሆይ ዬꬊዛ ሶሆ። ታኒ ኢስራኤሌ ኣሳ ጊዶን ሜርናስ ዳና። ሃይሳፌ ጉዬ ኢስራኤሌ ኣስ ጊዲን፥ ኢስታ ካዎቴꬃ ጊዲን፥ ሃራ ጾሳታስ ጎይኒዲ ዎይኮ ሼምፖይ ባይንዳ ባንታ ካዎታ ሃዉልቴ ጎይኖን ታ ጌሻ ሱንꬃ ቱኒሴቴና። 8 ዋኒዲ ጊኮ፥ ኢሲ ጎዳ ጻላላይ ታናኔ ኢስታኔ ሻኪን፥ ባንታ ፔንጌ ታይሳ ሚሌን፥ ባንታ ፔንጌ ሚꬃካ ታይሳ ሚሌን ዎꬂዳ። ሂስቲዲ ባንታ ሼኔሲዛ ኦሶን ታ ጌሻ ሱንꬃ ቱኒሲዳ። ሄሳ ጊሻስ ታኒ ታ ሃንቆን ኢስታ ꬋይሳዲስ። 9 ሃኢ ሲሚ ሃራ ጾሳታስ ጎይኒዛይሳ ኣጌቶ፤ ባንታ ካዎታ ሃዉልቴካ ታ ኣቻፌ ዲጌቶ። ሂስቲኮ ታኒ ኢስታ ጊዶን ሜርናስ ዳና።»

10 «ሃይሶ ኣሳ ናዉ፥ ታኒ ኔና ቤሲዳ ጾሳ ኬꬃ ኢስራኤሌ ኣሳስ ዮታ፤ ኢስቲ ባንቲ ኦꬂዳ ናጋራን ዬላታና ማላ፥ ኢዛ ሜꬋዛኔ ኢዚ ኬጼቲዳ ማራ ኢስታስ ዮታ። 11 ኢስቲ ባንቲ ኦꬂዳይሳን ዬላቲዛይታ ጊዲኮ፥ ጾሳ ኬꬃ ሜꬋ፥ ኢዚ ኬጼቲዳ ማራ፥ ኬዚዛ ሶሆታ፥ ጌሊዛ ሶሆታኔ ኢዛ ኩሜꬃ ሚስሌ ኢስታስ ቆንጪሳ። ሄሳንካ ቃሴ ኢዛ ዎጋ ኡባኔ ኢዛ ማራ ኡባ ኢስታ ኤሪሳ። ቃሴ ሄ ኬꬃይ ዋኒ ኬጼቲዳኮ፥ ኢስቲ ዎጋ ኡባ ናጋናሲኔ ፖላናስ ዳንዳያና ማላ ኔኒ ኢስቲ ጼሊሺን ጻፋ። 12 ጾሳ ኬꬃ ዎጋይ ሃይሳ፡ ጾሳ ኬꬃይ ኬጼቲዳ ዴሬ ሁኤይኔ ኢዛ ዩሾን ዲዛ ሄራይ ኡባይ ኡባፌ ኣꬊዳ ጌሻ ጊዳና። ኤ፥ ጾሳ ኬꬃ ዎጋይ ሃይሳ።

ያርሺዛሶ

13 «ያርሺዛሶይ ካሴ ጾሳ ኬꬃ ዋꬊዛይሳንካ፥ ኢሲ ዋꬋ ቦላ ኦይዱ ቢራꬌታ ጉጂዳ፥ ኣዱሳ ዋꬋን ዋꬌቲዴስ። ያርሺዛሶዛ ባሳ ዩሾን ኢሲ ዋꬋ ዚቂዛይሳኔ ኢሲ ዋꬋ ኣኪዛ ኦላይ ዴስ፤ ሄ ኦላስ ካሬ ባጋ ዶና ዩሾይ ኢሲ ታꬋኮ ኣኬስ። ያርሺዛሶዛ ꬎቃቴꬃይ ሃይሳ ማላ፡ * 14 ባሳፔ ቢዲ ኮይሮ ዩሾ ጋካናስ ናምኡ ዋꬋ፤ ናምኣንꬆ ዩሾይ ኢሲ ዋꬋ ሶኮ ሺቂ ዶሚዲ ኦይዱ ዋꬋ ꬎቄስ፤ ቃሴካ ኢሲ ዋꬋ ጊዶ ሺቂዲ፥ 15 ያርሾይ ጹጌቲዛ ጮጬይ ዲዛ ሄꬓንꬆ ዩሾይ ኦይዱ ዋꬋ ꬎቄስ። ኢዚ ኦይዱ ዞዜ ጊዲዲ፥ ኦይዱ ጉላንካ ኢሲ ኢሲ ካጬይ ዴስ። 16 ያርሾ ጹጊዛ ጮጬይ ኦይዱ ዞዜ ጊዲዲ፥ ኣዱሳቴꬃይ ታማኔ ናምኡ ዋꬋ፥ ኣሆቴꬃይካ ታማኔ ናምኡ ዋꬋ። 17 ሄሳꬆካ ናምኣንꬆ ኬቻይ ኦይዱ ባጋራ ጊና ጊዲዲ ኣዱሳቴꬃይ 14 ዋꬋ፥ ኣሆቴꬃይካ 14 ዋꬋ። ኢዛስ ባጋ ዋꬋ ዞዜይኔ ዩዪ ኣꬋናስ ኢሲ ዋꬋ ኦላይ ዴስ፤ ያርሺዛሶዛ ꬌካቲ ኣርሼይ ሞኪዛሶ ባጋ ጊናን ዴቴስ» ጊዴስ።

18 ቃሴካ ኢዚ ታና፥ «ሃይሶ ኣሳ ናዉ፥ ኡባ ሃሪዛ ጎዳይ፥ ‹ያርሺዛሶ ዎጋይ ሃይሳ። ጹጊዛ ያርሾ ያርሻናሲኔ ሱꬃ ኣራጫናስ፥ ያርሺዛሶ ጊምቢዲ ፖሊዛ ጋላስ፥ 19 ታኮ ሺቂዲ፥ ታስ ኦꬂዛ ሳዶቄ ዛሬፔ ዬሌቲዳ ሌዌ ዛሬ ቄሴታስ ናጋራ ያርሾ ኦꬃዳ ኢሲ ዎፋኖ ኢማ። ታኒ ኡባ ሃሪዛ ጎዳይ ሃይሳ ዮታይስ። 20 ኔኒ ሄ ሱꬃፌ ኤካዳ፥ ኦይዱ ካጬታ፥ ናምኣንꬆ ዩሾ ኦይዱ ዞዜዛኔ ሄ ዩሾስ ጋጻ ቲያ። ሄሳ ማላ ኦꬃዳ ያርሺዛሶዛ ቱናቴꬃፌ ጌሻ። 21 ቃሴ ናጋራ ያርሾስ ኢሜቲዳ ሄ ዎፋና ኤካዳ፥ ጾሳ ኬꬃ ጊዲዲ፥ ጌሻ ሶሆፔ ካሬ ባጋራ ኢዛስ ኣዛዜቲዳ ሶሆን ጹጋ።

22 « ‹ዎንቴꬃ ጋላስ ቦሬይ ባይንዳ ዲዛ ኢሲ ዴይሻ ኦርጌ ኤካዳ ናጋራ ያርሾስ ያርሻ። ካሴ ዎፋኖዛ ሱꬃን ጌሺዳ ማላ፥ ሄ ዴይሻ ኦርጌዛ ሱꬃን ያርሺዛሶ ጌሻ። 23 ሂስታዳ ቦሬይ ባይንዳ ዲዛ ኢሲ ዎፋኖኔ ቦሬይ ባይንዳ ዲዛ ኢሲ ꬋርሾ ኤካዳ፥ 24 ናምኣካ ጎዳ ሲንꬅ ሺሻ። ሂስቲዳፔ ጉዬ ቄሴቲ ኢስታ ቦላ ማጺኔ ዬጊዲ ጎዳስ ጹጌቲዛ ያርሾ ሂስቲ ያርሼቶ።

25 « ‹ላፑን ጋላስ ኩሜꬅ፥ ሃች ሃች ኢሲ ዴይሻ ኦርጌ ናጋራ ያርሾስ፥ ቃሴ ኢዛ ቦላ ቦሬይ ባይንዳ ዎፋኖኔ ኢሲ ꬋርሾ ሺሻ። 26 ቄሴቲ ላፑን ጋላስ ኩሜꬅ ያርሺዛሶዛ ቱናቴꬃፌ ጌሼቶ። ሂስቲዲ ጎዳስ ኢዛ ዱማሴቶ። 27 ሃ ጋላሳቲ ዉሪዛ ዎዴ፥ ኦስፑንꬃ ጋላሳፌ ዶሚዲ፥ ቄሴቲ ኢንቴ ጹጌቲዛ ያርሾኔ ኢንቴ ኢሲፌቴꬃ ያርሾ ያርሺዛሶ ቦላን ያርሼቶ። ሄ ዎዴ ታኒ ኢንቴናን ኡፋዬታና። ታኒ ኡባ ሃሪዛ ጎዳይ ሃይሳ ዮታይስ› ጌስ» ጊዴስ። *

44

ኣርሼ ኬሳ ባጋ ፔንጌ ዎጋ

1 ሄሳፌ ጉዬ ሄ ቢታኔይ ታና ጉዬ ዛሪዲ ጾሳ ኬꬃስ ኣርሼ ኬሳ ባጋራ ዲዛ ካሬ ባጋ ዲርሳ ፔንጌኮ ኤሂዴስ፤ ኢዚ ኤሂዛ ዎዴ ዲርሳ ፔንጌይ ጎርዴቲ ኡቲዴስ። 2 ጎዳይ፥ «ታና ሃ ፔንጌይ ጎርዳን ዴኣናፔ ኣቲን ናምኣንꬆ ዶዬቴና። ኣሲካ ኢዛራ ጌሌና፤ ኣይስ ጊኮ ጎዳ ኢስራኤሌ ጾሳይ ኢዛራ ጌሊዴስ። ሄሳ ጊሻስ ሄ ፔንጌይ ጎርዳን ዳና። 3 ጊዲኮካ ኢስራኤሌ ሃላቃይ ጎዳ ሲንꬃን ኡኬꬅ ማናስ ሄሳን ኡታና ዳንዳዬስ። ፔንጌ ዳራንቻራ ኢዚ ጌላናሲኔ ኬዛናስ ዳንዳዬስ» ጊዴስ።

ጾሳ ኬꬃ ጌሎ ዎጋ

4 ሄሳፌ ጉዬ ሄሳዴይ ታና ፑዴሃ ፔንጌኮ ኤፊዛ ኦጌራ ኤፊዲ፥ ጾሳ ኬꬃስ ሲንꬃ ባጋ ጋꬂዴስ። ሄሳን ታኒ ጼሊዛ ዎዴ ሄኮ፥ ጎዳ ቦንቾይ ጾሳ ኬꬃ ኩሚ ኡቲዳይሳ ቤያዲስ፤ ቤያዳ ታ ሲንꬃ ጉꬅ ጉፋናዲስ። 5 ሂስቲን ጎዳይ ታና፥ «ሃይሶ ኣሳ ናዉ፥ ጾሳ ኬꬃ ዎጋታ ኡባኔ ኢዛ ማራታ ኡባ ጼሊዛይሳን ታኒ ኔስ ዮቲዛይሳ ኔ ሃይꬃን ሚንꬃዳ ሲያ፤ ኔ ኣይፌንካ ሚንꬃዳ ጼላ። ጾሳ ኬꬃ ጌላናሲኔ ኬዛናስ ቤሲዛ ኣሳቲኔ ቤሶንታ ኣሳቲ ኣዋይታኮ ሚንꬃዳ ኣኬካ። 6 ማካላንቻ ኢስራኤሌ ኣሳስ ኡባ ሃሪዛ ጎዳይ፥ ‹ኢንቴኖ ኢስራኤሌ ኣሳቶ፥ ኢንቴ ኦꬂዛ ቱና ኦሶይ ኤቆ። 7 ኢንቴ ታስ ታ ቁማ፥ ሞꬎኔ ሱꬃ ያርሾ ኦꬂዲ ሺሺዛ ዎዴ፥ ዎዚናይኔ ኣሾይ ቃጻሬቶንታ ኣላጋ ኣሳታ ጾሳ ኬꬃ ጌልꬂዲ ኢስቲ ኢዛ ቱኒሳና ማላ ኦꬂዴታ። ኢንቴ ቱናቴꬃ ኡባ ቦላካ ጉጂዲ ታ ጫቆዛ ላሊዴታ። 8 ቃሴ ታ ጌሻ ሚሻታ ቦላ ኣዋቶንታ ኢጺዲ፥ ታ ኬꬃን ኣላጋታ ኣዋሲዴታ። 9 ሄሳ ጊሻስ ኡባ ሃሪዛ ጎዳይ፡ ኢስራኤሌ ኣሳ ጊዶን ዲዛ ኣላጋ ኣሲ፥ ባ ዎዚናኒኔ ባ ኣሾን ቃጻሬቶንታይ፥ ኦኒኔ ታ ጾሳ ኬꬃ ጌሎፖ።

ሌዌቲ ኤኪዛ ቂጻቴ

10 « ‹ታፔ ሃኪዳ ሌዌቲ፥ ኢስራኤሌ ኣሳይ ታና ኣጊዲ ዎራ ሲሚን፥ ባንታ ኤቃታስ ጎይናናስ ዎራ ሲሚዳይቲ ባንታ ቂጻቴ ኤኬቶ። 11 ጊዲኮካ ኢስቲ ጾሳ ኬꬃን ኦሳንቻ ጊዴቶ፤ ጾሳ ኬꬃ ዲርሳ ፔንጌታ ናጌቶ፤ ጾሳ ኬꬃ ኦሶካ ኦꬄቶ። ኢስቲ ጹጊዛ ያርሾኔ ኣሳይ ኤሂዛ ሃራ ያርሾ ሹኬቶ፤ ቃሴ ኣሳስ ኦꬃናስ ኢስቲ ኣሳኮ ሺቄቶ። 12 ጊዶ ኣቲን ኢስቲ ካሴ ኢስራኤሌ ኣሳ ኤቃታስ ጎይኒሲዳ ጊሻሲኔ ኣሳ ናጋራን ኦንጊዛ ꬉጴ ጊዲዳ ጊሻስ፥ ኢስቲ ባንታ ናጋራ ቂጻቴ ኤካና ማላ ታኒ ኩሼ ዴንꬃዳ ጫቃዲስ። ታኒ ኡባ ሃሪዛ ጎዳይ ሃይሳ ዮታይስ። 13 ኢስቲ ቄሴ ጊዲዲ ኦꬃናስ ታኮ ሺቄቴና፤ ዎይኮ ታስ ዱማቲዳ ጌሻኮኔ ኡባፌ ኣꬊዳ ጌሻኮ ሺቄቴና። ኢስቲ ባንታ ኦꬂዳ ቱና ኦሶ ጊሻስ ዬላ ማይኤቶ። 14 ጊዲኮካ ኢስቲ ጾሳ ኬꬃን ኣዋታና ማላኔ ኢዛ ጊዶን ኦꬃናስ ዲዛ ኦሶ ኡባካ ኦꬃና ማላ፥ ታኒ ኢስታ ሱንꬃና።

ቄሴታ ዎጋ

15 « ‹ጊዶ ኣቲን ኢስራኤሌ ኣሳይ ታና ኣጊዲ፥ ዎራ ሲሚዳ ዎዴ፥ ጾሳ ኬꬃ ዎጋ ኣማኔቲዲ ፖሊዳ፥ ሌዌ ዛሬ ቄሴቲ ሳዶቄ ዛሬቲ ታስ ኦꬃናስ ታኮ ሺቄቶ። ሞꬎኔ ሱꬃ ሺሺሼ፥ ኢስቲ ታ ሲንꬃን ኦꬄቶ። ታኒ ኡባ ሃሪዛ ጎዳይ ሃይሳ ዮታይስ። 16 ጾሳ ኬꬃ ኢስቲ ጌሌቶ፤ ታስ ኦꬃናስ ታ ያርሺዛሶ ኢስቲ ሺቄቶ፤ ኣዋቴꬃካ ኢስቲ ኦይኬቶ። 17 ኢስቲ ጾሳ ኬꬃስ ጊዶ ዳባባ ጌሊዛ ዎዴ፥ ላይኖፔ ዳዴቲዳ ማይኦ ማይኤቶ፤ ጊዶ ዳባባ ፔንጌን ዎይኮ ጾሳ ኬꬃ ጊዶን ኦꬂዛ ዎዴ፥ ሱፌ ማይኦ ማይኦፌቶ። * 18 ኢስቲ ባንታ ሁኤን ላይኖ ሻሼ ጻጼቶ፤ ባንታ ጼሳንካ ላይኖ ሱሬ ጊጼቶ። ባና ጫዋሲዛ ሚሽ ኣይኮካ ማይኦፌቶ። 19 ኣሳይ ዲዛ ካሬ ዳባባ ኢስቲ ኬዚዛ ዎዴ፥ ጾሳ ኬꬃን ኦꬂሼ ማይኢዳ ማይኦ ቃሪዲ ጌሻ ኪፊሌታን ዎꬄቶ። ሂስቶንታ ኣጊኮ ኢስቲ ባንታ ጌሻ ማይኦን ኣሳ ጎዳስ ጌሻና። *

20 « ‹ቄሴቲ ባንታ ሁኤ ሜዴቶፌቶ፥ ዎይኮ ባንታ ቢናና ኣዱሶፌቶ፤ ባንታ ሁኤ ሊኬን ቃንጺሴቶ። * 21 ኣይ ቄሴይካ ጊዶ ዳባባ ጌሊዛ ዎዴ ዎይኔ ኡሹ ኡዮፖ። 22 ኢስታ ኣዚናይ ሃይቂዳ፥ ዎይኮ ኣንጄታ ቢዳ ማጫስ ማቾ ኤኮፌቶ። ኢስራኤሌ ኣሳፔ ጌላኦ ኤኬቶ፤ ዎይኮ ኣዚናይ ቄሴ ጊዲዲ ዲሼ ሃይቂዳ ማጫሳ ኤኬቶ። *

23 « ‹ቄሴቲ ጎዳስ ዱማቲዳይሳፌኔ ዱማቶንታ ጮ ዲዛይሳፌ ጊዶን ዲዛ ዱማቴꬃ ታ ኣሳ ታማርሴቶ። ቃሴ ጌሻፌኔ ቱናፔ ጊዶን ዲዛ ዱማቴꬃ ኢስታ ቤሴቶ። * 24 ኣይ ሞቶይ ዴንዲኮካ ቄሴቲ ታ ዎጋይ ዮቲዛይሳ ማላ ፒርዴቶ። ታ ማራኔ ታ ዎጋ ናጊዲ፥ ታ ባኣሌታ ቦንቼቶ፤ ታ ሳምባታካ ዱማሲዲ ቦንቼቶ።

25 « ‹ቄሴይ ሃይቂዳ ኣሃኮ ሺቂዲ ባና ቱኒሶፖ። ጊዲኮካ ሃይቂዳይሲ ኣዋ፥ ዎይኮ ኣዮ፥ ዎይኮ ዬሊዳ ኣቱማ ና፥ ዎይኮ ማጫ ና፥ ዎይኮ ኢሻ፥ ዎይኮ ኣዚና ጌሎንታ ሚቾ ጊዲኮ ቦቻና ዳንዳዬስ። * 26 ጌዪዳፔ ጉዬ ላፑን ጋላስ ታኮ። ሄሳፌ ጉዬ ኢዚ ጌሽ ጊዳና። 27 ሄሳፌ ሲሚዲ ጌሻሶሆን ኦꬃናስ ጊዶ ዳባባ ቢዛ ጋላስ፥ ባ ናጋራስ ያርሾ ሺሾ። ታኒ ኡባ ሃሪዛ ጎዳይ ሃይሳ ዮታይስ።

28 « ‹ቄሴታስ ላታይ ባዋ፤ ታኒ ኢስታስ ላታ። ኢስራኤሌ ቢታን ኢስታስ ኣይ ላታ ኢሞፍቴ፤ ኢስታ ላታይ ታና። * 29 ኢስቲ ካꬃ ያርሾ፥ ናጋራ ያርሾኔ ቆሆ ያርሾ ሜቶ። ኢስራኤሌ ቢታን ጎዳስ ዱማቲዳይ ኡባይ ኢስታሳ። * 30 ኮይሮ ጋኪዛ ዱማ ዱማ ካꬃስ ኮይሮ ኣይፌይኔ ኢንቴ ጎዳስ ኢሚዛ ኢሞታ ኡባይ ቄሴታሳ። ኢንቴ ኬꬃን ኣንጆይ ሼምፓና ማላ፥ ኢንቴ ꬊሌፌ ኮይሮ ኩሼ ኢስታስ ኢሚቴ። 31 ቄሴቲ ባዉቲዳይሳ ዎይኮ ዶኣይ ዎꬊዳይሳ ካፎ ኣሾ ጊዲን፥ ሜሄ ኣሾ ጊዲን ኣይኮካ ሞፔቶ። *

45

ጎዳስ ዱማቲዛ ጊሻ

1 « ‹ቢታ ኢንቴ ላታናስ ሳማን ሻኪዛ ዎዴ፥ ሄ ቢታፌ ኢሲ ሳማ ጎዳስ ዱማሲዲ ዎꬂቴ። ሄሲካ ታማኔ ናምኡ ኪሎ ሜቲሬኔ ባጋ ኣዱቂዛኔ ታሙ ኪሎ ሜቲሬ ኣኪዛ ሶሆ ጊዶ። ሄ ሶሆይ ሙሌካ ጌሻሶሆ ጊዶ። 2 ሄ ሶሆፔ ኣዱሳቴꬃይ 500 ዋꬋ፥ ኣሆቴꬃይካ 500 ዋꬋ ጊዲዳ ኦይዱ ጉላይ ዲዛይ ጾሳ ኬꬃስ ጊዶ፤ ኢዛ ዩሾን ኢቻሽ ታሙ ዋꬋ ጊዲዳ ዶያ ሶሆይ ዴዮ። 3 ሄ ጎዳስ ዱማቲዳ ሶሆፔ ኣዱሳቴꬃይ ታማኔ ናምኡ ኪሎ ሜቲሬኔ ባጋ፥ ኣሆቴꬃይ ቃሴ ኢቻሽ ኪሎ ሜቲሬ ጊዲዳ ሶሆ ዋꬋዳ ሻካ። ሄ ሶሆይ ኡባፌ ኣꬊዳ ጌሻ ሶሆይ ጾሳ ኬꬃስ ጊዶ። 4 ሄሲ ጾሳ ኬꬃ ጊዶን ጎዳስ ኦꬃናስ፥ ኢዛኮ ሺቂዛ ቄሴታስ ዱማቲዳ ጌሻሶሆ ጊዶ፤ ቃሴ ኢስቲ ባንታ ኬꬃ ኬጺዛ ሶሆኔ ጾሳ ኬꬃስካ ጌሻሶሆ ጊዶ። 5 ቃሴ ኣቲዛ ታማኔ ናምኡ ኪሎ ሜቲሬ ባጋ ኣዱቂዛኔ ኢቻሽ ኪሎ ሜቲሬ ባጋ ኣኪዛ ሶሆይ ጾሳ ኬꬃን ኦꬂዛ ሌዌታስ ላታ ጊዶ፤ ኢስቲ ባስ ዴኢዛ ካታማታ ሄሳን ኬጼቶ።

6 « ‹ሄ ጎዳስ ዱማቲዳ ሶሆዛ ሚሌን ታማኔ ናምኡ ኪሎ ሜቲሬኔ ባጋ ኣዱቂዛኔ ናምኡ ኪሎ ሜቲሬኔ ባጋ ኣኪዛ ሶሆይ ካታማ ኬጻናስ ዴኦ፤ ሄ ሶሆይ ኢስራኤሌ ኣሳስ ኡባስ ጊዶ።

ኢስራኤሌ ሃላቃስ ኢሜቲዳ ጊሻ

7 « ‹ኢስራኤሌ ሃላቃስ ኢሜቲዳ ጊሻይ ናምኡ ባጋራካ ጎዳስ ዱማቲዳ ሶሆኒኔ ካታማ ሶሆን ዛዋቴስ። ኢዚ ኣርሼ ጌሎሶ ባጋራ ሜዲቴራኔ ኣባ ጋኬስ፤ ኣርሼ ኬሳ ባጋራ ቢዲ ኢስራኤሌ ቢታ ዛዋ ጋኬስ፤ ኢዛስ ኣዱሳቴꬃይካ ኢሲ ቆሞስ ኢሜቲዛ ጺንጾ ጊና ጊዴስ። 8 ሄ ጊሻይ ኢስራኤሌ ቢታ ሃላቃስ ላታ ጋዴ ጊዶ። ሃይሳፌ ሲንꬃን ታ ሃላቃቲ ታ ኣሳ ዋዪሶፔቶ፤ ኢስቲ ኢስራኤሌ ኣሳይ ኡባይ ባ ዛሬን ዛሬን ጋዴ ኤካና ማላ ኦꬄቶ።

ሃላቃስ ኢሜቲዳ ዎጋ

9 « ‹ኡባ ሃሪዛ ጎዳይ፡ ኢንቴኖ ኢስራኤሌ ሃላቃቶ፥ ኢንቴስ ሃኢ ጊዳና! ኢንቴ ሻባርሲዛይሳኔ ኣሳ ኡንኤꬂዛይሳ ኣጊቴ፤ ሱሬ ፒርዳኔ ጺሎቴꬅ ኦꬂቴ። ታ ኣሳ ኢስታ ላታ ቢታፌ ꬎቃሊዲ ጎዲዛይሳ ኣጊቴ። ታኒ ኡባ ሃሪዛ ጎዳይ ሃይሳ ዮታይስ። 10 ኢንቴ ኡባሲካ ሊኬ ጌዳራይኔ ማካ ሚሺ ዴኦ። 11 ኢንቴስ ማካ ሚሻስ ጊዶ ጊዲዛ ሆሜሬ ጌቴቲዛ ማካ ሚሽ ዴኦ፤ ኢሲ ባዶሴይ ሆሜሬስ ታማፌ ኢሲ ኩሼ ጊዲሺን፥ ኢሲ ኤፌይ ሆሜሬስ ታማፌ ኢሲ ኩሼ ጊዴስ። ሆሜሬይ ናምኡ ጌዳራታሲካ ኤሬቲዳ ማካ ጌዳራ ሚሽ ጊዶ። * 12 ኢሲ ሳቂሌይ ናምኡ ታሙ ጌራ ጊዴስ፤ ናምኡ ታሙ ሳቂሌ ቦላ ናምኡ ታማኔ ኢቻሽ ሳቂሌ ቃሴካ ታማኔ ኢቻሽ ሳቂሌ ጉጂሺን ኢሲ ሚናኔ ጊዴስ። †

13 « ‹ኢንቴ ኢሞታ ኢሚሼ ሃይሳ ማላ ሂስቲ ኢሚቴ። ኢንቴ ቡኪ ሺሺዛ ጊስቴፌ ኡሱፑን ታማፌ ኢሲ ኩሼ፥ ባንጋፌ ኡሱፑን ታማፌ ኢሲ ኩሼ፥ 14 ቃሴ ዎጋራ ዛይቴፔ ጼታፔ ኢሲ ኩሼ ኢሚቴ። ሃይታ ሜዛኒዛ ዎዴ፥ ኔኒ ማኪዛ ሚሻይ ባቴ ጊዶ። ታሙ ባቴይ ኢሲ ሆሜሬ ዎይኮ ኢሲ ኮሬ ጊዴስ። 15 ኢስራኤሌ ኣሳይ ሄሚዛ ናምኡ ናምኡ ጼቱ ሜሄይ ዲዛ ኢሲ ዉዴፔ ኢሲ ኢሲ ሜሄ ኢሚቴ። ሄይቲ ኣሳ ናጋራ ኣቶ ጊሳናስ ካꬃ ያርሾ፥ ጹጌቲዛ ያርሾኔ ኢሲፌቴꬃ ያርሾ ጊዴቶ። ታኒ ኡባ ሃሪዛ ጎዳይ ሃይሳ ዮታይስ። 16 ቢታን ዲዛ ኣሳይ ኡባይ ሃይሳ ኡባ ኢስራኤሌ ሃላቃስ ኢሞ። 17 ሃላቃዚ ኢስራኤሌ ኣሳይ ቦንቺዛ ባኣሌታን፥ ኣጊናይ ጼሪዛ ጋላሳታኒኔ ሳምባታታን ጹጊዛ ያርሾታ፥ ካꬃ ያርሾታኔ ኡሻ ያርሾታ ሺሺ ኢሞ። ኢስራኤሌ ኣሳ ናጋራ ኣቶ ጊሳናስ፥ ናጋራ ያርሾታ፥ ካꬃ ያርሾታ፥ ጹጌቲዛ ያርሾታኔ ኢሲፌቴꬃ ያርሾታ ኡባ ኢዚ ሺሺ ኢሞ።

18 « ‹ኡባ ሃሪዛ ጎዳይ፡ ኮይሮ ኣጊናን፥ ኮይሮ ጋላስ ቦሬይ ባይንዳ ዲዛ ኢሲ ዎፋኖ ጾሳ ኬꬃ ጌሻናስ ሺሻ። 19 ቄሴይ ሃ ናጋራ ያርሾ ሱꬃፌ ኤኪዲ፥ ጾሳ ኬꬃ ፔንጌ ቆሲላꬃታ፥ ያርሺዛሶ ዩሾን ዲዛ ኦይዱ ዞዜታኔ ጊዶ ዳባባ ኤፊዛ ዲርሳ ፔንጌ ቆሲላꬃታ ቲዮ። 20 ኦኒካ ቆፖንታ ዎይኮ ኤሮንታ ኣጊዲ ኦꬂዳ ናጋራ ኣቶ ጊሳናስ፥ ኣጊናስ ላፑንꬃ ጋላሳን ሄሳ ማላንካ ኦꬃ። ሂስታዳ ጾሳ ኬꬃ ቱናቴꬃፌ ጌሻ።

21 « ‹ኮይሮ ኣጊናን፥ ታማኔ ኦይዳንꬆ ጋላሳን ፓዚጋ ባኣሌ ቦንቺቴ፤ ቃሴ ላፑን ጋላስ ጋካናስ ኢርሾይ ጌሎንታ ኡኬꬅ ሚቴ። 22 ሄ ኮይሮ ጋላሳን ሃላቃይ ባ ጊሻሲኔ ባ ኣሳ ጊሻስ ናጋራ ያርሾ ኦꬂዲ ኢሲ ዎፋኖ ሺሺ ኢሞ። 23 ሄ ባኣሌይ ቦንቼቲዛ ላፑን ጋላሳታን ሃች ሃች ላፑን ዎፋኖታኔ ላፑን ꬋርሾታ ኡባይካ ቦሬይ ባይንዳ ቦላራ ዲዛይታ ጹጌቲዛ ያርሾ ኦꬂዲ፥ ጎዳስ ሺሾ። ሄሳራካ ኢሲፌ ናጋራ ያርሾስ ሃች ሃች ኢሲ ዴይሻ ኦርጌ ሺሺ ኢሞ። 24 ኢሲ ኢሲ ዎፋኖኔ ኢሲ ኢሲ ꬋርሾ ያርሺዛ ዎዴ፥ ካꬃ ያርሾስ ታማኔ ላፑን ኪሎ ጊራሜ ጊስቴኔ ሄꬑ ሄꬑ ሊቲሮ ዛይቴ ሺሺ ኢሞ።

25 « ‹ላፑንꬃ ኣጊናን፥ ታማኔ ኢቻሻንꬃ ጋላሳን ዶሚዛ ላፑን ጋላስ ባኣሌ ዎዴን ኡባን፥ ናጋራ ያርሾ፥ ጹጌቲዛ ያርሾ፥ ካꬃ ያርሾኔ ዛይቴ ካሴይሳፌ ዱማሶንታ ሃላቃይ ሺሺ ኢሞ።

46

ያርሾ ዎጋ

1 « ‹ኡባ ሃሪዛ ጎዳይ፡ ጊዶ ዳባባ ጌልꬂዛ ኣርሼ ኬሳ ባጋ ዲርሳ ፔንጌይ ኦሶ ጋላስ ኡሱፑናታንካ ጎርዴቲ ጋምኦ፤ ጊዶ ኣቲን ሳምባታ ጋላሲኔ ኣጊናይ ጼሪዛ ጋላስ ዶዬቶ። 2 ኢስራኤሌ ኣሳ ሃላቃይ ዲርሳስ ፔንጌ ባጋ ዳባባፔ ጌሊዛ ዳራንቻ ባጋራ ጌሊዲ፥ ዲርሳ ፔንጌ ሚꬃ ማታን ኤቆ። ቄሴቲ ኢዚ ኢሚዳ ጹጌቲዛ ያርሾኔ ኢሲፌቴꬃ ያርሾ ያርሼቶ። ኢዚ ሄሳን ዲርሳ ፔንጌን ጎይኒ ሲሚዲ ካሬ ኬዞ። ጊዶ ኣቲን ዲርሳ ፔንጌይ ኦማርሳና ጋካናስ ጎርዴቶፎ። 3 ሄ ቢታ ኣሳይካ ሳምባታኒኔ ኣጊናይ ጼሪዛ ዎዴን ሄ ጊዶ ዳባባ ዲርሳ ፔንጌ ጌሊዛሶን ጎዳ ሲንꬃን ጎይኔቶ።

4 « ‹ሃላቃይ ሳምባታ ጋላስ ጎዳስ ጹጌቲዛ ያርሾ ኦꬂዲ፥ ኡሱፑን ዶርሳ ላቃኔ ኢሲ ꬋርሾ፥ ኡባይካ ቦሬይ ባይንዳ ዲዛይታ ሺሾ። 5 ኢሲ ꬋርሾራ ታማኔ ላፑን ኪሎ ጊራሜ ካꬃ ያርሾ ሺሾ። ዶርሳ ላቃታራ ሺቂዛ ካꬃ ያርሾይ ሃላቃይ ባስ ሺሻናስ ኮዪዳይሳ ኬና ሺሺ ኢሞ። ቃሴ ታማኔ ላፑን ኪሎ ጊራሜ ካꬃራ ሄꬑ ሄꬑ ሊቲሮ ዛይቴ ሺሺ ኢሞ። 6 ኣጊናይ ጼሪዛ ጋላስ ጋላስ ቃሴ ኢሲ ዎፋኖ፥ ኡሱፑን ዶርሳ ላቃኔ ኢሲ ꬋርሾ፥ ቦሬይ ባይንዳ ቦላራ ዲዛይታ ኡባ ሺሺ ኢሞ። 7 ኢሲ ኢሲ ዎፋኖኔ ኢሲ ኢሲ ꬋርሾ ያርሺዛ ዎዴ፥ ካꬃ ያርሾስ ታማኔ ላፑን ኪሎ ጊራሜ ጊስቴኔ ሄꬑ ሄꬑ ሊቲሮ ዛይቴ ሺሺ ኢሞ። ዶርሳ ላቃታራ ሺቂዛ ካꬃ ያርሾይ ሃላቃይ ባስ ሺሻናስ ኮዪዳይሳ ኬና ጊዶ። 8 ሃላቃይ ጌልꬂሼ፥ ዲርሳ ፔንጌ ዳራንቻራ ኣꬊዲ ጌሎ፤ ኬዚሼካ ሄሳራ ኬዞ።

9 « ‹ጊዶ ኣቲን ሄ ቢታ ኣሳይ ባኣሌ ጋላስ ጎዳ ሲንꬃን ጎይናናስ ዪዛ ዎዴ፥ ጎይኖስ ፑዴሃ ባጋ ፔንጌራ ጌሊዳይቲ ዱጌሃ ባጋ ፔንጌራ ኬዜቶ፤ ቃሴ ዱጌሃ ባጋ ፔንጌራ ጌሊዳይቲ ፑዴሃ ባጋ ፔንጌራ ኬዜቶ። ኣይ ኣሲኔ ባ ሲንꬃን ዲዛ ፔንጌራ ሲቲ ጊዲ ኬዞ ኣቲን ባ ጌሊዳሶራ ኬዞፖ። 10 ኢስቲ ጌሊዛ ዎዴ ሃላቃይ ኢስታራ ጌሎ፤ ኢስቲ ኬዚዛ ዎዴካ ኢስታራ ኬዞ።

11 « ‹ኡፋይሳ ጋላሳታኒኔ ላይꬃ ባኣሌታን ኢሲ ኢሲ ዎፋኖራኔ ኢሲ ኢሲ ꬋርሾራ ሺቂዛ ካꬃ ያርሾይ ታማኔ ላፑን ኪሎ ጊራሜ ጊስቴኔ ሄꬑ ሄꬑ ሊቲሮ ዛይቴ ጊዶ። ቃሴ ዶርሳ ላቃታራ ሺቂዛ ያርሾይ ሃላቃይ ባስ ሺሻናስ ኮዪዳይሳ ኬና ጊዶ። 12 ሃላቃይ ባ ዶሳን ኢሚዛ ያርሾ፥ ጹጌቲዛ ያርሾዛ፥ ዎይኮ ኢሲፌቴꬃ ያርሾዛ ጎዳስ ኤሂዛ ዎዴ፥ ኣርሼይ ሞኪዛሶ ባጋ ጊዶ ዳባባ ፔንጌይ ኢዛስ ዶዬቶ። ባ ጹጊ ሺሺዛ ያርሾዛ ዎይኮ ኢሲፌቴꬃ ያርሾ ሳምባታ ጋላስ ኢዚ ሺሺዛ ማላ ሺሺ ኢሞ። ሂስቲዲ ኢዚ ኬዚዲ ቢን ዲርሳ ፔንጌይ ጎርዴቶ።

ሃች ሃች ሺሺዛ ያርሾ

13 « ‹ሃላቃይ ሃች ሃች ቦሬይ ባይንዳ ቦላራ ዲዛ ኢሲ ላይꬃ ጊዲዳ ኢሲ ዶርሳ ጹጊዛ ያርሾ ኦꬂዲ ጎዳስ ሺሺ ኢሞ፤ ኢዚ ሄሳ ማላዶ ማላዶ ፓጬይ ባይንዳ ኤሆ። 14 ሄሳራካ ናምኡ ኪሎ ጊራሜ ꬊሌይ ኢሲ ሊቲሮ ዛይቴን ሙኑቄቲዲ፥ ማላዶ ማላዶ ካꬃ ያርሾ ጊዲዲ ሺቆ። ሃይሲ ኢንቴ ጎዳስ ሃች ሃች ሺሺዛ ያርሾ ዎጋ። 15 ሃይሲ ሲሚ ꬋርሾይ፥ ካꬃይኔ ዛይቴይ ፓጬይ ባይንዳ ማላዶ ማላዶ ጹጌቲዛ ያርሾ ጊዲ ሺቃናስ ቤሴስ።

ሃላቃ ጋዴስ ኢሜቲዳ ዎጋ

16 « ‹ኡባ ሃሪዛ ጎዳይ፡ ሃላቃይ ባ ጋዴፔ ሻኪዲ፥ ባ ኣቱማ ናይታፔ ኢሳስ ኢሚኮ፥ ሄሲ ሄ ናዛሲኔ ኢዛ ናስ ላታ ጊዴስ። 17 ጊዶ ኣቲን ሃላቃይ ባ ጋዴፔ ሻኪዲ ባ ኣይሌታፔ ኢሳስ ኢሚኮ፥ ኢቻሽ ታማንꬃ ላይꬃ ባኣሌይ ጋካናስ ሄ ጋዴይ ኢዛይሳ። ሄሳፌ ጉዬ ሃላቃስ ሲሞ፤ ሄሲ ሃላቃስ ጊዲዳ ጊሻስ ሜርናስ ኢዛሲኔ ኢዛ ናይታስ ላታ ጊዴስ። * 18 ሃላቃይ ኣስ ሱጊዲ ኣሳ ላታ ጋዴ ዎልቃን ኤኮፎ። ታ ኣሳይ ባ ላታ ጋዴፔ ꬎቃሌቶንታ ማላ፥ ኢዚ ባ ኣቱማ ናይታስ ባ ጋዴፔ ኢሞ› ጌስ» ጊዴስ።

ያርሾ ዶይሲዛ ሶሆታ

19 ሄሳፌ ጉዬ ሄ ቢታኔይ ታና ፑዴሃ ጼሊዛ ጌሽ ጊዲዳ ቄሴታ ኪፊሌታኮ ጌሊዛሶ ኤሂዴስ። ሄይቲካ ጊዶ ዳባባኮ ጋꬂዛ ዱጌሃ ባጋ ዲርሳ ፔንጌ ማታን ዲዛይታ። ኢስታፌ ኣርሼ ጌሎሶ ባጋራ ኢሲ ሶሆ ኢዚ ታና ቤሲዴስ። 20 ሄ ሶሆይ ቄሴቲ ናጋራ ያርሾኔ ቆሆ ያርሾ ዶይሲዛ ሶሆኔ ካꬃ ያርሾ ኡኪዛ ሶሆ፤ ሃ ሶሆን ጎኤቲዛ ጋሶይካ ሄ ጌሻ ያርሾታ ኣሳኮ ካሬ ዳባባ ኬሲን፥ ኣሳይ ጌሻ ሚሽ ቦቺዲ ጌዮንታ ማላ ናጋናሳ።

21 ሄሳፌ ጉዬ ሄ ቢታኔይ ታና ካሬ ባጋ ዛጎ ኤፊዲ ሄ ዛጎዛስ ኦይዱ ጉላ ታና ዩሺዴስ። ሄ ዳባባ ዞዜን ኡባንካ ቄሪ ዳባባቲ ዲዛይታ ቤያዲስ። 22 ኢስታስ ኡባሲካ ዛጎይ 40 ዋꬋ፤ ኣሆቴꬃይካ 30 ዋꬋ፤ ኦይዱ ጉላን ዲዛ ዳባባቲካ ኢሲ ጊና። 23 ሄ ኦይዱ ዳባባታ ዩሾንካ ሹቻ ጊምቤይ ዴስ፤ ቃሴ ጊምቤዛ ላንቄዛን ኢዛኮ ሺቂዲ ኦሴቲዳ፥ ኢስታስ ታማ ኤꬂዛሶሆቲ ዴቴስ። 24 ሄ ቢታኔይ ታና፥ «ሃይቲ ኡባይ ጾሳ ኬꬃን ኦꬂዛይቲ ኤሂዛ ያርሾ ዶይሲዛ ሶሆታ» ጊዴስ።

47

ጾሳ ኬꬃ ጋርሳፌ ፑልቲዛ ሃꬅ

1 ሄ ቢታኔይ ዛሪዲ ታና ጾሳ ኬꬅ ጌሊዛሶ ኤፊዴስ። ጾሳ ኬꬃ ጌሊዛ ፔንጌፌ ጋርሳራ ሃꬃይ ፑልቲዲ፥ ጾሳ ኬꬃፌ ኣርሼ ኬሳ ባጋ ጎጌስ። ጋሶይካ ጾሳ ኬꬃ ፔንጌይ ኣርሼይ ሞኪዛሶ ሲሚ ዲዛ ጊሻሳ፤ ጾሳ ኬꬃስ ዱጌሃ ባጋራ ዱጌ ጎጊዲ፥ ያርሺዛሶፔ ዱጌሃ ባጋራ ካንꬄስ።* 2 ኢዚ ታና ፑዴሃ ፔንጌ ባጋራ ኬሲዲ፥ ኣርሼኮ ጼሊዛ ፔንጌ ዩሾራ ካሌꬂዲ ኤፊዴስ። ሄ ፔንጌፌ ዱጌሃ ባጋራ ሃꬂ ጎጌስ።

3 ሄ ቢታኔይ ሜዛኒዛ ሜቲሬ ባ ኩሼን ኦይኪዲ፥ ኣርሼ ኬሳ ባጋ ቢዲ ጎጊዛ ሃꬅ ካሊዲ 1,000 ዋꬋ ዋꬊዴስ። ታናካ ሃꬃራ ካሌꬂ ፒንꬂዴስ፤ ሃꬃዚ ታስ ቂርጴ ጋኬስ። 4 ናምኣንꬆካ 1,000 ዋꬋ ዋꬊዲ ሃꬃራ ታና ካሌꬂ ፒንꬂዴስ። ሃꬃይ ታስ ጉልባቴ ጋኪዴስ። ቃሴ 1,000 ዋꬋ ዋꬊዲ ታና ሃꬃራ ካሌꬂ ፒንꬂዴስ። ሄ ዎዴ ሃꬃዚ ታስ ጼሳ ጋኪዴስ። 5 ኢዚ ቃሴካ 1,000 ዋꬋ ዋꬊዴስ። ጊዶ ኣቲን ሄ ሃꬃዚ ዳሮ ጪማ ጊዲዳ ጊሻስ ታኒ ፒናናስ ዳንዳያቤኬ፤ ኢዚ ኣሲ ዋꬎንታ ፒናናስ ዳንዳዮንታ ሻፋ ጊዲዴስ። 6 ሄ ቢታኔይ ታና፥ «ሃይሶ ኣሳ ናዉ፥ ሃይሳ ቤያዲ?» ጊዴስ። ሄሳፌ ጉዬ ኢዚ ታና ሻፋ ጋጻኮ ጉዬ ዛሪዴስ። 7 ታኒ ሲማዳ ሄ ጋኪዛ ዎዴ፥ ሻፋዛ ዶናን ሃ ባጋራኔ ሄ ባጋራ ኬሂ ዳሮ ሚꬂ ዲዛይሳ ቤያዲስ። 8 ኢዚ ታና፥ «ሃꬃይ ኣርሼ ኬሳ ባጋ ቢታኮ ጎጊዲ ኣራቤ ዙሌን ጌሌስ። ኢዚ ሄሳን ጎጊዲ ማጺኔ ኣባን ጌሊዛ ዎዴ ሄ ሃꬃዚ ኦራጺዲ ጺሎ ሃꬅ ኬዜስ። 9 ሃ ሻፋይ ጎጊዲ ቢዛ ሶሆን ዲዛ፥ ሾምኡሾምኡ ጊዛ ሜꬌቴꬃቲ ኡባይ ፓጻ ዳና፤ ቃሴ ሄ ሻፋይ ሄ ጎጊዲ ኣባ ሃꬃ ኦራጺሲዲ ጺሊሲዛ ጊሻስ፥ ቆዳን ዳሮ ጮራቲዳ ሞሌቲ ሄን ዳና። ሄሳፌ ዴንዲዳይሳን ሄ ሻፋይ ጎጊዛሶን ዲዛይ ኡባይ ፓጻ ዳና። 10 ሞሌ ኦይኪዛይቲ ኣባ ዶናን ኤቃና፤ ኤን-ጋዴፔ ቢዲ ኤን-ኤጊላይሜ ጋካናስ ዲዛ ሶሆይ ሞሌ ጊቴ ሚጪዛሶሆ ጊዳና። ሜዲቴራኔ ኣባን ዲዛ ሞሌታ ማላ፥ ሄሳንካ ዳሮ ዱማ ዱማ ቆሞ ሞሌቲ ዳና። 11 ጊዶ ኣቲን ኣባ ዶናን ዲዛ ጫሬይኔ ኤሌ ሃꬂ ማጺኔ ጊዲዲ ኣታናፔ ኣቲን ኦራጼና። 12 ሄ ሻፋ ዶናን ሃ ባጋራኔ ሄ ባጋራ ኣይፌ ኣይፊዛ ዳሮ ዱማ ዱማ ቆሞ ሚꬃቲ ሞኬቴስ። ኢስታ ቦንጮይ ቆቆፌቴና፤ ኣይፊዛይሳካ ኣጌቴና። ጾሳ ኬꬃፌ ኬዚዛ ሃꬂ ኢስታኮ ጎጊዛ ጊሻስ ኢስቲ ኣጊናን ኣጊናን ኦራꬃ ኣይፌ ኣይፋና። ኢስቲ ኣይፊዳ ኣይፌይ ቁማ ጊዳና፤ ኢስታ ሃይꬃቲካ ꬋሌ ጊዳና» ጌስ። *

ቢታ ዛዋታ

13 ኡባ ሃሪዛ ጎዳይ፥ «ኢስራኤሌ ዛሬታስ ታማኔ ናምኣታስ ቢታ ላታ ጋዴ ኦꬃዳ ኔኒ ሻካና ዛዋይ ሃይሳ። ዮሴፌ ዛሬታስ ናምኡ ጊሻይ ኢሜቶ። 14 ታኒ ካሴ ኢንቴ ኣዋታስ ሃ ቢታ ላቲሳናስ ታ ኩሼ ዴንꬃ ጫቃዲስ፤ ሃኢ ኢንቴ ኡባይካ ኢሲ ጊና ሻኬቲ ላቲቴ።

15 ቢታስ ፑዴሃ ባጋ ዛዋይ ሃይሳ፡

«ሜዲቴራኔ ኣባፌ ዴንዲዲ ሄቲሎኔ ካታማኔ ሃማቴ ፒንꬅ ካንꬂዲ ጼዳዴ ካታማ ጋኬስ። 16 ሄሳፌ ቃሴ ዳማስቆፌኔ ሃማቴፔ ጊዶ ዛዋን ዲዛ ቤሮታኔ ሲብራይሜ ካታማታ ካንꬂዲ ሃዉራኔ ዛዋን ዲዛ ቲኮና ካታማ ጋኬስ። * 17 ሄሳ ጊሻስ ኢስራኤሌ ዛዋይ ሃማቴ ቢታ ፑዴሃ ባጋን ኣጊዲ፥ ሜዲቴራኔ ኣባፌ ኣርሼ ኬሳ ባጋራ ቢዲ፥ ዳማስቆ ቢታ ዛዋን ዲዛ ሃጻሬ-ኤናኔ ካታማ ጋኬስ።

18 «ኣርሼ ኬሳ ባጋ ዛዋይ ሃጻሬ-ኤናናፔ ዴንዲዲ፥ ዳማስቆፌኔ ሃዉራኔፔ ጊዶራ ካንꬄስ። ሄሳፌ ቃሴ ኢስራኤሌፔኔ ጋላኣዴፔ ጊዶን ዲዛ ዮርዳኖሴ ሻፋን ዛዋቲሼ፥ ማጺኔ ኣባ ካንꬂ ቢዲ ታማሬ ካታማ ጋኬስ።

19 «ዱጌሃ ባጋ ዛዋይ ታማሬፔ ዴንዲ ቢዲ፥ ማሪባ ቃዴሴን ዲዛ ፑልቶዛን ጋኬስ። ሄሳፌ ፑዴሃ ባጋፌ ኣርሼ ጌሎሶ ባጋ ኦይኪዲ ጊብጼ ሻፋ ካሊ ቢዲ ሜዲቴራኔ ኣባ ጋኬስ።

20 «ኣርሼ ጌሎሶ ባጋ ዛዋይ ሜዲቴራኔ ኣባ ጊዲዲ፥ ፑዴሃ ባጋራ ካንꬂዲ ሃማቴ ጋኬስ።

21 «ሄሳ ጊሻስ ሃ ቢታ ኢስራኤሌ ዛሬታ ቆዳ ሊኬን ጊሼቲ ኤኪቴ። 22 ኢንቴሲኔ ኢንቴ ጊዶን ናይታ ዬሊዲ ዲዛ ቤቴታስ ቢታ ላታ ሂስቲ ጊሺቴ። ኢስታ ኢንቴ ኢንቴ ቢታን ዬሌቲዳ ኢስራኤሌ ኣሳ ማላ ጼሊቴ። ኢስቲ ኢንቴናራ ኢሲፌ ኢስራኤሌ ዛሬታራ ጋዴ ሳማን ኤኬቶ። 23 ቤቴይ ኢስራኤሌን ኣይ ዛሬራ ዲኮካ፥ ሄ ኢዚ ዲዛ ዛሬ ጊዶን ኢዛስ ላታ ቢታ ኢሚቴ። ታኒ ኡባ ሃሪዛ ጎዳይ ሃይሳ ዮታይስ» ጌስ።

48

ቢታ ሻኮ

1 «ቢታ ሻካናስ ማዝጋቤቲዳ ዛሬታ ሱንꬃይ ሃይሳ፤ ፑዴሃ ባጋራ ኢሲ ጊሻይ ዳኔ ዜሬስ ኢሜቶ። ሄሲካ ሄቲሎኔፔ ሃማቴ ኤፊዛ ኦጌ ካሊዲ፥ ሄሳፌካ ዳማስቆ ዛዋን ዲዛ ሃጻሬ-ኤና ካንꬂዲ ሃማቴ ማታን ዛዋቴስ። ሄሲ ኣርሼ ኬሳሶፔ ቢዲ ኣርሼ ጌሎሶ ጋካናስ ዲዛ ሶሆስ ፑዴሃ ባጋ ዛዋ ጊዳና። 2 ዳኔ ዛዋራ ኦይኬቲዲ ኣርሼ ኬሳሶፔ ኣርሼ ጌሎሶ ባጋ ጋካናስ ዲዛ ኢሲ ጊሻይ ኣሴሬ ዛሬስ ኢሜቶ። 3 ኣሴሬ ዛዋራ ኦይኬቲዲ ኣርሼ ኬሳሶፔ ኣርሼ ጌሎሶ ባጋ ጋካናስ ዲዛ ኢሲ ጊሻይ ኒፍታሌሜ ዛሬስ ኢሜቶ። 4 ኒፍታሌሜ ዛዋራ ኦይኬቲዲ ኣርሼ ኬሳሶ ባጋፌ ኣርሼ ጌሎሶ ባጋ ጋካናስ ዲዛ ኢሲ ጊሻይ ሚናሴ ዛሬስ ኢሜቶ። 5 ሚናሴ ዛዋራ ኦይኬቲዲ ኣርሼ ኬሳሶ ባጋፌ ኣርሼ ጌሎሶ ባጋ ጋካናስ ዲዛ ኢሲ ጊሻይ ኤፍሬሜ ዛሬስ ኢሜቶ። 6 ኤፍሬሜ ዛዋራ ኦይኬቲዲ ኣርሼ ኬሳሶ ባጋፌ ኣርሼ ጌሎሶ ባጋ ጋካናስ ዲዛ ኢሲ ጊሻይ ኦሮቤሌ ዛሬስ ኢሜቶ። 7 ኦሮቤሌ ዛዋራ ኦይኬቲዲ ኣርሼ ኬሳሶ ባጋፌ ኣርሼ ጌሎሶ ባጋ ጋካናስ ዲዛ ኢሲ ጊሻይ ዩሁዳ ዛሬስ ኢሜቶ።

8 «ዩሁዳ ዛዋራ ኦይኬቲዲ፥ ኣርሼ ኬሳሶ ባጋፌ ኣርሼ ጌሎሶ ባጋ ጋካናስ ዲዛ ኢሲ ጊሻ ዱማሳ ዎꬃ። ኢዛስ ኣሆቴꬃይ 12 ኪሎ ሜቲሬኔ ባጋ ጊዴስ። ኣርሼ ኬሳሶ ባጋፌ ኣርሼ ጌሎሶ ባጋ ጋካናስ ዲዛ ዛዋይ ኢሲ ዛሬ ሻኪን ጋኪዛ ጊሻ ላጌ። ኢዛስ ጊዶ ጊናን ጾሳ ኬꬃይ ዴስ።

9 «ሄ ጊሻፔ ኔኒ ጎዳስ ዱማሳዳ ዎꬂዛ ሶሆይ 12 ኪሎ ሜቲሬኔ ባጋ ኣዱሲኔ 10 ኪሎ ሜቲሬ ኣሆ ጊዶ። 10 ሄ ሶሆይ ቄሴታስ ዱማቲዳ ሶሆ ጊዶ፤ ኢዚ ፑዴሃ ባጋራ 12 ኪሎ ሜቲሬኔ ባጋ ኣዱሳ፤ ኣርሼ ጌሎሶ ባጋራ ኢቻሽ ኪሎ ሜቲሬ ኣሆኔ ኣርሼ ኬሳሶ ባጋራካ 5 ኪሎ ሜቲሬ ኣሆ፤ ቃሴ ዱጌሃ ባጋራ 12 ኪሎ ሜቲሬኔ ባጋ ኣዱሳ። ጾሳ ኬꬃይ ኢዛስ ጊዶ ጊናን ዴስ። 11 ሃ ዱማሲ ዎꬂዳ ሶሆይ ኢስራኤሌ ኣሳይ ታ ኦጌፔ ዎራ ሲሚዛ ዎዴ ኢስታራ ዎራ ሲሚዳ ሌዌታ ማላ ጊዶንታ ማላ ኣማኔቲዲ ታስ ኦꬂሼ ጋምኢዳ ጌሻ ቄሴታስ ሳዶቄ ዛሬታስ ኢሜቶ። 12 ሄሲ ጎዳስ ዱማቲዳ ቢታፌ ኢስታስ ዱማ ጊሻ፤ ኢዚ ኡባፌ ኣꬊዳ ጌሻ። ኢስታ ጊሻይ ሌዌታ ጊሻን ዛዋቶ።

13 «ቄሴታ ዛዋራ ኦይኬቲዲ፥ ሌዌታስካ ኣዱሳቴꬃይ 12 ኪሎ ሜቲሬ ባጋ፥ ኣሆቴꬃይካ 5 ኪሎ ሜቲሬ ጊዲዳ ኢሲ ጊሻይ ኢሜቶ። 14 ኢስቲ ሄ ጋዴዛፔ ኣይኮካ ባይዞፔቶ ዎይኮ ላሞፌቶ። ሄሲ ቢታ ኡባን ዱማቲዳይሳ ጊዲዳ ጊሻስ ሃራ ኣሳ ኩሼን ጌላናስ ቤሴና፤ ጎዳስ ኢዚ ጌሻሶሆ።

15 «ኣቲዳ ናምኡ ኪሎ ሜቲሬኔ ባጋ ኣሆኔ ታማኔ ናምኡ ኪሎ ሜቲሬኔ ባጋ ኣዱሳ ሶሆይ ካታማ ኣሳይ ኡባይ ኮꬃን ጎኤቲዛ ኬꬃ ኬጺዛሶኔ ሜሄ ሄሚዛሶሆ ጊዶ፤ ካታማይ ሄ ቢታስ ጊዶ ጊናን ዴኦ። 16 ሄ ካታማይ ኦይዱ ዞዜራ ዴስ። ፑዴሃ ባጋይ 2,250 ሜቲሬ፤ ዱጌሃ ባጋይ 2,250 ሜቲሬ፤ ኣርሼ ኬሳሶ ባጋይ 2,250 ሜቲሬ፤ ኣርሼ ጌሎሶ ባጋይካ 2,250 ሜቲሬ። 17 ካታማስ ሄንꬃ ጋዴይ ዴኦ፤ ሄ ጋዴይ ፑዴሃ ባጋራ፥ ዱጌሃ ባጋራ፥ ኣርሼ ኬሳሶ ባጋራኔ ኣርሼ ጌሎሶ ባጋራ 125 ሜቲሬ ኣሆ ጊዶ። 18 ጌሻሶሆ ባጋራ ኣቲዳ ሶሆይ ኣርሼ ኬሳሶ ባጋ ዋꬊዛ ዎዴ ዛዋይ 5 ኪሎ ሜቲሬ ኣዱሳ፤ ኣርሼ ጌሎሶ ባጋ ዋꬊዛ ዎዴ፥ ዛዋይ 5 ኪሎ ሜቲሬ ኣሆ። ሄ ሶሆዛን ሞኪዳይሲ ኡባይ ሄ ካታማን ኦꬂዛይታስ ቁማ ጊዳና። 19 ኢስራኤሌ ዛሬ ኡባፌ ሄ ካታማን ኦꬃናስ ዪዛይቲ ሄ ቢታ ጎዬቶ። 20 ኢንቴ ዱማሲዳ ሶሆይ ሙሌራ ኦይዱ ዞዜራካ ታማኔ ናምኡ ኪሎ ሜቲሬኔ ባጋ ኣዱቄስ። ሄ ሶሆይ ካታማይ ኬጼቲዳ ሶሆኔ ጌሻሶሆ ባናን ጉጄስ።

21-22 «ጾሳ ኬꬃፌ፥ ቄሴታ ጊሻፔ፥ ሌዌታ ጊሻፔ ካታማ ሶሆፔ ኣርሼ ኬሳሶ ባጋራኔ ኣርሼ ጌሎሶ ባጋራ ዲዛ ኣቲዳ ቢታይ ሃላቃስ ጊዶ። ሄ ቢታስ ኣሆቴꬃይ ታማኔ ናምኡ ኪሎ ሜቲሬኔ ባጋ። ሄ ሃላቃ ቢታይ ፑዴሃ ባጋራ ዩሁዳ ጋኪዳ ጊሻን ዱጌሃ ባጋራ ቢኒያሜ ጋኪዳ ጊሻን ዛዋቴስ።

23 «ኣቲዳ ዛሬታስ ቢታይ ሃይሳ ማላ ሻኬቴስ። ኣርሼ ኬሳሶፔ ኣርሼ ጌሎሶ ጋካናስ፥ ኢሲ ጊሻይ ቢኒያሜ ዛሬስ ኢሜቶ። 24 ቢኒያሜ ዛዋራ ኦይኬቲዲ ኣርሼ ኬሳሶፔ ኣርሼ ጌሎሶ ጋካናስ ዲዛ ኢሲ ጊሻይ ሲሞና ዛሬስ ኢሜቶ። 25 ሲሞና ዛዋራ ኦይኬቲዲ ኣርሼ ኬሳሶፔ ኣርሼ ጌሎሶ ጋካናስ ዲዛ ኢሲ ጊሻይ ዪሳኮሬ ዛሬስ ኢሜቶ። 26 ዪሳኮሬ ዛዋራ ኦይኬቲዲ ኣርሼ ኬሳሶፔ ኣርሼ ጌሎሶ ጋካናስ ዲዛ ኢሲ ጊሻይ ዛቢሎኔ ዛሬስ ኢሜቶ። 27 ዛቢሎኔ ዛዋራ ኦይኬቲዲ ኣርሼ ኬሳሶ ባጋፌ ኣርሼ ጌሎሶ ባጋ ጋካናስ ዲዛ ኢሲ ጊሻይ ጋዴ ዛሬስ ኢሜቶ። 28 ጋዴ ዱጌሃ ዛዋይ ታማሬ ካታማፔ ዴንዲዲ፥ ማሪባ ቃዴሴን ዲዛ ፑልቶዛራ ካንꬂዲ፥ ጊብጼ ሻፋ ካሊ ቢዲ ሜዲቴራኔ ኣባ ጋኬስ።

29 «ኢንቴ ኢስራኤሌ ቆሞታስ ላታ ቢታ ሂስቲዲ ኢንቴ ሻካና ቢታይ ሃይሳ፤ ሃይቲ ኢስታ ጋካና ጊሻ። ታኒ ኡባ ሃሪዛ ጎዳይ ሃይሳ ዮታይስ።

ካታማ ፔንጌታ

30-31 «ካታማፔ ኬዚዛ ፔንጌቲ ሃይታ። ኢስቲ ኢስራኤሌ ዛሬታ ሱንꬃን ጼይጌታና። ፑዴሃ ዲርሳ ጊምቤይ 2,250 ሜቲሬ ኣዱቃና፤ ሄ ጊምቤዛን ኦሮቤሌ ፔንጌ፥ ዩሁዳ ፔንጌኔ ሌዌ ፔንጌ ጌቴቲዛ ሄꬑ ፔንጌቲ ዳና። 32 ኣርሼ ኬሳሶ ባጋራ ዲዛ ዲርሳ ጊምቤይ 2,250 ሜቲሬ ኣዱቃና፤ ሄ ጊምቤዛን ዮሴፌ ፔንጌ፥ ቢኒያሜ ፔንጌኔ ዳኔ ፔንጌ ጌቴቲዛ ሄꬑ ፔንጌቲ ዳና። 33 ዱጌሃ ባጋራ ዲዛ ዲርሳ ጊምቤይ 2,250 ሜቲሬ ኣዱቃና፤ ሄ ጊምቤን ሲሞና ፔንጌ፥ ዪሳኮሬ ፔንጌኔ ዛቢሎኔ ፔንጌ ጌቴቲዛ ሄꬑ ፔንጌቲ ዳና። 34 ኣርሼ ጌሎሶ ባጋራ ዲዛ ዲርሳ ጊምቤይ 2,250 ሜቲሬ ኣዱቃና፤ ሄ ጊምቤን ጋዴ ፔንጌ፥ ኣሴሬ ፔንጌኔ ኒፍታሌሜ ፔንጌ ጌቴቲዛ ሄꬑ ፔንጌቲ ዳና። * 35 ካታማ ዩሾይ ሙሌራ ዋꬊን 9,000 ሜቲሬ ጊዳና። ሄ ዎዴፔ ዶሚዲ ሄ ካታማይ፥ ‹ጎዳይ ሄን ዴስ› ጌቴቲ ጼይጌታና» ጌስ።

* 1:1 ኣጁ 19፡11

* 1:2 2ካዎ 24፡10-16፤ 2ታሪ 36፡9-10

* 1:5 ኣጁ 4፡6

* 1:10 ሂዚ 10፡14፤ ኣጁ 4፡7

* 1:15 ሂዚ 10፡9-13

* 1:18 ኣጁ 4፡8

* 1:22 ኣጁ 4፡6

* 1:24 ኣጁ 1፡15፤ 19፡6

* 1:26 ሂዚ 10፡1፤ ኣጁ 4፡2-3

* 1:27 ሂዚ 8፡2

* 2:10 ኣጁ 5፡1

* 3:3 ኣጁ 10፡9-10

* 3:12 ጎዳ ቦንቾይ ባ ዲዛሶፔ ዴንዲሺን ጊዛይሳ ኢሲ ኢሲ ጌሻ ማጻፋታን ጎዳ ቦንቾይ ኢዚ ዲዛሶን ጋላቴቶ ጌስ

* 5:10 ኤር ዚላ 4፡10

* 5:17 ኣጁ 6፡8

* 8:2 ሂዚ 1፡28

* 9:2 ላይኖ፡ ላይኖ ጌቴቲዛይሲ ኣማራꬆ ቃላን ቤፍታ ዎይኮ ሃሬ ጌቴቴስ።

* 9:4 ኣጁ 7፡3፤ 9፡4፤ 14፡1

* 10:1 ሂዚ 1፡26፤ ኣጁ 4፡2

* 10:2 ኣጁ 8፡5

* 10:9 ሂዚ 1፡15-21

* 10:12 ኣጁ 4፡8

* 10:14 ኪሩቤ ጊዛይሳ ኢሲ ኢሲ ጌሻ ማጻፋን ቦራ ጌቴቴስ

* 10:14 ሂዚ 1፡10፤ ኣጁ 4፡7

* 11:19 ሂዚ 36፡24-28

* 11:23 ሂዚ 43፡2-5

* 12:2 ኢሳ 6፡9-10፤ ኤር 5፡21፤ ማር 8፡18

* 12:13 2ካዎ 25፡7፤ ኤር 52፡11

* 13:10 ኤር 6፡14፤ 8፡11

* 14:21 ኣጁ 6፡8

* 17:12 2ካዎ 24፡15-20፤ 2ታሪ 36፡10-13

* 18:9 ሌዌ 18፡5

* 18:20 ዛሬ 24፡16

* 20:6 ኬሳ 5፡6-8

* 20:11 ሌዌ 18፡5

* 20:12 ኬሳ 31፡13-17

* 20:23 ሌዌ 26፡33

* 21:29 ኤር 49፡1-6፤ ሂዚ 25፡1-7፤ ኣሞ 1፡3-15፤ ሶፎ 2፡8-11

* 22:7 ኬሳ 20፡12፤ 22፡21-22፤ ዛሬ 5፡16፤ 24፡17

* 22:8 ሌዌ 19፡30፤ 26፡2

* 22:11 ሌዌ 18፡7-20

* 22:12 ኬሳ 22፡25፤ 23፡8፤ ሌዌ 25፡36-37፤ ዛሬ 16፡19፤ 23፡19

* 22:25 ዳናቲ ጊዛይሳ ኢብራዌታ ማጻፋን ናቤቲ ጌስ።

* 22:26 ሌዌ 10፡10

* 24:2 2ካዎ 25፡1፤ ኤር 52፡4

* 25:1 ኤር 49፡1-6፤ ሂዚ 21፡28-32፤ ኣሞ 1፡13፤ ሶፎ 2፡8-11

* 25:8 ኢሳ 15፡1—16፡14፤ 25፡10-12፤ ኤር 48፡1-47፤ ኣሞ 2፡1-3፤ ሶፎ 2፡8-11

* 25:14 ኢሳ 34፡5-17፤ 63፡1-6፤ ኤር 49፡7-22፤ ሂዚ 35፡1-15፤ ኣሞ 1፡11-12፤ ኣብ 1-14፤ ሚል 1፡2-5

* 25:15 ኢሳ 14፡29-31፤ ኤር 47፡1-7፤ ኢዩ 3፡4-8፤ ኣሞ 1፡6-8፤ ሶፎ 2፡4-7፤ ዛካ 9፡5-7

* 26:1 ኢሳ 23፡1-18፤ ኢዩ 3፡4-8፤ ኣሞ 1፡9-10፤ ዛካ 9፡1-4፤ ማቶ 11፡21-22፤ ሉቃ 10፡13-14

* 26:13 ኣጁ 18፡22

* 26:16 ኣጁ 18፡9-10

* 26:21 ኣጁ 18፡21

* 27:15 ኤሮዶሴ ጊዛይሳ ሃራ ሃራ ቢርሼꬃቲ ዴዳኔ ጌቴስ።

* 27:25 ኣጁ 18፡11-19

* 28:20 ኢዩ 3፡4-8፤ ዛካ 9፡1-2፤ ማቶ 11፡21-22፤ ሉቃ 10፡13-14

* 29:1 ኢሳ 19፡1-25፤ ኤር 46፡2-26

* 29:3 ኣባዬ ሻፋዛ ኢሲ ኢሲ ጌሻ ማጻፋቲ ናይሌ ሻፋ ጊ ጎኤቴቴስ

* 29:6 ኢሳ 36፡6

* 31:8 ሜꬌ 2፡9

* 32:7 ኢሳ 13፡10፤ ማቶ 24፡29፤ ማር 13፡24-25፤ ሉቃ 21፡25፤ ኣጁ 6፡12-13፤ 8፡12

* 33:21 2ካዎ 25፡3-10፤ ኤር 39፡2-8፤ 52፡4-14

* 34:5 ታይ 27፡17፤ 1ካዎ 22፡17፤ ማቶ 9፡36፤ ማር 6፡34

* 36:26 ሂዚ 11፡19-20

* 37:10 ኣጁ 11፡11

* 37:24 ሂዚ 34፡24

* 37:27 2ቆሮ 6፡16፤ ኣጁ 21፡3

* 38:2 ኣጁ 20፡8

* 39:17 ኣጁ 19፡17-18

* 40:2 ኣጁ 21፡10

* 40:3 ኣጁ 11፡1፤ 21፡15

* 40:5 1ካዎ 6፡1-38፤ 2ታሪ 3፡1-9

* 43:2 ሂዚ 10፡3-4፤ 18፡19፤ 11፡22-23፤ ኣጁ 1፡15

* 43:13 ኬሳ 27፡1-2፤ 2ታሪ 4፡1

* 43:27 ኬሳ 29፡35-37

* 44:17 ኬሳ 28፡39-43፤ ሌዌ 16፡4

* 44:19 ሌዌ 16፡23

* 44:20 ሌዌ 21፡5

* 44:22 ሌዌ 21፡7

* 44:23 ሌዌ 10፡10

* 44:25 ሌዌ 21፡1-4

* 44:28 ታይ 18፡20

* 44:29 ታይ 18፡8-19

* 44:31 ሌዌ 25፡10

* 45:11 ኢሲ ሆሜሬይ ናምኡ ጼታኔ ናምኡ ታሙ ኪሎ ጊራሜ ዎይኮ ናምኡ ጼታኔ ናምኡ ታሙ ሊቲሮ ጊዴስ።

† 45:12 ኢሲ ሳቂሌይ ታማኔ ኢሲ ጊራሜኔ ባጋ ዴጼስ።

* 46:17 ሌዌ 25፡10

* 47:1 ዛካ 14፡8፤ ዮሃ 7፡38፤ ኣጁ 22፡1

* 47:12 ኣጁ 22፡2

* 47:16 ቲኮናይ ኢብራዌታ ማጻፋን ሃዜር-ሃቲኮን ጌቴቴስ።

* 48:34 ኣጁ 21፡12-13

ዳኔላ ቲንቢቴ

1

2

3

4

5

6

7

8

9

10

11

12

ዳኔላ ቲንቢቴ

ጊዶ ቆፋ

ዳኔላ ማጻፋይ ጻፌቲዳይ ካሴ ኣይሁዳ ዴሬ ኣሳይ ሃንኮ ኣራማዌታ ካዎ ጋርሳን ጎዴቴꬂኔ ጊታ ሜቶይ ኢስታ ቦላ ጋኪዳ ዎዴ፤ ሄ ዎዴ ጻፌዚ ታሪኬታኒኔ ባ ቤኢዳ ኣጁታታን ኣሳ ሚንꬄꬄስ፤ ጾሲ ሄ ዎልቃራ ዋዪሲ ሃሪዛይሳ ዲጊዲ ባ ዴሬዛስ ካሴ ቦንቾዛ ዛራናይሳ ሂዶታ ኢሚዴስ። ሃይሲ ሃ ማጻፋዚ ናምኡ ኪፊሌን ሻኬቴስ።

1. ዳኔሊኔ ኢዛራ ኢሲፌ ዲኤቲ ቢዲ ዲዛ ጉꬃ ኣሳታስ ጾሳ ቦላ ዲዛ ሚኖ ኣማኖኒኔ ኢስቲ ኢዛስ ኣዛዜቲዛ ኣዛዜቴꬃን ኢስታ ሞርኬቲ ዬላቲዳይሳ ዮቴስ፤ ሄሲ ሄ ታሪኬዚ ፖሌቲዳይ ባቢሎኔ ካዎቴꬃ ዎዴን ፓሪሴ ካዎቴꬃ ዎዴ (1-6)።

2. ዳኔሊ ቤኢዳ ዱማ ዱማ ኣጁታታ ጊዲሺን ሃይቲካ ባቢሎኔ ካዎፔ ዶሚዲ ዱማ ዱማ ካዎቲ ካዎታናይሳኔ ኩንዳናይሳ፥ ቃሴካ ኣራማዌ ዴሬ ኣይሲዛይቲ ሙሌራ ዲፒ ጊ ꬋዪን ጾሳ ዴሬይ ካሴ ባ ዲዛ ዴሬ ሲሚ ጌላናይሳ ሌሚሶን ቆንጪሲዛ ኣጁታታ ኦይኪዴስ (7-12)።

ሃ ማጻፋይ ኦይኪዳ ኩሜꬃ ቆፋ

ዳኔላኔ ኢዛ ላጌ ሄꬓታ 1፡1-21

ካዎ ናቡካዳናጾሬ ኣጉሞ 2፡1-49

ጾሲ ሲዲራቃ፥ ሚሳቃኔ ኣብዲናጎ ታማፔ ኣሺዴስ 3፡1-30

ጬቄቴꬂ ካዎ ናቡካዴናጾሬ ቦላ ጋꬂዳ ሜቶ 4፡1-37

ካዎ ቤሊሻጾሬኔ ኢዛ ኬꬃ ጎዳ ቦላ ጻፌቲዳ ቃላ 5፡1-31

ጾሲ ዳኔላ ጋሞ ዶናፔ ኣሺዳ ኣሾ 6፡1-28

ዳኔሊ ኣጁታን ቤኢዳ ኦይዱ ዶኣታ 7፡1-28

ዳኔሊ ኣጁታን ቤኢዳ ꬋርሾኔ ዴይሻ ኦርጌ 8፡1-27

ዳኔሊ ባ ዴራስ ዎሲዳ ዎሳ 9፡1-27

ዳኔሊ ጼግሮሴ ሻፋ ኣቻን ቤኢዳ ጾሳ ኪታንቻዛ 10፡1—11፡45

ዳኔሊ ዎዴ ዉርሴꬃ ጊሻስ ቤኢዳ ኣጁታ 12፡1-13

1

ናቡካዳናጾሬ ካዎቴꬃ ኬꬃን ዳኔላኔ ኢዛ ላጌታ

1 ካዎ ኢዮኣቄሜይ ዩሁዳን ካዎቲዳ ሄꬓንꬆ ላይꬃን ባቢሎኔ ካዎ ናቡካዳናጾሬይ ዬሩሳላሜ ዶዲዴስ። * 2 ጎዳይ ዩሁዳ ካዎ ኢዮኣቄሜ ኣማርዳ ጾሳ ኬꬃ ሚሻታራ ኢዛ ኩሼን ኣꬂ ኢሚዴስ፤ ኢዚካ ባ ጾሳ ኬꬃን ዎꬃና ሳናኦሬ ኤፊዴስ፤ ኢዚ ዲኢ ኤፊዳ ጾሳ ኬꬃ ሚሻ ኡባካ ባ ኤቃ ጾሳታ ሚሼ ዎꬂዛ ኬꬃን ዎꬂዴስ። 3 ሄሳፌ ጉዬ ካዎ ናቡካዳናጾሬይ ባ ኦሳንቻታ ሃላቃ ኣሺፌናዜይ ካዎሶ ኣሳፔኔ ዳናታ ዜሬꬃፌ ጊዲዳ ኢስራኤሌታ ኤሃና ማላ ኣዛዚዴስ። 4 ሄ ዶሬቲዳይቲ ናቴꬂኔ ካዎ ኬꬃን ኦꬃናስ ዳንዳይዛ ኤራቴꬂ ዲዛይታ ጊዳና ማላ፥ ማላ ሎኦታ፥ ኣꬎ ኤራቴꬂ ዲዛይታ፥ ዩሺ ቆፒዛይታ፥ ኡባ ኤሶን ኤኪዛይታኔ ኢስታ ኣሳቴꬃ ቦላ ቦሬይ ባይንዳይታ ጊዳና ማላ ቆፍሲዴስ፤ ሄይታ ቃሴ ባቢሎኔ ቃላኒኔ ሄ ዴሬ ቃላን ጻፎ ዎጋ ታማርሳና ማላ ኣዛዚዴስ። * 5 ኢስቲ ማና ካꬂኔ ኡያና ዎይኔ ኡሺ ካዎዛ ማዳፌ ጊዳና ማላ ኣዛዜቲዴስ፤ ሂስቲዲ ሄꬑ ላይꬅ ታማሪ ኤሪዳፔ ጉዬ ኢስቲ ካዎዛ ሲንꬅ ሺቂዲ ካዎ ኬꬃን ኦꬃና ማላ ዮኦይ ቃሼቲዴስ።

6 ሄ ዶሬቲዳይታ ጊዶፌ ዩሁዳ ቆሞፌ ዳኔሊ፥ ሃናኒያይ፥ ሚሻኤሌይኔ ኣዛሪያሲ ዪዳ። 7 ካዎዛ ሹሜታ ሃላቃይ ኢስታ ሱንꬃ ላሚዲ ዳኔላ ቢልጻሶሬ፥ ሃናኒያ ሲዲራቃ፥ ሚሻኤሌ ሚሳቃ፥ ኣዛሪያሳ ቃሴ ኣብዲናጎ ጊ ሱንꬂዴስ።

8 ዳኔሊ ካዎዛ ማዳፌ ሚዲኔ ዎይኔ ኡሻ ኡዪዲ ባና ቱኒሶንታ ማላ ቆፋ ቃቺዴስ፤ ሂስቲዲ ሄሳ ሄ ቆፋዛ ኤሮ ጊ ኤካና ማላ ኣሺፌናዜ ዎሲዴስ። 9 ጾሲ ዳኔላስ ሹሜዛ ሲንꬃን ቴማ ኢሚዲ ቃꬌታና ማላ ኦꬂዴስ። 10 ጊዶ ኣቲን ኣሺፌናዜይ ካዎዛስ ባቢዳ ጊሻስ ዳኔላስ፥ «ኢንቴ ማና ካꬂኔ ኡያና ኡሹ ኢንቴስ ኣዛዚዳይ ካዎዛኮ፤ ኢንቴ ቃሴ ሃንኮ ናቴꬃታፔ ጊልቂዲኔ ላፊ ቤቲኮ ካዎፔ ኢንቴ ቦላ ሜቶ ጋሲሳና» ጊ ዮቲዴስ።

11 ሄሳፌ ጉዬ ዳኔላ፥ ሃናኒያ፥ ሚሻኤሌኔ ኣዛሪያሳ ናጊ ካꬅ ሚዛና ማላ ሹሜታ ሃላቃ ኣሽፌናዜይ ዎሲዳዴኮ ዳኔሊ ቢዲ፥ 12 «ኑኒ ኣታኪልቴ ሚሼኔ ሃꬅ ኡዪሼ ጋምኣና ማላ ኔ ኑና ኔ ኦሳንቻታ ኣኔ ታሙ ጋላስ ጋካናስ ፓጫ ቤያ። 13 ሄሳፌ ጉዬ ኑና ሃንኮ ካዎዛ ማዳፌ ሚዛ ናቴꬃታራ ጋꬃ ፓጫ ጼላዳ ኔ ዶሲዳዝ ኑ ቦላ ኦꬃ» ጊዴስ።

14 ኢስታ ናጊዛይሲካ ሄ ቆፋዛ ኤኪዲ ታሙ ጋላስ ጋካናስ ኢስታ ፓጪዴስ።

15 ሄ ታሙ ጋላሳይ ዉሪዳፔ ጉዬ ካዎዛ ማዳፌ ሚዛ ናቴꬃ ኡባፌ ኣꬊዲ ኢስታ ኣሳቴꬃይ ሎኢዲኔ ኦርዲዲ ቤቲዴስ። 16 ሄ ጋላሳፌ ዶሚዲ ኢስታ ናጊዛይሲ ካዎ ማዳፌ ኢስታስ ዪዛ ሎኦ ቁማኔ ዎይኔ ኡሻ ኣጊዲ ኣታኪልቴ ኢሞ ኦይኪዴስ።

17 ጾሲካ ሄ ኦይዱ ናቴꬃታስ ኣꬎ ኤራቴꬅ፥ ጻፎ ኤራቴꬂኔ ኣኬካ ኢሚዴስ፤ ዳኔላስ ጊዲኮ ሄሳፌካ ቦላራ ኣጁታኔ ኣጉሞ ቢርሺዛ ኤራቴꬅ ዴስ።

18 ካሴ ካዎዚ ዎꬂዳ ሄꬑ ላይꬃይ ጋኪን ኣሽፌናዜይ ሄ ናቴꬃታ ኡባ ኤኪ ኤፊዲ ናቡካዳናጾሬ ሲንꬅ ሺሺዴስ። 19 ካዎዚካ ኢስታ ኡባ ሃሳይሲዳ ዎዴ ኢስታ ጊዶፌ ዳኔላራ፥ ሃናኒያራ፥ ሚሻኤሌራኔ ኣዛሪያሳራ ጊናቲዛ ኣሲ ቤቲቤና፤ ሄሳ ጊሻስ ኢስቲ ካዎዛ ሲንꬃን ኦꬃና ማላ ዶሬቲዳ። 20 ካዎዚ ኦይቺዳ ኣይ ኣꬎ ኤራቴꬃኒኔ ኣኬካን ኢዚ ኣይሲዛ ዴሬን ዲዛ ማሮታፔ፥ ሳጋታፔ፥ ታሙ ኩሼፔ ኣꬊ ቤቲዳ። 21 ዳኔሊካ ፓሪሴ ካዎ ቂሮሲ ካዎቲዳ ኮይሮ ላይꬅ ጋካናስ ካዎቴꬃ ጋርሳን ኦꬂሼ ጋምኢዴስ።

2

ናቡካዳናጾሬ ኣጉሞ

1 ናቡካዳናጾሬይ ካዎቲዳ ናምኣንꬆ ላይꬃን ኣጉሞ ኣጉሜቲዴስ፤ ሄ ኣጉሞዛ ጋሶን ኬሂ ጬጪን ꬊስኮይ ኢዛስ ꬋይዴስ። 2 ሄሳ ጊሻስ ኢዛኮ ዪዲ ሄ ኢዛ ኣጉሞዛ ቢርሼꬅ ኢዛስ ዮታና ማላ ማሮቲ፥ ሳጋቲ፥ ሙሬኒዛይቲኔ ጾሊንቴ ታይቢዛይቲ ጼይጌታና ማላ ኣዛዚዴስ፤ ኢስቲካ ዪዲ ኢዛ ሲንꬃን ኤቂዳ። * 3 ካዎዚ ኢስታስ፥ «ታኒ ኣጉሞ ኣጉሜታዲስ ሺን ሄ ኣጉሞዚ ኢዚ ኣዛኮ ኤራናስ ታኒ ኬሃ ጬጫዲስ» ጊዴስ።

4 ጾሊንቴ ታይቢዛ ኤራንቻቲ ካዎዛስ፥ «ካዎይ ሜርናስ ካዎቶ! ኔ ኣይ ኣጉሜቲዳኮ ኣኔ ኑስ ዮታ፤ ኑኒ ኢዛ ቢርሼꬅ ኔና ኤሪሳና» ጊዲ ኢዛስ ኣራማይኬ ቃላን ሃሳይዳ። *

5 ካዎዚካ ኢስታስ፥ «ታ ኣጉሜቲዳ ኣጉሞዛኔ ኢዛ ቢርሼꬃ ኢንቴ ታስ ዮቶንታ ኣጊኮ ኢንቴ ኣሳቴꬃ ሙጼሬꬃዳኔ ኢንቴ ኬꬃታ ፒስኪ ሂስታ ላላ ዬጋና። 6 ጊዶ ኣቲን ኢንቴ ታ ኣጉሞዛኔ ኢዛ ቢርሼꬃ ጋꬂ ታስ ዮቲኮ ታ ኢንቴስ ኢሞታ፥ ዎይቶኔ ጊታ ቦንቾ ኢማና፤ ሄሳ ጊሻስ ታ ኣጉሞዛ ኢዛ ቢርሼꬃራ ታስ ዮቲቴ» ጊ ኣዋጂዴስ።

7 ኢስቲካ ዛሪዲ፥ «ካዎ! ኔ ኣጉሞይ ኢዚ ኣዛኮ ኑስ ኔ ኣይሌታስ ዮቲኮ ኑኒ ኔስ ኢዛ ቢርሼꬃ ዮታና» ጊዳ።

8 ካዎዚ ሄሳ ሲዪዳ ማላ፥ «ታ ኦꬃና ቃቺዳይሳ ኢንቴ ኤሪዳ ጊሻስ ኢንቴ ታ ቆፋ ጋምኢሳናስ ሃኒዛይሳ ታ ኤራይስ። 9 ኢንቴ ታስ ኣጉሞዛ ዮታናስ ዳንዳዮንታ ኣጊኮ ኢንቴስ ኡባታሲካ ኢሲ ማላ ቂጻቴይ ጊጌቲ ኡቲዴስ፤ ዮኦቲ ኢንቴስ ላሜታና ሚሳቲን ዎርዶኔ ጌኔ ቃላ ሃሳያን ጮ ሜላ ዎዴ ዉርሳናስ ኮዪዴታ፤ ኮይሮቲዲ ኣጉሞዛ ኢንቴ ታስ ዮቲኮ ኢዛ ቢርሼꬂ ኢንቴና ዋዪሶንታይሳ ታ ኤራይስ» ጊዴስ።

10 ጾሊንቴ ታይቢዛ ኤራንቻቲ ኢዛስ፥ «ካዎ! ኔ ኦይቺዳይሳ ኔስ ዛራና ዳንዳይዛ ኣሲ ኣላሜ ቦላ ቤቴና፤ ኣይ ካዎይካ ጊታኔ ዎልቃማ ጊዲኮካ ሃይሳ ማላ ኦይሾ ማሮታ፥ ሳጋታኔ ጾሊንቴ ታይቢዛ ኤራንቻታ ኦይቺ ኤሬና። 11 ካዎ! ኔኒ ኦይቺዛ ኦይሻይ ኬሂ ዴጾ ጊዲዳ ጊሻስ ኣሳራ ኢሲፌ ዶንታ ጾሳታፔ ኣቲን ኣሲ ኔስ ቆንጪሳናስ ዳንዳዬና» ጊ ዛሪዳ።

12 ሄሲ ካዎዛ ዪሎቺዴሲኔ ሃንቄꬂዴስ፤ ሄሳ ጊሻስ ባቢሎኔን ዲዛ ኣꬎ ኤራንቻቲ ዉሪካ ሃይቃና ማላ ኣዛዚዴስ። 13 ኣꬎ ኤራንቻቲ ሃይቃና ማላ ኣዋጃይ ኬዚዴስ፤ ዳኔላኔ ኢዛ ላጌታ ኮዪዲ ዎꬋና ማላ ኣስ ኪቴቲዴስ።

ኣጉሞዛኔ ኢዛ ቢርሼꬅ ጾሲ ዳኔላስ ቆንጪሴꬅ

14 ካዎስ ዛቤታ ሃላቃ ኣርዮኬይ ባቢሎኔን ዲዛ ኣꬎ ኤራንቻታ ዎꬋናስ ዪዳ ዎዴ ዳኔሊ ኢዛኮ ሺቂዲ ሂላኒኔ ማልኦ ቃላን ኢዛ ሃሳይሲዴስ። 15 ዳኔሊ ካዎ ሹሜዛ፥ «ካዎይ ሃይሳ ዴጾ ኣዋጃ ኣይስ ኬሲዴ?» ጊዲ ኦይቺዴስ፤ ኣርዮኬይ ዮኦዛ ዳኔላስ ቆንጪሲ ዮቲዴስ። 16 ዳኔሊ ሄ ዎዴ ካዎዛኮ ጌሊዲ ኣጉሞዛ ቢርሻናስ ጉꬃ ዎዴይ ኢዛስ ኢሜታና ማላ ዎሲዴስ።

17 ሄሳፌ ጉዬ ዳኔሊ ባሶ ሲሚ ቢዲ ሄ ሃኒዳ ዮኦዛ ባ ላጌታስ ሃናኒያስ፥ ሚሻኤሌሲኔ ኣዛሪያሳስ ዮቲዴስ። 18 ኢዚኔ ኢዛ ላጌቲ ሃንኮ ኣቲዳ ባቢሎኔ ኤራንቻታራ ኢሲፌ ሃይቆንታ ማላ፥ ሳሎ ጾሲ ኢስታስ ማሮቴꬅ ዬዳና ማላኔ ሄ ጹራ ዮኦዛ ቆንጪሳና ማላ፥ «ዎሲቴ» ጊዲ ኢስታ ቆፍሲዴስ። 19 ሄ ጹራ ዮኦይ ዳኔላስ ኦማርሲ ኣጁታን ቆንጪዴስ፤ ሄሳ ጊሻስ ኢዚ ሳሎ ጾሳ ጋላቲዴስ።

20 ዳኔሊ፥ «ኣꬎ ኤራቴꬂኔ

ዎልቃይ ኢዛሳ፤

ሄሳ ጊሻስ ጾሳ ሱንꬂ

ሜርፔ ሜርናስ ኣንጄቶ።

21 ኢዚ ዎዴታኔ ኣጊናታካ ላሜስ፤

ካዎታ ኣራታን ኡቲሴስ፤

ካዎቴꬃ ኣራታፔካ

ዱጌ ዎꬄስ፤

ኤራንቻታስ ኣꬎ ኤራቴꬅ

ኣኬኪዛይታሲካ ኤራቴꬅ ኢሜስ።

22 ኢዚ ጪማ ጊዲዳ ጹራ ዮኦታኔ

ጌሚዳይታ ቆንጪሴስ፤

ኡባ ዎዴ ኢዛ ማታን

ፖኦይ ዴስ፤

ሄሳ ጊሻስ ኢዚ

ꬉማን ዲዛዝ ኤሬስ።

23 ካሴ ታ ኣዋታ ጎዳዉ!

ታ ኔና ጋላታይስ፤

ታ ኔና ቦንቻይስ፤

ኔ ታስ ኣꬎ ኤራቴꬂኔ

ዎልቃ ኢማዳሳ፤

ኑ ዎሳካ ሲያዳሳ፤

ካዎዛ ኣጉሞዛካ

ኑስ ቆንጪሳዳሳ»

ጊ ጋላቲዴስ።

ኣጉሞዛኔ ኢዛ ቢርሼꬅ

24 ሄሳፌ ጉዬ ዳኔሊ ባቢሎኔ ኤራንቻታ ዎꬋና ማላ ካዎዛፔ ኣዛዞይ ኢዛስ ኢሜቲዳ ኣርዮኬኮ ቢዲ፥ «ባቢሎኔ ኤራንቻታ ኔ ዎꬎፓ፤ ታና ጌዴ ካዎዛኮ ጌልꬃ፤ ሂስቲኮ ታ ኢዛስ ኢዛ ኣጉሞዛ ቢርሻና» ጊዴስ።

25 ኣርዮኬይ ሄራካ ዳኔላ ጌዴ ካዎ ናቡኬዴናጾሬ ሲንꬂ ሺሺዲ፥ «ካዎ! ኔ ኣጉሞዛ ቢርሼꬅ ኔስ ዮታናዴ ዩሁዳ ዴሬፔ ዲኤቲ ዪዳይታ ጊዶፌ ኢሳዴ ዴማዲስ» ጊ ዮቲዴስ።

26 ካዎዚካ ቢልጻሶሬ ጌቴቲዳ ዳኔላ፥ «ታ ኣጉሜቲዳ ኣጉሞዛ ኢዛ ቢርሼꬃራ ኔ ታስ ዮታናስ ዳንዳያይ?» ጊ ኦይቺዴስ።

27 ዳኔሊካ ኢዛስ፥ «ካዎ! ኣይ ኣꬎ ኤራንቻቲ፥ ሳጋቲ፥ ማሮቲኔ ሙሬኒዛይቲ ኔ ኦይቺዳ ጹራ ዮኦዛ ኔስ ዮታናስ ዳንዳዬቴና። 28 ጊዶ ኣቲን ጹራ ዮኦ ኡባ ቆንጪሲዛ ጾሲ ሳሎን ዴስ፤ ኢዚ ቡሮ ሲንꬃፌ ያና ላይꬃታን ሃናናይሳ ኡባ ኔስ ቆንጪሲዴስ፤ ኔኒ ኔ ሂꬃን ኢቻ ዳሼ ቤኢዳ ኣጉሞይኔ ኣጁታይ ሃይሳፌ ካሊዛይሳ።

29 «ካዎ! ኔኒ ኔ ሂꬃን ኢቻ ዳሼ ሲንꬃፌ ሃናና ዮኦታ ቆፓዳሳ፤ ሄ ዎዴ ጹራ ቆንጪሲዛ ጾሳይ ቡሮ ሲንꬃፌ ሃናና ዮኦታ ኔና ቤሲዴስ። 30 ሃይሲ ሃ ጹራ ዮኦዚ ታስ ቆንጪዳይ ታኒ ሃንኮ ኣሳፔ ኣꬎ ኤራንቻ ጊዲዳ ጊሻስ ጊዴና፤ ጊዶ ኣቲን ኔኒ ሄ ኣጉሞዛ ቢርሼꬅ ኤራና ማላኔ ኔ ዎዚና ጊዶን ሲሜሬቲዛ ቆፋ ሻካ ኤራናሳ።

31 «ካዎ! ኔ ሲንꬃን ኬሂ ጊታ ጾልቂዛኔ ባቢሲዛ ሚስሌይ ኤቂዳይሳ ቤኣዳሳ። 32 ሄ ሚስሌዛ ሁኤይ ጌሻ ዎርቃፌ፥ ኢዛ ቲራይኔ ኢዛ ኩሼቲ ቢራፔ፥ ኢዛ ኡሎይኔ ዎዲራይ ጻርቂማላፔ ኦሴቲዳ፤ 33 ኢዛ ሱሌቲካ ቢራታፔ፥ ቶሆ ያቻታፔ ባጋይ ቢራታፔኔ ባጋይ ማና ኡርቃፌ ሜꬌቲዴስ። 34 ኔኒ ሚስሌዛ ጼሊሺን ጊታ ሹቺ ኣሲ ቦቾንታ ባ ዲዛሶፔ ꬎቃሌቲዲ ቢራፔኔ ማና ኡርቃፌ ኦሴቲዳ ሚስሌዛ ቶሆታ ሜንꬄሬꬂ ሊቂሲዴስ። 35 ሄራካ ቢራታዚ፥ ማና ኡርቃዚ፥ ጻርቂማላዚ፥ ቢራዚኔ ዎርቃዚ ዉሪ ሜቄሬቲ ዎꬊዳ፤ ቦኔ ካꬃ ባሌን ዲዛ ሱላ ማላ ጊዲዳ፤ ጫርኮይ ኢስታ ኢሲኖካ ኣሾንታ ፒቲ ኤፊዴስ፤ ሚስሌዛ ቦላ ኩንዲዳ ሹቻዚ ጊዲኮ ኢዚ ቢታ ኩማናሼ ጋካናስ ጊታ ዙማ ጊዲዴስ።

36 «ሄኮ ኣጉሞዚ ሃይሳ፤ ኢዛ ቢርሼꬃይካ ሃይሳፌ ካሊዛይሳ። 37 ካዎ! ኔኒ ካዎታስ ካዎ፤ ሳሎ ጾሲ ኔስ ካዎቴꬂ፥ ማታ፥ ዎልቃኔ ቦንቾ ኢሚዴስ። 38 ኢዚ ኔኒ ቢታ ኡባ ሃራና ማላ ኦꬂዴስ፤ ኢዚ ኔስ ኣሳ፥ ሜሃ፥ ዶኣታኔ ካፎታ ቦላ ጎዳቴꬅ ኢሚዴስ፤ ሄሳ ጊሻስ ዎርቃ ሁኤዚ ኔና።

39 «ኔፔ ጉዬ ኔፔ ሲሚዛ ካዎይ ዴንዳና፤ ኢዛፔካ ካሊዲ ጻርቂማላን ሌሚሴቲዳ ሄꬓንꬆ ካዎይ ዴንዳና፤ ኢዚካ ኩሜꬃ ኣላሜ ሃራና። 40 ቃሴካ ቤቲዳ ሚሽ ኡባ ሜንꬄሬꬂ ዬጊዛ ቢራታ ማላ ሚኖ ጊዲዳ ኦይዳንꬆ ካዎይ ካዎታና፤ ቢራታይ ኡባ ሜንꬄሬꬂ ሊቂሲዛ ማላ ኢዚ ባፔ ካሴ ካዎቲዳ ካዎታ ሜንꬄሬꬂ ዬጋና። 41 ኢዛ ቶሆቲኔ ኢዛ ቶሆ ቢራꬌቲ ባጋይ ቢራታፔ ባጋይ ማና ኡርቃፌ ጊዲዳይሳ ኔ ቤኢዳ ማላ ሄ ካዎቴꬃይ ናምኡ ኬዚ ሻኬቲዳ ካዎቴꬅ ጊዳና፤ ቢራታይኔ ኡርቃይ ዋላኬቲዳይሳ ኔ ቤኢዳ ማላ ሄ ካዎቴꬃፌ ባጋይ ቢራታ ማላ ሚኖ ጊዳና። 42 ኢዛ ቶሆታ ቢራꬌታፔ ባጋይ ቢራታ፥ ባጋይ ማና ኡርቃ ጊዲዳ ማላ ሄ ካዎቴꬃፌ ባጋይ ሚኖ፥ ባጋይ ቃሴ ላፋ ጊዳና። 43 ቢራታይኔ ማና ኡርቃይ ዋላኬቲዳይሳ ማላ ኣሳይ ኡባይ ዋላካ ጊዳና፤ ጊዶ ኣቲን ቢራታይ ማና ኡርቃራ ኦይኬቶንታይሳꬆ ኢስቲካ ባ ጊዶን ኢሲኖ ጊዲ ኦይኬቴቴና።

44 «ሄይታ ሄ ካዎታ ዎዴን ሳሎ ጾሳይ ሙሌራካ ላሌቶንታኔ ሃራ ዴሬስ ኣꬊ ኢሜቶንታ ካዎቴꬅ ኤሳና፤ ሄ ካዎቴꬃዚ ሃራ ካዎቴꬃታ ሙሌራ ሊቂሳና፤ ኢስታ ዉርሴꬅ ጋካናዉካ ꬋይሳና፤ ሄ ካዎቴꬃዚ ባ ሁኤስ ሜርናስ ሚኒ ዳና። 45 ኣሲ ቦቾንታ ዲሺን ዙማ ቦላፌ ꬎቃሌቲዲ ቢራታፔ፥ ጻርቂማላፔ፥ ማና ኡርቃፌ፥ ቢራፔኔ ዎርቃፌ ኦሴቲዳ ሚስሌዛ ሊቂሲዳ ሹቻ ኣጁታ ቢርሼꬃይ ሃይሳ፤ ጊታ ጾሳይ ቡሮ ሲንꬃፌ ሃናናይሳ ካዎ ኔና ቤሲዴስ፤ ኣጉሞዚካ ቱማ፤ ኢዛ ቢርሼꬃዚካ ኣማንꬂዛዛ» ጊ ዮቲዴስ።

ካዎዚ ዳኔላስ ኢሚዳ ኢሞታ

46 ሄሳፌ ጉዬ ካዎ ናቡካዳናጾሬይ ባ ሁኤ ዱጌ ቢታ ጋꬂዲ ዳኔላስ ዚጊዴስ፤ ኢዛካ ቦንቺዴስ፤ ኢዛስ ያርሾኔ ኤጻኔ ሺሻና ማላ ኣዛዚዴስ። 47 ካዎዚ ዳኔላ፥ «ሃይሳ ጹራ ዮኦዛ ኔ ቢርሻና ዳንዳይዳ ጊሻስ ቱማፔ ኢንቴ ጾሳይ ጾሳታስ ጾሳ፤ ኢዚ ካዎታስ ጎዳ፤ ኢዚ ጹራ ቆንጪሲዛ ጾሳ» ጊዴስ።

48 ሄሳፌ ጉዬ ካዎዚ ዳኔላ ጊታ ቦንቾሶን ዎꬂዴስ፤ ኬሂ ዳሮ ኢሞታታ ኢዛስ ኢሚዴስ፤ ባቢሎኔ ካዎቴꬃ ኡባ ኣይሲዛዴ ሂስቲዴስ፤ ባቢሎኔ ኤራንቻታ ኡባ ቦላ ሃላቃ ሂስቲ ሹሚዴስ። 49 ሄሳፌካ ቦላራ ዳኔሊ ካዎዛ ቆፍሲን ካዎዚ ሲዲራቃ፥ ሚሳቃኔ ኣብዲናጎ ባቢሎኔ ኣዉራጃታ ኡባ ቦላ ኣይሲዛይታ ሂስቲ ሹሚዴስ፤ ዳኔሊ ጊዲኮ ካዎ ኬꬃን ኡቲዴስ።

3

ናቡካዳናጾሬይ ኤሲዳ ኤቃ ሚስሌ

1 ካዎ ናቡካዳናጾሬይ ጌሳይ 60 ዋꬋ፥ ጎምፓይ 6 ዋꬋ ጊዲዳ ዎርቃ ሚስሌ ኦሲሲዲ ባቢሎኔ ዴሬን ዱራ ዴምባን ኤሲዴስ። 2 ሄ ኢዚ ኤሲዳ ሚስሌዛ ኣንጂሳናስ ጊታ ኣሳታ፥ ሹሜታ፥ ዴሬ ኣይሲዛይታ፥ ካዎዛ ዞሪዛ ኣሳታ፥ ሚንጃ ኬꬃ ኣላፌታ፥ ዳናታ፥ ዎጋ ኤሪዛይታኔ ሃራ ዱማ ዱማ ኣዉራጃን ዲዛ ሹሜታ ጼይጊሲዴስ። 3 ሄይቲ ዴሬ ኣይሲዛይቲ ዉሪካ ሄ ሚስሌዛ ኣንጂሳናስ ኢሲፌ ሺቂዲ ሄ ሚስሌዛ ሲንꬃን ኤቂዳ።

4 ሄ ዎዴ ኣዋጃ ኣዋጂዛ ኢሳዴይ ባ ቃላ ꬎቁ ሂስቲዲ፥ «ኢንቴኖ ዱማ ዱማ ዴሬፔ፥ ዱማ ዱማ ካዎቴꬃፌኔ ዱማ ዱማ ቃላን ሃሳይዛሶፔ ዪዳይቶ! 5 ዛዬኔ ዲንኬ ጊሪስ፥ ማሲንቆኔ ዲꬃ ጊሪስ፥ ሱሱልኤኔ ባጋና ጊሪስ፥ ቃሴካ ዬꬃ ጊሪስ ኡባ ሲዪዳ ማላ ዱጌ ቢታን ጉፋኒዲ ካዎ ናቡካዳናጾሬይ ኤሲዳ ዎርቃ ሚስሌዛስ ጎይናና ቤሴስ። 6 ቢታን ጉፋኒዲ ጎይኖንታይ ኦኒካ ዲኮ ላጪዛ ኢቶኔ ታማን ዬጌታና» ጊ ኣዋጂዴስ።

7 ሄሳ ጊሻስ ዱማ ዱማ ዴሬፔ፥ ዱማ ዱማ ካዎቴꬃፌኔ ዱማ ዱማ ቃላን ሃሳይዛሶፔ ዪዳ ኣሳቲ ኡባይ ዲንኬ ጊሪስ፥ ማሲንቆኔ ዲꬃ ጊሪስ፥ ባጋናኔ ሱሱልኤ ጊሪሲኔ ዬꬃ ጊሪስ ሲዪዳ ማላ ቢታን ጉፋኒዲ ካዎ ናቡካዳናጾሬይ ኤሲዳ ዎርቃ ሚስሌዛስ ጎይኒዳ።

ዎርቃ ሚስሌዛስ ጎይኖንታ ኢጺዳ ሄꬓታ

8 ሄ ዎዴ ጾሊንቴ ፒልጊዛ ኢሲ ኢሲ ባቢሎኔ ኤራንቻቲ ሺቂዲ ኣይሁዳታ ሞቲዳ። 9 ካዎ ናቡካዳናጾሬስካ፥ «ካዎ! ኔኒ ሜርናስ ካዎታ! 10 ካዎ! ኔኒ፥ ‹ዛዬ፥ ዲንኬ፥ ማሲንቆ፥ ዲꬃ፥ ባጋና፥ ሱሱልኤኔ ዬꬃ ጊሪስ ሲዪዛዴይ ኦኒካ ቢታ ቦላ ጉፋኒዲ ዎርቃ ሚስሌዛስ ጎይናናስ ቤሴስ። 11 ቢታን ጉፋኒዲ ሚስሌዛስ ጎይኖንታዴይ ዲኮ ላጪዛ ኢቶኔ ታማን ዬጌቶ› ጋ ኣዋጃዳሳ። 12 ሄኮ ኔኒ ባቢሎኔ ኣዉራጃታ ኣይሳና ማላ ሹሚዳ ሲዲራቂ፥ ሚሳቂኔ ኣብዲናጎ ጌቴቲዛ ኣይሁዳ ኣሳቲ ኔ ኣዛዞ ፖሌቴና፤ ኔ ኤቃ ጾሳታስ ሃጋዜቴና፤ ኔ ኤሲዳ ዎርቃ ሚስሌዛስ ጎይኔቴና» ጊ ዮቲዳ።

13 ካዎዚ ሄሳ ሲዪዲ ኬሂ ሃንቄቲዲ ሲዲራቃ፥ ሚሳቃኔ ኣብዲናጎ ጼይጋና ማላ ኣዛዚዴስ፤ ኢስቲካ ኤሂዲ ካዎዛ ሲንꬅ ሺሺዳ። 14 ካዎ ናቡካዳናጾሬይ፥ «ሃይቶ ሲዲራቃ፥ ሚሳቃ፥ ኣብዲናጎ! ኢንቴ ታ ኤሲዳ ዎርቃ ሚስሌዛስ ጎይኖንታ ኢጺዳይሲኔ ታ ኤቃ ጾሳታስ ሃጋዞንታ ኢጺዳይሲ ቱሜ? 15 ሃኢካ ዛዬ፥ ዲንኬ፥ ማሲንቆኔ ዲꬃ፥ ባጋናኔ ሱሱልኤ፥ ዬꬃ ጊሪስ ኡባ ኢንቴ ሲዪዲ ታ ኤሲዳ ሚስሌዛ ሲንꬃን ቢታ ቦላ ጉፋኒዲ ኢንቴ ጎይኒኮ ኢንቴስ ኪያ ጊዳና፤ ኢንቴ ጎይኖንታ ኢጺኮ ሄ ላጪዛ ኢቶኔ ታማን ሄራካ ዬጌታና፤ ኢንቴና ታ ኩሼፔ ኣሻና ጾሲ ኢንቴስ ባይንዳይሳ ኢንቴ ኤሪቴ!» ጊዴስ።

16 ሲዲራቂ፥ ሚሳቂኔ ኣብዲናጎይ ካዎዛስ፥ «ካዎ! ሃይሳ ሃ ዮኦዛስ ጊዲ ኑ ጊሻስ ኔስ ዛሮ ኢማና ቤሴና። 17 ካዎ! ኑኒ ሃይሳ ላጪዛ ኢቶኔ ታማን ዬጌቲዛ ጊዲኮካ ኑኒ ኢዛስ ጎይኒዛ ጾሳይ ሃይሳ ላጪዛ ኢቶኔ ታማፔኔ ኔ ኩሼፔ ኢዚ ኑና ኣሻና ዳንዳዬስ። 18 ጊዶ ኣቲን ካዎ! ኢዚ ኑና ኣሾንታ ኣጊኮካ ኑኒ ኔ ኤቃ ጾሳታስ ሃጋዞንታይሳኔ ኔ ኤሲዳ ዎርቃ ሚስሌዛስ ኑ ጎይኖንታይሳ ኔ ኤራ» ጊ ዛሪዳ።

ዳኔላ ላጌ ሄꬓታ ቦላ ፒርዴቲዳ ፒርዳ

19 ሄ ዎዴ ናቡካዳናጾሬይ ሲዲራቃ ቦላ፥ ሚሳቃ ቦላኔ ኣብዲናጎ ቦላ ኬሂ ሃንቄቲን ኢዛ ሜꬋይካ ላሜቲ ዎꬊዴስ፤ ላጪዛ ኢቶኔ ታማዚ ካሴፔ ላፑን ኩሼ ዳሪ ኤጻና ማላ ኣዛዚዴስ። 20 ሄ ሄꬑ ኣሳታ ቃቺዲ ላጪዛ ኢቶኔ ታማን ዬጋና ማላ ባ ኦላ ኣሳ ጊዶፌ ኣማርዳ ሚኖ ኣሳታ ኣዛዚዴስ። 21 ሄሳ ጊሻስ ኢስቲ ሴሎ ማይኦዛ፥ ሱሬዛ፥ ሁኤን ጻጺዛይሳኔ ሃራ ማይኦታካ ማይኢዳ ማላ ቃሼቲዲ ላጪዛ ኢቶኔ ታማን ዬጌቲዳ። 22 ካዎዚ ኢሚዳ ሚኖ ኣዛዞዛ ኢቶኔ ታማዚ ኬሂ ኤጺዛ ጊሻስ ሲዲራቃ፥ ሚሳቃኔ ኣብዲናጎ ታማን ዬጊዳ ኦላ ኣሳታ ሄ ታማ ሴላይ ዎꬊዴስ። 23 ሄ ሄꬑ ኣሳቲ ጊዲኮ ኢስቲ ሚንꬂ ቃቺን ላጪዛ ኢቶኔ ታማን ዬጌቲዳ።

24 ሄሳፌ ጉዬ ካዎ ናቡካዳናጾሬይ ባ ኡቲዳሶሆፔ ማላሌቲሼ ዴንዲ ኤቂዲ፥ «ኑኒ ቃቺዲ ኤጺዛ ኢቶኔ ታማን ዬጊዳ ኣሳቲ ሄꬓታ ጻላ ጊዴቴኔ?» ጊዲ ባና ዞሪዛይታ ኦይቺዴስ፤ ኢስቲካ፥ «ካዎ! ኤ ሄꬓታ!» ጊዳ።

25 ካዎዚካ፥ «ሄኮ ሃኢ ታኒ ኢስታ ታማዚ ኣይኮካ ቦቾንታ ቃሾፔ ቢርሼቲዲ ላጪዛ ኢቶኔ ታማ ጊዶን ሄ ሃ ሲሜሬቲዛ ኦይዱ ኣሳታ ቤኣይስ፤ ኦይዳንꬆዚካ ጾሳታ ና ሚሳቴስ» ጊዴስ።

ኢቶኔ ታማፔ ኣቲዳ ሄꬓታ ሹሜቴꬅ

26 ሄሳ ጊሻስ ናቡካዳናጾሬይ ሄ ኤጺዛ ኢቶኔ ታማኮ ሺቂ ባ ቃላ ꬎቁ ሂስቲዲ፥ «ኢንቴኖ ኡባፌ ꬎቃ ጾሳ ኦሳንቻቶ! ሲዲራቃ፥ ሚሳቃ፥ ኣብዲናጎ! ኬዚዲ ሃ ዪቴ!» ጊዲ ጼይጊዴስ፤ ኢስቲካ ታማዛ ጊዶፌ ኬዚዳ። 27 ሄሳፌ ጉዬ ጊታ ኣሳቲ፥ ሹሜቲ፥ ዴሬ ኣይሲዛይቲ፥ ካዎዛ ዞሪዛይቲ ዉሪ ሄ ኢስታ ዩሾን ሺቂዳ፤ ታማይ ኢስታ ኣሳቴꬃ ቆሆንታይሳ፥ ሁኤ ቢናናፔ ኢሲኔያካ ቦሼቶንታይሳ፥ ኢስታ ሴሎ ማይኦዚ ሜꬋ ላሞንታይሳኔ ጩዋ ጩዋ ጎንታይሳ ቤኢዳ።

28 ሄሳፌ ጉዬ ታኒ ካዎ ናቡካዳናጾሬይ፥ «ኢዚ ባ ኪታንቻ ኪቲዲ ባ ኦሳንቻታ ኣሺዳ ሲዲራቃ፥ ሚሳቃኔ ኣብዲናጎ ጾሳይ ጋላቴቶ! ኢስቲካ ባ ጎዳን ኣማኔቲዲ ባ ጾሳስ ኣቲን ሃራ ኤቃ ጾሳታስ ኦꬆኮኔ ጎይኖኮ ጊዲ ካዎዛ ኣዛዞ ኢጺዲ ባ ሼምፖ ኣꬂ ኢሚዳ።

29 «ሃይሳ ማላ ኣሺዛ ሃራ ጾሲ ዴና፤ ሄሳ ጊሻስ ዱማ ዱማ ዴሬይ፥ ዱማ ዱማ ካዎቴꬂ ዎይኮ ዱማ ዱማ ቃላን ሃሳይዛ ኣይ ኣሲካ ሲዲራቃ፥ ሚሳቃኔ ኣብዲናጎ ጾሳ ቦላ ጫሻ ቃላን ሃሳይኮ ሄሳዴይ ሹኬቶ፤ ኢዛዴ ኬꬃይ ላሌቲ ዶሬቶ» ጋ ኣዛዛዲስ።

30 ሄሳፌ ጉዬ ካዎዚ ሲዲራቃ፥ ሚሳቃኔ ኣብዲናጎ ባቢሎኔ ኣዉራጃታን ሹሚዴስ።

4

ናቡካዳናጾሬይ ቤኢዳ ናምኣንꬆ ኣጉሞ

1 ካዎ ናቡካዳናጾሬይ ኣላሜ ቦላ ዱማ ዱማ ዴሬታስ፥ ዱማ ዱማ ካዎቴꬃታሲኔ ዱማ ዱማ ቃላን ሃሳይዛ ኣሳታስ ኡባስ፥ ሳሮይ ኢንቴስ ጊዶ!

2 ኡባፌ ꬎቃ ጾሳይ

ታስ ኦꬂዳ

ጊታኔ ማላሊሲዛ ኦሶታ

ታ ኢንቴስ ዮታናስ ኮያይስ።

3 ጾሲ ቤሲዛ ማላታይ

ኣይ ማላ ጊታ!

ማላሊሲዛ ኢዛ ኦሶቲ

ኣይ ማላ ሚኖ!

ጾሲ ሜርናስ ካዎ፤

ኢዛ ካዎቴꬃይ ዬሌታፔ

ዬሌታ ጋካናስ ዴኤስ።

4 ታኒ ናቡካዳናጾሬይ ታ ኬꬃን ታስ ኢንጄን ታ ካዎቴꬃንካ ኢሻሎን ዳይስ። 5 ጊዶ ኣቲን ጋላሳታፔ ኢሲ ጋላስ ታኒ ታ ሂꬃን ኢቻ ዳሼ ዳሮ ዳጋንꬂዛ ኣጉሞኔ ኣጁታ ቤያዲስ። 6 ሄሳ ጊሻስ ሄ ኣጉሞዛ ቢርሼꬅ ታስ ዮታና ማላ ባቢሎኔን ዲዛ ኤራንቻቲ ዉሪ ታኮ ያና ማላ ኣዛዛዲስ። 7 ቢቲዛይቲ፥ ማሮቲ፥ ሳጋቲ፥ ጾሊንቴ ታይቢዛ ኤራንቻቲኔ ሙሬኒዛይቲ ኡባይ ታኮ ዪን ታ ኢስታስ ታ ኣጉሞዛ ዮታዲስ ሺን ኢስቲ ኣጉሞዛ ቢርሻና ዳንዳይቤቴና። 8 ሄሳፌ ጉዬ ታ ጾሳ ሱንꬃን ቢልጻሶሬ ጌቴቲ ጼይጌቲዛይሲኔ ጌሻ ጾሳታ ኣያናይ ኢዛን ዲዛ ዳኔሊ ጌሊዲ ታ ሲንꬃን ኤቂን ታ ኣጉሞዛ ኢዛስ ዮታዲስ።

9 ታኒካ፥ «ኤራንቻታስ ሃላቃ ጊዲዳ ቢልጻሶሬ! ጌሻ ጾሳታ ኣያናይ ኔናን ዲዛይሳኔ ጹራ ዮኦይ ዉሪካ ኔፔ ጌሞንታይሳ ታ ኤራይስ፤ ሄሳ ጊሻስ ታኒ ቤኢዳ ኣጉሞዛ ኔ ታስ ቢርሻ።

10 «ታኒ ታ ሂꬃን ኢቻ ዳሼ ኢሲ ዎጋ ጊታ ሚꬂ ዳይሲ ቢታ ቦላ ኤቂዳይሳ ኣጁታን ቤያዲስ። 11 ሄሲ ሄ ሚꬃዚ ኬሂ ዲጪዴስ፤ ሚኒዴስ፤ ኢዛ ጼራይካ ሳሎ ጋኪዴስ፤ ሳኣ ጋጻ ጋካናስ ቤቲዴስ። 12 ኢዛ ሃይꬃይ ጪሊላ፤ ኢዛ ኣይፌይ ዴሬ ኡባስ ጊዳና ጋካናስ ዳሪዴስ፤ ኢዛ ኩዋይ ዶኣታስ ሼምፒዛሶ ጊዲዴስ፤ ሳሎ ካፎቲካ ኢዛ ሃጋታ ቦላ ባ ኬꬃ ኬጺዲ ኢዛን ዴቴስ፤ ሼምፖራ ዲዛ ሜꬌቴꬃቲ ዉሪካ ሄ ሚꬃዛ ኣይፌ ሜቴስ።

13 «ታኒ ታ ሂꬃን ኢቻ ዳሼ ኣጁታን ኢሲ ጌሻ ኪታንቻይ ሳሎፔ ዱጌ ዎꬊሺን ቤኣዲስ። 14 ኢዚካ ባ ቃላ ꬎቁ ሂስቲዲ፥ ‹ሃይሳ ሚꬃዛ ቃንጺቴ፤ ኢዛ ሃጋታ ኡባ ጉሪቴ፤ ኢዛ ሃይꬃ ኡባ ዩዲቴ፤ ኢዛ ኣይፌዛ ላሊቴ፤ ኢዛ ኩዋ ጋርሳን ዲዛ ዶኣቲኔ ኢዛ ሃጋታ ቦላ ዲዛ ካፎቲ ባቃቴቶ። 15 ጊዶ ኣቲን ኢዛ ዱሩማዛኔ ጻጶዛ ቢራታፔኔ ጻርቂማላፔ ኦሴቲዳ ሳንሳላታን ዩሺ ቃቺዲ ሄን ዴምባን ማታ ጊዶን ቢታ ጋርሳን ኣጋጊቴ፤

ኢዚ ሳሎፔ ዎꬊዛ ኬንቾን ሙሶ!

ኢዚ ዶኣታራ ቱሻ ጊዶን ዴኦ።

16 ኢዛ ካሃይ ኣሳይሳፌ ላሜቶ፤ ላፑን ላይꬂ ጋካናስ ኢዛስ ሜሄ ካሃይ ኢሜቶ።

17 « ‹ሃ ፒርዳ ቃሾይ ጌሻ ኪታንቻታ ባጋራ ቆንጪ ዮቴቲዴስ፤ ሄሲካ ኡባፌ ꬎቃ ጾሳስ ሳኣ ካዎታ ቦላ ኢዛስ ጎዳቴꬂ ዲዛይሳኔ ካዎቴꬃታካ ባ ዶሲዳዴስ ኢሚዛይሳ፥ ኣሳፔ ካꬌቲዳይታ ኢስታ ቦላ ኢዚ ሹሚዛይሳ፥ ሜꬌታ ኡባይ ኤራና ማላሳ› ጊዴስ።

18 «ታኒ ካዎ ናቡካዳናጾሬይ ቤኢዳ ኣጉሞይ ሃይሳ፤ ቢልጻሶሬ! ኔኒ ታስ ኣጉሞዛ ቢርሻ፤ ታ ካዎቴꬃን ዲዛ ኤራንቻቲ ቢርሼꬃ ታስ ዮታናስ ዳንዳይቤቴና፤ ኔ ጊዲኮ ጌሻ ጾሳታ ኣያናይ ኔናን ዲዛ ጊሻስ ታስ ቢርሼꬃ ዮታና ዳንዳያሳ» ጊዴስ።

ካዎ ኣጉሞ ቢርሼꬅ

19 ሄ ዎዴ ቢልጻሶሬ ጌቴቲዛ ዳኔሊ ኬሂ ዳጋሚዲ ሃኒዛዝ ꬋይዴስ፤ ባ ቆፋን ጉꬃ ዎዴስ ጬጪዴስ፤ ካዎዚካ ኢዛ፥ «ቢልጻሶሬ! ኣጉሞዛ ጊዲን ዎይኮ ኢዛ ቢርሼꬃይ ኔና ዳጋንꬆፎ» ጊዴስ።

ቢልጻሶሬይካ ኢዛስ፥ «ካዎ! ኔ ኣጉሞዚ ኔና ኢጺዛይታስ፥ ቢርሼꬃይካ ኔ ሞርኬታስ ጊዶ። 20 ኬሂ ዲጪ ሚኒን ኔ ቤኢዳ ሚꬃዚ ጼራይካ ኢዛስ ሳሎ ጋኪን ቢታ ኡባን ቤቲዛ ሚꬃዚ፥ 21 ኢዛ ሃይꬃቲ ጪሊሊዳይ፥ ኢዛ ኣይፌይ ዴሬ ኡባስ ጊዳና ጋካናስ ዳሪዳይ፥ ዶኣቲካ ኢዛ ኩዋ ጋርሳን ሼምፒዳይ፥ ካፎቲካ ኢዛ ሃጋታ ቦላ ባስ ኬꬅ ኬጺ ዴኢዳይ፥

22 «ካዎ! ሄ ሚꬃይ ኔና፤ ኔ ጊታቴꬃይ ዲጪዲ ሳሎ ጋኪዴስ፤ ኔ ካዎቴꬃይካ ቢታ ጋጻ ጋኪዴስ።

23 «ካዎዞ! ኔ ቤኢዳ ጌሻ ኪታንቻይ ሳሎፔ ዎꬊዲ፥ ‹ኢንቴ ሚꬃዛ ቃንጺ ꬋይሲቴ፤ ኣቲዳ ዱሩማዛኔ ጻጶዛ ቢራታፔኔ ጻርቂማላፔ ኦሴቲዳ ሳንሳላታን ዩሺ ቃቺዲ ዴምባን ማታ ጊዶን ቢታ ጋርሳን ኣጋጊቴ፤ ሄን ሳሎ ኬንቾን ሙሶ፤ ላፑን ላይꬂ ኢዚ ዶኣታራ ዴኦ› ጊዛይሳ ሲያዳሳ።

24 «ካዎ! ሄኮ ቢርሼꬃይ ሃይሳ፤ ኡባፌ ꬎቃ ጾሳይ ታ ጎዳ ካዎዛ ቦላ ፖሌታና ማላ ኬሲዳ ኣዋጃይ ሃይሳፌ ካሊዛይሳ። 25 ኔኒ ኔ ዴሬዛፔ ሻኬታዳ ጎዴታና፤ ኔስ ዱሳሶይካ ዎራ ዶኣታራ ጊዳና፤ ላፑን ላይꬂ ፖሌታና ጋካናስ ኔኒ ሜሄ ማላ ማታ ማና፤ ኔኒ ኬንቾን ሙሳና፤ ሄሲ ዉሪ ኔና ጋካናይ ኡባፌ ꬎቃ ጾሳይ ካዎታ ኡባ ቦላ ኢዛስ ጎዳቴꬂ ዲዛይሳኔ ኢዚ ካዎቴꬃ ዉርሲካ ባ ዶሲዳዴስ ኢሚዛይሳ ኔ ሻካ ኤራና ጋካናሳ። 26 ዱሩማዚ ጻጶዛራ ሄን ጋዴ ጊዶን ኣታና ማላ ኢዚ ኣዛዚዳይ ጾሳስ ኣላሜ ቦላ ኩሜꬃ ማታይ ዲዛይሳ ኔ ኤራዳ ኔኒ ሲማ ኔ ካዎቴꬃን ኡታናይሳ ቤሴስ። 27 ሄሳ ጊሻስ ካዎ! ታኒ ታ ባጋራ ኔና ዞሪዛይሳ ሲያ፤ ኔኒ ናጋራ ኦሶ ኣጋ፤ ሱሬ ኦሶ ኡባ ዎዴ ኦꬃ፤ ኔ ኢታ ኦሶ ኣጋዳ ቆሄቲዛይታስ ቃꬌታ፤ ሄሳꬆ ኔ ኦꬂኮ ኔ ሳሮን ዱሳ ላይꬃይ ኣዱቆንታ ኣጌና» ጊዴስ።

ኣጉሞዛ ፖሌቴꬅ

28 ሄሲ ዉሪካ ካዎ ናቡካዳናጾሬ ቦላ ጋኪዴስ። 29 ታማኔ ናምኡ ኣጊናፔ ጉዬ ኢዚ ባቢሎኔን ካዎቴꬃ ኬꬃ ፖቄ ቦላ ሲሜሬቲሼ፥ 30 «ታ ሚኖ ዎልቃን ታ ቦንቾስ ካዎስ ዱሳሶ ጊዳና ማላ ታ ኦሲሲዳ ጊታ ባቢሎኔ ካታማያ ሃኖ ጊዴኬ?» ጊዴስ።

31 ኢዚ ቡሮ ሃሳያ ባ ዶናፔ ኬሲ ዉርሶንታ ዲሺን ሳሎፔ፥ «ካዎ ናቡካዳናጾሬ! ኔ ቦላ ፒርዴቲዳ ፒርዳይ ሃይሳፌ ካሊዛይሳ። ሄኮ ኔ ካዎቴꬃይ ኔፔ ኤኬቲዴስ። 32 ኔኒ ዴሬዛ ጋርሳፌ ጎዴታና፤ ኔስ ዱሳሶይ ዎራ ዶኣታራ ጊዳና፤ ላፑን ላይꬂ ኩማና ጋካናስ ኔኒ ሜሄ ማላ ማታ ማና፤ ሄሲካ ሃናናይ ኡባፌ ꬎቃ ጾሳይ ካዎታ ኡባ ቦላ ኢዛስ ጎዳቴꬂ ዲዛይሳኔ ካዎቴꬂ ዉርሲካ ኢዚ ባ ዶሲዳዴስ ኢሚዛይሳ ኔ ሻካ ኤራና ጋካናሳ» ጊዛ ቃላይ ዪዴስ።

33 ሄ ቃላይ ሄራካ ካዎ ናቡካዳናጾሬ ቦላ ፖሌቲዴስ፤ ሄሳ ጊሻስ ኢዚ ዴሬዛ ጋርሳፌ ጎዴቲዴስ፤ ሜሄ ማላ ማታ ሚዴስ፤ ሳሎፔ ዎꬊዛ ኬንቾን ኢዚ ሙሲዴስ፤ ኢዛ ቢናናይካ ጎሌ ካፎ ባሌ ማላ ዲጪዴስ፤ ኢዛ ጹጉንꬂካ ካፎ ጹጉንꬃ ማላ ጊዲዴስ።

ካዎ ናቡካዳናጾሬስ ዎዚና ካሃይ ሲሚን ጾሳ ጋላቲዴስ

34 ካዎ ናቡካዳናጾሬይ፥ «ላፑን ላይꬃቲ ኣꬊዳፔ ጉዬ ታኒ ታ ኣይፌታ ፑዴ ሳሎ ዴንꬃዲስ፤ ታስ ዎዚና ካሃይ ሲሚዴስ፤ ኡባፌ ꬎቃ ጾሳ ጋላታዲስ፤ ሜርናስ ዲዛ ጾሳ ሳባዲስ፤ ቦንቾካ ኢዛስ ኢማዲስ፤

ኢዛ ካዎቴꬃይ ሜርናሳ፤

ኢዛ ካዎቴꬃይ ዬሌታፔ

ዬሌታ ጋካናስ ዳና።

35 ቢታ ቦላ ዲዛ ዴሬቲ ዉሪካ

ኢዛ ኣቻን ቄሪ ኡኤ ማላ፤

ሳሎን ዲዛ ኦሳንቻታ ቦላኔ

ቢታ ቦላ ዲዛ ዴራ ቦላ

ኢዚ ባ ዶሲዳዝ ኦꬄስ፤

ኢዛ ሼኔ ዲጋናስ

ዳንዳይዛይኔ

‹ኔ ሃይሳ ኣዛስ ኦꬃይ?›

ጋናይ ኦኒካ ዴና።

36 «ታ ዎዚና ካሃይ ታኮ ሲሚን ሄራካ ታ ካዎቴꬃስ ቦንቾይ፥ ኣዮቴꬂኔ ቴማይ ሲሚዴስ፤ ካሴ ታና ዞሪዛይቲኔ ታ ሹሜቲ ታና ኡፋይሳን ሞኪ ኤኪዳ፤ ካሴ ታኒ ካዎቴꬃ ኣራታን ሲማ ኡታዲስ፤ ካሴይሳፌ ቦላራ ኣꬎ ቦንቼታዲስ።

37 «ሄኮ ቤኢቴ! ታኒ ናቡካዳናጾሬይ ሳሎ ካዎስ ጋላታ፥ ቦንቾኔ ሳባ ሺሻይስ፤ ኢዛ ኦሶ ኡባይ ሊኬ፤ ኢዛ ኦጌይካ ሱሬ፤ ኦቶራንቻታ ኢዚ ካዉሻናስ ዳንዳዬስ» ጊዴስ።

5

ቤሊሻጾሬይ ጊግሲዳ ጊቢራ

1 ጋላሳታፔ ኢሲ ጋላስ ካዎ ቤሊሻጾሬይ ሺያን ቆዴቲዛ ጊታ ሹሜታስ ኬሂ ጊታ ጊቢራ ጊግሲዴስ፤ ኢዚ ኣሳራ ዎይኔ ኡሹ ኡዪሼ ቃሚሲዴስ። 2 ኣሳይ ዎይኔ ኡሻ ኡዪሺን ቤሊሻጾሬይ ካሴ ኢዛ ኣዋ ናቡካዳናጾሬይ ዬሩሳላሜን ዲዛ ጾሳ ኬꬃፌ ቦንቂ ኤኪዳ ዎርቃፌኔ ቢራፔ ኦሴቲዳ ጹኣታ ኤሃና ማላ ባ ኦሳንቻታ ኣዛዚዴስ፤ ካዎዚ ሄሳ ኦꬂዳይ ኢዚኔ ኢዛ ሹሜቲ፥ ኢዛ ማቼቲኔ ኢዛ ላጌꬆቲ ሄ ጹኣታን ዎይኔ ኡሹ ኡያና ኮዪዳ ጊሻሳ። 3 ኢዛ ኦሳንቻቲካ ሄ ዬሩሳላሜፔ ጾሳ ኬꬃፌ ቢዳ ዎርቃፌኔ ቢራፔ ኦሴቲዳ ጹኣታ ሄራካ ኤሂዳ፤ ካዎዚኔ ኢዛ ሹሜቲ፥ ኢዛ ማቼቲኔ ኢዛ ላጌꬆቲ ሃይታ ሃ ጹኣታን ኡዪዳ። 4 ኡሻ ኡዪሼ ዎርቃፌ፥ ቢራፔ፥ ጻርቂማላፔ፥ ቢራታፔ፥ ሚꬃፌኔ ሹቻፌ ኦሴቲዳ ኤቃ ጾሳታ ጋላቲዳ።

5 ቆፖንታ ዲሺን ኣሳ ኩሼ ቢራꬌቲ ቤቲዲ ጾሳ ኬꬃን ጾምፔ ዎꬂዛሶፔ ሲንꬃ ባጋራ ሜሼቲ ዲዛ ካዎ ኬꬃን ጎዳ ቦላ ጻፎ ኦይኪዳ፤ ሄ ቢራꬌቲ ጻፊሺን ካዎዚ ቤዪዴስ። 6 ሄ ዎዴ ካዎዚ ኬሂ ዳጋሚዴስ፤ ኢዛ ኣይፌሶይ ላሜቲዴስ፤ ኢዛ ኩሼቲኔ ቶሆቲ ዶጪዳ፤ ኢዛ ጋዴይ ኮኮሪዴስ።

7 ካዎዚ ሳጋታ፥ ማሮታኔ ጾሊንቴ ቆዲዛይታ ባኮ ጌልꬃና ማላ ኣዛዚዴስ። ኢስቲካ ጼይጌቲ ዪን ካዎዚ ባቢሎኔ ኤራንቻታስ፥ «ሃይሳ ጻፌቲዳ ቃላ ናባቢዲ ኢዛ ቢርሼꬃ ታስ ዮታና ዳንዳይዛዴይ ኦኒካ፥ ኦቻ ቴራ ሚሳቲዛ ሴሎ ማይኦ ማይኣና፤ ዎርቃፌ ኦሴቲዳ ጌጼ ቆꬌን ኣꬃና፤ ኢዛዴይ ታ ካዎቴꬃንካ ሄꬓንꬆ ማራን ሹሜታና» ጊዴስ።

8 ኣꬎ ኤራንቻቲ ካዎዛኮ ሺቂዳ ሺን ሄ ጻፌቲዳይሳ ናባባናሲኔ ኢዛ ቢርሼꬃ ካዎዛ ኤሪሳናስ ዳንዳይዳይ ኦኒካ ኢስታ ጊዶፌ ቤቲቤና። 9 ካዎ ቤሊሻጾሬይ ካሴፔ ኬሂ ባቢዳ ጊሻስ ኢዛ ኣይፌሶይ ላሜቲ ላሜቲ ቢዴስ፤ ኢዛ ሹሜታስ ሃኒዛዚ ꬋዪን ዳጋሚዳ።

10 ጎዳቴያ ካዎዛ ጬንጉርሲኔ ሹሜታ ቃላ ሲያዳ ጊቢራይ ኢዛን ዲዛ ኬꬅ ጌላዳ፥ «ካዎ! ኔኒ ሜርናስ ካዎታ! ዳጋሞፋ፤ ኔ ኣይፌሶይ ላሜቶፎ። 11 ጌሻ ጾሳታ ኣያናራ ዲዛ ኢሳዴይ ኔ ካዎቴꬃ ጊዶን ዴስ፤ ሄሳዴይካ ካሴ ኔ ኣዋይ ካዎቴꬃን ዲሺን ኢዛስ ጾሳታ ማላ ኣꬎ ኤራቴꬂ፥ ኤራቴꬂኔ ኣኬካይ ኢዛን ኩሚዳዴ ጊዲ ቤቲዴስ፤ ሄሳ ጊሻስ ካሴ ኔ ኣዋይ ካዎ ናቡካዳናጾሬይ ኢዛ ማሮታስ፥ ሳጋታስ፥ ሙሬኒዛይታሲኔ ጾሊንቴ ታይቢዛይታስ ኡባታስ ሃላቃ ኦꬂ ሹሚዴስ። 12 ኢዚ ኣጉሞኔ ማሌꬆ ቢርሻናሲ፥ ቆቴቲዳ ጹራ ዮኦታካ ቆንጪሳናስ ሎኦ ኣያናይ፥ ኤራይኔ ኣኬካይ ዴስ፤ ሄሳ ጊሻስ ካሴ ኔ ኣዋ ናቡካዳናጾሬይ ኢዛ፥ ‹ቢልጻሶሬ› ጊ ሱንꬂዳ ዳኔላ ኔ ጼይጊሳ ኤሂሲኮ ኢዚ ሃይሳ ጻፌቶይሳ ቢርሺዲ ኔስ ዮታና» ጋዱስ።

ዳኔሊ ካዎዛስ ጹራ ዮኦዛ ቆንጪሴꬅ

13 ሄ ዎዴ ሄራካ ዳኔላ ካዎዛ ሲንꬅ ሺሺዳ፤ ካዎዚካ ኢዛ፥ «ታ ኣዋይ ካዎ ናቡካዳናጾሬይ ዩሁዳ ዴሬፔ ዲኢ ኤሂዳይታፔ ዳኔላ ጌቴቲዛይሲ ኔኔ? 14 ኔ ቦላ ጌሻ ጾሳታ ኣያናይ ዲዛይሳኔ ኔስ ኤራቴꬂ፥ ኣኬካይኔ ኣꬎ ኤራቴꬂ ዲዛይሳ ታኒ ሲያዲስ። 15 ኣꬎ ኤራንቻቲኔ ሳጋቲ ኡባይ ሃይሳ ጻፌቲዳይሳ ናባቢዲ ቢርሻና ማላ ታ ሲንꬂ ሺቂዳ፤ ኢስቲ ጊዲኮ ኢዛ ቢርሼꬃ ታና ኤሪሳናስ ዳንዳይቤቴና። 16 ኔኒ ጊዲኮ ጹራ ዮኦታ ቢርሻናሲኔ ዋዪሲዛ ሚሻታ ዉርሳ ቆንጪሳናስ ዳንዳይዛይሳ ታ ሲያዲስ፤ ሄሳ ጊሻስ ኔኒ ሃይሳ ጻፌቲዳይሳ ናባባዳ ታስ ቢርሻ ዮቲኮ ኢስቲ ኔና ኦቻ ቴራ ሚሳቲዛ ሴሎ ማይኦ ማይዛና፤ ዎርቃፌ ኦሴቲዳ ሞጋ ኔ ቆꬌን ኣꬃና፤ ታ ካዎቴꬃንካ ሄꬓንꬆ ማራን ታ ኔና ሹማና» ጊዴስ።

17 ዳኔሊካ ኢዛስ፥ «ካዎ! ኔ ታስ ኢማና ኢሞታይ ኔስ ጊዶ፤ ኔ ታስ ኢማናይሳካ ሃራስ ኢማ፤ ታኒ ጊዲኮ ሄ ጻፌቲዳይሳ ናባባዳ ቢርሼꬃ ኔስ ዮታና።

18 «ካዎ! ኡባፌ ꬎቃ ጾሳይ ካሴ ኔ ኣዋ ናቡካዳናጾሬስ ካዎቴꬂኔ ጊታቴꬅ፥ ቦንቾኔ ቴማቴꬅ ኢሚዴስ። 19 ኢዚ ኢሚዳ ጊታቴꬃፌኔ ማታፔ ዴንዲዳይሳን ዱማ ዱማ ዴሬቲ፥ ዱማ ዱማ ካዎቴꬃቲ፥ ዱማ ዱማ ቃላን ሃሳይዛይቲ ኡባይ ኢዛስ ኮኮሪዳኔ ያዪዳ። ኢዚካ ባ ዎꬋና ኮዪዳይሳ ዎꬌስ፤ ኣሻና ኮዪዳዴ ኣሼስ፤ ባ ꬎቂሳና ኮዪዳይሳ ꬎቂሴስ፤ ካዉሻና ኮዪዳዴ ካዉሼስ። 20 ጊዶ ኣቲን ኢዚ ኦቶሬቲዳ ዎዴኔ ኢዛ ዎዚናይ ሙሚዳ ዎዴ፥ ባ ካዎቴꬃ ኣራታፔ ዎꬊዴስ፤ ቦንቾይካ ኢዛፔ ቃሬቲዴስ። 21 ኢዚካ ዴሬ ጊዶፌ ጎዴቲዴስ፤ ኢዛ ካሃይካ ላሜቲዲ ኢዛስ ሜሄ ካሃይ ኢሜቲዴስ፤ ኢዚ ሜሄ ማላ ማታ ሚሼ ሃርዲዳታራ ዴኢዴስ፤ ኣቂዛሶይ ꬋዪን ኢዛ ቦላይ ጻዛን ሙሲዴስ፤ ሄሲ ሄሳꬆ ሃኒዳይ ኡባፌ ꬎቃ ጾሳይ ካዎቴꬃ ኡባ ቦላ ጎዳ ጊዲዳይሳኔ ካዎቴꬅ ኡባ ባ ኮዪዳ ኣሳስ ኢማናስ ዳንዳይዛይሳ ኢዚ ኤራና ጋካናሳ።

22 «ቤሊሻጾሬ! ኔኒ ኢዛ ና ጊዳ ኡታዳ ሄሳ ኡባ ኤራሼ ኔኒ ኔና ዚቂ ሂስታቤካ። 23 ሄሳፌ ቦላራካ ሳሎ ጎዳ ቦላ ኔ ኦቶሬታዳ ኔርካ ኔና ꬎቁ ꬎቁ ሂስታዳሳ፤ ጾሳ ኬꬃፌ ዲኤቲ ዪዳ ዎርቃፌኔ ቢራፔ ኦሴቲዳ ሚሻታ ኔኒ ኤሂሳዳ፥ ኔኒ ኔ ሹሜቲ፥ ኔ ማቼቲኔ ኔ ላጌꬆቲ ኢሲፌ ኢስታን ዎይኔ ኡሹ ኡዪዴታ፤ ሂስቲዲ ጼላናስ፥ ሲያናስ፥ ኣኬካናስ ዳንዳዮንታይታ ዎርቃፌ፥ ቢራፔ፥ ጻርቂማላፔ፥ ቢራታፔ፥ ሚꬃፌኔ ሹቻፌ ኦሴቲዳ ኤቃ ጾሳታ ጋላቲዴታ፤ ኔ ሼምፖኔ ኔ ኦጌ ባ ኩሼን ኦይኪዳ ጾሳ ቦንቻቤካ። 24 ሄሳ ጊሻስ ኢዚ ጻፌዛ ጻፊዳ ኩሼዛ ዬዲዴስ።

25 «ጻፌቲዳይሲካ፥ ‹ማኔ! ማኔ! ቴቄሌ! ፋሪስ› ጌስ። 26 ሄሳ ቢርሼꬂ ሃይሳፌ ካሊዛይሳ፤ ማኔ! ጉሲ፥ ‹ጾሲ ኔ ካዎቴꬃ ላይꬃ ቆዲዴስ፤ ዉርሴꬂካ ጋꬂዴስ› ጉሳ። 27 ቴቄሌ! ጉሲ፥ ‹ኔኒ ሜዛኔን ጌዳሬታዳሳ፤ ካዉያ ቤታዳሳ› ጉሳ። 28 ፋሪስ! ጉሲ፥ ‹ኔ ካዎቴꬂ ሻኬቲ ዎꬊዴስ፤ ሜዶኔታሲኔ ፓሪሴታስ ኢሜቲዴስ› ጉሳ» ጊ ዛሪዴስ።

29 ሄሳፌ ጉዬ ቤሊሻጾሬ ኣዛዞን ሄራካ ዳኔላ ኦቻ ቴራ ሚሳቲዛ ሴሎ ማይኦ ማይዚዳ፤ ዎርቃፌ ኦሴቲዳ ሞጋ ኢዛ ቆꬌን ኣꬂዳ፤ ኢዛ ካዎቴꬃን ሄꬓንꬆ ማራን ሹሚዳ። * 30 ሄ ጋላሳ ኦማርስ ባቢሎኔ ካዎ ቤሊሻጾሬይ ኣሳ ኩሼን ሃይቂዴስ። 31 ሄ ዎዴ ኢዛስ ላይꬃይ 62 ጊዲዳ ሜዶኔ ዴሬ ኣስ ዳሪዮሲ ካዎቴꬃ ኦይኪዴስ።

6

ጋሞታ ኦላን ዳኔላ ዬጌቴꬅ

1 ካዎ ዳሪዮሲ ባ ካዎቴꬃ ኡባ ጊዶን ባፔ ጋርሳራ ቢታ ሃሪዛ 120 ዳናታ ሹማናስ ኮዪዴስ። 2 ቃሴ ካዎዛስ ኣይኮይካ ፓጮንታ ማላ፥ ሄ ቢታ ሃሪዛይታ ጼላና ማላ ሄꬑ ኣሳታ ሃላቃ ኦꬂዲ ዶሪዴስ፤ ዶሬቲዳይታፔ ኢሶይ ዳኔላ። 3 ዳኔሊ ሃንኮ ዴሬ ኣይሲዛይታፔኔ ዳናታፔ ኣꬎ ኤራቴꬃን ኩሚዳዴ ጊዲ ቤቲዳ ጊሻስ ካዎዚ ኢዛ ባ ካዎቴꬃ ቦላ ሹማናስ ቆፒዴስ። 4 ሄሳፌ ጉዬ ሃንኮ ዴሬዛ ኣይሲዛይቲኔ ዳናቲ ዳኔሊ ኦꬂዛ ካዎ ኦሶዛ ቦላ ካሳሴ ዴሚዲ ሞታና ኮዪዳ፤ ጊዶ ኣቲን ዳኔሊ ኬሂ ባና ናጊዛዴ፥ ኣማኔቲዳዴኔ ኢዛ ኦሶዛ ቦላ ዎሶይ ባይንዳ ጊሻስ ኢዛፔ ሞሮ ዴማናስ ዳንዳይቤቴና። 5 ሄሳ ጊሻስ ኢስቲ ባ ጋርሳን፥ «ኑ ዳኔላ ሞታናስ ኮይኮ ኢዛ ጾሳ ዎጋ ጋሶንፔ ኣቲን ሃራ ኦጌራ ኑ ኢዛ ሞታናስ ኣይ ሞሮካ ዴማናስ ዳንዳዮኮ» ጊዳ።

6 ሄሳፌ ጉዬ ዴሬ ኣይሲዛይቲኔ ዳናቲ ኢሲ ቦላ ካዎዛኮ ቢዲ፥ «ካዎ ዳሪዮሳ! ኔኒ ሜርናስ ካዎታ! 7 ኑኒ ኔ ካዎቴꬃ ጋርሳን ዴራ ኣይሳናስ ኡቲዳይቲ ካዎቴꬃን ꬎቃ ሹሜቲ፥ ሞኮኔቲ፥ ዳናቲ፥ ዴሬዛ ኣይሲዛይቲኔ ዞሪዛይቲ፥ ኑኒ ኢሲፌ ዞሬ ቃቺዳ ኢሲ ሚሺ ዴስ፤ ሄሲካ ሃቺፌ ቢዲ ሄꬑ ታሙ ጋላስ ጋካናስ ኣይ ኣሲካ ኔናፔ ኣቲን ሃራ ኣይ ጾሲካ ዎይኮ ሃራ ኣስ ዎሶንታ ማላ ኔ ኣዋጃ፤ ሄሳ ሄ ኣዋጃ ኦꬆንታዴይ ጋሞታ ኦላን ዬጌታና ማላ ኔ ኣዛዛ። 8 ሄሳ ጊሻስ ካዎ! ሃይሲ ኣዋጃዚ ሜዶኔኔ ፓሪሴ ዎጋ ማላ ላሜቶንታ ሚኖ ጊዳና ማላ ኔኒ ኢዛ ቦላ ኔ ፒሪማ ዎꬃ» ጊዳ። 9 ሄሳ ጊሻስ ካዎ ዳሪዮሲ ኣዋጆዛ ጻፊ ፓራሚዲ ኬሲዴስ። 10 ዳኔሊ ኣዋጃዚ ፓራሜቲዲ ኬዚዳይሳ ኤሪዳ ማላ ባሶ ቢዴስ፤ ፖቄ ቦላ ማስኮቴይ ዬሩሳላሜ ባጋ ሲሚዲ ዶዬቲ ዲዛ ኪፊሌዛን ካሴ ዎሲዛይሳꬆ ጋላስ ጋላስ ሄꬑቶ ጉልባቲዲ ዎሲዴስ፤ ባ ጾሳካ ጋላቲዴስ።

11 ሄይቲ ዙፔቲዳ ኣሳቲ ኢሲፌ ቢዲ ዳኔሊ ባ ጾሳ ዎሲሺን ዴሚዳ። 12 ኡባይካ ኢሲፌ ካዎዛኮ ቢዲ፥ «ካዎ! ኔኒ ሃይሳፌ ካሴ ቢዲ ሄꬑ ታሙ ጋላስ ጋካናስ ኔፔ ኣቲን ኣሲ ሃራ ኣይ ጾሳሲካ ዎይኮ ኣሳስ ሆኪ ጎይኒዛ ኣሲ ጋሞታ ኦላን ዬጌታና ማላ ኣዋጃ ፓራማ ኬሳቤኪ?» ጊ ኦይቺዳ።

ካዎዚካ «ኤ፥ ሜዶኔኔ ፓሪሴ ዎጋ ማላ ላሜቶንታ ሚኖ ኣዋጃይ ኣዋጄቲዴስ» ጊዴስ። 13 ኢስቲካ፥ «ካዎ! ሂስቲን ሄኮ ዩሁዳፔ ዲኤቲ ዪዳይታፔ ኢሶይ ዳኔሊ ኔናኔ ኔ ጻፋ ኬሲዳ ኣዋጃዛ ቦንቼና፤ ኢዚ ሃኢካ ጋላስ ጋላስ ሄꬑቶ ባ ጾሳ ዎሴስ» ጊዳ። 14 ካዎዚካ ሄሳ ሲዪዲ ኬሂ ጬጪዴስ፤ ዳኔላ ኣሻናስ ቆፋ ቃቺዴስ፤ ኣርሼይ ዉላና ጋካናስ ኢዛ ኣሻና ኦጌ ሜꬋናስ ዳፌቲዴስ።

15 ኣሳቲካ ኢሲፌ ካዎዛኮ ቢዲ «ካዎ! ሜዶኔኔ ፓሪሴ ዎጋን ኢሲ ካዎይ ባ ኣዋጂዳ ኣዋጃ ዎይኮ ባ ኣዛዚዳ ኣዛዞ ላማናስ ዳንዳዮንታይሳ ኔ ኤራ!» ጊዳ።

16 ሄሳ ጊሻስ ዳኔሊ ኦይኬቲ ዪዲ ጋሞታ ኦላን ዬጌታና ማላ ካዎዚ ኣዛዚዴስ። ካዎዚካ ዳኔላ፥ «ኔኒ ኡባ ዎዴ ኣማኔቴꬃን ኢዛስ ጎይኒዛ ኔ ጎዳይ ኔና ኣሾ» ጊዴስ። 17 ኦላዛ ዶና ሹቻራ ጎርዲዲ ዳኔላ ቦላ ኦሴቶይሲ ላሜቶንታ ማላ ካዎዚ ባ ሚዲጋ ማታሜኒኔ ሹሜታ ሚዲጋ ማታሜን ሾጪዴስ። 18 ሄሳፌ ጉዬ ካዎዚ ጌዴ ባሶ ካዎ ኬꬅ ሲሚዴስ፤ ካዎካ ሚቤና፤ ኢዛ ኡፋይሲዛ ሚሺ ኢዛኮ ሺቆንታ ማላ ኢጺዲ ꬊስኮይ ባይንዳ ኣቂዴስ።

19 ማላዶ ዎንታራ ቡሮ ባዞይ ዞኢሺን ካዎዚ ዴንዲዲ ኤሶን ጋሞታ ኦላኮ ቢዴስ። 20 ኢዚ ሄ ጋኪዳ ማላ ጬጪሼ፥ «ዴኦ ጾሳ ኦሳንቻ ዳኔላ! ኔኒ ኢዛስ ኣማኔቴꬃን ኦꬂዛ ኔ ጾሳይ ኔና ጋሞታፔ ኣሻናስ ዳንዳይዴ?» ጊዲ ጼይጊዴስ። 21 ዳኔሊካ ኢዛስ፥ «ካዎ! ኔኒ ሜርናስ ካዎታ! 22 ጋሞቲ ታና ቆሆንታ ማላ ጾሲ ባ ኪታንቻ ታኮ ኪቲዲ ኢስታ ዶና ጎርዲዴስ፤ ኢዚ ሄሳꬆ ኦꬂዳይ ታኒ ኢዛ ኣቻን ጺሎኔ ኔናካ ታኒ ቆሆንታይሳ ኢዚ ኤሪዛ ጊሻሳ» ጊ ዛሪዴስ።

23 ካዎዚ ኬሂ ኡፋዬቲዴስ፤ ዳኔላካ ጋሞ ኦላ ጊዶፌ ኬሳና ማላ ኣዛዚዴስ። ዳኔሊ ባ ጾሳን ኣማኔቲዳ ጊሻስ ኢዚ ኦላፌ ኬዚዳ ዎዴ ኢዛ ቦላ ኢሲ ቆሆይካ ጋኪቤና።

24 ሄሳፌ ጉዬ ካሴ ዳኔላ ዎርዶራ ሞቲዳ ኣሳቲ ባ ማቼታራ፥ ባ ናይታራ ኦይኬቲ ዪዲ ጋሞታ ኦላን ዬጌታና ማላ ካዎዚ ኣዛዚን ጋሞታ ኦላን ኢስታ ዬጊዳ፤ ኢስቲ ኦላን ዱጌ ጋኮንታ ዲሺን ጋሞቲ ፑዚ ዬጊዲ ኢስታ ሜቄꬃታ ኒፊፊ ሂስቲ ሜንꬄሬꬂዳ።

25 ሄሳፌ ጉዬ ካዎ ዳሪዮሲ ኣላሜ ቦላ ዲዛ ዴራስ፥ ካዎቴꬃታሲኔ ዱማ ዱማ ቃላን ሃሳይዛ ኣስ ኡባስ ሃይሳፌ ካሊዛ ኪታ ጻፊ ኪቲዴስ፤

«ሳሮይ ኢንቴስ ጊዶ! 26 ታ ካዎቴꬃን ዲዛ ዴሬይ ዉሪካ ዳኔላ ጾሳስ ያያና ማላኔ

ኢዛ ቦንቻና ማላ

ታኒ ኣዋጃ ኬሳዲስ፤

ኢዚ ሜርናስ ዴኢዛ ዴኦ ጾሳ፤

ኢዛ ካዎቴꬂ ꬋዮንታ

ካዎቴꬃ፤

ኢዛ ካዎቴꬃስካ

ዉርሴꬂ ዴና።

27 ኢዚ ኣሼሲኔ ማዴስ፤

ኢዚ ሳሎኒኔ ሳኣን ማላታታኔ

ማላሊሲዛ ሚሻታ ኦꬄስ፤

ኢዚ ዳኔላ ጋሞታ

ዶናፔ ኣሺዴስ» ጊዴስ።

28 ሄሳ ጊሻስ ዳኔሊ ካዎ ዳሪዮሳ ካዎቴꬃ ዎዴኒኔ ፓሪሴ ዴሬ ኣስ ቂሮሳ ካዎቴꬃ ላይꬅ ኡባን ኢዛስ ዴኦይ ኢንጄቲዴስ።

7

ዳኔላስ ኣጁታን ቆንጪዳ ኦይዱ ዶኣታ

(7፡1—12፡13)

1 ባቢሎኔ ካዎ ቤሊሻጾሬይ ካዎቲዳ ኮይሮ ላይꬅ ዳኔሊ ባ ኣልጋን ኢቺ ዲሼ ኣጉሞኔ ኣጁታ ቤዪዴስ፤ ሄሳፌ ጉዬ ባ ቤኢዳ ኣጉሞዛ ጻፊዴስ። 2 ዳኔሊ፥ «ሳሎ ጫርኮ ኦይዳቲ ዎጋ ኣባ ቃꬂሺን ኦማርስ ኣጁታን ቤያዲስ። 3 ዱማ ዱማ ቆሞ ዎጋ ጊታ ኦይዱ ዶኣቲ ኣባፌ ኬዚዳ። *

4 «ኮይሮ ዶኣዚ ጋሞ ሚሳቴስ፤ ኢዛስ ጎሌ ቄፌ ማላ ቄፌቲ ዴቴስ፤ ታኒካ ጼሎን ዲሺን ሄ ቄፌቲ ሾዴቲ ሾዴቲ ዎꬊዳ፤ ሄ ዶኣዚ ꬎቁ ጊዲ ኣሳ ማላ ናምኡ ቶሆታን ኤቂዴስ፤ ኢዛስ ኣሳ ዎዚናይ ኢሜቲዴስ።

5 «ናምኣንꬆ ዶኣዚ ዛርዶ ዶኣ ሚሳቴስ፤ ኢዚ ኢሲ ሚሌን ꬎቁ ጊ ኤቂዴስ፤ ኢዚ ባ ኣቻን ሄꬑ ሚሌ ሜቄꬃታ ሳጺ ኦይኪዴስ፤ ‹ኔ ኮዪዳ ኬና ኣሾ ማ› ጊዛ ቃላይ ኢዛስ ዮቴቲዴስ።

6 «ታኒ ሄሳ ጼሎን ዲሺን ማሄ ሚሳቲዛ ሃራ ዶኣይ ኬዚዴስ፤ ኢዛስ ካፎ ቄፌ ሚሳቲዛ ኦይዱ ቄፌቲ ዞኮ ቦላ ዴቴስ። ኦይዱ ሁኤቲ ኢዛስ ዴቴስ፤ ጎዳቴꬂካ ኢዛስ ኢሜቲዴስ። *

7 «ሄሳፌ ጉዬ ኦይዳንꬆ ዶኣዛ ታ ቤያዲስ፤ ኢዚካ ኬሂ ባቢሲዛ፥ ዳጋንꬂዛዚኔ ዎልቃማ ዶኣ፤ ሄ ዶኣዛስ ፑዜሬꬂዛኔ ሜንꬄሬꬂዛ ቢራታ ሚሳቲዛ ጊታ ኣቻቲ ዴቴስ። ኢዚ ሚሺን ኣቲዳይሳ ባ ቶሆታን ዬꬌቴስ፤ ካሴ ኣꬊዳ ዶኣታ ኡባፌ ኢዚ ዱማ፤ ኢዛስ ታሙ ካጬቲ ዴቴስ። *

8 «ታኒ ካጬታ ጊሻስ ቆፋን ዲሺን ካጬታ ጊዶራ ሃራ ኢሲ ጉꬃ ካጬይ ኬዚዴስ። ኮይሮ ካጬታፔ ሄꬓቲ ሾዴቲ ዎꬊዳ፤ ሄ ጉꬃ ካጬዛስ ኣሳ ኣይፌይኔ ኦቶሬቴꬃን ሃሳይዛ ዶናይ ዴስ። *

9 «ታ ጼሎን ዲሺን

ኣራታቲ ሚጬቲዳ፤

ቤኒ ቤኒሶፌ ዲዛይሲ

ኢዛ ቦላ ኡቲዴስ፤

ኢዛ ማይኦይ

ሻቻ ማላ ቦꬃ፤

ኢዛ ቢናናይካ

ፑቶ ማላ ቦꬃ፤

ኢዛ ኣራታይ ታማ ላጮ፥

ኢዛ ፓራ-ጋሬቲ ኤጺዛ ታማ ማላ። *

10 ኢዛ ሲንꬃራ ታማ ሃꬂ

ፑልቲ ጎጌስ፤

ኢዛስ ዳሮ ሺያን ቆዴቲዛ

ኦሳንቻቲ ዴቴስ፤

ቆዳይ ባይንዳ ዴሬይ

ኢዛ ሲንꬃን ኤቂዴስ፤

ፒርዳ ሺሎታይካ ኡቲዴስ፤

ማጻፋቲካ ዶዬቲዳ። *

11 «ታኒ ሄ ካጬዚ ሃሳይዛ ኦቶሮ ቃላፔ ዴንዲዳይሳን ታ ኢዛኮ ጉጃ ጉጃ ጼላዲስ፤ ሄ ዶኣዚ ኦይኬቲዲ ሹኬታና ጋካናሲኔ ኢዛ ኣሾይ ሲፋሌቲዲ ጌዴ ላጪዛ ታማን ኦሌታና ጋካናስ ታኒ ጼሎ ኣጋቤኬ። 12 ሃንኮ ኣቲዳ ዶኣታ ጎዳቴꬂ ኢስታፌ ኤኬቲዴስ፤ ጊዶ ኣቲን ጉꬃ ዎዴስ ኢስቲ ሼምፖራ ፓጻ ዴኣና ማላ ፒቃዴይ ኢሜቲዴስ።

13 «ኣሳ ና ሚሳቲዛዴይ ሳሎ ሻራይ ኢዛ ጊዶꬂ ኦይኪን ዪዛይሳ ኦማርስ ኣጁታን ቤያዲስ፤ ኢዛ ጌዴ ቤኒ ቤኒሶፌ ዲዛይሳኮ ሺሺዳ። * 14 ኣላሜ ቦላ ዲዛ ኣስ ኡባይ፥ ካዎቴꬃቲ ኡባይኔ ዱማ ዱማ ቃላን ሃሳይዛ ዛሬቲ ኡባይ ኢዛስ ሃጋዛና ማላ ጎዳቴꬂ፥ ቦንቾይኔ ካዎቴꬂ ኢዛስ ኢሜቲዴስ፤ ኢዚ ሜርናስ ሃራና፤ ኢዛ ካዎቴꬃስካ ዉርሴꬂ ዴና። *

ኣጁታዛ ቢርሼꬅ

15 «ታኒ ዳኔሊ ሃይሳ ታ ቤኢዳ ኣጁታን ኬሃ ሜቶታዲስ፤ ታ ሼምፖያካ ጬጫዱስ። 16 ታስ ሄን ጋዳን ኤቂዳይታፔ ኢሳኮ ሺቃዳ ሃይሳ ኡባ ቱሙ ቢርሼꬂ ኣዛኮ ኦይቻዲስ፤ ኢዚካ ታስ ሄሳ ኡባ ቢርሼꬅ ዮቲዴስ። 17 ኢዚካ ታስ፥ ‹ሃይቲ ዎጋ ጊታ ኦይዱ ዶኣቲ ቢታፌ ዴንዳና ኦይዱ ካዎታ። 18 ጊዶ ኣቲን ኡባፌ ꬎቃ ጾሳ ጌሻቲ ኢዛ ካዎቴꬃ ባስ ኤካና፤ ሜርናስ ኦይካና፤ ኤ ሜርናስ ኢስቲ ኦይካና› ጊዴስ። *

19 «ሄሳፌ ጉዬ ታኒ ሃንኮ ዶኣታ ኡባፌ ዱማቲዲ ያሺሲዛ ኦይዳንꬆ ዶኣሲ ዲዛ ቱሙ ቢርሼꬃ ኤራናስ ኮያዲስ። ሄ ዶኣስ ቢራታ ኣቺኔ ጻርቂማላ ጹጉንꬂ ዴስ፤ ኢዚ ባናራ ጋይቲዳ ኡባ ሜንꬄሬꬂ ሜስ፤ ሚሺን ኣቶይሳ ባ ቶሆን ዬꬌሬቴስ። 20 ቃሴካ ሄ ዶኣዛ ሁኤን ዲዛ ታሙ ካጬታ ጊሻስ፥ ኢስታ ጊዶን ሞኪዳ ካጬ ጊሻሲኔ ሄ ካጬታ ጊዶፌ ሾዴቲዳ ሄꬑ ካጬታ ጊሻስ ሄሳꬆካ ሃራታፔ ኣꬊዛ ኣሳ ኣይፌ ሚሳቲዛ ኣይፌታ ጊሻስ፥ ኦቶሮቴꬃን ሃሳይዛ ዶናይ ኢዛስ ዲዛ ሃ ካጬዛ ጊሻስ ታ ኤራናስ ኮያዲስ። 21 ቤኢቴ ታ ጼሊሺን ሃይሲ ሃ ካጬዚ ጌሻታ ቦላ ኦላ ኣዋጂዲ ኢስታ ጾኒዴስ። * 22 ሄሲካ ሃኒዳይ ቤኒ ቤኒሶፌ ዲዛይሲ ያና ጋካናሲኔ ኡባፌ ꬎቃ ጾሳይ ጌሻታስ ቱማ ፒርዳ ፒርዳና ጋካናሳ። ጌሻቲ ኢዛ ካዎቴꬃ ላቲዛ ዎዴይ ጋኪዴስ። *

23 «ኢዚካ ታስ ሄሳ ቢርሼꬃ፥ ‹ሄ ኦይዳንꬆ ዶኣዚ ቡሮፔ ቢታ ቦላ ዴንዳና ኦይዳንꬃ ካዎቴꬃ፤ ሄሲ ሄ ካዎቴꬃይ ኡባፌ ዱማ ጊዲዳ ጊሻስ ኢዚ ቢታ ኡባ ዎራጂዲ ባ ቶሆን ዬꬋና፥ ሊቂሳናኔ ማና። 24 ታሙ ካጬቲ ሄ ካዎቴꬃ ጊዶፌ ኬዛና ታሙ ካዎታ፤ ሄሳፌ ጉዬ ካሴ ካዎታፔ ሃራ ዱማ ካዎይ ዴንዲዲ ሄ ታሙ ካዎታፔ ሄꬓታ ሺሪ ዬጋና። * 25 ኢዚ ኡባፌ ꬎቃ ጾሳ ቦላ ማካላ ቃላ ሃሳያና፤ ኢዛ ጌሻታ ኢዚ ዋዪሳና፤ ኢዛ ቦንቾ ባኣሌታኔ ኢዛ ዎጋ ላማናስ ኢዚ ዳፌታና፤ ጌሻቲ ሄꬑ ላይꬂኔ ባጋ ጋካናስ ኢዛ ጎዳቴꬃ ጋርሳን ዴኣና። *

26 « ‹ሄሳፌ ጉዬ ፒርዳ ኣራታይ ሚጬታና፤ ኢዛ ካዎቴꬃይ ኢዛፔ ቃሬቲ ኤኬቲን ኢዚ ሜርናስ ሙሌራ ꬋያና። 27 ሳሎፔ ጋርሳራ ዴኢዛ ካዎቴꬃ ኡባ ማታይ፥ ዎልቃይኔ ጊታቴꬃይ ኡባፌ ꬎቃ ጾሳ ዴሬ ጌሻታስ ኢሜታና። ኢዛ ካዎቴꬃይካ ሜርና ካዎቴꬅ ጊዳና፤ ዴሬዛ ሃሪዛይቲ ኡባቲ ኢዛስ ኣዛዜታናኔ ኢዛስ ጎይናና› ጊዴስ። *

28 «ታ ኣጁታ ቢርሼꬂ ሃይሳን ፖሌቴስ፤ ታኒ ዳኔሊ ታ ቆፋን ኬሃ ጬጫዲስ፤ ታ ኣይፌሶይ ላሜቲዴስ፤ ጊዶ ኣቲን ታኒ ሃይሳ ዉርሳካ ታ ዎዚናን ቁምኣ ኦይካዲስ» ጊዴስ።

8

ዳኔሊ ኣጁታን ቤኢዳ ꬋርሾኔ ኦርጌ

1 ቤሊሻጾሬይ ካዎቲዳ ሄꬓንꬆ ላይꬃን ታኒ ዳኔሊ ሃይሳፌ ካሴ ቤኢዳይሳፌ ሃራ ኣጁታ ቤያዲስ። 2 ኤላማ ኣዉራጃን ሱሳ ጊምቤ ማታን ኣጁታን ታና ቤያዲስ፤ ኣጁታዛን ታኒ ኡላዬ ሻፋ ኣቻን ዳይስ። 3 ታኒ ꬎቁ ሂስታ ጼላሼ ሄ ሻፋዛ ኣቻን ናምኡ ጊታ ካጬቲ ዲዛ ኢሲ ꬋርሾይ ኤቂዳይሳ ቤያዲስ፤ ካጬቲ ኣዱሳ፤ ሄ ካጬታፔ ኢሶይ ኣዱቂ ኤኬስ፤ ጊዶ ኣቲን ኢዚ ሞኪዳይ ጉዬፔ። 4 ሄ ꬋርሾዚ ባ ካጬን ኣርሼይ ዉሊዛ ባጋ፥ ፑዴሃ ባጋኔ ዱጌሃ ባጋ ቃይጬስ፤ ኣይ ሜዶሳይካ ኢዛራ ኤቄታና ዳንዳይቤና፤ ኢዛ ኩሼፔካ ኣሻና ዳንዳይዛይ ዴና፤ ኢዚ ባ ኮዪዳ ማላ ኦꬂዴስ፤ ሂስቲዲ ካሴፔካ ሚኒ ሚኒ ቢዴስ።

5 ታኒ ሄሳ ሄ ኣጁታዛ ጊሻስ ዩሻ ቆፒሺን ኢዛ ኣይፌታፔ ጊዶን ጊታ ካጬይ ዲዛ ዴይሻ ኦርጌይ ቶሆን ጋዴ ዬꬎንታ ዲሼ ቢታ ካንꬂዲ ቆፖንታ ኣርሼይ ዉሊዛ ባጋፌ ዪዴስ። 6 ካሴ ሻፋ ኣቻን ኤቂ ዲሺን ታ ቤኢዳ ናምኡ ካጬራ ዲዛ ꬋርሾዛኮ ሃንቆራ ዲዲሚ ዪዲ ኢጪዴስ። 7 ኢዚ ꬋርሾዛኮ ሺቂሺን ታ ቤያዲስ፤ ኢዚ ꬋርሾዛ ሃንቆን ኢጪዲ ꬋርሾዛ ካጬታ ናምኣታ ሜንꬄሬꬂ ዬጊዴስ፤ ꬋርሾዚካ ኢዛራ ኤቄታናስ ዎልቃ ꬋይዴስ፤ ሄሳ ጊሻስ ኦርጌዚ ꬋርሾዛ ዱጌ ቢታ ቦላ ዬጊዲ ኢዛ ባ ቶሆን ዬꬊ ኤቂዴስ፤ ꬋርሾዛ ዴይሻፌ ኣሻና ዳንዳይዛይ ቤቲቤና። 8 ዴይሻ ኦርጌዚ ኬሂ ሚኒ ሚኒ ዎልቃቲ ቢዴስ፤ ጊዶ ኣቲን ኢዚ ባ ዎልቃን ሚኒ ሚኒ ቢዳ ዎዴ ኢዛስ ጊታ ካጬዚ ሜቂ ዎꬊዴስ፤ ሄ ካጬዛሶሆዛን ሃራ ኦይዱ ጊታ ካጬቲ ሞኪዳ፤ ኢስቲ ኡባይካ ሳሎ ጫርኮ ኦይዳታ ባጋ ሲሚ ዲጪዳ።

9 ሃይታ ኦይዱ ካጬታፔ ኢሳ ቦላ ሃራ ጉꬃ ካጬይ ሞኪዴስ፤ ሄ ጉꬃ ካጬዛ ዎልቃይ ዱጌሃ ባጋኔ ኣርሼይ ሞኪዛ ባጋ ጌዴ ሎኦ ዴሬይኮ ኬሂ ዲጪ ዲጪ ቢዴስ። * 10 ፑዴ ሳሎ ሜꬌቴꬃታኮ ጋካናስ ꬎቁ ጊዴስ፤ ሳሎ ጾሊንቴታፔ ኣማርዳይታ ዱጌ ቢታ ቦላ ዬጊዲ ኢስታ ቦላ ዱሬቲዴስ። * 11 ሳሎን ዲዛ ሜꬌቴꬃታ ሃላቃራ ጊናታና ኮዪዲ ባና ꬎቁ ዶቁ ሂስቲዴስ፤ ጋላስ ጋላስ ሺቂዛ ያርሾዚ ኢዛስ ሺቆንታ ማላ ዲጊዴስ፤ ጾሳ ኬꬃካ ቱኒሲዴስ። 12 ማካላቴꬃ ጋሶን ጌሻታ ኦላንቻቲኔ ጋላስ ጋላስ ሺቂዛ ያርሾዚ ኢዛስ ኢሜቲዴስ፤ ኢዚ ኦꬂዛ ሚሺ ዉሪካ ኢዛስ ጊጊ ጊጊ ቢዴስ፤ ቱማይካ ዱጌ ሳኣን ኦሌቲዴስ።

13 ሄሳፌ ጉዬ ጌሻታፔ ኢሶይ ሃሳይሺን ታ ሲያዲስ፤ ቃሴ ጌሻታፔ ሃራይ ኢሶይ ኢዛስ፥ «ሃች ሃች ያርሺዛ ያርሾ ኣጁታይ ፖሌታና ዎዴይ ኣይዴ? ሃ ማካላቴꬃ ጋሶን ዪዛ ባሻይ ኣዉዴ ጋካናስ ጋምኣኔ? ቃሴካ ሳሎ ኦላንቻቲኔ ጾሳ ኬꬃይ ኣዉዴ ጋካናስ ዬꬌቲሼ ዳኔ?» ጊ ኦይቺዴስ።

14 ሄ ኦይሼቲዳ ጌሻይካ፥ «2,300 ማላዶኔ ኦማርስ ጋካናስ ጋምኣና፤ ሄሳፌ ጉዬ ጾሳ ኬꬃይ ጌያና» ጊሺን ታ ሲያዲስ።

ኣጁታዛ ቢርሼꬅ

15 ታኒ ዳኔሊ ሃይሳ ኣጁታዛ ጼሊሺኒኔ ዩሻ ቆፒሺን ኣሴ ሚሳቲዛይ ታ ሲንꬃን ኤቂዴስ። 16 ኡላዬ ሻፋፔ ሄ ፒንꬃን፥ «ጋብሬሌ! ሃይሳ ኣዴዛስ ኣጁታዛ ቢርሼꬅ ዮታ!» ጊ ዋሲዛ ኣሳ ጬንጉርስ ሲያዲስ። *

17 ጋብሬሌይ ታ ኤቃ ዲዛሶ ማቲ ማቲ ዪሺን ታ ዳጋማዳ ሲንꬃ ጉꬅ ጉፋናዲስ፤ ኢዚካ፥ «ኣሳ ናዉ! ሃይሲ ኣጁታዚ ቤሲዛይ ኣላሜ ዉርሴꬃ ጊሻስ ጊዲዳይሳ ኔ ኣኬካ» ጊዴስ። 18 ኢዚ ሄሳ ዮቲሺን ታኒ ቢታ ቦላ ሲንꬃ ጉꬅ ጉፋናዲስ፤ ኬሃ ꬊስኮ ሴራዲስ፤ ኢዚ ጊዲኮ ታና ካፊዲ ፑዴ ዴንꬂ ታ ቶሆን ኤሲዴስ። 19 ኢዚ ታና፥ «ሃይሲ ኣጁታዚ ኣላሜ ዉርሴꬃን ሃናና ዮኦታ ቤሴስ፤ ጉዬፔ ሃንቆ ዎዴ ኣዚ ሃናናኮ ታ ኔስ ዮታና። 20 ኔ ቤኢዳ ናምኡ ካጬራ ዲዛ ꬋርሾዚ ሜዶኔኔ ፓሪሴ ካዎቴꬃታ ቤሴስ። 21 ዴይሻ ኦርጌዚ ጊሪኬ ካዎቴꬃ ቤሴስ፤ ኢዛ ኣይፌታ ጊዶን ዲዛ ጊታ ካጬዚ ኮይሮ ካዎዛ ቤሴስ። 22 ሜቂዳሶዛን ሞኪዳ ኦይዱ ካጬቲ ሄ ካዎቴꬃይ ኦይዱ ኬዛናይሳ ቤሴቴስ፤ ጊዶ ኣቲን ኮይሮ ካዎቴꬃ ማላ ሚኖ ጊዶንታይሳ ቤሴስ።

23 «ኢስታ ካዎቴꬃ ዉርሴꬃ ዎዴይ ጋኪሺን ማካላንቻቲ ኢታቴꬃን ጉጂ ጉጂ ቢዛ ዎዴ ባቢሲዛ ሲንꬂ ዲዛ ባሌꬂዛ ካዎይ ካዎታና። 24 ሄ ካዎዚ ኬሂፔ ሚናና፤ ጊዶ ኣቲን ባ ዎልቃን ሚኔና፤ ሻጲዛ ኢታ ሚሽ ኦꬃና፤ ኢዚ ኦꬂዛ ኡባይ ኢዛስ ጊጋ ጊዳና፤ ጊታ ኣሳታኔ ጌሻታ ꬋይሳና። 25 ኢዚ ማካላንቻ ጊዲዳ ጊሻስ ሾጬቺ ሾጬቺ ዱሬታና፤ ኢዚ ባና ባርካ ጊታ ማላ ቆዳና፤ ሳሮን ዶስ ጊሺን ኢዚ ዳሮታ ꬋይሳና፤ ካዎታ ካዎ ቦላ ኢዚ ዴንዳና፤ ሂስቲኮካ ዛሪዲ ኢዚ ꬋያና፤ ጊዲኮካ ኣሳ ዎልቃን ጊዴና።

26 «ማላዶኔ ኦማርሳ ዎዴ ሺቂዛ ያርሾ ጊሻስ ኔ ቤኢዳ ኣጁታይ ቱማ፤ ጊዶ ኣቲን ሃ ኣጁታይ ፖሌታናይ ቡሮ ዳሮ ላይꬃፌ ጉዬን ጊዲዳ ጊሻስ ኔ ዎዚናን ቁምኣ ኦይካ» ጊዴስ።

27 ታስ ዳኔላስ ዎልቃይ ኢጺዴስ፤ ዳሮ ዎዴካ ሳኬታ ኢቻዲስ፤ ሄሳፌ ጉዬ ዴንዳዳ ካዎ ኦሶሶ ባዲስ፤ ታ ቤኢዳ ኣጁታን ኬሃ ዳጋማዲስ፤ ታ ኤራፔ ቦላ ጊዲዴስ።

9

ዳኔላ ዎሳ

1 ሜዶኔ ዴሬ ኣስ ኣርጼኪሲሴ ና ዳሪዮሲ ባቢሎኔን ካዎቲዴስ። 2 ኢዚ ካዎቲዳ ኮይሮ ላይꬂ ታኒ ዳኔሊ ካሴ ናቤ ኤርማሳስ ኢሜቲዳ ጎዳ ቃላ ማላ ዬሩሳላሜይ ላሌታዳ ላፑን ታሙ ላይꬅ ጋምኣናይሳ ጌሻ ማጻፋታፔ ኣኬካዲስ። * 3 ሄሳ ጊሻስ ታኒ ማቃ ማይኣዳኔ ቢዲንꬃ ቦላ ኡታዳ ጾማናስ፥ ዎሳናሲኔ ጋናታናስ ታ ኣይፌ ፑዴ ጎዳ ጾሳኮ ዴንꬃዲስ። 4 ታኒ ጎዳ ታ ጾሳ ዎሳሼኔ ፓጻሼ፥ «ኣቤት ጎዳ ጾሳዉ፥ ኔና ሲቂዛይታሲኔ ኔ ኣዛዞታ ናጊዛይታስ ኔኒ ኔ ጫቂዳ ቃላኔ ሜርና ሲቆዛ ናጊዛ ጊታኔ ያሺሲዛ ጾሳ። 5 ኑኒ ጊዲኮ ናጋራ ኦꬂዶስ፤ ኔና ቆሂዶስ፤ ኢታ ሚሽ ኦꬂዶስ፤ ማካሊዶስ፤ ኔ ኣዛዞታፔኔ ኔ ዎጋፔ ካሬ ኬዚዶስ። 6 ኑኒ ኑ ካዎታስ፥ ኑና ኣይሲዛይታስ፥ ቤኒ ኑ ኣዋታሲኔ ሄ ቢታይ ቦላ ዲዛ ዴሬ ኡባስ ኔ ሱንꬃን ዮቲዳ ናቤ ጊዲዳ ኔ ኦሳንቻታ ሲዪቤኮ።

7 «ኣቤት ጎዳዉ! ኔኒ ጺሎ፤ ኑኒ ጊዲኮ ኔስ ኣማኔቶንታ ጊሻስ ኑና ቢታ ኡባ ቦላን ኔ ላሊዳ ዩሁዳ ኣሳይ፥ ዬሩሳላሜ ኣሳይኔ ኩሜꬃ ኢስራኤሌ ኣሳይ ማታን ጊዲን ሃሆን ዲዛ ኡባይ ሃኢ ዬላቲዶስ። 8 ኣቤት ጎዳዉ! ኑኒ ዉሪካ ኔና ቆሂዳ ጊሻስ ኑ ካዎታ፥ ኑና ኣይሲዛይታኔ ካሴ ኑ ኣዋታኔ ኑና ዬላይ ጋኪዴስ። 9 ኣቤት ጎዳ ኑ ጾሳዉ! ኑኒ ኔ ቦላ ማካሊኮካ ኔኒ ማሪዛኔ ኣቶ ጊዛ ጾሳ። 10 ኣቤት ጎዳ ኑ ጾሳዉ! ኑኒ ኔስ ኣዛዜቲቤኮ፤ ኔ ኦሳንቻ ጊዲዳ ናቤታ ባጋራ ኔ ኢሚዳ ዎጋታ ናጊቤኮ። 11 ኢስራኤሌ ኣሳይ ኡባይ ኔስ ኣዛዜቲቤና፤ ኔ ዎጋካ ኡባ ሜንꬂዲ ካሬ ኬዚዴስ።

«ኑኒ ኔና ቆሂዳ ጊሻስ ኔ ኦሳንቻዛ ሙሴ ዎጋን ጻፌቲዳ ጫቆዚኔ ቃንጌꬃዚ ኑ ቦላ ጋኪዴስ። 12 ‹ኢንቴ ቦላኔ ኢንቴና ካሌꬂዛይታ ቦላ ታ ጊታ ሜቶ ኤሃና› ጋዳ ካሴ ኔ ዮቲዳይሳ ኡባ ኑ ቦላ ፖላዳሳ፤ ሄ ዎዴ ዬሩሳላሜ ቦላ ጋኪዳ ቂጻቴ ማላይ ሃራሶ ኣዋንካ ጋኪቤና። 13 ካሴ ሙሴ ዎጋን ጻፌቲዳ ማላ ኔኒ ሃይሳ ሃ ሜቶዛ ዉርሳካ ኑ ቦላ ኤሃዳሳ፤ ጎዳ ኑ ጾሳዉ! ሄሲ ዉሪ ሃኒንካ ኑኒ ኑ ናጋራፔ ሲሚዲኔ ቱማ ካሊዲ ኔፔ ማሮቴꬅ ዴማናስ ኮዪቤኮ። 14 ጎዳ ኑ ጾሳይ ባ ኦꬂዛ ኦሶ ኡባን ጺሎ፤ ጎዳይ ኑ ቦላ ባሽ ኤሃናስ ሞꬌቲቤና።

15 «ኣቤት ጎዳ ኑ ጾሳዉ! ሃይሳፌ ካሴ ኔኒ ኔ ዴሬዛ ኔ ሚኖቴꬃን ጊብጼፔ ኬሳዳ ሃች ጋካናስ ኔ ሱንꬃይ ኤሬታና ማላ ኦꬃዳሳ፤ ኑኒ ጊዲኮ ናጋራ ኦꬂዶስ፤ ኔናካ ቆሂዶስ። 16 ኣቤት ጎዳዉ! ኔኒ ካሴ ኦꬂዳ ጺሎ ኦሶዛ ጊሻስ ጋዳ ኔ ካታማ ዬሩሳላሜፔ፥ ኔ ጌሻ ዙማፔ ኔ ሃንቆዛ ዛራ፤ ኑ ናጋራኔ ኑ ኣዋታ ቆሆ ጋሶን ዬሩሳላሜይኔ ኔ ዴሬይ ኑ ዩሾን ዲዛ ዴራ ጊዶን ቂꬌስ ኣቲዶስ።

17 «ኣቤት ኑ ጾሳዉ! ሃኢ ኔ ኦሳንቻ ዎሳኔ ጋናቴꬃ ሲያ፤ ኣቤት ጎዳዉ፥ ኔ ሱንꬃ ጊሻስ ጋዳ ላሌቲዳ ኔ ኬꬃኮ ኔ ሲንꬃ ዛራ። 18 ኣቤት ጾሳዉ! ኔ ሃይꬃ ታኮ ዛራዳ ታ ዎሳ ሲያ፤ ኔ ኣይፌ ዶይኣዳ ኑ ꬋይዛይሳኔ ኔ ሱንꬂ ጼይጌቲዳ ካታማዮ ቤኣ፤ ኑኒ ኔና ዎሲዛይ ኔ ጊታ ማሮቴꬃን ኣማኔቲዲ ኣቲን ኑ ጺሎቴꬃን ጬቄቲዲ ጊዴና። 19 ኣቤት ጎዳዉ! ኑ ዎሳ ኤዝጋ! ኑና ማራ! ኔኒ ሲያዳ ኦꬃ! ሃኖ ካታማይኒኔ ዴራ ቦላ ኔ ሱንꬂ ጼይጌቲዴስ፤ ጎዶ ኔ ሱንꬃ ጊሻስ ጋዳ ጋምኦፋ» ጋ ዎሳዲስ።

ጋብሬሌይ ቆንጪሲዳ ኣጁታ

20 ታኒ ታ ናጋራኔ ታ ዴሬ ኢስራኤሌ ኣሳ ናጋራ ፓጻሼ ጌሻ ዙማ ጊሻስ ጎዳ ታ ጾሳ ሲንꬃን ኣጎንታ ዎሳዲስ። 21 ታኒ ዎሳ ቦላ ዳሼ ኮይሮ ኣጁታን ቤኢዳ ጋብሬሌይ ኦማርሳ ዎዴ ያርሾይ ሺቂዛ ዎዴን ታኮ ኤሶን ፒራꬊሼ ዪዴስ። * 22 ኢዚ ታና ታማርሲሼ፥ «ዳኔላ! ሃኢ ታ ኔስ ኣꬎ ኤራቴꬂኔ ኣኬካ ኢማና ያዲስ። 23 ኔ ኬሃ ዶሴቲዳዴ ጊዲዳ ጊሻስ ኔ ቡሮ ዎሳ ዶሚሺን ጾሲ ኔ ዎሳ ሲዪዴስ፤ ታኒካ ሄሳ ኔስ ዮታና ያዲስ፤ ሄሳ ጊሻስ ሃኢ ታ ኔስ ዮቲዛይሳ ዎዚናን ዎꬃ፤ ኣጁታዛካ ኣኬካ።

24 «ማካላቴꬃ ኤሳናስ፥ ናጋራ ዲጋናስ፥ ቆሆ ዉርሳናስ፥ ሜርና ጺሎቴꬅ ኤሃናስ፥ ኣጁታኔ ቲንቢቴ ማታሜን ሾጫናስ፥ ጌሽ ጊዲዳ ጊዶ ቆልኣ ቲስታናስ ኔ ዴራ ጊሻሲኔ ኔ ጌሻ ካታማይ ጊሻስ ላፑን ታሙ ሳሚንታይ ኣዋጄቲዴስ።

25 «ኔ ሃይሳ ኤራ፥ ኣኬካ፤ ዬሩሳላሜ ዛሪ ኦꬃናሲኔ ኦራꬃናስ ኣዋጃይ ኬዚዳ ጋላሳፌ ዶሚዲ ሃሪዛ ቲዬቲዳዴይ ያና ጋካናስ ላፑን ሳሚንታኔ ኡሱፑን ታማኔ ናምኡ ሳሚንታ ጊዳና፤ ዬሩሳላሜ ኦጌቲኔ ኢዚስ ዲርሳቲ ዛሪ ኦራጻና፤ ሄሲ ፖሌታናይ ሜቶ ዎዴና። * 26 ኡሱፑን ታማኔ ናምኡ ሳሚንታታፔ ጉዬን ቲዬቲዳዴይ ኣይኮ ሞሮይ ባይንዳ ኣሳ ኩሼን ሃይቃና፤ ቡሮ ያና ሃላቃዛ ኣሳቲ ዬሩሳላሜኔ ጾሳ ኬꬃ ዲፒ ሂስቲ ꬋይሳና፤ ኢዛ ዉርሴꬂካ ሃꬃ ዲኦ ማላ ያና፤ ዉርሴꬅ ጋካናስ ኦላይ ጉጂ ጉጂ ባና፤ ባሺ ኣዋጄቲዴስ። 27 ሃላቃዚ ዳሮ ኣሳራ ኢሲ ሳሚንታስ ጫቄታና፤ ሳሚንታስ ባጋ ቦላ ያርሾዛኔ ካꬃ ኢሞታ ዲጋና፤ ኢስታሶሆን ባሽ ኤሂዛ ቱናቴꬅ ጾሳ ኬꬅ ጌልꬃና፤ ሄሲካ ሃናናይ ሄ ባሻ ካሌꬂዛይሳ ቦላ ኣዋጄቲዳ ቂጻቴይ ፖሌታና ጋካናሳ» ጊዴስ። *

10

ዳኔሊ ጼግሮሴ ሻፋ ኣቻን ዲሼ ቤኢዳ ኣጁታ

1 ፓሪሴ ካዎ ቂሮሲ ካዎቲዳ ሄꬓንꬆ ላይꬃን ቢልጻሶሬ ጌቴቲዛ ዳኔሊ ኣጁታ ቤኢዴስ፤ ኣጁታን ኢዛስ ዮቴቲዳ ቃላይ ቱማ፤ ሄሲካ ዎልቃማ ኦላ ጊሻስ ቆንጪሲዛዛ፤ ኢዚ ሄ ኪታ ኤራና ማላ ኢዛስ ኣኬካይ ኣጁታን ኢሜቲዴስ።

2 ሄ ዎዴ ታኒ ዳኔሊ ሄꬑ ሳሚንታ ኩሜꬂ ዬካዲስ። 3 ሄꬑ ሳሚንታቲ ኣꬋና ጋካናስ ኣሾ ጊዲን ሃራ ሎኦ ካꬅ ማቤኬ፥ ዎይኔ ኡሹ ጋንጻ ኤካቤኬ፤ ሺጪሲዛ ሚሺካ ቲዬታቤኬ።

4 ላይꬃስ ኮይሮ ኣጊናይ ጌሊዳ ናምኡ ታማኔ ኦይዳንꬆ ጋላስ ታኒ ዎጋ ሻፋ ጼግሮሴ ኣቻን ኤቃዲስ። 5 ታኒ ꬎቁ ጋ ጼሊሺን ሌኤ ሃሬ ማይኢዲ ዎርቃ ቃባቶ ዳንጪዳ ኢሲ ኣስ ቤያዲስ። 6 ኢዛ ቦላይ ኢንቁ ማላ ጾልቄስ፤ ኢዛ ኣይፌሶይ ዎልቃንꬃ ማላ ፖፖልኡ ጌስ፤ ኢዛ ኣይፌቲካ ታማ ላጮ ሚሳቴቴስ፤ ኢዛ ቶሆቲኔ ኢዛ ኩሼቲ ታማን ቦንቂዳ ጻርቂማላꬆ ጾልቄቴስ፤ ኢዛ ቃላ ጊሪሳይ ዳሮ ዴሬ ቃላ ማላ ኮሹሜስ። *

7 ሄ ኣጁታዛ ታኒ ዳኔሊ ጻላ ቤያዲስ፤ ሃንኮ ታናራ ዲዛይቲ ጊዲኮ ኣይኮካ ቤዪቤቴና፤ ኬሂ ዳጋሚዳ ጊሻስ ባቃቲ ቢዲ ቆቴቲዳ። 8 ታኒካ ሄሳ ኬሂ ማላሊሲዛ ኣጁታ ጼላሼ ታርካ ኣታዲስ፤ ታስ ዲዛ ዎልቃይ ዉሪን ዳቡራዲስ፤ ታ ኣይፌሶይካ ኬሂ ጊልቂዴስ። 9 ሄሳፌ ጉዬ ቃላ ጬንጉርስ ሲያዲስ፤ ታ ሄ ጬንጉርሳ ሲዪዛ ዎዴ ሲንꬃ ጉꬅ ቢታን ጉፋናዲስ፤ ዎልቃማ ꬊስኮ ሴራዲስ። 10 ሄኮ ታና ኢሲ ኩሼይ ቦቺዴስ፤ ታ ኮኮሪሺን ኢዚ ታና ካፊዲ ታ ኩሼኒኔ ታ ቶሆ ጉልባቴን ኤሲዴስ።

11 ኢዚካ፥ «ኬሃ ዶሴቲዳ ዳኔላ! ሄኮ ታኒ ኔኮ ኪቴታ ያዲስ፤ ኔኒ ኔ ዲዛሶን ሲቲ ጋ ኤቃ፤ ታ ኔስ ዮቲዛይሳ ኣኬካ!» ጊዴስ። ኢዚ ታስ ሄሳ ዮቲን ታኒ ኮኮራሼ ዴንዳ ኤቃዲስ።

12 ቃሴካ ኢዚ ታስ፥ «ዳኔላ ኔኒ ባቦፋ፤ ኔኒ ኣኬካ ዴማናሲኔ ኔና ኔ ጾሳ ሲንꬃን ኔ ሁኤ ካዉሾ ዶሚዳ ኮይሮ ጋላሳፌ ሃ ሲሚን ኔ ቃላይ ሲዬቲዴስ፤ ታኒ ኔ ቃላስ ዛሮ ኤካዳ ሃ ኔኮ ኪቴታ ያዲስ። 13 ጊዶ ኣቲን ፓሪሴ ካዎቴꬃ ሃላቃይ ታናራ ናምኡ ታማኔ ኢሲ ጋላስ ኤቄቲዴስ፤ ፋሪሴ ካዎቴꬂ ታኒ ታኪሲዳይሳ ቤኢዲ ዋና ሃላቃታፔ ሚካኤሌይ ታና ማዳናስ ዪዴስ፤ ታኒካ ኢዛ ፋሪሴ ሃላቃራ ሄን ኣጋዳ ያዲስ። * 14 ኣጁታዚ ፖሌታናስ ቡሮ ሲንꬃፌ ዳሮ ላይꬂ ዲዛ ጊሻስ ሲንꬃፌ ኔ ዴሬዛ ቦላ ሃናና ዮኦታ ኔስ ቆንጪሳናስ ታ ያዲስ» ጊዴስ።

15 ኢዚ ሃይሳ ታስ ዮቲዛ ዎዴ ታ ጋናዚ ꬋዪን ዱጌ ቢታ ጼላዲስ። 16 ሄሳፌ ጉዬ ኣስ ሚሳቲዛዴይ ባ ኩሼ ዬዲዲ ታ ሜቴርሻታ ቦቺዴስ፤ ታኒካ ኢዛስ፥ ታ ዶና ዶያዳ ሃሳያ ዶማዲስ፤ ታ ሲንꬃን ዲዛይሳ፥ «ታ ጎዳዉ! ሃይሳ ኣጁታ ጋሶን ታ ሳኬታዲስ፤ ዎልቃይካ ታስ ዉሪዴስ። 17 ታኒ ኔ ኦሳንቻዚ ኔናራ ዋና ሃሳያና ዳንዳያዚና? ታ ጎዳዉ! ታስ ኣቤይ ኢጺዴስ፤ ታኒ ፔኖ ኬሳ ሼምፓናስካ ጾኔታዲስ» ጋዲስ።

18 ኣስ ሚሳቲዛ ኪታንቻዚ ቃሴካ ታና ቦቺን ታኒ ሚናዲስ። 19 ኢዚካ ታና፥ «ኬሃ ዶሴቲዳይሶ! ኔስ ሳሮ ጊዳና፤ ባቦፋ ኣይኮይ ባ ሚና!» ጊዴስ። ኢዚ ታስ ዮቲን ታኒ ሚናዳ፥ «ታ ጎዶ! ኔኒ ታስ ሚኖቴꬅ ኢሚዳ ጊሻስ ኣኔ ኔ ዮታናይሳ ታስ ዮታ!» ጋዲስ። 20 ኢዚ ቃሴካ ታስ፥ «ታኒ ኔኮ ኣዛስ ዪዳኮ ኔኒ ኤራይ? ፓሪሴ ሃላቃ ኦላናስ ታ ኤሶን ሲማና፤ ታ ሲሚኮ ጊርኬ ሃላቃይ ያና። 21 ኮይሮታዳ ቱማ ማጻፋን ጻፌቲዳይሳ ታ ኔስ ቆንጪሳና፤ ሃ ሃላቃታራ ታ ኦሌቲሺን ኢንቴ ሃላቃ ሚካኤሌፔ ኣቲን ሃራይ ታና ማዲዳይ ባዋ።

11

1 «ሜዶኔ ኣስ ዳሪዮሲ ካዎቲዳ ኮይሮ ላይꬅ ታኒ ኢዛ ማዳናሲኔ ኢዛ ሚንꬄꬃናስ ኢዛ ኣቻን ኤቃ ዳይስ።

ፑዴሃ ባጋ ካዎታኔ ዱጌሃ ባጋ ካዎታ

2 «ሃኢካ ታኒ ኔስ ቱማ ዮታና፤ ሃራ ሄꬑ ካዎቲ ቡሮ ፓሪሴ ቦላ ካዎታና፤ ሄይታ ሄꬓታ ካሊዲ ኦይዳንꬆ ካዎታና ካዎዚ ሃንኮ ካሴይታፔ ዱሬቴꬃን ኣꬋና፤ ኢዛስ ዱሬቴꬂ ኬሂ ዳሪሺን ኢዚ ባ ቦላ ሃራ ካዎታ ጉጂ ኤኪዲ ጊሪኬ ካዎቴꬃ ቦላ ዴንዳና። 3 ሄሳፌ ጉዬ ዎልቃማ ካዎይ ዴንዳና፤ ኢዛ ካዎቴꬃይካ ጊታ ጊዳና፤ ኢዚ ባ ኮዪዳዚ ኡባ ኦꬃና። 4 ጊዶ ኣቲን ኢዚ ዳሮ ሚኒዳ ዎዴ ኢዛ ካዎቴꬃይ ላሌታና፤ ኣላሜ ቦላ ኦይዱ ኬዚ ሻኬቲ ዎꬊዲ ኦይዱ ባጋ ባና፤ ኢዛ ዜሬꬂ ጊዶንታይቲ ኢዛ ካዎቴꬃን ካዎታና፤ ጊዲኮካ ኢስታፌ ኢሶይካ ኢዛ ማላ ሚኔና፤ ጋሶይካ ካዎቴꬃይ ላሌቲን ሃራቲ ጊሼቲ ኤኪዳ ጊሻሳ።

5 «ዱጌሃ ባጋ ካዎይ ሚናና፤ ጊዶ ኣቲን ኢዛ ኦላንቻታ ኣዛዚዛይታፔ ኢሶይ ካዎዛፔ ኬሂ ሚናና፤ ኢዛ ካዎቴꬃይ ኬሂ ጊታ ጊዳና። 6 ጉꬃ ላይꬃታፔ ጉዬ ዱጌሃ ባጋ ካዎይ ፑዴሃ ባጋ ካዎራ ላጌቴꬃ ጫቆ ጫቄታና፤ ዱጌሃ ባጋ ካዎይ ባ ናዮ ፑዴሃ ባጋ ካዎዛስ ማቾ ሂስቲ ኢማና፤ ጊዶ ኣቲን ኢዛ ባ ዎልቃ ሚንꬃናስ ዳንዳዮንታ ጊሻሲኔ ካዎዛ ዎልቃይ ሚኖንታ ጊሻስ ካሴ ጌሊዳ ጫቆ ቃላዚ ሚኔና፤ ሄሳ ጊሻስ ኢዛ ባና ማዲዛይታራ፥ ባ ኣዋራኔ ባስ ኣዛዜቲዛይታራ ኣሳ ኩሼን ኣꬋ ኢሜታና።

7 «ሄራካ ኢዚ ዳቦ ጊዲዳ ኢሳዴይ ኢዚ ሶሆ ኦይካናስ ዴንዳና፤ ፑዴሃ ባጋ ካዎዛ ኦላንቻታራ ኦላ ኦይኬታና፤ ኢስታስ ኦላ ሚጻካ ሜንꬂ ጌሊዲ ኢዚ ኢስታ ጾናና። 8 ኢስታ ኤቃ ጾሳታ ሚስሌታ፥ ቢራፔኔ ዎርቃፌ ኦሴቲዳ ሚሻታ ዲኢ ኤኪዲ ዱጌ ጊብጼ ኤፋና፤ ጉꬃ ላይꬃታስ ዱጌሃ ባጋ ካዎይ ፑዴሃ ባጋ ካዎራ ኦሌቴꬅ ኤሳና። 9 ሄሳፌ ጉዬ ፑዴሃ ባጋ ካዎይ ዱጌሃ ካዎይ ሃሪዛ ዴራ ኦላናስ ዎራጃና፤ ጊዶ ኣቲን ኢዚ ባ ዪዳ ኦጌራ ጉዬ ሲሚ ባቃቲዲ ባ ዴሬ ባና። 10 ፑዴሃ ባጋ ካዎ ኣቱማ ናይቲ ኦላስ ጊጌቲሼ ኬሂ ዎልቃማ ኦላንቻታ ሺሻና፤ ሄ ኦላ ኣሳይካ ባ ሲንꬃን ዲዛ ቢታ ሜጪ ኤፊዛ ዎልቃማ ዲኦ ሃꬃ ማላ ባ ሞርኬ ሚጻ ቦላ ሜቶ ጋꬃና።

11 «ሄ ዎዴ ዱጌሃ ካዎይ ኬሂ ሃንቄቲዲ ፑዴሃ ባጋ ካዎራ ኦሌታናስ ዴንዲዴስ፤ ፑዴሃ ባጋ ካዎይ ሺሺዳ ዎልቃማ ኦላንቻቲ ጾኔታና። 12 ዱጌሃ ባጋ ካዎይ ዳሮ ኦላንቻታ ዲኢዳ ዎዴ ባ ዎዚናን ኦቶሬታና፤ ዳሮ ሺያን ቆዴቲዛ ኦላንቻታካ ኢዚ ዉርሳና፤ ጊዲኮካ ኢዚ ጾኒዳ ማላ ሚኒ ዴና። 13 ፑዴሃ ባጋ ካዎይ ጌዴ ባ ዴሬ ሲሚዲ ካሴይሳፌ ሚንꬂዲ ኦላንቻታ ጊጊሳና፤ ጉꬃ ላይꬃታፔ ጉዬ ኢዚ ባ ኦላንቻታ ኩሜꬃ ኦላ ሚሽ ጊጺሲ ኤኪዲ ያና።

14 «ሄሳፌ ጉዬ ዳሮ ኣሳይ ዱጌሃ ባጋ ካዎ ቦላ ማካላና፤ ዳኔላ ኔኒ ሃይሳ ኣጁታዛን ቤኢዳይሲ ዉሪካ ፖሌታና ማላ ኔ ባጋ ኣሳፔ ማካላንቻቲ ቢታ ቦላ ሺሮ ዴንꬃና ሺን ኢስታ ቆፋይ ፖሌቴና። 15 ሄሳ ጊሻስ ፑዴሃ ባጋ ካዎይ ኢሲ ጊምቤይ ዩዪ ኣꬊዳ ካታማዮ ጊዶꬂዲ ኢዞ ኦይካና፤ ዱጌሃ ባጋ ዎታዳራቲ ኢስታራ ኤቄታናስ ዳንዳዬቴና፤ ኢስታ ጋርሳፌ ዶሬቲዳ ሚኖ ኦላንቻቲካ ኢዛራ ኤቄቲ ዳንዳያና ዎልቃይ ኢስታስ ዴና። 16 ፑዴ ባጋፌ ዎራጃናይሲ ባ ኮዪዳ ማላ ኦꬃና፤ ኢዛራ ኤቄቲ ዳንዳያናይ ዴና፤ ኢዚ ሎኦ ቢታዮ ሃራና፤ ኢዞ ꬋይሳናስካ ዎልቃ ዴማና።

17 «ፑዴሃ ባጋ ካዎይ ባ ኦላንቻታ ኩሜꬅ ሺሺ ኦላስ ዎራጃናስ ቆፓና፤ ሃንኮ ባስ ሞርኬ ጊዲዳ ዱጌሃ ባጋ ካዎራ ሲጌቲዲ ጫቄታና፤ ሄ ካዎዛ ኩንዲሳናስ ባ ናዮ ኢዛስ ማቾ ሂስቲ ኢማና፤ ጊዶ ኣቲን ኢዛ ቆፋይ ፖሌቴና። 18 ሄሳፌ ጉዬ ኣባ ኣቻን ዲዛ ዴሬታ ቦላ ሜቶ ጋꬂዲ ኢስታ ሃራና፤ ጊዶ ኣቲን ኦላንቻታ ሃላቃይ ኢዛ ኦቶሬቴꬃ ፑርሺሳና፤ ኢዚ ኦꬂዳ ኡባ ኢዛ ቦላ ዛራና። 19 ሂስቲዲ ሄ ካዎዚ ካሴ ባ ዴሬ ሚጻታን ሲማና፤ ጊዶ ኣቲን ꬉጴቲዲ ኢዚ ኩንዳና፤ ናምኣንꬆ ቤቴና።

20 «ኢዛሶሆን ሃራ ካዎይ ካዎታና፤ ሄ ካዎቲዳ ካዎዚ ባ ካዎቴꬃ ቦንቾ ናጋናስ ጊራ ጊሪሲዛ ኣስ ሹማና፤ ጊዶ ኣቲን ሄ ካዎዚ ጉꬃ ዎዴፔ ጉዬ ዴሬይ ዴንዲን ዎይኮ ኦላን ጊዶንታ ኢዚ ጮ ሃይቂ ꬋያና።»

ሜንጼ ኢታ ጊዲዳ ፑዴሃ ካዎ

21 ታስ ኣጁታ ቢርሺዛ ኪታንቻዚ፥ «ኢዛፔ ጉዬ ኢሲ ካꬌቲዳ ኣሲ ዴንዳና፤ ኢዛስ ካዎቴꬃ ቦንቾይ ኢሜቲቤና፤ ጊዶ ኣቲን ዴሬዚ ቆፖንታ ሳሮን ዲሺን ዪዲ ጌኔራ ካዎቴꬃ ኦይካና። 22 ሄሳፌ ጉዬ ኢዛራ ኤቄቲዛ ዳሮ ኦላንቻቲ ኢዛ ሲንꬃፌ ፒቴቲ ꬋያና፤ ጫቄꬂዛ ሃላቃዚካ ሃይቃና። 23 ኢዚ ኢዛራ ሲጌቴꬃስ ጫቄቲዳፔ ጉዬ ጪሞን ጌኔ ኦሶ ኦꬃና፤ ኣማርዳ ኣሳታ ኦይኪዲ ሚኒ ሚኒ ባና። 24 ኢዚ ኬሂ ዱሬቲዳ ዴሬ ቆፖንታ ዲሺን ዎራጂ ኦይካና፤ ካሴ ኢዛ ኣዋቲ ኦꬂ ኤሮንታ ሚሽ ኢዚ ኦꬃና፤ ኢዚ ዲኢ ኤኪዳይሳ ኡባ ባ ኦላንቻታስ ጊሼቺ ኢማና፤ ኦላ ሚጻታ ቦላካ ሜቶ ጋꬃናስ ቆፋ ቃቻና፤ ጊዶ ኣቲን ሄሲ ጉꬃ ዎዴሳ።

25 «ዎልቃማ ኦላንቻታ ጊግሲዲ ኦሌታናስ ዱጌሃ ባጋ ካዎ ቦላ ዎራጃና፤ ዱጌሃ ባጋ ካዎይካ ባ ባጋራ ዳሮ ዎልቃማኔ ሚኖ ኦላንቻታ ጊግሲዲ ባ ቦላ ዪዛ ኦላ ቴቃናስ ዴንዳና፤ ጊዶ ኣቲን ኢዛ ቦላ ካሴቲዲ ማቄቲዳ ማቄቴꬃፌ ዴንዶይሳን ኢዚ ኢስታራ ኤቄታናስ ዳንዳዬና። 26 ኢዛራ ኢሲፌ ሚዛ ኢዛ ላጌቲ ኢዛ ꬋይሳናስ ማቄታና፤ ኢዛ ኦላንቻቲ ኡባይ ዉራና፤ ዳሮቲካ ኦላን ሃይቃና። 27 ሄሳፌ ጉዬ ሄ ናምኡ ካዎቲ ባንታ ዎዚናን ጌኔ ቆፋ ኦይኪ ኢሲ ማዳፌ ማናስ ኢሲፌ ኡታና፤ ኢሶይ ኢሳስ ባሌꬆ ዮኦ ሃሳይና፤ ጊዲኮካ ባሬዚ ጋኮንታ ጊሻስ ኢስታ ቆፋይ ፖሌቴና። 28 ፑዴሃ ባጋ ካዎይ ባስ ሺሺዳ ኣቆታ ኤኪዲ ባ ዴሬ ሲማና፤ ጊዶ ኣቲን ኢዛ ዎዚናይ ጌሻ ጫቆ ቃላ ꬋይሳናስ ዴንዳና፤ ጫቆ ቃላ ቦላ ኢታ ሚሽ ኦꬃና፤ ሄሳፌ ጉዬ ባ ዴሬ ሲሚ ባና።

29 «ባሬቲዳ ጋላሳን ዱጌሃ ባጋ ዛሪ ዎራጃና፤ ጊዶ ኣቲን ኢዛስ ካሴይሳ ማላ ሃኔና። 30 ኣርሼይ ዉሊዛ ባጋራ ዲዛ ዴሬይ ማርካቤን ዪዲ ኦሊዛ ጊሻስ ኢዚ ኬሂ ዳጋማና፤ ጉዬ ሲሚ ባና፤ ጌሻ ጫቆ ቃላ ቦላ ሃንቄታና፤ ሲሚዲካ ጌሻ ጫቆ ቃላ ካዲዳይታራ ላጌታና።

31 «ኢዛ ኦላንቻቲ ጾሳ ኬꬃኔ ዲርሳ ቱኒሳና፤ ሃች ሃች ሺቂዛ ያርሾዛ ዲጋና፤ ባሽ ኤሂዛ ቱናቴꬅ ቶካና። * 32 ካዎዚ ጫቆ ቃላዛ ካዲዳይታ ባሌꬂዲ ኦጌፔ ኢስታ ካሬ ኬሳና፤ ባ ጾሳ ኤሪዛ ዴሬይ ጊዲኮ ጎባና፤ ሚኒካ ካዎዛራ ኤቄታና።

33 «ዴሬ ጊዶን ዲዛ ኣꬎ ኤራንቻቲ ዳሮታ ታማርሳና፤ ጊዶ ኣቲን ኢስቲ ጉꬃ ዎዴስ ታማን ጹጌታና፤ ማሻን ሲፌታና፤ ዲኤታናኔ ኢስቲ ሃሪዳይሲካ ቦንቄቲ ኤኬታና። 34 ሃ ዴጾ ሜቶዚ ኢስታ ቦላ ጋኪዳ ዎዴ ኢስቲ ኣማርዳ ማዶ ዴማና፤ ዳሮ ኣሳቲ ኢስታ ባጋ ሚሳቲዲ ኢስታኮ ሺቃና ሺን ዎዚናፔ ጊዴና። 35 ኣꬎ ኤራንቻታፔ ኢሶቲ ኢሶቲ ꬉጴታና፤ ሄሳꬆ ሃኒዲ ዉርሴꬃ ዎዴይ ጋካናስ ኢስቲ ጋጬቲዲ፥ ጌዪዲኔ ኢስታ ቦላ ዎሶይ ባይንዳይታ ጊዲዲ ኬዛና፤ ሄሲ ኡባይ ሃናናይ ጾሲ ባሪዳ ዎዴይ ጋካናሳ።

36 «ፑዴሃ ባጋ ካዎይ ባ ቆፒዳይሳ ኡባ ፖላና፤ ኢዚ ባና ኤቃ ጾሳታፔካ ቦላራ ꬎቁ ꬎቁ ሂስታና፤ ጾሳታፔ ኣꬎ ጾሳ ቦላ ሃይሳፌ ካሴ ሴቴቲ ኤሮንታ ጫሻ ቃላ ሃሳያና፤ ጾሳ ሃንቆይ ፖሌታና ጋካናስ ኢዚ ኦꬂዛ ኡባይ ኢዛስ ኢንጄታና፤ ካሴ ባሬቲዳይሲ ፖሌታና ቤሴስ። * 37 ሃ ካዎዚ ካሴ ባ ኣዋታ ኤቃ ጾሳታ ካዉሻና፤ ማጫሳቲ ዶሲዛ ኤቃ ጾሳታ ኢዚ ሌቃና፤ ኢዚ ባና ኡባፌካ ቦላራ ጼሊዛ ጊሻስ ኤቃ ጾሳታ ኡባ ቄሊ ጋና። 38 ኢስታሶሆን ሚጻታ ጾሳ ቦንቻና፥ ካሴ ኢዛ ኣዋቲ ኤሮንታ ጾሳስ ዎርቃ፥ ቢራ፥ ኣሌቆ ሚሻታ፥ ኣልኦ ሹቻታኔ ሃራ ዳሮ ኢሞታታ ሺሺዲ ቦንቻና። 39 ኣላጋ ጾሳታ ማዶን ኢዚ ሚኖ ሚጻታ ዎራጂ ኦይካና፤ ኢዛስ ሃሬቲዛይታ ኬሂ ቦንቻና፤ ዳሮ ዴሬ ሃራና ማላ ኢስታ ሹማና፤ ቃሴ ቢታዮካ ኢስታስ ሻኪ ሻኪ ኢማና።

40 «ዉርሴꬃ ዎዴይ ጋኪሺን ዱጌሃ ባጋ ካዎይ ፑዴሃ ባጋ ካዎዛ ቦላ ኦላስ ዎራጃና፤ ፑዴሃ ባጋ ካዎይ ፓራ-ጋሬን፥ ቶጋኒኔ ማርካቤታን ጎኤቲዲ ኦላ ኤቄታና፤ ዲኦ ሃꬃ ማላ ዳሮ ዴሬታ ዎራጂ ኦይካና። 41 ሎኦ ቢታዮካ ዎራጂ ኦይካና፤ ዳሮ ዴሬቲ ኢዛ ኩሼን ኩንዳና፤ ጊዲኮካ ኤዶሜይ፥ ሞኣቤይኔ ኣሞኔ ዴሬቲ ኢዛ ኩሼፔ ኣታና። 42 ኢዚ ባ ጎዳቴꬃ ዳሮ ዴሬታ ቦላ ኣሳና፤ ሄ ዎዴ ጊብጼይካ ኢዛፔ ኬሳ ኤካ ኣቱኩ። 43 ዎርቃ፥ ቢራኔ ጊብጼ ኣቆታ ኡባ ቦንቂ ኤካና፤ ሊቢያ ኣሳይኔ ቶጵያ ኣሳይ ኢዛስ ሃሬታና። 44 ሄሳፌ ጉዬ ኣርሼይ ሞኪዛ ባጋራኔ ፑዴሃ ባጋራ ዪዛ ዎሬይ ኢዛ ዳጋንꬃና፤ ኢዚ ኬሂ ሃንቄቲዲ ዳሮ ኣሳታ ዎꬋናሲኔ ꬋይሳናስ ዴንዳና። 45 ኢዚ ባ ካዎቴꬃ ዱንካኔዛ ኣባፌኔ ጌሻ ዙማፔ ጊዶን ቶካና፤ ጊዶ ኣቲን ሄሲ ዉሪ ሃኒንካ ኢዛስ ዉርሴꬅ ጊዳና፤ ኢዛ ማዳናይካ ቤቴና» ጊዴስ።

12

ዎዴ ዉርሴꬅ

1 ካሴ ታስ ኣጁታዛ ቢርሺዛ ኪታንቻዚ ታስ፥ «ኔ ዴሬዛ ናጊዛ ጊታ ኪታንቻስ ሃላቃ ሚካኤሌይ ኢዚ ሄ ዎዴ ቆንጫና፤ ኣሳ ዜሬꬂ ሜꬌቶሶፌ ሄ ዎዴ ጋካናስ ሃኒ ኤሮንታ ዎልቃማ ሜቶይ ሃናና፤ ኢስታ ሱንꬃይ ማጻፋን ጻፌቲዳ ኡባ ኣሳይ ኣታና። * 2 ኢስቲ ሃይቂን ቢታይ ሚዳይቲ ዉሪካ ዴንዳና፤ ኢስታ ጋርሳፌ ባጋይቲ ሜርና ዴኦስ፥ ባጋይቲ ሜርና ካዉሻሲኔ ዋዬስ ዴንዳና። * 3 ሄ ዎዴ ኣꬎ ኤራንቻቲ ሳሎ ፖኦ ማላ ጶላና፤ ዳሮታ ጺሎቴꬃ ኦጌ ካሌꬂዳይቲ ዉሪ ሜሪፔ ሜርና ጋካናስ ሳሎ ጾሊንቴታ ማላ ጾልቃና።

4 «ዳኔላ! ኔኒ ኣላሜ ዉርሴꬂ ጋካናስ ሃይሳ ማጻፋዛ ጎርዳዳ ማታሜን ሾጫ፤ ሄ ዎዴ ኣሳይ ኤራቴꬅ ዳርሳናስ ያኔ ሃ ዎጼሬታና» ጊዴስ። *

5 ሄሳፌ ጉዬ ታ ሲንꬃን ሃꬃ ሻፋ ዶናን ሃራ ናምኣታ ሄ ፒንꬃኒኔ ሃ ፒንꬃን ኤቂዳይታ ቤኣዲስ። 6 ኢስታ ጊዶፌ ኢሳይ ሌኤ ሃሬ ማይኢዲ ሄ ሻፋዛፔ ፑዴ ባጋራ ኤቂዳ ኪታንቻዛ፥ «ሃይቲ ማላሊሲዛ ሃኖቲ ፖሌታናስ ኣይ ኬና ዎዴይ ኣቲዴ?» ጊዲ ኦይቺዴስ።

7 ሌኤ ሃሬ ማይኢዲ ሻፋፔ ጋና ባጋራ ኤቂዳ ኪታንቻዚ ባ ኩሼታ ፑዴ ሳሎ ዴንꬂዲ፥ «ሄሲ ሄꬑ ላይꬂኔ ባጋ ጋምኣና፤ ጌሻ ኣሳታ ዎልቃይ ዉርሺን ሃይቲ ዉሪካ ፖሌታና» ጊዲ ሜርናስ ዴኢዛይሳን ጫቂሺን ሲያዲስ። *

8 ኢዚ ጊዛይሳ ሲያዲስ ሺን ታስ ጌሊቤና፤ ሂስቲን ታኒ፥ «ታ ጎዶ! ሃይሳ ኡባ ዉርሴꬂ ኣይ ጊዳኔ?» ጋ ኦይቻዲስ።

9 ኢዚካ ታስ፥ «ዳኔላ! ሃይሳ ኣላሜዛ ዉርሴꬂ ጋካናስ ሃይሲ ቲንቢቴ ቃላዚ ጎርዴቲዲ ማታሜን ሾጬቲዳ ጊሻስ ኔኒ ባ። 10 ዳሮቲ ቆሬታና፥ ጋጬቲ ጌያናኔ ኢስታ ቦላ ዎሶይ ባይንዳይታ ጊዳና፤ ኢታቲ ጊዲኮ ባንታ ኢታቴꬅ ጉጂ ጉጂ ባና፤ ኢታታፔ ኢሶይካ ኣኬኬና፤ ጊዶ ኣቲን ኣꬎ ኤራንቻቲ ኣኬካና። *

11 «ጋላስ ጋላስ ሺቂዛ ያርሾይ ዲጌቶሳፌኔ ባሻ ቱናቴꬂ ዶሜቶሳፌ ሃ ሲሚን 1,290 ጋላስ ጊዳና። * 12 ጌንጪዲ 1,335 ጋላሳቲ ኣꬋና ጋካናስ ባ ኣማኖ ናጊዛይ ኣንጄቲዳ ኣሳ።

13 «ዳኔላ! ኔኒ ዉርሴꬅ ጋካናስ ባ፤ ሄሳፌ ጉዬ ኔ ሼምፓና፤ ዉርሴꬃ ጋላስ ኔስ ጊጊዳ ጺንጾ ኔ ላታና» ጊዴስ።

* 1:1 2ካዎ 24፡1፤ 2ታሪ 36፡5-7

* 1:4 2ካዎ 20፡17-18፤ 24፡10-16፤ 2ታሪ 36፡10፤ ኢሳ 39፡7-8

* 2:2 ሜꬌ 41፡8

* 2:4 ኣራማይኬ ቃላ ጊዛይሲ ኣራሜ ዴሬ ቃላ ጊዲሺን ሄ ዎዴ ዳሮ ኣሲ ሄ ቃላ ኤሪዛ ጊሻስ ሼም 2፡4-7፡28 ጋካናስ ዲዛይሲ ኣራማይኬ ቃላን ጻፌቲዴስ።

* 5:29 ሜꬌ 41፡42

* 7:3 ኣጁ 13፡1፤ 17፡8

* 7:6 ኣጁ 13፡2

* 7:7 ኣጁ 12፡3፤ 13፡1

* 7:8 ኣጁ 13፡5-6

* 7:9 ኣጁ 20፡4፤ 1፡14

* 7:10 ኣጁ 5፡11፤ 20፡12

* 7:13 ማቶ 24፡30፤ 26፡64፤ ማር 13፡26፤ 14፡62፤ ሉቃ 21፡27፤ ኣጁ 1፡7፥13፤ 14፡14

* 7:14 ኣጁ 11፡15

* 7:18 ኣጁ 22፡5

* 7:21 ኣጁ 13፡7

* 7:22 ኣጁ 20፡4

* 7:24 ኣጁ 17፡12

* 7:25 ኣጁ 12፡14፤ 13፡5-6

* 7:27 ኣጁ 20፡4፤ 22፡5

* 8:9 ሎኦ ዴሬ ጊዛይሲ ካሴ ኣይሁዳቲ ባንታ ዴሬ ኢስራኤሌ ቤሳናስ ጎኤቲዛ ቃላ።

* 8:10 ኣጁ 12፡4

* 8:16 ሉቃ 1፡19፥26

* 9:2 ኤር 25፡11፤ 29፡10

* 9:21 ሉቃ 1፡19፥26

* 9:25 ላፑን ታሙ ሳሚንታ፥ ላፑን ሳሚንታኔ ኡሱፑን ታማኔ ናምኡ ሳሚንታ ጊዛይሳ ኢሲ ኢሲ ጌሻ ማጻፋን ላይꬃታን ቆዴቴስ።

* 9:27 ዳኔ 11፡31፤ 12፡11፤ ማቶ 24፡15፤ ማር 13፡14

* 10:6 ኣጁ 1፡13-15፤ 2፡18፤ 19፡2

* 10:13 ኣጁ 12፡7

* 11:31 ዳኔ 9፡27፤ 12፡11፤ ማቶ 24፡15፤ ማር 13፡14

* 11:36 2ታሶ 2፡3-4፤ ኣጁ 13፡5-6

* 12:1 ማቶ 24፡21፤ ማር 13፡19፤ ኣጁ 7፡14፤ 12፡7

* 12:2 ኢሳ 26፡19፤ ማቶ 25፡46፤ ዮሃ 5፡29

* 12:4 ኣጁ 22፡10

* 12:7 ኣጁ 10፡5፤ 12፡14

* 12:10 ኣጁ 22፡11

* 12:11 ዳኔ 9፡27፤ 11፡31፤ ማቶ 24፡15፤ ማር 13፡14

ሆሴኤ ቲንቢቴ

1

2

3

4

5

6

7

8

9

10

11

12

13

14

ሆሴኤ ቲንቢቴ

ጊዶ ቆፋ

ናቤ ሆሴኤይ ኪርስቶሲ ዬሌታናፔ ካሴ 721 ላይꬃን ሳማሪያ ካታማያ ላሌታናፔ ካሴ ዲዛ ናቤ። ሄ ዎዴ ሜቶይ ኩሚዳ ኢታ ዎዴዛን ናቤ ኣሞጼፔ ጉዬ ፑዴሃ ባጋራ ዲዛ ኢስራኤሌ ካዎቴꬃ ጋርሳን ቲንቢቴ ዴራስ ዮቲዴስ። ሆሴኤይ ዴሬዚ ኤቃ ጾስ ጎይኒዛይሳኔ ጎዳን ኣማኔቴꬅ ፓጪሲዳይሳ ቆንጪሲ ዮቲዴስ። ሆሴኤይ ሄሳ ዴሬዚ ጎዳን ኣማኔቶንታይሳ ኣሳ ኤሪሳናስ ኣማኔቶንታ ማቾ ኤኪዲ ኢስታስ ሌሚሶ ጊዲዲ ኢስታ ታማርሴስ፤ ኢዛ ማቼያ ጎሜራ ኢዛስ ኣማኔቶንታይሳꬆካ ዴሬዚ ጎዳ ባ ጾሳ ኣጋጊዴስ፤ ሄሳ ጋሶን ፒርዳይ ኢስራኤሌ ቦላ ያና ጌስ፤ ጊዶ ኣቲን ዉርሴꬃን ጎዳይ ባ ዴሬዛ ኬሂ ሲቂዛ ጊሻስ ባኮ ዛሪዲ ባሲኔ ዴራስ ጊዶን ዲዛ ኢሲፌቴꬃ ኦራጺሲዴስ፤ ሄ ጊታ ሲቆዚ ሃይሳፌ ካሊ ዲዛ ቃላን ቆንጪዴስ፤ «ኢስራኤሌ ኣሳዉ! ታ ኔና ዎስታ ኣጋጎ? ታ ኔና ዎስታ ሃራስ ኣꬃ ኢሞ? ታ ኔና ሲቂዛ ሲቆይ ኬሂ ጊታ ጊዲዳ ጊሻስ ሄሳ ኡባ ኦꬃናስ ታ ዎዚናይ ኮዬና።» [11፡8]

ሃ ማጻፋይ ኦይኪዳ ኩሜꬃ ቆፋ

ሆሴኤ ሶ ኣሳይ ኣማኖይ ባይንዳይታስ ሌሚሶ ጊዴꬅ 1፡1—3፡5

ጎዳይ ኢስራኤሌ፥ ዩሁዳኔ ኢስታ ካሌꬂዛይታ ዋላሴ 4፡1—5፡15

ዴሬዚ ጎዳኮ ሲሚዳ ሚሳቲሶ 6፡1—7፡10

ጎዳን ኣማኔቶንታ ኢጺዳ ኢስራኤሌ ዴራ 7፡11—8፡14

ኢስራኤሌ ዴሬዚ ባስ ቤሲዛ ቂጻቴ ኤኮ 9፡1-16

ኢስራኤሌ ዴራስ ዮቲዳ ሚኖ ቆፊሶ 10፡1-15

ጎዳይ ዴራ ሲቂዛ ሲቆ 11፡1-11

ጎዳይ ዴራ ቦላ ዬዲዳ ፒርዳ 11፡12—13፡16

ናጋራፔ ማሬቴꬂኔ ኣንጆ ሂዶታ 14፡1-9

1

1 ኦዚያይ፥ ኢዮኣታሜይ፥ ኣካዜይኔ ሂዝቂያሲ ኢሶይ ኢሳፌ ካሊ ካሊዲ ዩሁዳን ካዎቲዳ ዎዴ ሄሳꬆካ ኢዮኣሳ ና ኢዮርባኣሜይ ኢስራኤሌን ካዎቲዳ ዎዴ ቢኤሬ ና ሆሴኤኮ ዪዳ ጎዳ ቃላይ ሃይሳፌ ካሊዛይሳ። *

ሆሴኤ ማቾኔ ኢዛ ናይታ

2 ጎዳይ ሆሴኤ ባጋራ ኢስራኤሌ ናይታስ ቃላ ቡሮ ዮቲሼ ሆሴኤስ፥ «ታ ዴሬይ ታፔ ሻኬቲዲ ኢታ ላይማ ላይማቲዛ ጊሻስ ኔኒ ባዳ ኢሲ ላይማቲዛ ማጫስ ኔስ ማቾ ኤካ፤ ኢዚፔ ኔስ ናይታ ዬላ» ጊዴስ።

3 ሄሳ ጊሻስ ሆሴኤይ ቢዲ ዲቢላዬሜ ናዮ ጎሜሮ ማቾ ኤኪዴስ፤ ኢዛካ ቃንꬃታዳ ኢዛስ ኣቱማ ና ዬላዱስ። 4 ሄሳፌ ጉዬ ጎዳይ ሆሴኤስ፥ «ኢዩኔ ኢዛ ዜሬꬃቲ ኢዝራኤሌን ዎꬊዳ ኣሳታ ጌዶን ኢዩ ዜሬꬃታ ታ ቃጻያና ዎዴይ ሃሆ ጊዴና፤ ኢስራኤሌ ካዎቴꬂ ሃይሳፌ ጉዬ ኩንዳና ማላ ታ ኦꬃና።* 5 ሄ ዎዴ ኢዝራኤሌ ሾባን ኢስራኤሌ ኦላ ኣሳ ኡባ ታ ሜንꬄሬꬃና፤ ሄሳ ጊሻስ ኔ ናዛ ሱንꬃ፥ ‹ኢዝራኤሌ› ጋዳ ሱንꬃ» ጊዴስ።

6 ጎሜራ ቃሴካ ቃንꬃታዳ ማጫ ና ዬላዱስ። ጎዳይካ ሆሴኤስ፥ «ታኒ ሃይሳፌ ጉዬ ኢስራኤሌ ኣሳስ ቃꬌቲኬ፤ ታ ኢስታ ማሪኬ፤ ሄሳ ጊሻስ ኔኒ ኢዚ ሱንꬃ፥ ‹ሎሩሃማ› ጋ ሱንꬃ።* 7 ዩሁዳ ኣሳስ ጊዲኮ ታኒ ታ ሲቆ ቤሳና። ታኒ ጎዳይ ኢስታ ጾሳይ ኣሻና፤ ታ ኢስታ ኣሻናይሲ ኦላ ዎልቃን ጊዴና፤ ማሻን፥ ቶራን ዎይኮ ፓራኒኔ ፓራን ኦሊዛይታን ጊዴና» ጊዴስ።

8 ጎሜራ ባ ናዮ ꬋንꬂ ዱꬂዳፔ ጉዬ ቃሴካ ቃንꬃታዳ ኣቱማ ና ዬላዱስ። 9 ጎዳይካ ሆሴኤ፥ «ሃይሳፌ ጉዬ ኢስራኤሌ ኣሳይ ታ ዴሬ ጊዴና፤ ታኒካ ኢስታ ጾስ ጊዲኬ። ሄሳ ጊሻስ ኔኒ ኔ ናዛ ሱንꬃ፥ ‹ሎኣሚ› ጋ ጼይጋ» ጊዴስ። †

ኢስራኤሌ ኣሳስ ኢሜቲዳ ሂዶታ

10 ጊዲኮካ ኢስራኤሌ ኣሳይ ቆዳይ ባይንዳ ኣባን ሻሚንታ ማላ ዳራና። ሃኢ ጾሲ፥ «ኢንቴ ታ ዴሬ ዴኬታ» ጌቴቲዳሶሆን፥ «ኢንቴ ዴኦ ጾሳ ናይታ» ጌቴቲ ጼይጌታና ዎዴይ ያና። * 11 ሄ ዎዴ ዩሁዳ ኣሳይኔ ኢስራኤሌ ኣሳይ ሲሚዲ ኢሲኖ ጊዳና። ናምኣቲ ባንታና ኣይሳናዴ ኢሲ ኣስ ዶራና። ቃሴካ ኢስቲ ባንታ ዴሬን ዲቻኒኔ ዱሬቴꬃን ዴኣና። ኢዝራኤሌ ጋላሳይ ጊታ ጊዳና።

2

1 ሄሳ ጊሻስ ኢንቴ ኢንቴ ኢሻታ ኢስራኤሌ ናይታ፥ «ኣሚ»* ኢንቴ ሚቼታካ «ኡሩሃማ» ጊ ሱንꬂቴ።

ኣማኔቶንታ ኢጺዳ ኢስራኤሌ ኣሳ ቃጻዬቴꬅ

2 «ታ ናይቶ! ኢንቴ ኣዮ ዞሪቴ፤

ሃይሳፌ ጉዬ ኢዛ ታስ

ማቾ ጊዱኩ፤

ታኒካ ኢዚስ ኣዚና ጊዲኬ፤

ባ ሲንꬃፌ ላይማ ሱኬ ሃኖ፥

ባ ዎዲራ ጊዶፌ

ላይማቴꬅ ዲጉ።

3 ኢዛ ሲሞንታ ኢጺኮ

ኢዛ ባ ኣዬይ ኡሎፔ

ካሎ ዬሌቲዳ ማላ

ታ ኢዞ ጺሬ ካሎ ኣሻና።

ባዞ ማላኔ ሜላ ቢታ ማላ

ታ ኢዞ ኦꬃና።

ታ ኢዞ ሃꬃ

ሳሞን ዎꬋና።

4 ላይማ ማጫሳፌ

ዬሌቲዳ ጊሻስ

ኢዚ ናይታስ ታ ሚሼቲኬ።

5 ኢስታ ኣያ ላይማ፤

ካዉሻ ሃኖን ሻራዱስ።

ኢዛ ባ ዶናራ፥

‹ታኒ ታ ላጌꬆታኮ ባይስ፤

ኢስቲ ታስ ካꬂኔ ሃꬄ፥

ሱፌፔኔ ሌኤ ሃሬፔ

ዳዴቲዳ ማይኦ፥

ዎጋራ ዛይቴኔ

ዎይኔ ኡሹ ኢማና› ጋዱስ።

6 ሄሳ ጊሻስ ታኒ ኢዚ ኦጌ

ኣጉንꬃራ ጎርዳና፤

ኢዛ ኬዛና ፔንጌ

ዴሞንታ ማላ

ታኒ ጊምቤ ዩሻ

ኣꬃ ጎርዳና።

7 ኢዛ ባ ላጌꬆታ

ዴማናስ ዎጻና ሺን

ኢስታኮ ጋካናስ ዳንዳዩኩ።

ኢዛ ኢስታ

ዳሮ ኮያና ሺን ዴሙኩ፤

ሃይሳፌ ጉዬ፥

‹ሃይሳ ሃ ዱሳፌ

ታስ ካሴ ዱሳይ ሎኦ፤

ሄሳ ጊሻስ ቤኒ ታ ኣዚናኮ

ታ ሲማ ባና› ጋና።

8 ታኒ ኢዚስ ካሴ ካꬅ፥

ዎይኔ ኡሺኔ

ዎጋራ ዛይቴ ኢሚዳይሳኔ

ቃሴካ ኢዛ ባኣሌ ጌቴቲዛ

ኤቃ ጾሳስ ያርሾ ቢራኔ

ዎርቃ ኢዚስ ዳርሲዳይ

ታና ጊዲዳይሳ

ኢዛ ሻካ ኤራቤኩ።

9 ሄሳ ጊሻስ

ካꬂ ካጺዛ ዎዴ

ሃ ካጺዛ ካꬃ፥

ዎይኔ ኣይፌይ ቴሪዛ ዎዴ

ዎይኔ ኡሻ፥

ታኒ ኢዚፔ ዎꬃ ኤካና።

ሄሳꬆካ ኢዛ ባ ካሎቴꬃ

ካሞንታ ማላ ሱፌፔኔ

ሌኤ ሃሬፔ

ዳዴቲዳ ማይኦዛ

ታ ኢዚፔ ቃራ ኤካና።

10 ኢዚ ላጌꬆታ ሲንꬃን

ታ ኢዞ ካሎ ኣሻና፤

ኢዞ ታ ኩሼፔ

ኣሻናይ ዴና።

11 ኢዛ ባ ኡፋይሳ ባኣሌታ ኡባ፥

ላይꬃን ላይꬃን

ቦንቺዛ ባኣሌታ፥

ኣጊና ጼሮን ጼሮን

ቦንቺዛ ባኣሌታ፥

ሳምባታታኔ ሃራ ኢዛ

ዱማ ዱማ ዶራ

ቦንቺዛ ባኣሌታ

ናምኣንꬆ ኦꬆንታ ማላ

ታ ዲጋና።

12 ኢዛ ባ ላጌꬆታፔ

ባስ ዋጋ ጋዳ

ኤኪዳ ዎይኔ ሚꬃታኔ

ባላሴ ሚꬃታ ታ ꬎቃላና።

ኢስታካ ዎራ ዶኣቲ ማና።

13 ባኣሌ ጌቴቲዛ ኤቃ ጾሳስ

ኤጻኔ ጩዋሳናሲኔ

ሎኦ ጌጼ ዎꬃዳ

ኢዛ ባ ላጌꬆታ ካላዳ

ታና ኣጊዳ ጊሻስ

ታ ኢዞ ቃጻያና።

ጾሲ ባ ዴራ ሲቂዛ ሲቆ

14 «ሄሳ ጊሻስ ታ ኢዞ

ማቃዳ ባዞ ኤፋና፤

ሄን ታ ኢዚራ ሲቆ ቃላን

ሃሳይሳና።

15 ካሴ ኢዚ ዎይኔ ኣታኪልቴዛ

ታ ኢዚስ ዛራና፤

ሜቶ ሾባ ታ ኢዚስ

ሂዶታ ፔንጌ ሂስታና፤

ሄን ኢዛ ጊብጼፔ ኬዚዳ ጋላስ

ናቴꬃን ዳሼ ዬጺዳ ማላ

ዬጻና።*

16 ኢዛ ሄ ጋላሲ ታና፥

‹ታ ኣዚናዞ› ጋ ጼይጋና ኣቲን

ሃይሳፌ ጉዬ፥

‹ባኣሌ› ጌቴቲዛ

ኤቃ ጾሳ ሱንꬃን

ታና ጼይጉኩ።

17 ባኣሌ ጌቴቲዛ

ኤቃ ጾሳታ ሱንꬃ

ታ ኢዚ ዶናፔ ዲጋና፤

ሃይሳፌ ጉዬ

ኢስታ ሱንꬂ ዴንዴና።

18 ሄ ዎዴ ዶኣታራ፥

ካፎታራኔ ቢታ ቦላ

ጎሼቲዛ ሜꬌቴꬅ ኡባታራ

ታ ኢንቴ ጊሻስ ጫቄታና።

ኡባይካ ሳሮን ዳና ማላ

ኦላ፥ ቶራኔ፥ ማሻ

ቢታ ቦላፌ ታ ዲጋና።

19 ሃኔ ኢስራኤሌ!

ታ ኔና ሜርናስ ታስ ጊጊሳና፤

ታ ኔስ ጺሎቴꬃኒኔ

ሱሬቴꬃን ፒርዳና፤

ኣጎንታ ሲቆኒኔ ቃꬌታን

ታ ኔና ታስ ኦይቻ ጊጊሳና።

20 ታኒ ኣማኔታዳ ኔና

ታስ ማቾ ጊጊሳና።

ኔኒካ ታኒ

ጎዳ ጊዲዳይሳ ኤራና።

21 «ሄ ጋላስ ታኒ ዛሮ ኢማና፤

ታኒ ሳሎ ኣዛዛና፤

ሳሎይካ ሳኣስ ዛሮ ኢማና።

22 ቢታይ ካꬅ፥ ዎይኔ ኡሹኔ

ዛይቴ ኢማና፤

ኢስቲካ ኢዝራኤሌስ ዛሮ ጊዳና።

23 ታኒ ታ ዴሬዮ ቢታ ቦላ ቶካና።

‹ማሮቴꬂ ባይንዳሮ› ጌቴቲዳሮ

ታ ዛራዳ ማራና፤

‹ታ ማሪኬ› ጊዳይሳካ

ዛራ ማራና፤

‹ኢንቴ ታ ዴሬ ዴኬታ›

ጌቴቲዴታ።

‹ታ ዴሬታ› ጋዳ

ታ ጼይጋና ጋና፤

ኢስቲካ ታና፥

‹ኔኒ ኑ ጾሳ› ጋና» ጌስ። *

3

ሆሴኤይ ባ ማቼይራ ማቃይኒዴስ

1 ጎዳይ ታና፥ «ኢስራኤሌ ኣሳይ ሃራ ጾሳታኮ ሲሚዲ ዛቢቤ ኡኬꬂ ሺሻና ኮዪዴስ፤ ሄሳራካ ጎዳይ ኢስታ ሲቂዛይሳ ማላ ኔካ ባዳ ባ ላጌꬆታ ሲቃዳ ላይማታሼ ዲዛ ካሴ ኔ ማቼዮ ዛራዳ ሲቃ» ጊዴስ።

2 ሄሳ ጊሻስ ታ ኢዞ ታማኔ ኢቻሹ ሳቂሌ ቢራኒኔ 150 ኪሎ ባንጋን ሻማዲስ። 3 ታ ኢዞ፥ «ኔ ላይማቲዛይሳኔ ሃራ ኣስ ካሊዛይሳ ኣጋዳ ታናራ ዳሮ ዎዴ ጺሎቴꬃን ዴኣ፤ ታኒካ ኔናራ ኣማኔቴꬃን ዳና» ጋ ዞራዲስ።

4 ሄሳꬆካ ኢስራኤሌ ኣሳይ ካዎይ ባይንዳ ዎይኮ ካሌꬂዛዴይ ባይንዳ፥ ያርሾይ ባይንዳ ዎይኮ ኤቃ ጾሳታ ሃዉልቴይ ባይንዳ፥ ቄሴቴꬃ ማይኦይ ባይንዳ ዎይኮ ኤቃ ጾሳታ ሚስሌይ ባይንዳ ዳሮ ዎዴ ዴኣና። 5 ሄሳፌ ጉዬ ኢስራኤሌ ዴሬይ ጎዳ ባ ጾሳኮኔ ባ ካዎ ዳዊቴኮ ሲማና። ዉርሴꬃ ዎዴ ኢስቲ ያሻን ኮኮሪሼ ጎዳኮኔ ኢዛ ኣንጆኮ ያና።

4

ኢስራኤሌ ቦላ ዴንዲዳ ሞቶ

1 ሃኖ ቢታይ ቦላ ዲዛ ኣሳ ኡባ ቦላ

ጎዳይ ሺሺዛ ሞቶይ ዴስ።

ሄሳ ጊሻስ ኢስራኤሌ ኣሳዉ!

ኢዚ ኢንቴና ጊዛይሳ ሲዪቴ፤

«ሃኖ ቢታይ ቦላፌ

ኣማኔቴꬃይ፥

ሲቆይኔ ጾስ ኤሮይ ꬋይዴስ።

2 ሃን ዲዛይ ቃንጌꬅ፥ ዎርዶ፥

ሼምፖ ዎꬎ፥ ላይማቴꬂኔ

ጫቂዳ ቃላ ሙሲ ጻላ ዴስ።

ጌኔይኔ ሼምፖ ዎꬎይ

ዳሪ ዳሪ ቤስ።

3 ሄሳ ጋሶን ቢታይ ቦላ

ኮሻይ ዬስ፤

ኢዚ ቦላ ዲዛይ ዉሪ ጊልቄስ፤

ሜሄቲ፥ ዶኣቲ፥ ካፎቲኔ

ኣባ ጊዶን ዲዛ ሞሌቲ

ኡባይ ዉሬቴስ።»

ጎዳይ ቄሴታ ቦላ ሃንቄቲዴስ

4 ጎዳይ፥ «ኢንቴኖ ቄሴቶ

ታ ኢንቴና ሞቲዛ ሚሺ ዴስ፤

ሄሳ ጊሻስ ኦኒካ

ሃራ ኣሳራ ፓላሜቶፎ፤

ቃሴ ኦኒካ ሃራ ኣስ ሞቶፖ።

5 ኢንቴ ኦማርሲኔ ጋላስ

ꬉጴቴታ፤

ናቤቲካ ኢንቴናራ

ꬉጴቴቴስ።

ሄሳ ጊሻስ ታኒ ኢንቴ ኣዮ

ኢስራኤሌ ꬋይሳና።

6 ታ ዴሬዛስ ኤራቴꬂ

ፓጪዳ ጊሻስ ꬋይዴስ።

ኢንቴ ታና ኤራናስ

ኮዮንታ ጊሻስ

ታኒካ ኢንቴ ታስ ቄሴታ ጊዲ

ኦꬃና ማላ ኮይኬ።

ኢንቴ ታ ዎጋ ባሌቲዳ ጊሻስ

ታኒካ ኢንቴ ናይታ ባላና።

7 ቄሴታ ቆዳይ ዳሪ ዳሪ ቢሺን

ኢስቲ ታ ቦላ ኦꬂዳ ናጋራይ

ዳሪ ዳሪ ቢዴስ፤

ባንታ ቦንቾካ

ካዉሻን ላሚዳ።

8 ታ ዴሬዛ ናጋራይ

ኢስታስ ሙሳስ ኪዪዴስ፤

ሄሳ ጊሻስ ዴሬይ

ናጋራ ኦꬂዛይሳ

ኬሂ ዶሲዳ።

9 ኢንቴ ቄሴቲካ ዴራፔ

ዱማቴኬታ፤

ሄሳ ጊሻስ ታ ኡባካ

ኢዛዴ ሃኖ ማላ ኢዛ ቃጻያና፤

ኢዛ ኦሶ ማላካ ኢዛስ ኢማና።

10 ታ ዴሬይ ታና ጎዳ

ኣጊዳ ጊሻስ

ኢስቲ ማናሺን

ካሌቴና፤

ላይማታናሺን

ጮራቴቴና» ጌስ።

ጎዳይ ኤቃ ጾሳታስ ጎይኖ ኢጼስ

11 «ላይማቴꬃስ፥

ጫሊዳ ዎይኔ ኡሻስ፥

ማልኦ ዎይኔ ኡሻ ሱኬስ

ባንታና ኣꬂ ኢሚዳ፤

ሄሳንቲ ታ ዴሬዛ

ዎዚና ኤኪዳ።

12 ሄሳ ጊሻስ ሚꬃፌ ኦሴቲዳ

ኤቃ ጾሳ ዞሬ ኦይቼቴስ፤

ኢስቲ ኢዛን ማሮꬂዛ ጉፌዚካ

ኢስታስ ዛሮ ኢሚዛ ሚሳቴስ፤

ላይማቴꬃ ቆፋይ ባሌꬂዴስ፤

ባንታ ጾሳስ

ኣማኔቲቤቴና።

13 ዙማይ ዲዛሶን ዲዛሶን

ያርሾ ያርሼቴስ፤

ዙምቡላታ ቦላ፥

ጊታ ዳሻ ሚꬃታ

ኩዋ ጋርሳን

ጹጌቲዛ ያርሾ ያርሼቴስ።

ሄሳ ጋሶን ኢንቴ ማጫ ናይቲ

ላይማን ዳና፤

ኢንቴ ናይታ ማቼቲ ላይማታና።

14 ኢንቴ ማጫ ናይቲኔ

ኢንቴ ናይታ ማቼቲ

ላይማቲሺን ታኒ ኢስታ ቃጻይኬ፤

ጋሶይካ ኢንቴ ኣቱማሳቲ

ላይማ ማጫሳታራ ሱኬቴቴስ፤

ኤቃ ጾሳታስ ላይማቴꬃ

ያርሾ ሺሺዛይታራ

ኢንቴካ ኢዛꬆ ያርሼታ።

ሄሳ ጊሻስ ኣኬካይ ባይንዳ

ዴሬይ ꬋያና።

15 «ኢንቴኖ ኢስራኤሌ ኣሳቶ!

ኢንቴ ላይማቲኮካ

ዩሁዳ ኣሳይ

ላይማታና ማላ ኦꬆፍቴ፤

ሄሳ ጊሻስ ታስ ጎይናናስ

ጌልጌላ ዎይኮ

ቤቲ-ኣዌኔ ጌቴቲዛሶ ቦፒቴ፤ *

‹ዴኦ ጎዳይ ቤዪን› ጊዲ

ታ ሱንꬃን ጫቆፍቴ።

16 ኢስራኤሌ ዴሬይ ማካላንቻ

ኡሳ ማላ ማካሊዴስ፤

ሂስቲን ጎዳይ ኢስታ

ዶርሳ ላቃታ ማላ

ሎኦሶን ዎስቲ ሄማኔ?

17 ኤፍሬሜይ ኤቃ ጾሳታ ጎይኖን

ኦይኬቲዳ ጊሻስ

ኢስታ ጌዴ ኣጋጊቴ።

18 ዎይኔ ኡሹ ኡዪዳፔ ጉዬ

ላይማቴቴስ።

ኢስታ ኣይሲዛይቲካ

ዬላቺዛ ሚሽ ዶሴቴስ።

19 ኢስታ ጎቴ ጫርኮይ ፒቲ ኤፋና፤

ኢስታ ያርሾይ ኢስታ ቦላ

ዬላ ኤሃና።

5

1 ኢንቴኖ ቄሴቶ ሃይሳ ሲዪቴ!

ኢስራኤሌ ኣሳቶ ኣኬኪቴ!

ካዎ ኬꬃ ኣሳቶ

ሃይሳ ኤዝጊቴ!

ሄኮ ፒርዳይ ኢንቴ ቦላ ዪዴስ፤

ጋሶይካ

ኢንቴ ሚጺጳን ናርጻ፥

ታቦሬ ዙማን ጊቴ ጊዲዴታ።

2 ማካላንቻቲ ሼምፖ ዎꬎ

ካሴፔ ሃ ዳርሲዳ፤

ሄሳ ጊሻስ ታኒ ኢስታ

ኡባካ ቃጻያና።

3 ታኒ ኢስራኤሌ ኣሳ ኡባ ኤራይስ።

ኢስራኤሌይ ታ ኣይፌፔ

ጌማቤኩ፤

ኤፍሬሜ፥ ኔኒ ላይማቴꬃ

ጎይኖን ቱናዳሳ። *

4 ኢስራኤሌ ኣሳይ ኦꬂዳ ሞሮይ

ኢስቲ ባ ጾሳኮ

ሲሞንታ ማላ ዲጊዴስ።

ላይማቴꬃ ኣያናይ

ኢስታ ዎዚና ኩሚዴስ።

ሄሳ ጊሻስ

ኢስቲ ጎዳ ኤሬቴና።

5 ኢስራኤሌ ኣሳ ኦቶሮይ

ኢስታ ቦላ ሲሚ ማርካቴስ።

ኢስቲ ባንታ ናጋራን ꬉጴታና።

ዩሁዳይካ ኢስታራ ኢሲፌ

ꬉጴቲ ኩንዳና።

6 ኢስቲ ጎዳ ኮያናስ

ባንታ ዉዴ ሜሄታኔ

ሚዛታካ ላጊ ኤፋና፤

ጊዶ ኣቲን ኢዚ ኢስታፌ

ሻኬቲዳ ጊሻስ

ኢስቲ ኢዛ ዴሜቴና።

7 ኢስቲ ኤቃ ጾሳታስ

ጎይኒዛ ጊሻስ

ጎዳስ ኣማኔቲቤቴና፤

ኢስቲ ላይማን ናይታ ዬሊዳ።

ሄሳ ጊሻስ ኢስቲ ኣጊና ጼሮን

ቦንቺዛ ባኣሌይ

ኢስታኔ ኢስታ ናይታ

ኢሲፌ ꬋይሳና።

ኢስራኤሌኒኔ ዩሁዳ ጊዶን ዴንዳና ኦላ

8 ኣሳይ ኦላስ ኬዛና ማላ

ጊቢኣን ዛዬ ዛዪቴ፤

ኤራማን ጹሩምባ ፑኒቴ።

ቤቲ-ኣዌኔን፥

‹ቢኒያሜ ባጋቶ!

ኑ ኢንቴናራ ዶስ› ጊሼ ዋሲቴ።

9 ቂጻቴይ ዪዛ ዎዴ

ኤፍሬሜይ ቡላ ጊዳና፤

ሃይሲ ኢስራኤሌ ቦላ

ጋካናይሳ

ታ ሎኤꬃ ኤሪሳይስ» ጌስ።

10 ጎዳይ፥ «ዩሁዳ

ካሌꬂዛይቲ ꬋስ

ሾዲዛ ኣሳ ማላ

ጊዲዳ ጊሻስ

ታኒ ታ ሃንቆ ሃꬃ ዲኦ ማላ

ኢስታ ቦላ ዬዳና።

11 ኢስራኤሌ ኣሳይ ሃዳ ጾስ

ካሎን ሚኒዴስ።

ሄሳ ጋሶን ናቄቲዴታኔ

ፒርዳን ቆሄቲዴታ።

12 ሄሳ ጊሻስ ታኒ

ኢስራኤሌ ኣሳ ፒኖ ማላ፥

ዩሁዳ ኣሳስ ቃሴ

ቁኖ ማላ ጊዳና።

13 ኢስራኤሌይ ባ ሳኮዛ፤

ዩሁዳይካ ባ ማዱንꬃ ቤኢዲ

ኢስራኤሌይ ኣሶሬኮ

ባ ኣይፍሶ ዛራዱስ፤

ኢስራኤሌይ ማዶ ዴማናስ

ጊታ ኣሶሬ ካዎኮ

ቃስታኔ ኪታዱስ።

ጊዶ ኣቲን ኢዚ ኢንቴና ኣሻናስ

ዎይኮ ኢንቴ ማዱንꬃ

ፓꬃናስ ዳንዳይቤና።

14 ሄሳፌ ዴንዲዳይሳን

ታኒ ኢስራኤሌስ ጋሞ ማላ

ዩሁዳስካ ዎዳላ

ጋሞ ማላ ጊዳና፤

ታ ኢስታ ኒፊፊ ሂስታ

ሜንꬄሬꬃ ዬጋና፤

ቦንቃ ኤካዳ ባና፤

ኦኒካ ኢስታ ታ ኩሼፔ

ኣሻናስ ዳንዳዬና።

15 ኢስቲ ባ ባላ ኤሪዲ ታኮ ሲማና ጋካናስ

ታኒ ኢስታፌ ሃካና።

ኢስታ ቦላ ሜቶይ ዳሪዛ ዎዴ

ኢስቲ ታና ሚንꬂ ኮያና» ጌስ።

6

ዎዚናፔ ጊዶንታ ማሮቴꬅ

1 ዴሬዚ፥ «ሃ ዪቴ፥

ኣኔ ጎዳኮ ሲሞስ!

ኢዚ ኑና ሜንꬂዳ ማላ

ኢዚካ ኑና ዛሪዲ ኮላና፤

ኢዚ ኑና ማዱንꬂዳ ማላ

ዛሪዲካ ኢዚ ኑ ማዱንꬃ

ፓꬃና።

2 ናምኡ ጋላሳታፔ ጉዬ

ኢዚ ኑና ቤጎꬃና፤

ሄꬓንꬆ ጋላስ

ኢዚ ኑና ዴንꬃና፤

ኑኒካ ኢዛ ሲንꬃን

ፓጻ ዳና።

3 ኣኔ ኑኒ ጎዳ ኤሮስ!

ኑ ኢዛ ሎኤꬂ ኤራናስ

ኣኔ ሚኔቶስ!

ኢዚ ዎንታ ፖኦ ማላ

ኑስ ቆንጫና፤

ቢታ ካልሲዛ ኣሱራ ኢራ ማላኔ

ባልጎ ኢራ ማላ

ኢዚ ኑኮ ያና» ጌስ።

4 ጎዳይ፥ «ኤፍሬሜ ኣሳቶ!

ዩሁዳ ኣሳቶ!

ታ ኢንቴና ዎስቲኮ ሎኦ?

ኢንቴ ታና ሲቂዛ ሲቆይ

ማላዶ ሻራ ማላኔ

ማላዶ ጻዛ ማላ

ጮ ቲምኢ ጊ ኤሶን ꬋዬስ።

5 ሄሳ ጊሻስ

ታኒ ታ ናቤታ ባጋራ

ኢንቴና ቃንጼሬꬃዲስ፤

ታ ዶናፔ ኬኢዛ ቃላን

ታ ኢንቴና ዎꬋዲስ።

ታ ፒርዳይካ ኢንቴ ቦላ

ዎልቃንꬃ ማላ ፖኢዴስ።

6 ታኒ ያርሾፌ ኣꬃዳ ማሮቴꬅ ዶሳይስ።

ጹጌቲዛ ያርሾፌ ኣꬃዳ

ጾስ ኤሮ ዶሳይስ። *

7 ኢስቲ ቃሴ ካሴ ኣዳሜ

ጌቴቲዛሶን

ታናራ ጌሊዳ

ጫቆ ቃላ ላሊዳ፤

ሄንካ ኢስቲ ታናን

ኣማኔቲቤቴና።

8 ጋላኣዴይ ሱꬃን ሞሬታዱስ፤

ኢታ ኣሳታ ዱሳሶ ጊዳዱስ።

9 ፓንጋቲ ኣሴ ዎꬋናስ

ዛማዲዛ ማላ

ቄሴቲካ ዙፔቲዲ ሄሳꬆ ኦꬄቴስ።

ጌዴ ሴኬሜ ኤፊዛ ኦጌ ቦላካ

ናጊ ናጊ ኣስ ዎꬌቴስ፤

ዬላቺዛ ኢታ ሚሽ

ኦꬄቴስ።*

10 ዲዢጊንꬂዛ ኢታ ሚሽ

ኢስራኤሌን ቤያዲስ፤

ኤፍሬሜይ ኤቃስ ጎይኖኒኔ

ላይማቴꬃን ቱኒዴስ።

11 «ኢንቴኖ ዩሁዳ ኣሳቶ!

ታ ኢንቴና ቃጻያና ጋላስ

ባራ ዎꬃዲስ።

7

1 «ታኒ ታ ዴሬ ኢስራኤሌ

ኣሳ ፓꬃናሲኔ

ዛራዳ ዱሬሳናስ ኮይዛ ዎዴ፤

ኤፍሬሜ ናጋራይኔ

ሳማሪያ ኣሳ ኢታቴꬂ

ኬሂ ዳሪ ቤቲዴስ።

ኢስቲ ኢሶይ ኢሳስ ዎርዶቴቴስ፥

ካይሶቲ ኬꬄ ቦኪ ጌሊዲ

ካይሶቴቴስ፥

ፓንጋቲ ኦጌ ቦላ

ኣꬎሶን ኣꬎሶን

ቦንቄቴስ።

2 ጊዶ ኣቲን ታኒ ሃይሳ

ኢስታ ኢታቴꬃ ዉርሳ ኤሪዛይሳ

ኢስቲ ኣኬኪቤቴና።

ሄሳ ጊሻስ ኢስታ

ኢስታ ናጋራይ ጊዶꬂ

ዎꬂዴስ፤

ኢስታ ኢታ ኦሶይ

ታፔ ጌሚቤና» ጌስ።

ካዎ ኬꬃን ዴንዲዳ ኢታ ማቆ

3 ጎዳይ፥ «ኢስቲ ካዎዛ ባ ኢታቴꬃን

ሃላቃታካ ባንታ ዎርዶን

ባሌꬄቴስ።

4 ኢስቲ ዉሪካ ላይማቲዛይታ፥

ቡኬሶይ ዴንዳና ጋካናስ

ዳቦ ኡኪዛዴይ

ታማ ኤꬃናስ

ኮሾንታ ሴሊሲዳ ጮጬ ማላ።

5 ኑ ካዎዛ ባኣሌ ጋላስ

ሃላቃቲ ዎይኔ ኡሻን

ማꬆ ሌላ ጊዳ።

ኢዚካ ቂꬊዛይታራ ዙፔቲዴስ።

6 ኢስታ ዎዚናይ

ጮጬ

ታማ ማላ ሴሊዴስ፤

ጌኔን ኢዛኮ ሺቄቴስ።

ኢስቲ ኦማርሲ ኩሜꬂ

ሃንቆ ጩዋቲሼ ኣቄቴስ

ዎንቴꬃ ጋላስ ኤጺዛ ታማ ማላ

ፖፖልኡ ጌቴስ።

7 ዉሪካ ታማ ጮጬ ማላ ሴሊዳይታ፤

ባንታና ኣይሲዛይታ

ዲፒ ሂስቲ ዉርሲዳ።

ኢስታ ካዎቲካ ኩንዲዳ፤

ኢስታፌ ኦኒካ

ታኮ ሺቂቤና።

ኢስራኤሌ ኣሳይ ሃራ ካዎቴꬃታራ ዋላኬቲዴስ

8 «ኤፍሬሜይ ሃራ ካዎቴꬃታራ ዋላኬቲዴስ፤

ኢዚ ሺሬቶንታ ኣቲዳ

ኡኬꬃ ማላ።

9 ኣላጋቲ ኢስታ ዎልቃ ሚዳ፤

ጊዶ ኣቲን ኢስቲ ሄሳ

ኤሪቤቴና።

ኢዛ ሁኤይ ፑሉንꬅ ጫዲዴስ፤

ጊዶ ኣቲን ኢዚ ሄሳ ኤሪቤና።

10 ኢስራኤሌ ኣሳ ኦቶሬቴꬂ

ኢስታ ቦላ ማርካቴስ፤

ሄሲ ዉሪ ሃኒንካ

ኢስቲ ጎዳ ባንታ ጾሳኮ

ሲሚቤቴና፤

ኢዛካ ኮዪቤቴና።

11 «ኢስራኤሌ ኣሳይ ኤሌ ባሌቲዛኔ

ቆፋይ ባይንዳ

ሃራጴ ካፎ ማላ።

ኢሲቶ ጊብጼ ጼይጌስ፤

ሃራ ዎዴ

ቃሴ ኣሶሬኮ ሲሜስ፤

12 ኢስቲ ፒራꬊሺን ታ ጊቴ

ኢስታ ቦላ ዬጋና፤

ሳሎ ካፎታ ማላ

ዱጌ ጎቻ ዎꬃና፤

ኢስቲ ኦꬂዳ ኢታ ኦሶ ጊሻስ

ታ ኢስታ ዴሬ ሲንꬃን

ቃጻያና።

13 ኢስቲ ታፔ ሃኪ ቢዳ ጊሻስ

ኢስታስ ኣዬ ኣና!

ታ ቦላ ኢስቲ ማካሊዳ ጊሻስ

ኢስታ ቦላ ꬋይሲዛዚ ዮ፤

ታኒ ኢስታ ዎዛና ኮያዲስ፤

ኢስቲ ጊዲኮ ታ ቦላ

ዎርዶ ሃሳዬቴስ።

14 ኢስቲ ባ ሂጻ ቦላ

ኢቺዲ ዬኬቴስ፤

ጊዶ ኣቲን ዎዚናፔ

ታኮ ዎሴቴና፤

ካꬃሲኔ

ኡሻስ ሺቄቴስ፤

ጊዶ ኣቲን ታፔ ሼርኢ ጊዳ።

15 ታኒ ኢስታ ታማርሳዲሲኔ

ኢስታ ሚንꬃዲስ፤

ኢስቲ ጊዲኮ ታ ቦላ ዴንዲዳ።

16 ታፔ ሃኪዲ

ሃዳ ሚሻኮ ሲሚዳ፤

ኢስቲ ጫዳና ጾንጊን

ዎራ ቢዛ ቶራ ማላ።

ኢስታ ካሌꬂዛይቲካ

ባንቲ ሃሳይዛ ኢታ

ቃላ ጋሶን

ማሻን ዉራና፤

ሄሳፌ ዴንዶይሳን ኢስቲ ጊብጼ

ቢታን ቂꬌስ ኣታና።

8

ኢስራኤሌ ኣሳ ቦላ ዪዳ ጎዳ ሃንቆ

1 «ኣሳይ ታናራ ዲዛ

ጫቆ ቃላ ላሊዴስ፤

ታ ዎጋ ቦላካ ማካሊዴስ።

ሄሳ ጋሶን ሞርኬይ

ኣርጋንꬃ ማላ

ጎዳ ኬꬃ ቦላ

ኣላንꬄስ።

ሄሳ ጊሻስ

ኢስቲ ናጌታና ማላ

ዛዬ ፑና!

2 ኢስቲካ፥ ‹ጾሳዉ!

ኑ ኔና ኤሮስ› ጊሼ

ታኮ ዋሴቴስ።

3 ጊዶ ኣቲን ኢስራኤሌ ኣሳይ

ሎኦ ሚሽ ኢጺዳ ጊሻስ

ሞርኬይ ኢስታ ጎዳና።

4 «ታ ሼኔ ጊዶንታ ኢስቲ ባስ

ካዎታ ካዎꬂዳ፤

ታና ኦይቾንታ ዲሼ

ዳናታ ዶሪዳ፤

ባ ቢራፔኔ ባ ዎርቃፌ

ባና ꬋይሳና ኤቃ ጾሳታ

ባስ ኦꬂዳ።

5 ሳማሪያ ዴሬ ኣሳቶ!

ማሪ ሚሳቲሲ ኢንቴ ሜꬊዳ

ኤቃ ጾሳቲ ታና ሻቴቴስ።

ታ ሃንቆይ ኢንቴ ቦላ

ታማ ማላ ኤጼስ፤

ኢንቴ ሞሮ ኦሶን

ኣይዴ ጋካናስ ኢንቴ ጋምኣኔ?

6 ሂላንቻይ ማራ ሚስሌ

ሜꬊዳ ኤቃ ጾሳቲ

ጾስ ጊዳናስ ዳንዳዬቴና።

ሄሳ ጊሻስ

ማር ሚሳቲ ኦሴቲዳ

ሳማሪያ ኤቃ ጾሳቲ

ሜቄሬቲ ዎꬋና።

7 ኢስቲ ጫርኮ ዜሪዲ ጎቴ ሺሻና፤

ቡጻ ቦላ ኣይፌይ ዴና፤

ꬊሌይካ ቤቴና፤

ኣይፊኮካ ኣላጋቲ ማና።

8 ኢስራኤሌይ

ሃራ ካዎቴꬃታ ጊዶን

ሂራይሶ ሚሻ ማላ ጊዲዳ።

9 ባርካ ባዞ ቢታን ቶይላቲዛ

ሃርዲዳ ማላ

ጌዴ ኣሶሬ ዴሬ ቢዳ።

ባና ማዳና ማላ

ካዎታስ ሚሼ ኢሚዲ

ባስ ዳቦ ሻሚዳ።

10 ኢስቲ ባና ካዎታስ

ኣꬂ ባይዚኮካ

ሃኢ ታ ኢስታ ሺሻና፤

ካዎቲኔ ዳናቲ

ኢስታ ቦላ ጋꬂዛ

ሜቶፔ ዴንዲዳይሳን

ኢስቲ ጉጺ ጉጺ ባና።

11 «ኤፍሬሜይ ናጋራ ዉርሳናስ

ዳሮ ያርሾሶሆ ኦꬂዴስ፤

ጊዶ ኣቲን ሄ ያርሾሶሆቲ

ናጋራ ኦꬂዛሶ ጊዲዳ።

12 ታ ኢስታስ ታ ዎጋ ጋርሳን ዲዛ

ዳሮ ሚሻታ ጻፋዲስ።

ኢስቲ ጊዲኮ

ሃዳ ሚሻ ማላ ቆዲዳ።

13 ኢስቲ ሎኦ ያርሾ ሺሼቴስ

ሄ ያርሾ ኣሾዛካ ሜቴስ፤

ጊዶ ኣቲን ጎዳይ

ኢስታን ኡፋዬቲቤና።

ሄሳ ጊሻስ ኢዚ ኢስታ

ኢታቴꬃ ዛሪ ቆፓና፤

ኢስታ ናጋራ ጊሻስ ቃጻያና።

ኢስቲካ ጊብጼ ሲማና።

14 «ኢስራኤሌ ዴሬይ

ባስ ጊታ ካዎቴꬃ

ኬꬃታ ኬጺዴስ፤

ጊዶ ኣቲን ባና ሜꬊዳይሳ ባሊዴስ።

ዩሁዳ ዴሬይካ ዳሮ ሚኖ

ካታማታ ኦꬂዴስ፤

ጊዶ ኣቲን ታኒ ሄ ካታማታ ቦላ

ታማ ዬዳና፤

ኢስታ ሚጻታካ

ታማይ ማና» ጊዴስ።

9

ኢስራኤሌ ቦላ ያና ቂጻቴ

1 ኢስራኤሌ ኣሳዉ! ኡፋዬቶፍቴ!

ሃራ ካዎቴꬃታ ማላ

ኡፋይስ ኖጮጩ ጎፒቴ!

ኣይስ ጊኮ ኢንቴ ኢንቴ ጾሳስ

ኣማኔቲቤኬታ

ካꬃ ባሌ ኡባን

ላይማቴꬃስ

ኢሚዛ ዋጋ ዶሲዴታ።

2 ሄሳ ጊሻስ ሃይሳፌ ጉዬ

ኢንቴ ካꬃ ባሌፔ ካꬅ፥

ዎይኔ ጉምኢዛሶሆፔ

ዎይኔ ኡሹ ዴሜኬታ።

ኦራꬃ ዎይኔ ኡሺካ

ኢንቴስ ፓጫና።

3 ኢስራኤሌ ዴሬይ ጎዳይ

ኢስታስ ኢሚዳ ቢታን ኡቴና።

ኤፍሬሜይ ዱጌ ጊብጼ ሲማና፤

ኣሶሬካ ቢዲ ቱኒዳ ካꬅ ማና።

4 ሄን ጎዳስ ዎይኔ ኡሹ

ያርሻናስ ዳንዳዬቴና፤

ኢስታ ያርሾይካ

ጎዳ ኡፋይሴና።

ሄሳ ጊሻስ ኢስታስ ያርሾዚ

ሾቻ ካꬅ ጊዳና፤

ኢዛ ሚዛ ኡባይ ቱናና።

ሄ ካꬃዚ ጮ ጋፋስ

ሚዛ ካꬅ ጊዳና ኣቲን

ጎዳ ኬꬅ ያርሾስ ሺቄና።

5 ሂስቲን ኢንቴ ዱማ ዱማ

ባኣሌ ጋላሳታኒኔ

ጎዳ ባኣሌ ጋላሳታን

ኣይ ኦꬄቲ?

6 ኢስቲ ባሻፌ ኣታናስ ቤቲኮካ

ጊብጼይ ኢስታ ሺሻና፤

ሜምፒሳ ጌቴቲዛሶን

ኢስታ ሞጋና፤

ኢስቲ ሃሪዳ ቢራይ ዉሪካ

ሻራፋ ማይኢ ኣታና፤

ኢስታ ዱሳሶ

ኡባ ኣጉንꬂ ላታና።

7 ቃጻያና ዎዴይ ጋኪዴስ፤

ፒርዳ ጋላሲካ ጋኪዴስ፤

ሄሳ ኢስራኤሌ ኣሳይ ኤሮ።

ኢንቴ ኦꬂዳ ናጋራይ

ዳሮ ጊዲዳ ጊሻሲኔ

ኢንቴ ሞርኬቴꬂ ጊታ ጊዲዳ

ጊሻስ ናቤይ ኤያ ማላ፥

ጾሳ ኣያናይ ኢዛ ቦላ

ሼምፒዳዴይ

ጎሻ ማላ ቆዴቲዴስ። *

8 ናቤይ ጾሳራ ጊዲዲ

ኤፍሬሜ ናጊዛዴ፤

ጊዶ ኣቲን ኢዛ ኦጌ

ኡባን ዎጺማዴይ፥

ኢዛ ጾሳ ኬꬃን ኢጾይ

ኢዛ ናጌስ።

9 ኢስራኤሌ ኣሳይ

ካሴ ጊቢኣ ዎዴ ዲዛ

ኣሳ ማላ ኬሂ ቱኒዴስ፤

ጾሲ ኢስታ ቆሆዛ ቆፒዲ

ኢስታ ናጋራ ጊሻስ

ኢስታ ቃጻያና። *

ናጋራ ጋሶን ኢስራኤሌ ኣሳ ኩንዴꬅ

10 ጎዳይ፥ «ታኒ ኢስራኤሌ ኣሳ

ዴሚዳ ዎዴ ታስ ባዞ ቢታን

ዎይኔ ሚꬃ ኣይፌ

ዴሚዳ ሚሳቲዴስ።

ታኒ ካሴ ኢንቴ ኣዋታ

ቤኢዳ ዎዴ

ታስ ኮይሮ ካጺዳ ባላሴ ሚꬃ

ኣይፌ ቤኢዳ ሚሳቲዴስ።

ኢስቲ ባኣሊ-ፔኦሬ ጋኪዳ ዎዴ

ባንታናቴꬃ ዬላቺዛ

ኤቃ ጾሳስ ዱማሲዳ።

ኢስቲካ ሄ ባ ሲቂዛ

ኤቃ ጾሳ ማላ ቱኒዳ። *

11 ኤፍሬሜ ቦንቾይ

ካፎይ ፒራꬊዛ ማላ

ፒራꬊ ꬋያና፤

ሃይሳፌ ጉዬ ና ቃንꬃቴꬂ፥

ሻራይኔ ና ዬሎይካ ዴና።

12 ና ዬሊዲ ዲቺኮካ

ኢስቲ ꬎማና ጋካናስ

ታ ኢስታ ዎꬋና።

ታ ኢስታፌ ታ ኣይፌሶ ዛሪዳ ዎዴ

ኢስታስ ኣዬ ኣና!

13 ኤፍሬሜይ ጺሮሴ ማላ

ሎኦ ጋዴን ቶኬቲን ቤኣዲስ፤

ሃኢ ጊዲኮ ኤፍሬሜይ

ባ ናይታ ሼምፖ ዎꬊዛይታስ

ኣꬂ ኢማና።

14 ጎዳዉ! ኔ ሃ ዴራስ

ኣይ ኢማኔ?

ኣዉጫዪዛ ኡሎኔ

ሹላ ꬋንꬅ ኢማ!

ኢስራኤሌ ኣሳ ቦላ ጾሳ ፒርዳ

15 «ኢስቲ ጌልጌላን

ኦꬂዳ ኢታቴꬃ

ጋሶን ታ ኢስታ ኢጻዲስ፤

ኢስቲ ኦꬂዳ ኢታ ኦሶ ጊሻስ

ታ ኬꬃፌ ታ ኢስታ ጎዳና፤

ሃይሳፌ ጉዬካ

ታ ኢስታ ዶሲኬ፤

ኢስታ ካሌꬂዛይቲ

ኡባይ ማካላንቻታ።

16 ኤፍሬሜይ ሾጬቲዴስ፤

ኢስታስ ጻጶይካ ሜሊዴስ፤

ኢስቲ ኢሻሎን ዲቺዳ ናይታ

ታ ዎꬋና» ጌስ።

ሆሴኤይ ኢስራኤሌ ኣሳ ሴሪዴስ

17 ኢስቲ ኣዛዜቶንታ ኢጺዳ ጊሻስ

ታ ጾሲ ኢስታ ዬጊ ኣጋና፤

ኢስቲካ ካዎቴꬃታ ጊዶን

ጮ ቶይላታና።

10

1 ኢስራኤሌ ኣሳይ ዳዪዳ

ዎይኔ ሚꬃ ማላ።

ኢስቲ ዳሮ ኣይፌ ኣይፊዳ፤

ኣይፌዚ ዳሪዳ ኬና

ዳሮ ያርሾሶሆ ሜꬊዳ።

ኢስታ ቢታያ ሎኦ ኣይፌ ኢማዳ

ኢስታ ዱሬሲዳ ማላ

ኢስቲ ጎይኒዛ ቱሳታ ኣሌቄሲዳ።

2 ኢስታ ዎዚናን ጌኔይ ኩሚዴስ፤

ኢስቲ ባ ኦꬂዳ ጌኔዛ

ዋጋ ኤካና።

ጎዳይ ኢስቲ ያርሾ

ያርሺዛሶሆታ

ኡባ ላላና።

ኢስቲ ጎይኒዛ ኤቃ ጾሳ

ቱሳታካ ሾዳና።

3 ኢስቲካ፥ «ኑስ ካዎይ ዴና፤

ኑኒ ጎዳ ቦንቾንታ

ጊሻስ ካዎይ ዲዛኮካ

ኢዚ ኑስ ኣይ ኦꬃኔ?» ጋና።

4 ኢስቲ ዎርዶራ ጫቂዲ

ቃላ ጌሌቴስ፤

ሃዳ ሂዶታ ኦꬄቴስ፤

ሄሳ ጊሻስ ካꬃ ጊዶን

ማርዜራ ዲዛ ሃሩማ ማታይ

ሞኪዛ ማላ

ኢስታ ጊዶን ጌኔ ፒርዳይ ዳራና።

5 ሳማሪያ ካታማን ዲዛ ዴሬይ

ቤቲ-ኣዌኔን ዲዛ

ማራ ሚስሌን ኦሴቲዳ

ኤቃ ጾሳስ ያዬስ።

ኢዛፔ ቦንቾይ ቃሬቲ

ኪቺዳ ጊሻስ

ኣሳይ ዬኬስ።

ሄ ኤቃ ሚስሌዛ ቄሴቲካ

ዋሴቴስ።

6 ሄ ኤቃ ሚስሌዚ ጊታ ጊዲዳ

ኣሶሬ ካዎስ ኪያቴꬅ ኢሜታና።

ኤፍሬሜይ ካዉያና፤

ኢስራኤሌይካ ባንታ ኤቃ

ጾሳ ጊሻስ ዬላታና።

7 ሳማሪያ ካዎይ

ሃꬃ ጎፖንቶ ማላ

ጮ ꬋያና።

8 ኢስራኤሌስ ናጋራ ጊዲዳ

ቤት-ኣዌኔን ጎይኒዛሶሆ

ዙምቡላዚ ꬋያና፤

ኦካይኔ ኦሃይ ሞካና፤

ሄ ዎዴ ዴሬይ ዙማታ፥

«ኑና ቆቲቴ!»

ዙምቡላታካ

«ኑና ካሚቴ!» ጋና። *

ጎዳይ ኢስራኤሌ ኣሳ ቃጻያና

9 ጎዳይ፥ «ኢስራኤሌ ኣሳዉ!

ጊቢኣን ናጋራ ኦꬆሶፔ

ሃች ጋካናስ

ጌባኦኔን ናጋራ ኦꬂዛይታ

ኦላይ ዉርሲቤኔ?*

10 ታኒ ኮይዛ ዎዴ ኢስታ ቃጻያና፤

ኢስቲ ኦꬂዳ

ዳኮ ናጋራ ጊሻስ

ቂጻቴይ ኢስታ ቦላ ጋካና፤

ካዎቴꬃቲ

ኢስታ ቦላ ዴንዳና።

11 ኢስራኤሌይ ካꬅ ቡካናስ

ዶሲዛ ሜሄ ማላ፤

ጊዶ ኣቲን ሎኢዛ ኢዚ ሞርጌ ቦላ

ቃምባራ ዎꬃና፤

ኤፍሬሜ ዋጻና፤

ዩሁዳይ ጎያና፤

ያቆቤ ናይቲ

ዋጼቲዲ ቢታ ፒጻና።

12 ጎዳይ ዪዲ ጺሎቴꬅ

ኢንቴ ቦላ ኢራ ማላ

ቡኪሳና ጋካናስ

ሃና ኢንቴ ኢዛ ኮይዛ ዎዴ

ጊዲዳ ጊሻስ ኦꬃ ጎዪቴ፤

ኢንቴስ ጺሎቴꬅ ዜሪቴ፤

ሚኖ ሲቆ ኣይፌ ማጺቴ። *

13 «ኢንቴ ጊዲኮ ኢንቴ ዎልቃኒኔ

ኢንቴ ኦላ ቃራታ ዳሮቴꬃን

ኣማኔቲዲ ኢታቴꬂ ዜሪዴታ፤

ናጋራ ሺሺዴታ፤

ዎርዶቴꬃ ኣይፌ ሚዴታ።

14 ሺሊማኔይ ቤቲ-ኣርቤሌ

ጌቴቲዛ ካታማ ኦላን ካሴ

ላሊዳይሳꬆኔ

ኣዬታ ናይታራ ጋꬂ

ቢታ ቦላ

ዲንጬሬꬂ ዉርሲዳ ማላ

ሺሮይ ዴራ ቦላ ያና።

ኢንቴ ዴሬ ኣሳ ቦላ ዎልቃማ

ኦላይ ያና፤

ኢንቴ ሚጻይ ላሌታና።

15 ቤቴሌ! ኔ ኢታቴꬂ

ጊታ ጊዲዳ ጊሻስ

ኔ ቦላካ ሄሳꬆ ሃናና፤

ሄ ጋላሳያ ጋኪዛ ዎዴ

ኢስራኤሌ ካዎይ

ሙሌራ ꬋያና» ጌስ።

11

ኢስራኤሌስ ጎዳ ሲቆ

1 ጎዳይ፥ «ኢስራኤሌይ ቡሮ

ዪꬋን ዲሺን ዶሳዲስ።

ሂስታዳ ታ ናዛ

ታ ጊብጼ ቢታፌ ጼይጋዲስ። *

2 ጊዶ ኣቲን ታ ኢስታ ጼይጊዳ ኬና

ኢስቲ ታፔ ጌዴ

ሃኪ ሃኪ ቢዳ።

ባኣሌስ ያርሾ ሺሺዳ፤

ኢዛ ሚስሌታሲካ

ኤጻኔ ጩዋሲዳ።

3 ኤፍሬሜስ ኩሼዛ ኦይካዳ

ሄሜꬅ ታማርሲዳይ ታና፤

ጊዶ ኣቲን ኢስታ ፓꬂዳይ

ታና ጊዲዳይሳ

ኢስቲ ኤሪቤቴና።

4 ታ ኢስታ ቃꬌታ ዎዶሮኒኔ

ሲቆ ሳንሳላታን

ታኮ ሺሻዲስ፤

ኢስታ ሞርጌፌ

ቃምባራ ዴንꬃዲስ፤

ዚቂ ጋ ሆካዳ ኢስታ ሚዛዲስ።

5 «ሂስቲን ኢስቲ

ማሮቴꬃን ጌሎንታ ጊሻስ

ዱጌ ጊብጼ ሲሜቴኔ?

ኣሶሬይ ኢስታ ሃሬኔ?

6 ኢስታ ኢታ ሃልቾ ጊሻስ

ሞርኬ ቶራይ ኢስታ

ካታማታ ኦላና፤

ኢስታ ካታማታ ፔንጌታካ

ሜንꬄሬꬂ ዬጋና።

ኢስቲካ ሙሌራ ꬋያና።

7 ታ ዴሬይ

ታፔ ሃካናስ ኮዪዴስ፤

ጊዲኮካ ኢስቲ ታኮ ኡባፌ

ዎልቃማ ጾሳኮ ዋሲኮ

ታ ኢስታ ኣሺኬ።

8 «ኤፍሬሜ! ታ ኔና

ዎስታ ኣጋጋኔ?

ኢስራኤሌ ታ ኔና

ዎስታ ኣꬃ ኢማኔ?

ታ ካሴ ኣዳማኒኔ

ጻቦይሜን ኦꬂዳይሳꬆ

ዎስታ ኔ ቦላ ኦꬆ?

ታ ዎዚናይ ጊዶን ቃጺዴስ፤

ታ ማሮቴꬃይ

ኔና ኣሻና ዴንዲዴስ። *

9 ታኒ ኢንቴ ጊዶን ዲዛ ጌሻ

ጾሳ ኣቲን ኣስ ጊዲኬ።

ታ ሃንቆራ ኢንቴኮ ዪኬ፤

ታ ቦሻ ሃንቆ

ኢንቴ ቦላ ዬዲኬ፤

ኤፍሬሜ ዛራዳ ꬋይሲኬ።

10 «ታኒ ጎዳይ ኢስታ ኣሻናስ

ጻጊዛ ጋሞ ማላ

ታኒ ታ ቃላ ሲሲሺን

ኢስቲ ታና ካላና፤

ታ ናይቲ ኮኮሪሼ

ኣርሼይ ሞኪዛ ባጋፌ ያና።

11 ጊብጼፔ ካፎ ማላ

ኣሶሬፔ ሃራጴ ማላ

ፒራꬊ ያና።

ታኒ ኢስታ ኢስታሶሆን

ዎꬃና» ጌስ።

ኢስራኤሌ ናጋራኔ ዩሁዳ ናጋራ

12 ጎዳይ፥ «ኤፍሬሜ ዎርዶን

ኢስራኤሌይካ ጌኔን

ታና ጊዶꬂዴስ፤

ዩሁዳይ ጾሳስ

ሃሬቶንታዴ፤

ኣማኔቲዳ ጌሻዛራ

ኤቄቲዛዴ» ጌስ።

12

1 ኤፍሬሜይ ጫርኮ ሄንꬃንቻ፤

ጋላስ ኩሜꬅ ኣርሼይ ሞኪዛ

ባጋ ጫርኮ ካሌስ፤

ዎርዶኔ ማካላ ዳሪሴስ።

ኣሶሬ ዴራራ

ጫቆ ቃላ ጌሌስ፤

ዎጋራ ዛይቴ ጊብጼ ቢታ ዬዴስ።

2 ጎዳይ ዩሁዳ ዴራ ቦላ

ሺሺዛ ሞቶይ ዴስ፤

ኢዚ ያቆቤ ኢዛ

ሃኖታ ማላ ቃጻያና።

ኢዛ ኦሶ ማላ ኢዛስ ኢማና።

3 ያቆቤይ ቡሮ

ባ ኣዬይ ኡሎን ዲሼ

ባ ኢሻ ቶሆ ቂርጴ ኦይኪዴስ፤

ኣሳ ዛዋ ጋኪዳፔ ጉዬ

ጾሳራ ባጼቲዴስ። **

4 ኪታንቻራ ባጼቲዲ

ኢዛ ጾኒዴስ፤

ኢዛ ሲንꬃን ቴማ ዴማናስ

ዬኪ ዎሲዴስ፤

ኢዛካ ቤቴሌን ዴሚዴስ፤

ሄን ኢዛራ ሃሳዬቲዴስ። *

5 ጎዳይ ኡባፌ ዎልቃማ ጾሳይ

ኢዛስ ኤሬቲዳ ሱንꬃይ ጎዳ።

6 ሄሳ ጊሻስ ኔ ጾሳኮ ሲማ፤

ሲቆኔ ቱሙ ፒርዳ

ሎኤꬃ ኦይካ፤

ኡባ ዎዴ

ኔ ጾሳን ኣማኔታ።

7 «ዛልኣንቻቲ

ዎርዶ ጌዳራን ባይዜቴስ፤

ሾጬቾካ ዶሴቴስ።

8 ኤፍሬሜይ፥ ‹ታኒ ዱሬ፤

ታ ዱሬታዲስ፤

ታስ ሃይሲ ኡባይ ዲሺን

ኣይ ቆሆይካ

ዎይኮ ናጋራይ

ታ ቦላ ጋኬና›

ጊ ጬቄቴስ።

9 «ኢንቴና ጊብጼ ቢታፌ ኬሲዳ

ጎዳ ኢንቴ ጾሳይ ታና፤

ላይꬃ ባኣሌ ጋላስ

ካሴ ኢንቴ ኦꬂዛ ማላ

ኢንቴ ኢንቴ ዱንካኔን ዳና ማላ

ታ ኦꬃና።*

10 «ታኒ ካሴታዳ ናቤታስ ዮታዲስ፤

ዳሮ ኣጁታ ታ ኢስታ ቤሳዲስ፤

ኢስታ ባጋራ ሌሚሶን ዮታዲስ።

11 ጋላኣዴን ኢታቴꬂ ኩሚዴስ፤

ኣሳይካ ሹፉሮ ጻላ።

ጌልጌላን ሚርጎታ ያርሾስ

ሺሺዞ?

ኢስታ ያርሺዛሶይ ሜቄሬቲዲ

ጎሻ ጊዶን ኮሬቲዳ

ሹቻ ማላ ጊዳና» ጌስ።

12 ያቆቤይ ሜስጴጾሚያ

ባቃቲዴስ፤

ኢስራኤሌይ ማቾ ኤካናስ

ሄን ሃጋዚዴስ፤

ኢዚስ ኢማና ጪሎሻ ጊሻስ

ዶርስ ሄሚዴስ። *

13 ጎዳይ ናቤ ባጋራ ኢስራኤሌ

ጊብጼፔ ኬሲዴስ፥

ናቤዛ ባጋራ ኢስታ

ኢሻልሲ ኦይኪዴስ። *

14 ጊዶ ኣቲን ኤፍሬሜይ

ኢዛ ኬሂ ሃንቄꬂዴስ፤

ኢዛ ጎዳይ ኢዚ ሱꬅ ጉሲዳ ማላ

ቆሆዛ ኢዛ ቦላ ጋꬃና፤

ኢዚ ሌቂዛ ሌቆዛ ጊሻስ

ኢዛስ ቤሲዛዝ ቃንጻና።

13

ኢስራኤሌ ቦላ ያና ዉርሴꬃ ፒርዳ።

1 ኤፍሬሜይ ኢስራኤሌ ዴሬዛ ጊዶን

ቦንቼቲ ዲዛ ጊሻስ

ኢዚ ሃሳይሺን ኣሳይ

ኡባይ ኮኮሬስ።

ጊዶ ኣቲን ባኣሌስ

ጎይኒዳ ጊሻስ

ቆሂዴስ፤ ሃይቂዴስ።

2 ሃኢካ ናጋራ ቦላ

ናጋራ ጉጂዳ፤

ባንታ ጪንጫቴꬃን ሚስሌታ

ባስ ጊግሲዳ፤

ቢራፔ ኤቃ ጾሳታ

ባንታስ ሜꬊዳ፤

ሄይቲ ዉሪካ

ኣሳ ኩሼን ኦሴቲዳይታ፤

ሃይታ ሃ ኣሳታ ጊሻስ፥

«ኣስ ያርሾ ሂስቲ ሺሼቴስ፤

ማራ ሚስሌን ኦሴቲዳ ኤቃ

ጾሳታ ዬሬቴስ» ጌቴቲዴስ።

3 ሄሳ ጋሶን ኢስቲ ዎንታ

ማላዶ ሻራ ማላ

ጮ ቲምኢ ጋና፤

ማላዶ ጻዛ ማላካ ጮ

ዎꬊ ꬋያና፤

ዎይኮ ባንጋ ቡኪዛ ባሌፔ

ጎቴ ጫርኮይ ኤፊዛ

ሱላ ማላ ጊዳና፤

ዎይኮ ኬꬃፌ

ኬዚዲ ቤቲሼ

ጮ ꬋይዛ ጩዋ ማላ ጊዳና።

4 ጎዳይ፥ «ኔና ጊብጼፔ ኬሲዳይ

ታና ጎዳ ኔ ጾሳ፤

ኔስ ታፔ ኣቲን

ሃራ ጾሲ ዴና፤

ኔና ኣሺዳይ ታፔ ኣቲን

ሃራ ጾስ ጊዴና።

5 ባዞ ቢታን ካꬂኔ ሃꬂ ባይንዳሶን

ኔና ኢሻልሳ ዎꬃዲስ።

6 ጊዶ ኣቲን ታ ሚዚን

ኢስቲ ካሊዳ፤

ካሊዲ ኦቶሬቲዳ፤

ሄሳፌ ጉዬ ታና ባሊዳ። *

7 ሄሳ ጊሻስ ታኒ ኢስታ ቦላ

ጋሞ ማላ ያና፤

ማሄ ማላ ኦጌ ቦላ

ዛማዳ ኡታና።

8 ኢዚ ማራቲ ቦንቄቲዳ ዛርዶ ማላ

ታ ኢስታ ሾጫናኔ

ፑዜሬꬃና፤

ታ ኢስታ ጋሞ ማላ

ፑዜሬꬃ ሚታና፤

ዎራ ዶኣ ማላ ዱሴሬꬃና።

9 «ኢስራኤሌ ዴሬዞ!

ኔ ታ ቦላ ዴንዲዳ ጊሻሲኔ

ኔና ማዲዛ ታናራ

ኔ ኤቄቲዳ ጊሻስ

ኔ ꬋያና፤

10 ኔ ታና፥ ‹ታስ ካዎኔ

ሃላቃታ ኢማ› ጋዳሳ፤

ሂስቲን ሃኢ ኔና ኣሻና

ካዎይ ኣዋን ዲዜ?

ኔ ካታማታን ዲዛ

ሃላቃቲ ኡባይ

ሃኢ ኣዋን ዲዞ?*

11 ታ ሃንቄታሼ

ኢንቴስ ካዎ ኢማዲስ፤

ጊዶ ኣቲን ታኒ ቦሻንካ

ኢዛ ሻራዲስ። *

12 «ኤፍሬሜ ቆሆይ ዶሬቲዴስ፤

ኢዛ ናጋራይካ

ማዝጋቤን ጻፌቲዴስ።

13 ሚጻይ ኦይኪዳ ማጫሳ ማላ

ኢዛ ቦላ ሜቶይ ያና፤

ኢዚ ጊዲኮ

ኣꬎ ኤራቴꬂ ባይንዳ

ኤያ ና፤

ዬሌቲዛ ዎዴይ ጋኪን

ባ ኣዬይ ኡሎፔ ዬሌታናስ

ኮዮንታ ና ማላ።

14 ታኒ ኔና

ዱፎ ዎልቃፌ ኣሻና፤

ሃይቆፔካ ዎዛና።

ሃይቆ! ኔ ዎꬊዛ

ዎልቃይ ኣዋን ዲዜ?

ዱፎዞ! ኔኒ ኣስ ꬋይሲዛ ዎልቃይ

ኣዋን ዲዜ?

ታኒ ኢዛስ ቃꬌቲኬ።*

15 ኢዚ ባ ኢሻታ ጊዶን

ዱሬ ጊዲኮካ

ጎዳፔ ኪቴቲዳ ጫርኮይ

ኣርሼይ ሞኪዛ ባጋራ

ባዞ ቢታፌ ዴንዲዲ ያና።

ፑልቶይ ቶኣና፤

ሃꬃ ኦላይካ ሜላና፤

ኢዛስ ዲዛ ኣልኦ ኣቆታይ

ሚንጃ ኬꬃፌ ቦንቄታና።

16 ሳማሪያ ኣሳይ

ባንታ ጾሳ ቦላ

ማካሊዳ ጊሻስ

ባንታ ቆሆ ቶካና፤

ማሻንካ ሲፌታና፤

ቄሪ ናይቲ ቢታ ቦላ

ዲንጬታና፤

ቃንꬃራ ዲዛ ማጫሳታ

ኡሎይ ዳኬታና» ጌስ።

14

ኣሳይ ማሬታና ማላ ኣዋጄቲዳ ኣዋጃ

1 ኢስራኤሌ ዴሬዞ!

ኢንቴ ኢንቴ ናጋራ ጋሶን

ኩንዲዳ ጊሻስ

ጎዳ ኢንቴ ጾሳኮ ሲሚቴ።

2 ፓጼꬃ ቃላ ኤኪ

ጎዳኮ ሲሚዲ፥

«ኑ ናጋራ ኡባ ኣቶ ጋ፤

ኑኒ ኑ ዶናፔ ጋላታ

ሺሻና ማላ

ኔ ማሮቴꬃን ኑና ኤካ።

3 ኣሶሬይ ኑና ኣሼና፤

ኑኒ ኦላ ፓራታንካ

ኣማኔቶኮ፤

ሃይሳፌ ጉዬ ኑኒ

ኑ ኩሼን ሜꬊዳ

ኤቃ ጾሳታ፥

‹ሃይቲ ኑ ጾሳታ› ጎኮ።

ማንቆቲ ኔፔ ቃꬌቴꬅ

ዴሜቴስ» ጊቴ።

ኦራꬃ ዴኦስ ሂዶታይ ኢሜቲዴስ

4 ጎዳይ፥ «ታ ሃንቆይ

ኢስታ ቦላፌ ሲሚዳ ጊሻስ

ታስ ኣማኔቶንታ ኢጺዳ

ታ ዴራ

ታ ፓꬃና፤

ታ ኢስታ ጮ ሜላ ሲቃና።

5 ታኒ ኢስራኤሌ ኣሳስ

ፑሴ ኢራ ማላ ጊዳና፤

ኢስቲካ ሎኦ ጪሻ ማላ ጪያና፤

ሊባኖሴ ዚጋ ማላ

ጻጶ ዬዳና።

6 ኢስታ ሃጋይ ዲጫና፤

ዎጋራ ሚꬃ ማላ

ኢስቲ ሎኣና፤ ሊባኖሴ ዚጋ ማላ

ሎኦ ሳዎ ሳዋና።

7 ኢስቲ ሲሚዲ

ታ ኩዋ ጋርሳን ኡታና፤

ጫሬቻ ካꬃ ማላ

ኢስቲ ጪሊላና፤

ዎይኔ ሚꬃ ማላ ኢስቲ ጪያና።

ኢስታ ሱንꬂ ሊባኖሴ

ዴሬ ዎይኔ

ኡሻ ማላ ኡባሶን ኤሬታና።

8 ኤፍሬሜ! ታሲኔ ኤቃ ጾሳታስ

ኣይ ጋይቶቴꬂ ዲዜ?

ኔ ዎሳ ሲዪዛይኔ

ኔና ናጊዛይ ታና፤

ታኒ ኡባ ዎዴ ጪሊሊ ኡቲዳ

ሚꬃ ማላ፤

ኔ ኣይፊዛይ

ታፔ ዴንዲዳይሳና» ጌስ።

ኩሻ ቃላ

9 ኣꬎ ኤራንቻይ

ሃ ዮኦታ ኣኬካና።

ኣኬኪዛዴይ ሃ ዮኦታ ኤራና፤

ጎዳ ኦጌይ ሱሬ፤

ጺሎቲ ኢዛን ሄሜቴቴስ።

ናጋራንቻቲ ጊዲኮ

ኢዛን ꬉጴቴቴስ።

* 1:1 2ካዎ 14፡23—15፡7፤ 15፡32—16፡20፤ 18፡1—20፡21፤ 2ታሪ 26፡1—27፡8፤ 28፡1—32፡33

* 1:4 2ካዎ 10፡11

* 1:6 ሎሩሃማ ጉሲ ታ ዴራ ታ ማሪኬ ጉሳ።

† 1:9 ሎኣሚ ጉሲ ታ ዴሬ ጊዴና።

* 1:10 ኦሮ 9፡26

* 2:1 ኣሚ ጉሲ ታ ዴሬ ጉሳ።

* 2:15 ኢያ 7፡24-26

* 2:23 ኦሮ 9፡25፤ 1ጴጽ 2፡10

* 4:15 ቤት-ኣዌኔ፡ ቤት-ኣዌኔ ጉሲ ኢታቴꬃ ኬꬅ ጊዲሺን ቤትኤሌስ ኢሜቲዳ ጫቻ ሱንꬃ።

* 5:3 ኤፍሬሜ፡ ኤፍሬሜ ጌቴቲዛይሲ ኢስራኤሌስ ናምኣንꬆ ሱንꬃ።

* 6:6 ማቶ 9፡13፤ 12፡7

* 6:9 ሴኬሜይ ጾሳ ኬꬂ ዲዛሶ።

* 9:7 ሉቃ 21፡22

* 9:9 ዳና 19፡1-30

* 9:10 ታይ 25፡1-5

* 10:8 ሉቃ 23፡30፤ ኣጁ 6፡16

* 10:9 ዳና 19፡1-30

* 10:12 ኤር 4፡3

* 11:1 ኬሳ 4፡22፤ ማቶ 2፡15

* 11:8 ዛሬ 29፡23

* 12:3 ሜꬌ 25፡26

* 12:3 ሜꬌ 32፡24-26

* 12:4 ሜꬌ 28፡10-22

* 12:9 ሌዌ 23፡42-43

* 12:12 ሜꬌ 29፡1-20

* 12:13 ኬሳ 12፡50-51

* 13:6 ዛሬ 8፡11-17

* 13:10 1ሳሜ 8፡5-6

* 13:11 1ሳሜ 10፡17-24፤ 15፡26

* 13:14 1ቆሮ 15፡55

ኢዩኤሌ ቲንቢቴ

1

2

3

ኢዩኤሌ ቲንቢቴ

ጊዶ ቆፋ

ናቤ ኢዩኤሊ ሃይሳ ቢታ ቦላ ኣይዴፔ ኣይዴ ጋካናስ ዴኢዳኮ ኢዛ ዱሳ ጊሻስ ኤሬቲዛ ዳሮ ሚሺ ዴና፤ ጊዶ ኣቲን ማጻፋዚ ቤቲዳይ ኪርስቶሲ ዬሌታናፔ ካሴ 500 ላይꬃ ሄራን ዎይኮ 400 ላይꬃ ሄራን ጊዳና ጌቴቲ ቆፌቴስ። ሄሲ ሄ ዎዴዚካ ፓሪሴ ካዎቴꬃ ዎዴና፤ ኢዩኤሊ ኢስራኤሌ ዴሬን ዎልቃማ ቦሌይ ዴንዲዲ ዳሮ ሚሽ ሞሪን ኮሻይ ቢታ ቦላ ዴንዲዳይሳ ዮቴስ፤ ሄይቲ ሄ ሃኖቲ ጎዳ ዩሳ ጋላሳይ ማቲሺን ኢዛ ጌሻ ቆፋራ ኤቄቲዛይታ ኡባ ኢዚ ቃጻያናይሳ ጉጂዲ ኤሪሴስ። ናቤዚ ዴሬይ ማሮቴꬃን ጌላና ማላ ጾሲ ኣሳ ጼይጊዛይሳ ቆንጪሴꬃን ኣሳይ ማሮቴꬃን ጌሊኮ ኢዚካ ቤኒ ዴሬዛ ሃኖቴꬃኮ ሲሚዲ ዴራ ኣንጃናይሳ ኣሳ ቆፍሴስ፤ ኢዛ ቲንቢቴዛ ጊዶፌ ኬሂ ቆንጪ ቤቲዛ ኡፋይሳ ቃላይ ጾሲ ማጫኔ ኣቱማ ናቴꬃታ ቦላ፥ ጪማታ ቦላ፥ ዴሬዛ ኡባ ቦላካ ባ ኣያና ዬዳናይሳ ቆንጪሴስ።

ሃ ማጻፋይ ኦይኪዳ ኩሜꬃ ቆፋ

ቦሌኔ ሞርኬ ኦላ 1፡1—2፡17

ጎዳ ጋላስ 2፡18-32

ጎዳይ ካዎቴꬃታ ቃጻያና ቃጻዮ 3፡1-21

1

ቦሌይ ጋꬂዳ ቆሆ

1 ሲንꬃፌ ሃናናይሳ ጾሲ ኢዩኤሌስ ዮቲዳ ቃላይ ሃይሳ፤

2 ኢንቴ ጪማቲ ሃይሳ ሲዪቴ፤

ዩሁዳ ዴሬን ዲዛይቲ ዉሪካ

ሃይሳ ኤዝጊ ሲዪቴ።

ሃይሳ ማላ ሃኖይ ካሴ

ኢንቴ ዎዴ ጊዲን ዎይኮ

ካሴ ኢንቴ ኣዋታ ዎዴ

ሃኒ ኤሪዜ?

3 ኢንቴ ሃይሳ ኢንቴ ናይታስ ዮቲቴ፤

ኢንቴ ናይቲ ቃሴ

ባንታ ናይታስ ዮቴቶ፤

ናይታ ናይቲካ

ካሊዛ ዬሌታስ ዮቴቶ።

4 ጎንዶይ ሚሺን ኣቲዳ ካꬃ

ቢታ ማቴ ቦሌይ ሚዴስ፤

ኢዛፔ ኣቲዳይሳ ኡሾ ጫርኮꬆ

ሾጪዛ ዲኦ ማላ

ቦሌይ ꬋይሲዴስ፤

ኢዛፔ ኣቲዳይሳ ቃሴ

ጉምባሮይ ሚዴስ።

5 ሄሳፌ ጉዬ ዎይኔ ኡሹ

ኢንቴ ዴሞንታ

ጊሻስ ዬኪቴ፤

ኢንቴኖ ማꬆቲዛይቶ!

ኢንቴ ꬊስኪዛሶፔ

ቤጊዲ ዋሲቴ፤

ኢንቴኖ ዎንታን ዎንታን

ዎይኔ ኡሹ ኡዪዛይቶ!

ጫሞ ዬሆ ዬኪቴ።

6 ቆዳይ ባይንዳ ቦሌይ

ኦላ ኣሳ ማላ

ታ ዴሬዛ ቦላ ዪዴስ፤

ኢዛ ኣቻይ

ጋሞ ኣቻ ማላ፤

ኢዛ ጋጊና ኣቻይ

ማጫ ጋሞ

ጋጊና ኣቻ ማላ። *

7 ታ ዎይኔ ሚꬃ ኣይፌዛ

ሙሌራ ꬋይሲዴስ፤

ባላሴ ጌቴቲዛ ሚꬃ

ኡባ ሜንꬄሬꬂዴስ፤

ሚꬃ ሃጋቲ

ሙሌራ ቦጻና ጋካናስ

ፖቆዛ ሙሌራ ፖቂ

ዴንꬂቺዴስ።

8 ሄሳ ጊሻስ ኢዞ ኤካና

ጊግሲዳይሲ ሃይቂን

ማቃ ማይኣዳ ዬኪዛ

ጌላኦይ ማላ ኢንቴካ ዬኪቴ።

9 ጎዳ ኬꬃን ያርሾስ ሺቃና

ካꬅ ጊዲን ዎይኮ

ዎይኔ ኡሻይ ባይንዳ ጊሻስ

ጎዳስ ኦꬂዛ ቄሴቲ

ዬኬቴስ።

10 ጎዪዲ ዜሪዳ ካꬃይ ሜሊ ꬋዪን

ዎይኔ ሚꬃይ ቶኬቲዲ

ሜሊዳ ጊሻስ ዛይቴይ ꬋይዴስ፤

ሄሳ ጊሻስ

ቢታያ ዬካዉስ።

11 ጊስቴይኔ ባንጋይ ሃራይካ

ቦኔ ካꬂ ዉሪካ

ꬋይዳ ጊሻስ

ኢንቴኖ ጎሻንቻቶ

ጬጪቴ፤

ኢንቴኖ፥ ዎይኔ ሚꬃታ

ጎዳቲካ ዬኪቴ።

12 ዎይኔ ሚꬃቲኔ ባላሴ

ሚꬃቲ ሹሊዳ፤

ኦሮማኔኔ ቴሚሬ ሚꬃቲ፥

ላዴይኔ ሃራ ኣይፌ ኣይፊዛ

ሚꬃቲ ዉሪካ ሜሊዳ፤

ሄሳ ጋሶን ኣዳፌ

ኡፋይሲ ኣሳፔ ሃኪዴስ። *

13 ኢንቴ ኢንቴ ጾሳ

ያርሾ ሺሺዛ ካꬅ ጊዲን

ዎይኮ ዎይኔ ኡሺ

ባይንዳ ጊሻስ

ኢንቴኖ ታ ጎዳ

ኦሳንቻታ ጊዲዳ

ቄሴቶ! ኣኔ ሃ ዪዲ

ማቃ ማይኢዲ

ኩሜꬃ ኦማርስ ዬኪቴ።

ኢንቴኖ ያርሾ ያርሺዛሶን

ኦꬂዛይቶ!

ኢንቴ፥ «ዉ! ዉይ!» ጊ ዋሲቴ።

14 ዱማ ጾማ ጋላስ ኣዋጂቴ፤

ኣያና ሺቆስ ኣሳ ጼይጊቴ፤

ዴሬን ዲዛ ጪማታኔ ኣሳ ኡባ

ኑ ጎዳ ኬꬃን ሺሺዲ

ፑዴ ጎዳኮ ዋሲቴ።

15 ኣዬ ኣና! ጎዳ ጋላሲ ማቲዴስ።

ኡባ ዳንዳይዛ ጾሳይ

ꬋይሲዛዝ ኤሂዛ

ጋላሲ ጋኪዴስ።

ሄ ጋላሳይስ ኣዬ ኣና!*

16 ካꬂ ኑ ሲንꬃፌ ꬋይዴስ፤

ኡፋይሲኔ ኢሊሲ ኑ ጾሳ

ኬꬃፌ ሙሌ ꬋይዴስ።

17 ዜሬቲዳ ካꬃይ

ዉሪ ቢታ ጋርሳን

ዎቂ ꬋይዴስ፤

ካꬂ ቢታፌ ꬋይዳ ጊሻስ

ካሴ ካꬅ ዎꬂዛ ሚሻቲ

ዉሪካ ሜላ ዴቴስ።

ጎታራቲካ ላሌቲዳ።

18 ሜሄይ ሚዛ ማታይ ጋዴን

ባይንዳ ጊሻስ

ሜሄቲ ኮሻቲዲ ዋሴቴስ፤

ዶርሳ ዉዴቲካ ማታይ ꬋዪን

ዳሮ ዋዬ ቦላ ዴቴስ።

19 ጎዳዉ! ዴምባ ማታ ኡባ

ታማይ ሚዳ ጊሻስ

ዎራ ሚꬃካ

ታማይ ሚዳ ጊሻስ

ታ ኔኮ ዋሳይስ።

20 ሻፋቲ ሜሊዳ ጊሻስ

ዴምባን ዲዛ ማታይ ዉሪካ

ጹጌቲዳ ጊሻስ

ዎራ ዶኣቲካ

ኔኮ ዋሴቴስ።

2

ጾሳ ዩሳ ጋላስ ቤሲዛ ማላታ

1 ጺዮኔን ዛዬ ዛዪቴ፤

ጌሻ ዙማ ቦላ ዋሲቴ!

ጎዳ ዩሳ ጋላሲ

ጋኪዳ ጊሻስ

ቢታ ቦላ ዲዛይ

ዉሪካ ኮኮሮ።

2 ሄ ጋላሳይ ꬉማኔ

ቱላላ ጋላሳ፤

ሻራኔ ሳካና

ꬉማ ጋላሳ፤

ዎንታ ፖኦይ ኤሶን

ዙማታ ጋኪዛ ማላ

ዎልቃማ ቦሌይ

ቢታ ኡባን ማይኣና፤

ሄሳ ማላይ

ሃይሳፌ ካሴ ሃኒቤና፤

ሃይሳፌ ጉዬንካ ሃኔና።

3 ሄ ቦሌቲ ባ ሲንꬃን ቤቲዳዚ

ኡባ ታማ ማላ ማና፤

ታማ ላጮ ማላ ጹጋና፤

ቡሮ ኢስታ ጋኮንታ ቢታይ

ኤዴኔ ጋናቴ ማላ

ጪሊላ ቢታ ሺን

ኢስቲ ጋኪ ኣꬊዳ ቢታይ

ኣይኮይ ባይንዳ

ባዞ ቢታ ጊዳና፤

ቦሌቲ ሚሺን ኣቲዳ

ሚሺካ ቤቴና።

4 ኢስታስ ሜꬋይ ፓራ ማላ፤

ኢስታ ቡሳይ

ኦላ ፓራ ቡሳ ማላ።

5 ፓራ-ጋሬ ጊሪሳ ማላ

ጊሪስ ሲሲሼ

ዙማታ ቦላራ ጉፔቴስ፤

ታማይ ቡራ ሚዛ ማላ

ቤቲዳ ሚሻ

ኡባ ጹጋና፤

ጊጌቲዳ ሚኖ ኦላንቻታ

ሳልፌ ማላ ጊሬቴስ። *

6 ኢስታ ቤኢዲ ዴሬይ ኮኮራና፤

ኣሳ ኣይፌሶይ ዉሪካ

ባቦን ቦታና።

7 ኦላ ቃራታ ማላ

ጌዴ ሲንꬄ ቤቴስ፤

ኦላንቻታ ማላ

ዲርሳ ቦላራ ጉፒ ኣꬋና፤

ዉሪካ ሲቲ ጊዲ

ጌዴ ሲንꬄ ባና፤

ባ ቢዛ ኦጌፔ ሃራ ኦጌ ቤቴና።

8 ኢሶይ ኢሳራ ሱጌቴቴና፤

ኢሶይ ኢሶይ ባ ኦጌ ዬዴና፤

ባ ሞርኬ ኦላ ሚሽ ኡባ

ꬋይሲዲ ኣꬊ ባና፤

ኣይኮይካ ኢስታ ቴቄና።

9 ኢስቲ ካታማዛ ዎራጃና፤

ካታማ ጊምቤዛ ቦላ

ኢስቲ ዎጻና፤

ጉፒ ጉፒዲ

ኬꬃታ ቦላ ኬዛና፤

ካይሶ ማላ ማስኮቴራ

ሶ ጌላና።

10 ቢታይ ኢስታ ሲንꬃን ኮኮራና

ሳሎይካ ቃጻና፤

ኣዋ ኣይፌይኔ ኣጊናይ ꬉማና፤

ጾሊንቴይካ ፖኦ ኢሜና። *

11 ጎዳይ ባ ኦላንቻታ

ሲንꬃን ዳዳ ማላ ጉማና፤

ኢዛ ኦላንቻቲ ኣይ ማላ ዳሮ!

ኢዛ ኣዛዞ ኦꬂዛይቲ

ኣይ ማላ ዎልቃማ!

ቱማፔካ ጎዳ ጋላሳይ

ኬሂ ዎልቃማ፤

ኬሂ ባቢሲዛ ሄ ጋላሳ

ዳንዳይ ኤቃናይ ኦኔ?*

ማሬቴꬃ ጼይስ

12 ጎዳይ፥ «ሃኢካ ጊዲኮ

ጾማን ዬሆኒኔ ጬጬን ኢንቴ

ኩሜꬃ ዎዚናፔ

ሃ ታኮ ሲሚቴ።

13 ኢንቴ ኢንቴ ካዮ ቤሳናስ

ማይኦ ዳኬꬅ ጻላ ጊዴና፤

ሄሳፌ ቦላራ ኢንቴ ዎዚናይ

ሜቂን ማሬቲቴ፤

ጎዳ ኢንቴ ጾሳይ

ኪያኔ ማሪዛ ጾሳ፥

ሃንቆስካ ኤሶቴና፤

ሜርና ሲቆን ኢዚ ዱሬኔ

ቃጻያናስ ኤሶቶንታ ጾሳ፤

ሄሳ ጊሻስ ኢንቴ

ኢዛኮ ሲሚቴ።

14 ኦኔ ኤሪዛይ ጎዳ ኢንቴ ጾሳይ

ባ ሃንቆዛ ዛሪዲ

ኢንቴና ኣንጃናኮ፥

ኢንቴካ ሄ ዎዴ ጎዳ

ኢንቴ ጾሳስ ካꬃ ያርሾኔ

ኡሻ ያርሾ ሺሻንዴታ።

15 ጺዮኔ ዙማ ቦላ ዛዬ ፑኒቴ፤

ዴሬዛ ኣያና ሺቆስ ጼይጊቴ፤

ጾማካ ኣዋጂቴ።

16 ዴሬዛ ኡባ ኢሲ ሶ ሺሺቴ፤

ጌሻ ዱላታስ ጊግሲቴ፤

ጪማታ ጼይጊቴ፤

ናይታኔ ቡሮ ꬋሚዛ

ናይታካ ኡባ ሺሺቴ፤

ሚሺራቲካ ሚሺራ ኬꬃፌ

ኣቶንታ ኬዜቶ።

17 ጎዳስ ኦꬂዛ ቄሴቲካ

ያርሾ ያርሺዛሶዛሲኔ

ኣሲ ሲሜሬቲዛሶ

ጊዶን ኤቂዲ ዬኬቶ፤

ጎዳዉ! ኔኒ ኔ ዴሬዛስ ቃꬌታ፤

ካዎቴꬃቲ ኢስታ ጾሳይ

ኣዋን ዲዜ?

ጊዲ ኑና ካꬋናሲኔ

ኢስቲ ኑ ቦላ

ሚጪ ካኣና ማላ

ኔ ኢስታ ኦꬆፋ» ጌቶ።

ጎዳይ ባ ዴራስ ኢሚዳ ሂዶታ

18 ጎዳይ ቢታይስ ዲዛ

ሚሼቴꬃፌ ዴንዲዳይሳን

ባ ዴሬዛስ ቃꬌቲዴስ።

19 ሄሳ ጊሻስ ጎዳይ፥

«ኢንቴ ካꬅ፥ ዎይኔ ኡሺኔ

ዎጋራ ዛይቴ ካላና ጋካናስ

ታ ኢንቴስ ኢማናስ

ሃይሳፌ ጉዬ

ካዎቴꬃቲ ኢንቴና

ባስ ካሳ ሚሽ ሂስታና ማላ

ታ ኢስታስ ኣꬃ ኢሚኬ።

20 ፑዴሃፔ ያና ኦላንቻታ

ታ ኢንቴፌ ሃሳና፤

ዱጌ ባዞ ዛራ ጎዳና፤

ሲንꬃቲ ዪዛይታ ዱጌ

ሃይቆ ኣባን ዬዳና፤

ጉዬራ ዪዛይታ ሜዲቴራኔ

ኣባን ዬዳና፤

ሄን ኢስታ ኣሃይ ዜቃና፤

ቱማፔ ታኒ ጎዳይ

ጊታ ሚሽ ኦꬃዲስ።

21 ቢታዬ ባቦፋ፤

ጎዳይ ኔስ ኦꬂዳ

ጊታ ሚሻ ጊሻስ ኡፋዬታ!

22 ኢንቴኖ ቢታ ቦላ ዲዛ

ዶኣቶ ባቦፍቴ፤

ካሴ ኢንቴ ኢዛን ሄሜቲዛ

ጋዴይ ጪሊሊዴስ፤

ሚꬃቲካ ኣይፊዳ፤ ባላሴይኔ

ዎይኔ ሚꬃይ

ኬሂ ዳሮ ኣይፊዴስ።

23 ኢንቴኖ ጺዮኔ ዴሬቶ፥

ጎዳን ኢንቴ ጾሳን

ኡፋይሲ ኦꬂቴ፤

ኢዚ ቱሙ ፒርዲዲ

ባꬌሳ ኢራኔ

ኦፊንꬃ ኢራ ዎጋራ ኢሚዴስ።

24 ኢንቴ ካሴ ካꬅ ቡኪዛ ባሌን

ካꬂ ኩማና፤

ዎይኔ ኡሺኔ

ዎጋራ ሚꬃ ዛይቴይ

ካሴ ኢስታን ጉምኤቲዛ

ኦላታ ኩሚ ፓላሃና።

25 ሃይሳፌ ካሴ ዎልቃማ ኦላንቻ

ሚሳቲዛ ታ ዬዲዳ ኡሾ

ጫርኮꬆ ሾጪዛ ቦሌቲ፥

ጉምባሮቲኔ ጎንዶቲ፥

ካሴ ሚዳ ካꬃ ጊሻስ

ታ ኢንቴስ ዛራ ኢማና።

26 ኢንቴ ቡሮ ዳሮ ሚዲ ካላና፤

ኢንቴስ ማላሊሲዛ ሚሻታ

ታ ኦꬂዳ ጊሻስ

ኢንቴ ታና ጎዳ

ኢንቴ ጾሳ ጋላታና፤

ሃይሳፌ ጉዬ ታ ዴራ

ዬላይ ጋኬና።

27 ኢስራኤሌ ኣሳቶ

ታኒ ኢንቴ ጊዶን ዲዛይሳኔ

ጎዳ ኢንቴ ጾሲ

ታና ጻላ ጊዲዳይሳኔ

ታፔ ሃራይ ባይንዳይሳ

ኢንቴ ኤራና፤

ሄሳፌ ጉዬ ታ ዴሬዛ

ዬላይ ጋኬና» ጊዴስ።

ጎዳ ጋላሳ

28 ጎዳይ፥ «ሃይሳፌ ጉዬ

ታኒ ኣሳ ኡባ ቦላ

ታ ኣያና ጉሳና፤

ኢንቴ ማጫ ናይቲኔ ኣቱማ

ናይቲ ቲንቢቴ ሃሳያና፤

ጪማ ኣሳይካ ኣጉሞ ኣጉሜታና፤

ዬላጋ ናቴꬃቲ ኣጁታ ቤያና። *

29 ሄሳꬆካ ሄ ጋላሳታን

ታስ ኦꬂዛ ማጫሳ ቦላኔ

ኣቱማሳ ቦላ ታኒ

ታ ኣያና ጉሳና።

30 ሳሎኒኔ ሳኣን ማላሊሲዛ

ሚሻታ ታ ቤሳና፤

ሱꬂ፥ ታማይኔ

ጩዋ ቱሲ ቤታና።

31 ጊታ ባቢሲዛ ጎዳ ጋላሳይ

ያናፔ ካሴቲዲ ኣርሼይ ꬉማና፤

ኣጊናይካ ሱꬅ ኣꬃና።*

32 ጎዳ ሱንꬅ ጼይጊዛይ

ዉሪካ ኣታና፤

ጎዳይ ካሴ

ዮቲዳ ማላ

ጺዮኔ ዙማ ቦላፌኔ

ዬሩሳላሜፔ

ኣቶቴꬂ ቤታና፤

ኣታናይታ ጋርሳን ጎዳይ

ጼይጊዳይቲ ዳና» ጊዴስ። *

3

ካዎቴꬃታ ቦላ ዪዳ ፒርዳ

1 ጾሲ፥ «ሄ ዎዴ ታኒ ዬሩሳላሜፔኔ

ዩሁዳፔ ዲኤቲ ኤኬቲዳ

ሚሽ ኡባ ዛራና።

2 ታኒ ካዎቴꬃታ

ኡባ ሺሻዳ

ዱጌ ኢዮሳፊጼ

ዙሌ ዎꬃና፤*

ሄንካ ታ ኢስታ ቦላ ፒርዳና፤

ጋሶይካ ታ ዴሬ ኢስራኤሌ ኣሳ

ካዎቴꬃታ ጊዶን ላሊዲ

ኢስቲ ቢታ ጊሼቲ

ኤኪዳ ጊሻሳ።

3 ኢስቲ ባ ዲኢ ኤሂዳ

ታ ዴሬታ ጊሼቲ ኤካናስ

ኢስታ ቦላ ሳማ ዬጊዳ፤

ላይማ ማጫሳታ ዴማናስ

ኣቱማ ናይታ ኣꬂ ኢሚዳ፤

ዎይኔ ኡሹ ኡያናስ

ማጫ ናይታ

ኣይሌቴꬃስ ባይዚዳ።

4 ኢንቴኖ ጺሮሴ፥

ሲዶናኔ ፊሊስጼሜ ኣሳቶ!

ኢንቴ ኣይ ኦꬂሼ ዴቲ?

ኢንቴ ታ ቦላ

ሃሎ ኬሳና ቆፔቲ?

ኢንቴ ሄሳ ማላ ቆፒኮ

ታኒካ ካሴታዳ ኢንቴ ቦላ

ሃሎ ኬሳና። *

5 ታ ቢራ፥ ዎርቃኔ

ታስ ዲዛ ኣልኦ ሚሽ

ኡባ ኢንቴ ቦንቂ ኤኪዲ

ኢንቴ ኤቃ ኬꬅ ጌልꬂዴታ።

6 ዩሁዳኔ ዬሩሳላሜ ዬሌታታ

ኢስታ ዴሬ ꬋሳፌ ሃሲ ኤፊዲ

ጊሪኬ ኣሳስ ባይዚዴታ።

7 «ሄኮ ታኒ ሃኢ ኢስቲ ባይዜቲ ዲዛሶፔ ኢስታ ዴንꬄꬃዳ ዛራና፤ ኢንቴ ኢስታ ቦላ ጋꬂዳ ቆሆዛ ታ ኢንቴ ቦላ ዛራ ኤሃና። 8 ኢንቴ ማጫ ናይቲኔ ኣቱማ ናይቲ ዩሁዳ ኣሳስ ባይዜታና ማላ ታ ኦꬃና፤ ኢስቲካ ሃሆ ዴሬን ዲዛ ሳባኔ ኣሳስ ኣꬂ ባይዛና፤ ሃይሳ ዉርሳ ዮቲዳይ ታና ጎዳ።

9 «ሃይሳ ኡባ

ካዎቴꬃታስ ኣዋጂቴ!

ኦላስ ጊጌቲቴ!

ኦላ ቃራታ ዴንꬄꬂቴ!

ኢንቴ ኦላንቻቲ ኡባይ

ኬዚዲ ሞርኬታ ኦሌቶ!

10 ማራሻ ጊꬃ ማሻ ቆጺቴ፤

ባጫ ቃሴ ቶራ ቆጺቴ፤

ላፋይካ ባና፥

‹ታኒ ሚኖ ኣሳ› ጎ። *

11 ኢንቴኖ ዩዪ ኣꬋናስ ዲዛ ካዎቴꬃቶ!

ኢንቴ ዉሪካ ኤሶን ኬዚቴ!

ሂርኪ ሾባን ኢሲ ቦላ ሺቂቴ።

ጎዳዉ፥ ኔኒ

ኔ ኦላንቻታ ኪታ!

12 «ካዎቴꬃቲ ኡባይ ዴንዲዲ

ዱጌ ኢዮሳፊጼ ሾባ ቤቶ፤

ታኒ ጾሳይ ኢንቴ ዩሾን ዲዛ

ካዎቴꬃታ ቦላ ፒርዳናስ

ታ ሄን ኡታና።

13 ኢስታ ኢታቴꬂ ኬሂ ዳሪዴስ፤

ሄሳ ጊሻስ ካጺዳ ካꬂ

ባጫን ጫኬቲዛ ማላ

ኢስታ ጫኪቴ፤

ዎይኔ ሚꬃ ኣይፌይ

ጉምኤቲዛሶን ኩሚዲ

ዬꬌቲዛ ማላ

ኢንቴ ኢስታ ዬꬌቲቴ» ጊዴስ። *

14 ዮኦ ፒርዲዛ ዙሌን

ጎዳይ ፒርዲዛ ጋላሲ ጋኪዴስ፤

ሄሳ ጊሻስ ዳሮ ዴሬይ

ሄን ሺቂ ኡቲዴስ።

15 ሄ ጋላስ ኣርሼይኔ

ኣጊናይ ꬉማና፤

ጾሊንቴይካ ፖኤና።

16 ጎዳይ ጺዮኔ ዙማ ቦላ

ዬሩሳላሜን ዲሼ

ባቢሲዛ ባ ቃላ ጊሪስ ሲሳና፤

ሳሎይኔ ሳኣይ ቃጻና፤

ጎዳይ ጊዲኮ

ባ ዴሬ ኢስራኤሌስ

ሺቂ ኣቲዛሶ ጊዳና።

ጾሳ ዴራ ኣንጄቴꬅ

17 «ኢስራኤሌ ኣሳዉ! ሄ ዎዴ ታኒ

ጎዳ ኢንቴ ጾሳ ጊዲዳይሳ

ኢንቴ ኤራና፤

ታኒ ጌሽ ጊዲዳ ታ ዙማ

ጺዮኔ ቦላ ዴኣና፤

ዬሩሳላሜይ ኣንጄቲዳ

ካታማ ጊዳና፤

ሄሳፌ ጉዬ ሃራ ኣላጋ ዎታዳራይ

ኢዞ ዎራጄና።

18 «ሄ ዎዴ ዙማቲ ዉሪካ

ዎይኔ ሚꬃን ኩማና፤

ዙምቡላን ዳሮ ማꬃ ሚዛቲ

ሄሜታና፤

ጎዳ ኬꬃፌ

ፑልቶይ ፑልታና፤

ዩሁዳ ዴሬን ዲዛ ሻፋታ

ኡባ ሃꬂ ኩማና፤

ሺጺሜ ሾባይ ሃꬅ ካላና።

19 ጊብጼ ኣሳይኔ ኤዶሜ ኣሳይ

ዩሁዳ ኣሳ ቦላ

ጌኔ ኦꬂዳ ጊሻስ

ቃሴካ ጺሎ ኣሳ ዎꬊዳ ጊሻስ

ጊብጼይ ባዞ ጊዳና፤

ኤዶሜይ ኣሲ ባይንዳሶ ጊዳና።

20-21 ሄሳ ጋካናዉ ታኒ

ሃሎ ኬሶንታ ኣጊዳ

ጺሎታ ሱꬃ ጊሻስ

ሃሎ ኬሳና፤

ዩሁዳይኔ ዬሩሳላሜይ

ቃሴ ሜርናስ ታ ዴሬይ

ዴኢዛሶ ጊዳና፤

ታኒካ ጾሳይ

ጺዮኔ ዙማ ቦላ

ዴኣና» ጊዴስ።

* 1:6 ኣጁ 9፡8

* 1:12 ላዴ፡ ላዴ ጌቴቲዛይሲ ኢሲ ኢሲ ባጋ ጋሞꬆ ቃላን ꬋኖ ጌቴቴስ።

* 1:15 ኢሳ 13፡6

* 2:5 ኣጁ 9፡7-9

* 2:10 ኣጁ 8፡12

* 2:11 ኣጁ 6፡17

* 2:28 ሃዋ 2፡17-21

* 2:31 ማቶ 24፡29፤ ማር 13፡24-25፤ ሉቃ 21፡25፤ ኣጁ 6፡12-13

* 2:32 ኦሮ 10፡13

* 3:2 ኢብራዌታ ቃላራ ኢዮሳፊጼ ጉሲ ጾሲ ፒርዴስ ጉሳ።

* 3:4 ኤር 47፡1-7፤ ሂዚ 25፡15—28፡26፤ ኣሞ 1፡6-10፤ ሶፎ 2፡4-7፤ ዛካ 9፡1-7፤ ማቶ 11፡21-22፤ ሉቃ 10፡13-14

* 3:10 ኢሳ 2፡4፤ ሚኪ 4፡3

* 3:13 ኣጁ 14፡14-16፥19-20፤ 19፡15

ኣሞጼ ቲንቢቴ

1

2

3

4

5

6

7

8

9

ኣሞጼ ቲንቢቴ

ጊዶ ቆፋ

ኣሞጼስ ቲንቢቴ ሃሳያ ኤራቴꬂ ዴና፤ ኢዚ ቲንቢቴ ሃሳዮ ቲሚርቴ ታማርቤና። [7፡14] ጊዶ ኣቲን ኢዚ ፑዴ ሃን ዲዛ ካዎቴꬃ ጋርሳን ዲዛ ዴሬዛስ ኢዚ ኪታ ጋꬃና ማላ ኪቴቲዳ ዎዴ ኣሞጼይ ዩሁዳን ዲዛ ቴቁሄ ጌቴቲዛ ካሴ ኢዚ ዲዛ ጉታዮ ዬጊዲ ቢዴስ። ኢዚ ሄፔካ ዴንዲዲ ኢስራኤሌ ኣሳስ ኤሬቲዳ ጎይኖሶ ጊዲዳ ጌዴ ቤቴሌ ካታማ ቢዴስ። ሃይሳ ሃ ማጻፋዛን ኮይሮ ቦላ ኣሞጼይ ዴሬዛ ኣማቴስ፤ ሄሳፌ ኢስራኤሌ ኣሳ ሃራፔካ ሎኦ ዱሲ ዲዛ ዱሬታ ኣማቴስ። ሄ ዱሬቲ ዴሬዛ ቦንቂዲ ባስ ኣይሌ ሂስቲ ሃራናስ ኢስታስ ጊታ ዎልቃይ ዴስ። ኢስታፌ ዳሮቲ ጎይናናስ ሃራ ኤቃ ጾሳቲ ዲኮካ ኢስታ ናጊዛይ ጎዳ ጊዲዳይሳ ባ ዎዚናን ቆፔቴስ። ኣሞጼይ ጊዲኮ ኢስቲ ባ ናጋራ ጊሻስ ቃጻዬታናይሳ ኢስታስ ዮቲዴስ። «ኢታ ሚሽ ኢጺቴ ሎኦ ጊዲዳዚ ሲቂቴ። ፒርዳ ፒርዲዛሶን ፒርዳ ቱጮፍቴ። ሜꬌቴꬃ ጎዳይ ኣቲዳ ኢስራኤሌ ዴራ ኢዚ ማሮንታ ኣጌና።» [5፡15]

ሃ ማጻፋይ ኦይኪዳ ኩሜꬃ ቆፋ

ዴሬቲ ባ ሞሮን ቃጻዬቴꬅ 1፡1—3፡2

ኢስራኤሌይኔ ሳማሪያይ ꬋያና ꬋይስ 3፡3—6፡14

ኢስራኤሌ ቂጻቴ ጊሻስ ኣሞጼይ ቤኢዳ ኢቻሹ ኣጁታታ 7፡1—9፡10

ኢስራኤሌስ ዲዛ ሎኦ ሂዶታ 9፡11-15

1

1 ኦዚያይ ዩሁዳ ካዎ፤ ሄሳꬆካ ኢዮኣሳ ና ኢዮርባኣሜይ ኢስራኤሌ ካዎ ጊዲ ዲሺን ሄሲካ ቢታይ ቃጻናፔ ናምኡ ላይꬃፌ ሲንꬃን ኢስራኤሌ ጊሻስ ቴቁሄን ሜሄ ሄሚዛይታ ጊዶፌ ኣሞጼይ ቤኢዲ ዮቲዳ ቃላይ ሃይሳፌ ካሊ ዲዛይሳ፤ *

2 ኣሞጼይ፥

«ጎዳይ ጺዮኔፔ

ባ ቃላ ꬎቁ ሂስቲ ሲሴስ፤

ዬሩሳላሜፔ ጊሬስ፤

ሜሄይ ሄሜቲዛሶቲ ሜላና፤

ቃርሜሎሴ ዙማን ዲዛ

ጪሊላቲ ሹላና» ጊዴስ። *

ኢስራኤሌ ሄራን ዲዛ ዴሬታ ቦላ ያና ፒርዳ

3 ጎዳይ ኣራሜስ፥

«ዳማስቆ ኣሳይ ዛሪ ዛሪዲ

ኦꬂዳ ናጋራ ጊሻስ

ታ ኢስታ ቃጻዮንታ ኣጊኬ፤

ኢስቲ ጋላኣዴ ኣሳ

ቢራታ ኣቻራ ዲዛ ካꬅ

ቡኪዛ ሎዳን ቡኪዳ።

4 ካዎ ኣዛሄሌ ኬꬃን

ታማ ዬዳና፤

ሄ ታማይ ካዎ ቤኒ-ሃዳዴ

ሚጻታ ማና።

5 ዳማስቆ ካታማ ፔንጌታ

ታ ሜንꬄሬꬃና፤

ቤቲ-ኤዴኔ ዴሬ ካዎዛኔ

ኣዌ ዙላን ዲዛ ኣሳ

ታ ꬋይሳና፤

ኣራሜ ዴሬ ኣሳይካ ዲኤቲዲ

ጌዴ ቂሬ ዴሬ ባና» ጌስ። *

6 ጎዳይ ፊሊስጼሜስ፥

«ጋዛ ኣሳይ ዛሪ ዛሪዲ ኦꬂዳ

ናጋራ ጊሻስ

ታ ኢስታ ቃጻዮንታ ኣጊኬ፤

ኢስታ ዴሬዛ ኡባ ዲኢ ኤፊዲ

ኤዶሜስ ባይዚዳ። *

7 ኢዚ ጊምቤታ ማና ማላ

ጋዛ ሚጻን ታኒ ታማ ዬዳና።

8 ኣስቄሎና ዴሬ ካዎዛኔ

ኣሽዶዴ ዴሬ ኣሳ

ታ ፒታ ꬋይሳና፤

ፊሊስጼሜን ዲዛይቲ

ዉሪ ዉራና ጋካናስ

ታኒ ታ ኩሼ ኣቃሮኔ ቦላ

ዴንꬃና» ጌስ።

9 ጎዳይ ጺሮሴስ፥ «ጺሮሴ ኣሳይ

ዛሪ ዛሪዲ

ኦꬂዳ ናጋራ ጊሻስ

ታ ኢስታ ቃጻዮንታ ኣጊኬ፤

ኢስቲ ባ ኢሻቴꬃ

ጫቆ ቃላ ላሊዲ

ባ ዲኢዳ ዴሬዛ

ኡባ ኤዶሜስ ባይዚዳ።

10 ሄሳ ጊሻስ ታኒ ጺሮሴ ካታማ

ጊምቤታ ቦላ ታማ ዬዳና፤

ሄ ታማይ

ኢዚ ሚጻታካ ማና» ጌስ። *

11 ጎዳይ ኤዶሜስ፥ «ኤዶሜ ኣሳይ

ዛሪ ዛሪዲ ኦꬂዳ

ናጋራ ጊሻስ

ታ ኢስታ ቃጻዮንታ ኣጊኬ፤

ኢስቲ ባ ኢሻታ

ኢስራኤሌ ናይታስ

ቃꬌቶንታ ማሻን ጎዲዳ፤

ባ ሃንቆ ዶሺሶንታ ኤጺዲ

ኢስታስ ሚሼቶንታ

ኡባ ዲፒ ሂስቲዳ። *

12 ሄሳ ጊሻስ ታኒ

ቴማኔ ጊምቤታ ቦላ

ታማ ዬዳና፤

ሄ ታማይ

ቦጺራ ሚጻታካ ማና» ጌስ።

13 ጎዳይ ኣሞኔስ፥

«ኣሞኔ ኣሳይ ዛሪ ዛሪዲ

ኦꬂዳ ናጋራ ጊሻስ

ታ ኢስታ ቃጻዮንታ ኣጊኬ፤

ኢስቲ ዴሬ ዛዋ ኣሳናስ

ጋላኣዴ ዴሬ

ሻራ ማጫሳታ

ኡሎ ዳኪዳ። *

14 ሄሳ ጊሻስ ኤራባ ካታማ

ጊምቤታ ቦላ

ታኒ ታማ ዬዳና፤

ሄ ታማይ ኢስታ ሚጻታ ማና።

ሄሳፌ ጉዬ ኦላ ጋላሳን

ዋሶይ ዳራና፤

ኦላዚካ ጎቴ ጫርኮ ማላ

ኤሶታና።

15 ኢስታ ካዎይኔ

ዳናቲ ዲኤታና» ጌስ።

2

1 ጎዳይ ሞኣቤስ፥

«ሞኣቤ ኣሳይ ዛሪ ዛሪዲ

ኦꬂዳ ናጋራ ጊሻስ

ታ ኢስታ ቃጻዮንታ ኣጊኬ፤

ኢስቲ ኤዶሜ ካዎ ሜቄꬂ

ቢዲንꬅ ጊዳና ጋካናስ ጹጊዳ። *

2 ሄሳ ጊሻስ ታኒ ሞኣቤ ቦላ

ታማ ዬዳና፤

ሄ ታማይ ቂሪያቴ

ሚጻታ ማና።

ኦላንቻቲ ማጉልꬅ፥

ዋሶኔ ዛዬ ጊሪስ ሲሲሼ

ሞኣቤ ኣሳ ዎꬊ ዉርሳና።

3 ታኒ ኢስታ ሃሪዛ ካዎዛኔ

ዳናታ ኡባ ꬋይሳና» ጌስ።

4 ጎዳይ ዩሁዳ፥ «ዩሁዳ ኣሳይ

ዛሪ ዛሪዲ

ኦꬂዳ ናጋራ ጊሻስ

ታ ኢስታ ቃጻዮንታ ኣጊኬ፤

ኢስቲ ታ ዎጋ ካꬊዳ፤

ታ ኣዛዞታካ ናጎንታ ኢጺዳ፤

ካሴ ኢስታ ኣዋቲ ጎይኒዳ ኤቃ

ጾሳታ ካሊዲ ኢስቲ ባሌቲዳ።

5 ሄሳ ጊሻስ ታኒ ዩሁዳ ቦላ

ታማ ዬዳና፤

ሄ ታማይ ዬሩሳላሜ

ሚጻታ ማና» ጌስ።

6 ጎዳይ ኢስራኤሌስ፥

«ኢስራኤሌ ኣሳይ

ዛሪ ዛሪዲ ኦꬂዳ

ናጋራ ጊሻስ

ታ ኢስታ ቃጻዮንታ ኣጊኬ።

ጺሎ ኣሳታ ቢራስ፥

ሜቶቲዳይሳ ቶሆ

ጫማስ ባይዚዳ።

7 ኢስቲ ማንቆታ ጉዱላ ቦላ

ጌንዴሪሲዲ ኢስታ

ሁኤ ዬꬌቴቴስ፤

ቆሄቲዳይታስ ጌላ ፒርዴቴስ፤

ኣዋይኔ ናይ

ኢሲ ማጫሳይራ ላይማቴቴስ፤

ኢስቲ ሄሳꬆ ኦꬂ ኦꬂዲ

ታ ሱንꬅ ቱኒሴቴስ።

8 ኣሳፔ ኦይሶ ኤኬቲዳ

ማይኦ ሂጺዲ

ያርሾ ያርሺዛሶዛ

ጋርሳን ኣቄቴስ፤

ኢስቲ ባንታ ጾሳ ኬꬃን

ኤዳሲ ኤኪዲ ዎይኔ ኡሹ

ኢዛን ኡዬቴስ።

9 «ኢስታስ ኣዱሳቴꬃይ

ዚጋ ሚꬃ ማላ፤

ሚኖቴꬃይካ ጺዳ ማላ

ጊዲዳ ኣሞሬ ኣሳ ታኒ

ኢንቴ ሲንꬃፌ ꬋይሳዲስ፤

ኣይፎንታ ማላ

ጻጶፔ ሾዳ ዲጋዲስ። *

10 ታኒ ኢንቴስ ኣሞሬ ዴሬ

ቢታ ኢማናስ

ኢንቴና ጊብጼፔ ኬሳዲስ፤

ኦይዱ ታሙ ላይꬅ ኩሜꬅ

ባዞራ ካሌꬃ

ኤሃዳ ላቲሳዲስ።

11 ቃሴካ ታኒ ኢንቴ

ኣቱማ ናይታ ጋርሳፌ ናቤታ፥

ናቴꬃታ ጊዶፌ

ናዚራዌታ ዴንꬃዲስ።

ኢስራኤሌ ዴሬዞ!

ሄሲ ቱሙ ጊዴኔ?» ጌስ።

12 ጾሳይ፥ «ኢንቴ ጊዲኮ ናዚራዌታ

ዎይኔ ኡሹ ኡሺዴታ፤

ናቤታካ ቲንቢቴ

ዮቶንታ ማላ ኣዛዚዴታ።

13 ቤኢቴ ዳሮ ካꬅ ዴጼቲ

ጫኔቲዳ ጋሬይ

ጋርሳራ ዲዛ ሚሽ ሊቂሲዛ ማላ

ታኒካ ኢንቴና ሊቂሳና።

14 ፒላታ ኣሲ ኬሲ ኤኪ ኣቴና፤

ሚኖይካ ባ ሚኖቴꬃን

ማዴቴና፤

ዎልቃማይካ

ባ ሼምፖ ኣሼና።

15 ዎንዳፌ ኦይኪዳዴይ ባ ዲዛሶን

ሚኒ ኤቂዲ ኦላ ዛሬና፤

ፒላታ ኦላንቻይካ

ዎጺ ኣቴና፤

ቶጋንቻይካ ባ ሼምፖ ኣሼና።

16 ኦላ ቃራቲካ ሄ ጋላስ

ጎሮ ካሎ ባቃታና» ጌስ።

3

ኢስራኤሌ ኣሳ ቦላ ጋካና ሃንቆ

1 ኢስራኤሌ ኣሳዉ! ጊብጼፔ ኬዚዳ ኢስራኤሌ ኣሳስ ኢንቴስ ጎዳይ ዮቲዳ ቃላ ሃይሳ ሲዪቴ።

2 ጾሳይ፥ «ኩሜꬃ ኣላሜን ዲዛ ዴሬ

ኡባፌ ታ ኢንቴና ጻላ ዶራዲስ፤

ኢንቴ ኦꬂዛ

ናጋራ ኡባ ጊሻስ

ታ ኢንቴና ቃጻያይስ» ጌስ።

3 ናምኡ ኣሳቲ ኦጌ ኢሲፌ ባና ጊዲ

ቃቾንታ ኣጊኮ

ኢሲፌ ባናስ ዳንዳይዞ?

4 ጋሞይ ዎራ ጊዶን

ኣይኮ ሚዛ ሚሽ

ሻንካቲ ዴሞንታ ዲሼ

ጮ ሜላ ጻጊ ኤሪዜ?

ዎዳላ ጋሞይ

ኣይኮ ሚዛ ሚሽ

ዴሞንታ ዲሼ ባ ዲዛሶን

ጮ ሜላ ባ ቃላ ሲሲ ኤሪዜ?

5 ያርዴይ ዎይኮ ጊቴይ ባይንዳሶን

ጮ ሜላ ጋዴን

ካፎይ ኦይኬቲ ኤሪዜ?

ዎይኮ ዲዛይ ኢሲ ሚሺ ባና

ቦቾንታ ዲሺን

ጮ ሜላ ፒሪ ኤሪዜ?

6 ካታማ ጊዶን ኦላስ

ዛዬይ ፑኔቲሺን

ባቦን ኮኮሮንታ ኣሲ ዲ ኤሪዜ?

ጎዳ ሼኔይ ባይንዳ ዲሺን

ካታማ ቦላ ኢታ ሚሺ

ጋኪ ኤሪዜ?

7 ጎዳይ ባ ጹራ ባ ኦሳንቻ

ናቤታስ ኮይሮቲ ዮቶንታ ዲሼ

ኣይኮካ ኦꬄና።

8 ጋሞይ ጻጊን ሲዪዲ

ዳጋሞንታይ ኦኔ?

ጎዳይ ባ ጹራ ኢዛስ ዮቲን

ቲንቢቴ ሃሳዮንታይ ኦኔ?

ሳማሪያ ኩንዴꬅ

9 ኣሽዶዴኒኔ ጊብጼን ዲዛ

ሚጻታን ዲዛ ኡባስ፥

«ሳማሪያ ዙማታ ቦላ ሺቂቴ፤

ሄን ኢስታን ኦሴቲዛ

ጌኔ ኦሶኔ

ቡልኣኬቲዛይሳ ጼሊቴ»

ጊ ኣዋጂቴ።

10 ጎዳይ፥ «ሃይቲ ዴሬቲ ሎኦ

ኦሶ ኤሬቴና።

ማካላኒኔ

ጌኔን ኤኪዳ ሚሻን

ባ ሚጻ ኩንꬄቴስ።

11 ሄሳ ጊሻስ ኢንቴ ዴሬ

ሞርኬይ ዎራጃና፤

ኢንቴ ሚጻታ ላሊዲ

ኢንቴ ኬꬃካ ቦንቃና» ጌስ።

12 ጎዳይ፥ «ሄንꬃንቻይ

ጋሞ ዶናፔ

ዶርስ ዎꬂ ኤኪዛ ዎዴ

ዶርሳስ ናምኡ ጌዳታ ዎይኮ

ዱጻ ሃይꬃታ

ዎꬂ ኤኪዛ ማላ

ሳማሪያ ቢታን ኢሻሎን ኡቲዳ

ኢስራኤሌ ኣሳፔ ጉꬃቲ

ጻላ ኣታና» ጌስ።

13 ሳሎ ጎዳይ፥

«ሄኮ ኣኔ ሃይሳ ሲዪቴ!

ያቆቤ ዜሬꬃ ቦላ

ማርካቲቴ።

14 ኢስቲ ኦꬂዳ ናጋራ ጊሻስ

ታኒ ኢስራኤሌ

ኣሳ ቃጻዪዛ ዎዴ

ቤቴሌን ዲዛ

ያርሾ ያርሺዛሶሆታ

ታኒ ላላና፤

ያርሺዛሶሆታ ቦላ ዲዛ

ካጬቲ ሜቄሬቲ ኩንዳና። *

15 ኢስቲ ኢዛን ቦኔኔ ባልጎ ዲዛ

ኬꬃታ ኡባ

ታ ላላ ꬋይሳና፤

ዳንጋርሳ ዛሌን

ሎኤꬂ ኣሌቂሲዳ

ኬꬃቲ ዉሪካ ላሌታና፤

ጊታ ኬꬃቲ

ዉሪካ ꬋያና» ጌስ።

4

1 ꬊኬቲዳ ባሳኔ ሚዛታ ማላ ኢንቴ ኣሳቴꬃ ኦርዲሲዳ ሳማሪያ ማጫሳቶ! ሃይሳ ቃላ ሲዪቴ! ኢንቴ ዳቡራንቻታ ካዉሼታ፤ ማንቆታ ቦላካ ጎዳቴታ፤ ኢንቴ ኣዚናታ፥ «ኑስ ማꬆሲዛ ኡሹ ኤሂቴ» ጌታ።

2 ሄሳ ጊሻስ ጎዳይ ባ ጌሻቴꬃን፥ «ኢንቴስ ሲꬌን ዳፎይ ኣꬊን ኢንቴ ባና ዎዴይ ያና፤ ኢንቴፌ ሄን ቢታ ቦላ ኣቲዳይቲ ቃሴ ማንጻኮን ኦይኬቲ ቢዛ ሞሌ ማላ ኦይኬቲ ባና።

3 «ኢንቴፌ ኢሶይ ኢሶይ ኢንቴ ማታን ዲዛ ሉኮራ ጎሼቲ ጎሼቲ ኬዚዲ ጌዴ ሄሪሞኔን ዬጌታና» ጊ ጫቂዴስ።

ኢስራኤሌ ኣሳይ ባንታ ባላፔ ሲሚቤቴና

4 ጎዳይ፥ «ኢስራኤሌ ዴሬዞ!

ቤቴሌ ቢዲ ናጋራ ኦꬂቴ!

ጌልጌላካ ቢዲ

ናጋራ ጉጂ ኦꬂቴ!

ጋላስ ጋላስ

ኢንቴ ያርሾ ያርሺቴ!

ሄꬓንꬆ ጋላስ ጋላስ

ኢንቴ ኣስራታ ኢሚቴ።

5 ኢንቴ ኦꬃናስ ኮይዛይ

ሄሳ ጊዲዳ ጊሻስ

ኢርሾይ ኢዛን ዲዛ ኡኬꬅ

ጋላታ ያርሾ ሺሺቴ፤

ኢንቴ ሄሳ ኢንቴ ሼኔ ማላ

ሺሺዛ ጊሻስ

ኢዛን ጬቄቲቴ» ጌስ።

6 «ኢንቴስ ዶናን ባꬋና ካꬃራ ታ ꬋይሳዳ ኢንቴ ካታማታን ኡባን ኮሻ ዬዳዲስ። ኢንቴ ጊዲኮ ሃ ታኮ ሲሚቤኬታ። 7 ኢንቴ ካꬃይ ጋካናፔ ቡሮ ሄꬑ ኣጊናይ ዲሺን ሲንꬃታ ታ ኢንቴስ ኢራይ ቡኮንታ ማላ ዲጋዲስ፤ ኢሲ ካታማን ቡኪሺን ሃራ ካታማን ቡኮንታ ማላ ዲጋዲስ፤ ኢሲ ጋዴን ቡኪሺን ሃንኮ ኢሳ ጋዴን ኢራይ ꬋዪን ሜሊዴስ። 8 ኣሳይ ሃꬅ ኡያናስ ኮዪሼ ሃ ካታማፔ ሄ ካታማ ቢዴስ፤ ጊዶ ኣቲን ባስ ጊዲዛ ሃꬄ ዴሞንታ ኣጊዳ ጊሻስ ኡዪዲ ኣላናስ ዳንዳይቤቴና፤ ኢንቴካ ታኮ ሲሚቤኬታ።

9 «ኢንቴ ካꬃ ሜሊሲዛ ሃርጌ ታ ኪታዲስ፤ ኢንቴ ኢንቴ ኣታኪልቴኔ ዎይኔ ሚꬃታ፥ ባላሴኔ ዎጋራ ሚꬃታ ኡባ ቦሌይ ሚዴስ፤ ጊዶ ኣቲን ኢንቴ ሃ ታኮ ሲሚቤኬታ» ጌስ።

10 «ታ ካሴ ጊብጼ ቢታ ቦላ ዬዲዳ ኢታ ሃርጌዛ ማላ ሃርጌ ኢንቴ ቦላ ዬዳዲስ፤ ኢንቴ ናቴꬃ ናይታ ማሻን ሃይቃና ማላ ኦꬃዲስ፤ ኢንቴ ፓራታካ ዲኤታና ማላ ታ ኦꬃዲስ፤ ኢንቴ ዲዛሶን ሃይቂዳ ኣሳ ኣሃ ጺንቆይ ኢንቴ ሲꬌ ቱጪዴስ፤ ኢንቴ ጊዲኮ ሃ ታኮ ሲሚቤኬታ። 11 ሶዶሜኔ ጋሞራ ካሴ ታ ꬋይሲዳ ማላ ኢንቴፌ ዳሮታካ ታ ꬋይሳዲስ፤ ኢንቴ ኣቲዳይቲካ ታማይ ሚሺን ኣቲዳ ሚꬃ ዱርጫ ማላ ጊዲዴታ ሺን ኢንቴ ሃ ታኮ ሲሚቤኬታ። *

12 «ኢንቴኖ ኢስራኤሌ ኣሳቶ

ታኒካ ኢንቴ ቦላ

ሄሳꬆ ኦꬃና፤

ሄሳ ጊሻስ ኢንቴ ታናራ

ኢንቴ ጎዳራ ጋይታናስ

ኣኔ ጊጌቲቴ!» ጌስ።

13 ዙማታ ኦꬂዳዴይ

ጫርኮታ ሜꬊዳዴይ

ባ ቆፒዳይሳ ኣሳስ ቆንጪሲዛይ

ጋላሳ ፖኦ

ጌዴ ꬉማን ላሚዛይ

ቢታ ቦላ ꬎቃሶሆን

ሄሜቲዛይሳ

ሱንꬃይ ጎዳ ሳሎ ጾሳ።

5

ኢስራኤሌ ኣሳ ማሬቴꬅ

1 ኢስራኤሌ ኣሳዉ! ኢንቴ ጊሻስ

ታ ዚላሊዛ ዚላስ ሲዪቴ።

2 «ጌላኦያ ኢስራኤሌይ ኩንዳዱስ፤

ናምኣንꬆ ዴንዳናስ

ዳንዳዩኩ፤

ኢዞ ማዲ ዴንꬃናይ

ባይንዳ ጊሻስ

ኢዛ ባርካ ባ ዴሬን

ኩንዳ ኣታና።»

3 ኡባ ሃሪዛ ጎዳይ፥

«ኢስራኤሌ ካታማ ኢሲኔይፔ

1,000 ኦላንቻቲ ኦላስ ባናሺን

ኢስታፌ ሃይቆንታ ፓጻ ኣታናይ

100 ኣሳታ ጻላ ጊዳና፤

ሃራ ካታማፔካ 100

ኦላ ኣሳቲ ኦላስ ባናሺን

ኢስታፌ 10 ኣሲ ጻላ

ሲሚ ያና» ጊዴስ።

4 ጎዳይ ኢስራኤሌ ኣሳስ፥

«ኢስራኤሌ ኣሳዉ!

ሃ ታኮ ሲሚቴ፤

ኢንቴ ሃይቆንታ ዴኣና።

5 ኢንቴ ቤርሳቤሄ ቦፒቴ፤

ቤቴሌይ ላሌታዳ

ሙሌራ ꬋያና፤

ጌልጌላን ዲዛ ኣሳይ ዲኤታና፤

ሄሳ ጊሻስ ቤቴሌ ጊዲን

ዎይኮ ጌልጌላ ቦፒቴ» ጊዴስ።

6 ሃ ጾሳኮ ሲሚቴ፤

ሂስቲኮ ኢንቴ ሼምፖራ

ፓጻ ዴኣና፤

ኣካይ ጊኮ ጾሲ

ታማ ማላ

ኢስራኤሌ ዴራ ማና፤

ቤቴሌን ዲዛይታካ

ታማይ ማና፤

ሄ ታማ ቶይሳናይ

ኢስታስ ቤቴና።

7 ኢንቴኖ ፒርዳ ጌላሲዛይቶ!

ቱማካ ጌዴ ዎርዶን

ላሚዛይቶ

ኢንቴስ ኣዬ ኣና!

8 ፒሊያዲሴ ጌቴቲዛ ላፑን

ጾሊንቴታኔ

ኦርዮኔ ጌቴቲዛ

ኢሲ ቦላ ዲዛ

ጾሊንቴታ ሜꬊዳይ

ጋላሳ ኦማርሳን፥

ኦማርሳ ጋላሳን ላሚዛይ፥

ኣባ ሃꬅ ኣዛዚዲ

ቢታ ቦላ ጎጊሲዛይ፥ *

9 ዎልቃማታኔ ኢስታ ሚጻታ

ላሊ ꬋይሲዛይ ኢዛ፤

ኢዛስ ሱንꬃይካ ጾሳ።

10 ኢንቴ ቃሴ ኢንቴና ፒርዳሶን

ሃንቂዛዴ ኢጼታ፤

ቱሙ ሃሳይዛዴካ ካꬌታ።

11 ማንቆታ ኡንኤꬄታ፤

ኢስታ ዎልቃራ ካꬅ ጊሪሴታ፤

ኢንቴስ ማሴቲዳ ሹቻፌ

ኬꬅ ኬጺዴታ ሺን

ሄ ኬꬃን ዴኬታ።

ኣራዳ ቢታን ዎይኔ ሚꬃ

ቶኪዴታ ሺን ኢዛፔ

ኣጌቲዳ ዎይኔ ኡሹ ኡዬኬታ።

12 ኢንቴ ቆሆይ ኣይ ማላ ዳሮኮኔ

ኢንቴ ናጋራይ ኣይ ማላ ዴጾኮ

ታ ኤራይስ፤

ኢንቴ ጺሎ ኣሳታ ኡንኤꬄታ፤

ማታኤ ኤኪዲ ፒርዳሶን

ማንቆታስ ጌላ ፒርዴታ።

13 ሄሳ ጊሻስ ሄ ዎዴ

ዎዴይ ኢታ ጊዲዳ ጊሻስ

ኣኬካይ ዲዛ ኣሲ ጮኡ ጌስ።

14 ኢንቴ ሼምፖራ ፓጻ ዴኣና ማላ ሎኦፔ ኣቲን ኢታ ኦꬆፍቴ፤ ኢንቴ ሄሳꬆ ኦꬂኮ ኢንቴ ጊዳ ማላ ጎዳይ ሳሎ ጾሳይ ኢንቴናራ ጊዳና። 15 ኢታ ሚሽ ኢጺቴ፤ ሎኦ ጊዲዳዝ ዶሲቴ፤ ፒርዳ ፒርዲዛሶን ቱሙ ፒርዳ ጌላሶፒቴ። ጎዳይ ሳሎ ጾሳይ ኣቲዳ ኢስራኤሌ ኣሳ ማራናኮ ኦኔ ኤሪዛይ?

16 ሄሳ ጊሻስ ጎዳይ ሳሎ ጾሳይ፥

«ኦጌ ቦላኔ ዱቡሻይ ዲዛሶን

ኡባን ዋሶይኔ ዬሆይ

ሲዬታና፤

ጎሻንቻቲ ኮይሳስ

ዚላሊዛይቲ ዬሆስ ጼይጌታና።

17 ዎይኔ ሚꬂ ቶኬቲዛሶን

ኡባን ዬሆ ጻላ ጊዳና፤

ሄሲካ ዉሪ ሃናናይ ታ ኢንቴ

ጊዶራ ኣꬊዛ ጊሻሳ» ጌስ።

ጾሳ ፒርዳ ጋላሳ

18 ኢንቴኖ ጎዳ ጋላስ ናጊዛይቶ!

ኢንቴስ ኣዬ ኣና!

ሄ ጋላሳይ ꬉማፔ ኣቲን

ፖኦ ጋላስ ጊዶንታ ጊሻስ

ኢንቴ ኣይስ ሄ ጋላሳ ኮዬቲ?

19 ሄ ጋላሳይ ኣሲ ጋሞፌ ኣታናስ

ቆቴቲሼ ዛርዶራ ጋጊዛ ማላ

ዎይኮ ኬሲ ኤኪ ባሶ ጌሊዲ

ባ ኩሼን ኬꬃ ጎዳ ኦይኪን

ሾሺ ዱኪዳ ማላ ሃናና።

20 ጎዳይ ፒርዲዛ ጋላሳይ

ኢንቴስ ꬉማፔ ኣቲን

ፖኦ ጊዴና፤

ሄ ጋላሳይ ኢዛን

ኣይኮ ፖኦይካ ባይንዳ

ጊርዲ ጊዳ ꬉማ ጊዳና።

21 «ታኒ ኢንቴ ላይꬃን

ላይꬃን ቦንቺዛ

ባኣሌዛ ካꬋይሲኔ ኢጻይስ፤

ኢንቴ ጎይኖስ ሺቂዛ ሺቆይካ

ታና ኡፋይሴና።

22 ታማን ጹጌቲዛ ያርሾኔ

ካꬃ ያርሾ

ኢንቴ ታስ ሺሺኮካ

ታ ሄሳ ኢንቴፌ ኤኪኬ፤

ꬊኬቲዳ ኢንቴ ሜሄታፔ

ኢንቴ ታስ ኢሲፌቴꬃ

ያርሾስ ሺሺኮ

ታ ኢዛ ኣይፌንካ ጼሊኬ። *

23 ኢንቴ ዬጺሼ

ታ ሃይꬃን ካጮፍቴ፤

ኢንቴ ዲꬃ ጊሪስ

ታ ሲያናስ ኮይኬ።

24 ጊዶ ኣቲን ቱሙ ፒርዳይ

ጎጊዛ ሃꬃ ማላ፤

ጺሎቴꬂካ ሚጮንታ

ፑልቶ ማላ ጎጎ።

25 «ኢስራኤሌ ኣሳዉ!

ቱማፔ ኢንቴ ኦይዱ ታሙ

ላይꬅ ባዞ ቢታን ዲዛ ዎዴ

ቱሙ ያርሾኔ ካꬃ ጼራ

ታስ ሺሺዴቲ?*

26 ኢንቴ ኢንቴስ ኦꬂዳ፥

‹ካዎ ዛኩቴ› ጌቴቲዛ

ኤቃ ጾሳዛ፤

ቃሴካ፥ ‹ኬዌኔ› ጌቴቲዛ

ኢንቴ ሜꬊ ኬሲዳ ጾሊንቴ

ሚሳቲዛ ኤቃ ጾሳታ ቶኪዴታ።

27 ታኒ ኢንቴና ዳማስቆፌ ጌዴ ሃሳ ጎዳና» ጌስ ጎዳይ ሳሎ ጾሳይ።

6

ኢስራኤሌ ቃጻዬቴꬅ

1 ጺዮኔን ባꬊ ጊ ኡቲዳይቶ! ሳማሪያ ዙማ ቦላ ሂርጋይ ባይንዳ ዲዛይቶ! ኢስራኤሌ ኣሳይ ማዶ ኮዪዲ ኢንቴኮ ዪዛይቶ! ኢንቴኖ ዴሬ ሃላቃቶ! ኢንቴስ ኣዬ ኣና! 2 ኣኔ ኢንቴ ጌዴ ካላናሄ ካታማ ቢዲ ጼሊቴ፤ ሄፔካ ኣꬊዲ ሃማቴ ጌቴቲ ጼይጌቲዛ ጊታ ካታማዮኔ ዱጌ ፊሊስጼሜ ካታማ ጌቴ ዎꬊቴ፤ ኢስቲ ኢንቴ ናምኡ ካዎቴꬃታፔ ሎኢዞ? ኢስታ ቢታይ ኢንቴ ቢታፌ ኣኪዜ? 3 ኢንቴ ቃሴ፥ «ኢታ ጋላሲ ኤሌ ጋኬና» ጊዛ ቆፋን ኢንቴ ዳናቴꬃን ጌኔ ኦሶ ኤሶሴታ። 4 ኢንቴ ዳንጋርሳ ዛሌፔ ኦሴቲዳ ኣልጋን ኢቼታ፤ ኦሃላ ላቃ ኣሾኔ ማራ ኣሾ ሚሼ ሶፋ ቦላ ኡቲ ሼምፔታ። 5 ዳዊቴ ማላ ዬꬃ ሚሽ ኢንቴስ ጊግሲዲ ባጋናኒኔ ዱማ ዱማ ማዛሙሬ ዬጺዛይቶ! 6 ዎይኔ ኡሹ ቢሪሌራ ጊዶንታ ኦቶራ ኡዪዛይቶ! ኬሂ ኣልኦ ጊዲዳ ሺቶ ቲዬቲዛይቶ! ኢስራኤሌ ዴራ ቦላ ጋኪዳ ሜቶ ጊሻስ ቃꬌቶንታይቶ ኢንቴና ኣዬ ኣና!

7 ሄሳ ጊሻስ ሄራ ኣሳፔ

ኮይሮ ኢንቴ ዲኤታና፤

ሄ ዎዴ ኢንቴ ካሴ ኡፋይሳን

ጉፒዛ ጉፋይኔ

ባꬊ ጊ ዲዛ ዱሲ ኣታና።

8 ጎዳይ ሳሎ ጾሳይ፥

«ኢስራኤሌ ኣሳ ኦቶሬቴꬃ

ታኒ ሃራሴታዲስ፤

ኢስታ ሚጻቲካ

ታና ሹኔቴስ፤

ሄሳ ጊሻስ ታኒ ካታማዮኔ

ኢዚን ዲዛይታ ኡባ

ሞርኬስ ኣꬃ ኢማና» ጊዲ

ባርካ ባናን ጫቂዴስ።

9 ኢሲ ኬꬃን ታማቲ ኣቲኮ ሄ ኣቲዳይቲካ ሃይቃና። 10 ሃይቂዳይታፔ ኢሳዴስ ማታ ዳቦ ጊዲዳዴይኔ ሞጎ ዎጋ ፖሊዛዴይ ኣሃዛ ኬꬃፌ ኬሲ ኤፋና፤ ሄ ዎዴ ኢዛዴይ ሶን ዲዛ ኢሲ ኣስ ጼይጊዲ፥ «ኔናራ ኣቲዳ ሃራ ኣሲ ዲዜ?» ጊዲ ኢዛ ኦይቻና ሺን ኢዛዴይ ቃሴ፥ «ኣቲዳ ኣሲ ኦኒካ ዴና» ጋና። ኦይቺዛይሲካ ዛሪዲ፥ «ጎዳ ኑ ጾሳ ሱንꬅ ጼይጋናስ ቤሶንታ ጊሻስ ጮኡ ጋ!» ጋና።

11 ጎዳ ኣዛዞን

ዎጋ ኬꬃቲ ላሌታና፤

ጉꬃ ኬꬃቲካ

ላሌቲ ኣታና።

12 ፓራይ ሹቻ ቦላ ቶጌቲዜ?

ጎሻንቻይ ኣባ ጊዶን

ቦራ ዋጺ ጎያናስ

ዳንዳይዜ?

ኢንቴ ጊዲኮ

ፒርዳ ማርዜን ላሚዴታ፤

ቱማካ ጌዴ ጫሞን ሺርዴታ።

13 ኢንቴ ሎዲባሬ ካታማ

ጾኒዳ ጊሻስ ኡፋዬቲዴታ፤ *

«ቃርናይሜ ካታማዮ

ኑኒ ኑ ዎልቃን ኦይኪዶስ»

ጊዲ ጬቄቴታ። †

14 ጎዳይ ሳሎ ጾሳይ፥

«ኢስራኤሌ ኣሳዉ!

ታኒ ኢንቴ ቦላ

ሃራ ዎልቃማ ዴሬ ዴንꬃና፤

ሄሲካ ፑዴሃ ባጋፌ

ሃማቴ ፔንጌፌ ዶሚዲ

ዱጌሃ ባጋራ ኣራቤ

ሾባ ጋካናስ ኢንቴና

ኡንኤꬃና» ጌስ።

7

ኣሞጼይ ኣጁታን ቤኢዳ ቦሌ

1 ጎዳይ ኣጁታን ቦሌይ ያናይሳ ታና ቤሲዴስ፤ ሄኮ ካዎ ካꬂ ማጼቲ ዉሪዳፔ ጉዬ ጌዶራ ጫሪዳ ኣዛባ ካꬃ ቦላ ጾሲ ማቴ ቦሌይ ኬዛና ማላ ኦꬂዴስ። 2 ቦሌዚካ ቢታ ቦላ ዲዛ ጪሊላ ኡባ ፒቲ ሚዳይሳ ታኒ ቤያዳ፥ «ኡባፌ ዎልቃማ ጎዳዉ! ኔ ዴሬ ቆሆዛ ማራርኪ! ኔ ዴሬ ኢስራኤሌስ ዎልቃይ ባይንዳ ጊሻስ ኢዚ ሃይሳ ዎስቲ ኤቄቲ ዳንዳያኔ?» ጋ ዎሳዲስ።

3 ጎዳይካ ኢስታስ ሚሼቲዲ፥ «ሃይሲ ኔ ቤኢዛይሲ ፖሌቴና» ጊዲ ታስ ዮቲዴስ።

ኣሞጼይ ኣጁታን ቤኢዳ ፒርዳ ታማ

4 ኡባፌ ዎልቃማ ጎዳይ ታና ኣጁታ ቤሲዴስ፤ ጎዳይ ቃጻያናስ ታማ ፒርዳ ዬዲዴስ፤ ታማዚካ ዎጋ ጊታ ኣባ ሚቺዲ ቢታ ሙስ ኦይኪዴስ። 5 ሄ ዎዴ ታኒ፥ «ኡባፌ ዎልቃማ ጎዳዉ! ሃይሳ ታማ ቶይሳርኪ! ኔ ዴሬ ኢስራኤሌስ ዎልቃይ ባይንዳ ጊሻስ ኢዚ ሃይሳ ዎስቲ ኤቄቲ ዳንዳያኔ?» ጋ ዎሳዲስ።

6 ጎዳይካ ኢስታስ ሚሼቲዲ፥ «ሃይሲ ኔ ቤኢዛይሲ ፖሌቴና» ጊዲ ታስ ዮቲዴስ።

ኣሞጼይ ኣጁታን ቤኢዳ ቱምቤ

7 ጎዳይ ታና ሃራ ኣጁታ ቤሲዴስ፤ ቱምቤን ሲቲ ጊ ኦሴቲዳ ጊምቤ ኣቻን ጾሲ ባ ኩሼን ቱምቤ ኦይኪ ኤቂዳይሳ ቤያዲስ። * 8 ኢዚካ፥ «ኣሞጼ! ሄሲ ኔ ቤኢዛይሲ ኢዚ ኣዜ?» ጊ ኦይቺዴስ። ታኒካ፥ «ቱምቤኮ!» ጋዲስ። ጎዳይ ዛሪዲ ታስ፥ «ቱምቤን ሲቲ ጊ ኦሴቶንታ ጊምቤ ማላ ታ ዴሬ ኢስራኤሌይ ጌላቲዴስ፤ ሄሳ ጊሻስ ሃይሲ ቱምቤዚ ኢስራኤሌ ናይታ ጌላቴꬃ ቤሲዛ ሌሚሶ፤ ታኒካ ኢስታ ቃጻዮንታ ኣጊኬ። 9 ዪሳቂኔ ኢዛስ ናዛ ናይቲ ጎይኒዛ ꬎቃሶሆቲ ላሌታና፤ ኢስራኤሌ ናይቲ ጎይኒዛሶሆቲ ላሌታና፤ ኢዮርባኣሜ ካዎቴꬅ ታኒ ሙሌራ ꬋይሳና» ጊዴስ።

ኣሞጼኔ ኣማሲያሴ

10 ቤቴሌ ቄሴ ጊዲዳ ኣማሲያሲ ኢስራኤሌ ካዎ ኢዮርባኣሜኮ፥ «ሄኮ ኣሞጼይ ኢስራኤሌ ኣሳ ጊዶን ኡቲዲ ኔ ቦላ ኣሳ ዴንꬄꬄስ፤ ሄሳ ማላ ኦሶን ቢታ ሺሪ ዬጌስ። 11 ኢዚካ፥ ‹ኢዮርባኣሜይካ ኦላን ሃይቃና፤ ኢስራኤሌ ዴሬይ ባ ዴሬፔ ዲኤቲ ባና› ጌስ» ጊ ኪቲዴስ።

12 ኣማሲያሲ ኣሞጼስ፥ «ኔኖ ኣጁታ ቤኢዛይሶ! ሃይሳፌ ዴንዳ ኪቻ፤ ዱጌ ዩሁዳ ቢታ ባዳ ሄን ቲንቢቴ ዮታሼ ኔስ ሚዛ ሚሽ ዴማ። 13 ቤቴሌይ ጊዲኮ ካዎይ ጎይኒዛሶኔ ካዎ ዱሳሶ ጊዲዳ ጊሻስ ቲንቢቴ ዮቶፓ» ጊዴስ።

14 ኣሞጼይ ኣማሲያሳስ፥ «ታኒ ዉዴ ሜሄ ሄሚዛዴኔ ኤꬃ ኣይፌ ማጺዛዴ ኣቲን ታ ሁኤስ ናቤ ዎይኮ ናቤ ና ጊዲኬ። † 15 ጊዶ ኣቲን ጎዳይ ሜሄ ሄሚዛሶሆፔ ታና ጼይጊዲ፥ ‹ባ! ታ ዴሬ ኢስራኤሌስ ቲንቢቴ ዮታ› ጊዲ ኣዛዚዳይ ጎዳ።

16 «ሃኢካ ጎዳይ ኔና ጊዛይሳ ሲያ፤

ኔኒ ታና፥ ‹ኢስራኤሌ ኣሳ ቦላ

ቲንቢቴ ዮቶፓ፤

ዪሳቃ ዜሬꬅ ጊዲዳ ኢስራኤሌ

ዴሬዛካ ሳባኮፓ› ጋ ዲጋዳሳ።

17 ሄሳ ጊሻስ ኣማሲያሳ!

ኔ ጊሻስ ጎዳይ፥

‹ኔ ማቼያ ካታማ ጊዶን

ላይማ ማጫስ ጊዳና፤

ኔስ ማጫ ናይቲኔ ኣቱማ

ናይቲካ ኦላን ሃይቃና፤

ኣላጋቲ ኔ ቢታ

ዎዶሮን ዋꬊ

ጊሼቲ ኤካና፤

ኔኒካ ኣላጋ ቢታን ሃይቃና፤

ኢስራኤሌ ኣሳይ ባ ቢታፌ

ዲኤቲዲ ኣላጋ

ዴሬ ባና› ጌስ»

ጊ ዮቲዴስ።

8

ኣሞጼይ ኣጁታን ቤኢዳ ቴራይ ኩሚዳ ኬሼ

1 ኡባፌ ዎልቃማ ጎዳይ ታና ሃራ ኣጁታ ቤሲዴስ፤ ሄሲካ ቴራይ ኢዛን ኩሚ ዲዛ ኬሼ። 2 ጎዳይ ታና፥ «ሄሲ ኔ ቤኢዛይሲ ኣዜ?» ጊ ኦይቺዴስ፤ ታኒካ ኢዛስ፥ «ቴራራ ዲዛ ዳቾ ቤያይስ» ጋዲስ፤ ቃሴካ ጾሲ ታስ፥ «ታ ዴሬ ኢስራኤሌስ ዉርሴꬂ ጋኪዴስ፤ ሃይሳፌ ጉዬን ታኒ ኢስታ ቃጻዮንታ ኣጊኬ።

3 «ኢስቲ ጾሳ ኬꬃን ሲሲዛ ዬꬃይ ሄ ዎዴ ዬሆን ላሜታና፤ ዳሮ ኣሳ ኣሃይ ኣዋን ኣዋንካ ኩንዲ ኣታና፤ ኣዋንካ ጮ ዬጌቲ ኣታና» ጌስ።

ኢስራኤሌ ኩንዴꬅ

4 ኢንቴኖ ሜቶቲዳ ኣሳ ቆሂዛይቶ!

ቃሴ ማንቆታ ቢታፌ ꬋይሳና

ኮይዛይቶ! ሃይሳ ሲዪቴ!

5 ኢንቴ፥ «ኑኒ ኑ ካꬃ

ባይዛና ማላ

ኣጊና ጼሮን ቦንቺዛ

ባኣሌይ ኣይዴ ኣꬋኔሻ!

ኑኒ ካꬅ ጊያ ጌልꬃናስ

ሳምባታይካ ኑስ ኣይዴ

ኣꬋኔሻ!

ሄ ባኣሌይ ኣꬊኮ

ኑኒ ማካ

ሚሻ ጉꬂዲ

ኣልኦ ዋጋን ባይዛና፤

ቃሴካ ዎርዶ ሜዛኔን

ኣሳ ባሌꬃና።

6 ጊስቴ ሃርቆካ ሙሩታ

ጊስቴ ዋጋን ባይዛና፤

ማንቆታ ቢራን፥ ሜቶቲዳይታካ

ቶሆ ጫማን ሻማና» ጌታ።

7 ያቆቤይኔ ኢዛ ዜሬꬃቲ ኢዛን ጬቄቲዛ ጎዳይ፥ «ኢስቲ ኦꬂዳ ኦሶ ኡባ ታኒ ባሊኬ፤ 8 ሃይሳ ጌዶን ቢታይ ቡሮ ቃጻና፤ ቢታይ ቦላ ዲዛይ ዉሪካ ዬካና፤ ኣባዬ ሻፋይ ኪጺዲ ጉሚዛይሳꬆ ቢታ ኡባይ ቃꬂ ዮሺኩዮሺካና» ጊዲ ባርካ ባናን ጫቂዴስ።

9 ኡባፌ ዎልቃማ ጎዳይ፥ «ሄ ዎዴ ታኒ ጋላሳ ሴታን ኣዋ ኣርሼ ዉልሳና፤ ጋላሳ ሴታን ጋዴ ꬉሚሳና። 10 ኢንቴ ላይꬃን ላይꬃን ቦንቺዛ ባኣሌዛ ዬሆን ላማና፤ ኢንቴ ዬጺዛ ዬꬃካ ዋሶን ላማና፤ ዲዛ ፔጺ ኢሲ ናይ ሃይቂን ጫሞ ዬሆ ዬኪዛ ኣሳ ማላ ኢንቴ ኢንቴ ሁኤ ቢናና ቡጪዲ ማቃ ማይኣና ማላ ታኒ ኢንቴና ኦꬃና፤ ሄ ዉርሴꬃ ጋላሳይ ጫሞ ጋላስ ጊዳና።

11 ሄኮ ታኒ ቢታ ቦላ ኮሻ ኤሃና ዎዴይ ያና፤

ሄሲካ ኣሳይ ጾሳ ቃላ

ሲያና ጋፋኔ

ሳሞ ኣቲን ካꬃ ጋፋኔ

ሃꬃ ሳሞ ጊዴና።

12 ዴሬይ ዉሪ ፑዴሃፔ

ዱጌሃ ጋካናስ

ኣርሼይ ሞኪዛሶፔ

ዉሊዛሶ ጋካናስ

ጎዳ ቃላ ኮሽ

ያኔ ሃ ዬሞታናሺን

ዴሜና።

13 ሄ ዎዴ ሎኦ ጌላኦቲኔ

ሚኖ ፓንꬃቲ

ሳሞፔ ዴንዳናይሳን

ዳቡራና።

14 ሳማሪያ ዴሬን፥ ‹ኣሻሞ›

ጌቴታ ጼይጌቲዛ

ኤቃ ጾሳይን ጫቂዛይቲ፥

‹ዳኔ ጾሳይ ቤዪን›

ዎይኮ፥ ‹ቤርሳቤሄ

ጾሳይ ቤዪን›

ጊ ጫቂዛይቲ ዉሪካ ኩንዳና፤

ባ ኩንዲዳሶሆፔ ሙሌካ

ዴንዳናስ ዳንዳዬቴና» ጌስ።

9

ኢስራኤሌ ቦላ ያና ፒርዳ

1 ጎዳይ ያርሾ ያርሺዛሶዛ ሚሌን ኤቂ ዲሺን ታ ቤያዲስ፤

ኢዚካ ታና፥

«ጾሳ ኬꬃ ዮቻይ

ቃጻና ጋካናስ

ኬꬃ ቁስቴ

ሾጫ ላላዳኔ

ኣሳ ቦላ ኩንዳና ማላ ኦꬃ፤

ሄሳፌካ ኣቲዳይታ

ታኒ ኢስታ ማሻራ

ዎꬋ ꬋይሳና፤

ኢስታፌ ኦኒካ ባቃቴና፤

ባቃቲኮካ ታፔ

ኬሲ ኤኪ ኣቴና።

2 ኢስቲ ዱፎ ቦኪ ጌሊዳኮካ

ታ ኩሼይ

ኢስታ ሄፔ ሾዲ ሃ ኬሳና፤

ኢስቲ ፑዴ ሳሎ ኬዚዳኮካ

ታኒ ኢስታ ሄፔ

ሃ ዱጌ ጎቻ ዎꬃና።

3 ኢስቲ ፑዴ ቃርሜሎሴ ዙማ ቦላ

ኬዚ ቆቴቲዳኮካ

ታ ካሌታ ባዳ

ኢስታ ሄፔ ዎꬃና፤

ኢስቲ ዱጌ ጪማ ኣባ ጊዶ

ጌሊዲ ታፔ ቆቴቲዛኮካ

ሄን ኢስታ ሾሺ ዱካና ማላ

ታ ኣዛዛና።

4 ኢስቲ ባ ሞርኬታ ኩሼን

ዲኤቲ ቢኮካ

ሄን ኢስቲ ማሻን

ሃይቃና ማላ

ታ ኣዛዛና፤

ታኒ ኢስታ ቦላ

ታ ኣይፌ ሎኦስ ጊዶንታ

ኢታስ ዛራና» ጊ ኣዛዚዴስ።

5 ኡባ ሃሪዛ ጎዳይ

ኢዚ ቢታዮ ቦቼስ፤

ኢዛካ ሴራዉስ፤

ኢዚን ዲዛ ኡባይ ዬኬስ፤

ናይሌ ሻፋይ

ኪጺ ጉሚዛ ማላ

ቢታ ኡባይ ቃጼስ፤

ቃሴ ዛሪዲ ኪጻ ሃꬂ

ዎꬊዛ ማላ ዎꬋና።

6 ባ ዱሳሶ ሳሎ ኦꬂዳይ፥

ሳሎካ ሳኣፔ ቦላን

ሚንꬂዳይ፥

ኣባ ሃꬃ ኣዛዚዲ

ቢታ ቦላ ጎጊሲዛይ

ኢዛስ ሱንꬃይ ጎዳ።

7 ጎዳይ፥ «ኢስራኤሌ ኣሳዉ!

ኢንቴ ታስ

ቶጵያ ኣሳ ማላ ጊዴኬቲ?

ታኒ ኢንቴና

ጊብጼፔ ኬሶይሳꬆ

ፊሊስጼሜ ኣሳ ቃርጼሴፔ

ቃሴ ሶሪያ ኣስ

ቂሬፔ ኬሳቤኪና?

8 ታኒ ኡባ ሃሪዛ ጎዳይ

ጌዴ ናጋራንቻ

ኢስራኤሌ ኣሳ

ካዎቴꬃኮ ጼላይስ፤

ታ ኢዛ ቢታፌ ሙሌራ ꬋይሳና፤

ጊዶ ኣቲን ያቆቤ ዜሬꬅ

ኡባ ꬋይሲኬ» ጌስ።

9 «ቤኢቴ ካꬅ

ዛይዛሬን ዛይዛሪዛ ማላ

ኢስራኤሌ ኣሳ

ኣይዛቤ ካዎቴꬃ

ጊዶን ዛይዛራና ማላ

ታ ኣዛዛና፤

ጊዶ ኣቲን ኢስታፌ ኢሳዴይካ

ዎራ ዎꬊ ꬋዬና።

10 ‹ኑ ቦላ ኣይኮ ኢታይካ ጋኬና

ዎይኮ ኑና ቦቼና› ጊዛ

ታ ዴሬ ኣሳ ጋርሳን ዲዛ

ናጋራንቻቲ ኡባይ

ኦላን ሃይቃና» ጌስ ጎዳይ።

ኢስራኤሌ ኣሳ ሲሞ ሂዶታ

11 «ጮ ኩንዲ ላሌቲዳ ኬꬃ ማላ ጊዲዳ

ዳዊቴ ዜሬꬃታ ካዎቴꬃስ

ታኒ ዛራ ኤሳና ዎዴይ ያና፤

ታኒ ጊምቤዛ ዛራ ጊምባና፤

ላሌቲዳይሳካ ኦራጺሳና፤

ካሴይሳꬆ ዛራ ኦꬃና።

12 ሄሳꬆካ ኤዶሜ ዴሬን

ኣቲዳይታኔ

ታ ሱንꬃን ጼይጌቲዳ ዴሬታ

ኡባ ኢስቲ ላታና»

ጌስ ጎዳይ። *

13 «ካꬅ ማጺዛይቲ ማጺ ዉርሶንታ

ዲሺን ጎሻ ዎዴይ ጋኬስ፤

ዎይኔ ኣይፌ ጉምኢዛዴይ

ጉምኢ ጊጎንታ ዲሺን

ዎይኔ ፑቴ

ቶኪዛ ዎዴይ ጋኬስ፤

ሄ ዎዴ ማልኢዛ ሎኦ ዎይኔ

ኡሺ ዙማፔ ፑልታና፤

ዙምቡላታፔካ ጎጋና።

14 ዲኤቲ ቢዳ ኢስራኤሌ ኣሳ

ሃ ኢስታ ዴሬ ዛራ ኤሃና፤

ላሌቲዳ ካታማታ ዛሪ

ኬጺዲ ኢዛን ዴኣና፤

ኢስቲ ዎይኔ ቶኪዲ

ኢዛፔ ኣጌቲዳ ኡሹ ኡያና፤

ዱማ ዱማ ኣይፊዛ ሚꬅ

ቶኪዲ ኢዛ ኣይፌ ማና።

15 ታ ዴሬ ኢስራኤሌ ኣሳ

ታኒ ካሴ ኢስታ ቢታን

ዛራዳ ቶካና፤

ታኒ ኢስታስ ኢሚዳ ቢታፌ

ኢስቲ ናምኣንꬆ ꬎቃሌቲ

ꬋዬቴና»

ጌስ ጎዳይ ሳሎ ጾሳይ።

* 1:1 2ካዎ 15፡1-7፤ 2ታሪ 26፡1-23፤ 2ካዎ 14፡23-29

* 1:2 ኢዩ 3፡16

* 1:5 ኢሳ 17፡1-3፤ ኤር 49፡23-27፤ ዛካ 9፡1

* 1:6 ኢሳ 14፡29-31፤ ኤር 47፡1-7፤ ሂዚ 25፡15-17፤ ኢዩ 3፡4-8፤ ሶፎ 2፡4-7፤ ዛካ 9፡5-7

* 1:10 ኢሳ 23፡1-8፤ ሂዚ 26፡1—28፡19፤ ኢዩ 3፡4-8፤ ዛካ 9፡1-4፤ ማቶ 11፡21-22፤ ሉቃ 10፡13-14

* 1:11 ኢሳ 34፡5-17፤ 63፡1-6፤ ኤር 49፡7-22፤ ሂዚ 25፡12-14፤ 35፡1-15፤ ኣብ 14፤ ሚል 1፡2-5

* 1:13 ኤር 49፡1-6፤ ሂዚ 21፡28-32፤ 25፡1-7፤ ሶፎ 2፡8-11

* 2:1 ኢሳ 15፡1—16፡14፤ 25፡10-12፤ ኤር 48፡1-47፤ ሂዚ 25፡8-11፤ ሶፎ 2፡8-11

* 2:9 ዛሬ 3፡8-11

* 3:14 2ካዎ 23፡15

* 4:11 ሜꬌ 19፡24

* 5:8 ኢዮ 9፡9፤ 38፡31

* 5:22 ኢሳ 1፡11-14

* 5:25 ሃዋ 7፡42-43

* 6:13 ሎዲባሬ ጌቴቲዛይሲ ካታማ ሱንꬅ ጊዲሺን ኢብራዌታ ቃላራ ሃዳ ሚሽ ጉሳ።

† 6:13 ቃርናይሜ ጌቴቲዛይሲ ጉꬃ ካታማ ሱንꬃ፤ ኢብራዌታ ቃላራ ካጬይ ዎልቃ ሌሚሶ ጊዲ ቤቴስ።

* 7:7 ቱምቤይ ጊምቤ ጊምቢዛይቲ ጊምቤዛ ሲቲ ሂስቲ ጊምባናስ ጎኤቲዛ ሚሽ።

† 7:14 ኤꬃ ኣይፌ፡ ኤꬃ ኣይፌ ጌቴቲዛይሳ ኢሲ ኢሲ ባጋ ጋሞꬆ ቃላን ቦባ ኣይፌ ጌቴቴስ።

* 9:12 ሃዋ 15፡16-18

ኣብዲዩ ቲንቢቴ

ኣብዲዩ ቲንቢቴ

ጊዶ ቆፋ

ሃይሲ ጉꬃ ማጻፋዚ ቤቲዳይ ኪርስቶሲ ዬሌታናፔ ካሴ 586 ላይꬃን ዬሩሳላሜይ ላሌቲዳፔ ጉዬ ቆንጬን ኤሬቶንታ ዎዴና። ሄ ዎዴ ኣርሼይ ሞኪዛ ዱጌሃ ባጋራ ዲዛ ዩሁዳስ ኣዱሳ ዎዴሶፌ ሞርኬ ጊዲዳ ኤዶሜ ኣሳይ ዬሩሳላሜ ላሌቴꬃን ኡፋዬቲዲ ቢታ ኦሊ ኦይኪዛይታ ማዲሼ ካታማይ ሃሮ ኡባ ቦንቄስ፤ ኣብዲዩይ ኤዶሜ ኣሳ፥ ሃንኮ ኢስራኤሌ ሞርኬታራ ኢሲ ቦላ ሚኖ ቂጻቴይኔ ጾኔቴꬂ ጋካናይሳ ካሴቲ ዮቲዴስ።

ሃ ማጻፋይ ኦይኪዳ ኩሜꬃ ቆፋ

ኤዶሜ ኦቶሬቴꬂኔ ቂጻቴ 1-9

ኤዶሜ ሜንጼ ኢታቴꬅ 10-14

ኢስራኤሌ ጾኖ 15-21

1

ናቤ ኣብዲዩይ ቤኢዳ ኣጁታ

1 ኣብዲዩይ ቤኢዳ ኣጁታ፤

ጎዳይ ኤዶሜ ጊሻስ

ኣብዲዩ ኪቲዴስ፤

ኑ ሲዪዳ ጾሳ ኪታይ፥

«ታኒ ጾሳይ ኤዶሜ ቦላ

ሜቶ ጋꬃና ማላ ኣዛዛዳ

ዴራ ጊዶ ኣስ ኪታዲስ» ጌስ።

2 ጎዳይ ኤዶሜስ፥

«ታ ኔና ዴሬ ኣሳፔ ላፊሳና፤

ኔኒ ኣስ ኡባን

ሌቄቲዳዝ ጊዳና።

3 ኔኖ ዛላ ጎምፓን ዲዛይሶ!

ኔ ዱሳሶ ꬎቃሶሆን

ኬጺዳይሶ!

‹ታ ዲዛሶፔ ታና ዚቃሶ

ዎꬃና ዳንዳይዛይ ኦኔ?›

ጊዛይሶ!

ኔ ዎዚና ኦቶሮቴꬂ

ኔና ባሌꬂዴስ።

4 ኔ ጎሌ ካፎ ማላ

ኬሃ ፑዴ ፒራꬊኮካ፥

ኔ ኬꬅ ጾሊንቴ ጊዶን

ኬጺኮካ

ታ ኔና ሄፔ

ሃ ዱጌ ዎꬃና።

5 «ካይሶቲ ዎይኮ ቦንቂዛይቲ

ኦማርስ ዪኮ

ባስ ጊዲዛይሳ ኤኬቴስ፤

ካꬅ ማጺዛይቲ ፒጼ ኣሼቴስ፤

ጊዶ ኣቲን ኔ ሞርኬቲ

ኢሲኖካ ኣሼቴና። *

6 ኢንቴኖ ኤሳዌ ዜሬꬃቶ!

ኢንቴ ኬꬅ ቦንቄቲዴስ፤

ሄኮ ኢንቴ ሃሮይ ዉሪ

ቦጌቲዴስ።

7 ኔናራ ጫቄቲዳ ላጌቲ

ኔና ባሌꬂዳ፤

ኔና ዶሲዛ ላጌቲ

ኔ ቦላ ሞርኬቴꬃን ዴንዲዳ፤

ኔ ካꬅ ሚዳይቲ ኔስ ያርዴ

ዎꬂዲ ኔና

ኔ ዴሬፔ ጎዲዳ፤

ጊዶ ኣቲን ኢስቲ ሄሳ ኔ ቦላ

ኦꬂሺን ኔኒ ኤራቤካ።

8 «ሄ ዎዴ ኤዶሜፔ

ኣꬎ ኤራንቻታ፥

ኤሳዌ ዙማፔ

ኤራቴꬅ ꬋይሳና።

9 ኤዶሜ ዴሬን ዴኢዛ

ኣሳቲ ዉሪካ ሃይቃና፤

ቴማኔ ኦሊዛ ዎልቃማ

ኦላንቻቲ ባባና።

ጾሳይ ኤዶሜ ቃጻዪዛ ጋሶ

10 «ኔ ኢሻ ያቆቤ ዜሬꬃታ

ኔኒ ጌኔ ዎꬊዳ ጊሻስ

ኔ ካዉያዳ ሜርናስ ꬋያና።

11 ዬሩሳላሜ ሞርኬቲ

ፔንጌ ሜንꬂዲ

ሃሪዳ ሚሽ ኡባ

ቦንቂዛ ዎዴ

ኔኒ ላንቄራ ኤቃ ጼላዳሳ፤

ሄሳ ጊሻስ ዬሩሳላሜ ቦላ

ሳማ ዬጊ ጊሼቲ

ኤኪዳይታፔ

ኔኒ ዱማታካ።

12 ዩሁዳ ዴሬን ዴኢዛ ኢሻታ ቦላ

ጋኪዳ ሜቶን ኔኒ ኡፋዬታና

ኮሼናሺን ኡፋዬታዳሳ፤

ቃሴ ኢስታ ꬋዮኒኔ ሜቶን

ኡፋዬታናኔ ኦቶሬታና

ኔስ ቤሴናሺን ኦቶሬታዳሳ።

13 ታ ዴሬይ ꬋይዛ ጋላስ

ኢስታ ፔንጌራ

ኔኒ ጌላና ቤሴናሺን፤

ኢስቲ ꬋይዛ ጋላስ ሜቶቲሺን

ኔኒ ኡፋዬታና ቤሴናሺን፤

ቃሴካ ኢስቲ ꬋይዛ ጋላስ

ኔ ኢስታ ሃሮ

ቦጋና ኔስ ቤሴናሺን።

14 ጎዴቲዲ ቆቴቲዳይታ ዎꬋና

ኔ ኦይዱ ኦጌ ቦላ

ናጋና ቤሴናሺን ናጋዳሳ፤

ቃሴ ኣቲዳ ኣሳታ

ሜቶ ጋላስ ኔ ኣꬃ

ኢማናስ ቤሴናሺን

ኢማዳሳ።*

15 «ታ ጾሳይ ኣሳ ኡባ ቦላ

ፒርዲዛ ዎዴይ ጋኪዳ ጊሻስ

ኤዶሜ! ኔ ኦꬂዳ

ኢታ ኦሶይ

ኔ ቦላ ሲማና፤

ሄሳ ጊሻስ ኔ ኦሶ ማላ

ኔ ኤካና።

16 ኣንጄቲዳ ታ ዙማ ቦላ

ኢንቴ ዋዬ ኡሹ ኡዪዳ ማላ

ኢንቴ ዩሾን ዲዛ ሃንኮ ዴሬይ

ዋዬ ኡሹ ኡያና፤

ኡዪዳይቲ ዉሪካ ꬋያና።

ኢስራኤሌ ዴሬ ጾኖ

17 «ጺዮኔ ዙማን ሜቶፔ

ኣታናይ ዳና፤

ሄ ዙማያካ ጌሽ ጊዳና፤

ያቆቤ ዴሬይ ቦንቄቲዳ

ባ ሃሮ ዛሪ ኤካና።

18 ያቆቤ ዜሬꬃቲ ታማ ማላ፥

ዮሴፌ ዜሬꬃቲ

ታማ ላጮ ማላ ጊዲን

ኤሳዌ ዜሬꬃቲ

ኡቱላ ማላ ጊዳና፤

ታማይ ኡቱላ ሚዛ ማላ

ያቆቤ ዜሬꬃቲኔ

ዮሴፌ ዜሬꬃቲ

ኤሳዌ ዜሬꬃታ ꬋይሳና።

19 «ዩሁዳ ዴሬፔ

ዱጌሃ ባጋራ ዲዛ

ኔጌቤ ኣሳይ ኤዶሜ

ቢታ ላታና፤

ኣርሼይ ዉሊዛ ባጋራ

ጋꬋን ዲዛ ኣሳቲ

ፊሊስጼሜ፥ ኤፍሬሜኔ

ሳማሪያ ቢታ ላታና፤

ቃሴ ቢኒያሜ ዜሬꬃቲ

ጋላኣዴ ቢታ ላታና።

20 ቤቲ ቢዳ ኢስራኤሌ ኣሳይ

ኣላሄ ጌቴቲዛ

ዴሬፔ ሲሚዲ

ካናኔ ቢታፌ

ሲራፍታ ጋካናስ

ዲዛ ቢታ ላታና፤

ቤቴ ቢዲ

ሲራፍታ ዴሬን ዲዛ

ኢስራኤሌ ኣሳይ

ኔጌቤን ዲዛ ካታማታ ላታና።

21 ኣቲዳ ኢስራኤሌ ኣሳቲ

ጺዮኔ ዙማ ቦላ ኡቲዲ

ኤዶሜ ዴሬ ኣይሳና፤

ቃሴ ካዎቴꬃይካ

ጾሳስ ጊዳና» ጊ ዮቲዴስ።

* 1:5 ፒጼ፡ ፒጼ ጌቴቲዛይሲ ኣማራꬆ ቃላን ቃርሚያ ጌቴቴስ።

* 1:14 ኢሳ 34፡5-17፤ 63፡1-6፤ ኤር 49፡7-22፤ ሂዚ 25፡12-14፤ 35፡1-15፤ ኣሞ 1፡11-12፤ ሚል 1፡2-5

ዮናሳ ቲንቢቴ

1

2

3

4

ዮናሳ ቲንቢቴ

ጊዶ ቆፋ

ዮናሳ ቲንቢቴይ ጾሳስ ኣዛዜቲኬ ጊዳ ኢሲ ናቤ ቦላ ጋኪዳ ዱማ ዱማ ሜቶታ ዮቲዛ ማጻፋ ጊዲዳ ጊሻስ ሃራ ቲንቢቴ ማጻፋታፔ ዱማቴስ። ጾሲ ዮናሳ፥ «ኢስራኤሌ ኣሳስ ሚኖ ሞርኬ ጊዲዳ ጊታ ኣሶሬ ካዎቴꬃስ ዋና ካታማ ናናዌ ባ!» ጊዲ ኢዛ ኣዛዚዴስ።

ዮናሲ ጊዲኮ፥ «ጾሳይ ካታማዮ ꬋይሳናስ ኢሚዳ ሚኖ ቆፊሶዛስ ኢዚ ጊዳ ማላ ኦꬄና» ጊ ቆፒዳ ጊሻስ ጾሳ ቃላ ኤኪዲ ናናዌ ባናስ ኮዪቤና፤ ዳሮ ሃኖቲ ሃንዳፔ ጉዬ ኬሂ ኡፋዬቶንታ ዲሼ ኣዛዜቲዴስ፤ ኢዚ ቡሮ ሃናና ጊዳ ኢዛ ቃላዚ ፖሌቶንታ ኣጊን ላንጬቲዴስ።

ሃ ማጻፋዚ ጾሳስ ኢዛ ሜꬌቴꬃ ኡባ ቦላ ጎዳቴꬂ ዲዛይሳ ኤሪሴስ። ሃራፔካ ጾሲ ሲቆኔ ማሪዛ ጎዳ ጊዲዳ ጊሻስ ባ ዴራ ሞርኬታ ቦላ ሃንቄቲዲ ሙሌራ ꬋይሳናፔ ኣቶ ጊዲ ማራናስ ዶሲዛይሳ ቤሴስ።

ሃ ማጻፋይ ኦይኪዳ ኩሜꬃ ቆፋ

ጎዳፔ ዮናሳ ባቃታ 1፡1-7

ዮናሳ ዎሳ 2፡1-10

ዮናሲ ናናዌ ቢን ዴሬዛ ማሬቴꬅ 3፡1-11

ጾሲ ዴሬዛ ማሪዳ ጊሻስ ዮናሳ ሃንቄቴꬅ 4፡1-11

1

ዮናሲ ኣዛዜቶንታ ኢጾ

1 ኣማቴ ና ዮናሳኮ ጎዳ ቃላይ፥ * 2 «ዴንዳዳ ሄ ጊታ ካታማ ናናዌ ባ፤ ሄ ካታማ ኣሳ ኢታቴꬅ ታ ቤኢዳይሳ ኢስታስ ዮታ» ጊሼ ዪዴስ። 3 ጊዶ ኣቲን ዮናሲ ጎዳ ሲንꬃፌ ባቃቲዲ ታርሴሴ ቢታ ባናስ ዴንዲዴስ፤ ኢዚ ዮጴ ካታማ ዎꬊዲ ታርሴሴ ቢዛ ማርካቤ ዴሚዴስ፤ ጎዳ ሲንꬃፌ ባቃቲዲ ኢስታራ ታርሴሴ ባናስ ሚሽ ቃንጺዲ ማርካቤዛን ጌሊዴስ።

4 ማርካቤዚ ቢሺን ጎዳይ ኣባ ቦላ ጎቴ ጫርኮ ዴንꬂን ኣባ ዳምባላይ ኬሂ ዳሪዳ ጊሻስ ማርካቤዚ ሜቃና ጋኪዴስ። 5 ሂስቲን ማርካቤዛን ዲዛ ኣሳይ ባቢዳ ጊሻስ ዉሪካ ባ ጾሳኮ ዋሲዴስ፤ ቃሴ ማርካቤዚ ካዉያና ማላ ኢዛ ጊዶን ዲዛ ጫና ዴንꬂዲ ኣባን ኦሊዳ፤ ጊዲኮካ ዮናሲ ማርካቤዛስ ጋርሳ ኪፊሌ ዎꬊዲ ሄን ዴጾ ꬊስኮ ዎꬊዴስ።

6 ማርካቤዛ ሃላቃይ ኢዛኮ ቢዲ፥ «ኣይስ ꬊስካዲ? ዴንዳዳ ኔ ጾሳ ዎሳ! ኢዚ ባ ሎኦ ኣይፌን ጼሊዲ ኑና ኣሻናኮ ኦኒ ኤሪዜ!» ጊዴስ።

7 ማርካቤዛን ዲዛ ኣሳይ ኢሶይ ኢሳ፥ «ሃ ዪቴ! ሃይሲ ኢታ ሚሺ ኦና ጋሶን ኑና ጋኪዳኮ ኤራናስ ኣኔ ሳማ ዬጎስ» ጊዳ፤ ሂስቲን ኢስቲ ሳማ ዬጊን ሳማይ ዮናሳ ቦላ ዎꬊዴስ። 8 ሄሳፌ ጉዬ ኢስቲ ዮናሳ፥ «ሃይሲ ኢታ ሚሺ ኦና ጋሶን ኑ ቦላ ጋኪዳኮ ኣኔ ኑስ ዮታ! ኔ ኦሶይ ኣዜ? ኣዋፔ ያዲ? ኔ ዴሬይ ኣዋ? ኔኒ ኦና ዜሬꬄ?» ጊ ኦይቺዳ።

9 ሂስቲን ዮናሲ ዛሪዲ፥ «ታኒ ኢብራዌ ኣሳ፤ ኣባኔ ቢታ ሜꬊዳ ሳሎ ጎዳ ጎይናይስ» ጊዴስ።

10 ሄሳ ጊሻስ ጾሳ ሲንꬃፌ ኢዚ ባቃቲዛይሳ ኢዚ ኢስታስ ዮቲዳይሳፌ ኣሳይ ኤሪዳ ጊሻስ ኬሂ ባቢዲ፥ «ሃይሶ ኣይ ፓላ ሚሽ ኦꬃዲ?» ጊዳ።

11 ቃሴ ኣባ ዳምባላይ ካሴይሳፌ ሃ ዳሪዳ ጊሻስ ኣሳይ ዮናሳ፥ «ኑስ ኣባይ ጮኡ ጋና ማላ ኔና ኑኒ ዎስቲኖ?» ጊዲ ኦይቺዳ።

12 ኢዚካ ኢስታስ፥ «ሃይሲ ዎልቃማ ዳምባላይ ኢንቴ ቦላን ዴንዲዳይ ታ ጋሶን ጊዲዳይሳ ታ ኤራይስ፤ ሄሳ ጊሻስ ታና ዴንꬂዲ ኣባን ኦሊቴ፤ ሂስቲኮ ኣባይ ኢንቴስ ጮኡ ጋና» ጊዴስ።

13 ጊዶ ኣቲን ማርካቤዛን ዲዛ ኣሳይ ማርካቤዛ ጉዬ ኣባ ላንቄ ኬሳናስ ሚንꬂ ላጊዳ ሺን ኣባ ዳምባላይ ኬሂ ዳሪዳ ጊሻስ ኬሳናስ ዳንዳይቤቴና። 14 ሄሳ ጊሻስ ኢስታስ፥ «ኣቤት ጎዳዉ! ሃይሳ ኣዴዛ ሼምፖ ጊሻስ ኔኒ ኑና ꬋይሶንታ ማላኔ ሃይሳ ጌሻ ሱꬃ ኣጮዛካ ኔኒ ኑፔ ኦይቾንታ ማላ ኑኒ ኔና ኬሂ ዎሶስ። ኣይስ ጊኮ ጎዳዉ ኔኒ ኔ ኮዪዳ ማላ ኦꬃዳሳ» ጊዲ ጎዳኮ ዋሲዳ።

15 ሄሳፌ ጉዬ ዮናሳ ዴንꬂዲ ኣባን ኦሊን ኣባ ዳምባላይ ጮኡ ጊዴስ። 16 ሂስቲን ኣሳይ ጎዳስ ኬሂ ባቢዴስ፤ ጎዳስ ያርሾ ያርሺዳ፤ ኣዲናካ ኣዲኔቲዳ።

17 ዮናሳ ሚታና ማላ ኢሲ ጊታ ሞሌ ጎዳይ ጊግሲን ሄ ሞሌዛ ኡሎን ዮናሲ ሄꬑ ጋላሲኔ ሄꬑ ኦማርስ ኣቂዴስ። *

2

ዮናሳ ዎሳ

1 ዮናሲ ሞሌዛ ኡሎን ዲሼ ባ ጎዳኮ፥ 2 «ታኒ ቱጋ ጊዶን ዳሼ ጎዳ ጼይጊን ኢዚ ታስ ኮዪዴስ፤ ታኒ ሃይቂዳይቲ ዲዛ ጪማ ጊዶን ዳሼ ኔኮ ዋሳዲስ፤ ኔካ ታ ዋሶ ሲያዳሳ። 3 ኔ ታና ጪማ ኣባ ጊዶ ዱጌ ዬጋዳሳ፤ ሃꬂ ታና ዶዲዴስ፤ ኔ ዳምባላይ ታ ቦላራ ኣꬊዴስ። 4 ሄሳ ጊሻስ ታኒ፥ ‹ታ ኔ ሲንꬃፌ ዎራ ኦሌታዲስ፤ ጊዲኮካ ታ ኔ ጌሻ ኬꬃ ቃሴካ ዛራ ቤኣና› ጋዲስ።

5 «ሃꬃይ ታስ ቆꬌ ጋካናስ ሚቲዴስ፤ ጪማ ኣባይ ታና ሚቲዴስ፤ ኣባ ጊዶን ዲዛ ማታይካ ታ ሁኤ ቦላ ጻጼቲዴስ። 6 ታኒ ዙማታ ጋርስ ዱጌ ዎꬋዲስ፤ ሄን ቢታ ጋርሳን ሜርናስ ጎርዳን ኡታዲስ፤ ጊዲኮካ ኣቤት ታ ጎዳዉ! ኔኒ ታ ሼምፖ ጪማ ኦላፌ ኬሳዳሳ።

7 «ታኒ ሃይቃና ማቲዳ ዎዴ ኔና ጎዳ ቆፓዲስ። ታ ዎሳይካ ኔኮ ፑዴ ጌሻ ኬꬅ ጋኪዴስ። 8 ሃዳ ኤቃታ ካሊዛይቲ ዉሪ ኔናን ጎዳን ኣማኔታናይሳ ኣጊዳ። 9 ጊዶ ኣቲን ታ ጋላታ ኔስ ያርሻና፤ ታ ኣዲኔቲዳይሳ ኡባካ ጋꬃና፤ ኣይስ ጊኮ ኣቶቴꬂ ጎዳፔ ዬስ» ጊ ዎሲዴስ።

10 ሄሳፌ ጉዬ ጎዳይ ሞሌዛ ኣዛዚን ሞሌዚ ዮናሳ ቢታ ቦላ ጮዪዴስ።

3

ዮናሳ ኣዛዜቴꬅ

1 ጎዳ ቃላይ ናምኣንꬆ ዮናሳኮ፥ 2 «ዴንዳዳ ሄ ጊታ ካታማ ናናዌ ባዳ ታኒ ኔስ ዮቲዛ ቃላ ኢስታስ ኣዋጃ» ጊሼ ዪዴስ።

3 ሂስቲን ዮናሲ ዴንዲዲ ጎዳ ቃላꬆ ናናዌ ቢዴስ። ናናዌይ ኬሂ ጊታ ካታማ፤ ሃ ጋጻፔ ሄ ጋጻ ጋካናስ ሄꬑ ጋላስ ሄሜꬄስ። 4 ዮናሲ ናናዌ ካታማ ቢ ጋኪዲ ኢሲ ጋላሳ ኦጌ ማላ ካታማስ ጊዶ ቢዲ፥ «ኦይዱ ታሙ * ጋላሳፌ ጉዬ ናናዌይ ꬋያና» ጊዲ ኣዋጂዴስ።

5 ሂስቲን ናናዌ ኣሳይ ጾሳ ኣማኒዲ ጾማ ኣዋጂዴስ፤ ጊታታፔ ጉꬃታ ጋካናስ ዉሪካ ማቃ ማይኢዳ። *

6 ዮኦዚ ናናዌ ካዎኮ ጋኪን ኢዚ ባ ካዎቴꬃ ኣራታፔ ዎꬊዲ ካዎቴꬃ ማይኦ ማይኢዳይሳ ቃሪዲ ማቃ ማይኢዲ ቢዲንꬃን ኡቲዴስ። 7 ሂስቲዲ ናናዌ ኣሳስ፥ «ካዎዛፔኔ ካዎ ኦሳንቻታፔ ኢሜቲዳ ኣዛዞ ማላ ሃቺፌ ዶሚዲ ኣሲኔ ሜሄይ ኡባይ ኣይኮካ ሞፖ፤ ሃꬂካ ኡዮፖ። 8 ኣሳይካ ሜሄይካ ዉሪ ማቃ ማይኦ፤ ኣሲ ዉሪ ሚንꬂዲ ጾሳኮ ዋሶ፤ ባ ኢታ ኦጌፔኔ ቆሆ ኦሶፔካ ሲሞ። 9 ሂስቲኮ ጾሳይ ኑስ ቃꬌቲዲ ኑ ꬋዮንታ ማላ ባ ዎልቃማ ሃንቆፌ ሲማናኮ ኦኔ ኤሪዛይ» ጊዴስ።

10 ኢስቲ ባ ኢታ ኦጌፔ ሲሚዳይሳ ጾሳይ ቤኢዲ ኢስታስ ቃꬌቲዲ ኢስታ ቦላ ኤሃና ጊዳ ፒርዳ ኣጊዴስ።

4

ዮናሳ ዪሎኔ ጾሳ ቃꬌቴꬅ

1 ዮናሲ ጊዲኮ ሄ ሃኖዛ ኡባን ኡፋዬቲቤና፤ ሄሳ ጊሻስ ኬሂ ሃንቄቲዴስ፤ 2 ሄሳፌ ጉዬ ጎዳ፥ «ኣቤት ጎዳዉ! ታኒ ቡሮ ታ ዴሬን ዳሼ ጊዳይሲ ሃይሳ ጊዴኔ? ታ ኔ ሲንꬃፌ ቤታዳ ታርሴሴ ባናስ ኤሶቲዳይሲ ሄሳሳ፤ ቃꬌታይኔ ማሮታይ ኔናን ኩሚዳ ጾሳ ኔ ጊዲዳይሳ፥ ሃንቆስ ኤሶቶንታይሳኔ ኣጎንታ ሲቆን ኩሚዳይሳ፥ ቃሴ ኤሃና ጊዳ ኢታ ሚሺካ ኣጊዛ ጾሳ ኔ ጊዲዳይሳ ታኒ ካሴካ ኤራይስ። * 3 ኣቤት ጎዳዉ! ሃኢ ታ ሼምፖ ኤካ፤ ፓጻ ዱሳፌ ታስ ሃይቆይ ሎኦ» ጊ ዎሲዴስ። *

4 ሂስቲን ጎዳይ ኢዛስ፥ «ቱሙ ኔ ሃይሳስ ሃንቄታናስ ቤሲዜ?» ጊዴስ።

5 ዮናሲ ካታማፔ ኬዚ ቢዲ ኣርሼይ ሞኪዛ ባጋን ኡቲዴስ፤ ካታማ ቦላ ጋኪዛዝ ቤያናስ ሄን ባስ ዳሴ ዳሲዲ ኢዛ ኩዋን ኡቲዴስ። 6 ኣርሼ ሴላፔ ዮናሳ ኣሻናስ ጎዳይ ኢሲ ጎሴ ዶሊሲዴስ፤ ሄ ጎሴይ ዲጪዲ ዮናሳ ኩዋሲዴስ፤ ዮናሲ ሄ ጎሴይ ጊሻስ ኬሂ ኡፋዬቲዴስ። 7 ጊዶ ኣቲን ዎንቴꬃ ጋላስ ማላዶ ጾሳይ ጉጹኔ ኪቲዴስ፤ ሄ ጉጹኔያ ጎሴይ ጻጶ ዱꬂን ጎሴያ ሜላዱስ። 8 ኣርሼይ ሞኪዛ ዎዴ ጾሳይ ጹጊዛ ጫርኮ ኣርሼይ ሞኪዛ ባጋፌ ዬዲዴስ፤ ሄሳፌ ዴንዲዳይሳን ዮናሲ ዳቡራና ጋካናስ ኣዋይ ዮናሳ ሁኤ ጹጊዴስ፤ ሂስቲን ኢዚ፥ «ፓጻ ዳናፔ ታስ ሃይቆይ ሎኦ» ጊዴስ።

9 ሂስቲን ጾሳይ ዮናሳስ፥ «ቱሙ ኔኒ ሃ ጎሴይ ጊሻስ ሃንቄታናስ ታስ ቤሲዜ?» ጊዴስ።

ዮናሲካ፥ «ኤ! ሃይቃና ጋካናስ ሃንቄታናስ ቤሴስ» ጊዴስ።

10 ሂስቲን ጎዳይ ዮናሳስ፥ «ኢሲ ጋላስ ሞካዳ፥ ናምኣንꬆ ጋላስ ሜሊዳ ጎሴይስ ኔኒ ኢዚን ዳቡሮንታሪሲኔ ኢዞ ዲቾንታሪስ ሃይሳ ማላ ሚሼታሳሺን፥ 11 ኡሻቺኔ ሃዲርስ ሻኪ ኤሮንታ ጼታኔ ናምኡ ታሙ ሺያፔ ቦላራ ዲዛ ዴሬይኔ ዳሮ ሜሄይ ዲዛ ሃ ጊታ ናናዌ ካታማይስ ታ ሚሼታናስ ቤሴኔ?» ጊዴስ።

* 1:1 2ካዎ 14፡25

* 1:17 ማቶ 12፡40

* 3:4 ኦይዱ ታሙ ጊዛይሳ ላፑን ታሙ ኤራንቻታ ቢርሼꬃን ሄꬑ ጋላስ ጌስ።

* 3:5 ማቶ 12፡41፤ ሉቃ 11፡32

* 4:2 ኬሳ 34፡6

* 4:3 1ካዎ 19፡4

ሚኪያሳ ቲንቢቴ

1

2

3

4

5

6

7

ሚኪያሳ ቲንቢቴ

ጊዶ ቆፋ

ሚኪያሲ ኢሳያሳይ ዲዛ ዎዴ ዲዛ ናቤ ጊዲሺን ኢዛስ ዬሌታይ ዱጌሃ ባጋ ዩሁዳን ካዎቴꬃ ጋርሳን ዲዛ ኢሲ ዴሬ ጋርሳን ዲዛ ካታማን ዴስ፤ ኣሞጼይ ፑዴሃ ባጋ ካዎቴꬃ ቦላ ሜቶይ ጋካናይሳ ዮቶይሳꬆ ሚኪያሲካ ሄ ሃኖቲ ዩሁዳ ካዎቴꬃ ቦላ ጋካናይሳ ካሴቲ ዮቲዴስ። ዴሬዚ ኦꬂዛ ኢታ ሃኖቲ ፒርዳ ፓጬ ጊሻስ ጾሲ ባ ፒርዳ ኤሃናይሳ ቆፍሲዴስ፤ ጊዶ ኣቲን ሚኪያሳ ቲንቢቴ ቃላይ ሲንꬃፌ ሂዶታይ ዲዛይሳ ቤሲዛ ማላታታካ ጋꬂ ኦይኪዴስ። ሃራፔካ ሎኤꬂ ጼላናስ ቤሲዛ ኪፊሌቲ ጾሳ ጎዳቴꬃ ጋርሳን ኩሜꬃ ኣላሜን ሳሮቴꬂ ዳናይሳ (4፡1-40)፥ ዳዊቴ ዜሬꬃፌ ጊታ ካዎይ ዪኮ ዴሬዛስ ሳሮቴꬂ ኢሜታናይሳ (5፡2-40) ሄሳꬆካ ካሴ ኢስራኤሌ ናቤቲ ዮቲዳ ቃላይ ኡባይካ ኢሲ ጺቂሴን ቃሼቲዳ ማላ ቆንጪሴቴስ፤ ሂና ሄ ጺቂሴያካ፥ «ኢዚ ኑፔ ኮይዛይሳ ኑ ኦꬃና ማላ፥ ኪያቴꬂ ኩሚዳ ሲቆ ኑ ቤሳና ማላኔ ኑኒ ኑ ጎዳራ ኩሜꬃ ኣሽኬቴꬃን ዳና ማላሳ።» [6፡8]

ሃ ማጻፋይ ኦይኪዳ ኩሜꬃ ቆፋ

ጎዳይ ባ ኣሳ ቃጻዬስ 1፡1—2፡11

ሲንꬃራ ዲዛ ሂዶታ 2፡12-13

ጾሲ ዴሬ ካሌꬂዛ ኢታታኔ ዎርዶ ናቤታ ቃጻያና 3፡1-12

ኦራꬃ ኢስራኤሌን ጾሳ ኬꬅ ኦራꬃ 4፡1—5፡15

ኢስራኤሌይ ኦꬂዳ ቆሆ ቆንጬꬅ 6፡1—7፡7

ዴሬዚ ጾሳኮ ሲሞ 7፡8-20

1

1 ዩሁዳ ካዎ ኢዮኣታሜ፥ ኣካዜኔ ሂዝቂያሳ ዎዴ ሞሬሼቴ ኣስ ጊዲዳ ሚኪያሳኮ ሳማሪያ ጊሻሲኔ ዬሩሳላሜ ጊሻስ ዪዳ ጾሳ ቃላይ ሃይሳ፥ *

2 ኢንቴኖ ዴሬቶ፤

ኢንቴ ዉሪካ ሲዪቴ!

ሃ ቢታ ቦላ ዲዛይቲ ዉሪካ

ሃ ኤዝጊ ሲዪቴ፤

ሳሎ ጎዳይ ባ ጌሻ ኬꬃን

ኡቲዲ ኢንቴ ኢታ ኦሶዛ

ኢንቴ ቦላ ማርካቴስ።

ሳማሪያ ቦላኔ ዬሩሳላሜ ቦላ ዪዳ ፒርዳ

3 ሄኮ ጾሲ ባ ዲዛሶፔ ያና፤

ዪዲካ ቢታ ቦላን

ꬎቃሶሆን

ꬎቃሶሆን ሄሜታና።

4 ሙቃዳይ ታማ ቤኢዲ

ሴሪዛ ማላኔ

ሃꬂ ኣፎራ

ዱጌ ጎጊዛ ማላ

ሄ ዎዴ ዙማቲ

ኢዛ ቶሆ ጋርሳን ሴራና፤

ሾባቲካ ጳልቄቲ

ዎꬋና።

5 ሄሲ ዉሪ ሃናናይ ያቆቤይ ኦꬂዳ ሞሮ ጊሻሲኔ ኢስራኤሌ ናይታ ናጋራ ጊሻሳ፤ ኢስራኤሌ ኣሳይ ኢታ ኦꬃናስ ጋሶ ጊዲዳይ ኦኔ? ኢዚስ ዋና ካታማዮ ሳማሪያ ጊዴኬ? ዩሁዳ ኣሳይ ኤቃ ጎይኒዲ ናጋራ ኦꬃና ማላ ጋꬂዳይ ኦኔ? ዬሩሳላሜ ጊዴኬ? 6 ሄሳ ጊሻስ ታኒ ሳማሪያ ኬꬅ ላሌቲዳሶኔ ዎይኔ ሚꬂ ቶኬቲዛሶ ኬሳና፤ ኢዛ ኬጼቲዳ ዮቻ ሹቻ ታ ዱጌ ሾባን ኦላናኔ ኢዚ ጻጶ ሾዳ ꬋይሳና። 7 ኢዚ ኤቃቲ ዉሪካ ሜቄሬታና፤ ኢዚ ኤቃ ኬꬃን ዲዛ ላይማቲዛይታስ ኢሜቲዳዚ ዉሪ ታማን ጹጌታና፤ ኢዚ ሚስሌታካ ኡባ ታ ꬋይሳና፤ ኢዛ ባስ ኢሜቲዳይሳ ላይማን ሺሺዳ ማላ ሃኢካ ኢዚስ ዲዛዚ ላይማን ኤኪዛዝ ጊዳና።

ዬሆኔ ጬጬ

8 ሄሳ ጌዶን ታኒ ዬካይስ፥ ዉ! ዉይ ጋይስ፤ ታ ጫማይ ባይንዳ ሜላ ቶሆኒኔ ሜላ ካሎ ባይስ፤ ዎራካና ማላ ዋሳይስ፤ ጉቶ ማላ ዋሳይስ። 9 ኢዚ ማዱንꬃይ ፓጾንታዝ ጊዳና፤ ኢዚፔ ኣꬊ ዩሁዳሳራ ጊዳና፤ ታ ዴሬይ ጌሊዛ ፔንጌ ዬሩሳላሜ ጋኪዴስ። 10 ጌቴ ዴሬን ሃሳዮፒቴ፤ ዬሆ ሙሌካ ዬኮፍቴ፤ ቤቲ-ሊኦፋራን ጉዱላ ቦላ ጌንዴሬቲቴ። 11 ኢንቴኖ ሻፊሬን ዲዛይቶ ማይኦይ ባይንዳ ካሎ ዬላቲሼ ኣꬊቴ፤ ጻኢናን ዲዛይቲ ሄፔ ኬዜቴና፤ ቤቲ-ኤዜሌይ ጬጬ ቦላ ዳዉስ፤ ኢንቴስካ ጋኪ ሼምፓናሶ ጊዳናስ ዳንዳዩኩ። 12 ሜቶፔ ሼምፓናስ ኮሻን ማሮቴን ዲዛይቲ ሜቶን ዋዬቴቴስ፤ ሄሲካ ዬሩሳላሜ ፔንጌ ጋካናስ ኢታ ሜቶይ ጾሳ ኣቻፌ ዪዳ ጊሻሳ። 13 ኢንቴኖ ላኪሼን ዲዛይቶ ፓራታ ጋሬራ ጋꬂ ኦይሴꬂቴ። ጺዮኔ ማጫ ናይታስ ኮይሮ ናጋራይ ኢንቴናኮ። ኢስራኤሌስ ቆሆይ ኢንቴ ኣቻፌ ቤቲዴስ። 14 ሄሳ ጊሻስ ኢንቴ ሞሬሼት-ጋቴስ ኢሞታ ኢማና፤ ኣኪዚቤ ካታማይ ኢስራኤሌ ካዎታ ባሌꬂዛ ካታማ ጊዳና። 15 ኢንቴኖ ማሬሻን ዲዛይቶ! ታ ኢንቴና ጾኒዛዴ ኢንቴ ቦላ ኤሃና፤ ኢስራኤሌስ ቦንቾ ጊዲዳዚ ኣዱላሜ ሃ ያና። 16 ኢንቴ ኢስታን ኡፋዬቲዛ ኢንቴ ናይቲ ኢንቴፌ ዲኤቲ ባና ጊሻስ ኢንቴ ሁኤ ቡሉሲቴ።

2

ኣሳ ቆፋኔ ጾሳ ቆፋ

1 ኢታ ኦꬃናስ ቆፒዛይታሲኔ ሂጻን ዲሼ ጌኔ ኦꬃናስ ዮኦ ቱኪዛይታስ ኣዬ ኣና! ኦማርስ ቆፖይሳ ማላዶ ዎንታራ ፖሌቴሲኔ ሄሳ ኦꬃናስካ ዎልቃራ ዴቴስ። 2 ኣሳ ጋዴ ኣሞቲዳ ማላ ኦይኬቴስ፤ ኣሳ ኬꬂካ ኣሞቲዲ ኤኬቴስ፤ ባ ላጌ ኬꬂኔ ቢታ ባሌꬆን ኤኬቴስ። 3 ሄሳ ጊሻስ ጾሲ፥ «ሄኮ ታ ሄሳ ማላ ዴሬ ቦላ ꬋይሲዛዝ ኤካ ያና ቆፓዲስ፤ ኢንቴ ቃሴ ሄሳፌ ኬሲ ኤካና ዳንዳዬኬታ፤ ኢንቴ ቦላ ሜቶይ ዪዛ ጊሻስ ሄሳፌ ጉዬ ኢንቴ ኦቶሬቴꬃን ሲሜሬቴኬታ። 4 ሄ ዎዴ ዴሬይ ኢንቴ ቦላ ሚጪ ካኣና፤ ኢንቴና ቂꬊሼ፥

« ‹ኑ ሙሌራ ꬋይዶስ፤

ታ ዳቦ ጋዴይ ሃራስ ጊሼቲዴስ፤

ታፔ ቦንቂ ኤኪዲ

ኑ ቢታ ኑና ጾኒዳይታስ

ጊሺዴስ› ጊ ዚላላና» ጊዴስ።

5 ሄሳ ጊሻስ

ጾሳ ዱላታ ጊዶን

ጋዴ ሳማ ዬጊ ጊሻናዴይ

ኦኒካ ዴና።

ዎርዶ ናቤታ

6 ኢስታ ናቤቲ፥ «ቲንቢቴ ኑ ቦላ ዮቶፓ፤ ሄይታንታ ጊሻስ ቲንቢቴ ኑስ ዮቶፓ፤ ኑ ቦላ ካዉሻቴꬂ ጋኬና» ጋና። 7 «ያቆቤ ሶ ኣሳቶ ሄሳꬆ ጌቴታናስ ቤሲዜ? ጾሳ ኣያናይ ኣጊ ኣꬌሬኔ? ሄይታንታ ማላካ ኦꬂዜ?» ጊ ኦይቻና፤ «ሱሬ ኦጌ ሄሜቲዛይታስ ታ ቃላይ ሎኦ ኦꬂ ኤሬኔ? 8 ዉርሴꬃን ኢንቴ ታ ዴሬታ ቦላ ሞርኬ ጊዲ ዴንዲዴታ፤ ኢስታስ ኦላ ቆፋይ ባይንዳ ዲሺን ሳሮቴꬃራ ኣꬊዛይታ ቦላፌ ሴሎ ማይኦ ኢንቴ ቃሪ ኤኪዴታ። 9 ኢስቲ ዶሲዛ ኢስታ ኬꬃፌ ታ ኣሳ ማጫ ናይታ ኬሲ ኤፊዴታ፤ ታ ቦንቾካ ኢስታ ናይታፔ ሜርናስ ኤኪዴታ። 10 ዴንዲዲ ሄሳፌ ኪቺቴ፤ ሄሲ ኢንቴስ ሼምፖሶ ጊዴና፤ ጋሶይካ ቱኒዴሲኔ ዳሮ ሞሬቲዴስ። 11 ባሌꬂዛ ዎርዶ ኣሲ ዪዲ፥ ‹ዳሮ ዎይኔ ኡሹ ጊሻሲኔ ማꬆሲዛ ኡሻ ጊሻስ ጊዲ ቲንቢቴ ኢንቴስ ዮታና› ጊኮ ሃይሳ ዴሬዛስ ዶሴቲዳ ናቤ ጊዳና።

ኣስ ኣሻናስ ኢሜቲዳ ሂዶታ

12 «ያቆቤ! ቱማፔ ታ ኢንቴና ኢሲሶ ሺሻና፤ ኢስራኤሌታፔ ኣቲዳይታ ታ ኢሲ ቦላ ኤሃና፤ ዪሬ ጊዶን ዲዛ ሜሄ ማላኔ ዴምባን ሄሜቲዛ ሜሄ ማላ ታኒ ኢንቴና ኢሲ ቦላ ሺሻና፤ ኢንቴ ዴሬይ ዉሪ ኣስ ጻላ ጊዳና። 13 ሜንꬂዛይ ኢስታፌ ካሴቲ ኬዚ ባና፤ ኢስቲካ ፔንጌዛ ሜንꬂዲ ኬዚ ባና፤ ኢስታ ካዎይ ጾሳይ ኢስታፌ ሲንꬄ ኣꬊ ካሌꬃና» ጊዳ።

3

ኢታ ኦጌ ካሌꬂዛይታኔ ዎርዶ ናቤታ ቦላ ጾሳ ሃንቆ

1 ቃሴካ፥ «ኢንቴኖ ያቆቤ ካሌꬂዛይታኔ ኢስራኤሌ ኬꬃ ኣሳ ሃሪዛይቶ ሲዪቴ፤

ኢንቴ ቱሙ ፒርዳ ኤራናስ

ኢንቴስ ቤሴኔ?

2 ኢንቴ ሎኦ ኢጺዴታ፤

ኢታ ቃሴ ዶሲዴታ፤

ታ ኣሳ ጋልባ ሾቂዴታ፤

ኢስታ ኣሾካ

ሜቄꬃፌ ሻኪዴታ።

3 ታ ኣሳ ኣሾ ሚዴታ፤

ጋልባካ ሾቂዴታ፤

ኢስታ ሜቄꬂካ

ሜንꬄሬꬂዴታ፤

ኣሾ ጫጪዛ ባሼን

ጫጪዛ ማላኔ

ዲስቴን ዶይሲዛ ኣሾ ማላ

ቃንጼሬꬂዴታ» ታ ጋዲስ።

4 ኢስቲካ ፑዴ ጾሳኮ

ዋሳና ሺን

ጾሲ ኢስታ ዋሶ ሲዬና፤

ኢታቴꬃ ጊሻስ ሄ ዎዴ

ጾሳይ ባ ኣይፌሶ

ኢስታፌ ሃራሶ ዛራና።

5 ጾሲ፥ «ታ ዴሬ ባሌꬂዛ ናቤቲ

ኣሲ ኢስታ ሚዚኮ፥

‹ሳሮቴꬂ ዴስ› ጌቴስ።

ሙዞንታ ኣጊኮ ቃሴ፥

‹ኦላይ ዬስ›

ጊ ኣዋጃናስ ዴንዴቴቴስ።

6 ሄሳ ጊሻስ ኢስታ ቦላ

ቃማይ ቤቶንታ፥

ꬉማይ ኤሮንታ ጋኪ

ዎꬋና፤

ናቤታ ቦላ ኣርሼይ ጌላናኔ

ጋላሳይ ኢስታስ ቃማና።

7 ቡሮ ማሮቲዛይቲ ካዉያና፤

ቲንቢቴ ዮቲዛይቲ ዬላታና፤

ዉሪካ ባ ኣይፌሶ ካማና፤

ጋሶይካ ኢስታስ ዛሮይ

ጾሳ ኣቻፌ ባይንዳ

ጊሻሳ» ጊዴስ።

8 ታ ቃሴ ያቆቤስ

ኢዛ ቆሆዛ፥

ኢስራኤሌሲካ

ኢዛ ናጋራ ዮታናስ

ዎልቃን፥ ጾሳ ኣያናን፥

ቱማ ፒርዳኒኔ

ሚኖቴꬃን ኩማዲስ።

9 ኢንቴኖ ያቆቤ ሶ ኣሳ

ካሌꬂዛይቶ!

ኢንቴኖ ኢስራኤሌ ዴሬ ሃሪዛይቶ!

ቱሙ ፒርዳ ካꬊዛይቶ!

ቱሙ ጊዲዳዝ

ኡባ ሚርቂዛይቶ!

ኣኔ ሲዪቴ።

10 ጺዮኔ፥ ኣሳ ሱꬅ ጉሶኒኔ

ዬሩሳላሜ ኢታቴꬃን

ኩንꬂዛይቶ!

ኣኔ ሲዪቴ።

11 ካሌꬂዛይቲ ማታኤስ ፒርዴቴስ፤

ቄሴቲ ሚሻ ጊሻስ

ታማርሴቴስ፤

ናቤቲካ ሚሼ

ሚዳ ጊሻስ ዮቴቴስ።

ሄሳ ኡባ ኦꬂዲካ፥

«ጾሲ ኑ ጊዶን ዴስ ጊዴኔ?

ኣይ ኢታይካ ኑ ቦላ ጋኬና» ጊሼ

ጾሳን ጬቄቴቴስ።

12 ሄሳ ጊሻስ ኢንቴ ጌዶን

ጺዮኔይ ጎሻ ቢታ ማላ

ጎዬታና፤

ዬሩሳላሜይካ ቆሌቲዳ

ኬꬃ ዶሬ ጊዳና፤

ጾሳ ኬꬃይ ዲዛ ዙማይካ

ሻራፋ ማታይ ኢዛ ቦላ

ዲጪዳ ዙማ ጊዳና። *

4

ጾሳ ዙማ

1 ዉርሴꬃ ዎዴ

ጾሳ ኬꬂ

ኢዛ ቦላ ዲዛ ዙማይ

ሃራ ዙማ ኡባፌ

ኣꬊ ቤታና፤

ሃራ ዙማታፔ ቦላራ

ꬎቁ ጋና፤

ዴሬይካ ኢዛኮ ጎቻና።

2 ዳሮ ካዎቴꬃቲ ኢዛኮ ዪዲ፥

«ጾሳ ዙማኮ ሃ ዪቴ፤

ያቆቤ ጎዳኮ ኣኔ ቦስ፤

ኑ ኢዛ ኦጌራ ባና ማላ

ኑና ኢዚ ባ ኦጌ

ታማርሳና» ጊዳ፤

ዎጋይ ጺዮኔፔ፥ ጾሳ ቃላይ

ቃሴ ዬሩሳላሜፔ ያና።

3 ኢዚ ዳሮ ኣሳ ጊዶን ፒርዳና፤

ሃሆኒኔ ማታን ዲዛ

ዎልቃማ ካታማ ጊዶን ዲዛ

ኦሽ ኤሳና፤

ኢስቲ ባ ጊꬃ

ማሻ ማራሻ፥

ባ ቶራካ ባጫ ሂስቲ ቆጻና፤

ኢሲ ካዎይ ሃራ ካዎ ቦላ

ማሻ ዴንꬄና፤

ሄሳፌ ጉዬ ኢስቲ

ኦላ ቲሚርቴ ታማሬቴና። *

4 ኢሲ ኣሲ ባ ዎይኔ ሚꬃ ጋርሳንካ

ባ ባላሴ ሚꬃ ጋርሳን ኡታና፤

ኢስታ ባቢሲዛ ሚሺ ዴና፤

ኡባፌ ዎልቃማ

ጎዳ ዶናይ

ሃይሳ ዮቲዴስ።

5 ሃንኮ ዴሬይ ባ ኤቃ ሱንꬃን ቤስ፤ ኑኒ ቃሴ ሜርናፔ ሜርና ጋካናስ ኑ ጎዳ ሱንꬃን ባና።

ቡሮፔ ሃናና ጾሳ ቆፋ

6 ጎዳይ፥ «ታኒ ሄ ጋላስ ጉንዲዳይታ ሺሻና፤ ቤቴ ቢዳይታኔ ሙዞታና ማላ ታ ኣꬃ ኢሚዳይታ ኡባ ኢሲሶ ሺሻና። 7 ጉንዳታፔ ኣቲዳይታኔ ቆሄቲዳይታ ታ ኢስታ ሚኖ ዴሬ ኬሳና፤ ሄ ጋላሳይፌ ዶሚዲ ሜርና ጋካናስ ጎዳይ ጺዮኔ ዙማን ኢስታ ቦላ ካዎታና። 8 ሃይሶ ኔናን ኡቲዲ ሜሄ ሄሚዛ ꬎቃ ዙማዞ! ጺዮኔ ማጫ ናይታ ናጋና ጊጋ ኡቲዳ ዙማዞ! ቤኒ ኔ ሃሪዛ ዴሬይ ኔስ ሲማና፤ ኔ ካዎቴꬃይ ዬሩሳላሜ ማጫ ናይስ ጊዳና። 9 ሂስቲን ኔ ሃኢ ኣዛስ ዋሳይ? ኔስ ካዎይ ባዬ? ኔኒ ሚጻይ ኦይኪዳ ማጫሳይ ማላ ኡንኤቲዳይ ኔና ዞሪዛይ ꬋይኔ? 10 ሃኔ ጺዮኔ ማጫ ናዬ! ሚጻቲዛ ማጫሳይ ማላ ኔ ሜቶታና፤ ሃኢ ቃሴ ኔ ካታማፔ ጌዴ ኬዛዳ ጮ ዴምባን ዴኣና ቤሲዛ ጊሻስ ባቢሎኔ ባና፤ ኔ ሄ ባዳ ሄን ኔ ሞርኬታ ኩሼፔ ኣታና፤ ጎዳይ ኔና ሄን ኔ ሞርኬታፔ ኣሻና። 11 ሃኢ ቃሴ ዳሮ ሃንኮ ዴሬ ኣሳይ ኔ ቦላ ሺቂዴስ፤ ኢስቲካ፥ ‹ሃና ቱኒዳዝ ጊዱ! ኑ ኣይፌይ ጺዮኖ ቂꬌን ጼሎ› ጋና። 12 ጊዶ ኣቲን ኢስቲ ጾሳ ቆፋ ኤሬቴና፤ ቡኬታናስ ባሌን ሺቂዛ ሚርቄ ካꬃ ማላ ባና ሺሺዛዴ ቆፋ ኢስቲ ኤሬቴና። 13 ሃኔ ጺዮኔ ናዬ ዴንዳዳ ካꬃ ቡካ፤ ታ ኔስ ቢራታ ካጬኔ ጻርቂማላ ጹጉንꬅ ኢማና፤ ኔካ ሃንኮ ዴሬዛ ኢዛን ሊቂሳና» ጊዴስ። ኢስቲ ጌኔን ሺሺዳይሳ ጾሳስ፥ ኢስታ ሃሮካ ኡባ ቢታ ኡባ ሃሪዛ ጎዳስ ኔ ሺሻንዳሳ።

5

ቤቴሊሄሜፔ ሃሪዛዴይ ያናይሳስ ኢሜቲዳ ሂዶታ ቃላ

1 ሃኔ ኔኒ ኦላ ኣሳታ ካታማዬ፥ ኔ ኦላ ኣሳ ዚርሳ። ኑና ኦይካናስ ዩዪ ኣꬊዳ፤ ኢስራኤሌ ሃሪዛይሳስ ሻጋላን ጉፌራ ሾጫና። 2 ሃኔ ኔ ቃሴ ቤቴሊሄሜ ኤፍራታ፥ ዩሁዳ ዛርኬታፔ ኔኒ ጉꬅ ጊዲኮካ ኢዛስ ኬሳይ ካሴ ቤኒ ዎዴፔ ጊዲዳ ኢስራኤሌ ሃሪዛዴይ ኔ ጊዶፌ ታስ ኬዛና። * 3 ሄሳ ጊሻስ ዬሊዛራ ሚጻታዳ ዬላና ጋካናስ ኢስራኤሌይ ዬጌታ ኣታና፤ ሃንኮ ኣቲዳ ኢሻቲካ ሲሚዲ ኢስራኤሌ ኣሳራ ዋላኬታና። 4 ጎዳ ዎልቃን ጎዳ ባ ጾሳ ሱንꬃ ጊታቴꬃን ሚኒ ኤቃናኔ ባ ሜሄ ኢዚ ሄማና፤ ሄ ዎዴ ኢዛ ዎልቃቴꬃይ ቢታ ጋጻ ጋካና ጊሻስ ኣሳይ ጊጋ ዱስ ዳና። 5 ኢስታስ ሳሮቴꬂ ኢዛ ጊዳና።

ጎዳይ ኢስራኤሌ ኣሳ ኣሻናኔ ኢስታ ሞርኬታ ꬋይሳና ኣሶሬ ኣሳይ ኑ ቢታ ዎራጂሺን ኑ ሚጻታካ * ሜንꬂ ጌሊሺን ላፑን ሄሚዛይታ ሄሳፌካ ኦስፑን ሃላቃታ ኑ ኢዛ ቦላ ዴንꬃና። 6 ኣሶሬ ዴሬይ ማሻን ናሙሩዴ ዴሬይ ኮሆፔ ሾዴቲዳ ጊꬃ ማሻን ሃሬታና፤ ኣሶሬ ኣሳይ ኑ ቢታ ዎራጂሺኒኔ ኑ ꬋስ ቦቺሺን ኢዚ ኑና ኣሻና። 7 ያቆቤ ዜሬꬃፌ ኣቲዳይቲ ዳሮ ዴሬ ጊዶን ጾሳ ኣቻፌ ዎꬊዛ ኢራ ማላ ማታ ቦላ ሎዳራ ፑሲሼ ቢታ ካሌꬂዛ ፑሴ ኢራ ማላ ኣሳፔ ኣይኮካ ኮዮንታ ኣሳ ጊዳና። 8 ዎራ ዶኣታ ጊዶን ዲዛ ጋሞይ፥ ባ ቶሆራ ኢጪ ሜንꬄሬꬂሼ ቢዛ ማላ፥ ሜንꬄሬꬆይሳካ ኢዛፔ ኦኒካ ዎꬂ ኤካናስ ዳንዳዮንታይሳ ማላ፤ ዳሮ ዶርሳ ጊዶን ዲዛ ዎዳላ ጋሞ ማላ፤ ያቆቤ ዜሬꬃፌ ኣቲዳይቲ ሃንኮ ዴሬታ ጊዶኒኔ ዳሮ ኣሳ ጊዶን ሄሳ ማላ ጊዳና። 9 ኔ ኩሼይ ኔ ሞርኬታ ጾኒዲ ꬎቁ ꬎቁ ጋና፤ ኔ ሞርኬቲ ዉሪካ ꬋያና። 10 ሄ ዎዴ ጾሲ፥ «ታ ኢንቴ ጊዶፌ ኢንቴ ፓራታ ꬋይሳና፤ ፓራ-ጋሬታካ ሙሌራ ꬋይሳና። 11 ኢንቴ ቢታን ዲዛ ካታማታካ ꬋይሳና፤ ኢንቴ ሚጻታካ ኡባ ላላና። 12 ኢንቴ ማሮቲዛይሳካ ꬋይሳና፤ ሄሳፌ ጉዬ ማሮቴኬታ። 13 ማሴቲ ኬዚዳ ኢንቴ ኤቃ ሚስሌታኔ ኢንቴ ኤቃሶሆታካ ታ ኢንቴ ጊዶፌ ꬋይሳና፤ ሃይሳፌ ጉዬ ኢንቴ ኢንቴ ኩሼን ኦꬂዳይታስ ጎይኔኬታ። 14 ኣሼሮ ጌቴቲዛ ኤቂዛ ሚስሌዮ ታ ኢንቴ ጊዶፌ ሾዳና፤ ታ ኢንቴ ካታማካ ꬋይሳና። 15 ታስ ኣዛዜቶንታ ዴሬታ ዎልቃማ ሃንቆን ታ ሃሎ ኬሳና» ጌስ።

6

ጾሳይ ኢስራኤሌ ናይታ ሞቲዛ ሞቶ

1 ጾሲ ጊዛይሳ ሲዪቴ፤ «ዴንዲቴ! ኢንቴ ሜቶ ዙማታስ ዮቲቴ፤ ዙማቲካ ኢንቴ ጊዛይሳ ሲዬቶ። 2 ዙማቶ! ጾሳ ሞቶ ሲዪቴ፤ ኢንቴኖ ቢታ ሚኖ ጻጶቶ ሲዪቴ፤ ጾሳስ ኣሳራ ፓላማይ ዴስ፤ ኢዚ ኢስራኤሌ ናይታራ ፒርዴቴስ። 3 ታ ዴሬዞ! ታ ኔና ዎስታዲና? ታ ኔስ ኣዛን ቶሆ ጊዳዲና? ኣኔ ታስ ዛሮ ኢማ። 4 ታ ኔና ጊብጼፔ ኬሳዲስ፤ ኣይሌቴꬃ ቢታፌካ ዎዛዲስ፤ ኔና ካሌꬃና ማላ ሙሴ፥ ኣሮኔኔ ማራሞ ኔስ ዬዳዲስ። * 5 ታ ዴሬዞ! ሞኣቤ ካዎይ ባላቄይ ኢዛ ዞሪን ቢኦሬ ና ባላሜይ ኢዛስ ዛሮይሳ ኣኔ ዩሺ ቆፒቴ፤ ጾሳ ጺሎቴꬃ ኦሶ ኢንቴ ሻኪ ኤራና ማላ፥ ሺጺሜፔ ጌልጌላ ጋካናስ ኢንቴ ሄሜቶይሳ ኣኔ ቆፒቴ» ጊዴስ። 6 ታ ኣይ ኤካዳ ጾሳ ሲንꬄ ሺቆ? ዴኦ ጾሳስ ዎስታ ጎይኖ? ጹጌቲዛ ያርሾ ኢሲ ላይꬃ ማራራ ጋꬃ ኤካ ባዳ ኢዛ ሲንꬅ ሺቆሻ? 7 ኢሲ ሺ ꬋርሾታኔ 10,000 ጎጊዛ ዛይቴይ ጾሳ ኡፋይሳንዴሻ? ታ ኢዛ ቆሆይሳ ጊሻስ ታ ባይራ ናዛ ኢሚዛኮ ታ ሼምፖ ናጋራ ጊሻስ ታ ኡሎፔ ዎꬊዳ ዬሎ ኢዛስ ኢሞሻ? 8 ኣሳ ናዉ! ኢዚ ኔና ሎኦ ሚሽ ቤሲዴስ ጾሲ ኔፔ ኮይዛይ ኣዜ? ሎኦ ኦꬃና ማላ ማሮቴꬅ ኔ ዶሳና ማላኔ ጾሳ ሲንꬃን ኔኒ ኣሽኬቴꬃራ ባና ማላ ጊዴኔ?

ኢስራኤሌ ናይታ ቆሆኔ ጾሳ ሃንቆ

9 ጾሳስ ባቦይ ኣꬊዳ ኤራቴꬃ፤ ሲዪቴ! ጾሲ ካታማዮ ሂዝጊ ጼይጌስ፥ «ኢዛ ሃንቆ ጉፌዛ ቆፒቴ፤ ሄሳካ ጊግሲዳይ ኦናኮ ዎዚናን ዎꬂቴ።» 10 ኢታቴꬃ ኬꬃቶ! ኢንቴ ጌኔን ሺሺዳ ኢንቴ ሚሽ ዎርዶ ማካ ሚሻን ማኪ ኢንቴ ሺሺዳ ሹኒዛ ሚሻ ታ ዶጋኔ? 11 ባሌꬂዛ ማካ ሚሽ ኦይኪዳዴ፥ ዎርዶ ማካ ሚሻ ካራጺቴን ጹንቲዳዴ ጺሊሳናስ ታስ ቤሲዜ? 12 ኢዚ ዴሬን ዱሬ ኣሳቲ ኣስ ቆሂዛዴንታ፤ ኢዚን ዲዛ ኣሳይ ዎርዳንቻ ጻላ፤ ኢስታ ኢንጻርሳይ ባሌꬂዛ ኢንጻርሳ። 13 ሄሳ ጊሻስ ታ ኔና ꬋይሳና ዴንዳዲስ፤ ኔ ናጋራ ጌዶን ታ ኔና ላላና። 14 ኔ ማናሺን ካላካ፤ ኔ ቃንꬃይ ጮ ሜላ ዳና፤ ኔ ሺሻናሺን ኣይኮካ ኔስ ሺቄና፤ ኔ ሺሺዳይሳ ታኒ ማሻሲኔ ቶራስ ኣꬃ ኢማና። 15 ኔ ዜራና ሺን ማጻካ፤ ዎጋራ ሚꬃ ዛይቴ ኔ ጉምኣና ሺን ሄ ዛይቴዛ ቲዬታ፤ ዎይኔ ሚꬃ ኣይፌ ጹንቃ ሺሻናሺን ዎይኔ ኡሹ ኔ ኡያካ። 16 ካዎ ኦሚሬ ዎጋኔ ካዎ ኣካቤ ኬꬃ ዎጋ ኔ ኡባ ሺሻ ኦይካዳሳ፤ ኔካ ኢስታ ሃይሲኤ ካላዳሳ። ሄሳ ጊሻስ ኔና ꬋይሳስ፥ ኔ ዴሬዛካ ታኒ ቂꬌስ ኣꬃ ኢማና፤ ዴሬይ ኔ ቦላ ቂꬊ ካኣና። *

7

ኢስራኤሌ ኣሳ ዋዬ

1 ታና ኣዬ ኣና! ዎይኔ ሚꬃ ጊዶፌ ማጺሺን ኣቲዳ ሚꬃ ኣይፌ ቦኔ ቆሪዛ ኣሳ ማላ ጊዳዲስ፤ ሜቴቲዛ ዎይኔ ሚꬃ ኣይፌይ ዴና፤ ኑ ኢዛስ ኣሞቲዛ ኤሌሊ ጋኪዛ ባላሴ ሚꬃ ኣይፌይካ ቤቲቤና። 2 ጾሳስ ባቢዛ ኣሲ ቢታ ቦላፌ ꬋይዴስ፤ ሱሬ ኣሲ ኢሳዴይካ ባዋ፤ ኣሲ ዉሪካ ሱꬅ ጉሳናስ ዙጌስ፤ ኢሲ ኢሲ ኣሲ ባ ኢሻ ያርዴን ኦይኬስ። 3 ኢዛ ኩሼይ ኢታ ኦꬃናስ ታማርዴስ፤ ዴሬ ሄሚዛዴይ ኩሼ ጌንꬆ ኮዬስ፤ ፒርዲዛ ዳናይካ ማታኤ ኤኬስ፤ ዎልቃማቲ ባና ኮሺዳዚ ኦꬄቴስ፤ ዉሪካ ኢሲ ቦላ ዱላቴቴስ። 4 ኢስታ ጋርሳፌ ሎኦ ጌቴቲዳዴይ ኣጉንꬃ ማላ ኬሂ ሎኦ ጌቴቲዛዴይ ቃሴ ኪንዲቾ ማላ ኢንቴና ናጊዛይታስ ዎዴይ ጋኪዴስ፤ ጾሳ ፒርዳ ጋላሳይ ጋኪዴስ፤ ኣሳይ ሺሮታና ዎዴይ ጋኪዴስ፤ 5 ኔ ላጌ ኣማኖፓ፤ ኔ ላጌንካ ኣማኔቶፋ፤ ኔ ኪኦን ኔናራ ኣቂዛሪስካ ኔ ዮቲዛዝ ኣኬካዳ ዮታ። 6 ኣቱማ ናይ ባ ኣዋ ካꬋና፤ ማጫ ናይካ ባ ኣዪ ቦላ፥ ና ማቻካ ባ ቦሎቴይ ቦላ ዴንዳና፤ ኣሳስ ሞርኬይ ሶ ኣሳ ጊዳና። * 7 ታኒ ጊዲኮ ጾሳ ሂዶታ ኦꬃይስ፤ ታና ኣሺዳ ታ ጾሳ ናጋይስ፤ ታ ጎዳይካ ታስ ሲያና።

ጾሳፌ ዪዳ ማሮታ

8 ታ ሞርኬዞ! ታ ቦላ ጋኪዳዚ ኔና ኡፋይሶፎ፤ ኩንዲኮካ ታ ዴንዳና፤ ታ ꬉማን ኡቲኮካ ጾሳይ ታስ ፖኦ ጊዳና። 9 ታ ኢዛ ቆሂዳ ጊሻስ ኢዚ ታ ጊሻስ ኤቃና ጋካናሲኔ ታስ ፒርዳና ጋካናስ ጾሳይ ሃንቄቲኮካ ታ ዳንዳያና፤ ኢዚ ታና ፖኦን ኬሳና፤ ታኒካ ኢዛ ጺሎቴꬅ ቤያና። 10 ታ ሞርኬዛካ ሄሳ ቤያንዱስ፤ ኢዛ ዬላታና። ታና፥ «ጎዳ ኔ ጾሳይ ኣዋን ዲዜ?» ጊዳሪ ኩንዴꬅ ታ ኣይፌቲ ቤያና፤ ኦጌ ኡርቃ ማላ ኢዛ ዬꬌታና። 11 ኢንቴ ኢንቴ ካታማ ጊምቤ ጊምቢዛ ዎዴይኔ ኢንቴ ꬋሲካ ኣሲዛ ጋላሲ ያና። 12 ሄ ጋላስ ኣሳይ ኣሶሬፔ ጊብጼ ካታማታ፥ ጊብጼፔ ኤፊራጺሴ ሻፋ ጋካናስ፥ ኣባፌ ኣባኮ፥ ዙማፔ ዙማኮ ጋካናስ ኢንቴኮ ያና። 13 ኢስታ ኦሶ ጌዶኔ ኢዚን ዲዛ ኣሳ ጋሶን ቢታያ ኣይኮይ ባይንዳዝ ጊዳና።

ጋላታኔ ዎሳ

14 ዎራ ጊዶኒኔ ጪሊላ ማታ ጊዶን ባርካ ዲዛይቲ ኔ ሜሄ ጊዲዳ ኔ ዴሬታ ኔኒ ኔ ጉፌራ ሄማ፤ ቤኒ ዎዴ ማላ ኢስቲ ባሳኔኒኔ ጋላኣዴን ሄሜቴቶ። 15 ኔ ካሴ ጊብጼፔ ኬዚዳ ዎዴዛ ማላ ታኒ ታ ማላታ ኢስታ ቤሳና። 16 ኣይዛቤቲ ሄሳ ቤያናኔ ዬላታና፤ ኢስታስካ ዎልቃይ ꬋያና፤ ኢስቲ ባ ዶና ባ ኩሼን ቱጫና፤ ኢስታ ሃይꬂካ ቱላና። 17 ቢታ ቦላራ ቲራን ጎሼቲዛ ሜꬌቴꬃታ ማላ፥ ሾሻ ማላ ኢስቲ ቢታ ላጫና፤ ባ ዲዛ ጎንጎሎ ጊዶፌ ኮኮሪሼ ኬዛና፤ ባቢሼ ጎዳ ኑ ጾሳኮ ሲማና፤ ኢስቲካ ኢንቴስ ባባና። 18 ꬋይሼ ኣቲዳ ዜሬꬃ ናጋራ ኣቶ ጊ ማሪዛ ኔ ማላ ጾሲ ኦኔ? ኔኒ ሜርናስ ሃንቄታካ፤ ማሮ ጌሊዛይሳን ኔ ኡፋዬታሳ። 19 ሲማዳካ ኑስ ኔ ቃꬌታሳ፤ ኑ ናጋራካ ኔ ቶሆ ጋርሳን ዬꬋሳ፤ ኑ ቆሆዛካ ኡባ ጌዴ ጪማ ኣባ ጊዶ ዬጋሳ። 20 ቤኒ ዎዴፔ ኦይካዳ ካሴ ኑ ኣዋታስ ጫቆ ቃላ ኔ ጌሊዳ ማላ ያቆቤስ ኣማኔቴꬅ ኣብራሃሜስ ማሮቴꬅ ኦꬃሳ።

* 1:1 2ካዎ 15፡32—16፡20፤ 18፡1—20፡21፤ 2ታሪ 27፡1-7፤ 28፡1—32፡33

* 3:12 ኤር 26፡18

* 4:3 ኢዩ 3፡10

* 5:2 ማቶ 2፡6፤ ዮሃ 7፡42

* 5:5 ኑ ሚጻታ ጊዛይሳ ካሴ ዎዴ ቢርሼꬃቲ ኑ ቢታ ጌቴስ።

* 6:4 ኬሳ 12፡50-51፤ 15፡20

* 6:16 1ካዎ 16፡23-34፤ 21፡25-26

* 7:6 ማቶ 10፡35-36፤ ሉቃ 12፡53

ናሆሜ ቲንቢቴ

1

2

3

ናሆሜ ቲንቢቴ

ጊዶ ቆፋ

ናሆሜይ ቤኒሶፌ ኢስራኤሌ ኣሳስ ዎልቃማ ሞርኬ ጊዲዳ ኣሶሬ ዋና ካታማ ናናዌ ꬋዮ ጊሻስ ዮቲዛ ጊንጾ። ናናዌይ ኪርስቶሲ ዬሌታናፔ ካሴ ላፑንꬃ ጼቱ ላይꬃስ ዉርሴꬃ ቦላ ኢዛ ꬋያናይሳ፥ ጾሲ ሜንጼ ኢታ ዴሬ ቦላኔ ኦቶራንቻታ ቦላ ፒርዳናይሳ ቤሴስ።

ሃ ማጻፋይ ኦይኪዳ ኩሜꬃ ቆፋ

ዳሮ ያሺዛ ጾሳ ሃንቆ 1፡1-6

ኣሶሬ ቦላ ኣꬊዳ ፒርዳይ ኢስራኤሌ ዴራስ ሂዶታ ጊዴꬅ 1፡7-15

ኣሶሬ ዋና ካታማ ናናዌ ꬋዮ 2፡1—3፡19

1

1 ኤልቆሼ ዴሬ ኣስ ናሆሜይ ናናዌ ꬋዮ ጊሻስ ዮቲዳ ኣጁታ ማጻፋይ ሃይሳፌ ካሊዛይሳ። *

ናናዌ ቦላ ቆንጪዳ ጾሳ ሃንቆ

2 ጎዳይ ዚልኤቲዛኔ

ሃሎ ኬሲዛ ጾሳ፤

ጎዳይ ሃሎ ኬሲዛኔ

ሃንቆን ኩሚዳ ጾሳ።

ጎዳይ ሃሎ ኬሲዛዴኔ

ፓላ ሚሺ ኢዛን ኩሚዳዴ።

ጎዳይ ባ ባልጋራታ ቦላ

ሃሎ ኬሴስ፤

ባ ሞርኬታ ቦላ

ባ ሃንቆ ኤሄስ።

3 ጎዳይ ሃንቄታናስ ኤሶቴና፤

ኢዛ ዎልቃይካ ጊታ።

ጎዳይ ሞራንቻ

ቃጻዮንታ ኣጌና፤

ጎቴ ጫርኮይኔ ኣባ ዳምባላይ

ኢዛስ ኦጌ፤

ሻራይ ኢዛ ቶሆ ጉዱላ።

4 ኣባ ሴሪዲ ሜሊሴስ፤

ሻፋታ ኡባ ሚጪንቼስ።

ባሳኔይኔ

ቃርሜሎሴይ ሹሊዳ።

ሊባኖሴ ጪሻቲካ

ቆቆፌቲዳ።

5 ዙማቲ ኢዛ ሲንꬃን ኮኮሪዳ፤

ዙምቡላቲካ ሴሪዳ።

ኢዛ ሲንꬃን ቢታይ፥ ኣላሜይኔ

ኢዚን ዲዛ ኡባቲ ቃጺዳ።

6 ኢዛ ሃንቆራ ኤቄታና

ዳንዳይዛይ ኦኔ?

ኢዛ ሃንቆ ሚኖዛ

ቶካና ዳንዳይዛይ ኦኔ?

ኢዛ ሃንቆይ ታማ ማላ ኤጺዴስ፤

ዛላቲካ ኢዛ ሲንꬃፌ ዛኢዳ።

7 ጎዳይ ሎኦ፤

ሜቶ ጋላሲካ ቆቴቲ ኣቲዛሶ።

ኢዛን ኣማኔቲዛይታ ናጌስ።

8 ጊዶ ኣቲን ኢዚ ናናዌ

ዎልቃማ ዲኦ ሃꬃን

ꬋይሳና፤

ባ ሞርኬታ ꬉማይ

ዲዛሶ ዬዴꬃና።

9 ኢስቲ ጾሳ ቦላ ኣይ ዱላቲኮካ

ኢዚ ኢስታ ꬋይሳና።

ሜቶይ ናምኣንꬆ ዴንዴና።

10 ኢስቲ ኣጉንꬃን ቃጼታና፤

ባ ዎይኔ ኡሻን

ኢስቲ ማꬆታና፤

ታማይ ኢስታ ቡጻ ማላ ማና።

11 ሃኔ ናናዌ!

ጎዳ ቦላ ኢታ ዱላቲዛይቲኔ

ኢታ ዞሬ ዞሬቲዛይቲ

ኔ ጋርሳፌ ቤቲዳ፤

12 ጎዳይ፥ «ኢስቲ ኣይ ዎልቃማታኔ

ዳሮታ ጊዲኮካ

ኢስቲ ቃንጼቲ ꬋያና።

ሃይሶ ዩሁዳ ኔኒ ሃይሳፌ ካሴ

ታ ኔና ኡንኤꬂዳ ጊዲኮ

ሃይሳፌ ጉዬ

ታ ኔና ኡንኤꬂኬ።

13 ሃኢካ ታ ኢስታ ቃምባራ

ኔ ሞርጌፌ ሜንꬃ ዲጋና፤

ኔ ኢዛን ቃሼቲዳ ሳንሳላታካ

ዱꬃ ዬጋና» ጌስ።

14 ሃኔ ናናዌ ጎዳይ ኔና፥

«ሃይሳፌ ሲንꬃን ኔ ሱንꬅ

ጼይጊዛ ዬሌታይ ዴና።

ኔ ኤቃ ጾሳታ ኬꬃን ዲዛ

ማሴቲ ጊጊዳ ሚስሌታኔ

ሴሪሲ ጊግሲዳ

ኤቃ ጾሳታ ꬋይሳና፤

ኔ ኢታ ጊዲዳ ጊሻስ

ኔ ሞጌታናሶ

ታ ቦካና» ጌስ።

15 ሄኮ ሚሺራቾ ዮቲዛይሲ፥

ሳሮቴꬅ ኣዋጂዛይሲ

ዙማ ቦላራ

ዩሳን ዴስ።

ዩሁዳ ኔ ባኣሌታ ቦንቻ፤

ኔ ኣዲኔቲዳይሳ ጋꬃ፤

ሃይሳፌ ጉዬ ኢታቲ

ኔ ዴሬ ዎራጄቴና፤

ኢስቲ ሙሌራ ꬋያና።*

2

ናናዌ ኩንዴꬅ

1 ሃኔ ናናዌ!

ኔና ቆሃናይ ኔ ቦላ ዪዴስ፤

ኔ ሚጻ ናጋ፤

ኔ ኦጌ ጾሞሳ፤

ሚንꬃ ጊጻ፤

ኔ ዎልቃ ኡባ ሚንꬃ።

2 ꬋይሲዛይቲ ኢስታ ሜላ

ኣሺኮካ፥

ኢስቲ ዎይኔ ኣታኪልቴ ቶኪዛሶሆ

ሙሌራ ꬋይሲኮካ

ኢስራኤሌ ቦንቾ ኡባ ማላ

ጎዳይ ያቆቤ

ቦንቾካ ዛራና።

3 ኢዛ ዎታዳራታ ጎንዳሌይ ዞኦ፤

ኢዛ ኦላንቻቲካ

ዞኦ ማይኦ ማይኢዳ፤

ኢስቲ ኦሌታናስ ጊጌቲዳ ጋላስ

ኢስታ ፓራ-ጋሬታ

ቢራታይ ጾልቄስ፤

ኢስታ ቶራ ቶማይ ሉጼስ።

4 ፓራ-ጋሬቲ ዴምባን

ያኔ ሃ ቡራቄቴስ፤

ኦጌታ ቦላካ

ሾምኡሾምኡ ጌቴስ፤

ላጪዛ ጾምፔ ሚሳቴቴስ፤

ዎልቃንꬃ ማላ

ዋዋጪ ጌቴስ።

5 ዶሬቲዳ ኦላንቻታ ጼይጌስ፤

ጊዶ ኣቲን ኢስቲ ዪሼ

ኦጌን ꬉጴቴቴስ፤

ካታማ ጊምቤኮ ዎጼቴስ፤

ኦላ ቴቂዛ ጎንዳሌይካ

ሄን ዴስ።

6 ሻፋ ፔንጌይ ዋጊ ጊ ዶዬቲዴስ፤

ካዎቴꬃ ኬꬂ ኩንዲዴስ።

7 ናናዌይ ካዉዪን

ኢዚ ካዎያ ዲኤታዳ ቡሲ

ኣቶንታይሲ ካሴቲ ዮቴቲዴስ።

ኢዚ ማጫ ኣይሌቲ

ሃራጴ ማላ ዬካና፤

ባንታ ቲራካ ኢጫና።

8 ናናዌይ ኤሌ ሃꬃ ማላ፤

ኢዚ ሃꬂካ ሚጫና።

«ኤቃ! ኤቃ!» ጊ ኢስቲ ዋሳና፤

ጊዶ ኣቲን ጉዬ

ሲሚዛይ ዴና።

9 ኢዛ ሚንጃ ኬꬃን

ዳጋቲዳ ኣቆታስ

ቆዳይ ዴና፤

ቢዲ ቢራካ፥

ዎርቃካ ቦንቂ ኤኪቴ።

10 ቆጪሬታዱስ፤ ቦንቄታዱስ፤

ካሎታዱስ፤ ዎዚናይ ታሂዴስ፤

ጉልባቴይ ኮኮሪዴስ፤

ኣሾይ ቃጺዴስ፤

ኣይፌሶይካ ጊልቂዴስ።

11 ጋሞቲ ካሴ ዴኢዛ ጎንጎሎይ፥

ኢስታ ማራቲ ሚዛሶይ፥

ማጫ ጋሞይኔ

ኣዴ ጋሞይ ቢዛሶሆይ፥

ኢስታ ማራቲ ሂርጋይ ባይንዳ

ሚዛሶይ ሃኢ ኣዋን ዲዜ?

12 ጋሞይ ባ ማራታስ

ጊዳናይሳ ኬና ዎꬊዴስ፤

ማጫሳታስካ ጩሊ ዎꬊዴስ፤

ባ ዎꬊዳይሳ ባ ሼምፒዛሶን፥

ባ ቦንቂ ሺሺዳይሳ

ባ ጎንጎሎ ኩንꬂዴስ።

13 ኡባፌ ዎልቃማ ጎዳይ፥

«ታ ኢንቴ ቦላ ዴንዳዲስ፤

ኢንቴ ፓራ-ጋሬታካ ጹጋና፤

ኢንቴ ጋሞ ማራታ ማሻይ ማና፤

ኢንቴስ ማና ሚሺካ

ቢታ ቦላ ኣሽኬ፤

ኢንቴ ኪቲዛይታ ጬንጉርሲ

ሃይሳፌ ጉዬ ሴቴቴና»

ጊ ኣዋጄስ።

3

ናናዌስ ኣዬ ኣና

1 ሱꬃ ካታማይስ ኣዬ ኣና፤

ዎርዶይኔ ቦንቃይ

ኢዚን ኩሚዴስ፤

ኢዚፔ ቆጪሬቲ ሺቂዳይሲ

ኤፊንካ ዉሬና።

2 ጹርቃፌ ጊሪሲ፥

ኢሪዞ ጬንጉርሲ፥

ፒላታ ፓራ ኣዳራሶይ፥

ፓራ-ጋሬታ ጊሪሲ ሲዬቲዴስ።

3 ቶጋንቻይ ቶጌስ፤

ማሻይ ፖፖልኡ ጌስ፤

ቶራይ ጾልቄቴስ፤

ዳሮይ ሃይቂዴስ፤

ኣሃይ ኣሃ ቦላ ኮሬቲዴስ፤

ኢዛስ ቆዳይካ ዴና፤

ኣꬊ ቢዛሶይካ

ቤቲቤና።

4 ሃይሲ ኡባይ ሃኒዳይ

ቡቴ ኣꬃዳ

ኣስ ባሌꬂዛኔ

ሙሬኒዛ ላይማይ ጋሶና።

ኢዛ ባ ላይማቴꬃን

ካዎቴꬃ፥ ማሮቴꬃን

ዴሬዛ ኣይሌሲዳሮ።

5 ኡባፌ ዎልቃማ ጎዳይ፥

«ሃኔ ታኒ ኔ ቦላ

ሞርኬቴꬃን ዴንዳዲስ፤

ታኒ ኔ ቃሚሳ ቃራ

ኔ ኣይፌሶ ካማና፤

ኔ ካሎቴꬃ ዴራስ፥

ዬላቴꬃ ካዎቴꬃታስ

ታ ቤሳና።

6 ታኒ ኔ ቦላ ቡራ ኦላና፤

ታ ኔና ካꬋና፤

ቂꬌስካ ኣꬃ ኢማና።

7 ኔና ቤኢዛይቲ ኔፔ ባቃቲሼ፥

‹ናናዌይ ላሌታዱስ፤

ኢዚስ ዬካናይ ኦኔ?› ጋና።

ኔና ሚንꬄꬃናዴ

ታ ኣዋፔ ዴማኔ?» ጊዴስ።

8 ኔኒ ኣባዬ ሻፋ ኣቻን ዲዛ፥

ሃꬃን ዶዴታ ዲዛ

ኖኤ ኣሞኔፔ ጎባይ?

ሻፋዚ ኢዚስ ቴቄ ሃꬃዚካ

ኢዚስ ጊምቤ።

9 ቶጵያይኔ ጊብጼይ ኢዚስ

ዛዋይ ባይንዳ ዎልቃ፤

ፑጼይኔ ሊቢያይ

ኢዞ ማዲዛይታ፤

10 ጊዶ ኣቲን ኢዛ ዲኤታዱስ፤

ጎዴታ ባዱስ፤

ኢዚ ናይቲ ኦጌታ ቲጻ ቦላ

ዲንጬቲዳ፤

ኢዚ ዳናታ ቦላ

ሳማይ ዎꬊዴስ፤

ኢዚ ጊታ ኣሳቲ

ኡባይ ሳንሳላታን ቃሼቲዳ።

11 ኔኒካ ቃሴ

ማꬆታናኔ ቆቴታና፤

ሞርኬታፔ ኣቲዛሶ ኔ ኮያና።

12 ኔ ሚጻቲ ኡባይ ሙሳስ ጋኪዳ

ባላሴ ሚꬃስ ኮይሮ ኣይፌ ማላ፤

ኢስቲ ቃጺዛ ዎዴ

ኢስታ ኣይፌቲ

ሚዛዴ ዶናን ዎꬌቴስ።

13 ሄኮ ኔ ኦላ ኣሳይ

ዉሪካ ማጫ ጻላ!

ኔ ዛዋቲ ኔ ሞርኬታስ

ዋጊ ጊ ዶዬቲዳ፤

ኢስታ ኮላታታካ ታማይ ሚዴስ።

14 ኔና ጊዶꬂዛ ዎዴስ

ሃꬅ ዱቃ፤

ኔስ ቴቄ ሚንꬃ ጊጊሳ፤

ማና ኡርቃ ኮያ፤

ኡርቃ ዬꬋዳ

ጹቤ ኦꬃ።

15 ኔና ሄን ታማይ ማና፤

ማሻይካ ኔና ቃንጻና፤

ጉምባሮይ ሚዛ ማላ

ኔና ጋርጫና፤

ጉምባሮ ማላ ዬሌታ፤

ቦሌ ማላ ዳራ።

16 ኔ ዛልኣንቻታ

ሳሎ ጾሊንቴፔካ ዳርሳዳሳ።

ኢስቲ ጊዲኮ ቢታዮ ቦሌ ማላ

ፒቲ ሚዲ ፒራꬊ ቢዳ።

17 ኔና ናጊዛይቲ ቦሌ ማላ፤

ኔ ጊታ ኣሳቲ ሜጎ ጋላስ

ጊምቤ ጋርሳን

ኡቲዛ ጉምባሮ ማላ።

ኢስቲ ኣርሼይ ኬዚሺን

ፒራꬌቴስ፤

ኢስቲ ፒራꬊ ቢዛሶይ

ኣዋኮ ኤሬቴና።

18 ኣሶሬ ካዎ፥

ኔ ሄንꬃንቻቲ ꬊስኪዳ፤

ኔ ጊታ ኣሳቲ ዎፑ ጊ ኢቺዳ፤

ኔ ዴሬይ ሺሺዛይ ꬋዪን

ዙማ ቦላ ላሌቲዴስ።

19 ኔ ማዱንꬅ ፓꬃና

ዳንዳይዛይ ዴና፤

ኔኒ ሃይቆስ ጋꬂዛ

ሜቆ ሜቃዳሳ፤

ኔ ጊሻስ ሲዪዳ ኡባይ

ኔ ኩንዴꬃን ኡፋዬቲ

ኩሼ ባቃና፤

ዛዋይ ባይንዳ

ኔ ሜንጼ ኢታቴꬂ

ቦቾንታይ ኦኔ?

* 1:1 ኢሳ 10፡5-34፤ 14፡24-27፤ ሶፎ 2፡13-15

* 1:15 ኢሳ 52፡7

ኢምባቆ ቲንቢቴ

1

2

3

ኢምባቆ ቲንቢቴ

ጊዶ ቆፋ

ሃ ማጻፋይ ናምኡ ኪፊሌታን ሻኬታና ዳንዳዬስ፤ ሃ ማጻፋን ኮይሮ ናምኡ ሼምፖቲ ናቤ ኢምባቆይ ጾሳራ ሃሳይዳ ሃሳያታ ቆንጪሴስ። ኢምባቆይ ዩሁዳን ፒርዳይ ጌላቲዳይሳሲኔ ሞሮ ኦሶይ ዳሪዳይሳስ ኤቄቴꬃ ቃላ ሲሲዴስ፤ ባቢሎኔ ኣሳይ ዩሁዳ ዴራ ቃጻያና ጊዛ ዛሮ ጾሲ ኢዛስ ኢሚዴስ። ጊዶ ኣቲን ኢምባቆይ ባቢሎኔ ኣሳይ ዩሁዳ ዴራፔ ኣꬊዳ ናጋራንቻ ጊዲዳ ጊሻስ ዩሁዳ ዴሬይ ኢስታ ኩሼን ዋኒ ቃጻዬታኔ? ጊዲ ጎዳ ኦይቺዴስ። ጎዳይ ኢዛ ኦይሻስ ባቢሎኔ ኣሳይ ሲንꬃፌ ባንታ ዎዴን ቃጻዬታና ጊዛ ዛሮ ኢሚዴስ።

ሃ ማጻፋስ ዉርሴꬃ ሼምፖይ ኢምባቆይ ጎዳ ቦንቾ ጊሻሲኔ ኢዛ ማታ ጊሻስ ሺሺዳ ጋላታ ዎሳ ቤሴስ።

ሃ ማጻፋይ ኦይኪዳ ኩሜꬃ ቆፋ

ኢምባቆ ማጋናኔ ጎዳ ዛሮ 1፡1—2፡4

ናጋራንቻታ ቦላ ያና ፒርዳ 2፡5-20

ኢምባቆ ዎሳ 3፡1-19

1

1 ናቤ ኢምባቆስ ኣጁታን ቆንጪዳ ኪታይ ሃይሳፌ ካሊዛይሳ።

ኢምባቆስ ኮይሮ ዙዙንꬅ

2 ጎዳዉ! ኔ ታና ማዳና ማላ ታ ኔና ጼይጊሺን ኔ ኣይዴ ጋካናስ ሲዪኪ? «ቆሆይ ዳሪዴስ» ጋዳ ታ ዋሲሺን ኔ ኣይዴ ጋካናስ ኣሺኪ? 3 ኔ ታና ኣዛስ ቆሆይ ዳሪሺን ቤሳይ? ሃይሳ ማላ ጌኔ ኦሶይ ኦሴቲሺን ኔ ዋና ጮኡ ጋዳ ጼላይ? ሞሮይኔ ማካላይ ታ ሲንꬃን ዴስ። ኦሺኔ ፓላማይ ቢታ ቦላ ዳሪዴስ። 4 ሄሳ ጊሻስ ዎጋይ ሌፒዴስ፤ ቱማ ፒርዳይ ዴና፤ ቱማ ፒርዳይ ጌላታና ማላ ኢታቲ ጺሎታ ኡንኤꬄቴስ።

ጾሳፌ ኢሜቲዳ ዛሮ

5 «ኢንቴስ ዮቴቲንካ ኣማኖንታ ኢንቴና ታ ኢንቴ ፓጻ ዲሺን ኢሲ ሚሽ ኦꬃና ጊሻስ ኣኔ ሃኢ ኣሳ ጼሊቴ፤ ቤኢዲኔ ዳሮ ማላሌቲቴ። * 6 ባስ ጊዶንታ ኬꬃኔ ዲዛሶ ኦይካናስ ቢታ ኡባ ዎራጂዛ ሼምፖ ኢታታኔ ፒላታታ ባቢሎኔ ዴሬ ኣሳ ታኒ ዴንꬃና። 7 ኢስቲካ ባቢሲዛይታኔ ዳጋንꬂዛይታ፤ ኢስታ ፒርዳይኔ ቦንቾይ ኢስታፌ ኬዛና። 8 ኢስታ ፓራይ ማሄፔካ ፒላታ፤ ኦማርሳ ካና ሱይቴታፔካ ሜንጼ ኢታ፤ ኢስታ ቶጋ ኣሳይካ ቶ ፒላታኔ ሃሆፔ ዪዛይታ። ባቂ ኤኪዲ ኤሌሊዛ ጎሌ ካፎ ማላ ፒራꬌቴስ። 9 ዉሪካ ጌኔስ ጊጺ ኬዚዳ፤ ኢስታ ኦላ ኣሳይ ባዞ ቢታ ጫርኮ ማላ ጌዴ ሲንꬄ ሆርዶፌስ። ዲኤቲዳይታ ኣጬ ማላ ሺሼስ። 10 ካዎታ ሌቄስ፤ ዴሬ ሃሪዛይታ ቂꬊ ካኤስ፤ ኦላ ሚጻ ኡባ ሌቄስ፤ ቢታ ኢሲሶ ሺሺ ጉፒዲ ካታማታ ባስ ኦይኬስ። 11 ሄሳፌ ጉዬ ጎቴ ጫርኮ ማላ ፒቲ ኤኪ ቤስ፤ ሄይቲ ባ ዎልቃ ባስ ጾሳ ኬሲዳ ናጋራንቻታ» ጌስ።

ኢምባቆስ ናምኣንꬆ ዙዙንꬅ

12 ኣቤት ጎዳዉ! ኔ ሜርናሶፌ ዳሳ ጊዲኪ? ታ ጌሻዉ፥ ታ ጾሳዉ፥ ኔኒ ናጊዛ ጊሻስ ኑኒ ሃይቆኮ፤ ጎዳዉ ኢስታ ፒርዳና ማላ ኔ ኢስታ ሹማዳሳ። ዛላዞ! ኢስቲ ኑና ቃጻያና ማላ ኔ ኢስታስ ማታ ኢማዳሳ። 13 ኔ ኣይፌቲ ኢታ ጼሎንታ ማላ ኬሂ ጌሻ፤ ኔኒ ቆሆ ጮኡ ጋ ጼላናስ ዳንዳያካ፤ ሂስቲን ኣስ ባሌꬂዛይታ ኣዛስ ጮኡ ጋዲ? ሄ ኣሳቲ ባፔ ኬሂ ጺሊዛ ኣሳታ ꬋይሲሺን ኔ ኣዛስ ጮኡ ጋይ? 14 ኔኒ ኣሳ ኣባ ጊዶን ዲዛ ሞሌ ማላኔ ጎዳይ ኢስታስ ባይንዳ ኣባ ጊዶን ዲዛ ሜꬌቴꬃ ማላ ኦꬃዳሳ። 15 ኢታ ሞርኬይ ኢስታ ዉርሲካ ማንጻኮራ ኦይኪ ኬሳና፤ ኢዚ ኢስታ ጊቴንካ ኦይኪ ጎቻና፤ ባ ዎꬂዛሶን ኢስታ ሺሺ ዎꬃና፤ ሄሳንካ ኡፋዬቲዲ ሃሹ ጋና። 16 ሄሳንካ ሼምፒዲ ዲዛ ጊሻሲኔ ኢዚ ሚዛ ቁማይ ሞꬎ ጊዲዳ ጊሻስ ባ ኦይኪዳ ጊቴዛስ ያርሾ ያርሼስ፤ ቃሴካ ባ ሺሺዛሶዛስ ኤጻኔ ጩዋሴስ። 17 ሂስቲን ኢዚ ዎንቲን ዎንቲን ፓጬይ ባይንዳ ባ ጊቴ ዬጊ ዬጊ ሞሌ ኦይኪዛ ማላ ዴሬዛካ ሚሻይ ባይንዳ ዎꬋናስ ቤሲዜ?*

2

1 ታኒ ናጌ ናጊዛሶን ኤቃና፤ ሚጻ ጊምቤ ቦላ ኬዛዳ ሄን ታካና። ታ ኦይሻስ ጎዳይ ኣይ ዛሮ ኢማናኮ ታ ዲዛሶን ዳዳ ኢዛ ናጋና።

ኢምባቆ ኦይሻስ ጎዳይ ኢሚዳ ዛሮ

2 ጾሲ ኢምባቆስ፥

«ዋዪሶንታ ናባቤታና ማላ

ኔስ ኣጁታን ቆንጪዳይሳ

ሳሌዳ ቦላ

ሎኤꬃ ዎጫ ጻፋ።

3 ኔ ኣጁታዚ

ባስ ኢሜቲዳ ዎዴ ናጌስ፤

ኢዚካ ዉርሴꬃ

ጊሻስ ዮቴስ፥

ዎርዶቴና።

ጋምኣና ሚሳቲኮካ ናጋ፤

ኢዚ ቱማፔ ያና፤

ሙሌካ ጋምኤና። *

4 «ሄኮ ኢዚ ኦቶሬቲዴስ፤

ኢዛ ኣሞይ ሱሬ ጊዴና፤

ጺሎ ኣሲ ጊዲኮ ኣማኖን ዴስ። *

5 ዱሬቴꬂ ኣስ ባሌꬄስ፤*

ኦቶራንቻስ ሙሌካ

ሼምፖይ ዴና፤

ኢዚ ዱፎ ማላ ዮራ፤

ዎꬊዛ ሃይቆ ማላካ

ካሎ ኤሬና፤

ዴሬ ኡባ ሺሼሲኔ

ዲኢ ኤኪ ቤስ።

6 ሂስቲን ሄሳ ማላ

ኣሳ ቦላ ቂꬌኒኔ

ካꬌን ኣሳይ፥ ‹ባ ካይሲ ኤኪዳ

ሻቃጬዛ ባስ ሺሺዛዴስ፥

ጌኔን ዱሬቲዛዴስ ኣዬ ኣና!

ሄሳꬆ ኣይዴ ጋካናስ

ሺሻኔ?›

ጊ ኢዛ ቦላ ሚጬኔ?

7 ኔ ኣጮን ዬጊዳ ኣሳቲ

ኔ ቆፖንታ ኔ ቦላ

ዴንዴቴኔ?

ኢስቲ ቤጊዲ

ኔና ዳጋንꬄቴኔ?

ሄሳፌ ጉዬ

ኔ ኢስታ ኩሼን ኩንዳና።

8 ኔ ዳሮ ዴሬ ሚሽ

ቦንቂዳ ጊሻስ

ሃንኮ ቦንቄቶንታይቲ

ኔና ቦንቃና፤

ኔ ኣሳ ሱꬅ ጉሳዳሳ፤

ዴራ፥ ካታማኔ

ኢዛን ዲዛይታ ዉርሳ ꬋይሳዳሳ።

9 «ዎርዶራ ባሌꬂ ኤኪዳ ሚሻን

ባስ ዳና ኬꬅ

ኬጺዛዴሲኔ

ባ ሞርኬ ኩሼፔ ኣታናስ

ባ ኬꬅ ꬎቃሶሆን ኬጺዛዴስ

ኣዬ ኣና!

10 ዳሮ ኣሳ ሼምፖይ

ꬋያና ማላ ቃቻዳሳ፤

ኔ ኬꬃ ቦላኔ

ኔ ቦላ ꬋይሲዛዝ ኤሃዳሳ።

11 ጊምቤ ጊዶን ሹቺ ዋሴስ፤

ጊዶን ጎዳ ኤቂዳ ሚꬃቲካ

ኢዛስ ዛሮ ኢሜቴስ።

12 «ሱꬅ ጉሲዲኔ ኢታ ኦꬂዲ

ካታማ ኤሲዛይታስ ኣዬ ኣና!

13 ኣሳ ኦሶይ ኡባይ

ታማን ጹጌታና ማላ

ዴሬይካ ሜላ ዳቡራና ማላ

ጎዳይ ኡባፌ

ዎልቃማ ጾሳይ

ኡባ ዎꬂቤኔ?

14 ኣባይ ኩሚዛ ማላ ቢታይ

ጎዳ ጊታቴꬅ ኤሮን ኩማና። *

15 «ኣሳ ካሎቴꬅ ቤያናስ

ባ ላጌታ ኡሹ

ኡሺዛዴሲኔ

ኢስቲ ኡዪዲ ማꬆታና ጋካናስ

ዎይኔ ኡሹ ዱቂዛዴስ

ኣዬ ኣና!

16 ኔኒ ቦንቾ ጊሻስ ዬላታና፤

ሄሲካ ሃኢ ታራይ ኔስ ጊዲዳ

ጊሻስ ኡያዳ ጋንዲጋራ፤

ኔ ካሎታ።

ጎዳ ኡሻቻ ኩሼን ዲዛ

ሃንቆ ጹኣይ ኔ ቦላ ሲማና፤

ካሴ ኔስ ዲዛ ቦንቾዛ

ካዉሻቴꬃን ላማና።

17 ኔ ሊባኖሴ ቦላ

ኦꬂዳ ጌኔይ

ኔና ሚታና፤

ኔኒ ሜዶሳታ ꬋይሲዳይሲ

ዛሪ ኔና ዳጋንꬃና፤

ሄሲካ ኔ ኣሳ ሱꬅ ጉሲዳ

ጊሻሲኔ

ዴሬታ፥ ካታማታኔ

ኢስታን ዲዛይታ

ኔ ኡባ ꬋይሲዳ ጊሻሳ።

18 «ኣሳ ኩሼይ ማሲ ጊግሲዳ ኤቃኔ

ዎርዶ ሃሳይዛ ሚስሌስ

ኣይ ጎኣይ ዲዜ?

ሂስቲን ኢዛ ኦꬂዳዴይ

ባርካ ባ ኦሶን ኣማኔቲዛ

ጊሻሲኔ

ኢስቲካ ሃሳያናስ ዳንዳዮንታ

ኤቃ ኦꬂዛ ጊሻሳ።

19 ሚꬃ፥ ‹ኔ ቤጋ!›

ሼምፖይ ባይንዳ ሹቻካ፥

‹ኔ ዴንዳ!› ጊዛዴስ ኣዬ ኣና!

ቱሙካ ኢዚ ታማርሳና

ዳንዳይዜ?

ሄኮ ኢዚ ቦላራ ዎርቃኒኔ

ቢራን ቲዬቲዴስ፤

ኢዛስ ሼምፖይካ ዴና።

20 ጎዳይ ጊዲኮ ባ ጌሻ

ኬꬃን ዴስ።

ቢታ ቦላ ዲዛ ዴሬይ ዉሪካ

ኢዛ ሲንꬃን ጮኡ ጎ» ጊዴስ።

3

ኢምባቆ ዎሳ

1 ናቤ ኢምባቆይ ዬꬃን ሺሺዳ ዎሳ።

2 ኣቤት ጎዳዉ!

ታ ኔ ጎባቴꬃ

ጊሻስ ሲያዲስ።

ጎዳዉ ኔ ኦሶይካ

ታና ያሺሲዴስ፤

ኔኒ ኔ ኦሶ

ኑ ዎዴን ኦራꬃ፤

ኔ ኦሶቲ ኑ ዎዴንካ

ኤሬታና ማላ ኦꬃርኪ!

ሃንቆ ዎዴካ

ማሮቴꬅ ቆፓርኪ!

3 ጾሲ ቴማኔፔ ጌሻይካ

ፓራኔ ዙማ ቦላፌ ዪዴስ፤

ኢዛ ቦንቾይ

ሳሎ ካሚ ኦይኪዴስ፤

ኢዛ ጋላታይካ

ቢታ ቦላ ኩሚዴስ።

4 ኢዛ ፖኦይ ኣዋ ኣርሼ ፖኦ ማላ፤

ኣዋ ጻልቄይ

ኢዛ ኩሼፔ ኬዚዴስ፤

ኢዛ ዎልቃይካ ሄን ቆቴቲዴስ።

5 ኢታ ሃርጌይ

ኢዛፔ ሲንꬃራ ቢዴስ፤

ሃዳ ሃይቆይካ

ኢዛ ጌዶ ካሊዴስ።

6 ኢዚ ኤቂን ቢታይ ቃጺዴስ፤

ኢዚ ጼሊዲ ኣሳ ኮኮሪሲዴስ፤

ሜርናስ ዲዛ ዙማቲ

ላሌቴꬅ ፒስኪ ጊዳ፤

ቤኒሶፌ ዲዛ

ዙማቲካ ዎዲዳ፤

ኢዛ ኦጌይ ሜርናሳ።

7 ቶጵያ ዱንካኔቲ

ሜቶቴቲሺን፥

ሚዲያሜታ ዱሳሶይ

ቡልኣኬቲሺን ታ ቤያዲስ። *

8 ጎዳዉ! ኔ ሃꬃታ ቦላ

ሃንቄታዲ?

ኔ ሃንቆይ ሃꬃ

ፑልቶታ ቦላ ዲዜ?

ኔኒ ኔ ፓራታኔ

ጾኒዛ ፓራ-ጋሬታ ቶጋዳ

ካሌꬂዳ ዎዴ ኣባ ቦላ

ሃንቄታዲ?

9 ኔኒ ኔ ዎንዳፌ ጊጊሳዳሳ፤

ዪሻይ ኔስ ያና ማላ

ኣዛዛዳሳ፤

ቢታ ጳልቃዳ ሃꬅ ኬሳዳሳ።

10 ዙማቲ ኔና ቤኢዲ ማኒዳ፤

ሃꬃ ዳምባላይ

ኣꬊ ቢዴስ፤

ኣባይ ጬቄቲዴስ፤

ኣባ ዳምባላካ

ፑዴ ዴንꬂዴስ።

11 ኔ ፒሪሳ ዬዲዳ

ኔ ዪሻታፔኔ

ጾልቄቲዛ ኔ ቶራ ፖኦፔ

ዴንዲዳይሳን ኣርሼይኔ

ኣጊናይ ባ ዲዛሶን ኤቂ ኣቲዳ።

12 ኔኒ ቢታ ቦላ

ሃንቆን ሲሜሬታዳሳ፤

ዴሬታካ ሃንቆን ዬꬋዳሳ።

13 ኔኒ ኔ ዴሬ ኣሻናሲኔ

ኔ ቲይዳዴ ኣሻናስ ኬዛዳሳ፥

ኢታ ዴሬ ካሌꬂዛዴ

ሊቂሳዳሳ፥

ሁኤፔ ቶሆ ጹጉንꬅ ጋካናስ

ካሎ ኣሻዳሳ።

14 ጎቴ ጫርኮ ማላ

ኑና ላላናስ ዪዳይሳ፥

ኣይኮይ ባይንዳ ማንቆዛ

ጌማራ ሚታናስ ኣሞቲዛይሳ፥

ኦላንቻታ ሃላቃ ጊዲዳይሳ

ኢዛ ዛራ ጫዳዳሳ።

15 ኔኒ ኣባ ኔ ፓራታን

ዬꬊሲዛ ዎዴን

ጪማ ኣባይ ቃጼስ።

16 ታኒ ሲያዲስ፤

ታ ዎዚናይካ ዳጋሚዴስ፤

ኢዛ ጊርሳፌ ዴንዲዳይሳን

ታ ሜቴርሻይ ኮኮሪዴስ።

ባቦን ታስ ማራጬይ ቃጺዴስ።

ታስ ጉልባቴይ ኮኮሪዴስ፤

ጊዲኮካ ኑ ቦላ

ዎራጂዛ ዴሬዛ ቦላ

ሜቶይ ያና ጋላስ

ታ ጌንጫ ናጋይስ።

17 ባላሴ ጌቴቲዛ ሚꬃይ

ኣይፎንታ ኣጊኮካ

ዎይኔ ሚꬃፌ

ኣይፌይ ቤቶንታ ኣጊኮ

ዎጋራ ሚꬂካ ኣይፎንታ ኣጊኮ

ጎሻ ጋዴይ

ካꬅ ኢሞንታ ኣጊኮ

ዶርሲ ዪሬን ዶንታ ኣጊኮካ

ሚዚ ዜꬌን ዶንታ ኣጊኮካ

18 ታኒ ታ ጎዳን ኡፋዬታና፤

ታ ኢዛን ኣቲዳ

ጾሳን ኡፋዬታና።

19 ጎዳ ታ ጾሳይ ታስ ዎልቃ፤

ታ ቶሆታ ኢዚ

ጌኔሳ ቶሆ ማላ ሚንꬆ፤

ኢዚ ታና ꬎቃሶሆራ ሄሜꬃና።

ዬጺዛይታ ካሌꬂዛዴስ

ዬꬃ ሚሻን ዬጼቲዳ ማዛሙሬ። *

* 1:5 ሃዋ 13፡41

* 1:17 2ካዎ 24፡2

* 2:3 ኢብ 10፡37

* 2:4 ኦሮ 1፡17፤ ጋላ 3፡11፤ ኢብ 10፡38

* 2:5 ሃይሳን ዱሬቴꬅ ጊዛይሳ ኢሲ ኢሲ ቢርሼꬃቲ ዎይኔ ኡሹ ጌቴስ።

* 2:14 ኢሳ 11፡9

* 3:7 ቶጵያ ጌቴቲዛ ቃላይ ላፑን ታሙ ኤራንቻታ ቢርሼꬃን ጊዲሺን ኢብራዌታ ቃላን ኩሻን ጌስ፤ ኩሺኔ ኩሼይ ዱማ ዱማ ሃራ ቃላታ፤ ቶጵያይ ኢብራዌታ ቃላን ኩሼ ጌቴቴስ ኣቲን ኩሻን ጊዴና። ኩሻን ጌቴቲዛይቲ ኤዶሜ ማታን ዴኢዛ ኣራቤ ዛሬታኮ።

* 3:19 2ሳሜ 22፡34፤ ማዛ 18፡33

ሶፎናሳ ቲንቢቴ

1

2

3

ሶፎናሳ ቲንቢቴ

ጊዶ ቆፋ

ናቤ ሶፎናሲ ባ ኪታ ኪርስቶሲ ዬሌታናፔ ሲንꬃን ላፑንꬃ ጼታ ላይꬃይ ባጋፌ ኣꬊሺን ኣꬂዴስ፤ ሄ ዎዴ ካዎ ዮስያሲ ኪርስቶሲ ዬሌታናፔ ካሴ ኡሱፑን ጼታኔ ናምኡ ታማኔ ኢሲ ላይꬃን ጫቆ ቃላይ ኦራጻናፔ ታሙ ላይꬃፌ ሲንꬃን ጊዶንታ ኣጌና። ሃ ማጻፋዚ ሃራ ናቤቲ ዮቲዳ ቲንቢቴራ ጋይቲዛ ቲንቢቴ ኦይኪዴስ። ሄይቲካ ዩሁዳይ ኤቃ ጾሳታስ ጎይኒዳ ጋሶን ቂጻቴይ ኢዚ ቦላ ጋኪዛ ዎዴ ኢዛ ሙሌራ ꬋያናይሳ ቤሴቴስ። ሄሳꬆካ ጎዳይ ሄ ዎዴ ሃራ ካዎቴꬃታ ቃጻያናይሳካ ዮቴስ። ዬሩሳላሜይ ላሌቲኮካ ዳሮ ላይꬃታፔ ጉዬ ካታማያ ካሴ ባ ዲዛ ማላ ሃናና፤ ኣሽኬቲኔ ጺሎቴꬅ ካሊዛ ኣሳይ ኢዚን ዴኣና።

ሃ ማጻፋይ ኦይኪዳ ኩሜꬃ ቆፋ

ዩሁዳ ቦላ ያና ፒርዳ 1፡1-18

ማሮቴꬃን ጌሎ 2፡1-3

ኢስራኤሌ ሾሮታ ቦላ ያና ፒርዳ 2፡4-15

ዩሁዳይኔ ሃራ ካዎቴꬃቲ ጎዳኮ ሲማና 3፡1-20

1

1 ኣሞጼ ና ኢዮሲያሲ ዩሁዳን ካዎቲዳ ዎዴ ሂዝቂያሳ ና፥ ኣማሪያ ና፥ ጎዶሊያሳ ና፥ ኩሼ ና ሶፎናሳኮ ዪዳ ጎዳ ቃላይ ሃይሳፌ ካሊዛይሳ። *

ጎዳፔ ያና ፒርዳ

2 ጎዳይ፥ «ታኒ ቢታ ቦላ

ዲዛዝ ኡባ ꬋይሳና» ጌስ።

3 ጎዳይ፥ «ኣሴኔ ሜዶሳታ ꬋይሳና፤

ሳሎ ካፎታኔ ኣባ ጊዶን ዲዛ

ሞሌታ ታ ꬋይሳና፤

ታ ኣሳ ዜሬꬅ

ቢታ ቦላፌ

ꬋይሲዛ ዎዴ

ኢታቲ ላሌቲዳ ቡራ ዶሬ ማላ

ጊዳና» ጌስ።

4 ጎዳይ፥ «ታኒ ዩሁዳኒኔ

ዬሩሳላሜን ዲዛ

ኣስ ኡባ ቃጻያና፤

ቃሴካ ባኣሌ፥

ኢስታ ኤቃ ጾሳታኔ

ላይማቲዛ ቄሴታ ሃይሳፌ ታ

ሚልጺ ሂስታ ꬋይሳና።*

5 ፎቄ ቦላ ኬዚዲ

ሳሎ ሜꬌቴꬃታስ

ጎይኒዛይታ፥

ጎዳስ ጎይኒሼኔ

ኢዛ ሱንꬃን ጫቂሼ

ሲሚ ዎꬊዲ ቃሴ

ሚልኮሜ ሱንꬃን

ጫቂዛይታ፥

6 ጎዳ ካላናፔ ጉዬ

ሲሚዛይታ፥

ጎዳ ኮዮንታይታ፥

ኢዚ ኢስታ ማዳና ማላ

ኦይቾንታይታ

ታ ꬋይሳና» ጌስ።

7 ጎዳ ጋላሳይ ማቲዳ ጊሻስ

ኡባ ሃሪዛ ጎዳ ሲንꬃን

ጮኡ ጊቴ፤

ጎዳይ ያርሾ ጊግሲዴስ፤

ባ ጼይጊዳይታ ባስ ዱማሲዴስ።

8 «ጎዳ ያርሾ ጋላስ

ዳናታኔ ካዎዛ ናይታ፥

ኢማꬃ ማይኦ ማይኢዛይታ

ኡባ ታ ቃጻያና።

9 ሄ ዎዴ ኣላጋ ጾሳታ

ፔንጌን ጉፒዛይታ፥

ባንታ ጎዳታ ኬꬃ

ማካላቴꬃኒኔ

ባሌꬆን ኩንꬂዛይታ

ታ ቃጻያና» ጌስ ጎዳይ።

10 ጎዳይ፥ «ሄ ዎዴ

ሞሌ ፔንጌ ባጋራ ዋሶይ፥

ካታማስ ናምኣንꬆ

ዱቡሻን ዬሆይ፥

ዙምቡላታ ቦላ

ጊታ ሺሮይ ሲዬታና።

11 ኢንቴኖ ማኪቴሻ ጊያን

ዲዛይቶ! ዋሲቴ፤

ጋሶይካ ኢዛን ዛልኢዛ

ዛልኣንቻቲ

ኡባይ ዉራና፤

ቢራን ዛልኢዛይቲካ

ኡባይ ሃይቃና።

12 ሄ ዎዴ ታ ዬሩሳላሜ ጊዶዛ

ጾምፔራ ኮያና፤

ኣይኮ ሂርጋይ ባይንዳ

ባꬊ ጊ ኡቲዳይታ፥

ዎይኔ ኡሹ ጋጪ ኤኪቺን

ኦርጮ ቦላ ኣቲዳ

ዎይኔ ኡሻ ማላ ጊዲዳይታ፥

‹ኢታ ጊዲን ዎይኮ ሎኦ ጊዲን

ጎዳይ ኣይኮካ ኦꬄና›

ጊዛይታ ታ ቃጻያና።

13 ኢስቲ ሃሪዳ ሃሮይ ቦንቄታና፤

ኢስታ ኬꬃይ ላሌታና፤

ኢስቲ ኬꬅ ኬጻናሺን

ባ ኬጺዳ ኬꬃን ዴቴና፤

ዎይኔ ሚꬅ ቶካናሺን

ባ ቶኪዳ ዎይኔዛፔ ኦሴቲዳ

ኡሻ ኡዬቴና» ጌስ።

ዎልቃማ ጎዳ ጋላሳ

14 «ጎዳፔ ያና

ጊታ ጋላሳይ ማቲዴስ፤

ሄሲካ ኤሶን ያና፤

ጎዳ ጋላሳን ሲዬታና

ዬሆይ ጫሞ፤

ሄን ኦላንቻቲ

ጫሞ ዋሶ ዋሳና።

15 ሄ ጋላሳይ ባሻ ጋላስ፥

ሜቶኔ ጬጬ ጋላስ፥

ሺሮኔ ꬋይሳ ጋላስ፥

ꬉማ ጋላሲኔ ቱላላ ጋላስ፥

ሻራኔ ጊርዲ ጊዳ ꬉማ

ጋላስ ጊዳና።

16 ሄ ጋላሳይ

ጊምቤቲዳ ካታማታ ቦላኔ

ኣዱሳ ጊምቤታ ቦላ

ኦላ ዛዬይኔ

ኦላ ዋሶይ

ሲዬቲዛ ጋላስ ጊዳና።

17 ኣሳይ ቆቄꬆ ሄሜታና ማላ

ኣሳ ቦላ ታኒ ጬጬ ዬዳና፤

ኣሳይ ጎዳ ቦላ ናጋራ

ኦꬂዳ ጊሻስ

ኢስታ ሱꬂ ዲኦ ማላ ጉካና፤

ኢስታ ኣሃይካ

ቡራ ማላ ኦሌታና።

18 ጎዳ ባሻ ጋላስ

ኢስታ ቢራይኔ ዎርቃይ

ኢስታ ኣሻናስ ዳንዳዬና።

ቢታይ ኩሜꬅ

ኢዛ ሃንቆን ꬋያና፤

ኢዛ ዚልኤቴꬃ ሱሌን

ቢታ ኡባይ ጹጌታና፤

ቢታ ቦላ ዲዛ ኡባ ቦላ

ቆፖንታ ዲሺን ዉርሴꬅ ኤሃና»

ጌስ ጎዳይ።

2

1 ኢንቴኖ ዬላይ ባይንዳ ዴሬቶ!

ኣኔ ኢሲ ቦላ ሺቂቴ!

2 ባሻ ጋላሳይ

ጋካናፔ ካሴቲዲ፥

ሄ ጋላሳይ ሱላ ማላ ዴንꬂ

ꬋይሶንታ ዲሺን፥

ጎዳፔ ሚኖ ሃንቆይ

ኢንቴ ቦላ ዮንታ ዲሺን

ጎዳፔ ባሻ ጋላሲ

ኢንቴ ቦላ ጋኮንታ

ዲሺን ሺቂቴ።

3 ኢንቴኖ ቢታ ቦላ ዲዛ ኣሽኬቶ፤

ኢዛ ኣዛዞካ ፖሊዛይቶ!

ጎዳ ኮዪቴ፤

ጺሎቴꬂኔ ኣሽኬቴꬅ ኮዪቴ፤

ጎዳ ሃንቆ ጋላሳፌ

ኢንቴ ኣታናኮ

ኦኔ ኤሪዛይ!

ፊሊስጼሜ ዴሬ ቦላ ዮቴቲዳ ፒርዳ

4 ጋዛይ ቡላ ቢታ ጊዳና፤

ኣስቄሎናይካ ላሌታ ኣታና።

ኣዛጾኔይ ሴታ ጋላስ ካይዛና።

ኣቃሮኔይ ሾዴታና።

5 ኢንቴኖ ኣባ ኣቻን ዲዛይቶ!

ኬሊቴ ዴሬ ኣሳቶ፥

ኢንቴስ ኣዬ ኣና!*

ፊሊስጼሜ ዴሬ ኣሳይ ዲዛ

ካናኔ ቢታዬ!

ኔ ቦላ ዮቴቲዳ

ጎዳ ቃላይ

ሃይሳፌ ካሊዛይሳ፤

«ታ ኔና ሙሌራ ꬋይሳና፤

ኔናን ዲዛ ኣሳፔ

ኣታና ኣሲ ዴና።

6 ካሊቴ ኣሳይ ዲዛ

ኣባ ኣቻ ቢታይ

ሄንꬃንቻታ ዱሳሶኔ

ዶርሳ ዪሬ ጊዳና።

7 ሄሲካ ዩሁዳፔ ጫሻ

ኣቲዳይታስ ጊዳና፤

ኢስቲካ ሄን ባስ

ኣቆታ ዴማና፤

ጋዴይ ቃሚሺን

ኣስቄሎና ካታማን ዲዛ

ኬꬃታን ኣቃና፤

ጎዳይ ኢስታ ጾሳይ

ኢስታ ናጋና፤

ኢስታፌ ዲኤቲዳይሳካ

ኢስታስ ዛራና።»

ሞኣቤ ቦላኔ ኣሞኔ ቦላ ዮቴቲዳ ፒርዳ።

8 ጎዳይ፥

«ሞኣቤ ኣሳይ ጫዪዛይሳኔ

ኣሞኔ ኣሳይ ቂꬊዛይሳ ታ ሲያዲስ።

ታ ዴራ ጫዪዳ፤

ኢስቲ ታ ዴራ ቦላካ

ማንዲዳ» ጌስ። *

9 ሄሳ ጊሻስ ጎዳይ ኡባፌ

ዎልቃማ ኢስራኤሌ ጾሳይ፥

«ታኒ ታ ዴኦ

ጾሳቴꬃን ጫቃይስ፤

ሞኣቤይ ሶዶሜ ማላ

ኣሞኔይ ጋሞራ ማላ፥

ሻራፋይ ማይኢዳሶ ማላኔ

ማጺኔ ቦኪ ኤኪዳ ኦላ ማላ

ሜርናስ ቡላ ጊዳና።

ታ ኣሳፔ ጫሻ ኣቲዳይቲ

ኢስታ ሃሮ ቦንቃናኔ

ኢስታ ቢታ ላታና» ጌስ። *

10 ባንታ ኦቶሮቴꬃፌ ዴንዲዳይሳን

ኢስቲ ኡባፌ ዎልቃማ

ጾሳ ዴራ ጫዪዳ

ጊሻሲኔ

ቂꬊዳ ጊሻስ

ሄሲ ኢስታ ቦላ ጋካና።

11 ጎዳይ ሄ ቢታ ኤቃ ጾሳታ

ኡባ ꬋይሲዛ ዎዴ

ኢዚ ኢስታ ያሺሲዛይሳ ጊዳና፤

ኣባ ኣቻን ዲዛ ዴሬቲ ኡባይ

ኢሶይ ኢሶይ ባ ዲዛሶን ዲሼ

ኢዛስ ጎይናና።

ቶጵያ ቦላኔ ኣሶሬ ቦላ ዮቴቲዳ ፒርዳ

12 «ኢንቴኖ ቶጵያ ኣሳቶ!

ኢንቴ ታ ማሻን ሲፌታና።»*

13 ኢዚ ባ ኩሼ ፑዴሃ ባጋን ዲዛ

ዴሬታ ቦላ ዴንꬃና፤

ኣሶሬ ꬋይሳና።

ናናዌካ ቡላሳና፤

ባዞ ቢታ ማላ ሜሊሳና።

14 ዶርሳ ዉዴይኔ ሜሄ ዉዴይ፥

ሜꬌቴꬃፌ ኡባ ቆሞይ

ሄን ሼምፓና።

ጉቶይኔ ቁጻርሲ

ኢዚ ጊምቤታን ኣቃና።

ኢስታ ዋሶይ ማስኮቴታራ

ሴቴታና።

ጊምቤዛ ላሌꬂ

ኢሳ ኢሳ ፔንጌን ዶሬታና፤

ኬꬃታ ቶኪ ኤቂዳ

ዚጋ ጎዳቲ ካሎታና።

15 ካሴ ኡፋይሳን ዲዛ

ካታማያ ሃኖ፤

ኢዛካ ባ ዎዚናን፥

«ታ ጻላ ዳይስ፤

ታፔ ሃራይ

ኦኒካ ዴና» ጊዳራ

ሂስቲን ሃኢ ዋናዳ

ዎራ ዶኣቲ ጉሪዛሶ

ባዞ ቢታ ጊዳ ኣታዴ?

ኢዚ ኣቻራ ኣꬊ ቢዛ ኡባይ

ኢዞ ቂꬊሼ ባ ኩሼ ዉጼስ። *

3

ዬሩሳላሜስ ሲንꬃፌ ያና ቃዳ

1 ማካላንቻይሲኔ ቱኒዳሪስ፥

ኣስ ኡንኤꬂዛይታ ካታማይስ

ኣዬ ኣና!

2 ኢዛ ኦናስካ ኣዛዜቱኩ፤

ኦኒ ዞሪንካ ኤኩኩ፤

ጎዳንካ ኣማኔቱኩ፤

ባ ጾሳኮካ ሺቁኩ።

3 ኢዞ ካሌꬂዛይቲ

ጻጊዛ ጋሞ ማላ።

ኢዞ ኣይሲዛይቲካ ዎንቶስ ኣሾንታ

ሚዛ ካና ሱይቴ ማላ።

4 ኢዚን ዲዛ ናቤቲ ኦቶራንቻታኔ

ኣስ ባሌꬂዛይታ።

ቄሴቲ ጾሳ ኬꬃ

ቱኒሴቴስ፤

ዎጋ ቦላካ ማካሌቴስ።

5 ኢዚን ዲዛ ጎዳይ ኢዚ ጺሎ።

ሙሌካ ባሌቲ ኤሬና፤

ማላዶ ማላዶ ሱሬ ፒርዴስ፤

ኡባ ጋላሲካ ዳቡሪ ኤሬና፤

ጊዶ ኣቲን ማካላንቻታስ

ዬላይ ዴና።

6 ጎዳይ፥ «ታኒ ዴሬታ ꬋይሳዲስ፤

ኢስታ ሚጻይ ሙሌራ ꬋይዴስ፤

ኦኒካ ኢዛራ ኣꬎንታ ማላ

ኢስታ ኦጌ ካይዚሳዲስ፤

ኢስታ ካታማቲ ሙሌራ ꬋይዳ፤

ኢሲ ኣሲካ ዴና፤

ኢስታን ዴኣናይካ ዴና።

7 ታ ሄ ካታማዮ፥

ቱማፔ ኔኒ ታስ ያያና፤

ታ ሴሪሺን ኔ ኤካና ጋዲስ ሺን፤

ሄሳ ጊሻስ

ኢዚ ዱሳሶይ ꬋዬና፤

ኢዚ ቦላ ቂጻቴይ ጋኬና።

ጊዶ ኣቲን ታ ዴሬይ ኢታ ኦሶን፥

ካሴፔ ጌዴ

ሚኒ ሚኒ ቢዴስ» ጌስ።

8 ጎዳይ፥ «ሄሳ ጊሻስ ታ ፒርዳና

ጋላሳይ ጋካናስ ዲሺቴ፤

ታኒ ዴሬ ኣሳኔ

ካዎታ ሺሻናስ ቃቻዲስ።

ታኒ ታ ሚኖ ሃንቆዛ ኢስታ ቦላ

ጉሳናስ ቃቻዲስ።

ታ ሃንቆ ታማን

ኩሜꬃ ቢታይ ኤጻና።

9 ሄ ዎዴ ኣሳይ ኡባይ

ጎዳ ሱንꬅ ጼይጋና ማላኔ

ሲጋን ኢዛስ ሃጋዛና ማላ

ታ ኢስታ ዶና ጌሻና።

10 ቶጵያ ሻፋታፔ

ሄ ፒንꬃን ላሌቲ ዲሼ

ታስ ጎይኒዛ ታ ዴሬይ

ታስ ያርሾ ኤሃና።

11 ኢንቴ ታ ቦላ ፖሊዳ ቆሆ

ኡባፌ ዴንዲዳይሳን፤

ሄ ጋላስ ዬላቴኬታ፤

ባ ኦቶሬቴꬃን ኡፋዬቲዛይታ፥

ሃኖ ሃ ካታማይፔ ታ ዲጋና።

ሄሳፌ ጉዬ ታ ጌሻ ዙማን፥

ኢንቴ ታ ቦላ ኦቶሬቴኬታ።

12 ጎዳ ሱንꬃን ኣማኔቲዛ፤

ኣሽኬታኔ ባንታና

ካዉሺዛይታ፤

ታ ኢንቴ ጊዶን ኣሻና።

13 ኢስራኤሌፔ ጫሻ ኣቲዳይቲ

ናጋራ ኦሴቴና።

ዎርዶ ሃሳዬቴና፤

ኢስታ ዶናንካ

ጌኔ ሃሳያይ ዴና።

ሄሳ ጊሻስ ኢስቲ ሚዲ

ሳሮን ዴኣና፤

ኢስታ ባቢሳና ሚሺካ ዴና። *

14 ሃኔ ጺዮኔ ናዬ ኣኔ ዬጻ!

ኢስራኤሌ ኣሳዉ ኣኔ ኢሊሊቴ!

ሃኔ ዬሩሳላሜ ናዬ!

ኩሜꬃ ዎዚናፔ ኡፋዬታ!

ኡፋዬታሼ ሃሹ ጋ!

15 ጎዳይ ኔ ቦላ

ዪዛ ቂጻቴዛ ዲጊዴስ፤

ኔ ሞርኬታካ ኔፔ ዛሪዴስ።

ጎዳይ ኢስራኤሌ ካዎይ

ኔናራ ዴስ፤

ሃይሳፌ ጉዬ

ኣይ ኢታሲካ ባባካ።

16 ሄ ዎዴ ኣሳይ ዬሩሳላሜስ፥

‹ጺዮኔ ኔ ባቦፋ፤

ኔ ቄሴይ ዳቡሮፖ።

17 ጎዳ ኔ ጾሳይ ኔናራ ዴስ፤

ኢዚ ኣሺዛ ሚኖ ኦላንቻ።

ኢዚ ኔናን ዳሮ ኡፋዬቴስ፤

ኢዚ ባ ሲቆን ኔና ዎፒሳና፤

ኔ ዬꬃን ኢዚ ቦንቼቲዲ

ኡፋዬታና› ጋና።

18 «ቦንቾ ባኣሌ ጋላሳቲ

ኣቲዳ ጊሻስ

ኔኒ ሙዞቲዳይሳኔ፥

ኔስ ቶሆ ጊዲዳ ዬላ

ታ ኔፔ ዲጋና።

19 ሄ ዎዴ ኔና ኡንኤꬂዳይታ

ታ ቃጻያና።

ዎቤታ ታ ኣሻና፤

ላሌቲዳይታካ

ታ ሺሻና።

ኢስቲ ካዉዪዳ ዴሬ ኡባን

ታ ኢስታ ቦንቾሲኔ

ሳባስ ጋꬃና።

20 ሄ ዎዴ ታ ኢንቴና ሺሻና፤

ኢንቴ ዴሬ ታ ኢንቴና ዛራና።

ኢንቴ ኢንቴ ኣይፌራ ቤዪሺን፥

ኢንቴፌ ዲኤቲዳ ሚሻ

ታ ኢንቴስ ዛሪዛ ዎዴ

ቢታ ቦላ ዲዛ

ዴሬ ኡባ ሲንꬃን

ታ ኢንቴስ ሳባኔ

ቦንቾ ኢማና» ጌስ።

* 1:1 2ካዎ 22፡1—23፡30፤ 2ታሪ 34፡1—35፡27

* 1:4 ኢሳ 14፡29-31፤ ኤር 47፡1-7፤ ሂዚ 25፡15-17፤ ኢዩ 3፡4-8፤ ኣሞ 1፡6-8፤ ዛካ 9፡5-7

* 2:5 ካሊቴ ዴሬ ኣሳታ፡ ካሊቴ ዴሬ ኣሳታ ጉሲ ፊሊስጼሜ ኣሳታ ጉሳ።

* 2:8 ኢሳ 15፡1—16፡14፤ 25፡10-12፤ ኤር 48፡1—49፡6፤ ሂዚ 21፡28-32፤ 25፡1-11

* 2:9 ሜꬌ 19፡24

* 2:12 ኢሳ 18፡1-7

* 2:15 ኢሳ 10፡5-34፤ 14፡24-27፤ ናሆ 1፡1—3፡19

* 3:13 ኣጁ 14፡5

ሃጌ ቲንቢቴ

1

2

ሃጌ ቲንቢቴ

ጊዶ ቆፋ

ሃጌ ቲንቢቴን ዮቴቲዳ ቃንꬃ ኪታቲ ኪርስቶሳ ዬሌታፔ 500 ላይꬃፌ ሲንꬃን ጾሲ ናቤ ሃጌ ባጋራ ኣꬂዳ ኪታታ። ዴሬይ ቤቴፔ ሲሚዲ ዬሩሳላሜን ዱስ ዶሚን ጉꬃ ላይꬃቲ ኣꬊኮካ ጾሳ ኬꬃይ ካሴ ላሌቲዳሶሆን ዴስ፤ ሄሳ ጊሻስ ዪዳ ኪታይ ዴሬዛ ካሌꬂዛይታን ኢስቲ ጾሳ ኬꬅ ኬጺሳና ማላ ዴንꬄꬃናሳ፤ ዴሬዚ ኦራጺዲኔ ጌሻቴꬃን ዲኮ ጾሲ ሲንꬃፌ ኣሳስ ሳሮቴꬂኔ ዱሬቴꬅ ኢማናይሳ ዮቴስ።

ሃ ማጻፋይ ኦይኪዳ ኩሜꬃ ቆፋ

ጾሳ ኬꬃይ ኬጼታና ማላ ጎዳ ኣዛዞ 1፡1-15

ጎዳይ ዴሬዛስ ኢሚዳ ኣንጆኔ ሚንꬄꬆ 2፡1-19

ጎዳይ ዜሩባቤሌስ ኢሚዳ ሂዶታ 2፡20-23

1

ጾሳ ኬꬂ ኬጼታና ማላ ኢሜቲዳ ኣዛዞ

1 ዳሪዮሲ ካዎቲዳ ናምኣንꬆ ላይꬃን ኡሱፑንꬃ ኣጊናይ ጌሊዳ ኮይሮ ጋላስ፥ ጎዳ ቃላይ ናቤ ሃጌ ባጋራ ዩሁዳ ዴሬ ሃሪዛ ሳላቲያሌ ና ዜሩባቤሌኮኔ ቄሴታ ሃላቃ ኢዮሳዶቄ ና ኢያሶኮ ሂዝጊሼ ዪዴስ። * 2 ጎዳይ ኡባፌ ዎልቃማ ጾሳይ፥ «ሃይሲ ዴሬይ፥ ‹ጾሳ ኬꬂ ኬጼቲዛ ዎዴይ ቡሮ ጋኪቤና› ጌስ።»

3 ጎዳ ቃላይ ናቤ ሃጌ ባጋራ ሂዝጊሼ ዪዴስ። 4 «ታ ኬꬃይ ላሌቲ ዲሺን ኢንቴ ሎኦ ኬꬃን ዳናስ ሃይሲ ኢንቴስ ቤሲዛ ዎዴዬ?»

5 ሄሳ ጊሻስ ጎዳይ ኡባፌ ዎልቃማ ጾሳይ ኢንቴና፥ «ኣኔ ኢንቴ ኦꬆይሳ ቆፒቴ። 6 ዳሮ ዜሪዴታ ሺን ጉꬅ ማጺ ሺሺዴታ። ሚዴታ ሺን ካሊቤኬታ፤ ኡዪዴታ ሺን ኣሊቤኬታ፤ ማይኢዴታ ሺን ማይኦይ ኢንቴና ሆኢቤና፤ ዳሞዛ ኤኪዴታ ሺን ኢንቴ ኤኪዳ ዳሞዛይ ዳኬꬃ ካራጺቴን ዎꬂዳይሳ ማላ» ጌስ።

7 ጎዳይ ኡባፌ ዎልቃማ ጾሳይ፥ «ኣኔ ኢንቴ ኦꬂዳይሳ ቆፒቴ። 8 ፑዴ ዙማ ቦላ ኬዚዲ ሚꬅ ኤኪ ዪቴ፤ ኬꬃካ ኬጺቴ፤ ታኒካ ኢዛን ኡፋዬታናኔ ቦንቼታና» ጌስ። 9 ጎዳይ ኡባፌ ዎልቃማ ጾሳይ፥ «ኢንቴ ዳሮ ዴማና ጊዴታሺን ጉꬅ ዴሚዴታ፤ ሂኖካ ኢንቴሶ ጌልꬂዳ ዎዴ ታ ፑና ꬋይሳዲስ። ሄሳ ታ ኦꬂዳይ ኢንቴስ ኣይ ሚሳቲዜ? ታ ኬꬃይ ላሌቲ ኡቲን ኢንቴ ዉሪካ ኢንቴ ኬꬅ ኬጻናስ ዎጺዛ ጊሻሳ። 10 ሄሳ ጊሻስ ኢንቴ ጌዶን ሳሎፔ ፑሴይካ ዲጌቲዴስ፤ ቢታይካ ካꬅ ዲጊዴስ። 11 ታኒካ ጎሻታ ቦላኔ ዙማታ ቦላ፥ ካꬃ ቦላኔ ኦራꬃ ዎይኔ ኡሻ ቦላ፥ ዛይቴ ቦላ፥ ቢታይ ኢሚዛ ኣይፌ ኡባ ቦላ፥ ኣሳ ቦላ፥ ሜሄ ቦላኔ ኢንቴ ኩሼ ኦሶ ኡባ ቦላ ኮሻ ኤሃና» ጌስ።

ጎዳስ ዴራ ኣዛዜቴꬅ

12 ሄሳፌ ጉዬ ሳላቲያሌ ና ዜሩባቤሌይ ቄሴታ ሃላቃ ኢዮሳዶቄ ና ኢያሶይኔ ዲኤቴꬃፌ ሼምፖራ ፓጻ ሲሚዳ ኣሳይ ጎዳ ባንታ ጾሳ ቃላኔ ናቤ ሃጌ ባጋራ ጾሲ ኪቲዳ ቃላስ ኣዛዜቲዳ። ኣሳይካ ጎዳስ ያዪዴስ። 13 ቃሴካ ጎዳይ ኪቲዳ ሃጌይ ሄሳ ጎዳ ኪታ ዴሬዛስ፥ «ጎዳይ ታ ኢንቴናራ ዳይስ» ጌስ ጊዲ ዮቲዴስ። 14 ሄሳ ጊሻስ ጎዳይ ዩሁዳ ኣይሲዛ ሳላቲያሌ ና ዜሩባቤሌ፥ ቄሴታ ሃላቃ ኢዮሳዶቄ ና ኢያሶኔ ዲኤቴꬃፌ ሼምፖራ ፓጻ ሲሚዳ ዴሬዛ ኡባ ዎዚና ዴንꬄꬂዴስ። ኣሳይካ ዪዲ ባ ጎዳ ኡባፌ ዎልቃማ ጾሳ ኬꬅ ኬጾ ዶሚዴስ። 15 ሄሲካ ዳሪዮሲ ካዎቲዳ ናምኣንꬆ ላይꬃን ኡሱፑንꬃ ኣጊናይ ጌሊዳ ናምኡ ታማኔ ኦይዳንꬆ ጋላስ ሃኒዴስ።

2

ኦራꬅ ኬጼቲዛ ጾሳ ኬꬃ ቦንቾ

1 ላፑንꬃ ኣጊናይ ጌሊዳ ናምኡ ታማኔ ኢሲንꬃ ጋላስ ጎዳ ቃላይ ናቤ ሃጌ ባጋራ ሂዝጊሼ ዪዴስ። 2 ጎዳይ ኡባፌ ዎልቃማ ጾሳይ ሃጌስ፥ «ዩሁዳ ኣይሲዛ ሳላቲያሌ ና ዜሩባቤሌስ፥ ቄሴታ ሃላቃ ኢዮሳዶቄ ና ኢያሶሲኔ ዲኦፔ ሼምፖራ ፓጻ ኣቲ ሲሚዳ ኣሳስ፥ 3 ‹ኢንቴ ጋርሳን ሃይሳ ኬꬃ ካሴ ኢዚ ቦንቾራ ዲሺን ቤኢዳዴይ ኦኔ? ሃኢ ቃሴ ኢንቴስ ኣይ ሚሳቲ ቤቲዜ? ሃይሲ ኢንቴ ኣቻን ቆዳን ጌሎንታዝ ጊዴኔ?* 4 ሃኢ ቃሴ ዜሩባቤሌ ሚና! ቄሴታ ሃላቃ ኢዮሳዶቄ ና ኢያሶ ሚና! ኢንቴኖ ሃ ዴሬ ኣሳቶ ዉሪካ ሚኒቴ! ታ ኢንቴናራ ዲዛ ጊሻስ ኦꬂቴ› ጋ ዮታኔ ኦይቻ። 5 ኢንቴ ጊብጼፔ ኬዚዛ ዎዴ ታ ኢንቴስ፥ ‹ታ ኣያናይ ኢንቴናራ ዲዛ ጊሻስ ባቦፍቴ› ጊዳ ቃላይ ሃይሳ። *

6 «ጎዳይ ኡባፌ ዎልቃማ ጾሳይ፥ ‹ማታ ዎዴ ታ ናምኣንꬆ ሳሎኔ ሳኣ፥ ኣባኔ ቢታ ኢሲቶ ቃꬃና።* 7 ካዎቴꬃታ ኡባ ታ ቃሴꬃና። ካዎቴꬃታ ኡባ ሃሮይ ሃ ያና ማላ ታ ኦꬃና። ሃይሳ ሃ ኬꬃን ታ ኣንጆ ኩንꬃና። 8 ኩሜꬃ ኣላሜን ዲዛ ቢራይኔ ዎርቃ ኡባይ ታሳ። 9 ሃይሳ ሃ ኬꬃ ቦንቾይ ካሴ ኬꬃ ቦንቾፌ ኣꬋና። ታኒ ሃይሳን ኢንቴስ ኩሜꬃ ሳሮቴꬅ ኢማና› » ጌስ።

ናቤ ሃጌይ ኢሚዳ ዞሬ

10 ዳሪዮሲ ካዎቲዳ ናምኣንꬆ ላይꬃን ኡዱፉንꬆ ኣጊናይ ጌሊዳ ናምኡ ታማኔ ኦይዳንꬆ ጋላስ ጎዳ ቃላይ ናቤ ሃጌ ባጋራ ሂዝጊሼ ዪዴስ። 11 ጎዳይ ኡባፌ ዎልቃማ ጾሳይ፥ «ሙሴ ዎጋይ ኣይ ጊዛኮ ቄሴታ ሃላቃታ ሂዝጋ ኦይቻ። 12 ኢሲ ኣሲ ጾሳስ ያርሼቲዛ ኣሾ ባ ኣፋላ ቃላምኦ ጊዶን ኤኪኮ ሄ ማይኦዛራ ዲዛ ኣሾይ፥ ዎይኮ ኡኬꬂ ዎይኮ ዎጼይ ዎይኮ ዎይኔፔ ኣጌቲዳ ጫጄይ ዎይኮ ዛይቴይ ዎይኮ ሃራ ኣይ ቆሞ ካꬅ ኢዚ ቦቺኮ ሄ ቦሼቲዳይሲ ጌሽ ጊዳንዴ?» ጊዲ ኦይቺን ቄሴቲካ፥ «ጌሽ ጊዴና» ጊዲ ዛሪዳ።

13 ሃጌይ ቃሴካ፥ «ኣሃ ቦቺዲ ቱኒዳ ኣሲ ሄይታፔ ኢሳ ቦቺኮ ሄ ቦሼቲዳ ካꬃይ ቱናንዴ?» ጊ ኦይቺን ቄሴቲካ፥ «ኤ ቱናና» ጊዲ ዛሪዳ። *

14 ሄሳፌ ጉዬ ሃጌይ፥ « ‹ሃይሲ ዴሬይኔ ሃይሳ ባጋ ኣሳይካ ሄሳ ማላ፤ ኢስታ ኦሶይኔ ኢስቲ ታስ ሺሺዛ ኢሞታይ ዉሪካ ሄሳ ማላ ታ ሲንꬃን ቱና› ጌስ ጎዳይ።

ጾሲ ዜሩባቤሌስ ኢሚዳ ሂዶታ

15 «ጎዳይ፥ ‹ሃቺፌ ዶሚዲ ጾሳ ኬꬃ ጊምቤታ ዶማናፔ ካሴ ኢንቴ ቦላን ጋኪዳይሳ ኣኬኪቴ። 16 ኢንቴ ናምኡ ኮንታሌ ካꬅ ኤካና ጊዲ ካꬃ ዶሬኮ ቢዴታ ሺን ኢሲ ኮንታሌ ጻላ ዴሚዴታ። ኢሲ ጼቱ ሊቲሮ ጊዲዛ ዎይኔ ኡሹ ኤካናስ ጊዲ ዎይኔ ኡሹ ጉምኢዛሶሆ ቢዴታ ሺን ፔጺ ኦይዱ ታሙ ሊቲሮ ጻላ ዴሚዴታ። 17 ታኒ ኢንቴ ኩሼይ ኦꬂዳዝ ዉርሳ ኩቱልኤን፥ ቆሻኒኔ ሻቻን ꬋይሳዲስ፤ ጊዲኮካ ኢንቴ ቃሴ ሃ ታኮ ሲሚቤኬታ። 18 ሃኖ ሃ ኡዱፉንꬃ ኣጊናይፔ ሃች ሃ ናምኡ ታማኔ ኦይዳንꬆ ጋላሳፌ ሃ ሲሚን ጾሳ ኬꬃስ ዮቺ ዬጌቲዳ ጋላስ ጋካናስ ዲዛ ዎዴዛ ዎዚናን ዎꬂቴኔ ዩሺ ቆፒቴ። 19 ሃኢ ዜሬꬃስ ጊዲዛ ካꬅ ጎታራን ꬋይኮ፥ ቃሴካ ዎይኔይኔ ባላሴ ሚꬂ፥ ኦሮማኔይኔ ዎጋራ ሚꬂ ኡባይ ሃች ጋካናስ ኣይፌ ኣይፎንታ ኣጊኮካ፥ ሃቺፌ ዶማዳ ታኒ ኢንቴና ኣንጃና› ጌስ» ጊዴስ።

20 ሄ ኣጊናን ናምኡ ታማኔ ኦይዳንꬆ ጋላስ ጎዳ ቃላይ ቃሴካ ሂዝጊሼ ሃጌኮ ዪዴስ። 21 ጎዳይ ሃጌስ፥ «ዩሁዳ ሃሪዛ ዜሩባቤሌስ፥ ‹ታኒ ሳሎኔ ሳኣ ቃꬃና› ጊዴስ ጋዳ ዮታ። 22 ካዎታ ታ ኢስታ ኣራታፔ ዲጋና፤ ኣላጋ ካዎታስ ዲዛ ዎልቃ ታ ꬋይሳና፤ ፓራ-ጋሬታኔ ኢስታ ቶጋንቻታ ታ ሺራ ዬጋና፤ ፓራቲኔ ፓራ ቶጊዛይቲ ኢሶይ ኢሳራ ባንታ ጊዶን ሃይቄታና።

23 ሄ ጋላስ ታኒ ታ ኣይሌ ሳላቲያሌ ና ዜሩባቤሌ ታ ኔና ኤካና፤ ታ ኔና ታስ ማታሜ ሾጪዛ ቃላባቴ ሂስታና፤ ታ ኔና ዶራዲስ» ጊዴስ።

* 1:1 ኢዝ 4፡24—5፡2፤ 6፡14

* 2:3 ኢዝ 3፡12

* 2:5 ኬሳ 29፡45-46

* 2:6 ኢብ 12፡26

* 2:13 ታይ 19፡11-22

ዛካራሳ ቲንቢቴ

1

2

3

4

5

6

7

8

9

10

11

12

13

14

ዛካራሳ ቲንቢቴ

ጊዶ ቆፋ

ናቤ ዛካራሳ ማጻፋይ ናምኡ ኬዚ ሻኬቲዴስ። 1። ሼም 1-8 ኪርስቶሲ ዬሌታናፔ ካሴ ኢቻሽ ጼታኔ ናምኡ ታሙ ላይꬃፌ ቢዲ ኢቻሽ ጼታኔ ታማኔ ኦስፑን ላይꬅ ጋካና ዲዛ ላይꬃታ ጋርሳን ዱማ ዱማ ዎዴታን ናቤ ዛካራሲ ዮቲዳ ቡሮፔ ሃናና ቃላታ ኦይኪዳ ኪፊሌታኮ። ሄይቲካ ሄ ቲንቢቴ ቃላቲ ኣጁታ ማላን ሺቂዳይታ ጊዲሺን ዬሩሳላሜ ኦራጾ ጊሻስ ጎዳ ኬꬃይ ሲሚ ኬጼታናይሳ ጊሻስ፥ ጎዳይ ዴሬዛ ቡሮ ጌሻናይሳ ጊሻሲኔ ሲንꬃፌ ያና ማሲሄዛ ጊሻስ ዮቲዳይታ። 2። ሼም 9-14 ጋካናስ ዲዛ ኪፊሌዚ ጉዬፔ ታኪዲ ሃናናይሳ ዮቲዳ ቃላታ። ሄይቲ ሄ ቡሮፔ ሃናና ቃላቲ ዮቲዛይ ቡሮፔ ያና ኪርስቶሳ ጊሻሲኔ ዉርሴꬃ ፒርዳ ጊሻሳ።

ሃ ማጻፋይ ኦይኪዳ ኩሜꬃ ቆፋይ

ኮይሮ ኣጁታይ ፓራታኔ ቶጋ ኣሳታ 1፡1-7

ናምኣንꬆ ኣጁታይ ሜዶሳታ ካጬታ 1፡18-21

ሄꬓንꬆ ኣጁታይ ዋꬋ ዎዶሮ 2፡1-13

ኦይዳንꬆ ኣጁታይ ናቤ ዛካራሲ ቄሴታ ሃላቃ ጊሻስ ቤኢዳ ኣጁታ 3፡1-10

ኢቻሻንꬆ ኣጁታይ ጾምፔኔ ዎጋራ ሚꬃታ 4፡1-14

ኡሱፑንꬃ ኣጁታይ ፒራꬊዛ ጻꬃ ማጻፋ 5፡1-4

ላፑንꬃ ኣጁታይ ዳቾ ጊዶን ዲዛ ማጫሳዮ 5፡5-11

ኦስፑንꬃ ኣጁታይ ፓራ-ጋሬታ 6፡1-8

ኢያሶ ቲይዲ ካዎሳና ማላ ኢሜቲዳ ኣዛዞ 6፡9-15

ጾሲ ቤሶንታ ጾማ ኤኮንታይሳ 7፡1-7

ኣዛዜቶንታ ኢጾይ ጎዴቴꬃስ ጋሶ ጊዴꬅ 7፡8-14

ጾሲ ዬሩሳላሜ ጊሻስ ኢሚዳ ሂዶታ 8፡1-23

ጾሲ ባ ዴሬዛ ኣሺዲ ኢስታ ሞርኬታ ቃጻያናይሳ 9፡1—11፡3

ኢስራኤሌ ኣሳ ካሌꬂዛ ናምኣታ 11፡4-17

ዬሩሳላሜ ጾኖ 12፡1-9

ዴሬዚ ኦላን ጫዴቲዳይሳስ ቃꬌቲዲ ጎዳኮ ሲሞ 12፡10—13፡9

ዉርሴꬃ ኦላኔ ጎዳ ጾኖ 14፡1-21

1

ኣሳይ ጾሳኮ ሲማና ማላ ጎዳይ ጼይጌስ

1 ዳሪዮሲ ካዎቲዳ ናምኣንꬆ ላይꬃን ኦስፑንꬃ ኣጊናን ጎዳ ቃላይ ኢዶ ና ባራካዬ ና ናቤ ዛካራሳኮ ዪዴስ፤ *

2 «ጎዳይ ካሴ ኢንቴ ኣዋታ ቦላ ኬሂ ሃንቄቲዴስ። 3 ሃኢ ጊዲኮ ኣሳስ፥ ‹ታኮ ሃ ሲሚቴ፤ ታኒካ ኢንቴኮ ሲማና› ጌስ ኡባፌ ዎልቃማ ጎዳይ። 4 ካሴ ናቤቲ ኢንቴ ኣዋታስ፥ ‹ኢንቴ ኢንቴ ኢታ ኦጌፔኔ ኢንቴ ኦሶፔ ሲሚቴ› ጊዲ ሚንꬂ ዮቲዳ፤ ጊዶ ኣቲን ኢስቲ ቃሴ ሲዪቤቴናኔ ታ ኣዛዞካ ናጊቤቴና፤ ሄሳ ማላ ኢንቴ ኢንቴ ኣዋታ ማላ ሃኖፒቴ። 5 ካሴ ኢንቴ ኣዋቲ ሃኢ ኣዋን ዲዞ? ናቤቲካ ሜርናስ ዴኣንዴቶ? 6 ጊዶ ኣቲን ታኒ ታ ናቤታ ባጋራ ዮቲዳ ቃላቲኔ ዎጋቲ ኢንቴ ኣዋታ ቦላ ጋኪቤቴኔ? ‹ኢስቲካ ማሮቴꬃን ጌልꬂሼ ኡባፌ ዎልቃማ ጎዳይ ባ ኮዪዳ ማላ ኑ ኦሶ ማላኔ ኑ ኦጌ ማላ ኑስ ቤሲዛዝ ኑ ቦላ ኦꬂዴስ› » ጊዳ።

ዛካራሲ ኣጁታን ቤኢዳ ፓራታ

7 ዳሪዮሲ ካዎቲዳ ናምኣንꬆ ላይꬃን ሼባጼ ጌቴቲዛ ታማኔ ኢሲንꬆ ኣጊናን ናምኡ ታማኔ ኦይዳንꬆ ጋላሳን ጎዳ ቃላይ ኢዶ ና ባራካዬ ና ናቤ ዛካራሳኮ ዪዴስ። 8 ኦማርሳ ዎዴ ኣጁታን ዞኦ ፓራ ቶጊዳ ኢሳዴ ቤኣዲስ፤ ሄ ኢዚካ ሾባ ጊዶን ባርሲኔቴ ሚꬃታ ጋርሳን ኤቂዴስ፤ ቃሴ ኢዛ ጉዬራ ዳማ፥ ዞኦኔ ቦꬃ ፓራቲ ዴቴስ። *

9 ታኒካ፥ «ታ ጎዶ ሃይታንቲ ኣዜ?» ጋዳ ኦይቻዲስ፤ ታናራ ሃሳይዛ ኪታንቻዚ ቃሴ፥ «ሃይታንቲ ኢስቲ ኣዛኮ ታኒ ኔና ቤሳና» ጊዴስ። 10 ሄ ባርሲኔቴ ሚꬃ ጋርሳን ኤቂዳይሲ፥ «ሃይቲ ቢታ ኡባ ቦላ ሲሜሬቲ ጾሞሳና ማላ ጎዳይ ኪቲዳይታ» ጊዴስ። 11 ኢስቲካ ባርሲኔቴ ሚꬃ ጋርሳን ኤቂዳ ጎዳ ኪታንቻስ፥ «ኑ ቢታ ኡባ ቦላ ሲሜሬቲ ጾሞሲዶስ፤ ቢታ ኡባይ ዎፑ ጊዲ ዴስ» ጊዳ።

12 ሄሳፌ ጉዬ ጎዳ ኪታንቻይ፥ «ኡባፌ ዎልቃማ ጎዳዉ! ላፑን ታሙ ላይꬃታን ኔ ኢስታ ቦላ ሃንቄቲዳ ዬሩሳላሜኔ ዩሁዳ ካታማታ ኔ ኣዪዴ ጋካናስ ማርኪ?» ጊዴስ። 13 ጎዳይካ ታናራ ሃሳይዛ ኪታንቻስ ኡፋይሲዛ ቃላኒኔ ሚንꬄꬂዛ ቃላን ማልꬄ ዛሪዴስ። 14 ቃሴካ ታናራ ሃሳይዛ ኪታንቻዚ፥ «ሃይሳ ቃላ ዮታ፤ ኡባፌ ዎልቃማ ጎዳይ፥ ‹ታኒ ጺዮኔሲኔ ዬሩሳላሜስ ኬሃ ቃꬌታይስ። 15 ጊዶ ኣቲን ሳሮቴꬅ ዴሚዲ ዎፓን ዲዛ ካዎቴꬃታ ኬሃ ሃንቄታዲስ፤ ሄሳስ ጋሶይካ ታኒ ታ ዴሬዛ ቦላ ጉꬃራ ሃንቄቲን ካዎቴꬃቲ ታ ቆፋፔ ቦላራ ታ ዴራ ቆሂዳ› ጊዴስ።

16 «ሄሳ ጊሻስ ኡባፌ ዎልቃማ ጎዳይ፥ ‹ታኒ ታ ማሮቴꬅ ዬሩሳላሜስ ኢማና፤ ሄንካ ታ ኬꬃይ ሲሚ ኦራጺዲ ኬጼታና፤ ዬሩሳላሜ ካታማያካ ዎዶሮን ዋꬌታና› ጌስ።

17 «ካሌꬂዲካ ኪታንቻዚ፥ ‹ኡባፌ ዎልቃማ ጎዳይ ታ ካታማቲ ኬሂ ዱሬታና፤ ጎዳይ ዬሩሳላሜ ካሴ ማላ ማዳናኔ ባ ካታማ ሂስቲ ዶራና› » ጊ ኣዋጂቴ።

ዛካራሲ ኣጁታን ቤኢዳ ኦይዱ ካጬታ

18 ሄሳፌ ጉዬ ኣጁታን ኦይዱ ካጬታ ቤኣዲስ። 19 ታናራ ሃሳይዛ ኪታንቻዛ፥ «ሃይቲ ኣዜ?» ጋ ኦይቻዲስ፤ ኢዚካ፥ «ሃይቲ ዩሁዳ ኣሳ፥ ኢስራኤሌ ኣሳኔ ዬሩሳላሜ ኣሳ ላሊዳ ካጬታ» ጊዴስ።

20 ሄሳፌ ካሌꬂዲ ጎዳይ ናሪቃ ኦይኪዳ ኦይዱ ዎጋጬታ ታና ቤሲዴስ። 21 ታኒካ፥ «ሃይታንቲ ኣይ ኦꬃና ዪዶ?» ጋ ኦይቻዲስ። ኢዚካ፥ «ሃይቲ ኦኒካ ꬎቁ ጊ ጼሎንታ ማላ ዩሁዳ ቢታ ላሊዳ ካጬታ፤ ሃ ዎጋጬቲ ዪዳይ ኢስታ ዳጋንꬃናሲኔ ዴራ ላላናስ ዩሁዳ ቦላ ባንታ ካጬ ዴንꬂዳ ካዎቴꬃታ ካጬ ሜንꬂ ኦላናሳ» ጊዴስ።

2

ዛካራሲ ኣጁታን ቤኢዳ ዋꬋ ዎዶሮ

1 ቃሴካ ታ ኣጁታን ዋꬋ ዎዶሮ ባ ኩሼን ኦይኪዳይሳ ቤኣዲስ። 2 ታኒካ ኢዛ፥ «ኔ ኣዋ ባይ?» ጋ ኦይቻዲስ። ኢዚ ቃሴ፥ «ዬሩሳላሜ ኣዱሳቴꬃይኔ ኣኮቴꬃይ ኣፑን ዋꬋኮ ዋꬋ ቤያና ባይስ» ጊዴስ።

3 ሄ ታናራ ሃሳይዛ ኪታንቻይ ቢዴስ። ሃራ ኪታንቻይካ ኢዛራ ጋጋናስ ዪዴስ። 4 ሂስቲዲ ኢዛስ፥ «ዎጻ ባዳ ሄሳ ናቴꬃ ኣዴዛስ፥ ‹ዬሩሳላሜይ ኢዚን ዲዛ ኣሳ ዳሮቴꬃፌኔ ሜሄ ዳሮቴꬃፌ ዴንዶይሳን ካታማ ዩሾን ጊምቤ ዲርሳ ኮሼና። 5 ታኒ ታርካ ኢዚስ ታማ ዲርሳ ጊዳና፤ ኢዚ ጊዶን ታኒ ኢዚስ ቦንቾ ጊዳና› ጌስ ጋዳ ዮታ» ጊዴስ።

ቤቲዳ ኣሳ ሲሞ

6 ጎዳይ ባ ዴራ፥ «ታ ካሴ ኢንቴና ኦይዱ ባጋ ላላዲስ፤ ሃኢ ጊዲኮ ፑዴሃ ባጋፌ ባቃቲ ኬዚቴ፤ ሃ ዪቴ። 7 ሃኔ ጺዮኔ ሃ ያ፤ ባቢሎኔ ማጫ ናይታራ ዴኢዛሬ ኢስታ ጊዶፌ ባቃታ። 8 ኡባፌ ዎልቃማ ጎዳይ፡ ባ ቦንቾ ቆንጪሳና ማላ ባ ኣሳ ቦንቂዳይታ ካዎቴꬃኮ ታና ኪቲዴስ፤ ኢንቴና ቦቺዛይ ታስ ኣይፌ ጪሮ ቦቺዛ ማላ። 9 ሄኮ ታኒ ታ ኩሼ ኢስታ ቦላ ዴንꬃና፤ ኢስታ ኣይሌቲ ኢስታ ቦንቃና፤ ሄሳፌ ጉዬ ኡባፌ ዎልቃማ ጎዳይ ታና ኪቲዳይሳ ኢንቴ ኤራና።

10 «ሃኔ ጺዮኔ ናዬ ኣኔ ኢሊላ፤ ኡፋዬታ፤ ታኒ ያዳ ኔ ጊዶን ዳና» ጌስ ጎዳይ። 11 ሄ ጋላስ ዳሮ ካዎቴꬃቲ ጎዳኮ ሺቂዲ ኢዛ ዴሬ ጊዳና፤ ኢዚካ ኔ ጊዶን ዴኣና፤ ኡባፌ ዎልቃማ ጎዳይ ታና ኔኮ ኪቲዳይሳ ኔካ ኤራና። 12 ጎዳይ ጌሻ ቢታይን ዩሁዳ ባስ ቡዞ ሂስቲ ላታና፤ ዬሩሳላሜካ ዛሪ ዶራና። 13 ጎዳይ ጌሽ ጊዲዳ ባሶዛፔ ዴንዲዳ ጊሻስ ኣሾ ማይኢዳ ኡባይ ኢዛ ሲንꬃን ጮኡ ጎ።

3

ቄሴታ ሃላቃስ ጊዲዛ ጌሻ ማይኦ

1 ሄሳፌ ጉዬ ቄሴታ ሃላቃ ኢያሶይ ጎዳ ኪታንቻ ሲንꬃን ኤቂዳይሳኔ ጻላኤይካ ኢዛ ሞታናስ ኢዛፔ ኡሻቻ ባጋራ ኤቂዳይሳ ታና ኣጁታን ቤሲዴስ። * 2 ጎዳይ ቃሴ ጻላኤ፥ «ሃይሶ ጻላኤ ጎዳይ ኔና ሴሮ፤ ዬሩሳላሜ ዶሪዳ ጎዳይ ኔና ሃንቆ፤ ሃይሲ ኣዴዚ ታማፔ ኣቲዳ ዱርጫ ጊዴኔ?» ጊዴስ። *

3 ኢያሶይካ ቂታ ማይኦ ማይኢዲ ኪታንቻዛ ሲንꬃን ኤቂዴስ። 4 ኪታንቻዚ ባ ሲንꬃን ኤቂዳይታ፥ «ሄሳ ቂታ ማይኦዛ ኢዛ ቦላፌ ቃሪ ዲጊቴ» ጊዴስ፤ ኢያሶስካ፥ «ሄኮ ታ ኔ ናጋራ ኔፔ ዲጋዲስ፤ ታ ኔና ሎኦ ማይኦ ማይዛና» ጊዴስ።

5 ቃሴ ታኒካ፥ «ጌሻ ጎሴ ኢዛ ሁኤን ጎዚሲቴ» ጋ ኣዛዛዲስ፤ ጎዳ ኪታንቻይ ኢዛ ኣቻን ኤቂ ዲሺን ጌሻ ጎሴ ኢዛ ሁኤን ጎዚሲዳኔ ማይኦካ ማይዚዳ።

6 ጎዳ ኪታንቻይካ ኢያሶይ ናጌታና ማላ ኢዛስ ዞሬ ኢሚዴስ። 7 ኡባፌ ዎልቃማ ጎዳይ፥ «ኔ ታ ኦጌን ቢኮ፥ ኔ ታ ኣዛዞ ናጊኮ ታ ኬꬃ ኔ ኣይሳና፤ ጊቤዛሲካ ኔ ኣዋታና። ቃሴካ ሃይሳን ኤቂዳይታራ ኢሲፌ ኔ ጌላና ማላኔ ኬዛና ማላ ታ ኔስ ማታ ኢማና።

8 «ሃይሶ ቄሴታ ሃላቃ ኢያሶ ሲያ! ኔ ማታን ኔና ኦꬂ ማዲዛይቲ ቡሮ ሲንꬃፌ ሃናና ሎኦ ማላታ ጊዲዳ ጊሻስ ኢስቲካ ሲዬቶ፤ ሄኮ ታኒ ቡሮ ፑርጪዛ ታ ኣይሌዛ ኤሃና። * 9 ቤያ! ታኒ ኢያሶ ሲንꬃን ላፑን ኣይፌይ ዲዛ ሹች ዎꬃና፤ ታ ሄ ሹቻ ቦላን ጻፌቲዛዝ ዎጫ ዎጫ ጻፋና፤ ሄ ቢታይ ናጋራካ ታ ኢሲ ጋላስ ዲጋና» ጌስ።

10 ኡባፌ ዎልቃማ ጎዳይ፥ «ሄ ዎዴ ኢሶይ ኢሶይ ባ ዎይኔ ሚꬃ ጋርሳኒኔ ባ ባላሴ ሚꬃ ጋርሳን ባ ላጌ ዲጊሳስ ጼይጋና» ጌስ። *

4

ዛካራሲ ኣጁታን ቤኢዳ ጾምፔ ዎꬂዛሶኔ ዎጋራ ሚꬅ

1 ታና ሃሳይሲዳ ኪታንቻዚ ሲሚ ዪዲ ኢሲ ኢሲ ኣሲ ꬊስኮፌ ቤጊዛ ማላ ታና ቤጎꬂዴስ። 2 ኢዚካ፥ «ሃይሶ ሄሲ ኔ ቤኢዛይሲ ኣዜ?» ጊዴስ። ታኒካ «ሄኮ ኢዛ ቦላ ዛይቴ ኦቶይ ዲዛ ኩሜꬃራ ዎርቃ ጊዲዳ ጾምፔ ዎꬂዛ ባላ ቤኣዲስ፤ ሄ ባላታ ቦላ ላፑን ቦምባይ ዲዛ ላፑን ጾምፔታ ቤኣዲስ። 3 ቃሴካ ናምኡ ዎጋራ ሚꬃታ ቤኣዲስ፤ ኢስታፌ ኢሶይ ዛይቴራ ዲዛ ኦቶዛፔ ኡሻቻ ባጋራ ዲዛይሳ ቃሴ ኢሶይ ሃዲርሳ ባጋራ ዲዛይሳ ቤኣዲስ» ጋዲስ። *

4 ታናራ ሃሳይዛ ኪታንቻዛ፥ «ታ ጎዶ! ሃይታንቲ ኣዜ?» ጋ ኦይቻዲስ።

5 ኢዚካ ታስ፥ «ሃይቲ ኣዛኮ ኔ ኤርኪ?» ጊ ዛሪዴስ። ታኒካ ኢዛስ፥ «ታ ጎዳዉ! ታ ኤሪኬ» ጋዲስ።

6 ቃሴካ፥ «ጎዳይ ዜሩባቤሌስ ዮቲዳ ቃላይ ሃይሳ፥ ‹ታ ኣያናንፔ ኣቲን ዎልቃኒኔ ሚኖቴꬃን ጊዴና› ጌስ ኡባፌ ዎልቃማ ጎዳይ። *

7 «ሃይሶ ጊታ ዙማዞ ኔ ኣዜ? ኔ ዜሩባቤሌ ሲንꬃን ቲꬊ ጊዳ ዴምባ ጊዳና፤ ቃሴ ዜሩባቤሌይ ጾሳ ኬꬃ ኬጺ ጊጊዲ ቁስቴ ሹቻ ፑዴ ኬሲዛ ዎዴ ኣሳይ፥ ‹ሃሹ ሃሹ ሎኦን ፖሌቲዴስ› ጊ ሳባና» ጌስ። 8 ቃሴ ጎዳ ቃላይ ታኮ ዪዴስ፤ 9 «ዜሩባቤሌ ኩሼይ ሃይሳ ጎዳ ኬꬃስ ዮቻ ሹች ዎꬂዴስ፤ ኢዛ ኩሼይ ኬጺ ፖላና፤ ሄሳፌ ጉዬ ኡባፌ ዎልቃማ ጎዳይ ታና ኢንቴኮ ኪቲዳይሳ ኢንቴ ኤራና።

10 «ጉꬃ ሚሻቲ ሃኒዛ ጋላሲ ካꬊዳይ ኦኔ? ኣሳይ ዜሩባቤሌ ኩሼን ቱምቤ ቤኢዲ ኡፋዬታና፤ ሄይቲ ላፑን ጾምፔታ ኢስታ ቦላ ዎꬂዛ ላፑን ባላቲ ኣላሜ ቦላ ዩዪ ጼሊዛ ጎዳ ኣይፌታ።»* 11 ሄሳፌ ጉዬ ታኒ ኪታንቻዛ፥ «ጾምፔዛፔ ኢስታ ቦላ ዎꬂዛ ባላታፔ ኡሻቻ ባጋራኔ ሃዲርሳ ባጋራ ዲዛይቲ ሃይቲ ዎጋራ ሚꬃቲ ኢስቲ ኣዜ?» ጋ ኦይቻዲስ። * 12 ቃሴካ፥ «ናምኡ ዎርቃ ቦምባታ ኣቻን ዎጋራ ዛይቴይ ኢስታፌ ጉኪዛ ናምኡ ቦምባታ ማታን ዲዛ ናምኡ ዎጋራ ሃጋቲ ኣዜ?» ጋ ኦይቻዲስ።

13 ኢዚካ ታና፥ «ሄይቲ ኣዛኮ ኔ ኤርኪ?» ጊዴስ፤ ታኒካ ኢዛስ፥ «ታ ጎዶ! ታ ኤሪኬ» ጋዲስ።

14 ኢዚ ቃሴካ፥ «ሃይቲ ናምኣቲ ሜꬌቴꬃ ኡባ ጎዳ ሲንꬃን ኦꬃና ቲዬቲዳ ኣሳታ» ጊዴስ።

5

ፒራꬊዛ ጻꬃ ማጻፋ

1 ታ ዛራዳ ጼሊሺን ሄን ታ ሲንꬃን ኢሲ ፒራꬊዛ ጻꬃ ማጻፋ ቤኣዲስ። 2 ኢዚካ ታና፥ «ኣይ ጼላይ?» ጊ ኦይቺዴስ። ታኒካ ኢዛስ፥ «ኣዱሳቴꬃይ ናምኡ ታሙ ዋꬋ፥ ጎምፓይ ታሙ ዋꬋ ጊዲዳ ኢሲ ፒራꬊዛ ጻꬃ ማጻፋ ቤኣዲስ» ጋዲስ።

3 ኢዚካ ታስ፥ «ሃ ጻꬃ ማጻፋ ጊዶን ቢታ ኡባ ቦላ ያና ቃንጌꬂ ጻፌቲ ኡቲዴስ፤ ሄ ማጻፋን ኢሲ ባጋራ፥ ‹ካይሶ ኡባይ ቢታ ቦላፌ ꬋያና› ጌቴቲ ጻፌቲዴስ፤ ቃሴካ ሃንኮ ባጋራ፥ ‹ዎርዶ ጫቂዛ ኡባይ ꬋያና› ጌቴቲ ጻፌቲዴስ። 4 ኡባፌ ዎልቃማ ጎዳይ፥ ‹ታኒ ቃንጌꬅ ኤሃና፤ ኢዚካ ካይሶታ ኬꬂኔ ታ ሱንꬃን ዎርዶ ጫቂዛይታ ኬꬅ ጌላና፤ ኢስታስ ሄን ዲዛ ኬꬃ፥ ሚꬃኔ ሹቻ ኡባ ꬋይሳና› ጌስ» ጊዴስ።

ዳቾ ጊዶን ዛካራሲ ኣጁታን ቤኢዳ ማጫሳዮ

5 ሄሳፌ ካሊዲ ታናራ ሃሳዬቲዛ ኪታንቻይ ታኮ ዪዲ፥ «ሃይሲ ዪዛይ ኣዛኮ ꬎቁ ሂስታ ጼላ» ጊዴስ።

6 ታኒካ ኢዛ፥ «ሃይሲ ኣዜ?» ጋ ኦይቻዲስ። ኢዚካ «ሃይሲ ማካ ዳቾ» ጊዴስ፤ ቃሴካ ጉጂዲ፥ «ሃይሲ ቢታ ቦላ ዲዛ ኣሳይ ኦꬂዳ ቆሆዛ ቤሲዛ ማላታ» ጊዴስ።

7 ሄሳፌ ጉዬ ኢርሳሴ ጌቴቲዛ ቢራታፔ ኦሴቲዳ ካማይ ቃሬቲዛ ዎዴ ዳቾዛ ጊዶን ኡቲዳ ኢሲ ማጫሳዮ ቤኣዲስ። 8 ኪታንቻዚካ ታስ፥ «ሃና ቱና» ጊ ዮቲዲ ኢዞ ጉዬ ዛሪ ዳቾዛ ጊዶ ናቂ ጌልꬂዴስ፤ ሄ ዳቾ ካማዛካ ዛሪ ካሚዴስ።

9 ሄሳፌ ጉዬ ታኒ ፑዴ ꬎቁ ጋ ጼሊሺን ኢስታስ ቄፌታን ጫርኮይ ዲዛ ናምኡ ማጫሳታ ቤኣዲስ፤ ኢስታስ ቄፌይካ ካፎ ዎሌ ቄፌ ማላ፤ ኢስቲ ሄ ዳቾዛ ዴንꬂ ኤኪዲ ፑዴ ሳሎ ፒራꬊዳ።

10 ታኒካ ታናራ ሃሳይዛ ኪታንቻዛ፥ «ሃይቲ ዳቻ ኣዋ ኤፊዞ?» ጋ ኦይቻዲስ። 11 ኢዚካ፥ «ኢዛስ ኬꬅ ኬጻናስ ሳናኦሬ ዴሬ ኤፌቴስ፤ ኬጼቲ ጊጊዛ ዎዴ ዳቾዛ ሄን ዎꬃና» ጊዴስ።

6

ዛካራሲ ኣጁታን ቤኢዳ ፓራ-ጋሬታ

1 ቃሴካ ሃራ ኣጁታን ኦይዱ ፓራ-ጋሬቲ ናምኡ ጻርቂማላ ዙማታ ጊዶራ ዪዛይታ ቤኣዲስ። 2 ኮይሮ ጋሬዛ ጎቺዛ ፓራዚ ዞኦ፥ ናምኣንꬆዚ ካሬꬃ፥* 3 ሄꬓንꬆዚ ቦꬃ፥ ኦይዳንꬆዚ ቃሴ ማሳራ ጊዲሺን ፓራቲ ኡባይካ ዎልቃማ። * 4 ታኒካ ታናራ ሃሳይዛ ኪታንቻዛ፥ «ታ ጎዳዉ! ሃይታንቲ ኣዜ?» ጋ ኦይቻዲስ።

5 ኪታንቻዚካ፥ «ሃይቲ ሳኣ ኡባ ጎዳ ሲንꬃን ኦꬂዛሶፔ ኬዚዳ ሳሎ ኣያና ኦይዳታ። * 6 ካሬꬃ ፓራቲ ጎቺዛ ጋሬይ ፑዴሃ ባጋ፥ ቦꬃ ፓራቲ ጎቺዛ ጋሬይ ኣርሼ ጌሎሶ ባጋ፥ ማሳራ ፓራቲ ጎቺዛ ፓራይ ዱጌሃ ባጋራ ዲዛ ዴሬ ቤቴስ» ጊዴስ።

7 ሚኖ ፓራቲ ቡሮ ኬዚሼ ቢታ ኡባ ቦላ ሲሜሬታናስ ሌሶቴቴስ፤ ኢዚካ ኢስታ፥ «ኢንቴ ሳኣ ኡባ ጋርስ ቢዲ ጾሞሲቴ» ጊዴስ፤ ኢስቲካ ቢዲ ጾሞሲዳ። 8 ቃሴካ ኪታንቻዚ ታስ፥ «ፑዴሃ ባጋ ዴሬታ ቢዳ ፓራቲ ታ ኣያና ሼምፒሲዳ» ጊዲ ባ ቃላ ꬎቁ ሂስቲ ዮቲዴስ።

ኢያሶ ሁኤ ቦላ ዎꬊዳ ካላቻ

9 ጎዳ ቃላይ ታኮ ዪዴስ። 10 ባቢሎኔ ዴሬፔ ዲኦፔ ሲሚዳ ሄልዳዬፔኔ ያዳያፔ ዎርቃኔ ቢራ ኤካዳ ሄ ጋላሲካ ሶፎናሳ ና ኢዮሲያሳ ሶ ባ። 11 ኢስቲ ኢሚዳ ቢራፔኔ ዎርቃፌ ካላቻ ሜꬋዳ ኢዮሳዶቄ ና ቄሴታ ሃላቃ ኢያሶ ሁኤን ጎጻ። 12 ኔኒ ኢዛስ፥ «ኡባፌ ዎልቃማ ጎዳይ፥ ‹ኢዛ ሱንꬃይ ሃጋ› ጌቴቲዳይሲ ሃይሳ፤ ኢዚካ ባ ዲዛሶን ዳያና፤ ኢዚ ጎዳ ኬꬅ ዛሪዲ ኬጻና። * 13 ኢዚ ጎዳ ኬꬃ ኬጻና፤ ኢዚ ካዎ ማላ ቦንቾ ማይኣና፤ ባ ካዎቴꬃ ኣራታን ኡቲዲ ሃራና፤ ቃሴካ ኢዚ ባ ኣራታን ኡቲዲ ቄሴቴꬃን ኦꬃና፤ ሄ ናምኣቲካ ሳሮቴꬃኒኔ ሲጋን ኦꬃና» ጌስ ጋ ዮታ። 14 ሄ ካላቻዚካ ሄሌሜስ፥ ጾቢያስ፥ ያዳያሲኔ ሶፎናሳ ና ሄኔስ ጎዳ ኬꬃ ጊዶን ኢስቲ ሃሳኢሲዛዝ ጊዳና። 15 ሄይቲ ሃሆን ዲዛይቲ ዪዲ ጎዳ ኬꬃይ ኬጼቲሺን ኢስታ ኦሶን ማዳና፤ ኢንቴካ ታና ኡባፌ ዎልቃማ ጎዳይ ኪቲዳይሳ ኤራና። ጎዳ ኢንቴ ጾሳስ ኢንቴ ዎዚናፔ ኣዛዜቲኮ ሄሲ ዉሪ ኢንቴስ ሃናና።

7

ጎዳይ ኤኮንታ ጾማ

1 ዳሪዮሲ ካዎቲዳ ኦይዳንꬆ ላይꬃን ካሴሎ ጌቴቲዛ ኡዱፉንꬃ ኣጊናን ኦይዳንꬆ ጋላስ ጎዳ ቃላይ ዛካራሳኮ ዪዴስ። 2 ቤቴሌ ኣሳይ ጎዳይ ዎሳናስ ሳርሳሬኔ ኤርጌሜ-ሜሌኬ ኢስታራ ዲዛይታራ ኢሲፌ ኪቲዳ። 3 ኢስቲካ ኡባፌ ዎልቃማ ጎዳ ኬꬃ ቄሴታኔ ናቤታ፥ «ኑ ካሴ ዳሮ ዎዴ ኦꬂዳይሳ ማላ ኢቻሻንꬃ ኣጊናን ጬጫናሲኔ ጾማናስ ኑስ ቤሲዜ?» ጊዲ ኦይቺዳ።

4 ቃሴካ ጎዳ ቃላይ ታኮ ዪዴስ፤ 5 «ሃ ዴሬ ኣሳኔ ቄሴታ፥ ‹ካሴ ኣꬊዳ ላፑን ታሙ ላይꬃታን ኢቻሻንꬃ ኣጊናኒኔ ላፑንꬃ ኣጊናን ኢንቴ ጾሚዳ ጾማይኔ ኢንቴ ጬጪዳ ጬጬይ ታ ቦንቾሴ? 6 ካሴ ኢንቴ ሚዳይሲኔ ኡዪዳይሲ ኢንቴስ ጻላ ጊዴኔ? 7 ዬሩሳላሜይኔ ኢዚ ኣቻን ዩዪ ኣꬊ ዲዛ ካታማቲ ሳሮቴꬃኒኔ ዱሬቴꬃን ዲዛ ዎዴ ዱጌሃ ባጋ ዙማታ ጋርሳኒኔ ኣርሼይ ጌሊዛ ባጋን ዲዛ ዙማታ ጋርሳን ካሴ ኣሲ ሄን ዲዛ ዎዴ ጎዳይ ባ ናቤታ ባጋራ ዮቲዳ ቃላይ ሃይሳ ጊዴኔ?› ጋ ኦይቻ።»

8 ጎዳ ቃላይ ቃሴካ ዛካራሳኮ ዪዴስ፤ 9 «ኡባፌ ዎልቃማ ጎዳይ፥ ‹ቱሙ ፒርዳ ፒርዲቴ፤ ኢንቴ ጋርሳን ኢሶይ ኢሳራ ማሬቲቴኔ ኢሶይ ኢሳስ ቃꬌቲቴ። 10 ኣምኤታ፥ ዪኦታ፥ ቤቴ ኣሳታኔ ማንቆታ ሜቶꬆፍቴ፤ ኢሶይ ኢሳስ ኢንቴ ዎዚናን ኢታ ቆፖፍቴ› ጌስ።

11 «ኢስቲ ቃሴ ሲያና ኮዪቤቴና፤ ዞኮ ዛሪዲ ባ ሃይꬅ ቱጪዳ። 12 ባ ዎዚና ዛላ ሹቻ ማላ ሚንꬂዳ፤ ኡባፌ ዎልቃማ ጎዳይ ካሴ ናቤታ ባጋራ ባ ኣያናን ኪቲዳ ቃላ ዎይኮ ዎጋ ሲዮንታ ኢጺዳ፤ ሄሳ ጊሻስ ኡባፌ ዎልቃማ ጎዳይ ኢስታ ቦላ ኬሂ ሃንቄቲዴስ። 13 ‹ታ ኢስታ ጼይጊሺን ኢስታ ሲዪቤቴና፤ ሄሳ ጊሻስ ኢስቲ ታና ጼይጊሺን ታኒካ ሲዪኬ› ጌስ ኡባፌ ዎልቃማ ጎዳይ። 14 ኢስቲ ኤሮንታ ኣላጋ ዴሬ ጊዶ ጎቴ ጫርኮን ኢስታ ላላዲስ፤ ኢስታፌ ጉዬራ ሃራይ ኦኒካ ሄ ቦንታ ማላኔ ሃ ዮንታ ማላ ቢታያ ኣሲ ባይንዳ ቡላ ቢታ ጊዳዱስ፤ ኢስቲ ሎኦ ቢታዮ ቡላ ኦꬂዳይ ሄሳ ማላና።»

8

ዬሩሳላሜ ኦራꬃናስ ጎዳይ ኢሚዳ ሂዶታ

1 ቃሴካ ኡባፌ ዎልቃማ ጎዳይ ታኮ ዪዴስ፤ 2 ኡባፌ ዎልቃማ ጎዳይ፥ «ታ ጺዮኒስ ዳሮ ሚሼታይስ፤ ኢዚ ሚሻይ ታና ጹጌስ» ጌስ።

3 ጎዳይ፥ «ታ ጌዴ ጺዮኒኮ ሲማና፤ ዬሩሳላሜንካ ዴኣና። ዬሩሳላሜይካ ቱሙ ካታማ ጌቴታዉስ፤ ኢዛካ ኡባፌ ዎልቃማ ጎዳስ ጌሻ ዙማ ጌቴታና» ጌስ።

4 ኡባፌ ዎልቃማ ጎዳይ፥ «ኣዴ ጪማቲኔ ማጫ ጪማቲ ካሴ ማላ ዬሩሳላሜ ዱቡሻን ኡታና፤ ኢስታፌ ኢሶይ ኢሶይ ጪማቴꬃ ጋሶን ጉፌ ኦይኪዲ ሄሜታና። 5 ካታማይን ዲዛ ኦጌታን ካኢዛ ማጫ ናይቲኔ ኣቱማ ናይቲ ኩማና» ጌስ።

6 ኡባፌ ዎልቃማ ጎዳይ፥ «ሃይሲ ካሴ ዲኤቶንታ ኣቲዳ ኢስራኤሌ ናይታስ ማላሊሲዛዝ ሚሳታና ሺን ታና ኡባፌ ዎልቃማ ጎዳ ማላሊሳናስ ዳንዳይዜ?» ጌስ።

7 ኡባፌ ዎልቃማ ጎዳይ፥ «ታኒ ታ ዴሬታ ኣርሼይ ሞኪዛ ባጋ ዴሬታፔኔ ዉሊዛ ባጋ ዴሬታፔ ኣሻና። 8 ኢስቲ ዬሩሳላሜን ዴኣና ማላ ታ ኢስታ ዛራ ሃ ኤሃና፤ ኢስቲካ ታ ዴሬታ ጊዳና፤ ታኒካ ጺሎቴꬃኒኔ ኣማኔቴꬃን ኢስታ ጾሳ ጊዳና» ጌስ።

9 ኡባፌ ዎልቃማ ጎዳይ፥ «ኡባፌ ዎልቃማ ጎዳ ኬꬃስ ዮቺ ዬጌቲሺን ሄን ዲዛ ናቤቲ ዮቲዳ ቃላ ሃኢ ሲዪዛይቲ ኡባይ ኡባፌ ዎልቃማ ጎዳ ኬꬅ ኬጻናስ ኢንቴ ኩሼ ሚንꬂቴ። 10 ሃይሳፌ ካሴ ኣሳስ ዳሞዛይ ኢሜቲ ኤሬና፤ ሜሄስካ ኪራይ ኢሜቲ ኤሬና። ሞርኬይ ዲዛ ጊሻስ ኦኒካ ባ ኦሶ ዎጋራ ኦꬂ ኤሬና፤ ካሴ ታኒ ኣሳይ ላጌይ ላጌ ቦላ ዴንዳና ማላ ኦꬂዳ ጊሻስ ሄሲ ሃኒዴስ። 11 ሃኢ ቃሴ ታ ካሴ ኦꬂዳ ማላ ሃይሳ ሃን ኣቲዳ ዴሬዛ ቦላ ኦꬂኬ» ጊ ኣዋጄስ።

12 ዜሬꬃይ ሎኦ ሞካና፤ ዎይኔ ሚꬃይ ኣይፋና፤ ቢታይካ ካꬅ ኢማና፤ ሳሎይካ ኢራ ኢማና፤ ሄይታ ዉርሳካ ሃን ሃይሳን ኣቲዛ ዴሬዛስ ጺንጾ ሂስቲ ኢማና። 13 ዩሁዳ ዴሬኔ ኢስራኤሌ ዴሬ ኣሳቶ! ኢንቴ ካሴ ካዎቴꬃታ ጊዶን ቃንጌቲዳ ዴሬ ማላ ቆዴቲዴታ፤ ሃኢ ጊዲኮ ታ ኢንቴና ኣሻና፤ ኢንቴካ ኣንጆስ ጊዳና፤ ሄሳ ጊሻስ ባቦፍቴ፤ ሚኒቴ።

14 ኡባፌ ዎልቃማ ጎዳይ፥ «ካሴ ኢንቴ ኣዋቲ ታና ሃንቄꬂዳ ጊሻስ ታኒካ ሚሻይ ባይንዳ ኢንቴና ቃጻያና ቃቻዲስ» ጌስ። 15 «ሃኢ ቃሴ ዬሩሳላሜሲኔ ዩሁዳ ዴራስ ሎኦ ኦꬃናስ ታ ቃቺዳ ጊሻስ ባቦፍቴ። 16 ኢንቴ ኦꬃናስ ቤሲዛ ሚሻቲ ሃይታንታ፤ ኢንቴ ኢንቴ ጋርሳን ኢሶይ ኢሳራ ቱሙ ሃሳዬቲቴ፤ ኢንቴ ዱቡሻንካ ቱማኔ ሱሬ ፒርዳ ፒርዲቴ። * 17 ኢሶይ ኢሳ ቆሃናስ ጌኔ ቆፖፍቴ፤ ዎርዶ ማርካቶፍቴ፤ ታ ሃይታንታ ኡባ ኢጻይስ» ጌስ ጎዳይ።

18 ቃሴካ ኡባፌ ዎልቃማ ጎዳ ቃላይ ታኮ ዪዴስ፤ 19 «ኦይዳንꬆ ኣጊናን፥ ኢቻሻንꬆ ኣጊናን፥ ላፑንꬃ ኣጊናኒኔ ታማንꬃ ኣጊናን ኢንቴ ጾሚዛ ጾማይ ዩሁዳ ዴራስ ኡፋይሳ ጋላሲኔ ባኣሌ ጋላስ ጊዳና፤ ሄሳ ጊሻስ ኢንቴ ቱማቴꬂኔ ሳሮቴꬅ ኮዪቴ።»

20 ኡባፌ ዎልቃማ ጎዳይ፥ «ዳሮ ካታማታን ዲዛ ዴሬይ ዬሩሳላሜ ጎጋና ዎዴይ ያና። 21 ኢሲ ካታማይን ዲዛ ኣሳይካ፥ ‹ጎዳ ኣንጆ ዎሳናሲኔ ኡባፌ ዎልቃማ ጎዳ ኮያናስ ኣኔ ሃ ዪቴ፤ ኣኔ ኤሶን ቦስ፤ ኑኒካ ቦስ› ጊሼ ሃራ ካታማ ባና። 22 ዳሮ ዴሬይኔ ዎልቃማ ካዎቲካ ኡባፌ ዎልቃማ ጎዳ ኮያናሲኔ ኢዛ ዎሳናስ ዬሩሳላሜ ያና።

23 «ሄ ጋላሳታን ዱማ ዱማ ዴሬፔ ዱማ ዱማ ቃላን ሃሳይዛ ታሙ ኣሳቲ ኢሲ ኣይሁዳ ኣሳ ማይኦ ማጫራ ኦይኪዲ፥ ‹ኢንቴናራ ጾሲ ዲዛይሳ ኑ ሲዪዳ ጊሻስ ኑ ኢንቴናራ ኢሲፌ ባና› ጋና» ጊዴስ።

9

ኢስራኤሌ ኣሳ ሞርኬታ ቦላ ያና ፒርዳ

1 ኢስራኤሌ ኣሳ ኡባ ኣይፌይ

ፑዴ ጎዳኮ ጼሌስ፤

ሄሳ ጊሻስ ጎዳይ

ካሴ ዮቲ ዎꬂዳ ማላ

ሴዲሬኬ ቦላኔ

ዳማስቆ ቦላ ፒርዳና። *

2 ሃ ፒርዳዚካ ዳማስቆ ዛዋን ዲዛ

ሃማቴ ቦላ፥

ኣꬎ ኤራቴꬂ ዲዛ

ጺሮሴ ካታማታ ቦላኔ

ሲዶና ካታማታ ቦላ ጋካና።

3 ጺሮሴ ካታማያ ባስ ሚኖ

ሚጻ ጊጊሳዱስ፤

ቢራ ቢታ ማላ፥

ዎርቃካ ጉዱላ ማላ

ሺሻ ጉፓዱስ።

4 ጊዶ ኣቲን ጎዳይ

ኢዛ ጉፒዳይሳ

ዎꬂ ኤካና፤

ኢዚስ ኣባ ጊዶን ዲዛ ዎልቃ

ኡባ ꬋይሳና፤

ኢዛካ ታማን ጹጌታ ꬋያና።*

5 ኣስቄሎናይ ሄሳ ቤኢዲ ያያና፤

ጋዛይ ሜቶን ኡንኤታና፤

ሄሳꬆካ ኣቃሮኔይ

ሂዶታካ ቃንጻና፤

ጋዛይ ቃሴ

ካዎይ ባይንዳሮ ጊዳና፤

ኣስቄሎናይ ቡላ ጊዳና። *

6 ዋላካ ዴሬይ ኣዛጾኔ ኦይካና፤

ጬቄቲዛ ፊሊስጼሜ ኣሳ

ታ ꬋይሳና።

7 ታኒ ኢስታ ዶናፔ ሱꬅ፥

ኢስታ ጋጮፔ ሞንታ ማላ

ዲጌቲዳ ካꬅ ዲጋና፤

ሃንኮ ኣቲዳይቲ ታ ዴሬ ጊዳና፤

ዩሁዳ ቢታን ሃላቃታና፤

ኣቃሮኔ ኣሳይካ

ያቡሴ ኣሳ ማላ ጊዳና።

8 ታኒ ጊዲኮ ታ ኬꬃ

ቦንቂዛ ዎልቃማታፔ ናጋና፤

ሃይሳፌ ጉዬ ኡንኤꬂዛይ

ታ ዴራ ላቴና።

ታኒ ሃኢ ሚና ናጋይስ።

ቡሮ ያና ጺዮኔ ካዎ

9 ሃኔ ጺዮኔ ናዬ

ኬሃ ኡፋዬታ።

ሃኔ ዬሩሳላሜ ናዬ

ኡፋይሳን ኢሊላ፤

ጺሎኔ ኣሺዛ ኔ ካዎይ

ኣሽኬ ጊዲዲ ሃሬዮኔ

ሃሬይ ጉቴ ቶጊዲ ኔኮ ዬስ። *

10 ፓራ-ጋሬታ ኤፍሬሜፔ

ኦላ ፓራታ ዬሩሳላሜፔ

ታ ኤካ ꬋይሳና።

ታኒ ኦላ ቶራታ

ሜንꬄሬꬃና።

ሳሮቴꬅ ካዎቴꬃታስ ኣዋጃና።

ኢዚ ኣባፌ ኣባን

ጋካናስ ሃራና፤

ኤፊራጺሴ ሻፋፔ ሳኣ ጋጻ

ጋካናስ ኢዚ ኣይሳና። *

11 ታ ኔናራ ሱꬃን

ጫቄቲዳ ጫቆዛ ጊሻስ

ሃꬂ ባይንዳ ኦላን

ቃሼቲዳ ኣሳታ

ታ ቢርሻዳ ዬዳና። *

12 ኢንቴኖ ሂዶታይ ዲዛ ቃሾ ኣሳቶ!

ኢንቴ ካሴ ዲዛ ሚጻን ሲሚቴ፤

ካሴ ኢንቴስ ዲዛ ኣቆታ

ዳኮ ሂስታ ታ ኢንቴስ ዛራና።

13 ዩሁዳ ዎንዳፌ ማላ

ኤፍሬሜካ ዪሻ ማላ

ታ ጎኤታና፤

ሃኔ ጺዮኔ ታኒ ኔ ናይታ

ጊሪኬ ዴሬ ቦላ

ዴንꬄꬃና፤

ኔናካ ታኒ ዎልቃማ

ማሻ ማላ

ሂስታ ጎኤታና።

ጎዳይ ቆንጫና

14 ጎዳይ ኢስታ ቦላ ቆንጫና፤

ኢዛ ዪሻይ ዎልቃንꬃ ማላ

ፖፖልኡ ጋና፤

ኡባፌ ዎልቃማ ጎዳይ

ጹሩምባ ፑናና።

ዱጌሃፔ ኬዚዛ ጎቴ ጫርኮ ማላ

ኢዚ ባና።

15 ኡባፌ ዎልቃማ ጎዳይ

ኢስታስ ጎንዳሌ ጊዳና፤

ኢስቲ ባ ሞርኬታ

ኡባ ꬋይሳና፤

ኢስቲ ያንባርሻን

ኦሊዛይታ ዬꬋና፤

ኢስቲ ዎይኔ ኡሹ

ኡዪዳ ኣሳ ማላ ዋሳና፤

ያርሾ ሱꬂ ኬሬ ኩሚ

ያርሾሶሆ ቦላ ጉኪዛ ማላ

ኢስታ ሞርኬታ

ሱꬂካ ጉካና።

16 ሄ ዎዴ ጎዳይ ኢስታ ጾሳይ

ባ ዴራ ባስ ዉዴ ሜሄ

ሂስቲ ኣሻና፤

ካላቻ ቦላ ዲዛ

ሴሎይ ጾልቂዛ ማላ

ኢስቲካ ጾሳ ዴሬን ጶላና።

17 ኢስቲ ኣይ ማላ ሎኦኔ

ፑላ ኣስ ጊዳኔሻ!

ካꬂ ናቴꬃታ

ዎይኔ ኡሺ ጌላኦታ

ኣንቃርሳና።

10

ጎዳይ ዩሁዳ ናጋናስ ዎꬂዳ ሂዶታ

1 ጎዳይ ኢንቴስ ኣሱራ ኢራ

ኢማና ማላ ዎሲቴ።

ኢራ ሻራ ኪቲዛይ ጎዳ፤

ኢዚ ኡባ ኣሳስ

ጊዲዛ ኢራ ኢሜስ፤

ኢሳስ ኢሳስ ቶካናስ

ዶዛ ኢሜስ።

2 ኤቃ ጾሳቲ

ባሌꬆ ዮኦ ዮቴቴስ፤

ማሮቲ ዎርዶ ኣጁታ ቤዬቴስ፤

ካዪዛይቲ ዎርዶ

ኣጉሞ ኣጉሜቴቴስ፤

ኣሳካ ጮ ሃዳ ዮኦን

ሚንꬄꬄቴስ፤

ሄሳ ጊሻስ ዴሬይ

ሄሚዛዴይ ባይንዳ ዶርሳ ማላ

ጮ ሜላ ቶይላቲሼ ቆሄቲዴስ።

3 ጎዳይ፥ «ታ ሃንቆይ

ሄንꬃንቻታ ቦላ

ታማ ማላ ኤጺ ኬዚዴስ።

ዴራ ካሌꬂዛይታ

ታ ቃጻያና።

ታኒ ኡባፌ ዎልቃማ ጎዳይ

ባ ዉዴ ጊዲዳ ዩሁዳ ኣሳ

ኦላስ ጊጊዳ ፓራ ማላ ኦꬃና።

4 ዩሁዳፔ ጉላን ዎꬂዛ

ሹቺ፥

ዱንካኔ ቶሊዛ ꬊሽኬይ፥

ኦላ ቶራይኔ

ዴሬ ኡባ ሃሪዛይ ኬዛና።

5 ኢስቲ ኡባይካ ኢሲ ቦላ

ኦጌን ዲዛ ኡርቃ ዬꬊዛ

ሚኖ ኦላንቻታ ማላ ጊዳና፤

ጎዳይ ኢስታራ ዲዛ ጊሻስ

ፓራን ኦሌቲዛይታ ኢስቲ ጾናና።

6 «ታኒ ዩሁዳ ኬꬅ ሚንꬃና፤

ታ ኢስታስ ቃꬌቲዛ ጊሻስ

ኢስቲ ካሴ ዲዛሶታ ኢስታ ዛራና፤

ታኒ ጎዳ ኢስታ ጾሳ ጊዲዳ ጊሻስ

ታ ኢስታ ዎሳ ሲያና፤

ኢስቲካ ሃይሳፌ ካሴ

ታ ዬጋ ኤሮንታ

ኣሳ ማላ ጊዳና።

7 ኤፍሬሜ ኣሳይ

ዎልቃማ ኣሳ ማላ ጊዳና፤

ኢስታ ዎዚናይ

ዎይኔ ኡሹ ኡዪዳ

ኣሳ ማላ ኡፋዬታና፤

ኢስታ ናይቲ ኢስታ

ቤያናኔ ኡፋዬታና፤

ኢስቲካ ጎዳን ኡፋዬታና።

8 ታኒ ኢስታ ዋይቄꬃን ጼይጋዳ

ኢሲ ቦላ ሺሻና፤

ቱማፔ ታ ኢስታ ዎዛና፤

ካሴ ማላ ታ ኢስታ ዳርሳና።

9 ታኒ ኢስታ ዴሬታ ጊዶን ላሊኮካ

ኢስቲ ሄን ሃሆ ዴሬን ዲሼ

ታና ቆፓና፤

ኢስታኔ ኢስታ ናይቲ

ሼምፖራ ፓጻ ኣቲዲ

ጉዬ ሲማና።

10 ታኒ ኢስታ ጊብጼፔ ኬሳና፤

ኣሶሬፔካ ሺሻና፤

ኢስታስ ኡቲዛሶይ

ኡንኣናሼ ጋካናስ

ታኒ ኢስታ ጋላኣዴኒኔ

ሊባኖሴን ሺሻና።

11 ኢስቲ ኣባ ጊዶራ

ዋዬቲ ኣꬋና፤

ኣባ ዳምባላይ ጮኡ ጋና፤

ጪማ ኣባይካ ዉሪ ሚጫና፤

ኦቶራንቻ ኣሶሬ ዴሬ

ኣሳይ ካዉያና፤

ጊብጼ ካዎቴꬃ

ጻምኣይ ሜቃና።

12 ታኒ ኢስታ ጎዳን ሚንꬃና፤

ኢስቲካ ኢዛ ሱንꬃን

ሲሜሬታና» ጌስ።

11

ፒርዳ ሌሚሶ

1 ሊባኖሴ ኔናን ዲዛ

ዚጋ ሚꬃ

ታማይ ማና ማላ

ኔ ፔንጌታ ዶያ።

2 ጺዳቶ! ዚጋ ሚꬃይ

ኩንዲዳ ጊሻስ ዬኪቴ፤

ቦንቼቲዳ ሚꬃቲ ꬋይዳ፤

ባሳኔ ዎላቲ «ዉ! ዉይ»

ጊ ዋሲቴ፤

ꬊፒ ጊዳ ዎራይ ቄጼቲዴስ።

3 ሄንꬃ ናይታ ዋሶ ሲዪቴ፤

ኢስታ ቦንቾይ ቃሬቲዴስ፤

ዮርዳኖሴ ሻፋ ዶናን ዲዛ

ꬊፒ ጊዳ ዎራይ

ዉሪዳ ጊሻስ

ጋሞታ ጻጎ ሲዪቴ።

ናምኡ ቆሞ ሄንꬃንቻታ

4 ጎዳ ታ ጾሳይ ኔና፥ «ሹኬታናስ ዶሬቲዳ ዶርሳታ ꬊካ። 5 ኢስታ ሻሚ ሹኪዳይቲ ቃጻዬቴቴና፤ ኢስታ ባይዚዳይቲ፥ ‹ጎዳይ ጋላቴቶ፤ ኑ ዱሬቲዶስ› ጌቴስ። ኢስታ ሄሚዛይቲካ ኢስታስ ቃꬌቴቴና።

6 «ሃይሳፌ ጉዬ ሃ ቢታይ ቦላ ዲዛ ኣሳስ ታ ቃꬌቲኬ፤ ታኒ ታ ባጋራ ኢሳ ኢሳ ኢዛ ላጌሲኔ ኢዛ ካዎስ ኣꬃ ኢማና፤ ኢስቲካ ቢታ ኡንኤꬃና፤ ታኒካ ኢስታ ኢስታ ኩሼፔ ኣሺኬ» ጌስ።

7 ሄሳ ጊሻስ ታኒ ባይዚዛይታሲኔ ሻሚዛይታስ ቃጻሬታ ሹኬታናስ ዶሬቲዳ ዶርሳታ ሄሚዛዴ ጊዳዲስ፤ ዶርሳታካ ሄማሼ ናምኡ ጉፌታ ኤካዳ ኢሳ፥ «ኪያቴꬅ» ናምኣንꬆዛ፥ «ኢሲፌቴꬅ» ጋ ሱንꬃዲስ። 8 ኢሲ ኣጊና ጊዶን ሜሄ ሄሚዛ ሄꬓታ ዲጋዲስ፤ ኢስቲካ ታና ኢጺዳ ጊሻስ ታኒካ ኢስታ ሳሌታዲስ። 9 ታኒ ኢስታስ፥ «ሃይሳፌ ጉዬ ታኒ ኢንቴና ሄሚኬ፤ ሃይቃናይቲ ሃይቄቶ፤ ꬋያናይቲካ ꬋዬቶ፤ ኣቲዳይቲካ ኢሶይ ኢሳ ኣሾ ሞ» ጋዲስ።

10 ቃሴካ ዴሬ ኡባራ ታ ጫቄቲዳ ቃላ ላላናስ፥ «ኪያቴꬅ» ጋዳ ሱንꬂዳ ታ ጉፌዛ ሜንꬃዲስ። 11 ሄ ጋላስ ካሴ ጫቆዚ ላሌቲዴስ፤ ኡንኤቲ ኡቲዲ ታና ጼሊዛ ዶርሳቲ ሄሲ ጎዳ ቃላ ጊዲዳይሳ ኤሪዳ። 12 ታኒካ ኢስታስ፥ «ኢንቴስ ሎኦ ሚሳቲኮ ታ ዋጋ ታስ ቃንጺቴ፤ ኣካይ ጊኮ ኣጋጊቴ» ጋዲስ፤ ሄሳ ጊሻስ ኢስቲ ታስ ሄꬑ ታሙ ሳቂሌ ቢራ ቃንጺዳ። *

13 ጎዳይካ ኢስቲ ታስ ኢማና ጊጊዳ ካꬌቲዳ ቢራ ኤካዳ፥ «ሚንጃ ኬꬃን ዎꬃ!» ጊዴስ። ታኒካ ሄ ሄꬑ ታሙ ሳቂሌ ቢራ ኤካዳ ጎዳ ኬꬃ ጊዶን ሚንጃሶን ዎꬃዲስ።* 14 ሄሳፌ ቃሴ ኢስራኤሌኔ ዩሁዳ ኢሻቴꬅ ላላዳ፥ «ኢሲፌቴꬅ» ጋዳ ታ ሱንꬂዳ ናምኣንꬆ ጉፌዛካ ሜንꬃዲስ።

15 ቃሴካ ጎዳይ ታና፥ «ኣዛላ ሄንꬃንቻቲ ኦይኪዛ ሚሽ ኢስታፌ ዎꬃ ኤካ። 16 ሄኮ ታኒ ቢታ ቦላ ኦራꬃ ሄንꬃንቻ ዴንꬃና፤ ሄ ሄንꬃንቻይ ካሴ ꬋይዳይሳ ዛሪ ቆፔና፤ ላሌቲዳይሳካ ኮዬና፤ ሜቂዳይሳካ ኮሌና፤ ፓጺዳይሳካ ꬊኬና፤ ጊዶ ኣቲን ሞꬊዳይሳ ኣሾ ማና፤ ቂንጪፊሌካ ኣሾንታ ዲፒ ሂስታና። 17 ዉዴዛ ዬጊ ኣጊዛ ጎኣይ ባይንዳ ሄንꬃንቻስ ኣዬ ኣና!

«ኢዛ ኡሻቻ ኣይፌኔ

ኢዛ ቄሴ ማሻይ ጫዶ፤

ኢዛ ቄሴይ ሲሎ፤

ኢዛ ኡሻቻ ኣይፌይካ

ቂልች ጊ ቆቆ» ጊዴስ።

12

ዬሩሳላሜስ ዲዛ ሂዶታ

1 ሳሎ ሚጪዳ ጎዳይ፥ ሳኣ ሜꬊዳ ጎዳይ ኣሳ ናይታስ ዴኦ ሼምፖ ኢሚዳ ጎዳይ ኢስራኤሌ ናይታስ ዮቲዳ ቃላይ ሃይሳፌ ካሊዛይሳ፤ 2 «ታኒ ዬሩሳላሜ ኢዞ ዩዪ ኣꬊ ዲዛ ዴሬታስ ማꬆሲዛ ዎይኔ ኡሹ ኢዛን ቲጊዛ ቢሪሌ ማላ ኦꬃና፤ ዬሩሳላሜ ዶዳና ማላ ዩሁዳ ካታማዮካ ዶዳና። 3 ቢታ ቦላ ዲዛ ዴሬይ ኢዚ ቦላ ዴንዲዛ ጋላስ ታኒ ዬሩሳላሜ ዴሬ ኡባስ ሱጊን ቃጾንታ ዛላ ኬሳና፤ ኢዞ ቃꬃና ፓጪ ጼሊዛይ ባስ ቆሄታና። 4 ሄ ጋላስ ታኒ ቶጋ ፓራታ ዳጋማን፥ ፓራታ ቶጊዳ ኣሳ ጎሻና፤ ኢስታ ሞርኬታ ፓራታ ቆቂሳና፤ ጊዶ ኣቲን ዩሁዳ ኣሳ ታኒ ታ ኪያ ኣይፌን ናጋና። 5 ዩሁዳ ኣሳ ካሌꬂዛይቲ ባንታ ዎዚናን፥ ‹ኡባፌ ዎልቃማ ጎዳይ ኢስታ ጾሲ ጊዲዳ ጊሻስ ዬሩሳላሜን ዲዛ ኣሳይ ሚኖ› ጋና።

6 «ታ ሄ ጋላስ ዩሁዳ ካሌꬂዛይታ ዶሬ ሚꬃ ጊዶን ዲዛ ታማ ጮጬ ኬሳና፤ ካꬃ ሚርቄ ጊዶን ዲዛ ጾምፔ ላጮ ኬሳና፤ ኢስቲ ባፔ ሃዲርሳራኔ ኡሻቻራ ዩዪ ኣꬊ ዲዛ ዴሬታ ጹጋና፤ ዬሩሳላሜይ ጊዲኮ ባ ዲዛሶፔ ሙሌካ ቃጹኩ።

7 «ዳዊቴሶ ኣሳኔ ዬሩሳላሜን ዲዛይታ ቦንቾይ ዩሁዳ ቦንቾፌ ኣꬎንታ ማላ ታኒ ጎዳይ ካሴታዳ ዩሁዳ ኣሳስ ጾኖ ኢማና። 8 ሄ ጋላስ ኢስታ ጊዶን ዳሮ ላፋ ጊዲዳይ ዳዊቴ ማላ ሚኖ ጊዳና፤ ዳዊቴሶ ኣሳይ ቃሴ ኢስታፌ ሲንꬄ ሲንꬄ ቢዛ ጾሳ ማላኔ ጎዳ ኪታንቻ ማላ ጊዳና፤ ዬሩሳላሜን ዲዛይታስ ጎዳይ ጎንዳሌ ጊዳና። 9 ሄ ጋላስ ዬሩሳላሜ ኦላና ዴንዲዛ ካዎቴꬃታ ኡባ ꬋይሳናስ ታ ዴንዳና።

ባንቲ ጫዲዳይሳስ ዬኪዳ ዬሆ

10 «ሄ ዎዴ ዳዊቴ ኬꬃ ኣሳ ቦላኔ ዬሩሳላሜን ዲዛ ኣሳ ቦላ ኪያቴꬃ ኣያናኔ ዎሳ ኣያና ታ ጉሳና፤ ታና ጫዲዳይቲ ታኮ ጼላና፤ ኢስቲካ ኣሲ ባስ ዲዛ ኢሲ ናይ ሃይቂን ዬኪዛ ኣሳ ማላ ኢዛስ ዬካና፤ ባይራ ናስ ኣሲ ዬኪዛ ማላ ጫሞ ዬሆ ዬካና። * 11 ሄ ዎዴ ማጊዶ ጌቴቲዛ ሃዳዴይ ኤርሞናስ ዬኮይሳꬆ ዬሩሳላሜንካ ሄሳ ማላ ጊታ ዬሆ ጊዳና። 12 ቢታ ቦላ ዲዛ ቆሞይ ኡባይ ባስ ባስ ዬካና፤ ኢስታ ማቼቲካ ባስ ባስ ዬካና፤ ሄሳ ማላን ዳዊቴ ባጋፌ ኣቱማሳይ ባ ማቼታራ፥ ናታኔሶ ኣሳይ ባንታ ማቼታራ ዬካና። 13 ሌዌ ባጋቲ ባንታ ማቼታራ፥ ሺምኤ ባጋቲ ባንታ ማቼታራ፥ 14 ሃንኮ ኣቲዳ ቆሞታፔ ኣቱማሳይ ኡባይ ባንታ ማቼታራ ዬካና» ጌስ። *

13

ናጋራፔ ጌማዛሙሬ

1 ኡባፌ ዎልቃማ ጎዳይ፥ «ሄ ጋላስ ዳዊቴ ኬꬃ ኣሳኔ ዬሩሳላሜን ዲዛ ኣሳ ናጋራፔኔ ቱናቴꬃፌ ጌሻናስ ፑልቶይ ፑልታና።

2 «ታኒ ሄ ዎዴ ቢታፌ ኤቃ ጾሳታ ሱንꬅ ꬋይሳና፤ ሄሳፌ ናምኣንꬆ ኢስቲ ቆፌቴቴና፤ ኢስታ ናቤታኔ ቱና ኣያናታ ቢታይ ቦላፌ ታ ዲጋና። 3 ኦኒካ ታኒ ናቤ ጊኮ ኢዛዴ ዬሊዳ ኣዋይኔ ኣዬያ ኢዛ ኔ ጎዳ ሱንꬃን ዎርዶ ሃሳይዳ ጊሻስ ኔስ ሃይቆይ ቤሴስ ጌቶ፤ ኢዚ ቲንቢቴ ሃሳይሺን ኢዛ ዬሊዳይቲ ኢዛ ጫዴቶ። 4 ሄ ዎዴ ዎርዶ ሃሳይዳዴይ ኦኒካ ባ ሃሳይዳ ዎርዶ ቲንቢቴን ዬላታና፤ ባሌꬃናስ ኢስኬራ ዲዛ ናቤታ ማይኦ ማይኤና። 5 ኢዚካ፥ ‹ታ ጎሻ ኣሳ ኣቲን ናቤ ጊዲኬ፤ ታ ናቴቴꬃፌ ዶማዳ ሃኖ ጋካናስ ጎሻንቻ› ጋና። 6 ኢሲ ኣሲ፥ ‹ሄሲ ኔ ቦላ ኣይ ማዱንꬄ?› ጊ ኦይቺኮ ኢዚ፥ ‹ታ ሃይሳ ታ ላጌታሶን ዳሼ ማዱንጻዲስ› ጊዴስ።

ሄንꬃንቻይ ሾጬቲን ኢዛ ዶርሳታ ላሌቴꬅ

7 «ኡባፌ ዎልቃማ ጎዳይ፥

‹ማሻ! ታ ሄንꬃንቻ

ታ ዳሮ ዶሲዛይሳ ቦላ ቤጋ!

ሄሚዛይሳ ሾጫ፤

ዶርሳቲካ ላሌታና፤

ታኒካ ታ ቄሴ ጉꬃታ ቦላ

ዴንꬃና› » ጌስ። *

8 ጎዳይ፥ «ቢታ ኡባን ዲዛ

ሄꬑ ኩሼ ኣሳፔ

ናምኡ ኩሼይ ꬋያና፤

ኢሲ ኩሼ ኣሲ ኣታና።

9 ሄ ኣቲዳ ኢሲ ኩሼ ኣሳ

ታ ጌዴ ታማን ዬጋና፤

ቢራ ታማን ጌሺዛ ማላ

ታ ጌሻና፤

ዎርቃ ማላካ ፓጫና፤

ኢስቲ ታ ሱንꬅ ጼይጋና፤

ታኒካ ኢስታስ ኮያና፤

ታ ኢስታስ፥ ‹ታ ዴሬታ› ጋና፤

ኢስቲካ፥ ‹ኑ ጎዳ›

ጋና» ጊዴስ።

14

ዬሩሳላሜኔ ካዎቴꬃታ

1 ሄኮ ጎዳይ ፒርዲዛ ጋላሲ ጋኪዴስ፤ ኔፔ ቦንቂዳ ሚሻ ኔ ኣይፌይ ቤኢሺን ኢስቲ ጊሼቲ ኤካና። 2 ዬሩሳላሜ ኦላና ማላ ካዎቴꬃታ ኡባ ታ ሺሻና፤ ካታማያካ ኦይኬታና፤ ኬꬃ ጊዶን ዲዛ ሚሺ ቦንቄታና፤ ማጫሳታራካ ዎልቃን ኢቻና፤ ካታማ ኣሳፔ ባጋይ ዲኤታና፤ ኣቲዳ ዴሬይ ቃሴ ካታማይፔ ኬዜና።

3 ሄሳፌ ጉዬ ጎዳይ ካሴ ኦላ ጋላስ ኦሌቲዛ ማላ ሄ ካዎቴꬃታ ኦላናስ ዴንዳና። 4 ሄ ዎዴ ኢዛ ቶሆይ ዬሩሳላሜፔ ኣርሼይ ሞኪዛ ባጋራ ዳብራዛይቴ ዙማ ቦላ ኤቃና። ዳብራዛይቴ ዙማይካ ኣርሼይ ሞኪዛሶፔ ዉሊዛሶ ጋካናስ ናምኡ ኬዚ ሻኬቲ ዎꬋና፤ ባጋ ዙማይ ፑዴሃ ባጋ፥ ባጋይ ዱጌሃ ባጋ ሻኬቲዲ ጊዶን ዎልቃማ ሾባይ ሜꬌታና። 5 ኢንቴኒካ ኣዜሌ ጋካናስ ዙማ ታኒ ናምኡ ኬሲ ሻኪዳ ሾባራ ባቃታና፤ ካሴ ዩሁዳ ካዎ ኦዚያ ዎዴ ቢታይ ቃጺን ቤኒ ኢንቴ ኣዋቲ ጋንጊዳ ማላ ኢንቴ ጋንጋና፤ ሄሳፌ ጉዬ ጎዳ ታ ጾሳይ ጌሻታራ ኢሲፌ ያና።

6 ሄ ዎዴ ታ ኬንቾይ፥ ሻቺኔ ፖኦይ ሙሌካ ዴና። 7 ሄ ጋላሳይ ጋላሲኔ ቃማይ ባይንዳ ጎዳይ ኤሪዛ ዱማ ጋላስ ጊዳና፤ ሄ ጋላሲ ፖኦይ ፖኦሺን ዴኣና።

8 ሄ ዎዴ ዬሩሳላሜፔ ዴኦ ሃꬂ ፑልታና፤ ኢዛፔ ባጋይ ኣርሼይ ሞኪዛ ባጋን ዲዛ ሃይቆ ኣባን ጌላና፤ ባጋይ ቃሴ ኣርሼይ ዉሊዛ ባጋራ ዲዛ ሜዲቴራኔ ኣባን ጌላና፤ ቦኔ ጊዲን ባልጎ ጊዲን ላይꬅ ኩሜꬅ ፓጬይ ባይንዳ ጎጊሼ ዴኣና። * 9 ሄ ዎዴ ጎዳይ ቢታ ኡባ ቦላ ካዎታና፤ ሄ ዎዴ ጎዳይ ኢሳ ጻላ፤ ኢዛ ሱንꬃይካ ኢሳ ጊዳና።

10 ፑዴሃ ባጋራ ጌባፔ ዶሚዲ ዬሩሳላሜ ዱጌሃ ባጋራ ዲዛ ኣርሞኔ ካታማ ጋካናስ ዲዛ ኣዉራጃይ ቲꬋ ዴምባ ጊዳና፤ ዬሩሳላሜ ካታማያ ቢኒያሜ ፔንጌፌ ቤኒ ፔንጌ ጊናራኔ ጉላ ፔንጌ ጋካናስ ሄሳꬆካ ሃናኒኤሌ ጊምቤፌ ጌዴ ካዎ ኬꬃሶ ዎይኔ ኡሹ ጉምኢዛሶሆ ጋካናስ ꬎቁ ጋዳ ኢዛ ሚና ዴኣና። 11 ዬሩሳላሜይ ዳሮ ኣሲ ዳናሶ ጊዳና፤ ሄሳፌ ጉዬ ኢዛ ꬋዩኩ፤ ኢዚን ዲዛ ዴሬይ ሂርጋይ ባይንዳ ዎፓን ዳና። *

12 ዬሩሳላሜ ኦላና ዴንዲዛ ዴሬ ቦላ ጎዳይ ቦሻ ሃርጌ ኤሃና፤ ኢስታ ሼምፖራ ፓጻ ዲሺን ኢስታ ኣሾይ ዎቃና፤ ኢስታ ኣይፌይኔ ኢንጻርሳይ ሄን ባ ዲዛሶን ዎቃና። 13 ሄ ዎዴ ጎዳይ ኢስታ ቦላ ሂርጋኔ ባቦ ዬዳና፤ ኢስቲካ ኢሶይ ኢሶይ ባ ላጌዛ ቦላ ቆሆ ጋꬃና። 14 ዩሁዳ ኣሳይ ዬሩሳላሜ ባጋ ጊዲዲ ኦሌታና፤ ባና ዩዪ ኣꬊዳ ካዎቴꬃቲ ሃሪዳ ኣቆታ ኡባ ዎርቃ፥ ቢራ፥ ማይኦኔ ቆዳይ ባይንዳ ሚሽ ዲኢ ኤካና። 15 ሄሳ ሚሳቲዛ ቦሻይ ሞርኬቲ ዲዛሶን ዲዛሶን፥ ፓራታ፥ ባቁሎታ፥ ጋሜላታኔ ሃሬታ ቦላኔ ሃራ ሜሄ ኡባ ቦላ ያና።

16 ሄሳፌ ጉዬ ዬሩሳላሜ ኦላና ኬዚዳ ካዎቴꬃታፔ ሃይቆንታ ኣቲዳ ኡባይ ኡባፌ ዎልቃማ ጎዳስ ጎይናናሲኔ ዳሴ ባኣሌ ቦንቻናስ ላይꬃን ላይꬃን ዬሩሳላሜን ሺቃና። * 17 ኡባፌ ዎልቃማ ጎዳስ ጎይናናስ ዬሩሳላሜ ሺቆንታ ቢታ ካዎቴꬃታ ኡባስ ኢራይ ቡኬና። 18 ጊብጼ ኣሳይካ ሄ ቦንታ ኢራይ ኢስታስ ቡኬና፤ ዬሩሳላሜ ኬዚዲ ዳሴ ባኣሌ ቦንቾንታ ኢጺዳ ካዎቴꬃታ ቦላ ጎዳይ ኤሃና ቦሻ ኢስታ ቦላ ኤሃና። 19 ጊብጼ ኣሳካ ጊዲን ሃራ ዴሬ ኣሳ ካዎታ ጊዲን፥ «ዳሴ ባኣሌ ኑ ቦንቾኮ» ጊኮ ኢስታ ቦላ ያና ቂጻቴይ ሃይሳፌ ቦላን ዲዛይታ፤ 20 ሄ ዎዴ ፓራታ ቆꬌን ቃሼቲዛ ዳላ ኡባ ቦላ፥ «ሃይሲ ጾሳስ ዱማቲዳይሳ» ጊዛ ቃላይ ጻፌታና፤ ጎዳ ኬꬃ ጊዶን ካꬅ ካꬂዛ ኦቶቲካ ያርሾ ያርሺዛሶ ሲንꬃን ዲዛ ሳኔታ ማላ ዱማታና። 21 ዬሩሳላሜኒኔ ዩሁዳን ዲዛ ኦቶይ ዉሪካ ሜꬌቴꬃ ኡባፌ ዎልቃማ ጎዳስ ዱማቲዳዝ ጊዳና፤ ያርሾ ሺሺዛ ኣሳይ ዉሪካ ኦቶታ ኤኪዲ ያርሾ ኣሾ ኢስታን ዶይሳና፤ ሄ ዎዴ ኡባፌ ዎልቃማ ጎዳ ኬꬃ ጊዶን ኣይ ዛልኣንቻይካ ዴና።

* 1:1 ኢዝ 4፡24—5፡1፤ 6፡14

* 1:8 ኣጁ 6፡2-8

* 3:1 ኢዝ 5፡2፤ ኣጁ 12፡10

* 3:2 ዩሁ 9

* 3:8 ኤር 23፡5፤ 33፡15፤ ዛካ 6፡12

* 3:10 ሚኪ 4፡4

* 4:3 ኣጁ 11፡4

* 4:6 ኢዝ 5፡2

* 4:10 ኣጁ 5፡6

* 4:11 ኣጁ 11፡4

* 6:2 ኣጁ 6፡4-5

* 6:3 ኣጁ 6፡2

* 6:5 ኣጁ 7፡1

* 6:12 ኤር 23፡5፤ 33፡15፤ ዛካ 3፡8

* 8:16 ኤፌ 4፡25

* 9:1 ኢሳ 17፡1-3፤ ኤር 49፡23-27፤ ኣሞ 1፡3-5

* 9:4 ኢሳ 23፡1-18፤ ሂዚ 26፡1—28፡26፤ ኢዩ 3፡4-8፤ ኣሞ 1፡9-10፤ ማቶ 11፡21-22፤ ሉቃ 10፡13-14

* 9:5 ኢሳ 14፡29-31፤ ኤር 47፡1-7፤ ሂዚ 25፡15-17፤ ኢዩ 3፡4-8፤ ኣሞ 1፡6-8፤ ሶፎ 2፡4-7

* 9:9 ማቶ 21፡5፤ ዮሃ 12፡15

* 9:10 ማዛ 72፡8

* 9:11 ኬሳ 24፡8

* 11:12 ማቶ 26፡15

* 11:13 ማቶ 27፡9-10

* 12:10 ዮሃ 19፡37፤ ኣጁ 1፡7

* 12:14 ማቶ 24፡30፤ ኣጁ 1፡17

* 13:7 ማቶ 26፡31፤ ማር 14፡27

* 14:8 ሂዚ 47፡1፤ ዮሃ 7፡38፤ ኣጁ 22፡1

* 14:11 ኣጁ 22፡3

* 14:16 ሌዌ 23፡39-43

ሚልካሳ ቲንቢቴ

1

2

3

4

ሚልካሳ ቲንቢቴ

ጊዶ ቆፋ

ሚልካሳ ቲንቢቴ ማጻፋይ ኪርስቶሲ ዬሌታናፔ ኢቻሹ ጼቱ ላይꬃፌ ካሴ ዬሩሳላሜን ዲዛ ጾሳ ኬꬃይ ናምኣንꬆ ኬጼቲዳፔ ጉዬ ቤቲዴስ። ናቤዚ ዳሮ ሚንꬂ ቆፍሲዛይ ቄሴታ ጊዲን ዎይኮ ዴሬዚ ጾሳራ ጫቄቲዳ ጫቆ ቃላ ኦራጺሳናስ ኮሺዴስ፤ ጾሳ ዴሬይ ባ ዱሳን ጊዲን ጾሳ ጎይኖን ጮ ሜላ ዬዳ ዬዴቲዲ ሞሬቲዳይሲ ቆንጬን ቤቴስ። ቄሴቲኔ ዴሬዚ ጾሳስ ቤሲዛ ያርሾ ያርሾንታ ጊሻሲኔ ካሴ ኢስታስ ኢሜቲዳ ዎጋን ኢስቲ ጾሳ ባሌꬃናስ ፓጪዳ። ሄሳ ጊሻስ ጾሳይ ባስ ባ ኦጌ ጊጊሳናኔ ጫቆ ቃላ ኦራጺሳናስ ካሴቲዲ ኪታ ጋꬂዛዴ ዬዲዲ ሄሳፌ ጉዬ ዴሬዛ ቦላ ፒርዳናሲኔ ዴሬዛ ጌሻናስ ኢዚ ያና።

ሃ ማጻፋይ ኦይኪዳ ኩሜꬃ ቆፋ

ጎዳይ ኢስራኤሌ ዴራ ሲቂዛ ሲቆ 1፡1-5

ቄሴታ ቦላ ጾሳ ፒርዳ 1፡6—2፡9

ጫቆ ቃላ ላሌቴꬅ 2፡10-17

ጎዳ ዩስ 3፡1-4

ጾስ ባሌꬃናስ ቤሴና 3፡5-15

ኣማኔቲዳይታስ ኢሜቲዛ ዎይቶኔ ኢታታ ቃጻዬቴꬅ 3፡16—4፡6

1

1 ሚልካሳ ባጋራ ኢስራኤሌ ናይታስ ዪዳ ጎዳ ቃላ፥

ጾሲ ኢስራኤሌ ኣሳ ሲቂዴስ

2 ጎዳይ፥ «ታ ኢንቴና ዶሳዲስ» ጌስ፤ ኢንቴ ጊዲኮ፥ «ኔ ኑና ኣዛን ዶሳዲ?» ጌታ። ጎዳ ጾሲ፥ «ኤሳዌይ ያቆቤ ኢሻ ጊዴኔ? ታ ያቆቤ ዶሳዲስ። 3 ጊዶ ኣቲን ኤሳዌ ኢጻዲስ፤ ኢዛ ዴሬን ዲዛ ዙማታ ባዞ ኬሳዲስ፤ ኢዛ ጋዴዛካ ባዞን ዲዛ ዎራካናታስ ኣꬃ ኢማዲስ» ጊዴስ። * 4 ኤዶሜይ፥ «ኑ ካታማቲ ላሌቲን ኢስታ ዛሪ ኤሳና» ኢስቲ ጊን ኡባፌ ዎልቃማ ጎዳ ጾሳ ቃሴ፥ «ኢስቲ ዛሪዲ ኦꬃና ሺን ታ ኢስቲ ኦꬆይሳ ዛራ ላላና፤ ኢስቲካ፥ ‹ኢታ ዴሬኔ ጎዳይ ሜርናስ ሃንቄቲዳ ዴሬ ጌቴታና።› 5 ሄሳካ ኢንቴ ኢንቴ ኣይፌራ ቤያና፤ ኢንቴካ፥ ‹ኢስራኤሌ ናይታ ዴሬ ꬋሳፌ ሃራሶንካ ጎዳይ ጊታ ጋና። *

ቦሬቲዛ ያርሾ

6 «ናይ ባ ኣዋ፥ ኣይሌይካ ባ ጎዳ ቦንቼስ ሺን ታ ኢንቴስ ኣዋ ጊዲኮ ኣዛስ ታና ቦንቼኬቲ? ታኒ ጎዳ ጊዲኮ ኣዛስ ታስ ያዬኬቲ? ጌስ ሜꬌቴꬃ ጎዳይ፤ ቄሴቶ! ታ ሱንꬅ ካዉሺዛይ ኢንቴና። ‹ኢንቴ ቃሴ፡ ኑኒ ኔ ሱንꬅ ዎስቲ ካዉሺዶኒ?› ጌታ። 7 ኢንቴ ታስ ያርሾ ሺሺዛሶን ቱኒዳ ካꬅ ዎꬄታ» ሂስቲ ዎꬂዲ፥ «ኑ ኔና ዎስቲ ቱኒሲዶኒ?» ጌታ። ኢንቴ፥ «ጎዳ ማዳይ ቶሼቲዳዛ» ጉሳና፤ ኢንቴ፥ «ጎዳ ማዳይ ካꬌቲዳዛ ጉሳና። 8 ኢንቴ ቆቄ ሜሄ ያርሾስ ኤሂዛይሲ ሄሲ ቆሆ ጊዴኔ? ዎቤ ዎይኮ ሳኬቲዛ ሜሄ ኢንቴ ያርሾስ ሺሺዛይሲ ሄሲ ቆሆ ጊዴኔ? ሄይታንታ ማላ ኢንቴና ኣይሲዛ ዳናታስ ኢንቴ ኢሚዛኮ ኢስቲ ኢንቴፌ ኡፋይሳን ኤካኔ?» ጌስ ኡባፌ ዎልቃማ ጎዳይ። *

9 «ሃኢ ቃሴ ኢዚ ኑስ ሚሼታና ማላ ጾሳ ዎሲቴ፤ ሄሳ ማላ ያርሾ ኢንቴ ሺሺን ጾሲ ኢንቴፌ ኤካንዴ?» ጌስ ኡባፌ ዎልቃማ ጎዳ ጾሳይ።

10 «ታስ ያርሾ ያርሺዛሶን ጎኣይ ባይንዳ ታማ ኢንቴ ኤꬆንታ ማላ ኢንቴፌ ኢሳዴይካ ጾሳ ኬꬃ ፔንጌ ጎርዲዛኮ ኣዜ ዲዛይ! ታ ኢንቴናን ኡፋዬቲኬኔ ኢንቴ ኩሼፔ ኣይ ያርሾካ ኤኪኬ» ጌስ ኡባፌ ዎልቃማ ጎዳ ጾሳይ። 11 ኣዋ ኣርሼይ ኬዚዛሶፔ ዶሚዲ ኣርሼይ ዉሊዛሶ ጋካናስ ታ ሱንꬃይ ዴሬ ኡባ ጊዶን ቦንቼታና፤ ቤቶሶን ኡባን ታ ሱንꬃስ ኤጻኔይኔ ጌሻ ያርሾ ኣሳይ ሺሻና፤ ታ ሱንꬂ ኣሳ ኡባ ኣቻን ቦንቼታና።

12 «ኢንቴ ቃሴ፥ ‹ጎዳ ማዳይ ቱና ያርሾ፤ ካꬃይካ ካꬌቲዳይሳ› ጊዲ ካዉሼታ። 13 ቃሴካ፥ ‹ሃይሲ ዳቡራ› ጉሳን ሌቆ ሚጺልꬅ ኢዛ ቦላ ሚጺሌታ» ጌስ ኡባፌ ዎልቃማ ጎዳ ጾሳይ። «ቦንቂ ኤኪዳ ሜሄ ዎቤኔ ሃርጊዛ ሜሄ ኢንቴ ያርሾ ሺሺን ኢንቴ ኩሼፔ ታ ሄሳ ኤካናስ ቤሲዜ?» ጌስ ኡባፌ ዎልቃማ ጎዳ ጾሳይ። 14 «ዶርሳታ ጋርሳን ሎኦ ꬋርሾይ ዲዛይሳ ኢማናስ ኣዲኔቲዲ ቃሴ ባሌꬆን ኢዛ ቦላ ዎሶይ ዲዛ ሜሄ ጎዳስ ያርሾ ሺሺዛዴይ ቃንጌቶ፤ ታ ጊታ ካዎ፤ ታ ሱንꬂካ ዴሬ ኩሜꬂ ባባናስ ቤሲዛ ሱንꬃ» ጌስ ኡባፌ ዎልቃማ ጎዳ ጾሳይ።

2

1 «ሃኢካ ቄሴቶ ሃይሲ ሃ ኣዛዞይ ኢንቴስ ኢሜቲዴስ። 2 ኢንቴ ታ ጊዛዝ ሲዮንታ ኢጺኮኔ ኢንቴ ኢንቴ ዎዚና ታ ሱንꬃ ቦንቻናስ ጊጊሶንታ ኣጊኮ ታ ኢንቴ ቦላ ቃንጌꬅ ዬዳና፤ ታ ኢንቴና ኣንጃና ኣንጆዛ ቃንጌꬃን ላማና፤ ኢንቴ ታና ቦንቻናስ ኢንቴ ዎዚና ጊጊሶንታ ኣጊዳ ጊሻስ ኣዳፌ ታ ሃይሳ ኡባ ኢንቴ ቦላ ኦꬃና» ጌስ ኡባፌ ዎልቃማ ጎዳይ።

3 «ኢንቴ ጋሶን ኢንቴ ናይታ ታ ሃንቃና፤ ኢንቴ ያርሾስ ሺሺዛ ሜሄ ቶጬ ታ ጌዴ ኢንቴ ኣይፌ ቦላ ላላና፤ ኢንቴካ ኢዛራ ኢሲፌ ꬋያና። 4 ታ ሌዌራ ጫቂዳ ጫቆ ቃላይ ሚናና ማላ ሃይሳ ኢንቴና ቆፍሳናስ ታ ዬዶይሳ ኢንቴ ኤራና» ጌስ ኡባፌ ዎልቃማ ጎዳይ። *

5 «ታ ኢዛራ ጫቂዳ ጫቆይ ዴኦኔ ሳሮቴꬃ ጫቆ፤ ሄይታካ ታ ኢዛስ ኢማዲስ፤ ሄሲካ ቦንቾ ኤሂዴስ፤ ኢዚካ ታስ ያዪዴስ፤ ታ ሱንꬃካ ቦንቺዴስ። * 6 ኢዛ ዶናን ቱሙ ቲሚርቴይ ዴስ፤ ኢሲ ባላ ሚሺካ ኢዛ ዶናን ቤቲቤና፤ ሳሮቴꬃኒኔ ሱሬቴꬃን ታናራ ሄሜቲዴስ፤ ዳሮ ኣሳካ ናጋራፔ ዛሪዴስ። 7 ቄሴይ ኡባ ዳንዳይዛ ኡባፌ ዎልቃማ ጎዳስ ኪቴቲዛዴ ጊዲዳ ጊሻስ ኢዛ ዶናይ ኤራቴꬅ ናጋናስ ኣሳይ ኢዛ ዶናፔ ቲሚርቴ ኮያናስ ቤሴስ» ጌስ ኡባፌ ዎልቃማ ጎዳይ። 8 ጊዶ ኣቲን ኢንቴ ኢዛ ኦጌፔ ካሬ ኬዚዴታ፤ ዳሮ ኣሳይካ ኢንቴ ቲሚርቴን ꬉጴታና ማላ ኦꬂዴታ፤ ሌዌ ጫቆዛካ ላሊዴታ። 9 ሂስቲን ኢንቴ ታ ኦጌን ቦንታ ጊሻሲኔ ኢንቴ ኢንቴ ቲሚርቴዛ ዱማ ማዶ ኦꬂዳ ጊሻስ ኢንቴ ኣሳ ኡባ ሲንꬃን ካꬌታና ማላኔ ኢንቴ ጉጻና ማላታ ኦꬃዲስ።

ዩሁዳይ ኣማኔቲቤና

10 ኑ ዉሪካ ኢሳዴ ና ጊዶኮኒ? ኑና ሜꬊዳይ ኢሲ ጾሳ ጊዴኔ? ሂስቲን ኑ ኢሶይ ኢሳስ ኣማኔቶንታ ኣጊዲ ካሴ ኑ ኣዋታ ጫቆ ኣዛስ ቱኒሲዞኒ? 11 ዩሁዳይ ኣማኔቲቤና፤ ኢስራኤሌኒኔ ዬሩሳላሜን ሃራሲዛ ሚሺ ሃኒዴስ፤ ዩሁዳይ ኣላጋኔ ኣላጋ ጾሳስ ጎይኒዛ ማጫ ናይታ ማቾ ኤኪዲ ጎዳ ጾሲ ዶሲዛ ኢዛ ኬꬃ ቱኒሲዴስ። 12 ሄሳ ማላ ኦꬂዛ ኣይ ኣሲካ ሳሎ ጎዳስ ያርሾ ኤሂዛ ጊዲኮካ ጎዳይ ያቆቤ ዱንካናፔ ኢዛ ዲጎ። 13 ቃሴ ኢንቴ ኦꬃና ሃራ ሚሽ ጎዳስ ያርሾ ሺሺዛሶዛ ኢንቴ ኣይፉንꬃን ሜሻና፤ ሄሳፌ ጉዬ ኢንቴ ያርሾኮ ጼሎንታ ጊሻሲኔ ኡፋይሳን ኤኮንታ ጊሻስ ኢንቴ ዬካናኔ ዋሳና። 14 ኢንቴካ፥ «ኢዚ ኣዛስ ኑ ያርሾዛ ኤኮንታ ኢጺዴ?» ጊዲ ኦይቻና፤ ሄሲካ ሃኒዳይ ኢንቴ ጫቆን ኤኬቲዳ ናቴቴꬃ ማቼታራ ጫቄቲዳ ቃላ ኢንቴ ኣማኔቶንታ ላሊዳ ጊሻሳ፤ ጎዳ ጾሲ ኢንቴ ጊዶን ማርካ። 15 ጎዳ ጾሲ ኢንቴሲኔ ማቼታስ ኢሲ ኣሳቴꬂኔ ኢሲ ኣያናይ ዳና ማላ ኦꬂቤኔ? ጾሲ ኢንቴና ኣዛስ ኢሲኖ ኦꬂዴ? ኢዛስ ዋና ቆፋይ ጾሳስ ጌሻ ዜሬꬅ ኢንቴ ዬላና ማላ ጊዴኔ? ሄሳ ጊሻስ ኢንቴፌ ኢሳይ ኢሳይ ባ ማቼይስ ጫቂዳ ቃላ ፓጪንቾንታ ኣማኔቴꬃን ናጎ። 16 «ኣይስ ጊኮ ታኒ ጎዳ ኢስራኤሌ ጾሳይ ኣዚናይ ባ ማቾ ኣንጂ ዬዲዛይሳ ኢጻይስ፤ ኢንቴፌ ኢሳዴይካ ሄሳ ማላ ጌኔ ኦሶ ኦꬂኮ ታ ሄሳ ኢጻይስ፤ ሄሳ ጊሻስ ኢንቴ ኢንቴ ማቼታራ ጫቄቲዳ ቃላ ላሞንታ ማላ ናጌቲቴ» ጌስ ጎዳ ኢስራኤሌ ጾሳይ።

ፒርዳ ዎዴ

17 ኢንቴ ጮ ሃዳ ሃሳያን ጎዳ ሳሌꬂዴታ፤ «ኑ ኢዛ ኣዛን ሳሌꬂዶኒ?» ጌታ፤ ኢንቴ ኢዛ ሳሌꬂዳይ፥ «ኢታ ኦꬂዛይቲ ኡባይ ጾሳ ሲንꬃን ሎኦ፤ ኢዚካ ኢስታን ኡፋዬቴስ» ጉሳን ዎይኮ «ቱማ ፒርዲዛ ጾሲ ኣዋን ዲዜ?» ጉሳና።

3

1 «ሄኮ ታኒ ባና ኦጌ ባሳና ኣስ ታፔ ሲንꬃራ ዬዳና፤ ኢንቴ ኮይዛ ጎዳይ ኢንቴ ቆፖንታ ጾሳ ኬꬅ ጋኪ ዎꬋና፤ ኢንቴ ኡፋይሳን ናጊዛ ጫቆ ቃላ ኪታ ኤኪ ዪዛ ታ ኪቲዳዴይ ያና። * 2 ኢዚ ያና ጋላሳ ቴቃና ዳንዳይዛይ ኦኔ? ኢዚ ቆንጪዛ ጋላስ ኢዛ ሲንꬃን ኤቃናስ ዳንዳያናይ ኦኔ? ኢዚ ጮጬ ታማ ማላ ዎይኮ ማይኦ ሜጪዛ ሳሙና ማላ፤ * 3 ቢራ ታማን ሴሪሲዲ ሎኤꬂ ጌሺዛ ኣሳ ማላ ኡታና፤ ሌዌ ናይታ ዎርቃ ማላኔ ቢራ ማላ ጌሻና፤ ሄሳፌ ጉዬ ጎዳስ ያርሾ ሺሺዛ ጺሎ ኣሳቲ ዳና። 4 ሄ ዎዴ ዩሁዳኒኔ ዬሩሳላሜን ሺቂዛ ያርሾይ ካሴ ኣꬊዳ ዎዴ ማላ ጎዳ ኡፋይሲዛ ያርሾ ጊዳና።

5 «ሄሳ ጊሻስ ታ ኢንቴኮ ፒርዳና ያና፤ ሙሬኒዛይታ፥ ላይማቲዛይታ፥ ዎርዶ ማርካ ማርካቲዛይታ፥ ዎርዶ ጫቆ ጫቂዛይታ፥ ኦሶ ኦሲሲዲ ሚሻ ዲጊዛይታ፥ ኣምኤታኔ ዪኦ ናይታ ዴቺዛይታ፥ ቤቴ ኣሳታስ ፒርዳ ቱጪዛይታ፥ ታስ ባቦንታይታ ቦላ ማርካታናስ ታ ኤሌሳይስ» ጌስ ኡባፌ ዎልቃማ ጎዳ ጾሳይ።

ኣስራታ ኢሞ ጊሻስ

6 «ታኒ ላሜቶንታ ጾሳ፤ ሄሳ ጊሻስ ኢንቴኖ ያቆቤ ናይቶ! ኢንቴ ꬋይቤኬታ» ጌስ ጎዳይ። 7 «ኢንቴ ካሴ ኢንቴ ኣዋታ ዎዴፔ ዶሚዲ ታ ኣዛዞታፔ ሃኪዴታ፤ ኢስታካ ናጊቤኬታ፤ ሃ ታኮ ሲሚቴ ታኒካ ኢንቴኮ ሲማና፤ ኢንቴ ጊዲኮ፥ ‹ኑኒ ኔኮ ዋኒ ሲሚኖ?› ጌታ» ጌስ ኡባፌ ዎልቃማ ጎዳ ጾሳይ። 8 «ኣሲ ጾሳ ሚሽ ካይሶቲ ኤሪዜ? ኢንቴ ጊዲኮ ካይሶቴታ፤ ኢንቴ ቃሴ፥ ‹ኑ ኣይ ካይሶቲዶኒ?› ጊዲ ኦይቺቴ፤ ኢንቴ ኣስራታኔ ማባ ታፔ ካይሶቲዴታ። 9 ኢንቴ ኢስራኤሌ ኣሳይ ኡባይ ታ ሚሽ ካይሶቲዳ ጊሻስ ኢንቴ ቃንጌቲዳይታ። 10 ታ ኬꬃን ሚዛ ካꬂ ዳና ማላ ኢንቴካ ታና ሃይሳን ፓጫናስ ኣኔ ታማፌ ኢሲኖ ኡባ ሃ ታ ጎታራን ጌልꬂቴ፤ ታ ኢንቴስ ሳሎ ማስኮቴ ዶዮንታ ኣጊኮኔ ኢንቴስ ዎꬂዛሶይ ꬋያና ጋካናስ ታ ኢንቴስ ኣንጃ ፓላሂሶንታ ኣጊኮ ቤያንዴታ» ጌስ ኡባፌ ዎልቃማ ጎዳ ጾሳይ። * 11 ታ ኢንቴ ጊሻስ ኢንቴ ቢታን ሞኪዛ ካꬃ ቆሂዛ ሚሻቲ ኢንቴ ካꬅ ሞንታ ማላ ታ ሃንቃና፤ ኢንቴ ካꬃይካ ሜቴቴና፤ ኢንቴ ጋዴ ጊዶን ኢንቴ ቶኪዳ ዎይኔ ሚꬃይ ኣይፌይ ባይንዳ ጮ ሜላ ዴና፤ 12 «ሄሳፌ ካሊዲ ኢንቴ ዴሬይ ካሎ ቢታ ጊዲዳ ጊሻስ ሃራ ዴሬይ ዉሪካ ኢንቴና ኢንቴ ኣንጄቲዳ ዴሬታ ጊ ጼይጋና» ጌስ ኡባፌ ዎልቃማ ጎዳ ጾሳይ። 13 «ኢንቴ ታ ቦላ ጻላቴꬃ ቃላ ሃሳይዴታ» ጌስ ኡባፌ ዎልቃማ ጎዳ ጾሳይ። «ኢንቴ ጊዲኮ፥ ‹ኔ ቦላ ኑ ኣይ ሃሳይዶኒ?› ጌታ። 14 ቃሴካ ኢንቴ፥ ‹ጾሳስ ኦሶይ ሃዳ፤ ኢዛ ኣዛዞታ ናጎይኔ ሜꬌቴꬃ ጎዳ ሲንꬃን ሙዞቲዛ ኣሳ ማላ ዴኦይ ኑና ኣይ ማዲዴ? 15 ሃኢ ኑ ኦቶራንቻቲ ኣንጄቲ ዲሺን ኢታ ኦꬂዛይቲ ዱሬቲሺን ጾሳ ፓጪዛይቲ ኬሲ ኤኪ ኣቲሺን ቤዮስ› ጌታ» ጌስ ኡባፌ ዎልቃማ ጎዳ ጾሳይ። 16 ሄ ዎዴ ጎዳስ ባቢዛ ኣሳቲ ባ ጋርሳን ኢሶይ ኢሳራ ሃሳዬቲዳ ጎዳ ጾሲካ ኢስቲ ጊዛይሳ ሎኤꬂ ሲዪዴስ፤ ጎዳስ ባቢዛይታስ ቃሴካ ኢዛ ሱንꬃ ቦንቺዛይታስ ኢስቲ ኦሶይ ባሌቶንታ ማላ ቆፍሲዛ ማጻፋይ ኢዛ ሲንꬃን ጻፌቲዴስ። 17 «ታኒ ኦꬂዛ ጋላስ ኢስቲ ታስ ቡዞ ሚሽ ጊዳና» ጌስ ኡባፌ ዎልቃማ ጎዳ ጾሳይ፤ «ኣዋይ ባስ ኦꬂዛ ና ኣሺዛ ማላ ታኒካ ኢስታ ኣሻና። 18 ሄ ዎዴ ቃሴካ ጺሎኔ ናጋራንቻ ጊዶን ጾሳስ ኦꬂዛይታ ጊዶኒኔ ኦꬆንታይታ ጊዶን ዲዛ ዱማቴꬃ ኢንቴ ቤያንዴታ።

4

ፒርዳ ጋላስ

1 «ሄኮ ጮጬ ታማ ማላ ኤጺዛ ጋላሲ ያና፤ ኦቶራንቻቲኔ ኢታ ኦꬂዛይቲ ዉሪካ ሜላ ሃፓ ማላ ጊዳና፤ ሄ ያና ጋላሳይካ ኢስታ ጹጋና፤ ጼራካ ጻጶካ ኣሼና» ጌስ ኡባፌ ዎልቃማ ጎዳ ጾሳይ። 2 «ታ ሱንꬃስ ባቢዛ ኢንቴስ ቃሴ ጺሎቴꬃ ኣርሼይ ባ ቄፌ ጋርሳን ፓꬂዛዝ ኤካ ያና፤ ኢንቴካ ቢርሺ ዬዲዳ ጋሎ ማራ ማላ ጺኬቲሼ ኬዛና። 3 ታኒ ኦꬂዛ ጋላስ ኢንቴ ኢታታ ኢንቴ ቶሆ ጋርሳን ዬꬋና፤ ኢስቲ ኢንቴ ቶሆ ጫማ ጋርሳን ቢዲንꬅ ጊዳና» ጌስ ኡባፌ ዎልቃማ ጎዳ ጾሳይ።

4 «ኢስራኤሌ ናይቲ ኡባይ ኣዛዜታና ማላ ታኒ ታ ኦሳንቻ ሙሴ ባጋራ ኮሬቤ ዙማ ቦላ ታ ኢሚዳ ዎጋኔ ኣዛዞታ ቆፒቴ» ጌስ ኡባፌ ዎልቃማ ጎዳ ጾሳይ።

5 «ሄኮ ኬሂ ጊታኔ ያሺሲዛ ኡባፌ ዎልቃማ ጎዳ ጋላሳይ ጋካናፔ ካሴ ታ ኢንቴስ ናቤ ኤላሳ ዬዳና» ጌስ ኡባፌ ዎልቃማ ጎዳይ። 6 «ታ ያዳ ቢታ ቃንጌꬃን ꬋይሶንታ ማላ ኢዚ ኣዋታ ዎዚና ናይታኮ፥ ቃሴ ናይታ ዎዚና ኣዋታኮ ዛራና» ጌስ ኡባፌ ዎልቃማ ጎዳይ።

* 1:3 ኦሮ 9፡13

* 1:5 ኢሳ 34፡5-17፤ 63፡1-6፤ ኤር 49፡7-22፤ ሂዚ 25፡12-14፤ 35፡1-15፤ ኣሞ 1፡11-12፤ ኣብ 1-14

* 1:8 ዛሬ 15፡21

* 2:4 ታይ 3፡11-13

* 2:5 ታይ 25፡12

* 3:1 ማቶ 11፡10፤ ማር 1፡2፤ ሉቃ 1፡76፤ 7፡27

* 3:2 ኢዩ 2፡11፤ ኣጁ 6፡17

* 3:10 ሌዌ 27፡30፤ ታይ 18፡21-24፤ ዛሬ 12፡6፤ 14፡22-29፤ ናሂ 13፡12

ማቶሳ ሚሺራቾ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

ማቶሲ ጻፊዳ

ኑ ጎዳ ዬሱስ ኪርስቶሳ ሚሺራቾ ቃላ

ጊዶ ቆፋ

ማቶሳ ሚሺራቾ ቃላይ፥ ዬሱስ ኪርስቶሲ ቡሮፔ ያናይሳ ሲንꬃሲዲ ኢዛ ጊሻስ ዮቴቲዳ ዴሬ ኣሻናዴይ ኢዛ ጊዲዳይሳኔ ጾሲ ካሴ ጋልኣ ጫቆ ማጻፋን ባ ዴሬዛስ ኢሚዳ ሂዶታ ቃላ ኩንꬂዳይ ኢዛ ባጋራ ጊዲዳይሳ ዮቲዛ ሚሺራቾ ቃላራ ዴስ። ሄሲካ ሄ ሚሺራቾ ቃላይ፥ ዬሱስ ኪርስቶሲ ኢስታ ጊዶን ዬሌቲ ዲጪዳ ኣይሁዳ ኣሳስ ጻላላ ጊዶንታ ኣላሜ ኣሳስ ኩሜꬃሳ።

ማቶሳ ሚሺራቾ ቃላይ፥ ዳሮፔ ናጌቴꬃን ጊጌቲዳ ማጻፋ። ማጻፋዚ ኮይሮፔ ዬሱሳስ ዬሌታ ጊሻስ ዮቶ ዶሚዲ ኢዛ ጺንቃታ ጊሻሲኔ ኢዚ ፓጬቲዳ ፓጬዛ ሎኤꬂ ዮቲዳፔ ጉዬ ኢዚ ጋሊላ ዴሬን ሳባኪዳይሳ፥ ታማርሲዳይሳኔ ኣሳ ሃርጌፌ ፓꬂዳይሳ ቆንጪሴስ። ቃሴካ ዬሱሲ ጋሊላ ዴሬፔ ዬሩሳላሜ ቢዳይሳ፥ ኢዚ ሃይሳ ሃ ኣላሜዛ ቦላ ዴኢዳ ዴኦ ጊሻሲኔ ሃ ኣላሜዛ ቦላ ጋምኢዳ ዉርሴꬃ ላይꬃን ዉርሴꬃ ሳሚንታን ሃኒዳ ሃኖታ ጊሻስ ዮቴስ። ሄይቲካ ዬሱሲ ካቄቲዳይሳ፥ ሃይቂዳይሳኔ ሃይቆፔ ዴንዲዳይሳ።

ሃ ሚሺራቾ ቃላዚ፥ ዬሱሲ ጾሳ ዎጋ ቢርሻናስ ኢዛስ ጎዳቴꬂ ዲዛዴኔ ጾሳ ካዎቴꬃ ጊሻስ ታማርሲዛ ጊታ ኣስታማሬ ሂስቲ ሺሼስ። ኢዛ ቲሚርቴዛፔ ዳሪዛ ባጋይ ኢቻሹ ዱማ ዱማ ኪፊሌን ሻኬቴስ።

1. ጾሳ ካዎቴꬃን ዲዛይታ ሃኖ፥ ኢስታ ኦሶ፥ ኢስታ ሼኔ፥ ኢስቲ ሃናና ማላ ኢስታስ ቤሲዛዚኔ ኢስታስ ቤሲዛ ዉርሴꬃ ኤጻ ሻኪ ኤሪሲዛ ዙማ ቦላ ሳባኪዳ ቃላ (ሼምፖ 5-7)

2. ታማኔ ናምኡ ኢዛ ኣሽካራቲ ሚሺራቾ ቃላ ዮታናስ ኪቴቲ ቢሺን ኢስታስ ኢሜቲዳ ዎጋታ (ሼምፖ 10)

3. ጾሳ ካዎቴꬃ ጊሻስ ሺቂዳ ዱማ ዱማ ሌሚሶታ (ሼምፖ 13)

4. ዬሱሳ ዎስቲ ካላናኮን ኢስታስ ጌላና ማላ ኢሜቲዳ ቲሚርቴ (ሼምፖ 18)

5. ሃይሳ ሃ ዎዴዛ ዉርሴꬃ ጊሻሲኔ ጾሳ ካዎቴꬃይ ያናይሳ ጊሻስ ኢሜቲዳ ቲሚርቴ (ሼምፖ 24-25)

ሃ ማጻፋይ ኦይኪዳ ኩሜꬃ ቆፋ

ዬሱስ ኪርስቶሳ ዬሌታ ዛርኬኔ ኢዛ ዬሌታ 1፡1—2፡23

ጻማቂዛ ዮሃኒሳ ኦሶ 3፡1-12

ዬሱሳ ጻማቄቴꬂኔ ኢዛ ፓጬቴꬅ 3፡13—4፡11

ዬሱሲ ጋሊላን ኦሶ ዶሜꬅ 4፡12—18፡35

ዬሱሲ ጋሊላፔ ዬሩሳላሜ ቡስ 19፡1—20፡34

ዉርሴꬃ ሳሚንታን ዬሱሳ ጋኪዳ ሜቶታ 21፡1—27፡66

ዬሱሲ ሃይቆፔ ዴንዲ ቤቲዴስ 28፡1-20

1

ዬሱስ ኪርስቶሳ ዬሌታ ዛርኬ

(ሉቃ 3፡23-38)

1 ዳዊቴ ና፥ ኣብራሃሜ ና ጊዲዳ ዬሱስ ኪርስቶሳ ዬሌታ ዛርኬይ ሃይሳፌ ካሊዛይሳ፤

2 ኣብራሃሜይ ዪሳቃ ዬሊዴስ፤ ዪሳቂ ያቆቤ ዬሊዴስ፤ ያቆቤይ ዩሁዳኔ ኢዛ ኢሻታ ዬሊዴስ፤ 3 ዩሁዳይ ቲማሪፔ ፋሬሴኔ ዛራ ዬሊዴስ፤ ፋሬሴይ ኤስሮሜ ዬሊዴስ፤ ኤስሮሜይ ኣራሜ ዬሊዴስ፤ 4 ኣራሜይ ኣሚናዳቤ ዬሊዴስ፤ ኣሚናዳቤይ ኔኣሶኔ ዬሊዴስ፤ ኔኣሶኔይ ሶሎሞኔ ዬሊዴስ፤ 5 ሶሎሞኔይካ ቦኤዜ ኤራቢፔ ዬሊዴስ፤ ቦኤዜይ ኡሩቲፔ ኢዮቤዴ ዬሊዴስ፤ ኢዮቤዴይ ኢሴዬ ዬሊዴስ፤ 6 ኢሴዬይ ካዎ ዳዊቴ ዬሊዴስ፤ ዳዊቲ ኦሪዮ ማቼይፌ ሶሎሞኔ ዬሊዴስ።

7 ሶሎሞኔይ ኤሮቢኣሜ ዬሊዴስ፤ ኤሮቢኣሜይ ኣቢያ ዬሊዴስ፤ ኣቢያይካ ኣሳፌ ዬሊዴስ፤ 8 ኣሳፌይ ኢዮሳፊጼ ዬሊዴስ፤ ኢዮሳፊጼይ ኢዮራሜ ዬሊዴስ፤ ኢዮራሜይ ኦዚያ ዬሊዴስ፤ 9 ኦዚያይ ኢዮኣታሜ ዬሊዴስ፤ ኢዮኣታሜይ ኣካዜ ዬሊዴስ፤ ኣካዜይ ሂዝቂያሳ ዬሊዴስ፤ 10 ሂዝቂያሲ ሚናሴ ዬሊዴስ፤ ሚናሴይ ኣሞጼ ዬሊዴስ፤ ኣሞጼይ ኢዮሲያሳ ዬሊዴስ፤ 11 ኢዮሲያሲ ባቢሎኔ ዲኦ ላይꬅ ኢኮኒያኔኔ ኢዛ ኢሻታ ዬሊዴስ።

12 ባቢሎኔ ዲኦፔ ጉዬ ኢኮኒያኔይ ሳላቲያሌ ዬሊዴስ፤ ሳላቲያሌይ ዜሩባቤሌ ዬሊዴስ፤ 13 ዜሩባቤሌይ ኣቢዮዴ ዬሊዴስ፤ ኣቢዮዴይ ኤልያቄሜ ዬሊዴስ፤ ኤልያቄሜይ ኣዛሬ ዬሊዴስ፤ 14 ኣዛሬይ ሳዶቄ ዬሊዴስ፤ ሳዶቄይ ኣኪሜ ዬሊዴስ፤ ኣኪሜይ ኤሊዮዴ ዬሊዴስ፤ 15 ኤሊዮዴይ ኣላዛሬ ዬሊዴስ፤ ኣላዛሬይ ማታኔ ዬሊዴስ፤ ማታኔይ ያቆቤ ዬሊዴስ፤ 16 ያቆቤይካ ኪርስቶሳ ጌቴቲዳይሳ ዬሱሳ ዬሊዳ ማራሞ ኤካና ጊግሲዳ ዮሴፌ ዬሊዴስ። *

17 ሄሳ ጊሻስ ኣብራሃሜፔ ዪዲ ዳዊቴ ጋካናስ ታማኔ ኦይዱ ዬሌቴꬅ፤ ቃሴ ዳዊቴፔ ባቢሎኔ ዲኦ ዎዴ ጋካናስ ታማኔ ኦይዱ ዬሌቴꬅ፤ ባቢሎኔ ዲኦፔ ኪርስቶሳ ዬሌታ ጋካናስ ታማኔ ኦይዱ ዬሌታ ጊዴስ።

ዬሱስ ኪርስቶሳ ዬሌታ

18 ዬሱስ ኪርስቶሳ ዬሌታ ታሪኬይ ሃይሳፌ ካሊ ዲዛይሳ፤ ኢዛ ኣዮ ማራማ ዮሴፌስ ጊጌታ ዲሺን ኢዚ ኢዚራ ጋይቶንታ ጺሎ ኣያናን ቃንꬃታዳ ቤታዱስ። * 19 ኢዞ ጊግሲዳ ዮሴፌይ ጺሎ ኣስ ጊዲዳ ጊሻስ ማራሞ ኣሳ ሲንꬃን ቆንጬ ኬሶንታ ቆታራ ኣጋናስ ባ ዎዚናራ ቃቺዴስ። 20 ሃይሳ ኢዚ ቆፒሺን ጾሳ ኪታንቻይ ኣጉሞራ ኢዛስ ቆንጪዲ፥ «ዳዊቴ ና ዮሴፌ! ኔ ጊግሲዳ ማራማ ቃንꬃቲዳይ ጺሎ ኣያናን ጊዲዳ ጊሻስ ኢዞ ኔሶ ኤፋናስ ባቦፋ። 21 ኢዛ ኣቱማ ና ዬላና፤ ኢዚ ኣስ ናጋራፔ ኣሻናዴ ጊዲዳ ጊሻስ ኢዛ ሱንꬅ ኔ፥ ‹ዬሱሳ› ጋ ሱንꬃና» ጊዴስ። *

22-23 ጎዳይ ናቤ ኢሳያሳ ዶናን፥ «ሄኮ! ጌላኦይ ቃንꬃታና፤ ኣቱማ ናካ ዬላና፤ ናዛ ሱንꬃይካ ኣማኑኤሌ ጌቴታና፤ ሄሳ ቢርሼꬂካ፥ ‹ጾሲ ኑናራ ዴስ› ጌቴቲዲ ጻፌቲዳይሲ ፖሌታና ማላ ሃይሲ ዉሪካ ሃኒዴስ» ጊዴስ። *

24 ዮሴፌይካ ꬊስኮፌ ቤጊዲ ጎዳ ኪታንቻይ ኢዛ ኣዛዚዳ ማላ ማራሞ ባሶ ኤፊዴስ።

25 ጊዶ ኣቲን ባዳ ኢዛ ኮይሮ ናዛ ዬላና ጋካናስ ኢዞ ኤኪቤና። ዬሌቲዳ ጉꬃ ናዛ ሱንꬃ፥ «ዬሱሳ» ጊዴስ። *

2

ኣርሼይ ሞኪዛ ባጋፌ ዪዳ ኤራንቻታ

1 ካዎ ሄርዶሳ ዎዴ ዬሱሲ ቤቴሊሄሜ ዩሁዳን ዬሌቲዳፔ ጉዬ ኣርሼይ ሞኪዛ ባጋፌ ኤራንቻቲ ዬሩሳላሜ ዪዲ፥ 2 «ዬሌቲዳ ኣይሁዳ ካዎይ ኣዋን ዲዜ? ኣዋ ኣርሼይ ሞኪዛ ባጋራ ዲዛ ጾሊንቴዛ ቤኢዲ ኢዛስ ጎይናና ዪዶስ» ጊዲ ኦይቺዳ።

3 ካዎ ሄርዶሲ ሄሳ ሲዪዲ ዳጋሚዴስ፤ ዬሩሳላሜን ዲዛ ኣሳይ ዉሪ ኢዛራ ዳጋሚዴስ። 4 ኢዚካ ቄሴታ ሃላቃታኔ ዎጋ ታማርሲዛይታ ኡባ ሺሺዲ፥ «ኪርስቶሲ ኣዋን ዬሌታኔ?» ጊዲ ኦይቺዴስ።

5-6 ኢስቲካ ኢዛስ፥ «ናቤይ፥ ‹ዩሁዳ ቢታን ዲዛሬ ሃኔ ቤቴሊሄሜ!

ታ ዴሬ ኢስራኤሌ ናጊዛዴይ

ኔፔ ኬዛና ጊሻስ

ሃንኮ ዩሁዳ ሃሪዛይታፔ

ኣዛንካ ጉጻካ›

ጊዲ ጻፊዳ ጊሻስ ኢዚ

ቤቴሊሄሜ ዩሁዳን ዬሌታና»

ጊዲ ዮቲዳ። *

7 ሄሳፌ ጉዬ ሄርዶሲ ሄ ኤራንቻታ ጌማራ ጼይጊሲዲኔ ኢስታ ሃሳይሲዲ ጾሊንቴዚ ኢስታስ ቤቲዳ ዎዴዮ ሻኪ ኤሪዴስ። 8 ኤራንቻታ ቤቴሊሄሜ ዬዲዲ፥ «ቢዲ ጉꬃ ናዛ ኮዪቴ፥ ታኒካ ባዳ ኢዛስ ጎይናና ማላ ዴሚዳ ማላ ሃ ታኮ ሲሚዲ ኢዚ ኣዋን ዲዛኮን ታስ ዮቲቴ» ጊዴስ።

9 ኤራንቻቲካ ካዎይ ኢስታስ ጊዳይሳ ሲዪዳፔ ጉዬ ሲሚ ቢዳ፤ ኣርሼይ ሞኪዛ ባጋራ ኢስታስ ቤቲዳ ጾሊንቴይ ኢስታ ካሌꬂዲ ጉꬃ ናዚ ዲዛሶ ጋꬂዴስ። 10 ኢስቲ ጾሊንቴዛ ቤኢዲ ዳሮ ኡፋዬቲዳ። 11 ኬꬄ ጌሊዲ ጉꬃ ናዛ ኢዛ ኣዮ ማራሚራ ዴሚዲኔ ጉልባቲዲ ኢዛስ ጎይኒዳ፤ ባ ሳጺኔ ሳጺኔ ዶይዲ ዎርቃ፥ ኤጻኔኔ ካርቤ ጌቴቲዛ ሚሽ ኢዛስ ኢሚዳ።

12 ኢስቲ ሄርዶሳኮ ሲሞንታ ማላ ኣጉሞን ኬሂ ናጌታና ማላ ጌቴቲዳ ጊሻስ ሃራ ኦጌራ ባ ዴሬ ሲሚዳ።

ጊብጼ ቢታ ቤቴ ቡስ

13 ኤራንቻቲ ቢዳፔ ጉዬ ጎዳ ኪታንቻይ ዮሴፌስ ኣጉሞራ ቤቲዲ፥ «ሄርዶሲ ጉꬃ ናዛ ዎꬋና ኮይዛ ጊሻስ ኔ ሲማና ዎዴ ታ ኔና ኤሪሳና ጋካናስ ዴንዳዳ ጉꬃ ናዛ ኣዬይራ ኤካዳ ዱጌ ጊብጼ ቢታ ባቃታዳ ሄን ዳሻ» ጊዴስ።

14 ሄሳ ጊሻስ ዮሴፌይ ዴንዲዲ ኣዪዮ ናዛራ ኤኪዲ ጊዶꬃራ ዱጌ ጊብጼ ቢታ ቢዴስ። 15 ሄርዶሲ ሃይቃና ጋካናስ ሄን ዴኢዴስ። ሄሳንካ፥ «ታ ናዛ ታ ጊብጼ ቢታፌ ጼይጋዲስ» ጊዲ ጎዳይ ካሴ ናቤ ዶናን ሃሳይዳይሲ ፖሌቲዴስ። *

16 ኤራንቻቲ ኢዛ ባሌꬂዳይሳ ኤሪዳ ዎዴ ሄርዶሲ ኬሂ ሃንቄቲዴስ። ኤራንቻቲ ኢዛስ ካሴ ዮቲዳ ማላ ባ ኣስ ኪቲዲ ናምኡ ላይꬂኔ ናምኡ ላይꬅ ኩሞንታይታ ቤቴሊሄሜኒኔ ቤቴሊሄሜ ዩሾን ዲዛ ጉꬃ ኣቱማ ናይታ ኡባ ዎꬊሲዴስ።

17-18 ሄሳን፥ «ዬሆይኔ ጊታ ዋሶ ጊሪሳይ

ኤራማን ሲዬቲዴስ፤

ኢራኤላ ባ ናይታስ ዬካዱስ፤

ናይቲ ዉሪ ዉሪዳ ጊሻስ

ሚናናስ ዳንዳዮንታ ኢጻዱስ»

ጌቴቲዲ ናቤ ኤርማሳን

ዮቴቲዳይሲ ፖሌቲዴስ። *

ጊብጼፔ ናዚሬቴ ሲሞ

19 ሄርዶሲ ሃይቂዳፔ ጉዬ ጎዳ ኪታንቻይ ኣጉሞራ ዮሴፌስ ጊብጼ ቢታን ቤቲዲ፥ 20 «ዴንዳዳ ጉꬃ ናዛኔ ኢዛ ኣዪዮ ኤካዳ ኢስራኤሌ ቢታ ሲማ፤ ናዛ ዎꬋና ኮይዛይቲ ሃይቂዳ» ጊዴስ። 21 ዮሴፌይ ዴንዲዲ ናዛ ኣዬይራ ኤኪዲ ኢስራኤሌ ቢታ ሲሚዴስ።

22 ጊዶ ኣቲን ኣርካላዎሴይ ባ ኣዋ ሄርዶሳ ሶሆን ዩሁዳን ካዎቲዳይሳ ሲዪዲኔ ሄ ባናስ ባቢዴስ፤ ጎዳይ ኣጉሞራ ኢዚ ሄ ቦንታ ማላ ዮቲዳ ጊሻስ ጋሊላ ኣዉራጃ ቢዴስ። 23 ናዚሬቴ ጌቴቲዛ ካታማዮ ቢዲ ሄን ዱስ ኦይኪዴስ። ሄሳንካ ካሴ ናቤታን «ናዚሬቴ ኣስ ጌቴታና» ጌቴቲዲ ሲንꬃፌ ሃናናይሳ ካሴቲ ዮቴቲዳይሲ ፖሌቲዴስ። *

3

ጻማቂዛ ዮሃኒሳ ሳባኮ

(ማር 1፡1-8፤ ሉቃ 3፡1-18፤ ዮሃ 1፡19-28)

1-2 ሄ ዎዴ ጻማቂዛ ዮሃኒሲ ኣሳስ፥ «ሳሎ ካዎቴꬂ ማቲዳ ጊሻስ ኢንቴ ናጋራፔ ሲሚቴ» ጊ ሳባኪሼ ዩሁዳ ባዞራ ዪዴስ። *

3 «ጎዳ ኦጌ ኦꬂቴ፤

ዎጋ ኦጌዛካ ሎኤꬂቴ

ጊሼ ባዞ ቢታን

ዋሲዛ ቃላ»

ጌቴቲዲ ካሴ ናቤ ኢሳያሳን

ዮቴቲዳይሲ ዮሃኒሳ

ጊሻሳ።*

4 ዮሃኒሲ ጋሜላ ኢስኬፌ ኦሴቲዳ ማይኦ ማይኤስ። ባ ጼሳን ዳፎ ጊጼስ፤ ኢዚ ሚዛ ቁማይ ዴጌራ ኤሲኔ ቦሌ። * 5 ዬሩሳላሜፔ፥ ኩሜꬃ ዩሁዳፔኔ ዮርዳኖሴ ሻፋ ማታን ዲዛ ዴሬ ኣሳይ ዉሪ ዮሃኒሳኮ ዎꬊዲ፥ 6 ባ ናጋራካ ኢዛስ ፓጺሼ ዮርዳኖሴ ሻፋን ኢዛ ኩሼን ጻማቄቲዴስ።

7 ዳሮ ፋርሳዌቲኔ ሳዱቃዌቲ ኢዚ ጻማቂዛሶ ዪሺን ቤኢዲ ዮሃኒሲ፥ «ኢንቴኖ ሾሻቶ! ኢንቴ ሲንꬃራ ዲዛ ሃንቆፌ ኣታና ማላ ኢንቴና ኦኒ ቤሲዴ?* 8 ኢንቴ ኢንቴ ናጋራፔ ሲሚዳይሳ ቤሲዛ ኦሶ ኦꬂቴ። 9 ‹ኑ ኣዋይ ኣብራሃሜይ ኑስ ዴስ› ጊዛይሳን ኢንቴርካ ኢንቴና ባሌꬆፍቴ፤ ታ ኢንቴስ ጾሲ ሃይታ ሹቻታፔ ኣብራሃሜስ ና ሂስቲ ዴንꬃናስ ዳንዳዬስ ጋይስ። * 10 ሄኮ ካልታይ ቃንጻናስ ሚꬃታ ጋርሳን ጊጌቲ ኡቲዴስ፤ ሄሳ ጊሻስ ሎኦ ኣይፌ ኣይፎንታ ሚꬂ ዉሪ ቃንጼታናኔ ታማን ዬጌታና። * 11 ታኒ ማሮቴꬃስ ሃꬃን ጻማቃይስ፤ ሃራይ ኣቶሺን ታ ኢዛ ጫማ ቶካናስ ቤሶንታዴይ ታፔ ኣꬊዛ ሚኖይ ጉዬራ ያና፤ ኢዚካ ጺሎ ኣያናኒኔ ታማን ኢንቴና ጻማቃና። 12 ካꬅ ሱራጊዛ ላይዳይ * ኢዛ ኩሼን ዴስ፤ ኢዚካ ባ ካꬃ ባሌዛ ፒቲ ጌሻና፤ ባ ጊስቴዛካ ዲኤን ቆላና፤ ሃፓ ጊዲኮ ቶኦንታ ታማን ጹጋና» ጊዴስ።

ዬሱሳ ጻማቄቴꬅ

(ማር 1፡9-11፤ ሉቃ 3፡21-22)

13 ሄ ዎዴ ዬሱሲ ዮሃኒሳን ጻማቄታናስ ጋሊላፔ ዮርዳኖሴ ሻፋ ቢዴስ። 14 ጊዶ ኣቲን ዮሃኒሲ፥ «ሃይሲ ሃኔና፤ ታኒ ኔናን ጻማቄታና ቤሲሺን ኔኒ ዋናዳ ታኮ ያይ?» ጊዲ ኢዛራ ማርሼቲዴስ።

15 ዬሱሲካ፥ «ኣይኮይ ባ፥ ኤሮ ጋርኪ? ሃይሳ ኦꬂዲ ኑኒ ጺሎቴꬅ ኡባ ፖላናስ ኑስ ቤሴስ» ጊዴስ። ዮሃኒሲካ ኢዛ ቆፋ ኤሮ ጊ ኤኪዴስ። 16 ዬሱሲ ጻማቄቲዲ ሃꬃፌ ኬዚዳ ማላ ሄራካ ሳሎይ ዶዬቲን ጾሳ ኣያናይ ሃራጴ ሚሳቲዲ ኢዛ ቦላ ዎꬊሺን ቤዪዴስ። 17 ሳሎፔካ፥ «ታኒ ኢዛን ኡፋዬቲዛ ናዚኔ ታ ሲቂዛ ታ ናዚ ሃይሳ» ጊዛ ቃላይ ሲዬቲዴስ። *

4

ዬሱሳ ፓጬቴꬅ

(ማር 1፡12-13፤ ሉቃ 4፡1-13)

1 ሄሳፌ ጉዬ ጺሎ ኣያናይ ጻላኤን ፓጬታና ማላ ዬሱሳ ዱጌ ባዞ ቢታ ኤፊዴስ። * 2 ኦይዱ ታሙ ጋላሲኔ ኦይዱ ታሙ ቃማ ጾሚዳፔ ጉዬ ዬሱሲ ጋፊዴስ። 3 ፓጪዛይሲ ዬሱሳኮ ሺቂዲ፥ «ኔ ጾሳ ና ጊዲኮ ኣኔ ሃይታ ሹቻታ ኡኬꬅ ጊዳና ማላ ኣዛዛ» ጊዴስ።

4 ዬሱሲካ፥ « ‹ኣሲ ጾሳ ዶናፔ ኬዚዛ ቃላንፔ ኣቲን ካꬃን ጻላ ዴና› ጌቴቲ ጻፌቲዴስ» ጊዲ ኢዛስ ዛሪዴስ። *

5 ቃሴካ ጻላኤይ ዬሱሳ ጌሻ ካታማዮ ኤፊ ጾሳ ኬꬃ ቁስቴ ቦላ ኬሲዲ፥ 6 «ኔ ጾሳ ና ጊዲኮ ኣኔ ሃይሳፌ ዱጌ ጉፓ፤ ኣይስ ጊኮ

« ‹ኔ ቶሆይ ሹቻን ꬉጴቶንታ ማላ

ኪታንቻቲ ባ ኩሼራ ኔና

ኦይኪ ዴንꬃና ማላ ኔ ጊሻስ

ጾሲ ባ ኪታንቻ ኪታና›

ጌቴቲ ጻፌቲዴስ» ጊዴስ። *

7 ዬሱሲካ፥ «ጌሻ ማጻፋን፥ ‹ጎዳ ኔ ጾሳ ፓጮፋ› ጌቴቲ ጻፌቲዴስ» ጊዲ ዛሪዴስ። *

8 ቃሴካ ጻላኤይ ዬሱሳ ኬሂ ꬎቃ ዙማ ቦላ ኬሲዲ ሳሎ ጉፋንꬆን ዲዛ ካዎቴꬃ ቦንቾዛራ ኡባ ኤሂ ቤሲዲ፥ 9 «ኔ ኩንዳዳ ታስ ጎይኒኮ ሃይሳ ኡባ ታ ኔስ ኢማና» ጊዴስ።

10 ዬሱሲ፥ «ሃይሶ ጻላኤ! ታ ሲንꬃፌ ኔ ሃካ! ‹ኔኒ ጎዳ ኔ ጾሳስ ጎይና፤ ኢዛስ ጻላላ ኣዛዜታ› ጌቴቲ ጌሻ ማጻፋን ጻፌቲዴስ» ጊዴስ። *

11 ሄሳፌ ጻላኤይ ኢዛ ኣጊዲ ቢዴስ፤ ኪታንቻቲካ ዪዲ ኢዛ ማዲዳ።

ዬሱሲ ሳባኮ ዶሜꬅ

(ማር 1፡14-15፤ ሉቃ 4፡14-15)

12 ዬሱሲ፥ ዮሃኒሲ ቃሼቲዳይሳ ሲዪዲ ጌዴ ጋሊላ ሲሚዴስ። * 13 ናዚሬቴ ካታማ ኣጊዲ ዛቢሎኔ ኒፍታሌሜ ሄራን ኣባ ማታን ዲዛ ቂፊርናሆሜ ካታማን ዱስ ኦይኪዴስ። *

14-16 «ሄሳን ዛቢሎኔኒኔ ኒፍታሌሜ ቢታን፥

«ዮርዳኖሴፔ ሄ ፒንꬃን

ኣባ ላንቄራ ኤፊዛ ኦጌ ማታን ዲዛ

ኣይዛቤ ጊዲዳ ጋሊላ ዴሬ ኣሳይ፥

ꬉማን ዲዛ ዴሬይ

ዎልቃማ ፖኦ ቤዪዴስ።

ሃይቆ ኩዋ ጊዶን ዲዛ ዴሬስ

ፖኦይ ፖኢዴስ»

ጌቴቲዲ ናቤ ኢሳያሳ ዶናን ካሴቲዲ ሃሳዬቲዳይሲ ፖሌቲዴስ።

17 ዬሱሲ ሄ ዎዴፔ ሃ ሲሚን፥ «ሳሎ ካዎቴꬂ ማቲዴስ፤ ማሮታን ጌሊቴ» ጊዲ ሳባኮ ኦይኪዴስ። *

ኮይሮ ዬሱሳ ካሊዳይታ ጼይጌቴꬅ

(ማር 1፡16-20፤ ሉቃ 5፡1-11)

18 ዬሱሲ ጋሊላ ኣባ ላንቄራ ኣꬊሼ ናምኡ ኢሻንታ፥ ሄይቲካ ጴጽሮሳ ጌቴቲዛ ሲሞናኔ ኢዛ ኢሻ ኢንዲራሳ ቤዪዴስ። ኢስቲካ ሞሌ ኦይኪዛይታ ጊዲዳ ጊሻስ ሞሌ ኦይኪዛ ጊቴ ኣባን ዬጊሼ ዴቴስ። 19 ዬሱሲ ኢስታ፥ «ሃ ዪቴ! ታና ካሊቴ! ታ ኢንቴና ኣስ ኦይኪዛ ኣስ ኬሳና» ጊዴስ። 20 ኢስቲ ሄራካ ሞሌ ኦይኪዛ ጊቴዛ ዬጊ ኣጊዲ ዬሱሳ ካሊዳ።

21 ጉꬅ ሲንꬄ ቢሼ ሃራ ናምኡ ኢሻንታ ዛብዶሳ ና ናምኣታ ያቆቤኔ ዮሃኒሳ ቤዪዴስ፤ ኢስቲካ ባ ኣዋ ዛብዶሳራ ዎጎሎ ጊዶን ሞሌ ጊቴ ሎኤꬄቴስ። ዬሱሲካ ኢስታ ጼይጊን 22 ኢስቲ ሄራካ ዎጎሎዛኔ ባ ኣዋ ኣጊዲ ኢዛ ካሊዳ።

ዬሱሲ ሃርጊዛይታ ፓꬂዴስ

(ሉቃ 6፡17-19)

23 ዬሱሲ ኣይሁዳታ ኢስታ ዎሳ ኬꬃን ታማርሲሼኔ ካዎቴꬃ ሚሺራቾ ቃላ ሳባኪሼ ቃሴ ዴሬ ጊዶን ኣይ ሃርጌይካ ሳኪዛይታ ፓꬂሼ ኩሜꬃ ጋሊላን ዩዪዴስ። * 24 ሄሳ ጋሶን ሎኦ ናሾይ ኩሜꬃ ሶሪያ ቢታን ሲዬቲዴስ፤ ዴሬይካ ዱማ ዱማ ሳኮን ዳሮ ዋዬቲዛይታ፥ ዳይዳንꬂ ኢስታን ጌሊዳይታ፥ ቢጮ * ሃርጌይ ዲዛይታኔ ሲሊዳይታ ኢዛኮ ኤሂን ኡባካ ፓꬂዴስ። 25 ሄሳፌ ዴንዲዳይሳን ጋሊላፔ፥ ታሙ ካታማታፔ፥ † ዬሩሳላሜፔኔ ዩሁዳፔ፥ ዮርዳኖሴ ሻፋ ፒንꬃፌ ዪዳ ዳሮ ኣሳይ ኢዛ ካሊዴስ።

5

ዬሱሲ ዙማ ቦላ ታማርሲዳ ቲሚርቴ

1 ዳሮ ዴሬይ ሺቂዳይሳ ቤኢዲ ዬሱሲ ፑዴ ዙማ ቦላ ኬዚ ኡቲዴስ፤ ኢዛ ካሊዛይቲካ ኢዛኮ ዪዳ። 2 ኢዚካ ኢስታ ሂዝጊ ታማርሶ ኦይኪዴስ፤

ቱሙ ኣንጆ ዴማና ኣሳታ

(ሉቃ 6፡20-23)

3 «ኣያናን ባና ካዉሺዛይቲ ኣንጄቲዳይታ፤

ኣይስ ጊኮ ሳሎ ካዎቴꬂ ኢስታሳ።

4 ቃꬌቲዛይቲ ኣንጄቲዳይታ፥

ኣይስ ጊኮ ኢስቲ ሚኔታና። *

5 ኣሽኬቲ ኣንጄቲዳይታ፤

ኣይስ ጊኮ ኢስቲ ቢታ ላታና። *

6 ጺሎቴꬅ ጋፊዛይቲኔ ሳሜቲዛይቲ ኣንጄቲዳይታ፤

ኣይስ ጊኮ ኢስቲ ካላና። *

7 ኣሳስ ሎኦ ኦꬂዛይቲ ኣንጄቲዳይታ፤

ኣይስ ጊኮ ኢስታስካ ሎኦይ ኦሴታና።

8 ዎዚና ጺሎቲ ኣንጄቲዳይታ፤

ኣይስ ጊኮ ኢስቲ ጾሳ ቤያና።

9 ሳሮቴꬅ ኦꬂዛይቲ ኣንጄቲዳይታ፤

ኣይስ ጊኮ ኢስቲ ጾሳ ናይታ

ጌቴቲ ጼይጌታና።

10 ጺሎቴꬃ ጊሻስ

ጎዴቲዛይቲ ኣንጄቲዳይታ፤

ኣይስ ጊኮ ሳሎ ካዎቴꬂ ኢስታሳ። *

11 «ታ ጋሶን ኣሳይ ኢንቴና ጫዪኮ፥ ጎዲኮኔ ኢታ ዮኦ ዎርዶራ ኢንቴ ቦላ ሃሳይኮ ኢንቴ ኣንጄቲዳይታ። * 12 ኢንቴ ሳሎን ዴማና ዋጋይ ኬሂ ጊታ ጊዲዳ ጊሻስ ኡፋይሳን ጉፒቴ። ኢንቴፌ ሲንꬃን ዲዛ ናቤታካ ሄሳꬆ ጎዲዳ። *

ማጺኔኔ ፖኦ ሌሚሶ

(ማር 9፡50፤ ሉቃ 14፡34-35)

13 «ኢንቴ ሃ ቢታ ኣሳስ ማጺኔ ማላ። ማጺኔይ ባ ማልኦቴꬃ ዬዲዛ ጊዲኮ ጌዴ ካሬ ዬጌቲዲ ዬꬌቴꬃፌ ኣቲን ዛሪዲ ዴማናስ ዳንዳይዜ?* 14 ኢንቴ ኣላሜስ ፖኦ። ዙማ ቦላ ዲዛ ካታማያ ቆቴታናስ ዳንዳያኩ። * 15 ኣሲ ጾምፔ ኦይꬂዲ ኬꬃን ዲዛ ኣሳ ኩሜꬃስ ፖኣና ማላ ꬎቃሶሆን ዎꬄስ ኣቲን ጌማሶሆን ዎꬂ ኤሬና። * 16 ሄሳꬆካ ኣሳይ ኢንቴ ሎኦ ኦሶ ቤኢዲ ሳሎን ዲዛ ኢንቴ ኣዋ ቦንቻና ማላ ኢንቴ ፖኦይ ኣሳ ሲንꬃን ፖኦ። *

ሙሴ ዎጋ ጊሻስ

17 «ታኒ ሙሴ ዎጋኔ ናቤታ ቃላ ሻራና ዪዳ ኢንቴስ ሚሳቶፖ፤ ፖላናስ ያዲስ ኣቲን ሻራናስ ያቤኬ። 18 ታ ኢንቴስ ቱሙ ጋይስ፥ ሳሎይኔ ሳኣይ ኣꬋና ጋካናስ ሙሴ ዎጋይ ዉሪ ፖሌታና ኣቲን ዎጋፔ ኢሲ ፒዳሌይካ ዎይኮ ቄሪናካ ሻሬቱኩ። * 19 ሄሳ ጊሻስ ኦኒካ ሃ ኣዛዞታፔ ጉጺዛሮ ጊዲኮካ ኦꬆንታ ዬጊ ኣꬊኮ፥ ሃንኮይታካ ዬꬊ ኣꬋና ማላ ታማርሲኮ ሳሎ ካዎቴꬃን ሄሳዴይ ጉꬅ ጌቴቲ ጼይጌታና፤ ጊዶ ኣቲን ሃይታ ኣዛዞታ ኦꬂ ፖሊሼ ሃንኮይታ ፖላና ማላ ታማርሲኮ ሄሳዴይ ሳሎ ካዎቴꬃን ጊታ ጌቴታና። 20 ታ ኢንቴስ ጋይስ፥ ኢንቴ ጺሎቴꬂ ፋርሳዌታፔኔ ሙሴ ዎጋ ታማርሲዛይታ ጺሎቴꬃፌ ኣꬎንታ ኣጊኮ ሳሎ ካዎቴꬅ ጌላና ዳንዳዬኬታ።

ኣስ ዎꬋናስ ቤሴና

21 «ካሴ ኣሳታስ፥ ‹ዎꬎፓ፤ ዎꬊዳዴ ቦላ ፒርዴታና› ጌቴቲዳይሳ ኢንቴ ሲዪዴታ። * 22 ታ ቃሴ ኢንቴስ ጊዛይ ባ ኢሻ ቦላ ኦጌይ ባይንዳ ሃንቄቲዛዴ ቦላ ፒርዴታና፤ ኦኒካ ባ ኢሻ፥ ‹ናፓይ› ጊዛዴይ ዱላታ ሲንꬃን ኦይሼታና። ‹ኤያይ› ጊዛዴ ጋናሜ ታማ ፒርዳይ ናጌስ። 23 ሄሳ ጊሻስ ኔኒ ያርሾ ሺሺዛሶን ጾሳስ ያርሻና ጊሺን ኔ ኢሻይ ኔ ቦላ ሚሼቲዳዚ ኔስ ቆፌቲኮ፥ 24 ኔ ያርሺዛይሳ ሄን ያርሺዛሶን ኣጋዳ ኮይሮ ባዳ ኔ ኢሻራ ጊጋ፤ ሄሳፌ ጉዬ ሲማዳ ኔ ያርሾዛ ጾሳስ ሺሻ።

25 «ኔና ሞቲዳ ኔ ሞርኬይ ኔ ቦላ ፒርዲሶንታ ማላ፥ ፒርዲዛ ዳናይ ቃቺዛይሳስ ኔና ኣꬂ ኢሞንታ ማላ፥ ቃሾ ኬꬃን ኔ ዎꬎንታ ማላ ቡሮ ኦጌ ቦላ ዳሼ ኔ ሞርኬራ ኤሌላ ጊጋይቻ። 26 ታ ኔስ ቱሙ ጋይስ፤ ኢዚ ፒርዲሲ ዉርሲዳ ጊዲኮ ዉርሴꬃ ሳንቲዮ ቃንጻና ጋካናስ ቃሾፔ ኔኒ ቢርሼታካ።

ላይማታናስ ቤሴና

27 « ‹ላይማቶፓ› ጊዛይሳ ኢንቴ ሲዪዴታ። * 28 ታኒ ጊዲኮ ኢንቴና ሂዝጋይስ፤ ማጫስ ኣሞ ኣይፌራ ጼሊዳዴይ ዉሪ ባ ዎዚናን ኢዚራ ላይማቲዴስ። 29 ናጋራ ኦꬃናስ ኔ ኡሻቻ ኣይፌይ ኔስ ጋሶ ጊዲኮ ኔፔ ኬሳ ዎራ ዬጋ፤ ኔ ኣሳቴꬃይ ኩሜꬅ ጌዴ ጋናሜ ታማን ዬጌታናፔ ኔ ኣሳቴꬃፌ ኢሲና ፓጪኮ ሎኦ። 30 ኔ ኡሻቻ ኩሼይ ናጋራ ኦሶስ ጋሶ ጊዲኮ ኔፔ ቃንጻ ዲጋ፤ ኔ ኣሳቴꬃይ ኩሜꬅ ጋናሜን ዬጌታናይሳፌ ኔ ኣሳቴꬃፌ ኢሲ ቢሊቴይ ኔስ ፓጬ ጊዲኮ ሎኦ።

31 « ‹ማቾ ኣንጂ ዬዲዛዴይ ፒርማ ዋራቃታ ኢዚስ ኢማና ቤሴስ› ጌቴቲዴስ። * 32 ታኒ ቃሴ ኢንቴና ሂዝጋይስ፥ ሃራ ኣሳራ ላይማቲሺን ቤኦንታ ዲሼ ባ ማቾ ኣንጂዛዴይ ዉሪ ኢዛ ላይማታና ማላ ኦꬄስ። ሄሳꬆካ ኣንጄቲዳሮ ኤኪዛዴይካ ላይማቲዳ ማላ ቆዴቴስ። *

ጫቆ ጊሻስ

33 «ካሴ ኣሳታስ፥ ‹ዎርዶ ጫቆፋ፤ ጾሳ ሲንꬃን ኔ ጫቂዳይሳ ናጋ› ጌቴቲዳይሳ ኢንቴ ሲዪዴታ። * 34 ታ ቃሴ ኢንቴና ኣይኮካ ጫቆፍቴ ጋይስ፤ ሳሎይ ጾሳስ ኡቲዛ ኣራታ ጊዲዳ ጊሻስ ሳሎን ጫቆፍቴ። * 35 ቢታይ ጾሳ ቶሆይ ዬꬊዛሶ ጊዲዳ ጊሻስ ቢታንካ ጫቆፍቴ። ዎጋ ካዎ ካታማ ጊዲዳ ጊሻስ ዬሩሳላሜንካ ጫቆፍቴ። * 36 ኢንቴ ሁኤንካ ጫቆፍቴ፤ ኢንቴ ሁኤ ቢናናፔ ኢሲኔዮካ ቦꬅ ዎይኮ ካሬꬅ ሂስታናስ ዳንዳዬኬታ። 37 ሄሳ ጊሻስ ኢንቴ ኢንቴ ጊዶን ሃሳዬቲሺን ኢንቴ ሃሳያይ፥ ‹ኤ› ጋናዝ ጊዲኮ፥ ‹ኤ› ጊቴ፤ ‹ኣካይ› ጋናዝ ጊዲኮ፥ ‹ኣካይ› ጊቴ፤ ሄሳፌ ሃራይ ዉሪ ኢታ ኣሳፔ ዪዛዛ።

ሃሎ ኬሶ ጊሻስ

(ሉቃ 6፡29-30)

38 « ‹ኣይፌ ጊሻስ ኣይፌ፥ ኣች ጊሻስ ኣች› ጌቴቲዳይሳ ኢንቴ ሲዪዴታ። * 39 ታ ቃሴ ኢንቴስ ጊዛይ ኢታ ኦꬂዳዴራ ኤቄቶፍቴ፤ ጊዶ ኣቲን ኔስ ኡሻቻ ሻጋላ ባቂዛዴስ ሃንኮይሳካ ዩሻ ቤሳ። 40 ኢሲ ኣሲ ኔኒ ጋርሳራ ማይኢዳይሳ ኔፔ ኤካናስ ኔና ሞቲኮ ቦላራ ማይኢዳይሳካ ጉጃዳ ኢዛስ ኢማ። 41 ኢሲ ኣሲ ኔና ኢሲ ሳቴ ኦጌ ኔ ባና ማላ ዎልቃꬂኮ ኢሲፌ ናምኡ ዳኮ ጊዳና ኦጌ ኢዛራ ባ። 42 ኔና ዎሲዛዴስ ኢማ፤ ኔፔ ታልኤ ኤካናስ ኮይዛዴስ ዞኮ ዛሮፓ።

43 « ‹ኔ ላጌ ሲቃ፤ ኔ ሞርኬ ኢጻ› ጌቴቲዳይሳ ሲዪዴታ። 44 ታ ቃሴ ኢንቴና ኢንቴ ሞርኬታ ዶሲቴ፤ ኢንቴና ጎዲዛይታስ ዎሲቴ ጋይስ። 45 ኢንቴ ሄሳꬆ ኦꬂኮ ኢንቴ ሳሎ ኣዋስ ናይታ ጊዳና። ኢዚ ኣርሼ ኢታታሲኔ ሎኦታስ ኢሲ ቦላ ጋꬂ ኢሜስ። ኢራካ ጺሎታሲኔ ናጋራንቻታስ ኢሲ ቦላ ቡኪሴስ። 46 ኢንቴና ዶሲዛይታ ጻላ ኢንቴ ዶሲኮ ኢንቴስ ኣዛ ጎኣይ ዲዜ? ቃራጻ ቃንጺሲዛይቲ ሄሳꬆ ኦꬄቴኔ? 47 ኢንቴ ኢሻታ ጻላ ኢንቴ ሳሮቲኮ ሃንኮይታፔ ኣዛን ሎኤቲ? ኣማኖንታይቲካ ሄሳꬆ ኦꬄቴስ። 48 ሄሳ ጊሻስ ኢንቴ ሳሎ ኣዋይ ዎሶይ ባይንዳይታስ ጊዲዳ ማላ ኢንቴካ ዎሶይ ባይንዳዴ ጊዲቴ። *

6

ማንቆስ ማዶ ኢሞ

1 «ኣሲ ኢንቴና ቤያና ማላ ኣሳ ሲንꬃን ሎኦ ኦꬆንታ ማላ ናጌቲቴ፤ ሄሳꬆ ኦꬂኮ ኢንቴ ሳሎ ኣዋፔ ጎኣ ዴሜኬታ። * 2 ኢንቴ ማንቆታስ ማዶ ኢሚዛ ዎዴ ኣሲ ታና ቤዮ ጊዲ ኣሳ ሲንꬃን ቦንቼታናስ ኦጌኒኔ ኣይሁዳ ዎሳ ኬꬃን ጹሩምባ ፑኒሲዛ ቆꬌፔ ቆሞን ሃኒዛይታꬆ ኦꬆፍቴ። ታ ኢንቴስ ቱሙ ጋይስ፤ ኢስቲ ባ ዋጋ ኡባ ሃን ኤኪዳ። 3 ኢንቴ ማንቆታስ ኢሚሺን ኡሻቻ ኩሼይ ኦꬂዛ ሃዲርሳ ኩሼይ ኤሮፖ። 4 ኢንቴ ኢሞይ ጌማን ጊዶ፤ ቆታን ኦሴቲዳይሳ ቤኢዛ ኢንቴ ኣዋይካ ኢንቴ ዋጋ ኢንቴስ ኢማና።

ዎሳ ጊሻስ

(ሉቃ 11፡2-4)

5 «ኢንቴ ዎሲሼ ቆꬌፔ ቆሞን ሃኒዛይታ ማላ ሃኖፒቴ፤ ኢስቲ ኣሲ ቤያና ማላ ኣይሁዳ ዎሳ ኬꬃታኒኔ ኦይዱ ኦጌ ቦላ ኤቂዲ ዎሳናስ ዶሴቴስ። ታ ኢንቴስ ቱሙ ጋይስ፤ ኢስቲ ኩሜꬃ ዋጋ ኤኪቺዳ። * 6 ኔኒ ዎሳና ጌሊዛ ኔ ኪፊሌ ጌላ፤ ካሬካ ኔ ቦላ ጎርዳዳ ጌማን ዲዛ ኔ ኣዋኮ ዎሳ። ጌማን ኦሴቲዳይሳ ቤኢዛ ኔ ኣዋይ ኔ ኦሶ ማላ ኔስ ኢማና።

7 «ኣማኖንታ ኣሳይ ኢሲ ቃላ ዛሪ ዛሪ ዎሲኮ ኢስታስ ሲዬቲዛ ሚሳቲን ኢስቲ ዛሪ ዛሪ ጊዛይሳꬆ ኢንቴካ ዎሲሼ ኢሲ ቃላ ዛሪ ዛሪ ጎፒቴ። 8 ጊዶ ኣቲን ኢንቴ ኣዋይ ኢንቴ ዎሳናፔ ካሴቲዲ ኢንቴስ ኣዚ ኮሺዛኮ ኤሪዛ ጊሻስ ኢንቴ ኢስታ ሚሳቶፒቴ። 9 ኢንቴ ዎሲሼ፥

« ‹ሳሎን ዲዛ ኑ ኣዋዉ!

ኔ ሱንꬂ ኣንጄቶ።

10 ኔ ካዎቴꬂ ሃ ዮ፤

ኔ ሼኔይ ሳሎን ጊዲዳ ማላ

ሳኣንካ ሃኖ።

11 ሃቺስ ጊዲዛ ካꬅ

ኑስ ሃች ኢማ።

12 ኑ ኑና ቆሂዳይታስ

ኣቶ ጊዛ ማላ

ኔካ ኑ ቆሆ ኑስ ኣቶ ጋ።

13 ኢታፔ ኑና ኣሻ ኣቲን

ኑና ፓጬን ጌልꬆፋ፤

ቦንቾይ ሜሪፔ

ሜርና ጋካናስ ኔይሳ።

ኣሚን› ጊ ዎሲቴ።

14 «ኢንቴ ኢንቴና ቆሂዳይታስ ኣቶ ጊኮ ኢንቴ ሳሎ ኣዋይካ ኢንቴስ ኣቶ ጋና። 15 ቃሴ ኢንቴ ኣሳ ናጋራ ኣቶ ጎንታ ኢጺኮ ኢንቴ ኣዋይካ ኢንቴ ናጋራ ኣቶ ጌና።

ጾማ ጊሻስ

16 «ኢንቴ ጾማ ጾሚሼ ቆꬌፔ ቆሞን ጾሚዛይታꬆ ሹሎፍቴ። ኢስቲ ባ ጾሚዛይሳ ኣሲ ኤራና ማላ ባ ኣይፌሶ ኢሴቴስ። ታ ቱሙ ጋይስ፤ ሄሳꬆ ኦꬂዛይቲ ባ ዋጋ ኩሜꬅ ኤኪቺዳ። 17 ኔኒ ጾማ ጾማሼ ኔ ኣይፌሶ ሜጬታ፥ ኔ ሁኤ ቲዬታ። 18 ሄሳꬆ ኔ ጾሚኮ ጌማን ዲዛ ኔ ኣዋይ ጻላላ ኤሪዛዚኔ ኣሲ ኦኒካ ኤሮንታ ቆታን ጊዳና። ቆታን ኦሴቲዳይሳ ቤኢዛ ኔ ኣዋይካ ኔ ዋጋ ኔስ ኢማና።

ሳሎን ዲዛ ሃሮ

(ሉቃ 12፡33-34)

19 «ቢላይ ሚዛሶን ቡቂዲኔ ሺይዲ ሞሬቲዛሶን፥ ካይሶይ ቦኪዲ ካይሳናስ ዳንዳይዛሶን፥ ሃ ቢታ ቦላ ኢንቴስ ሚሽ ሺሾፍቴ። * 20 ጊዶ ኣቲን ቢላይ ማናስ፥ ቡቂዲ ዎይኮ ሺይዲ ሞሬቶንታሶን፥ ካይሶይ ቦኪ ኤካና ዳንዳዮንታሶን ሄን ሳሎን ኢንቴስ ሚሽ ሺሺቴ። 21 ኔ ሚሻይ ዲዛሶን ኔ ዎዚናይ ሄን ዴስ።

22 «ኣይፌይ ኣሳቴꬃስ ፖኦ፤ ሄሳ ጊሻስ ኔ ኣይፌይ ፓጻ ጊዲኮ፥ ኔ ኩሜꬃ ኣሳቴꬃይካ ፖኦ ጊዳና። 23 ኔ ኣይፌይ ሃርጋንቻ ጊዲኮ፥ ኔ ኩሜꬃ ኣሳቴꬃይካ ꬉማ ጻላ ጊዳና። ሂስቲኮ ኔናን ዲዛ ፖኦይ ꬉማ ጊዲኮ፥ ቃሴ ꬉማይ ዋኒዳ ጊርዲ ጊዳ ꬉማ ጊዳንዴ?

24 «ኢሲ ኣሲ ናምኡ ጎዳስ ኦꬃና ዳንዳዬና። ኢሳ ኢጺዲ ናምኣንꬆዛ ዶሳና፤ ዎይኮ ኢሳ ቦንቺዲ ናምኣንꬆዛ ሌቃና፤ ጾሳሲኔ ሚሻስ ናምኣታስ ጋꬂ ኦꬃናስ ዳንዳዬቴና።

ዳሮ ቆፖፍቴ

25 «ሄሳ ጊሻስ ታ ኢንቴና ኢንቴ ዱሳ ጊሻስ፥ ‹ኣይ ሚኖ? ኣይ ኡዪኖ? ኣይ ማይኢኖ?› ጊዲ ሂርጎፍቴ ጋይስ። ሼምፖይ ቁማፔ፥ ኣሾይ ማይኦፌ ኣꬌኔ? 26 ኣኔ ሳሎ ካፎታ ጼሊቴ! ዜሬቴና፤ ማጼቴና፤ ዲኤን ቆሌቴና፤ ጊዶ ኣቲን ኢንቴ ሳሎ ኣዋይ ኢስታ ሚዜስ። ኢንቴ ኢስታፌ ኬሂ ኣꬌኬቲ? 27 ኣኔ ኢንቴፌ ዳሮ ዋዬቲዲ ባስ ኢሜቲዳ ላይꬃ ቦላ ሃራ ኢሲ ጋላስ ጉጃና ዳንዳይዛ ኣሲ ዲዜ?*

28 «ቃሴ ማይኦ ጊሻስ ኣዛስ ሂርጌቲ? ኣኔ ጮ ዴምባን ዲዛ ጪሻታ ጼሊቴ፤ ዳቡሬቴና ዎይኮ ሱቄቴና። 29 ሄሳ ጊሻስ ታ ኢንቴና ጊዛይ ሃራይ ኣቶሺን ካዎ ሶሎሞኔይካ ባ ቦንቾራ ሃ ጪሻታፔ ኢሲኔይ ማላ ሎኦ ማይኢቤና። 30 ኢንቴኖ ፓጬ ኣማኖይ ዲዛይቶ! ሃች ኣሳ ኣይፌን ቤቲዲ ዎንቶ ታማን ዎꬋና ማታ ሃይሳꬆ ማይዚዛ ጾሲ ኢንቴና ሄሳፌ ሎኤꬂ ኣꬂ ማይዛናስ ዳንዳዬኔ? 31 ሄሳ ጊሻስ ኑ ኣይ ማኔ? ኣይ ኡያኔ? ኣይ ማይኣኔ? ጊዲ ሂርጎፍቴ። 32 ሃንኮ ኣማኖንታ ኣሳይ ሃይሳ ዴማናስ ዳሮ ቆፔስ። ሃይሲ ዉሪ ኢንቴስ ኮሺዛይሳ ኢንቴ ሳሎ ኣዋይ ኤሬስ። 33 ሃራፔ ሲንꬃቲዲ ጾሳ ካዎቴꬃ ጺሎቴꬅ ኮዪቴ፤ ሃይቲ ዉሪ ኢንቴስ ጉጄታና። 34 ሄሳ ጊሻስ ዎንቶስ ኬሂ ቆፖፍቴ፤ ዎንቶ ሜቶይ ዎንቶስ ኣቆ፤ ኢሲ ኢሲ ጋላሳይ ባስ ባስ ጊዲዛ ሜቶራ ዴስ።

7

ሃራ ኣሳ ቦላ ፒርዳናስ ኮሼና

(ሉቃ 6፡37-42)

1 «ኢንቴ ቦላ ፒርዴቶንታ ማላ ሃራ ኣሳ ቦላ ፒርዶፍቴ። 2 ኢንቴ ፒርዲዳ ማላ ኢንቴ ቦላካ ፒርዴታና። ኢንቴ ማኪዳ ሚሻራ ኢንቴስ ማኬታና። * 3 ኔ ኣይፌን ዲዛ ጊታ ሚꬃ ቤኦንታ ዳሼ ኔ ኢሻ ኣይፌን ዲዛ ቄሪ ቡራ ኣዛስ ጼላይ? 4 ኔ ኣይፌን ጊታ ሚꬂ ዲሺን ኔ ኢሻ፥ ‹ኣኔ ታ ኔ ኣይፌፔ ቄሪ ቡራዮ ኬሳይስ› ጋናስ ዋና ዳንዳያይ? 5 ኔኖ ቆꬌፔ ቆሞን ሃኒዛይሶ ካሴታዳ ኔ ኣይፌን ዲዛ ጊታ ሚꬃ ኬሳይቻ። ሄሳፌ ጉዬ ኔ ኢሻ ኣይፌን ዲዛ ቡራ ኬሳናስ ሎኤꬃ ጼላንዳሳ። 6 ባ ቶሆን ዬꬎንታ ማላኔ ሲሚዲ ኢንቴና ሳጺ ዳኬሬꬆንታ ማላ ኣንጄቲዳይሳ ካናታ ሲንꬃን ዬጎፍቴ፤ ቃሴ ኢንቴ ዎርቃካ ጉዱንꬃታ ሲንꬃን ዬጎፍቴ።

ዎሲቴ፥ ኮዪቴ፥ ቆጺቴ

(ሉቃ 11፡9-13)

7 «ዎሲቴ ኢንቴስ ኢሜታና፤ ኮዪቴ ኢንቴ ዴማና፤ ካሬ ቆጺቴ ኢንቴስ ዶዬታና። 8 ዎሲዳ ኡባስ ኢሜታና፤ ኮይዛ ኣሲ ዴማና፤ ቆጺዛዴስ ካሬይ ዶዬታና። 9 ኢንቴ ጊዶፌ ኢሳዴስ ናይ ኡኬꬅ ዎሲኮ ሹች ኢሚዛ ኣዋይ ዳንዴ? 10 ዎይኮ ሞሌ ዎሲኮ ሾሽ ኢሚዛዴይ ዳንዴ? 11 ሂስቲን ኢንቴ ኢታታ ጊዲ ኡቲዲ ኢንቴ ናይታስ ሎኦ ሚሽ ኢሞ ኤሪዛይታ ጊዲኮ ኢንቴ ሳሎ ኣዋይ ኢዛ ዎሲዛይታስ ዋኒዲ ኣꬊዛ ሎኦ ሚሽ ኢሜኔ? 12 ሄሳ ጊሻስ ሃራ ኣሲ ኢንቴስ ኦꬃና ማላ ኢንቴ ኮይዛይሳ፥ ኢንቴካ ሃራታስ ኦꬂቴ። ሙሴ ዎጋይኔ ናቤቲ ጊዛይሲ ሃይሳ። *

ኣሆ ፔንጌኔ ጹንꬃ ፔንጌ

(ሉቃ 13፡24)

13 «ጹንꬃ ፔንጌራ ጌሊቴ፤ ꬋዮሶ ኤፊዛ ኦጌይ ጊታ፤ ፔንጌይካ ኣሆ፤ ዳሮ ኣሳይ ሄ ፔንጌዛራ ጌሌስ። 14 ዴኦስ ጋꬂዛ ኦጌይ ጊዲኮ ጹንꬃ፤ ፔንጌይካ ጹንꬃ፤ ጌላናይቲካ ጉꬃታ ጻላ።

ዎርዶ ናቤታ

(ሉቃ 6፡43-44)

15 «ኢስታስ ጊዶ ባጋይ ካና ሱይቴ * ማላ ጊዲ ኡቲዲኔ ዶርሳ ኢቴ ማይኢ ጌሊዲ ኢንቴ ጊዶን ኦꬂዛ ዎርዶ ናቤታፔ ናጌቲቴ። 16 ኢንቴ ኢስታ፥ ኢስታ ኦሶን ኤራንዴታ። ኣጉንꬃ ዎራፔ ዎይኔይ፥ ኪንዲቾ ኣጉንꬃፌ ባላሴ ኣይፌይ ማጼቲዜ? 17 ሄሳꬆካ ሎኦ ሚꬂ ዉሪ ሎኦ ኣይፌስ፤ ኢታ ሚꬂካ ኢታ ኣይፌ ኣይፌስ። 18 ሎኦ ሚꬂ ኢታ ኣይፌ ኣይፋናስ ዳንዳዮንታይሳ ማላ ኢታ ሚꬂ ሎኦ ኣይፌ ኣይፋናስ ዳንዳዬና። 19 ሎኦ ኣይፌ ኣይፎንታ ሚꬂ ዉሪካ ቃንጼታናኔ ታማን ዬጌታና። * 20 ሄሳ ጊሻስ ኢንቴ ኢስታ ኢስቲ ኣይፊዛ ኣይፌን ሻኪ ኤራና። *

21 «ሳሎን ዲዛ ታ ኣዋ ሼኔ ፖሎንታ ዲሼ ታና፥ ‹ጎዶ! ጎዶ!› ጊዛይ ዉሪ ሳሎ ካዎቴꬅ ጌሌና። 22 ሄ ጋላስ ዳሮቲ፥ ‹ጎዶ! ጎዶ! ኑኒ ኔ ሱንꬃን ቲንቢቴ ዮቲቤኮኒ? ኔ ሱንꬃን ዳይዳንꬅ ኬሲቤኮኒ? ኔ ሱንꬃን ዳሮ ማላታ ኦꬂቤኮኒ?› ጋና። 23 ሄ ዎዴ ታ ኢስታስ፥ ‹ታ ኢንቴና ሙሌካ ኤሪኬ! ኢንቴ ኢታቲ ታፔ ሃኪቴ› ጋዳ ቆንጬራ ታ ኢስታስ ዮታና።

ኬꬄ ኬጺዛ ኤራኔ ኤያ ኣሳ ሌሚሶ

(ሉቃ 6፡47-49)

24 «ሂስቲኮ ሃይሳ ታ ቃላ ሲዪዲ ኦሶን ፔይሺዛዴይ ባ ኬꬄ ዛላ ቦላ ኬጺዛዴ ሚሳቴስ። 25 ዴጾ ኢራይ ቡኪን ሃሮይካ ሃሮቲዴስ፤ ጫርኮይካ ጫርኪዴስ፤ ኬꬃካ ሱጊዴስ ሺን ዛላ ቦላ ኬጼቲዳ ጊሻስ ኩንዲቤና።

26 «ሃይሳ ታ ቃላ ሲዪዲ ኦꬆንታዴይ ጊዲኮ ባ ኬꬄ ኣጬ ቦላ ኬጺዳ ኤያ ኣሳ ማላ። 27 ዴጾ ኢራይ ቡኪን ሃሮይካ ሃሮቲዴስ፤ ጫርኮይካ ጫርኪዴስ፤ ሄ ኬꬃካ ሱጊዴስ፤ ኬꬃይካ ኢታ ኩንዴꬅ ኩንዲዴስ» ጊዴስ። 28 ዬሱሲ ታማርሲ ዉርሲን ኣሳይ ኢዛ ቲሚርቴዛን ማላሌቲዴስ። 29 ጋሶይካ ሙሴ ዎጋ ታማርሲዛይታ ማላ ጊዶንታ ኢዚ ጎዳቴꬂ ዲዛ ኣሳ ማላ ታማርሲዴስ።

8

ዬሱሲ ኢንቺራቻ ሃርጌይ ኦይኪዳ ኣዴዛ ፓꬂዴስ

(ሉቃ 6፡37፥41-42)

1 ዬሱሲ ዙማ ቦላፌ ዎꬊን ዳሮ ዴሬይ ኢዛ ካሊዴስ። 2 ኢሲ ኢንቺራቻ * ሃርጌይ ዲዛዴይ ዬሱሳኮ ሺቂዲ ኢዛ ሲንꬃን ጉልባቲዲ፥ «ጎዶ! ኔ ኮይኮ ታና ፓꬃናስ ዳንዳያሳ» ጊዴስ። 3 ዬሱሲ ባ ኩሼ ዬዲዲ፥ «ታ ዶሳዲስ፤ ፓጻ!» ጊን ኣዴዚ ሄ ሃርጌዛፔ ሄራካ ፓጺዴስ። 4 ቃሴካ ዬሱሲ ኣዴዛ፥ «ኔ ፓጺዳይሳ ኦናስካ ዮቶፓ፤ ጊዶ ኣቲን ባዳ ኔና ቄሴስ ቤሳ። ኢስቲ ኣዛዚዳ ያርሾዛ ጋꬃ፤ ሄሲካ ኢስታስ ማርካ ጊዳና» ጊዴስ።

ዬሱሲ ማቶ ሃላቃዛ ኣሽካራ ፓꬂዴስ

(ሉቃ 7፡1-10)

5 ዬሱሲ ቂፊርናሆሜ ጋኪዳ ማላ ማቶ ሃላቃይ ኢዛኮ ሺቂዲ ኢዛ ሂዝጊ ዎሲዴስ። 6 «ጎዶ! ታ ኣሽካራይ ኬሂ ሳኬቲዲ ኬꬃን ኢቺ ዴስ» ጊዴስ።

7 ዬሱሲካ ኢዛስ፥ «ታ ባዳ ፓꬃና» ጊዴስ። 8 ማቶ ሃላቃዚ ኢዛስ ዛሪዲ፥ «ታ ኔና ታ ኬꬄ ጌልꬃናስ ቤሲዛዴ ጊዲኬ፤ ጊዶ ኣቲን ኔ ሃን ዳዳ ኢሲ ቃላ ጻላ ጊኮ ታ ኣሽካራይ ፓጻና። 9 ታስካ ታና ኣዛዚዛ ሃላቃቲ ታፔ ቦላራ ዴቴስ፤ ቃሴካ ታስ ኣዛዜቲዛ ዎታዳራቲ ታፔ ጋርሳራ ዴቴስ፤ ኢስታፌ ኢሳ፥ ‹ባ!› ጊኮ ቤስ፤ ቃሴ ኢሳ፥ ‹ሃ ያ!› ጊኮ ዬስ፤ ታኒ ታ ኣሽካራዛ፥ ‹ሄሳ ኦꬃ!› ጊኮ ኦꬄስ» ጊዴስ።

10 ዬሱሲ ኢዛ ዛሮዛን ማላሌቲዲ ባና ካሊዛይታስ፥ «ታ ኢንቴስ ቱሙ ጋይስ፤ ሃራይ ኣቶሺን ኢስራኤሌ ኣሳ ጋርሳን ሃይሳ ማላ ኣማኖይ ዲዛዴ ኢሳዴካ ዴማቤኬ። 11 ታ ኢንቴስ ዮታይስ፤ ዳሮቲ ኣርሼይ ሞኪዛ ባጋፌኔ ዉሊዛ ባጋፌ ያና። ሳሎ ካዎቴꬃ ማዳን ኣብራሃሜንታራ ዪሳቃንታራኔ ያቆቤንታራ ኢሲፌ ኡታና። * 12 ሳሎ ካዎቴꬂ ኢስታስ ጊዳና ቤሲዛ ኣሳቲ ሄን ካሬ ꬉማን ዬጌታና። ሄንካ ዬሆኔ ኣቻ ጋርጬች ጊዳና» ጊዴስ። * 13 ዬሱሲካ ማቶ ሃላቃዛስ፥ «ባ! ኔ ኣማኖ ማላ ኔስ ሃኖ» ጊዴስ፤ ኣሽካራዚ ሄራካ ፓጺዴስ።

ዬሱሲ ዳሮታ ፓꬂዴስ

(ማር 1፡29-34፤ ሉቃ 4፡38-41)

14 ዬሱሲካ ቡሮ ጴጽሮሳ ኬꬄ ጌሊሺን ጴጽሮሳ ቦሎቴያ ሚሾ ሃርጌ ሳኬታዳ ኢቺዳሮ ቤዪዴስ። 15 ኢዚ ኩሼ ዬሱሲ ቦቺን ሚሾ ሃርጌዚ ኣጊዴስ። ኢዛካ ዴንዳዳ ዬሱሳ ሞካዱስ።

16 ሄ ጋላሳ ኦማርስ ዳይዳንꬂ ኦይኪዳ ዳሮ ኣሳታ ዬሱሳኮ ኤሂዳ። ኢዚካ ቱና ኣያናታ ባ ቃላራ ኢስታፌ ኬሲዴስ፤ ሃርጋንቻታ ኡባካ ፓꬂዴስ። 17 ኢሳያሲ፥ «ኢዚ ኑ ሃርጌ ኤኪዴስ፤ ኑ ሳኮካ ቶኪዴስ» ጊዳ ቃላይ ሃይሳን ፖሌቲዴስ።

18 ዳሮ ኣሳይ ኢዛ ጊዶꬂዳይሳ ቢዪዲ ዬሱሲ ኣሳ ኣባፌ ሄ ፒንꬅ ፒናና ማላ ኣዛዚዴስ። 19 ሄ ዎዴ ኢሲ ኣይሁዳ ኣማኖ ታማርሲዛዴይ ኢዛኮ ሺቂዲ፥ «ኣስታማሬ! ኔ ቢዛሶ ኣዋካ ታ ኔና ካላና» ጊዴስ።

20 ዬሱሲካ ኢዛስ ዛሪዲ፥ «ዎራካናታስ ኦላይ ዴስ፤ ሳሎ ካፎታስ ኬꬂ ዴስ፤ ታስ ኣሳ ናስ ጊዲኮ ሁኤ ጌልꬂዛሶይካ ዴና» ጊዴስ።

21 ኢዛ ካሊዛ ኢሲ ሃራ ኣሲ ቃሴ፥ «ጎዶ! ኮይሮ ባዳ ታ ኣዋ ሞጎ?»† ጊዴስ። 22 ኢዚ ቃሴ፥ «ሃይቂዳይቲ ባ ሃይቄꬅ ሞጌቶ፤ ኔኒ ጊዲኮ ታና ካላ» ጊዴስ።

ዬሱሲ ኣባ ዳምባላ ጮኡ ሂስቲዴስ

(ማር 4፡35-41፤ ሉቃ 8፡22-25)

23 ሄሳፌ ጉዬ ዬሱሲካ ዎጎሎን ጌሊን ኢዛ ካሊዛይቲካ ኢዛራ ኢሲፌ ቢዳ። 24 ቆፖንታ ኣባ ጊዶን ዳምባላይ ዴንዲዲ ዎጎሎዮ ሚታና ጋካናስ ኢስታ ዋዪሲዴስ። ሄሲ ዉሪ ሃኒሺን ዬሱሲ ꬊስኪዴስ። 25 ኢዛ ካሊዛይቲ ኢዛ ቤጎꬂዲ፥ «ጎዶ! ኑ ꬋዮስ፤ ኑና ኣሻ!» ጊዳ።

26 ዬሱሲካ ኢስታስ፥ «ኢንቴኖ ኣማኖይ ፓጪዳይቶ! ኣዛስ ሃይሳ ማላ ባቤቲ?» ጊዴስ። ሄሳፌ ዴንዲዲ ጫርኮዛኔ ኣባ ዳምባላ ኢዚ ሃንቂን ሄራካ ሲርጲ ጊዴስ።

27 ኢስቲካ፥ «ሃይሲ ኣባይኔ ጫርኮይካ ኢዛስ ኣዛዜቲዛዴይ ኢዚ ዋኒዳዴ?» ጊዲ ማላሌቲዳ።

ቱና ኣያናፔ ፓጺዳ ናምኡ ኣሳታ

(ማር 5፡1-20፤ ሉቃ 8፡26-39)

28 ኢዚ ኣባ ፒኒዲ ጌርጌሴኖኔ ጌቴቲዛ ዴሬ ጋኪዳ ማላ ዳይዳንꬂ ኦይኪዳ ናምኡ ኣስ ዳይቲ ባ ዲዛ ዱፎፔ ኬዚዲ ኢዛራ ጋጊዳ። ኣሲ ሄ ኦጌዛራ ኣꬋናስ ዳንዳዬቶንታ ማላ ኣሳስ ዳሮ ኬሂ ሜቶ ጊዲ ዴቴስ። 29 ኢስቲካ፥ «ጾሳ ናዉ! ኔስ ኑናራ ኣዛ ኢሲፌቴꬂ ዲዜ? ዎዴይ ጋኮንታ ዲሺን ኑና ጹጋና ያዲ?» ጊ ዋሲዳ።

30 ሄን ኢስታፌ ጉꬅ ሃኪዲ ዳሮ ጉዱንꬃ ዉዴይ ኢሲ ቦላ ሄሜቴስ። 31 ዳይዳንꬃቲ ዬሱሳ፥ «ኔ ኑና ኬሳና ጊዲኮ ሃይታን ዳሮ ጉዱንꬃታን ኑ ጌላና ማላ ኑስ ፒቃዴ ኢማ» ጊዲ ዎሲዳ። 32 ዬሱሲካ ኢስታ፥ «ቢቴ!» ጊዴስ። ዳይዳንꬃቲካ ኢስታፌ ኬዚዲ ጉዱንꬃታን ጌሊዳ። ጉዱንꬃቲ ዉሪካ ባ ዲዛሶ ኣፎራ ቢቻሪሼ ኣባን ጌሊዲ ሃꬃን ሚቴቲ ሃይቂዳ።

33 ጉዱንꬃ ሄሚዛይቲ ኤሌሊዲ ካታማይ ዲዛሶ ቢዲ ጉዱንꬃይ ሃኖይሳኔ ዳይዳንꬂ ኢስታ ኦይኪዳ ኣሳታ ቦላ ሃኒዳይሳ ኡባ ኣሳስ ዮቲዳ። 34 ካታማ ኣሳይ ዉሪ ዬሱሳራ ጋጋናስ ኬዚዴስ። ዬሱሳ ቤኢዲኔ ኢስታ ዴሬ ዬዲ ባና ማላ ኢዛ ዎሲዳ።

9

ጉንዳ ኣዴዛ ፓጾ

(ማር 2፡1-12፤ ሉቃ 5፡17-26)

1 ሄሳፌ ጉዬ ዬሱሲ ኣባ ቦላ ዎጎሎራ ፒኒዲ ካሴ ባ ዲዛ ካታማ ዪዴስ። 2 ሄን ኢሲ ጉንዳ ኣዴዛ፥ ኣሳይ ሃላራ * ቶኪዲ ዬሱሳኮ ኤሂዴስ። ዬሱሲካ ኢስታ ኣማኖ ቤኢዲ ጉንዳ ኣዴዛ፥ «ኣይኮይ ባ፤ ሃይሶ ናዞ! ኔ ናጋራይ ኣቶ ጌቴቲዴስ» ጊዴስ።

3 ሄ ዎዴ ሙሴ ዎጋ ታማርሲዛይቲ፥ «ሃይሲ ጾሳ ጫሻ» ጊዲ ባ ዎዚናን ቆፒዳ።

4 ዬሱሲ ኢስታ ቆፋ ኤሪዲ፥ «ኢንቴ ዎዚናን ኢታ ዮኦ ኣዛስ ቆፔቲ? 5 ‹ኔ ናጋራይ ኣቶ ጌቴቲዴስ› ጉሳፌኔ ‹ዴንዳዳ ባ!› ጉሳፌ ኣዋይሲ ካዉሼ? 6 ጊዶ ኣቲን ኣሳ ናስ ቢታ ቦላ ኣሴ ናጋራፔ ማራናስ ሼኔይ ዲዛይሳ ኤራና ማላሳ» ጊዲ ጉንዳ ኣዴዛ «ዴንዳ! ኔ ሃላ ኤካዳ ኔሶ ባ» ጊዴስ። 7 ጉንዳ ኣዴዚካ ዴንዲዲ ባሶ ቢዴስ። 8 ዴሬይካ ሄሳ ቤኢዲ ማላሌቴꬃኒኔ ባቦን ኩሚዲ ሃይሳ ማላ ጎዳቴꬅ ኣሳስ ኢሚዳ ጾሳ ጋላቲዴስ።

ዬሱሲ ማቶሳ ጼይጊዴስ

(ማር 2፡13-17፤ ሉቃ 5፡27-32)

9 ዬሱሲ ሄፔ ዴንዲዲ ቢሼ ኢሲ ማቶሳ ጌቴቲዛዴይ ቃራጻ ቃንጺሲዛሶን ኡቲዳይሳ ቤኢዲ፥ «ታና ካላ!» ጊን ዴንዲዲ ኢዛ ካሊዴስ።

10 ዬሱሲ ማቶሳሶን ማዳ ቦላ ዲሺን ዳሮ ቃራጻ ቃራጺዛይቲኔ ናጋራንቻቲ ኢዛኮ ዪዲ ኢዛራኔ ኢዛ ካሊዛይታራ ኢሲፌ ማናስ ኡቲዳ። 11 ፋርሳዌቲ ሄሳ ቢዪዲ ዬሱሳ ካሊዛይታ፥ «ኢንቴና ታማርሲዛይሲ ቃራጻ ቃንጺሲዛይታራኔ ናጋራንቻታራ ዋኒ ኢስታራ ኢሲፌ ካꬅ ሚዜ?» ጊ ኦይቺዳ።

12 ዬሱሲካ ኢስቲ ጊዛይሳ ሲዪዲ ኢስታስ፥ «ኣኪሜይ ኮሺዛይ ሳኬቲዳይታስ ኣቲን ሳኬቶንታ ፓጻታስ ጊዴና። 13 ሄሳ ጊሻስ፥ ‹ኢንቴ ቢዲ ያርሾ ጊዶንታ ማሮቴꬅ ዶሳይስ› ጊዛ ቃላ ቢርሼꬅ ታማርቴ። ናጋራንቻታ ጼይጋና ያዲስ ኣቲን ጺሎታ ጼይጋናስ ያቤኬ» ጊዴስ። *

ዬሱሳ ካሊዛይቲ ጾማ ጾሞንታ ጋሶ

(ማር 2፡18-22፤ ሉቃ 5፡33-39)

14 ጻማቂዛ ዮሃኒሳ ካሊዛይቲ ዬሱሳኮ ዪዲ፥ «ኑኒኔ ፋርሳዌቲ ጾሚሺን ኔና ካሊዛይቲ ኣዛስ ጾሜቴኔ?» ጊ ኦይቺዳ።

15 ዬሱሲ ኢስታስ፥ «ሚሺራ ላጌቲ ሚሺራዚ ኢስታራ ዲሺን ሙዞታና ቤሲዜ? ሚሺራይ ኢስታፌ ኤኬታና ዎዴይ ያና፤ ኢስቲ ሄ ዎዴ ጾማና።

16 «ጋልኣ ማይኦ ቦላ ኦራꬃ ዎሶ ዎꬂ ሲኪዛ ኣሲ ዴና። ጋልኣ ቦላ ኦራꬅ ዎꬂ ሲኪኮ ኦራꬃዚ ጋልኣዛ ፔꬌሬꬂዲ ዳኬꬅ ሃ ዳርሳና። 17 ኦኒካ ኦራꬃ ዎይኔ ኡሹ ጋልኣ ሉካሞን ጉጄና። ጉጂዛ ጊዲኮ ሉካሞዚ ꬉቃና፤ ዎይኔ ጫጄዚካ ጉካና፤ ሉካሞዚካ ጎኣይ ባይንዳዝ ጊዳና። ጊዶ ኣቲን ኦራꬃ ዎይኔ ጫጄይ ኦራꬃ ሉካሞዛን ጉጄቴስ። ሄሳ ማላራ ዎይኔ ጫጄዚኔ ሉካሞዚ ሎኦን ናጌቲዲ ጋምኤስ» ጊዴስ። †

ያኢሮሳ ናዮኔ ዬሱሳ ኣፋላ ማጫራ ቦቺዳ ማጫሳዮ

(ማር 5፡21-43፤ ሉቃ 8፡40-56)

18 ዬሱሲ ኣሳ ሃሳይሶን ዲሺን ኢሲ ሹሜይ ኢዛ ሲንꬃን ኩንዲዲ፥ «ታስ ና ዳራ ሃይቃና ጋዉስ። ኢዛ ፓጻ ዳና ማላ ያዳ ኔ ኩሼ ኢዚ ቦላ ዎꬃርኪ?» ጊን፥ 19 ዬሱሲ ዴንዲዲ ኢዛራ ቢዴስ፤ ዬሱሳ ካሊዛይቲካ ኢዛራ ቢዳ።

20 ታማኔ ናምኡ ላይꬅ ኩሜꬅ ኢዚፔ ሱꬂ ጉኪዛ ኢሲ ማጫሳያ ዬሱሳፔ ጉዬራ ያዳ ኢዛ ኣፋላ ማጫራ ቦቻዱስ። * 21 ኢዛ ሄሳ ኦꬂዳይ፥ «ኢዛ ኣፋላ ማጫራ ታ ቦቺዳኮ ፓጻና» ጊዛ ኣማኖይ ኢዚ ዎዚናን ዲዛ ጊሻስ ቦቻዱስ።

22 ዬሱሲካ ጉዬ ሲሚ ጼሊዲ ማጫሳዮ፥ «ኣይኮይ ባ፥ ታ ናዬ! ኔና ኔ ኣማኖይ ፓꬂዴስ» ጊን ማጫሳያ ሄራካ ፓጻ ጋዱስ።

23 ዬሱሲካ ሹሜዛ ሶ ማታ ጋኪሺን ዴሬይ ዛዬራኔ ዲንኬራ ዋሲሼ ዬኪዛይሳ ቤኢዲ፥ 24 «ኪቺቴ! ናያ ꬊስካዱስ ኣቲን ሃይቃቤኩ» ጊን ኢስቲ ኢዛ ቦላ ሚጪዳ። 25 ዴሬይ ዉሪ ኬꬃፌ ኬዚን ኢዚ ኬꬃ ጌሊዲ ናይ ኩሼ ኦይኪዴስ፤ ናያካ ዴንዳ ኤቃዱስ። 26 ኢዛ ጎባቴꬂ ሄ ዴሬ ኡባን ሴቴቲዴስ።

ዬሱሲ ቆቄታኔ ዶና ዱዴዛ ፓꬂዴስ

27 ዬሱሲካ ሄፔ ቢሺን ናምኡ ቆቄቲ፥ «ዳዊቴ ናዉ! ኑና ማራርኪ!» ጊዲ ዋሲሼ ኢዛ ጌዶ ካሊዳ።

28 ቆቄቲካ ዬሱሲ ጌሊዳ ኬꬃ ኢዛ ካሊዲ ጌሊዳ። ዬሱሲካ ኢስታስ፥ «ታ ኢንቴ ኣይፌ ፓꬃና ዳንዳይዛይሳ ኣማኔቲ?» ጊዲ ኦይቺዴስ። ኢስቲካ፥ «ኤ፥ ጎዶ!» ጊዳ።

29 ሄሳፌ ጉዬ ዬሱሲ ኢስታ ኣይፌ ቦቺዲ፥ «ኢንቴ ኣማኖ ማላ ኢንቴስ ሃኖ!» ጊዴስ። 30 ኢስታ ኣይፌይካ ጼሊዴስ። ዬሱሲካ፥ «ሃይሳ ኦኒካ ኤሮንታ ማላ» ጊዲ ሚንꬂ ዮቲዴስ።

31 ጊዶ ኣቲን ኢስቲ ቢዲ ሄራ ኡባሶን ዬሱሳ ጊሻስ ዎሬሲዳ። 32 ኢስቲ ሄፔ ኬዚሺን ዳይዳንꬂ ኦይኪዳ ኢሲ ዶና ዱዴ ኣስ ዬሱሳኮ ኤሂዳ። 33 ዳይዳንꬃዚ ኬዚዳፔ ጉዬ ሄ ዶና ዱዴ ኣዴዚ ሃሳያ ኦይኪዴስ፤ ዴሬዚካ ማላሌቲዲ፥ «ሃይሳ ማላ ሃኖይ ኢስራኤሌ ቢታን ሃኒን ኑ ቤዪ ኤሮኮ» ጊዳ።

34 ጊዶ ኣቲን ፋርሳዌቲ ዛሪዲ ኢዛ፥ «ዳይዳንꬅ ኬሲዛይ ዳይዳንꬃታ ሃላቃና» ጊዳ። *

ዬሱሲ ዴራስ ሚሼቲዴስ

35 ዬሱሲ ኣይሁዳታ ዎሳ ኬꬃን ኣይሁዳታ ታማርሲሼኔ ጾሳ ካዎቴꬃ ሚሺራቾ ቃላ ዮቲሼ ቃሴካ ሃርጌ ኡባፌ ኣሳ ፓꬂሼ ጉታታን ጉታታን ዩዪዴስ። * 36 ኣሳይ ዉሪ ሄሚዛዴይ ባይንዳ ዶርሳ ማላ ኬሂ ሜቶቴቲዲ ጼሊዛይ ባይንዳዴ ጊዲዳይሳ ቤኢዳ ዎዴ ኢስታስ ዳሮ ሚሼቲዴስ። * 37 ባና ካሊዛይታስካ፥ «ማጻ ጋኪዳ ካꬃይ ዳሮ ሺን ማጺ ሺሺዛይቲ ጉꬃታ። 38 ሄሳ ጊሻስ ካꬃ ጎዳይ ካꬃኮ ኦሳንቻታ ዬዳና ማላ ዎሲቴ!» ጊዴስ።

10

ዬሱሳ ካሊዛ ታማኔ ናምኣታ ኪቴቴꬅ

(ማር 3፡13-19፤ ሉቃ 6፡12-16)

1 ዬሱሲ ባና ካሊዛ ታማኔ ናምኣታ ባኮ ጼይጊዲ፥ ኢስቲ ቱና ኣያናታ ኬሳና ማላ ቃሴካ ሳኮፔኔ ሃርጌፌ ፓꬃና ማላ ኢስታስ ጎዳቴꬅ ኢሚዴስ። 2 ታማኔ ናምኡ ሃዋሬታ ሱንꬃይ ሃይሳፌ ካሊዛይሳ፤ ኮይሮይ ጴጽሮሳ ጌቴቲዛ ሲሞና፥ ኢዛ ኢሻ ኢንዲራሳ፥ ዛብዶሳ ና ያቆቤኔ ኢዛ ኢሻ ዮሃኒሳ፥ 3 ፒሊጶሳኔ ባርቴሌሞሳ፥ ቶማሳኔ ቃራጻ ሺሺዛ ማቶሳ፥ ኢልፊዮሳ ና ያቆቤኔ ታዶሳ፥ 4 ባ ባጋስ ሚሼቲዛ ሲሞናኔ * ጉዬፔ ዬሱሳ ሃይቆስ ኣꬂ ኢሚዳ ኣስቆሮንቶ † ዩሁዳ።

5 ሃይታ ታማኔ ናምኣታ ኡባ፥ «ኣይዛቤታ ጊዶ ቦፒቴ፤ ሳማሪያ ኣሳ ካታማ ጌሎፒቴ። 6 ጊዶ ኣቲን ኢስራኤሌ ዴራ ጋርሳፌ ꬋይዳ ዶርሳታኮ ቢቴ። 7 ቢዲኔ፥ ‹ሳሎ ካዎቴꬂ ማቲዴስ!› ጊዲ ሳባኪቴ። * 8 ሃርጋንቻታ ፓꬂቴ፥ ሃይቂዳይታ ሃይቆፔ ዴንꬂቴ፥ ኢንቺራቻ ሃርጊዛይታ ጌሺቴ፤ ዳይዳንꬃታ ኬሲቴ፤ ኢንቴ ሜላ ኤኪዳይሳ ሜላ ኢሚቴ፤ 9 ዎርቃ፥ ቢራ ዎይኮ ጻርቂማላ ጊዲን ኢንቴ ኪሴን ኦይኮፍቴ። 10 ኦሳንቻስ ሃቺስ ሃቺስ ጊዲዛዝ ኮሺዛ ጊሻስ ኢንቴ ኦጌስ ጊዲ ሺንቄ፥ ኮሾንታ ማይኦ፥ ጫማ ዎይኮ ጉፌ ኤኪ ቦፒቴ። *

11 «ኢሲ ካታማ ዎይኮ ኢሲ ጉታ ኢንቴ ጌሊዛ ዎዴ ኢንቴና ሞካናዴ ኮዪ ዴሚዲ ኢዛ ኬꬃን ሼምፒቴ፤ ሄፔ ኬዛና ጋካናስ ሄን ዲሺቴ። 12 ኢንቴ ኦና ኬꬂካ ጌልሼ፥ ‹ሳሮ› ጊቴ። 13 ሄ ኬꬃይ ሳሮታይ ቤሲዛ ኬꬄ ጊዲኮ ኢንቴ ሳሮታይ ሄ ኬꬃስ ጊዶ፤ ሳሮታይ ቤሶንታ ኬꬄ ጊዲኮ ኢንቴ ሳሮታይ ኣጊ ኢንቴስ ሲሞ። 14 ኣይ ኣሲካ ኢንቴና ሞኪ ኤካናሲኔ ኢንቴ ጊዛ ሲያናስ ኮዮንታዴ ጊዲኮ ሄሳዴ ኬꬃፌ ዎይኮ ሄ ካታማፔ ኬዚሼ ኢስታ ቦላ ዪዛ ጎሜፔ ኢንቴ ኣቲዳይሳስ ማርካ ጊዳና ማላ ኢንቴ ቶሆ ቦላ ዲዛ ጉዱላ ፒቲዲ ኬዚቴ። * 15 ታ ኢንቴስ ቱሙ ጋይስ፤ ፒርዳ ጋላስ ሄ ካታማይ ቦላ ጋካና ፒርዳይ ሶዶሜ ቦላኔ ጋሞራ ቦላ ጋኪዳ ፒርዳፌ ዴጾ ጊዳና። *

16 «ታ ኢንቴና ዶርሳ ማላ ካና ሱይቴታ ጊዶራ ኪታይስ። ሄሳ ጊሻስ ሾሻ ማላ ጪንጫታኔ ሃራጴ ማላ ኣሽኬታ ጊዲቴ። * 17 ኣሳይ ኢንቴና ኦይኪዲ ፒርዲዛ ዱላታስ ሺሻና፤ ኣይሁዳቲ ባ ዎሳ ኬꬃን ኢንቴና ጋራፋና፤ ሄሳ ጊሻስ ኢስታፌ ናጌቲቴ። * 18 ታ ጋሶን ዴሬ ሃሪዛይታኮኔ ካዎታኮ ኢንቴና ኤፋና፤ ኢስታ ሲንꬃኒኔ ኣማኖንታ ኣሳታ ሲንꬃን ኢንቴ ማርካ ጊዳና። 19 ኢንቴና ኢስቲ ኦይኪዛ ዎዴ፥ ‹ኑ ኣይ ጊ ሃሳይኖ? ዎዝጊ ዛሮ ኢሚኖ?› ጊ ሂርጎፍቴ። ሄ ዎዴ ኢንቴ ጋናዚ ኢንቴስ ኢሜታና። 20 ኢንቴናን ሃሳያናይ ኢንቴ ኣዋ ኣያናፔ ኣቲን ኢንቴና ጊዴኬታ።

21 «ኢሻይ ባ ኢሻ ሃይቆስ ኣꬂ ኢማና፤ ኣዋይ ባ ና ቦላ፥ ናይቲ ባና ዬሊዳይታ ቦላ ማካላቴꬃን ዴንዲዲ ሃራ ኣሳን ዎꬊሳና። 22 ታ ጊሻስ ኣሲ ዉሪካ ኢንቴና ኢጻና። ጊዶ ኣቲን ዉርሴꬅ ጋካናስ ሚኒ ኤቂዳይ ኢዚ ኣታና። * 23 ኣሳይ ኢንቴና ኢንቴ ዲዛ ሄራፔ ጎዲኮ ሃራሶ ኪቺቴ! ታ ኢንቴስ ቱሙ ጋይስ፤ ኢንቴ ኢስራኤሌ ካታማ ኡባ ጋኮንታ ዲሺን ታ ኣሳ ናይ ያና።

24 «ኣሽካራይ ጎዳፔ ዎይኮ ካሊዛዴይ ካሌꬂዛዴፌ ኣꬌና።* 25 ታማሬይ ባና ታማርሲዛይሳ ማላ ዎይኮ ኣሽካራይ ባ ጎዳ ማላ ጊዲኮ ሄሲ ኢዛስ ጊዳና። ኬꬃ ኣዋ፥ ‹ቢኤሊዜቡላ› ጊኮ ኢዛ ሶ ኣሳ ኣይስ ሄሳፌ ኢታ ጌቴኔ!*

26 «ሄሳ ጊሻስ ኢስታስ ባቦፍቴ፤ ጌሜቲዳይ ቆንጮንታ ቆቴቲዳይ ጌሽ ኬዞንታ ኣቴና። * 27 ታ ኢንቴስ ꬉማራ ዮቲዳይሳ ፖኦን ሃሳይቴ፤ ሃይꬃን ሲዪዳይሳ ቆንጬን ሃሳይቴ። 28 ኣሾ ዎꬊኮፌ ኣቲን ሼምፖ ዎꬋናስ ዳንዳዮንታይታስ ባቦፍቴ፤ ሄሳፌ ኣሾኔ ሼምፖ ጋꬂ ጋናሜ ታማን ꬋይሳናስ ዳንዳይዛይሳስ ባቢቴ። 29 ኢሲ ሳንቴን ባይዜቲዛ ናምኡ ሲኔ ካፎታፔ ኢሲኒያካ ኢንቴ ሳሎ ኣዋ ሼኔይ ባይንዳ ጮ ኩንዳ ኣቱኩ። ‡ 30 ሃራይ ኣቶሺን ኢንቴ ሁኤ ቢናናይካ ታይቦን ዴስ። 31 ሄሳ ጊሻስ ባቦፍቴ። ዳሮ ሲኔ ካፎታፔ ኢንቴ ዋጋይ ኣꬊ ቦንቼቲዳዛ።

32 «ኣሳ ሲንꬃን ታስ ማርካቲዛዴስ ታኒካ ሳሎን ዲዛ ታ ኣዋ ሲንꬃን ኢዛዴስ ማርካታና። 33 ቃሴ ኣሳ ሲንꬃን ታና ካዲዳዴ ታኒካ ሳሎን ዲዛ ታ ኣዋ ሲንꬃን ኢዛ ካዳና። *

34 «ታኒ ቢታ ቦላ ሳሮቴꬅ ኤሃናስ ዪዳ ኢንቴስ ሚሳቶፖ፤ ማሻ ኤሃናስ ኣቲን ሳሮቴꬅ ኤሃናስ ያቤኬ። 35 ታኒ ዪዳይ ና ኣዋፔ፥ ማጫ ና ኣይፔ፥ ና ማቾ ቦሎቲፔ ሻካናሳ። 36 ኣሳስ ሞርኬይ ሶ ኣሳ ጊዳና።

37 «ታፔ ኣꬂዲ ባ ኣዋ ዎይኮ ባ ኣዮ ሲቂዛዴይ ታስ ጊዳናስ ቤሴና። ታፔ ኣꬂዲ ባ ኣቱማ ና ዎይኮ፥ ማጫ ና ሲቂዛዴይ ታስ ጊዳናስ ቤሴና። 38 ባ ማስቃሌ ቶኪዲ ታና ካሎንታ ኣሲ ታስ ጊዳናስ ቤሴና። * 39 ባ ሼምፖ ኣሻናስ ኮይዛዴይ ꬋይሴስ፤ ባ ሼምፖ ታ ጊሻስ ኣꬂ ኢሚዛዴይ ኣሼስ። *

40 «ኢንቴና ሞኪ ኤኪዛዴይ ታናካ ሞኪ ኤኬስ። ታና ሞኪ ኤኪዛዴይ ታና ኪቲዳዴካ ሞኪ ኤኬስ። * 41 ኢሲ ናቤ ናቤቴꬃን ሞኪ ኤኪዛዴይ ሄ ናቤዛ ዋጋ ዴማና። ጺሎ ኣስ ኢዛ ጺሎቴꬃ ጊሻስ ሞኪ ኤኪኮ ሄ ጺሎዛ ዋጋ ኤካና። 42 ሄሳ ጊሻስ ታ ኢንቴስ ቱሙ ጋይስ፤ ኦኒካ ሃይታ ጉꬃታፔ ታና ካሊዛዴ ጊዲዳ ጊሻስ ኢሲ ጹኣ ኢርጻ ሃꬅ ኡሺኮ ሂኒስካ ዋጋይ ꬋዬና» ጊዴስ።

11

ጻማቂዛ ዮሃኒሲ ኪቲዳ ኣሳታ

(ሉቃ 7፡18-35)

1 ዬሱሲካ ባና ካሊዛ ታማኔ ናምኡ ኣሳታስ ኣዛዞ ኢሚ ዉርሲዳፔ ጉዬ ታማርሳናሲኔ ሳባካናስ ጋሊላን ዲዛ ካታማታ ቢዴስ።

2-3 ዮሃኒሲ ቃሾ ኬꬃን ዲሼ ኪርስቶሲ ኦꬂዛ ሃኖታ ሲዪዲ ባና ካሊዛይታ ኢዛኮ ዬዲዲ፥ «ኣስ ኣሺዛዴይ ያና ጌቴቲዳይ ኔኔዬ? ሃራ ናጊኖ?» ጊዲ ኦይቺዴስ።

4 ዬሱሲካ ዛሪዲ፥ «ቢዲ ኢንቴ ሲዪዳይሳኔ ኢንቴ ቤኢዳይሳ ዮሃኒሳስ ዮቲቴ። 5 ቆቄቲ ጼሌቴስ፤ ዎቤቲ ሄሜቴቴስ፤ ኢንቺራቻ ሃርጊዛይቲ ፓጼቴስ፤ ቱሌቲ ሲዬቴስ፤ ሃይቂዳይቲ ሃይቆፔ ፓጺ ዴንዴቴስ፤ ማንቆታስ ሚሺራቾ ቃላይ ዮቴቴስ። 6 ታናን ꬉጴቶንታዴይ ኣንጄቲዳዴ» ጊዴስ።

7 ዮሃኒሳ ካሊዛይቲ ቢዳፔ ጉዬ ዬሱሲካ ኣሳስ ዮሃኒሳ ጊሻስ፥ «ኣይ ቤያናስ ዱጌ ባዞ ቢዴቲ? ጫርኮይ ቃꬂዛ ሾምቦቆ ቤያናስ ዪዴቲ? 8 ዎይኮ ኣይ ቤያናስ ኬዚዴቲ? ሎኦ ማይኦ ማይኢ ዲዛይታ ቤያና ዪዴቲ? ሎኦ ማይኦ ማይኢዲ ሎኢዛይቲ ካዎታ ኬꬃን ዴቴስ። 9 ሂስቲን ኣይ ቤያና ኬዚዴቲ? ናቤ ቤያና ኬዚዴቲ? ኤ፥ ታ ኢንቴስ ጋይስ፥ ናቤፔ ኣꬊዛይሳ ቤያናሳ።

10 « ‹ኔ ባና ኦጌ ኔስ ጊጊሳናዴ

ኔፔ ካሴታ ታ ኔስ ኪታና

ጌቴቲዲ ኢዛ ጊሻስ

ካሴ ጻፌቲዳዴይ

ኢዛኮ!› ጊዴስ።

11 «ታ ኢንቴስ ቱሙ ጋይስ፤ ማጫሳፌ ዬሌቲዳ ኣሳፔ ጻማቂዛ ዮሃኒሳ ሚሳቲዛ ኣሲ ቢታ ቦላ ዴንዲቤና። ጊዲኮካ ጾሳ ካዎቴꬃን ኣስ ኡባፌ ላፋ ኣሲ ዮሃኒሳፔ ኣꬋና።

12 «ጻማቂዛ ዮሃኒሳ ዎዴፔ ሃ ሲሚን ሃኢ ጋካናስ ሳሎ ካዎቴꬃያ ዳሮ ባጼ ቦላ ዳዉስ። ሚኖ ኣሳቲ ጻላ ኢዞ ዴማና። 13 ናቤቲካ ሙሴ ዎጋይካ ዉሪ ዮሃኒሳ ዎዴ ጋካናስ ቡሮፔ ሃናናይሳ ዮቲዳ። 14 ሂስቲኮ ኢንቴ ኤካና ኮይኮ ኢዚ ያና ጌቴቲዳ ኤላሲ ኢዛኮ!* 15 ሲዪዛ ሃይꬂ ዲዛ ኣሲ ሲዮ!

16-17 «ሃይሳ ሃ ዎዴ ኣሳ ኣዛን ሌሚሶ? ጊያን ኡቲዲ ባ ላጌታ፥ ‹ኑ ኢንቴስ ዲꬅ ዲጺን ኢንቴ ዱሪቤኬታ! ዬሆ ዚላስ ዚላሊን ዬኪቤኬታ!› ጊዛ ናይታ ሚሳቴቴስ። 18 ዮሃኒሲ ሙሳፌኔ ኡሻፌ ናጌቲዲ ዪዳ ጊሻስ፥ ‹ኢዚ ዳይዳንꬃራ ዴስ› ጊዳ። 19 ታ ኣሳ ናይ ማሼኔ ኡያሼ ዪን፥ ‹ሃይሲ ሚዲ ካሎንታ ኣሳ፥ ኡሻንቻ፥ ቃራጻ ሺሺዛይታሲኔ ናጋራንቻታስ ላጌኮ!› ጊዳ። ጊዶ ኣቲን ጾሳ ኤራቴꬂ ባ ኦሶን ጺላዱስ» ጊዴስ።

ኣማኖንታ ኢጺዳ ጊሻስ ዋላሴቲዳ ካታማታ

(ሉቃ 10፡13-15)

20-21 ሄሳፌ ጉዬ ዬሱሲ ኢዚ ማላታታ ኦꬂዳ ካታማ ኣሳይ ማሮቴꬃን ጌሎንታ ኣጊዳ ጊሻስ፥ «ኩራዚኔኔ ቤቴሳይዳ! ኢንቴና ኣዬ ኣና! ኢንቴ ቦላ ኦሴቲዳ ማላታይ ጺሮሴ ቦላኔ ሲዶና ቦላ ኦሴቲዳኮ ኢስቲ ማቃ * ማይኢዲኔ ቢዲንꬃን ኡቲዲ ቤኒ ማሮቴꬃን ጌላናኮሺን። 22 ሄሳ ጊሻስ ታኒ ኢንቴስ ጊዛይ ፒርዳ ጋላስ ኢንቴፌ ኣꬊ ጺሮሴሲኔ ሲዶናስ ቂጻቴይ ካዉያና።

23 «ሃኔ ቂፊርናሆሜ ፑዴ ሳሎ ꬎቁ ꬎቁ ጋናስ ኮያዲ? ጊዶ ኣቲን ኔኒ ዱጌ ሲኦሌ ዎꬋንዳሳ፤ ኔ ቦላ ኦሴቲዳ ማላታይ ሶዶሜን ኦሴቲዳኮ ሶዶሜይ ሃች ጋካናስ ዳናኮሺን። 24 ሄሳ ጊሻስ ታ ኔና ጊዛይ ፒርዳ ጋላስ ቂጻቴይ ኔፔ ሶዶሜስ ካዉያና» ጊዴስ። *

ኪርስቶሲ ኢሚዛ ሼምፖ

(ሉቃ 10፡21-22)

25 ሄ ዎዴ ዬሱሲ፥ «ሳሎኔ ሳኣ ጎዶ! ታ ኣዋዉ! ሃይሳ ዳሮ ኤራንቻታፔኔ ጪንጫታፔ ቆታዳ ቄሪ ናይታስ ኔ ቆንጪሲዳ ጊሻስ ታ ኔና ጋላታይስ። 26 ታ ኣዋዉ! ኤ ሃይሲ ኔ ሲንꬃን ሎኦ ኔ ሼኔ ጊዲ ቤቲዴስ።

27 «ዉሪካ ታ ኣዋፔ ታስ ኢሜቲዴስ፤ ኣዋፔ ኣቲን ናዛ ጊሻስ ኤሪዛ ኣሲ ባ፤ ቃሴ ናዛፔኔ ናዚ ባ ሼኔን ቆንጪሲዳ ኣሳፔ ሃራይ ኣዋ ኤሪዛ ኣሲ ባ። *

28 «ቶሆይ ዴጺዳይቶ፥ ዳቡርዳይቶ፥ ኢንቴ ዉሪካ ታኮ ሃ ዪቴ፤ ታኒካ ኢንቴስ ሼምፖ ኢማና። 29 ታ ቃምባራ ቶኪቴ፤ ታፔካ ታማርቴ፤ ታኒ ታ ዎዚናን ኣዳኔ ኣሽኬ፤ ኢንቴ ሼምፖስ ኢንቴ ሼምፖ ዴማና። 30 ታ ቃምባራይ ሻይኮኔ ታ ቶሆይ ካዉሻ» ጊዴስ።

12

ሳምባታ ጊሻስ ሺቂዳ ኦይሾ

(ማር 2፡23-28፤ ሉቃ 6፡1-5)

1 ሄሳፌ ጉዬ ዬሱሲ ሳምባታ ጋላስ ካꬃ ጊዶራ ኣꬊ ቢዴስ። ኢዛ ካሊዛይቲካ ጋፊዳ ጊሻስ ቲያ ዱꬂዲ ሺጌቺ ሙስ ኦይኪዳ። 2 ፋርሳዌቲ ሄሳ ቤኢዲ ዬሱሳ፥ «ሄኮ ኔና ካሊዛይቲ ሳምባታ ጋላስ ኦሴታናስ ቤሶንታይሳ ኦꬄቴስ» ጊዳ።

3 ኢዚካ ኢስታስ ዛሪዲ፥ «ዳዊቲኔ ኢዛራ ዲዛ ኣሳቲ ጋፊዳ ዎዴ ኢዚ ኣይ ኦꬂዳኮን ናባቢቤኬቲ? 4 ጾሳ ኬꬄ ጌሊዲ ቄሴታፔ ኣቲን ዳዊቲኔ ኢዛራ ዲዛይቲ ቦቻናስ ቤሶንታ ዱማቲዳ ኡኬꬅ ሚዴስ። 5 ቃሴ ቄሴቲ ሳምባታ ሻሪዲ ጾሳ ኬꬃ ጊዶን ኦሶ ኦꬂኮ ሞሮ ጊዶንታይሳ ሙሴ ዎጋፔ ናባቢቤኬቲ? 6 ጊዲኮካ ታ ኢንቴስ ጊዛይ ጾሳ ኬꬃፌ ኣꬊዛዴይ ሃን ዴስ። 7 ‹ታኒ ያርሾ ጊዶንታ ማሮቴꬅ ዶሳይስ› ጊዛ ቃላይ ኣይ ጉሳኮ ኢንቴ ኤሪዛኮ ጺሎታ ቦላ ፒርዴኬታኮሺን። * 8 ኣሳ ናይ ሳምባታስ ጎዳ» ጊዴስ።

9 ሄፔ ኢዚ ኣꬊ ቢሼ ኣይሁዳታ ዎሳ ኬꬅ ጌሊዴስ። 10 ሄንካ ኢሲ ኩሼ ሲሊዳዴይ ዴስ። ዬሱሳ ሞታናስ ጋሶ ኮዪዲ፥ «ሳምባታ ጋላስ ፓꬃናስ ቤሲዜ?» ጊዲ ኢዛ ኦይቺዴስ።

11 ኢዚካ ኢስታ፥ «ኢንቴፌ ኢሳዴ ዶርሲ ሳምባታ ጋላስ ኦላን ጌሊኮ ባ ዶርሳ ኢዚ ጌሊዲ ኦላፌ ጎቺ ኬሲ ኤሬኔ?* 12 ሂስቲኮ ኣሲ ዶርሳፌ ኬሂ ኣꬌኔ? ሄሳ ጊሻስ ሳምባታ ጋላስ ሎኦ ኦሶይ ዲጌቴና» ጊዴስ። 13 ቃሴካ ኣዴዛ፥ «ኔ ኩሼ ፒዲሳ!» ጊዴስ፤ ኣዴዚካ ባ ኩሼ ፒዲሲን ሂንኮ ኩሼዛ ማላ ፓጻ ጊዲዴስ። 14 ጊዶ ኣቲን ፋርሳዌቲ ሄፔ ኬዚዲ፥ ዬሱሳ ዎስቲ ኦይኪ ዎꬋናኮ ባ ጊዶን ዞሬቲዳ።

ጾሲ ዶሪዳ ኣሽካራ

15 ዬሱሲ ኢስታ ቆፋ ኤሪዲ ሄፔ ሃራሶ ሼርኢ ጊዴስ። ዳሮ ዴሬይ ኢዛ ካሊዴስ፤ ሃርጋንቻታካ ኡባ ፓꬂዴስ። 16 ኢዚ ኦናኮኔ ኣሳስ ዮቶንታ ማላ ኢስታ ኣዛዚዴስ። 17-21 ሄሲካ ሃኒዳይ ናቤ ኢሳያሳን፥

«ታ ዶሪዳይኔ

ታ ኢዛን ኡፋዬቲዛ

ታ ናይ ሃይሳኮ!

ታ ኣያና ታ ኢዛ ቦላ ዎꬃና፤

ኢዚካ ኣማኖንታ ዴሬታስ

ቱሙ ፒርዳ ኣዋጃና፤

ማርሼቴና፤

ዎይኮ ዋሴና።

ኢዛስ ቃላይካ

ካሬን ሲዬቴና፤

ሱሬ ፒርዳ ጾኖስ

ጋꬃና ጋካናስ

ዲንጬቲ ኡቲዳ ሾምቦቆካ

ሜንꬄናኔ ጩዋቲዛ

ሙቃዳካ ቶይሴና፤

ኣይዛቤቲ ኢዛ ኡፋይሳን ናጋና»

ጌቴቲ ዮቴቲዳ ቲንቢቴ

ቃላይ ፖሌታና።

ዬሱሳኔ ቢኤሊዜቡላ

(ማር 3፡20-30፤ ሉቃ 11፡14-23)

22 ሄሳፌ ጉዬ ዳይዳንꬂ ኦይኪን ጼላናሲኔ ሃሳያናስ ዳንዳዮንታ ኢሲ ኣስ ዬሱሳኮ ኤኪ ዪዳ። ዬሱሲካ ኢዛ ፓꬂን ኣዴዚ ጼላናሲኔ ሃሳያናስ ዳንዳይዴስ። 23 ኣሳይ ዉሪካ ማላሌቲዲ፥ «ሃይሲ ኣዴዚ ዳዊቴ ናሻ?» ጊዴስ።

24 ጊዶ ኣቲን ፋርሳዌቲ ሄሳ ሲዪዲ፥ «ሃይሲ ኣዴዚ ዳይዳንꬅ ኬሲዛይ ዳይዳንꬃ ሃላቃ ቢኤሊዜቡላ ዎልቃን ጻላ ጊዳናስ ቤሴስ» ጊዳ። *

25 ዬሱሲካ ኢስታ ቆፋ ኤሪዲ፥ «ባ ጊዶን ኢሶይ ኢሳፌ ሻኬቲዛ ካዎቴꬂ ዉሪካ ኩንዳና፤ ባ ጊዶን ሻኬቲዛ ካታማይ ዎይኮ ኬꬃ ኣሲ ሚኔና። 26 ጻላኤይ ጻላኤ ኬሲዛ ጊዲኮ ጻላኤይ ባ ጊዶን ሻኬቲዴስ ጉሳ። ሄሳꬆ ሃንኮ ኢዛ ካዎቴꬂ ዋኒ ሚናና ዳንዳይዜ? 27 ታኒ ቢኤሊዜቡላ ዎልቃን ኬሲዛ ጊዲኮ ኢንቴ ናይቲ ኣዛ ዎልቃን ኬሳኔ? ሄሳ ጊሻስ ኢንቴ ናይቲ ኢንቴ ቦላ ፒርዳና። 28 ጊዶ ኣቲን ታኒ ዳይዳንꬅ ኬሲዛይ ጾሳ ኣያናን ጊዲኮ ጾሳ ካዎቴꬂ ኢንቴኮ ዪዴስ ጉሳ።

29 «ዎይኮ ኢሲ ኣሲ ዎልቃራ ዲዛዴ ኬꬄ ጌሊዲ ሚሼ ቦንቃና ኮይኮ ካሴቲዲ ሄ ዎልቃራ ዲዛ ኣዴዛ ኦይኪ ቃቾንታ ዎስቲ ቦንቃኔ? ቃቺዳፔ ጉዬ ቦንቃና ዳንዳዬስ።

30 «ታናራ ጊዶንታዴይ ታናራ ኤቄቴስ፤ ታናራ ኢሲፌ ሺሾንታ ኣሲ ዉሪካ ላሌስ። * 31 ሄሳ ጊሻስ ታ ኢንቴስ ቱሙ ጋይስ፤ ናጋራ ኦሶይኔ ጫሺ ዉሪ ኣሳስ ኣቶ ጌቴታና ሺን ጺሎ ኣያና ጫዪዳዴይ ማሬቴና። 32 ኣይ ኣሲካ ኣሳ ና ቦላ ሃሳይዛ ኢታ ቃላ ጊሻስ ማሬታናሺን፥ ጺሎ ኣያና ቦላ ሃሳይዛ ኢታ ቃላይ ጊዲኮ ሃይሳ ሃ ዎዴን ጊዲን ዎይኮ ቡሮ ያና ዎዴን ጊዲን ማሮይ ዴና። *

ሎኦ ሚꬂ ሎኦ ኣይፌን ኤሬቴስ

(ሉቃ 6፡43-45)

33 «ሚꬂ ዉሪ ኣይፌን ኤሬቲዛይሳ ማላ ኢንቴ ሎኦ ኣይፌ ዴማናስ ኢንቴስ ሎኦ ሚꬂ ዶ፤ ኢንቴስ ኢታ ሚꬂ ዲዛ ጊዲኮ ኢንቴ ኢታ ኣይፌ ኤካና። * 34 ኢንቴኖ ማርዜራ ዲዛ ሾሻቶ! ኢንቴ ኢታታ ጊዲ ኡቲዲ ዋኒ ሎኦ ሃሳያናስ ዳንዳዬቲ? ኡሎ ጊዶን ኩሚዳዚ ዶናራ ሃሳዬቴስ። *

35 «ሎኦ ኣሲ ባ ዎዚናን ኩንꬂ ዎꬂዳ ሎኦ ቆፋፔ ሎኦ ሃሳዬስ፤ ኢታ ኣሲካ ባ ዎዚናን ኩንꬂ ዎꬂዳ ኢታቴꬃፌ ኢታ ዮኦ ኬሴስ። 36 ጊዶ ኣቲን ታ ኢንቴስ ጊዛይ ኣሳይ ባ ሃሳይዳ ሃዳ ቃላ ኡባ ጊሻስ ፒርዳ ጋላስ ዉሪካ ኦይሼታና። 37 ጋሶይካ ኔ ቃላፔ ዴንዲዳይሳን ኔ ጺላዳ ኣታናኔ ኔ ቃላፔ ዴንዲዳይሳን ኔ ቦላ ፒርዴታና» ጊዴስ።

ማላታ ቤያናስ ሺቂዳ ኦይሾ

(ማር 8፡11-12፤ ሉቃ 11፡29-32)

38 ሄሳፌ ጉዬ ኢሲ ኢሲ ሙሴ ዎጋ ታማርሲዛይቲኔ ፋርሳዌቲ ዬሱሳ፥ «ኣስታማሬ! ኑ ኔፔ ማላሊሲዛ ማላታ ቤያና ኮዮስ» ጊዳ። * 39 ኢዚ ኢስታስ ዛሪዲ፥ «ሃ ኢታኔ ላይማ ዬሌታይ ማላታ ኦይቼስ፤ ጊዶ ኣቲን ናቤ ዮናሳ ማላታፔ ኣቲን ሃራ ማላታይ ኢሜቴና። * 40 ዮናሲ ጊታ ሞሌ ኡሎ ጊዶን ሄꬑ ቃማኔ ሄꬑ ጋላስ ጋምኢዳ ማላ ኣሳ ናይካ ሄꬑ ጋላሲኔ ሄꬑ ቃማ ቢታ ጋርሳን ጋምኣና። 41 ናናዌ ኣሳይ ፒርዳ ጋላስ ሃይሳ ሃ ዬሌታራ ዴንዲዲ ሃ ዬሌታ ቦላ ፒርዳና፤ ጋሶይካ ናናዌ ኣሳይ ዮናሳ ማርካቴꬃን ማሮቴꬅ ጌሊዳ ጊሻሳ። ሄኮ ዮናሳፔ ኣꬊዛዴይ ሃን ዴስ። 42 ዱጌሃ ዴሬ ካዎያ ሶሎሞኔ ኤራቴꬅ ሲያናስ ቢታ ጋጻፔ ዴንዳዳ ዪዳ ጊሻስ ፒርዳ ጋላስ ኢዛ ሃይሳ ሃ ዬሌታራ ዴንዳዳ ሃ ዬሌታ ቦላ ፒርዳና። ሄኮ ሶሎሞኔፔ ኣꬊዛዴይ ሃይሳን ዴስ።

43 «ቱና ኣያናይ ኣሳፔ ኬዚዲ ሼምፖ ዴማናስ ሃꬂ ባይንዳ ሜላ ቢታን ዳቡሬስ። ጊዶ ኣቲን ባ ኮይዛ ሼምፖዛ ዴሜና። 44 ሄሳፌ ቃሴ ካሴ ታ ዲዛሶ ሲማ ባና ጊዲ ቤኒሶ ኢዚ ሲሚሺን ካሴ ኢዚ ዲዛሶይ ኣይኮይካ ባይንዳ ሜላ ኬꬄ ጊዲዲ ጌዪዳይሳኔ ጊጌቲ ዲዛይሳ ዴሜስ። 45 ሄሳፌ ቢዲ ሃራ ባፔ ኢቲዛ ላፑን ኢታ ኣያናታ ባናራ ኤኪዲ ዬስ። ኢስቲካ ሄ ኣዴዛን ጌሊዲ ዴኣና። ሄ ኣዴዛስ ካሴ ዱሳፌ ጉዬ ዱሳይ ኢታ ጊዳና። ሃይሳ ኢታ ዬሌታስካ ሄሳ ማላ ሃናና» ጊዴስ።

ዬሱሳ ኣዬዮኔ ኢዛ ኢሻታ

(ማር 3፡31-35፤ ሉቃ 8፡19-21)

46 ዬሱሲ ኣሳስ ዮቲሺን ኢዛ ኣዬያኔ ኢሻቲ ኢዛ ዮቻና ኮዪዲ ካሬን ኤቂዳ። 47 ኢሲ ኣሲ፥ «ሄኮ ኔ ኣያኔ ኔ ኢሻቲ ኔና ሃሳይሳናስ ካሬን ኤቂዲ ኔና ኮዬቴስ» ጊዴስ። *

48 ዬሱሲካ፥ «ታ ኣያ ኦኔ? ታ ኢሻቲች! ኢስቲ ኦናንቴ?» ጊዴስ። 49 ባ ኩሼራ ባና ካሊዛይታኮ ማላቲዲ፥ «ታ ኣያኔ ታ ኢሻቲ ሃይታንታ። 50 ሳሎን ዲዛ ታ ኣዋ ሼኔ ኦꬂዛይቲ ዉሪካ ታስ ኢሻ፥ ሚቾኔ ኣዮ» ጊዴስ።

13

ዜሬꬅ ዜሪዛዴ ሌሚሶ

(ማር 4፡1-9፤ ሉቃ 8፡4-8)

1 ሄ ጋላስ ዬሱሲ ኬꬃፌ ካሬ ኬዚዲ ኣባ ላንቄን ኡቲዴስ። 2 ዳሮ ዴሬይ ኢዛ ዩዪ ኣꬊ ጊዶꬂዳ ጊሻስ ኣሳ ኣባ ጋጻን ኣጊዲ ዎጎሎ ጊዶ ጌሊ ኡቲዲ፥ * 3 ዳሮ ዮኦ ሌሚሶራ፥ «ኢሲ ጎሻንቻይ ዜሬꬅ ዜራናስ ኬዚዴስ። 4 ኢዚ ዜሪሺን ኢሲ ኢሲ ዜሬꬂ ኦጌ ዶናን ዎꬊን ካፎቲ ዪዲ ማጺ ሚዳ። 5 ኢሲ ኢሲ ዜሬꬂ ሜላኔ ሹቻቲዛ ቢታ ቦላ ዎꬊን ቢታይ ሜላ ቢታ ጊዲዳ ጊሻስ ኤሌ ጫሪዴስ። 6 ጊዶ ኣቲን ኣዋይ ኣዋቲን ሹሊዲኔ ጻጶ ዬዶንታ ኣጊዳ ጊሻስ ሜሊዴስ። 7 ኢሲ ኢሲ ዜሬꬃይ ኣጉንꬃ ጊዶን ዎꬊዴስ፤ ኣጉንꬃይካ ዲጪዲ ጫሬቻ ጩሊዴስ። 8 ሃራ ዜሬꬂካ ኣራዳ ቢታን ዎꬊዲ ኣይፌካ ኣይፊዴስ፤ ኢሶይ ጼቱ፥ ኢሶይ ኡሱፑን ታሙ፥ ኢሶይ ሄꬑ ታሙ ኣይፌ ኢሚዴስ። 9 ሲዪዛ ሃይꬂ ዲዛዴይ ሲዮ!» ጊ ዮቲዴስ።

10 ሄሳፌ ጉዬ ኢዛ ካሊዛይቲ ኢዛኮ ሺቂዲ፥ «ኔ ኣዛስ ሌሚሶራ ዮታይ?» ጊዳ።

11 ኢዚካ ኢስታስ፥ «ሳሎ ካዎቴꬃ ጹራ ኤሮይ ኢንቴስ ኢሜቲዴስ፤ ኢስታስ ጊዲኮ ኢሜቲቤና። 12 ዲዛዴስ ዲዛይሳ ቦላ ጉጄታናኔ ዳራና ሺን ባይንዳዴፌ ሂና ዲዛራካ ኤኬታይቻና። * 13 ታ ሃይሳꬆ ሌሚሶራ ዮቲዛይ ኢስቲ ሲዪሼ ኤዝጎንታ ጊሻሲኔ ጼሊሼ ዴሞንታ ጊሻሳ።

14-15 «ኢሳያሲ፥ ‹ኢንቴ ሲስ ሲያና ሺን

ዩሺ ቆፔኬታ፤

ጼሎ ጼላና ሺን

ዎዚናን ዎꬄኬታ፤

ዴሬዛ ዎዚናይ ሙሚዴስ፤

ኢስታ ሃይꬃይካ ሲዬና፤

ጼሎንታ ማላ

ባ ኣይፌ ቂሊምኢዳ፤

ሄሳ ማላ ጊዶንታኮ

ኢስቲ ባ ኣይፌራ ቤኢዲኔ

ባ ሃይꬃራ ሲዪዲ

ባ ዎዚናን ዩሺ ቆፒዲ

ታኮ ሃ ሲሚን

ታ ኢስታ ፓꬃናሺን›

ጊዳ ቲንቢቴ ቃላይ

ኢስታን ፖሌቲዴስ። *

16 «ኢንቴ ኣይፌይ ጼሊዛ ጊሻሲኔ ኢንቴ ሃይꬃቲ ሲዪዛ ጊሻስ ኢንቴ ኣንጄቲዳይታ። 17 ታ ኢንቴስ ቱሙ ጋይስ፤ ዳሮ ናቤቲኔ ዳሮ ጺሎ ኣሳቲ ሃኢ ኢንቴ ቤኢዛይሳ ቤያናሲኔ ሃኢ ኢንቴ ሲዪዛይሳ ሲያናስ ኣሞቲዳ ሺን ኢስታስ ሃኒቤና።

18 «ሂስቲኮ ሃኢ ዜሬꬃ ሌሚሶዛ ቢርሼꬅ ሲዪቴ። 19 ካዎቴꬃ ቃላ ሲዪዲ ዩሺ ቆፖንታ ኣይ ኣሳ ዎዚናፔካ ጻላኤይ ዪዲ ዜሬቲዳ ዜሬꬃ ኤሶን ማጺቻና። ሄሲካ ኦጌ ቦላ ዎꬊዳ ዜሬꬃ። 20 ሹቻ ቦላ ዜሬቲዳይሲ ቃላ ኡፋይሳን ሲዪዲ ሄራካ ኡፋይሳን ኤኪዛዴ ሚሳቴስ። 21 ጊዶ ኣቲን ጻጶ ዬዳናስ ዳንዳዮንታ ኣጊዳ ጊሻስ ዳሮ ጋምኦንታ ቃላ ጋሶን ሜቶይኔ ጎዴቴꬂ ዪዛ ዎዴ ኤሌሊ ꬉጴቴስ። 22 ኣጉንꬃ ጊዶን ዜሬቲዳ ዜሬꬃይ ቃላ ሲዪዲ ሃይሳ ሃ ኣላሜዛስ ዳሮ ሜቶቴꬃኒኔ ዱሬቴꬃ ቆፋን ባሌቲዲኔ ጩሌቲዲ ኣይፌ ኢሞንታ ኣሳ ማላ። 23 ሎኦ ቢታን ዜሬቲዳ ዜሬꬃይ ቃሴ ቃላ ሲዪዲ ዩሺ ቆፒዛዴ ሚሳቴስ፤ ሎኦ ኣይፌ ኣይፌስ፤ ኢሶይ ጼቱ፥ ኢሶይ ኡሱፑን ታሙ፥ ኢሶይ ሄꬑ ታሙ ኣይፌ ኢሚዴስ» ጊዴስ።

ሌሾ ሌሚሶ

24 ዬሱሲ ቃሴካ ሃራ ሌሚሶ ኢስታስ፥ «ሳሎ ካዎቴꬂ ባ ጎሻ ጋዴን ሎኦ ዜሬꬅ ዜሪዳዴ ሚሳቴስ። 25 ጊዶ ኣቲን ኣሲ ዉሪ ኢቺዳ ዎዴ ሞርኬይ ዪዲ ጊስቴዛ ጊዶን ሌሾ ዜሪዲ ቢዴስ። 26 ጊስቴዚ ዲጪዲ ኣይፌ ኣይፊዛ ዎዴ ሌሾይካ ኢዛራ ኢሲፌ ቤቲዴስ።

27 «ካꬃ ጎዳዛ ኣሽካራቲ ጎዳዛኮ ሺቂዲ፥ ‹ጎዶ! ኔኒ ኔ ጎሻን ሎኦ ዜሬꬅ ዜራቤኪ? ሃይሲ ሌሾይ ኣዋፔ ዪዴ?› ጊዳ።

28 «ኢዚካ ኢስታስ፥ ‹ሄሳ ሞርኬይ ኦꬂዴስ› ጊዴስ። ኣሽካራቲካ፥ ‹ኑ ቢዲ ሌሾዛ ሾዳና ማላ ኮያይ?› ጊ ኦይቺዳ።

29 «ኢዚካ ኢስታስ፥ ‹ኣካይ ሃኔና፤ ጋሶይካ ኢንቴ ሌሾዛ ሾዲሼ ጊስቴዛራ ጋꬂ ሾዳና፤ 30 ኣጊቴ! ማጻ ዎዴይ ጋካናስ ኢሲፌ ዲጮ፤ ሄ ዎዴ ማጺዛይቲ ሌሾዛ ካሴቲዲ ቆሪ ማጺዲ ታማን ጹጋናስ ሚርቄን ሚርቄን ቃቺቴ፤ ጊስቴዛ ቃሴ ሺሺዲ ጎታራን ጌልꬂቴ› ጋዳ ታ ኢንቴስ ዮታና» ጊ ዮቲዴስ።

ሚꬃ ኣይፌ ሌሚሶኔ ኢርሾ ሌሚሶ

(ማር 4፡30-32፤ ሉቃ 13፡18-19)

31 ሃራ ሌሚሶ ኢስታስ፥ «ሳሎ ካዎቴꬂ ኢሲ ኣሲ ባ ጋዴ ጊዶን ዜሪዳ ባርዛፌ ሚꬃ ኣይፌ ማላ። 32 ባርዛፌ ሚꬃ ኣይፌይ ሃራ ሚꬃ ኣይፌ ኡባፌ ዳሮ ላፋ ጊዲኮካ ዲጫዳ ሚꬃ ኡባፌ ጊታ ጊዳዉስ። ሳሎ ካፎቲካ ኢዚ ሃጋ ቦላ ኬጺዲ ዳና ጋካናስ ጊታ ሚꬅ ጊዳዉስ» ጊዴስ።

33 ሃኢካ ሃራ ሌሚሶ ኢስታስ፥ «ሳሎ ካዎቴꬂ ማጫሲ ቡኬሶይ ዴንዳና ማላ ቡኬሶ ጊዶን ጉጂዳ ጉꬃ ኢርሾ ሚሳታዉስ» ጊዴስ።

34 ዬሱሲ ሃይሳ ኡባ ኣሳስ ሌሚሶራ ዮቲዴስ። ሌሚሶይ ባይንዳ ኢሲኖካ ዮቲቤና። 35 ሄሲካ ካሴ ናቤ ዶናን፥

«ታ ዶና ሌሚሶን ታ ዶያና፤

ኣላሜይ ሜꬌቶሶፔ

ሃ ሲሚን

ቆቴቲዳይሳ ታ ሃሳያና»

ጌቴቲ ዮቴቲዳይሲ ፖሌቲዴስ። *

ሌሾ ሌሚሶዛ ቢርሼꬅ

36 ሄሳፌ ዬሱሲ ኣሳ ኣጊዲ ሶ ጌሊዴስ። ኢዛ ካሊዛይቲ ኢዛኮ ሺቂዲ፥ «ካꬃ ጊዶን ዲዛ ሌሾዛ ጊሻስ ኔ ዮቲዳ ሌሚሶዛ ቢርሼꬅ ኑስ ዮታ» ጊዳ።

37 ኢዚካ ኢስታስ ዛሪዲ፥ «ሎኦ ዜሬꬅ ዜሪዳይ ኣሳ ና። 38 ጎሻይ ሃይሳ ኣላሜዛ፤ ሎኦ ዜሬꬃይ ካዎቴꬃ ናይታ ጊዲዳይሳ ቤሴስ፤ ሌሾይ ቃሴ ጻላኤ ናይታ። 39 ሌሾዛ ዜሪዲ ቢዳ ሞርኬይ ዳቡሎሳ። ማጻ ዎዴይ ኣላሜ ዉርሴꬅ ጊዲሺን ማጺዛይቲ ጾሳ ኪታንቻታ።

40 «ሌሾይ ቆሬቲዲ ታማን ጹጌቲዛ ማላ ኣላሜ ዉርሴꬃን ሄሳꬆ ሃናና። 41 ኣሳ ናይ ባ ኪታንቻታ ኪታና፤ ኢስቲካ ናጋራስ ጋሶ ጊዲዳይታኔ ኢታ ኦꬂዛይታ ኢዛ ካዎቴꬃ ጊዶፌ ኡባ ቆሪ ኬሳና። 42 ዬሆይ ዲዛሶኒኔ ኣች ጋርጪዛሶን ዳሮ ዎልቃማ ታማን ኢስታ ዬጋና። 43 ሄ ዎዴ ጺሎቲ ባ ኣዋ ካዎቴꬃን ኣርሼ ማላ ፖኣና። ሲዪዛ ሃይꬂ ዲዛዴይ ሲዮ!

ቆታን ዲዛ ሃሮኔ ኢንቁ ጌቴቲዛ ዎርቃ ሌሚሶ

44 «ሳሎ ካዎቴꬂ ጋዴ ጊዶን ቆቴቲዳ ሚሼ ሚሳቴስ። ኢሲ ኣሲ ሄ ሚሻዮ ዴሚዲ ዛሪ ቆቲዴስ። ኡፋይሳፌ ዴንዲዳይሳን ቢዲ ባስ ዲዛዝ ኡባ ባይዚዲ ሄ ሚሺያ ዲዛ ቢታ ሻሚዴስ።

45 «ሄሳꬆካ ሳሎ ካዎቴꬂ ኣልኦ ዎርቃ ኮይዛ ዛልኣንቻ ሚሳቴስ። 46 ዳሮ ኣልኦ ጊዲዳ ኢንቁ ጌቴቲዛ ሹች ዴሚዳ ማላ ቢዲ ባስ ዲዛ ኡባ ባይዚዲ ሻሚዴስ።

ሞሌ ጊቴ ሌሚሶ

47 «ቃሴካ ሳሎ ካዎቴꬂ ኣባ ጊዶን ዬጌቲዲ ዱማ ዱማ ሞሌ ኦይኪዳ ሞሌ ጊቴ ሚሳቴስ። 48 ሞሌ ኦይኪዛይቲ ጊቴይ ኩሚን ጎቺዲ ኣባ ላንቄ ኬሲዳ። ሄን ኡቲዲ ሎኦ ሎኦ ሞሌ ቆሪዲ ኬሼን ጉጂዳ። ኢታ ሞሌታ ዎራ ዬጊዳ። 49-50 ኣላሜ ዉርሴꬃን ሄሳꬆ ሃናና። ኪታንቻቲ ዪዲ ናጋራንቻታ ጺሎታፔ ሻኪዲ ዬኪዛሶኔ ኣች ጋርጪዛሶ ጌዴ ቶኦንታ ታማን ዬጋና።

51 «ዬሱሲ ኢስታ ሃይሲ ዉሪ ኢንቴስ ጌሊዴ?» ጊዴስ። ኢስቲካ «ኤ» ጊዳ።

52 ኢዚካ ዛሪዲ፥ «ሄሳ ጊሻስ ሳሎ ካዎቴꬃ ጹራይ ጌሊዳ ሙሴ ዎጋ ታማርሲዛዴይ ኦኒካ ኢዛስ ሚንጂ ዎꬂዳ ኣልኦ ሚሻፌ ኦራꬂኔ ጋልኣ ሚሽ ኬሲዛዴ ሚሳቴስ» ጊዴስ።

ናቤይ ባ ዴሬን ቦንቼቴና

(ማር 6፡1-6፤ ሉቃ 4፡16-30)

53 ዬሱሲካ ሃይታ ሌሚሶታ ዮቲ ዉርሲዲ ሄፔ ሃራሶ ቢዴስ። 54 ባ ዴሬ ቢዲ ኣይሁዳታ ዎሳ ኬꬃን ኣሳ ታማርሶ ኦይኪዴስ። ኢስቲካ ማላሌቲዲ፥ «ሃይሲ ኣዴዚ ሃይሳ ኤራቴꬃኔ ሃይታ ማላታታ ኦꬃና ዎልቃ ኣዋፔ ዴሚዴ? 55 ሃይሲ ኣናጼዛ ና ዴኔ? ኢዛ ኣዬይ ሱንꬂ ማራሞ ጊዴኔ? ኢዛ ኢሻቲ ያቆቤ፥ ዮሴፌ፥ ሲሞናኔ ዩሁዳ ጊዴቴኔ? 56 ሚቼቲ ኑናራ ዲዛይታ ጊዴቴኔ? ሂስቲን ሃይሲ ኣዴዚ ሃይሳ ኡባ ኣዋፔ ኤኪዴ?» ጊዳ።

57 ሄሳ ጊሻስ ኢስቲ ኢዚ ጊዛይሳ ኤኪቤቴና።

ዬሱሲካ ኢስታስ፥ «ናቤይ ባ ዴሬኒኔ ባ ኬꬃን ቦንቼቴና ኣቲን ሃራሶን ቦንቼቴስ» ጊዴስ። 58 ኢስቲ ኣማኖንታ ኣጊዳ ጊሻስ ዳሮ ማላታታ ሄን ኦꬂቤና።

14

ጻማቂዛ ዮሃኒሳ ሃይቆ

(ማር 6፡14-29፤ ሉቃ 9፡7-9)

1 ሄ ዎዴ ጋሊላ ዴሬ ሃሪዛ ሄርዶሲ ኣሳይ ዬሱሳ ናሺዛይሳ ሲዪዴስ። 2 ሄርዶሲ ባ ኣሽካራታስ፥ «ሄሳ ጊዲኮ ጻማቂዛ ዮሃኒሲ ሃይቆፔ ዴንዲዲ ዪዴስ ጉሳካ! ሃይሲ ዉሪ ጊታ ማላታይ ኢዛ ኩሼን ኦሴቲዛይ ሄሳሳ» ጊዴስ።

3 ሄርዶሲ ባ ኢሻ ፒሊጶሳ ማቾ ሄሮዲያዲ ጋሶን ዮሃኒሳ ኦይꬂዲ ቃሾ ኬꬃን ዬጊዴስ። * 4 ጋሶይካ ዮሃኒሲ ሄርዶሳ፥ «ኔ ኢዞ ኤካና ማላ ዎጋ ጊዴና ጊዳ ጊሻሳ» ጊዴስ። 5 ሄርዶሲካ ዮሃኒሳ ዎꬋናስ ኮዪሺን ኣሳይ ዮሃኒሳ ናቤ ማላ ጼሊዛ ጊሻስ ባቢዴስ።

6-7 ሄርዶሲ ባ ዬሌታ ጋላስ ሄሮዲያዲ ናያ ዬꬃን ኢዛ ኡፋይሲዳ ጊሻስ ናያ ኢዛ ኦይቺዳዝ ኡባ ኢማናስ ኢዚስ ጫቂዴስ። 8 ናያካ ኣዬይ ዞሬን፥ «ጻማቂዛ ዮሃኒሳ ሁኤ ኬሬን ዎꬃዳ ሃኢ ሃኒን ታስ ኢማ» ጋዱስ።

9 ሄ ዎዴ ካዎዚ ኢዛስ ሚሼቲዴስ። ጊዶ ኣቲን ጫቂዳ ጊሻሲኔ ኢዛራ ዲዛ ኢማꬃታ ጊሻስ ጊዲ ናዪ ኦይሻይ ፖሌታና ማላ ኣዛዚዴስ። 10 ኪቲዲኔ ዮሃኒሳ ዎይኔ ኬꬃን ዲሺን ቆꬌ ቃንጺሲዴስ። 11 ቃንጼቲዳ ሁኤዛ ኬሬን ዎꬂዲ ናይስ ኢሚዳ። ናያካ ኤካዳ ባ ኣዬይስ ኢማዱስ። 12 ዮሃኒሳ ካሊዛይቲ ኢዛ ኣሃ ኤኪዲ ሞጊዲኔ ሃኒዳይሳ ኡባ ዬሱሳስ ዮቲዳ።

ዬሱሲ ኢቻሹ ሺ ኣሳ ሚዚዴስ

(ማር 6፡30-44፤ ሉቃ 9፡10-17፤ ዮሃ 6፡1-14)

13 ሄሳ ሲዪዳ ማላ ዬሱሲ ካሴ ባ ዲዛሶ ኣጊዲኔ ዎጎሎን ጌሊዲ ባርካ ሃራ ኣሲ ባይንዳሶ ቢዴስ። ዴሬይካ ሄሳ ሲዪዲ ካታማይ ዲዛሶፔ ቶሆራ ኢዛ ካሊዴስ። 14 ዬሱሲካ ዎጎሎዛፔ ዎꬊሼ ዳሮ ኣሳ ቤኢዲ ኣሳስ ሚሼቲዴስ። ሳኬቲዛይታካ ፓꬂዴስ።

15 ጋዴይ ቃሚ ቃሚ ቢዛይሳ ቤኢዲ ኢዛ ካሊዛይቲ ኢዛኮ ሺቂዲ፥ «ሃይሲ ኑ ዲዛሶይ ባዞ፤ ጋዴይካ ቃሚ ቃሚ ቢዛ ጊሻስ ጌዴ ጉታታን ጉታታን ቢዲ ባስ ማናዝ ሻማና ማላ ኣሳ ዬዳ» ጊዳ።

16 ጊዶ ኣቲን ዬሱሲካ ኢስታ፥ «ኢንቴ ኣሳስ ማናዝ ኢሚቴ ኣቲን ኣሳይ ባናስ ኮሼና» ጊዴስ።

17 ኢስቲካ ኢዛስ ዛሪዲ፥ «ሃይሳን ኑስ ኢቻሹ ኡኬꬃፌኔ ናምኡ ሞሌፔ ኣቲን ሃራይ ባ» ጊዳ።

18 ኢዚካ ኢስታ፥ «ኣኔ ሄይታ ዲዛይታ ሃ ታስ ኤኪ ዪቴ» ጊዴስ። 19 ቃሴካ ኣሳይ ማታ ቦላ ኡታና ማላ ኣዛዚዴስ። ኢቻሹ ኡኬꬂኔ ናምኡ ሞሌታ ባ ኩሼን ኦይኪዲ ባ ኣይፌ ፑዴ ሳሎ ꬎቁ ሂስቲ ጋላቲዲ፥ ኡኬꬃ ሜንꬂ ባና ካሊዛይታስ ኢሚዴስ። ኢስቲካ ኣሳስ ኢሚዳ።

20 ኣሳይ ዉሪካ ሚዲ ካሊዴስ። ሄሳፌ ጉዬ ኢዛ ካሊዛይቲ ኣሳፔ ሚሺን ኣቲዳይሳ ታማኔ ናምኡ ሌማቴ ኩሜꬅ ሺሺዳ። 21 ሚዳ ኣሳይ ማጫሳቲኔ ጉꬃ ናይቲ ጉጄቶንታ ኣቱማሳይ ጻላ ኢቻሹ ሺ ጊዳናዛ።

ዬሱሲ ኣባ ቦላ ሄሜቲዴስ

(ማር 6፡45-52፤ ዮሃ 6፡15-21)

22 ሄራካ ኢዛ ካሊዛይቲ ዎጎሎን ጌሊዲ ጌዴ ፒንꬅ ኢዛፔ ካሴቲዲ ፒናና ማላ ኣዛዚዲ ኣሳ ሞይዛናስ ባስ ጉዬ ኣቲዴስ። 23 ዴሬዛ ሞይዚዳፔ ጉዬ ዎሳ ዎሳናስ ባርካ ዙማ ቦላ ኬዚዴስ። ጋዴይ ꬉሚንካ ሄን ዙማ ቦላ ባርካ ዴስ። 24 ሄ ዎዴ ዎጎሎያ ኣባ ካንꬃ ቢሺን ዳምባላይ ዴንዲዲ ዳሮ ሜቶꬆ ኦይኪዴስ።

25 ኦማርስ ኮይሮ ኩቶይ ባቂሺን ዬሱሲ ኣባ ቦላራ ሄሜቲዲ ኢዛ ካሊዛይቲ ዲዛሶ ዪዴስ። 26 ዬሱሳ ካሊዛይቲካ ኢዚ ኣባ ቦላራ ሄሜቲ ዪሺን ቤኢዲ ባቢዳ ጊሻስ ኢዛ ሞይቲሌ ጊዲኔ ዋሲዳ።

27 ዬሱሲ ሄራካ፥ «ኣይኮይ ባ! ታናኮ፤ ባቦፍቴ!» ጊዴስ።

28 ጴጽሮሲ፥ «ጎዶ! ኔና ጊዲኮ ታ ኣባ ቦላራ ሄሜታዳ ኔኮ ባና ማላ ታና ኣዛዛ» ጊዴስ።

29 ዬሱሲ ኢዛ፥ «ሃ ያ!» ጊዴስ። ጴጽሮሲካ ዎጎሎዛፔ ዎꬊዲ ሃꬃ ቦላራ ሄሜቲዲ ዬሱሳኮ ዪዴስ። 30 ጊዶ ኣቲን ጫርኮዛ ዎልቃ ቢዪዲ ባቢዳ ጊሻስ ሃꬃን ሚቴቴꬅ ኦይኪዲ፥ «ጎዶ! ታና ኣሻ!» ጊ ዋሲዴስ።

31 ዬሱሲ ሄራካ ባ ኩሼ ዬዲ ኦይኪዲ፥ «ኔኖ፥ ኣማኖይ ፓጪዳይሶ! ኣዛስ ሲꬋዲ?» ጊዴስ።

32 ዬሱሲኔ ጴጽሮሲ ዎጎሎዛን ጌሊዳ ማላ ጫርኮይ ሲርጲ ጊዴስ። 33 ሄሳፌ ጉዬ ዎጎሎን ዲዛይቲ፥ «ቱሙ ኔኒ ጾሳ ና!» ጊዲ ኢዛስ ጎይኒዳ።

ዬሱሲ ጌንሴሬጼን ሃርጋንቻታ ፓꬂዴስ

34 ዬሱሲኔ ኢዛ ካሊዛይቲ ኣባ ፒኒዲ ጌንሴሬጼ ጌቴቲዛሶ ጋኪዳ። 35 ሄን ዲዛይቲ ዬሱሳ ጊዲዳይሳ ኤሪዲ፥ ሄ ሄራን ዩዪ ኣꬋናስ ዲዛ ኣሳስ ኪታ ዬዲዳ። ኣሳይካ ሃርጋንቻታ ኡባ ዬሱሳኮ ኤሂዴስ። 36 ሃርጋንቻቲ ኢዛ ኣፋላ ጼራ ጻላ ቦቻና ማላ ዬሱሳ ዎሲዳ። ቦቺዳይቲ ዉሪካ ፓጺዳ።

15

1 ቃሴካ ዬሩሳላሜፔ ዪዳ ፋርሳዌቲኔ ሙሴ ዎጋ ታማርሲዛይቲ ዬሱሳኮ ሺቂዲ፥ 2 «ኔና ካሊዛይቲ ካሴ ኑ ኣዋታ ዎጋ ኣዛስ ꬋይሲዞ? ቁማ ማናስ ኩሼ ሜጬቴቴና» ጊዳ።

3 ዬሱሲካ ኢስታስ፥ «ኢንቴ ኢንቴ ዎጋስ ጊዲ ጾሳ ኣዛዞ ኣይስ ሻሬቲ? 4 ጾሲ፥ ‹ኔ ኣዮኔ ኔ ኣዋ ቦንቻ፤ ባ ኣዋ ቦላ ዎይኮ ባ ኣዪ ቦላ ኢታ ቃላ ሃሳይዳዴይ ሃይቆ!› ጊ ኣዛዚዴስ። 5 ኢንቴ ጊዲኮ ኣይ ኣሲካ ባ ኣዋ ዎይኮ ባ ኣዮ፥ ‹ታ ኢንቴስ ኦꬃናስ ቤሲዛዝ ኣይ ሚሺካ ጾሳስ ያርሾ ኦꬃ ሺሻዲስ› ጊኮ፥ 6 ‹ሄ ኣዴዚ ባ ኣዋ ዎይኮ ባ ኣዮ ቦንቺዴስ› ጌታ፤ ሄሳ ጊሻስ ኢንቴ ዎጋ ጊሻስ ጾሳ ቃላ ሻሬታ። 7-9 ኢንቴኖ ቆꬌፔ ቆሞን ሃኒዛይቶ! ኢሳያሲ ኢንቴ ጊሻስ ዮቲሼ፥

« ‹ሃይሲ ዴሬይ ታና

ዶናን ጻላ ቦንቼስ፤

ዎዚናይ ጊዲኮ ታፔ ሃኪዴስ፤

ሜላ ሃዳ ታና ጎይኔስ፤

ኢስታ ቲሚርቴይካ

ኣሲ ዎꬂዳ ዎጋ›

ጊዲዲ ሲንꬃፌ ሃናናይሳ

ዮቲዳይሲ ቱማ» ጊዴስ።

10 ዬሱሲ ኣሳ ባኮ ጼይጊዲ፥ «ሲዪቴ ዎዚናን ዎꬂቴ። 11 ኣስ ቱኒሲዛይ ኢዛዴ ዶናራ ሃ ኬዚዛይሳፌ ኣቲን ዶናራ ዱጌ ጌሊዛይ ቱኒሴና» ጊዴስ።

12 ቃሴ ኢዛ ካሊዛይቲ ኢዛኮ ሺቂዲ፥ «ፋርሳዌቲ ኔ ጊዳይሳ ሲዪዲ ሃንቄቲዳይሳ ኤራዲ?» ጊዳ።

13 ኢዚ ኢስታስ፥ «ታ ኣዋ ሳሎይሲ ቶኮንታ ሚꬂ ዉሪካ ꬎቃሌታና። 14 ኢስታ ኣጋጊቴ፤ ኢስቲ ቆቄቲ ካሌꬂዛ ቆቄታ ጊዲዳ ጊሻስ፥ ቆቄቲ ቆቄ ካሌꬂኮ ናምኣይ ኢሶይ ኢሳራ ኦይኬቲዲ ኣፎን ዉላና» ጊዴስ። *

15 ጴጽሮሲ ዬሱሳ፥ «ኔ ዮቲዳ ሌሚሶዛ ኑስ ቢርሻ» ጊዴስ።

16 ኢዚካ፥ «ኢንቴ ሃኢ ጋካናስካ ኤሪቤኬታ ጉሴ? 17 ዶናራ ጌሊዛይ ዉሪ ዱጌ ቃንꬅ ካንꬂዲ ጌዴ ካሬ ኬዚዛይሳ ኤሬኬቲ? 18 ዶናራ ኬዚዛይ ጊዲኮ ዎዚናፔ ፑልቴስ። ኣስ ቱኒሲዛይ ሄሳ። * 19 ኢታ ቆፋይ፥ ሼምፖ ዎꬎይ፥ ላይማይ፥ ላይማታናስ ቃቃቶይ፥ ካይሶይ፥ ዎርዶ ማርካቴꬂኔ ኣሳ ሱንꬅ ሞሮይ ዉሪ ዎዚናፔ ፑልቴስ። 20 ኣስ ቱኒሲዛይ ሃይታንታፌ ኣቲን ኩሼ ሜጬቶንታ ሙሲ ኣስ ቱኒሴና» ጊዴስ።

ካናኔ ዴሬ ማጫሳይ ኣማኖ

(ማር 7፡24-30)

21 ዬሱሲ ሄፔ ኬዚዲ ጺሮሴኔ ሲዶና ጌቴቲዛ ዴሬ ቢዴስ። 22 ኢሲ ካናኔ ማጫስ ዲዛራ ሄ ሄራፔ ኬዛዳ ዬሱሳኮ ያዳ፥ «ጎዶ፥ ዳዊቴ ናዉ! ታስ ሚሼታ! ታ ናያ ቱና ኣያናይ ኦይኪን ኬሃ ዋያዉስ» ጋዳ ዋሳዱስ።

23 ጊዶ ኣቲን ኢዚ ኢሲ ቃላካ ኢዚስ ዛሪቤና። ሂስቲን ሄ ዎዴ ኢዛ ካሊዛይቲ ኢዛኮ ሺቂዲ፥ «ኑና ካላ ካላ ዋዪሲዛ ጊሻስ ኔ ኢዞ ሞይዛ» ጊዲ ኢዛ ኦይቺዳ።

24 ኢዚካ ኢስታስ፥ «ታኒ ኢስራኤሌ ኬꬃፌ ꬋይዳ ዶርሳታኮ ጻላ ኪቴታዲስ» ጊዴስ።

25 ማጫሳያካ ዬሱሳ ቶሆ ቦላ ኩንዳዳ፥ «ጎዶ! ታና ማዳርኪ!» ጋዱስ።

26 ኢዚካ ኢዚስ ዛሪዲ፥ «ናይታ ካꬅ ኤኪዲ ካና ቡቱላታስ ዬጋናስ ቤሴና» ጊዴስ።

27 ኢዛካ፥ «ኤ ጎዶ፤ ቡቱላቲካ ባ ጎዳ ማዳፌ ጋዴን ዎꬊዳ ካꬅ ማጺ ሜቴስ» ጋዱስ።

28 ዬሱሲካ ማጫሳዮ፥ «ሃኔ ማጫሳዬ፥ ኔ ኣማኖይ ጊታ! ኔ ኮዪዳ ማላ ኔስ ሃኖ» ጊዴስ። ማጫሳይ ናያ ሄራካ ፓጻዱስ።

29 ዬሱሲ ሄፔ ዴንዲዲ ጋሊላ ኣባ ላንቄ ቢዲ ሄን ዲዛ ኢሲ ዙማ ቦላ ኬዚ ኡቲዴስ። 30 ቆዳን ዳሮ ዴሬይ ዎቤታ፥ ቆቄታ፥ ሲላታ፥ ሃሳዮንታ ዱዴታ ሃራታካ ዳሮ ሃርጋንቻታ ኤሂዲ ኢዛ ሲንꬃን ዎꬂዴስ፤ ኢዚካ ኢስታ ፓꬂዴስ። 31 ዱዴይ ሃሳይሺን፥ ቶሆ ሲላይ ፓጺሺን፥ ዎቤይ ሲቲ ጊ ሄሜቲሺን፥ ቆቄይ ጼሊሺን ቤኢዲ ኣሳይ ማላሌቲዴስ፤ ኢስራኤሌ ጎዳካ ጋላቲዴስ።

ዬሱሲ ኦይዱ ሺ ኣስ ሚዚዴስ

(ማር 8፡1-10)

32 ዬሱሲ ባና ካሊዛይታ ጼይጊዲ፥ «ኣሳይ ታናራ ሄꬑ ጋላስ ጋምኢዳ ጊሻሲኔ ማና ካꬂ ባይንዳ ጊሻስ ኣሳይ ታና ሚቼስ። ኦጌ ቦላን ጋፋን ዳቡርዲ ኩንዶንታ ማላ ሜላ ኡሎራ ዬዳና ኮይኬ» ጊዴስ።

33 ኢዛ ካሊዛይቲ፥ «ሃይሳን ኣይኮይካ ባይንዳ ባዞ ቢታን ሃይሳ ኬና ዴሬ ሚዛናስ ጊዲዛ ቁማ ኑ ኣዋፔ ዴማኔ?» ጊዳ።

34 ዬሱሲ ኢስታ፥ «ኢንቴስ ኣፑን ኡኬꬂ ዲዜ?» ጊ ኦይቺን ኢስቲካ፥ «ላፑን ኡኬꬂኔ ቂ ጉꬃ ሞሌቲ ዴቴስ» ጊዳ።

35 ኢዚካ ዴሬዚ ጋዴን ኡታና ማላ ኣዛዚዴስ። 36 ላፑን ኡኬꬃኔ ሞሌዛ ባ ኩሼን ኦይኪዲ ጋላቲዳፔ ጉዬ ሜንꬂዲ ባና ካሊዛይታስ ኢሚዴስ፤ ኢስቲካ ዴራስ ጊሺዳ። 37 ኣሳይ ዉሪካ ሚዲ ካሊዴስ፤ ዬሱሳ ካሊዛይቲ ኣሳፔ ኣቲዳይሳ ላፑን ሌማቴ ኩሜꬅ ሺሺዳ። 38 ሚዳይቲካ ናይቲኔ ማጫሳይ ባይንዳ ኣዴቲ ጻላ ኦይዱ ሺ ጊዲዳ።

39 ዬሱሲ ዴሬዛ ሞይዚዳፔ ጉዬ ዎጎሎን ጌሊዲ ሜጊዶኔ ጌቴቲዛሶ ቢዴስ።

16

1 ፋርሳዌቲኔ ሳዱቃዌ ጌቴቲዛይቲ ዬሱሳኮ ሺቂዲ ኢዛ ፓጫናስ «ሳሎፔ ኑና ማላታ ቤሳ» ጊዲ ኦይቺዳ። * 2 ኢዚካ ኢስታስ፥ «ኦማርሳ ዎዴ ሳሎይ ዞኢኮ፥ ‹ጋዴይ ኣዋታና› ጌታ። 3 ዎንታ ቦላ፥ ‹ሳሎይ ዴጺኮ ሃች ኢራይ ቡካና› ጌታ፤ ሳሎ ሜꬋ ጼሊዲ ሻኪ ኤሬታ ሺን ታ ያና ዎዴ ማላታ ሻኪ ኤራናስ ዳንዳዬኬታ። * 4 ሃይሲ ኢታኔ ላይማ ዬሌታይ ማላታ ኮዬስ፤ ጊዶ ኣቲን ዮናሳ ማላታፔ ኣቲን ሃራ ማላታይ ኢዛስ ኢሜቴና» ጊዴስ። ዬሱሲ ኢስታ ሄን ኣጊዲ ሃራሶ ቢዴስ። *

5 ኣባ ፒኒዳ ማላ ዬሱሳ ካሊዛይቲ ቁማ ኤኪ ባናይሳ ባሌቲዳ። 6 ዬሱሲካ፥ «ቆፒቴ፤ ፋርሳዌታ ኢርሾፌኔ ሳዱቃዌታ ኢርሾፌ ናጌቲቴ» ጊዴስ። *

7 ኢስቲ ቃሴ ባ ጊዶን፥ «ኑኒ ካꬅ ኦይኮንታ ጊሻስ ሄሳ ጊዴስ» ጊዲ ኢሶይ ኢሳራ ሃሳዬቲዳ።

8 ዬሱሲካ ኢስታ ቆፋ ኤሪዲ፥ «ኢንቴኖ ኣማኖይ ፓጪዳይቶ! ካꬅ ኦይኮንታ ጊሻስ ኣዛስ ኢሶይ ኢሳራ ሃሳዬቴቲ? 9 ኢቻሹ ኡኬꬂ ኢቻሹ ሺ ኣሳስ ጊዲዲ ኣፑን ሌማቴይ ቲርፒን ኢንቴ ዴንꬂዳኮ ዩሺ ቆፔኬቲ?* 10 ሄሳꬆካ ላፑን ኡኬꬂ ኦይዱ ሺ ኣሳስ ጊዲዲ ኣፑን ሌማቴይ ቲርፒን ኢንቴ ዴንꬂዳኮ ዎዚናን ዎꬂቤኬታ ጉሴ?* 11 ሂስቲን ታ ኢንቴስ ዮቲዳይ ካꬃ ጊሻስ ጊዶንታይሳ ኣይስ ዩሺ ቆፔኬቲ? ሃኢካ ፋርሳዌታ ኢርሾፌኔ ሳዱቃዌታ ኢርሾፌ ናጌቲቴ» ጊዴስ።

12 ሃኢ ኢዚ ኢስታ ቆፍሲዛይ ቡኬሶ ዴንꬃናስ ጉጂዛ ኢርሾ ጊሻስ ጊዶንታ ፋርሳዌታኔ ሳዱቃዌታ ቲሚርቴፌ ናጌታና ማላ ጊዲዳይሲ ኢስታስ ጌሊዴስ።

ጴጽሮሲ ዬሱሲ ጾሳ ና ጊዶይሳ ዮቲዴስ

13 ዬሱሲ ቂሳሪያ ፒሊጲሲዮሴ ጌቴቲዛ ቢታ ጋኪዳ ዎዴ ባና ካሊዛይታ፥ «ኣሳይ ታና ኣሳ ና ኦና ጊዜ?» ጊዲ ኦይቺዴስ።

14 ኢስቲካ፥ «ኢሲ ኢሲ ኣሳይ፥ ‹ጻማቂዛ ዮሃኒሳ› ጌስ፤ ባጋ ኣሳይ፥ ‹ኤላሳ› ጌስ፤ ባጋይ፥ ‹ኤርማሳ ዎይኮ ናቤታፔ ኢሳ ጊዶንታ ኣጌና› ጌስ» ጊዳ። *

15 ኢዚካ ኢስታ፥ «ኢንቴ ታና ኦና ጌቲ?» ጊዴስ።

16 ሲሞና ጌቴቲዛ ጴጽሮሲ፥ «ኔኒ ኪርስቶሳ ዴኦ ጾሳ ና ጊዲኪ?» ጊዲ ዛሪዴስ። *

17 ዬሱሲ፥ «ዮና ና ሲሞና! ኔኒ ኣንጄቲዳዴ! ኔስ ሃይሳ ቆንጪሲዳይ ሳሎን ዲዛ ታ ኣዋፔ ኣቲን ኣሾኔ ሱꬅ ጊዴና። 18 ኔኒ ዛላ፤ ሃይሳ ዛላ ቦላ ታኒ ታ ዎሳ ኬꬄ ኬጻና፤ ጋናሜ ፔንጌቲካ ኢዞ ጾኔቴና። 19 ሳሎ ካዎቴꬃ ቁልፔታ ታ ኔስ ኢማና፤ ኔኒ ቢታ ቦላ ሃኖ ጊዛይ ዉሪ ሳሎንካ ሃናና። ቢታ ቦላ ኔ ሃኖፖ ጊዳይሲ ዉሪካ ሳሎንካ ሃኔና» ጊዴስ። *

20 ቃሴካ ኢዚ ኪርስቶሳ ጊዲዳይሳ ኢስቲ ኦናስካ ዮቶንታ ማላ ባና ካሊዛይታስ ሎኤꬂ ዮቲዴስ። †

ዬሱሲ ባ ቦላ ጋካና ሜቶ ጊሻስ ናምኣንꬆካ ዮቲዴስ

21 ሄሳፌ ሃ ሲሚን ዬሱሲ ዬሩሳላሜ ባናይሳ፥ ሄን ዴሬ ጪማታን፥ ቄሴታ ሃላቃታኒኔ ሙሴ ዎጋ ታማርሲዛይታ ኩሼን ዋዬ ኤካናይሳ፥ ሃይቃናይሳኔ ሄꬓንꬆ ጋላስ ሃይቆፔ ዴንዳናይሳ ባና ካሊዛይታስ ቆንጪሲ ዮቲዴስ።

22 ጴጽሮሲ ዬሱሳ ጌዴ ኢሲ ባጋ ዛሪዲ፥ «ጎዶ! ሃይሲ ኔ ቦላ ጋኮፎ!» ጊዲ ሃንቂዴስ።

23 ዬሱሲ ጴጽሮሳኮ ሺቂዲ፥ «ሃይሶ ጻላኤ! ሃይሳፌ ኪቻ! ኔኒ ኣሳዛፔ ኣቲን ጾሳ ዮኦይ ኔ ዎዚና ጊዶን ባይንዳ ጊሻስ ኔ ታስ ꬉጴ ጊዳዳሳ» ጊዴስ።

24 ቃሴካ ዬሱሲ ባና ካሊዛይታስ፥ «ታና ካላናስ ዶሲዛ ኣሲ ባና ካዶ፤ ባ ማስቃሌ ቶኪዲ ታና ካሎ። ‡ 25 ባ ሼምፖ ኣሻና ኮይዛ ኣሲ ዉሪ ꬋይሳና፤ ጊዶ ኣቲን ባ ሼምፖ ታ ጊሻስ ꬋይሲዛዴይ ኣሻና። * 26 ኣሲ ኣላሜን ዲዛዝ ኩሜꬅ ሃሪዲ ባ ሼምፖ ꬋይሲኮ ኢዛ ኣይ ማዳኔ? ዎይኮ ኣሲ ባ ሼምፖ ጊሻስ ቃንጻና ዳንዳይዛዚ ኣዜ? 27 ኣሳ ናይ ባ ኣዋ ቦንቾራኔ ሳሎ ኪታንቻታራ ያና፤ ኢሳስ ኢሳስ ኢዛ ኦሶ ማላ ኢዛዴ ዋጋ ኢማና። * 28 ታ ኢንቴስ ቱሙ ጋይስ፤ ሃይሳን ኤቂዳ ኣሳታ ጊዶፌ ኣሳ ናይ ባ ካዎቴꬃራ ዪሺን ቤያና ጋካናስ ሃይቆይ ኢስታ ቦቾንታ ኣሳቲ ዴቴስ» ጊዴስ።

17

ዬሱሳ ሜꬋ ላሜቴꬅ

(ሉቃ 9፡28-36)

1 ኡሱፑን ጋላሳፌ ጉዬ ዬሱሲ ጴጽሮሳኔ ያቆቤ ቃሴካ ያቆቤ ኢሻ ዮሃኒሳ ባናራ ኤኪዲ ኢስታራ ጻላ ꬎቃ ዙማ ቦላ ኬዚዴስ። * 2 ኢስቲ ሄን ዲሺን ዬሱሳ ሜꬋይ ላሜቲዴስ፤ ኢዛ ኣይፌሶይ ኣዋ ኣርሼ ማላ ፖኢዴስ፤ ኢዛ ማይኦይካ ፖኦ ማላ ጾልቂዴስ። 3 ሄራካ ሙሴይኔ ኤላሲ ዬሱሳራ ሃሳይሼ ኢስታስ ቤቲዴስ። 4 ጴጽሮሲ ዬሱሳ፥ «ጎዶ! ኑ ሃኒን ዲዛኮ ኑስ ሎኦኮ! ኔ ሼኔ ጊዲኮ ኢሲ ዳሴ ኔስ፥ ኢሲ ዳሴ ሙሴስ፥ ኢሲ ዳሴ ኤላሳስ ሄꬑ ዳሴ ኦꬆኒ?» ጊዴስ።

5 ኢዚ ቡሮ ሃሳያን ዲሺን ፖኢዛ ሻራይ ኢስታ ካሚዴስ፤ ሻራ ጋꬃራ፥ «ታኒ ኢዛን ኡፋዬቲዛ ታ ዶሲዛ ታ ናይ ሃይሳ፤ ኢዚ ጊዛይሳ ሲዪቴ» ጊዛ ቃላ ጊሪስ ሲዪቴ። *

6 ኢዛ ካሊዛይቲካ ሄሳ ሲዪዳ ማላ ዳጋሚዲ ቢታ ቦላ ጉፋኒዳ። 7 ዬሱሲ ኢስታኮ ሺቂዲ ኢስታ ባ ኩሼን ቦቺዲ፥ «ዴንዲቴ፤ ባቦፍቴ!» ጊዴስ። 8 ኢስቲ ꬎቁ ጊ ጼሊሺን ዬሱሳፔ ኣቲን ኢዛራ ሃራ ኣስ ኦናካ ቤኢቤቴና።

9 ኢስቲ ዙማዛ ቦላፌ ዎꬊሺን ዬሱሲ፥ «ኣሳ ናይ ሃይቆፔ ዴንዳና ጋካናስ ኢንቴ ቤዮይሳ ኦናስካ ዮቶንታ ማላ» ጊ ኣዛዚዴስ።

10 ዬሱሳ ካሊዛይቲ፥ «ሂስቲን ሙሴ ዎጋ ታማርሲዛይቲ፥ ኤላሲ ካሴቲዲ ያና ቤሴስ ኣዛስ ጊዞ?» ጊ ኦይቺዳ። *

11 ኢዚካ ኢስታስ፥ «ቱማኮ፤ ኤላሲ ዪዲ ዉርሲካ ጊጊሳና። 12 ታ ኢንቴስ ጊዛይ ኤላሲ ዪዴስ፤ ጊዶ ኣቲን ኣሳይ ባ ኮዪዳ ማላ ኢዛ ቦላ ኦꬂዴስ ኣቲን ኢዛ ኤሪቤና፤ ሄሳꬆካ ኣሳ ናይ ኢስታ ኩሼን ዋዬ ቤያና» ጊዴስ። *

13 ሄ ዎዴ ዬሱሳ ካሊዛይቲ ዬሱሲ ኢስታስ ዮቲዛይሲ ጻማቂዛ ዮሃኒሳ ጊሻስ ጊዲዳይሳ ኤሪዳ።

ዳይዳንꬂ ኦይኪዳ ኢሲ ና ዬሱሲ ፓꬂዴስ

(ማር 9፡14-29፤ ሉቃ 9፡37-43)

14-15 ዬሱሲኔ ኢዛ ካሊዛይቲ ኣሳኮ ሲሚዳ ማላ ኢሲ ኣሲ ዬሱሳኮ ሺቂዲ ኢዛ ሲንꬃን ጉልባቲዲ፥ «ጎዶ! ታ ና ዳይሳ ቦላፌ ዬጊዛ ሃርጌይ ዳሮ ዋዪሲዛ ጊሻስ ታስ ማራርኪ! ዳሮ ዎዴ ታማን ኩንዴስ፤ ሃꬃንካ ጌሌስ። 16 ታኒ ናዛ ኔና ካሊዛይታኮ ኤሃዲስ ሺን ኢስቲ ኢዛ ፓꬃና ዳንዳይቤቴና» ጊዴስ።

17 ዬሱሲ፥ «ኢንቴኖ ኣማኖንታ ጌላ ዬሌታቶ! ኣይዴ ጋካናስ ታ ኢንቴናራ ዳኔ? ቃሴ ኣይዴ ጋካናስ ታ ኢንቴና ዳንዳያኔ? ኣኔ ናዛ ሃ ታኮ ኤሂቴ» ጊዴስ። 18 ሄሳፌ ጉዬ ዬሱሲ ዳይዳንꬃዛ ሴሪዲ ናዛፔ ኬሲዴስ፤ ናዚካ ሄ ሳቴፔ ሲሚዲ ፓጺዴስ።

19 ዬሱሳ ካሊዛይቲ ጻላላ ኢዛኮ ሺቂዲ፥ «ኑኒ ዳይዳንꬅ ኬሳናስ ኣዛስ ዳንዳይቤኮኒ?» ጊዲ ኦይቺዳ።

20 ኢዚካ ኢስታስ፥ «ኢንቴስ ኣማኖይ ፓጬ ጊዲዳ ጊሻስ ዳንዳይቤኬታ፤ ታ ኢንቴስ ቱሙ ጋይስ፤ ቄሪ ጋሼ ኣይፌ ማላ ኣማኖይ ኢንቴ ቦላ ዲዛኮ ሃይሳ ዙማ፥ ‹ሃይሳፌ ዴንዳዳ ጌዴ ባ!› ኢንቴ ጊዳኮ ኢዚ ኢንቴስ ባና። ኢንቴና ጾናናይ ዴና። * 21 ሃይሳ ማላይ ጊዲኮ ጾማኒኔ ዎሳን ኣቲን ሃራን ኬዜና» ጊዴስ። *

22 ኢስቲ ጋሊላን ኢሲፌ ዲሺን ዬሱሲ ኢስታስ፥ «ታና ኣሳ ና ኣሳስ ኣꬂ ኢማና። 23 ኢስቲካ ኢዛ ዎꬋና፤ ኢዚካ ሄꬓንꬆ ጋላስ ዴንዳና» ጊን ኢዛ ካሊዛይቲ ኬሂ ሚሼቲዳ።

ጾሳ ኬꬃ ጊራ ቃንጾ

24 ዬሱሲኔ ኢዛ ካሊዛይቲ ቂፊርናሆሜ ጌቴቲዛሶ ጋኪዳፔ ጉዬ ጾሳ ኬꬃ ጊራ ኤኪዛይቲ ጴጽሮሳኮ ሺቂዲ፥ «ኢንቴ ኣስታማሬይ ጾሳ ኬꬃ ጊራ ናምኡ ዲናሬዛ † ኣይስ ቃንጼኔ?» ጊዳ። *

25 ኢዚካ ኢስታስ፥ «ቃንጼስ» ጊዴስ። ጴጽሮሲ ሶ ጌሊዳ ማላ ዬሱሲ ካሴቲዲ፥ «ሲሞና ዴሬ ካዎቲ ጊራ ጊዲን ዎይኮ ቃራጻ ጊዲን ባ ናይታፔ ኤኪዞዬ? ሃራታፔ ኤኪዛ ሚሳቲዜ?» ጊዴስ።

26 ጴጽሮሲካ፥ «ሃራታፔ ኤኬቴስ» ጊዴስ። ዬሱሲ፥ «ሂስቲኮ ናይታ ቦላ ኣጮይ ባ ጉሳካ! 27 ሂስቲኮካ ኢስታ ኑ ꬉጴꬆንታ ማላ ኔ ሞሌ ኦይኪዛ ጊቴ ኤካ ባዳ ኣባን ዬጋ፤ ኮይሮ ኦይኪዳ ሞሌዛ ዶና ፖቃዳ ኔ ዴሚዳ ሚሻ ኤካዳ ታ ሱንꬃራኔ ኔ ሱንꬃራ ጊራ ቃንጻ» ጊዴስ።

18

ሳሎ ካዎቴꬃን ኡባፌ ኣꬋናይ ኦኔ?

(ማር 9፡33-37፤ ሉቃ 9፡46-48)

1 ሄ ዎዴ ዬሱሳ ካሊዛይቲ ኢዛኮ ሺቂዲ፥ «ሳሎ ካዎቴꬃን ኑ ጋርሳን ኡባፌ ኣꬋናዴይ ኦኔ?» ጊ ኦይቺዳ። * 2-3 ዬሱሲ ኢሲ ና ጼይጊ ኤሂዲ ኢስታ ጊዶን ኤሲዲ፥ «ታ ኢንቴስ ቱሙ ጋይስ፤ ኢንቴ ሲሞንታ ኢጺኮኔ ጉꬃ ናይታ ማላ ሃኖንታ ኢጺኮ ሙሌካ ሳሎ ካዎቴꬅ ጌሌኬታ። * 4 ሄሳ ጊሻስ ሃ ናዛ ማላ ባና ዚቂሲዛዴይ ሳሎ ካዎቴꬃን ኡባፌ ኣꬋና። 5 ሃይሳ ማላ ጉꬃ ና ታ ሱንꬃን ኤኪዛዴይ ታና ኤኬስ። *

6 «ጊዶ ኣቲን ታና ኣማኒዛ ጉꬃታፔ ኢሳዴ ꬉጴꬂዛይ ዴጾ ዎጻ ሹቺ ኢዛ ቆꬌን ቃሼቲን ኣባ ጪማን ዬጌቲዲ ሚቴቲኮ ኢዛስ ሎኦ ጊዳና። 7 ሃና ኣላሜያ ኣስ ꬉጳና ጋሶ ጊዲዳ ጊሻስ ኢዚስ ኣዬ ኣና! ꬉጴይ ዩስ ኣጌና ሺን ꬉጴዛስ ጋሶ ጊዲዛዴስ ኣዬ ኣና!

8 ኔ ኩሼይ ዎይኮ ኔ ቶሆይ ኔና ꬉጳናስ ጋሶ ጊዲኮ ኔፔ ቃንጻ ዲጋ! ኔኒ ናምኡ ኩሼራ ዎይኮ ናምኡ ቶሆራ ጌዴ ሜርና ታማን ዬጌታናፔ ዎቤ ዎይኮ ቶሆ ሲላ ጊዳዳ ሄ ጌዴ ዴኦይ ዲዛሶ ጌሎይ ኔስ ሎኣና። 9 ሄሳꬆካ ኔ ኣይፌይ ኔስ ꬉጴ ጊዲኮ ኔፔ ኬሳ ዬጋ! ናምኡ ኣይፌራ ጌዴ ጋናሜ ታማን ኔ ዬጌታናፔ ኢሲ ኣይፌራ ዴኦይ ዲዛሶ ኔ ጌሊዛይሲ ኔስ ሎኦ። *

10 «ሃይታ ጉꬃታ ጊዶፌ ኢሲኔዮካ ኢንቴ ካꬎንታ ማላ ናጌቲቴ! ታ ኢንቴስ ቱሙ ጋይስ፤ ሳሎን ዲዛ ኢስታ ኪታንቻቲ ሳሎን ታ ኣዋ ኣይፌሶ ኡባ ጋላስ ጼሌቴስ። 11 ኣሳ ናይ ꬋይዳይታ ኣሻናስ ዪዴስ። **

ꬋይዳ ዶርሳ ሌሚሶ

(ሉቃ 15፡3-7)

12 «ኣኔ ታስ ዮቲቴ፥ ኢሳዴስ ጼቱ ዶርሲ ዲኮ ቃሴ ኢስታፌ ኢሲና ꬋይኮ፥ ሃንኮ ኡዱፉን ታማኔ ኡዱፉናታ ዙማ ቦላ ዬጊዲ ꬋይዳሮ ኮያና ቢ ኤሬኔ? 13 ታ ኢንቴስ ቱሙ ጋይስ፤ ሃንኮ ꬋዮንታ ኣቲዳ ኡዱፉን ታማኔ ኡዱፉን ዶርሳታፔ ኣꬂዲ ቤቲዳ ዶርሳይን ኡፋዬቴስ። 14 ሄሳꬆካ ሃ ጉꬃታ ጊዶፌ ኢሶይ ꬋያና ማላ ሳሎን ዲዛ ኢንቴ ኣዋ ሼኔ ጊዴና።

ቆሂዳዴስ ኣይ ኦꬃና ቤሲዛኮ

15 «ኔ ኢሻይ ኔና ቆሂኮ ኢዛኮ ባዳ ኢዛ ጻላላ ኔናራ ኤካዳ ኢዛ ሞሮ ኢዛስ ዮታ፤ ኢዚ ኔ ጊዛ ሲዪኮ ኔ ኢሻ ኔ ኣስ ሂስታሳ። * 16 ኢዚ ኔ ጊዛይሳ ሲዮንታ ኢጺኮ ዮኦይ ዉሪ ናምኡ ማርካን ዎይኮ ሄꬑ ማርካን ላꬊዛ ጊሻስ ኢሳዴ ዎይኮ ናምኡ ኣስ ኔናራ ኤካ ባዳ ኢዛ ሃሳይሳ። * 17 ኢዚ ኢስታካ ሲዮንታ ኢጺኮ ዎሳ ኬꬃስ ዮታ፤ ዎሳ ኬꬃዮካ ሲዮንታ ኢጺኮ ኢዛዴ ኔ ኣማኖንታዴ ማላኔ ዮቲን ሲሞንታ ኢታ ኣሳ ማላ ቆዳ።

18 «ታ ኢንቴስ ቱሙ ጋይስ፤ ቢታ ቦላ ኢንቴ ቃቺዳይ ዉሪ ሳሎንካ ቃሼቲዳ ጊዳና፤ ቢታ ቦላ ኢንቴ ቢርሺዳዚ ሳሎንካ ቢርሼቲዳይሳ ጊዳና። * 19 ቃሴካ ታ ኢንቴስ ቱሙ ጋይስ፤ ቢታ ቦላ ኢንቴ ናምኡ ጊዲዲ ኣይ ሚሺካ ኢሲፌ ዶሳን ኢንቴ ኦይቺኮ ሳሎን ዲዛ ታ ኣዋይ ኢንቴስ ኢማና። 20 ናምኡ ዎይኮ ሄꬑ ጊዲዲ ታ ሱንꬃን ኢንቴ ሺቂዛሶን ሄን ኢንቴ ጊዶን ታ ዳና» ጊዴስ።

ማሮ ጊሻስ

21 ሄ ዎዴ ጴጽሮሲ ዬሱሳኮ ሺቂዲ፥ «ጎዶ! ታ ኢሻይ ታና ቆሂኮ ታ ኢዛስ ኣፑንቶ ኣቶ ጎ? ላፑንቶ ኣቶ ጎ?» ጊዴስ። *

22 ዬሱሲካ ኢዛስ ዛሪዲ፥ «ላፑን ታሙቶ ላፑን ኣቲን ላፑንቶ ጻላ ጋ ጊኬ፤ *

23 «ሄሳ ጊሻስ ሳሎ ካዎቴꬂ ባ ኣሽካራታ ቦላ ዲዛ ሚሼ ሺሻና ኮዪዳ ካዎ ሚሳታዉስ። 24 ሚሻ ቆዳ ኦይኪዳ ማላ ኢዛ ኣሽካራታፔ ዳሮ ሚሎኔ ቢራ † ኣጮይ ኢዛ ቦላ ዲዛዴ ኤኪ ዪዳ። 25 ኣሽካራዚካ ባ ቦላ ዲዛ ኣጮዛ ቃንጾይ ጾኒዳ ጊሻስ ኢዚካ ኢዛ ማቺያካ ኢዛ ናይቲኔ ኢዛስ ዲዛዚ ዉሪ ባይዜቲዲ ሚሻይ ቃንጼታና ማላ ኢዛ ጎዳይ ኢዛ ኣዛዚዴስ። 26 ሄ ዎዴ ኣሽካራዚ ጎዳዛ ቶሆ ቦላ ኩንዲዲ፥ ‹ታኒ ታ ቦላ ዲዛ ኣጮዛ ዉርሳ ኔስ ቃንጻና ጋካናስ ታስ ጉꬃ ዎዴ ኢማርኪ!› ጊዲ ዎሲዴስ። 27 ኢዛ ጎዳይካ ኢዛስ ሚሼቲዲ ኢዛ ኣጮዛ ኡባ ማሪዲ ዬዲዴስ።

28 «ሄ ኣሽካራዚካ ባ ጎዳ ኣቻፌ ኬዚዳ ማላ ጉꬃ ኣጮይ ‡ ኢዛ ቦላ ዲዛ ባ ላጌ ዴሚዲኔ፥ ‹ኔ ቦላ ዲዛ ታ ሚሻዮ ሃኢ ሃኒን ቃንጻ› ጊዲ ጩሊ ኦይኪዴስ። 29 ሄ ኢዛ ላጌ ኣሽካራይ፥ ‹ታስ ጉꬃ ዎዴ ኢማርኪ! ታ ኔስ ቃንጻና› ጊዲ ኢዛ ቶሆ ቦላ ኩንዲዲ ዎሲዴስ።

30 «ጊዶ ኣቲን ኢዛስ ጉꬃ ዎዴ ኢማናስ ኮዮንታ ኢጺዲ ኢዛ ላጌዚ ባ ቦላ ዲዛ ኣጮዛ ቃንጻና ጋካናስ ቃሾ ኬꬃን ዬጊዴስ። 31 ኢዚ ሄሳ ኦꬂሺን ቤኢዳ ኣሳይኔ ሃንኮ ኢዛ ላጌ ኣሽካራቲ ዳሮ ሚሼቲዳ። ቢዲካ ሃኒዳይሳ ኡባ ባ ጎዳስ ዮቲዳ።

32-33 «ሄ ዎዴ ጎዳዚ ሄ ኣሽካራ ጼይጊሲ ኤሂዲ፥ ሃይሶ ኔኖ! ኢታዞ፥ ኔ ታና ዎሲን ኔ ቦላ ዲዛ ኣጮዛ ታ ኔስ ኣጋዲሲ ሺን ታ ኔና ማሪዳ ማላ ኔኒካ ኔ ላጌዛ ማራናስ ቤሴኔ? 34 ጊዲ ኢዛ ቦላ ዲዛ ኣጮዛ ኢዚ ኡባ ቃንጻና ጋካናስ ቃቻና ማላ ቃቺዛይታስ ኣꬂ ኢሚዴስ። 35 ሄሳ ጊሻስ ኢንቴ ኢሶይ ኢሳ ዎዚናፔ ማሮንታ ኣጊኮ ሳሎን ዲዛ ታ ኣዋይካ ኢንቴና ማሬና» ጊዴስ።

19

ዬሱሲ ኤኮ ጊሻሲኔ ጌሎ ጊሻስ ታማርሲዴስ

(ማር 10፡1-12)

1 ዬሱሲ ዮቲ ዉርሲዳፔ ጉዬ ጋሊላ ኣጊዲ ዮርዳኖሴ ፒንꬃን ዲዛ ዩሁዳ ኣዉራጃ ቢዴስ። 2 ዳሮ ዴሬይ ኢዛ ሄን ካሊን ኢዚካ ሃርጋንቻታ ፓꬂዴስ።

3 ፋርሳዌቲ ኢዛ ፓጫናስ ኢዛኮ ሺቂዲ ኣይ ጋሶንካ፥ «ኣሲ ባ ማቾ ኣንጂ ዬዳና ቤሲዜ?» ጊ ኦይቺዳ።

4 ኢዚካ ኢስታስ፥ «ጾሲ ኮይሮፔ ማጫኔ ኣዴ ሜꬊዳይሳ ናባቢቤኬቲ? ጊዴስ። * 5 ቃሴካ፥ ‹ኣሲ ባ ኣዋኔ ባ ኣዮ ኣጊዲ ባ ማቺራ ኢሲፌ ጊዴስ። ናምኣይካ ኢሲ ኣሾ ጊዴቴስ› ጌቴቲዳይሲ ሃይሳ ጋሶን ጊዴኔ? ጊዴስ። * 6 ናምኣይ ኢሲ ኣሾ ኣቲን ሲንꬃፌ ናምኡ ጊዴቴና። ሄሳ ጊሻስ ጾሲ ጋꬂ ዋጺዳይሳ ኣሲ ሻኮፎ» ጊዴስ።

7 ኢስቲካ ኢዛስ፥ «ሂስቲን ሙሴይ፥ ‹ኣሲ ባ ማቾ ኣንጂ ዬዲዳ ኣንጆ ዋራቃታ ኢዚስ ኢሚ ዬዶ› ጊዲ ኣዛስ ኣዛዚዴ?» ጊዳ። *

8 ዬሱሲካ ኢስታስ፥ «ሙሴይ ኢንቴ ዎዚና ሙሜቴꬅ ቤኢዲ ማቼታ ኢንቴ ኣንጃና ማላ ፒቃዴ ኢንቴስ ኢሚዴስ ኣቲን ኮይሮፔ ሄሳ ማላ ጊዴና።

9 «ታ ኢንቴስ ቱሙ ጋይስ፤ ባ ኣዚናፔ ሃራራ ላይማቶንታ ዲሺን ባ ማቾ ኣንጂ ዬዲዳ ሃራ ማቾ ኤኪዛዴይ ዉሪ ላይማቴስ። ኣንጄቲዳሮካ ኤኪዛዴይ ኢዚራ ላይማቴስ» ጊዴስ። * 10 ዬሱሳ ካሊዛይቲ ኢዛስ፥ «ማቺ ዎጋይኔ ኣዚና ዎጋይ ሃይሳ ማላ ጊዲኮ ማቾ ኤኮንታ ኣጎይ ሎኦ» ጊዳ።

11 ጊዶ ኣቲን ዬሱሲ ኢስታስ፥ «ኢሲ ኢሲ ዱማ ኢሞታይ ዲዛ ኣሳታፔ ኣቲን ሃይሳ ቲሚርቴዛ ኦኒካ ኤካናስ ዳንዳዬና። 12 ጋሶይካ ኢሲ ኢሲ ኣሳይ ባ ኣዪ ኡሎፔ ዬሌቲሼ ሹፋ ጊዲ ዬሌቴስ፤ ኢሲ ኢሲ ኣሳይ ኣሳ ኩሼን ቃራቴቲዲ ጉንዱሌስ፤ ኢሲ ኢሲ ኣሳይ ሳሎ ካዎቴꬃስ ጊዲ ባና ባርካ ጉንዱላ ኦꬂዛ ኣሲካ ዴስ። ሃይሳ ኤካናስ ዳንዳይዛዴይ ኤኮ» ጊዴስ።

ዬሱሲ ጉꬃ ናይታ ኣንጂዴስ

(ማር 10፡13-16፤ ሉቃ 18፡15-17)

13 ሄ ዎዴ ዬሱሲ ኢስታ ቦላ ባ ኩሼ ዎꬂዲ ዎሳና ማላ ጉꬃ ናይታ ኢዛኮ ኤኪ ኤሂዳ፤ ጊዶ ኣቲን ኢዛ ካሊዛይቲ ናይታ ኤሂዳ ኣሳታ ቦላ ሃንቄቲዳ። 14 ዬሱሲ፥ «ናይቲ ሃ ታኮ ዬቶ፤ ዲጎፍቴ፤ ሳሎ ካዎቴꬂ ሃይታንታ ማላሳ!» ጊዴስ።

15 ባ ኩሼ ናይታ ቦላ ዎꬂዲ ኣንጂዳፔ ጉዬ ሄፔ ዴንዲ ቢዴስ።

ዱሬ ጊዲዳ ናቴꬃ ኣዴዛ ኦይሻ

(ማር 10፡17-31፤ ሉቃ 18፡18-30)

16 ሄሳፌ ጉዬ ኢሳዴይ ዬሱሳኮ ሺቂዲ፥ «ኣስታማሬ! ሜርና ዴኦ ዴማናስ ታኒ ሎኦ ኦሶ ኣይ ኦꬆ?» ጊ ኦይቺዴስ። 17 ዬሱሲካ፥ «ታና ኣዛስ ሎኦ ጊሻስ ኦይቻይ? ሎኦይ ኢሲ ጾሳ ጻላ፤ ዴኦይ ዲዛሶ ኔ ጌላና ኮይኮ ኣዛዞታ ናጋ» ጊዴስ።

18-19 ኣዴዚ፥ «ኣዛዞቲ ኣዋይቴ?» ጊዲ ኦይቺዴስ። ዬሱሲካ ዛሪዲ፥ «ኣስ ዎꬎፓ፤ ላይማቶፓ፤ ካይሶቶፓ፤ ዎርዶ ማርካቶፋ፤ ኔ ኣዋኔ ኔ ኣዮ ቦንቻ፤ ኔ ሾሮ ኔ ማላ ሲቃ» ጊዴስ። * 20 ናቴꬃዚ ዛሪዲ፥ «ሃይሳ ዉርሳ ታ ናጋዲስ፤ ሃራይ ኣዚ ታስ ፓጪዴ?» ጊዴስ።

21 ዬሱሲካ ዛሪዲ፥ «ኔ ሙሌ ጺላና ኮይኮ ባዳ ኔ ሃሪዳዝ ኡባ ባይዛዳ ሚሻ ዉርሳ ማንቆታስ ኢማ፤ ኔኒ ሳሎን ሚሽ ዴማንዳሳ፤ ሄሳፌ ጉዬ ሲማ ያዳ ታና ካላ» ጊዴስ።

22 ኣዴዚ ሄሳ ሲዪዲ ኢዛስ ዳሮ ሚሺ ዲዛ ጊሻስ ኬሂፔ ሚሼቲሼ ቢዴስ። 23 ዬሱሲ ባና ካሊዛይታ፥ «ታ ኢንቴስ ቱሙ ጋይስ፤ ዱሬቲ ሳሎ ካዎቴꬅ ጌላናይሲ ዳሮ ሜቶ። 24 ቃሴካ ታኒ ኢንቴስ ጊዛይ ዱሬይ ሳሎ ካዎቴꬅ ጌላናይሳፌ ጋሜላይ * ናርፔ ሉኮራ ኣꬌꬂ ካዉያና» ጊዴስ።

25 ሄሳ ሲዪዲ ኢዛ ካሊዛይቲ ዳሮ ቆፒዲ፥ «ሂስቲን ኦኒ ኣታናስ ዳንዳይዜ?» ጊዲ ዬሱሳ ኦይቺዳ።

26 ዬሱሲካ ኢስታ ጼሊዲ፥ «ሃይሲ ኣሳ ኣቻን ዳንዳዬቴና፤ ጾሳ ኣቻን ጊዲኮ ዉሪካ ዳንዳዬቴስ» ጊዴስ።

27 ጴጽሮሲ ኢዛስ ዛሪዲ፥ «ኑ ኡባካ ኣጊዲ ኔና ካሊዶስ፤ ሂስቲን ሃኢ ኑ ኣይ ዴማኔ?» ጊዴስ።

28 ዬሱሲካ ኢስታስ፥ «ታ ኢንቴስ ቱሙ ጋይስ፤ ኣሳ ናይ ቡሮ ያና ኦራꬃ ኣላሜን ባ ቦንቾ ኣራታ ቦላ ኡቲዛ ዎዴ ኢንቴ ታና ካሊዳይቲ ታማኔ ናምኡ ኣራታታ ቦላ ኡቲዲ ታማኔ ናምኡ ኢስራኤሌ ናይታ ቦላ ፒርዳና። * 29 ታ ሱንꬃ ጊሻስ ጊዲ ባ ኬꬄ፥ ባ ኢሻታ፥ ባ ሚቼታ፥ ባ ኣዋ፥ ባ ኣዮኔ ባ ናይታ፥ ዎይኮ ባ ቢታ ኣጊዛ ኣሲ ዉሪ ጼቱ ኩሼ ዳኮ ኤካና፤ ሜርና ዴኦካ ላታና። 30 ጊዶ ኣቲን ዳሮ ሲንꬄ ጊዲዳ ኣሳቲ ጉዬ ጊዳና፤ ዳሮ ጉዬን ዲዛ ኣሳቲ ሲንꬃታና።*

20

ዎይኔ ኣታኪልቴ ኦሳንቻታ ሌሚሶ

1 «ሳሎ ካዎቴꬂ ባ ዎይኔ ኣታኪልቴ ጊዶን ኦꬂዛ ኦሳንቻታ ቃጻራናስ ማላዶራ ኬዚዳ ኢሲ ኣታኪልቴይ ዲዛ ጋዳዴ ሚሳታዉስ። 2 ኢሲ ጋላሳ ዳሞዛ ጊዲዛዝ ሃሳዬቲዲ ጊጊዳፔ ጉዬ ኦሳንቻታ ዎይኔ ኣታኪልቴ ኦሶ ኦይꬂዴስ።

3 «ማላዶ ሄꬑ ሳቴን ኬዚዲ ኦሶይ ባይንዳ ሜላ ጊያይ ኤቂዛሶን ኤቂዳ ሃራ ኣሳታ ዴሚዴስ። 4 ‹ኢንቴ ቢዲ ታ ዎይኔ ጊዶን ኦꬂቴ፤ ታ ኢንቴስ ቤሲዛ ሚሼ ኢማና› ጊዴስ። 5 ኢስቲካ ቢዳ። ቃሴካ ጋላሳፌ ኡሱፑን ሳቴኒኔ ኡዱፉን ሳቴ ቦላ ኬዚዲ ሃራ ኦሳንቻታ ኦሶን ጌልꬂዴስ። 6 ኦማርሳ ዎዴ ታማኔ ኢሲ ሳቴ ጊዲሺን ኬዚዲ ጮ ኤቂዳይታ ሃራታ ዴሚዲ፥ ‹ኢንቴ ኩሜꬃ ጋላስ ኦሶይ ባይንዳ ኣዛስ ሃይሳን ኤቂዴቲ?› ጊ ኦይቺዴስ።

7 «ኢስቲካ፥ ‹ኑና ኦሲሲዛ ኣሲ ꬋይዳ ጊሻስ ኤቂዶስ› ጊዳ። ኢዚካ ኢስታ፥ ‹ኢንቴካ ቢዲ ታ ዎይኔ ኣታኪልቴ ጊዶን ኦꬂቴ› ጊዴስ።

8 «ጋዴይ ቃሚሺን ዎይኔ ኣታኪልቴዛ ጎዳይ ኦሳንቻታ ኣላፌዛስ፥ ‹ጉዬፔ ዪዳይታፔ ዶማዳ ኮይሮ ዪዳይታ ጋካናስ ዲዛ ኦሳንቻታ ኡባ ጼይጋዳ ኢስታ ኦሶ ጋቴ ቃንጻ› ጊዴስ። * 9 ታማኔ ኢሲንꬃ ሳቴ ቦላ ኦሶን ጌሊዳይቲ ዪዲ ኢሶይ ኢሶይ ኩሜꬃ ጋላሳ ጋቴ ኤኪዳ።

10 «ኮይሮ ኦሶን ጌሊዳይቲ ዪሼ ባ ዎዚናራ ሂንኮይታፔ ቦላራ ዳሮ ዴማና ጊ ቆፒሺን ኢስታስካ ሂንኮይታራ ጊና ኢሚዴስ። 11-12 ሚሻ ኤኪሼ ቃንጺዛዴ ቦላ፥ ‹ሃይቲ ዉርሴꬃን ኦሶን ጌሊዲ ኢሲ ሳቴ ጻላ ኦꬂዳይቲ ኩሜꬃ ጋላስ ኦሶን ዳቡርዲኔ ኣዋን ጹጌቲዲ ፔኢዳ ኑሲኔ ኢስታስ ዎስታ ኢሲ ጊና ቃንጻይ?› ጊዳ።

13-14 «ኢዚካ ኢስታፌ ኢሳዴስ፥ ‹ታ ጃላዞ! ኔና ቆሃቤኬ፤ ኢሲ ጋላሳስ ጊዲዛ ዳሞዛን ኦꬃናስ ታናራ ጊጋቤኪ? ሃኢ ሄይ ኔ ጊሻ ኤካዳ ባ፤ ኔስ ኢሚዳይሳ ማላ ዉርሴꬃን ዪዳይሳስካ ታ ኢማና ኮያይስ። 15 ሂስቲን ታ ሚሻን ታ ዶሲዳዝ ኦꬃናስ ዳንዳይኪና? ዎይኮ ታ ኪያ ጊዲዳይሲ ኔና ቃናቲሲዜ?›

16 «ጉዬን ዲዛይቲ ሲንꬄ፥ ሲንꬄን ዲዛይቲ ጉዬ ኣꬋና» ጊዴስ። *

ዬሱሲ ባ ሃይቆ ጊሻስ ሄꬓንꬆ ዮቲዴስ

(ማር 10፡32-34፤ ሉቃ 18፡31-34)

17 ዬሱሲ ዬሩሳላሜ ቢሼ ባና ካሊዛ ታማኔ ናምኣታ ዱማ ሻኪ ኤኪዲ፥ 18 «ሂያ ኑኒ ዬሩሳላሜ ባና ጎስ፤ ኣሳ ናይ ቄሴታ ሃላቃሲኔ ሙሴ ዎጋ ታማርሲዛይታስ ኣꬊ ኢሜታና፤ ኢስቲካ ኢዚ ሃይቃና ማላ ኢዛ ቦላ ፒርዳና። 19 ኢዛ ቦላ ቂꬊ ካኣናሲኔ ጋራፋና ማላ፥ ዎꬋና ማላካ ዴሬታስ ኣꬂ ኢማና፤ ሄꬓንꬆ ጋላስ ኢዚካ ሃይቆፔ ዴንዳና» ጊዴስ።

ዛብዶሳ ናይታ ኣዬይ ኦይሻ

(ማር 10፡35-45)

20 ሄሳፌካ ዛብዶሳ ናይታ ኣያ ባ ናይታራ ዬሱሳኮ ሺቃዳ ኢዛ ሲንꬃን ጉልባታዳ ዬሱሲ ኢዚስ ኢሲ ሚሽ ኦꬃና ማላ ዎሳዱስ። 21 ኢዚካ ኢዞ፥ «ኣይ ኮያይ?» ጊዴስ፤ ኢዛካ፥ «ሃይቲ ታ ና ናምኣቲ ኔ ካዎቴꬃን ኢሶይ ኔ ኡሻቻራ፥ ኢሶይ ኔ ሃዲርሳራ ኡታና ማላ ኦꬃርኪ!» ጋዱስ።

22 ዬሱሲካ ዛሪዲ፥ «ኢንቴ ዎሲዛዝ ኤሬኬታ፤ ታኒ ኡዪዛ ጹኣ ኢንቴ ኡያና ዳንዳያኔ?» ጊዴስ። ኢስቲካ፥ «ኤ ዳንዳዮስ» ጊዳ።

23 ኢዚካ፥ «ታ ጹኣፔ ቱሙ ኢንቴ ኡያናሺን ታ ኡሻቻኒኔ ታ ሃዲርሳን ኡቴꬂ ታ ኣዋይ ጊግሲዳዴንታስ ኣቲን ታኒ ኢሚዛዝ ጊዴና» ጊዴስ። 24 ታማቲ ሄሳ ሲዪዲ ናምኡ ኢሻታ ቦላ ሃንቄቲዳ። 25 ዬሱሲ ኢስታ ኢሲ ቦላ ጼይጊዲ፥ «ኣይዛቤ ሃላቃቲ ባ ሃሪዛ ዴሬ ቦላ ጎዳቲዛይሳ ማላ ጎዳቴꬂ ዲዛይቲ ዎልቃራ ሃሪዛይሳ ኢንቴ ኤሬታ። 26 ኢንቴ ጊዶን ሄሳ ማላ ሃናናስ ቤሴና፤ ኢንቴፌ ጊታ ጊዳና ኮይዛዴይ ኢንቴስ ኦꬂዛዴ ጊዶ። * 27 ኢንቴፌ ቦላ ጊዳናስ ኮይዛዴይ ኢንቴፌ ጋርስ ጊዶ። 28 ኣሳ ናይ ኣሳይ ኢዛስ ኦꬃና ማላ ጊዶንታ ኢዚ ኣሳስ ኦꬃናሲኔ ባ ሼምፖ ዳሮታ ጊሻስ ኣꬂ ኢማናስ ዪዴስ» ጊዴስ።

ዬሱሲ ኣይፌ ቆቄ ኣስ ናምኣታ ፓꬂዴስ

(ማር 10፡46-52፤ ሉቃ 18፡35-43)

29 ዬሱሲ ባና ካሊዛይታራ ኢያርኮፌ ኬዚ ቢሺን ዳሮ ዴሬይ ኢዛ ካሊዴስ። 30 ሄን ኣይፌይ ቆቂዳ ናምኡ ኣሳቲ ኦጌ ዶናን ኡቲ ዴቴስ። ዬሱሲ ኣꬊ ቢዛይሳ ሲዪዲ፥ «ጎዶ! ዳዊቴ ናዉ፥ ኑና ማራ!» ጊዲ ዋሲዳ።

31 ዴሬዚ፥ «ሃይዚቴ!» ጊዲ ሃንቂዴስ፤ ጊዶ ኣቲን ኢስቲ ዳርሲ ዋሲሼ፥ «ጎዶ! ዳዊቴ ናዉ፥ ኑና ማራ!» ጊዳ።

32 ዬሱሲካ ኤቂ ኢስታ ጼይጊዲ፥ «ታ ኢንቴስ ኣይ ኦꬃና ማላ ኮዬቲ?» ጊዴስ።

33 ኢስቲካ፥ «ኑ ኣይፌይ ጼላና ማላ ኮዮስ» ጊዳ። 34 ዬሱሲ ኢስታስ ሚሼቲዲ ኢስታ ኣይፌታካ ባ ኩሼራ ቦሼቺን ሄራካ ጼሊዲ ኢዛ ካሊዳ።

21

ዬሱሲ ጊታ ቦንቾን ዬሩሳላሜ ጌሊዴስ

(ማር 11፡1-11፤ ሉቃ 19፡28-38፤ ዮሃ 12፡12-19)

1 ኢስቲ ዬሩሳላሜ ማታን ዳብራዛይቴ ዙማ ቦላ ዲዛ ቤቴፋጌ ጌቴቲዛሶ ጋኪዳ ማላ ዬሱሲ ባና ካሊዛይታፔ ናምኣታ ኪቲዴስ። 2 «ሃኖ ኢንቴ ማታን ዲዛ ጉታዮ ቢዲ ኢንቴ ሄ ጋኪዳ ማላ ኢሲ ሃሬ ዲዛራ ባ ጉቴይራ ቃሼታ ዲሺን ኢንቴ ዴማና። ቢርሺዲ ሃ ታኮ ኤኪ ዪቴ። 3 ኦኒካ ኢንቴና፥ ‹ኣይስ ሃይሳꬆ ኦꬄቲ?› ጊኮ፥ ‹ጎዳይ ኢስታ ኮዬስ› ጊቴ፤ ኢንቴና ኦይቺዛዴይ ሄራካ ዬዳና።

4-5 «ሃይሲካ ሃኒዛይ ካሴ ናቤን

ጺዮኒስ ሂዝጊቴ፥

‹ሄኮ! ኔ ካዎይ ኣሽኬ ጊዲዲ

ሃሬዮኔ ሃሬይ ጉቴዮ ቶጊዲ

ኔኮ ያና›

ጌቴቲዳይሲ ፖሌታናሳ» ጊዴስ። *

6 ኢዛ ካሊዛይቲ ዬሱሲ ኢስታስ ዮቲዳ ማላ ኦꬂዳ። 7 ሃሬዮ ኢዚ ጉቴይራ ኤሂዲ ባ ማይኦ ኢስታ ቦላ ዎꬂን ኢዚካ ሃሬታ ቶጊዴስ። *

8 ዴራፔ ዳሪዛ ባጋይ ባ ማይኦ ኦጌ ቦላ ሚጪዴስ፤ ባጋ ኣሳይ ሚꬃ ቦንጮ ዱꬂ ዱꬂ ኦጌ ቦላ ኣꬂ ኣꬂ ዬጊዴስ። 9 ኢዛፔ ሲንꬃራ ቢዛ ዴሬይኔ ጉዬራ ካሊዛ ዴሬይካ ባ ቃላ ꬎቁ ሂስቲዲ፥

«ሆሳኢና! ዳዊቴ ናይ ጋላቴቶ!

ጎዳ ሱንꬃን

ዪዳይ ኣንጄቲዳዴ!

ጾሲ ጋላቴቶ!» ጊዳ። †

10 ኢዚ ዬሩሳላሜ ጌሊዳ ማላ ካታማ ኣሳይ ዉሪ፥ «ሃይሲ ኦኔ?» ጊዲ ያርክ ያርኪዴስ።

11 ኢዛ ካሊዲ ዪዳ ዴሬዚካ፥ «ሃይሲ ጋሊላ ጊዶን ዲዛ ናዚሬቴፔ ዪዳ ናቤ ዬሱሳ ጊዴኔ?» ጊዴስ።

ዬሱሲ ጾሳ ኬꬃን ዛልኤ ዛልኢዛ ኣሳ ጎዲዴስ

(ማር 11፡15-19፤ ሉቃ 19፡45-48፤ ዮሃ 2፡13-22)

12-13 ሄሳፌ ጉዬ ዬሱሲ ጾሳ ኬꬅ ጌሊዲ ጾሳ ኬꬃ ካሬ ጊዶን ጋꬃን ባይዚዛይታኔ ሻሚዛይታ ጎዲዴስ። ሚሽ ላሚዛይታ ጻራጴዛታኔ ሃራጴ ባይዚዛይታ ኦይዴ ሺሪ ሺሪ ዬጊዲ፥ « ‹ታ ኬꬃይ ዎሳ ኬꬄ ጌቴቴስ› ጌቴቲዲ ጻፌቲዴስ፤ ኢንቴ ቃሴ ቦንቂዛይታ ጎንጎሎ ሂስቲዴታ» ጊዴስ። *

14 ኣይፌ ቆቄታኔ ቶሆይ ሲሊዳ ኣሳታ ዬሱሳኮ ጾሳ ኬꬄ ኤሂዳ። ኢዚካ ኢስታ ፓꬂዴስ። 15 ጊዶ ኣቲን ቄሴታ ሃላቃቲኔ ሙሴ ዎጋ ታማርሲዛይቲ ኢዚ ኦꬂዳ ማላታታ ቤኢዳይሳኒኔ ጉꬃ ናይቲ፥ «ዎዜ ካዎ፥ ጋላታይ ዳዊቴ ናስ ጊዶ!» ጊዲ ዋሲዛይሳ ሲዪዳ ጊሻስ ዳሮ ሃንቄቲዳ።

16 ኢስቲካ ዬሱሳ፥ «ሃይቲ ናይቲ ጊዛይሳ ሲያይ?» ጊዳ፤ ዬሱሲካ ኢስታስ፥ «ኤ ሲያዲስ፤ ናይታ ዶናኒኔ ꬋሚዛ ቄሪ ናይታ ዶናን ታኒ ጋላታ ጊጊሳዲስ ጊዛሶ ሙሌራካ ናባቢ ኤሬኬቲ?» ጊዴስ። 17 ኢስታ ዬጊ ኣጊዲ ሄ ካታማፔ ኬዚዲ ቢታኒያ ጌቴቲዛሶ ቢዲ ሄን ኣቂዴስ።

ኣይፌይ ባይንዳ ባላሴ ሚꬂዮ

(ማር 11፡12-14፥20-24)

18 ዬሱሲ ዎንቴꬃ ጋላስ ማላዶ ጉዬ ካታማ ሲሚሺን ኢዛ ጋፊሲዴስ። 19 ኦጌ ማታን ኢሲ ባላሴ ጌቴቲዛ ሚꬅ ቤኢዲ ጌዴ ኢዚኮ ሺቂሺን ሃይꬅ ጻላላፔ ኣቲን ኣይፌይ ባይንዳይሳ ቤኢዲ፥ «ሂያፔ ጉዬ ኔ ቦላ ኣይፌይ ዶፖ!» ጊን ባላሴ ሚꬃያ ሄራካ ሜላዱስ።

20 ዬሱሳ ካሊዛይቲ ሄሳ ቤኢዲኔ ማላሌቲዲ፥ «ሃና ባላሴያ ዋናዳ ሄራካ ሜላዴ?» ጊዳ። 21 ዬሱሲካ ኢስታ፥ «ታ ኢንቴስ ቱሙ ጋይስ፤ ኢንቴስ ኣማኖይ ዲኮኔ ኢንቴ ሲꬎንታ ኣጊኮ ባላሴ ሚꬃይ ቦላ ሃኒዳይሳ ማላ ጻላላ ጊዶንታ ሃይሳ ዙማ፥ ‹ሃይሳፌ ꬎቃሌታዳ ዱጌ ኣባን ጌላ› ኢንቴ ጊዳኮካ ኢዚ ጌላና» ጊዴስ። 22 ኢንቴስ ኣማኖይ ዲኮ ኢንቴ ዎሳን ኦይቺዳ ሚሽ ኡባካ ኤካና።

ዬሱሳ ጎዳቴꬃ ጊሻስ ሺቂዳ ኦይሻ

(ማር 11፡27-33፤ ሉቃ 20፡1-8)

23 ዬሱሲ ጾሳ ኬꬄ ጌሊዲ ታማርሲሺን ቄሴታ ሃላቃቲኔ ዴሬ ጪማቲ ኢዛኮ ሺቂዲ፥ «ሃይሳ ዉርሳ ኦና ሼኔን ኦꬃይ? ሃይሳ ኦꬃናስ ሼኔ ኔስ ኦኒ ኢሚዴ?» ጊዲ ኢዛ ኦይቺዳ።

24 ዬሱሲካ ኢስታስ ዛሪዲ፥ «ታኒካ ኢንቴና ኢሲ ሚሽ ኦይቻይስ፤ ኢንቴ ታስ ዛሪኮ ታኒካ ሃይታ ኦና ሼኔን ኦꬂዛኮ ኢንቴስ ዮታና። 25 ዮሃኒሳ ጺንቃታይ ኣዋፔ ዪዴ? ሳሎፔ ዪዴዬ? ኣሳፔ?» ጊዴስ። ኢስቲካ፥ «ኑ፥ ‹ሳሎፔ ዪዴስ› ጊኮ፥ ‹ሂስቲን ኣዛስ ኣማኒቤኬቲ?› ጋና ጊዲ ባ ጊዶን ኢሶይ ኢሶይ ኢሳራ ዞሬቲዳ። 26 ቃሴ ኑ፥ ‹ኣሳፔ› ጊኮ፥ ኣሳይ ዉሪካ ዮሃኒሳ ናቤ ጊዲ ኣማኒዛ ጊሻስ ኑ ባቦስ» ጊዳ።

27 ሄሳ ጊሻስ ዬሱሳስ፥ «ኑ ኤሮኮ» ጊዲ ዛሪዳ። ኢዚካ ኢስታስ፥ «ሃይታ ታ ኦና ሼኔን ኦꬂዛኮ ታኒካ ኢንቴስ ዮቲኬ» ጊዴስ።

ናምኡ ናይታ ሌሚሶ

28 ዬሱሲ ኢስታ፥ «ኢንቴስ ኣይ ሚሳቲዜ? ናምኡ ኣቱማ ናይ ዲዛ ኢሳዴይ ዴስ፤ ኢዚካ ኮይሮ ናዛኮ ቢዲ፥ ‹ታ ናዞ! ሃች ጌዴ ዎይኔ ሚꬃሶ ባዳ ኦꬃ› ጊዴስ። 29 ናዚ ቃሴ፥ ‹ቢኬ!› ጊዲኔ ጉዬፔ ሙዞቲዲ ቢዴስ።

30 «ናምኣንꬆ ናዛካ ካሴይሳꬆካ፥ ‹ባ!› ጊን ናዚ፥ ‹ኤሮ!› ጊዲ ቦንታ ኣጋጊዴስ። 31 ሃይታ ናምኣታፔ ኣዋ ሼኔ ፖሊዳይ ኣዋይሴ?» ጊዲ ኦይቺዴስ። ኢስቲካ፥ «ኮይሮ ናዛ!» ጊዳ። ዬሱሲካ ኢስታስ፥ «ታ ኢንቴስ ቱሙ ጋይስ፤ ቃራጻ ቃንጺሲዛይቲኔ ላይማቲዛይቲ ሳሎ ካዎቴꬅ ኢንቴፌ ሲንꬃን ጌላና።

32 «ጻማቂዛ ዮሃኒሲ ኢንቴና ጺሎቴꬃ ኦጌ ቤሳናስ ኢንቴኮ ዪዴስ ሺን ኢንቴ ኢዚ ጊዛይሳ ኣማኒቤኬታ፤ ጊዶ ኣቲን ቃራጻ ቃንጺሲዛይቲኔ ላይማቲዛይቲ ጊዲኮ ኣማኒዳ፤ ኢዚ ሃኒዳይሳ ኢንቴ ቤዪ ሲሚዲካ ማሮቴꬃን ጌሊዲ ኣማኒቤኬታ» ጊዴስ። *

ዎይኔ ሚꬃ ጊዶን ኦꬂዛ ጎሻንቻ ሌሚሶ

(ማር 12፡1-12፤ ሉቃ 20፡9-19)

33 «ሃራ ሌሚሶካ ሲዪቴ፤ ዎይኔ ሚꬂ ቶኪዛሶሆይ ዲዛዴይ ሄ ዎይኔዛስ ቢርዳ ዩሺ ኣꬂዲ ዎይኔዛ ኣይፌ ጉምኣናስ ኦላ ቦኪዴስ። ዎይኔዛ ናጋናስ ሚꬃ ቦላ ሻኮ ‡ ጊግሲዴስ። ሄሳፌ ጉዬ ጋዴዛ ዎይኔ ሚꬃራ ጎዪዛይታስ ኪራ ኢሚዲ ሃራ ዴሬ ቢዴስ። * 34 ቦኔይ ጋኪሺን ዎይኔ ሚꬃዛ ኣይፌ ኤካናስ ባ ኣሽካራታ ጋዴዛ ጎዪዛይታኮ ዬዲዴስ። 35 ጋዴዛ ጎዪዛይቲ ኣሽካራታ ኦይኪዲ ኢሳ ዎꬊዳ፤ ኢሳ ቃሴ ሹቻን ጫዲዳ። 36 ጋዳ ጎዳይ ካሴይታፔ ኣꬊዛ ሃራ ኣሽካራታ ዬዲዴስ። ጎዪዛይቲ ሃኢካ ካሴይታ ቦላ ኦꬂዳይሳ ማላካ ኢስታ ቦላካ ፖሊዳ። 37 ዉርሴꬃን ኦኔ ኤሪዛይ፥ ‹ኢስቲ ኢዛ ቦንቻናኮ› ጊዲ ባ ና ኣꬂ ዬዲዴስ። 38 ጊዶ ኣቲን ጋዳ ጎዪዛይቲ ናዛ ቤኢዳ ማላ፥ ‹ሃይሲ ኢዛ ላታናይሳኮ! ኣኔ ሃ ዪቴ፤ ኢዛ ዎꬊዲ ጋዳ ላቶስ› ጊዳ። 39 ናዛ ኦይኪዲ ዎይኔይ ቶኬቲዳሶዛፔ ካሬ ኬሲዲ ዎꬊዳ።

40 «ኤሮ! ዎይኔዛ ጎዳይ ዪዛ ዎዴ ሄ ጋዳ ጎዪዛ ኣሳታ ዎስታና ኢንቴስ ሚሳቲዜ?» ጊዴስ። 41 ኢስቲካ፥ «ሄይታ ኢታታ ዳሮ ዋዪሲ ዎꬊዲ ዎይኔይ ቶኬቲዛ ጋዳፔ ቤሲዛ ዎይኔ ኣይፌ ዎዴራ ኢዛስ ኢሚዛ ሃራ ጎሻንቻታስ ጋዳ ኪራሳና» ጊ ኢዛስ ዛሪዳ።

42 ዬሱሲካ ኢስታስ፥ «ጌሻ ማጻፋን፥

‹ጊምቤ ኬጺዛይቲ ኢታ ጊዲ

ዎራ ዬጊዳ ሹቻይ

ኬꬃስ ጉላ ቦላ

ዎꬊዛ ሹች ጊዲዴስ፤

ጾሲ ሃይሳ ኦꬂዴስ፤

ኢዛ ኦሶይካ

ኑ ኣይፌስ ማላሊሲዛዝ›

ጌቴቲ ጻፌቲዳይሳ

ናባቢቤኬቲ?*

43 «ሄሳ ጊሻስ ታ ኢንቴስ ጾሳ ካዎቴꬂ ኢንቴፌ ኤኬታዳ ኣይፌ ኣይፊዛ ዴሬታስ ኢሜታና። 44 ሃይሳ ሹቻ ቦላ ኩንዲዛይ ሜቃና፤ ሹቻይ ኢዛ ቦላ ዎꬊዛዴይካ ሊቃና» ጊዴስ። §

45 ቄሴታ ሃላቃቲኔ ፋርሳዌቲ ኢዛ ሌሚሶይ ኢስታ ጊሻስ ጊዲዳይሳ ኤሪዳ። 46 ጊዶ ኣቲን ኢስቲ ኢዛ ኦይኪ ቃቾንታ ማላ ኣሳይ ዬሱሳ ናቤ ማላ ጼሊዛ ጊሻስ ባቢዳ።

22

ሳርጌስ ጼይጌቲዳ ኣሳታ ሌሚሶ

(ሉቃ 14፡15-24)

1 ቃሴካ ዬሱሲ ሃራ ሌሚሶ፥ 2 «ሳሎ ካዎቴꬂ ባ ናስ ሳርጌ ጊግሲዳ ኢሲ ካዎ ሚሳታዉስ። 3 ካዎይካ ዲጊሳስ ዮቲዳይታ ጼይጋናስ ባ ኣሽካራታ ዬዲዴስ፤ ጼይጌቲዳይቲካ፥ ‹ኑ ቦኮ› ጊዳ።

4 «ቃሴካ ሃራ ኣሽካራታ፥ ‹ካሴ ኢስታስ ዮቲዳይታ ሄኮ ታ ሳንጋ ቦራታኔ ሞꬊዳ ሜሄታ ሹካዳ ዲጊሳ ጊጊሳዲስ፤ ዉሪካ ጊጌቲዳ ጊሻስ ሳርጌሶ ሃ ዪቴ!› ጊዲ ዮቲቴ። 5 ጼይጌቲዳይቲ ጊዲኮ ኢዛ ጼይሳ ዉዳን ዬጎንታ ኣጊዲ ኢሶይ ባ ጎሻሶሆ፥ ኢሶይ ባ ዛልኤሶ ቢዴስ። 6 ሃንኮ ኣቲዳይታ ኣሽካራቲ ኦይኪዲ ዳሮ ዋዪሲዲ ዎꬊዳ።

7 «ካዎይካ ሃንቄቲዲ ዎታዳራታ ዬዲዲ ኣሽካራዛ ዎꬊዳይታ ꬋይሲዴስ፤ ኢስታ ካታማ ጹጊዴስ። 8 ባ ኣሽካራታካ፥ ‹ሳርጌዛ ዲጊሳይ ጊጊዴስ፤ ጊዶ ኣቲን ሳርጌዛሶ ጼይጌቲዳይቲ ሳርጌስ ቤሲዛይታ ጊዲቤቴና። 9 ጌዴ ኦጌ ቦላ ኬዚዲ ኢንቴ ዴሚዳ ኣስ ኡባ ሃ ዲጊሳሶ ጼይጊቴ› ጊዴስ። 10 ኣሽካራቲካ ኦጌ ቦላ ኬዚዲ ባ ዴሚዳይታ ሎኦታካ ኢታታካ ኡባ ሺሺዲ ሳርጌዛሶ ኢማꬅ ኩንꬂዳ።

11 «ካዎይካ ጼይጌቲዳ ኢማꬃ ቤያናስ ሶ ጌሊዛ ዎዴ ሳርጌ ማይኦ ማይኦንታ ኣስ ዴሚዴስ። 12 ‹ሃይሶ! ሳርጌ ማይኦ ማይኦንታ ዋናዳ ሃ ጌላናስ ዳንዳያዲ?› ጊ ኦይቺን ኣዴዛስ ዛራና ቃላይ ꬋይዴስ። 13 ካዎይካ ባ ኣሽካራታ፥ ‹ሃይሳ ኣዴዛ ቶሆኔ ኩሼ ሺሺ ቃቺዲ ሄን ካሬን ዲዛ ꬉማን ኬሲ ኦሊቴ፤ ሄን ዬሆኔ ኣቻ ጋርጬች ጊዳና።›*

14 «ጼይጌቲዳይቲ ዳሮታ፤ ዶሬቲዳይቲ ጊዲኮ ጉꬃታ» ጊ ዮቲዴስ።

ጊራ ቃንጻናስ ሺቂዳ ኦይሾ

(ማር 12፡13-17፤ ሉቃ 20፡20-26)

15 ሄሳፌ ጉዬ ፋርሳዌቲ ኬዚ ቢሼ፥ «ኢዛ ዶናፔ ባላ ቃላ ዎስቲ ዴሚ ኦይኪኖ?» ጊዲ ዞሬቲዳ። 16 ባና ካሊዛይታ ሄርዶሳ ኣሳታራ ኢዛኮ ኪቲዲ፥ «ኣስታማሬ! ኔኒ ቱማንቻኔ ጾሳ ኦጌ ቱማፔ ታማርሲዛዴ ጊዲዳይሳኔ ኦናስካ ዱማ ማዶ ኦꬆንታ ኡባካ ኢሲ ማላ ኔ ጼሊዛይሳ ኑ ኤሮስ። 17 ኔስ ኣይ ሚሳቲዛኮ ኣኔ ኑስ ዮታ፤ ቄሳሬስ ጊራ ቃንጻናስ ቤሲዜ? ቤሴኔ?» ጊዳ።

18 ዬሱሲካ ኢስታ ጌኔ ቆፋ ኤሪዲ፥ «ኢንቴኖ ቆꬌፔ ቆሞን ሃኒዛይቶ! ታና ዮኦን ባሌꬂ ኦይካናስ ኣዛስ ኮዬቲ? 19 ኢንቴ ጊራ ቃንጺዛ ሚሻ ኣኔ ታና ቤሲቴ» ጊን ኢስቲካ ኢሲ ዲናሬ ጌቴቲዛ ሚሽ ኢዛስ ኤሂዳ። 20 ኢዚካ፥ «ሃይሳ ሚሻ ቦላ ዲዛ ሚስሌይኔ ጻፌቲዳ ሱንꬃይ ኦናይሴ?» ጊዴስ።

21 ኢስቲካ ኢዛስ፥ «ቄሳሬይሳ» ጊዳ። ኢዚካ ኢስታስ ዛሪዲ፥ «ቄሳሬይሳ ቄሳሬስ፥ ጾሳይሳ ጾሳስ ኢሚቴ» ጊዴስ። 22 ሄሳ ሲዪዲ ኢስቲ ማላሌቲዲ ኢዛ ኣጊ ቢዳ።

ሃይቂዳይታ ዴንꬃ ጊሻስ ሺቂዳ ኦይሾ

(ማር 12፡18-27፤ ሉቃ 20፡27-40)

23 «ሃይቂዳይታስ ዴንዶይ ባ» ጊዲ ኣማኒዛ ሳዱቃዌቲ ሄ ጋላስ ዬሱሳኮ ሺቂዲ፥ * 24 «ኣስታማሬ! ሙሴይ፥ ‹ኢሳዴይ ማቾ ኤኪዲ ና ዬሎንታ ሃይቂኮ ኢዛ ኢሻይ ሃይቂዳይሳ ማቾ ኤኪዲ ባ ኢሻ ላቲዛ ና ኢዛስ ዬሎ› ጊዴስ። * 25 ኑ ኣቻን ላፑን ኢሻቲ ዴቴስ ሺን ኮይሮ ኢሻይ ማቾ ኤኪዲ ና ዬሎንታ ሃይቂዳ ጊሻስ ካሎ ኢሻይ ኢዛ ማቼዮ ኤኪዴስ። 26 ናምኣንꬆ ኢሻይካ ሃይቂዳ ኢሻꬆ ና ዬሎንታ ሃይቂዴስ፤ ሄሳꬆካ ሃኒሺን ማጫሳያ ላፑንꬃ ኢሻ ጌላዱስ። 27 ዉርሴꬃን ማጫሳያ ሃይቃዱስ። 28 ሄሳ ጊሻስ ላፑናቲ ዉሪካ ኢዞ ኤኪዳሺን ሃይቆፔ ዴንꬃ ጋላስ ማጫሳያ ላፑናታፔ ኣዋይሳ ማቾ ጊዳኔ?» ጊዳ።

29 ዬሱሲካ ኢስታስ ዛሪዲ፥ «ጌሻ ማጻፋታኔ ጾሳ ዎልቃ ኢንቴ ኤሮንታ ጊሻስ ባሌቴታ። 30 ሃይቆፔ ዴንዲዳፔ ጉዬ ኣሳይ ሳሎ ኪታንቻታ ማላ ጊዳና ኣቲን ኤኬቴቴናኔ ጌሌቴና። 31-32 ሃይቂዳይታ ዴንꬃ ጊሻስ ጊዲኮ ጾሲ፥ ‹ታኒ ኣብራሃሜ ጾሳ፥ ዪሳቃ ጾሳ፥ ያቆቤ ጾሳ› ጊዲ ኢንቴስ ዮቶይሳ ናባቢቤኬቲ? ጾሲ ፓጻታ ጾሳ ኣቲን ሃይቄꬃታ ጾስ ጊዴና» ጊዴስ። * 33 ዴሬዚካ ሄሳ ሲዪዲ ኢዛ ቲሚርቴዛን ማላሌቲዴስ።

ኡባፌ ኣꬊዛ ኣዛዞ

(ማር 12፡28-34፤ ሉቃ 10፡25-28)

34 ዬሱሲ ሳዱቃዌታ ጮኡ ሂስቲዳይሳ ሲዪዲ ፋርሳዌቲ ኢሲ ቦላ ሺቄቲዳ። 35-36 ኢስታ ጊዶፌ ኢሲ ሙሴ ዎጋ ሎኤꬂ ኤሪዛዴይ ዬሱሳ ፓጫናስ ኮዪዲ፥ «ኣስታማሬ! ሙሴ ዎጋታ ጊዶን ኡባፌ ኣꬊዛይ ኣዋይሴ?» ጊዲ ኦይቺዴስ። *

37 ኢዚካ ዛሪዲ፥ « ‹ኔ ጎዳ ጾሳ ኔ ኩሜꬃ ዎዚናፔ፥ ኔ ኩሜꬃ ሼምፖፌ፥ ኔ ኩሜꬃ ቆፋፔ ዶሳ።›* 38 ሃይሲ ኮይሮኔ ኡባፌ ኣꬊዛ ኣዛዞ። 39 ናምኣንꬆይካ ኢዛ ሚሳቴስ፥ ሄሲካ፥ ‹ኔ ሾሮ ኔ ሁኤ ማላ ዶሳ› ጊዛይሳ። * 40 ሙሴ ዎጋይኔ ናቤታ ቲሚርቴይ ዉሪካ ሃይታ ናምኡ ኣዛዞታን ቃሼቴስ» ጊዴስ።

ኪርስቶሳ ጊሻስ ሺቂዳ ኦይሾ

(ማር 12፡35-37፤ ሉቃ 20፡41-44)

41 ፋርሳዌቲ ኢሲ ቦላ ሺቄቲ ዲሺን ዬሱሲ ኢስታ፥ 42 «ኪርስቶሳ ጊሻስ ኢንቴ ኣይ ጌቲ? ኢዚ ኦና ና?» ጊ ኦይቺዴስ፤ ኢስቲካ ኢዛስ ዛሪዲ፥ «ኢዚ ዳዊቴ ና» ጊዳ።

43-44 ኢዚካ ኢስታስ፥

«ሂስቲን ዳዊቲ

ጺሎ ኣያና ዎልቃን፥

‹ጾሳይ ታ ጎዳ›

ጊዲ ዋኒ ጼይጊዴ?

‹ታ ኔ ሞርኬታ ኔ ቶሆ ጋርሳን

ጉልባቲሳና ጋካናስ

ኔ ታ ኡሻቻን ኡታ!› ጊዴስ። *

45 ሄሳ ጊሻስ ዳዊቲ ኢዛ፥ ‹ታ ጎዳ› ጊዲ ጼይጊኮ ዋኒዲ ኢዛስ ና ጊዳና ዳንዳይዜ?»

ጊዴስ። 46 ኢዛስ ኢሲ ቃላ ዛራና ዳንዳይዳ ኣሲ ዎይኮ ሄ ጋላሳፌ ሲሚን ኢዛ ኦይሾ ኦይቻና ጻሊዳ ኣሲ ኦኒካ ቤቲቤና።

23

ዬሱሲ ፋርሳዌታኔ ሙሴ ዎጋ ታማርሲዛይታ ካꬊዴስ

(ማር 12፡38-39፤ ሉቃ 11፡43-46፤ 20፡45-46)

1 ቃሴካ ዬሱሲ ዴሬዛሲኔ ባና ካሊዛይታስ፥ 2 «ሙሴ ዎጋ ታማርሲዛይቲኔ ፋርሳዌቲ ሙሴ ዎምቦራ ቦላ ኡቲዳ። 3 ሄሳ ጊሻስ ኢስቲ ኢንቴስ ዮቲዛይሳ ኡባ ኦꬂቴኔ ናጊቴ፤ ጊዶ ኣቲን ኢስቲ ዶናን ሃሳይዛይሳ ማላ ኦሶን ቤሶንታ ጊሻስ ኢንቴ ኢስታ ኦሶ ካሎፍቴ።

4 «ሄሳꬆካ ኣሲ ቶካናስ ዳንዳዮንታ ዴጾ ቶሆ ቃቺዲ ኣሳ ሃሼ ቦላ ዎꬄቴስ፤ ባስ ጊዲኮ ቢራꬌ ጼራንካ ቦቼቴና። 5 ኢስታ ኦሶ ኡባ ኣሲ ቤያና ማላ ኦꬄቴስ፤ ባ ኣሼንኪታቤ ጌሻ ማጻፋ ጊዶፌ ጻፊ ኤኪዳ ኢሲ ኢሲ ጺቂሴታ ኪታቤ ሲኪዲ ሊጴ ቦላ ዎይኮ ኩሼን ቃቺዛዝ ኦꬄቴስ። ባ ማይኦ ማጫራ ኣዱሴቴስ። * 6 ዲጊሳይ ዲዛሶን ቦንቾሶ ኣይሁዳ ዎሳ ኬꬃንካ ሲንꬃራ ኡታና ዶሴቴስ። 7 ሄሳꬆካ ጊያ ጊዶን ሳሮ ጌቴታናሲኔ ኣሳይ ኢስታ፥ ‹ኣስታማሬ!› ጋና ማላ ኮዬቴስ።

8 «ኢንቴ ጊዲኮ፥ ‹ኣስታማሬ› ጌቴቲ ጼይጌቶፍቴ፤ ኢንቴ ኣስታማሬይ ኢሳ ጻላላ ጊዲሺን ኢንቴ ዉሪካ ኢሶይ ኢሳስ ኢሻንታ። 9 ሳሎን ኢንቴስ ኢሲ ኣዋይ ጻላላ ዲዛ ጊሻስ ቢታ ቦላ ኦናካ፥ ‹ኣዋዉ!› ጊ ጼይጎፒቴ። 10 ኢንቴ ኣስታማሬይ ኢሲ ኪርስቶሳ ጻላ ጊዲዳ ጊሻስ ኢንቴ፥ ‹ኣስታማሬንቶ!› ጌቴቶፍቴ። 11 ኢንቴ ጊዶን ኡባፌ ኣꬊዛዴይ ኢንቴስ ኦꬂዛዴ ጊዳና። * 12 ባና ꬎቂሲዛዴይ ካዉያና፤ ባና ካዉሺዛዴይ ቦንቼታና። *

13 «ኢንቴኖ ቆꬌፔ ቆሞን ሃኒዛይቶ፥ ሙሴ ዎጋ ታማርሲዛይቶ! ኢንቴኖ ፋርሳዌቶ! ኣሳይ ጾሳ ካዎቴꬅ ጌሎንታ ማላ ኣሳ ቦላ ኢንቴ ፔንጌ ጎርዲዛ ጊሻስ ኢንቴና ኣዬ ኣና! ኢንቴ ኢንቴስ ጌሌኬታኔ ጌላናስ ኮይዛይታካ ጌልꬄኬታ። 14 ኢንቴኖ ቆꬌፔ ቆሞን ሃኒዛይቶ! ሙሴ ዎጋ ታማርሲዛይቶ፥ ቃሴካ ፋርሳዌቶ! ኢንቴስ ኣዬ ኣና! ኣዚናይ ባይንዳ ማጫሳታ ኬꬅ ካሎሲሼ ኣሳ ኣይፌ ሲንꬃን ኣዱሳ ዎሳ ኢንቴ ዎሲዛ ጊሻስ ኢንቴ ኢታ ፒርዳ ፒርዴታና። *

15 «ኢንቴኖ ቆꬌፔ ቆሞን ሃኒዛይቶ! ሙሴ ዎጋ ታማርሲዛይቶ! ቃሴካ ፋርሳዌቶ! ኢሲ ኣስ ኣይሁዳ ኣማኖን ጌልꬃናስ ኣባ ቦላራኔ ቢታ ቦላራ ዩዪ ዳቡርዲኔ ኣማንꬂዳ ኣሳ ኢንቴፌ ናምኡ ኩሼ ኣꬂዲ ጋናሜ ና ኢንቴ ኬሲዛ ጊሻስ ኢንቴስ ኣዬ ኣና!

16 «ኢንቴኖ ኢንቴስ ቆቂ ኡቲዲ ሃራታ ካሌꬂዛይቶ! ኢንቴስ ኣዬ ኣና! ‹ኦኒካ ጾሳ ኬꬃን ጫቂኮ ኣይኮይ ባ› ጊዶ ኣቲን፥ ‹ጾሳ ኬꬃ ጊዶን ዲዛ ዎርቃን ጫቂኮ ጫቆ ጎሜይ ጋካና› ጌታ። 17 ኢንቴኖ ቆቂዳይቶ! ባሌቲዳይቶ! ዎርቃፌኔ ዎርቃ ዱማሲዳ ጾሳ ኬꬃፌ ኣዋይሲ ኣꬊዜ? 18 ሄሳꬆካ፥ ‹ኦኒካ ያርሾ † ያርሺዛሶ ቦላ ጫቂኮ ኣይኮይ ባ፤ ጊዶ ኣቲን ያርሺዛሶን ዲዛ ያርሾዛ ቦላ ጫቂኮ ጫቆይ ጎሜስ› ጌታ። 19 ኢንቴኖ ቆቄቶ! ያርሾፌኔ ያርሾ ሺሺዛሶፔ ኣዋይሴ ኣꬊዛይ? 20 ሄሳ ጊሻስ ያርሾ ሺሺዛሶ ቦላ ጫቂዛዴይ ያርሾሶዛ ቦላኔ ያርሺዛሶ ቦላ ዲዛ ኡባ ሚሻን ጫቄስ። 21 ሄሳꬆካ ጾሳ ኬꬃዛ ቦላ ጫቂዳይ ጾሳ ኬꬃኒኔ ኢዛ ጊዶን ኣቂዛይሳን ጫቄስ። 22 ሳሎን ጫቂዛዴይካ ጾሳ ኣልጋኒኔ ኣልጋ ቦላ ኡቲዳይሳን ጫቄስ። *

23 «ኢንቴኖ ቆꬌፔ ቆሞን ሃኒዛይቶ፥ ሙሴ ዎጋ ታማርሲዛይቶ፥ ፋርሳዌቶ! ኢንቴስ ኣዬ ኣና! ኣሱታፔ፥ ኣኑጋፔኔ ካትካልኣፌ ታማፌ ኢሲኖ ኢሜታ፤ ጊዶ ኣቲን ዎጋታፔ ዋናቲዛይታ ሄይቲካ ቱማ ፒርዳ፥ ማሮቴꬂኔ ኣማኔቴꬅ ጊዲኮ ካꬊዴታ። ሄይታ ኣጎንታ ዲሼ ሃይታንታ ኢንቴ ኦꬃናስ ኢንቴስ ቤሴስ ሺን ኣጊዴታ። * 24 ኢንቴኖ ቆቂ ኡቲዲ ካሌꬂዛይቶ! ኡኤ ጋጪዲ ኡዬታ ሺን ጋሜላ ሙሜ ሚቴታ!

25 «ኢንቴኖ ቆꬌፔ ቆሞን ሃኒዛይቶ፥ ሙሴ ዎጋ ታማርሲዛይቶኔ ፋርሳዌቶ! ኢንቴስ ኣዬ ኣና! ጹኣሲኔ ኬሬስ ቦላ ባጋ ቁጬታ ሺን ኢዛ ጊዶን ዲዛይሳ ኢንቴ ቦንቃኒኔ ኡዜቴꬃን ሺሺዴታ። 26 ኔኖ ቆቄ ፋርሳዌዞ! ኮይሮታዳ ጹኣሲኔ ኬሬስ ጊዶ ባጋ ጌሻ! ሄሳፌ ጉዬ ካሬ ባጋይ ጌሽ ጊዳና።

27 «ኢንቴኖ ቆꬌፔ ቆሞን ሃኒዛይቶ፥ ሙሴ ዎጋ ታማርሲዛይቶ፥ ቃሴ ፋርሳዌቶ! ቦላ ባጋይ ኖራን ሜሼቲዲ ሎኢዛይቲ ጊዶይ ጊዲኮ ሃይቂዳይታ ሜቄꬂኔ ዳሮ ቱናቴꬃን ኩሚዳ ዱፎታ ሚሳቲዛ ጊሻስ ኢንቴስ ኣዬ ኣና!* 28 ኢንቴካ ቦላ ባጋራ ኣሳስ ጺሎ ኣሳታ ሚሳቴታ፤ ኢንቴ ጊዶይ ጊዲኮ ጪሞኒኔ ኢታቴꬃን ኩሚዴስ።

29 «ኢንቴኖ ዶናን ጪሚዛይቶ! ሙሴ ዎጋ ኣስታማሬቶ፥ ቃሴካ ፋርሳዌቶ! ኢንቴስ ኣዬ ኣና! ናቤታ ዱፎ ሎኤꬂዛይቶ! ጺሎ ኣሳታ ዱፎ ሃዉልቴራ ጊግሲዛይቶ! 30 ኑ ኣዋቲ ናቤታ ዎꬊዛ ዎዴ ኑ ዲዛኮ ኢስታራ ዙፔቶኮ ሺን፥ 31 ኢንቴ ናቤታ ዎꬊዳ ኣሳታ ናይታ ጊዲዳይሳ ኢንቴ ዶናራ ኢንቴርካ ኢንቴ ኢንቴ ቦላ ማርካቴታ። 32 ሂስቲኮ ኦሴቲዲ ፖሌቶንታ ኦጌ ቦላ ዲዛ ኢንቴ ኣዋታ ኦሶ ፖሊቴ።

33 «ኢንቴኖ ዱኪዛ ኢታ ሾሻ ናይቶ! ጋናሜ ታማ ፒርዳፌ ኢንቴ ዋኒ ኣታኔ?* 34 ሄሳ ጊሻስ ናቤታኔ ኤራንቻታ ኣስታማሬታካ ታ ኢንቴስ ዬዳና። ኢንቴ ኢስታ ጊዶፌ ኢሲ ኢሲ ኣሳታ ዎꬋና። ባጋይታ ኢንቴ ካቃና፤ ባጋይታ ኢንቴ ኣይሁዳ ዎሳ ኬꬃን ጋራፋናኔ ሄ ካታማፔ ሃራ ካታማ ኢንቴ ጎዳና። 35 ሄሳ ጊሻስ ጺሎ ኣቤሌ ሱꬃፌ ሃ ሲሚን ጾሳ ኬꬃኒኔ ያርሾ ያርሺዛሶ ጊዶን ኢንቴ ዎꬊዳ ባራኪዮ ና ዛካራሳ ሱꬃ ጋካናስ ቢታ ቦላ ጉኪዳ ጺሎታ ሱꬃ ኡባስ ኢንቴ ኦይሼታና። * 36 ታ ኢንቴስ ቱሙ ጋይስ፤ ካሴ ኣꬊዳ ዮኦ ኡባስ ሃይሲ ሃ ዬሌታይ ኦይሼታና።

37 «ሃኔ ዬሩሳላሜ! ናቤታ ዎꬊዛሬ! ኔኮ ኪቴቲዳይታ ሹቻራ ጫዲዛሬ! ሃኔ ዬሩሳላሜ፥ ኩቶ ኣያ ባ ጪዬታ ባ ቄፌ ጊዶ ሺሺዛ ማላ ታ ኔ ናይታ ሺሻናስ ኣፑን ዎዴ ኮያዲናሺን ኔ ጊዲኮ ኮያቤካ። 38 ሄኮ ኢንቴ ኬꬂ ካይስ ጊዲ ኣታና። * 39 ታ ኢንቴስ ቱሙ ጋይስ፤ ኢንቴ ጎዳ ሱንꬃን ዪዛዴይ ኣንጄቲዳዴ ጋና ዎዴይ ጋካናስ ናምኣንꬆ ታና ቤዬኬታ» ጊዴስ። *

24

ዎዴ ዉርሴꬃ ማላታታ

(ማር 13፡1-2፤ ሉቃ 21፡5-6)

1 ዬሱሲ ጾሳ ኬꬃፌ ኬዚ ቢሺን ኢዛ ካሊዛይቲ ጾሳ ኬꬃዚ ሹቻን ኬጼቲዳይሳ ቤሳና ኮዪዲ ዬሱሳኮ ሺቂዳ። 2 ኢዚካ ኢስታስ፥ «ሃይሳ ኡባ ጼሌቲ? ታ ኢንቴስ ቱሙ ጋይስ፤ ሃይሲ ኢንቴ ቤኢዛ ኢሶይ ኢሳ ቦላ ዲዛ ሹቻይ ላሌቶንታ ኢሲ ሹቺካ ሃይሳꬆ ዴና» ጊዴስ።

3 ኢዚ ዳብራዛይቴ ጌቴቲዛ ዙማ ቦላ ኡቲ ዲሺን ኢዛ ካሊዛይቲ ጻላላ ኢዛኮ ሺቂዲ፥ «ኣኔ ኑስ ዮታ፤ ሃይሲ ኔ ጊዛይሲ ኣይዴ ሃናኔ? ኔ ዩሳሲኔ ዎዴ ዉርሴꬃስ ማላታይ ኣዜ?» ጊ ኦይቺዳ።

4 ዬሱሲካ ዛሪዲ፥ «ኦኒካ ኢንቴና ባሌꬆንታ ማላ ናጌቲቴ። 5 ቡሮ ዳሮቲ፥ ‹ታ ኪርስቶሳ› ጊሼ ታ ሱንꬃን ያና፤ ዳሮታካ ባሌꬃና። 6 ኦላኔ ኦላ ጊሻስ ሃሳዬቲዛ ዎሬ ኢንቴ ሲያና። ሃ ዮኦቲ ዉሪካ ዎልቃራ ፖሌታና ሺን ዉርሴꬂ ቡሮ ጊዲዳ ጊሻስ ኢንቴ ሃይሳን ዳጋሞንታ ማላ ናጌቲቴ። 7 ዴሬይ ዴሬ ቦላ፥ ካዎይ ካዎ ቦላ ዴንዳና፤ ዱማ ዱማ ዴሬን ኮሻይኔ ቢታ ቃꬂ ሃናና። 8 ሄሲ ዉሪካ ሚጻስ ሌሶ ማላ። 9 ሄ ዎዴ ኢንቴና ዋዬስ ኣꬂ ኢማና፤ ኢንቴና ዎꬋና፤ ታ ሱንꬃ ጋሶን ዴሬ ኡባን ኢንቴ ኢጼቲዳይታ ጊዳና። *

10 «ሄ ዎዴ ዳሮ ኣሳይ ꬉጴታና፤ ኢሶይ ኢሳ ኣꬂ ኢማናኔ ባ ጊዶን ኢጼታና። 11 ዳሮ ዎርዶ ናቤቲ ዴንዳናኔ ዳሮታ ባሌꬃና። 12 ኢታቴꬂ ዳሪዛ ጊሻስ ዳሮታፔ ሲቆይ ኢርጻና። 13 ዉርሴꬅ ጋካናስ ሚኒዳዴይ ኣታና። * 14 ዴሬ ኡባስ ማርካ ጊዳና ማላ ሃይሲ ካዎቴꬃ ሚሺራቾ ቃላይ ኩሜꬃ ኣላሜን ዮቴታና፤ ሄሳፌ ጉዬ ዉርሴꬂ ያና።

15 «ሄሳ ጊሻስ ናቤ ዳኔላን ዮቴቲዳይሳ ማላ፥ ‹ሃራሲዛ ቱናቴꬂ› ኣንጄቲዳሶን ኤቂዳይሳ ኢንቴ ቤኢዛ ዎዴ ናባቢዛዴይ ዎዚናን ዎꬆ፤* 16 ሄ ዎዴ ዩሁዳን ዲዛይቲ ፑዴ ዙማ ቦላ ጋንጌቶ። 17 ኬꬃ ካራ ቦላ ዲዛዴይ ኦኒካ ባ ሚሽ ኬꬃፌ ኬሳና ጊዲ ዱጌ ዎꬎፎ።* 18 ጋዴ ጊዶን ዲዛዴይ ኦኒካ ባ ማይኦ ኤካና ጊዲ ሶ ሲሞፎ። 19 ሄ ጋላሳታን ቃንꬃራ ዲዛ ማጫሳታሲኔ ና ꬋንꬂዛ ኣዬታስ ኣዬ ኣና! 20 ሄሳ ጊሻስ ኢንቴ ጋንጎይ ባልጎ ዎይኮ ሳምባታ ጋላስ ጊዶንታ ማላ ዎሲቴ። 21 ሄ ዎዴ ኣላሜይ ሜꬌቶሶፔ ሃች ጋካናስ ሃኒ ኤሮንታ ሚሺ ሲንꬃፌካ ኢዛ ሚሳቲዛይ ባይንዳ ዎልቃማ ሜቶይ ሃናና። 22 ሄ ጋላሳቲ ቃሞንታኮ ኣሾ ማይኢዳ ኣሲ ዉሪ ኣቴና ሺን ዶሬቲዳይታ ጊሻስ ሄ ጋላሳቲ ቃማና።

23 «ሄ ዎዴ ኦኒካ፥ ‹ሄኮ ኪርስቶሲ ሃይሳን ዴስ!› ዎይኮ፥ ‹ሄሳን ዴስ› ጊዛዴ ኣማኖፒቴ። 24 ዎርዶ ኪርስቶሲኔ ዎርዶ ናቤቲ ቡሮ ዴንዲዲ ኢስታስ ዳንዳዬቲኮ ዶሬቲዳይታ ባሌꬃናስ ጊዲ ዎልቃማ ማላታታኔ ካሴ ኦሴቲ ኤሮንታ ሚሽ ኦꬃና።

25 «ሄኮ ሃይሳ ታ ኢንቴስ ካሴታ ዮታይስ። 26 ሄሳ ጊሻስ፥ ‹ሄኮ ሂርኪ ባዞን ዴስ› ጊዲ ኢንቴስ ዮቲኮ ሄ ኬዞፒቴ፤ ‹ሄኮ ኢልፒኔን ዴስ› ጊኮ ኣማኖፒቴ። * 27 ዎልቃንꬂ ኣርሼይ ሞኪዛሶራ ዎልቃሚዲ ኣርሼይ ዉሊዛሶ ጋካናስ ፖኢዛይሳ ማላ ኣሳ ና ዩሳይካ ሄሳꬆ ሃናና። 28 ኣሃይ ዲዛሶ ኣንኮይ ሺቄስ። *

29 «ሄራካ ሄ ኢታ ሜቶ ጋላሳታፔ ጉዬ

ኣርሼይ ꬉማና፤

ኣጊናይ ባ ፖኦ ዲጋና፤

ጾሊንቴቲ ሳሎፔ ቆቆፌታና፤

ሳሎ ዎልቃማቲካ ቃጻና። *

30 «ሄ ዎዴ ኣሳ ና ማላታይ ሳሎ ቦላ ቤታና። ቢታ ቦላ ዲዛ ዴሬይ ዉሪ ዬካና፤ ኣሳ ናይካ ሳሎ ሻራ ቦላ ዳሮ ዎልቃራኔ ጊታ ቦንቾራ ዪሺን ኣሳይ ቤያና። 31 ኪታንቻታካ ዳሮ ዎልቃማ ጹሩምባ ጊሪሳራ ዬዳና። ኢስቲካ ዶሬቲዳይታ ኦይዱ ጉላፔ ሳሎስ ሃ ጋጻፔ ሄ ጋጻ ጋካናስ ኡባ ኢሲሶ ሺሻና።

32 «ባላሴ ጌቴቲዛ ሚꬃፌ ሃይሳ ታማርቴ፤ ባላሴ ሚꬃይስ ኡንቁሎይ ጪሊሊዛ ዎዴ ኢዛ ሃይꬅ ኬሲሺን ቦኔይ ማቲዳይሳ ኢንቴ ኤሬታ። 33 ሄሳꬆካ ሃይታ ኢንቴ ቤኢዛ ዎዴ ኢዚ ፔንጌ ማቲዳይሳ ኢንቴ ኤራና። 34 ታ ቱሙ ጋይስ፤ ሃይሲ ዉሪ ፖሌታና ጋካናስ ሃ ዬሌታይ ኣꬌና። 35 ሳሎይኔ ሳኣይ ኣꬋና ሺን ታ ቃላይ ጊዲኮ ሙሌካ ኣꬌና።

ጎዳይ ያና ጋላስ ኦኒካ ኤሬና

(ማር 13፡32-37፤ ሉቃ 17፡26-30፥34-36)

36 «ሄ ጋላሳዮኔ ሄ ሳቴዮ ኣዋፔ ኣቲን ሳሎ ኪታንቻታ ጊዲንካ ናዛ ጊዲንካ ኦኒካ ኤሬና። 37 ኖሄ ዎዴ ሃኒዳይሳ ማላ ኣሳ ና ዩሲ ሄሳ ማላ ጊዳና። * 38 ꬋይሲዛ ሃꬃፌ ካሴ ኖሄይ ማርካቤን ጌሊዛ ጋላስ ጋካናስ ኣሳይ ሚሼኔ ኡዪሼ፥ ኤኪሼኔ ጌልሼ ጋምኢዴስ። 39 ሄ ዎዴይ ጋካናስ ኣዚ ሃናናኮ ኣሳይ ኤሮንታኔ ቆፖንታ ባሻ ሃꬂ ዪዲ ሚቲዳይሳ ማላ ታ ኣሳ ናይ ዪዛ ዎዴይካ ሄሳꬆ ሃናና። *

40 «ሄ ዎዴ ናምኡ ኣሳቲ ኢሲፌ ጎሻን ፔኣና ሺን ኢስታፌ ኢሳዴይ ኤኬታና፤ ኢሳዴይ ኣታና። 41 ናምኡ ማጫሳቲ ዎጻን ኢሲፌ ጋጫና ሺን ኢስታፌ ኢሲኔያ ኤኬታና፤ ኢሲኔያ ኣታና።

42 «ሂስቲኮ ኢንቴ ጎዳይ ያና ጋላሳ ኢንቴ ኤሮንታ ጊሻስ ቤጊዲ ናጊቴ። 43 ሃይሳ ዎዚናን ዎꬂቴ፤ ካይሶይ ቃማፌ ኣፉንꬃ ሳቴ ቦላ ያናኮን ኤሪዛኮ ኢዛ ሚሽ ካይሶይ ኤኮንታ ማላ ኬꬃ ኣዋይ ቤጊዲ ናጋና። 44 ኣሳ ናይካ ኢንቴ ቆፖንታ ሳቴ ቦላ ያና፤ ኢንቴካ ሄሳꬆ ጊጌቲዳይታ ጊዲቴ።

45 «ዎዴራ ሶ ኣሳ ቁማ ሚዛና ማላ ጎዳይ ባ ኬꬃ ኣሳ ቦላ ሹሚዳ ኣማኔቲዛ ጪንጫ ኦሳንቻይ ኦኔ? 46 ኬꬃ ኣዋይ ሲሚዲ ዪዛ ዎዴ ኢዛስ ኢሚዳ ሃዳራ ኦꬂ ፖሊሼ ቤቲዳ ኦሳንቻይ ኣንጄቲዳይሳ። 47 ታ ኢንቴስ ቱሙ ጋይስ፤ ጎዳይ ኢዛ ባ ሃሪዳ ኡባ ቦላ ሹማና። 48 ጊዶ ኣቲን ሄ ኦሳንቻይ ኢታ ጊዲዲ፥ ‹ታ ጎዳይ ጋምኢዲ ያና› ጊ ቆፒዲ፥ 49 ዴንዲ ሃንኮ ኦሳንቻታ ዋꬋ ኦይኪኮ ማꬆቲዛይታራ ሚኮኔ ኡዪኮ፥ 50 ኢዚ ቆፖንታ ጋላሳኒኔ ኤሮንታ ሳቴን ኢዛ ጎዳይ ዪዲ፥ 51 ኢዛ ቃንጼꬂ ካኣና፤ ኢዛ ኤጻ ቆꬌፔ ቆሞን ሃኒዛይታራ ኦꬃና። ሄንካ ዬሆይኔ ኣቻ ጋርጬቺ ሃናና።

25

ታሙ ጌላኦታ ሌሚሶ

1 «ሄ ዎዴ ሳሎ ካዎቴꬂያ ሚሺራ ሞካናስ ጾምፔ ኦይኪዲ ኬዚዳ ታሙ ጌላኦታ ሚሳታዉስ። * 2 ሄ ታማታፔ ኢቻሹ ጌላኦቲ ኤያታ፤ ሃንኮ ኢቻሻቲ ጪንጫታ። 3 ኤያቲ ኩራዜ፥ ጾምፔ ኦይኪዳ ሺን ዉሪኮ ጉጃና ሃራ ናጌ ላምባ ኦይኪቤቴና። 4 ጪንጫቲ ጊዲኮ ባ ኩራዜዛራ ዉሪኮ ጉጃና ላምባ ሃራ ጻርሙሴን ኦይኪዳ። 5 ማቺዮ ኤካና ሚሺራይ ዮንታ ጋምኢን ꬊስኮይ ዴጺን ኣሳይ ዉሪካ ꬊስኪዴስ።

6 «ሌላ ጊዶꬅ ጊዲሺን፥ ‹ሚሺራዚ ዬስ! ኬዚዲ ሞኪ ኤኪቴ!› ጊዛ ጼይሳ ቃላይ ሲዬቲዴስ። 7 ሄ ዎዴ ጌላኦቲ ዉሪካ ዴንዲዲ ባ ጾምፔ ጾምፔ ኦይሴꬆኔ ጊጌቴꬅ ኦይኪዳ። 8 ኤያቲ ጪንጫታ፥ ‹ኑ ጾምፔይ ቶኣና ጊዛ ጊሻስ ኢንቴ ላምባፌ ኑስ ኢሚቴ› ጊዳ።

9 «ጪንጫ ጌላኦቲ ኢስታስ ዛሪዲ፥ ‹ኑስ ዲዛ ላምባይ ኑሳራኔ ኢንቴሳራ ጊዶንታ ጊሻስ ቢዲ ላምባ ባይዚዛይታፔ ኢንቴስ ሻሚቴ› ጊዳ። 10 ኢስቲ ላምባ ሻማና ቢ ኪቺን ሚሺራዚ ጋኪ ዎꬊዴስ። ካሴ ጊጌቲ ኡቲዳ ጌላኦቲ ቡላቻሶ ኢዛራ ጌሊዳ፤ ካሬይካ ጎርዴቲዴስ።

11 «ጉꬅ ጋምኢሼ ሃንኮ ጌላኦቲ ዪዲ፥ ‹ጎዶ! ጎዶ! ካሬ ኑስ ዶያ!› ጊዳ። 12 ኢዚካ ዛሪዲ፥ ‹ታ ኢንቴስ ቱሙ ጋይስ፤ ታ ኢንቴና ኤሪኬ!› ጊዴስ። 13 ሄሳ ጊሻስ ያና ጋላሳ ዎይኮ ሳቴዛ ኢንቴ ኤሮንታ ጊሻስ ጊጌቲዲ ናጊቴ።

ሄꬑ ኦሳንቻታ ሌሚሶ

(ሉቃ 19፡11-27)

14 «ጾሳ ካዎቴꬂ ባስ ዲዛዝ ኡባ ባ ኣሽካራታስ ሃዳራ ኢሚዲ ሃራ ዴሬ ባና ዴንዲዳ ኢሲ ኣስ ሚሳቴስ። * 15 ኣሽካራታስ ኢሳስ ኢሳስ ኢስታ ዎልቃ ማላ ጊግሲዲ ኢሳስ ኢቻሹ ሺ ቢራ፥ ኢሳስ ናምኡ ሺ ቢራ፥ ሃንኮይሳስ ቃሴ ኢሲ ሺ ቢራ ኢሚዲ ቢዴስ። 16 ኢቻሹ ሺ ቢራ ኤኪዳ ኣዴዚ ሄራካ ሚሻን ዛልኤ ኦይኪዲ ሃራ ኢቻሹ ሺ ቢራ ዎꬊሲዴስ። 17 ቃሴካ ናምኡ ሺ ቢራ ኤኪዳይሲ ሃራ ናምኡ ሺ ቢራ ዎꬊሲዴስ። 18 ኢሲ ሺ ቢራ ኤኪዳይሲ ባ ጎዳ ቢራ ቢታን ሞጊዲ ቆቲዴስ።

19 «ኣሽካራታ ጎዳይ ባ ቢዳሶን ዳሮ ዎዴ ጋምኢ ሲሚዲ ሚሻ ኢስታራ ሳላኤቲዴስ። 20 ኢቻሹ ሺ ቢራ ኤኪዳ ኣሽካራይ ሃራ ኢቻሹ ሺ ቢራ ዎꬊሲዳይሳ ኤኪ ዪዲ፥ ‹ጎዶ! ኔ ታስ ኢቻሹ ሺ ቢራ ኢማዳሳ ሺን ሄኮ ሃይሳ ታ ሃራ ኢቻሹ ሺ ቢራ ዎꬊሳዲስ› ጊዴስ። 21 ኢዛ ጎዳይካ፥ ‹ሎኦ ኦꬃዳሳ፤ ኔኖ ሎኦ ኣማኔቲዳ ኣሽካራዞ! ኔኒ ጉꬃ ሚሻን ኣማኔቲዳ ኣስ ጊዲዳ ጊሻስ ታ ኔና ዳሮ ሚሻ ቦላ ሹማና፤ ጌዴ ኔ ጎዳ ኡፋይሳሶ ጌላ› ጊዴስ።

22 «ሄሳꬆካ ናምኡ ሺ ቢራ ኤኪዳይሲ ጎዳዛኮ ሺቂዲ፥ ‹ጎዶ! ኔ ታስ ናምኡ ሺ ቢራ ኢማዳሳ ሺን ሄኮ ሃራ ናምኡ ሺ ቢራ ዎꬊሳዲስ› ጊዴስ። 23 ጎዳዚካ፥ ‹ሎኤꬃዳሳ፤ ሃይሶ ሎኦኔ ታስ ኣማኔቲዳ ኣሽካራዞ! ኔኒ ጉꬃን ኣማኔቲዳዴ ጊዲዳ ጊሻስ ታ ኔና ዳሮ ሚሻ ቦላ ሹማይስ፤ ጌዴ ኔ ጎዳ ኡፋይሳሶ ጌላ› ጊዴስ።

24 «ኢሲ ሺ ቢራ ኤኪዳ ኣሽካራዚ ሺቂዲ፥ ‹ጎዶ! ኔኒ ዜሮንታሶፔ ማጺዛዴኔ ላሎንታሶፔ ሺሺዛ ሜንጼ ኢታ ኣስ ጊዲዳይሳ ታ ኤራይስ። 25 ሄሳ ጊሻስ ታ ባባዳ ቢታ ቦካዳ ኔ ቢራ ቦኪዳ ኦላን ሞጋዳ ቆታዲስ፤ ኔ ሚሽ ሄሳ ቤያ!› ጊዴስ።

26 «ኢዛ ጎዳይ ዛሪዲ፥ ‹ሃይሶ ኢታ ኣዛላ ኣሽካራዞ! ታኒ ዜሮንታሶፔ ማጺዛዴ ላሎንታሶፔ ሺሺዛዴ ጊዲዳይሳ ኔ ኤራይ? 27 ሂስቲን ታ ሲማ ዪዛ ዎዴ ታ ሚሻ ዬሎራ ታ ኤካና ማላ ቲርፒሲ ዛልኢዛ ኣሳስ ኔ ኢማናስ ቤሴሲሺን› ጊዴስ።

28 « ‹ኣኔ ሃኢ ኢዛፔ ሺ ቢራ ኤኪዲ ታሙ ሺ ቢራይ ዲዛዴስ ኢሚቴ። 29 ዲዛዴስ ጉጄታናኔ ዳሪ ዳሪ ባና፤ ባይንዳዴፌ ሄ ዲዛ ጉꬃያካ ኢዛፔ ኤኬታይቻና። * 30 ሃይሳ ጎኣይ ባይንዳ ኣሽካራ ጌዴ ዬኪዛሶኔ ኣቼይ ጋርጬቲዛሶ ሄን ካሬን ዲዛ ꬉማን ኬሲ ዬጊቴ› ጊዴስ። *

ዉርሴꬃ ፒርዳ

31 «ኣሳ ናይ ባ ኪታንቻታ ኡባራ ቦንቾን ዪዛ ዎዴ ባ ቦንቾ ኣልጋ ቦላ ኡታና። * 32 ዴሬይ ዉሪ ኢዛ ሲንꬂ ሺቃና፤ ኢዚካ ሜሄ ሄሚዛዴይ ዴይሽ ዶርሳፌ ቆሪ ሻኪዛ ማላ ኣሳ ኢሳ ኢሳፌ ቆሪ ሻካና። 33 ዶርሳታ ባ ኡሻቻ ባጋራ፥ ዴይሻታ ሃዲርሳ ባጋራ ኤሳና። 34 ሄ ዎዴ ካዎይ ኡሻቻ ባጋራ ዲዛይታ፥ ‹ኢንቴኖ! ታ ኣዋይ ኢንቴና ኣንጂዳይቲ ሃ ዪቴ! ኣላሜይ ሜꬌቶሶፔ ኢንቴስ ጊጌቲዳ ካዎቴꬃ ላቲቴ! ጋና። 35 ጋሶይካ ታኒ ጋፊን ታና ሚዚዴታ፤ ታ ሳሜቲን ታና ኡሺዴታ፤ ታ ኢማꬅ ጊዳዳ ዪን ታና ሞኪ ኤኪዴታ። 36 ታ ካሎቲን ታና ማይዚዴታ፤ ታ ሳኬቲን ታና ሃርጊሲዴታ፤ ታ ቃሼቲን ታና ኦይቺዴታ› ጋና።

37 «ጺሎቲካ ዛሪዲ፥ ‹ጎዶ! ኔ ጋፊን ኑ ኔና ኣይዴ ሚዚዶኒ? ዎይኮ ኔ ሳሜቲን ኣይዴ ቤኢዲ ኑ ኔና ኡሺዶኒ? 38 ኑ ኣይዴ ኔና ቤኢዲ ኢማꬃቴꬅ ሞኪዶኒ? ዎይኮ ኣይዴ ኔ ካሎቲን ቤኢዲ ኔና ማይዚዶኒ? 39 ሄሳꬆካ ኔ ሳኬቲን ዎይኮ ቃሼቲን ኣይዴ ቤኢዲ ኔና ኦይቺዶኒ?› ጋና። 40 ካዎይካ ዛሪዲ፥ ‹ታ ኢንቴስ ቱሙ ጋይስ፤ ሃይታ ላፋ ጊዲዳ ታ ኢሻታፔ ኢሳዴስ ኦꬂዳይሲ ኢንቴ ታስ ኦꬂዳ ማላ› ጋና።

41 «ቃሴካ ሃዲርሳ ባጋራ ዲዛይታስ፥ ‹ኢንቴኖ ቃንጌቲዳይቶ! ታፔ ሻኬቲዲ ዳቡሎሳሲኔ ኢዛ ኪታንቻታስ ጊጌቲዳ ሜርና ታማን ቢቴ ጋና። 42 ጋሶይካ ታ ጋፊን ታና ሚዚቤኬታ፤ ታ ሳሜቲን ታና ኡሺቤኬታ፤ 43 ታና ኢማꬃቴꬅ ሞኪቤኬታ፤ ታ ካሎቲን ታና ማይዚቤኬታ፤ ታ ሳኬቲኒኔ ቃሼቲን ታና ኦይቺቤኬታ› ጋና።

44 «ኢስቲካ ዛሪዲ፥ ‹ጎዶ! ኔ ጋፊን ዎይኮ ኔ ሳሜቲን ዎይኮ ኔ ኢማꬅ ጊዲን ዎይኮ ኔ ካሎቲኒኔ ኔ ሳኬቲን ዎይኮ ኔ ቃሼቲን ኑ ኔና ቤኢዲ ኣይዴ ኔኮ ጋኪቤኮኒ?› ጋና።

45 «ሄ ዎዴ ኢዚካ ኢስታስ ዛሪዲ፥ ‹ታ ኢንቴስ ቱሙ ጋይስ፤ ሃይታ ላፋ ታ ኢሻታፔ ኢሳዴስ ኢንቴ ኦꬆንታ ኣጊዳይሲ ታስ ኢንቴ ኦꬆንታ ኣጊዳ ማላ› ጋና። 46 ሄይቲ ጌዴ ሜርና ፒርዳን ባና፤ ጺሎቲ ጊዲኮ ሜርና ዴኦኮ ባና» ጊዴስ። *

26

ኣይሁዳቲ ዬሱሳ ዎꬋናስ ማቄቴꬅ

(ማር 14፡1-2፤ ሉቃ 22፡1-2፤ ዮሃ 11፡45-53)

1-2 ዬሱሲ ሄሳ ሃሳዪ ዉርሲዳፔ ጉዬ ባና ካሊዛይታስ፥ «ናምኡ ጋላሳፌ ጉዬ ፓዚጋ ጊዲዳይሳ ኤሬቲ? ኣሳ ናይ ካቄታናስ ኣꬊ ኢሜታና» ጊዴስ። *

3-4 ሄሳፌ ጉዬ ቄሴታ ሃላቃቲኔ ዴሬ ጪማቲ ቃያፋ ጌቴቲዛ ቄሴታ ሃላቃ ጊቤን ሺቂዲ ሂላራ ዬሱሳ ኦይꬂዲ ዎꬊሳናስ ማቄቲዳ። 5 ጊዶ ኣቲን፥ «ኣሳ ጊዶን ኦሺ ዴንዶንታ ማላ ባኣሌ ጋላስ ጊዶፖ» ጊዲ ቃቺዳ።

ዬሱሳ ሺቶ ቲይዳ ማጫሳዮ

(ማር 14፡3-9፤ ዮሃ 12፡1-8)

6 ዬሱሲ ቢታኒያን ኢንቺራቻ ሃርጌራ ዲዛ ሲሞና ጌቴቲዛዴ ሶን ዲሺን፥ 7 ኢሲ ማጫስ ዲዛራ ጋቴይ ኬሂ ኣልኦ ጊዲዳ ኣልባስጺሮሴ * ሺቶ ቢልቃጼ ኩሜꬅ ኦይካዳ ዬሱሳኮ ሺቃዳ ኢዚ ማዳን ኡቲ ዲሺን ኢዛ ሁኤ ቦላ ሺቶዛ ጉሳዱስ። * 8 ኢዛ ካሊዛይቲ፥ «ሄሳ ቤኢዲ ሃይሲ ኣዛስ ሜላ ሞሬቲዜ? 9 ሺቶዚ ዳሮ ጋቴስ ባይዜቲዲ ሚሻይ ማንቆታስ ኢሜቲዛኮቺ?» ጊዳ።

10 ዬሱሲ ሄሳ ኤሪዲ፥ «ሃኖ ማጫሳዮ ኣዛስ ዋዪሴቲ? ኢዛ ታስ ሎኦ ኦꬃዱስ። 11 ማንቆቲ ኡባ ዎዴ ኢንቴናራ ዴቴስ፤ ታ ጊዲኮ ኡባ ዎዴ ኢንቴናራ ዲኬ። * 12 ኢዛ ሺቶዛ ታ ቦላ ጉሲዳይሲ ታና ሞጎስ ጊጊሳናሳ። 13 ታ ኢንቴስ ቱሙ ጋይስ፤ ሃይሲ ሚሺራቾ ቃላይ ሳባኬቲዛ ኣላሜ ዩሾን ኣዋንካ ኢዛ ኦꬂዳይሲ ኢዞ ቆፍሲዛዝ ጊዲዲ ሃሳዬታና» ጊዴስ።

ዬሱሳ ኣꬂ ኢማናስ ዩሁዳ ጊጌቴꬅ

(ማር 14፡10-11፤ ሉቃ 22፡3-6)

14 ሄሳፌ ጉዬ ታማኔ ናምኣታፔ ኢሶይ ኣስቆሮንቶ ዩሁዳ ጌቴቲዛይሲ ቄሴታ ሃላቃታኮ ቢዲ፥ 15 «ታ ኢንቴስ ኢዛ ኣꬃ ኢሚኮ ኢንቴ ታስ ኣይ ኢማኔ?» ጊዴስ። ኢስቲካ ኢዛስ ሄꬑ ታሙ ቢራ ኢዛ ኩሼን ታይቢ ኢሚዳ። * 16 ሄ ጋላሳፌ ሲሚዲ ዩሁዳይ ዬሱሳ ኢስታስ ኣꬂ ኢማናስ ኢንጄ ዎዴ ናጊሼ ጋምኢዴስ።

ጎዳ ካዎ

(ማር 14፡12-21፤ ሉቃ 22፡7-13፤ ዮሃ 13፡21-30)

17 ኡኬꬃ ባኣሌ ጌቴቲዛ ባኣሌ ጋላስ ኢዛ ካሊዛይቲ ዬሱሳኮ ሺቂዲ፥ «ኔ ፓዚጋ ማናሶ ኣዋን ጊጊሳና ማላ ኮያይ?» ጊዳ።

18 ኢዚካ ኢስታስ ዛሪዲ ጌዴ ካታማ ቢዲ ኤቤሎ ጌቴቲዛ ኣስ፥ «ኣስታማሬይ፥ ‹ታ ዎዴይ ማቲዳ ጊሻስ ታና ካሊዛይታራ ፓዚጋ ታ ኔ ኬꬃን ቦንቻና ጊዴስ› ጊ ዮቲቴ» ጊዴስ። 19 ኢዛ ካሊዛይቲካ ዬሱሲ ኢስታ ኣዛዚዳ ማላ ፓዚጋ ካዎ ጊግሲዳ።

20 ጋዴይ ኦማርሲሺን ዬሱሲ ታማኔ ናምኣታራ ማዳን ኡቲዴስ። 21 ኢስቲ ሙሳን ዲሺን ኢዚ ኢስታስ፥ «ታ ቱሙ ጋይስ፤ ኢንቴፌ ኢሶይ ታና ኣꬂ ኢማና» ጊዴስ።

22 ኢስቲካ ኬሂ ሙዞቲዲ ታራን ታራን፥ «ጎዶ ታኔሻ?» ጊዳ። 23 ኢዚካ ዛሪዲ፥ «ታና ኣꬂ ኢማናዴይ ኬሬን ታናራ ኩሼ ዬዲዛዴ። * 24 ኢዛ ጊሻስ ካሴ ጻፌቲዳይሳ ማላ ኣሳ ናይ ባና፤ ጊዶ ኣቲን ኣሳ ና ኣꬂ ኢሚዛዴስ ኣዬ ኣና! ሄሳዴይ ዬሌቶንታ ኣቲዳኮ ኢዛስ ሎኦኮሺን» ጊዴስ። 25 ኢዛ ኣꬂ ኢማና ዩሁዳይ፥ «ኣስታማሬ! ታኔሻ?» ጊዴስ። ኢዚካ፥ «ኤ፥ ኔ ጊዳ ማላ» ጊዴስ።

26 ኢስቲ ሙሳን ዲሺን ዬሱሲ ሚዛ ቁማፔ ኤኪዲ ኣንጂዴስ። ሜንꬂዲኔ ባና ካሊዛይታስ ኢሚዲ፥ «ሄኢቴ ሚቴ፤ ሃይሲ ታ ኣሾኮ» ጊዴስ። 27 ቃሴካ ኡሻ ዴንꬂዲ ጋላቲዲኔ ባና ካሊዛይታስ ኢሚዲ፥ «ዉሪካ ሃይሳፌ ኡዪቴ፤ 28 ዳሮ ኣሳ ናጋራፔ ማራና ጉኪዛ ታ ኦራꬃ ጫቆ ሱꬃይ ሃይሳ። * 29 ታ ኢንቴስ ጊዛይ ታ ኣዋ ካዎቴꬃን ታ ኢንቴናራ ኦራꬃ ዎይኔ ኡሻ ኡያና ጋካናስ ሃይሳፌ ጉዬ ሃይሳ ዎይኔ ኡሻ ኢንቴናራ ኡዪኬ» ጊዴስ።

30 ዬꬃ ዬጺዳፔ ጉዬ ፑዴ ዳብራዛይቴ ጌቴቲዛ ዙማ ቦላ ኬዚዳ።

ጴጽሮሲ ኢዛ ካዳናይሳ ዬሱሲ ካሴቲ ዮቲዴስ

(ማር 14፡27-31፤ ሉቃ 22፡31-34፤ ዮሃ 13፡36-38)

31 ዬሱሲ ኢስታስ፥ «ኢንቴ ዉሪ ሃች ኦማርሲ ታናን ꬉጴቲዲ ታና ዬጊ ባና፤ ‹ሄሚዛይሳ ታ ሾጫና፤ ሜሄቲ ላሌታና› ጌቴቲዲ ካሴ ጻፌቲዴስ። * 32 ጊዶ ኣቲን ታኒ ዴንዲዳፔ ጉዬ ኢንቴፌ ሲንꬃታዳ ጋሊላ ባና» ጊዴስ። *

33 ጴጽሮሲ ዛሪዲ፥ «ሃንኮይቲ ዉሪ ኔ ጋሶን ꬉጴቲኮካ ታኒ ሙሌካ ꬉጴቲኬ!» ጊዴስ። 34 ዬሱሲካ ኢዛስ ዛሪዲ፥ «ቱሙ ጋይስ፤ ሃች ኦማርስ ኩቶይ ዋሶንታ ካሴታዳ ሄꬑቶ ኔ ታና ካዳና» ጊዴስ። 35 ጴጽሮሲ ቃሴ፥ «ኔናራ ታ ሃይቃና ኮሺኮካ ሙሌካ ታ ኔና ካዲኬ!» ጊዴስ። ዬሱሳ ካሊዛ ሃንኮይቲካ ኩሜꬅ ኢዛይሳꬆካ ጊዳ።

ጌቴሴማኔን ዬሱሳ ዎሳ

(ማር 14፡32-42፤ ሉቃ 22፡39-46)

36 ሄሳፌ ጉዬ ዬሱሲ ባና ካሊዛይታራ ጌቴሴማኔ ጌቴቲዛሶ ቢዴስ። ኢስታካ፥ «ሄ ባዳ ታ ዎሲሺን ኢንቴ ሃይሳን ኡቲሺቴ» ጊዴስ። 37 ጴጽሮሳራ ዛብዶሳ ናይታ ናምኣታ ባናራ ኤኪ ቢዲ ሙዞቴꬂኔ ዳሮ ቆፌቴꬅ ኦይኪዴስ። 38 ሄሳፌካ፥ «ታ ሼምፖያ ሃይቃና ጋካናስ ዳሮ ሙዞታዱስ፤ ታናራ ሚኒዲ ሃኒን ታኪቴ» ጊዴስ።

39 ኢስታፌ ጉꬅ ጌዴ ሃኪ ቢ ጉፋኒዲ፥ «ታ ኣዋዉ! ኔስ ዳንዳዬቲኮ ሃይሲ ሜቶይ ታፔ ኣꬎ፤ ጊዶ ኣቲን ታኒ ኮዪዳ ማላ ጊዶንታ ኔኒ ኮዪዳ ማላ ሃኖ» ጊ ዎሲዴስ። 40 ሄሳፌ ሲሚዲ ባና ካሊዛይታኮ ዪዲ ኢስቲ ꬊስኪሺን ዴሚዴስ። ጴጽሮሳካ፥ «ሃይቶ ኣሳቶ! ኢንቴ ታናራ ኢሲ ሳቴካ ሚናናስ ጾኒዴ? 41 ፓጬን ኢንቴ ጌሎንታ ማላ ሚኒዲ ዎሲቴ፤ ኣያናይ ጊጌቲዴስ ሺን ኣሾይ ጊዲኮ ዳቡራንቻ» ጊዴስ።

42 ቃሴካ ናምኣንꬆ ቢዲ፥ «ታ ኣዋዉ! ታ ሃይሳ ኡያናይሲ ታስ ኣቶንታ ሚሽ ጊዲኮ ኔ ሼኔይ ፖሌቶ» ጊዲ ዎሲዴስ። 43 ቃሴካ ኢዚ ዪሺን ኢስታ ኣይፌን ꬊስኮይ ዴጺዳ ጊሻስ ኢቺዳይታ ቤዪዴስ። 44 ኢስታ ኣጊዲ ቃሴካ ቢዲ ሄꬓንꬆ ካሴ ዎሲዳ ቃላ ዛሪ ዎሲዴስ።

45 ሄሳፌ ባና ካሊዛይታኮ ሲሚዲ፥ «ሃኢካ ሼምፒ ꬊስኪዴቲ? ሄኮ ሃኢ ሳቴይ ማቲዴስ፤ ኣሳ ናይ ናጋራንቻታ ኩሼን ኣꬊ ኢሜታና። 46 ዴንዲቴ ኣኔ ቦስ! ታና ኣꬂ ኢሚዛዴይ ዩሳ ቦላ ዴስ» ጊዴስ።

ዬሱሳ ኦይኬቴꬅ

(ማር 14፡43-50፤ ሉቃ 22፡47-53፤ ዮሃ 18፡3-12)

47 ኢዚ ሃሳይሺን ታማኔ ናምኣታፔ ኢሶይ ዩሁዳይ ዪዴስ። ቄሴታ ሃላቃቲኔ ዴሬ ጪማቲ ዬዲዳ ዳሮ ኣሳይ ቶራኔ ዱርቃ ኦይኪዲ ዩሁዳራ ኢሲፌ ዴስ። 48 ዩሁዳይካ፥ «ታ ዬሪዛዴይ ኢዛ ጊዲዳ ጊሻስ ኦይኪቴ» ጊዲ ካሴ ዮቲ ዎꬂዴስ።

49 ሲቲ ጊ ዬሱሳኮ ቢዲ፥ «ኣስታማሬ! ሳሮ» ጊሼ ዬሱሳ ዬሪዴስ። 50 ዬሱሲካ፥ «ታ ላጌ! ኔ ዪዳ ቆፋ ፖላ» ጊዴስ። ሄራካ ኣሳይ ሺቂዲ ዬሱሳ ኦይኪ ቃቺዴስ። 51 ዬሱሳራ ዲዛይታፔ ኢሶይ ጊꬃ ማሻ ሾዲዲ ቄሴታ ሃላቃዛ ኣሽካራ ሃይꬅ ቃንጺዴስ።

52 ዬሱሲካ፥ «ኣኔ ኔ ማሻ ኮሆን ዛራ ጌልꬃ፤ ማሻ ሾዲዛይቲ ማሻን ꬋያና። 53 ኮሺኮ ታኒ ታ ኣዋ ኦይቺዛኮ ዳሮ ሺያን ቆዴቲዛ ኦሊዛ ኪታንቻ ታስ ዬዶንታ ኣጋና ኔስ ሚሳቲዜ? 54 ሄሳꬆ ኦꬂኮ ቃሴ ጌሻ ማጻፋታን ሃናና ጌቴቲዳይሲ ዋኒ ፖሌታኔ?» ጊዴስ።

55 ሄ ዎዴ ዬሱሲ ኣሳ፥ «ፓንጋ ኦይኪዛ ኣሳꬆ ማሻኔ ዱርቃ ኤኪዲ ታና ኦይካና ዪዴቲ? ዎንቲን ዎንቲን ጾሳ ኬꬃን ኡታዳ ታ ታማርሲሺን ካሴ ኦይኪቤኬታ ሺን። * 56 ጊዶ ኣቲን ሃይሲ ዉሪካ ሃኒዳይሲ ካሴ ናቤቲ ጌሻ ማጻፋታን ዮቲዳይሲ ፖሌታናሳ» ጊዴስ። ሄ ዎዴ ዬሱሳ ካሊዛይቲ ኢዛ ዬጊዲ ꬋይዳ።

ፒርዳ ዱላታ ሲንꬅ ዬሱሳ ኣꬌꬅ

(ማር 14፡53-65፤ ሉቃ 22፡54-55፥63-71፤ ዮሃ 18፡13-14፥19-24)

57 ሄ ዎዴ ዬሱሳ ኦይኪዲ ኣሳቲ ሙሴ ዎጋ ኣስታማሬቲኔ ዴሬ ጪማቲ ኢሲፌ ሺቂዳሶን ቄሴታ ሃላቃ ቃያፋኮ ኤፊዳ። 58 ጊዶ ኣቲን ጴጽሮሲ ቄሴታ ሃላቃ ጊቤ ጋካናስ ሃሆራ ዬሱሳ ካሊዴስ። ጊቤ ጊዶ ጌሊዲ ሃኒዛይሳ ዉርሴꬅ ቤያናስ፥ ጊቤ ናጊዛይታራ ኡቲዴስ።

59 ሄ ዎዴ ቄሴታ ሃላቃቲኔ ኣይሁዳታ ዱላታይ ኩሜꬅ ዬሱሳ ዎꬊሳናስ ዎርዶ ማርካ ኮዪዴስ። 60-61 ዳሮ ዎርዶ ማርካቲ ሺቂኮካ ቤሲዛ ማርካቴꬅ ዴሚቤቴና፤ ጊዶ ኣቲን ጉዬፔ ናምኡ ኣስ ዳይቲ ሺቂዲ፥ «ሃይሲ ኣዴዚ፥ ‹ታኒ ጾሳ ኬꬃ ላላዳ ሄꬑ ጋላሳራ ዛራዳ ኬጻና ዳንዳያይስ› ጊዴስ» ጊዲ ማርካቲዳ። *

62 ሄሳ ሲዪዳ ቄሴታ ሃላቃይ ኡቴꬃፌ ዴንዲ ኤቂዲ፥ «ሃይቲ ኣሳቲ ኔ ቦላ ማርካቲዛይሳስ ኣይኮካ ዛሪኪ?» ጊዴስ። 63 ዬሱሲካ ጮኡ ጊዴስ። ቄሴታ ሃላቃይ፥ «ታ ኔና ዴኦ ጾሳ ሱንꬃን ኦይቻይስ! ኔኒ ጾሳ ና ኪርስቶሳ ጊዲኮ ታስ ዮታ!» ጊዴስ።

64 ዬሱሲካ፥ «ኔ ጎይሳካ ማላ፤ ጊዶ ኣቲን ኢንቴስ ኡባስ ታ ዮቲዛይ ሲንꬃፌ ኣሳ ናይ ዎልቃማዛ ኡሻቻን ኡቲዲ ሳሎ ሻራራ ዪዛ ዎዴ ኢንቴ ቤያና» ጊዴስ። *

65 ሄ ዎዴ ቄሴታ ሃላቃይ ባ ማይኦ ዳኪዲ፥ «ጾሳ ቦላ ጫሻ ቃላ ሃሳይዴስ፤ ኑስ ሃይሳፌ ኣꬊዛ ሃራ ኣዛ ማርካ ኮሺዜ! ጾሳ ቦላ ጫሻ ቃላ ኢዚ ሃሳይሺን ኢንቴ ኢንቴ ሃይꬃራ ሲዪዴታ። 66 ኢንቴስ ኣይ ሚሳቲዜ?» ጊዴስ። ኢስቲካ ዛሪዲ ኢዛስ፥ «ሃይቆይ ኢዛስ ቤሴስ» ጊዳ።

67 ሄ ዎዴ ዬሱሳ ኣይፌሶን ጩቲሼ ኢዛ ኢጪዳ፤ ባጋይቲ ኢዛ ባቂሼ፥ 68 «ኪርስቶሳ! ኔ ኔና ናቤ ጋሳ ሺን ኔና ባቂዳይ ኦናኮን ኣኔ ኑስ ዮታ» ጊዳ።

ጴጽሮሲ ዬሱሳ ካዲዴስ

(ማር 14፡66-72፤ ሉቃ 22፡56-62፤ ዮሃ 18፡15-18፥25-27)

69 ሄሳፌ ጉዬ ጴጽሮሲ ቄሴታ ሃላቃዛ ጊቤን ኡቲ ዲሺን ኬꬃ ጊዶን ኦꬂዛ ኢሲ ማጫስ ዲዛራ ኢዛኮ ሺቃዳ፥ «ኔኒካ ጋሊላ ዬሱሳራ ዲዛዴ!» ጋዱስ።

70 ኢዚ ቃሴ፥ «ኔ ኣይ ጊዛኮ ታ ኤሪኬ!» ጊዲ ኡባ ኣሳ ሲንꬃን ካዲዴስ። 71 ጊቤዛ ፔንጌ ኢዚ ቢሺን ኢሲ ሃራ ኦሳንቻያ ኢዛ ጼላዳ ሄን ዲዛይታስ፥ «ሃይሲ ኣዴዚ ናዚሬቴ ዬሱሳራ ዲዛዴኮ!» ጋዱስ።

72 ኢዚካ፥ «ታ ኢዛ ኤሪኬ!» ጊዲ ናምኣንꬆ ካዲዴስ። 73 ጉꬅ ጋምኢሺን ሄን ኤቂዳ ኣሳቲ ሺቂዲ ጴጽሮሳ፥ «ኔ ሃሳያይ ኔ ሃይታራ ዲዛይሳ ቆንጪሴስ፤ ቱማፔ ኔ ኢስታ ባጋ ኣሳ» ጊዳ። 74 ኢዚካ ጫቂሼኔ ኣማቲሼ፥ «ሄሳ ኣዴዛ ታ ኤሪኬ!» ጊዴስ። ሄራካ ኩቶይ ዋሲዴስ።

75 ሄ ዎዴ ዬሱሲ ካሴ ጴጽሮሳስ፥ «ኩቶይ ዋሳናስ ኔ ታና ሄꬑቶ ካዳና» ጊዲ ዮቲዳ ቃላይ ቆፌቲን፥ ጴጽሮሲ ካሬ ኬዚዲ ጫሞ ዬሆ ዬኪዴስ።

27

ዩሁዳ ካቄቴꬅ

(ማር 15፡1፤ ሉቃ 23፡1-2፤ ዮሃ 18፡28-32)

1 ማላዶ ዎንታራ ቄሴታ ሃላቃቲኔ ዴሬ ጪማቲ ዉሪካ ዬሱሳ ዎꬋና ኦጌ ዞሬቲዳ። 2 ዬሱሳ ቃቺ ኤፊዲ ዴሬ ሃሪዛ ጲላጾሳስ ኣꬂ ኢሚዳ።

3-4 ኢዛ ኣꬂ ኢሚዳ ዩሁዳይካ ዬሱሳ ቦላ ፒርዴቲዳይሳ ቤኢዲ፥ «ታ ኢዛ ኣꬃ ኢሞንታ ኣጋርኪና» ጊዲ ባ ኤኪዳ ሄꬑ ታሙ ቢራ ቄሴታ ሃላቃታሲኔ ዴሬ ጪማታስ ዛሪ ኢሚዲ፥ «ጺሎ ኣስ ኣꬃ ኢሚዳ ጊሻስ ታ ሞራዲስ» ጊዴስ። ኢስቲካ፥ «ሂስቲን ኑስ ኣይ ሜቶ! ኔ ኤራ ኤካ!» ጊዳ። 5 ሄሳ ጊሻስ ዩሁዳይ ቢራ ኤፊዲ ጾሳ ኬꬃ ጊዶን ዬጊዲ ኬዚ ቢዲ ጩሌቲ ሃይቂዴስ።

6 ቄሴታ ሃላቃቲ ቢራ ዴንꬂዲ፥ «ሱꬃ ዋጋ ጊዲዳ ጊሻስ ጾሳ ኬꬃ ሚሻን ጉጃናስ ቤሴና» ጊዳ። 7 ባ ጊዶን ዞሬቲዲ ኢማꬅ ጊዲዳ ኣሳታስ ዱፎ ጊዳና ማላ ኢሲ ኡርቃ ሚሽ ሜꬊዛ ሂላዛ ጋዴ ሻሚዳ። 8 ሄሳ ጊሻስ ሄ ጋዴይ ሃች ጋካናስ ሱꬃ ጋዴ ጌቴቴስ።

9-10 ኢዛስ ዋጋ ጊዳና ማላ፥ «ኢስራኤሌ ናይቲ ሄሬጊዳ ሄꬑ ታሙ ቢራ ቆዲ ኤኪዳ። ጾሲ ታና ኣዛዚዳ ማላ ኡርቃ ሜꬊዛ ሂላዛ ጋዴስ ኢሚዳ» ጌቴቲዲ ናቤ ኤርማሳ ዶናን ዮቴቲዳይሲ ፖሌቲዴስ።

ጲላጾሳ ሲንꬅ ዬሱሳ ሺቆ

(ማር 15፡2-5፤ ሉቃ 23፡3-5፤ ዮሃ 18፡33-38)

11 ሄ ዎዴ ዬሱሲ ዴሬ ሃሪዛይሳ ሲንꬅ ሺቂዴስ። ዴሬ ሃሪዛይሲካ፥ «ኔኒ ኣይሁዳ ካዎ?» ጊዲ ኢዛ ኦይቺዴስ። ዬሱሲካ፥ «ኔ ጊዳ ማላ ጊዶ» ጊዴስ። 12 ቄሴታ ሃላቃቲኔ ዴሬ ጪማቲ ኢዛ ሞቲሺን ዬሱሲ ኢስታስ ኣይኔ ዛሪቤና። 13 ሄ ዎዴ ጲላጾሲ ዬሱሳ፥ «ኣፑን ዮኦን ኔና ሞቲዛኮ ሲዪኪ?» ጊዴስ። 14 ዴሬ ሃሪዛይሲ ኬሂ ማላሌታና ጋካናስ ዬሱሲ ኢሲ ቃላካ ዛሪቤና።

15 ዴሬ ሃሪዛይሳስ ባኣሌ ጋላስ ዴሬይ ቃሾ ኣሳፔ፥ «ኤቤሎይ ኑስ ቢርሼቶ!» ጊ ኦይቺኮ ኢሳዴ ቢርሺዛ ዎጋይ ዴስ። 16 ሄ ዎዴ ጌኔ ኦሶን ኤሬቲዳ ባርባኔ ጌቴቲዛ ኢሳዴይ ቃሾሶን ዴስ። 17 ዴሬይ ሺቂዳ ማላ ጲላጾሲ፥ «ባርባኔፔኔ ኪርስቶሳ ጌቴቲዛ ዬሱሳፔ ታ ኢንቴስ ኦና ቢርሻና ማላ ኮዬቲ?» ጊዴስ። 18 ጲላጾሲ ኢስታ ጮ ቃናቴስ ኣꬂ ኢሚዳይሳ ኤሪሼ ኦይቺዴስ።

19 ኢዚ ፒርዳ ኣልጋ ቦላ ኡቲ ዲሺን ኢዛ ማቼያ፥ «ኢዛ ጋሶን ሃች ታኒ ኣጉሞራ ዳሮ ሜቶታዲስ፤ ሄሳ ጺሎ ኣዴዛ ቦላ ኔ ኣይኮካ ኦꬆንታ ማላ» ጊዛ ኪታ ጲላጾሳስ ዬዳዱስ።

20 ጊዶ ኣቲን ቄሴታ ሃላቃቲኔ ጪማቲ ኢስታስ ባርባኔይ ቢርሼታና ማላኔ ቃሴ ዬሱሳ ዎꬋና ማላ ዎሳናስ ዴሬዛ ቃላይ ጋጋና ማላ ኦꬂዳ። 21 ዴሬ ሃሪዛይሲ፥ «ናምኣታፔ ኦና ቢርሻና ማላ ኮዬቲ?» ጊ ኦይቺን ኢስቲ፥ «ባርባኔ ቢርሻ!» ጊዳ።

22 ጲላጾሲካ፥ «ሂስቲኮ ኪርስቶሳ ጌቴቲዛ ዬሱሳ ዎስቶ?» ጊዴስ። ኢንቴ ዉሪካ፥ «ካቄቶ!» ጊዳ።

23 ጲላጾሲካ ኣዛስ? «ኢዚ ኣይ ኢታ ኦꬂዴ?» ጊዲ ኢስታ ኦይቺዴስ። ኢስቲካ ቃሴ ኬሂ ዋሲዲ፥ «ካቄቶ!» ጊዳ። 24 ጲላጾሲ ሃኒዛይሲ ዉሪካ ኣሳይ ባ ጊዶን ቡልኣኬቴꬃፌ ኣቲን ሃራ ኣይ ጎኣይ ባይንዳይሳ ዩሺ ጼሊዲ፥ «ሃይሳ ኣዴዛ ሱꬃ ጎሜፔ ታ ጌሻ፤ ሃይሳፌ ጉዬ ኢንቴ ሼኔ» ጊዲ ሃꬅ ኤሂሲዲ ዴሬዛ ሲንꬃን ባ ኩሼ ሜጬቲዴስ። *

25 ዴሬይ ዉሪ፥ «ኢዛ ሱꬂ ኑ ቦላኔ ኑ ናይታ ቦላ ጋኮ» ጊዲ ዛሪዴስ። 26 ሄ ዎዴ ባርባኔ ኢስታስ ቢርሺዲ ዬሱሳ ጋራፊሲዳፔ ጉዬ ካቃና ማላ ኣꬂ ኢሚዴስ።

ዬሱሳ ቦላ ዎታዳራታ ቂልጫ

(ማር 15፡16-21፤ ዮሃ 19፡2-3)

27 ሄሳፌ ዎታዳራቲ ዬሱሳ ጌዴ ዴሬ ሃሪዛይሳ ጊቤ ኤኪ ቢዲ ዉሪ ሺቂዲ ዬሱሳ ጊዶ ኣꬂዳ። 28 ኢዛ ማይኦ ቃሪዲ ሃራ ዞኦ ማይኦ ማይዚዳ። 29 ኣጉንꬃ ኣኪሊሌ ጻጺዲ ጊግሲዳ፤ ኢዛ ሁኤ ቦላ ዎꬂዳ፤ ሾምቦቆ ጉፌ ኡሻቻ ኩሼን ኦይꬂዲኔ ኢዛ ሲንꬃን ጉልባቲዲ፥ «ኣይሁዳ ካዎ! ኢንቴስ ቶ!» ጊዲ ኢዛ ቂꬊዳ። 30 ኢዛ ቦላ ጩቲዳ፤ ሾምቦቆ ጉፌዛ ኢዛ ኩሼፔ ኤኪዲ ዬሱሳ ሁኤን ዛሪ ዛሪዲ ሾጪዳ። 31 ኢዛ ቦላ ቂꬊ ካኢዳፔ ጉዬ ቃሴካ ዞኦ ማይኦዛ ቃሪ ኤኪዲኔ ካሴ ኢዛ ማይኦዛ ዛሪ ማይዚዲ ካቃናሶ ኤኪ ቢዳ።

ዬሱሳ ካቄቴꬅ

32 ኢስቲ ኤኪ ቢሺን ቃሬና ጌቴቲዛሶፔ ዪዳ ሲሞና ጌቴቲዛይሳ ዴሚዲ ማስቃሌዛ ኢዛ ዎልቃራ ቶሲዳ። 33-34 ቢርሼꬃይ፥ «ሁኤ ጉጌ» ጌቴቲዛ ጎልጎታ ጋኪሺን ጪዬራ ዋላኬቲዳ ዎይኔ ጫጄ፥ «ኡያ» ጊዲ ኢሚዳ፤ ጊዶ ኣቲን ኢዚ ጋንጺ ኤኪዲ ኡያና ኮዪቤና። * 35 ኢዛ ካቂዳፔ ጉዬ ኢዛ ማይኦዛ ቦላ ሳማ ዬጊዲ ጊሼቲዳ። 36 ሄን ኡቲዲ ኢዛ ናጊዳ። 37 «ሃይሲ ኣይሁዳ ካዎ ዬሱሳ» ጊዛ ሞቶ ቃላ ኢዛ ሁኤፔ ቦላራ ዎꬂዳ። 38 ናምኡ ፓንጋታፔ ኢሶይ ዬሱሳፔ ኡሻቻ ባጋራ፥ ኢሶይ ሃዲርሳ ባጋራ ኢዛራ ኢሲፌ ካቄቲዳ።

39-40 ኦጌራ ኣꬊ ቢዛ ኣሳይ ጫዪሼኔ ሁኤ ቃꬂሼ፥* «ጾሳ ኬꬃ ላላዳ ሄꬑ ጋላሳን ዛራ ኬጻና ጊዛይሶ! ኣኔ ኔና ኣሻ፤ ኔ ጾሳ ና ጊዲኮ ኣኔ ማስቃሌዛ ቦላፌ ዎꬋ» ጊዳ።

41 ቄሴታ ሃላቃቲ ዴሬ ጪማታራ ጊዲዲ ኢዛ ቦላ ቂꬊሼ፤ 42 «ሃራ ኣሳ ኣሺዴስ ሺን ባና ኣሻናስ ዳንዳይቤና፤ ኢዚ ኢስራኤሌ ካዎ ጊዲኮ ኣኔ ሃኢ ማስቃሌ ቦላፌ ዎꬎ፤ ኑኒካ ኢዛ ኣማናና። 43 ጾሳን ኣማኔቲዴስ፤ ባና ጾሳ ና ጊዳ ማላ ጾሲ ኢዛ ዶሲዛ ጊዲኮ ኣኔ ሃኢ ኢዛ ኣሾ» ጊዳ። * 44 ኢዛራ ኢሲፌ ካቄቲዳ ፓንጋቲካ ሄሳꬆ ጫሻ ቃላ ኢዛ ቦላ ቆቆፊዳ።

ዬሱሳ ሃይቆ

(ማር 15፡33-41፤ ሉቃ 23፡44-49፤ ዮሃ 19፡28-30)

45 ጋላስ ኡሱፑን ሳቴፔ ቢዲ ኡዱፉን ሳቴ ጋካናስ ኩሜꬃ ቢታይ ꬉሚዴስ። 46 ኡዱፉን ሳቴ ጊዲሺን ዬሱሲ ቃላ ꬎቁ ሂስቲዲ፥ «ኤሎሄ! ኤሎሄ! ላማ ሳባቂታኔ» ጊዲ ዋሲዴስ። ሄሳ ጉሳስ ቢርሼꬃይ፥ «ታ ጾሶ! ታ ጾሶ! ታና ኣይስ ኣጋዲ?» ጉሳ። * 47 ሄን ኤቂዳ ኣሳፔ ኢሲ ኢሲ ኣሳቲ ኢዛ ዋሶዛ ሲዪዲ፥ «ኤላሳ ጼይጌስ» ጊዳ። 48 ኢስታፌ ኢሳዴይ ዎጺ ቢዲ ዛንꬓ ሚሳቲዛ ሳፊኔጌ ጌቴቲዛ ሚሽ ኤኪዲ ጫሊዳ ዎይኔ ጫጄን ዬጊ ጫጲሲዲኔ ሾምቦቆ ጌቴቲዛ ሚꬃ ጼራን ቃጲዲ ኡያና ማላ ዬሱሳ ዶናኮ ሺሺዴስ። * 49 ሃንኮ ኣሳይ ቃሴ፥ «ኣጋጊቴ ኣኔ፥ ኤላሲ ዪዲ ኢዛ ኣሺሺን ቤያና» ጊዳ። 50 ዬሱሲ ቃሴካ ꬎቃ ቃላን ዋሲዲ ሼምፖ ኬዚዴስ።

51 ሄ ዎዴ ጾሳ ኬꬃ ማጋላሻይ ቦላ ሁኤራ ዱጌ ሲሚ ዳኬቲዲ ናምኡ ኬዚዴስ፤ ቢታይ ቃጺዴስ፤ ዛላቲ ዛኢዳ። * 52 ዱፎቲ ዶዬቲዳ፤ ካሴ ሃይቂዳ ጾሳ ኣሳፔ ዳሪዛ ባጋይ ዴንዲዴስ። 53 ዱፎፔ ኬዚዲ ዬሱሳ ዴንꬃፌ ጉዬ ጌሻ ካታማ ጌሊዲ ዳሮታ ኣይፌን ቤቲዳ። 54 ማቶ ሃላቃይኔ ኢዛራ ኢሲፌ ዬሱሳ ናጊዛይቲ ቢታ ቃꬃኔ ሃኒዳይሳ ኡባ ቤኢዲ ዳሮ ባቢዳ። ቃሴ፥ «ሃይሲ ቱማፔ ጾሳ ናኮ!» ጊዳ። 55 ጋሊላፔ ዪዲ ዬሱሳ ኮሺዛዛን ኦꬂ ማዳናስ ካሊዛ ዳሮ ማጫሳቲ ሃኒዛይሳ ዉርሲካ ሃሆራ ጼሊሼ ሄን ዴቴስ። 56 ኢስታ ጊዶን ማግዳሌፔ ዪዳ ማራሚራኔ፥ ያቆቤኔ ዮሴፌ ኣዮ ማራሚራ፥ ቃሴካ ዛብዶሳ ናይታ ኣዬይራ ኢሲፌ ዴቴስ።

ዬሱሳ ሞጌቴꬅ

(ማር 15፡42-47፤ ሉቃ 23፡50-56፤ ዮሃ 19፡38-42)

57 ጋዴይ ኦማርሲሺን ዮሴፌ ጌቴቲዛ ኢሲ ዱሬ ኣዴ ዳይሲ ኣርማቲያሴ ጌቴቲዛሶፔ ዪዴስ። ኢዚካ ባ ባጋራ ዬሱሳ ካሊዛዴ። 58 ኢዚ ጲላጾሳ ሲንꬂ ሺቂዲ ዬሱሳ ኣሃ ኢዛስ ኢማና ማላ ዎሲን ጲላጾሲካ ኢዛስ ኢማና ማላ ኣዛዚዴስ። 59 ዮሴፌይ ኣሃ ኤኪዲ ጌሽ ጊዲዳ ሞጎ ኣፋላን ጻጺዴስ። 60 ሹች ዎጪዲ ባስ ጊግሲዳ ዱፎን ኤፊ ዎꬂዲ ጊታ ሹች ጌንዴሪሲ ዱፎዛ ጎርዲዴስ። 61 ሄ ዎዴ ማግዳሌ ማራሚራኔ ሃንኮ ማራሚራ ዱፎዛ ጊናን ኡቲዳ።

62 ሳምባታስ ጊጌቲዛ ዎንቴꬃ ጋላስ ቄሴታ ሃላቃቲኔ ፋርሳዌቲ ጲላጾሳ ሲንꬅ ሺቂዲ፥ 63 «ጎዶ! ሄ ዎርዶይ ካሴ ፓጻ ዲሼ፥ ‹ሄꬑ ጋላሳፌ ጉዬ ታ ዴንዳና› ጊዳ ቃላይ ኑ ዎዚናን ቱርቹ ጊዴስ። * 64 ሄሳ ጊሻስ ኢዛ ካሊዛይቲ ኢዛ ኣሃ ካይሶቲ ኤኪዲ ዴራስ፥ ‹ኢዚ ሃይቆፔ ዴንዲዴስ› ጊዲ ዎሬሶንታ ማላ ሄꬓንꬆ ጋላስ ጋካናስ ዱፎይ ናጌታና ማላ ኣዛዛ፤ ኣካይ ጊኮ ካሴይሳፌ ጉዬ ባላይ ኣꬌꬅ ጊዳና» ጊዳ። 65 ጲላጾሲ፥ «ኢንቴስ ናጊዛይቲ ዴቴስ፤ ቢዲኔ ኢንቴስ ኤሬቲዳ ማላ ናጊሲቴ» ጊዴስ። 66 ኢስቲካ ቢዲ ዱፎዛ ዶና ማታሜን ጎርዲዲ ናጋና ዛቤ ኤሲዳ።

28

ሃይቆፔ ዬሱሳ ዴንꬅ

(ማር 16፡1-8፤ ሉቃ 24፡1-12፤ ዮሃ 20፡1-10)

1 ሳምባታይ ኣꬊዳፔ ጉዬ ሳሚንታፌ ኮይሮ ጋላስ ቡሮ ሳሎይ ዞኢሺን ማግዳሌ ማራማኔ ሃንኮ ማራማ ዱፎዛ ቤያና ቢዳ። * 2 ቆፖንታ ዲሺን ጊታ ቢታ ቃꬂ ሃኒዴስ፤ ጎዳ ኪታንቻይካ ሳሎፔ ዎꬊ ዱፋኮ ቢዲ ሹቻ ጌንዴሪሲዲ ኢዛ ቦላ ኡቲዴስ። 3 ኪታንቻዛስ ሜꬋይ ዎልቃንꬃ ፖኦ ማላ፤ ኢዛ ማይኦይካ ሻቻ ማላ ቦꬃ። 4 ዱፎ ናጊዛይቲ ኪታንቻዛስ ባቢ ኮኮሪዲኔ ሃይቄꬅ ሚሳቲዳ።

5-6 ኪታንቻዚ ማጫሳታ፥ «ባቦፍቴ፤ ኢንቴ ካቄቲዳ ዬሱሳ ኮይዛይሳ ታ ኤራይስ፤ ኢዚ ሃኢ ሃን ባ፤ ኢዚ ካሴ ዮቲዳ ማላ ሃይቆፔ ዴንዲዴስ፤ ሃ ዪዲ ኢዚ ኢቺዳሶ ቤኢቴ። 7 ሃኢካ ኤሌሊ ቢዲ ኢዛ ካሊዛይታስ፥ ‹ሃይቆፔ ዴንዲዴስ። ኢንቴፌ ካሴቲዲ ጋሊላ ቤስ፤ ኢንቴ ኢዛ ሄን ዴማና› ጊዲ ዮቲቴ። ሂኣ ታ ኢንቴስ ዮታዲስ» ጊዴስ። 8 ማጫሳቲካ ባቦኒኔ ኡፋይሳን ኩሚዲ ኢዛ ካሊዛይታስ ዮታናስ ኤሌሊዲ ዎꬃን ዱፎዚ ዲዛሶ ዬጊ ኣጊዲ ቢዳ።

9 ሄራካ ዬሱሲ ኢስታ ዴሚዲ፥ «ሃይቶ ሳሮ» ጊዴስ። ኢስቲካ ዬሱሳኮ ሺቂዲኔ ኢዛ ቶሆ ኦይኪዲ ኢዛስ ጎይኒዳ። 10 ዬሱሲ ኢስታ፥ «ባቦፍቴ! ቢዲኔ ኢስቲ ጋሊላ ባና ማላ ታ ኢሻታስ ዮቲቴ። ኢስቲ ታና ሄን ቤያና» ጊዴስ።

ናጊዛይታ ማርካቴꬅ

11 ማጫሳቲ ቡሮ ኦጌ ቦላ ዲሺን ናጊዛይታፔ ባጋቲ ካታማ ቢዲ ሃኒዳይሳ ኡባ ቄሴታ ሃላቃታስ ዮቲዳ። 12-13 ቄሴታ ሃላቃቲካ ዴሬ ጪማታራ ሺቄቲዲ ዞሬቲዳ፤ ዎታዳራታስ ጊዲዛ ሚሽ ኢሚዲ፥ « ‹ኑኒ ꬊስኮን ዲሺን ኢዛ ካሊዛይቲ ቃማራ ዪዲ ካይሶቲ ኤፊዳ› ጊቴ ጊዳ። 14 ሃይሲ ዎሬይ ዴሬ ሃሪዛይሳ ማታን ሲዬቲኮካ ኑኒ ኢዛስ ሎኤꬂ ዮታና፤ ኣይኮ ኢታይካ ኢንቴ ቦላ ጋኮንታ ማላ ኑ ኦꬃና» ጊዳ። 15 ዎታዳራቲካ ሚሻ ኤኪዲ ኢስቲ ጊዳ ማላ ኦꬂዳ፤ ሃይሲ ዮኦዚ ሃች ጋካናስ ኣይሁዳታ ኣቻን ዳሮሶን ዮቴቲሼ ዴስ።

ባና ካሊዛይታ ኣይፌን ዬሱሳ ቤቶ

(ማር 16፡14-18፤ ሉቃ 24፡36-49፤ ዮሃ 20፡19-23፤ ሃዋ 1፡6-8)

16 ሄሳፌ ጉዬ ዬሱሳ ካሊዛ ታማኔ ኢሲኔቲ ዬሱሲ ኢስታ ቤሲዳ ጋሊላን ዲዛ ዙማ ቦላ ኬዚዳ። 17 ዬሱሳ ቤኢዳ ማላ ኢዛስ ጎይኒዳ፤ ኢስታ ጋርሳፌ ጉጺዛ ባጋቲ ሲꬊዳ።

18-20 ዬሱሲካ ባና ካሊዛይታኮ ሺቂዲ፥ «ሳሎኒኔ ሳኣን ጎዳቴꬂ ታስ ኢሜቲዴስ። ሄሳ ጊሻስ ቢዲ ዴሬ ኡባ ኣዋ፥ ናዛኔ ጺሎ ኣያና ሱንꬃን ጻማቂሼ፥ ታና ካሊዛይታ ኦꬂቴ፤ ታ ኢንቴና ኣዛዚዳይሳ ኡባ ናጋና ማላ ታማርሲቴ። ታኒካ ኣላሜ ዉርሴꬅ ጋካናስ ኢንቴናራ ዳይስ» ጊዴስ። *

* 1:16 ኪርስቶሳ ኪርስቶሳ ጉሲ፥ «ማሲሄ» ዎይኮ «ቲዬቲዳይሳ» ጉሳ።

* 1:18 ሉቃ 1፡27

* 1:21 ሉቃ 1፡31

* 1:22-23 ኢሳ 7፡14

* 1:25 ሉቃ 2፡21

* 2:5-6 ሚኪ 5፡2

* 2:15 ሆሴ 11፡1

* 2:17-18 ኤር 31፡15

* 2:23 ማር 1፡24፤ ሉቃ 2፡39፤ ዮሃ 1፡45

* 3:1-2 ማቶ 4፡17፤ ማር 1፡15

* 3:3 ኢሳ 40፡3

* 3:4 2ካዎ 1፡8

* 3:7 ማቶ 12፡34፤ 23፡33

* 3:9 ዮሃ 8፡33

* 3:10 ማቶ 7፡19

* 3:12 ካꬅ ሱራጊዛ ላይዳ ጊዛይሳ ኣማራꬆ ቢርሼꬃይ ሜንሼ ጌስ፤ ሄሳ ጊሻስ ኑኒ ላይዳ ጊዛይሳ ሚስሌን ጎኤቲዶስ።

* 3:17 ሜꬌ 22፡2፤ ማቶ 12፡18፤ 17፡5፤ ማር 1፡11፤ ሉቃ 9፡35

* 4:1 ኢብ 2፡18፤ 4፡15

* 4:4 ዛሬ 8፡3

* 4:6 ማዛ 91፡11-12

* 4:7 ዛሬ 6፡16

* 4:10 ዛሬ 6፡13

* 4:12 ማቶ 14፡3፤ ማር 6፡17፤ ሉቃ 3፡19-20

* 4:13 ዮሃ 2፡12

* 4:17 ማቶ 3፡2

* 4:23 ማቶ 9፡35፤ ማር 1፡39

* 4:24 ቢጮ፡ ቢጮ ጌቴቲዛይሲ ኢሲ ኢሲ ባጋ ጋሞꬆን ኪሮ ዎይኮ ቡꬁንꬃ ሃርጌ ጌቴቴስ።

† 4:25 ታሙ ካታማፔ፡ ታሙ ካታማታፔ ጌቴቲዛይሲ ጊሪኬ ቃላ ሃሳይዛይቲኔ ኣይሁዳ ጊዶንታ ዴሬቲ ኢሲፌ ዲዛሶይ ታሙ ካታማታ ጌቴቴስ። ሄ ካታማታፔ ዳሮ ባጋቲ ጋሊላ ኣባፌ ኣርሼይ ጌሊዛሶ ባጋራኔ ፑዴሃ ባጋራ ኡሻቻ ቦላ ዴቴስ።

* 5:4 ኢሳ 61፡2

* 5:5 ማዛ 37፡11

* 5:6 ኢሳ 55፡1-2

* 5:10 1ጴጽ 3፡14

* 5:11 1ጴጽ 4፡14

* 5:12 2ታሪ 36፡16፤ ሃዋ 7፡52

* 5:13 ሉቃ 14፡34-35

* 5:14 ዮሃ 8፡12፤ 9፡5

* 5:15 ማር 4፡21፤ ሉቃ 8፡16፤ 11፡33

* 5:16 1ጴጽ 2፡12

* 5:18 ሉቃ 16፡17

* 5:21 ኬሳ 20፡13፤ ዛሬ 5፡17

* 5:27 ኬሳ 20፡14፤ ዛሬ 5፡18

* 5:31 ዛሬ 24፡1-4፤ ማቶ 19፡7፤ ማር 10፡4

* 5:32 ማቶ 19፡9፤ ማር 10፡11-12፤ ሉቃ 16፡18፤ 1ቆሮ 7፡10-11

* 5:33 ሌዌ 19፡12፤ ታይ 30፡2፤ ዛሬ 23፡21

* 5:34 ያቆ 5፡12፤ ማቶ 23፡22

* 5:35 ኢሳ 66፡1፤ ማዛ 48፡2

* 5:38 ኬሳ 21፡24፤ ሌዌ 24፡20፤ ዛሬ 19፡21

* 5:48 ሌዌ 19፡2፤ ዛሬ 18፡13

* 6:1 ማቶ 23፡5

* 6:5 ሉቃ 18፡10-14

* 6:19 ያቆ 5፡2-3

* 6:27 ባስ ኢሜቲዳ ላይꬃ ቦላ ሃራ ኢሲ ጋላስ ጉጃና ዳንዳይዛ ኣሲ ዲዜ? ጊዛይሳ ኢሲ ኢሲ ጌሻ ማጻፋታ ቢርሼꬃን «ባስ ዲዛ ኣዱሳቴꬃ ቦላ ኢሲ ዋꬋ ፑዴ ጉጃናስ ዳንዳይዛ ኣሲ ዲዜ?» ጊዛዚ ዴስ።

* 7:2 ማር 4፡24

* 7:12 ሉቃ 6፡31

* 7:15 ካና ሱይቴ፡ ካና ሱይቴይ ኢሲ ኢሲ ባጋ ጋሞꬆ ቃላን ሱꬉሜ ጌቴቴስ።

* 7:19 ማቶ 3፡10፤ ሉቃ 3፡9

* 7:20 ማቶ 12፡33

* 8:2 ኢንቺራቻ፡ ኢንቺራቻ ጌሻ ማጻፋይ ቆንጪሲዛ ማላ ኣሳቴꬃ ቦላ ቦላራ ጋልባን ኬዚዛ ዱማ ዱማ ሃርጌታ ኡባ ቤሴስ።

* 8:11 ሉቃ 13፡29

* 8:12 ማቶ 22፡13፤ 25፡30፤ ሉቃ 13፡28

† 8:21 ታ ኣዋ ሞጎ? ጊዛይሲ ኢዛ ኣዋይ ሃይቃና ጋካናዉ ሄሚዲ ሃይቂኮ ሞጊ ያናስ ዲዛ ኢዛ ኣሞዛ ቤሲዛ ሚሳቴስ።

* 9:2 ሃላ፥ ኢሲ ኢሲ ባጋ ጋሞꬆ ቃላን ሃላ ጉሲ ዛጳ ጉሳ።

* 9:13 ማቶ 12፡7

† 9:17 ሉካሞ፡ ሉካሞ ኢሲ ኢሲ ባጋ ጋሞꬆ ቃላን ኦጎሮ ጉሳ።

* 9:20 ታይ 15፡38፤ ዛሬ 22፡12

* 9:34 ማቶ 10፡25፤ 12፡34፤ ማር 3፡22፤ ሉቃ 11፡15

* 9:35 ማቶ 4፡23፤ ማር 1፡39፤ ሉቃ 4፡44

* 9:36 ማር 6፡34

* 10:4 ባ ባጋስ ሚሼቲዛ ሲሞና፡ ሃይሲ ሃ ሱንꬃይ ጉጄቲዳይ ኢሲ ኢሲ ኣሳቲ ኢዚ ባ ሃይማኖቴዛስ ሚሼቲዛ ጊሻሳ ጌቴስ። ሃራቲ ቃሴ ኢዚ ኣስ ኣይሌቴꬃፌ ኬሲዛ ኢሲ ዲርጂቴ ጊዶን ዲዛ ጊሻሳ ጌቴስ።

† 10:4 ኣስቆሮንቶ፡ ሃይሳ ሃ ቃላ ጊሻስ ሺቂዛ ናምኡ ቆፋቲ ዴቴስ፤ ኢሶይ ዩሁዳይ ኣስቆሮንቶ ጌቴቲዛ ዴሬፔ ዪዳይሳ ቤሳናስ ጎኤቲሺን ሃራቲ ቃሴ ዩሁዳ ዎርዳንቻኔ ባሌꬂዛይሳ ጊዲ ጫያናስ ጎኤቲዛ ሱንꬃ ጌቴስ።

* 10:7 ሉቃ 10፡4-12

* 10:10 1ቆሮ 9፡14፤ 1ጺም 5፡18

* 10:14 ሃዋ 13፡51

* 10:15 ማቶ 11፡24

* 10:16 ሉቃ 10፡3

* 10:17 ማር 13፡9-11፤ ሉቃ 12፡11-12፤ 21፡12-15

* 10:22 ማቶ 24፡9፤ ማር 13፡13፤ ሉቃ 21፡17

* 10:24 ሉቃ 6፡40፤ ዮሃ 13፡16፤ 15፡20

* 10:25 ማቶ 9፡34፤ 12፡24፤ ማር 3፡2፤ ሉቃ 11፡15

* 10:26 ማር 4፡22፤ ሉቃ 8፡17

‡ 10:29 ሲኔ ካፎ፡ ሲኔ ካፎ ኢሲ ኢሲ ባጋ ጋሞꬆ ቃላን ሲኔ ጊዛይሲ ጋሼ ካፎ ጉሳ።

* 10:33 2ጺም 2፡12

* 10:38 ማቶ 16፡24፤ ማር 8፡34፤ ሉቃ 9፡23

* 10:39 ማቶ 16፡25፤ ማር 8፡35፤ ሉቃ 9፡24፤ 17፡33፤ ዮሃ 12፡25

* 10:40 ማር 9፡37፤ ሉቃ 9፡48፤ ዮሃ 13፡20

* 11:14 ማቶ 17፡10-13፤ ማር 9፡11-13

* 11:20-21 ማቃ፡ ማቃ ጌቴቲዛይሲ ኢሲ ኢሲ ባጋ ጋሞꬆ ቃላን ዋሮ ጌቴቴስ።

* 11:24 ማቶ 10፡15፤ ሉቃ 10፡12

* 11:27 ዮሃ 3፡35፤ 1፡18፤ 10፡15

* 12:7 ማቶ 9፡13

* 12:11 ሉቃ 14፡5

* 12:24 9፡34፤ 10፡25

* 12:30 ማር 9፡40

* 12:32 ሉቃ 12፡10

* 12:33 ማቶ 7፡20፤ ሉቃ 6፡44

* 12:34 ማቶ 3፡7፤ 23፡33፤ 15፡18፤ ሉቃ 3፡7፤ 6፡45

* 12:38 ማቶ 16፡1፤ ማር 8፡11፤ ሉቃ 11፡16

* 12:39 ማቶ 16፡4፤ ማር 8፡12

* 12:47 ኢሲ ኢሲ ጌሻ ማጻፋታን ታይቦ ኦይዱ ታማኔ ላፑና ቦላ ዲዛ ቃላይ ዴና።

* 13:2 ሉቃ 5፡1-3

* 13:12 ማቶ 25፡29፤ ማር 4፡25፤ ሉቃ 8፡18፤ 19፡26

* 13:14-15 ኢሳ 6፡9-10

* 13:35 ማዛ 78፡2

* 14:3 ሉቃ 3፡19-20

* 15:14 ሉቃ 6፡39

* 15:18 ማቶ 12፡34

* 16:1 ሉቃ 11፡38

* 16:3 ኢሲ ኢሲ ጌሻ ማጻፋታን ታይቦ ናምኣኔ ሄꬓ ቦላ ዬሱሲ ሃሳይዳ ሌሚሶዛ ጎኤቴቴና።

* 16:4 ማቶ 12፡39፤ ሉቃ 11፡29

* 16:6 ሉቃ 12፡1

* 16:9 ማቶ 14፡17-21

* 16:10 ማቶ 15፡34-38

* 16:14 ማር 6፡14-15፤ ሉቃ 9፡7-8

* 16:16 ዮሃ 6፡68-69

* 16:19 ማቶ 18፡18፤ ዮሃ 20፡23

† 16:20 ኪርስቶሳ ጉሲ ጾሳፌ ቲዬቲዳዴ ጉሳ።

‡ 16:24 ማስቃሌ ጉሲ ሜቶ ጉሳ።

* 16:25 ማቶ 10፡39፤ ሉቃ 17፡33፤ ዮሃ 12፡25

* 16:27 ማቶ 25፡31፤ ማዛ 62፡12፤ ኦሮ 2፡6

* 17:1 2ጴጽ 1፡17-18

* 17:5 ሜꬌ 22፡2፤ ዛሬ 18፡5፤ ማቶ 3፡17፤ 12፡8፤ ኢሳ 2፡7፤ ማር 1፡11፤ ሉቃ 3፡22

* 17:10 ሚኪ 4፡5

* 17:12 ማቶ 11፡14

* 17:20 ማቶ 21፡21፤ ማር 11፡23፤ 1ቆሮ 13፡2

* 17:21 ኢሲ ኢሲ ጌሻ ማጻፋታን ታይቦ ናምኡ ታማኔ ኢሳ ቦላ ዲዛ ቆፋይ ጉጄቲቤና፤ ቃላይካ ማር 9፡29 ዲዛይሳ ማላ።

† 17:24 ኢሲ ዲናሬይ ሄ ዎዴ ኢሲ ኣሳስ ናምኡ ጋላሳ ዳሞዛ ላጌ።

* 17:24 ኬሳ 30፡13-15፤ 38፡26

* 18:1 ሉቃ 22፡24

* 18:2-3 ማር 10፡15፤ ሉቃ 18፡17

* 18:5 ማር 9፡42-48፤ ሉቃ 17፡1-2

* 18:9 ማቶ 5፡29

* 18:11 ሉቃ 19፡10

* 18:11 ኢሲ ኢሲ ጌሻ ማጻፋቲ ታይቦ ታማኔ ኢሳ ቦላ ዲዛ ቆፋ ጉጄቴስ፤ ኢዚካ ሉቃሳ ሼምፖ 10 ቦላ ዲዛይሳ ማላ።

* 18:15 ሉቃ 17፡3

* 18:16 ዛሬ 19፡15

* 18:18 ማቶ 16፡19፤ ዮሃ 20፡23

* 18:21 ሉቃ 17፡3-4

* 18:22 ሜꬌ 4፡24

† 18:24 ዳሮ ሚሎኔ ቢራ፡ ዳሮ ሚሎኔ ቢራ ጌቴቲዛይሲ ኣማራꬆ ማጻፋን፥ «ሜክሊቴ» ጌስ፤ ኢሲ ሜክሊቴይ ሄ ዎዴ ኢሲ ኣሳስ ታማኔ ኢቻሹ ላይꬃ ዳሞዛፔ ቦላ ጊዲዳይሳ ቤሴስ።

‡ 18:28 ጉꬃ ኣጮይ፡ ጉꬃ ኣጮይ ጊዛይሳ ኣማራꬆ ማጻፋን፥ «ጼቱ ዲናሬ» ጌስ፤ ሄ ዎዴ ኢሲ ኣሳስ ኢሲ ጋላሳ ኦሶ ዳሞዛ ቤሴስ።

* 19:4 ሜꬌ 1፡27፤ 5፡2

* 19:5 ሜꬌ 2፡24

* 19:7 ዛሬ 24፡1-4፤ ማቶ 5፡31

* 19:9 ማቶ 5፡32፤ 1ቆሮ 7፡10-11

* 19:18-19 ኬሳ 20፡13-16፤ ዛሬ 5፡17-20፤ ሌዌ 19፡18

* 19:24 ጋሜላይ፡ ጋሜላይ ጊዛይሳ ኢሲ ኢሲ ባጋ ጋሞꬆ ቃላን ጋሌ ጌቴስ።

* 19:28 ማቶ 25፡31፤ ሉቃ 22፡30

* 19:30 ማቶ 20፡16፤ ሉቃ 13፡30

* 20:8 ሌዌ 19፡13፤ ዛሬ 24፡15

* 20:16 ማቶ 19፡30፤ ማር 10፡31፤ ሉቃ 13፡30

* 20:26 ማቶ 23፡11፤ ማር 9፡35፤ ሉቃ 22፡26

* 21:4-5 ዛካ 9፡9

* 21:7 ሃሬታ ቶጊዴስ፡ ሃሬታ ቶጊዴስ ጊዛይሲ ንኢቭ ጋርሳን ዴስ፤ ሃራይ ቃሴ ቲንቢቴይ ፖሌታና ማላ ሃሬ ጉቴ ቦላ ኡቲዴስ ጌስ ባጋ ጌሻ ማጻፋይ።

† 21:9 ሆሳኢና ኢብራዌታ ቃላራ ሆሳኢና ጉሲ፥ «ኣቶቴꬅ» «ኑና ኣሻርኪ!» ጉሳ።

* 21:12-13 ኢሳ 56፡7፤ ኤር 7፡11

* 21:32 ሉቃ 3፡12፤ 7፡29-30

‡ 21:33 ሻኮ፡ ሻኮ ኢሲ ኢሲ ባጋ ጋሞꬆ ቃላን ቱላ ጌቴቴስ።

* 21:33 ኢሳ 5፡1-2

* 21:42 ማዛ 118፡22-23

§ 21:44 ኢሲ ኢሲ ጌሻ ማጻፋቲ ታይቦ ኦይዱ ታማኔ ኦይዱ ቦላ ዲዛይሳ ጉጄቴስ፤ ቆፋዚካ ሉቃሳ ሼምፖ 20፡18 ዲዛይሳ ሚሳቴስ።

* 22:13 ማቶ 8፡12፤ 25፡30፤ ሉቃ 13፡28

* 22:23 ሃዋ 23፡8

* 22:24 ዛሬ 25፡5

* 22:31-32 ኬሳ 3፡6

* 22:35-36 ሉቃ 10፡25-28

* 22:37 ዛሬ 6፡5

* 22:39 ሌዌ 19፡18

* 22:43-44 ማዛ 110፡1

* 23:5 ማቶ 6፡1፤ ዛሬ 6፡8፤ ታይ 15፡38

* 23:11 ማቶ 20፡26-27፤ ማር 9፡35፤ 10፡43-44፤ ሉቃ 22፡26

* 23:12 ሉቃ 14፡11፤ 18፡14

* 23:14 ኢሲ ኢሲ ጌሻ ማጻፋቲ ታይቦ ታማኔ ኦይዱ ቦላ ዲዛ ቆፋ ጉጄቴስ፤ ቆፋዚካ ማርቆሳን ሼምፖ 12፡40 ዲዛይሳ ሚሳቴስ።

† 23:18 ያርሾ፡ ያርሾ ኣሲ ባ ጎዳስ ጊዲ ኦꬂዛ ኦሶይ ዉሪ ያርሾ ጌቴቴስ።

* 23:22 ኢሳ 66፡1፤ ማቶ 5፡34

* 23:23 ሌዌ 27፡30

* 23:27 ሃዋ 23፡3

* 23:33 ማቶ 3፡7፤ 12፡34፤ ሉቃ 3፡7

* 23:35 ሜꬌ 4፡8፤ 2ታሪ 24፡20-21

* 23:38 ኤር 22፡5

* 23:39 ማዛ 118፡26

* 24:9 ማቶ 10፡22

* 24:13 ማቶ 10፡22

* 24:15 ዳኔ 9፡27፤ 11፡31፤ 12፡11

* 24:17 ሉቃ 17፡31

* 24:26 ሉቃ 17፡23-24

* 24:28 ሉቃ 17፡37

* 24:29 ኢሳ 13፡10፤ 34፡4፤ ኢዩ 2፡10፥31፤ 3፡15፤ ኣጁ 6፡12-13፤ ሂዚ 32፡7፤ ኢዩ 2፡10፤ 3፡15

* 24:37 ሜꬌ 6፡5-8

* 24:39 ሜꬌ 7፡6-24

* 25:1 ሉቃ 12፡35

* 25:14 ሉቃ 19፡11-27

* 25:29 ማቶ 13፡12፤ ማር 4፡25፤ ሉቃ 8፡18

* 25:30 ማቶ 8፡12፤ 22፡13፤ ሉቃ 13፡28

* 25:31 ማቶ 16፡27፤ ማቶ 19፡28

* 25:46 ዳኔ 12፡2

* 26:1-2 ኬሳ 12፡1-27

* 26:7 ኣልባስጺሮሴ፡ ኣልባስጺሮሴ ቦንቾ ሚሽ ኢዛፔ ኦሴቲዛ ቦꬃ ኣልኦ ሹቻ።

* 26:7 ሉቃ 7፡37-38

* 26:11 ዛሬ 15፡11

* 26:15 ዛካ 11፡12

* 26:23 ማዛ 41፡9

* 26:28 ኬሳ 24፡8፤ ኤር 31፡31-34

* 26:31 ዛካ 13፡7

* 26:32 ማቶ 28፡16

* 26:55 ሉቃ 19፡47፤ 21፡37

* 26:60-61 ዮሃ 2፡19

* 26:64 ዳኔ 7፡13

* 27:24 ዛሬ 21፡6-9

* 27:33-34 ማዛ 69፡21

* 27:39-40 ማዛ 22፡7፤ 109፡25፤ ማቶ 26፡61፤ ዮሃ 2፡19

* 27:43 ማዛ 22፡8

* 27:46 ማዛ 22፡1

* 27:48 ማዛ 69፡21

* 27:51 ኬሳ 26፡31-33

* 27:63 ማቶ 16፡21፤ 17፡23፤ 20፡19፤ ማር 8፡31፤ 9፡31፤ 10፡33-34፤ ሉቃ 9፡22፤ 18፡31-33

* 28:1 ሳምባታ ሃይሳ ቦላ ሳምባታይ ቄራ ጋላሳ።

* 28:18-20 ሃዋ 1፡8

ማርቆሳ ሚሺራቾ

1

2

3

4

5

6

7

8

9

10

11

12

13

14

15

16

ማርቆሲ ጻፊዳ

ኑ ጎዳ ዬሱስ ኪርስቶሳ ሚሺራቾ ቃላ

ጊዶ ቆፋ

ማርቆሳ ሚሺራቾ ቃላይ፥ «ሃይሲ ጾሳ ና ዬሱስ ኪርስቶሳ ሚሺራቾ ቃላስ ኮይሮ» ጉሳን ዶሜስ። ሃይሳ ሃ ሚሺራቾ ቃላዛ ጊዶን ዬሱሲ ኦሳንቻኔ ኢዚ ጎዳቴꬃራ ዲዛዴ ጊዲ ሺቂዴስ። ጎዳቴꬂካ ኢዛ ቲሚርቴን፥ ዳይዳንꬃታ ቦላ ዲዛ ዎልቃኒኔ ኢዚ ኣሳ ናጋራ ኣቶ ጊዳይሳን ኤሬቲዴስ። ዬሱሲ፥ «ናጋራ ኣይሌቴꬃፌ ኣሳ ኬሲ ኤካናስ ታ ሼምፖ ኣሳ ጊሻስ ኣꬃ ኢማናስ ዪዳ ኣሳ ናይ ታና» ጊዲ ባርካ ዮቲዴስ።

ማርቆሲ ዬሱሳ ታሪኬ ሺሺዳይ ቆንጬኒኔ ዎልቃይ ኩሚዳ ኦጌራ ጊዲሺን ኢዚ ቲሺ ሂስቲ ጼሊዳይ ዬሱሳ ቃላኔ ኢዛ ቲሚርቴዛ ጊዶንታ ኢዚ ኦꬂዳ ጊታ ማላታ ኦሶታ። ኢዚ ጻማቂዛ ዮሃኒሳ ጊሻስ፥ ዬሱሳ ጺንቃታ ጊሻሲኔ ኢዚ ኤኪዳ ሜቶዛ ጊሻስ ቃንꬃራ ዮቲዳፔ ጉዬ ዬሱሲ ታማርሲዳ ቲሚርቴዛ ጊሻሲኔ ኢዚ ሃርጋንቻታ ፓꬂዳይሳ ቢርሺ ዮቴስ። ዬሱሳ ካሊዛይቲ ጉዬፔ ዬሱሳ ሎኤꬂ ኤሪ ኤሪ ቢዳ ማላ ዬሱሳራ ኤቄቲዛይቲ ቃሴ ዬሱሳ ካሴፔ ኣꬂ ኢጺ ኢጺ ቢዳ። ማጻፋስ ዉርሴꬃ ሼምፖቲ ዬሱሲ ቢታ ቦላ ዴኢዳ ዉርሴꬃ ላይꬃን ዉርሴꬃ ሳሚንታን ፖሌቲዳ ኦሶታ፥ ሃራፔካ ኢዛ ካቄቴꬃ ጊሻሲኔ ኢዛ ዴንꬃ ጊሻስ ዮቴቴስ።

ማርቆሳ ሚሺራቾ ቃላስ ዉርሴꬃን ዲዛ ናምኡ ኪፊሌቲ ኢሲ ኢሲ ማጻፋታን ጻላ ዴቴስ።

ሃ ማጻፋይ ኦይኪዳ ኩሜꬃ ቆፋ

ሚሺራቾ ቃላስ ኮይሮ ዶሜꬅ 1፡1-13

ዬሱሲ ባ ኦሶ ኮይሮ ጋሊላን ዶሚዴስ 1፡14—9፡50

ዬሩሳላሜን ዬሱሳ ኦሶ 10፡1-52

ዬሩሳላሜኒኔ ሄ ሄራን ዉርሴꬃ ሳሚንታን ዬሱሳ ጋኪዳ ሜቶ 11፡1—15፡47

ሃይቆፔ ጎዳ ዴንꬅ 16፡1-8

ሃይቆፔ ዴንዲዳ ጎዳ ቆንጬꬂኔ ፑዴ ሳሎ ቡስ 16፡9-20

1

ጻማቂዛ ዮሃኒሳ ማርካቴꬅ

(ማቶ 3፡1-12፤ ሉቃ 3፡1-18፤ ዮሃ 1፡19-28)

1 ጾሳ ና ዬሱስ ኪርስቶሳ ኮይሮ ሚሺራቾይ ሃይሳ፤ * 2 ናቤ ኢሳያሳ ባጋራ፥

«ሄኮ ኔስ ኦጌ ሎኤꬃናስ

ታ ኪታናዴ

ኔፔ ሲንꬃራ ዬዳና። *

3 ‹ጎዳስ ኦጌ ጊግሲቴ፤

ኢዚ ባና ኦጌ ሱሪሲዲ ኦꬂቴ›

ጊሼ ባዞ ቢታን

ዋሲዛ ጊሪስ»

ጌቴቲ ጻፌቲዴስ። *

4 ሄሳꬆካ ጻማቂዛ ዮሃኒሲ ኣሳ ጻማቂሼ፥ «ኢንቴ ናጋራፔ ሲሚዲ ጻማቄቲቴ፥ ጾሲ ኢንቴ ናጋራ ኣቶ ጋና» ጊ ኣዋጂሼ ባዞራ ኬዚ ዎꬊዴስ። 5 ዩሁዳ ዴሬይ ኩሜꬅ ዬሩሳላሜ ኣሳይ ዉሪ ዮሃኒሳኮ ቢ ቢዲ ባ ናጋራ ናጋራ ፓጺ ፓጺ ዮርዳኖሴ ሻፋን ዮሃኒሳ ኩሼን ጻማቄቲዴስ። 6 ሄ ዎዴ ዮሃኒሲ ማይኢዛይ ጋሜላ ኢስኬፌ ኦሴቲዳ ማይኦ፤ ቃሴ ባ ጼሳን ዳፎ ጊጼስ፤ ኢዚ ሚዛ ቁማይ ቦሌኔ ዴጌራ ኤሳ። * 7 ኢዚ፥ «ታኒ ሆካዳ ኢዛ ጫማ ቃሾ ቢርሻናስ ቤሶንታዴይ፥ ታፔ ኣꬊዛዴይ ታፔ ጉዬራ ያና። 8 ታኒ ኢንቴና ሃꬃን ጻማቃይስ፤ ኢዚ ጊዲኮ ኢንቴና ጺሎ ኣያናን ጻማቃና» ጊ ሳባኪዴስ።

ዬሱሳ ጻማቄቴꬂኔ ፓጬቴꬅ

9 ሄ ዎዴ ዬሱሲ ጋሊላ ጊዶን ዲዛ ናዚሬቴ ጌቴቲዛ ካታማይፔ ዮርዳኖሴ ሻፋ ዪዲ ዮሃኒሳ ኩሼን ጻማቄቲዴስ። 10 ዬሱሲ ጻማቄቲዲ ሃꬃፌ ኬዚዳ ማላ ሳሎይ ዶዬቲን ጺሎ ኣያናይ ኢዛ ቦላ ሃራጴ ሚሳቲዲ ዎꬊሺን ቤዪዴስ። 11 ቃሴካ፥ «ታ ዶሲዛ ናይ ኔና፥ ኔናን ታ ኡፋዬታይስ» ጊዛ ቃላ ጊሪሲ ፑዴ ሳሎፔ ሴቴቲዴስ። *

12 ሄራካ ጺሎ ኣያናይ ኢዛ ዱጌ ባዞ ካሌꬂ ኤፊዴስ። 13 ሄን ባዞንካ ኦይዱ ታሙ ጋላስ ጋካናስ ጻላኤራ ፓጬቲሼ ጋምኢዴስ፤ ዶኣታራ ኢሲፌ ዴኢዴስ፤ ኪታንቻቲካ ኢዛ ማዲዳ።

ዬሱሳ ካላና ማላ ኦይዱ ኣሳታ ጼይጌቴꬅ

14-15 ዮሃኒሲ ቃሾ ኬꬅ ጌሊዳፔ ጉዬ ዬሱሲ ጾሳ ሚሺራቾ ቃላ ሳባኪሼ ጋሊላ ቢዲ፥ «ዎዴይ ጋኪዴስ፤ ጾሳ ካዎቴꬂ ማቲዴስ፤ ናጋራፔ ሲሚቴ፤ ሚሺራቾ ቃላን ኣማኒቴ» ጊዲ ሳባኪዴስ።

16 ዬሱሲ ጋሊላ ኣባ ኣቻራ ኣꬊን ሲሞኒኔ ኢዛ ኢሻ ኢንዲራሲ ሞሌ ኦይኪዛይታ ጊዲዳ ጊሻስ ኢስቲ ሞሌ ኦይኪዛ ጊቴ ኣባን ዬጊሺን ቤዪዴስ። 17 ዬሱሲ ኢስታ፥ «ሃ ዪቴ! ታና ካሊቴ፤ ኢንቴ ሞሌ ኦይኪ ሺሺዛ ማላ ታ ኢንቴና ኣስ ኦይኪዛይታ ኦꬃና» ጊዴስ። 18 ኢስቲ ሄራካ ሞሌ ጊቴዛ ዬጊ ኣጊዲ ዬሱሳ ካሊዳ።

19 ጉꬅ ጌዴ ሲንꬄ ኣꬊዲ ዛብዶሳ ና ያቆቤይኔ ኢዛ ኢሻ ዮሃኒሲ ዎጎሎን ኡቲዲ ሞሌ ጊቴ ጊግሲሺን ቤኢዲ ሄራካ ኢስታ ጼይጊዴስ። 20 ኢስቲካ ባ ኣዋ ዛብዶሳኔ ኢዛስ ቃጻሬቲ ኦꬂዛ ኣሳታራ ኢሲፌ ዎጎሎዛ ጊዶን ኣጊዲ ዬሱሳ ካሊ ቢዳ።

ዬሱሲ ፓꬂዳ ቱና ኣያናይ ኢዛ ቦላ ዲዛዴ

21 ሄፔካ ቂፊርናሆሜ ቢዳ። ሄራካ ዬሱሲ ኣይሁዳታ ሳምባታ ጋላስ ኣይሁዳታ ዎሳ ኬꬅ† ጌሊዲ ታማርሶ ኦይኪዴስ። 22 ጻፌታ ማላ ጊዶንታ ጎዳቴꬃራ ዲዛ ኣሳ ማላ ኢዚ ታማርሲን ኣሳይ ዉሪ ኢዛ ቲሚርቴዛን ማላሌቲዴስ።

23 ሄ ዎዴ ኣይሁዳታ ዎሳ ኬꬃን ቱና ኣያናይ ኢዛ ቦላ ዲዛ ኢሳዴይ፥ 24 «ናዚሬቴ ዬሱሳ ኔ ኑፔ ኣይ ኮያይ? ኑና ꬋይሳና ያዲ? ኔ ኦናኮ ታ ኔና ኤራይስ፤ ኔኒ ጾሳ ጌሻዛ» ጊዲ ዋሲዴስ።

25 ዬሱስካ ቱና ኣያናዛ፥ «ጮኡ ጋዳ ኢዛፔ ኬዛ!» ጊ ሃንቂዴስ።

26 ቱና ኣያናይ ኣዴዛ ጌንዴሪሲዲ ኢዚ ቃኬቲሺን ኢዛፔ ዋሲሼ ኬዚዴስ። 27 ዴሬይ ዉሪ፥ «ኣሶ ሃይሲ ኣዛ ፓላ? ሃይሲ ጎዳቴꬃራ ዲዛ ኦራꬃ ቲሚርቴ፤ ቱና ኣያናታካ ኣዛዜስ፤ ኢስቲካ ኢዛስ ኣዛዜቴቴስ» ጊ ማላሌቲሼ ኣሳይ ባ ጊዶን ኢሶይ ኢሳ ኦይሼቾ ኦይኪዴስ።

28 ሄራካ ኢዛ ኦሶ ዎሬይ ጋሊላ ዩሾን ዲዛ ዴሬ ኡባን ሲዬቲዴስ።

ዬሱሲ ዳሮ ሃርጋንቻታ ፓꬂዴስ

29 ኣይሁዳታ ዎሳ ኬꬃፌ ኬዚዳ ማላ ያቆቤራኔ ዮሃኒሳራ ኢሲፌ ጌዴ ሲሞናሶኔ ኢንዲራሳሶ ጌሊዳ። 30 ሄ ጌሊዳ ማላ ሲሞና ቦሎቴያ ሚሻ ሃርጌ ሳኬታዳ ኢቺዳይሳ ኢዛስ ዮቲዳ። 31 ሄሳ ጊሻስ ዬሱሲ ኢዚኮ ሺቂዲ ኢዚ ኩሼ ኦይኪ ዴንꬂዴስ። ሚሻይ ኣጊን ኢዛ ዴንዳዳ ኢስታ ሞካዱስ።

32 ኣርሼይ ዉሊዳፔ ጉዬ ጋዴይ ꬉሚሺን ኣሳይ ሃርጋንቻታኔ ዳይዳንꬂ ኦይኪዳ ኣሳ ዉርሲ ዬሱሳኮ ኤኪ ዪዴስ። 33 ሄ ካታማዪን ዲዛ ኣሳይ ዉሪ ኬꬃ ካሬን ሺቂዴስ። 34 ኢዚካ ዱማ ዱማ ሃርጌን ሳኬቲዳይታ ዳሮታ ፓꬂዴስ፤ ዳሮ ዳይዳንꬃታካ ኬሲዴስ፤ ጊዶ ኣቲን ዳይዳንꬃቲ ዬሱሲ ኦናኮ ኤሪዛ ጊሻስ ኢስቲ ሃሳያና ማላ ዬሱሲ ኮዪቤና።

ዬሱሲ ጋሊላን ታማርሲዳ ሚሺራቾ ቃላ

35 ባዞይ ዞኦንታ ዬሱሲ ማላዶ ዎንታራ ዴንዲዲ ኣሲ ባይንዳሶ ቢዲ ሄን ዎሳ ኦይኪዴስ። 36 ሲሞኒኔ ኢዛራ ዲዛይቲ ዬሱሳ ኮያና ኬዚ ቢዳ። 37 ኢስቲ ኢዛ ዴሚዲ፥ «ኣሲ ዉሪ ኔና ኮሻን ዴስ» ጊዳ።

38 ዬሱሲካ፥ «ታ ዪዳይ ታማርሳናስ ጊዲዳ ጊሻስ ሚሺራቾ ቃላ ዮታናስ ማታን ዲዛ ጉታታ ኣኔ ቦስ» ጊዴስ።

39 ሄሳ ጊሻስ ኣይሁዳታ ዎሳ ኬꬃን ጌሊ ጌሊ ሳባኪሼኔ ዳይዳንꬅ ኬሲሼ ጋሊላ ካታማ ኩሜꬃን ዩዪዴስ።

ዬሱሲ ኢንቺራቻ ሃርጊዛዴ ፓꬂዴስ

40 ኢሲ ኢንቺራቻ ሃርጊዛዴይ ዬሱሳኮ ሺቂዲኔ ኢዛ ሲንꬃን ጉልባቲዲ፥ «ኔ ሼኔ ጊዲኮ ኔ ታና ፓꬃና ዳንዳያሳ» ጊ ዎሲዴስ።

41 ዬሱሲካ ኣዴዛስ ሚሼቲዲ ባ ኩሼ ዬዲ ኢዛ ቦቺዲ፥ «ኔ ፓጻና ማላ ታ ኮያይስ፤ ፓጻ!» ጊዴስ።

42 ሄራካ ኣዴዛ ኢንቺራቻ ሃርጌይ ኣጊን ኣዴዚ ፓጺዴስ። 43-44 ዬሱሲካ ኣዴዛስ፥ «ኦናስካ ሃይሳ ኔ ዮቶንታ ማላ ናጌታ፤ ጊዶ ኣቲን ባዳ ቄሴስ ኔና ቤሳ። ዴሬዛስ ማርካ ጊዳና ማላ ኔ ፓጺዳይሳስ ሙሴይ ኣዛዚዳ ያርሾ ሺሻ» ጊዲ ኬሂ ሚንꬂ ዮቲዴስ።

45 ጊዶ ኣቲን ኣዴዚ ኬዚ ቢዲ ባ ቢዳ ኡባሶን ዎሬ ዳርሲ ꬋርጪዴስ። ሄሳ ጋሶን ዬሱሲ ኣይ ካታማንካ ቆንጬራ ጌላናስ ዳንዳይቤና። ሄሳፌ ዴንዲዳይሳን ካታማፔ ካሬራ ኣሲ ባይንዳሶን ዱስ ኦይኪዴስ። ኣሳይ ጊዲኮ ዱማ ዱማሶፔካ ኢዛኮ ዪዴስ።

2

ዬሱሲ ቶሆ ሲላ ኣዴዛ ፓꬂዴስ

(ማቶ 9፡1-8፤ ሉቃ 5፡17-26)

1 ጉꬃ ጋላሳፌ ጉዬ፥ «ዬሱሲ ቂፊርናሆሜ ሲሚዲ ሶን ዴስ» ጊዛ ዎሬ ኣሳይ ሲዪዴስ። 2 ሄሳ ጊሻስ ኬꬃራ፥ ካሬራ ኡቲዛሶይ ꬋያና ጋካናስ ዳሮ ዴሬይ ሺቂዴስ። ኢዚካ ጾሳ ቃላ ኣሳስ ሳባኪዴስ። 3 ኦይዱ ኣስ ዳይቲ ቶሆይ ሲሊዳ ኢሲ ኣስ ቶኪዲ ኢዛኮ ኤሂዳ። 4 ኣሳ ዳሮቴꬃፌ ዴንዲዳይሳን ዬሱሲ ዲዛሶ ጋꬃናስ ዳንዳዮንታ ጊሻስ ዬሱሲ ዲዛ ጊናራ ካራ ቃሪዲ ሃርጋንቻዛ ኢዚ ኢቺዳ ሃላራ * ዬሱሳ ሲንꬅ ዱጌ ዎꬂዳ። 5 ዬሱሲ ኣሳታ ኣማኖ ቤኢዲ ቶሆይ ሲሊዳ ኣዴዛ፥ «ታ ናዞ! ኔ ናጋራይ ኣቶ ጌቴቲዴስ» ጊዴስ።

6-7 ሄን ጋዳን ኡቲዳ ኢሲ ኢሲ ሙሴ ዎጋ ጻፌቲ ባ ዎዚናራ ሃይሲ ኣዴዚ ዎስቲ ሃይሳꬆ ጊዜ? «ጾሳ ቦላ ጫሻ ቃላ ሃሳዬስ። ኢሲ ጾሳፌ ኣቲን ናጋራ ማራና ዳንዳይዛይ ኦኔ?» ጊዲ ቆፒዳ።

8 ዬሱሲ ሄራካ ኢስቲ ባ ዎዚናን ቆፒዳይሳ ባ ኣያናን ኤሪዲ፥ «ኢንቴ ዎስቲ ሃይሳꬆ ቆፔቲ? 9 ቶሆይ ሲሊዳ ኣዴዛ፥ ‹ኔ ናጋራይ ኣቶ ጌቴቲዴስ› ጉሳፌኔ ‹ዴንዳዳ ኔ ሃላ ቶካዳ ባ› ጉሳፌ ኣዋይሲ ማቲዜ? 10 ጊዶ ኣቲን ኣሳ ናስ ቢታ ቦላን ናጋራ ማራና ጎዳቴꬂ ዲዛይሳ ኢንቴ ኤራና ማላ» ጊዲ ቶሆ ሲላ ኣዴዛ፥ 11 «ዴንዳዳ ኔ ቶኬታ ዪዳ ሃላ ቶካዳ ኔሶ ባ» ጊዴስ።

12 ኢዚካ ዴንዲዲ ኣሳይ ዉሪ ቤዪሺን ሃላ ቶኪዲ ቢዴስ። ሄን ጋዳን ዲዛ ኣሳይ ዉሪ ሃኖዛን ማላሌቲዲ፥ «ካሴ ሃይሳ ማላይ ሃኒን ቤዪቤኮ» ጊዲ ጾስ ጋላቲዴስ።

ሌዌ ጼይጌቴꬅ

(ማቶ 9፡9-13፤ ሉቃ 5፡27-32)

13 ቃሴካ ዬሱሲ ጋሊላ ኣባ ላንቄ ቢዴስ። ዳሮ ዴሬይ ኢዛኮ ዪን ኢዚካ ዪዳ ኣሳ ታማርሲዴስ። 14 ኢዚ ኦጌራ ኣꬊ ቢሺን ኢልፊዮሳ ና ሌዌይ ቃራጻ ሺሺዛሶን ኡቲዳይሳ ቤኢዲ፥ «ሃ ያ ታና ካላ» ጊዴስ። ኢዚካ ዴንዲዲ ዬሱሳ ካሊዴስ።

15 ሄሳፌ ጉዬ ሌዌ ሶን ካꬃ ማዳን ኡቲ ዲሺን ቃራጻ ሺሺዛ ዳሮ ኣሳቲኔ ናጋራንቻቲ ኢዛራ ካሊ ዪዳ ጊሻስ ኢስቲ ዬሱሳራኔ ኢዛ ካሊዛይታራ ኢሲፌ ማዳን ኡቲዳ። 16 ፋርሳዌታ ባጋፌ ጊዲዳ ሙሴ ዎጋ ታማርሲዛይቲ ዬሱሲ ናጋራንቻታራኔ ቃራጻ ሺሺዛይታራ ሚሺን ቤኢዲ ኢዛ ካሊዛይታ፥ «ቃራጻ ቃንጺሲዛይታራኔ ናጋራንቻታራ ኣዛስ ሚዜ?» ጊዲ ኦይቺዳ።

17 ዬሱሲካ ኢስቲ ጊዛይሳ ሲዪዲ፥ «ኣኪሜይ ሃርጋንቻታስ ኮሼስ ኣቲን ሃርጎንታይታስ ጊዴና። ታኒካ ናጋራንቻታ ጼይጋናስ ያዲስ ኣቲን ጺሎታ ጼይጋናስ ያቤኬ» ጊዴስ።

ጾማ ጊሻስ ሺቂዳ ኦይሾ

(ማቶ 9፡14-17፤ ሉቃ 5፡33-39)

18 ዮሃኒሳ ካሊዛይቲኔ ፋርሳዌቲ ጾማ ጾሜቴስ። ኢሲ ኢሲ ኣሳቲ ዬሱሳኮ ዪዲ፥ «ዮሃኒሳ ካሊዛይቲኔ ፋርሳዌታ ካሊዛይቲ ጾሜቴስ ሺን ኔና ካሊዛይቲ ኣዛስ ጾሜቴኔ?» ጊ ኦይቺዳ።

19 ዬሱሲካ ኢስታስ፥ «ሚሺራይ ኢስታራ ዲሺን ሚሺራ ላጌቲ ጾሚ ኤሪዞ? ሚሺራይ ኢስታራ ዲሺን ጾሚ ኤሬቴና። 20 ሚሺራይ ኢስታፌ ኤኬታና ዎዴይ ያና። ሄ ዎዴ ኢስቲ ጾማና።

21 «ጋልኣ ማይኦ ቦላ ኦራꬃ ዎሶ ዎꬂ ሲኪዛዴይ ኦኒካ ዴና፤ ሄሳꬆ ኦꬂኮ ኦራꬃዚ ጋልኣ ዳኪ ዳኪ ዬጌስ፤ ዳኬꬃይካ ካሴፔ ጌዴ ኣꬊ ኢቴስ። 22 ሄሳꬆካ ኦራꬃ ዎይኔ ጫጄ ጋልኣ ሉካሞን ዎꬂዛዴይ ዴና። ዎꬂዛ ጊዲኮ ዎይኔ ጫጄዚ ጋልኣ ሉካሞዛ ꬉሴስ፤ ዎይኔ ጫጄዚኔ ሉካሞዚ ናምኣይ ሞሬቴቴስ። ሄሳ ጊሻስ ኦራꬃ ዎይኔ ጫጄይ ዳናስ ቤሲዛይ ኦራꬃ ሉካሞና» ጊዴስ።

ሳምባታ ጊሻስ ሺቂዳ ኦይሾ

(ማቶ 12፡1-8፤ ሉቃ 6፡1-5)

23 ዬሱሲ ኣይሁዳታ ሳምባታ ጋላስ ጊስቴ ቲያ ጊዶራ ኣꬊሺን ኢዛ ካሊዛይቲ ኢዛራ ኢሲፌ ቢሼ ቲያ ጹጶ ኦይኪዳ። * 24 ፋርሳዌቲ፥ «ኔና ካሊዛይቲ ሳምባታ ጋላስ ዲጌቲዳ ሚሽ ኣዛስ ኦꬂዞ?» ጊዲ ዬሱሳ ኦይቺዳ።

25 ኢዚካ ኢስታስ፥ «ዳዊቲ ጋፊዲ ሚዛ ሚሽ ኮዪዳ ዎዴ ኢዛራ ኢሲፌ ዲዛይታራ ኢዚ ኦꬂዳይሳ ናባቢቤኬቲ?* 26 ኣቢያታሬይ ቄሴታ ሃላቃቴꬃን ዲሺን ኢዚ ጾሳ ኬꬄ ጌሊዲ ቄሴቲ ጻላላ ማና ቤሲዛ ዱማ ካꬃ ባስ ሚዲኔ ባናራ ዲዛይታስ ኢሚዴስ» ጊዴስ። *

27 ቃሴካ ዬሱሲ ኢስታስ፥ «ሳምባታይ ኣሳስ ሜꬌቲዴስ ኣቲን ኣሲ ሳምባታስ ሜꬌቲቤና። 28 ሄሳ ጊሻስ ታ ኣሳ ናይ ሳምባታ ጎዳ» ጊዴስ።

3

ኩሼ ሲሊዳ ኣዴዛ ፓጻቴꬅ

(ማቶ 12፡9-14፤ ሉቃ 6፡6-11)

1 ሃራ ጋላስ ዬሱሲ ኣይሁዳ ዎሳ ኬꬄ ጌሊዴስ። ሄንካ ኩሼይ ሲሊዳዴይ ዴስ። 2 ዬሱሳ ሞታናስ ጋሶ ኮይዛ ኣሳቲ ኢዚ ኣይሁዳታ ሳምባታ ጋላስ ፓꬃናኮን ጊዲ ፓꬂሺን ቤያና ኮዪዳ።

3 ኢዚካ ኩሼይ ሲሊዳ ኣዴዛ፥ «ሄን ሺቂ ኡቲዳ ኣሳ ሲንꬃን ዴንዳ ኤቃ» ጊዴስ። 4 ሄሳፌ ጉዬ ዬሱሲ ኣሳ፥ «ሳምባታ ጋላስ ቤሲዛይ ሎኦ ኦሶዬ? ኢታ ኦሶ? ኣሳ ሼምፖ ኣሾዬ? ዎይኮ ሼምፖ ዎꬎ?» ጊዲ ኦይቺዴስ። ኢስቲካ ጮኡ ጊዳ።

5 ኢስታ ዎዚና ሹቻቴꬃን ሚሼቲዲ ኢዛ ጊዶꬂዲ ዩዪ ኣꬊ ኤቂዳ ኣሳ ሃንቆራ ጼሊዲ ኣዴዛ፥ «ኔ ኩሼዛ ፒዲሳ!» ጊዴስ። ኣዴዚካ ባ ኩሼ ፒዲሲን ኩሼዚ ሙሌራ ፓጺዴስ። 6 ፋርሳዌቲ ኬዚ ቢዲ ኢዛ ዎስቲ ꬋይሳናኮ ሄርዶሳ ባጋ ጊዲዳ ኣሳታራ ዞሬቲዳ።

ኣባ ላንቄን ዳሮ ኣሳ ሺቆ

7 ዬሱሲ ባና ካሊዛይታራ ኣባኮ ቢዴስ። ጋሊላፔኔ ዩሁዳፔ ዪዳ ዳሮ ዴሬይ ኢዛ ካሊዴስ። 8 ኢዚ ኦꬂዛይሳ ሲዪዲ ኣሳይ ዩሁዳፔ፥ ዬሩሳላሜፔ፥ ኤዶሜፔ፥ ዮርዳኖሴ ፒንꬃን ዲዛ ዴሬታፔ ቃሴ ጺሮሴፔኔ ሲዶና ሄራፔ ኢዛኮ ዪዴስ። 9 ኣሳይ ዳሪዳ ጊሻስ ኢዛ ኡንኤꬆንታ ማላ ጉꬃ ዎጎሎ ኢስቲ ጊጊሳና ማላ ባና ካሊዛይታ ኣዛዚዴስ። 10 ኢዚ ዳሮ ሃርጋንቻታ ፓꬂዳ ጊሻስ ሳኮይ ዋዪሲዛይቲ ዉሪ ኢዛ ባ ኩሼራ ቦቻናስ ዳፌቲዳ። * 11 ቱና ኣያናቲካ ዬሱሳ ቤኢዳ ማላ ኢዛ ሲንꬃን ኩንዲዲ፥ «ኔኒ ጾሳ ና» ጊዲ ዋሲዳ።

12 ጊዶ ኣቲን ኢዚ ኦናኮ ቱና ኣያናቲ ቆንጪሶንታ ማላ ኬሂፔ ሃንቂዴስ።

ዬሱሳ ካሊዛ ታማኔ ናምኣታ ዶሬቴꬅ

(ማቶ 10፡1-4፤ ሉቃ 6፡12-16)

13 ዬሱሲ ፑዴ ዙማ ቦላ ኬዚዲ ባ ኮይዛይታ ባኮ ያና ማላ ጼይጊዴስ፤ ኢስቲካ ኢዛኮ ዪዳ። 14 ኢዛራ ኢሲፌ ጊዳና ማላኔ ሳባካናስ ዬዳና ማላ ታማኔ ናምኣታ፥ «ሃዋሬታ» ጊ ሱንꬂዴስ። 15 ኣሳፔ ዳይዳንꬃታ ኬሳና ማላ ኢስታስ ጎዳቴꬅ ኢሚዴስ።

16 ኢዚ ሱንꬂዳ ታማኔ ናምኣታ ሱንꬂ ሃይሳፌ ካሊዛይሳ፤ ጴጽሮሳ ጌቴቲዳ ሲሞና፥ 17 ቢኦሪኔጌሴ ዎይኮ ዳዳ ናይታ ጌቴቲዳ ዛብዶሳ ናይታ ያቆቤኔ ዮሃኒሳ፥ 18 ኢንዲራሳ፥ ፒሊጶሳ፥ ባርቴሌሞሳ፥ ማቶሳ፥ ቶማሳ፥ ኢልፊዮሳ ና ያቆቤ፥ ታዶሳ፥ ባ ባጋስ ሚሼቲዛ ሲሞና፥ 19 ዬሱሳ ኣꬂ ኢሚዳ ኣስቆሮንቶ ዩሁዳ።

ዬሱሳኔ ቢኤሊዜቡላ

(ማቶ 12፡22-32፤ ሉቃ 11፡14-23፤ 12፡10)

20 ሄሳፌ ጉዬ ዬሱሲ ኢሲ ሶ ጌሊዴስ። ኢዚኔ ኢዛ ካሊዛይቲ ካꬅ ማና ዎዴይ ኢስታስ ꬋያና ጋካናስ ዴሬይ ቃሴካ ዳሪ ሺቂዴስ። 21 ኢዛ ሃኖታ ሲዪዳ ኢዛ ዳቦቲ፥ «ጎዮንታ ኣጌና» ጊዲ ባናራ ኤኪ ባናስ ኢዚ ዲዛሶ ጋኪዳ።

22 ዬሩሳላሜፔ ዪዳ ጻፌቲካ፥ «ቢኤሊዜቡላ ጌቴቲዛ ዳይዳንꬃታ ሃላቃይ ኢዛ ቦላ ዴስ። ኢዚ ዳይዳንꬃታ ኬሲዛይ ዳይዳንꬃታ ሃላቃ ዎልቃንኮ!» ጊዳ።

23 ኢዚካ ኢስታ ጼይጊዲ ሌሚሶራ፥ «ጻላኤይ ኣሳፔ ጻላኤ ዎስቲ ኬሳኔ? 24 ባ ጊዶን ሻኮይ ዲዛ ካዎቴꬂ ሚናናስ ዳንዳዬና። 25 ኢሲ ኬꬃ ኣሲካ ባ ጊዶን ሻኬቲኮ ኤቃናስ ዳንዳዬና። 26 ሄሳꬆካ ጻላኤይ ባ ጋርሳን ኢሶይ ኢሳራ ሻኬቲኮኔ ኢጼቲኮ ሚኒ ኤቃናስ ዳንዳዬና። ሄሲካ ኢዛስ ዉርሴꬅ ጊዳና።

27 «ሄሳ ጋሶን ኢሳዴይ ኮይሮቲዲ ዎልቃማ ኣስ ቃቾንታ ዲሼ ዎልቃማዛ ሶ ጌላናሲኔ ኢዛ ሚሼ ቦንቃናስ ዳንዳዬና፤ ኢዛ ኣቆ ቦንቃናስ ዳንዳዬቲዛይ ዎልቃማዛ ቃቺኮ ጻላላ።

28 «ታ ኢንቴስ ቱሙ ጋይስ፤ ኣሳ ናይታስ ናጋራይኔ ጫሺ ዉሪ ማሬታና። 29 ጊዶ ኣቲን ጺሎ ኣያና ቦላ ጫሻ ቃላ ሃሳይዛ ኣሳ ኡባስ ሜርናስ ናጋራ ኣጮ ጊዳና ኣቲን ማሬቴና» ጊዴስ። * 30 ሄሳ ኢዚ ጊዳይ ኢስቲ ኢዛ፥ «ኔ ቦላ ቱና ኣያናይ ዴስ» ጊዳ ጊሻሳ።

ዬሱሳ ኣዬዮኔ ኢዛ ኢሻታ

(ማቶ 12፡46-50፤ ሉቃ 8፡19-21)

31 ሄሳፌ ጉዬ ኢዛ ኣዬያኔ ኢዛ ኢሻቲ ካሬ ዪ ኤቂዲኔ ኣሴ ኢዛኮ ኪቲ ጼይጊሲዳ። 32 ኢዛ ጊዶꬂ ኡቲዳ ዳሮ ኣሳይ፥ «ሄኮ ኔ ኣዬያኔ ኔ ኢሻቲ ካሬን ኤቂዲ ኔና ኮዬቴስ» ጊዳ።

33 ኢዚካ ዛሪዲ፥ «ታ ኣያ ኦኔ? ታ ኢሻቲ ኦናንቴ?» ጊዴስ። 34 ኢዛ ዩዪ ኡቲዳ ኣሳኮ ጼሊዲ፥ «ታ ኣዬያኔ ታ ኢሻቲ ሃይታንታኮ! 35 ጾሳ ሼኔ ኦꬂዛይ ዉሪ ኢዚ ታ ኢሻ፥ ታ ሚቾኔ ታ ኣዮ» ጊዴስ።

4

ዜሬꬅ ዜሪዛዴ ሌሚሶ

(ማቶ 13፡1-9፤ ሉቃ 8፡4-8)

1 ቃሴ ዬሱሲ ሃራ ዎዴ ኣባ ኣቻን ታማርሶ ኦይኪዴስ። ኢዛኮ ኬሂ ዳሮ ዴሬይ ሺቂዳ ጊሻስ ኣባ ጊዶን ዲዛ ዎጎሎ ዲዛሪን ጌሊዲ ኡቲዴስ፤ ኣሳይካ ዉሪ ኣባ ኣቻን ሺቂዴስ። * 2 ኢዚካ ዳሮ ዮኦታ ሌሚሶን ሂዝጊ ታማርሲዴስ። 3 «ሲዪቴ! ኢሳዴይ ዜሬꬅ ዜራናስ ኬዚዴስ። 4 ኢዚ ዜሪሺን ኢሲ ኢሲ ዜሬꬂ ኦጌ ቦላ ዎꬊዴስ። ኦጌ ቦላ ዎꬊዳ ዜሬꬃ ካፎቲ ማጺ ሚዳ። 5 ባጋይ ሜላ ቢታን ዎꬊዴስ። ሄ ቢታይ ሜላ ጊዲዳ ጊሻስ ሄራካ ጫሪዴስ። 6 ጊዶ ኣቲን ኣርሼይ ኬዚዳ ማላ ሹሊዲ ጻጶ ዬዶንታ ጊሻስ ሜሊዴስ። 7 ቃሴ ኢሲ ዜሬꬂ ኣጉንꬃ ጊዶን ዎꬊዴስ፤ ኣጉንꬃይካ ዲጪዲ ጩሊዳ ጊሻስ ኣይፊቤና። 8 ሃራ ዜሬꬂ ቃሴ ሎኦ ኦርዴ ቢታ ቦላ ዎꬊዳ ጊሻስ ጫሪዲ ዲጪዴስ፤ ኣይፌካ ኣይፊዴስ፤ ኢሶይ ሄꬑ ታሙ፥ ኢሶይ ቃሴ ኡሱፑን ታሙ፥ ኢሶይ ቃሴ ጼቱ ኣይፊዴስ።»

9 ዬሱሲ ቃሴካ፥ «ሲዪዛ ሃይꬂ ዲዛዴይ ሲዮ!» ጊዴስ።

ዬሱሲ ሌሚሶራ ዮቲዛ ጋሶ

(ማቶ 13፡10-17፤ ሉቃ 8፡9-10)

10 ዬሱሲ ባርካ ዲሺን ታማኔ ናምኣቲኔ ካሴ ኢዛራ ዲዛ ኣሳይ ኢዚ ዮቲዳ ሌሚሶዛ ጊሻስ ኢዛ ዛሪ ኦይቺዳ። 11 ኢዚካ ኢስታስ፥ «ኢንቴስ ጾሳ ካዎቴꬃ ጹራ ኤሮይ ጌሊዴስ ሺን ካሬን ዲዛይታስ ጊዲኮ ዮኦይ ዉሪ ሌሚሶራ ዮቴቴስ። 12 ሄሲካ ካሴ፥ ‹ኢስቲ ቤኢዲ ቤኢዳይሳ ኣኬኮንታ ማላኔ ሲሞንታ ማላ፥ ቃሴካ ኢስታ ናጋራይ ማሬቶንታ ማላኮ› » ጊዴስ።

13 ቃሴካ ዬሱሲ፥ «ሃይሲ ሌሚሶይ ኢንቴስ ጌሊቤኔ? ሂስቲን ሃራ ሌሚሶ ኢንቴ ዎስቲ ኤራኔ? 14 ዜሪዛዴይ ቃላ ዜሬስ። 15 ኢሲ ኢሲ ኣሳቲ ኦጌ ቦላ ዎꬊዳ ዜሬꬃ ሚሳቴቴስ፤ ኢስቲ ቃላ ሲዪዛ ዎዴ ጻላኤይ ዪዲ ሄራካ ኢስቲ ሲዪዳ ቃላ ኢስታ ዎዚናፔ ኤኪቼስ። 16 ሄሳꬆካ ሃራቲ ሜላ ቢታ ቦላ ዎꬊዳ ዜሬꬃ ሚሳቴቴስ። ኢስቲ ቃላ ሲዪዲ ኡፋይሳን ኤኬቴስ። 17 ጊዶ ኣቲን ኢስቲ ጻጶ ዬዶንታ ጊሻስ ጉꬃ ዎዴ ጋምኢሺን ቃላ ጋሶን ሜቶይ ዎይኮ ጎዴታይ ኣሳታ ቦላ ዪዛ ዎዴ ሄራካ ꬉጴቴቴስ። 18 ሃራቲ ቃሴ ኣጉንꬃ ጊዶን ዎꬊዳ ዜሬꬃ ሚሳቴቴስ፤ ኢስቲ ቃላ ሲስ ሲዬቴስ። 19 ጊዶ ኣቲን ሃ ቢታ ሜቶይ፥ ሚሻ ሲቆይኔ ሃራ ኣሞይ ኢስቲ ሲዪዳ ቃላ ጩሊዲ ኣይፌ ኣይፎንታ ማላ ዲጌስ። 20 ሃንኮይቲ ሎኦ ቢታን ዜሬቲዳ ዜሬꬃ ሚሳቴቴስ፤ ሄይቲካ ቃላ ሲዪዲ ኤኪዛዴኔ ሄꬑ ታሙ ኣይፌ፥ ኡሱፑን ታሙ ኣይፌኔ ጼቱ ኣይፌ ኣይፊዛይታ» ጊዴስ።

ጌማን ዲዛ ጾምፔ

(ሉቃ 8፡16-18)

21 ቃሴካ ዬሱሲ፥ «ጾምፔ ኦይꬂዲ ጌማሶን ዎይኮ ኣርሳ ጋርሳን ዎꬂ ኤሬቲ? ፖኣና ማላ ቆንጬሶን ዎꬄታ ጊዴኔ?* 22 ሄሳ ጊሻስ ቆቴቲዲ ቆንጬ ኬዞንታይ፥ ፖኦን ኬዞንታ ጌማን ኣታናይ ባ። * 23 ሄሳ ጊሻስ ሲዪዛ ሃይꬂ ዲዛዴይ ሲዮ!» ጊዴስ።

24 ጉጂዲካ፥ «ኢንቴ ሲዪዛይሳ ዎዚናን ዎꬂቴ፤ ኢንቴ ማኪዛ ሚሻራ ኢንቴስ ማኬታና፤ ሄሳፌካ ዳሮይ ጉጄታና። * 25 ዲዛዴስ ጉጄታና ሺን ባይንዳዴፌ ኢዛስ ዲዛራካ ኤኬታይቻና» ጊዴስ። *

ዲጪዛ ዜሬꬃ ሌሚሶ

26 ቃሴካ ዬሱሲ፥ «ጾሳ ካዎቴꬂያ ዜሬꬅ ዜሪዛ ኢሲ ኣስ ሚሳታዉስ። 27 ዜሪዳዴይ ኦማርስ ꬊስኬስ። ዎንቲሺን ዴንዴስ፤ ጊዶ ኣቲን ኢዚ ኤሮንታ ዲሺን ዜሬቲዳ ካꬃይ ሞኪዲ ዲጬስ። 28 ጋዴያካ ኮይሮ ጫሬች፥ ካሌꬃዳ ፑꬌ፥ ቃሴካ ፑꬌዛ ቦላ ሎኦ ኣይፌ ኢማዉስ። 29 ካꬃይ ካጺዳፔ ጉዬ ቦኔይ ጋኪን ኬꬃ ኣዋይ ሄራካ ማጻ ኦይኬስ» ጊዴስ።

ሳናፊጬ ሚꬃ ኣይፌ ሌሚሶ

30 ዬሱሲ፥ «ጾሳ ካዎቴꬅ ኑ ኣዛራ ጊኒሳኔ? ኣዛራ ሌሚሳኔ? 31 ቢታ ቦላ ኡባፌ ላፋ ጊዲዳ ሳናፊጬ ኣይፌ ሚሳታዉስ። 32 ዜሬታዳ ዲጪዳፔ ጉዬ ቃሴ ኣታኪልቴታ ኡባፌ ኣꬊዛ ጊሻስ ካፎቲ ዪዲ ሄ ኣታኪልቴይ ሃጋታ ኩዋ ጊዶን ሼምፔቴስ» ጊዴስ።

33 ዬሱሲካ ኣሳይ ኤካናስ ዳንዳይዛይሳ ኬና ሃይታ ሚሳቲዛ ሃራ ዳሮ ሌሚሶራ ኢስታስ ዮቲዴስ። 34 ኣይ ሚሽ ጊዲኮካ ኣሳስ ሌሚሶይ ባይንዳ ዮቲ ኤሬና። ኢዚኔ ኢዛ ካሊዛይቲ ጻላ ዲዛ ዎዴ ጊዲኮ ዉርሲ ቢርሺ ዮቴስ።

35 ሄ ጋላስ ጋዴይ ቃሚሺን ባና ካሊዛይታ፥ «ኣኔ ጌዴ ሄ ፒንꬅ ፒኖስ» ጊዴስ። 36 ኢስቲ ኣሳ ሄን ኣጋጊዲ ኢዚ ኡቲ ዲዛ ዎጎሎዛራ ዬሱሳ ኤኪ ቢዳ። ሃራ ዎጎሎቲካ ኢስታራ ኢሲፌ ዴቴስ። 37 ሄ ዎዴ ዎልቃማ ዳምባላይ ኣባ ቦላ ዴንዲዲ ዎጎሎዛ ሃꬂ ኩማና ጋካናስ ሾጬቺዴስ። 38 ጊዶ ኣቲን ዬሱሲ ቦርኮꬅ ቦርኮቲዲ ዎጎሎዛስ ጉዬ ባጋን ኢቺዴስ። ኢስቲካ ኢዛ ዴንꬂዲ፥ «ኣስታማሬ! ኑኒ ꬋይሺን ኔና ሜቴኔ?» ጊዳ።

39 ኢዚካ ዴንዲዲ ጫርኮዛ፥ «ጮኡ ጋ!» ኣባካ፥ «ዎፑ ጋ!» ጊዴስ፤ ጫርኮይካ ጮኡ ጊዴስ፤ ሙሌካ ጮኡ ጊዴስ። 40 ባና ካሊዛይታካ፥ «ሃይሳꬆ ኣዛስ ባቢዴቲ? ሃይሳ ጋካናስ ኢንቴስ ኣማኖይ ባዌ?» ጊዴስ።

41 ኢስቲካ ኬሂ ባቢዲ ባ ጊዶን ኢሶይ ኢሳራ፥ «ጫርኮይኔ ኣባይ ኢዛስ ኣዛዜቲዛይ ሃይሲ ኦኔ?» ጌቴቲዳ።

5

ዬሱሲ ቱና ኣያናፔ ፓꬂዳዴ

(ማቶ 8፡28-34፤ ሉቃ 8፡26-39)

1 ኣባ ፒኒዲ ጌዴ ጌርጌሴኖኔ ጌቴቲዛሶ ቢዳ። 2 ዬሱሲ ዎጎሎይፔ ዎꬊዳ ማላ ቱና ኣያናይ ኢዛ ቦላ ዲዛዴይ ዱፎፔ ኬዚዲ ዬሱሳራ ጋጋና ኢዛኮ ዪዴስ። 3 ሃይሲ ኣዴዚ ዱፎሶን ዲዛዴኔ ሃራይ ኣቶሺን ኦኒካ ኢዛ ሳንሳላታንካ ቃቻናስ ዳንዳይቤና። 4 ዳሮ ዎዴ ቶሆ ቢራታራኔ ሳንሳላታራ ቃሼቴስ። ጊዶ ኣቲን ኩሼ ሳንሳላታ ዱሴꬂ ዬጌስ፤ ቶሆ ቢራታካ ሜንꬄሬꬂ ዬጌስ፤ ኦኒካ ኢዛ ኦይኪዲ ቴቃናስ ዳንዳይቤና። 5 ጋላሲኔ ቃማ ዱፎታ ጊዶኒኔ ዙማታ ቦላ ዩዪ ዩዪ ዋሲሼ ባ ቦላ ሹቻራ ቃንጼሬꬂዲ ማዱንꬄስ።

6 ኢዚካ ዬሱሳ ሃሆን ቤኢዳ ማላ ዎꬃን ኢዛኮ ዪዲ ኢዛ ሲንꬃን ጉልባቲዲ ጎይኒዴስ። 7 ኬሂ ዋሲዲ፥ «ሃይሶ ዎጋ ጾሳ ና ዬሱሳ፥ ኔስ ታናራ ኣዚ ዲዜ? ጾሳ ሱንꬃን ታ ኔና ዎሳይስ ታና ዋዪሶፓ» ጊዴስ። 8 ኢዚ ሄሳ ጊዳይ ዬሱሲ ካሴ፥ «ኔኒ ቱና ኣያናይ ሃይሳፌ ኬዛ» ጊዳ ጊሻሳ።

9 ሄሳፌ ቃሴ ዬሱሲ ኢዛ፥ «ኔ ሱንꬂ ኦኔ?» ጊዲ ኦይቺዴስ። ኢዚካ፥ «ኑኒ ዳሮታ ጊዲዳ ጊሻስ ታ ሱንꬂ ሌጎኔ * ጌቴቴስ» ጊዴስ።

10 ሄ ዴሬፔ ኬሲ ዬዶንታ ማላ ዬሱሳ ኬሂ ዎሲዴስ።

11 ሄን ማታን ዙማ ቦላ ዳሮ ጉዱንꬂ ሄሜቴስ። 12 ቱና ኣያናቲ፥ «ኑ ጉዱንꬃታን ጌላና ማላ ኑስ ኤሮ ጋርኪ?» ጊዲ ዬሱሳ ዎሲዳ። 13 ኢዚካ ኢስታስ፥ «ኤሮ» ጊዴስ። ቱና ኣያናቲካ ኣዴዛፔ ኬዚዲ ጉዱንꬃታን ጌሊዳ። ናምኡ ሺ ጊዲዛ ጉዱንꬃቲ ዉሪ ኣፎዛራ ዱጉꬃ ጌንዴሬቲ ዎꬊዲ ኣባን ሚቴቲዳ።

14 ጉዱንꬃ ሄሚዛይቲ ባቃቲዲ ሃኒዳይሳ ካታማኒኔ ዴሬ ጊዶን ዮቲዳ። ዴሬይካ ሃኒዳይሳ ቤያናስ ባ ዲዛሶፔ ዲዛሶፔ ኬዚዴስ። 15 ዬሱሳኮ ዪዲ ዳሮ ዳይዳንꬂ ኢዛ ቦላ ዲዛ ኣዴዛ ዎዚናይ ኢዛስ ሲሚን ማይኦ ማይኢዲኔ ዎጋራ ኡቲዳይሳ ዪዳ ኣሳይ ቤኢዲ ባቢዴስ። 16 ሃይሳ ቤኢዳ ኣሳይ ዳይዳንꬂ ኢዛ ቦላ ዲዛ ኣዴዛ ጊሻሲኔ ጉዱንꬃቲ ሃኖይሳ ዴሬዛስ ዮቲዴስ።

17 ሄሳፌ ጉዬ ሄ ዴሬ ኣሳይ ዬሱሲ ኢስታ ዴሬ ዬዲዲ ባና ማላ ዎሲዴስ።

18 ዬሱሲ ዎጎሎን ጌሊሺን ዳይዳንꬃቲ ኢዛፔ ኬዚዳ ኣዴዚ ዬሱሳራ ዳናስ ዎሲዴስ።

19 ዬሱሲ ቃሴ ኢዚ ኦይቺዳይሳ ኣካይ ጊዲ፥ «ኔኒ ጌዴ ኔሶ ባ፤ ጎዳይ ኔስ ኣይ ማላ ጊታ ሚሽ ኦꬂዳኮኔ ኢዚ ኔስ ኦꬂዳ ማሮቴꬃ ኔሶ ኣሳስ ዮታ» ጊዴስ።

20 ኣዴዚካ ባሶ ቢዲ ዬሱሲ ኢዛስ ኦꬂዳ ጊታ ሚሽ ዉርሲ ታሙ ካታማ ጌቴቲዛ ዴሬን ዮቲን ሲዪዳይ ዉሪካ ማላሌቲዴስ።

21 ቃሴካ ዬሱሲ ዎጎሎን ጌሊዲ ጌዴ ፒንꬅ ፒኒዲ ኣባ ኣቻን ዲሺን ዳሮ ኣሳይ ኢዛ ኣች ሺቂዲኔ ኢዛ ጊዶꬂዴስ። 22 ኣይሁዳታ ዎሳ ኬꬃ ሃላቃታፔ ኢሶይ ኢያኢሮሳ ጌቴቲዛይሲ ኢዚ ዲዛሶ ቢዲ ዬሱሳ ዴሚዳ ማላ ኢዛ ቶሆ ቦላ ኩንዲዲ 23 «ታስ ጉꬃ ና ዲዛራ ሃይቃና ጋዉስ። ኢዛ ሃይቆንታ ፓጻ ዳና ማላ ኔ ሃ ያዳ ኔ ኩሼ ኢዚ ቦላ ዎꬃርኪ?» ጊዲ ኬሂ ዎሲዴስ።

24 ዬሱሲካ ኢዛራ ኢሲፌ ቢዴስ። ዳሮ ኣሳይ ኢዛ ኡንኤꬃና ጋካናስ ካሊዴስ።

25 ታማኔ ናምኡ ላይꬅ ኩሜꬅ ሱꬂ ኢዚ ቦላፌ ጉኪዛ ማጫስ ዲዛራ ሄን ኣሳራ ዳዉስ።

26 ኢዛ ባስ ዲዛ ሚሽ ዉርሳና ጋካናስ ኣኪሜፔ ኣኪሜ ላሞን ዳሮ ዳቡራዱስ። ጊዶ ኣቲን ሳኮይ ኢዚስ ጌዴ ዳሪዴስ ኣቲን ኣይኮካ ሎኢቤና። 27 ኢዛ ዬሱሳ ጊሻስ ሲዪዳ ማላ ኣሳ ጊዶራ ዬሱሳ ጉዬራ ካላዳ ኢዛ ማይኦ ቦቻዱስ። 28 ጋሶይካ፥ «ታ ኣይ ሃናዳካ ኢዛ ማይኦ ኩሼራ ቦቾ ቦቺዳኮካ ፓጻና» ጋዳ ቆፒዳ ጊሻሳ።

29 ጉኪዛ ሱꬃይ ሄራካ ኤቂ ኣጊዴስ፤ ኢዛካ ፓጺዳይሳ ባ ኣሳቴꬃን ኤራዱስ። 30 ባፔ ዎልቃይ ኬዚዳይሳ ዬሱሲ ኤሪዲ ጌዴ ኣሳኮ ሲሚዲ፥ «ታ ማይኦ ኦኔ ቦቺዳይ?» ጊዴስ።

31 ኢዛ ካሊዛይቲ ቃሴ፥ «ሃይሲ ዴሬይ ኡንኤቲዲ ሱጌቲሺን ቤያሼ ዋናዳ፥ ‹ታና ቦቺዳይ ኦኔ?› ጋይ» ጊዳ።

32 ዬሱሲ ሄሳ ኦꬂዳይ ኦናኮኔ ቤያናስ ዩሺ ጼሊዴስ። 33 ማጫሳያካ ባስ ኣዚ ዋኒዳኮ ኤራዳ ባባሼኔ ኮኮራሼ ያዳ ዬሱሳ ሲንꬃን ጉፋናዳ ቱማ ዉርሳ ኢዛስ ዮታዱስ። 34 ኢዚካ፥ «ታ ናዬ! ኔ ኣማኖይ ኔና ኣሺዴስ። ሳሮን ባ! ኔ ዋዬፔ ፓጻ!» ጊዴስ።

35 ዬሱሲ ቡሮ ሃሳያን ዲሺን ኣይሁዳታ ዎሳ ኬꬃ ሃላቃ ኢያኢሮሳ ሶፔ ዪዲ ኢያኢሮሳስ፥ «ኔ ናያ ሃይቃዱስ፤ ጎዳ ሜላ ኣዛስ ዳቡርሳይ?» ጊዳ።

36 ጊዶ ኣቲን ዬሱሲ ኢስታ ሃሳያ ሌፒ ሂስቲዲ ኣይሁዳታ ዎሳ ኬꬃ ሃላቃዛ፥ «ኔ ኣማኖ ጻላ ኣማና ኣቲን ባቦፋ!» ጊዴስ። 37 ጴጽሮሳ፥ ያቆቤራኔ ያቆቤ ኢሻ ዮሃኒሳፔ ኣቲን ሃራይ ኦኒካ ኢዛ ካላና ማላ ኮዪቤና። 38 ጌዴ ኣይሁዳታ ዎሳ ኬꬃ ሃላቃዛሶ ጋኪዳ ማላ ኣሳይ ዋሲሼ ጫሞ ዬሆ ዬኪዛይሳ ቤዪዴስ። 39 ሶ ጌሊዲ፥ «ሃይሲ ዉሪ ኣዛ ዋሶኔ ኣዛ ዬሆ? ናያ ꬊስካዱስ ኣቲን ሃይቃቤኩ» ጊዴስ።

40 ቃሴ ኣሳይ ዉሪ ኢዛ ቦላ ሚጪዴስ፤ ኣሳ ዉርሲካ ኬꬃፌ ኬሲዲ ናዪ ኣዋኔ ናዪ ኣዪዮ ቃሴካ ኢዛራ ኢሲፌ ዪዳይታ ኢዛ ካሊዛይታ ጻላ ካሌꬂዲ ናያ ዲዛሶ ጌሊዴስ። 41 ናይ ኩሼካ ኦይኪዲ፥ «ጻቢታ ኩም!» ጊዴስ። «ጻቢታ ኩም!» ጉሳስ ቢርሼꬂ፥ «ሃኔ ናዬ ዴንዳ» ጉሳ።

42 ናያካ ሄራካ ዴንዳ ኤቃዱስ፤ ያኔ ሃ ሄሜታዱስ። ኢዚስካ ላይꬃይ ታማኔ ናምኣ፤ ኣሳይካ ሄ ሃኖዛን ዳሮ ማላሌቲዴስ። 43 ዬሱሲ ሃይሳ ኦኒካ ኤሮንታ ማላ ኬሂ ሚንꬂ ዮቲዴስ፤ «ናይስ ማና ቁማ ኢሚቴ» ጊዴስ።

6

ናዚሬቴ ኣሳይ ዬሱሳ ኤኪቤና

(ማቶ 13፡53-58፤ ሉቃ 4፡16-30)

1 ሄሳፌ ጉዬ ዬሱሲ ሄፔ ዴንዲዲ ጌዴ ባ ዴሬ ቢዴስ። ኢዛ ካሊዛይቲካ ኢዛራ ቢዳ። 2 ኣይሁዳታ ሳምባታይ ጋኪን ኣይሁዳታ ዎሳ ኬꬄ ጌሊዲ ታማርሲሺን ሲዪዳ ኣሳይ፥ «ሃይሲ ኣዴዚ ሃይሳ ዉርሲ ኣዋፔ ኤኪዴ? ሃይሲ ኢዛስ ኢሜቲዳ ኤራቴꬃይ ኣዜ? ቃሴ ሃይቲ ኢዚ ኦꬂዛ ማላታቲ ዋኒ ኢዛ ኩሼን ሃኒዞ?» ጊሼ ማላሌቲዳ። 3 «ሃይሲ ኣናጼዛ ጊዴኔ? ማራሚ ና ያቆቤንታ ዮሳንታ፥ ዩሁዳንታኔ ሲሞናንታ ኢሻ ጊዴኔ? ኢዛ ሚቼቲ ኑናራ ሃን ኑ ማታን ዲዛይታ ዴቴኔ?» ጊዲ ሄሳፌ ዴንዲዳይሳን ኢዛን ኡፋዬቲቤቴና።

4 ዬሱሲካ ኢስታስ፥ «ናቤይ ቦንቼቶንታይ ባ ዴሬን ባ ዳቦታ ጊዶኒኔ ባሶ ኣሳ ኣቻን ጻላ» ጊዴስ። *

5 ሄን ጉꬃ ሃርጋንቻታ ቦላ ኩሼ ዎꬂ ፓꬆሪፔ ኣቲን ሃራ ኣይኮ ማላታካ ኦꬃናስ ዳንዳይቤና። 6 ኢስታስ ኣማኖይ ባይንዳይሳ ቤኢዲ ማላሌቲዴስ። ሄሳፌካ ዬሱሲ ጉታን ጉታን ዩዪ ዩዪ ታማርሲዴስ።

ዬሱሲ ኪቲ ዬዲዳ ታማኔ ናምኣታ

(ማቶ 10፡5-15፤ ሉቃ 9፡1-6)

7 ታማኔ ናምኣታ ባኮ ጼይጊዲ ናምኡ ናምኡ ሂስቲ ኪቲሼ ቱና ኣያናታ ቦላ ኢስታስ ጎዳቴꬅ ኢሚዴስ። 8 ኢዚ፥ «ኦጌስ ጊዲዛ ጉፌ ኣቲን ኦጌ ሺንቄ ዎይኮ ኮሮጆ ዎይኮ ሚሼ ኦይኮፍቴ። * 9 ጫማ ኣꬂቴ ጊዶ ኣቲን ላማና ማይኦ ኦይኮፍቴ። 10 ኢሲ ኬꬄ ኢንቴ ጌሊኮ ሄ ካታማፔ ኢንቴ ኬዛና ጋካናስ ሄ ኬꬃን ዲቴ። 11 ኣዋንካ ኦኒካ ኢንቴና ሞኪ ኤኮንታ ኢጺኮ ሄፔ ኬዚሼ ሄ ዴሬታ ቦላ ማርካ ጊዳና ማላ ኢንቴ ቶሆ ቦላ ዲዛ ጉዱላ ቆቆፍቴ» ጊዲ ኣዛዚዴስ። **

12 ኢስቲካ ሄፔ ኬዚዲ ዴሬይ ማሮቴꬃን ጌላና ማላ ሳባኪዳ። 13 ዳሮ ዳይዳንꬃታ ኬሲዳ፤ ዳሮ ሃርጋንቻታ ዛይቴ ቲዪ ቲይዲ ፓꬂዳ።*

ጻማቂዛ ዮሃኒሳ ሃይቆ

(ማቶ 14፡1-12፤ ሉቃ 9፡7-9)

14 ዬሱሳ ሱንꬂ ካሴፔ ኤሬቲ ኤሬቲ ቢሺን ካዎ ሄርዶሲ ሄሳ ሲዪዴስ። ኢሲ ኢሲ ኣሳቲ፥ «ሃይሳ ማላ ማላታታ ኦꬂዛይ ጻማቂዛ ዮሃኒሲ ሃይቆፔ ዴንዲና» ጊዳ።

15 ባጋይቲ፥ «ኤላሳ» ጌቴስ፤ ባጋ ኣሳይ ቃሴ፥ «ካሴ ናቤታፔ ኢሳ ሚሳቴስ» ጌቴስ።

16 ሄርዶሲ ዮኦዛ ሲዪዲ፥ «ታ ኢዛ ቆꬌ ቃንጺሲዳ ዮሃኒሲ ሃይቆፔ ፓጺ ዴንዲዴስ» ጊዴስ። 17 ሄርዶሲ ባ ኢሻ ፒሊጶሳ ማቾ ሄሮዲያዶ ኤኪዳ ጋሶን ኦይኬቲዲ ቃሼታና ማላ ኣዛዚዲ ዮሃኒሳ ቃሾ ኬꬄ ጌልꬂዴስ። 18 ዮሃኒሲ ሄርዶሳ፥ «ኔ ኢሻ ማቾ ኔ ኤኮንታ ማላ ዎጋይ ኔና ዲጌስ» ጊዳ ጊሻስ ቃቺዴስ። *

19 ሄሮዲያዳ ሄሳ ጊሻስ ሆሎታዳ ኢዛ ዎꬊሳናስ ኮያዱስ ሺን ዳንዳያቤኩ። 20 ጋሶይካ ዮሃኒሲ ጺሎኔ ጌሻ ኣስ ጊዲዳይሳ ሄርዶሲ ኤሪዛ ጊሻስ ዮሃኒሳስ ባቤሲኔ ኢዛ ናጌስ። ዮሃኒሲ ዮቲዛይሳ ሄርዶሲ ሲዪዲ ሂርጊዛ ጊዲኮካ ኢዚ ዮቲዛይሳ ዎዚናፔ ሲዬስ።

21 ሄርዶሳ ዬሌታ ጋላስ ቦንቻናስ ꬎቃ ሹሜታስ፥ ኦላ ዎታዳራታ ኣዛዚዛ ዋናታሲኔ ጋሊላ ቢታን ኬሂ ኤሬቲዛ ጊታ ኣሳታስ ጊቢራ ኬሲዴስ፤ ሄሲካ ሄሮዲያዲስ ጊጋ ጋላስ ጊዲዴስ። 22 ሄሮዲያዲ ማጫ ናያ ጌላዳ ኣሳ ሲንꬃን ማዛሙሬ ዬጺን ሄርዶሳኔ ኢዚ ጼይጊዳ ኣሳ ኢዚ ዬꬃይ ኡፋይሲዴስ። ካዎዚካ ናዮ፥ «ኔ ኮይዛ ሚሽ ኡባ ታና ኦይቻ፤ ታ ኔስ ኢማና» ጊዴስ። 23 ቃሴካ ታ ካዎቴꬃ ባጋ ጊዲዳኮካ ኔ ኦይቺኮ ኡባ ታ ኔስ ኢማና ጊዲ ኢዚስ ጫቂዴስ።

24 ናያ ኤሌላ ኬዛዳ ባ ኣዬዮ፥ «ካዎዛ ኣይ ኦይቾ?» ጋዱስ። ኣዪያካ፥ «ጻማቂዛ ዮሃኒሳ ሁኤ ቃንጻዳ ኢማ ጋ» ጋዱስ።

25 ናያካ ኤሌላ ኬዛዳ ካዎዛኮ ጌላዳ፥ «ጻማቂዛ ዮሃኒሳ ሁኤ ኬሬን ዎꬃዳ ኔ ታስ ኢማና ማላ ኮያይስ» ጋ ኦይቻዱስ።

26 ካዎይ ሄ ዮኦዛን ዳሮ ሞꬌቲዴስ፤ ጊዶ ኣቲን ጼይጌቲዳ ኢማꬃ ጊሻሲኔ ጫቂዳ ቃላ ጊሻስ ኢዚስ ኣካይ ጋናስ ኮዪቤና። 27 ሄሳ ጊሻስ ዎታዳራታፔ ኢሳ ኤሶን ኪቲዲ ዮሃኒሳ ቆꬌ ቃንጺዲ ኢዛ ሁኤ ኤኪ ያና ማላ ኣዛዚዴስ፤ ኢዚካ ቢዲ ቃሾ ኬꬃ ጊዶን ዮሃኒሳ ቆꬌ ቃንጺዴስ። 28 ሁኤዛ ኬሬራ ኤሂዲ ናይስ ኢሚዴስ፤ ናያካ ባ ኣዬይስ ኢማዱስ። 29 ዮሃኒሳ ካሊዛይቲካ ሄሳ ሲዪዳ ማላ ዪዲ ዮሃኒሳ ኣሃ ኤኪ ኤፊዲ ሞጊዳ።

ዬሱሲ ሚዚዳ ኢቻሹ ሺ ኣሳ

(ማቶ 14፡13-21፤ ሉቃ 9፡10-17፤ ዮሃ 6፡1-14)

30 ሄሳፌ ጉዬ ሃዋሬቲ ሲሚዲ ዬሱሳ ኣቻን ዩዪ ኣꬊ ባ ኦꬂዳይሳኔ ባ ታማርሲዳይሳ ኡባ ኢዛስ ዮቲዳ። 31 ዳሮ ኣሳይ ዪሼኔ ቢሼ ጊዛ ጊሻስ ቁማ ሚዛ ዎዴይካ ቤቲቤና፤ «ኣኔ ኢንቴ ጻላ ታናራ ኣሲ ባይንዳሶ ቢዲ ጉꬅ ሼምፒ ኤኪቴ» ጊዴስ። 32 ሄሳ ጊሻስ ኢስቲ ባርካ ዎጎሎን ጌሊዲ ኢሲ ኣሲካ ባይንዳሶ ቢዳ።

33 ኢስቲ ቢሺን ዳሮቲ ቤኢዲ ቶሆራ ዎꬃን ኢስታፌ ሲንꬄ ኣꬊዳ። 34 ዬሱሲ ዎጎሎዛፔ ዎꬊዛ ዎዴ ዳሮ ዴሬይ ሺቂ ኡቲዳይሳ ቤዪዴስ። ሄሚዛዴይ ባይንዳ ሜሄ ማላ ጊዲዳ ጊሻስ ኣሳስ ቃꬌቲዴስ፤ ዳሮ ዮኦካ ታማርሶ ኦይኪዴስ። *

35 ሄ ዎዴ ጋዴይ ቃሚ ቃሚ ቢዛ ጊሻስ ኢዛ ካሊዛይቲ ኢዛኮ ሺቂዲ፥ «ሃይሲ ኑ ዲዛሶይ ባዞኮ፤ ጋዴይካ ቃሚዴስ። 36 ሃይሳ ሄራን ኣሲ ዲዛሶ ቢዲ ኣሳይ ባስ ሚዛ ካꬅ ሻሚ ማና ማላ ኣሳ ዬዳ» ጊዳ።

37 ኢዚ ኢስታስ ዛሪዲ፥ «ኣሳስ ሚዛ ሚሽ ኢንቴ ኢሚቴ» ጊዴስ። ኢስቲካ ማላሌቲዲ፥ «ኑኒ ቢዲ ናምኡ ጼቱ ዲናሬራ ካꬅ ሻሚዲ ሃይሳ ኣሳስ ኢሚዛኮ ጊዳንዴ?» ጊዳ። †

38 ኢዚካ ኢስታስ፥ «ኢንቴስ ኣይ ኬና ኡኬꬂ ዲዛኮ ኣኔ ቢዲ ጼሊቴ» ጊን ኢስቲ ቢ ጼሊዲ፥ «ኢቻሹ ኡኬꬂኔ ናምኡ ሞሌይ ዴስ» ጊዳ።

39 ሄሳፌ ካሊዲ ኣሳ ጪሊላ ማታ ቦላ ቡቴን ቡቴን ኡቲሳና ማላ ኣዛዚዴስ። 40 ኣሳይካ ጼቱ ጼቱኔ ኢቻሹ ታሙ ኢቻሹ ታሙ ጊዲዲ ቡቴን ኡቲዴስ። 41 ኢዚካ ኢቻሹ ኡኬꬃታኔ ናምኡ ሞሌታ ባ ኩሼን ኦይኪዲ ፑዴ ሳሎ ጼሊዲ ኣንጂዲኔ ኡኬꬃ ሜንꬂ ሜንꬂ ኣሳስ ጊሻና ማላ ባና ካሊዛይታስ ኢሚዴስ፤ ናምኡ ሞሌታካ ኡባ ኣሳስ ሻኬሬꬂዴስ። 42 ኣሳይ ዉሪካ ሚዲ ካሊዴስ። 43 ዬሱሳ ካሊዛይቲ ኣሳይ ካሊ ሚን ኣቲዳይሳ ታማኔ ናምኡ ሌማቴ ኩሜꬅ ሺሺዴስ። 44 ካꬃ ሚዳ ኣሳፔ ኣቱማሳይ ጻላ ኢቻሹ ሺ።

ኣባ ቦላራ ዬሱሳ ሄሜታ

(ማቶ 14፡22-33፤ ዮሃ 6፡15-21)

45 ሄራካ ኢዚ ኣሳ ሞይዚሼ ኢዛ ካሊዛይቲ ሲንꬃቲዲ ጌዴ ፒንꬅ ቤቴሳይዳ ጌቴቲዛሶ ፒናና ማላ ኣዛዚዴስ። 46 ሄፔካ ኢስታ ኣጋጊዲ ዎሳናስ ፑዴ ዙማ ቦላ ኬዚዴስ።

47 ጋዴይ ቃሚን ዎጎሎይ ኣባ ጊዶን ዲሺን ኢዚ ባርካ ቢታ ቦላ ዴስ። 48 ኣባ ቦላ ጫርኮይ ኬሂ ሜቲዳ ጊሻስ ኢዛ ካሊዛይቲ ኣባ ሺሪ ሺሪ ዎጎሎ ላጊዛ ሚሻራ ባጼቲሺን ዬሱሲ ቤዪዴስ። ዎንታ ቦላ ኢስታኮ ዪዴስ፤ ዪዲኔ ኢስታ ኣቻራ ኣꬊ ባናꬆ ሃኒዴስ። 49 ጊዶ ኣቲን ኣꬊ ባና ሃኒሺን ኢዛ ቤኢዳ ማላ ሞይቲሌ ቤይዳ ሚሳቲን ዉሪካ ዋሲዳ። 50 ዉሪካ ኢዛ ቤኢዲ ዳጋሚዳ፤ ኢዚካ ሄራካ ኢስታ ዮቺዲ፥ «ኣይኮይ ባ፤ ታናኮ ዳጋሞፍቴ!» ጊዴስ። 51 ኢዚካ ዎጎሎን ኢስታኮ ጌሊን ጫርኮይ ጮኡ ጊዴስ፥ ኢስቲካ ዳሮ ማላሌቲዳ። 52 ካሴ ኢዚ ኡኬꬃን ኦꬂዳ ማላታ ቢርሼꬅ ኢስቲ ኤሮንታ ጊሻስ ኢስታ ዎዚናይ ዶጪዴስ።

53 ኣባ ፒኒዲ ጌንሴሬጼ ጌቴቲዛሶ ጋኪዳ፤ ዎጎላፔ ዎꬊዲ ዎጎሎዛ ሄን ቃቺዲ ኣጊ ቢዳ። 54 ኢስቲ ዎጎሎፔ ዎꬊዳ ማላ ኣሳይ ዬሱሳ ኤሪዴስ። 55 ዉሪካ ባ ዲዛሶ ዲዛሶ ዎጼሬቲዲ ሃርጋንቻታ ሃላን ቶኪ ቶኪ ኤኪዲ ዬሱሲ ዲዛሶ ኤሂዳ። 56 ኢዚ ጋኪዳ ጉታን ዎይኮ ካታማ ጊዶን ዎይኮ ዴሬ ጊዶን ጊዲን ሃርጋንቻቲ ኢዚ ኣꬊሺን ኢዛ ዎሲዲኔ ኢዛ ማይኦ ቦቺዲ ፓጻና ማላ ሺሺ ሺሺ ዱቡሻይ ዲዛሶን ዎꬂዳ። ኢዚ ኣꬊ ቢሺን ኢዛ ማይኦ ቦቺዳይቲ ዉሪ ፓጺዳ።

7

ካሴ ኣይሁዳ ኣዋታ ዎጋ

(ማቶ 15፡1-9)

1 ሄሳፌ ጉዬ ፋርሳዌቲኔ ዬሩሳላሜፔ ዪዳ ኢሲ ኢሲ ጻፌቲ ዬሱሳ ላንቄን ዩዪ ኣꬊዳ። 2 ዬሱሳ ካሊዛይታፔ ባጋይቲ ሜጬቶንታ ቂታ ኩሼራ ካꬅ ሚሺን ቤኢዳ።

3 ፋርሳዌቲኔ ካሴ ጪማ ኣይሁዳ ኣሳቲ ካሴ ዴሬ ዎጋ ናጋናስ ኩሼ ሎኤꬂ ሜጬቶንታ ካꬅ ሚ ኤሬቴና። 4 ጊያ ቢ ሲሚኮካ ቦላ ሜጬቲ ጌዮንታ ዲሼ ካꬅ ሚ ኤሬቴና። ሄሳꬆካ ዋንጫካ፥ ኦቶካ፥ ኬሬካ፥ ኢቺዛ ሂꬄካ ሜቻ ማላ ሃራ ዎጋታካ ናጌቴስ።

5 ፋርሳዌቲኔ ጻፌቲ ዬሱሳ፥ «ኔና ካሊዛይቲ ካሴ ኣዋታ ዎጋ ማላ ዱስ ኣጊዲ ኣዛስ ኩሼ ሜጬቶንታ ካꬅ ሚዞ?» ጊዲ ኦይቺዳ።

6 ኢዚካ ኢስታስ፥

«ኢሳያሲ ቆꬌፔ ቆሞን

ሃኒዛ ኢንቴ ጊሻስ፥

‹ሃይሲ ዴሬይ

ባ ሜቴርሻን ጻላላ

ታና ቦንቼስ፤

ዎዚናይ ጊዲኮ

ታፔ ሃኪዴስ።

7 ታስ ሜላ ሃዳ ጎይኔስ፤

ኢስታ ቲሚርቴይካ

ኣሲ ዎꬂዳ ዎጋ ጻላ›

ጊዲ ዮቲዳይሲ ቱማ» ጊዴስ።

8 ጾሳ ዎጋ ኣጊዲ ኣሲ ዎꬂዳ ዎጋ ናጌቴስ። 9 ቃሴካ፥ «ኢንቴ ዎጋስ ጊዲ ጾሳ ዎጋ ኢንቴ ኣጋጊዛ ጪንጫቴꬃ ኦጌይ ኢንቴስ ዴስ። 10 ኣይስ ጊኮ ሙሴይ፥ ‹ኔ ኣዮኔ ኔ ኣዋ ቦንቻ፤ ባ ኣዮኔ ባ ኣዋ ጫዪዛዴይ ሙሌካ ሃይቆ› ጊዴስ። * 11 ጊዶ ኣቲን ኢንቴ ቃሴ፥ ‹ኢሲ ኣሲ ባ ኣዋ ዎይኮ ባ ኣዮ ኢንቴ ታፔ ዴማናስ ኮሺዛ ማዶ ታ ጾሳስ ኢማዲስ› ጊኮ፥ 12 ኢንቴ ቃሴ ሃይሳዴይ ባ ኣዋስካ ባ ኣዬይሲ ሃራ ኣይኮካ ኦꬃና ማላ ኮዬኬታ። 13 ሄሳ ጊሻስ ኢንቴ ዎጋ ናጋና ጊዲ ጾሳ ቃላ ላሜታ። ሄይታንታ ሚሳቲዛ ዳሮታ ኦꬄታ» ጊዴስ።

14 ቃሴካ ዬሱሲ ኣሳ ባኮ ጼይጊዲ፥ «ዉሪካ ታ ጊዛ ሲዪቴኔ ዎዚናን ዎꬂቴ። 15 ካሬፔ ኡሎ ጊዶ ጌሊዲ ኣስ ቱኒሲዛ ኢሲ ሚሺካ ዴና፤ ሃራፔካ ኣሴ ቱኒሲዛይ ኬꬃ ኣዋፔ ጌዴ ካሬ ኬዚዛ ሚሻ። 16 ሲዪዛ ሃይꬂ ዲዛይ ሲዮ!» ጊዴስ። *

17 ኢዚ ኣሳ ካሬን ኣጊዲ ኬꬄ ጌሊን ኢዛ ካሊዛይቲ ኢዚ ዮቲዳ ሌሚሶዛ ቢርሼꬅ ዬሱሳ ኦይቺዳ። 18 ኢዚካ ኢስታ፥ «ኢንቴስካ ዮኦይ ጌሌኔ? ካሬፔ ጌሊዲ ኣሴ ቱኒሲዛ ሚሺ ኣዚካ ዴና። 19 ካሬፔ ጌሊዛይ ጌዴ ዎዚናን ጊዶንታ ዱጌ ቃንꬃ ጊዶ ጌሌስ፤ ቃሴ ሄፔ ኢዛዴ ኣሳቴꬃፌ ጌዴ ካሬ ኬዜስ» ጊዴስ፤ ዬሱሲ ሄሳ ጊዳይ ኣሲ ሚዛ ካꬂ ዉሪካ ጌሽ ጊዲዳይሳ ቆንጪሳናሳ።

20 ካሌꬂዲካ፥ «ኣሳፔ ኬዚዛዚ ኣሴ ቱኒሴስ። 21 ኣሳ ዎዚና ጊዶፌ ኬዚዛይ ኢታ ቆፋታ፥ ላይማ ኣሞኔ ካይሶቴꬅ፥ ኣሴ ዎꬎ፥ ላይማቴꬅ፥ 22 ዪቄቴꬅ፥ ኢታቴꬅ፥ ባሌꬆ፥ ላይማ ካስ፥ ቃናቴቴꬅ፥ ኣሳ ሱንꬅ ሞሮ፥ ኦቶሬቴꬂኔ ኣዛላ። 23 ሃይቲ ኢታ ሃኖቲ ዉሪ ኣሳፔ ኬዜቴሲኔ ኣሴ ቱኒሴቴስ» ጊዴስ።

ኢሲ ማጫሳይ ኣማኖ

(ማቶ 15፡21-28)

24 ዬሱሲ ሄፔ ኬዚዲ ጺሮሴ ጌቴቲዛ ዴሬ ቢዴስ፤ ሄን ኢሳዴ ኬꬄ ጌሊዲ ኢዚ ሄን ዲዛይሳ ኣሲ ኤሮንታ ማላ ኮዪዴስ። ጊዶ ኣቲን ኢዚ ሄን ኢዛ ዱሳይ ቆቴታናስ ዳንዳዬቲቤና።

25 ሄራካ ኢሲ ቱና ኣያናይ ኦይኪዳ ጉꬃ ና ዲዛሪ ኣያ ዬሱሲ ሄን ዲዛይሳ ሲያዳ ኢዛኮ ያዳ ኢዛ ቶሆ ቦላ ኩንዳዱስ። 26 ማጫሳያ ጊሪኬ ቃላ ሃሳይዛ ማጫስ ሺን ኢዛ ዬሌቲዳሶይ ሲሮፊንቄ ጌቴቴስ። ኢዛካ ዬሱሲ ናይፔ ቱና ኣያና ኬሳና ማላ ዎሳዱስ። 27 ዬሱሲ ዛሪዲ ኢዚስ፥ «ናይታ ቁማ ኤኪ ካናስ ዬጋናስ ቤሶንታ ጊሻስ ኮይሮ ናይቲ ሚ ካሌቶ» ጊዴስ።

28 ኢዛካ ዛራዳ፥ «ኤ ጎዶ! ካናቲካ ማዳ ማታን ዴኢዲ ናይታ ኩሼፔ ጋዴን ዎꬊዳይሳ ሜቴስ» ጋዱስ።

29 ኢዚካ፥ «ሂስቲኮ ኔኒ ሄሳ ጊዳ ጊሻስ ባ! ዳይዳንꬃይ ኔ ናይፔ ኬዚዴስ» ጊዴስ። 30 ኢዛ ሲማዳ ሶ ቢሺን ናያ ዳይዳንꬃይ ዬዲን ፓጻዳ ሂጻን ኢቺዳሮ ዴማዱስ።

ዬሱሲ ፓꬂዳ ዶና ዱዴኔ ሃይꬃ ቱሌ ኣዴዛ

31 ሄሳፌ ዬሱሲ ጺሮሴ ቢታፌ ዴንዲዲ ሲዶና ጌቴቲዛሶራ ኣꬊ ታሙ ካታማ ጌቴቲዛሶራ ካንꬂዲ ጌዴ ጋሊላ ኣባኮ ጋኪዴስ። 32 ኣሳይ ኢሲ ሃይꬃ ቱሌኔ ዶና ዱዴ ኣስ ኢዛኮ ሄ ኤኪ ዪዲ ዬሱሲ ኢዛ ቦላ ባ ኩሼ ዎꬃና ማላ ዎሲዳ።

33 ዬሱሲካ ኢዛ ኣሳፔ ሻኪ ኤኪ ቢዲ ባ ኩሼ ቢራꬌታ ኣዴዛ ሃይꬃን ጌልꬂዴስ፤ ቃሴካ ጩች ጩቲዲ ኣዴዛ ኢንጻርስ ቦቺዴስ። 34 ፑዴ ሳሎ ጼሊዲኔ ቶኪ ሼምፒዲ፥ «ኤፍታ» ጊዴስ። ሄሲካ፥ «ፖጌታ» ጉሳ። 35 ሄራካ ኣዴዛ ሃይꬃቲ ፖጌቲዳ፤ ኢንጻርሳይካ ቢርሼቲን ጌሺ ሃሳይዴስ።

36 ዬሱሲ ሃይሳ ቤኢዳይቲ ኦናስካ ዮቶንታ ማላ ኣዛዚዴስ፤ ጊዶ ኣቲን ኣሳይ ኢዚ ኣዛዚዛዳይሳፌ ቦላራ ኬሂ ጉጂዲ ዮቲዴስ። 37 ዴሬዚካ ኬሂ ማላሌቲዲ፥ «ኢዚ ኦꬂዳይሲ ዉሪ ሎኦ፤ ቱሌቲ ሲያና ማላ፥ ዶና ዱዴቲ ሃሳያና ማላ ኦꬂዴስ» ጊዳ።

8

ዬሱሲ ኦይዱ ሺ ኣስ ሚዚዴስ

(ማቶ 15፡32-39)

1 ሄ ዎዴ ቃሴ ዳሮ ኣሲ ሺቂዴስ። ሺቂዳ ኣሳስ ሚዛ ካꬂ ባይንዳ ጊሻስ ዬሱሲ ባና ካሊዛይታ ጼይጊዲ፥ 2 «ሃይቲ ኣሳቲ ታናራ ሄꬑ ጋላስ ጋካናስ ጋምኢዳ ጊሻሲኔ ቃሴካ ኢስታስ ሚዛ ካꬂ ባይንዳ ጊሻስ ታና ሚቼቴስ። 3 ኢስታፌ ኢሲ ኢሲ ኣሳቲ ሃሆፔ ዪዳ ጊሻስ ሃይሳ ጋፋራ ታ ኢስታ ሶ ዬዲኮ ዳቡርዲ ኦጌ ቦላ ኩንዳና» ጊዴስ።

4 ኢዛ ካሊዛይቲካ ዛሪዲ፥ «ሃይሳ ባዞን ሃይሳ ማላ ዴሬ ሚዛና ቁማ ኣዋፔ ዴማኔ?» ጊዳ።

5 ኢዚካ ኢስታ፥ «ኢንቴኮን ኣፑን ኡኬꬂ ዲዜ?» ጊ ኦይቺዴስ። ኢስቲካ፥ «ላፑን ኡኬꬂ ዴስ» ጊዳ።

6 ኢዚካ ኣሳይ ጋዴን ኡታና ማላ ኣዛዚዴስ፤ ላፑን ኡኬꬃ ባ ኩሼን ኦይኪ ጋላቲዲኔ ሜንꬂዲ ኣሳስ ጊሼቻና ማላ ባና ካሊዛይታስ ኢሚን ኢስቲካ ዴሬዛስ ጊሺዳ። 7 ቃሴካ ሄን ዲዛ ቄሪ ጉꬃ ሞሌታ ጊሻስ ጾሳ ጋላቲዲ ጉꬃ ሞሌታ ኣሳስ ጊሼቻና ማላ ባና ካሊዛይታ ኣዛዚዴስ። 8 ዴሬይካ ሚዲ ካሊዴስ። ሄሳፌካ ኢዛ ካሊዛይቲ ማዳፌ ፓላሂዳ ካꬅ ላፑን ሌማቴ ኩሜꬅ ዴንꬂዳ። 9-10 ሄሳ ሚዳ ኣሳይ ኦይዱ ሺ ጊዳና። ሄ ኣሳ ሞይዚዲ ባና ካሊዛይታራ ዎጎሎን ጌሊዲ ጌዴ ዳልማኑታ ጌቴቲዛሶ ቢዴስ።

11 ፋርሳዌቲ ዪዲ ዬሱሳራ ፓላሜቴꬅ ኦይኪዳ፤ ኢዛ ፓጫናስ ኮዪዲ ባንታና ሳሎፔ ማላታ ቤሳና ማላ ኦይቺዳ። * 12 ኢዚካ ቶኪ ሼምፒዲ፥ «ሃይሲ ዬሌታዚ ኣዛስ ማላታ ኮይዜ? ታ ኢንቴስ ቱማ ጋይስ፤ ሃይሳ ዬሌታስ ኢሲ ማላታይካ ኢሜቴና» ጊዴስ። * 13 ኢስታ ሄን ኣጊዲኔ ዎጎሎን ጌሊዲ ሄ ፒንꬅ ፒኒዴስ።

ፋርሳዌታ ኢርሾኔ ሄርዶሳ ኢርሾ

(ማቶ 16፡5-12)

14 ኢዛ ካሊዛይቲ ካꬅ ኦይኮንታ ባሌቲዳ ጊሻስ ኢሲ ኡኬꬂ ኣቲን ዎጎሎ ጊዶን ሃራ ኣይ ካꬂካ ዴና። 15 ዬሱሲ ኢስታ፥ «ፋርሳዌታ ኢርሾፌኔ ሄርዶሳ ኢርሾፌ ናጌቲቴ» ጊዲ ኣዛዚዴስ። *

16 ኢስቲ ቃሴ ባ ጊዶን ኢሶይ ኢሳራ፥ «ኢዚ ኑና ሃይሳ ጊዛይ ኑስ ካꬂ ባይንዳ ጊሻሳ» ጊ ሃሳዬቲዳ።

17 ቃሴ ዬሱሲ ኢስታ ቆፋ ኤሪዲ፥ «ኑስ ካꬂ ባይንዳ ጊሻስ ጋሳ ጊዲ ኢንቴ ጊዶን ኣዛስ ሃሳዬቴቲ? ሃኢካ ዩሺ ቆፔኬቲ? ዎዚናንካ ዎꬄኬቲ? ዎይኮ ኢንቴ ዎዚናይ ሹቻቲዴ? 18 ኢንቴስ ኣይፌይ ዴስ ሺን ጼሌኬቲ? ሃይꬂ ዴስ ሺን ሲዬኬቲ? ኣኬኬኬቲ?* 19 ኢቻሹ ኡኬꬃ ኢቻሹ ሺ ኣሳስ ታ ሜንꬃ ኢሚን ኣፑን ሌማቴ ኩሜꬃ ካꬅ ዴንꬂዴቲ?» ጊዴስ።

ኢስቲካ ዛሪዲ፥ «ታማኔ ናምኡ» ጊዳ። 20 ኢዚካ፥ «ላፑን ኡኬꬃ ኦይዱ ሺ ኣሳስ ታ ሜንꬃ ኢሚን ኣፑን ሌማቴ ኩሜꬃ ካꬅ ዴንꬂዴቲ?» ጊ ኦይቺን ኢስቲካ፥ «ላፑን» ጊዳ።

21 ኢዚካ ኢስታስ፥ «ሂስቲን ሃኢ ጋካናስ ዩሺ ቆፒቤኬታካ!» ጊዴስ።

ዬሱሲ ቤቴሳይዳን ፓꬂዳ ቆቄ ኣዴዛ

22 ሄሳፌ ጌዴ ቤቴሳይዳ ጌቴቲዛሶ ቢዳ፤ ጉꬃ ኣሳቲካ ኣይፌ ቆቄ ኣስ ዬሱሳኮ ኤሂዲ ዬሱሲ ኢዛ ቦቻና ማላ ዎሲዳ። 23 ኢዚካ ሄ ቆቄዛ ኩሼ ኦይኪ ጎቺዲ ኣሲ ዲዛሶፔ ጌዴ ካሬ ኬሲዲ ኣዴዛ ኣይፌን ጩቲዲኔ ባ ኩሼ ኢዛ ቦላ ዎꬂዲ፥ «ሃኢ ኔስ ኣዚ ቤቲዜ?» ጊ ኦይቺዴስ።

24 ኢዚካ ꬎቁ ጊ ጼሊዲ፥ «ኣሳይ ሚꬅ ሚሳቲዲ ቃጼቲሼ ቤቴስ» ጊዴስ።

25 ቃሴካ ዬሱሲ ባ ኩሼታ ኢዛ ኣይፌታ ቦላ ዎꬂዴስ፤ ሄራካ ኢዛ ኣይፌቲ ጼሊዳ፤ ፖኦይካ ኢዛስ ሲሚን ዉርሲካ ጌሺ ጼሊዴስ። 26 ቃሴ፥ «ሃ ጉታታ ጊዶ ጌሎፓኔ ኦናስካ ዮቶፓ» ጊዲ ኢዛ ጌዴ ኢዛሶ ዬዲዴስ። *

ዬሱሲ ጾሳፌ ኪቴቲዳዴ ጊዲዳይሳስ ጴጽሮሳ ማርካቴꬅ

(ማቶ 16፡13-20፤ ሉቃ 9፡18-21)

27 ዬሱሲ ባና ካሊዛይታራ ቂሳሪያ ፒሊጲሲዮሴ ጌቴቲዛ ዴሬ ኣቻን ዲዛ ጉታታ ቢዴስ፤ ኢስቲ ኦጌ ቦላ ዲሺን ባና ካሊዛይታ፥ «ታና ኣሳይ ኦና ጊዜ?» ጊዲ ኦይቺዴስ።

28 ኢስቲካ ዛሪዲ ኔና፥ «ጻማቂዛ ዮሃኒሳ ጊዛይቲካ ዴቴስ፥ ባጋይቲ ቃሴ ኤላሳ ጌቴስ፤ ሃራቲ ቃሴ ናቤታፔ ኢሳዴ ጌቴስ» ጊዲ ዮቲዳ። *

29 ካሌꬂዲካ፥ «ኢንቴች ታና ኦና ጌቲ?» ጊዲ ኦይቺዴስ። ጴጽሮሲ፥ «ኔኒ ኪርስቶሳ» ጊዴስ።

30 ዬሱሲካ ባ ጊሻስ ኦናስካ ኢስቲ ዮቶንታ ማላ ሚንꬂ ዮቲዴስ።

ዬሱሲ ባ ሃይቃናይሳ ካሴቲዲ ዮቲዴስ

(ማቶ 16፡21-28፤ ሉቃ 9፡22-27)

31 ሄሳፌ ዬሱሲ ባና ካሊዛይታ፥ «ኣሳ ናይ ዳሮ ዋዬ ቤያናይሳኔ ዴሬ ጪማታን፥ ቄሴታ ሃላቃኒኔ ጻፌታን ካꬌታና፤ ኣሳ ኩሼን ሃይቃና፥ ሃይቆፔ ሄꬓንꬆ ጋላስ ዴንዳና ቤሴስ» ጊዲ ታማርሶ ኦይኪዴስ። 32 ኢዚካ ሄሳ ኢስታስ ቆንጪሲ ዮቲዴስ፥ ጴጽሮሲካ ኢዛ ዱማ ሻኪ ኤፊዲ፥ «ሄሳꬆ ጎፓ!» ጊዲ ሃንቂዴስ።

33 ዬሱሲ ቃሴ ባና ካሊዛይታ ዩሺ ጼሊሼ ጴጽሮሳ፥ «ሃይሶ ጻላኤ ኔ ታፔ ጌዴ ጉዬ ባ! ኔኒ ኣሳዛፔ ኣቲን ጾሳዝ ቆፓካ!» ጊዲ ሃንቂዴስ።

34 ሄሳፌ ጉዬ ኣሳ ባና ካሊዛይታራ ኢሲፌ ባኮ ጼይጊዲ፥ «ታና ካላናስ ዶሲዛዴይ ዲኮ ባና ካዶ፤ ባ ማስቃሌ ቶኪዲ ታና ካሎ። * 35 ባ ሼምፖ ኣሻና ዶሲዛዴይ ꬋይሳና ሺን ታ ጊሻሲኔ ታ ሚሺራቾ ቃላ ጊሻስ ባ ሼምፖ ꬋይሲዛዴይ ዉሪካ ኣሻና። * 36 ኣሲ ኣላሜ ኩሜꬅ ሃሪኮኔ ባ ሼምፖ ꬋይሲኮ ኢዛ ኣይ ጎኣኔ? 37 ዎይኮ ኣሲ ባ ሼምፖ ጊሻስ ላሜ ኤካናይ ኣዚ ዲዜ?

38 «ሃይሳ ላይማኔ ናጋራንቻ ዬሌታ ጊዶን ዲሼ ታናኒኔ ታ ቃላን ዬላቲዛ ኣሲ ዉሪ ታ ኣሳ ናይ ታ ኣዋ ቦንቾራኔ ጌሻ ኪታንቻታራ ዪዛ ዎዴ ኢዛን ዬላታና» ጊዴስ።

9

1 ካሌꬂዲካ ዬሱሲ «ታ ኢንቴስ ቱማ ጋይስ፤ ሃይሳን ኤቂዳ ኣሳፔ ጾሳ ካዎቴꬂ ዎልቃራ ዪሺን ቤያና ጋካናስ ሃይቆንታ ጋምኣና ኢሲ ኢሲ ኣሳቲ ዴቴስ» ጊዴስ።

ዬሱሳ ሜꬋ ላሜቴꬅ

2 ኡሱፑን ጋላሳፌ ጉዬ ዬሱሲ ጴጽሮሳ፥ ያቆቤኔ ዮሃኒሳ ባናራ ካሌꬂ ኤኪዲ ኢሲ ጊታ ዙማ ቦላ ኬዚዴስ። ኢስቲ ባርካ ዲሺን ኢስታ ሲንꬃን ኢዛ ሜꬋይ ላሜቲ ዎꬊዴስ።* 3 ኢዚ ማይኢዳ ማይኦይ ቢታ ቦላ ኦኒካ ማይኦ ሜጪዲ ሄሳ ማላ ቦꬃናስ ዳንዳዮንታ ቦꬅ ቦቲዴስ። 4 ሄ ዎዴ ኤላሲኔ ሙሴይ ዬሱሳራ ሃሳዬቲሼ ኢስታስ ቤቲዳ።

5 ጴጽሮሲ ዬሱሳ፥ «ኣስታማሬ! ኑኒ ሃን ሃይሳን ዲዛኮ ኑስ ሎኦ፤ ኔስ ኢሲ ዳሴ፥ ሙሴስ ኢሲ ዳሴ፥ ቃሴ ኤላሳስ ኢሲ ዳሴ፥ ሄꬑ ዳሴታ ኑ ኦꬂኮቺ?» ጊዴስ። 6 ዳሮ ባቢዳ ጊሻስ ጴጽሮሲ ባ ጊዛይሳ ኤሪዲ ጊቤና።

7 ሄራካ ሻራይ ኢስታ ካሚን ሻራ ጊዶራ፥ «ሃይሲ ታ ዶሲዛ ታ ናዛኮ! ኢዚ ጊዛ ሲዪቴ» ጊዛ ቃላ ጊሪሲ ዪዴስ። *

8 ሄራካ ኢስቲ ዩሺ ጼሊን ዬሱሳፔ ኣቲን ኦኒካ ሃራ ኣሲ ኢስታራ ዴና።

9 ኢስቲ ዙማ ቦላፌ ዱጌ ዎꬊሺን ኣሳ ናይ ሃይቆፔ ዴንዳና ጋካናስ ሃይሳ ኢስቲ ቤኢዳይሳ ኦናስካ ዮቶንታ ማላ ኣዛዚዴስ። 10 ኢስቲካ ባስ ዮቲዳ ቃላ ባ ዎዚናን ኦይኪዳ ሺን፥ «ሃይቆፔ ዴንዶ ጉሲ ኣይ ጉሴ?» ጊዲ ባ ጊዶን ሃሳዬቲዳ።

11 ቃሴ ኢስቲ ሙሴ ዎጋ ታማርሲዛይቲ፥ «ካሴቲዲ ኤላሲ ያና ኮሼስ ኣዛስ ጊዞ?» ጊዲ ኢዛ ኦይቺዳ። *

12 ዬሱሲ ኢስታስ፥ «ቱሙካ ኤላሲ ካሴቲ ዪዲ ዉርሲካ ጊጊሳና። ሂስቲንካ ኣሳ ናይ ዳሮ ዋዬ ኤካናሲኔ ካꬌታናስ ቤሴስ ጌቴቲ ጻፌቲዳይሲ ኢንቴስ ኣይ ሚሳቲዜ? 13 ጊዶ ኣቲን ታ ኢንቴስ ጊዛይ ኤላሲ ጊዲኮ ዪዴስ ሺን ኣሳይካ ኢዛ ጊሻስ ጻፌቲዳ ማላ ባና ኮሺዳ ማላ ኢዛ ቦላ ኦꬂዴስ» ጊዴስ።

ዬሱሲ ኢታ ኣያናፔ ፓꬂዳ ናዛ

(ማቶ 17፡14-20፤ ሉቃ 9፡37-43)

14 ጌዶን ኣቲዳ ዬሱሳ ካሊዛይታኮ ኢስቲ ሲሚ ዪሺን ዳሮ ኣሳይ ኢስታ ጊዶꬂን ሙሴ ዎጋ ታማርሲዛይቲ ኢስታራ ፓላሜቲዛይሳ ቤኢዳ። 15 ዴሬይ ኢዛ ዴሚዳ ማላ ማላሌቲዲ ሳሮካናስ ኢዛኮ ዎጺዴስ።

16 ኢዚካ ኢስታ፥ «ኢንቴ ኢስታራ ኣዛ ጊሻስ ፓላሜቴቲ?» ጊዲ ኦይቺዴስ።

17 ኣሳ ጊዶፌ ኢሳዴይ፥ «ኣስታማሬ! ቱና ኣያናይ ኢዛን ጌሊን ዶና ዱዲዳ ታ ና ዳይሳ ታ ኔኮ ኤካ ያዲስ። 18 ኣያናዚ ዴንዲዛ ዎዴ ቦላፌ ዬጌስ፤ ዶናራ ጎፖንቶ ኬሲ ኬሲ ዬጌስ፤ ኣቻካ ጋርጬስ፤ ኣሳቴꬃካ ዞዲሴስ፤ ቱና ኣያና ኬሴቶ ጋዳ ኔና ካሊዛይታ ታ ዮቲን ኢስቲካ ዳንዳይቤቴና» ጊዴስ።

19 ዬሱሲካ ኢስታስ ዛሪዲ፥ «ኢንቴኖ ኣማኖንታ ዬሌታቶ፥ ኣይዴ ጋካናስ ታ ኢንቴናራ ዳኔ? ቃሴ ኣይዴ ጋካናስ ታ ኢንቴና ዳንዳያኔ? ኣኔ ናዛ ሃ ኤሂቴ» ጊዴስ። 20 ኣሳይካ ናዛ ኢዛኮ ኤሂዴስ፥ ቱና ኣያናይ ዬሱሳ ቤኢዳ ማላ ናዛ ሄራካ ጋዴን ጌንዴሪሲዲ ኮኮሪሲዲኔ ዶናራ ጎፖንቶ ጮፑ ሂስቲዴስ።

21 ዬሱሲ ናዛ ኣዋ፥ «ሃይሲ ሃርጌይ ኢዛ ኣዪዴሳፔ ኦይኪዴ?» ጊዴስ። ናዛ ኣዋይካ፥ «ናቴꬃፌ ዶሚዲ» ጊዴስ። 22 «ኢዛ ዎꬋናስ ኮዪዲ ዳሮ ዎዴ ታማንካ ሃꬃንካ ዬጌስ። ኔስ ዳንዳዬቲኮ ኑስ ሚሼታኔ ኑና ማዳ» ጊዴስ።

23 ዬሱሲ ቃሴ፥ « ‹ኔስ ዳንዳዬቲኮ› ጋይ? ኣማኒዛዴስ ዉሪካ ዳንዳዬቴስ» ጊዴስ።

24 ናዛ ኣዋይ ሄራካ፥ «ታ ኣማናይስ ሺን ታ ኣማኖይ ላፋ፥ ታና ማዳርኪ!» ጊዲ ዋሲዴስ።

25 ኣሳይ ዎጫሚሼ ቡሬቲ ኤኪዲ ኢዛኮ ዪዛይሳ ዬሱሲ ቤኢዲ፥ «ሃይሶ ቱሌኔ ዱዴ ኣያናዞ! ሃይሳ ናዛፔ ኬዛ፥ ኔ ቃሴ ሲማዳ ጌሎንታ ማላ ታ ኔና ኣዛዛይስ» ጊዲ ቱና ኣያና ሴሪዴስ።

26 ቱና ኣያናዚካ ኬሂ ዋሲዴስ፤ ናዚካ ኬሂ ቃኬቲዳፔ ጉዬ ናዛፔ ኬዚዴስ። ዳሮቲ ሃይቂዴስ ጋና ጋካናስ ናዚ ኣሃ ሚሳቲዴስ። 27 ጊዶ ኣቲን ዬሱሲ ናዛ ኩሼ ኦይኪ ዴንꬂዴስ፤ ናዚካ ዴንዲ ኤቂዴስ።

28 ዬሱሲ ሶ ጌሊዳፔ ጉዬ ኢዛ ካሊዛይቲ፥ «ኑ ኢዛፔ ቱና ኣያና ኬሳናስ ኣዛስ ዳንዳይቤኮኒ?» ጊዲ ኢዛ ኦይቺዳ።

29 ኢዚካ ኢስታስ፥ «ሃይሳ ማላይ ኬዛና ዳንዳይዛይ ዎሳኒኔ ጾማን ጻላ» ጊዴስ።

ዬሱሲ ባ ሃይቆ ጊሻሲኔ ባ ዴንዶ ጊሻስ ቃሴካ ዮቲዴስ

(ማቶ 17፡22-23፤ ሉቃ 9፡43-45)

30 ሄፔ ዴንዲዲ ጋሊላ ባጋራ ኣꬊ ቢዳ፤ ዬሱሲ ባ ዲዛሶ ኦኒካ ኤራና ማላ ኮዪቤና። 31 ጋሶይካ ዬሱሲ ባና ካሊዛይታስ፥ «ኣሳ ናይ ኣሳ ኩሼን ኣꬊ ኢሜታና፤ ኢስቲካ ኢዛ ዎꬋና፥ ሄꬓንꬆ ጋላሳፌ ጉዬ ኢዚ ዴንዳና» ጊዲ ኢስታ ታማርሲዛ ጊሻሳ። 32 ጊዶ ኣቲን ኢዚ ጊዛይሲ ኢስታስ ጌሊቤና፤ ኢዛ ኦይቻናስካ ባቢዳ።

ኡባፌ ኣꬊዛይ ኦኔ?

(ማቶ 18፡1-5፤ ሉቃ 9፡46-48)

33 ሄሳፌ ጉዬ ቂፊርናሆሜ ቢዳ፤ ኢዚ ኬꬄ ጌሊዲ፥ «ኢንቴ ዪሼ ኦጌ ቦላ ኣዛ ጊሻስ ፓላሜቲዴቲ?» ጊ ኦይቺዴስ።

34 ኢስቲ ቃሴ ኦጌ ቦላ፥ «ኑ ጊዶን ኑፔ ኡባፌ ኣꬊዛይ ኦኔ?» ጊዲ ፓላሜቲዳ ጊሻስ ዉሪካ ጮኡ ጊዳ። *

35 ኢዚ ኡቲዳፔ ጉዬ ታማኔ ናምኣታ ጼይጊዲ፥ «ኮይሮ ጊዳና ኮይዛዴይ ኡባፌ ዉርሴꬂኔ ኡባታስ ኣሽካራ ጊዶ» ጊዴስ። *

36 ቂ ጉꬃ ና ኤሂዲ ኢስታ ጊዶን ኤሲዴስ። ኢዲሚዲ፥ 37 «ሃይታ ጉꬃ ናይታፔ ኢሳዴ ታ ሱንꬃን ሞኪ ኤኪዛዴይ ታናካ ሞኪ ኤኬስ፤ ታና ሞኪ ኤኪዛዴይ ዉሪ ታና ጻላላ ጊዶንታ ታና ኪቲዳይሳካ ሞኪ ኤኬስ» ጊዴስ። *

ኑና ኢጾንታይ ዉሪ ኑ ባጋ

(ሉቃ 9፡49-50)

38 ዮሃኒሲካ፥ «ኣስታማሬ! ኢሳዴይ ኔ ሱንꬃን ዳይዳንꬅ ኬሲሺን ኑ ቤይዶስ። ኢዚ ኑና ካሎንታ ጊሻስ ኬሶንታ ማላ ዲጊዶስ» ጊዴስ።

39 ዬሱሲ ቃሴ፥ «ዲጎፍቴ፤ ኦኒካ ታ ሱንꬃን ማላታ ኦꬂዲ ኤሶቲዲ ታ ቦላ ኢታ ሃሳያናስ ዳንዳዬና። 40 ኑናራ ኤቄቶንታይ ዉሪ ኑናራ ዴስ። * 41 ታ ኢንቴስ ቱሙ ጋይስ፤ ኢንቴ ቲዬቲዳ ኪርስቶሳስ ጊዲዳ ጊሻስ ታ ሱንꬃን ኢሲ ዋንጫ ሃꬅ ኢንቴና ኡሺዳዴይ ዉሪ ባ ኦሶይስ ዋጋ ꬋዬና።*

ኣሳስ ꬉጴ ጊዳናፔ ናጌቴꬅ

(ማቶ 18፡6-9፤ ሉቃ 17፡1-2)

42 «ሃይታ ታና ኣማኒዛ ሃ ጉꬃታፔ ኢሳዴስ ꬉጴ ጊዲዛይ ዉሪ ዴጾ ዎጻ ሹቺ ኢዛ ቆꬌን ቃሼቲን ዱጌ ኣባ ጊዶ ኦሌቲዳኮ ኢዛስ ሎኦ ጊዳና። 43 ሄሳ ጊሻስ ኔ ኩሼይ ኔና ባሌꬂኮ ኔፔ ቃንጻ ዬጋ፤ ናምኡ ኩሼራ ዳዳ ጌዴ ጋናሜ ታማን ኔ ባናይሳፌ ኩሼ ዱጻ ጊዳዳ ጌዴ ዴኦን ጌሎይ ኔስ ሎኦ ጊዳና። * 44 ጋናሜን ጉጹኔይ ሃይቄና፥ ታማይኔ ቶኤና። * 45 ኔና ኔ ቶሆይ ባሌꬂኮ ኔፔ ቃንጻ ዲጋ፤ ናምኡ ቶሆራ ዳዳ ጌዴ ጋናሜ ታማን ዬጌታናፔ ኔ ዎቤ ጊዳዳ ጌዴ ዴኦሶ ጌሎይ ኔስ ሎኦ። 46 ጋናሜን ጉጹኔይ ሃይቄና፥ ታማይኔ ቶኤና። 47 ኔና ኔ ኣይፌይ ባሌꬂኮ ዎጫ ኬሳዳ ኔፔ ዲጋ፤ ናምኡ ኣይፌራ ዳዳ ጌዴ ጋናሜን ዬጌታናፔ ኢሲ ኣይፌራ ጾሳ ካዎቴꬅ ጌሎይ ኔስ ሎኦ። * 48 ጋናሜን ጉጹኔይ ሃይቄና ታማይኔ ቶኤና። *

49 «ቡሮ ኣሲ ዉሪ ታማን ፓጬታና።

50 «ማጺኔይ ሎኦ፤ ጊዶ ኣቲን ማጺኔይ ባ ማጺኔቴꬃ ዬዲኮ ኢንቴ ዎስቲ ኢዛ ማልኦ ኤራኔ? ኢንቴ ኣሳቴꬃን ማጺኔይ ዴኦ። ኢንቴ ኢንቴ ጊዶን ዶሴቲቴ» ጊዴስ። *

10

ማቾ ኣንጂ ዬዳናስ ቤሴና

(ማቶ 19፡1-12፤ ሉቃ 16፡18)

1 ዬሱሲ ሄፔ ዴንዲዲ ጌዴ ዩሁዳ ጌቴቲዛ ዴሬኔ ዮርዳኖሴ ሻፋፔ ፒንꬃን ዲዛ ዴሬ ቢዴስ። ዴሬይካ ቃሴ ኢዛ ዩዪ ኣꬊን ኢዚ ካሴ ባ ኦꬂዛ ማላ ኣሳ ታማርሲዴስ።

2 ኢሲ ኢሲ ፋርሳዌቲ ኢዛኮ ዪዲ፥ «ኣሲ ባ ማቾ ኣንጂ ዬዳናስ ቤሲዜ?» ጊዲ ኢዛ ፓጬ ኦይሾ ኦይቺዳ።

3 ኢዚካ ኢስታስ፥ «ሙሴይ ኢንቴና ኣይ ጊ ኣዛዚዴ?» ጊዲ ዛሪ ኦይቺዴስ።

4 ኢስቲካ ኢዛስ፥ «ሙሴይ ታ ኢዞ ኣንጃ ዬዳዲስ ጊዛ ዋራቃታ ጻፊ ኢሚዲ ኣንጆ ጊዴስ» ጊዳ። *

5 ዬሱሲካ ዛሪዲ ኢስታ፥ «ሙሴይ ሃይሳ ማላ ዎጋ ጻፊዳይሲ ኢንቴ ዎዚናይ ሚኒዳ ጊሻሳ። 6 ጊዶ ኣቲን ኮይሮ ጾሲ ሜꬊሼ ማጫኔ ኣዴ ኦꬂ ሜꬊዴስ።* 7 ሄሳ ጊሻስ ኣሲ ባ ኣዋኔ ባ ኣዮ ኣጊዲ ባ ማቺራ ዋጼቴስ። 8 ናምኣይ ኢሲ ኣሾ ጊዴቴስ፤ ሄሳ ጊሻስ ኢስቲ ናምኣይ ኢሲኖፔ ኣቲን ናምኡ ዴቴና። 9 ሄሳ ጊሻስ ጾሲ ጋꬂ ዋጺዳይታ ኣሲ ሻኮፎ» ጊዴስ።

10 ቃሴካ ኢስቲ ሶ ጌሊን ኢዛ ካሊዛይቲ ሄ ዮኦዛ ጊሻስ ዛሪ ኢዛ ኦይቺዳ። 11 ኢዚ ኢስታስ፥ «ኦኒካ ባ ማቾ ኣንጂ ዬዲዲ ሃራ ማጫስ ኤኪኮ ሄ ማጫሳይ ቦላ ላይማ ኦꬄስ። 12 ማጫሳያካ ባ ኣዚና ኣጋዳ ሃራ ኣዴ ጌሊኮ ኢዛካ ላይማታዉስ» ጊዴስ። *

ዬሱሲ ጉꬃ ናይታ ኣንጂዴስ

(ማቶ 19፡13-15፤ ሉቃ 18፡15-17)

13 ዬሱሲ ባ ኩሼ ዎꬃና ማላ ኣሳይ ናይታ ኢዛኮ ኤሂዴስ። ኢዛ ካሊዛይቲ ቃሴ ኤሂዳ ኣሳ ቦላ ሃንቄቲዳ። 14 ዬሱሲ ሄሳ ቤዪ ሃንቄቲዲ፥ «ናይቲ ታኮ ዬቶ፤ ዲጎፍቴ፤ ጾሳ ካዎቴꬂ ሃይታንታ ማላሳ። 15 ታ ኢንቴስ ቱሙ ጋይስ፤ ጾሳ ካዎቴꬅ ሃይሳ ጉꬃ ናይታ ማላ ኤኮንታዴይ ኢዚን ሙሌካ ጌሌና» ጊዴስ። * 16 ናይታ ኢዲሚዲ ኢስታ ቦላ ባ ኩሼ ዎꬂዲ ኣንጂዴስ።

ኢሲ ዱሬ ኣዴ

(ማቶ 19፡16-30፤ ሉቃ 18፡18-30)

17 ሄፔ ቡሮ ኦጌ ኬዚሺን ኢሳዴይ ዎጺሼ ኢዛኮ ጋኪዲኔ ኢዛ ሲንꬃን ጉልባቲዲ፥ «ኪያ ኣስታማሬንቶ! ታኒ ሜርና ዴኦ ዴማና ማላ ኣይ ኦꬃና ታስ ቤሲዜ?» ጊ ኦይቺዴስ።

18 ዬሱሲካ፥ «ኣዛስ ታና ኪያ ጋይ? ኢሲ ጾሳፌ ኣቲን ኪያይ ባ» ጊዴስ። 19 «ኔኒ ኣዛዞታ ኤራይ? ‹ዎꬎፓ፤ ላይማቶፓ፤ ካይሶቶፓ፤ ዎርዶ ማርካቶፋ፤ ኣስ ባሌꬆፋ፤ ኔ ኣዋኔ ኔ ኣዮ ቦንቻ› ጊዛይታ» ጊዴስ። *

20 ኣዴዚካ ዛሪዲ፥ «ኣስታማሬ! ታ ሃይታ ዉርሳ ናቴꬃፌ ኦይካዳ ናጋዲስ» ጊዴስ።

21 ዬሱሲ ኢዛ ጼሊዲኔ ዶሲዲ፥ «ሂስቲኮ ሃኢ ኔስ ኢሲ ሚሺ ፓጬስ። ባዳኔ ኔስ ዲዛ ዉርሳ ባይዛ፤ ሚሻ ማንቆታስ ኢማ፤ ኔኒ ሳሎን ሺቂዳ ሚሽ ዴማንዳሳ፤ ሂስታዳኔ ሃ ያዳ ታና ካላ» ጊዴስ። 22 ኣዴዚካ ሄሳ ሲዪዲ ዳሮ ዪሎቲዴስ፤ ኢዛስ ዳሮ ኣቆታይ ዲዛ ጊሻስ ሙዞቲሼ ቢዴስ።

23 ዬሱሲ ዩሺ ኣꬂ ጼሊዲ ባና ካሊዛይታ፥ «ዱሬታስ ጾሳ ካዎቴꬅ ጌሎይ ኣይ ማላ ዴጾ!» ጊዴስ።

24 ኢዛ ካሊዛይቲካ ኢዛ ሃሳያን ማላሌቲዳ፤ ዬሱሲ ቃሴ ዛሪዲ፥ «ናይቶ! ጾሳ ካዎቴꬅ ጌሎይ ኣይ ማላ ዴጾ ሚሼ! 25 ዱሬይ ጾሳ ካዎቴꬅ ጌላናይሳፌ ጋሜላይ ናርፔ ሉኮራ ኣꬋናይሲ ካዉያና!» ጊዴስ።

26 ኢዛ ካሊዛይቲካ ዳርሲ ማላሌቲዲ ባ ጊዶን ኢሶይ ኢሳ፥ «ሂስቲን ኦኒ ኣታና ዳንዳይዜ?» ጊዳ።

27 ዬሱሲ ኢስታ ጼሊዲ፥ «ሃይሲ ኣሳስ ዳንዳዬቴና፤ ጾሳ ማታን ጊዲኮ ሄሳ ማላ ጊዴና። ጾሳስ ዉሪካ ዳንዳዬቴስ» ጊዴስ።

28 ጴጽሮሲ ቃሴ፥ «ሄኮ፤ ኑኒ ዉርሲካ ኣጊዲ ኔና ካሊዶስ» ጊዴስ።

29 ዬሱሲካ ዛሪዲ፥ «ታ ኢንቴስ ቱሙ ጋይስ፤ ታ ጊሻሲኔ ሚሺራቾ ቃላ ጊሻስ ጊዲ ባ ኬꬄ፥ ዎይኮ ባ ኢሻታ፥ ዎይኮ ባ ሚቼታ፥ ዎይኮ ባ ኣዮ፥ ዎይኮ ባ ኣዋ፥ ባ ናይታ፥ ዎይኮ ባ ጋዴ ኣጊዳ ኣሲ ዉሪ፥ 30 ሃይሳ ሃ ዎዴዛን ሃኢ ጎዴቴꬃራ ኬꬃታ፥ ኢሻታ፥ ሚቼታ፥ ኣዬታ፥ ናይታኔ ጋዴካ ጼቱ ኩሼ ኣꬂ ኤኮንታይኔ ቡሮ ያና ኣላሜዛንካ ሜርና ዴኦ ላቶንታዴይ ዴና። 31 ጊዶ ኣቲን ሲንꬃቲዳ ዳሮቲ ጉዬታና፤ ጉዬቲዳይቲ ሲንꬃታና» ጊዴስ። *

ዬሱሲ ባ ሃይቂ ዴንዳናይሳ ሄꬓንꬆ ዮቲዴስ

32 ኢስቲ ዬሩሳላሜ ኤፊዛ ኦጌ ቦላ ዲሺን ዬሱሲ ኢስታፌ ሲንꬄ ሲንꬄ ቤስ። ኢዛ ካሊዛይቲ ኢዛ ቡሳን ማላሌቲዳ። ሃንኮ ኢዛ ጋሶን ዲዛ ኣሳይ ቃሴ ኢዛስ ባቢዴስ፤ ቃሴካ ታማኔ ናምኣታ ዴሬዛፔ ዱማ ሻኪዲ ባ ቦላ ኣዚ ጋካናኮን ኢስታስ ሂዝጊ ዮቲዴስ፤ 33 «ኑኒ ዬሩሳላሜ ኬዛና፤ ኣሳ ናይ ቄሴታ ሃላቃታሲኔ ሙሴ ዎጋ ታማርሲዛይታስ ኣꬊ ኢሜታና፤ ኢስቲካ ኢዛ ቦላ ሃይቆ ፒርዳ ፒርዳናኔ ዴሬ ኣሳስ ኣꬂ ኢማና። 34 ኢዛ ቦላ ቂꬊ ካኣና፤ ኢዛ ቦላ ጩታና፤ ኢዛካ ጋራፋናኔ ዎꬋናሺን ኢዚ ሄꬑ ጋላሳፌ ጉዬ ሃይቆፔ ዴንዳና።»

ያቆቤይኔ ዮሃኒሲ ዎሲዳ ዎሳ

(ማቶ 20፡20-28)

35 ቃሴ ዛብዶሳ ናይቲ ያቆቤይኔ ዮሃኒሲ ኢዛኮ ሺቂዲ፥ «ኣስታማሬ! ኑኒ ኔና ዎሲዳይሳ ኔ ኑስ ዉርሳ ኦꬃና ማላ ኑ ኮዮስ» ጊዳ።

36 ኢዚካ ኢስታስ፥ «ታ ኢንቴስ ኣይ ኦꬃና ማላ ኮዬቲ?» ጊዴስ። 37 ኢስቲካ፥ «ኔኒ ኔ ካዎቴꬃ ቦንቾን ዲዛ ዎዴ ኑፔ ኢሳዴይ ኔ ኡሻቻን፥ ኢሳዴይ ኔ ሃዲርሳን ኡታና ማላ ኑስ ኤሮ ጋርኪ?» ጊዳ።

38 ዬሱሲካ፥ «ኢንቴ ኦይቺዛይሳ ኤሬኬታ፤ ታኒ ኡያና ኡሻ ኡያናሲኔ ታኒ ጻማቄቲዛ ጺንቃታ ኢንቴ ጻማቄታናስ ዳንዳያንዴቲ?» ጊዴስ። * 39 ኢስቲካ ዛሪዲ፥ «ኤ፥ ዳንዳዮስ» ጊዳ። ዬሱሲካ፥ «ታ ኡዪዛ ኡሻ ኢንቴ ኡያናኔ ታ ጻማቄቲዛ ጺንቃታ ኢንቴ ጻማቄታና። 40 ጊዶ ኣቲን ታ ኡሻቻራ ዎይኮ ታ ሃዲርሳራ ኡቴꬂ ጾሲ ኢስታስ ጊግሲዳይታስ ኣቲን ታ ኢማና ሚሽ ጊዴና» ጊዴስ።

41 ታማቲ ሄሳ ሲዪዲ ያቆቤኔ ዮሃኒሳ ቦላ ሃንቄቲዳ። 42 ዬሱሲካ ኢስታ ኢሲ ቦላ ሺሺዲ፥ «ዴሬ ሃላቃ ጌቴቲዛይቲ ዴሬ ሃሪዛይሳ ማላ ኢስታ ሹሜቲ ኢስታ ቦላ ባ ጎዳቴꬅ ቤሲዛይሳ ኢንቴ ኤሬታ። 43 ጊዶ ኣቲን ኢንቴ ጊዶን ጊታ ጊዳና ኮይዛ ኡባይ ኣሽካራ ጊዶ። * 44 ሲንꬄ ኣꬋና ኮይዛይ ዉሪካ ኡባስ ኣይሌ ጊዶ። 45 ኣሳ ናይ ጊዲኮ ኣሳስ ኦꬃናሲኔ ባ ሼምፖ ዳሮታ ጊሻስ ኣꬂ ኢማናስ ዪዴስ ኣቲን ኣሴ ኦሲሳናስ ዪቤና» ጊዴስ።

ባርጼሞሳ ኣይፌ ፓጼቴꬅ

(ማቶ 20፡29-34፤ ሉቃ 18፡35-43)

46 ሄፔ ጌዴ ኢያርኮ ቢዳ፤ ዬሱሲኔ ኢዛ ካሊዛይቲ ሃራ ዳሮ ኣሳታራ ኢያርኮፌ ኬዚሺን ጺሞሳ ና ባርጼሞሳ ጌቴቲዛ ኣይፌ ቆቄይ ኦጌ ቦላ ኡቲዲ ዎሴስ። 47 ኢዚካ ዪዛይ ናዚሬቴ ዬሱሳ ጊዲዳይሳ ሲዪዲ፥ «ዳዊቴ ና ዬሱሳ ታና ማራ» ጊዲ ኬሂ ዋሲዴስ።

48 ዳሮቲ ኢዚ ጮኡ ጋና ማላ ሃንቂዳ፤ ጊዶ ኣቲን ኢዚ፥ «ዳዊቴ ናዉ! ታና ማራ» ጊዲ ኬሂ ዋሲዴስ።

49 ዬሱሲካ ኤቂዲ፥ «ኢዛ ሃ ጼይጊቴ» ጊዴስ። ኢስቲካ ቆቄዛ፥ «ኣይኮይ ባ ዴንዳ ኔና ጼይጌስ» ጊዳ። 50 ኢዚካ ባ ማይኦ ቃሪ ዬጊዲ ፑሱኩ ጊ ዴንዲ ኤቂዲ ዬሱሳኮ ዪዴስ።

51 ዬሱሲካ፥ «ታ ኔስ ኣይ ኦꬃና ማላ ኮያይ?» ጊዴስ። ቆቄዚካ፥ «ኣስታማሬንቶ! ታ ጼላና ኮያይስ» ጊዴስ።

52 ዬሱሲካ ዛሪዲ፥ «ባ ኔና ኔ ኣማኖይ ፓꬂዴስ» ጊዴስ። ሄራካ ኢዛ ኣይፌይ ጼሊዴስ። ኢዚካ ዬሱሳ ካሊ ቢዴስ።

11

ጊታ ቦንቾራ ዬሱሲ ዬሩሳላሜ ቡስ

(ማቶ 21፡1-11፤ ሉቃ 19፡28-40፤ ዮሃ 12፡12-19)

1 ኢስቲ ጌዴ ዬሩሳላሜን ዳብራዛይቴ ጌቴቲዛ ዙማ ኣቻን ዲዛ ቤቴፋጌኔ ቢታኒያ ጌቴቲዛሶ ማቲዳ ዎዴ ዬሱሲ ባና ካሊዛይታፔ ናምኣታ፥ 2 «ጌዴ ኢንቴ ሲንꬃን ዲዛ ጉታዮ ቢቴ። ኢንቴ ሄ ጌሊዳ ማላ ሄን ኣሲ ቶጊ ኤሮንታ ቃሾን ዲዛ ሃሬ ጉቴ ኢንቴ ዴማና፤ ቢርሺዲ ኢዛ ሃ ኤኪ ዪቴ። 3 ኦኒካ ኢንቴና፥ ‹ሃይሳ ኣይስ ኦꬄቲ?› ጊኮ ጎዳስ ኮሼስ ጊዲ ዮቲቴ፤ ኢዚካ ኢንቴስ ኤሶን ዛሪ ዬዳና» ጊ ኪቲዴስ።

4 ኢስቲካ ቢዲ ኢሲ ኬꬃ ካሬን ኦጌ ቦላ ቃሼቲ ዲዛ ሃሬ ጉቴ ዴሚዲ ቢርሺዳ። 5 ሄን ኤቂዳ ኢሲ ኢሲ ኣሳቲ፥ «ሃሬ ጉቴዛ ኣዛስ ቢርሼቲ?» ጊ ኦይቺዳ።

6 ዬሱሳ ካሊዛይቲ ዬሱሲ ኢስታስ ጊዳ ማላ ኣሳታስ ዮቲን ኤሮ ኤኪ ቢቴ ጊዳ። 7 ጉቴዛካ ዬሱሳኮ ኤሂዲ ባ ማይኦ ኢዛ ዞኮ ቦላ ዬጊን ዬሱሲ ኢዛ ቶጊዴስ። 8 ዳሮ ኣሳይ ባ ማይኦ ኬሲ ኬሲ ኦጌ ቦላ ሚጪዴስ። ባጋ ኣሳይ ጪሊላ ሚꬃ ሃይꬅ ቃንጺ ቃንጺዲ ኦጌ ቦላ ላሊዴስ። 9 ዬሱሳፔ ሲንꬃራኔ ጉዬራ ዲዛ ኣሳይ ቃላ ꬎቁ ሂስቲዲ፥

«ሆሳኢና፤ ጎዳ ሱንꬃን

ዪዛዴይ ኣንጄቲዳዴ።

10 ሃና ዪዛራ ኑ ኣዋ

ዳዊቴ ካዎቴꬃያ

ኣንጄቲዳሮ፤

ሆሳኢና! ቦላ ሳሎን

ጾሲ ቦንቼቶ»

ጊሼ ዋሲዴስ።

11 ዬሱሲ ዬሩሳላሜ ጋኪዲ ሄሳፌካ ጾሳ ኬꬄ ጌሊዴስ። ሄ ሄራን ዲዛይሳ ኡባ ጼሊዲ ጋዴይ ቃሚዳ ጊሻስ ታማኔ ናምኣታራ ጌዴ ቢታኒያ ኬዚዴስ።

ዬሱሲ ቃንጊዳ ባላሴ ሚꬃዮ

(ማቶ 21፡18-19)

12 ዎንቴꬃ ጋላስ ኢስቲ ቢታኒያፔ ኬዚ ቢሺን ዬሱሲ ጋፊዴስ። 13 ኢዚ ኢሲ ሃይꬂ ጪሊሊዳ ባላሴ ጌቴቲዛ ሚꬂ ሃሆን ቤኢዲ ኣይፌይ ዳናኮን ጊዲ ኢዚኮ ዪዴስ። ጊዶ ኣቲን ባላሴ ሚꬂ ኣይፎንታ ዎዴ ጊዲዳ ጊሻስ ሃይꬃፌ ኣቲን ኢሲ ኣይፌካ ኢዚፔ ዴሚቤና። 14 ሄሳ ጊሻስ ሚꬃዮ፥ «ሃኒፌ ጉዬ ሜርናስ ኦኒካ ኔፔ ኣይፌ ሞፖ!» ጊዴስ። ኢዛ ካሊዛይቲካ ኢዚ ጊዛይሳ ሲዪዳ።

15 ጌዴ ዬሩሳላሜ ቢዳ፤ ሄፔካ ጾሳ ኬꬄ ጌሊዲ ሄን ባይዚዛይታኔ ሻሚዛይታ ኬሲ ጎዶ ኦይኪዴስ። ሚሼ ላሚዛይታ ጻራጴዛኔ ሃራጴ ባይዚዛይታ ኦይዴ ጉፋንꬂ ጉፋንꬂ ዬጊዴስ። 16 ኦኒካ ኣይ ሚሽ ቶኪዲ ጾሳ ኬꬃ ጊቤ ጊዶራ ኣꬎንታ ማላ ዲጊዴስ። 17 ኢስታካ ታማርሲሼ፥ «ታ ኬꬂ ዴሬ ኡባስ ዎሳ ኬꬄ ጊዳና ጌቴቲ ጻፌቲቤኔ? ጊዶ ኣቲን ኢንቴ ካይሶታ ጎንጎሎ ኬሲዴታ» ጊዴስ። *

18 ቄሴታ ሃላቃቲኔ ሙሴ ዎጋ ታማርሲዛይቲ ሄሳ ሲዪዲ ኢዛ ዎስቲ ꬋይሳናኮን ኦጌ ኮሽ ኦይኪዳ። ጊዶ ኣቲን ዴሬይካ ኢዛ ቲሚርቴዛን ማላሌቲዳ ጊሻስ ኢዛስ ባቢዳ።

19 ኢስቲካ ጋዴይ ቃሚን ካታማይፔ ኬዚ ቢዳ።

20 ዎንቴꬃ ጋላስ ማላዶ ኢስቲ ኦጌራ ኣꬊ ቢሺን ባላሴ ሚꬃያ ጻጶፔ ሜሊዳሮ ቤኢዳ። 21 ዮኦዚ ኢዛ ዎዚናን ኣኬኬቲን ጴጽሮሲ ዬሱሳ፥ «ኣስታማሬ! ሄኮ፥ ሃና ኔ ቃንጊዳ ባላሴያ ሜላዱስ» ጊዴስ።

22 ኢዚካ ዛሪዲ፥ «ጾሳ ኣማኒቴ። 23 ታ ኢንቴስ ቱሙ ጋይስ፤ ‹ኦኒካ ሃይሳ ዙማዛ ኔ ꬎቃሌታዳ ኣባን ጌላ› ጊዛኮ ሄሳካ ዎዚናን ሲꬎንታ ኣማኒዳኮ ኢዛዴስ ሃናና። * 24 ሄሳ ጊሻስ ኢንቴ ዎሳን ኦይቺዳዝ ኡባ ኤኪዳ ማላ ኣማኒኮ ኢንቴስ ሃናና። 25 ሄሳꬆካ ኢንቴ ዎሳስ ኤቂዛ ዎዴ ኢንቴ ሳሎ ኣዋይ ኢንቴ ናጋራ ኣቶ ጋና ማላ ኢንቴካ ኢንቴና ቆሂዳይታ ናጋራ ኡባ ኣቶ ጊቴ። 26 ኢንቴ ኣቶ ጎንታ ኢጺኮ ኢንቴ ሳሎ ኣዋይካ ኢንቴ ናጋራ ኣቶ ጌና» ጊዴስ። **

27 ቃሴካ ዬሩሳላሜ ዪዳ፤ ዬሱሲ ጾሳ ኬꬃ ካሬ ጊዶን ያኔ ሃ ዩዬቲሺን ቄሴታ ሃላቃቲ፥ ሙሴ ዎጋ ታማርሲዛይቲኔ ዴሬ ጪማቲ ኢዛኮ ሺቂዲ፥ 28 «ሃይሳ ኔ ኦꬂዛይ ኣይ ጎዳቴꬃራ? ሃይታ ኔ ኦꬃና ማላ ሃይሳ ማላ ጎዳቴꬅ ኔስ ኦኒ ኢሚዴ?» ጊዳ።

29 ዬሱሲካ ኢስታስ ዛሪዲ፥ «ኣኔ ታኒካ ኢንቴና ኢሲ ኦይሾ ኦይቻይስ፤ ኢንቴካ ታስ ዛሪኮ ታኒካ ሃ ዮኦታ ኣይ ጎዳቴꬃራ ኦꬂዛኮ ኢንቴስ ዮታና። 30 ዮሃኒሳ ጺንቃታይ ጾሳፌዬ? ኣሳፔ? ኣኔ ታስ ዛሪቴ» ጊዴስ።

31 ኢስቲካ ባ ጊዶን ኢሶይ ኢሳራ፥ «ኑ ሳሎፔ ጊኮ ኢዚ ኑና፥ ‹ሂስቲን ኣዛስ ኢዛ ኣማኒቤኬቲ?› ጋና፤ 32 ‹ኑ ኣሳፔ› ጊኮ» ዮሃኒሲ ቱሙ ናቤ ጊዲዳይሳ ዴሬይ ዉሪ ኣማኒዛ ጊሻስ ሄሳꬆ ጋና ባቢዳ።

33 ሄሳ ጊሻስ፥ «ኑ ኤሮኮ» ጊዲ ዬሱሳስ ዛሪዳ። ዬሱሲካ፥ «ሂስቲኮ ታ ሃይታ ኣዛ ጎዳቴꬃራ ኦꬂዛኮ ታኒካ ኢንቴስ ዮቲኬ» ጊዴስ።

12

ዎይኔ ሚꬅ ቶኪዛ ጎሻ ኣሳታ ሌሚሶ

(ማቶ 21፡33-46፤ ሉቃ 20፡9-19)

1 ቃሴ ኢስታስ ሌሚሶራ ዮቲሼ፥ «ኢሳዴይ ባ ዎይኔ ሚꬅ ቶኪዴስ። ኬላ ዩሺ ኣꬂ ኬሊዴስ፤ ዎይኔ ሚꬃ ኣይፌ ጉምኣና ኦላ ቦኪዴስ። ናጌ ኬꬄካ ኬጺዴስ። ሄሳፌ ጎሻንቻታስ ኪራ ኢሚዲ ሃራ ዴሬ ቢዴስ። 2 ሚꬃይ ኣይፊዛ ዎዴ ዎይኔ ሚꬃ ኣይፌ ኤካዳ ያ ጊዲ ኣሽካራታፔ ኢሳዴ ጎሻንቻታኮ ዬዲዴስ። 3 ጎሻንቻቲ ኣሽካራዛ ኦይኪ ሾጪዲ ጮ ሜላ ኩሼ ዬዲዳ። 4 ናምኣንꬆካ ሃራ ኣሽካራ ዬዲዴስ። ጎሻንቻቲ ሃኢካ ኣሽካራ ኦይኪዲ ኢዛስ ሁኤታራ ቆኢዲኔ ካዉሺዲ ዛሪ ዬዲዳ። 5 ሃኢካ ዛሪዲ ሃራ ኣሽካራ ዬዲዴስ። ሄ ዬዶይሳካ ዎꬊዳ፤ ሃራ ዳሮታ ጊዶፌ ኢሲ ኢሲ ኣሳታ ቆጺዳ፤ ባጋይታ ዎꬊዳ።

6 «ሃኢካ ኪቴቶንታ ኣቲዳ ሃራይ ዴስ፤ ኢዚካ ኣዋይ ዶሲዛ ባ ናዛ። ‹ታ ናዛ ኢስቲ ቦሳና› ጊ ቆፒዲ ዉርሴꬃን ባ ናዛ ዬዲዴስ። 7 ጎሻንቻቲ ቃሴ ባ ጊዶን፥ ‹ሃይሲ ዋና ኢዛ ላታና ናዛ፤ ሃ ዪቴ ኑ ኢዛ ዎꬊኮ ቢታይ ኑስ ጊዳና› ጊዳ። 8 ሄሳ ጊሻስ ሄን ኦይኪ ዎꬊዲ ዎይኔ ሚꬃይ ዲዛሶፔ ሃራሶ ኬሲ ዬጊዳ።

9 «ሂስቲን ዎይኔ ሚꬃ ጎዳይ ኣይ ኦꬃና ኢንቴስ ሚሳቲዜ? ኢዚ ያና፤ ጎሻንቻታካ ዎꬋና፤ ዎይኔ ሚꬃ ሃራታስ ኢማና። 10-11 ጌሻ ማጻፋን፥

‹ሹቻ ኬꬄ ኬጺዛይቲ

ሃኔና ጊዲ

ዎራ ዬጊዳ ሹቻይ

ኬꬃ ጉላስ ቦላ ሁኤ ጊዲዴስ፤

ሄሳካ ጎዳይ ኦꬂዴስ።

ሄሲካ ኑ ኣይፌስ ማላሊሲዛዝ

ጌቴቲዲ ጻፌቲዳይሳ

ናባቢቤኬቲ?› » ጊዴስ። **

12 ኢዚ ኢስታስ ሌሚሶዛ ዮቲዳይ ኢስታ ጊሻስ ጊዲዳይሳ ኣይሁዳ ሃላቃቲ ኤሪዳ ጊሻስ ኢዛ ኦይካናስ ኮዪዳ፤ ጊዶ ኣቲን ኣሳስ ባቢዳ ጊሻስ ኣጊ ቢዳ።

ጊራ ጊሻስ ሺቂዳ ኦይሾ

(ማቶ 22፡15-22፤ ሉቃ 20፡20-26)

13 ዬሱሳ ዮኦን ቃጻና ማላ ፋርሳዌታፔኔ ሄርዶሳ ባጋታፔ ጉꬃ ኣሳታ ዶሪዲ ኢዛኮ ዬዲዳ። 14 ኢስቲካ ኢዛኮ ዪዲ፥ «ኣስታማሬ! ኔኒ ሞሮይ ባይንዳ ኣስ ጊዲዳይሳ ኑ ኤሮስ፤ ኔ ኦናስካ ባባዳ ዎርዶ ማዳካ፤ ጾሳ ኦጌ ጻላላ ቱሙ ታማርሳሳ። ኦሮሜ ካዎ ቄሳሬስ ጊራ ቃንጻናስ ቤሲዜዬ? ቤሴኔ? ኑ ቃንጺኖዬ? ቃንጾፊኖ?»

15 ዬሱሲ ኢስታ ኦይሻይ ቆꬌፔ ቆሞ ጊዲዳይሳ ኤሪዲ፥ «ኣዛስ ታና ቃጻና ኮዬቲ? ኣኔ ኢሲ ዲናሬ ሃሚቴ ታ ቤያይስ» ጊዴስ።

16 ኢስቲካ ሚሻ ኤሂን፥ «ሃይሲ ኢዛ ቦላ ዲዛ ሚስሌዚ ኦና ሚስሌ? ኢዛ ቦላ ጻፌቲዳይሲ ኦና ጊዜ?» ጊዴስ። ኢስቲካ፥ «ቄሳሬይሳ» ጊዳ። 17 ዬሱሲካ፥ «ቄሳሬይሳ ቄሳሬስ፥ ጾሳይሳ ጾሳስ ኢሚቴ» ጊዴስ። ኢስቲካ ኢዛ ዛሮን ማላሌቲዳ።

ሃይቆፔ ዴንꬃ ጊሻስ ሺቂዳ ኦይሾ

(ማቶ 22፡23-33፤ ሉቃ 20፡27-40)

18 ሄሳፌ ጉዬ ሃይቂዳይታስ ሃይቆፔ ዴንꬂ ባ ጊዛ ሳዱቃዌቲ ኢዛኮ ዪዲ ኢዛ ሂዝጊ ኦይቺዳ። * 19 «ኣስታማሬ! ኢሲ ኣሲ ማቾ ኤኪዲ ና ዬሎንታ ሃይቂኮ ሃይቂዳይሳ ኢሻይ ኢዛ ማቼዮ ኤኪዲ ኢዛስ ላታ ና ዬላና ማላ ካሴ ሙሴይ ኑስ ጻፊዴስ። * 20 ጊዶ ኣቲን ላፑን ኢሻንቲ ዴቴስ፤ ኢስታፌ ባይራይ ማቾ ኤኪዲ ና ዬሎንታ ሃይቂዴስ። 21 ካሎዚ ሄ ማጫሳዮ ኤኪዲ ሃኢካ ና ዬሎንታ ሃይቂዴስ፤ ሄꬓንꬆይካ ዬሎንታ ሃይቂዴስ። 22 ላፑናቲካ ሄ ማጫሳዮ ኤኪዲ ላታ ዬሊቤቴና፤ ዉርሴꬃን ማጫሳያካ ሃይቃዱስ። 23 ሂስቲን ላፑናቲካ ኢዞ ኤኪዳሺን ሃይቆፔ ዴንዶይ ዲዛ ጊዲኮ ሃ ማጫሳያ ኢስታፌ ኦና ማቾ ጊዳኔ?» ጊዳ።

24 ዬሱሲካ ኢስታስ፥ «ኢንቴ ባሌቲዛይ ጌሻ ማጻፋታኔ ጾሳ ዎልቃ ኤሮንታ ጊሻሳ። 25 ሃይቂዳይቲ ዴንዲዛ ዎዴ ሳሎ ኪታንቻታ ማላ ጊዳና ኣቲን ኤኬቴቴናኔ ጌሌቴና። 26 ሃይቂዳይታ ዴንꬃ ጊሻስ ጊዲኮ ሙሴ ማጻፋን ሄሲካ ቄሪ ዎራ ጊዶን ኤጺዛ ታማ ጊዶፌ ጾሲ፥ ‹ታኒ ኣብራሃሜ ጾሳ፤ ዪሳቃ ጾሳ፤ ያቆቤ ጾሳ› ጊዛይሳ ናባቢቤኬቲ?* 27 ጾሲ ፓጻታ ጾሳ ኣቲን ሃይቄꬃታ ጾስ ጊዴና፤ ሄሳ ጊሻስ ኢንቴ ዳሮ ባሌቲዴታ» ጊዴስ።

28 ኢስቲ ፓላማን ዲሺን ጻፌታፔ ኢሳዴይ ኢስታ ፓላማ ሲዪዲኔ ዬሱሲ ኦይሼቲዳይሳስ ሎኤꬂ ዛሪዳይሳ ኣኬኪዲ፥ «ኤሮ! ኣዛዞታ ኡባፌ ኣꬊዛይ ኣዋይሴ?» ጊዲ ኦይቺዴስ።

29 ዬሱሲ ኢዛስ፥ «ኡባፌ ኣꬊዛይ ሃይሳ፥ ‹ኢስራኤሌ ሲያ! ጎዳ ኑ ጾሲ ኢሲ ጎዳ፥ 30 ኔካ ጎዳ ኔ ጾሳ ኔ ኩሜꬃ ዎዚናፔ፥ ኔ ኩሜꬃ ሼምፖፌ፥ ኔ ኩሜꬃ ቆፋፔ፥ ኔ ኩሜꬃ ዎልቃፌ ዶሳ።› 31 ናምኣንꬆይካ፥ ‹ኔ ላጌ ኔ ሁኤ ማላ ዶሳ› ሃ ናምኣታፔ ኣꬊዛ ኣዛዞይ ባ።»* 32 ጻፌዚካ፥ «ኣስታማሬ! ሎኦ ጋዳሳ፥ ‹ጾሲ ኢሲኖ ጊዲዳይሳኔ ኢዛፔ ሃራይ ባይንዳይሳ› ኔ ዮቲዳይሲ ሊኬ። * 33 ኢዛ ኔ ኩሜꬃ ዎዚናፔ ኔ ኩሜꬃ ቆፋፔ ኔ ኩሜꬃ ዎልቃፌ ዶሶይ ቃሴካ ኔ ላጌ ኔ ሁኤ ማላ ዶሶይ ጹጌቲዛ ያርሾፌኔ ሃራ ያርሾ ኡባፌ ኣꬌስ» ጊዴስ። * 34 ዬሱሲካ ኣዴዚ ዩሺ ቆፒዲ ዛሪዳይሳ ቤኢዲ፥ «ኔኒ ጾሳ ካዎቴꬃፌ ሃሆን ዳካ» ጊዴስ። ሄሳፌ ጉዬ ኢዛ ኦይቻናስ ጻሊዳዴይ ቤቲቤና። *

35 ዬሱሲ ጾሳ ኬꬃ ጋꬃን ታማርሲሼ፥ «ሙሴ ዎጋ ታማርሲዛይቲ ኣዛስ፥ ‹ኪርስቶሳ ዳዊቴ ና› ጊዞ? 36 ዳዊቲ ጺሎ ኣያናን ሃሳይሼ፥ ‹ጎዳይ ታ ጎዳ፥ ኔ ሞርኬታ ታ ኔ ቶሆ ጋርስ ኣꬃና ጋካናስ ታ ኡሻቻን ኡታ› ጊዴስ። * 37 ሂስቲን ዳዊቲ ባ ዶናራ ኢዛ፥ ‹ጎዳ› ጊኮ ዋኒዲ ሲሚ ኢዛስ ና ጊዳኔ?» ጊዴስ። ዳሮ ዴሬይካ ኢዚ ጊዛይሳ ኡፋይሳራ ሲዪዴስ።

38 ኢዚ ታማርሲሼ፥ «ሙሴ ዎጋ ታማርሲዛይታፔ ናጌቲቴ፥ ጋዴራ ጎሼቲዛ ኣዱሳ ማይኦ ማይኢዲ ዩሼ ዩያና ዶሴቴስ፤ ኣዋንካ ኣꬊ ኣꬊ ኣሲ ኢስታስ ቦንቾ ሳሮታ ኢማና ማላ ኮዬቴስ። 39 ኣይሁዳታ ዎሳ ኬꬃን ꬎቃሶ፥ ጊቢራሶንካ ቦንቾሶ ኮዬቴስ። 40 ኢስቲ ኣዚናይ ባይንዳ ማጫሳ ኬꬅ ካሎሴቴስ፤ ቃሴካ ባና ቤሳናስ ኣዱሳ ዎሳ ዎሴቴስ። ሃይታንቲ ኢታ ፒርዳ ፒርዴታና» ጊዴስ።

ኣምኤይ ሙጹዋታ

(ሉቃ 21፡1-4)

41 ዬሱሲካ ኣሳይ ሙጹዋታ ዬጊዛሶን ኡቲዲ ዳሮ ኣሳቲ ኢሚዛይሳ ጾሳ ኬꬃ ሚሻ ሺሺዛ ሳጺኔን ዬጊዛይሳ ጼሊዴስ። ዳሮ ዱሬቲ ዳሮ ሚሽ ዬጊዳ። 42 ኢሲ ኣዚናይ ባይንዳ ኣምኤ ዲዛራ ኢሲ ሲኪናፌ ዳሮንታ ጻርቂማላ ቢራታፔ ኦሴቲዳ ናምኡ ሚሽ ዬጋዱስ። 43 ዬሱሲ ባና ካሊዛይታ ጼይጊዲ፥ «ታ ኢንቴስ ቱሙ ጋይስ፤ ሳጺኔዛን ዬጊዳ ኡባፌ ሃና ማንቆ ኣምኤያ ኣꬌꬅ ዬጋዱስ። 44 ሃይቲ ዉሪ ባስ ዲዛ ቲርፓ ሚሻፌ ዬጊዳሺን ሃና ቃሴ ባ ማንቆቴꬃፌ ባስ ዲዛይሳ ሲንꬃፌ ኢዞ ኮሺዛይሳራ ዉርሳ ኢማዱስ» ጊዴስ።

13

ዬሱሲ ካሴቲ ዮቲዳ ጾሳ ኬꬃ ላሌቴꬅ

(ማቶ 24፡1-2፤ ሉቃ 21፡5-6)

1 ኢዚ ጾሳ ኬꬃፌ ኬዚሺን ኢዛ ካሊዛይታፔ ኢሶይ፥ «ኣስታማሬ! ሃይሲ ኬꬃይኔ ኬꬃይ ኬጼቲዳ ሹቻይ ኣይ ማላ ሎኢዛኮ ሃይሳ ቤያይ?» ጊዴስ። 2 ዬሱሲካ ዛሪዲ፥ «ሃይታ ጊታ ኬꬃታ ጼላይ? ሹቻቲ ኢሶይ ኢሳ ቦላ ዲዛ ማላ ዴቴና፤ ዉሪካ ላሌታና» ጊዴስ።

ዎዴ ዉርሴꬃ ማላታታ

(ማቶ 24፡3-14፤ ሉቃ 21፡7-19)

3 ዬሱሲ ጾሳ ኬꬃ ጊናራ ዳብራዛይቴ ዙማ ቦላ ኡቲ ዲሺን ጴጽሮሲ፥ ያቆቤይ፥ ዮሃኒሲኔ ኢንዲራሲ ጻላ ኢዛኮ ሺቂዲ፥ 4 «ሃይሲ ኣይዴ ሃናናኮ ኑስ ዮታ። ሃይሲ ዉርሴꬃን ፖሌታናስ ማላታይ ኣዜ?» ጊ ኦይቺዳ።

5 ዬሱሲካ ኢስታስ፥ «ኦኒካ ኢንቴና ባሌꬆንታ ማላ ናጌቲቴ። 6 ቡሮ ዳሮቲ፥ ‹ታ ኪርስቶሳ› ጊሼ ታ ሱንꬃን ያና፤ ዳሮታካ ባሌꬃና። 7 ኢንቴ ኦላኔ ኦላ ዎሬ ሲዪዛ ዎዴ ዳጋሞፍቴ፤ ሄሲ ሃናናይሲ ኣቴና፤ ዉርሴꬂ ጊዲኮ ቡሮና። 8 ዴሬይ ዴሬ ቦላ፥ ካዎይ ካዎ ቦላ ዴንዳና፥ ዳሮሶን ቢታ ቃꬂኔ ኮሻይ ሃናና፤ ሄይቲ ዉሪ ሚጻስ ሌሶ ማላ።

9 «ኢንቴ ኢንቴስ ናጌቲቴ። ቡሮ ኢንቴና ዴሬ ዱላታን ኣꬂ ኢማና። ኢስቲ ኢንቴና ኣይሁዳታ ዎሳ ኬꬃን ጋራፋና። ኢንቴ ታ ማርካታ ጊዳና ማላ ታ ጊሻስ ዴሬ ዳናታ ሲንꬃኒኔ ካዎታ ሲንꬃን ኤቃና። 10 ኮይሮቲዲ ሚሺራቾ ቃላይ ዴሬ ኡባስ ሳባኬታና ቤሴስ። 11 ኢንቴ ኦይኬቲዲ ፒርዳስ ሺቂዛ ዎዴ ሂኖ ሄ ሳቴዪን ኢንቴስ ኢሜቲዛሮ ሃሳይቴ ኣቲን ቢዲ፥ ‹ኑ ኣይ ጊኖ?› ጊዲ ካሴቲ ሂርጎፍቴ፤ ሃሳያናይ ጺሎ ኣያናፔ ኣቲን ኢንቴና ጊዴኬታ። *

12 «ኢሻይ ኢሻ፥ ኣዋይ ባ ና ሃይቆስ ኣꬂ ኢማና፤ ናይቲ ባና ዬሊዳይታ ቦላ ማካላናኔ ዎꬋና። 13 ታ ጋሶን ኢንቴ ኣሳ ኡባን ኢጼቲዳይታ ጊዳና፤ ዉርሴꬅ ጋካናስ ሚኒ ኤቂዳዴይ ጊዲኮ ኣታና። *

ዬሩሳላሜ ቦላ ጋካና ጊታ ሜቶ

(ማቶ 24፡15-21፤ ሉቃ 21፡20-24)

14 «ኢንቴ ሃራሲዛ ቱናቴꬅ ኢዛስ ቤሶንታሶን ኤቂዳሼ ቤይኮ ናባቢዛዴይ ዎዚናን ዎꬆ፤ ዩሁዳን ዲዛይቲ ፑዴ ዙማ ቦላ ባቃቴቶ። * 15 ኬꬃ ካሬን ዲዛዴይ ሶ ጌሎፖ፤ ባ ሚሽ ኬሳና ጊዲ ኬꬄ ጌሎፖ። 16 ጎሻሶን ዲዛዴይ ባ ማይኦ ኤካናስ ጉዬ ሲሞፎ። * 17 ሄ ጋላሳታን ሻራ ማጫሳታሲኔ ና ꬋንꬂዛይታስ ኣዬ ኣና! 18 ሄሲካ ባልጎን ጊዶንታ ማላ ጾስ ዎሲቴ። 19 ጾሲ ኮይሮ ሜꬌቴꬅ ኡባ ሜꬎሶፌ ሃኢ ጋካናስ ዎይኮ ሃይሳፌ ጉዬ ኢዛ ሚሳቲዛይ ባይንዳ ጊታ ሜቶይ ሃናና። * 20 ጎዳይ ሄ ጋላሳታ ቃንꬆንታኮ ኦኒካ ኣቴና ሺን ባስ ዶሬቲዳይታ ጊሻስ ኢዚ ሄ ጋላሳታ ቃንꬂዴስ።

21 «ሄ ዎዴ ኦኒካ፥ ‹ሄኮ ኪርስቶሲ ሃይሳን ዴስ› ጊኮ ዎይኮ፥ ‹ሄኮ ሄን ዴስ› ጊኮ ኣማኖፒቴ። 22 ዎርዶ ኪርስቶሳቲኔ ዎርዶ ናቤቲ ቡሮ ዴንዲዲ ማላታታኔ ካሴ ሃኒ ኤሮንታ ፓላ ሚሽ ኦꬃና፤ ኢስታስ ዳንዳዬቲኮ ሃራይ ኣቶሺን ዶሬቲዳይታካ ባሌꬃና። 23 ሄሳ ጊሻስ ናጌቲቴ፤ ሄ ዎዴይ ጋኮንታ ዲሺን ሃራ ሃይሳ ዉርሳ ታ ኢንቴስ ዮታዲስ።

ኪርስቶሳስ ናምኣንꬆ ዩስ

(ማቶ 24፡29-31፤ ሉቃ 21፡25-28)

24 «ሄ ዎዴ ሄ ሜቶዛፔ ካሊዲ ኣርሼይ ꬉማና፤

ኣጊናይካ ፖኢሱኩ።

25 ጾሊንቴቲ ሳሎፔ ቆቆፌታና፥

ሳሎን ዲዛ ዎልቃማቲ ቃጻና። *

26 «ሄ ዎዴ ኣሳ ናይ ጊታ ዎልቃራኔ ቦንቾራ ሳሎ ሻራራ ዪሺን ኣሳይ ኢዛ ቤያና። * 27 ኢዚካ ኪታንቻታ ዬዲዲ ኦይዱ ባጋፌ ቢታ ጋጻፔ ጋጻ ጋካናስ ዲዛ ባስ ዶሬቲዳይታ ሺሻና።

ባላሴ ሚꬃይ ሌሚሶ

(ማቶ 24፡32-35፤ ሉቃ 21፡29-33)

28 «ሌሚሶዛ ባላሴ ሚꬃፌ ታማርቴ። ኡንቁሎይ ጪሊሊዛ ዎዴ ሃይꬅ ኬሲሺን ቦኔይ ማቲዳይሳ ኢንቴ ኤሬታ። * 29 ሄሳꬆካ ሃይቲ ታ ጊዳይቲ ፖሌቲሺን ኢንቴ ቤይኮ ዎዴይ ማቲ ዪዲ ፔንጌ ጋኪዳይሳ ኤሪቴ። 30 ታ ኢንቴስ ቱሙ ጋይስ፤ ሃ ዮኦቲ ፖሌታና ጋካናስ ሃይሲ ሃ ዬሌታይ ኣꬌና። 31 ሳሎይኔ ሳኣይ ኣꬋና ሺን ታ ቃላይ ጊዲኮ ኣꬌና።

ጎዳይ ያና ጋላሳዮኔ ሳቴዮ ኦኒካ ኤሬና

(ማቶ 24፡36-44)

32 «ቃሴ ሄ ጋላሳይ ጊሻስ ዎይኮ ሄ ሳቴይ ጊሻስ ታ ኣዋፔ ኣቲን ሳሎ ኪታንቻታ ጊዲንካ ናዛ ጊዲንካ ኦኒካ ኤሬና። 33 ሄሳ ጊሻስ ዎዴይ ኣይዴኮ ኢንቴ ኤሮንታ ጊሻስ ናጌቲቴ፥ ሚኒቴኔ ዎሲቴ። 34 ሄሲካ ባ ኬꬅ ኣሽካራታስ ኣጊዲ ኣሽካራታ ኢሳ ኢሳ ኦሶ ኦይꬂዲ ፔንጌ ናጊዛይሲ ቤጊዲ ናጋና ማላ ኣዛዚዲ ቢዳ ኣሳ ሚሳቴስ። *

35 «ሂስቲኮ ኬꬃ ኣዋይ ኣይዴ ያናኮ ዎይኮ ሌላ ጊዶꬅ ያናኮ ዎይኮ ኮይሮ ኩቶይ ባቂሺን ያናኮ ዎይኮ ዎንታ ቦላ ባዞይ ዞኢሺን ያናኮ ኢንቴ ኤሮንታ ጊሻስ ቤጊዲ ናጊቴ። 36 ኢንቴ ቆፖንታ ዲሺን ኢዚ ዪዲ ኢንቴ ꬊስኪዲሺን ኢንቴና ዴሞፎ።

37 «ታ ኢንቴስ ዮቲዛይሳ ኣስ ኡባስ ዮታይስ፤ ሚኒዲ ናጊቴ! ጋይስ» ጊዴስ።

14

ዬሱሳ ዎꬋናስ ኣሳ ማቄቴꬅ

(ማቶ 26፡1-5፤ ሉቃ 22፡1-2፤ ዮሃ 11፡45-53)

1 ፓዚጋኔ ኡኬꬃ ሙሳ ባኣሌ ጋላሳይ ቦንቼታናስ ናምኡ ጋላሲ ኣቲሺን ቄሴታ ሃላቃቲኔ ሙሴ ዎጋ ታማርሲዛይቲ ዬሱሳ ባሌꬂ ኦይኪዲ ዎꬋና ኦጌ ኮዪዳ። * 2 ጊዶ ኣቲን፥ «ኣሳይ ሜቶ ሜꬎንታ ማላ ባኣሌ ጋላሳታን ጊዶፖ» ጊዳ።

3 ኢዚ ቢታኒያ ጌቴቲዛሶን ኢሲ ኢንቺራቻ ሃርጋንቻ ጊዲዳ ሲሞናሶን ቁማ ቦላ ዲሺን ዋጋይ ዳሮ ኣልኦ ጊዲዳ ናርዶሴ ጌቴቲዛ ሺቶይ ኩሚ ኡቲዳ ኣልባስጺሮሴ ቢልቃጼ ኦይኪዳ ኢሲ ማጫሳያ ቢልቃጼዛ ሜንꬃዳ ሺቶዛ ዬሱሳ ሁኤ ቦላ ጉሳዱስ። *

4 ሄን ዲዛ ኣሳታፔ ኢሲ ኢሲ ኣሳቲ፥ «ሃይሲ ሺቶዚ ኣዛስ ዎጋይ ባይንዳ ጉኪዜ?» ጊዲ ባ ጊዶን ሃንቄቲዳ። 5 «ሺቶዚ ባይዜቲዳኮ ሄꬑ ጼቱ ዲናሬፔ ቦላራ ባይዜቲዲ ማንቆታስ ኢሜቴኔሺን!» ጊዲ ማጫሳዮካ ካꬊዳ።*

6 ጊዶ ኣቲን ዬሱሲ ኢስታስ፥ «ኣጊቴ! ሃኖ ማጫሳዮ ኣዛስ ዋዪሴቲ? ኢዛ ታስ ሎኦ ሚሽ ኦꬃዱስ። 7 ማንቆቲ ኣይ ዎዴካ ኢንቴናራ ዴቴስ። ኢንቴ ኮዪዳ ዎዴ ኣይዴካ ኢስታ ማዳናስ ዳንዳዬታ፤ ታ ጊዲኮ ኡባ ዎዴ ኢንቴናራ ዲኬ። * 8 ሃና ባ ኦꬃናስ ዳንዳይዛሪ ኬና ኦꬃዱስ። ታስ ሞጎስ ጊዳና ማላ ታ ኣሾ ካሴታ ቲያዱስ። 9 ታ ኢንቴስ ቱሙ ጋይስ፤ ሃይሲ ሚሺራቾ ቃላይ ኣላሜ ኩሜꬃን ሳባኬቲዛሶን ኣዋንካ ኢዛ ኦꬂዳይሲ ኢዞ ሃሳኢሲዛዝ ጊዲዲ ሃሳዬታና» ጊዴስ።

ዬሱሳ ኣꬂ ኢማናስ ዩሁዳ ጊጌቴꬅ

(ማቶ 26፡14-16፤ ሉቃ 22፡3-6)

10 ሄሳፌ ጉዬ ታማኔ ናምኣታፔ ኢሶይ ኣስቆሮንቶ ዩሁዳይ ዬሱሳ ኣꬂ ኢማናስ ቄሴታ ሃላቃታኮ ቢዴስ። 11 ኢስቲካ ሄሳ ሲዪዲ ኡፋዬቲዳ፤ ኢዛስ ሚሼ ኢማናስ ኢዛራ ጊጊዳ፤ ሄሳ ጊሻስ ዬሱሳ ኣꬂ ኢማናስ ኢንጄ ዎዴ ናጊሼ ጋምኢዴስ።

12 ፓዚጋ ዶርሲ ሹኬቲዛ ኡኬꬅ ሙሳ ቦንቺዛ ኮይሮ ጋላስ ዬሱሳ ካሊዛይቲ ዬሱሳኮ ሺቂዲ፥ «ፓዚጋ ካዎ ማናሶ ኣዋን ጊጊሳና ማላ ኮያይ?» ጊ ኦይቺዳ።

13 ኢዚካ ባና ካሊዛይታፔ ናምኣታ፥ «ካታማ ቢቴ፤ ኢንቴ ቢሺን ሃꬄ ኦቶራ ቶኪዳ ኢሳዴይ ኢንቴናራ ጋጋና። 14 ኢዚ ቢዲ ጌሊዛሶ ጋካናስ ኢዛ ካሊቴ። ኬꬃዴዛስ፥ ‹ኣስታማሬይ ኔና፥ ታና ካሊዛይታራ ፓዚጋ ካዎ ማናስ ታስ ጊዲዛ ኢማꬃ ሼምፖሶይ ኣዋይሴ? ጊዴስ› ጊቴ። 15 ኢዚካ ቦላ ፖቄ ቦላ ዲዛ ጊጊ ኡቲዳ ኣሆሶ ኢንቴና ቤሳና፤ ሄን ኢዛን ጊግሲቴ» ጊ ኪቲዴስ።

16 ኢዛ ካሊዛይቲካ ኬዚዲ ካታማ ቢዳ። ዉሪካ ዬሱሲ ጊዳ ማላ ሃኒ ቤቲዴስ፤ ፓዚጋካ ሄን ጊግሲዳ።

17 ጋዴይ ቃሚሺን ዬሱሲ ባና ካሊዛ ታማኔ ናምኣታራ ጋኪዴስ። 18 ኢስቲ ማዳን ዲሺን፥ «ታ ኢንቴስ ቱሙ ጋይስ፤ ኢንቴ ጊዶፌ ኢሶይ ኢዚካ ታናራ ኢሲፌ ሚዛይሲ ታና ኣꬂ ኢማና» ጊዴስ። *

19 ኢስቲካ ሙዞቲዲ፥ «ታኔሻ? ታኔሻ?» ጊዲ ኢሶይ ኢሶይ ዬሱሳ ኦይቺዳ።

20 ኢዚካ ኢስታስ፥ «ታማኔ ናምኣታፔ ኢሶይ ታናራ ባ ኩሼ ኬሬን ዬዲዛዴ። 21 ካሴ ጻፌቲዳ ማላ ኣሳ ናይ ኢዛ ጊሻስ ሃይቃና ሺን ኣሳ ና ኣꬂ ኢሚዛዴስ ኣዬ ኣና! ሄሳዴይ ካሴ ዬሌቶንታ ኣቲዳኮ ኢዛስ ሎኦኮሺን!» ጊዴስ።

ጎዳ ካዎ ኤኮ ዎጋ

(ማቶ 26፡26-30፤ ሉቃ 22፡14-23፤ 1ቆሮ 11፡23-25)

22 ኢስቲ ሚሺን ኡኬꬃ ኤኪ ኣንጂዲኔ ሜንꬂዲ ባና ካሊዛይታስ፥ «ሃይሳ ታ ኣሾ ሄኢቴ» ጊ ኢሚዴስ።

23 ኡሻካ ዴንꬂ ጋላቲዲ ኢስታስ ኢሚን ኢስቲ ዉሪካ ኡዪዳ። 24 ቃሴ ዬሱሲ፥ «ሃይሲ ዳሮታ ጊሻስ ጉካና ታ ኦራꬃ ጫቆ ሱꬃ።* 25 ታ ኢንቴስ ቱሙ ጋይስ፤ ኦራꬃ ዎይኔፔ ጊጊዳ ኡሻ ጾሳ ካዎቴꬃን ታ ኡያና ዎዴ ጋካናስ ናምኣንꬆ ሃይሳ ኡዪኬ» ጊዴስ።

26 ሄሳፌ ጉዬ ዬꬃ ኢሲፌ ዬጺዲ ፑዴ ዳብራዛይቴ ዙማ ቦላ ኬዚዳ።

27 ዬሱሲ፥ « ‹ታ ሄሚዛይሳ ሾጫና፤ ሄ ዎዴ ኢዛ ዶርሳቲ ላሌታና› ጌቴቲ ጻፌቲዳይሳ ማላ ኢንቴ ዉሪካ ታናን ꬉጴታና።* 28 ታ ዴንዲዳፔ ጉዬ ጊዲኮ ታ ኢንቴፌ ካሴታዳ ጋሊላ ባና» ጊዴስ። *

29 ጴጽሮሲካ፥ «ኣሳይ ዉሪ ꬉጴቲኮካ ታኒ ꬉጴቲኬ!» ጊዴስ።

30 ዬሱሲካ፥ «ታ ኔስ ቱሙ ጋይስ፤ ሃች ኦማርስ ኩቶይ ናምኡቶ ዋሳና ጋካናስ ኔኒ ታና ሄꬑቶ ካዳና» ጊዴስ።

31 ጴጽሮሲ ቃሴ፥ «ታ ኔናራ ሃይቂዛኮካ ሙሌካ ኔና ካዲኬ» ጊዲ ኬሂ ሚንꬂ ዮቲዴስ። ሃንኮይቲካ ዉሪ ኢዛይሳꬆ ጊዳ።

ጌቴሴማኔን ዬሱሳ ዎሳ

(ማቶ 26፡36-46፤ ሉቃ 22፡39-46)

32 ሄሳፌ ጉዬ ጌቴሴማኔ ጌቴቲዛሶ ቢዳ፤ ዬሱሲካ ባና ካሊዛይታ፥ «ታኒ ዎሲሺን ኢንቴ ሃይሳን ጋምኢሺቴ» ጊዴስ። 33 ጴጽሮሳ፥ ያቆቤኔ ዮሃኒሳ ባናራ ኤኪ ቢዴስ። ኬሂ ቆፒዴሲኔ ሜቶቲዴስ። 34 ቃሴካ ኢስታስ፥ «ታ ሼምፖያ ዳሮ ሜቶታዱስ ኢንቴ ሃን ዲሺቴ። ꬊስኮንታ ናጊቴ» ጊዴስ።

35 ኢስታ ኣቻፌ ጉꬅ ሃኪ ቢ ቢታ ቦላ ጉፋኒዲ ሄ ሳቴያ ኢዛፔ ኣꬋና ማላ ዎሲዴስ። 36 «ታ ኣዋዉ! ኔስ ዉሪ ዳንዳዬቴስ፤ ሃይሳ ዋዬ ጹኣ ታፔ ሃሳ። ጊዲኮካ ኔ ሼኔፔ ኣቲን ታ ሼኔይ ሃኖፖ» ጊዴስ።

37 ኢዚ ሄፔ ሲሚ ዪሺን ኢዛ ካሊዛይቲ ꬊስኪዳይታ ቤኢዴስ። ጴጽሮሳካ፥ «ሲሞና ꬊስካዲ? ሃራይ ኣቶሺን ኢሲ ሳቴካ ሚናዳ ናጎይ ኔና ጾኒዴ? 38 ኢንቴ ፓጬን ጌሎንታ ማላ ቤጊዲ ዎሲቴኔ ሚኒቴ። ኣያናይ ጊጌቲ ኡቲዴስ ሺን ኣሾይ ጊዲኮ ዳቡራንቻ» ጊዴስ።

39 ቃሴካ ቢዲ ኮይሮይሳꬆ ዎሲዴስ። 40 ኢዚ ናምኣንꬆ ሲሚ ዪሺን ኢስታ ኣይፌን ꬊስኮይ ዴጺን ꬊስኪዳይታ ዴሚዴስ ሺን ኢስቲ ኢዛስ ኣይ ዛራናኮን ኤሪቤቴና።

41 ሄꬓንꬆ ዪዲ፥ «ሃኢካ ኢንቴ ኢቺዲ ሼምፔቲ? ሃኢ ጊዳና፤ ሳቴያካ ጋካዱስ፤ ሄኮ ኣሳ ናይ ናጋራንቻታ ኩሼን ኣꬊ ኢሜታና። 42 ኣኔ ኤቂቴ ቦስ፤ ታና ኣꬂ ኢማናዴይ ዪዴስ» ጊዴስ።

ዬሱሳ ኦይኬቴꬂኔ ኣꬊ ኢሜቴꬅ

(ማቶ 26፡47-56፤ ሉቃ 22፡47-53፤ ዮሃ 18፡3-12)

43 ዬሱሲ ቡሮ ሃሳያን ዲሺን ታማኔ ናምኣታፔ ኢሶይ ዩሁዳይ ዪዴስ። ኢዛራ ኢሲፌ ቄሴ ሃላቃታፔኔ ሙሴ ዎጋ ታማርሲዛይታፔ ኪቴቲዳ ዳሮ ኣሳይ ጊꬃ ማሻኔ ዱርቃ ኦይኪዲ ዪዴስ። 44 ኢዛ ኣꬂ ኢማና ዩሁዳይ ኢስታስ፥ «ኣሳ ጊዶፌ ታ ዬሪዛዴይ ኢዛ ጊዲዳ ጊሻስ ኦይኪዲ ሎኤꬂ ናጊ ኤፍቴ» ጊዲ ካሴቲ ማላታ ኢሚ ዎꬂዴስ።

45 ጋኪዳ ማላ ዩሁዳይ ዬሱሳኮ ሺቂዲ፥ «ኣስታማሬ!» ጊዲ ዬሪዴስ። 46 ኣሳቲካ ዬሱሳ ኦይኪዳ። 47 ኢዛ ኣቻን ኤቂዳ ኢሶይ ማሻ ኮሆፔ ሾዲ ቄሴታ ሃላቃዛ ኣሽካራ ሃይꬅ ቃንጺዴስ። 48 ዬሱሲካ ኢስታስ፥ «ፓንጋ ማላ ታና ኦይካና ማሻኔ ዱርቃ ኦይኪዲ ዬቲ? 49 ዎንቲን ዎንቲን ጾሳ ኬꬃን ታማርሳሼ ታ ኢንቴናራ ዲሺን ኦይኪቤኬታ ሺን ካሴ ጻፌቲዳይሲ ፖሌታና ማላ ሃይሲ ሃኒዴስ» ጊዴስ። *

50 ሄ ዎዴ ኢዛ ካሊዛይቲ ዉሪ ኢዛ ዬጊ ኣጊ ቢዳ። 51 ባ ካሎቴꬅ ቄሪ ናጻላን ካሚዳ ኢሲ ናይ ዬሱሳ ካሊሺን ኣሳይ ኢዛ ኦይኪን፥ 52 ናዚ ናጻላ ዬጊዲ ካሎ ኪቺዴስ።

ፒርዳ ዱላታኮ ዬሱሳ ሺቆ

(ማቶ 26፡57-68፤ ሉቃ 22፡54-55፥63-71፤ ዮሃ 18፡13-14፥19-24)

53 ዬሱሳካ ጌዴ ቄሴታ ሃላቃኮ ኤፊዳ፤ ቄሴታ ሃላቃቲ፥ ዴሬ ጪማቲኔ ሙሴ ዎጋ ታማርሲዛይቲ ሄን ኢሲፌ ዉሪ ሺቂዳ። 54 ጴጽሮሲካ ዬሱሳ ሃሆራ ካሊሼ ቄሴታ ሃላቃዛ ጊቤ ጋካናስ ቢዴስ። ኢዚ ሄን ኡቲዲ ሃራ ኣሳታራ ታማ ሆኢሺን፥ 55 ቄሴታ ሃላቃቲኔ ዴሬ ጪማቲ ዉሪ ዬሱሳ ዎꬋናስ ማርካታና ኣስ ኮዪዳ ሺን ዴማናስ ዳንዳይቤቴና። 56 ዳሮቲ ኢዛ ቦላ ዎርዶራ ማርካቲኮካ ማርካታ ቃላይ ኦይኬቲቤና።

57 ኢሲ ኢሲ ማርካቲ ዴንዲዲ ዎርዶራ፥ 58 «ሃይሲ ኣዴዚ፥ ‹ታ ኣሳ ኩሼን ኬጼቲዳ ጾሳ ኬꬃ ላላዳ ኣሳ ኩሼይ ቦቾንታዝ ሃራ ሄꬑ ጋላሳራ ታ ኬጻና› ጊሺን ኑ ሲዪዶስ» ጊ ማርካቲዳ። * 59 ጊዶ ኣቲን ኢስታ ማርካቴꬂ ኢሲ ቦላ ዎꬊቤና።

60 ቄሴታ ሃላቃይካ ኢስታ ሲንꬃን ኤቂዲ፥ «ሃይቲ ኔ ቦላ ማርካቲዛይሲ ኣዜ? ኔ ኣዛስ ዶና ዛሪኪ?» ጊዲ ዬሱሳ ኦይቺዴስ።

61 ጊዶ ኣቲን ዬሱሲ ኢስታስ ኣይኮካ ዛሮንታ ጮኡ ጊዴስ፤ ቄሴታ ሃላቃይ ቃሴካ፥ «ኣንጄቲዳ ጾሳ ናይ ኪርስቶሲ ኔኔ?» ጊ ኦይቺዴስ።

62 ዬሱሲካ ዛሪዲ፥ «ኤ፤ ታናኮ! ኣሳ ናይ ዎልቃማ ጾሳ ኡሻቻን ኡቲሺኒኔ ሳሎ ሻራራ ዪሺን ኢንቴ ኢዛ ቤያና» ጊዴስ። *

63 ቄሴታ ሃላቃይ ባ ማይኦ ዳኪዲ፥ «ኑስ ሃራ ኣዛ ማርካ ኮሺዜ? 64 ኢዚ ጫሻ ቃላ ጾሳ ቦላ ሃሳይሺን ኢንቴ ሲዪዴታ፤ ሃኢች ኢንቴስ ኣይ ሚሳቲዜ?» ጊዴስ። ኢስቲካ፥ «ኢዛስ ሃይቆይ ቤሴስ» ጊዲ ዉሪካ ኢሲ ቃላን ፒርዲዳ። *

65 ሄ ዎዴ ኢሲ ኢሲ ኣሳቲ ኢዛ ቦላ ጩች ጩቲዳ፤ ኢዛ ኣይፌ ጎዚ ኦይኪዲ ኢጪሼ፥ «ኣኔ ቲንቢቴ ዮታ» ጊዳ። ባጋይቲ ቃሴ ሻጋላን ባቂሼ ኤፊዳ።

ጴጽሮሲ ዬሱሳ ካዲዴስ

(ማቶ 26፡69-75፤ ሉቃ 22፡56-62፤ ዮሃ 18፡15-18፥25-27)

66 ጴጽሮሲ ዱጌ ባጋራ ሄን ጊቤ ጊዶን ዲሺን ቄሴታ ሃላቃ ጋራዴታፔ ኢሲኒያ ያዱስ። 67 ጴጽሮሲ ታማ ሆኢሺን ቲሺ ሂስታ ጼላዳ፥ «ኔኒ ናዚሬቴ ዬሱሳራ ዳሳ ጊዲኪ?» ጋዱስ።

68 ኢዚ ቃሴ፥ «ኔ ጊዛይሳዴ ታ ኤሪኬ፤ ኔ ጊዛይሲ ታስ ጌሌና» ጊዲ ካዲዴስ። ሄሳፌ ጌዴ ፔንጌ ፖቂ ኤቂ ዲሺን ሄራካ ኩቶይ ዋሲዴስ።

69 ሄ ጋራዴያ ኢዛ ቤኢዳ ማላ ሄን ኤቂዳ ኣሳታስ፥ «ሃይሲ ኣዴዚ ኢዛራ ዲዛ ኣሳታፔ ኢሳዴኮ!» ጋዳ ቃሴካ ሃሳያዱስ። 70 ኢዚ ቃሴካ ካዲዴስ። ጉꬃ ዎዴ ጋምኢሺን ሄን ኤቂዳ ኣሳቲ ጴጽሮሳ፥ «ኔኒ ጋሊላ ኣሳ፥ ሄሳ ጊሻስ ቱማፔ ኔ ኢስታፌ ኢሳዴ» ጊዳ።

71 ጊዶ ኣቲን ኢዚ ቃሴ፥ «ኢንቴ ጊዛዴ ታ ኤሪኬ!» ጊሼ ጫቆኔ ባና ቃንጌꬅ ኦይኪዴስ።

72 ሄራካ ኩቶይ ናምኣንꬆ ዋሲዴስ። ጴጽሮሲካ፥ «ኩቶይ ናምኣ ዋሳናስ ኔ ታና ሄꬓ ካዳና» ጊዳ ዬሱሳ ቃላይ ኢዛስ ቆፌቲን ሂቂሚ ዬኪዴስ።

15

ዬሱሳ ጲላጾሳኮ ኤፊዳ

(ማቶ 27፡1-2፥11-14፤ ሉቃ 23፡1-5፤ ዮሃ 18፡28-38)

1 ማላዶ ዎንታራ ቄሴታ ሃላቃቲ፥ ዴሬ ጪማቲኔ ሙሴ ዎጋ ታማርሲዛይቲ ኩሜꬃ ሻንጎ ኣላፌታራ ኢሲፌ ዞሬቲዲ ዬሱሳ ቃቺ ኤኪ ኤፊዲ ጲላጾሳስ ኣꬂ ኢሚዳ።

2 ጲላጾሲካ ዬሱሳ፥ «ኔ ኣይሁዳታ ካዎ?» ጊ ኦይቺዴስ። ዬሱሲካ፥ «ኤ፥ ኔ ጊዳ ማላ» ጊዲ ኢዛስ ዛሪዴስ።

3 ቄሴታ ሃላቃቲካ ዳሮ ዮኦ ኢዛ ቦላ ሺሺ ሞቲዳ። 4 ጲላጾሲ ቃሴ፥ «ኔ ኣዛስ ኦይሻ ዛሪኪ? ሄኮ ኔና ዳሮ ዮኦን ሞቴቴስ» ጊዲ ቃሴካ ኦይቺዴስ።

5 ጊዶ ኣቲን ዬሱሲ ሃኢካ ኢዛስ ኣይኮካ ዛሮ ኢሞንታ ጊሻስ ጲላጾሲካ ማላሌቲዴስ።

6 ፓዚጋ ባኣሌ ጋላስ ጲላጾሲ ዴሬይ ቢርሻና ማላ ኦይቺዳዴ ቢርሺ ዬዲዛ ዎጋይ ካሴ ዴስ። 7 ኢታ ኦሶን ዴሬ ቦላ ዴንዲዲ ሼምፖ ዎꬊዳ ኣሳታራ ኢሲፌ ቃሼቲዳ ባርባኔ ጌቴቲዛ ኢሳዴይ ዴስ። 8 ዴሬይካ ዪዲ ካሴ ሎሴ ጊዲዳይሳ ኢዚ ኦꬃና ማላ ጲላጾሳ ዎሲዴስ።

9 ጲላጾሲካ ኢስታስ፥ «ታ ኢንቴስ ኣይሁዳ ካዎ ቢርሻና ማላ ኮዬቲ?» ጊ ኦይቺዴስ። 10 ጲላጾሲ ሄሳꬆ ኦይቺዳይ ካሴ ቄሴታ ሃላቃቲ ዬሱሳ ቃናቴን ኣꬂ ኢሚዳይሳ ኤሪዛ ጊሻሳ።

11 ቄሴታ ሃላቃቲ ቃሴ፥ «ኢዛ ኤጻ ባርባኔይ ቢርሼቶ!» ጊ ኦይቻና ማላ ዴሬዛ ዴንꬄꬂዳ። 12 ጲላጾሲ፥ «ሂስቲኮ ኢንቴ ኣይሁዳ ካዎ ጊዛ ኣዴዛ ዎስታና ማላ ኮዬቲ?» ጊዴስ።

13 ኢስቲ ቃሴካ፥ «ካቃ! ካቃ!» ጊ ዋሲዳ።

14 ጲላጾሲካ፥ «ኣይ ኢታ ኦꬂዴ?» ጊ ኢስታ ኦይቺዴስ። ኢስቲ ቃሴ፥ «ካቃ! ካቃ!» ጊዲ ካሴፔ ኣꬂ ዋሲዳ።

15 ጲላጾሲካ ዴሬዛ ኡፋይሳና ጊዲ ባርባኔ ኢስታስ ቢርሺዴስ። ዬሱሳ ጋራፊዲ ካቃናስ ኣꬂ ኢሚዴስ።

ዎታዳራቲ ዬሱሳ ቦላ ቂልጪዳ

(ማቶ 27፡27-30፤ ዮሃ 19፡2-3)

16 ዎታዳራቲ ዬሱሳ ዴሬ ሃሪዛይሳ ጊቤ ኤኪ ቢዲ ኣቲዳ ዎታዳራታ ኡባ ሺሺዳ። 17 ዬሱሳ ዞኦ ማይኦ ማይዚዳ፤ ኣጉንꬃ ኣኪሊሌ ጻጺዲ ኢዛ ሁኤን ዎꬂዳ። 18 ሄሳፌካ፥ «ኣይሁዳ ካዎ ሳሮይ ኔስ ጊዶ!» ጊሼ ኢዛ ሳሮꬂዳ። 19 ኢዛ ሁኤ ጉፌራ ሾጪዳ፤ ኢዛ ቦላካ ጩቲዳ፤ ጉልባቲዲ ኢዛስ ጎይኒዳ። 20 ኢዛ ቦላ ቂꬊ ካኢዳፔ ጉዬ ካሴ ማይዚዳ ዞኦ ማይኦዛ ቃሪ ኤኪዲ ካሴ ኢዛ ማይኦዛ ዛሪ ማይዚዲ ካቃናሶ ኤኪ ቢዳ።

ዬሱሳ ካቄቴꬅ

(ማቶ 27፡31-44፤ ሉቃ 23፡27-43፤ ዮሃ 19፡17-27)

21 ኣላኪሳንድሮሳኔ ኤሩፎሳ ኣዋ ሲሞና ጌቴቲዛ ኢሲ ቃሬና ዴሬ ኣሲ ዴሬፔ ካታማ ዪዛይሳ ዬሱሳ ማስቃሌ ዎልቃራ ኦይኪ ቶሲዳ። * 22 ሄሳፌ ጉዬ ዬሱሳ ጎልጎታ ጌቴቲዛሶ ኤፊዳ፤ ኢዛስ ቢርሼꬃይ፥ «ኣሳ ሁኤ ጉጌ» ጉሳ። 23 ካርቤ ጌቴቲዛ ጫሞራ ዋላኬቲዳ ዎይኔ ጫጄ ኡያና ማላ ኢዛስ ኢሚን ኢዚ ኤኮንታ ኢጺዴስ። 24 ሄሳፌ ጉዬ ኢዛ ካቂዳ፤ ኢዛ ማይኦ ኢሳዴ ኢሳዴ ኣዋይሲ ጋካናኮ ጊዲ ሳማ ዬጊዲ ጊሼቲዳ።

25 ኢስቲ ኢዛ ካቂሺን ዎንታፌ ሄꬑ ሳቴ ጊዲዴስ። 26 ኢስቲ ማስቃሌ ቦላ ጻፊ ሺሺዳ ሞቶ ቃላይ፥ «ኣይሁዳ ካዎ» ጊዛ ቃላ። 27 ኢዛራ ኢሲፌ ናምኡ ፓንጋታ ኢሳ ኢዛፔ ኡሻቻራ ኢሳ ሃዲርሳራ ካቂዳ። 28 ሄሳንካ ካሴ ማጻፋይ፥ «ኢታታራ ኢሲፌ ታይቤቲዴስ» ጊዳ ቲንቢቴ ቃላይ ፖሌቲዴስ። **

29 ኦጌራ ኣꬊ ቢዛይቲካ ባ ሁኤ ቃꬂሼ፥ «ኦይ! ኦይ! ጾሳ ኬꬃ ላላዳ ሄꬑ ጋላሳን ኬጻናይ ኔኔ?» ጊዲ ኢታ ጫሼ ጫዪሼ፥ * 30 «ኣኔ ሃኢ ማስቃሌ ቦላፌ ዎꬋዳ ኔና ኣሻ» ጊዳ።

31 ሄሳꬆካ ቄሴታ ሃላቃቲኔ ሙሴ ዎጋ ታማርሲዛይቲ ባ ጊዶን ኢሶይ ኢሳስ፥ «ሃራታ ኣሺዴስ ሺን ባና ኣሻና ዳንዳይቤና» ጊዲ ኢዛ ቂꬊዳ። 32 «ኑ ኢዛ ቤኢዲ ኣማናና ማላ ኣኔ ሃይሲ ኪርስቶሲ ኢስራኤሌታ ካዎይ ሃኢ ማስቃሌፔ ዎꬎ» ጊዳ። ኢዛራ ካቄቲዳይቲካ ኢዛ ቦላ ጫሼ ኮሪዳ።

ዬሱሳ ሃይቆ

(ማቶ 27፡45-56፤ ሉቃ 23፡44-49፤ ዮሃ 19፡28-30)

33 ኡሱፑን ሳቴፔ ዶሚዲ ኡዱፉን ሳቴ ጋካናስ ቢታይ ዉሪ ꬉሚዴስ። 34 ኡዱፉን ሳቴ ቦላ ዬሱሲ፥ «ኤሎሄ! ኤሎሄ! ላማ ሳባቂታኔ» ጊዲ ቃላ ꬎቁ ሂስቲዲ ዋሲዴስ። ሄሳስ ቢርሼꬃይ፥ «ታ ጾሶ! ታ ጾሶ! ኔ ታና ኣዛስ ኣጋዲ?» ጉሳ። *

35 ሄን ኤቂዳ ኣሳፔ ኢሲ ኢሲ ኣሳቲ ሄሳ ሲዪዲ፥ «ኤላሳ ጼይጌስኮ!» ጊዳ። 36 ሄሳፌ ኢሲ ኣሲ ኤሌሊ ቢዲ ጫሊዳ ዎይኔ ጫጄ † ኢስፖንጄ ማላ ሚሻን ጌልꬂ ኬሲዲ ሚꬃ ጼራን ኦይꬂዲ ኡያና ማላ ዬሱሳስ ሺሺዴስ። ሄሳፌ ቃሴ፥ «ኣኔ ኣጋጊቴ፤ ኤላሲ ዪዲ ኢዛ ካቆፔ ዎꬂሺን ኑ ቤያና» ጊዴስ።

37 ሄሳፌ ዬሱሲ ቃላ ꬎቁ ሂስቲ ዋሲዲ ሼምፖ ኬዚዴስ።

38 ጾሳ ኬꬄ ማጋላሻይ ሁኤራ ዱጌ ናምኡ ኬዚ ዳኬቲዴስ። * 39 ዬሱሳ ጊናራ ኤቂዳ ኢሲ ማቶ ሃላቃይ ዬሱሲ ሄሳꬆ ጊታ ቃላራ ዋሲዲ ሼምፖ ኬዚሺን ቤኢዲ፥ «ሃይሳዴይ ቱሙ ጾሳ ናኮሺን» ጊዴስ። 40 ሄ ዎዴ ማጫሳቲ ሃኒዛይሳ ሃሆን ዲዲ ጼሊዳ። ኢስታ ጊዶፌ ማግዳሌፔ ዪዳ ማራማኔ ካሎቲዛ ያቆቤ ዮሳ ኣዮ ማራሚራ ቃሴካ ሳሎሚራ ኢሲፌ ዴቴስ። 41 ሄይቲ ማጫሳቲ ጋሊላን ዬሱሳ ካሊሼኔ ኢዛስ ኦꬂሼ ጋምኢዳይታ። ኢስታራካ ኢሲፌ ሃራ ዳሮ ማጫሳቲ ዬሩሳላሜ ቢዳ። *

42 ጋዴይ ቃሚ ቃሚ ቢሺን ሳምባታስ ጊጌቲዛ ጋላሲ ጋኪዴስ። 43 ዴሬ ጪማታ ጊዶን ቦንቼቲዳ ኢሲ ኣርማቲያሴ ዴሬ ኣስ ዮሴፌ ጌቴቲዛይሲ ጾሳ ካዎቴꬅ ናጊሼ ዲዛዴይ ባቦንታ ጲላጾሳኮ ቢዲ ዬሱሳ ኣሃ ዎሲዴስ። 44 ጲላጾሲካ ኢዚ ሂኒ ዎዴ ኤሌራ ሃይቂዳይሳ ሲዪዲ ማላሌቲዴስ። ማቶ ሃላቃ ጼይጊሲዲ፥ «ኢዚ ሃይቂ ጋምኢዴ?» ጊዲ ኦይቺዴስ። 45 ኢዚ ሃይቂዳይሳ ማቶ ሃላቃይ ጌሺ ኤሪዳፔ ጉዬ ዬሱሳ ኣሃ ዮሴፌስ ኢሚዴስ። 46 ዮሴፌይካ ሞጎ ማይኦ ሻሚዲ ኣሃ ማስቃሌፔ ዎꬂዲ ሞጎ ማይኦን ጻጺዲ ሹቻፌ ዎጬቲዳ ዱፎን ሞጊዴስ። ዱፋ ዶና ሹቻራ ጎርዲዴስ። 47 ማግዳሌፔ ዪዳ ማራሚራኔ ዮሴፌ ኣዮ ማራሚራ ዬሱሳ ኣሃ ኣዋን ሞጊዳኮ ቤኢዳ።

16

ሃይቆፔ ዬሱሳ ዴንꬅ

(ማቶ 28፡1-8፤ ሉቃ 24፡1-12፤ ዮሃ 20፡1-10)

1 ሳምባታይ ኣꬊዳፔ ጉዬ ማግዳሌ ማራማ፥ ያቆቤ ኣዮ ማራሚራኔ ሳሎሚራ ኢሲፌ ቢዲ ዬሱሳ ኣሃ ቲያናስ ሺቶ ሻሚዳ። 2 ሳሚንታፌ ኮይሮ ጋላስ ማላዶ ዎንታራ ቡሮ ኣርሼይ ኬዚዳ ማላ ዬሱሳ ዱፎኮ ቡሮ ቢሺን፥ 3 «ዱፎዛ ዶናፔ ሹቻ ኑስ ኦኒ ጌንዴሪሳኔ?» ጊዲ ባ ጊዶን ሃሳዬቲዳ።

4 ኢስቲ ꬎቁ ጊ ጼሊሺን ዳሮ ጊታ ሹቻይ ዱፎዛ ዶናፔ ጌንዴሪዳይሳ ቤኢዳ። 5 ዱፎዛ ጊዶ ጌሊዳ ማላ ኢሲ ቦꬃ ማይኦ ማይኢዳ ፓንꬂ ኡሻቻ ባጋራ ኡቲዳይሳ ቤኢዲ ዳጋሚዳ።

6 ኢዚ ቃሴ ኢስታስ፥ «ዳጋሞፍቴ! ኢንቴ ካቄቲዳ ናዚሬቴ ዬሱሳ ኮዬታ፤ ኢዚ ዴንዲዴስ፤ ሃን ዴና፤ ኢስቲ ኢዛ ዎꬂዳሶ ሃይሳ ቤኢቴ። 7 ጊዶ ኣቲን ኢንቴ ቢዲ ኢዛ ካሊዛይታሲኔ ጴጽሮሳስ ካሴ ኢንቴስ ዮቲዳ ማላ ኢንቴፌ ካሴቲዲ ኢዚ ጋሊላ ባና። ኢንቴ ኢዛ ሄን ዴማና ጊዲ ኢስታስ ዮቲቴ» ጊዴስ። *

8 ማጫሳቲካ ማላሌቲሼኔ ኮኮሪሼ ዱፋፔ ኬዚ ባቃቲዳ። ባቢዳ ጊሻስ ኦናስካ ኣይኮካ ቃቲቤቴና። *

9 ሳሚንታፌ ኮይሮ ጋላስ ዎጋ ዎንታ ማላዶራ ኢዚ ሃይቆፔ ዴንዲዳፔ ጉዬ ዬሱሲ ኢዚፔ ላፑን ዳይዳንꬅ ኬሲዳ ማግዳሌ ማራሚስ ኮይሮ ቤቲዴስ። † 10 ኢዛካ ባዳ ካሴ ኢዛራ ዲዛይቲ ካዮቲሼኔ ዬኪሼ ዲሺን ዴማዳ ዮታዱስ። 11 ኢስቲ ዬሱሲ ፓጻ ዲዛይሳኔ ኢዛ ታ ዬሱሳ ቤያዲስ ጊዳይሳ ሲዪዲ ኣማኒቤቴና።

ዬሱሲ ባና ካሊዛ ናምኣታስ ቤቲዴስ

(ሉቃ 24፡13-35)

12 ሄሳፌ ጉዬ ኢዛ ካሊዛይታፔ ናምኣቲ ጌዴ ዴሬ ጋርስ ቢሺን ዬሱሲ ኢስታስ ሃራ ኣስ ሚሳቲ ቤቲዴስ። 13 ኢስቲካ ሲሚዲ ሄሳ ኢዛ ካሊዛይታፔ ኣቲዳይታስ ዮቲዳ፤ ጊዶ ኣቲን ኢዛ ካሊዛይቲ ሲዪዲ ኣማኒቤቴና።

ዬሱሲ ባና ካሊዛ ታማኔ ኢሲኔታስ ቤቲዴስ

(ማቶ 28፡16-20፤ ሉቃ 24፡36-49፤ ዮሃ 20፡19-23፤ ሃዋ 1፡6-8)

14 ሄሳፌ ጉዬ ታማኔ ኢሲኔቲ ማዳ ቦላ ዲሺን ዬሱሲ ኢስታስ ቆንጪዴስ። ኢዚ ሃይቆፔ ዴንዲን ኢዛ ቤኢዳ ኣሳቲ ኢስታስ ዮቲን ሲዪዲ ኣማኖንታ ኣጊዳ ጊሻስ ኢስታስ ኣማኖይ ባይንዳይሳኔ ኢስታ ዎዚና ሙሜቴꬃ ጊሻስ ኢስታ ቦሪዴስ። 15 ኢስታስካ፥ «ኣላሜ ኡባሶ ቢቴ፥ ሚሺራቾ ቃላ ሜꬌቴꬅ ኡባስ ሳባኪቴ። * 16 ኣማኒዳይኔ ጻማቄቲዳይ ኣታና። ኣማኖንታይ ጊዲኮ ፒርዴታና። 17 ታና ኣማኒዛይታ ሃይቲ ማላታቲ ካላና። ኢስቲ ታ ሱንꬃን ዳይዳንꬃታ ኬሳና፤ ኦራꬃ ቃላንካ ሃሳያና። 18 ኢስቲ ሾሻታ ባ ኩሼራ ኦይካና፤ ዎꬊዛ ማርዜ ኡዪኮካ ኢስታ ቆሄና። ባ ኩሼ ሃርጋንቻታ ቦላ ዎꬂ ዎሲኮ ሃርጋንቻቲ ፓጻና» ጊዴስ።

ፑዴ ሳሎ ዬሱሳ ቡስ

(ሉቃ 24፡50-53፤ ሃዋ 1፡9-11)

19 ጎዳ ዬሱሲ ሄሳ ዮቲዳፔ ጉዬ ፑዴ ሳሎ ዴንዲ ቢዲ ጾሳ ኡሻቻን ኡቲዴስ። 20 ኢዛ ካሊዛይቲ ሄሳፌ ኬዚዲ ኡባሶን ኣꬊ ኣꬊ ሳባኪዳ። ጎዳይካ ኢስታራ ኦꬂዴስ። ኢስታ ቲሚርቴዛ ኤኪዲ ኦꬂዛይታስ ባ ዮቲዳ ቃላካ ማላታ ኦꬂ ኦꬂ ሚንꬂዴስ።

* 1:1 ኢሲ ኢሲ ጌሻ ማጻፋታን ጾሳ ና ጊዛ ቃላዚ ጻፌቲቤና።

* 1:2 ሚል 3፡1

* 1:3 ኢሳ 40፡3

* 1:6 2ካዎ 1፡8

* 1:11 ሜꬌ 22፡2፤ ማዛ 2፡7፤ ኢሳ 42፡1፤ ማቶ 3፡17፤ 12፡18፤ ማር 9፡7፤ ሉቃ 3፡22

† 1:21 ኣይሁዳታ ዎሳ ኬꬅ ጌቴቲዛይሲ ኣማራꬆ ቃላን «ሚኩራቤ» ጌቴቴስ።

* 2:4 ሃላራ፡ ሃላራ ጊዛይሳ ኢሲ ኢሲ ባጋ ጋሞꬆ ቃላን ዛጳራ ጌቴስ።

* 2:23 ዛሬ 23፡25

* 2:25 1ሳሜ 21፡1-6

* 2:26 ሌዌ 24፡9

* 3:10 ማር 4፡1፤ ሉቃ 5፡1-3

* 3:29 ሉቃ 12፡10

* 4:1 ሉቃ 5፡1-3

* 4:21 ማቶ 5፡15፤ ሉቃ 11፡33

* 4:22 ማቶ 10፡26፤ ሉቃ 12፡2

* 4:24 ማቶ 7፡2፤ ሉቃ 6፡38

* 4:25 ማቶ 13፡12፤ 25፡29፤ ሉቃ 19፡26

* 5:9 ሌጎኔ፡ ሌጎኔ ጉሲ ዳሮ ዎታዳራታ ቡቴ [ጪፍራ] ጉሳ።

* 6:4 ዮሃ 4፡44

* 6:8 ሉቃ 10፡4-11

* 6:11 ጊኢዜ ኦራꬃ ጫቆ ማጻፋይኔ 1,947 ማሮቴꬃ ላይꬃን ጻፌቲዳ ኣማራꬆ ጌሻ ማጻፋይ ሃይሳፌ ካሊዲ ዲዛ ቆፋ ጉጄቴስ፤ «ኢንቴስ ቱማ ጋይስ፤ ሄ ካታማይፔ ሶዶሜሲኔ ጋሞራስ ፒርዳ ጋላስ ሎኣና።» ሃይሳ ሃ ቆፋይ ጊሪኬ ቃላን ቢርሼቲዳ ማጻፋታን ዴና።

* 6:11 ሃዋ 13፡51

* 6:13 ያቆ 5፡14

* 6:18 ሉቃ 3፡19-20

* 6:34 ታይ 27፡17፤ 1ካዎ 22፡17፤ 2ታሪ 18፡16፤ ሂዚ 34፡5፤ ማቶ 9፡36

† 6:37 ሄ ዎዴ 200 ዲናሬ ዴማናስ ኢሲ ኣሲ 200 ጋላስ ኦꬃናስ ኮሼስ።

* 7:10 ኬሳ 20፡12፤ 21፡17፤ ዛሬ 5፡16፤ ሌዌ 20፡9

* 7:16 ኢሲ ኢሲ ጌሻ ማጻፋቲ ታይቦ 16 ቦላ ዲዛ ቆፋ ጉጄቴስ።

* 8:11 ማቶ 12፡38፤ ሉቃ 11፡16

* 8:12 ማቶ 12፡39፤ ሉቃ 11፡29

* 8:15 ሉቃ 12፡1

* 8:18 ኤር 5፡21፤ ሂዚ 12፡2፤ ማር 4፡12

* 8:26 ጊኢዜ ጫቆ ኦራꬃ ማጻፋዚ 1,947 ማሮቴꬃ ላይꬃን ጻፌቲዳ ኣማራꬆ ጌሻ ማጻፋዚኔ ኢሲ ኢሲ ቤኒ ጊሪኬ ቃላን ጻፌቲዳ ጌሻ ማጻፋቲ ሃይሳፌ ካሊዛ ቆፋ ጉጄቴስ፤ ሂስቲኮ ሃይሳ ኦናስካ ዮቶፓ።

* 8:28 ማር 6፡14-15፤ ሉቃ 9፡7-8

* 8:34 ማቶ 10፡38፤ ሉቃ 14፡27

* 8:35 ማቶ 10፡39፤ ሉቃ 17፡33፤ ዮሃ 12፡25

* 9:2 2ጴጽ 1፡17-18

* 9:7 ማቶ 3፡17፤ ማር 1፡11፤ ሉቃ 3፡22

* 9:11 ሚል 4፡5፤ ማቶ 11፡14

* 9:34 ሉቃ 22፡24

* 9:35 ማቶ 20፡26-27፤ 23፡11፤ ማር 10፡43-44፤ ሉቃ 22፡26

* 9:37 ማቶ 10፡40፤ ሉቃ 10፡16፤ ዮሃ 13፡20

* 9:40 ማቶ 12፡30፤ ሉቃ 11፡23

* 9:41 ማቶ 10፡42

* 9:43 ማቶ 5፡30

* 9:44 ኢሲ ኢሲ ጌሻ ማጻፋቲ ታይቦ 44ኔ 46 ቦላ ዲዛ ቆፋ ጉጄቴስ፤ ቆፋዚካ ታይቦ 48 ቦላ ዲዛይሳ ሚሳቴስ።

* 9:47 ማቶ 5፡29

* 9:48 ኢሳ 66፡24

* 9:50 ማቶ 5፡13፤ ሉቃ 14፡34-35

* 10:4 ዛሬ 24፡1-4፤ ማቶ 5፡31

* 10:6 ሜꬌ 1፡27፤ 5፡2

* 10:12 ማቶ 5፡32፤ 1ቆሮ 7፡10-11

* 10:15 ማቶ 18፡3

* 10:19 ኬሳ 20፡12-16፤ ዛሬ 5፡16-20

* 10:31 ማቶ 20፡16

* 10:38 ሉቃ 12፡50

* 10:43 ሉቃ 22፡25-26

* 11:17 ኢሳ 56፡7፤ ኤር 7፡11

* 11:23 ማቶ 17፡20፤ 1ቆሮ 13፡2

* 11:26 ኢሲ ኢሲ ጌሻ ማጻፋቲ ታይቦ 26 ቦላ ዲዛ ቆፋ ጉጄቴስ።

* 11:26 ማቶ 6፡14-15

* 12:10-11 ዮቻ ሹቻይ፥ ቱሲ ኬꬄ ናጊዛይሳ ማላ ሹቻ ኬꬂ ኩንዶንታ ማላ ናጊዛይሳ።

* 12:10-11 ማዛ 118፡22-23

* 12:18 ሃዋ 23፡8

* 12:19 ዛሬ 25፡5

* 12:26 ኬሳ 3፡6

* 12:31 ሌዌ 19፡18

* 12:32 ዛሬ 4፡35

* 12:33 ሆሴ 6፡6

* 12:34 ሉቃ 10፡25-28

* 12:36 ማዛ 110፡1

* 13:11 ማቶ 10፡17-20

* 13:13 ማቶ 10፡22

* 13:14 ዳኔ 9፡27፤ 11፡31፤ 12፡11

* 13:16 ሉቃ 17፡31

* 13:19 ዳኔ 12፡1፤ ኣጁ 7፡14

* 13:25 ኢሳ 34፡4፤ ኣጁ 6፡13፤ ኢዩ 2፡10

* 13:26 ዳኔ 7፡13፤ ኣጁ 1፡7

* 13:28 ሃይሲ ሃ ቆፋይ ቤሲዛይሲ ኢስታ ዴሬን ዲዛ ሚꬃቲ ኣጪዛይኔ ሃይꬃቲ ጪሊሊዛይ ቦኔ ጊዲዳይሳ ቤሳናሳ።

* 13:34 ሉቃ 12፡36-38

* 14:1 ኬሳ 12፡1-27

* 14:3 ሉቃ 7፡37-38

* 14:5 ሄꬑ ጼቱ ዲናሬ ጉሲ ቤኒ ዎዴ ኣሳስ ላይꬃ ዳሞዛ።

* 14:7 ዛሬ 15፡11

* 14:18 ማዛ 41፡9

* 14:24 ኬሳ 24፡8፤ ኤር 31፡31-34

* 14:27 ዛካ 13፡7

* 14:28 ማቶ 28፡16

* 14:49 ሉቃ 19፡47፤ 21፡37

* 14:58 ዮሃ 2፡19

* 14:62 ዳኔ 7፡13

* 14:64 ሌዌ 24፡16

* 15:21 ኦሮ 16፡13

* 15:28 ኢሲ ኢሲ ጌሻ ማጻፋቲ ታይቦ 28 ቦላ ዲዛ ቆፋ ጉጄቴስ፤ ቃላዚካ ሉቃሳን 22፡37 ቦላ ዲዛይሳ ሚሳቴስ።

* 15:28 ኢሳ 53፡12

* 15:29 ማዛ 22፡7፤ 109፡25፤ ማር 14፡58፤ ዮሃ 2፡19

* 15:34 ማዛ 22፡1

† 15:36 ጫሊዳ ዎይኔ ጫጄ ካቄቲዳ ኣሲ ባ ዋዬ ባላና ማላ ኡሼቴስ።

* 15:38 ኬሳ 26፡31-33

* 15:41 ሉቃ 8፡2-3

* 16:7 ማቶ 26፡32፤ ማር 14፡28

* 16:8 ኢሲ ኢሲ ቤኒ ጌሻ ማጻፋታን ታይቦ ኦስፑናፔ ጉዬ ዲዛ ቆፋይ ሃይሳፌ ካሊዲ ጻፌቲዴስ። ማጫሳቲ ጴጽሮሳኮኔ ባ ላጌታኮ ቢዲ ኪታንቻዚ ኢስታስ ዮቲዳይሳ ኡባ ኢስታስ ዮቲዳ። ሄሳፌ ጉዬ ዬሱሲ ኣሺዛ ላሜቶንታ ጌሻ ሚሺራቾ ቃላ ኣርሼይ ሞኪዛሶፔ ዉሊዛሶ ጋካናስ ባና ካሊዛ ታማሬታ ባጋራ ኪቲዴስ።

† 16:9 ኢሲ ኢሲ ቢርሼꬃታኒኔ ኢሲ ኢሲ ሃራታፔ ዱቄቲዳ ጌሻ ማጻፋታን ታይቦ 9-20 ጋካናስ ዲዛ ቆፋይ ጻፌቲቤና።

* 16:15 ሃዋ 1፡8

ሉቃሳ ሚሺራቾ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

ሉቃሲ ጻፊዳ

ኑ ጎዳ ዬሱስ ኪርስቶሳ ሚሺራቾ ቃላ

ጊዶ ቆፋ

ሉቃሳ ሚሺራቾ ቃላይ ዬሱሲ ዳሮ ዎዴፔ ካሴ ያና ጌቴቲ ናቤታን ኢስራኤሌ ኣሳስ ዮቴቲ ኡቲን ኢስራኤሌ ኣሳይ ናጊ ኡቲዳ ኪርስቶሲ፥ «ኣስ ኡባ ኣሺዛዴ» ጊዲዳይሳ ቆንጪሳናሳ። ሉቃሲ ዬሱሳ፥ «ማንቆታስ ሚሺራቾ ቃላ ሳባካናስ» ባ ኣዋፔ ኪቴቲዳዴ ጊዲዳይሳኔ ሚሺራቾ ቃላዚካ ኣሳስ ዲዛ ዱማ ዱማ ሜቶስ ኦጌ ቤሲዛይሳ ዮቴስ። ሉቃሳ ሚሺራቾ ቃላዛ ጊዶን ሃራፔካ ዬሱሳ ሂዶታ ጊሻስ ዮቲዛ ኮይሮ ሼምፖታኒኔ ዉርሴꬃ ሼምፖታን ሎኤꬂ ዮቲዳይ ሂዶታ ጊሻሳ። ዬሱሲ ፑዴ ሳሎ ቢዳፔ ጉዬ ኣማኖይ ዋኒ ናምኣንꬆ ዲጪዳኮ ሃዋሬታ ማጻፋን ሃይሳ ጻፊዳይ ሄ ማጻፋዛን ዮቲዴስ።

ኪታንቻቲ ዬጺዳ ዬꬃ ጊሻስ ዬሱሲ ዬሌቲን ሜሄ ሄሚዛይቲ ኢዛ ቤኢዳይሳ፥ ዬሱሲ ቡሮ ጉꬃን ዲሺን ጾሳ ኬꬄ ቢዳይሳ ኣሳስ ሚሻ ጊዲዳ ሄ ሳማሪያ ኣዴዛ ኦሶን ꬋዪ ቤቲዳ ናዛ ታሪኬይ ሄይቲ ዉሪካ ሉቃሳ ሚሺራቾ ማጻፋን ጻላላ ቤቴቴስ። ኢዛ ሚሺራቾ ቃላዛን ጋጻፔ ጋጻ ጋካናስ ኣዳፌ ዮቲዳይ ዎሳ ጊሻስ፥ ጺሎ ኣያና ጊሻስ፥ ማጫሳታስ ዬሱሳ ኦሶ ጊዶን ኢስታስ ኢሜቲዳ ጊሻኔ ጾሲ ናጋራ ኣቶ ጊዳይሳ ዮቴስ ጉሳ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-4

ጻማቂዛ ዮሃኒሳ ዬሌቴꬂኔ ዬሱሳ ዬሌቴꬅ 1፡5—2፡52

ጻማቂዛ ዮሃኒሳ ኦሶ 3፡1-20

ዬሱሳ ጻማቄቴꬂኔ ፓጬቴꬅ 3፡21—4፡13

ዬሱሲ ባ ኦሶ ኮይሮ ጋሊላን ዶሚዴስ 4፡14—9፡50

ጋሊላፔ ዬሩሳላሜ ቡስ 9፡51—19፡27

ዬሩሳላሜኒኔ ሄ ሄራን ዉርሴꬃ ሳሚንታን ዬሱሳ ጋኪዳ ሜቶ 19፡28—23፡56

ጎዳ ዴንꬃ ቆንጬꬂኔ ፑዴ ሳሎ ቡስ 24፡1-53

1

1 ቦንቾ ቶፊሎሳ! ኑ ኣቻን ሃኒዳ ዮኦታ ጊሻስ ዳሮ ኣሳቲ ባስ ሃኒዳ ማላ ጻፊዳ። 2 ሄ ታሪኬዚካ ኮይሮፔ ዴንꬂዲ ባ ኣይፌራ ቤኢዳ ማርካቲኔ ጾሳ ቃላ ዮቲዳይቲ ኑስ ኣꬂዳይሳ። 3 ታኒካ ታ ባጋራ ጻጶፔ ዴንꬃዳ ኬሃ ናጌታዳኔ ፓጫ ጼላዳ ታሪኬዛ ዉርሳ ሲንꬄ ጻፌታናስ ቤሲዛይሳ ሲንꬃሳዳ ካሊዲ ጻፌታናስ ቤሲዛይሳ ካሌꬃዳ ናጌታዳ ኔስ ጻፋና ማላ ታስ ሎኦ ጊዲ ቤቲዴስ። 4 ሃይሳ ኡባ ታ ኦꬂዛይ ኔ ታማርዳይሲ ቱማ ጊዲዳይሳ ኔና ኤሮ ጉሳሳ።

ጻማቂዛ ዮሃኒሲ ዬሌታናይሳ ኪታንቻ ጋብሬሌይ ካሴቲዲ ዮቲዳ ቃላ

5-6 ሄርዶሲ ዩሁዳ ቢታን ካዎቲዳ ዎዴ ኣቢያ ጌቴቲዛ ቄሴታ ሃላቃዛ ባጋፌ ቄሴቴꬃ ኦሶ ታራይ ኢዛ ጋኪዳ ዛካራሳ ጌቴቲዛ ኢሲ ቄሴይ ዴስ። ኢዛ ማቼያካ ኤልሳቤጾ ጌቴታዉስ፤ ኢዛካ ኣሮኔ ባጋ ኣሳ። ናምኣቲካ ጎዳ ኣዛዞኔ ኢዛ ዎጋ ዎሶይ ባይንዳ ናጊዲ ዲዛይታኔ ጾሳ ሲንꬃን ጺሎ ኣሳ። *

7 ጊዶ ኣቲን ኤልሳቤጻ ና ዬሎንታ ማይኔ ጊዲዳ ጊሻስ ኢስታስ ናይ ባ፤ ናምኣቲካ ዎዴይ ቢዳ ኣሳ።

8 ዛካራሲ ጾሳ ሲንꬃን ቄሴቴꬃ ኦሶ ታራይ ኢዛ ጋኪን ኢዚ ኦꬂሺን 9 ቄሴታስ ዲዛ ዎጋ ማላ ጾሳ ኬꬃን ጌሊዲ ኤጻኔ ጩዋሳና ማላ ኤጻይ ኢዛ ጋኪዴስ። 10 ኤጻኔይ ጩዋቲሺን ኣሳይ ዉሪካ ካሬን ዲዲ ዎሴስ።

11 ጎዳ ኪታንቻይ ኤጻኔይ ጩዋቲዛ ሶፔ ኡሻቻ ባጋራ ኤቂዲ ዛካራሳስ ቤቲዴስ። 12 ዛካራሲካ ኢዛ ቤኢዲ ኬሂ ዳጋሚዲ ባቢዴስ። 13 ኪታንቻይ ዛካራሳስ፥ «ባቦፋ! ኔ ዎሳይ ሴቴቲዴስ፤ ኔ ማቼያ ኤልሳቤጻ ኔስ ኣቱማ ና ዬላና፤ ኢዛ ሱንꬃካ ኔ ዮሃኒሳ ጋዳ ሱንꬃና። 14 ኢዛ ዬሌታን ኔኒ ዳሮ ኡፋዬታና፤ ዳሮ ኣሳይካ ኡፋዬታና። 15 ጎዳ ሲንꬃን ኢዚ ጊታ ጊዳና። ዎይኔፔ ኦሴቲዳ ጫጄ ጊዲንካ ሃራ ማꬆሲዛ ኡሹ ጊዲንካ ኢዚ ኡዬና፤ ኢዚ ቡሮ ባ ኣዬይ ቃንꬃን ዲሼ ጺሎ ኣያናን ኩማና። * 16 ኢስራኤሌ ኣሳፔ ዳሮታ ኢስታ ጾሳኮ ዛራና። 17 ኣዋታ ዎዚና ኢስታ ናይታኮ፥ ኣዛዜቶንታይታካ ጌዴ ጺሎታ ጪንጫቴꬃኮ ዛራና ማላኔ ጎዳስ ቤሲዛ ዴሬ ጊጊሳና ማላ ኤላሳ ኣያናኒኔ ኢዛ ዎልቃን ጎዳፔ ሲንꬃራ ኢዚ ባና» ጊዴስ። *

18 ዛካራሲ ኪታንቻዛስ፥ «ታኒ ጪማ፤ ታ ማቼያካ ጪማዱስ፤ ታኒ ሃይሳ ኣዛን ኤራኔ?» ጊዲ ኦይቺዴስ።

19 ኪታንቻዚካ ዛሪዲ፥ «ታኒ ጾሳ ሲንꬃን ኤቂዛ ጋብሬሌ። ታኒካ ሃ ሚሺራቾዛ ኔስ ጋꬃናስ ኪቴታዳ ያዲስ። * 20 ሄኮ ኔኒ ባ ዎዴን ፖሌታና ታ ቃላ ኣማኖንታ ኢጺዳ ጊሻስ ኔ ዶናይ ዱዳና፤ ኔኒካ ሃሳያና ዳንዳያካ» ጊዴስ።

21 ሄ ዎዴ ዴሬይ ዛካራሲ፥ «ጾሳ ኬꬃፌ ኬዞንታ ኣዛስ ጋምኢዳኮ» ጊዲ ሞꬌቲሼ ናጊዴስ። 22 ኢዚ ጾሳ ኬꬃፌ ኬዚዲ ኣሳ ሃሳይሳናስ ዳንዳይቤና፤ ማላቲ ማላቲ ቤሶፔ ኣቲን ሃሳያናስ ዳንዳዮንታ ኣጊን ኣሳይ ኢዚ ጾሳ ኬꬃን ጾሳፌ ኦራꬃ ሚሽ ቤኢዳይሳ ኤሪዴስ።

23 ዛካራሲካ ባ ኦሶ ታራይ ፖሌቲዳፔ ጉዬ ባሶ ሲሚዴስ። 24 ሄሳፌ ጉዬ ኢዛ ማቼያ ኤልሳቤጻ ና ቃንꬃታዱስ፥ ኢቻሻንꬆ ኣጊናይ ጋካናስ ኣሲ ባና ቤኦንታ ማላ ቆቴታዱስ። 25 ኢዛካ፥ «ጎዳይ ባ ማሮታን ታ ሌቄቲዳይሳ ኣሳ ጊዶፌ ዲጋናስ ሃ ዎዴዛን ሃይሳ ታስ ኦꬂዴስ» ጋዱስ።

ዬሱሲ ዬሌታናይሳ ጋብሬሌይ ካሴቲ ዮቲዴስ

26 ኤልሳቤጻ ቃንꬃቲዳ ኡሱፑንꬃ ኣጊናን፥ ጾሲ ባ ኪታንቻ ጋብሬሌ፥ ጋሊላ ቢታን ዲዛ ናዚሬቴ ጌቴቲዛ ካታማ ዬዲዴስ። 27 ኢዚካ ካዎ ዳዊቴ ዜሬꬅ ጊዲዳ ዮሴፌ ጌቴቲዛ ኣሳስ ጊጋ ኡቲዳ ማራሞ ጌቴቲዛ ጌላኦይኮ ኪቴቲዴስ። * 28 ዪዲኔ ኢዛ ዲዛሶ ጌሊዲ፥ «ሃኔ ጾሲ ኔና ኣንጂዳሬ ሳሮ! ጎዳይ ኔናራ ዴስ ኔኒካ ኣንጄቲዳሮ» ጊዴስ።

29 ማራማ ኪታንቻ ሃሳያን ኬሃ ዳጋማዳ፥ «ሃይሲ ኣይ ጊዛ ሳሮካ?» ጋዳ ዮኦዛ ኬሃ ቆፓዱስ። 30 ኪታንቻይካ ማራሞ፥ «ጾሲ ኔናን ኡፋዬቲዛ ጊሻስ ባቦፋ! 31 ኔኒ ቃንꬃታና፤ ኣቱማ ናካ ዬላና፤ ሱንꬃካ ዬሱሳ ጋዳ ሱንꬃና።* 32 ኢዚካ ጊታ ጊዳና፤ ኡባፌ ቦላ ጊዲዳ ጾሳ ና ጌቴታና፤ ጎዳ ጾሲ ኢዛ ኣዋ ዳዊቴ ካዎቴꬃ ኢዛስ ኢማና። 33 ኢዚ ኢስራኤሌ ናይታ ቦላን ሜርናስ ካዎታና፤ ኢዛ ካዎቴꬃስካ ዉርሴꬂ ዴና» ጊዴስ።

34 ማራማካ ኪታንቻስ፥ «ታኒ ኣዴ ጌላቤኬ ሺን ሃይሲ ዋኒ ሃናኔ?» ጋዳ ኦይቻዱስ።

35 ኪታንቻይካ ማራሚስ፥ «ጺሎ ኣያናይ ኔ ቦላ ዎꬋና፤ ኡባፌ ቦላ ጾሳ ዎልቃይ ኔ ቦላ ኩዋሳና፤ ሄሳ ጊሻስ ዬሌታና ናዚ ጌሻ ጾሳ ና ጌቴታና። 36 ኣሲ ዬሉኩ፤ ኢዛ ማይኔ ጊዲ ሃሳይዛ ኔ ዳቦያ ኤልሳቤጻ ጪማቴꬃን ኣቱማ ና ቃንꬃታዳ ዬላናስ ኡሱፑንꬆ ኣጊና ኦይካዱስ። 37 ጾሳስ ሃኖንታ ሚሺ ዴና» ጊዴስ። *

38 ማራማካ ዛራዳ፥ «ሄኮ ታኒ ጾሳ ኣይሌ ዲኪና፤ ኔ ጊዳ ማላ ታስ ሃኖ» ጊን ኪታንቻይ ኢዚፔ ሻኬቲዲ ቢዴስ። ማራማ ኤልሳቤጾ ቤያና ባዱስ።

39 ማራማካ ሄ ዎዴ ማታራ ኤሶታ ዴንዳዳ ፑዴ ጌዜ ዴሬን ዲዛ ኢሲ ዩሁዳ ካታማ ባዱስ። 40 ዛካራሳ ኬꬄ ጌላዳ ኤልሳቤጾ ሳሮታዱስ። 41 ኤልሳቤጻ ማራሚ ሳሮካ ሲዪዳ ማላ ቃንꬃን ዲዛ ናዚ ኢዚ ቃንꬃን ጉፒዴስ፥ ኤልሳቤጺንካ ጺሎ ኣያናይ ኩሚዴስ። 42 ኢዛካ ባ ቃላ ꬎቁ ሂስታዳ፥ «ማጫሳ ኡባፌ ኔ ኣንጄቲዳሮ፤ ኔ ቃንꬃን ዲዛ ናዚካ ኣንጄቲዳይሳ። 43 ታ ጎዳ ኣያ ታኮ ያዳ ታና ኦይቻናስ ታኒ ኦኔ? 44 ኔ ሳሮካ ቃላ ታ ሲዪዳ ማላ ታ ኡሎ ጊዶን ዲዛ ናይ ኡፋይሳን ጉፒዴስ። 45 ፖሌታና ጊዲ ጎዳይ ኢዚስ ዮቲዳይሳ ኣማኒዳራ ኢዛ ኣንጄቲዳሮ» ጋዱስ።

ማራሚ ጋላታ ዎሳ

46-49 ማራማካ፥ «ኢዚ ባ ኣይሌይ

ካዉሻቴꬃ

ጼሊዳ ጊሻስ

ታ ሼምፒያ ጎዳ ꬎቁ

ኦꬃዳ ቦንቻዉስ። *

ታ ኣያናይካ ታና ኣሺዛ

ታ ጾሳን ኡፋዬታዉስ።

ዎልቃማ ጎዳይ ታስ

ጊታ ሚሼ ኦꬂዳ ጊሻስ

ሃቺፌ ሲንꬃን ኣሲ ዉሪ ታና

ኣንጄቲዳሮ ጋና።

ኢዛ ሱንꬃይካ ጌሻ። *

50 ኢዛ ማሮይ ኢዛስ ባቢዛይታስ

ና ና ጋካናስ ዳና።

51 ባ ዎልቃን ዳሮ ሚኖ

ኦሶ ኦꬂዴስ፤

ባ ዎዚና ቆፋን

ኦቶሬቲዛይታ ላሊዴስ።

52 ካዎታ ካዎቴꬃፌ ዎꬂዴስ፥

ኣሽኬታ ቃሴ

ꬎቁ ꬎቁ ሂስቲዴስ። *

53 ጋፊዳይታ ሎኦ ሚሻን ካልሲዴስ፤

ዱሬታ ጊዲኮ

ሜላ ኩሼ ዬዲዴስ።

54-55 ካሴ ኑ ኣዋታስ

ኣብራሃሜሲኔ ኢዛ

ቆሞታስ ጊዳ ሂዶታ ቃላ

ናጋናስ ባ ማሬቴꬃ

ዩሺ ቆፒዲ

ባ ኣይሌ ኢስራኤሌ

ማዲዴስ» ጋዱስ። *

56 ማራማካ ኤልሳቤጺ ኣቻን ሄꬑ ኣጊና ሲሬ ጋምኣዳ ባሶ ሲማዱስ።

ጻማቂዛ ዮሃኒሳ ዬሌቴꬅ

57 ኤልሳቤጺስ ዬሎ ጋላሳይ ጋኪን ኣቱማ ና ዬላዱስ። 58 ኢዚ ጉታቲኔ ዳቦቲካ ጎዳይ ኢዚስ ጊታ ማሬቴꬅ ኦꬂዳይሳ ሲዪዲ ኢዚራ ኢሲፌ ኡፋዬቲዳ።

59 ዬሌቲዳ ኦስፑንꬃ ጋላስ ቃጻራስ ዪዳ። ኢዛ ኣዋ ሱንꬃን ዛካራሳ ጊዲ ሱንꬃና ኮዪዳ። * 60 ጊዶ ኣቲን ኣዬያ፥ «ሃኔና፤ ኢዛ ሱንꬂ ዮሃኒሳ ጌቴቶ» ጋዱስ።

61 ኢስቲካ ኢዚስ፥ «ኔ ዳቦታፔ ዮሃኒሳ ጌቴቲዲ ጼይጌቲዳ ኣሲ ኦኒካ ባ» ጊዳ። 62 ኣዋይ ዛካራሲ ናዛ ኦና ጊዲ ሱንꬃና ኮዪዳኮ ማላታን ኦይቺዳ።

63 ዛካራሲካ ጻፊዛ ሚሽ ኢዛስ ኢማና ማላ ኦይቺ ኤኪዲ ሱንꬃይ፥ «ዮሃኒሳ» ጊ ጻፊን ኣሳይ ዉሪካ ማላሌቲዴስ። 64 ሄራካ ዛካራሳ ዶናይ ፖጌቲዲ ኢንጻርሲ ቢርሼቲን ጾሳ ጋላታ ኦይኪዴስ።

65 ኢዛ ጉታቲ ዉሪ ዳሮ ባቢዳ። ሃይሲ ዉሪካ ꬎቃ ጌዜ ቢታን ዩሁዳ ዴሬን፥ ኡባሶን ሃሳዬቲዴስ። 66 ሃይሳካ ሲዪዳ ኣሲ ዉሪካ፥ «ሃ ጉꬃ ናይ ኣይ ሃናኔሻ?» ጊዲ ሃኖዛ ዉርሲካ ባ ዎዚናን ኦይኪዴስ፤ ጎዳ ኩሼይ ቱማፔ ኢዛራ ኢሲፌ ዴስ።

ዛካራሲ ዮቲዳ ቲንቢቴ

67 ናዛ ኣዋይ ዛካራሲ ጺሎ ኣያናን ኩሚዲ ቲንቢቴ ሃሳይሼ፥

68 «ዪዲ ባ ኣሳ ኣሺዳ ጊሻስ

ኢስራኤሌ ጾሲ ጋላቴቶ።

69-70 ቤኒ ዎዴ ባ ጌሻ ናቤታ

ዶናን ሃሳዬቲዳይሳ ማላ

ባ ኣይሌ ዳዊቴ ኬꬃን

ኣሺዛ ዎልቃ

ኑስ ዴንꬂዴስ።

71 ኢዚ ኑና ኑ ሞርኬታፔኔ

ኑና ኢጺዛይታ

ኩሼፔ ኣሼስ።

72 ሃይሳ ኢዚ ኦꬂዳይ

ኑ ኣዋታስ

ባ ማሮቴꬅ ቤሳናሳ፥

ባ ጌሻ ጫቆዛ

ዩሺ ቆፓናሳ።

73-75 ካሴ ኑ ኣዋ ኣብራሃሜስ

ጫቂዳይሳ ቆፓና ማላኔ

ኑ ሞርኬታ ኩሼፔ

ኢዚ ኑና ኬሲን

ኑኒ ኢዛስ ባቦይ ባይንዳ

ኦꬃናሲኔ

ኑ ዲዛ ዎዴ ኡባን

ባ ሲንꬃን ኑና

ጌሻቴꬃኒኔ

ጺሎቴꬃን ኤሳናሳ።

76 ጎዳ ኦጌ ጊጊሳናስ

ኔ ኢዛፔ ሲንꬃራ ቢዛ ጊሻስ

ታ ናዞ ኔኒ ዎጋ

ጾሳ ናቤ ጌቴታና። *

77 ኣሳይ ባ ናጋራፔ

ማሬቲዳ ጊሻስ

ዴሬስ ኣቶቴꬃ ኤራቴꬅ

ኔ ኢማና ማላ፥

78 ኑ ጾሳ ሎኦ ማሮቴꬃፌ

ዴንዲዳይሳን ሳሎፔ ኑስ

ኣርሼይ ኬዚዴስ።

79 ሄሲካ ꬉማን ዲዛይታሲኔ

ሃይቆ ኩዋ ጊዶን ዲዛይታስካ

ፖኢሳና ማላኔ

ኑ ቶሆታካ ሳሮቴꬃ

ኦጌ ካሌꬃናሳ» ጊዴስ።

80 ጉꬃ ናዚካ ዲጪዴስ፤ ኣያናንካ ሚኒዴስ፤ ኢስራኤሌ ኣሳስ ቆንጬን ቤታና ጋካናስ ባዞ ቢታን ዴኢዴስ።

2

ዬሱሳ ዬሌቴꬅ

(ማቶ 1፡18-25)

1 ሄ ዎዴ ቢታ ቦላን ዲዛ ኣሲ ዉሪካ ታይቤቲዲ ጻፌታና ማላ ኦሮሜ ካዎ ኣዉጊስጾሳፔ ኣዋጃይ ኬዚዴስ። 2 ሄሲካ ቄሬኔዎሳ ጌቴቲዛይሲ ሶሪያ ዴሬ ሃሪዛ ዎዴ ሃኒዳ ኮይሮ ዴሬ ታይቦ። 3 ሄሳ ጊሻስ ኣሲ ዉሪ ጻፌታናስ ባ ዴሬ ዴሬ ቢዴስ።

4 ዮሴፌይካ ኣሾ ዳቦቴꬃን ዳዊቴ ባጋፌ ጊዲዳ ጊሻስ ጋሊላ ኣዉራጃ ጊዶን ዲዛ ናዚሬቴ ካታማፔ ዩሁዳ ኣዉራጃ ቤቴሊሄሜ ጌቴቲዛ ዳዊቴ ካታማፔ ዪዴስ። 5 ኢዚ ጻፌታና ቢሺን ኢዛስ ጊጌታ ዳሼ ዬላና ማቲዳ ማራሚራ ቢዴስ። 6 ኢስቲካ ሄን ዲሺን ኢዚስ ዬሎ ዎዴይ ጋኪዴስ። 7 ኢዛካ ኮይሮ ኣቱማ ና ዬሊዳይሳፌ ጉዬ ኢማꬂ ኣቂዛ ኬꬃን ኣቂዛሶይ ባይንዳ ጊሻስ ናዛ ጫርቃራ ጻጻዳ ሚዛ ሲንꬃን ኢሺሳዱስ።

ሜሄ ሄሚዛይታኔ ኪታንቻታ

8 ቤቴሊሄሜ ኣቻን ዶርስ ሄሚዛ ኣሳቲ ዶርሳ ናጊሼ ኦማርሳራ ካሬን ኣቂዛይቲ ዴቴስ። 9 ጎዳ ኪታንቻይካ ኢስታኮ ዪዴስ፤ ጎዳ ቦንቾ ፖኦይካ ኢስታ ላንቄን ዩዪ ኣꬋናስ ፖኢዴስ። ኢስቲካ ኬሂ ዳጋሚዳ ጊሻስ፥ 10 ኪታንቻይ ኢስታ፥ «ባቦፍቴ! ታኒ ኣሳ ኡባስ ጊዲዛ ጊታ ኡፋይሳ ሚሺራቾ ኤካ ያዲስ። 11 ሃች ካዎ ዳዊቴ ካታማ ቤቴሊሄሜን ሼምፖ ꬋሌይ ዬሌቲዴስ። ኢዚካ ጎዳ ኪርስቶሳ ጌቴቴስ። 12 ጫርቃራ ጻጼቲ ኢቺዳ ጋጪኖ ና ዴማንዴታ፤ ሄሲካ ኢንቴስ ማላታ ጊዶ» ጊዴስ።

13 ኢዛራካ ሃራ ዳሮ ሳሎ ኪታንቻቲ ቤቲዳ። ጾሳ ጋላቲሼ፥

14 «ቦላ ሳሎን ጾሳስ

ቦንቾይ ጊዶ፤

ሳሮቴꬂካ ቢታ ቦላን

ኢዚ ዶሲዛ

ኣሳ ኡባስ ጊዶ» ጊዳ።

15 ኪታንቻቲ ኢስታፌ ሻኬቲዲ ሳሎ ሲሚን ዶርሳ ሄሚዛይቲ ባ ጊዶን ኢሶይ ኢሳ፥ «ኣኔ ሃ ዪቴ ጎዳይ ኑስ ቆንጪሲዳይሳኔ ሃኒዳይሳ ቤቴሊሄሜ ካታማ ቢዲ ቤዮስ» ጊዳ።

16 ኢስቲካ ኤሌሊ ቢዲ ማራሚራ፥ ዮሴፌራኔ ሚዛ ሲንꬃን ኢቺዳ ናዛ ዴሚዳ። 17 ቤኢዳፔ ጉዬ ጎዳ ኪታንቻይ ናዛ ጊሻስ ኢስታስ ዮቲዳይሳ ኡባ ዛሪ ዮቲዳ። 18 ሄሚዛይቲ ዮቲዳይሳ ሲዪዳ ኣሳይ ዉሪ ኬሂ ማላሌቲዴስ። 19 ጊዶ ኣቲን ማራማ ዮኦዛ ዉርሳ ባ ዎዚናን ዎꬃ ዴንꬃ ቆፓሼ ጋምኣዱስ። 20 ሄሚዛይቲካ ሃኒዳይሲ ዉሪካ ኪታንቻይ ኢስታስ ዮቲዳ ማላ ጊዲዲ ቤቲዳ ጊሻስ ሲዪዳይሳሲኔ ቤኢዳይሳስ ኡባስ ጾሳ ጋላቲሼኔ ቦንቺሼ ሲሚዳ።

ጋጪኖ ና ዬሱሳ ጾሳ ኬꬅ ኤፊዳ

21 ናዚ ዬሌቲን ኦስፑንꬃ ጋላሳን ቃጻሬቲዛ ዎዴይ ጋኪን ኣዬያ ኢዛ ቃንꬃታናፔ ካሴ ኪታንቻይ ጊዳ ማላ ዬሱሳ ጌቴቲዲ ሱሚዴስ። *

22-23 ሙሴ ዎጋ ማላ ኢስቲ ጌይዛ ዎዴይ ዉሪን ዮሴፌይኔ ማራማ ጉꬃ ናዛ ዬሱሳ ጎዳ ጾሳ ሲንꬄ ሺሻናስ ኤኪዲ ዬሩሳላሜ ኬዚዳ። ሄሲካ ጎዳ ዎጋን ኮይሮ ዬሌቲዛ ኣቱማ ናይ ዉሪ ጎዳስ ዱማ ጊዳና ጌቴቲዲ ጻፌቲዳይሳ ፖላናሲኔ * 24 ቃሴካ ጎዳ ዎጋን ናምኡ ሃራጴታኔ ዎይኮ ናምኡ ሃራጴ ጪዬታ ጌቴቲዳይሳ ማላ ያርሾ ሺሻናሳ። *

25 ሄ ዎዴ ዬሩሳላሜ ካታማን ጺሎኔ ጾሳ ባቢዛ ኢሲ ሲሞና ጌቴቲዛ ኣሲ ዴስ፤ ኢዚካ ኢስራኤሌ ናይታ ኣቶቴꬃ ናጊዛ ኣሳኔ ጺሎ ኣያናይ ኢዛ ቦላ ሼምፒዳ ኣሳ። 26 ቃሴካ ኪርስቶሳ ቤኦንታ ዲሼ ሃይቆንታ ማላ ጺሎ ኣያናይ ኢዛስ ቆንጪዴስ። 27 ኢዚካ ሄ ዎዴ ጺሎ ኣያናይ ካሌꬂን ጾሳ ኬꬄ ላሻ ጋꬅ ጌሊዴስ። ናዛ ኣዬይራኔ ኣዋራ ሙሴ ዎጋን ቤሲዛይሳ ፖላናስ ጉꬃ ናዛ ዬሱሳ ኤኪዲ ጌሊዳ ዎዴ፥ 28 ሲሞኒ ናዛ ኤኪ ኢዲሚዲ ጾሳ ጋላቲሼ፥

29-31 «ጎዶ! ኔ ጫቂዳ ቃላ ማላ

ሃኢ ታኒ ኔ ኣይሌይ

ኔ ኣሺዛይሳ

ታ ኣይፌራ ቤኢዳ ጊሻስ

ሂኣ ታና ሳሮን ኤካ፤

ኣሳ ኡባ ሲንꬃን

ኔ ጊግሲዳ ኣቶቴꬃ

ሃኢ ታኒ ታ ኣይፌራ ቤያዲስ።

32 ሃይሲካ ኡባ ዴሬስ

ጌሜቲዳይሳ ቆንጪሲዛ ፖኦ፤

ኔ ዴሬ ኢስራኤሌሲካ

ቦንቾ» ጊዴስ።

33 ኢዛ ኣዋይኔ ኣያ ኢዛ ጊሻስ ሃሳዬቲዳ ዮኦዛን ማላሌቲዳ። 34 ሲሞኒካ ኢስታ ኣንጂዴስ፤ ማራሞካ፥ «ዳሮ ኣሳ ዎዚና ቆፋይ ቆንጫና ማላ ሃይሲ ኢስራኤሌን ዲዛ ዳሮታስ ꬋዮሲኔ ኣቶቴꬃሳ፤ ኢዛ ኢጺዛይታስ ቃሴ ማላታ ጊዳና ማላ ዶሬቲዴስ። 35 ቃሴካ ዳሮታ ዎዚና ቆፋይ ቆንጫና ማላ ናዛ ሚሻይ ቃራ ማሻ ማላ ኔ ዎዚና ጳልቃና» ጊዴስ።

36 ቃሴካ ኣሴሬ ባጋፌ ፋኑኤሌ ና ሃና ጌቴቲዛ ጪሚዳ ናቤይ ዳዉስ፤ ኢዛካ ባ ኮይሮ ኣዚናራ ላፑን ላይꬅ ኩሜꬅ ዴኣዱስ። 37 ላይꬃይ ኢዚስ ኦስፑን ታማኔ ኦይዱ ላይꬅ ጊዳና ጋካናስ ኦማርሲኔ ጋላስ ጾማሼኔ ዎሳሼ ጾሳ ኬꬃፌ ሻኬቶንታ ኣምኤቴꬃን ጋምኣዱስ። 38 ሄ ዎዴካ ሺቃዳ ጾሳ ጋላታዱስ፤ ዬሩሳላሜ ዎዜቴꬅ ናጊሼ ዲዛይታስ ኡባስ ጉꬃ ናዛ ጊሻስ ዮታዱስ።

ናዚሬቴ ሲሞ

39 ዮሴፌራኔ ማራሚራ ጎዳ ዎጋን ኣዛዜቲዳይሳ ፖሊዲ ጋሊላ ኣዉራጃን ዲዛ ባሶ ናዚሬቴ ካታማ ሲሚዳ። * 40 ጉꬃ ናዚካ ዲጪዲ ሚኒ ሚኒ ቢዴስ፤ ኣꬎ ኤራቴꬃን ኩሚዴስ፤ ጾሳ ኣꬎ ኪያቴꬂካ ኢዛ ቦላ ዴስ።

41 ኢዛ ኣዋይኔ ኢዛ ኣያ ላይꬃን ላይꬃን ፓዚጋ ቦንቻናስ ዬሩሳላሜ ቤቴስ። * 42 ናዛስ ላይꬃይ ታማኔ ናምኡ ላይꬅ ኩሚዳ ዎዴ ካሴ ሎሴ ጊዲዳይሳ ማላ ፓዚጋ ቦንቻና ኬዚዳ። 43 ፓዚጋ ባኣሌዛ ቦንቺዲ ባሶ ሲሚሺን ዬሱሲ ዬሩሳላሜን ኣቲዴስ። ዬሊዳይቲካ ኢዚ ኣቲዳይሳ ኤሪቤቴና። 44 ባናራ ኢሲፌ ቢዛ ኦጌ ኣሳራ ዴስ ጊሼ ኢሲ ጋላሳ ኦጌ ቢዳ። ጊዶ ኣቲን ኢዚ ኢስታራ ባይንዳይሳ ኤሪዲ ባ ዳቦታ ኣቻኒኔ ላጌታ ኣቻን ዲዛኮ ጊዲ ኮዪዳ።

45 ኮዪ ኮዪዲ ቤቶንታ ኢጺን ዬሩሳላሜ ሲሚዳ።

46 ሄꬑ ጋላሳፌ ጉዬ ጾሳ ኬꬃን ታማርሲዛይታ ጊዶን ኡቲዲ ሲዪሼ፥ ኣሳታ ኦይቺሼኔ ኢስታ ኦይሻ ዛሪሼ ጾሳ ኬꬃን ዲሺን ዴሚዳ። 47 ሲዪዳይቲ ዉሪ ዬሱሳ ኣኬካኒኔ ኢዛ ዛሮዛን ዳሮ ማላሌቲዳ።

48 ዮሴፌይኔ ማራማ ኢዛ ቤኢዳ ዎዴ ማላሌቲዳ። ማራማካ፥ «ታ ናዞ ኣይስ ሃይሳ ማላ ኦꬃዲ? ኔ ኣዋይኔ ታኒ ኔና ኮዪሼ ኬሂ ሜቶቴቲዶስ» ጋዱስ።

49 ኢዚካ ዛሪዲ፥ «ታና ኣይስ ኮዪዴቲ? ታኒ ታ ኣዋ ኬꬃን ዳናስ ቤሲዛይሳ ኤሪቤኬቲ?» ጊዴስ። 50 ጊዶ ኣቲን ኢስታስ ኢዚ ዮቲዳይሲ ጌሊቤና።

51 ሄሳፌ ጉዬ ኢስታራ ኢሲፌ ናዚሬቴ ዎꬊዲ ኢስታስ ኣዛዜቲሼ ዴኢዴስ። ኢዛ ኣያ ማራማካ ሄ ሃኒዳ ሚሻ ኡባ ባ ዎዚናን ናጋሼ ጋምኣዱስ። 52 ዬሱሲ ኣꬎ ኤራቴꬃን፥ ጌሳኒኔ ሳባን ጾሳ ሲንꬃኒኔ ኣሳ ሲንꬃን ዲጪዴስ። *

3

ጻማቂዛ ዮሃኒሳ ቲሚርቴ

(ማቶ 3፡1-12፤ ማር 1፡1-8፤ ዮሃ 1፡19-28)

1 ጺቢራዶሴ ጌቴቲዛ ቄሳሬይ ካዎቲዳ ታማኔ ኢቻሻንꬆ ላይꬃን ጳንጾሳ ጲላጾሳ ጌቴቲዛይሲ ዩሁዳ ቢታ ሃሪዛ ዎዴ ሄርዶሲ ጋሊላ ቢታ ሃሪዛ ዎዴ፥ ኢዛ ኢሻይ ፒሊጶሲ፥ ኢጹሪያሳኔ ጺራኮንዶሴ ቢታ ሃሪዛ ዎዴ ሊሳኖሲካ ኣብሎኔ ቢታ ሃሪዛ ዎዴ፥

2 ሃናይኔ ቃያፋይ ቄሴታ ሃላቃ ጊዲዳ ዎዴ ጾሳ ቃላይ ባዞ ቢታን ዲዛ ዛካራሳ ና ዮሃኒሳኮ ዪዴስ።

3 ዮሃኒሲ ዮርዳኖሴ ሻፋ ኣቻን ዲዛ ዴሬታ፥ «ኢንቴ ናጋራ ኣቶ ጋናስ ናጋራፔ ሲሚዲ ጻማቄቲቴ» ጊዲ ዮቲዴስ፤ 4 ሄሲካ ቃሴ ናቤ ኢሳያሲ፥

«ባዞን ሂዝጊዲ ዋሲዛ

ኣሳ ኮሺንቺ፥

‹ጎዳስ ኦጌ ጊግሲቴ፤

ባሲዲካ ሎኤꬂቴ።

5 ሾባ ቢታይ ዉሪ ኩማና፤

ዙማቲኔ ዙምቡላቲ ዉሪ

ዚቂ ጋና፤

ጌላ ኦጌይ ሲቲ ጋና፤

ሞሬቲዳ ኦጌይ ሎኦ ጊዳና።

6 ኣሳ ዜሬꬅ ኡባ ኣሺዛ

ጾሳ ዎልቃ ቤያና›

ጊዲ ባዞን ዋሲዛ

ኣሳ ቃላ ጊሪስ»

ጊዲ ባ ማጻፋን ጻፊዳ ማላ።

7 ዮሃኒሲካ ኢዛ ኩሼን ጻማቄታና ዪዛ ኣሳስ፥ «ኢንቴኖ ሃ ሾሻ ናይቶ! ያና ዲዛ ጾሳ ሃንቆፌ ሃካና ማላ ኦኒ ኢንቴና ዞሪዴ?* 8 ኢንቴ ናጋራ ኦሶፔ ሲሚዳይሳ ኤሪሲዛ ኦሶ ኦꬂቴ፤ ‹ኑ ኣዋይ ኣብራሃሜይ ኑስ ዴስ› ጉስ ኣጊቴ ጊዴስ። ‹ጾሲ ባስ ጊኮ ሃ ሹቻታፔ ኣብራሃሜስ ና ኦꬂ ዴንꬃናስ ዳንዳይዛይሳ ኤሪቴ›* 9 ካልታይ ሚꬅ ቃንጻናስ ሚꬃ ጻጶን ዴስ። ሎኦ ኣይፌ ኣይፎንታ ኢታ ሚꬂ ዉሪ ቃንጼቲዲ ታማን ዬጌታና» ጊዴስ። *

10 ኣሳይካ፥ «ሂስቲን ኣይ ኦꬂኖ?» ጊዲ ኦይቺዴስ።

11 ዮሃኒሲካ ኣሳስ፥ «ናምኡ ማይኦይ ዲዛይ ኢሲ ማይኦይ ባይንዳ ኣሳስ ኢሞ፤ ቃሴካ ቁማይ ዲዛይካ ባይንዳዴስ ሻኪ ኢሞ» ጊዴስ።

12 ቃራጻ ሺሺዛይቲካ ጻማቄታናስ ዪዲ፥ «ኣስታማሬ! ኑ ኣይ ኦꬂኖ?» ጊዳ። *

13 «ኢዚካ፥ ‹ኢንቴ ኣዛዜቲዳይሳፌ ቦላራ ቃራጻ ሺሾፍቴ› ጊዴስ።

14 «ዎታዳራቲካ፥ ‹ኑኒ ቃሴ ኣይ ኦꬂኖ?› ጊዲ ኦይቺዳ። ኢዚካ፥ ‹ኦና ሚሼካ ዎልቃን ኤኮፍቴ፤ ቃሴካ ኦናካ ዎርዶን ሞቶፒቴ፤ ኢንቴ ዳሞዛይ ኢንቴስ ጊዳና› » ጊዴስ።

15 ኣሳይ ዮሃኒሳ ቤኢዲ፥ «ሃይሲ ኪርስቶሳ?» ጊዲ ባ ዎዚናን ሲꬊዴስ። 16 ዮሃኒሲካ ኡባስ፥ «ታኒ ኢንቴና ሃꬃን ጻማቃይስ፤ ጊዶ ኣቲን ታ ኢዛ ጫማ ቢርሻናስ ቤሶንታይ ታፔ ኣꬊዛዴይ ያና። ኢዚ ኢንቴና ጺሎ ኣያናኒኔ ታማን ጻማቃና። 17 ባሌዛን ዲዛ ካꬃ ጋፌዛፔ ጌሻናስ ካꬅ ሱራጊዛ ላይዳይ ኢዛ ኩሼን ዴስ። ባሌዛ ኩሜꬅ ጌሻና፤ ጊስቴዛ ቃሴ ዲኤን ቆላና፤ ጋፌዛካ ቶኦንታ ታማን ጹጋና» ጊዴስ።

18 ዮሃኒሲ ኣሳ ሃራ ዱማ ዱማ ዞሬ ቃላራ ሚንꬂ ዞሪሼ ሚሺራቾ ቃላ ዮቲዴስ። 19 ጊዶ ኣቲን ጋሊላ ቢታ ሃሪዛ ሄርዶሲ ባ ኢሻ ማቾ ሄሮዲያዶ ኤኪዳ ጊሻሲኔ ሃራ ዳሮ ኢታ ኦꬂዳ ጊሻስ ዮሃኒሲ ኢዛ ሃንቂዳ ጊሻስ፥ 20 ካሴ ሞሮዛ ቦላ ሃራ ጉጂዲ ሄርዶሲ ዮሃኒሳ ቃሾ ኬꬃን ዬጊዴስ።

ዬሱሲ ጻማቄቲዴስ

(ማቶ 3፡13-17፤ ማር 1፡9-11)

21 ኣሳይ ጻማቄቲዳፔ ጉዬ ዬሱሲካ ጻማቄቲዴስ፤ ኢዚ ዎሲሺን ሳሎይ ዶዬቲዴስ። 22 ጺሎ ኣያናይካ ሃራጴ ሚሳቲዲ ኢዛ ቦላ ዎꬊዴስ። «ሳሎፔ፥ ‹ታ ዶሲዛ ናይ ኔና፤ ኔናን ታኒ ኡፋዬታይስ› » ጊዛ ቃላይ ዪዴስ። *

ዬሱሳ ዜሬꬃ ዛርኬ

(ማቶ 1፡1-17)

23 ዬሱሲ ጾሳ ኦሶ ኦይኪሺን ኢዛስ ላይꬃይ ጌዴ ሄꬑ ታሙ ጊዳና። ኣሳይካ ኢዚ ዮሴፌ ና፥ ኤሌ ና፥ 24 ማቴ ና፥ ሌዌ ና፥ ሚልካ ና፥ ዩሁዳ ና፥ ዮሴፌ ና፥ 25 ማቶቲዮ ና፥ ኣሞጼ ና፥ ናሆሜ ና፥ ኢሲሊሜ ና፥ ናጌ ና፥ 26 ማቴ ና፥ ማቶቲዮ ና፥ ሴሜዬ ና፥ ዮሴፌ ና፥ ዩሁዳ ና፥ 27 ዮናኔ ና፥ ኤሬሴ ና፥ ዜሩባቤሌ ና፥ ሳላቲያሌ ና፥ ኔሬ ና፥ 28 ሚልካ ና፥ ሃዴ ና፥ ዮሳ ና፥ ቆሳሜ ና፥ ኤሊሞዳሜ ና፥ ኤራ ና፥ 29 ኢያሶ ና፥ ኤልኤዜሬ ና፥ ኢዮራሜ ና፥ ማቴ ና፥ ኤሌ ና፥ 30 ሲሞና ና፥ ዩሁዳ ና፥ ዮሴፌ ና፥ ዮና ና፥ ኤልያቄሜ ና፥ 31 ሜሊያ ና፥ ማይናኔ ና፥ ማጻቴ ና፥ ናታኔ ና፥ ዳዊቴ ና፥ 32 ኢሴዬ ና፥ ኢዮቤዴ ና፥ ቦኤዜ ና፥ ሶሎሞኔ ና፥ ናሶኔ ና፥ 33 ኣሚናዳቤ ና፥ ኣራሜ ና፥ ኣሮኔ ና፥ ኤስሮሜ ና፥ ፋሬሴ ና፥ ዩሁዳ ና፥ 34 ያቆቤ ና፥ ዪሳቃ ና፥ ኣብራሃሜ ና፥ ታራ ና፥ ናኮሬ ና፥ 35 ሴሮሄ ና፥ ኤራጉዌ ና፥ ፋሌቄ ና፥ ኣቤሬ ና፥ ሳላ ና፥ 36 ቃዪናሜ ና፥ ኣርፋኪሲዴ ና፥ ሴሜ ና፥ ኖሄ ና፥ ላሜሄ ና፥ 37 ማቱሳላ ና፥ ሄኖኬ ና፥ ያሬዴ ና፥ ማላልኤሌ ና፥ ቃዪናሜ ና፥ 38 ሄኖሴ ና፥ ሴቴ ና ኣዳሜ ና፥ ጾሳ ና ጌቴስ።

4

ዬሱሳ ፓጬቴꬅ

(ማቶ 4፡1-11፤ ማር 1፡12-13)

1 ዬሱሲ ጺሎ ኣያናን ኩሚዲ ዮርዳኖሴ ሻፋፔ ሲሚዳ ማላ ጺሎ ኣያናይ ኢዛ ካሌꬂዲ ባዞ ቢታ ኤፊዴስ። 2 ሄንካ ጻላኤን ኦይዱ ታሙ ጋላስ ፓጬቲዴስ። ሄ ፓጬቲዛ ጋላሳታን ኣይኮካ ሞንታ ጊሻስ ዉርሴꬃን ጋፊዴስ።

3 ጻላኤይካ ዬሱሳ፥ «ኔ ጾሳ ና ጊዲኮ ኣኔ ሃይሳ ሹቻ ካꬅ ጊዳና ማላ ኣዛዛ» ጊዴስ።

4 ዬሱሲካ ዛሪዲ፥ «ኣሲ ካꬃን ጻላ ዴና ጌቴቲዲ ጻፌቲዴስ» ጊዲ ጻላኤስ ዛሪዴስ። *

5 ሄሳፌ ካሊዲ ጻላኤይ ዬሱሳ ኢሲ ꬎቃ ዙማ ቦላ ኬሲዲ ሳሎ ጉፋንꬆን ዲዛ ካዎቴꬃታ ቂጲዳ ኣይፌይ ጼላናስ ቤሲዲ፥ 6 «ሃይሲ ኔ ቤኢዛ ቢታ ካዎታ ጎዳቴꬂኔ ቦንቾይ ዉሪካ ታስ ኢሜቲዴስ፤ ታኒካ ታ ዶሲዛዴስ ኢማናስ ዳንዳይዛ ጊሻስ ኔስካ ኢማና።

7 «ሄሳ ጊሻስ ኔኒ ኩንዳዳ ታስ ጎይኒኮ ሃይሲ ዉሪካ ኔስ ጊዳና» ጊዴስ።

8 ዬሱሲካ ዛሪዲ፥ «ኔ ጎዳ ጾሳስ ኩንዳዳ ኢዛስ ጻላ ጎይና ጌቴቲዲ ጻፌቲዴስ» ጊዴስ። *

9-11 ሄሳፌካ ዬሱሳ ዬሩሳላሜን ጾሳ ኬꬃ ጼራ ኬሲ ኤሲዲ ጾሳ ማጻፋን፥ «ኔና ናጋና ማላ ጾሲ ኔ ጊሻስ ባ ኪታንቻ ኣዛዛና፤ ‹ኔ ቶሆይ ሹቻን ꬉጴቶንታ ማላ ኪታንቻቲ ባ ኩሼራ ኔና ꬎቁ ሂስቲ ኦይካና› ጌቴቲዲ ጻፌቲዳ ጊሻስ ኣኔ ኔ ጾሳ ና ጊዲኮ ሃይሳፌ ዱጌ ኩንዳ» ጊዴስ። *

12 ዬሱሲካ፥ «ኔ ጎዳ ጾሳ ፓጮፋ» ጌቴቲዴስ ጊዲ ዛሪዴስ። *

13 ጻላኤይካ ባ ፓጫናይሳ ዉርሲዳፔ ጉዬ ባስ ኢንጄ ዎዴይ ቤታናሼ ዬሱሳፔ ሻኬቲዴስ።

ዬሱሲ ጋሊላን ታማርሶ ኦይኪዴስ

(ማቶ 4፡12-17፤ ማር 1፡14-15)

14 ዬሱሲካ ጺሎ ኣያና ዎልቃን ጋሊላ ሲሚዴስ፤ ኢዛ ጎባቴꬂ ጋሊላ ኣቻን ዲዛ ዴሬታን ሲዬቲዴስ። 15 ኢዚካ ኣይሁዳታ ዎሳ ኬꬃን ታማርሲሺን ኢዛ ቲሚርቴይ ሎኢን ኣሳይ ዉሪካ ኢዛ ጋላቲዴስ።

ናዚሬቴን ዬሱሳ ኢጼቴꬅ

(ማቶ 13፡53-58፤ ማር 6፡1-6)

16 ሄፔ ባ ዬሌቲዳ ካታማ ናዚሬቴ ዪዲ ካሴ ሳምባታ ጋላስ ኣይሁዳ ዎሳ ኬꬅ ጌሊዛ ማላ ጌሊዲ ጾሳ ማጻፋ ናባባናስ ዴንዲ ኤቂዴስ። 17 ናቤ ኢሳያሳ ማጻፋይ ኢዛስ ኢሜቲን ማጻፋ ዶይዳ ማላ።

18-19 «ጎዳ ኣያናይ ታ ቦላ ዴስ፤

ማንቆታስ ሚሺራቾ ቃላ

ዮታና ማላ ታና ቲይዴስ፤

ቃሼቲዳይታስ ቢርሼቴꬅ፥

ቆቄቲ ጼላና ኦጌ

ታ ኣዋጃና ማላ፥

ሜቶቴቲዳይታ ኣሻና ማላ፥

ዶሴቲዳ ጎዳ ላይꬃ ኣዋጃ

ታ ዮታና ማላ

ታና ኪቲዴስ»

ጊዛሶ ዴሚ ናባቢዴስ።

20 ማጻፋካ ጎርዲዲ ኣይሁዳ ዎሳ ኬꬄ ናጊዛይሳስ ዛሪ ኢሚዲ ኡቲዴስ። ኣይሁዳታ ዎሳ ኬꬃን ዲዛይቲ ዉሪካ ኢዛ ቲሺ ሂስቲ ጼሊዳ። 21 ኢዚካ ኢስታስ፥ «ሃይሲ ኢንቴ ኢንቴ ሃይꬃራ ሲዪዳ ማጻፋ ቃላይ ሃች ፖሌቲዴስ» ጊዴስ።

22 ኣሳይ ዉሪካ ኢዛ ጊሻስ ሎኦ ጻላላ ሃሳዬቴስ፤ ቃሴካ ኢዛ ዶናፔ ኬዚዛ ሎኦ ቃላፔ ዴንዲዳይሳን ማላሌቲዲ፥ «ሃይሲ ዮሴፌ ና ጊዴኔ?» ጊዳ።

23 ኢዚካ፥ «ꬋሌ ጎዶ ኔርካ ኔና ፓꬃ፤ ቂፊርናሆሜን ኔኒ ኦꬂሺን ኑ ሲዪዳይሳ ሃይሳን ኔ ካታማንካ ኦꬃ ጊዛ ሌሚሶ ኢንቴ ታ ቦላ ማላታናይሳስ ሲꬌይ ባ» ጊዲ ኢስታስ ዮቲዴስ። 24 ቃሴካ፥ «ታ ኢንቴስ ቱማ ጋይስ፤ ናቤይ ባ ዬሌቲዳ ዴሬን ቦንቼቲ ኤሬና። *

25-26 «ጊዶ ኣቲን ታ ኢንቴስ ቱማ ጋይስ፤ ሄꬑ ላይꬂኔ ባጋ ጋካናስ ሳሎይ ጎርዴቲን ዎልቃማ ኮሻይ ቢታ ቦላ ሃኒዳ ኤላሳ ዎዴ ሄ ላይꬃታን ኣዚናይ ባይንዳ ዳሮ ማጫሳቲ ኢስራኤሌ ቢታን ዴቴስ ሺን ኤላሲ ኢስታፌ ኢሲኔይኮካ ኪቴቲቤና። ጊዶ ኣቲን ሲዶና ጌቴቲዛ ቢታን ሴራጲታ ጌቴቲዛ ካታማን ዲዛ ኢሲ ኣዚናይ ባይንዳ ማጫሳይኮ ኪቴቲዴስ። * 27 ናቤ ኤልሳኤ ዎዴ ኢስራኤሌ ዴሬን ዳሮ ኢንቺራቻ ሃርጊዛይቲ ዴቴስ፤ ጊዶ ኣቲን ሶሪያ ቢታ ኣስ ኒኢማኔፔ ኣቲን ሄ ዳሮታፔ ኦኒካ ኢንቺራቻ ሃርጌፌ ፓጺቤና» ጊዴስ። *

28 ኣይሁዳታ ዎሳ ኬꬃን ዲዛይቲ ዉሪካ ሄሳ ሲዪዲ ዳሮ ሃንቄቲዳ። 29 ባ ኡቲዳሶሆፔ ዴንዲ ኤቂዲ ዬሱሳ ካታማፔ ካሬ ኬሲዲ ዱጌ ዛሪ ዬዳናስ ኢስታ ካታማያ ኦሴቲዳ ዙማ ቦላ ኣፎቲዛሶን ኦሴቲዳሶ ኤኪ ኤፊዳ። 30 ጊዶ ኣቲን ኢዚ ኢስታ ጊዶራ ሻኪ ዬጊዲ ኣꬊ ቢዴስ።

ዬሱሲ ቱና ኣያና ኬሲዴስ

31 ሄፔካ ጋሊላ ኣዉራጃን ዲዛ ቂፊርናሆሜ ጌቴቲዛ ካታማ ዎꬊዴስ፤ ሄንካ ሳምባታ ጋላስ ዳሮ ኣሳ ታማርሶ ኦይኪዴስ። 32 ኢዚ ጎዳቴꬃራ ሃሳይዛ ጊሻስ ኢዛ ቲሚርቴዛን ማላሌቲዳ። *

33 ኣይሁዳታ ዎሳ ኬꬃን ቱና ኣያናይ ኦይኪዳ ኣዴይ ዴስ። ኢዚካ ባ ቃላ ꬎቁ ሂስቲዲ፥ 34 «ናዚሬቴ ዬሱሳ ሃኢ ታ ዋኖ? ኔናራ ታና ኣዚ ጋꬂዴ? ኔ ዪዳይ ኑና ꬋይሳናሴ? ኔ ኦናኮ ታ ኤራይስ፤ ኔ ጾሳ ጺሎዛ ጊዲኪ?» ጊዲ ዋሲዴስ።

35 ዬሱሲካ ቱና ኣያናዛ ሃ ኣዴዛፔ፥ «ጮኡ ጋዳ ኬዛ» ጊዲ ሴሪዴስ፤ ቱና ኣያናዚካ ዳሮ ኣሳ ሲንꬃን ኣዴዛ ቦላፌ ዬጊዲ ኢሲ ቆሆካ ጋꬆንታ ዬዲ ኬዚዴስ። *

36 ኣሳይ ዉሪካ ማላሌቲዲ ባ ጊዶን ኢሶይ ኢሳራ፥ «ኣሶ ሃይሲ ኣይ ጊዛ ቲሚርቴ? ጎዳቴꬃራኔ ዎልቃራ ኢታ ኣያና ኣዛዜስ፤ ኢስቲካ ኬዜቴስ» ጊዲ ሃሳዬቲዳ። 37 ዬሱሳ ጎባቴꬂካ ኡባሶ ጋኪዴስ።

ዬሱሲ ዳሮ ሃርጋንቻታ ፓꬂዴስ

(ማቶ 8፡14-17፤ ማር 1፡29-34)

38 ሄሳፌ ጉዬ ዬሱሲ ኣይሁዳ ዎሳ ኬꬃፌ ኬዚዲ ሲሞና ኬꬄ ጌሊዴስ። ሲሞና ቦሎቴያ፥ «ዎልቃማ ሚሾ ሃርጌይ ኦይኪን ሳኬታዳ ዲሺን ዬሱሳ ኢዞ ፓꬃርኪ!» ጊዲ ዎሲዳ። 39 ዬሱሲካ ኢዚኮ ሺቂዲ ሚሾ ሃርጌዛ ሴሪዴስ። ሚሻ ሃርጌይካ ዬዲን ሄራካ ዴንዳ ኤቃዳ ኢማꬃታ ሞካዱስ።

40 ኣርሼይ ዉላና ጊሺን ዱማ ዱማ ሃርጌይ ኦይኪዳ ኣሳ ዉርሲ ኢዛኮ ኤኪ ዪዳ። ኢዚካ ሃርጊዛ ኣሳ ኡባ ቦላ ባ ኩሼ ዎꬂዲ ፓꬂዴስ። 41 ቱና ኣያናቲ ቃሴካ ዬሱሳ፥ «ኔኒ ጾሳ ና» ጊሼኔ ዋሲሼ ዳሮ ኣሳታፔ ኬዚዳ፤ ጊዶ ኣቲን ኢዚ ኢስታ ሴሪዴስ፤ ቱና ኣያናቲ ኢዚ ኪርስቶሳ ጊዲዳይሳ ኤሪዛ ጊሻስ ኢስቲ ኢሲኖካ ሃሳያና ማላ ኮዪቤና።

ጋሊላን ዬሱሳ ቲሚርቴ

42 ጋዴይ ዎንቲሺን ዬሱሲ ኢሲ ኣሲካ ባይንዳሶ ቢዴስ። ዳሮ ኣሳይካ ኢዛ ኮዪሼ ኢዚ ዲዛሶ ጋኪዴስ። ኢዚ ኢስታፌ ሻኬቲዲ ቦንታ ማላ ዲጋናስ ኮዪዳ። 43 ጊዶ ኣቲን ኢስታስ፥ «ጌዴ ሃራ ካታማ ባዳ ጾሳ ካዎቴꬃ ሚሺራቾ ቃላ ዮታናስ ታስ ቤሴስ፤ ታኒ ኪቴቲዳ ጊታ ቆፋይ ሄሳ» ጊዴስ።

44 ኢዚካ ዩሁዳን ኣይሁዳታ ዎሳ ኬꬃን ቃላ ጉጂ ዮቲዴስ።

5

ዬሱሲ ኮይሮ ሃዋሬታ ጼይጊዴስ

(ማቶ 4፡18-22፤ ማር 1፡16-20)

1 ዬሱሲ ጌንሴሬጼ ኣባ ላንቄን ኤቂዲ ጾሳ ቃላ ታማርሲሺን ሲዪዛ ኣሳይ ኢዛ ኡንኤꬂዴስ።

2 ሄ ዎዴ ናምኡ ዎጎሎቲ ኣባ ኣቻን ዲሺን ዬሱሲ ቤዪዴስ። ሞሌ ኦይኪዛይቲ ዎጎሎታፔ ዎꬊዲ ሞሌ ጊቴታ ሜጬቴስ። 3 ዬሱሲ ዎጎሎታፔ ሲሞና ዎጎሎን ጌሊዲ ቢታፌ ጌዴ ኣባ ጊዶ ሺሻና ማላ ኦይቺዲኔ ዎጎሎ ጊዶን ኡቲዲ ኣሳ ታማርሲዴስ።

4 ታማርሲ ዉርሲዳፔ ጉዬ ሲሞና፥ «ኣባይ ጪማቲዛሶ ሺቃ ሞሌ ኦይካናስ ኢንቴ ጊቴዛ ኣባ ጊዶ ዬጊቴ» ጊዴስ።

5 ሲሞኒ ዬሱሳስ ዛሪዲ፥ «ጎዶ! ቃማ ኩሜꬅ ዳቡሪ ኣቂዲ ኢሲኖካ ኦይኪቤኮ፤ ጊዶ ኣቲን ኔ ቃላን ጊቴዛ ኑ ዬጋና» ጊዴስ። *

6 ጊቴዛ ዬጊዳ ዎዴ ዳሮ ሞሌ ኦይኪዳ። ጊቴይካ ዳኬቲዴስ። * 7 ሃራ ዎጎሎን ዲዛይቲ ዪዲ ኢስታ ማዳና ማላ ኩሼራ ዉቲ ጼይጊዳ። ኢስቲካ ዪዲ ናምኡ ዎጎሎታ ሞሌ ኩንꬂዳ። ዎጎሎቲካ ዱጌ ሚቴቴꬅ ኦይኪዳ።

8 ሲሞና ጌቴቲዛ ጴጽሮሲ ሄሳ ቤኢዲ ዬሱሳ ቶሆ ቦላ ኩንዲዲ፥ «ጎዶ! ታ ናጋራንቻ ጊዲዳ ጊሻስ ታ ኣቻፌ ኪቻ» ጊዴስ። 9 ኢዚ ሄሳ ጊዳይ ኢዚኔ ኢዛራ ዲዛይቲ ኦይኪዳ ዳሮ ሞሌዛን ማላሌቲዳ ጊሻሳ። 10 ቃሴካ ሲሞና ላጌቲ ዛብዶሳ ናይቲ ያቆቤይኔ ዮሃኒሲ ዉሪካ ማላሌቲዳ። ዬሱሲካ ሲሞና፥ «ባቦፋ! ሃይሳፌ ጉዬ ኔ ኣስ ኦይኪዛዴ ጊዳና» ጊዴስ።

11 ኢስቲካ ዎጎሎታ ቢታኮ ሺሺዲ ዉርሲካ ዬጊ ኣጊዲ ዬሱሳ ካሊዳ።

ዬሱሲ ኢንቺራቻ ሃርጌፌ ፓꬂዳ ኣዴዛ

12 ዬሱሲ ካታማታፔ ኢሲኔይን ዲሺን ኢንቺራቻ ሃርጌይ ቦላ ዉርሲ ኦይኪዳ ኢሲ ኣሲ ሄ ካታማን ዴስ፤ ሄ ኣዴዚካ ዬሱሳ ቤኢዲ ኢዛ ሲንꬃን ኩንዲዲ፥ «ጎዶ! ኔ ኮይኮ ታና ፓꬃና ዳንዳያሳ» ጊዲ ዎሲዴስ።

13 ዬሱሲ ባ ኩሼ ዬዲ ቦቺዲ፥ «ታ ዶሳዲስ፥ ፓጻ» ጊዴስ። ኢንቺራቻይ ሄራካ ꬋይዴስ። 14 ዬሱሲ ኢዛስ፥ «ሃይሳ ኦናስካ ዮቶፓ፤ ጊዶ ኣቲን ባዳ ኔና ቄሴ ሃላቃስ ቤሳ፤ ኢስታስ ማርካ ጊዳና ማላ ኔ ጌዪዳይሳስ ሙሴይ ኣዛዚዳ ያርሾዛ ሺሻ» ጊዲ ኣዛዚዴስ። *

15 ጊዶ ኣቲን ኢዛ ጊሻስ ኣሳይ ሃሳይዛ ዎሬይ ካሴፔ ኣኪ ኣኪ ቢዴስ፤ ኬሂ ዳሮ ኣሳይ ኢዛ ሃሳያ ሲያናሲኔ ባና ሳኪዛ ሃርጌፌ ፓጻናስ ኢዛኮ ሺቂዴስ። 16 ዬሱሲ ዳሮ ዎዴ ኣሲ ባይንዳሶ ቢዲ ዎሲዴስ።

ዬሱሲ ፓꬂዳ ሲላ ኣዴዛ

(ማቶ 9፡1-8፤ ማር 2፡1-12)

17 ዬሱሲ ታማርሲሺን ኣሳይ ጋሊላፔኔ ዩሁዳፔ ቃሴካ ዬሩሳላሜፔ ዪዳ ፋርሳዌቲኔ ዎጋ ታማርሲዛይቲ ሄን ኡቲዳ። ኢዚ ፓꬃና ማላ ጎዳ ዎልቃይ ኢዛራ ዴስ። 18 ሄ ዎዴ ኣሳይ ኢሲ ኩሜꬃ ቦላይ ሲሊዲ ቃጾንታ ሃርጋንቻ ሃላራ ቶኪ ኤኪ ዪዲ ኬꬄ ጌልꬂዲ ዬሱሳ ሲንꬃን ዎꬃናስ ፓጪዳ። 19 ኣሳ ዳሮቴꬃፌ ዴንዲዳይሳን ኬꬄ ጌልꬃናስ ጾኔቲዳ ጊሻስ ፑዴ ኬꬃ ካራ ቦላ ኬዚዲኔ ካራ ቃሪዲ ሃርጋንቻዛ ሃላራ ቶኪ ኤሂዲ ኣሳ ጊዶራ ዬሱሳ ሲንꬃን ዎꬂዳ። 20 ዬሱሲ ኢስታ ኣማኖ ቤኢዲ፥ «ሃይሶ ኔኒ ኔ ናጋራፔ ማሬታዳሳ» ጊዴስ።

21 ሙሴ ዎጋ ጻፊዛይቲኔ ፋርሳዌቲ፥ «ሃይሲ ጾሳ ቦላ ጻላቴꬃን ሃይሳꬆ ሃሳይዛይ ኢዚ ኦኔ? ኢሲ ጾሳፌ ኣቲን ናጋራ ማራናስ ኦኒ ዳንዳይዜ?» ጊዲ ቆፒዳ።

22 ዬሱሲ ኢስታ ቆፋ ኤሪዳ ጊሻስ፥ «ኢንቴ ኢንቴ ዎዚናን ኣይስ፥ ሄሳꬆ ቆፔቲ? 23 ‹ኔ ናጋራይ ኣቶ ጌቴቲዴስ› ጉሳፌኔ ‹ዴንዳዳ ባ› ጉሳፌ ኣዋይሲ ካዉሼ? 24 ጊዶ ኣቲን ታ ሃይሳ ጊዳይ ኣሳ ናስ ቢታ ቦላ ኣስ ናጋራፔ ማራናስ ጎዳቴꬂ ዲዛይሳ ኢንቴ ኤራና ማላ» ጊዴስ፤ ቃሴካ ሄ ሲላ ኣዴዛ፥ «ኔና ጋይስ! ዴንዳ ኤቃ! ኔ ሃላ ቶካዳ ባ!» ጊዴስ።

25 ኢዚ ሄራካ ኢስታ ሲንꬃን ዴንዲ ኤቂዴስ፤ ካሴ ባ ኢቺዳ ሃላ ቶኪዲ ጾሳ ጋላቲሼ ባሶ ቢዴስ። 26 ሄ ዎዴ ኣሲ ዉሪ ማላሌቲዴስ። ጾሳ ጋላቲሼ፥ «ሃች ማላሊሲዛዝ ቤኢዶስ» ጊዲ ዳሮ ባቢዳ።

ማቶሳ ጌቴቲዛ ሌዌ ጼይጌቴꬅ

(ማቶ 9፡9-13፤ ማር 2፡13-17)

27 ሄሳፌ ጉዬ ዬሱሲ ሄፔ ኬዚ ቢዴስ። ሌዌ ጌቴቲዛ ኢሲ ቃራጻ ቃንጺሲዛይሲ ቃራጻ ቃንጺዛሶን ኡቲዳይሳ ቤኢዲ፥ «ታና ካላ» ጊዴስ። 28 ኢዚካ ዉርሲ ኣጊዲ ኢዛ ካሊዴስ።

29 ሌዌይካ ዬሱሳስ ባ ኬꬃን ጊታ ዲጊሳ ዲጊሲዴስ። ቃራጻ ቃንጺሲዛ ዳሮ ኣሳቲኔ ሃራ ኣሳቲካ ኢስታራ ኢሲፌ ማዳን ኡቲዳ። 30 ፋርሳዌቲኔ ኢስታ ጻፌቲ፥ «ቃራጻ ቃንጺሲዛይታራኔ ናጋራንቻታራ ኢሲፌ ኣዛስ ሜቲ?» ጊዲ ዬሱሳ ካሊዛይታ ቦላ ዙዙሜቲዳ። *

31 ዬሱሲካ ኢስታስ፥ «ሃርጋንቻታስ ኣቲን ፓጻ ኣሳስ ኣኪሜ ኮሼና። 32 ታኒካ ናጋራንቻታ ማሮቴꬃኮ ዛራናስ ያዲስ ኣቲን ጺሎታ ጼይጋናስ ያቤኬ» ጊዴስ።

ጾማ ጊሻስ ኦይሼቲዳ ኦይሾ

(ማቶ 9፡14-17፤ ማር 2፡18-22)

33 ኢስቲካ ዛሪዲ፥ «ዮሃኒሳ ካሊዛይቲ ዳሮ ዎዴ ጾሜቴሲኔ ዎሴቴስ። ፋርሳዌታ ካሊዛይቲካ ኢዛꬆ ኦꬄቴስ። ኔና ካሊዛይቲ ጊዲኮ ኡባ ዎዴ ሜቴሲኔ ኡዬቴስ» ጊዳ።

34 ዬሱሲካ ኢስታስ ዛሪዲ፥ «ሚሺራይ ኢሲፌ ዲሺን ዲጊሳስ ጼይጌቲዳይቲ ጾማናስ ቤሲዜ? 35 ጊዶ ኣቲን ሚሺራይ ኢስታፌ ሻኬታና ዎዴይ ያና፤ ኢስቲ ሄ ዎዴ ጾማና» ጊዴስ።

36 ኢስታስ፥ «ኦራꬃ ማይኦፌ ቃንጺ ኤኪዲ ጋልኣ ማይኦ ቦላ ዎꬂ ሲኪዛዴይ ዴና፤ ዎꬂ ሲኪኮ ኦራꬃዚ ጋልኣራ ጋጎንታ ጊሻስ ጋልኣዛ ዳካና። 37 ዎይኔፔ ኦሴቲዳ ኦራꬃ ጫጄ ጋልኣ ሉካሞን ኩንꬂዲ ዎꬂዛ ኣሲ ኦኒካ ዴና፤ ዎꬂዛ ጊዲኮ ዎይኔፔ ኦሴቲዳ ኦራꬃ ጫጄይ ጋልኣዛ ዳካና። ዎይኔ ጫጄዚካ ቢታን ጉካና፤ ጋልኣ ሉካሞይ ሲንꬃፌ ጎኦንታዝ ጊዳና። 38 ሄሳ ጊሻስ ኦራꬃ ዎይኔ ጫጄይ ኦራꬃ ኦጎሮን ጉጄታናስ ቤሴስ። 39 ሂስቲኮ ጫላ ዎይኔ ጫጄ ኡዪዳፔ ጉዬ ጫሎንታዝ ኡያና ኮይዛይ ኦኒካ ዴና ጋሶይካ ጫላይ ሎኦ ጊዲዳ ጊሻሳ» ጊዴስ።

6

ሳምባታ ጊሻስ ኦይሼቲዳ ኦይሾ

(ማቶ 12፡1-8፤ ማር 2፡23-28)

1 ኢሲ ሳምባታ ጋላስ ዬሱሲ ካꬃ ጊዶራ ኣꬊ ቢሺን ኢዛ ካሊዛይቲ ቲያ ጹጲ ኤኪዲ ባ ኩሼን ሺጌቺ ሚሺን፥ * 2 ፋርሳዌታፔ ኢሲ ኢሲ ኣሳቲ፥ «ሳምባታ ጋላስ ኦꬃናስ ቤሶንታይሳ ኣይስ ኦꬄቲ?» ጊዳ።

3 ዬሱሲካ ኢስታስ፥ «ዳዊቲ ኢዛራ ዲዛ ኣሳቲ ጋፊዳ ዎዴ ኢዚ ኦꬂዳይሳ ናባቢቤኬቲ?* 4 ኢዚ ጾሳ ኬꬄ ጌሊዲ ቄሴቲ ጻላ ማና ማላ ኣዛዜቲዳ ዱማ ኡኬꬃ ባስ ሚዲ ባናራ ዲዛይታስ ኢሚዴስ» ጊዲ ዛሪዴስ። *

5 ቃሴካ ዬሱሲ፥ «ኣሳ ናይ ሳምባታ ጎዳ» ጊዲ ኢስታስ ዮቲዴስ።

ዬሱሲ ፓꬂዳ ኩሼ ሲላ ኣዴዛ

(ማቶ 12፡9-14፤ ማር 3፡1-6)

6 ዬሱሲካ ሃራ ሳምባታ ጋላስ ኣይሁዳ ዎሳ ኬꬄ ጌሊዲ ታማርሲሺን ኡሻቻ ኩሼይ ሲሊዳ ኢሲ ኣሲ ሄን ዴስ። 7 ሙሴ ዎጋ ታማርሲዛይቲኔ ፋርሳዌቲ ዬሱሳ ሞታናስ ጋሶ ኮዪዲ ኣኔ ኢዚ ሳምባታ ጋላሳን ኣዴዛ ፓꬂኮ ቤያና ጊዲ ናጊሼ ጋምኢዳ። 8 ዬሱሲካ ኢስታ ዎዚና ቆፋ ኤሪዲ ኩሼይ ሲሊዳ ኣዴዛ ኡባ ሲንꬃን፥ «ዴንዳ ኤቃ» ጊዴስ። ኣዴዚካ ዴንዲ ኤቂዴስ።

9 ዬሱሲካ ኢስታ፥ «ታ ኢንቴና ኢሲ ሚሽ ኣኔ ኦይቻይስ፤ ሳምባታ ጋላስ ኦꬃናስ ቤሲዛይ ሎኦ ኦሶዬ? ኢታ ኦሶ? ሼምፖ ኣሾ ዎይኮ ꬋይሶ?» ጊዲ ኦይቺዴስ።

10 ቃሴካ ዬሱሲ ባ ዩሾን ዲዛ ኡባ ዩሺ ጼሊዳፔ ጉዬ ኣዴዛ፥ «ኔ ኩሼ ፒዲሳ» ጊዴስ፤ ኣዴዚካ ዬሱሲ ጊዳ ማላ ኦꬂዴስ። ኢዛ ኩሼይካ ፓጺዴስ።

11 ጊዶ ኣቲን ኣሳቲ ሃንቄቲዳ፤ ዬሱሳ ቦላ ኣይ ኦꬃናስ ኮሺዛኮ ባ ጊዶን ዞሬቲዳ።

ታማኔ ናምኡ ሃዋሬታ ዶሬቴꬅ

(ማቶ 10፡1-4፤ ማር 3፡13-19)

12 ሄ ጋላሳታፔ ኢሲ ጋላስ ዬሱሲ ዎሳናስ ዙማ ቦላ ኬዚዲ ኦማርስ ኩሜꬅ ጾሳ ዎሲሼ ኣቂዴስ። 13 ጋዴይ ዎንቲሺን ባና ካሊዛይታ ጼይጊዲ ኢስታፌ ታማኔ ናምኣታ ዶሪዴስ። ኢስታካ፥ «ሃዋሬታ» ጊዲ ሱንꬂዴስ።

14 ኢስቲካ ጴጽሮሳ ጊዲ ሱንꬂዳ ሲሞናኔ ኢዛ ኢሻ ኢንዲራሳ፥ ያቆቤ፥ ዮሃኒሳ፥ ፒሊጶሳ፥ ባርቴሌሞሳ፥ 15 ማቶሳ፥ ቶማሳ፥ ኢልፊዮሳ ና ያቆቤ፥ ባ ባጋስ ሚሼቲዛ ሲሞና፥ 16 ያቆቤ ና ዩሁዳኔ ዬሱሳ ኣꬂ ኢሚዳ ኣስቆሮንቶ ዩሁዳ።

ዬሱሲ ዳሮ ኣስ ታማርሲዴሲኔ ፓꬂዴስ

(ማቶ 4፡23-25)

17 ዬሱሲካ ኢስታራ ኢሲፌ ዙማ ቦላፌ ዱጌ ዎꬊዲ ዴምባሶን ኤቂዴስ። ኢዛ ካሊዛይታፔ ዳሮ ኣሳይ ሄን ዴስ፥ ዩሁዳፔኔ ዬሩሳላሜፔ፥ ቃሴካ ጺሮሴፔኔ ሲዶና ኣባ ኣቻፌ ዪዳ ኬሂ ዳሮ ኣሳይካ ሄን ዴስ። 18 ኢስቲካ ዪዳይ ዬሱሲ ጊዛይሳ ሲያናሲኔ ሃርጌፌ ፓጻናሳ፤ ቱና ኣያናይካ ዋዪሲዛይቲ ዉሪ ፓጺዳ። 19 ዎልቃይካ ኢዛፔ ኬዚዲ ዳሮታ ፓꬂዛ ጊሻስ ኣሳይ ዉሪ ኢዛ ቦቻናስ ዪዴስ።

ኣንጆኔ ዋዬ ጋሶታ

(ማቶ 5፡1-12)

20 ዬሱሲካ ባና ካሊዛይታስ፥ «ጾሳ ካዎቴꬃይ ኢንቴስ ጊዲዳ ጊሻስ ኢንቴኖ ማንቆቶ! ኢንቴ ኣንጄቲዳይታ፤

21 «ኢንቴ ጉዬፔ ካላና ጊሻስ

ሃኢ ጋፊዛይቶ!

ኢንቴ ኣንጄቲዳይታ፤

ኢንቴ ጉዬፔ ሚጫና ጊሻስ

ኢንቴኖ ሃኢ ዬኪዛይቶ!

ኢንቴ ኣንጄቲዳይታ፤

22 ኣሳይ ታ ጊሻስ ኢንቴና ኢጺሺን

ባ ጊዶፌ ሻኪሺን፥

ቦሪሺኒኔ

ኢንቴና ኢታ ሱንꬃራ ጼይጊሺን

ኢንቴ ኣንጄቲዳይታ፤ *

23 «ኢንቴስ ሳሎን ጊታ ዎይቶይ ዲዛ ጊሻስ ሄ ዎዴ ኡፋይሳን ጉፒቴ፤ ኣይስ ጊኮ ኢስታ ኣዋቲ ናቤታ ቦላ ሄሳꬆ ኦꬂዳ።*

24 «ጊዶ ኣቲን ኢንቴኖ ዱሬቶ!

ኢንቴ ሃኢ ኡፋዬቲዳ ጊሻስ

ኢንቴስ ኣዬ ኣና!

25 ኢንቴኖ ሃኢ ካሊዳይቶ!

ኢንቴና ኣዬ ኣና!

ኢንቴ ጉዬፔ ጋፋና፤

ኢንቴኖ ሃኢ ሚጪዛይቶ!

ኢንቴስ ኣዬ ኣና!

ኢንቴ ጉዬፔ

ሚሼታናኔ ዬካና።

26 «ኣሲ ዉሪ ኢንቴ ጊሻስ ሎኦ ሃሳይዛ ዎዴ ኢንቴስ ኣዬ ኣና! ኣይስ ጊኮ ኢስታ ኣዋቲ ዎርዶ ናቤታስ ሄሳ ማላ ኦꬂዳ።

ሞርኬ ሲቆ ጊሻስ

(ማቶ 5፡38-48፤ 7፡12)

27 «ጊዶ ኣቲን ታ ዮቲዛይሳ ሲዪዛይቶ! ታኒ ኢንቴስ ዮቲዛይ ኢንቴ ሞርኬታ ሲቂቴ፤ ኢንቴና ኢጺዛይታስ ሎኦ ኦꬂቴ፤ 28 ኢንቴና ቃንጊዛይታ ኣንጂቴ፤ ኢንቴና ቆሂዛይታስ ዎሲቴ፤ 29 ኢሲ ሻጋላን ባቂኮ ናምኣንꬆ ሻጋላ * ጉጃ ቤሳ፤ ኦኒካ ኔ ቦላራ ማይኢዳይሳ ቃሪ ኤኪኮ ጋꬃራ ማይኢዳይሳካ ዲጎፋ።

30 «ኔና ዎሲዛ ኡባስ ኢማ፤ ኔ ሚሻ ኤኪዳ ኣሲ ዛሪ ኢማና ማላ ኦይቾፋ።

31 «ኣሲ ኢንቴስ ኦꬃና ማላ ኢንቴ ኮይዛይሳꬆ ኢንቴካ ሃራ ኣሳስ ኦꬂቴ።*

32 «ናጋራንቻቲካ ባና ሲቂዛይታ ሲቂዛ ጊሻስ ኢንቴ ኢንቴና ሲቂዛይታ ጻላ ሲቂኮ ኢንቴስ ኣይ ዱማ ኣንጆይ ዲዜ? 33 ኢንቴ ኢንቴስ ሎኦ ኦꬂዛይታስ ጻላላ ሎኦ ኦꬂኮ ኢንቴስ ኣይ ዱማ ኣንጆይ ዲዜ? ኣይስ ጊኮ ናጋራንቻቲካ ሄሳꬆ ኦꬄቴስ። 34 ታልኤ ኤኪዲ ዛራና ዳንዳዬቴስ ጊዛይታስ ጻላ ኢንቴ ታልኢኮ ኢንቴ ሃራ ኣይ ዱማ ኣንጆ ዴማኔ? ኣይስ ጊኮ ናጋራንቻቲካ ኢስቲ ታልኢዳይሳ ሲሬ ዛሪዲ ኤካናስ ናጋራንቻታስ ታልኤቴስ። 35 ጊዶ ኣቲን ጾሲ ባና ጋላቶንታይታሲኔ ኢታታስ ኪያ ጊዲዳ ማላ ኢንቴ ሞርኬታ ሲቂቴ፤ ሎኦ ኦꬂቴ፤ ጉዬፔ ዛሪ ኤካናስ ቆፖንታ ዲሼ ታልኤ ኢሚቴ፤ ሄሳንካ ኢንቴስ ኩሼ ዛሮይ ጊታ ጊዳና፤ ቃሴካ ኢንቴ ዎጋ ጾሳ ና ጊዳና። 36 ኢንቴ ኣዋይ ኪያ ጊዲዳ ማላ ኢንቴካ ኪያታ ጊዲቴ።

ሃራ ኣሳ ቦላ ፒርዳናስ ቤሴና

(ማቶ 7፡1-5)

37 «ኢንቴ ሃራታ ቦላ ፒርዶፍቴ፤ ኢንቴ ቦላካ ፒርዴቴና፤ ኢንቴ ቦላ ፒርዳይ ዳሮንታ ማላ ሃራታ ቦላ ፒርዳ ዳሪሶፍቴ፤ ኣሳስ ኣቶ ጊቴ፤ ኢንቴስካ ኣቶ ጌቴታና። 38 ኢሚቴ! ኢንቴስካ ኢሜታና፤ ኢንቴስ ኢንቴ ማኪዳ ሚሻን ሲሚዲ ማኬታና፤ ሃራፔካ ናቂ ባቄቲዲ ዪጌቲ ኩሚዲ ዎራ ጉካናሼ ሎኦ ማኪዛ ሚሻን ማኬቲዲ ኢንቴስ ኢሜታና» ጊዴስ።

39 ቃሴካ ዬሱሲ ኢስታስ ሌሚሶን፥ «ቆቄይ ቆቄ ካሌꬃናስ ዳንዳይዜ? ካሌꬂኮካ ናምኣቲ ኢሶይ ኢሳራ ኦይኬቲዲ ኦላን ጌሌቴኔ?* 40 ታማሬይ ባና ታማርሲዛዴፌ ኣꬌና፤ ጊዶ ኣቲን ሎኤꬂ ታማርዳ ኣሲ ዉሪ ባ ኣስታማሬ ማላ ጊዴስ። *

41 «ኔ ኣይፌ ጊዶን ዲዛ ቱሳ ጼሎንታ ዳሼ ኔ ኢሻ ኣይፌ ጊዶን ዲዛ ቡራ ኣይስ ጼላይ? 42 ኔ ኣይፌን ዲዛ ቱሳ ቤኦንታ ኔ ኢሻ፥ ‹ታኒ ኔ ኣይፌን ዲዛ ቡራ ኣኔ ኬሳይስ› ጋናስ ዎስታ ዳንዳያይ? ኔኖ ቆꬌፔ ቆሞን ሃኒዛይሶ ኮይሮታዳ ኔ ኣይፌን ዲዛ ቱሳ ኬሳ፤ ሄሳፌ ጉዬ ኔ ኢሻ ኣይፌን ዲዛ ቡራ ኬሳናስ ሎኤꬃ ጼላንዳሳ።

ሚꬂ ባ ኣይፌን ኤሬቴስ

(ማቶ 7፡17-20፤ 12፡34-35)

43 «ሎኦ ሚꬂ ኢታ ኣይፌ ኣይፌና፤ ቃሴካ ኢታ ሚꬂ ሎኦ ኣይፌ ኣይፌና። 44 ሚꬂ ዉሪካ ባ ኣይፌን ኣይፌን ኤሬቴስ፤ ኣጉንꬃፌ ባላሴ ጌቴቲዛ ሚꬃ ኣይፌይ ማጼቴና፤ ላዴፔ ዎይኔ ኣይፌይ ቃንጼቴና። * 45 ሎኦ ኣሲ ባ ዎዚና ኩሚዳ ሎኦ ሚሽ ኬሴስ፤ ኢታ ኣሲካ ባ ዎዚና ኩሚዳ ኢታ ሚሻፌ ኢታ ኬሴስ፤ ኣሲ ዉሪካ ባ ዎዚና ኩሚ ፓላሂዳይሳ ባ ዶናን ሃሳዬስ። *

ናምኡ ቆሞ ኬꬄ ኬጺዛ ኣሳታ

(ማቶ 7፡24-27)

46 «ታኒ ጊዛይሳ ኦꬄኬታ ሺን ኣይስ ታና፥ ‹ጎዶ! ጎዶ!› ጌቲ? 47-48 ታኮ ዪዲኔ ታ ቃላ ሲዪዲ ፖሊዛይ ዉሪ ኦና ሚሳቲዛኮ ታ ኢንቴና ቤሳና፤ ኬꬄ ኬጻናስ ዚቂ ኦꬂ ቦኪዲ ሹቻ ቦላን ባ ኬꬅ ኬጺዳ ኣሳ ሚሳቴስ። ሃሮ ሃꬂ ዪዲ ሄ ኬꬃ ሱጊዴስ፤ ጊዶ ኣቲን ሚኒ ኬጼቲዳ ጊሻስ ቃꬃናስ ዳንዳይቤና። 49 ጊዶ ኣቲን ታ ቃላ ሲዪዲ ፖሎንታ ኣሲ ባ ኬꬄ ሎኤꬂ ባሶንታኔ ጊዶን ሹች ዬጎንታ ኬጺዳ ኣሳ ሚሳቴስ፤ ሃሮይካ ኬꬃ ሱጊን ኬꬃይ ሄራካ ኩንዲዲ ኢታ ላሌꬅ ላሌቲዴስ» ጊ ዮቲዴስ።

7

ዬሱሲ ፓꬂዳ ማቶ ሃላቃዛ ኣሽካራዛ

(ማቶ 8፡13፤ ዮሃ 4፡3)

1 ዬሱሲ ሄሳ ዉርሲካ ዴሬ ሲንꬃን ዮቲ ዉርሲዳፔ ጉዬ ቂፊርናሆሜ ጊዛሶ ቢ ጌሊዴስ። 2 ሄን ቂፊርናሆሜን ማቶ ሃላቃይ ዴስ፤ ሄ ኣዴዛስ ኢዚ ሲቂዛ ኣሽካራይ ሃርጊዲ ሃይቆስ ሼምፖ ቦላ ዴስ። 3 ኢዚካ ዬሱሳ ጊሻስ ሲዪዲ፥ «ባ ኣሽካራ ፓꬃና ማላ ዬሱሳ ዎሴሪኬቲ!» ጊዲ ኢሲ ኢሲ ኣይሁዳ ባጋ ኣሳታፔ ጪማታ ዬሱሳኮ ዬዲዴስ። 4 ኪቴቲዲ ቢዳ ኣሳቲ ዬሱሳኮ ዪዲ፥ «ሃይሳ ኣዴዛ ጊሻስ ኔ ኣሽካራዛ ፓꬃና ቤሴስ። 5 ኣይስ ጊኮ ሃይሲ ኣዴዚ ኑ ኣሳ ዳሮ ዶሴስ፤ ኑስካ ኣይሁዳ ዎሳ ኬꬄ ኬጺሲዳይ ኢዛ» ጊዲ ሚንꬂ ዎሲዳ።

6 ዬሱሲካ ኢስታራ ቢዴስ። ዬሱሲ ኣዴዛ ኬꬃኮ ማቲዛ ዎዴ ኣዴዚ ባ ላጌታ ዬሱሳኮ ዬዲዲ፥ «ጎዶ! ኔ ታ ኬꬄ ጌላናስ ቤሴና፤ ታኒካ ኔና ታ ኬꬄ ጌልꬃናስ ቤሲዛ ኣስ ጊዶንታ ጊሻስ ሃ ያሼ ዳቡሮፓ። 7 ታኒ ኔ ሲንꬃን ቤታናስ ቤሶንታ ኣስ ጊዲዳ ጊሻስ ኔኮ ባቤኬ፤ ሄሳ ጊሻስ ኔኒ ሄን ዳዳ ቃላ ጻላ ጊኮ ታ ኣሽካራይ ፓጻና። 8 ታስካ ታና ኣዛዚዛ ኣሲ ታፔ ቦላራ ዴስ። ታፔ ጋርሳራ ታኒ ኣዛዚዛ ዎታዳራቲ ዴቴስ። ኢሳ፥ ‹ሃ ያ!› ጊኮ ዬስ፤ ኢሳ፥ ‹ሄ ባ!› ጊኮ ቤስ፤ ኣሽካራይካ፥ ‹ሄሳ ኦꬃ!› ጊኮ ኣዛዜቲዳይሳ ኦꬄስ» ጊዴስ።

9 ዬሱሲካ ኣዴዚ ጊዳይሳ ሲዪዲ ኣዴዛ ሃኖቴꬃን ማላሌቲዴስ፤ ጉዬ ሲሚዲ ባና ካሊዛ ዴራስ፥ «ታ ኢንቴስ ጊዛይ ሃይሳ ማላ ጊታ ኣማኖ ሃራይ ኣቶሺን ኢስራኤሌ ናይታ ጊዶንካ ዴማቤኬ» ጊዴስ።

10 ዬሱሳኮ ኪቴቲዳ ኣሳቲ ጉዬ ኪቲዳ ሃላቃዛሶ ሲሚዲ ኣሽካራዚ ፓጺዳይሳ ቤኢዳ።

ዬሱሲ ሃይቆፔ ፓꬂዳ ኣምኤይ ናዛ

11 ሄሳፌ ጉዬ ዬሱሲ ጋምኦንታ ዲሼ ናይኔ ጌቴቲዛ ካታማ ባና ካሊዛይታራኔ ዳሮ ዴሬራ ኢሲፌ ቢዴስ። 12 ኢዚ ቢዲ ካታማ ጌሊዛ ሚጻ ጋኪሺን ሄ ካታማይፔ ዳሮ ኣሳይ ኣሃ ቶኪ ኤኪዲ ኬዚ ዎꬊዴስ። ሃይቂዳይሲ ባ ኣዬይስ ኢዚ ሜጺ ኢሲኖ። ኣዬይስካ ኣዚናይ ባ፤ ካታማፔ ዳሮ ኣሳይ ኢዚራ ኢሲፌ ዴስ። 13 ጎዳይካ ኢዞ ቤኢዳ ዎዴ ኢዚስ ሚሼቲዲ፥ «ኣይኮይ ባ፤ ዬኮፋ!» ጊዴስ።

14 ሺቂዲ ኣሃ ቶኪዳ ሃላ ቦቺን ኣሃ ቶኪዳይቲ ሲቲ ጊ ኤቂዳ። ዬሱሲካ፥ «ሃይሶ ናዞ ኔና ጋይስ ዴንዳ!» ጊዴስ። 15 ሃይቂዳ ናዚካ ሱሪ ኡቲዲ ሃሳያ ኦይኪዴስ። ዬሱሲካ ናዛ ኣዬይስ ኤፊ ኢሚዴስ።

16 ኣሳይ ዉሪካ ኬሂ ባቢዲ ጾሳ ጋላቲሼ፥ «ጊታ ናቤይ ኑ ጊዶፌ ዴንዲዴስ፤ ጾሲካ ሃይሳ ዴሬዛ ዪዲ ቤዪዴስ» ጊዴስ። 17 ሃይሲ ዬሱሳ ጊሻስ ሃሳዬቲዛ ሎኦ ሃሳያይ ኩሜꬃ ዩሁዳኒኔ ዩሁዳ ዩሾን ዲዛ ዴሬታን ኬዚዴስ።

ጻማቂዛ ዮሃኒሳፔ ዬሱሳኮ ኪቴቲዳ ኣሳታ

(ማቶ 11፡19)

18 ጻማቂዛ ዮሃኒሳ ካሊዛይቲካ ሃይሳ ኡባ ዮሃኒሳስ ዮቲዳ። ዮሃኒሲካ ኢስታ ጊዶፌ ናምኣታ ጼይጊዲ፥ 19 «ኢዚ ያና ጌቴቲዲ ሃሳዬቲዛይሲ ኔኔዬ? ሃራ ኣስ ናጊኖ? ጊ ኦይቺቴ» ጊዲ ጎዳኮ ዬዲዴስ።

20 ቢዳ ኣሳቲ ዬሱሳኮ ጋኪዲ፥ «ጻማቂዛ ዮሃኒሲ፥ ‹ኢዚ ያና ጌቴቲዲ ሃሳዬቲዛይሲ ኔኔዬ? ሃራ ኣስ ናጊኖ?› ጊዲ ኔኮ ኑና ዬዲዴስ» ጊዳ።

21 ሄ ዎዴ ዬሱሲ ዳሮ ኣሳ ዋዬፔ፥ ሃርጌፌኔ ቱና ኣያናታፔ ፓꬂዴስ። ዳሮ ቆቄታ ኣይፌይካ ጼሊዴስ። 22 ዮሃኒሲ ኪቲን ኢዛኮ ዪዳይታ፥ «ቢዲ ኢንቴ ኢንቴ ኣይፌራ ቤኢዳይሳኔ ሲዪዳይሳ ዮሃኒሳስ ዮቲቴ። ኣይፌ ቆቄቲ ጼሌቴስ፤ ቶሆ ዎቤቲ ሱሬ ሄሜቴቴስ፤ ኢንቺራቻ ሃርጊዛይቲ ፓጺዳ፤ ቱሌቲ ሲዪዳ፤ ሃይቂዳይቲ ሃይቆፔ ዴንዲዳ፤ ማንቆታስ ሚሺራቾ ቃላይ ዮቴቴስ። * 23 ታናን ꬉጴቶንታ ኣሲ ዉሪካ ኣንጄቲዳይሳ» ጊዴስ።

24 ዮሃኒሲ ኪቲዳ ኣሳቲ ዬሱሳ ኣቻፌ ቢዳፔ ጉዬ ዬሱሲ ዳሮ ኣሳስ ዮሃኒሳ ጊሻስ፥ «ኢንቴ ኣይ ቤያናስ ባዞ ኬዚዴቲ? ጫርኮይ ያኔ ሃ ቃሴꬂዛ ሾምቦቆ ቤያናሴ? 25 ኣይ ቤያናስ ኬዚዴቲ? ሎኢዛ ማይኦ ማይኢዳ ኣስ ቤያና ኬዚዴቲ? ሎኦ ማይኦ ማይኢዲ ዋርጺ ዋርጺ ጊዛይቲ ኢሻሎ ዱስ ዲዛይቲ ካዎ ኬꬃን ዴቴስ። 26 ሂስቲኮ ኣይ ቤያናስ ኬዚዴቲ? ናቤ ቤያናሴ? ኤ ታ ኢንቴስ ቱማ ጋይስ፤ ኢንቴ ኬዚዳይ ናቤፔ ኣꬊዛዴ ቤያናሳ። 27 ጾሳ ቃላን፥ ‹ኔ ባና ኦጌ ኔስ ባሲ ሎኤꬃና ኪቴቲዳ ኣስ ታ ኔፔ ሲንꬃራ ዬዳና› ጌቴቲዲ ኢዛ ጊሻስ ጻፌቲዳይሲ ኢዛኮ። *

28 «ታኒ ኢንቴስ ጊዛይ ማጫሳፌ ዬሌቲዳ ኣሳ ጊዶን ዮሃኒሳፔ ኣꬊዛዴይ ኦኒካ ዴና፤ ጾሳ ካዎቴꬃን ጊዲኮ ኣስ ኡባፌ ጉꬅ ጌቴቲዳ ኣሲ ዮሃኒሳፔ ኣꬋና» ጊ ዮቲዴስ።

29 ቃራጻ ቃንጺሲዛይቲካ ኣቶንታ ሃይሳ ዬሱሳ ቃላ ሲዪዳይቲ ዉሪካ ዮሃኒሳ ኩሼን ጻማቄቲዲ ጾሳስ ቤሲዛ ቦንቾ ኢሚዳ። * 30 ፋርሳዌቲኔ ሙሴ ዎጋ ኤራንቻቲ ዮሃኒሳ ኩሼን ጻማቄቶንታ ጊሻስ ጾሲ ኢስታስ ዋና ቆፋ ኦꬂዲ ሺሺዳይሳ ሂራይሲዳ።

31 ቃሴካ ዬሱሲ ዛሪዲ፥ «ሂስቲኮ ሃኢ ዬሌታ ኣዛን ሌሚሶ? ኢስቲ ኣይ ሚሳቲዞ? 32 ጊያን ኡቲዲ ባ ጊዶን ኢሶይ ኢሳራ ጼይጌቲዲ፥ ‹ኢንቴስ ኑኒ ዲꬅ ዲጺዶስ ሺን ዱሪቤኬታ፤ ዚላስ ዚላሊዶስ ሺን ዬኪቤኬታ ጊዛ ናይታ ሚሳቴቴስ› ጊዴስ። 33 ኣይስ ጊኮ ጻማቂዛ ዮሃኒሲ ካꬅ ሞንታኔ ዎይኔፔ ኦሴቲዳ ጫጄ ኡዮንታ ዪን፥ ‹ዳይዳንꬂ ኢዛ ቦላ ዴስ› ጊዴታ። 34 ኣሳ ናይ ቃሴ ሚሼኔ ኡዪሼ ዪን፥ ‹ጋንጃማኔ ኡሻንቻ፥ ቃራጻ ሺሺዛይታራኔ ናጋራንቻታራ ላጌቴስ› ጊዴታ። 35 ሄሳ ጊሻስ ኤራቴꬃ ቱማቴꬃይ ኢዚ ናይታ ኡባታ ኣቻን ኣማኔቲዴስ» ጊዴስ።

ዬሱሳ ቶሆ ሺቶ ቲይዳ ማጫሳዮ

36 ሄሳፌ ጉዬ ፋርሳዌታፔ ኢሲ ኣሲ ቁማ ማናስ ዬሱሳ ባሶ ጼይጊን ዬሱሲ ጼይጊዳ ፋርሳዌዛሶ ቢ ኡቲዴስ። 37 ሄ ካታማን ዲዛ ኢሲ ናጋራንቻ ማጫስ ዲዛራ ዬሱሲ ፋርሳዌዛ ኬꬃን ቁማ ማዳ ቦላን ዲዛይሳ ሲያዳ ኢሲ ኣልባስጺሮሴ ቢልቃጼ ሺቶ ኤካ ያዱስ። 38 ሂስታዳ ዬሱሳፔ ጉዬራ ኢዛ ቶሆ ኣቻን ኤቃዳ ዬካሼኔ ባ ኣፉንꬃን ኢዛ ቶሆ ጫጲሳዳ ባ ሁኤ ቢናናራ ቁጫሼኔ ዬራሼ ሺቶዛ ቲያዱስ። 39 ዬሱሳ ቁማስ ጼይሲዳ ፋርሳዌይካ ሄሳ ቤኢዲ፥ «ሃይሲ ኣዴዚ ናቤ ጊዲዳኮ ሃና ኢዛ ቦቺዳ ማጫሳያ ኢዛ ኦናኮኔ ኣይ ኦꬂዛ ኣሳኮ ኤራናኮሺን፤ ኢዛ ናጋራንቻኮ ሺን» ጊዲ ባ ዎዚናን ቆፒዴስ።

40 ዬሱሲ፥ «ሲሞና! ኔስ ታ ዮታናዚ ዴስ» ጊዴስ። ሲሞኒካ፥ «ኣስታማሬ! ኤሮ ዮታ» ጊዴስ።

41 ዬሱሲ ዛሪዲ፥ «ኢሲ ሚሼ ታልኤ ኢሚዛዴፌ ታልኤ ኤኪዳ ናምኡ ኣሳቲ ዴቴስ፤ ኢስታፌ ኢሳ ቦላ ኢቻሹ ጼት ዲናሬይ ዴስ፤ ናምኣንꬆዛ ቦላ ኢቻሹ ታሙ ዲናሬይ * ዴስ። 42 ኢስታስ ቃንጺዛ ሚሺ ꬋዪን ታልኤ ኢሚዳይሲ ናምኣታ ኣጮዛ ኡባካ ማሪዴስ፤ ሂስቲኮ ሃ ናምኣታፔ ሃ ታልኤ ኢሚዳይሳ ዳርሲ ዶሳናይ ኣዋይሴ?» ጊዴስ።

43 ሲሞኒካ ዛሪዲ፥ «ዳሮ ኣጮይ ማሬቲዳይሳ ጋዳ ቆፓይስ» ጊዴስ። ዬሱሲካ፥ «ቱሙ ፒርዳዳሳ» ጊዴስ።

44 ሄ ማጫሳይኮ ዩዪዲ ሲሞና፥ «ሃኖ ማጫሳዮ ጼላይ? ታ ኔ ኬꬄ ጌሊን ኔ ታ ቶሆስ ሃꬄ ሺሻቤካ፤ ኢዛ ጊዲኮ ታ ቶሆ ባ ኣፉንꬃን ጫጲሳዳ ባ ሁኤ ቢናናራ ቁጫዱስ። 45 ኔኒ ኡባካ ታና ዬራቤካ፤ ኢዛ ጊዲኮ ታ ጌሎሶፔ ዶማዳ ታ ቶሆ ዬሮ ኣጋቤኩ። 46 ኔ ታ ሁኤ ዛይቴ ቲያቤካ ሺን ኢዛ ጊዲኮ ታ ቶሆ ሺቶ ቲያዱስ።

47 «ሄሳ ጊሻስ ታ ኔና ጊዛይ ኢዛ ታና ኬሃ ዶሲዳ ጊሻስ ኢዛ ባ ዳሮ ናጋራፔ ማሬታዱስ፤ ጉꬃራ ማሬቲዛ ኣሳ ሲቆይካ ጉꬃ» ጊዴስ።

48 ዬሱሲ ማጫሳዮ፥ «ኔ ናጋራፔ ማሬታዳሳ» ጊዴስ።

49 ኢዛራ ኢሲፌ ማዳን ኡቲዳ ኢማꬃቲካ፥ «ሃይሲ ናጋራ ማሪዛይ ኢዚ ኦኔ?» ጊዲ ባ ዎዚናራ ቆፒዳ። 50 ዬሱሲካ ማጫሳዮ፥ «ኔና ኔ ኣማኖይ ኣሺዴስ፤ ሳሮን ባ!» ጊዴስ።

8

ዬሱሳ ካሊዳይታኔ ኢዛስ ኦꬂዳ ማጫሳታ

1 ሄሳፌ ጉዬ ዬሱሲ ጾሳ ካዎቴꬃ ሚሺራቾ ሳባኪሼ ዱማ ዱማ ካታማታ ጊዶራኔ ጉታታ ጊዶራ ኣꬊዴስ። ኣꬊ ቢዛ ዎዴ ኢዛ ካሊዛ ታማኔ ናምኣቲ ኢዛራ ዴቴስ። 2 ቃሴካ ቱና ኣያናፔኔ ኢታ ሃርጌፌ ፓጺዳ ኢሲ ኢሲ ማጫሳቲ ኢዛራ ዴቴስ። ኢስቲካ ላፑን ቱና ኣያናይ ኢዚፔ ኬዚዳ ማግዳሌ ጌቴቲዛ ዴሬፔ ዪዳ ማራሞ፥ 3 ካዎ ሄርዶሳሶን ኦꬂዛ ኩዛ ማቾ ዮሃኖ ቃሴካ ሶሲኖኔ ሃራ ዳሮ ማጫሳቲ ዴቴስ፤ ኢስቲካ ባንታስ ዲዛ ሚሻራ ዬሱሳስ ኦꬂዛይታ።

ካꬅ ዜሪዛዴ ሌሚሶ

(ማቶ 13፡1-9፤ ማር 4፡1-9)

4 ዳሮ ዴሬይ ኢሲፌ ሺቂ ዲሺን ቃሴካ ኣሳይ ዱማ ዱማ ካታማፔ ኢዛኮ ዎꬊዛ ዎዴ ዬሱሲ ሌሚሶራ ታማርሲሼ፥

5 «ኢሲ ጎሻንቻይ ዜሬꬅ ዜራናስ ኬዚዴስ፤ ኢዚ ዜሪሺን ባጋይ ኦጌን ዎꬊዲ ኣሳ ቶሆን ዬꬌቲዴስ፤ ሳሎ ካፎቲካ ዪዲ ማጺ ሚዳ፤ 6 ኢሲ ዜሬꬃይ ሹቻ ጋዴን ዎꬊዲ ሄራካ ጫሪዴስ፤ ጋዴዚካ ሜላ ጋዴ ጊዲዳ ጊሻስ ኤሌ ሜሊዴስ። 7 ቃሴካ ሃራ ዜሬꬂ ኣጉንꬃ ጊዶን ዎꬊዴስ፤ ኣጉንꬃይካ ኢዛራ ኢሲፌ ዲጪዲ ጫሬቻይካ ዲጮንታ ማላ ጩሊዴስ። 8 ቃሴካ ሃራ ዜሬꬃይ ኣራዳ ጋዴን ዎꬊዴስ፤ ጫሪዲ ጼቱ ኩሼ ኣይፊዴስ» ጊዴስ።

ዬሱሲ ሌሚሶን ሃሳይዳ ጋሶ

(ማቶ 13፡10-17፤ ማር 4፡10-12)

ዬሱሲ ሃሳያ ዉርሲዳፔ ጉዬ ቃላ ꬎቁ ሂስቲዲ፥ «ሲዪዛ ሃይꬂ ዲዛ ኣሲ ሲዮ!» ጊዴስ።

9 ዬሱሳ ካሊዛይቲ፥ «ዜሬꬃ ሌሚሶዛስ ቢርሼꬅ ኢማ» ጊዲ ኦይቺን፥ 10 ኢዚካ ኢስታስ፥ «ጾሳ ካዎቴꬃ ጹራ ኤሮይ ኢንቴስ ኢሜቲዴስ፤ ሃራታስ ጊዲኮ ሌሚሶራ ዮታይስ ቃሴካ ሃራቲ ቤኢዲ ዎዚናን ዎꬆንታ ማላኔ ሲዪዲ ዩሺ ቆፖንታ ማላ ሃኒዴስ።

ዬሱሲ ቢርሺዳ ዜሬꬃ ሌሚሶ

(ማቶ 13፡18-23፤ ማር 4፡13-20)

11 «ዜሬꬃዛ ሌሚሶይካ ሃይሳ፤ ዜሬꬅ ጌቴቲዳይሲ ጾሳ ቃላ። 12 ኦጌ ላንቄን ዎꬊዳይሲ ቃላ ሲዪዛይታ፤ ጊዶ ኣቲን ኢስቲ ኣማኒዲ ኣቶንታ ማላ ጻላኤይ ዪዲ ቃላ ኢስታ ዎዚናፔ ኤኪቺዛይታ። 13 ሹቻ ቦላ ዎꬊዳይቲካ ቃላ ሲዪዲ ኡፋይሳራ ኤኪዛይታ፤ ኢስቲካ ሃኢስ ኣማኔቴስ ኣቲን ሜቶይ ኢስታ ቦላ ጋኪዛ ዎዴ ጻጶ ዬዶንታ ጊሻስ ኤሌራ ኣማኖ ካዲዛይታ። 14 ኣጉንꬃ ጊዶን ዎꬊዳይቲ ቃላ ሲዪዛይታ፤ ሄይቲካ ሃይሳ ሃ ኣላሜ ቆፋኒኔ ኣቆታን፥ ሃ ቢታ ቦላ ዱሳ ሎኤቴꬃን ጩሌቲዲ ሎኤꬂ ኣይፌ ኢሜቴና። 15 ኣራዳ ቢታን ዎꬊዳይሲ ቃላ ሱሬኒኔ ሎኦ ዎዚናን ሲዪዲ ናጊዛይታኔ ዳንዳያን ሚኒዲ ኣይፌ ኣይፊዛይታ።

ቆንጬሶን ዲዛ ጾምፔ

(ማር 4፡21-25)

16 «ፖኦ ፖኢሲዲ ባꬃ ጊዶን ዎይኮ ኣርሳ ጋርሳን ዎꬂዛ ኣሲ ዴና፤ ጊዶ ኣቲን ኬꬄ ጌሊዛ ኣሳስ ፖኣና ማላ ቆንጬሶን ዎꬄቴስ።* 17 ቆቴቲዲ ቆንጬ ኬዞንታይ፥ ፖኦን ኬዚዲ ኤሬቶንታ ጌማን ኣታና ሚሺ ዴና። *

18 «ሄሳ ጊሻስ ኢንቴ ሲዪዛይሳ ናጌቲ ሲዪቴ፤ ዲዛ ኣሳስ ጉጄታና፤ ባይንዳዴስ ኡባፌ ኢዛስ ዲዛ ሚሳቲዛራካ ኤኬታይቻና» ጊ ዛሪዴስ። *

ዬሱሳኔ ኢዛ ኢሻታ

(ማቶ 12፡46-50፤ ማር 3፡31-35)

19 ሄሳፌ ጉዬ ዬሱሳ ኣያኔ ኢዛ ኢሻቲ ዬሱሳኮ ዪዳ፤ ጊዶ ኣቲን ኣሳ ዳሮቴꬃፌ ዴንዲዳይሳን ኢዛኮ ሺቃናስ ዳንዳይቤቴና። 20 ሄ ዎዴ ኣሳይ ዬሱሳስ፥ «ኔ ኣዬያኔ ኔ ኢሻቲ ኔና ቤያናስ ኮዪዲ ካሬን ኤቂዳ» ጊዲ ዮቲዳ።

21 ዬሱሲካ ዛሪዲ፥ «ታ ኣያኔ ታ ኢሻቲ ጾሳ ቃላ ሲዪዲ ናጊዛይታ» ጊዴስ።

ዬሱሲ ኣባ ዳምባላዛ ሴሪዴስ

(ማቶ 8፡23-27፤ ማር 4፡35-41)

22 ኢሲ ጋላስ ዬሱሲ ባና ካሊዛይታራ ዎጎሎ ጊዶ ጌሊዲ፥ «ኣባፌ ሄ ፒንꬅ ፒኖስ» ጊዴስ። 23 ኢስቲካ ፒኒሺን ኣባ ቦላ ዳምባላይ ዴንዲዲ ዋዪሲዛ ዎዴ ዬሱሲ ꬊስኪዴስ፤ ሃꬂካ ዎጎሎዛ ጊዶ ጌሊን ኣሳይ ዳሮ ሜቶቴቲዴስ። 24 ዬሱሳ ካሊዛይቲ ኢዛኮ ሺቂዲ፥ «ጎዶ! ጎዶ! ኑ ዉራና ሃኖስ» ጊዲ ዬሱሳ ꬊስኮፌ ዴንꬂዳ።

ኢዚካ ቤጊዲ ጫርኮዛኔ ኣባ ዳምባላ ሴሪን ጫርኮይኔ ኣባ ዳምባላይ ጮኡ ጊዴስ። 25 ኢዚካ ባና ካሊዛይታ፥ «ኢንቴ ኣማኖይ ኣዋ ቢዴ?» ጊዴስ፤ ኢስቲካ ባ ጊዶን ባቢሼኔ ማላሌቲሼ፥ «ጫርኮኔ ሃꬄ ኣዛዚዛይ፤ ኢስቲካ ኢዛስ ኣዛዜቲዛይ ኢዚ ኦኔ?» ጊዳ።

ዳይዳንꬂ ኦይኪን ዬሱሲ ፓꬂዳ ኣዴዛ

(ማቶ 8፡28-34፤ ማር 5፡1-20)

26 ኢዛፔ ጉዬ ጋሊላፔ ሄ ፒንꬃን ዲዛ ጌርጌሴኖኔ ጌቴቲዛ ዴሬ ዎጎሎራ ፒኒዳ። 27 ዬሱሲ ዎጎሎዛፔ ጋዴን ዎꬊን ዳይዳንꬂ ኢዛ ቦላ ዲዛ ኢሳዴይ ካታማፔ ኬዚዲ ኢዛ ዴሚዴስ፤ ሄ ኣዴዚ ዳሮ ዎዴ ማይኦ ማይኦንታ ካሎ ዲዛዴኔ ኬꬃን ኣቆንታ ዱፎ ባስ ኣቆሶ ኦꬂዳ ኣሳ። 28 ዬሱሳ ቤኢዳ ዎዴ ዋሲሼ ዬሱሳ ሲንꬃን ኩንዲዴስ፤ ቃላ ꬎቁ ሂስቲዲ፥ «ቦንቾ ጾሳ ና ዬሱሳ! ታሲኔ ኔስ ኣይ ጋይቶቴꬂ ዲዜ? ኔ ታና ዋዪሶንታ ማላ ታ ኔና ዎሳይስ» ጊዴስ። 29 ቱና ኣያናይ ሄሳ ጋናስ ዳንዳይዳይ ኣዴዛፔ ኬዛና ማላ ዬሱሲ ኣዛዚዳ ጊሻሳ። ቱና ኣያናዚካ ዎዴን ዎዴን ዴንዲዛ ጊሻስ ኣዴዚ ሳንሳላታኒኔ ቢራታን ቶሆ ቃቺ ናጊንካ ቃሼቲዳ ሳንሳላታ ዱሴሬꬂዲ ኢዛ ቦላ ዲዛ ዳይዳንꬃይ ኢዛ ዱጌ ባዞ ዛሪ ኤፌስ።

30 ዬሱሲ፥ «ኔ ሱንꬂ ኦኔ?» ጊዲ ኦይቺዴስ፤ ኢዚካ ዳሮ ዳይዳንꬃቲ ኢዛን ጌሊዲ ዲዛ ጊሻስ ታ ሱንꬂ፥ «ሌጎኔ» ጊዴስ። 31 ዳይዳንꬃቲካ ባና ዉርሴꬂ ባይንዳ ጪማ ኦላን ዬጎንታ ማላ ሚንꬂዲ ዎሲዳ።

32 ሄንካ ዙማ ቦላ ዳሮ ጉዱንꬂ ሄሜቴስ፤ ዳይዳንꬃቲ፥ «ጉዱንꬃ ዉዴዛን ጌሊቴ» ጊዲ ኣዛዛና ማላ ዎሲን ዬሱሲ፥ «ኤሮ ጌሊቴ!» ጊዴስ። 33 ዳይዳንꬃቲ ኣዴዛፔ ኬዚዲ ጉዱንꬃታን ጌሊዳ። ጉዱንꬃቲ ኣፎዛ ዱጉንꬃራ ቢቻሪሼ ቢዲ ኣባን ጌሊ ሚቴቲዳ።

34 ሄሚዛይቲ ሃኒዳይሳ ቤኢዳ ዎዴ ቤሮቲ ቢዲ ካታማ ኣሳሲኔ ዴሬ ኣሳስ ዮቲዳ። 35 ሃኒዳይሳ ቤያና ጊዲ ኣሳይ ባ ዲዛሶፔ ዬሱሳኮ ዪዴስ፤ ዳይዳንꬃይ ኢዛፔ ኬዚዳ ኣዴዚካ ካሃይ ሲሚን ኣፋላ ማይኢዲ ዬሱሳ ቶሆ ጊዶን ኡቲዳይሳ ቤኢዲ ባቢዳ። 36 ዳይዳንꬃን ኦይኬቲዳ ኣዴዚ ፓጺሺን ቤኢዳይቲ ኢዚ ዋኒ ፓጺዳኮ ዴሬዛስ ዮቲዳ። 37 ጌርጌሴኖኔ ማታን ዲዛ ኣሳይ ኬሂ ባቢዳ ጊሻስ ዬሱሳ፥ «ሃይሳፌ ኪቻ!» ጊዲ ዎሲዳ፤ ኢዚካ ዎጎሎዛን ጌሊዲ ሲሚ ቢዴስ።

38 ዳይዳንꬃይ ኢዛፔ ኬዚዳ ኣዴዚ ዬሱሳራ ኢሲፌ ዳና ማላ ዎሲዴስ። 39 ጊዶ ኣቲን ዬሱሲ ኢዛ፥ «ኔሶ ሲማዳ ጾሲ ኔስ ኦꬂዳ ጊታ ሚሽ ኡባ ዮታ» ጊዲ ሞይዚዴስ፤ ኣዴዚካ ዬሱሲ ኢዛስ ኦꬂዳ ጊታ ሚሽ ባ ካታማን ዲዛ ኣሳስ ኡባስ ቆንጬን ዮቲሼ ቢዴስ።

ኢያኢሮሳ ናዮኔ ዬሱሳ ማይኦ ቦቺዳ ማጫሳዮ

(ማቶ 9፡18-26፤ ማር 5፡21-43)

40 ኣሳይ ዉሪ ዬሱሳ ዩሳ ናጊሼ ጋምኢዳ ጊሻስ ኢዚ ሲሚሺን ኡፋይሳን ሞኪ ኤኪዴስ። 41 ሄ ዎዴ ኢያኢሮሳ ጌቴቲዛ ኣይሁዳ ዎሳ ኬꬃ ሃላቃይ ዪዲ ዬሱሳ ቶሆ ቦላ ኩንዲዲ ባሶ ባና ማላ ዎሲዴስ። 42 ኢዚ ሄሳꬆ ኦይቺዳይ ኢዛስ ታማኔ ናምኡ ላይꬅ ኩሚዳ ኢሲ ማጫ ናይ ሳኬታዳ ሼምፖ ቦላ ዲዛ ጊሻሳ።

ኢዚ ሄ ቡሳን ዲሺን ዴሬይ ዳሪዲ ባ ጊዶን ሱጌቲዲ ኢዛ ኬሂ ኡንኢሲዴስ። 43 ታማኔ ናምኡ ላይꬅ ሱꬂ ኢዚፔ ጉኪሺን ዲዛ ኢሲ ማጫሳያ ባስ ዲዛ ሚሻ ዉርሳ ꬋሌ ኤሪዛ ኣሳታስ ኢማ ዉርሲን ኢዞ ፓꬃናስ ዳንዳይዳ ኣሲ ኢሳዴይካ ዴና። 44 ኢዛካ ጉዬራ ሺቃዳ ዬሱሳ ኣፋላ ማጫራታ ቦቻዱስ፤ ኢዚፔ ጉኪዛ ሱꬃይ ሄራካ ኤቂ ኣጊዴስ።

45 ዬሱሲካ፥ «ታና ቦቺዳይ ኦኔ?» ጊዴስ። ዉሪካ ኑኒ ቦቺቤኮ ጊ ካዲዳ ዎዴ ጴጽሮሲ ዛሪዲ፥ «ጎዶ! ኣሲ ዉሪ ዩዪ ኣꬊዲ ኔና ሱጌሬꬂዲ ኡንኢሴስ» ጊዴስ።

46 ጊዶ ኣቲን ዬሱሲ፥ «ኣሲ ታና ቦቺዴስ፤ ዎልቃይ ታፔ ኬዚዳይሳ ታ ኤራይስ» ጊዴስ።

47 ማጫሳያ ኤሬቶንታ ቆቴታዳ ባናስ ዳንዳዮንታይሳ ኤራዳ ኮኮራሼ ያዳ ዬሱሳ ሲንꬃን ኩንዳዱስ፤ ኢዛካ ዬሱሳ ዋና ቦቺዳኮኔ ቃሴካ ኤሌራ ዋና ፓጺዳኮ ኡባ ኣሳ ሲንꬃን ዮታዱስ። 48 ኢዚካ፥ «ታ ናዬ! ኔ ኣማኖይ ኔና ፓꬂዴስ፤ ሳሮን ባ!» ጊዴስ።

49 ዬሱሲ ቡሮ ማጫሳይስ ሃሳያ ቦላ ዲሺን ኣይሁዳ ዎሳ ኬꬃ ሃላቃ ኢያኢሮሳ ኬꬃፌ ኢሲ ኣሲ ኢያኢሮሳስ፥ «ኔ ናያ ሃይቃዱስ፤ ሄሳ ጊሻስ ሃይሳፌ ጉዬ ኣስታማሬዛ ሜላ ዳቡርሶፋ!» ጊዴስ።

50 ዬሱሲ ሄሳ ሲዪዲ ኢያኢሮሳ፥ «ኣይኮይ ባ፤ ባቦፋ! ኣማና ኣቲን ኔ ናያ ፓጻና» ጊዴስ።

51 ዬሱሲ ኢያኢሮሳ ኬꬄ ጌሊዛ ዎዴ ጴጽሮሳ፥ ዮሃኒሳኔ ያቆቤ ቃሴካ ናዪ ኣዋፔኔ ኣይፔ ኣቲን ሃራይ ኦኒካ ኢዛራ ጌላና ማላ ኮዪቤና። 52 ሄ ዎዴ ኣሳይ ዉሪ ናይስ፥ «ዉ! ዉይ» ጊ ዋሲ ዬኪሺን ዬሱሲ፥ «ዬኮፍቴ፤ ኢዛ ኢቻዱስ ኣቲን ሃይቃቤኩ» ጊዴስ።

53 ኣሳይካ ናያ ሃይቂዳይሳ ኤሪዛ ጊሻስ ዬሱሳ ቦላ ሚጪዴስ። 54 ጊዶ ኣቲን ናዪ ኩሼ ኢዚ ኦይኪዲ፥ «ታ ናዬ! ዴንዳ!» ጊዴስ። 55 ናይስ ሼምፖይካ ሲሚዴስ፤ ሄራካ ዴንዳ ኤቃዱስ፤ ዬሱሲካ ኢዚስ ሚዛ ሚሽ ኢማና ማላ ኣዛዚዴስ። 56 ናዮ ዬሊዳይቲካ ማላሌቲዳ፤ ጊዶ ኣቲን ኢዚ ሃኒዳይሳ ኦናስካ ዮቶንታ ማላ ኣዛዚዴስ።

9

ሚሺራቾ ቃላ ዮታና ማላ ዬሱሲ ኪቲዳ ሃዋሬታ

(ማቶ 10፡5-15፤ ማር 6፡7-13)

1 ዬሱሲካ ታማኔ ናምኡ ሃዋሬታ ኢሲፌ ጼይጊዲ ዳይዳንꬃታ ኬሳና ማላኔ ሃርጌፌ ፓꬃና ማላ ኢስታስ ዎልቃኔ ጎዳቴꬅ ኢሚዴስ። 2 ቃሴካ ጾሳ ካዎቴꬅ ዮታናሲኔ ሃርጊዛይታ ፓꬃናስ ኢስታ ኪቲዴስ። 3 ኢስታስ፥ «ኦጌ ቢሼ ጉፌ ዎይኮ፥ ቃራጺቴ ዎይኮ፥ ቁማ ዎይኮ፥ ሚሼ ዎይኮ ናምኡ ማይኦ ኦይኪ ባናስ ኮሼና። * 4 ኢንቴካ ሄ ካታማይፔ ኬዛና ጋካናስ ኮይሮ ጌሊዳ ኦና ኬꬃንካ ጊዲን ሄን ጋምኢቴ። 5 ካታማ ኣሳይ ኢንቴና ሞኪ ኤኮንታ ኢጺኮ ሄ ካታማይፔ ኬዚዲ ኢንቴና ሞኮንታይታስ ማርካ ጊዳና ማላ ኢንቴ ቶሆን ዲዛ ጉዱላ ፒቲዲ ኬዚቴ» ጊዴስ።

6 ኢስቲካ ጎዳይ ጊዳ ማላ ኬዚዲ ሚሺራቾ ቃላ ዮቲሼኔ ሃርጋንቻታ ፓꬂሼ ጉታን ጉታን ዩዪዳ።

ሄርዶሲ ሲዪዳ ዬሱሳ ዎሬ

(ማቶ 14፡1-12፤ ማር 6፡14-29)

7-8 ሄ ዎዴ ኢሲ ኢሲ ኣሳቲ፥ «ዮሃኒሲ ሃይቆፔ ዴንዲዴስ» ባጋይቲ፥ «ኤላሲ ኬዚዲ ቤቲዴስ» ቃሴ ባጋይቲ፥ «ቤኒ ናቤታፔ ኢሶይ ሃይቆፔ ዴንዲዴስ» ጊዲ ሃሳዬቲዛ ጊሻስ ዩሁዳ ቢታ ሃሪዛ ሄርዶሲ ሄሳ ሲዪዲ ሃኒዛ ሚሻን ባ ዎዚናን ሜቶቴቲዴስ። 9 ሄርዶሲካ፥ «ታኒ ኢዛ ቆꬌ ቃንጺዳ ጻማቂዛ ዮሃኒሲ ሃይቂዴስ። ሂስቲን ኢዛ ጊሻስ ሃይሳ ማላ ሃሳዬቲሺን ታ ሲዪዛይሲ ኢዚ ኦኔ?» ጊዲ ኢዛ ባ ኣይፌራ ቤያና ኮዪዴስ።

ዬሱሲ ሚዚዳ ኢቻሹ ሺ ኣሳ

(ማቶ 14፡13-21፤ ማር 6፡30-44፤ ዮሃ 6፡1-14)

10 ሃዋሬቲካ ሲሚዲ ኢስቲ ኦꬂዳይሳ ኡባ ዬሱሳስ ዮቲዳ፤ ኢዚካ ኢስታ ጻላ ባናራ ኤኪዲ ቤቴሳይዳ ጌቴቲዛ ፖሳን ዲዛ ካታማ ቢዴስ። 11 ጊዶ ኣቲን ዳሮ ኣሳይ ሄሳ ኤሪዲ ኢስታ ካሊዴስ፤ ኢዚካ ኢስታ ሞኪ ኤኪዲ ጾሳ ካዎቴꬃ ጊሻስ ዮቲዴስ፤ ቃሴካ ሃርጌፌ ፓꬃናስ ቤሲዛይታ ፓꬂዴስ።

12 ጋዴይ ሌምኢሺን ታማኔ ናምኡ ሃዋሬቲ ኢዛኮ ሺቂዲ፥ «ኑኒ ዲዛይ ባዞ ቢታን ጊዲዳ ጊሻስ ኣሳይ ቢዲ ባስ ኣቃናሶኔ ሚዛ ሚሽ ኮያና ማላ ኣሳ ሞይዛ» ጊዳ።

13 ጊዶ ኣቲን ኢዚ ኢስታስ ዛሪዲ፥ «ኢንቴ ኢስታስ ሚዛዝ ኢሚቴ» ጊዴስ። ኢስቲካ፥ «ኑስ ኢቻሹ ኡኬꬃፌኔ ናምኡ ሞሌፔ ሃራይ ባ፤ ሃ ኣሳስ ጊዲዛ ካꬅ ኮሺኮ ሻማናስ ቤሴስ» ጊዳ። 14 ዬሱሲካ ባና ካሊዛይታ፥ «ኣሳ ኢቻሹ ታሙ፥ ኢቻሹ ታሙ ሂስቲ ሻኪ ሻኪ ኡቲሲቴ» ጊዴስ። ሄንካ ኢቻሹ ሺ ጊዲዛ ኣቱማሳይ ዴስ። 15 ዬሱሳ ካሊዛይቲካ ዬሱሲ ኣዛዚዳ ማላ ኣሳ ኡባ ኡቲሲዳ። 16 ዬሱሲካ ኢቻሹ ኡኬꬃኔ ናምኡ ሞሌታ ኦይኪ ፑዴ ሳሎ ጼሊዲ ጾሳ ጋላቲዴስ፤ ኢዚካ ኡኬꬃ ሜንꬂዲ ኣሳ ጋꬃና ማላ ባና ካሊዛይታስ ኢሚዴስ። 17 ኣሳይ ዉሪካ ሚዲ ካሊዴስ። ዬሱሳ ካሊዛይቲካ ኣሳፔ ኣቲዳ ታማኔ ናምኡ ሌማቴ ኩሜꬅ ማዳፌ ዴንꬂዳ።

ጴጽሮሳ ኣማኖኔ ኢዛ ማርካቴꬅ

(ማቶ 16፡13-19፤ ማር 8፡27-29)

18 ኢሲ ጋላስ ዬሱሲ ባርካ ዎሲሺን ኢዛ ካሊዛይቲ ኢዛኮ ዪዳ። ኢዚካ ኢስታ፥ «ኣሳይ ታና ኦና ጊዜ?» ጊዲ ኦይቺዴስ።

19 ኢስቲካ ኢዛስ፥ «ኢሲ ኢሲ ኣሳይ ጻማቂዛ ዮሃኒሳ፤ ባጋይቲ ኤላሳ፤ ሃራቲ ቃሴ ቤኒ ናቤታፔ ኢሶይ ሃይቆፔ ዴንዲዴስ ጌቴስ» ጊዳ።

20 ኢዚካ ኢስታ፥ «ኢንቴች ታና ኦና ጌቲ?» ጊዲ ኦይቺዴስ። ጴጽሮሲካ፥ «ኔኒ ጾሳፌ ኪቴቲዳ ኪርስቶሳ» ጊዲ ዛሪዴስ። *

ዬሱሳ ካሎይ ቃንጺሲዛ ዋጋ

(ማቶ 10፡38-39፤ 16፡24-28፤ ማር 8፡34-38፤ ሉቃ 14፡25-27)

21 ዬሱሲካ ኢስታ፥ «ሃይሳ ኦናስካ ዮቶፒቴ» ጊዲ ሚንꬂ ዮቲዲ 22 ቃሴካ፥ «ኣሳ ናይ ዳሮ ዋዬ ኤካናስ ቤሴስ፤ ዴሬ ጪማታን፥ ቄሴ ሃላቃታኒኔ ሙሴ ዎጋ ጻፊዛይታን ኢጼታና፥ ኢስታ ኩሼን ሃይቃናኔ ሄꬓንꬆ ጋላሳን ሃይቆፔ ዴንዳና» ጊዴስ።

23-24 ቃሴካ ኡባስ፥ «ባ ሼምፖ ኣሻና ጊዛ ኣሲ ዉሪ ꬋይሳና ሺን ባ ሼምፖ ታ ጊሻስ ጊዲ ꬋይሲዛ ኣሲ ኣሻና። ሄሳ ጊሻስ ታና ካላና ኮይዛ ኣሲ ዲኮ ባና ካዶ፤ ኡባ ጋላስ ባ ማስቃሌ ቶኪዲ ታና ካሎ። * 25 ኣሲ ኣላሜ ጎኣ ሙሌ ዴሚዲ ባ ሼምፖ ꬋይሲኮ ኣዛ ጎኣይ ዲዜ? 26 ኦኒካ ታናኒኔ ታ ቃላን ዬላቲኮ ኣሳ ናይ ባ ቦንቾራ፥ ኣዋ ቦንቾራኔ ጌሻ ኪታንቻታ ቦንቾራ ዪዛ ዎዴ ታኒ ኢዛን ዬላታና። 27 ታ ኢንቴስ ቱሙ ጋይስ፤ ሃይሳን ኤቂዳ ኣሳፔ ሃይቃናፔ ሲንꬃን ጾሳ ካዎቴꬅ ቤያና ኢሲ ኢሲ ኣሳቲ ዴቴስ» ጊዴስ።

ዬሱሳ ሜꬎ ላሜቴꬅ

(ማቶ 17፡1-8፤ ማር 9፡2-8)

28 ዬሱሲ ሄሳ ጊዳ ኦስፑን ጋላሳ ማላፔ ጉዬ ዎሳናስ ዙማ ቦላ ኬዚዴስ፤ ቢሼ ባናራ ጴጽሮሳ፥ ዮሃኒሳኔ ያቆቤ ኤኪ ቢዴስ። 29 ኢዚ ዎሲሺን ኢዛ ኣይፌሶይ ላሜቲዴስ። ኢዛ ሜꬋይካ ዎልቃንꬃ ማላ ጾልቂዲ ቦቲዴስ። 30 ናምኡ ኣሳቲ ሙሴይኔ ኤላሲ ኢዛራ ሃሳዬቲዳ 31 ኢስቲካ ቦንቾራ ቆንጪዲ ዬሩሳላሜን ፖሌታና ዲዛ ዬሱሳ ሃይቆ ጊሻስ ሃሳዬቲዳ። 32 ጴጽሮሳኔ ኢዛራ ዲዛይታ ዴጾ ꬊስኮይ ኦይኪዴስ፤ ኢስቲካ ꬊስኮፌ ቤጊዲ ዬሱሳ ቦንቾኔ ናምኡ ኣሲ ኢዛራ ኤቂዳይታ ቤኢዳ። 33 ሄ ናምኡ ኣሳቲ ዬሱሳፔ ሻኬቲ ቢሺን ጴጽሮሲ ዬሱሳ፥ «ጎዶ! ኢሲ ዳሴ ኔስ፥ ኢሲ ዳሴ ሙሴስ፥ ኢሲ ዳሴ ኤላሳስ ኦꬂዲ ሃን ዲዛኮ ኑስ ሎኦኮሺን» ጊዴስ፤ ጊዶ ኣቲን ጴጽሮሲ ባ ጊዛይሳ ኤሮንታ ጊዴስ።

34 ኢዚ ሄሳ ሃሳይሺን ሻራይ ዪዲ ኢስታ ጌንꬂዴስ። ሻራ ጊዶ ጌሊዲ ባቢዳ። 35 ሻራ ጊዶፌካ፥ «ታኒ ዶሪዳ ታ ናይ ሃይሳ፤ ኢዛ ሲዪቴ» ጊዛ ቃላይ ሴቴቲዴስ። *

36 ቃላይ ሴቴቲዳ ዎዴ ዬሱሲ ጻላ ቤቲዴስ። ዬሱሳ ካሊዛይቲካ ሃኒዳ ሚሽ ኡባ ባ ዎዚናን ኦይኪዳ ኣቲን ኦናስካ ዮቲቤቴና።

ዬሱሲ ኢታ ኣያናፔ ፓꬂዳ ናዛ

(ማቶ 17፡14-18፤ ማር 9፡14-27)

37 ዎንቴꬃ ጋላስ ኢስቲ ዙማ ቦላፌ ዎꬊን ዳሮ ኣሳይ ዪዲ ዬሱሳራ ጋጊዴስ። 38 ሄ ዎዴ ኣሳ ጊዶፌ ኢሳዴይ ቃላ ꬎቁ ሂስቲዲ «ታማርሲዛይሶ! ታስ ኢሲ ናይ ጻላ ዲዛ ጊሻስ ኢዛ ኔ ጼላና ማላ ታ ኔና ዎሳይስ። 39 ኢዛ ኢታ ኣያናይ ኦይኪሺን ሃሳኣይ ባይንዳ ዋሴስ፤ ቃኬቲሼ ዶናራ ጎፖንቶ ኬሴስ፤ ቆሆ ጋꬂዳፔ ጉዬ ዳሮ ዋዪሲዲ ኣጌስ። 40 ኔና ካሊዛይቲ ናዛፔ ኬሳና ማላ ኢስታ ታ ዎሳዲስ፤ ጊዶ ኣቲን ኬሳና ዳንዳይቤቴና» ጊዴስ።

41 ዬሱሲካ ኢስታስ ዛሪዲ፥ «ኣማኖንታ ሃ ዎዴ ዎቤ ኣሳቶ! ታኒ ኢንቴናራ ኣይዴ ጋካናስ ዳኔ? ኢንቴናካ ኣይዴ ጋካናስ ዳንዳያኔ? ናዛ ኣኔ ሃ ኤሃ!» ጊዴስ።

42 ናዚ ዪሺን ኢታ ኣያናይ ኢዛ ቦላፌ ዬጊን ቃኬቲዴስ። ዬሱሲካ ኢታ ኣያናዛ ሴሪዲ ናዛ ፓꬂዲ ናዛ ኣዋስ ኢሚዴስ። 43 ኣሳይካ ዉሪ ጾሳ ጊታቴꬃን ማላሌቲዴስ።

ዬሱሲ ባ ሃይቆ ጊሻስ ናምኣንꬆ ዮቲዴስ

(ማቶ 17፡22-23፤ ማር 9፡30-32)

ኢዚ ኦꬂዳይሳን ኣሳይ ዉሪ ማላሌቲሺን ዬሱሲ ባና ካሊዛይታ፥ 44 «ኣሳ ናይ ኣሳ ኩሼን ኣꬊ ኢሜታና፤ ኢንቴካ ሃ ዮኦዛ ባሎፒቴ» ጊዴስ።

45 ጊዶ ኣቲን ኢዚ ጊዛይሲ ኢስታስ ጌሊቤና። ጋሶይካ ኢስቲ ኣኬኮንታ ማላ ዮኦዚ ኢስታፌ ጌሜቲዴስ፤ ዛሪዲካ ኦይቾንታ ማላ ባቢዳ።

ኡባፌ ኣꬊዛይ ኦኔ?

(ማቶ 18፡1-5፤ ማር 9፡33-37)

46 ኢዛ ካሊዛይቲ፥ «ኦኒ ኦናፔ ኣꬊዜ?» ጊዲ ባ ጊዶን ፓላሜቲዳ። * 47 ዬሱሲካ ኢስታ ዎዚና ቆፋ ኤሪዲ ጉꬃ ና ኤኪ ዪዲ ባ ማታን ኤሲዲ፥ 48 «ሃ ጉꬃ ናዛ ታ ሱንꬃን ኤኪዛዴይ ኦኒካ ዲኮ ታና ኤኬስ፤ ታና ኤኪዛዴይካ ታና ኪቲዳይሳ ኤኬስ፤ ኢንቴፌ ኡባታፔ ጉጺዛዴይ ኢዚ ኡባፌ ኣꬌስ» ጊዴስ። *

ኢንቴ ጊዛይሳ ኢጾንታይ ኢንቴ ባጋ

(ማር 9፡38-40)

49 ዮሃኒሲካ፥ «ጎዶ! ኢሲ ኣሲ ኔ ሱንꬃን ዳይዳንꬅ ኬሲሺን ኑ ቤኢዶስ፤ ጊዶ ኣቲን ኢዚ ኑናራ ካሎንታ ጊሻስ ኑ ኢዛ ዲጋናስ ኮዪዶስ» ጊዴስ።

50 ዬሱሲካ፥ «ኢንቴና ኢጾንታ ኣሲ ዉሪ ኢንቴ ባጋ ጊዲዳ ጊሻስ ዲጎፍቴ» ጊዴስ።

ሳማሪያ ኣሳይ ዬሱሳ ሞካናስ ኮዪቤና

51 ዬሱሲ ሳሎ ቢዛ ዎዴይ ማቲዳ ጊሻስ ዬሩሳላሜ ባናስ ዴንዲዴስ። 52 ኢዚካ ሲንꬃሲዲ ኣሴ ኪቲዴስ፤ ኢስቲካ ኮሺዛ ሚሽ ጊጊሳናፔ ካሴቲዲ ሳማሪያ ቢታን ዲዛ ኢሲ ጉታ ቢዳ። 53 ጊዶ ኣቲን ዴሬይ ኢዚ ዬሩሳላሜ ቢዛይሳ ኤሪዳ ጊሻስ ሞኪ ኤኪቤና። 54 ኢዛ ካሊዛይታፔ ያቆቤይኔ ዮሃኒሲ ሃኒዛይሳ ቤኢዲ፥ «ጎዶ! ኤላሲ ኦꬆይሳꬆ፥ ‹ታማይ ሳሎፔ ዎꬊዲ ኢስታ ዲፒ ሂስቶ!› ጊዲ ኣዛዛና ማላ ኮያይ?» ጊዳ። **

55 ጊዶ ኣቲን ዬሱሲ ኢስታኮ ዩዪዲ፥ «ኢንቴስ ኣይ ማላ ኣያናይ ዲዛኮ ኤሬኬቲ? ኣሳ ናይ ዪዳይ ኣሳ ሼምፖ ኣሻናስ ኣቲን ꬋይሳናስ ጊዴና» ጊዲ ኢስታ ሴሪዴስ። 56 ኢስቲ ዉሪካ ሃራ ጉታ ቢዳ።

ዬሱሳ ካሊዛይታ ጋኪዛ ፓጬ

(ማቶ 8፡19-22)

57 ኢስቲካ ቢሺን ኢሲ ኣሲ ኢስታኮ ሺቂዲ፥ «ኔኒ ቢዛ ኡባሶ ታ ኔና ካላና» ጊዴስ።

58 ዬሱሲ፥ «ዎራካናታስ ኣቂዛ ኦላይ፥ ካፎታስ ቃሴ ኣቂዛ ካፎ ኬꬂ ዴስ፤ ጊዶ ኣቲን ኣሳ ናስ ባ ሁኤ ኣይሲዛሶይካ ባ» ጊዴስ።

59 ዬሱሲካ ሂንኮይሳ፥ «ታና ካላ» ጊዴስ። ሄ ኣዴዚካ «ጎዶ! ታ ካሴታ ባዳ ታ ኣዋ ሞጎ?» ጊዴስ።

60 ዬሱሲካ፥ «ኣጋጋ፥ ሃይቂዳይቲ ሃይቂዳይታ ሞጌቶ። ኔኒ ጊዲኮ ባዳ ጾሳ ካዎቴꬃ ኣሳስ ዮታ» ጊዴስ።

61 ቃሴካ ሃራ ኣሲ፥ «ጎዶ! ታ ኔና ካላና ሺን ኮይሮ ሶ ባዳ ታ ኬꬃ ኣሳ ሳሮ ጋዳ ዮ?» ጊዴስ። *

62 ጊዶ ኣቲን ዬሱሲ፥ «ቦራ ካሶ ኦይኪዲ ጎዪሼ ጉዬ ዛሪ ጼሊዛዴይ ኦኒካ ጾሳ ካዎቴꬃስ ቤሴና» ጊዴስ።

10

ዬሱሲ ኪቲዳ ላፑን ታማኔ ናምኣታ

1 ሄሳፌ ጉዬ ጎዳይ ሃራ ላፑን ታማኔ ናምኡ * ኣስ ዶሪዲ ሱንꬂዴስ፤ ኢስታካ ናምኡ ናምኡ ሂስቲዲ ኢዚ ባና ሶሆታኔ ካታማታ ዉርሲካ ኢስቲ ካሴቲዲ ባና ማላ ኪቲዴስ። 2 «ማጻ ጋኪዳ ካꬃይ ዳሮ፤ ካꬃ ማጺ ሺሺዛይቲ ጉꬃታ፤ ሄሳ ጊሻስ ካꬃ ጎዳይ ካꬃ ማጺዲ ሺሺዛይታ ካꬃይ ዲዛሶ ዬዳና ማላ ዎሲቴ። * 3 ሄሳ ጊሻስ ቢቴ፤ ዶርሳቲ ካና ሱይቴ ጊዶራ ቢዛ ማላ ታ ኢንቴና ዬዳይስ። * 4 ኮሮጆ ዎይኮ ቃራጺቴ ዎይኮ ጫማ ኤኮፍቴ፤ ኦጌ ቦላ ኦናካ ሳሮ ጎፒቴ። *

5 «ኢንቴ ኦና ኬꬂካ ጌሊዛ ጊዲኮ ኮይሮቲዲ፥ ‹ኬꬃ ኣሶ ሳሮ!› ጊቴ። 6 ሄ ኬꬃን ሳሮ ዶሲዛ ኣሲ ዲኮ ኢንቴ ሳሮታይ ሄ ኬꬃን ሼምፓና፤ ሳሮ ዶሲዛ ኣሲ ዶንታ ኣጊኮ ኢንቴ ሳሮታይ ኢንቴስ ሲማና። 7 ኢንቴስ ማና ሺሺዳ ካꬅ ኡባ ሚሼኔ ኡዪሼ ሄ ኢንቴ ጌሊዳ ኬꬃን ኡቲቴ፤ ኦꬂዛዴስ ባ ዎልቃ ዋጋ ኤካናስ ኢዛስ ቤሴስ፤ ሃ ኬꬃፌ ሄ ኬꬄ ዩዮፒቴ። *

8 «ኢንቴ ኣይ ካታማካ ጋኪዛ ዎዴ ኣሳይ ኢንቴና ሞኪ ኤኪኮ ኢስቲ ኢንቴስ ኣꬂዳ ቁማ ሚቴ። 9 ሄ ካታማን ዲዛ ሃርጋንቻታ ፓꬂዲ፥ ‹ጾሳ ካዎቴꬂ ኢንቴኮ ማቲዴስ› ጊዲ ዮቲቴ። 10 ጊዶ ኣቲን ኢንቴ ቢዲ ኢሲ ካታማ ጌሊሺን ሄ ካታማ ኣሳይ ኢንቴና ሞኪ ኤኮንታ ኢጺኮ ሄ ካታማ ኣሳይ ሺቂዛ ዱቡሻ ኬዚዲ፥ 11 ‹ኑ ቶሆ ቦላ ዲዛ ኢንቴ ካታማ ጉዱላ ኢንቴስ ማርካ ጊዳና ማላ ኑ ቶሆ ቦላፌ ፒቶስ፤ ጊዶ ኣቲን ጾሳ ካዎቴꬃይ ኢንቴኮ ማቲዳይሳ ኤሪቴ› ጊቴ። 12 ታ ኢንቴስ ዮታይስ ፒርዳ ጋላስ ሄ ካታማ ፒርዳፌ ሶዶሜ ካታማ ፒርዳይ ካዉሼ ጊዳና። *

ኣማኖንታ ኢጺዳ ጊሻስ ዋላሴቲዳ ካታማታ

(ማቶ 11፡20-24)

13 «ኩራዚኔ ኔስ ኣዬ ኣና! ቤቴሳይዳ ኔስ ኣዬ ኣና! ኢንቴናን ኦሴቲዳ ማላታቲ ጺሮሴኒኔ ሲዶናን ኦሴቲዳኮ ኢስቲካ ማቃ ማይኢዲኔ ቢዲንꬅ ጎርፔቲዲ ሄ ዎዴ ቤኒ ማሬታናሺን። * 14 ጊዶ ኣቲን ፒርዳ ዎዴ ኢንቴፌ ጺሮሴሲኔ ሲዶናስ ካዉያና። 15 ሃኔ ቂፊርናሆሜ ፑዴ ሳሎ ꬎቁ ꬎቁ ጋዲ? ኔኒ ዱጌ ሲኦሌ ዎꬋና፥*

16 «ኢንቴ ጊዛይሳ ሲዪዛ ኣሲ ታና ሲዬስ፤ ኢንቴና ኤኮንታ ኣሲ ታናካ ኤኬና፤ ታና ኤኮንታይካ ታና ኪቲዳይሳ ኤኬና» ጊዴስ። *

ዬሱሲ ኪቲዳ ላፑን ታማኔ ናምኣቲ ቢዳሶፔ ሲሚዳ

17 ላፑን ታማኔ ናምኣቲካ ኡፋዬቲሼ ሲሚዲ፥ «ጎዶ! ሃራይ ኣቶሺን ዳይዳንꬃቲካ ኔ ሱንꬃን ኑስ ሃሬቲዳ» ጊ ዮቲዳ።

18 ኢዚካ ኢስታስ፥ «ጻላኤይ ዎልቃንꬃ ማላ ሳሎፔ ኩንዲሺን ታ ቤያዲስ።

19 «ሂስቲኮ ሾሺኔ ማሲማሶ ኢንቴ ዬꬋና ማላ ሞርኬ ዎልቃ ኡባ ቦላ ኢንቴስ ጎዳቴꬅ ታ ኢማዲስ፤ ኢንቴና ቆሂዛ ኢሲ ሚሺካ ዴና። * 20 ኢንቴ ሱንꬃይ ሳሎን ጻፌቲዳ ጊሻስ ኡፋዬቲቴ ኣቲን ቱና ኣያናቲ ኢንቴስ ሃሬቲዳ ጊሻስ ኡፋዬቶፍቴ» ጊዴስ።

ዬሱሲ ባ ኡፋይሳ ቆንጪሴꬅ

(ማቶ 11፡25-27፤ 13፡16-17)

21 ሄ ዎዴ ዬሱሲ ጺሎ ኣያናን ኡፋዬቲዲ፥ «ሳሎሲኔ ሳኣስ ጎዳ ጊዲዳ ኣቦ! ሃይሳ ዉርሳካ ኣꬎ ኤራንቻታፔኔ ኤራንቻታፔ ቆታዳ ቄሪ ጉꬃ ናይታስ ኔ ቆንጪሲዳ ጊሻስ ታኒ ኔና ጋላታይስ፤ ኤ፥ ታ ኣዋዉ! ሃይሲ ኔ ሎኦ ሼኔይ ሃኒዴስ።

22 «ዉሪ ታ ኣዋ ማታፔ ታስ ኢሜቲዴስ፤ ቃሴካ ኢዛ ናይ ኦናኮ ኣዋፔ ኣቲን ኤሪዛይ ባ፤ ኣዋይ ኦናኮ ናዛፔ ኣቲን ዎይኮ ናዚ ኢዛስ ቆንጪሳናስ ዶሲዳዴፌ ኣቲን ኤሪዛዴይ ባ» ጊዴስ። *

23 ባና ካሊዛይታኮ ሲሚዲ ኢስታስ ዱማ፥ «ኢንቴ ቤኢዛይሳ ቤኢዛ ኣይፌቲ ኣንጄቲዳይታ። 24 ታ ኢንቴስ ቱማ ጋይስ፤ ዳሮ ናቤቲኔ ካዎቲ ኢንቴ ሃኢ ቤኢዛይሳ ቤያናስ ኮዪዲ ቤዪቤቴና፤ ኢንቴ ሃኢ ሲዪዛይሳካ ሲያናስ ኮዪዲ ሲዪቤቴና» ጊዴስ።

ኣሳስ ቃꬌቲዛ ሳማሪያ ኣዴዛ

25 ኢሲ ጋላስ ሙሴ ዎጋ ታማርሲዛ ኢሲ ኣሲ ዬሱሳ ፓጫናስ ኮዪዲ፥ «ታማርሲዛይሶ! ታኒ ሜርና ዴኦ ላታናስ ኣይ ኦꬆ?» ጊዲ ኦይቺዴስ። *

26 ዬሱሲካ ዛሪዲ፥ «ዎጋ ማጻፋን ኣይ ጌቴቲ ጻፌቲዴ? ኢዛፔ ኔስ ጌሊዳይ ኣዜ?» ጊዲ ኦይቺዴስ።

27 ኣዴዚ ዛሪዲ፥ «ኔ ጎዳ ጾሳ ኔ ኩሜꬃ ዎዚናፔ፥ ኔ ኩሜꬃ ሼምፖፌ፥ ኔ ኩሜꬃ ዎልቃፌኔ ኔ ኩሜꬃ ቆፋፔ ሲቃ፤ ኔ ላጌካ ኔ ሁኤ ማላ ሲቃ ጌስ» ጊዲ ዛሪዴስ። *

28 ዬሱሲካ፥ «ሎኦ ዛራዳሳ። ኔኒካ ሄሳꬆ ኦꬂኮ ሜርና ዴኦ ዴማና» ጊዴስ። *

29 ኣዴዚ ባና ጺሊሳናስ ኮዪዲ፥ «ሂስቲን ታ ላጌይ ኦኔ?» ጊዲ ዬሱሳ ኦይቺዴስ።

30 ዬሱሲካ ዛሪዲ፥ «ኢሲ ኣዴዚ ዬሩሳላሜፔ ኢያርኮ ዎꬊሺን ፓንጋቲ ዴሚዲ ኢዛ ማይኦ ቃሪ ኤኪዳ፤ ኬሂ ቆጼሬꬂዲ ሃይቆፔኔ ፓጻፔ ጊዶን ዬጊ ኣጊዲ ቢዳ። 31 ኢሲ ቄሴይ ሄ ኦጌራ ባስ ዱጌ ዎꬊሼ ኣሙንሶንታ ሄ ቆጼቲዳ ኣዴዛ ዴሚዲ ፖቄꬃራ ዬጊ ኣꬊዴስ። 32 ቃሴካ ኢሲ ሌዌ ባጋ ኣሳፔ ኢሲ ኣዴዚ ሄ ኦጌራ ኣꬊሼ ቆጼቲዳ ኣዴዛ ቤኢዲ ሃኢካ ፖቂዲ ኣꬊዴስ። 33 ኢሲ ሳማሪያ ቢታ ኣሲ ሄ ኦጌራ ኣꬊ ቢሼ ቆጼቲዳ ኣዴዛ ቦላ ጋኪ ዎꬊዴስ፤ ኣዴዛ ቤኢዲ ኬሂ ሚሼቲዴስ። 34 ኣዴዛኮ ሺቂዲ ማዱንꬃ ꬋላና ማላ ዎጋራ ሚꬃ ዛይቴኔ ዎይኔ ጫጄ ማዱንꬃ ቦላ ጉሲዲ ቃቺዴስ፤ ኣዴዛ ባ ሃሬ ቶጊሲዲ ኢማꬂ ሼምፒዛሶ ኤፊዲ ሎኤꬂ ጼሊዴስ። 35 ዎንቴꬃ ጋላስ ኢማꬂ ሼምፒዛ ኬꬃ ጎዳስ ናምኡ ዲናሬ ኢሚዲ፥ ‹ኔና ሃራ ሚሽ ኬሲሲኮ ታ ሲማሼ ኔስ ኢማና፤ ኔፔ ኬሳዳ ሎኤꬃ ናጋ› ጊዴስ።

36 «ሂስቲኮ ሃ ሄꬑ ኣሳታፔ ፓንጋታን ቆጼቲዲ ሃይቆፔኔ ፓጻፔ ጊዶን ዬጌቲዳዴስ ኬሂ ማታ ላጌይ ኔስ ኣዋይሳ ሚሳቲዜ?» ጊዴስ።

37 ሙሴ ዎጋ ታማርሲዛይሲካ፥ «ሄሲ ኢዛስ ኔ ሚሼቲዳይሳኔ ማዲዳይሳ!» ጊዴስ። ዬሱሲካ ኢዛስ፥ «ኔካ ባዳ ኢዛይሳꬆ ኦꬃ» ጊዴስ።

ዬሱሲ ማርታኔ ማራሚ ሶ ቢዴስ

38 ዬሱሲኔ ኢዛ ካሊዛይቲ ኦጌ ቢሺን ዬሱሲ ኢሲ ጉታ ጌሊዴስ፤ ማርታ ጌቴቲዛ ኢሲ ማጫሳያ ባሶን ዬሱሳ ሞካ ኤካዱስ። 39 ኢዚስ ማራሞ ጌቴቲዛ ኢሲ ሚቼያ ዳዉስ። ማራማካ ኢዛፔ ቃላ ሲያሼ ጎዳ ቶሆ ጋርሳን ኡታዱስ። * 40 ጊዶ ኣቲን ማርታይ ኦሶ ዳሮፔ ዴንዲዳይሳን ዳቡራዳ ዬሱሳኮ ሺቃዳ፥ «ጎዶ! ታ ሚቺያ ኦሶ ኡባ ታ ቦላ ኣጋዳ ኡቲሺን ኔኒ ጮኡ ጋይ? ኢዛ ታና ማዳና ማላ ኢዚስ ዮታ ኣቲን» ጋዱስ።

41 ጊዶ ኣቲን ጎዳይ ኢዚስ፥ «ሃኔ ማርታ! ኔኒ ዳሮ ሚሻ ጊሻስ ቆፋ ዳራሳ፤ ዲርባታሳ፤ ቱጋታሳ። 42 ኮሺዛይ ጊዲኮ ኢሲ ሚሽ ጻላ፤ ማራማካ ሎኦ ኤጻ ዶራዱስ፤ ሄሲካ ኢዚፔ ኤኬቴና» ጊዴስ።

11

ዬሱሲ ታማርሲዳ ዎሳ

(ማቶ 6፡9-13፤ 7፡7-11)

1 ኢሲ ጋላስ ዬሱሲ ኢሲሶን ዎሲዴስ፤ ኢዚ ዎሳ ዉርሲሺን ኢዛ ካሊዛይታፔ ኢሶይ፥ «ጎዶ! ጻማቂዛ ዮሃኒሲ ባና ካሊዛይታ ዎሳ ታማርሲዳይሳꬆ ኔካ ኑና ዎሳ ታማርሳ!» ጊዴስ።

2 ኢዚካ ኢስታስ፥

«ዎሲሼ፥ ‹ኑ ኣዋዉ!

ኔ ሱንꬂ ኣንጄቶ፤

ኔ ካዎቴꬂ ሃ ዮ።

3 ሃቺስ ጊዲዛ ቁማ ኑስ ኢማ።

4 ኑና ቆሂዳይታ ኑ ማሪዛ ማላ

ኑና ማራ፤

ፓጬንካ ኑና ጌልꬆፋ›

ጊ ዎሲቴ» ጊዴስ።

5-6 ቃሴካ፥ «ኢንቴፌ ኢሳዴስ ላጌይ ዲኮ ሌላ ጊዶꬅ ሄ ላጌዛሶ ቢዲ፥ ‹ታስ ኢሲ ኢማꬂ ኦጌፔ ዪን ሚዛና ካꬂ ባይንዳ ጊሻስ ሄꬑ ሶሎይ ዲኮ ታስ ታልኣርኪ?› 7 ላጌዚካ ዛሪዲ፥ ‹ታና ዋዪሶፓ፤ ካሬይካ ጎርዴቲዴስ፤ ታኒካ ናይታራ ኢቻዲስ። ሃኢ ዴንዳዳ ኢማናስ ዳንዳይኬ› ጋንዴ? 8 ታኒካ ኢንቴስ ዮታይስ፤ ላጌቴꬃ ጊሻስ ዴንዲዲ ኢሞንታ ኣጊኮካ ኢዚ ኦይሾን ሳሌꬂዳ ጊሻስ ዴንዲዲ ኮይዛይሳ ኡባ ኢሚዴስ።

9 «ሄሳ ጊሻስ ታኒ ኢንቴስ ጊዛይ ዎሲቴ ኢንቴስ ኢሜታና፤ ኮዪቴ ኢንቴ ዴማና፤ ካሬ ቆጺቴ ኢንቴስ ዶዬታና። 10 ኣይስ ጊኮ ዎሲዛይ ዉሪ ኤካና፤ ኮይዛይካ ዴማና፤ ካሬ ቆጺዛዴስካ ዶዬታና።

11 «ኢንቴፌ ኣዋ ጊዲ ኡቲዲ ኢዚ ዬሊዳ ናይ ሞሌ ኦይቺኮ ሾሽ ኢሚዛይ ዳንዴ? 12 ዎይኮ ጱጱሌ ኦይቺኮ ማሲማሶ ኢሚዛይ ዳንዴ? 13 ኢንቴ ኢታታ ጊዲሼ ኢንቴ ናይታስ ሎኦ ኢሞታ ኢሞ ኤሪኮ ሳሎን ዲዛ ኢንቴ ኣዋይ ባና ዎሲዛይታስ ጺሎ ኣያና ዎስቲ ዳርሲ ኢሜኔ?» ጊዴስ።

ዬሱሳኔ ቢኤሊዜቡላ

(ማቶ 12፡22-30፤ ማር 3፡20-27)

14 ኢሲ ጋላስ ዬሱሲ ሃሳይሶንታ ዱዴ ዳይዳንꬅ ኬሲዴስ። ዳይዳንꬃዚካ ኬዚዳፔ ጉዬ ዶና ዱዴ ኣዴዚ ሃሳይዴስ፤ ቤኢዳ ኣሳቲካ ዳርሲ ማላሌቲዳ። 15 ጊዶ ኣቲን ኢሲ ኢሲ ኣሳቲ፥ «ቢኤሊዜቡላ ጌቴቲዛ ዳይዳንꬃታ ሃላቃን ዳይዳንꬃታ ኬሴስ» ጊዳ። *

16 ኢሲ ኢሲ ኣሳይ ኢዛ ፓጫናስ፥ «ሳሎፔ ማላታ ቤሳ» ጊዲ ኦይቺዴስ። * 17 ጊዶ ኣቲን ዬሱሲ ኢስታ ቆፋ ኤሪዲ፥ «ባ ጊዶን ሻኬቲዛ ካዎቴꬂ ዉሪ ꬋያና፤ ባ ጊዶን ሲጋይ ባይንዳ ኬꬂካ ኩንዳና። 18 ኢንቴ ታና፥ ‹ቢኤሊዜቡላን ዳይዳንꬃታ ኬሴስ› ጊዲ ሃሳዬታ ሺን ጻላኤይካ ባ ጊዶን ኢሶይ ኢሳፌ ሻኬቲኮ ኢዛ ካዎቴꬂ ዋኒ ሚናኔ? 19 ሂስቲኮ ታኒ ዳይዳንꬃታ ቢኤሊዜቡላን ኬሲኮ ኢንቴ ናይቲ ኦናን ኬሳንዴቶ? ሄሳ ጊሻስ ኢንቴ ናይቲ ኢንቴ ቦላ ፒርዲዛይታ ጊዳና። 20 ጊዶ ኣቲን ታኒ ዳይዳንꬃታ ኬሲዛይ ጾሳ ዎልቃን ጋኪዴስ፤ ጾሳ ካዎቴꬃይ ኢንቴኮ ማቲዳሮ ኤሪቴ።

21 «ሚኖ ኣሲ ሎኤꬂ ጊጼቲዲ ባ ኬꬄ ናጊኮ ኬꬃን ዲዛ ሚሺ ሎኦን ናጌቴስ። 22 ጊዶ ኣቲን ኢዛፔ ሃራ ሚኖ ኣሲ ዪዲ ጾኒኮ ኢዚ ኣማኔቲዳ ኦላ ሚሻታ ዎꬂ ኤኪዲ ኢዛስ ዲዛ ሃሮዛካ ዉርሲ ሃራስ ጊሻና።

23 «ታናራ ጊዶንታይ ታናራ ኤቄቴስ፤ ታናራካ ሺሾንታዴይ ላሌስ፥ *

ኢታ ኣያናይ ኣጊ ቢዳሶ ሲሚ ዩስ

(ማቶ 12፡43-45)

24 «ቱና ኣያናይ ኣሳፔ ኬዚዳ ዎዴ ሼምፖሶ ኮዪሼ ሃꬂ ባይንዳ ሜላሶን ዋዬቴስ፤ ሼምፖሶይ ꬋይኮ፥ ‹ታኒ ካሴ ኬዚዳሶ ጉዬ ሲማና› ጌስ። 25 ኢዛፔ ሲሚዲ ዪሺን ካሴ ኢዚ ኣጊ ቢዳ ኬꬃይ ፒቴቲዲኔ ጊጊ ኡቲዳይሳ ዴሜስ። 26 ሄሳፌ ሲሚ ቢዲ ባፔ ኢቲዛ ሃራ ላፑን ዳይዳንꬃታ ባናራ ኤኪዲ ዬስ፤ ኢስቲካ ጌሊዲ ሄን ዳና፤ ሄሳዴስካ ኮይሮይሳፌ ጉዬይሲ ኬሂ ኢታ ጊዳና» ጊዴስ።

ቱሙ ኣንጆ

27 ዬሱሲ ሄሳ ሃሳይዛ ዎዴ ኣሳ ጊዶፌ ኢሲ ማጫስ ዲዛራ ባ ቃላ ꬎቁ ኦꬃዳ፥ «ኔና ቶኪዳ ቃንꬂኔ ኔ ꬋሚዳ ꬋንꬃቲ ኣንጄቲዳይታ» ጋዱስ።

28 ጊዶ ኣቲን ኢዚ፥ «ኣንጄቲዳይቲ ጾሳ ቃላ ሲዪዲ ኣዛዜቲዛይታ» ጊዴስ።

ዮናሲ ማላታ ጊዴꬅ

(ማቶ 12፡38-42፤ ማር 8፡12)

29 ዳሮ ዴሬይ ዬሱሳኮ ሺቂዳ ዎዴ ዬሱሲ፥ «ሃይሲ ዬሌታይ ኢታ ዬሌታ፤ ጊታ ማላታ ቤያናስ ኮዬስ፤ ጊዶ ኣቲን ዮናሳ ማላታፔ ሃራ ዱማ ማላታይ ኢሜቴና። 30 ጋሶይካ ዮናሲ ናናዌ ኣሳስ ማላታ ጊዲዳ ማላ ኣሳ ናይ ታኒ ሃ ዬሌታስ ማላታ ጊዳና። * 31 ዱጌሃ ዴሬ ማጫ ካዎያ ሶሎሞኔ ኤራቴꬅ ቤያናስ ቢታ ጋጻፔ ዴንዳዳ ዪዳ ጊሻስ ፒርዳ ዎዴ ኢዛ ሃ ዬሌታራ ዴንዳዳ ፒርዳና፤ ሄኮ ሶሎሞኔፔ ኣꬊዛዴይ ሃን ዴስ። * 32 ዮናሲ ሳባኪሺን ሲዪዲ ናናዌ ኣሳይ ባ ናጋራፔ ማሬቲዳ ጊሻስ ሃ ዬሌታራ ኢሲፌ ዴንዲዲ ፒርዳና፤ ጊዶ ኣቲን ዮናሳፔ ኣꬊዛይ ሃን ዴስ።

33 «ጾምፔ ኦይꬂዲ ካሬፔ ጌሊዛ ኣሳስ ፖኣና ማላ ቆንጬሶን ዎꬄቴስ ኣቲን ጌማሶን ዎꬂዛ ኣሲ ዴና። 34 ኔ ኣሳቴꬃስ ፖኦይ ኔ ኣይፌ፤ ኔ ኣይፌይ ፓጻ ጊዲኮ ኔ ኩሜꬃ ኣሳቴꬃይካ ፖኦ ጊዳና፤ ኔ ኣይፌይ ሳኬቲኮ ኔ ኩሜꬃ ኣሳቴꬃይ ꬉማ ጊዳና። 35 ሄሳ ጊሻስ ኔናን ዲዛ ፖኦይ ꬉሞንታ ማላ ናጌታ። 36 ሂስቲኮ ኔ ኣሳቴꬃይ ፖኦ ጊዲኮ ꬉሚዳ ኣሳቴꬂ ዴና ኣጊኮ ኔ ኩሜꬃ ኣሳቴꬃይ ጾምፔይ ሎኤꬂ ፖኢዛ ማላ ሎኢ ቤታና» ጊዴስ።

ዬሱሲ ዋላሲዳ ፋርሳዌታኔ ዎጋ ታማርሲዛይታ

(ማቶ 23፡1-36፤ ማር 12፡38-40)

37 ዬሱሲ ሃሳያ ዉርሲዳ ማላ ኢሲ ፋርሳዌይ ባናራ ቁማ ማናስ ዬሱሳ ጼይጊዴስ። 38 ዬሱሲ ቁማ ማና ኩሼ ሜጬቶንታ ኣጊዳይሳ ቤኢዲ ማላሌቲዳ።

39 ጎዳይ ኢዛስ፥ «ሃኢ ኢንቴ ፋርሳዌቲ ጹኣሲኔ ኬሬስ ቦላ ባጋ ሜጪ ጌሼታ፤ ኢንቴስ ጊዶ ባጋዚ ኡዜቴꬃኒኔ ኢታቴꬃን ኩሚዴስ። 40 ኢንቴኖ ኤያቶ! ካሬ ባጋ ሜꬊዳይ ጊዶ ባጋ ሜꬊቤኔ? 41 ዮኦን ጊዲኮ ጊዶን ዲዛይሳ ሙጹዋታ ኢሚቴ፤ ሄ ዎዴ ዉሪካ ኢንቴስ ጌሽ ጊዳና።

42 «ኢንቴኖ ፋርሳዌቶ! ኢንቴስ ኣዬ ኣና! ኣኑጋፔኔ ጻሎታፔ ቃሴካ ዱማ ዱማ ካꬃፌ ታማፌ ኢሲኖ ኬሴታ፤ ጊዶ ኣቲን ቱሙ ፒርዳኔ ጾስ ዶሳናይሳ ኣጊ ኣꬌታ፤ ጊዲኮካ ኢንቴ ኣጊ ኣꬋናስ ቤሴና፤ ሃንኮይሳ ኣጎንታ ኢንቴ ኦꬃና ቤሲዛይቲካ ሃይታ።

43 «ኢንቴኖ ፋርሳዌቶ! ኢንቴስ ኣዬ ኣና! ኣይሁዳ ዎሳ ኬꬃን ኡታናስ ቦንቾ ኦይዴ ኮዬታ፤ ጊያ ጊዶንካ ኣሳይ ኢንቴ ሲንꬃን ሆካና ማላ ዶሴታ። 44 ኣሲ ኤሮንታ ኢዛ ቦላራ ቢዛ ቆቴቲ ዲዛ ዱፎ ኢንቴ ሚሳቲዛ ጊሻስ ኢንቴስ ኣዬ ኣና!» ጊዴስ።

45 ሙሴ ዎጋ ኤሪዛይታፔ ኢሶይ ዛሪዲ፥ «ኣስታማሬ! ኔ ሄሳꬆ ሃሳይዛ ዎዴ ኑናካ ጫያሳ» ጊዴስ።

46 ዬሱሲካ ዛሪዲ፥ «ኢንቴኖ ሙሴ ዎጋ ኤሪዛይቶ ኢንቴስካ ኣዬ ኣና! ኣሲ ቶካናስ ዳንዳዮንታ ዴጾ ቶሆ ኣስ ቶሴታ፤ ኢንቴ ጊዲኮ ቢራꬌ ጼራንካ ቦቼኬታ።

47 «ኢንቴ ኣዋቲ ዎꬊዳ ናቤታ ዱፎ ኢንቴ ሎኤꬂዛ ጊሻስ ኢንቴስ ኣዬ ኣና። 48 ሂስቲኮ ኢንቴ ኢንቴ ኣዋታ ኦሶ ሚንꬂዛ ማርካታ፤ ኢስቲ ናቤታ ዎꬊዳ፤ ኢንቴካ ኢስታ ዱፎ ሎኤꬄታ።

49 «ሄሳ ጊሻስ ጾሳ ኤራቴꬂ፥ ‹ናቤታኔ ሃዋሬታ ታ ኢስታስ ዬዳና፤ ኢስቲካ ኢስታፌ ኢሳ ኢሳ ዎꬋና፤ ሃራታካ ጎዳና። 50 ሄሳ ጊሻስ ሃ ዬሌታይ ቢታይ ሜꬌቶሶፌ ሃኢ ጋካናስ ጉኪዳ ናቤታ ኡባ ሱꬃ ጊሻስ ኦይሼታና። 51 ኣቤሌ ሱꬃፌ ዶሚዲ ያርሺዛሶፔኔ ጾሳ ኬꬃ ጊዶን ጉኪዳ ዛካራሳ ሱꬃ ጋካናስ ኮዬቴስ› ጋዱስ። ኤ ታ ኢንቴስ ጊዛይ ሃ ዬሌታይ ሃይሳስ ኦይሼታና።

52 «ኢንቴኖ ዎጋ ኤሪዛይቶ! ኢንቴስ ኣዬ ኣና! ኤራቴꬃ ፔንጌ ቁልፔ ዎልቃራ ዎꬂ ኤኪዲ ኢንቴስካ ጌሊቤኬታ፤ ጌላናይታካ ዲጌታ» ጊዴስ።

53 ዬሱሲ ሄፔ ኬዚዳፔ ጉዬ ጻፌቲኔ ፋርሳዌቲ ኤቄቲሼ ኦይሻን ሼምፖ ዲጊዳ። 54 ኢዛ ዶናፔ ኬዚዛ ቃላን ኢዛ ቃጻናስ ናጌቲዳ።

12

ቆꬌፔ ቆሞ ሃኖቴꬃ ጊሻስ ዬሱሳ ቆፊሶ

1 ሄ ዎዴ ዳሮ ዴሬይ ባ ጊዶን ኢሶይ ኢሳራ ዬꬌታና ጋካናስ ሺቂ ኡቲዳሼ ዬሱሲ ባና ካሊዛይታ፥ «ፋርሳዌታ ኢርሾፌ ናጌቲቴ፤ ሄሲካ ቆꬌፔ ቆሞ ሃኖ። * 2 ቆንጮንታ ካሜቲዲ ኣታናይኔ ኤሬቶንታ ቆታን ኣታና ሚሺ ዴና። * 3 ሄሳ ጊሻስ ኢንቴ ጌማን ሃሳይዳዚ ዉሪ ቆንጬ ኬዛና፤ ቃሴካ ኢንቴ ቆልኣን ሃይꬃን ሳሱኬቲ ሃሳይዳዚ ዉሪ ዴሬ ሲንꬃን ዮቴታና።

ኦናስ ባባናስ ቤሲዛኮ

(ማቶ 10፡28-31)

4 «ታ ላጌቶ! ታ ኢንቴስ ጊዛይ ኣሾ ጻላ ዎꬋናፔ ኣቲን ሃራ ኣይኮካ ኦꬃናስ ዳንዳዮንታይታስ ባቦፍቴ። 5 ጊዶ ኣቲን ኢንቴ ባባናስ ቤሲዛይ ኦናኮ ታ ኢንቴና ቤሳና፤ ኣሾ ዎꬊዳፔ ጉዬ ኣሾኔ ሼምፖ ኢሲፌ ጋꬂ ጋናሜ ታማን ዬጋናስ ዳንዳይዛይሳስ ባቢቴ፤ ኤ ኢዛስ ባቢቴ ጋይስ።

6 «ሲኔ ካፎ ኢቻሻቲ ናምኡ ሳንቴስ ባይዜቴቴስ፤ ጊዶ ኣቲን ኢስታፌ ኢሲኔዮካ ጾሲ ዶጌና። 7 ኢንቴ ሁኤ ቢናናይ ኩሜꬅ ታይቦን ዴስ፤ ሄሳ ጊሻስ ባቦፍቴ፤ ዳሮ ሲኔ ካፎታፔ ኢንቴ ኣꬌታ።

ኪርስቶሳ ጊሻስ ማርካቴꬅ

(ማቶ 10፡32-33፤ 12፡32፤ 10፡19-20)

8 «ታ ኢንቴስ ዮታይስ፤ ታ ጊሻስ ኣሳ ሲንꬃን ማርካቲዛ ኣሳ ኡባስ ኣሳ ናይ ቃሴካ ጾሳ ኪታንቻ ሲንꬃን ኢዛ ጊሻስ ማርካታና። 9 ጊዶ ኣቲን ኣሳ ሲንꬃን ታና ካዲዳዴይ ጾሳ ኪታንቻ ሲንꬃን ካዴታና።

10 «ኣሳ ና ቦላ ካዉሻ ቃላ ሃሳይዛዴስ ናጋራይ ዉሪ ማሬታናሺን ጺሎ ኣያና ጫዪዛዴይ ማሬቴና። *

11 «ኣሳይ ኢንቴና ኦይኪዲ ዴሬ ሃሪዛይታኮኔ ጎዳቲዛይታኮ፤ ኣይሁዳ ዎሳ ኬꬄ ኦይኪ ኤፊኮ፥ ‹ኣይ ጊ ዛሪኖ? ኣይ ጊኖ?› ጊዲ ሂርጎፍቴ። 12 ኣይስ ጊኮ ኢንቴ ሃሳያናስ ቤሲዛይሳ ጺሎ ኣያናይ ሄ ዎዴ ኢንቴና ታማርሳና» ጊዴስ።

ዱሬ ኣዴዛ ኤያቴꬅ

13 ዳሮ ኣሳ ጊዶፌ ኢሳዴይ፥ «ኣስታማሬ! ታ ኢሻይ ኑ ኣዋ ላታ ሚሻፌ ታና ጋኪዛይሳ ታስ ኢማና ማላ ኢዛስ ዮታ» ጊዴስ።

14 ዬሱሲካ፥ «ሃይሶ! ታና ኢንቴ ቦላ ፒርዲዛ ዳና ኦꬂዳይ ኦኔ?» ጊዴስ። 15 ቃሴካ ኢስታስ፥ «ኣሳስ ዳሮ ሚሺ ዲኮካ ሼምፖይ ሄ ዱሬቴꬃን ዶንታ ጊሻስ ናጌቲቴ፤ ዪቄቴꬃፌ ኢንቴና ኬሂ ናጊቴ» ጊዴስ።

16 ዛሬꬂዲካ ኢስታስ፥ «ሎኤꬂ ካꬅ ኢሚዛ ጋዴ ጎዳ ጊዲዳ ኢሲ ዱሬ ኣሲ ዴስ። 17 ሄ ኣዴዚካ ባ ዎዚናን፥ ‹ታ ካꬃ ሺሻዳ ዎꬂዛሶይ ባይንዳ ጊሻስ ኣይ ኦꬆ?› ጊ ቆፒዴስ።

18 «ኣዴዚካ፥ ‹ታስ ዲዛ ጎታራታ ላላዳ ሃራ ኣኪዛይሳ ኬጻና፤ ሂስታዳ ታስ ዲዛ ካꬃኔ ታስ ዲዛዝ ኡባ ኢዛን ሺሻና። 19 ታ ሼምፖዬ! ዳሮ ዎዴስ ጊዲዛ ካꬅ ሺሺዳ ጊሻስ ሼምፓ ኡታዳ ማ፤ ኡያ፤ ኡፋዬታ› ጋና ጊዴስ።

20 «ጊዶ ኣቲን፥ ‹ጾሲ ሃይሶ ኤያዞ! ኔ ሼምፖዮ ሃች ኦማርስ ኔፔ ኤካና ኮዬቴስ፤ ሄሳ ጊሻስ ኔ ኔስ ሺሺዳይሲ ኦናስ ጊዳኔ?› ጊዴስ።

21 «ሄሳ ጊሻስ ጾሳ ኣቻን ዱሬ ጊዶንታ ባስ ሚሼ ሺሺዛ ኣሳ ዉርሴꬂካ ሄሳ ማላ» ጊ ሌሚሶን ዮቲዴስ።

ጾሳን ኣማኔቴꬅ

(ማቶ 6፡25-34)

22 ሄሳፌ ጉዬ ዬሱሲ ባና ካሊዛይታስ፥ «ኢንቴስ ታ ዮታይስ፤ ኢንቴ ዱሳስ፥ ‹ኣይ ማናኮ ዎይኮ ኢንቴ ቦላስ ኣይ ማይኣናኮ› ጊዲ ጬጮፒቴ። 23 ኣይስ ጊኮ ሼምፖይ ካꬃፌ ኣሳቴꬂ ቃሴ ማይኦፌ ኣꬌስ። 24 ቁሮታ ጼሊቴ ዜሬቴና፤ ማጼቴና፤ ካꬅ ሺሺዛ ጎታራይ ኢስታስ ባ ሺን ጾሲ ኢስታ ሚዜስ። ሂስቲኮ ኢንቴ ኢስታፌ ኬሂ ኣꬌኬቲ? 25 ጊዶ ኣቲን ኢንቴፌ ዳርሲ ቆፒዲ ባ ላይꬃ ቦላ ኢሲ ጋላስ ጉጃና ዳንዳይዛይ ኦኔ? 26 ሂስቲኮ ጉꬃ ሚሽ ኦሶይ ኢንቴስ ዳንዳዬቶንታሼ ኣይስ ሃራ ሚሻስ ኬሂ ቆፔቲ?

27 «ጪሻቲ ዋኒዲ ዲጪዛኮ ኣኔ ጼሊቴ፤ ዋዬቴና፤ ሱቄቴና፤ ጊዶ ኣቲን ታ ኢንቴስ ዮታይስ፤ ሶሎሞኔይካ ጊታ ኣሳ ሺን ኢስታፌ ኢሲኔይꬆ ማይኢቤና። * 28 ሂስቲኮ ጾሲ ሃች ቤቲዲ ዎንቶ ታማን ዎꬋና ማታ ሃይሳꬆ ማይዚዛ ጊዲኮ ኢንቴኖ ኣማኖይ ፓጪዳይቶ! ኢንቴና ዎስቲ ኣꬂ ማዪዜኔ?

29 «ሄሳ ጊሻስ፥ ‹ኣይ ሚኖ? ኣይ ማይኢኖ?› ጊዲ ኢንቴ ዎዚናይ ዳርሲ ቆፖፎ። 30 ቢታ ቦላን ዲዛ ኣሲ ዉሪ ሃይሳ ኮዬስ፤ ጊዶ ኣቲን ሃይሲ ዉሪ ኢንቴስ ኮሺዛይሳ ኢንቴ ሳሎ ኣዋይ ኤሬስ። 31 ኡባፌካ ኮይሮꬂዲ ጾሳ ካዎቴꬅ ኮዪቴ፤ ሃይሲ ዉሪ ኢንቴስ ጉጄቲ ኢሜታና።

ሳኣ ቦላ ሚሽ ሺሻናስ ቤሴና

(ማቶ 6፡19-21)

32 «ኢንቴኖ ጉꬃ ዉዴ ሜሄ ማላ ጊዲዳይቶ! ካዎቴꬅ ኢንቴስ ኢማናስ ኢንቴ ኣዋስ ሎኦ ቆፋ ጊዲዳ ጊሻስ ባቦፍቴ። 33 ኢንቴስ ዲዛይሳ ባይዚዲ ማንቆታስ ኢሚቴ፤ ካይሶይ ኤኮንታሶን፥ ቢላይ ሞንታሶን፥ ጪሞንታ ኮሮጆን ዉሮንታ ሚሽ ሳሎን ሺሺቴ። 34 ኢንቴ ዎዚናይ ኢንቴ ሚሺ ዲዛሶን ዳና» ጊዴስ።

ኦሳንቻታ ሚኖቴꬅ

35 «ቃንꬃን ጊጺዲ ጊጌቲቴ፤ ኢንቴ ፖኦይካ ፖኦ፥ * 36 ኢስታ ጎዳይ ቡላቻ ዲጊሳፔ ሲሚዲ ያናሼ ናጌቲዛይታኔ ኢዚ ዪዲ ፔንጌ ቆጺሺን ኤሌ ዶያናስ ጊጊ ኡቲዳ ኣሳታ ሚሳቲቴ። * 37 ኢስታ ጎዳይ ዪዛ ዎዴ ꬊስኮንታ ናጊ ኡቲዳ ኣሽካራቲ ኢስቲ ኣንጄቲዳይታ፤ ታ ኢንቴስ ቱሙ ጋይስ፤ ኢስታ ጎዳይ ባስ ቃንꬃን ጊጺ ኤቂዲ ኢስታ ማዳን ኡቲሲዲ ሚዛና። 38 ኦማርስ ዎይኮ ሌላ ጊዶꬃን ዪዲ ኢስቲ ꬊስኮንታ ዲሺን ዴሚኮ ሄ ኣሽካራቲ ኣንጄቲዳይታ። 39 ካይሶይ ኣይ ዎዴ ያናኮ ኤሪዛ ጊዲዳኮ ኬꬃ ጎዳይ ካይሶይ ቦኪሺን ጮኡ ጊዲ ቤሶንታይሳ ኤሪቴ። * 40 ኣሳ ናይ ኢንቴ ቆፖንታ ዎዴን ያናይሳ ኤሪዲ ኢንቴካ ጊጌቲዲ ናጊቴ» ጊዴስ።

ኢታ ኦሳንቻታኔ ሎኦ ኦሳንቻታ ሌሚሶ

(ማቶ 24፡45-51)

41 ጴጽሮሲካ፥ «ጎዶ! ሃይሳ ሌሚሶዛ ኔ ዮቲዛይ ኑስ ጻላዬ? ኡባ ኣሳሳራ?» ጊዴስ።

42 ጎዳይካ፥ «ሂስቲኮ ባሶ ኣሳስ ኮሺዛ ዎዴን ቁማ ኢማና ማላ ኬꬃዴይ ኬꬃ ኣሳ ቦላ ዎꬂዛ ኣማኔቲዳ ዎዚናማ ኣሲ ኦኔ? 43 ጎዳይ ሲሚሺን ሄሳꬆ ኦꬂሼ ቤቲዛዴይ ኢዚ ኣንጄቲዳዴ። 44 ታ ኢንቴስ ቱሙ ጋይስ፤ ባስ ዲዛ ሚሽ ኡባ ቦላ ሄሳዴ ጎዳሳና። 45 ጊዶ ኣቲን፥ ‹ኢዛዴይ ታ ጎዳይ ኤሌ ዬና ጋምኣና› ጊ ቆፒዲ ኣዴ ኣሽካራታኔ ማጫ ኣሽካራታ ቡኪኮ፥ ቃሴካ ኮዪዳ ማላ ሚዲኔ ኡዪዲ ማꬆቲኮ፥ 46 ሄሳዴ ጎዳይ ኢዚ ቆፖንታ ጋላሳን ያና ጊዲ ኤዝጎንታ ሳቴን ያና፤ ሂስቲዲ ኢዛ ቃንጼሬꬂ ዬጊዲ ኢዛ ኤጻ ኣማኖንታይታራ ኢሲፌ ኦꬃና።

47 «ባ ጎዳ ቆፋ ኤሪዲ ጊጌቶንታይኔ ጎዳ ሼኔ ኦꬆንታ ኣሽካራይ ኢታ ሾች ሾጬታና። 48 ጊዶ ኣቲን ኤሮንታ ዲሼ ሾቻስ ቤሲዛ ሞሮ ኦꬂዳ ኣሽካራይ ጉꬃራ ሾጬታና፤ ዳሮ ኢሜቲዳ ኣሳ ኡባፌ ዳሮይ ኮዬቴስ፤ ዳሮ ሃዳራ ኤኪዳዴፌ ዳሮይ ኮዬቴስ።

ኡባ ኣጊዲ ዬሱሳ ካሎ

(ማቶ 10፡34-36)

49 «ታኒ ዪዳይ ቢታ ቦላን ታማ ኤꬃናሳ፤ ሄ ታማይ ሃኢ ኤጺ ኬዚዳኮ ታና ዳሮ ኡፋይሳና። 50 ጊዶ ኣቲን ታኒ ጻማቄታና ጺንቃታይ ዴስ፤ ሄ ጺንቃታይ ፖሌታናሼ ታኒ ኬሃ ሜቶቴታዲስ። * 51 ኢንቴስ ታኒ ቢታ ቦላ ሳሮ ኤሃና ዪዳ ሚሳቲዜ? ጊዴና፤ ታ ኢንቴስ ዮታይስ፤ ታኒ ዪዳይ ኢሳ ኢሳፌ ሻካናሳ። 52 ሃይሳፌ ሲንꬃን ኢሲ ኬꬃን ባ ጊዶን ሻኬቲዳ ኢቻሹ ኣሳቲ ዳና። ናምኣቲ ሄꬓታ ቦላ ሄꬓቲ ናምኣታ ቦላ ዴንዲዲ ባ ጊዶን ሻኬታና። 53 ኣዋይ ባ ኣቱማ ና ቦላ፥ ኣቱማ ናይካ ባ ኣዋ ቦላ፥ ኣያ ባ ማጫ ናይ ቦላ፥ ማጫ ናያካ ባ ኣዬይ ቦላ፥ ቦሎታ ባ ና ማቺ ቦላ፥ ና ማቻካ ባ ቦሎቲ ቦላ ዴንዲዲ ባ ጊዶን ሻኬታና» ጊዴስ። *

ዎዴዛ ሃኖታ ኤሮ

(ማቶ 16፡2-3)

54 ቃሴካ ዴሬዛስ፥ «ኢንቴ ኣርሼይ ሞኪዛ ባጋራ ሻራይ ኬዚሺን ቤኢዲ፥ ‹ኤሌራካ ኢራይ ያና ጌስ› ጌታ፤ ኢንቴ ጊዳ ማላካ ሃኔስ። 55 ዱጌሃ ባጋራ ፑዴሃ ጫርኪሺን፥ ‹ጋላሳይ ሆኦ ጊዳና› ጌታ፤ ኢንቴ ጊዳ ማላካ ሃኔስ። 56 ኢንቴኖ ሎኦ ሚሳቲዛ ኢታቶ፤ ሳሎይሳኔ ሳኣ ሜꬋ ቤኢዲ ሃናናይሳ ኤሬታ ሺን ሃ ዎዴዛ ኤሮይ ኢንቴና ዋኒ ጾኒዜ?

57 «ሂስቲኮ ኢንቴ ኣይስ ቱማ ፒርዴኬቲ?

ሞርኬራ ሲጌቴꬅ

(ማቶ 5፡25-26)

58 «ኔ ሞርኬራ ዳና ሲንꬃን ኤቃና ቢሺን ቡሮ ኦጌ ቦላን ዳሼ ኢዛራ ጊጋና ኦጌ ኮያ፤ ኔ ሂስቶንታ ኣጊኮ ኢዚ ኔና ጎቺዲ ዳና ሲንꬅ ኤፋና፤ ዳናይካ ኔና ኣꬂዲ ሃላቃስ ኢማና፤ ሃላቃይካ ኔና ዎይኔን ዬጋና። 59 ታ ኔስ ዮታይስ፤ ዳናይ ፒርዲዳ ዉርሴꬃ ሳንቲዮ ቃንጻ ዉርሳና ጋካናስ ኔ ሄፔ ኬዛካ» ጊዴስ።

13

ናጋራፔ ሲሞንታይ ዉሪ ꬋያና

1 ሄ ዎዴ ኢሲ ኢሲ ኣሳቲ ዬሱሳኮ ዪዲ፥ «ጲላጾሲ ኢስታ ሱꬅ ኢስታ ያርሾራ ጋꬂ ዋላኪዳ ጋሊላ ኣሳታ» ጊሼ ዬሱሳስ ዮቲዳ። 2 ኢዚካ ዛሪዲ፥ «ሂስቲን ሄሳ ማላ ሜቶይ ኢስታ ቦላ ጋኪዳ ኣሳቲ ሃንኮ ዋዬይ ጋኮንታ ኣቲዳ ጋሊላ ኣሳ ኡባፌ ኣꬊዳ ናጋራንቻ ጊዲዳ ጊሻስ ጊ ቆፔቲ? 3 ጊዴና! ታ ኢንቴስ ዮታይስ፤ ኢንቴ ማሬቶንታ ኢጺኮ ኢንቴ ዉሪካ ሄ ኣሳታ ማላ ꬋያና። 4 ዎይኮ ሴሊሆሜን ጊምቤይ ኢስታ ቦላ ኩንዲን ሃይቂዳ ታማኔ ኦስፑን ኣሳቲ ዬሩሳላሜን ዲዛ ኣሳ ኡባፌ ናጋራንቻ ጊዲዳ ጊሻስ ጊዲ ቆፔቲ? 5 ጊዴና! ታ ኢንቴስ ዮታይስ፤ ኢንቴ ማሬቶንታ ኢጺኮ ኢንቴ ዉሪካ ሄ ኣሳታ ማላ ꬋያና» ጊዴስ።

ኣይፎንታ ባላሴ ሚꬃይ ሌሚሶ

6 ቃሴካ ኢስታስ፥ «ኢሲ ኣሲ ዎይኔ ቶኪዛሶሆን ቶኬቲዳ ኢሲ ባላሴ ሚꬂ ዳዉስ፤ ሄ ባላሴ ሚꬃይኮ ኣይፌ ኮያና ዪዲ ኢሲ ኣይፌካ ዴሚቤና። 7 ዎይኔ ኣታኪልቴ ኦꬂዛይሳስ፥ ‹ሄኮ ታኒ ኣይፌ ዴማና ጋዳ ሃቺራ ሄꬑ ላይꬅ ሃ ባላሴይኮ ሲሜሬታ ያዳ ኢሲ ኣይፌካ ዴማቤኬ፤ ሄሳ ጊሻስ ኢዞ ቃንጻ ዲጋ! ኣዛስ ጮ ቢታ ጹንጻዜ?› ጊዲ ሌሚሶ ዮቲዴስ። 8 ኢዚካ ዛሪዲ፥ ‹ጎዶ! ታኒ ኢዚ ጻጶን ኦሻ ዬጋዳ ኦሴꬃ ጼላና ማላ ሃ ላይꬃስ ኣጋጋርኪ? 9 ዪዛ ላይꬃስ ኢዛ ኣይፊኮ ሎኦ፤ ኣይፎንታ ኢጺኮ ቃንጻንዳሳ› » ጊዴስ።

ዬሱሲ ሳምባታ ጋላስ ፓꬂዳ ቁና ማጫሲዮ

10 ዬሱሲ ሳምባታ ጋላስ ኢሲ ኣይሁዳ ዎሳ ኬꬃን ታማርሲሺን፥ 11 ታማኔ ኦስፑን ላይꬅ ኩሜꬅ ኢታ ኣያናይ ኦይኪዲ ኣሳቴꬃ ፓጪሲዳ ኢሲ ማጫሳያ ሄን ዳዉስ፤ ኢዛካ ዞኮይ ቁኒዳ ጊሻስ ሙሌካ ꬎቁ ጋናስ ዳንዳዩኩ። 12 ዬሱሲ ኢዞ ቤኢዳፔ ጉዬ ጼይጊዲ፥ «ሃኔ ማጫሳዬ! ኔኒ ኔና ሳኪዛ ሃርጌዛፔ ፓጻዳሳኮ!» ጊዴስ። 13 ዬሱሲ ባ ኩሼ ኢዚ ቦላ ዎꬂን ኢዛ ሄራካ ሲቲ ጋዳ ኤቃዱስ፤ ጾሳካ ጋላታዱስ።

14 ኣይሁዳታ ዎሳ ኬꬃ ሃላቃዚካ ሳምባታ ጋላስ ፓꬂዳይሳስ ዬሱሳ ቦላ ሃንቄቲዲ ኢዛኮ ዪዛ ዴሬዛ፥ «ኦሶስ ቤሲዛ ኡሱፑን ጋላሳቲ ዲዛ ጊሻስ ሄ ኦሶ ጋላሳታን ዪዲ ፓጺቴ ኣቲን ሳምባታ ጋላስ ዮፒቴ» ጊዴስ። *

15 ጎዳይካ ዛሪዲ፥ «ኢንቴኖ ቆꬌፔ ቆሞን ሃሳይዛይቶ! ኢንቴ ጊዶፌ ኢሳዴይ ባ ቦራ ዎይኮ ባ ሃሬ ሳምባታ ጋላስ ባሶን ቃሼቲዳሶፔ ቢርሺዲ ሃꬄ ኡሻናስ ኤፊ ኤሬኔ? 16 ሂስቲን ሃና ማጫሳያ ኣብራሃሜ ና ጊዳዳ ታማኔ ኦስፑን ላይꬅ ኩሜꬅ ጻላኤይ ቃቺን ዲዛሶፔ ሳምባታ ጋላስ ቢርሼታናስ ኢዚስ ቤሴኔ?» ጊዴስ። 17 ዬሱሲ ሂዝጊ ኦይቺዳ ዎዴ ኢዛራ ኤቄቲዛይቲ ዉሪካ ዬላቲዳ፤ ጊዶ ኣቲን ዴሬይ ዉሪካ ኢዚ ኦይቺዳ ማላሊሲዛ ኦይሻን ኡፋዬቲዴስ።

ሳናፊጬ ጌቴቲዛ ሚꬃይ ዜሬꬃ ሌሚሶ

(ማቶ 13፡31-33፤ ማር 4፡30-32)

18 ቃሴካ ዬሱሲ ዛሪዲ፥ «ጾሳ ካዎቴꬂ ኣይ ሚሳቲዜ? ታ ኢዞ ኣዛራ ሌሚሶ? 19 ኢሲ ኣሲ ሳናፊጬ ጌቴቲዛ ሚꬃ ኣይፌ ባ ጋዴን ቶኪን ሞካ ዲጫዳ ጊታ ጊዲን ካፎቲ ኢዚ ሃጋ * ጊዶን ዱሳሶ ጊጊሳና ጋካናስ ዲጪዳ ሳናፊጬ ሚꬅ ሚሳታዉስ» ጊዴስ።

ኢርሾ ሌሚሶ

(ማቶ 13፡33)

20 ቃሴካ፥ «ጾሳ ካዎቴꬅ ኣዛራ ሌሚሶ? 21 ኢሲ ማጫሲ ሙኑቃ ጫሊሳናስ ዳሮ ꬊሌራ ዋላኪዳ ጉꬃ ኢርሾ ሚሳታዉስ» ጊዴስ።

ጹንꬃ ፔንጌ

(ማቶ 7፡13-14፥21-23)

22 ሄሳፌ ጉዬ ዬሱሲ ዬሩሳላሜ ቢሼ ካንꬂ ቢዛ ካታማኒኔ ጉታታን ኣሳ ታማርሲሼ ኣꬊሺን፥ 23-24 ኢሳዴይ ኢዛኮ ሺቂዲ፥ «ጎዶ! ፒርዳፌ ጉꬃ ኣሳቲ ጻላ ኣታኔ?» ጊ ኦይቺዴስ። ኢዚካ ዛሪዲ፥ «ጹንꬃ ፔንጌይራ ጌላናስ ባጼቲቴ፤ ዳሮቲ ጌላናስ ኮዬቴስ ሺን ኢስታስ ሃኔና። 25 ኬꬃ ጎዳይ ዴንዲዲ ባ ካሬ ጎርዲ ጊዲን ኢንቴ ካሬን ኤቂዲ፥ ‹ጎዶ! ካሬ ዶያርኪ!› ጊዲ ፔንጌ ቆጻና ሺን ኢዚ ዛሪዲ፥ ‹ኢንቴ ኦናኮኔ ኣዋፔ ዪዳኮ ታ ኢንቴና ኤሪኬ› ጋና ጊዴስ።

26 «ኢንቴካ ኢዛስ ዛሪዲ፥ ‹ኑኒ ኔናራ ኢሲፌ ሚዶሲኔ ኢሲፌ ኡዪዶስ፤ ኑ ዱቡሻን ኔ ኑና ታማርሳዳሳ› ጋና።

27 «ኢዚካ ዛሪዲ፥ ‹ኢንቴና ኢንቴ ኦናኮኔ ኢንቴ ኣዋፔ ዪዳኮ ታ ኢንቴና ኤሪኬ፤ ኢንቴ ማካላቲ ዉሪካ ታፔ ሃኪቴ› ጋና ጊዴስ። *

28 «ኢንቴ ኣብራሃሜ፥ ዪሳቃ፥ ያቆቤኔ ናቤታ ኡባታ ጾሳ ካዎቴꬃን ቤኢዛ ዎዴ ኢንቴ ካሬን ዬጌቲ ኣቲኮ ሄ ዎዴ ኢንቴስ ዬሆኔ ኣቻ ጋርጬች ጊዳና። * 29 ኣሳይ ኣርሼይ ሞኪዛ ባጋፌኔ ዉሊዛ ባጋፌ ፑዴሃፔኔ ዱጌሃፔ ዪዲ ጾሳ ካዎቴꬃ ማዳን ኡታና። 30 ሄኮ ጉዬን ዲዛይታፔ ባጋይቲ ሲንꬄ ኣꬋና፥ ሲንꬃን ዲዛይታፔ ባጋይቲ ጉዬ ኣꬋናይቲ ዴቴስ» ጊዴስ። *

ዬሱሲ ዬሩሳላሜ ዋላሲዴስ

31 ሄ ዎዴ ፋርሳዌታፔ ኢሲ ኢሲ ኣሲ ዪዲ፥ «ሄርዶሲ ኔና ዎꬋናስ ኮይዛ ጊሻስ ሃይሳፌ ዴንዳ ኪቻ» ጊዳ።

32 ዬሱሲ ኢስታስ፥ «ታኒ ቡሮ፥ ‹ሃቺኔ ዎንቶ ዳይዳንꬃታ ኣሳፔ ኬሳና፤ ሃርጊዛይታካ ፓꬃና፤ ሄꬓንꬆ ጋላስ ታ ቆፋሶ ታ ጋꬃና› ጊዴስ ጊዲ ሄ ዎራካናስ ዮቲቴ። 33 ጊዶ ኣቲን ናቤይ ዬሩሳላሜፔ ሃራሶን ሃይቃናስ ቤሶንታ ጊሻስ ሃቺኔ ዎንቶ ዎንቶፔይንካ ታ ሲንꬄ ቡስ ጉጃና።

34 «ሃኔ ዬሩሳላሜ ናቤታ ዎꬊዛሬ! ኔኮ ኪቴቲዳይታ ሹቻራ ጫዲዛሬ! ኩቶይ ባ ጪዬታ ባ ቄፌ ጋርስ ሺሺዛ ማላ ኔ ናይታ ሺሻናስ ኣፑን ዎዴ ኮያዲናሺን ኔ ጊዲኮ ኣካይ ጋዳሳ። 35 ሄኮ ኢንቴ ኬꬃይ ካይዚዴስ፤ ታ ኢንቴስ ዮታይስ፥ ‹ጎዳ ሱንꬃን ዪዛዴይ ኣንጄቲዴስ› ኢንቴ ጋና ዎዴይ ጋካናሼ ናምኣንꬆ ታና ቤዬኬታ» ጊዴስ። *

14

ቃሴካ ዬሱሲ ኢሲ ሃርጋንቻ ሳምባታ ጋላስ ፓꬂዴስ

1 ኢሲ ጋላስ ዬሱሲ ቁማ ማናስ ፋርሳዌታ ሃላቃታፔ ኢሳ ሶ ጌሊዳ ዎዴ ኣሳይ ዉሪ ዬሱሲ ኣይ ኦꬃናኮ ጊዲ ኣይፌ ኢዛ ቦላ ቶኪ ጼሊዴስ። 2 ሄንካ ኢዛስ ኣሳቴꬃይ ፑሪን ዋዬቲዛ ኢሲ ኣሲ ኢዛ ሲንꬃን ዴስ። 3 ዬሱሲካ ሙሴ ዎጋ ኤሪዛይታኔ ፋርሳዌታ፥ «ሳኬቲዛዴ ሳምባታ ጋላስ ፓꬃናስ ኮሺዜዬ? ኮሼኔ?» ጊዲ ኦይቺዴስ።

4 ኢስቲካ ጮኡ ጊዳ፤ ኢዚካ ኣዴዛ ቦቺዲ ፓꬂ ዬዲዴስ። 5 ቃሴካ፥ «ኢንቴፌ ኢሲ ኣሳስ ሳምባታ ጋላስ ናይ ዎይኮ ቦራይ ኩንዲዲ ኦላን ጌሊኮ ኤሶን ሄራካ ኬሶንታዴይ ኦኔ?» ጊዴስ። *

6 ኢስቲካ ኦይሻስ ኣይኮ ዛሮካ ዴማናስ ዳንዳይቤቴና።

ባና ዚቂ ሂስቴꬂኔ ኢማꬃ ሞኮ

7 ጼይጌቲዳ ኣሳቲ ኡታናስ ቦንቾሶ ኮዪሺን ዬሱሲ ቤኢዲ ሌሚሶራ ኢስታስ፥ 8 «ኢሲ ኣሲ ኔና ሳርጌስ ጼይጊኮ ቦንቾሶን ኡቶፋ፤ ኔፔ ቦላራ ቦንቼቲዛዴይ ጼይጌቲኮ፥ 9 ኢንቴና ናምኣታካ ጼይጊዳዴይ ዪዲ፥ ‹ኔ ኡቲዳሶሆዛ ሃይሳዴስ ዬዳ› ጋና፤ ኔኒካ ዬላታሼ ዚቃሶ ባንዳሳ። 10 ጊዶ ኣቲን ኔ ጼይጌቲዳ ዎዴ ዚቃሶ ጼላዳ ኡታ፤ ኔና ጼይጊዳዴይ ዪዲ፥ ‹ታ ላጌዞ! ሃ ያ ꬎቃሶሆን ኡታ› ጋንዴስ፤ ኔኒካ ሄ ዎዴ ኔናራ ማዳን ኡቲዳ ኣሳ ኡባ ሲንꬃን ቦንቼታና። 11 ጋሶይካ ባና ꬎቁ ሂስቲዛዴይ ዉሪ ዚቂ ጋና፤ ባና ዚቂ ሂስቲዛዴይ ዉሪ ꬎቁ ጋና» ጊዴስ። *

12 ዬሱሲካ ጼይጊዳ ኣዴዛ፥ «ቁማ ዎይኮ ካዎ ሚዛናስ ጼይሲኮ ኔይሳꬆ ኔና ጼይሲዲ ሚዞንታ ማላ ኔ ላጌታ ዎይኮ ኔ ኢሻታ፥ ኔ ዳቦታ ዎይኮ ዱሬታ ዎይኮ ዱሬ ጉታታ ጼይጎፓ። 13 ጊዶ ኣቲን ኣሳ ጼይሳዳ ሚዛና ኮይኮ ማንቆታ፥ ኩሼይ፥ ቶሆይ ባይንዳ ዎቤታኔ ቆቄታ ጼይሳ፤ ኔኒ ኣንጄታና። 14 ጼይጌቲዳይቲ ኩሼ ዛራናስ ዳንዳዮንታ ጊሻስ ጺሎታ ዴንꬃ ዎዴ ኔስ ኩሼይ ዛሬታና» ጊዴስ።

ዎጋ ጊቢራ ሌሚሶ

(ማቶ 22፡1-10)

15 ማዳን ዬሱሳራ ኢሲፌ ኡቲዳይታፔ ኢሶይ ሃይሳ ሲዪዲ፥ «ጾሳ ካዎቴꬃን ሺቂዲ ማዳፌ ሚዛ ኣሲ ኣንጄቲዳዴ» ጊዴስ።

16 ዬሱሲካ፥ «ኢሲ ኣሲ ዎልቃማ ጊቢራ ጊግሲዲ ዳሮ ኣስ ጼይጊዴስ።

17 «ጊቢራ ማና ዎዴይካ ጋኪን ጼይጌቲዳ ኢማꬃታ፥ ‹ዉሪካ ጊጊዳ ጊሻስ ሃ ዪቴ!› ጊዲ ጼይጋና ማላ ባ ኣሽካራ ዬዲዴስ። 18 ጊዶ ኣቲን ዉሪካ ባስ ሃራ ጋሶ ሺሺዲ ኢሶይ፥ ‹ሃኢ ጋዴ ሻማዲስ፤ ታ ባዳ ቤያናስ ቤሴስ፤ ሃቺስ ታና ላንጮፋ› ጊዴስ።

19 «ሃንኮይሲካ፥ ‹ታኒ ኢቻሹ ዋጻ ቦራ ሻማዲስ፤ ኢስታ ፓጫ ጼላና ጊሻስ ሃች ታና ላንጮፋ› ጊዴስ።

20 «ቃሴ ሃራ ኢሳዴይካ፥ ‹ታኒ ቡሮ ሚሺራቴꬃን ዳይስ፤ ባናስ ዳንዳይኬ› ጊዴስ።

21 «ኦሳንቻዚ ኪቴቲዳሶፔ ሲሚዲ ሄꬓቲ ጊዳይሳ ባ ጎዳስ ዮቲዴስ፤ ሄ ዎዴካ ጊቢራ ጊግሲዳይሲ ሃንቄቲዲ ኦሳንቻዛ፥ ‹ኤሌ ኦይዱ ኦጌ ኬዛዳ ማንቆታ፥ ኩሼይኔ ቶሆይ ባይንዳ ዎቤታ፥ ቆማጻታኔ ኣይፌይ ባይንዳ ቆቄታ ሃ ጌልꬃ› ጊዴስ።

22 «ኦሳንቻዚካ ዛሪዲ፥ ‹ታ ጎዶ! ኔ ታና ኣዛዚዳይሳ ኡባ ፖላዲስ፤ ሃኢካ ሃራ ኡቴꬃሶይ ዴስ› ጊዴስ።

23 «ጎዳዚካ ኦሳንቻዛ፥ ‹ጌዴ ኦይዱ ኦጌ ኬዛዳ ታ ኬꬄ ኩማና ማላ ፑዴኔ ዱጌ ኣꬊዛይታ ዎልቃራ ሃ ጌልꬃ። 24 ታኒ ቱማ ጋይስ፤ ጊቢራ ማና ጼይጌቲዳይታፔ ኢሳዴይካ ዶናን ጌልꬄና› » ጊዴስ።

ዬሱሳ ካሎይ ባና ያርሾ ኮዬስ

(ማቶ 10፡37-38)

25 ዳሮ ዴሬይ ኢዛራ ኢሲፌ ቢዛይሳ ዬሱሲ ቤኢዲ ጉዬ ሲሚ፥ 26 «ታኮ ዪዛይ ዉሪ ባ ኣዋ፥ ባ ማቾኔ ናይታ፥ ባ ኢሻታኔ ሚቼታ፥ ባ ሼምፖ ጊዲን ኢጾንታ ኣጊኮ ታና ካሊዛዴ ጊዳናስ ዳንዳዬና። * 27 ባ ማስቃሌ ቶኪዲ ታና ካሎንታይ ታና ካሊዛዴ ጊዳናስ ዳንዳዬና። *

28 «ኢንቴፌ ኢሲ ኣሲ ኬꬄ ኬጻናስ ኮይኮ ፖላናስ ዳንዳያናኮኔ ዳንዳዮንታኮ ኮይሮቲዲ ባስ ዲዛ ቢራ ቆፖንታይ ኦኔ? 29 ኬꬃ ኬጻና ዶሚዲ ዉርሳናስ ሃኖንታ ኢጺኮ ቤኢዳ ኣሲ ዉሪ ኢዛ ቦላ ሚጫና። 30 ኢስቲካ፥ ‹ሃይሲ ኣዴዚ ኬꬄ ኬጾ ኦይኪዴስ ሺን ፖሊቤና› ጊ ሚጫና።

31 «ዎይኮ ኢሲ ካዎይ ሃራ ካዎራ ኦላስ ጊጌቲዲ ናምኡ ታሙ ሺ ኣስ ኤኪ ዪዛ ካዎ ዛራናስ ታሙ ሺ ኦላ ኣሳራ ዛራናኮ ኡቲዲ ቆፖንታይ ኦኔ? 32 ኦላ ዛራናስ ዳንዳዬቶንታ ሚሳቲዲ ቤቲኮ ቡሮ ሃሆን ዲሺን ማቃይናናስ ጋና ዬዴስ። 33 ሄሳꬆካ ኢንቴፌ ኦናካ ጊዲን ባስ ዲዛይሳ ኣጎንታይ ታና ካሊዛዴ ጊዳናስ ዳንዳዬና።

ማልኦንታ ማጺኔ ሌሚሶ

(ማቶ 5፡13፤ ማር 9፡50)

34 «ማጺኔይ ሎኦሺን ባ ማጺኔቴꬃ ማልኦ ዬዲኮ ዛሪዲ ዋኒ ማልኣና ዳንዳይዜ? 35 ጋዴን ዬጊን ኣራዲሶንታ ጊሻስ ጮ ካሬ ዎራ ዬጌቴስ፤ ሲዪዛ ሃይꬂ ዲዛ ኣሲ ሲዮ!» ጊዴስ።

15

ꬋይዲ ቤቲዳ ዶርሳ ሌሚሶ

(ማቶ 18፡12-14)

1 ኢሲ ጋላስ ቃራጻ ሺሺዛይቲኔ ናጋራንቻቲ ዉሪ ዬሱሳፔ ሲያናስ ኢዛ ኣቺ ሺቂዳ። 2 ፋርሳዌቲኔ ጻፌቲ፥ «ሃይሲ ኣዴዚ ናጋራንቻታ ኢጼና፤ ኢስታራካ ሜስ» ጊዲ ባ ጊዶን ዙዙሜቲዳ።

3 ዬሱሲካ ኢስታስ ሌሚሶ ሂዝጊ ዮቲዴስ፤

4 «ኢንቴ ጊዶፌ ኢሳዴስ ጼቱ ዶርሲ ዲኮ ሄ ጼቱ ዶርሳታፔ ኢሲና ꬋይኮ ኣቲዳ ኡዱፉን ታማኔ ኡዱፉናታ ዴምባን ዬጊዲ ꬋይዳይሳ ዴማና ጋካናስ ኮያና ቦንታይ ኦኔ? 5 ዴሚዲ ኡፋይሳራ ሃሼን ቶኪ ኤኪዲ፥ 6 ባሶ ሲሜስ፤ ባ ላጌታኔ ጉታ ኣሳታ ኢሲ ቦላ ጼይጊዲ፥ ‹ꬋይዳ ታ ዶርሳዮ ዴማዲስ፤ ታናራ ኢሲፌ ኡፋዬቲቴ› ጋና። 7 ታ ኢንቴስ ዮታይስ፥ ‹ሄሳꬆካ ማሮቴꬅ ኮሾንታ ኡዱፉን ታማኔ ኡዱፉን ጺሎታፔ ማሬቴꬃን ጌሊዛ ኢሲ ናጋራንቻን ሳሎን ኡፋይስ ጊዳና።›

ꬋይዲ ቤቲዳ ቦꬃ ሺሊንጌ ሌሚሶ

8 «ዎይኮ ኢሲ ታሙ ቢራ ሳንቴይ ዲዛ ማጫሳያ ሄ ታማፌ ኢሲኔያ ꬋይኮ ጾምፔ ኦይꬃዳ ዴማና ጋካናስ ኬꬃ ጋርስ ፒታዳ ሎኤꬃ ኮዮንታ ማጫሲ ኦኔ? 9 ኢዛካ ዴሚዳ ዎዴ ባ ላጌታኔ ባ ጉታታ ኢሲፌ ጼይጋዳ፥ ‹ታፔ ꬋይዳ ቢራ ሳንቲዮ ዴሚዳ ጊሻስ ታናራ ኢሲፌ ኡፋዬቲቴ› ጋንዱስ። 10 ታ ኢንቴስ ዮታይስ፤ ‹ሄሳꬆካ ማሮታን ጌሊዛ ኢሲ ናጋራንቻ ኣሳን ጾሳ ኪታንቻታ ኣቻን ኡፋይስ ጊዳና።›

ꬋይዲ ቤቲዳ ናዛ ሌሚሶ

11 «ኢሳዴስ ናምኡ ናይቲ ዴቴስ። 12 ኢስታፌካ ካሎ ናዚ ባ ኣዋ፥ ‹ኣቦ! ኔስ ዲዛ ሚሻፌ ታ ጊሻ ታስ ኢማ› ጊዴስ። ኣዋይካ ባስ ዲዛ ሚሻ ባ ናይታስ ጊሺዴስ።

13 «ዳሮ ዎዴ ጋምኦንታ ዲሼ ካሎ ናዚ ባ ሚሻ ኡባ ሺሺ ኤኪዲ ሃሆ ቢታ ቢዴስ፤ ሄንካ ባስ ዲዛ ሚሻ ጎኣይ ባይንዳ ጮ ሜላ ꬋይሲዴስ። 14 ኢዚካ ባስ ዲዛይሳ ኡባ ꬋይሲዳፔ ጉዬ ሄ ቢታን ኢታ ኮሻይ ዴንዲን ዳሮ ዋዬቲዴስ። 15 ሄሳ ጊሻስ ሄ ዴሬን ዲዛ ኣሳፔ ኢሳዴኮ ሺቂዴስ፤ ኢዛዴይካ ባ ጉዱንꬅ ሄማና ማላ ጉዱንꬅ ሄሚዛሶሆ ዬዲዴስ። 16 ናዚካ ጉዱንꬃቲ ሚዛ ሃርቆዛፔ ማናስ ኣሞቲዴስ ሺን ሄሳካ ኢሚዛዴይ ቤቲቤና።

17 «ጊዶ ኣቲን ኢዛ ዎዚናይ ሲሚዳ ዎዴ፥ ‹ታ ኣዋ ኣሽካራታ ኣፑናታፔ ካꬂ ፓላሂዜ ሺን ታኒ ሃይሳን ጋፋን ሃይቃና ማታዲና? 18 ዴንዳዳ ታ ኣዋ ሶ ባዳ ኣቦ! ሳሎን ጾሳ፥ ሳኣን ታ ኔና ቆሃዲስ።› 19 ሃይሳፌ ጉዬ፥ ‹ታኒ ኔ ና ጌቴታዳ ጼይጌታናስ ታስ ቤሴና፤ ኔ ኣሽካራታፔ ኢሳ ማላ ታና ቆዳ› ጊዴስ። 20 ሄሳ ጊሻስ ዴንዲዲ ባ ኣዋኮ ቢዴስ፤ ጊዶ ኣቲን ቡሮ ኢዚ ሃሆራ ዪሺን ኣዋይ ቤዪ ሚሼቲዲኔ ኢዛኮ ዎጺ ቢዲ ኢዲሚ ኦይኪዲ ዬሪዴስ።

21 «ናዚካ፥ ‹ኣቦ! ሳሎን ጾሳ፥ ሳኣን ታ ኔና ቆሃዲስ፤ ሃይሳፌ ጉዬ ታ ኔ ና ጌቴታዳ ጼይጌታናስ ታስ ቤሴና› ጊዴስ።

22 «ጊዶ ኣቲን ኣዋይ ኣሽካራታስ፥ ‹ኤሶቲዲ ኡባፌ ዶሬቲዳ ማይኦ ኤሂዲ ማይዚቴ፤ ኢዛ ቢራꬌን ሚጊዶ፥ ኢዛ ቶሆንካ ጫማ ኣꬂቴ። 23 ሞꬎ ሚርጎ ቦራ ኤሂዲ ሹኪቴ፤ ኣኔ ሚዲ ኡፋዬቶስ። 24 ሃይሲ ታ ናዚ ሃይቂዴስ ሺን ፓጺዴስ፤ ꬋይዴስ ሺን ቤቲዴስ› ጊዴስ፤ ሄሳፌ ጉዬ ኡፋዬቴꬅ ኦይኪዳ።

25 «ሄሲ ሃኒዛ ዎዴ ባይራ ናዚ ጎሻሶን ዴስ፤ ሄፔካ ሲሚዲ ሶ ማቲዳ ዎዴ ዲꬃ ዱሪስ ሲዪዴስ። 26 ኢዚካ ኣሽካራታፔ ኢሳ ጼይጊዲ፥ ‹ሄሲ ኣዜ?› ጊ ኦይቺዴስ። 27 ኣሽካራዚካ፥ ‹ኔ ኢሻይ ዪዴስ፤ ኢዚ ሳሮኒኔ ሎኦን ሲሚዳ ጊሻስ ኔ ኣዋይ ሞꬎ ሚርጎ ቦራ ሹኪዴስ› ጊዴስ።

28 «ባይራ ኢሻዚካ ሃንቄቲዲ ሶ ጌላናስካ ኮዪቤና። ኣዋይካ ካሬ ኬዚዲ ኢዚ ሶ ጌላና ማላ ዎሲዴስ። 29 ጊዶ ኣቲን ኢዚካ ዛሪዲ ኣዋስ፥ ‹ሄኮ ታኒ ሃይሳ ጋካናስ ኔስ ኣይሌ ማላ ኦꬃዲስ፤ ኔ ኣዛዞፔ ኢሲኖካ ፓጪሳቤኬ፤ ጊዶ ኣቲን ታኒ ታ ላጌታራ ኡፋዬታና ማላ ኔ ታስ ኢሲ ዴይሻ ላቃካ ኢማቤካ። 30 ጊዶ ኣቲን ሃይሲ ኔ ናዚ ኔስ ዲዛይሳ ኡባ ላይማቲዛይታራ ዉርሲዲ ዪሺን ሞꬎ ሚርጎ ቦራ ኢዛስ ሹካዳሳ› ጊዴስ።

31 «ኣዋይካ፥ ‹ታ ናዞ ኔ ኡባ ዎዴ ታናራ ዳሳ፤ ታስ ጊዲዳይ ዉሪካ ኔሳ። 32 ሃይሲ ኔ ኢሻይ ሃይቂዴስ ሺን ፓጺዴስ፤ ꬋይዴስ ሺን ቤቲዴስ፤ ሄሳ ጊሻስ ኑኒ ኡፋዬታናስ ቤሴስ› ጊዴስ።»

16

ጪንጫ ሄንꬃንቻ ሌሚሶ

1 ዬሱሲ ባና ካሊዛይታስ፥ «ኢሲ ዱሬ ኣዴ ዳይሳስ ኢዛ ኬꬃ ኣይሲዛ ኢሲ ኣሲ ዴስ፤ ኢዚ ሄ ዱሬ ኣዴዛ ሚሻ ኦጌይ ባይንዳ ላሊዛይሳ ዎሬይ ዱሬ ኣዴዛ ሃይꬃን ዎꬊዴስ። 2 ዱሬ ኣዴዚ ሄ ኣዴዛ ጼይጊዲ፥ ‹ሃይሶ ታ ሲዪዛይሲ ሄሲ ኣዜ? ሃይሳፌ ዶማዳ ኔ ታ ኬꬃ ኣይሲዛዴ ጊዳናስ ዳንዳዮንታ ጊሻስ ኔ ኣላፌቴꬃን ዲዛ ሚሻ ኦይኪዳ ማዝጋባ ታስ ዛራ› ጊዴስ።

3 «ኬꬃ ኣይሲዛ ኣዴዚ ባ ዎዚናራ፥ ‹ታ ጎዳይ ታና ታ ኣላፌቴꬃፌ ጎዳና ጌስ፤ ጎያ ማናስ ታስ ዎልቃይ ባ፤ ዎሳናስ ዬላታይስ፤ ሄሳ ጊሻስ ኣይ ኦꬆ?› ጊዲ፥ 4 ታኒ ኣላፌቴꬃፌ ኬዚኮ ኣሳይ ታና ሞኪ ኤካና ማላ ኦꬃና ኦጌ ታ ኤራይስ።

5 «ሄሳ ጊሻስ ኢዛ ጎዳ ኣጮይ ኢስታ ቦላ ዲዛ ኣሳታ ኢሳ ኢሳ ጼይጊዴስ። ኮይሮ ዪዳይሳ፥ ‹ኔ ቦላ ጎዳ ኣጮይ ኣፑኔ?› ጊዴስ።

6 « ‹ኢሲ ጼቱ ጻሮ ኩሜꬃ ዛይቴይ ታ ቦላ ዴስ› ጊዴስ፤ ኣላፌዚ ዛሪዲ ካሴ ኔ ፋራሚዳ ዋራቃታ ሄይ ኤካ ኡታዳ ኤሌ ኢቻሹ ታሙ ጻሮ ጋዳ ጻፋ ጊዴስ።

7 «ካሊዲ ሃንኮይሳ፥ ‹ኔች፥ ኔ ቦላ ኣፑኒ ዲዜ?› ጊዴስ። ‹ጼቱ ኦጎሮ ጊስቴይ ዴስ› ጊዴስ፤ ኣላፌዚ ዛሪዲ፥ ‹ካሴ ኔ ታልኣሼ ፋራሚዳ ዋራቃታ ሄይ ኦስፑን ታሙ ኦጎሮ ጋዳ ጻፋ› ጊዴስ።

8 «ጎዳዚካ ሾጬቺዛ ኣላፌዚ ኦꬂዳ ጪንጫቴꬃ ጊሻስ ኢዛ ናሺዴስ፤ ሃይሳ ሃ ኣላሜዛ ናይቲ ባና ሚሳቲዛይታራ ዲዛ ጋጎቴꬃን ፖኦ ናይታፔ ኣꬊዳ ጪንጫታ።

ሚሼ ቤሲዛሶን ፔይሾ

9 «ሄሳ ጊሻስ ታኒ ኢንቴና ጊዛይ ሃ ቢታ ሚሻይ ዉሪዳ ዎዴ ሜርና ኬꬃን ኢንቴ ኤኬታና ማላ ሃኢ ኢንቴስ ዲዛ ሚሻራ ኢንቴስ ላጌ ሜꬊቴ ጋይስ። 10 ጉꬃ ሚሻን ኣማኔቲዛዴይ ዳሮ ሚሻንካ ኣማኔታና፤ ጉꬃ ሚሻን ኣማኔቶንታዴይ ዳሮ ሚሻንካ ኣማኔቴና። 11 ሂስቲኮ ኢንቴ ሃ ቢታ ሚሻን ኣማኔቶንታ ኢጺኮ ቱማ ሚሻ ሃዳራ ኦይኪቴ ጊዲ ኦኒ ኢንቴስ ኢማኔ? 12 ኣሳ ሚሻን ኢንቴ ኣማኔቶንታ ኢጺኮ ኢንቴስ ቡዞ ጊዳና ሚሽ ኦኒ ኢማኔ?

13 «ናምኡ ጎዳስ ኢሲቶ ኣዛዜታና ዳንዳይዛዴይ ኦኒካ ዴና፤ ዎይኮ ኢሳ ዶሲዲ ኢሳ ኢጼስ ዎይኮ ኢሳኮ ሺቂዲ ሃንኮይሳ ሌቄስ፤ ጾሳሲኔ ሚሻስ ኢሲፌ ጋꬂ ሃሬታናስ ዳንዳዬኬታ» ጊዴስ። *

14 ሚሽ ዳርሲ ሲቂዛ ፋርሳዌቲ ሄሳ ኡባ ሲዪዲ ዬሱሳ ቂꬊዳ። 15 ዬሱሲካ ኢስታስ፥ «ኢንቴ ኢንቴና ኣሳ ኣቻን ጺሊሴታ፤ ጊዶ ኣቲን ጾሲ ኢንቴ ዎዚና ኤሬስ፤ ኣሳ ኣቻን ቦንቼቲዳዴይ ጾሳ ሲንꬃን ቱና» ጊዲ ዮቲዴስ።

ሙሴ ዎጋኔ ኤኮ ጌሎ ጊሻስ

(ማቶ 5፡31-32፤ 11፡12-13፤ ማር 10፡11-12)

16 «ሙሴ ዎጋይኔ ናቤቲ ዮሃኒሲ ያና ጋካናስ ዮቲሼ ጋምኢዳ። ሄሳ ካሊዲ ቃሴ ጾሳ ካዎቴꬃ ሚሺራቾ ቃላይ ሳባኬቲዴስ። ኣሲ ዉሪካ ሄ ጌላናስ ዋꬌቴስ።* 17 ጊዶ ኣቲን ሙሴ ዎጋፔ ኢሲ ቄሪና ኩንዳ ኣታናይሳፌ ሳሎይኔ ሳኣይ ኣꬋናይሲ ካዉሼ ጊዳና። *

18 «ባ ማቾ ኣንጂ ዬዲዲ ሃራ ማጫ ኤኪዛ ኣሲ ዉሪካ ላይማቴስ፤ ባ ኣዚናፔ ኣንጄታ ቢዳሮ ኤኪዳይሲካ ላይማቴስ። *

ዱሬ ኣዴዛኔ ማንቆ ኣላዛሬ

19 «ቃሴካ ዬሱሲ ኢስታስ፥ ‹ሎኦ ማይኦ ማይኢዲ ጋላስ ጋላስ ሎኦ ዱሳ ኡፋይሳን ዲዛ ኢሲ ዱሬ ኣሲ ዴስ› ጊዴስ። 20 ሄ ኣዴዛ ፔንጌን ኩሜꬃ ቦላይ ማዱንꬅ ጻላ ጊዲዳ ኢሲ ኣላዛሬ ጌቴቲዛ ማንቆ ኣዴ ዲዛይሲ ኢቺ ዴስ። 21 ኢዚካ ሄ ዱሬ ኣዴዛ ኬꬃን ኣሳይ ካꬅ ሚሺን ማዳፌ ጋዴን ዎꬊዛ ሱፓ ማጺ ማናስ ኣሞቴስ፤ ካናቲካ ኢዛ ማዱንꬃ ላጬቴስ።

22 «ሄ ማንቆ ኣዴዚ ሃይቂን ሳሎ ኪታንቻቲ ኣብራሃሜ ኪኦ ኤኪ ቢዳ፤ ቃሴ ዱሬ ኣዴዚካ ሃይቂዲ ሞጌቲዴስ። 23 ኢዚ ሲኦሌን ዋዬቲሼ ꬎቁ ጊዲ ሃሆን ኣብራሃሜ ጼሊዴስ፤ ኣላዛሬካ ባ ኪኦን ኦይኪ ዲሺን ቤዪዴስ።

24 «ዱሬ ኣዴዚ፥ ‹ኣዋ ኣብራሃሜ! ሃይሳን ዋዬቲዛ ታስ ሚሼታርኪ! ጊ ኣላዛሬይ ባ ቢራꬌ ጼራ ኢርጻ ሃꬃን ቦቺዲ ታ ኢንጻርስ ኢርጺሳና ማላ ሃ ዬዳርኪ!› ጊ ዋሲዴስ።

25 «ጊዶ ኣቲን ኣብራሃሜይ፥ ‹ታ ናዞ ኔኒ ቢታ ቦላ ዳሼ ሎኦ ዱስ ዴኢዳይሳ ማላ ኣላዛሬይ ካሴ ዋዬ ቤኢዳይሳ ኔ ቆፓ፤ ጊዶ ኣቲን ሃኢ ኢዚ ኡፋዬቲሺን ኔኒ ዋዬታሳ። 26 ሄሲ ዉሪ ሃኒሺን ሃን ዲዛ ኣሲ ሃፔ ሄ ኢንቴኮ ኣꬎንታ ማላ ቃሴካ ኢንቴኮን ዲዛይ ሃ ኑኮ ኣꬋና ኮይዛዴይ ሃ ኣꬎንታ ማላ ኢንቴሲኔ ኑስ ጊዶን ጊታ ኣፎይ ጊጌቲዴስ› ጊዴስ።

27-28 «ዱሬ ኣዴዚ ቃሴ፥ ‹ኣቦ! ሄሲ ሄሳ ጊዲኮ ኔኒ ኣላዛሬ ዱጌ ታ ኣዋ ሶ ዬዳና ማላ ታ ኔና ዎሳይስ፤ ታስ ኢቻሹ ኢሻቲ ዴቴስ፤ ሃይቲ ሃ ዋዬሶ ዮንታ ማላ ቢዲ ኢስታስ ሎኤꬂ ዮታና ማላ ኣላዛሬ ዬዳርኪ!› ጊዴስ።

29 «ኣብራሃሜይ ኢዛስ ዛሪዲ፥ ‹ሙሴይኔ ናቤቲ ሄን ኢስታ ኣቻን ዲዛ ጊሻስ ኢስታፌ ሲዬቶ› ጊዴስ።

30 «ኢዚካ ዛሪዲ፥ ‹ኣዋ ኣብራሃሜ፥ ሄሳ ማላ ጊዴና፤ ሃይቂዳ ኣሳፔ ኢሳዴይ ሃይቆፔ ዴንዲ ቢኮ ኢስቲ ጾሳ ማሮቴꬃን ጌላና› ጊዴስ።

31 «ኣብራሃሜይካ ዛሪዲ፥ ‹ሙሴይኔ ናቤቲ ጊዛይሳ ሲዮንታ ኢጺኮ ሃይቂዳ ኣሳፔ ኢሳዴይ ዴንዲዳኮካ ኢስቲ ኣማኔቴና› » ጊዴስ።

17

ኣሳስ ꬉጴ ጊዳናፔ ናጌቴꬅ

(ማቶ 18፡6-7፥21-22፤ ማር 9፡42)

1 ዬሱሲ ባና ካሊዛይታ፥ «ኣሳ ꬉጲዲ ናጋራን ዬጊዛ ሚሺ ዮንታ ኣጌና፤ ጊዶ ኣቲን ያና ꬉጴዛስ ጋሶ ጊዲዛዴስ ኣዬ ኣና! 2 ሄ ኣዴዚ ሃ ጉꬃታፔ ኢሳስ ꬉጴ ጊዳናፔ ዎጻ ሹቺ ኢዛ ቆꬌን ቃሼቲን ኣባ ጊዶ ኢዚ ዬጌቲዛኮ ኢዛስ ሎኦ ጊዳና። 3 ሄሳ ጊሻስ ኢንቴ ሁኤስ ናጌቲቴ። ‹ኔ ኢሻይ ኔና ቆሂኮ ሃንቄታ፤ ኢዚ ባ ሞሮ ኤሪዲ ሲሚኮ ማራ።›* 4 ኢሲ ጋላሳን ላፑንቶ ዛሪ ዛሪ ቆሂዲ ላፑንቶካ ዛሪ ዛሪ፥ ‹ማራ› ጊኮ ማራ» ጊዴስ።

5 ሃዋሬቲካ፥ «ጎዶ! ኑስ ኣማኖ ጉጃ» ጊዳ።

6 ጎዳይካ፥ «ጋሼ ኣይፌ ላጌ ኣማኖይ ኢንቴስ ዲኮ ሃይሳ፥ ‹ኤꬃ ꬎቃሌታ ባዳ ኣባን ጌላ ቶኬታ› ኢንቴ ጊኮ ኢዚ ኢንቴስ ኣዛዜታና» ጊዴስ።

7-8 ቃሴካ ዬሱሲ፥ «ኢንቴ ጊዶፌ ኢሲ ኣሳስ ጎሻንቻይ ዎይኮ ዶርስ ሄሚዛ ኣሽካራይ ዲኮ ኢዚ ጎሻሶፔ ሲሚሺን፥ ‹ታስ ማና ካዎ ጊጊሳ፤ ታ ማዳ ኡያና ጋካናስ ጊጼታዳ ታስ ኦꬃ፤ ሄሳፌ ጉዬ ማንዳሳኔ ኡያንዳሳ› ጌስ ኣቲን ሃኢ ቁማ ማና ሃ ኣꬋ ጊዜ? 9 ሂስቲኮ ሄ ኣሽካራ ጎዳይ ኢዚ ኢዛ ኣዛዞ ፖሊዳ ጊሻስ ኢዛ ጋላቲ ኤሪዜ? 10 ሄሳ ጊሻስ ኢንቴኒካ ኢንቴ ኣዛዜቲዳይሳ ዉርሲ ፖሊዳ ዎዴ፥ ‹ኑኒ ጎኣይ ባይንዳ ኦሳንቻታ ኑስ ኦꬃናስ ቤሲዛይሳ ፖሊ ኦꬂዶስ› ጊቴ» ጊዴስ።

ዬሱሲ ኢንቺራቻ ሃርጌፌ ፓꬂዳ ታሙ ኣሳታ

11 ሄሳፌ ጉዬ ዬሱሲ ዬሩሳላሜ ቢሼ ሳማሪያራኔ ጋሊላ ኣቻራ ኣꬊዴስ። 12 ኢሲ ጉታ ጌሊዳ ዎዴ ኢንቺራቻ ሃርጊዛ ታሙ ኣሳቲ ኢዛ ዴሚዳ። ኢስቲካ ሃሆን ኤቂዲ 13 ባ ቃላ ꬎቁ ሂስቲዲ፥ «ዬሱሳ! ጎዶ! ኑስ ሚሼታርኪ!» ጊዳ።

14 ኢዚካ ኢስታ ቤኢዲ፥ «ቢቴ! ኢንቴና ቄሴታስ ቤሲቴ» ጊዴስ፤ ኢስቲካ ቡሮ ቢሼ ኦጌ ቦላ ፓጺዳ። * 15 ኢስታፌ ኢሶይ ባ ፓጺዳይሳ ቤኢዲ ባ ቃላ ꬎቁ ሂስቲዲ ጾሳ ቦንቺሼ ሲሚዴስ። 16 ኢዛዴይካ ዬሱሳ ቶሆ ቦላ ኩንዲዲ ጋላቲዴስ፤ ኢዚካ ሳማሪያ ቢታ ኣሳ።

17 ዬሱሲካ ኣዴዛ፥ «ፓጺዳይቲ ታሙ ኣስ ዴቴኔ? ሂስቲን ኡዱፉናቲ ኣዋ ቢዶ? 18 ሃይሳ ዱማ ዴሬ ኣዴዛፔ ኣቲን ጾሳ ጋላቲዛይ ባ ጉሴ?» ጊዲ ኦይቺዴስ። 19 ኣዴዛካ ዛሪዲ «ዴንዳዳ ባ! ኔና ኔ ኣማኖይ ፓꬂዴስ» ጊዴስ።

ጾሳ ካዎቴꬃ ዩሳ ጊሻስ

(ማቶ 24፡23-28፥37-41)

20 «ጾሳ ካዎቴꬂ ኣይዴ ያኔ?» ጊዲ ፋርሳዌቲ ዬሱሳ ኦይቺዳ ዎዴ ዬሱሲ፥ «ጾሳ ካዎቴꬂ ቤቲዛ ማላታታን ዩኩ። 21 ኣሳይ ጾሳ ካዎቴꬂ ሃን ዳዉስ ዎይኮ ሄን ዳዉስ ጋናስ ዳንዳዬቴና፤ ጾሳ ካዎቴꬂ ኢንቴ ጊዶን ዳዉስ» ጊዲ ዛሪዴስ።

22 ባና ካሊዛይታስካ፥ «ኣሳ ና ጋላሳታፔ ኢሲ ጋላሳዮ ቤያናስ ኢንቴ ኣሞታና ዎዴይ ያና፤ ጊዶ ኣቲን ኢንቴ ቤዬኬታ። 23 ኣሳይ ኢንቴስ፥ ‹ሃን ዳዉስ› ዎይኮ፥ ‹ሄን ዳዉስ› ጋና ሺን ኢንቴ ኢስታ ካሊዲ ቦፒቴ። 24 ጋሶይካ ዎልቃንꬂ ዎልቃሚዲ ሃ ጋጻፔ ሄ ጋጻ ጋካናስ ፖኢሲዛ ማላ ኣሳ ናይ ዪዛ ጋላስ ኢዛ ማላ ሃናና። 25 ጊዶ ኣቲን ሃይሲ ዉሪ ሃናናፔ ኮይሮ ኣሳ ናይ ዳሮ ሜቶ ኤካናሲኔ ሃይሳ ሃ ዬሌታን ካꬌታናስ ቤሴስ።

26 «ኖሄ ዎዴ ሃኒዳይሳ ማላ ኣሳ ና ዎዴንካ ሄሳꬆ ሃናና። * 27 ኖሄይ ማርካቤን ጌላና ጋላስ ጋካናስ ኣሳይ ሚሺኒኔ ኡዪሺን፥ ኤኪሺኒኔ ጌሊሺን ꬋይሲዛ ሃꬂ ዪዲ ዉርሲካ ꬋይሲዴስ።*

28 «ሎጼ ዎዴካ ኢዛ ማላ ሃኒዴስ፤ ኣሳይ ሜሲኔ ኡዬስ፤ ባይዜሲኔ ሻሜስ፤ ቶኪዛዝ ቶኬስ፤ ኬꬂካ ኬጼስ። 29 ጊዶ ኣቲን ሎጼይ ሶዶሜፔ ኬዚዳ ጋላስ ሹቺኔ ሚꬅ ቆሮንታ ዲኔ ታማይ ሳሎፔ ቡኪዲ ኡባ ꬋይሲዴስ።

30 «ኣሳ ናይ ቆንጪዛ ጋላስ ሄሳꬆ ሃናና። 31 ሄ ዎዴ ባ ኬꬃ ቦላ ዲዛዴይ ኦኒካ ኬꬃ ጊዶን ዲዛ ሚሽ ኤካና ጊዲ ዱጌ ዎꬎፎ፤ ሄሳꬆካ ጎሻ ሶን ዲዛ ኣሲ ጉዬ ሶ ሲሞፎ። * 32 ሎጼ ማቾ ቆፒቴ። * 33 ባ ዴኦ ጋምኢሳና ኮይዛይ ዉሪ ꬋይሳና፤ ባ ሼምፖ ኣꬂ ኢሚዛዴይ ጋምኢሳና። * 34 ታ ኢንቴስ ጊዛይ ሄ ዎዴ ኦማርስ ናምኡ ኣሲ ኢሲ ሂጻን ኢቻና፤ ኢሶይ ኤኬታና፤ ኢሶይ ኣታና። 35 ናምኡ ማጫሳቲ ኢሲፌ ጋጪሺን ኢሲኔያ ኤኬታና፤ ሃንኮራ ኣታና። 36 ናምኡ ኣሲ ኢሲፌ ጎሻሶን ዳና፤ ኢሶይ ኤኬታና፤ ኢሶይ ኣታና። *

37 «ኢስቲካ ዛሪዲ፥ ‹ጎዶ! ኢስቲ ኣዋ ኤኬታኔ?› ጊዳ፤ ኢዚካ ኣሃይ ዲዛሶን ኣንኮቲ ሺቃና» ጊዴስ።

18

ኣምኤዮኔ ማካላ ዳናዛ

1 ባና ካሊዛይቲ ኣዛሎንታ ኡባ ዎዴ ዎሳናስ ቤሲዛይሳ ኤሪሳናስ ዬሱሲ ሃ ሌሚሶዛ ኢስታስ ዮቲዴስ። 2 «ኢሲ ካታማን ጾሳስ ያዮንታ ኣሲኔ ቦንቾንታ ኢሲ ዳናይ ዴስ። 3 ሄ ካታማንካ ኢሲ ኣምኤያ ዳዉስ። ኢዛካ፥ ‹ታ ባልጋራራ ታስ ሞቶይ ዲዛ ጊሻስ ፒርዳርኪ!› ጋሼ ኢዛኮ ሲሜሬታዱስ።

4 «ዳናዚካ ዳሮ ዎዴ ጋካናስ ኢዚስ ፒርዲቤና፤ ጊዶ ኣቲን ጉዬፔ ባ ዎዚናን፥ ‹ጾሳስ ያዮንታ ኣሴካ ቦንቾንታ ኣጊኮ፥ 5 ሃና ኣምኤያ ታና ዋዪሲዛ ጊሻስ ታ ኢዚስ ፒርዳና› ቆፒዴስ፤ ሄሳ ሂስቶንታ ኣጊኮ ኡባ ዎዴ ሲሜሬታዳ ኢዛ ታና ዳቡርሳና» ጊዴስ።

6 ጎዳይካ፥ «ማካላንቻ ዳናይ ጊዳይሳ ሲዪቴ፤ 7 ጾሲ ቃማ፥ ጋላሲኔ ኦማርስ ኢዛኮ ዋሲዛ ዶሬቲዳይታስ ፒርዴኔዬ? ታና ኣይ ሜቲዴ! ጊዲ ባ ማዶ ጋምኢሳንዴ? 8 ታ ኢንቴስ ጋይስ፤ ኢዚ ኢስታስ ኤሌ ፒርዳና፤ ጊዶ ኣቲን ኣሳ ናይ ዪዛ ዎዴ ቢታ ቦላ ኣማኖ ዴማንዴሻ?» ጊዴስ።

ኦቶራንቻ ፋርሳዌኔ ኣሽኬ ጊዲዳ ቃራጻ ሺሺዛዴ ሌሚሶ

9 ባና ጺሎ ኣሳ ማላ ቆዲዲ ጬቄቲዛይታሲኔ ሃራታ ሌቆ ኣይፌን ጼሊዛይታስ ሌሚሶራ፥ 10 «ናምኡ ኣሳቲ ዎሳናስ ጾሳ ኬꬄ ቢዳ፤ ኢሶይ ፋርሳዌ፥ ሂንኮይሲ ቃራጻ ሺሺዛዴ። 11 ፋርሳዌዚካ ኤቂዲ ባ ጊሻስ፥ ‹ጾሶ! ታኒ ሃራ ኣሳ ማላ ቦንቂዛዴ፥ ማካሊዛዴ፥ ላይማቲዛዴ ሃራፔካ ሃይሳ ቃራጻ ሺሺዛዴ ማላ ጊዶንታ ኣጊዳ ጊሻስ ታ ኔና ጋላታይስ። 12 ሳሚንታን ናምኣ ጾማይስ፤ ታስ ዲዛ ታማፌ ኢሳ ኢማይስ› ጊዲ ዎሲዴስ።

13 «ጊዶ ኣቲን ቃራጻ ሺሺዛ ኣዴዚ ሃሆን ኤቂዲ ፑዴ ሳሎ ꬎቁ ጊ ጼላናስ ኮዪቤና፤ ጊዶ ኣቲን ባ ቲራ ኢጪሼ፥ ‹ጾሶ! ታና ናጋራንቻዛ ማራርኪ!› ጊዴስ።

14 «ታ ኢንቴስ ዮታይስ፤ ጾሳ ሲንꬃን ፋርሳዌዚ ጺሎቴꬅ ዴሚቤና፤ ሃይሲ ቃራጺዛይሲ ጊዲኮ ጺሊዲ ባሶ ሲሚዴስ፤ ባና ꬎቂሲዛይ ዉሪ ዚቂ ጋና፤ ባና ዚቂሲዛይ ጊዲኮ ꬎቁ ጋና» ጊዴስ። *

15 ዬሱሲ ቦሼሬꬃና ማላ ኣሳይ ጉꬃ ናይታ ኢዛኮ ኤሂዴስ። ኢዛ ካሊዛይቲካ ሄሳ ቤኢዲ ሃንቄቲዳ። 16 ጊዶ ኣቲን ዬሱሲ ጉꬃ ናይታ ባኮ ጼይጊዲ፥ «ጉꬃ ናይቲ ታኮ ያናይሳ ዲጎፍቴ፤ ጾሳ ካዎቴꬂ ሃይታንታ ማላሳ። 17 ታ ኢንቴስ ቱሙ ጋይስ፤ ጾሳ ካዎቴꬅ ጉꬃ ና ማላ ኤኮንታይ ዉሪ ኢዚን ጌሌና» ጊዴስ።

ሃ ቢታ ሃሮኔ ሳሎ ካዎቴꬅ

(ማቶ 19፡16-30፤ ማር 10፡17-31)

18 ኣይሁዳታ ሃላቃታፔ ኢሶይ፥ «ኪያ ኣስታማሬ! ሜርና ዴኦ ላታናስ ታ ኣይ ኦꬆ?» ጊ ኦይቺዴስ።

19 ዬሱሲካ፥ «ኣዛስ ታና ኪያ ጋይ? ኢሲ ጾሳፌ ኣቲን ኪያይ ሃራይ ዴና። 20 ‹ላይማቶፓ፤ ዎꬎፓ፤ ካይሶቶፓ፤ ዎርዶ ማርካቶፋ፤ ኔ ኣዋ ቦንቻ› ጊዛ ኣዛዞታ ኔ ኤራሳ» ጊ ዛሪዴስ። *

21 ኣዴዚካ፥ «ሃይታ ጊዲኮ ጉꬅ ናቴቴꬃፌ ዶማዳ ናጋዲስ» ጊዴስ።

22 ዬሱሲካ ሄሳ ሲዪዲ፥ «ሂስቲኮ ኔስ ኢሲ ሚሺ ፓጬስ፤ ኔስ ዲዛዝ ዉርሳ ባይዛዳ ማንቆታስ ኢማ፤ ሳሎ ማዝጋባን ዴማንዳሳ፤ ኢዛፔ ጉዬ ያዳ ታና ካላ» ጊዴስ። 23 ጊዶ ኣቲን ኣዴዚ ሄሳ ሲዪዳ ዎዴ ዳሮ ሃሮይ ኢዛስ ዲዛ ጊሻስ ኬሂ ሚሼቲዴስ።

24 ዬሱሲካ ኣዴዛ ጼሊዲ፥ «ዳሮ ሚሺ ዲዛ ኣሳቲ ጾሳ ካዎቴꬅ ጌላናይሲ ኣይ ማላ ሜቶ! 25 ዱሬይ ጾሳ ካዎቴꬅ ጌላናይሳፌ ጋሜላይ ናርፔ ሉኮራ ኣꬋናይሲ ማታና» ጊዴስ።

26 ሄሳ ሲዪዳ ኣሳይ፥ «ሂስቲን ኦኒ ኣታና ዳንዳይዜ?» ጊዴስ።

27 ዬሱሲካ፥ «ኣሳ ኣቻን ዳንዳዬቶንታይ ጾሳ ኣቻን ዳንዳዬቴስ» ጊዴስ።

28 ጴጽሮሲካ፥ «ሄኮ ኑኒ ኑስ ዲዛዝ ኡባ ኣጊዲ ኔና ካሊዶስ» ጊዴስ።

29 ዬሱሲካ ኢስታስ፥ «ታ ኢንቴስ ቱሙ ጋይስ፤ ጾሳ ካዎቴꬃ ጊሻስ ጊዲ ባ ኬꬄ፥ ባ ማቾ፥ ባ ኢሻንታ ዎይኮ ባና ዬሊዳይታ ዎይኮ ባ ናይታ ኣጊዳዴይ፥ 30 ሃኢ ዎዴ ዳሮ ዳኮ ኩሼ ኤኮንታይኔ ዪዛ ዎዴ ቃሴ ሜርና ዴኦ ኤኮንታይ ኦኒካ ዴና» ጊዴስ።

ዬሱሲ ባ ሃይቆ ጊሻሲኔ ዴንꬃ ጊሻስ ሄꬓንꬆ ዮቲዴስ

(ማቶ 20፡17-19፤ ማር 10፡32-34)

31 ዬሱሲካ ባና ካሊዛ ታማኔ ናምኣታ ዱማ ኤፊዲ፥ «ሃኢ ኑኒ ዬሩሳላሜ ኬዛና ጎስ፤ ናቤቲ ኣሳ ና ጊሻስ ጻፊዳይሲ ዉሪ ፖሌታና። 32 ኣይዛቤታስ ኣꬂ ኢማና፤ ኢስቲካ ኢዛ ቂꬊ ካኣናኔ ዋዪሳና፤ ኢዛ ቦላ ጩታና። 33 ጋራፋና፤ ሄሳፌካ ዛሪዲ ዎꬋና፤ ኢዚካ ሄꬓንꬆ ጋላስ ሃይቆፔ ዴንዳና» ጊዴስ።

34 ኢዛ ካሊዛይቲ ጊዲኮ ሄሳ ኡባፌ ኢሲኖካ ኤሪቤቴና፤ ኢዚ ጊዛይሲካ ኢስታስ ጌሊቤና። ኢዚ ኣዛ ጊሻስ ሃሳይዳኮ ኤሪቤቴና።

35 ዬሱሲ ኢያርኮ ጌቴቲዛሶ ማቲዳ ዎዴ ኢሲ ቆቄ ኣዴይ ኦጌ ዶናን ኡቲዲ ዎሴስ። 36 ሄ ቆቄ ኣዴዚካ ዳሮ ኣሳይ ኦጌራ ኣꬊዛይሳ ሲዪዲ፥ «ሄሲ ኣዜ?» ጊ ኦይቺዴስ። 37 ኢስቲካ ኢዛስ፥ «ናዚሬቴ ዬሱሲ ሃይሳራ ኣꬌስ» ጊ ዮቲዳ።

38 ኢዚካ፥ «ዳዊቴ ና ዬሱሳ ታስ ቃꬌታ!» ጊ ዋሲዴስ።

39 ዬሱሳፔ ሲንꬃቲ ቢዛይቲ፥ «ጮኡ ጋ!» ጊዲ ሃንቄቲዳ። ጊዶ ኣቲን ኢዚ፥ «ዳዊቴ ናዉ! ታስ ቃꬌታ!» ጊዲ ዳርሲ ዋሲዴስ። 40 ዬሱሲካ ኤቂዲ ኣዴዛ ኢዛኮ ኤሃና ማላ ኣዛዚዴስ፤ ኢዚካ ኢዛኮ ሺቂዳ ማላ፥ 41 «ታ ኔስ ኣይ ኦꬃና ማላ ኮያይ?» ጊዲ ኦይቺዴስ። ቆቄዚካ፥ «ጎዶ ጼላናስ ኮያይስ» ጊዴስ።

42 ዬሱሲካ፥ «ኔና ኔ ኣማኖይ ፓꬂዴስ ጼላ» ጊዴስ። 43 ኣዴዚ ሄራካ ጼሊዴስ፤ ጾሳካ ቦንቺሼ ዬሱሳ ካሊዴስ፤ ሄሳ ቤኢዳ ዴሬይ ዉሪ ጾሳ ጋላቲዴስ።

19

ዬሱሳኔ ዜኪዮሳ

1 ዬሱሲ ኢያርኮ ጌቴቲዛሶራ ኣꬊ ቢሺን፥ 2 ዜኪዮሳ ጌቴቲዛ ኢሲ ኣሲ ሄን ዬሱሲ ቢዛ ኦጌ ቦላ ዴስ። ኢዚካ ቃራጻ ቃንጺሲዛይታስ ሃላቃኔ ኬሂ ዱሬ ኣሳ። 3 ኢዚ ዬሱሳ ጌቴቲዛይሲ ኣዋይሳኮ ቤያናስ ኮዪሺን ቃንꬃ ኣሳ ጊዲዳ ጊሻሲኔ ዳሮ ዴሬይ ዬሱሳ ካሊዛ ጊሻስ ዬሱሳ ቤያናስ ዳንዳይቤና። 4 ዬሱሲ ሄ ኦጌራ ኣꬊሺን ሲንꬄ ኣꬊዲ ኦጌ ቦላ ዲዛ ኢሲ ኤꬃ ሚꬃ ቦላ ኬዚዴስ። *

5 ዬሱሲ ኤꬃ ጋርስ ጋኪዲ ꬎቁ ሂስቲ ጼሊዲ፥ «ዜኪዮሳ! ሃች ታ ኔ ኬꬃን ፔኣናስ ቤሴስ፤ ኤሌላ ዎꬋ» ጊዴስ።

6 ኢዚካ ኤሌሊ ዎꬊዲ ኡፋይሳን ሞኪ ኤኪዴስ። 7 ሄ ዎዴ ሄን ኢዛራ ዲዛ ኣሳይ ሄሳ ቤኢዲ፥ «ናጋራንቻ ኬꬃን ኢማቶ ማና ጌስ» ጊዲ ዉሪካ ባ ጊዶን ዙዙሜቲዳ።

8 ጊዶ ኣቲን ዜኪዮሲ ኤቂዲ፥ «ጎዶ! ታኒ ታስ ዲዛ ሚሼ ኡባፌ ባጋ ሻካዳ ማንቆታስ ኢማና፤ ታኒ ኦናፔካ ዎርዶራ ቦንቃ ኤኪዳዚ ዲኮ ኦይዱ ኩሼ ጉጃዳ ኢዛዴስ ኢማና» ጊዴስ።

9 ዬሱሲካ፥ «ሃ ኣዴዚ ኣብራሃሜ ና ጊዲዳ ጊሻስ ሃች ሃ ኬꬃስ ፓጻቴꬂ ዪዴስ» ጊዴስ።

10 ሃይሳስ ጋሶይካ ኣሳ ናይ ሃ ዪዳይ ꬋይዳይሳ ኮያናሲኔ ኣሻናሳ። * 11 ኣሳይ ሃይሳ ሲዪሺን ሌሚሶራ ሃሳያ ኦይኪዴስ፤ ጋሶይካ ኢዚ ዬሩሳላሜ ጋካናስ ማቲዳ ጊሻሲኔ ኣሳታስ ጾሳ ካዎቴꬂ ቆንጫና ሃኒዛ ሚሳቲዳ ጊሻሳ። * 12 ሄሳ ጊሻስ፥ «ኢሲ ካዎይ ባ ካዎቴꬃ ሹሜቴꬅ ኤኪ ያናስ ሃሆ ቢታ ቢዴስ። 13 ባ ኣሽካራታ ጊዶፌ ታማታ ጼይጊዲ ታሙ ሚናኔ † ኢስታስ ኢሚዲ፥ ‹ታ ሲማዳ ያና ጋካናስ ሃይሳ ሚሻን ዛልኢቴ› ጊዴስ።

14 «ሄ ዴሬ ኣሳቲ ቃሴ ኢዛ ኢጺዳ ጊሻስ፥ ‹ሃይሲ ኣዴዚ ኑ ቦላ ካዎታና ማላ ኮዮኮ› ጊዲ ኣስ ኢዛ ጌዶራ ኪታ ኣꬂ ዬዲዳ።

15 «ጊዶ ኣቲን ሃ ካዎ ናዚ ካዎ ጊዲዲ ጉዬ ባ ዴሬ ሲሚዴስ። ካሴ ቢሼ ታሙ ሚናኔ ኢሚዳ ታሙ ኣሽካራቲ ኢዚ ኢሚዳ ቢራን ዛልኢዲ ኣይ ኬና ቲርፊሲዳኮ ኤራናስ ኢስታ ጼይጊዴስ።

16 «ኢስታፌ ኮይሮዚ ሺቂዲ፥ ‹ጎዶ! ኔ ታስ ኢሚዳ ታሙ ሚናኔይ ሃራ ታሙ ዬሊዴስ› ጊዴስ።

17 «ጎዳዚካ ኢዛ፥ ‹ኔ ኣማኔቲዳ ኣሽካራ፤ ሎኦ ኦꬃዳሳ። ጉꬃ ሚሻን ኔ ኣማኔቲዳ ጊሻስ ታሙ ካታማታ ኔ ሃራና ማላ ኔስ ኢማዲስ› ጊዴስ።

18 «ናምኣንꬆዚካ ኢዛኮ ሺቂዲ፥ ‹ጎዶ! ኔ ታስ ኢሚዳ ሚናኔፔ ሃራ ኢቻሹ ሚናኔይ ዎꬊዴስ› ጊዴስ።

19 «ኢዛ ጎዳዚ ኢዛስ ዛሪዲ፥ ‹ኔኒ ኣይሳና ማላ ታሙ ካታማቲ ኔስ ኢሜቲዳ› ጊዴስ።

20-21 «ቃሴካ ሃንኮ ኦሳንቻይ ሺቂዲ፥ ‹ጎዶ! ኔኒ ዎꬆንታሶፔ ኤኪዛዴ፤ ዜሮንታሶፔ ማጺዛዴኔ ሜንጼ ኢታ ኣስ ጊዲዳ ጊሻስ ታ ኔስ ባባዳ ጫርቃን ጻጻ ዎꬂዳ ኔ ሚናኔዮ ሄይ ኤካ› ጊዴስ።

22-23 «ኢዛ ጎዳዚ ዛሪዲ ኢዛስ፥ ‹ሃይሶ ኢታ ኦሳንቻዞ! ታ ኔ ቃላን ኔና ዛራ ፒርዳይስ። ታኒ ዎꬆንታሶፔ ኤኪዛዴኔ ዜሮንታሶፔ ማጺዛ ሜንጼ ኢታ ኣስ ጊዲዳይሳ ኤራሳሺን ታኒ ታ ሚሻ ዬሎራ ኤካና ማላ ሄ ሚሻን ኦꬃና ኣሳታስ ኣዛስ ኢማቤኪ?› ጊዴስ።

24 «ኢዛ ጎዳዚካ ሄን ኤቂዳ ኣሳታ፥ ‹ኢዛ ኩሼፔ ሚናኔዛ ኤኪዲኔ ታሙ ሚናኔይ ዲዛይሳስ ኢሚቴ› ጊዴስ።

25 «ኢስቲካ ዛሪዲ፥ ‹ጎዶ! ኢዛስ ታሙ ሚናኔይ ዴስኮ› ጊዳ።

26-27 «ኢዚካ፥ ‹ዲዛዴስ ኡባስ ሃራይ ጉጄታና፤ ባይንዳዴስ ካሴ ዲዛይሲ ኢዛፔ ኤኬቲቻና። * ጊዶ ኣቲን ታኒ ኢስታ ቦላ ካዎቶንታ ማላ ኮዪዳይታ ሃይታ ታ ሞርኬታ ታኮ ሃ ኤሂዲ ታ ሲንꬃን ሹኪቴ› ጊ ዛሪዴስ» ጊዴስ።

28 ሄሳ ሃሳዪ ሲሚዲ ዬሱሲ ዬሩሳላሜ ኬዛናስ ኢስታፌ ሲንꬃቲ ቢዴስ። 29-31 ዳብራዛይቴ ጌቴቲዛ ዙማ ቦላ ዲዛ ቤቴፋጌኔ ቢታኒያ ጌቴቲዛ ካታማታኮ ማቲዳ ዎዴ ባና ካሊዛይታፔ ናምኣታ፥ «ሄን ኢንቴ ሲንꬃን ዲዛ ቄሪ ካታማዮ ቢቴ፤ ቢዲ ካታማዮ ኢንቴ ጌሊሺን ኦኒካ ቶጊ ኤሮንታ ኢሲ ቃሼቲ ዲዛ ሃሬ ጉቴ ኢንቴ ዴማና፤ ኢዛ ቢርሺዲ ሃ ታስ ኤኪ ዪቴ፤ ኢንቴና ኦኒካ፥ ‹ኣዛስ ቢርሼቲ?› ጊዲ ኦይቺኮ፥ ‹ጎዳስ ኮሼስ ጊቴ› » ጊ ኪቲዴስ።

32 ኪቴቲዳይቲካ ቢዲ ኢዚ ኢስታስ ዮቲዳ ማላ ሃሬ ጉቴዛ ዴሚዳ። 33 ኢስቲ ጉቴዛ ቢርሺን ጉቴዛ ጎዳቲ ቤኢዲ፥ «ኣዛስ ቢርሼቲ?» ጊዲ ኦይቺዳ።

34 ኢስቲካ፥ «ጎዳስ ኮሼስ» ጊዳ። 35 ሃሬ ጉቴዛ ዬሱሳኮ ኤሂዲ ባ ማይኦ ኡባ ጉቴዛ ቦላ ዬጊዲ ሃሬ ጉቴዛ ቦላ ዬሱሳ ቶጊሲዳ። 36 ኣሳይ ዉሪካ ባ ኣፋላ ዬሱሲ ቢዛ ኦጌ ቦላ ሚጪዴስ።

37-38 ዳብራዛይቴ ዙማ ቦላራ ዱጌ ዎꬂዛ ኦጌዛኮ ማቲዳ ዎዴ ቆዳይ ባይንዳ ዴሬይ ባ ቤኢዳ ማላታ ጊሻስ ዉሪካ ኡፋይሳራ ባ ቃላ ꬎቁ ሂስቲዲ፥ «ጎዳ ሱንꬃን ዪዛ ካዎይ ኣንጄቲዳይሳ፤ ሳሮይ ሳሎን፥ ቦንቾይ ሳሎፔ ቦላ ሳሎን ጊዶ» ጊዴስ። *

39 ዴራፔ ኢሲ ኢሲ ፋርሳዌቲ ዬሱሳ፥ «ኣስታማሬ! ሃ ኔና ካሊዛ ኣሳይ ጊዛይሳ ጎንታ ማላ ሃንቃ» ጊዴስ።

40 ኢዚካ ኢስታስ ዛሪዲ፥ «ሃይቲ ጮኡ ጊዳኮ ሹቻቲካ ዋሳና» ጊዴስ።

41-43 ዬሱሲ ዬሩሳላሜ ማቲሼ ካታማዮ ቤኢዲ ኢዚስ ዬኪዴስ። «ኔስ ሳሮ ጊዲዛዝ ሃች ኔ ኤሪዳኮ ኣዜ ዲዛይ? ሃኢ ኔ ኣይፌፔ ቆቴቲዳ ጊሻስ ኔ ሞርኬቲ ሄራ ሃራ ኔና ጊዶꬂዲ ኡንኤꬃና ዎዴይ ያና። 44 ኔናኔ ኔ ጊቤ ጊዶን ኔናራ ዲዛ ኔ ናይታ ኡባ ቢታ ኬሳና፤ ሹቻካ ሹቻ ቦላፌ ላሎንታ ኣጌቴና። ሄሲ ዉሪካ ጾሲ ኔና ኮዪሺን ኔኒ ኤሮንታ ኣጊዳ ጊሻሳ» ጊዴስ።

45 ሄሳፌ ካሊዲ ዬሱሲ ጾሳ ኬꬄ ጌሊዲ ጾሳ ኬꬃ ጊዶን ዛልኢዛይታ ኬሲዴስ። 46 ቃሴካ፥ «ታ ኬꬃይ ዎሳ ኬꬅ ጊዳና ጌቴቲ ጻፌቲዴስ፤ ኢንቴ ጊዲኮ ፓንጋይ ዲዛ ጎንጎሎ ሂስቲዴታ» ጊዴስ። *

47 ዎንቲን ዎንቲን ጾሳ ኬꬃን ኢዚ ታማርሲሺን ጻፌቲኔ ዴሬ ሃላቃቲ ኢዛ ዎꬋናስ ኮዪዳ። * 48 ጊዶ ኣቲን ዴሬይ ዉሪካ ኢዛራ ኦይኬቲዲ ኢዚ ታማርሲዛይሳ ካሊዛ ጊሻስ ኦꬃናዚ ኢስታስ ኪርቂ ጊዴስ።

20

ዬሱሳ ዎልቃ ፓጫና ሺቂዳ ኦይሻ

(ማቶ 21፡23-27፤ ማር 11፡27-33)

1 ኢሲ ጋላስ ዬሱሲ ኣሳ ጾሳ ኬꬃን ታማርሲሺኒኔ ሚሺራቾ ቃላ ሳባኪሺን ቄሴ ሃላቃቲ፥ ጻፌቲኔ ዴሬ ጪማቲ ሺቄቲዲ ኢዛኮ ዪዳ። 2 «ሃይሳ ኔ ኦꬂዛይ ኦና ሼኔኔ? ኔስ ሼኔ ኢሚዳይ ኦኔ?» ጊዲ ኢዛ ኦይቺዳ።

3 ኢዚካ ኢስታስ፥ «ታኒካ ኢንቴና ኢሲ ኦይሾ ኦይቻይስ፤ ኣኔ ታስ ዛሪቴ። 4 ዮሃኒሳ ጺንቃታይ ሳሎፔዬ? ኣሳፔ?» ጊዴስ።

5 ኢስቲካ ባ ጊዶን ኢሶይ ኢሳራ፥ «ኑ፥ ‹ዮሃኒሳ ጺንቃታይ ሳሎፔ› ጊኮ ኢዚ ኑና፥ ‹ሂስቲን ኣዛስ ኣማኒቤኬቲ?› ጋና። 6 ‹ኣሳፔ› ጊኮ ኣሳይ ዉሪ ዮሃኒሲ ናቤ ጊዲዳይሳ ኣማኒዛ ጊሻስ ኑና ሹቻራ ጫዳና» ጊ ዞሬቲዳ።

7 ሄሳ ጊሻስ፥ «ኢዚ ኣዋፔኮ ኑ ኤሮኮ» ጊዲ ዛሪዳ።

8 ዬሱሲካ ሂስቲኮ፥ «ታኒካ ኣዛ ዎልቃን ኦꬂዛኮ ኢንቴስ ዮቲኬ» ጊዴስ።

ዎይኔ ኣታኪልቴ ጎሻንቻታ ሌሚሶ

(ማቶ 21፡33-46፤ ማር 12፡1-12)

9 ቃሴካ ዬሱሲ ኣሳስ ሌሚሶራ፥ «ኢሳዴይ ዎይኔ ሚꬅ ቶኪዴስ፤ ጋዴ ጎዪዛይታስ ኪራ ኢሚዲ ሃራ ዴሬ ቢዲ ሄን ጋምኢዴስ። * 10 ካጺዛ ቦኔ ዎዴ ካꬃፌ ኤኪ ያና ማላ ባ ኣሽካራታፔ ኢሳዴ ጋዴዛ ጎዪዳ ኣሳታኮ ዬዲን ጋዳ ጎዪዛይቲ ኪቴቲ ቢዳይሳ ቆጺዲ ሜላ ኩሼ ዬዲዳ። 11 ካሌꬂዲካ ሃራ ኣሽካራ ዬዲን ጎሻንቻቲ ሃኢካ ኦይኪ ቆጺዲኔ ካዉሺዲ ሜላ ዬዲዳ። 12 ሃኢካ ካሌꬂዲ ሄꬓንꬆ ኣሽካራ ዬዲን ጎሻንቻቲ ኢዛካ ቆጼሬꬂ ማዱንꬂዲ ካሬ ኬሲ ዬጊዳ።

13 «ዎይኔ ሚꬃ ጎዳይ፥ ‹ሃኢ ኣይ ኦꬆ? ኦኔ ኤሪዛይ ታ ኬሃ ሲቂዛ ታ ናዛ ዬዲዳኮ ኢዛ ቦንቻንዴቶሻ?› ጊዴስ።

14 «ጊዶ ኣቲን ቢታ ጎዪዛይቲ ናዛ ቤኢዳ ማላ ባ ጊዶን፥ ‹ሃይሲ ኢዛ ላታና ናዛ ጊዴኔ? ሃ ዪቴ፤ ኢዛ ዎꬊዲ ቢታ ላቶስ› ጊዲ ዞሬቲዳ። 15 ዎይኔ ሚꬃ ቶኪዳሶፔ ካሬ ኬሲዲ ናዛ ዎꬊዳ። ሂስቲኮ ሃኢ ዎይኔ ሚꬃ ጎዳይ ሃ ኣሳታ ዎስታኔ? 16 ዪዲኔ ሄ ጎሻንቻታ ꬋይሳና፤ ዎይኔ ሚꬅ ቶኪዛሶሆዛ ሃራታስ ኢማና» ጊዴስ፤ ዴሬይካ ሄሳ ኢዚ ጊዳይሳ ሲዪዲ፥ «ሃይሳ ማላይ ሃኖፖ» ጊዴስ።

17 ዬሱሲካ፥ «ኢስታኮ ጼሊዲ፥ ‹ሂስቲን ሹቻን ኬꬄ ኬጺዛ ኣሳቲ ሌቂ ኣጊዳ ሹቻይ ኬꬃስ ዋና ሁኤ ጊዳና ጌቴቲዲ ጻፌቲዳ ሌሚሶዛስ ቢርሼꬃይ ኣዜ?›* 18 ሃ ሹቻ ቦላ ኩንዲዳይ ዉሪ ሹቻን ቆጼታና፤ ሹቻይካ ኢዛ ቦላ ዎꬊዳዴይ ዉሪካ ሊቃና» ጊዴስ።

ጊራ ቃንጾ ጊሻስ ሺቂዳ ኦይሻ

19 ጻፌቲኔ ቄሴታ ሃላቃቲ ሄሲ ሌሚሶዚ ኢስታ ቦላ ሃሳዬቲዳይሳ ኤሪዲ ሄራካ ኢዛ ኦይካናስ ኮዪዳ ሺን ዴሬዛስ ባቢዳ። 20 ዬሱሳ ዎልቃራ ሃሪዛይታስ ኣꬂ ኢማናስ ኢዛ ዶናፔ ኬዚዛ ባላ ቃላ ዴሚዲ ኦይካናስ ካሊ ካሊ ናጊዳኔ ጺሎ ኣሳ ሚሳቲዲ ኢዛ ካሊ ኢዛ ዶናፔ ዮኦ ናጊዛ ኣሳታ ኢዛኮ ዬዲዳ። 21 ኢዛ ዶናፔ ዮኦ ኮይዛ ኣሳቲ ዬሱሳ፥ «ኣስታማሬ! ኔኒ ቱማ ሃሳይዛይሳኔ ቱማ ታማርሲዛይሳ፤ ቃሴካ ጾሳ ኦጌ ኔ ቱሙ ታማርሲዛይሳኔ ኦናካ ሻካ ማዶንታይሳ ኑ ኤሮስ። 22 ጊዶ ኣቲን ቄሳሬስ ጊራ ጊራናስ ቤሲዜ? ቤሴኔ?» ጊዲ ኦይቺዳ።

23 ኢዚካ ኢስታስ ዲዛ ጌኔ ቆፋ ኤሪዲ፥ 24 «ኣኔ ኢሲ ዲናሬ ታና ቤሲቴ፥ ሃይሲ ኢዛ ቦላ ዲዛ ሜꬋዚኔ ጻፌቶይሲ ኦናይሴ?» ጊዴስ። ኢስቲካ፥ «ቄሳሬይሳ» ጊዳ።

25 ኢዚካ ዛሪዲ ኢስታስ፥ «ቄሳሬይሳ ቄሳሬስ፥ ጾሳይሳ ጾሳስ ኢሚቴ» ጊዴስ።

26 ሄሳ ጊሻስ ኢዚ ሃሳይዳ ቃላፔ ኤኪዲ ኣሳ ሲንꬃን ኢዛ ቃጻናስ ዳንዳይቤቴና፤ ኢዚ ኢሚዳ ቃላን ማላሌቲዲ ጮኡ ጊዳ።

ሃይቂዳይታ ዴንꬃ ጊሻስ

(ማቶ 22፡23-33፤ ማር 12፡18-27)

27 ሃይቂዳይታ ዴንꬂ ባ ጊዛ ሳዱቃዌታፔ ኢሲ ኢሲ ኣሳቲ ዬሱሳኮ ዪዲ ኦይሻ ሺሺዳ። * 28 «ጎዶ! ‹ኢሳዴይ ማቾ ኤኪዲ ና ዬሎንታ ሃይቂኮ ሄ ሃይቂዳይሳ ማቼዮ ኢዛ ኢሻይ ኤኪዲ ባ ኢሻ ላታና ና ኢዛስ ዬሎ› ጊዲ ሙሴይ ኑስ ጻፊዴስ። * 29 ሂስቲን ላፑን ኢሻቲ ዴቴስ ሺን ኢስታፌ ባይራዚ ማቺዲ ና ዬሎንታ ሃይቂዴስ። 30 ኢዛ ካሎዚካ ኢዛꬆ ሃይቂዴስ፤ 31 ሄꬓንꬆዚካ ኢዞ ኤኪዴስ፤ ላፑናቲ ዉሪካ ሄ ማጫሳዮ ኤኪዲ ዉሪካ ና ዬሎንታ ሃይቂዳ። 32 ዉርሴꬃን ማጫሳያ ሃይቃዱስ። 33 ላፑናቲካ ሃ ማጫሳዮ ኤኪዳሺን ሃ ማጫሳያ ዉርሴꬃን ሃይቂዳይቲ ዴንዲዛ ዎዴ ኢዛ ኣዋይሳ ማቾ ጊዳኔ?»

34 ዬሱሲ ኢስታስ፥ «ሃ ኣላሜ ናይቲ ጌሌቴሲኔ ኤኬቴስ። 35 ቡሮ ያና ኣላሜን ሃይቂዳይታ ዴንꬃ ዴማናስ ቤሲዛይቲ ጊዲኮ ጌሌቴናኔ ኤኬቴና። 36 ኢስቲ ኪታንቻታ ማላ ጊዳና ጊሻስ ሄሳፌ ጉዬ ሃይቄቴናኔ ሃይቆፔ ዴንꬃ ናይታ ጊዲዳ ጊሻስ ኢስቲ ጾሳ ናይታ። 37 ሙሴይ ቄሪ ዎራ ጊሻስ ጻፌቲዳ ታሪኬዛን ጎዳ፥ ‹ኣብራሃሜ ጾሳ፥ ዪሳቃ ጾሳ ያቆቤ ጾሳ› ጉሳን ሃይቂዳይቲ ዴንዳናይሳ ቤሴስ። * 38 ዉሪካ ኢዛስ ዴኦይ ዲዛ ጊሻስ ኢዚ ፓጻታ ጾሳፌ ኣቲን ሃይቄꬃታ ጾስ ጊዴና» ጊዴስ።

39 ኢሲ ኢሲ ጻፌቲ፥ «ኣስታማሬ! ሎኦ ጋዳሳ» ጊዳ። 40 ሄሳፌ ጉዬ ኣይ ኣሲካ ኢዛ ኦይቻናስ ጻሊቤና።

ጾሳይ ቲይዳይሳ ጊሻስ ሺቂዳ ኦይሻ

(ማቶ 22፡41-46፤ ማር 12፡35-37)

41 ሄሳፌ ጉዬ ዬሱሲ፥ «ኣሳይ ማሲሄ ዋኒዲ ኢዚ ዳዊቴ ና ጊዜ? 42-43 ጋሶይካ ዳዊቲ ባ ጻፊዳ ዬꬃ ማጻፋታን፥ ‹ታ ኔ ሞርኬታ ኔ ቶሆ ጋርስ ኣꬃና ጋካናስ ጎዳይ ታ ጎዳ፥ ኔ ታ ኡሻቻን ኡታ› ዋኒዲ ጊዴ?* 44 ሂስቲኮ ዳዊቲ ኢዛ፥ ‹ጎዳ› ጊ ጼይጊሼ ዋኒ ኢዛስ ና ጊዳኔ?» ጊዴስ።

45 ዴሬይ ዉሪ ሲዪሺን ባና ካሊዛይታስ፥ 46 «ጎሼቲዛ ኣዱሳ ቃሚሳ ማይኢዲ ዩሼ ዶሲዛይታፔ ጊያይ ዲዛሶን ሳሮኬቴꬅ ኮይዛይታፔኔ ኣይሁዳ ዎሳ ኬꬃን ꬎቃ ኦይዴኔ ዲጊሳሶን ቦንቾሶ ኮይዛ ጻፌታፔ ናጌቲቴ። 47 ሃይታንቲ ኣምኤታ ኬꬅ ካሎሲዛይታ፤ ኣሲ ኢስታ ቤያና ማላ ዎሳ ኣዱሴቴስ፤ ሄይታንታ ኢታ ፒርዳይ ናጌስ» ጊዴስ።

21

ኣምኤይ ኢሞታ

(ማር 12፡41-44)

1 ዬሱሲ ꬎቁ ጊ ጼሊሺን ዱሬ ኣሳቲ ጾሳ ኬꬄን ሙጹዋታ ኢዛን ሺሺዛይሳ ጊዶን ሙጹዋታ ዬጊሺን ቤዪዴስ። 2 ቃሴካ ኢሲ ኣምኦ ዲዛራ ናምኡ ሲኪና ጊዲዛ ናምኡ ጻርቂማላ ሄ ሙጹዋታ ኢዛን ሺሺዛይሳን ዬጊሺን ጼሊዲ፥ 3 «ታ ኢንቴስ ቱሙ ጋይስ፤ ሃና ኣምኤያ ኡባ ኣሳፔ ቦላራ ኣꬌꬅ ኢማዱስ። 4 ሃይቲ ኣሳቲ ኢሚዳይ ባስ ዲዛ ቲርፓፌ ጊዲሺን ኢዛ ጊዲኮ ባስ ባይንዳ ዎልቃፌ ባስ ዲዛሮኔ ባ ዱሳስ ኮሺዛሮ ዉርሳ ዬጋዱስ» ጊዴስ።

ጾሳ ኬꬂ ላሌታናይሳ ዬሱሲ ካሴቲ ዮቲዳ ቃላ

(ማቶ 24፡1-2፤ ማር 13፡1-2)

5-6 ኢዛ ካሊዛይታፔ ኢሲ ኢሲ ኣሳቲ ጾሳ ኬꬃይ ሎኦ ሹቻኒኔ ኣሳይ ኢሚዳ ኢሞታን ኣይ ማላ ሎኢ ኬጼቲዳኮ ጊዲ ባ ጊዶን ሃሳዬቲሺን ዬሱሲ ሲዪዲ፥ «ሃይሲ ኢንቴ ቤኢዛይሲ ዉሪ ላሌቶንታ ሹቺ ሹቻ ቦላ ኬሌቲዳ ማላ ኣቶንታ ዎዴይ ያና» ጊዴስ።

7 ኢስቲካ ኢዛ፥ «ኣስታማሬ! ሃይሲ ዉሪ ኣይዴ ሃናኔ? ቃሴ ሃይሲ ሃናናይሳስ ማላታይ ኣዜ?» ጊዲ ኦይቺዳ።

8 ኢዚካ ኢስታስ፥ «ኢንቴ ባሌቶንታ ማላ ናጌቲቴ፤ ዳሮቲ ባና፥ ‹ታ ኪርስቶሳኮ! ዎዴይካ ማቲዴስ› ጊሼ ታ ሱንꬃራ ያና ሺን ኢንቴ ኢስታ ካሎፍቴ። 9 ኦላ ጊሻሲኔ ዴሬ ማካላቴꬃ ጊሻስ ሲዪዛ ዎዴ ዳጋሞፍቴ። ሄሲ ዉሪ ካሴቲዲ ሃናናስ ቤሴስ፤ ዉርሴꬂ ጋኪዴስ፤ ጊዶ ኣቲን ሄራካ ሃኔና» ጊዴስ።

10 ቃሴ፥ «ዴሬይ ዴሬ ቦላ፥ ካዎይ ካዎ ቦላ ዴንዳና። 11 ቢታይ ዎልቃማ ቃꬅ ቃጻና፤ ኮሻይኔ ቦሻይ ዱማ ዱማሶን ሃናና፤ ዳሮ ባቢሲዛዚኔ ሳሎፔ ጊታ ማላታይ ቤታና።

12 «ሄሲ ዉሪ ሃናናፔ ካሴቲዲ ኣሳይ ኢንቴና ኦይካናኔ ጎዳና፤ ኣይሁዳ ዎሳ ኬꬂኔ ቃሾ ኬꬅ ጌልꬃና፤ ካዎታ ሲንꬂኔ ዳናታ ሲንꬅ ሺሻና። ሄሲ ዉሪ ታ ሱንꬃ ጊሻስ ኢንቴ ቦላ ጋካና። 13 ሄሲ ዉሪካ ማርካታናስ ሎኦ ቃዳ ጊዳና። 14 ሄሳ ጊሻስ ኑና ኦይቺዛይታስ ኑ ኣይ ዛሪኖ? ጊዲ ካሴቲዲ ሂርጎንታ ማላ ሃይሳ ዎዚናን ዎꬂቴ።* 15 ኢንቴ ሞርኬታፔ ኦኒካ ኢንቴናራ ኤቄታናሲኔ ባሌꬃናስ ዳንዳዮንታ ቃላኔ ጪንጫቴꬅ ታ ኢንቴስ ኢማና። 16 ኢንቴና ዬሊዳይቲኔ ኢንቴ ኢሻቲ፥ ኢንቴ ዳቦቲኔ ኢንቴ ላጌቲ ዉሪ ኢንቴና ኣꬂ ኢማና፤ ኢንቴፌ ባጋታ ዎꬋና። 17 ታ ሱንꬃ ጊሻስ ኡባ ኣሳ ኣቻን ኢንቴ ኢጼታና። 18 ጊዶ ኣቲን ኢንቴ ሁኤ ቢናናታፔ ኢሲናካ ꬋዩኩ። 19 ኢንቴ ሚኒ ኤቂኮ ኢንቴ ሼምፖ ኣሻና።

ዬሱሲ ዬሩሳላሜ ꬋዮ ጊሻስ ካሴቲዲ ዮቲዳ ቃላ

(ማቶ 24፡15-21፤ ማር 13፡14-19)

20 «ኦላ ኣሳይ ዬሩሳላሜ ጊዶꬂሺን ቤዪኮ ኢዚስ ꬋይዛ ዎዴይ ማቲዳይሳ ኤሪቴ። 21 ሄ ዎዴ ዩሁዳን ዲዛይቲ ፑዴ ዙማ ቦላ ጋንጌቶ፤ ካታማን ዲዛይቲካ ካታማፔ ኬዚቴ፤ ዴሬ ጊዶን ዲዛይቲካ ሄ ካታማዮ ጌሎፔቶ። 22 ጻፌቲዳይሲ ዉሪ ፖሌታናስ ሃና ሃሎ ኬሲዛ ዎዴ። * 23 ቢታ ቦላ ጊታ ሜቶይ ሃናና፤ ሃይሳ ዴሬዛ ቦላ ሃንቆይ ያና፤ ሄሳ ጊሻስ ሄ ዎዴ ቃንꬃራ ዲዛ ማጫሳታሲኔ ꬋንꬂዛ ኣዬታስ ኣዬ ኣና! 24 ባጋ ኣሳይ ማሻን ሃይቃና፤ ባ ዴሬፔ ሃራ ዴሬ ዲኤታና፤ ዬሩሳላሜይካ ጾስ ኤሮንታ ዴሬታ ዎዴይ ፖሌታና ጋካናስ፥ ጾስ ኤሮንታ ኣሳታን ዬꬌቲዳሮ ጊዳና።

ኣሳ ናስ ናምኣንꬆ ዩስ

(ማቶ 24፡29-31፤ ማር 13፡24-27)

25 «ኣርሼ ቦላ፥ ኣጊና ቦላኔ ጾሊንቴ ቦላ ማላታይ ቤታና፤ ኣባፌኔ ኣባ ዳምባላ ጊሪሳፌ ዴንዲዳይሳን ቢታ ቦላ ዲዛ ዴሬይ ሂርጋናኔ ሜቶታና። * 26 ሳሎ ዎልቃማቲ ቃጺዛ ጊሻስ ኣሳይ ቢታ ቦላ ኣዜ ሃናኔሻ ጉሳኒኔ ናጎን ጻላ ዳቡራና። 27 ሄ ዎዴ ኣሳ ናይ ዎልቃራ፥ ጊታ ቦንቾራኔ ሻራራ ዪሺን ቤያና። * 28 ኢንቴካ ሃይቲ ሃ ታ ጊዳይቲ ፖሌቴꬅ ኦይኪሺን ኢንቴስ ኣቴꬃ ዎዴይ ማቲዳ ጊሻስ ሲቲ ጊ ኤቂቴ፤ ኢንቴ ኣይፌ ፑዴ ꬎቁ ሂስቲቴ» ጊዴስ።

ጎዳ ዩሳ ማላቲዛ ባላሴ ሚꬃይ ሌሚሶ

29-30 ካሌꬂዲ፥ «ባላሴ ሚꬂኔ ሃራ ሚꬃታ ኡባ ጼሊቴ፤ ሄ ሚꬃቲ ሃይꬅ ኬሲሺን ኢንቴ ቤኢዛ ዎዴ ቦኔይ ማቲዳይሳ ኢንቴ ኤሬታ። 31 ሄሳꬆካ ሃይታንቲ ጌቴቲዳይቲ ፖሌቲሺን ኢንቴ ቤኢዛ ዎዴ ጾሳ ካዎቴꬂ ኢንቴኮ ማቲዳይሳ ኤሪቴ።

32 «ታ ኢንቴስ ቱሙ ጋይስ፤ ሃይሲ ዉሪ ፖሌታና ጋካናስ ሃ ዬሌታይ ኣꬌና። 33 ሳሎይኔ ሳኣይ ኣꬋና ሺን ታ ቃላይ ኣꬌና።

34 «ሂስቲኮ ዎጋይ ባይንዳ ዱሳን፥ ዳሮ ኡሻኒኔ ዱሳስ ሂርጋን ኢንቴ ዎዚናይ ዳቡሮፖ፤ ሄሳ ኦꬆንታ ኢጺኮ ሄ ጋላሳይ ኢንቴ ቆፖንታ ናርጻ ማላ ኢንቴ ቦላ ጋኮንታ ማላ ናጌቲቴ። 35 ሃይሲ ቢታ ቦላን ዲዛ ኣሳ ኡባ ቦላ ጋካና። 36 ሄሳ ጊሻስ ቡሮ ያናይሳፌ ኢንቴ ኬሲ ኤካና ማላኔ ኣሳ ና ሲንꬃን ኤቃናስ ዳንዳያና ማላ ኡባ ጋላስ ሚኒዲ ዎሲቴ» ጊዴስ።

37 ዬሱሲ ጋላስ ጋላስ ጾሳ ኬꬃን ታማርሲ ታማርሲዲ ኦማርስ ኦማርስ ዳብራዛይቴ ጌቴቲዛ ዙማ ቦላ ኬዚ ኬዚ ኣቄስ። * 38 ኣሳይ ዉሪካ ኢዛፔ ሲያናስ ማላዶ ዎንታራ ዬሱሳኮ ጾሳ ኬꬄ ዬስ።

22

ዬሱሳ ቦላ ማቄቴꬅ

(ማቶ 26፡1-5፤ 14፡16፤ ማር 14፡1-2፤ ዮሃ 11፡45-53)

1 ሄ ዎዴ ፓዚጋ ጌቴቲዛ ኡኬꬃራ ቦንቼቲዛ ባኣሌይ ማቲ ኡቲዴስ። * 2 ቄሴታ ሃላቃቲኔ ጻፌቲ ሃንኮ ዴሬ ኣሳስ ባቢዛ ጊሻስ ዬሱሳ ꬋይሳና ኦጌ ኮዪዳ።

ዬሱሳ ኣꬂ ኢማናስ ዩሁዳ ዞሬቴꬅ

(ማቶ 26፡14-16፤ ማር 14፡10-11)

3 ዬሱሳ ካሊዛ ታማኔ ናምኣታፔ ኣስቆሮንቶ ዴሬ ኣስ ዩሁዳ ጌቴቲዛይሳን ጻላኤይ ጌሊዴስ። 4 ዩሁዳይካ ቄሴታ ሃላቃታኮኔ ጾሳ ኬꬃ ኣላፌታኮ ቢዲ ኢስታስ ዬሱሳ ዎስቲ ኣꬂ ኢማናኮ ኢስታራ ዞሬቲዴስ። 5 ኢስቲካ ሄሳን ኡፋዬቲዲ ሚሼ ኢማናስ ኢዛራ ጊጊዳ። 6-7 ዩሁዳይካ ኢስታ ቆፋ ዶሲዴስ፤ ዬሱሳ ኢስታስ ኣሲ ቤኦንታ ኣꬂ ኢማናስ ኢንጄ ዎዴ ናጊሺን ፓዚጋ ዶርሳ ሹኪዲ ኡኬꬃራ ቦንቺዛ ባኣሌ ጋላሲ ጋኪዴስ።

ዬሱሲ ባና ካሊዛይታራ ፓዚጋ ካዎ ሙስ

(ማቶ 26፡17-25፤ ማር 14፡12-21፤ ዮሃ 13፡21-30)

8 ዬሱሲካ ባና ካሊዛይታ፥ «ፓዚጋ ካዎ ማናስ ቢዲ ኑስ ጊግሲቴ» ጊዲ ጴጽሮሳኔ ዮሃኒሳ ኪቲዴስ።

9 ኢስቲካ፥ «ኑ ኣዋን ጊጊሳና ማላ ኮያይ?» ጊዳ።

10 ኢዚካ ዛሪዲ፥ «ኢንቴ ጌዴ ዬሩሳላሜ ካታማ ጌሊሺን ሃꬃ ኦቶ ቶኪዳ ኣሲ ኢንቴና ዴማና፤ ኢንቴካ ኢዚ ቢዲ ጌሊዛ ኬꬄ ጋካናስ ኢዛ ካሊቴ። 11 ኬꬃዴስ፥ ‹ኣስታማሬይ ታና ካሊዛይታራ ፓዚጋ ካዎ ማናስ ኢማꬃ ኬꬂ ኣዋን ዲዜ?› ጌስ ጊቴ። 12 ኢዚካ ኢማꬃስ ጊጌቲዳ ኣሆሶ ኢንቴና ቤሳና፤ ኢዚ ቤሲዛሶን ጊግሲቴ» ጊዴስ። 13 ኢስቲካ ቢዲ ዬሱሲ ጊዳ ማላ ኬꬃ ዴሚዲ ፓዚጋ ሄን ጊግሲዳ።

ጎዳ ካዎ ኤኮ ዎጋ

(ማቶ 26፡26-30፤ ማር 14፡22-26፤ 1ቆሮ 11፡23-25)

14-15 ዎዴይ ጋኪዳ ማላ ዬሱሲ ሃዋሬታራ ቁማ ማዳን ኡቲዲ፥ «ታኒ ዋዬ ቤያናፔ ካሴታዳ ሃይሳ ፓዚጋ ኢንቴናራ ኢሲፌ ማናስ ኬሃ ኣሞታዲስ። 16 ታ ኢንቴስ ቱሙ ጋይስ፤ ጾሳ ካዎቴꬃን ሃይሳ ቢርሼꬂ ፖሌታና ጋካናስ ሃይሳ ፓዚጋ ናምኣንꬆ ታ ኢንቴናራ ሚኬ» ጊዴስ።

17 ዎይኔፔ ኦሴቲዳ ኡሻ ጹኣራ ኤኪዲ ጾሳ ጋላቲ ሲሚዲ፥ «ሄኢቴ፤ ዉሪካ ኢዛፔ ኡዪቴ» ጊዲ ኢስታስ ኢሚዴስ። 18 «ታ ኢንቴስ ቱሙ ጋይስ፤ ሃይሳፌ ጉዬ ጾሳ ካዎቴꬂ ያና ጋካናስ ናምኣንꬆ ሃ ዎይኔ ኡሻፌ ኡዪኬ» ጊዴስ።

19 ኡኬꬃ ኤኪዲ ጾሳ ጋላቲዴስ፤ ኢዛፔ ኢስታስ ሜንꬂ ኢሚዲ፥ «ሃይሲ ኢንቴ ጊሻስ ኢሜታና ታ ኣሾ ሌሚሶ ጊዲዛ ጊሻስ ሃይሳ ኡባ ዎዴ ታና ቆፓናስ ኦꬂቴ» ጊዴስ። 20 ኢዛꬆካ ካዎፔ ጉዬ ኡሻ ጹኣ ዴንꬂዲ፥ «ሃይሲ ኡሻይ ኢንቴ ጊሻስ ታ ሱꬃን ሃናና ኦራꬃ ጫቆ ዎጋ። *

21 «ጊዶ ኣቲን ታና ኣꬂ ኢማናዴ ኩሼይ ታ ኩሼራ ኢሲፌ ማዳን ዴስ። * 22 ኣሳ ናይ ካሴቲዲ ኢዛ ጊሻስ ሃናናይሲ ዉሪ ኡቲዳ ማላ ኢዚ ባና፤ ጊዶ ኣቲን ኢዛ ኣꬂ ኢሚዛዴስ ኣዬ ኣና!» ጊዴስ።

23 ኢስቲካ ሄሳ ኦꬃናይ ኦኔ? ጊዲ ባ ጊዶን ኢሶይ ኢሳ ኦይሼሬꬂዳ።

24 ቃሴካ፥ «ኦኒ ኦናፔ ኣꬊዛኮ» ጊዲ ባ ጊዶን ኢሶይ ኢሳራ ፓላሜቲዳ። * 25 ዬሱሲካ ኢስታ፥ «ዴሬ ሃሪዛ ካዎቲ ባ ዴሬ ኣሳ ዎልቃራ ሃሬቴሲኔ ኢስቲካ ሎኦ ካዎታ ጌቴቲዲ ጼይጌቴቴስ። * 26 ኢንቴ ጊዲኮ ሄሳꬆ ሃኖፒቴ፤ ኢንቴፌ ጊታ ጊዲዳዴይ ዎይኮ ታ ኦፔካ ኣꬋይስ ጊዛ ኣሲ ኡባፌ ቄሪ ና ማላ ጊዶ፤ ሃሪዛዴይ ሃሬቲዛዴ ማላ ጊዶ። * 27 ቁማ ኤቂዲ ሚዚዳዴፌኔ ኡቲዲ ሚዛዴፌ ኦኒ ኣꬊዜ? ኡቲዲ ሚዛዴ ጊዴኔ? ታኒ ቃሴ ኢንቴ ጊዶን ኣሽካራ ማላ ዳይስ። *

28 «ኢንቴ ጊዲኮ ታፔ ሻኬቶንታ ታ ዋዪሺን ታ ማታን ኤቂዳይታ። 29 ታ ኣዋይ ታና ካዎꬂዳይሳ ማላ ታኒካ ታ ካዎቴꬃን ኢንቴና ካዎꬃና። 30 ሄሲካ ታ ካዎቴꬃን ታ ማዳፌ ኢንቴ ማና ማላኔ ኡያና ማላ፤ ቃሴካ ታ ካዎቴꬃ ኣልጋን ኡቲዲ ታማኔ ናምኡ ኢስራኤሌ ናይታ ቦላ ፒርዳናሳ» ጊዴስ። *

ጴጽሮሲ ኢዛ ካዳናይሳ ዬሱሲ ካሴቲዲ ዮቲዴስ

(ማቶ 26፡31-35፤ ማር 14፡27-31፤ ዮሃ 13፡36-38)

31 ቃሴካ ዬሱሲ ሲሞና ጼይጊዲ፥ «ሲሞና! ጻላኤይ ኢንቴና ጊስቴ ማላ ሱራጋናስ ዎሲዴስ። 32 ጊዶ ኣቲን ታኒ ኔፔ ኣማኖይ ꬋዮንታ ማላ ኔ ጊሻስ ጾሳ ዎሳዲስ፤ ኔካ ሲሚዳ ዎዴ ኔ ኢሻታ ሚንꬄꬃ» ጊዴስ።

33 ሲሞኒካ ዛሪዲ፥ «ጎዶ! ታ ኔናራ ቃሼታናሲኔ ሃይቃናስ ጊጋ ኡታዲስ» ጊዴስ።

34 ዬሱሲካ ዛሪዲ፥ «ጴጽሮሳ! ሃች ኩቶይ ኢሲቶ ዋሳናስ፥ ‹ታ ኢዛ ኤሪኬ› ጋዳ ሄꬑቶ ኔ ታና ካዳና» ጊዴስ።

35 ቃሴካ ዬሱሲ ኢስታ፥ «ታ ኢንቴና ካሴ ጫማይ፥ ኮሮጆይኔ ቃራጺቴይ ባይንዳ ኪቲዳ ዎዴ ኢንቴስ ኣዚ ፓጪዴ?» ጊ ኦይቺዴስ። ኢስቲካ፥ «ኣይኮይካ ፓጪቤና» ጊዳ። *

36 ኢዚካ ዛሪዲ፥ «ሃኢ ጊዲኮ ኮሮጆይካ፥ ቃራጺቴይካ ዲዛዴይ ኦይኮ፤ ጊꬃ ማሻይ ባይንዳዴይ ባ ማይኦ ባይዚዲ ሻሞ። 37 ታ ኢንቴስ ቱማ ጋይስ፤ ‹ማካላታራ ኢዚ ኢሲፌ ታይቤቲዴስ› ጌቴቲ ካሴ ጻፌቲዳ ቃላይ ታ ቦላ ፖሌታና ቤሴስ፤ ታ ጊሻስ ጻፌቲዳይሳስ ፖሎይ ቱማፔ ጋኪዴስ» ጊዴስ። *

38 ኢዛ ካሊዛይቲ ቃሴ፥ «ጎዶ! ሄኮ ናምኡ ጊꬃ ማሻቲ ሃይሳን ዴቴስ» ጊዳ። ኢዚካ ኢዛ ጊሻስ፥ «ሃይሲ ጊዳና» ጊዴስ።

39 ካሴ ኢዛስ ሎሴ ጊዲዳ ማላ ፑዴ ዳብራዛይቴ ጌቴቲዛ ዙማ ቦላ ኬዚ ቢዴስ። ኢዛ ካሊዛይቲካ ኢዛ ካሊ ቢዳ። 40 ሄ ጋኪዳ ማላ፥ «ኢንቴ ፓጬን ጌሎንታ ማላ ዎሲቴ» ጊዴስ። 41 ዬሱሲ ባና ካሊዛይታፔ ኣሲ ሹች ኦሊዲ ጋꬃናሶ ማላ ሃኪ ቢዲ ጉልባቲ ዎሲዴስ። 42 «ታ ኣዋዉ! ኔ ሼኔ ጊዲኮ ሃኖ ሜቶዮ ታፔ ዲጋ፤ ጊዶ ኣቲን ኔ ሼኔይ ሃኖፔ ኣቲን ታ ሼኔይ ሃኖፖ» ጊዲ ዎሲዴስ። 43 ሳሎፔ ኪታንቻይ ቆንጪዲ ዬሱሳ ሚንꬄꬂዴስ። 44 ኢዚካ ኬሂ ጹጌቲዲ ዎሲሺን ኢዛ ኣሳቴꬃፌ ጫዋይ ሱꬃ ማላ ጉኪዴስ።

45 ዎሳፔ ዴንዲዲ ባና ካሊዛይታኮ ቢዴስ። ኢስቲካ ኢዛስ ሚሼቲዲ ቆፒሺን ꬊስኮይ ኤፊዳሼ ዬሱሲ ኢስታኮ ዪዲ፥ 46 «ኣይስ ꬊስኬቲ? ኢንቴ ፓጬን ጌሎንታ ማላ ሃኢ ዴንዲዲ ዎሲቴ» ጊዴስ።

ዬሱሲ ኣꬊ ኢሜቴꬂኔ ኦይኬቴꬅ

(ማቶ 26፡47-56፤ ማር 14፡43-50፤ ዮሃ 18፡3-11)

47 ኢዚ ቡሮ ሃሳያን ዲሺን ዬሱሳ ካሊዛይታፔ ኢሶይ ዩሁዳ ጌቴቲዛይሲ ባናራ ዳሮ ኣሳ ካሌꬂ ኤኪ ዪዲ ዬሱሳ ዬራናስ ኢዛኮ ሺቂዴስ። 48 ጊዶ ኣቲን ዬሱሲ ኢዛ፥ «ዩሁዳ! ታና ኣሳ ና ዬሮን ኣꬃ ኢማይ?» ጊዴስ።

49 ዬሱሳ ዩዪ ኣꬊ ዲዛ ኣሳይ ሃኖዛ ሎኤꬂ ጼሊዲ፥ «ጎዶ! ሃይታንታ ማሻራ ቡꬂኖ?» ጊዳ። 50 ኢስታፌ ኢሶይ ቄሴታ ኣላፌ ኣሽካራዛ ኡሻቻ ሃይꬅ ማሻራ ቃንጺዴስ።

51 ዬሱሲ ኢስታ፥ «ኢንቴ ሃኢ ታስ ኣጊቴ!» ጊዲ ኣሽካራዛ ሃይꬅ ቦቺዲ ፓꬂዴስ።

52 ቃሴካ ኢዛ ኦይካና ዪዳ ቄሴታ ሃላቃታ ጾሳ ኬꬃ ኣላፌታኔ ጪማታ፥ «ፓንጋ ኦይኪዛ ኣሳ ማላ ጊꬃ ማሻኔ ዱርቃ ኤኪዲ ዪዴቲ? 53 ጋላስ ጋላስ ታ ኢንቴናራ ጾሳ ኬꬃን ዲሺን ታ ቦላ ኩሼ ዎꬂቤኬታ፤ ሃይሲ ꬉማይ ካዎቲዳ ኢንቴ ዎዴ» ጊዴስ።

54 ሄሳፌ ጉዬ ዬሱሳ ኦይኪ ኤኪዲ ቄሴታ ሃላቃሶ ጌሊዳ፤ ጴጽሮሲካ ዬሱሳ ሃሆራ ካሊዴስ። 55 ኣሳይ ቄሴታ ሃላቃ ጊቤ ጊዶን ታማ ኤꬂዲ ሆኢሼ ኢሲ ቦላ ኡቲዳሼ ጴጽሮሲካ ኢስታራ ኢሲፌ ኡቲዴስ። 56 ኢሲ ጋራዴያ ጴጽሮሲ ታማ ሆኢዛይታራ ኡቲዳይሳ ቤያዳኔ ቲሺ ሂስታ ጼላዳ፥ «ሃይሲ ኣዴዚካ ዬሱሳራ ዴስ!» ጋዱስ።

57 ጴጽሮሲካ፥ «ሃኔ ማጫሳዬ! ታ ኢዛ ኤሪኬ» ጊዲ ካዲዴስ።

58 ጉꬅ ጋምኢሺን ሃራ ኢሳዴይ ኢዛ ቤኢዲ፥ «ኔካ ኢዛራ ዲዛይታፔ ኢሳ ጊዲኪ?» ጊዴስ። ጴጽሮሲካ፥ «ሃይሶ ታኒ ኢስታራ ዲኬ!» ጊዴስ።

59 ኢሲ ሳቴ ማላ ጋምኢሺን ሃራ ኣሲ ቃሴካ፥ «ጋሊላ ኣስ ጊዲዛ ጊሻስ ሲꬌይ ባይንዳ ሃይሲ ኢዛራ ዴስ» ጊዴስ።

60 ጴጽሮሲካ ቃሴ፥ «ሃይሶ ኔ ጊዛዴ ታ ኤሪኬ!» ጊዴስ። ሂኖ ጊ ኬሶንታ ዲሺን ኩቶይ ዋሲዴስ። 61 ጎዳይካ ጴጽሮሳኮ ዪሼ ጼሊን ጴጽሮሲ፥ «ሃች ኩቶይ ዋሳናስ ኔ ታና ሄꬑቶ ካዳና» ጊዲ ጎዳይ ካሴ ዮቶ ቃላይ ኢዛ ዎዚናን ካርፒ ጊዴስ። 62 ጴጽሮሲካ ካሬ ኬዚዲ ሂቂሚ ዬኪዴስ።

63 ዬሱሳ ቃቺዲ ናጊዛ ኣሳቲካ ኢዛ ቦላ ቂꬊ ቂꬊ ካኢሼ ሾጬሬꬂዳ። 64 ኢዛ ኣይፌ ጎዚዲ፥ «ኔ ናቤ ጊዲኮ ኔና ሾጪዳይ ኦናኮ ኣኔ ኤራ!» ጊዲ ኦይቺዳ። 65 ሃራ ዳሮ ጫሻ ቃላራ ካዉሺዳ።

ዬሱሳ ኣይሁዳታ ፒርዳ ዱላታ ሲንꬅ ኤፊዳ

(ማቶ 26፡59-66፤ ማር 14፡55-64፤ ዮሃ 18፡19-24)

66 ጋዴይ ዎንቲን ዴሬ ጪማቲ፥ ቄሴታ ሃላቃቲኔ ሙሴ ዎጋ ታማርሲዛይቲ ዱላታ ሺቂዲ ዬሱሳ ዱላታኮ ሺሺዳ። 67 ኢስቲካ ዬሱሳ፥ «ኔ ኪርስቶሳ? ኣኔ ኑስ ዮታ» ጊዳ። ዬሱሲካ፥ «ታ ኢንቴስ ዮቲዳኮካ ታና ኣማኔኬታ። 68 ታ ኢንቴና ኦይቺዳኮ ታስ ዛሬኬታ። 69 ጊዶ ኣቲን ሃኢፔ ዶሚዲ ኣሳ ናይ ዎልቃማ ጾሳ ኡሻቻን ኡታና» ጊዴስ።

70 ሄ ዎዴ ዉሪካ፥ «ሂስቲን ኔ ጾሳ ና?»* ጊዲ ኦይቺዳ። ኢዚካ፥ «ታ ጾሳ ና ጊዲዳይሳ ኢንቴካ ጌታ» ጊዴስ።

71 ኢስቲካ፥ «ሄኮ ኢዚ ባ ዶናራ ማርካቲሺን ኑ ሃይꬃራ ሲዪዶስ፤ ሃይሳፌ ሃራ ማርካ ኣዛስ ኮሺዜ?» ጊዳ።

23

ጲላጾሳ ሲንꬅ ዬሱሳ ሺቆ

(ማቶ 27፡1-2፥11-14፤ ማር 15፡1-5፤ ዮሃ 18፡28-38)

1 ሄን ሺቂዳ ኣሳይ ዉሪ ዴንዲዲ ዬሱሳ ጲላጾሳኮ ኤኪ ቢዴስ። 2 «ሃይሲ ኣዴዚ ኑ ኣሳይ ቄሳሬስ ጊራ ጊሮንታ ማላ ባሌꬂሼኔ ባና፥ ‹ታኒ ኪርስቶሲ ካዎ› ጊዲ ባሌꬂሺን ዴሚዶስ» ጊዲ ሞቲዳ።

3 ጲላጾሲካ ዬሱሳ፥ «ኔኒ ኣይሁዳታ ካዎ?» ጊዲ ኦይቺዴስ። ዬሱሲካ ዛሪዲ፥ «ኔ ጊዳ ማላ» ጊዴስ።

4 ጲላጾሲካ ቄሴታ ሃላቃታሲኔ ሺቂዳ ኣሳስ፥ «ሃይሳ ኣዴዛ ቦላ ኢዛ ሞቲሲዛ ኢታ ዮኦ ዴማቤኬ» ጊዴስ።

5 ኢስቲ ዛሪዲ፥ «ሃይሲ ኣዴዚ ጋሊላፔ ሃይሳ ጋካናስ ኩሜꬃ ዩሁዳ ዋዪሶ ቦላ ዴስ» ጊዲ ሚንꬂ ዮቲዳ።

ሄርዶሳ ሲንꬅ ዬሱሳ ሺቆ

6 ጲላጾሲ ኣሳይ ጊዛይሳ ሲዪዲ፥ «ዬሱሲ ጋሊላ ኣሳኮኔ» ጊዲ ሎኤꬂ ኤራናስ ኦይቺዴስ። 7 ዬሱሲ ሄርዶሳ ካዎቴꬃ ጊዶን ዲዛይሳ ሻኪ ኤሪዲ ሄ ዎዴ ሄርዶሲ ዬሩሳላሜን ዲዛ ጊሻስ ኢዛኮ ዬሱሳ ዬዲዴስ።

8 ሄርዶሲካ ካሴ ዬሱሳ ቤያናስ ዳሮ ኮዪሼ ዲዛ ጊሻስ ዬሱሳ ቤኢዲ ኬሂ ኡፋዪዴስ፤ ኢዛ ጊሻስ ካሴ ሲዪዲ ኢዚ ኦꬂሺን ቤያናስ ኮዪዲ ኡፋዬቲዴስ። 9 ዳሮ ኦይሻታካ ኢዛ ኦይሼሬꬂዴስ፤ ጊዶ ኣቲን ዬሱሲ ኢዛ ኦይሻ ዛሪቤና። 10 ቄሴ ሃላቃቲኔ ጻፌቲ ሄን ኢዛ ማታን ኤቂዲ ኬሂ ዎርዶ ሞቶ ሞቲዳ። 11 ሄርዶሲካ ባ ዎታዳራታራ ኢሲፌ ኢዛ ካꬊዳ፤ ካዎ ማይኦ ማይዚዲ ጲላጾሳኮ ዛሪ ዬዲዴስ። 12 ሄርዶሲኔ ጲላጾሲ ካሴ ባ ጊዶን ኢሶይ ኢሳራ ኦሻ ሺን ሄ ጋላስ ጊጊዳ።

ዬሱሳ ቦላ ፒርዴቲዳ ሃይቆ ፒርዳ

(ማቶ 27፡15-26፤ ማር 15፡6-15፤ ዮሃ 18፡39-40፤ 19፡1-16)

13 ጲላጾሲ ቄሴታ ሃላቃታራ፥ ዴሬ ዳናታራኔ ዴሬ ኣሳ ሺሺዲ፥ 14 «ሃይሲ ኣዴዚ ኣሳይ ዉሪ ማካላና ማላ ዴንꬄꬄስ ጊዲ ኢንቴ ታኮ ኤሂን ታ ቆራዳ ኢዛ ኦይꬂዛ ኢሲ ኢታ ሚሺካ ዴማቤኬ። 15 ቃሴካ ሄርዶሲ ኢሲ ኢታ ሚሺካ ኢዛ ቦላ ዴሞንታ ኣጊዳ ጊሻስ ሃ ኑኮ ዛሪ ዬዲዴስ። ሃኢ ኢንቴ ቤኢዛ ማላ ኢዛ ሃይቆስ ጋꬂዛ ኢሲ ኢታ ሚሺካ ኦꬂቤና። 16 ሄሳ ጊሻስ ቃጻያዳ ታ ኢዛ ዬዳና» ጊዴስ። 17 ኢዚ ሄሳ ጊዳይ ኢስታ ባኣሌ ጋላስ ቃሼቲዳ ኣሳፔ ኢሳዴ ቢርሺዛ ዎጋይ ዲዛ ጊሻሳ። *

18 ዴሬይ ዉሪካ ኢሲ ቦላ፥ «ባርባኔ ቢርሻዳ ሃይሳ ኣዴዛ ዲጋ!» ጊዲ ዋሲዴስ። 19 ባርባኔይ ካታማ ጊዶን ኣሳ ማካላ ዮኦን ዴንꬄꬂዲ ኣስ ዎꬊ ቃሼቲዳ ኣሳ።

20 ጲላጾሲካ ዬሱሳ ቢርሻናስ ኮዪዳ ጊሻስ ቃሴካ ዛሪዲ ኦይቺዴስ። 21 ኣሳይ ዛሪዲ ኢዛ፥ «ካቃ! ካቃ!» ጊዲ ዋሲዴስ።

22 ጲላጾሲ ሄꬓንꬆካ፥ «ኣዛስ ካቆ? ሃይሲ ኣዴዚ ኣይ ኢታ ኦꬂዴ? ኢዛ ሃይቆስ ጋꬂዛ ኢታ ኦሶ ታኒ ኢዛ ቦላ ቤያቤኬ፤ ሄሳ ጊሻስ ቃጻያዳ ታ ኢዛ ቢርሻ ዬዳና» ጊዴስ።

23 ኣሳይካ ቃላ ꬎቁ ሂስቲዲ ዬሱሲ ካቄታና ማላ ጲላጾሳ ኬሂ ዎሲሼ ዋሲዴስ። 24 ሄሳ ጊሻስ ጲላጾሲ ኢስታ ኦይሾይ ፖሌታና ማላ ኣዛዚዴስ። 25 ኣሳ ማካሊሲዲ ሼምፖ ዎꬊዳ ጊሻስ ቃሼቲዳይሳ ቢርሻና ማላ ኢስቲ ዎሲዳዴ ቢርሺዲ ቃሴካ ዬሱሳ ኢስቲ ዶሲዳ ማላ ኦꬄቶ ጊዲ ዴራስ ኣꬂ ኢሚዴስ።

ዬሱሳ ካቄቴꬅ

(ማቶ 27፡31-44፤ ማር 15፡21-32፤ ዮሃ 19፡17-27)

26 ኢስቲካ ዬሱሳ ኦይኪ ኤኪ ቢሺን ቃሬና ጌቴቲዛ ካታማፔ ኢሲ ሲሞና ጌቴቲዛ ኣዴይ ሃሆፔ ዪዛይሳ ዴሚዳ፤ ዬሱሲ ካቄታና ማስቃሌ ኮጫ ኢዚ ቶኪዲ ዬሱሳ ካላና ማላ ዎልቃꬂዳ።

27 ዳሮ ዴሬይኔ ባ ቲራ ኢጪ ኢጪ ዬኪዛ ማጫሳቲ፥ 28 ዬሱሳፔ ጉዬራ ኢዛ ካሊዳ። ዬሱሲ ኢስታኮ ሲሚ ጼሊዲ፥ «ኢንቴ ዬሩሳላሜ ማጫሳይ ኢንቴሲኔ ኢንቴ ናይታስ ዬኪቴ ኣቲን ታስ ዬኮፍቴ። 29 ‹ሲንꬃፌ ኢንቴ ሄኮ ማይኔ ጊዲዳ ማጫሳቲ፥ ዬሎንታ ኡሎቲኔ ናይ ꬋሞንታ ꬋንꬃቲ ኣንጄቲዳይታ!› ጋና ዎዴይ ሲንꬃራ ዬስ። 30 ሄ ዎዴ ኣሳይ፥ ‹ዙማቶ! ኑ ቦላ ዎዲቴ፤ ዙምቡላቲካ ኑና ቆቲቴ!› ጋና። * 31 ሂስቲን ቃዬ ሚꬃ ቦላ ሃይሳꬆ ኦꬂዳይቲ ሜላ ሚꬃ ቦላ ዎስታኔሻ?» ጊዴስ።

32 ኢዛራ ኢሲፌ ሃይቃና ማላ ሃራ ናምኡ ኢታ ኦꬂዳ ኣሳታ ኢዛራ ኤፊዳ። 33 ቃራኒዮ ጌቴቲዛሶ ጋꬂዲ ካቂዳ፤ ኢታ ኦꬂዳይታፔ ኢሳ ኡሻቻ ባጋራ፥ ኢሳ ሃዲርሳ ባጋራ ካቂዳ። 34 ዬሱሲካ፥ «ታ ኣዋዉ! ሃይቲ ባ ኦꬂዛይሳ ኤሪዲ ኦꬆንታ ጊሻስ ኢስታስ ኣቶ ጋ!» ጊዴስ፤ ኢስቲካ ኢዛ ማይኦዛ ሳማ ዬጊዲ ባ ጊዶን ጊሼቲ ኤኪዳ። * 35 ሄሲ ሃኒሺን ኣሳይ ዉሪ ኤቂ ጼሊዴስ፤ ዳናቲካ፥ «ኢዚ ሃራ ኣሳ ኣሺዴስ ሺን ጾሳፌ ዶሬቲዳ ኪርስቶሲ ኢዛ ጊዲኮ ኣኔ ሃኢ ባና ኣሾ» ጊዲ ቂꬊዳ።*

36 ዎታዳራቲካ ሺቂዲ ዎይኔፔ ኣጌቲዳ ጫላ ኡሹ ኡሺዲ ኢዛ ቂꬊዳ።* 37 «ኔኒ ኣይሁዳ ካዎ ጊዲኪ? ኣኔ ሃኢ ኔና ኣሻ» ጊዳ።

38 ኢዛ ሁኤፔ ቦላ ባጋራ ማስቃሌ ኮጫ ቦላ፥ «ሃይሲ ኣይሁዳታ ካዎ» ጊዛ ቃላ ጻፊ ቃጲዳ።

ናምኡ ፓንጋታራ ዬሱሳ ካቄቴꬅ

(ማቶ 27፡38-44፤ ማር 15፡27-32)

39 ኢታ ኦꬂዲ ካቄቲዳ ኣሳታፔ ኢሶይ ጫሻ ቃላ ዬሱሳ ቦላ ቆቆፊዴስ። «ኔ ኪርስቶሳ ጊዲኪ? ኣኔ ኔናካ ኑናካ ኣሻ» ጊዴስ።

40 ኢታ ኦꬂዳይታፔ ኢሶይ፥ «ኔኒ ኔስ ቤሲዛ ፒርዳ ኤካሼ ጾሳስ ባቢኪ? 41 ኑኒ ኑ ኦꬂዳ ኢታ ኦሶስ ቤሲዛይሳ ኤኮስ፤ ሃይሲ ኣዴዚ ጊዲኮ ኢሲ ኢታካ ኦꬂቤና» ጊዴስ።

42 ዬሱሳ፥ «ኔኒ ኔ ካዎቴꬃራ ዪዛ ዎዴ ታና ቆፓ!» ጊዴስ።

43 ዬሱሲካ ዛሪዲ፥ «ታ ኔስ ቱሙ ጋይስ፤ ሃች ኔ ታናራ ጋናቴን ዳና» ጊዴስ።

ዬሱሳ ሃይቆ

(ማቶ 27፡45-56፤ ማር 15፡33-41፤ ዮሃ 19፡28-30)

44 ሄ ዎዴ ጋዴይ ሴታ ጋላስ ጊዲሺን ቢዲ ኡዱፉን ሳቴ ጋካናስ ኩሜꬃ ቢታ ቦላ ꬉማይ ꬉሚዴስ። 45 ኣርሼ ፖኦይ ዲጌቲዴስ። ጾሳ ኬꬃ ማጋላሻይካ ዳኬቲዲ ናምኡ ኬዚዴስ። * 46 ዬሱሲካ ኬሂ ዋሲዲ፥ «ታ ኣዋዉ! ታኒ ታ ሼምፖ ኔ ኩሼን ኢማይስ» ጊዳ ማላ ሼምፖ ኬዚዴስ። *

47 ማቶ ሃላቃይ ሄሳ ቤኢዲ፥ «ሃይሲ ኣዴዚ ቱማፔ ጺሎ ኣሳኮሺን» ጊዲ ጾሳ ጋላቲዴስ።

48 ሄሳ ቤያናስ ሄን ሺቂዲ ዴሬይ ዉሪ ሄ ሃኒዳይሳ ቤኢዲ ቲራ ኢጪ ኢጪዲ ሲሚዴስ። 49 ጊዶ ኣቲን ዬሱሳ ካሴ ሎኤꬂ ኤሪዛይቲ ዉሪ ቃሴካ ጋሊላፔራ ኢዛ ካሊዛ ማጫሳቲ ሄሳ ጼሊሼ ሃኪ ኤቂዳ። *

ዬሱሳ ሞጌቴꬅ

(ማቶ 27፡57-61፤ ማር 15፡42-47፤ ዮሃ 19፡38-42)

50 ኣይሁዳታ ዱላታ ኣሳፔ ኢሶይ ኢዚካ ዮሴፌ ጌቴቲዛይሲ ዳሮ ኪያኔ ጺሎ ኣሳ። 51 ኢዚካ ካሴ ኣሳይ ዬሱሳ ቦላ ዱላቲሺን ሄ ዱላታን ዴና፤ ኢዚካ ኣርማቲያሴ ጌቴቲዛ ኣይሁዳታ ካታማ ኣሳ ሺን ጾሳ ካዎቴꬂ ያናይሳ ናጊሼ ጋምኢዴስ። 52 ኢዚካ ጲላጾሳኮ ቢዲ ዬሱሳ ኣሃ ባስ ኢማና ማላ ጲላጾሳ ዎሲዴስ። 53 ጲላጾሲ ኢዛስ ኤሮ ጊን ዮሴፌይ ኣሃ ማስቃሌ ኮጫፔ ዎꬂዳ ማላ ጻጺዲ ሹቻፌ ዎጬቲዳ ካሴ ሃራ ኣሲ ሞጌቶንታ ዱፎን ኤፊዲ ዎꬂዴስ።

54 ሄ ጋላሳይ ኣሳይ ሳምባታስ ጊጌቲዛ ጋላስ ጊዲዳ ጊሻስ ሳምባታይ ጌላና ሃኔስ።

55 ጋሊላፔ ዴንዲዲ ዬሱሳራ ዪዳ ማጫሳቲካ ዮሴፌ ካሊ ቢዲ ዱፎዛ ቤኢዳ። ዬሱሳ ኣሃ ዎስቲ ዎꬂዳኮ ቤኢዳ። 56 ሄፔ ሲሚዲ ሺቶኔ ቲዪዛ ሚሽ ጊግሲዳ። ዎጋይ ጊዛ ማላ ሳምባታ ጋላስ ሼምፒዳ። *

24

ሃይቆፔ ዬሱሳ ዴንꬅ

(ማቶ 28፡1-10፤ ማር 16፡1-8፤ ዮሃ 20፡1-10)

1 ዎጋ ዎንታ ማላዶራ ማጫሳቲ ባ ጊግሲዳ ሺቶዛ ኤኪዲ ዬሱሳ ዎꬂዳ ዱፎዛኮ ቢዳ። 2 ሹቻይካ ዱፎዛ ዶናፔ ጌንዴሪዲ ዲዛይሳ ቤኢዳ። 3 ጊዶ ኣቲን ጊዶ ጌሊዲ ዬሱሳ ኣሃ ዴሞንታ ኣጊዳ ጊሻስ፥ 4 ኢስታስ ሃንዛዚ ꬋዪን ኢስቲ ቶሉ ጊዳሼ ቆፖንታ ጾልቄቲዛ ማይኦ ማይኢዳ ናምኡ ኣሳቲ ኢስታ ኣቻን ኤቂዳ። 5 ማጫሳቲካ ኬሂ ባቢዲ ዱጌ ቢታ ጼሊሺን፥ «ሄ ኣሳቲ ፓጺዲ ዴንዲዳይሳ ሃይቄꬃታ ጊዶን ኣይስ ኮዬቲ? 6 ኢዚ ዴንዲዴስ! ሃን ባ። ቃሴካ ኢዚ ጋሊላን ዲሼ ኢንቴስ ካሴ ኣይ ጊዳኮ ኣኔ ቆፒቴ። 7 ኣሳ ናይ ናጋራንቻታ ኩሼን ኣꬊ ኢሜታናሲኔ ካቄታናስ፥ ሃይቆፔካ ሄꬓንꬆ ጋላስ ዴንዳናስ ቤሴስ» ጊዲ ዮቲ ዎꬂዴስ።*

8 ማጫሳቲካ ሄ ዎዴ ካሴ ኢዚ ጊዳ ቃላ ኣኬኪዳ። 9 ማጫሳቲ ዱፎሶፔ ሲሚዲ ሄሳ ኡባ ዬሱሳ ካሊዛ ታማኔ ኢሲኔታሲኔ ሃራታስ ዮቲዳ። 10 ሄሳካ ሃዋሬታስ ዮቲዳይ ማግዳሌ ጊዛሶፔ ዪዳ ማራሞኔ ዮሃኖ ጌቴቲዛሪራ ያቆቤ ማራሞኔ ኢስታራ ኢሲፌ ዲዛ ሃራ ማጫሳታ። 11 ጊዶ ኣቲን ኢስታስ ማጫሳቲ ዮቲዳይሲ ኣጉሞ ሚሳቲን ኣማኒቤቴና። 12 ጊዶ ኣቲን ጴጽሮሲ ዎꬃን ዬሱሳ ዱፎኮ ጋኪ ሆኪዲ ዱፎዛ ጊዶ ጼሊሺን ኢዛ ኣሃዛ ጻጺዳ ማይኦይ ጻላ ዲዛይሳ ቤኢዲ ኬሂ ማላሌቲሼ ባሶ ሲሚዴስ።

ባና ካሊዛ ናምኣታስ ዬሱሳ ቆንጬꬅ

(ማር 16፡12-13)

13 ሄ ጋላስ ኢዛ ካሊዛይታፔ ናምኣቲ ዬሩሳላሜፔ ታማኔ ኢሲ ኪሎ ሜቲሬ ሃኪዛ ኤማሆሴ ጌቴቲዛ ካታማ ቤቴስ። 14 ቢሼ ኢስቲ ሄ ዎዴ ሃኒዳ ዬሱሳ ሃይቆ ጊሻስ ባ ጊዶን ሃሳዬቴቴስ። 15 ኢስቲ ሃሳዬቲሺን ዬሱሲ ኢስታኮ ሺቂዲ ኢስታራ ኢሲፌ ቢሺን፥ 16 ኢስቲ ኢዛ ኤሮንታ ማላ ኢስታ ኣይፌይ ኦይኬቲዴስ።

17 ዬሱሲ ኢስታ፥ «ሃይሲ ኦጌ ሄሜቲሼ ኢንቴ ኢንቴ ጊዶን ሃሳዬቲዛይሲ ኣዜ?» ጊዴስ። ኢስቲካ ዳጋማራ ሞꬌቲሼ ሲቲ ጊ ኤቃ ጊዳ። 18 ኢስታ ጊዶፌ ኢሶይ ቃሊዮጳ ጌቴቲዛይሲ ዛሪዲ፥ «ሃ ማታ ጋላሳታን ዬሩሳላሜን ሃኒዳይሳ ኤሮንታ ኢማꬃ ኣሲ ኔና ጻላ?» ጊዴስ።

19 ኢዚካ ኢስታስ ዛሪዲ፥ «ኣዚ ሃኒዴ?» ጊን ኢስቲ ቃሴ ዛሪዲ፥ «ጾሳ ሲንꬃኒኔ ኣሳ ኡባ ሲንꬃን ኦሶኒኔ ቃላን ሚኖ ናቤ ጊዲዳ ናዚሬቴ ዬሱሳ ጊሻሳ» ጊዳ። 20 ኢዛካ ቄሴታ ሃላቃቲኔ ዳናቲ ሃይቆ ፒርዳስ ኣꬂ ኢሚዳኔ ካቂዳ። 21 ኑኒ ጊዲኮ፥ « ‹ኢስራኤሌ ዎዛናይ ኢዛ› ጊዲ ኡፋዬቲዶሲሺን ሃራፔካ ሄሲ ሃኒን ቃሴ ሃች ሄꬓንꬆ ጋላሳ። 22 ቃሴ ኑ ጊዶፌ ኢሲ ኢሲ ማጫሳቲ ኑና ኬሂ ማላሊሲዳ፤ ኢስቲካ ማላዶ ዎንታራ ጌዴ ኢዛ ዱፎኮ ቢዲ፥ 23 ኢዛ ኣሃይ ቤቶንታ ኢጺን ዪዲ ኢዚ ፓጻ ዲዛይሳ ኢስታስ ዮቲን ኪታንቻታ ቤኢዳይሳ ኑስ ዮቲዳ። 24 ኑፔካ ኢሲ ኢሲ ኣሳቲ ኢዛ ዱፎኮ ቢዲ ማጫሳቲ ጊዳ ማላ ቤኢዳ ኣቲን ዬሱሳ ዴሚቤቴና» ጊዳ።

25 ኢዚካ ኢስታስ፥ «ኢንቴኖ ዎዚናን ዎꬆንታይቶ! ኢንቴ ዎዚናይ ካሴ ናቤቲ ዮቲዳይሳ ኣማናናፔ ታኪዳይቶ! 26 ጾሳፌ ኪቴቲዳይሲ ሃ ሜቶዛ ኤካናሲኔ ጌዴ ባ ቦንቾሶ ጌላናስ ቤሴኔ?» ጊዴስ። 27 ሙሴፔኔ ናቤታፔ ዶሚዲ ጌሻ ማጻፋታን ኢዛ ጊሻስ ጻፌቲዳይሳ ኢስታስ ሎኤꬂ ዮቲዴስ።

28 ኢስቲ ባ ቢዛሶ ማቲዳ ዎዴ ዬሱሲ ኣꬊ ቢዛ ሚሳቲዴስ። 29 ኢስቲካ ቃሴ፥ «ጋዴይ ቃሚዛ ጊሻስ ኑናራ ኣቃ» ጊዲ ኢዛ ኬሂ ዎሲን ኢስታራ ኣቃናስ ጌሊዴስ። 30 ኢስታራ ኢሲፌ ማዳን ኡቲዲ ኡኬꬅ ባ ኩሼን ኦይኪዲ ኢስታስ ሜንꬂ ሜንꬂ ኢሚዴስ። 31 ሄ ዎዴ ኢስታ ኣይፌይ ዶዬቲን ኢዛ ጊዲዳይሳ ኤሪዳ፤ ኢዚካ ኢስታ ኣይፌፔ ጌሚዴስ። 32 ኢስቲካ፥ «ኑ ዪሼ ኦጌ ቦላ ዲሺን ኑና ሃሳይሲዲ ጌሻ ማጻፋታካ ቆንጪሲዲ ኑስ ጌላናሼ ዮቲን ኑ ዎዚናይ ታማ ማላ ጹጌቲቤኔ?» ጊዲ ኢሶይ ኢሳራ ሃሳዬቲዳ።

33 ሄራካ ዴንዲዲ ዬሩሳላሜ ሲሚ ቢዳ፤ ታማኔ ኢሲኔቲኔ ኢስታራ ኢሲፌ ዲዛይቲካ ኢሲ ቦላ ሺቂ ዲዛይታ ዴሚዳ። 34 ኢስቲካ ባ ጊዶን ኢሶይ ኢሳስ፥ «ጎዳይ ቱሙ ዴንዲዴስ! ሲሞናስካ ቤቲዴስ» ጊዳ።

35 ኢዛ ካሊዛይታፔ ናምኣቲ ኦጌ ቦላ ሃኒዳይሳኔ ዬሱሲ ኡኬꬃ ሜንꬂ ሜንꬂ ኢሚዳ ዎዴ ኢስቲ ዎስቲ ኤሪዳኮ ኢስታስ ዮቲዳ።

ዬሱሲ ባና ካሊዛይታስ ቆንጬꬅ

(ማቶ 28፡16-20፤ ማር 16፡14-18፤ ዮሃ 20፡19-23፤ ሃዋ 1፡6-8)

36 ሄሳ ጊሻስ ኢስቲ ባ ጊዶን ሃሳዬቲሺን ዬሱሲ ኢስታ ጊዶን ኤቂዲ፥ «ሳሮይ ኢንቴስ ጊዶ!» ጊዴስ።

37 ጊዶ ኣቲን ኢስቲ ሞይቲሌ ቤኢዳ ሚሳቲን ኬሂ ዳጋሚዳ። 38 ኢዚካ ኢስታስ፥ «ኣዛስ ዳሮ ቆፔቲ? ኣዛስ ኢንቴ ዎዚናራ ሲꬌቲ? 39 ታ ኩሼታኔ ታ ቶሆታ ሃ ጼሊቴ፤ ታናኮ፤ ቃሴካ ታና ኦይኪ ቤኢቴ፤ ታና ኢንቴ ቤኢዛይሳ ማላ ሞይቲሌስ ኣሾይኔ ሜቄꬂ ዴና» ጊዴስ።

40 ሄሳ ጊ ሲሚዲ ባ ቶሆታኔ ባ ኩሼታ ኢስታ ቤሲዴስ። 41 ኢስቲካ ኡፋይሳ ዳሮፔኔ ማላሌቴꬃፌ ዴንዲዳይሳን ቡሮ ኣማኖንታ ዲሺን ዬሱሲ፥ «ሄሳን ኣይኮ ሚዛዚ ዲዜ?» ጊዲ ኢስታ ኦይቺዴስ። 42 ኢስቲካ ሞሌ ጺጻ ኢሲ ባርስ ኢዛስ ኢሚዳ። 43 ኢዚካ ኤኪዲ ኢስታ ሲንꬃን ሚዴስ።

44 ኢዚካ፥ «ኢንቴናራ ታ ዲዛ ዎዴ፥ ‹ሙሴ ዎጋን ናቤታኒኔ ዬꬃ ማጻፋታን ታ ጊሻስ ጻፌቲዳይሲ ዉሪካ ፖሌታናስ ቤሴስ› ጋዳ ታ ኢንቴስ ዮቲዳ ታ ቃላይ ሃይሳኮ» ጊዴስ።

45 ሄ ዎዴ ጌሻ ማጻፋታ ኢስቲ ኤራና ማላ ዎዚና ኢስታስ ዶይዴስ። 46 ኢስታስካ፥ «ኪርስቶሲ ዋዬ ቤያና፤ ሄꬓንꬆ ጋላስ ሃይቆፔ ዴንዳና ጌቴቲ ጻፌቲዴስ። 47 ዬሩሳላሜፔ ዶሚዲ ኡባ ዴሬስ ናጋራፔ ሲሞይኔ ማሮቴꬂ ኢዛ ሱንꬃን ዮቴታና። 48 ኢንቴካ ሃይሳስ ማርካታ። 49 ታኒካ ታ ኣዋይ ኢሚዳ ኡፋይሳ ኢንቴስ ዬዳና፤ ኢንቴ ቃሴ ዎልቃ ቦላፌ ማይኣና ጋካናስ ዬሩሳላሜ ካታማን ታኪቴ» ጊዴስ። *

ፑዴ ሳሎ ዬሱሳ ቡስ

(ማር 16፡19-20፤ ሃዋ 1፡9-11)

50 ሄሳፌ ጉዬ ኢስታ ኤኪዲ ቢታኒያ ጌቴቲዛሶ ኬዚዴስ። ባ ኩሼታካ ዴንꬂዲ ኢስታ ኣንጂዴስ። * 51 ኢስታ ኣንጂሼ ኢስታፌ ሻኬቲዲ ፑዴ ሳሎ ቢዴስ። 52 ኢስቲካ ኢዛስ ሆኪ ጎይኒዳ፤ ኬሂ ኡፋዬቲሼ ዬሩሳላሜ ሲሚዳ። 53 ኡባ ዎዴ ጾሳ ኬꬃን ጾሳ ጋላቲሼ ጋምኢዳ።

* 1:5-6 1ታሪ 24፡10

* 1:15 ታይ 6፡3

* 1:17 ሚል 4፡5-6

* 1:19 ዳኔ 8፡16፤ 9፡21

* 1:27 ማቶ 1፡18

* 1:31 ማቶ 1፡21

* 1:37 ሜꬌ 18፡14

* 1:46-49 1ሳሜ 2፡1-10

* 1:46-49 1ሳሜ 1፡11

* 1:52 ኢዮ 5፡11፤ 12፡19

* 1:54-55 ሜꬌ 17፡7

* 1:59 ሌዌ 12፡3

* 1:76 ሚል 3፡1

* 2:21 ሌዌ 12፡3፤ ሉቃ 1፡31

* 2:22-23 ኬሳ 13፡2፥12

* 2:24 ሌዌ 12፡6-8

* 2:39 ማቶ 2፡23

* 2:41 ኬሳ 12፡1-27፤ ዛሬ 16፡1-8

* 2:52 1ሳሜ 2፡26፤ ሌሚ 3፡4

* 3:7 ማቶ 12፡34፤ 23፡33

* 3:8 ዮሃ 8፡33

* 3:9 ማቶ 7፡19

* 3:12 ሉቃ 7፡29

* 3:22 ሜꬌ 22፡2፤ ማዛ 2፡7፤ ኢሳ 42፡1፤ ማቶ 3፡17፤ ማር 1፡11፤ ሉቃ 9፡35

* 4:4 ዛሬ 8፡3

* 4:8 ዛሬ 6፡13

* 4:9-11 ማዛ 91፡11-12

* 4:12 ዛሬ 6፡16

* 4:24 ዮሃ 4፡44

* 4:25-26 1ካዎ 17፡1፥8-16

* 4:27 2ካዎ 5፡1-14

* 4:32 ማቶ 7፡28-29

* 4:35 ማር 1፡21-28

* 5:5 ዮሃ 21፡3

* 5:6 ዮሃ 21፡6

* 5:14 ሌዌ 14፡1-32

* 5:30 ሉቃ 15፡1-2

* 6:1 ዛሬ 23፡25

* 6:3 1ሳሜ 21፡1-6

* 6:4 ሌዌ 24፡9

* 6:22 1ጴጽ 4፡14

* 6:23 2ታሪ 36፡16፤ ሃዋ 7፡52

* 6:29 ሻጋላ፡ ሻጋላ ጌቴቲዛይሲ ኢሲ ኢሲ ባጋ ጋሞꬆ ቃላን ቂንጻሌ ጌቴቴስ።

* 6:31 ማቶ 7፡12

* 6:39 ማቶ 15፡14

* 6:40 ማቶ 10፡24-25፤ ዮሃ 13፡16፤ 15፡20

* 6:44 ማቶ 12፡33

* 6:45 ማቶ 12፡34

* 7:22 ኢሳ 35፡5-6፤ ኢሳ 61፡1

* 7:27 ሚል 3፡1

* 7:29 ማቶ 21፡32፤ ሉቃ 3፡12

* 7:41 ዲናሬ፡ ዲናሬይ ሄ ዎዴ ኢሲ ኦሳንቻስ ኢሲ ጋላሳ ዳሞዛ።

* 8:16 ማቶ 5፡15፤ ሉቃ 11፡33

* 8:17 ማቶ 10፡26፤ ሉቃ 12፡2

* 8:18 ማቶ 25፡29፤ ሉቃ 19፡26

* 9:3 ሉቃ 10፡4-11

* 9:20 ዮሃ 6፡68-69

* 9:23-24 ማቶ 10፡38-39፤ ሉቃ 14፡27፤ 17፡33፤ ዮሃ 12፡25

* 9:35 ኢሳ 42፡1፤ ማቶ 3፡17፤ 12፡18፤ ማር 1፡11፤ ሉቃ 3፡22

* 9:46 ሉቃ 22፡24

* 9:48 ማቶ 10፡40፤ ሉቃ 10፡16፤ ዮሃ 13፡20

* 9:54 ኢሲ ኢሲ ጌሻ ማጻፋቲ፥ «ኤልያሲ ኦꬆይሳ ማላ» ጊዛ ቃላ ጉጄቴስ።

* 9:54 2ካዎ 1፡9-16

* 9:61 1ካዎ 19፡20

* 10:1 ላፑን ታማኔ ናምኣታ ኢሲ ኢሲ ጌሻ ማጻፋታ ቢርሼꬃን «ላፑን ታማ» ጌቴስ።

* 10:2 ማቶ 9፡37-38

* 10:3 ማቶ 10፡16

* 10:4 ማቶ 10፡7-14፤ ማር 6፡8-11፤ ሉቃ 9፡3-5

* 10:7 1ቆሮ 9፡14፤ 1ጺም 5፡18

* 10:12 ሜꬌ 19፡24-28፤ ማቶ 10፡15፤ 11፡24

* 10:13 ኢሳ 23፡1-18፤ ሂዚ 26፡1—28፡26፤ ኢዩ 3፡4-8፤ ኣሞ 1፡9-10፤ ዛካ 9፡2-4

* 10:15 ኢሳ 14፡13-15

* 10:16 ማቶ 10፡40፤ ማር 9፡37፤ ሉቃ 9፡48፤ ዮሃ 13፡20

* 10:19 ማዛ 91፡13

* 10:22 ዮሃ 3፡35፤ 10፡15

* 10:25 ማቶ 22፡35-40፤ ማር 12፡28-34

* 10:27 ዛሬ 6፡5፤ ሌዌ 19፡18

* 10:28 ሌዌ 18፡5

* 10:39 ዮሃ 11፡1

* 11:15 ማቶ 9፡34፤ 10፡25

* 11:16 ማቶ 12፡38፤ 16፡1፤ ማር 8፡11

* 11:23 ማር 9፡40

* 11:30 ዮሃ 3፡4

* 11:31 1ካዎ 10፡1-10፤ 2ታሪ 9፡1-12

* 12:1 ማቶ 16፡6፤ ማር 8፡15

* 12:2 ማር 4፡22፤ ሉቃ 8፡17

* 12:10 ማቶ 12፡32፤ ማር 3፡29

* 12:27 1ካዎ 10፡4-7፤ 2ታሪ 9፡3-6

* 12:35 ማቶ 25፡1-13

* 12:36 ማር 13፡34-36

* 12:39 ማቶ 24፡43-44

* 12:50 ማር 10፡38

* 12:53 ሚኪ 7፡6

* 13:14 ኬሳ 20፡9-10፤ ዛሬ 5፡13-14

* 13:19 ሃጋ፡ ሃጋ ጌቴቲዛይሳ ኢሲ ኢሲ ባጋ ጋሞꬆ ቃላን ሃንጌ ጌቴስ።

* 13:27 ማዛ 6፡8

* 13:28 ማቶ 22፡13፤ 25፡30

* 13:30 ማቶ 19፡30፤ 20፡16፤ ማር 10፡31

* 13:35 ማዛ 118፡26

* 14:5 ማቶ 12፡11

* 14:11 ማቶ 23፡12፤ ሉቃ 18፡14

* 14:26 ማቶ 10፡37

* 14:27 ማቶ 10፡38፤ 16፡24፤ ማር 8፡34፤ ሉቃ 9፡23

* 16:13 ማቶ 6፡24

* 16:16 ማቶ 11፡12-13

* 16:17 ማቶ 5፡18

* 16:18 ማቶ 5፡32፤ 1ቆሮ 7፡10-11

* 17:3 ማቶ 18፡15

* 17:14 ሌዌ 14፡1-32

* 17:26 ሜꬌ 6፡5-8

* 17:27 ሜꬌ 7፡6-24

* 17:31 ማቶ 24፡17-18፤ ማር 13፡15-16

* 17:32 ሜꬌ 19፡26

* 17:33 ማቶ 10፡39፤ 16፡25፤ ማር 8፡35፤ ሉቃ 9፡24፤ ዮሃ 12፡25

* 17:36 ኢሲ ኢሲ ጌሻ ማጻፋታን ታይቦ 36 ቦላ ዲዛ ቆፋ ጉጄቴስ፤ ቆፋዚካ ማቶ 24፡40 ዲዛይሳ ሚሳቴስ።

* 18:14 ማቶ 23፡12፤ ሉቃ 14፡11

* 18:20 ኬሳ 20፡12-16፤ ዛሬ 5፡16-20

* 19:4 ኢሲ ኢሲ ባጋ ጋሞꬆ ቃላን ኤꬃ ሚꬅ ጊዛይሳ ቦባ ጌቴስ።

* 19:10 ማቶ 18፡11

* 19:11 ማቶ 25፡14-30

† 19:13 ሚናኔ፡ ሚናኔይ ሚሻቲ ኣይ ላጌ ዴጺዛኮ ኤራናስ ማዲዛ ሚሻ፤ ቃሴካ ሚሽ ጊዲዲ ዛልኤስካ ማዴስ፤ ኢሲ ሚናኔይ ሄ ዎዴ ኢሳዴስ ሄꬑ ጋላሳስ ኦሶ ዳሞዛ ሊኬ ጊዳና።

* 19:26-27 ማቶ 13፡12፤ ማር 4፡25፤ ሉቃ 8፡18

* 19:37-38 ማዛ 118፡26

* 19:46 ኢሳ 56፡7፤ ኤር 7፡11

* 19:47 ሉቃ 21፡37

* 20:9 ኢሳ 5፡1

* 20:17 ማዛ 118፡22

* 20:27 ሃዋ 23፡8

* 20:28 ዛሬ 25፡5

* 20:37 ኬሳ 3፡6

* 20:42-43 ማዛ 110፡1

* 21:14 ሉቃ 12፡11-12

* 21:22 ሆሴ 9፡7

* 21:25 ኢሳ 13፡10፤ ሂዚ 32፡7፤ ኢዩ 2፡31፤ ኣጁ 6፡12-13

* 21:27 ዳኔ 7፡13፤ ኣጁ 1፡7

* 21:37 ሉቃ 19፡47

* 22:1 ኬሳ 12፡1-27

* 22:20 ኤር 31፡31-34

* 22:21 ማዛ 41፡9

* 22:24 ማቶ 18፡1፤ ማር 9፡34፤ ሉቃ 9፡46

* 22:25 ማቶ 20፡25-27፤ ማር 10፡42-44

* 22:26 ማቶ 23፡11፤ ማር 9፡35

* 22:27 ዮሃ 13፡12-15

* 22:30 ማቶ 19፡28

* 22:35 ማቶ 10፡9-10፤ ማር 6፡8-9፤ ሉቃ 9፡3፤ 10፡4

* 22:37 ኢሳ 53፡12

* 22:70 ጾሳ ና? ጊዛ ኦይሻይ ኢሲ ኢሲ ባጋ ጋሞꬆ ቃላን ጾሳ ናይ? ጌቴቲ ኦይሼቴስ።

* 23:17 ኢሲ ኢሲ ጌሻ ማጻፋቲ ታይቦ 17 ቦላ ዲዛ ቆፋ ጉጄቴስ፤ ቆፋዚካ ማርቆሳን ሼምፖ 15፡6 ዲዛይሳ ሚሳቴስ።

* 23:30 ሆሴ 10፡8፤ ኣጁ 6፡16

* 23:34 ማዛ 22፡18

* 23:35 ማዛ 22፡7

* 23:36 ማዛ 69፡21

* 23:45 ኬሳ 26፡31-33

* 23:46 ማዛ 31፡5

* 23:49 ሉቃ 8፡2-3

* 23:56 ኬሳ 20፡10፤ ዛሬ 5፡4

* 24:7 ማቶ 16፡21፤ 17፡22-23፤ 20፡18-19፤ ማር 8፡31፤ 9፡31፤ 10፡33-34፤ ሉቃ 9፡22፤ 18፡31-33

* 24:49 ሃዋ 1፡4

* 24:50 ሃዋ 1፡9-11

ዮሃኒሳ ሚሺራቾ

1

2

3

4

5

6

7

8

9

10

11

12

13

14

15

16

17

18

19

20

21

ዮሃኒሲ ጻፊዳ

ኑ ጎዳ ዬሱስ ኪርስቶሳ ሚሺራቾ ቃላ

ጊዶ ቆፋ

ዮሃኒሳ ሚሺራቾ ቃላይ ዬሱሲ ኣሾ ማይኢዲ ኣሳ ጊዶን ቤቲዳ ዴኦ ጾሳ ቃላ ጊዲዳይሳ ቆንጪሴስ። ሄሲካ ኣዋይ ጎዳ ጾሳ ጊዲዳ ማላ፥ ዬሱሲካ ጎዳ ጾሳ ጊዲዳይሳ ቤሴስ። ዮሃ 1፡1፤ 8፡58፤ 12፡41፤ 20፡28። ማጻፋዚ ሎኤꬂ ቆንጪሲዛ ማላ ሃይሲ ሚሺራቾ ቃላይ ጻፌቲዳይ ናባቢዛይቲ ዬሱሲ ኣስ ኣሺዛዴ ጊዲዲ ያና ጌቴቲዳ ጾሳ ና ጊዲዳይሳ ኣማናና ማላኔ ኣሳይ ኢዛ ኣማኒዲ ሜርና ዴኦይ ኢዛን ዲዛይሳ ኤራና ማላሳ። (20፡31)

ሚሺራቾ ቃላዛስ ኮይሮ ኪፊሌይ ሜርናስ ዲዛ ጾሳ ቃላይኔ ዬሱሲ ኢሲኖ ጊዲዳይሳ ኮይሮ ሺሺዳፔ ጉዬ ዬሱሲ ኣስ ኣሺዛዴ ጊዲዲ ያና ጌቴቲዳ ጾሳ ናይ ኢዛ ጊዲዳይሳ ቤሲዛ ዱማ ዱማ ማላታታካ ሺሼስ። ሄሳፌ ቃሴ ሄ ማላታታፔ ኣይ ኣይፌይ ቤቲዳኮ ቆንጪሲዛ ታሪኬቲ ካሌቴስ። ሃይሲ ሃ ኪፊሌዚ ኢሲ ኢሲ ኣሳቲ ዬሱሳን ኣማኒዲ ኢዛ ካሊዛይታ ጊዲዳይሳኔ ሃራ ኣሳቲ ቃሴ ኢዛራ ዋኒ ኤቄቲዳኮኔ ኢዛን ኑ ኣማኖኮ ጊዛይሳ ዮቴቴስ። ሼምፖ 13-17 ጋካናስ ዬሱሲ ኦይኬቲዳ ኦማርስ ባና ካሊዛይታራ ኢዛስ ኣይ ማላ ሚኖ ኢሲፌቴꬂ ዲዛኮ ኢዛስ ካቄቴꬃ ዎዴይ ማቲሺን ኢዚ ባና ካሊዛይታስ ጊግሲዛ ቃላኔ ሚንꬄꬂዛ ቃላ ኢዚ ኢስታ ሲሲዳይሳ ቆንጪሴቴስ። ሃንኮ ኣቲዳ ዉርሴꬃ ሼምፖቲ ቃሴ ዬሱሲ ኦይኬቲዳይሳ፥ ፒርዳስ ሺቂዳይሳ፥ ኢዛ ካቄቴꬃ ጊሻሲኔ ሃይቆፔ ዴንꬃ ጊሻስ ሄሳꬆካ ኢዛ ዴንꬃፌ ጉዬ ባና ካሊዛይታስ ኢዚ ባና ቆንጪሲዳይሳ ዮቴቴስ።

ዮሃኒሲ ዬሱስ ኪርስቶሳ ባጋራ ቤቲዛ ሜርና ዴኦ ሎኤꬂ ቤሲዛይ፥ ጾሳ ኪያቴꬂ ሃኢፔ ዶሚዲ ዬሱሳ፥ ኦጌ፥ ቱማኔ ዴኦ ሂስቲ ኣማኖን ኤኪዛይታሳ። ዮሃኒሳ ሚሺራቾ ቃላ ሃራታፔ ዱማሲዛይ ኣያና ቱማቴꬅ ኤሪሳናስ ኬሂ ኤሬቲዳ ኣሲ ሃች ሃች ጎኤቲዛ ሚሻታ ሄይቲካ ሃꬃ፥ ቁማ፥ ፖኦ፥ ሄሚዛዴ፥ ዶርሳታ፥ ዎይኔ ሚꬂኔ ዎይኔ ሚꬃ ኣይፌ ሚሳቲዛይታ ሌሚሶን ዮቲዛይሳ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-18

ጻማቂዛ ዮሃኒሳኔ ዬሱሳ ካሊዳ ኮይሮ ታማሬታ 1፡19-51

ዬሱሲ ጾሳ ኦሶ ዶሚዴስ 2፡1—12፡50

ዬሩሳላሜኒኔ ሄ ሄራን ዬሱሳስ ዉርሴꬃ ኦሶ ጋላሳታ 13፡1—19፡42

ሃይቆፔ ጎዳ ዴንꬂኔ ኢዛ ቆንጬꬅ 20፡1-31

ኩሻ ቆፋ 21፡1-25

1

1 ቃላይ ካሴ ኮይሮ ዴስ። ቃላይካ ጾሳ ኣቻን ዴስ። ሄ ቃላይካ ጾሳ። 2 ኢዚ ኮይሮ ጾሳ ኣቻን ዴስ። 3 ሜꬌቴꬂ ዉሪ ኢዛን ሜꬌቲዴስ። ሜꬌቲዳዛን ኢዚ ባይንዳ ሜꬌቲዳይ ኢሲናካ ዱኩ። 4 ዴኦይ ኢዛን ዳዉስ፤ ሃና ዴኦያ ኣሳስ ፖኦ። 5 ፖኦይ ꬉማን ፖኢሴስ፤ ꬉማይ ፖኦ ሙሌካ ጾኔና።

6 ጾሳፌ ኪቴቲዳ ዮሃኒሳ ጌቴቲዛ ኢሳዴይ ዴስ። * 7 ኢዛ ማርካቴꬃን ኣሲ ዉሪ ኣማናና ማላ ፖኦስ ማርካ ጊዲ ዪዴስ። 8 ኢዚ ፖኦ ጊሻስ ማርካታና ዪዴስ ኣቲን ኢዚ ባ ሁኤስ ፖኦ ጊዴና። 9 ኣስ ኡባስ ፖኦ ኢሚዛ ቱሙ ፖኦይ ሃይሳ ሃ ኣላሜዛን ዩሳን ዴስ።

10 ቃላይካ ካሴ ኣላሜን ዴስ፤ ኣላሜይካ ሜꬌቲዳይ ኢዛና። ጊዶ ኣቲን ኣላሜይ ኢዛ ኤሪቤና። 11 ኢዚ ባ ባጋታኮ ዪን ኢዛ ባጋቲ ኢዛ ኤኪቤቴና። 12 ጊዶ ኣቲን ኢዛ ኤኪዳይቲ ኢዛ ሱንꬃን ኣማኒዳይቲ ኢስቲ ጾሳ ናይታ ጊዳና ማላ ማታ ኢስታስ ኢሚዴስ። 13 ኢስቲካ ጾሳ ናይታ ጊዲዳይ ጾሳፌ ዬሌቲዳ ጊሻስ ኣቲን ኣሳ ዜሬꬃፌ ሄሲካ ኣሳ ዎጋን ዎይኮ ኣሾ ሼኔን ጊዴና።

14 ቃላይካ ኣስ ጊዲዴስ፤ ጾሳ ኪያቴꬃኒኔ ቱማን ኩሚዲ ኑናን ኣቂዴስ፤ ኢሲ ናስ ኣዋ ማታን ዲዛ ቦንቾ ሚሳቲዛ ኢዛ ቦንቾ ኑ ቤኢዶስ።

15 ዮሃኒሲካ፥ «ታፔ ጉዬራ ዪዛይሲ ታፔ ኣꬌስ። ጋሶይካ ኢዚ ታፔ ካሴካ ዴስ ጋዳ ታ ኢንቴስ ዮቲዳይሲ ሄኮ ሃይሲ ኢዛኮ!» ጊ ማርካቲዴስ።

16 ኢዛ ኩሜꬃ ኪያቴꬃን ኑ ዉሪ ኪያቴꬃ ቦላ ኪያቴꬅ ኤኪዶስ። 17 ዎጋይ ሙሴ ባጋራ ኢሜቲዴስ፤ ኪያቴꬂኔ ቱማይ ጊዲኮ ዬሱስ ኪርስቶሳ ባጋራ ኑስ ዪዴስ። 18 ጾስ ቤኢዳይ ኦኒካ ባ። ጊዶ ኣቲን ጾሳ ኣዋ ማታን ዲዛ ጾሳ ና ኢሶይ ጻላላ ኢዛ ቆንጪሲዴስ።

ጻማቂዛ ዮሃኒሳ ማርካቴꬅ

(ማቶ 3፡1-12፤ ማር 1፡1-8፤ ሉቃ 3፡15-17)

19 ኣይሁዳታ ዳናቲ ዬሩሳላሜፔ ቄሴታኔ ሌዌ ናይታ ዮሃኒሳኮ ኪቲዲ፥ «ኔ ኦኔ?» ጊ ኦይቺሺን፥

20 ዮሃኒሲ፥ «ታኒ ኪርስቶሳ ጊዲኬ» ጊዲ ጌሺ ማርካቲዴስ ኣቲን ማርካታናስ ኢጺቤና።

21 ኢስቲካ፥ «ሂስቲን ኔ ኦኔ? ኔ ኤላሳ?» ጊ ኦይቺዳ፤ ኢዚካ፥ «ጊዲኬ» ጊዲ ኢስታስ ዛሪዴስ። ኢስቲካ፥ «ኢዚ ያና ጌቴቲዳ ናቤይ ኔኔ?» ጊዳ። ኢዚካ፥ «ኣካይ ታና ጊዲኬ» ጊዴስ። *

22 ኢስቲ ቃሴ፥ «ሂስቲን ኔ ኦኔ? ኑና ኪቲዳ ኣሳስ ኑ ዮታና ማላ ኔ ኔና ኦና ጋይ?» ጊዳ። 23 ኢዚካ፥ «ናቤ ኢሳያሲ ዮቲዳ ማላ ታኒ፥ ‹ጾሳ ኦጌ ሱሪሲቴ› ጊሼ ባዞ ቢታን ዋሲዛዴ ቃላ ጊሪሳ» ጊዴስ። *

24 ፋርሳዌታፔ ኪቴቲዳ ኢሲ ኢሲ ኣሳቲ፥ 25 ሄሳ ጊሻስ፥ «ኔ ጾሲ ኪቲዳዴ ዎይኮ ቡሮ ያና ጌቴቲዳ ናቤይ ኔና ጊዶንታ ጊዲኮ ሂስቲን ኣዛስ ኑና ጻማቃይ?» ጊዲ ኢዛ ኦይቺዳ።

26 ዮሃኒሲካ ኢስታስ፥ «ታ ሃꬃን ጻማቃይስ፤ ጊዶ ኣቲን ኢንቴ ኤሮንታዴይ ኢንቴ ጊዶን ኤቂዴስ። 27 ታፔ ጉዬራ ያናይሲ ኢዛ፤ ታ ኢዛ ጫማ ቃሾ ቢርሻናስ ቤሲዛዴ ጊዲኬ» ጊዴስ።

28 ሃይሲ ዉሪ ሃኒዳይ ዮሃኒሲ ጻማቂዛ ዮርዳኖሴ ሻፋፔ ሄ ፒንꬃን ዲዛ ቢታኒያ ጌቴቲዛ ካታማና።

ጾሳ ዶርስ

29 ዎንቴꬃ ጋላስ ዮሃኒሲ ዬሱሲ ባኮ ዪሺን ቤኢዲ፥ «ዴሬ ናጋራ ቢታፌ ዲጋና ጾሳ ዶርሲ ሄኮ ሃይሲች! 30 ‹ታፔ ጉዬራ ያናይሲ ኢዚ ታፔ ካሴካ ዲዛ ጊሻስ ታፔ ኣꬌስ› ጋዳ ታ ኢንቴስ ዮቲዛይ ሃይሲች! 31 ታኒካ ታ ባጋራ ኢዛ ኤራቤኬ፤ ጊዲኮካ ኢዚ ኢስራኤሌ ዴሬስ ቆንጫና ማላ ታ ሃꬃን ጻማቃሼ ያዲስ» ጊዴስ።

32 ካሌꬂዲካ ዮሃኒሲ ሂዝጊ ማርካቲዴስ፤ «ጺሎ ኣያናይ ሃራጴ ካፎ ሚሳቲዲ ሳሎፔ ዎꬊሺኒኔ ኢዛ ቦላ ኡቲሺን ቤያዲስ። 33 ታ ታ ባጋራ ኢዛ ኤሪኬ ሺን ታ ሃꬃን ጻማቃና ማላ ታና ኪቲዳዴይ፥ ‹ጺሎ ኣያናይ ኢዛ ቦላ ዎꬊ ሼምፒሺን ኔ ቤያናዴይ ጺሎ ኣያናን ሜጫናይ ኢዛ› ጊዲ ታስ ዮቲዴስ። 34 ታኒካ ሄሳ ቤያዲስ። ሄሳ ጊሻስ ኢዚ ጾሳ ና ጊዲዳይሳ ታ ማርካታይስ» ጊዴስ።

ዬሱሳ ኮይሮ ካሊዳይታ

35 ዎንቴꬃ ጋላስ ዮሃኒሲ ባና ካሊዛ ናምኣታራ ሄን ኤቂዴስ። 36 ዬሱሲ ኢዛ ኣቻራ ኣꬊሺን ዮሃኒሲ ቤኢዲ፥ «ጾሳ ዶርሲ ሄኮ ሃይሲች!» ጊዴስ።

37 ዮሃኒሳ ካሊዛ ናምኣቲ ሄሳ ሲዪዲ ዬሱሳ ካሊዳ። 38 ኢስቲ ኢዛ ካሊሺን ዬሱሲ ጉዬ ዩዪ ጼሊዲ፥ «ኣይ ኮዬቲ?» ጊዴስ። ኢስቲካ፥ «ኣስታማሬ! ኔ ዱሳሶይ ኣዋ?» ጊዳ።

39 ኢዚካ ኢስታ፥ «ሃ ዪዲ ቤኢቴ» ጊዴስ፤ ሄሳ ጊሻስ ቢዲ ኢዚ ኣዋን ዲዛኮ ቤኢዳኔ ሄ ጋላስ ኢዛራ ኢሲፌ ፔኢዳ፤ ዎዴይካ ጌዴ ታሙ ሳቴሶ ቢዴስ።

40 ዮሃኒሲ ዮቲዳ ቃላ ሲዪዲ ዬሱሳ ካሊዳ ናምኣታፔ ኢሶይ ሲሞና ጴጽሮሳ ኢሻ ኢንዲራሳ። 41 ኢንዲራሲ ኮይሮ ባ ኢሻ ሲሞናኮ ቢዲ፥ «ጾሲ ኪቲዳ ኪርስቶሳ ኑ ዴሚዶስ!» ጊዴስ። 42 ሄሳፌ ጉዬ ኢንዲራሲ ሲሞና ዬሱሳኮ ኤኪ ቢዴስ።

ዬሱሲካ ኢዛ ቲሺ ሂስቲ ጼሊዲ፥ «ሃይሶ! ኔ ዮና ና ሲሞና፤ ሃይሳፌ ጉዬ ኔ ኬፋ ጌቴታና» ጊዴስ። ኬፋ ጉሲ ጴጽሮሳ ጉሳ ዎይኮ ዛላ ሹች ጉሳ።

ዬሱሲ ፒሊጶሳኔ ናቲናኤሌ ጼይጊዴስ

43 ዎንቴꬃ ጋላስ ዬሱሲ ጋሊላ ባናስ ኮዪዴስ። ፒሊጶሳካ ዴሚዲ፥ «ታና ካላ» ጊዴስ። 44 ፒሊጶሲካ ኢንዲራሳ ማላኔ ጴጽሮሳ ማላ ቤቴሳይዳ ካታማ ኣሳ። 45 ፒሊጶሲ ናቲናኤሌ ዴሚዲ፥ «ሙሴይ ዎጋ ማጻፋን ቃሴ ናቤቲካ ቡሮፔ ሃናናይሳ ዮቲዛ ባ ማጻፋታን ኢዛ ጊሻስ ጻፊዳ ኣዴዛ ኑ ዴሚዶስ። ኢዚካ ዮሴፌ ና ናዚሬቴ ዬሱሳኮ!» ጊዴስ።

46 ናቲናኤሌይ ቃሴ፥ «ናዚሬቴፔ ሎኦ ሚሺ ቤቲ ኤሪዜ?» ጊ ኦይቺን ፒሊጶሲ ኢዛ፥ «ሃ ያዳ ቤያ» ጊዴስ። 47 ናቲናኤሌይ ዬሱሳ ቤያና ዪሺን ዬሱሲ ቤኢዲ ኢዛ፥ «ሄኮ! ጌኔይ ባይንዳ ቱሙ ኢስራኤሌ ኣሳ!» ጊዲ ኢዛ ጊሻስ ዮቲዴስ።

48 ናቲናኤሌይካ ዛሪዲ፥ «ታና ዎስታ ኤራዲ?» ጊ ኦይቺን ዬሱሲካ፥ «ፒሊጶሲ ኔና ጼይጋናፔ ካሴ ባላሴ ሚꬃ ጋርሳን ኔ ዲሺን ታ ኔና ቤያዲስ» ጊ ዛሪዴስ። 49 ናቲናኤሌይ፥ «ኣስታማሬ! ኔ ጾሳ ና፤ ኔ ኢስራኤሌ ካዎ» ጊዴስ።

50 ዬሱሲካ ኢዛስ፥ «ኔ ኣማኒዳይ፥ ‹ታ ኔና ባላሴ ሚꬃ ጋርሳን ቤያዲስ› ጊዳ ጊሼ? ኔ ቡሮ ሄሳፌ ኣꬊዛ ዳሮ ሚሽ ቤያና። 51 ጉጂዲካ ታ ኢንቴስ ቱሙ ጋይስ፤ ቡሮ ሳሎይ ዶዬቲን ጾሳ ኪታንቻቲ ኣሳ ና ቦላ ዎꬊሺኒኔ ኬዚሺን ኢንቴ ቤያና» ጊዴስ። *

2

ዬሱሲ ሃꬄ ዎይኔ ኡሹ ኬሲዴስ

1 ሄꬓንꬆ ጋላስ ጋሊላ ጊዶን ዲዛ ቃና ጌቴቲዛ ካታማን ሳርጌይ ዴስ፤ ዬሱሳ ኣዬያካ ሄን ዳዉስ። 2 ዬሱሲኔ ኢዛ ካሊዛይቲካ ሳርጌዛሶ ጼይጌቲዳ። 3 ሳርጌዛሶን ዎይኔፔ ኣጌቲዳ ኡሻይ ዉሪን ዬሱሳ ኣያ ዬሱሳ፥ «ዎይኔ ኡሻይ ዉሪዴስ» ጋዱስ። 4 ዬሱሲካ ኢዞ፥ «ኣዬ! ታስ ኔናራ ኣዚ ዲዜ? ታ ዎዴይ ጋኪቤና» ጊዴስ።

5 ሄ ዎዴ ዬሱሳ ኣዬያ ማራማ ሄን ጋዴዛን ዲዛ ኦሳንቻታ፥ «ኢዚ ኢንቴና ጊዛይሳ ኦꬂቴ» ጋዱስ። 6 ኣይሁዳታስ ጌሾ ዎጋይ ዲዛ ጊሻስ ሹቻፌ ሜꬌቲዳ ኡሱፑን ባꬃቲ ሄን ዴቴስ፤ ኢስቲካ ኢሶይ ኢሶይ ናምኡ ኦቶ ዎይኮ ሄꬑ ኦቶ ሃꬄ ኦይኬቴስ። 7 ዬሱሲ ኦሳንቻታ፥ «ባꬃታ ሃꬄ ኩንꬂቴ» ጊን ኢስቲካ ባꬃታ ዶና ጋካናስ ሲልቲ ሂስቲ ኩንꬂዳ። 8 ሄሳፌ ጉዬ ኦሳንቻታ፥ «ኣኔ ሃኢ ዱቂዲ ሳርጌዛ ኣላፌዛስ ኢዛፔ ኢሚቴ» ጊዴስ። ኢስቲካ ዱቂ ዱቂ ኢሚዳ። 9 ኣላፌዚካ ዎይኔ ኡሻን ላሜቲዳ ሃꬃ ጋንጺ ጼሊዲ ኢዚ ኣዋፔ ዪዳኮ ኤሪቤና። ሃꬃ ዱቂዳይቲ ጊዲኮ ኤሬቴስ፤ ሄሳ ጊሻስ ሳርጌዛ ኣላፌይ ሚሺራዛ ጼይጊዲ፥ 10 «ኣሲ ዉሪ ሳርጌሶን ኮይሮ ሎኦ ኡሹ ሺሼስ፤ ኣሳይ ማꬆቲዳፔ ጉዬ ኢታ ኤሄስ፤ ጊዶ ኣቲን ኔ ጊዲኮ ሎኦ ኡሹ ሃኖ ጋካናስ ዎꬃ ጋዳሳ» ጊዴስ።

11 ዬሱሲ ሄሳ ማላሊሲዛ ማላታ ኡባፌ ኮይሮ ጋሊላ ጌቴቲዛ ዴሬን ቃና ካታማን ኦꬂዴስ፤ ባ ቦንቾካ ሄሳ ማላን ቆንጪሲዴስ፤ ኢዛ ካሊዛይቲካ ኢዛን ኣማኒዳ። 12 ሄሳፌ ጉዬ ዬሱሲ ባ ኣዬይራ ባ ኢሻታራኔ ባና ካሊዛይታራ ዱጌ ቂፊርናሆሜ ዎꬊዲ ሄን ጉꬃ ዎዴ ታኪዳ። *

ጾሳ ኬꬃን ዛልኢዛይታ ጎዴቴꬅ

(ማቶ 21፡12-13፤ ማር 11፡15-17፤ ሉቃ 19፡45-46)

13 ኣይሁዳታ ፓዚጋ ባኣሌይ ማቲዳ ጊሻስ ዬሱሲ ዬሩሳላሜ ቢዴስ። * 14 ጾሳ ኬꬃ ጊቤ ጊዶን ቦራታ፥ ዶርሳታኔ ሃራጴታ ባይዚዛይታ ቃሴካ ሚሼ ላሚዛይቲ ሚሼ ላሚሺን ዴሚዴስ። 15 ሄሳ ቤኢዲ ዎዶሮ ጹርቃፌ ዶቂ ኤኪዲ ኣሳኔ ቦራታካ ጾሳ ኬꬃ ጊቤፌ ኬሲዴስ፤ ሚሽ ላሚዛይታ ሚሻካ ꬋርጪዲ ኢስታ ጻራጴዛታካ ሺሪ ሺሪ ዬጊዴስ።

16 ሃራጴ ባይዚዛ ኣሳካ፥ «ሃይሳ ኡባ ጌዴ ዲጊቴ! ታ ኣዋ ኬꬃ ዛልኤ ኬꬅ ሂስቶፍቴ» ጊዴስ። 17 ሄ ዎዴ ኢዛ ካሊዛይቲ፥ «ኔ ኬꬃ ሚሻይ ታና ታማ ማላ ጹጌስ» ጌቴቲ ጻፌቲዳ ቃላ ቆፓ። *

18 ሄሳፌ ጉዬ ኣይሁዳ ኣሳ ሃላቃቲ ዬሱሳ፥ «ኔ ሃይሳ ዉርሳ ኦꬃናስ ሼኔይ ኔስ ዲዛይሳ ቆንጪሳናስ ኔ ኑና ኣይ ማላሊሲዛ ማላታ ቤሳኔ?» ጊ ኦይቺዳ።

19 ዬሱሲካ ኢስታስ፥ «ኣኔ ሃይሳ ጾሳ ኬꬃ ላሊቴ፤ ታ ኢዛ ሄꬑ ጋላሳራ ዛራ ኬጻና» ጊ ዛሪዴስ። *

20 ኢስቲካ ኢዛ፥ «ሃይሳ ጾሳ ኬꬃ ኬጻናስ ካሴ ኦይዱ ታማኔ ኡሱፑን ላይꬅ ኤኪዴስ፤ ሂስቲን ኔኒ ሄꬑ ጋላሳራ ኬጻ ኩንꬃኔ?» ጊ ኦይቺዳ።

21 ጊዶ ኣቲን ዬሱሲ፥ «ጾሳ ኬꬅ» ጊዳይ ባ ኣሳቴꬃ ጊሻሳ። 22 ሄሳ ጊሻስ ዬሱሲ ሃይቂ ዴንዲን ኢዛ ካሊዛይቲ ሄ ዮኦዛ ዩሺ ቆፒዲ ኤሪዳኔ ሃይሳ ካሴ ማጻፋን ጻፌቲዳይሳ ዬሱሲ ኢስታስ ካሴቲ ዮቲዳ ቃላ ኣማኒዳ።

23 ፓዚጋ ባኣሌ ጋላስ ዬሱሲ ዬሩሳላሜን ዲሼ ኦꬂዳ ማላታታ ቤኢዲ ዳሮ ኣሳይ ኢዛ ኣማኒዴስ። 24 ቃሴ ዬሱሲ ኣሳ ኡባ ኤሪዛ ጊሻስ ኦናካ ኣማኒቤና። 25 ኢዚ ኣሳ ዎዚናን ዲዛ ኡባ ኤሪዛ ጊሻስ ኦኒካ ኢዛስ ኣሳ ጊሻስ ዮታናስ ኮሺቤና።

3

ዬሱሳኔ ኒቆዲሞሳ

1 ፋርሳዌታ ባጋ ኣስ ኣይሁዳታ ሃላቃታፔ ኢሲ ኒቆዲሞሳ ጌቴቲዛ ኣሲ ዴስ። 2 ኢዚ ቃማራ ዬሱሳኮ ቢዲ፥ «ኣስታማሬ! ጾሲ ኢዛራ ዲዛዴ ጊዲኮፌ ኣቲን ሃይታ ኔ ኦꬂዛ ማላሊሲዛ ማላታታ ኦꬃና ዳንዳይዛዴይ ዴና፤ ሄሳ ጊሻስ ኔኒ ጾሳ ኣቻፌ ዪዳ ኣስታማሬ ጊዲዳይሳ ኑ ኤሮስ» ጊዴስ።

3 ዬሱሲካ ኢዛስ ዛሪዲ፥ «ታ ኔስ ቱሙ ጋይስ፤ ኣሲ ናምኣንꬆ ዬሌቶንታ ኣጊኮ ጾሳ ካዎቴꬅ ቤያናስ ዳንዳዬና» ጊዴስ። 4 ኒቆዲሞሲካ ዛሪዲ፥ «ሂስቲን ኣሲ ጪሚዳፔ ጉዬ ዋኒዲ ናምኣንꬆ ዬሌታና ዳንዳይዜ? ቃሴካ ባ ኣዪ ኡሎን ሲሚ ጌሊዲ ዬሌታኔ?» ጊዲ ኦይቺዴስ።

5 ዬሱሲካ ኢዛስ፥ «ታ ኔስ ቱሙ ጋይስ፤ ኣሲ ሃꬃፌኔ ጺሎ ኣያናፔ ዬሌቶንታ ዲሼ ጾሳ ካዎቴꬅ ጌላናስ ዳንዳዬና። 6 ኣሳፔ ዬሌቲዳይ ኣሳ፤ ኣያናፔ ዬሌቲዳይ ኣያና። 7 ሄሳ ጊሻስ፥ ‹ኢንቴ ናምኣንꬆ ዬሌታናስ ኮሼስ› ታ ኔና ጊዳ ጊሻስ ማላሌቶፋ። 8 ጫርኮይ ባ ኮዪዳ ባጋ ጫርኬስ፤ ኔኒ ጫርኮስ ጊሪስ ሲያሳ ኣቲን ኢዚ ኣዋፔ ዪዛኮኔ ኣዋ ቢዛኮ ኤራካ። ኣያናፔ ዬሌቲዳይካ ሄሳ ማላ» ጊዴስ።

9 ኒቆዲሞሲ፥ «ሃይሲ ዋኒ ሃናና ዳንዳይዜ?» ጊዲ ኦይቺዴስ። 10 ዬሱሲካ ኢዛስ፥ «ኢስራኤሌ ኣስታማሬ ጊዳ ኡታዳ ሄሳ ኔ ኤርኪ? 11 ታ ኔስ ቱሙ ጋይስ፤ ኑኒ ኑ ኤሪዛይሳ ዮቶስ። ኑ ቤኢዳይሳ ማርካቶስ፤ ጊዶ ኣቲን ኢንቴ ኑ ማርካቴꬅ ኤኬኬታ። 12 ታ ኢንቴስ ሃይሳ ሃ ቢታ ዮኦ ዮቲን ኣማኖንታ ኢጺኮ ሳሎ ሚሽ ዮቲኮ ዎስቲ ኢንቴ ኣማናኔ? 13 ሳሎፔ ዱጌ ዎꬊዳ ኣሳ ናፔ ኣቲን ፑዴ ሳሎ ኬዚዳይ ሃራይ ኦኒካ ዴና። *

14 «ባዞ ቢታን ሙሴይ ሾሽ ꬎቁ ሂስቲ ካቂዳይሳꬆ ሄሳꬆካ ኣሳ ናይ ꬎቃሶሆን ካቄታናስ ቤሴስ። * 15 ሄሲካ ኢዛን ኣማኒዛዴይ ዉሪካ ሜርና ዴኦ ዴማናሳ። 16 ጾሳ ና ኣማኒዛይ ዉሪ ሜርና ዴኦ ዴማናፔ ኣቲን ꬋዮንታ ማላ ጾሲ ሃይሳ ኣላሜዛ ዳሮ ሲቂዳ ጊሻስ ባ ሜጺ ኢሲ ናዛ ኢሚዴስ። 17 ጾሲ ባ ናዛ ዱጌ ኣላሜ ኪቲዳይ ኣላሜ ኣሳይ ኢዛን ኣማኒዲ ኣታና ማላሳ ኣቲን ኢዚ ኣላሜ ኣሳ ቦላ ፒርዳናስ ጊዴና።

18 «ኢዛ ኣማኒዛዴ ቦላ ፒርዴቴና። ኢዛ ኣማኖንታዴይ ጊዲኮ ጾሳ ና ኢሲኔዛን ኣማኖንታ ጊሻስ ካሴካ ፒርዴቲ ኡቲዴስ። 19 ፒርዳይካ ሃይሳ ማላ፥ ፖኦይ ሃ ኣላሜ ዪዴስ ሺን ኣሳስ ኦሶይ ኢታ ጊዲዳ ጊሻስ ኣሳይ ፖኦፔ ኬሂ ꬉማ ዶሲዴስ። 20 ኢታ ኦꬂዛዴይ ዉሪካ ፖኦ ዶሴና። ኢዚ ኦꬂዛ ኢታ ኦሶይ ቆንጬ ኬዞንታ ማላ ኢዚ ባ ሁኤስ ፖኦይ ዲዛሶ ኬዜና። 21 ቱሙ ኦꬂዛዴይ ጊዲኮ ፖኦይ ዲዛሶ ዬስ። ኢዚ ፖኦይ ዲዛሶ ዪዛ ጋሶይካ ጾሳ ኣዛዞ ማላ ኢዚ ኦꬂዳ ኦሶይ ቆንጫና ማላሳ» ጊዴስ።

ዬሱሳኔ ጻማቂዛ ዮሃኒሳ

22 ሄሳፌ ጉዬ ዬሱሲ ባና ካሊዛይታራ ዩሁዳ ዴሬ ቢዴስ፤ ሄንካ ኣሳ ጻማቂሼ ኢስታራ ጉꬃ ዎዴ ጋምኢዴስ። 23 ሄ ዎዴ ሳሊሜ ኣቻን ሄኖኔ ጌቴቲዛሶን ዳሮ ሃꬂ ዲዛ ጊሻስ ዮሃኒሲ ኣሳ ጻማቂሺን ኣሳይካ ኢዛኮ ቢዲ ጻማቄቲዴስ። 24 ሄ ዎዴ ዮሃኒሲ ቡሮ ቃሾ ኬꬄ ጌሊቤና። *

25 ሄ ዎዴ ዮሃኒሳ ካሊዛይታ ጊዶኒኔ ኢሲ ኢሲ ኣይሁዳ ኣሳታ ጊዶን ኣይሁዳታ ጌሾ ዎጋ ጊሻስ ጊታ ፓላማይ ዴንዲዴስ። 26 ዮሃኒሳ ካሊዛይቲ ኢዛኮ ሺቂዲ፥ «ኣስታማሬ! ኔናራ ዮርዳኖሴ ሻፋ ፒንꬃን ኢሲፌ ዲሺን ኔ ኢዛ ጊሻስ ማርካቶ ኣዴዚ ሄኮ ጻማቄስ፤ ኣሳይካ ኢዛኮ ቤስ» ጊዳ። 27 ዮሃኒሲካ ኢስታስ፥ «ኦናስካ ጾሳፌ ኢሜቶንታ ዲሺን ኣይኮይካ ዳና ዳንዳዬና።

28 «ታኒ ኢዛፔ ሲንꬃታ ኪቴታዲስ ኣቲን ያና ጊዳ ኪርስቶሲ ታና ጊዲኬ» ጋዳ ታ ኢንቴስ ዮቶይሳስ ኢንቴ ኢንቴ ሁኤራ ታ ማርካታ። * 29 ሳርጌ ዎዴ ኤካና ሚሺራይ ዲዛዴይ ኢዚካ ሚሺራ፤ ሚሺራ ላጌይ ጊዲኮ ሚሺራዛ ኣቻን ኤቂዲ ሚሺራዚ ጊዛዝ ሲዬስ፤ ሚሺራዛ ቃላ ሲዪዲ ኡፋዬቴስ፤ ሄሳ ጊሻስ ታ ኡፋይሲ ሃኢ ፖሌቲዴስ። 30 ኢዚ ꬎቁ ꬎቁ ጋና ማላ ታኒካ ዚቂ ዚቂ ጋና ኮሼስ።

31 «ቦላፌ ዪዛዴይ ኡባፌ ቦላ፤ ጋርሳ ቢታፌ ዪዛዴይ ኢዚ ቢታፌኔ ቢታዝ ዮቴስ፤ ሳሎፔ ዪዛዴይ ኢዚ ኡባፌ ቦላ። 32 ኢዚ ባ ቤኢዳዚኔ ባ ሲዪዳዝ ማርካቴስ፤ ጊዶ ኣቲን ኢዛ ማርካቴꬅ ኤኪዛዴይ ዴና። 33 ኢዛ ማርካቴꬅ ኤኪዛዴይ ጊዲኮ ጾሳ ቱማንቻ ጊዲዳይሳ ቆንጪሴስ። 34 ጾሲ ኪቲዳዴይ ጾሳ ቃላ ዮቴስ። ጾሲካ ኢዛዴስ ባ ኣያና ማኪ ኢሜና።

35 «ኣዋይ ባ ና ዶሴስ። ሃኒዛ ዮኦ ኡባ ኢዛ ኩሼን ኣꬂ ኢሜስ። * 36 ናዛን ኣማኒዛዴስ ሜርና ዴኦይ ዴስ። ናዛን ኣማኖንታይ ጊዲኮ ጾሳ ሃንቆይ ኢዛ ቦላ ዳና ኣቲን ዴኦ ዴሜና» ጊዴስ።

4

1 ሄ ዎዴ ዬሱሲ ዮሃኒሳፔ ቦላራ ዳሮ ኣሳ ባና ካሊዛዴ ኦꬂዛይሳኔ ጻማቂዛይሳ ፋርሳዌቲ ሲዪዳ። 2 ጊዶ ኣቲን ጻማቂዛይቲ ኢዛ ካሊዛይታፔ ኣቲን ኢዚ ጻማቂቤና። 3 ኢዛ ጊሻስ ሃሳዬቲዛይሳ ፋርሳዌቲ ሲዪዳይሳ ዬሱሲ ኤሪዲ ዩሁዳ ዴሬ ኣጊዲ ጋሊላ ዴሬ ሲሚ ቢዴስ። 4 ኢዚ ሄ ቢሺን ሳማሪያራ ኣꬊ ባናይሲ ኢዛስ ኣቶንታዝ ጊዲዴስ።

5 ሄሳ ጊሻስ ሲካሮ ጌቴቲዛሶ ሳማሪያ ካታማ ቢዴስ። ሲካራ ያቆቤይ ባ ና ዮሴፌስ ኢሚዳ ቢታ ኣቻን ዳዉስ። * 6 ሄንካ ያቆቤ ሃꬃ ኦላይ ዴስ። ዬሱሲ ኦጌ ሄሜቲ ዳቡርዳ ጊሻስ ሄ ኦላይ ኣቻን ኡቲዴስ። ዎዴይካ ጋላሳፌ ኡሱፑን ሳቴ ማላ።

7 ሄ ዎዴ ኢሲ ሳማሪያ ዴሬ ማጫስ ዲዛራ ሃꬄ ዱቃናስ * ሄ ሃꬃ ኦላኮ ያዱስ። ዬሱሲካ ኢዞ፥ «ታና ሃꬄ ኡሻ» ጊዴስ። 8 ሄሲ ሃኒሺን ዬሱሳ ካሊዛይቲ ቁማ ሻማና ካታማ ቢዳ። 9 ሂና ሳማሪያ ማጫሳያ ዬሱሳ፥ «ኔ ኣይሁዳ ኣስ ጊዳ ኡታዳ ዋናዳ ታና ሳማሪያ ማጫስ፥ ‹ሃꬄ ኡሻ› ጋ ኦይቻይ?» ጋዱስ፤ ኢዛ ሄሳ ጊዳይ ኣይሁዳ ኣሳሲኔ ሳማሪያ ኣሳስ ጋጎቴꬂ ዶንታ ጊሻሳ። *

10 ዬሱሲካ ኢዚስ፥ «ጾሳ ኢሞታይኔ ኔና፥ ‹ታና ሃꬄ ኡሻ› ጊዛዴይ ኢዚ ኦናኮኔ ኔ ኤሪዛኮ ኔ ኢዛ ዎሳናስ ቤሴስ። ኢዚካ ኔስ ዴኦ ሃꬄ ኢማናኮሺን» ጊዴስ። 11 ኢዛካ ኢዛስ፥ «ጎዶ! ኔስ ሃꬄ ዱቂዛ ሚሺ ዴና፤ ሃꬃ ኦላይካ ዳሮ ጪማ፤ ሂስቲን ኔ ዴኦ ሃꬅ ኣዋፔ ዴማኔ? 12 ኔ ሃይሳ ሃꬃ ኦላዛ ኑስ ኢሚዳ ኑ ኣዋ ያቆቤፔ ኣꬋይ? ኢዚኔ ኢዛ ናይቲ ኢዛ ሜሄቲካ ሃይሳ ሃ ኦላፌ ሃꬅ ኡዪዳ» ጋዱስ።

13 ዬሱሲ ኢዚስ፥ «ሃይሳ ሃ ሃꬃፌ ኡዪዛይ ዉሪ ናምኣንꬆ ሳሜቲዲ ዛሪ ሃራ ኡያናሺን። 14 ታ ኢሚዛ ሃꬄ ኡዪዛዴይ ጊዲኮ ሜርናስ ሙሌካ ሳሜቴና፤ ጋሶይካ ታ ኢሚዛ ሃꬅ ኡዪዛዴስ ሜርና ዴኦስ ፑልቲዛ ፑልቶ ሃꬄ ጊዳና» ጊዴስ።

15 ማጫሳያካ፥ «ጎዶ! ሃይሳፌ ጉዬ ታና ሃꬂ ሳሞንታ ማላኔ ቃሴካ ታ ሃꬄ ዱቃና ሃ ዮንታ ማላ ሄሳ ኔ ጊዛ ሃꬃ ማላ ሃꬄ ታስ ኢማርኪ?» ጋዱስ። 16 ዬሱሲካ ኢዞ፥ «ባዳ ኔ ኣዚና ጼይጋ ኤካዳ ያ» ጊዴስ። 17 ማጫሳያካ ዛራዳ፥ «ታስ ኣዚናይ ዴና» ጋዱስ፤ ኢዛ ሂዝጊን ዬሱሲ፥ « ‹ኔ ታስ ኣዚናይ ዴና› ጉሳይ ቱሙኮ። 18 ጋሶይካ ካሴ ኔስ ኢቻሹ ኣዚናቲ ዴቴስ፤ ቃሴ ሃኢ ኔናራ ዲዛይሲ ኔ ኣዚና ጊዴና፤ ሄሳ ጊሻስ ኔ ቱሙ ጋዳሳ» ጊዴስ።

19 ማጫሳያ ኢዛስ፥ «ጎዶ! ኔኒ ናቤ ጊዲዳይሳ ታ ሃኢ ኤራዲስ። 20 ካሴ ኑ ኣዋቲ ሃይሳ ዙማ ቦላ ጎይኒዳ፤ ኢንቴ ቃሴ፥ ‹ኣሳይ ጎይናናስ ቤሲዛሶይ ዬሩሳላሜንኮ!› ጌታ» ጋዱስ።

21 ዬሱሲካ ኢዚስ፥ «ሃኔ ማጫሳዬ፥ ጾሳ ኣዋስ ሃይሳ ዙማ ቦላ ዎይኮ ዬሩሳላሜን ኢንቴ ጎይኖንታ ዎዴይ ያናይሳ ኣማና። 22 ኢንቴ ኢንቴ ኤሮንታ ጾሳስ ጎይኔታ፤ ኑ ጊዲኮ ኣሳስ ኣቶቴꬂ ኣይሁዳፔ ጊዲዳ ጊሻስ ኑኒ ኑ ኤሪዛ ጾሳስ ጎይኖስ። 23 ጊዶ ኣቲን ቱሙ ጎይኒዛይቲ ጾሳ ኣዋስ ኣያናኒኔ ቱማን ጎይኒዛ ዎዴይ ቡሮ ያና፤ ሃራይ ኣቶሺን ሃኢካ ዪዴስ። ጾሳይ ኣዋይካ ኮይዛይ ሄሳ ማላ ጎይኒዛይታ። 24 ጾሲ ባ ሁኤስ ኣያና፤ ኢዛ ጎይኒዛይቲ ኣያናኒኔ ቱማን ጎይናናስ ቤሴስ» ጊዴስ።

25 ማጫሳያካ፥ «ኪርስቶሲ ያናይሳ ታ ኤራይስ፤ ኢዚ ዪዲ ሃኒዛዝ ኡባ ኑስ ዮታና» ጋዱስ። 26 ዬሱሲካ ኢዚስ፥ «ሃኢ ኔናራ ሃሳይዛይ ታ ኢዛ» ጊዴስ።

27 ሄሲ ሃኒሺን ኢዛ ካሊዛይቲ ባ ቢዳሶፔ ሲሚዳ። ዬሱሲ ማጫሳራ ሃሳይዛይሳ ማላሌቲዳ፤ ጊዶ ኣቲን፥ «ሃኔ ኣይ ኮያይ? ዎይኮ ሃኒራ ኣዛስ ሃሳያይ?» ጊዲ ኦኒካ ኦይቺቤና። 28 ሄሳፌ ጉዬ ማጫሳያ ኦቶዛ ሄን ኣጋጋዳ ጌዴ ካታማ ባዳ ኣሳስ፥ 29 «ታ ኦꬂዳዝ ዉርሲ ታስ ዮቲዳዴ ሃ ዪዲ ቤኢቴ፤ ኦኔ ኤሪዛይ ጾሲ ቲይዳ ኪርስቶሲ ኢዛኮኔ!» ጋዱስ።

30 ኣሳይካ ካታማፔ ኬዚዲ ዬሱሳኮ ቢዴስ። 31 ሄ ዎዴ ዬሱሳ ካሊዛይቲ ዬሱሳ፥ «ኣስታማሬ! ቁማ ማ» ጊዲ ዎሲዳ። 32 ኢዚ ቃሴ፥ «ኢንቴ ኤሮንታይ ታ ሚዛ ቁማይ ታስ ዴስ» ጊዴስ።

33 ሄሳ ጊሻስ ኢዛ ካሊዛይቲ፥ «ኣይኮ ሚዛ ካꬅ ኣሲ ኢዛስ ኤሂዴሻ?» ጊዲ ባ ጊዶን ሃሳዬቲዳ 34 ዬሱሲካ ኢስታስ ዛሪዲ፥ «ታ ቁማይ ታና ኪቲዳ ታ ኣዋ ሼኔ ኦሶኔ ኢዛ ኦሶ ፖሎ። 35 ኢንቴ ቃሴ፥ ‹ካꬃ ማጻይ ጋካናስ ቡሮ ኦይዱ ኣጊናይ ኣቲዴስ› ጌታ ጊዴኬቲ? ቃሴ ታኒ ጊዲኮ ኢንቴና፥ ‹ꬎቁ ጊዲ ካꬃይ ማጻ ጋኪዳይሳ ጼሊቴ› ጋይስ። 36 ማጺዛዴይ ባ ዳሞዛ ኤካና፤ ሜርናስ ጊዲዛ ኣይፌ ሺሻና፤ ሄሳ ጊሻስ ዜሪዛዴይኔ ማጺዛዴይ ኢሲፌ ኡፋዬታና። 37 ሄሳ ጊሻስ ኢሳዴይ ዜራና፤ ሃራ ኣሲ ማጻና ጌቴቲዛ ሌሚሶይ ቱማ። 38 ታ ኢንቴና ኢንቴ ዳቡሮንታይሳ ማጻና ማላ ዬዳዲስ፤ ሃራቲ ኦሶን ዳቡርዳ፤ ጊዶ ኣቲን ኢንቴ ኢስታ ዳቡርሳን ጎኤቲዴታ» ጊዴስ።

39 ማጫሳያ፥ «ታ ኦꬂዳዝ ኡባ ታስ ኢዚ ዮቲዴስ» ጋዳ ኣሳስ ማርካቲዳ ማላ ካታማፔ ዳሮ ሳማሪያ ኣሳይ ኢዛን ኣማኒዴስ። 40 ሄሳ ጊሻስ ሳማሪያ ኣሳይ ዬሱሳኮ ዪዲ ኢዚ ኢስታኮን ጋምኣና ማላ ዎሲዴስ፤ ኢዚካ ናምኡ ጋላስ ሄን ጋምኢዴስ። 41 ኢዛ ቃላ ሲዪዲ ዳሮ ኣሳይ ኢዛ ኣማኒዴስ። 42 ማጫሳዮካ፥ «ሃኢ ኑ ኢዛ ኣማኒዛይ ኔ ዮቲዳ ቃላ ጊሻስ ጻላ ጊዶንታ ኑኒካ ኑ ባጋራ ኢዛፔ ሲዪዳ ጊሻሲኔ ቱማፔ ኢዚ ዴሬ ኣሺዛዴ ጊዲዳይሳ ኤሪዳ ጊሻሳ» ጊዳ።

ዬሱሲ ሹሜዛ ናዛ ፓꬂዴስ

43 ዬሱሲ ሳማሪያን ናምኡ ጋላስ ጋምኢዳፔ ጉዬ ጋሊላ ቢዴስ። 44 ኢዚ ባ ባጋራ፥ «ናቤይ ባ ዴሬን ቦንቼቴና» ጊ ዮቲዴስ። * 45 ጊዶ ኣቲን ኢዚ ጋሊላ ቢን ጋሊላ ኣሳይ ኢዛ ሎኤꬂ ሞኪ ኤኪዴስ፤ ጋሶይካ ፓዚጋ ባኣሌ ቦንቻና ዬሩሳላሜ ቢዳሶን ሄን ዲሺን ኢዚ ኦꬂዳይሳ ዉርሲ ቤኢዳ ጊሻሳ። *

46 ሄሳፌ ጉዬ ዬሱሲ ሃꬄ ዎይኔ ጫጄ ኦꬂዳ ጋሊላ ዴሬ ጊዶን ዲዛ ቃና ጌቴቲዛ ካታማ ናምኣንꬆ ቢዴስ። ሄ ዎዴ ቂፊርናሆሜን ኢዛስ ናይ ሳኬቲዳ ኢሲ ካዎ ሹሜይ ዴስ። * 47 ኢዚካ ዬሱሲ ዩሁዳ ዴሬፔ ጌዴ ጋሊላ ዪዳይሳ ሲዪዲ ዬሱሳኮ ቢዴስ። ዬሱሲ ዱጌ ቂፊርናሆሜ ዎꬋና ማላኔ ዳሮ ሳኬቲዲ ሃይቃና ጊዛ ናዛ ፓꬃና ማላ ዬሱሳ ዎሲዴስ። 48 ዬሱሲካ ኢዛስ፥ «ኢንቴ ጊታ ማላታታኔ ማላሊሲዛዝ ቤኦንታ ኣይኮካ ኣማኔኬታ» ጊዴስ።

49 ሹሜዚካ ዛሪዲ፥ «ጎዶ! ታ ናዚ ሃይቆንታ ኤሌላ ዎꬋርኪ!» ጊዴስ። 50 ዬሱሲካ ኢዛ፥ «ኔኒ ኔሶ ባ! ናዚ ፓጺዴስ» ጊዴስ፤ ኣዴዚካ ዬሱሲ ኢዛስ ዮቲዳ ቃላ ኣማኒዲ ሶ ሲሚ ቢዴስ። 51 ኢዚ ሶ ቢሺን ኢዛ ኣሽካራቲ ኢዛራ ኦጌን ጋጊዲ፥ «ኔ ናዚ ፓጺዴስ» ጊዲ ኢዛስ ዮቲዳ።

52 ሹሜዚካ ናዚ ኣይ ሳቴን ፓጺዳኮ ኢስታ ዛሪ ኦይቺዴስ። ኢስቲካ ኢዛስ፥ «ቃማ† ጋላሳፌ ላፑን ሳቴን ኢዛ ሚቺዛይሲ ኣጊዴስ» ጊዳ። 53 ናዛ ኣዋይካ ዬሱሲ፥ «ኔ ናዚ ፓጺዴስ» ጊዳይ ሄ ኢስቲ ኢዛስ ዮቲዛ ዎዴ ጊዲዳይሳ ኤሪዴስ። ሄሳ ጊሻስ ሄ ጋላሳፌ ኦይኪዲ ኢዚኔ ኢዛሶ ኣሳይ ዉሪ ዬሱሳ ኣማኒዳ።

54 ሃይሲ ማላታይ ዬሱሲ ዩሁዳፔ ጋሊላ ዪዲ ኦꬂዳ ናምኣንꬆ ማላታ።

5

ዬሱሲ ፓꬂዳ ቶሆ ሲላ ኣዴዛ

1 ሄሳፌ ካሊዲ ኣይሁዳታ ባኣሌይ ዲዛ ጊሻስ ዬሱሲ ዬሩሳላሜ ቢዴስ። 2 ዬሩሳላሜን ዶርሲ ጌሊዛ ፔንጌ ኣቻን ኢብራዌታ ቃላራ፥ «ቤቴሳይዳ»* ጌቴቲዛ ኢሲ ፑልቶፌ ሺቂዲ ኤሊዳ ሃꬂ ዴስ፤ ኢዛፔ ቦላራ ካማይ ዲዛ ኢቻሹ ኦጌቲ ዴቴስ። 3 ዳሮ ሃርጋንቻቲ፥ ኣይፌ ቆቄቲ፥ ቶሆ ዎቤቲኔ ቶሆ ሲላቲ ኦጌ ቦላ ኢቺዲ ሃꬂ ቃጼታና ጋካናስ ናጌቴስ። 4 ኢሲ ኢሲ ዎዴ ጎዳ ኪታንቻይ ሃꬃን ዎꬊዲ ሃꬃ ቃꬄስ፤ ሃꬃ ቃꬃፌ ካሊዲ ኮይሮቲዲ ሃꬃን ጌሊዛ ሃርጋንቻይ ባና ሳኪዛ ኣይ ሃርጌፌካ ፓጼስ። † 5 ሄን ሄꬑ ታማኔ ኦስፑን ላይꬅ ኩሜꬅ ሳኬቲዳ ኢሳዴይ ዴስ። 6 ዬሱሲ ኣዴዚ ሄን ኢቺዳይሳ ቤኢዲኔ ኢዚ ዳሮ ላይꬅ ሳኬቲዳይሳ ኤሪዲ፥ «ኔ ፓጻና ኮያይ?» ጊዴስ።

7 ሃርጋንቻዚካ ዛሪዲ፥ «ጎዶ! ሃꬃይ ቃጼቲዛ ዎዴ ታና ሃꬃን ጌልꬂዛ ኣሲ ዴና፤ ታ ቡሮ ባና ጊሺን ሃራይ ታፔ ካሴቲ ሃꬃን ጌሌስ» ጊዴስ። 8 ዬሱሲካ ኢዛ፥ «ዴንዳ! ኔ ኢቺዳ ኣልጋ ቶካዳ ባ!» ጊዴስ።

9 ኣዴዚካ ሄራካ ፓጺዴስ፤ ባ ኣልጋ ቶኪ ኤኪዲ ቢዴስ። ሄሲ ሃኒዳይ ኣይሁዳታ ሳምባታ ጋላሳ። 10 ሄሳ ጊሻስ ኣይሁዳታ ሃላቃቲ ፓጺዳ ኣዴዛ፥ «ሃች ሳምባታራ ኔ ኣልጋ ቶካና ማላ ሙሴ ዎጋይ ኣዛዜና» ጊዳ። * 11 ኢዚካ ኢስታስ፥ « ‹ኔ ኢቺዳ ኣልጋ ቶካዳ ባ› ጊ ዮቲዴስ» ጊዴስ። 12 ኢስቲካ፥ «ኔና ኣልጋ ቶካዳ ባ ጊዳይ ኦኔ?» ጊ ኦይቺዳ። 13 ዴሬይ ዳሪዳ ጊሻሲኔ ዬሱሲ ሄፔ ሃኪ ቢዳ ጊሻስ ኢዛ ኦኒ ፓꬂዳኮ ኣዴዚ ኤሪቤና።

14 ሄሳፌ ጉዬ ዬሱሲ ኣዴዛ ጾሳ ኬꬃን ዴሚዲ፥ «ሄኮ ሃኢ ኔ ፓጻዳሳ፤ ካሴይሳፌ ኣꬊዛ ኢታ ሚሺ ኔ ቦላ ጋኮንታ ማላ ናጋራ ናምኣንꬆ ኦꬆፋ» ጊዴስ።

15 ኣዴዚካ ቢዲኔ ኢዛ ፓꬂዳይ ዬሱሳ ጊዲዳይሳ ኣይሁዳታ ሃላቃታስ ዮቲዴስ። 16 ኣዴዛ ሳምባታ ጋላስ ፓꬂዳ ጊሻስ ኣይሁዳታ ዳናቲ ዬሱሳ ኦይካና ዬዴꬂዳ። 17 ዬሱሲካ ኢስታስ፥ «ታ ኣዋይ ኡባ ዎዴ ኦꬄስ፤ ታኒካ ኦꬃና» ጊዴስ፤ 18 ሄሳ ጋሶን ኣይሁዳታ ዳናቲ ዬሱሳ ዎꬋና ማላ ካሴፔ ኣꬂ ዴንꬄꬂዳ። ቃሴ ኢዚ ሳምባታ ሞሪዳ ጊሻስ ጻላ ጊዶንታ፥ «ጾሲ ታ ኣዋ» ጊዳ ጊሻሲኔ ባና ጾሳራ ጊኒሲዳ ጊሻሳ።

ጾሳ ና ጎዳቴꬅ

19 ዬሱሲ ኢስታስ፥ «ታ ኢንቴስ ቱሙ ጋይስ፤ ኣዋይ ኦꬂሺን ቤኢዳይሳ ኦሶፔ ኣቲን ናዚ ባ ሼኔን ኣይኮካ ኦꬄና። ኣዋይ ኦꬂዛይሳ ኢዛ ናይ ሄሳꬆካ ኦꬄስ። 20 ጋሶይካ ኣዋይ ናዛ ዶሴስ። ባ ኦꬂዛይሳካ ዉርሲ ኢዛ ቤሴስ፤ ኢንቴ ማላሌታና ማላ ሃይሳፌካ ኣꬊዛ ኦሶ ቡሮ ቤሳና። 21 ኣዋይ ሃይቂዳይታ ዴንꬂዛይሳꬆኔ ዴኦ ኢሚዛይሳꬆ ናዚካ ሄሳꬆ ባ ኮዪዳዴስ ዴኦ ኢማና። 22 ኣዋይ ኦና ቦላካ ፒርዴና፤ ጊዶ ኣቲን ፒርዳ ማታ ኡባ ባ ናዛስ ኢሚዴስ። 23 ኢዚ ሄሳꬆ ኦꬂዳይ ኣሳይ ዉሪ ኣዋ ቦንቻና ማላኔ ቃሴካ ናዛካ ቦንቻና ማላሳ። ናዛ ቦንቾንታይ ናዛ ኪቲዳ ኣዋካ ቦንቼና።

24 «ታ ኢንቴስ ቱማ ጋይስ፤ ታ ቃላ ሲዪዛዴሲኔ ታና ኪቲዳዴን ኣማኒዛዴስ ሜርና ዴኦይ ዴስ። ኢዛዴይ ሃይቆፔ ጌዴ ዴኦን ፒኒዴስ ኣቲን ኢዛ ቦላ ፒርዴቴና። 25 ታ ኢንቴስ ቱማ ጋይስ፤ ካሴ ሃይቂዳ ኣሳቲ ጾሳ ና ቃላ ሲዪዛ ዎዴይ ያና፤ ሄ ዎዴያካ ሃኖ፤ ሲዪዛይቲ ዉሪ ዴኦን ዳና። 26 ጋሶይካ ኣዋይ ባ ባጋራ ዴኦይ ዲዛ ማላ ናዚካ ባ ባጋራ ዴኦይ ዳና ማላ ኦꬂዴስ። 27 ኢዚ ኣሳ ና ጊዲዳ ጊሻስ ፒርዳና ማላ ጎዳቴꬅ ኢዛስ ኢሚዴስ። 28 ሃይሳን ኣይኮካ ማላሌቶፍቴ። ጋሶይካ ካሴ ሃይቂዲ ዱፎን ዲዛይቲ ዉሪ ኢዛ ቃላ ጊሪስ ሲዪዛ ዎዴይ ያና። 29 ሎኦ ኦꬂዳይቲ ሃይቆፔ ዴንዲዲ ፓጻና። ጊዶ ኣቲን ኢታ ኦꬂዳይቲ ሃይቆፔ ዴንዲዲ ፒርዴታና። *

ዬሱሳስ ማርካቲዳ ኣሳታ

30 «ታኒ ታ ሼኔን ኣይኮካ ኦꬃናስ ዳንዳይኬ፤ ጊዶ ኣቲን ታ ኣዋፔ ታ ሲዪዳ ማላ ፒርዳይስ። ታና ኪቲዳይሳ ሼኔ ኦꬃይስ ኣቲን ታ ሼኔን ታ ኦꬆንታ ጊሻስ ታ ፒርዳን ባላይ ባ። 31 ታኒ ታ ጊሻስ ታርካ ማርካቲኮ ታ ማርካይ ቱሙ ጊዴና። 32 ጊዶ ኣቲን ታ ጊሻስ ማርካቲዛዴይ ሃራይ ዴስ፤ ኢዚካ ታ ጊሻስ ማርካቲዛዴ ማርካቴꬃይ ቱሙ ጊዲዳይሳ ታ ኤራይስ። 33 ኢንቴ ዮሃኒሳኮ ኣሴ ኪቲዴታ ሺን ኢዚካ ቱሙ ማርካቲዴስ። * 34 ታ ሃይሳ ጊዛይ ኢንቴ ኣታና ማላ ኣቲን ታስ ሃራ ማርካቴꬅ ኮሺዳ ጊሻስ ጊዴና። 35 ዮሃኒሲ ኤጺዲ ፖኢሲዛ ፖኦ ማላ። ኢንቴካ ጉꬃ ዎዴ ኢዛ ፖኦን ኡፋዬታና ኮዪዴታ። 36 ታስ ጊዲኮ ዮሃኒሳ ማርካቴꬃፌ ኣꬊዛ ማርካይ ዴስ። ታ ማርካይካ ታ ኣዋይ ታስ ኢሚዳ ኦሶ። ሄሲካ ታ ኦꬂዛ ኦሶይ ታ ኣዋይ ታና ኪቲዳይሳ ታስ ማርካቴስ። 37 ታና ኪቲዳ ታ ኣዋይካ ባ ሁኤራ ታስ ማርካቲዴስ። ኢንቴ ጊዲኮ ኢዛ ቃላ ጊሪስ ሙሌካ ሲዪቤኬታ፤ ኢዛስ ሜꬋካ ሙሌራ ቤዪቤኬታ። * 38 ኢዚ ኪቲዳዴን ኢንቴ ኣማኖንታ ጊሻስ ኢዛ ቃላይ ኢንቴ ኣቻን ዴና። 39 ኢንቴስ ጌሻ ማጻፋታፔ ሜርና ዴኦ ዴማናስ ሚሳቲን ማጻፋታ ፒልጌታ፤ ማጻፋቲካ ታ ጊሻስ ማርካቴቴስ። 40 ጊዶ ኣቲን ኢንቴ ዴኦ ዴማናስ ታኮ ሃ ያና ኮዬኬታ።

41 «ታኒ ኣሳፔ ቦንቾ ኮይኬ። 42 ታ ኢንቴና ኤራይስ፤ ጾሳ ሲቆይ ኢንቴናን ባይንዳይሳካ ኤራይስ። 43 ታኒ ታ ኣዋ ሱንꬃን ያዲስ ሺን ኢንቴ ታና ሞኪ ኤኪቤኬታ። ሃራ ኣሲ ቃሴ ባ ሱንꬃን ዪኮ ኢንቴ ኢዛ ሞኪ ኤኬታ። 44 ኢንቴ ኢንቴ ጊዶን ኢሶይ ኢሳፌ ቦንቾ ኮይዛይቶ! ኢሲ ጾሳፌ ቤቲዛ ቦንቾ ኮዮንታይቶ ኢንቴ ዋኒዲ ታና ኣማናና ዳንዳዬቲ? 45 ታ ኣዋ ሲንꬃን ኢንቴና ሞታናይ ኢንቴስ ታና ሚሳቶፖ፤ ኢንቴና ሞታናይ ኢንቴ ኢዛ ሂዶታ ኦꬂዛ ሙሴ። 46 ሙሴይ ታ ጊሻስ ጻፊዳይሳ ኣማኒዳኮ ኢንቴ ታና ኣማናና። 47 ኢዚ ጻፊዳይሳ ኢንቴ ኣማኖንታ ኣጊኮ ቃሴ ታ ቃላ ኢንቴ ዋኒ ኣማናኔ?» ጊዴስ።

6

ዬሱሲ ሚዚዳ ኢቻሹ ሺ ኣሳ

(ማቶ 14፡13-21፤ ማር 6፡30-44፤ ሉቃ 9፡10-17)

1 ሄሳፌ ጉዬ ዬሱሲ ጺቢራዶሴ ጌቴቲዛሶ ጋሊላ ኣባፌ ሄ ፒንꬅ ፒኒዴስ። 2 ዬሱሲ ሃርጋንቻታ ፓꬂዳ ማላታ ቤኢዳ ጊሻስ ዳሮ ኣሳይ ኢዛ ካሊዴስ። 3 ዬሱሲ ባና ካሊዛይታራ ፑዴ ዙማ ቦላ ኬዚ ኡቲዴስ። 4 ሄ ዎዴ ኣይሁዳታ ፓዚጋ ባኣሌይ ማቲ ኡቲዴስ። 5 ሄ ዎዴ ዳሮ ዴሬይ ኢዛኮ ዪዛይሳ ዬሱሲ ꬎቁ ጊ ጼሊዲ ፒሊጶሳ፥ «ሃይሳ ዴራስ ጊዳና ቁማ ኣዋፔ ሻማና ዳንዳይዞኒ?» ጊዴስ። 6 ዬሱሲ ፒሊጶሳ ሄሳꬆ ኦይቺዳይ ኢዛ ፓጫናስ ጊዲፔ ኣቲን ኢዚ ባ ኦꬃናይሳ ኤሬስ።

7 ፒሊጶሲካ ኢዛስ፥ «ኢሳዴስ ኢሳዴስ ኢሲ ባርስ ጊዲዛ ካꬅ ሻሚዛኮካ ናምኡ ጼቱ ዲናሬን ሻሚዳ ካꬂካ ሃይሳስ ጊዴና» ጊዴስ። 8 ዬሱሳ ካሊዛይታፔ ኢሶይ ሲሞና ጴጽሮሳ ኢሻ ኢንዲራሲ፥ 9 «ኢቻሹ ባንጋ ኡኬꬂኔ ናምኡ ሞሌ ኦይኪዳ ኢሲ ናይ ሃይሳን ዴስ። ጊዶ ኣቲን ሃና ሃይሳ ሃ ዴሬዛስ ኣይ ጊዳኔ?» ጊዴስ።

10 ዬሱሲካ ዛሪዲ፥ «ኣሳ ኡባ ኡቲሲቴ» ጊዴስ፤ ሄን ዳሮ ማታይ ዲዛ ጊሻስ ኣሳይ ኡቲዴስ፤ ኣሳ ቆዳይካ ኢቻሹ ሺ ጊዲዛዛ። 11 ሄሳፌ ጉዬ ዬሱሲ ኡኬꬃ ኤኪዲ ጋላታ ዎሳ ዎሲዲ ኡቲዳ ኣሳስ ጊሺዴስ። ሞሌዛካ ሄሳꬆካ ጊሼቺዴስ። ኣሳይ ዉሪካ ባስ ጊዲዛዝ ዴሚዴስ። 12 ኣሳይ ዉሪካ ካሊ ሚን ዬሱሲ ባና ካሊዛይታ፥ «ማዳን ኣቲዳ ካꬃ ኢሲኖካ ኣሾንታ ሺሺቴ» ጊዴስ። 13 ኢስቲካ ኣሳይ ሚሺን ኢቻሹ ኡኬꬃፌ ኣቲዳ ታማኔ ናምኡ ሌማቴ ኩሜꬅ ሺሺዳ።

14 ኣሳቲካ ዬሱሲ ኦꬂዳ ማላታ ቤኢዲ፥ «ሃይሳዴይ ቱማፔ ሃ ኣላሜ ያና ናቤዛኮ!» ጊዳ። 15 ኣሳይ ቃሴ ዎልቃራ ዬሱሳ ካዎꬃና ቆፒዳይሳ ዬሱሲ ኤሪዲ ቃሴካ ኢስታፌ ሃኪ ቢዲ ዙማ ቦላ ኬዚዴስ።

ኣባ ቦላራ ዬሱሳ ሄሜꬅ

(ማቶ 14፡22-27፤ ማር 6፡45-52)

16 ጋዴይ ቃሚሺን ዬሱሳ ካሊዛይቲ ዱጌ ኣባኮ ዎꬊዳ። 17 ዎጎሎን ጌሊዲ ቂፊርናሆሜ ባና ኬዚዳ። ኢስቲ ኬዚሺን ጋዴይ ꬉሚዴስ። ዬሱሲ ሄሳ ጋካናስካ ኢስታኮ ዪቤና። 18 ዎልቃማ ጫርኮይ ጫርኪዛ ጊሻስ ኣባይ ኬሂ ቃጺዴስ። 19 ኢዛ ካሊዛይቲ ባጋ ሳቴ ኦጌ ማላ ዎጎሎዛ ላጊዳፔ ጉዬ ዬሱሲ ኣባ ቦላራ ቶሆራ ሄሜቲ ዎጎሎዛኮ ማቲሺን ዴሚዲ ባቢዳ። 20 ኢዚካ ኢስታስ፥ «ታናኮ! ባቦፍቴ!» ጊዴስ። 21 ኢስቲካ ኢዛ ኡፋይሳራ ጌዴ ዎጎሎዛ ጊዶ ኤካና ኮዪዳ። ሄራካ ዎጎሎዚካ ኢስቲ ባናሶ ጋኪዴስ።

ዬሱሲ ኣሳስ ዴኦ ቁማ

22 ኣባፌ ሄ ፒንꬃን ኣቲዳ ኣሳይ ዎንቴꬃ ጋላስ ኣባ ቦላ ኢሲ ዎጎሎይ ጻላ ዲዛሮ ቤዪዴስ። ዬሱሳ ካሊዛይቲ ካሴ ባርካ ቢዳይሳኔ ዬሱሲ ኢስታራ ዎጎሎን ጌሎንታይሳ ኤሪዳ። 23 ጊዶ ኣቲን ሃንኮ ዎጎሎቲ ጺቢራዶሴፔ ዴንዲዲ ዬሱሲ ጋላታ ዎሳ ዎሲን ኣሳይ ካꬅ ሚዳሶ ዪዳ። 24 ኣሳቲካ ዬሱሲ ዎይኮ ኢዛ ካሊዛይቲ ሄን ባይንዳይሳ ቤኢዲ ሄ ዎጎሎታን ጌሊዲ ዬሱሳ ኮሽ ቂፊርናሆሜ ቢዳ። 25 ኣባፌ ሄ ፒንꬃን ኢዛ ዴሚዲ፥ «ኣስታማሬ! ኔ ኣይዴ ሃይሳ ያዲ?» ጊዳ።

26 ዬሱሲካ ኢስታስ፥ «ታ ኢንቴስ ቱማ ጋይስ፤ ኢንቴ ታና ኮይዛይ ካꬅ ሚ ካሊዳ ጊሻስ ኣቲን ማላታ ቤኢዳ ጊሻስ ጊዴና። 27 ꬋያና ካꬃስ ኦꬆፍቴ። ጊዶ ኣቲን ሄሳፌ ኣꬂዲ ጾሳይ ኣዋይ ኣማንꬂዛ ማታሜ ኢዛ ቦላ ሾጪዳ ጊሻስ ኣሳ ናይ ኢንቴስ ኢሚዛ ሜርና ዴኦስ ጊዲዛ ካꬃስ ኦꬂቴ» ጊዴስ። 28 ኢስቲካ ኢዛስ፥ «ሂስቲን ጾሳ ኦሶ ኦꬃናስ ኑ ኣይ ኦꬂኖ?» ጊዳ። 29 ዬሱሲካ፥ «ጾሳ ኦሶይ ጾሲ ኪቲዳ ኢዛ ናዛን ኣማኖ» ጊዲ ኢስታስ ዛሪዴስ።

30 ኢስቲካ ኢዛስ፥ «ኑ ቤኢዲ ኔና ኣማናና ማላ ኔ ኑና ኣይ ማላታ ቤሳኔ? ቃሴካ ኣይ ኦꬃኔ? 31 ‹ኢስቲ ማና ማላ ኢስታስ ቁማ ሳሎፔ ኢሚዴስ› ጌቴቲ ጻፌቲዳ ማላ ካሴ ኑ ኣዋቲ ባዞ ቢታን ማና ጌቴቲዛ ካꬅ ሚዳ» ጊዳ። * 32 ዬሱሲ ኢስታስ፥ «ታ ኢንቴስ ቱሙ ጋይስ፤ ሳሎፔ ዎꬊዳ ቁማ ኢንቴስ ኢሚዳይ ሙሴ ጊዴና። ቱሙ ቁማ ሳሎፔ ኢንቴስ ኢሚዛይ ታ ኣዋ። 33 ጋሶይካ ጾሳ ቁማይ ሳሎፔ ዎꬊዲ ኣላሜስ ዴኦ ኢሚዛይሳ» ጊዴስ። 34 ሄሳ ጊሻስ ኣሳይ፥ «ጎዶ፥ ሄሳ ማላ ቁማ ኑስ ኡባ ዎዴ ኢማርኪ!» ጊዴስ።

35 ዬሱሲካ ኢስታስ፥ «ዴኦ ቁማይ ታና፤ ታኮ ዪዛ ኣሲ ሙሌካ ጋፌቴና፤ ታና ኣማኒዛዴይ ኣይዴካ ሳሜቴና። 36 ካሴ ታ ኢንቴስ ጊዳ ማላ ኢንቴ ታና ቤዪዴታ ሺን ኣማኒቤኬታ። 37 ታ ኣዋይ ታስ ኢሚዛይ ዉሪካ ታኮ ያና፤ ታኮ ዪዛዴ ታ ካሬ ጎዲኬ። 38 ጋሶይካ ታኒ ሳሎፔ ዎꬊዳይ ታና ኪቲዳይሳ ሼኔ ኦꬃናስ ኣቲን ታ ሼኔ ኦꬃናስ ጊዴና። 39 ታና ኪቲዳይሳ ሼኔይ ታስ ኢሚዳይታፔ ኢሳዴካ ꬋይሶንታ ዉርሴꬃ ጋላስ ታ ዴንꬃና። 40 ኤ ታ ሼኔይ ናዛ ቤኢዲ ኢዛ ኣማኒዛዴይ ዉሪ ሜርና ዴኦ ዴማናሳ። ታኒካ ዉርሴꬃ ጋላስ ኢዛ ሃይቆፔ ዴንꬃና» ጊዴስ። 41 ሄሳ ጊሻስ ዬሱሲ፥ «ሳሎፔ ዎꬊዳ ቁማይ ታና» ጊዳ ጊሻስ ኣይሁዳቲ ኢዛ ቦላ ዙዙሜቲዳ። 42 «ሃይሲ ዮሴፌ ና ዬሱሳ ጊዴኔ? ኢዛ ኣዋኔ ኢዛ ኣዮ ኑ ኤሮኮኒ? ሂስቲን ሃኢ ኢዚ፥ ‹ሳሎፔ ዎꬋዲስ› ዋኒ ጊዜ?» ጊዳ።

43 ዬሱሲካ ኢስታስ፥ «ኢንቴ ኢንቴ ጊዶን ዙዙሜታ። 44 ታና ኪቲዳ ታ ኣዋይ ጼይጊዳዴፌ ኣቲን ታኮ ያና ዳንዳይዛዴይ ኦኒካ ዴና። ባርካ ታኮ ያና ዳንዳይዛይ ኦኒካ ዴና፤ ታኮ ዪዛዴካ ዉርሴꬃ ጋላስ ታ ኢዛ ሃይቆፔ ዴንꬃና። 45 ናቤታ ማጻፋታን ኣሳይ ዉሪ ጾሳፌ ታማርዳዴ ጊዳና ጌቴቲ ጻፌቲዴስ። ሄሳ ጊሻስ ኣዋፔ ሲዪዲ ታማርዳ ኣሲ ዉሪ ታኮ ያና። * 46 ሄሳ ጉሲ ኣዋ ቤኢዳ ኣሲ ዴስ ጉስ ጊዴና፤ ኣዋ ቤኢዳይ ጾሳ ኣቻፌ ዪዳይሳ ጻላ። 47 ታ ኢንቴስ ቱማ ጋይስ፤ ታናን ኣማኒዳ ኣሳስ ሜርና ዴኦይ ዴስ። 48 ታኒ ዴኦ ቁማ። 49 ካሴ ኢንቴ ኣዋቲ ባዞ ቢታን ማና ሚዳ፤ ጊዶ ኣቲን ዉሪካ ሃይቂዳ። 50 ሳሎፔ ዎꬊዳ ቁማይ ሃይሳ፤ ሃይሳ ሚዛዴይ ሙሌካ ሃይቄና። 51 ሳሎፔ ዎꬊዳ ዴኦ ቁማይ ታና፤ ሃይሳ ሃ ቁማፔ ሚዛዴይ ዉሪካ ሜርናስ ዳና። ኣላሜስ ዴኦ ጊዳና ማላ ታ ኢሚዛ ቁማይ ታ ኣሾዛ» ጊዴስ።

52 ሄ ዎዴ ኣይሁዳቲ፥ «ሃይሲ ኣዴዚ ኑ ኢዛ ኣሾ ማና ማላ ኢዚ ኑስ ዎስቲ ኢማኔ?» ጊዲ ባ ጊዶን ፓላሜቲዳ። 53 ሄሳ ጊሻስ ዬሱሲ ኢስታ፥ «ታ ኢንቴስ ቱሙ ጋይስ፤ ኣሳ ና ኣሾ ኢንቴ ሞንታ ኣጊኮ፥ ኢዛ ሱꬂካ ኡዮንታ ኣጊኮ ኢንቴስ ዴኦይ ዴና። 54 ታ ኣሾ ሚዛዴሲኔ ታ ሱꬅ ኡዪዛዴስ ኡባስ ሜርና ዴኦይ ዴስ፤ ታኒካ ኢዛዴ ዉርሴꬃ ጋላስ ሃይቆፔ ዴንꬃና። 55 ጋሶይካ ታ ኣሾይ ቱሙ ቁማ፤ ታ ሱꬂካ ቱሙ ኡሻ። 56 ታ ኣሾ ሚዛይኔ ታ ሱꬅ ኡዪዛይ ዉሪ ታናን ዳና፤ ታኒካ ኢዛዴን ዳና። 57 ዴኦ ኣዋይ ታና ኪቲዳ ማላኔ ታኒካ ኢዛን ዴኦን ዲዛ ማላ ሄሳꬆካ ታ ኣሾ ሚዛዴይ ዉሪ ታናን ዴኦን ዳና። 58 ሄሳ ጊሻስ ሳሎፔ ዎꬊዳ ቁማይ ሃይሳ፤ ኢዚካ ካሴ ኢንቴ ኣዋቲ ሚዳይሳ ማላ ጊዴና። ጋሶይካ ሄ ቁማ ሚዳይቲ ሃይቂዳ፤ ሃ ቁማ ሚዛይቲ ጊዲኮ ሜርናስ ዳና» ጊዴስ። 59 ዬሱሲ ሃይሳ ቂፊርናሆሜን ኣይሁዳታ ዎሳ ኬꬃን ታማርሲዛ ዎዴ ዮቲዴስ።

ሜርና ዴኦ ቃላ

60 ኢዛ ካሊዛይታፔ ዳሪዛይቲ ሄሳ ሲዪዲ፥ «ሃይሲ ዮኦዚ ዴጾ፤ ሃይሳ ኦኒ ኤካና ዳንዳይዜ?» ጊዳ። 61 ዬሱሲካ ኢዛ ካሊዛይቲ ሄሳ ዮኦዛ ጊሻስ ዙዙሜቲዳይሳ ባ ዎዚናን ኤሪዲ፥ «ሃይሲ ኢንቴና ዴጺዜ? 62 ኣሳ ናይ ኪርስቶሲ ባ ዲዛሶ ሲሚ ኬዚሺን ቤይኮ ኢንቴ ኣይ ጋኔ? 63 ኣሳስ ዴኦ ኢሚዛይ ጾሳ ኣያናኮ! ኣሳ ዎልቃይ ቃሴ ኣይኮካ ጎኤና፤ ታ ኢንቴስ ዮቲዳ ቃላይ ዴኦ ኢሚዛ ኣያና። 64 ጊዶ ኣቲን ኢንቴ ጊዶን ኢሲ ኢሲ ኣማኖንታ ኣሳቲ ዴቴስ» ጊዴስ። ዬሱሲ ኢስታስ ሄሳ ጊዳይ ኮይሮፔ ዶሚዲ ኢስታ ጊዶን ኣማኖንታይቲ ኦናንታኮ ቃሴ ኢዛ ኣꬂ ኢማናዴይካ ኦናኮ ኤሪዛ ጊሻሳ። 65 ካሌꬂዲካ ዬሱሲ፥ «ኣዋ ሼኔይ ባይንዳ ታኮ ሃ ያና ዳንዳይዛዴይ ዴና ጋዳ ታ ኢንቴስ ዮቲዳይ ሄሳሳ» ጊዴስ።

66 ሄሳፌ ዴንዲዳይሳን ኢዛ ካሊዛይታፔ ዳሮቲ ጉዬ ሲሚዳ። ሄ ጋላሳፌ ዶሚዲ ዬሱሳ ካሎ ኣጊዳ። 67 ሄሳ ጊሻስ ዬሱሲ ባና ካሊዛ ታማኔ ናምኣታ፥ «ኢንቴካ ባና ኮዬቲ?» ጊዴስ። 68 ሄ ዎዴ ሲሞና ጌቴቲዛ ጴጽሮሲ፥ «ጎዶ፥ ኔስ ሜርና ዴኦ ቃላይ ዲሺን ኑ ኦናኮ ባኔ? 69 ኔ ጌሻ ጾሳ ና ጊዲዳይሳ ኤሪዲ ኑኒ ኣማኒዶስ» ጊዴስ። 70 ዬሱሲካ ኢስታስ፥ «ታ ኢንቴና ታማኔ ናምኣታ ዶራቤኪና? ሂስቲን ኢንቴፌ ኢሶይ ጻላኤ» ጊዴስ። 71 ኢዚ ሄሳ ጊዳይ ሲሞና ና ኣስቆሮንቶ ዩሁዳ ጊሻሳ። ኣይስ ጊኮ ዩሁዳይ ታማኔ ናምኣታፔ ኢሳ ጊዲኮካ ዬሱሳ ኣꬂ ኢማናይ ኢዛ ጊዲዳ ጊሻሳ።

7

ዳሴ ባኣሌስ ዬሩሳላሜ ዬሱሳ ቡስ

1 ሄሳፌ ጉዬ ዬሱሲ ጋሊላ ጊዶን ዩዬቲዴስ፤ ጊዶ ኣቲን ዩሁዳን ዩያናስ ኮዪቤና። ጋሶይካ ኣይሁዳቲ ኢዛ ዎꬋና ኮይዛ ጊሻሳ። 2 ሄ ዎዴ ኣይሁዳታ ዳሴ ባኣሌይ ማቲ ኡቲዴስ። 3 ሄሳ ጊሻስ ዬሱሳ ኢሻቲ ኢዛኮ ሺቂዲ፥ «ኔና ካሊዛይቲ ኔ ኦꬂዛ ኦሶዛ ቤያና ማላ ኔ ሃይሳፌ ዴንዳዳ ዩሁዳ ዴሬ ባ። 4 ጋሶይካ ቆንጬን ኤሬታና ኮይዛዴይ ባ ኦሶ ጌማን ኦꬄና። ኔካ ሃይታንታ ዉርሳ ኦꬃሼ ኔና ኣላሜን ቆንጪሳና ኮሼስ» ጊዳ። 5 ኢስቲ ሄሳ ጊዳ ጋሶይካ ኢዛ ኢሻታካ ጊዲን ኢዛን ኣማኖንታይታ ጊዲዳ ጊሻሳ።

6 ዬሱሲካ ኢስታስ፥ «ታ ዎዴይ ቡሮ ጋኪቤና፤ ኢንቴ ዎዴይ ጊዲኮ ኡባ ዎዴ ኢንቴስ ጊጋኮ። 7 ዴሬይ ኢንቴና ኢጻና ዳንዳዬና፤ ታና ጊዲኮ ኢጼስ፤ ጋሶይካ ታኒ ኣላሜ ኦሶይ ኢታ ጊዲዳይሳ ኢዛስ ማርካቲዛ ጊሻሳ። 8 ሃኢ ኢንቴ ባኣሌዛሶ ቢቴ፤ ታስ ዎዴይ ጋኮንታ ጊሻስ ሃይሳ ሃ ባኣሌዛሶ ታ ቢኬ» ጊዴስ። 9 ሄሳ ጊዲ ዬሱሲ ጋሊላን ኣቲዴስ።

ዳሴ ባኣሌሶን ዬሱሳ ቤቶ

10 ጊዶ ኣቲን ኢዛ ኢሻቲ ባኣሌዛሶ ቢዳፔ ጉዬ ዬሱሲ ቆንጬራ ጊዶንታ ቆታራ ባኣሌዛሶ ቢዴስ። 11 ኣይሁዳቲ፥ «ኢዚ ኣዋን ዲዜ?» ጊሼ ባኣሌዛሶን ኮዪዳ። 12 ዴሬይካ ኢዛ ጊሻስ ጋርሳራ ሳሱኪ ሃሳዬቲዴስ። ኢሲ ኢሲ ኣሳቲ፥ «ኢዚ ሎኦ ኣሳ» ጊሺን ባጋይ ቃሴ፥ «ሎኦ ጊዴና፤ ኢዚ ዴሬ ባሌꬄስ» ጊዳ። 13 ጊዶ ኣቲን ኣይሁዳታ ዳናታስ ባቢዛ ጊሻስ ኦኒካ ኢዛ ጊሻስ ቆንጬን ሃሳይቤና።

14 ባኣሌዚ ዉራና ባጋ ጋኪሺን ዬሱሲ ጾሳ ኬꬄ ቢዲ ታማርሶ ኦይኪዴስ። 15 ኣይሁዳቲ፥ «ሃይሲ ኣዴዚ ታማሮንታ ዲሼ ሃይሳ ዉርሲ ዎስቲ ኤሪዴ?» ጊዲ ማላሌቲዳ።

16 ሄሳ ጊሻስ ዬሱሲ፥ «ታ ታማርሲዛ ቲሚርቴይ ታና ኪቲዳ ታ ኣዋፔ ታስ ኢሜቲዴስ ኣቲን ታፔ ጊዴና። 17 ታና ኪቲዳይሳ ሼኔ ኦꬃና ኮይዛዴይ ዲኮ ሃይሲ ሃ ቲሚርቴይ ጾሳፌ ቤቲዳይሳ ዎይኮ ታ ታፔ ሃሳይዳይሳ ጊዲኮካ ኤራና። 18 ባፔ ሃሳይዛዴይ ባ ቦንቾ ኮዬስ። ኪቲዳዴ ቦንቾ ኮይዛዴይ ጊዲኮ ኢዚ ቱማንቻ፤ ዎርዶይ ኢዛ ቦላ ዴና። 19 ሙሴይ ኢንቴስ ዎጋ ኢሚዴስ ጊዴኔ? ጊዲኮካ ኢንቴ ጊዶን ዎጋ ናጊ ፖሊዳዴይ ኦኒካ ዴና። ኢንቴ ኣዛስ ታና ዎꬋና ኮዬቲ?» ጊዴስ።

20 ዴሬይካ ኢዛ፥ «ኔ ቦላ ዳይዳንꬂ* ዴስ! ኔና ዎꬋና ኮይዛይ ኦኔ?» ጊዴስ።

21 ዬሱሲካ ኢስታስ፥ «ታ ኢሲ ኦሶ ኦꬃዲስ፤ ኢንቴ ዉሪካ ሃኖ ሃ ኦሶይን ማላሌቴታ። 22 ሙሴይ ኢንቴስ ቃጻራ ዎጋ ኢሚዴስ፤ ሄ ዎጋይካ ኢሜቲዳይ ካሴ ኣዋታፔ ቤቲዴስ ኣቲን ሙሴፔ ጊዴና። ሂስቲን ሄኮ ኢንቴካ ሳምባታ ጋላሲካ ኣስ ቃጻሬታ። * 23 ሂስቲኮ ሙሴ ዎጋይ ሻሬቶንታ ማላ ኣሲ ሳምባታ ጋላስ ቃጻሬቲዛዝ ጊዲኮ ሂስቲን ታ ሳምባታ ጋላስ ኣሳስ ኩሜꬃ ኣሳቴꬅ ፓꬂን ኣዛስ ታ ቦላ ሃንቄቴቲ?* 24 ሱሬ ፒርዳ ፒርዲቴ ኣቲን ኣሳ ኣይፌሶ ጼሊዲ ማዶ ፒርዳ ፒርዶፍቴ» ጊ ዛሪዴስ።

ኪርስቶሳ ጊሻስ ዴንዲዳ ፓላማ

25 ዬሩሳላሜ ኣሳፔ ኢሲ ኢሲ ኣሳቲ፥ «ኢስቲ ዎꬋና ኮይዛ ኣዴዚ ሃይሳ ጊዴኔ? 26 ሄኮ ኢዚ ቆንጬን ሃሳዬስ ሺን ኢስቲ ኢዛ ኣይኮካ ጊቤቴና። ሃይሲ ጾሲ ኪቲዳዴ ጊዲዳይሳ ዳናቲ ቱሙ ኤሪዞሻ? 27 ሂስቲን ሃይሲ ኣዴዚ ኣዋ ኣሳኮ ኑ ኤሮስ። ጾሲ ኪቲዳዴይ ዪሺን ቃሴ ኢዚ ኣዋፔኮ ኤሪዛዴይ ኦኒካ ዴና» ጊዳ። 28 ሄሳ ጊሻስ ዬሱሲ ጾሳ ኬꬃን ታማርሲሼ ባ ቃላ ꬎቁ ሂስቲዲ፥ «ኢንቴ ታና ቱሙ ኤሬታ፤ ታ ኣዋፔ ዪዳኮ ኢንቴ ኤሬታ። ቃሴ ታኒ ታ ሼኔን ያቤኬ፤ ታና ኪቲዳይሲ ኢዚ ቱማንቻ፤ ጊዶ ኣቲን ኢንቴ ቃሴ ኢዛ ኤሬኬታ። 29 ታ ጊዲኮ ኢዛ ኣቻፌ ዪዳ ጊሻሲኔ ኢዚ ታና ኪቲዳ ጊሻስ ታ ኢዛ ኤራይስ» ጊዴስ። 30 ሄ ዎዴ ኢዛ ኦይካናስ ኮዪዳ፤ ጊዶ ኣቲን ቡሮ ዎዴይ ጋኪቤና ጊሻስ ኦኒካ ኢዛ ኦይኪቤና። 31 ጊዲኮካ ዴሬዛፔ ዳሮይ ኢዛን ኣማኒዴስ፤ ኣሳይ፥ «ጾሲ ኪቲዳዴይ ዪዛ ዎዴ ሃይሲ ኣዴዚ ኦꬆ ማላታፔ ቦላራ ሃራ ኦꬃኔ?» ጊዴስ።

ዬሱሳ ኦይካና ዎታዳራታ ኪቴቴꬅ

32 ኣሳይ ዬሱሳ ጊሻስ ጋርሳራ ሳሱኬቲ ሃሳዬቲሺን ፋርሳዌቲ ሲዪዳ። ሄሳ ጊሻስ ቄሴታ ሃላቃቲኔ ፋርሳዌቲ ዬሱሳ ኦይካናስ ጾሳ ኬꬃ ፔንጌ ናጊዛይታ ዬዲዳ። 33 ሄ ዎዴ ዬሱሲ፥ «ታ ኢንቴናራ ጉꬃ ዎዴ ዳሻና፤ ሄሳፌ ጉዬ ታና ኪቲዳይሳኮ ታ ሲማ ባና። 34 ኢንቴ ታና ኮያና ሺን ዴሜኬታ፤ ኢንቴ ታ ዲዛሶ ያናስ ዳንዳዬኬታ» ጊዴስ።

35 ሄሳ ጊሻስ ኣይሁዳታ ዳናቲ ባ ጊዶን ኢሶይ ኢሳራ፥ «ሃይሲ ኣዴዚ ኑ ዴሞንታ ማላ ኣዋ ባኔሻ? ኦኔ ኤሪዛይ ጊሪኬታ ጊዶን ላሌቲ ዲዛ ኣይሁዳታኮ ቢዲ ጊሪኬታ ታማርሳኔሻ? 36 ኢዚ፥ ‹ኢንቴ ታና ኮያና ሺን ዴሜኬታ፤ ታ ዲዛሶ ኢንቴ ያናስ ዳንዳዬኬታ› ጊሺን ሄሲ ኣይ ጉሴ?» ጊዳ።

ዴኦ ሃꬅ

37 ጊታ ባኣሌዛ ዉርሴꬃ ጋላስ ዬሱሲ ዴንዲ ኤቂዲ ባ ቃላ ꬎቁ ሂስቲዲ፥ «ሃꬅ ሳሜቲዳዴይ ዲኮ ሃ ታኮ ዪዲ ኡዮ። * 38 ጌሻ ማጻፋይ ጊዳ ማላ ታና ኣማኒዛዴፌ ዴኦ ሃꬃ ፑልቶይ ፑልታና» ጊዴስ። * 39 ኢዚ ሄሳ ጊዳይ ኢዛን ኣማኒዛይቲ ቡሮፔ ኤካና ጺሎ ኣያና ጊሻሳ፤ ጋሶይካ ዬሱሲ ቦንቼቲዛ ዎዴይ ቡሮ ጋኮንታ ጊሻስ ጺሎ ኣያናይ ኢሜቲቤና።

ዴሬዛ ጊዶን ሜꬌቲዳ ሻኬቴꬅ

40 ሄሳ ጊሻስ ዴሬዛፔ ኢሲ ኢሲ ኣሳቲ ሄ ቃላ ሲዪዲ፥ «ያና ጊዛ ናቤይ ቱማፔ ሃይሳ» ጊዳ። 41 ሃራቲ፥ «ሃይሲ ጾሲ ኪቲዳዴ» ጊዳ፤ ባጋይቲ ቃሴ፥ «ጾሲ ኪቲዳዴይ ጋሊላፔ ዋኒ ያኔ? 42 ጾሲ ኪቲዳዴይ ዳዊቴ ዜሬꬃፌ ዬሌታናይሳኔ ዳዊቴ ካታማ ቤቴሊሄሜፔ ያናይሲ ካሴ ጌሻ ማጻፋን ጻፌቲቤኔ?» ጊዳ። * 43 ሄሳ ጊሻስ ኢዛ ጋሶን ዴሬይ ባ ጊዶን ሻኬቲ ዎꬊዴስ። 44 ኢስታፌ ኢሲ ኢሲ ኣሳቲ ኢዛ ኦይካና ኮዪዳ፤ ጊዶ ኣቲን ኦኒካ ኢዛ ኦይኪቤና።

ኣይሁዳታ ዳናቲ ኣማኒቤቴና

45 ሄሳፌ ጉዬ ጾሳ ኬꬄ ናጊዛይቲ ቄሴታ ሃላቃታኮኔ ፋርሳዌታኮ ሲሚ ቢዳ። ኢስቲካ፥ «ኣዛስ ኢዛ ኤኮንታ ዪዴቲ?» ጊዳ። 46 ዎታዳራቲካ ዛሪዲ፥ «ሃ ኣዴዚ ሃሳይዛይሳ ማላ ኣይ ኣሲካ ሃሳዪ ኤሬና» ጊዳ።

47 ፋርሳዌቲ ኢስታ፥ «ኢንቴካ ባሌቲዴቲ? 48 ዳናታፔ ዎይኮ ፋርሳዌታፔ ኢዛ ኣማኒዳይቲ ዲዞሻ? 49 ሃይሲ ሙሴ ዎጋ ኤሮንታ ዴሬይ ቱማፔ ቃንጌቲዳይሳ» ጊዳ።

50 ሃይሳፌ ካሴ ዬሱሳኮ ቢዳ ፋርሳዌታፔ ኢሳ ጊዲዳ ኒቆዲሞሲ ኢስታስ፥ * 51 «ኑ ዎጋን ኢሲ ሞቴቲዛዴይ ባ ሞቶስ ዛሮ ኢሚን ሲዮንታኔ ኢዚ ኣይ ኦꬂዳኮ ኤሬቶንታ ዲሺን ፒርዳይ ፒርዴቲ ኤሪዜ?» ጊዴስ።

52 ኢስቲካ፥ «ኔካ ጋሊላ ኣሴ? ጋሊላፔ ናቤይ ዴንዶንታይሳ ፒልጋዳ ጋካ ኤራ» ጊዳ። 53 ሄሳፌ ጉዬ ኢሶይ ኢሶይ ባሶ ቢዴስ። †

8

ላይማን ኦይኬቲዳ ማጫሳዮ

1 ሄሳፌ ጉዬ ዬሱሲ ዳብራዛይቴ ቢዴስ። 2 ዎንቴꬃ ጋላስ ማላዶ ዎንታራ ጾሳ ኬꬄ ሲሚ ዪዴስ። ዴሬይካ ዉሪ ኢዛኮ ዪን ኢዚ ኡቲዲ ኢስታ ታማርሶ ኦይኪዴስ። 3 ሙሴ ዎጋ ታማርሲዛይቲኔ ፋርሳዌቲ ኢሲ ላይማታሼ ኦይኬቲዳ ማጫስ ዲዛሮ ኤኪ ዪዲ ዴሬ ሲንꬃን ኤሲዳ። 4 ዬሱሳካ፥ «ኣስታማሬ! ሄኮ ሃና ማጫሳያ ላይማታሼ ኦይኬታዱስ። 5 ሃኒ ማላ ማጫሲ ሹቻን ጫዴታ ሃይቃና ማላ ሙሴይ ኑ ዎጋን ኑና ኣዛዚዴስ፤ ኔኒች ሃኒ ጊሻስ ኣይ ጋይ?» ጊዳ። * 6 ኢስቲ ኢዛ ሄሳ ጊዳይ ኢዛ ቦላ ሞቶስ ጊዲዛ ጋሶ ዴማናሲኔ ኢዛ ፓጫና ኮዪዳ ጊሻሳ። ጊዶ ኣቲን ዬሱሲ ሆኪዲ ቢታ ቦላ ባ ቢራꬌራ ጻፎ ኦይኪዴስ።

7 ኢስቲ ኢዛ ዛሪ ዛሪ ኦይቺን ꬎቁ ጊዲ፥ «ኢንቴ ጊዶፌ ናጋራይ ባይንዳ ኣሲ ኮይሮ ሹች ኢዚ ቦላ ኦሎ» ጊዴስ። 8 ሄሳፌ ቃሴካ ሆኪዲ ቢታ ቦላ ጻፊዴስ። 9-10 ኢስቲካ ሄሳ ሲዪዲ ጪማታፔ ዶሚዲ ዉሪካ ኢሶይ ኢሶይ ቢዳ፤ ሄሳ ጊሻስ ዬሱሲ ሄን ኤቂዳ ማጫሳይራ ጻላ ኣቲዴስ። «ኔና ሞቲዛይቲ ኣዋን ዲዞ? ኔ ቦላ ፒርዲዳይ ኦኒካ ዴኔ?» ጊዴስ።

11 ኢዛካ፥ «ጎዶ ኦኒካ ባ» ጋዱስ። ዬሱሲካ፥ «ታኒካ ኔ ቦላ ፒርዲኬ፤ ባ! ናምኣንꬆ ናጋራ ኦꬆፋ» ጊዴስ። *

ዬሱሲ ኣላሜስ ፖኦ

12 ቃሴ ዬሱሲ፥ «ታኒ ኣላሜስ ፖኦ። ታና ካሊዛዴይ ዉሪ ዴኦ ፖኦ ዴማና። ꬉማን ሲሜሬቴና» ጊዲ ኢስታስ ዮቲዴስ። * 13 ፋርሳዌቲ፥ «ኔኒ ኔ ጊሻስ ማርካታሳ፤ ኔ ማርካይ ቱሙ ጊዴና» ጊዳ። *

14 ዬሱሲካ ኢስታስ፥ «ታኒ ታ ጊሻስ ኣይ ማርካቲኮካ ታ ኣዋፔ ዪዳኮ ቃሴ ታኒ ኣዋ ባናኮ ታ ኤሪዛ ጊሻስ ታ ማርካቴꬂ ቱማ። ኢንቴ ጊዲኮ ታ ኣዋፔ ዪዳኮኔ ቃሴ ኣዋ ባናኮ ኤሬኬታ። 15 ኢንቴ ኣሾ ቆፋ ማላ ፒርዴታ፤ ታኒ ጊዲኮ ኦና ቦላካ ፒርዲኬ። 16 ታ ፒርዲኮካ ታ ፒርዳይ ቱሙ ፒርዳ። ጋሶይካ ታኒ ታርካ ፒርዲኬ፤ ታና ኪቲዳ ታ ኣዋይካ ታናራ ዴስ። 17 ናምኡ ኣሳታ ማርካይ ቱሙ ጊዲዳይሲ ኢንቴ ዎጋን ጻፌቲዴስ። 18 ሄሳ ጊሻስ ታኒ ታ ጊሻስ ማርካታይስ፤ ታና ኪቲዳ ታ ኣዋይካ ታስ ማርካቴስ» ጊ ዛሪዴስ። 19 ኢስቲካ፥ «ኔ ኣዋይ ኣዋን ዲዜ?» ጊዲ ኢዛ ኦይቺዳ። ዬሱሲካ ኢስታስ፥ «ታና ጊዲን ታ ኣዋካ ጊዲን ኢንቴ ኤሬኬታ፤ ኢንቴ ታና ኤሪዛኮ ታ ኣዋካ ኤራናኮሺን» ጊዲ ኢስታስ ዛሪዴስ።

20 ዬሱሲ ሄሳ ኢስታስ ዮቲዳይ ጾሳ ኬꬃ ጊቤን ሚሼ ዎꬂዛ ሳጺኔ ኣቻን ታማርሲሼ ዮቲዴስ፤ ጊዶ ኣቲን ኢዛስ ኦይኬቲዛ ዎዴይ ጋኮንታ ጊሻስ ኦኒካ ኢዛ ኦይኪቤና። 21 ዬሱሲ ቃሴካ፥ «ታ ባናሺን ኢንቴ ታና ኮያናኔ ኢንቴ ኢንቴ ናጋራን ሃይቃና ኣቲን ታ ቢዛሶ ባና ዳንዳዬኬታ» ጊዴስ።

22 ኣይሁዳቲካ ባ ጊዶን ኢሶይ ኢሳራ ኢዚ፥ « ‹ታ ቢዛሶ ኢንቴ ባና ዳንዳዬኬታ› ጊዛይ ባርካ ባና ዎꬋናሴሻ?» ጌቴቲዳ።

23 ኢዚ ቃሴ ኢስታ፥ «ኢንቴ ጋርሳ ኣሳ፤ ታኒ ቦላ ኣሳ፤ ኢንቴ ሃይሳ ኣላሜ ኣሳ፤ ታኒ ሃ ኣላሜፔ ጊዲኬ። 24 ኢንቴ ታ ኦናኮ ኤሪዲ ኣማኖንታ ኣጊኮ ኢንቴ ኢንቴ ናጋራን ሃይቃና ጊሻስ ታ ኢንቴ ኢንቴ ናጋራን ሃይቃና ጊዳይ ሄሳ ጊሻሳ» ጊዴስ።

25 ኢስቲካ ኢዛ፥ «ኔ ኦኔ?» ጊዳ። ዬሱሲካ ኢስታስ፥ «ሃኢ ጋካናስ ታ ኢንቴስ ኢዛ ጊሻስ ዮቲዛዴይ ታና። 26 ታ ኢንቴ ቦላ ሃሳያናይሲኔ ፒርዲዛ ዮኦይ ዳሮይ ዴስ። ጊዶ ኣቲን ታና ኪቲዳዴይ ኣማኔቲዳዴ፤ ታኒካ ኢዛፔ ሲዪዳይሳ ሃ ኣላሜዛስ ዮታይስ» ጊዴስ።

27 ኢዚ ኢስታስ ኣዋ ጊሻስ ዮቲዛይሳ ኣኬኪቤቴና። 28 ሄሳ ጊሻስ ዬሱሲ፥ «ኢንቴ ኣሳ ና ꬎቁ ሂስቲዲ ካቂዳ ዎዴ ታኒ ኢዛ ጊዲዳይሳ ኢንቴ ኤራና፤ ኣዋይ ታና ታማርሲዳይሳ ዮታዲስ ኣቲን ታኒ ታ ሼኔ ማላ ኣይኮካ ኦꬆንታይሳ ኢንቴ ኣኬካና። 29 ታና ኪቲዳይሲ ኢዚ ታናራ ዴስ። ኣይ ዎዴካ ታ ኡፋይሲዛዝ ኦꬂዛ ጊሻስ ኢዚ ታና ጻላላ ዬጊ ኣጊቤና» ጊዴስ። 30 ኢዚ ሄሳ ዮቲዳ ማላ ዳሮ ኣሳይ ኢዛን ኣማኒዴስ።

ፖኦ ናይታ

31 ዬሱሲ ባና ኣማኒዳ ኣይሁዳታ፥ «ኢንቴ ቱሙ ታ ቃላን ዲኮ ኢንቴ ቱማፔ ታና ካሊዛይታ ጊዳና። 32 ቱማይ ኣዛኮ ኢንቴ ኤራናኔ ቱማይካ ኢንቴና ዎዛና» ጊዴስ።

33 ኢስቲካ ኢዛስ ዛሪዲ፥ «ኑኒ ኣብራሃሜ ናይታኮ! ኑ ኦናስካ ኣይሌቲ ኤሮኮ፤ ሂስቲን ኔ ኑና ዋናዳ ኢንቴ ዎዜታና ጋይ?» ጊዳ። *

34 ዬሱሲካ ኢስታስ፥ «ታ ኢንቴስ ቱሙ ጋይስ፤ ናጋራ ኦꬂዛዴይ ዉሪ ናጋራስ ኣይሌ፤ 35 ኣይ ዎዴካ ኣይሌይ ሶን ሉጺ ዴኤና። ዬሎይ ጊዲኮ ኣይዴካ ሶን ዴስ። 36 ሂስቲኮ ናዚ ኢንቴና ዎዚኮ ኢንቴ ዎዜቲዳይታ ጊዳና። 37 ኢንቴ ኣብራሃሜ ናይታ ጊዲዳይሳ ታ ኤራይስ፤ ጊዶ ኣቲን ታ ቃላ ኢንቴ ኤሮ ጊ ኤኮንታ ጊሻስ ታና ዎꬋናስ ኮዬታ። 38 ታኒ ታ ኣዋ ኣቻን ቤኢዳይሳ ኢንቴስ ዮታይስ፤ ኢንቴ ቃሴ ኢንቴ ኣዋፔ ሲዪዳይሳ ኦꬄታ» ጊዴስ።

39 ኢስቲካ ኢዛስ፥ «ኑ ኣዋይ ኣብራሃሜ» ጊዲ ዛሪ ዮቲን ዬሱሲ ኢስታስ፥ «ኢንቴ ኣብራሃሜ ና ጊዲዳኮ ኣብራሃሜꬆ ኦꬃና። 40 ኢንቴ ጊዲኮ ታኒ ጾሳፌ ሲዪዳ ቱማ ኢንቴስ ዮቲን ታና ዎꬋናስ ጊጺ ዴንዲዴታ። ጊዶ ኣቲን ኣብራሃሜይ ሄሳꬆ ኦꬂቤና። 41 ኢንቴ ኢንቴ ኣዋꬆ ኦꬄታ» ጊዴስ። ኢስቲካ ዛሪዲ፥ «ኑ ላይማን ዬሌቲዳ ና ጊዶኮ፤ ኑ ኣዋይ ኢሲ ጾሳ ጻላ» ጊዲ ኢዛስ ዛሪዳ።

ጻላኤ ናይታ

42 ዬሱሲ ኢስታስ፥ «ኢንቴ ኣዋይ ጾሳ ጊዲዳኮ ታኒካ ጾሳፌ ኬዛ ዪዳ ጊሻስ ኢንቴ ታና ዶሳናኮሺን፤ ታና ኢዚ ኪቲዴስ ኣቲን ታ ታርካ ታ ሼኔን ያቤኬ። 43 ታ ዮቲዛይሳ ኣይስ ዩሺ ቆፔኬቲ? ጋሶይካ ኢንቴ ታ ቃላ ሲያና ኮዮንታ ጊሻሳ። 44 ኢንቴ ኢንቴ ኣዋ ጻላኤ ናይታ፤ ኢንቴ ኣዋ ኣሞ ፖላና ኮዬታ፤ ኢዚ ካሴካ ሼምፖ ዎꬊዳዴ። ኢዛ ኣቻን ቱማይ ዶንታ ጊሻስ ኢዚ ቱማን ኤቂቤና፤ ኢዚ ባ ሁኤስ ዎርዳንቻኔ ዎርዶ ኣዋ ጊዲዳ ጊሻስ ኢዚ ዎርዶ ሃሳያ ባፔ ሜꬊ ኤኪዲ ሃሳዬስ። 45 ታ ቃሴ ቱሙ ሃሳይዛ ጊሻስ ኢንቴ ታና ኣማኔኬታ። 46 ኢንቴ ጊዶፌ ታና፥ ‹ኔ ሃኖ ናጋራ ኦꬃዳሳ› ጊዲ ማርካራ ላꬃናስ ሞታና ዳንዳይዛዴይ ዲዜ? ታ ቱሙ ሃሳይዛዴ ጊዲኮ ሂስቲን ኣዛስ ታና ኣማኔኬቲ? 47 ጾሳፌ ጊዲዳ ኣሲ ጾሲ ጊዛ ሲዬስ፤ ኢንቴ ጊዲኮ ጾሳፌ ጊዶንታ ጊሻስ ጾሳ ቃላ ሲዬኬታ» ጊዴስ።

ዬሱሲ ባ ጊሻስ ሃሳይዴስ

48 ኣይሁዳቲካ ዛሪዲ፥ «ኑ ኔና ኔ፥ ‹ሳማሪያ ኣሳ፤ ኔ ቦላ ዳይዳንꬂ ዴስ› ጊዳይሲ ቱሙ ዴኔ?» ጊዳ።

49 ዬሱሲ ኢስታስ፥ «ታኒ ታ ኣዋ ቦንቻይስ ኣቲን ዳይዳንꬂ ታ ቦላ ባ። ኢንቴ ጊዲኮ ታና ካዉሼታ። 50 ታኒ ታስ ቦንቾ ኮይኬ። ታ ቦንቼታና ማላ ኮይዛዴይ ቃሴ ዴስ። ኢዚካ ፒርዳ ፒርዳናዴ። 51 ታ ኢንቴስ ቱሙ ጋይስ፤ ኦኒካ ታ ቃላ ናጊኮ ሃይቆ ሙሌካ ሃይቄና» ጊ ዛሪዴስ።

52 ኣይሁዳቲ ኢዛ፥ «ኔ ቦላ ዳይዳንꬂ ዲዛይሳ ሃኢ ኑኒ ኤሪዶስ። ኣብራሃሜይ ሃይቂዴስ፤ ናቤቲካ ኢዛꬆ ሃይቂዳ። ኔ ቃሴ፥ ‹ኦኒካ ሙሌ ሃይቆ ቤዬና› ጋ ዮታሳ። 53 ኔ ኑ ኣዋ ኣብራሃሜፔ ኣꬋይ? ኢዚ ሃይቂዴስ፤ ናቤቲካ ሃይቂዳ፤ ሂስቲን ኔ ኔና ኦና ጋና ኮያዲ?» ጊዳ። 54 ዬሱሲካ ኢስታስ፥ «ታ ታርካ ታና ቦንቺኮ ታ ቦንቾይ ሃዳ። ታና ቦንቺዛዴይ ጊዲኮ ኢንቴ፥ ‹ኢዚ ኑ ጾሳ› ጊዛይሲ ታ ኣዋ። 55 ኢንቴ ኢዛ ኤሮንታ ኣጊኮካ ታ ኢዛ ኤራይስ። ታ ኢዛ ኤሪኬ ጊኮ ታኒካ ኢንቴ ማላ ዎርዳንቻ ጊዳይስ፤ ታ ቃሴ ኢዛ ኤራይስ፤ ኢዛ ቃላካ ናጋይስ። 56 ኢንቴ ኣዋ ኣብራሃሜይ ታ ጋላስ ቤያናስ ኣሞቲዲ ቤዪዴሲኔ ኡፋዬቲዴስ» ጊዴስ።

57 ኣይሁዳቲ ቃሴ፥ «ኔስ ቡሮ ኢቻሹ ታሙ ላይꬅ ኩሞንታ ኔኒ ኣብራሃሜ ቤያዲ?» ጊዳ። 58 ዬሱሲካ፥ «ታ ኢንቴስ ቱሙ ጋይስ፤ ኣብራሃሜይ ዬሌታናፔ ካሴካ ታኒ ዳይስ» ጊዴስ።

59 ኣይሁዳቲ ሄራካ ኢዛ ጫዳናስ ዉሪ ሹች ዴንꬂዳ፤ ጊዶ ኣቲን ዬሱሲ ኢስታ ማታፔ ቆቴቲዲ ጾሳ ኬꬃፌ ኬዚ ቢዴስ።

9

ዬሱሲ ፓꬂዳ ቆቄ ኣዴዛ

1 ዬሱሲ ኦጌራ ኣꬊ ቢሼ ባ ኣዬይ ኡሎፔ ዬሌቶሶፌ ኣይፌ ቆቂዳዴ ቤዪዴስ። 2 ኢዛ ካሊዛይቲ ኢዛ፥ «ኣስታማሬ! ሃይሲ ኣዴዚ ቆቄ ጊዲ ዬሌታና ማላ ናጋራ ኦꬂዳይ ኦኔ? ኢዛ ዬሊዳይቲ ኦꬂዶዬ? ኢዚ ኦꬂዴ?» ጊዲ ዬሱሳ ኦይቺዳ። 3 ዬሱሲካ ኢስታስ፥ «ኢዛ ጊዲንካ ኢዛ ዬሊዳይቲካ ናጋራ ኦꬂቤቴና። ኢዚ ሄሳꬆ ሃኒዳይ ጾሳ ኦሶይ ኢዛ ቦላ ቆንጫናሳ። 4 ጋላሳራ ታና ኪቲዳዴ ኦሶ ኦꬃናስ ታስ ቤሴስ። ቡሮ ኦኒካ ኦꬃናስ ዳንዳዮንታ ቃማይ ያና። 5 ሃ ቢታ ቦላ ዲዛ ዎዴ ሃ ቢታስ ፖኦይ ታና» ጊዴስ። *

6 ሄሳ ጊ ሲሚዲ ቢታ ቦላ ጩች ጩቲዲ ባ ጩቻን ኡርቃ ሹጊሲዲ ኣዴዛ ኣይፌዛ ሄ ኡርቃ ቲይዲ፥ 7 «ባዳ ሴሊሆሜን ኣሳይ ጻማቄቲዛሶን ሜጬታ» ጊዴስ። ሴሊሆሜ ጉሲ ኪቴቲዳይሳ ጉሳ። ኣዴዚካ ቢዲ ሜጬቲዲ ጼሊሼ ሲሚ ዪዴስ። 8 ኢዛ ዶꬃቲኔ ካሴ ኢዚ ሄን ዎሲሺን ቤኢዳ ኣሳይ፥ «ሃይሳዴይ ካሴ ኡቲዲ ዎሲዛ ኣዴዛ ዴኔ?» ጊዳ።

9 ኢስታፌ ኢሲ ኢሲ ኣሳቲ፥ «ኤ ኢዛኮ» ጊዳ። ባጋይቲ፥ «ኢዛ ዴና» ጊዳ። ኢዚ ቃሴ፥ «ታ ኢዛኮ» ጊዴስ። 10 ኢስቲካ፥ «ሂስቲን ኔ ኣይፌይ ዋኒ ጼሊዴ?» ጊ ኦይቺዳ። 11 ኢዚካ ዛሪዲ፥ «ዬሱሳ ጌቴቲዛ ኣሲ ቢታ ሙኑቂዲ ታ ኣይፌዛ ሄ ኡርቃ ቲይዲ ታና፥ ‹ባዳ ሴሊሆሜን ሜጬታ› ጊ ዮቲን ታ ባዳ ሜጬታዳ ጼላናስ ዳንዳያዲስ» ጊዴስ። 12 ኢስቲካ፥ «ሂስቲን ሄሳዴይ ሃኢ ኣዋን ዲዜ?» ጊዳ፤ ኢዚካ፥ «ታ ኤሪኬ» ጊዴስ።

ፋርሳዌቲ ኣዴዚ ዋኒ ፓጺዳኮ ቆሮ ኦይኪዳ

13 ኢስቲካ ሄ ካሴ ኣይፌ ቆቄ ኣዴዛ ፋርሳዌታኮ ኤፊዳ። 14 ዬሱሲ ኡርቃ ሙኑቂዲ ኣዴዛ ኣይፌ ፓꬂዳ ጋላሳይ ኣይሁዳታ ሳምባታ ጋላሳ። 15 ሄሳ ጊሻስ ፋርሳዌቲ ኣዴዛ ኢዚ ዎስቲ ጼሊዳኮ ኢዛ ኦይቺዳ። ኣዴዚካ ዛሪዲ፥ «ኢዚ ታ ኣይፌን ኡርቃ ቲይዴስ፤ ታኒካ ሜጬታዲስ፤ ሄኮ ሃኢ ጼላዲስ» ጊዴስ። 16 ፋርሳዌታፔ ኢሲ ኢሲ ኣሳቲ፥ «ሃይሲ ኣዴዚ ሳምባታ ቦንቾንታዴ ጊዲዳ ጊሻስ ኢዚ ጾሳፌ ጊዴና» ጊዳ። ባጋይቲ ቃሴ፥ «ናጋራንቻይ ሃይሳ ማላ ማላታ ዋኒ ኦꬃና ዳንዳይዜ?» ጊዳ። ሄሳ ጊሻስ ኢስታ ጊዶን ፓላማይ ሜꬌቲዴስ። 17 ሂስቲን ካሴ ኣይፌ ቆቄ ኣዴዛኮ ሲሚዲ፥ «ሃ ኔ ኣይፌ ፓꬂዳ ኣዴዛ ጊሻስ ኔ ኣይ ጋይ?» ጊዳ። ኣዴዚ ዛሪዲ፥ «ኢዚ ናቤኮ!» ጊዴስ። 18 ኣይሁዳቲ ኣዴዛ ዬሊዳ ኣዬይራኔ ኣዋራ ጼይጊሲ ኤሂሳና ጋካናስ ኣዴዚ ካሴ ቆቄ ጊዲዳይሳ ኣማኒቤቴና።

19 ኢስቲካ ዬሊዳይታ፥ «ኢንቴ፥ ‹ኑስ ቆቄ ናይ ዬሌቲዴስ› ጊዛ ናዚ ሃይሴ? ሂስቲን ሃኢ ዋኒዲ ጼላና ዳንዳይዴ?» ጊዳ። 20 ዬሊዳይቲካ ሂዝጊ ዛሪዳ፥ «ኢዚ ኑ ና ጊዲዳይሳኔ ቆቄ ጊዲ ዬሌቲዳይሳ ኤሮስ። 21 ሃኢ ቃሴ ኢዚ ዋኒ ጼላና ዳንዳይዳኮኔ ኢዛ ኣይፌ ኦኒ ፖጊዳኮ ኑ ኤሮኮ። ኢዚ ባና ዳንዳይዳዴ ጊዲዳ ጊሻስ ኢዚ ባ ጊሻስ ዮታናስ ዳንዳዬስ ኢዛ ኦይቺቴ» ጊዳ። 22 ኢዛ ዬሊዳይቲ ሄሳꬆ ጊዳይ ኦኒካ ዬሱሳ ኢዚ ኪርስቶሳ ጊዲ ማርካቲዳይ ዉሪ ኣይሁዳታ ዎሳ ኬꬃፌ ጎዴታና ማላ ኣይሁዳቲ ካሴ ሴራ ኦꬂዳ ጊሻስ ኣይሁዳታስ ባቢዲ ጊዳ። 23 ሄሳ ጊሻስ፥ «ኢዛ ዬሊዳይቲ ኢዚ ባና ዳንዳይዳዴ ጊዲዳ ጊሻስ ኢዛ ኦይቺቴ» ጊዳ።

24 ካሴ ቆቄ ኣዴዛ ቃሴካ ጼይጊዲ፥ «ሃይሶ ኔ ቱማዮ ዮታዳ ጾሳ ቦንቻ። ሃይሲ ኣዴዚ ናጋራንቻ ጊዲዳይሳ ኑ ኤሮስ» ጊዳ። 25 ኢዚካ፥ «ኢዚ ናጋራንቻ ጊዲን ታ ኤሪኬ። ጊዶ ኣቲን ታ ካሴ ቆቄ ጊዲዳሮኔ ቃሴ ሃኢ ታ ጼሊዛሮ ሃኖ ጻላ ኤራይስ» ጊዴስ። 26 ኢስቲ ቃሴ ኢዛ፥ «ኢዚ ኔስ ኣይ ኦꬂዴ? ኔ ኣይፌዛ ዎስቲ ፖጊዴ?» ጊዲ ኦይቺዳ 27 ኢዚካ፥ «ታ ኢንቴስ ካሴ ዮቲን ዎዚናን ዎꬂ ሲዪቤኬታ ሺን ሃኢ ቃሴ ኣዛስ ዛሬꬂ ሲያና ኮዬቲ? ኢንቴካ ኢዛ ካሊዛይታ ጊዳና ኮዬቲ?» ጊዴስ። 28 ሄሳፌ ጉዬ ኢዛስ፥ «ኑ ሙሴ ካሊዛዴንታ፤ ኔ ኢዛ ካሊዛዴ ጊዳ። 29 ካሴ ጾሲ ሙሴራ ሃሳዬቲዳይሳ ኑ ኤሮስ፤ ሃይሲ ኣዴዚ ኣዋፔ ዪዳኮ ኑ ኤሮኮ» ጊዳ። 30 ኣዴዚካ ኢስታስ፥ «ኢዚ ኣዋፔኮን ኢንቴ ኤሮንታይሲ ማላሊሴስ፤ ጊዶ ኣቲን ታ ኣይፌ ጼሊሲዳዴይ ኢዛ። 31 ጾሲ ባስ ያዪዛዴሲኔ ኢዛ ሼኔ ኦꬂዛዴስ ኣቲን ናጋራንቻ ኣስ ሲዮንታይሳ ኑ ኤሮስ። 32 ኣይፌ ቆቂዲ ዬሌቲዳዴ ኣይፌይ ጼሊዴስ ጊዛይሳ ኣላሜይ ሜꬌቶሶፔ ኦኒካ ሲዪ ኤሬና። 33 ሃይሳዴይ ጾሳፌ ጊዶንታኮ ሃይሳ ኦꬃናስ ዳንዳዬና» ጊ ዛሪዴስ። 34 ኢስቲካ ኢዛ፥ «ኔኒ ኔስ ሙሌ ኣሳቴꬃይ ናጋራን ሙኑቄቲን ዬሌቲዳይሲ ኑና ታማርሳና ዋና ጻላዲ?» ጊዲ ኢዛ ጎዲዳ።

ኣያና ዮኦይ ꬉሚዳዴ

35 ኣዴዛ ጎዲዳይሳ ዬሱሲ ሲዪዴስ። ኢዛ ዴሚዲ፥ «ኔ ኣሳ ናን ኣማናይ?» ጊዴስ። 36 ኣዴዚካ፥ «ጎዶ! ታ ኢዛን ኣማናና ማላ ኢዚ ኦኔ?» ጊ ኦይቺዴስ። 37 ዬሱሲካ፥ «ኔ ኢዛ ቤያዳሳ፤ ሃኢ ኔናራ ሃሳይዛይ ኢዛኮ!» ጊዴስ። 38 ኣዴዚካ፥ «ጎዶ! ኢዛ ኣማናዲስ» ጊዲ ኢዛስ ሆኪ ጎይኒዴስ። 39 ዬሱሲካ፥ «ቆቄቲ ጼላና ማላኔ ጼሊዛይቲ ቆቃና ማላ ፒርዳናስ ታ ሃይሳ ሃ ኣላሜ ያዲስ» ጊዴስ። 40 ኢዛራ ዲዛ ፋርሳዌታፔ ኢሲ ኢሲ ኣሳቲ ሄሳ ሲዪዲ፥ «ሄሲ ኣይ ጉሴ? ሂስቲን ኑኒካ ቆቄ?» ጊዳ። 41 ዬሱሲካ ኢስታ፥ «ኢንቴ ቆቄታ ጊዲዳኮ ኢንቴስ ናጋራ ጊዴናሺን ኢንቴ ሃኢ፥ ‹ኑ ጼሎስ› ጊዛ ጊሻስ ኢንቴ ናጋራንቻ ጊዲዳ ማላ ዳና» ጊዴስ።

10

ሎኦ ሄንꬃንቻ

1 ዬሱሲ፥ «ታ ኢንቴስ ቱሙ ጋይስ፤ ዶርሳታ ዪሬን ፔንጌራፔ ኣቲን ሃራ ባጋራ ጉፒ ጌሊዛይ ካይሶኔ ቦንቂዛዴ። 2 ፔንጌራ ጌሊዛዴይ ኢዚ ዶርሳታ ሄሚዛዴ። 3 ፔንጌ ናጊዛዴይ ኢዛስ ፔንጌዛ ዶዬስ። ዶርሳቲካ ኢዛ ቃላ ሲዬቴስ፤ ባ ዶርሳታ ሱንꬃራ ሱንꬃራ ጼይጊ ኬሴስ። 4 ባይታ ኡባ ኬሲዳፔ ጉዬ ኢስታ ሲንꬅ ኣꬊዲ ካሌꬄስ፤ ዶርሳቲካ ኢዛ ቃላ ኤሪዛ ጊሻስ ኢዛ ካሌቴስ። 5 ኢማꬃ ኣሳ ቃላ ኤሮንታ ጊሻስ ኢዛፔ ባቃቴቴስ ኣቲን ሙሌካ ኢዛ ካሌቴና» ጊዴስ። 6 ዬሱሲ ሄሳ ሌሚሶዛ ኢስታስ ዮቲዴስ ሺን ኢስቲ ቃሴ ኢዚ ኢስታስ ዮቲዳይሳ ኣይኮካ ኤሪቤቴና። 7 ሄሳ ጊሻስ ዬሱሲ ቃሴካ ኢስታስ፥ «ታ ኢንቴስ ቱሙ ጋይስ፤ ዶርሳታ ፔንጌይ ታና። 8 ታፔ ካሴ ዪዳይቲ ዉሪ ካይሶኔ ቦንቂዛይታ። ዶርሳቲ ጊዲኮ ኢስቲ ጊዛ ሲዪቤቴና። 9 ፔንጌይ ታና፤ ታ ባጋራ ጌሊዛዴይ ዉሪ ኣታና፤ ጌላናኔ ኬዛና፤ ሄሜቲዛሶካ ዴማና። 10 ካይሶይ ካይሶታና፥ ዎꬋናሲኔ ꬋይሳናስ ጻላ ዬስ። ታኒ ጊዲኮ ኢንቴስ ዴኦይ ዳና ማላኔ ኢንቴስ ኬሂ ዳራና ማላ ያዲስ።

11 «ታኒ ሎኦ ሄንꬃንቻ፤ ሎኦ ሄንꬃንቻይ ባ ሼምፖ ባ ዶርሳታ ጊሻስ ኣꬂ ኢሜስ። 12 ሚሼራ ቃጻሬቲዲ ሄሚዛዴይ ጊዲኮ ዶርሳቲ ኢዛስ ጊዶንታ ጊሻስ ካና ሱይቴይ ዪዛ ዎዴ ዶርሳታ ዬጊዲ ባስ ባቃቴስ። ካና ሱይቴይካ ዶርሳታ ዳፊ ዳፊ ሜሲኔ ላሌስ። 13 ባቃቲዛዴይ ሚሻን ቃጻሬቲዳዴ ጊዲዳ ጊሻሲኔ ዶርሳታስ ሚሼቶንታ ጊሻሳ።

14 «ሎኦ ሄንꬃንቻይ ታና፤ ታኒ ታ ዶርሳታ ኤራይስ፤ ኢስቲካ ታና ኤሬቴስ። 15 ሄሲካ ኣዋይ ታና ኤሪዛይሳ ማላ ታኒ ታ ሼምፖ ዶርሳታ ጊሻስ ኣꬃ ኢማና። * 16 ሃይሳ ሃ ዶርሳ ዪሬን ጌሎንታይቲ ታስ ሃራ ዶርሳቲ ዴቴስ፤ ታ ኢስታካ ሃ ኤሃናስ ታስ ቤሴስ፤ ኢስቲካ ታ ቃላ ሲያናኔ ኢሲ ሜሄ ጊዳና። ሄሚዛይሲካ ኢሳዴ ጊዳና። 17 ታ ዛራዳ ዴንꬃናስ ታ ሼምፖ ኣꬃ ኢሚዛ ጊሻስ ታ ኣዋይ ታና ዶሴስ። 18 ታኒ ታ ሼምፖ ታ ዶሳራ ኣꬃ ኢማዲስ ኣቲን ኦኒካ ታፔ ዎꬂ ኤኬና፤ ታ ኣꬃ ኢማናስ ጊዲን ዎይኮ ዛራ ዴንꬃናስ ጊዲን ሼኔይ ታሳ፤ ሄሳ ሄ ኣዛዞዛ ታኒ ታ ኣዋፔ ኤካዲስ» ጊዴስ።

19 ሄሳ ሄ ቃላፔ ዴንዲዳይሳን ኣይሁዳታ ጊዶን ቃሴካ ሻኬቴꬂ ሜꬌቲዴስ። 20 ዳሮ ኣሳይ፥ «ኢዛ ቦላ ዳይዳንꬂ ዲዛ ጊሻሲኔ ኢዚ ጎሽ ጊዲዳ ጊሻስ ኢንቴ ኢዚ ጊዛይሳ ኣይስ ሲዬቲ?» ጊዳ።

21 ባጋይቲ ቃሴ፥ «ዳይዳንꬂ ዲዛዴይ ሃይሳ ማላ ዴና፤ ዳይዳንꬂ ቆቂዳ ኣይፌ ፓꬂ ኤሪዜ?» ጊዳ።

ኣይሁዳቲ ኣማኖንታ ኢጺዳ

22 ዬሩሳላሜን ጾሳ ኬꬃ ኦራꬆ ባኣሌ ቦንቾ ዎዴይ ጋኪዴስ፤ ሄ ዎዴይካ ባልጎ። 23 ዬሱሲ ጾሳ ኬꬃ ጊቤ ጊዶን ሶሎሞኔ ሲሜሬቴꬃሶራ ኣꬊሺን፥ 24 ኣይሁዳቲ ኢዛ ጊዶ ኣꬂዲ፥ «ኔ ኣይዴ ጋካናስ ኑ ዎዚና ሂርጋን ጋምኢሳኔ? ኔ ጾሲ ኪቲዳዴ ጊዲኮ ኑስ ቆንጪሳ ዮታ» ጊዳ።

25 ዬሱሲካ ኢስታስ፥ «ታ ኢንቴስ ዮታዲስኮሺን ኢንቴ ጊዲኮ ኣማኒቤኬታ። ታ ኣዋ ሱንꬃን ታ ኦꬂዛ ማላታቲ ታ ጊሻስ ዮቴቴስ። 26 ኢንቴ ቃሴ ታ ዶርሳታ ጊዶንታ ጊሻስ ታና ኣማኔኬታ። 27 ታ ዶርሳቲ ታ ቃላ ሲዬቴስ። ታኒካ ኢስታ ኤራይስ፤ ኢስቲካ ታና ካሌቴስ። 28 ታ ኢስታስ ሜርና ዴኦ ኢማና፤ ሙሌካ ኢስቲ ꬋዬቴና፤ ኢስታ ታ ኩሼፔ ዎꬂ ኤካናስ ዳንዳያናዴይ ኦኒካ ዴና። 29 ታስ ኢስታ ኢሚዳ ታ ኣዋይ ኡባፌ ኣꬌስ፤ ታ ኣዋ ኩሼፔ ኢስታ ኦኒካ ቦንቃናስ ዳንዳዬና። 30 ታኒኔ ታ ኣዋይ ኑ ኢሲኖ» ጊዴስ።

31 ኣይሁዳቲ ኢዛ ጫዳናስ ቃሴካ ሹች ዴንꬂዳ። 32 ዬሱሲካ፥ «ኣዋፔ ጊዲዳ ዳሮ ጊታ ማላታታ ታ ኢንቴና ቤሳዲስ። ሂስቲን ሃ ታ ቤሲዳይታፔ ኣዋሪ ጊሻስ ታና ሹቻራ ጫዴቲ?» ጊዴስ።

33 ኣይሁዳቲካ፥ «ኑ ኔና ሹቻራ ጫዲዛይ ኔ ኣስ ጊዳ ኡታዳ ኔና ኔርካ ጾስ ኬሳዳ ጫሻ ቃላ ኔ ሃሳይዳ ጊሻሳፌ ኣቲን ኔ ሎኦ ኦꬂዳይሳ ጊሻስ ዴና» ጊዲ ኢዛስ ዛሪዳ። 34 ዬሱሲካ ኢስታስ፥ «ኢንቴ ዎጋ ጊዶን፥ ‹ታ ኢንቴና ጾሳታ ጋዲስ› ጌቴቲ ጻፌቲቤኔ?* 35 ጾሳ ቃላይ ኢስታስ ዪዳ ኣሳታ፥ ‹ጾሲ ጊኮ ማጻፋይ ሻሬታናስ ዳንዳዮንታ ጊዲኮ› 36 ሂስቲን፥ ‹ታ ጾሳ ና› ጊዳ ጊሻስ ኣዋይ ባ ሻኪ ዱማሲዳይሳኔ ሃ ዱጌ ኣላሜ ኪቲዳይሳ ኢንቴ፥ ‹ኔ ጫያዳሳ› ጊዲ ታና ዎርዶራ ኣዛስ ሞቴቲ? 37 ታ ኣዋይ ኦꬂዛይሳ ታ ኦꬆንታ ኣጊኮ ታናን ኣማኖፒቴ። 38 ታ ኢዛꬆ ኦꬂዛ ጊዲኮ ኢንቴ ታና ኣማኖንታ ኣጊኮካ ታ ኣዋይ ታናን ዲዛይሳ ታኒካ ኢዛን ዲዛይሳ ኢንቴ ኤራና ማላኔ ዩሺ ቆፓና ማላ ኢዚ ኦꬂዳ ማላታን ኣማኒቴ» ጊዴስ።

39 ቃሴካ ኢስቲ ኢዛ ኦይካናስ ኮዪዳ ሺን ኢዚ ኢስታ ኩሼፔ ኬሲ ኤኪ ቢዴስ። 40 ሄሳፌ ጉዬ ዬሱሲ፥ ዮሃኒሲ ካሴ ጻማቂዛሶ ዮርዳኖሴፔ ሄ ፒንꬅ ሲሚዲ ሄን ጋምኢዴስ። * 41 ዳሮ ኣሳይ ኢዛኮ ዪዴስ፤ ኢስቲ ቃሴ፥ «ዮሃኒሲ ኢሲ ማላታካ ኦꬂቤና፤ ጊዶ ኣቲን ሃይሳ ኣዴዛ ጊሻስ ኢዚ ዮቲዳይሲ ዉሪካ ቱሙኮ» ጊዳ። 42 ሄንካ ዳሮ ኣሳይ ዬሱሳን ኣማኒዴስ።

11

ኣላዛሬ ሃይቆ

1 ቢታኒያ ጌቴቲዛሶን ማራማኔ ማርታይ ዲዛ ጉታን ኣላዛሬ ጌቴቲዛዴይ ሳኬቲዴስ። 2 ኢዚ ኢሻ ኣላዛሬይ ሳኬቲዳ ማራማ ካሴ ዬሱሳ ቶሆ ቦላ ሺቶ ጉሳዳ ዬሱሳ ቶሆ ባ ሁኤ ቢናናን ቁጪዳሮኮ። 3 ሚቼቲካ፥ «ጎዶ! ኔ ዶሲዛይሲ ሳኬቲዴስ» ጊዲ ኣስ ዬሱሳኮ ኪቲዳ።

4 ዬሱሲ ሄሳ ሲዪዲ፥ «ሃ ሳኮይ ጾሳ ናይ ኢዛን ቦንቼታና ማላኔ ጾሲ ቦንቼታናሳፌ ኣቲን ኢዛ ሃይቆስ ጋꬂዛዝ ዴና» ጊዴስ። 5 ዬሱሲ ማርታ ኢዚ ሚቼዮ ማራሞኔ ኣላዛሬ ሲቄስ። 6 ጊዶ ኣቲን ኣላዛሬይ ሳኬቲዳይሳ ሲዪዲ ሄን ባ ዲዛሶን ናምኡ ጋላስ ጋምኢዴስ። 7 ሄሳፌ ጉዬ ባና ካሊዛይታ፥ «ኣኔ ዩሁዳ ቢታ ሲሚ ቦስ» ጊዴስ። 8 ኢስቲካ፥ «ኣስታማሬ! ጉꬃ ዎዴፔ ካሴ ኣሳይ ኔና ሹቻራ ጫዳና ኮዬቴስኮሺን፤ ኔ ቃሴ ሃኢ ሄ ሲማ ባኔ?» ጊዳ።

9 ዬሱሲ ኢስታስ፥ «ኢሲ ጋላሳን ታማኔ ናምኡ ሳቴይ ዴስ ዴኔ? ጋላሳራ ሄሜቲዛ ኣሲ ሃ ኣላሜዛ ፖኦን ሲሜሬቲዛ ጊሻስ ꬉጴቴና። 10 ꬉጴቲዛዴይ ጊዲኮ ኢዚ ቃማራ ሄሜቲዛዴ። ጋሶይካ ፖኦይ ባይንዳ ጊሻሳ» ጊዴስ። 11 ሄሳ ኢስታስ ዮቲዳፔ ጉዬ፥ «ኑ ላጌ ኣላዛሬይ ꬊስኪዴስ፤ ታኒካ ኢዛ ꬊስኮፌ ዴንꬃና ባይስ» ጊዴስ። 12 ኢዛ ካሊዛይቲ ኢዛ፥ «ጎዶ! ኢዚ ꬊስኪዳ ጊዲኮ ዴንዳና» ጊዳ። 13 ዬሱሲ ኢስታስ ሄሳ ዮቲዳይ ኣላዛሬ ሃይቆ ጊሻሳ፤ ጊዶ ኣቲን ኢዛ ካሊዛይታስ ቃሴ ꬊስኮ ጊሻስ ዮቲዳ ሚሳቲዴስ። 14 ሄሳ ጊሻስ ቆንጬራ ኢስታስ፥ «ኣላዛሬይ ሃይቂዴስ። 15 ኢንቴ ኣማናና ማላ ታ ሄን ዶንታ ኣጊዳይሲ ኢንቴ ጊሻስ ታና ኡፋይሴስ፤ ሃኢ ጊዲኮ ኣኔ ጌዴ ኢዛኮ ቦስ» ጊዴስ።

16 ቃሴ ዲዲሞሳ * ጌቴቲዛ ቶማሲ ሃንኮ ዬሱሳ ካሊዛይታ፥ «ኣኔ ኑኒካ ቢዲ ኢዛራ ኢሲፌ ሃይቆስ» ጊዴስ።

ዬሱሲ ኣላዛሬ ሚቼታ ሚንꬄꬂዴስ

17 ዬሱሲ ቢ ጋኪሺን ኣላዛሬይ ሃይቂ ሞጌቲን ኦይዱ ጋላስ ጊዲዴስ። 18 ቢታኒያይ ዬሩሳላሜፔ ባጋ ሳቴ ኦጌ ሃኬስ። 19 ኢስታ ኢሻይ ሃይቂዳ ጊሻስ ማራሞኔ ማርታ ሚንꬄꬃናስ ዳሮ ኣይሁዳ ኣሳይ ኢስታኮ ሺቂዴስ።

20 ዬሱሳ ዩሳ ማርታይ ሲያዳ ኢዛ ሞካ ኤካና ባዱስ፤ ማራማ ጊዲኮ ሶን ኡታዱስ። 21 ማርታይ ዬሱሳ፥ «ጎዶ! ኔ ሃን ዲዛኮ ታ ኢሻይ ሃይቄናኮሺን። 22 ሃኢካ ጊዲኮ ኔ ዎሲዳ ኡባ ጾሲ ኔስ ኢማናይሳ ታ ኤራይስ» ጋዱስ።

23 ዬሱሲካ ኢዚስ፥ «ኔ ኢሻይ ዴንዳና» ጊዴስ። 24 ማርታይ ቃሴ፥ «ዉርሴꬃን ዴንꬃ ዎዴ ኢዚ ዴንዳናይሳ ታኒካ ኤራይስ» ጋዱስ። 25 ዬሱሲካ ኢዚስ፥ «ዴንዶይኔ ዴኦይ ታና፤ ታና ኣማኒዛዴይ ሃይቂኮካ ፓጻ ዳና። 26 ታናን ዲዛዴይኔ ታና ኣማኒዛዴይ ሙሌካ ሃይቄና፤ ሄሳ ኔ ኣማናይ?» ጊዴስ።

27 ኢዛካ ዛራዳ፥ «ኤ ጎዶ! ኔኒ ዱጌ ሃ ኣላሜዛ ኪቴቲዳ ጾሳ ና ጊዲዳይሳ ታ ኣማናይስ» ጋዱስ። 28 ሄሳ ጋዳኔ ሲማ ባ ሚቼዮ ማራሞ ዱማ ጼይጋ ኬሳዳ፥ «ኣስታማሬይ ኔና ኮዬስ» ጋዱስ። 29 ማራማካ ሄሳ ሲዪዳ ማላ ኤሌላ ዴንዳዳ ኢዛኮ ባዱስ። 30 ሄሳ ጋካናስ ዬሱሲ ማርታራ ጋጊዳሶሆን ዴስ ኣቲን ጌዴ ጉታ ጊዶ ጌሊቤና 31 ማራሞ ሚንꬄꬂሼ ኢዚራ ሶን ዲዛ ኣይሁዳቲካ ማራማ ፑሱኩ ጋ ዴንዳ ኤቃዳ ኬዚዳይሳ ቤኢዲ ኢዛ ኣላዛሬ ዱፎ ኣቻን ዬካና ቢዛ ሚሳቲን ኢዞ ካሊዳ።

32 ማራማ ዬሱሲ ዲዛሶ ጋካ ኢዛ ዴሚዳ ማላ ኢዛ ቶሆ ቦላ ጉፋናዳ፥ «ጎዶ! ኔ ሃን ዲዛኮ ታ ኢሻይ ሃይቄናኮሺን» ጋዱስ።

33 ኢዛኔ ኢዞ ካሊ ዪዳ ኣይሁዳቲ ዬኪዛይሳ ዬሱሲ ቤዪ ዳሮ ሚሼቲዲ፥ 34 «ኢዛ ኣዋን ሞጊዴቲ?» ጊ ኦይቺዴስ፤ ኢስቲካ፥ «ጎዶ! ሃ ያዳ ቤያ» ጊዳ። 35 ዬሱሲካ ኣፉንጺዴስ። 36 ኣይሁዳቲካ፥ «ኢዚ ኢዛ ኣይ ማላ ሲቂዛኮ ቤኢቴ» ጊዳ። 37 ኢስታ ጊዶፌ ኢሲ ኢሲ ኣሳቲ፥ «ሃይሲ ቆቄ ኣዴዛ ኣይፌ ፖግዳይሲ ሃይሳዴይ ሃይቆንታ ማላ ኦꬃናስ ዳንዳዬኔ?» ጊዳ።

ዬሱሲ ኣላዛሬ ሃይቆፔ ዴንꬂዴስ

38 ዬሱሲ ኢዛ ዎዚናይ ሚሼቲን ጌዴ ዱፎዛኮ ቢዴስ፤ ዱፎዚካ ሹቻራ ጎርዴቲዳ ጎንጎሎ። 39 ኢዚካ ኢስታ፥ «ሹቻ ዴንꬂቴ!» ጊዴስ፤ ሃይቂዳይሳ ሚቼያ ማርታይ፥ «ጎዶ! ኢዚ ሃይቂን ሃች ኦይዱ ጋላስ ጊዲዳ ጊሻስ ጺንቃናኮ!» ጋዱስ። 40 ዬሱሲካ፥ «ኔ ኣማኒዛ ጊዲኮ ጾሳ ቦንቾ ቤያንዳሳ ጋዳ ኔስ ታ ዮታቤኪና?» ጊዴስ። 41 ሄሳ ጊሻስ ሹቻ ዴንꬂዳ፤ ዬሱሲካ ፑዴ ሳሎ ጼሊዲ፥ «ታ ኣዋዉ! ኔ ታ ጊዛዝ ሲዪዳ ጊሻስ ታ ኔና ጋላታይስ። 42 ኔ ኡባ ጋላስ ታ ጊዛዝ ሲዪዛይሳ ታ ኤራይስ፤ ጊዶ ኣቲን ታ ሄሳ ጊዳይ ሃይሳን ኤቂዳ ኣሳቲ ኔ ታና ኪቲዳይሳ ኣማናና ማላሳ» ጊዴስ። 43 ዬሱሲ ሄሳ ጊዳፔ ጉዬ ካሌꬂዲ ቃላ ꬎቁ ሂስቲዲ፥ «ኣላዛሬ! ሃ ኬዛ!» ጊዲ ጼይጊዴስ። 44 ሃይቂዳ ኣላዛሬይካ ኩሜꬃ ኣሳቴꬃይ ሞጎ ማይኦን ጻጼቲዳ ማላ ዱፎዛፔ ኬዚዴስ። ዬሱሲካ፥ «ቢርሺ ዬዲቴ ቦ!» ጊዴስ።

ኣሳይ ዬሱሳ ዎꬋናስ ጌማን ዞሬቴꬅ

(ማቶ 26፡1-5፤ ማር 14፡1-2፤ ሉቃ 22፡1-2)

45 ሄሳ ጊሻስ ማራሞ ሚንꬄꬃና ዪዳ ኣይሁዳታፔ ዳሮ ኣሳይ ዬሱሲ ኦꬂዳይሳ ቤኢዲ ኢዛን ኣማኒዴስ። 46 ኢስታፌ ባጋይቲ ቢዲ ዬሱሲ ኦꬂዳይሳ ፋርሳዌታስ ዮቲዳ። 47 ሄሳ ቄሴታ ሃላቃቲኔ ፋርሳዌቲ ኣይሁዳታ ዱላታ ሺቃና ማላ ጼይጊዲ፥ «ሃ ኣዴዚ ዳሮ ዱማ ዱማ ማላታታ ኦꬂዳዴ ጊዲዳ ጊሻስ ኑ ኣይ ኦꬂኮ ሎኦ? 48 ኑ ጮኡ ጊኮ ኣሲ ዉሪ ኢዛን ኣማናናኔ ኦሮሜ ኣሲካ ዪዲ ሃይሳ ኑ ቢታኔ ኑ ኣሳ ኑፔ ኤካና» ጊዳ።

49 ኢስታ ጊዶፌ ኢሳዴይ ሄ ላይꬅ ቄሴታስ ዋና ሃላቃ ቃያፋይ፥ «ኢንቴ ኣይኮካ ኤሬኬታ። 50 ዴሬይ ዉሪ ꬋያናፔ ዴሬ ጊሻስ ኢሲ ኣሲ ሃይቂኮ ሎኦ ጊዳና ጊሻስ ዩሺ ቆፔኬቲ?» ጊዴስ። 51 ኢዚ ሄሳ ባፔ ጊዶንታ ሄ ላይꬅ ኢዚ ቄሴታስ ሃላቃ ጊዲዳ ጊሻስ ዬሱሲ ኣይሁዳ ዴሬ ጊሻስ ሲንꬃፌ ሃይቃናይሳ ዮቲዴስ። 52 ኢዚ ሃይቃናይ ሄ ዴሬ ኣሳስ ጻላ ጊዶንታ ካሴ ላሌቲዳ ጾሳ ናይታካ ኢሲ ቦላ ሺሻናሳ።

53 ሄ ጋላሳፌ ሃ ሲሚን ኢዛ ዎꬋናስ ማቄቲዳ። 54 ሄሳ ጊሻስ ዬሱሲ ሄ ጋላሳፌ ሃ ሲሚን ኣይሁዳታ ጊዶን ቆንጬራ ሲሜሬቲቤና። ጊዶ ኣቲን ዱጌ ባዞ ቢታ ማታን ዲዛ ኤፍሬሜ ጌቴቲዛ ካታማይ ዲዛሶ ቢዲ ባና ካሊዛይታራ ሄን ታኪዴስ።

55 ኣይሁዳቲ ፓዚጋ ባኣሌይ ማቲዳ ማላ ባኣሌይ ጋካናፔ ካሴ ጌሾ ዎጋ ኦꬃናስ ዳሮ ኣሳይ ዱማ ዱማ ዴሬፔ ዬሩሳላሜ ዪዴስ። 56 ኣሳይ ዬሱሳ ኮዪሼ ጾሳ ኬꬃን ኤቂዲ ባ ጊዶን ኢሶይ ኢሳራ፥ «ኢንቴስ ኣይ ሚሳቲዜ? ባኣሌዛስ ዬኔሻ?» ጊዴስ። 57 ቄሴታ ሃላቃቲኔ ፋርሳዌቲ ቃሴ ዬሱሳ ኦይካናስ ኢዚ ኣዋን ዲዛኮ ኤሪዛዴይ ኢስታስ ማላታና ማላ ካሴ ኣዛዚ ዎꬂዳ።

12

ዬሱሳ ሺቶ ቲይዳ ማጫሳዮ

(ማቶ 26፡6-13፤ ማር 14፡3-9)

1 ፓዚጋ ባኣሌስ ቡሮ ኡሱፑን ጋላሲ ኣቲሺን ዬሱሲ ሃይቆፔ ዴንꬂዳ ኣላዛሬይ ዲዛሶ ቢታኒያ ቢዴስ። 2 ሄን ዬሱሳስ ካዎ ካꬂዲ ማርታይ ኢዛ ካዎ ሚዚሺን ኢዛራ ኢሲፌ ማዳን ኡቲዳይታፔ ኢሶይ ኣላዛሬ። 3 ማራማ ዳሮ ኣልኦ ዋጋራ ሻሜቲዳ ባጋ ሊቲሮ ጊዲዛ ጌሻ ናርዶሴ ሺቶ ኤካ ያዳ ዬሱሳ ቶሆ ቦላ ጉሳዳ ቶሆዛ ባ ሁኤ ቢናናራ ቁጫዱስ። ኬꬃካ ሺቶ ሳዎይ ኩሚዴስ። * 4 ዬሱሳ ካሊዛይታፔ ኢሶይ ዬሱሳ ኣꬂ ኢማና ኣስቆሮንቶ ዩሁዳይ፥ 5 «ሃይሲ ሺቶዚ ሄꬑ ጼቱ ዲናሬስ ባይዜቲዲ ሚሻይ ኣዛስ ማንቆታስ ኢሜቲቤኔ?» ጊዴስ። 6 ኢዚ ሄሳ ጊዳይ ሚሽ ሺሺዛ ካራጺቴ ኦይኪዛዴይ ኢዛ ጊዲዳ ጊሻስ ሺቂዛ ሚሻፌ ባስ ሺሺዲ ጎኤቲዛዴ ጊዲዳ ጊሻሳ ኣቲን ማንቆታስ ሚሼቲዲ ጊዴና።

7 ዬሱሲ ቃሴ፥ «ሃይሲ ሺቶዚ ታስ ሞጎ ጋላሳስ ቆፌቲዳዝ ጊዲዳ ጊሻስ ሄ ዎዴ ጋካናስ ኢዛ ባ ኣቻን ናጉ፥ ቦቾፍቴ። 8 ማንቆቲ ኣይ ዎዴካ ኢንቴናራ ዴቴስ። ጊዶ ኣቲን ኢንቴ ታና ኡባ ዎዴ ዴሜኬታ» ጊዴስ። *

9 ሄ ዎዴ ዳሮ ኣይሁዳ ኣሳቲ ዬሱሲ ሄን ዲዛይሳ ኤሪዲ ኢዛኮ ዪዳ፤ ዪዳይቲካ ዬሱሳ ጻላላ ኮሽ ጊዶንታ ዬሱሲ ሃይቆፔ ዴንꬂዳ ኣላዛሬካ ቤያናሳ። 10 ሄሳ ጊሻስ ቄሴታ ሃላቃቲ ዬሱሳራ ኣላዛሬካ ጋꬂ ዎꬋናስ ባ ጊዶን ዞሬቲዳ። 11 ሄሲካ ኣላዛሬ ጋሶን ዳሮ ኣይሁዳ ኣሳይ ዬሱሳኮ ቢ ቢዲ ኢዛ ኣማኒዛ ጊሻሳ።

ዬሱሲ ቦንቾን ዬሩሳላሜ ጌሊዴስ

(ማቶ 21፡1-11፤ ማር 11፡1-11፤ ሉቃ 19፡28-40)

12 ዎንቴꬃ ጋላስ ባኣሌዛ ቦንቻና ዪዳ ዴሬይ ዬሱሲ ዬሩሳላሜ ዪዛይሳ ሲዪዴስ። 13 ዛምባ ሃይꬅ ኤኪዲ ዬሱሳ ሞካና ኬዚዴስ፤ ዴሬይ ቃላ ꬎቁ ሂስቲዲ፥ «ሆሳኢና! ጎዳ ሱንꬃን ዪዛ ኢስራኤሌ ካዎይ ኣንጄቲዳይሳ!» ጊዴስ። *

14-15 ቤኒ፥ «ሃኔ!

ጺዮኔ ናዬ፥ ባቦፋ!

ሄኮ ኔ ካዎይ

ሃሬ ጉቴ ቶጊዲ ዬስ»

ጌቴቲ ጻፌቲዳ ማላ

ዬሱሲ ሃሬ ጉቴ

ዴሚዲ ቶጊዴስ። *

16 ኢዛ ካሊዛይቲ ሄሳ ኡባ ኮይሮ ዎዚናን ዎꬂቤቴና። ኢዛ ጊሻስ ጻፌቲዳይሳኔ ኢዛስ ኦሴቲዳ ሃኖካ ኡባ ዬሱሲ ሃይቆፔ ዴንዲዳፔ ጉዬ ኤሪዳ።

17 ኣላዛሬ ዱፎፔ ጼይጊዲ ሃይቆፔ ዴንꬂዳ ዎዴ ኢዛራ ኢሲፌ ዲዛ ኣሳይ ኢዛ ዴንꬃ ጊሻስ ማርካቲዳ። 18 ዳሮ ኣሲካ ኢዚ ሄሳ ማላ ጊታ ማላታ ኦꬂዳይሳ ሲዪዲ ኢዛ ሞካና ኬዚዴስ። 19 ሄሳ ጊሻስ ፋርሳዌቲ ባ ጊዶን ኢሶይ ኢሳ፥ «ሂስቲን ኑኒ ኣይ ኦꬃና ዳንዳይዞኒ? ቤኢቴ! ኩሜꬃ ዴሬይ ኣቶንታ ኢዛ ካሌስ» ጊዳ።

ዬሱሲ ባ ሃይቃናይሳ ካሴቲ ዮቲዴስ

20 ጎይናናስ ባኣሌዛስ ሺቂዳ ኣሳ ጊዶን ጊሪኬ ዴሬ ኣሳቲካ ዴቴስ። 21 ኢስቲካ ጋሊላ ጊዶን ዲዛ ቤቴሳይዳ ጌቴቲዛ ዴሬ ኣስ ፒሊጶሳ ጌቴቲዛዴኮ ቢዲ፥ «ጎዶ! ኑ ዬሱሳ ቤያና ኮዮስ» ጊዳ።

22 ፒሊጶሲካ ኢንዲራሳስ ዮቲዴስ። ኢንዲራሲኔ ፒሊጶሲ ቢዲ ዬሱሳስ ዮቲዳ። 23 ዬሱሲካ ኢስታስ፥ «ሄኮ ኣሳ ናይ ቦንቼቲዛ ሳቴይ ጋኪዴስ። 24 ታ ኢንቴስ ቱሙ ጋይስ፤ ጊስቴ ኣይፌይ ቢታን ዎꬋዳ ሃይቆንታ ጮኡ ጋ ኡቲኮ ባርካ ኣታዉስ። ኢዛ ሃይቂዛ ጊዲኮ ሃራ ዳሮ ኣይፋዉስ። 25 ባ ሼምፖ ዶሲዛዴይ ꬋይሴስ። ሃይሳ ቢታ ቦላ ባ ሼምፖ ኢጺዛዴይ ጊዲኮ ሜርና ዴኦ ዴሜስ። 26 ታስ ኦꬃና ኮይዛዴይ ታና ካሎ፤ ታስ ኦꬂዛዴይ ታ ዲዛሶን ዳና፤ ታስ ኦꬂዛዴ ታ ኣዋይ ኢዛ ቦንቻና» ጊዴስ።

ቡሮፔ ባና ጋካናይሳ ጊሻስ ዬሱስ ዮቲዳ ቃላ

27 ቃሴካ ዬሱሲ፥ «ሄኮ ታ ሼምፖያ ሜቶታዱስ፤ ‹ታ ኣዋዉ! ሃ ሳቴይፔ ታና ኣሻ ጎሻ?› ታ ሂዝጎንታ ማላ ታ ዪዳይ ሃኖ ሃ ሜቶ ሳቴይሳ።

28 «ታ ኣዋዉ! ኔ ሱንꬃ ቦንቻ» ጊዴስ። ሄሳፌ ካሊዲ፥ «ታኒ ታ ሱንꬃ ቦንቻዲስ፤ ቃሴካ ጉጃ ቦንቻና» ጊዛ ቃላይ ሳሎፔ ዪዴስ።

29 ሄን ኤቂዳ ኣሳይ ሄሳ ሲዪዲ፥ «ዳዳይ ዳዳቴስ» ጊዳ። ባጋይቲ ቃሴ፥ «ኪታንቻኮ ሃሳይዛይ» ጊዳ።

30 ዬሱሲ፥ «ሃይሲ ጊሪሳይ ዪዳይ ኢንቴ ጊሻሳ ኣቲን ታ ጊሻስ ጊዴና። 31 ሃይሲ ኣላሜይ ፒርዴታና ዎዴይ ሃይሳ፤ ሃይሳ ዴሬዛ ሃሪዛ ጻላኤይ ሃኢ ጌዴ ካሬ ዬጌታና። 32 ታኒ ꬎቁ ጋዳ ካቄቲዛ ዎዴ ኣሳ ዉርሳ ታኮ ዛራና» ጊዴስ። 33 ዬሱሲ ሄሳ ዮቲዳይ ኢዚ ኣይ ማላ ሃይቆ ሃይቃናኮ ኤሪሳናሳ።

34 ኣሳይ ቃሴ፥ «ኑ ዎጋን ጻፌቲዳይ፥ ‹ጾሲ ኪቲዳዴይ ሜርናስ ዳና› ጌስ፤ ሂስቲን ኔ ቃሴ ዋናዳ፥ ‹ኣሳ ናይ ꬎቁ ጊ ካቄታና ቤሴስ› ጋይ? ኔ ጊዛ ኣሳ ናይ ኣዋይሴ?» ጊ ኦይቺዳ። *

35 ዬሱሲ ኢስታስ፥ «ሃኢ ጉꬃ ዎዴስ ኢንቴናራ ፖኦይ ዴስ፤ ጋዴይ ꬉሞንታ ፖኦራ ሄሜቲቴ፤ ቃማራ ሄሜቲዛዴይ ኢዚ ኣዋ ቢዛኮ ኤሬና። 36 ኢንቴ ፖኦ ናይታ ጊዳና ማላ ፖኦይ ዲሺን ፖኦን ኣማኒቴ» ጊዴስ። ዬሱሲ ሄሳ ጊዳፔ ጉዬ ቢዲ ኢስታ ኣይፌፔ ጌሚዴስ።

ኣይሁዳቲ ኣማኖ ፓጬ

37 ዬሱሲ ኢስታስ ሄሳ ማላ ማላታ ኢስታ ሲንꬃን ኦꬂንካ ኣይሁዳቲ ኢዛን ኣማኒቤቴና። 38 ሄሲ ሃኒዳይ ናቤ ኢሳያሲ፥

«ጎዶ! ኑ ማርካቴꬃ

ኣማኒዳይ ኦኔ?

ጾሳ ቃላይ

ኦናስ ቆንጪዴ?» ጊዳ ማላ። *

39 ሄሳ ጊሻስ ኣማናናስ

ዳንዳይቤቴና፤

ጋሶይካ ናቤ ኢሳያሲ ካሴ፥

40 «ኢስቲ ባ ኣይፌን ቤኢዲ፥

ባ ዎዚናን ዩሺ ቆፒዲ፥

ሲሞንታ ማላኔ

ኢዚ ኢስታ ፓꬆንታ ማላ

ጾሲ ኢስታ ኣይፌ ቆቂሲዴስ፤

ኢስታ ዎዚናካ ሙሚሲዴስ»

ጊ ጻፊዳ ጊሻሳ። *

41 ኢሳያሲ ሄሳ ጊዳይ ጾሲ ኪቲዳዴ ቦንቾ ቤኢዳ ጊሻሳ፤ ሄሳ ጊሻስ ዬሱሲ ዮቲዴስ።

42 ጊዲኮካ ኣይሁዳታ ሃላቃታፔ ዳሮ ኣሳይ ዬሱሳ ኣማኒዴስ። ጊዶ ኣቲን ኢስታ ኣይሁዳታ ዎሳ ኬꬃፌ ጎዶንታ ማላ ፋርሳዌታስ ባቢዲ ባ ኣማኖ ቆንጬን ማርካቲቤቴና። 43 ኢስቲ ሄሳꬆ ሃኒዳይ ኢስታስ ጾሳፌ ኢሜቲዛ ቦንቾፌ ኣꬂዲ ኣሳፔ ኢሜቲዛ ቦንቾ ዶሲዳ ጊሻሳ።

44 ዬሱሲ ባ ቃላ ꬎቁ ሂስቲዲ፥ «ታና ኣማኒዛዴይ ታናን ጻላላ ጊዶንታ ታና ኪቲዳይሳንካ ኣማኔስ። 45 ታና ቤኢዳዴይ ታና ኪቲዳይሳካ ቤያና። 46 ታና ኣማኒዛይ ዉሪ ꬉማን ዶንታ ማላ ታኒ ፖኦ ጊዳዳ ሃይሳ ሃ ኣላሜዛ ያዲስ። 47 ታ ቃላ ሲዪዲ ኦꬆንታዴ ቦላ ፒርዳናይ ታና ጊዲኬ። ጋሶይካ ታ ዪዳይ ኣላሜ ኣሻናስ ኣቲን ኣላሜ ቦላ ፒርዳናስ ጊዴና። 48 ታና ኮዮንታዴኔ ታ ቃላ ኤኮንታዴ ቦላ ፒርዳናዴይ ዴስ፤ ታ ኢዛስ ዮቲዳ ቃላይ ዉርሴꬃ ጋላስ ኢዛ ቦላ ፒርዳና። 49 ጋሶይካ ታኒ ጮ ታ ሼኔን ዮታቤኬ፤ ታ ጊዛይሳኔ ታ ዮቲዛ ኣዛዞ ታስ ኢሚዳይ ታና ኪቲዳ ታ ኣዋ። 50 ኢዛ ኣዛዞይ ሜርና ዴኦ ጊዲዳይሳ ታ ኤራይስ፤ ሄሳ ጊሻስ ታ ዮቲዛይ ዉሪ ኣዋይ ታስ ዮቲዳይሳ» ጊዴስ።

13

ዬሱሲ ባና ካሊዛይታ ቶሆ ሜጪዴስ

1 ሄ ዎዴይካ ኣይሁዳታ ፓዚጋ ባኣሌፔ ካሴ ዬሱሲ ሃይሳ ኣላሜዛ ዬዲዲ ባ ኣዋኮ ባና ሳቴይ ጋኪዳይሳ ኤሪዴስ፤ ሃይሳ ኣላሜዛን ዲዛ ባ ባጋታ ኡባ ሲቂዴስ። ዉርሴꬂ ጋካናስካ ዶሲዴስ።

2 ዬሱሲኔ ኢዛ ካሊዛይቲ ኢሲፌ ካዎ ሚሺን ሲሞና ናይ ኣስቆሮንቶ ዩሁዳይ ዬሱሳ ኣꬂ ኢማና ማላ ጻላኤይ ኢዛ ዎዚናን ኢታ ቆፋ ጌልꬂዴስ። 3 ዬሱሲ ኣዋይ ኢዛስ ጎዳቴꬅ ዉርሲ ኢሚዳይሳኔ ኢዚ ጾሳ ኣቻፌ ኬዚዲ ዪዳይሳ፥ ቃሴ ሲሚዲ ጾሳኮ ባናይሳ ኤሬስ። 4 ሄሳ ጊሻስ ማዳ ቦላፌ ዴንዲዲኔ ማይኦ ቃሪ ዎꬂዲ ፖጻ ኤኪዲ ጼሳን * ጊጺዴስ። 5 ቶሆ ሜጪዛ ጎንጌን ሃꬄ ጉጂዲ ባና ካሊዛይታ ቶሆ ሜቼ ኦይኪዴስ፤ ባ ጊጺዳ ፖጻንካ ሜጪዳ ቶሆዛ ቁጪዴስ።

6 ዬሱሲ ሲሞና ጌቴቲዛ ጴጽሮሳኮ ሺቂን ሲሞና ጌቴቲዛ ጴጽሮሲ ኢዛ፥ «ጎዶ! ኔ ታ ቶሆ ሜጫኔ?» ጊዴስ። 7 ዬሱሲካ፥ «ታኒ ኦꬂዛይሳ ኔ ሃኢ ኤራካ፤ ጉዬፔ ቃሴ ኔ ኤራንዳሳ» ጊዴስ።

8 ጴጽሮሲካ፥ «ኔ ታ ቶሆ ሙሌካ ሜጫካ» ጊዴስ። ዬሱሲ ቃሴ፥ «ታ ኔ ቶሆ ሜጮንታ ኣጊኮ ኔሲኔ ታስ ኢሲፌቴꬂ ዴና» ጊዴስ። 9 ሲሞና ጌቴቲዛ ጴጽሮሲካ ዛሪዲ፥ «ጎዶ፥ ሄሳ ጊዲኮ ታስ ቶሆ ጻላላ ጊዶንታ ኩሼራ ሁኤራ ዉርሳ ሜጫ» ጊዴስ። 10 ዬሱሲ ቃሴ፥ «ባ ኣሳቴꬂ ሜጬቲዳዴስ ኩሜꬃ ቦላይ ጌሽ ጊዲዳ ጊሻስ ኢዛስ ቶሆ ሜቻፌ ኣቲን ሃራ ኮሼና። ኢንቴ ጌሽ ሺን ኡባታ ዴኬታ» ጊዴስ። 11 ዬሱሲ፥ «ኢንቴ ኡባቲካ ጌሽ ዴኬታ» ጊዳይ ኢዛ ኣꬂ ኢማናዴይ ኦናኮ ኤሪዛ ጊሻሳ።

12 ኢስታ ቶሆ ሜጪዳፔ ጉዬ ባ ማይኦ ኤኪ ማይኢዲ ካሴ ባ ኡቲዳሶሆን ሲሚ ኡቲዴስ። ቃሴ ኢስታስ፥ «ታ ኢንቴስ ኣይ ኦꬂዳኮ ዎዚናን ዎꬂዴቲ?* 13 ኢንቴ ታና ኣስታማሬኔ ጎዳ ጌታ፤ ታ ቃሴ ኣስታማሬኔ ጎዳ ጊዲዳ ጊሻስ ኢንቴ ጉሳይ ቱሙኮ። 14 ሂስቲኮ ታ ኢንቴስ ጎዳኔ ኣስታማሬ ጊዳሼ ኢንቴ ቶሆ ሜጪዛ ጊዲኮ ኢንቴካ ኢንቴ ጊዶን ኢሶይ ኢሳ ቶሆ ሜጫና ቤሴስ። 15 ታ ኢንቴስ ኦꬂዳይሳ ማላ ኢንቴካ ኦꬃና ማላ ታ ኢንቴስ ሌሚሶ ቤሳዲስ። 16 ታ ኢንቴስ ቱሙ ጋይስ፤ ኣሽካራይ ጎዳፔ ኣꬌና፤ ኪቴቲዳዴይ ኪቲዳዴፌ ኣꬌና።* 17 ኢንቴ ሃይሳ ኤሪዲ ኦሶን ፔይሺኮ ኢንቴ ኣንጄቲዳይታ።

18 «ታ ሃይሳ ጊዛይ ኢንቴ ኡባታ ጊሻስ ዴና፤ ታኒ ታ ዶሪዳይታ ዉርሳ ኤራይስ፤ ጊዶ ኣቲን፥ ‹ታ ካꬅ ሚዳዴይ ታ ሞርኬ ጊዲዲ ታ ቦላ ዴንዲዴስ› ጊዛ ማጻፋ ቃላይ ፖሌታናስ ኮሼስ። * 19 ታ ሃይሳ ሃኢራ ኢንቴስ ዮቲዛይ ኢዚ ፖሌቲዛ ዎዴ ታ ኦናኮ ኢንቴ ኣማናናሳ። 20 ታ ኢንቴስ ቱሙ ጋይስ፤ ታ ኪቲዳዴ ኤኪዛዴይ ታና ኤኬስ፤ ታና ኤኪዛዴይ ታና ኪቲዳዴ ኤኬስ» ጊዴስ። *

ዬሱሲ ባና ኣꬂ ኢማናዴይ ኦናኮ ካሴቲ ዮቲዴስ

(ማቶ 26፡20-25፤ ማር 14፡17-21፤ ሉቃ 22፡21-23)

21 ዬሱሲ ሄሳ ጊ ሲሚዲ ኬሂ ቆፋን ጌሊዲ፥ «ታ ኢንቴስ ቱሙ ጋይስ፤ ኢንቴ ጊዶፌ ኢሳዴይ ታና ኣꬂ ኢማና» ጊዲ ቆንጬን ዮቲዴስ።

22 ኢዛ ካሊዛይቲ ሄሳ ኢዚ ኦና ጊሻስ ጊዳኮ ኤሮንታ ጊሻስ ባ ጊዶን ኢሶይ ኢሳራ ጼሌቲዳ። 23 ኢዛ ካሊዛይታ ጊዶፌ ዬሱሲ ሲቂዛ ኢሶይ ዬሱሳ ኣቻን ኡቲዴስ። 24 ሲሞና ጌቴቲዛ ጴጽሮሲ ዮሃኒሳ ሶምኢ ቤሲዲ፥ «ኢዚ ኦና ጊሻስ ጊዛኮ ኣኔ ኢዛ ኦይቻ» ጊዴስ።

25 ሄሳ ጊሻስ ኢዚ ባ ቆꬌ ጌዴ ዬሱሳ ሃይꬃኮ ሺሺዲ፥ «ጎዶ! ኢዚ ኦኔ?» ጊ ኦይቺዴስ።

26 ዬሱሲካ ዛሪዲ፥ «ኢዛዴይ ታ ሃኢ ቡዴና ዎጼን ꬊምኣዳ ባርሲዛዴ» ጊዴስ፤ ሄሳ ጊ ሲሚዲ ቡዴና ዎጼን ꬊምኢ ኤኪዲ ኣስቆሮንቶፌ ዪዳ ሲሞና ና ዩሁዳ ባርሲዴስ። 27 ዩሁዳይ ኢዛ ባꬊዳ ማላ ሄራካ ጻላኤይ ኢዛን ጌሊዴስ። ዬሱሲካ ዩሁዳ፥ «ኔ ኦꬃናስ ቆፒዳይሳ ኤሌላ ኦꬃ» ጊዴስ። 28 ዬሱሲ ሄሳ ኣዛስ ጊዳኮ ማዳን ኡቲዳ ኣሳፔ ዮኦይ ጌሊዳዴይ ኦኒካ ዴና። 29 ዩሁዳይ ሚሽ ኦይኪዛዴ ጊዲዳ ጊሻስ ዬሱሳ ካሊዛይታፔ ባጋይቲ ዬሱሲ ዩሁዳ፥ «ባኣሌዛስ ኮሺዛይሳ ሻማ ዎይኮ ማንቆታስ ሙጹዋታ ኢማ» ጊዳ ሚሳቲዴስ።

30 ዩሁዳይካ ቡዴና ባꬊዳ ማላ ሄራካ ኬዚዲ ቢዴስ፤ ኢዚ ቢሺን ጋዴይ ቃማኮ።

ኦራꬃ ኣዛዞ

31 ዩሁዳይ ኬዚ ቢዳፔ ጉዬ ዬሱሲ፥ «ኣሳ ናይ ሃኢ ቦንቼቲዴስ፤ ኢዛ ጋሶን ጾሲካ ቦንቼቲዴስ። 32 ጾሲ ኢዛ ጋሶን ቦንቼቲዛ ጊዲኮ ጾሲካ ኢዛ ቦንቻና፤ ሄራካ ጋምኦንታ ቦንቻና። 33 ታ ናይቶ! ታ ኢንቴናራ ዳሮ ዎዴ ጋምኢኬ፤ ኢንቴ ታና ኮያና፤ ታ ካሴ ኣይሁዳታ ሃላቃታስካ፥ ‹ታ ቢዛሶ ኢንቴ ያና ዳንዳዬኬታ› ጋዳ ዮቲዳ ማላ ሃኢካ ኢንቴስካ ሄሳꬆ ዮታይስ። * 34 ኢንቴ ኢንቴ ጊዶን ኢሶይ ኢሳራ ሲቄታና ማላ ታ ኢንቴስ ኦራꬃ ኣዛዞ ኢማይስ። ታ ኢንቴና ሲቂዳ ማላ ኢንቴ ኢንቴ ጊዶን ኢሶይ ኢሳራ ሲቄቲቴ። * 35 ኢንቴ ኢንቴ ጊዶን ሲቄቲኮ ኢንቴ ታና ካሊዛይታ ጊዲዳይሳ ኣሲ ዉሪ ኤራና» ጊዴስ።

ጴጽሮሲ ኢዛ ካዳናይሳ ዬሱሲ ካሴቲዲ ዮቲዴስ

(ማቶ 26፡31-35፤ ማር 14፡27-31፤ ሉቃ 22፡31-34)

36 ሄሳፌ ጉዬ ሲሞና ጌቴቲዛ ጴጽሮሲ ዬሱሳ፥ «ጎዶ! ኔ ኣዋ ባኔ?» ጊ ኦይቺዴስ። ዬሱሲ ቃሴ፥ «ታ ቢዛሶ ኔ ሃኢ ታና ካላና ዳንዳያካ ሺን ጉዬፔ ኔ ታና ካላና» ጊዴስ።

37 ጴጽሮሲ፥ «ጎዶ! ታ ኔና ሃኢ ካላናስ ኣይስ ዳንዳይኪና? ሃራይ ኣቶሺን ታኒ ታ ሼምፖካ ኔ ጊሻስ ኣꬃ ኢማና» ጊዴስ።

38 ዬሱሲካ ዛሪዲ፥ «ኔኒ ኔ ሼምፖ ታ ጊሻስ ኣꬃ ኢማኔ? ታ ኔስ ቱሙ ጋይስ፤ ሃች ኩቶይ ዋሳናፔ ካሴታዳ ኔ ታና ሄꬑቶ ካዳና» ጊዴስ።

14

ዬሱሲ ኣዋኮ ጋꬂዛ ኦጌ

1 ካሌꬂዲካ ዬሱሲ፥ «ኢንቴ ዎዚናይ ሜቶቶፖ፤ ጾስ ኣማኒቴ፤ ታናካ ኣማኒቴ። 2 ታ ኣዋ ኣቻን ዳሮ ዱሳሶይ ዴስ፤ ሄሳ ጊዶንታኮ፥ ‹ኢንቴስ ዳናሶ ጊጊሳናስ ታ ባና› ጋና ሺን። 3 ባዳ ታ ኢንቴስ ሶ ጊግሲዳፔ ጉዬ ኢንቴ ታ ዲዛሶን ዳና ማላ ታ ሲማ ያዳ ኢንቴና ኤካና። 4 ታ ቢዛ ኦጌ ኢንቴ ኤሬታ» ጊዴስ።

5 ቶማሲ፥ «ጎዶ! ኔ ኣዋ ቢዛኮ ኑ ኤሮኮን፤ ሂስቲን ኦጌዛ ኑ ዎስቲ ኤራናስ ዳንዳይዞኒ?» ጊዴስ። 6 ዬሱሲካ ኢዛስ፥ «ኦጌይኔ፥ ቱማይ፥ ዴኦይካ ታና፤ ታ ባጋራ ጊዲኮፌ ኣቲን ኦኒካ ኣዋኮ ባና ኣሲ ዴና። 7 ኢንቴ ታና ኤሪዛኮ ታ ኣዋካ ኤራናኮሺን፤ ሃኢ ሃይሳፌ ጉዬ ኢንቴ ኢዛ ኤራና፤ ኢዛ ቤኦካ ቤዪዴታ» ጊ ዛሪዴስ። 8 ፒሊጶሲ፥ «ጎዶ! ኔ ኑና ኣዋ ቤሲኮ ኑስ ጊዳና» ጊዴስ።

9 ዬሱሲካ ኢዛስ፥ «ፒሊጶሳ! ሃይሳ ጋካናስ ታ ኢንቴናራ ዴኢንካ ኔ ታና ኤርኪ? ታና ቤኢዳዴይ ኣዋካ ቤዪዴስ፤ ሂስቲን ኔኒ ዋናዳ፥ ‹ኑና ኣዋ ቤሳ› ጋይ? 10 ታኒ ታ ኣዋን፥ ታ ኣዋይካ ታናን ዲዛይሳ ኣማኒኪ? ታ ኢንቴስ ዮቲዛ ቃላ ዮቲዛይ ታ ሼኔ ማላ ዴና፤ ጊዶ ኣቲን ኦሶዛ ኡባ ኦꬂዛይ ታናን ዲዛ ታ ኣዋ። 11 ታኒ ኣዋን ዲዛ ማላ፥ ኣዋይካ ታናን ዲዛይሳ ኢንቴ ኣማኒቴ፤ ኣካይ ጊኮ ታ ኦꬂዛ ኦሶታ ጊሻሲካ ታና ኣማኒቴ። 12 ታ ኢንቴስ ቱሙ ጋይስ፤ ታና ኣማኒዛዴይ ታ ኦꬂዛ ኦሶ ኦꬃና፤ ሄሳፌካ ኣꬂ ኦꬃና፤ ጋሶይካ ታኒ ኣዋኮ ባና። 13 ኣዋይ ናዛ ጋሶን ቦንቼታና ማላ ኢንቴ ታ ሱንꬃን ዎሲዳይሳ ታ ኢንቴስ ዉርሳ ኦꬃና። 14 ኢንቴ ኣይ ሚሺካ ታ ሱንꬃን ዎሲዳይሳ ታ ኡባ ኦꬃና።

ዬሱሲ ጺሎ ኣያና ጊሻስ ኢሚዳ ሂዶታ

15 «ኢንቴ ታና ዶሲዛ ጊዲኮ ታ ኣዛዞዮ ናጊቴ። 16 ታኒ ኣዋ ዎሳና፤ ኢዚካ ኢንቴናራ ሜርናስ ዳና ማላ ሃራ ኢንቴና ሚንꬄꬃናዴ ኢንቴስ ኢማና። 17 ሃይሲ ሚንꬄꬂዛ ኣያናይ ዴሬ ኣሳይ ኢዛ ቤዪ ኤሮንታ ጊሻስ ኣላሜይ ኤካናስ ዳንዳዮንታ ቱሙ ኣያና፤ ጊዶ ኣቲን ኢንቴ ኢዛ ኤሬታ፤ ጋሶይካ ኢዚ ኢንቴናራ ዲዛ ጊሻሲኔ ኢዚ ኢንቴ ጋꬃን ዲዛ ጊሻሳ።

18 «ኣዋይኔ ኣያ ባይንዳ ናይታ ማላ ታ ኢንቴና ጻላ ኣጊኬ፤ ታ ሲማዳ ሃ ኢንቴኮ ያና። 19 ጉꬃ ዎዴፔ ጉዬ ዴሬ ኣሳይ ታና ቤዬና፤ ኢንቴ ጊዲኮ ቤያንዴታ፤ ታኒ ዴኦን ዲዛ ጊሻስ ኢንቴካ ዴኦን ዳንዴታ። 20 ታኒ ታ ኣዋን ዲዛ ማላ ኢንቴካ ታናን ዲዛይሳኔ ታኒካ ኢንቴናን ዲዛይሳ ኢንቴ ሄ ዎዴ ኤራንዴታ።

21 «ታ ኣዛዞ ኤኪዲ ኦꬂዛዴይ ታና ዶሴስ፤ ታና ዶሲዛዴካ ታ ኣዋይ ዶሴስ፤ ታኒካ ኢዛ ዶሳና፤ ታናካ ኢዛዴስ ቆንጪሳና» ጊዴስ።

22 ኣስቆሮንቶ ዩሁዳ ጊዶንታ ሃንኮ ዩሁዳይ፥ «ጎዶ! ኔኒ ኣላሜ ኣሳስ ጊዶንታ ኑስ ዎስታ ኔና ቆንጪሳኔ?» ጊዴስ።

23 ዬሱሲካ ኢዛስ፥ «ታና ሲቂዛዴይ ታ ቃላ ናጋና፤ ታ ኣዋይካ ኢዛ ዶሳና፤ ኑኒ ኢዛኮ ያና፤ ዪዲካ ኢዛዴራ ኢሲፌ ዳና። 24 ታና ዶሶንታዴይ ታ ቃላ ናጌና፤ ሃይሲ ኢንቴ ሲዪዛ ቃላይ ታና ኪቲዳ ታ ኣዋ ቃላፔ ኣቲን ታ ቃላ ጊዴና።

25 «ታኒ ሃኢ ኢንቴናራ ዳሼ ሃይሳ ኢንቴስ ዮታዲስ። 26 ኣዋይ ታ ሱንꬃን ዬዳና ሚንꬄꬂዛ ጺሎ ኣያናይ ቃሴ ሃኒዛ ኡባ ኢንቴና ታማርሳና፤ ታ ኢንቴስ ዮቶይሳካ ኡባ ኢንቴ ዎዚናን ዎꬃና ማላ ማዳና።

27 «ታ ኢንቴስ ሳሮቴꬅ ኣጋዳ ባይስ፤ ታ ሳሮቴꬂካ ታ ኢንቴስ ኢማና፤ ታ ኢንቴስ ኢሚዛ ሳሮቴꬂ ኣላሜይ ኢሚዛ ሳሮቴꬃ ማላ ዴና፤ ኢንቴ ዎዚናይ ሂርጎፎኔ ባቦፎ።

28 « ‹ታ ባና፤ ባዳካ ኢንቴኮ ሲማ ያና› ጋዳ ታ ኢንቴስ ካሴ ዮቲዳይሳ ሲዪዴታ፤ ኢንቴ ታና ዶሲዛኮ ታኒ ታ ኣዋኮ ቢዛይሲ ኢንቴና ኡፋይሳናኮሺን። ጋሶይካ ኣዋይ ታፔ ኣꬌስ። 29 ሃይሲ ሃኒዛ ዎዴ ኢንቴ ኣማናና ማላ ሃይሳ ታ ኢንቴስ ካሴታ ዮታዲስ። 30 ሃይሳ ኣላሜዛ ሃሪዛ ጻላኤይ ዪዛ ዎዴይ ጋኪዳ ጊሻስ ሃኢ ታ ኢንቴናራ ዳሮ ሃሳይኬ፤ ኢዚ ታ ቦላ ኣይኮካ ኦꬃናስ ኢዛስ ዎልቃይ ዴና። 31 ጊዶ ኣቲን ታኒ ኣዋ ዶሲዛይሳ ኣላሜይ ኤራና ማላ ኣዋይ ታና ኣዛዚዳይሳ ታ ኡባ ፖላና። ኣኔ ሃይሳፌ ቦስ፤ ዴንዲቴ» ጊዴስ።

15

ዬሱሲ ቱሙ ዎይኔ ሚꬃስ ኣኖ

1 ቃሴካ ዬሱሲ፥ «ቱሙ ዎይኔ ሚꬃ ኣኖይ ታና፤ ኣታኪልቴዛ ኦሳንቻይ ታ ኣዋ። 2 ታ ቦላ ዲሼ ኣይፌ ኢሞንታ ሃጋ ኡባ ታ ኣዋይ ቃንጺ ዲጋና፤ ኣይፊዛ ሃጋ ጉጂ ኣይፋና ማላ ቂርጺ ጌሻና። 3 ታ ኢንቴስ ዮቲዳ ቃላ ጋሶን ኢንቴ ሃኢ ጌሻታ። 4 ታናን ዲቴ፤ ታኒካ ኢንቴናን ዳና፤ ሃጋይ ዎይኔ ኣኖ ቦላ ዶንታ ኣጊኮ ባርካ ኣይፌ ኣይፋና ዳንዳዮንታይሳ ማላ ኢንቴካ ታናን ዶንታ ኣጊኮ ኣይፌ ኣይፋናስ ዳንዳዬኬታ።

5 «ታኒ ዎይኔ ሚꬃስ ኣኖ፤ ኢንቴ ቃሴ ሃጋታ፤ ዳሮ ኣይፌ ኣይፊዛዴይ ታናን ዲዛዴኔ ታኒካ ኢዛን ዲዛዴ፤ ጋሶይካ ታ ባይንዳ ኢንቴ ኣይኮካ ኦꬃናስ ዳንዳዬኬታ። 6 ታናን ባይንዳዴይ ቃንጼቲዲ ዎራ ዬጌቲዳ ሃጋ ማላ ካሬ ዬጌቲዲ ሄን ሜላና፤ ሄይታ ማላ ሃጋቲ ኢሲ ቦላ ሺቂዲ ታማን ዬጌታናኔ ኤጻና። 7 ኢንቴ ታናን ዲኮ ታ ቃላይካ ኢንቴናን ዲኮ ኢንቴ ኮዪዳይሳ ኦይቺኮ ዴማና። 8 ዳሮ ኣይፌ ኢንቴ ኣይፊሺን ታ ኣዋይ ቦንቼቴስ፤ ኢንቴ ታና ካሊዛይታ ጊዲዳይሲ ሄሳን ኤሬታና።

9 «ኣዋይ ታና ዶሲዳይሳꬆ ታኒካ ኢንቴና ዶሳዲስ፤ ሄሳ ጊሻስ ኢንቴ ታ ሲቆን ዲቴ። 10 ታኒ ታ ኣዋ ኣዛዞ ፖላዳ ኢዛ ሲቆን ዲዳ ማላ ኢንቴካ ታ ኣዛዞ ፖሊኮ ታ ሲቆን ዳና። 11 ሃይሳ ታ ኢንቴስ ዮቲዛይ ታ ኡፋይሲ ኢንቴናን ጊዳና ማላኔ ኢንቴ ኡፋይሲካ ኩሜꬅ ጊዳናሳ። 12 ታ ኢንቴስ ኢሚዛ ኣዛዞይ ታ ኢንቴና ሲቂዳ ማላ ኢንቴካ ኢንቴ ጊዶን ኢሶይ ኢሳራ ሲቄታናሳ። * 13 ኣሲ ባ ላጌስ ባ ሼምፖ ኣꬂ ኢሞፔ ኣꬊዛ ሲቆይ ዴና። 14 ታ ኢንቴና ኣዛዚዛይሳ ኡባ ኢንቴ ፖሊኮ ኢንቴ ታ ላጌታ። 15 ኣሽካራይ ጎዳይ ኦꬂዛይሳ ኤሮንታ ጊሻስ ሃይሳፌ ጉዬ ታ ኢንቴና ኣሽካራታ ጊኬ። ጊዶ ኣቲን ታኒ ታ ኣዋፔ ሲዪዳይሳ ዉርሳ ኢንቴስ ቆንጪሲዳ ጊሻስ ታ ኢንቴና ታ ላጌታ ጋዲስ። 16 ታ ኢንቴና ዶራዲስ ኣቲን ኢንቴ ታና ዶሪቤኬታ፤ ኢንቴ ቢዲ ዳሮ ኣይፌ ኣይፋና ማላ ኢንቴ ኣይፌይ ኤቂ ዳና ማላ ታ ኢንቴና ዎꬃዲስ፤ ሄሳ ጊሻስ ኢንቴ ታ ሱንꬃን ዎሲዳይሳ ኡባ ታ ኣዋይ ኢንቴስ ኢማና። 17 ሄሳ ጊሻስ ኢንቴ ኢንቴ ጊዶን ኢሶይ ኢሳራ ሲቄታና ማላ ታ ኢንቴና ኣዛዛይስ።

ዬሱሲ ባና ካሊዛይታ ኣላሜይ ኢጻናይሳ ዮቲዴስ

18 «ካሌꬂዲካ ዬሱሲ ኢንቴና ኣላሜይ ኢጺኮ ኢንቴፌ ካሴ ታና ኢጺዳይሳ ኤሪቴ። 19 ኢንቴ ኣማኖንታ ኣላሜ ኣሳ ጊዲኮ ኣላሜ ኣሳይ ባ ባጋ ጊዲዳዴ ዶሴስ። ጊዶ ኣቲን ኢንቴ ኣላሜ ባጋ ጊዶንታ ጊሻስ ታ ኢንቴና ኣላሜፔ ሻካዳ ዶሪዳ ጊሻስ ዴሬይ ኢንቴና ኢጼስ። 20 ‹ኣሽካራይ ጎዳፔ ኣꬌና› ጋዳ ታ ካሴ ኢንቴስ ዮቶይሳ ዩሺ ቆፒቴ፤ ኢስቲ ታና ጎዲዛይቲ ኢንቴናካ ጎዳና፤ ኢስቲ ታ ቃላ ናጊዛኮ ኢንቴ ቃላ ናጋና። 21 ኢስቲ ታና ኪቲዳዴ ኤሮንታ ጊሻስ ታ ጋሶን ኢንቴ ቦላ ሄሳ ዉርሲ ኦꬃና። 22 ታ ያዳ ኢስታስ ዮቶንታኮ ኢስታስ ናጋራ ጊዴና። ሃኢ ቃሴ ኢስታ ናጋራስ ሃኖ ጊዛ ጋሶይካ ባ። 23 ታና ኢጺዛዴይ ታ ኣዋካ ኢጼስ። 24 ሃራ ኣሲ ኦꬆንታ ኦሶ ታ ኢስታ ጊዶን ኦꬆንታኮ ኢስታስ ናጋራ ጊዴናሺን፤ ሃኢ ኢስቲ ሄሳ ኡባ ቤኢዳፔ ጉዬ ታናካ ታ ኣዋካ ኢጺዳ። 25 ሄሲካ ሃኒዳይ ካሴ፥ ‹ታና ጋሶይካ ባይንዳ ዲሺን ኢጺዳ› ጌቴቲዲ ኢስታ ዎጋን ጻፌቲዳ ቃላይ ፖሌታናሳ።

26 «ጊዶ ኣቲን ኣዋፔ ኬዚዲ ያናይሲ፥ ታኒካ ታ ኣዋ ኣቻፌ ኢንቴስ ዬዳናይሲ ሚንꬄꬂዛ ቱማ ኣያናይ ዪዲ ኢዚ ታ ጊሻስ ማርካታና። 27 ኢንቴ ኮይሮፔካ ታናራ ዲዛ ጊሻስ ታስ ኢንቴካ ማርካታንዴታ» ጊዴስ።

16

1 ቃሴካ ዬሱሲ፥ «ሄኮ ሃይሳ ዉርሳ ታ ኢንቴስ ኢንቴ ኣማኖይ ያርክ ያርኮፎ ጋዳ ዮታዲስ። 2 ኢስቲ ኢንቴና ባ ኬꬃፌ ጎዳና፤ ሃራይ ኣቶሺን ኢንቴና ዎꬊዛዴይ ዉሪ ጾሳስ ኦꬂዛዴ ሚሳቲዛ ዎዴይ ያና። 3 ኢስቲ ሄሳꬆ ኦꬂዛይ ታናካ፥ ታ ኣዋካ ኤሮንታ ጊሻሳ። 4 ታ ሃይሳ ኢንቴስ ዮቲዛ ዎዴ ኢንቴ ታ ኢንቴስ ጊዳይሳ ቆፓናሳ» ጊዴስ። ካሌꬂዲካ ዬሱሳ፥ «ሃይሳ ዉርሳ ታ ኢንቴስ ዮቶንታ ኣጊዳይ ታ ኢንቴናራ ኢሲፌ ዲዛ ጊሻሳ።

ጺሎ ኣያና ኦሶ

5 «ሃኢ ቃሴ ታና ኪቲዳይሳኮ ታ ባና ጋይስ፤ ጊዶ ኣቲን ኢንቴፌ ኦኒካ፥ ‹ኔ ኣዋ ባኔ?› ጊዲ ኦይቻናይ ባ። 6 ጊዶ ኣቲን ሃይሳ ዉርሳ ታ ኢንቴስ ዮቲዳ ጊሻስ ኢንቴ ዎዚናይ ሙዞቴስ። 7 ታ ቃሴ ኢንቴስ ቱሙ ጋይስ፤ ታ ቡሲ ኢንቴስ ጎኣ ጊዳና፤ ጋሶይካ ታ ቦንታ ኣጊኮ ሚንꬄꬂዛ ኣያናይ ኢንቴኮ ዬና፤ ታ ቢዳፔ ጉዬ ኢዛ ኢንቴኮ ዬዳና። 8 ኢዚ ዪዲ ኣሳ ናጋራ ጊሻሲኔ ጺሎቴꬃ ጊሻስ ቃሴካ ፒርዳ ጊሻስ ኤሪሳና። 9 ኣሳ ናጋራ ጊሻስ ኢዚ ኤሪሳናይ ኣሳይ ታና ኣማኖንታ ጊሻሳ። 10 ጺሎቴꬃ ጊሻስ ኢዚ ኣሳ ኤሪሳናይ ታኒ ታ ኣዋኮ ቢዛ ጊሻሲኔ ቃሴ ናምኣንꬆ ኢንቴ ታና ቤኦንታ ጊሻሳ። 11 ፒርዳ ጊሻስ ኢዚ ኤሪሳናይ ሃይሳ ኣላሜዛ ሃሪዛይሳ ቦላ ፒርዴቲዳ ጊሻሳ።

12 «ታ ኢንቴስ ቡሮ ዮታና ዳሮ ዮኦይ ዴስ፤ ጊዶ ኣቲን ሃኢ ኢንቴና ዴጻና። 13 ቱማ ኣያናይ ዪዲ ኢንቴና ቱማይ ዲዛሶ ካሌꬃና፤ ጋሶይካ ኢዚ ሲዪዳይሳ ዮታና ኣቲን ባፔ ጊዶንታ ጊሻስ ኢዚ ሲንꬃፌ ሃናና ዮኦታ ኢንቴስ ዮታና። 14 ታስ ዲዛይሳፌ ኤኪዲ ኢዚ ኢንቴስ ዮቲዛ ጊሻስ ታና ቦንቻና። 15 ኣዋስ ጊዲዳይ ዉሪካ ታይሳ፥ ‹ታስ ጊዲዳይሳፌ ኤኪዲ ኢዚ ኢንቴስ ዮታና› ታ ጊዳይ ሄሳሳ» ጊዴስ።

ኢንቴ ሙዞቴꬂ ኡፋይሳን ላሜታና

16 ዬሱሲ ጉጂዲ፥ «ጉꬃ ዎዴፔ ጉዬ ኢንቴ ታና ቤዬኬታ፤ ቃሴካ ጉꬃ ዎዴፔ ጉዬ ኢንቴ ታና ቤያና» ጊዴስ።

17 ኢዛ ካሊዛይታፔ ባጋቲ ባ ጊዶን፥ « ‹ሃይሲ ኑስ ጉꬃ ዎዴፔ ጉዬ ኢንቴ ታና ቤዬኬታ፤ ቃሴካ ጉꬃ ዎዴፔ ጉዬ ኢንቴ ታና ቤያና፤ ቃሴ ታ ኣዋኮ ባና› ጉሲ ኣይ ጉሴ?» ጊዳ። 18 «ሂስቲን ሃይሲ፥ ‹ጉꬃ ዎዴፔ ጉዬ› ጊዛይሲ ኢዚ ኣዜ? ኢዚ ዮቲዛይሲ ኑስ ኤሬቴና» ጊዲ ባ ጊዶን ዛሪ ዛሪ ኦይሼቲዳ።

19 ኢስቲ ኢዛ ኦይቻናይሳ ዬሱሲ ኤሪዲ ኢስታስ፥ «ኢንቴ ኢንቴ ጊዶን ኢሶይ ኢሳራ ኦይሼቲዛይ ታ ኢንቴስ፥ ‹ጉꬃ ዎዴፔ ጉዬ ኢንቴ ታና ቤዬኬታ፤ ቃሴካ ጉꬃ ዎዴፔ ጉዬ ኢንቴ ታና ቤያና› ጊዳ ጊሻሴ? 20 ታ ኢንቴስ ቱማ ጋይስ፤ ኢንቴ ዋሳናኔ ዬካናሺን ኣላሜይ ጊዲኮ ኡፋዬታና። ኢንቴ ሙዞቲሺን ኢንቴ ሙዞይ ኡፋይሳን ላሜታና። 21 ማጫሲ ዬሎ ዎዴይ ጋኪሺን ሚጻስ ሂርጋዉስ፤ ጊዶ ኣቲን ና ዬላ ዬጊዳፔ ጉዬ ቢታ ቦላ ናይ ዬሌቲዳ ጊሻስ ኡፋይሳፌ ዴንዲዳይሳን ካሴ ባ ዋይዳይሳ ዛራ ቆፑኩ። 22 ሄሳꬆ ኢንቴካ ሃኢ ሙዞቴታ፤ ቃሴ ታ ኢንቴና ቤያና ኢንቴ ዎዚናይካ ኡፋዬታና፤ ኢንቴ ኡፋይሳ ዛሪ ኤካናዴይ ዴና።

23 «ኢንቴ ሄ ዎዴ ታፔ ኣይኮካ ዎሴኬታ፤ ታ ኢንቴስ ቱሙ ጋይስ፤ ታ ሱንꬃን ታ ኣዋ ዎሲኮ ኢዚ ኢንቴስ ኡባካ ኢማና። 24 ሃኖ ጋካናስ ኢንቴ ታ ሱንꬃን ኣይኮካ ዎሲ ኤሬኬታ፤ ዎሲቴ ኢንቴ ኤካና፤ ኢንቴ ኡፋይሳይካ ኩሜꬅ ጊዳና።

25 «ሃኢ ጋካናስ ታ ኢንቴስ ሌሚሶራ ዮታዲስ፤ ሃይሳፌ ጉዬ ታ ሌሚሶራ ዮቶንታ ዎዴይ ያና። ጊዶ ኣቲን ኣዋ ጊሻስ ታ ኢንቴስ ኡባ ቆንጪሳ ዮታና። 26 ሄ ዎዴ ኢንቴ ታ ሱንꬃን ዎሳና፤ ታኒካ፥ ‹ኣዋ ኢንቴ ጊሻስ ዎሳና› ጊኬ። 27 ጋሶይካ ኣዋይ ባ ባጋራ ኢንቴና ዶሲዛ ጊሻሳ፤ ኣዋይ ኢንቴና ዶሲዛይ ኢንቴ ታና ዶሲዛ ጊሻሲኔ ታኒ ጾሳ ኣቻፌ ዪዳይሳ ኢንቴ ኣማኒዳ ጊሻሳ። 28 ታኒ ኣዋ ኣቻፌ ኬዛዳ ሃይሳ ሃ ኣላሜ ያዲሲኔ ቃሴካ ሃ ኣላሜዛ ኣጋዳ ኣዋኮ ሲማ ባና» ጊዴስ።

29 ኢዛ ካሊዛይቲ፥ «ሄኮ ኔ ሃኢ ሌሚሶ ጊዶንታ ኑስ ቆንጬራ ዮታዳሳ። 30 ኔ ዉርሳ ኤሪዛ ማላኔ ኦኒካ ኔና ኦይቻናስ ኮሾንታይሳ ሃኢ ኑ ኤሪዶስ፤ ሄሳ ጊሻስ ኔ ጾሳ ኣቻፌ ኬዚዳይሳ ኑ ኣማኖስ» ጊዳ።

31 ዬሱሲ ኢስታስ፥ «ኢንቴ ሃኢ ኣማኒዴታ፤ 32 ጊዶ ኣቲን ኢንቴ ኢንቴ ባጋራ ባጋራ ላሌቲዲ ታና ጻላ ኣጋና ዎዴይ ጋኪዴስ፤ ሄ ሳቴያካ ሃኢ ጋካዱስ። ጊዶ ኣቲን ኣዋይ ታናራ ጊዲዳ ጊሻስ ታ ታርካ ዲኬ። 33 ታ ሃይሳ ኢንቴስ ዮቲዛይ ኢንቴ ታናን ዴኢን ኢንቴስ ሳሮቴꬂ ዳና ማላ ጋዳ ዮታይስ። ኢንቴ ሃ ኣላሜን ዲሺን ኢንቴስ ዋዬይ ዴስ፤ ጊዶ ኣቲን ኣይኮይ ባ፤ ታ ኣላሜ ጾናዲስ» ጊዴስ።

17

ዬሱሳ ዎሳ

1 ዬሱሲ ሄሳ ጊዳፔ ጉዬ ፑዴ ሳሎ ꬎቁ ጊ ጼሊዲ፥ «ታ ኣዋዉ! ሄኮ ሃኢ ሳቴይ ጋኪዴስ፤ ኔ ናይ ኔና ቦንቻና ማላ ኔኒ ኔ ናዛ ቦንቻ። 2 ኔ ቦንቻናይካ ኔ ኢዛስ ኢሚዳይታስ ኢዚ ሜርና ዴኦ ኢማና ማላ ኔ ኢዛስ ኣሳ ኡባ ቦላ ጎዳቴꬅ ኢሚዳ ጊሻሳ። 3 ሜርና ዴኦይካ ኔ ጻላ ቱሙ ጾሳኔ ኔ ኪቲዳ ዬሱስ ኪርስቶሳ ኤሮ ጉሳ። 4 ኔ ታስ ኢሚዳ ኦሶ ታኒ ዉርሳዳ ሃ ቢታ ቦላ ኔና ቦንቻዲስ። 5 ታ ኣዋዉ! ኣላሜይ ሜꬌታናፔ ካሴ ታስ ኔናራ ዲዛ ቦንቾን ሃኢካ ታና ኔ ኣቻን ቦንቻርኪ!

6 «ሃይሳ ኣላሜ ኣሳፔ ኔ ታስ ዶራዳ ኢሚዳ ኣሳታስ ኔ ኦናኮ ታ ኢስታስ ኔና ቆንጪሳዲስ፤ ኢስቲ ካሴካ ኔይታ ሺን ኔ ታስ ኢማዳሳ፤ ኢስቲካ ኔ ቃላ ናጊዳ። 7 ኔ ታስ ኢሚዳይሲ ዉሪካ ኔፔ ጊዲዳይሳ ኢስቲ ሃኢ ኤሪዳ። 8 ኔ ታስ ኢሚዳ ቃላታካ ታ ኢስታስ ኢማዲስ፤ ኢስቲካ ኤኪዳ፤ ታ ኔ ኣቻፌ ዪዳይሳ ኢስቲ ቱማፔ ኤሪዳ፤ ኔ ታና ኪቲዳይሳካ ኢስቲ ኣማኒዳ።

9 «ታ ኢስታስ ዎሳይስ፤ ሄይቲ ኔ ታስ ኢሚዳይቲ ኢስቲ ኔይታ ጊዲዳ ጊሻስ ታ ኢስታስ ዎሳይስ፤ ጊዶ ኣቲን ሃንኮ ኣላሜ ኣሳስ ዎሲኬ። 10 ታስ ጊዲዳይ ዉሪካ ኔይሳ፤ ኔይሲ ዉሪካ ታይሳ፤ ታኒካ ኢስታን ቦንቼታና። 11 ሃይሳፌ ጉዬ ታኒ ሃይሳ ኣላሜ ቦላ ዲኬ፤ ኢስቲ ጊዲኮ ሃ ኣላሜዛ ቦላ ዴቴስ፤ ሃኢ ታ ኔኮ ባይስ፤ ታ ኣዋ ጌሻዞ! ሃይታ ኔ ታስ ኢሚዳይታ ኢስቲ ኑ ማላ ባ ጊዶን ኢሲኖ ጊዳና ማላ ኔ ታስ ኢሚዳ ኔ ሱንꬃን ኢስታ ናጋ። * 12 ታ ኢስታራ ኢሲፌ ዳሼ ኔ ታስ ኢሚዳ ኔ ሱንꬃን ታ ኢስታ ናጋዲስ፤ ሄሳ ጊሻስ ካሴ ጻፌቲዳ ጌሻ ማጻፋ ቃላይ ፖሌታና ማላ ኢዚ ካሴካ ꬋዮስ ዲዛ ናዛፔ ኣቲን ኢስታፌ ኦኒካ ꬋይቤና። 13 ታ ቃሴ ሃኢ ኔኮ ባይስ፤ ታ ሃ ኣላሜዛ ቦላ ዳሼ ሃይሳ ዮቲዛይ ታ ኡፋይሲ ኢስታን ፖሌታና ማላ ጋዳ ዮታይስ። 14 ታኒ ኔ ቃላ ኢስታስ ኢማዲስ፤ ታኒ ሃይሳ ኣላሜዛ ኣስ ጊዶንታይሳ ማላ ኢስቲካ ሃ ኣላሜ ኣስ ጊዴቴና፤ ሄሳ ጊሻስ ሃ ኣላሜ ኣሳይ ኢስታ ኢጺዴስ። 15 ኔ ኢስታ ኢታፔ ናጋና ማላ ታ ኔና ዎሳይስ ኣቲን ኔ ኢስታ ሃ ኣላሜፔ ዴንꬃ ኤፋና ማላ ታ ኔና ዎሲኬ። 16 ታኒ ኣላሜ ኣስ ጊዶንታይሳ ማላ ኢስቲካ ሃ ኣላሜ ኣስ ጊዴቴና። 17 ኔ ኢስታ ኔ ቱማን ኔስ ሻካ፤ ኔ ቃላይካ ቱሙ ቃላ። 18 ኔ ታና ሃ ኣላሜ ኪቶይሳꬆ ታኒካ ኢስታ ኣላሜ ቦላ ኪታዲስ። 19 ኢስቲ ቱማፔ ኔስ ዱማ ኣስ ጊዲዳ ማላ ታኒካ ታና ኢስታ ጊሻስ ዱማሳይስ።

20 «ኢስታ ቃላ ማርካቴꬃን ታና ኣማናናይታ ጊሻሳራ ታ ኔና ዎሳይስ ኣቲን ታ ኔና ኢስታ ጊሻስ ጻላ ዎሲኬ። 21 ታ ዎሲዛይ ኢስቲ ዉሪካ ኢሲኖ ጊዳና ማላሳ። ታ ኣዋዉ! ቃሴካ ኔ ታናን ዲዛ ማላ ኢስቲካ ኑናን ጊዳና ማላኔ ኔ ታና ኪቲዳይሳ ሃ ኣላሜይ ኣማናና ማላ ታ ኔና ዎሳይስ። 22 ኑኒ ኑ ጊዶን ኢሲኖ ጊዲዳ ማላ ኢስቲካ ባ ጊዶን ኢሲኖ ጊዳና ማላ ኔ ታስ ኢሚዳ ቦንቾዛ ታኒካ ኢስታስ ኢማዲስ። 23 ታ ኔና ዎሲዛይ ታ ኢስታን፤ ኔካ ታናን ጊዲዳ ማላ ኢስቲካ ኩሜꬅ ኢሲኖ ጊዳና ማላሳ። ቃሴካ ኔኒ ታና ኪቲዳ ማላኔ ታና ኔ ሲቂዳ ማላ ኢስታካ ኔ ሲቂዳይሳ ኣላሜ ኣሳይ ኤራናሳ።

24 «ታ ኣዋዉ! ኔ ታና ሃይሲ ኣላሜይ ሜꬌታናፔ ካሴ ዶሲዳ ጊሻስ ኔ ታስ ኢሚዳ ታ ቦንቾዛ ኢስቲ ቤያና ማላ ሃይቲ ኔ ታስ ኢሚዳይቲካ ታ ዲዛሶን ታናራ ዳና ማላ ዶሳይስ። 25 ጺሎ ጊዲዳ ታ ኣዋዉ! ኔና ኣላሜይ ኤሪቤና፤ ታ ጊዲኮ ኔና ኤራይስ፤ ሃይቲካ ኔ ታና ኪቲዳይሳ ኤሪዳ። 26 ኔ ታና ሲቂዳ ሲቆይ ኢስታን ጊዳና ማላኔ ታኒካ ኢስታን ጊዳና ማላ ኢስቲካ ኔና ኤራና ማላ ኦꬃዲስ። ቃሴካ ኢስቲ ኤራና ማላ ታ ኦꬃና» ጊዴስ።

18

ሞርኬታ ኩሼን ኣꬊ ዬሱሳ ኢሜቴꬅ

(ማቶ 26፡47-56፤ ማር 14፡43-50፤ ሉቃ 22፡47-53)

1 ሄሳ ኡባ ዮቲዳፔ ጉዬ ዬሱሲ ባና ካሊዛይታራ ቄዲሮኔ ጌቴቲዛ ሾባ * ፒኒዲ ኣታኪልቴ ጊዶ ጌሊዴስ። 2 ዬሱሲኔ ኢዛ ካሊዛይቲ ካሴካ ሄ ጋዴዪን ዳሮ ዎዴ ኢሲፌ ሺቂዛ ጊሻስ ዬሱሳ ኣꬂ ኢሚዳ ዩሁዳይ ሄ ጋዴዮ ካሴካ ኤሬስ። 3 ሄሳ ጊሻስ ዩሁዳይ ዎታዳራታ፥ ቄሴታ ሃላቃታኔ ፋርሳዌታፔ ኪቴቲ ዪዳ ኣሽካራታ ዉርሲ ካሌꬂ ኤኪዲ ሄ ኢስቲ ሺቂዛሶ ዪዴስ። ኢዛራ ዪዳ ኣሳይ ፓኖሴ፥ ጾምፔ፥ ማሻኔ ቶራ ኦይኪዲ ዪዴስ። 4 ዬሱሲ ባ ቦላ ጋካናይሳ ኡባ ኤሪዲ ዪዳ ኣሳኮ ቢዲ፥ «ኦና ኮዬቲ?» ጊዴስ።

5 ኢስቲ ቃሴ፥ «ናዚሬቴ ዬሱሳ ኮዮስ» ጊዳ። ኢዚካ ኢስታስ፥ «ታኒ ኢዛኮ» ጊዴስ። ኢስታስ ኣꬂ ኢሚዳ ዩሁዳይ ኢስታራ ኢሲፌ ኤቂዴስ። 6 ዬሱሲ፥ «ታኒ ኢዛኮ» ጊዳ ማላ ኣሳቲ ጉዬ ጋንዲጋርዲ ቢታ ቦላ ኩንዲዳ። 7 ዬሱሲ ሃኢካ፥ «ኦና ኮዬቲ?» ጊ ኦይቺን ኢስቲ ዛሪዲ፥ «ናዚሬቴ ዬሱሳ ኮዮስ» ጊዳ። 8 ኢዚካ ዛሪዲ፥ «ታኒ ኢዛኮ፤ ሂስቲን ኢንቴ ኮይዛይ ታና ጊዲኮ ሃይቲ ቤቶ ቦቾፍቴ» ጊዴስ። 9 ሄሲ ሃኒዳይ፥ «ታ ኣዋዉ! ኔ ታስ ኢሚዳይታፔ ኢሳዴካ ታ ꬋይሳቤኬ» ጊዳ ቃላይ ፖሌታና ማላሳ።

10 ሲሞና ጌቴቲዛ ጴጽሮሲ ጊꬃ ማሻ ኦይኪዳ ጊሻስ ማሻ ኮሆፔ † ሾዲዲ ኢሲ ቄሴታ ሃላቃ ኣሽካራ ዲዛይሳ ሃይꬅ ማሻራ ቃንጺ ዬጊዴስ፤ ሄ ኣሽካራዛ ሱንꬂ፥ «ማልኮሳ» ጌቴቴስ። 11 ዬሱሲ ቃሴ ጴጽሮሳ፥ «ኔ ማሻዛ ኮሆን ዛራ ጌልꬃ። ኣዋይ ታስ ኢሚዳ ዋዬ ኡሻ ታ ኡዮንታ ኣጋና ሚሳቲዜ?» ጊዴስ። *

ቄሴታ ሃላቃ ሃና ሲንꬅ ዬሱሳ ሺቆ

12 ሄሳፌ ጉዬ ዎታዳራቲ፥ ኢስታ ኣዛዚዛይሲኔ ኣይሁዳታ ኣሽካራቲ ዬሱሳ ኦይኪዲ ቃቺዳ። 13 ኮይሮ ሄ ላይꬃን ቄሴታስ ሃላቃ ቃያፋ ቦሎ ሃናኮ ኤፊዳ። 14 ቃያፋይ፥ «ዴሬ ጊሻስ ኢሳዴይ ሃይቂኮ ሎኦ» ጊዲ ኣይሁዳታ ዳናታ ካሴ ዞሪዳዴ። *

ጴጽሮሲ ዬሱሳ ካዲዴስ

(ማቶ 26፡69-70፤ ማር 14፡66-68፤ ሉቃ 22፡55-57)

15 ሲሞና ጌቴቲዛ ጴጽሮሲኔ ዬሱሳ ካሊዛይታፔ ኢሳዴይ ዬሱሳ ካሊዳ፤ ሄሳዴይ ቄሴታ ሃላቃ ኣቻን ኬሂ ኤሬቲዳዴ። ሄሳ ጊሻስ ዬሱሳራ ኢሲፌ ቄሴታ ሃላቃዛ ጊቤ ጌሊዴስ። 16 ጴጽሮሲ ጊዲኮ ፔንጌፌ ካሬ ባጋራ ኤቂዴስ፤ ቄሴታ ሃላቃ ኣቻን ኬሂ ኤሬቲዲ ዬሱሳ ካሊዛይሲ ዪዲ ፔንጌን ዲዛ ጋራዴያ ጴጽሮሳ ጊቤ ጊዶ ጌልꬃና ማላ ዮቲዲ ጴጽሮሳ ኤኪ ጌሊዴስ። 17 ፔንጌ ናጊዛ ጋራዴያ ጴጽሮሳ፥ «ኔካ ሄሳ ኣዴዛ ካሊዛ ኣሳታፔ ኢሳ ዲኪ?» ጋዱስ፤ ኢዚ ቃሴ፥ «ታኒ ኢዛ ካሊዛዴ ጊዲኬ» ጊዴስ።

18 ዎዴይ ሜጊዛ ዎዴ ጊዲዳ ጊሻስ ኦሳንቻቲኔ ኣሽካራቲ ታማ ኤꬂዲ ኤቂ ሆኤቴስ። ጴጽሮሲካ ኢስታራ ኤቂዲ ሆኤስ።

ቄሴታ ሃላቃዛፔ ዬሱሳስ ሺቂዳ ኦይሾ

(ማቶ 26፡59-66፤ ማር 14፡55-64፤ ሉቃ 22፡66-71)

19 ሄ ዎዴ ቄሴታ ሃላቃይ ዬሱሳ ኢዛ ካሊዛይታ ጊሻሲኔ ኢዚ ታማርሲዳ ቲሚርቴ ጊሻስ ኦይቺዴስ። 20 ዬሱሲካ ኢዛስ፥ «ታ ኣሳ ኡባስ ቆንጬን ዮታዲስ፤ ኣይሁዳቲ ሺቂዛ ኢስታ ዎሳ ኬꬃን ጊዲንካ ጾሳ ኬꬃን ታማርሳዲስ፤ ታ ቆታን ሃሳይዳዚ ኣይኮይካ ዴና። 21 ሂስቲን ኔ ታና ኦይቺዛይ ኣዜ? ታ ዮቲሺን ሲዪዳይታ ኦይቻ፤ ታ ዮቲዳይሳ ኢስቲ ኤሬቴስ» ጊዴስ።

22 ዬሱሲ ሄሳ ጊዳ ማላ ሄን ኤቂዳ ኣሽካራታፔ ኢሶይ፥ «ቄሴታ ሃላቃስ ሃይሳꬆ ዎስታ ዛራይ?» ጊሼ ዬሱሳ ሻጋላን ባቃ ሻዪዴስ።

23 ዬሱሲካ ዛሪዲ፥ «ታ ኢታ ሃሳይዳ ጊዲኮ ኣኔ ታ ጎይሳ ኔ ማርካታ፤ ታ ዮቲዳይ ሊኬ ጊዲኮ ታና ኣዛስ ባቃይ?» ጊዴስ። 24 ሄሳፌ ጉዬ ሃናይ ዬሱሳ ቃቺዳ ማላ ቄሴታ ሃላቃ ቃያፋኮ ዬዲዴስ።

ጴጽሮሲ ዬሱሳ ዛሪዲ ካዲዴስ

(ማቶ 26፡71-75፤ ማር 14፡69-72፤ ሉቃ 22፡58-62)

25 ሄ ዎዴ ሲሞና ጌቴቲዛ ጴጽሮሲ ኤቂዲ ታማ ሆኢሺን ሃንኮ ኣሳይ ኢዛ፥ «ሃይሶ! ኔ ዬሱሳ ካሊዛይታፔ ኢሳ ዲኪ?» ጊዳ። ኢዚካ ዛሪዲ፥ «ታ ኢዛ ካሊዛዴ ዲኬ» ጊዲ ካዲዴስ።

26 ካሴ ጴጽሮሲ ኢዛ ሃይꬅ ቃንጺዳይሳ ዳቦይ ቄሴታ ሃላቃ ኣሽካራታፔ ኢሶይ፥ «ዎና ታ ኔና ኣታኪልቴሶን ኢስታራ ዲሺን ቤያቤኪና?» ጊዴስ።

27 ጴጽሮሲ ቃሴካ ካዲዴስ፤ ሄራካ ኩቶይ ዋሲዴስ።

ጲላጾሳ ሲንꬅ ዬሱሳ ሺቆ

(ማቶ 27፡1-2፥11-14፤ ማር 15፡1-5፤ ሉቃ 23፡1-5)

28 ሄሳፌ ጉዬ ዬሱሳ ቃያፋ ኬꬃፌ ዴሬ ኣይሲዛ ካዎዛ ጊቤ ማላዶ ዎንታራ ኤኪ ቢዳ። ኣይሁዳ ኣሳስ ፓዚጋ ‡ ባኣሌ ዶርሳ ኣሾ ሚዛ ዎዴ ጊዲዳ ጊሻስ ባና ቱኒሶንታ ማላ ጊዲ ማላዶራ ዴሬ ኣይሲዛይሳ ጊቤ ጊዶ ጌሊቤቴና። 29 ሄሳ ጊሻስ ጲላጾሲ ኢስታኮ ኬዚዲ፥ «ሃይሳ ኣዴዛ ኢንቴ ኣዛስ ሞቴቲ?» ጊዲ ኦይቺዴስ።

30 ኢስቲ ቃሴ፥ «ሃይሲ ኣዴዚ ኢታ ኦꬆንታዴ ጊዲዳኮ ኑ ኢዛ ኔስ ኣꬂ ኢሞኮሺን» ጊዳ።

31 ጲላጾሲካ፥ «ኢንቴ ኢዛ ኤኪ ቢዲ ኢንቴ ዎጋ ማላ ፒርዲቴ» ጊዴስ። ኣይሁዳታ ኣይሲዛይቲ ቃሴ ዛሪዲ፥ «ኑኒ ኣስ ዎꬋና ማላ ኑስ ፒቃዴይ ኢሜቲቤና» ጊዳ።

32 ሄሲካ ሃኒዳይ ዬሱሲ ካሴ ኢስታስ ኢዚ ዋኒ ሃይቃናኮ ዮቲዳ ቃላይ ፖሌታና ጊሻሳ። *

33 ጲላጾሲ ቃሴካ ጉዬ ጊቤ ጊዶ ጌሊዲ ዬሱሳ ጼይጊሲዲ፥ «ኔ ኣይሁዳታ ካዎ?» ጊዲ ኦይቺዴስ።

34 ዬሱሲካ ዛሪዲ፥ «ኔ ሄሳ ጊዛይ ኔፔዬ? ዎይኮ ሃራ ኣሳቲ ታ ጊሻስ ኔስ ዮቲዶ?» ጊዴስ። 35 ጲላጾሲካ፥ «ታ ኣይሁዳ ኣሴ? ኔና ታስ ኣꬂ ኢሚዳይቲ ኔ ባጋታኔ ቄሴታ ሃላቃታኮ፤ ኔ ኣይ ኦꬃዲ?» ጊዴስ።

36 ዬሱሲካ፥ «ታ ካዎቴꬂ ሃይሳ ሃ ኣላሜ ቦላ ጊዴና። ታ ካዎቴꬂ ሃይሳ ሃ ኣላሜ ቦላ ጊዲዳኮ ኣይሁዳታ ዳናታ ኩሼን ታ ኩንዶንታ ማላ ታ ኣሽካራቲ ታ ጊሻስ ኦሌታናኮሺን ታ ካዎቴꬂ ጊዲኮ ሃ ኣላሜ ቦላ ጊዴና» ጊዴስ። 37 ጲላጾሲካ፥ «ሂስቲን ኔ ካዎ?» ጊዴስ፤ ዬሱሲ ቃሴ፥ «ታኒ ኔ ጊዳይሳ ማላ ኤ ካዎ፤ ታ ዬሌቲዳይኔ ሃ ቢታ ዪዳይ ቱማ ጊሻስ ማርካታናሳ፤ ቱማፔ ጊዲዳይ ዉሪ ታ ቃላ ሲዬስ» ጊዴስ።

38 ጲላጾሲካ፥ «ቱማይ ኣዜ?» ጊዴስ፤ ሄሳፌ ጉዬ ጲላጾሲ ናምኣንꬆ ኣይሁዳታኮ ኬዚዲ፥ «ታ ኢዛ ቦላ ኣይኮ ባላካ ቤያቤኬ። 39 ጊዶ ኣቲን ካሴካ ታ ኢንቴስ ፓዚጋ ባኣሌ ጋላስ ኢሲ ቃሾ ኣስ ቢርሺዛ ማላ ሃይሳ ኣይሁዳታ ካዎ ኢንቴስ ቢርሻና ማላ ኮዬቲ?» ጊዴስ።

40 ኢስቲ ጊዲኮ፥ «ኑስ ባርባኔ ቢርሻ ኣቲን ሃይሳ ዴና!» ጊዲ ዋሲዳ፤ ባርባኔይ ባ ሁኤስ ፓንጋ።

19

ዬሱሳ ቦላ ዎታዳራታ ቂꬌ

(ማቶ 27፡27-32፤ ማር 15፡15-21)

1 ሄሳፌ ጉዬ ጲላጾሲ ዬሱሳ ኤፊዲ ጋራፊሲዴስ። 2 ዎታዳራቲካ ኣጉንꬃ ዛዉዴ ጻጺዲ ዬሱሳ ሁኤን ዎꬂዳ፤ ዞኦ ካባካ ማይዚዳ። 3 ኢዛኮ ሺቂ ሺቂዲ፥ «ኣይሁዳ ካዎ ሳሮ! ሳሮ!» ጊ ጊዲ ኢዛ ሻጋላን ባቂዳ።

4 ጲላጾሲ ቃሴካ ካሬ ኬሲዲ፥ «ሄኮ ታ ኢዛ ቦላ ኣይኮ ሞሮካ ዴሞንታይሳ ኢንቴ ኤራና ማላ ታ ኢዛ ኢንቴስ ሃ ካሬ ኬሳና» ጊዴስ። 5 ሄሳ ጊሻስ ዬሱሲ ኣጉንꬃ ዛዉዴ ሁኤን ዎꬂ ኤኪዲ ዞኦ ካባ ማይኢዲ ካሬ ኬዚዴስ። ጲላጾሲካ ኢስታስ፥ «ሄኮ ኣዴዚ ሃይሲች!» ጊዴስ።

6 ቄሴታ ሃላቃቲኔ ኢስታ ኣሽካራቲ ዬሱሳ ቤኢዲ፥ «ኔ ኢዛ ካቃ! ካቃ!» ጊሼ ዋሲዳ።

ጲላጾሲ ቃሴ፥ «ታኒ ታ ባጋራ ኢዛ ቦላ ኢሲ ሞሮካ ዴማቤኬ፤ ኮይኮ ኢንቴ ኤፊዲ ካቂቴ» ጊዴስ።

7 ኣይሁዳ ኣሳቲ ቃሴ፥ «ኑስ ዎጋይ ዴስ፤ ሃይሲ ኣዴዚ ባና ጾሳ ና ጊዛ ጊሻስ ኑ ዎጋ ማላ ኢዛስ ሃይቆይ ቤሴስ» ጊዳ። 8 ጲላጾሲ ሄሳ ኢስቲ ጊዛይሳ ሲዪዲ ዳሮ ባቢዴስ። 9 ጌዴ ጊቤ ጌሊዲ ዬሱሳ፥ «ኔ ኣዋፔ ያዲ?» ጊ ኦይቺዴስ። ዬሱሲ ቃሴ ኢዛስ ኣይ ዛሮካ ኢሚቤና።

10 ሄሳ ጊሻስ ጲላጾሲ፥ «ኔ ታስ ዮቲኪ? ታ ኔና ካቃናስ ዎይኮ ቢርሻ ዬዳናስ ጎዳቴꬂ ታስ ዲዛይሳ ኤርኪ?» ጊዴስ።

11 ዬሱሲካ ኢዛስ ዛሪዲ፥ «ሼኔይ ኔስ ጾሳፌ ኢሜቶንታኮ ኔስ ታ ቦላ ኣይ ጎዳቴꬂካ ዴናሺን፤ ጊዶ ኣቲን ታና ኔስ ኣꬂ ኢሚዳዴ ቦላ ጊታ ናጋራይ ዴስ» ጊዴስ።

ዬሱሳ ቦላ ፒርዴቲዳ ሃይቆ ፒርዳ

(ማቶ 27፡15-31፤ ማር 15፡6-20፤ ሉቃ 23፡13-25)

12 ጲላጾሲ ሄሳ ዬሱሳ ሃሳያ ሲዪዳፔ ጉዬ ኢዛ ቢርሺ ዬዳና ኮዪዴስ ሺን ኣይሁዳታስ ባቢዳ ጊሻስ ኢስቲ፥ «ኔ ሃይሳ ኣዴዛ ቢርሺኮ ኦሮሜ ካዎ ቄሳሬ ባጋ ጊዳካ፤ ጋሶይካ ባና ባርካ ካዎꬂዛዴይ ዉሪ ቄሳሬስ ሞርኬ» ጊሼ ዉሪካ ዋሲዳ።

13 ጲላጾሲ ሄሳ ሲዪዳ ማላ ዬሱሳ ካሬ ኬሲዲ፥ «ሎቻ ሹች» ጌቴቲዛሶን ፒርዳ ዎምቦራን ኡቲዴስ። ሄ ፒርዳሶይ ኣይሁዳታ ቃላራ፥ «ጋባታ» ጌቴቴስ። 14 ሄ ዎዴ ጋዴይ ኣሲ ፓዚጋ ባኣሌስ ጊጌቲዛ ጋላሳ። ዎዴይካ ጋላሳፌ ኡሱፑን ሳቴ ማላ ጊዲዴስ፤ ሄ ዎዴ ጲላጾሲ ኣይሁዳታ፥ «ሄኮ ኢንቴ ካዎይ ሃይሲች!» ጊዴስ።

15 ጊዶ ኣቲን ኢስቲ ቃሴ፥ «ጌዴ ዲጋ! ጌዴ ዲጋ! ካቃ!» ጊሼ ዋሲዳ። ጲላጾሲካ፥ «ታ ኢንቴ ካዎ ካቆ?» ጊዴስ። ቄሴታ ሃላቃቲ ዛሪዲ፥ «ኑስ ቄሳሬፔ ሃራ ካዎይ ዴና» ጊዳ።

16 ሄሳፌ ሲሚዲ ጲላጾሲ ዬሱሳ ካቃና ማላ ኢስታስ ኣꬂ ኢሚዴስ። ኢስቲካ ዬሱሳ ኦይኪ ኤኪ ኤፊዳ።

ዬሱሳ ካቄቴꬅ

17 ሄሳፌ ጉዬ ዬሱሲ ባ ካቄታና ማስቃሌዛ ቶኪዲ፥ «ኣሳ ሁኤ ጉጌ» ጌቴቲዛሶ ኬዚዴስ። ሄ ሶሆይ ኣይሁዳታ ቃላራ፥ «ጎልጎታ» ጌቴቴስ። 18 ኢዛ ሄን ካቂዳ። ዬሱሳ ጊዶ ጌልꬂዲ ሃራ ናምኡ ኣሳታ ኢዛꬆ ሃዲርሳራኔ ኡሻቻራ ካቂዳ።

19 ጲላጾሲ፥ «ናዚሬቴ ዬሱሲ ኣይሁዳታ ካዎ» ጊዛ ቃላ ጻፊዲ ኢዛ ማስቃሌ ቦላ ኢዛስ ሁኤሶራ ቃጲዴስ። 20 ዬሱሲ ካቄቲዳሶይ ካታማስ ማታ ጊዲዳ ጊሻስ ዳሮ ኣይሁዳ ኣሳይ ጲላጾሲ ጻፊዳይሳ ናባቢዴስ፤ ጻፌቲዳይሲካ ኣይሁዳታ ቃላራ፥ ላቲኔ ቃላራኔ ጊሪኬ ቃላራ። 21 ኣይሁዳታ ቄሴታ ሃላቃቲ ጲላጾሳ፥ «ኔ ኢዛ ኣይሁዳታ ካዎ» ጋዳ ጻፎፓ። ጊዶ ኣቲን፥ « ‹ሃይሲ ኣዴዚ ባና ታ ኣይሁዳታ ካዎ› ጊዴስ ጋዳ ጻፋ» ጊዳ።

22 ጲላጾሲ ቃሴ፥ «ታ ጻፊዳይሳ ጻፋዲስ» ጊዴስ። 23 ዎታዳራቲ ዬሱሳ ካቂዳፔ ጉዬ ኢዛ ማይኦዛ ኤኪዲ ዎታዳራታ ኢሳ ኢሳ ጋካና ማላ ኦይዱ ኬሲ ሻኬሬꬂዳ። ጋርሳራ ማይኢዛ ማይኦዛካ ሄሳꬆ ሻኬሬꬂዳ። ጊዶ ኣቲን ጋርሳራ ማይኢዛ ማይኦዚ ሲኬቶንታ ፑዴፔ ዱጌ ጋካናስ ጮ ዬዳ ዴስ። 24 ሄሳ ጊሻስ ዎታዳራቲ ባ ጊዶን፥ «ጊሻን ኦና ጋካናኮ ኤራና ማላ ኢዛ ቦላ ሳማ ዬጋና ኣቲን ዳኮኮ» ጊዳ፤ ሄሲካ ሃኒዳይ ካሴ፥

«ታ ማይኦ ኢስቲ ጊሼቲ ኤኪዳ፤

ታኒ ቦላራ ማይኢዛ ማይኦዛ ቦላ ሳማ ዬጊዳ»

ጌቴቲዳ ጌሻ ማጻፋ ቃላይ ፖሌታና ማላሳ። ዎታዳራቲካ ሄሳ ኦꬂዳ።

25 ዬሱሳ ማስቃሌ ኣቻን ኢዛ ኣዬያኔ ኣዬይ ሚቼያ ቃሊዮጳ ማቻ ማራማኔ ማግዳሌ ጌቴቲዛሶፔ ዪዳ ማራማ ሄን ኤቂዳ። 26 ዬሱሲ ባ ኣዬዮኔ ኢዚ ሲቂዛ ኢዛ ካሊዛይሲ ባ ኣቻን ኤቂዳይታ ቤኢዲ ባ ኣዬዮ፥ «ኣዬ! ኔ ናዛ ሄሳ ቤያ» ጊዴስ።

27 ሄሳፌ ካሌꬂዲ ባና ካሊዛይሳ፥ «ኔ ኣዮ ሂኖ ቤያ» ጊዴስ። ሂኖ ሄ ሳቴይፔ ሲሚን ኢዛ ካሊዛይሲ ኣዬዮ ባሶ ኤፊዴስ።

ዬሱሳ ሃይቆ

(ማቶ 27፡45-56፤ ማር 15፡33-41፤ ሉቃ 23፡44-49)

28 ሄሳፌ ጉዬ ዬሱሲ ሃኢ ዉሪካ ፖሌቲዳይሳ ኤሪዲ ጌሻ ማጻፋን ጻፌቲዳይሲ ፖሌታና ማላ፥ «ታና ሳሜስ» ጊዴስ። *

29 ሄን ጫላ ጳንቂዳ ኡሺ ኩሚ ኡቲዳ ኢሲ ጻሮ ማላይ ዴስ። ሄሳ ጊሻስ ሄን ዲዛይቲ ሄ ጫላ ኡሻ ዛንꬓ ሚሳቲዛ ሳፊኔጌ ጌቴቲዛይሳራ ሂሶጴ ጌቴቲዛ ሚꬃ ጼራን ቃጲዲ ኢዛ ዶናኮ ሺሺዳ። 30 ዬሱሲ ሄ ጫላ ኡሻ ጹንጺ ጼሊዲ፥ «ፖሌቲዴስ!» ጊዴስ። ባ ሁኤ ዱጌ ዚቂሲዲ ሼምፖ ኬዚዴስ።

31 ሄሳፌ ጉዬ ኣይሁዳታ ዳናቲ ካቄቲዳ ኣሳታ ሜቄꬅ ዎዲራፔ ሜንꬂዲ ኢስቲ ኢዛ ማስቃሌ ቦላፌ ዎꬃና ማላ ጲላጾሳ ዎሲዳ። ኢስቲ ሄሳ ኦꬂዳይ ኣይሁዳቲ ሳምባታስ ጊጌቲዛ ጋላስ ጊዲዳ ጊሻሲኔ ሄ ሳምባታይካ ዳሮ ጊታ ባኣሌ ጊዲዳ ጊሻስ ሳምባታ ጋላስ ኣሃይ ማስቃሌ ቦላ ጋምኦንታ ማላ ኮዪዳ ጊሻሳ። 32 ሄሳ ጊሻስ ዎታዳራቲ ቢዲ ዬሱሳራ ካቄቲዳ ኣሳታ ሜቄꬅ ዎዲራፔ ዎዲራፔ ሜንꬂዳ። 33 ኢስቲ ዬሱሳኮ ቢን ኢዚ ካሴቲ ሃይቂዳይሳ ቤኢዲ ኢዛ ዎዲራ ሜቄꬅ ሜንꬂቤቴና። 34 ጊዶ ኣቲን ዎታዳራታ ጊዶፌ ኢሳዴይ ቶራራ ኢዛ ሚሌን ጫዲን ሄራካ ሱꬂኔ ሃꬂ ጉኪዴስ። 35 ሄሳ ቤኢዳዴይ ኢንቴ ኢዛን ኣማናና ማላ ማርካቲዴስ፤ ኢዛ ማርካቴꬂካ ቱማ። ኢዚ ዮቲዛይካ ቱሙ ጊዲዳይሳ ኢዚ ኤሬስ። 36 ሄሲካ ሃኒዳይ፥ «ኢዛ ሜቄꬃፌ ኢሲናካ ሜቁኩ» ጌቴቲዳ ጌሻ ማጻፋ ቃላይ ፖሌታናሳ። * 37 ቃሴካ ጌሻ ማጻፋን ሃራሶን፥ «ኢስቲ ባና ጫዲዳዴ ቤያና» ጌስ።

ዬሱሳ ሞጌቴꬅ

(ማቶ 27፡57-61፤ ማር 15፡42-47፤ ሉቃ 23፡50-56)

38 ኣይሁዳታ ዳናታ ባቢዲ ቆታን ዬሱሳ ካሊዛ ኣርማቲያሴ ጌቴቲዛሶፔ ዪዳ ዮሴፌይ ዬሱሳ ኣሃ ኤካናስ ጲላጾሳ ዎሲን ጲላጾሲካ ኢዛስ ኤሮ ጊዴስ። ሄሳ ጊሻስ ዮሴፌይ ቢዲ ዬሱሳ ኣሃ ኤኪዴስ። 39 ካሴ ዬሱሳኮ ቃማራ ዪዳ ኒቆዲሞሲካ ባጋ ኪሎ ጊዲዛ ካርቤኔ ጎዳሬ ኡꬃራ ዋላኬቲዳ ሺቶ ኤኪ ዪዴስ። 40 ሄ ናምኡ ኣሳቲ ዬሱሳ ኣሃዛ ኤኪዲ ኣይሁዳቲ ኣሃ ጻጺዛ ማላ ሺቶ ፑኪዲ ሌኤ ማይኦራ ጻጺዳ። 41 ዬሱሲ ካቄቲዳሶሆን ኢሲ ኣታኪልቴሶይ ዴስ። ሄ ኣታኪልቴዛሶን ኦኒካ ሞጌቶንታ ኦራꬃ ዱፎይ ዴስ። 42 ኣይሁዳታ ሳምባታስ ጊጌቲዛ ጋላስ ጊዲዳ ጊሻሲኔ ዱፎይካ ማታን ዲዛ ጊሻስ ዬሱሳ ኣሃ ሄን ሞጊዳ።

20

ሃይቆፔ ዬሱሳ ዴንꬅ

(ማቶ 28፡1-10፤ ማር 16፡1-8፤ ሉቃ 24፡1-12)

1 ዎጋ ጋላስ ዎንታ ማላዶ ቡሮ ባዞይ ዞኢሺን ማግዳሌ ማራማ ዬሱሳ ዱፎኮ ባዱስ። ኢዛ ሄ ጋኪሺን ካሴ ዬሱሳ ዱፎ ኢዛራ ጎርዲዳ ሹቻይ ዱፎዛ ዶናፔ ዴንዲዲ ጌንዴሪዳይሳ ቤያዱስ። 2 ሄሳ ጊሻስ ኢዛ ዬሱሳ ካሊዛይታፔ ሲሞና ጌቴቲዛ ጴጽሮሳኮ ዬሱሲ ዶሲዛ ሃንኮ ኢዛ ካሊዛይሳኮ ዎጻ ባዳ፥ «ጎዳ ዱፎፔ ኬሲ ኤኪዲ ኣዋን ዎꬂዳኮ ኑ ኤሮኮ» ጋዱስ።

3 ሄራካ ጴጽሮሲኔ ዬሱሳ ካሊዛይታፔ ኢሶይ ኬዚዲ ዱፎይ ዲዛሶ ቢዳ። 4 ናምኣይካ ኢሲፌ ዎጺዳ፤ ጊዶ ኣቲን ዬሱሳ ካሊዛ ሂንኮይሲ ጴጽሮሳፔ ፒላቲ ዎጺዲ ካሴቲ ዱፎይ ዲዛሶ ጋኪዴስ። 5 ዱፎዛ ሆኪ ጼሊዲ ኣሃይ ኢዛን ጻጼቲዳ ማይኦይ ጻላ ዲዛይሳ ቤዪዴስ፤ ጊዶ ኣቲን ጌዴ ዱፎዛ ጊዶ ጌሊቤና። 6 ሲሞና ጌቴቲዛ ጴጽሮሲካ ኢዛ ካሊ ጋኪዲ ዱፎዛ ጊዶ ጌሊዴስ፤ ኣሃይ ኢዛን ጻጼቲዳ ጫርቃይ ሄን ዲዛይሳ ቤዪዴስ። 7 ዬሱሳ ሁኤይ ጻጼቲዳ ጫርቃይ ሃንኮ ጻꬃ ጫርቃታራ ጊዶንታ ዱማ ሃራሶን ጻጼቲ ዲዛይሳ ቤዪዴስ። 8 ኮይሮቲ ጋኪዳ ዬሱሳ ካሊዛይሲካ ዱፎዛ ጊዶ ጌሊ ቤኢዲ ኣማኒዴስ። 9 ጋሶይካ፥ «ኢዚ ሃይቆፔ ዴንዳና ቤሴስ» ጊዛ ማጻፋ ቃላ ኢስቲ ቡሮ ሃሳኢቤቴና። 10 ሄሳፌ ጉዬ ናምኣቲካ ሲሚዲ ባሶ ባሶ ቢዳ።

ማግዳሌ ማራማ ዬሱሳ ቤያዱስ

(ማር 16፡9-11)

11 ማግዳሌ ማራማ ዬካሼ ዬሱሳ ዱፎፔ ካሬራ ኤቃዳ ሆካ ዱፎዛ ጊዶ ጼላዱስ። 12 ዬሱሳ ኣሃይ ዲዛሶን ቦꬃ ማይኦ ማይኢዳ ናምኡ ኪታንቻታፔ ኢሶይ ሁኤሶን ኢሶይ ቶሆሶን ኡቲዳይታ ቤያዱስ። 13 ኢስቲካ ማራሞ፥ «ሃኔ ማጫሳዬ! ኣዛስ ዬካይ?» ጊዳ። ኢዛካ፥ «ኢስቲ ታ ጎዳ ኤፊዲ ኣዋን ዎꬂዳኮ ታ ኤሪኬ» ጋዱስ።

14 ኢዛ ሂኖ ጋዳ ጉዬ ዩዪሺን ዬሱሲ ኤቂዳይሳ ዴማዱስ ሺን ኢዚ ዬሱሳ ጊዲዳይሳ ኤራቤኩ። 15 ዬሱሲ ኢዞ፥ «ሃኔ ማጫሳዬ! ኣዛስ ዬካይ? ቃሴ ኦና ኮያይ?» ጊዴስ፤ ኢዚካ ኢዚስ ኣታኪልቴ ናጊዛዴ ሚሳቲን፥ «ጎዶ! ኔ ኤኪዳ ጊዲኮ ኔ ዎꬂዳሶ ታስ ዮታርኪ! ታ ኢዛ ታስ ኤካና» ጋዱስ።

16 ዬሱሲ ኢዞ፥ «ማራሜ!» ጊዴስ፤ ኢዛካ ጌዴ ኢዛኮ ሲማዳ ኣይሁዳታ ቃላራ፥ «ኤሬቡኔ!» ጋዱስ፤ ሄሳ ቢርሼꬂ፥ «ኣስታማሬ!» ጉሳ።

17 ዬሱሲ ቃሴ፥ «ታ ቡሮ ፑዴ ታ ኣዋኮ ኬዛቤኬ፤ ታና ቦቾፋ፤ ጊዶ ኣቲን ኔ ሃኢ ታ ኢሻታኮ ባዳ፥ ‹ታኒ ታ ኣዋኮኔ ኢንቴ ኣዋኮ፥ ታ ጾሳኮኔ ኢንቴ ጾሳኮ ኬዛና ጊዴስ› ጋዳ ኢስታስ ዮታ» ጊዴስ። 18 ሄሳ ጊሻስ ማግዳሌ ማራማ ዬሱሳ ካሊዛይታኮ ባዳ ኢዛ ዬሱሳ ቤኢዳይሳኔ ኢዚ ኢዚስ ዮቲዳይሳ ኢስታስ ዮታዱስ።

ዬሱሲ ባና ካሊዛይታስ ቤቲዴስ

(ማቶ 28፡16-20፤ ማር 16፡14-18፤ ሉቃ 24፡36-49)

19 ሄ ጋላስ ዎጋ ኦማርስ ዬሱሳ ካሊዛይቲ ኣይሁዳታ ዳናታስ ባቢዲ ካሬ ባ ቦላ ጎርዲዲ ኬꬃ ጊዶን ሺቆን ዲሺን ካሬይ ዶዬቶንታ ዬሱሲ ኢዛ ካሊዛይቲ ሺቂ ዲዛ ኬꬃ ጌሊዴስ፤ ኢስታ ጊዶን ኤቂዲ፥ «ሳሮይ ኢንቴስ ጊዶ!» ጊዴስ። 20 ሄሳ ጊ ሲሚዲ ባ ኩሼታኔ ባ ሚሌ ኢስታ ቤሲዴስ፤ ኢዛ ካሊዛይቲካ ጎዳ ቤኢዲ ኬሂ ኡፋዬቲዳ።

21 ሄሳፌ ጉዬ ቃሴካ ዬሱሲ ኢስታ፥ «ኢንቴስ ሳሮይ ጊዶ! ታ ኣዋይ ታና ኪቲዳ ማላ ታኒካ ኢንቴና ኪታይስ» ጊዴስ። 22 ሄሳ ጊ ሲሚዲ ኢስታ ቦላ ኡፉ ጊዲ፥ «ኢንቴ ጺሎ ኣያና ኤኪቴ። 23 ኢንቴ ኣሳ ናጋራ ኣቶ ጊኮ ኢስታስ ኣቶ ጌቴታና፤ ኢንቴ ኣሳ ናጋራ ኣቶ ጎንታ ኢጺኮ ቃሴ ኢስታስ ኣቶ ጌቴቴና» ጊዴስ። *

ዬሱሳኔ ቶማሳ

24 ዬሱሲ ባና ካሊዛይታኮ ዪዳ ዎዴ ታማኔ ናምኣታፔ ኢሶይ ዲዲሞሳ ጌቴቲዛ ቶማሲ ኢስታራ ዴና። 25 ሄሳ ጊሻስ ሃንኮ ዬሱሳ ካሊዛይቲ ቶማሳስ፥ «ኑኒ ጎዳ ቤኢዶስ» ጊዳ። ቶማሲ ቃሴ፥ «ሚሲማሬን ጫዴቲዳ ኢዛ ኩሼታ ታኒ ታ ኣይፌራ ቤኦንታ ዳሼ፥ ቃሴካ ታ ቢራꬌ ሚሲማሬይ ጌሊዳሶን ጌልꬃ ጼሎንታ ዳሼኔ ታ ኩሼ ኢዛ ሚሌ ማዱንꬃን ጌልꬃ ጼሎንታ ዳሼ ኣማኒኬ» ጊዴስ።

26 ኦስፑን ጋላሳፌ ጉዬ ኢዛ ካሊዛይቲ ቃሴካ ኢስቲ ሶን ዲሺን፥ ቶማሲካ ኢስታራ ኢሲፌ ዲሺን፤ ካሬይካ ጎርዳን ዲሺን ዬሱሲ ዪዲ ኢስታ ጊዶን ኤቂዲ፥ «ሳሮይ ኢንቴስ ጊዶ!» ጊዴስ። 27 ሄሳፌ ጉዬ ቶማሳ፥ «ኔ ቢራꬌ ሃ ኤሃዳ ታ ኩሼታ ቤያ። ኔ ኩሼ ሃ ኤሃዳ ታ ሚሌን ጌልꬃ ኣማና ኣቲን ኣማኖንታዴ ጊዶፓ» ጊዴስ።

28 ቶማሲ፥ «ታ ጎዶ! ታ ጾሶ!» ጊዴስ።

29 ዬሱሲካ ቶማሳ፥ «ኔኒ ታና ቤኢዳ ጊሻስ ኣማናዳሳ፤ ታና ቤኦንታ ኣማኒዛይቲ ጊዲኮ ኢስቲ ኣንጄቲዳይታ» ጊዴስ።

30 ሃይሳ ማጻፋን ጻፌቶንታ ዳሮ ማላታታ ባና ካሊዛይታ ሲንꬃን ዬሱሲ ኦꬂዴስ። 31 ጊዶ ኣቲን ዬሱሲ ኢዚ ማሲሄ፥ ጾሳ ና ጊዲዳይሳ ኢንቴ ኤራና ማላኔ ኢንቴ ኢዛ ሱንꬃን ኣማኒዲ ዴኦ ዴማና ማላ ሃይሲ ጻፌቲዴስ።

21

ባና ካሊዛይታፔ ላፑናታስ ዬሱሳ ቤቶ

1 ሄሳፌ ጉዬ ዬሱሲ ጺቢራዶሴ ኣባ ኣቻን ባና ካሊዛይታስ ቃሴካ ቤቲዴስ። 2 ሲሞና ጌቴቲዛ ጴጽሮሲ፥ ዲዲሞሳ ጌቴቲዛ ቶማሲ፥ ጋሊላ ቃና ኣስ ናቲናኤሌይ፥ ዛብዶሳ ናይቲካ ዬሱሳ ካሊዛይታፔ ሃራ ናምኣቲካ ዉሪ ኢሲፌ ዲሺን 3 ሲሞና ጌቴቲዛ ጴጽሮሲ ኢስታስ፥ «ታኒ ሞሌ ኦይካና ባይስ» ጊዴስ፤ ኢስቲካ ኢዛስ፥ «ኑኒካ ኔናራ ባና» ጊዳ። ኢዛራ ኬዚ ቢዲ ዎጎሎን ጌሊዳ ሺን ሄ ጋላሳ ኦማርስ ኢሲ ሞሌካ ኦይኪቤቴና። *

4 ጋዴይ ዎንቲሺን ዬሱሲ ኣባ ኣቻን ኤቂዴስ፤ ኢዛ ካሊዛይቲ ቃሴ ኢዚ ዬሱሳ ጊዲዳይሳ ኤሪቤቴና። 5 ዬሱሲ ኢስታ፥ «ናይቶ ሞሌይ ዲዜ?» ጊዴስ፤ ኢስቲካ፥ «ኣይኮይካ ባ» ጊዳ።

6 ኢዚካ፥ «ጊቴዛ ዎጎሎዛፔ ኡሻቻ ባጋራ ኣባን ዬጊቴ፤ ኢንቴ ዴማና» ጊዳ ጊሻስ ጊቴዛ ኣባ ጊዶ ዬጊን ዳሮ ሞሌይ ኦይኬቲዳ ጊሻስ ጊቴዛ ሞሌዛራ ጎቻና ዳንዳይቤቴና። *

7 ሄ ዎዴ ዬሱሳ ካሊዛይታፔ ኢዚ ሲቂዛ ኢሶይ ጴጽሮሳስ፥ «ሄሲ ጎዳኮ!» ጊዴስ። ሲሞና ጌቴቲዛ ጴጽሮሲ፥ «ሄሲ ጎዳኮ!» ጊዛ ቃላ ሲዪዳ ማላ ኦሶ ዲጎፎ ጊዲ ማይኦ ቃሪ ዎꬂዲ ካሎ ዲዛ ጊሻስ ሄራካ ማይኦ ኤኪ ማይኢዲ ኣባዛ ጊዶ ጉፒ ጌሊዴስ። 8 ዬሱሳ ካሊዛ ሃንኮይቲ ቃሴ ቢታፌ ጼቱ ሜቲሬ ማላ ሃኪ ዲዛ ጊሻስ ሞሌይ ኩሚ ዲዛ ጊቴዛ ጎቺ ኤኪዲ ዎጎሎራ ጋኪዳ። 9 ኢስቲ ዎጎሎዛፔ ዎꬊሺን ሞሌይ ኢዛ ቦላ ዲዛ ቦንቆ ታማኔ ኡኬꬅ ቤኢዳ።

10 ዬሱሲ ኢስታ፥ «ሃኢ ኢንቴ ኦይኪዳ ሞሌዛፔ ኣኔ ሃ ኤኪ ዪቴ» ጊዴስ።

11 ሄሳ ጊሻስ ሲሞና ጌቴቲዛ ጴጽሮሲ ዎጎሎዛ ጊዶ ጌሊዲ 153 ዎጋ ጊታ ሞሌቲ ኩሚዳ ጊቴዛ ኣባፌ ጌዴ ጋዴ ቦላ ጎቺዴስ፤ ሄሳ ማላ ዳሮ ሞሌራ ዲንካ ጊቴዚ ዳኬቲቤና። 12 ሄሳፌ ጉዬ ዬሱሲ ኢስታ፥ «ሃ ዪዲ ሚቴ» ጊዴስ። ኢዚ ጎዳ ዬሱሳ ጊዲዳይሳ ዉሪ ኤሪዳ ጊሻስ ኢዛ ካሊዛይታፔ ኢሳዴይካ፥ «ኔ ኦኔ?» ጊ ኦይቻናስ ጻሊዳዴይ ባ። 13 ዬሱሲ ዪዲ ኡኬꬃኔ ሞሌዛ ኤኪዲ ኢስታስ ኢሚዴስ።

14 ዬሱሲ ሃይቆፔ ዴንዲን ኢዛ ካሊዛይቲ ኢዛ ቤዪሺን ሃይሲ ሄꬓንꬆ።

ዬሱሲ ጴጽሮሳ ኦይቺዳ ኦይሾ

15 ኢስቲ ሚ ጊጊሺን ዬሱሲ ሲሞና ጴጽሮሳ፥ «ዮና ና ሲሞና! ሃይታንታፌ ኔ ታና ኣꬃ ዶሳይ?» ጊዴስ። ኢዚካ፥ «ኤ ታ ጎዶ! ታ ኔና ዶሲዛይሳ ኔካ ኤራሳ» ጊዴስ። 16 ዬሱሲ ኢዛ፥ «ꬋሚዛይታ ታይታ ሄማ» ጊዴስ፤ ናምኣንꬆካ፥ «ዮና ና ሲሞና! ኔ ታና ዶሳይ?» ጊዴስ፤ ኢዚካ ዛሪዲ፥ «ኤ ጎዶ! ታ ኔና ዶሲዛይሳ ኔካ ኤራሳ» ጊዴስ፤ ዬሱሲ ቃሴካ፥ «ታ ላቃታ ናጋ» ጊዴስ።

17 ሄꬓንꬆ፥ «ዮና ና ሲሞና! ኔ ታና ዶሳይ?» ጊዴስ። ኢዚ ሄꬓንꬆ፥ «ኔ ታና ዶሳይ?» ጊዳ ጊሻስ ጴጽሮሲ ሚሼቲዲ፥ «ጎዶ! ኔ ኡባ ኤራሳ፤ ታ ኔና ዶሲዛይሳካ ኔ ኤራሳ» ጊዴስ፤ ዬሱሲካ ቃሴካ፥ «ታ ዶርሳታ ሄማ። 18 ታ ኔስ ቱሙ ጋይስ፤ ኔ ናቴꬃን ዳሼ ኔ ጊꬄ ኔርካ ጊጻዳ ኔ ኮዪዳሶ ባሳሺን ኔ ጪሚዛ ዎዴ ጊዲኮ ኔኒ ኔ ኩሼታ ፒዲሲን ሃራ ኣሲ ኔና ጊጺሳናኔ ኔ ዶሶንታሶ ኔና ኤፋና» ጊዴስ። 19 ዬሱሲ ኢዛ ሄሳꬆ ጊዳይ ጴጽሮሲ ኣይ ማላ ሃይቆን ጾስ ቦንቻናኮ ኢዛስ ኤሪሳናሳ፤ ሄሳፌ ጉዬ ጴጽሮሳ፥ «ኔ ታና ካላ» ጊዴስ።

20 ጴጽሮሲ ዩሺ ጼሊዲ ዬሱሲ ዶሲዛይሲ ኢዛ ካሊሺን ቤዪዴስ፤ ሄሳዴይ ካሴ ኢስቲ ካዎ ሚሺን ዬሱሳ ሃይꬃኮ ሺቂዲ፥ «ጎዶ! ኔና ኣꬂ ኢማናዴይ ኢዚ ኦኔ?» ጊ ኦይቺዴስ። 21 ጴጽሮሲ ኢዛ ቤኢዲ፥ «ጎዶ! ሃይሳዴይ ዋናንዴ?» ጊዲ ዬሱሳ ኦይቺዴስ።

22 ዬሱሲካ ኢዛስ፥ «ታ ሃ ሲማ ያና ጋካናዉ ታ ኢዛ ፓጻ ዎꬂኮ ኔና ኣዚ ጋꬂዴ? ኔ ታና ካላ» ጊዴስ።

23 ሄሳ ጋሶን ኢሻታ ጊዶን፥ «ኢዚ ሃይቆ ሃይቄና» ጊዛ ዎሬይ ላሌቲዴስ። ጊዶ ኣቲን ዬሱሲ፥ «ታ ያና ጋካናስ ፓጻ ዳና ማላ ታ ኮይኮ ኔና ኣዜ ጋꬂዳይ?» ጊዴስ ኣቲን፥ «ሃይቃካ» ጊቤና። 24 ሄ ዮኦታ ጊሻስ ማርካቲዳይኔ ጻፊዳይ ሃ ዬሱሳ ካሊዛይሳ፤ ኢዛ ማርካቴꬂካ ቱሙ ጊዲዳይሳ ኑኒ ኤሮስ።

25 ዬሱሲ ኦꬂዳ ሃራ ዳሮቲ ዴቴስ፤ ታስ ሚሳቲዛ ማላ ኢዚ ኦꬂዳ ሚሻታ ኡባ ኢሲ ቦላ ጻፊዛኮ ጻፌቲዳ ማጻፋታ ሃይሲ ኣላሜይ ቶካና ዳንዳዬና።

* 1:6 ማቶ 3፡1፤ ማር 1፡4፤ ሉቃ 3፡1-2

* 1:21 ሚል 4፡5፤ ዛሬ 18፡15-18

* 1:23 ኢሳ 40፡3

* 1:51 ሜꬌ 28፡12

* 2:12 ማቶ 4፡13

* 2:13 ኬሳ 12፡1-27

* 2:17 ማዛ 69፡9

* 2:19 ማቶ 26፡61፤ 27፡40፤ ማር 14፡58፤ 15፡29

* 3:13 ሳሎፔ ዱጌ ዎꬊዳ ኣሳ ናፔ ኣቲን ፑዴ ሳሎ ኬዚዳይ ሃራይ ኦኒካ ዴና ጊዛይሳ ኢሲ ኢሲ ጌሻ ማጻፋቲ ሳሎን ዲዛ ኣሳ ናፔ ኣቲን ጌቴስ።

* 3:14 ታይ 21፡9

* 3:24 ማቶ 14፡3፤ ማር 6፡17፤ ሉቃ 3፡19-20

* 3:28 ዮሃ 1፡20

* 3:35 ማቶ 11፡27፤ ሉቃ 10፡22

* 4:5 ሜꬌ 33፡19፤ ኢያ 24፡32

* 4:7 ዱቃናስ፡ ዱቃናስ ጊዛይሳ ኢሲ ኢሲ ባጋ ጋሞꬆ ቃላን ቲካናስ ጌቴስ።

* 4:9 ሂዚ 4፡1-5፤ ኢያ 4፡1-2

* 4:44 ማቶ 13፡57፤ ማር 6፡4፤ ሉቃ 4፡24

* 4:45 ዮሃ 2፡23

* 4:46 ዮሃ 2፡1-11

† 4:52 ቃማ፡ ቃማ ጊዛይሳ ኢሲ ኢሲ ባጋ ጋሞꬆ ቃላን ዚኔ ጌቴስ።

* 5:2 ቤቴሳይዳ፡ ቤቴሳይዳ ኢሲ ኢሲ ጌሻ ማጻፋቲ፥ «ቤቴዛታ» ጊሺን ሃራቲ፥ «ቤቴሳይዳ» ጌቴስ፤ ቢርሼꬃይካ፥ «ማሮቴꬃ ኬꬃ» ጉሳ።

† 5:4 ኢሲ ኢሲ ጌሻ ማጻፋቲ ታይቦ ሄꬓስ ዉርሴꬃ ቦላፌ ቢዲ ኦይዱ ዉርሴꬅ ጋካናስ ዲዛ ቆፋ ጉጄቴና።

* 5:10 ናሂ 13፡19፤ ኤር 17፡21

* 5:29 ዳኔ 12፡2

* 5:33 ዮሃ 1፡19-27፤ 3፡27-30

* 5:37 ማቶ 3፡17፤ ማር 1፡11፤ ሉቃ 3፡22

* 6:31 ኬሳ 16፡4፥15፤ ማዛ 78፡24

* 6:45 ኢሳ 54፡13

* 7:20 ዳይዳንꬅ፡ ዳይዳንꬅ ጉሲ ጻላኤ ኦሳንቻታ ጉሳ።

* 7:22 ሌዌ 12፡3፤ ሜꬌ 17፡10

* 7:23 ዮሃ 5፡9

* 7:37 ሌዌ 23፡36

* 7:38 ሂዚ 47፡1፤ ዛካ 14፡8

* 7:42 2ሳሜ 7፡12፤ ሚኪ 5፡2

* 7:50 ዮሃ 3፡1-2

† 7:53 ሄሳፌ ጉዬ ኢሶይ ኢሶይ ባሶ ቢዴስ ጊዛይሳ ኢሲ ኢሲ ጌሻ ማጻፋታን ጻፌቲቤና።

* 8:5 ሌዌ 20፡10፤ ዛሬ 22፡22-24

* 8:11 ዳሮ ማጻፋቲኔ ቤኒ ዎዴ ጌሻ ማጻፋታ ቢርሼꬃቲ ሼምፖ 7፡53፥ ሼምፖ 8፡11 ጋካናስ ዲዛ ቆፋታ ጉጄቴና፤ ኢሶቲ ኢሶቲ ዮሃኒሳ ሚሺራቾ ማጻፋን ሼምፖ 21፡34ፔ ጉዬራ ጌልሴቴስ፤ ሃራቲ ቃሴ ሉቃሳ ሚሺራቾ ሼምፖ 21፡38ፔ ጉዬራ ጌልሴቴስ፤ ኢሲ ኢሲ ጌሻ ማጻፋቲ ቃሴካ ዮሃኒሳ 7፡36ፔ ጉዬራ ጌልሴቴስ።

* 8:12 ማቶ 5፡14፤ ዮሃ 9፡5

* 8:13 ዮሃ 5፡31

* 8:33 ማቶ 3፡9፤ ሉቃ 3፡8

* 9:5 ማቶ 5፡14፤ ዮሃ 8፡12

* 10:15 ማቶ 11፡27

* 10:34 ማዛ 82፡6

* 10:40 ዮሃ 1፡28

* 11:16 ዲዲሞሳ፡ ዲዲሞሳ ጉሲ ሜንቴ ጉሳ።

* 12:3 ሉቃ 7፡37-38

* 12:8 ዛሬ 15፡11

* 12:13 ማዛ 118፡25-26

* 12:14-15 ዛካ 9፡9

* 12:34 ማዛ 110፡4፤ ኢሳ 9፡7፤ ሂዚ 37፡25፤ ዳኔ 7፡14

* 12:38 ኢሳ 53፡1

* 12:40 ኢሳ 6፡10

* 13:4 ጼሳ፡ ጼሳ ጊዛይሳ ኢሲ ኢሲ ባጋ ጋሞꬆ ቃላን ዳባ ጌቴቴስ።

* 13:12 ሉቃ 22፡27

* 13:16 ማቶ 10፡24፤ ሉቃ 6፡40፤ ዮሃ 15፡20

* 13:18 ማዛ 41፡9

* 13:20 ማቶ 10፡40፤ ማር 9፡37፤ ሉቃ 9፡48፤ 10፡16

* 13:33 ዮሃ 7፡34

* 13:34 ዮሃ 15፡12፥17፤ 1ዮሃ 3፡23፤ 2ዮሃ 5

* 15:12 ዮሃ 13፡34፤ 15፡17፤ 1ዮሃ 3፡23፤ 2ዮሃ 5

* 17:11 ኔ ታስ ኢሚዳ ሱንꬃን ኢስታ ናጋ ጊዛይሳ ኢሲ ኢሲ ጌሻ ማጻፋቲ ኔ ታስ ኢሚዳ ኡባ ኔ ሱንꬃን ናጋ ጌቴስ።

* 18:1 ሾባ፡ ሾባ ጊዛይሳ ኢሲ ኢሲ ባጋ ጋሞꬆ ቃላን ዙሌ ጌቴስ።

† 18:10 ኮሆፔ፡ ኮሆፔ ጊዛይሳ ኢሲ ኢሲ ባጋ ጋሞꬆ ቃላን ሾሆፔ ጌቴስ።

* 18:11 ማቶ 26፡39፤ ማር 14፡36፤ ሉቃ 22፡42

* 18:14 ዮሃ 11፡49-50

‡ 18:28 ፓዚጋ፡ ፓዚጋ ጊዛይሲ ጾሳ ኪታንቻይ ኢስራኤሌ ኣሳታ ዎꬎንታ ኣሺን ጊብጼ ኣሳ ኪታንቻይ ዎꬊዳ ጋሶን ኢስራኤሌ ኣሳይ ጾሳ ቦንቾ ጊሻስ ቦንቺዛ ባኣሌ።

* 18:32 ዮሃ 3፡14፤ 12፡32

* 19:28 ማዛ 69፡21፤ 22፡15

* 19:36 ኬሳ 12፡46፤ ታይ 9፡12፤ ማዛ 34፡20

* 20:23 ማቶ 16፡19፤ 18፡18

* 21:3 ሉቃ 5፡5

* 21:6 ሉቃ 5፡6

ሃዋሬታ ኦሶ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

ሃዋሬታ ኦሶ

ጊዶ ቆፋ

ሃዋሬታ ኦሶ ማጻፋዚ ሉቃሳ ሚሺራቾ ቃላፔ ካሊዛይሳ፤ ሃ ማጻፋዛስ ኣይፌ ቆፋይ ኮይሮ ዬሱሳ ካሊዛይቲ ጺሎ ኣያናይ ካሌꬂን ኢዛ ጊሻስ ዮቲዛ ሚሺራቾ ቃላ፥ «ዬሩሳላሜን፥ ዩሁዳ ዴሬ ኡባን፥ ሳማሪያኒኔ ቢታ ጋጻ ጋካናስ» 1፡8 ሚሺራቾ ቃላ ኢስቲ ዎስቲ ኡባ ጋꬂዳኮ ሄሳ ዮታናሳ፤ ማጻፋዚ ኣማኖይ ኣይሁዳታ ጋርሳን ዶሚዲ ኩሜꬃ ኣላሜ ኣሳይ ኣማናና ጋካናስ ኢዚ ዋኒ ዋኒ ኣኪ ኣኪ ቢዳኮ ዮቲዛይሳ። ሃይሳ ማጻፋ ጻፊዳይሲ ኣማኒዛይቲ ኦሮሜ ካዎራ ኤቄታናስ ጋርሳራ ዮኦ ቃቺዛይታ ጊዶንታይሳኔ ኣማኒዛይታ ኣማኖይ ሃንኮ ኣይሁዳታ ኣማኖ ፖሎኮ ጋꬂዛዝ ጊዲዳይሳ ኤሪሳናስ ዳሮ ባጼቲዴስ።

ሃዋሬታ ኦሶ ማጻፋይ ዬሱሳ ጊሻስ ሚሺራቾ ቃላይ ጋኪዛሶይ ዎዴን ዎዴን ኣኪ ኣኪ ቢዛይሳኔ ዎሳ ኬꬄይ ሚኒ ጻጲዳይሳ ቤሲዛ ሄꬑ ጊታ ኪፊሌታን ሻኬታናስ ዳንዳዬስ።

1. ኣማኒዛይታ ኣማኖይ ዬሱሲ ዴንዲዲ ፑዴ ሳሎ ቢዳፔ ጉዬ ዬሩሳላሜን ዶሚዴስ።

2. ኢስራኤሌ ዴሬ ኩሜꬅ ጋኪዴስ።

3. ኦሮሜ ጉጂ ኤኪዲ ሜዲቴራኔ ኣባ ዩሾን ዲዛ ዴራ ጋካናስ ኦይኮይሳ ዮቴስ።

ሃዋሬታ ኦሶ ማጻፋን ኬሂ ቆንጪ ቤቲዛይ ጺሎ ኣያና ኦሶ ጊዲሺን ጴንጼቆስቴ ባኣሌ ጋላስ ዬሩሳላሜን ኣማኒዛ ኣሳ ቦላ ዎልቃራ ዎꬎይሳ፥ ሄሳꬆካ ሄ ማጻፋዛን ዮቴቲዳ ዮኦታን ኡባን ቆንጪዳ ማላ ጺሎ ኣያናይ ዎሳ ኬꬃኔ ዎሳ ኬꬃ ካሌꬂዛይታ ካሌꬂዳይሳኔ ሚንꬄꬂዳይሳ ጉጄስ። ቤኒ ዎዴ ዮቴቲዛ ኣማኖ ቃላይ ዱማ ዱማ ኦጌራ ሳባኬቲዴስ። ሃዋሬታ ኦሶ ማጻፋን ፖሌቲዳ ኦሶቲካ ኪታዚ ኣማኒዛይታ ዴኦኔ ኢስታ ኢሲፌቴꬃን ዲዛ ዎልቃይ ኣይ ማላ ሚኖኮኔ ኤሪሴቴስ።

ሃ ማጻፋይ ኦይኪዳ ኩሜꬃ ቆፋ

ማርካቴꬃስ ጊጌቴꬅ 1፡1-26

ዬሩሳላሜን ዮቴቲዳ ማርካቴꬅ 2፡1—8፡3

ዩሁዳኒኔ ሳማሪያን ዮቴቲዳ ማርካቴꬅ 8፡4—12፡25

ጳዉሎሳ ሃዋሬቴꬃ ኦሶ 13፡1—28፡31

ሚሺራቾ ቃላ ዮታናስ ጳዉሎሳስ ኮይሮ ቡስ 13፡1—14፡28

ዬሩሳላሜ ሺቆ 15፡1-35

ሚሺራቾ ቃላ ዮታናስ ጳዉሎሳስ ናምኣንꬆ ቡስ 15፡36—18፡22

ሚሺራቾ ቃላ ዮታናስ ጳዉሎሳስ ሄꬓንꬆ ቡስ 18፡23—21፡16

ዬሩሳላሜን፥ ቂሳሪያኒኔ ኦሮሜን ጳዉሎሳ ቃሼቴꬅ 21፡17—28፡31

1

ዬሱሲ ሳሎ ዴንዲ ቡስ

1 ቶፊሎሳ! ዬሱሲ ኦꬃናሲኔ ታማርሳናስ ኦይኪዳይሳ ዉርሳ ታ ኔስ ኮይሮ ማጻፋን ጻፋዲስ። * 2 ሄሲካ ኢዚ ፑዴ ዴንꬃ ጋላስ ጋካናስ ባ ዶሪ ኪቲዳይታስ ጺሎ ኣያና ባጋራ ኢዚ ኢስታስ ኢሚዳ ኣዛዞኮ። 3 ኢዚ ዳሮ ዋዬ ቤኢዳፔ ጉዬ ኢስታኮ ሺቂዲ ሃይቆፔ ዴንዳናይሳ ኢስታስ ዳሮ ማርካራ ቆንጪሲሼ ኦይዱ ታሙ ጋላስ ጋካናስ ኢስታስ ጋላስ ጋላስ ቤቲሼ ጾሳ ካዎቴꬃ ጊሻስ ዮቲዴስ። 4 ኢስታራ ኢሲፌ ማዳን ኡቲ ዲሼ ኢስታ፥ «ዬሩሳላሜፔ ኬዞፒቴ፤ ጊዶ ኣቲን ታ ኢንቴስ ዮቲሺን ኢንቴ ሲዪዳይሳ ታ ኣዋይ ኢሚዳ ኡፋይሳ ናጊቴ። * 5 ዮሃኒሲ ሃꬃን ጻማቂዴስ፤ ኢንቴ ጊዲኮ ጉꬃ ዎዴፔ ጉዬ ጺሎ ኣያናን ጻማቄታና» ጊዲ ዮቲዴስ። *

6 ኢስቲካ ኢሲ ቦላ ሺቄቲ ዲሼ፥ «ጎዶ! ኔ ኢስራኤሌታ ካዎቴꬅ ዛራዳ ሃኢ ኤሳኔ?» ጊ ኦይቺዳ።

7 ኢዚካ ኢስታስ፥ «ኣዋይ ባ ሼኔን ዎꬂዳ ዎዴ ኤሮይ ኢንቴስ ኢሜቲቤና። 8 ጊዶ ኣቲን ጺሎ ኣያናይ ኢንቴ ቦላ ዎꬊዳ ዎዴ ኢንቴ ዎልቃ ኤካና። ዬሩሳላሜንካ፥ ዩሁዳንካ፥ ሳማሪያንካ ኡባሶን ቢታ ጋጻ ጋካናስ ኢንቴ ታስ ማርካታ ጊዳና» ጊዴስ። *

9 ሄሳ ጊ ዮቲዳፔ ጉዬ ኢስቲ ጼሊሺን ፑዴ ሳሎ ዴንዲዴስ፤ ሻራይካ ኢስታ ኣይፌፔ ኢዛ ጌንꬂዴስ።*

10 ኢዚ ቢሺን ኢስቲ ኢዛ ቲሺ ሂስቲ ፑዴ ሳሎ ጼሊሺን ቦꬃ ማይኦ ማይኢዳ ናምኡ ኣሳቲ ቆፖንታ ኢስታ ኣቻን ኤቂዲ፥ 11 «ኢንቴኖ ጋሊላ ኣሳቶ! ኢንቴ ፑዴ ሳሎ ጼሊሼ ሃይሳን ኣዛስ ኤቂዴቲ? ሃይሲ ኢንቴ ማታፔ ፑዴ ሳሎ ዴንዲሺን ኢንቴ ቤኢዛ ዬሱሲ ሳሎ ኬዚሺን ኢንቴ ቤኢዳ ማላ ሄሳꬆካ ኢዚ ሃ ሲሚ ያና» ጊዳ።

ዩሁዳ ሶሆን ማቲያሳ ዶሬቴꬅ

12 ሄሳፌ ጉዬ ዳብራዛይቴ ጌቴቲዛ ዙማ ቦላፌ ዎꬊዲ ዬሩሳላሜ ሲሚዳ። ሄ ዙማይካ ዬሩሳላሜፔ ኢሲ ኪሎ ሜቲሬ ማላ ሃኬስ። 13 ጌዴ ካታማዮ ጌሊዲ ካሴ ባ ዲዛ ኬꬃ ፖቄ ቦላ ኬዚዳ፤ ሄይቲካ ጴጽሮሳ፥ ዮሃኒሳ፥ ያቆቤ፥ ኢንዲራሳ፥ ፒሊጶሳ፥ ቶማሳ፥ ባርቴሌሞሳ፥ ማቶሳ፥ ኢልፊዮሳ ና ያቆቤ፥ ባ ባጋስ ሚሼቲዛ ሲሞናኔ ያቆቤ ና ዩሁዳ። * 14 ሄይቲ ዉሪካ ማጫሳታፔ ዬሱሳ ኣዮ ማራሚራ ሄሳꬆካ ኢዛ ኢሻታራ ኢሲ ዎዚናን ኢሲ ቦላ ቃንጾንታ ሚኒ ዎሲዳ።

15 ሄ ጋላሳታን ጴጽሮሲ ጼታኔ ናምኡ ታሙ ኣማኒዛ ኣሳ ጊዶን ኤቂዲ፥ 16 «ታ ኢሻቶ! ዬሱሳ ኦይኪዳ ኣሳታ ካሌꬂ ኤሂዳ ዩሁዳ ጊሻስ ጺሎ ኣያናይ ካሴቲዲ ዳዊቴ ዶናን ሃሳይዳ ጌሻ ማጻፋ ቃላይ ፖሌታና ኮሼስ። 17 ኢዚካ ኑፔ ኢሳዴ ማላ ታይቤቲዲ ሃይሳ ሃ ኦሶዛን ጌላናስ ቃዳ ዴሚዴስ» ጊዴስ።

18 ጊዲኮካ ሃይሳዴይ ባ ኢታ ኦሶን ዴሚዳ ሚሻን ጋዴ ሻሚዴስ፤ ሄንካ ባ ሊጴን ጉፋኒ ኩንዲን ኢዛ ኣሳቴꬃይ ጊዶፌ ጳልቄቲ ዎꬊዴስ፤ ኢዛ ማራጬይ ቢታ ቦላ ዛዜቲዴስ። * 19 ሄሲካ ዬሩሳላሜን ዲዛ ኣሳ ኡባስ ሲዬቲዴስ፤ ቢታይካ ኢስታ ቃላራ፥ «ኣኬልዳማ» ጌቴቲዴስ፤ ሄሳስ ቢርሼꬃይካ ሱꬃ ቢታ ጉሳ።

20 ጉጂዲካ ጴጽሮሲ፥

«ዬꬃ ማጻፋን፥

‹ኢዛ ጋዴይ ሜላ ኣቶ፤

ኢዛን ኣይ ኣሲካ ዶፖ፤

ቃሴካ ኢዛ ዳናቴꬅ

ሃራ ኣሲ ኤኮ›

ጌቴቲ ጻፌቲዴስ። *

21 «ሄሳ ጊሻስ ጎዳ ዬሱሲ ኑናራ ዲዛ ዎዴ ኡባን ኑናራ ኢሲፌ ዲዛይታ ጊዶፌ ኑ ኢሳዴ ዶራናስ ኮሼስ። 22 ሄሲካ ዮሃኒሳ ጺንቃታፔ ሃ ሲሚን ዬሱሲ ኑፔ ሻኬቲ ዴንዲ ባና ጋካናስ ኑናራ ዲዛዴ ጊዳናስ ቤሴስ፤ ጋሶይካ ሃ ኣሳታፔ ኢሳዴይ ኑናራ ዬሱሳ ዴንꬃስ ማርካ ጊዳና ኮሼስ» ጊዴስ። *

23 ሄሳ ጊሻስ ባርሳባሳ ዎይኮ ዮስጾሳ ጌቴቲዛ ዮሴፌኔ ማቲያሳ ናምኣታ ሺሺዲ፥ 24 «ጎዶ! ኔኒ ኣሳ ኡባ ዎዚና ኤራሳ፤ ሃይታ ናምኣታ ጊዶፌ ኔ ኦና ዶሪዳኮ ኢዛዴ ኑና ቤሳ። 25 ዩሁዳይ ዬጊ ቢዳሶን ሃ ኦሳ ኦꬃናዴኔ ሃዋሬ ጊዳናዴ ኔ ዶራ» ጊ ዎሲዳ። 26 ሄሳፌ ሳማ ዬጊን ሳማይ ማቲያሳስ ኬዚዴስ፤ ኢዚካ ታማኔ ኢሲ ሃዋሬታራ ኢሲፌ ታይቤቲዴስ።

2

ኣማኒዛ ኣሳ ቦላ ጺሎ ኣያና ዎꬌꬅ

1 ጴንጼቆስቴ ጌቴቲዛ ባኣሌ ጋላሲ ጋኪዳ ዎዴ ኣሳይ ዉሪካ ኢሲ ሶን ሺቂ ዲሺን፥ 2 ቆፋይ ባይንዳ ዳሮ ሚኖ ጎቴ ጫርኮ ማላ ጊሪሲ ዪዴስ፤ ኣሳይ ዲዛ ኬꬃካ ኩሚዴስ። 3 ታማ ላጮ ሚሳቲዛ ቃላይ ኣሳስ ቤቲዲ ሻኬቲ ሻኬቲ ኢሳ ኢሳ ቦላ ኡቲዴስ። 4 ኣማኒዛይቲ ዉሪ ጺሎ ኣያናን ኩሚዲ ኣያናይ ኢስታስ ሃሳያናስ ኢሚዳይሳ ኬና ሃራ ቃላራ ሃሳያ ኦይኪዳ።

5 ሄ ዎዴ ሳሎ ጉፋንꬆን ዲዛ ዴሬፔ ዪዳ ጾሳስ ባቢዛ ኣይሁዳቲ ዬሩሳላሜን ዴቴስ። 6 ሄ ጊሪሳ ሲዪዲ ዴሬይ ሺቂዴስ፤ ኢሶይ ኢሶይ ባ ቃላራ ሃሳይዛይሳ ሲዪዲ ማላሌቲዳ። 7 ማላሌቲዲ ጋናዚ ꬋዪን፥ «ሃይቲ ሃሳይዛይቲ ዉሪካ ጋሊላ ኣስ ዴቴኔ? 8 ሂስቲን ኑኒ ኑ ዬሌቲዳ ኑ ዴሬ ቃላራ ኢስቲ ሃሳይሺን ዎስቲ ሲዪዞኒ? 9 ኑኒ ጳርታኔ ኣሳይ፥ ሜዴ ኣሳይ፥ ኤላሜ ኣሳይ፥ ሜስጴጾሚያን፥ ዩሁዳን፥ ቆጶዶቂያን፥ ጳንጾሳን፥ ኢሲያን፥ 10 ፒርጊያን፥ ጲንፊሊያን፥ ጊብጼን፥ ቃሬና ኣቻን ዲዛ ሊቢያፔኔ ኦሮሜፔ ዪዳይቲ 11 ኣይሁዳቲኔ ጌዴ ኣይሁዳቴꬃን ጌሊዳ ቃርጼሴ ኣሳኔ ኣራቤ ኣሳታ ጊዲሺን ዎልቃማ ኦሶ ጾሳይሳ ሃይቲ ኑ ቃላራ ሃሳይሺን ኑ ሲዮስ» ጊዳ።

12 ዉሪካ ኬሂ ማላሌቲዲኔ ጋናዚ ꬋዪን ባ ጊዶን፥ «ሃይሲ ኣዜሻ?» ጌቴቲዳ። 13 ባጋ ኣሳይ፥ «ሃይቲ ዳሮ ዎይኔ ጫጄ ኡዪዳ» ጊዲ ኢስታ ቂꬊዳ።

14 ሄ ዎዴ ጴጽሮሲ ታማኔ ኢሲኔታራ ኤቂዲ ባ ቃላ ꬎቁ ሂስቲዲ ዴራስ፥ «ኢንቴኖ ዩሁዳ ኣሳቶ! ዬሩሳላሜን ዲዛይቶ! ኢንቴ ዉሪካ ሃይሳ ኢሲ ሚሽ ኤሪቴኔ ታ ጊዛይሳ ሲዪቴ። 15 ሃኢ ጋዴይ ዎንቲን ቡሮ ሄꬑ ሳቴ ጊዲዳ ጊሻስ ኢንቴ ቆፒዛ ማላ ሃይቲ ኣሳቲ ማꬆቲቤቴና። 16 ጊዶ ኣቲን ሃይሲ ካሴ ናቤ ኢዩኤሌን ሂዝጊ ዮቴቲዳ ቃላይ ፖሌታናሳ፥

17 « ‹ጾሲ ዉርሴꬃ ጋላስ

ታ ኣያና

ኣሾ ማይኢዳ ኡባ ቦላ

ታኒ ጉሳና፤

ኢንቴ ማጫ ናይቲኔ

ኢንቴ ኣቱማ ናይቲ

ቲንቢቴ ሃሳያና፤

ዬላጋ ናይቲ ኣጁታ ቤያና፤

ጪማቲ ኣጉሞ ኣጉሜታና። *

18 ሄ ዎዴ ታ ማጫ ኣሽካራታ ቦላኔ

ታ ኣቱማ ኣሽካራታ ቦላ

ታ ኣያናፔ ታ ጉሳና።

ኢስቲካ ቲንቢቴ ሃሳያና።

19 ቦላ ሳሎን ማላሊሲዛ ሃኖታ

ታ ቤሳና፥

ጋርሳ ሳኣን ማላታታ ታ ቤሳና፤

ሱꬂ፥ ታማይኔ ቱላላይ ሃናና።

20 ጊታኔ ቦንቾ ጊዲዳ

ጎዳ ጋላሲ

ያናፔ ካሴቲዲ

ኣርሼይ ꬉማና፤

ኣጊናይካ ሱꬅ ሚሳታና።

21 ጎዳ ሱንꬅ ጼይጊዛይ

ዉሪ ኣታና› ጊዴስ።

22 «ኢስራኤሌ ናይቶ! ሃይሳ ቃላ ሲዪቴ፤ ኢንቴ ኢንቴ ባጋራ ኤሪዛይሳ ማላ ኢንቴ ጊዶን ማላታኔ ኣሲ ሲዪ ኤሮንታ ሚሻታ ኢዛ ኩሼን ኦꬂዲ ጾሲ ናዚሬቴ ዬሱሳስ ማርካቲዴስ። 23 ጾሲ ካሴ ባ ቃቺዳይሳ ኢዛስ ቤኒ ኤራቴꬃ ማላ ሃይሳዴ ኢንቴ ኩሼን ኣꬂ ኢሚዴስ። ኢንቴካ ኢታ ኣሳታ ኩሼን ካቄቲ ሃይቃና ማላ ኦꬂዴታ።* 24 ጊዶ ኣቲን ጾሲ ኢዛ ቦላፌ ሃይቆ ዎልቃ ዲጊዲ ሃይቆፔ ዴንꬂዴስ፤ ሃይቆይካ ኢዛ ኦይኪ ኣሻናስ ዳንዳይቤና። * 25 ዳዊቲካ ኢዛ ጊሻስ፥

« ‹ታኒ ጎዳ ኡባ ዎዴ

ታ ሲንꬃን ቤያይስ፤

ኢዚ ታ ኡሻቻን ዴስ፤

ሙሌካ ሂርጊኬ።

26 ሄሳ ጊሻስ ታ ዎዚናይ ኡፋዬቴስ፤

ታ ዶናይካ ጋላቴስ፤

ታ ኣሾይ ኡፋይሳን ዳና።

27 ኔ ታ ሼምፖዮ ዱፎን ኣጋካ፤

ኔ ና ጌሻዛ

ዎቃና ማላ ኣጋጋካ።

28 ኔ ዴኦ ኦጌ

ታ ኤራና ማላ ኦꬃዳሳ።

ኔ ታናራ ዲዛ ጊሻስ

ታ ኡፋይሳይ ኩሜꬃ።›

29 «ታ ኢሻቶ! ቤኒ ኣዋታፔ ዳዊቲ ሃይቂ ሞጌቲዳይሳኔ ኢዛ ዱፎይ ሃች ጋካናስ ኑ ኣቻን ዲዛይሳ ባቦንታ ታ ኢንቴስ ዮታና ዳንዳያይስ። 30 ኢዚ ናቤ ጊዲዳ ጊሻስ ጾሲ ኢዛ ዜሬꬃፌ ኢሳዴ ኢዛ ካዎቴꬃ ኣልጋ ቦላ ዎꬃናይሳ ካሴ ጫቆ ቃላን ዮቲዳይሳ ኤሪዴስ። * 31 ሄሳ ካሴቲዲ ኤሪዳ ጊሻሲኔ ኢዛ ኣሾይ ዎቂ ዱፎን ኣቶንታ ዶሬቲዳ ኪርስቶሳ ዴንꬃ ጊሻስ ሃሳይዴስ። 32 ሄ ዬሱሳ ጾሲ ሃይቆፔ ዴንꬂዴስ፤ ኑኒካ ዉሪ ሃይሳስ ማርካታ። 33 ሄሳ ጊሻስ ኢዚ ጾሳ ኡሻቻን ꬎቁ ꬎቁ ጊዳፔ ጉዬ ጺሎ ኣያና ኡፋይሳ ባ ኣዋፔ ኤኪዲ ሃኢ ኢንቴ ቤኢዛይሳኔ ሲዪዛይሳ ዱጌ ጉሲዴስ። 34-35 ዳዊቲ ፑዴ ሳሎ ኬዚቤና፤ ኢዚ ባ ዶናን፥

«ጎዳይ ታ ጎዳስ፥

‹ታ ኔ ሞርኬታ ኔ ቶሆ ጋርሳን

ዬꬊሳና ጋካናስ

ታ ኡሻቻን ኡታ› ጊዴስ። *

36 «ሄሳ ጊሻስ ጾሲ ኢንቴ ካቂዳ ዬሱሳ ጎዳኔ ኪርስቶሳ ሂስቲዳይሳ ኢስራኤሌ ኣሳይ ዉሪ ሎኤꬂ ኤሮ» ጊዴስ።

37 ዴሬይ ሄሳ ሲዪዳ ማላ ዎዚናይ ቦሼቲዴስ፤ ጴጽሮሳኔ ሃንኮ ዬሱሲ ኪቲዳይታ፥ «ሂስቲን ኑ ኢሻቶ! ኑ ኣይ ኦꬂኖ?» ጊዳ።

38 ጴጽሮሲካ፥ «ማሮቴꬃን ጌሊቴ፤ ኢንቴ ናጋራይ ማሬታና ማላ ኢንቴፌ ኢሲ ኢሲ ኣሲ ዬሱስ ኪርስቶሳ ሱንꬃን ጻማቄቲቴ፤ ኢዚ ኢሚዛ ጺሎ ኣያና ኢንቴ ኤካና። 39 ኡፋይሳ ቃላይ ኢንቴሲኔ ኢንቴ ናይታሳ፤ ቃሴካ ጎዳ ጾሲ ባኮ ጼይጊዛ ሃሆን ዲዛይታሳራ ኡባሳ» ጊዴስ።

40 ሃራ ዳሮ ቃላራ ኢስታስ ማርካቲሼ፥ «ሃይሳ ጌላ ዬሌታፔ ኢንቴና ኣሺቴ» ጊዲ ኢስታ ቆፍሲዴስ። 41 ሄ ጋላስ ቃላ ኤኪዳይቲኔ ጻማቄቲዳይቲ ሄꬑ ሺ ማላ ኣሳይ ካሴይታ ቦላ ጉጄቲዴስ። 42 ኢስቲካ ሃዋሬታ ቲሚርቴን፥ ኢሲፌ ቁማ ሙሳኒኔ ዎሳን ሚኒዳ።

43 ሃዋሬታ ኩሼን ዳሮ ማላታቲ ኦሴቲዳ ጊሻስ ኣሲ ኡባይ ኢስታስ ባቢዴስ። 44 ኣማኒዳይቲ ዉሪካ ኢሲፌ ዴኢዳ፤ ባስ ዲዛዚካ ኡባ ኢሲ ቦላ ጎኤቲዳ። * 45 ባስ ዲዛ ሚሼኔ ሜሄ ባይዚ ባይዚ ባ ጊዶን ኮሺዳ ማላ ጊሼቺዳ። 46 ጋላስ ጋላስ ጾሳ ኬꬃን ኢሲፌ ሺቄቴስ፤ ባ ኬꬃንካ ቁማ ኢሲፌ ኡፋይሳኒኔ ሱሬ ዎዚናን ኢሲፌቴꬃን ሜቴስ። 47 ኢስቲ ጾሳ ጋላቲሼ ዴሬ ሲንꬃን ቦንቼቲዳ። ጎዳይካ ኢስታ ቦላ ጋላስ ጋላስ ኦራꬅ ኣማኒዛይታ ጉጂዴስ።

3

ጴጽሮሲ ፓꬂዳ ቶሆ ሲላ ኣዴዛ

1 ኢሲ ዎዴ ጋላሳፌ ኡዱፉን ሳቴ ቦላ ጴጽሮሲኔ ዮሃኒሲ ዎሳ ሳቴን ጾሳ ኬꬄ ባና ኬዚዳ። 2 ኢሲ ዬሌቶሶፔ ዶሚዲ ቶሆይ ሲሊዳዴ ጾሳ ኬꬄ ጌሊዛ ኣሳፔ ሚሼ ዎሳና ማላ ኣሳይ ጋላስ ጋላስ ቶኪ ኤፊዲ ዎꬂን፥ «ሎኦ» ጌቴቲዛ ጾሳ ኬꬃ ፔንጌን ዎሲዛዴይ ዴስ።

3 ኢዚካ ጴጽሮሲኔ ዮሃኒሲ ጾሳ ኬꬄ ጌሊሺን ቤኢዲ ኢስታፌ ሚሼ ዎሲዴስ። 4 ጴጽሮሲኔ ዮሃኒሲ ኢዛ ቲሺ ሂስቲ ጼሊዳ። ጴጽሮሲካ ኢዛ፥ «ኣኔ ሃ ኑና ጼላ» ጊዴስ። 5 ኣዴዚካ ኢስታፌ ኣይኮ ዴማና ጊዲ ኢስታ ቲሺ ሂስቲ ጼሊዴስ። 6 ጊዶ ኣቲን ጴጽሮሲ ኢዛስ ዛሪዲ፥ «ታስ ቢራይኔ ዎርቃይ ዴና፤ ጊዲኮካ ታስ ዲዛዝ ታ ኔስ ኢማይስ፤ ናዚሬቴ ዬሱስ ኪርስቶሳ ሱንꬃን ዴንዳዳ ኔ ቶሆራ ሄሜታ» ጊዴስ። 7 ኢዛስ ኡሻቻ ኩሼ ኦይኪዲ ዴንꬂዴስ። ሄራካ ኣዴዛ ቶሆይኔ ቶሆ ቂርጴይ ሚኒዴስ። 8 ጉፒ ዴንዲ ኤቂዲ ሄሜꬅ ኦይኪዴስ። ያኔ ሃ ሄሜቲሼኔ ጉፒሼ ጾሳካ ጋላቲሼ ኢስታራ ኢሲፌ ጾሳ ኬꬃ ጊቤ ጌሊዴስ። 9 ኢዚ ጾሳ ጋላቲሼ ያኔ ሃ ሲሜሬቲሺን ኣሳይ ቤዪዴስ። 10 ሃይሳዴይ ሃይሳፌ ካሴ፥ «ሎኦ» ጌቴቲዛ ጾሳ ኬꬃ ፔንጌን ኡቲዲ ሚሼ ዎሲዛይ ኢዛ ጊዲዳይሳ ኤሪዴስ። ኢዛ ቦላ ሃኒዳይሳፌ ዴንዲዳይሳን ኣሳይ ኬሂ ማላሌቲዴስ።

ጴጽሮሳ ሃሳያ

11 ሃ ፓጺዳ ዎሳንቻይ ጴጽሮሳኮኔ ዮሃኒሳኮ ሺጵ ጊዲ ኢስታራ ኦይኬቲ ዲሺን ዴሬይ ዉሪ ማላሌቲዲ ኢስታኮ፥ «ሶሎሞኔ ሲሜሬቴꬃሶ» ጌቴቲዛሶ ዎꬃን ዪዴስ። 12 ጴጽሮሲ ሄ ኣሳ ቤኢዲ፥ «ኢንቴኖ ኢስራኤሌ ዴሬቶ! ሃይሳን ኣዛስ ማላሌቴቲ? ቃሴካ ሃይሳ ኣዴዛ ኑኒ ኑ ዎልቃን ዎይኮ ኑኒ ኑ ጺሎቴꬃን ፓꬂዲ ሄሜቲሲዳ ማላ ቆዲዲ ኑና ኣዛስ ቲሺ ሂስቲ ጼሌቲ? 13 ኑ ኣዋንታ ኣብራሃሜንታ፥ ዪሳቃንታ፥ ያቆቤንታ ጾሲ ባ ናዛ ዬሱሳ ቦንቺዴስ። ኢንቴ ቃሴ ኢዛ ሃይቆስ ኣꬂ ኢሚዴታ፤ ጲላጾሲ ኢዛ ቢርሻና ኮዪንካ ኢንቴ፥ ‹ኮዮኮ› ጊዴታ። * 14 ጌሻኔ ጺሎዛ ኢንቴ ካዲዲ ሼምፖ ዎꬊዛይሲ ቢርሼታና ማላ ዎሲዴታ። * 15 ዴኦ ኢሚዛዴ ኢንቴ ዎꬊዴታ፤ ጊዶ ኣቲን ጾሲ ኢዛ ሃይቆፔ ዴንꬂዴስ፤ ሄሳስ ኑኒ ማርካ። 16 ሃይሲ ኢንቴ ቤኢዛይሲኔ ኢንቴ ኤሪዛይሲ ሚኒ ኤቂዳይ ዬሱሳ ሱንꬃን ኣማኒዳ ጊሻሳ፤ ኢንቴ ዉሪካ ቤኢዛ ማላ ኢዚ ኩሜꬃ ፓጻቴꬅ ዴሚዳይ ዬሱሳ ሱንꬃኒኔ ኢዛ ሱንꬃን ቤቲዛ ኣማኖና።

17 «ሃኢካ ታ ኢሻቶ! ኢንቴ ሄሳ ኦꬂዳይ ኢንቴ ሃላቃታ ማላ ኤሮንታ ጊዲዳይሳ ታ ኤራይስ። 18 ጊዲኮካ ኪርስቶሲ ዋዬ ኤካናይሳ ጾሲ ካሴ ናቤታ ዶናን ሃሳይዳይሳ ፖሊዴስ። 19 ሄሳ ጊሻስ ኢንቴ ናጋራይ ቁጬቲ ꬋያና ማላ ማሮቴꬃን ጌሊቴ፤ ኢንቴ ቢዛ ኦጌፔ ሲሚቴ፤ ጎዳ ማታፔ ኢንቴ ኦራጻና ዎዴይ ኢንቴስ ያና። 20 ቃሴካ ጾሲ ካሴ ኢንቴስ ዶሪ ዎꬂዳ ዬሱስ ኪርስቶሳ ኢዚ ኢንቴስ ዬዳና። 21 ጾሲ ካሴ ጌሻ ናቤታ ዶናን ሃሳይዳይሳ ማላ ሃኒዛይሳ ኡባ ኦራጺሳና ዎዴይ ጋካናስ ኢዚ ሳሎን ጋምኣናስ ኮሼስ። 22 ሙሴይካ፥ ‹ኢንቴ ጎዳ ጾሳይ ኢንቴ ጊዶፌ ታ ማላ ናቤ ኢንቴስ ዴንꬃና። ኢዚ ኢንቴስ ዮቲዛይሳ ሲዪቴ። * 23 ሄ ናቤዛ ሲዮንታ ኢጺዳ ሼምፖይ ዉሪ ዴሬ ጊዶፌ ሻኬቲ ꬋዮ።›

24 «ቱማፔ ሳሜላፔ ሃ ሲሚን ዴንዲዳ ናቤቲ ዉሪ ሃይታ ዎዴታ ጊሻስ ሃሳይዳ። 25 ኢንቴካ ናቤታ ናይታ፤ ቃሴካ ጾሲ ኣብራሃሜስ፥ ‹ኔ ዜሬꬃን ቢታ ቦላ ዲዛ ኣሲ ዉሪ ኣንጄታና› ጊዲ ኢዚ ጫቂዳ ጫቆዛ ኢንቴ ላታና። * 26 ጾሲ ናዛ ዴንꬂዳ ዎዴ ኢንቴና ኢሳ ኢሳ ኢንቴ ኢታቴꬃፌ ዛሪዲ ኣንጃና ማላ ካሴቲዲ ኢንቴኮ ኪቲዴስ» ጊዴስ።

4

ጴጽሮሲኔ ዮሃኒሲ ኣይሁዳ ዱላታሶ ሺቆ

1 ጴጽሮሲኔ ዮሃኒሲ ኣሳስ ሃሳያን ዲሺን ቄሴታ * ሃላቃቲኔ ጾሳ ኬꬃ ናጊዛይታ ሃላቃይ ቃሴካ ሳዱቃዌቲ ኢስታኮ ዪዳ። 2 ሂስቲዲ ሃዋሬቲ ኣሳ ታማርሲዛይሳሲኔ ዬሱሳ ባጋራ ቤቲዳ ሃይቂዳይታ ዴንꬃ ጊሻስ ሳባኪዛይሳስ ኬሂ ሃንቄቲዳ። 3 ጴጽሮሳኔ ዮሃኒሳ ጋዴይ ቃሚሺን ኦይኪዲ ዎንታና ጋካናስ ቃሾ ኬꬃን ኣይሲዳ። 4 ጊዶ ኣቲን ቃላ ሲዪዳ ኣሳፔ ዳሪዛ ባጋይ ኣማኒዴስ፤ ኣማኒዳ ኣቱማ ኣሳ ቆዳይ ጌዴ ኢቻሹ ሺ ጋካናስ ꬎቁ ጊዴስ።

5 ዎንቴꬃ ጋላስ ኢስታ ሃላቃቲኔ ጪማቲ ቃሴካ ሙሴ ዎጋ ታማርሲዛይቲ ዬሩሳላሜን ሺቂዳ። 6 ኢስታ ቄሴታ ሃላቃ ሃናይኔ ቃያፋይ፥ ዮሃኒሲ፥ ኢስኪንዲሮሲኔ ቄሴታ ሃላቃሶ ኣሳይ ዉሪ ሄን ቤቲዳ። 7 ኢስቲካ ጴጽሮሳኔ ዮሃኒሳ ባ ጊዶን ኣꬂ ኤሲዲ፥ «ሃይሳ ኢንቴ ኦꬂዛይ ኣዛ ዎልቃኔ? ዎይኮ ኦና ሱንꬃኔ?» ጊዲ ኦይቺዳ።

8 ሄ ዎዴ ጴጽሮሲ ጺሎ ኣያናን ኩሚዲ፥ «ኢንቴኖ ዴሬ ሃላቃቶ! ዴሬ ጪማቶ! 9 ኢንቴ ሃች ሃ ቶሆ ሲላ ኣዴዛስ ኦሴቲዳ ሎኦ ኦሶይ ዋኒ ኢዚ ፓጺዳኮ ኢንቴ ኑና ኦይቺዛ ጊዲኮ፥ 10 ኢንቴ ካቂን ጾሲ ሃይቆፔ ዴንꬂዳ ናዚሬቴ ዬሱስ ኪርስቶሳ ሱንꬃን ኢዚ ፓጺዳይሳኔ ኢንቴ ሲንꬃን ኢዚ ኤቂዳይሳ ኢንቴካ ኢስራኤሌ ዴሬ ኣሳይ ዉሪ ሃይሳ ኤሪቴ። 11 ኢዚካ ኢንቴ ኬꬃ ሂላቲ ሌቂ ኣጊዳ ሹቻይ ጊምቤ ኬꬃስ ጉላ † ቦላ ቦላራ ዎꬂዛ ሹች ጊዲዴስ። * 12 ኣቶቴꬂ ሃራ ኦናንካ ባ፤ ሳሎፔ ጋርሳ ባጋራ ኑ ኣሳ ናይቲ ኣታና ማላ ኑስ ኢሜቲዳይ ሃይሳፌ ሃራ ሱንꬂ ዴና» ጊዴስ።

13 ኣይሁዳታ ዱላታ ኣሳይካ ጴጽሮሲኔ ዮሃኒሲ ሄሳꬆ ጻሊ ሃሳይዛይሳ ቤኢዲ ኢስቲ ታማሮንታ ኣስ ጊዲዳይሳ ኤሪዲ ማላሌቲዳኔ ኢስቲ ካሴ ዬሱሳራ ዲዛይታ ጊዲዳይሳ ኣኬኪዳ። 14 ሄ ፓጺዳ ኣዴዚ ኢስታራ ኤቂ ዲሺን ቤኢዳ ጊሻስ ኢስታስ ሃራ ኦꬃናስ ጋሶይካ ꬋይዴስ። 15 ሄሳ ጊሻስ ኢስታ ዱላታፔ ኬሳና ማላ ኣዛዚዳ። ሄሳፌ ቃሴካ ሺቄቲዲ ባ ጊዶን ዞሬቲዳ። 16 ባ ጊዶን፥ «ሃይታ ኣሳታ ዎስቲኖ? ዬሩሳላሜን ዲዛ ኣሳይ ዉሪ ኢስታ ኩሼን ሃኒዳ ጊታ ማላታ ኤሪዴስ። ሄሳ ጊሻስ ኑ ሃ ዮኦዛ ኣሳ ባሌꬃናስ ዳንዳዮኮ። 17 ጊዶ ኣቲን ሃይሲ ዮኦዚ ዴሬ ጊዶን ኬሂ ኣኮንታ ማላኔ ሃይቲ ኣሳቲ ናምኣንꬆ ሃይሳ ሃ ሱንꬃን ሃራ ኦናስካ ዮቶንታ ማላ ኢስታስ ሎኤꬂ ዮታና» ጊዳ።

18 ኢስታ ጼይጊዲኔ ሙሌካ ዬሱሳ ሱንꬃን ሃሳዮንታ ማላኔ ታማርሶንታ ማላ ኣዛዚዳ። 19 ጴጽሮሲኔ ዮሃኒሲ ቃሴ ዛሪዲ፥ «ኑኒ ጾሳፌ ቦላራ ኢንቴስ ኣዛዜታናስ ቤሲዛኮ ኣኔ ኢንቴ ጾሳ ሲንꬃን ፒርዲቴ። 20 ኑኒ ኑ ቤኢዳይሳኔ ኑ ሲዪዳይሳ ሃሳያናፔ ጉዬ ጎኮ» ጊዳ።

21 ቃሴካ ኢስታ ቦላ ማንዲዲ ዬዲዳ፤ ጋሶይካ ሃንኮ ዴሬይ ዉሪ ሃኒዳ ዮኦዛ ጋሶን ዉሪካ ጾስ ጋላቲዛ ጊሻስ ኢስታ ቃጻያናስ ዳንዳይቤቴና። 22 ሄ ጊታ ማላታን ፓጺዳ ኣዴዛስ ላይꬃይ ኦይዱ ታማፌ ቦላ።

23 ጴጽሮሲኔ ዮሃኒሲ ቃሾፔ ቢርሼቲዲ ባ ኣሳታኮ ሲሚዲ ቄሴታ ሃላቃቲኔ ዴሬ ጪማቲ ኢስታ ጊዳይሳ ኡባካ ዮቲዳ። 24 ኢስቲካ ሄሳ ሲዪዳ ማላ ባ ቃላ ꬎቁ ሂስቲዲ ኢሲፌ ጾሳኮ፥ «ዎጋ ጎዳዉ! ኔኒ ሳሎኔ ሳኣ፥ ኣባኔ ኣባ ጊዶን ዲዛይታ ዉርሳ ሜꬋዳሳ።* 25 ኔ ኣሽካራ ኑ ኣዋ ዳዊቴ ዶናራ ጺሎ ኣያናን፥

« ‹ካዎቴꬃይ ኣዛስ

ሃንቄቲ ዴንዲዴ?

ዴሬይ ኣዛስ ሜላ ማቄቲዜ?

26 ቢታ ካዎቲ ኢሲፌ ጋጊዲ

ቢታ ሃሪዛይቲ

ኢሲ ቦላ ሺቄቲዲ

ጎዳ ቦላኔ ዶሬቲ

ቲዬቲዳይሳ ቦላ ዱላቲዳ›

ጊ ዋሲዳ።

27 «ቱማፔ ሄርዶሲኔ ጳንጾሳ ጲላጾሲ ኢስራኤሌታራኔ ሃራ ዴሬ ኣሳራ ሃኖ ካታማይን ኔ ዶራ ቲይዳ ጌሻ ናዛ ዬሱሳ ቦላ ዮኦ ቃቻናስ ሺቄቲዳ። * 28 ሃይሳንካ ኔ ዎልቃኒኔ ኔ ሼኔን ካሴ ኔ ቆፒዳይሳ ኢስቲ ፖሊዳ። 29 ጎዶ! ሃኢካ ኢስታ ማንዴዛ ኔ ቤያ፤ ኑኒ ኔ ኣይሌቲ ኔ ቃላ ባቦንታ ኩሜꬃ ጻላቴꬃራ ዮታና ማላ ዳንዳይሳ። 30 ፓꬃናስ ኔ ኩሼ ሚጫ። ኔ ና ጌሻዛ ሱንꬃን ጊታ ማላታ ኦꬃ» ጊዳ።

31 ኢስቲ ዎሲዳፔ ጉዬ ኢስቲ ዲዛሶይ ቃጺዴስ፤ ዉሪካ ጺሎ ኣያናን ኩሚዲ ጾሳ ቃላ ጻላቴꬃን ዮቲዳ።

ኣማኒዛይታ ኢሲፌቴꬃ ዱስ

32 ኣማኒዛይቲ ዉሪካ ኢሲ ዎዚናኒኔ ኢሲ ቆፋን ጋጊ ዴቴስ። ኢስታስ ዲዛይ ዉሪ ኢሲ ቦላ ዴስ ኣቲን ባስ ዲዛዝ፥ «ሃይሲ ታስ ቡዞ ሚሻ» ጊዛዴይ ዴና። * 33 ሃዋሬቲካ ጎዳ ዬሱሳ ዴንꬃ ጊታ ዎልቃን ማርካቴꬅ ኦይኪዳ፤ ኡባ ቦላ ጊታ ጾሳ ኪያቴꬂ ዴስ። 34 ኢስታ ጊዶን ሜቶታንቻይ ኢሳዴይካ ዴና፤ ጋሶይካ ጋዴ ጊዲን፥ ኬꬄ ጊዲን ባስ ዲዛ ኡባ ባይዚ ባይዚ ሺሺዳ ሚሽ፥ 35 ሃዋሬታ ኩሼን ዎꬂዲ ኢሳዴስ ኢሳዴስ ኢዛስ ኮሺዛ ማላ ጊሼቴስ።

36 ቆጲሮሴ ጌቴቲዛሶን ዲዛ ዮሴፌ ጌቴቲዛዴይ ኢሲ ሌዌ ባጋ ኣሲ ዴስ፤ ኢዚካ ሃዋሬታን፥ «ባርናባሳ» ጌቴቲ ሱሚዴስ። ሄሳስ ቢርሼꬃይ፥ «ሚንꬄꬆ ና» ጉሳ። 37 ኢዚካ ባ ጋዴ ባይዚዳ ሚሻ ኤሂዲ ሃዋሬታ ኩሼን ዎꬂዴስ።

5

ሃናኒያኔ ሳጵራ

1 ኢሲ ሃናኒያ ጌቴቲዛ ኣሲ ሳጵራ ጌቴቲዛ ባ ማቼይራ ባ ጋዴ ባይዚዴስ። 2 ማቼያ ሳጵራይ ሎኤꬃ ኤሪሺን ጋዴዛ ባይዚዳ ሚሻፌ ባጋ ሻኪ ኣሺዲ ባጋ ኤሂዲ ሃዋሬታ ኩሼን ኢሚዴስ። 3-4 ቃሴ ጴጽሮሲ፥ «ሃይሶ ሃናኒያ! ኔኒ ጺሎ ኣያና ቦላ ዎርዶታናሲኔ ጋዴዛ ሚሻፌ ኣሻና ማላ ጻላኤይ ኣይስ ኔ ዎዚናን ጌሊዴ? ባይዛናፔ ካሴ ጋዴዚ ኔይሳ ጊዴኔ? ኔ ባይዚዳፔ ጉዬ ቃሴ ሚሻይ ኔ ኩሼን ዴኔ? ሂስቲን ኔ ሃይሳ ማላ ዎስታ ኔ ዎዚናን ቆፓዲ? ኔኒ ጾሳ ቦላ ዎርዶታዳሳ ኣቲን ኣሳ ቦላ ጊዴና» ጊዴስ።

5 ሄሳ ሲዪዳ ማላ ሃናኒያይ ኩንዲ ሃይቂዴስ፤ ሄሳ ሲዪዳ ኣሳይ ዉሪ ዳሮ ባቢዴስ።

6 ኣቱማሳይ ዴንዲዲ ኣሃ ጻጺዲ ሄራካ ኤፊዲ ሞጊዴስ።

7 ሄꬑ ሳቴፔ ጉዬ ማቼያ ኢዚ ዋኒዳኮ ኤሮንታ ዳሼ ያዱስ። 8 ጴጽሮሲካ፥ «ኣኔ ታስ ዮታ፤ ኢንቴ ጋዴዛ ባይዚዳ ዋጋይ ሃኖ ጻላ?» ጊዴስ። ኢዛካ፥ «ኤ ሃኖ ሃ ዋጋይን ባይዚዶስ» ጋዱስ።

9 ጴጽሮሲካ፥ «ኢንቴ ጾሳ ኣያና ፓጫናስ ኣይስ ኢሲ ዶና ጊዲዴቲ? ሄኮ ኔ ኣዚና ሞጊዳ ኣሳቲ ሞጊ ሲሚዲ ካሬን ፔንጌ ቦላ ዴቴስ። ኢስቲ ኔናካ ኬሲ ኤኪ ኤፋና» ጊዴስ። 10 ኢዛ ሲዪዳ ማላ ሄራካ ኢዛ ቶሆ ቦላ ኩንዳዳ ሃይቃዱስ። ኣቱማሳይካ ሶ ጌሊዳ ማላ ሃይቂዳሮ ቤኢዲ ኬሲ ኤፊዲ ኢዚ ኣዚና ኣቻን ኢዞ ሞጊዳ። 11 ኩሜꬃ ዎሳ ኬꬃ ኣሳይኔ ሄሳ ሲዪዳ ኣሳይ ዉሪ ዳሮ ባቢዴስ።

ሃዋሬታ ኩሼን ፓጺዳ ዳሮ ኣሳ

12 ሃዋሬቲካ ዴሬ ጊዶን ዳሮ ማላታታኔ ማላሊሲዛ ሚሽ ኦꬂዳ፤ ኣማኒዛይቲ ዉሪ፥ «ሶሎሞኔ ሲሜሬቴꬃሶ» ጌቴቲዛ ፔንጌን ሺቄቴስ። 13 ኢስታስ ባቢዳ ጊሻስ ኦኒካ ኢስታራ ዋላኬታናስ ኮዪቤና፤ ጊዶ ኣቲን ዴሬይ ኢስታ ኬሂ ቦንቼስ። 14 ዳሮ ማጫሳቲኔ ኣዴቲ ዎዴፔ ዎዴን ጎዳን ኣማኒ ኣማኒ ኢስታ ቦላ ጉጄቲዳ። 15 ሄሳ ጋሶን ጴጽሮሲ ኣꬊሺን ሃራይ ኣቲን ኢዛ ኤሾይ ሃርጋንቻታፔ ባጋ ሃርጋንቻታ ቦላ ዎꬋና ማላ ሃርጊዛይቲ ኢቺዛ ኣልጋ ቦላኔ ሃላ ቦላ ካሬን ኢሺሴቴስ። 16 ዬሩሳላሜ ዩሾን ዲዛ ካታማታፔ ሃርጊዛይታኔ ቱና ኣያናይ ዋዪሲዛይታ ኤሂን ዉሪ ፓጺዳ።

ሃዋሬታ ቦላ ጋኪዳ ጎዴቴꬂኔ ዋዬ

17 ሄ ዎዴ ቄሴታ ሃላቃይኔ ኢዛራ ዲዛ ሳዱቃዌታ ባጋይቲ ዉሪካ ቃናቴ ቃናቲዛይታ ጻላ ጊዲዳ። 18 ሃዋሬታ ኦይኪዲ ቃሾ ኬꬄ ጌልꬂዳ። 19 ጊዶ ኣቲን ጎዳ ኪታንቻይ ቃማራ ቃሾ ኬꬃዛ ካሬ ዶይዲ ኢስታ ኬሲዲ፥ 20 «ቢዲ ጾሳ ኬꬃ ጊቤ ጊዶን ኤቂዲ ሃይሳ ዴኦ ቃላ ኡባ ዴራስ ዮቲቴ» ጊዴስ።

21 ጋዴይ ዎንቲዳ ማላ ኢስታስ ዮቲዳይሳ ጾሳ ኬꬃ ጊቤ ጌሊዲ ዴሬዛ ታማርሶ ኦይኪዳ፤ ቄሴታ ሃላቃይኔ ኢዛራ ዲዛይቲ ዪዲ ኣይሁዳታ ዱላታኔ ኢስራኤሌ ዴሬ ጪማታ ኩሜꬅ ኢሲ ቦላ ሺሺዳ፤ ሃዋሬታ ቃሾ ኬꬃፌ ኤኪ ያና ማላ ኣስ ዬዲዳ። 22 ኪቴቲ ቢዳ ኣሳቲ ቢዲ ኢስታ ቃሾ ኬꬃን ዴሚቤቴና፤ ሲሚዲ፥ 23 «ቃሾ ኬꬃይ ሎኢ ቁልፔቲ ዴስ፤ ናጊዛይቲካ ፔንጌ ቦላ ኤቂ ዲሺን ኑ ቤኢዶስ፤ ጊዶ ኣቲን ኑ ዶዪ ጌሊሺን ኬꬃን ኦኒካ ባ» ጊዳ። 24 ጾሳ ኬꬅ ናጊዛይታ ሃላቃይኔ ቄሴታ ሃላቃቲካ ሄሳ ሲዪዳ ማላ ሃኖዛን ዳሮ ማላሌቲዳኔ ኢስታስ ሃኖይ ዉሪ ቲኪ ጊዴስ። 25 ሄራካ ኢሲ ኣሲ ዪዲ፥ «ሄኮ ኢንቴ ቃሾ ኬꬄ ጌልꬂዳ ኣሳቲ ጾሳ ኬꬃ ጊቤ ጊዶን ኤቂዲ ዴሬ ታማርሶን ዴቴስ» ጊዴስ። 26 ጾሳ ኬꬄ ናጊዛይታ ሃላቃይ ባ ኦሳንቻታራ ቢዲ ኢስታ ኦይኪ ኤኪ ዪዴስ፤ ኦይኪ ኤሂዳይቲ ኣሳይ ባና ሹቻራ ጫዶንታ ማላ ባቢዲ ዎልቃꬆንታ ሎዳራ ኤሂዳ።

27-28 ሃዋሬታ ኤሂዲ ኣይሁዳታ ዱላታ ሲንꬃን ኤሲዳ፤ ቄሴታ ሃላቃይካ ኢስታ፥ «ሃይሳ ሃ ሱንꬃን ኢንቴ ታማርሶንታ ማላ ኢንቴስ ሎኤꬂ ዮቲዶስኮሺን ኢንቴ ኢንቴ ቲሚርቴዛ ዬሩሳላሜ ኡባን ኩንꬄታ፤ ቃሴ ኑናካ ሃ ኣዴዛ ሱꬃስ ኦይሼቲዛይታ ሂስታናስ ጊጺ ዴንዲዴታ» ጊዴስ። *

29 ጴጽሮሲኔ ሃንኮ ሃዋሬቲካ ዛሪዲ፥ «ኑኒ ኣሳፔ ኣꬂዲ ጾሳስ ኣዛዜታናስ ቤሴስ።

30 «ኢንቴ ኢዛ ሚꬃ ቦላ ካቂ ዎꬊዳ ዬሱሳ ኑ ኣዋንታ ጾሳይ ኢዛ ሃይቆፔ ዴንꬂዴስ። 31 ኢዚካ ኢስራኤሌ ናይታስ ናጋራፔ ሲሚዲ ማሬታና ማላ ጾሲ ኢዛ ኡባፌ ቦላኔ ኣሺዛዴ ሂስቲዲ ባ ኡሻቻን ꬎቁ ꬎቁ ሂስቲዴስ። 32 ኑኒካ ሃይሳስ ማርካታ፤ ቃሴካ ጾሲ ባስ ኣዛዜቲዛ ኦናስካ ኢሚዳ ጺሎ ኣያናይካ ማርካ» ጊዳ።

33 ኣሳቲ ሄሳ ሲዪዲ ኢታ ሃንቆ ሃንቄቲዳ፤ ዎꬋናካ ኮዪዳ። 34 ጊዶ ኣቲን ዴሬ ኣቻን ኬሂ ቦንቼቲዳ ኢሲ ዎጋ ኣስታማሬ፥ ኢዚካ ጋማልያሌ ጌቴቲዛ ፋርሳዌታ ባጋይ ዴሬ ጪማታ ጊዶን ዴንዲ ኤቂዲ ሃዋሬቲ ጉꬃ ዎዴ ካሬን ጋምኣና ማላ ኣዛዚዴስ። 35 ዴሬ ጪማታስ፥ «ኢስራኤሌ ኣሳቶ! ኢንቴ ሃይታ ኣሳታ ቦላ ኦꬃናይሳ ዳሮ ኣኬካራ ኦꬃናስ ቤሴስ። 36 ሃይሳፌ ካሴ ኢሲ ቴዎዳሳ ጌቴቲዛዴይ ባና ጊታ ኣስ ሂስቲ ቆዲ ዴንዲን ኦይዱ ጼቱ ዴሬይ ኢዛ ካሊዴስ፤ ጊዶ ኣቲን ኢዚ ኣሳ ኩሼን ሃይቂዴስ፤ ኢዛ ካሊዛይቲካ ጮ ላሌቲን ኢዛ ሃኖይ ጮ ሜላ ኣቲዴስ። 37 ኢዛፔ ጉዬካ ዴሬይ ታይቤቲዛ ዎዴ ጋሊላ ዩሁዳይ ዴንዲዲ ዳሮ ዴሬ ባናራ ካሌꬂዴስ። ባና ካሊዛይታካ ዴሚዴስ፤ ጊዶ ኣቲን ኢዚካ ꬋይዴስ፤ ኢዛ ካሊዛይቲካ ዉሪ ꬋይዳ።

38 «ሄሳ ጊሻስ ታ ሃኢ ኢንቴና ጊዛይ ሃይታ ኣሳታ ኣጊቴ፥ ቦቾፍቴ፤ ኢስታ ቆፋይ ዎይኮ ኢስታ ኦሶይ ኣሳፔ ጊዲኮ ꬋያና። 39 ጾሳፌ ጊዲኮ ቃሴ ኢንቴ ኢስታ ቴቃናስ ዳንዳዬኬታ፤ ኦኔ ኤሪዛይ ኢንቴ ጾሳራ ኦዬቲሼ ቤታናኮ» ጊዴስ።

40 ኢስቲካ ኢዛ ዞሬዛ ኤኪዲ ሃዋሬታ ጼይጊዲ ጋራፊሲዳ፤ ናምኣንꬆ ዬሱሳ ሱንꬃን ሃሳዮንታ ማላ ኣዛዚዲ ዬዲዳ። 41 ሃዋሬቲካ ኢዛ ሱንꬃ ጊሻስ ካዉያናስ ቤሲዛ ጊሻስ ዳሮ ኡፋዬቲሼ ዴሬ ጪማታ ኣቻፌ ኬዚ ቢዳ። 42 ጋላስ ጋላስ ጾሳ ኬꬃኒኔ ኢሳ ኢሳ ኬꬃን ዬሱሲ ኢዚ ጾሲ ዶሪዳዴ ጊዲዳይሳ ታማርሶፌኔ ሳባኮፔ ሙሌካ ጉዬ ጊቤቴና።

6

ላፑን ዳቆኔታ ዶሬቴꬅ

1 ኣማኒዛይታ ቆዳይ ዳሪ ዳሪ ቢዛ ዎዴ ጊሪኬ ቢታፌ ዪዳ ኣይሁዳ ኣሳቲ ዩሁዳን ዲዛ ኣይሁዳ ኣሳ ጉዬራ ዚጊሬቲዳ፤ ጋሶይካ ኡባ ዎዴ ሚዛ ካꬅ ጊሻሼ ኣምኤታ ዉዴቶንታ ኣጊዳ ጊሻሳ። 2 ሄሳ ጊሻስ ኑ ታማኔ ናምኡ ሃዋሬቲ ኣማኒዛ ሃራታ ኢሲ ቦላ ሺሺዲ፥ «ኑኒ ካꬃ ጊሻሶን ጌሊዲ ጾሳ ቃላ ታማርሶ ኣጋናስ ቤሴና። 3 ሄሳ ጊሻስ ኑ ኢሻቶ! ኢንቴ ጊዶፌ ኤራንቻታ፥ ጺሎ ኣያናን ኩሚዳይታኔ ሎኦ ማርካቴꬂ ዲዛ ላፑን ኣሳታ ዶሪቴ፤ ሃይሳ ኣላፌቴꬅ ኑ ኢስታስ ኢማና። 4 ኑኒ ጊዲኮ ዎሳኒኔ ቃላ ዮቶን ሚናና» ጊዳ።

5 ኢስቲ ጊዳ ዮኦይ ሲዪዳይታ ኡፋይሲዴስ፤ ኣማኖኒኔ ጺሎ ኣያናን ኩሚዳይቲ ኢስቲፋኖሴ፥ ፒሊጶሳ፥ ጲሮስቆሮሳ፥ ኒቃሮና፥ ጺሞና፥ ጳርሜናኔ ዩሁዳቴꬃን ጌሊዳ ኣንጾኪያ ዴሬ ኣስ ኒቆሎሳ ዶሪዳ። 6 ሄይታ ኤሂዲ ሃዋሬታ ሲንꬅ ሺሺዳ። ኢስቲካ ባ ኩሼ ኢስታ ቦላ ዎꬂዲ ኢስታስ ዎሲዳ።

7 ጾሳ ቃላይ ኣኪ ኣኪ ቢዴስ፤ ኣማኒዛይታ ቆዳይ ዬሩሳላሜን ዳሪ ዳሪ ቢዴስ፤ ቄሴታፔ ዳሮቲ ኣማኒዳ።

ኢስቲፋኖሴ ኦይኬቴꬅ

8 ሄ ዎዴ ኢስቲፋኖሲ ጾሳ ኢሞቴꬃኒኔ ዎልቃን ኩሚዲ ዴሬዛ ጊዶን ጊታ ማላሊሲዛ ማላታታ ኦꬂዴስ። 9 «ዎዜቲ ኬዚዳ» ጌቴቲ ጼይጌቲዛሶፔ ኣይሁዳታ ዎሳ ኬꬃፌ ዪዳ ኣስ ጊዲዳ ቃሬናፔኔ ኢስኪንዲሪያፔ፤ ቃሴካ ኪልቂያፔኔ ኢሲያ ኣዉራጃታፔ ዪዳ ኣሳቲካ ዉሪ ኢስቲፋኖሴራ ማርሼቲዳ። 10 ጊዶ ኣቲን ኤራቴꬃን ኢዚ ሃሳይዛ ሃሳያኔ ኢዛን ዲዛ ኣያና ኤቄታናስ ዳንዳይቤቴና። 11 ሄሳ ጊሻስ፥ «ኢስቲፋኖሲ ሙሴኔ ጾስ ጫዪሺን ኑ ሲዪዶስ» ጊዛ ኣሳታ ጉዬራ ጊግሲዳ።

12 ሄ ዎዴ ዴሬዛ፥ ዴሬ ጪማታኔ ዎጋ ታማርሲዛይታ፥ ዴንꬄꬂዲ ኢስቲፋኖሴ ኦይꬂዲ ዴሬ ዱላታኮ ሺሺዳ። 13 ኢዛ ቦላ «ሃይሲ ኣዴዚ ሃይሳ ጾሳ ኬꬃ ቦላኔ ዎጋ ቦላ ጫሻ ቃላ ሃሳያ ሙሌካ ኣጊቤና። 14 ጋሶይካ ሃይሲ ኣዴዚ፥ ‹ናዚሬቴ ዬሱሲ ሃይሳ ጾሳ ኬꬃ ꬋይሳና› ጊሺኒኔ ‹ኑ ሙሴፔ ኤኪዳ ዎጋ ላማና› ጊ ሃሳይሺን ኑ ሲዪዶስ» ጊ ዎርዶራ ማርካቲዛ ኣሳታ ሺሺዲ ማርካሲዳ።

15 ዱላታ ኡቲዳ ኣሳይ ዉሪ ኢስቲፋኖሴ ቲሺ ሂስቲ ጼሊሺን ኢዛ ኣይፌሶይ ኢስታስ ኪታንቻ ኣይፌሶ ሚሳቲ ቤቲዴስ።

7

1 ቄሴታ ሃላቃይ ኢስቲፋኖሴ፥ «ሃይሲ ኔ ቦላ ሺቂዳ ዮኦዚ ቱሜ?» ጊ ኦይቺዴስ።

2 ኢስቲፋኖሲካ፥ «ታ ኢሻቶ! ታ ኣዋቶ! ታ ጊዛይሳ ሲዪቴ! ኑ ኣዋ ኣብራሃሜይ ካራኔ ጌቴቲዛሶ ያናፔ ካሴ ቡሮ ሜስጴጾሚያን ዲሺን ቦንቾ ጎዳይ ኢዛስ ቆንጪዲ፥ 3 ‹ኔ ዴሬፔኔ ኔ ዳቦፌ ሻኬታዳ ታ ኔና ቤሲዛሶ ባ› ጊዴስ። 4 ኢዚካ ካላዳዌታ ቢታፌ ኬዚዲ ካራኔ ጌቴቲዛ ቢታን ኡቲዴስ። ኢዛ ኣዋይ ሃይቂዳፔ ጉዬ ኢንቴ ሃኢ ዲዛሶ ሃ ዴሬ ኢዛ ኤሂዴስ። * 5 ሃራይ ኣቶሺን ኢሲ ቶሆይ ኤቂዛ ጋዴይ ኢዛስ ሃይሳፌ ኢሜቲቤና፤ ጊዶ ኣቲን ሄ ዎዴ ኢዛስ ኢሲ ናይካ ባይንዳ ዲሺን ኢዚኔ ኢዛፔ ጉዬን ኢዛ ዜሬꬂ ቢታዮ ላታና ማላ ጾሲ ኢዛስ ጫቂዴስ። * 6 ቃሴካ ጾሲ ኢዛስ፥ ‹ኔ ዜሬꬂ ኣላጋ ቢታን ቤቴ ኣስ ጊዳና። ኦይዱ ጼቱ ላይꬅ ኣይሌቴꬃ ቃምባራ ጊዶን ዋዬታና። * 7 ጊዶ ኣቲን ኢስታ ኣይሌ ማላ ሃሪዛ ዴሬ ታ ቃጻያና፤ ሄሳፌ ጉዬ ኢስቲ ሄ ቢታፌ ኬዚዲ ሃኖ ሃ ሶሆዪን ታስ ጎይናና› ጊዴስ። * 8 ሄሳፌ ጉዬ ቃጻራ ዎጋ ጫቆ ኢዛስ ኢሚዴስ፤ ኣብራሃሜይካ ዪሳቃ ዬሊዲ ኢዛ ኦስፑንꬃ ጋላስ ቃጻሪዴስ፤ ዪሳቃይካ ያቆቤ ዬሊዴስ፤ ያቆቤይካ ታማኔ ናምኡ ቆሞታ ዬሊዴስ። *

9 «ሄ ቆሞታ ኣዋቲ ዮሴፌ ቦላ ቃናቲዲ ኢዛ ኣይሌቴꬃስ ዱጌ ጊብጼ ባይዚዳ፤ ጊዶ ኣቲን ጾሲ ኢዛራ ዴስ። * 10 ሜቶ ኡባፌ ኢዛ ኣሺዴስ፤ ጊብጼ ካዎ ፓሮኔ ሲንꬃን ቦንቾ ኢሚዴስ፤ ፓሮኔይ ኢዛ ጊብጼ ቢታኒኔ ባ ኬꬃ ኣሳ ኡባ ቦላ ኣላፌቴꬃን ሹሚዴስ። *

11 «ሄ ዎዴ ካናኔኒኔ ጊብጼን ዳሮ ሜቶ ኤሂዳ ጊታ ኮሻይ ዴንዲዴስ። ኑ ኣዋታስካ ሚዛ ካꬂ ꬋይዴስ።* 12 ያቆቤይ ጊብጼ ዴሬን ካꬂ ዲዛይሳ ሲዪዲ ኑ ኣዋታ ኮይሮ ጊብጼ ዬዲዴስ። 13 ኢስቲ ናምኣንꬆ ቢዛ ዎዴ ዮሴፌይ ኢዚ ኦናኮ ባና ባ ኢሻታስ ቆንጪሲዴስ። ፓሮኔይካ ዮሴፌ ኢሻታ ኤሪዴስ። * 14 ሄሳፌ ጉዬ ዮሴፌይ ኪቲዲ ባ ኣዋ ያቆቤኔ ላፑን ታማኔ ኢቻሹ ጊዲዛ ባ ዳቦታ ኩሜꬅ ኤሂሲዴስ። * 15 ያቆቤይ ዱጌ ጊብጼ ዎꬊዴስ። ኢዚካ ኑ ኣዋቲካ ዉሪ ሄን ሃይቂዳ። * 16 ኢስታ ኣሃይካ ሴኬሜ ጌቴቲዛሶ ኤፊን ኣብራሃሜይ ኤሞሬ ናይታፔ ባ ሚሻን ሻሚዳ ዱፎን ሞጌቲዴስ። *

17 «ጾሲ ኣብራሃሜስ ጫቂዳ ቃላይ ፖሌቲዛ ዎዴይ ማቲሺን ጊብጼን ዲዛ ኑ ኣሳ ቆዳይ ዳሪ ዳሪ ቢዴስ። 18 ሄሳፌ ጉዬ ጊብጼ ቢታን ዮሴፌ ኤሮንታ ሃራ ካዎይ ካዎቲዴስ። 19 ኢዚካ ኑ ኣሳ ባ ጌኔ ኦሶን ሜቶꬂዴስ፤ ቡሮ ዬሌቲዳ ጉꬃ ናይቲ ሃይቃና ማላኔ ኣሳይ ዬሊዳ ናይታ ካሬ ኬሲ ዎራ ዬጋና ማላ ዎልቃꬂዴስ።* 20 ሄ ዎዴ ሙሴይ ዬሌቲዴስ፤ ኢዚካ ጾሳ ኣቻን ዶሴቲዳ ማላ ሎኦ ና ጊዲዴስ፤ ባ ኣዋ ኬꬃን ሄꬑ ኣጊና ኣልኢሶን ዲጪዴስ። * 21 ኢዚ ዎራ ዬጌቲዳ ዎዴ ካዎ ፓሮኔ ማጫ ናያ ዴማዳ ባስ ኤካዱስ፤ ባ ና ማላ ኦꬃዳ ዲቻዱስ። * 22 ሙሴይካ ጊብጼታ ኣꬎ ኤራቴꬃ ኡባ ታማርዴስ፤ ዮኦን ኤራ፤ ኦሶንካ ሚኖ ጊዲዴስ።

23 «ሙሴ ላይꬃይ ኦይዱ ታሙ ጊዲዳ ዎዴ ባ ኢሻታ ኢስራኤሌ ናይታ ቤያናስ ባ ዎዚናን ቆፒዴስ። * 24 ኢዚካ ኢሲ ጊብጼ ኣሲ ሙሴ ባጋ ኣሳፔ ኢሳዴ ቦላ ቆሆ ጋꬂሺን ቤኢዲ ባ ባጋ ኣዴዛ ማዲዴስ፤ ጊብጼ ኣዴዛ ዎꬊዲ ቆሄቲዳይሳ ሃሎ ኬሲዴስ። 25 ሙሴስ ጾሲ ኢዛ ኩሼን ኢስታ ዎዛናይሳ ኢዛ ኣሳይ ኣኬኪዛ ሚሳቲዴስ፤ ጊዶ ኣቲን ኢስቲ ሄሳ ዩሺ ቆፒቤቴና። 26 ዎንቴꬃ ጋላስ ቃሴካ ኢስራኤሌ ናይታፔ ናምኣቲ ባ ጊዶን ኦዬቲሺን ጋኪዲ ኦዬቲዛይታ ጊጊሳናስ ኮዪዲ፥ ‹ሃይቶ ኣሳቶ! ኢንቴ ኢንቴ ጋርሳን ኢሶይ ኢሳራ ኢሻንታ፤ ኢንቴ ዋኒዲ ኢሶይ ኢሳ ቆሄቲ?› ጊዴስ።

27-28 «ባ ላጌዛ ቦላ ቆሆ ጋꬂዳይሲ ሙሴ ሱጊ ዬጊዲ፥ ‹ኔና ኑ ቦላ ኑና ሃሪዛዴኔ ኑ ቦላ ፒርዲዛዴ ኦꬂ ሹሚዳይ ኦኔ? ዎይኮ ቃማ ጊብጼ ኣዴዛ ዎꬎይሳꬆ ታናካ ዎꬋና ኮያይ?› ጊዴስ። 29 ሙሴይ ሄሳ ሲዪዳ ማላ ሚዲያሜ ቢታ ቤቲዲ ሄን ቤቴ ኣስ ጊዲ ዴኢዴስ፤ ያንካ ናምኡ ኣቱማ ናይታ ዬሊዴስ። *

30 «ሄሳፌ ኦይዱ ታሙ ላይꬃፌ ጉዬ ሲና ዙማ ኣቻን ዲዛ ባዞ ቢታን ቄሪ ዎራ ጊዶን ኤጺዛ ታማ ላጮን ኪታንቻይ ኢዛስ ቤቲዴስ። 31-32 ሙሴይካ ኢዛ ቤኢዳ ማላ ማላሌቲዴስ፤ ኣዛኮ ሻኪ ኤራናስ ኢዚ ሄ ኢዛኮ ሺቂሺን ጎዳ ቃላይ፥ ‹ታኒ ኔ ኣዋንታ ጾሳ፤ ኣብራሃሜ፥ ዪሳቃኔ ያቆቤ ጾሳ› ጊሺን ሲዪዴስ። ሙሴይካ ዳሮ ዳጋሚዴስ፤ ጼላናስካ ጻሊቤና።

33-34 «ጎዳይካ ኢዛስ፥ ‹ሃይሲ ኔ ኤቂዳሶይ ጌሻሶሆ ጊዲዳ ጊሻስ ኔ ቶሆፔ ጫማ ሾዳ፤ ጊብጼን ዲዛ ታ ዴሬታ ዋዬ ታ ቱማፔ ቤያዲስ፤ ኢስቲ ዋሲዛ ዋዬ ዋሶዛ ታ ሲያዳ ኢስታ ኣሻናስ ዎꬋዲስ፤ ሃኢካ ኔ ሃ ያ፤ ታ ኔና ዱጌ ጊብጼ ዛራዳ ኪታና› ጊዴስ።

35 «ሂስቲን ሄይቲ፥ ‹ኑ ቦላ ኔና ሃሪዛዴኔ ፒርዲዛዴ ሂስቲ ኦኒ ሹሚዴ?› ጊዲ ኣሳይ ካሴ ካꬊዳ ሙሴ ጾሲ ቄሪ ዎራ ጊዶን ኢዛስ ቤቲዳ ኪታንቻዛ ባጋራ ኢስታ ሃሪዛዴኔ ኣሺዛዴ ሂስቲዲ ኢስታኮ ዛሪ ዬዲዴስ። 36 ኢዚካ ኢስታ ካሌꬂዲ ጊብጼፔ ኬሲዴስ፤ ጊብጼን፥ ዞኦ ኣባኒኔ ባዞ ቢታን ኦይዱ ታሙ ላይꬅ ዳሮ ማላሊሲዛ ሚሻታኔ ጊታ ማላታታ ኢስታስ ኦꬂዴስ።*

37 «ኢስራኤሌ ናይታስ፥ ‹ታ ማላ ናቤ ጾሲ ኢንቴ ጊዶፌ ዴንꬃና› ጊዳይሲ ሃይሳ ሙሴኮ!* 38 ኢዚካ ሲና ዙማ ቦላ ሃሳይዳ ኪታንቻራኔ ባዞ ቢታን ኑ ኣዋታራ ዴሬ ዱላታ ጊዶን ዴስ፤ ዴኦ ቃላካ ሃ ኑስ ኣꬃናስ ኤኪዴስ። *

39 «ኑ ኣዋቲ ጊዲኮ ኢዛራ ኤቄቲዳ ኣቲን ኢዛስ ኣዛዜታናስ ኮዮንታ ጊሻስ ባ ዎዚናራ ጉዬ ጊብጼ ሲሚዳ። 40 ኣሮኔስካ፥ ‹ኑ ሲንꬃራ ቢዛ ኤቃ ኑስ ጊጊሳ! ኑና ጊብጼፔ ካሌꬂ ኬሲዳ ሙሴይ ዋኒዳኮ ኑ ኤሮኮ› ጊዳ። * 41 ሄ ዎዴ ማራ ሚስሌ ሜꬊዲ ኤቃስ ያርሾ ሺሺዳ፤ ባርካ ሜꬊዳ ባ ኩሼ ኦሶን ኡፋዬቲዲ ጉፒዳ። *

42 «ጊዶ ኣቲን ጾሲ ኢስታስ ዞኮ ዛሪዴስ፤ ኢስቲ ሳሎ ጾሊንቴታስ ጎይናና ማላ ኣꬂ ኢሚዴስ፤ ሄሲካ ናቤታ ማጻፋን፥

« ‹ኢንቴኖ ኢስራኤሌ ናይቶ!

ኢንቴ ባዞ ቢታን ኦይዱ ታሙ

ላይꬅ ዲዛ ዎዴ

ኢንቴፌ ያርሾኔ ሙጹዋታ

ታስ ሺሺ ኤሬቲ?

43 ሃራፔካ ኢንቴ ጎይናናሶሆ

ኦꬂዳ

ኤቃ ሞሎኬ ዱንካናኔ

ኢንቴ ኤቃ ኤራፋኔ ጌቴቲዛ

ጾሊንቴ ሚስሌዛ

ꬎቁ ꬎቁ ሂስቲ ኦይኪዴታ።

ሄሳ ጊሻስ ታ ኢንቴና

ኢንቴ ዲዛሶፔ ዴንꬃዳ

ባቢሎኔራ ኣꬃ ዬዳና›

ጌቴቲዲ ጻፌቲዴስ።

44 «ጾሲ ሙሴ ቤሲዳ ሌሚሶዛ ማላኔ ኣዛዚዳይሳ ማላ ኦሴቲዳ ጾሲ ኣሳራ ጋጊዛ ዱንካኔያ ኑ ኣዋታራ ባዞ ቢታን ዴኣዱስ። * 45 ኑ ኣዋቲ ዱንካኔዮ ኤኪዳይሳፌ ጉዬ ጾሲ ኢያሶ ካሌꬂን ካሴ ኢስታ ጎዲዳ ዴሬታ ላቲዳ ዎዴ ዱንካኔዮ ኤኪ ጌሊዳ፤ ዳዊቴ ዎዴ ጋካናስ ዱንካኔያ ሄ ቢታን ዴኣዱስ። * 46 ዳዊቲካ ጾሳ ሲንꬃን ቦንቾ ዴሚዲ ያቆቤ ጎዳስ ኣቆሶ ጊጊሳናስ ዎሲዴስ። * 47 ጊዶ ኣቲን ሶሎሞኔይ ኢዛስ ኣቆሶ ኬጺዴስ።

48-50 «ጊዶ ኣቲን ዎጋ ጎዳይ ኣሳ ኩሼይ ኬጺዳ ኬꬃን ዴና፤ ሄሲካ ናቤይ ካሴ ጌሻ ማጻፋን ጻፊዳ ማላ፥

« ‹ሳሎይ ታ ኡቲዛ ኣልጋ፤

ቢታይካ ታኒ ቶሆን ዬꬊዛሶ፤

ሂስቲን ኢንቴ ታስ

ኣይ ማላ ኬꬄ ኬጼቲ?

ዎይኮ ታ ሼምፓናሶይ

ኣዋይሴ?*

ሃይሳ ኡባ ታ ኩሼይ

ኦꬂቤኔ?›

ጌስ ጎዳ ጾሳይ።

51 «ኢንቴኖ ዎዚና ሙሜቶ! ሃይꬃ ቱሌቶ! ኢንቴካ ኢንቴ ኣዋታ ማላ ኡባ ዎዴ ጺሎ ኣያናራ ኤቄቴታ። * 52 ናቤታፔ ኢንቴ ኣዋቲ ጎዶንታ ናቤይ ኦኔ? ጺሎዛ ዮሃኒሳ ካሴቲ ዮቲዳ ናቤታካ ዎꬊዳ፤ ኢንቴካ ሃኢ ኢዛ ኣꬂ ኢሚዴታኔ ዎꬊዴታ። 53 ኪታንቻ ባጋራ ኢንቴስ ኢሜቲዳ ዎጋ ኤኪዴታ ኣቲን ናጊቤኬታ» ጊዴስ።

ሹቻን ጫዴቲ ኢስቲፋኖሴ ሃይቆ

54 ዱላታን ዲዛ ኣሳይ ሄሳ ሲዪዳ ማላ ዳሮ ሃንቄቲዲ ኢዛ ቦላ ባ ኣቺ ጋርጪዴስ። 55-56 ጊዶ ኣቲን ኢስቲፋኖሲ ጺሎ ኣያናን ኩሚዲ ፑዴ ሳሎ ቲሺ ሂስቲ ጼሊሺን ጾሳ ቦንቾን ዬሱሲ ጾሳ ኡሻቻን ኤቂዳይሳ ቤኢዲ፥ «ሄኮ ታ ሳሎይ ዶዬቲዳይሳኔ ኣሳ ናይ ጾሳ ኡሻቻን ኤቂዳይሳ ቤያይስ» ጊዴስ።

57 ሄ ዎዴ ኣሳይ ቃላ ꬎቁ ሂስቲ ዋሲሼ ባ ሃይꬅ ቱጪ ኦይኪዲ ኢዛኮ ኢሲፌ ዎጺዴስ። 58 ኢስቲፋኖሴ ኦይኪዲ ካታማፔ ካሬ ኦሊዳ፤ ሹቻን ጫች ኦይኪዳ፤ ሄሲ ዉሪ ሃኒሺን ማርካቲካ ባ ማይኦ ሳኦሌ ጌቴቲዛ ፓንꬃዛ ኣቻን ዎꬂዳ። 59 ኢስቲ ሹቻራ ኢዛ ጫዲሺን ኢስቲፋኖሲ፥ «ታ ጎዳ ዬሱሳ! ታ ሼምፖዮ ኔኮ ኤካ» ጊዲ ዎሲዴስ። 60 ቃሴካ ጉልባቲዲ ꬎቃ ቃላን «ጎዶ! ሃይታንታ ናጋራ ቆዶፓ» ጊዲ ዋሲዴስ፤ ሄሳ ጊዳፔ ጉዬ ሃይቂዴስ።

8

1 ሳኦሊካ ኢስቲፋኖሴ ሃይቆን ኢስታራ ቆፋን ጋጊዴስ፤ ሄ ዎዴ ዬሩሳላሜን ዲዛ ኣማኒዛይታ ቦላ ዎልቃማ ጎዴቴꬂ ዴንዲዴስ። ሃዋሬቲ ኣታፌ ኣማኒዛይቲ ዉሪ ዩሁዳ ኣዉራጃኒኔ ሳማሪያ ኣዉራጃ ኡባን ላሌቲዳ። 2 ኣያና ኦሶን ሚኒ ኤቂዳ ኣሳቲ ኢስቲፋኖሴ ሞጊዲ ኢዛስ ዳሮ ዬኪዳ። 3 ሳኦሊ ቃሴ ዎሳ ኬꬅ ꬋይሳናስ ጊጺ ዴንዲዴስ፤ ኣማኒዛ ኣሳ ኢሳ ኢሳ ኬꬄ ጌሊዲ ማጫሳታኔ ኣዴታ ጎቺ ጎቺ ኬሲዲ ቃሾ ኬꬅ ጌልꬂዴስ።*

ፒሊጶሲ ሳማሪያ ዴሬን ማርካቲዳ ሚሺራቾ ቃላ

4 ላሌቲዳይቲ ዉሪ ባ ቢዳሶን ቢዳሶን ጾሳ ቃላ ዮቲዳ። 5 ፒሊጶሲካ ሳማሪያ ጌቴቲዛ ካታማ ዎꬊዲ ኣሳስ ኪርስቶሳ ሳባኪዴስ። 6 ዳሮ ዴሬይ ፒሊጶሲ ኦꬂዛ ማላታ ቤኢዲ ኢዚ ዮቲዛ ቃላ ዎዚናፔ ሎኤꬂ ሲዪዴስ። 7 ቱና ኣያናቲካ ዳሮ ኣሳፔ ዋሲ ዋሲ ኬዚዳ፤ ዳሮ ቶሆ ሲላቲኔ ዎቤቲካ ፓጺዳ። 8 ሄሳ ጊሻስ ሄ ካታማ ኣሳይ ዳሮ ኡፋዬቲዴስ።

9 ጊዶ ኣቲን ሄሳፌ ካሴ ሄ ካታማዪን ማሮ ማሮቲዲ ሳማሪያ ኣሳ ዳሮ ማላሊሲዛዝ ኦꬂዛ ኢሲ ሲሞና ጌቴቲዛ ማሮይ ዴስ፤ ኢዚካ ባና ጊታ ኣሳ ማላ ቆዲዛዴ። 10 ኣሳይ ዉሪ ጉꬃታፔ ጊታታ ጋካናስ ዉሪካ፥ «ሃይሲ ኣዴዚ ጊታ ዎልቃማ ጌቴቲዛ ጾሳ ዎልቃ» ጊሼ ኢዚ ጊዛይሳ ዉርሲ ዎዚናፔ ሲዬስ። 11 ዳሮ ዎዴ ባ ማሮቴꬃ ኦሶን ኣሳ ማላሊሲዳ ጊሻስ ኣሳይ ኢዛ ዎዚናፔ ካሊሼ ጋምኢዴስ። 12 ጊዶ ኣቲን ፒሊጶሲ ጾሳ ካዎቴꬃ ጊሻሲኔ ዬሱስ ኪርስቶሳ ጊሻስ ሳባኪዳይሳ ሲዪዲ ኣማኒዳ ማጫሳይኔ ኣቱማሳይ ጻማቄቲዴስ። 13 ሲሞኒካ ኣማኒዲ ጻማቄቲዴስ፤ ፒሊጶሳካ ካሊ ቢዲ ሃኒዛ ጊታ ማላታ ቤኢዲ ማላሌቲዴስ።

14 ዬሩሳላሜን ዲዛ ሃዋሬቲ ሳማሪያ ኣሳይ ጾሳ ቃላ ኤኪዲ ኣማኒዳይሳ ሲዪዲ ጴጽሮሳኔ ዮሃኒሳ ኢስታኮ ኪቲዳ። 15 ኢስቲካ ሳማሪያ ጋኪዲ ኣማኒዳ ኣሳይ ጺሎ ኣያና ኤካና ማላ ኣሳስ ዎሲዳ። 16 ጋሶይካ ሄ ዎዴ ኢስቲ ጮ ዬሱሳ ሱንꬃን ጻማቄቲዳ ኣቲን ቡሮ ጺሎ ኣያናይ ኢስታፌ ኢሳዴ ቦላካ ዎꬊቤና። 17 ሄሳ ጊሻስ ጴጽሮሲኔ ዮሃኒሲ ባ ኩሼ ኣሳ ቦላ ዎꬂን ኣሳይ ጺሎ ኣያና ኤኪዴስ።

18 ሲሞኒካ ሃዋሬቲ ኩሼ ዎꬂ ዎሲን ጺሎ ኣያናይ ኢሜቲዛይሳ ቤኢዲ ጴጽሮሳሲኔ ዮሃኒሳስ ሚሼ ኤኪ ዪዲ፥ 19 «ታ ኢዛ ቦላ ታ ኩሼ ዎꬂዛዴይ ዉሪ ጺሎ ኣያና ኤካና ማላ ሃይሳ ማላ ጎዳቴꬅ ታስካ ኢሚቴ» ጊን፥

20 ጴጽሮሲ ኢዛስ ዛሪዲ፥ «ጾሳ ኢሞታ ኔ ሚሻን ሻማና ቆፒዳ ጊሻስ ኔኒ ኔ ሚሻራ ኢሲፌ ꬋያ። 21 ኔ ዎዚናይ ጾሳ ሲንꬃን ሱሬ ጊዶንታ ጊሻስ ኔስ ሃይሳ ሃ ኦሶዛን ጊሻይ ዎይኮ ቃዳይ ዴና። 22 ሃይሳ ኔ ኢታቴꬃ ጊሻስ ሃኢ ኤሌ ማሮቴꬃን ጌላ፤ ኔ ዎዚና ቆፋ ኔስ ኣቶ ጋናኮ ኔስ ጎዳ ዎሳ። 23 ጋሶይካ ኔኒ ኢታቴꬃን ኩሚዳይሲኔ ማካላን ቃሼታ ኡቲዳይሲ ታስ ቤቴስ» ጊዴስ።

24 ሲሞኒካ ዛሪዲ፥ «ኢንቴ ጊዳ ዮኦታፔ ኣይኮይካ ታ ቦላ ጋኮንታ ማላ ታስ ጎዳ ዎሲቴ» ጊዴስ።

25 ጴጽሮሲኔ ዮሃኒሲ ጎዳ ቃላ ማርካቲዳይሳፌኔ ቆንጪሲ ዮቲዳይሳፌ ጉዬ ዳሮ ሳማሪያ ጉታታን ሚሺራቾ ቃላ ሳባኪሼ ዬሩሳላሜ ሲሚዳ።

ፒሊጶሲ ጻማቂዳ ቶጵያ ጉንዱላ ኣዴዛ

26 ጎዳ ኪታንቻይ ፒሊጶሳ «ዴንዳ! ዬሩሳላሜፔ ዱጌ ባጋራ ጌዴ ጋዛ ኤፊዛ ባዞ ኦጌራ ባ» ጊዴስ። 27 ኢዚካ ዴንዲ ቢዴስ፤ ሂንዴኮ ጌቴቲዛ ቶጵያፔ ጊዲዳ ካዎያ ባ ኬꬃኒኔ ባ ካዎቴꬃን ዲዛ ኡባ ሚሻ ቦላ ኣላፌቴꬃን ዎꬂዳ ኢሲ ቶጵያ ዴሬ ጉንዱላ ኣሲ ኢዛራ ጋጊዴስ፤ ሄ ኣዴዚ ጾሳስ ጎይናና ዬሩሳላሜ ቢዴስ። 28 ኢዚ ሄፔ ሲሚሼ ፓራ-ጋሬን ኡቲዲ ናቤ ኢሳያሳ ማጻፋ ናባቤስ። 29 ኣያናይ ፒሊጶሳ፥ «ባ! ጌዴ ፓራ-ጋሬዛኮ ሺቃ» ጊዴስ።

30 ፒሊጶሲካ ኤሶቲዲ ፓራ-ጋሬዛኮ ቢዲ ኣዴዚ ናቤ ኢሳያሳ ማጻፋ ናባቢሺን ሲዪዲ፥ «ሄሲ ኔ ናባቢዛይሲ ኔስ ጌሊዜ?» ጊዴስ።

31 ጉንዱላ ኣዴዚካ፥ «ታና ኤሪሲዛ ኣሲ ባይንዳ ታ ዎስታ ኤሮ?» ጊዴስ። ኢዚካ ጌዴ ኢዛ ጋሬዛን ጌሊዲ ኢዛ ኣቻን ኡታና ማላ ዎሲዴስ። 32 ኢዚ ናባቢዛ ማጻፋይ፥

«ኢዚ ዶርሳ ማላ

ሹኬታና ላጌቲዴስ፤

ዶርሳ ላቃይ ኢስኬ ቃንጺዛይሳ

ሲንꬃን ጮኡ ጊዛ ማላ

ሄሳꬆካ ኢዚ ባ ዶና

ፖጊቤና።

33 ባና ካዉሺዲ ፒርዳይ

ባይንዳዴ ጊዲዴስ።

ኢዛ ሼምፖይ

ቢታ ቦላፌ ዲጌቲዴስ።

ኢዛ ዬሌታ ጊሻስ

ሃሳያና ዳንዳይዛይ

ኦኔ?» ጌስ።

34 ጉንዱላ ኣዴዚካ ዛሪዲ ፒሊጶሳ፥ «ናቤዚ ሃይሳ ኦና ጊሻስ ጊዜ? ባ ጊሻስ ጊዜዬ? ዎይኮ ሃራ ኣሳ ጊሻስ ጊዜ? ሃያና፥ ታስ ዮታርኪ!» ጊዴስ። 35 ፒሊጶሲካ ባ ዶና ዶይዲ ሄ ማጻፋፔ ዶሚዲ ዬሱሳ ሚሺራቾ ቃላ ጊሻስ ማርካቲዴስ።

36 ኢስቲ ኢሲፌ ቢሼ ሃꬂ ዲዛሶ ጋኪዳ፤ ኣዴዚካ፥ «ሄኮ ሃꬂ ሃይሳን ዴስ፤ ሂስቲን ታ ጻማቄቶንታ ማላ ታና ዲጊዛይ ኣዜ?» ጊዴስ።

37 ፒሊጶሲካ፥ «ኔ ኩሜꬃ ዎዚናፔ ኣማኒኮ ጻማቄታና ዳንዳያሳ» ጊዴስ። ኣዴዚካ፥ «ዬሱስ ኪርስቶሲ ጾሳ ና ጊዲዳይሳ ታ ኣማናይስ» ጊዴስ። *

38 ኣዴዚ ፓራ-ጋሬዚ ኤቃና ማላ ኣዛዚን ናምኣይ ኢሲፌ ሃꬃን ዎꬊን ፒሊጶሲ ኣዴዛ ጻማቂዴስ። 39 ኢስቲ ሃꬃፌ ኬዚሺን ጾሳ ኣያናይ ፒሊጶሳ ዴንꬂ ኤፊዴስ፤ ኣዴዚ ሄሳፌ ጉዬ ኢዛ ቤዪቤና፤ ጊዶ ኣቲን ኡፋይሳን ባ ኦጌ ቢዴስ። 40 ሄሳፌ ጉዬ ፒሊጶሲ ኣዛጾኔ ጌቴቲዛሶን ቤቲዴስ፤ ቂሳሪያ ጌቴቲዛሶ ጋካናስ ኢዚ ቢዛ ኦጌ ቦላ ካታማ ኡባን ሚሺራቾ ቃላ ሳባኪዴስ።

9

ሳኦሌ ኣማኖ

(ሃዋ 22፡6-16፤ 26፡12-18)

1 ሳኦሊ ጎዳ ኣማኒዛ ኣሳ ዎꬋናስ ጬቄቲሼ ቄሴታ ሃላቃኮ ቢዴስ። 2 ጎዳ ኦጌ ካሊዛይታ ማጫሳታኔ ኣዴታ ዴሚ ቃቺዲ ዬሩሳላሜ ኤኪ ያናስ ዳማስቆ ጌቴቲዛሶን ዲዛ ኣይሁዳታ ዎሳ ኬꬃስ ዳብዳቤ ጻፋና ማላ ቄሴታ ሃላቃ ዎሲዴስ።

3 ዳማስቆ ጋካና ማቲሺን ቆፖንታ ሳሎፔ ፖኦይ ኢዛ ዩሾን ፖልኡ ጊዴስ። 4 ኢዚካ ሄራካ ቢታ ቦላ ኩንዲዲ ሳሎፔ፥ «ሳኦሌ፥ ሳኦሌ፥ ታና ኣዛስ ጎዳይ?» ጊዛ ቃላ ሲዪዴስ።

5 ሳኦሊካ፥ «ጎዶ! ኔ ኦኔ?» ጊዴስ። ኢዚካ ኢዛስ፥ «ታኒ ኔ ጎዴꬂዛ ዬሱሳኮ!*† 6 ኔ ሃኢ ዴንዳዳ ጌዴ ካታማ ጌላ፤ ኔ ኦꬃናስ ቤሲዛዝ ኔስ ታ ዮታና» ጊዴስ።

7 ሳኦሌራ ኢሲፌ ቢዛ ኣሳቲ ቃላ ጊሪስ ሲሳፌ ኣቲን ኦናካ ቤኦንታ ጊሻስ ባ ዶና ኦይኪ ኤቂዳ። 8 ሳኦሊ ባ ኩንዲዳሶሆፔ ዴንዲዲ ኣይፌ ዶዪ ጼሊዛ ዎዴ ኣይኮካ ዴማናስ ዳንዳይቤና፤ ሄሳ ጊሻስ ኢዛራ ዲዛ ኣሳቲ ኢዛ ኩሼ ኦይኪዲ ካሌꬂ ኤኪዲ ዳማስቆ ኤፊዳ። 9 ሄꬑ ጋላስ ጋካናስ ቆቂዲ ካꬅ ሃꬅ ቤዪቤና።

10 ዳማስቆን ኢሲ ሃናኒያ ጌቴቲዛ ኣማኒዛዴይ ዴስ፤ ኢዛስ ጎዳይ ኣጁታን፥ «ሃናኒያ» ጊዲ ጼይጊዴስ፤ ኢዚካ፥ «ዬ ጎዶ!» ጊዴስ።

11 ጎዳይካ ኢዛ፥ «ዴንዳ! ሱሬ ጌቴቲዛ ኦጌይራ ዩሁዳ ጌቴቲዛሶ ባ። ሄን ሳኦሌ ጌቴቲዛ ኢሲ ጻርሴሴ ኣሲ ዎሲሼ ዴስ፤ ኔ ኢዛ ኮያ ዴማ። 12 ጋሶይካ ሃናኒያ ጌቴቲዛይሲ ሳኦሊ ዲዛሶ ዪዲ ኢዚ ጼላና ማላ ኢዛ ቦላ ባ ኩሼ ዎꬂሺን ኣጁታን ቤዪዴስ።»

13 ሃናኒያይካ ዛሪዲ፥ «ጎዶ! ሃይሳዴይ ዬሩሳላሜን ዲዛ ጌሻታ ቦላ ኣይ ማላ ኢታ ሜቶ ጋꬂዳኮ ታ ዳሮ ኣሳፔ ሲያዲስ። 14 ኢዚ ሃ ዪዳይ ኔ ሱንꬃ ጼይጊዛይታ ኡባ ቃቻናስ ቄሴታ ሃላቃታፔ ጎዳቴꬅ ኤኪዲኮ» ጊዴስ።

15 ጎዳይካ ኢዛስ፥ «ኔ ባ! ሃይሲ ኣዴዚ ኣይዛቤታ ሲንꬃኒኔ ካዎታ ሲንꬃን ሄሳꬆካ ኢስራኤሌ ዴሬ ሲንꬃን ታ ሱንꬅ ቶካና ማላ ኢዚ ታስ ዶሬቲዳይሳ። 16 ኢዚ ታ ሱንꬃ ጊሻስ ኣይ ማላ ዋዬ ቤያናኮ ታ ኢዛ ቤሳና» ጊዴስ።

17 ሃናኒያይ ቢዲ ኢዛስ ዮቴቲዳሶ ጌሊዴስ። ሳኦሌ ቦላ ባ ኩሼ ዎꬂዲ፥ «ታ ኢሻ ሳኦሌ ኔ ሃ ዪሺን ኔስ ኦጌ ቦላ ቆንጪዳ ጎዳ ዬሱሲ ኔ ኣይፌይ ጼላና ማላኔ ኔኒ ጺሎ ኣያናን ኩማና ማላ ታና ኔኮ ኪቲዴስ» ጊዴስ። 18 ሄራካ ሳኦሌ ኣይፌፔ ፖቆ ማላይ ፖቄቲ ዎꬊን ኢዚ ጼላና ዳንዳይዴሲኔ ዴንዲዲ ጻማቄቲዴስ። 19 ካꬂካ ሚዲ ሚኒዴስ፤ ኡንዴና ዎዴ ኣማኒዛይታራ ዳማስቆን ጋምኢዴስ።

ሳኦሊ ዳማስቆኒኔ ዬሩሳላሜን ታማርሲዳ ቲሚርቴ

20 ሄራካ ዬሱሲ ጾሳ ና ጊዲዳይሳ ኣይሁዳታ ዎሳ ኬꬃታን ታማርሶ ኦይኪዴስ።

21 ሲዪዳ ኣሳይ ዉሪ፥ «ሃይሲ ዬሩሳላሜን ሃ ሱንꬃ ጼይጊዛይታ ꬋይሲዛ ኣዴዛ ጊዴኔ? ቃሴ ኢዚ ሃ ዪዳይ ሄ ኣሳታ ቃቺ ኤኪ ቄሴታ ሃላቃታኮ ኤፋናስ ዴኔ?» ጊሼ ማላሌቲዳ።

22 ሳኦሊ ካሴፔ ሚኒ ሚኒ ቢዴስ፤ ዳማስቆን ዲዛ ኣይሁዳታስ ዬሱሲ ኢዚ ጾሲ ኪቲዳዴ ጊዲዳይሳ ኣማንꬂሼ ኣሳ ዶና ኦይꬂዴስ።

23 ዳሮ ጋላሳታፔ ጉዬ ኣይሁዳቲ ሳኦሌ ዎꬋናስ ዱላቲዳ። * 24 ኢዚካ ኢስታ ቆፋ ኤሪዴስ፤ ኢስቲካ ኢዛ ዎꬋናስ ካታማ ጌልꬂዛ ኦጌን ጋላሲኔ ቃማ ናጊዳ። 25 ኣማኒዛይቲ ጊዲኮ ኢዛ ጊዶꬅ ካታማ ዩሾን ዲዛ ማስኮቴዛራ ኬሼን ዱጌ ዎꬂዳ።

26 ሳኦሊ ዬሩሳላሜ ዪዲ ኣማኒዛይታራ ዋላኬታና ኮዪን ኢዚ ቱሙ ኣማኒዛዴ ጊዲዳይሳ ኢስቲ ኣማኔቶንታ ጊሻስ ኢዛስ ባቢዳ። 27 ጊዶ ኣቲን ባርናባሲ ኢዛ ሃዋሬታኮ ኤፊን ሳኦሊ ኢዚ ዳማስቆ ኦጌ ቦላ ጎዳ ዎስቲ ቤኢዳኮ፥ ጎዳይካ ኢዛስ ኣይ ዮቲዳኮኔ ዳማስቆን ዲሼ ኢዚ ኣይ ማላ ጻላቴꬃራ ዬሱሳ ሱንꬃን ሳባኪዳኮ ኢስታስ ዮቲዴስ።

28 ሄሳ ጊሻስ ሳኦሊ ኢስታራ ዲዴስ፤ ዬሩሳላሜን ዩዪ ዩዪ ኣሳስ ባቦንታ ጎዳ ሱንꬃን ታማርሲዴስ። 29 ጊሪኬ ዴሬፔ ዪዳ ኣይሁዳታራ ሃሳይሼ ፓላሜቲዴስ፤ ጊዶ ኣቲን ኣሳይካ ኢዛ ዎꬋናስ ኮዪዴስ። 30 ኣማኒዛይቲ ሄሳ ኤሪዲ ዱጌ ቂሳሪያ ጌቴቲዛሶ ዎꬂዲ ጻርሴሴ ዬዲዳ።

31 ሄ ዎዴ ዩሁዳኒኔ ጋሊላን፥ ሳማሪያንካ ዲዛ ኣማኒዛይቲ ሳሮን ዲዲ ካሴፔ ሚኒዳ፤ ቃሴካ ጾሳ ያሻቴꬃን ሲሜሬቲሼ ጺሎ ኣያናን ሚኔቲዳኔ ካሴፔ ቆዳን ዳሪ ዳሪ ቢዳ።

ኤኒያኔ ዶርቃ

32 ጴጽሮሲ ዴሬፔ ዴሬን ዩዪሼ ሊዳ ካታማን ዲዛ ኣማኒዛይታ ቤያናስ ዱጌ ዎꬊዴስ። 33 ሄን ኤኒያ ጌቴቲዛይሳ ኦስፑን ላይꬅ ሂጻን ቃሼቲ ኡቲዳ ኢሲ ጉንዳ ኣስ ዴሚዴስ። 34 ጴጽሮሲካ፥ «ሃይሶ ኤኒያ! ዬሱስ ኪርስቶሲ ኔና ፓꬃና፤ ዴንዳዳ ኔ ሂጻ ዴንꬃ!» ጊዴስ፤ ኤኒያይ ሄራካ ፑሱኩ ጊ ዴንዲዴስ። 35 ሊዳኒኔ ሳሮናን ዲዛ ኣሳይ ዉሪ ኢዛ ቤኢዲ ጎዳን ኣማኒዴስ።

36 ኢዮጴ ጌቴቲዛሶን ጻቢታ ጌቴቲዛ ኢሲ ኣማኒዛራ ዳዉስ፤ ኢዚ ሱንꬃ ቢርሼꬂ ጊሪኬ ቃላራ፥ «ዶርቃ» ጌቴቴስ፤ ኢዛ ኡባ ዎዴ ሎኦ ኦሶ ሚና ኦꬃሼኔ ማንቆታ ማዳሼ ዳዉስ። ‡ 37 ሄ ዎዴ ኢዛ ሃርጋዳ ሃይቂን ኣሳይ ኣሃዛ ሜጪ ፑዴ ፖቄን ኬሲ ዎꬂዴስ። 38 ሊዳይ ኢዮጴስ ማታ ጊዲዳ ጊሻስ ኣማኒዛይቲ ጴጽሮሲ ሊዳን ዲዛይሳ ሲዪዲ ናምኡ ኣሳታ ኪቲዲ፥ «ኤሌ ሃ ያርኪ!» ጊ ዎሲዳ።

39 ጴጽሮሲካ ዴንዲዲ ኪቴቲዳ ኣሳታራ ጋኪዳ ዎዴ ኢዛ ፑዴ ፖቄ ቦላ ኬሲዳ፤ ኣምኤቲካ ዉሪ ኢዛ ዩዪ ኣꬊ ኤቂዲ ዶርቃይ ፓጻ ዳሼ ኢስታራ ኦꬂዳ ቃሚሳታኔ ማይኦታ ቤሲሼ ዬኪዳ።

40 ጴጽሮሲካ ኡባ ኣሳ ኪፊሌዛፔ ኬሲዲ ጉልባቲ ዎሲዴስ። ኣሃኮ ሲሚዲ፥ «ሃኔ ጻቢታ ዴንዳ!» ጊዴስ። ኢዛካ ባ ኣይፌ ዶያዳ ጼላዱስ፤ ጴጽሮሳካ ቤያዳ ዴንዳ ኡታዱስ። 41 ኢዚካ ኢዚ ኩሼ ኦይኪ ዴንꬂዴስ። ኣማኒዛይታኔ ኣምኤታ ጼይጊዲ ኢዞ ኢስታስ ፓꬂ ኢሚዴስ። 42 ሄ ሃኖይ ኩሜꬃ ኢዮጴን ኤሬቲዴሲኔ ዳሮ ኣሳይካ ጎዳ ኣማኒዴስ። 43 ጴጽሮሲካ ኢሲ ሲሞና ጌቴቲዛ ጋልባ ቃጪዛዴራ ኢዮጴን ዳሮ ዎዴ ዴኢዴስ።

10

ቆርኖሎሳኔ ጴጽሮሳ

1 ቂሳሪያ ጌቴቲዛ ዴሬን፥ «ጻላኔ ዎታዳራታ» ጌቴቲዛ ኦላ ኣሳ ጋርሳን ማቶ ሃላቃ ቆርኖሎሳ ጌቴቲዛይሲ ዴስ። 2 ኢዚካ ባ ኬꬃ ኣሳ ኩሜꬃራ ኣያና ሃኖን ሚኖኔ ጾስ ባቢዛዴ፤ ማንቆታስካ ዳሮ ሙጹዋታ ኢሚዛዴኔ ዳሮ ዎዴ ጾስ ዎሲዛ ኣሳ። 3 ኢሲ ጋላስ ጋላሳፌ ኡዱፉን ሳቴ ቦላ ጾሳ ኪታንቻይ ኢዛስ ኣጁታን ቤቲዲ ኢዛኮ ዪዲ፥ «ቆርኖሎሳ!» ጊ ጼይጊሺን ቆንጬን ቤዪዴስ።

4 ቆርኖሎሲካ ዳጋማራ ቲሺ ሂስቲ ጼሊሼ፥ «ጎዶ ሃይሲ ኣዜ?» ጊዴስ። ኪታንቻይካ ዛሪዲ፥ «ኔ ዎሳይኔ ኔ ሙጹዋታይ ቆፌታናስ ፑዴ ጾሳ ሲንꬅ ጋኪዴስ። 5 ኔ ሃኢ ኣስ ኢዮጴ ዬዳዳ ጴጽሮሳ ጌቴቲዛ ሲሞና ጼይጊሳ። 6 ኢዚካ ኣባ ማታን ዲዛ ጋልባ ቃጪዛ ሲሞናሶን ኢማꬃቴꬅ ዴስ» ጊዴስ።

7 ቆርኖሎሳ ሃሳይሲዳ ኪታንቻይ ኢዛፔ ሻኬቲዲ ቢዳፔ ጉዬ ባ ኣሽካራታፔ ናምኣታ ቃሴ ኣያና ዮኦስ ሚኖኔ ኢዛስ ዳሮ ኣማኔቲዛ ዎታዳራታፔ ኢሳ ጼይጊሲዲ፥ 8 ኢዚ ቤኢዳይሳ ኡባ ኢስታስ ዮቲዲ ኢዮጴ ኪቲዴስ።

ጴጽሮሲ ቤኢዳ ኣጁታ

9 ኪቴቲዳ ኣሳቲ ዎንቴꬃ ጋላስ ጌዴ ካታማይኮ ማቲሺን ጴጽሮሲ ኡሱፑን ሳቴ ቦላ ዎሳና ፑዴ ፖቄ ቦላ ኬዚዴስ። 10-11 ሄ ዎዴ ኢዚ ጋፊዳ ጊሻስ ቁማይ ቡሮ ካጺሺን ꬊስኮ ማላ ሊጲጲ ሂስቲን ኣጁታራ ሳሎይ ዶዬቲን ኢሲ ጊታ ጻጼቲዳ ማይኦ ማላይ ኦይዱ ባጋራ ኦይኬቲዲ ዱጌ ቢታን ዎꬊሺን ቤዪዴስ። 12 ሄ ማይኦዛ ቦላ ኦይዱ ቶሆይ ዲዛ ዱማ ዱማ ዶኣቲ ቢታራ ጎሼቲዛ ሜꬌቴꬃቲኔ ሳሎ ቦላ ፒራꬊዛ ካፎቲ ዴቴስ። 13 ሄ ዎዴ፥ «ጴጽሮሳ ዴንዳ ሃይታ ሹካዳ ማ!» ጊዛ ቃላ ሲዪዴስ።

14 ጴጽሮሲ ቃሴ፥ «ጎዶ ሃይሲ ሃኔና! ጌሽ ጊዶንታይሳ ዎይኮ ቱና ሚሽ ታ ሙሌራካ ማ ኤሪኬ» ጊዴስ።

15 ሄ ካሴ ቃላይ ቃሴካ ናምኣንꬆ ኢዛኮ ዪዲ፥ «ጾሲ ጌሺዳይሳ ኔ ቱና ማላ ቆዶፓ» ጊዴስ። 16 ሄሲካ ሄꬑቶ ሺሬቲ ሺሬቲ ኢዛኮ ዪዳፔ ጉዬ ማይኦ ሚሳቲዛይሲ ሄራካ ፑዴ ሳሎ ቢዴስ።

17 ጴጽሮሲካ ባ ቤኢዳ ኣጁታዛ ቢርሼꬃ ኤራናስ ዳሮ ሜቶቲዲ ኬሂ ቆፋ ቦላ ዲሺን ቆርኖሎሲ ኪቲዳ ኣሳቲ ሲሞና ኬꬄ ኮዪሼ ዴሚዲ ፔንጌን ኤቂዳ። 18 ቃላ ꬎቁ ሂስቲዲ፥ «ጴጽሮሳ ጌቴቲዛ ሲሞኒ ዲዛሶይ ሃይሳን ኣዋኔ?» ጊ ኦይቺዳ።

19-20 ጴጽሮሲ ባ ቤኢዳይሳ ኬሂ ቆፒሺን ጺሎ ኣያናይ ኢዛ፥ «ሄኮ ሄꬑ ኣሳቲ ኔና ኮዬቴስ፤ ዴንዳ! ዱጌ ዎꬋዳ ኢስታ ዬዲዳይ ታና ጊዲዳ ጊሻስ ሲꬌይ ባይንዳ ኢስታራ ባ» ጊዴስ።

21 ጴጽሮሲካ ዱጌ ዎꬊዲ፥ «ሄኮ ኢንቴ ኮይዛዴይ ታናኮ! ኢንቴ ዪዳይ ኣዛሴ?» ጊዴስ። 22 ኢስቲካ ኢዛስ፥ «ኑኒ ማቶ ሃላቃ ቆርኖሎሳ ማታፔ ዪዶስ፤ ኢዚካ ጾሳስ ባቢዛ ጺሎ ኣሳኔ ኣይሁዳ ኣሳ ኡባ ማታን ዳሮ ቦንቼቲዳ ኣሳ፤ ኔካ ኢዛ ሶ ባና ማላኔ ኔ ጊዛይሳ ኢዚ ሲያና ማላ ጌሻ ኪታንቻይ ኢዛስ ዮቲዴስ» ጊዳ።

23 ጴጽሮሲካ ኣሳታ ባ ዲዛሶን ሞኪ ኤኪዲ ኣይሲዴስ።

ቆርኖሎሳ ኬꬃን ጴጽሮሳ

ጴጽሮሲካ ዎንቴꬃ ጋላስ ዴንዲዲ ኢስታራ ቢዴስ፤ ኢዮጴፌ ዪዳ ኢሲ ኢሲ ኣማኒዛ ኣሳቲ ኢዛራ ኢሲፌ ቢዳ። 24 ቆርኖሎሲካ ባ ዳቦታኔ ማታ ላጌታ ባ ሶን ሺሺዲ ናጎ ቦላ ዲሺን ኢዚ ናምኣንꬆ ጋላስ ቂሳሪያ ጋኪዴስ። 25 ጴጽሮሲካ ቆርኖሎሳ ኬꬄ ጌሊን ቆርኖሎሲ ኢዛ ሞኪ ኤኪዲ ኢዛ ቶሆ ቦላ ሆኪ ጎይኒዴስ። 26 ጊዶ ኣቲን ጴጽሮሲ፥ «ታኒካ ኔ ማላ ኣሳኮ! ዴንዳ» ጊዲ ዴንꬂዴስ።

27 ጴጽሮሲካ ኢዛ ሃሳይሲሼ ኢዛራ ሶ ጌሊሺን ዳሮ ዴሬይ ሺቂ ኡቲዳይሳ ቤዪዴስ። 28 ኢዚካ ኢስታስ፥ «ኣይሁዳ ኣሲ ሃራ ዴሬ ኣሳራ ጋጎንታ ማላ ዎይኮ ሃራ ዴሬ ኣስ ጊዲዳይታ ማታ ሺቆንታ ማላ ኑ ዎጋይ ዲጊዛይሳ ኢንቴ ኤሬታ፤ ጊዶ ኣቲን ታ ኦናካ ቱና ዎይኮ ኢዚ ጌሽ ዴና ጎንታ ማላ ጾሲ ታስ ቆንጪሲዴስ። 29 ሄሳ ጊሻስ ታ ጼይጌቲዳ ዎዴ ሄኮ ሲꬎንታ ያዲስ፤ ሂስቲን ኢንቴ ታና ኣዛስ ጼይጊዳኮ ኤራና ኮያይስ» ጊዴስ።

30 ቆርኖሎሲካ፥ «ኦይዱ ጋላሳፌ ካሴ ሊኬ ሃኒ ዎዴ ጋላሳፌ ኡዱፉን ሳቴን ታኒ ታሶን ዎሲሺን ቆፖንታ ቦꬃ ማይኦ ማይኢዳ ኣሲ ዪዲ ታ ሲንꬃን ኤቂዲ 31 ታና፥ ‹ቆርኖሎሳ! ኔ ዎሳይ ሲዬቲዴስ፤ ኔ ማንቆታስ ኢሚዛ ሙጹዋታይ ጾሳ ሲንꬅ ጋኪዴስ። 32 ሄሳ ጊሻስ ኢዮጴ ካታማ ኣስ ኪታዳ ጴጽሮሳ ጌቴቲዛ ሲሞና ኤሂሳ፤ ኢዚ ኣባ ኣቻን ጋልባ ቃጪዛ ሲሞና ኬꬃን ኢማꬃቴꬅ ዴስ› ጊዴስ። 33 ታኒካ ሄራካ ኔኮ ኣስ ኪታዲስ፤ ኔ ዩሳይካ ሎኦ፤ ሂስቲኮ ጎዳይ ኔና ኣዛዚዳይሳ ኔ ኑስ ዮቲኮ ጾሲ ዮቲዳይሳ ኔፔ ሲያናስ ኑ ዉሪካ ሃይሳን ጾሳ ሲንꬃን ዶስ» ጊዴስ።

34 ጴጽሮሲካ፥ «ጾሲ ኦናካ ሻኪ ማዶንታይሳ ቱማፔ ታ ኤራዲስ። * 35 ጊዶ ኣቲን ጾሳስ ባቢዛይታኔ ጺሎ ኦꬂዛይታ ኡባ ኦና ባጋፌ ጊዲንካ ኢዚ ኤኬስ። 36 ጾሲ ኡባስ ጎዳ ጊዲዳ ዬሱስ ኪርስቶሳ ባጋራ ኢስራኤሌ ኣሳስ ኪቲዳ ሳሮቴꬃ ሚሺራቾ ኪታይ ሃይሳ። 37 ዮሃኒሲ ጺንቃታ ጊሻስ ሳባኪዳፔ ጉዬ ጋሊላፔ ዶሚዲ ኩሜꬃ ዩሁዳን ሃኒዳይሳ ኢንቴ ኤሬታ። 38 ጾሲ ናዚሬቴ ዬሱሳ ጺሎ ኣያናኒኔ ዎልቃን ቲይዴስ፤ ኢዚካ ጾሲ ኢዛራ ዲዛ ጊሻስ ባ ጋኪዳሶን ኡባን ሎኦ ኦꬂሼ ጻላኤ ጎዳቴꬃ ጊዶን ዲዛይታ ኡባ ፓꬂዴስ።

39 «ኢዚ ኣይሁዳታ ዴሬኒኔ ዬሩሳላሜ ካታማን ኦꬂዳይሳ ኡባስ ኑ ማርካ፤ ቃሴካ ኣሳይ ኢዛ ሚꬃ ቦላ ካቂ ዎꬊዴስ። 40 ጊዶ ኣቲን ጾሲ ኢዛ ሄꬓንꬆ ጋላስ ሃይቆፔ ዴንꬂዴሲኔ ኣሲ ኢዛ ቤያና ማላ ኦꬂዴስ። 41 ኢዚ ቆንጪዳይ ኣሳ ኡባስ ጊዶንታ ሃይቆፔ ዴንዲን ኢዛራ ሚዳይታሲኔ ኢዛራ ኡዪዳይታስ ጾሲ ኮይሮ ዶሪዳ ኑስ ኢዛ ማርካታሳ። 42 ኢዚ ኑ ዴሬዛስ ሳባካና ማላኔ ሃይቂዳይታ ቦላኔ ፓጻ ዲዛይታ ቦላ ፒርዳናስ ጾሲ ሹሚዳይ ኢዛ ጊዲዳይሳ ኑ ማርካታና ማላ ኑና ኣዛዚዴስ። 43 ኢዛ ኣማኒዳዴይ ዉሪ ኢዛ ሱንꬃን ናጋራ ማሬቲዲ ጌያናይሳ ናቤቲ ኢዛስ ማርካቴቴስ» ጊ ዮቶ ዶሚዴስ።

44 ጴጽሮሲ ሄሳ ሃሳይሺን ቃላ ሲዪዛይታ ኡባ ቦላ ጺሎ ኣያናይ ዎꬊዴስ። 45 ቃጻሬቲዳይታ ባጋፌ ጴጽሮሳራ ዪዳ ኣማኒዛይቲ ጺሎ ኣያና ኢሞቴꬂ ኣይዛቤታ ቦላ ዎꬊሺን ቤኢዲ ማላሌቲዳ። 46 ሄሲካ ኢስቲ ዱማ ቃላን ሃሳይሺኒኔ ጾሳ ጋላቲሺን ሲዪዳ ጊሻሳ። ሄ ዎዴ ጴጽሮሲ፥

47 «ሃይቲ ኣሳቲ ኑ ማላ ጺሎ ኣያና ኤኪዳ ጊሻስ ኢስቲ ሃꬃን ጻማቄቶንታ ማላ ኢስታ ዲጋናይ ኦኔ?» ጊዴስ። 48 ሄሳ ጊሻስ ዬሱስ ኪርስቶሳ ሱንꬃን ጻማቄታና ማላ ኣዛዚዴስ፤ ሄሳፌ ጉዬ ጴጽሮሲ ጉꬃ ዎዴ ኢስታራ ዳና ማላ ዎሲዳ።

11

ጴጽሮሳ ቦላ ሺቂዳ ዋላሳ ቃላ

1 ሃዋሬቲኔ ዩሁዳን ዲዛ ኣማኒዛይቲ ኣይዛቤቲ ጾሳ ቃላ ኤኪዳይሳ ሲዪዳ። 2 ሄሳ ጊሻስ ጴጽሮሲ ፑዴ ዬሩሳላሜ ኬዚን ቃጻሬቲዳ ኣይሁዳፔ ኣማኒዛይቲ ጴጽሮሳ፥ 3 «ኔ ቃጻሬቶንታ ኣሳታ ኬꬅ ጌላዳ ኢስታራ ካꬅ ማዳሳ» ጊዲ ዋላሲዳ።

4 ጴጽሮሲ ቃሴ ኢስታስ ጌላና ማላ ማራራ ሂዝጊ ዮቲዴስ። 5 «ታኒ ኢዮጴ ካታማን ዎሲሺን ꬊስኮ ማላ ታና ሊጲጲ ሂስቲዲ ኣጁታን ጊታ ማይኦ ሚሳቲዛ ሚሺ ኦይዱ ባጋራ ኦይኬቲዲ ሳሎፔ ታ ዲዛሶ ዎꬊሺን ቤያዲስ። 6 ታ ቲሺ ሂስታ ጼሊሺን ኦይዱ ቶሆራ ዲዛ ሜሄታ፥ ዎራ ዶኣታ፥ ቢታ ቦላ ጎሼቲዛ ሜꬌቴꬃታኔ ሳሎ ቦላ ፒራꬊዛ ካፎታ ቤያዲስ። 7 ሄራካ ታና፥ ‹ጴጽሮሳ ዴንዳ! ሃይሳ ሹካዳ ማ› ጊዛ ቃላ ሲያዲስ።

8 «ታኒካ፥ ‹ጎዶ ሄሲ ሃኔና፤ ታኒ ቱና ዎይኮ ጌሽ ጊዶንታይሳ ሙሌካ ታ ዶናኮ ሺሻ ኤሪኬ› ጋዲስ።

9 «ሄ ካሴ ቃላይ ቃሴካ፥ ‹ጾሲ ጌሺዳይሳ ኔ ቱኒሶፓ› ጊዲ ሳሎፔ ታስ ዮቲዴስ። 10 ሄሲካ ሄꬑቶ ሺሬቲ ሺሬቲ ዮቴቲዳፔ ጉዬ ዉሪካ ሲሚዲ ፑዴ ሳሎ ቢዴስ።

11 «ቂሳሪያፔ ታኮ ኪቴቲዳ ሄꬑ ኣሳቲ ሄራካ ሄ ሳቴዪን ዪ ጋኪዲ ታ ዲዛ ኬꬃ ካሬን ኤቂዳ። 12 ታ ኣይኔ ሲꬎንታ ኢስታራ ባና ማላ ጺሎ ኣያናይ ታስ ዮቲዴስ። ሄ ኡሱፑን ኢሻቲ ታናራ ኢሲፌ ቢዲ ኣዴዛ ኬꬄ ጌሊዶስ። 13 ኢዚካ ጾሳ ኪታንቻይ ኢዛ ኬꬃን ኤቂዲ ኢዛስ ቤቲዳይሳ፥ ‹ኢዮጴ ጌቴቲዛሶ ኣስ ዬዳዳ ጴጽሮሳ ጌቴቲዛ ሲሞና ጼይጊሳ። 14 ኢዚ ዪዲ ኔናኔ ኔሶ ኣሳ ኡባ ኣሻና ቃላ ዮታና› ጊዳይሳ ኑስ ዮቲዴስ።

15 «ታኒካ ባዳ ቡሮ ዮቶ ኦይኪሺን ኮይሮ ጺሎ ኣያናይ ካሴ ኑ ቦላ ዎꬎይሳꬆ ኢስታ ቦላካ ዎꬊዴስ። 16 ካሴ ጎዳይ ኑስ ዮቲሼ፥ ‹ዮሃኒሲ ሃꬃን ጻማቂዴስ፤ ኢንቴ ጊዲኮ ጺሎ ኣያናን ጻማቄታና› ጊዳ ቃላይ ሄራካ ታስ ቆፌቲዴስ። * 17 ሄሳ ጊሻስ ኑኒ ጎዳ ዬሱስ ኪርስቶሳ ኣማኒሺን ኑስ ኢሚዳ ጺሎ ኣያና ጾሲ ኢስታስ ኢሚኮ ሂስቲን ጾሳራ ኤቄታናስ ታኒ ኦኔ?» ጊዴስ።

18 ኢስቲ ሄሳ ሲዪዳ ዎዴ ኢስታስ ጊዛዚ ꬋዪን ጮኡ ጊ ሲሚዲ፥ «ሃይሳ ማላ ጊዲኮ ኣይዛቤቲካ ሃ ኦራꬃ ዴኦኮ ያና ማላ ጾሲ ኣሳስ ማሮቴꬅ ኢሚዴስ ጉሳ» ጊዲ ጾሳ ጋላቲዳ።

ኣንጾኪያን ዲዛ ዎሳ ኬꬃዮ

19 ኢስቲፋኖሴ ቦላ ዴንዲዳ ጎዴቴꬃ ጋሶን ላሌቲዳ ኣማኒዛ ኣሳይ ቃላ ኣይሁዳታስ ጻላላ ዮቲሼ ፒንቄ፥ ቆጲሮሴኔ ኣንጾኪያ ጌቴቲዛሶ ጋካናስ ካንꬂ ቢዳ። * 20 ቆጲሮሴፔኔ ቃሬናፔ ዪዳ ኢሲ ኢሲ ኣሳቲ ኣንጾኪያ ቢዲ ጊሪኬታስካ ጎዳ ዬሱሳ ሚሺራቾ ቃላ ዮቲዳ። 21 ጎዳ ማዶይካ ኢስታራ ዴስ፤ ቆዳን ኬሂ ዳሮ ኣሳይ ኣማኒዲ ጎዳኮ ሲሚዴስ።

22 ሄሳ ዎሬይካ ዬሩሳላሜን ዲዛ ዎሳ ኬꬃ ኣሳ ሃይꬃን ዎꬊን ዎሳ ኬꬃያ ባርናባሳ ኣንጾኪያ ዬዳዱስ። 23 ኢዚካ ሄ ቢ ጋኪዲ ጾሲ ባ ኣꬎ ኪያቴꬅ ዴራስ ኢሚዳይሳ ቤኢዲ ኡፋዬቲዴሲኔ ኣሳይ ዉሪካ ኩሜꬃ ዎዚናፔ ጎዳ ኣማኖን ሚናና ማላ ዞሪዴስ። 24 ኢዚካ ጺሎ ኣያናኒኔ ኣማኖን ኩሚዳ ሎኦ ኣሳ። ዳሮ ዴሬይ ጎዳ ኣማኒዲ ጉጄቲዴስ።

25 ሄሳፌ ካሊዲ ባርናባሲ ሳኦሌ ኮያና ጻርሴሴ ቢዴስ። 26 ኢዛ ዴሚዲ ኣንጾኪያ ኤኪ ዪዴስ፤ ናምኣይካ ሄን ዲዛ ዎሳ ኬꬃ ኣሳራ ጊዲዲ ላይꬅ ኩሜꬅ ዳሮ ዴሬ ታማርሲዳ። ሄን ኣንጾኪያን ኣማኒዛይቲ ኮይሮ፥ «ኪርሳኔ» ጌቴቲ ጼይጌቲዳ።

27 ሄ ዎዴ ኢሲ ኢሲ ናቤቲ ዬሩሳላሜፔ ዱጌ ኣንጾኪያ ዎꬊዳ። 28 ኢስታ ጊዶፌ ኢሶይ ኣጋቦሳ ጌቴቲዛይሲ ዴንዲ ኤቂዲ ጺሎ ኣያናይ ኢዛ ቤሲን ኣላሜ ኡባን ጊታ ኮሻይ ዴንዳናይሳ ዮቲዴስ። ሄሲካ ኦሮሜ ካዎ ቃላዎዶሳ ቄሳሬ ጌቴቲዛይሳ ካዎቴꬃ ዎዴ ፖሌቲዴስ። * 29 ኣማኒዛይቲ ዉሪ ኢሶይ ኢሶይ ባ ዎልቃ ኬና ሚሼ ኬሴቲዲ ዩሁዳን ዲዛ ኣማኒዛ ኢሻታ ማዳናስ ቃቺዳ። 30 ማዶ ሚሽ ኬሴቲዲ ባርናባሳኔ ሳኦሌ ኩሼን ጪማታስ ጋꬃና ማላ ዬዲዳ።

12

ኣማኒዛይታ ቦላ ጋኪዳ ጊታ ሜቶኔ ጎዴቴꬅ

1 ሄ ዎዴ ካዎ ሄርዶሲ ኢሲ ኢሲ ኣማኒዛ ኣሳ ጎዲ ጎዲ ሜቶꬂዴስ። 2 ዮሃኒሳ ኢሻ ያቆቤ ማሻን ዎꬊሲዴስ። 3 ኢዚ ሄሳ ኦꬂዳይ ኣይሁዳታ ኡፋይሲዳይሳ ቤኢዲ ጴጽሮሳካ ኦይꬂዴስ፤ ሄሲካ ሃኒዳይ ኣይሁዳታስ ኡኬꬃ ባኣሌ ጌቴቲዛ ባኣሌ ጋላሳ። 4 ጴጽሮሳካ ቃሾ ኬꬅ ጌልꬂዳፔ ጉዬ ኦይዱ ኦይዱ ዎታዳራቲ ታራን ታራን ናጋና ማላ ጊጌቲዳ ዎታዳራታስ ኢሚዴስ። ኢዚ ሄሳꬆ ኦꬂዳይ ፓዚጋ ባኣሌይ ኣꬊዳ ማላ ኬሲዲ ዴሬይ ፒርዳና ማላ ሺሻናሳ። * 5 ሄሳ ጊሻስ ጴጽሮሳ ቃሾ ኬꬄ ጌልꬂዲ ናጌቴስ፤ ጊዶ ኣቲን ዎሳ ኬꬃ ኣሳይ ኢዛስ ኬሂ ሚኖ ዎሳ ዎሲዴስ።

6 ሄርዶሲ ጴጽሮሳ ዴሬዛ ሲንꬅ ሺሻና ቆፒ ኡቲ ዲሺን ሄ ቃማ ጊዶꬅ ናምኡ ሳንሳላታን ቃሼቲዲ ናምኡ ዎታዳራታ ጊዶን ኢቺዴስ፤ ቃሾ ኬꬃ ናጊዛይቲ ኬꬃ ፔንጌ ቦላ ኤቂ ናጊሺን፥ 7 ጎዳ ኪታንቻይ ኤዝጎንታ ቤቲዴስ፤ ኢስቲ ዲዛ ኪፊሌን ፖኦይ ፖኢዴስ፤ ኪታንቻዚካ ጴጽሮሳ ሚሌ ቦቺ ቤጎꬂዲ፥ «ኤሌ ዴንዳ!» ጊዴስ፤ ሄራካ ሳንሳላታይ ኢዛ ኩሼፔ ጋዴን ዎꬊዴስ።

8 ኪታንቻዚ ኢዛ፥ «ኔ ማይኦ ማይኣ! ጫማካ ኣꬃ!» ጊን ጴጽሮሲካ ኣዛዜቲዳ ማላ ኦꬂዴስ፤ ቃሴካ ኪታንቻይ፥ «ኔ ጋቤ ማይኣዳ ታና ካላ» ጊዴስ። 9 ጴጽሮሲካ ቃሾ ኬꬃፌ ኢዛ ካሊ ኬዚዴስ፤ ጊዶ ኣቲን ኢዛስ ኣጉሞ ቤኢዛ ሚሳቲዴስ ኣቲን ኪታንቻዚ ኦꬂዛይሲ ቱሙ ጊዲዳይሳ ኤሪቤና። 10 ኮይሮ ዛቤታፔኔ ናምኣንꬆ ዛቤታፔ ኣꬊዲ ጌዴ ካታማ ኬሲዛ ኦጌ ቦላ ዲዛ ቢራታ ፔንጋኮ ጋኪዳ፤ ፔንጌይካ ባርካ ዶዬቲ ዎꬊዴስ፤ ኢስቲ ኬዚ ቢዳ፤ ኢስቲ ቄሪ ኦጌ ዲዛሮ ኣꬊዳ ማላ ኪታንቻዚ ኢዛፔ ሻኬቲዴስ።

11 ጴጽሮሳስ ካሃይ ሲሚሺን፥ «ጎዳይ ባ ኪታንቻ ኪቲዲ ታና ሄርዶሳ ኩሼፔኔ ኣይሁዳቲ ታ ቦላ ቆፒዳ ኡባፌ ኬሲዳይሳ ታ ሃኢ ቱማፔ ኤራዲስ» ጊዴስ።

12 ሄሳ ኣኬኪ ኤሪዳፔ ጉዬ ዳሮ ኣሳይ ኢሲ ቦላ ሺቄቲዲ ዎሲዛ ማርቆሳ ጌቴቲዛ ዮሃኒሳ ኣዮ ማራሚሶ ቢዴስ። 13 ኢዚ ሄ ቢዲ ካሬ ፔንጌ ቆጺን ኢሲ ኤሮዶ ጌቴቲዛ ጋራዴያ ካሬ ኦኒ ቆጺዛኮ ኤራናስ ካሬ ማታ ባዱስ። 14 ቃላይ ጴጽሮሳይሳ ጊዲዳይሳ ኤራዳ ኬሃ ኡፋዬቲዳ ጊሻስ ካሬዛ ዶዮንታ ዎꬃን ጉዬ ሲማዳ፥ «ጴጽሮሲ ካሬን ፔንጌ ቦላ ኤቂዴስ» ጋዱስ።

15 ኣሳይካ ኢዞ፥ «ሃኔ ጎያይ!» ጊዳ፤ ኢዛ ቃሴ ዛራ ዛራ ኢስታስ ዮቲን፥ «ሂስቲኮ ሄሲ ኢዛ ናጊዛ ኪታንቻ ጊዶንታ ኣጌና» ጊዳ።

16 ጴጽሮሲ ቃሴካ ፔንጌ ቆꬅ ጉጂዴስ፤ ኢስቲካ ፔንጋ ዶይዲ ኢዛ ቤኢዳ ማላ ማላሌቲዳ። 17 ኢዚካ ኢስቲ ጮኡ ጋና ማላ ባ ኩሼን ማላቲ ቤሲዲ ጎዳይ ኢዛ ቃሾሶፔ ዎስቲ ኬሲዳኮ ሎኤꬂ ዮቲዴስ። «ሃይሳ ዉርሲ ያቆቤሲኔ ሃንኮ ኣማኒዛይታስ ዮቲቴ» ጊዴስ። ሄሳፌካ ሃራሶ ቢዴስ።

18 ዎንቴꬃ ጋላስ ዎንታራ ዎታዳራቲ፥ «ጴጽሮሲ ዋኒዴ?» ጊሼ ባ ጊዶን ቡልኣኬቲዳ። 19 ሄርዶሲ ኣስ ዬዲ ጴጽሮሳ ኮዪሲዲ ኢዚ ꬋይዳ ጊሻስ ናጊዛይታ ሎኤꬂ ኦይቺዳፔ ጉዬ ኢስታ ዎꬋና ማላ ኣዛዚዴስ። ሄሳፌ ጉዬ ሄርዶሲ ዩሁዳፔ ዱጌ ቂሳሪያ ዎꬊዲ ሄን ኡቲዴስ።

ሄርዶሳ ሃይቆ

20 ሄርዶሲካ ጺሮሴ ኣሳራኔ ሲዶና ኣሳራ ኦሻ፤ ሄ ዴሬ ኣሳይ ካꬅ ዴሚዛይ ሄርዶሳ ዴሬፔ ጊዲዳ ጊሻስ ሄ ዴሬ ካዎ ጼሊዛዴ ቢላስጾሳፔ ማዶ ቃላ ዴሚዳ ማላ ኢሲ ቦላ ጊዲዲ ሄርዶሳራ ማቃዪንꬃናስ ኦይቺዳ።

21 ጊጋና ባሬቲዳ ጋላስ ሄርዶሲ ካዎቴꬃ ማይኦ ማይኢዲ ካዎቴꬃ ኣልጋን ኡቲዲ ዴራስ ሃሳይዴስ። 22 ዴሬዚካ፥ «ሃይሲ ጾሳ ቃላፔ ኣቲን ኣሳ ቃላ ዴና!» ጊ ዋሲዴስ። 23 ሄርዶሲካ ጾሳስ ቦንቾ ኢሞንታ ኣጊዳ ጊሻስ ጎዳ ኪታንቻይ ሄራካ ሄርዶሳ ሾጪ ዬጊን ጉጹኒ ሃይቂዴስ።

24 ጾሳ ቃላይ ጊዲኮ ዲጪዲ ኣኪ ኣኪ ቢዴስ። 25 ባርናባሲኔ ሳኦሊ ባ ኤኪ ቢዳ ኪታ ፖሊዲ ዬሩሳላሜ ሲሚዲ ማርቆሳ ጌቴቲዛ ዮሃኒሳካ ባናራ ኤኪ ሲሚዳ።

13

ባርናባሳኔ ሳኦሌ ኪቴቴꬅ

1 ኣንጾኪያን ዲዛ ዎሳ ኬꬃን ናቤቲኔ ኣስታማሬቲ ዴቴስ፤ ሄይቲካ ባርናባሲኔ ኔጌሬ ጌቴቲዛ ሲሞናራ፥ ቃሬና ዴሬ ኣስ ሉቂዮሳራ፥ ሄርዶሳራ ኢሲፌ ዲጪዳ ሚናሄራኔ ሳኦሌራ ዉሪ ኢሲፌ ዴቴስ። * 2 ሄይቲ ዉሪ ጎዳስ ጎይኒሼኔ ጾሚሼ ዲሺን ጺሎ ኣያናይ፥ «ባርናባሳኔ ሳኦሌ ታ ኢስታ ጼይጊዳ ኦሶስ ታስ ሻኪ ኬሲቴ» ጊዴስ። 3 ኢስቲካ ጾሚ ዎሲዲ ባ ኩሼ ኢስታ ቦላ ዎꬂዳፔ ጉዬ ሞይዚዳ።

ባርናባሲኔ ሳኦሊ ቆጲሮሴ ጌቴቲዛሶን

4 ባርናባሲኔ ሳኦሊ ጺሎ ኣያና ኪታን ዱጌ ሴላዉቂያ ዎꬊዳ፤ ሄፔካ ማርካቤን ጌሊዲ ቆጲሮሴ ቢዳ። 5 ሳልሚሴ ጌቴቲዛሶ ጋኪዲ ኣይሁዳታ ዎሳ ኬꬃታን ጾሳ ቃላ ሳባኪዳ፤ ማርቆሳ ጌቴቲዛ ዮሃኒሲካ ኢስታራ ቢዲ ኢስታ ማዲዴስ።

6 ኣባ ጊዶን ዲዛ ቢታ ቆጲሮሴ ጌቴቲዛ ዴሬዮ ሃ ጋጻፔ ሄ ጋጻ ጋካናስ ካንꬂ ኬዚዲ ጳፋ ጌቴቲዛሶ ጋኪሺን ኢሲ ኣይሁዳ ኣሳ ሺን ማሮኔ ዎርዶ ናቤ ባር-ዬሱሳ ጌቴቲዛ ኣስ ዴሚዳ። 7 ኢዚካ ኢሲ ሳርጎሳ ጳዉሎሳ ጌቴቲዛ ዎዚናማ ዴሬ ኣይሲዛይሳራ ኢሲፌ ዴስ፤ ሄሲ ዴሬ ኣይሲዛ ኣዴዚ ጾሳ ቃላ ሲያና ኮዪዲ ባርናባሳኔ ሳኦሌ ጼይጊሲዴስ። 8 ማሮዚ ኤሊማሲ ባ ሱንꬃ ቢርሼꬃ ማላ ዴሬ ኣይሲዛይሲ ኣማኖንታ ማላ ꬉጳናስ ኮዪዲ ኢስታራ ኤቄቲዴስ። 9 ጳዉሎሳ ጌቴቲዳ ሳኦሊ ጺሎ ኣያናይ ኢዛን ኩሚን ማሮዛ ቲሺ ሂስቲ ጼሊዲ፥ 10 «ኔኖ ጺሎቴꬅ ኡባስ ሞርኬዞ! ጌኔይኔ ኢታቴꬂ ኔናን ኩሚዳይሶ ሃይሶ ዳቡሎሳ ናዉ! ጎዳ ሱሬ ኦጌ ጌላሴꬃፌ ሼምፒኪ? 11 ሄኮ ሃኢ ጎዳ ኩሼይ ኔ ቦላ ዴስ፤ ኔ ቆቃና፤ ሃኒፌ ጉዬ ኣርሼ ፖኦ ኢሲኖካ ቤያካ» ጊዴስ።

ሄራካ ሻሩማይኔ ꬉማይ ኢዛ ቦላ ዎꬊዴስ፤ ኩሼ ኦይኪ ባና ካሌꬃናዴ ኮሺ ያኔ ሃ ጊዴስ። 12 ዴሬ ኣይሲዛይሲ ሃ ሃኒዳ ዮኦዛ ቤኢዲ ጎዳ ጊሻስ ሲዪዳ ቲሚርቴዛን ማላሌቲዲ ኣማኒዴስ።

ጲሲዲያ ጌቴቲዛ ዴሬን ባርናባሳኔ ሳኦሌ

13 ጳዉሎሲኔ ኢዛራ ዲዛይቲ ጳፋፔ ዴንዲዲ ጲንፊሊያ ጌቴቲዛሶን ዲዛ ጴርጌኔ ጌቴቲዛሶ ማርካቤን ጌሊ ቢዳ፤ ዮሃኒሲ ኢስታፌ ሻኬቲዲ ጉዬ ዬሩሳላሜ ሲሚዴስ። 14 ኢስቲ ጊዲኮ ጴርጌኔፔ ዴንዲዲ ጲሲዲያ ጊዶን ዲዛ ኣንጾኪያ ቢዳ፤ ሳምባታ ጋላስ ኣይሁዳታ ዎሳ ኬꬅ ጌሊ ኡቲዳ። 15 ሙሴ ዎጋ ማጻፋቲኔ ናቤታ ማጻፋቲ ናባቤቲዳፔ ጉዬ ኣይሁዳታ ዎሳ ኬꬃ ሃላቃቲ፥ «ኑ ኢሻቶ! ኢንቴስ ሃይሳ ኣሳ ዞራና ቃላይ ዲኮ ሃሳይቴ» ጊዲ ኢስታኮ ኣሴ ዬዲዳ።

16 ጳዉሎሲካ ዴንዲ ኤቂዲ ባ ኩሼራ ማላቲዲ፥ «ኢንቴኖ ኢስራኤሌ ኣሳቶ! ቃሴካ ኢንቴኖ ጾሳስ ያዪዛ ኣይዛቤቶ! ሲዪቴ። 17 ሃ ኢስራኤሌ ዴሬ ጾሳይ ካሴ ኑ ኣዋታ ዶሪዴስ፤ ኢስቲ ጊብጼ ዴሬን ዲሺን ኢስታ ꬎቁ ꬎቁ ሂስቲዴስ፤ ባ ዎልቃማ ቄሴራ ሄፔ ኢስታ ኬሲዴስ። * 18 ኦይዱ ታሙ ላይꬅ ኩሜꬅ ኢስታ ባዞ ቢታን ዳንዳይዴስ። †* 19 ካናኔ ቢታን ዲዛይታ ላፑን ካዎታ ꬋይሲዲ ኢስታ ቢታ ባ ዴሬታስ ጋዴ ሂስቲ ላቲሲዴስ። * 20 ሄሲ ዉሪ ፖሌቲዳይ ኦይዱ ጼታኔ ኢቻሹ ታሙ ላይꬃታ ጊዶና፤ ሄሳፌ ጉዬ ናቤ ሳሜላ ዎዴ ጋካናስ ኢስታ ቦላ ፒርዲዛ ዳናታ ኢሚዴስ። *

21 «ሄሳፌ ጉዬ ዴሬይ ባ ቦላ ካዎ ካዎꬃና ማላ ሳሜላ ዎሲዴስ፤ ጾሳይካ ቢኒያሜ ባጋፌ ቂሴ ና ሳኦሌ ኢስታስ ኢሚዴስ፤ ኢዚካ ኢስታ ኦይዱ ታሙ ላይꬅ ሃሪዴስ። * 22 ሳኦሌ ሻሪዳፔ ጉዬ ዳዊቴ ካዎꬂዴስ፤ ኢዛ ጊሻስ፥ ‹ታ ዎዚና ማላ ሃኒዛይሳኔ ታ ኮዪዳይሳ ኡባ ኦꬂዛ ኢሴዬ ና ዳዊቴ ታ ዴማዲስ› ጊዲ ዳዊቴ ጊሻስ ጾሲ ማርካቲዴስ። * 23 ጾሲካ ባ ጫቆ ቃላꬆ ሃ ኣዴዛ ዜሬꬃፌ ኣስ ኣሺዛይሳ ዬሱሳ ኢስራኤሌስ ኤሂዴስ። 24 ዬሱሲ ያናፔ ካሴ ዮሃኒሲ ኢስራኤሌ ዴሬይ ዉሪ ማሮቴꬃን ጌሊዲ ጻማቄታና ማላ ሳባኪዴስ። * 25 ዮሃኒሲ ባ ኪቴቲዳይሳ ፖሎ ቦላ ዲሼ፥ ‹ታ ኢንቴስ ኦና ሚሳታዚና? ታ ኪቴቲዳይሳ ጊዲኬ፤ ሃራይ ኣቶሺን ታ ኢዛስ ቶሆ ጫማ ኪሬ ቢርሻናስ ቤሶንታይሲ ታፔ ጉዬራ ያና› ጊዴስ። *

26 «ኢንቴኖ ኣብራሃሜ ዜሬꬃፌ ዬሌቲዳ ኑ ኢሻቶ! ቃሴካ ኢንቴ ጊዶንካ ጾሳስ ያዪዛይቲ ዉሪ ሃይሲ ኣቶቴꬃ ኪታይ ኪቴቲዳይ ኑስ ኡባታሳ! 27 ዬሩሳላሜ ኣሳቲኔ ኢስታ ሃላቃቲ ዬሱሳ ኤሪቤቴና፤ ጊዶ ኣቲን ኢስቲ ኢዛ ቦላ ፒርዲዳ፤ ሄሳንካ ሳምባታን ሳምባታን ናባቤቲዛ ካሴ ናቤታ ቃላይ ኢዛ ቦላ ፖሌቲዴስ። 28 ኢዛ ሃይቆስ ጋꬂዛ ኢሲ ጋሶካ ኢስቲ ዴሞንታ ኣጊኮካ ጲላጾሲ ኢዛ ቦላ ሃይቆ ፒርዳ ፒርዳና ማላ ዎሲዳ። * 29 ኢዛ ጊሻስ ጻፌቲዳይሳ ኢስቲ ኡባ ፖሊዳፔ ጉዬ ኢዛ ካቄቲዳ ሚꬃ ቦላፌ ጋዴን ዎꬂዲ ዱፎን ሞጊዳ። * 30 ጊዶ ኣቲን ጾሲ ኢዛ ሃይቆፔ ዴንꬂዴስ። 31 ጋሊላፔ ዬሩሳላሜ ጋካናስ ባናራ ዲዛይታስ ዳሮ ዎዴ ቤቲዴስ፤ ሄይቲካ ሃኢ ኢዛ ጊሻስ ዴሬታስ ማርካታ። *

32 «ኑኒካ ካሴ ጾሲ ኑ ኣዋታስ ጫቂዳ ሚሺራቾ ቃላ ኢንቴስ ሳባኮስ። 33 ዬሱሳ ኪቲዲ ኢስታስ ጫቂዳ ቃላ ኑስ ኢስታ ናይታስ ፖሊዴስ፤ ሄሲካ ዬꬃ ማጻፋን ናምኣንꬆ ሼምፖን፥ ‹ኔ ታ ናዛ፤ ታ ኔና ሃች ዬላዲስ› ጌቴቲ ጻፌቲዴስ። * 34 ቃሴካ ኢዚ ዎቆንታይሳኔ ጾሲ ኢዛ ሃይቆፔ ዴንꬂዳይሳ ሻኪ ኤራና ማላ፥

« ‹ኣንጄቲዳይሳኔ ኣማኔቲዳ

ዳዊቴ ኣንጆ ታ ኢንቴስ

ኢማና› ጊዴስ። *

35 ሄሳ ጊሻስ ሃራሶንካ፥

‹ኔ ጌሻይ

ሃይቂ ዎቃና ማላ

ኔ ኮያካ› ጌስ። *

36 «ዳዊቲ ባ ዎዴን ጾሳ ሼኔ ማላ ኦꬂዳፔ ጉዬ ሃይቂዴስ፤ ካሴ ባ ኣዋታራ ሞጌቲን ኢዛ ኣሾይ ዎቂዴስ። 37 ጾሲ ኢዛ ሃይቆፔ ዴንꬂዳይሲ ኢዚ ጊዲኮ ዎቂቤና። 38 ሄሳ ጊሻስ ታ ኢሻቶ! ናጋራስ ማሮቴꬂ ቤቲዛይ ዬሱሳ ባጋራ ጊዲዳይሲ ኢንቴስ ሳባኬቲዳይሳ ኤሪቴ። 39 ኢዛ ኣማኒዛዴይ ዉሪ ካሴ ሙሴ ዎጋ ባጋራ ዴሞንታ ጺሎቴꬅ ዴማና። 40-41 ሄሳ ጊሻስ ካሴ ናቤቲ፥

« ‹ኢንቴኖ ቂꬊዛይቶ ጼሊቴ፥

ማላሌቲቴኔ ꬋይቴ፥

ኢንቴስ ኦኒካ ዮቲን

ኣማናናስ

ኢንቴና ሜቲዛ ሚሽ

ታ ኢንቴ ዎዴን

ኦꬃና› ጊዳ ቃላይ

ኢንቴ ቦላ ጋኮንታ ማላ

ናጌቲቴ» ጊዴስ።

42 ጳዉሎሲኔ ባርናባሲ ኣይሁዳታ ዎሳ ኬꬃፌ ኬዚሺን ኣሳይ ኢስታ ሄሳ ኢስቲ ዮቲዳ ቃላ ካሊዛ ሳምባታ ጋላስ ዛሪ ዮታና ማላ ዎሲዴስ። 43 ሺቆይ ላሌቲዳፔ ጉዬ ዳሮ ኣይሁዳቲኔ ኣይሁዳታ ኣማኖን ጌሊዲ ጾስ ጎይኒዛ ኣሳቲ ጳዉሎሳኔ ባርናባሳ ካሊዳ። ጳዉሎሳንቲካ ኢስታ ቆፍሲሼ ኢስቲ ጾሳ ኪያቴꬃን ሚኒ ዳና ማላ ዞሪዳ።

44 ካሊዛ ሳምባታ ጋላስ ካታማ ኣሳፔ ጉꬃቲ ጻላላ ኣቲን ዳሪዛ ባጋይ ዉሪ ጎዳ ቃላ ሲያና ሺቂዴስ። 45 ኣይሁዳቲካ ዳሮ ዴሬ ቤኢዲ ቃናቴቴꬃን ኩሚዳ፤ ጳዉሎሳ ሃሳያ ኤቄቲሼ ኢዛ ጫዪዳ።

46-47 ጳዉሎሲኔ ባርናባሲ ባቦንታ ጻላቴꬃን፥ «ጾሳ ቃላይ ኮይሮ ኢንቴስ ዮቴታናስ ቤሴስ፤ ጊዶ ኣቲን ኢንቴ ቃላ ሌቂዴታ። ኢንቴስ ሜርና ዴኦይ ቤሶንታይሳ ኢንቴርካ ኢንቴ ቦላ ፒርዲዳ ጊሻስ ሃኢ ኑኒ ጌዴ ኣይዛቤታኮ ባና ኮዮስ፤ ቃሴካ ጎዳይ ኑና፥ ‹ኣሳስ ኣቶቴꬃ ቃላ ቢታ ጋጻ ጋꬃና ማላ ታ ኔና ኣይዛቤታስ ፖኦ ሂስታ ኪታዲስ› ጊ ኣዛዚዴስ» ጊዳ።

48 ኣይዛቤቲ ሄሳ ሲዪዲ ዳሮ ኡፋዬቲዳ፤ ጎዳ ቃላስካ ቦንቾ ኢሚዳ፤ ሜርና ዴኦስ ጊጌቲዳ ዴሬይ ዉሪ ኣማኒዴስ። 49 ጎዳ ቃላይ ሄራን ዲዛ ዴሬ ኡባሶ ጋኪዴስ። 50 ኣይሁዳቲ ቃሴ ኣያና ሃኖን ካሴፔ ሚኒዛይታኔ ዱሳን ቦንቼቲዳ ማጫሳታ ሄሳꬆካ ካታማን ዲዛ ጊታ ኣሳታ ዴንꬄꬂዲ ጳዉሎሳ ቦላኔ ባርናባሳ ቦላ ጎዴቴꬅ ዴንꬂዲ ባ ዴሬፔ ኬሲ ጎዲዳ። 51 ጳዉሎሲኔ ባርናባሲ ኣሳይ ኢስታ ኢጺዳይሳ ቤሳናስ ባ ቶሆ ቦላ ዲዛ ጉዱላ ፒቲዲ ኢቆኒዮኔ ጌቴቲዛሶ ቢዳ። * 52 ኣማኒዛይቲ ኡፋይሳኒኔ ጺሎ ኣያናን ኩሚዳ።

14

ኢቆኒዮኔን ጳዉሎሳኔ ባርናባሳ

1 ኢቆኒዮኔን ጳዉሎሲኔ ባርናባሲ ኢሲፌ ኣይሁዳታ ዎሳ ኬꬄ ጌሊዳ፤ ሄንካ ኢስቲ ኣሳ ሎኤꬂ ታማርሲዳ ጊሻስ ጊሪኬ ኣሳፔኔ ኣይሁዳ ኣሳፔ ዳሮይ ኣማኒዴስ። 2 ሂንኮ ኣማኖንታ ኣይሁዳ ኣሳይ ኣይዛቤታ ኢስታ ቦላ ዴንꬄꬂዲ ኣሳይ ኣማኒዛይታ ኢጻና ማላ ኦꬂዴስ። 3 ጳዉሎሲኔ ባርናባሲ ጎዳ ጊሻስ ጻላቴꬃራ ኣሳስ ዮቲሼ ሄን ዳሮ ዎዴ ጋምኢዳ፤ ጎዳይካ ኢስቲ ዮቲዛ ቃላ ጊታ ማላታራኔ ዎልቃማ ኦሶን ቆንጪሲ ማርካቲዴስ። 4 ካታማ ኣሳይ ባ ጊዶን ናምኡ ኬዚ ሻኬቲዲ ባጋይ ኣይሁዳታ ባጋ፥ ባጋይ ጳዉሎሳንታ ባጋ ጊዲዴስ።

5 ሄ ዎዴ ኣይሁዳቲኔ ኣይዛቤቲ ባና ካሌꬂዛይታራ ኢሲፌ ጊዲዲ ኢስታ ዋዪሳናሲኔ ሹቻን ጫዳናስ ኮዪዳ። 6 ኢስቲካ ሄሳ ኤሪዳ ማላ ሊስቲራኔ ዳርቤኔ ጌቴቲዛሶ ሊቃኦኒያ ካታማታኔ ሄ ሄራን ዲዛ ዴሬ ባቃቲዳ። 7 ሄንካ ሚሺራቾ ቃላ ሳባኮ ዶሚዳ።

ሊስቲራኒኔ ዳርቤኔን ጳዉሎሳኔ ባርናባሳ

8 ሊስቲራን ዬሌቶሶፔ ባ ቶሆራ ሄሜቲ ኤሮንታ ኢሲ ቶሆ ሲላ ኣዴይ ዴስ። 9-10 ሄሳዴይ ጳዉሎሲ ሳባኪሺን ኡቲ ሲዬስ፤ ጳዉሎሲካ ኢዛኮ ቲሺ ሂስቲ ጼሊዲ ኣዴዛ ፓꬃና ኣማኖይ ኢዛ ቦላ ዲዛይሳ ቤኢዲኔ ቃላ ꬎቁ ሂስቲዲ፥ «ሲቲ ጋዳ ኔ ቶሆን ኤቃ!» ጊዴስ። ኣዴዚ ሄራካ ጉፒ ዴንዲዲ ሄሜꬅ ኦይኪዴስ።

11 ኣሳይ ጳዉሎሲ ኦꬂዳይሳ ቤኢዲ ሊቃኦኒያ ቃላራ፥ «ኤቃ ጾሳቲ ኣስ ሚሳቲዲ ሃ ኑኮ ዎꬊዳ» ጊዲ ዋሲዴስ። 12 ባርናባሳ፥ «ዲያ» ጊዳ ጳዉሎሳካ ሃሳይዛ ዋናይ ኢዛ ጊዲዳ ጊሻስ፥ «ሄርሜኔ» ጊዳ። 13 ካታማፔ ኣሲ ባይንዳሶን ዲዛ ዲያ ጌቴቲዛ ኤቃ ኬꬃ ቄሴይ ኮርማታኔ ጻጼቲ ጊጊዳ ጪሽ ጌዴ ካታማ ጌሊዛ ኦጌ ቦላ ኤፊዲ ዴሬዛራ ኢሲፌ ጊዲዲ ጳዉሎሳሲኔ ባርናባሳስ ያርሻና ኮዪዴስ።

14 ሃዋሬቲ ባርናባሲኔ ጳዉሎሲ ሄሳ ሲዪዳ ማላ ባ ማይኦ ዳኪዲ ጌዴ ዴሬዛ ጊዶ ዎጺዳ፤ ባ ቃላ ꬎቁ ሂስቲዲ ሂዝጊዳ፤ 15 «ሃይቶ ኣሳቶ! ሃይሳ ኣዛስ ኦꬄቲ? ኑኒካ ኢንቴ ማላ ኣሳኮ! ኢንቴካ ቃሴ ሃይሳ ሜላ ሃዳ ዮኦፔ ሃኪዲ ሳሎኔ ሳኣ፥ ኣባካ፥ ኣባታ ጊዶን ዲዛይታ ኡባ ሜꬊዳ ዴኦ ጾሳኮ ኢንቴ ሲማና ማላ ኢንቴስ ሚሺራቾ ቃላ ሳባኮስ። * 16 ኢዚ ካሴ ኣꬊዳ ዬሌታይኔ ዴሬይ ዉሪካ ባ ኮዪዳ ማላ ሃናናስ ዬዲ ቤሲዴስ። 17 ጊዶ ኣቲን ጾሲ ሳሎፔ ኢራኔ ሄሳꬆካ ካꬂ ካጺዛ ዎዴታ ኢሚዲ ኢንቴ ዎዚና ካꬃኒኔ ኡፋይሳን ኩንꬂዴስ፤ ኡፋይሳካ ኢንቴና ካልሲዲ ሎኦ ኦሶን ባና ማርካይ ባይንዳ ኣጊቤና» ጊዳ። 18 ሄሳ ኡባ ሃሳይዲ ኣሳይ ኢስታስ ያርሾንታ ማላ ዋይዲ ዲጊዳ።

19 ኣይሁዳቲ ቃሴ ኣንጾኪያፔኔ ኢቆኒዮኔፔ ዪዳ ኣሳይ ኣሳ ዞሪዲ ጳዉሎሳ ሹቻን ጫዳና ማላ ኣማንꬂዳ፤ ጳዉሎሳካ ሹቻን ጫዲዲ ሃይቂዴስ ጊ ጎቺዲ ካታማፔ ጌዴ ካሬ ኬሲዳ። 20 ጊዶ ኣቲን ኣማኒዛይቲ ኢዛ ዩዪ ኣꬊ ናጊሺን ጳዉሎሲ ዴንዲዲ ጌዴ ካታማ ጌሊዴስ፤ ዎንቴꬃ ጋላስ ባርናባሳራ ኢሲፌ ዳርቤኔ ጌቴቲዛሶ ቢዳ።

ሶሪያን ዲዛ ኣንጾኪያ ጳዉሎሳኔ ባርናባሳ ሲሞ

21 ጳዉሎሲኔ ባርናባሲ ዳርቤኔን ሚሺራቾ ቃላ ሳባኪዲ ዳሮ ኣሳ ኣማንꬂዳፔ ጉዬ ጌዴ ሊስቲራ፥ ኢቆኒዮኔኔ ኣንጾኪያ ሲሚዳ። 22 ኣማኒዛይታ ዎዚና ሚንꬄꬂሼ ኢስቲ ኣማኖን ሚኒ ዳና ማላ ዞሪሼ፥ «ኑ ጾሳ ካዎቴꬅ ጌላናስ ዳሮ ሜቶ ጊዶራ ኣꬋናስ ኮሼስ» ጊዳ። 23 ሄሳፌ ጉዬ ዱማ ዱማ ዎሳ ኬꬃታን ጪማታ ዶሪዳፔ ጉዬ ጾማኒኔ ዎሳን ኣማኔቲዳ ጎዳስ ሃዳራ ኣꬂ ኢሚዳ።

24 ጲሲዲያራ ኣꬊዲ ጲንፊሊያ ሲሚዳ። 25 ጴርጌኔን ቃላ ሳባኪዲ ዱጌ ኣጻሊያ ጌቴቲዛሶ ዎꬊዳ። 26 ኣጻሊያፔካ ሃኢ ጋካናስ ኢስቲ ኦꬂዳ ኦሶዛ ሃዳራ ኢስታስ ኢሜቲዳ ካታማ ሶሪያን ዲዛ ኣንጾኪያ ማርካቤን ጌሊዲ ሲሚዳ።

27 ሄ ጋኪዳ ማላ ዎሳ ኬꬃ ኣሳ ኡባ ሺሺዲ ጾሲ ኢስታራ ኦꬂዳይሳ ቃሴካ ኣይዛቤታስ ኣማኖ ፔንጌይ ዋኒ ዶዬቲዳኮ ዉርሲ ዮቲዳ። 28 ሄን ኣማኒዛይታራ ዳሮ ዎዴ ጋምኢዳ።

15

ዬሩሳላሜ ዱላታ

1 ኢሲ ኢሲ ኣሳቲ ዩሁዳፔ ዱጌ ኣንጾኪያ ዎꬊዲ፥ «ኢንቴ ሙሴ ዎጋ ማላ ቃጻሬቶንታ ኣጊኮ ኦኒካ ኣታናስ ዳንዳዬኬታ» ጊዲ ኣማኒዛይታ ታማርሶ ዶሚዳ። * 2 ሄሲካ ጳዉሎሳኔ ባርናባሳ ጊታ ፓላማኒኔ ኦሻ ጊዶ ጌልꬂዴስ፤ ሄሳ ጊሻስ ጳዉሎሲኔ ባርናባሲ ሃራ ኢሲ ኢሲ ኣማኒዛ ኣሳታራ ዬሩሳላሜ ኬዚዲ ሃ ዮኦዛ ጊሻስ ጪማታኔ ሃዋሬታ ኦይቻና ማላ ጌቴቲዴስ።

3 ሄሳ ጊሻስ ዎሳ ኬꬃያ ኢስታ ዬሩሳላሜ ባና ማላ ኪቲን ኢስቲ ፒንቄራኔ ሳማሪያራ ኣꬊ ቢሼ ሄን ዲዛ ኣይዛቤቲ ኣማኖን ሲሚዳይሳ ዮቲዳ፤ ሄ ዎዴ ኣማኒዛይቲ ሄሳ ሲዪዲ ኬሂ ኡፋዬቲዳ። 4 ኢስቲ ዬሩሳላሜ ጋኪን ዎሳ ኬꬃ ኣሳይ ሃዋሬቲኔ ጪማቲ ኢስታ ሞኪ ኤኪዳ፤ ኪቴቲ ቢዳይቲካ ጾሲ ኢስታራ ጊዲዲ ኦꬂዳይሳ ኡባ ኢስታስ ዮቲዳ። 5 ፋርሳዌታ ባጋ ኣሳታፔ ኣማኒዳ ኢሲ ኢሲ ኣሳቲ ዴንዲዲ፥ «ኣይዛቤቲ ቃጻሬታናሲኔ ሙሴ ዎጋ ናጋና ማላ ኢስታስ ዮታናስ ቤሴስ» ጊዳ።

6 ሃዋሬቲኔ ጪማቲ ሄ ዮኦዛ ጊዶ ሎኤꬂ ጼላናስ ሺቂዳ። 7 ዳሮ ፓላማፔ ጉዬ ጴጽሮሲ ዴንዲ ኤቂዲ፥ «ታ ኢሻቶ! ጉꬃ ዎዴፔ ካሴ ጾሲ ታና ኢንቴ ጊዶፌ ዶሪዲ ኣይዛቤቲ ታ ዶናፔ ሚሺራቾ ቃላ ሲዪዲ ኣማናና ማላ ኦꬂዳይሳ ኢንቴ ኤሬታ። 8 ኣሳ ዎዚና ኤሪዛ ጾሲ ኑስ ኢሚዳይሳ ማላ ኢስታስካ ጺሎ ኣያና ኢሚዲ ኢስታ ባስ ኤኪዳይሳ ማርካቲዴስ። * 9 ኢስታ ዎዚናካ ኣማኖን ጌሺዲ ኑ ጊዶኒኔ ኢስታ ጊዶን ኣይኮ ሻኮካ ኦꬂቤና። 10 ሄሳ ጊሻስ ኑ ኣዋቲኔ ኑኒካ ቶካናስ ዳንዳዮንታ ቃምባራ ኣማኒዛይታ ቶሳናስ ኢንቴ ኣዛስ ጾስ ፓጬቲ? 11 ኑ ኣቲዳይ ሊኬ ኢስታꬆካ ጎዳ ዬሱሳ ኣꬎ ኪያቴꬃን ጊዲዳይሳ ኣማኖስ» ጊዴስ።

12 ሺቂዳ ኣሳይ ዉሪካ ጮኡ ጊን ባርናባሲኔ ጳዉሎሲ ጾሲ ኢስታ ባጋራ ኣይዛቤታ ጊዶን ኦꬂዳ ጊታ ማላታታ ጊሻስ ዮቲሺን ማላሌቲዲ ሎኤꬂ ሲዪዳ። 13 ኢስቲ ዮቲ ዉርሲሺን ያቆቤይ ዴንዲ ኤቂዲ፥ «ታ ኢሻቶ! ታ ጊዛይሳ ሲዪቴ፤ 14 ጾሲ ኣይዛቤታፔ ባስ ጊዳና ዴሬ ካሴቲዲ ኢዚ ዎስቲ ጼይጊ ዎꬂዳኮ ሲሞኒ ኑስ ሎኤꬂ ዮቲዴስ። 15 ካሴ ናቤታን ሂዝጊ ጻፌቲዳ ቃላይ ሃይሳራ ጋጌስ።

16 « ‹ሃይሳፌ ጉዬ ታ ሲማዳ

ላሌቲዳ ዳዊቴ

ኬꬄ ኬጻና፤

ላሌቲዳይሳ ዛራ ኤሳና፤

ዛራዳካ ኬጻና።

17 ሄሲካ ኣቲዳ ኣሳይ

ጎዳ ኮያና ማላኔ

ታ ሱንꬃን

ጼይጌቲዳ ኣይዛቤቲ

ታና ኮያና ማላ ጌስ

ኡባ ኦꬂዳ ጾሳይ።

18 ሃይሳ ኮይሮፔካ ኤሪሲዳ ጾሲ

ታና› ጌስ።

19 «ሄሳ ጊሻስ ሃ ጾሳኮ ሲሚዳ ኣይዛቤታ ኑ ሜቶꬆንታ ማላ ሃይሲ ታ ባጋራ ታስ ቃሾ። 20 ጊዶ ኣቲን ኤቃስ ያርሼቲዲ ቱኒዳ ካꬅ ሞፒቴ፤ ላይማፔ ሃኪቴ፤ ባዉቲ ሃይቂዳ ሜሄ ኣሾ ሞፒቴ፤ ሱꬅ ኡዮፒቴ ጊዲ ኑ ኢስታስ ጻፋና ቤሴስ። * 21 ሙሴ ዎጋይ ጊዲኮ ቤኒሶፌ ሳምባታ ሳምባታ ጋላስ ኣይሁዳታ ዎሳ ኬꬃን ናባቤቲሼኔ ካታማይ ዲዛሶን ሳባኬቲሼ ዴስ» ጊዴስ።

ኣማኒዛ ኣይዛቤታስ ሃዋሬታፔ ጻፌቲዳ ዳብዳቤ

22 ሄ ዎዴ ሃዋሬቲኔ ጪማቲ ኩሜꬃ ዎሳ ኬꬃ ኣሳራ ጊዲዲ ባ ጊዶፌ ኢሲ ኢሲ ኣሳታ ዶሪዲ ጳዉሎሳራኔ ባርናባሳራ ጋꬂ ኣንጾኪያ ዬዳናስ ቃቺዳ። ኣማኒዛ ኣሳ ጊዶፌ ዋናቲዛይታ ባርሳባሳ ጌቴቲዛ ዩሁዳኔ ሲላሴ ዶሪዳ። 23 ኢስታ ኩሼን ኢሚ ዬዲዳ ዳብዳቤዚ፥ «ኢንቴ ኢሻታፔ፥ ሃዋሬታፔ፥ ጪማታፔ፥ ኣይዛቤታፔ ኣማኒዳ ኣንጾኪያኒኔ ሶሪያን፥ ኪልቂያንካ ዲዛ ኣማኒዛይታስ ኑ ሳሮካይ ኢንቴና ጋኮ።

24 «ኢሲ ኢሲ ኣሳቲ ኑፔ ጊዶንታ ባ ባጋራ ኑ ኣቻፌ ቢዲ ባ ሃሳያን ኢንቴ ዎዚና ያኔ ሃ ቃꬂዳይሳኔ ኢንቴና ቡልኣኪዳይሳ ኑ ሲዪዶስ። 25 ሄሳ ጊሻስ ጉꬃ ኣሳታ ዶሪዲ ዶሴቲዳ ባርናባሳራኔ ጳዉሎሳራ ኢንቴኮ ዬዳናስ ኑ ዉሪካ ቃላ ጋጊዶስ። 26 ኢስቲ ጎዳ ዬሱስ ኪርስቶሳ ጊሻስ ባ ሼምፖ ኣꬂ ኢሚዳይታ። 27 ሄሳ ጊሻስ ኑ ኢንቴስ ጻፊዳይሳ ኢስቲ ኢንቴስ ባ ዶናራ ሎኤꬂ ዮታና ማላ ዩሁዳኔ ሲላሴ ኢንቴኮ ዬዲዶስ። 28 ሃይታ ኢንቴስ ኮሺዛ ዮኦታፔ ሃራ ዴጾ ቶሆ ኑ ኢንቴ ቦላ ዎꬆንታ ማላ ኑሲኔ ጺሎ ኣያናስ ሎኦ ሚሳቲ ቤቲዴስ። 29 ሄሲካ ኤቃስ ሹኬቲዳ ኣሾፔ፥ ሱꬃፌ፥ ባዉቲ ሃይቂዳ ሜሄ ኣሾፔኔ ላይማፔ ኢንቴ ሃካና ማላሳ፤ ኢንቴ ሃይታ ሚሳቲዛይታፔ ሃኪኮ ኢንቴስ ሎኦ፤ ሳሮን ዲቴ» ጌስ።

30 ኪቴቲዳ ኣሳቲ ሞይዜቲዲ ዱጌ ኣንጾኪያ ዎꬊዳ፤ ሄን ኣማኒዛይታ ዉርሲ ሺሺዲ ኤሂዳ ዳብዳቤዛ ኢስታስ ኢሚዳ። 31 ዴሬይካ ናባቢዲ ሚንꬄꬂዛ ቃላን ኡፋዬቲዴስ። 32 ዩሁዳይኔ ሲላሲ ናቤታ ጊዲዳ ጊሻስ ዳሮ ዞሪዲ ኣማኒዛይታ ሚንꬄꬂዳ። 33 ሄን ጉꬃ ዎዴ ጋምኢዲ ኣማኒዛ ኣሳይ ሞይዚን ጉዬ ባና ኪቲዳይታኮ ሲሚዳ። 34 ሲላሲ ቃሴ ሄን ኣታናስ ኮዪዴስ። * 35 ጳዉሎሲኔ ባርናባሲ ሃራ ዳሮ ኣሳታራ ጊዲዲ ጎዳ ቃላ ታማርሲሼኔ ሳባኪሼ ኣንጾኪያን ጋምኢዳ።

ጳዉሎሳኔ ባርናባሳ ሻኬቴꬅ

36 ጳዉሎሲ ጉꬃ ዎዴ ጋምኢዲ ባርናባሳ፥ «ኑ ካሴ ጎዳ ቃላ ዮቲዳ ኡባ ካታማታ ቢዲ ኣማኒዛይቲ ኣይ ማላ ዲዛኮ ኣኔ ዩዪ ቤዮስ፥ ዴንዳ» ጊዴስ። 37 ባርናባሲካ ማርቆሳ ጌቴቲዛ ዮሃኒሲ ኢስታራ ባና ማላ ኮዪዴስ። 38 ጳዉሎሲ ቃሴ ኢዛ ኤኪ ባናስ ኮዪቤና፤ ጋሶይካ ካሴ ማርቆሲ ኢስታፌ ሻኬቲዲ ጲንፊሊያ ጌቴቲዛሶን ጉዬ ኣቲዲ ኢስታራ ኦሶስ ሲንꬅ ኬዞንታ ኣጊዳ ጊሻሳ። * 39 ሂስቲን ዳሮ ፓላማይ ኢስታ ጊዶን ሜꬌቲዳ ጊሻስ ባ ጊዶን ሻኬቲ ዎꬊዳ፤ ሄሳ ጊሻስ ባርናባሲ ማርቆሳ ኤኪዲ ማርካቤን ጌሊዲ ቆጲሮሴ ቢዴስ። 40 ጳዉሎሲ ቃሴ ሲላሴ ዶሪዴስ፤ ኣማኒዛይቲካ ጎዳ ኣꬎ ኪያቴꬃስ ጳዉሎሳ ሃዳራ ኢሚዳፔ ጉዬ ኢዚ ኢስታፌ ሻኬቲዲ ቢዴስ። 41 ኣማኒዛይታ ሚንꬄꬂሼ ሶሪያራኔ ኪልቂያራ ኣꬊ ቢዴስ።

16

ጺምቶሲ ጳዉሎሳራኔ ሲላሴራ ኢሲፌ ጊዴꬅ

1 ጳዉሎሲ ዳርቤኔ ጌቴቲዛሶኔ ሊስቲራ ጋኪዲ ኢዛ ኣዋይ ጊሪኬ ኣስ፥ ኣዬያ ቃሴ ኣይሁዳ ኣስ ጊዲዳ ጺምቶሳ ጌቴቲዛ ኢሲ ኣማኒዛዴ ሄን ዴሚዴስ። 2 ኢዚካ ሊስቲራኒኔ ኢቆኒዮኔን ኣማኒዛ ኣሳ ኣቻን ሎኦ ማርካቴꬂ ዲዛዴ። 3 ጳዉሎሲካ ጺምቶሳ ባናራ ኤኪ ባናስ ኮዪዴስ፤ ሄሳ ጊሻስ ሄ ሄራን ኣይሁዳታ ጊሻስ ጊዲ ጺምቶሳ ቃጻሪዴስ፤ ጋሶይካ ኣይሁዳቲ ጺምቶሳ ኣዋይ ጊሪኬ ኣስ ጊዲዳይሳ ኤሪዛ ጊሻሳ።

4 ኢስቲ ኢሲ ካታማፔ ሃራ ካታማ ኣꬊ ኣꬊ ቢሼ ሃዋሬቲኔ ዬሩሳላሜ ዎሳ ኬꬃ ጪማቲ ዬዲዳ ኪታ ኣሳይ ኤኪዲ ናጋና ማላ ኣማኒዛ ኣሳስ ኢሚ ኢሚ ኣꬊዳ። 5 ዎሳ ኬꬃ ኣሳይ ኣማኖን ሚኒ ሚኒ ቢዴስ፤ ቃሴ ኣሳይካ ቆዳን ጋላስ ጋላስ ጉጄቲ ጉጄቲ ቢዴስ።

ጳዉሎሲ ማቂዶኒያ ጊሻስ ቤኢዳ ኣጁታ

6 ጳዉሎሲኔ ኢዛራ ዲዛ ዛታቲ ቃላ ኢሲያን ሳባኮንታ ማላ ጺሎ ኣያናይ ዲጊዳ ጊሻስ ፒርጊያራኔ ጋላቲያ ዴሬራ ኣꬊ ቢዳ። 7 ኢስቲ ሚሲያ ጌቴቲዛሶ ጋካና ማቲሼ ቢቲኒያ ጌቴቲዛሶ ጌላና ቆፒን ዬሱሳ ኣያናይ ኢስታ ዲጊዴስ። 8 ሄሳ ጊሻስ ሚሲያራ ኣꬊዲ ጺሮኣዳ ጌቴቲዛሶ ዎꬊዳ። 9 ኢሲ ማቂዶኒያ ኣሲ ኤቂዲ ጳዉሎሳ ማቂዶኒያ ፒናዳ ኑና ማዳ ጊሺን ጳዉሎሲ ኦማርስ ኣጁታን ቤዪዴስ። 10 ኢዚካ ሄ ኣጁታ ቤዪን ኑኒ ሄራካ ማቂዶኒያ ባና ኮዪዶስ፤ ጾሲ ኑኒ ኢስታስ ሚሺራቾ ቃላ ዮታና ማላ ጼይጊዴስ ጊ ቆፒዳ ጊሻሳ።

ሊዲያ ኣማኖ

11 ማርካቤራ ጺሮኣዳ ጌቴቲዛሶፔ ዴንዲዲ ሲቲ ጊዲ ሳሞቲራቄ ጌቴቲዛሶ ቢዶስ፤ ዎንቴꬃ ጋላስ ናጱሌ ጌቴቲዛሶ ሲንꬅ ሄሜꬅ ጉጂዶስ። 12 ሄፔካ ኦሮሜ ኣሳይ ቶራን ሃሪዳ ዴሬ ጊዲዳ ማቂዶኒያ ዴሬ ዋና ካታማ ጊዲዳ ፒሊጲሲዮሴ ጌቴቲዛሶ ጌሊዶስ፤ ሄንካ ኡንዴና ዎዴ ኡቲዶስ።

13 ሳምባታ ጋላስ ዎሳ ዎሲዛሶ ኮዪሼ ካታማ ጌሊዛሶ ፔንጌ ኬዚዲ ዱጌ ሻፋ ዎꬎስ፤ ኑ ሄን ኡቲዲ ሺቂ ዲዛ ማጫሳታስ ቃላ ዮቲዶስ። 14 ቃላ ሎኤꬂ ሲዪዛ ማጫሳታፔ ኢሲ ሊዲያ ጌቴቲዛራ ኢዛካ ጾስ ጎይኒዛሮኔ ቲያጺሮኔ ካታማፔ ያዳ ዞኦ ሃሬ ማይኦ ዛልኢዛሮ ጳዉሎሲ ዮቲዛ ቃላ ኢዛ ዎዚናን ዎꬃ ሲያና ማላ ጎዳይ ኢዚ ዎዚና ዶይዴስ። 15 ኢዛኔ ኢዚሶ ኣሳይካ ጻማቄቲዳፔ ጉዬ፥ «ታኒ ጾስ ኣማኒዳይሳ ኢንቴ ቱሙ ኤሪዳ ጊዲኮ ሃ ታሶ ዪዲ ጉꬃ ዎዴ ዲሺቴ» ጋዳ ኢስታ ሚንꬃ ዎሳዱስ።

ጳዉሎሲኔ ሲላሲ ቃሾ ኬꬃን

16 ኢሲ ጋላስ ኑ ዎሳሶ ቢሺን ካዮ ካዮታ ማሮቲዛ ኢሲ ጋራዴ ና ዲዛራ ኑና ዴማዱስ፤ ኢዛካ ባ ማሮቴꬃን ባና ኣይሲዛይታስ ዳሮ ሚሽ ጌልꬃዉስ። 17 ሃና ጋራዴ ናያ ጳዉሎሳኔ ኑና ካላ ካላ፥ «ሃይቲ ኣሳቲ ኢንቴስ ኢንቴ ኣታና ኦጌ ዮቲዛይቲ ዎጋ ጾሳ ኦሳንቻታ» ጋ ጋ ዋሳዱስ። 18 ሄሳካ ዳሮ ጋላስ ሺራ ሺራ ጋዱስ፤ ጊዶ ኣቲን ጳዉሎሲ ኢዚ ቃላን ዳሮ ሜቶቲዳ ጊሻስ ኢዚኮ ሲሚዲ ኢዚ ዶናራ ሃሳይዛ ቱና ኣያናዛ፥ «ኔ ኢዚፔ ኬዛና ማላ ታ ኔና ጎዳ ዬሱስ ኪርስቶሳ ሱንꬃን ኣዛዛይስ» ጊዴስ። ሄ ኣያናይ ሄራካ ዬጊ ኢዚፔ ኬዚዴስ።

19 ኢዞ ኣይሲዛ ኣሳቲ ኢስታስ ሚሼ ዴሚዛ ኦጌይ ዱጺን ኢስታ ሂዶታይ ቃንጼቲዳይሲ ኢስታስ ጌሊን ጳዉሎሳኔ ሲላሴ ኦይኪዲ ቢታራ ጎቺዲ ዋናቲ ዲዛሶ ጊያ ጊዶ ኤፊዳ። 20 ዴሬ ኣይሲዛ ዋናታኮ ሺሺዲ፥ «ሃይቲ ኣሳቲ ባስ ኣይሁዳ ኣስ ጊዲ ኡቲዲ ኑ ካታማ ቡልኣኬቴስ፤ 21 ቃሴ ኑ ኦሮሜ ኣሳቲ ኤካናስ ዎይኮ ኦꬃናስ ኑስ ቤሶንታ ዎጋ ኑ ኣሳ ጊዶን ላሌቴስ» ጊዳ።

22 ዴሬይካ ኢሲ ቦላ ጊዲዲ ጳዉሎሳ ቦላኔ ሲላሴ ቦላ ዴንዲዴስ፤ ዴራ ኣይሲዛይቲ ጳዉሎሳንታ ማይኦ ቃሪ ኤኪዲ ዱርቃራ ቆጻና ማላ ኣዛዚዳ። 23 ኢታ ቡካ ቡኪዲ ቃሾ ኬꬃን ዬጊዳ፤ ቃሾ ኬꬃ ናጊዛይሲካ ኢስታ ሎኤꬂ ናጋና ማላ ኣዛዚዳ። 24 ኢዚካ ሄሳ ማላ ሚኖ ኣዛዞ ኤኪዲ ቃሾ ኬꬃስ ዋና ጊዶ ኪፊሌ ጌልꬂዲ ኢስታ ቶሆ ጊታ ዱሩማራ ሺሺ ቃቺዴስ።

25 ጊዲ ጊዶꬅ ጊዲሺን ጳዉሎሲኔ ሲላሲ ዎሳኒኔ ዬꬃን ጾሳ ጋላቲሺን ቃሾ ኣሳይ ኢስታ ዬꬃኔ ጋላታ ኤዝጊ ሲዪዴስ። 26 ሃሳኣይ ባይንዳ ዲንጋቴ ቃሾ ኬꬃ ጻጶፔ ቃꬂዛ ሚኖ ቢታ ቃꬂ ሃኒዴስ፤ ሄራካ ቃሾ ኬꬃ ፔንጌቲ ዶዬቲዳ፤ ቃሼቲዳ ኡባ ኣሳ ቃሾይ ቢርሼቲዴስ። 27 ቃሾ ኬꬃ ናጊዛይሲ ꬊስኮፌ ቤጊዲ ቃሾ ኬꬃ ፔንጌቲ ዶያ ዲዛይሳ ቤኢዲ ቃሾ ኣሳይ ዉሪ ኬሲ ኤኪዳ ሚሳቲን ባና ዎꬋና ማሻ ሾዲዴስ። 28 ጳዉሎሲ ቃሴ ባ ቃላ ꬎቁ ሂስቲዲ፥ «ኑ ዉሪ ሃን ዶስ! ኔ ቦላ ኣይኔ ኢታ ኦꬆፋ» ጊ ዋሲዴስ።

29 ቃሾ ኬꬃ ናጊዛይሲ ጾምፔ ዎሲ ኤኪዲ ጊዶ ጉፒ ጌሊዴስ፤ ኮኮሪሼ ጳዉሎሳ ቶሆ ቦላኔ ሲላሴ ቶሆ ቦላ ኩንዲዴስ። 30 ኢስታ ኤኪ ካሬ ኬዚዲ፥ «ሃ ኣሳቶ! ታ ኣታና ማላ ኣይ ኦꬆ?» ጊዴስ።

31 ኢስቲካ ኢዛስ፥ «ጎዳ ዬሱሳ ኣማና፤ ኔካ ኔሶ ኣሳይካ ኢንቴ ዉሪ ኣታና» ጊዳ። 32 ሄሳፌ ጉዬ ኢዛሲኔ ኢዛሶን ዲዛ ኣሳስ ኡባስ ጎዳ ቃላ ዮቲዳ። 33 ቃሾ ኬꬃ ናጊዛይሲ ሄራካ ሄ ጋላስ ቃማራ ኤፊዲ ኢስታ ማዱንꬃ ሜጪዴስ፤ ሄራካ ኢዚኔ ኢዛሶ ኣሳይ ዉሪ ጻማቄቲዳ። 34 ቃሾ ኬꬃ ናጊዛይሲካ ኢስታ ባ ኬꬄ ኤፊዲ ኢስታስ ካꬅ ኣꬂዴስ፤ ባሶ ኣሳ ኡባራ ጾሳ ኣማኒዳ ጊሻስ ኣዴዚ ዳሮ ኡፋዪዴስ።

35 ጋዴይ ዎንቲሺን ዴሬ ኣይሲዛይቲ፥ «ሄይታ ኣሳታ ቢርሻ ዬዳ» ጊዲ ባ ሹሜታ ቃሾ ኬꬃ ናጊዛይሳኮ ዬዲዳ። 36 ቃሾ ኬꬃ ናጊዛይሲካ ኢስታስ፥ «ዴሬ ኣይሲዛይቲ ኢንቴ ቢርሼታና ማላ ኣዛዚዳ፤ ሄሳ ጊሻስ ሃኢ ሳሮን ኬዚ ቢቴ» ጊዲ ጳዉሎሳስ ዮቲዴስ። 37 ጳዉሎሲ ቃሴ፥ «ኑ ኦሮሜ ዬሌቴꬅ ጊዲሺን ፒርዳይ ባይንዳ ዴሬ ሲንꬃን ዱርቃራ ቡኪዲ ቃሾ ኬꬃን ዬጊዳ፤ ሂስቲን ሃኢ ቃሴ ኑና ቆታራ ኣሲ ኤሮንታ ኬሳና ኮዪዞ? ሄሲ ሃኔና፤ ኢስቲ ዪዲ ባርካ ቢርሼቶ!» ጊዴስ።

38 ሹሜቲ ሄ ኢዚ ጊዳ ቃላ ዴሬ ኣይሲዛይታስ ዮቲዳ፤ ኢስቲካ ጳዉሎሲኔ ሲላሲ ኦሮሜ ዬሌታ ጊዲዳይሳ ሲዪዲ ዳጋሚዳ። 39 ዪዲ ኢስታፌ ማሬቴꬅ ኦይቺዲ ዎይኔፔ ኬሲዳ፤ ኢስቲ ሄ ካታማዮ ኣጊዲ ሃራሶ ባና ማላ ኢስታ ዎሲዳ።

40 ጳዉሎሲኔ ሲላሲ ቃሾ ኬꬃፌ ኬዚዲ ሊዲያሶ ቢዳ፤ ሄንካ ዲዛ ኣማኒዛይቲ ኢስታ ኬሂ ሚንꬄꬂዲ ሄፔ ኬዚ ቢዳ።

17

ታሶሎንቄን ጳዉሎሳኔ ሲላሴ

1 ጳዉሎሲኔ ሲላሲ ኣንፊጶላኔ ኣጶሎኒያ ጌቴቲዛ ዴሬራ ኣꬊዲ ታሶሎንቄ ጌቴቲዛ ዴሬ ቢዳ፤ ሄንካ ኣይሁዳታ ዎሳ ኬꬂ ዴስ። 2 ጳዉሎሲካ ኢዛስ ሎሴ ጊዲዳ ማላ ኣይሁዳታ ዎሳ ኬꬅ ጌሊዴስ፤ ሄꬑ ሳሚንታ ኩሜꬅ ቃላፔ ኤኪ ኤኪ ኢስታራ ሃሳዬቲዴስ። 3 ኪርስቶሲ ዋዬ ኤካናሲኔ ሃይቂ ዴንዳናስ ቤሲዛይሳ ቆንጪሲ ኣማንꬆን፥ «ሃይሲ ታ ሳባኪዛ ዬሱሲ ኢዚ ኪቴቲ ያና ጌቴቲዳይሳኮ!» ጊዴስ። 4 ኣይሁዳታፔ ኢሲ ኢሲ ኣሳይ ባ ሲዪዳይሳ ኣማኒዲ ጳዉሎሳራኔ ሲላሴራ ኢሲፌ ጊዲዴስ፤ ቃሴካ ዳሮ ዴሬይ ጾሳስ ያዪዛ ጊሪኬታፔ ዳሮ ኤሬቲዳ ማጫሳቲ ባ ሲዪዳ ቃላን ኣማኒዲ ኢስታራ ኢሲኖ ጊዲዳ።

5 ኣይሁዳቲ ቃሴ ኢስታ ቃናቲዲ ጊያን ዲዛ ዎርዶ ኣሳታ ሺሺዲ ኩሜꬃ ዴሬዛ ኢስታ ቦላ ዴንꬄꬂዲ ካታማን ሺሮ ሜꬊዳ። ጳዉሎሳኔ ሲላሴ ሺሺዲ ዴራ ሲንꬃን ኤሳናስ ኢሲ ኢያሶኔ ጌቴቲዛይሳሶ ኮያናስ ኤሌሊ ቢዳ። 6 ጊዶ ኣቲን ኢስታ ኢያሶኔ ኬꬃን ዴሞንታ ኣጊዳ ጊሻስ ኢያሶኔኔ ሃራ ኣማኒዛ ኣሳታ ካታማ ዳናታ ሲንꬃራ ጎቺሼ፥ «ሃይቲ ኣሳቲ ዴሬ ዉርሲ ቡልኣኪሼ ጋምኢዲ ቃሴ ሃኢ ሃ ዪዳ። 7 ኢያሶኔይካ ኢስታ ባ ኬꬃን ዎꬂዴስ፤ ሃይቲ ኣሳቲ ዉሪ፥ ‹ዬሱሳ ጌቴቲዛ ሃራ ካዎይ ዴስ› ጊዲ ቄሳሬ ዎጋ ኤኬቴና» ጊሼ ዋሲዳ። 8 ዴሬይኔ ሄ ካታማ ዳናቲ ሄሳ ሲዪዲ ባ ጊዶን ቡቄቲዳ። 9 ኢያሶኔኔ ሃራታካ ዋሴ ጼይጊሲዲ ዬዲዳ።

ቤሪያን ጳዉሎሳኔ ሲላሴ

10 ኣማኒዛይቲ ሄራካ ጳዉሎሳኔ ሲላሴ ቃማራ ቤሪያ ዬዲዳ፤ ኢስቲካ ሄ ጋኪዳ ማላ ኣይሁዳታ ዎሳ ኬꬄ ጌሊዳ። 11 ቤሪያ ኣሳይ ታሶሎንቄ ኣሳፔ ኣꬊዲ ኣኬካራ ዲዛ ኣሳ። ጋሶይካ ሃይሲ ዮኦዚ ቱሜሻ? ጊ ጊዲ ጌሻ ማጻፋታ ቃላ ዎንቲን ዎንቲን ፒልጊ ጼሊዲ ኡፋይሳን ኤኪዴስ። 12 ሄሳ ጊሻስ ኢስታፌ ዳሮ ኣሳይ ኣማኒዴስ፤ ቃሴካ ኢስታራ ቆዳን ዳሮቲ ቦንቼቲዳ ጊሪኬ ዴሬ ማጫሳቲኔ ኣዴቲካ ኣማኒዳ።

13 ታሶሎንቄን ዲዛ ኣይሁዳ ኣሳቲ ጳዉሎሲ ጾሳ ቃላ ቤሪያንካ ሳባኪዛይሳ ኤሪዳ ማላ ዴሬዛ ዴንꬄꬃናስ ቃሴካ ኢስታኮ ቢዳ። 14 ሄ ዎዴ ኣማኒዛይቲ ጳዉሎሳ ኤሌሲዲ ጌዴ ኣባ ኣቺ ዬዲዳ፤ ሲላሲኔ ጺምቶሲ ሄን ኣቲዳ። 15 ጳዉሎሳ ሞይዚዳ ኣሳቲ ኢዛ ኣቴና ጋꬂዳ፤ ቃሴካ ሲላሲኔ ጺምቶሲ ኢዛኮ ኤሌሊ ጋካና ማላ ጊዛ ኪታ ጳዉሎሳፔ ኤኪዲ ሲሚዳ።

ኣቴናን ጳዉሎሳ

16 ጳዉሎሲ ኣቴናን ኢስታ ናጊሺን ኣቴና ካታማን ኤቃቲ ኩሚዳይሳ ቤኢዲ ዳሮ ሼኔቲዴስ። 17 ሄሳ ጊሻስ ኣይሁዳታ ዎሳ ኬꬃን ኣይሁዳታራኔ ጾሳስ ያዪዛ ጊሪኬ ኣሳራ ቃሴካ ጊያይ ዲዛሶን ጋላስ ጋላስ ባናራ ጋጊዛ ኣሳራ ሃሳዬቲዴስ። 18 ኤፊቆሮሴኔ ኢስቶይኮ ጌቴቲዛ ኤራንቻታ ባጋ ጊዲዳይቲ ጳዉሎሳኮ ሺቂዲ ኢዛራ ሃሳዬቲዳ፤ ኢስታፌ ኢሲ ኢሲ ኣሳቲ፥ «ሃይሲ ሎምኡሎምኣይ ኣይ ጋና ኮይዜ?» ጊዳ፤ ባጋይቲ ቃሴ ዬሱሳ ጊሻሲኔ ሃይቆፔ ኢዛ ዴንꬃ ሚሺራቾ ኢዚ ሳባኪሺን ሲዪዲ፥ «ሄሲ ሃራ ኦራꬃ ኤቃታ ጊሻስ ዮቲዛ ሚሳቴስ» ጊዳ።

19 ኢዛ ኦይኪዲ ኣሪዮስፋጎሴ ጌቴቲዛ ዴሬ ዱላታ ሲንꬅ ኤፊዲ፥ «ሃ ኔ ታማርሲዛ ኦራꬃ ቲሚርቴይ ኣዛኮ ኑ ኤራና ማላ ኔ ኮያይ?» ጊዳ። 20 ቃሴ ኔ ኑና ኑ ሃይꬃን ሲሲዛ ዮኦይ ኑ ኤሮንታ ኦራꬅ ጊዲዳ ጊሻስ ኢዚ ኣዛኮ ኑ ኤራና ኮዮስ። 21 ኣቴና ኣሳይ ኩሜꬅ ቃሴካ ሃን ዲዛ ሃራ ዴሬ ኣሳይካ ባስ ዎዴ ኣꬃናስ ኦራꬃ ዮኦ ሃሳያኒኔ ሲሳን ኣቲን ሃራ ሚሻን ዎዴ ኣꬄቴና።

22 ሄሳ ጊሻስ ጳዉሎሲ ኣሪዮስፋጎሴ ጌቴቲዛ ዱላታን ሺቂዳ ዴሬዛ ሲንꬃን ኤቂዲ፥ «ሃይቶ ኣቴና ኣሳቶ! ኢንቴ ቤቶ ሚሽ ኡባ ኣማኒዛይታ ጊዲዳይሳ ታ ቤያይስ። 23 ታ ያኔ ሃ ዩዪሺን ኢንቴ ኢስታስ ጎይኒዛ ሚሻታ ታ ጼሊሺን፥ ‹ኤሬቶንታ ጾስ› ጌቴቲ ጻፌቲዳይሳ ኢሲ ያርሾሶሆ ዴማዲስ፤ ሄሳ ጊሻስ ሄሳ ኢንቴ ኤሮንታ ጎይኒዛይሳ ታ ኢንቴና ኤሪሳና። 24 ሃይሳ ኣላሜዛኔ ኢዛ ጊዶንካ ዲዛይሳ ኡባ ሜꬊዳ ጾሲ ኢዚ ሳሎኔ ሳኣ ጎዳ፤ ሄሳ ጊሻስ ኢዚ ኣሳ ኩሼን ኬጼቲዳ ኬꬃን ዴና። 25 ኢዚ ኣስ ኡባስ ዴኦኔ ሼምፖ፤ ቃሴካ ሃራ ዉርሲ ኢሚዛይሳ ጊዲዳ ጊሻስ ኢዛስ ፓጪዛዚ ባይንዳ ጊሻስ ኢዚ ኣሳ ኩሼፔ ማዶ ኤኬና። 26 ኣሳ ዜሬꬅ ኡባ ኢሳዴፌ ሜꬊዲ ኣሲ ቢታ ቦላ ዳና ማላ ኦꬂዴስ፤ ኣሳይ ዳና ዎዴኔ ዉርሴꬃ ꬋስ ዎꬂዴስ። 27 ሄሲካ ኣሲ ጾስ ኮዪዲኔ ፒልጊዲ ዴማናኮ ጊዲ ዎꬂዴስ፤ ሄሲ ሄሳ ጊዲኮካ ኢዚ ኑፔ ኢሲ ኢሳዴፌ ሃኪ ዲዛ ጊሻስ ጊዴና። 28 ኑ ዴኦ ዴሚዳይ፥ ዲዛይኔ ቃጼቲዛይ ኢዛና፤ ኢንቴ ዴሬን ማዛሙሬ ኬሲዛ ኢሲ ኢሲ ኣሳቲ፥ ‹ኑኒካ ኢዛ ናይታ› ጊዳ ማላ።

29 «ሂስቲኮ ኑ ጾሳ ናይታ ጊዲኮ ጾሲ ኣስ ኤራቴꬃን ሜꬊ ኬሲዳ ዎርቃ ዎይኮ ቢራ ዎይኮ ሹች ሚሳቴስ ጊዲ ኑ ቆፓናስ ቤሴና። 30 ካሴቲዲ ጾሲ ሃይሳ ማላ ሃኖታ ኣሳይ ኤሮንታ ኦꬂዳይሳ ዳንዳያን ኣꬊዴስ፤ ሃኢ ጊዲኮ ኣሲ ዉሪ ባ ዲዛሶን ዲዛሶን ማሮቴꬃን ጌላና ማላ ኣዛዜስ» ጊዴስ። 31 ኢዚ ባ ዶሲዳዴ ባጋራ ቢታ ቦላ ጺሎቴꬃን ፒርዳና ጋላስ ባሬ ዎꬂዴስ። ኢዛካ ሃይቆፔ ዴንꬂዲ ኣስ ኡባስ ሃይሳ ቱማቴꬃ ኤሪሲዴስ።

32 ኢስቲካ ሃይቂዳይታ ዴንꬃ ጊሻስ ሲዪዳ ማላ ኢሲ ኢሲ ኣሳቲ ኢዛ ቂꬊዳ፤ ባጋይቲ ቃሴ፥ «ሃይሳ ቃሴካ ኑ ኔፔ ሃራ ጋላስ ሲያና ኮዮስ» ጊዳ። 33 ሄራካ ጳዉሎሲ ኢስታ ጊዶፌ ኬዚ ቢዴስ። 34 ኢሲ ኢሲ ኣሳቲ ቃሴ ጳዉሎሳ ካሊዳኔ ኣማኒዳ፤ ሄይታፔካ ዲዮናሲዮሳ ጌቴቲዛ ኣሪዮስፋጎሴ ዱላታ ኬꬃ ኣባሌ ጊዲዳ ዴማርሶ ጌቴቲዛ ማጫሳያኔ ሃራቲካ ኢሲፌ ዴቴስ።

18

ቆሮንቶሴን ጳዉሎሳ

1 ሄሳፌ ጉዬ ጳዉሎሲ ኣቴናፔ ዴንዲዲ ቆሮንቶሴ ካታማ ቢዴስ። 2 ሄንካ ጳንጾሳን ዬሌቲዳ ኣቂላ ጌቴቲዛ ኣይሁዳ ኣስ ዴሚዴስ፤ ኢዚካ ኣይሁዳቲ ዉሪ ኦሮሜፔ ኬዛና ማላ ቃላዎዶሳ ጌቴቲዛ ኦሮሜ ካዎይ ኣዛዚዳ ማላ ባ ማቼዮ ጲርሲቂላራ ማታ ዎዴ ኢጻሊያ ዴሬፔ ዪዳይሳ ቤያናስ ጳዉሎሲ ሄ ኢስታኮ ቢዴስ። 3 ኢዚካ ኢስታꬆ ዱንካኔ ሲኪዛዴ ጊዲዳ ጊሻስ ኢስታ ኣቻን ኡቲዲ ዱንካኔ ሲኮን ጌሊዴስ። 4 ሳምባታ ሳምባታ ጋላስ ኣይሁዳታ ዎሳ ኬꬃን ኣይሁዳታራኔ ጊሪኬ ኣሳታራ ሃሳዬቲሼ ኢስታ ኣማንꬃናስ ባጼቲዴስ።

5 ሲላሲኔ ጺምቶሲ ማቂዶኒያፔ ዱጌ ኢዛኮ ዎꬊን ጳዉሎሲ ሳባኮን ሚኒዲ ዬሱሲ ኢዚ ኪርስቶሳ ጊዲዳይሳ ኣይሁዳታስ ማርካቲዴስ። 6 ጊዶ ኣቲን ኢስቲ ኢዛራ ኤቄቲዲ ኢዛ ጫዪዳ ጊሻስ ጳዉሎሲ ባ ማይኦ ቆቆፊዲ፥ «ታ ኢንቴፌ ጺሎ፤ ኢንቴ ፒርዴታናይ ኢንቴ ሞሮን ጊዲዳ ጊሻስ ታ ኢንቴ ሱꬃ ጎሜን ኦይሼቲኬ፤ ሄሳ ጊሻስ ታ ኣይዛቤታኮ ባይስ» ጊዴስ።

7 ሄፔ ኬዚዲ ቲቶሳ ኢዮስጾሳ ጌቴቲዛ ጾስ ዎሲዛይሳሶ ቢዴስ፤ ሄ ኣዴዛ ኬꬃይ ኣይሁዳታ ዎሳ ኬꬃ ኣቻን ዴስ። 8 ኣይሁዳታ ዎሳ ኬꬃ ሃላቃይ ቄሪስጶሲ ባሶ ኣሳ ኡባራ ጎዳ ኣማኒዴስ፤ ጳዉሎሲ ዮቲሺን ሲዪዳ ዳሮ ቆሮንቶሴ ካታማ ኣሳይ ኣማኒዲ ጻማቄቲዴስ።

9 ጎዳይ ቃማራ ኣጁታን ጳዉሎሳ፥ «ባቦፋ፤ ዮታ፤ ጮኡ ጎፓ፤ 10 ታ ኔናራ ዳይስ፤ ኦኒካ ኔ ቦላ ዴንዲ ኔና ቆሃናስ ዳንዳዬና፤ ሃኖ ሃ ካታማይን ታስ ዳሮ ኣሲ ዴስ» ጊዴስ።

11 ሄሳ ጊሻስ ጳዉሎሲ ጾሳ ቃላ ኣሳ ታማርሲሼ ኢሲ ላይꬂኔ ባጋ ኢስታራ ኡቲዴስ።

12 ጋልዮሳ ጌቴቲዛ ዴሬ ኣይሲዛይሲ ኣካያን ዲዛ ዎዴ ኣይሁዳቲ ኢሲፌ ጊዲዲ ጳዉሎሳ ቦላ ዴንዲዳ፤ ፒርዳ ዎምቦራ ሲንꬅ ሺሺዲ፥ 13 «ሃይሲ ኣዴዚ ዎጋፔ ካሬራ ኣሳይ ጾሳስ ጎይናና ማላ ኣሳ ባሌꬄስ» ጊዳ።

14 ጳዉሎሲ ሃሳያና ቡሮ ዶና ዶይሺን ጋልዮሲ ኣይሁዳታ፥ «ኢንቴኖ ኣይሁዳ ኣሳቶ! ኢንቴ ሺሺዳ ዮኦይ ዴሬ ዴንꬄꬆ ዎይኮ ዴሬ ጊታ ሜቶን ዬጊዛ ዮኦ ጊዲዳኮ ታ ዎዚናፔ ሲያናሺን። 15 ጊዶ ኣቲን ኢንቴ ፓላማይ ኢሲ ኢሲ ቃላታ ጊሻሲኔ ኢሲ ኢሲ ሱንꬃታ ጊሻስ ቃሴካ ኢንቴ ዎጋ ጊሻስ ጊዲዳ ጊሻስ ኢንቴ ሄን ኢንቴ ባጋራ ዉርሲቴ፤ ታ ሄሳ ማላ ዮኦ ፒርዳናስ ኮይኬ» ጊዴስ። 16 ሄሳ ጊሻስ ፒርዳ ዎምቦራ ሲንꬃፌ ኢስታ ኬሲዴስ። 17 ሄ ዎዴ ዉሪካ ኣይሁዳ ዎሳ ኬꬃ ሃላቃ ሶስቲኔሴ ጌቴቲዛይሳ ኦይኪዲ ፒርዳ ኬꬃ ሲንꬃን ቡኪዳ፤ ጋልዮሲ ጊዲኮ ሄሳ ዉዳንካ ዬጊቤና።

ጲርሲቂላ፥ ኣቂላኔ ኣጲሎሳ

18 ሄሳፌ ጉዬ ጳዉሎሲ ቆሮንቶሴ ካታማን ዳሮ ዎዴ ጋምኢዴስ፤ ሄፔካ ኣማኒዛ ኣሳይ ሞይዚን ጲርሲቂላራኔ ኣቂላራ ኢሲፌ ማርካቤን ጌሊዲ ሶሪያ ጌቴቲዛሶ ቢዴስ፤ ኣዲና * ጋꬃናስ ኪንኪራኦሴ ጌቴቲዛሶን ባ ሁኤ ሜዴቲዴስ። * 19 ኤፌሶኔ ጋኪዳ ማላ ጲርሲቂላኔ ኣቂላ ሄን ኣጊዲ ጳዉሎሲ ኣይሁዳታ ዎሳ ኬꬄ ጌሊዲ ኣይሁዳታራ ሃሳዬቲዴስ። 20 ባናራ ጋምኣና ማላ ኢስቲ ኦይቺን ኢዚ፥ «ኣካይ» ጊዲ ኢጺዴስ። 21 ጊዶ ኣቲን ኢዚ ኢስታፌ ሻኬቲሼ፥ «ጾሳ ሼኔ ጊዲኮ ታ ሲማዳ ያና» ጊዴስ፤ ኤፌሶኔፔ ዴንዲዲ ማርካቤን ጌሊዲ ቢዴስ።

22 ቂሳሪያ ጌቴቲዛሶ ጋኪዳፔ ጉዬ ኬዚዲ ኣማኒዛይታ ሳሮ ጊዲ ሄፔ ኣንጾኪያ ዎꬊዴስ። 23 ኣንጾኪያን ጉꬃ ዎዴ ታኪዳፔ ጉዬ ሄፔ ዴንዲዲ ጋላቲያ ባጋራኔ ፒርጊያ ጌቴቲዛ ዴሬታራ ዩዪ ኣꬊዲ ኣማኒዛይታ ሚንꬄꬂዴስ።

24 ሄ ዎዴ ኢሲ ኢስኪንዲሪያ ካታማን ዬሌቲዳ ኣጲሎሳ ጌቴቲዛ ኢሲ ኣይሁዳ ኣሲ ኤፌሶኔ ዪዴስ፤ ኢዚካ ታማርዳዴኔ ጌሻ ማጻፋታ ሎኤꬂ ኤሪዛዴ። 25 ኢዚ ጎዳ ኦጌ ታማርዳዴኔ ዬሱሳ ጊሻስ ባላይ ባይንዳ ሃሳይዛዴኔ ጺሎ ኣያናን ጹጌቲሼ ታማርሲዛዴ፤ ጊዶ ኣቲን ኢዚ ሎኤꬂ ኤሪዛይ ዮሃኒሳ ጺንቃታ ጻላላ። 26 ኢዚካ ኣይሁዳ ዎሳ ኬꬃን ባቦንታ ዮቶ ኦይኪዴስ፤ ጲርሲቂላይኔ ኣቂላይ ኢዚ ጊዛይሳ ሲዪዲ ኢዛ ባሶ ኤፊዲ ጾሳ ኦጌ ኢዛ ካሴፔ ሎኤꬂ ኤሪሲዳ።

27 ኣጲሎሲ ኣካያ ባናስ ኮዪን ኣማኒዛይቲ ኢዛ ሚንꬄꬂዳ፤ ሄን ዲዛ ኣማኒዛ ኣሳይካ ኢዛ ሞኪ ኤካና ማላ ኢዛስ ዳብዳቤ ጻፊዳ፤ ኢዚ ሄ ጋኪዳ ማላ ኢዛስ ዲዛ ኢሞታፔ ዴንዲዳይሳን ኣማኒዛይታ ዳሮ ማዲዛዴ ጊዲዴስ። 28 ጌሻ ማጻፋታ ያይሳ ሃይሳራ ጋꬂ ማርካሲ ማርካሲ ዬሱሲ ኢዚ ኪርስቶሳ ጊዲዳይሳ ኣይሁዳታራ ዳሮ ፓላሜቲዲ ዴሬ ሲንꬃን ኢስታ ላꬂዴስ።

19

ኤፌሶኔን ጳዉሎሳ

1 ኣጲሎሲ ቆሮንቶሴን ዲዛ ዎዴ ጳዉሎሲ ፑዴሃ ባጋ ዴሬራ ካንꬂዲ ኤፌሶኔ ዪዲ ሄን ዲዛ ኢሲ ኢሲ ኣማኒዛ ኣሳታ ዴሚዲ፥ 2 «ኢንቴ ኣማኒዳ ዎዴ ጺሎ ኣያና ኤኪዴቲ?» ጊዴስ፤ ኢስቲካ «ኤኪቤኮ ሃራይ ኣቶሺን ጺሎ ኣያናይ ዲዛኮ ኑ ሲዪቤኮ» ጊዳ።

3 ጳዉሎሲካ ኢስታ፥ «ሂስቲን ኢንቴ ኣዛን ጻማቄቲዴቲ?» ጊዴስ፤ ኢስቲካ ኢዛስ፥ «ዮሃኒሳ ጺንቃታን ጻማቄቲዶስ» ጊዳ።

4 ጳዉሎሲካ ኢስታስ፥ «ዮሃኒሳ ጺንቃታይ ጊዲኮ ኣሳይ ማሮቴꬃን ሲሚዳይሳ ቤሲዛ ጺንቃታኮ! ዮሃኒሲ ባ ባጋራ ኣሳይ ኢዛፔ ጉዬራ ዪዛ ዬሱሳ ኣማናና ማላ ዮቲዴስ» ጊዴስ። *

5 ኢስቲካ ሄሳ ሲዪዳፔ ጉዬ ጎዳ ዬሱሳ ሱንꬃን ጻማቄቲዳ። 6 ጳዉሎሲካ ኢስታ ቦላ ባ ኩሼ ዎꬂዳ ማላ ጺሎ ኣያናይ ኢስታ ቦላ ዎꬊን ኢስቲ ዱማ ዴሬታ ቃላራ ሃሳይዳ፤ ቲንቢቴካ ዮቲዳ። 7 ሄ ኣሳቲ ዉሪካ ታማኔ ናምኡ ጊዲዛይታ።

8 ጳዉሎሲ ኣይሁዳታ ዎሳ ኬꬄ ጌሊዲ ጾሳ ካዎቴꬃ ጊሻስ ሃሳዬቲሼኔ ኢስታ ኣማንꬂሼ ሄꬑ ኣጊና ኩሜꬅ ኦናስካ ባቦንታ ኣሳስ ቆንጪሲ ዮቲዴስ። 9 ኢሲ ኢሲ ኣሳይ ፓላማ ጺንኢ ጊዲ ኣማናናስ ኮዪቤና፤ ጎዳ ኦጌ ቆንጬን ኢጺዳ፤ ሄሳ ጊሻስ ጳዉሎሲ ኢስታ ኣጊዲ ሃራሶ ቢዴስ፤ ኣማኒዛይታካ ዱማ ሻኪ ኬሲዲ ጺራኖሴ ቲሚርቴ ኬꬃን ጋላስ ጋላስ ኢስታራ ሃሳዬቲዴስ። 10 ሄሳ ማላ ኦሶን ናምኡ ላይꬅ ጋምኢዳ ጊሻስ ኢሲያ ኣዉራጃን ዲዛ ኣይሁዳቲኔ ጊሪኬ ኣሳይ ዉሪ ጎዳ ቃላ ሲያና ዳንዳይዴስ።

11 ጾሲ ጳዉሎሳ ባጋራ ዳሮ ማላሊሲዛ ማላታ ኦꬂዴስ። 12 ማራቤ ዎይኮ ኢዛ ኣሳቴꬅ ቦቺዳ ጫርቃ ኤፊዲ ሃርጋንቻታ ቦቺኮ ሃርጌይ ዬዴስ፤ ቱና ኣያናቲካ ባ ኦይኪዳ ኣሳፔ ኬዜቴስ። 13 ዩዪ ዩዪ ኣሳፔ ዳይዳንꬅ ኬሲዛ ኢሲ ኢሲ ኣይሁዳ ኣሳቲ፥ «ጳዉሎሲ ሳባኪዛ ዬሱሳ ሱንꬃን ኢንቴ ኬዛና ማላ ኣዛዛይስ» ጊዲ ጎዳ ሱንꬅ ቱና ኣያናቲ ኦይኪዳ ኣሳታ ቦላ ጼይጋና ፓጪዳ። 14 ኢሲ ኣይሁዳታፔ ጊዲዳ ቄሴታ ሃላቃ ኣስቄዌስ ኣቱማ ና ላፑናቲ ሄሳꬆ ኦꬂዳ።

15 ቱና ኣያናይካ፥ «ታ ዬሱሳካ ኤራይስ፤ ጳዉሎሳካ ኤራይስ ሺን ኢንቴ ቃሴ ኦናንቴ?» ጊዴስ።

16 ቃሴካ ቱና ኣያናይ ኢዛ ኦይኪዳዴይ ጉፒዲ ኣሳታ ኦይኪዴስ፤ ኢስታ ቦላ ዎልቃቲዲ ዳሮ ሚኒን ማዱንጺዲ ኬꬃፌ ሜላ ካሎ ባቃቲዳ። 17 ሄሲካ ኤፌሶኔን ዲዛ ኣይሁዳታ ኣቻኒኔ ጊሪኬ ኣሳ ኡባ ኣቻን ኤሬቲን ዉሪካ ባቢዳ፤ ሄሳንካ ጎዳ ዬሱሳ ሱንꬂ ቦንቼቲዴስ። 18 ኣማኒዳ ኣሳፔ ዳሮይ ሺቂዲ ባ ኢታ ኦሶ ቆንጬን ፓጺዴስ። 19 ማሮ ማሮቲዛይታፔ ዳሮቲ ባ ማሮቲዛ ማጻፋ ሺሺዲ ዴሬ ሲንꬃን ታማን ጹጊዳ፤ ማጻፋ ዋጋይ ሺሺ ቆዲን ኢቻሹ ታሙ ሺ ቢራ ማላ ጊዲዴስ። 20 ሃይሳ ማላን ጎዳ ቃላይ ኬሂ ዲጪሼኔ ጾኒ ጾኒ ቢዴስ።

21 ሃይሲ ዉሪ ሃንዳፔ ጉዬ ጳዉሎሲ ማቂዶኒያራኔ ኣካያ ባጋራ ኣꬊዲ ዬሩሳላሜ ባናስ ቆፋ ቃቺዲ፥ «ታ ሄ ጋኪዳፔ ጉዬ ታ ኦሮሜ ቃሴካ ቤያና ኮሼስ» ጊዴስ። 22 ባና ማዲዛይታፔ ናምኣታ ጺምቶሳኔ ኤሪስጾሳ ጌዴ ማቂዶኒያ ጌቴቲዛሶ ኪቲዲ ባስ ኢሲያ ኣዉራጃን ጉꬃ ዎዴ ሄን ዴኢዴስ።

ኤፌሶኔን ዴንዲዳ ሺሮ

23 ሄ ዎዴ ጎዳ ኦጌ ጊሻስ ዳሮ ሺሮይ ሜꬌቲዴስ። 24 ዲሜጺሮሳ ጌቴቲዛ ኢሲ ቢራ ቆጺዛይሲ ኣርጼሚሴ ጌቴቲዛ ኤቃ ሚስሌ ቢራፔ ሴሪሲ ሜꬊ ሜꬊ ሂላንቻታስ ዎꬌ ሚሼ ዴሚሴስ። 25 ኢዚካ ሄ ሂላንቻታን ሄሳ ማላ ኦሶን ኣቂዛ ሃራ ኣሳታ ኢሲ ቦላ ሺሺዲ፥ «ኣሶ! ሃይሲ ኦሶዚ ኑስ ሚሽ ኬሲዛይሳ ኢንቴ ኤሬታ። 26 ሃይሲ ጳዉሎሳ ጌቴቲዛይሲ ኤፌሶኔን ጻላ ጊዶንታ ኩሜꬃ ኢሲያ ኣዉራጃን ዲዛ ዳሮ ዴሬዛ ኣማንꬂ ኣማንꬂ ባሌꬂዛይሳ ኢንቴ ዉሪካ ቤኢዛይሳ ማላኔ ሲዪዛይሳ ማላ፥ ‹ኣሳ ኩሼን ኦሴቲዳ ኤቃቲ ሙሌካ ጾስ ጊዴቴና› ጊ ዮቴስ። 27 ሃይሳ ኑ ኦሶዛስ ሎኦ ሱንꬃ ሂራይሲዛይሳፌ ቦላራ ኩሜꬃ ኢሲያይኔ ኩሜꬃ ኣላሜይ ጎይኒዛ ዎጋ ኣርጼሚሴ ኤቃ ኬꬃይካ ጎኣይ ባይንዳይሳ ጊዳና፤ ቃሴካ ኬሂ ꬎቁ ጊዳ ኢዚ ቦንቾይካ ካዉያና» ጊዴስ።

28 ኣሳይ ሄሳ ሲዪዲ ኢታ ሃንቆ ሃንቄቲዲ፥ «ኤፌሶኔ ኣርጼሚሳ ዎጋ ጊታ!» ጊዲ ዋሶ ዶሚዴስ። 29 ሄራካ ኩሜꬃ ካታማይ ሺሮቲዴስ፤ ዴሬይካ ዉሪ ኢሲ ቦላ ጊዲዲ ማቂዶኒያ ኣሳ ጊዲዳይታኔ ጳዉሎሳራ ኢሲፌ ዩዪዛ ኢዛ ላጌታ ጋዪዮሳኔ ኣሪስጺሮኮሳ ኦይኪዲ ዴሬይ ካሴ ካኢዛሶ ዎꬃን ጌሊዳ። 30 ጳዉሎሲካ ካሬ ኬዚዲ ኣሳ ሲንꬅ ሺቃና ኮዪን ኣማኒዛይቲ ዲጊዳ። 31 ሄ ኣዉራጃ ዳናታፔ ኢሲ ኢሲ ጳዉሎሳ ላጌቲ ጳዉሎሲ ኣሳይ ካሴ ካኢዛሶ ጻሊዲ ጌሎንታ ማላ ኣስ ኪቲዲ ዎሲዳ።

32 ሺቂዳ ኣሳይ ኡንኤቲዲ ኢሳዴይ ኢሲ ሚሽ ሃሳይሺን ሃራይ ቃሴ ሃራ ሃሳዬሲኔ ኣሳይ ዉሪ ዋሴስ፤ ዳሪዛ ባጋ ኣሳይ ኣዛስ ሄን ሺቂዳኮ ኤሬና። 33 ኣይሁዳ ኣሳይ ኢስኪንዲሮሳ ጌቴቲዛይሳ ዴራ ጊዶፌ ሱጌሬꬂ ሲንꬅ ኬሲዳ ዎዴ ኢሲ ኢሲ ኣሳቲ ባ ጊሻስ ኢዚ ሃሳያና ማላ ዋሲዳ፤ ኢዚካ ኢስታ ጊሻስ ፓላሜታና ኮዪዲ ኣሳይ ጮኡ ጋና ማላ ማላቲ ቤሲዴስ። 34 ጊዶ ኣቲን ኢዚ ኣይሁዳ ኣስ ጊዲዳይሳ ኤሪዳ ዎዴ ዉሪካ ኢሲ ቦላ፥ «ኤፌሶኔ ኣርጼሚሳ ዎጋ ጊታ!» ጊሼ ናምኡ ሳቴ ማላ ኣሳይ ዋሲዴስ።

35 ሄ ካታማስ ዋና ጻፌይ ኣሳ ጮኡ ሂስቲዲ፥ «ኢንቴኖ ኤፌሶኔ ኣሳቶ! ጊታ ኣርጼሚሲ ኤቃ ኬꬃዮኔ ሳሎፔ ዎꬊዳ ኢዚ ሚስሌ ናጊዛይ ኤፌሶኔ ካታማ ኣስ ጊዲዳይሳ ኤሮንታይ ኦኔ? 36 ሄሳ ጊሻስ ሃይሲ ሃ ቱማይ ካዴታና ዳንዳዬቶንታይሳ ማላ ኢንቴ ጉꬅ ዩሺ ቆፓናሲኔ ሎዱ ጋናስ ቤሴስ። 37 ሃይታ ኣሳታ ጾሳ ኬꬃ ቦንቆንታ ዎይኮ ኑ ጾስ ጊዲዳይሳ ቦላ ጫሻ ቃላ ዴንꬆንታ ዲሺን ኢንቴ ኦይኪዲ ሃ ጋꬃናስ ጮ ኤሂዴታ።

38 «ሄሳ ጊሻስ ዲሞጺሮሲኔ ኢዛራ ዲዛ ቢራ ሴሪሲ ኦꬂዛ ሂላንቻቲ ኦና ቦላካ ሞቲዛ ዮኦይ ዲኮ ፒርዳ ኬꬃይ ኢስታስ ዶያ ዴስ፤ ዳናቲካ ዴቴስ፤ ባ ኮዪዳዴ ሞታናስ ዳንዳዬስ። 39 ሃይሳፌ ሃራ ጋናስ ኢንቴ ኮይኮ ዎጋይ ዲዛ ሺቆሶን ቤዬቶ። 40 ሄሲ ኣቲኮ ሃች ሃኒዳ ሺሮይ ኑና ሞቲሶንታ ማላ ሂርጊሴስ፤ ሞቶስ ጋꬂዛ ጋሶይካ ባይንዳ ጊሻስ ሃ ሃኒዳ ሺሮዛ ጊሻስ ኑ ኦይሼቲኮ ጋናዚ ኑስ ዴና» ጊዴስ። 41 ኢዚ ሄሳ ጊዳፔ ጉዬ ሺቆይ ላሌቲዴስ።

20

ጳዉሎሲ ማቂዶኒያኔ ጊሪኬ ቡስ

1 ኣሳይ ጮኡ ጊዳፔ ጉዬ ጳዉሎሲ ኣማኒዛይታ ኢሲ ቦላ ጼይጊዲ ኢስታ ሚንꬄꬂዛ ቃላራ ዞሪዳፔ ጉዬ ኢስታ ሳሮኪዲ ማቂዶኒያ ባና ኬዚዴስ። 2 ኢዚ ኣꬊ ቢዛ ዴሬን ዲዛ ኣማኒዛ ኣሳ ሎኤꬂ ዞሬን ሚንꬄꬂሼ ጊሪኬ ዴሬ ቢዴስ። 3 ጊሪኬን ሄꬑ ኣጊና ታኪዳፔ ጉዬ ማርካቤራ ሶሪያ ጌቴቲዛ ዴሬ ባናስ ቆፒዴስ ሺን ኣይሁዳ ኣሳቲ ኢዛ ቦላ ኢታ ሚሽ ኦꬃና ዞሬቲዳይሳ ኤሪዲ ማቂዶኒያ ባጋራ ባና ቆፋ ቃቺዴስ።

4 ቤሪያፔ ጳሪዮሳ ና ሶጳጺሮሲ፥ ታሶሎንቄፌ ኣሪስጺሮኮሲኔ ሲኮንዶሲ፥ ዳርቤኔፔ ጋዪዮሲኔ ጺምቶሲ፥ ኢሲያፔ ጺሮፊሞሲኔ ቲቂቆሲ ጳዉሎሳራ ኢሲፌ ቢዳ። 5 ሄይቲ ዉሪ ኑፔ ካሴቲዲ ጺሮኣዳን ኑና ናጊዳ። 6 ኑ ቃሴ ኡኬꬃ ባኣሌፔ ጉዬ ፒሊጲሲዮሴፔ ማርካቤን ኢስቲ ዲዛሶ ጺሮኣዳ ጌቴቲዛሶ ኢቻሻንꬃ ጋላስ ጋኪዲ ሄን ላፑን ጋላስ ጋምኢዶስ።

ጳዉሎሲ ዉርሴꬃን ጺሮኣዳ ቡስ

7 ሳሚንታፌ ኮይሮ ዎጋ ጋላስ ኢሲፌ ካꬅ ማናስ ኑ ሺቂ ዲሺን ጳዉሎሲ ዎንቶ ባናስ ኮሺዛ ጊሻስ ሺቂዳ ኣሳስ ቃላ ዮቲሺን ኢዚ ዮኦዛ ሌላ ጊዶꬅ ጋካናስ ኣዱሲዴስ። * 8 ቦላ ፎቄን ዳሮ ፖኦይ ዲዛሶን ኑ ሺቂዶስ። 9 ኣዉጼኪሴ ጌቴቲዛ ኢሲ ናቴꬃ ናይ ማስኮቴ ቦላ ኡቲ ዲሺን ጳዉሎሲ ዮኦዛ ኣዱሲዳይሳፌ ዴንዲዳይሳን ኢዛ ꬊስኮይ ኤኪ ቢዴስ፤ ዎልቃማ ꬊስኮን ጾኔቲዲ ቦላ ሄꬓንꬆ ፎቄፔ ዱጌ ኩንዲን ኣሳይ ዴንꬂዛ ዎዴ ሃይቂ ቤቲዴስ። 10 ጊዶ ኣቲን ጳዉሎሲ ዱጌ ዎꬊዲ ናዛ ቦላ ሆኪ ኢዲሚዲ፥ «ሃይቂቤና ፓጻ ዴስ፥ ዳጋሞፍቴ!» ጊዴስ። 11 ጳዉሎሲ ሄሳፌ ፑዴ ፎቄ ኬዚዲ ኡኬꬃ ሜንꬂዲ ኣማኒዛይታራ ሚዴስ፤ ጋዴይ ዎንታና ጋካናስ ኣሳታራ ሃሳዬቲሼ ጋምኢ ቢዴስ። 12 ኣሳይካ ሃይቆፔ ፓጺዳ ናዛ ኢዛሶ ኤፊዲ ዉሪካ ኡፋዬቲዴስ።

ጳዉሎሲ ጺሮኣዳፌ ሚሊጺኔ ጌቴቲዛሶ ቡስ

13 ኑኒ ጳዉሎሳ ማርካቤን ጌልꬃና ኮዪዳ ጊሻስ ካሴቲዲ ማርካቤን ኣሶሳ ጌቴቲዛሶ ቢዶስ፤ ኑ ሄሳ ኦꬂዳይ ጳዉሎሲ ኣሶሳ ጋካናስ ቶሆራ ባና ኮዪዳ ጊሻሲኔ ኑ ሲንꬅ ባና ማላ ኢዚ ኣዛዚዳ ጊሻሳ። 14 ኑ ኢዛራ ኣሶሳን ጋጊዲ ኢዚ ማርካቤን ጌሊን ኢዛራ ኢሲፌ ሚጺሊኔ ቢዶስ። 15 ዎንቴꬃ ጋላስ ሄፔ ዴንዲዲ ሲንꬃራ ዲዛ ኪኦሴ ጌቴቲዛሶ ጋኪዶስ፤ ቃሴ ዎንቴꬃ ጋላስ ሳሞሴ ጌቴቲዛሶ ፒኒዲ ሄፔ ዎንቴꬃ ጋላስ ሚሊጼ ጋኪዶስ። 16 ጴንጼቆስቴ ጌቴቲዛ ኣይሁዳታ ፓዚጋ ባኣሌ ባስ ዳንዳዬቲዳ ማላ ቦንቻና ዬሩሳላሜን ቤታና ኮዪዲ ኢዚ ኢሲያን ዎዴይ ኣꬎንታ ዲሺን ኤፌሶኔ ኣꬊ ባናስ ኮዪዴስ። ኢዚ ሄሳꬆ ኦꬃና ኮዪዳይ ጴንጼቆስቴ ባኣሌስ ዬሩሳላሜን ቤታናስ ኮዪዳ ጊሻሳ።

ጳዉሎሲ ኤፌሶኔ ዎሳ ኬꬃ ጪማታራ ዉርሴꬃ ሞይዞ ሳሮካ ሳሮኬቴꬅ

17 ጳዉሎሲ ሚሊጼፔ ኤፌሶኔ ዎሳ ኬꬃ ጪማታ ኣሴ ኪቲዲ ጼይጊሲዴስ። 18 ኢስቲካ ዪን ጳዉሎሲ ኢስታ፥ «ታ ኢሲያ ጌሊዳ ጋላሳፌ ሃ ሲሚን ኡባ ዎዴ ታ ኢንቴናራ ዋና ዋና ዴኢዳኮ ኢንቴ ኤሬታ። 19 ኣይሁዳቲ ታ ቦላ ኣሳ ዴንꬂዲ ሂሊዳ ጋሶን ዳሮ ሜቶይ ታ ቦላ ጋኪኮካ ታኒ ኩሜꬃ ኣሽኬቴꬃራኔ ኣፉንꬃራ ጎዳስ ኦꬃዲስ። 20 ጮ ዴምባንካ፥ ኢንቴሶን ኢንቴሶን ታኒ ኢንቴና ታማርሳሼ ጎኢዛይሳ ዉርሳ ኢንቴስ ዮታዲስ ኣቲን ኢንቴና ጎኢዛ ሚሻፌ ኣይኮካ ኣሻቤኬ። 21 ኣይሁዳ ኣሳታ ጊዲንካ ጊሪኬ ኣሳ ጊዲንካ ማሮቴꬃን ጌሊዲ ጾሳኮ ሲማና ማላኔ ጎዳ ዬሱሳን ኣማናና ማላ ሎኤꬃ ዮታዲስ።

22 «ሃኢካ ታ ሄ ጋኪሺን ታ ቦላ ኣዚ ጋካናኮ ኤሪኬ ሺን ጺሎ ኣያናይ ታና ኣዛዚዳ ማላ ዬሩሳላሜ ባይስ። 23 ሄን ታና ዱማ ዱማ ቃሾይኔ ሜቶይ ናጊዛይሳ ጺሎ ኣያናይ ታስ ዮቲዴስ። 24 ጊዶ ኣቲን ጎዳ ዬሱሲ ታስ ኢሚዳ ዎꬃ ዎጻ ዉርሳና ጋካናሲኔ ኦሶዛ ታ ፖላና ጋካናስ ታኒ ታ ሼምፖስ ሚሼቲኬ፤ ታስ ኢሜቲዳ ኦሶይካ ጾሳ ሚሺራቾ ቃላ ዮቶኮ። *

25 «ሃኢ ጋካናስ ታ ኢንቴ ጊዶን ሲሜሬታሼ ጾሳ ካዎቴꬅ ሳባካዲስ፤ ሃይሳፌ ጉዬ ኢንቴፌ ኦኒካ ሙሌ ታ ኣይፌሶ ቤኦንታይሳ ታ ኤራይስ። 26 ሄሳ ጊሻስ ኢንቴፌ ኢሳዴይካ ꬋይኮ ታ ኦይሼቶንታይሳ ሃች ታ ኢንቴና ኤሪሳይስ። 27 ኣይስ ጊኮ ታ ጾሳ ቆፋ ዉርሳ ኢንቴስ ዮታዲስ ኣቲን ኣይኮካ ታ ዮቶንታ ኣሺዳይ ዴና። 28 ጺሎ ኣያናይ ኢንቴና ጾሳ ዶርሳታ ሄማናስ ሹሚዴስ፤ ሄሳ ጊሻስ ኢንቴ ሁኤሲኔ ጾሳ ዶርሳታስ ናጌቲቴ፤ ጎዳይ ባ ሱꬃን ዎዚዳ ዎሳ ኬꬃዮ ናጊቴ። 29 ታ ቢዳፔ ጉዬ ጾሳ ዶርሳታስ ሚሼቶንታ ኢታ ኣሳቲ ኢንቴ ጋርስ ጌላናይሳ ታ ኤራይስ። 30 ሄሳꬆካ ኢሲ ኢሲ ኣሳቲ ኢንቴ ጊዶፌ ዴንዲዲ ጌላ ዮኦ ኢንቴና ታማርሲዲ ኣማኒዛ ኣሳፔ ዳሮታ ጌዴ ባኮ ዛራና። 31 ሄሳ ጊሻስ ኢንቴና ኢሳ ኢሳ ሄꬑ ላይꬅ ቃማኔ ጋላስ ኣፉንꬃን ዞሪዳይሳ ዩሺ ቆፒቴኔ ናጌቲቴ።

32 «ሃኢካ ኢንቴና ጾሳስ ሚንꬂ ኤሳናሲኔ ኣማኒዛይታ ጊዶን ኢንቴስ ላታሶ ኢማናስ ዳንዳይዛ ኢዛ ኣꬎ ኪያቴꬃ ቃላስ ታ ሃዳራ ኢማዲስ። 33 ታ ኦና ቢራካ ዎርቃካ ዎይኮ ማይኦ ኣሞታቤኬ። 34 ታኒ ታ ኩሼን ኦꬃ ኦꬃዳ ታስ ማዴታዳ ታናራ ዲዛይታካ ማዲዳይሳ ኢንቴካ ኤሬታ። 35 ‹ሃ ኤኪዛዴፌ ጌዴ ኢሚዛዴይ ኣንጄቲዳዴ› ጊዛ ጎዳ ዬሱሳ ቃላ ኑ ዩሺ ቆፒዲ ኑርካ ኑ ኩሼራ ኑ ኦꬂ ዴሚዲ ሃራ ዳቡራንቻታ ጌዴ ማዳናስ ኑስ ቤሲዛይሳ ታ ኢንቴና ዳሮ ዱማ ዱማ ኦጌራ ቤሳዲስ» ጊዴስ።

36 ሄሳፌ ጉዬ ጳዉሎሲ ኡባ ኣሳራ ጉልባቲዲ ዎሲዴስ። 37 ኣሳይ ዉሪ ዬኪሼ ጳዉሎሳ ኢዲሚ ኦይኪዲ ዬሪዴስ። 38 ሃራፔካ ኢስቲ ዳሮ ሚሼቲዳይ ኢዚ፥ «ሃይሳፌ ጉዬ ኢንቴ ናምኣንꬆ ታና ቤዬኬታ» ጊዳ ጊሻሳ፤ ሄፔካ ኢዛ ማርካቤኮ ጋካናስ ሞይዚዳ።

21

ጳዉሎሲ ዬሩሳላሜ ቡስ

1 ኑ ኢስታፌ ሻኬቲዲኔ ማርካቤን ጌሊዲ ሲቲ ጊዲ ቆሴ ጌቴቲዛ ኣባ ጊዶን ዲዛ ዴሬ ቢዶስ፤ ዎንቴꬃ ጋላስ ሃራ ኤሮዶሴ ጌቴቲዛ ኣባ ጊዶን ዲዛ ዴሬ ጋኪዶስ፤ ሄፔካ ኢሲ ጳጺራ ጌቴቲዛ ካታማ ቢዶስ። 2 ሄን ፒንቄ ጌቴቲዛሶ ቢዛ ማርካቤ ዲዛሮ ዴሚዲ ኢዚን ጌሊዲ ቢዶስ። 3 ኣባ ጊዶን ዲዛ ቆጲሮሴ ጌቴቲዛ ዴሬ ሃዲርሳ ባጋን ዬጊዲ ሶሪያ ጌቴቲዛ ዴሬ ቢዲ ጺሮሴ ጌቴቲዛ ኣባ ኣቻን ዲዛ ዴሬ ቢዶስ፤ ሄሳስ ጋሶይካ ማርካቤያ ባ ጫኔቲዳ ጫና ሄን ዎꬃናስ ኮሺዛ ጊሻሳ። 4 ሄን ኣማኒዛይታ ኮዪ ዴሚዲ ኢስታራ ላፑን ጋላስ ጋምኢዶስ፤ ኢስቲካ ጺሎ ኣያና ካሌꬆን ጳዉሎሳ፥ «ዬሩሳላሜ ቦፓ» ጊዲ ዮቲዳ። 5 ኑ ሄን ጋምኣና ዎዴይ ዉሪን ኢስታፌ ሻኬቲዲ ኑ ኦጌ ቢዶስ፤ ኢስቲ ዉሪ ባ ማቼታራኔ ባ ናይታራ ኢሲፌ ካታማፔ ካሬ ኬዛና ጋካናስ ኑና ሞይዚዳ፤ ኣባ ኣቻን ኑ ዉሪ ጉልባቲዲ ዎሲዳፔ ጉዬ ዴንዲዲ ኢሶይ ኢሳራ ሳሮኬቲዲ ሻኬቲዶስ። 6 ሄሳፌ ጉዬ ኑ ማርካቤን ጌሊን ኢስቲ ባሶ ሲሚዳ።

7 ኑ ጺሮሴፔ ዴንዲዲ ጌዴ ጲጺላማይሴ ጌቴቲዛሶ ጋኪዶስ፤ ሄንካ ኣማኒዛ ኣሳራ ጋጊ ሳሮኬቲዲ ሄን ኢስታ ኣቻን ኢሲ ጋላስ ጋምኢዶስ። 8 ዎንቴꬃ ጋላስ ሄፔ ኬዚዲ ቂሳሪያ ጌቴቲዛሶ ቢዶስ፤ ቂሳሪያን ላፑን ዳቆኔታፔ ኢሳ ዎንጌላዌ ፒሊጶሳሶ ጌሊዲ ኢዛ ኣቻን ሼምፒዶስ። * 9 ኢዛስ ናቤ ጊዲዳ ኦይዱ ጌሎንታ ጌላኦቲ ዴቴስ።

10 ዳሮ ጋላስ ኑ ሄን ጋምኢን ኢሲ ኣጋቦሳ ጌቴቲዛ ናቤዚ ዩሁዳ ዴሬፔ ዪዴስ። 11 ሄ ናቤይ ኑኮ ሺቂዲ ጳዉሎሳ ዳንጮ ኤኪዲ ባ ቶሆኔ ባ ኩሼ ቃቺዲ፥ «ጺሎ ኣያናይ ሃይሳ ዳንጫ ጎዳ ዬሩሳላሜን ዲዛ ኣይሁዳ ኣሳቲ ሃይሳꬆ ቃቺዲ ኣይዛቤታስ ኣꬂ ኢማና ጌስ» ጊዴስ።

12 ሄሳ ሲዪዲ ኑኒካ ኑናራ ዲዛ ኣሳይካ ጳዉሎሲ ዬሩሳላሜ ቦንታ ማላ ዎሲዶስ። 13 ቃሴ ጳዉሎሲ፥ «ኢንቴ ኣይስ ዬኪ ዬኪዲ ታ ዎዚና ሜንꬄቲ? ታኒ ጎዳ ዬሱሳ ሱንꬃ ጊሻስ ዬሩሳላሜን ቃሾ ጻላላ ጊዶንታ ሃይቃናስካ ጊጌታዲስ» ጊዴስ።

14 ኢዚ ኑ ዞሬ ኤኮንታ ኢጺን፥ «ሂስቲኮ ጎዳ ሼኔይ ሃኖ» ጊዲ ኣጋጊዶስ።

15 ኑ ሄን ጉꬃ ጋላሳታ ጋምኢዳፔ ጉዬ ኑ ሚሼ ኡባ ጊግሲ ኤኪዲ ዬሩሳላሜ ቢዶስ። 16 ቂሳሪያን ዲዛ ኢሲ ኢሲ ኣማኒዛይቲ ኑናራ ኢሲፌ ዪዳ፤ ኢስቲካ ኑኒ ሚናሶኔ ኬꬃን ዳና ማላ ኑና ኢዛሶ ካሌꬂዳ፤ ሚናሶኒ ካሴቲዲ ኣማኒዳ ቆጲሮሴ ዴሬ ኣሳ።

ጳዉሎሲ ዬሩሳላሜን ያቆቤ ቤዪዴስ

17 ኑ ዬሩሳላሜ ጋኪዳ ማላ ኣማኒዛይቲ ኑና ኡፋይሳን ሞኪ ኤኪዳ። 18 ዎንቴꬃ ጋላስ ጳዉሎሲ ኑናራ ያቆቤኮ ቢዴስ፤ ሄ ዎዴ ዎሳ ኬꬃ ጪማቲ ሄን ዴቴስ። 19 ጳዉሎሲ ኣሳ ዉርሲ ሳሮኪዳፔ ጉዬ ጾሲ ኢዛ ባጋራ ኣይዛቤታ ጊዶን ኦꬂዳይሳ ኡባ ኢሲኖ ኣሾንታ ዮቲዴስ።

20 ሄሳ ሲዪዲ ኣሳይ ዉሪ ጾስ ጋላቲዴስ፤ ጳዉሎሲካ፥ «ኑ ኢሻዞ ዳሮ ሺያን ቆዴቲዛ ኣማኒዛይቲ ኣይሁዳታ ጊዶን ዲዛይሳኔ ዉሪካ ሙሴ ዎጋ ዎዚናፔ ናጊዛይታ ጊዲዳይሳ ኔካ ኤራሳ። 21 ኔኒ ኣይዛቤታ ጊዶን ዲዛ ኣይሁዳታ፥ ‹ኢንቴ ናይታ ቃጻሮፒቴ ዎይኮ ዎጋታ ኦꬆፍቴ› ጋዳ ኔ ታማርሲዳ ኣሳይ ሙሴ ዎጋ ሻራና ማላ ኦꬄስ ጊዛ ዎሬ ኣሳይ ሲዪዴስ። 22 ሂስቲን ሃኢ ኣዜ ሎኦይ? ሃኢ ኔ ዩሳ ኣሳይ ሲዮንታ ኣጌና። 23 ሄሳ ጊሻስ ኑ ኔና ጊዛይሳ ኦꬃ፤ ኑ ኣቻን ታሳላ ጋꬃና ዪዳ ኦይዱ ኣሳቲ ዴቴስ። * 24 ኔ ኢስታ ኔናራ ኤካዳ ኢስታራ ጊዳዳ ኔና ጌሻ፤ ኣሳቲ ባ ሁኤ ሜዴታና ማላኔ ጾሳ ኬꬃን ኢሜቲዛ ሙጹዋታ ሚሻ ኔ ኢስታስ ቃንጻ፤ ኔ ሄሳꬆ ኦꬂኮ ኔ ቦላ ዎሬቲዳይሲ ዉሪ ጮ ሃዳ ጊዲዳይሳኔ ኔካ ሙሴ ዎጋ ፖላ ናጊዛዴ ጊዲዳይሳ ኣሳይ ዉሪ ኤራና። 25 ሂንኮ ኣይዛቤታፔ ኣማኒዳይታ ጊሻስ ጊዲኮ፥ ‹ኤቃስ ሹኬቲዲ ቱኒዳይሳ ሞፒቴ፤ ሱꬂካ ኡዮፒቴ፤ ባዉታ ሃይቂዳ ሜሄ ኣሾ ሞፒቴ፤ ላይማፔ ሃኪቴ› ጊዲ ጪማቲ ቃቺዳ ቃላ ዳብዳቤ ጻፊዲ ኑ ኢስታስ ዬዲዶስ።»*

26 ሄሳፌ ጉዬ ጳዉሎሲ ሄ ኦይዱ ኣሳታ ባናራ ኤኪዲ ዎንቴꬃ ጋላስ ኢስታራ ባና ጌሺዴስ፤ ኢስቲ ጌይዛ ጋላሳቲ ኣፑን ጋላሲኮኔ ኢሳዴ ኢሳዴ ጊሻስ ኢሜቲዛ ሚሽ ኢሚዛ ዎዴይ ኣይዴኮ ኤሪሳናስ ጾሳ ኬꬄ ጌሊዴስ።

ጾሳ ኬꬃን ጳዉሎሳ ኦይኬቴꬅ

27 ላፑን ጋላስ ኩማና ማቲሺን ኢሲያ ዴሬፔ ዪዳ ኣይሁዳ ኣሳይ ጳዉሎሳ ጾሳ ኬꬃን ቤኢዲ ዴራ ኢዛ ቦላ ዴንꬄꬂዲ ኢዛ ኦይኪዳ። 28 «ኢስራኤሌ ኣሳቶ! ኑና ማዲቴ! ኑ ኣሳኔ ኑ ዎጋ ሃይሳ ኑ ዲዛሶዛ ጫዪሼኔ ዴሬይ ዲዛሶን ኡባን ኣሳ ታማርሲዛይሲ ሃይሲ ኢዛኮ! ሄሲካ ጊዴና ጊዲ ኣይዛቤታ ጾሳ ኬꬅ ጌልꬂዲ ሃይሳ ጌሻሶሆዛ ቱኒሲዴስ» ጊሼ ዋሲዳ። 29 ኢስቲ ሄሳ ጊዳ ጋሶይካ ሃይሳፌ ካሴ ኤፌሶኔ ዬሌታ ጺሮፊሞሳ ኢዛራ ኢሲፌ ካታማ ጊዶን ቤኢዳ ጊሻስ ኢዛ ጳዉሎሲ ጾሳ ኬꬄ ኤኪ ጌሊዳ ሚሳቲዳ ጊሻሳ። *

30 ኩሜꬃ ካታማይ ባ ጊዶን ሺሮቲዴስ፤ ዴሬይ ዉሪ ኢሲፌ ዎጺ ኮዪዲ ጳዉሎሳ ኦይኪ ኤኪ ጾሳ ኬꬃ ጊቤፌ ጎሼቺ ኬሲዴስ፤ ጾሳ ኬꬃ ፔንጌቲ ሄራካ ጎርዴቲዳ። 31 ኣሳይ ጳዉሎሳ ዎꬋና ኮዪሺን፥ «ዬሩሳላሜን ዲዛ ኩሜꬃ ዴሬይ ባ ጊዶን ሺሮቲዴስ» ጊዛ ኪታይ ኦሮሜ ዎታዳራታ ኣዛዚዛይሳኮ ጋኪዴስ። 32 ሄሳ ጊሻስ ኢዚ ዎታዳራታኔ ማቶ ሃላቃታ ካሌꬂዲ ኤሶን ዎጺሼ ኣሳይ ዲዛሶ ቢዴስ፤ ኣሳይ ኦላንቻታ ኣዛዚዛይሳ ቤኢዲ ጳዉሎሳ ቡካ ኣጊዴስ።

33 ማቶ ሃላቃዚ ኢዛኮ ሺቂዲ ጳዉሎሳ ኦይኪዲ ናምኡ ሳንሳላታን ቃሼታና ማላ ኣዛዚዲ ኢዚ ኦናኮኔ ኣይ ኦꬂዳኮ ኤራናስ ኢዛ ኦይቺዴስ። 34 ዴሬይካ ባ ጊዶን ባጋይ ሄሳ፥ ባጋይ ሃይሳ ጊዴስ፤ ማቶ ሃላቃዚ ዴሬዛ ዋሶፔ ዴንዲዳይሳን ቱማይ ኣዋይሳኮኔ ኤራናስ ዳንዳዬቶንታ ኢጺን ጳዉሎሳ ጌዴ ዎታዳራቲ ዲዛሶ ኤፋና ማላ ኣዛዚዴስ። 35 ጳዉሎሲ ፑዴ ꬎቃሶ ጋኪሺን ዴሬይ ዳሮ ሃንቆን ኢዛ ቦላ ሜቶ ጋꬃናስ ኮዪዳ ጊሻስ ዎታዳራቲ ኢዛ ሃሼን ቶኪ ኤፊዳ። 36 ዴሬይካ፥ «ኢዚ ሃይቆ! ሃይቆ» ጊ ዋሲሼ ኢዛ ካሊዴስ።

ጳዉሎሲ ባና ኣሻና ማዲዛ ዮኦ ዮቲዴስ

37 ዎታዳራቲ ጳዉሎሳ ባ ዲዛሶ ጌልꬃና ማቲሺን ጳዉሎሲ ዎታዳራታ ኣዛዚዛይሳ፥ «ታ ኔስ ኢሲ ሚሽ ዮታና ማላ ዶሳይ?» ጊዴስ። ማቶ ሃላቃዚካ፥ «ኔ ጊሪኬ ቃላ ኤራይ? 38 ሂስቲን ሃኢ ማታ ዎዴ ዴሬ ጊዶን ሜቶ ዴንꬄꬃዳ ሼምፖ ዎꬊዳ ኦይዱ ሺ ኣሳ ኤካዳ ባዞ ባቃቲዳ ጊብጼ ኣዴዚ ኔና ዲኪ?» ጊዴስ።

39 ጳዉሎሲካ፥ «ታኒ ኪልቂያ ጊዶን ዳሮ ኤሬቲዳ ጻርሴሴ ካታማን ዬሌቲዳ ኣይሁዳ ኣሳ፤ ሃይሳ ኣሳስ ታና ዮቻርኪ!» ጊዴስ።

40 ኢዚ ሃሳያና ማላ ኤሮ ጊን ጳዉሎሲ ꬎቃሶሆን ኤቂዲ ኣሳይ ጮኡ ጋና ማላ ባ ኩሼራ ማላቲዴስ፤ ኣሳይ ጮኡ ጊን ኢስራኤሌታ ቃላራ፥

22

1 «ታ ኢሻቶ! ታ ኣዋቶ! ታ ቦላ ዎርዶ ዎꬂዳይሳስ ታ ኢንቴስ ኢሚዛ ዛሮ ሲዪቴ!» 2 ኢዚ ኣይሁዳታ ቃላራ ሃሳይሺን ሲዪዲ ካሴፔ ኣሳይ ጮኡ ጊዴስ፤ ጳዉሎሲካ ሃሳያ ጉጂዲ፥

3 «ታኒ ኪልቂያ ጊዶን ዲዛ ጻርሴሴ ካታማን ዬሌቲዳ ኣይሁዳ ኣሳ፤ ታኒ ዲጪዳይ ጊዲኮ ሃኒን ዬሩሳላሜና፤ ታ ኑ ኣዋታ ዎጋ ዉርሳ ጋማልያሌፔ ሎኤꬃ ታማራዲሴኔ ኢንቴ ሃች ኦꬂዛይሳꬆ ጾሳስ ሱሬ ዎዚናፔ ኦꬃሼ ዴኣዲስ። * 4 ሃይሳ ሃ ኦጌዛ ካሊዛ ኣሳታ ኡባ ዎꬋና ጋካናስ ጎዳꬂዛ ኣሳኮሺን፤ ማጫሳታኔ ኣዴታ ቃቻ ቃቻ ቃሾ ኬꬅ ዬዲዛዴኮሺን። 5 ሃይሲ ዉሪ ቱሙ ጊዲዳይሳ ቄሴታ ሃላቃቲኔ ዴሬ ጪማቲካ ዉሪ ታስ ማርካታና፤ ሃራይ ኣቶሺን ዳማስቆን ዲዛ ኣማኒዛ ኣሳ ቃቻ ዬሩሳላሜ ኤሃዳ ቃጻይሳናስ ዳማስቆን ዲዛይታስ ጻፌቲዳ ዳብዳቤ ቄሴታ ሃላቃታፔኔ ዴሬ ጪማታፔ ኤካዲስ።

ጳዉሎሲ ኪርስቶሳ ዎስቲ ኣማኒዳኮ ዮቲዴስ

(ሃዋ 9፡1-19፤ 26፡12-18)

6 «ታኒ ዳማስቆ ቢሺኒኔ ካታማ ጌላና ማቲሺን ሴታ ጋላስ ታ ቆፖንታ ዲሺን ሳሎፔ ዎልቃማ ፖኦይ ታና ዩዪ ኣꬊ ፖኢዴስ። 7 ሄ ዎዴ ታኒ ቢታ ቦላ ኩንዳዳ፥ ‹ሳኦሌ! ሳኦሌ! ኔ ታና ኣዛስ ጎዳይ?› ጊዛ ቃላ ሲያዲስ። 8 ታኒካ፥ ‹ጎዶ፥ ኔ ኦኔ?› ጋዲስ፤ ኢዚካ፥ ‹ታ ኔኒ ጎዲዛ ናዚሬቴ ዬሱሳ› ጊዴስ። 9 ታናራ ኢሲፌ ዲዛ ኣሳቲ ፖኦዛ ቤኢዳ ኣቲን ኢዚ ታናራ ሃሳይሺን ቃላ ሲዪቤቴና። 10 ታኒካ፥ ‹ጎዶ፥ ታ ኣይ ኦꬆ?› ጋዲስ፤ ጎዳይካ፥ ‹ዴንዳዳ ዳማስቆ ባ፤ ኔ ኦꬃናይሳ ኢስቲ ኔስ ሄን ዮታና› ጊዴስ። 11 ፖኦዛ ጾልቄቴꬃ ዳሮፔ ዴንዲዳይሳን ታ ጼላናስ ዳንዳያቤኬ፤ ታናራ ዲዛ ኣሳቲ ታ ኩሼ ኦይኪ ጎቺዲ ታና ዳማስቆ ጋꬂዳ።

12 «ሃናኒያ ጌቴቲዛ ኢሳዴይ ሄን ዴስ፤ ሃናኒያይ ዳማስቆን ዲዛ ኣይሁዳታ ኣቻን ዳሮ ጋላቴቲዳይሳኔ ዎጋ ቦንቺዛ ኣሳ። 13 ኢዚ ታ ኣች ሺቂ ኤቂዲ፥ ‹ታ ኢሻ ሳኦሌ! ኔ ኣይፌይ ቃሴካ ጼሎ› ጊዴስ፤ ሄራካ ታ ኣይፌይ ኢዛ ጼሊዴስ። 14 ኢዚካ ታና፥ ‹ኑ ኣዋንታ ጾሲ ኔ ኢዛ ሼኔ ኤራና ማላ፥ ኢዛ ጺሎዛ ኔ ቤያና ማላኔ ኢዚ ጊዛይሳ ኔ ሲያና ማላ ኔና ካሴቲ ዶሪዴስ። 15 ኢዚ ሄሳ ኦꬂዳይ ኔ ቤኢዳይሳኔ ሲዪዳይሳ ኣሳ ኡባ ሲንꬃን ኢዛስ ኔ ማርካታናሳ። 16 ሂስቲን ሃኢ ኣዛስ ጋምኣይ? ዴንዳዳ ኢዛ ሱንꬅ ጼይጋዳ ጻማቄታ፤ ኔ ናጋራፔካ ሜጬታ› ጊዴስ። 17 ሄሳፌ ጉዬ ታ ዬሩሳላሜ ሲማዳ ጾሳ ኬꬃን ዎሲሺን ኣጁታይ ታስ ቤቲዴስ። 18 ጎዳይካ ታስ ቆንጪዲ፥ ‹ኔ ታ ጊሻስ ኢማና ማርካቴꬅ ኢስቲ ኤኮንታ ጊሻስ ኔ ጋምኦንታ ዳሼ ዬሩሳላሜፔ ኤሌላ ኬዛ!› ጊዴስ። 19 ታኒካ ኢዛስ፥ ‹ጎዶ! ታ ኣይሁዳታ ዎሳ ኬꬃቲ ዲዛሶ ባዳ ኔና ኣማኒዛይታ ኡባ ቃቻዳ ኢስታ ቡኪዳይሳ ባ ባጋራ ኢስቲካ ኤሬቴስ። 20 ኔ ጊሻስ ማርካቲዛ ኢስቲፋኖሴ ኣሳይ ዎꬊዛ ዎዴ ታኒካ ሄ ዎꬊዛ ኣሳታ ኣቻን ኤቃዳ ኢስቲ ዎꬊዛይሳ ታኒካ ዶሳዲሴኔ ዎꬊዛይታ ማይኦካ ናጋዲስ› ጊዴስ። * 21 ጎዳይካ፥ ‹ሃሆን ዲዛ ኣይዛቤታኮ ታ ኔና ኪቲዛ ጊሻስ ዴንዳዳ ባ!› » ጊዴስ።

ጳዉሎሲ ኦሮሜ ዴሬ ኣስ ጊዲዳይሳ ቆንጪሴꬅ

22 ኣሳይ ሂኖ ጋካናስ ጳዉሎሳ ሃሳያ ዎዚናፔ ሎኤꬂ ሲዪሼ ኣጊዲ ባ ቃላ ꬎቁ ሂስቲዲ፥ «ሃይሳ ማላ ኣሲ ኑ ቢታፌ ꬋዮ፤ ሃይሳ ማላ ኣሲ ኑ ቢታን ሼምፖራ ፓጻ ዳናስ ቤሴና» ጊሼ ዋሲዴስ። 23 ኣሳይ ዋሲሼ ባ ማይኦ ቃሪ ቃሪ ዉጺሼኔ ቢታ ፑዴ ሳሎ ꬋርጪዴስ። 24 ማቶ ሃላቃዚ ሄሳ ቤኢዲ ጳዉሎሳ ዎታዳራቲ ዲዛሶ ጌልꬃና ማላ ኣዛዚዴስ፤ ዴሬይካ ኢዛ ቦላ ኣዛስ ሄሳ ማላ ዋሲዛኮ ኤራና ማላ ኢዛ ጋራፊዲ ፓጺሳና ማላ ኣዛዚዴስ። 25 ጊዶ ኣቲን ዳፎን ዋጺ ቃቺዲ ኢዛ ጋራፋና ጊጌቲሺን ጳዉሎሲ ባ ኣቻን ኤቂዳ ኢሲ ማቶ ሃላቃስ፥ «ኦሮሜ ኣስ ፒርዳይ ባይንዳ ጋራፋናስ ኢንቴስ ፒቃዴይ ዲዜ?» ጊዴስ። 26 ማቶ ሃላቃይ ሄሳ ሲዪዳ ማላ ሃላቃታ ኣዛዚዛይሳኮ ቢዲ፥ «ኣይ ኦꬃና ጋይ? ሃይሲ ኣዴዚ ኦሮሜ ኣሳኮ!» ጊዴስ። 27 ሄሳ ጊሻስ ሃላቃታ ኣዛዚዛይሲ ጳዉሎሳኮ ሺቂዲ፥ «ኣኔ ታስ ዮታ፥ ኔ ኦሮሜ ኣሴ?» ጊዴስ፤ ኢዚካ፥ «ኤ ታ ኦሮሜ ኣሳ» ጊዴስ። 28 ኣዛዚዛይሲካ፥ «ታ ኦሮሜ ኣስ ጊዳናስ ዳሮ ሚሽ ቃንጻዳ ሻማዲስ» ጊን ጳዉሎሲ፥ «ታኒ ጊዲኮ ኦሮሜን ዬሌታዲስ» ጊዴስ። 29 ሄሳ ጊሻስ ኢዛ ፒልጊ ጼላናስ ጊጌቲዳ ኣሳቲ ሄራካ ኢዛ ኣቻፌ ሃኪዳ፤ ኣዛዚዛይሲካ ኢዚ ኦሮሜ ኣስ ሳንሳላታን ቃቺዳይሳ ዩሺ ቆፒዲ ባቢዴስ።

ኣይሁዳታ ዱላታ ሲንꬅ ጳዉሎሳ ሺቆ

30 ዎንቴꬃ ጋላስ ኣዛዚዛይሲ ኣይሁዳቲ ጳዉሎሳ ሞቲዛ ኣይፌ ዮኦይ ኣዛኮ ኤራና ኮዪዴስ፤ ቄሴታ ሃላቃቲኔ ኣይሁዳታ ሻንጎ ዱላታ ኣሳይ ዉሪ ኢሳዴይካ ኣቶንታ ኩሜꬅ ሺቃና ማላ ኣዛዚዴስ፤ ጳዉሎሳካ ቃሾፔ ቢርሺዲ ሺቂዳ ኣሳ ሲንꬅ ሺሺ ኤሲዴስ።

23

1 ጳዉሎሲ ዱላታ ኣሳ ቲሺ ሂስቲ ጼሊዲ፥ «ታ ኢሻቶ! ሃች ጋካናስ ታ ጾሳ ሲንꬃን ሎኦ ቆፋራ ዳይስ» ጊዴስ። 2 ቄሴታ ሃላቃ ሃናኒያይ ቃሴ ጳዉሎሳ ዶናን ሾጫና ማላ ኢዛ ኣቻን ኤቂዳይታ ኣዛዚዴስ። 3 ሄራካ ጳዉሎሲ ሃናኒያ፥ «ሃይሶ ኣኖራ ቲዬቲዳ ኬꬃዞ! ኔናካ ጾሲ ሾጫና፤ ዎጋራ ፒርዳና ኡታዳ ዎጋይ ባይንዳ ታና ሾጫና ማላ ኣዛዛይ?» ጊዴስ። *

4 ሄ ዎዴ ሄን ዲዛ ኣሳይ ጳዉሎሳ፥ «ጾሳ ቄሴታ ሃላቃ ጫያይ?» ጊዴስ። 5 ጳዉሎሲካ ኢስታስ፥ «ታ ኢሻቶ! ኢዚ ቄሴታ ሃላቃ ጊዲዳይሳ ታ ኤራቤኬ፤ ጋሶይካ፥ ‹ኔ ዴሬ ሃላቃ ቦላ ኢታ ቃላ ጎፓ› ጊዛይሲ ጻፌቲዴስ» ጊዴስ። *

6 ጳዉሎሲ ሄን ዲዛ ኣሳፔ ባጋይ ሳዱቃዌታ፥ ባጋይ ፋርሳዌታ ጊዲዳይሳ ኤሪዲ፥ «ታ ኢሻቶ! ታ ፋርሳዌፔ ዬሌታዲስ፤ ታኒካ ፋርሳዌ፤ ሄኮ ሃኢ ታ ፒርዴታና ሺቂዳይ ሃይቂዳይቲ ዴንዳናይሳ ታ ኡፋይስ ኦꬂዛ ጊሻሳ» ጊዲ ባ ቃላ ꬎቁ ሂስቲዲ ዱላታ ኣሳ ሲንꬃን ዮቲዴስ። *

7 ጳዉሎሲ ሄሳ ዮቲዳ ማላ ፋርሳዌታ ጊዶኒኔ ሳዱቃዌታ ጊዶንካ ኦሺ ዴንዲን ዱላታይ ናምኡ ኬዚ ሻኬቲ ዎꬊዴስ። 8 ጋሶይካ ሳዱቃዌቲ፥ «ሃይቂዳይታስ ዴንꬂ ዴና፤ ኪታንቻይካ ባ፤ ኣያናይካ ዴና ጊዛይታ፤ ፋርሳዌቲ ጊዲኮ ሄይቲ ዉሪካ ዴቴስ» ጊ ኣማኒዛይታ። *

9 ሄ ዎዴ ዳሮ ሺሮይ ኣሳ ጊዶን ሃኒዴስ፤ ፋርሳዌታ ባጋታ ጊዲዳ ኢሲ ኢሲ ሙሴ ዎጋ ታማርዛይቲ ዴንዲዲ፥ «ኑ ሃይሳ ኣዴዛ ቦላ ኣይኮካ ኢታ ሚሽ ዴሚቤኮ፤ ኣያናይ ዎይኮ ኪታንቻይ ኢዛስ ዮቲዳ ጊዳና፤ ኑ ኣይ ኤሪዞኒ?» ጊዲ ፓላሜቲዳ።

10 ፓላማይ ሚኒ ሚኒ ቢዳ ጊሻስ ኣሳይ ጳዉሎሳ ታርሼሬꬆንታ ማላ ባቢዲ ሃላቃታ ኣዛዚዛይሲ፥ «ዱጌ ዎꬊዲ ጳዉሎሳ ኣሳ ጊዶፌ ሃ ኬሲ ኤኪ ዪዲ ዎታዳራቲ ዲዛሶ ኤፍቴ!» ጊዲ ዎታዳራታ ሃላቃታ ኣዛዚዴስ። 11 ዎንቴꬃ ጋላስ ሌላ ጊዶꬅ ጎዳይ ጳዉሎሳ ኣቻን ኤቂዲ፥ «ኣይኮይ ባ፤ ኔ ዬሩሳላሜን ታስ ማርካቲዳይሳꬆ ኦሮሜንካ ኔ ታስ ማርካታናስ ቤሴስ» ጊዴስ።

ጳዉሎሳ ዎꬋናስ ኣሳ ማቄቴꬅ

12 ጋዴይ ዎንቲን ኣይሁዳ ኣሳቲ ሺቄቲዲ፥ «ኑ ጳዉሎሳ ዎꬎንታ ዲሼ ካꬅ ሞኮ፤ ሃꬂካ ኡዮኮ» ጊ ጫቄቲዳ። 13 ሄሳ ሄ ማቆዛን ኢሲፌ ጊዲዳ ኣሳ ቆዳይ ኦይዱ ታማፌ ቦላራ ዴስ። 14 ኢስቲካ ቄሴታ ሃላቃታኮኔ ዴሬ ጪማታኮ ቢዲ ኢስታስ፥ «ኑ ጳዉሎሳ ዎꬎንታ ዲሼ ካꬅ ሞንታ ማላ ሚንꬂ ጫቂዶስ። 15 ሄሳ ጊዲዳ ጊሻስ ኢንቴ ዴሬ ጪማታራ ዞሬቲዲ ኢዛ ኬሂ ፒልጊ ጼሊዛ ሚሳቲዲ ኢስቲ ኢንቴስ ጳዉሎሳ ኤሃና ማላ ኣዛዚዛይሳ ኦይቺቴ፤ ኑኒካ ኢዚ ሃ ሃኖ ጋካናፔ ካሴቲዲ ኢዛ ዎꬋና ጊጌቲዶስ» ጊዳ።

16 ጊዶ ኣቲን ኢሲ ጳዉሎሳስ ሚቺ ናይ ሄሳ ኢስታ ማቆዛ ሲዪዳ ጊሻስ ዎታዳራቲ ዲዛሶ ቢ ጌሊዲ ዮኦዛ ጳዉሎሳስ ዮቲዴስ። 17 ጳዉሎሲካ ማቶ ሃላቃታፔ ኢሳ ባኮ ጼይጊዲ፥ «ሃይሲ ናዚ ዎታዳራታ ኣዛዚዛይሳስ ዮቲዛ ዮኦይ ዲዛ ጊሻስ ኢዛኮ ኤፋ» ጊዴስ። 18 ማቶ ሃላቃይ ናዛ ዋና ኣዛዚዛይሳኮ ኤኪ ጌሊዲ፥ «ቃሼቲዳ ጳዉሎሲ ታና ባኮ ጼይጊዲ ሃይሲ ናዚ ኔስ ዮቲዛ ዮኦይ ዲዛ ጊሻስ ታ ኢዛ ኔኮ ሺሻና ማላ ታና ዎሲዴስ» ጊዴስ።

19 ኣዛዚዛይሲካ ናዛ ኩሼ ኦይኪ ኤኪዲ ሃራሶ ፖቂዲ፥ «ኔ ታስ ዮታናይሲ ኣዜ?» ጊዲ ኢዛ ዱማ ኦይቺዴስ።

20 ናዚካ፥ «ኣይሁዳ ኣሳቲ ጳዉሎሳ ዮኦዛ ሎኤꬂ ማራማሪዛዴ ሚሳቲሲዲ ዎንቶ ኔ ኢዛ ኢስታስ ሺሻና ማላ ኦይቻናስ ቃቺ ዎꬂዳ። 21 ጊዶ ኣቲን ኔ ኢስታስ ኤሮ ጎፓ፤ ጋሶይካ፥ ‹ኑ ኢዛ ዎꬎንታ ዲሼ ካꬅ ሞኮ፤ ሃꬂካ ኡዮኮ› ጊዲ ጫቄቲዳይቲ ኦይዱ ታማፌ ቦላ ጊዲዛ ኣሲ ኢዛ ዎꬋናስ ኦጌ ቦላ ዙጌስ፤ ሃኢ ኢስቲ ናጊዛይ ኔ ዛሮ ጻላላ» ጊዴስ።

22 ኣዛዚዛይሲካ፥ «ኔ ሃይሳ ታስ ዮቲዳይሳ ሃራ ኦናካ ኤሪሶፋ» ጊዲ ናዛ ሞይዚዴስ።

ዴሬ ሃሪዛ ፊልኪሴ ሲንꬅ ጳዉሎሳ ሺቆ

23 ሄሳፌ ጉዬ ዎታዳራታ ኣዛዚዛይሲ ማቶ ሃላቃታፔ ናምኣታ ጼይጊዲ፥ «ቃማፌ ሄꬑ ሳቴ ጊዲሺን ቂሳሪያ ጌቴቲዛሶ ባና ማላ ናምኡ ጼቱ ዎታዳራታ፥ ላፑን ታሙ ቶጋንቻታኔ ናምኡ ጼቱ ቶራንቻታ ጊግሲቴ፤ 24 ጳዉሎሳሲካ ፓራ ጊግሲዲ ዴሬ ሃሪዛ ፊልኪሴኮ ሎኦን ጋካና ማላ ኦꬂቴ» ጊዴስ።

25 ዳብዳቤ ሂዝጊ ጻፊዴስ፤ 26 «ዴሬ ሃሪዛ ቦንቾ ፊልኪሴስ፥ ቃላዎዶሳ ሉሲዮሳፔ፥ ሳሮይ ኔስ ጊዶ። 27 ሃይሳ ኣዴዛ ኣይሁዳ ኣሳቲ ኦይኪ ዎꬋና ጊሺን ኢዚ ኦሮሜ ኣስ ጊዲዳይሳ ታ ጋካ ኤሪዳ ጊሻስ ዎታዳራታራ ጋካዳ ኣሻዲስ። 28 ኢስቲ ኢዛ ኣዛስ ሞቲዛኮ ታ ኤራና ኮያዳ ዴሬ ዱላታኮ ሺሻዲስ። 29 ኢስቲ ኢዛ ቦላ ሺሺዳ ሞቶይ ባ ዎጋ ጊሻስ ጊዲዳይሳ ኤራዲስ፤ ጊዶ ኣቲን ኢዛ ሃይቆስ ዎይኮ ቃሾስ ጋꬂዛ ሚሺ ዴና። 30 ሃይሳ ኣዴዛ ዎꬋናስ ኣሳይ ማቄቲዳይሳ ታ ሲዪዳ ማላ ሄራካ ኔኮ ዬዳዲስ፤ ሞቲዛይቲካ ሄን ኔ ሲንꬃን ባ ሞቶ ሺሻና ማላ ኢስታስ ዮታዲስ» ጊዴስ።

31 ሄሳ ጊሻስ ዎታዳራቲ ባ ኣዛዜቲዳ ማላ ጳዉሎሳ ቃማራ ኤፊዲ ኣንቲጳጺሮሴ ጌቴቲዛሶ ጋꬂዳ። 32 ዎንቴꬃ ጋላስ ቶጋንቻቲ ጳዉሎሳራ ባና ማላ ኦꬂዲ ኢስቲ ቃሴ ጉዬ ሶ ሲሚዳ። 33 ቶጋንቻቲ ቂሳሪያ ጋኪዲ ዳብዳቤዛ ዴሬ ሃሪዛይሳስ ኢሚዲ ጳዉሎሳ ኢዛ ሲንꬅ ሺሺዳ። 34 ዴሬ ሃሪዛይሲ ዳብዳቤዛ ናባቢዲኔ ጳዉሎሳ፥ «ኔ ኣዋ ዴሬፔ ያዲ?» ጊ ኦይቺዴስ። ኢዚ ኪልቂያ ዴሬ ኣስ ጊዲዳይሳ ኤሪዲ፥ 35 «ኔና ሞቲዛይቲ ዪሺን ታ ኔ ዮኦ ሲያና» ጊዴስ፤ ሄርዶሳ ጊቤ ጋꬃን ኢዚ ናጌታና ማላ ኣዛዚዴስ።

24

ኣይሁዳ ኣሳይ ጳዉሎሳ ሞቲዴስ

1 ኢቻሹ ጋላሳፌ ጉዬ ቄሴታ ሃላቃ ሃናኒያይ ኢሲ ኢሲ ጪማታራኔ ጻርጹሎሳ ጌቴቲዛ ጻባቃራ ቂሳሪያ ቢዴስ፤ ኢስቲካ ዴሬ ኣይሲዛ ፊልኪሴኮ ሺቂዲ ጳዉሎሳ ሞቲዳ። 2 ጳዉሎሲ ጼይጌቲ ሺቂን ጻርጹሎሲ ኢዛ፥ «ቦንቾ ፊልኪሴ! ኑኒ ኔ ባጋራ ዳሮ ሳሮቴꬅ ዴሚዶስ፤ ኔ ሎኦ ኣይሶንካ ኑ ዴሬስ ሎኤቴꬂ ቤቲዴስ።

3 «ሄሳ ኔ ሎኦ ኦሶዛ ኑ ኣዋን ጊዲን ኣይዴካ ꬎቁ ጊዳ ቦንቾራኔ ጋላታራ ኤኮስ። 4 ታ ሃኢ ኔና ጋምኢሶንታኔ ዳቡርሶንታ ቃንꬃራ ኔስ ዮቲዛይሳ ኪያቴꬃን ኑ ጊዛይሳ ኔ ሲያና ማላ ዎሶስ።

5 «ሃይሲ ኣዴዚ ኑስ ኢታ ሃርጌ ጊዲዴስ፤ ኣላሜን ዲዛ ኣይሁዳታ ኡባ ቦላ ሜቶ ሜꬌስ፤ ናዚራዌ ጌቴቲዛ ዎርዶ ኣሳታ ካሌꬂዛ ዋናይ ኢዛ። 6 ኢዚ ጾሳ ኬꬄ ቱኒሳና ጊሺን ኑ ኢዛ ኦይኪዶስ። [ኑ ዎጋ ማላ ኑ ኢዛ ቦላ ፒርዳና ቆፒዶስ፤ 7 ጊዶ ኣቲን ዎታዳራታ ሃላቃታ ኣዛዚዛይሲ ሉሲዮሲ ጋኪዲ ኑ ኩሼፔ ኢዛ ዎልቃራ ዎꬂ ኤኪዴስ። 8 ኢዛ ሞቲዛ ኣሳይካ ኔኮ ያና ማላ ኣዛዚዴስ።] ሃይሲ ኑ ኢዛ ቦላ ሺሺዳ ሞቶዚ ዉሪ ቱሙ ጊዲዳይሳ ኔኒ ኔ ባጋራ ኢዛ ኦይቻ ጋካናስ ዳንዳያሳ» ጊ ሞቲዴስ።

9 ሂንኮ ኣይሁዳ ኣሳቲካ፥ «ኤ ሃይሲ ዮኦዚ ዉሪካ ቱሙኮ» ጊዲ ኣማኔቲዳ።

ጳዉሎሲ ባና ኣሻና ኦጌ ሜꬊዴስ

10 ዴሬ ኣይሲዛ ፊልኪሴይ ጳዉሎሲ ሃሳያና ማላ ባ ኩሼራ ማላቲ ቤሲዴስ፤ ጳዉሎሲካ፥ «ኔኒ ዳሮ ላይꬅ ሃይሳ ዴሬዛ ኣይሲዛዴ ጊዲዳይሳ ታ ኤሪዛ ጊሻስ ታ ቦላ ሺቂዳ ሞቶዛስ ታ ኔስ ኡፋይሳን ዛሮ ሺሻይስ። 11 ታ ጾሳስ ጎይናናስ ዬሩሳላሜ ቢን ሃች ታማኔ ናምኡ ጋላሳፌ ዳሮንታይሳ ኔኒ ኔ ባጋራ ኤራናስ ዳንዳያሳ። 12 ጾሳ ኬꬃን ጊዲን ኣይሁዳታ ዎሳ ኬꬃን ዎይኮ ካታማ ጊዶን ታ ኦናራካ ፓላሜቲሺን ዎይኮ ዴሬ ጊዶን ሜቶ ሜꬊሺን ታና ዴሚቤቴና። 13 ሃኢ ታ ቦላ ኢስቲ ሺሺዳ ሞቶዛስ ኣይ ማርካካ ሺሻናስ ዳንዳዬቴና።

14 «ጊዶ ኣቲን ታ ኔስ ቆንጪሳና ኮይዛይ ኢስቲ ዎርዶ ጊዛ ጎዳ ኦጌራ ኑ ኣዋንታ ጾሳስ ጎይናይሲኔ ሙሴ ዎጋኒኔ ናቤታ ማጻፋን ጻፌቲዳይሳካ ኡባ ኣማናይስ። 15 ኢስቲካ ኡፋይስ ኦꬂዛ ማላ ታኒካ ናጋራንቻቲኔ ጺሎቲ ሃይቆፔ ዴንዳናይሳ ጾሳን ኣማኔታይስ። 16 ሄሳ ጊሻስ ጾሳ ሲንꬃኒኔ ኣሳ ሲንꬃን ሲꬌይ ባይንዳ ሃኖይ ታስ ዳና ማላ ኡባ ዎዴ ሚናይስ።

17 «ታ ዬሩሳላሜፔ ኬዚን ታስ ዳሮ ላይꬅ ጊዲዳፔ ጉዬ ታ ዴሬ ኣሳስ ማዶ ሚሼኔ ጾሳስ ኢሜቲዛ ሚሼ ኤካ ያዲስ። 18 ታና ኢስቲ ጾሳ ኬꬃን ዴሚዳይ ታ ሄሳ ጋꬂሺና፤ ሄ ዎዴ ታ ጌይዛ ዎጋ ፖሊሺን ታናራ ዳሮ ኣሲ ዴና፤ ኦሺኔ ሺሮይካ ዴና። 19 ጊዶ ኣቲን ኢሲያፔ ዪዳ ኢሲ ኢሲ ኣይሁዳ ኣሳቲ ዴቴስ፤ ኢስታስካ ታና ሞቶስ ጋꬂዛዚ ዲዛ ጊዲኮ ኔ ሲንꬃን ታና ሞቴቶ። 20 ሄሳፌ ጉዬ ታኒ ዱላታ ሲንꬅ ሺቂኮ ታ ኦꬂዳ ቆሆይ ዲኮ ሄ ኣሳቲ ዮቴቶ። 21 ታና ሃይሳስ ጋꬂዳ ጋሶይካ ታ ኢስታ ጊዶን ኤቃዳ፥ ‹ሃይቂዳይታስ ዴንꬂ ዴስ› ጋ ዮቲዳ ጊሻስ፥ ‹ሃች ፒርዳስ ኢንቴ ሲንꬅ ሺቃዲስ› ጋዳ ታ ቃላ ꬎቁ ሂስታ ዮታዲስ ኣቲን ሃራ ታኒ ኦꬂዳ ሚሺ ዴና» ጊዴስ። *

22 ፊልኪሴይ ጎዳ ኦጌ ሎኤꬂ ኤሪዛ ጊሻስ፥ «ዎታዳራታ ሃላቃታ ኣዛዚዛይሲ ሉሲዮሲ ዪዛ ዎዴ ታ ኢንቴ ዮኦዛ ጊሻስ ቃሾ ጊዲዛ ዮኦ ኢማና» ጊዲ ኢስታ ዬዲዴስ። 23 ጳዉሎሳ ናጊዛ ማቶ ሃላቃይ፥ «ኢዛ ዳሮ ዋዪሶንታ ሎኤꬃ ናጋ፤ ኢዛ ላጌቲ ኢዛስ ኮሺዛ ሚሽ ኤኪ ዪኮ ዲጎፋ» ጊዴስ።

ፊልኪሴ ሲንꬂኔ ዲሩሲላ ሲንꬅ ጳዉሎሳ ሺቆ

24 ጉꬃ ዎዴፔ ካሊዲ ፊልኪሴይ ኣይሁዳ ኣስ ጊዲዳ ባ ማቼዮ ዱሪሲላራ ዪዴስ፤ ጳዉሎሳካ ጼይጊዲ ዬሱስ ኪርስቶሳን ኣማኖ ጊሻስ ኢዚ ዮቲሺን ሲዪዴስ። 25 ጳዉሎሲ ጺሎቴꬃ ጊሻስ፥ ኣሲ ባርካ ባና ሃሮ ጊሻሲኔ ቡሮፔ ያና ፒርዳ ጊሻስ ዮቲን ፊልኪሴይ ባቢዲ፥ «ሃኢ ኔ ባ፤ ሃራ ዎዴ ታስ ጊጊሺን ታ ኔና ጼይጋ ኤካና» ጊዴስ። 26 ፊልኪሴይ ጳዉሎሳፔ ጉቦ ኤካናስ ኡፋይስ ኦꬂ ናጊዳ ጊሻስ ዳሮ ዎዴ ጋካናስ ጼይጊ ጼይጊ ሃሳይሲዴስ።

27 ናምኡ ላይꬃፌ ጉዬ ጶርቂዮሳ ፊስጾሲ ፊልኪሴ ሶሆን ሹሜቲዴስ፤ ፊልኪሴይ ኣይሁዳታ ኡፋይሳናስ ኮዪዲ ጳዉሎሳ ቃሾሶን ኣጋጊዴስ።

25

ጳዉሎሲ ባ ዮኦዛ ኦሮሜ ካዎይ ቤያና ማላ ኦይቺዴስ

1 ፊስጾሲ ባ ኣይሲዛ ዴሬ ቂሳሪያ ጌሊዲ ሄꬑ ጋላስ ኣቄቲዲ ሄፔ ዬሩሳላሜ ቢዴስ። 2-3 ሄን ዲዛ ቄሴታ ሃላቃቲኔ ኢሲ ኢሲ ኣይሁዳታ ጊዶፌ ጊታ ጊታ ኣሳቲ ጳዉሎሳ ቦላ ባ ሞቶ ሺሺዳ፤ «ጳዉሎሳ ሃ ዬሩሳላሜ ኤሂዲ፥ ‹ኑስ ሎኦ ኦሶ ኦꬃርኪ!› » ጊዲ ዎሲዳ፤ ኢስቲ ሄሳ ጊዳይ ጳዉሎሳ ናጊዲ ኦጌ ቦላ ዎꬋናስ ኮዪዳ ጊሻሳ። 4 ጊዶ ኣቲን ፊስጾሲ፥ «ጳዉሎሲ ቂሳሪያን ቃሾ ኬꬃን ናጌቴስ፤ ታኒካ ሃኢ ኤሌ ሲማዳ ሄ ኢዛኮ ባና። 5 ኢንቴ ጊዶፌ ዳናቴꬂ ዲዛይቲ ታናራ ቂሳሪያ ቤቶ፤ ጳዉሎሲ ኦꬂዳ ቆሆይ ዲዛ ጊዲኮ ሄን ሞቴቶ» ጊዴስ።

6 ፊስጾሲ ኦስፑን ዎይኮ ታሙ ጋላሳፌ ዳሮንታ ዎዴ ኢስታራ ጋምኢዳፔ ጉዬ ቂሳሪያ ቢዴስ፤ ሄ ጋኪዳ ማላ ዎንቴꬃ ጋላስ ፒርዳ ዎምቦራ ቦላ ኡቲዲ ጳዉሎሳ ባኮ ሺሻና ማላ ኣዛዚዴስ። 7 ጳዉሎሲ ኢዛ ሲንꬅ ሺቂን ዬሩሳላሜፔ ዪዳ ኣይሁዳቲ ጳዉሎሳ ጊዶꬂዲ ማርካይ ባይንዳ ዳሮ ዴጾ ሞቶ ኢዛ ቦላ ሺሺዳ።

8 ጳዉሎሲካ፥ «ታኒ ኣይሁዳ ዎጋ ቦላ ጊዲን ጾሳ ኬꬃ ቦላ ዎይኮ ኦሮሜ ካዎ ቄሳሬ ቦላካ ጋꬂዳ ቆሆይ ዴና» ጊዲ ኢስታ ሞቶዛ ሻሪዛ ዛሮ ኢስታስ ኢሚዴስ።

9 ጊዶ ኣቲን ፊስጾሲ ኣይሁዳታ ኡፋይሳናስ ኮዪዲ ጳዉሎሳ፥ «ኔኒ ዬሩሳላሜ ባዳ ሃይሳ ዮኦዛ ሄን ታ ሲንꬃን ፒርዴታና ኮያይ?» ጊዴስ። 10 ጳዉሎሲ ቃሴ ኢዛስ፥ «ሄኮ ታ ፒርዴታናስ ታስ ቤሲዛ ቄሳሬ ፒርዳ ዎምቦራ ሲንꬃን ኤቃዲስ፤ ኔካ ሎኤꬃ ኤሪዛ ማላ ታ ኣይሁዳታ ቦላ ኦꬂዳ ኣይኮ ቆሆይካ ዴና። 11 ታ ቆሂዳ ጊዲኮ ዎይኮ ታና ሃይቆስ ጋꬂዛ ቆሆ ታ ኦꬂዳ ጊዲኮ ታ ሃይቆፔ ኣታና ጊኬ፤ ጊዶ ኣቲን ኢስቲ ሺሺዛ ሞቶይ ሃዳ ጊዲኮ ኦኒካ ታና ኢስታስ ኣꬂ ኢማናስ ዳንዳዬና፤ ታኒካ ታ ዮኦይ ቄሳሬ ሲንꬅ ሺቃና ማላ፥ ‹ዪጊባይኔ› ጋዲስ» ጊ ዛሪዴስ።

12 ሄ ዎዴ ፊስጾሲ ባና ዞሪዛይታራ ሃሳዬቲዲ፥ «ኔ ቄሳሬኮ፥ ‹ዪጊባይኔ› ጊዛ ጊዲኮ ቄሳሬኮ ባንዳሳ» ጊዴስ።

ጳዉሎሲ ኣጊርጳ ሲንꬂኔ ባርኒቄ ሲንꬅ ሺቂዴስ

13 ጉꬃ ጋላሳታፔ ጉዬ ካዎ ኣጊርጳይኔ ባርኒቄይ ፊስጾሳ፥ «ሃሹ ሎኦን ያዳሳ» ጊ ሞካናስ ቂሳሪያ ቢዳ። 14 ኢስቲ ሄን ዳሮ ጋላስ ኡቲዳ ጊሻስ ፊስጾሲ ጳዉሎሳ ዮኦዛ ካዎ ኣጊርጳስ፥ «ፊልኪሴይ ቃሾ ኬꬃን ዬጊ ኣጊዳ ኢሳዴይ ሃን ዴስ። 15 ታ ዬሩሳላሜን ዲዛ ዎዴ ቄሴታ ሃላቃቲኔ ኣይሁዳታ ጪማቲ ሃ ኣዴዛ ዮኦ ታኮ ኤሂዲ ታ ኢዛ ቦላ ፒርዳና ማላ ኦይቺዳ። 16 ታ ቃሴ፥ ‹ሞቴቲዳዴይ ሞቲዛይታ ሲንꬃን ኤቂዲ ባና ሞቲዛ ዮኦዛስ ቤሲዛ ዛሮ ኢሞንታ ዲሺን ሞቴቲዳዴ ኣꬂ ኢሞይ ኦሮሜ ካዎቴꬃስ ዎጋ ጊዴና› ጋዳ ዛራዲስ።

17 «ሄሳ ጊሻስ ኢዛ ሞቲዛይቲ ሺቄቲዲ ዪዳ ማላ ሄራካ ዎንቴꬃ ጋላስ ፒርዳ ዎምቦራን ኡታዳ ጳዉሎሳ ታ ሲንꬅ ሺሻና ማላ ኣዛዛዲስ። 18 ኢዛ ሞቲዛይቲ ኢዛ ኣቻን ኤቂዳ ዎዴ ኢስቲ ኢዛ ቦላ ሺሺዳ ሞቶይ ታ ባጋራ ኢዚ ኢታ ኦꬆንታ ኣጌና ጋዳ ቆፒዳ ማላ ጊዲቤና። 19 ጊዶ ኣቲን ኢስቲ ኢዛራ ሞቴቲዛይ ባ ኣማኖ ጊሻሲኔ ጳዉሎሲ ሃይቂዳይሳ፥ ‹ፓጻ ዴስ› ጊዛ ዬሱሳ ጊሻስ ጊዲዴስ። 20 ታኒካ ሄሳ ማላ ዮኦ ቆራ ጼላናስ ታና ሜቲዳ ጊሻስ ጳዉሎሳ፥ ‹ኔ ዬሩሳላሜ ባዳ ሄሳ ዮኦዛ ሄን ፒርዴታና ኮያይ?› ጋዲስ። 21 ሂስቲን ኢዚ ዮኦዚ ኦሮሜ ካዎ ሲንꬃን ቤዬታና ማላ ኮዪዲ፥ ‹ታ ዮኦይ ቄሳሬ ሲንꬅ ሺቃና ማላ ኦይቻይስ› ጊዳ ጊሻስ ኢዛ ዮኦ ቄሳሬኮ ታ ዬዳና ጋካናስ ኢዚ ቃሾ ኬꬃን ጋምኣና ማላ ኣዛዛዲስ» ጊ ዮቲዴስ።

22 ኣጊርጳይ ፊስጾሳ፥ «ታኒካ ኢዚ ጊዛ ሲያና ኮያይስ» ጊዴስ። ፊስጾሲካ፥ «ዎንቶ ሲያንዳሳ» ጊዴስ።

23 ሄሳ ጊሻስ ዎንቴꬃ ጋላስ ኣጊርጳይኔ ባርኒቄይ ካዎቲ ማይኢዛ ማይኦ ማይኢዲኔ ዳሮ ቦንቾራ ዎታዳራታ ሃላቃታራኔ ሄ ካታማን ዲዛ ጊታ ኣሳታን ኣዣቤቲ ዪዲ ፒርዳ ኬꬅ ጌሊዳ፤ ሄሳፌ ጉዬ ፊስጾሲ ጳዉሎሳ ጼይጊሲዴስ። 24 ፊስጾሲ፥ «ካዎ ኣጊርጳ! ኑናራ ዲዛ ኣሳቶ! ኣይሁዳ ኣሳቲ ዉሪ፥ ‹ሃይሲ ኣዴዚ ሃይሳፌ ጉዬ ፓጻ ዳና ቤሴና› ጊዲ ዋሲሼ ዬሩሳላሜንካ ሃንካ ኢዛ ቦላ ፒርዴታና ማላ ኢስቲ ታና ኦይቺዛይ ሃይሳ ኢንቴ ቤኢዛ ኣዴዛ ጊሻሳ። 25 ታኒ ታ ባጋራ ኢዛ ሃይቆስ ጋꬂዛ ኢሲ ባላካ ኢዛ ቦላ ዴማቤኬ፤ ኢዚ፥ ‹ታ ዮኦይ ኦሮሜ ካዎ ሲንꬅ ሺቂ ቤዬቶ› ጊዳ ጊሻስ ታ ኢዛ ሄ ዬዳናስ ቃቻዲስ።

26 «ጊዶ ኣቲን ኢዛ ጊሻስ ታኒ ታ ጎዳስ ጻፋና ጊዛ ኤሬቲዳ ዮኦይ ዴና፤ ሄሳ ጊሻስ ኢዛ ኢሲ ኢሲ ፓጬ ኦይሻታ ኦይቺኮ ታስ ጻፋናይሲ ዳናኮኔ ጋዳ ኢንቴኮ፥ ሃራፔካ ካዎ ኣጊርጳ ኔኮ ሺሻዲስ። 27 ጋሶይካ ቃሾ ኣሲ ፑዴ ቦላቲዛ ꬎቃ ዳናኮ ቢሺን ኢዚ ሞቴቲዛ ዮኦ ቆንጪሶንታ ኣጎይ ኣሳ ኤያ ኬሲዛይሲ ታስ ቤቲዴስ» ጊዴስ።

26

ጳዉሎሲ ካዎ ኣጊርጳ ሲንꬃን ዮቲዳ ዮኦ

1 ኣጊርጳይ ጳዉሎሳ፥ «ኔኒ ኔ ጊሻስ ሃሳያናስ ዳንዳያሳ» ጊዴስ፤ ጳዉሎሲካ ባ ኩሼ ዴንꬂዲ ዛሮ ኢሚዴስ። 2 «ካዎ ኣጊርጳ! ታና ኣይሁዳቲ ሞቲዛ ዮኦ ኡባስ ሃች ታ ኔ ሲንꬃን ታና ማዳና ዛሮ ኢሚዛ ጊሻስ ታና ዳሮ ኡፋይሴስ። 3 ጋሶይካ ኔ ኣይሁዳታ ዎጋኔ ኢስታ ፓላማ ኡባ ሎኤꬃ ኤራሳ፤ ሄሳ ጊሻስ ኔ ታ ጊዛ ኡባ ዳንዳያዳ ሲያና ማላ ታ ኔና ዎሳይስ።

4 «ታኒ ጉꬃ ናቴꬃ ዎዴፔ ዶማዳ ዋና ዴኢዳኮ ኣይሁዳ ኣሳቲ ኤሬቴስ፤ ኮይሮፔ ሃኢ ጋካናስ ታኒ ታ ዴሬ ኣሳ ጊዶኒኔ ዬሩሳላሜን ታ ዴኢዳ ዱስ ኣሳይ ኤሬስ። 5 ቃሴካ ኢስቲ ማርካታና ኮይኮ ኑ ኣማኖ ጊሻስ ታ ኬሃ ሚንꬃ ዎጋ ናጊዛ ፋርሳዌ ባጋ ጊዳዳ ጋምኢዳዴ ጊዲዳይሳ ኢስቲ ኮይሮፔ ዴንꬂዲ ኤሬቴስ። * 6 ሃኢ ቃሴ ፒርዳስ ታና ሃይሳን ኤሲዳይ ጾሲ ካሴ ኑ ኣዋታስ ኢሚዳ ጫቆ ቃላ ኡፋይሳ ጊሻሳ። 7 ሃ ኡፋይሳኮ ጋካናስ ኑ ዛርኬቲ ታማኔ ናምኣቲ ጋላሲኔ ቃማ ጾስ ጎይኒሼ ናጊዳ፤ ካዎ ኢንቴስ ሆላ! ኣይሁዳቲ ታና ሞቲዛይ ሃ ዮኦዛ ጊሻሳ። 8 ጾሲ ሃይቂዳይታ ዴንꬃናይሲ ዋኒዲ ኣይሁዳ ጊዲዳ ኢንቴ ኣቻን ኣማኔቲቤኔ?

9 «ታኒካ ታ ባጋራ ናዚሬቴ ዬሱሳ ሱንꬃስ ኤቄታናስ ቤሴስ ጋዳ ቆፓዲስ ሺን፤ * 10 ታኒ ዬሩሳላሜን ኦꬂዳይካ ሄሳኮሺን፤ ቄሴታ ሃላቃታፔ ታ ኤኪዳ ጎዳቴꬃራ ኣማኒዛይታፔ ዳሮታ ቃሾ ኬꬃን ዬጊሳዲስ፤ ኢስታ ዎꬊሺን ዎꬊዛይታራ ኢሲፌ ዳይስ። 11 ዳሮ ዎዴ ኣይሁዳታ ዎሳ ኬꬃቲ ዲዛሶን ኣዋንካ ኢስቲ ቃጻዬታና ማላኔ ባ ኣማኖ ካዳና ማላ ኦꬃዲስ፤ ኢስታ ቦላ ዳሮ ሃንቄታዳካ ኢስራኤሌፔ ካሬን ዲዛ ሃራ ካታማታካ ባዳ ኣማኒዛይታ ጎዳዲስ።

ጳዉሎሲ ኪርስቶሳኮ ዋኒ ሲሚዳኮ ዮቲዴስ

12 «ሃይሳ ሃ ዮኦዛስ ቄሴታ ሃላቃታፔ ኩሜꬃ ጎዳቴꬂኔ ኣዛዞ ኤካዳ ዳማስቆ ጌቴቲዛሶ ታ ቢሺን፥ 13 ካዎ ኢንቴስ ሆላ! ቡሮ ታ ኦጌን ዲሺን ጋዴይ ሴታ ጋላስ ጊዲሺን ኣርሼ ፖኦፔ ኣꬊዛ ፖኦ ቤያዲስ፤ ሄ ፖኦይ ታናኔ ታናራ ቢዛ ኣሳታ ዩዪ ኣꬊዲ ሳሎፔ ፖኢዴስ። 14 ኑ ዉሪካ ቢታ ቦላ ኩንዲ ዲሺን ኣይሁዳታ ቃላራ፥ ‹ሳኦሌ! ሳኦሌ! ታና ኣዛስ ጎዳይ? ኔኒ ቃራ ማሻ ቦላ ኤቂኮ ኔርካ ኔና ቆሃሳ› ጊዛ ቃላ ሲያዲስ።

15 «ታኒካ፥ ‹ጎዶ! ኔ ኦኔ?› ጋዲስ፤ ጎዳይካ፥ ‹ታኒ ኔ ጎዲዛ ዬሱሳኮ! 16 ሃኢ ዴንዳዳ ኔ ቶሆን ኤቃ፤ ታ ኔስ ቆንጪዳይ ኔ ታና ሃኢ ቤኢዳይሳኒኔ ሲንꬃፌ ታ ኔና ቤሳናይሳን ኔ ታስ ማርካቲዛዴ ጊዳና ማላ ታ ኔና ሹማና ኮያዲስ። 17 ኢስራኤሌ ኣሳ ኩሼፔኔ ታ ኔና ኢስታኮ ኪቲዛ ኣይዛቤታ ኩሼፔካ ኣሻና። 18 ኔ ኢስታ ኣይፌ ዶያና ማላኔ ꬉማፔ ፖኦን ኬሳና ማላ ቃሴካ ጻላኤስ ሃሬቲዛሶፔ ጾሳኮ ኔ ዛራና ማላ ኦꬃና፤ ኢስቲካ ታና ኣማኒዳ ጊሻስ ባ ናጋራፔ ማሬታና፤ ቃሴ ዶሬቲዳይታ ጊዶን ኢስቲ ጺንጾ ዴማና› ጊዴስ።

ጳዉሎሲ ባ ኦሶ ጊሻስ ዮቲዴስ

19 «ሄሳ ጊሻስ ካዎ ኣጊርጳ! ሳሎፔ ታስ ኢሜቲዳ ኣጁታስ ታ ኣዛዜታዲስ። 20 ጊዶ ኣቲን ታ ካሴታዳ ዳማስቆን ዲዛ ኣሳ ካሌꬃዳ ዬሩሳላሜኒኔ ዩሁዳ ዴሬ ኡባን ዲዛይታ ቃሴካ ኣይዛቤቲካ ናጋራ ኦጌፔ ጾሳኮ ሲሚዲ ማሬታና ማላ ኤሪሳዲስ፤ ኢስቲ ናጋራፔ ሲሚዳይሳ ቤሲዛዝ ኦꬃና ማላ ታ ኢስታስ ዮታዲስ። * 21 ሄሳ ጋሶን ኣይሁዳቲ ታኒ ጾሳ ኬꬃን ዲሺን ታና ኦይኪዲ ዎꬋና ኮዪዳ። 22 ሃች ጋካናስካ ታስ ጾሳፌ ማዶይ ፓጪ ኤሬና፤ ሄሳ ጊሻስ ጉꬃስካ ጊታስካ ማርካታሼ ሃይሳን ኤቃዲስ፤ ናቤቲኔ ሙሴይ ካሴቲዲ ሃይሳ ማላይ ሃናና ጊዳይሳ ዮቶፔ ኣቲን ታ ሃራ ኣይኮካ ዮታቤኬ። 23 ኢስቲካ ዮቲዳይሲ፥ ‹ጾሲ ኪቲዳዴይ ሜቶ ቤያና፤ ሃይቆፔ ዴንዶን ኮይሮ ጊዲዲ ኣሲ ኣታና ፖኦይ ኢስራኤሌ ዴሬሲኔ ኣይዛቤታስ ቆንጫና› ጊዛይሳ» ጊዴስ። *

24 ጳዉሎሲ ሄሳ ዮቲሺን ፊስጾሲ፥ «ጳዉሎሳ! ሃኢ ኔ ጎዮንታ ኣጋካ፤ ኔ ዳሮ ታማርዳይሲ ኔና ጎሺዴስ» ጊ ዋሲዴስ።

25 ጳዉሎሲ ጊዲኮ ኢዛስ፥ «ቦንቾ ፊስጾሳ! ታ ኔስ ቱማ ኤራዳ ዮታይስ ኣቲን ጎያቤኬ። 26 ታ ኢዛ ሲንꬃን ቆንጬራ ዮቲዳ ካዎይ ሃይሳ ዮኦዛ ኤሬስ፤ ሃይሲካ ቆታራ ኦሴቶንታይሳ ጊዲዳ ጊሻስ ካዎይ ኤራናይሳ ታ ኣማኔታይስ። 27 ካዎ ኣጊርጳ! ናቤታ ኣማናሳ ጊዲኪ? ኔ ኣማኒዛይሳ ታ ኤራይስ» ጊ ዛሪዴስ።

28 ኣጊርጳይካ ጳዉሎሳ፥ «ሄኮ ኔ ታና ሃኖ ጉꬃ ዎዴ ጊዶን ኣማንꬃና ኮያሳ» ጊዴስ። 29 ጳዉሎሲካ ኢዛስ ዛሪዲ፥ «ጉꬃ ዎዴን ጊዲንካ ዎይኮ ዳሮ ዎዴን ኔ ጻላ ጊዶንታ ዲሺን ሃች ታ ዮቲዳይሳ ሲዪዳይ ዉሪ ሃኖ ታ ቃሼቴꬃያ ኣታ ዉሪካ ታ ማላ ጊዳና ማላ ታኒ ጾሳ ዎሳይስ» ጊዴስ።

30 ሄሳፌ ጉዬ ካዎይ፥ ዴሬ ኣይሲዛይሲ፥ ባርኒቄይኔ ኢስታራ ኡቲዳ ኣሳይካ ዉሪ ዴንዲዴስ። 31 ኢስቲ ሄፔ ኬዚ ቢሼ ባ ጊዶን፥ «ሃይሲ ኣዴዚ ሃይቆስ ዎይኮ ቃሾስ ጋꬂዛ ሚሼ ኣይኮካ ኦꬂቤና» ጊዳ። 32 ኣጊርጳይካ ፊስጾሳ፥ «ሃይሲ ኣዴዚ ዮኦዛ ቄሳሬስ ሺቆ ጎንታኮ ኣይኮ ዎሶይ ባይንዳ ሜላ ዬዴታናኮ ሺን» ጊዴስ።

27

ጳዉሎሲ ኦሮሜ ቢዴስ

1 ኑኒ ጻላኔ ዴሬ ማርካቤን ባና ማላ ጌቴቲ ቃሼቲዳ ጊሻስ ጳዉሎሳኔ ሃራ ቃሾ ኣሳታካ ካዎ ኣዉጊስጾሳ ዎታዳራታፔ ጊዲዳ ዩሊዮሳ ጌቴቲዛ ማቶ ሃላቃስ ኣꬂ ኢሚዳ። 2 ኢሲያ ኣባ ኣቻን ዲዛ ዴሬታ ቢዛ ማርካቤን ጌሊዲ ቢዶስ። ታሶሎንቄን ዲዛ ኢሲ ማቂዶኒያ ኣስ ኣሪስጺሮኮሳ ጌቴቲዛይሲ ኑናራ ዴስ።

3 ዎንቴꬃ ጋላስ ሲዶና ጌቴቲዛሶ ጋኪዶስ፤ ዩሊዮሲ ጳዉሎሳስ ሎኦ ጊዲዳ ጊሻስ ጳዉሎሲ ባ ላጌታኮ ቢዲ ኣሳይ ኢዛስ ኮሺዛ ማዶ ኦꬃና ማላ ፒቃዴ ኢሚዴስ። 4 ሄፔ ዴንዲ ኑ ቢሺን ሲንꬃ ባጋራ ጫርኮይ ኑ ቦላ ጫርኪዛ ጊሻስ ኣባ ጊዶን ዲዛ ቆጲሮሴ ዴሬን ጌሜቲዲ ሲንꬄ ቢዶስ። 5 ኪልቂያ ጌቴቲዛሶኔ ጲንፊሊያ ጌቴቲዛ ዴሬ ኣቻን ዲዛ ኣባ ፒኒዲ ሎቂያ ዴሬን ዲዛ ሙራ ጌቴቲዛ ካታማ ጋኪዶስ። 6 ሄን ማቶ ሃላቃይ ጻላኔ ዴሬ ቢዛ ኢስኪንዲሪያ ዴሬ ማርካቤ ዴሚዲ ኑና ኢዛን ጌልꬂዴስ።

7 ዳሮ ጋላስ ሎዱ ጊ ቢዲ ዳሮ ዋዬቲዲ ቃንዶሴ ጌቴቲዛ ካታማ ኣች ጋኪዶስ፤ ጫርኮይካ ኑ ሲንꬅ ቦንታ ማላ ዲጊን ሳልሞና ኣቻራ ኣꬊዲ ቃርጼሴ ጌቴቲዛ ኣባ ጊዶን ዲዛ ዴሬን ጌሜቲዲ ቢዶስ። 8 ዳሮ ዋዬቲዲ ላንቄ ላንቄ * ኦይኪ ኑ ኣꬊዳፔ ጉዬ ላሲያ ጌቴቲዛ ካታማ ኣቻን ዲዛ፥ «ሎኦ» ጌቴቲዛ ማርካቤይ ኤቂዛሶ ጋኪዶስ።

9 ኑ ቢዛ ኦጌ ቦላ ዳሮ ዳቡራን ጾማ ዎዴይ ኣꬊዳ ጊሻስ ሃኢ ኣባ ቦላራ ባናስ ዳሮ ሜቶ ጊዲዳ ጊሻስ ጳዉሎሲ ባናራ ዲዛ ኣሳይ ናጌታና ማላ ሂዝጊዴስ፤ 10 «ኣሶ! ሃይሳፌ ኑ ካሊዲ ባና ቡሳይ ዳሮ ሜቶራ ዲዛይሲ ታስ ቤቴስ፤ ማርካቤዛን ዲዛ ጫናዛ ቦላኔ ማርካቤዛ ቦላ ጻላላ ጊዶንታ ኣሳ ሼምፖ ቦላካ ጊታ ቆሆይ ጋካና።» 11 ማቶ ሃላቃይ ቃሴ ጳዉሎሳ ዞሬፔ ቦላራ ማርካቤዛ ላጊዛ ዋናዚኔ ማርካቤዛ ጎዳይ ጊዛይሳ ሲዪዴስ። 12 ሄ ማርካቤይ ኤቂዛሶይ ባልጎይ ኣꬋና ጋካናስ ማርካቤስ ሎኦ ሼምፖሶ ጊዶንታ ጊሻስ ዳሪዛ ባጋ ኣሳይ፥ «ሄሜꬅ ሲንꬅ ጉጃናስ ዳንዳዬቲኮ ኣርሼይ ዉሊዛሶፔ ዱጌሃ ባጋራኔ ፑዴሃ ባጋራ ዲዛ ፒንቄ ጌቴቲዛሶ ቃርጼሴ ማርካቤ ሼምፖሶ ኑ ጋኪዲ ባልጎ ሄን ኣꬆስ» ጊዲ ባ ቆፋ ሺሺዳ።

ኣባ ቦላ ዳምባላ ዴንꬅ

13 ዱጌሃ ባጋራ ጉꬃ ጫርኮይ ጫርኪሺን ቤኢዲ ኢስቲ ቆፒዳ ማላ ሃናና ሚሳቲን ባና ኬዚዳ፤ ማርካቤይ ኤቂዛሶፔ ባና ዴንዲዲ ቃርጼሴ ኣቻራ ላንቄ ላንቄ ኦይኪዲ ኣꬊ ቢዳ። 14 ጊዶ ኣቲን ጉꬃ ዎዴፔ ጉዬ፥ «ኣርሼይ ሞኪዛሶፔ ፑዴሃፔ ዪዛ ጎቴ ጫርኮ» ጌቴቲዛ ኢታ ዎልቃማ ጫርኮይ ኣባ ጊዶን ዲዛ ዴሬይፔ ዴንዲዲ ኢስታኮ ኣባ ጊዶ ዪዴስ። 15 ማርካቤዛ ጫርኮይ ሱጊን ጫርካራ ኤቄታናስ ዳንዳዮንታ ኢጺን ኑ ጮኡ ጊዲ ጫርኮይ ኤፊዛሶ ቢዶስ። 16 ቄዳ ጌቴቲዛ ኣባ ጊዶን ዲዛ ዴሬ ዲዛሪን ጌሜቲዲ ኑ ቢሺን ዳሮ ዋዬቲዲ ማርካቤዛ ቄሪ ዎጎሎዪን ኦይኪዲ ኤሳናስ ዳንዳይዶስ። 17 ማርካቤዛ ላጊዛይቲ ቄሪ ዎጎሎዮ ማርካቤዛኮ ጎቺ ኬሲዲ ማርካቤዛ ዎዶሮራ ጻጺዳ፤ ማርካቤዚካ ሲርቲሴ ጌቴቲዛ ኣባ ኣጬይ ዳሪ ዲዛሶን ኩንዶንታ ማላ ባቢዲ ኢዛ ቦላ ዲዛ ሻራ ዎꬂዲ ጫርኮን ላጌቲ ቢዳ። 18 ጎቴ ጫርኮይ ሚኒ ቢዳ ጊሻስ ዎንቴꬃ ጋላስ ማርካቤዛን ጫኔቲዳ ሚሻታ ኢሳ ኢሳ ኣባ ጊዶ ዬጌꬅ ኦይኪዳ። 19 ሄꬓንꬆ ጋላስ ማርካቤዛስ ኮሺዛ ሚሻታካ ባ ኩሼራ ኬሲ ኬሲ ዬጊዳ። 20 ዳሮ ዎዴ ጋካናስ ኣርሼካ፥ ጾሊንቴካ ቤኦንታ ኣጊዳ ጊሻሲኔ ጫርኮይካ ካሴፔ ሚኒ ሚኒ ቢዛ ጊሻስ ሃይሳፌ ጉዬ ኑ ኣታና ዳንዳዮኮ ጊዛ ቆፋን ኡፋይስ ቃንጺዶስ።

21 ኣሳይ ካꬅ ሞንታ ዳሮ ጋላስ ኡቲዴስ፤ ሄሳ ጊሻስ ጳዉሎሲ ኣሳ ጊዶን ኤቂዲ፥ «ሃ ኣሳቶ! ኢንቴ ታ ጊዛይሳ ሲዪዲ ቃርጼሴፔ ዴንዶንታኮ ሃ ቆሆይኔ ꬋዮይ ኢንቴ ቦላ ጋኬናኮሺን። 22 ሃኢካ ማርካቤዚ ጻላ ቆሄታና ኣቲን ኢንቴፌ ኢሳዴ ሼምፖይካ ꬋዬና፤ ሄሳ ጊሻስ ኣይኮይ ባ፤ ባቦፍቴ ጋዳ ታኒ ኢንቴና ዞራይስ። 23 ቃማ ኦማርስ ታ ኢዛስ ጊዲዳ ታ ጎይኒዛ ጾሳይ ኪቲዳ ኪታንቻይ ታ ኣቻን ኤቂዲ፥ 24 ‹ጳዉሎሳ! ባቦፋ! ኔ ቄሳሬ ሲንꬃን ኤቃና ቤሴስ፤ ሄኮ ኔናራ ኢሲፌ ቢዛይታ ዉርሲ ጾሲ ኔ ጊሻስ ሃይቆፔ ኣሻና› ጊዲ ታስ ዮቲዴስ። 25 ሄሳ ጊሻስ ኢንቴኖ ሃ ኣሳቶ ኣይኮይ ባ፤ ጾሲ ታስ ሃይሳ ዮቲዳይሳ ፖላናይሳ ታ ኣማናይስ። 26 ጊዲኮካ ሃይሲ ጎቴ ጫርኮዚ ጌዴ ኢሲ ኣባ ጊዶን ዲዛ ዴሬ ኣች ኤፊዲ ኑና ዬጋና» ጊዴስ።

27 ታማኔ ኦይዳንꬆ ቃማ ኣንዲርያ ኣባ † ጊዶን ጫርኮይ ኑና ዋዪሲሺን ቢሼ ሌላ ጊዶꬅ ማርካቤዛ ላጊዛይታስ ኣባፌ ቢታ ቦላ ጋኪዳ ሚሳቲዴስ። 28 ሄሳ ጊሻስ ኣባ ጪማቴꬅ ኤራናስ ኣባን ዬጊ ጼሊዛ ዎዶሮ ኢስቲ ዬጊ ጼሊሺን ኣባ ጪማቴꬂ ኦይዱ ታሙ ሜቲሬ ኬና ጊዲ ቤቲዴስ፤ ጋምኢሼ ሃኢካ ዬጊን ሄꬑ ታሙ ሜቲሬ ኬና ጪማ ጊዲዳይሳ ዴሚዳ። 29 ኑ ዲዛ ማርካቤይ ኣባ ጋጻን ዲዛ ዛላ ሹቻራ ኢጬቶንታ ማላ ባቢዲ ማርካቤዛፔ ጉዬ ባጋራ ማርካቤዚ ቃጾንታ ማላ ናጊዛ ꬊሽኬ ዱጌ ኣባ ጊዶ ዬጊዳ፤ ሄሳፌ ጉዬ ኢስታስ ቃማይ ዎንታና ማላ ዎሳ ኦይኪዳ። 30 ማርካቤዛ ላጊዛይቲ ማርካቤዛፔ ኬዚዲ ባቃታና ኮዪዳ ጊሻስ ማርካቤዛፔ ሲንꬃ ባጋራ ማርካቤ ናጊዛ ꬊሽኬ ዬጊዛ ሚሳቲዲ ማርካቤዛ ቦላ ዲዛ ቄሪ ዎጎሎዮ ዱጌ ኣባ ጊዶ ዬጊዳ። 31 ሄ ዎዴ ጳዉሎሲ ማቶ ሃላቃኔ ዎታዳራታ፥ «ሃይቲ ማርካቤዛን ዲዛ ኣሳቲ ማርካቤዛ ቦላ ሼምፒዲ ኡቶንታ ኣጊኮ ኢንቴካ ኣታና ዳንዳዬኬታ» ጊዴስ። 32 ሄሳ ጊሻስ ዎታዳራቲ ዎጎሎዮ ኦይኪዳ ዎዶሮዛ ቃንጺ ዬጊን ኢዛ ኣባ ቦላ ቶኬታና ማላ ዬዲ ኣጊዳ።

33 ጋዴይ ዎንታና ጊሺን ዉሪካ ካꬅ ማና ማላ ጳዉሎሲ ኢስታ፥ «ኢንቴ ኣዚ ሃናኔሻ ጊዲ ሂርጋን ካꬅ ሞንታ ኣጊን ሃች ታማኔ ኦይዳንꬆ ጋላሳ። 34 ሄሳ ጊሻስ ኢንቴ ካꬅ ማና ማላ ታ ኢንቴና ዎሳይስ፤ ኢንቴ ሚኮ ሚናና፤ ሙሌካ ኣይኮ ቆሆይካ ኢንቴ ቦላ ጋኬና» ጊ ዎሲዴስ። 35 ኢዚ ሄሳ ጊዳፔ ጉዬ ካꬅ ኤኪዲ ጾስ ጋላቲዲ ኡባ ኣሳ ሲንꬃን ካꬅ ሙስ ኦይኪዴስ። 36 ሄ ዎዴ ዉሪካ ሚኔቲዲ ካꬅ ሚዳ። 37 ማርካቤዛ ጊዶን ዲዛ ኣሳይ ዉሪ ናምኡ ጼታኔ ላፑን ታማኔ ኡሱፑና። 38 ዉሪካ ሚ ካሊዳፔ ጉዬ ማርካባን ጫኔቲዳ ጊስቴዛ ዱጌ ኣባ ጊዶ ዬጊዲ ማርካቤዛ ዴጾ ካዉሺዳ።

ማርካቤዛ ሜቆ

39 ጋዴይ ዎንቲን ባ ዲዛሶ ኤሪቤቴና፤ ጊዶ ኣቲን ኣጬይ ዲዛሶ ኣባ ኩርቁንꬁ ዴሚዳ፤ ኢስታስ ዳንዳዬቲዛኮ ማርካቤዛ ሄ ሱጊ ሺሻና ቆፒዳ። 40 ማርካቤዛ ኦይኪዛ ꬊሽኬ ቃንጺዲ ኣባ ጊዶ ዬጊዳ፤ ሄ ዎዴ ማርካቤ ላጌዛ ሚሻ ኦይኪዳ ዎዶሮታ ቢርሺዳ። ሃ ባጋራ ዲዛ ሻራ ጫርኮ ባጋ ꬎቁ ሂስቲዲ ኬዛና ኣባ ጋጻ ቢዳ። 41 ጊዶ ኣቲን ማርካቤዚ ዳሮ ኣጬይ ኮሬቲ ኡቲዳይሳራ ኢጬቲዲ ዱጌ ጉፋኒዴስ፤ ሲንꬃ ቦላ ዱጌ ጉፋኒ ꬊሽኬቲዲ ቃጾንታይሳ ጊዲዴስ፤ ቃሴ ኣባ ዳምባላይ ዳሮፔ ዴንዲዳይሳን ጉዬ ባጋራ ሜቄሬቴꬅ ኦይኪዴስ።

42 ቃሾ ኣሳፔ ኢሳዴይካ ኣባን ዎꬊዲ ኬሲ ኤኮንታ ማላ ዎታዳራቲ ዎꬋና ቆፒዳ። 43 ማቶ ሃላቃይ ቃሴ ጳዉሎሳ ኣሻናስ ኮዪዳ ጊሻስ ኢስታ ቆፋ ኤካና ኮዪቤና፤ ጊዶ ኣቲን ሃꬄ ዋꬊ ኤሪዛይቲ ማርካቤዛፔ ዱጌ ኣባን ጉፒ ጉፒ ዎꬊዲ ቢታ ቦላ ኬዛና ማላ ኣዛዚዴስ።

44 ሃንኮ ኣቲዳይቲ ሳንቃታኒኔ ማርካቤ ሜቆታን ኣባ ፒናና ማላ ኣዛዚዴስ፤ ሄሳꬆ ሃኒዲ ዉሪካ ሳሮን ኣባ ጊዶፌ ቢታ ቦላ ጋኪዳ።

28

ሜላጺያ ቢታን ጳዉሎሳ

1 ኑ ቢታይ ዲዛሶ ሳሮቴꬃን ጋኪዳፔ ጉዬ ኑ ጋኪዳ ኣባ ጊዶን ዲዛ ዴሬይ ሜላጺያ ጌቴቲዛ ዴሬ ጊዲዳሮ ኤሪዶስ። 2 ሄ ዴሬዪን ዲዛ ኣሳይ ዳሮ ማላሊሲዛ ኪያቴꬅ ኑስ ኦꬂዴስ፤ ሄ ዎዴ ኢራይ ቡኪዳ ጊሻሲኔ ሜጎ ጊዲዳ ጊሻስ ታማ ኤꬂዲ ኑና ሞኪ ኤኪዳ። 3 ጳዉሎሲ ኣፊራ * ጌቴቲዛ ሚꬅ ሺሺዲ ታማን ጉጂን ታማ ሴላፔ ዴንዲዳይሳን ሾሺ ኬዚዲ ኢዛ ኩሼ ቦላ ጻጼቲዴስ። 4 ማልታ ኣሳይ ሾሺ ጳዉሎሳ ኩሼ ቦላ ጻጼቲዳይሳ ቤኢዲ፥ «ሃይሲ ኣዴዚ ሼምፖ ዎꬊዳዴ፤ ጋሶይካ ኣባ ዳምባላፔ ኢዚ ኣቲዲ ዪኮካ ፒርዲዛ ጾሳፌ ኬሲ ኤኪ ፓጻ ዳና ዳንዳይቤና» ጊዲ ባ ጊዶን ሃሳዬቲዳ 5 ጳዉሎሲ ቃሴ ሾሻ ዱጌ ታማን ቆቆፊ ዬጊዲ ኣይኮካ ሃኒቤና። 6 ኣሳይካ፥ «ኣይዴፔ ኣይዴ ኢዛ ኣሳቴꬃይ ኪጻኔሻ፤ ዎይኮ ኢዚ ቆፖንታ ኩንዲዲ ሃይቃና» ጊዲ ናጊዴስ፤ ጊዶ ኣቲን ኢስቲ ዳሮ ዎዴ ናጊሺን ኢዛ ቦላ ኣይኮይካ ሃኖንታይሳ ቤኢዲ ባ ቆፋ ላሚዲ፥ «ሃይሲ ኣዴዚ ጾሳ!» ጊዴስ።

7 ሄ ኑ ዲዛሶ ማታን ኣባ ጊዶን ዲዛ ዴሬዮ ኣይሲዛ ፑፑልዮሳ ጌቴቲዛዴስ ጋዴይ ዴስ፤ ሄ ኣዴዚ ኑና ሞኪ ኤኪዲ ባሶን ሄꬑ ጋላስ ጋካናስ ሎኤꬂ ኢማቲዴስ። 8 ሄን ፑፑልዮሳ ኣዋ ሚሻይኔ ጉሶ ሃርጌይ ሳኪን ኢቺዲ ዴስ፤ ጳዉሎሲ ኢዛኮ ጌሊዲ ኢዛስ ዎሲዴሲኔ ኢዛ ቦላ ባ ኩሼ ዎꬂዲ ፓꬂዴስ። 9 ሄሲ ሄሳꬆ ሃንዳፔ ጉዬ ሄ ዴሬዪን ዲዛ ሃራ ሃርጋንቻቲ ዪዲ ፓጺዳ። 10 ኣሳይካ ኑስ ዳሮ ሚሽ ኤሂዲ ኑና ቦንቺዛይሳ ኑና ቤሲዴስ፤ ኑኒ ማርካቤን ባና ዴንዲን ኑስ ኮሺዛይሳ ማርካቤን ኡባ ጫኒዳ።

ሚሊጺኔፔ ኦሮሜ ጳዉሎሳ ቡስ

11 ኑ ሚሊጺኔን ሄꬑ ኣጊና ጋምኢዳፔ ጉዬ ባልጎይ ኣꬋና ጋካናስ ኣባ ጊዶን ዲዛ ዴሬዪን ጋምኢዲ ኢስኪንዲሪያፔ ዪዛ ማርካቤን ጌሊዲ ባና ዴንዲዶስ፤ ሄ ማርካቤዛ ቦላ ዲዮሲቆሮሳ ጌቴቲዛ ናምኡ ሜንቴ ኤቃታ ሚስሌይ ዴስ። 12 ሲራኩሴ ጌቴቲዛ ካታማ ጋኪዲ ሄን ሄꬑ ጋላስ ጋምኢዶስ። 13 ሄፔ ኣባ ቦላራ ቢዲ ኤሬጊዮሜ ጌቴቲዛ ካታማ ጋኪዶስ፤ ሄን ኢሲ ጋላስ ኣቂዲ ዱጌ ባጋራ ዪዛ ጫርኮይ ጫርኪዳ ጊሻስ ናምኣንꬆ ጋላስ ፑቲዮሎሴ ጌቴቲዛሶ ቢዶስ። 14 ሄን ኣማኒዛይታ ዴሚዲ ኢስታራ ኑ ላፑን ጋላስ ጋካናስ ኡታና ማላ ኑና ዎሲዳ፤ ሄፔ ቃሴ ኦሮሜ ቢዶስ። 15 ኦሮሜን ዲዛ ኣማኒዛ ኣሳይ ኑ ጊሻስ ሲዪዲ ኣፒዮሴ ጌቴቲዛ ጊያኔ «ሄꬑ ኣቆሶታ» ጌቴቲዛሶ ጋካናስ ኑና ሞካና ዪዳ፤ ጳዉሎሳይካ ኢስታ ቤኢዲ ጾስ ጋላቲዴሲኔ ሚኔቲዴስ።

ኦሮሜን ጳዉሎሳ

16 ኑኒ ኦሮሜ ጌሊዳ ዎዴ ጳዉሎሳ ናጋናስ ኢሲ ዎታዳራይ ኢዛስ ኢሜቲን ጳዉሎሲ ባርካ ዳና ማላ ኢዛስ ፒቃዴይ ኢሜቲዴስ።

17 ሄꬑ ጋላሳፌ ጉዬ ጳዉሎሲ ኦሮሜን ዲዛ ኣይሁዳታፔ ጊታ ኣሳታ ባኮ ጼይጊሲዴስ፤ ኢስቲካ ኢዛኮ ሺቂን፥ «ታ ኢሻቶ! ታኒ ኢስራኤሌ ዴሬ ቦላኔ ኑ ኣዋታ ዎጋ ቦላ ኦꬂዳ ኢሲ ቆሆይካ ዴና፤ ጊዶ ኣቲን ዬሩሳላሜን ታና ቃቺዲ ኦሮሜ ኣሳታስ ኣꬂ ኢሚዳ። 18 ኦሮሜ ኣሳቲ ታና ቆሪ ኦይቺዳፔ ጉዬ ታና ሃይቆስ ጋꬂዛ ሚሽ ዴሞንታ ኣጊዳ ጊሻስ ቢርሺ ዬዳና ኮዪዳ። 19 ጊዶ ኣቲን ኣይሁዳ ኣሳይ ታ ቦላ ኢሲ ዎሶይ ባይንዳ ዬዴቶንታ ማላ ኤቄቲን ታ ዮኦይ ቄሳሬ ሲንꬅ ሺቂዲ ቤቶ ጋናስ ታስ ጊዴ ጊዲዴስ፤ ጊዶ ኣቲን ታኒ ታ ዴሬታ ሞቲዛ ጋሶይካ ታስ ዴና። 20 ታ ቃሴ ሃኢ ኢንቴና ጼይጊሲዳይ ኢንቴና ቤያናሲኔ ሃኖ ኢንቴስ ዮታናሳ፤ ሃይሳ ሳንሳላታን ታኒ ቃሼቲዳይ ኢስራኤሌ ናይታስ ኢሜቲዳ ኡፋይሳ ጋሶና» ጊዴስ።

21 ኢስቲካ ኢዛስ፥ «ኔ ጊሻስ ዩሁዳ ዴሬፔ ጻፌቲዳ ዳብዳቤይ ኑና ጋኪቤና፤ ሃ ዪዳ ኣሳታፔ ኦኒካ ኔ ጊሻስ ኢታ ሃሳይዳይ ባ። 22 ሃይሳ ኔ ካሊዛ ኣማኖዛ ጊሻስ ኣዋንካ ኣሳይ ኢታ ሃሳይዛይሳ ኑ ኤሮስ፤ ሄሳ ጊሻስ ኔ ቆፋይ ኣዛኮ ኑ ሲያና ኮዮስ» ጊ ዛሪዳ።

23 ባሬ ኢዛስ ኢሚዲ ሃራ ጋላስ ኩሼ ኩሚዲ ኢዚ ዲዛ ኬꬄ ዪዳ፤ ኢዚካ ማላዶፔ ኦማርስ ጋካናስ ጾሳ ካዎቴꬃ ጊሻስ ማርካቴꬃን ባ ቆፋ ኢስታስ ቆንጪሲዴስ። ሙሴ ዎጋፔኔ ናቤታ ማጻፋታፔ ጻቃሲ ጻቃሲ ዬሱሳ ጊሻስ ኢስታስ ቆንጪሲ ዮቲዴስ። 24 ኢስታፌ ኢሲ ኢሲ ኣሳቲ ኢዚ ዮቲዳ ቃላ ኣማኒዳ፤ ባጋይቲ ቃሴ ኣማኒቤቴና። 25 ኢስቲካ ባ ጊዶን ኢሶይ ኢሳራ ቆፋን ጋጎንታ ሻኬቲዳ፤ ጳዉሎሲ ዉርሴꬃን ዮቲሼ፥ «ጺሎ ኣያናይ ናቤ ኢሳያሳ ባጋራ ካሴ ኢንቴ ኣዋታስ ዮቲዳይሲ ቱማኮ! 26 ኢዚ ዮቲዳ ቃላይ፥

« ‹ሃይሳ ዴራኮ ባዳ

ኢንቴ ሲስ ሲያናሺን

ዩሺ ቆፔኬታ፥

ኣይፌራ ቤያናሺን

ዎዚናን ዎꬄኬታ

ጋዳ ዮታ።

27 ጋሶይካ ሄ ኣሳታ

ዎዚናይ ሙሚዴስ፤

ኢስታ ሃይꬃይካ ቱሊዴስ፤

ኢስታ ኣይፌይ ቆቂዴስ።

ሄሳꬆ ሃኖንታኮ

ኢስቲ ባ ኣይፌራ ቤኢዲ፥

ባ ሃይꬃራ ሲዪዲ

ባ ዎዚናን ዩሺ ቆፒዲ፥

ታኮ ሃ ሲማናኔ

ታኒካ ኢስታ ፓꬃናሺን› ጊዴስ።

28 «ሂስቲኮ ጾሲ ኣስ ኣሺዛ ኪታይ ኣይዛቤታስካ ኪቴቲዳይሳ ኢንቴ ኤሪቴ፤ ኢስቲካ ኤሮ ጊዲ ኤኬቴስ» ጊዴስ። 29 ጳዉሎሲ ሄሳ ዮቲዳፔ ጉዬ ኣይሁዳ ኣሳቲ ባ ጊዶን ዳሮ ፓላሜቲሼ ኬዚ ቢዳ። †

30 ጳዉሎሲ ኪራቲዳ ኬꬃን ናምኡ ላይꬅ ኩሜꬅ ዴኢዴስ፤ ባኮ ዪዛ ኣስ ኡባ ሞኪ ኤኪዴስ። 31 ጾሳ ካዎቴꬅ ሳባኮን ጎዳ ዬሱስ ኪርስቶሳ ጊሻስ ኦኒካ ኢዛ ዲጎንታ ጻላቴꬃራ ኣሳ ታማርሲዴስ።

* 1:1 ሉቃ 1፡1-4

* 1:4 ሉቃ 24፡49

* 1:5 ማቶ 3፡11፤ ማር 1፡8፤ ሉቃ 3፡16፤ ዮሃ 1፡33

* 1:8 ማቶ 28፡19፤ ማር 16፡15፤ ሉቃ 24፡47-48

* 1:9 ማር 16፡19፤ ሉቃ 24፡50-51

* 1:13 ማቶ 10፡2-4፤ ማር 3፡16-19፤ ሉቃ 6፡14-16

* 1:18 ማቶ 27፡3-8

* 1:20 ማዛ 69፡25፤ 109፡8

* 1:22 ማቶ 3፡16፤ ማር 1፡9፤ 16፡19፤ ሉቃ 3፡21፤ 24፡51

* 2:17 ኢዩ 2፡28-32

* 2:23 ማቶ 27፡35፤ ማር 15፡24፤ ሉቃ 23፡33፤ ዮሃ 19፡18

* 2:24 ማቶ 28፡5-6፤ ማር 16፡6፤ ሉቃ 24፡5

* 2:30 ማዛ 132፡11፤ 2ሳሜ 7፡12-13

* 2:34-35 ማዛ 110፡1

* 2:44 ሃዋ 4፡32-35

* 3:13 ኬሳ 3፡15

* 3:14 ማቶ 27፡15-23፤ ማር 15፡6-14፤ ሉቃ 23፡13-23፤ ዮሃ 19፡12-15

* 3:22 ዛሬ 18፡15፥18

* 3:25 ሜꬌ 22፡18

* 4:1 ቄሴታ፡ ቄሴታ ኢሲ ኢሲ ጌሻ ማጻፋቲ ቄሴታ ሃላቃ ጌቴስ።

† 4:11 ጉላ፡ ጉላ ጊዛይሳ ኢሲ ኢሲ ባጋ ጋሞꬆ ቃላን ማጋላ ዎይኮ ዮቻ ሹች ጌቴስ።

* 4:11 ማዛ 118፡22

* 4:24 ኬሳ 20፡11፤ ናሂ 9፡6፤ ማዛ 146፡6

* 4:27 ሉቃ 23፡1፥7-11፤ ማቶ 27፡1-2፤ ማር 15፡1፤ ዮሃ 18፡28-29

* 4:32 ሃዋ 2፡44-45

* 5:27-28 ማቶ 27፡25

* 7:4 ሜꬌ 11፡31፤ 12፡4

* 7:5 ሜꬌ 12፡7፤ 13፡15፤ 15፡18፤ 17፡8

* 7:6 ሜꬌ 15፡13-14

* 7:7 ኬሳ 3፡12

* 7:8 ሜꬌ 17፡10-14፤ 21፡2-4፤ 25፡26፤ 29፡31—35፡18

* 7:9 ሜꬌ 37፡11፤ 37፡28፤ 39፡2፥21

* 7:10 ሜꬌ 41፡39-41

* 7:11 ሜꬌ 42፡1-2

* 7:13 ሜꬌ 45፡1፤ 45፡16

* 7:14 ሜꬌ 45፡9-10፥17-18፤ 46፡27

* 7:15 ሜꬌ 46፡1-7፤ 49፡33

* 7:16 ሜꬌ 23፡3-16፤ 33፡19፤ 50፡7-13፤ ኢያ 24፡32

* 7:19 ኬሳ 1፡10-11፤ 1፡22

* 7:20 ኬሳ 2፡2

* 7:21 ኬሳ 2፡3-10

* 7:23 ኬሳ 2፡11-15

* 7:29 ኬሳ 18፡3-4

* 7:36 ኬሳ 7፡3፤ 14፡21፤ ታይ 14፡33

* 7:37 ዛሬ 18፡15፥18

* 7:38 ኬሳ 19፡1—20፡17፤ ዛሬ 5፡1-33

* 7:40 ኬሳ 32፡1

* 7:41 ኬሳ 32፡2-6

* 7:44 ኬሳ 25፡9፥40

* 7:45 ኢያ 3፡14-17

* 7:46 2ሳሜ 7፡1-16፤ 1ታሪ 17፡1-14

* 7:48-50 ኢሳ 66፡1-2

* 7:51 ኢሳ 63፡10

* 8:3 ሃዋ 22፡4-5፤ 26፡9-11

* 8:37 ኢሲ ኢሲ ጌሻ ማጻፋቲ ታይቦ 37 ቦላ ዲዛ ቆፋ ጉጄቴስ፤ ኢሲ ኢሶቲ ቃሴካ ቆፋ ኦይኪቤቴና።

* 9:5 ኢሲ ኢሲ ጌሻ ማጻፋታ ቢርሼꬃይ፥ «ቃራ ማሻ ቦላ ኔ ኤቂኮ ቆሄታና» ጊሺን ሃራቲ ቃሴ፥ «ጫዲዛ ቢራታራ ኔ ኤቄቲኮ ኔስ ሃ ዳራና» ጌስ።

† 9:5 ኢሲ ኢሲ ጌሻ ማጻፋ ቢርሼꬃቲ ሳኦሊ ኮኮሪዲኔ ያሻቴꬃን ማላሌቲዲ፥ «ጎዶ! ታ ኔስ ኣይ ኦꬃና ማላ ዶሳይ?» ጊዴስ ጊዛ ቆፋ ጉጄቴስ። ሄሲካ ሼምፖ 22፡10ኔ 26፡14 ቦላ ጻፌቲ ቤቴስ።

* 9:23 2ቆሮ 11፡32-33

‡ 9:36 ዶርቃ ጉሲ ጊሪኬ ቃላራ፥ «ጌኔሳ ጉሳ»

* 10:34 ዛሬ 10፡17

* 11:16 ሃዋ 1፡5

* 11:19 ሃዋ 8፡1-4

* 11:28 ሃዋ 21፡10

* 12:4 ኬሳ 12፡1-27

* 13:1 ኔጌሬይ ላቲኔ ቃላ ጊዲሺን ቢርሼꬃይ ካሬꬅ ጉሳ።

* 13:17 ኬሳ 1፡7፤ 12፡51

† 13:18 ዳንዳይዴስ፡ ዳንዳይዴስ ኢሲ ኢሲ ጌሻ ማጻፋቲ ኢስታ ሎኤꬂ ኦይኪዴስ ጌቴስ።

* 13:18 ታይ 14፡34፤ ዛሬ 1፡31

* 13:19 ዛሬ 7፡1፤ ኢያ 14፡1

* 13:20 ዳኔ 2፡16፤ 1ሳሜ 3፡20

* 13:21 1ሳሜ 8፡5፤ 10፡21

* 13:22 1ሳሜ 13፡14፤ 16፡12፤ ማዛ 89፡20

* 13:24 ማር 1፡4፤ ሉቃ 3፡3

* 13:25 ዮሃ 1፡20፤ ማቶ 3፡11፤ ማር 1፡7፤ ሉቃ 3፡16፤ ዮሃ 1፡27

* 13:28 ማቶ 27፡22-23፤ ማር 15፡13-14፤ ሉቃ 23፡21-23፤ ዮሃ 19፡15

* 13:29 ማቶ 27፡57-61፤ ማር 15፡42-47፤ ሉቃ 23፡50-56፤ ዮሃ 19፡38-42

* 13:31 ሃዋ 1፡3

* 13:33 ማዛ 2፡7

* 13:34 ኢሳ 55፡3

* 13:35 ማዛ 16፡10

* 13:51 ማቶ 10፡14፤ ማር 6፡11፤ ሉቃ 9፡5፤ 10፡11

* 14:15 ኬሳ 20፡11፤ ማዛ 146፡6

* 15:1 ሌዌ 12፡3

* 15:8 ሃዋ 10፡44

* 15:20 ኬሳ 34፡15-17፤ ሌዌ 18፡6-23

* 15:34 ኢሲ ኢሲ ጌሻ ማጻፋቲ ታይቦ 34 ቦላ ዲዛ ቆፋ ጉጄቴና።

* 15:38 ሃዋ 13፡13

* 18:18 ኣዲና፡ ኣዲና ጊዛይሳ ኢሲ ኢሲ ባጋ ጋሞꬆ ቃላን፥ «ታሳላ ዎይኮ ጋላታስ ኢሜቲዛ ኢሞታ» ጌቴስ።

* 18:18 ታይ 6፡18

* 19:4 ማቶ 3፡11፤ ማር 1፡4፥7፥8፤ ሉቃ 3፡4፥16፤ ዮሃ 1፡26-27

* 20:7 «ሳሚንታፌ ኮይሮ ጋላሳን» ቄራ ኦማርስ ዎጋይ ዎንታናዉ ጉሳ።

* 20:24 2ጺም 4፡7

* 21:8 ሃዋ 6፡5፤ 8፡5

* 21:23 ታይ 6፡13-21

* 21:25 ሃዋ 15፡29

* 21:29 ሃዋ 20፡4

* 22:3 ሃዋ 5፡34-39

* 22:20 ሃዋ 7፡58

* 23:3 ማቶ 23፡27-28

* 23:5 ኬሳ 22፡28

* 23:6 ሃዋ 26፡5፤ ፒሊ 3፡5

* 23:8 ማቶ 22፡23፤ ማር 12፡18፤ ሉቃ 20፡27

* 24:21 ሃዋ 23፡6

* 26:5 ሃዋ 23፡6፤ ፒሊ 3፡5

* 26:9 ሃዋ 8፡3፤ 22፡4-5

* 26:20 ሃዋ 9፡20፥28-29

* 26:23 1ቆሮ 15፡20፤ ኢሳ 42፡6፤ 49፡6

* 27:8 ላንቄ፡ ላንቄ ጊዛይሲ ኣባ ጊዶን ዲዛ ቃርጼሴ ጋጻ ቤሴስ።

† 27:27 ኣንዲርያ ኣባ፡ ኣንዲርያ ኣባ ሜዲቴራኔ ኣባፌ ኢሲ ባጋራ ዲዛ ኣባ።

* 28:3 ኣፊራ ጌቴቲዛ ሚꬅ፡ ሃ ሚꬃይ ኢሲ ኢሲ ጋሞꬆ ቃላን ቃይጻሬ፥ ሁንጼ ጌቴቴስ።

† 28:29 ኢሲ ኢሲ ጌሻ ማጻፋታን ታይቦ 29 ቦላ ዲዛ ቆፋይ ጉጄቲቤና።

ኦሮሜ ኣሳስ

1

2

3

4

5

6

7

8

9

10

11

12

13

14

15

16

ጳዉሎሲ

ኦሮሜ ኣሳስ

ጻፊዳ ኪታ

ጊዶ ቆፋ

ሃዋሬ ጳዉሎሳ ኪታይ ኦሮሜ ኣሳስ ጻፌቲዳይ ጳዉሎሲ ኦሮሜን ዲዛ ዎሳ ኬꬃዮ ጋኪ ቤያናስ ቆፒዳ ጊሻስ ኢስቲ ኢዛ ጊጌቲ ናጋና ማላ ኤሪሳናሳ። ጳዉሎሳስ ዲዛ ቆፋይ ኦሮሜን ዲዛ ኣማኒዛ ኣሳራ ጉꬃ ዎዴ ኦꬂዳፔ ጉዬ ኢስቲ ኢዛ ማዲኮ ኢዚ ኢስፔኔ ቢታ ባናሳ፤ ኢዚ ባስ ጌሊዳ ማላ ኢስታስካ ኣማኖይ ጌሊን ኣማኒዛይቲ ባ ዱሳን ኣማኖ ቤሳና ማላ ኣማኖ ቲሚርቴ ሃኖ ኢስታስ ኡባ ቢርሺ ጻፊዴስ፤ ጳዉሎሳ ኪታይ ኩሜꬅ ጊዲ ቤቲዳይ ሃይሳ ሃ ኪታዛና።

ጳዉሎሲ ኦሮሜን ዲዛ ኣማኒዛ ኣሳስ ባ ሳሮካ ዬዲዳፔኔ ኢስታስ ኢዚ ዎሳና ቃላ ጌሊዳፔ ጉዬ ባ ኪታስ ዋና ኣይፌ ዮኦ (1፡17) «ጾሳፌ ቤቲዛ ጺሎቴꬅ ኣማኖኔ ኣማኖስ ጊዲዳ ማላ ሚሺራቾ ቃላን ቆንጪዴስ» ጊዛ ቃላ ጊዲዳይሳ ቤሴስ።

ሄሳፌ ጉዬ ጳዉሎሲ ሃይሳ ሃ ቆፋዛ ጉጂ ኣሲ ጻፌስ፤ ኣይሁዳታካ ጊዲን ዎይኮ ሃንኮ ዴሬ ኣሳ ጊዲን ኣሲ ዉሪካ ናጋራስ ሃሬቲዳ ጊሻስ ጾሳራ ማቃይናናስ ቤሴስ፤ ኣሳይ ጾሳራ ማቃይናና ዳንዳይዛይ ዬሱስ ኪርስቶሳን ኣማኖና። ሄሲ ኣሳይ ጾሳራ ዶሚዳ ኦራꬃ ኢሲፌቴꬃ ኣይፌይ ኦራꬃ ዴኦ ጊዲዳይሳ ጳዉሎሲ ሎኤꬂ ኤሪሴስ፤ ኣማኒዛዴይ ጾሳራ ሳሮን ዴኤስ፤ ጾሳ ኣያና ባጋራ ሄሳዴይ ናጋራፔኔ ሃይቆ ዎልቃፌ ዎዜቴስ፤ ሼምፖ 5-8 ጋካናስ ጳዉሎሲ ጾሳ ዎጋ ጊሻሲኔ ኣማኒዛይታ ዴኦን ኦꬂዛ ጾሳ ጺሎ ኣያናስ ቆፋይ ኣዛኮ ቆንጪሴስ። ቃሴካ ጉጂዲ ጳዉሎሲ፥ «ኣሳ ዜሬꬃ ጊሻስ ጾሳስ ዲዛ ቆፋ ጊዶን ኣይሁዳይኔ ኣይዛቤይ ኢሲፌ ኦይኬታናስ ዳንዳይዜ?» ጊዛ ኦይሾስ ዛሮ ኢማናስ ባጼቴስ።

ቃሴካ ጳዉሎሲ ቆንጪሲዳ ማላ ኣይሁዳቲ ዬሱሳ ኣማኖንታ ኣቲዳይ ጾሳ ቆፋ ማላ፤ ሄሲካ ሃኒዳይ ዬሱስ ኪርስቶሳ ባጋራ ጾሲ ቆንጪሲዳ ኢዛ ኣቶቴꬃ ኪያን ኩሜꬅ ኣሳ ዜሬꬂ ዉሪካ ጋኪ ኤካና ጋꬃናሳ፤ ጊዶ ኣቲን ኣይሁዳ ኣሳይ ዬሱሳን ኣማናና ዎዴይ ያናይሳ ጳዉሎሲ ኣማኔስ። ዉርሴꬃን ጳዉሎሲ ኣማኖን ዋኒ ዴኣናኮኔ ሃራፔካ ኣማኒዛይቲ ባ ጋርሳን ባስ ዲዛ ጋይቶቴꬃን ሲቆ ኦጌ ካላናስ ቤሲዛይሳ ኢስታ ኤሪሴስ። ጉጂዲካ ኢስታስ ጾሳ ኦሶ ጊሻስ ኣማኒዛይቲ ባ ዴሬ ጊሻስ፥ ባ ጋርሳን ኢሶይ ኢሳ ናጋናስ ቤሲዛ ኣላፌቴꬃ ጊሻሲኔ ቆፋፔ ዴንዲዛ ኦይሻታ ኡባ ሁኤን ሁኤን ኤሪሴስ።

ሃ ማጻፋይ ኦይኪዳ ኩሜꬃ ቆፋ

ሃ ማጻፋዚ ኦይኪዳ ኣይፌ ቆፋታ 1፡1-17

ኣሳ ናስ ኣቶቴꬂ ኮሼስ 1፡18—3፡20

ጾሲ ኣሳ ና ኣሺዛ ኦጌ 3፡21—4፡25

ኪርስቶሳ ባጋራ ቤቲዛ ኦራꬃ ዴኦ 5፡1—8፡39

ኢስራኤሌ ኣሳይ ጾሳ ቆፋ ጋርሳን 9፡1—11፡36

ኣማኒዛ ኣሳ ሎኦ ኦሶ 12፡1—15፡13

ዉርሴꬃ ሳሮካ 15፡14—16፡27

1

1 ዬሱስ ኪርስቶሳ ኣይሌኔ ሃዋሬ ጊዳናስ ጼይጌቲዳ ሚሺራቾ ቃላ ዮታናስ ጳዉሎሳፔ ኪቴቲዳ ኪታ።

2 ሄ ሚሺራቾ ቃላ ጊሻስ ካሴ ናቤታ ባጋራ ጌሻ ማጻፋታን ኡፋይሲ ኢሜቲዴስ። 3 ሚሺራቾ ቃላይካ ባ ናዛ ጊሻስ ኢዚ ኣሾ ባጋራ ዳዊቴ ዜሬꬃፌ ጊዲዳይሳ ዮቲዛ ጊሻሳ። 4 ሄሳꬆካ ኑ ጎዳ ዬሱስ ኪርስቶሲ ባ ጌሻቴꬃ ኣያናን ሃይቆፔ ዴንዲዳይሲ ኢዚ ጾሳ ና ጊዲዳይሲ ጊታ ዎልቃን ቆንጪዴስ። 5 ኪርስቶሳ ሱንꬃ ጊሻስ ኣማኖንታ ዴሬይ ኣማናና ማላኔ ኣዛዜታና ማላ ኢዛ ባጋራ ኑኒ ሃዋራቴꬃስ ጋꬂዛ ኪያቴꬅ ኤኪዶስ። 6 ኢንቴካ ዬሱስ ኪርስቶሳይታ ጊዳና ማላ ጼይጌቲዳይታራ ዴታ።

7 ጾሳን ዶሴቲዳይታኔ ጌሻታ ጊዳናስ ጼይጌቲዳ ኦሮሜ ቢታን ዲዛ ኡባስ ኑ ኣዋ ጾሳፌኔ ኑ ጎዳ ዬሱስ ኪርስቶሳፔ ኪያቴꬂኔ ሳሮቴꬂ ኢንቴስ ጊዶ።

ጳዉሎሲ ኦሮሜ ቤያና ላሞቴꬅ

8 ኢንቴ ኣማኖይ ኩሜꬃ ኣላሜን ሲዬቲዳ ጊሻሲኔ ኢንቴ ጊሻስ ታ ጎዳ ጾሳ ዬሱስ ኪርስቶሳ ባጋራ ጋላታይስ። 9 ታ ኢንቴ ጊሻስ ኡባ ዎዴ ኣይ ማላ ቆፒዛኮኔ ጾሳ ና ሚሺራቾ ሳባኮን ታ ኩሜꬃ ዎዚናፔ ኢዛስ ኦꬂዛ ጾሳይ ታስ ማርካ። 10 ታኒ ታ ዎሳን ኡባ ዎዴ ኢንቴና ቆፓይስ፤ ሃኢ ቃሴ ዉርሴꬃን ጾሳ ሼኔ ጊዲኮ ታ ኢንቴኮ ባና ማላ ጾሲ ታስ ኦጌ ዶያና ማላ ዎሳይስ። 11 ኢንቴ ሚናና ማላ ማዲዛ ኣያና ኢሞታ ታ ኢንቴ ጊሻሲኔ ኢንቴና ኣይፌራ ቤያናስ ላሞታይስ። 12 ሄሲካ ኢንቴኒኔ ታኒ ኢሶይ ኢሳራ ኣማኖን ሚኔታናሳ።

13 ታ ኢሻቶ! ሃራሶን ኣማኖንታይታ ማታን ታስ ሃኒዳ ማላ ኢንቴ ማታንካ ታስ ኦሶ ኣይፌይ ቤታና ማላ ዳሮ ዎዴ ቆፓዲስ ሺን ሃኖ ጋካናስ ታ ዲጌታዳ ዲዛይሳ ኢንቴ ኤራና ማላ ኮያይስ። * 14 ታማርዳይታስ ጊዲን ታማሮንታይታስካ፥ ኤራታሲኔ ኤያታስ ኡባስ ታ ቦላ ታማርሳና ኣጮይ ዴስ። 15 ኢንቴስ ኦሮሜን ዲዛይታስካ ታኒ ሚሺራቾ ቃላ ዮታናስ ታ ኣሞቲዛይ ሄሳሳ።

16 ኣማኒዛይቲ ዉሪ ኣታና ማላ ጾሳ ዎልቃ ጊዲዳ ጊሻስ ታኒ ሚሺራቾ ቃላን ዬላቲኬ፤ ሄሲካ ኮይሮ ኣይሁዳታስ ካሊዲ ኣይዛቤታሳ። * 17 «ጺሎይ ጾሳ ኣማኖን ዴስ» ጌቴቲዲ ካሴ ጻፌቲዳ ማላ ጾሳ ጺሎቴꬂ ሚሺራቾ ቃላን ቆንጪና፤ ሄ ጺሎቴꬃይ ኮይሮፔ ዉርሴꬅ ጋካናስ ኣማኖን ሃናና። *

ኣሳ ናይታ ኢታቴꬅ

18 ቱማ ባ ኢታቴꬃኒኔ ማካላን ቱጪ ኦይኪዛይታ ኢታቴꬃ ቦላኔ ኢስታ ማካላቴꬃ ኡባ ቦላ ጾሳ ሃንቆይ ሳሎፔ ቆንጫና። 19 ኢስቲ ኤራናስ ቤሲዛዝ ጾሲ ኡባ ኢስታስ ቆንጪሲዳ ጊሻስ ኢስቲ ጾስ ኤራናስ ቆንጬ ጊዲዴስ። 20 ኣላሜይ ሜꬌቶሶፌ ሃ ሲሚን ኣሳ ኣይፌን ቤቲ ኤሮንታ ጾሳ ሃኖቴꬂ ሄሲካ ኢዛስ ዲዛ ሜርና ዎልቃይኔ ጾሳቴꬃይ ኢዚ ሜꬊዳ ሜꬌቴꬃን ቆንጬን ቤቴስ፤ ሄሳ ጊሻስ ኣሳይ ሺሻና ጋሶይካ ዴና። 21 ኢስቲ ጾስ ኤሪኮካ ኢዛ ጾሳቴꬃ ማላ ኢዛ ቦንቺቤቴናኔ ጋላቲቤቴና፤ ጊዶ ኣቲን ኢስታ ቆፋይ ሜላ ጎኣይ ባይንዳዝ ጊዲዴሲኔ ዩሺ ቆፖንታ ማላ ኢስታ ዎዚናይ ꬉሚዴስ።* 22 ኢስቲ ባና፥ «ኤራ» ጊዛይታ ጊዲኮካ ኤያታ ጊዲዳ። 23 ሜርና ጾሳ ቦንቾ ሃይቂዛ ኣሳኒኔ ካፎታን፤ ሜሄታኒኔ ቢታ ቦላ ጎሼቲዛ ሜꬌቴꬃታን ሚሳቲሲዲ ላሚዳ። *

24 ሄሳ ጊሻስ ጾሲ ኢስታ ባ ጊዶን ኢሶይ ኢሳራ ባርካ ባ ኣሳቴꬃን ቱና ኦሶ ኦꬃና ማላ ጌሻቴꬂ ባይንዳ ላይማቴꬃስ ኣꬂ ኢሚዴስ። 25 ኢስቲ ጾሳ ቱማቴꬅ ዎርዶን ላሚዳ፤ ሜꬊዳ ጾሳ ኣጊዲ ሜꬌቴꬃስ ጎይኒዳኔ ኢስታስ ኦꬂዳ፤ ሜꬊዳ ጾሲ ኢዚ ሜርናስ ጋላቴቲዳይሳ። ኣሚን።

26 ሄሳ ጋሶን ጾሲ ኢስታ ዬላቺዛ ኣሞቴꬃስ ኣꬂ ኢሚዴስ፤ ኢስታ ማጫሳቲ ካሴ ሎሴቲዳ ጋይቶቴꬃ ዎጋ ሎሴይ ባይንዳ ዎጋን ላሚዳ። 27 ሄሳꬆካ ኣቱማ ኣሳይ ባስ ቤሲዛ ማጫሳታራ ዚንኣናይሳ ኣጊዲ ኣዴይ ኣዴራ ዚንኣናስ ኣሞን ጹጌቲዲ ማጫሳታራ ዚንኢዛ ማላ ኣዴይ ኣዴራ ዚንኢዲ ፓላ ሚሽ ኦꬂዳ፤ ሄይታንቲ ባርካ ባ ኦꬂዳ ኢታ ኦሶዛስ ቤሲዛ ቂጻቴ ባ ቦላ ኤሂዳ።

28 ቃሴካ ኢስቲ ባ ቆፋራ ጾስ ኤሮይ ኑና ማዴና ጊዳ ጊሻስ ኢስቲ ኦꬃናስ ቤሶንታይሳ ኦꬃና ማላ ጾሲ ኢስታ ጎኦንታ ቆፋስ ኣꬂ ኢሚዴስ። 29 ኡባ ባጋራ ማካላኔ ኢታቴꬅ፥ ዪቄኔ ኢታ ኦሶን ጻላላ ኩሚዳ፤ ቃናቴቴꬃን፥ ሼምፖ ዎꬎን፥ ኦሻን፥ ባሌꬆኒኔ ጌኔን ኩሚዳይታ ቃሴካ ዚጊርዛይታ ጊዲዳ። 30 ኣሳ ሱንꬅ ሞሪዛይታ፥ ጾስ ኢጺዛይታ፥ ኣስ ጫዪዛይታ፥ ኦቶራንቻታኔ ጬቄቲዛይታ ጊዲዳ፥ ኡባ ዎዴ ኢታ ኦꬃናስ ኦጌ ኮይዛይታ፥ ባና ዬሊዳይታስ ኣዛዜቶንታይታ፥ 31 ዩሺ ቆፖንታይታ፥ ጊዳ ቃላ ዛሪ ላሊዛይታ፥ ኣሳስ ሚሼቶንታይታ፤ ሜንጼ ኢታታ። 32 «ሄሳ ኦꬂዛይቲ ዉሪካ ሃይቃናስ ቤሴስ» ጊዛ ጾሳ ዎጋ ኢስቲ ኤሪሼ ሄይታንታ ባስ ኦሶ ጻላላ ጊዶንታ ሄሳꬆ ኦꬂዛይታካ ሚንꬄꬄቴስ።

2

ጾሳ ፒርዳ

1 ሄሳ ጊሻስ ኔኖ ሃራ ቦላ ፒርዲዛይሶ ኔኒ ታ ሃኒ ጋሶን ኦꬃዲስ ጊዛ ጋሶይካ ኔስ ዴና፤ ኔ ሃራ ኣሳ ቦላ ፒርዲዛይሳን ኔርካ ኔስ ኩናኔ ኤካሳ፤ ጋሶይካ ሃራ ኣሳ ቦላ ኔ ፒርዲዛይሳ ኔካ ዛራዳ ኢዛ ኦꬂዛ ጊሻሳ። * 2 ሃይታ ማላታ ኦꬂዛ ኣሳታ ቦላ ጾሳ ፒርዳይ ሊኬ ጊዲዳይሳ ኑ ኤሮስ። 3 ሄሳ ጊሻስ ኔ ኣሳ ቦላ ፒርዳሼ ሄ ኔ ፒርዲዛይሳ ዛራ ኦꬂዛዴ ጊዲኮ ኔ ጾሳ ፒርዳፌ ኬሳ ኤካ ኣታና ኔስ ሚሳቲዜ? 4 ዎይኮ ጾሳ ኪያቴꬂ ኔና ማሮቴꬃኮ ካሌꬂዛይሳ ሻካ ኤሮንታ ዳሼ ኢዛ ጊታ ኪያቴꬃኔ ኢዛ ዳንዳያ ዱሬቴꬃ ኔ ሌቃይ?

5 ጊዶ ኣቲን ኔኒ ኔ ዎዚና ሙሜቴꬃኒኔ ማሮቴꬅ ኮዮንታ ኔ ዎዚና ጋሶን ጾሳ ቱማ ፒርዳይ ቆንጪዛ ዎዴ ጾሳ ሃንቆ ጋላሳስ ኔ ቦላ ዳሮ ሃንቆ ሺሻሳ። 6 ጾሲ ኢሳስ ኢሳስ ኢዛ ኦሶ ማላ ኢማና። * 7 ሎኦ ኦሶ ኣጎንታ ኦꬂዲ ቦንቾ ሳባኔ ሜርና ዴኦ ኮይዛይታስ ሜርና ዴኦ ኢማና። 8 ጊዶ ኣቲን ባርካ ባና ዶሲዛይታሲኔ ቱማ ኣጋጊዲ ኢታ ካሊዛይታ ቦላ ፒርዳይኔ ሃንቆይ ጋካና። 9 ኢታ ኦꬂዛ ኣይ ኣሳ ቦላካ ኮይሮ ኣይሁዳ ኣሳ ቦላ፥ ካሊዲ ኣይዛቤታ ቦላ ዋዬይኔ ሜቶይ ጋካና። 10 ጊዲኮካ ሎኦ ኦꬂዛዴስ ኦናስካ ኣይሁዳ ኣሳስ ጊዲን ኣይዛቤታስ ሳባይ፥ ሳሮቴꬂኔ ቦንቾይ ጊዳና። 11 ጾሲ ኦናካ ሻኪ ማዴና። *

12 ካሴ ዎጋይ ኤቆንታ ዎዴ ናጋራ ኦꬂዳ ኣሳይ ዉሪካ ዎጋይ ባይንዳ ꬋያና፤ ዎጋይ ኤቂ ሲሚን ናጋራ ኦꬂዳይቲ ዎጋን ኦይኬቲዲ ፒርዴታና። 13 ኣይስ ጊኮ ጾሳ ኣቻን ጺሎ ጌቴቲዛይቲ ኤቂዳ ዎጋስ ኣዛዜቲዛይታፔ ኣቲን ዎጋ ሲስ ሲዪዛይታ ጻላ ጊዴቴና። 14 ዎጋይ ባይንዳ ኣይዛቤቲ ዎጋይ ዮቲዛይሳ ጮ ሜላ ሃኖቴꬃፌ ኤሪዲ ኦꬂሺን ኢስታስ ዎጋይ ባይንዳ ኣጊኮካ ኢስታስ ሜꬌቴꬃ ዎጋይ ዲዛ ጊሻስ ኢስቲ ባ ኦꬃናይሳ ኤሬቴስ። 15 ኢስታ ዎዚናይ ኢስታስ ማርካቲዛ ጊሻሲኔ ኢስታ ቆፋይ ኢስታ ሞቲዛ ጊሻስ ቃሴካ ኢስታ ማዲዛ ጊሻስ ዎጋይ ዮቲዛይ ኢስታ ዎዚናን ጻፌቲዳይሳ ኤሬቴስ። 16 ሄሲካ ታ ሚሺራቾ ቃላን ታማርሲዛ ማላ ጾሲ ኣሳ ዎዚናን ቆቴቲዳይሳ ኪርስቶሳ ባጋራ ፒርዲዛ ጋላሳን ቆንጪሳና።

ኣይሁዳታኔ ኢስታ ዎጋ

17 ኔ ኔና ኣይሁዳ ኣስ ጊኮ ዎጋን ኣማኔታሳኔ ኔስ ጾሳራ ዲዛ ኢሲፌቴꬃን ጬቄታሳ። 18 ዎጋ ካሊዛ ጊሻስ ጾሳ ሼኔ ኤራዳ ኩሜꬅ ጊዲዛዝ ሻካ ኤሪዳ ጊዲኮ፥ 19 ኔ ቆቄታ ካሌꬂዛዴ፤ ꬉማን ዲዛይታስ ፖኦ ጊዲዳይሳ ኔ ኣማኔቲዳዴ ጊዲኮ 20 ዎጋፔ ኔ ዴሚዳ ኤራቴꬃኒኔ ቱማቴꬃን ሃንኮ ኤሮንታይታ ዞሪዛዴ፥ ጉꬃ ናይታ ታማርሲዛዴ ጊዲኮ፥ 21 ኔኒ ሃራታ ታማርሶ ኣጋዳ ኔ ሁኤስ ኣዛስ ታማርኪ? ኔኒ ሃራ ኣስ ካይሶቶፓ ጋ ሳባካሼ ኔስ ካይሶታይ? 22 ኔኒ ሃራ ኣሲ ላይማቶንታ ማላ ዮታሼ ኔስ ላይማታይ? ኔስ ኤቃ ኢጻሳ ሺን ጾሳ ኬꬃ ሚሻ ቦንቃይ? 23 ኔኒ ዎጋን ጬቄታሳ ሺን ዎጋ ኔ ባጋራ ኦꬆንታ ኣጋዳ ጾሳ ካዉሻይ? 24 ሄሲካ፥ «ኢንቴ ጋሶን ጾሳ ሱንꬂ ኣይዛቤታ ኣቻን ጫዬቴስ» ጌቴቲ ጻፌቲዳ ማላ ሃኒዴስ። *

25 ኔ ዎጋ ናጋ ፖሊዛዴ ጊዲኮ ቃጻራስ ጎኣይ ዴስ፤ ኔ ዎጋ ኦꬆንታዴ ጊዲኮ ቃሴ ኔ ቃጻራይ ጮ ሃዳ። 26 ቃጻሬቶንታ ዲሼ ዎጋይ ጊዛይሳ ፖሊኮ ቃጻሬቲዳዴራ ጊና ቆዴቴኔ? 27 ኔስ ጻፌቲዳ ዎጋይኔ ቃጻራይ ኔስ ዲኮ ዲዛ ዎጋ ኔ ናጎንታዴ ጊዲኮ ሃንኮ ቃጻሬቶንታ ዲሼ ዎጋስ ኣዛዜቲዳይ ኔ ቦላ ፒርዳና።

28 ኢሳዴይ ጮ ሜላ ሱንꬃስ ኣሳ ኣይፌን ታ ኣይሁዳ ኣስ ጊዳና ጊኮ ኢዚ ኣይሁዳ ኣስ ጊዴና፤ ቱማፔ ቃጼሬቴꬂ ጮ ካሬራ ኣሾ ኣይፌን ቤቲዛ ቃጻራ ጊዴና። 29 ጊዲኮካ ኢሲ ኣሲ ኣይሁዳ ኣስ ጊዳናስ ዳንዳይዛይ ኢዛስ ጋꬃ ባጋይ ኣይሁዳ ኣስ ጊዲሺና። ቃጻራይካ ቃጻራ ጊዲዛይ ጻፌቲዳ ዎጋ ጻላላ ጊዶንታ ኣያናን ዎዚናፔ ጊዲዳ ቃጻራ ጊዲኮኮ! ሄሳ ማላ ኣሲ ጋላታ ኣሳፔ ጊዶንታ ጾሳፌ ዴሜስ። *

3

1 ሂስቲኮ ኣይሁዳ ኣስ ጊዴꬃስ ኣዛ ጎኣይ ዲዜ? ቃጻራይ ኣይ ጎኢዜ? 2 ኣዋራካ ጊዲን ጎኣይ ዳሮ፤ ሃራፔ ኮይሮ ጾሳ ቃላይ ሃዳራ ኣይሁዳታስ ኢሜቲዴስ። 3 ኢስታፌ ኢሶታስ ኢሶታስ ኣማኖይ ባይንዳ ኣጊኮ ጾሳን ኣማኔቴꬅ ዲጊዜ? 4 ሙሌካ ዲጌና! ኣሲ ዉሪካ ዎርዳንቻ፥

«ኔኒ ኔ ቃላፔ

ዴንዲዳይሳን ቱማንቻ፤

ኔ ሞርኬ ፒርዳንካ ጾናሳ»

ጌቴቲ ጻፌቲዳ ማላ

ጾሲ ቃሴ ቱማንቻ። *

5 ኑ ማካላ ኦሶይ ጾሳ ጺሎቴꬅ ቆንጬን ቤሲዛይሳ ጊዲኮ ሂስቲን ኑ ኣይ ጋኔ? ጮ ኣሳ ዎጋ ማላ ፓላሜታናስ ጾሲ ባ ሃንቆ ኑ ቦላ ኤሂዛይሲ ኑስ ቤሴና ጋኔዬ? ሄሳካ ታ ጊዛይ ኣሳꬆ ቆፋና። 6 ቱማፔ ሄሳꬆ ሃኔና፤ ሄሳꬆ ሃኒዛ ጊዲኮ ጾሲ ኣላሜ ቦላ ዎስቲ ፒርዳንዴ?

7 «ታ ዎርዶቴꬂ ጾሳ ቱማቴꬅ ቆንጪሲዛይሳን ኢዛ ቦንቾ ጌዴ ጉጂዛ ጊዲኮ ሂስቲን ሃኢ ጋካናስ ዎስቲ ታ ቦላ ናጋራንቻ ማላ ፒርዴቲዜ?» ጊዲ ፓላሜታና ኣሲ ዳና ዳንዳዬስ። 8 ሄሳ ጉሲ፥ «ሎኦይ ያና ማላ ኣኔ ኢታ ኦꬆስ» ጌቴስ ጊዲ ኢሲ ኢሲ ኣሳቲ ኑ ቦላ ዎሬሲዛይሳ ማላ። ሃይታ ኣሳታ ቦላ ጋኪዛ ፒርዳይ ቱሙ ፒርዳ።

ኣሲ ዉሪ ናጋራንቻ

9 ሂስቲን ኑ ኣይ ጊኖ? ኑኒ ኢስታፌ ኣꬊዞኒ? ሙሌካ ኣꬎኮ። ኣይሁዳታ ጊዲኮካ፥ ኣይዛቤታ ጊዲኮካ ዉሪካ ናጋራፔ ጋርሳ ባጋራ ዲዛ ጊሻስ ታ ዉርሳካ ካሴታዳ ኢስታስ ዮታዲስ።

10 «ጺሎይ ኦኒካ ዴና፤

ኢሳዴይካ ዴና።

11 ዩሺ ቆፒዛዴይ ባ፤

ጾስ ኮይዛይ ኢሳዴይካ ባ።

12 ዉሪካ ባሌቲዳኔ

ኢሲ ቦላ ጎኦንታይታ ጊዲዳ።

ሎኦ ኦꬂዛይ ኦኒካ ባ፤

ኢሳዴይካ ዴና።

13 ኢስታ ዶናይ ዶያ ዲዛ ዱፎ ማላ፤

ኢስታ ዶናይ ኡባ ዎዴ

ባሌꬆ ሃሳዬስ፤

ኢስታ ሜቴርሻይ

ሾሻ ማርዜራ ዴስ። *

14 ኢስታ ዶናን ቃንጌꬂኔ

ጫሞ ሚሺ ኩሚዴስ። *

15 ኢስታ ቶሆይ

ሱꬅ ጉሳናስ ኤሶቴስ።

16 ኢስታ ኦጌን ꬋዮይኔ

ላፋቴꬂ ዴስ።

17 ኢስቲ ሳሮቴꬃ ኦጌ ኤሬቴና።

18 ኢስታ ኣይፌሶን ጾሳስ ያሻቴꬂ ባ»

ጌቴቲ ጻፌቲዳ ማላ። *

19 ሄሳ ጊሻስ ዶናይ ዉሪካ ጎርዴታና ማላ ዴሬይ ኩሜꬅ ጾሳስ ዛሮ ኢማና ማላ ዎጋይ ጊዛይ ዉሪካ ዎጋፔ ጊዶራ ዲዛይታስ ጊዲዳይሳ ኑ ኤሮስ። 20 ሄሳ ጊሻስ ዎጋይ ናጋራይ ኣዛኮ ኤሪሴስ ኣቲን ዎጋ ናጎን ኦኒካ ኢዛ ኣቻን ጺሎ ጌቴታናስ ዳንዳዬና።

ኣማኖን ቤቲዛ ጺሎቴꬅ

21 ሃኢ ቃሴ ካሴ ናቤቲ ኢዛስ ማርካቲዳይሲ ዎጋፔ ካሬራ ጊዲዳ ጾሳ ጺሎቴꬂ ቆንጪዴስ። 22 ሄሲ ጾሳ ጺሎቴꬂ ዬሱስ ኪርስቶሳ ኣማኖን ዱማቴꬂ ባይንዳ ቤቲዛ ጺሎቴꬃ።*

23 ጋሶይካ ኣሲ ዉሪካ ናጋራ ኦꬂዴስ፤ ጾሳ ቦንቾይካ ኣሳ ናስ ፓጪዴስ። 24 ኣሳይ ዬሱስ ኪርስቶሲ ኣሳ ና ጊሻስ ኦꬂዳ ኪያቴꬃፌ ዴንዲዳይሳን ጮ ሜላ ጺሊዴስ። 25 ኢዛ ሱꬃን ጊዲዳ ኣማኖን ናጋራፔ ማሬታና ያርሾ ሂስቲዲ ጾሲ ዬሱሳ ሺሺዴስ፤ ኢዚ ሄሳ ኦꬂዳይ ካሴቲዲ ፖሌቲዳ ናጋራ ቃጻዮንታ ዳንዳያን ኣꬊዳ ባ ጺሎቴꬅ ቤሳናሳ። 26 ኢዚ ሄሳ ሃ ዎዴዛን ኦꬂዳይ ባ ጺሎቴꬃ፤ ሄሲካ ባ ባጋራ ጺሎ ጊዲዳ ዬሱስ ኪርስቶሳን ኣማኒዛዴ ጺሊሲዛይሳ ቤሳናሳ።

27 ሂስቲን ኑኒ ኢዛን ጬቄቲዛ ሚሺ ኣዚ ዲዜ? ኣይኮ ሚሻንካ ጬቄቶኮ፤ ኑ ጬቄታና ጋሶይካ ኣዜ? ዎጋ ናጊዛ ጊሼ? ጊዴና፤ ኣማኖና። 28 ኣይ ኣሲካ ኣማኖን ኣቲን ዎጋ ናጎን ኣቶንታይሳ ኑ ጌሺ ዮቶስ።

29 ጾሲ ኣይሁዳታስ ጻላ? ኣይዛቤታስካ ጾስ ጊዴኔ? ኤ ኣይዛቤታስካ ኢዚ ጾሳ። 30 ቃጻሬቲዳይሳ ኣማኖን ቃሴ ቃጻሬቶንታይሳካ ሄ ኣማኖንካ ጺሊሲዛይካ ኢዚ ኢሲ ጾሳ ጻላ። * 31 ሂስቲን ሄሲ ሄሳ ጊዲኮ ኣማኖ ጋሶን ዎጋ ጎኣይ ባይንዳ ሚሽ ኦꬂኖ? ሙሌካ ሄሳꬆ ሃኔና፤ ዎጋ ኑ ሚንꬃና ኣቲን።

4

ኣማኖን ኣብራሃሜ ጺሌቴꬅ

1 ሄሳ ጊሻስ ቃሴ ኑ ኣብራሃሜይ ሃይሳፌ ኣይ ጎኣ ዴሚዴስ ጊኖ? 2 ኣብራሃሜይ ባ ኦሶን ጺሊዳኮ ኢዚ ጬቄታናዚ ኢዛስ ዴሲኮሺን፤ ኢዚ ጾሳ ሲንꬃን ጬቄታናስ ዳንዳዬና። 3 ጌሻ ማጻፋይ፥ «ኣብራሃሜይ ጾስ ኣማኒዴሲኔ ኢዛ ኣማኖይ ኢዛስ ጺሎቴꬃን ቆዴቲዴስ» ጌስ። *

4 ኢሳዴይ ኦሶ ኦꬂኮ ኢዚ ኤኪዛ ሚሻይ ኢዛስ ጮ ኪያቴꬅ ኢሜቲዛዝ ጊዶንታ ኢዛዴስ ኦሶ ዋጋ ጊዴስ። 5 ጊዶ ኣቲን ኦሶ ኦꬆንታ ናጋራንቻ ኣሲ ጺሎ ኬሲዛ ጾሳን ኣማኒዛዴስ ኢዛ ኣማኖይ ኢዛስ ጺሎቴꬃን ታይቤቴስ። 6 ዳዊቲካ ጺሎቴꬂ ኢዛዴስ ቆዴቲዛይ ሎኦ ኦሶን ጊዶንታ ኣሳ ጊሻስ፥

7 «ኢስታስ ኢስታ ባላ ኦሶይ

ኣቶ ጌቴቲዳይቲኔ

ናጋራፔ ማሬቲዳይቲ

ኣንጄቲዳይታ!

8 ኢዛ ናጋራ ጎዳይ

ሙሌካ ቆዶንታዴይ

ኢዚ ኣንጄቲዳይሳ!» ጊዴስ።

9 ሃ ኣንጆዚ ቃጻሬቲዳይታስ ጻላላዬ? ዎይኮ ቃጻሬቶንታይታሳራ? «ካሴ ኮይሮ ኑ ኣዋ ኣብራሃሜ ኣማኖይ ኢዛስ ጺሎቴꬃን ቆዴቲዴስ» ጊዶስ።

10 ሂስቲን ዋኒ ኢዛስ ሄሳꬆ ቆዴቲዴ? ኢዚ ቃጻሬቲዳፔ ጉዬ? ዎይኮ ቃጻሬታናፔ ካሴ? ኢዛስ ጺሎቴꬃን ቆዴቲዳይ ኢዚ ቃጻሬታናፔ ሲንꬃና። 11 ኢዚ ካሴ ቃጻሬታናፔ ካሴ ዴሚዳ ጺሎቴꬃይ ቃጻራስ ማላታ ጊዳና ማላ ጺሎቴꬃስ ማታሜ ኤኪዴስ። ሄሳ ጊሻስ ቃጻሬቶንታ ኣማኒዛይታስ ጺሎቴꬃን ቆዴታና ማላ ኡባታስ ኢዚ ኣዋ። * 12 ኢዚ ቃጻሬቲዳይታስካ ኣዋ፤ ቃጻሬቲዳይታስ ጻላላ ጊዶንታ ኑ ኣዋ ኣብራሃሜይ ካሴ ቃጻሬታናፔ ሲንꬄ ኢዛስ ዲዛ ኣማኖ ጌዶ ካሊዛይታስ ኡባሳ።

ኣማኒዛ ኣሳስ ኢሜቲዳ ኡፋይስ

13 ኢዚ ኣላሜ ላቲዛዴ ጊዳና ማላ ኣብራሃሜይኔ ኢዛ ዜሬꬃቲ ኡፋይሳ ቃላ ኤኪዳይ ዎጋ ባጋራ ጊዶንታ ኣማኖን ጊዲዳ ጺሎቴꬃና።* 14 ዎጋ ናጊዛይቲ ላቲዛይታ ጊዲኮ ኣማኖስ ጎኣይ ዴና፤ ሂዶታይካ ጮ ሃዳ ጊዳናሺን፤ 15 ዎጋይ ሃንቆ ካሌꬄስ፤ ዎጋይ ባይንዳሶን ዎጋ ሜንꬆይ ዴና።

16 ሄሳ ጊሻስ ሂዶታይ ኣማኖን ዪዴስ፤ ሄሲካ ኢዛ ሂዶታይ ኢዛ ኪያቴꬃን ጊዳና ማላኔ ኣብራሃሜ ዜሬꬅ ኡባስ ኣማኔቲዛይሳ ጊዳና ማላ ሃኒዴስ፤ ሄሲካ ዎጋን ኢዛይታ ጊዲዳይታስ ጻላላ ጊዶንታ ኣማኖን ኣብራሃሜ ናይታ ጊዲዳይታስ ኡባታሳ፤ ኢዚካ ኑስ ኡባሲካ ኣዋ። * 17 ሄሲካ፥ «ታ ኔና ዳሮ ዴሬ ኣዋ ኦꬃዲስ» ጌቴቲ ጻፌቲዳ ማላ ሃኒዴስ፤ ኢዚካ ሃይቂዳይታስ ዴኦ ኢሚዛዴን፥ ባይንዳይሳ ቃሴ ዲዛ ማላ ኦꬂዛዴን ኣማኒዳ ጾሳ ሲንꬃን ኢዚ ኑስ ኣዋ። *

18 ካሴ ኢዛስ፥ «ኔ ዜሬꬂ ሄሳꬆ ሃናና» ጌቴቲዳ ማላ ሂዶታ ኦꬃናስ ዳንዳዬቶንታ ሚሻን ኣብራሃሜይ ጾሲ ሃናና ጊዳይሳ ኣማኒዲ ዳሮ ዴሬ ኣዋ ጊዲዴስ። * 19 ኣብራሃሜስ ዬሌቲን 100 ላይꬅ ጊዲሺን ኣብራሃሜይ ባ ኣሳቴꬃይ ሃይቄꬃ ማላ ጊዲዳይሳኔ ሳራስ ዬሎ ዎዴይ ኣꬊ ቢዳይሳ ኤሪሼካ ኣማኖን ሌፒቤና። *

20 ጌዴ ጉጂዲ ኣማኖን ሚኒዲ ጾሳስ ቦንቾ ኢሚዴስ ኣቲን ጾሲ ጊዳ ቃላ ሲꬊቤና። 21 ጾሲ ኢዛስ ኢሚዳ ሂዶታይ ፖሌታናይሳ ኩሜꬃ ዎዚናፔ ኣማኒዴስ። 22 ሄሳ ጊሻስ ኢዛስ ጺሎቴꬃን ቆዴቲዴስ። 23 «ኢዛስ ጺሎቴꬃን ቆዴቲዴስ» ጊዛ ቃላይ ጻፌቲዳይ ኢዛስ ጻላላ ጊዴና። 24 ጊዶ ኣቲን ጾሲ ኑ ጺሎቴꬃ ኢዛ ባጋራ ታይቢዛ ኑ ጎዳ ዬሱሳ ሃይቆፔ ዴንꬂዳይሳን ኣማኒዛ ኑሳራኮ። 25 ኢዚ ኑ ናጋራ ጊሻስ ሃይቃናስ ኣꬊ ኢሜቲዴስ፤ ኢዚ ኑና ጺሊሳናስ ሃይቆፔ ዴንዲዴስ። *

5

ሳሮቴꬂኔ ኡፋይስ

1 ሂስቲኮ ኑኒ ኣማኖን ጺሊዳ ጊሻስ ኑ ጎዳ ዬሱስ ኪርስቶሳ ባጋራ ኑስ ጾሳራ ሳሮቴꬂ ዴስ። 2 ሃይሳ ሃ ኣማኖዛን ሚኒ ዲዛ ኪያቴꬃን ኑኒ ጌሊዳይ ኢዛ ባጋራ ጊዲዳ ጊሻስ ኡፋይሳን ጾሳ ቦንቾ ጊሼቲ ኤኪዛይታ ጊዲዳ ጊሻስ ኑ ኡፋዬቶስ።

3 ሃይሳን ጻላላ ጊዶንታ ኑና ጋኪዛ ዋዬንካ ኡፋዬቶስ። ጋሶይካ ዋዬይ ዳንዳያን ጋꬂዛይሳ ኑ ኤሮስ። 4 ዳንዳያይ ፓጬን ሚኖቴꬅ ኢሜስ፤ ፓጬን ሚኖቴꬂ ሂዶታ ኢሜስ። 5 ሄ ሂዶታይ ቃሴ ኑና ዬላቼና። ጾሲ ኑስ ኢሚዳ ጺሎ ኣያናን ባ ሲቆ ኑ ዎዚናን ጉሲዳ ጊሻስ ሄ ሂዶታይ ኑና ዬላን ጋꬄና።

6 ኑ ዳቡራንቻታ ጊዲ ዲሺን ጾሳ ዎዴይ ጋኪዳ ማላ ኪርስቶሲ ኑ ናጋራ ጊሻስ ሃይቂዴስ። 7 ጺሎ ኣሳ ጊሻስ ሃይቃና ኣሲ ቤታናይሲ ዳሮ ሜቴስ። ሎኦ ኣሳ ጊሻስ ሃይቃናስ ጻላና ኣሲ ኦኔ ኤሪዛይ ቤታና ዳንዳዬስ። 8 ጊዶ ኣቲን ኑ ቡሮ ናጋራንቻ ጊዲ ዲሺን ኪርስቶሲ ኑ ጊሻስ ሃይቂዴስ፤ ሄሲካ ጾሲ ኑና ሲቂዛ ባ ሲቆ ሄሳን ቤሴስ።

9 ኑኒ ኢዛ ሱꬃን ጌዪዳይታ ጊዲኮ ሃራፔካ ኢዛ ባጋራ ጾሳ ሃንቆፌ ኣታና። 10 ኑ ጾሳስ ሞርኬታ ጊዲ ዲሺን ኢዛ ናዛ ሃይቆን ኢዛራ ጊጊዳይታ ጊዲኮ ኑ ኢዛራ ጊጊዳፔ ጉዬ ኢዛ ናዛ ዴኦ ባጋራ ኑኒ ፓጺዳይሲ ዋኒ ኬሂ ዳሬኔ! 11 ሄሳ ጻላላ ጊዴና፤ ቃሴካ ኑኒ ሃኢ ኢዛራ ጊጋ ዴሚዳ ኑ ጎዳ ዬሱስ ኪርስቶሳ ባጋራ ጾሳንካ ኡፋይስ ኦꬆስ።

ሃይቆይ ኣዳሜ ባጋራ፥ ዴኦይ ኪርስቶሳ ባጋራ ዪዴስ

12 ሄሳ ጊሻስ ናጋራይ ኢሳዴ ጋሶን ዱጌ ሃ ኣላሜዛ ዪዳ ማላ ሃይቆይካ ናጋራ ጋሶን ዪዴስ፤ ሃይቆይካ ሄሳ ባጋራ ኣሳ ኡባኮ ዪዴስ፤ ሄሳስ ጋሶይካ ኣሲ ዉሪካ ኢዛ ባጋራ ናጋራ ኦꬂዳ ጊሻሳ። * 13 ዎጋይ ኢሜታናፔ ካሴ ናጋራይ ቢታ ቦላ ዴስ ሺን ዎጋይ ባይንዳሶን ናጋራይ ናጋራ ጊዴና። 14 ጊዶ ኣቲን ኣዳሜፔ ሃ ሲሚን ሙሴ ዎዴ ጋካናስ ዲዛ ዎዴን ኣዳሜ ማላ ዎጋ ሜንꬂዲ ናጋራ ኦꬆንታይታ ቦላካ ሃይቆይ ካዎቲዴስ፤ ኣዳሜይ ቡሮ ያና ኪርስቶሳስ ሌሚሶ።

15 ጊዲኮካ ኢዛ ኪያቴꬃ ኢሞታይ ኣሳ ቆሆ ማላ ጊዴና፤ ኢሳዴይ ሞሪዳይሳን ዳሮ ኣሳይ ሃይቂኮካ ጾሳ ኪያቴꬃኒኔ ኢሲ ኣስ ዬሱስ ኪርስቶሳ ኪያቴꬃን ዪዳ ኢሞታይ ዳሮታስ ኬሂ ዳሪ ኢሜቲዴስ። 16-17 ቃሴካ ጾሳ ኢሞታይ ኢሳዴ ባጋራ ዪዳ ናጋራፔ ቤቲዳ ኣይፌ ማላ ጊዴና፤ ጋሶይካ ኢዛ ፒርዳይ ኢሳዴ ናጋራ ካሊዲ ፒርዳ ኤኪ ዪዴስ፤ ኢዛ ኢሞታይ ቃሴ ዳሮ ቆሆ ጋሶን ጺሎቴꬅ ኤሂዴስ። ሃይቆይ ኢሳዴ ባጋራ ካዎቲዳይሳ ጊዲኮ ዳሮ ቲርፓ ጊዲዳ ጾሳ ኪያቴꬂኔ ጺሎቴꬃ ኢሞታ ኤኪዳይቲ ኢሳዴ ባጋራ ሄሲካ ዬሱስ ኪርስቶሳ ባጋራ ጾኒዲ ዴኦን ዳና።

18 ሂስቲኮ ኢሳዴ ቆሆ ጋሶን ፒርዳይ ኣሳ ኡባ ቦላ ጋኪዳ ማላ ሄሳꬆካ ኢሳዴ ጺሎቴꬃ ኦሶን ኣስ ኡባስ ዴኦ ኢሚዛ ጺሎቴꬂ ቤቲዴስ። 19 ኢሳዴይ ኣዛዜቶንታ ኢጺዳ ጊሻስ ዳሮ ኣሳይ ናጋራንቻ ጊዲዳ ማላ ኢሳዴ ኣዛዜቴꬃን ቃሴ ዳሮቲ ጺላና።

20 ዎጋይ ዪን ሞሮይ ዳሪዴስ፤ ጊዶ ኣቲን ናጋራይ ዳሮይሳፌ ቦላራ ጾሳ ኪያቴꬂ ኬሂ ዳሪዴስ። 21 ሄሲካ ሃኒዳይ ናጋራይ ሃይቆ ቦላ ካዎቲዳይሳ ማላ ዬሱስ ኪርስቶሳ ባጋራ ቃሴ ሜርና ዴኦይ ቤታና ማላ ኢዛ ኪያቴꬂ ጺሎቴꬃን ካዎታናሳ።

6

ናጋራፔ ሻኬቲዲ ኪርስቶሳን ዱስ

1 ሂስቲን ኑ ኣይ ጊኖ? ጾሳ ኪያቴꬂ ዳራና ማላ ናጋራ ጉጂ ኦꬂኖ? 2 ሙሌካ ጊዴና፤ ኑኒ ናጋራስ ሃይቂዶስ፤ ሂስቲን ሃይሳፌ ጉዬ ኑ ዋኒ ናጋራን ዳኔ? 3 ኑኒ ዬሱስ ኪርስቶሳራ ኢሲኖ ጊዳና ማላ ጻማቄቲዳይቲ ኢዛ ሃይቆን ኑ ኢሲፌ ጊዳናስ ጻማቄቲዳይሳ ሃይሳ ኢንቴ ኤሬኬቲ? 4 ሄሳ ጊሻስ ኪርስቶሲ ባ ኣዋ ቦንቾን ሃይቆፔ ዴንዲዳ ማላ ኑኒካ ሄሳꬆ ኦራꬃ ዴኦን ዳናስ ጺንቃታን ሃይቂዲ ኢዛራ ሞጌቲዶስ። *

5 ኑኒ ሄሳ ማላ ሃይቆን ኢዛራ ኢሲኖ ጊዲኮ ቃሴ ዴንꬃንካ ኢዛራ ኢሲኖ ጊዶስ። 6 ሃይሳፌ ጉዬ ኑኒ ናጋራስ ኣይሌ ጊዶንታ ማላ ናጋራ ኣሳቴꬃይ ኪቻና ማላ ካሴ ኑ ጬጋ ኣሳቴꬃይ ኢዛራ ኢሲፌ ካቄቲዳይሳ ኑ ኤሮስ። 7 ጋሶይካ ሃይቂዳ ኣሲ ናጋራፔ ሼምፒዴስ።

8 ኑኒ ኪርስቶሳራ ሃይቂዳይታ ጊዲኮ ኑ ኢዛራ ኢሲፌ ዳናይሳ ኣማኖስ። 9 ኪርስቶሲ ሃይቆፔ ዴንዲዳ ጊሻስ ናምኣንꬆ ኢዚ ሃይቆንታይሳኔ ኢዛ ቦላ ሃይቆስ ዎልቃይ ባይንዳይሳ ኑ ኤሮስ። 10 ኢዚ ሃይቂዳ ዎዴ ኢሲቶ ኡባ ናጋራ ጊሻስ ሃይቂዴስ፤ ጊዶ ኣቲን ጾሳስ ፓጻ ዱስ ዴስ። 11 ሄሳꬆካ ኢንቴ ናጋራስ ሃይቂዲ ጾሳስ ዬሱስ ኪርስቶሳ ባጋራ ፓጻ ዲዛይሳ ኤሪቴ።

12 ሄሳ ጊሻስ ኢታ ኦꬃና ኮይዛ ኢታ ኣሾ ቆፋ ኮዪዲ ሃይቂዳ ኢንቴ ኣሳቴꬃ ቦላ ናጋራይ ካዎታና ማላ ኦꬆፍቴ። 13 ኢንቴ ኣሳቴꬃ ኢታ ኦሶ ኦꬂዛ ሚሽ ኦꬂ ናጋራስ ሃሪሶፒቴ፤ ሄሳ ማላ ኦꬃናፔ ሃይቆፔ ጌዴ ዴኦን ፒኒዳ ኣሳታ ማላ ኢንቴና ጾሳስ ሃሪሲቴ፤ ኢንቴ ኣሳቴꬃ ጺሎቴꬃ ሚሻ ማላ ጾሳስ ሃሪሲቴ። 14 ኢንቴ ጾሳ ኪያቴꬃ ጋርሳን ዴታ ኣቲን ዎጋ ጋርሳን ዶንታ ጊሻስ ኢንቴና ናጋራይ ሃሬና።

ጺሎቴꬃ ኦሳንቻታ

15 ሂስቲን ኣይ ኦꬂኖ? ዎጋ ጋርሳን ጊዶንታ ኑኒ ጾሳ ኪያቴꬃ ጋርሳን ዲዛ ጊሻስ ናጋራ ኦꬂኖ? ሙሌካ ኦꬃናስ ቤሴና። 16 ኢንቴ ኢንቴና ኣይሌ ማላ ሺሺዛ ዎዴ ኢንቴ ኣዛዜቲዛዴስ ኣይሌ ጊዲዳይሳ ኤሬታ፤ ሄሳꬆካ ጌዴ ሃይቆኮ ኤፊዛ ናጋራስ ዎይኮ ጺሎቴꬃኮ ጋꬂዛ ኣዛዜቴꬃስ ኢንቴ ኣይሌ ጊዲዳይሳ ኤሬኬቲ? 17 ኢንቴ ካሴ ናጋራስ ኣይሌታ ጊዲኮ ኢንቴስ ኢሜቲዳ ቲሚርቴዛስ ኢንቴ ዎዚናፔ ኣዛዜቲዳ ጊሻስ ጾሲ ጋላቴቶ። 18 ኢንቴ ናጋራፔ ዎዜቲዲ ጺሎቴꬃስ ኣይሌ ጊዲዴታ።

19 ሃይሳ ታኒ ኣሳ ቃላን ኢንቴስ ቆንጬን ዮቲዛይ ኢንቴ ዬሌቴꬃን ዳቡራንቻ ጊዲዳ ጊሻሳ። ኢንቴ ካሴ ዎዴ ኢንቴ ኣሳቴꬃ ኣይሌቴꬃሲኔ ካሴፔ ኣꬊ ኢታና ማላ ኦꬂ ኢሚዳ ማላ ሃኢ ቃሴ ጌሻቴꬃኮ ኤፊዛ ጺሎቴꬃስ ኣይሌ ሂስቲ ሃሪሲቴ።

20 ኢንቴ ካሴ ናጋራስ ኣይሌቲዲ ዲዛ ዎዴ ኢንቴ ጺሎቴꬃፌ ሜላ ኣቲዴታ ሺን፤ 21 ሃኢ ቃሴ ኢንቴ ዬላቲዛ ሚሻታፔ ሄ ዎዴ ኣይ ጎኣ ዴሚዴቲ? ሄሳ ሄ ሃኖዛስ ጎኣይ ሃይቆ። 22 ሃኢ ቃሴ ኢንቴ ናጋራፔ ዎዜቲዲ ጾሳ ኣይሌታ ጊዲዴታ፤ ሄሲካ ኢንቴና ጌሻቴꬃኮ ካሌꬄስ፤ ዉርሴꬃይካ ሜርና ዴኦ። 23 ናጋራ ዋጋይ ሃይቆ፤ ጊዶ ኣቲን ጾሳ ኢሞታይ ጊዲኮ ጎዳ ዬሱስ ኪርስቶሳ ባጋራ ሜርና ዴኦ።

7

ኤኮኔ ጌሎ ሌሚሶ

1 ታ ኢሻቶ! ታኒ ዎጋ ኤሪዛ ኣሳታስ ዮታይስ፤ ዎጋይ ሼምፖራ ፓጻ ዲዛ ኣሳ ጻላላ ሃሪዛይሳ ኢንቴ ኤሬኬቲ? 2 ኢሲ ማጫሲ ኣዚና ጌሊኮ ባ ኣዚናራ ኢዛ ዎጋን ቃሼቲዛይ ኣዚናይ ፓጻ ዲዛ ዎዴ ጋካናሳ፤ ኣዚናይ ሃይቂኮ ኢዛ ማቾ ጊዲዛ ዎጋፔ ኣንጄታዉስ። 3 ጊዶ ኣቲን ኣዚናይ ፓጻ ዲሺን ኢዛ ሃራ ኣዚና ጌሊኮ ላይማ ጌቴታዉስ፤ ኣዚናይ ሃይቂኮ ቃሴ ሃራ ኣስ ጌሊኮ ካሴ ኣዚና ዎጋፔ ኣንጄታዱስ ኣቲን፥ «ላይማ» ጌቴቱኩ።

4 ሄሳ ጊሻስ ታ ኢሻቶ! ኢንቴካ ዬሱስ ኪርስቶሳ ኣሳቴꬃ ባጋራ ዎጋስ ሃይቂዴታ፤ ኢንቴ ሃይቆፔ ዴንዲዳ ኪርስቶሳ ባጋ ጊዲን ኑኒ ጾሳስ ኣይፌ ኣይፋናሳ። 5 ናጋራንቻ ሜꬌቴꬃ ሼኔን ኑ ዲዛ ዎዴ ሃይቆስ ጋꬂዛ ኣይፌ ኑ ኣይፋና ማላ ዎጋይ ዴንꬄꬂዳ ናጋራ ኣሞይ ኑ ቦላ ኦꬂዴስ። 6 ሃኢ ጊዲኮ ካሴ ኑና ዋጺ ቃቺዳ ዎጋስ ሃይቂዳ ጊሻስ ሄ ዎጋፔ ዎዜቲዶስ፤ ሄሲካ ካሴ ጬጋ ዎጋን ጻፌቲዳይሳን ጊዶንታ ዲሼ ኦራꬃ ኣያና ኦጌን ኑኒ ኦꬃናሳ።

ናጋራራ ባጼቴꬅ

7 ሂስቲን ኑ ኣይ ጊኖ? ባ ሁኤስ ዎጋይ ናጋራ? ሙሌካ ጊዴና። ዎጋ ባጋራ ጊዶንታኮ ናጋራይ ኣዛኮ ኑ ኤሮኮ ሺን፤ ዎጋይ «ኣሞቶፋ!» ጎንታኮ ኣሞይ ኣዛኮ ቱማፔ ታ ኤሪኬ። * 8 ናጋራይ ቃሴ ዎጋፔ ኬዚዳ ኣዛዞይ ቤሲዳ ኦጌን ጎኤቲዲ ታ ጊዶን ዱማ ዱማ ኢታ ኣሞ ዴንꬄꬂዴስ፤ ዎጋይ ያናፔ ካሴ ናጋራይ ሃይቂዳዛ።

9 ዎጋይ ባይንዳ ካሴ ታኒ ፓጻ ዳይሲሺን ዎጋይ ዪን ቃሴ ናጋራይ ፓጻ ጊዲዴስ፤ ታ ጊዲኮ ሃይቃዲስ። 10 ኣስ ኣሻና ቆፌቲዳ ኣዛዞይካ ሃይቆ ኤኪ ዪዳይሳ ኤራዲስ። 11 ናጋራይ ዎጋ ባጋራ ቤቲዳ ጋሶን ጎኤቲዲ ታና ባሌꬂዴሲኔ ኣዛዞን ዎꬊዴስ።*

12 ሄሳ ጊሻስ ዎጋይ ባ ባጋራ ጌሻ፤ ኣዛዞይካ ጌሻ፤ ጺሎኔ ሎኦ። 13 ጊዶ ኣቲን ሎኦስ ሃኒዳይሲ ታስ ሃይቆስ ጊዲዴ? ሙሌካ ጊዴና፤ ጊዶ ኣቲን ናጋራይ ባ ናጋራቴꬃን ኤሬታና ማላ ሎኦ ጊዲዳ ሃኖ ባጋራ ታ ቦላ ሃይቆ ኤሂዴስ፤ ሄሲካ ናጋራይ ኣዛዞ ባጋራ ካሴፔ ኣꬂ ናጋራ ዳርሲዴስ።

14 ዎጋይ ኣያና ዮኦ ጊዲዳይሳ ኑ ኤሮስ፤ ታ ቃሴ ናጋራስ ኣይሌ ማላ ባይዜቲዳ ኣሳ። 15 ታኒ ታ ኦꬂዛይሳ ኤሪኬ፤ ታ ኦꬃና ኮይዛይሳ ኦꬃ ኤሪኬ ሺን ታ ኢጺዛ ሚሽ ኦꬃይስ።* 16 ታ ኦꬃና ኮዮንታ ሚሽ ኦꬂዛ ጊዲኮ ዎጋይ ሎኦ ጊዲዳይሳ ታ ማርካታይስ። 17 ሄሳ ኦꬂዛይ ታና ጊዶንታ ታ ጋꬃን ዲዛ ናጋራይ ኦꬄስ።

18 ታናን ሄሲካ ናጋራንቻ ጊዲዳ ታ ሜꬌቴꬃ ጊዶን ኣይኮ ሎኦ ሚሺ ባይንዳይሳ ታ ኤራይስ፤ ሎኦ ኦꬃናስ ታስ ኣሞቴꬂ ዴስ ሺን ፖላ ኦꬃ ኤሪኬ። 19 ታ ኦꬂዛይ ኦꬃና ጋዳ ኮይዛ ሎኦ ኦሶ ጊዴና፤ ጊዶ ኣቲን ታ ኦꬃና ኮዮንታ ኢታ ኦሶ ኦꬃይስ። 20 ታኒ ኦꬃናስ ኮዮንታይሳ ኦꬂዛ ጊዲኮ ሄሳ ኦꬂዛይ ታና ጊዶንታ ታ ጊዶን ዲዛ ናጋራ።

21 ሄሳ ጊሻስ ሃይሲ ዎጋይ ኦሶን ዲዛይሲ ታስ ጌሊዴስ። ሄሲካ ታኒ ሎኦ ኦꬃና ኮያይሲሺን ኢታ ኦꬃይስ። 22 ታኒ ታ ጋꬃራ ጾሳ ዎጋን ኡፋዬታይስ። 23 ጊዶ ኣቲን ታ ኣሳቴꬃ ጊዶን ኦꬂዛ ናጋራ ዎጋይ ታና ቃቺ ኦይኪዲ ታ ቆፋ ዎጋራ ኦሌቲዛ ሃራ ዎጋይ ታ ኣሳቴꬃ ጊዶን ኦꬂሺን ቤያይስ። 24 ታ ኣይ ማላ ላፋ ኣሴ! ሃይሳ ሃይቆስ ኢሜቲዳ ኣሳቴꬃፌ ታና ኣሻናይ ኦኔ? 25 ኑ ጎዳ ዬሱስ ኪርስቶሳ ባጋራ ጋላታይ ጾሳስ ጊዶ።

ሂስቲኮ ታኒ ታ ባጋራ ታ ቆፋን ጾሳ ዎጋስ ኣይሌ ጊዳሼ ታኒ ሜꬌቴꬃ ዎጋን ናጋራ ዎጋስ ኣይሌ።

8

ጺሎ ኣያናን ዱሳ ጊሻሲኔ ኣሾን ዱሳ ጊሻስ

1 ሄሳ ጊሻስ ዬሱስ ኪርስቶሳ ኣማኒዛይታ ቦላ ፒርዳይ ዴና። 2 ጋሶይካ ዴኦ ኣያና ዎጋይ ዬሱስ ኪርስቶሳ ባጋራ ናጋራፔ ኢስታ ጌሺዳ ጊሻሳ። 3 ናጋራንቻ ኣሾፔ ዴንዲዳይሳን ዎጋይ ፖላናስ ዳንዳዮንታይሳ ጾሲ ባ ናዛ ናጋራንቻ ኣሳ ሌሚሶን ናጋራስ ያርሼታና ማላ ዬዲዲ ፖሊዴስ፤ ሂስቲዲ ናጋራ ኢዛ ኣሾን ፒርዲዴስ። 4 ሄሲካ ኑኒ ኣሾን ጊዶንታ ኣያናን ሲሜሬቲዛ ኑፔ ዎጋይ ኮይዛ ጺሎቴꬃ ፖላናሳ።

5 ኣሾ ሼኔ ማላ ዳና ኮይዛ ኣሳታ ዎዚናይ ኣሾይ ኮይዛ ሚሻን ሼምፔስ፤ ኣያና ሼኔ ማላ ዲዛይቲ ቃሴ ባ ዎዚና ኣያናይ ኮይዛ ሚሻ ቦላ ዎꬄቴስ። 6 ኣሾስ ጻላ ቆፋይ ሃይቆ ጊዲሺን ኣያና ዮኦስ ቆፋይ ጊዲኮ ዴኦኔ ሳሮቴꬃ። 7 ናጋራስ ሃሬቲዛ ዎዚናይ ጾሳራ ኦሻ፤ ጋሶይካ ኢዚ ጾሳ ዎጋስ ሃሬቴናኔ ሃሬታናስ ዳንዳዬና። 8 ኣሾ ሼኔ ማላ ዲዛ ኣሳቲካ ጾስ ኡፋይሳናስ ዳንዳዬቴና።

9 ኢንቴ ቃሴ ጾሳ ኣያናይ ኢንቴናን ዲዛ ጊዲኮ ኣሾን ጊዶንታ ኣያናን ዴታ፤ ኪርስቶሳ ኣያናይ ኢዛ ቦላ ባይንዳዴይ ኪርስቶሳስ ጊዴና። 10 ኪርስቶሲ ኢንቴ ጊዶን ዲኮ ቃሴ ኢንቴ ኣሳቴꬃይ ናጋራ ጋሶን ሃይቄꬅ ጊዲኮካ ኢንቴ ኣያናይ ቃሴ ጺሎቴꬃ ጋሶን ዴኦን ዴስ። 11 ዬሱሳ ሃይቆፔ ዴንꬂዳ ኢዛ ኣያናይ ኢንቴ ቦላ ዲዛ ጊዲኮ ኪርስቶሳ ሃይቆፔ ዴንꬂዳይሲ ኢንቴ ጊዶን ዲዛ ኢዛ ኣያናይ ሃይቃናስ ዲዛ ኢንቴ ኣሳቴꬃስ ዴኦ ኢማና። *

12 ሄሳ ጊሻስ ታ ኢሻቶ! ሄሲካ ሃናናይ ዶሳን ጊዴናሺን ኑኒ ኣሾ ሼኔ ማላ ዳናስ ኣሾስ ጊዶኮ። 13 ኣሾ ሼኔ ማላ ዲዛ ጊዲኮ ኢንቴ ሃይቃና፤ ኣሾ ኦሶ ኢታዛ ኢንቴ ኣያናን ዎꬊኮ ኢንቴ ዴኦን ዳና። 14 ጾሳ ኣያናን ካሊዛይቲ ኢስቲ ጾሳ ናይታ። 15 ኢንቴ ኤኪዳ ኣያናይ ዛሪዲ ኢንቴና ኣይሌቴꬃን ሃሪዛ ኣያና ጊዶንታ፥ «ኑ ኣዋዉ» ጊ ጼይጊሲዛ ናቴቴꬃ ኣያና ኤኪዴታ። * 16 ኑኒ ጾሳ ናይታ ጊዲዳይሳ ሄ ኣያናይ ባ ባጋራ ኑ ኣያናራ ኢሲፌ ኑስ ማርካቴስ። 17 ኑኒ ጾሳ ናይታ ጊዲኮ ኢዛ ላቲዛይታ። ኑ ኪርስቶሳ ቦንቾዛ ላቲዛይታ ጊዳና ማላ ኣዳፌካ ኢዛራ ኢዛ ሜቶዛ ጊሼቲዛይታ ጊዲኮ ኑ ጾስ ላቲዛይታ፤ ኪርስቶሳራካ ኢሲፌ ላቲዛይታ።

ቡሮ ያና ቦንቾ

18 ሃኢ ኑ ኤኪዛ ዋዬይ ቡሮ ኑስ ሲንꬃን ጊጊ ኡቲዳ ቦንቾዛራ ጋꬂ ጼሊሺን ኣይኮካ ጊዴና ጋይስ። 19 ሜꬌቴꬂ ዉሪካ ጾሳ ናይቲ ቆንጫናይሳ ላሞቴꬃን ናጎን ዴስ። 20 ሜꬌቴꬂ ዉሪካ ሜላ ሃዳ ጊዳና ማላ ፒርዴቲዴስ፤ ሄሲካ ባ ዶሮን ጊዶንታ ሲንꬃፌስ ሃሬታና ማላ ኢዚ ባ ሼኔ ማላ ሃሪሲዳ ጊሻሳ። * 21 ሄሲካ ሜꬌቴꬂ ዉሪካ ꬋይሳ ኣይሌቴꬃፌ ዎዜቲዲ ጾሳ ናይታስ ጊዲዳ ቦንቼቲዳ ሼኔ ማላ ዲዛሶ ጋካናሳ። 22 ሃኢ ጋካናስ ሜꬌቴꬂ ዉሪካ ዳሮ ዋዬን ሚጻቲሼ ዲዛይሳ ኑ ኤሮስ። 23 ኢዛ ጻላላ ጊዶንታ ኮይሮ ጺሎ ኣያና ኢሞታ ዴሚዳ ኑኒካ ኑ ኣሳቴꬃይ ኣታና፤ ኑ ኢዛ ና ጊዳናይሳካ ላሞቲሼኔ ዎዚናራ ሚጻቲሼ ዶስ። * 24 ሃይሳ ሃ ሂዶታን ጻላ ኣቲዶስ፤ ሂዶታይ ኣይፌን ቤቲዛ ሚሽ ጊዲኮ ቡሮፔ ናጋና ኮሼና፤ ሃኢ ባ ኣይፌን ቤኢዛ ሚሺ ቡሮፔስ ናጊዛይ ኦኔ? 25 ጊዶ ኣቲን ኑኒ ቡሮ ኑ ኣይፌን ቤኦንታ ሚሽ ሂዶታን ናጊዛዝ ጊዲኮ ሳሌታይ ባይንዳ ናጎስ።

26 ሄሳꬆካ ቃሴ ኑ ዳቡርሺን ኣያናይ ኑና ማዴስ፤ ኑኒ ዎሳ ዎስቲ ዎሳናኮ ኤሮንታ ጊሻስ ኣያናይ ኑኒ ቃላን ቆንጪሳናስ ዳንዳዬቶንታ ቃላራ ኑስ ዎሴስ። 27 ኑ ዎዚና ፓጪ ኤሪዛ ኣያናይ ኢዚ ኣያና ቆፋ ኤሬስ፤ ጋሶይካ ኣያናይ ጾሳ ሼኔ ማላ ኣማኒዛ ኣሳስ ኑስ ዎሴስ።

28 ጾሲ ባና ዶሲዛይታሲኔ ኢዛ ሼኔ ማላ ጼይጌቲዳይታስ ኡባስ ኦꬂዛ ሚሽ ኡባካ ሎኦስ ኦꬂዛይሳ ኑ ኤሮስ። 29 ጾሲ ካሴፔ ባ ኤሪዛይታ ኢስቲ ኢዛ ናዛ ሚሳታና ማላ ካሴካ ዶሪ ዎꬂዴስ፤ ሄሲካ ዳሮ ባ ኢሻታ ጊዶፌ ኢዚ ባይራ ጊዳናሳ። 30 ካሴ ኮይሮፔ ባ ዶሪዳይታ ኢስታ ጼይጊዴስ፤ ቃሴካ ጼይጊዳይታ ጺሊሲዴስ፤ ባ ጺሊሲዳይታካ ቦንቺዴስ።

ጾሳ ሲቆ

31 ሂስቲን ሄሳ ኑ ኣይ ጊኖ? ጾሲ ኑናራ ጊዲኮ ኑናራ ኤቄታናስ ዳንዳይዛይ ኦኔ? 32 ባ ናዛስ ሚሼቶንታ ኑ ጊሻስ ኣꬂ ኢሚዳይ ኢዛ፤ ሂስቲን ኡባ ሚሽ ኑስ ኢዛራ ኪያቴꬃን ዉርሲ ኣዛስ ኢሜኔ? 33 ጾሲ ዶሪዳይታ ሞቲዛይ ኦኔ? ጺሊሲዛይ ጾሳ። 34 ሂስቲን ፒርዲዛይ ኦኔ? ሃይቂዲ ሃይቆፔ ዴንዲዲ ጾሳ ኡሻቻን ኡቲዳ ዬሱስ ኪርስቶሲ ኑ ጊሻስ ጋናቴስ።

35 ኑና ኪርስቶሳ ሲቆፔ ሻካናይ ኦኔ? ሜቶዬ? ዋዬ? ዎይኮ ጎዴቴꬄ? ዎይኮ ጋፋ? ዎይኮ ካሎቴꬄ? ዎይኮ ቆፖንታ ጋኪዛ ሜቶዬ? ማሻ? 36 ሄሲካ ካሴ፥ «ኔ ጊሻስ ኑ ሹኬቲዛ ዶርሳ ማላ ቆዴቲዶስ፤ ጋላስ ኩሜꬅ ኔ ጊሻስ ኑኒ ሃይቆራ ባጼታና» ጌቴቲ ጻፌቲዳይሳ ማላ። 37 ኑና ኣዚካ ኢዛፔ ሻኬና፤ ሃይሳ ኡባን ኑና ሲቂዳይሳን ጾኒዛይታፔካ ኑ ኣꬎስ።

38 ሄሳ ጊሻስ ሃይቆ ጊዲን፥ ዴኦ ጊዲን፥ ኪታንቻታ ጊዲን፥ ዎይኮ ሃኢ ዲዛ ሚሽ ጊዲን፥ ቡሮ ያና ሚሽ ጊዲን፥ ዎይኮ ኣይ ዎልቃማ ጊዲን፥ 39 ꬎቃ ጊዲን ዎይኮ ዚቃ ጊዲን፥ ዎይኮ ኣይ ሜꬌቴꬅ ጊዲን ጎዳ ዬሱስ ኪርስቶሳ ባጋራ ኑስ ዲዛ ጾሳ ሲቆፔ ኑና ሻካና ዳንዳይዛ ሚሺ ባይንዳይሳ ታ ሻካ ኤራዲስ።

9

ጾሳ ዶሮ

1 ታ ዬሱሳ ሱንꬃን ቱሙ ጋይስ፤ ዎርዶቲኬ፤ ታ ዎዚናይካ ጺሎ ኣያና ባጋራ ታስ ማርካቴስ። 2 ታስ ዎዚናፔ ኪቾንታ ጊታ ቆፋይኔ ሚሻይ ዴስ። 3 ታ ዳቦታ ጊሻስ ታ ቃንጌታዳኔ ኪርስቶሳፔ ሻኬታ ዎራ ዎꬊዳኮ ዶሳይስ። 4 ኢስቲካ ኢስራኤሌ ናይታ፤ ኢስቲ ጾሳ ና ጊዳና ማላ ጾሳ ቦንቾይኔ ጫቆ ቃላይ፥ ዎጋይኔ ጾሳ ኬꬃ ዎጋ ሂዶታይ ኢስታስ ኢሜቲዴስ። * 5 ካሴ ኣዋቲካ ኢስታ ባጋ፤ ኪርስቶሲ ኢስታ ዜሬꬃ ዛርኬን ቆዴቴስ፤ ኢዚካ ኡባፌ ቦላ ጊዲዳ ሜርናስ ጋላቴቲዳ ጾሳ። ኣሚን።

6 ጊዶ ኣቲን ሄሳ ጉሲ ጾሳ ቃላይ ኣቲዴስ ጉስ ጊዴና፤ ኢስራኤሌፔ ዬሌቲዳይ ዉሪ ኢስራኤሌ ኣስ ጊዴና። 7 ኣብራሃሜፔ ዬሌቲዳይቲ ኢዛፔ ዬሌቲዳ ጊሻስ ዉሪካ ኢዛ ናይታ ጊዴቴናሺን፥ «ኔ ዜሬꬂ ዪሳቃ ባጋራ ጼይጌታና» ጌቴቲዳ ማላ ሃኒዴስ። * 8 ሄሳ ጉሲካ ጾሳ ና ጌቴቲዳይቲ ኢስቲ ኣሾን ዬሊዳይታ ጊዴቴና፤ ጊዶ ኣቲን ና ጊዳናይቲ ሂዶታ ቃላን ዮቴቲ ኡቲዳይታ። 9 «ዪዛ ላይꬅ ሃኒ ዎዴ ታ ሃ ሲማና፤ ሳራይካ ኔስ ኣቱማ ና ዬላና» ጌቴቲዲ ኢዛስ ሂዶታ ቃላይ ኢሜቲዴስ። *

10 ሄሳ ጻላላካ ጊዴና፤ ኢርቢቃ ናይቲ ኢሳዴ ናኮ! ኢዚካ ኑ ኣዋ ዪሳቃ። 11 ሜንቴቲ ዬሌቲዲ ቡሮ ኢታ ዎይኮ ሎኦ ኦꬆንታ ዲሺን ጾሳ ቆፋይ ሚናና ማላ፥ 12 ኦሶን ጊዶንታ ጼይጊዳይሳፌ ጊዲዳ ጊሻስ፥ «ባይራይ ካሎዛስ ሃሬታና» ጌቴቲዲ ኢርቢቃስ ዮቴቲዴስ። * 13 ሄሲካ፥ «ታ ያቆቤ ዶሳዲስ፤ ኤሳዌ ኢጻዲስ» ጌቴቲ ካሴ ጻፌቲዳ ማላ ሃኒዴስ። * 14 ሂስቲን ኑ ሃኢ ኣይ ጊኖ? ጾሲ ቤሶንታ ኦጌራ ማዲ ኤሪዜ? ሙሌካ ማዲ ኤሬና። 15 ጾሲ ሙሴስ፥ «ታ ማራና ኮዪዳዴ ማራና፤ ታ ሚሼታና ኮዪዳዴስካ ሚሼታና» ጌስ። * 16 ሄሳ ጊሻስ ኣሲ ኮዪዳ ማላ ጊዶንታ ዎይኮ ኣሳ ዳቡራን ጊዶንታ ጾሲ ማሪዳ ማላ ሃኔስ።

17 ጌሻ ማጻፋይ ፓሮኔ፥ «ታ ዎልቃይ ኔ ቦላ ቤታና ማላኔ ታ ሱንꬂ ቢታ ኡባ ቦላ ዮቴታና ማላ ታ ኔና ሃይሳስ ዴንꬃዲስ» ጌስ። * 18 ሄሳ ጊሻስ ጾሲ ማራና ኮይዛዴ ማሬስ፤ ኢዛ ዎዚና ሙሚሳና ኮይዛዴ ዎዚና ሙሚሴስ። 19 ኢንቴፌ ኢሳዴይ፥ «ሂስቲን ሃኖይ ሄሳ ማላ ጊዲኮ ኑና ሃኖ ጋካናስ ኣዛስ ዋዪሲዜ? ጋሶይካ ኢዛ ሼኔ ዲጋና ዳንዳይዛይ ኦኔ?» ጋዳ ኔ ኦይቾንታ ኣጋካ።

20 ጊዶ ኣቲን ጾሳስ ዛሮ ኢሞስ ኔ ኦኔ? «ኦሴቲዳ ሚሽ ዛሪዲ ኦꬂዳይሳ ኔ ታና ኣዛስ ሃይሳꬆ ኦꬃዲ?» ጊ ኤሪዜ?* 21 ኡርቃ ሜꬊዛዴይ ሄ ኡርቃፌ ባጋ ቦንቾስ፥ ባጋ ቃሴ ጮ ሂራይሶ ኦሶስ ሜꬋናስ ኢዛ ሼኔ ጊዴኔ?

22 ጾሲካ ባ ሃንቆ ቤሳናሲኔ ባ ዎልቃ ኤሪሳናስ ኮዪዲ ኢዛ ሃንቆ ቆንጪሲዛይታ፥ ꬋያናስ ጊጌቲዳይታ ꬋይሶንታ ኣጊኮቺ! 23 ኮይሮ ቦንቾስ ጊግሲዳ ኢዛ ማሮቴꬅ ቤሲዛይታስ ኢዛ ቦንቾ ዱሬቴꬂ ኤሬታና ማላ ኢዚ ኦꬃናሳ። 24 ጼይጊዳዴይ ኣይሁዳታ ባጋፌ ጻላላ ጊዶንታ ኣይዛቤታ ባጋፌ ጊዲዳ ኑናካ ኣሾንታ ጼይጊዴስ።

25 ሆሴኤ ማጻፋን፥ «ታ ዴሬ ጊዶንታይታ ታኒ፥

‹ታ ዴሬታ› ጋ ጼይጋና፤

ታኒ ኢስታ ዶሴቶንታይታ፥

‹ዶሴቲዳይታ› ጋ ጼይጋና። *

26 ቃሴካ፥ ‹ኢንቴ ታ ዴሬ ዴኬታ›

ጌቴቲ ዮቴቲዳሶን፥

‹ኢስቲ ዴኦ ጾሳ ናይታ›

ጌቴቲ ጼይጌታና።»*

27 ኢሳያሲካ ኢስራኤሌ ናይታ ጊሻስ፥

«ኢስራኤሌ ናይታ ቆዳይ

ኣባ ኣጬ ማላ ዳሪኮካ

ጉꬃቲ ጻላላ ኣታና።

28 ጎዳይ ባ ፒርዳ ቢታ ቦላ

ኤሌ ፒርዳና» ጊ ዮቲዴስ።

29 ሄሲካ፥ «ዎጋ ጎዳይ

ኑስ ዜሬꬅ ኣሾንታኮ

ኑኒካ ሶዶሜ

ካታማ ማላኔ

ጋሞራ ካታማ ማላ ꬋያናሺን»

ጌቴቲዲ ካሴ ኢሳያሳ ዶናን ዮቲዳይሳ ማላ ሃኒዴስ። *

ኢስራኤሌ ናይታኔ ሚሺራቾ ቃላ

30 ሂስቲን ኑ ኣይ ጊኖ? ኣማኖን ቤቲዳ ጺሎቴꬅ ዴማናስ ኣይዛቤይ ዳቡሮንታ ዴሚዴስ። 31 ጊዶ ኣቲን ጺሎቴꬃ ዎጋ ካሊዛ ኢስራኤሌ ናይቲ ዴሚቤቴና። 32 ሄሲ ኣዛስ ሄሳꬆ ሃኒዴ? ኢስቲ ኣማኖን ጊዶንታ ኦሶን ዴማና ካሊዳ ጊሻሳ፤ ኢስቲካ ꬉጴ ሹቻን ꬉጴቲዳ። 33 ሄሲካ፥

«ሄኮ ኣስ ꬉጲዛ ሹች

ኢስታ ኩንዲሲዛ ዛላ

ጺዮኔ ቦላ

ታ ዎꬃና፤

ኢዛን ኣማኒዛዴይ ዬላቴና»

ጌቴቲዲ ካሴ ጌሻ ማጻፋን ጻፌቲዳይሳ ማላ ሃኒዴስ።

10

1 ታ ኢሻቶ! ኢስራኤሌ ናይታ ጊሻስ ታ ኣሞይኔ ታ ጾስ ዎሲዛይ ኢስቲ ꬋዮንታ ኣታናሳ። 2 ኢስቲ ጾሳ ዮኦስ ሚሼቲዛይታ ጊዲዳይሳ ታ ኢስታ ጊሻስ ማርካታና ዳንዳያይስ፤ ኢስታ ሚሼቴꬂ ጊዲኮ ኤራቴꬃን ጊዴና። 3 ጾሲ ኣስ ጺሊሲዛ ኦጌ ኤሮንታ ኣጊዲ ባ ጺሎቴꬃ ኦጌ ካሊዳ ኣቲን ጾሳ ጺሎቴꬃ ኦጌ ካሊቤቴና። 4 ኣማኒዛ ኣሳ ኡባ ጺሊሳናስ ኪርስቶሲ ዎጋ ኡባ ፖሊዴስ።

5 ሙሴይ ዎጋ ባጋራ ቤቲዛ ጺሎቴꬃ ጊሻስ ኤሪሲሼ፥ «ሃይታ ዎጋታ ፖሊ ኦꬂዛዴይ ሃ ዎጋታን ዳና» ጊዛይሳ። * 6 ኣማኖን ቤቲዛ ጺሎቴꬂ ቃሴ፥ «ኔ ዎዚናራ ፑዴ ሳሎ ኦኔ ኬዛናይ? ጎፓ፤» ሄሳꬆ ጉሲ ኪርስቶሳ ሳሎፔ ዱጌ ሃ ዎꬃና ጉሳ። 7 ዎይኮ፥ « ‹ዱጌ ጪማን ኦኔ ዎꬋናይ?› ጎፓ!» ሄሲካ ኪርስቶሳ ሃይቆፔ ቡሮ ዴንꬃና ጉሳ።

8 ጊዶ ኣቲን ቃላይ ኣይ ጊዜ? «ቃላይ ኔ ኣቻን ዴስ።» ኔ ዶናኒኔ ኔ ዎዚናን ዴስ፥ ኑኒ ኣማኖ ጊሻስ ሳባኪዛ ቃላይ ሃይሳ።

9 ኔኒ ኔ ዶናራ፥ «ዬሱሲ ጎዳ» ጋዳ ማርካቲኮ ጾሲ ኢዛ ሃይቆፔ ዴንꬂዳይሳ ኔ ዎዚናን ኔ ኣማኒኮ ኣታና። 10 ኔኒ ጺላናይ ዎዚናን ኣማኒኮ፤ ኔ ኣታናይ ኔ ዶናራ ማርካቲና። 11 ጌሻ ማጻፋይ ጊዛ ማላ፥ «ኢዛን ኣማኒዛይ ዉሪካ ዬላቴና።»* 12 ኣይሁዳታ ጊዶኒኔ ኣይዛቤታ ጊዶን ዱማቴꬂ ዴና፤ ኢሲ ጎዳይ ኡባሲካ ጎዳ፤ ኢዛ ዎሲዛይታ ጉጂ ኣንጄስ። 13 «ጎዳ ሱንꬅ ጼይጊዛይቲ ዉሪካ ኣታና» ጌቴቲ ጌሻ ማጻፋን ጻፌቲዴስ።

14 ሂስቲን ኢዛ ኣማኖንታይቲ ኢዛ ዎዝጊ ጼይጋኔ? ቃሴ ኢዛ ጊሻስ ሲዮንታ ዲሼ ዎስቲ ኣማናኔ? ሳባኬይ ባይንዳ ዲሺን ዎስቲ ሲያኔ? 15 ኪቴቶንታ ዎስቲ ሳባካንዴቶ? ሄሲካ፥ «ሚሺራቾ ቃላ ኤኪ ዪዛይታ ዩሲ ኣይ ማላ ሎኦ!» ጌቴቲ ጌሻ ማጻፋን ጻፌቲዳ ማላ ሃኒዴስ። * 16 ጊዶ ኣቲን ሲዪዳይቲ ዉሪካ ሚሺራቾ ቃላ ኤኪቤቴና፤ ኢሳያሲ፥ «ጎዶ! ኑ ዮቲዳይሳ ኦኒ ኣማኒዴ?» ጊዳ ማላ ሃኒዴስ። *

17 ሄሳ ጊሻስ ኣማኖይ ቤቲዛይ ዮቲዛ ቃላ ሲዬꬃና፤ ዮቴቲዛ ቃላይካ ኪርስቶሳ ጊሻስ ዮቲዛ ቃላፔ።

18 ጊዶ ኣቲን ኣሳይ ሲዪቤኔሻ? ጋዳ ታ ኦይቻይስ፤ ቱማፔ ኣሳይ ሲዪዴስ፤ ጌሻ ማጻፋን ጻፌቲዳ ማላ፥

«ኢስታ ቃላይ ቢታ ኡባኒኔ

ኣላሜ ጋጻ ጋካናስ ሲዬቲዴስ።»*

19 ታ ቃሴካ ኦይቻይስ፤ ኢስራኤሌ ናይቲ ቃላ ኤሪቤቴኔሻ? ኮይሮ ሙሴይ ኢስታስ፥

«ታ ዴሬ ጊዶንታይታን

ታ ኢስታ ኣሞሳና፤

ዩሺ ቆፖንታ ዴሬታን

ታ ኢስታ ዪሎቻና» ጊዴስ። *

20 ኢሳያሲካ ጻላቴꬃን፥

«ታና ኮዮንታይታስ ታ ቤታዲስ፤

ታና ኦይቾንታይታስ

ታና ቆንጪሳዲስ» ጊዴስ። *

21 ኢስራኤሌ ጊሻስ ቃሴ፥

«ታስ ኣዛዜቶንታ ዴሬኮኔ

ታስ ኤኖ ጎንታ ዴሬኮ

ኩሜꬃ ጋላስ

ታ ኩሼ ሚጫዲስ» ጌስ። *

11

ጾሲ ኢስራኤሌ ኣሳ ሙሌ ዬጊ ኣጊቤና

1 ሂስቲን ጾሲ ባ ዴሬታ ዬጊ ኣጊዴ? ጋዳ ታ ኦይቻይስ፤ ሙሌካ ኣጊቤና፤ ታኒካ ታ ባጋራ ቢኒያሜ ዛርኬ፥ ኣብራሃሜ ዜሬꬅ ጊዲዳ ኢስራኤሌ ኣሳ። * 2 ጾሲ ኮይሮፔ ባ ኤሪዳ ዴሬዛ ዬጊቤና፤ ኤላሲ ኢስራኤሌ ናይታ ቦላ ሞቶ ጾሳኮ ዎስቲ ሺሺዳኮ ጌሻ ማጻፋይ ኢዛ ጊሻስ ኣይ ጊዛኮ ኢንቴ ኤሬኬቲ? 3 «ጎዶ! ኢስቲ ኔ ናቤታ ዎꬊዳ፤ ኔስ ያርሺዛሶሆታካ ላሊዳ፤ ቃሴ ታኒ ታርካ ኣታዲስ፤ ታናካ ዎꬋና ጌቴስ» ጊዴስ። *

4 ጾሲ ኢዛስ፥ «ባኣሌ ጌቴቲዛ ኤቃስ ጎይኖንታይታ ላፑን ሺ ኣስ ታኒ ታስ ኣሻዲስ» ጊ ዛሪዴስ * 5 ሄሳ ማላካ ሃኢ ሃ ዎዴዛንካ ጾሳ ኪያቴꬃን ኢስራኤሌ ኣሳፔ ዶሬቲ ኣቲዳ ጉꬃቲ ዴቴስ። 6 ሂስቲን ሄሲ ጾሳ ኪያቴꬃን ኣቲን ኣሳ ኦሶን ጊዴና፤ ኣሳ ኦሶን ጊዲዳኮ ጾሳ ኪያቴꬂ ኪያቴꬅ ጊዴና።

7 ሂስቲን ኣይ ጋኔ? ኢስራኤሌ ናይቲ ሎኤꬂ ኮዪዳይሳ ዴሚቤቴና፤ ጾሳን ዶሬቲዳይቲ ጊዲኮ ዴሚዳ፤ ሃንኮ ኣቲዳይታ ዎዚናይ ሙሚዴስ። 8 ካሴ፥ «ኢስታ ኣይፌይ ጼሎንታ ማላ፥ ኢስታ ሃይꬃይካ ሲዮንታ ማላ ጾሲ ሃኖ ጋካናስ ኢስታስ ዶጪሲዛ ኣያና ኢሚዴስ» ጌቴቲ ጌሻ ማጻፋን ጻፌቲዳ ማላ። *

9 ዳዊቲካ፥ «ኢስታ ማዳይ

ኢስታ ኦይኪዛ ናርጻኔ ያርዴ፤

ኢስታስ ꬉጲዛዚኔ

ቂጻቴ ጊዶ።

10 ኢስታ ኣይፌይ ጼሎፎ፤ ጎዜቶ፤

ኢስታ ዞኮይ

ሜርናስ ኩኖ» ጊዴስ።

ኣይዛቤታ ኣቴꬅ

11 ኣኔ ቃሴ ታ ዛራ ኦይቻይስ፤ ኢስራኤሌ ኣሳይ ኩንዴꬃፌ ናምኣንꬆ ዴንዴኔ? ዴንዳና። ሃራፔካ ኢስራኤሌ ናይታ ቃናቲሳና ጊሻስ ኢስታ ሞሮ ጋሶን ኣቶቴꬂ ኣይዛቤታስ ጋኪዴስ። 12 ጊዶ ኣቲን ቃሴ ኢስታ ሞሮይ ኣይዛቤታስ ኣንጆ ጊዲዴስ። ኢስታ ኩንዴꬂካ ቃሴ ኣይዛቤታስ ኣንጆ ጊዲኮ ኢስቲ ሲሚ ኣቲዳኮ ኣይ ማላ ጊታ ኣንጆ ጊዳንዴሺን!

13 ኣይዛቤቶ! ታ ኢንቴስ ዮታይስ፤ ታ ኣይዛቤታስ ኪቴቲዳዴ ጊዲዳ ጊሻስ ታ ኦሶዛ ሚና ፖላና። 14 ሄሲካ ታ ባጋ ኣሳቲ ኣሞሳና ማላ ዴንꬄꬃዳ ኢስታፌ ጉꬃ ኣሳታ ኣሻናስ ኡፋይስ ኦꬃይስ። 15 ጾሲ ኢስታ ኣጊዳ ኣይዛቤቲ ጾሳራ ጊጊኮ ጾሲ ኢስራኤሌ ናይታ ዛሪዲ ኤኪዛ ዎዴ ኢንቴስ ኣዚ ሃናና ሚሳቲዜ? ሄሳ ጉሲ፥ «ሃይቆፔ ዴንዲዴስ» ጉሳ ማላ።

16 ኮይሮ ቡኬሶይ ሎኦ ጊዲኮ ሃንኮ ኢዛፔ ኦሴቲዛይሲ ዉሪካ ሎኦ ጊዴስ፤ ሄሳꬆካ ኢሲ ሚꬃ ጻጶይ ሎኦ ጊዲኮ ሃንኮ ኢዛ ቦላ ዲዛ ሃጋቲካ ሎኦ ጊዴቴስ። 17 ኬꬃ ማታን ዲዛ ዎጋራ ሚꬃ ሃጋታ ማላቲ ኢንቴ ሜቂ ዎꬊን ሃንኮ ዎራን ዲዛ ዎጋራ ሚꬃታ ሚሳቲዛ ኣይዛቤቲ ኢንቴ ኪቾሳን ጊዲዲ ኢንቴ ሃሮኔ ኢንቴ ኣንጆ ሻኪ ኤኪዛዴንታ ጊዲኮ፥ 18 ሄይታ ሄ ሜቂ ዎꬊዳ ሃጋታ ቦላ ኦቶሬቶፋ፤ ኢንቴ ኢስታ ቦላ ኦቶሬቲኮ ቃሴ ሃኖ ዎዚናን ዎꬂቴ፤ ሄ ሚꬃ ቶኪዳይ ኔና ጊዳካ፤ ሚꬃይ ኔና ቶኪዴስ ኣቲን።

19 ሂስቲኮ፥ «ሄ ሃጋቲ ሜቂ ዎꬊዳይ ኑኒ ኢስቲ ኪቾሳን ጌላና ማላሳ» ጎንታ ኣጌኬታ። 20 ቱሙ ጊዴታሺን ኢስቲ ሜቂዳይ ኣማኖ ፓጬፔ ዴንዲዳይሳና። ኢንቴ ቃሴ ኣማኖን ኤቂዴታ፤ ባቢቴ ኣቲን ኦቶሬቶፍቴ። 21 ጾሲ ኮይሮፔ ዲዛ ሃጋታስ ሚሼቶንታዴ ጊዲኮ ኢንቴስካ ሚሼቴና።

22 ሄሳ ጊሻስ ጾሳ ኪያቴꬂኔ ኢዛ ሜንጼ ኢታቴꬃ ኣኔ ጼላ፤ ኢዛ ሜንጼ ኢታቴꬂ ኩንዲዳይታ ቦላ፤ ኢዛ ኪያቴꬂ ቃሴ ኢንቴ ኢዛ ቃꬌቴꬃ ጋርሳን ዲዛ ዎዴ ጋካናስ ጻላላ፤ ሄሲ ባይንዳ ኣጊኮ ኢንቴካ ቃንጼታና። 23 ኢስቲ ኣማኖንታ ሚኒ ኤቂዳሶፔ ሲሚኮ ካሴ ባ ዲዛሶ ሲሚ ጌላና፤ ጾሲካ ኢስታ ዛርሲ ጌልꬃና ዳንዳዬስ። 24 ኢንቴ ባዞ ዎጋራ ሚꬃፌ ቃንጼቲ ካሴ ኢንቴ ሜꬌቴꬃፌ ጊዶንታ ሎኦ ሚꬃን ኢንቴ ጌላና ዳንዳይኮ ኮይሮፔ ባ ሜꬌቴꬃ ሃጋታ ጊዲዳይቲ ሄይቲ ካሴ ኢዛ ቦላ ዲዛ ዎጋራ ሚꬃን ሲሚ ጌሎይ ኢስታስ ዋኒ ሃኔኔ?

ኢስራኤሌ ኣሳስ ጾሳ ማሮቴꬅ

25 ታ ኢሻቶ! ኢንቴ ጪንጫ ኣስ ጊዲዳይሳ ኢንቴስ ሚሳቶንታ ማላ ሃይሳ ጊዶ ጹራ ዮኦዛ ኢንቴ ኤሮንታ ኣታና ማላ ታ ኮይኬ። ሄሲካ ኣይዛቤታፔ ጼይጌቲዳይቲ ዉሪ ኣማናና ጋካናስ ኢስራኤሌ ናይታ ዎዚናይ ሙሚዴስ። 26 ሄሳ ጊሻስ ኢስራኤሌ ናይቲ ዉሪካ ኣታና። «ኣሺዛዴይ ጺዮኔፔ ያና፤ ያቆቤፔካ ኢታቴꬅ ዲጋና። * 27 ታኒ ኢስታ ናጋራ ዉርሳ ꬋይሲዳፔ ጉዬ ታ ኢስታራ ጫቆን ጌሊዛ ቃላይ ሄሳ» ጌቴቲዲ ካሴ ጌሻ ማጻፋን ጻፌቲዳ ማላ ሃኒዴስ። *

28 ኢንቴስ ኣይዛቤታስ ሚሺራቾ ቃላይ ጋካና ማላ ኢስራኤሌ ናይቲ ጾሳን ኢጼቲዳ ኣስ ጊዲዳ፤ ጊዲኮካ ካሴ ዶሮዛ ማላ ጊዲኮ ባ ኣዋታ ባጋራ ኢስቲ ዶሴቲዳይታ። 29 ጾሲ ዶሪዳፔኔ ባ ኪያቴꬅ ኢሚዳፔ ጉዬ ባ ኦꬂዳ ሚሻን ሲሚዲ ሞꬌቴና። 30 ኢንቴካ ካሴ ኣዛዜቶንታይታኮ! ኢስቲ ኣዛዜቶንታ ኢጺን ሃኢ ኢንቴና ማሪዳይሳꬆ፤ 31 ጾሲ ኢንቴና ማሪዳ ጋሶን ኢስቲካ ማሬታና ማላ ሃኢ ኣዛዜቶንታይታ ጊዲዳ። 32 ጾሲ ዉርሲካ ማራናስ ኣሲ ዉሪካ ኣዛዜቶንታ ማላ ጎርዲዴስ።

ጾሳስ ሺቂዳ ሳባ

33 ጾሳ ዱሬቴꬂ፥ ኣꬎ ኤራቴꬃይኔ ኢዛ ኤራቴꬃይ ኣይ ማላ ጪማ! ኢዛ ፒርዳይ ኣይ ማላኮ ፓጬቴና፤ ኢዚ ኣꬊዳ ጌዶይካ ኤሬቴና። * 34 «ጎዳ ዎዚና ኤሪዳይ ኦኔ? ኢዛስ ዞሬ ኢሚዳይ ኦኔ? 35 ጾሲ ዛሪ ኢማና ማላ ኢዛስ ታልኤ ኢሚዳይ ኦኔ?» ጌቴቲ ጻፌቲዳ ማላ። *

36 ዉሪካ ኢዛፔ፥ ኢዛን፥ ኢዛሳ፤ ኢዛስ ቦንቾይ ሜርናፔ ሜርናስ ጊዶ! ኣሚን። *

12

ጾሳስ ቤሲዛ ዴኦ ያርሾ

1 ሄሳ ጊሻስ ታ ኢሻቶ! ኢንቴ ኣሳቴꬃ ጌሺኔ ጾስ ኡፋይሲዛ ዴኦ ያርሾ ኦꬂዲ ኢንቴ ሺሻና ማላ ታ ኢንቴና ጾሳ ቃꬌታን ዎሳይስ፤ ሄሲካ ዎዚናማ ኣሳ ማላ ኢንቴ ጾሳስ ኦꬂዛ ኦሶ። 2 ሎኦ፥ ኡፋይሲዛዚኔ ኩሜꬅ ጊዲዳ ጾሳ ሼኔይ ኣዛኮ ኢንቴ ፓጪ ኤራና ማላ ኢንቴ ቆፋን ኦራጺዲ ላሜቲቴ ኣቲን ሃይሳ ኣላሜ ኣሳ ሚሳቶፒቴ።

3 ኢንቴስ ጾሲ ኢሚዳ ኣማኖ ማላ ኢንቴርካ ኢንቴና ፓጪ ጼሊቴ ኣቲን ሃኢ ዲዛይሳፌ ቦላራ ኢንቴና ꬎቂሲ ጼሎንታ ማላ ታኒ ታስ ኢሜቲዳ ጾሳ ኪያቴꬃን ኢንቴና ኢሳ ኢሳ ዞራይስ። 4 ኑፔ ኢሲ ኢሲ ኣሳስ ኢሲ ኣሳቴꬃ ቦላ ዳሮ ቢሊቴቲ ዲዛ ማላ ሄይቲካ ሄ ቢሊቴቲ ኢሲ ማላ ኦሶ ኦꬆንታይሳꬆ፥ 5 ሄሳꬆካ ኑኒ ዳሮታ ጊዲ ኡቲዲ ኪርስቶሳን ኢሲ ኣሾ፤ ኑኒ ኢሶይ ኢሳስ ኣሾ። 6 ኑስ ኢሜቲዳ ኢሞታ ማላ ዱማ ዱማ ኢሞታይ ዴስ፤ ኢሳዴስ ቡሮፔ ሃናናዝ ዮቶ ጊዲኮ ኢዛዴስ ኢሜቲዳ ኣማኖ ማላ ዮቶ። 7 ኦꬂ ማዲዛዴይ ኦꬂ ማዶ፤ ታማርሲዛዴይካ ታማርሶ። 8 ዞሪዛዴይ ጊዲኮ ዞሮ፤ ባይንዳይታስ ኢሚዛዴይ ጉጂ ኢሞ፤ ኣይሲዛዴይ ሚኒ ኣይሶ፤ ማሪዛዴይካ ኡፋይሳን ማሮ።

ሲቆ

9 ኢንቴ ሲቆቴꬂ ቆꬌፔ ቆሞን ጊዶፖ፤ ኢታ ጊዲዳይሳ ዉርሲካ ኢጺቴ። ሎኦ ጊዲዳይሳራ ኢሲፌ ኦይኬቲቴ። 10 ኢንቴ ኢንቴ ጋርሳን ኢሶይ ኢሳራ ኢሻታ ማላ ሎኤꬂ ሲቄቲቴ፤ ኢሶይ ኢሳ ባፔ ኣꬂ ቦንቺዛይታ ጊዲቴ። 11 ጎዳስ ኦꬃና ኣያናን ጹጌቲዛይታ ጊዲቴ ኣቲን ሄሳ ሄ ሚኖቴꬃፌ ጉዬ ጎፒቴ። 12 ሂዶታን ኡፋዬቲዛይታ ጊዲቴ፤ ሜቶ ዳንዳይቴ፤ ዎሳን ሚኒቴ። 13 ኣማኒሼ ዋዬቲዛይታስ ኢንቴስ ዲዛይሳፌ ሻኪ ኢሚቴ፤ ኢማꬅ ሞኪቴ።

14 ኢንቴና ቃንጊዛይታ ኣንጂቴ ኣቲን ቃንጎፍቴ። * 15 ኡፋዬቲዛይታራ ኡፋዬቲቴ፤ ሙዞቲዛይታራ ሙዞቲቴ። 16 ኢንቴ ኢንቴ ጋርሳን ዶሴቴꬃን ዲቴ፤ ማንቆታራ ኢሲፌቴꬃን ዳናስ ኮዪቴ ኣቲን ኦቶሬቶፍቴኔ ጬቄቶፍቴ። *

17 ኦናስካ ኢታ ጊሻስ ኢታ ዛሮፒቴ፤ ኣስ ኡባ ኣቻን ሎኦ ሚሽ ኦꬃናስ ሚኒቴ። 18 ኢንቴስ ዳንዳዬቲኮ ኢንቴ ኢንቴ ባጋራ ኣስ ኡባራ ሳሮን ዲቴ። 19 ታ ሲቆቶ! ኢንቴ ሃሎ ጾሲ ኬሶ ኣቲን ኢንቴርካ ሃሎ ኬሶፍቴ። «ሃሎ ኬሳናይ ታና ጌስ ጎዳይ» ጌቴቲ ጌሻ ማጻፋን ጻፌቲዴስ። *

20 ሃሎ ኬሳናፔ፥ «ኔኒ ኔ ሞርኬይ ጋፊኮ ሚዛ፤ ኢዚ ሳሜቲኮ ኡሻ፤ ኔ ሄሳꬆ ኦꬂኮ ታማ ቦንቆ ኢዛ ቦላ ኮራሳ» ጌቴቲዲ ጌሻ ማጻፋን ጻፌቲዴስ። * 21 ኢታ ሎኦ ኦሶን ጾና ኣቲን ኢታን ጾኔቶፋ።

13

ዴሬ ኣይሲዛይታስ ኣዛዜቴꬅ

1 ኣይ ኣሲካ ባና ኣይሲዛ ዳናታስ ሃሬታናስ ቤሴስ፤ ጾሳፌ ኢሜቶንታ ዲሺን ዳናቴꬂ ዴና፤ ሃኢ ዲዛ ዳናቲ ጾሳፌ ዳናቲዳይታ። 2 ሄሳ ጊሻስ ዳና ቦላ ማካሊዳይ ጾሳ ዎጋ ቦላ ማካሌስ። ሄ ማካሊዛይቲካ ባ ቦላ ፒርዳ ኤሄቴስ። 3 ዴሬ ኣይሲዛይቲ ኢታ ኦꬂዛይታ ባቢሴቴስ ኣቲን ሎኦ ኦꬂዛይታ ባቢሴቴና። ኔኒ ዴሬ ኣይሲዛዴስ ባቦንታ ኣጋና ኮያይ? ሂስቲኮ ሎኦ ኦꬃ፤ ኢዚካ ኔና ጋላታና። 4 ኢዚ ኔስ ሎኦ ኦꬃናስ ጾሳ ኦሳንቻ፤ ጊዶ ኣቲን ኔ ኢታ ኦꬂዳ ጊዲኮ ኢዛስ ባባ፤ ጋሶይካ ኢዚ ማሻ ጮ ሜላ ጊጺቤና፤ ኢዚ ኢታ ኦꬂዛዴ ቃጻያናስ ጾሳ ኦሳንቻ። 5 ሄሳ ጊሻስ ኢዛ ቂጻቴስ ባቦ ጻላላ ጊዶንታ ኔ ቆፋንካ ዳናቲዛዴስ ኣዛዜታናስ ቤሴስ።

6 ኢንቴ ጊራ ኢሚዛይ ሄሳሳ፤ ኣይሲዛይታ ሄ ኦሶዛ ቦላ ጾሲ ዎꬂዴስ። 7 ኢስታፌ ኢሳስ ኢሳስ ቤሲዛይሳ ኢሚቴ፤ ጊራ ኢማና ቤሲዛይታስ ጊራ ኢሚቴ፤ ቃራጻ ቃንጻናስ ቤሲዛይታስ ቃራጻ ቃንጺቴ፤ ባባናስ ቤሲዛይታስ ባቢቴ፤ ቦንቻናስ ቤሲዛይታ ቦንቺቴ።

ኢሶይ ኢሳራ ሲቄቴꬅ

8 ኢንቴ ጋርሳን ኢሶይ ኢሳራ ሲቄቴꬃፌ ኣቲን ኦና ቦላካ ኣጮይ ዶፖ፤ ኣስ ሲቂዛ ኣሲ ኢዚ ዎጋ ፖሊዴስ። 9 «ላይማቶፓ፤ ዎꬎፓ፤ ኣሞቶፋ» ጊዛይቲኔ ሃራ ኣዛዞቲ ዲኮካ፥ «ኣስ ኡባካ ኔ ማላ ሲቃ» ጊዛ ሃኖ ኢሲ ዎጋይን ዉሪካ ኩዬቲዴስ። * 10 ሲቆይ ኣሳ ቦላ ኢታ ኦꬄና፤ ሄሳ ጊሻስ ሲቆይ ዎጋ ኡባስ ኩሻ።

11 ሃይሳ ዎዴዛ ጫዲ ጼሊዲ ሄሳ ኦꬂቴ፤ ሃኢ ሃና ኢንቴ ꬊስኮፌ ዴንዲዛ ዎዴ፤ ኑ ካሴ ኣማኖሶፌ ሃ ሲሚን ሃኢ ኑስ ኣቲዛ ዎዴይ ማቲዴስ። 12 ቃማይ ኣꬊን ዎንታና ጌስ፤ ሄሳ ጊሻስ ኣኔ ኑ ꬉማ ኦሶ ዎራ ዬጊዲ ፖኦ ኦላ ሚሽ ማይኦስ። 13 ጋላሳራ ሄሜቲዛ ማላ ኣኔ ዎጋራ ሄሜቶስ፤ ማጉልሳኒኔ ማꬆን ጊዶፖ፤ ላይማ ኣሞኒኔ ላይማን ጊዶፖ፤ ቃናቴቴꬃኒኔ ፓላማን ጊዶፖ። 14 ሄሳ ኣጊዲ ዬሱስ ኪርስቶሳ ማይኢቴ፤ ኣሾ ኣሞ ፖላናስ ቆፖፍቴ።

14

ኣሳ ቦላ ፒርዶፋ

1 ኢንቴ ጋርሳን ኣማኖን ቡሮ ሚኖንታዴ ሺሺ ኤኪቴ ኣቲን ኢዛ ቆፋ ቦላ ፒርዶፍቴ። 2 ኢሲ ኢሲ ኣሲ ቤቲዳይሳ ዉርሲ ማናስ ኣማኖይ ዴስ፤ ቃሴ ኣማኖን ሚኖንታዴይ ኣታኪልቴ ጻላላ ሜስ። 3 ቤቲዳይሳ ኡባ ሚዛዴይ ዉርሲ ሞንታዴ ካꬎፓ፤ ሞንታዴይ ቃሴ ሚዛዴ ቦላ ፒርዶፎ፤ ጾሲ ኡባካ ኤኪዴስ። 4 ሃንኮ ኦꬂዛዴ ቦላ ፒርዲዛዴይ ኔ ኦኔ? ኢዛዴይ ኩንዲኮ ዎይኮ ኤቂኮካ ጎዳሳ፤ ጎዳይ ኢዛ ኤሳናስ ዳንዳይዛ ጊሻስ ኢዚ ኤቃንዴስ።

5 ኢሳዴይ፥ «ጋላሳታፔ ኢሲ ጋላስ ሃራ ጋላሳፌ ኣꬂዲ ባስ ዱማ ጋላስ» ጊ ቆፔስ፤ ሃራ ኣሲ ቃሴ፥ «ጋላሳቲ ዉሪካ ኢሲ ጊና» ጊ ቆፔስ። ኢሲ ኢሲ ኣሲ ባ ዎዚናን ኣማኒዳ ማላ ኦꬆ። 6 ኢሲ ጋላስ ሃራ ጋላሳፌ ዱማሲ ቆፒዛዴይ ኢዚ ሄሳ ኦꬂዛይ ጎዳ ቦንቾስ ጊዲኮ ሚዛዴይካ ጎዳ ቦንቾስ ጊዲ ሜስ። ሂስቲዲ ጾስ ጋላቴስ። ሞንታዴይካ ጎዳ ቦንቾስ ጊዲ ሙስ ኣጌሲኔ ጾሳስ ጋላታ ኢሜስ። 7 ኑፔ ኦኒካ ባስ ዲዛዴይኔ ባፔ ባስ ሃይቂዛዴይ ዴና። 8 ኑ ዲኮካ ጎዳስ ዶስ፤ ሃይቂኮካ ጎዳስ ሃይቆስ፤ ሄሳ ጊሻስ ዲኮካ ዎይኮ ሃይቂኮ ኑኒ ጎዳሳ።

9 ሄሳ ጊሻስ ሃይቂዳይታሲኔ ፓጻ ዲዛይታስ ጎዳ ጊዳናስ ኪርስቶሲ ሃይቂዲ ሃይቆፔ ፓጺ ዴንዲዴስ። 10 ሂስቲን ኔ ኣዛስ ኔ ኢሻ ቦላ ፒርዳይ? ኣዛስ ኔ ኢሻ ሌቃይ? ኑ ዉሪካ ጾሳ ፒርዳ ዎምቦራ ሲንꬅ ሺቃና ዶስ። *

11 «ታ ፓጻ ዳይስ፤

ጉልባቴይ ዉሪካ ታስ ጉልባታና።

ኢንጻርሲ ዉሪ

ጾሳስ ማርካታና»

ጌቴቲ ካሴ ጌሻ ማጻፋን ጻፌቲዴስ። * 12 ሄሳ ጊሻስ ኑኒ ኢሲ ኢሲ ኣሲ ጾሳ ሲንꬅ ሺቂዲ ኑ ኦሶ ጊሻስ ኢዛስ ዛሮ ኢማና።

13 ሄሳ ጊሻስ ኑኒ ኑ ጋርሳን ኢሶይ ኢሳ ቦላ ፒርዳናፔ ኣኔ ናጌቶስ፤ ሄሳ ኣጊዲ ኑ ኢሻስ ꬉጴ ጊዲዛይሳ ዎይኮ ኢዛ ኦይኪዛ ናርጻ ዎꬆንታ ማላ ኣኔ ኑ ናጌቶስ። 14 ታኒ ጎዳ ዬሱሳን ኣማናዳ ሚዛ ካꬃን ቱናይ ባይንዳይሳ ኤራዲስ፤ ጊዶ ኣቲን ኢሳዴይ ኢሲ ሚሽ ቱና ጊ ቆፒኮ ሄ ሚሻይ ኢዛዴስ ቱና። 15 ኔኒ ኔ ኢሻስ ሚዛ ካꬃ ጋሶን ꬉጴ ጊዲኮ ሲቆን ሲሜሬታቤካ፤ ኪርስቶሲ ኢዛ ጊሻስ ሃይቂዳ ኔ ኢሻ ኔ ሚዛ ካꬃ ጋሶን ዎꬎፓ። 16 ኢንቴ ሎኦ ጊዲ ቆፒዛ ሚሺ ኢታ ጌቴታና ማላ ኦꬆፍቴ። 17 ጾሳ ካዎቴꬂ ጺሎ ኣያናን ቤቲዳ ጺሎቴꬅ፥ ሳሮቴꬂኔ ኡፋይሳፌ ኣቲን ሙሳ ዮኦኔ ኡሻ ዮኦ ጊዴና። 18 ሃይሳꬆ ኪርስቶሳስ ኦꬂዛዴይ ጾስ ኡፋይሴሲኔ ኣሳ ኣቻንካ ጋላቴቴስ።

19 ሄሳ ጊሻስ ሳሮቴꬂ ቤቲዛ ኦጌኔ ኑኒ ኑ ጋርሳን ሎኣናስ ቤሲዛ ኦጌ ኣኔ ኮዮስ። 20 ኑኒ ሚዛ ካꬃ ጋሶን ጾሳ ኦሶ ኣኔ ሞሮኮ፤ ካꬂ ዉሪካ ጌሻ፤ ጊዶ ኣቲን ሃራ ኣሳስ ꬉጴ ጊዲዛ ካꬅ ሙሲ ባላ ኦሶ። 21 ኔ ኢሻስ ꬉጴ ጊዲዛዝ ጊዲኮ ኣሾካ ማናፔኔ ዎይኔ ጫጄ ኡያናፔ ዎይኮ ኣይ ሚሺካ ኔ ኦꬆንታ ኣጊኮ ሎኦ።

22 ሄሳ ጊሻስ ሃይታንታ ሚሳቲዛ ሚሻታስ ኔስ ዲዛ ኣማኖይ ኔ ጊዶኒኔ ጾሳ ጊዶን ዴኦ። «ሃይሲ ሊኬኮ» ጊዲ ኣማኖን ኤኪዳ ሚሻን ባርካ ባ ቦላ ፒርዶንታዴይ ኢዛዴይ ኣንጄቲዳዴ። 23 ጊዶ ኣቲን ዎዚናራ ሲꬊሼ ሚኮ ኢዚ ኣማኖን ሞንታ ጊሻስ ኢዛ ቦላ ፒርዴቲዴስ፤ ኣማኖን ኦꬆንታዚ ዉሪካ ናጋራ።

15

1 ኑኒ ኣማኖን ሚኒዳይቲ ሃንኮ ኣማኖን ሚኖንታይታ ሜቶ ቶካናስ ቤሴስ ኣቲን ኑ ጻላ ኡፋዬቲዛይታ ጊዳናስ ቤሴና። 2 ኑኒ ዉሪካ ሃራ ኣሲ ባ ኣማኖን ሚናና ማላ ኢዛ ጎኢዛዚኔ ኡፋይሲዛ ሚሽ ኣኔ ኦꬆስ። 3 ኪርስቶሲ ባና ኡፋይሲቤና፤ ሃራፔካ፥ «ኣሳይ ኔና ጫዪዳ ጫሻይ ታና ጋኪዴስ» ጌቴቲ ካሴ ጌሻ ማጻፋን ጻፌቲዳይሲ ፖሌቲዴስ። * 4 ኑኒ ጌሻ ማጻፋታፔ ዴሚዛ ዳንዳያይኔ ሚኖቴꬂ ኑስ ዳና ማላ ኮይሮፔ ጻፌቲዳይሲ ዉሪካ ኑ ኢዛፔ ኑስ ቲሚርቴ ዴማና ማላ ጻፌቲዴስ።

5 ሚኖቴꬂኔ ዳንዳያ ኢሚዛ ጾሲ ኢንቴ ዬሱስ ኪርስቶሳ ካሊሺን ኢንቴስ ኢንቴ ጊዶን ኣያና ኢሲፌቴꬅ ኢሞ። 6 ሄሲካ ኢንቴ ኢሲ ዎዚናኒኔ ኢሲ ዶና ጊዲዲ ኑ ጎዳ ዬሱስ ኪርስቶሳ ኣዋ ጾሳ ቦንቻናሳ።

ኣማኖንታ ዴሬታስ ሳባኬቲዳ ሚሺራቾ ቃላ

7 ሄሳ ጊሻስ ጾሲ ኢንቴና ጾሳ ቦንቾን ሞኪ ኤኪዳ ማላ ኢንቴካ ኢሶይ ኢሳ ኡፋይሳን ሞኪ ኤኪቴ። 8 ካሴ ኣዋታስ ኢሜቲዳ ሂዶታ ቃላ ፖላናስ ጾሳ ቱማቴꬂ ኤሬታና ማላ ኪርስቶሲ ኣይሁዳታስ ኦꬂዛዴ ጊዲዳይሳ ታ ኢንቴስ ዮታይስ። 9 ሄሳꬆካ ኣይዛቤቲ ኢዛ ማሮቴꬃ ጊሻስ ጾስ ጋላታና ማላ፤ ሄሲካ፥

«ታ ኔና ዴሬ ጊዶን ጋላታና፤

ኔ ሱንꬃስካ

ጋላታ ማዛሙሬ ዬጻና»

ጌቴቲ ጌሻ ማጻፋን ጻፌቲዳ ማላ። *

10 ቃሴካ፥ «ኣይዛቤቶ!

ኢንቴካ ጾሳ

ዴሬታራ ኡፋዬቲቴ»

ጌቴቲ ጌሻ ማጻፋን ጻፌቲዴስ። *

11 ናምኣንꬆካ፥ «ኣይዛቤቲ

ኢንቴ ዉሪካ ጎዳ ጋላቲቴ፤

ዴሬይ ዉሪ ኢዛ ሳቢቴ»

ጌቴቲ ጌሻ ማጻፋን ጻፌቲዴስ። *

12 ሄሳꬆ ኢሳያሳን፥

«ባ ዴሬ ኣሳ ቦላ

ካዎቲዛ ኢሴዬ ናይ ያና።

ኣላሜ ኣሳ ኣይሲዛዴይ ዴንዳና፤

ኢስቲካ ኢዛን ኡፋዬታና» ጌስ። *

13 ኢንቴ ኢዛን ኣማኒዛ ጊሻስ ሂዶታ ጾሲ ኢንቴናን ኡፋይሲኔ ሳሮቴꬅ ኩንꬆ፤ ሄሲካ ጺሎ ኣያና ዎልቃ ሂዶታይ ኢንቴስ ዳራናሳ።

ኣይዛቤታ ኦሳንቻ ጳዉሎሳ

14 ታ ኢሻቶ! ኢንቴ ሎኤቴꬃን፥ ኤራቴꬅ ኡባን ኩሚዳይታኔ ሃራታ ዞራናስ ኤራይ ዲዛይታ ጊዲዳይሳ ታ ኣዳፌ ሻካ ኤራዲስ። 15 ታ ጾሳፌ ኤኪዳ ኢሞታ ጊና ቃሴካ ኢንቴና ቆፍሳናስ ኢሲ ኢሲ ዮኦታ ጻላቴꬃን ኢንቴስ ጻፋዲስ። 16 ሄሳ ሄ ኪያቴꬂ ኢሜቲዳይ ታኒ ጾሳ ሚሺራቾ ቃላ ሃንኮ ዴሬታስ ዮታና ማላሳ፤ ቃሴካ ቄሴ ማላ ጊዲዳ ዬሱስ ኪርስቶሳስ ኦꬃናሳ፤ ሄሳ ጊሻስ ሃንኮ ዴሬ ኣሳይ ጺሎ ኣያናን ዱማቲዲ ጾስ ኡፋይሲዛ ያርሾ ጊዲዲ ሺቃና ማላ ኦꬃይስ።

17 ሄሳ ታኒ ጾሳስ ኦꬂዛ ጊሻስ ዬሱስ ኪርስቶሳን ጬቄታይስ። 18 ታ ዮቲዳይሳኒኔ ታ ኦꬂዳይሳን ሃንኮ ዴሬ ኣሳይ ጾሳስ ኣዛዜታና ማላ ኪርስቶሲ ታናን ጊዲዲ ኦꬂዳዛፔ ኣቲን ሃራ ሃሳያና ጻሊኬ። 19 ሄሲካ ሃኒዳይ ጺሎ ኣያና ዎልቃን ማላታታ ባጋራ ሃኒዴስ፤ ሄሳ ማላንካ ዬሩሳላሜፔ ኢልዋቆሬ ጋካናስ ታ ኪርስቶሳ ሚሺራቾ ቃላ ሳባካዲስ።

20 ሃራ ኣሲ ካሴ ኦꬂዳሶን ታ ጌሎንታ ማላ ጋዳ ካሴ ኪርስቶሳ ሱንꬂ ጼይጌቲ ኤሮንታሶን ሚሺራቾ ቃላ ሳባካናይሲ ታስ ኣሞ። 21 ሃራፔካ፥

«ኢዛ ጊሻስ ኢስታስ ዮቴቶንታይቲ

ኢዛ ቤያና፤

ሲዪ ኤሮንታይቲ ኣኬካና»

ጌቴቲ ካሴ ጌሻ ማጻፋን ጻፌቲዳ ማላ ሃኒዴስ። *

22 ሄሳ ጋሶን ታ ኢንቴኮ ቦንታ ማላ ዳሮ ዎዴ ዲጌታዲስ።

ኦሮሜ ቤያናስ ጳዉሎሳ ጊጌቴꬅ

23 ሃኢ ቃሴ ታስ ሃን ኦሶይ ባይንዳ ጊሻስ ዳሮ ላይꬃታፔ ሃ ሲሚን ኢንቴና ቤያናስ ታ ዳሮ ላሞታዲስ። * 24 ሃይሳ ታ ቆፋ ታኒ ኢስፔኔ ቢዛ ዎዴ ፖላናስ ቆፓይስ፤ ሄራ ኣꬋሼ ኢንቴና ቤያናሲኔ ኢንቴናራ ጉꬃ ዎዴ ጋምኣዳ ላሞታ ኣꬂዳ ማላ ኢንቴ ታና ማዳና ጋዳ ሂዶታ ኦꬃይስ።

25 ሃኢ ቃሴ ኣማኒዛይታስ ኢሜቲዛ ማዶ ሚሽ ኤካዳ ዬሩሳላሜ ባይስ። 26 ጋሶይካ ማቂዶኒያኒኔ ኣካያን ዲዛ ማንቆታ ማዳና ጾሳ ዴሬይ ዴንዲዴስ። * 27 ሃይሳ ሃ ማዶዛ ኢስቲ ባ ዶሳን ኢሚዳይ ኢስቲ ኦꬃናስ ቤሲዛ ጊሻሳ፤ ኣይዛቤቲ ኣይሁዳታራ ኢሲፌ ኣያና ኣንጆ ኤኪዛይታ ጊዲኮ ኢስቲካ ባስ ዲዛ ቢታ ኣንጆን ኣይሁዳታ ማዳናስ ቤሴስ። * 28 ሄሳ ጊሻስ ሃይሳ ሺቂዳ ማዶ ሚሻ ዬሩሳላሜን ኢሚዳፔ ጉዬ ኢንቴ ኣቻራ ታ ኢስፔኔ ባና። 29 ታ ሄ ኢንቴኮ ባሼ ኢንቴስ ኪርስቶሳ ኣንጆ ኩንꬃ ኤካ ባናይሳ ታ ኤራይስ።

30 ታ ኢሻቶ! ታኒ ጾሳ ዎሳን ባጼቲዛ ማላ ኢንቴካ ታናራ ባጼታና ማላ ታ ኢንቴና ጎዳ ዬሱስ ኪርስቶሳኒኔ ጺሎ ኣያና ሲቆን ዎሳይስ። 31 ታኒ ዩሁዳን ዲዛ ኣማኖንታ ኣሳ ኩሼፔ ኣታና ማላኔ ዬሩሳላሜን ዲዛ ታ ኦሶይካ ሄን ኣማኒዛይታ ኣቻን ኤኬታና ማላ ታስ ዎሲቴ። 32 ሄሲካ ጾሳ ሼኔ ማላ ሄ ኢንቴኮ ታ ኡፋይሳራ ባና ማላኔ ኢንቴናራ ኢሲፌ ሼምፓናሳ። 33 ሳሮቴꬃ ጎዳይ ኢንቴናራ ኡባታራ ጊዶ። ኣሚን።

16

ሳሮካ

1 ኪንኪራኦሴ ዎሳ ኬꬃን ኦꬂዛ ኣማኔቲዳ ሚቼዮ ፔቤኖ ኢንቴስ ሃዳራ ጋይስ። 2 ኣማኒዛ ኣሳስ ቤሲዛ ሞኮ ኢንቴ ኢዞ ጎዳ ሱንꬃን ሞኪ ኤካና ማላኔ ኢዛ ኢንቴፌ ኮይዛ ኣይ ሚሻንካ ኢንቴ ኢዞ ማዳና ማላ ታ ኢንቴና ቆፍሳይስ።

3 ካሴ ታናራ ጎዳ ዬሱስ ኪርስቶሳስ ኢሲፌ ኦꬂዳ ጲርሲቂላሲኔ ኣቂላስ ታ ሳሮካ ጋꬂቴ።* 4 ኢስቲ ታ ጊሻስ ሃይቃና ጋካናስ ባና ኣꬂ ኢሚዳ፤ ታና ጻላላ ጊዶንታ ኣይዛቤታፔ ኣማኒዳይቲካ ኢስታ ጋላቴቴስ። 5 ኢስታ ኬꬃን ዲዛ ኣማኒዛ ኣሳካ ሳሮ ጊቴ፤ ኢሲያፔ ኮይሮ ኪርስቶሳን ኣማኒዳ ታ ሲቆዛ ኤጴኔጾሴ ሳሮ ጊቴ። 6 ኢንቴስ ዳሮ ዳቡርዳሮ ማራሞ ሳሮ ጊቴ። 7 ታናራ ኢሲፌ ቃሼቲዳ ኣንዲራቆኔኔ ዩኒያሴ * ሳሮ ጊቴ፤ ሄይታንቲ ሃዋሬታ ጋርሳን ሎኦ ሱንꬃራ ዲዛይታኔ ኪርስቶሳ ታፔ ካሴ ኣማኒዳይታ።

8 ታኒ ጎዳ ባጋራ ዳሮ ሲቂዛ ጲልያጾኔ ሳሮ ጊቴ። 9 ኪርስቶሳ ኦሶ ታናራ ኢሲፌ ኦꬂዛ ኢሮባኖኔኔ ታ ሲቂዛ ሴንጻኬካ ሳሮ ጊቴ። 10 ኪርስቶሳን ኢዛ ኣማኖይ ፓጬቲዲ ጋላቴቲዳ ኤጼሴኔሴስ ታ ሳሮካ ጋꬂቴ፤ ኣርሲጻባሎሶ ኣሳሲካ ታ ሳሮካ ጋꬂቴ። 11 ታ ዳቦ ሄሮዲያና ሳሮ ጊቴ፤ ጎዳን ዲዛ ኒሪቃሶሶ ኣሳ ሳሮ ጊቴ።

12 ጎዳን ጊዲዲ ሚኖቴꬃን ኦꬂዛ ማጫሳታ ቲሮፊሞኖኔ ጺሮፊሞኖ ሳሮ ጊቴ፤ ጎዳስ ኦሶን ዳሮ ዳቡርዳሪስ ኪርስቶሳን ታኒ ኢዞ ሲቂዛ ጻርሲዲስ ታ ሳሮካ ጋꬂቴ። 13 ጎዳን ዶሬቲዳ ኤሩፎኔስ፥ ታሲኔ ኢዛስ ኣዮ ጊዲዳሪስ ታ ሳሮካ ዮቲቴ። * 14 ኣስቄሮኔስ፥ ኣፊላሶኔስ፥ ሄሮሜኔስ፥ ጳጺሮባኔስ፥ ሄርማኔሲኔ ኢስታራ ዲዛ ኢሻታ ኡባታስ ታ ሳሮካ ጋꬂቴ። 15 ፊሌጎኔስ፥ ዩሊያስ፥ ኔሪያሲኔ ኢዛ ሚቼይስ ሄሳꬆካ ኣልጾኔስ፥ ኢስታራ ዲዛ ኣማኒዛይታሲካ ታ ሳሮካ ጋꬂቴ።

16 ኢሶይ ኢሳ ዬሪ ዬሪ ኤኪዲ ሳሮኬቲቴ፤ ኪርስቶሳን ኣማኒዛ ዎሳ ኬꬃ ኣሳይ ዉሪካ ኢንቴና ሳሮ ጌስ።

17 ታ ኢሻቶ! ኣሳ ጋርሳን ሻኬቴꬅ ሜꬊዛይታፔኔ ኢንቴ ታማርዳ ቲሚርታ ኤኮንታ ኢጾን ኢንቴስ ꬉጴ ጊዲዛ ኣሳታፔ ኢንቴ ናጌቲቴ። 18 ሄይታንታ ማላ ኣሳቲ ዬሱስ ኪርስቶሳስ ኦꬂዛይታ ጊዶንታ ባ ቃንꬃ ካꬃ ጊሻስ ኦꬂዛይታ፤ ሹጎ ቃላራ ሃሳያኒኔ ዎዚና ኪያ ኣሳታ ባሌꬄቴስ። 19 ኢንቴ ሚሺራቾ ቃላስ ኣዛዜቲዛይታ ጊዲዳይሳ ኣሲ ዉሪ ሲዪዴስ፤ ሄሲካ ታና ዳሮ ኡፋይሲዴስ፤ ጊዲኮካ ኢንቴ ሎኦ ሃኖስ ጪንጫታ ቃሴ ኢታ ኦሶስ ኤያታ ጊዳና ማላ ታ ኮያይስ። 20 ሳሮቴꬃ ጎዳይ ጻላኤ ኤሶን ኢንቴ ቶሆ ጋርስ ኣꬂ ዲንጬሬꬃና።

ጎዳ ዬሱስ ኪርስቶሳ ኪያቴꬂ ኢንቴናራ ጊዶ።

21 ታናራ ኢሲፌ ኦꬂዛ ጺምቶሲ ቃሴካ ታ ዳቦ ሉቂዮሲ፥ ኢያሶኔይኔ ሱሲጴጺሮሲ ኢንቴና ሳሮ ሳሮ ጌቴስ። *

22 ሃይሳ ኪታ ጻፊዳይ ታኒ ጼሪጺዮሲ ኢንቴና ጎዳ ሱንꬃን ሳሮ ጋይስ።

23 ታኒኔ ሃይሳን ዲዛ ኩሜꬃ ዎሳ ኬꬃ ኣሳይ ሞኪ ኤኪዛ ጋዪዮሲካ ኢንቴና ሳሮ ጌስ፤ ካታማ ሚሻ ኦይኪዛ ኤሪስጾሲኔ ኑ ኢሻ ቆኣጺሮሲ ኢንቴና ሳሮ ጌቴስ። * 24 ጎዳ ዬሱስ ኪርስቶሳ ኪያቴꬂ ኢንቴናራ ኡባታራ ጊዶ። ኣሚን።

25 ታኒ ዮቲዛ ሚሺራቾ ቃላይ ዬሱስ ኪርስቶሳ ጊሻስ ዮቴቲዛ ኪታይኔ ቤኒ ዎዴፔ ዶሚዲ ቆታን ጋምኢዲ ሃኢ ቃሴ ቆንጪዳ ቱማ ጹራ ባጋራ ኢዚ ኢንቴና ኣማኖን ኤሳናስ ዳንዳዬስ። 26 ሃኢ ቃሴ ሃይሲ ቱማይ ቆንጪዴስ፤ ሜርና ጾሳ ኣዛዞን ዉሪካ ኣማኒዲ ኣዛዜታና ማላ ናቤታ ማጻፋ ባጋራ ዴሬቲ ዉሪካ ኢዛ ኤራና ማላ ሃኒዴስ።

27 ኢዚ ጻላላ ኤራ ጊዲዳ ጎዳስ ዬሱስ ኪርስቶሳ ባጋራ ሜርና ቦንቾይ ኢዛስ ጊዶ! ኣሚን።

* 1:13 ሃዋ 19፡21

* 1:16 ማር 8፡38

* 1:17 ኢም 2፡4

* 1:21 ኤፌ 4፡17-18

* 1:23 ዛሬ 4፡16-18

* 2:1 ማቶ 7፡1፤ ሉቃ 6፡37

* 2:6 ማዛ 62፡12፤ ሌሚ 24፡12

* 2:11 ዛሬ 10፡17

* 2:24 ኢሳ 52፡5

* 2:29 ዛሬ 30፡6

* 3:4 ማዛ 51፡4

* 3:13 ማዛ 5፡9፤ 140፡3

* 3:14 ማዛ 10፡7

* 3:18 ማዛ 36፡1

* 3:22 ጋላ 2፡16

* 3:30 ዛሬ 6፡4፤ ጋላ 3፡20

* 4:3 ሜꬌ 15፡6፤ ጋላ 3፡6

* 4:11 ሜꬌ 17፡10

* 4:13 ሜꬌ 17፡4-6፤ 22፡17-18፤ ጋላ 3፡29

* 4:16 ጋላ 3፡7

* 4:17 ሜꬌ 17፡5

* 4:18 ሜꬌ 15፡5

* 4:19 ሜꬌ 17፡17

* 4:25 ኢሳ 53፡4-5

* 5:12 ሜꬌ 3፡6

* 6:4 ቆላ 2፡12

* 7:7 ኬሳ 20፡17፤ ዛሬ 5፡21

* 7:11 ሜꬌ 3፡13

* 7:15 ጋላ 5፡17

* 8:11 1ቆሮ 3፡16

* 8:15 ማር 14፡36፤ ጋላ 4፡6

* 8:20 ሜꬌ 3፡17-19

* 8:23 2ቆሮ 5፡2-4

* 9:4 ኬሳ 4፡22

* 9:7 ሜꬌ 21፡12

* 9:9 ሜꬌ 18፡10

* 9:12 ሜꬌ 25፡23

* 9:13 ሚል 1፡2-3

* 9:15 ኬሳ 33፡19

* 9:17 ኬሳ 9፡16

* 9:20 ኢሳ 29፡16፤ 45፡9

* 9:25 ሆሴ 2፡23

* 9:26 ሆሴ 1፡10

* 9:29 ኢሳ 1፡9

* 10:5 ሌዌ 18፡5

* 10:11 ኢሳ 28፡16

* 10:15 ኢሳ 52፡7

* 10:16 ኢሳ 53፡1

* 10:18 ማዛ 19፡4

* 10:19 ዛሬ 32፡21

* 10:20 ኢሳ 65፡1

* 10:21 ኢሳ 65፡2

* 11:1 ፒሊ 3፡5

* 11:3 1ካዎ 19፡10፥14

* 11:4 1ካዎ 19፡18

* 11:8 ዛሬ 29፡4፤ ኢሳ 29፡10

* 11:26 ኢሳ 59፡20

* 11:27 ኤር 31፡33-34

* 11:33 ኢሳ 55፡8

* 11:35 ኢዮ 41፡11

* 11:36 1ቆሮ 8፡6

* 12:14 ማቶ 5፡44፤ ሉቃ 6፡28

* 12:16 ሌሚ 3፡7

* 12:19 ዛሬ 32፡35

* 12:20 ሌሚ 25፡21-22

* 13:9 ኬሳ 20፡14-15፤ 20፡13፥17፤ ዛሬ 5፡17-19፥21፤ ሌዌ 19፡18

* 14:10 2ቆሮ 5፡10

* 14:11 ኢሳ 45፡23

* 15:3 ማዛ 69፡9

* 15:9 2ሳሜ 22፡50፤ ማዛ 18፡49

* 15:10 ዛሬ 32፡43

* 15:11 ማዛ 117፡1

* 15:12 ኢሳ 11፡10

* 15:21 ኢሳ 52፡15

* 15:23 ኦሮ 1፡13

* 15:26 1ቆሮ 16፡1-4

* 15:27 1ቆሮ 9፡11

* 16:3 ሃዋ 18፡2

* 16:7 ዩኒያሴ፡ ዩኒያሴ ኢሲ ኢሲ ጌሻ ማጻፋቲ ዮሊያ ጌቴስ።

* 16:13 ማር 15፡21

* 16:21 ሃዋ 16፡1

* 16:23 ሃዋ 19፡29፤ 1ቆሮ 1፡14፤ 2ጺም 4፡20

1ቆሮንቶሴ ኣሳስ

1

2

3

4

5

6

7

8

9

10

11

12

13

14

15

16

ጳዉሎሲ

ቆሮንቶሴ ኣሳስ

ጻፊዳ ኮይሮ ኪታ

ጊዶ ቆፋ

ጳዉሎሲ ቆሮንቶሴ ኣሳስ ጻፊዳ ኮይሮ ኪታይ ጻፌቲዳይ ኢዚ ካሴ ቆሮንቶሴን ኤሲዳ ዎሳ ኬꬃ ጊዶን ዲዛ ኣማኖን ዱሳ ጊሻሲኔ ኣማኖ ጊሻስ ዴንዲዳ ሜቶታ ቢርሻናስ ጊዲኮ። ሄ ዎዴ ቆሮንቶሴ ካታማያ ኩሜꬃ ኣላሜን ኤሬቲዳ ጊሪኬ ኣሳ ካታማ ጊዶይሳፌካ ቦላራ ኣካያ ጌቴቲዛ ኦሮሜ ካዎይ ሃሪዛ ዋና ካታማ። ሂና ሄ ካታማያ ኢዚን ዳሮ ጊታ ዛልኤይ ዛልኤቲዛሶ፤ ሃንኮ ዴሬ ዎጋ ባጋራ ጊዲኮ ዳሮ ዲቻ ቦላ ዳዉሲኔ ኢታ ሃኖኒኔ ዱማ ዱማ ሚሼ ኣማኖን ዳሮ ኤሬቲዳሮ።

ሃዋሬይ ሃራፔካ ሎኤꬂ ጼሊዳይ ዎሳ ኬꬃይ ጊዶን ዲዛ ሻኬቴꬃ ጊሻስ፥ ኢስታ ኢታ ኦሶ ጊሻስ፥ ላይማ ጊሻሲኔ ኤኮኔ ጌሎ ጊሻስ፥ ዎሳ ኬꬃ ጊሻስ፥ ጺሎ ኣያና ኢሞታታ ጊሻሲኔ ሃይቆፔ ዴንꬃ ጊሻሳ፤ ሄሳꬆካ ሃዋሬይ ሚሺራቾ ቃላዛ ሃይታ ሃ ኦይሻታ ቦላ ኢስታስ ሎኤꬂ ሚንꬂ ዛሮ ኢሜስ።

«ሲቆይ» ጾሲ ባ ኣሳስ ኢሚዳ ኢሞታ ኡባፌ ኣꬌꬅ ጊዲዳይሳ ቆንጪሲዛይ ታማኔ ሄꬓንꬆ ሼምፖይ ሃይሳ ሃ ማጻፋ ጊዶን ዳሮ ኤሬቲዳ ኪፊሌ ጊዲ ቆፔቴስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-9

ኣማኒዛይታ ጋርሳን ሜꬌቲዳ ሻኬቴꬅ 1፡10—4፡21

ኢታ ኦሶኔ ሶ ኣሳ ዱስ 5፡1—7፡40

ኣማኒዛይታኔ ኣማኖንታ ኣሳ 8፡1—11፡1

ኣማኒዛይታ ዱሲኔ ጾስ ጎይኖ ዎጋ 11፡2—14፡40

ሃይቆፔ ኪርስቶሳ ዴንꬂኔ ኣማኒዛይታ ዴንꬅ 15፡1-58

ዩሁዳን ዋዬ ቦላ ዲዛ ኣማኒዛይታ ማዳናስ ኬሶ ሚሽ ሺሾ 16፡1-4

ኩሻ ቆፋ 16፡5-24

1

1 ጾሳ ሼኔን ዬሱስ ኪርስቶሳስ ኪቴታናስ ጼይጌቲዳ ጳዉሎሳፔኔ ኑ ኢሻ ሶስቲኔሴፔ፥

2 ቆሮንቶሴን ዲዛ ጾሳ ዎሳ ኬꬃስ፥ ጎዳ ዬሱስ ኪርስቶሳስ ዱማቲዳይታሲኔ ኢስታሳራ ኑሳራ ጎዳ ጊዲዳ ጎዳ ዬሱስ ኪርስቶሳ ሱንꬃ ኣዋንካ ጼይጊዛ ኣማኒዛይታራ ጊዳናስ ጼይጌቲዳ ኣሳ ኡባስ፥ 3 ኑ ኣዋ ጾሳፌኔ ጎዳ ዬሱስ ኪርስቶሳፔ ኪያቴꬂኔ ሳሮይ ኢንቴስ ጊዶ።

ጾሳስ ጋላታ

4 ጎዳ ዬሱስ ኪርስቶሳ ባጋራ ኢንቴስ ኢሜቲዳ ጾሳ ኪያቴꬃ ጊሻስ ኡባ ዎዴ ኢንቴ ጊሻሲካ ታኒ ጾሳ ጋላታይስ። 5 ጋሶይካ ኣይ ዮኦንካ፥ ሄሲካ ሃሳያን ጊዲን ኤራቴꬅ ኡባን ኢንቴ ዱሬቲዴታ። 6 ኪርስቶሳ ጊሻስ ኑ ኢንቴስ ማርካቲዳይሲ ኢንቴ ኣቻን ሚኒዴስ። 7 ሄሳ ጊሻስ ኢንቴ ዬሱስ ኪርስቶሲ ቆንጫና ጋላስ ናጊሺን ኣያና ኢሞታታፔ ኣይኮይካ ኢንቴስ ፓጬና። 8 ጎዳ ዬሱስ ኪርስቶሲ ናምኣንꬆ ያና ጋላሳን ኢንቴ ኢንቴ ቦላ ቦሬይ ባይንዳ ቤታና ማላ ዉርሴꬅ ጋካናስ ኢዚ ኢንቴና ሎኤꬂ ናጋና። 9 ኢዚ ባ ናዛ ኑ ጎዳ ዬሱስ ኪርስቶሳ ኢሲፌቴꬃኮ ኢንቴና ጼይጊዳ ጾሲ ኢዚ ኣማኔቲዳ ጾሳ።

ዎሳ ኬꬃን ሜꬌቲዳ ሻኬቴꬅ

10 ታ ኢሻቶ! ኢንቴ ጋርሳን ሻኬቴꬂ ዶንታ ማላ ኢንቴስ ኢሲ ዎዚናይኔ ኢሲ ቆፋይ ዳና ማላኔ ኢንቴ ኢንቴ ጋርሳን ኢሲኖ ጊዳና ማላ ጎዳ ዬሱስ ኪርስቶሳ ሱንꬃን ታ ኢንቴና ዎሳይስ። 11 ታ ኢሻቶ! ኢንቴ ጋርሳን ፓላማይ ዲዛይሳ ታ ቃሎኤ ሶ ኣሳፔ ሲያዲስ። 12 ዮኦዚካ ሃይሳ ማላ፤ ኢንቴ ጋርሳን ኢሲ ኢሲ ኣሳቲ፥ «ታ ጳዉሎሳ ባጋ» ጌቴስ፤ ባጋይ ቃሴ፥ «ታ ኣጲሎሳ ባጋ» ጌቴስ፤ ባጋይ ቃሴ፥ «ታ ኬፋ ባጋ» ጊሺን ሃራይ ቃሴ፥ «ታ ኪርስቶሳ ባጋ» ጌቴስ። ** 13 ሂስቲኮ ኪርስቶሲ ሻኬቲ ዎꬊዴ? ኢንቴ ጊሻስ ጳዉሎሲ ካቄቲዴ? ዎይኮ ጳዉሎሳ ሱንꬃን ጻማቄቲዴቲ? 14 ኢንቴ ጊዶፌ ቄሪስጶሳፔኔ ጋዪዮሳፔ ኣቲን ሃራ ኦናካ ታ ጻማቆንታ ጊሻስ ጾሳ ጋላታይስ። * 15 ሄሳ ጊሻስ ኦኒካ፥ «ታ ጳዉሎሳ ሱንꬃን ጻማቄታዲስ» ጋና ኣሲ ዴና። 16 ቱሙካ ኢስቲፋኖሴ ሶ ኣሳ ጻማቃዲስ፤ ሄይታፔ ሃራ ታ ጻማቂዳኮ ታ ኤሪዛዴይ ዴና። * 17 ኪርስቶሲ ታና ኪቲዳይ ሚሺራቾ ቃላ ዮታናስ ኣቲን ጻማቃናስ ጊዴና፤ ኪርስቶሳ ማስቃሌይ ሃዳ ጊዶንታ ማላ ታኒ ኣሳፔ ጊዲዳ ጪንጫቴꬃን ሳባኪኬ።

ጾሳ ዎልቃኔ ኤራቴꬅ ጊዲዳ ኪርስቶሳ

18 ማስቃሌዛ ኪታይ ꬋያና ዲዛይታስ ኤያቴꬃ፤ ጊዶ ኣቲን ኣታና ዲዛ ኑስ ጊዲኮ ጾሳ ዎልቃ። 19 «ጪንጫታ ጪንጫቴꬅ ታ ኢስታፌ ꬋይሳና፤ ኤራንቻታ ኤራቴꬃ ታ ሃዳ ኦꬃና» ጌቴቲ ጌሻ ማጻፋን ጻፌቲዴስ። *

20 ጪንጫይ ኣዋን ዲዜ? ታማርዳ ኤራይ ኣዋን ዲዜ? ሃይሳ ዎዴዛ ፒልጊ ኤሪዛይ ኣዋን ዲዜ? ጾሲ ሃ ኣላሜዛ ኤራቴꬅ ኤያቴꬅ ኦꬂቤኔ?* 21 ጾሳ ኤራቴꬃፌ ዴንዲዳይሳን ኣላሜይ ባ ኤራቴꬃን ጾስ ኤሮይ ጾኒን ሳባኮ ኤያቴꬃን ኣማኒዛይታ ኣሻናስ ጾሳ ሼኔ ጊዲዴስ። 22 ኣይ ዎዴካ ኣይሁዳቲ ዱማ ማላታ ኮዬቴስ፤ ጊሪኬ ኣሳቲ ቃሴ ኤራቴꬅ ኮዬቴስ። 23 ኑኒ ጊዲኮ ካቄቲዳ ኪርስቶሳ ሳባኮስ፤ ሄሲካ ኣይሁዳታስ ꬉጴ፤ ኣይዛቤታስ ቃሴ ኤያቴꬃ። 24 ጾሲ ጼይጊዳይታስ ኢስቲ ኣይሁዳታ ጊዲን ዎይኮ ጊሪኬ ዴሬ ኣስ ጊዲኮካ ኪርስቶሲ ጾሳ ዎልቃኔ ጾሳ ኤራቴꬃ። 25 ጋሶይካ ኣሳ ኤራፔ ጾሳ ኤያቴꬂ ኣꬊዳ ኤራቴꬃ፤ ኣሳ ሚኖቴꬃፌ ጾሳ ላፋቴꬂ ኣꬌስ።

26 ታ ኢሻቶ! ካሴ ኢንቴ ጼይጌቲዛ ዎዴ ኢንቴ ኣይ ማላ ኣሳኮ ኣኔ ቆፒቴ፤ ኣሳ ቆፋ ማላ ጊዲኮ ኢንቴፌ ዳሪዛይቲ ኤራታ ጊዴኬታ። ኢንቴፌ ዳሮቲ ዎልቃይ ባይንዳይታ፤ ዳሮቲካ ጊታ ኬꬃ ኣሳፔ ዬሌቲቤኬታ። 27 ጊዶ ኣቲን ጾሲ ኤራታ ዬላቻናስ ዴራፔ ኤያታ ዶሪዴስ፤ ጾሲ ሚኖታ ዬላቻናስ ኣላሜዛፔ ዳቡራንቻታ ዶሪዴስ። 28 ጾሲ ሃንኮ ኣማኖንታ ኣሳ ኣቻን ዴቴስ ጌቴቲ ኤሬቲዛ ሚሻታ ባይንዳ ሚሻ ማላ ኦꬃና ሃይሳ ኣላሜዛን ሌቄቲዳይታኔ ካዉዪዳይታ ላፋታ ዶሪዴስ። 29 ሄሳካ ኢዚ ኦꬂዳይ ኦኒካ ኢዛ ሲንꬃን ጬቄቶንታ ማላሳ። 30 ኢንቴና ቃሴ ጾሲ ዬሱስ ኪርስቶሳራ ኢሲፌቴꬂ ዳና ማላ ኦꬂዴስ፤ ሄሳ ጊሻስ ጾሲ ዬሱስ ኪርስቶሳ ኑ ኤራቴꬅ፥ ኑ ጺሎቴꬅ፥ ኑ ጌሻቴꬂኔ ኑና ኣሺዛዴ ጊዳና ማላ ኦꬂዴስ። 31 ሄሳ ጊሻስ ካሴ ጌሻ ማጻፋን ጻፌቲዳ ማላ፥ «ጬቄቲዛ ኣሲ ጎዳን ጬቄቶ።»

2

ካቄቲዳ ኪርስቶሳ ጊሻስ ታማርሶ

1 ታ ኢሻቶ! ታ ኢንቴኮ ጾሳ ጹራ ቆንጪሳና ቢዳይ ታስ ዶና ቃራቴꬂ ዎይኮ ኤራ ዳሮይ ዲዛ ጊሻስ ጊዴና። 2 ታ ኢንቴ ጊዶን ዲዛ ዎዴ ካቄቲዳ ዬሱስ ኪርስቶሳፔ ኣቲን ሃራ ኤሮንታ ማላ ታ ባጋራ ሙርታዲስ። 3 ታ ኢንቴኮ ዳሮ ዳቡራን፥ ያሻቴꬃኒኔ ዳሮ ኮኮራሼ ባዲስ። 4 ታ ቃላይኔ ሳባኮይካ ኣያና ዎልቃ ቆንጪሴꬃንፔ ኣቲን ጪሞኒኔ ኤራ ዳሮን ጊዴና። 5 ሄሲካ ኢንቴ ኣማኖይ ጾሳ ዎልቃንፔ ኣቲን ኣሳ ጪንጫቴꬃ ቦላ ጻጶንታ ማላ ሃኒዴስ።

ጺሎ ኣያናፔ ኢሜቲዳ ኤራቴꬅ

6 ኑ ካሃ ኩንꬂዳ ኣሳታ ኣቻን ኤራ ሃሳያ ሃሳዮስ፤ ጊዶ ኣቲን ሃይሳ ሃ ኣላሜዛ ኤራቴꬅ ጊዴና፤ ዎይኮ ꬋያና ዲዛ ሃ ኣላሜዛ ሃሪዛይታ ኤራቴꬅ ጊዴና። 7 ጊዶ ኣቲን ኑ ሃሳይዛይ ካሴ ቆቴቲ ዲዛ ጾሳ ጹራ ኤራቴꬃ፤ ሄ ኤራቴꬃይ ጾሲ ዳሮ ዎዴፔ ካሴ ኑና ቦንቾስ ካሴቲዲ ጊግሲ ዎꬂዳይሳ። 8 ሃ ኣላሜዛ ሃሪዛይታፔ ኦኒካ ሃ ኤራቴꬃ ኤሪቤና፤ ኤሪዳኮ ኢስቲ ቦንቾ ጎዳ ካቄቴና። 9 ጊዶ ኣቲን ጌሻ ማጻፋን፥

«ኣሳ ኣይፌይ ቤኦንታዝ፥

ኣሳ ሃይꬂ ሲዮንታዝ፥

ኣሳ ዎዚናይካ ቆፖንታዝ

ጾሲ ባ ዶሲዛይታስ

ጊግሲዴስ» ጌስ። *

10 ጾሲ ጊዲኮ ሄሳ ባ ኣያና ባጋራ ኑስ ቆንጪሲዴስ፤ ኣያናይካ ጾሳስ ዲዛ ጪማ ዮኦ ኣሾንታ ኡባ ፒልጊ ጼሌስ። 11 ኣሳ ጋርሳን ኢዛዴስ ዲዛ ኣያናፔ ኣቲን ኢዛዴ ዎዚና ኤሪዛይ ኦኔ? ሄሳꬆካ ጾሳ ኣያናፔ ኣቲን ጾሳ ቆፋ ኤሪዛይ ኦኒካ ዴና። 12 ጾሳፌ ኑስ ኢሜቲዳይሳ ኑኒ ኤራና ማላ ጾሳ ኣያናይ ኑስ ኢሜቲዴስ ኣቲን ኑኒ ሃይሳ ሃ ኣላሜዛ ኣያና ኤኪቤኮ።

13 ኑ ዮቲዛይ ሃይሳ፤ ኑኒ ኣሳፔ ታማርዳ ቃላ ጊዶንታ ኣያናፔ ታማርዳ ቃላ ሃሳዮስ፤ ኣያና ቱማቴꬃካ ኑ ቆንጪሲዛይ ኣያና ቃላና። 14 ጾሳ ኣያናይ ኢዛን ባይንዳ ኣሲ ጾሳ ኣያናፔ ጊዲዳዝ ኤካናስ ዳንዳዬና፤ ጋሶይካ ሄሳ ማላ ዮኦይ ኢዛስ ኤያቴꬃ፤ ኢዚ ባስ ኣያናን ፓጬቲዛዴ ጊዲዳ ጊሻስ ኢዚ ኤራናስ ዳንዳዬና። 15 ጾሳ ኣያናይ ኢዛን ዲዛዴይ ቃሴ ኡባካ ፓጬስ ኣቲን ባስ ኦናንካ ፓጬቴና። 16 ሄሲካ፥

«ጎዳ ቆፋ ኤራናስ

ዳንዳይዛይ ኦኔ?

ኢዛ ዞራናስ ዳንዳይዛይ ኦኔ?»

ጌቴቲ ካሴ ጌሻ ማጻፋን ጻፌቲዳ ማላ፤ ኑስ ጊዲኮ ኪርስቶሳ ዎዚናይ ዴስ። *

3

ዎሳ ኬꬃ ጊዶን ሜꬌቲዳ ሻኬቴꬅ

1 ታ ኢሻቶ! ታ ኢንቴና ኢንቴ ኪርስቶሳን ቡሮ ጉꬃ ናይታ ማላኔ ቡሮ ኣማኖይ ጌሎንታ ኣሳ ማላፔ ኣቲን ኣያናን ኩሚዳ ኣሳ ማላ ጋዳ ኢንቴስ ሃሳያናስ ዳንዳያቤኬ። 2 ኢንቴ ቡሮ ሚኖንታ ጊሻስ ታ ኢንቴና ማꬅ ፓሃዲስ ኣቲን ቡሮ ሚኖ ካꬅ ሚዛቤኬ፤ ሃኢካ ጊዲኮ ኢንቴ ቡሮኮ!* 3 ኢንቴ ሃኢካ ቡሮ ኣማኖን ሚኖንታይታ ጊዲዳ ጊሻስ ኢንቴ ጊዶን ቃናቴቴꬂኔ ፓላማይ ዴስ፤ ሂስቲን ኢንቴ ቡሮ ኣማኖን ሚኖንታ ኣሳ ማላ ጊዴኬቲ? ኢንቴ ኦሶይ ጮ ሜላ ኣሲ ኦꬂዛይሳ ማላ ጊዴኔ? 4 ጋሶይካ ኢንቴ ጋርሳፌ ኢሶይ፥ «ታ ጳዉሎሳሳ» ሃንኮይሲ ቃሴ፥ «ታ ኣጲሎሳሳ» ጊኮ ኢንቴ ጮ ኣሾ ቆፋን ጻላላ ዲዛ ኣሳ ማላ ጊዴኬቲ?*

5 ኤሮ! ጊዶ ኣቲን ኣጲሎሲ ኣዜ? ጳዉሎሲካ ኣዜ? ኢስቲ ጎዳይ ኢስታስ ኢሳስ ኢሳስ ኢሚዳ ማላ ኦꬂዛ ኦሳንቻታ፤ ኢንቴካ ኢስታ ባጋራ ኣማኒዴታ። 6 ታ ቶካዲስ፤ ኣጲሎሲ ሃꬄ ኡሺዴስ፤ ዲቺዳይ ጊዲኮ ጾሳ። * 7 ሄሳ ጊሻስ ዲቺዛይ ጾስ ኣቲን ቶኪዛዴይካ፥ ሃꬄ ኡሺዛዴይካ ኣይኮካ ጊዴቴና። 8 ቶኪዛዴ ጊዲን ዎይኮ ኡሺዛዴ ጊዲን ኢስቲ ኢሲኖ፤ ኢስታፌ ኢሳዴይ ኢሳዴይ ባ ኦሶ ማላ ዎይቶ ኤካና። 9 ጋሶይካ ኑ ጾሳራ ኢሲፌ ኦꬂዛይታ፤ ኢንቴካ ጾሳ ጎሻ ጋዴኔ ጾሳ ኬꬃታ።

10 ጾሳፌ ታስ ኢሜቲዳ ኢሞቴꬃ ጊና ኬꬄ ኬጺዛ ሂላ ማላ ኬꬃይ ኤቃናስ ሎኤꬃ ጊጊሳዲስ፤ ኢዛ ቦላ ሃራ ኣሲ ኬꬅ ኬጻና፤ ጊዶ ኣቲን ኬꬅ ኬጺዛዴይ ዎስቲ ኬጻናኮ ናጌታናስ ቤሴስ። 11 ጋሶይካ ኬꬃይ ኬጼቴꬅ ኦይኬቲዳፔ ጉዬ ሃራ ዎꬂ ቃሴ ኬጻና ዳንዳይዛዴይ ኦኒካ ባ፤ ሄሲካ ኬꬃስ ዮቻይ ዬሱስ ኪርስቶሳ። 12 ኦኒካ ኬꬃይ ኮይሮ ኬጼቲዳይሳ ቦላ ዎርቃን ዎይኮ ቢራን ቦንቼቲዳ ሹቻን ዎይኮ ሚꬃኒኔ ማታን ዎይኮ ማቃን ኬጺኮ፥ 13 ኢሳዴ ኢሳዴ ኦሶይ ኣይ ማላኮ ፒርዳ ጋላስ ቆንጫና፤ ጋሶይካ ሄ ጋላስ ኢሳዴ ኢሳዴ ኦሶይ ኣይ ማላኮ ታማን ፓጬቲ ኤሬታና። 14 ኦኒካ ኬጺዳ ኬꬂ ሚኒ ኤቂዛ ጊዲኮ ሄሳዴይ ባ ዎይቶ ኤካና። 15 ኢዛ ኦሶይ ጹጌቲዳዴይ ጊዲኮ ዎይቶይ ኢዛስ ዴናሺን ኢዛዴይ ባ ሁኤስ ኣታና፤ ጊዶ ኣቲን ኢዛዴ ኣቴꬂ ታማፔ ኣሲ ዋይዲ ኣቲዛ ኣቴꬃ ማላ ጊዳና።

16 ኢንቴ ኢንቴ ሁኤስ ጾሳ ኬꬄ ጊዲዳይሳኔ ጾሳ ኣያናይ ኢንቴ ጊዶን ዲዛይሳ ኤሬኬቲ?* 17 ኦኒካ ጾሳ ኬꬄ ላሊኮ ጾሲ ኢዛዴ ላላና፤ ጾሳ ኬꬂ ጌሻ፤ ሄሲካ ኢንቴናኮ!

18 ኦኒካ ባርካ ባና ባሌꬆፎ፤ ኢንቴፌ ኦኒካ ሃይሳ ሃ ኣላሜዛን ባና ኤራንቻ ማላ ቆፒኮ ኢዛዴይ ኤራንቻ ጊዳና ማላ ባና ባርካ ኤያ ማላ ቆዶ። 19 ሃይሳ ሃ ዴሬዛ ኤራቴꬂ ጾሳ ኣቻን ኤያቴꬃ፤ ካሴ ጌሻ ማጻፋን፥ «ኢዚ ኤራንቻታ ኢስታ ጌኔ ኦሶ ጋሶን ዛሪዲ ኦይካና» ጌቴቲ ጻፌቲዴስ። * 20 ቃሴካ ሃራሶን፥ «ኤራንቻታ ቆፋይ ሃዳ ጊዲዳይሳ ጎዳይ ኤሬስ» ጌቴቲ ጻፌቲዴስ። * 21 ሄሳ ጊሻስ ዉሪካ ኢንቴስ ጊዲዳ ጊሻስ ኦኒካ ኣሳን ጬቄቶፎ። 22 ጳዉሎሳ ጊዲን፥ ኣጲሎሳ ጊዲን፥ ዎይኮ ኬፋ ጊዲን፥ ኣላሜ ጊዲን፥ ዴኦ ጊዲን፥ ዎይኮ ሃይቆ ጊዲን፥ ሃኢ ዲዛዝ ጊዲን፥ ዎይኮ ቡሮ ያና ሚሽ ጊዲን፥ ዉሪካ ኢንቴሳ። 23 ኢንቴካ ኪርስቶሳይታ፤ ኪርስቶሲካ ጾሳይሳ።

4

ኪርስቶሳ ሃዋሬታ

1 ሄሳ ጊዲዳ ጊሻስ ኣሲ ዉሪካ ኑና ኪርስቶሳ ኦሳንቻታ ማላኔ ጾሳ ጹራ ቆንጪሳናስ ሃዳራ ኤኪዳ ኣሳ ማላ ቆዳናስ ቤሴስ። 2 ሃዳራ ኤኪዳይቲካ ኣማኔቲዳይታ ጊዳናስ ቤሴስ። 3 ታ ቦላ ኢንቴ ፒርዲንካ ዎይኮ ዱላታ ኣሳይ ፒርዲንካ ታ ባጋራ ታስ ኣይኮይ ባ፤ ሃራይ ኣቶሺን ታርካ ታ ቦላ ፒርዲኬ። 4 «ታ ኤሪዛ ማላ ታኒ ታ ዎዚናራ ሲꬊዛ ሚሺ ባ፤ ጊዶ ኣቲን ሄሳ ጉሲ ታ ቦላ ሞሮይ ባ» ጉስ ጊዴና። ቡሮ ታ ቦላ ፒርዳናይ ጎዳ። 5 ሄሳ ጊሻስ ፒርዳና ዎዴይ ጋኮንታ ሃራ ኣይ ዮኦካ ፒርዶፍቴ፤ ጎዳይ ያና ጋካናስ ናጊቴ፤ ኢዚ ꬉማ ጊዶን ቆቴቲዳይሳ ቡሮ ቆንጬ ኬሳና። ኣሳ ዎዚና ጊዶን ዲዛ ቆፋካ ቆንጬ ኬሳና፤ ሄ ዎዴ ኢሲ ኢሲ ኣሲ ባስ ቤሲዛ ጋላታ ጾሳ ኣቻፌ ኤካና።

6 ሄሳ ጊሻስ ታ ኢሻቶ! ታ ኢንቴና ጎኣና ማላ ሃ ዮኦዛን ታናኔ ኣጲሎሳ ኢንቴስ ሌሚሶ ሺሻዲስ፤ ታ ሃይሳ ኦꬂዳይ፥ «ጻፌቲዳይሳፌ ኣꬎፋ» ጊዛይሳ ኢንቴ ኑፔ ታማራና ማላሳ። ሄሳ ጊሻስ ኢንቴ ኢሳዴ ሳቢዲ ሃራ ኣስ ካꬋናስ ቤሴና። 7 ኔኒ ኣዛን ኣꬋይ? ኔኒ ሃራፔ ኤኮንታ ኣቲዳ ሚሺ ኣዜ? ሂስቲን ኔ ዉርሳካ ኤኪዳይ ሃራ ኣሳፔ ጊዲኮ ሃራ ኣሳፔ ኤኮንታ ኣሳ ማላ ኣዛስ ጬቄታይ?

8 ሃኢ ጊዲኮ ኢንቴስ ኮሺዛዝ ኢንቴ ኡባ ዴሚዴታኔ ዱሬቲዴታ፤ ኑፔካ ሻኬቲዲ ካዎቲዴታ፤ ኢንቴ ቱሙካ ካዎቲዳኮ ኑኒካ ኢንቴናራ ካዎታናኮ ሺን። 9 ጋሶይካ ጾሲ ኑና ሃዋሬታ ኑ ቦላ ሃይቆ ፒርዳይ ፒርዴቲዳ ኣሳታ ማላ ኣሳ ኡባፌ ዉርሴꬅ ኦꬂዳዝ ታስ ሚሳቴስ፤ ሄሳ ጊሻስ ኣላሜስ፥ ኪታንቻታሲኔ ኣሳ ኡባስ ካሳ ሚሽ ጊዲዶስ። 10 ኑ ኪርስቶሳ ጊሻስ ኤያታ ጊዲዶስ፤ ኢንቴ ቃሴ ኪርስቶሳን ኤራንቻታ፤ ኑኒ ዳቡራንቻታ፤ ኢንቴ ጊዲኮ ሚኖታ፤ ኢንቴ ቦንቼቲዳይታ፤ ኑኒ ጊዲኮ ካዉሻታ። 11 ሃኖ ጋካናስ ኑ ጋፎስ፤ ሳሜቶስ፤ ካሎቶስ፤ ቡኬቶስ፤ ኣቂዛሶይ ꬋዪን ዋዬቶስ። 12 ኑ ኩሼራ ኦꬂ ዳቡሪ ኣቆስ፤ ኑና ቃንጊሺን ኑ ቃሴ ኣንጆስ፤ ኑና ጎዲሺን ኑ ዳንዳዮስ። * 13 ኑ ሱንꬅ ኢስቲ ሞሪሺን ኑ ቃሴ ሎኦ ዛሮስ፤ ሃኖ ጋካናስ ኑኒ ቢታፌ ፒቴቲዳ ቡራ ጊዲዶስ።

14 ታ ሃይሳ ኢንቴስ ጻፊዛይ ኢንቴና ታ ዶሲዛ ታ ናይታ ማላ ዞራናስ ጋዳ ኣቲን ኢንቴና ዬላቻናስ ጊዴና። 15 ኢንቴና ኪርስቶሳን ዲቺዛ ዳሮ ኣሳቲ ዲኮካ ኢንቴስ ዳሮ ኣዋቲ ዴቴና፤ ታኒ ቃሴ ዬሱስ ኪርስቶሳ ሚሺራቾ ቃላን ኢንቴና ዬላዲስ። 16 ሄሳ ጊሻስ ኢንቴ ታና ሚሳታና ማላ ታ ኢንቴና ዎሳይስ። 17 ጎዳን ዳሮ ዶሴቲዳይሳኔ ኣማኔቲዳ ታ ና ጺምቶሳ ታ ኢንቴኮ ኪቲዳይ ሄሳ ጋሶና። ኢዚካ ዱማ ዱማሶን ዲዛ ዎሳ ኬꬃ ኣሳ ዉርሲ ታ ታማርሲዳ ቲሚርቴዛራ ጋጊዛይሳ ዬሱስ ኪርስቶሳን ዲዛ ዴኦ ኦጌ ጊሻስ ኢንቴና ኢዚ ቆፍሳና።

18 ኢንቴፌ ኢሲ ኢሲ ኣሳቲ ታ ናምኣንꬆ ኢንቴና ቤያናስ ቦንታዝ ኢስታስ ሚሳቲን ኦቶሬቲዳ። 19 ጊዶ ኣቲን ጎዳ ሼኔ ጊዲኮ ማታራ ታ ኢንቴኮ ባና፤ ሄ ባዳ ሄ ኦቶራንቻቲ ሃሳይዛዝ ጻላላ ጊዶንታ ኢስታስ ኣዛ ዎልቃይ ዲዛኮ ቤያና ኮያይስ። 20 ጋሶይካ ጾሳ ካዎቴꬂ ጮ ዶና ጻላላ ጊዶንታ ዶናፔ ቦላራ ጾሳ ዎልቃ። 21 ኤሮ! ኢንቴ ኮይዛይ ኣዋይሴ? ዱርቃ ኤካ ቦዬ? ዎይኮ ሲቆራኔ ኣሽኬቴꬃ ኣያናራ ቦዬ?

5

ዎሳ ኬꬃን ኦሴቲዳ ዬላቺዛ ናጋራ

1 ኢንቴ ጋርሳን ዬላቺዛ ላይማይ ዲዛይሲ ዎሬቴስ፤ ሄሳ ማላ ቱናቴꬂ ኣማኖንታ ዴሬታ ኣቻንካ ዴና፤ ባ ኣዋ ማቾ ኤኪዳ ኣሲ ኢንቴኮን ዴስ። * 2 ሂስቲን ሄሳ ማላ ዬላቺዛ ሚሺ ኢንቴ ጊዶን ዲሺን ኣዛስ ኦቶሬቴቲ? ሄሳፌ ሄ ዮኦዛን ኢንቴ ሙዞታናስ ኢንቴስ ቤሴኔ? ሄሳ ማላ ኦꬂዳዴ ኢንቴ ጋርሳፌ ዲጊቴ።

3 ታ ኢንቴናራ ኣሾን ኢሲፌ ዶንታ ኣጊኮካ ኣያናን ቃሴ ኢንቴናራ ዳይስ፤ ታ ሃኢ ኢንቴናራ ዲዛ ማላ ሄሳ ኦꬂዳዴ ቦላ ፒርዳዲስ። 4-5 ኢንቴ ሺቂዛሶን ታ ኢንቴናራ ዲዛ ጊሻስ ጎዳ ዬሱሳ ሱንꬃኒኔ ኢንቴ ጊዶን ዲዛ ኑ ጎዳ ዬሱሳ ዎልቃን ሄ ሞራንቻዛ ኣሾይ ꬋዪን ኢዛ ሼምፖይ ጎዳ ጋላሳን ኣታና ማላ ሄሳ ማላ ኣሲ ጻላኤስ ኣꬊ ኢሜቶ።

6 ኢንቴ ጬቄቲዛይሲ ሎኦስ ጊዴና፤ ጉꬃ ኢርሾይ ዳሮ ቡኬሶ ዴንꬄꬂዛ ኤሬኬቲ?* 7 ኢንቴ ሃኢ ኢርሾይ ባይንዳ ኦራꬃ ቡኬሶ ጊዳና ማላ ካሴ ጫላ ኢርሾዛ ኢንቴ ጊዶፌ ዲጊቴ፤ ኑ ፓዚጋ ዶርስ ጊዲዳ ኪርስቶሲ ኑስ ያርሼቲዴስ። ** 8 ሄሳ ጊሻስ ኣኔ ኑኒ ፓዚጋ ባኣሌዛ ቆሆይኔ ኢታቴꬂ ኢዛን ኩሚዳ ካሴ ጫላ ኢርሾ ቦላ ጊዶንታ ኢርሾይ ባይንዳ ኡኬꬃን ሱሬቴꬃኒኔ ቱማን ቦንቾስ። *

9 ኢንቴስ ላይማቲዛ ኣሳታራ ኢሲፌቴꬂ ዶንታ ማላ ታ ኢንቴስ ካሴ ዳብዳቤ ጻፋዲስኮሺን። 10-11 ኢንቴ ኣማኖስ ጊሼ ላይማቲዛ ኣሳራ ጊዶንታ ዎይኮ ጮ ጋጲጋጲዛይታራ፥ ካይሶቲዛይታራ፥ ኤቃስ ጎይኒዛይታራ ጋጎፍቴ ጉስ ጊዶንታ ዲሺን ሃኢ ታ ጻፊዳይ ኣማናይስ ጊሼ ላይማቲዛይታራ ዎይኮ ማꬆቲዛይታራ፥ ጋጲጋጲዛይታራ፥ ኤቃስ ጎይኒዛይታራ፥ ኣሳ ሱንꬅ ሞሪዛይታራ ዎይኮ ጫዪዛይታራ፥ ኣሳ ሚሽ ቦንቂዛዴንታራ ኢንቴስ ኢሲፌቴꬂ ዶፖ፤ ሄይታንታ ማላራ ሃራይ ኣቶሺን ካꬂካ ኢሲፌ ሞፒቴ።

12 ሃንኮ ኣማኖንታ ኣሳ ቦላ ፒርዳናስ ታና ኣዚ ጋꬂዜ? ዎሳ ኬꬃን ዲዛይታ ቦላ ኢንቴ ፒርዴኬቲ? 13 ዎሳ ኬꬃፌ ካሬራ ዲዛይታ ቦላ ጊዲኮ ጾሲ ፒርዳና፥ «ኢንቴ ኢንቴ ጊዶፌ ኢታ ኣስ ዲጊቴ» ጌቴቲ ጌሻ ማጻፋን ጻፌቲዴስ።

6

ኣማኒዛይታ ጋርሳን ዴንዲዳ ሞቶ

1 ኢንቴ ጋርሳፌ ኢሳዴስ ሃራ ኣማኒዛዴራ ዮኦይ ዲኮ ሄ ዮኦዛ ኣማኒዛይታ ኣች ሺሻናይሳ ዎስቲ ኣማኖንታ ኣሳ ሲንꬃን ፒርዴታና ሺሺዜ? 2 ኣማኒዛ ኣሳይ ኣማኖንታ ኣሳ ቦላ ፒርዳናይሳ ኢንቴ ኤሬኬቲ? ኢንቴ ቡሮ ኣላሜ ቦላ ፒርዳንዴታ፤ ጊዲኮካ ሄሳ ጉꬃ ዮኦ ቦላ ፒርዳናስ ዳንዳዬኬቲ? 3 ሃይሳ ቢታ ቦላ ዲዛ ፒርዳይ ኣቶሺን ኢንቴ ቡሮ ኪታንቻታ ቦላ ፒርዳናይሳ ኤሬኬቲ? 4 ኢንቴ ኢንቴ ጋርሳን ኦዬቲኮ ኣማኒዛይታ ማባራፔ ካሬን ዲዛይታኒኔ ካꬌቲዳ ኣሳታ ሲንꬃን ዎስቲ ኢንቴ ዮኦ ሺሼቲ? 5 ታ ሄሳ ኢንቴስ ጊዛይ ኢንቴና ዬላቻናሳ፤ ኢንቴ ጋርሳን ኣማኒዛይታ ጊጊሳናስ ዳንዳይዛ ዎዚናማ ኣሲ ዴኔ? 6 ጊዶ ኣቲን ኣማኒዛዴይ ሃራ ኣማኒዛዴ ሞታናስ ኣላሜ ፒርዳ ኬꬄ ባናስ ቤሲዜ?

7 ኢንቴ ጋርሳን ኢሶይ ኢሳ ሞቶይ ኢንቴ ኩንዴꬃስ ማላታ ቤሴስ። ኢንቴ ቆሃናፔ ቆሄቲኮ ሎኤኔ? ቃሴካ ኢንቴ ኣስ ባሌꬃናፔ ኢንቴና ኣሲ ባሌꬂኮ ሎኤኔ? 8 ኢንቴ ሃ ቆሄታናፔ ጌዴ ቆሄታኔ ባሌꬄታ፤ ሄሲካ ኢንቴ ኢሻታ፥

9 ማካላንቻቲ ጾሳ ካዎቴꬅ ጌሎንታይሳ ኤሬኬቲ? ሄሳ ማላ ዮኦን ባሌቶፍቴ። ላይማታና ቃቃቲዛይቲ፥ ኤቃ ኤቂዛይቲኔ ኣዴይ ኣዴራ ላይማቲዛይቲ፥ 10 ዎይኮ ካይሶቲ፥ ጋጲጋጲዛይቲ፥ ማꬆቲዛይቲ፥ ኣስ ጫዪዛይቲኔ ቦንቂዛይቲ ጾሳ ካዎቴꬅ ላቴቴና። 11 ኢንቴፌ ኢሲ ኢሲ ኣሳቲ ሄይታንታ ማላ ሺን ሃኢ ቃሴ ጎዳ ዬሱስ ኪርስቶሳ ሱንꬃኒኔ ኑ ጾሳ ኣያናን ሜጬቲዴታ፤ ዱማቲዴታኔ ጺሊዴታ።

ባ ኣሳቴꬃን ጾሳ ቦንቾ

12 ሃራይ ዉሪካ ታስ ኢሜቲዴስ፤ ጊዶ ኣቲን ዉሪካ ጎኢዛዝ ጊዴና። ዉሪካ ታስ ኢሜቲዴስ ጊዶ ኣቲን ኣይ ሚሺካ ታና ሃሬና። * 13 ቃሴ ካꬂ ኡሎሳ፤ ኡሎይካ ካꬃሳ፤ ጊዶ ኣቲን ጾሲ ናምኣካ ꬋይሳና፤ ኣሳቴꬂ ጎዳሳፌ ኣቲን ላይማስ ጊዴና፤ ጎዳይካ ኣሳቴꬃሳ። 14 ጾሲ ጎዳ ሃይቆፔ ዴንꬂዳ ማላ ኑናካ ቃሴ ኢዚ ባ ዎልቃን ሃይቆፔ ዴንꬃና።

15 ኢንቴ ኣሳቴꬃይ ኪርስቶሳ ኣሳቴꬃ ቢሊቴ ጊዲዳይሳ ኢንቴ ኤሬኬቲ? ሂስቲን ታ ኪርስቶሳ ኣሳቴꬃፌ ኢሳ ላይማን ኣቂዛ ኣሳታራ ኢሲኖ ሂስቶ? ሙሌካ ቤሴና። 16 ዎይኮ ላይማቲዛሪራ ኣቂዛዴይ ኢዚራ ኢሲ ኣሾ ጊዲዛይሳ ኢንቴ ኤሬኬቲ? «ናምኣይ ኢሲ ኣሾ ጊዴቴስ» ጌቴቲዴስ። * 17 ጊዶ ኣቲን ጎዳራ ኢሲኖ ጊዲዛዴይ ኢዛራ ኢሲ ኣያና ጊዴስ።

18 ላይማፔ ሃኪቴ፤ ኣሲ ኦꬂዛ ሃራ ናጋራይ ዉሪ ኢዛዴ ኣሾፔ ካሬራ ሃኔስ፤ ላይማ ላይማቲዛዴይ ጊዲኮ ባርካ ባ ኣሳቴꬃ ቦላ ናጋራ ኦꬄስ። 19 ኢንቴ ኣሳቴꬃይ ኢንቴ ጋꬃን ዲዛ ጺሎ ኣያናስ ዱሳሶ ጊዲዳይሳ ኢንቴ ኤሬኬቲ? ሄ ኣያናይካ ኢንቴ ጾሳፌ ኤኪዳይሳ፤ ኢንቴካ ኢንቴስ ጊዴኬታ። * 20 ኢንቴ ሚሻን ሻሜቲዴታ፤ ሄሳ ጊሻስ ኢንቴ ኢንቴ ኣሳቴꬃን ጾስ ቦንቺቴ።

7

ኤኮ ጊሻሲኔ ጌሎ ጊሻስ ሺቂዳ ኦይሾኔ ዛሮ

1-2 ኢንቴ ታስ ጻፊዳ ማላ ኣሲ ማጫሳኮ ጋኮንታ ኣጊዛኮ ሎኦኮ! ጊዶ ኣቲን ላይማፔ ናጌታናስ ኣቱማሳስ ኢሳስ ኢሳስ ማቻ ዱ። ማጫሳስካ ኢሲኔይስ ኢሲኔይስ ኣዚናይ ዶ። 3 ኣዚናይ ባ ማቼይስ ኮሺዛዝ ኡባ ኦꬆ፤ ማቻካ ባ ኣዚናስ ኮሺዛዝ ዉርሳ ኦꬁ። 4 ማቺ ኣሳቴꬂ ኢዚስ ጻላላ ጊዶንታ ኣዚናሳራ ኮꬃ፤ ሄሳꬆካ ኣዚና ኣሳቴꬂ ኢዛስ ጻላላ ጊዶንታ ማቼይሳራ ኮꬃ። 5 ናምኣይ ዶሳን ዎሳስ ጊዲ ዞሬን ጊዶ ጊዲ ቃቺዳ ጋላሳታፔ ኣቲን ሃራ ጋላስ ኢሶይ ኢሳስ ኣካይ ጎፔቶ፤ ሄሳ ጋሶን ኢንቴስ ኢንቴና ሃሮይ ጾኒን ጻላኤይ ኢንቴና ፓጮንታ ማላ ናምኣይ ኢሲፌ ኣቂቴ።

6 ታ ሄሳ ጊዛይ ጮ ኣዛዞ ማላ ጊዶንታ ዞሬ ዞራይስ። 7 ኣሲ ዉሪ ታ ማላ ማቾ ኤኮንታ ዲዛኮ ታ ዶሳይስ፤ ጊዶ ኣቲን ኢሲ ኢሲ ኣሳስ ጾሳፌ ኢሜቲዳ ዱማ ዱማ ኢሞታይ ዴስ፤ ኢሳስ ኢሲ ቆሞ ኢሞታይ ዴስ፤ ሃንኮይሳስ ቃሴ ሃራ ቆሞ ኢሞታይ ዴስ።

8 ቡሮ ኤኮንታይታኔ ጌሎንታይታ ጊሻስ ቃሴካ ኣዚናይ ሃይቂዳ ማጫሳታ ጊሻስ ታ ጊዛይ ኢስቲ ጌሎንታኔ ኤኮንታ ታ ማላ ዲዛኮ ኢስታስ ሎኦ ጋይስ። 9 ጊዶ ኣቲን ኢስቲ ባና ናጋናስ ዳንዳዮንታይታ ጊዲኮ ጌሌቶኔ ኤኬቶ፤ ጮ ኣሞን ጹጌታናፔ ኤኮይኔ ጌሎይ ሎኦ።

10 ኤኪዳይታሲኔ ጌሊዳይታስ ታ ኢሚዛ ኣዛዞይ ሃይሳ፤ ሄሲካ ጎዳ ኣዛዞፔ ኣቲን ታ ኣዛዞ ጊዴና፤ ኣዚና ጌሊዳ ማጫሳያ ባ ኣዚናፔ ሻኬቱፉ። 11 ሻኬቲዛ ጊዲኮ ሃራ ኣዚና ጌሎንታ ኡቱ፤ ኣካይ ጊኮ ባ ኣዚናራ ጊጉ፤ ኣዚናይካ ባ ማቾ ኣንጂ ዬዶፎ።

12 ሃንኮ ኣሳስ ቃሴ ታ ሂዝጋይስ፤ ሄሳ ጊዛይካ ታና ኣቲን ጎዳ ጊዴና፤ ኣማኖንታ ማቻ ዲዛ ኣማኒዛዴይ ማቼያ ኢዛራ ዳና ዶሲኮ ኢዚ ኢዞ ኣንጂ ዬዳናስ ቤሴና። 13 ኣማኖንታ ኣዚናይ ዲዛ ኣማኒዛ ማጫሳያ ሄ ኣማኖንታ ኣዚናይ ኢዚራ ዳናስ ኮይኮ ኢዛ ኢዛፔ ኣንጄታ ባናስ ቤሴና። 14 ጋሶይካ ኣማኖንታ ኣዚናይ ኣማኒዛ ባ ማቼዪን ኣንጄቴስ፤ ኣማኖንታ ማጫሳያካ ኣማኒዛ ባ ኣዚናን ኣንጄታዉስ፤ ሄሳꬆ ሃኖንታ ኣጊኮ ኢንቴ ዬሊዳ ናይቲ ቱናታ ጊዳናሺን ሃኢ ቃሴ ኣንጄቲዳይታ።

15 ጊዶ ኣቲን ናምኣታፔ ኢሶይ ኣማኖንታዴይ ሻኬታና ኮይኮ ሻኬቶ፤ ኣዴ ጊዲን ማጫ ጊዲን ኣማኒዛዴይ ሄሳ ማላ ዎጋን ቃሼቴና፤ ጾሲ ኑና ሳሮን ዳና ማላ ጼይጊዴስ። 16 ሃኔ ኔኒ ኔ ኣዚና ኣሻናኮ ኣይ ኤራይ? ዎይኮ ሃይሶ ኔኒ ኔ ማቾ ኣሻናኮ ኣይ ኤራይ?

17 ጮ ኢሲ ኢሲ ኣሲ ጾሲ ጼይጊዳ ማላኔ ጎዳይ ዎꬂዳ ማላ ዴኦ፤ ዎሳ ኬꬃታስ ታ ዎꬂዛ ዎጋይ ሄሳ። 18 ኢሳዴይ ኣማናናፔ ካሴ ቃጻሬቲዳ ጊዲኮ ቃጻሬቶንታ ኣሳ ማላ ሃኖፖ። ቃሴ ቃጻሬቶንታ ዲሼ ኣማኒዳዴይካ ቃጻሬቶፎ። 19 ቃጻሬቲን ቃጻሬቶንታ ኣጊን ናምኣንካ ጎኣይ ዴና፤ ዋና ኣይፌ ዮኦይ ጾሳ ኣዛዞ ፖሎ። 20 ኢሲ ኢሲ ኣሲ ባ ጼይጌቲዳ ጼይጌቴꬃን ሚኒ ዴኦ። 21-22 ኣማኒዛ ዎዴ ኔ ኣይሌ? ኔ ሄሳስ ዳሮ ሜቶቶፓ፤ ዎዜታና ዳንዳይኮ ዎዜታ፤ ጋሶይካ ኣይሌ ጊዲ ዲሼ ጎዳ ኣማኒዳዴይ ኢዚ ጎዳ ጎቃ፤ ሄሳꬆካ ኣማኒዛ ዎዴ ጎቃ ጊዲዳዴይ ኢዚ ኪርስቶሳስ ኣይሌ። 23 ኢንቴ ሚሻን ሻሜቲዴታ፤ ሄሳ ጊሻስ ኣሳ ኣይሌ ጊዶፒቴ። 24 ታ ኢሻቶ! ኢንቴፌ ኢሲ ኢሲ ኣሲ ባ ጼይጌቲዳ ማላ ጾሳራ ሚኒ ዴኦ።

ጌላኦታ፥ ፓንꬃታኔ ኣምኤታ ጊሻስ ሺቂዳ ኦይሾ

25 ጌላኦታኔ ፓንꬃታ ጊሻስ ታስ ጎዳፔ ኢሜቲዳ ኣዛዞይ ዴና፤ ጊዶ ኣቲን ጎዳ ማሮቴꬃፌ ዴንዲዳይሳን ታ ኢንቴስ ኣማኔቲዳዴ ጊዳዳ ኢንቴና ዞራይስ። 26 ሃይሳ ሃኢ ዎዴ ሜቶ ጋሶን ኢንቴ ሃኢ ዲዛ ማላ ዲዛኮ ታስ ሎኦ ሚሳቴስ። 27 ኔ ማቾ ኤኪዳዴ ጊዲኮ ኣንጃ ዬዳናስ ኮዮፓ፤ ማቾ ኤኮንታዴ ጊዲኮ ማቾ ኤካናስ ኮዮፓ። 28 ማቾ ኤኪኮካ ናጋራ ጊዴና። ጌላኦያካ ጌሊኮ ናጋራ ጊዴና፤ ጊዶ ኣቲን ኤኪዛ ኣሳታኔ ጌሊዛይታ ቦላ ሃይሳ ኣላሜዛን ኢስታ ዳሮ ሜቶይ ጋካና፤ ታ ቃሴ ሄሲ ኢንቴ ቦላ ጋኮንታ ኣጋናይሳ ዶሳይስ።

29 ታ ኢሻቶ! ታ ቆፋይ ሃይሳ ማላ፤ ዎዴዚ ቃንꬅ ጊዲዳ ጊሻስ ማቻ ዲዛዴይ ማቻ ባይንዳዴ ማላ ዴኦ። 30 ዬኪዛይቲ ዬኮንታ ኣሳ ማላ፥ ኡፋዬቲዛይቲ ኡፋዬቶንታ ኣሳ ማላ ጊዴቶ፤ ሚሼ ሻሚዳዴንቲ ሻሜቲዳ ሚሻ ባስ ጊ ቆፖፌቶ። 31 ሃይሳ ኣላሜዛ ሚሻን ጎኤቲዛይቲ ኡባይ ጎኤቶንታ ኣሳ ማላ ጊዲ ዴቶ። ጋሶይካ ሃይሳ ኣላሜዛ ሃኖይ ኣꬋናስ ዴስ።

32 ኢንቴ ሂርጋይ ባይንዳ ዳና ማላ ታ ኮያይስ፤ ማቾንታዴይ ጎዳ ኡፋይሳናስ ጎዳ ጊሻስ ቆፔስ። 33 ማቺዳዴይ ቃሴ ባ ማቺዮ ኡፋይሳናስ ሃይሳ ኣላሜዛ ሚሽ ቆፔስ። 34 ሃይሳን ኢዛ ቆፋይ ናምኡ ኬዚ ሻኬቴስ፤ ጌሎንታ ማጫሳያ ዎይኮ ጌላኦያ ጎዳዝ ጻላ ቆፓዉስ፤ ኢዚስ ጊታ ቆፋይካ ኣሾንካ፥ ኣያናንካ ጎዳስ ዱማቴꬃ፤ ጌሊዳራ ጊዲኮ ባ ኣዚና ኡፋይሳናስ ሃይሳ ኣላሜዛ ሃኖ ጻላ ቆፓዉስ።

35 ታ ሄሳ ጊዛይ ኢንቴስ ሎኣናዝ ቆፓዳፔ ኣቲን ኢንቴና ዳሮ ቆፋን ዬጋናስ ጊዴና፤ ታስ ዲዛ ጊታ ቆፋይ ኢንቴ ዎዚናይ ሻኬቲ ናምኡ ኬዞንታ ኢንቴ ጎዳን ሚኒዲ ዎጋራ ዴኣናሳ።

36 ኢሳዴይ ባ ኦይቺዳ ጌላኦዮ ዎጋራ ኦይኮንታ ኣጊኮ ኢዚ ዎዴይካ ጪሚ ጪሚ ቢኮ ኤካና ኮይኮ ባ ኮዪዳ ማላ ኤኮ፤ ኤኪኮኔ ጌሊኮ ሎኦ፤ ናጋራ ጊዴና። 37 ጊዶ ኣቲን ሃይሳ ሃ ዮኦዛን ኢዛ ዎዚናይ ቃጾንታ ባና ሃሪዲ ጌላኦዮ ኤኪኬ ጊዲ ሙርቲዳ ኣሲ ሎኦ ኦꬂዴስ። 38 ሄሳ ጊሻስ ጌላኦዮ ኤኪዳዴይ ሎኦ ኦꬂዴስ፤ ኤኮንታዴይካ ኣꬌꬃ ሎኦ ኦꬂዴስ።

39 ኢሲ ማጫሲ ኣዚናይ ፓጻ ዲዛ ዎዴ ኩሜꬃን ባ ኣዚናራ ቃሼታዱስ፤ ኣዚናዚ ሃይቂኮ ባ ኮዪዳ ኣስ ጌላና ዳንዳያዉስ፤ ኢዛ ጌላናዴይ ኣማኒዛዴ ጊዶ ኣቲን ጌሉ። 40 ታ ቆፋ ማላ ጊዲኮ ኢዛ ጌሎንታ ዲዛኮ ዳሮ ኡፋይሳን ዴኣንዱስ፤ ታስካ ታናን ጾሳ ኣያናይ ዲዛ ሚሳቴስ።

8

ኤቃስ ያርሼቲዳ ኣሾ ሙሳ ጊሻስ

1 ኤቃስ ሹኬቲዳ ኣሾ ጊሻስ ኢንቴ ታስ ጻፊዳይሳ ማላ ጊዲኮ ቱሙካ ኑ ዉሪካ ኤሪዛ ሚሺ ዴስ፤ ኤሮይ ኦቶሪሴስ፤ ሲቆይ ጊዲኮ ጎኤስ። 2 ታ ኤራይስ ጊዛ ኣሲ ኤራናስ ቤሲዛ ማላ ቡሮ ኤሪቤና። 3 ጾስ ሲቂዛዴይ ጊዲኮ ኢዚ ጾሳ ኣቻን ኤሬቲዳዴ።

4 ሄሳ ጊሻስ ኤቃስ ያርሼቲዳ ኣሾ ሙሳ ጊሻስ ታ ኢንቴስ ጊዛይ ሃይሳ ኣላሜዛን ኤቃይ ሃዳ ጊዲዳይሳኔ ኢሲ ጾሳፌ ኣቲን ሃራ ጾሲ ባይንዳይሳ ኑ ኤሮስ። 5-6 ኣይዴካ ጊዲኮ ዳሮ ኤቃቲኔ ዳሮ ጎዳቲ ዴቴስ ሺን ሳሎን ጊዲን ሳኣ ቦላ ጾስ ጌቴቲዛ ዳሮ ኤቃቲ ዲኮካ ኑስ ጊዲኮ ሃኒዳይ ዉሪካ ኢዛን ሃኒዴስ። ኑኒካ ኢዛስ ጊዲዳ ኢሲ ጾሲ ኣዋይ ዴስ፤ ቃሴካ ሃኒዳዚ ዉሪካ ኢዛን ሃኒዳይ ኑኒካ ኢዛን ሃኒዳ ኢሲ ጎዳይ ዬሱስ ኪርስቶሲ ጻላላ ኑስ ዴስ።

7 ጊዶ ኣቲን ሄሳ ኣሲ ዉሪ ኤሬና፤ ኢሲ ኢሲ ኣሳቲ ሃኖ ጋካናስ ኤቃ ጎይኖ ዶሲዳ ጊሻስ ሄሳ ማላ ኣሾ ሚሼ ኣዳካ ኤቃስ ሹኬቲዳይሳ ቆፔቴስ፤ ኢስታስ ቆፋይ ላፋ ጊዲዳ ጊሻስ ኢስቲ ቱኔቴስ። 8 ጊዶ ኣቲን ካꬂ ኑና ጾሳ ኣች ጋꬄና፤ ኑ ሞንታ ኣጊኮካ ኑስ ፓጪዛይ ዴና፤ ኑ ሚኮካ ኑስ ዎꬌይ ዴና።

9 ጊዶ ኣቲን ኢንቴ ሜቶይ ባ ጉሳን ኦꬂዛይሲ ኣማኖን ሚኖንታ ኣሳስ ꬉጴ ጊዶንታ ማላ ናጌቲቴ። 10 ኔስ ሄሳ ሚሳቲዛ ኤራቴꬂ ዲዛ ጊሻስ ሂንኮ ኣማኖን ሚኖንታዴይ ኤቃ ኬꬃን ኔ ሚዛይሳ ቤኢዲ ኤቃስ ሹኬቲዳይሳ ማናስ ጻሌኔ? 11 ሄሳ ጊሻስ ኪርስቶሲ ኢዛ ጊሻስ ሃይቂዳ ሄ ኣማኖን ሚኖንታ ኢሻይ ኔ ኤራቴꬃ ጋሶን ꬋዬስ ጉሳ። 12 ሄሳꬆካ ኢንቴ ኢንቴ ኢሻታ ቆሆኒኔ ኢስታ ላፋ ቆፋ ማዱንꬆን ኪርስቶሳ ቆሄታ። 13 ሄሳ ጊሻስ ታ ሚዛ ሚሺ ታ ኢሻ ꬉጲዛዝ ጊዲኮ ታ ኢሻ ታ ꬉጴꬆንታ ማላ ሙሌካ ኣሾ ሚኬ።

9

ሃዋሬታስ ዲዛ ማታ

1 ታኒ ጎቃ ኣስ ጊዲኪና? ታ ሃዋሬ ጊዲኪና? ኑ ጎዳ ዬሱሳ ታኒ ታ ኣይፌራ ቤያቤኪና? ኢንቴካ ጎዳን ታ ኦሶን ቤቲዳ ኣይፌ ጊዴኬቲ? 2 ሃራታስ ታ ሃዋሬ ጊዶንታ ኣጊኮካ ታ ኢንቴስ ቱማፔ ሃዋሬ፤ ጋሶይካ ጎዳን ታ ሃዋሬቴꬃ ቤሲዛ ማታሜይ ኢንቴና።

3 ታና ፓጪዛይታስ ታ ኢሚዛ ዛሮይ ሄሳ። 4 ኤሮ! ማናሲኔ ኡያናስ ኑስ ቤሴኔ? 5 ሃራ ሃዋሬታ ማላ ጎዳ ኢሻታ ማላኔ ኬፋንታ ማላ ኑኒካ ኣማኒዛ ኑ ማቼታ ኤኪ ዩያና ዳንዳዮኮኒ? 6 ዎይኮ ዋዬቲ ዳቡርዲ ዳናስ ቤሲዛይ ታናኔ ባርናባሳ ጻላ?

7 ኤሮ! ባ ሚሻራ ዎታዳራቴꬅ ኦꬂዛይ ኦኔ? ዎይኔ ሚꬅ ቶኪዲ ሄ ቶኪዳ ሚꬃ ኣይፌ ሞንታይ ኦኔ? ሜሄ ሄሚሼ ባ ሄሚዛ ሜሄዛ ማꬅ ኡዮንታይ ኦኔ?

8 ታ ሃይሳ ጊዛይ ጮ ኣሳ ቆፋ ማላ ጻላ? ሙሴ ዎጋይ ሄሳꬆ ጌኔ? 9 ሙሴ ዎጋ ጋርሳን፥ «ካꬅ ቡኪዛ ሜሄ ዶና ቃቾፋ» ጌቴቲ ጻፌቲዴስ፤ ሂስቲን ጾስ ሜቲዳይ ሄ ሜሄዛ ቃንꬄ?* 10 ኢዚ ሄሳ ጊዳይ ቱማፔ ኑ ጊሻስ ጊዴኔ? ሄሲ ጻፌቲዳይ ኣዳፌ ኑ ጊሻሳ፤ ጎሻንቻይኔ ቃሴካ ቡኪዛይሲ ባ ኦሶ ኣይፌፔ ባና ጋኪዛይሳ ኤካናስ ሂዶታ ኦꬄስ።

11 ኑ ኢንቴ ጊዶን ኣያና ዜሬꬅ ዜሪዳይቲ ኣሾስ ጊዲዛዝ ማጺኮ ሄሲ ጊታ ሚሼ?* 12 ሃራ ኣሳቲ ኢንቴፌ ሄሳ ማላ ጎኣ ኤካናስ ዳንዳይኮ ኑ ቃሴ ሄሳፌ ዳሮ ዴማናስ ቤሴኔ? ጊዶ ኣቲን ኑኒ ኑስ ቤሲዛ ማላ ጎኤቲቤኮ፤ ሃራፔካ ኑ ኪርስቶሳ ሚሺራቾ ቃላስ ꬉጴ ጊዶንታ ማላ ሃኒዛዝ ኡባካ ዳንዳዮስ። 13 ጾሳ ኬꬃን ኦꬂዛይቲ ባ ማናይሳ ጾሳ ኬꬃፌ ኤኪዛይሳ ማላ ያርሾሶን ኦꬂዛይቲካ ሄ ባ ያርሺዛይሳፌ ሚዛይሳ ኢንቴ ኤሬኬቲ?* 14 ሄሳꬆካ ሚሺራቾ ቃላ ሳባኪዛይቲ ባስ ኮሺዛይሳ ሚሺራቾ ቃላ ኦꬂዛሶፔ ኤካና ማላ ጎዳይ ዎጋ ዎꬂዴስ።*

15 ታኒ ጊዲኮ ሄሳ ኡባፌካ ኣይኮካ ጎኤታቤኬ፤ ሃኢካ ታ ኢንቴስ ሃይሳ ጻፊዛይ ሄይታንታ ማላ ሚሽ ታስ ኦꬄቶ ጋዳ ጊዴና። ኣይስ ጊኮ ኦኒካ ታኒ ታ ጎዳን ጬቄቲዛሮ ታፔ ዎꬂ ኤካናፔ ታስ ሃይቆይ ሎኦ። 16 ሚሺራቾ ቃላ ሳባኪዳይሲ ታና ጬቂሴና፤ ታ ሳባኪዛይ ዶሳን ጊዶንታ ዎልቃራ ታና ጋኪዳ ጊሻሳ፤ ታ ሚሺራቾ ቃላ ሳባኮንታ ኣጊኮ ታስ ኣዬ ኣና! 17 ሚሺራቾ ቃላ ታኒ ታ ዶሳን ሳባኪኮ ታስ ዎይቶይ ዴስ፤ ታኒ ታ ዶሳን ጊዶንታ ዎልቃራ ኦꬂዛይሳ ጊዲኮ ሃዳራ ፖላና ማላ ኦሶ ጻላላ ጊዳና። 18 ሂስቲን ታስ ኣዛ ዎይቶይ ዲዜ? ታስ ዎይቶይ ዳናይ ሚሺራቾ ቃላ ሳባካሼ ታስ ቤሲዛይታ ታ ጎኤቶንታ ኣጊኮኮ።

19 ታ ጎቃፔ ኣቲን ኦናስካ ኣይሌ ጊዲኬ፤ ጊዶ ኣቲን ዳሮታ ጎዳኮ ዛራና ጊሻስ ኣሳ ኡባስ ኣይሌ ማላ ጊዳዲስ። 20 ኣይሁዳታ ኣሻናስ ኣይሁዳታራ ኢስታ ሚሳታዲስ፤ ታኒ ታ ባጋራ ሙሴ ዎጋፔ ጋርሳራ ጊዶንታ ዳሼ ሙሴ ዎጋፔ ጋርሳራ ዲዛይታ ኣሻናስ ኢስታ ሚሳታዲስ። 21 ታኒ ታ ባጋራ ጾሳ ዎጋይ ዲዛዴኔ ኪርስቶሳ ዎጋስ ሃሬቲዛዴ ጊዲኮካ ዎጋይ ባይንዳይታ ኣሻናስ ኢስታ ማላ ዎጋይ ባይንዳዴ ጊዳዲስ። 22 ዳቡራንቻታ ኣሻናስ ጋዳ ታኒካ ዳቡራንቻታራ ኢስታ ማላ ዳቡራንቻ ጊዳዲስ፤ ታስ ዳንዳዬቲዳ ማላ ኡባን ኢሲ ኢሲ ኣሳታ ኣሻናስ ኣሳ ኡባራ ኢስቲ ሃኒዛዝ ሃናዲስ። 23 ታ ሃይሳ ዉርሳ ኦꬂዛይ ሚሺራቾ ቃላ ኣንጆ ኢስታራ ጊሼታናስ ሚሺራቾ ቃላ ጊሻስ ኦꬃዲስ።

24 ጋዴ ዎꬅ ዎጺዛይቲ ዳሮ ሺን ጾኒዲ ዎይቶ ዴሚዛይ ኢሳዴ ጻላላ ጊዲዳይሳ ኢንቴ ኤሬኬቲ? ሄሳ ጊሻስ ዎይቶ ኤካናስ ዎጺዛዴ ማላ ኢንቴካ ዎጺቴ። 25 ጋዴን ዎጺ ኣꬋናስ ጊጌቲዛዴይ ኦኒካ ሃኖ ኡባን ባርካ ባና ናጌስ። ሄይታንቲ ኣꬋናኔ ꬋያና ኣኪሊሌ ኤካናስ ዳቡሬቴስ ሺን ኑ ቃሴ ሜርናስ ꬋዮንታ ኣኪሊሌ ዴማናስ ዳቡሮስ። 26 ሄሳ ጊሻስ ታ ቃሴ ፖሎይ ባይንዳ ጮ ሜላ ዎጺዛዴ ማላ ዎጺኬ፤ ቃሴካ ጫርኮራ ባጼቲዛዴ ማላ ጮ ሜላ ጋዴን ባጼቲኬ። 27 ታ ቃሴ ሃራታስ ሳባካ ፔኣዳ ታስ ኩንዳ ኣቶንታ ማላ ታ ኣሳቴꬅ ሺሻ ኦይካዳ ሃራይስ።

10

ኢስራኤሌ ናይታ ቦላ ጋኪዳይሲ ጋኮንታ ማላ ናጌቴꬅ

1 ታ ኢሻቶ! ካሴ ኑ ኣዋቲ ሻራይ ኢስታፌ ቦላራ ጊዲዲ ካሌꬂዳይሳ ማላኔ ኢስቲ ዉሪካ ዞኦ ኣባ ፒኒዳይሳ ታ ኢንቴና ቆፍሳናስ ኮያይስ። * 2 ኢስቲ ሙሴራ ጊዳናስ ጊዲ ሻራኒኔ ኣባን ጻማቄቲዳ። 3 ዉሪካ ኢሲ ኣያና ቁማ ሚዳ። * 4 ዉሪካ ኢሲ ኣያና ኡሹ ኡዪዳ፤ ኢስቲ ኡዪዳይካ ባና ካሊዛ ኣያና ዛላፌ ፑልቲዳይሳፌ፤ ሄ ዛላይካ ኪርስቶሳ። * 5 ጊዶ ኣቲን ጾሲ ዳሮታን ኡፋዬቲቤና፤ ሄሳ ጊሻስ ኢስታ ኣሃይ ባዞን ኩንዲ ኣቲዴስ። *

6 ኢስቲ ኢታ ሚሽ ኣሞቲዳይሳꬆ ኑኒካ ኣሞቶንታ ማላ ኢስታ ሃኖይ ኑ ናጌታና ማላ ኑስ ሌሚሶ ጊዲዴስ። * 7 «ዴሬይ ማናሲኔ ኡያናስ ኡቲዴስ፤ ዬጻናስካ ዴንዲዴስ» ጌቴቲ ካሴ ጌሻ ማጻፋን ጻፌቲዳ ማላ ኢስታ ጋርሳፌ ኢሲ ኢሲ ኣሳቲ ኦꬆይሳꬆ ኢንቴካ ኤቃ ጎይኒዛይታ ጊዶፒቴ። * 8 ኢስታ ጋርሳፌ ኢሲ ኢሲ ኣሳቲ ላይማቲዲ ኢሲ ጋላስ 23,000 ኣሳይ ዲፒ ጊ ዉሮይሳꬆ ዉሮንታ ማላ ኑኒካ ኣኔ ላይማቶኮ። * 9 ኢስታ ጋርሳፌ ኢሲ ኢሲ ኣሳቲ ጎዳ ፓጪዲ ሾሻን ዱኬቲ ሃይቂ ꬋይዳይሳ ማላ ኑኒካ ኣኔ ጎዳ ፓጮኮ። * 10 ኢስታ ጋርሳፌ ኢሲ ኢሲ ኣሳቲ ዙዙሚዲ ꬋይሲዛ ቦሻ ኪታንቻን ꬋይዳይሳꬆ ኢንቴካ ꬋዮንታ ማላ ዙዙሞፒቴ። *

11 ሄሲ ዉሪ ኑስ ሌሚሶ ጊዳና ማላ ኢስታ ቦላ ጋኪዴስ፤ ዎዴ ዉርሴꬃን ዲዛ ኑስ ቲሚርቴ ጊዳና ማላ ኑስ ጻፌቲዴስ። 12 ሄሳ ጊሻስ ታ ሚና ኤቃ ዳይስ ጊዛዴይ ዲኮ ኩንዶንታ ማላ ባስ ናጌቶ። 13 ኣሳ ቦላ ጋኪዳ ፓጬፔ ሃራ ኣꬊዛ ፓጬይ ኢንቴ ቦላ ጋኪቤና፤ ጾሲ ኣማኔቲዛ ጾስ ጊዲዳ ጊሻስ ኢንቴ ዳንዳዮንታ ኢንቴ ዎልቃፌ ቦላራ ኢንቴ ፓጬቴና ማላ ኢዚ ኢንቴና ኣጋጌና፤ ጊዶ ኣቲን ኢንቴ ፓጬቲዛ ዎዴ ሄ ፓጬዛ ኢንቴ ዳንዳያና ማላ ዎልቃ ኢሚዲ ፓጬፔ ኢንቴ ኬሲ ኤካና ኦጌ ኢዚ ኢንቴስ ጊጊሳና።

ኤቃራ ኢሲፌቴꬂ ዳናስ ቤሴና

14 ሄሳ ጊሻስ ታ ሲቆቶ! ኤቃስ ጎይኖፍቴ፤ ኢዛፔ ሃኪቴ። 15 ታ ኢንቴስ ሃይሳ ጊዛይ ዎዚናማ ጊዲዳ ጊሻሳ፤ ሄሳ ጊሻስ ታ ዮቲዛይሳ ኣኔ ኢንቴ ኢንቴርካ ፒርዲቴ። 16 ኑኒ ጾሳ ጋላቲዲ ኤኪዛ ኡሻይ ኪርስቶሳ ሱꬃራ ጋጎቴꬂ ዲዛይሳ ጊዴኔ? ሄሳꬆካ ኑ ባꬂ ባꬂ ጊሼቲ ሚዛ ኡኬꬃይ ኪርስቶሳ ኣሾራ ጋጎቴꬂ ዲዛይሳ ጊዴኔ?* 17 ኡኬꬃይ ኢሲኖ ጊዲዳ ማላ ኑኒካ ዳሮ ጊዲ ኡቲዲ ዉሪካ ኢሲ ኣሾ፤ ኑ ዉሪካ ኢሲ ኡኬꬃዛ ጊሼቲ ሞስ።

18 ኣኔ ኢንቴ ኢስራኤሌ ናይቲ ኦꬂዳይሳ ቆፒቴ፤ ሺቂዛ ያርሾዛፔ ሚዛይታስ ያርሾይ ሺቂዛሶራ ጋጎቴꬂ ዴኔ?* 19 ሂስቲን ኤቃስ ያርሼቲዳ ያርሾ ጊዲን ዎይኮ ኤቃይ ባ ባጋራ ጎኣራ ዴስ ጋዚና? 20 ጊዴና! ኣማኖንታ ኣሳይ ሺሺዛ ያርሾይ ጾሳስ ጊዶንታ ጻላኤሳ፤ ኢንቴስ ጻላኤራ ኢሲፌቴꬂ ዳና ማላ ታ ኮይኬ። * 21 ጻላኤ ኡሺኔ ጎዳ ኡሹ ኢንቴ ኢሲፌ ጋꬂ ኡያና ዳንዳዬኬታ፤ ጎዳ ማዳፌኔ ጻላኤ ማዳፌ ጋꬂ ማና ዳንዳዬኬታ። 22 ኑኒ ጎዳ ሃንቄꬂኖ? ኑ ኢዛፔ ሚኒዞኒ?*

ኡባካ ጾሳ ቦንቾስ ኦሶ

23 ዉሪካ ታስ ኢሜቲዴስ ሺን ዉሪካ ታና ጎኢዛዝ ጊዴና፤ ዉሪካ ታሳ ሺን ዉሪካ ታና ማዴና። * 24 ኣሲ ዉሪካ ባ ላጌ ጎኣናዝ ጋꬂ ጼሎ ኣቲን ባና ጎኣናዝ ጻላላ ኮዮፖ።

25 ጊያን ባይዜቲዛ ኣሾ ኡባ ሲꬌይ ባይንዳ ሚቴ። 26 ቢታይኔ ቢታ ቦላ ዲዛይ ዉሪካ ጎዳይሳ።

27 ኣማኖንታ ኣሲ ኢንቴና ባሶ ጼይጊዲ ሺሺዳ ካꬅ ዉርሲ ኣይኮካ ሲꬎንታ ሚቴ። 28 ጊዶ ኣቲን ኢሳዴይ፥ «ሃይሲ ኤቃስ ያርሼቲዳ ካꬃ» ጊኮ ሄ ካꬃ ሄ ኣዴዛ ቆፋ ጊሻሲኔ ኢንቴና ሲꬊስኮ ሞፒቴ። 29 ታ ኢንቴስ ሄሳ ጊዛይ ሄ ዮቲዳዴ ቆፋ ጊሻስ ጋዲስ ኣቲን ኢንቴ ቆፋ ጊሻስ ጋቤኬ፤ ታ ጺሎ ጊዳ ዲሺን ኣዛስ ሃራ ኣሳ ቆፋ ጋሶን ታ ቦላ ፒርዴቲዜ? 30 ታ ጾስ ጋላታዳ ሚዛዴ ጊዳ ኡታዳ ኣዛስ ሃራ ኣሳን ፒርዴቶ?

31 ሂስቲኮ ኢንቴ ኣይ ሚኮካ፥ ኣይ ኡዪኮካ ዎይኮ ኣይኮ ኦꬂኮ ዉርሲካ ጾሳ ቦንቾስ ኦꬂቴ። 32 ኣይሁዳ ኣሳስ ጊዲን ኣይዛቤታስ ጊዲን ዎይኮ ጾሳ ዎሳ ኬꬃስ ኦናስካ ꬉጴ ጊዶፒቴ። 33 ታ ኣስ ዉርሳካ ኣይ ኦጌራካ ኡፋይሳና ኮይዛ ማላ ኢንቴካ ሄሳꬆ ኦꬂቴ፤ ዳሮቲ ኣታና ማላ ታ ታና ጎኢዛዝ ጊዶንታ ኢስታ ጎኢዛዝ ኮያይስ።

11

1 ታኒ ኪርስቶሳ ሌሚሶ ካሊዛ ማላ ኢንቴካ ታ ሌሚሶ ካሊቴ።

ጾሳ ጎይኖ ዎጋ

2 ኢንቴ ታስ ዉርሲ ቆፒዛ ጊሻሲኔ ታፔ ኤኪዳ ቲሚርቴዛ ሎኤꬂ ኦይኪዳ ጊሻስ ታ ኢንቴና ጋላታይስ። 3 ጊዶ ኣቲን ታ ኢንቴ ኤራና ማላ ኮይዛይ ኣቱማሳስ ኡባስ ሁኤይ ኪርስቶሳ ጊዲዳይሳ ማላ ኣቱማሳይ ማጫስ ኡባስ ሁኤ፤ ቃሴ ጾሲ ኪርስቶሳስ ሁኤ። 4 ባ ሁኤ ጉሉንቲዲ ጾስ ዎሲዛዴይ ዎይኮ ቃላ ዮቲዛዴይ ኦኒካ ባርካ ባና ካዉሼስ።

5 ባ ሁኤ ጎዞንታ ዎሲዛ ማጫሳያ ዎይኮ ቲንቢቴ ቃላ ዮቲዛ ኣይ ማጫሲካ ባርካ ባና ካዉሻዉስ፤ ሄሲ ኢዛ ባ ሁኤ ቡሊሲዳዴራ ጊና። 6 ማጫሲ ባ ሁኤ ጎዞንታ ኣጊኮ ሜዴቱ ዎይኮ ቃንጺሱ፤ ኢዚስ ሁኤ ሜዴቴꬂ ዎይኮ ቃንጺሴꬂ ዬላቺዛዝ ጊዲኮ ጎዙ። 7 ኣዴይ ባ ሁኤ ጉሉንታናስ ቤሴና፤ ኣቱማሲ ጾሳ ሌሚሶኔ ጾሳ ቦንቾ፤ ማጫሲ ጊዲኮ ኣዴስ ቦንቾ። * 8 ጋሶይካ ማጫሲ ኣዴፌ ሜꬌታዱስ ኣቲን ኣቱማሲ ማጫሳፌ ሜꬌቲቤና። 9 ቃሴካ ማጫሲ ኣዴስ ሜꬌታዱስ ኣቲን ኣዴይ ማጫሳስ ሜꬌቲቤና። 10 ሄሳ ጊሻስ ኪታንቻቲ ቤያናስ ናጊዛ ማጫሳስ ኢሜቲዳ ማታ ቤሲዛ ጎሴ ባ ሁኤን ጎዙ።

11 ጎዳ ኣቻን ጊዲኮ ማጫሲ ኣዴይ ባይንዳ፥ ኣዴይካ ማጫሲ ባይንዳ ዴኤቴና። 12 ማጫሲ ኣዴፌ ቤቲዳይሳꬆ ኣዴይካ ማጫሳፌ ዬሌቴስ፤ ጊዶ ኣቲን ናምኣይካ ጾሳፌ ቤቲዳ።

13 ማጫሲ ባ ሁኤ ጎዞንታ ጾስ ዎሳናስ ቤሲዛኮ ኣኔ ኢንቴ ፒርዲቴ። 14 ኣቱማሲ ባ ሁኤ ኣዱሲ ዲቺኮ ቦርሶ ጊዲዳይሳ ኢንቴና ሜꬌቴꬃ ሃኖቴꬂ ኤሪሱዌ? 15 ማጫይ ጊዲኮ ባ ሁኤ ቢናና ዲቺኮ ሄሲ ኢዚስ ቦንቾ ጊዴኔ? ኢዚስ ኣዱሳ ሁኤ ቢናናይ ኢሜቲዳይ ኢዚስ ሴሎ ጊዳናሳ። 16 ሄሳ ጊሻስ ኦኒካ ሃይሳ ሃ ዮኦዛን ፓላሜታና ኮይኮ ኑስ ጊዲንካ ጾሳ ዎሳ ኬꬃታስ ሃይሳፌ ሃራ ዎጋይ ዴና።

ጎዳ ካዎ ኤኮ ዎጋ

17 ኢንቴ ኢሲ ሶ ሺቄቲዛ ዎዴ ቆሆስ ኣቲን ጎኣስ ጊዶንታ ጊሻስ ታ ሃይሳ ኣዛዞዛ ኢንቴስ ኣꬂዛይ ኢንቴና ጋላታሼ ጊዴና። 18 ኢንቴ ዎሳ ኬꬃን ሺቂዛ ዎዴ ኢንቴ ጋርሳን ሻኬቴꬂ ዲዛይሳ ታ ካሴታ ሲያዲስ፤ ታ ሲዮይሳፌ ባጋይ ቱሙ ጊዳናይሳ ታ ኣማናይስ። 19 ኢንቴ ጊዶፌ ቱማንቻቲ ሻኬቲ ኤሬታና ማላ ሄሳ ማላ ሻኮይ ኢንቴ ጊዶን ዳናይሲ ዶሳ ጊዴና። 20 ኢንቴ ኢሲፌ ሺቄቲዲ ሚዛይ ጎዳ ካዎ ጊዴና። 21 ኢንቴ ሺቄቲዲ ኢሶይ ኢሳ ናጎንታ ዲሼ ካꬅ ሜታ፤ ኢንቴፌ ኢሳዴይ ጋፋን ዲሺን ሃንኮይሲ ቃሴ ማꬆቴስ። 22 ሂስቲን ኢንቴስ ኡያናሶይኔ ማናሶይ ባዌ? ዎይኮ ጾሳ ኬꬄ ሌቂዲ ኣይኮይካ ባይንዳይታ ዬላቼቲ? ሂስቲን ታ ኢንቴና ኣይ ጎ? ሃይሳ ሃ ሃኖዛስ ኢንቴና ጋላቶ? ሙሌካ ጋላቲኬ።

23-24 ታኒ ጎዳፔ ኤኪዳይሳ ኢንቴስ ኣꬃዲስ፤ ሄሲካ ጎዳ ዬሱሲ ኣꬊ ኢሜቲዳ ኦማርስ ኡኬꬅ ዴንꬂዲኔ ጾስ ጋላቲ ባꬂዲ፥ «ሄኢቴ! ሚቴ! ሃይሲ ኢንቴስ ጊዲዛ ታ ኣሾ፤ ታና ቆፓናስ ኢንቴ ሃይሳ ኦꬂቴ» ጊዴስ። 25 ሄሳꬆካ ካዎፔ ጉዬ ኡሻ ዴንꬂዲ፥ «ሃይሲ ኡሻይ ታ ሱꬃን ሃኒዛ ኦራꬃ ጫቆ፤ ሄሳ ጊሻስ ኡሻፌ ኢንቴ ኡዪዛ ዎዴ ሃይሳ ታና ቆፓና ማላ ኦꬂቴ» ጊዴስ። *

26 ሃይሳ ኡኬꬃ ኢንቴ ሚዛ ዎዴኔ ሃይሳ ኡሻካ ኡዪዛ ኡባ ዎዴ ጎዳይ ያና ጋካናስ ኢንቴ ኢዛ ሃይቆ ዮታና። 27 ሄሳ ጊሻስ ኦኒካ ቤሶንታ ዲሺን ሃይሳ ኡኬꬃ ሚኮ ዎይኮ ጎዳ ኡሻ ኡዪኮ ኢዛዴይ ጎዳ ኣሾኔ ኢዛ ሱꬃ ካዉሺዳ ጊሻስ ኢዚ ኦይሼታና። 28 ኦኒካ ሃይሳ ሃ ኡኬꬃ ማናፔኔ ኡሻፌ ኡያናፔ ካሴቲ ባርካ ባና ፓጮ። 29 ጋሶይካ ኦኒካ ጎዳ ኣሾ ባስ ጌሎንታ ዲሺን ሚኮኔ ጎዳ ኡሻ ኡዪኮ ኢዛዴይ ባርካ ባ ቦላ ፒርዳ ኤሄስ። 30 ኢንቴ ጋርሳን ዳሮ ኣሳይ ዳቡርዳይኔ ሳኬቲዳይ ቃሴካ ባጋይ ሃይቂዳይ ሄሳ ጋሶና። 31 ኑኒ ኑርካ ኑ ቦላ ፒርዲዛኮ ኢዚ ኑ ቦላ ፒርዴና። 32 ጊዶ ኣቲን ጎዳይ ፒርዲዛ ዎዴ ኑ ሃንኮ ኣማኖንታ ኣሳራ ፒርዴቶንታ ማላ ኢዚ ኑና ካሴቲ ሙሬስ።

33 ሄሳ ጊሻስ ታ ኢሻቶ! ኢንቴ ማና ሺቂዛ ዎዴ ኢሶይ ኢሳራ ናጌቲቴ። 34 ኢንቴ ሺቂዛ ሺቆይ ፒርዳስ ጊዶንታ ማላ ኢንቴፌ ኦኒካ ጋፊዳዴይ ዲኮ ካሴቲዲ ባ ሶን ሞ፤ ሃንኮ ኣቲዳይሳ ታኒ ሃራ ዎዴ ሄ ኢንቴኮ ባዳ ዎጋ ዎꬃና።

12

ጺሎ ኣያና ኢሞታታ

1 ታ ኢሻቶ! ኣያናይ ኢሚዛ ኢሞታ ጊሻስ ኢንቴ ኢሲ ሚሽ ኤራና ማላ ታ ኮያይስ። 2 ኢንቴ ኣማናናፔ ካሴ ጮ ሜላ ያኔ ሃ ጉሳን ኢንቴ ኤሮንታ ካሊዲ ዶና ዱዴ ጊዲዳ ኤቃታኮ ቢዳይሳ ኢንቴካ ኤሬታ። 3 ሄሳ ጊሻስ ኦኒካ ጾሳ ኣያናን ሃሳይሼ፥ «ዬሱሲ ቃንጌቲዳዴ» ጌና። ሄሳꬆካ ጺሎ ኣያናን ጊዲዲ ኣቲን ኦኒካ፥ «ዬሱሲ ጎዳ» ጋና ኣሲ ዶንታይሳ ታ ኢንቴስ ዮታይስ።

4 ኣሳስ ኢሞቴꬂ ዱማ ዱማ ጊዲሺን ኣያናይ ጊዲኮ ኢሲኖ። 5 ኦሶይካ ዱማ ዱማ ጊዲሺን ጎዳይ ጊዲኮ ኢሲኖ። 6 ዱማ ዱማ ኦሶ ኦጌቲ ዲኮካ ዉርሲካ ኦꬂዛይ ኢሲ ጾሳ።

7 ጊዶ ኣቲን ጺሎ ኣያና ቆንጪሶ ኢሞታይ ኢሳዴስ ኢሜቲዛይ ኢሲፌ ጎኤታናሳ። 8 ኢሳዴስ ሂላን ሃሳያና ኤራቴꬂ ኢሜቴስ፤ ሃራ ኣሳስ ቃሴ ሄ ኣያናንካ ኤራቴꬃ ቃላን ሃሳያና ቃላይ ኢሜቴስ። 9 ኢሳዴስ ሄ ኣያናን ኣማኖይ ኢሜቴስ፤ ሃራ ኣሳስ ቃሴ ሄ ኣያናንካ ሃርጊዛይታ ፓꬂዛ ኢሞታይ ኢሜቴስ። 10 ኢሳዴስ ማላሊሲዛ ኦሶ ኦꬂዛ ኢሞታይ፥ ሃራ ኣሳስ ቲንቢቴ ቃላ * ሃሳያ ኢሞታይ፥ ሃራ ኣሳስ ቃሴካ ኣያናታ ሻኪ ኤሮይ፥ ሃራ ኣሳስ ዱማ ዱማ ቃላን ሃሳያይ፥ ቃሴካ ሃራ ኣሳስ ሃራ ዱማ ዱማ ቃላን ሃሳዬቲዳይሳ ቢርሻና ኢሞታይ ኢሜቴስ። 11 ሄይቲ ዉሪካ ሄ ኢሲ ኣያናይ ኢሚዛ ኢሞታ ጊዲሺን ኢሲ ኢሲ ኣሳስ ባ ኮዪዳ ማላ ኢሜስ።

ኢሲ ኣሳቴꬃ ቦላ ዱማ ዱማ ቢሊቴታ

12 ኢሲ ኣሳቴꬃ ቦላ ዳሮ ቢሊቴቲ ዲኮካ ኣሳቴꬃይ ኢሲኖ፤ ጊዶ ኣቲን ቢሊቴቲ ዳሮ ጊዲኮካ ኣሳቴꬃይ ኢሲኖ ጻላ፤ ኪርስቶሲካ ሄሳ ማላ። * 13 ኣይሁዳ ኣሳታ ጊዲንካ ጊሪኬ ኣሳታ ጊዲንካ፥ ኣይሌ ጊዲንካ ዎይኮ ጎቃ ኣሳታ ጊዲንካ ኑ ዉሪካ ኢሲኖ ጊዳናስ ኢሲ ኣያናን ጻማቄቲዶስ፤ ኑ ዉሪካ ሃ ኢሲ ኣያናፔ ኡዪዶስ።

14 ኣሳቴꬂ ሜꬌቲዳይ ዳሮ ቢሊቴታፔ ኣቲን ኢሲ ቢሊቴፌ ጻላላ ጊዴና። 15 ቶሆይ፥ «ታኒ ኩሼ ጊዶንታ ጊሻስ ኣሳቴꬃ ጊዶን ዲኬ» ጊኮ ኢዚ ሂዝጊዳ ጊሻስ ኢዛስ ኣሳቴꬃን ዱሲ ኣታኔ? 16 ሃይꬂ፥ «ታ ኣይፌ ጊዶንታ ጊሻስ ኣሳቴꬃ ጊዶን ዲኬ» ጊኮ ሄሳ ጊሻስ ኣሳቴꬃን ዱሲ ኢዛስ ኣታኔ? 17 ኣሳቴꬂ ዉሪካ ኣይፌ ጻላ ጊዲዳኮ ኣዛን ሲያኔ? ኣሳቴꬂ ዉሪካ ሃይꬅ ጻላ ጊዲዳኮ ኣዛን ሲንጋኔ? 18 ጊዶ ኣቲን ጾሲ ኢሳ ኢሳ ባ ኮዪዳ ማላ ኣሳቴꬃ ጊዶን ዳናስ ቤሲዛሶን ዎꬂዴስ። 19 ቢሊቴይ ዉሪካ ኢሲኖ ጊዲዳኮ ኩሜꬃ ኣሳቴꬂ ኣዋፔ ቤታኔ? 20 ሄሳ ጊሻስ ቢሊቴቲ ዳሮ ሺን ኣሳቴꬂ ጊዲኮ ኢሲኖ ጻላ።

21 ኣይፌይ ኩሼ፥ «ኔና ታ ኮይኬ» ጋናስ ዳንዳዬና፤ ሁኤይ ቶሆ፥ «ኔና ታ ኮይኬ» ጋና ዳንዳዬና። 22 ሃራይ ኣቶሺን ኡባፌ ላፋ ሚሳቲዛ ቢሊቴቲ ዳሮ ኮሺዛይታ። 23 ኑኒ ላፋ ጊ ሌቂዛ ቢሊቴታ ሃንኮይታፔ ኣꬂ ቦንቾስ፤ ቃሴካ ኑ ኢስታን ዬላቲዛ ቢሊቴታ ሃራፔ ኣꬂ ናጎስ። 24 ኑ ኢስታን ዬላቶንታ ቢሊቴታስ ጊዲኮ ሄሳ ማላ ቦንቾ ኮሼና፤ ጾሲ ጊዲኮ ኣሳቴꬃ ቢሊቴታ ኢሲ ቦላ ኦይሴꬂዲ ቦንቾይ ፓጪዛይታስ ኣꬌꬃ ቦንቾ ኢሚዴስ። 25 ኢዚ ሄሳ ኦꬂዳይ ኣሳቴꬃ ቢሊቴታ ጋርሳን ሻኬቴꬂ ዶንታ ኢስቲ ባ ጋርሳን ኢሶይ ኢሳ ባናራ ጊና ጊ ቆፓናሳ። 26 ኢሲ ቢሊቴይ ሳኬቲኮ ሃንኮ ቢሊቴቲ ዉሪካ ኢዛራ ኢሲፌ ሳኬቴቴስ፤ ኢሲ ቢሊቴይ ቦንቼቲኮ ቢሊቴቲ ዉሪካ ኢሲፌ ኡፋዬቴቴስ።

27 ሂስቲኮ ኢንቴ ዉሪካ ኪርስቶሳ ኣሳቴꬅ፤ ኢንቴ ኢሶይ ኢሶይ ኢዛ ኣሳቴꬃ ቢሊቴታ። 28 ጾሲ ዎሳ ኬꬃ ጊዶን ኮይሮ ሃዋሬታ፥ ናምኣንꬆ ቃሴ ናቤታ፥ ሄꬓንꬆ ኣስታማሬታ፥ ካሌꬂዲ ማላታ ኦꬂዛይታ፥ ፓꬂዛ ኢሞቴꬂ ዲዛይታ፥ ሃራታካ ኣስ ማዲዛ ኢሞታይ ዲዛይታ፥ ዴሬ ኣይሶ ኤራቴꬂ ዲዛይታኔ ዱማ ዱማ ቃላ ሃሳያና ኢሞቴꬂ ዲዛ ኣሳታ ዎꬂዴስ። 29 ዉሪካ ሃዋሬቴ? ዉሪካ ናቤቴ? ዉሪካ ኣስታማሬቴ? ዉሪካ ማላሊሲዛ ሚሽ ኦꬂዞ? 30 ኡባሲካ ሃርጊዛይታ ፓꬂዛ ኢሞታይ ዲዜ? ኣሲ ዉሪካ ዱማ ቃላን ሃሳይዜ? ዱማ ቃላን ሃሳዬቶይሳ ኣሲ ዉሪ ቢርሺዜ? 31 ጊዶ ኣቲን ኢንቴ ዉሪካ ኡባፌ ኣꬊዛ ኢሞታ ሎኤꬂ ኮዪቴ።

ቃሴካ ሃራ ኡባፌ ኣꬊዛ ኦጌ ታ ኢንቴና ቤሳና።

13

ቱሙ ሲቆ

1 ታ ኣሳ ቃላኒኔ ሳሎ ኪታንቻታ ቃላን ሃሳይኮካ ታስ ሲቆይ ባይንዳ ኣጊኮ ጮ ሜላ ቢራታ ጊሪሳ ማላ ዎይኮ ዳላ ጊሪሳ ማላ። 2 ቲንቢቴ ሃሳይዛ ኢሞታይ ታስ ዲኮካ፥ ዎይኮ ጹራ ዮኦታኔ ኤራቴꬅ ዉርሳ ታ ኤሪኮካ፥ ዙማይ ኢዚ ዲዛሶፔ ꬎቃላዳ ሃራሶ ዲጊዛ ኣማኖይ ታስ ዲኮካ ሄሳ ዉርሳካ ሲቆይ ባይንዳ ታ ኦꬂኮ ሄሲ ሃዳ። * 3 ታስ ዲዛዝ ዉርሳ ማንቆታስ ታ ኢሚኮካ፥ ታ ኣሳቴꬅ ታ ታማን ጹጊኮካ፥ * ሲቆይ ባይንዳ ኣጊኮ ታና ሄሲ ኣይኮካ ማዴና።

4 ሲቆይ ዳንዳያ፥ ቃሴካ ኪያ፤ ሲቆይ ሚቃይኔና፤ ጬቄቴና፤ ኦቶሬቴና፤ 5 ቤሶንታዝ ኦꬄና፤ ባ ጎኣ ጻላ ጼሌና፤ ቆሆ ቆዳን ዬጌና። 6 ሲቆይ ቱማንፔ ኣቲን ማካላን ኡፋዬቴና። 7 ሲቆይ ኡባ ዎዴ ዳንዳዬስ፤ ኡባ ዎዴካ ኣማኔስ፤ ኡፋይስ ኦꬄሲኔ ሚኒ ኤቄስ።

8 ሲቆይ ሙሌካ ኩንዴና፤ ቲንቢቴይ ጊዲኮ ኣታና፤ ሃራ ቃላን ሃሳያይካ ኣታና፤ ኤራቴꬂካ ሻሬታና። 9 ጋሶይካ ኑ ኤሪዛይ ኡባ ጊዶንታ ሻኪ ኤሮስ፤ ቲንቢቴ ሃሳያ ጊዲኮካ ባጋ ሃሳዮስ። 10 ጊዶ ኣቲን ዉርሴꬂ ጋኪዛ ዎዴ ኩሜꬅ ጊዶንታ ኢሞታይ ሄ ዎዴ ሻሬታና።

11 ታ ጉꬃ ናቴቴꬃን ዳሼ ና ማላ ሃሳያይሲኔ ና ማላ ቆፓይስ፤ ና ማላካ ዩሻ ቆፓይስ፤ ካሃ ኩንꬂዳፔ ጉዬ ካሴ ናቴꬃን ሃኒዛይሳ ዉርሳካ ዬጋ ኣጋዲስ። 12 ኑኒ ሃኢ ቤኢዛይሲ ሃꬃን ጼሊዛ ማላ ጮ ቦዢ ቦዤስ ሺን ሄ ዎዴ ጊዲኮ ኑ ኢዛ ኣይፌሶ ሎኤꬂ ቤያና፤ ታ ሃኢ ኩሜꬅ ጊዶንታ ባጋ ጻላላ ኤራይስ፤ ሄ ዎዴ ጊዲኮ ታኒ ታ ሁኤስ ኤሬቲዳይሳ ማላ ኤራና።

13 ሄሳ ጊሻስ ኣማኖይ፥ ሂዶታይኔ ሲቆይ ሃይቲ ሄꬓቲ ኤቂ ዳና፤ ሃይታ ኡባፌ ኣꬊዛይ ሲቆ።

14

ኢሞታታን ቤሲዛ ማላ ጎኤቴꬅ

1 ሲቆ ካሊቴ፤ ኣያና ኢሞታታ ሃራፔካ ቲንቢቴ ሃሳይዛ ኢሞታታ ሎኤꬂ ኮዪቴ። 2 ሃራ ቃላን ሃሳይዛዴይ ጾሳስ ኣቲን ኣሳስ ሃሳዬና፤ ጹራ ጊዲዳ ዮኦ ኣያናን ሃሳይዛ ጊሻስ ኢዚ ጊዛይ ኣሳስ ጌሌና። 3 ቲንቢቴ ሃሳይዛዴይ ኣስ ሚንꬄꬃናስ፥ ዴንꬄꬃናሲኔ ጎኣናስ ሃሳዬስ። 4 ሃራ ቃላን ሃሳይዛዴይ ቃሴ ባርካ ባና ሚንꬄꬄስ፤ ቲንቢቴ ሃሳይዛዴይ ጊዲኮ ዎሳ ኬꬃ ጎኤስ።

5 ኢንቴ ዉሪካ ሃራ ቃላን ሃሳይዛኮ ታ ዶሳይስ ሺን ሄሳፌካ ቦላራ ኢንቴ ቲንቢቴ ቃላን ሃሳይዛኮ ታ ዶሳይስ፤ ዎሳ ኬꬃይ ሚናና ማላ ሃራ ቃላራ ሃሳይዛዴይ ባ ሃሳይዛይሳ ቢርሾንታ ኢዚ ሃራ ቃላራ ሃሳይዛይሳፌ ቲንቢቴ ሃሳይዛዴይ ኣꬌስ። 6 ሄሳ ጊሻስ ታ ኢሻቶ! ታ ኢንቴኮ ቢዛ ዎዴ ታ ኢንቴስ ቆንጪሴꬃን ዎይኮ ኤራቴꬃን ዎይኮ ቲንቢቴን፥ ዎይኮ ቲሚርቴን ዮቶንታ ሃራ ቃላራ ዮቲኮ ሄሲ ኢንቴና ኣይ ጎኣኔ?

7 ሄሲ ጮ ሱሱልኤ ማላኔ ዲꬃ ማላ ሼምፖይ ባይንዳ ኢስታ ጊሪሳስ ዱማቴꬂ ሻኬቲ ኤሬቶንታ ኣጊኮ ኢዛ ዎስቲ ኤራኔ? 8 ቃሴካ ጹሩምባይ ኣዛስ ፑኔቲዛኮ ዎይኮ ዛዬይ ኣዛስ ዛዬቲዛኮ ሻኪ ኤሬቶንታ ኦጌራ ፑኔቲኮ ኦኒ ኦላስ ጊጌታኔ?

9 ኢንቴካ ሄሳ ማላ፤ ኢንቴ ዶናፔ ኤሬቲዛ ቃላይ ኬዞንታ ኣጊኮ ኢንቴ ጊዛይሳ ኦኒ ኤራኔ? ጮ ሜላ ጫርኮን ꬋያና። 10 ኣላሜ ቦላ ዳሮ ዱማ ዱማ ቃላይ ዴስ ሺን ቢርሼꬂ ባይንዳ ቃላይ ባ። 11 ሄሳ ጊሻስ ኢሳዴይ ሃሳይዛ ቃላ ቢርሼꬅ ታ ኤሮንታ ኣጊኮ ሃሳይዛዴስ ታኒ ኢማꬅ ጊዳይስ፤ ኢዛዴይካ ታስ ኢማꬅ ጊዴስ። 12 ኢንቴካ ሄሳ ማላ ኣያናን ኢሞቴꬃታ ዴማናስ ኮይዛ ጊሻስ ዎሳ ኬꬃ ጎኢዛ ኢሞታታ ዴማናስ ሎኤꬂ ኮዪቴ።

13 ሄሳ ጊሻስ ሃራ ቃላን ሃሳይዛ ኣሲ ባ ሃሳይዳይሳ ቢርሼꬅ ኤራና ማላ ባስ ዎሶ። 14 ታኒ ሃራ ቃላራ ዎሲዛ ዎዴ ታ ኣያናን ዎሳይስ ኣቲን ታ ኢዛፔ ኣይኮካ ኤሪኬ። 15 ሂስቲን ታ ኣይ ኦꬃና ማላ ታስ ቤሲዜ? ታኒ ታ ኣያናንካ ዎሳና፤ ዎዚናን ዎꬃዳካ ዎሳና፤ ታ ኣያናንካ ዬጻና። ዎዚናራካ ዬጻና። 16 ሄሳꬆ ጊዶንታ ኣጊኮ ኔ ጾስ ኣያናን ጋላቲዛ ዎዴ ሄሳ ኤሮንታ ኢሲ ኢማꬃ ኣሲ ኔ ጋላታ ዎሳ ዎስቲ፥ «ኣሚን» ጋናስ ዳንዳይዜ? 17 ኔ ቤሲዛ ማላ ጋላታናስ ዳንዳያሳ፤ ሃንኮይሲ ጊዲኮ ኢዛን ጎኤቴና።

18 ታኒ ኢንቴፌ ቦላራ ሃራ ቃላን ሃሳይዛ ጊሻስ ጾስ ጋላታይስ። 19 ጊዶ ኣቲን ዎሳ ኬꬃን ኤሬቶንታ ዳሮ ሺ ቃላታ ሃሳያናፔ ሃራ ኣሳታ ታማርሳናስ ኣሳይ ኤሪዛ ኢቻሽ ቃላን ሃሳያና ዶሳይስ።

20 ታ ኢሻቶ! ኢንቴ ኢንቴ ቆፋን ጉꬃ ናይታ ማላ ጊዶፒቴ፤ ኢታ ኦሶስ ጊዲኮ ጉꬃ ናይታ ማላ ጊዲቴ፤ ቆፋን ጊዲኮ ካሃ ኩንꬂዳ ኣሳታ ጊዲቴ። 21 ካሴ ዎጋንካ፥

« ‹ኢስታ ቃላይ ኢማꬅ ጊዲዳ

ኣላጋ ኣሳታ ቃላራ

ታ ሃይሳ ኣሳስ ዮታና።

ሄሳꬆ ዮቲንካ ታ ጊዛዝ

ኢስቲ ሲዬቴና› ጌስ ጎዳይ»

ጌቴቲ ካሴ ጌሻ ማጻፋን ጻፌቲዴስ። *

22 ሄሳ ጊሻስ ሃራ ቃላን ሃሳያይ ኣማኖንታ ኣሳስ ማላታ ጊዴስ ኣቲን ኣማኒዛይታስ ማላታ ጊዴና፤ ቲንቢቴይ ጊዲኮ ኣማኒዛይታስ ኣቲን ኣማኖንታይታስ ጊዴና።

23 ሂስቲኮ ዎሳ ኬꬃን ኣማኒዛ ኣሳይ ኢሲፌ ሺቂዳሶን ዉሪካ ኤሮንታ ሃራ ቃላን ሃሳይሺን ሄሳ ኤሮንታ ኣሳቲ ዎይኮ ኣማኖንታ ኣሳይ ሺቂዲ ሃሳይዛሶ ጌሊኮ፥ «ሃይቲ ጎዬቴስ» ጌቴኔ? 24 ጊዶ ኣቲን ኣሳይ ዉሪ ቲንቢቴ ቃላ ሃሳዬቲሺን ኢማꬂ ዎይኮ ኣማኖንታዴይ ጌሊኮ ባ ሲዪዳይሳ ኡባ ኤራናኔ ሄ ቃላን ፒርዴታና። 25 ኢዛዴይ ባ ዎዚናን ቆቲ ዎꬂዳዚ ዉሪ ቆንጫናኔ ኢዚካ ባ ባጋራ፥ «ቱማፔ ጾሲ ኢንቴናራ ዴስ» ጊዲ ጉፋኒ ጾሳስ ጎይናና።

26 ሄሳ ጊሻስ ታ ኢሻቶ! ሂስቲን ኣይ ጊኖ? ኢንቴ ኢሲፌ ሺቂዛ ዎዴ ኢንቴፌ ኢሲ ኢሲ ኣሳስ ማዛሙሬ ቃሴ ኢሲ ኢሲ ኣሳስ ቲሚርቴይ ዴስ፤ ኢሲ ኢሲ ኣሳስ ቆንጮንታ ጹራ ሚሻታ ቆንጪሲዛ ኢሞታይ ዴስ፤ ሃራ ኣሳስ ዱማ ቃላን ሃሳያና ኢሞታይ ዴስ፤ ሃራስ ቃሴ ሄ ቃላ ቢርሺዛ ኢሞታይ ዴስ፤ ሄሲ ሄ ኢሞታይ ዉሪካ ኣማኒዛይታ ጎኣናስ ቤሴስ። 27 ሃራ ቃላራ ሃሳይዛይ ዲኮ ናምኡ ኣስ ዎይኮ ዳሪ ዳሪኮ ሄꬑ ጊዲዲ ታራን ታራን ዮቴቶ፤ ሃራ ኣሲ ቃሴ ቢርሾ። 28 ቢርሺዛዴይ ባይንዳ ኣጊኮ ሺቂዳ ኣሳ ጊዶን ጮኡ ጊዲ ባስ ጻላኔ ጾሳስ ጻላ ዮቶ።

29 ቲንቢቴ ሃሳያ ኢሞታይ ዲዛ ናቤቲ ናምኣቲ ዎይኮ ሄꬓቲ ቲንቢቴ ሃሳዬቶ፤ ሃንኮ ኣሳይ ዮቴቲዳይሳ ሎኤꬂ ፓጮ። 30 ኡቲዳ ኣሳ ጋርሳፌ ኢሳዴይ ኢሲ ሚሺ ቆንጪኮ ኮይሮ ሃሳይዛይሲ ጮኡ ጎ። 31 ኢንቴ ጋርሳፌ ኢሲ ኢሲ ኣሲ ታማራና ማላኔ ሚኔታና ማላ ኢንቴ ዉሪካ ታራን ታራን ቲንቢቴ ዮታናስ ዳንዳዬታ። 32-33 ናቤታ ኣያናይ ናቤታስ ኣዛዜቴስ፤ ጋሶይካ ጾሲ ሳሮቴꬃ ጾሳፌ ኣቲን ዎጫማ ጾስ ጊዴና፤ ኣማኒዛይታ ዎሳ ኬꬅ ኡባሶንካ ሄሳ ማላ። 34 ኣማኒዛ ኣሳይ ጎይኖስ ሺቂዛሶን ማጫሳቲ ጮኡ ጌቶ፤ ሙሴ ዎጋይ ካሴ ጊዳ ማላ ኢስቲ ኣዛዜቴቶ ኣቲን ሺቆሶን ኢስቲ ሃሳያና ማላ ኢስታስ ኢሜቲቤና። 35 ማጫሳቲ ኤራናስ ኮይዛ ኢሲ ኢሲ ዮኦቲ ዲኮ ባ ኬꬃን ባ ኣዚናታ ኦይቼቶ፤ ጋሶይካ ማጫሲ ሺቆሶን ሃሳያይ ዬላቺዛዛ።

36 ጾሳ ቃላይ ኢንቴፌ ኬዚዴ? ዎይኮ ኢንቴኮ ጻላ ጋኪዴ? 37 ኦኒካ ባና፥ «ናቤ» ጊኮ ዎይኮ፥ «ታስ ጺሎ ኣያናፔ ኢሞታይ ዴስ» ጊዛዴይ ዲኮ ሃይሲ ታ ኢንቴስ ጻፊዳይሲ ጎዳ ኣዛዞ ጊዲዳይሳ ኤሮ። 38 ሃይሳ ኤሮንታ ኣሲ ዲኮ ኢዚ ባ ሁኤስ ኤሬቴና።

39 ሄሳ ጊሻስ ታ ኢሻቶ! ቡሮ ቲንቢቴ ሃሳያናስ ሎኤꬂ ኮዪቴ፤ ዱማ ዱማ ቃላን ሃሳያካ ዲጎፍቴ። 40 ጊዲኮካ ዉሪካ ማራራኔ ዎጋራ ጊዶ።

15

ኪርስቶሳ ዴንዶ

1 ሃኢካ ታ ኢሻቶ! ታ ኢንቴና ሳባኪን ኢንቴ ኤኪዲ ኢዛን ሚኒ ኤቂዳ ሚሺራቾ ቃላ ሃኢ ቆፍሳና ኮያይስ። 2 ታ ኢንቴስ ሳባኪዳ ቃላ ኢንቴ ሎኤꬂ ኦይኪኮ ሄ ሚሺራቾ ቃላን ኢንቴ ኣታና፤ ሄሳ ማላ ጊዶንታ ኣጊኮ ኢንቴ ኣማኖይ ሃዳ።

3 ታኒ ታስ ኤኪዳይሳኔ ኡባፌ ኣꬊዛይሳ ኢንቴስ ኣꬃ ኢማዲስ፤ ጌሻ ማጻፋቲ ጊዛይሳ ማላ ኪርስቶሲ ኑ ናጋራ ጊሻስ ሃይቂዴስ። * 4 ሞጌቲዴስ፤ ጌሻ ማጻፋታን ጻፌቲዳይሳ ማላ ሄꬓንꬆ ጋላስ ሃይቆፔ ዴንዲዴስ። * 5 ሄሳፌ ካሊዲ ጴጽሮሳስ ቤቲዴስ፤ ቃሴካ ዬሱሳ ካሊዛ ታማኔ ናምኣታስ ቤቲዴስ። * 6 ሄሳፌ ጉዬ ኢቻሹ ጼቱፔ ቦላራ ዲዛ ኣማኒዛይታስ ኢሲቶ ቤቲዴስ፤ ኢዛ ቤኢዳ ኣሳፔ ዳሪዛ ባጋይ ፓጻ ዴስ፤ ባጋይ ቃሴ ሃይቂዴስ። 7 ሄሳፌ ጉዬ ያቆቤስ ቤቲዴስ፤ ካሊዲካ ኩሜꬃ ሃዋሬታስ ቤቲዴስ።

8-9 ታኒ ሃዋሬታ ኡባፌ ላፋኔ ካሴ ጾሳ ዎሳ ኬꬄ ጎዲዳ ጊሻስ ሃዋሬ ጌቴታናስ ቤሶንታዴኮ ሺን ኣስ ኡባፌ ኣዉጫያ ሚሳቲዛ ታስካ ቤቲዴስ። * 10 ጊዶ ኣቲን ጾሳ ኪያቴꬃን ሃኢ ታ ሃናናይሳ ሃናዲስ፤ ታስካ ኢሜቲዳ ጾሳ ኪያቴꬂ ሃዳ ጊዲቤና፤ ታኒ ኦናፔካ ቦላራ ዳሮ ሚና ኦꬃዲስ። ጊዶ ኣቲን ሄሳ ኦꬂዳይ ታና ጊዶንታ ጾሳ ኣꬎ ኪያቴꬅ። 11 ሄሳ ጊሻስ ታና ጊዲን ኢስታካ ጊዲን ኑ ዉሪካ ሳባኪዛይ ሄሳ፤ ኢንቴካ ኣማኒዳይ ሄሳ።

ሃይቂዳ ኣሳ ዴንꬅ

12 ኪርስቶሲ ሃይቆፔ ዴንዲዳይሳ ኑ ታማርሲኮ ሂስቲን ኢንቴ ጋርሳፌ ኢሲ ኢሲ ኣሳቲ ዋኒዲ ሃይቆፔ ዴንዶይ ባ ጊዞ? 13 ሃይቂዳ ኣሳስ ዴንꬂ ዶንታ ጊዲኮ ኪርስቶሲካ ዴንዲቤና ጉሳካ? 14 ኪርስቶሲካ ሃይቆፔ ዴንዶንታ ጊዲኮ ኑ ሳባኮስ ጎኣይ ባ፤ ኢንቴ ኣማኖይካ ሃዳ። 15 ሄሳፌካ ቦላራ፥ «ጾሲ ኪርስቶሳ ሃይቆፔ ዴንꬂዴስ» ጊዲ ኑ ማርካቲዳ ማርካይካ ኑና ዎርዶ ጾሳ ማርካታ ኬሲዴስካ? ሃይቂዳ ኣሳይ ሃይቆፔ ዴንዶንታ ጊዲኮ ጾሲ ኪርስቶሳካ ዴንꬂቤና ጉሳ። 16 ጋሶይካ ሃይቂዳይቲ ዴንዶንታዝ ጊዲኮ ኪርስቶሲካ ሃይቆፔ ዴንዲቤና። 17 ኪርስቶሲ ሃይቆፔ ዴንዶንታ ጊዲኮ ኢንቴ ኣማኖይ ሃዳ፤ ኢንቴካ ሃኖ ጋካናስ ኢንቴ ኢንቴ ናጋራራ ዴታ ጉሳ። 18 ሃኖይ ሄሳ ማላ ጊዲኮ ኪርስቶሳ ኣማኒዲ ሃይቂዳይቲ ዉሪካ ꬋይዳ ጉሳ። 19 ኑኒ ኪርስቶሳን ኡፋይስ ኦꬂዛይ ሃኖ ቢታይ ቦላ ዱሳስ ጻላ ጊዲኮ ኑ ኣሳ ኡባፌ ላፋታ።

20 ጊዶ ኣቲን ኪርስቶሲ ሃይቂዳይታስ ኡባስ ባይራ ጊዲዲ ሃይቆፔ ቱሙ ዴንዲዴስ። 21 ሃይቆይ ኢሲ ኣስ ኣዳሜ ባጋራ ዪዳ ማላ ሃይቂዳይታ ዴንꬂ ኪርስቶሳ ባጋራኮ። 22 ኣሲ ዉሪካ ኣዳሜ ባጋራ ሃይቂዳ ማላ ሄሳꬆካ ኣሲ ዉሪካ ኪርስቶሳ ባጋራ ሃይቆፔ ዴንዳና። 23 ጊዶ ኣቲን ዉሪካ ባ ታራራ ታራራ ዴንዳና፤ ኮይሮ ባይራ ጊዲዳ ኪርስቶሲ ዴንዲዴስ፤ ኢዛፔ ካሊዲ ኢዚ ዪዛ ዎዴ ኪርስቶሳስ ጊዲዛይቲ ዴንዳና። 24 ሄሳፌ ጉዬ ሃሬቲዛ ዴሬታ ጎዳቴꬂኔ ዎልቃማታ ዉርሲ ꬋይሲዳፔ ጉዬ ካዎታ ጾሳ ኣዋስ ኣꬂ ኢሚዛ ዎዴ ሄ ዎዴ ዉርሴꬅ ጊዳና።

25 ኢዚ ባ ሞርኬ ዉርሲካ ባ ቶሆ ጋርስ ኣꬃና ጋካናስ ኢዚ ካዎታናስ ቤሴስ። * 26 ቡሮ ዉርሴꬃን ጾኔቲ ꬋያና ሞርኬይ ሃይቆ። 27 «ጾሲ ዉርሲካ ኢዛ ጎዳቴꬃፌ ጋርሳን ዎꬂዴስ» ጊዛዚ ጌሻ ማጻፋን ጻፌቲዴስ፤ ጊዶ ኣቲን፥ «ዉሪካ ኢዛ ጎዳቴꬃ ጋርሳን ጊዲዴስ» ጊሺን ዉሪካ ኢዛ ጎዳቴꬃ ጋርሳን ኦꬂዳ ጾሳ ኣዋ ጉጄና። * 28 ዉሪካ ኢዛስ ሃሬቲዳይሳፌ ጉዬ ጾሲ ኡባፌ ቦላ ጊዳና ማላ ጾሳ ናይ ቃሴ ኡባ ባስ ሃሪሲዳይሳስ ጾሳ ኣዋስ ሃሬታና።

29 ሃይቆፔ ዴንꬂ ዶንታ ኣጊኮ ሂስቲን ሃይቂዳ ኣሳ ጊሻስ ጊዲ ጻማቄቲዛ ኡባስ ጎኣይ ኣዜ? ሃይቂዳይቲ ሙሌካ ዴንዶንታ ጊዲኮ ሂስቲን ኣሳይ ኢስታ ጊሻስ ኣዛስ ጻማቄቲዜ? 30 ኑ ቃሴ ኡባ ዎዴ ኢታ ሜቶስ ኣꬊ ኢሜቲዛይ ኣዛሴ? 31 ታ ኢሻቶ! ሃች ሃች ሃይቆይ ታናራ ጋጌስ፤ ሄሳካ ኑ ጎዳ ዬሱስ ኪርስቶሳ ጋሶን ኢንቴ ቦላ ዲዛ ኣማኔቴꬅ ታ ኢንቴስ ቆንጪሳይስ። 32 ታኒ ኤፌሶኔን ዶኣ ሚሳቲዛ ኣሳታራ ባጼቲዳይሲ ኣሲ ቤያና ማላ ጻላላ ጊዲኮ ታስ ኢዛን ኣዛ ዎꬌይ ዲዜ? ሃይቂዳይታስ ዴንꬂ ዶንታ ኣጊኮ፥ «ኑ ዎንቶ ሃይቃና ጊሻስ ኣኔ ሞስ፤ ኣኔ ኡዮስ» ጊዛይታ ማላ ኑኒካ ኢስታ ማላ ጊዶስ። *

33 ኢንቴ ባሌቶፍቴ! ኢታ ላጌቴꬂ ሎኦ ኣማሌራ ዲዛይታ ሞሬስ። 34 ዎዚናማ ጊዲቴ፤ ናጋራ ኦꬆፍቴ፤ ጾስ ኤሮንታይቲ ኢሲ ኢሲ ኣሳቲ ኢንቴ ጋርሳን ዲዛ ጊሻስ ታ ሄሳ ኢንቴና ዬላቻናስ ጋይስ።

ሃይቆፔ ዴንዳና ኣሳቴꬅ

35 «ሃይቂዳይቲ ዋኒ ዴንዳኔ? ኣይ ማላ ኣሾራ ዴንዳኔ?» ጊዛዴይ ዳና ዳንዳዬስ። 36 ኔኖ ኤያዞ! ኔ ዜሪዛ ዜሬꬃይ ሃይቆንታ ዲሼ ጫሬና። 37 ኔኒ ዜሪዛ ካꬃ ሞꬌያ ጊስቴ ዎይኮ ሃራ ካꬃ ኣይፌ ጊዲኮካ ጉዬፔ ኔ ኤካናራ ሃኢ ኔ ዜሮሮ ጊዱኩ። 38 ጾሲ ቃሴ ባ ኮዪዳ ማላ ሄ ዜሬꬃስ ኢዛ ማላ ሜꬎ ኢሜስ፤ ዜሬꬃ ቆሞታስ ኢሳስ ኢሳስ ኢዛ ሚሳቲዛ ኣሳቴꬅ ኢሜስ።

39 ኣሾይ ዉሪካ ኢሲ ማላ ጊዴና፤ ኣሳ ኣሾይ ኢሳ ጊዲሺን ሜሄ ኣሾይ ቃሴ ሃራ፤ ካፎ ኣሾይ ሃራ፤ ሞሌ ኣሾይካ ሃራ ቆሞ።

40 ሄሳ ማላካ ሳሎን ዲዛይታስካ ኢስታ ሚሳቲዛ ሜꬎይ ዴስ፤ ቢታ ቦላ ዲዛይታስካ ኢስታ ሚሳቲዛ ሜꬎይ ዴስ፤ ጊዶ ኣቲን ሳሎይታ ቦንቾይ ኢሲ ማላ፤ ቢታ ቦላ ዲዛይታ ሜꬎ ቦንቾይካ ዱማ። 41 ኣርሼ ቦንቾይ ኢሲኖ፤ ጊዶ ኣቲን ኣጊና ቦንቾይ ቃሴ ዱማ፤ ጾሊንቴታ ቦንቾይካ ሃራ፤ ኢሲ ጾሊንቴ ቦንቾይ ሃራ ጾሊንቴ ቦንቾፌ ዱማቴስ።

42 ሃይቂዳ ኣሳ ዴንꬂካ ሄሳ ማላ፤ ዎቂዛ ሜꬎይ ዜሬቲን ዎቆንታ ሜꬎይ ዴንዳና። 43 ካዉሻቴꬃን ዜሬታና ሺን ቦንቾን ዴንዳና፤ ዳቡርሳን ዜሬታና ሺን ዎልቃማ ጊዲዲ ዴንዳና። 44 ሜꬌቴꬃ ኣሳቴꬂ ዜሬታና ሺን ኣያና ኣሳቴꬂ ዴንዳና፤ ሜꬌቴꬃ ኣሳቴꬂ ዲኮ ቃሴካ ኣያና ኣሳቴꬂካ ዴስ።

45 ሄሳ ጊሻስ፥ «ኮይሮ ኣስ ኣዳሜይ ዴኦይ ዲዛ ሜꬌቴꬅ ጊዲዴስ» ጌቴቲ ጌሻ ማጻፋን ጻፌቲዴስ። ናምኣንꬆ ኣዳሜ ጊዲዳ ኪርስቶሲ ጊዲኮ ኣሳስ ዴኦ ኢሚዛ ኣያና። * 46 ጊዶ ኣቲን ኮይሮ ዪዳይ ኣያናይሳ ጊዶንታ ሜꬌቴꬃይሳ፤ ኣያናይሲ ቃሴ ጉዬፔ ዪዳይሳ። 47 ኮይሮ ዪዳ ኣዳሜይ ቢታፌ ሜꬌቲዳ ጊሻስ ኢዚ ቢታፌ። ናምኣንꬆ ዪዳይሲ ሳሎፔ። 48 ቢታፌ ጊዲዳይቲ ኢስቲ ቢታፌ ሜꬌቲዳይሳ ማላ። ሳሎፔ ጊዲዳይቲ ሳሎፔ ዪዳይሳ ማላ። 49 ኑኒ ቢታ ኣሳ ሜꬋ ማይኦይሳꬆካ ሳሎይሳ ሜꬋካ ማይኣና።

50 ታ ኢሻቶ! ታ ሃይሳ ኢንቴስ ዮታይስ ኣሾይኔ ሱꬂ ጾሳ ካዎቴꬅ ላቴቴና፤ ꬋያናይሲ ꬋዮንታይሳ ላቴና።

51 ኣኔ ታ ኢንቴስ ኢሲ ጹራ ዮኦ ዮታይስ፤ ኑኒ ዉሪካ ሃይቆኮ፤ ጊዶ ኣቲን ኑ ዉሪካ ላሜታና። 52 ሄሲካ ሃናናይ ኑ ቆፖንታ ዲሺን ዉርሴꬃ ጹሩምባይ ፑኔቲዛ ዎዴ ቂጲዳ ኣይፌይ ጼሊዛ ማላ ኢሲቶ ሃናና፤ ጹሩምባይ ፑኔታና፤ ሃይቂዳ ኣሳይ ዎቆንታይታ ጊዲዲ ዴንዳና፤ ኑኒካ ላሜታና። 53 ꬋይዛይሲ ꬋዮንታይሳ ማይኣናስ፥ ሃይቂዛይ ሃይቆንታይሳ ማይኣናስ ቤሴስ።

54 ꬋይዛይ ꬋዮንታዝ፥ ሃይቂዛይ ሃይቆንታዝ ማይኢዛ ዎዴ፥ «ሃይቆይ ጾኔቲ ሚቴቲዴስ» ጌቴቲ ካሴ ጌሻ ማጻፋን ጻፌቲዳ ቃላይ ፖሌታና። * 55 ሄሳꬆካ፥

«ሃይቆ! ካሴ ኔ ጾኖይ ኣዋን ዲዜ?

ሃይቆ! ኔ ኢዛራ ጫዲዛ ዪሻይ

ኣዋን ዲዜ?»

ጌቴቲ ጻፌቲዴስ። * 56 ሃይቆይ ኢዛራ ዱኪዛ ዎልቃይ ናጋራ፤ ናጋራ ዎልቃይ ዎጋ። 57 ጊዶ ኣቲን ጎዳ ዬሱስ ኪርስቶሳ ባጋራ ኑስ ጾኖ ኢሚዛ ጾሳስ ጋላታይ ጊዶ።

58 ሄሳ ጊሻስ ታ ሲቆ ኢሻቶ! ሚኒ ኤቂቴ፤ ኣይ ሚሻንካ ያርክ ያርኮፍቴ፤ ጎዳ ኦሶስ ኢንቴ ዳቡርዛ ዳቡርሳይ ሃዳ ጊዶንታይሳ ኤሪዲ ኡባ ዎዴ ፓጬይ ባይንዳ ጎዳስ ኦꬃናስ ሚኔቲቴ።

16

ዬሩሳላሜን ኣማኖ ጋሶን ዋዬቲዛይታስ ሚሻ ኬሶ

1 ሃኢ ቃሴ ኣማኒዛይታስ ሚሻ ኬሶ ጊሻስ ጋላቲያን ዲዛ ዎሳ ኬꬃታስ ታኒ ኢሚዳ ኣዛዞ ማላ ኢንቴካ ኦꬂቴ።* 2 ሚሻይ ኬዛናይ ቡሮ ታ ሄ ቢን ጊዶንታ ማላ ኢንቴፌ ኢሲ ኢሲ ኣሲ ባስ ዲዛ ማላ ሳሚንታን ሳሚንታን ዎጋ ጋላስ ኬሲ ዎꬆ። 3 ታ ሄ ቢዛ ዎዴ ኢንቴ ዶሪዳ ኣሳታስ ታ ሞይዞ ዳብዳቤ ጻፋ ኢማዳ፥ ኢስቲ ኢንቴ ኢሚዳ ኢሞታ ዬሩሳላሜ ጋꬃና ማላ ሃፔ ታ ኪታና። 4 ታ ኢስታራ ባናስ ኮሺዛዝ ጊዲኮ ታናራ ባንዴቴስ።

ኦጌ ባናስ ጳዉሎሳ ቆፋ

5 ታኒ ባሼ ማቂዶኒያራ ኣꬋ ቡሲ ታስ ኣቶንታ ጊሻስ ታ ማቂዶኒያ ጋካዳ ሄራ ኢንቴኮ ባና። * 6 ታ ኣዋካ ቢሺን ታና ኦጌይ ዋዪሶንታ ማላ ኢንቴ ታና ማዳና ማላ ባሼ ታ ኢንቴ ኣቻን ጋምኦንታ ኣጊኬ። ኦኔ ኤሪዛይ ባልጎይ ኣꬋና ጋካናስ ታ ኢንቴ ኣቻን ባልጎዛ ኣꬆንታ ዋያ ኣጋና። 7 ታ ኢንቴ ኣቻን ዳሮ ዎዴ ጋምኣናስ ኮይዛ ጊሻስ ኢንቴና ጮ ኦጌራ ኣꬋ ባሼ ቤያናስ ኮይኬ፤ ጎዳ ሼኔ ጊዲኮ ኢንቴ ኣቻን ኣዱሳ ዎዴ ጋምኣናስ ኮያይስ።

8 ጊዶ ኣቲን ጴንጼቆስቴ ጌቴቲዛ ባኣሌ ጋላስ ጋካናስ ታ ኤፌሶኔን ጋምኣና። * 9 ታ ሄን ጋምኣና ጋሶይካ ታስ ሄን ጊታ ኦሶ ፔንጌይ ዶዬቲዴስ ሺን ታናራ ኤቄቲዛይቲ ዳሮቲ ዴቴስ።

10 ጺምቶሲ ኢንቴኮ ቢኮ ኢዚ ታ ማላ ጎዳ ኦሳንቻ ጊዲዳ ጊሻስ ኢዚ ባቦይ ባይንዳ ዳና ማላ ኢንቴ ኢዛ ማዲቴ። * 11 ሄሳ ጊሻስ ኦኒካ ኢዛ ካꬎፖ፤ ኢዚ ታኮ ሳሮን ሲማና ማላ ኢንቴ ኢዛ ማዲቴ፤ ኑኒካ ሃራ ኣማኒዛይታራ ኢዛ ዩሳ ናጎን ዶስ።

12 ኑ ኢሻ ኣጲሎሲ ሃራ ኣማኒዛይታራ ኢንቴኮ ባና ማላ ኬሃ ዎሳዲስ ሺን ኢዚ ቃሴ ሃኢ ኢንቴኮ ባናስ ኮዪቤና፤ ጊዶ ኣቲን ባና ኦጌይ ኢዛስ ጊጊሺን ኢዚ ኢንቴኮ ባና።

ዉርሴꬃ ዞሬኔ ሳሮካ

13 ቤጊቴ! ኣማኖን ሚኒ ኤቂቴ፤ ሚኒቴ፤ ጎቢቴ። 14 ኢንቴ ኦꬂዛዝ ዉርሲካ ሲቆን ኦꬂቴ።

15 ታ ኢሻቶ! ኣካያ ቢታን ኮይሮ ኣማኒዳይ ኢስቲፋኖሴሶ ኣሳ ጊዲዳይሳኔ ኣማኒዛ ኣሳ ማዳናስ ኢስቲ ባና ኣꬂ ኢሚዳይሳ ኢንቴካ ኤሬታ። * 16 ኢስታ ሚሳቲዛ ኣሳታሲኔ ኢስታራ ኢሲፌ ዳቡርዛ ኣሳታስ ኡባስ ኣዛዜታና ማላ ታ ኢንቴና ዎሳይስ።

17 ኢስቲፋኖሲ፥ ፌርዶናጾሲኔ ኣካይቆሲ ዪዳ ጊሻስ ታ ዳሮ ኡፋዬታይስ፤ ጋሶይካ ኢንቴ ሃን ታናራ ዶንታ ጊሻስ ኢስቲ ታስ ፓጪዛዝ ዉርሲ ኩንꬂዳ። 18 ታ ዎዚናኔ ኢንቴ ዎዚና ዉርሲ ሼምፒሲዳ፤ ሄሳ ጊሻስ ሄሳንታ ማላ ኣሳታ ሙሌ ባሎፒቴ።

19 ኢሲያ ቢታን ዲዛ ዎሳ ኬꬃቲ ኢንቴና ሳሮ ጌቴስ፤ ኣቂላይኔ ጲርሲቂላይካ ኢስታ ሶን ሺቂዛ ኣማኒዛ ኣሳይ ጎዳ ሱንꬃን ቦንቾ ሳሮታ ኢንቴስ ሺሼቴስ። * 20 ሃን ኣማኒዛይቲ ዉሪካ ኢንቴና ሳሮ ጌቴስ፤ ኢንቴ ኢንቴ ጊዶን ኢሶይ ኢሳራ ሲቆ ዬሬቴꬅ ዬሬቲቴ።

21 ሃይሳ ሳሮካ ታ ኩሼራ ጻፊዳይ ታና ጳዉሎሳ።

22 ጎዳ ዶሶንታዴይ ዲኮ ኢዚ ቃንጌቲዳዴ ጊዶ! ጎዶ ሃ ያ! 23 ጎዳ ዬሱሳ ኪያቴꬂ ኢንቴናራ ጊዶ።

24 ታ ሲቆይ ጎዳ ዬሱስ ኪርስቶሳ ባጋራ ኢንቴስ ኡባስ ጊዶ! ኣሚን።

* 1:12 ኬፋ ጉሲ ጴጽሮሳ ጉሳ።

* 1:12 ሃዋ 18፡24

* 1:14 ሃዋ 18፡8፤ 19፡29፤ ኦሮ 16፡23

* 1:16 1ቆሮ 16፡15

* 1:19 ኢሳ 29፡14

* 1:20 ኢዮ 12፡17፤ ኢሳ 19፡12፤ 33፡18፤ 44፡25

* 2:9 ኢሳ 64፡4

* 2:16 ኢሳ 40፡13

* 3:2 ኢብ 5፡12-13

* 3:4 1ቆሮ 1፡12

* 3:6 ሃዋ 18፡4-11

* 3:16 1ቆሮ 6፡19፤ 2ቆሮ 6፡16

* 3:19 ኢዮ 5፡13

* 3:20 ማዛ 94፡11

* 4:12 ሃዋ 18፡3

* 5:1 ዛሬ 22፡30

* 5:6 ጋላ 5፡9

* 5:7 ፓዚጋ ቦንቺዛ ዎዴ ኣሳይ ጫላ ኢርሾ ጊዲዳ ሚሽ ካꬃን ዬጌና።

* 5:7 ኬሳ 12፡5

* 5:8 ኬሳ 13፡7፤ ዛሬ 16፡3

* 6:12 1ቆሮ 10፡23

* 6:16 ሜꬌ 2፡24

* 6:19 1ቆሮ 3፡16፤ 2ቆሮ 6፡16

* 9:9 ዛሬ 25፡4፤ 1ጺም 5፡18

* 9:11 ኦሮ 15፡27

* 9:13 ዛሬ 18፡1

* 9:14 ማቶ 10፡10፤ ሉቃ 10፡7

* 10:1 ኬሳ 13፡21-22፤ 14፡22-29

* 10:3 ኬሳ 16፡35

* 10:4 ኬሳ 17፡6

* 10:5 ታይ 14፡29-30

* 10:6 ታይ 11፡4

* 10:7 ኬሳ 32፡6

* 10:8 ታይ 25፡1-18

* 10:9 ታይ 21፡5-6

* 10:10 ታይ 16፡41-49

* 10:16 ማቶ 26፡26-28፤ ማር 14፡22-24፤ ሉቃ 22፡19-20

* 10:18 ሌዌ 7፡6

* 10:20 ዛሬ 32፡17

* 10:22 ዛሬ 32፡21

* 10:23 1ቆሮ 6፡12

* 11:7 ሜꬌ 1፡26-27

* 11:25 ኬሳ 24፡8፤ ኤር 31፡31-34

* 12:10 ቲንቢቴ ቃላ፡ ቲንቢቴ ቃላ ጾሳ ቃላ ቢርሼꬅ ዎይኮ ቆንጪሲ ዮቶ።

* 12:12 ኦሮ 12፡4-5

* 13:2 ማቶ 17፡20፤ 21፡21፤ ማር 11፡23

* 13:3 ታማን ጹጊኮካ፡ ታማን ጹጊኮካ ጊዛይሳ ኢሲ ኢሲ ጌሻ ማጻፋቲ ኦቶሬቴꬃስ ጌቴስ።

* 14:21 ኢሳ 28፡11-12

* 15:3 ኢሳ 53፡5-12

* 15:4 ማዛ 16፡8-10፤ ማቶ 12፡40፤ ሃዋ 2፡24-32

* 15:5 ሉቃ 24፡34፥36፤ ማቶ 28፡16-17፤ ማር 16፡14፤ ዮሃ 20፡19

* 15:8-9 ሃዋ 8፡3፤ 9፡3-6

* 15:25 ማዛ 110፡1

* 15:27 ማዛ 8፡6

* 15:32 ኢሳ 22፡13

* 15:45 ሜꬌ 2፡7

* 15:54 ኢሳ 25፡8

* 15:55 ሆሴ 13፡14

* 16:1 ኦሮ 15፡25-26

* 16:5 ሃዋ 19፡21

* 16:8 ሌዌ 23፡15-21፤ ዛሬ 16፡9-11

* 16:10 1ቆሮ 4፡17

* 16:15 1ቆሮ 1፡16

* 16:19 ሃዋ 18፡2

2ቆሮንቶሴ ኣሳስ

1

2

3

4

5

6

7

8

9

10

11

12

13

ጳዉሎሲ

ቆሮንቶሴ ኣሳስ

ጻፊዳ ናምኣንꬆ ኪታ

ጊዶ ቆፋ

ጳዉሎሲ ቆሮንቶሴ ኣሳስ ናምኣንꬆ ኪታ ጻፊዳ ጋሶይካ ቆሮንቶሴን ዲዛ ዎሳ ኬꬃይራ ኢዛስ ዲዛ ጋይቶቴꬃይ ዳሮ ሎኦንታ ጊሻሳ። ኢሲ ኢሲ ኣማኒዛ ኣሳቲ ዴጺዛ ካꬌ ቃላታ ኢዛ ቦላ ሺሺኮካ ጳዉሎሲ ኢስታራ ጊጋናስ ኬሂ ኮዪዳይሳ ቤሴስ፤ ኢዚ ኢስታራ ጊጊኮ ኢዛስ ጊታ ኡፋይሲ ሲዬታናይሳ ቆንጪሴስ።

ባ ጻፊዳ ኮይሮ ኪታ ቦላ ጳዉሎሲ ቆሮንቶሴን ዲዛ ዎሳ ኬꬃይራ ኢዛስ ዲዛ ጋይቶቴꬃ ቆንጪሴꬃን ሄ ዎሳ ኬꬃይን ዴንዲዳ ቦሮ ዮኦዛሲኔ ኢስታ ኤቄቴꬃስ ኣይስ ኢዚ ሚኖ ዛሮ ኢሚዳኮ ኤሪሴስ። ኢዚ ሄሳራ ኢሲ ቦላ ጋꬂዲ ኢዛ ሃንቆዛን ኣሳይ ማሮቴꬃሲኔ ማቃይኖስ ጋꬂዳ ጊሻስ ሄሲ ኢዛስ ሲዬቲዳ ኡፋይሳ ቆንጪሴስ። ቃሴካ ዩሁዳን ዲዛ ኣማኒዛ ኣሳ ማዳናስ ኪያቴꬃ ማዶ ኢማና ማላ ኢስታ ቆፍሴስ፤ ዉርሴꬃ ሼምፖታ ቦላ ጳዉሎሲ ባ ሃዋሬቴꬃ ቦላ ዴንዲዳ ሞቶዛ ጊሻስ ባና ማዲዛ ማካልካያ ዛሮ ኢሜስ። ቆሮንቶሴ ዎሳ ኬꬃን ኢሲ ኢሲ ኣሳቲ ባርካ ባና ቱሙ ሃዋሬቲ ኑና ጉሳን ጳዉሎሳ ዎርዶ ሃዋሬ ጊዲ ሞቴቴስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-11

ጳዉሎሳኔ ቆሮንቶሴ ዎሳ ኬꬅ 1፡12—7፡16

ዩሁዳን ዲዛ ኣማኒዛ ኣሳ ማዳናስ ሚሼ ኬሶ 8፡1—9፡15

ጳዉሎሲ ባስ ሃዋሬቴꬃ ጊሻስ ሺሺዳ ማካልካያ ዛሮ 10፡1—13፡10

ኩሻ ቆፋ 13፡11-14

1

1 ጾሳ ሼኔ ማላ ዬሱስ ኪርስቶሳስ ኪቴቲዳ ጳዉሎሳፔኔ ኑ ኢሻ ጺምቶሳፔ ቆሮንቶሴን ዲዛ ጾሳ ዎሳ ኬꬄይስ ቃሴካ ኣካያ ቢታን ኣማኒዛ ኩሜꬃ ኣሳስ፥ *

2 ኑ ኣዋ ጾሳፌኔ ጎዳ ዬሱስ ኪርስቶሳፔ ኪያቴꬂኔ ሳሮይ ኢንቴስ ጊዶ።

ጳዉሎሲ ጾሳስ ሺሺዳ ጋላታ

3 ማሪዛ ኣዋሲኔ ዉርሲካ ሚንꬄꬂዛ ኑ ጎዳ ዬሱስ ኪርስቶሳ ኣዋ ጾሳስ ጋላታይ ጊዶ። 4 ኑኒካ ኑ ባጋራ ጾሳፌ ዴሚዳ ሚኖቴꬃን ሜቶቴቲዛይታ ሚንꬄꬃናስ ዳንዳያና ማላ ኑ ሜቶን ኢዚ ኑና ሚንꬄꬄስ። 5 ኪርስቶሳ ዋዬይ ኑ ቦላ ዳሪዳይሳ ማላ ኑስካ ኪርስቶሳ ባጋራ ሚንꬄꬆይ ዳሬስ። 6 ኑ ሜቶን ኢንቴ ኣቶቴꬂኔ ሚኖቴꬅ ዴሜታ፤ ኑኒ ሜቶቲሺን ቃሴ ኢንቴካ ካሴ ኤኪዳ ሜቶዛ ማላ ጌንጪ ኤኪዲ ሚኔታንዴታ። 7 ኑ ሜቶ ኢንቴ ኑናራ ሻኪ ኤኪዳ ማላ ኑናራካ ኢንቴ ሚኔታናይሳ ኑኒ ኤሪዛ ጊሻስ ኑስ ኢንቴ ቦላ ዲዛ ኡፋይሲ ጊታ።

8 ታ ኢሻቶ! ኢሲያ ቢታን ኑ ቦላ ጋኪዳ ሜቶዛ ጊሻስ ኢንቴ ኤራና ማላ ኑ ኮዮስ፤ ሄ ኑ ቦላ ጋኪዳ ሜቶዚ ኑ ቶካናፔ ዴጾ ጊዲዳ ጊሻስ ሃይቆንታ ፓጻ ዳና ጊዲ ቆፒቤኮ። * 9 ኣዳፌካ ኑ ቦላ ሃይቆ ፒርዳይ ፒርዴቲዳ ሚሳቲዴስ፤ ሄሲ ዉሪካ ኑ ቦላ ጋኪዳ ጋሶይካ ኑኒ ሃይቂዳይታ ዴንꬂዛ ጾሳን ኣማኔታናሳፌ ኣቲን ኑ ዎልቃን ኣማኔቶንታ ማላ ሃኒዴስ። 10 ኢዚ ኑና ሄሳ ማላ ቆፖንታ ሃይቆፔ ኣሺዴስ፤ ሃኢካ ዎዴፔካ ኢዚ ኑና ኣሻናይሳ ኑ ኣማኔቶስ። 11 ኢንቴካ ኢንቴ ዎሳን ኑና ማዲቴ፤ ዳሮ ኣሳ ዎሳን ኑስ ኢሜቲዳ ኢሞታሲኔ ኑ ጊሻስ ዳሮቲ ጾሳ ጋላቴቴስ።

ጳዉሎሲ ቤያና ባና ጊዳ ቆፋ ላሚዴስ

12 ሂስቲኮ ኑ ጬቄቴꬂ ሃይሳ ማላ፤ ሃ ኣላሜዛን ሃራፔካ ኢንቴሳራ ኑሳራ ዲዛ ጋይቶቴꬃን ጾሳፌ ጊዲዳ ጌሻቴꬃኒኔ ሱሬቴꬃን ኑ ዴኢዳይሳ ኑ ዎዚናይ ኑስ ማርካቴስ፤ ሄሲካ ኣሳ ጪንጫቴꬃን ጊዶንታ ጾሳ ኪያቴꬃና። 13 ኢንቴ ናባቢዲ ኤራናስ ዳንዳዮንታ ሚሽ ኑ ኢንቴስ ጻፎኮ፤ ኢንቴ ዉርሲካ ናባቢዲ ኤራናይሳ ኑ ኤሮስ። 14 ኢንቴ ኑናን ጬቄቲዛይሳ ማላ ኑኒካ ኢንቴናን ጬቄቲዛይሳ ሃኢ ዉርሲ ኤሮንታ ኣጊኮካ ጎዳ ዬሱሲ ሲሚ ዪዛ ጋላስ ዉርሲካ ኤራና።

15 ታኒ ሃይሳ ሻካ ኤሪዛ ጊሻስ ናምኡቶ ኢንቴ ጎኤታና ማላ ኮይሮ ኢንቴና ቤያና ቆፓዲስ። 16 ሄሲካ ታ ካሴ ማቂዶኒያ ባሼ ኢንቴና ቤያዳ ማቂዶኒያፔካ ሲማሼ ኢንቴ ኣቻራ ኣꬋዳ ታ ዩሁዳ ቢሺን ኢንቴ ታና ማዳና ማላ ቆፓዲስኮሺን። 17 ሃይሲ ታ ቆፋይ ኢንቴስ ታ ሎኤꬃ ቆፖንታ ቆፋ ሚሳቲዜ? ዎይኮ ኣይዛቤታስ ሎሴ ጊዲዳይሳꬆ ታኒካ ኢሲቶ፥ «ኤሮ ኤሮ፥ ቃሴካ ኣካይ ኣካይ» ጊዛ ሚሳቲዜ? 18 ጾሲ ኣማኔቲዳ ጾስ ጊዲዳ ማላ ኑ ኢንቴስ ዮቲዛ ቃላይካ፥ «ኤ» ጊዲ «ኣካይ» ጊዛዝ ጊዴና። 19 ጋሶይካ ታና ጊዲን ዎይኮ ሲልዋኖሳኔ ጺምቶሳ ጊዲን ኑ ኢንቴስ ሳባኪዳ ጾሳ ና ዬሱስ ኪርስቶሲ፥ «ኤኔ ኣካይ» ጊዴና፤ ጊዶ ኣቲን ኡባ ዎዴ ኢዛን፥ «ኤ» ጻላላይ ዴስ።

20 ጾሳፌ ኢሜቲዳ ሂዶታቲ ዉሪካ፥ «ኤ» ጊዲዳይ ኢዛና፤ ኑኒካ ኢዛ ባጋራ ጾሳ ቦንቾስ፥ «ኣሚን» ጊዛይ ሄሳ ጊሻሳ። 21 ሄሳ ጊሻስ ኢንቴካ ኑኒካ ኪርስቶሳን ሚኒ ኤቃና ማላኔ ባ ኦሶስ ዶሪዳይ ጾሳ። 22 ኑ ኢዛይታ ጊዲዳይሳ ኤሪሳናስ ባ ማታሜ ኑ ቦላ ሾጪዳይኔ ኑኒ ሲንꬃፌ ዴማና ሚሻስ ኣያና ዋሴቴꬅ ኑ ዎዚናን ዎꬂዳይ ኢዛ።

23 ታኒ ቆሮንቶሴ ሲማዳ ኢንቴኮ ቦንታ ኣጊዳይ ኢንቴና ሚሺሲኬ ጋዳኮ፤ ቃሴ ሄሲ ቱሙ ጊዶንታ ዎርዶ ጊዲኮ ጾሲ ታ ቦላ ማርካቶ። 24 ኢንቴ ኣማኖን ኤቂዳ ጊሻስ ኢንቴና ኡፋይሳናስ ኑ ኢንቴናራ ኦꬃና ኣቲን ኢንቴ ኣማኖ ቦላ ጎዳታናስ ጊዴና።

2

1 ታ ኢንቴና ሚሺሳናስ ኮዮንታ ጊሻስ ቃሴካ ኢንቴኮ ቢኬ ጋዳ ቆፋ ቃቻዲስ። 2 ታ ኢንቴና ሚሺሲዳዝ ጊዲኮካ ሚሼቲዳ ኢንቴፌ ኣꬊ ኡፋይሲዛይ ታስ ሃራይ ኦኒ ዲዜ? 3 ታ ካሴ ኢንቴስ ጻፊዳይ ታ ኢንቴኮ ቢዛ ዎዴ ታና ኡፋይሳናስ ቤሲዛ ኣሳቲ ታና ሚሺሶፔቶ ጋዳ ጻፋዲስ፤ ጋሶይካ ታ ኡፋዬቲኮ ኢንቴስ ኡባሲካ ኡፋይስ ጊዳናይሳ ታ ኣማናይስ። 4 ታ ኢንቴስ ሄሳꬆ ጻፊሺን ታ ዎዚናን ዳሮ ሚሻይኔ ዳሮ ቆፋይ ኩሚ ዲሺን ዳሮ ኣፉንጻሼ ጻፋዲስ፤ ሄሳካ ታ ኦꬂዳይ ታ ኢንቴና ዳሮ ሲቂዛይሳ ኢንቴ ኤራና ማላ ጋዳ ኣቲን ኢንቴና ሚሺሳናስ ጊዴና።

ቆሂዳዴስ ኣቶ ጉስ

5 ኦኒካ ኣሴ ቆሂዳ ጊዲኮ ጉጄቾ ጊዶንታ ማላ ቆሂዳዴይ ታና ጻላ ጊዶንታ ጉꬃራ ጊዲኮካ ኢንቴናካ ኡባ ቆሂዴስ። 6 ሄሳ ማላ ኣሳስ ዳሮ ኣሳይ ኢዛ ቦላ ዎꬂዳ ቂጻቴይ ኢዛዴስ ጊዳና። 7 ሄሳዴይ ኬሂ ሙዞቲዲ ሂዶታ ቃንጾንታ ማላ ኢንቴ ሄሳዴስ ኣቶ ጊዲ ኢዛ ሚንꬄꬃናስ ቤሴስ። 8 ሄሳꬆካ ኢንቴ ኢዛ ሲቂዛይሳ ዛሬꬂዲ ኢዛ ቤሳና ማላ ታ ኢንቴና ዎሳይስ። 9 ታ ሃይሳ ኢንቴስ ጻፊዳይ ኢንቴ ኢንቴና ጋኪዛ ፓጬ ጾኒዲ ኡባን ኢንቴ ኣዛዜቲዛኮ ኤራናሳ። 10 ኢንቴ ኣቶ ጊዛዴስ ታኒካ ኣቶ ጋይስ፤ ቃሴ ታ ቱማፔ ኣቶ ጋናዚ ዲዛ ጊዲኮ ኪርስቶሳ ሲንꬃን ታ ኣቶ ጊዛይ ኢንቴ ጊሻስ ጋዳኮ። 11 ታ ሄሳꬆ ኦꬂዛይ ጻላኤይ ጌሊዛ ጾኤ ዴሞንታ ማላ ጋዳኮ! ኑኒ ኢዛ ጌኔ ቆፋ ባሎኮ።

12 ታኒ ኪርስቶሳ ሚሺራቾ ቃላ ዮታናስ ጺሮኣዳ ቢዳ ዎዴ ጎዳይ ታስ ኦሶ ኦጌ ዶይዴስ። 13 ጊዶ ኣቲን ታኒ ታ ኢሻ ቲቶሳ ሄን ዴሞንታ ኣጊዳ ጊሻስ፥ ታ ዎዚናይ ሼምፖንታ ኢጺዳ ጊሻስ ኢስቲ ታና ሄፔ ሞይዚን ማቂዶኒያ ዴሬ ባዲስ።

14 ጊዶ ኣቲን ኪርስቶሳ ባጋራ ኡባ ዎዴ ኑና ጾኖ ኦጌን ካሌꬂ ዩሺዛኔ ባ ሎኦ ኤራቴꬃ ኑ ባጋራ ኡባሶን ቆንጪሲዛ ጎዳስ ጋላታይ ጋኮ። 15 ጋሶይካ ኑኒ ꬋያናይታሲኔ ኣታናይታስ ጊዶን ኪርስቶሳ ባጋራ ጾሳስ ሺቂዳ ሳዎ ቱኑ ጊዛ ኤጻኔ ማላ። 16 ꬋያናይታስ ኑኒ ዎꬊዛ ጺንቆ፤ ኣታናይታስ ቃሴ ሃይቆፔ ዴኦሶ ኤፊዛ ዴኦ ሳዎ፤ ሂስቲን ሃይሳስ ቤሲዛዴይ ኦኔ? 17 ኑኒ ዎꬌ ዴማናስ ጊዲ ጾሳ ቃላ ሻቃጬ ማላ ዋላኬሬꬂዲ ባይዚዛ ዳሮ ኣሳታ ማላ ጊዶኮ፤ ጊዶ ኣቲን ጾሳፌ ኪቴቲዳ ሱሬ ኣሳ ማላ ጊዲዲ ኪርስቶሳን ጾሳ ሲንꬃን ሱሬ ዮቶስ።

3

ኦራꬃ ጫቆ ኦሳንቻታ

1 ኑኒ ሃኢ ኑርካ ኑና ዛሪዲ ጋላቲኖ? ዎይኮ ሃራ ኣሳታ ማላ ኢንቴስ ጊዲን ዎይኮ ኢንቴፌ ሃ ኑስ ጻፌቲዳ ጋላታ ዳብዳቤ ኮሺዜሻ? 2 ኢንቴ ቃሴ ኣሲ ዉሪ ኤሪዛይኔ ናባቤቲዛ ኑ ዎዚና ጋርሳን ጻፌቲዳ ዳብዳቤታ። 3 ኢንቴ ቃላሜን ጻፌቲዳይታ ጊዶንታ ዴኦ ጾሳ ኣያናን ጻፌቲዳይታ፤ ቃሴካ ሹቻ ቦላ ዎጬቲ ጻፌቲዳይታ ጊዶንታ ኣሳ ዎዚናን ጻፌቲዳይታኔ ኢንቴ ኑናን ጎኤቲዳ ኪርስቶሳስ ቆንጬ ዳብዳቤታ። *

4 ኪርስቶሳ ባጋራ ኑስ ጾሳ ቦላ ዲዛ ኣማኖይ ሄሳ ሚሳቴስ። 5 ኑና ሄሳስ ጋꬂዳይ ጾሳፌ ኣቲን ኑኒ ኑ ዎልቃን ኦꬂዶስ ጊዛ ሚሺ ኢሶይካ ዴና። 6 ሄሲካ ፒዳሌን ጻፌቲዳ ዎጋን ጊዶንታ ኣያናን ጻፊዳ ኦራꬃ ጫቆ ቃላ ኦሳንቻታ ኑ ጊዳና ማላ ኦꬂዴስ፤ ጋሶይካ ፒዳሌን ጻፌቲዳ ዎጋይ ዎꬌስ፤ ኣያናይ ጊዲኮ ዴኦ ኢሜስ። *

7 ሄሳ ጊሻስ ኢስራኤሌ ናይቲ ኢዛ ኣይፌሶን ዲዛ ቦንቾ ጋሶቴꬃን ሙሴ ኣይፌሶ ቲሺ ሂስቲ ጼሎይ ኢስታ ጾናና ጋካናስ ሄሲ ጉዬፔ ꬋያናይሲኔ ሹቻ ቦላ ዎጬቲ ጻፌቲዲ ሃይቆ ጊዲዳይሲ ቦንቾን ቆንጪዛይሳ ጊዲኮ፥ * 8 ሂስቲን ኣያና ኦሶስ ዋኒዲ ሄሳፌ ኣꬊዛ ቦንቾይ ዴኔ? 9 ኣሲ ኢዛን ፒርዴቲዛ ኦሶይ ሄሳ ማላ ቦንቼቲዛይሳ ጊዲኮ ኣሲ ኢዛን ጺሊዛ ኦሶይ ሄሳፌ ኬሂ ኣꬊዛ ቦንቾይ ኢዛስ ዋኒ ዴኔ? 10 ሃይሳፌ ካሴ ቦንቼቲዳይሲ ሃራ ኢዛፔ ኣꬊዛ ቦንቾይ ዲዛይሳራ ጊግሲሺን ቦንቾይ ባይንዳይሳ ጊዲዴስ። 11 ꬉሚ ꬉሚ ቢዛይሳስ ሄሳ ማላ ቦንቾይ ዲኮ ሜርናስ ሚኒ ኤቂ ዳናይሳስ ሄሳፌ ኬሂ ኣꬊዛ ቦንቾይ ዋኒ ዴኔ?

12 ሄሳ ጊሻስ ሄሳ ማላ ሂዶታይ ኑስ ዲዛ ጊሻስ ኑኒ ጻላቴꬃን ሃሳዮስ። 13 ኢስራኤሌ ናይቲ ሙሴ ኣይፌሶይ ጾልቂዛይሳ ኣጊ ኣጊ ቢሺን ኢስቲ ዉርሴꬃ ቤኦንታ ማላ ኢዚ ባ ኣይፌሶ ጎዚዳ ሙሴ ማላ ጊዶኮ። * 14 ጊዶ ኣቲን ካሴ ጋልኣ ጫቆ ቃላይ ናባቤቲሺን ሄ ዎዴ ጎሳዚ ሃች ጋካናስ ኪቾንታ ጊሻስ ኢስታ ዎዚናይ ዶጪዳ ማላ ዴስ፤ ሄ ጎሳይ ሃኢካ ኪቺቤና፤ ኢዚካ ኪቻናይ ኪርስቶሳን ጻላ።

15 ሃች ጋካናስካ ሙሴ ማጻፋቲ ናባቤቲዛ ዎዴ ሄ ዎዴ ጎሳይ ሃኢካ ኢስታ ዎዚና ጎዚ ኦይኬስ። 16 ጊዶ ኣቲን ኢሳዴይ ጎዳኮ ሲሚዛ ዎዴ ጎሳዚ ቃሬቲ ኪቼስ። * 17 ጎዳይ ኣያና። ጎዳ ኣያናይ ዲዛሶን ኣይሌቴꬂ ዴና። 18 ኑኒካ ጎዳ ቦንቾ ማስቶቴ ማላ ጾልቄቲሼ ኢዛ ሚሳታናስ ሃ ቦንቾፌ ሃራ ቦንቾን ላሜታና፤ ሄሲካ ኣያና ጊዲዳ ጎዳፔ።

4

ቱሙ ሃዋሬቴꬃ ኦሶ

1 ጾሳ ማሮቴꬃ ዳሮፔ ዴንዲዳይሳን ሃይሲ ሃ ኦሶዚ ኑስ ዲዛ ጊሻስ ኑኒ ሂዶታ ቃንጾኮ። 2 ጊዶ ኣቲን ጌማራ ሃኒዛ ዬላሲዛ ዮኦታ ኑ ኣጊዶስ፤ ኣስ ባሌꬆኮ፤ ጾሳ ቃላ ዎርዶራ ዋላኮኮ፤ ሄሳ ሂስታናፔ ቱሙ ዮኦታ ቆንጬራ ዮቲሼ ኣሲ ዉሪካ ኑ ጊዛይሳ ኤካና ማላ ኑናቴꬃ ጾሳ ሲንꬅ ሺሾስ። 3 ኑ ሚሺራቾ ቃላይ ጎርዴቲኮካ ኢዚ ጎርዴቲዳይ ꬋያናይታሳ።

4 ጾሳ ሌሚሶ ጊዲዳ ኪርስቶሳ ቦንቾ ሚሺራቾ ቃላ ፖኦዛ ሃ ኣላሜ ኣሳይ ቤኦንታ ማላ ሃይሳ ሃ ኣላሜዛ ጾሲ ኣማኖንታ ኣሳ ዎዚና ሙሚሲዴስ። 5 ኑኒ ዬሱስ ኪርስቶሲ ጎዳ ጊዲዳይሳ ሳባኮስ ኣቲን ኑና ሳባኮኮ፤ ኑኒካ ኑ ባጋራ ዬሱሳ ጊሻስ ኢንቴስ ኦꬂዛዴንታ ጊዲዶስ። 6 ኪርስቶሳ ሲንꬃን ጾሲ ባ ቦንቾ ኤራቴꬃ ፖኦ ኑስ ኢማናስ፥ «ፖኦይ ꬉማን ፖኦ» ጊዳ ጾሲ ባ ፖኦ ኑ ዎዚናን ፖኢሲዴስ። *

7 ጊዶ ኣቲን ሃይሲ ጊታ ዎልቃይ ኑስ ጾሳፌ ኢሜቲዴስ ኣቲን ኑፔ ጊዶንታይሳ ቤሳና ማላ ሃይሲ ቦንቾ ሚሻይ ኑናን ኦቶ ሚሳቲዛይታ ጊዶን ዴስ። 8 ኣዋ ባጋራካ ኑና ሱጊኮካ ኑኒ ቲንꬅ ጊ ሜቆኮ፤ ኑስ ዮኦይ ቲፒ ጊኮካ ሂዶታ ቃንጾኮ። 9 ኑ ጎዴቲኮካ ዎራ ዎꬊ ኣቶኮ፤ ኢስቲ ኑና ሾጪ ጌንዴሪሲኮካ ኑ ꬋዮኮ። 10 ዬሱሳ ዴኦይ ኑ ኣሳቴꬃን ቆንጫና ማላ ኑኒ ኢዛ ሃይቆ ኡባ ዎዴ ቶኪ ዩዮስ። 11 ዬሱሳ ዴኦይ ሃይቂዛ ኑ ኣሳቴꬃን ቆንጫና ማላ ፓጻ ዲዛ ኑኒ ኡባ ዎዴካ ዬሱሳ ጊሻስ ሃይቆስ ኣꬊ ኢሜቶስ። 12 ሄሳ ጊሻስ ኑ ሃይቆስ ኣꬊ ኢሜቲሺን ኢንቴ ቃሴ ዴኦን ጋኬታ።

13 ካሴ ጌሻ ማጻፋን ጻፌቲዳ ማላ፥ «ታ ኣማኒዳ ጊሻስ ሃሳያዲስ» ጌቴቲዳይሳ ኑኒካ ሄሳ ሄ ኣማኖ ኣያናን ኣማኒዛ ጊሻስ ሃሳዮስ። * 14 ጋሶይካ ጎዳ ዬሱስ ኪርስቶሳ ሃይቆፔ ዴንꬂዳይሲ ኑናካ ኢዛራ ኢሲፌ ዴንꬂዲ ኢንቴናራ ባ ሲንꬅ ሺሻናይሳ ኑ ኤሮስ። 15 ዳሮ ኣሳ ጋኪሼ ዲዛ ኪያቴꬂ ጾሳ ቦንቾስ ጋላታ ቦላ ጋላታ ጉጃና ማላ ሃይሲ ዉሪካ ኢንቴና ጎኣናስ ሃኒዴስ።

16 ሄሳ ጊሻስ ኑ ሂዶታ ቃንጾኮ፤ ኑስ ካሬ ባጋ ኣሳቴꬃይ ꬋዪ ꬋዪ ቢኮካ ኑስ ጋꬃ ባጋ ኣሳቴꬃይ ጋላስ ጋላስ ኦራጺ ኦራጺ ቤስ። 17 ሄሳስ ሃኢ ጉꬃ ዎዴስ ኑና ጋኪዛ ዋዬይ ኢዛራ ጊጋናስ ዳንዳዮንታ ሜርናስ ጊዲዛ ቦንቾን ኑና ጋꬃና። 18 ሄሳ ጊሻስ ኑ ቲሺ ሂስቲ ጼሊዛይ ሃኢ ኣይፌን ቤቲዛ ሚሻ ቦላ ጊዶንታ ሃኢ ኣይፌን ቤቶንታ ሚሻ ቦላ ዴስ፤ ሃኢ ቤቲዛይሲ ኢዚ ሃኢስ ጻላ፤ ሃኢ ኣይፌን ቤቶንታይሲ ጊዲኮ ኢዚ ሜርናሳ።

5

ሜርናስ ዳናሶ

1 ኑኒ ኢዛን ቢታ ቦላ ዲዛ ዱንካኔይ ላሌቲኮካ ኣሳ ኩሼን ጊዶንታ ጾሳ ኩሼን ኦሴቲዳ ሜርና ኬꬂ ኑስ ሳሎን ዲዛይሳ ኑ ኤሮስ። 2 ሄ ዎዴይ ጋካናስ ኑ ኬꬃ ሳሎይሳ ማይኣናስ ኑ ላሞቲ ናጎስ። 3 ቱማፔ ሄሳ ኑ ማይኢዳፔ ጉዬ ካሎቶኮ። 4 ኑኒ ሃይሳ ሃ ዱንካኔዛን ዲዛ ዎዴ ኡባን ኢዚ ዴጺዛ ጊሻስ ዳቡራ ፒꬊ ጎስ፤ ሄሳስ ጋሶይካ ሃይቂዛይሲ ዴኦን ላሜታና ማላ ኑኒ ሳሎን ዳና ሶሆዛ ማይኣና ኣቲን ኑፔ ቃሬታና ማላ ኑ ኮዮኮ። 5 ሄሳስ ኑና ጊግሲዳይ ጾሳ፤ ቡሮ ያናይሳስ ዋሴ ጊዳና ማላ ኑስ ባ ኣያና ኢሚዳይ ኢዛ። 6 ኑኒ ኣሾን ዲዛ ዎዴ ጎዳፔ ሃኪ ዲዛይሳ ኤሪኮካ ኢዛን ኣማኔቲዲ ዶስ። 7 ኑኒ ዲዛ ዱሳይ ጎዳን ኣማኒዲ ኣቲን ኣይፌን ቤኦን ጊዴና። 8 ኑኒ ኣሾፔ ሻኬቲዲ ጎዳራ ዱስ ዶራናይሳ ታ ሲꬎንታ ዮታይስ። 9 ሄሳ ጊሻስ ኑኒ ኣሾን ዲኮ ዎይኮ ኣሾፔ ሻኬቲኮካ ኑስ ዋና ቆፋይ ጎዳ ኡፋይሶ። 10 ኑኒ ዉሪካ ኪርስቶሳ ፒርዳ ዎምቦራ ሲንꬅ ሺቃናይሲ ኣቴና፤ ኑፔ ኢሶይ ኢሶይ ቢታ ቦላ ባ ኦꬂዳይ ኢታ ጊዲን ዎይኮ ሎኦ ጊዲን ባ ኦሶ ማላ ቤሲዛ ዋጋ ባስ ኤካና።

ጾሳራ ኣስ ማቃዪንꬆ

11 ሄሳ ጊሻስ ጎዳስ ያሻ ጉሲ ኣይ ጉሳኮኔ ኑ ኤሪዛ ጊሻስ ኣሳይ ኑ ዮቲዛይሳ ኤሮ ጊ ኤካና ማላ ኦꬃናስ ዳቡሮስ፤ ኑኒ ኦናንታኮ ጾሳ ኣቻን ቆንጬ፤ ቃሴካ ኢንቴ ዎዚናንካ ቆንጬ ጊዲዳይሳ ታ ኣማናይስ። 12 ታ ሄሳ ጊዛይ ኑና ኢንቴ ሲንꬃን ጋላታናስ ጊዶንታ ዲሺን ኢንቴ ኑናን ጬቄታና ማላ ኣቲን ዎዚናፔ ጊዶንታ ኣይፌን ቤቲዛ ሚሻን ጬቄቲዛይታስ ኢንቴ ዛሮ ኢማናስ ዳንዳያና ማላ ጋዳ ጋይስ።

13 ኑ ጎሽ ጊዲኮ ጾሳ ጊሻስ ጊዲ ጎዪዶስ፤ ኤራታ ጊዲኮካ ኢንቴስ ጊዲኮ! 14 ኪርስቶሲ ኡባስ ኢሲቶ ሃይቆይሳኔ ሃራይ ዉሪካ ኢዛራ ኢሲፌ ሃይቂዳይሳ ኑ ኤሪዳ ጊሻስ ኪርስቶሳ ሲቆይ ኑና ዎልቃራ ኦሲሴስ። 15 ሼምፖራ ፓጻ ዲዛይቲ ዉሪካ ሄ ሃይቂዳይሳሲኔ ሃይቆፔ ዴንዲዳይሳስ ዳና ማላፔ ኣቲን ሃይሳፌ ጉዬ ኢስቲ ባስ ዶንታ ማላ ኪርስቶሲ ኡባስ ሃይቂዴስ።

16 ሄሳ ጊሻስ ሃይሳፌ ጉዬ ኑኒ ኣይ ኣሲካ ኣሾ ኣይፌን ጼሎኮ፤ ኑኒ ሃይሳፌ ካሴ ኪርስቶሳ ኣሾ ኣይፌን ጼሊዳ ጊዲኮካ ሃይሳፌ ጉዬ ሄሳꬆ ጼሎኮ። 17 ሄሳ ጊሻስ ኦኒካ ኪርስቶሳ ባጋ ጊዲኮ ኢዚ ኦራꬃ ሜꬌቴꬃ፤ ካሴ ጬጋ ሜꬌቴꬂ ኣꬊዴስ፤ ኢዚ ኪቾሳን ሃራ ኦራꬃ ሜꬌቴꬂ ጌሊዴስ። 18 ሄሲ ዉሪ ሃኒዳይ ኢዚ ኑና ባናራ ኪርስቶሳ ባጋራ ማቃዪንꬂዲኔ ማቃዪንꬆ ኦሶ ኑስ ኢሚዳ ጾሳና። 19 ሄሲካ ጾሲ ኪርስቶሳ ባጋራ ሃንኮ ኣላሜ ኣሳ ዉርሲካ ባናራ ማቃዪንꬂዴስ ጉሳ፤ ኢስታ ቆሆዛካ ቆዲቤና፤ ኑኒ ኣስ ጎዳራ ማቃዪንꬃና ቃላ ኑስካ ኢሚዴስ።

20 ጾሲ ኑ ባጋራ ኣስ ጼይጊዛ ጊሻስ ኑኒ ቃሴ ኪርስቶሳ ኦጋꬃታ፤ ሄሳ ጊሻስ፥ «ኢንቴ ጾሳራ ማቃይኒቴ!» ጊዲ ኑ ኢንቴና ኪርስቶሳ ሱንꬃን ዎሶስ። 21 ኑኒ ኪርስቶሳ ባጋራ ጾሳ ጺሎቴꬅ ጊሼቲ ኤኪዛይታ ጊዳና ማላ ጾሲ ኢዛ ቦላ ናጋራይ ባይንዳ ኪርስቶሳ ኢዚ ኑ ናጋራ ቶካና ማላ ኦꬂዴስ።

6

1 ኑኒ ጾሳራ ኦꬂዛይታ ጊዲዳ ማላ ኢንቴ ኤኪዳ ጾሳ ኪያቴꬃ ጮ ሜላ ኣሾፍቴ ጊሼ ኑ ኢንቴና ዎሶስ። 2 ጾሲ፥ «ታኒ ታስ ጊጊዳ ጋላስ ኔና ሲያዲስ! ኣቲዛ ጋላስ ታ ኔና ማዳዲስ!» ጊዛ ጊሻስ ሎኦ ዎዴይ ሄኮ ሃኢ! ኣቴꬃ ጋላሲካ ሃኢኮ!*

3 ኑ ኦሶይ ሌቄቶንታ ማላ ኣይ ዎዴካ ኦናስካ ኑኒ ꬉጴ ጊዶኮ። 4 ሄሳፌ ኣꬂዲ ዋዬኔ ሜቶ ኡንኦካ ዳንዳያን ጾሳስ ኦꬂዛ ኣሳታ ማላ ኣይ ኦጌራካ ኑናቴꬃ ኣꬂ ኢሞስ። 5 ኑኒ ጾሳስ ኦꬂዛይታ ጊዲዳይሳ ቤሲዛይ ጋራፌቴꬃን፥ ቃሼቴꬃን፥ ሂርጋን፥ ዳቡሪ ኦሶን፥ ꬊስኮ ꬋዮኒኔ ጋፋና። * 6 ሄሳꬆካ ጌሻቴꬃን፥ ኤራቴꬃን፥ ዳንዳያን፥ ኪያቴꬃን፥ ጺሎ ኣያና ካሎኒኔ ቆꬌፔ ቆሞን ጊዶንታ ሲቆን፥ 7 ቱማ ቃላኒኔ ጾሳ ዎልቃና፤ ኑ ኢዛን ጌዴ ኦሊ ጾኒዛ ኦላ ሚሺኔ ካሜቲ ኣቲዛ ጎንዳሌይ ጺሎቴꬃ። 8 ቦንቾስ ጊዲን ዎይኮ ካዉሻስ፥ ቆꬌታናስ ዎይኮ ጋላታናስ ኑኒ ጊጌቲዳይታ፤ ኑኒ ቱማንቻታ ሺን ኣሴ ባሌꬂዛይታ ጌቴቲዶስ። 9 ኑኒ ኤሬቲዳይታ ሺን ኤሬቶንታይታ ጊዲዶስ፤ ኢስቲ ሃይቂዳይታኮ ጊሺን ኑኒ ፓጻ ዶስ፤ ኣሳይ ኑና ቡኪ ቡኪንካ ኑ ሃይቂቤኮ። 10 ሙዞይ ኑና ጋኪኮካ ኡባ ዎዴ ኡፋዬቶስ፤ ኑኒ ማንቆኮ ሺን ዳሮ ማንቆታ ዱሬ ኬሶስ፤ ኑስ ኣይኮይካ ባይንዳይታ ሺን ዉሪካ ኑስ ዴስ።

11 ኢንቴኖ ቆሮንቶሴን ዲዛይቶ! ታ ካሴ ኢንቴስ ቆንጬን ዮታዲስ፤ ኑኒ ኑ ዎዚና ኢንቴና ኡባ ቤሲዶስ። 12 ኢንቴ ቃሴ ኑና ኢንቴ ሲቆ ቤሳናስ ኡዜቲዴታ ኣቲን ኑ ኢንቴና ኑ ሲቆ ቤሳናስ ኡዜቲቤኮ። 13 ኣዋይ ባ ናስ ዮቲዛ ማላ ታኒካ ኢንቴስ ኣኔ ዮታይስ፤ ኑኒ ኑ ዎዚና ኬሂ ዶይዲ ኑ ቆፋ ኢንቴስ ቆንጪሶይሳꬆ ኢንቴካ ኑስ ሄሳꬆ ቆንጪሲቴ።

ኣማኖንታይታራ ዙፔቴꬅ ኣጎ

14 ኣማኖንታ ኣሳራ ጊጋይ ባይንዳ ኢሲፌቴꬃን ኦይኬቶፍቴ፤ ጺሎቴꬂኔ ናጋራይ ዋኒ ኢሲፌታናስ ዳንዳይዜ? ፖኦይኔ ꬉማይ ኢሲፌ ዋኒ ዳና ዳንዳይዜ? 15 ኪርስቶሲኔ ዳቡሎሲ * ዋኒ ጋጋናስ ዳንዳይዞ? ኣማኒዛዴይ ኣማኖንታዴራ ኣዛን ላጌታናስ ዳንዳይዜ? 16 ጾሳ ዎሳ ኬꬃስ ኤቃታራ ኣዛ ጋጎይ ዲዜ? ጾሲካ፥

«ታኒ ታ ዱሳሶ

ታ ዴሬዛ ጊዶን ኦꬃና፤

ታኒካ ኢስታራ ዳና፤

ኢስታስካ ጎዳ ጊዳና፤

ኢስቲካ ታ ዴሬታ ጊዳና» ጊዲ

ካሴ ዮቲዳ ማላ

ኑኒ ኢሶይ ኢሶይ

ዴኦ ጾሳ ኬꬃታ።*

17 ጎዳይ፥ «ኢንቴ ኢስታ ጊዶፌ

ሻኬቲዲ ኬዚቴ!

ቱና ሚሽ ቦቾፍቴ፤

ታኒካ ኢንቴና ኤካና። *

18 ታ ኢንቴስ ኣዋ ጊዳና፤

ኢንቴካ ታስ ኣቱማ ናይታኔ

ማጫ ናይታ ጊዳንዴታ»

ጌስ ኡባ ዳንዳይዛ ጎዳይ። *

7

1 ሄሳ ጊሻስ ታ ሲቆቶ! ሃይሲ ሂዶታይ ኑስ ኢሜቲዳ ጊሻስ ኣሾኔ ኣያና ቱኒሲዛ ኣይ ሚሻፌካ ኣኔ ኑና ጌሾስ፤ ጾሳስ ያሻን ኑ ጌሻቴꬃ ኣኔ ኩሜꬅ ሂስቶስ።

ጳዉሎሳ ኡፋይስ

2 ኢንቴ ኑና ኡፋይሳን ሞኪ ኤኪቴ፤ ኑኒ ኦናካ ቆሂቤኮ፤ ኦናካ ቆሂቤኮ፤ ኦና ጎኣካ ኑስ ባሌꬂ ኤኪቤኮ። 3 ታኒ ሄሳꬆ ጊዛይ ኢንቴ ቦላ ፒርዳናስ ጊዴና፤ ሃይሳፌ ካሴ ታ ኢንቴስ ዮቲዳ ማላ ኢንቴ ኑ ዎዚናን ዴታ፤ ሄሳ ጊሻስ ሃይቆንካ ጊዲን ፓጻንካ ኡባ ዎዴ ኑ ኢንቴፌ ሻኬቶኮ። 4 ታስ ኢንቴ ቦላ ዲዛ ኣማኖይኔ ጬቄቴꬂ ዳሮ ጊታ፤ ታ ኢንቴናን ሚኔታይስ፤ ኑና ጋኪዛ ሜቶ ኡባን ታኒ ኬሃ ኡፋዬታይስ።

5 ኑኒ ማቂዶኒያ ጋኪዳ ዎዴካ ዱማ ዱማ ባጋራ ሜቶይ ኑና ጋኪዴስ ኣቲን ኑኒ ኣይኮካ ሼምፖ ዴሚቤኮ፤ ኑስ ሶራ ሂርጋይ፥ ካሬራ ቃሴ ኦሺ ዴስ። * 6 ጊዶ ኣቲን ሙዞቲዳይታ ሚንꬄꬂዛ ጎዳይ ቲቶሳ ዩሳን ኑና ሚንꬄꬂዴስ። 7 ኑኒ ሚኔቲዳይ ኢዛ ዩሳን ጻላ ጊዶንታ ዲሺን ኢንቴ ኢዛ ሚንꬄꬂዳይሳ ኑ ጉጂ ሲዪዳ ጊሻሳ፤ ኢንቴ ታና ላሞቲዳይሳ ታስ ቃꬌቲዛይሳ ቆፒዛይሳካ ኢዚ ኑስ ዮቲን ሲያዳ ታኒ ዳሮ ኡፋዬታዲስ።

8 ታኒ ሃይሳፌ ካሴ ኢንቴስ ጻፊዳ ኪታይ ኢንቴና ሚሺሲዳ ጊዲኮካ ሄ ኪታ ጻፊዳ ጊሻስ ታኒ ሄሳꬆ ኣዛስ ጻፋዲና ጋዳ ሞꬌቲኬ፤ ሞꬌቲኮካ ታ ሞꬌታናይ ጉꬃ ዎዴስ ኢንቴ ታና ሚሺሲዳ ጊሻሳ። 9 ሃኢ ጊዲኮ ታ ኡፋዬታይስ፤ ታኒ ኡፋዬቲዳ ጋሶይካ ታኒ ኢንቴና ሚሺሲዳ ጊሻስ ጊዶንታ ኢንቴ ሄ ሚሻፔ ዴንዲዳይሳን ማሮቴꬃን ጌሊዲ ላሜቲዳ ጊሻሳ፤ ሄሳ ጊሻስ ኢንቴ ሚሼቲኮካ ጾሳ ሼኔ ማላ ጊዲዳ ጊሻስ ኑኒ ኢንቴና ኣይኮካ ቆሂቤኮ ጉሳ። 10 ጾሳ ሼኔ ማላ ጊዲዳ ሙዞቴꬂ ጌዴ ማሬቲ ኣታናሶ ጋꬄስ፤ ሄሳስካ ሞꬌቴꬂ ዴና፤ ዎዚናፔ ጊዶንታ ሙዞቴꬂ ጊዲኮ ሃይቆን ጋꬄስ።

11 ሃይሲ ኢንቴ ሙዞቴꬂ ጾሳ ሼኔ ማላ ጊዲዳ ጊሻስ ሄሲ ኣይ ማላ ሚኖቴꬃን፥ ኣይ ማላ ኦይሻ ዛሮን፥ ኣይ ማላ ኤሌ ሃንቄቴꬃን፥ ኣይ ማላ ያሻቴꬃን፥ ኣይ ማላ ላሞቴꬃን፥ ኣይ ማላ ሎኦ ኣሞን፥ ኣይ ማላ ሙራን ኢንቴና ጋꬂዳኮ ኣኔ ኢንቴ ዎዚናን ዩሺ ቆፒቴ፤ ኢንቴ ቃሴ ሃኒዳ ኡባንካ ሄ ሃኖዛፔ ጌሽ ጊዲዳይሳ ማርካሲዴታ። 12 ሄሳ ጊሻስ ታ ኢንቴስ ጻፊዳይሲ ኢንቴ ኑስ ኣይ ማላ ኣማኔቲዛይታኮ ኢንቴ ኢንቴና ጾሳ ሲንꬃን ቤያና ማላፔ ኣቲን ቆሂዳዴ ጊሻሲኔ ቆሄቲዳዴ ጊሻስ ጋዳ ጊዴና። 13 ኑኒ ሚኔቲዳይሳፌ ቦላራ ቲቶሲ ዴሚዳ ኡፋይሳን ዳሮ ኡፋዬቲዶስ፤ ኑኒ ኡፋዬቲዳይካ ኢንቴ ዉሪካ ቲቶሳ ሚንꬄꬂዳ ጊሻሲኔ ኢዛ ዎዚና ሼምፒሲዳ ጊሻሳ። 14 ታኒ ኢንቴናን ጬቄቲዛይሳ ካሴ ቲቶሳስ ዮታ ዎꬃዲስ፤ ኢንቴካ ታና ዬላሲቤኬታ፤ ኡባ ዎዴ ታ ኢንቴስ ቱማ ጻላላ ዮታሼ ዳይስ፤ ሄሲካ ኑኒ ኢንቴ ጊሻስ ቲቶሳስ ዮቲዳ ዮኦይ ቱሙ ጊዲ ኣማኔቲዴስ። 15 ኢንቴ ዉሪካ ኣዛዜቲዛይታ ጊዲዳይሳ፥ ያሻቴꬃኒኔ ኮኮሪሼ ኢንቴ ኢዛ ሞኪ ኤኪዳይሳ ቲቶሲ ቆፒ ኤኪዲ ኢዚ ኢንቴና ሲቂዛይሳስ ዛዋይ ባ። 16 ታኒካ ኡባ ባጋራ ኢንቴናን ኣማኔታናስ ዳንዳይዳ ጊሻስ ዳሮ ኡፋዬታዲስ።

8

ማዶ ኢሞ

1 ታ ኢሻቶ! ጾሲ ማቂዶኒያን ዲዛ ኣማኒዛ ኣሳስ ኢሚዳ ኪያቴꬃ ኢንቴ ኤራና ማላ ታ ኮያይስ። 2 ኢስቲ ዳሮ ሜቶቲ ዲሼ ዳሮ ኡፋዬቲዳ፤ ኬሂ ማንቆታ ጊዲኮካ ዳሮ ኪያቲዳ። 3 ኢስቲ ባስ ዳንዳዬቲዛይሳ ማላኔ ባስ ዳንዳዬቲዛይሳፌካ ኣꬂ ኢሚዳይሳ ታ ኢስታ ጊሻስ ማርካታይስ። 4 ዩሁዳን ዲዛ ኣማኒዛይታስ ማዶ ኢማናስ ዲጌቶንታ ማላ ኑና ኬሂ ዎሲዳ። 5 ኢስቲ ኑኒ ቆፒዳይሳፌ ቦላራ ኣꬂ ኦꬂዳ፤ ኢስቲ ኮይሮ ባና ጎዳስ ኢሚዳ፤ ዛሪዲካ ጾሳ ሼኔ ማላ ባናካ ኑስ ኢሚዳ። 6 ሃይሳ ኦሶዛ ኮይሮ ቲቶሲ ዶሚዳ ጊሻስ ሃኢካ ሃይሳ ማዶ ኢሞዛ ኢዚ ፖላና ማላ ኑ ኢዛ ዎሲዶስ። 7 ኢንቴ ኣማኖን፥ ሃሳያን፥ ኤራቴꬃን፥ ሚኖ ኦሶን፥ ኢንቴ ኑና ሲቂዛ ሲቆን፥ ኡባ ዮኦን ኣꬌታ፤ ሄሳꬆካ ኪያቴꬃ ኦሶንካ ኣꬊዛይታ ጊዲቴ።

8 ታ ሄሳ ጊዛይ ኢንቴና ጮ ሜላ ኣዛዛናስ ጊዴና፤ ጊዶ ኣቲን ሃንኮ ሃራ ኣሳይ ሚኒ ኢሚዛይሳ ኢንቴናራ ጋꬃ ቤዪሺን ኢንቴ ሲቆይ ቱሙ ጊዲዳይሳ ሻካ ኤራናሳ። 9 ኢንቴ ኑ ጎዳ ዬሱስ ኪርስቶሳ ኪያቴꬅ ኤሬታ።

10 ሃይሳ ሃ ሃኖዛን ታስ ሎኦ ጊዲ ቤቲዳ ዞሬ ታ ኢንቴስ ኢማይስ፤ ዚላይꬅ ኢንቴ ኢሞ ጻላ ጊዶንታ ዲሺን ኢማናስ ኮይሮፔ ቆፒዳይ ኢንቴና። 11 ሄሳ ጊሻስ ኢንቴ ኢማናስ ኮዪዳይሲ ፖሌታና ማላ ኢንቴስ ዲዛ ማላ ካሴ ኢንቴ ቆፒዳይሳ ሃኢ ኦꬂቴ። 12 ኣሲ ኢማናስ ዎዚናፔ ኮይኮ ኢዛዴይ ኪያቴꬃን ኢሚዛይሲ ኤኬቲዛይ ኣሲ ባስ ዲዛሪ ማላ ኢሚኮ ኣቲን ባስ ባይንዳይሳፌ ኢሚሺን ጊዴና።

13 ታ ሃይሳꬆ ጊዛይ ኢንቴ ዉሪካ ጊና ጊዳና ማላ ኣቲን ኢንቴ ኢሞን ዋዬቲሺን ሃራቲ ሼምፓና ማላ ጋዳ ጊዴና። 14 ኢንቴ ዋዬቲሺን ኢስታ ሚሻይ ኢንቴ ሜቶ ኣሻና ማላ ሃኢ ቃሴ ኢንቴ ሚሻይ ኢስታ ሜቶ ኣሾ፤ ሄሳ ማላን ኢንቴ ጊዶን ጊናቴꬂ ዳና። 15 ሄሲካ፥ «ዳሮ ሺሺዳዴስ ዎꬊቤና፤ ጉꬅ ሺሺዳዴስካ ፓጪቤና» ጌቴቲ ጌሻ ማጻፋን ጻፌቲዳ ማላ። *

ቲቶሳኔ ኢዛ ላጌታ

16 ታኒ ኢንቴስ ቆፒዛይሳ ማላ ቲቶሳይካ ኢንቴስ ዎዚናፔ ቆፓና ማላ ኦꬂዳ ጎዳይ ጋላቴቶ። 17 ቲቶሲ ኢንቴኮ ቢዛይ ባርካ ባ ቆፋን ኡፋይሳንፔ ኣቲን ኑኒ ኢዛ ዎሲዳ ጊሻስ ጻላ ጊዴና። 18 ሚሺራቾ ቃላ ኦሶን ዎሳ ኬꬃታን ኡባን ዶሴቲዳ ኢሻዛ ኑ ኢዛራ ጋꬂ ዬዶስ። 19 ሄሳፌካ ቦላራ ሃይሲ ኑ ኢሻይ ኑኒ ሃይሳ ሎኦ ኦሶዛ ጎዳ ቦንቾስ ኦꬂሺኒኔ ኑኒ ኦꬃናስ ኮይዛይሳ ኢዛስ ቆንጪሲሺን ኢዚ ኑናራ ቢዲ ኦꬃናስ ዎሳ ኬꬃቲ ዶሪዳዴ።

20 ሃይሳ ኪያቴꬅ ኢሜቲዳ ሚሻዛ ኑኒ ኦይኪሺን ኑ ቦላ ኣይኮ ቦሮይካ ጋኮንታ ማላ ኑኒ ናጌቶስ። 21 ጋሶይካ ኑስ ዋና ቆፋይ ጎዳ ሲንꬃን ጻላ ጊዶንታ ኣሳ ሲንꬃንካ ሎኦ ኦꬃናሳ።*

22 ዳሮ ዎዴ ዳሮ ሚሻን ፓጬቲዲ ሚኖ ጊዲዳ ኑ ኢሻ ቲቶሳራ ኑ ኢዛ ዬዲዳይ ሄሳሳ፤ ኢዛስ ኢንቴ ቦላ ዲዛ ኣማኖይ ዳሮ ጊታ ጊዲዳ ጊሻስ ኢዚ ሃኢ ኢንቴና ማዳናስ ካሴፔ ኣꬂ ኮዬስ። 23 ኢንቴ ቲቶሳ ጊሻስ ኤራናስ ኮይኮ ኢዚ ኢንቴና ማዳናስ ታናራ ኦꬂዛዴ፤ ኢዛራ ኢሲፌ ቢዛ ሃንኮ ኢሻቲ ቃሴ ዎሳ ኬꬃቲ ባ ጊሻስ ዬዲዳ ኪርስቶሳ ቦንቾስ ኤቂዳይታ። 24 ሄሳ ጊሻስ ኢንቴ ኢስታስ ኢንቴ ሲቆ ቤሲቴ፤ ኢንቴ ሄሳꬆ ሂስቲኮ ኢንቴ ሲቆይኔ ኑ ኢንቴናን ጬቄቲዛ ጬቄቴꬂ ጮ ሃዳ ጊዶንታይሳ ኢንቴ ዎሳ ኬꬃታስ ቤሳንዴታ።

9

ኣማኒዛይታስ ሚሽ ኬሶ

1 ዩሁዳን ዲዛ ኣማኒዛይታስ ኬሲዛ ሚሻ ጊሻስ ታ ኢንቴስ ጻፋናስ ኮሼና። 2 ኢንቴስ ኣካያን ዲዛ ኣሳስ ማዳና ሎኦ ቆፋይ ዲዛይሳ ታ ኤራዳ፥ «ኣካያ ኣሳይ ዚላይꬃፌ ኦይኪዲ ማዶስ ጊጌቲዴስ» ጋዳ ማቂዶኒያ ኣሳስ ዮታዲስ። ሃራፔካ ኢንቴ ማዳናስ ኮዪዳ ሱሬ ቆፋይ ዳሮታ ሎኦ ኦሶስ ዴንꬄꬂዴስ። 3 ሃይሳ ሃ ሃኖዛን ኑ ኢንቴናን ጬቄቲዛይሲ ጮ ሃዳ ጊዶንታ ማላ ሃይታ ኑ ኢሻታ ታ ኪታዲስ፤ ኢንቴካ ታ ካሴ ኢንቴስ ጊዳ ማላ ናጌቲ ኡቲቴ።

4 ማቂዶኒያ ኣሳቲ ታናራ ኢንቴኮ ቢሺን ኢንቴ ጊጌቶንታ ዲዛይሳ ቤኢኮ ኢንቴናን ጬቄቲዛይሳን ኑኒ ዬላታና፤ ኢንቴ ቃሴ ዳሮ ዬላታና። 5 ሄሳ ጊሻስ ኢንቴ ካሴ ኢማና ጊዳይሳ ካሴቲዲ ጊጊሳና ማላ ኢንቴና ቆፍሳይስ፤ ኣይስ ጊኮ ሃይቲ ኢሻቲ ታፔ ካሴቲዲ ኢንቴኮ ጋካና ማላ ኮሺዛይሲ ታስ ቤቲዴስ፤ ሄሳꬆካ ታኒ ቢዛ ዎዴ ኢንቴ ኢማናይሲ ጊጊ ኡቲዳዝ ጊዳና፤ ኢንቴካ ኢማናይሲ ዎልቃራ ጊዶንታ ዶሳን ጊዲዳይሳ ቤሳና።

6 «ጉꬅ ዜሪዳ ኣሲ ጉꬅ ሺሻና፤ ዳሮ ዜሪዳዴይ ቃሴ ዳሮ ካꬅ ሺሻና» ጊዛ ቃላ ዩሺ ቆፒቴ። 7 ጾሲ ዶሲዛይ ባ ዶሳን ኢሚዛዴ ጊዲዳ ጊሻስ ኢሲ ኢሲ ኣሲ ኢማናስ ባ ዎዚናን ቆፒዳሮ ኡፋይሳን ኢሞ ኣቲን ሞꬌቲሼ ጮ ዎልቃራ ኢሞፎ። 8 ኡባ ዎዴ ሃኒዛ ኡባን ኢንቴ ኢንቴስ ጊዲ ፓላሂዲ ሃራ ሎኦ ኦሶስ ጊዳና ማላ ጾሲ ኢንቴስ ባ ኣንጆ ጉጂ ኢማናስ ዳንዳዬስ። 9 ሄሲካ፥

«ማንቆታስ ኪያቴꬃን ኢሚዴስ፤

ኢዛ ጺሎቴꬂ ሜርናስ ዴያና»

ጌቴቲ ጌሻ ማጻፋን ጻፌቲዳ ማላ። *

10 ዜሪዛዴስ ዜሬꬂ፥ ማናስ ካꬅ ኢሚዛ ጎዳይ ኢንቴ ዜሪዛ ዜሬꬃ ኢዚ ኬሂ ዳርሲ ኢማና፤ ኢዚ ኢንቴ ኪያቴꬃ ኦሶዛ ኣይፌ ኢንቴስ ዳርሳና። * 11 ኢንቴ ኪያቴꬃን ኢሞይሲ ኑ ባጋራ ኢስታ ጋኪዛ ኣሳቲ ጾስ ጋላታና ማላ ኢንቴ ኡባ ዎዴ ኪያቴꬅ ኢማና ማላ ጾሲ ኢንቴና ኡባሶራ ዱሬሳና።

12 ሃይሲ ኢንቴ ኢሚዛ ኪያቴꬃ ኦሶይ ኣማኒዛይታ ሜቶ ማዶፔ ቦላራ ኣሳይ ጾሳ ዳርሲ ጋላታና ማላ ኦꬄስ። 13 ሃይሲ ኢንቴ ኪያቴꬃ ኦሶዚ ኢንቴ ኪርስቶሳ ሚሺራቾ ቃላን ኣማኒዲ ኣማኔቲዳይታ ጊዲዳይሳ፥ ኢስታሲኔ ሃራታስካ ኢንቴ ኪያቴꬅ ኢሚዳይሳ ኤሪሲዛዝ ጊዲዳ ጊሻስ ኢስቲ ዉሪካ ጾስ ጋላታና። 14 ኢስቲ ቃሴ ጾሲ ኢንቴስ ኢሚዳ ጊታ ኪያቴꬃ ጋሶን ኢንቴና ሲቂዛ ጊሻስ ኢንቴስ ዎሳና። 15 ኣሳ ቃላን ቆንጪሴꬃፌ ቦላ ጊዲዳ ጾሳ ኢሞቴꬃ ጊሻስ ጾሲ ጋላቴቶ።

10

ጳዉሎሲ ባ ኦሶ ጊሻስ ኢሚዳ ቆፋ

1 ታኒ ጳዉሎሲ ኢንቴናራ ዳሼ ኣሽኬ ጌቴታዲስ ሺን ታ ኢንቴፌ ሻኬቲሺን ቃሴ ኢንቴ ቦላ ጻሊዳዴ ጌቴቲዳ ታኒ ጳዉሎሲ ኪርስቶሳ ኣሽኬቴꬃኒኔ ኢዛ ሎኤቴꬃን ኢንቴና ዎሳይስ። 2 ታኒ ኢንቴና ዎሲዛይ ታ ኢንቴኮ ሄ ቢዛ ዎዴ ኢንቴ ታና ጻላቴꬃን ሃሳይሶንታ ኣጋና ማላሳ። ኑኒ ኣሾ ቆፋን ሲሜሬቲዛ ማላ ኑና ጼሊዛ ኢሲ ኢሲ ኣሳታ ሲንꬃን ታኒ ጻላቴꬃን ሃሳያናስ ኮያይስ። 3 ኑኒ ዲዛይ ሃይሳ ኣላሜዛ ቦላ ጊዲኮካ ኑ ኦሌቲዛይ ሃ ኣላሜዛ ኣሳ ኦላ ማላ ጊዴና። 4 ኑ ኦላ ሚሻይካ ኦላ ሚጻ ላላናስ ዳንዳይዛ ጾሳ ዎልቃይ ዲዛይሳ ኣቲን ሃይሳ ኣላሜዛ ኦላ ቶራ ጊዴና። 5 ጾስ ኤሮንታ ማላ ꬉጴ ጊዲ ዴንዲዛ ፓላማኔ ኦቶሬቴꬅ ኑ ላሎስ፤ ኣሳ ቆፋ ኡባ ዲኢ ኤኪዲ ኪርስቶሳስ ኣዛዜታና ማላ ኦꬆስ። 6 ኢንቴ ኣዛዜቴꬂ ፖሌቲዛ ዎዴ ኣዛዜቶንታ ኣይ ሚሼካ ቃጻያናስ ኑኒ ጊጌቲ ኡቲዶስ።

7 ኢንቴ ጼሊዛይ ካሬ ባጋራ ቤቲዛዝ ጻላ፤ ኦኒካ ታኒ ኪርስቶሳስኮ ጊ ኣማኔቲኮ ዛሬꬂ ቆፖ፤ ኑኒካ ኢዛ ማላካ ኪርስቶሳይታ ጊዲዳይሳ ኢዛዴይ ዎዚናን ዎꬆ። 8 ጎዳይ ኑስ ኢሚዳ ማታ ጊሻስ ታኒ ኢዛን ጬቂኮካ ዬላቲኬ፤ ሄሲ ማታይ ታስ ኢሜቲዳይ ኑኒ ኢንቴና ሚንꬃናስ ኣቲን ላላናስ ጊዴና። 9 ታኒ ሃ ኪታን ኢንቴና ባቢሶስ ኦꬂዛ ሚሳቶፖ። 10 ኦኔ ኤሪዛይ ኢሲ ኢሲ ኣሳቲ፥ «ጳዉሎሳ ኪታቲ ዴጾኔ ዎልቃማ፤ ጊዶ ኣቲን ኑ ኣቻን ዲዛ ዎዴ ኢዚ ላፋ፤ ኢዛ ሃሳያይካ ሌቄቲዳይሳኮ!» ጊዛዝ ጊዳና። 11 ሄሳꬆ ጊዛ ኣሳቲ ኑኒ ሃሆን ዲሼ ጻፊ ኪቲዳይሳሲኔ ቃሴ ኢንቴናራ ዲሼ ኑ ኦꬂዛይሳ ጊዶን ኣይኮ ዱማቴꬂ ባይንዳይሳ ሻኪ ኤሬቶ።

12 ጊዲኮካ ባርካ ባና ናሺዛ ኢሲ ኢሲ ኣሳታራ ኑና ኑርካ ጋꬂ ጼላናስ ዎይኮ ኢስታራ ኑና ጊጊሳናስ ጻሎኮ፤ ኢስቲ ቃሴ ባርካ ባና ባናራ ጋꬂ ጼሊዛ ጊሻስ ኢስቲ ዩሺ ቆፒዛይታ ጊዴቴና። 13 ኑ ቃሴ ኢንቴኮ ጋካናስ ጾሲ ኑስ ኢሚዳ ኦሶ ዛዋን ሲሜሬቶስ ኣቲን ዎጋፔ ኣꬂ ጬቄቲዛይታ ጊዶኮ። 14 ኢንቴ ቃሴ ኑ ኦꬂዛሶን ዲዛ ጊሻስ ኪርስቶሳ ሚሺራቾ ቃላ ታማርሳናስ ኑ ኢንቴኮ ቢዳ ዎዴ ኑኒ ኑ ዛዋፔ ኣꬊቤኮ። 15 ሄሳ ጊሻስ ጾሲ ኑስ ኢሚዳ ዛዋፔ ኣꬊዲ ሃራ ኣሳታ ኦሶን ጌሊዲ ዎጋፔ ኣꬊ ጬቄቶኮ፤ ሄሳፌ ቦላራ ኢንቴ ኣማኖይ ዲጫና ማላኔ ኑ ኦሶይካ ጾሲ ኑስ ኢሚዳ ዛዋን ኢንቴ ጊዶን ኣካናይሳ ናጎን ዶስ። 16 ሄሳ ጊሻስ ኑ ሃራ ኣሲ ኦꬂዛ ዛዋ ኣꬊዲ ካሴቲዲ ኦሴቲዳ ኦሶን ጬቄቶንታ ዲሼ ኢንቴፌ ሄኒን ዲዛ ዴሬታስ ሚሺራቾ ቃላ ዮታናስ ዳንዳዮስ።

17 ጊዶ ኣቲን ጾሳ ማጻፋይ፥ «ጬቄቲዛ ኣሲ ጎዳን ጬቄቶ» ጊዴስ። * 18 ኣሲ ጋላቴታናስ ዳንዳይዛይ ጎዳይ ጋላቲኮ ኣቲን ባርካ ባና ጋላቲን ጊዴና።

11

ጳዉሎሳኔ ዎርዶ ሃዋሬታ

1 ታ ጉꬃ ኤያቴꬃ ኢንቴ ዳንዳያና ማላ ታ ሂዶታ ኦꬆይሳ ሃያና ዳንዳይቴ። 2 ኢሲ ጌሎንታ ጌሻ ጌላኦያ ባ ጌላኦቴꬃን ኢሲ ኣዚናስ ጊጊዛ ማላ ታኒካ ኢንቴና ኪርስቶሳስ ጊግሲዳ ጊሻስ ታ ኢንቴ ጊሻስ ሎኦ ቆፋ ቆፓይስ። 3 ሾሻይ ባ ጌኔራ ሄዋኖ ባሌꬂዳይሳꬆ ኦኔ ኤሪዛይ ኢንቴ ቆፋይካ ሞሬቲን ኪርስቶሳስ ዲዛ ሱሬኔ ጌሽ ጊዲዳ ኣማኔቴꬃ ኢንቴና ኣጋጋንዴቶ ጋዳ ታ ሂርጋይስ። * 4 ኢሲ ኣሲ ኢንቴኮ ዪዲ ኑ ካሴ ኢንቴስ ሳባኪዳይሳ ጊዶንታ ሃራ ዬሱሳ ሳባኪኮ ዎይኮ ካሴ ኢንቴ ኤኪዳ ኣያና ጊዶንታ ሃራ ኣያና ኤኪኮ ዎይኮ ካሴ ኢንቴ ኤኪዳ ሚሺራቾ ቃላ ጊዶንታ ሃራ ሚሺራቾ ቃላ ኤኪኮ ጮ ሜላ ኢንቴ ጾኔቲዴታ ጉሳ።

5 ጊዲኮካ ታኒ ሃይታ ጊታ ሃዋሬታፔ ኣይኮንካ ጉጺዛ ታስ ሚሳቴና። 6 ሃሳያን ጪንጫ ጊዶንታ ኣጊኮካ ታስ ኤራይ ፓጪቤና፤ ሄሳ ኑኒ ኢንቴስ ዱማ ዱማ ኦጌራ ቆንጬን ኤሪሲዶስ።

7 ታኒ ኢንቴስ ጾሳ ሚሺራቾ ቃላ ዳሞዛይ ባይንዳ ሳባኪዳይኔ ኢንቴና ꬎቁ ሂስታናስ ታኒ ታና ካዉሺዳይሲ ኦኔ ኤሪዛይ ታስ ናጋራ ጊዲ ቆዴቲዴሻ? 8 ኢንቴስ ኦꬃናስ ሃንኮ ዎሳ ኬꬃታፔ ታኒ ማዶ ኤኪዳይሲ ኢስታፌ ሺሻ ኤካዳኮ። 9 ታኒ ኢንቴናራ ዲሺን ታና ሜቲን ማቂዶኒያፔ ዪዳ ኢሻቲ ታስ ኮሺዛዛን ታና ማዲዳ ጊሻስ ኦናስካ ቶሆ ጊዳቤኬ፤ ሃኖ ጋካናስካ ኣይ ሚሻንካ ኢንቴስ ቶሆ ጊዳቤኬ፤ ሲንꬃፌካ ታ ኢንቴስ ቶሆ ጊዲኬ። * 10 ኪርስቶሳ ቱማቴꬂ ታናን ዲዛ ጊሻስ ታኒ ጬቄቶንታ ማላ ታና ዲጊዛይ ኣካያ ዴሬን ኦኒካ ባ። 11 ሄሳስ ጋሶይካ ኣዜ? ታኒ ኢንቴና ሲቆንታ ጊሼ? ታ ኢንቴና ሲቂዛይሳ ጾሲ ኤሬስ።

12 ሄይቲ ዎርዶ ሃዋሬቲ፥ «ኑኒካ ኢስታꬆ ኦꬆስ» ጊሼ ኢስቲ ጬቄቲዛይሳ ዲጋናስ ታ ሃኢ ኦꬂዛይሳꬆ ሲንꬃፌካ ኦꬃና። 13 ሄይታንታ ማላ ኣሳቲ ኪርስቶሳ ሃዋሬታ ሚሳታናስ ባርካ ባና ላሚዛ ዎርዳንቻ ሃዋሬታኔ ባሌꬂዛ ኦሳንቻታ። 14 ሄሲካ ዳሮ ማላሊሲዛዝ ጊዴና፤ ጻላኤይካ ባና ፖኦ ኪታንቻ ሚሳቲሲዲ ላሜቴስ። 15 ሄሳ ጊሻስ ሄይቲ ጻላኤ ኦሳንቻቲ ሃንኮ ጺሎ ኦሳንቻታ ሚሳታናስ ባርካ ባናቴꬃ ላሚኮ ኣይኮካ ማላሊሴና፤ ዉርሴꬃን ኢስቲ ባ ኦሶ ዋጋ ኤካና።

ጳዉሎሲ ሃዋሬቴꬃ ጋሶን ቤኢዳ ዋዬ

16 ኦናስካ ታኒ ኤያ ጊዲዳዝ ሚሳቶፖ ጋዳ ቃሴካ ዮታዲስ፤ ታ ኢስታስ ኤያ ሚሳቲኮካ ጉꬃ ዎዴስ ታ ጬቄታና ማላ ታና ኢንቴ ኤያ ማላ ቆዲቴ። 17 ታኒ ሄሳꬆ ዶና ኩንꬃ ሃሳይዛይ ጎዳ ሼኔ ማላ ጊዶንታ ኤያ ኣሳ ማላ ጊዳዳኮ። 18 ዳሮቲ ባ ኣሾ ቆፋን ጬቄቲዛይሳꬆ ታኒካ ጬቄታና። 19 ኢንቴ ቃሴ ዩሺ ቆፒዛይታ ጊዲዳ ማላ ሃንኮ ኤያታ ኡፋይሳናስ ዳንዳዬታ። 20 ሄሳꬆካ ኦኒካ ኢንቴና ባስ ኣይሌሲኮኔ ኦኒካ ኢንቴና ቦንቂኮ፥ ኦኒካ ኢንቴናን ጎኤቲኮ፥ ኦኒካ ኢንቴና ሌቂኮ፥ ኦኒካ ኢንቴስ ሻጋላን ባቂኮ ኢንቴ ዳንዳዬታ። 21 ኢዚ ታና ዬላሲዛዝ ጊዲኮካ ሃይታ ሃ ሃኖታ ኦꬃናስ ኑኒ ሚኖ ጊዶንታይሳ ታኒ ኢንቴስ ቆንጪሳይስ።

ጊዶ ኣቲን ኦኒካ ጬቄታናስ ጻሊኮ ታኒካ ኢዛꬆ ጻላዳ ጬቄታና፤ ታኒ ሄሳ ጊዛይ ሃኢካ ኤያ ጊዳዳኮ። 22 ሄይታንቲ ኢስቲ ኢብራዌ ኣሳቴ? ታኒካ ኢብራዌኮ! ኢስቲ ኢስራኤሌ ኣሳቴ? ታኒካ ኢስራኤሌ ኣሳኮ! ኢስቲ ኣብራሃሜ ዜሬꬃቴ? ታኒካ ኣብራሃሜ ዜሬꬂኮ! 23 ሄይታንቲ ኪርስቶሳ ኦሳንቻቴ? ታኒ ቃሴ ኢስታፌ ቦላራ ኪርስቶሳስ ኦꬂዛዴ፤ ታ ሄሳꬆ ጊዛይ ጎሻ ማላ ጊዳዳኮ! ታኒ ኢስታፌ ዳሮ ዎዴ ኦሶን ዳቡራዲስ፤ ዳሮ ዎዴ ቃሼታዲስ፤ ዳሮ ዎዴ ጋራፌታዲስ፤ ዳሮ ዎዴ ሃይቆስ ጋካዲስ። *

24 ኢቻሹቶ ሄꬑ ታማኔ ኡዱፉን ጹርቃፌ ኣይሁዳታን ጋራፌታዲስ። * 25 ሄꬑቶ ዱርቃን ቡኬታዲስ፤ ኢሲቶ ሹቻን ጫዴታዲስ፤ ሄꬑቶ ማርካቤ ጊዶን ታ ቦላ ሜቶይ ጋኪዴስ፤ ኢሲ ኦማርሲኔ ኢሲ ጋላስ ኣባ ጊዶን ጋምኣዲስ። * 26 ታ ሄሜታ ዳሮ ጋሶን ሃꬃ ኪጻይኔ ዲኦይ፥ ፓንጋታፔ ሜቶይ ታና ጋኪዴስ፤ ታ ቆሞ ኣይሁዳ ኣሳፔኔ ኣይዛቤታፔ ዋዬይኔ ሜቶይ ታና ጋኪዴስ፤ ካታማንካ፥ ባዞንካ ኣባ ቦላንካ ታና ሜቶይ ጋኪዴስ፤ ሄሳꬆካ ዎርዶ ኣማኒዛይታፔ ሜቶይ ታና ጋኪዴስ። * 27 ዳሮ ኦꬃ ዳቡራዲስ፤ ዳሮ ዎዴ ꬊስካቤኬ፤ ጋፋኒኔ ሃꬃ ሳሞን ዋዬታዲስ፤ ዳሮ ዎዴ ሚዛ ካꬂ ታስ ꬋይዴስ፤ ሜጎይኔ ካሎቴꬂ ታና ጋኪዴስ። 28 ታኒ ሃራ ሚሽ ቆፖንታ፥ ጋላስ ጋላስ ታና ቆፍሲዛይ ዎሳ ኬꬃታ ኡባ ጊሻስ ቆፒዛ ቆፋ። 29 ኢሲ ኣሲ ዳቡርሺን ታኒ ኢዛራ ዳቡሮንታ ኣይዴ ኣጋዲና? ኢሲ ኣሲ ናጋራን ኩንዲሺን ታ ቃሴ ኢዛ ሃንቄቶንታ ኣይዴ ኣꬋ ኤራዚና?

30 ጬቄታናስ ኮሺዛዝ ጊዲኮ ታ ጬቄታናይ ታ ዳቡራንቻ ጊዲዳይሳ ታና ቤሲዛ ሚሻን ጬቄታይስ። 31 ሜርናስ ጋላቴቲዳ ጎዳ ዬሱስ ኪርስቶሳ ኣዋ ጾሲ ታ ዎርዶቶንታይሳ ኤሬስ። 32 ታኒ ዳማስቆ ካታማን ዲሺን ካዎ ኣርሲጾሲዮሳፔ ጋርሳራ ዴሬ ኣይሲዛይሲ ታና ኦይካናስ ኮዪዲ ሄ ካታማ ፔንጌታ ዛቤታን ናጊሲዴስ። 33 ጊዲኮካ ኣሳይ ታና ኬሼን ዬጊዲ ሄ ካታማ ጊምቤ ማስኮቴራ ዱጌ ዎꬂ ዬዲን ኬሳ ኤካ ኣታዲስ።

12

ጳዉሎሲ ቤኢዳ ኣጁታ

1 ጬቄቴꬃን ኣይኮ ጎኣይ ባይንዳ ኣጊኮካ ጬቄታናስ ኮሺኮ ጎዳይ ታስ ቆንጪሲ ኢሚዳይሳኒኔ ኢዚ ቤሲዳ ኣጁታን ታ ጬቄታና። 2 ኪርስቶሳስ ጊዲዳ ኢሳዴ ታ ኤራይስ፤ ሄ ኣዴዚ ታማኔ ኦይዱ ላይꬃፌ ካሴ ሄꬓንꬆ ሳሎ ኤኬቲ ቢዴስ። (ኢዚ ኤኬቲዳይ ባ ኣሾራ ጊዲን ዎይኮ ኣሾራ ጊዶንታ ኣጊን ታ ኤሪኬ ሺን ጾሲ ጊዲኮ ኤሬስ።)

3 ጊዲኮካ ኢዚ ባ ኣሾዛራ ቢን ዎይኮ ሜላ ቢን ታ ኤሪኬ፤ ጾሲ ጊዲኮ ኤሬስ። 4 ኢዛዴይካ ፑዴ ጋናቴ ኤኬቲዲ ኣሳ ቃላን ቆንጪሳናሲኔ ኣሲ ጋናስ ዳንዳዮንታዝ ኢዚ ሲዪዴስ። 5 ታኒ ሄሳ ማላ ኣሳን ጬቄታይስ፤ ታ ሁኤስ ጊዲኮ ታ ዳቡርሳፌ ሃራ ታ ኢዛን ጬቄታና ሚሺ ታስ ዴና። 6 ሂስቲን ታኒ ቱማ ሃሳይዛ ጊሻስ ጬቄታናስ ኮይኮካ ታ ኤያ ጊዲኬ፤ ጊዶ ኣቲን ኦኒካ ታ ቦላ ባ ቤኢዛዛፔኔ ታፔ ሲዪዛይሳፌ ቦላራ ቆፖንታ ማላ ጋዳ ጬቄታናፔ ናጌታይስ።

7 ሃይታ ታስ ቆንጪዳ ጊታ ሃኖታ ጋሶን ታኒ ኦቶሬቶንታ ማላ ታ ኣሳቴꬅ ኣጉንꬃ ማላ ጫዲዛ ሳኮይ ታስ ኢሜቲዴስ፤ ሄሲካ ጻላኤፔ ኪቴቲዲ ታና ጫቻን ዋዪሲዲ ታ ጬቄቶንታ ማላ ዲጌስ። 8 ሃይሲ ታና ዋዪሲዛይሲ ታፔ ኪቻና ማላ ታኒ ጎዳ ሄꬑቶ ዎሳዲስ። 9 ጊዶ ኣቲን ጎዳይ፥ «ታ ዎልቃይ ኩሜꬅ ጊዲ ቆንጫናይ ኔ ዳቡርሳን ጊዲዳ ጊሻስ ታ ኪያቴꬂ ኔስ ጊዳና» ጊዴስ፤ ሄሳ ጊሻስ ኪርስቶሳ ዎልቃይ ታ ቦላ ጊዳና ማላ ኣይ ዎዴፔካ ቦላራ ታኒ ዳቡርሺን ሄ ዎዴ ኡፋይሳን ጬቄታናስ ዶሳይስ። 10 ታኒ ዎልቃ ዴሚዛይ ዳቡርዛ ዎዴ ጊዲዳ ጊሻስ ታ ኪርስቶሳ ጊሻስ ዳቡርሺን፥ ጫዬቲሺን፥ ሜቶቲሺን፥ ጎዴቲሺን፥ ሙዞቲሺን ታና ኡፋይሴስ።

ቆሮንቶሴ ኣሳ ጊሻስ ጳዉሎሳ ቆፋ

11 ታኒ ኤያ ኣሳ ማላ ሃሳያዲስ! ታኒ ሄሳꬆ ሃሳያና ማላ ኦꬂዳይ ኢንቴናኮ! ኢንቴ ታና ጋላታናስ ቤሴስኮ ሺን ታ ኦናኮኔ ኤሬቶንታዴ ጊዲኮካ ሃንኮ ጊታ ጌቴቲዳ ሃዋሬታፔ ታኒ ኣዛንካ ጉጺኬ። 12 ታኒ ቱሙ ሃዋሬ ጊዲዳይሳ ኤሪሲዛ ሃኖቲ ታ ኢንቴናራ ዳሼ ዳንዳያን ፖሊዳ ኦሶታ፤ ሄይቲካ ማላታታ፥ ጊታ ኦራꬃ ሚሼታኔ ማላሊሲዛ ኦሶታ። 13 ታኒ ኢንቴስ ቶሆ ጊዶንታ ኣጎሪፔ ኣቲን ሃንኮ ሃራ ዎሳ ኬꬃታፔ ኢንቴና ኣዛን ፓጪሳዲና? ሄሲካ ሞሮ ጊዲኮ ኢንቴ ታና ማሪቴ።

14 ታኒ ሄ ኢንቴኮ ባናስ ጊጌቲሺን ሃይሲ ሄꬓንꬆ፤ ታኒ ኢንቴስ ቶሆ ጊዳናስ ኮይኬ፤ ታኒ ኢንቴና ኮያይስ ኣቲን ኢንቴ ሚሻ ኮይኬ፤ ኣዋቲ ናይታስ ሚሽ ሺሼቴስ ኣቲን ናይቲ ኣዋታስ ሚሽ ሺሺ ኤሬቴና። 15 ታኒ ኢንቴ ጊሻስ ታናካ ታስ ዲዛዝ ዉርሳ ኢንቴስ ኣꬃ ኢሚዳኮ ታና ዳሮ ኡፋይሴስ፤ ሂስቲን ታኒ ኢንቴና ሃይሳ ማላ ዳሮ ሲቂሺን ኢንቴ ቃሴ ታና ዋኒ ጉꬃራ ሲቄቲ?

16 ኣይ ጊዲኮካ ታ ኢንቴስ ቶሆ ጊዳቤኬ ሺን ኢንቴስ ታ ኢንቴና ጮ ጌኔን ባሌꬃ ኦይኪዳዝ ሚሳቴስ። 17 ታ ኢንቴኮ ኪታ ዬዲዳ ኣሳታፔ ኢሳዴ ባጋራካ ኢንቴፌ ጎኤታዲና? 18 ቲቶሲ ኢንቴኮ ባና ማላ ታ ኢዛ ዎሳዲስ፤ ሄሳ ኑ ኢሻዛካ ኢዛራ ጋꬃ ዬዳዲስ፤ ሂስቲን ቲቶሲ ኢንቴፌ ኣይኮ ጎኤቲዴ? ታኒኔ ኢዚ ኢንቴስ ኦꬂዳይ ኢሲ ዎዚናን ጊዴኔ? ካሴ ኑ ሃኖይ ኢሲ ማላ ጊዴኔ?

19 ኢንቴ ዉሪካ ሃኢ ጋካናስ ቆፒዛይ ኑ ኢንቴ ሲንꬃን ኑና ኣሻናስ ሃኒዛ ሚሻ ማላ ጼሌቲ? ኑኒ ኪርስቶሳን ጊዲዲ ኢንቴስ ዮቲዛይሲ ጾሳ ሲንꬃና። ታ ሲቆቶ! ኑ ሃይሳ ኡባ ዮቲዛይ ኢንቴና ጎኣናስ ጊዲኮ! 20 ታኒ ሄ ቢዛ ዎዴ ኦኔ ኤሪዛይ ኢንቴ ታ ኮዪዳ ማላ ሃኖንታ ኣጊኮ ታኒካ ኢንቴ ኮይዛ ማላ ጊዶንታ ዳሼ ጋጌታኔሻ ጋዳ ሂርጋይስ፤ ሄሳꬆካ ኢንቴ ጊዶን ኦሺ፥ ቃናቴቴꬂ፥ ሃንቆይ፥ ዙፔቴꬂ፥ ኣሳ ሱንꬅ ኢሶይ፥ ዚጊርሲ፥ ኦቶሬቴꬂኔ ካቺ ዱስ ኣጌና ጋዳ ሂርጋይስ። 21 ታኒ ቃሴካ ሄ ኢንቴኮ ቢሺን ኦኔ ኤሪዛይ ታ ጎዳይ ታና ኢንቴ ሲንꬃን ካዉሻንዴ ጋዳ ሂርጋይስ። ሃይሳፌ ካሴ ናጋራ ኦꬂዲ ሄ ኦꬂዳ ቱናቴꬃን፥ ላይማኒኔ ጮ ሜላ ዬዳ ዱሳስ ማሮቴꬃን ጌሎንታ ኣሳታ ጋሶን ታ ሙዞቴꬃን ዎꬋንዲና ጋዳ ሂርጋይስ።

13

ዉርሴꬃ ዞሬኔ ሳሮካ

1 ሂስቲኮ ታኒ ኢንቴኮ ቢሺን ሃይሲ ታስ ሄꬓንꬆ፤ ኣይዴካ ጊዲን ዮኦይ ሚኒዛይ ናምኡ ማርካን ዎይኮ ሄꬑ ማርካና። * 2 ኢንቴና ቤያናስ ታ ናምኣንꬆ ቦይሳን ታ ኢንቴናራ ዳሼ ኢንቴ ናጌታና ማላ ታ ኢንቴስ ሚንꬃ ዮታዲስኮሺን፤ ሃኢካ ቃሴ ሃሆን ዳዳ ሃይሳፌ ካሴ ናጋራ ኦꬂዳይታሲኔ ሃንኮይታስ ሚንꬃ ዮታይስ፤ ሃኢ ታ ኢንቴኮ ሄ ሲማ ቢኮ ኢስታፌ ኦናስካ ሚሼቲኬ። 3 ሄሲካ ቃሴ ታናን ጊዲዲ ኢንቴስ ዮቲዛይ ኪርስቶሳ ጊዲዳይሳ ኢንቴ ሻኪ ኤራናስ ኮይዛይሳ ቤሴስ፤ ኢንቴ ኣቻን ዲዛ ኪርስቶሲ ዎልቃማ ኣቲን ላፋ ጊዴና። 4 ኢዚ ማስቃሌ ቦላ ካቄቲዲ ዳቡራን ሃይቂኮካ ሃኢ ቃሴ ጾሳ ዎልቃን ፓጻ ዴስ፤ ኑኒካ ኢዛራ ላፋታ ጊዲኮካ ኢንቴ ጊሻስ ጊዲ ጾሳ ዎልቃን ሚኒ ዶስ።

5 ኢንቴ ኣማኖን ሚኒ ዲዛኮኔ ኤራናስ ኣኔ ኢንቴርካ ኢንቴና ፓጪ ጼሊቴ፤ ዬሱስ ኪርስቶሲ ኢንቴናን ዲዛይሳ ሻኪ ኤሪቤኬቲ? ሄሳꬆ ሃኖንታ ኣጊኮ ኢንቴ ፓጬን ኩንዲዴታ ጉሳ። 6 ኑኒ ፓጬን ኩንዶንታይሳ ኢንቴ ሻኪ ኤራና ጋዳ ሂዶታ ኦꬃይስ። 7 ኢንቴ ኢታ ሚሽ ኦꬆንታ ማላ ኑኒ ጾስ ዎሶስ፤ ኑኒ ዎሲዛይካ ኑ ኣይኮካ ዳንዳይዛይታ ጊዶንታ ኣጊኮካ ኢንቴ ኡባ ዎዴ ሎኦ ኦሶ ኦꬃናፔ ኣቲን ኑ ጎባቴꬅ ኢንቴና ቤሳናስ ጊዴና። 8 ኑኒ ቱማቴꬃስ ኦꬆስ ኣቲን ቱማፔ ካሬራ ኣይኮካ ኦꬃና ዳንዳዮኮ። 9 ኑኒ ዳቡራንቻታ ጊዲን ኢንቴ ቃሴ ሚኖታ ጊዲሺን ኑና ኡፋይሴስ፤ ኑ ዎሳይ ኢንቴ ቦላ ዎሶይ ባይንዳይታ ጊዳና ማላሳ። 10 ታኒ ሃይሳ ኢንቴስ ዬዲዛ ኪታዛ ኢንቴፌ ሃካ ዳሼ ጻፊዳይ ሄሳ ጊሻሳ፤ ሄሳ ማላን ታ ኢንቴኮ ቢዛ ዎዴ ታስ ጎዳይ ኢሚዳ ኣዋቴꬃን ታ ኢንቴና ዋዪሲኬ፤ ጎዳይ ታስ ኣዋቴꬅ ኢሚዳይ ኢንቴና ሚንꬃናስ ኣቲን ላላናስ ጊዴና።

11 ኣኔ ሃኢ ታ ኢሻቶ! ሳሮ ዲቴ፤ ኢንቴ ዱሳ ሎኤꬂቴ፤ ታ ኢንቴና ዞሮይሳ ካሊቴ፤ ኣሳይ ኢሶይ ኢሳራ ሲጌቲቴ፤ ሳሮን ዲቴ፤ ሲቆኔ ሳሮ ጎዳይ ኢንቴናራ ጊዳና። 12 ሲቆ ዬሬቴꬅ ዬሬቲዲ ኢሶይ ኢሳራ ሳሮኬቲቴ።

13 ኣማኒዛ ኣሳይ ዉሪካ ኢንቴና ሳሮ ጌስ። 14 ጎዳ ዬሱስ ኪርስቶሳ ኪያቴꬂ፥ ጾሳ ሲቆይኔ ጺሎ ኣያና ኢሲፌቴꬂ ኢንቴናራ ኡባታራ ጊዶ።

* 1:1 ሃዋ 18፡1

* 1:8 1ቆሮ 15፡32

* 3:3 ኬሳ 24፡12፤ ኤር 31፡33፤ ሂዚ 11፡19፤ 36፡26

* 3:6 ኤር 31፡31

* 3:7 ኬሳ 34፡29

* 3:13 ኬሳ 34፡33

* 3:16 ኬሳ 34፡34

* 4:6 ሜꬌ 1፡3

* 4:13 ማዛ 116፡10

* 6:2 ኢሳ 49፡8

* 6:5 ሃዋ 16፡23

* 6:15 ዳቡሎሲ፡ ዳቡሎሲ ጊሪኬ ቃላራ፥ «ቤልያል» ዎይኮ «ቤልያር» ጌቴቴስ፤ ኢብራዌታ ቃላራ፥ «ቤልኦል» ጌቴቴስ። ቢርሼꬃይ ጎኣይ ባይንዳይሳ [ኣይፌይ ባይንዳይሳ] ዎይኮ ዎጋይ ባይንዳይሳ ጉሳ።

* 6:16 1ቆሮ 3፡16፤ 6፡19

* 6:17 ኢሳ 52፡11

* 6:18 2ሳሜ 7፡14፤ 1ታሪ 17፡13፤ ኢሳ 43፡6፤ ኤር 31፡9

* 7:5 2ቆሮ 2፡13

* 8:15 ኬሳ 16፡18

* 8:21 ሌሚ 3፡4

* 9:9 ማዛ 112፡9

* 9:10 ኢሳ 55፡10

* 10:17 ኤር 9፡24

* 11:3 ሜꬌ 3፡1-5፥13

* 11:9 ፒሊ 4፡15-18

* 11:23 ሃዋ 16፡23

* 11:24 ዛሬ 25፡3

* 11:25 ሃዋ 14፡19፤ 16፡22

* 11:26 ሃዋ 9፡23፤ 14፡15

* 13:1 ዛሬ 17፡6፤ 19፡15

ጋላቲያ ኣሳስ

1

2

3

4

5

6

ጳዉሎሲ

ጋላቲያ ኣሳስ

ጻፊዳ ኪታ

ጊዶ ቆፋ

ዬሱሲ ኣሺዛዴ ጊዲዳይሳ ዮቲዛ ሚሺራቾ ቃላይ ኡባሶን ኣይዛቤታስ ሳባኬቲን ኣሳይ ኣማኒ ኣማኒ ዳሪሺን፥ «ኣማኒዛዴ ጊዳናስ ካሴ ሙሴ ዎጋ ፖሊ ናጋናስ ኮሺዜዬ? ኮሼኔ?» ጊዛ ኦይሻይ ዴንዲዴስ፤ ቄሪ ኢሲያ ጌቴቲዛሶን ኦሮሜ ካዎይ ሃሪዛሶን ጋላቲያን ዲዛ ኣማኒዛ ኣሳ ጋርሳን፥ «ኣሲ ጾሳ ኣቻን ጺሎ ጊዳናስ ዬሱሳን ኣማኖ ጻላ ጊዶንታ ሙሴ ባጋራ ኢሜቲዳ ዎጋዛ ፖሎ ኮሼስ» ጊዲ ጳዉሎሳራ ኤቄቲዛይቲ ዴቴስ።

ጳዉሎሲ ቃሴ ጋላቲያ ኪታ ጻፊዳይ ሃይሳ ሃ ቲሚርቴዛን ባሌቲዳ ኣሳቲ ቱማ ቲሚርቴኮኔ ቱማ ኣማኖኮ ዛራናሳ፤ ጳዉሎሲ ዬሱስ ኪርስቶሳ ሃዋሬ ጊዲዳይሳ ቆንጪሴꬃን ዶሜስ፤ ኢዛ ሃዋሬቴꬃስ ጼይጊዳይ ጾሳ ኣቲን ኢዚ ኣሳ ጼይሳን ኪቴቶንታይሳኔ ቃሴ ኢዚ ኪቴቲዳይ ኣይሁዳ ኣሳኮ ጊዶንታ ኣይዛቤታስ ጊዲዳይሳ ኡባ ቢርሺ ዮቴስ። ዉርሴꬃ ሼምፖታ ጋርሳን ኣማኖ ዱሲ ዬሱሳ ኣማኖን ቤቲዛ ሲቆፔ ጊዲዳይሳ ሎኤꬂ ዮቴስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-10

ጳዉሎሳስ ኢሜቲዳ ሃዋሬቴꬃ ማታ 1፡11—2፡21

ጾሳ ኪያቴꬃ ሚሺራቾ ቃላ 3፡7—4፡31

ኣማኒዛይታ ጎቃቴꬂኔ ኣማኖ 5፡1—6፡10

ኩሻ ቆፋ 6፡11-18

1

1 ኣሲ ኪቲዳዴ ጊዶንታ ዬሱስ ኪርስቶሳ ሃይቆፔ ዴንꬂዳ ኢዛ ኣዋ ጾሳፌ ኪቴቲዳ ጳዉሎሳፔ፥ 2 ታናራ ዲዛ ኢሻታ ኡባፌ ጋላቲያን ዲዛ ዎሳ ኬꬃታስ፥ 3 ኑ ኣዋ ጾሳፌ ጎዳ ዬሱስ ኪርስቶሳፔ ጾሳ ኪያቴꬂኔ ሳሮይ ኢንቴስ ጊዶ። 4 ኑ ኣዋ ጾሳ ሼኔ ጊዲን ኢታ ኣላሜዛፔ ኑና ኣሻናስ ባና ኣꬂ ኢሚዳይሳስ፥ 5 ሜሪፔ ሜርና ጋካናስ ኢዛስ ቦንቾይ ጊዶ።

ሚሺራቾ ቃላይ ሜጺ ኢሲኖ

6 ኢንቴ ኪርስቶሳ ኪያቴꬃን ጼይጊዳይሳ ኣጋጊዲ ሃራ ዱማ ሻኮ ሚሺራቾ ቃላኮ ሲሚዳይሲ ታና ዳሮ ማላሊሴስ። 7 ታ ሄሳ ጊዳ ጋሶይካ ኢንቴና ባሌꬂዛይቲኔ ኪርስቶሳ ሚሺራቾ ቃላ ሚርቂዛ ኢሲ ኢሲ ኣሳቲ ዲዛ ጊሻሳ፤ ቱማፔ ጊኮ ሚሺራቾ ቃላይ ኢሲኖ ጻላ። 8 ጊዶ ኣቲን ኑና ጊዲን ዎይኮ ሳሎ ኪታንቻ ጊዲንካ ኑ ኢንቴስ ሳባኪዳ ሚሺራቾ ቃላፔ ሃራ ዱማ ሚሺራቾ ቃላ ሳባኪኮ ሄሳዴይ ሜርናስ ቃንጌቲዳዴ ጊዶ። 9 ታ ካሴ ጊዳ ማላካ ሃኢካ ዛራዳካ ካሴ ኢንቴ ኤኪዳ ሚሺራቾ ቃላፔ ሃራ ዱማ ሚሺራቾ ቃላ ሳባኪኮ ኢዛዴይ ሜርናስ ቃንጌቲዳዴ ጊዶ ጋይስ።

10 ሃኢ ታኒ ኣሲ ታና ኤሮሾ! ሃሹ ጋና ማላ ኮያዚናዬ? ጾሲ ሃሹ ጋና ማላ ኮያዚና? ዎይኮ ኣስ ኡፋይሳና ኮያዚና? ታ ኣስ ኡፋይሳና ኮይዛኮ ኪርስቶሳ ኦሳንቻ ጊዲኬ።

ጾሳን ጳዉሎሳ ጼይጌቴꬅ

11 ታ ኢሻቶ! ታ ኢንቴስ ሳባኪዳ ሚሺራቾ ቃላይ ኣሳ ኦሶ ጊዶንታይሳ ኢንቴ ኤራና ማላ ኮያይስ። 12 ሃይሳ ሃ ሚሺራቾ ቃላዛ ዬሱስ ኪርስቶሲ ታስ ቆንጪሲዴስ ኣቲን ታ ኦናፔካ ኤካቤኬ፤ ዎይኮ ኦኒካ ታና ታማርሲቤና።

13 ታኒ ካሴ ኣይሁዳታ ኣማኖን ዋና ዲዛኮኔ ጾሳ ዎሳ ኬꬅ ታ ኣይ ማላ ጎዲዳኮ ቃሴ ሙሌራ ꬋይሳናስ ታ ኣይ ማላ ዳፌቲዳኮ ኢንቴ ሲዪዴታ። * 14 ካሴ ታ ዲዛ ዎዴን ዲዛ ዳሮ ኣይሁዳ ኣሳታ ዳሮታፔ ኣማኖን ኣꬋይስ፤ ካሴ ኑ ኣዋታ ዎጋ ናጋናስ ዳሮ ዳፌታይሲሺን። *

15 ጊዶ ኣቲን ካሴ ኮይሮ ታኒ ታ ኣዪ ኡሎን ዲሺን ባስ ዶሪዲ ባ ኪያቴꬃን ታና ጼይጊዳ ጾሳይ፥ 16 ኣይዛቤታ ጊዶን ኢዛ ናዛ ጊሻስ ታ ሳባካና ማላ ባ ናዛ ታናን ቆንጪሳናስ ዶሲዳ ጊሻስ ታኒ ኦናራካ ዞሬታቤኬ። 17 ታፔ ካሴ ሃዋሬ ጊዲዳይታኮ ዬሩሳላሜ ባቤኬ ሺን ኣማኒዳ ማላ ሄራካ ኣራቤ ቢታ ባዲስ፤ ሄፔካ ዳማስቆ ሲማዲስ። 18 ሄፔካ ሄꬑ ላይꬃፌ ጉዬ ጴጽሮሳራ ጋጋናስ ዬሩሳላሜ ባዲስ፤ ኢዛራ ጋጋዳ ታማኔ ኢቻሹ ጋላስ ጋካናስ ሄን ጋምኣዲስ። * 19 ጊዶ ኣቲን ጎዳ ኢሻ ያቆቤፔ ኣቲን ሃዋሬታፔ ኦናካ ቤያቤኬ።

20 ሃይሳ ታ ኢንቴስ ጻፊዛይሳን ታ ዎርዶ ሃሳዮንታይሳ ጾሳ ሲንꬃን ዮታይስ። 21 ሄሳፌ ጉዬ ሶሪያኔ ኪልቂያ ጌቴቲዛ ዴሬ ባዲስ። 22 ዩሁዳ ዴሬን ዲዛ ኪርስቶሳን ኣማኒዛ ኣሳይ ታና ቤዪቤና። 23 ጊዶ ኣቲን፥ «ቤኒ ኑና ኣማኖ ጊሻስ ጎዲ ꬋይሳና ኮይዛ ኣዴዚ ሃኢ ሄ ኣማኖዛ ዛሪ ሳባኬስ» ጊዛ ዎሬ ጻላ ሲዪዳ። 24 ሄ ኣሳይ ታ ጋሶን ጾስ ጋላቲዴስ።

2

ጳዉሎሳ ሃዋሬቲ ሞኪ ኤኪዳ

1 ታማኔ ኦይዱ ላይꬃፌ ጉዬ ቃሴካ ዬሩሳላሜ ባዲስ፤ ሄ ዎዴ ባርናባሳራ ዳይስ፤ ቲቶሳካ ታናራ ኤካ ባዲስ። * 2 ታስ ቆንጪዳ ጊሻስ ሄ ባዲስ፤ ኣይዛቤታ ጊዶን ታ ሳባኪዛ ሚሺራቾ ቃላካ ኢስታስ ዮታዲስ፤ ጊዶ ኣቲን ታ ካሴ ሜላ ዎጺዳኮ ጋዳኔ ቃሴካ ሲንꬃፌ ጮ ሜላ ዎጾንታ ማላ ሂርጋዳ ዋናቲዛይታስ ዱማ ኤሪሳዲስ። 3 ሃራይ ኣቶሺን ታናራ ዲዛ ቲቶሲ ኢዚ ጊሪኬ ኣስ ሺን ኢዚ ቃጻሬታና ማላ ዎልቃꬂቤቴና። 4 ሃይሲ ሃ ዮኦዚ ዴንዲዳይ ኢሲ ኢሲ ዎርዶ ኣማኒዛይቲ ኑኒ ዬሱስ ኪርስቶሳን ዴሚዳ ጌሻቴꬃ ዩዪ ዩዪ ፓጪ ቤያናሲኔ ኑና ኣይሌቴꬃን ዛሪ ጌልꬃናስ ሎዳራ ኑኮ ሳሊ ጌሊዳ ጊሻሳ። 5 ሄይታ ሄ ኣሳታስ ኑኒ ኢሲቶካ ሃሬቲቤኮ፤ ሄሲካ ኢንቴ ሚሺራቾ ቃላ ቱማቴꬃን ኤቂ ዳና ማላ ጊዲኮ።

6 ዋና ሚሳቲዛ ኣሳቲ ታስ ኣይኮካ ሚሳቴቴና፤ ጾሲ ኣሳ ኣይፌሶ ቤኢዲ ማዶ ኦꬂ ኤሬና፤ ሄይቲ ሄ ኣሳቲ ታ ኪቲዛ ዮኦታስ ታስ ኣይኮካ ጉጂቤቴና። * 7 ጊዶ ኣቲን ጴጽሮሲ ቃጻሬቲዳይታስ ሚሺራቾ ቃላ ሳባካናስ ሃዳራ ኤኪዳይሳ ማላ ታኒካ ቃጻሬቶንታይታስ ሚሺራቾ ቃላ ሳባካናስ ሃዳራ ኤኪዳይሳ ኢስቲ ኤሪዳ። 8 ጴጽሮሲ ኣይሁዳታስ ሃዋሬ ጊዲ ኦꬃና ማላ ኦꬂዳ ጾሳይ ታኒካ ኣይዛቤታስ ሃዋሬ ጊዳ ኦꬃና ማላ ታስ ኦꬂዴስ። 9 ዋናቲ ያቆቤይ፥ ጴጽሮሲኔ ዮሃኒሲካ ታስ ኢሜቲዳ ጾሳ ኢሞታ ኣኬኪዲ ታሲኔ ባርናባሳስ ባ ኡሻቻ ኩሼ ኢሚዳ፤ ሄሳፌ ጉዬ ኑኒ ኣይዛቤታስ ኢስቲ ቃሴ ኣይሁዳታስ ቃላ ዮታናስ ቃላ ኤሮ ጊ ኤኪዳ። 10 ኢስቲ ኑስ ሃዳራ ጊዳይ ማንቆታስ ቆፋ ኑ ኣጎንታ ማላ፤ ታ ኣሞይካ ሄሳ ኦꬃናሳ።

ጳዉሎሲ ጴጽሮሳ ቆጴꬅ

11 ጴጽሮሲ ኣንጾኪያ ዪዳ ዎዴ ኤሬቲዳ ባላ ኦꬂዳ ጊሻስ ታ ኢዛ ቆንጬን ቆጳዲስ። 12 ኢሲ ኢሲ ኣሳቲ ያቆቤ ኣቻፌ ያናፔ ካሴ ጴጽሮሲ ኣይዛቤታራ ኢሲፌ ካꬅ ሚዛይሳ ኣጊዲ ኣሳቲ ዪዳፔ ጉዬ ቃጻሬቲዳ ኣሳታስ ባቢዲ ኣይዛቤታፔ ሻኬቲ ጉዬ ጉዬ ጉስ ኦይኪዴስ። 13 ባርናባሲካ ኢስታꬆ ቆꬌፔ ቆሞን ሃኖን ኤኬታና ጋካናስ ሃራ ኣይሁዳ ባጋፌ ኣማኒዳ ኣሳይካ ኢዛራ ኢሲፌቲዴስ። 14 ኢስታ ኦሶይ ሚሺራቾ ቃላ ቱማን ጊዶንታይሳ ታ ኤራዳ ኩሜꬃ ኣሳ ኣቻን ጴጽሮሳ፥ «ኔ ኣይሁዳ ኣስ ሺን ኣይዛቤታ ዎጋን ኣቲን ኣይሁዳታ ዎጋን ዳቤካ፤ ሂስቲን ኣይዛቤቲ ኣይሁዳታ ዎጋ ካላና ማላ ኣዛስ ዎልቃꬃይ?» ጋዲስ።

15 «ኑኒ ኑ ዬሌቴꬃን ኣይሁዳታፔ ኣቲን ኣይዛቤታ ማላ ናጋራንቻ ጊዶኮ። 16 ኣሲ ዬሱስ ኪርስቶሳን ኣማኖን ጺላና ኣቲን ዎጋ ናጎን ጺሎንታይሳ ኑ ኤሮስ፤ ሄሳ ጊሻስ ዎጋ ናጎን ጊዶንታ ኪርስቶሳ ኣማኖን ኑ ጺላና ማላ ኑኒካ ቃሴ ዬሱስ ኪርስቶሳ ኣማኒዶስ፤ ዎጋ ናጎን ኦኒካ ጺሌና። *

17 «ኑ ኪርስቶሳን ጺላና ኮይኮ ኑኒ ናጋራንቻታ ጊዲዳይሲ ቆንጪ ኤሬቲዴስ፤ ሂስቲን ኪርስቶሲ ናጋራይ ዳሪ ዳሪ ባና ማላ ኮይዜ? ኮዬና። 18 ታኒ ላሊዳይሳ ዛራዳ ታርካ ታ ኩሼራ ኬጺኮ ታኒካ ዎጋ ሞሪዳዴ ጊዲዳይሳ ኣማኔታይስ። 19 ታኒ ጾሳስ ዳና ማላ ዎጋ ባጋራ ሄ ዎጋስ ሃይቃዲስ። 20 ታኒ ኪርስቶሳራ ካቄታዲስ፤ ሃይሳፌ ጉዬ ታኒ ታስ ዲኬ፤ ጊዶ ኣቲን ኪርስቶሲ ታ ጊዶን ዴስ፤ ሃኢካ ታ ኣሾን ዲዛ ዱሳይ ታና ዶሲዲ ባና ታ ጊሻስ ኣꬂ ኢሚዳ ጾሳ ና ቦላ ዲዛ ኣማኖን ዲዛ ዱሳ። 21 ታኒ ጾሳ ኪያቴꬅ ካዉሺኬ፤ ጺሎቴꬂ ዎጋ ናጎን ቤቲዛ ሚሽ ጊዲኮ ኪርስቶሲ ሃዳ ሃይቂዴስ ጉሳካ!»

3

ኣማኖን ዱስ ዎይኮ ዎጋ ናጎ

1 ኢንቴኖ ዩሺ ቆፖንታ ጋላቲያ ኣሳቶ! ኢንቴስ ባሌቶንታ ማላ ኢዛ ካቄቴꬃ ታ ኢንቴ ሲንꬃን ሚስሌ ማላ ጊጊሳ ቤሳዲስኮ ሺን ኢንቴና ኦኔ ቢቲዳይ? 2 ኢንቴ ጺሎ ኣያና ኤኪዳይ ዎጋ ናጎኔዬ? ሳባኬቲዳ ቃላ ኣማኖኔ? ታ ሃኖ ኢሲኒዮ ኢንቴፌ ኤራና ኮያይስ። 3 ኢንቴ ሄሳ ማላ ቆፒ ኤሮንታ ኣሴ? ጾሳ ኣያናን ኦይኪዳይሳ ዛሪዲ ኣሾ ሃኖን ፖላናስ ዋዬቴቲ? 4 ቱሙ ኢንቴ ሃኖ ጋካናስ ዳቡርዳ ዳቡርሳይ ጮ ሜላ? ጮ ሜላ ጊዲኮ ሃዳ ዳቡርዴታ። 5 ጾሲ ኢንቴስ ኣያና ኢሚዳይኔ ኢንቴ ኣቻን ማላታ ኦꬂዳይ ኢንቴ ዎጋ ናጊዳ ጊሻሴዬ? ዎይኮ ኢንቴ ሲዪዳ ቃላን ኣማኒዳ ጊሻሴዬ?

6 ኣኔ ኢንቴ ኣብራሃሜ ጊሻስ ቆፒቴ፤ ጌሻ ማጻፋን፥ «ኢዚ ጾስ ኣማኒን ኣማኖይ ኢዛስ ጺሎቴꬃን ቆዴቲዴስ» ጌቴቲ ጻፌቲዴስ። * 7 ሄሳ ጊሻስ ኣማኒዛይቲ ኣብራሃሜ ናይታ ጊዲዳይሳ ዎዚናን ዎꬂቴ።* 8 ኣይዛቤይ ኣማኖን ኣታናይሳ ኤሪዲ ጾሲ ካሴ ጌሻ ማጻፋን፥ «ዴሬይ ዉሪ ኔ ባጋራ ኣንጄታና» ጊዲ ሚሺራቾ ቃላ ኣብራሃሜስ ዮቲ ዎꬂዴስ።* 9 ሄሳ ጊሻስ ኣማኒዛይቲ ዉሪ ኣማኒዛ ኣብራሃሜራ ኢሲፌ ኣንጄቲዳይታ።

10 «ዎጋ ናጎን ኣማኔቲዛይቲ ዉሪካ ቃንጌꬃ ጋርሳን ዴቴስ፤ ዎጋ ማጻፋታን ጻፌቲዳይሳ ኡባ ኦꬆንታዴይ ኢዚ ቃንጌቲዳዴ» ጌቴቲ ጻፌቲዴስ። 11 «ጺሎ ኣሲ ኣማኖን ዴኤስ» ጊዛ ጊሻስ ኦኒካ ጾሳ ሲንꬃን ዎጋን ኣቶንታይሲ ጌሻ። * 12 ዎጋይ ኣማኖን ጻጲቤና፤ ጊዶ ኣቲን፥ «ዎጋታ ዉርሲ ናጊዛዴይ ኢዚ ናጊዳይሳን ዴኦን ዳና» ጌቴቲዴስ። *

13 «ሚꬃ ቦላ ካቄቲዛ ኣሲ ቃንጌቲዳዴ» ጌቴቲ ጻፌቲዳ ጊሻስ ኪርስቶሲ ኑ ጊሻስ ቃንጌቲዳዴ ጊዲዲ ኑና ዎጋ ቃንጌꬃፌ ዎዚዴስ። * 14 ኣብራሃሜስ ኢሜቲዳ ኣንጆይ ዬሱስ ኪርስቶሳ ባጋራ ዴሬስ ጋካና ማላ ኑና ዎዚዴስ፤ ሄሲካ ኑኒ ኣማኖን ጺሎ ኣያና ኤካና ማላ ሃኒዴስ።

ዎጋኔ ሂዶታ ቃላ

15 ታ ኢሻቶ! ኣኔ ታ ኢንቴስ ኣሲ ባ ዱሳን ሃኒዛ ሚሽ ሌሚሶ ኢማይስ፤ ሃራይ ኣቶሺን ኣሲ ኢሲቶ ጫቂዳ ቃላ ኢሲቶ ጫቂዳፔ ጉዬ ኦኒካ ሻራናስ ዎይኮ ሃራ ኢዛ ቦላ ጉጃና ዳንዳዮንታይሳ ማላ ሃይሲካ ሄሳ ማላ። 16 ጾሲ ኣብራሃሜስ ዮቲዳ ቃላይ ኣብራሃሜሲኔ ኢዛ ዜሬꬃሳ፤ ጌሻ ማጻፋይ ዳሮ ኣሳስ ዮቲዛ ማላ፥ «ኢዛ ዜሬꬃታስ» ጌና፤ ጊዶ ኣቲን ኢሲ ኣሳስ ዮቴቲዛ ማላ፥ «ኔ ዜሬꬃስ» ጌስ፤ ሄሲካ ኪርስቶሳ።

17 ታ ጊዛይካ ሃይሳ፤ 430 ላይꬃፌ ጉዬን ኢሜቲዳ ዎጋይ ካሴቲዲ ጾሲ ሚንꬂዳ ጫቆዛ ላሊዲ ቡሮ ሃናና ሂዶታ ቃላ ሻሬና። * 18 ላታይ ዎጋን ሃኒዛኮ ሂዶታ ቃላን ጌላናስ ኮሼናሺን፤ ጾሲ ባ ኪያቴꬃ ቃላን ኣብራሃሜስ ኢሚዴስ። * 19 ሂስቲን ዎጋይ ኣዛስ ኢሜቲዴ? ዎጋይ ኢሜቲዳይ ኣሳይ ዎጋ ዬꬊ ኣꬊዛ ጊሻስ ሄ ኡፋይሳይ ቤሲዛ ዜሬꬃይ ያና ጋካናሳ፤ ዎጋይ ዪዳይካ ኪታንቻታ ባጋራ ጋና ጊዲዛ ኢሳዴ ባጋራ ዪዴስ። 20 ጊዲኮካ ጋናዚ ኢሳ ባጋ ጻላ ጼሊዛዴ ጊዴና፤ ጾሲ ጊዲኮ ኢሳ ጻላ።

21 ሂስቲን ዎጋይ ሲንꬃፌ ጾሲ ዎꬃና ቃላ ዲጊዛዜ? ሙሌካ ዲጌና፤ ዎጋይ ኢሜቲዳይ ኣሲ ኢዛን ዴኦ ዴማናስ ጊዲዳኮ ቱሙካ ጺሎቴꬂ ዎጋ ባጋራ ቤታናኮሺን። 22 ቃሴ ጌሻ ማጻፋይ ሃይሲ ኣላሜይ ዉሪካ ናጋራን ቃሼቲዳይሳ ኣዋጄስ፤ ሄሲካ ኣሲ ዉሪካ ዬሱስ ኪርስቶሳ ኣማኖን ቤቲዛ ሂዶታይ ኣማኒዛይታስ ኡባስ ኢሜታናሳ።

23 ሃይሲ ኣማኖይ ያናፔ ካሴ ኑኒ ዎጋን ቃሼቲዲ ጎርዳን ዶስ። 24 ሄሳ ጊሻስ ኑ ኣማኖን ጺላና ማላ ዎጋይ ኑና ኪርስቶሳኮ ጋꬃናስ ናጊዛዴ ማላ ጊዲዲ ናጊዴስ። 25 ሃኢ ቃሴ ሄ ኣማኖይ ዪዳ ጊሻስ ሃይሳፌ ጉዬ ኑኒ ዎጋ ጋርሳን ዶኮ።

ጾሳ ናይታ

26 ኢንቴ ዉሪካ ዬሱስ ኪርስቶሳ ኣማኖን ጾሳ ናይታ። 27 ኢንቴ ኪርስቶሳራ ኢሲኖ ጊዳናስ ጻማቄቲዳይቲ ዉሪካ ኪርስቶሳ ማይኦ ማላ ማይኢዴታ። 28 ኢንቴ ዉሪካ ዬሱስ ኪርስቶሳን ኢሲኖ ኣቲን ኣይሁዳኔ ጊሪኬ፥ ኣይሌኔ ጎቃ፥ ማጫኔ ኣዴ ጊዛ ዱማቴꬂ ዴና፤ ኢንቴ ዉሪካ ዬሱስ ኪርስቶሳን ኢሲኖ። 29 ኢንቴ ኪርስቶሳይታ ጊዲኮ ኢንቴ ኣብራሃሜ ዜሬꬃታ፤ ካሴ ኢሜቲዳ ሂዶታ ቃላ ማላ ኢንቴ ላታናይታ። *

4

1 ታ ጊዛይ ዬሌቲዳ ናይ ላታይ ኢዛስ ጊዲኮካ ኢዚ ቢዲ ላታና ጋካናስ ኣይሌፌ ዱማ ጊዴና። 2 ኢዛ ኣዋይ ጊዳ ዎዴይ ጋካናስ ኢዚ ባና ዲቺዛይታ፥ ታማርሲዛይታ ኩሼን ጋምኤስ። 3 ኑኒካ ካሴ ኣያና ዮኦስ ጉꬃ ና ማላ ዲዛ ዎዴ ሃይሳ ሃ ኣላሜዛ ዎጋ ጋርሳን ሃሬቲ ዴኢዶስ። 4 ጊዶ ኣቲን ካሴ ባ ቆፒ ዎꬂዳ ዎዴይ ጋኪን ጾሳይ ማጫሳፌ ዬሌቲዲ ዎጋ ናጊዳ ባ ናዛ ኑስ ዬዲዴስ። 5 ሄሲካ ኑኒ ኢዛ ናይታ ጊዳና ማላኔ ዎጋ ጋርሳን ዲዛይታ ዎዛና ማላ ሃኒዴስ። *

6 ኢንቴ ኢዛ ናይታ ጊዲዳ ጊሻስ ጾሳ፥ «ኣቦ» ጊዲ ጼይጊዛ ባ ናዛ ኣያና ኑ ዎዚናን ዬዲዴስ። 7 ሄሳ ጊሻስ ሃይሳፌ ጉዬ ኔ ናፔ ኣቲን ኣይሌ ጊዳካ፤ ኔኒ ና ጊዲዳ ጊሻስ ጾሲ ኔና ባይሳ ላቲዛዴ ሂስቲዴስ።

ጋላቲያ ኣሳስ ጳዉሎሳ ቆፋ

8 ኢንቴ ጾስ ኤራናፔ ካሴ ጾስ ጊዶንታ ኤቃታስ ኣይሌታ። 9 ሃኢ ጊዲኮ ጾስ ኤሪዴታ፤ ቃሴካ ጾሳን ኤሬቲዴታ፤ ሂስቲን ቃሴካ ጉዬ ሲሚዲ ጌዴ ጎኣይ ባይንዳ ጮ ዳቡርሲዛ ቲሚርቴኮ ዋኒ ሲሚዴቲ? ሲሚዲ ቃሴካ ኣይሌቴꬃ ቃምባራን ዋጼታና ኮዬቲ? 10 ዱማ ጋላሳታ፥ ኣጊናታ፥ ዎዴታኔ ላይꬃታ ኢንቴ ቦንቼታ። 11 ታ ኢንቴናራ ዳቡርዳይሲ ጮ ሜላ ጊዳንዴ ጋዳ ባባይስ።

12 ታ ኢሻቶ! ታ ኢንቴና ሚሳቲዳ ማላ ኢንቴካ ታና ሚሳታና ማላ ታ ኢንቴና ዎሳይስ፤ ኢንቴ ታና ኣይኮካ ቆሂቤኬታ። 13 ኢንቴ ኤሪዛ ማላ ታ ኢንቴስ ኮይሮ ሚሺራቾ ቃላ ሳባኪዳይ ሳኮ ጋሶና። 14 ታ ሳኮይ ኢንቴስ ሜቶ ጊዲንካ ታና ሳሌቲቤኬታ ዎይኮ ታና ሃራሴቲቤኬታ፤ ጊዶ ኣቲን ኢንቴ ታና ጾሳ ኪታንቻ ማላኔ ሄሳፌካ ቦላራ ዬሱስ ኪርስቶሳ ማላ ሞኪ ኤኪዴታ።

15 ሂስቲን ሃኢ ሄ ኢንቴ ኡፋይሳይ ኣዋ ቢዴ? ኢንቴስ ሃኒዛዝ ጊዲዳኮ ኢንቴ ኢንቴ ኣይፌ ታስ ኬሲ ኢማናስ ጉዬ ጎንታይሳ ታ ኢንቴስ ማርካታይስ። 16 ታኒ ቱማ ኢንቴስ ኬሳ ዮቲዳ ጊሻስ ኢንቴስ ሞርኬ ጊዳዲናሻ?

17 ሄይቲ ኣሳቲ ኢንቴና ባኮ ኤካናስ ዳቡሬቴስ ኣቲን ሎኦስ ዳቡሬቴና፤ ኢስቲ ኮይዛይ ኢንቴና ኑፔ ሻኪዲ ባ ኣስ ሂስታናሳ። 18 ሎኦስ ሚንዳቴꬂ ሎኦ፤ ሄሲካ ሃናናስ ቤሲዛይ ኡባ ዎዴ ጊዲኮፌ ኣቲን ታ ኢንቴናራ ዲዛ ዎዴ ጻላ ጊዶፖ። 19 ታ ናይቶ! ኪርስቶሲ ኢንቴ ዎዚናን ጻፌቲን ታ ቤያና ጋካናስ ኢንቴ ጊሻስ ታ ሚጻታይስ። 20 ታ ኢንቴ ጊሻስ ቆፋን ሜቶታዲስ፤ ታ ዳንዳይዛኮ ሃኢ ኢንቴ ጊዶን ቤታዳ ኢንቴና ሎኤꬃ ታማርሲዛኮ ኣይ ማላ ዶሳዚና!

ኣጋሮኔ ሳራ

21 ኢንቴኖ ዎጋ ጋርሳን ኣቃና ኮይዛይቶ ኣኔ ታስ ዮቲቴ፤ ዎጋይ ኣይ ጊዛኮ ሲዪቤኬቲ? 22 ኣብራሃሜስ ኢሶይ ኣይሌይፌ ኢሶይ ቃሴ ጎቃይፔ ዬሌቲዳ ናምኡ ናይቲ ዲዛይሲ ጌሻ ማጻፋን ጻፌቲዴስ። 23 ኣይሌይፌ ዬሌቲዳ ናዚ ኣሾ ዎጋ ማላ ዬሌቲዴስ፤ ሃንኮ ጎቃይፔ ዬሌቲዳይሲ ኡፋይሳ ቃላ ማላ ዬሌቲዴስ።

24 ሃይቲ ናምኡ ማጫሳቲ ናምኡ ጫቆታ ቤሲዛይታ ጊዲዳ ጊሻስ ሃይሲ ሌሚሶስ ኢሜቲዴስ፤ ኮይሮ ጫቆያ ሲና ዙማ ቦላ ጊዳሼ ኣይሌቴꬃስ ጊዲዛ ናይታ ዬሊዛሮ፤ ኢዛካ ኣጋሮ። 25 ሄሳ ጊሻስ ኣጋራ ኣራቤ ቢታን ዲዛ ሲና ዙማ ጊሻስ ጊዳዳ ሃኢ ዲዛ ዬሩሳላሜ ካታማዮ ሚሳታዉስ፤ ኢዛ ባ ናይታራ ኣይሌቴꬃን ዳዉስ። 26 ፑዴ ቦላ ሳሎን ዲዛ ዬሩሳላሜይ ጊዲኮ ጎቃ ጊዳዳ ዳዉስ፤ ኢዛካ ኑ ኣዮ። 27 «ኔኒ ዬሎንታ ማይኔዬ ኡፋዬታ! ሃኔ ሚጻታ ኤሮንታሬ! ‹ኢሊሊ› ጋ ዋሳ፤ ኣዚናይ ዲዛሪፔ ኣዚናይ ባይንዳሪ ናይቲ ዳሪዳ» ጌቴቲ ጌሻ ማጻፋን ጻፌቲዴስ። *

28 ሄሳ ጊሻስ ታ ኢሻቶ! ኢንቴካ ዪሳቃ ማላ ኡፋይሳ ቃላ ናይታኮ። 29 ኣሾ ሼኔ ማላ ዬሌቲዳይሲ ኣያና ዎልቃን ዬሌቲዳይሳ ጎዲዴስ፤ ሃኢካ ጎዴꬆን ዴስ። * 30 ጊዶ ኣቲን ጌሻ ማጻፋይ ቃሴ ኣይ ጊዜ? «ኣይሌዮ ኢዚ ናዛራ ዲጋ፤ ኣይሌይ ናይ ጎቃይ ናራ ላቴና» ጌስ። * 31 ሄሳ ጊሻስ ታ ኢሻቶ! ኑኒ ጎቃይ ናይታ ኣቲን ኣይሌይ ናይታ ጊዶኮ።

5

1 ኑና ኪርስቶሲ ጌሺዳይ ኑኒ ጌሻቴꬃን ዳናሳ፤ ሄሳ ጊሻስ ሚኒ ኤቂቴ፤ ናምኣንꬆ ኣይሌቴꬃ ቃምባራን ጌሎፒቴ። 2 ታ ኢንቴስ ጊዛይሳ ዎዚናን ዎꬂቴ፤ ኢንቴ ቃጻሬታና ኮይኮ ኪርስቶሲ ኢንቴና ኣይኮካ ጎኤና ጋዳ ታ ጳዉሎሲ ኢንቴስ ዮታይስ። 3 ቃጻሬታና ኮይዛይቲ ዉሪ ዎጋ ኡባ ፖላናይሲ ዶሳ ጊዶንታይሳ ታ ኢንቴስ ኢሳስ ኢሳስ ቆንጬን ዮታይስ። 4 ኢንቴኖ ዎጋ ናጎን ጺላና ዋዬቲዛይቶ! ኢንቴ ኪርስቶሳፔ ሻኬቲዴታ፤ ኢዛ ኪያቴꬃፌካ ሃኪዴታ። 5 ኑ ቃሴ ኡፋይሳን ናጌቲዛ ጺሎቴꬃ ጾሳ ኣያና ባጋራ ኣማኖን ላሞቴꬃን ናጎን ዶስ። 6 ኣሲ ዬሱስ ኪርስቶሳን ዲኮ ቃጻሬቲን ዎይኮ ቃጻሬቶንታ ኣጊን ኣይኮካ ጎኤና፤ ጎኣይ ዲዛይ ሲቆን ቆንጪዛ ኣማኖ ጻላ።

7 ካሴ ሎኦ ዎꬅ ዎጼታ ሺን፤ ሃኢ ኢንቴስ ꬉጴ ጊዲዲ ቱማስ ኢንቴ ኣዛዜቶንታ ማላ ኢንቴና ዲጊዳይ ኦኔ? 8 ሄሳ ማላ ባሌꬆይ ኢንቴና ጼይጊዳ ጾሳፌ ጊዴና። 9 «ጉꬃ ኢርሾይ ሊጼ ኡባ ዴንꬄስ» ጌቴቲዛ ማላ። * 10 ኢንቴስ ሃራ ቆፋይ ዴና ጋዳ ታኒ ጎዳን ኣማኔታይስ፤ ኢንቴስ ቲኪ ጊዛዝ ኦꬂዛይ ኦና ጊዲኮ ኢዚ ባ ፒርዳ ኤካና።

11 ታ ኢሻቶ! ሃኖ ጋካናስ ታ ሳባኪዛይሲ ኣሲ ኣታናስ ቃጻሬታና ቤሴስ ጊዛዝ ጊዲዳኮ ሂስቲን ሃኖ ጋካናስ ኣዛስ ታና ጎዲዞ? ሄሳ ማላ ጊዲዳኮ ኪርስቶሳ ማስቃሌይ ኣሳስ ꬉጴ ጊዴናኮሺን። 12 ኢንቴስ ቲኪ ጊዛዝ ኦꬂዛ ኣሳቲ ጮ ዎጋራ ቃጻሬቴꬅ ኣጊዲ ሙሌራ ቃንጺ ዬጌቶ። 13 ታ ኢሻቶ! ኢንቴ ጌሻቴꬃስ ጼይጌቲዴታ፤ ኢንቴ ኢንቴ ጌሻቴꬃ ዛሪዲ ኢንቴስ ኣሾ ኣሞ ፖላናስ ጎኤቶፍቴ፤ ሄሳፌ ኢንቴ ኢንቴ ጋርሳን ሲቆን ኢሶይ ኢሳ ማዲቴ። 14 ዎጋይ ዉሪ ሺቄቲዲ ኢሲ ቃላን ቃሼቴስ፤ ሄሲካ፥ «ኔኒ ኣሴ ኔ ማላ ዶሳ!» ጊዛይሳ። * 15 ጊዶ ኣቲን ኢንቴ ኢሶይ ኢሳራ ሳጼቲዛይታ ጊዲኮ ኢንቴ ኢንቴ ጋርሳን ዉሮንታ ማላ ናጌቲቴ።

ኣያናን ሲሜሬቴꬅ

16 ሄሳ ጊሻስ ታ ኢንቴና ኣያናን ሲሜሬቲቴ፤ ቃሴካ ኣሾ ኣሞካ ፖሎፒቴ ጋይስ። 17 ኣሾይ ኣያናይ ኮዮንታዝ ኣሞቴስ፤ ኣያናይካ ኣሾይ ኮዮንታዝ ኣሞቴስ፤ ሃይቲ ኢሶይ ኢሳራ ባ ጋርሳን ኢጼቲዛ ጊሻስ ኢንቴ ኢንቴ ኮዪዳ ማላ ኦꬄኬታ።* 18 ኢንቴ ኣያናን ዲዛይታ ጊዲኮ ዎጋስ ሃሬቲዛይታ ጊዴኬታ።

19 ኣሾ ኦሶይ ቆንጬን ኤሬቴስ፤ ሄሲካ ላይማቴꬅ፥ ቱናቴꬅ፥ ላይማ ካስ፥ 20 ኤቃስ ጎይኖ፥ ቢታ፥ ኢጼቴꬅ፥ ኦሽ፥ ቃናቴቴꬅ፥ ሃንቆ፥ ባና ጻላ ዶሶ፥ ሻኬቴꬅ፥ ዙፔቴꬅ፥ 21 ሚቃይኔቴꬅ፥ ማꬆቴꬅ፥ ኣላሜ ማዛሙሬ ዬጼꬂኔ ሄይታንታ ሚሳቲዛይታ። ታኒ ኢንቴስ ካሴ ዮቲዳ ማላ ሃኢካ ኢንቴ ናጌታና ማላ ቆፍሳይስ፤ ሄሳ ማላ ዱስ ዲዛይቲ ዉሪካ ጾሳ ካዎቴꬅ ላቴቴና።

22 ኣያና ኣይፌይ ጊዲኮ ሲቆ፥ ኡፋይስ፥ ሳሮቴꬅ፥ ዳንዳያ፥ ኪያቴꬅ፥ ሎኤቴꬅ፥ ኣማኔቴꬅ፥ 23 ኣሽኬቴꬅ፥ ባርካ ባና ሃሮ፤ ሃይታንታ ማላ ዲጊዛ ዎጋይ ባ። 24 ዬሱስ ኪርስቶሳስ ጊዲዳይቲ ኣሾ ኢዛ ኢታ ቆፋራኔ ኢዛ ኢታ ኣሞቴꬃራ ኢሲፌ ካቂዳ። 25 ኑ ኣያናን ዳና ኮይኮ ኣኔ ኣያናን ሲሜሬቶስ። 26 ኑኒ ኢሶይ ኢሳ ኢታስ ዴንꬄꬂሼኔ ቃናቴቲሼ ጮ ሜላ ጬቄቲዛይሳ ኣኔ ኣጎስ።

6

ኣስ ኡባስ ሎኦ ኦሶ

1 ታ ኢሻቶ! ኢሲ ኣሲ ናጋራ ኦꬂ ቤቲኮ ኢንቴ ቃሴ ኣያናን ሎኦ ዲዛይቲ ኢዛ ኣሽኬቴꬃራ ዛራናስ ቤሴስ፤ ጊዶ ኣቲን ኔካ ኢዛዴ ማላ ፓጬቶንታ ማላ ኔ ሁኤስ ናጌታ። 2 ኢንቴ ኢሶይ ኢሳ ዴጾ ቶሆ ቶኪቴ፤ ሄሳ ማላ ኦሶን ኪርስቶሳ ዎጋ ፖሌታ። 3 ኢሳዴይ ኣይኮካ ሃኖንታ ዲሼ ባና ጊታሲዛ ሚሳቲኮ ሄሳዴይ ባርካ ባና ባሌꬄስ። 4 ኢሲ ኢሲ ኣሲ ባ ኦሶ ባርካ ፓጪ ጼሎ፤ ሄሳፌ ጉዬ ሃራ ኣሳራ ባና ጊናሶንታ ዲሼ ኢዚ ባና ጬቂሲዛዝ ዴማና። 5 ኢሲ ኢሲ ኣሲ ባርካ ባ ቶሆ ቶካናስ ቤሴስ።

6 ቃላ ታማርዛይ ኦኒካ ባ ታማርዳ ሎኦ ሚሻ ባ ኣስታማሬዛራ ጊሼቶ።

7 ባሌቶፍቴ፤ ጾሲ ቂልጫ ኤሬና፤ ኣሲ ባ ዜሪዳሮ ኢዞ ዛሪ ማጻና። 8 ባ ኣሾ ኣሞ ኩንꬃናስ ዜሪዛዴይ ኣሾፔ ꬋዮ ማጻና፤ ኣያና ኡፋይሳናስ ዜሪዳዴይ ጊዲኮ ኣያናፔ ሜርና ዴኦ ማጻና። 9 ኣኔ ኑ ሎኦ ኦሶ ኦꬃናስ ኣዛሎኮ፤ ኑ ኡፋይስ ቃንጾንታ ኣጊኮ ዎዴይ ጋኪሺን ጋኪዳ ካꬅ ኑ ማጻና። 10 ሄሳ ጊሻስ ኑስ ዳንዳዬቲኮ ኣሳ ኡባስ ሃራፔካ ኣማኒዛ ኣሳስ ኣኔ ሎኦ ኦꬆስ።

ዉርሴꬃ ዞሬኔ ሳሮካ

11 ታኒ ታ ኩሼራ ኢንቴስ ኣይ ማላ ጊታ ፒዳሌን ጻፊዳኮ ኣኔ ጼሊቴ። 12 ጮ ካሬ ባጋራ ቤታና ኮይዛ ኣሳቲ ኢንቴ ቃጻሬታና ማላ ዎልቃꬃና ኮዬቴስ፤ ኢስቲ ሄሳ ኦꬂዛይ ኪርስቶሳ ማስቃሌ ጊሻስ ጊዲ ጎዴቶንታ ማላሳ። 13 ኢስቲ ኢንቴ ቃጻሬታና ማላ ኮይዛይ ኢንቴ ኣሾን ጬቄታናስ ኮይዛ ጊሻስ ኣቲን ቃጻሬቲዳይቲ ዎጋ ናጊዛይታ ጊዴቴና። 14 ቃሴ ኣላሜይ ታስ፥ ታኒካ ኣላሜስ ካቄቲዳ ጎዳ ዬሱስ ኪርስቶሳ ማስቃሌንፔ ኣቲን ሃራን ጬቆይ ታፔ ሃኮ። 15 ቃጻሬቲን ዎይኮ ቃጻሬቶንታ ኣጊን ኢዛስ ጎኣይ ባ፤ ጎኣይ ኦራꬃ ሜꬌቴꬅ ጊዴꬃ። 16 ሃይሳ ሃ ኣዛዞዛ ካሊዛ ኡባታሲኔ ጾሳ ዴሬ ጊዲዳ ኢስራኤሌ ኣሳታስ ሳሮቴꬂኔ ማሬቴꬂ ጊዶ።

17 ታኒ ዬሱሳ ማላታ ታ ኣሳቴꬃን ቶካዲስ፤ ሄሳ ጊሻስ ሃኢ ታና ኦኒካ ዋዪሴና።

18 ታ ኢሻቶ! ጎዳ ዬሱስ ኪርስቶሳ ኣꬎ ኪያቴꬂ ኢንቴናራ ጊዶ! ኣሚን።

* 1:13 ሃዋ 8፡3፤ 22፡4-5፤ 26፡9-11

* 1:14 ሃዋ 22፡3

* 1:18 ሃዋ 9፡26-30

* 2:1 ሃዋ 11፡30፤ 15፡2

* 2:6 ዛሬ 10፡17

* 2:16 ማዛ 143፡2፤ ኦሮ 3፡20፥22

* 3:6 ሜꬌ 15፡6፤ ኦሮ 4፡3

* 3:7 ኦሮ 4፡16

* 3:8 ሜꬌ 12፡3

* 3:11 ኢብ 2፡4

* 3:12 ሌዌ 18፡5

* 3:13 ዛሬ 21፡23

* 3:17 ኬሳ 12፡40

* 3:18 ኦሮ 4፡14

* 3:29 ኦሮ 4፡13

* 4:5 ኦሮ 8፡15-17

* 4:27 ኢሳ 54፡1

* 4:29 ሜꬌ 21፡9

* 4:30 ሜꬌ 21፡10

* 5:9 1ቆሮ 5፡6

* 5:14 ሌዌ 19፡18

* 5:17 ኦሮ 7፡15-23

ኤፌሶኔ ኣሳስ

1

2

3

4

5

6

ጳዉሎሲ

ኤፌሶኔ ኣሳስ

ጻፊዳ ኪታ

ጊዶ ቆፋ

ጳዉሎሲ ኤፌሶኔ ኣሳስ ጻፊዳ ኪታይ ሃራፔካ ካሴቲዲ ኢዚ ሎኤꬂ ጼሊዛይ፥ «ጾሳ ሼኔይ ፖሌታናይ ሳሎኒኔ ሳኣን ዲዛ ሜꬌቴꬃቲ ዉሪካ ኢሲፌ ኢሲ ኪርስቶሳ ጎዳቴꬃ ጋርስ ኣꬊዛ ዎዴይ ጋኪሺና» (1፡10) ጊዛ ቆፋ ቦላ። ቃሴካ ጎዳ ዬሱስ ኪርስቶሳ ኢሲፌቴꬃን ኣሳ ዜሬꬂ ዉሪካ ኢሲኖ ጊዳና ማላ ሃይሳ ጊታ ቆፋ ኦሶን ፔይሻና ማላ ጾሳ ዴሬዛ ቆፍሲዛዛ።

ኤፌሶኔ ኪታን ኮይሮ ኪፊሌዛ ጻፌዚ ኢሲፌቴꬃ ጊሻስ ዶሚዲ ኣይፌ ዮኦዛ ኣሲዲ ጾሳ ኣዋይ ዴሬዛ ዎስቲ ዶሪዳኮ፥ ባ ናዛ ዬሱስ ኪርስቶሳ ባጋራ ኢስቲ ባ ናጋራፔ ማሮቴꬅ ዴሚዲ ዋኒ ኣቲዳኮኔ ጾሳ ጊታ ሂዶታ ቃላይ ጺሎ ኣያና ባጋራ ዋኒ ቆንጪዳኮ ኤሪሴስ፤ ናምኣንꬆ ኪፊሌዛን ቃሴ ጻፌዚ ናባቢዛይቲ ኢሲፌቴꬃ ዴኦን ኪርስቶሳን ኢስታስ ዲዛ ኢሲፌቴꬃይ ቱሙ ጊዳና ማላ ኢስቲ ዋኒ ዋኒ ዴኣናኮ ኢስታ ቆፍሴስ።

ኣሳይ ኪርስቶሳን ዲዛ ኢሲፌቴꬃን ኣይ ማላ ኢሲፌቴꬂ ኢስታስ ዲዛኮ ዱማ ዱማ ሃሳያ ቆሞታን ቆንጪዴስ፤ ዎሳ ኬꬂ ኪርስቶሳ ኣሳቴꬅ ጊዲሺን ኪርስቶሲ ቃሴ ኣሳቴꬃስ ሁኤ ማላ። ዎሳ ኬꬃያ ጊምቤ ኬꬃ ማላ ጊዲሺን ኪርስቶሲ ቃሴ ኬꬃስ ጉላን ኡቲዛ ሹቻ ማላ፤ ዎሳ ኬꬂያ ማቺ ማላ ጊዲሺን ኪርስቶሲ ቃሴ ኣዚና ማላ፤ ጻፌዚ ኪርስቶሳ ባጋራ ቆንጪዳ ጾሳ ኪያቴꬃ ኬሂ ꬎቂሲ ዮቲዛ ዎዴ ጪማቴꬂ ዲዛ ቃላን ዮቴስ። ኡባ ሚሼካ ኢዚ ጼሊዛይ ኪርስቶሳ ሲቆን፥ ኢዛ ያርሼቴꬃን፥ ኢዛ ማሮቴꬃን፥ ኢዛ ኪያቴꬃኒኔ ኢዛ ሳሮቴꬃ ባጋራኮ!

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-2

ኪርስቶሳኔ ዎሳ ኬꬅ 1፡3—3፡21

ኪርስቶሳን ጊዲዳ ኦራꬃ ዴኦ 4፡1—6፡20

ኩሻ ቆፋ 6፡21-24

1

1 ጾሳ ሼኔ ማላ ዬሱስ ኪርስቶሳ ሃዋሬ ጊዲዳ ጳዉሎሳፔ፥ ዬሱስ ኪርስቶሳን ዲዛ ኣማኔቲዛይታስ ኤፌሶኔን ኣማኒዛ ኣሳስ፥ * 2 ኑ ኣዋ ጾሳፌኔ ጎዳ ዬሱስ ኪርስቶሳፔ ኪያቴꬂኔ ሳሮቴꬂ ኢንቴስ ጊዶ።

ኪርስቶሳፔ ቤቲዛ ኣያና ኣንጆ

3 ኑ ጎዳ ዬሱስ ኪርስቶሳ ባጋራ ሳሎን ኣያና ኣንጆ ኡባን ኑና ኣንጂዳ ጎዳ ዬሱስ ኪርስቶሳ ኣዋይ ጾሲ ኣንጄቶ። 4 ኑ ኢዛ ሲንꬃን ጌሺኔ ዎሶይ ባይንዳይታ ጊዳና ማላ ቡሮ ኣላሜይ ሜꬌታናፔ ካሴ ባ ሲቆን ኪርስቶሳ ባጋራ ኑና ዶሪዴስ። 5 ዬሱስ ኪርስቶሳ ባጋራ ኑ ኢዛ ና ጊዳና ማላ ባ ሎኦ ቆፋን ኮይሮ ኡባ ዎꬂዴስ። 6 ሄሲካ ባ ዶሲዛዴ ባጋራ ጮ ሜላ ኑስ ኢሜቲዳ ቦንቾ ኪያቴꬂ ጋላቴታና ማላሳ።

7 ጾሳ ኣꬎ ኪያቴꬃ ዱሬቴꬃፌ ዴንዶይሳን ዬሱሳ ሱꬃን ዎዜቲዲ ናጋራፔ ኑ ማሬቲዶስ። * 8 ኢዚ ባ ኪያቴꬃ፥ ሂላቴꬃኒኔ ኤራቴꬅ ኡባን ኑ ቦላ ኬሂ ዳርሲዴስ። 9 ጾሲ ቆፒዳ ባ ጹራ ቆፋ ኪርስቶሳ ባጋራ ባ ሎኦ ቆፋ ማላ ኑና ኤሪሲዴስ። 10 ቡሮፔ ዎዴ ዉርሴꬃን ሃናናስ ዲዛ ኢዛ ቆፋይ ሳሎ ቦላኔ ቢታ ቦላ ዲዛይታስ ኡባስ ሁኤ ጊዲዳ ዬሱስ ኪርስቶሳፔ ኡባ ጋርስ ኣꬃናሳ። 11 ዉርሲካ ባ ሼኔ ማላ ኦꬂዛ ኢዛ ሼኔን ኮይሮካ ኢዚ ቆፒ ዎꬂዳይቲ ኑኒ ኢዛን ዶሬቲዶስ። 12 ኑኒ ካሴቲዲ ኪርስቶሳ ባጋራ ኤካና ጊዲ ኡፋይሳን ናጊዛይቲ ጾሳ ቦንቾ ጋላታን ቆንጪሳናሳ።

13 ኢንቴካ ቃሴ ቱማ ቃላ ሄሲካ ኢንቴና ኣሺዛ ሚሺራቾ ቃላ ሲዪዲ ኪርስቶሳን ኣማኒዴታ፤ ኢዛ ኣማኒዲ ካሴ ኢሜታና ጌቴቲዳ ጺሎ ኣያና ማታሜን ኣታሜቲዴታ። 14 ሄ ኣያናዚካ ኢዛ ቦንቾ ጋላታን ቆንጪሳና ማላ ጾሲ ባስ ጊዲዳይታ ኡባታ ዎዛና ጋካናስ ኑ ላታስ ኦይሶ።

ጋላታኔ ዎሳ

15-16 ሄሳ ጊሻስ ኢንቴ ጎዳ ዬሱሳ ኣማኒዳ ጊሻሲኔ ኣማኒዛ ኣሳ ኢንቴ ሲቂዛይሳ ታ ሲዮሶፔ ሃ ሲሚን ኢንቴና ቆፓ ቆፓ ኤካዳ ታኒ ታ ዎሳን ኢንቴ ጊሻስ ጾሳስ ጋላታ ሺሾ ኣጋቤኬ። 17 ቦንቾ ኣዋ ጊዲዳ ኑ ጎዳ ዬሱስ ኪርስቶሳ ኣዋ ጾሳ ኢንቴ ሎኤꬂ ኤራና ማላ ቆንጪሲዛ ኣያናይኔ ኤራቴꬃ ኣያናይ ኢንቴስ ኢሜታና ማላ ታ ኢንቴስ ፓጬይ ባይንዳ ዎሳይስ። 18 ሄሳꬆካ ኢንቴ ኢዛን ጼይጌቲዳ ኡፋይሳይ ሄሲካ ኣማኒዛይታ ኣቻን ዲዛ ኢዛ ዱሬቴꬂ ኣዛኮኔ ኢንቴ ኤራና ማላ ኢንቴ ዎዚና ኣይፌይ ፖኣና ማላ ዎሳይስ።

19-20 ኑስ ኣማኒዛይታስ ኡባፌ ቦላ ጊዲዳ ኢዛ ዎልቃ ꬎቃቴꬅ ኢንቴ ኤራና ማላ ታ ዎሳይስ፤ ሄ ዎልቃይካ ኢዛ ጊታ ሚኖቴꬃ ኦሶን ቤሲዳይሲ ሃይቆፔ ኪርስቶሳ ዴንꬂዲ ሳሎን ባ ኡሻቻን ኡቲሲዳ ኪርስቶሳ ባጋራ። * 21 ኣይሲዛይታፔ፥ ጎዳቴꬃፌ፥ ዎልቃፌኔ ካዎቴꬃፌ ቃሴካ ሃኢ ጻላ ጊዶንታ ቡሮፔ ያና ዎዴካ ጊዲን ሱንꬅ ኡባፌ ኢዚ ቦላ። 22 ጾሲ ሃራ ዉርሲ ኢዛ ቶሆፔ ጋርሳን ሃሪሲዴስ፤ ዎሳ ኬꬃንካ ኡባ ቦላ ሁኤ ኦꬂዴስ።* 23 ዎሳ ኬꬂያ ኪርስቶሳ ኣሳቴꬃ፤ ሄ ኢዛካ ኡባሶን ኡባ ሚሽ ኩንꬂዛ ሄ ኢዛ ኩሜꬃ።

2

ኪርስቶሳ ዴንꬅ

1 ኢንቴ ቆሂዳ ቆሆ ጊሻሲኔ ኢንቴ ናጋራ ጋሶን ኢንቴ ሃይቂዴታ ሺን፤ 2 ሄሳ ኢንቴ ሃይሳ ኣላሜዛ ኢታ ኦጌ ካሊዴታ፤ ቦላ ጫርኮ ቦላ ዲዲ ሃሪዛ ዎልቃማ ኣያናታስ ሃኢካ ጾሳስ ኣዛዜቶንታ ኣሳ ቦላ ኦꬂዛ ኢታ ኣያናስ ኢንቴ ኣዛዜቲሼ ጋምኢዴታ። 3 ሃይሳፌ ካሴ ኑኒ ኑ ኣሾ ኣሞቴꬅ ፖሊሼ ኣሾይ ኮይዛ ኦጌ ካሊሼ ኢስታራ ዶስ፤ ኑኒካ ሃንኮ ኣሳ ማላ ኑ ሜꬌቴꬃፌ ጾሳ ሃንቆ ጋርሳን ዴኦስ።

4-5 ጊዶ ኣቲን ጾሲ ኬሂ ሲቂዳ ጊሻስ ባ ማሮ ዳሮን ኑኒ ኑ ቆሆ ዳሮቴꬃን ሃይቂዳይታ ጊዲ ዲሺን ኪርስቶሳ ባጋራ ኑና ኣሺዴስ፤ ኢንቴ ፓጺዳይ ኢዛ ኪያቴꬃና። 6 ጾሲ ኑና ኪርስቶሳራ ጋꬂ ዴንꬂዴስ፤ ዬሱስ ኪርስቶሳ ባጋራ ኑና ሳሎን ባናራ ኡቲሲዴስ። 7 ሄሲካ ሃይሳፌ ጉዬ ያና ዎዴዛን ዬሱስ ኪርስቶሲ ኑስ ባ ኪያቴꬃን ቆንጪሲዳ ዛዋይ ባይንዳ ባ ኪያቴꬃ ዱሬቴꬃ ኑና ቤሳናሳ። 8 ኢንቴ ጾሳ ኪያቴꬃን ኣማኖን ኣቲዴታ፤ ሄሲካ ጾሲ ኢንቴስ ሜላ ጮ ኢሚዳዛፔ ኣቲን ኢንቴ ኦሶፔ ጊዴና። 9 ኦኒካ ጬቄቶንታ ማላ ኦሶፔ ጊዴና። 10 ሄሲካ ጾሲ ካሴ ኮይሮ ጊግሲ ዎꬂዳ ሎኦ ኦሶ ኑኒ ኦꬃና ማላ ዬሱስ ኪርስቶሳ ባጋራ ኑኒ ናምኣንꬆ ሜꬌቲዳይታኔ ጾሳ ሜꬌቴꬃታ።

ኪርስቶሳን ቤቲዛ ኢሲፌቴꬅ

11 ሄሳ ጊሻስ ኢንቴ ካሴ ኢንቴ ዬሌቴꬃን ኣይዛቤቲ ኢንቴ ኣሳቴꬃ ቦላ ኣሳ ኩሼ ኦሶ ጋሶን፥ «ኑኒ ቃጻሬቲዶስ» ጊዛ ኣሳቲ ኢንቴና፥ «ቃጻሬቶንታይታ» ጊዛይቶ! ኢንቴ ሄሳ ኣኔ ዎዚናን ዎꬂቴ። 12 ኢንቴ ሄ ዎዴ ኪርስቶሳፔ ሻኬቲዲ፥ ኢስራኤሌ ናይታፔ ሃኪዲ፥ ጫቆ ቃላስካ ኣላጋ ጊዲዲ፥ ሃይሳ ኣላሜዛ ቦላ ሂዶታይኔ ጾሲ ባይንዳ ካሴ ኢንቴ ዲዛ ዱሳ ዩሺ ቆፒቴ። 13 ሃኢ ቃሴ ኢንቴ ካሴ ሃሆን ዲዛይቲ ዬሱስ ኪርስቶሳን ጊዲዲ ኢዛ ሱꬃ ባጋራ ሺቂዴታ።

14 ናምኣታ ኢሲ ቦላ ጋꬂዲ ጊዶን ሻኪ ኦሺዛ ሚሻ ላሊዳ ኑ ሳሮይ ኢዛ። 15 ዎጋ፥ ዎጋ ኣዛዞራ ጋꬂ ኢሲፌ ባ ኣሾን ሻሪዴስ፤ ኢዚ ሄሳ ኦꬂዳ ጋሶይካ ኢዛስ ዋና ቆፋይ ናምኣታፔ ኢሲ ኦራꬃ ኣስ ባ ባጋራ ሜꬊዲ ሳሮቴꬅ ኤሃናሳ። 16 ኢዚ ማስቃሌ ቦላ ሃይቂዲ ሞርኬቴꬅ ዲጊዴስ፤ ናምኣታካ ኢሲ ኣሾ ሂስቲዲ ጾሳራ ማቃዪንꬂዴስ።* 17 ኢዚ ዪዲ ኢንቴስ ሃኪ ዲዛይታሲኔ ማታን ዲዛይታስ ጋꬂ ሳሮቴꬅ ሳባኪዴስ። * 18 ኑ ዉሪካ ኢዛ ባጋራ ኢሲ ኣያናን ኣዋ ኣች ሺቃና።

19 ሄሳ ጊሻስ ኢንቴ ኣማኒዛይታራ ኢሲፌ ኢሲ ዴሬ ኣሳኔ ጾሳስ ሶ ኣሳ ኣቲን ሃይሳፌ ጉዬ ቤቴታኔ ኢማꬃታ ጊዴኬታ። 20 ኢንቴ ሃዋሬታኔ ናቤታ ዮቻን ኬጼቲዴታ፤ ኬꬃስ ዉርሴꬃ ኩሻይ ዬሱስ ኪርስቶሳ። 21 ኬꬃዚ ዉሪካ ኢሲፌ ኦይኬቲዲ ጎዳስ ዱማ ኬꬄ ጊዳናስ ዲጬስ። 22 ኢንቴካ ጾሲ ባ ኣያናን ዳናስ ኢዛስ ዱሳሶ ጊዳና ማላ ኢሲፌ ኬጼቲሼ ዴታ።

3

ኣይዛቤታስ ሃዋሬ ጊዲዳ ጳዉሎሳ

1 ሄሳ ጋሶን ታ ጳዉሎሲ ኢንቴስ ኣማኖንታይታ ጊሻስ ዬሱስ ኪርስቶሲ ቃቺዳዴ ጊዳዲስ። 2 ታ ኢንቴና ጎኣና ማላ ጾሲ ኪያቴꬃን ታስ ኦሶስ ኤጻ ኢሚዳይሳ ኢንቴ ቱማፔ ሲዪዴታ። 3 ሃይሳፌ ካሴ ታ ኢንቴስ ቃንꬃራ ጻፊዳ ማላ ታስ ቆንጪን ታ ኤራናስ ዳንዳይዳ ጹራይ ሃይሳ። 4 ሄሳ ጊሻስ ኢንቴ ሄሳ ናባቢሼ ኪርስቶሳ ጹራ ታ ኣይ ማላ ኤሪዳኮ ኢንቴካ ኤራናስ ዳንዳዬታ። 5 ሄ ጹራይካ ሃኢ ኣማኒዛ ሃዋሬታሲኔ ናቤታስ ቆንጪዳ ማላ ካሴ ቤኒ ኣꬊዳ ዎዴ ዲዛ ኣሳታስካ ቆንጪቤና። 6 ሄሲ ሄ ጹራይ ኣይዛቤቲ ሚሺራቾ ቃላ ባጋራ ኢስራኤሌ ናይታራ ኢሲፌ ላቲዛይታ፤ ኢሲፌ ኢሳዴ ኣሳቴꬃ ማላ ጊዲዲ ዬሱስ ኪርስቶሳ ባጋራ ቤቲዳ ሂዶታ ኢሲፌ ጊሼቲ ላቲዛይታ ጊዳናሳ።

7 ታኒካ ኢዛ ዎልቃ ኦሶ ማላ ታስ ኢሜቲዳ ጾሳ ኪያቴꬃ ኢሞታ ማላ ሃይሳ ሚሺራቾ ቃላ ኦሳንቻ ጊዳዲስ። 8 ታ ቃሴ ሃንኮ ኣማኒዛ ኣሳፔ ላፋ ጊዲኮካ ኦኒካ ዛዋይ ባይንዳ ኪርስቶሳ ዱሬቴꬅ ኣይዛቤታስ ሳባካና ማላ ጾሳ ኪያቴꬃን ሃይሲ ታስ ኢሜቲዴስ። 9 ሄሳꬆካ ኡባ ሜꬊዳ ጾሳን ቤኒ ዎዴ ቆቴቲ ዲዛ ጾሳስ ጹራ ቆፋይ ኣዛኮ ኡባስ ታ ቆንጪሳና ማላ ታስ ጾሳ ኪያቴꬂ ኢሜቲዴስ። 10 ኢዛ ቆፋይ ሃኢ ዎዴ ዎሳ ኬꬃ ባጋራ ዱማ ዱማ ሜꬋይ ዲዛ ጾሳ ሂላቴꬂ ሳሎን ዲዛ ሃላቃታሲኔ ጎዳታስ ኤሬታና ማላ ሃኒዴስ።

11 ጾሲ ኑ ጎዳ ዬሱስ ኪርስቶሳ ባጋራ ሃይሳ ፖሊዳይ ባ ሜርና ቆፋ ማላ። 12 ኑኒ ኢዛይታ ጊዲዳ ጊሻሲኔ ኢዛን ኣማኒዳ ጊሻስ ጌሻቴꬃራኔ ሂርጋይ ባይንዳ ኑኒ ጾሳኮ ሺቃና ዳንዳዮስ። 13 ሄሳ ጊሻስ ኢንቴ ቦንቼታና ማላ ታኒ ኢንቴ ጊሻስ ታ ቦላ ጋኪዳ ዋዬዛን ኢንቴ ኡፋይስ ቃንጾንታ ማላ ታ ኢንቴና ሃዳራ ጋይስ።

ኤፌሶኔን ኣማኒዛ ኣሳስ ዎሴቲዳ ዎሳ

14 ሄሳ ጊሻስ ታኒ ጾሳ ሲንꬃን ጉልባታይስ። 15 ሳሎን ዲዛይኔ ቢታ ቦላ ዲዛ ኢዛሶ ኣሳይ ዉሪካ ኢዚ ሱንꬂን ሱሜስ። 16 ኢንቴ ጋርሳ ባጋራ ሚናና ማላ ኣያና ባጋራ ኢዛ ቦንቾ ዱሬቴꬂ ኢንቴስ ኢሜታና ማላ ታ ዎሳይስ። 17 ሄሲካ ኪርስቶሲ ኢንቴ ዎዚናን ኣማኖን ዳና ማላኔ ቃሴካ ኢንቴ ኢዛን ጻጲዲ ሲቆን ሚናና ማላ ዎሳይስ። 18 ኪርስቶሳ ሲቆስ ኣሆቴꬃይ፥ ኣዱሳቴꬃይ፥ ꬎቃቴꬃይኔ ጪማቴꬂ ኣይ ጊናኮ ኢንቴ ኣማኒዛ ኡባ ኣሳራ ኢሲፌ ሻኪ ኤራና ማላ። 19 ኢንቴ ጾሳ ኩሜꬃራ ሻኪ ኤሪዲ ኢዛን ኩሜꬅ ጊዳና ማላ ኣሳ ኤራፔ ቦላ ጊዲዳ ኪርስቶሳ ሲቆ ኢንቴ ኤራና ማላ ታ ዎሳይስ። 20 ሄሳ ጊሻስ ኑ ጊዶን ኦꬂዛ ባ ዎልቃ ጊና ኑ ዎሲዛይሳፌኔ ዎይኮ ኑ ቆፒዛይሳፌ ኡባፌ ቦላራ ኬሂ ዳርሲ ኦꬃናስ ዳንዳይዛ ጾሳስ፥ 21 ዎሳ ኬꬃን ቃሴካ ዬሱስ ኪርስቶሳ ባጋራ ዎዴ ኡባን ሜርናፔ ሜርና ጋካናስ ኢዛስ ቦንቾይ ጊዶ። ኣሚን።

4

ኪርስቶሳ ባጋራ ቤቲዳ ኢሲፌቴꬅ

1 ሄሳ ጊሻስ ጎዳ ሱንꬃን ቃሼቲዳ ታኒ ኢንቴ ጼይጌቲዳ ጼይሳስ ቤሲዛ ዱስ ዳና ማላ ኢንቴና ዎሳይስ። 2 ሙሌካ ኣሽኬታኔ ሹጎታ ጊዲቴ፤ ኢሶይ ኢሳራ ሲቆን ዲቴኔ ኢሶይ ኢሳ ዳንዳይቴ። * 3 ሳሮቴꬅ ኢሚዛ ኣያና ኢሲፌቴꬅ ናጋናስ ሚኒቴ። 4 ኢንቴ ጼይጌቲዳ ጋላስ ኢሲ ሂዶታኮ ጼይጌቲዳ ማላ ኢሲ ኣሳቴꬂኔ ኢሲ ኣያናይ ዴስ። 5 ኢሲ ጎዳይ፥ ኢሲ ኣማኖይኔ ኢሲ ጺንቃታይ ዴስ። 6 ኡባፌ ቦላራ ጊዲዳይ፥ ኡባ ቦላ ኦꬂዛይ፥ ኡባሶን ዲዛይ፥ ኡባስ ኣዋ ጊዲዳ ኢሲ ጾሲ ዴስ።

7 ጊዲኮካ ኪርስቶሲ ኢማና ጊ ቃቺዳ ማላ ኑስ ኢሳስ ኢሳስ ዱማ ዱማ ኢሞቴꬂ ኢሜቲዴስ። 8 ሄሳ ጊሻስ፥

«ኢዚ ፑዴ ኬዚዳ ዎዴ

ዲኦ ዲኢዴስ፤

ኣሳስ ኪያቴꬃ

ኢሞታ ኢሚዴስ»

ጌቴቲ ጌሻ ማጻፋን ጻፌቲዴስ። * 9 ሂስቲን፥ «ኢዚ ፑዴ ኬዚዴስ» ጉሲ ቃሴካ ዱጌ ቢታ ጋርስ ዎꬊዴስ ጉስ ጊዶንታ ኣጊኮ ሄሲ ኣይ ጉሴ? 10 ኢዚ ዱጌ ጋርሴ ዎꬊዳይሲ ኩሜꬅ ኣላሜ ሜꬌቴꬅ ኩማና ማላ ሳሎፔካ ቦላ ኬዚዳይ ኢዛ።

11 ኢሲ ኢሲ ኣሳቲ ሃዋሬታ፥ ባጋይቲ ናቤታ፥ ሃራቲ ሚሺራቾ ቃላ ሳባኬ፥ ባጋይቲ ቃሴ ሄሚዛይታኔ ታማርሲዛይታ ጊዳና ማላ ኢዚ ኢሞታ ኢሚዴስ። 12 ሄሲካ ኪርስቶሳ ኣሳቴꬅ ጊዲዳ ዎሳ ኬꬂያ ኬጼታና ማላ ኣማኒዛይታ ኣማኖ ኦሶስ ጊጊሳናሳ። 13 ሄሲካ ሃናናይ ኑ ዉሪካ ጾሳ ና ኣማኖኒኔ ኢዛ ኤሮን ቤቲዛ ኢሲፌቴꬃኮ ጋኪዲ ኩሜꬃ ኣስ ጊዳናስ ኪርስቶሳን ኑኒ ኪርስቶሳꬆ ኩሜꬂኔ ፖሎ ጊዳና ማላሳ።

14 ሄሳ ጊሻስ ኣባ ቦላ ዴንዲዛ ጎቴ ጫርኮይ ያኔ ሃ ሾጬቺዛ ማላ ዱማ ዱማ ቲሚርቴ ጫርኮን ኣሳ ጌኔኒኔ ባሌꬆን ኣኔ ኑኒ ያኔ ሃ ጶንቄቲሼ ቄሪ ጉꬃ ናይታ ማላ ሃኖኮ። 15 ሄሳꬆ ሃኖ ኣጊዲ ቱማ ሲቆን ሃሳይሼ ሁኤ ጊዲዳይሳኮ ሃኒዛዛን ኡባን ኣኔ ዲጮስ፤ ሄ ሁኤዚካ ኪርስቶሳ። 16 ኢዛ ጋሶን ኣሳቴꬂ ዉሪ ጻጶን ኦይኬቲዲ ኢሲ ኢሲ ኣሳቴꬂ ባ ኦሶ ኦꬂሼ ዉሪካ ሲቆን ዲጬሲኔ ባናካ ሚንꬄስ።*

ፖኦ ናይታ ማላ ዱስ

17 ኣይዛቤታ ማላ ጮ ሜላ ቆፋን ሜላ ሲሜሬታናስ ኢንቴስ ቤሴና ጋዳ ታ ኢንቴና ዞራይስ። 18 ኢስታ ዎዚናይ ሙሚዳ ጊሻሲኔ ዩሺ ቆፖንታ ጊሻስ ኢስታ ዎዚና ኣይፌይ ቆቂዴስ፤ ኢስቲ ጾሳ ዴኦፔ ሻኬቲዳ። 19 ኢስታፌ ዬላቴꬂ ꬋይዳ ጊሻስ ባ ኮዪዳ ማላ ባና ካልሶንታ ኣሞኒኔ ቱናቴꬃን ዳናስ ዎጋይ ባይንዳ ኢታ ኦሶስ ባና ኣꬂ ኢሚዳ።

20 ኢንቴ ቃሴ ኪርስቶሳ ሄሳ ማላን ኤሪቤኬታ። 21 ኤ ቱሙካ ኢንቴ ኢዛ ጊሻስ ሲዪዴታኔ ዬሱሳን ዲዛ ቱማ ኢዛፔ ታማርዴታ። 22 ኢንቴ ካሴ ዲዛ ዱሳይ ባሌꬂዛ ኣሞን ቂታቲዳ ጊሻስ ካሴ ጬጋ ኣሳቴꬅ ኢንቴፌ ቃሪ ዬጋና ማላ ታማርዴታ። * 23 ቃሴካ ኢንቴ ቆፋይ ኣያናን ኦራጾ። 24 ቱሙ ጺሎቴꬃኒኔ ጌሻቴꬃን ጾስ ሚሳታና ሜꬌቲዳ ኦራꬃ ኣሳቴꬅ ማይኢቴ። *

25 ኑ ዉሪካ ኢሲ ኣሾ ጊዲዳ ጊሻስ ዎርዶቴꬅ ዲጊዲ ኑኒ ኑ ጋርሳን ኢሶይ ኢሳራ ኣኔ ቱማ ሃሳዮስ። * 26 ሃንቄቲቴ ሺን ናጋራ ኦꬆፍቴ፤ ኢንቴ ሃንቆን ዲሺን ኣርሼይ ዉሎፎ። * 27 ጻላኤስ ሶሆ ኢሞፍቴ። 28 ካሴ ካይሶቲዛዴይ ሃይሳፌ ጉዬ ካይሶቶፓ፤ ጊዶ ኣቲን ሜቶቴቲዲ ኢዛ ዎሲዛይታስ ኢሚዛ ሚሺ ኢዛ ኩሼን ዳና ማላ ሎኦ ሚሽ ባ ኩሼራ ኦꬂ ዴማናስ ዳቡሮ።

29 ኮሺዛ ማላ ሃንኮ ሲዪዛይታ ጎኢዛዚኔ ማዲዛ ቃላፔ ኣቲን ጎኣይ ባይንዳ ቃላይ ኢንቴ ዶናፔ ኬዞፖ። 30 ኢንቴ ኣታና ጋላሳስ ኣታሜቲዳ ጾሳ ጺሎ ኣያና ሚሺሶፒቴ። 31 ጫሞ ዮኦ ኡባ ሃንቆ፥ ዪሎ፥ ኦሽ፥ ጫሼ፥ ቃሴካ ሃንኮ ሃራ ኢታቴꬅ ኡባ ኢንቴፌ ዲጊቴ። 32 ኢንቴና ጾሲ ኪርስቶሳ ባጋራ ኣቶ ጊዳ ማላ ኢንቴካ ኢንቴ ጋርሳን ኣቶ ኣቶ ጌቴቲቴ፤ ኢሶይ ኢሳራ ኪያታኔ ኢሶይ ኢሳስ ቃꬌቲዛይታ ጊዲቴ። *

5

1 ሄሳ ጊሻስ ኢንቴ ዶሴቲዛ ናይታ ማላ ጾስ ሚሳቲቴ። 2 ኪርስቶሲ ኑና ሲቂዳ ማላ ቃሴካ ኑ ጊሻስ ባና ሳዊዛ ያርሾ ኦꬂ ጾሳስ ኢሚዳ ማላ ኢንቴካ ሲቆን ሲሜሬቲቴ። *

3 ላይማይ ዎይኮ ቱናቴꬂ ዎይኮ ኡዜቴꬂ ሙሌካ ኢንቴ ጊዶን ቤቶይ ኣቲን ዚጊርሲካ ሲዬቶፎ፤ ሄሳ ማላይ ጌሻ ጾሳ ኣሳስ ቤሴና። 4 ኢንቴ ጋላታ ጋላቲዛይታ ጊዲቴ ኣቲን ኣሴ ዬላቺዛ ላፋ ሃሳያይ፥ ጮ ኤያቴꬃ ዮኦይ ኢንቴስ ቤሶንታ ጊሻስ ሄሳ ማላይ ኢንቴ ጋርሳን ዶፖ። 5 ቃሴካ ኢንቴ ላይማቲዛይታስ ዎይኮ ቱናታስ ዎይኮ ኡዜቲዛይታሲኔ ኤቃስ ጎይኒዛይታስ ኪርስቶሳ ካዎቴꬃኒኔ ጾሳ ካዎቴꬃን ኢስታስ ላታሶይ ባይንዳይሳ ኢንቴ ኤሪቴ።

6 ኢንቴና ኦኒካ ዎርዶ ሃሳያን ባሌꬆፎ፤ ጋሶይካ ጾሳ ሃንቆይ ኢዛስ ኣዛዜቶንታ ናይታ ቦላ ያናይ ሃይታንታ ማላና። 7 ሄሳ ጊሻስ ሄሳንታ ማላራ ዙፔቶፒቴ። 8 ካሴ ኢንቴ ꬉማ ሺን ጎዳን ሃኢ ኢንቴ ፖኦ፤ ኢንቴ ፖኦ ናይታ ማላ ዲቴ። 9 ፖኦስ ኣይፌይ ሎኤቴꬃን፥ ጺሎቴꬃኒኔ ቱማቴꬃን ኡባን ዴስ።

10 ሄሳꬆካ ጎዳ ኡፋይሲዛ ሚሽ ኮዪቴ። 11 ኣይፌይ ባይንዳ ꬉማ ኦሶራ ኢንቴስ ኣይኮ ጋጎቴꬂ ዶፖ፤ ሄሳፌ ኢታ ኦሶ ቆንጬ ኬሲቴ። 12 ꬉማን ዲዛ ኣሳቲ ጌማን ኦꬂዛ ሚሻ ጊሻስ ሃሳያይካ ዬላቼስ። 13 ፖኦይ ፖኢዳዚ ዉሪ ቆንጬን ቤቴስ። 14 ጋሶይካ ኡባ ቤሲዛይ ፖኦ፤ ሄሳ ጊሻስ፥

«ኔኖ፥ ꬊስኪዛይሶ ቤጋ!

ሃይቆፔ ዴንዳ!

ኪርስቶሲ ኔስ ፖኢሳና» ጌቴቲዴስ።

15 ሄሳ ጊሻስ ኤራቴꬂ ባይንዳይታ ማላ ጊዶንታ ኢንቴ ዋኒዲ ኤራታ ማላ ዳናኮ ናጌቲቴ። 16 ሃይሲ ዎዴዚ ኢታ ጊዲዳ ጊሻስ ሄሳ ሎኤꬂ ኤሪቴ። * 17 ሄሳ ጊሻስ ኤያታ ጊዶፒቴ፤ ጎዳ ሼኔይ ኣዛኮ ዩሺ ቆፒቴ።

18 ኣያናይ ኩሚዳይታ ጊዲቴ ኣቲን ማꬆሲዛ ኡሻን ማꬆቶፍቴ፤ ሄሲ ጮ ሜላ ሚሻ ላሌꬃ። 19 ኣያና ዬꬃን ጋላታራ ጋꬂ ዬጺሼ ኢንቴ ጊዶን ኢሶይ ኢሳራ ሃሳዬቲቴ፤ ኢንቴ ሳባኒኔ ዬꬃን ኩሜꬃ ዎዚናፔ ጎዳ ጋላቲቴ። 20 ሄሳን ጾሳ ኣዋ፥ ጎዳ ዬሱስ ኪርስቶሳ ሱንꬃ ኡባ ሚሻስ ኡባ ዎዴ ጋላቲቴ።

ማቾኔ ኣዚና

21 ኢንቴ ኪርስቶሳ ቦንቾስ ጊዲ ያሻራ ኢሶይ ኢሳስ ኣዛዜቲቴ።

22 ማቼቶ ኢንቴ ጎዳስ ሃሬቲዛ ማላ ኢንቴ ኣዚናታስ ሃሬቲቴ። * 23 ኪርስቶሲ ባ ኣሾ ጊዲዳ ዎሳ ኬꬃይስ ሁኤ ጊዲዳ ማላ ኣዚናይካ ባ ማቼይስ ሁኤ። 24 ሄሳ ጊሻስ ዎሳ ኬꬂያ ኪርስቶሳስ ኣዛዜቲዛ ማላ ማቼቲካ ባ ኣዚናታስ ኣይ ሃኖንካ ኣዛዜታናስ ቤሴስ።

25 ኣዚናቶ! ኪርስቶሲ ዎሳ ኬꬃዮ ሲቂዳ ማላኔ ባና ኢዚ ጊሻስ ኣꬂ ኢሚዳ ማላ ኢንቴካ ኢንቴ ማቼታ ሲቂቴ። * 26 ባ ቃላ ባጋራ ሃꬃን ሜጪ ጌሺ ዱማሲዴስ። 27 ሄሳꬆካ ቂታይ ዎይኮ ኣይፌሶ ጺርጶቴꬂ ዎይኮ ኢሲ ኢታይ ኢዚ ቦላ ቤቶንታ ጌሺኔ ባላይ ኢዚ ቦላ ባይንዳሮ ቦንቾ ዎሳ ኬꬄ ሂስቲዲ ሺሻናሳ። 28 ኣዚናቲካ ሄሳꬆ ባ ማቼታ ባ ኣሾ ማላ ሲቃናስ ቤሴስ፤ ባ ማቾ ሲቂዛዴይ ባና ሲቄስ። 29 ባርካ ባና ኢጺዛዴይ ኦኒካ ዴና፤ ባ ኣሾስ ሜሲኔ ባና ናጌስ፤ ኪርስቶሲካ ዎሳ ኬꬃስ ሂኒꬆ ኦꬂዴስ። 30 ኑኒ ኪርስቶሳ ኣሳቴꬃ። 31 ሄሳ ጊሻስ፥ «ኣሲ ኣዮኔ ኣዋ ኣጊዲ ባ ማቼይራ ኢሲኖ ጊዴስ፤ ናምኣይካ ኢሲ ኣሾ ጊዴቴስ» ጌቴቲ ጌሻ ማጻፋን ጻፌቲዴስ። * 32 ሃይሲ ዳሮ ጹራ ዮኦ፤ ታኒካ ሃይሳ ኪርስቶሳ ጊሻሲኔ ዎሳ ኬꬃ ጊሻስ ዮታይስ። 33 ጊዲኮካ ኢንቴፌ ኢሲ ኢሳዴይ ባ ማቾ ባና ሲቂዛ ማላ ሲቆ፤ ማቻካ ባ ኣዚና ቦንቹ።

6

ዬሊዳይታኔ ናይታ

1 ናይቶ! ኢንቴ ኢንቴና ዬሊዳይታስ ጎዳን ኣዛዜቲቴ፤ ሄሲ ኢንቴስ ቤሴስ። * 2 «ኔ ኣዋኔ ኔ ኣዮ ቦንቻ» ጊዛ ኣዛዞ ጊዶን ዲዛ ሂዶታይ ኮይሮ ኣዛዞ። 3 ኔ ሄሳꬆ ኦꬂኮ ኔስ ሎኣናኔ ኔስ ላይꬃይ ቢታ ቦላ ኣዱቃና። 4 ዬሊዳይቶ! ኢንቴካ ኢንቴ ናይታ ሃንቄꬆፍቴ፤ ጊዶ ኣቲን ኢንቴ ናይታ ጎዳ ዞሬኒኔ ሴራን ዲቺቴ። *

ኦሲሲዛይታኔ ኦꬂዛይታ

5 ኦሳንቻቶ! ኢንቴ ኪርስቶሳስ ኣዛዜቲዛ ማላ ቢታ ቦላ ኢንቴና ኦሲሲዛይታስ ያሻቴꬃኒኔ ቦንቾን ሱሬ ዎዚናፔ ኣዛዜቲቴ። 6 ጮ ኣሳ ኣይፌን ቤታና ማላኔ ኦሲሲዛይታፔ ዶና ኣንጆ ኤካናስ ጊዶንታ ኢንቴ ኪርስቶሳ ኣይሌታ ማላ ጾሳ ሼኔ ኩሜꬃ ዎዚናፔ ፖላና ማላ ዎዚናፔ ኣዛዜቲቴ። 7 ኣሳስ ኦꬂዛ ማላ ጊዶንታ ጎዳስ ኦꬂዛ ማላ ኢንቴ ኩሜꬃ ዎዚናፔ ኦꬂቴ። 8 ጋሶይካ ኣይሌ ጊዲን ዎይኮ ጎዳ ጊዲን ባ ኦꬂዛ ሎኦ ኦሶስ ኡባስ ዎይቶ ኤካናይሳ ኢንቴ ኤሬታ።

9 ኢንቴኖ ጎዳቶ! ኢንቴካ ኢንቴ ኦሲሲዛይታስ ሄሳꬆ ኦꬂቴ፤ ኢስታሲኔ ኢንቴስ ጎዳ ጊዲዳይ ቦላ ሳሎን ዲዛይሳ፤ ኢዚካ ኣይፌሶ ጼሊ ኣስ ማዶንታይሳካ ኢንቴካ ኤሪዛ ጊሻስ ኦሳንቻታ ባቢሶ ኣጊዲ ሎኦ ኦꬂቴ።*

ጾሳፌ ቤቲዛ ኦላ ሚሽ

10 ሃራ ባጋራ ሚኖ ጎዳኒኔ ኢዛ ጊታ ዎልቃን ሚኒቴ። 11 ዳቡሎሳ ጌኔ ኦሶ ኢንቴ ኤቄታናስ ዳንዳያና ማላ ጾሳ ኦላ ማይኦታ ማይኢቴ። 12 ጋሶይካ ኑ ኦሌታናይ ኣሾራኔ ሱꬃራ ጊዶንታ ሃይሳ ꬉማ ኣላሜዛ ሃሪዛ ጎዳታራ፥ ዎልቃማታራኔ ሳሎ ቦላ ዲዛ ቱና ኣያና ኦላንቻታራ ኦሌቶስ። 13 ኢታ ጋላሳይ ጋኪሺን ኢንቴ ሞርኬ ዎልቃራ ኤቄታናስ ዳንዳያና ማላ ጾሳ ኦላ ማይኦታ ኩሜꬅ ማይኢቴ፤ ኢንቴ ኡባካ ፖሊዳፔ ጉዬ ሚኒ ኤቃናስ ዳንዳዬታ።

14 ሄሳ ጊሻስ ኢንቴ ጼሳን ቱማ ዚናሬ ማላ ዳንጬቲዲ ጺሎቴꬃ ጹሩሬታ ማላ ቲራን ማይኢዲ፥ ** 15 ሳሮቴꬃ ሚሺራቾ ቃላ ቶሆን ጫማ ማላ ኣꬂዲ ጊጌቲ ኤቂቴ። * 16 ሄይታንታፌካ ቦላራ ታማ ማላ ፖፖልኡ ጊዛ ኢታ ኣያና ዎንዳፌታ ኢንቴ ኡባ ቶይሳና ዳንዳያና ማላ ኣማኖ ጎንዳሌ ማላ ዴንꬂቴ። 17 ኣቶቴꬅ ቢራታ ቆቤ ማላ ሁኤን ዎꬂቴ፤ ኣያና ጊꬃ ማሻ ኦይኪቴ፤ ሄሲካ ጾሳ ቃላ። *

18 ዎሳን ኣይ ሃኖንካ ኣያናን ዎሲቴ፤ ሄሳ ቆፒዲ ቤጊቴ፤ ኣማኒዛይታ ኡባ ጊሻስ ቃንጾንታ ዎሲቴ። 19 ታኒ ሚሺራቾ ቃላ ጹራ ኣሳስ ቆንጪሳናስ ዶና ዶይዛ ኡባ ዎዴ ያሺ ባይንዳ ታ ጻላቴꬃን ዮታናስ ቃላይ ታስ ኢሜታና ማላ ታስ ዎሲቴ። 20 ታኒ ሚሺራቾ ቃላ ጊሻስ ሳንሳላታን ቃሼታዳ ኪቴቲዳዴ ጊዲዳይ ሄሳሳ፤ ሄሳ ጊሻስ ታ ዮታናስ ቤሲዛይሳ ባቦንታ ዮታና ማላ ታስ ዎሲቴ።

ዉርሴꬃ ሳሮካ

21 ታ ኣይ ማላ ዲዛኮኔ ኣይ ኦꬂዛኮ ኢንቴ ኤራና ማላ ዶሴቲዳ ታ ኢሻይ ጎዳስ ኣማኔቲዳ ኦሳንቻይ ቲቂቆሲ ኢንቴስ ሃኒዳይሳ ዉርሲካ ኢንቴስ ዮታና። * 22 ኢንቴ ኑ ሃኖቴꬅ ኤራና ማላኔ ኢንቴ ዎዚና ኢዚ ሚንꬄꬃና ማላ ታ ኢዛ ኢንቴኮ ዬዳዲስ። *

23 ኣዋ ጾሳፌ፥ ጎዳ ዬሱስ ኪርስቶሳፔ ሳሮቴꬂኔ ሲቆይ ኣማኖራ ኢንቴስ ታ ኢሻታስ ጊዶ። 24 ጎዳ ዬሱስ ኪርስቶሳ ፓጬይ ባይንዳ ሲቂዛ ኡባስ ሳሮቴꬂ ጊዶ። ኣሚን።

* 1:1 ሃዋ 18፡19-21

* 1:7 ቆላ 1፡14

* 1:19-20 ማዛ 110፡1

* 1:22 ማዛ 8፡6

* 2:16 ቆላ 1፡20

* 2:17 ኢሳ 57፡19

* 4:2 ቆላ 3፡12-13

* 4:8 ማዛ 68፡18

* 4:16 ቆላ 2፡19

* 4:22 ቆላ 3፡9

* 4:24 ቆላ 3፡10

* 4:25 ዛካ 8፡16

* 4:26 ማዛ 4፡4

* 4:32 ቆላ 3፡13

* 5:2 ኬሳ 29፡18፤ ማዛ 40፡6

* 5:16 ቆላ 4፡5

* 5:22 ቆላ 3፡18፤ 1ጴጽ 3፡1

* 5:25 ቆላ 3፡19፤ 1ጴጽ 3፡7

* 5:31 ሜꬌ 2፡24

* 6:1 ቆላ 3፡20

* 6:4 ቆላ 3፡21

* 6:9 ቆላ 4፡1፤ ዛሬ 10፡17፤ ቆላ 3፡25

* 6:14 ጹሩሬ ጉሲ ቤኒ ዎዴ ኦላ ኣሳቲ ቲራን ማይኢዛ ኦላ ማይኦ።

* 6:14 ኢሳ 11፡5፤ 59፡17

* 6:15 ኢሳ 52፡7

* 6:17 ኢሳ 59፡17

* 6:21 ሃዋ 20፡4፤ 2ጺም 4፡12

* 6:22 ቆላ 4፡7-8

ፒሊጲሲዮሴ ኣሳስ

1

2

3

4

ጳዉሎሲ

ፒሊጲሲዮሴ ኣሳስ

ጻፊዳ ኪታ

ጊዶ ቆፋ

ጳዉሎሲ ሃ ኪታዛ ጻፊዳይ ማቂዶኒያ ጌቴቲዛ ኦሮሜ ካዎይ ሃሪዛሶን ዲዛ ፒሊጲሲዮሴ ጌቴቲዛ ዴሬን ዲዛ ዎሳ ኬꬃይሳ። ሂና ሄ ዎሳ ኬꬃያ ጳዉሎሲ ኮይሮ ኣዉሮፓን ኤሲዳ ዎሳ ኬꬃዮ፤ ፒሊጲሲዮሴ ካታማን ዲዛ ኣሳፔ ዳሪዛ ባጋይ ኦሮሜ ቢታፌ ዪዳ ኣሳ፤ ሄሳፌ ዴንዲዳይሳን ዳሮቲ ኦቶሬቴቴስ። (ሃዋ 16፡21) ኢስታፌ ባጋይቲ ኪርስቶሳን ኣማኒዛይታ፤ ሄሳ ጊሻስ ባ ኣሳታን ኢጼቲዳይታኔ ጎዴቲዛይታ ጊዲዳ፤ ሄሲካ ኢስቲ ሃ ኣላሜ ዱሳን ማንቆ ጊዳና ማላ ኦꬂዴስ። (2ቆሮ 8፡2) ጊዲኮካ ኢስቲ ኣማኖን ሚኒ ኤቂዲ ሃንኮ ኣማኒሼ ዋዬቲዛይታ ማዲዛይታ ጊዲዳ፤ ሄሳ ጋሶን ጳዉሎሲ ኢስታ ኣዳፌ ሲቄስ።

ሃ ኪታይ ጻፌቲዳይ ጳዉሎሲ ቃሾሶን ዲሺን ሃንኮ ኣማኒዛ ኦሳንቻታፔ ኤቄቴꬂ ኢዛ ጋኪን ፒሊጲሲዮሴን ዲዛ ዎሳ ኬꬄይ ጋርሳን ዴንዲዳ ዎርዶ ቲሚርቴ ጋሶን ኢዛ ዎዚናይ ሜቂ ዲሺና። ጊዶ ኣቲን ሃ ኪታዛን ቆንጪ ቤቲዛይ ኡፋይሲኔ ኩሜꬃ ኣማኔቴꬅ። ጳዉሎሲ ሄሳ ሄ ኪታዛ ጻፊዳ ጋሶይካ ኢዚ ሜቶቲ ዲሺን ፒሊጶሲኔ ኣማኒዛ ኣሳይ ኢዛስ ማዶ ዬዲዳ ጊሻስ ኢስታ ጋላታናስኮ! ኢዛ ቦላ ጊዲን ዎይኮ ኢስታ ቦላ ዱማ ዱማ ሜቶቲ ጋኪኮካ ኢስታስ ዳሮ ጻላቴꬂኔ ኩሜꬃ ሚኖ ኣማኖይ ኢስታስ ዳና ማላ ኢዚ ኢስታ ሚንꬄꬄስ። ኦቶሬቴꬂኔ ጬቄቴꬅ ኣጊዲ ዬሱስ ኪርስቶሳ ኣሽኬቴꬃን ኩማና ማላ ኢዚ ኢስታ ሚንꬂ ቆፍሴስ። ኢስቲ ዬሱስ ኪርስቶሳራ ኣያናን ኢሲኖ ጊዲዲ ዴሚዳ ዴኦዚ ጾሳ ኪያቴꬃፌ ቤቲዳይሳኔ ኢስቲ ኣማኖን ኤኪዳይሳፌ ኣቲን ዎጋ ናጎን ቤቲዳይሳ ጊዴና ጊዲ ኢዚ ኢስታ ቆፍሴስ። ዬሱስ ኪርስቶሳራ ኢሲፌቴꬃን ዲዛ ኡባታስ ጾሲ ኢስታስ ኢሚዛ ሳሮቴꬃ ጊሻሲኔ ኡፋይሳ ጊሻሲካ ጻፊዴስ።

ሃይሲ ሃ ኪታዚ ኤሬቲዛይ ኡፋይስ፥ ኣማኔቴꬅ፥ ኢሲፌቴꬂኔ ኣማኖን ዴኦን ሚኒ ኤቃና ማላ ቆንጪሲ ቤሲዛይሳና፤ ቃሴካ ሃዋሬ ጳዉሎሲ ፒሊጲሲዮሴ ዎሳ ኬꬃዮ ዳሮ ሲቂዛይሳ ቆንጪሴስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-11

ጳዉሎሳ ዱሳ ጊሻስ 1፡12-26

ኣማኖን ዱሳስ ሌሚሶ 1፡27—2፡18

ጺምቶሳኔ ኣፍሮዲጾ ቆፋ 2፡19-30

ኣማኖ ኢጺዛይታፔ ናጌታና ማላ ዮቶ 3፡1—4፡9

ጳዉሎሲ ፒሊጲሲዮሴን ኣማኒዛይታስ ሺሺዳ ጋላታኔ ዞሬ 4፡10-20

ኩሻ ቆፋ 4፡21-23

1

1 ዬሱስ ኪርስቶሳ ኦሳንቻ ጊዲዳ ጳዉሎሳፔኔ ጺምቶሳፔ ዎሳ ኬꬃ ጪማታራኔ ዳቆኔታራ ኢሲፌ ፒሊጲሲዮሴ ዴሬን ዲዛ ኣማኒዛይታስ ዬሱስ ኪርስቶሳስ ዱማቲዳይታስ ኡባስ፥ * 2 ኑ ኣዋ ጾሳፌ፥ ጎዳ ዬሱስ ኪርስቶሳፔ ኪያቴꬂኔ ሳሮቴꬂ ኢንቴስ ጊዶ።

ጋላታ ዎሳ

3 ኢንቴና ቆፒዛ ኡባ ጋላስ ታኒ ታ ጾሳ ጋላታይስ። 4 ኡባ ጋላስ ኢንቴ ጊሻስ ታ ዎሲዛ ዎዴ ኡፋይሳን ዎሳይስ። 5 ኮይሮ ጋላሳፌ ሃ ሲሚን ሃኖ ጋካናስ ሚሺራቾ ቃላ ኦሶን ኢንቴ ታናራ ዴታ። 6 ኢንቴናን ሎኦ ኦሶ ዶሚዳይሲ ኢዚ ዬሱስ ኪርስቶሲ ዉርሴꬃ ፒርዳስ ያና ጋካናስ ኢንቴና ዳንዳይሳናይሳ ታ ኣማናይስ።

7 ታ ሃኢ ቃሾ ኬꬃን ዲሺኒኔ ታ ቃሼታናፔካ ካሴ ሚሺራቾ ቃላ ቱማ ናጋናሲኔ ሚንꬄꬃናስ ጾሲ ታስ ባ ኪያቴꬃን ኢሚዳ ማዶን ኢንቴ ዉሪካ ታናራ ኢሲፌ ኦꬂዳይታ ጊዲዳ ጊሻስ ኢንቴ ኡባ ጋላስ ታ ዎዚናፔ ꬋዬኬታ፤ ሄሳ ጊሻስ ታኒ ኢንቴ ጊሻስ ቆፓናስ ቤሴስ። 8 ታ ኢንቴና ዬሱስ ኪርስቶሳ ሲቆን ዎስታ ላሞቲዛኮ ጾሲ ታስ ማርካ።

9 ኢንቴ ሲቆይ ኤራቴꬃኒኔ ኣኬካን ኬሂ ዳራና ማላ ታ ዎሳይስ። 10 ሄሲካ ኢንቴ ኡባፌ ኣꬊዛይሳ ሻኪ ኤራና ማላኔ ዬሱስ ኪርስቶሳ ዩሳ ጋላስ ጋካናስ ኢንቴ ጌሻታኔ ዎሶይ ባይንዳይታ ጊዳና ማላ ኮያይስ። 11 ጾሳ ቦንቺሲዛይሳኔ ጋላቲሲዛይሳ ኢንቴ ኦꬃና ማላ ዬሱስ ኪርስቶሳን ቤቲዛ ጌሻቴꬃ ኣይፌን ኢንቴ ዎዚናይ ኩሞ።

ጳዉሎሳ ቃሼቴꬃን ሚሺራቾ ቃላ ዲች

12 ሃኢካ ታ ኢሻቶ! ታ ቦላ ጋኪዳ ሜቶይ ሚሺራቾ ቃላይ ካሴፔ ኬሂ ኣካናስ ጊዲዳይሳ ኢንቴ ኤራና ማላ ታ ኮያይስ። 13 ሄሳ ጊሻስ ታ ቃሼቴꬃይ ኪርስቶሳ ጊሻስ ጊዲዳይሲ ካዎ ኬꬃ ዛቤታሲኔ ሃራታስካ ኤሬቲዴስ። * 14 ታ ቃሼቲዳይሳ ጋሶን ኣማኒዛይቲ ጾሳ ቃላ ባቦንታ ጻላቴꬃን ኣሳስ ማርካታናስ ሚኖቴꬅ ዴሚዳ።

15 ኢሲ ኢሲ ኣሳቲ ጮ ኑ ኢዛፔ ዋኒዶን ጌꬃኒኔ ሆሎቴꬃን ሳባኬቴስ፤ ባጋይቲ ቃሴ ሎኦ ቆፋራ ኪርስቶሳ ጊሻስ ሳባኬቴስ። 16 ባጋይቲ ታኒ ሚሺራቾ ቃላ ጊሻስ ሞቴታና ሃን ዲዛይሳ ኤሪዛ ጊሻስ ሲቆን ሳባኬቴስ። 17 ሃንኮይቲ ቃሴ ሎኦ ቆፋን ጊዶንታ ታና ጋኪዳ ቃሾዛ ቦላ ሃራ ዋዬ ጋꬃናሲኔ ባ ኢታ ቆፋ ፖላናስ ኪርስቶሳ ሳባኬቴስ።

18 ሄሳ ጊዲኮ ኣይ ሜቶ ዲዛይ! ዋና ኣይፌ ዮኦይ ሱሬቴꬃን ጊዲን ዎይኮ ሚሳቲሶን ጊዲንካ ኣዋራካ ኪርስቶሳ ሳባኪዛ ጊሻስ ታ ኡፋዬታይስ። 19 ታ ቦላ ጋኪዳ ሜቶፔ ታ ኣꬋናይ ኢንቴ ዎሳኒኔ ዬሱስ ኪርስቶሳ ኣያና ማዶን ጊዲዳይሳ ታ ኤራይስ። 20 ታ ኣይ ኦጌራካ ዬላቶንታ ማላ ሚኖ ኡፋይሲኔ ላሞታይ ታስ ዴስ፤ ጊዶ ኣቲን ካሴካ ሃቺካ፥ ታ ሃይቂንካ ፓጻ ዲንካ ኪርስቶሲ ታ ኣሾን ቦንቼታናይሳ ታኒ ጻላቴꬃን ሃሳያይስ። 21 ታስ ዱስ ጉሲ ኪርስቶሳ፤ ሃይቆይካ ታስ ጎኣ። 22 ጊዶ ኣቲን ታኒ ሃይሳ ኣሾ ዱሳን ጉጃ ዲዛኮ ኣይፌ ኢሚዛ ኦሶ ኦꬃይስ ጉሳ፤ ታ ኣዋይሳ ዶራናኮ ታስ ኤሬቴና። 23 ሃ ናምኡ ሃኖታን ሜቶቴታዲስ፤ ታ ባዳ ኪርስቶሳራ ዳናስ ላሞታይስ፤ ሄሲ ሃራ ኡባፌ ኬሂ ሎኦ። 24 ጊዶ ኣቲን ታስ ኣሾን ዱሲ ኢንቴስ ኬሂ ኮሼስ።

25 ሄሳ ኣኬካዳ ኢንቴ ኣማኖን ዲጫና ማላኔ ኡፋዬታና ማላ ኢንቴ ኡባታ ማታን ጋምኣናይሳኔ ዳናይሳ ታ ኤራይስ። 26 ታ ሄ ባዳ ኢንቴ ኣቻን ዴኢኮ ታ ጋሶን ኢንቴስ ኪርስቶሳን ዲዛ ጬቄቴꬂ ዳራና።

27 ኪርስቶሳ ሚሺራቾ ቃላስ ቤሲዛ ማላ ዲቴ፤ ሄሳꬆ ሃንካ ታ ኢንቴና ባዳ ቤኢዳኮ ዎይኮ ሃሆን ዳዳ ኢንቴ ጊሻስ ታ ሲዪዛኮ ኢንቴ ሚሺራቾ ቃላ ኣማኖስ ኢሲፌ ኦሌቲሼ ኢሲ ኣያናን ኢንቴ ሚኒ ኤቃናይሳ ታ ኤራይስ። 28 ኣይ ኦጌራካ ኢንቴናራ ኤቄቲዛይታስ ሂርጎፍቴ፤ ሄሲ ኢስቲ ꬋያናይሳሲኔ ኢንቴ ኣታናይሳስ ጾሳፌ ኢሜቲዳ ማላታ። 29 ኢንቴ ኪርስቶሳ ኣማኒዛይታ ጻላ ጊዶንታ ኢዛ ጊሻስ ዋዬ ኤኪዛይታ ጊዳና ማላ ሃይሲ ጾሳ ኪያቴꬂ ኢንቴስ ኢሜቲዴስ። 30 ኢንቴ ካሴ ቤኢዳ ማላ ሃኢካ ታ ቦላ ዲዛይሳ ኢንቴ ሲዪዛይሳ ማላ ሄሳꬆ ኢንቴናካ ዋዪሶን ዴስ። *

2

ኣሽኬቴꬅ ኪርስቶሳፔ ታማሮ

1-2 ኢንቴስ ኪርስቶሳ ባጋራ ቤቲዳ ኢሲፌቴꬃ ጋሶን ኢሶይ ኢሳ ሚንꬄꬂዛዝ ሲቆ ጊዲንካ ዎይኮ ኣያና ኢሲፌቴꬅ ዎይኮ ማሮይኔ ኣሳስ ሚሼቴꬂ ኢንቴ ጋርሳን ዲኮ ኢንቴ ኣስ ሲቆን ኢሲ ኣያናኒኔ ኢሲ ቆፋን ጊዲዲ ታ ኡፋይስ ፖሊቴ። 3 ኣስ ኡባ ኢንቴፌ ቦላራ ጼሊቴ ኣቲን ኢንቴርካ ኢንቴና ዶሶን ዎይኮ ጎኣይ ባይንዳ ጋላታ ኤካናስ ኢሲ ሚሺካ ኦꬆፍቴ። 4 ኢንቴፌ ኢሲ ኢሲ ኣሲ ሃራ ኣስ ጎኢዛይሳ ጼሊቴ ኣቲን ኢንቴ ጎኣ ጻላ ጼሎፍቴ።

5 ዬሱስ ኪርስቶሳስ ዲዛ ኣሽኬቴꬂ ኢንቴ ኣቻንካ ዶ። 6 ኢዚ ጾሳኮሺን ባና ጾሳራ ጊኒሳናስ ኮዪቤና።

7 ጊዶ ኣቲን ኣይሌ ሜꬋ ኤኪዲ ኣስ ሚሳቲዲ ባርካ ባና ኤያ ኣስ ኬሲዴስ። 8 ኣስ ጊዲ ቆንጪዲካ ባና ኣሳፔ ዚቂሲዴስ፤ ሃይቃና ጋካናስ ሄሲካ ማስቃሌ ቦላ ካቄቲ ሃይቃና ጋካናስ ኣዛዜቲዴስ። 9 ሄሳ ጊሻስ ጾሲ ኢዛ ዳሮ ꬎቁ ሂስቲዴስ፤ ሱንꬅ ኡባፌ ꬎቁ ጊዳ ሱንꬅ ኢዛስ ኢሚዴስ።

10 ሄሲካ ሳሎኒኔ ሳኣን፥ ሳኣፔ ጋርሳንካ ዲዛ ሜꬌቴꬂኔ ጉልባቴይ ዉሪ ዬሱሳ ሱንꬃስ ጉልባታና ማላሳ። 11 ኣሳ ኢንጻርሲ ዉሪካ ጾሳ ኣዋ ቦንቾስ ዬሱስ ኪርስቶሲ ጎዳ ጊዲዳይሳ ማርካታናሳ።

ዴሬ ፖኦ

12 ሄሳ ጊሻስ ታ ኢሻቶ! ኢንቴ ካሴ ኡባ ዎዴ ኣዛዜቲዛይታ ጊዲዳ ማላ ሃኢካ ታኒ ማታን ዶንታ ኢንቴፌ ሃሆን ዲኮካ ኢንቴ ኣቶቴꬃይ ኩሜꬅ ጊዳና ማላ ያሻቴꬃኒኔ ቦንቾን ፖሊቴ። 13 ጾሲ ኢንቴስ ኣዛዜቴꬅ ኢሚሼ ባ ቆፋ ዉርሴꬅ ጋካናስ ኢንቴ ጊዶን ኦꬄስ።

14 ኣይ ሚሺካ ዙዙንꬂኔ ፓላማይ ባይንዳ ኦꬂቴ። 15 ሄሲካ ኢንቴ ኢታኔ ጌላ ኣሳ ጊዶን ጌሻታኔ ዎሶይ ባይንዳ ጾሳ ናይታ ጊዲዲ ኣላሜ ቦላ ኣርሼ ማላ ዴሬ ኡባስ ፖኣናሳ። * 16 ኢንቴ ኤኪዳ ዴኦ ቃላ ሎኤꬂ ኦይኪኮ ኪርስቶሲ ሃ ሲሚ ዪዛ ዎዴ ታ ሜላ ዳቡሮንታይሳ ጊሻስ ታ ጬቄታናዚ ታስ ዴስ።

17 ቃሴካ ኢንቴስ ጎዳን ዲዛ ኣማኖይ ኢንቴ ጾሳስ ሺሺዳ ዱማ ያርሾ ማላ ታ ሼምፖይ ኢንቴ ያርሾራ ኢሲፌ ያርሾ ማላ ጉኪዛኮ ኢንቴናራ ታኒካ ኡፋዬታና። 18 ሄሳꬆካ ኢንቴ ኢንቴስ ኡፋዬቲዲ ታናካ ኡፋይሳናስ ቤሴስ።

ጺምቶሳ ዎሳኔ ኣፍሮዲጾ ዎሳ

19 ጎዳይ ማዲኮ ጺምቶሳ ኢንቴኮ ዬዳዳ ኢንቴ ሎኤቴꬃ ጊሻስ ሎኦ ዎሬታ ሲያናስ ኮያይስ። 20 ኢንቴ ሎኤቴꬃ ጊሻስ ቆፒዛ ኣሲ ሃራ ኢዛ ማላይ ኦኒካ ባ። 21 ሃራይ ዉሪካ ዬሱስ ኪርስቶሳይሳ ጊዶንታ ባ ጎኣስ ዎጺዛዴ ጻላላ። 22 ጊዶ ኣቲን ኢንቴ ኤሪዛይሳ ማላ ጺምቶሲ ኢዚ ኣይ ማላ ኣሳኮ ባ ጊሻስ ማርካሲዴስ። ናይ ባ ኣዋራ ኦꬂዛ ማላ ታናራ ሚሺራቾ ቃላ ዮቲዴስ። 23 ሄሳ ጊሻስ ሃይሳፌ ሲንꬃን ታ ዋናናኮ ሻካ ኤሪዳፔ ጉዬ ኢዛ ታ ኢንቴኮ ኪታና ቆፓይስ። 24 ታኒካ ኢንቴኮ ማታ ዎዴ ባናይሳ ጎዳን ኣማኔታይስ።

25 ሄሳꬆካ ኢንቴ ታና ኮሺዛ ሚሻን ኡባን ማዳና ማላኔ ሎኤꬂ ኦይካና ማላ ዬዲዳ ኣፍሮዲጾ ታ ኢንቴኮ ዛራ ዬዳና ማላ ኮሺዛይሲ ታስ ኤሬቲዴስ። 26 ጋሶይካ ኢዚ ኢንቴና ኩሜꬃታ ቤያናስ ላሞቲዳ ጊሻሲኔ ቃሴካ ኢንቴ ኢዛ ሳኮዛ ሲዪዳይሳስ ቆፒዳ ጊሻሳ። 27 ቱማፔካ ኢዚ ሃርጊዲ ሃይቂሼ ኣቲዴስ፤ ጊዶ ኣቲን ጾሲ ኢዛ ማሪዴስ፤ ታ ካሴ ሙዞቲዛይሳ ቦላ ሃራ ሙዞይ ጉጄቶንታ ማላ ታናካ ማዲዴስ።

28 ሄሳ ጊሻስ ኢንቴ ኢዛ ቤኢዲ ኡፋዬታና ማላኔ ታኒካ ሂርጋፌ ሼምፓና ማላ ኣሞታይስ። 29 ኢንቴ ኢዛ ኬሂ ኡፋይሳን ሞኪ ኤኪቴ፤ ኢዛ ማላ ኣሳታካ ቦንቺቴ። 30 ኢንቴ ታና ማታን ዲዲ ኦꬂ ማዳናስ ዳንዳዮንታ ጊሻስ ኢዚ ባ ሼምፖስ ሚሼቶንታ ታና ኦꬂ ማዲዲ ኪርስቶሳ ኦሶ ጋሶን ሃይቂሼ ኣቲዴስ።

3

ኣሾን ጬቄታናስ ቤሴና

1 ታ ኢሻቶ! ሃይሳፌ ሃራ ታ ኢንቴና ጊዛይ ጎዳን ኡፋዬቲቴ፤ ሃኢካ ዛራዳ ኢዞ ታ ኢንቴስ ጻፊኮ ታና ሳሌꬄና፤ ኢንቴናካ ጎኣና።

2 ሄይታ ካና ማላ ሁስካቲዛይታፔ፥ ኢታ ኦꬂዛይታፔኔ ኣሳስ ሜቄꬅ ሜንꬂዛ ኣሳታፔ ናጌቲቴ። 3 ቱሙ ቃጻሬቲዳይቲ፥ ጾስ ዎሲዛይቲ፥ ዬሱስ ኪርስቶሳን ጬቂዛይቲ፥ ኣሾን ጬቄቶንታይቲኔ ኣሾንካ ኣማኔቶንታይቲ ኑና።

4 ታኒ ጬቃና ኮይኮ ኣሾ ባጋራ ጬቃና ሚሺ ታስካ ዴስ፤ ኦናስካ ኣሾን ጬቂዛ ሚሺ ዲዛ ሚሳቲኮ ታ ኢዛፔ ኣꬋይስ። 5 ታኒ ዬሌቲዳ ኦስፑንꬃ ጋላስ ቃጻሬታዲስ፤ ታ ኢስራኤሌ ዜሬꬂኔ ቢኒያሜ ኮቻፌ ዬሌታዲስ፤ ኢብራዌታ ጊዶን ታኒካ ኣዳ ኢብራዌ፤ ዎጋ ባጋራ ኦይቺዛዴይ ዲኮ ታ ካሴ ፋርሳዌ። * 6 ሙሴ ዎጋስ ዚልኤቲዛይሳ ጊዲኮ ታኒ ካሴ ዎሳ ኬꬃ ጎዲዛዴ። ዎጋ ናጎን ቤቲዛ ጺሎቴꬅ ጊዲኮ ካሴ ታ ቦላ ኢሲ ዎሶይካ ዴና። *

7 ጊዶ ኣቲን ታስ ጎኣ ጊዲዳይሳ ኡባ ኪርስቶሳ ጊሻስ ጋዳ ጎኣይ ባይንዳ ሚሻ ማላ ቆዳዲስ። 8 ሄሳፌካ ታ ጎዳ ዬሱስ ኪርስቶሳ ኤሮፔ ኣꬊዛይ ሃራይ ኣይኮይካ ባይንዳይሳ ታ ኣማኒዛ ጊሻስ ኡባካ ጎኣይ ባይንዳ ሚሻ ማላ ቆዳዲስ፤ ታኒ ኢዛ ጊሻስ ጋዳ ኡባካ ኣጋዲስ፤ ታ ኪርስቶሳ ዴማና ጋዳ ኡባ ሚሻካ ዎራ ዎꬊዳ ኢታ ሚሻ ማላ ቆዳዲስ። 9 ታኒ ሄሳꬆ ኦꬂዛ ጋሶይካ ካሴ ሙሴ ዎጋን ታስ ዲዛ ጺሎቴꬃ ኣጋዳ ኣማኖን ቤቲዛ ጾሳ ጺሎቴꬅ ኪርስቶሳን ኣማናዳ ዴማናሲኔ ታ ኢዛራ ኢሲፌ ዴኣናሳ። 10 ኪርስቶሳኔ ኢዚ ሃይቂ ዴንዲዳ ዴንꬃ ዎልቃ ታ ኤራና ማላ ኢዛ ዋዬካ ታ ኢዛራ ጊሼታና ማላኔ ሃይቆንካ ታ ኢዛ ሚሳታና ማላ ኣሞታይስ። 11 ሄሳꬆካ ታ ሃይቃ ዴንዲዳፔ ጉዬ ሜርናስ ዳናስ ኮያይስ።

ዉርሴꬅ ጋካናስ ዎꬄ

12 ታ ሃይሳ ዉርሳ ዴማዲስ ዎይኮ ሃይሳꬆ ሃናዲስ ጉስ ጊዴና፤ ጊዶ ኣቲን ዬሱስ ኪርስቶሲ ታና ባስ ሂስቲዲ ታስ ጊግሲዳ ዎይቶ ኤካናስ ሚና ዎꬃ ቦላ ዳይስ። 13 ታ ኢሻቶ! ታ ሃኢ ታ ኮይዛይሳካ ኦይኪዳ ማላ ቆዲኬ፤ ጊዶ ኣቲን ታ ኢሲ ሚሽ ኦꬃና፤ ታፔ ጉዬራ ዲዛይሳ ኣጋ ኣጋዳ ታፔ ሲንꬃን ዲዛይሳ ኦይካናስ ዛራꬋይስ። 14 ጾሲ ታና ዬሱስ ኪርስቶሳ ባጋራ ፑዴ ጼይጊዳ ጊሻስ ዎይቶ ጋካ ኤካናስ ኤሌላይስ።

15 ሄሳ ጊሻስ ኑኒ ኣማኖን ሚኒዳይቲ ዉሪካ ሃኒዛ ዮኦ ኡባ ሄሳꬆ ጼላናስ ቤሴስ፤ ኢሲ ኢሲ ዱማ ቆፋይ ኢንቴስ ዲኮ ሄሳካ ጾሲ ኢንቴስ ቆንጪሳና። 16 ጊዲኮካ ኑ ሃኢ ጋኪ ኤሪዳዛን ኣኔ ሲሜሬቶስ።

17 ታ ኢሻቶ! ኣኔ ኢንቴ ታ ሃኒዛ ማላ ታና ካሊቴኔ ሃራታራካ ኢሲፌ ዴኢቴ፤ ኑኒ ኑና ኢንቴስ ሌሚሶ ሂስቲ ቤሲዳ ማላ ዲዛ ኣሳታ ዎዚናን ዎꬂቴ።* 18 ጋሶይካ ሃይሳፌ ካሴ ታ ኢንቴስ ዛራ ዛራ ዮቲዳ ማላ ሃኢካ ዛራዳ ኣፉንꬃራ ኢንቴስ ዮታይስ፤ ዳሮቲ ኪርስቶሳ ማስቃሌስ ሞርኬ ጊዲዲ ሲሜሬቴቴስ። 19 ኢስታ ዉርሴꬂ ꬋዮ፤ ኢስታ ኡሎይ ኢስታ ጾሳ፤ ኢስታስ ካዉሻቴꬃይ ኢስታስ ቦንቾ፤ ኢስታ ዎዚናይ ሼምፒዳይ ሃ ቢታ ዱሳና። 20 ኑ ዴሬይ ጊዲኮ ሳሎና፤ ሄፔ ቡሮ ያናይሳ ኑና ኣሺዳ ጎዳ ዬሱስ ኪርስቶሳ ዩሳ ላሞቴꬃን ናጎን ዶስ። 21 ኢዚካ ኡባ ባፔ ጋርሳን ሃሪሳና ዳንዳይዛ ባ ዎልቃን ዳቡራንቻ ጊዲዳ ኑ ኣሳቴꬅ ቦንቼቲዳ ባ ኣሳቴꬅ ሚሳቲሲዲ ላማና።

4

ዉርሴꬃ ዞሬ

1 ታ ኢንቴና ዶሲዛይቶ! ታ ኢንቴና ላሞቲዛይቶ! ታስ ኡፋይሲኔ ኦሶ ዛዉዴ ጊዲዳ ታ ኢሻቶ! ጎዳን ሚኒ ኤቂቴ።

2 ኢንቴ ቆፋይ ጎዳን ኢሲኖ ጊዳና ማላ ኤዎዲያኔ ሲንጼኬይ ባ ጋርሳን ሲቄታና ማላ ታ ኢስታ ዎሳይስ። 3 ኤሮ! ኔኖ! ታናራ ኢሲፌ ኣማኔቲዳ ኦሳንቻዞ! ሚሺራቾ ቃላ ዮቶስ ታናራኔ ቃላሜንጾሳራ ቃሴካ ኢስታ ሱንꬃይ ዴኦ ማጻፋን ጻፌቲዳ ሃንኮ ታናራ ኦሶ ላጌታራ ኢሲፌ ዋዬቲዳ ማጫሳታ ኔ ማዳና ማላ ታ ኔና ዎሳይስ።

4 ኣይ ዎዴካ ጎዳን ኡፋዬቲቴ፤ ቃሴካ ታ ኢንቴና ኡፋዬቲቴ ጋይስ። 5 ኢንቴ ኪያቴꬂ ኣስ ኡባ ኣቻን ኤሬቶ፤ ጎዳይ ያና ማቲዴስ። 6 ሃኒዛ ዮኦን ኡባን ጋላታን፥ ዎሳኒኔ ጋናቴꬃን ጾሳ ሲንꬅ ሺቂቴ ኣቲን ኣይ ሚሻንካ ሂርጎፍቴ።

7 ኣሳ ቆፋፔ ቦላራ ዲዛ ጾሳ ሳሮቴꬂ ኢንቴ ዎዚናኔ ኢንቴ ቆፋ ዉርሲ ዬሱስ ኪርስቶሳን ናጌስ።

8 ዉርሴꬃ ቦላ ታ ኢሻቶ! ቱሙ ጊዲዳ ዮኦ ኡባ፥ ቦንቾ ጊዲዳ ዮኦ ኡባ፥ ኣዳ ጊዲዳ ዮኦ ኡባ፥ ጌሺ ጊዲዳ ዮኦ ኡባ፥ ዶሴቲዳ ሚሽ ኡባ፥ ሎኦ ጊዲዳ ዮኦ ኡባ፥ ሎኤቴꬅ ጊዲንካ ጋላታካ ሃይታንታ ሚሳቲዛዝ ኡባ ቆፒቴ። 9 ኢንቴ ታፔ ታማርዳይሳ ዎይኮ ኤኪዳይሳኔ ሲዪዳይሳ ዎይኮ ቤኢዳይሳ ኣይ ጊዲኮካ ኡባ ኦꬂቴ፤ ጎዳይ ኢንቴናራ ጊዳና።

ጳዉሎሲ ማዲዳይታስ ሺሺዳ ጋላታ

10 ዳሮ ዎዴፔ ጉዬ ኦራꬃ ቆፋራ ኢንቴ ታ ጊሻስ ቆፎ ኦይኪዴታ፤ ሄሲካ ጎዳ ባጋራ ታና ኬሂ ኡፋይሴስ፤ ቱሙካ ኢንቴ ታስ ቆፎ ኣጊቤኬታሺን ኢንቴ ቆፒዳ ማላ ኦꬃናስ ኢንቴስ ሃኖ ኢጺዴስ። 11 ታኒ ሄሳ ጊዛይ ታና ሜቲዳ ጊሻስ ጊዴና፤ ጋሶይካ ታ ኣይ ሃንኮካ፥ «ዲዛይሲ ታስ ጊዳና» ጉስ ታማራዲስ። 12 ፓጬካ ታ ኤራይስ፤ ዴማዳካ ኤራይስ፤ ጋፋዳካ፥ ካላዳካ ኤራይስ፤ ዲንካ ꬋዪንካ ኤራይስ፤ ኣይ ጊዲኮካ ታስ ዲዛይ ጊዳና ጉሳ ጹራ ታ ሎኤꬃ ኤራይስ። 13 ታስ ዎልቃ ኢሚዛ ኪርስቶሳን ታኒ ኡባ ሚሽ ኦꬃናስ ዳንዳያይስ።

14 ጊዲኮካ ኢንቴ ታና ታ ዋዬን ማዲዳ ጊሻስ ሎኦ ኦꬂዴታ። 15 ኢንቴ ፒሊጲሲዮሴ ኣሳቲ ሄሳፌ ቦላራ ኢንቴ ኤሪዛይ ኮይሮ ሚሺራቾ ቃላ ኢንቴ ኤኪዳ ዎዴ ታኒ ማቂዶኒያፔ ዴንዳሼ ኢንቴፌ ኣቲን ጌዴ ኢሚዲካ ሃ ኤኪዲካ ማዴቲዲኔ ማዲዲ ጊዛ ዎሳ ኬꬂ ታስ ዴና። * 16 ሃራይ ኣቶሺን ታ ካሴ ታሶሎንቄን ዲዛ ዎዴካ ታኒ ሜቶቲን ኢንቴ ዛሪ ዛሪ ታስ ማዶ ዬዲዴታ። 17 ታ ሄሳ ጊዛይ ኢሚዳ ጊሻስ ኢንቴስ ኣንጆይ ዳራና ማላ ጋዳ ኣቲን ታ ኢንቴፌ ማዶ ኤካናስ ኣሞታዳ ጊዴና።

18 ታስ ኮሺዛይሳኔ ታና ኮሺዛይሳፌካ ቦላራ ኤካዲስ፤ ኢንቴ ታስ ዬዲዳ ማዶ ሚሻ ኣፍሮዲጾ ኩሼፔ ኤኪን ታ ፓጬይ ኩሚዴስ፤ ሃይሲ ዳሮፔ ጾሳ ኣቻን ኤኬቲዳ ዳሮ ሎኦ ሳዊዛ ያርሾ ማላ። * 19 ጾሲ ባ ዱሬቴꬃ ጊና ኢንቴስ ኮሺዛይሳ ጎዳ ዬሱስ ኪርስቶሳ ባጋራ ኩንꬃና። 20 ኑ ኣዋሲኔ ኑ ጾሳስ ሜርናፔ ሜርናስ ቦንቾይ ጊዶ። ኣሚን።

ዉርሴꬃ ሳሮካ

21 ኣማኒዛ ኣሳ ኡባ ዬሱስ ኪርስቶሳ ሱንꬃን ሳሮ ጊቴ፤ ታናራ ዲዛ ኢሻቲ ዉሪካ ኢንቴና ሳሮ ጌቴስ። 22 ኣማኒዛይቲ ዉሪ ሃራፔካ ቄሳሬሶ ኣሳፔ ኣማኒዛይቲ ዉሪካ ኢንቴና ሳሮ ጌቴስ።

23 ጎዳ ዬሱስ ኪርስቶሳ ኣꬎ ኪያቴꬂ ኢንቴናራ ጊዶ። ኣሚን።

* 1:1 ሃዋ 16፡12

* 1:13 ሃዋ 28፡30

* 1:30 ሃዋ 16፡19-40

* 2:15 ዛሬ 32፡5

* 3:5 ኦሮ 11፡1፤ ሃዋ 23፡6፤ 26፡5

* 3:6 ሃዋ 8፡3፤ 22፡4፤ 26፡9-11

* 3:17 1ቆሮ 4፡16፤ 11፡1

* 4:15 2ቆሮ 11፡9

* 4:18 ኬሳ 29፡18

ቆላሲያሴ ኣሳስ

1

2

3

4

ጳዉሎሲ

ቆላሲያሴ ኣሳስ

ጻፊዳ ኪታ

ጊዶ ቆፋ

ሃይሲ ኪታዚ ጻፌቲዳይ ቄሪ ኢሲያን ዲዛ ኤፌሶኔ ካታማፔ ኣርሼይ ሞኪዛ ባጋራ ዲዛ ቆላሲያሴ ካታማን ዲዛ ዎሳ ኬꬃሳ፤ ሂኖ ሄ ዎሳ ኬꬃዮ ኤሲዳይ ጳዉሎሳ ጊዶንታ ኣጊኮካ ኢዛ ኦሮሜ ካዎቴꬃ ጋርሳን ዲዛ ኢሲያን ዋና ካታማ ጊዲዳ ኤፌሶኔፔ ሚሺራቾ ቃላ ዮቲዛይታ ሄ ዬዲዳ ጊሻስ ቆላሲያሴስካ ኣላፌቴꬂ ዴስ፤ ቆላሲያሴ ዎሳ ኬꬃን፥ «ጾሳ ኤራናሲኔ ሙሌራ ኣቶቴꬅ ዴማናስ ኢሲ ኢሲ ኣሲ ሁኤን ሁኤን ዎልቃማ ኣያናታሲኔ ጎዳታስ ጎይናናስ ኮሼስ» ጊዛ ዎርዶ ኣስታማሬቲ ዲዛይሳ ጳዉሎሲ ሲዪዴስ፤ ሄ ኣስታማሬቲ ታማርሲዛ ሃራ ዮቲ፥ «ኣሲ ዉሪካ ቃጻራ ዎጋስ ሃሬታናስ ቤሴስ፤ ካꬃ ሙሳ ዎጋኔ ሃራ ዎጋታካ ናጋናስ ቤሴስ» ጊዲ ታማርሴቴስ።

ጳዉሎሲ ሃ ኪታዛ ጻፊዳይ ቱሙ ጊዲዳ ኣማኖ ቲሚርቴ ታማርዲ ሄ ዎርዶ ኣስታማሬታ ቲሚርቴዛ ዲጋናሳ፤ ኢዛ ማልꬄታፔ ዋናቲዛይ፥ «ዬሱስ ኪርስቶሲ ኩሜꬃ ኣቶቴꬅ ኢሜስ፤ ሃንኮይቲ ኣማኒዛ ኣማኖይ ጊዲኮ ዬሱሳፔ ሃሴቴስ» ጊዛይሳ። ጾሲ ሃይሳ ኣላሜዛ ኪርስቶሳን ሜꬊዴስ፤ ቃሴካ ጾሲ ሃ ኣላሜዛ ኪርስቶሳ ባጋራ ባኮ ዛሪ ኤሃና፤ ሃይሲ ኣላሜዚ ኣታናይ ኪርስቶሳ ዎዚናፔ ኣማኖን ጻላ። ሄሳን ኤቂዲ ጳዉሎሲ ሃይሲ ዎልቃማ ቲሚርቴይ ኣማኒዛይታ ዴኦን ዋኒ ዳናስ ኮሺዛኮ ቤሴስ።

ሃይሳ ሃ ኪታዛ ጳዉሎሳፔ ኤኪዲ ቆላሲያሴ ኣሳስ ጋꬃናስ ኪቴቲዳ ቲቂቆሳራ ኢሲፌ ዲዛይ ኣናስሞሳ ጊዲዳይሳ ኤሮይ ማዲዛዛ። ጳዉሎሲ ሄ ኣናስሞሳ ጌቴቲዛ ኣይሌዛ ጊሻስ ፒልሞናስ ሃራ ኪታ ጻፊዴስ። ቆላሲያሴ ኪታ ጊዶን ዲዛ ቆፋይ ኤፌሶኔ ኪታራ ኣዳፌ ጋይቴስ፤ ናምኣይካ ኢሲ ዎዴን ጻፌቲዳ። ኢስታ ጊዶን ዲዛ ጊታ ዱማቴꬂ ኤፌሶኔ ኪታን ጳዉሎሲ ኪርስቶሳ ዎሳ ኬꬃ ሁኤ ኦꬂዲ ሺሼስ፤ ቃሴ ቆላሲያሴ ኪታን ኪርስቶሳ ሜꬌቴꬅ ኡባስ ሁኤ ኦꬂዲ ሺሼስ። ሃይሳ ኢዚ ኦꬂዳይ ጾሲ ሜꬊዳ ኪታንቻታስ ጎይኖይ ኤያቴꬅ ጊዲዳይሳ ቤሳናሳ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-8

ኪርስቶሳ ሃኖኔ ኢዛ ኦሶ 1፡9—2፡19

ኪርስቶሳን ዲዛ ኦራꬃ ዴኦ 2፡20—4፡6

ኩሻ ቆፋ 4፡7-18

1

1 ጾሳ ሼኔን ዬሱስ ኪርስቶሳን ኪቴቲዳ ጳዉሎሳፔኔ ኑ ኢሻ ጺምቶሳፔ፥ 2 ቆላሲያሴን ዲዛ ኪርስቶሳን ዱማቲዳይታሲኔ ኣማኔቲዳ ኢሻታስ ኑ ኣዋ ጾሳፌ ሳሮቴꬂኔ ኪያቴꬂ ኢንቴስ ጊዶ።

ጋላታ ዎሳ

3 ኑ ኢንቴ ጊሻስ ዎሲዛ ኡባ ጋላስ ኑ ጎዳ ዬሱስ ኪርስቶሳ ኣዋ ጾሳ ጋላቶስ። 4 ጋሶይካ ኢንቴስ ዬሱስ ኪርስቶሳን ዲዛ ኣማኖኒኔ ኣማኒዛ ኣሳ ኢንቴ ኡባ ሲቂዛይሳ ኑ ሲዪዳ ጊሻሳ። 5 ሄሲ ዉሪካ ሃኒዳይ ሳሎን ኢንቴስ ጊጌቲዳ ሂዶታፔ ዴንዲዳይሳና፤ ሄሳ ሄ ሂዶታ ጊሻስ ሚሺራቾ ቃላ ኢንቴ ካሴቲዲ ሲዪዴታ። 6 ሄሲካ ሄ ኢንቴኮ ጋኪዴስ፤ ሄሳ ሚሺራቾ ቃላ ኢንቴ ሲዮሶፔኔ ጾሳ ኪያቴꬃ ቱማቴꬃ ኢንቴ ኤሮ ጋላሳፌ ሃ ሲሚን ኣላሜ ዩሾን ኢዚ ኦꬂሼ ዲዛይሳ ማላ ኢንቴ ኣቻን ኣይፌ ኣይፊሼኔ ዲጪሼ ዴስ። 7 ሄሳካ ሃኢ ኑ ጊሻስ * ጊዲዲ ኪርስቶሳስ ኣማኔቲዳ ኦሳንቻ ጊዲዳይሲኔ ኑናራ ኢሲፌ ኦꬂዛኔ ሲቂዛ ኤጳፊራይ ኢንቴና ታማርሲዴስ። * 8 ቃሴካ ኢዚ ኢንቴናን ዲዛ ኣያና ሲቆቴꬃ ኑስ ዮቲዴስ።

9 ኑ ቃሴ ሄሳ ሲዮሶፔ ሃ ሲሚን ኢንቴ ጾሳ ሼኔ ኤራቴꬃኒኔ ኣኬካን ኢንቴና ኩንꬃና ማላ ኢንቴ ጊሻስ ዎሳ ቃንጺቤኮ። 10 ሄሳꬆካ ጎዳስ ቤሲዛ ዱስ ዳና ማላ ኢንቴ ኢዛ ፖሊ ኡፋይሳና ማላ ሎኦ ኦሶ ኡባን ኣይፌ ኢማና ማላኔ ጾስ ኤሮን ዲጪ ዲጪ ባና ማላ ኑ ኢንቴስ ዎሶስ። 11 ጎዳይ ባ ጊታ ዎልቃን ባ ሚኖቴꬅ ኡባ ኢንቴስ ኢሞ፤ ዉርሲካ ኢንቴ ዳንዳያና ማላኔ ኡፋይሳን ጊጌቲዳይታ ጊዳና ማላ ኢንቴና ኢዚ ማዶ። 12 ኣማኒዛይቲ ላቲዛሶ ፖኦ ካዎቴꬅ ላቲዛይታ ኑ ጊዳና ማላ ኑና ጋꬂዳ ኑ ኣዋ ኢንቴ ጋላታናሳ። 13 ኢዚ ኑና ꬉማን ሃሬቴꬃፌ ኣሺዲ ጌዴ ባ ዶሲዛ ናዛ ካዎቴꬃን ፒንꬂዴስ። 14 ኑ ኢዛን ዎዜቲዲ ናጋራፔ ማሬቲዶስ። *

ኪርስቶሲ ኡባፌ ቦላ

15 ኪርስቶሲ ኣይፌን ቤቶንታ ጾሳስ ቱሙ ሌሚሶ፤ ሜꬌቴꬃ ኡባፌ ጊታኔ ባይራ። 16 ሜꬌቴꬂ ዉሪ ኢዛን ሜꬌቲዴስ። ሳሎኒኔ ሳኣን ዲዛይቲ፥ ኣይፌን ቤቲዛይቲኔ ቤቶንታይቲ ጊዲንካ፥ ዎልቃማታ ጊዲንካ፥ ሃሪዛይቲ ጊዲንካ ዎይኮ ጎዳቴꬂ ዲዛይቲ ሃኒዳይ ዉሪካ ኢዛን ኢዛስ ሜꬌቲዳ። 17 ኢዚ ኡባፌ ካሴ ዴስ፤ ዉሪካ ኢሲ ቦላ ኦይኬቲ ሚኒዳይ ኢዛና። 18 ኢዚ ባ ኣሳቴꬅ ጊዲዳ ዎሳ ኬꬃይስ ሁኤ፤ ኡባስ ቦላ ጊዳና ማላ ኢዚ ሃይቂዳ ኣሳ ኡባፌ ኮይሮ ዴንዲዴስ። * 19 ሄሲካ ሃኒዳይ ኩሜꬃ ጾሳቴꬃይ ኢዛ ናዛን ዴኣና ማላ ጾሳ ኣዋ ሼኔ ጊዲዳ ጊሻሳ። 20 ማስቃሌ ቦላ ኢዛፔ ጉኪዳ ሱꬃን ሳሮቴꬅ ሜꬊዲ ሳኣ ቦላ ጊዲን ሳሎ ቦላ ዲዛይሳ ኡባ ኢዛ ባጋራ ባናራ ማቃዪንꬂዴስ።*

21 ኢንቴ ኢታ ቆፋ ጋሶን ካሴ ኢንቴ ጾሳፌ ሻኬቲዲ ኢዛስ ሞርኬታኮሺን። 22 ሃኢ ቃሴ ኢንቴ ቦላ ባላይኔ ዎሶይ ባይንዳ ጌሻታ ኦꬂዲ ኢንቴና ባ ሲንꬅ ሺሻናስ ኪርስቶሳ ኣሾ ሃይቆ ባጋራ ጾሲ ኢንቴና ባናራ ማቃዪንꬂዴስ። 23 ሄሲካ ሃናናይ ኢንቴ ኣማኖን ጻጵዲኔ ጊጌቲ ኢንቴ ኢንቴ ኣማኖን ኤኪዳ ሚሺራቾ ቃላፔ ቃጾንታ ሚኒ ኤቂኮና፤ ኢንቴሲኔ ሳሎ ጉፋንꬆን ዲዛ ሜꬌቴꬃስ ሳባኬቲዳ ሚሺራቾ ቃላይ ሄሳ። ታ ጳዉሎሲካ ሃይሳ ሃ ሚሺራቾ ቃላስ ኦሳንቻ ጊዳዲስ።

ጳዉሎሲ ዎሳ ኬꬃ ጊሻስ ኤኪዳ ዋዬ

24 ታ ኢንቴ ጊሻስ ዋዬ ቤኢዳይሲ ሃኢካ ታና ኡፋይሴስ፤ ኪርስቶሲ ባ ኣሳቴꬅ ሄሲካ ዎሳ ኬꬃ ጊሻስ ኢዚ ኤኪዳ ዋዬዛፔ ኤኪሺን ፓጪዳይ ዲኮ ታኒ ታ ኣሾን ኩንꬃና።† 25 ጾሳ ቃላ ታ ኢንቴስ ፓጬይ ባይንዳ ጋꬃና ማላ ታስ ጾሳፌ ኢሜቲዳ ሃዳራ ማላ ታ ዎሳ ኬꬃ ኦሳንቻ ጊዳዲስ። 26 ሃ ቃላይ ቤኒ ዎዴፔኔ ካሴ ዬሌታፔ ጌሚዲ ጹራ ጊዲ ጋምኢዴስ፤ ሃኢ ጊዲኮ ኣማኒዛይታስ ኡባስ ቆንጪዴስ። 27 ጾሲ ባ ኣሳስ ቆንጪሳናስ ኮዪዳ ጹራይ ኢዛ ቦንቾ ዱሬቴꬂ ኣይዛቤ ጊዲዳ ኢንቴ ጊዶን ኣይ ማላ ጊታኮ ቤሳናሳ፤ ኢዚካ ኢዛ ቦንቾ ሂዶታ ጊዲዳ ኢንቴ ጊዶን ዲዛ ኪርስቶሳ።

28 ኑኒካ ኢሲ ኢሲ ኣስ ኪርስቶሳስ ኩሜꬃ ኣስ ሂስቲ ሺሻናስ ዳንዳያና ማላ ኣስ ኡባ ሂላራ ዞሪሼኔ ታማርሲሼ ኪርስቶሳ ጊሻስ ሳባኮስ። 29 ጾሲ ባ ጊታ ዎልቃን ታናን ኦꬂዛ ጊሻስ ሄ ዎልቃን ባጼታሼ ሄ ቆፋ ፖላናስ ዳፌታይስ።

2

1 ኢንቴ ጊሻሲኔ ሎዶቂያን ዲዛይታኔ ሄሳꬆካ ታና ባ ኣይፌራ ቤዪ ኤሮንታ ኣሳ ኡባስ ታ ኣይ ማላ ባጼቲዛኮ ኢንቴ ኤራና ማላ ታ ኮያይስ። 2 ቃሴካ ኢስታ ዎዚናይ ሚናና ማላኔ ኢስቲ ሲቆቴꬃን ኢሶይ ኢሳራ ኦይኬታና ማላ ኩሜꬅ ጊዲዳይሳ ዩሺ ቆፒ ኤሮን ዱሬቴꬅ ዴሚዲ ጾሳ ጹራ ጊዲዳ ኪርስቶሳ ኢስቲ ኤራና ማላ ታ ዳፌታይስ። 3 ቆታን ዲዛ ጪንጫቴꬂኔ ኤራቴꬃ ሃሮይ ዉሪካ ቤቲዛይ ኪርስቶሳ ኣቻና። 4 ኦኒካ ኢንቴና ዶና ማልኤꬆን ባሌꬆንታ ማላ ታ ኢንቴስ ዮታይስ። 5 ታ ኢንቴፌ ኣሾ ኣይፌን ሃካ ዲኮካ ኣያናን ኢንቴናራ ኢሲፌ ዳይስ፤ ኢንቴ ዎጋራ ዲዛይሳኔ ኢንቴ ኪርስቶሳ ሎኤꬂ ኣማኒዛይሳ ቤያዳ ታ ዳሮ ኡፋዬታይስ።

ኪርስቶሳን ቤቲዛ ኩሜꬃ ዴኦ

6 ሄሳ ጊሻስ ኢንቴ ጎዳ ዬሱስ ኪርስቶሳ ኣማኒዳ ማላ ኢዛን ዴኢቴ። 7 ኢንቴ ኢዛን ቶኬቲዲኔ ኬጼቲዲ ኢንቴ ታማርዳ ማላ ኣማኖን ሚኒዲ ዳሮ ቲርፓ ጋላታ ኢዛስ ሺሺሼ ዲቴ።

8 ኪርስቶሳን ጻጵዳዝ ጊዶንታ ኣሳ ዎጋኒኔ ጎኣይ ባይንዳ ሃ ኣላሜዛ ላፋ ዎጋን ኤቂዳ ኣሳ ኤራቴꬃኒኔ ጮ ባሌꬆ ሃሳያን ኢንቴና ኦኒካ ዲኦንታ ማላ ናጌቲቴ። 9 ጋሶይካ ኩሜꬃ ጾሳቴꬃይ ኢዛ ኣሳቴꬃን ዴስ። 10 ኢንቴካ ሃሪዛይታሲኔ ጎዳታ ኡባስ ሁኤ ጊዲዳ ኪርስቶሳን ኩሜꬅ ጊዲቴ።

11 ኢንቴ ኢዛን ቃጻሬቲዴታ፤ ሄሲ ሄ ቃጻራዚካ ናጋራ ጊዲዳ ኣሾ ቆፋ ዲጋናስ ኪርስቶሳን ሃኒዳይሳ ኣቲን ኣሳ ኩሼን ሃኒቤና። 12 ጺንቃታን ኢዛራ ኢሲፌ ሞጌቲዴታ፤ ኢዛ ሃይቆፔ ዴንꬂዳ ጾሳ ዎልቃን ኣማኒዲ ቃሴካ ኢዛራ ኢሲፌ ዴንዲዴታ። * 13 ኢንቴ ካሴ ኢንቴ ሞሮኒኔ ኢንቴ ኣሾ ናጋራ ሃኖቴꬃ ኢንቴፌ ዲጎንታ ኣጊዳ ጊሻስ ሃይቂዳይታኮ ሺን ጾሲ ኢንቴና ኪርስቶሳ ባጋራ ፓꬂዴስ፤ ኢንቴ ናጋራካ ኡባ ኣቶ ጊዴስ። * 14 ካሴ ኑና ሞቲሼኔ ኑናራ ኤቄቲሼ ዲዛ ሙሴ ዎጋን ኣጮ ሞቶስ ጻፌቲዳይሳ ቁጪ ዲጊዴስ። ማስቃሌ ቦላ ቶርጊዲ ኑ ቦላፌ ዲጊዴስ። 15 ሃላቃታኔ ጎዳቲዛይታ ጎዳቴꬅ ኢስታፌ ዎꬂ ኤኪዲኔ ማስቃሌ ቦላ ሃይቂዲ ጾኒ ዴንዲዲ ዲኤቲዳይታ ቆንጬን ዩሺ ቤሲዴስ።

16 ሄሳ ጊሻስ ሙሳን ዎይኮ ኡሻን፥ ኢሲፌ ቦንቾን ዎይኮ ኣጊና ጼሮኒኔ ሳምባታ ጋላስ ቦንቾ ጊሻስ ኢንቴ ቦላ ኦኒካ ፒርዶፎ። * 17 ሄይቲ ዉሪካ ቡሮ ያና ሃኖታስ ኤሾታ ጊዲሺን ዋና ኣሳቴꬃይ ጊዲኮ ኪርስቶሳ። 18 ቤሶንታ ኣሽኬቴꬂኔ ኪታንቻታስ ጎይኖ ዶሲዛ ኣሲ ኦኒካ ኢንቴና ꬉጲዲ ሜላ ኣሾንታ ማላ ናጌቲቴ፤ ሄሳ ማላ ኣሲ ባ ቤኢዳ ኣጉሞስ ዎጋይ ባይንዳ ባና ናሺሼ ሃዳ ኣሾ ቆፋን ኩሚዲ ኦቶሬቴስ። 19 ሄሳ ማላ ኣሳስ ሁኤ ጊዲዳ ኪርስቶሳራ ኣይኮ ጋይቶቴꬂካ ዴና፤ ኩሜꬃ ኣሳቴꬅ ሻያኒኔ ኮልꬔን ኦይሴꬂ ዲቺዛ ሁኤይ ኪርስቶሳ፤ ጾሲ ኪርስቶሳ ኣሳቴꬅ ኩሜꬅ ዲቺዛይ ሄሳ ማላና። *

ዎርዶ ቲሚርቴፌ ናጌቴꬅ

20 ሃይሳ ሃ ኣላሜዛ ዎጋስ ኢንቴ ኪርስቶሳራ ሃይቂዳይታ ጊዲኮ ሂስቲን ሃኢ ኣዛስ ሄ ዎጋስ ሃሬቴቲ? 21 ሄ ዎጋቲ ኦይኮፋ፥ ላጫ ቤዮፓ፤ ቦቾፋ ጊዛይታ። 22 ሃይቲ ዉሪ ኣሳ ኣዛዞኒኔ ኣሳ ቲሚርቴን ዎꬊዳ ዎጋታ ጊዲዳ ጊሻስ ኦሴቲዳፔ ጉዬ ጮ ꬋያናስ ዴቴስ። 23 ሃ ኣዛዞቲ ባርካ ባፔ ሜꬊ ኤኪዳ ጎይኖ ቆፋይ ጮ ቤሶንታ ኣሽኬቴꬂኔ ባ ኣሳቴꬅ ናቂ ኦይꬃን ኢስታስ ቱሙ ኣꬎ ኤራቴꬂ ዲዛይታ ሚሳቴቴስ፤ ጊዶ ኣቲን ኣሾ ኣሞቴꬅ ሺሺ ኦይኪዛ ዎልቃይ ኢስታስ ባ።

3

ጌሻቴꬃ ዱሳስ ማዲዛ ዎጋ

1 ሂስቲኮ ኢንቴ ኪርስቶሳራ ኢሲፌ ዴንዲዳይታ ጊዲኮ ኪርስቶሲ ጾሳ ኣቻን ኡቲዳሶሆን ፑዴን ዲዛ ሃኖቴꬃ ኮዪቴ። * 2 ኢንቴ ቆፋይ ፑዴ ቦላን ዲዛ ሚሻ ቦላ ጊዶ ኣቲን ሃ ቢታ ዮኦ ቦላ ጊዶፖ። 3 ጋሶይካ ኢንቴ ሃይቂዴታኔ ኢንቴ ዴኦይካ ኪርስቶሳራ ጾሳ ኣቻን ቆቴቲዴስ። 4 ኢንቴስ ዴኦ ጊዲዳ ኪርስቶሲ ቆንጪዛ ጋላስ ኢንቴካ ሄ ዎዴ ኢዛራ ኢሲፌ ቦንቾራ ቆንጫና።

5 ሄሳ ጊሻስ ኢንቴስ ቢታ ቦላ ዲዛ ኣሞቴꬅ ዲጊቴ፤ ሄይቲካ ላይማ፥ ቱናቴꬅ፥ ኣሾ ኣሞ፥ ኢታ ኣሞቴꬂኔ ኤቃስ ጎይኖ ማላ ጊዲዳ ጋጲጋጶ። 6 ሄይታንታ ጋሶን ጾሳ ሃንቆይ ጾሳስ ኣዛዜቶንታይታ ቦላ ያና። 7 ኢንቴካ ካሴ ዲዛ ዱሳን ሄ ሚሻታ ኦꬂዴታ።

8 ሃኢ ጊዲኮ ሃንቆ፥ ዪሎ፥ ጫሼ፥ ዚጊርሲኔ ዬላሲዛ ሃሳያ ሄይታንታ ሚሳቲዛይታ ኡባ ዲጊቴ። 9 ካሴ ጬጋ ኣሳቴꬅ ኢዛ ኦሶራ ጋꬂ ኢንቴፌ ቃሪ ዬጊዳ ጊሻስ ኢንቴ ኢንቴ ጋርሳን ኢሶይ ኢሳራ ዎርዶ ሃሳዮፒቴ። * 10 ባና ሜꬊዳይሳ ሚሳታና ማላ ኤራን ኦራጺዳ ኦራꬃ ኣሳቴꬅ ማይኢዴታ። * 11 ሄን ጊሪኬ ኣስ ጊዲን ዎይኮ ኣይሁዳ ኣስ ዎይኮ ቃጻሬቲዳይታ ዎይኮ ቃጻሬቶንታይታ ዎይኮ ታማርዳይታኔ ታማሮንታይታ ዎይኮ ማሬቶንታይታ ዎይኮ ኣይሌ ዎይኮ ጎቃ ጌቴቲዛ ዱማቴꬂ ዴና፤ ኪርስቶሲ ሄይታንታ ኡባሳ፤ ቃሴ ኡባንካ ዴስ። * 12 ሄሳ ጊሻስ ዱማ ጊዲዲ ዶሴቲዳይቶ! ኢንቴ ጾሳስ ዶሬቲዳይታ ጊዲዳ ማላ ሚሼቴꬂኔ ኪያቴꬅ፥ ኣሽኬቴꬅ፥ ቦንቾኔ ዳንዳያ ማይኢቴ። * 13 ኢንቴ ኢሶይ ኢሳ ዳንዳይቴ፤ ኢንቴፌ ኢሳዴይ ኢሳዴ ቦላ ሚሼቲኮ ዮኦይካ ኢዛ ቦላ ዲኮ ኢሶይ ኢሳስ ኣቶ ኣቶ ጌቴቲቴ፤ ጎዳይካ ኢንቴስ ኣቶ ጊዳ ማላ ኢንቴካ ሃራ ኣሳስ ኣቶ ጊቴ። * 14 ሄሳ ኡባ ቦላ ኩሜꬃ ኢሲፌቴꬃን ሺሺ ቃቺዛ ሲቆ ማይኢቴ። 15 ኢንቴ ዉሪካ ኢሲ ኣሾ ጊዲዲ ሳሮቴꬃስ ጼይጌቲዳ ኪርስቶሳ ሳሮቴꬂ ኢንቴ ዎዚናን ካዎቶ፤ ኢንቴ ጋላቲዛይታ ጊዲቴ።

16 ኪርስቶሳ ቃላይ ኢንቴናን ኩሜꬅ ጊዶ፤ ኢንቴ ኢንቴ ጋርሳን ኣꬎ ኤራቴꬃን ታማርቴኔ ዞሬቲቴ፤ ዬꬃኒኔ ሳባን ኣያና ዬꬃን ጋላታራ ጋꬂ ኢንቴ ዎዚናራ ጾሳስ ዬጺቴ። 17 ኢዛ ባጋራ ጾሳ ኣዋስ ጋላታ ሺሺሼ ቃላን ጊዲን ዎይኮ ኦሶን ኢንቴ ኦꬂዛይሳ ኡባ ጎዳ ዬሱሳ ሱንꬃን ኦꬂቴ።

ኣማኒዛ ኣሳይ ባሶ ኣሳ ካሌꬂዛ ዎጋ

18 ማቼቶ! ጎዳ ኣቻን ኢንቴስ ቤሲዛ ሚሽ ጊዲዳ ጊሻስ ኢንቴ ኣዚናታስ ኣዛዜቲቴ። * 19 ኣዚናቶ! ኢንቴ ኢንቴ ማቼታ ሲቂቴኔ ኢስታስ ሜንጼ ኢቶፒቴ። *

20 ናይቶ! ኢንቴ ጎዳ ኡፋይሳና ማላ ኢንቴ ኢንቴና ዬሊዳይታስ ኡባ ሚሻን ኣዛዜቲቴ። * 21 ኣዋቶ! ናይቲ ሂዶታ ቃንጾንታ ማላ ኢንቴ ናይታ ሃንቄꬆፍቴ።*

22 ኣይሌቶ! ኣስ ኡፋይሳናሲኔ ጮ ኣይፌሶን ቤታናስ ጊዶንታ ሱሬ ዎዚናፔ ኢንቴ ጎዳስ ባቢቴ፤ ሃይሳ ሃ ቢታን ሃሪዛ ጎዳታስካ ሃኖ ኡባን ኣዛዜቲቴ። * 23 ኢንቴ ኦꬂዛ ሚሽ ኡባ ኣሳስ ጊዶንታ ጎዳስ ኦꬂዛ ማላ ታይቢዲ ኩሜꬃ ዎዚናፔ ኦꬂቴ። 24 ኢንቴ ጎዳ ኣቻፌ ኢንቴ ኦሶ ማላ ኤካናስ ላታይ ዲዛይሳ ኢንቴ ኤሬታ፤ ኢንቴ ኦꬂዛይ ጎዳ ዬሱስ ኪርስቶሳሳ። 25 ቆሆ ኦꬂዳዴይ ባ ኦꬂዳሪ ኩሼ ኤካና፤ ኢዛ ኣቻን ዱማ ማዶይ ዴና። *

4

1 ጎዳቶ! ኢንቴስ ሳሎን ጎዳይ ዲዛይሳ ኢንቴ ኤሪዛ ጊሻስ ኢንቴስ ኦꬂዛይታስ ቱማኒኔ ሱሬቴꬃን ኦꬂቴ።*

ጉጆ ዞሬ

2 ቤጊዲ ጋላታራ ጋꬂ ፓጬይ ባይንዳ ጾሳ ዎሲቴ። 3 ታ ኢዛ ጊሻስ ቃሼቲዳ ኪርስቶሳ ጹራ ኣዋጃናስ ዳንዳያና ማላ ጾሲ ኑስ ቃላ ዮታናስ ኦጌ ዶያና ማላ ኑ ጊሻሲካ ዎሲቴ። 4 ቃሴካ ሃሳያናስ ቤሲዛ ቃላ ቆንጬን ታ ሃሳያና ማላ ታስ ዎሲቴ።

5 ኣማኖንታ ኣሳታራ ኢንቴስ ዲዛ ሃኖቴꬃን ኣꬎ ኤራቴꬃን ሲሜሬቲቴ፤ ኢንቴስ ቤቲዳ ሎኦ ቃዳን ጎኤቲቴ። * 6 ኢሶይ ኢሳስ ኢንቴ ዛሮ ዎስቲ ኢማናኮ ኢንቴ ኤራና ማላ ኢንቴ ሃሳያይ ማጺኔራ ካጺዳ ካꬃ ማላ ማልኦ ጊዶ።

ዉርሴꬃ ሳሮካ

7 ቲቂቆሲ ታ ዱሳ ጊሻስ ዉርሲ ኢንቴስ ዮታና፤ ኢዚ ዳሮ ዶሴቲዳ ኢሻኔ ጎዳስ ታናራ ኢሲፌ ኦꬂዛ ኣማኔቲዳ ኦሳንቻ። * 8 ኑ ዱሳ ጊሻስ ኢንቴ ኤራና ማላኔ ኢንቴ ዎዚና ሚንꬃና ማላ ታኒ ኢዛ ኢንቴኮ ኪታዲስ። 9 ኢዚ ኢንቴ ባጋ ጊዲዲ ኣማኔቲዳዴኔ ዶሴቲዳዴ ጊዲዳ ኑ ኢሻ ኣናስሞሳራ ኢንቴኮ ያና፤ ኢስቲካ ሃን ዲዛ ሃኖዛ ኡባ ኢንቴስ ዮታና። * 10 ባርናባሳ ኣዋ ሚቼይ ና ማርቆሲኔ ታናራ ኢሲፌ ቃሼቲዳ ኣርጺሮኮሲ ኢንቴና ሳሮ ጌቴስ። ማርቆሳ ጊሻስ ኢንቴ ኣይ ኦꬃናኮ ካሴ ኢንቴና ታ ቆፍሳ ዎꬂዳ ማላ ኢዚ ኢንቴኮ ጋኪሺን ኢዛ ሞኪ ኤኪቴ። *

11 ኢዮስጾሳ ጌቴቲዛ ኢያሶይካ ኢንቴና ሳሮ ጌስ፤ ኣይሁዳ ኣሳ ጊዶፌ ጾሳ ካዎቴꬃስ ታናራ ኦꬂዛይቲ ሃይታንታ ጻላ፤ ኢስቲ ታና ሚንꬄꬂዳ።

12 ኢንቴ ባጋፌ ጊዲዳ ዬሱስ ኪርስቶሳ ኦሳንቻ ኤጳፊራይ ኢንቴና ሳሮ ጌስ፤ ኢዚካ ኢንቴና ኣያና ዱሳን ሎኤꬂ ሚኒዲ ሙሌራ ዎፑ ጊዲ ጾሳ ሼኔን ሚኒ ኤቃና ማላ ኡባ ዎዴ ኢንቴ ጊሻስ ዎሳን ባጼቴስ። * 13 ቃሴካ ኢንቴ ጊሻስ ሄሳꬆካ ሎዶቂያኒኔ ኢያርፖሊሴ ካታማን ዲዛይታስ ኢዚ ፓጬይ ባይንዳ ኦꬂዛይሳ ታ ኢዛ ጊሻስ ማርካታይስ።

14 ዳሮ ዶሴቲዳ ኣኪሜ ሉቃሲኔ ዴማሲ ኢንቴና ሳሮ ጌቴስ። * 15 ሎዶቂያን ዲዛ ኑ ኢሻታስ፥ ኒምፑሲኔ ኢዚ ኬꬃን ሺቂዛ ኣማኒዛ ኣሳታስ ታ ሳሮካ ዮቲቴ። * 16 ሃና ታ ኪታያ ኢንቴስ ናባቤቲዳ ማላ ቃሴካ ሎዶቂያን ዲዛ ዎሳ ኬꬃይን ናባቤታና ማላ ኦꬂቴ፤ ኢንቴካ ቃሴ ሎዶቂያፔ ኢንቴስ ኪቴቲዳ ኪታ ናባቢቴ። 17 ኣሪኪጳሴስ፥ «ኔኒ ጎዳፔ ኤኪዳ ኦሶዛ ዉርሴꬅ ጋꬃናስ ሚና» ጊቴ። *

18 ሃይሳ ሳሮካ ታኒ ጳዉሎሲ ታ ኩሼራ ጻፋዲስ፤ ታ ቃሼታ ዲዛይሳ ዶጎፒቴ፤ ጾሳ ኪያቴꬂ ኢንቴናራ ጊዶ።

* 1:7 ኑ ጊሻስ፡ ኑ ጊሻስ ጊዛይሳ ኢሲ ኢሲ ጌሻ ማጻፋታን ኢንቴ ጊሻስ ጌቴቲዴስ።

* 1:7 ቆላ 4፡12፤ ፒልም 23

* 1:14 ኤፌ 1፡7

* 1:18 ኤፌ 1፡22-23

* 1:20 ኤፌ 2፡16

† 1:24 ጳዉሎሲ ሃይሳን፥ «ኢዚ ኤኪዳ ዋዬዛፔ ኤኪሺን ፓጪዳይ ዲኮ ታኒ ታ ኣሾን ኩንꬃና» ጉሲ ናጋራ ማራና ዳንዳይዛ ኪርስቶሲ ኦꬂዳ ኦሶፔ ኣቲዳይሲ ዴስ ጉስ ጊዴና፤ ሃይሳን ጳዉሎሲ ጊዛይሲ ኪርስቶሲ ኣሳ ናጋራ ጊሻስ ማስቃሌ ቦላ ካቄቲዳይሳꬆ ꬋይዳ ሃ ኣላሜይስ ሚሺራቾ ቃላ ዮቲሼ ኢዛ ዋዬዛ ሻኬቲዛይሳ ቤሴስ።

* 2:12 ኦሮ 6፡4

* 2:13 ኤፌ 2፡1-5

* 2:16 ኦሮ 14፡1-6

* 2:19 ኤፌ 4፡16

* 3:1 ማዛ 110፡1

* 3:9 ኤፌ 4፡22

* 3:10 ኤፌ 4፡24፤ ሜꬌ 1፡26

* 3:11 ታማርዳይታኔ ታማሮንታይታ ጊዛይሲ ካሴ ኮይሮ ጊሪኬ ቃላን ባርባሪያኔ ኣሲኩቴ ጉሲ ጊዲሺን ኢዚካ ዎራ ጊዶፌ ዪዳ ኣሳታኔ ጊሪኬ ቃላ ኤሮንታይታ ቤሴስ

* 3:12 ኤፌ 4፡2

* 3:13 ኤፌ 4፡32

* 3:18 ኤፌ 5፡22፤ 1ጴጽ 3፡1

* 3:19 ኤፌ 5፡25፤ 1ጴጽ 3፡7

* 3:20 ኤፌ 6፡1

* 3:21 ኤፌ 6፡4

* 3:22 ኤፌ 6፡5-8

* 3:25 ዛሬ 10፡17፤ ኤፌ 6፡9

* 4:1 ኤፌ 6፡9

* 4:5 ኤፌ 5፡16

* 4:7 ሃዋ 20፡4፤ 2ጺም 4፡12

* 4:9 ፒልም 10-12

* 4:10 ሃዋ 12፡12፥25፤ 13፡13፤ 15፡37-39፤ 19፡29፤ 27፡2፤ ፒልም 24

* 4:12 ቆላ 1፡7፤ ፒልም 23

* 4:14 2ጺም 4፡10-11፤ ፒልም 24

* 4:15 ኒምፑሲሲኔ ኢዚ ኬꬃን ዲዛሪስ ጊዛይሳ ኢሲ ኢሲ ቢርሼꬃ ማጻፋቲ ኒምፑሴሲኔ ኢዛ ኬꬃን ሺቂዛ ኣማኒዛ ኣሳታ ጌቴስ

* 4:17 ፒልም 2

1ታሶሎንቄ ኣሳስ

1

2

3

4

5

ጳዉሎሲ

ታሶሎንቄ ኣሳስ

ጻፊዳ ኮይሮ ኪታ

ጊዶ ቆፋ

ታሶሎንቄይ ማቂዶኒያ ጌቴቲዛ ኦሮሜስ ዋና ካታማ። ጳዉሎሲ ታሶሎንቄ ዎሳ ኬꬃዮ ኤሲዳይ ፒሊጲሲዮሴ ዬጊ ቢዳፔ ጉዬና። ሄራካ ኢሲ ኣጊና ኩሞንታ ዲሺን ኣይሁዳቲ ኢዚ ፒሊጲሲዮሴ ዬጊ ቢዳይሳ ሲዪዳ፤ ሄሳ ጊሻስ ጳዉሎሲ ኢስታስ ጻፊዳ ባ ኪታዛን ሚሺራቾ ቃላ ቃንꬃራ ቆንጪሲዴስ። (1፡9-10) ኢስቲካ ኣይሁዳታ ኣማኖ ኤካናስ ማቲ ኡቲዳ ኣይዛቤቲ ጳዉሎሲ ዮቲዛ ኣማኖን ዎዚና ቦሼቲዳ። ሄሳ ጊሻስ ኣይሁዳቲ ቃናቴቴꬃን ጳዉሎሳ ቦላ ፓላማ ዴንꬂዳ፤ ሄሳ ጊሻስ ጳዉሎሲ ታሶሎንቄ ዬጊዲ ጌዴ ቤሪያ ባናይሲ ኢዛስ ማኔ ጊዲዴስ። ጉꬅ ጋምኢሼ ቆሮንቶሴ ካታማ ቢ ጋኪዳ ማላ ጺምቶሲ ዎሳ ኬꬃይ ሃኒዛይሳ ዉርሲካ ኢዛስ ዮቲዴስ።

ጳዉሎሲ ኮይሮ ኪታ ታሶሎንቄ ኣሳስ ጻፊዳይ ኣማኒዛይታ ዴንꬄꬃናሲኔ ሚንꬄꬃናሳ፤ ኢዚ ኢስታ ሎኦ ኣማኖ ጊሻሲኔ ኢስታ ሲቆቴꬃ ጊሻስ ሎኦ ዎሬ ሲዪዲ ጾስ ጋላቲዴስ። ካሴ ጳዉሎሲ ኢስታራ ዲዛ ዎዴ ኢዚ ኢስታራ ኣይ ማላ ዱስ ዴኢዳኮ ኢስታ ቆፍሴስ፤ ሄሳፌካ ኪርስቶሳስ ናምኣንꬆ ዩሳ ጊሻስ ዴንዲዳ ኦይሻታስ ዛሮ ኢሜስ።

ሄ ኦይሻታፔ ባጋይቲ፥ «ኪርስቶሲ ሃ ሲሚ ያናፔ ካሴቲዲ ካሴ ሃይቂዳ ኣማኒዛ ኣሳይ ኪርስቶሳ ዩሳን ቤቲዛ ሜርና ዴኦ ዴማኔ?» ጊዛይታ። ጳዉሎሲካ ሄሳ ጋሶ ሂስቲዲ፥ «ኪርስቶሳስ ናምኣንꬆ ዩሳ ቲሚርቴዛ ሂዶታን ናጊሼ ሄ ዎዴ ጋካናስ ጮኡ ጊዲ ኢንቴ ኦሶ ኦꬂቴ» ጊዲ ኢስታ ዞሬስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1

ጳዉሎሳ ኡፋይሲኔ ኢዛ ጋላታ 1፡2—3፡13

ኣማኒዛ ኣሳይ ካላና ዎጋ 4፡1-12

ኪርስቶሲ ናምኣንꬆ ያና ዩሳ ጊሻስ ኢሜቲዳ ቲሚርቴ 4፡13—5፡11

ዉርሴꬃ ዞሬ 5፡12-22

ኩሻ ቆፋ 5፡23-28

1

1 ጳዉሎሳፔ፥ ሲልዋኖሳፔኔ ጺምቶሳፔ፤ ጾሳ ኣዋሲኔ ጎዳ ዬሱስ ኪርስቶሳይታ ጊዲዳ ታሶሎንቄን ዲዛ ኣማኒዛ ኣሳስ ኑ ኣዋ ጾሳፌኔ ጎዳ ዬሱስ ኪርስቶሳ ኪያቴꬂኔ ሳሮቴꬂ ኢንቴስ ጊዶ። *

ታሶሎንቄን ኣማኒዛ ኣሳ ኣማኖ ጊሻስ ሺቂዳ ጋላታ

2 ኑ ኢንቴና ኑ ዎሳን ቆፒሼ ኡባ ዎዴ ጾሳ ኢንቴ ጊሻስ ጋላቶስ። 3 ኣማኖኒኔ ሚኖ ሲቆቴꬃን ኢንቴ ኦꬂዳ ኦሶ ጊሻስ ጎዳ ዬሱስ ኪርስቶሳ ቦላ ዲዛ ኢንቴ ሚኖ ሂዶታን ቤቲዳ ኢንቴ ሚኖቴꬃ ጊሻስ ኑ ጎዳ ጾሳ፥ ኑ ኣዋ ሲንꬃን ኡባ ጋላስ ኢንቴ ጊሻስ ቆፖስ።

4 ጾሳን ዶሴቲዳ ኑ ኢሻቶ! ኢዚ ኢንቴና ዶሪዳይሳ ኑ ኤሮስ። 5 ጋሶይካ ሚሺራቾ ቃላይ ኢንቴኮ ዪዳይ ዎልቃራ ጺሎ ኣያናኒኔ ሎኤꬂ ሻኪ ኤሪን ኣቲን ጮ ቃላ ጻላን ጊዴና፤ ቃሴካ ኑ ኢንቴ ጊሻስ ጊዲ ዋኒ ዴኢዳኮ ኢንቴ ኤሬታ። 6 ሃኢ ኢንቴ ኑናኔ ጎዳ ሚሳቲዴታ፤ ኢንቴ ቦላ ኣይ ሜቶይ ጋኪዳ ጊዲኮካ ጺሎ ኣያና ኡፋይሳን ቃላ ኢንቴ ኤኪዴታ። * 7 ሄሳፌ ዴንዲዳይሳን ኢንቴ ማቂዶኒያኒኔ ኣካያን ኣማኒዛ ኣሳ ኡባስ ሎኦ ሌሚሶታ ጊዲዴታ። 8 ጎዳ ቃላይ ኢንቴፌ ኬዚዲ ማቂዶኒያኒኔ ኣካያን ሲዬቴꬅ ጻላ ጊዶንታ ኢንቴስ ጾሳ ቦላ ዲዛ ኣማኖይ ኡባሶን ኤሬቲዴስ፤ ሄሳ ጊሻስ ኑ ኢንቴስ ዮታናስ ኣይኮካ ኮሼና። 9 ኢንቴ ኑና ዎስቲ ሞኪ ኤኪዳኮኔ ዴኦን ዲዛ ቱሙ ጾሳስ ኦꬃናስ ኢንቴ ኤቃታፔ ጾሳኮ ዋኒ ሲሚዳኮ ኣሳይ ኢንቴ ጊሻስ ሃሳዬስ። 10 ቃሴካ ጾሲ ሃይቆፔ ዴንꬂዳይሳ ቡሮ ያና ሃንቆፌ ኑና ኣሻና ሳሎፔ ያና ጾሳ ና ዬሱሳ ዩሳ ኢንቴ ዎስቲ ናጊዛኮ ኣሳይ ሃሳዬስ።

2

ታሶሎንቄን ጳዉሎሳ ኦሶ

1 ኑ ኢሻቶ! ኑ ኢንቴኮን ጋምኢዳ ጋምኦይ ሃዳ ጊዶንታይሳ ኢንቴካ ኤሬታ። 2 ኢንቴካ ኤሪዛይሳ ማላ ሃይሳፌ ካሴ ፒሊጲሲዮሴን ኑ ዋዬኔ ሜቶ ቤኢዶሲኔ ጫዬቲዶስ፤ ጊዶ ኣቲን ኣይኔ ሚኖ ዋዬይ ኑና ጋኪኮካ ጾሳ ሚሺራቾ ቃላ ኢንቴስ ዮታናስ ኑ ጎዳፔ ጻላቴꬅ ዴሚዶስ። * 3 ኑ ኢንቴና ዞሪዳ ዞሬይ ኢታ ቆፋራ ዎይኮ ኢንቴና ባሌꬃናስ ኮዪዲ ጊዴና። 4 ጊዶ ኣቲን ኑ ሚሺራቾ ቃላ ሃዳራ ኤካናስ ዳንዳይዛ ኣሳታ ማላ ጾሲ ኑና ቆዲዳ ጊሻስ ኑ ሃሳዮስ፤ ሄሳካ ኑ ኦꬂዛይ ኑ ዎዚና ፓጪ ኤሪዛ ጾሳ ኡፋይሳናስ ኣቲን ኣስ ኡፋይሳናስ ጊዲ ጊዴና። 5 ኑ ሙሌካ ባሌꬆ ቃላ ዮቲቤኮ ዎይኮ ኑ ኡዜቴꬅ ካማናስ ጊዲ ባሌꬆ ሃኖ ኑ ሃኖንታይሳ ኢንቴ ኤሬታ፤ ሃይሳስካ ኑ ማርካይ ጾሳ።

6 ኢንቴፌ ጊዲን ዎይኮ ሃራታፔ ኦናፔካ ኣሳፔ ኢሜቲዛ ቦንቾ ኑ ኮዪቤኮ። 7 ኑ ኪርስቶሲ ኪቲዳይታ ጊዲዳ ጊሻስ ኢንቴስ ቶሆ ጊዳናስ ዳንዳዮስ፤ ጊዶ ኣቲን ኣያ ባ ናይታ ዲቺዛ ማላ ኑኒካ ኢንቴ ጊዶን ኣሽኬቴꬃን ሲሜሬቲዶስ። 8 ጾሳ ቃላ ጻላ ጊዶንታ ዲሺን ኑ ሼምፖካ ኢንቴ ጊሻስ ኡፋይሳን ኢማና ጋካናስ ኢንቴና ሲቂዶስ፤ ጋሶይካ ኑ ኢንቴና ዳሮ ሲቂዳ ጊሻሳ። 9 ኑ ኢሻቶ! ኑ ዳፌቴꬃኔ ኑ ዳቡራ ኢንቴ ኤሬታ፤ ኦናስካ ቶሆ ጊዶንታ ማላ ቃማኔ ጋላስ ኑስ ኦꬂሼ ሚሺራቾ ቃላ ኢንቴስ ዮቲዶስ።

10 ኑ ኢንቴናራ ኣማኒዛይታራ ዲዛ ዎዴ ጺሎቴꬃኒኔ ጌሻቴꬃን ቃሴካ ዎሶይ ባይንዳ ኑ ዋኒ ዴኢዳኮ ኢንቴካ ጾሲካ ኑስ ማርካ። 11 ኣዋይ ባ ናይታስ ሃኒዛ ማላ ኑኒካ ኢንቴስ ኢሳስ ኢሳስ ኣይ ሃኒዳኮ ኢንቴ ኤሬታ። 12 ኢንቴ ኢንቴና ባ ካዎቴꬃሲኔ ባ ቦንቾስ ጼይጊዳ ጾሳስ ቤሲዛ ማላ ኢንቴ ዳና ማላ ኑ ኢንቴና ሚንꬂዶስ፤ ሎኤꬂ ዞሪዶሲኔ ሃዳራ ጊዶስ።

13 ኢንቴ ኑፔ ሲዪዳ ጾሳ ቃላ ኤኪዳ ዎዴ ኣማኒዛ ኢንቴ ኣቻን ቱሙ ኦꬂዛ ጾሳ ቃላ ማላ ኤኪዴታ ኣቲን ጮ ኣሳ ቃላ ማላ ኢንቴ ኤኮንታ ኣጊዳ ጊሻስ ኑኒ ጾሳ ቃንጾይ ባይንዳ ጋላቶስ።

14 ኑ ኢሻቶ! ዩሁዳ ቢታን ዬሱስ ኪርስቶሳ ኣማኒዛ ጾሳ ዎሳ ኬꬃታ ሚሳቲዴታ፤ ኢስቲ ኣይሁዳታፔ ሜቶኔ ዋዬ ኤኪዳ ማላ ኢንቴካ ኢንቴ ኣሳፔ ዋዬ ኤኪዴታ። * 15 ኢስቲ ጎዳ ዬሱሳኔ ካሴ ናቤታካ ዎꬊዳ፤ ኑናካ ጎዲዳ፤ ጾሳካ ኡፋይሲቤቴና፤ ኣስ ኡባራ ኤቄቲዛይታ ጊዲዳ። * 16 ሄሲካ ኣይዛቤቲ ሲዪዲ ኣታና ቃላ ኑ ኢስታስ ዮቶንታ ማላ ዲጋናሳ፤ ሄሳ ማላ ኦሶን ባ ናጋራ ኡባ ዎዴ ባ ቦላ ዉርሴꬅ ጋካናስ ጉጂ ጉጂ ቤቴስ፤ ጾሳ ሃንቆይካ ኢስታ ቦላ ዎꬊዴስ።

ጳዉሎሲ ታሶሎንቄ ኣሳ ቤያናስ ላሞቴꬅ

17 ጊዲኮካ ኑ ኢሻቶ! ኑ ጉꬃ ዎዴስ ኢንቴፌ ኣያናን ጊዶንታ ኣሾን ሻኬቲኮካ ኢንቴ ላሞታይ ኑና ዎꬊዛ ጊሻስ ኢንቴ ኣይፌሶ ቤያናስ ዳሮ ዳፌቴꬃን ዶስ። 18 ኑ ኢንቴኮ ባናስ ዳሮ ላሞቲዶስ ሺን ሃራፔካ ታ ጳዉሎሲ ዳሮ ዎዴ ዳፌታዲስ ሺን ጻላኤይ ኑና ዲጊዴስ። 19 ጎዳ ዬሱሲ ሃ ዪዛ ዎዴ ኢዛ ሲንꬃን ኑ ሂዶታይ ዎይኮ ኑ ኡፋይሲ ዎይኮ ኑ ዛዉዴይ ኑስ ኢንቴፌ ሃራይ ኦኔ? 20 ቱማፔካ ኑ ኡፋይሲኔ ኑ ቦንቾይ ኢንቴና።

3

1 ሄሳ ጊሻስ ኑስ ዳንዳዬቶንታ ኢጺን ሄ ዎዴ ኣቴናን ኑርካ ኑ ኣታናይሲ ኑስ ሎኦ ጊዲ ቤቲዴስ። * 2 ኢንቴና ኣማኖን ሚንꬃና ማላ ኑናራ ኣሳስ ኪርስቶሳ ሚሺራቾ ቃላ ዮቲዛ ጾሳ ኣሽካራ ጊዲዳ ጺምቶሳ ኢንቴኮ ዬዲዶስ። 3 ሄሲካ ሃይሳ ፓጬዛን ኦኒካ ኣማኖፔ ቃንጾንታ ማላሳ፤ ኑኒካ ሃይሳስ ዶሬቲዳይሳ ኢንቴካ ኤሬታ። 4 ኑ ቃሴ ኢንቴናራ ዲዛ ዎዴ ዋዬይ ኑ ቦላ ጋካናይሳ ካሴቲዲ ኢንቴስ ዮቲዶስ፤ ኢንቴ ኤሪዛ ማላካ ሃኒዴስ። 5 ሄሳ ጊሻስ ታ ኣይኮካ ጌንጬጪን ታስ ዳንዳዬቶንታ ኢጺዳ ጊሻስ ኢንቴ ኣማኖ ጊሻስ ኤራናስ ጋዳ ጺምቶሳ ኪታዲስ፤ ታ ሄሳ ኦꬂዳይ ኦኔ ኤሪዛይ ፓጪዛዴይ ኢስታ ፓጪን ሃኒ ዎዴ ኑ ዳቡራይ ዉሪካ ሃዳ ጊዶንታ ኣጌና ጋዳ ባቢዳ ጊሻሳ።

ጺምቶሲ ኤኪ ዪዳ ሚንꬄꬂዛ ቃላ

6 ሃኢ ቃሴ ጺምቶሲ ኢንቴ ኣቻፌ ኑኮ ዪዲ ኢንቴ ኣማኖ ጊሻሲኔ ኢንቴ ሲቆቴꬃ ጊሻስ ሎኦ ዎሬ ኑና ሲሲዴስ። ቃሴካ ኢንቴ ኡባ ዎዴ ኑና ሎኤꬂ ቆፒዛይሳኔ ኑኒካ ኢንቴና ቤያናስ ላሞቲዛ ማላ ኢንቴካ ኑና ቤያናስ ላሞቲዛይሳ ኑስ ዮቲዴስ። * 7 ሄሳ ጊሻስ ኑ ኢሻቶ! ኑ ዲዛይ ዋዬኒኔ ሜቶ ጋርሳን ጊዲኮካ ኢንቴ ኣማኖ ጋሶን ኢንቴናን ሃኢ ኑ ሚኔቶስ። 8 ኢንቴ ጎዳን ሚኒ ኤቂዳ ጊሻስ ቱማፔ ሃኢ ኑ ፓጻ ዳና። 9 ኢንቴ ጋሶን ኑ ጾሳ ሲንꬃን ኑ ዴሚዳ ኡባ ኡፋይሳ ጊሻስ ጾሳ ኣይ ማላ ጋላታናስ ዳንዳይዞኒ? 10 ቃሴካ ኑ ኢንቴና ቤያናሲኔ ኢንቴ ኣማኖፔ ፓጪዳይሳ ኩንꬃናስ ኦማርሲኔ ጋላስ ኬሂ ዎሶስ።

11 ሃኢካ ኑ ኢንቴኮ ባና ማላ ኑ ኣዋይ ጾሲ ጎዳ ዬሱስ ኪርስቶሲ ኦጌዛ ኢዚ ኑስ ሱሪሶ። 12 ኑ ኢንቴና ሲቂዛ ማላ ኢንቴስ ኢንቴ ጋርሳን ዲዛ ሲቆኔ ኢንቴ ሃራታ ሲቂዛ ሲቆዛ ጎዳይ ዳሪሶኔ ኬሂ ጉጆ። 13 ኑ ጎዳ ዬሱስ ኪርስቶሲ ጌሻታ ኡባታራ ዪዛ ዎዴ ኑ ኣዋ ጎዳ ጾሳ ሲንꬃን ኢንቴ ዎሶይ ባይንዳይታኔ ጌሻታ ጊዲዲ ቤታና ማላ ኢንቴ ዎዚና ኢዚ ሚንꬆ።

4

ጾስ ኡፋይሲዛ ዱስ

1 ሃኢ ዉርሴꬃን ታ ኢሻቶ! ኢንቴ ጾሳ ኡፋይሳናስ ኢንቴ ዋኒ ዋኒ ዳና ቤሲዛኮ ኑ ኢንቴና ታማርሲዶስ፤ ቱማፔካ ኑ ታማርሲዳ ማላ ዴታ፤ ሄሳ ጊሻስ ጎዳ ዬሱስ ኪርስቶሳን ኑ ኢንቴና ዎሲዛይኔ ዞሪዛይ ሃይሳፌካ ኣꬊዛ ሃኖራ ኢንቴ ሲንꬄ ጉጃና ማላሳ። 2 ጎዳ ዬሱስ ኪርስቶሳ ዎልቃን ኑ ኢንቴስ ኣይ ኣዛዞ ኢሚዳኮ ኢንቴ ኤሬታ።

3 ጾሳ ሼኔይ ኢንቴ ላይማፔ ሃኪዲ ዱማታናሳ። 4 ቃሴ ኢሲ ኢሲ ኣሳይ ባ ማቾ ጌሻቴꬃኒኔ ቦንቾን ኣይሶ ቤሲዛይሳ ሻኪ ኤሮ። 5 ሄሲካ ጾስ ኣማኖንታ ኣይዛቤታ ማላ ላይማ ቃቃቴꬃን ጊዶፖ። 6 ሄሳ ማላን ኦኒካ ባሌቲዲ ባ ኢሻ ባሌꬆፎ፤ ጋሶይካ ሃይሳፌ ካሴ ኑ ኢንቴስ ዮቲዳ ማላኔ ናጌታናስ ኣኬኪሲዳ ማላ ጎዳይ ሄይታንታ ማላ ናጋራ ኦꬂዛ ኡባታ ቦላ ባ ሃንቆ ኤሃና። 7 ጾሲ ኑና ጌሻቴꬃስ ጼይጊዴስ ኣቲን ቱናቴꬃስ ጼይጊቤና። 8 ሄሳ ጊሻስ ሃይሳ ሃ ዞሬዛ ካꬊዲ ኤኮንታዴይ ጺሎ ኣያና ኢዛስ ኢሚዳ ጾሳ ካꬌስ ኣቲን ኣስ ካꬊዛዴ ጊዴና።

9 ኢሻታ ሲቆቴꬃ ጊሻስ ኢንቴስ ኦኒካ ጻፋናስ ኮሼና፤ ጋሶይካ ኢንቴ ኢንቴ ጊዶን ሲቄታና ማላ ኢንቴ ኢንቴ ባጋራ ጾሳፌ ታማርዴታ። 10 ኩሜꬃ ማቂዶኒያን ዲዛ ኣማኒዛ ኣሳ ኢንቴ ኡባ ሲቂዛይሲ ኤሬቲዳይሳ፤ ጊዶ ኣቲን ኑ ኢሻቶ! ሲንꬃ ባጋን ኢንቴ ሃይሳፌ ኣꬂ ሲቄታና ማላ ኑ ኢንቴና ዞሮስ። 11 ኑ ሃይሳፌ ካሴ ኢንቴና ኣዛዚዳ ማላ ኢንቴ ኢንቴ ኩሼራ ኦꬂቴ፤ ዎፑ ጊ ዲቴ፤ ኢንቴስ ጊዲዛይሳ ሎኤꬂ ጼሊቴ። 12 ሄሲካ ጋላስ ጋላስ ኢንቴ ዱሳይ ሃንኮ ኣማኖንታ ኣሳ ኣቻን ኢንቴና ቦንቺሳና ማላኔ ኢንቴ ኣይ ኣሳስካ ቶሆ ጊዶንታ ማላሳ።

ጎዳስ ናምኣንꬆ ዩስ

13 ታ ኢሻቶ! ኢንቴ ኣሾን ሃይቂዳይታ ጊሻስ ቱማ ኤራና ማላ ኑ ኮዮኮ፤ ቃሴካ ሂዶታይ ባይንዳ ሃራ ኣሳታ ማላ ኢንቴ ካዮታና ማላ ኑ ኮዮኮ። 14 ዬሱሲ ሃይቂዲ ዴንዲዳይሳ ኑ ኣማኒዛ ጊዲኮ ዬሱሳ ኣማኒዳይታ ጾሲ ዬሱሳራ ሄሳꬆካ ዛሪ ሃ ዬዳና።

15 ኑ ጎዳ ቃላን ኢንቴስ ጊዛይ ሃይሳ፤ ኑኒ ሃይቆንታ ፓጻ ዲዛይቲኔ ጎዳይ ያና ጋካናስ ጋምኣናይቲ ካሴ ሃይቂዳይታፔ ሲንꬃቶኮ። 16 ጎዳይ ባ ሁኤራ ጊታ ኣዛዞን ኪታንቻታ ሃላቃ ጊሪሳራ ጾሳ ጹሩምባ ጊሪሳን ሳሎፔ ዎꬋና፤ ካሴ ኪርስቶሳ ኣማኒዲ ሃይቂዳይቲ ኢስቲ ካሴቲ ዴንዳና። 17 ሄሳፌ ጉዬ ኑኒ ቃሴ ፓጻ ዲዛይቲ ጎዳ ጫርኮ ቦላ ጋጋናስ ኢስታራ ኢሲፌ ሻራራ ዴንዳና፤ ሄሳꬆካ ኑ ሜርናስ ጎዳራ ዳና። 18 ሄሳ ጊሻስ ሃ ቃላን ኢሶይ ኢሳራ ሚኔቲቴ።

5

1 ታ ኢሻቶ! ሄሲ ሃናና ዎዴዛ ጊሻስ ኑ ኢንቴስ ጻፋናስ ኮሼና። 2 ካይሶይ ቃማን ዪዛ ማላ ጎዳ ጋላሲካ ሄሳ ማላ ያናይሳ ኢንቴ ኢንቴ ባጋራ ሎኤꬂ ኤሬታ። * 3 ኣሳይ፥ «ጋዴይ ሳሮኔ ሎኦኮ» ጊሺን ሚጻይ ቃንꬃራ ዲዛ ማጫስ ኦይኪዛ ማላ ሄሳꬆካ ኣስ ꬋይሲዛይ ቆፖንታ ዲሺን ኣሳ ቦላ ጋካና፤ ኦኒካ ኬሲ ኤኬና።

4 ኢንቴኖ ኢሻቶ! ሄ ጋላሳይ ካይሶ ማላ ኢንቴና ዳጋንꬃናስ ኢንቴ ꬉማን ዴኬታ። 5 ኢንቴ ዉሪካ ፖኦ ናይታ፤ ኑኒ ꬉማ ዎይኮ ቃማ ባጋታ ጊዶኮ። 6 ሂስቲኮ ኣኔ ቤጎስ፤ ኣኔ ኑርካ ኑና ሃሮስ ኣቲን ሃንኮ ꬊስኪዛ ኣሳ ማላ ኑኒካ ኣኔ ꬊስኮኮ። 7 ꬊስኪዛይቲ ቃማራ ꬊስኬቴስ፤ ማꬆቲዛይቲካ ቃማራ ማꬆቴቴስ። 8 ኑኒ ጊዲኮ ጋላሳ ኣሳታ ጊዲዳ ጊሻስ ኣማኖኔ ሲቆ፥ ቲራን ማይኢዛ ጹሩሬ ማይኦ ማላ ማይኢዲ ኣቶቴꬃ ሂዶታ ሁኤን ዎꬂዛ ቢራታ ቆቤ ማላ ሁኤን ዎꬂዲ ኣኔ ኑናቴꬃ ሃሪዲ ዴኦስ። * 9 ጾሲ ኑ ጎዳ ዬሱስ ኪርስቶሳ ባጋራ ኣቶቴꬅ ዴማና ማላ ኣቲን ኑና ሃንቆስ ጼይጊቤና። 10 ኑ ሃይቂኮካ ዎይኮ ፓጻ ዲኮካ ኢዛራ ዳና ማላ ኢዚ ኑ ጊሻስ ሃይቂዴስ። 11 ሄሳ ጊሻስ ቱማፔ ኢንቴ ሃኢ ኦꬂዛይሳ ማላካ ኢሶይ ኢሳራ ሚኔቲቴኔ ሚንꬄꬂቴ።

ዉርሴꬃ ዞሬኔ ሳሮካ

12 ሂስቲኮ ታ ኢሻቶ! ኢንቴ ጊዶን ሚኒ ኦꬂዛይታ ጎዳን ኢንቴፌ ቦላራ ዲዛ ሃላቃታኔ ኢንቴና ዞሪዛይታ ኢንቴ ቦንቻና ማላ ኑ ኢንቴና ዎሶስ። 13 ኢስታ ኦሶ ጊሻሲካ ኢስታ ሲቆራ ሎኤꬂ ቦንቺቴ፤ ኢንቴ ኢንቴ ጊዶን ሳሮን ዲቴ።

14 ታ ኢሻቶ! ኑ ኢንቴና፥ «ኦሶ ኦꬆንታ ኣሳታ ሃንቄቲቴ፤ ባቢዛይታ ሚንꬂቴ፤ ዳቡራንቻታ ማዲቴ፤ ኣስ ኡባ ዳንዳይቴ» ጊ ዞሮስ። 15 ኦናስካ ኢታ ጊሻስ ኢታ ዛሮንታ ማላ ናጌቲቴ፤ ጊዶ ኣቲን ኢንቴ ኢንቴ ጊዶን ጊዲን ሃራ ኣሳራ ጊዲን ኡባ ዎዴ ሎኦ ጊዲዛይሳ ኦꬃናስ ባጼቲቴ።

16 ኡባ ዎዴ ኡፋዬቲቴ። 17 ቃንጾንታ ዎሲቴ። 18 ኣይ ሃኖንካ ጋላቲቴ፤ ጾሳ ሼኔይ ኢንቴስ ዬሱስ ኪርስቶሳ ባጋራ ሄሳ።

19 ጺሎ ኣያና ታማ ቶይሶፍቴ። 20 ቲንቢቴ ቃላ ካꬎፒቴ። 21 ዉርሲካ ፓጪ ጼሊቴ፤ ሎኦ ጊዲዳዝ ኦይኪቴ። 22 ኢታ ጊዲዳ ኣይ ሚሻፌካ ሃኪቴ።

23 ሳሮቴꬃ ጎዳይ ኢዚ ኡባ ሚሻን ኢንቴና ዱማሶ፤ ኢንቴ ኣያናይ፥ ኢንቴ ሼምፖይኔ ኢንቴ ኣሾይ ጎዳ ዬሱስ ኪርስቶሲ ዪዛ ዎዴ ዎሶይ ባይንዳ ናጌቶ። 24 ኢንቴና ጼይጊዳይሲ ኣማኔቲዳዴ ጊዲዳ ጊሻስ ኢዚ ሄሳ ኦꬃና።

25 ኑ ኢሻቶ! ኑ ጊሻሲካ ዎሲቴ። 26 ኣማኒዛይታ ኡባ ጌሻ ዬሬቴꬃን ሳሮኪቴ። 27 ሃ ኪታይ ኣማኒዛይታስ ኡባስ ናባቤታና ማላ ጎዳ ሱንꬃን ሃዳራ ጋይስ።

28 ኑ ጎዳ ዬሱስ ኪርስቶሳ ኣꬎ ኪያቴꬂ ኢንቴናራ ጊዶ።

* 1:1 ሃዋ 17፡1

* 1:6 ሃዋ 1፡5-9

* 2:2 ሃዋ 16፡19-24፤ 17፡1-9

* 2:14 ሃዋ 17፡5

* 2:15 ሃዋ 9፡23፥29፤ 13፡45፥50፤ 14፡2፥5፥19፤ 17፡5፥13፤ 18፡12

* 3:1 ሃዋ 17፡15

* 3:6 ሃዋ 18፡5

* 5:2 ማቶ 24፡43፤ ሉቃ 12፡39፤ 2ጴጽ 3፡10

* 5:8 ኢሳ 59፡17፤ ኤፌ 6፡13-17

2ታሶሎንቄ ኣሳስ

1

2

3

ጳዉሎሲ

ታሶሎንቄ ኣሳስ

ጻፊዳ ናምኣንꬆ ኪታ

ጊዶ ቆፋ

ኪርስቶሲ ናምኣንꬆ ያናይሳ ጊሻስ ኦይሻይኔ ኦሺ ዴንዲዳ ጊሻስ ታሶሎንቄ ዎሳ ኬꬃ ጋርሳን ሜቶይ ዳሪ ዳሪ ቢዴስ። ጳዉሎሲ ታሶሎንቄ ኣሳስ ጻፊዳ ናምኣንꬆ ኪታይ፥ «ጎዳ ዩሳ ጋላሲ ማቲዴስ» ጊዛ ኣማኖ ቃላ ቆንጪሲ ዮቲዴስ። ጳዉሎሲ ጻፊሼ ኪርስቶሲ ያናፔ ካሴቲዲ፥ «ማካላ ኣስ» ጌቴቲዛዴይ ኪርስቶሳራ ኤቄቲዛዴይ ባሌꬆን ሃይሳ ኣላሜዛ ቦላ ኢታቴꬂኔ ማካላይ ዳሪ ዳሪ ባና ጉሳን ኢስታ ኣማኖ ጊጊሳናስ ዳፌቴስ።

ናባቢዛይቲ ዋዬይኔ ሜቶይ ኢስታ ቦላ ዳሪኮካ ኢስቲ ባ ኣማኖን ሚኒ ኤቃና ማላ ጳዉሎሲኔ ሃራቲ ኢዛራ ኢሲፌ ኦꬂዛይቲ ኦꬂዛ ማላ ኢስቲካ ባ ዱሳስ ኮሺዛይሳ ዴማናስ ሚኒ ኦꬃና ማላኔ ሎኦ ኦሶ ኦꬃናስ ኣዛሎንታ ማላ ኢስታ ሎኤꬂ ዞሬስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-2

ጋላታኔ ሃዳራ ኢሞ 1፡3-12

ኪርስቶሳ ናምኣንꬆ ዩሳ ጊሻስ ኢሜቲዳ ቲሚርቴ 2፡1-17

ኣማኖን ዱሳ ጊሻስ ኢሜቲዳ ዞሬ 3፡1-15

ኩሻ ቆፋ 3፡16-18

1

1 ጳዉሎሳፔ፥ ሲልዋኖሳፔኔ ጺምቶሳፔ፤ ኑ ኣዋ ጾሳኒኔ ጎዳ ዬሱስ ኪርስቶሳን ጊዲዳ ታሶሎንቄን ኣማኒዛ ኣሳስ፥ * 2 ጾሳ ኣዋፔኔ ጎዳ ዬሱስ ኪርስቶሳፔ ኪያቴꬂኔ ሳሮቴꬂ ኢንቴስ ጊዶ።

ጋላታኔ ዎሳ

3 ታ ኢሻቶ! ኢንቴ ኣማኖይ ዎዴፔ ዎዴን ዲጪ ዲጪ ቢዛ ጊሻሲኔ ኢንቴ ሲቆይካ ካሴፔ ጉጄቲ ጉጄቲ ቢዛ ጊሻስ ኑ ኢንቴ ጊሻስ ጾሳ ሎኤꬂ ጋላታናስ ቤሴስ። 4 ሄሳ ጊሻስ ኢንቴ ቦላ ጋኪዳ ጎዴቴꬃኒኔ ሜቶ ኡባን ኢንቴ ሚኒዳ ጊሻስ ኑኒ ኑ ባጋራ ኢንቴ ዳንዳያ ጊሻሲኔ ኢንቴ ኣማኖ ጊሻስ ኣማኒዛ ኣሳ ኡባ ኣቻን ጬቄቶስ።

5 ሄሲ ዉሪካ ጾሳ ፒርዳይ ሱሬ ጊዲዳይሳ ቤሴስ፤ ሄሳ ጋሶን ዋዬ ቤኢዛ ኢንቴ ጾሳ ካዎቴꬃስ ቤሲዛይታ ጊዲ ቤቲዴታ። 6 ጾሲ ጺሎ ጊዲዳ ጊሻስ ኢንቴና ዋዪሲዛይታ ኢዚ ዋዪሳና። 7 ዋዬ ኤኪዳ ኢንቴሲኔ ኑስ ሼምፖ ኢማና፤ ሄሲካ ጎዳ ዬሱስ ኪርስቶሲ ዎልቃማ ሳሎ ጾሳ ኪታንቻታራ ሳሎ ቦላ ቆንጪዛ ዎዴ ሃናና። 8 ሄ ዎዴ ጾስ ኤሮንታ ኣሳታኔ ጎዳ ዬሱስ ኪርስቶሳ ሚሺራቾ ቃላስ ኣዛዜቶንታ ኣሳታ ቦላ ኢዚ ባ ሃሎ ኬሳና። 9 ኢስቲካ ጎዳ ሲንꬃፌኔ ኢዛ ቦንቾ ዎልቃ ኣቻፌ ኪቺዲ ሜርናስ ꬋዮን ቃጻዬታና። * 10 ኢስቲ ቃጻዬታናይ ኢዚ ጌሻታ ኣቻን ቦንቼታናሲኔ ኣማኒዛይቲ ዉሪ ኢዛን ማላሌታና ማላ ኢዚ ዪዛ ጋላሳን ሃናና፤ ኢንቴካ ሄ ኣማኒዛ ኣሳራ ዳና፤ ጋሶይካ ኑ ኢንቴስ ማርካቲዳይሳ ኢንቴ ኣማኒዳ ጊሻሳ።

11 ኑ ሄሳ ቆፒሼ ኑ ጾሲ ኢንቴና ባ ጼይሳስ ጊዲዛይታ ሂስቲ ቆዳና ማላ ኢንቴ ሎኦ ኦꬃናስ ኣሞቲዛ ኣሞዛኔ ኣማኖን ኢንቴ ኦꬂዳ ኦሶዛ ኡባ ኢዚ ኢንቴስ ባ ዎልቃን ፖላና ማላ ኑ ኢንቴስ ኡባ ዎዴ ዎሶስ። 12 ቃሴካ ኑ ጎዳ ጾሳኔ ኑ ጎዳ ዬሱስ ኪርስቶሳ ኪያቴꬃ ማላ ዬሱስ ኪርስቶሳ ሱንꬂ ኢንቴ ኣቻን ቦንቼታና ማላኔ ኢንቴካ ኢዛን ቦንቼታና ማላ ኑ ኢንቴስ ዎሶስ።

2

ማካላ ኣስ

1 ታ ኢሻቶ! ጎዳ ዬሱስ ኪርስቶሳ ዩሳ ጊሻሲኔ ኑ ኢዛኮ ባና ቡሳ ጊሻስ ኑ ኢንቴና ቆፊሶስ። * 2 ኣያናይ ቆንጪሲዴስ ዎይኮ ቃላይ ጌስ ጊዲ ዎይኮ ኑፔ ኢንቴስ ኪቴቲዳ ኪታ ማላ፥ «ጎዳ ዩሳ ጋላሲ ጋኪዴስ» ጊዲ ኢንቴ ቆፋን ያርክ ያርኮፍቴኔ ዳጋሞፍቴ። 3 ኦኒካ ኣይ ሃኖንካ ኢንቴና ባሌꬆፎ። ዳሮ ኣሳይ ኣማኖ ካዳናፔ ሲንꬄ ꬋያናስ ቤሲዛ ኢሲ ማካላ ኣሲ ቆንጮንታ ዲሺን ሄ ጋላሳይ ጋኬና። 4 ኢዚካ ጾስ ጌቴቲ ጎይኔቲዛ ኤቃ ጾሳታ ኡባፌ ቦላራ ባና ꬎቁ ꬎቁ ሂስቲዛዴኔ ጾሳራ ኤቄቲዛዴ፤ ኢዚካ ጾሳ ኬꬃን ኡቲዲ ባና፥ «ታኒ ጾሳ» ጊዲ ኣዋጃ ኣዋጂሳና። *

5 ታ ኢንቴናራ ዲዛ ዎዴ ሃይታ ሃ ዮኦታ ኢንቴስ ታ ዮቲዳይሲ ኢንቴስ ቆፌቲዜሻ? 6 ኢዚ ባ ዎዴን ቆንጫና ጋካናስ ሃኢ ኢዚ ቆንጮንታ ማላ ኣዚ ዲጊዛኮ ኢንቴ ኤሬታ።

7 ማካላንቻ ጹራይ ሃራይ ኣቶሺን ሃኢካ ኦሶ ቦላ ዴስ፤ ጊዶ ኣቲን ሃይሲ ሃናናይ ኢዚ ሃኢ ኦꬆንታ ማላ ኢዛ ዲጊዛዴይ ኢዛ ኦጌፔ ኪቻና ጋካናስ ጻላ። 8 ሄሳፌካ ካሊዲ ጎዳ ዬሱሲ ባ ዶና ፔኖኒኔ ባ ቦንቾ ዩሳን ꬋይሳና፤ ማካላንቻይ ቆንጫና። * 9 ሄ ማካላንቻ ዩሲ ጻላኤ ዎልቃን ሄሲካ ኣስ ባሌꬂዛ ማላታታኒኔ ማላሊሲዛ ሚሻታን ሃናና። * 10 ሄሳꬆካ ኤኪ ኣቶንታ ማላ ቱማ ኢጺዲ ꬋይዛ ኣሳታ ባሌꬃናስ ዱማ ዱማ ኢታ ኦሶይ ያና። 11 ሄሳ ጋሶን ኢስቲ ዎርዶ ዮኦ ኣማናና ማላ ጾሲ ኢስታ ቦላ ባላ ኦሶ ኪታና። 12 ሄሲ ሃናናይ ቱማ ኣማኖንታ ኢጺዲ ዎርዶ ዮኦን ኡፋዬቲዛይቲ ዉሪ ፒርዴታናሳ።

ሚኒ ኤቂቴ

13 ጎዳን ዶሴቲዳ ታ ኢሻቶ! ኑ ጊዲኮ ኡባ ዎዴ ኢንቴ ጊሻስ ጾስ ጋላታናስ ኑስ ቤሴስ፤ ጋሶይካ ጾሲ ኢንቴና ኮይሮፔ ኦይኪዲ ኢንቴ ጺሎ ኣያናን ዱማቲዳይታኔ ቱሙ ኣማኒዲ ኢንቴ ኣታና ማላ ኢንቴና ዶሪዴስ። 14 ኑ ጎዳ ዬሱስ ኪርስቶሲ ቦንቾ ጊሼቲዛይታ ኢንቴ ጊዳና ማላ ኑ ዮቲዳ ሚሺራቾ ቃላ ባጋራ ኢንቴና ጼይጊዴስ። 15 ሄሳ ጊሻስ ታ ኢሻቶ! ኢንቴ ሚኒ ኤቂቴ፤ ኑኒ ኑ ዶናን ጊዲን ዎይኮ ኪታን ዎይኮ ኑ ኢንቴስ ኣꬂ ዬዲዳ ቲሚርቴዛ ሎኤꬂ ኦይኪቴ።

16 ኢዚ ኑ ጎዳ ዬሱስ ኪርስቶሲ ቃሴ ኑና ሲቂዳይኔ ባ ኪያቴꬃን ሜርና ሚንꬄꬆኔ ሎኦ ሂዶታ ኢዚ ኑስ ኢሚዳ ኑ ኣዋ ጾሳይ፥ 17 ኢዚ ኢንቴ ዎዚና ሎኦ ኦሶኒኔ ቃላን ሚንꬆ።

3

ዎሳ ጊሻስ ሺቂዳ ኦይሾ

1 ዉርሴꬃን ታ ኢሻቶ! ቃሴካ ጎዳ ቃላይ ኢንቴ ኣቻን ሃኖይሳꬆካ ኤሌሊ ኡባሶ ጋካና ማላኔ ቦንቼታና ማላ ኑስ ዎሲቴ። 2 ቃሴካ ኣሲ ዉሪ ኣማኒዛይሳ ጊዶንታ ጊሻስ ማካላንቻታፔኔ ኢታ ኣሳታፔ ኑ ኣታና ማላ ኑስ ዎሲቴ። 3 ጎዳይ ጊዲኮ ኣማኔቲዳይሳ፤ ኢዚካ ኢንቴና ሚንꬃና፤ ጻላኤፔካ ኢንቴና ናጋና። 4 ኑ ኢንቴና ኣዛዚዳይሳ ኢንቴ ሃኢ ኦꬂዴታ ሺን ሲንꬃፌካ ኢንቴ ኦꬃናይሳ ኑኒ ጎዳን ኣማኔቶስ። 5 ጎዳይ ኢንቴ ዎዚና ጾሳ ሲቆኮኔ ኪርስቶሳ ዳንዳያኮ ካሌꬆ።

ኦሶ ኦꬃና ማላ ኢሜቲዳ ዞሬ

6 ታ ኢሻቶ! ኦሶ ኦꬆንታ ኣሳፔኔ ኢንቴ ኑፔ ኤኪዳ ቲሚርቴዛ ማላ ዶንታ ኣማኒዛይታፔ ኢንቴ ሃካና ማላ ጎዳ ዬሱስ ኪርስቶሳ ሱንꬃን ኢንቴና ኑ ኣዛዞስ። 7 ኢንቴ ኑ ሌሚሶ ዎስቲ ካላናኮ ኢንቴ ኢንቴ ባጋራ ኤሬታ፤ ኑ ኢንቴናራ ዲዛ ዎዴ ኦሶ ኦꬆንታ ጮ ዴኢቤኮ። 8 ቃሴካ ኦና ሶፔካ ካꬅ ጮ ሜላ ሚቤኮ፤ ቃሴ ኢንቴፌ ኦናስካ ኑ ቶሆ ጊዶንታ ማላ ቃማኔ ጋላስ ዳቡራን ኦꬂ ሚዶስ። 9 ኑ ሄሳ ኦꬂዳይ ኢንቴ ኑና ካላና ማላ ኢንቴስ ሎኦ ሌሚሶ ጊዳና ጊዲፔ ኣቲን ኑስ ኮሺዛይሳ ኢንቴፌ ኤካናይሳ ኑና ዲጊዛ ዎጋይ ዲን ጊዴና። 10 ኑ ኢንቴናራ ዲዛ ዎዴ፥ «ኦሶ ኦꬃናስ ዶሶንታ ኣሲ ካꬅ ሞፖ» ጊዛ ኣዛዞ ኢንቴስ ኢሚዶስ። 11 ኢንቴ ጊዶን ኢሲ ኢሲ ኣሳቲ ኦሶ ኦꬆንታይሳ ኑ ሲዪዶስ፤ ሄይታንቲ ኦሶ ኦꬆንታ ሜላ ኣሳ ዮኦን ጌሊዛ ኣሳታ። 12 ሄይታ ማላ ኣሳቲ ባ ኦሶ ጮኡ ጊ ኦꬃና ማላኔ ባ ካꬅ ማና ማላ ጎዳ ዬሱስ ኪርስቶሳ ሱንꬃን ኑ ኢስታ ኣዛዞሲኔ ዞሮስ። 13 ኢንቴ ጊዲኮ ታ ኢሻቶ! ሎኦ ኦሶ ኦꬃናፔ ሙሌካ ኣዛሎፍቴ። 14 ሃይሳ ኑ ኪቲዳ ቃላስ ኣዛዜቶንታይ ኦኒካ ዲኮ ሄሳ ሚሳቲዛዴ ሎኤꬂ ካሊቴኔ ኢዚ ባ ኦሶን ዬላታና ማላ ኢዛራ ጋጎፍቴ። 15 ጊዶ ኣቲን ኢዛ ኢንቴ ኢሻ ማላ ሃንቂቴ ኣቲን ሞርኬ ማላ ጼሎፍቴ።

ዉርሴꬃ ሳሮካ

16 ሳሮቴꬃ ጎዳይ ኢዚ ባ ባጋራ ዮኦ ኡባን ኢንቴስ ሳሮቴꬅ ኢሞ፤ ጎዳይ ኢንቴናራ ኡባራ ጊዶ። 17 ሃይሳ ሳሮካ ታኒ ታ ኩሼራ ኢንቴስ ጻፊዳይ ታና ጳዉሎሳ። ታ ኪታስ ዱማ ማላታይ ሃይሳ፤ ኢዚካ ሃይሳ ታኒ ታ ኩሼን ጻፎይሳ። 18 ኑ ጎዳ ዬሱስ ኪርስቶሳ ኣꬎ ኪያቴꬂ ኢንቴናራ ኡባራ ጊዶ።

* 1:1 ሃዋ 17፡1

* 1:9 ሃዋ 17፡1

* 2:1 1ታሶ 4፡15-17

* 2:4 ሂዚ 28፡2

* 2:8 ኢሳ 11፡4

* 2:9 ማቶ 24፡24

1ጺምቶሳስ

1

2

3

4

5

6

ጳዉሎሲ

ጺምቶሳስ

ጻፊዳ ኮይሮ ኪታ

ጊዶ ቆፋ

ጺምቶሳ ጌቴቲዛ ኢሲ ናቴꬃ ናይ ኢዛስካ ዬሌታ ዴሬይ ቄሪ ኢሲያ ጊዲሺን፥ ኢዛ ኣዬያ ኣይሁዳ ኣስ፤ ኣዋይ ቃሴ ጊሪኬ ኣስ። ኢዚ ሚሺራቾ ቃላ ኦሶን ጳዉሎሳራ ኢሲፌ ኦꬂዛ ማታ ላጌ። (ሃዋ 16፡1-3) ጳዉሎሲ ጺምቶሳስ ኮይሮ ጻፊዳ ኪታዚ ሄꬑ ኣይፌ ዮኦታ ኦይኪዴስ።

ሄ ኪታዛን ኣይፌ ቆፋይ ሲንꬃቲዲ ዎሳ ኬꬃ ጋርሳን ዴንዲዳ ዎርዶ ቲሚርቴፌ ኣሳይ ናጌታና ማላሳ። ሃ ዎርዶ ቲሚርቴዚ ባጋይ ኣይሁዳታፔ ባጋይ ቃሴ ኣይዛቤታ ቆፋ ኦይኪዳዝ ጊዲሺን፥ «ሃይሲ ኣይፌን ቤቲዛ ኣላሜዚ ናጋራን ሞሬቲዳ ጊሻስ ኣሳስ ፓጼቴꬂ ቤታናይ ሃራ ዱማ ዱማ ጹራ ኤራቴꬃኒኔ ኢሲ ኢሲ ቁማታ ሞንታ ኣጎን፥ ኤኮንታኔ ጌሎንታ ኣጎንኮ» ጊዛ ቆፋ። ሄሳፌካ ቦላራ ኢዛ ኪታዚ ዎሳ ኬꬃ ኣይሶ ጊሻሲኔ ጾስ ጎይኖ ጊሻስ ታማርሲዛ ዎጋይ ሄሳꬆካ ዎሳ ኬꬃ ጪማቲኔ ኢስታ ማዲዛይታስ ዴኣናስ ቤሲዛይ ኣዛኮ ዮቴስ። ዉርሴꬃን ጺምቶሲ ዬሱስ ኪርስቶሳስ ሎኦ ኦሳንቻ ዋኒ ጊዳናስ ቤሲዛኮ ኢዛስ ዱማ ዱማ ኣማኒዛይታ ቦላ ዲዛ ኣላፌቴꬃ ጊሻስ ጳዉሎሲ ኢዛስ ኢሚዳ ዞሬ ቤዮስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-2

ዎሳ ኬꬃ ጊሻሲኔ ዎሳ ኬꬃ ጋርሳን ኦꬂዛይታ ጊሻስ 1፡3—3፡16

ጺምቶሳስ ኢዛ ኦሶ ጊሻስ ኢሜቲዳ ቲሚርቴ 4፡1—6፡21

1

1 ኑና ኣሺዳ ጾሳን፥ ኑስ ሂዶታ ጊዲዳ ዬሱስ ኪርስቶሳ ኣዛዞን ሃዋሬ ጊዲዳ ጳዉሎሳፔ 2 ኣማኖን ታስ ቱሙ ና ጊዲዳ ጺምቶሳስ ጾሳ ኑ ኣዋፔ ኑ ጎዳ ዬሱስ ኪርስቶሳፔ ኪያቴꬂ፥ ማሮቴꬂኔ ሳሮይ ኔስ ጊዶ። *

ዎርዶ ኣስታማሬታፔ ናጌታና ማላ ኢሜቲዳ ኣዛዞ

3 ታኒ ማቂዶኒያ ባሼ ኔና ሃዳራ ጊዳ ማላ ሃይሳፌ ሲንꬃን ኢሲ ኢሲ ኣሳቲ ዎርዶ ቲሚርቴ ታማርሶንታ ማላ ኔ ኣዛዛናስ ኤፌሶኔን ዳሻ። 4 ቃሴካ ኣሳይ ዮቲን ዉሮንታ ቤኒ ዎዴ ሃይሲኤን ባ ዎዴ ዉርሶንታ ማላ ኣዛዛ፤ ሄይታ ማላ ዮኦይ ፓላማ ዴንꬄꬄስ ኣቲን ኣማኖን ኦሴቲዛ ጾሳ ኦሶስ ኣይኮካ ጎኤና። 5 ሃ ኣዛዞዛስ ዋና ኣይፌ ዮኦይ ጊዲኮ ጌሻ ዎዚናፔ ሎኦ ቆፋራ ሄሳꬆካ ቱሙ ኣማኖፔ ቤቲዛ ሲቆ። 6 ኢሲ ኢሲ ኣሳይ ሃይታፔ ፖቂ ኤቂዲ ጎኣይ ባይንዳ ዮኦታኮ ሲሚዴስ። 7 ዎጋ ታማርሲዛይታ ጊዳና ማላ ኮዬቴስ፤ ጊዲኮካ ኢስቲ ባ ዮቲዛይሳ ዎይኮ ኬሂ ሞቴቲዛ ዮኦዛ ሎኤꬂ ኤሬቴና።

8 ጊዶ ኣቲን ኣሲ ማራን ጎኤቲዛኮ ዎጋይ ሎኦ ጊዲዳይሳ ኑ ኤሮስ። 9 ቃሴካ ዎጋይ ኢሜቲዳይ ጺሎ ኣሳስ ጊዶንታ ዎጋ ዬꬊ ኣꬊዛይታስ፥ ኣዛዜቶንታይታስ፥ ጾሳስ ባቦንታይታስ፥ ናጋራንቻታስ፥ ጌሻቴꬂ ባይንዳይታስ፥ ጾስ ሌቂዛይታስ፥ ባ ኣዮኔ ባ ኣዋ ዎꬊዛይታሲኔ ሼምፖ ዎꬊዛይታስ ጊዲዳይሳ ኑ ኤሮስ። 10 ሄሳꬆካ ላይማቲዛይታስ፥ ኣዴራ ኣቂዛ ኣዴታስ፥ ኣስ ባይዚዛይታሲኔ ሻሚዛይታስ፥ ዎርዳንቻታስ፥ ኣሳስ ዎርዶራ ጫቂዛይታስ፥ ሎኦ ቲሚርቴራ ኤቄቲዛ ኡባታሳ። 11 ሄ ሎኦ ቲሚርቴይ ኣንጄቲዳ ጾሲ ታስ ሃዳራ ኢሚዳ ቦንቾ ሚሺራቾ ቃላራ ጋጊዛይሳ።

ጳዉሎሳስ ኢሜቲዳ ጾሳ ኢሞታ

12 ታና ባ ኦሶስ ሹሚዲኔ ኣማኔቲዛዴ ሂስቲ ኤኪዲኔ ታስ ሚኖቴꬅ ኢሚዳ ኑ ጎዳ ዬሱስ ኪርስቶሳ ታ ጋላታይስ። 13 ሃይሳፌ ካሴ ታ ኣይ ማላ ኣስ ጫዪዛዴኔ ጎዴꬂዛዴ፥ ቃሴ ማካላ ኣስ ጊዲኮካ ሄሳ ታ ኤሮንታኔ ኣማኖንታ ዳሼ ኦꬂዳ ጊሻስ ጾሲ ታና ማሪዴስ። * 14 ዬሱስ ኪርስቶሳፔ ጊዲዳ ኣማኖራኔ ሲቆራ ኑ ጎዳ ኪያቴꬂ ታስ ኬሂ ዳሪዴስ።

15 ዬሱስ ኪርስቶሲ ናጋራንቻታ ኣሻናስ ዱጌ ሃይሳ ሃ ኣላሜ ዪዴስ ጊዛ ቃላይ ቱማኔ ኣሲ ዉሪካ ኤካናስ ቤሲዛይሳ። ናጋራንቻታፔካ ኣꬊዛ ናጋራንቻይ ታና። 16 ጊዶ ኣቲን ታ ማሬቲዳይካ ዬሱስ ኪርስቶሲ ዛዋይ ባይንዳ ባ ዳንዳያ፥ ኡባፌ ኣꬊዳ ናጋራንቻ ጊዲዳ ታ ቦላ ቤሲዳይ ኢዛን ኣማናናይታሲኔ ሜርና ዴኦ ዴማናይታስ ሌሚሶ ጊዳና ማላሳ። 17 ሄሳ ጊሻስ ሜርናስ ሃይቂ ኤሮንታ፥ ኣይፌን ቤቲ ኤሮንታ ባርካ ጻላ ጾስ ጊዲዳ ካዎስ ሜርናፔ ሜርና ጋካናስ ኢዛስ ቦንቾይኔ ጋላታይ ጊዶ። ኣሚን።

18 ታ ና ጺምቶሳ! ኔ ጊሻስ ካሴቲዲ ዮቴቲዳ ማላ ሃይሳ ኣዛዞዛ ታ ኔስ ኢማዲስ፤ ሄሲካ ኔ ሄ ቃላ ካላሼ ሎኦ ባጼ ባጼታናሳ። 19 ኣማኖይኔ ሎኦ ቆፋይ ኔስ ዴኦ፤ ኢሲ ኢሲ ኣሳቲ ባ ሎኦ ቆፋ ዬꬊ ኣꬊዲ ኣባ ቦላ ሜቶይ ኢዛ ቦላ ጋኪን ዋዬቲዛ ማርካቤ ማላ ባ ኣማኖ ꬋይሲዳ። 20 ኢስታ ጊዶን ጾሳ ጫሽ ኣጊዲ ታማራና ማላ ታኒ ጻላኤስ ኣꬃ ኢሚዳይቲ ሄሜኔዎሲኔ ኢስኪንዲሮሲ ዴቴስ።

2

ጾሳስ ጎይኖ ጊሻስ ኢሜቲዳ ዎጋ

1 ሄሳ ጊሻስ ኡባፌ ኮይሮ ሃራ ኣሳስ ሾቤꬃ ዎሳ፥ ጋናቴꬃ ዎሳኔ ጋላታ ዎሳ ኣሳ ኡባስ ካዎታሲኔ ዴሬ ኣይሲዛይታስ ኡባስ ዎሳና ማላ ታ ኔና ቆፍሳይስ። 2 ሄሲካ ቱሙ ኣያና ዱሳኒኔ ጌሻቴꬅ ኡባን ኑኒ ሳሮቴꬃኒኔ ዎጋን ዳና ማላሳ። 3 ሃይሲ ኑና ኣሺዛ ጾሳ ኣቻን ሎኦኔ ኡፋይሲዛዛ። 4 ኢዚ ኣሲ ዉሪ ኣታና ማላኔ ቱማ ኤራና ማላ ኮዬስ። 5 ኢሲ ጾሲ ጻላ ዴስ፤ ቃሴካ ጾሳሲኔ ኣሳስ ጊዶን ኢሲ ጊግሲዛ ጋናይ ዴስ፤ ኢዚካ ኣስ ጊዲዳ ዬሱስ ኪርስቶሳ። 6 ኢዚ ባና ኣሳ ኡባስ ኣꬂ ኢሚዴስ፤ ሄሲካ ሄራካ ዎዴይ ኣꬎንታ ኢዛስ ማርካቲዴስ። 7 ታኒካ ሃይሳስ ሚሺራቾ ቃላ ዮታናስ ኪቴቲዳዴ፤ ቃሴካ ዴሬታስ ቱሙ ኣማኖ ኣስታማሬ ጊዳዳ ሹሜታዲስ፤ ሄሳካ ታ ዎርዶቶንታ ቱሙ ዮታናሳ። *

8 ሄሳ ጊሻስ ኣቱማ ኣሳይ ኡባሶን ሃንቆይ ባይንዳኔ ፓላማይ ባይንዳ ባ ጌሻ ኩሼታ ፑዴ ꬎቁ ሂስቲዲ ዎሳና ማላ ታ ኮያይስ። 9 ሄሳꬆካ ማጫሳቲ ቦንቾራ ባና ሺሺ ኤኪዲ ቤሲዛ ማይኦ ማይኤቶ ኣቲን ባ ሁኤ ዳዲ ኤኪዲ ዎይኮ ኣልኦ ማይኦ፥ ዎርቃኔ ኢንቁ ኣꬂዲ ዋልቂ ዋልቂ ጎፔቶ። * 10 ጊዶ ኣቲን ጾስ ዎሶስ ጊዛ ማጫሳቲ ኢስታስ ኦꬃና ቤሲዛ ሎኦ ኦሶን ሎኤቶ።

11 ማጫሲ ጮኡ ጋዳ ኩሜꬃራ ኣዛዜቴꬅ ታማሩ። 12 ማጫሲ ጮኡ ጋናፔ ኣቲን ኢዛ ታማርሳና ማላ ዎይኮ ኣዴ ቦላ ጎዳታና ማላ ታ ኮይኬ። 13 ጋሶይካ ኮይሮ ኣዳሜይ ሜꬌቲዴስ፤ ካላዳ ሄዋና ሜꬌታዱስ።* 14 ቃሴካ ኮይሮ ባሌቲዳይ ኣዳሜ ጊዴና፤ ባሌታዳ ጾሳ ዎጋፔ ኣꬊዳይ ማጫሳዮ። * 15 ጊዲኮካ ማጫሲ ኣማኖኒኔ ሲቆን ጌሻቴꬃን ባርካ ባና ሃሮን ሚኒኮ ና ዬሎን ኣታና።

3

ዎሳ ኬꬅ ካሌꬂዛይታ

1 «ኦኒካ ዎሳ ኬꬃ ጪማ ጊዳና ኮይኮ ሎኦ ኦሶ ኣሞቴስ» ጊዛ ቃላይ ቱማ። 2 ሄሳ ጊዲኮ ዎሳ ኬꬄ ካሌꬂዛዴይ ቦሬይ ባይንዳዴ፥ ኢሲ ማቻ ዲዛ ኣዴ፥ ጊናራ ዲዛዴ፥ ባና ሃሪዛዴ፥ ዎጋራ ኣቂዛዴ፥ ኢማꬅ ሞኪዛዴ፥ ታማርሳናስ ዳንዳይዛዴ፥ 3 ማꬆቶንታዴ፥ ኦሽ ኦዬቶንታዴ፥ ቃሴ ማራጌ ኣስ፥ ኣሳራ ፓላሜቶንታዴ፥ ሚሽ ጎዶንታዴ ጊዳናስ ቤሴስ። 4 ባ ናይታ ኣዛዜቲዛይታኔ ኣስ ቦንቺዛይታ ሂስቲ ዲቺዲ ባ ኬꬃ ኣሳ ዎጋራ ኣይሲዛዴ ጊዳናስ ቤሴስ። 5 ኢሳዴይ ባ ኬꬃ ኣሳ ዎጋራ ኣይሶ ኤሮንታ ኣጊኮ ጾሳ ዎሳ ኬꬄ ዎስቲ ናጋና ዳንዳይዜ? 6 ኦቶሬቴꬃን ፑሪዲ ጻላኤይ ኩንዲዳ ፒርዳን ኢዚ ኩንዶንታ ማላ ኦራꬅ ኣማኒዛዴ ጊዶፖ። 7 ቃሴካ ኢዛ ሱንꬃን ቦሬቶንታ ማላኔ ጻላኤ ናርጻን ኢዚ ጌሎንታ ማላ ኣማኖንታ ኣሳ ኣቻን ሎኦ ማርካቴꬂ ዳናስ ኮሼስ።

8 ዳቆኔቲካ ሄሳꬆ ቦንቼቲዳይታኔ ባ ጊዳ ቃላ ላሚ ላሚ ዬጎንታይታ፥ ዳሮ ዎይኔ ኡሻስ ኣሞቶንታይታ፥ ኦጌይ ባይንዳ ጎኣ ጎዶንታይታ ጊዳናስ ቤሴስ። 9 ኣማኖ ጹራ፥ ሎኦ ቆፋራ ናጋናስ ቤሴስ። 10 ሃይታንቲካ ኮይሮቲ ፓጬቴቶ፤ ኢሲ ኢታይ ኢስታ ቦላ ቤቶንታ ኣጊኮ ሄሳፌ ጉዬ ዳቆኔቴꬃን ኦꬄቶ። 11 ማጫ ዳቆኔቲካ ቦንቼቲዳይታ፥ ዚጊሮንታይታ፥ ቃሴ ዎጋራ ዲዛይታ፥ ሃኖ ኡባን ኣማኔቲዳይታ ጊዳናስ ቤሴስ። 12 ዳቆኔቲ ኢሲ ማቺ ኣዚና ጊዳናስ ቤሴስ፤ ቃሴካ ባ ናይታኔ ባ ኬꬃ ኣሳ ዎጋራ ኣይሲዛይታ ጊዳናስ ቤሴስ። 13 ዎጋራ ኦꬂዳይቲ ባስ ጊታ ቦንቾኔ ዬሱስ ኪርስቶሳን ኢስታስ ዲዛ ኣማኖን ዳሮ ጻላቴꬅ ዴማና።

14 ታ ኔኮ ኤሌ ባና ኮይኮካ ሃይታ ኣዛዞታ ኔስ ጻፋይስ። 15 ታ ሃኖ ኔስ ጻፊዛይ ታ ጋምኢዛ ጊዲኮካ ኣሳይ ጾሳ ኬꬃን ዋኒ ዳናኮ ኔ ኤራና ማላ ጋዳኮ! ኬꬃይ ዴኦ ጾሳ ዎሳ ኬꬃ፤ ሄሲካ ቱሙ ቱሲኔ ጻጶ። 16 ቱሙ ኣያና ዱሳ ጹራይ ሲꬌይ ባይንዳ ጊታ፤ ኢዚካ፥

«ኣሴ ጊዲዴስ፤

ኢዛ ጺሎቴꬂ

ጺሎ ኣያናን ቆንጪዴስ፤

ኪታንቻታስ ቤቲዴስ፤

ዴሬ ኡባስ ሳባኬቲዴስ፤

ኣላሜን ዲዛይታን ኣማኔቲዴስ፤

ቦንቾራ ፑዴ ዴንዲ ቢዴስ» ጊዛይሳ።

4

ዎርዶ ታማርሲዛይታ

1 ዎዴ ዉርሴꬃ ቦላ ኢሲ ኢሲ ኣሳይ ኣማኖ ኣጊዲ ባሌꬂዛ ኣያናታኔ ኢታ ኣያና ቲሚርቴ ካላናይሳ ጺሎ ኣያናይ ቆንጬራ ዮቴስ። 2 ሄሳ ማላ ቲሚርቴይ ኢስታ ቆፋይ ቦንቆ ቢራታን ጹጌቲዳ ማላ ጌላቴꬃን ዶጪዳ ቆꬌፔ ቆሞን ሃኒዛ ዎርዳንቻ ኣሳታፔ ያና። 3 ሄ ኣሳቲ ኣሳይ ኤኮንታ ማላኔ ጌሎንታ ማላ ዲጋና፤ ኣማኒዛይቲኔ ቱማ ሻኪ ኤሪዛ ኣሳይ ጾሲ ሜꬊዳ ካꬅ ጋላታራካ ኤኪዛይቲ ሞንታ ማላ ዲጋናኔ ኣዛዛና። 4 ጾሲ ሜꬊዳይ ዉሪካ ሎኦ፤ ኣሲ ጋላታራ ኤኪኮ ዎራ ዎꬊዛይ ኢሲናካ ዴና። 5 ዉሪካ ጾሳ ቃላኒኔ ዎሳን ጌያና።

ኪርስቶሳስ ሎኦ ኦꬂዛ ኦሳንቻ

6 ሃይሳ ሃ ኣዛዞዛ ኣማኒዛ ኣሳ ኔ ቆፍሲኮ፥ ኣማኖ ቃላኒኔ ኔ ኤኪዳ ሎኦ ቲሚርቴዛን ሚናዳ ዬሱስ ኪርስቶሳስ ሎኦ ኦሳንቻ ጊዳንዳሳ። 7 ጾስ ቦንቺሶንታ ጎኣይ ባይንዳ ሃይሲኤፔኔ ጪማ ማጫሳታ ሃይሲኤፔ ሃካዳ ቱማ ኣያና ኦሶስ ኔ ኣሳቴꬅ ጊጊሳ።

8 ኣሳቴꬃ ኣሾ ኦጌን ዶሲሶይ ጉꬃ ዎዴስ ጎኤስ ሺን ቱሙ ኣያና ዱሳስ ባና ታማርሶይ ጊዲኮ ሃይሳ ሃ ኣላሜዛሲኔ ቡሮ ያና ዱሳስ ሂዶታይ ዲዛ ጊሻስ ኡባስ ጎኤስ። 9 ሃይሲ ሃ ቃላይ ኣማኔቲዳይሳኔ ኡባይ ኤካናስ ቤሲዛ ቃላ። 10 ኑ ሄሳስ ጊዲ ዳፌቶሲኔ * ዳቡሮስ፤ ሄሲካ ኣሳ ኡባስ ሃራፔካ ኣማኒዛይታስ ኣሺዛ ዴኦ ጾሳን ኑ ሂዶታ ኦꬂዛ ጊሻሳ።

11 ሃይታ ዮኦታ ኣዛዛኔ ታማርሳ። 12 ኔ ዬላጋቴꬃ ኦኒካ ሌቆፎ፤ ጊዶ ኣቲን ኔኒ ሃሳያን፥ ዱሳን፥ ሲቆን፥ ኣማኖኒኔ ጌሻቴꬃን ኣማኒዛይታስ ሎኦ ሌሚሶ ጊዳ። 13 ታ ሄ ባና ጋካናስ ቃላ ናባባናስ፥ ዞራናሲኔ ታማርሳናስ ሚና። 14 ጪማቲ ኔ ቦላ ባ ኩሼ ዎꬂ ዎሲሺን፥ ኔስ ኢሜቲዳ ቲንቢቴ ኢሞቴꬃ ሌፒ ሂስታ ኣጎፋ። 15 ኣሲ ዉሪ ኔ ዲቻ ቤያና ማላ ሃ ዮኦታ ሎኤꬃ ሚንꬃዳ ዳንዳያን ፖላ። 16 ኔ ዱሳ ጊሻሲኔ ኔ ታማርሲዛ ቲሚርቴዛስ ናጌታ፤ ሃይታን ሚና፤ ኔ ሄሳ ኦꬂኮ ኔናኔ ኔ ጊዛይሳ ሲዪዛይታ ኣሻና።

5

ኣምኤታ፥ ጪማታኔ ኣይሌታ ጊሻስ ኢሜቲዳ ዞሬ

1 ጪማ ኣሳ ኔ ኣዋ ማላ ቦንቾራ ዞራ ኣቲን ዶምኦፋ፤ ናቴꬃ ኣቱማ ናይታ ኔ ኢሻታ ማላ ጼላ። 2 ሄሳꬆካ ጪማ ማጫሳታ ኔ ኣዪ ማላ፥ ናቴꬃ ማጫሳታ ቃሴ ኔ ሚቼታ ማላ ሱሬ ዎዚናፔ ጼላ።

3 ኣዳፌ ሜቶቴቲዳ ኣምኤታ ሎኤꬃ ናጋ። 4 ኢሲ ኣምኤይስ ናይ ዎይኮ ና ናይ ዲዛ ጊዲኮ ሄ ናይቲ ባሶ ኣሳታ ማዳናሲኔ ባና ዬሊዳይታስ ካሴ ኢስቲ ኦꬂዳይሳ ኩሼ ዛሮን ሃራፔ ካሴቲዲ ባ ኣማኖ ኦሶን ቤሳናሲኔ ታማራናስ ቤሴስ፤ ሄሲካ ጾስ ኡፋይሲዛይሳ።

5 ቃሴ ቱማፔ ማዶይ ባይንዳ ባርካ ዲዛ ኣምኤያ ጾስ ጻላ ጼላዉስ፤ ዎሳሲኔ ጾሳፌ ማዶ ዴማናስ ጋላሲኔ ቃማ ሚኔታዉስ። 6 ሃ ቢታ ሎኦ ዱስ ጻላ ኮይዛ ኣምኤያ ጊዲኮ ኢዛ ፓጻ ዳሼ ሃይቂዳሮ። 7 ኦና ቦላካ ዎሶይ ዶንታ ማላ ሃይሳ ኣዛዞዛ ኣሳስ ኣꬃ። 8 ኢሲ ኣሲ ባ ዳቦታ ሃራፔካ ባሶ ኣሳ ማዶንታይሳ ጊዲኮ ኢዚ ኣማኖ ካዲዳዴኔ ኣማኖንታ ኣሳፔካ ኣꬊ ኢታ ኣሳ።

9 ኢዚስ ላይꬃይ ኡሱፑን ታሙ ላይꬃፌ ጋርሳን ዲዛ ኣምኤይ ሱንꬅ ኣምኤታ ማዝጋባን ጻፎፓ፤ ቃሴካ ኢዛ ካሴ ኢሳዴ ጻላ ጌሊዳሮ ጊዳናስ ቤሴስ። 10 ናይታ ዲቾኒኔ ኢማꬃ ሞኮን፥ ኣማኒዛይታ ቶሆ ሜቻን፥ ሜቶቲዳይታ ማዶኒኔ ሎኦ ኦሶ ኡባን ባና ኣꬃ ኢማዳ ሎኦ ኦሶንካ ኬሃ ኤሬቲዳሮ ጊዳናስ ቤሴስ።

11 ናቴꬃ ኣምኤታ ጊዲኮ ሄሳ ማላ ማዝጋባን ጻፎፓ፤ ጋሶይካ ኢስታስ ዲዛ ኣዚናራ ዳና ኣሞይ ኢስቲ ኪርስቶሳስ ኦꬃና ጊ ጌሊዳ ቃላፔ ቦላራ ኣꬊዛ ዎዴ ኣዴ ጌላና ኮዬቴስ። 12 ኢስቲ ካሴ ጫቂዳ ቃላ ሚዛ ጊሻስ ሄ ዮኦዛን ባ ቦላ ፒርዳ ኤሄቴስ። 13 ሄሳፌካ ኦሶ ኦꬃናፔ ዩዪ ዩዪ ኣሳ ኬꬄ ጌላና ዶሴቴስ፤ ኦሶ ኢጾ ጻላ ጊዶንታ ሃሳያናስ ቤሶንታይሳ ሃሳይሼ ዚጊርዛይታኔ ኮሾንታ ኣሳ ዮኦ ጊዶ ጮ ዎጺ ጌሊዛይታ ጊዴቴስ። 14 ሄሳ ጊሻስ ኣዚናቲ ሃይቂዳ ናቴꬃ ማጫሳቲ ኣዴ ጌላና ማላ፥ ናይታ ዬላና ማላኔ ባሶ ኣስ ኣይሳና ማላ፥ ሞርኬይካ ኢስታ ቦላ ዎꬂዛ ሚሼ ዴሞንታ ማላ ታ ዞራይስ። 15 ኣዳካ ሃይሳፌ ካሴ ኢሲ ኢሲ ኣሳቲ ጻላኤ ካላና ጉዬ ሼርኢ ጊዳ። 16 ኣማኒዛ ማጫሲ ኦኒካ ባሶ ኣሳ ጊዶን ኣምኤቲ ዲዛ ጊዲኮ ዎሳ ኬꬂ ቱሙ ኣምኤታ ጻላ ማዳና ማላ ኢዛካ ባ ባጋራ ባ ኣምኤታ ማዱ ኣቲን ዎሳ ኬꬃስ ቶሆ ጊዳና ማላ ኣጉፉ።

17 ዎሳ ኬꬃ ሎኤꬂ ኣይሲዛይቲ ሃራፔካ ሳባኮኒኔ ታማርሶን ሚኒዛ ጪማቲ ጊዲኮ ዳኮ ማዶ ማዴታናስ ቤሴስ። 18 ማጻፋን፥ «ካꬅ ቡኪዛ ቦራ ዶና ቃቾፋ።» ቃሴካ፥ «ኦሶ ኦꬂዛዴይ ዳሞዛ ኤካና ቤሴስ» ጌስ። * 19 ናምኡ ማርካይ ዎይኮ ሄꬑ ማርካይ ማርካቶንታ ዲሺን ጪማ ቦላ ሺቂዛ ሞቶ ኤኮፋ። * 20 ሃራቲ ቤኢዲ ናጌታና ማላ ናጋራ ኦꬂዛይታ ኣሳ ኡባ ሲንꬃን ሃንቃ።

21 ጾሳኒኔ ዬሱስ ኪርስቶሳን ዶሬቲዳ ኪታንቻታ ሲንꬃን ሃይታ ኣዛዞታ ኦናካ ማዶንታ ኔ ናጋና ማላኔ ኢሲ ሚሺካ ታ ጎሪፔ ዚቂ ꬎቁ ሂስቶንታ ማላ ታ ኔና ሃዳራ ጋይስ። 22 ጾሳ ኦሶስ ዶራናስ፥ ኦና ቦላካ ኔ ኩሼ ዎꬃ ዎሳናስ ኤሶቶፓ፤ ቃሴ ሃራታራ ናጋራ ኦꬃናስ ዙፔቶፓ፤ ናጋራፔ ኔና ጺሎቴꬃን ናጋ።

23 ኔና ቃንꬃን ሳኪዛይሳሲኔ ኡባ ዎዴ ሳኪዛ ሳኮዛ ጊሻስ ዎይኔ ጫጄፌ ጉꬅ ጉጃዳ ኡያ ኣቲን ሃይሳፌ ጉዬ ሃꬄ ጻላ ኡዮፓ።

24 ኢሲ ኢሲ ኣሳ ናጋራይ ፒርዳይ ያናፔ ካሴቲዲ ቆንጬስ፤ ባጋይታ ናጋራይ ጊዲኮ ፒርዳፌ ጉዬ ቆንጬስ። 25 ሎኦ ኦሶይካ ሄሳ ማላ ቆንጬ፤ ቆንጮንታይ ዲኮካ ቆቴቲ ኣቴና።

6

1 ጾሳ ሱንꬂኔ ኢዛ ቲሚርቴይ ጫዬቶንታ ማላ ኣይሌቴꬃ ቃምባራ ጊዶን ዲዛይቲ ዉሪ ባ ጎዳስ ኩሜꬃ ቦንቾይ ቤሲዛይሳ ኤሬቶ። 2 ኣማኒዛ ጎዳቲ ዲዛ ኣማኒዛ ኣሽካራቲ ጎዳቲ ኢስታስ ኢሻታ ጊዲዳ ጊሻስ ጎዳታስ ቤሲዛ ቦንቾ ኢሜቶ፤ ሃራፔካ ኢስታ ኦሶን ማዴቲዛ ኣማኒዛ ጎዳቲ ኢስታስ ዶሴቲዳይታ ጊዲዳ ጊሻስ ኔካ ሃይታንታ ማላ ዮኦታ ታማርሳናሲኔ ዞራናስ ቤሴስ።

ዎርዶ ቲሚርቴኔ ቱሙ ዱሬቴꬅ

3 ኦኒካ ዎርዶ ቲሚርቴ ታማርሲኮ ጎዳ ዬሱስ ኪርስቶሳ ሎኦ ቃላኔ ኣያና ቱማቴꬃ ሚንꬂዛ ቲሚርቴራ ጋጎንታይሳ ጊዲኮ፥ 4 ሄሳዴይ ኦቶሬቴꬃን ኩሚዴሲኔ ኣይኮካ ዩሺ ቆፔና፤ ኢሲ ኢሲ ቃላታ ጊሻስ ፓላሜታናሲኔ ኦዬታናስ ኢታ ኣሞይ ኢዛን ዴስ፤ ሄይቲካ ቃናቴቴꬅ፥ ኦሽ፥ ጫሽ፥ ኢታ ሲꬌ ካሌꬄቴስ። 5 ቱማይ ኢስታፌ ኤኬቲ ጊዲን ኣያና ኦሶን ዎꬌ ዴማና ሚሳቲዛ ኣሳታኔ ቆፋ ፓጬ ኣሳታ ጊዶን ጎሼቲዲ ዱጾንታ ኦሽ ኤሄቴስ።

6 ጊዶ ኣቲን ቱሙ ኣያና ኣስ ጊዴꬂ ኑስ ዲዛይሳን ዎፑ ጊዲ ዱሳራ ጊታ ዎꬌ። 7 ጋሶይካ ኑ ሃይሳ ሃ ኣላሜዛ ዪሼ ኣይኮካ ኤኪ ዪቤኮ፤ ቢሼካ ቃሴ ኣይኮካ ኤኪ ቦኮ። 8 ጊዶ ኣቲን ኑስ ማናይሲኔ ኑ ማይኣናይሲ ዲኮ ጊዳና። 9 ዱሬ ጊዳናስ ኮይዛይቲ ጊዲኮ ጌዴ ፓጬኒኔ ናርጻን ጌሊዲ ኦይኬቲዛይሳ ማላ ዳሮ ሃዳኒኔ ኢታ ኣሞን ኡንኤቴቴስ። 10 ጋሶይካ ሚሻ ሲቆይ ኢታቴꬅ ኡባስ ጻጶ፤ ኢሲ ኢሲ ኣሳቲ ዱሬ ጊዳና ጊዲ ኣሞቲዳ ኣሞፔ ዴንዲዳይሳን ኣማኖ ኦጌፔ ባሌቲዲ ሃራሶ ቢዳኔ ባርካ ባና ዳሮ ሜቶ ጊዶ ጌልꬂዳ።

ጳዉሎሲ ጺምቶሳስ ኢሚዳ ሃዳራ ቃላ

11 ኔኖ ጾሳ ኣሶ! ኔ ሄሳ ኡባፌ ባቃታ፤ ጺሎቴꬅ፥ ቱሙ ኣያናን ዱስ፥ ኣማኖ፥ ሲቆ፥ ዳንዳያኔ ኣሽኬቴꬅ ካላ። 12 ኣማኖ ባጼ ሎኤꬃ ባጼታ፤ ዳሮ ማርካታ ሲንꬃን ሎኦ ኣማኔቴꬃን ኔ ማርካቲዳይሳኔ ኔ ኢዛስ ጼይጌቲዳ ሜርና ዴኦዛ ሎኤꬃ ኦይካ። 13 ኡባሲካ ዴኦ ኢሚዛ ጾሳ ኣቻን ሄሳꬆካ ጳንጾሳ ጲላጾሳ ሲንꬃን ቱማ ማርካቲዳ ዬሱስ ኪርስቶሳ ሲንꬃን ታ ኔና ሃዳራ ጊዛይ፥ * 14 ጎዳ ዬሱስ ኪርስቶሲ ቆንጫና ጋካናስ ኔስ ኢሜቲዳ ኦሶዛ ዎሶይ ባይንዳ ኔ ፖላና ማላ ቤሴስ። 15 ሄ ቆንጬꬂ ኣንጄቲዳይሲ ባርካ ኡባ ሃሪዛይሲኔ ካዎታ ካዎይ፥ ጎዳታስ ጎዳይ ኢዚ ባ ዎዴን ቤሳና። 16 ኢዚ ጻላ ሃይቆንታይሳ፤ ኦኒካ ሺቃናስ ዳንዳዮንታ ፖኦ ጊዶን ዴስ፤ ኢዛ ቤኢዳ ኣሲ ኦኒካ ባ፤ ቤያና ዳንዳይዛዴይካ ዴና፤ ኢዛስ ዎልቃይኔ ቦንቾይ ሜርናፔ ሜርናስ ጊዶ። ኣሚን።

17 ሃይሳ ሃ ኣላሜዛን ዱሬቲዳይቲ ኦቶሬቶንታ ማላ ኣዛዛ፤ ኑ ኡፋዬታና ማላ ዉርሲካ ዳርሲ ቲርፊሲዲ ኑስ ኢሚዛ ጾሳን ኣቲን ኣማንꬆንታ ሚሻን ኣማኔቶንታ ማላ ኣሳስ ዮታ። 18 ሎኦ ኦꬃና ማላኔ ሎኦ ኦሶን ዱሬታ ጊዳና ማላ፥ ኪያታኔ ሻኪ ኢማናስ ዶሲዛይታ ጊዳና ማላ ኣሳ ኣዛዛ። 19 ሄሳꬆካ ቱሙ ጊዲዳ ዴኦ ዴማና ማላ ቡሮፔ ያና ዎዴስ ኣሳይ ሚኖ ጻጶ ጊዲዛ ሃሮ ባስ ሺሻና።

20 ጺምቶሳ! ኔ ሃዳራ ኤኪዳይሳ ዉርሳ ናጋ፤ ጾሳ ቦንቺሶንታ ሃዳ ዶና ሎምኡሎምኣፌኔ ዎርዶ ኤራቴꬅ ጌቴቲዛ ኣሲ ባፔ ሜꬊ ኬሲዳ ቲሚርቴፌ ሃካ። 21 ኑስ ሄሳ ማላ ኤራቴꬂ ዴስ ጊዛ ኢሲ ኢሲ ኣሳቲ ሄሳꬆ ኦሶን ኣማኖ ኦጌፔ ባሌቲዳ፤ ጾሳ ኪያቴꬂ ኢንቴናራ ጊዶ።

* 1:2 ሃዋ 16፡1

* 1:13 ሃዋ 8፡3፤ 9፡4-5

* 2:7 2ጺም 1፡11

* 2:9 1ጴጽ 3፡3

* 2:13 ሜꬌ 2፡7፥21-22

* 2:14 ሜꬌ 3፡1-6

* 4:10 ዳፌቶስ፡ ዳፌቶስ ጊዛይሳ ኢሲ ኢሲ ቢርሼꬃ ማጻፋቲ፥ «ባጼቶስ» ጊሺን ኢሲ ኢሲኔቲ፥ «ጫዬቶስ» ጊዲ ቢርሺዳ።

* 5:18 ዛሬ 25፡4፤ ማቶ 10፡10፤ ሉቃ 10፡7

* 5:19 ዛሬ 17፡5-7፤ 19፡15

* 6:13 ዮሃ 18፡37

2ጺምቶሳስ

1

2

3

4

ጳዉሎሲ

ጺምቶሳስ

ጻፊዳ ናምኣንꬆ ኪታ

ጊዶ ቆፋ

ጳዉሎሲ ጺምቶሳስ ጻፊዳ ሃ ናምኣንꬆ ኪታይ ጳዉሎሲ ባስ ዳሮ ማዶ ጊዲ ባና ማዲዛ ኦሶ ላጌ ጊዲዳ ናቴꬃ ና ጺምቶሳስ ዬዲዳ ዞሬ ቃላ ኦይኪዴስ፤ ጳዉሎሲ ጺምቶሳ ኢዚ ዳሮ ዳንዳያን ሚናና ማላ ዞሪዴስ፤ ጺምቶሲ ጳዉሎሳፔ ኤኪዳ ሚኖ ዞሬ ቃላይ ዬሱስ ኪርስቶሳ ጊሻስ ኣማኔቲዲ ማርካታና ማላ ሚሺራቾ ቃላ፥ ካሴ ጋልኣ ጫቆ ጋርሳን ዲዛ ቲሚርቴዛካ ሚንꬂ ኦይካና ማላኔ ኢዛስ ኣይኮ ዋዬይ ዳሪኮካ ታማርሶኒኔ ሚሺራቾ ቃላ ሳባኮ ኣጎንታ ሚናና ማላሳ።

ጺምቶሳስ ኢሜቲዳ ሚኖ ዮኦይ ጮ ሜላ ኤያቴꬃን ኣሳይ ፓላሜቲዛ ዮኦፔ ኢዚ ሃካና ማላሳ፤ ሄሳ ማላ ዮኦይ ሲዪዛይታ ሞሬስ ኣቲን ኢዚ ኢሚዛ ሃራ ጎኣይ ዴና።

ሃይሳ ኡባን ጺምቶሲ ዩሺ ቆፓናስ ቤሲዛይ ጳዉሎሲ ኣማኖን ዋኒ ዴኢዳኮ፥ ኢዚ ኣይ ማላ ጌንጪዳኮ ኢዛ ሲቆዛ፥ ኢዛ ሚኖቴꬃኔ ኢዛ ቦላ ጋኪዳ ዋዬዛ ሌሚሶ ኢዚ ካላና ማላሳ። ጳዉሎሲ ሃይሳ ሃ ኪታ ጻፊዳይ ባ ላይꬃ ዉርሴꬃን ሃይቆ ፒርዳይ ኢዛ ቦላ ፒርዴቲ ኡቲን ኢዚ ሃይቆ ናጊዛ ዎዴኮ። (2ጺም 4፡6-8)

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-2

ጺምቶሳስ ኢሜቲዳ ዞሬ 1፡3—2፡13

ኣሳይ ካዲዛ ዎዴ ሚኒ ኤቆ 2፡14—4፡5

ሄ ዎዴ ዲዛ ሃኖታኔ ሄይታ ጊሻስ ኢሜቲዳ ዞሬታ 4፡6-18

ኩሻ ቆፋ 4፡19-22

1

1 ዬሱስ ኪርስቶሳራ ኢሲፌቴꬃን ዲዛ ዴኦ ሂዶታ ቃላ ጊሻስ ዮታና ማላ ጾሳ ሼኔን ዬሱስ ኪርስቶሳ ሃዋሬ ጊዲዳ ጳዉሎሳፔ፥ 2 ዶሴቲዳ ታ ና ጺምቶሳስ ኪያቴꬂ፥ ማሮቴꬂኔ ሳሮቴꬂ ጾሳ ኣዋፔ ጎዳ ዬሱስ ኪርስቶሳፔ ኔስ ጊዶ። *

ጺምቶሳስ ኢሜቲዳ ዞሬ

3 ፓጬይ ባይንዳ ጋላሲኔ ቃማ ኔ ጊሻስ ዎሳን ቆፍሳሼ ካሴ ኣዋቲ ኦꬂዳ ማላ ጌሻ ዎዚናራ ታ ጎይኒዛ ጾሳ ታ ጋላታይስ። 4 ካሴ ኔ ኣፉንꬃ ቆፓ ኤካዳ ታ ኔና ቤያዳ ኡፋዬታና ላሞታይስ። 5 ቆꬌፔ ቆሞን ጊዶንታ ኔ ኣማኖዛ ታ ቆፓይስ፤ ሄ ኣማኖይካ ኮይሮ ኔ ኣዬይ ኣዪን ሎይዲኒኔ ቃሴካ ኔ ኣዬዪን ኤዎንቄን ዴስ፤ ሃኢ ቃሴ ኔ ቦላ ዲዛይሳካ ታ ኤራዲስ። * 6 ሄሳ ጊሻስ ታኒ ታ ኩሼ ኔ ቦላ ዎꬂን ኔ ኤኪዳይሳ ኔ ቦላ ዲዛ ጾሳ ኢሞታ ኔ ዴንꬄꬃና ማላ ታ ኔና ቆፍሳይስ። 7 ጾሲ ኑስ ኑኒ ኑ ሁኤ ሃራናስ ጾሳ ዎልቃ ኤራናሲኔ ሲቄታና ኣያና ኢሚዴስ ኣቲን ባቦ ኣያና ኢሚቤና።

8 ሄሳ ጊሻስ ጎዳ ጊሻስ ማርካታናስ ዎይኮ ጎዳ ጊሻስ ቃሼቲዳ ታናን ዬላቶፓ፤ ጊዶ ኣቲን ጾሳ ዎልቃራ ሚሺራቾ ቃላ ጊሻስ ኔ ታናራ ሜቶ ኤካ። 9 ኑ ኣይኮካ ኦꬂዳ ጊሻስ ጊዶንታ ዲሺን ባ ቆፋ ማላኔ ባ ኪያቴꬃ ማላ ኑና ኣሺዴሲኔ ኑና ባስ ዱማሲዲ ጼይጊዴስ። ሄ ኢዛ ኪያቴꬂ ሜርና ዎዴፔ ካሴ ዬሱስ ኪርስቶሳ ባጋራ ኑስ ኢሜቲዴስ። 10 ሃኢ ቃሴ ኢዚ ሃይቆ ኡባ ꬋይሲዲ ሚሺራቾ ቃላ ባጋራ ኑና ፖኦን ኬሲዳ ኑ ꬋሌ ዬሱስ ኪርስቶሳ ዩሳን ቆንጪዴስ።

11 ታኒካ ሃይሳ ሃ ሚሺራቾ ቃላ ዮቲዛዴ፥ ኪቴቲዳዴኔ ኣስታማሬ ጊዳዳ ሹሜታዲስ። * 12 ታኒ ሜቶ ቤኢዛይካ ሄሳ ጊሻሳ፤ ጊዲኮካ ታ ኦና ኣማኒዛኮ ታኒ ታ ኣማኒዛዴ ሻካ ኤሪዛ ጊሻስ ኢዛን ዬላቲኬ። ታ ኢዛስ ኢሚዳ ሃዳራ ሄ ጋላሲያ ጋካናስ ኢዚ ናጋናስ ዳንዳይዛይሳ ታ ሻካ ኤራዲስ።

13 ኔ ታፔ ሲዪዳ ቲሚርቴዛ ዬሱስ ኪርስቶሳራ ኢሲፌቴꬃን ዲዛ ኣማኖኒኔ ሲቆን ሌሚሶ ሂስታ ኦይካ። 14 ኔስ ኢሜቲዳ ሎኦ ሃዳራ ኑናን ዲዛ ጺሎ ኣያናን ናጋ። 15 ኢሲያ ኣዉራጃ ጊዶን ዲዛይቲ ዉሪካ ታና ኣጊዳይሳ ኔ ኤራሳ፤ ፊልጎሲኔ ሄርሞጌኔሲ ታና ኣጊዳ ኣሳራ ዴቴስ። 16 ሄኔሲፎሬ ሶ ኣሳ ጎዳይ ማሮ፤ ኣይስ ጊኮ ኢዚ ታና ዳሮ ዎዴ ሚንꬄꬂዴሲኔ ታኒ ሳንሳላታን ቃሼታ ዲሺን ታና ቤኢዲ ዬላቲቤና። 17 ሃራፔካ ኢዚ ኦሮሜ ዪዳ ዎዴ ታና ኮዪ ኮዪዲ ዴሚዴስ። 18 ዉርሴꬃ ፒርዳ ጋላስ ጎዳይ ኢዛ ፒርዳፌ ኣሾ፤ ኢዚ ታና ኤፌሶኔን ኣይ ማላ ማዲዳኮ ኔ ሎኤꬃ ኤራሳ።

2

1 ሄሳ ጊሻስ ታ ናዞ ኔኒ ጎዳ ዬሱስ ኪርስቶሳ ኪያቴꬃን ሚና። 2 ዳሮ ማርካታ ሲንꬃን ኔ ታፔ ሲዪዳይሳ ሃራታ ታማርሳናስ ዳንዳይዛይታሲኔ ኣማኔቲዳ ኣሳታስ ሃዳራ ኢማ።

3 ዬሱስ ኪርስቶሳስ ኣማኔቲዳ ሎኦ ዎታዳራ ማላ ታናራ ሜቶ ኤካ። 4 ዎታዳራቴꬃን ኦꬂዛዴይ ባ ሃላቃ ኡፋይሳናስ ዳፌቴስ ኣቲን ሃራ ባና ቃጼꬂዛ ኦሶን ጌሊ ኤሬና። 5 ሄሳꬆካ ጋዴ ዎጺዛዴይ ዎꬃ ዎጋ ናጎንታ ዎጺኮ ጾኖ ኣኪሊሌ ኤኬና። 6 ጎባ ጎሻንቻይ ባ ጎዪ ኬሲዳ ካꬃ ጼራ ሚዛዴ ጊዳናስ ቤሴስ። 7 ታ ኔስ ጊዛይሳ ኔ ዎዚናን ዎꬃ ሲዪኮ ጎዳይ ኔስ ዮኦ ኡባን ኣኬካ ኢማና።

8 ሃይቆፔ ዴንዲዳ ዳዊቴ ዜሬꬅ ጊዲዳ ዬሱስ ኪርስቶሳ ቆፓ፤ ታ ዮቲዛ ሚሺራቾ ቃላይካ ሄሳ። 9 ሄሳ ጋሶን ኢታ ኦꬂዳ ኣሳ ማላ ቃሼታና ጋካናስ ዋዬ ቤያይስ፤ ጊዶ ኣቲን ጾሳ ቃላይ ቃሼቴና። 10 ሄሳ ጊሻስ ኪርስቶሳ ባጋራ ዲዛ ኣቶቴꬂኔ ሜርና ቦንቾ ዴማና ዶሬቲዳይታ ጊሻስ ጋዳ ዉርሳካ ዳንዳያዲስ።

11 «ኑ ኢዛራ ኢሲፌ ሃይቂኮ

ኑ ኢዛራ ዴኦን ዳና።

12 ዳንዳያን ሚኒኮ

ኑ ኢዛራ ካዎታና።

ኑ ኢዛ ካዲኮ

ኢዚካ ኑና ካዳና። *

13 ኑ ኢዛስ ኣማኔቶንታይታ ጊዲኮ

ኢዚ ሜርናስ

ኣማኔቲዳ ማላ ዳና።

ኢዚ ባርካ ባና

ካዳና ዳንዳዬና»

ጌቴቲዳ ቃላይ ኣማኔቲዳይሳ።

ሚኖ ኦሳንቻ

14 ሃይታ ሃ ዮኦታ ጊሻስ ኣሳ ቆፊሶ ኣጎፋ፤ ኣሳይ ባ ጊዶን ኢሶይ ኢሳራ ቃላ ጋሶን ፓላሜቶንታ ማላ ጾሳ ሱንꬃን ዞራ፤ ሄሳ ማላ ዮኦይ ሲዪዛይታ ሞሬስ። 15 ቱሙ ጾሳ ቃላ ዮቲዛዴ፥ ዬላቾንታ ኦሳንቻኔ ኣሲ ኔ ጊሻስ ሎኦ ማርካቲዛዴ ጊዳዳ ኔናቴꬃ ዉርሳ ጾሳ ሲንꬅ ሺሻናስ ሚና። 16 ጮ ሜላ ዶና ላላቤቴꬃፌ ሃካ፤ ሄሳ ማላ ዮኦን ዋጼቲዳ ኣሳቲ ጾሳፌ ሃኪ ሃኪ ቤቴስ። 17 ኢስታ ቲሚርቴይ ሳኪዲ ፓጾንታ ጌዴ ጉጂ ጉጂ ዳኬቲ ቢዛ ማዱንꬃ ማላ፤ ሄሜኔዎሲኔ ቃሴ ፊልጾሳ ጌቴቲዛይቲ ሄሳ ማላ ቲሚርቴ ታማርዛይታ ጊዶን ዴቴስ። 18 ሄይቲ ቱማቴꬃፌ ሃኪዲ ጮ ሜላ ዋዬቴስ፤ ኢስቲካ፥ «ሃይቆፔ ዴንꬂ ሃይሳፌ ካሴ ሃኒ ኣꬊዴስ» ጊዲ ኢሲ ኢሲ ኣሳ ኣማኖ ሺሪ ዬጌቴስ።

19 ጊዶ ኣቲን፥ «ጎዳይ ባስ ጊዲዛይታ ኤሬስ።» ቃሴካ፥ «ጎዳ ሱንꬅ ጼይጊዛይ ዉሪ ኢታፔ ሃኮ» ጊዛ ማታሜይ ኢዛ ቦላ ዲዛ ላሜቶንታ ጾሳ ዮቻይ ላሜቲቤና።

20 ኢሲ ጊታ ኬꬃን ዎርቃፌኔ ቢራፔ ጻላ ጊዶንታ ሚꬃፌኔ ኡርቃፌ ኦሴቲዳይቲ ዲዛይሳꬆ ሄይታንታፌካ ባጋይቲ ቦንቾ ኦሶስ፥ ባጋይቲ ቃሴ ሂራይሶ ኦሶስ ኤኬቴቴስ። 21 ሄሳ ጊሻስ ኦኒካ ሃይታ ታ ጊዳ ኢታ ዮኦታፔ ባና ጌሺኮ፤ ሄሳዴይ ቦንቾ ኦሶስ ጊዲዛዴኔ ኣንጄቲዳዴ፤ ጎዳ ጎኢዛዴኔ ሎኦ ኦሶስ ጊጌቲዳዴ ጊዳና።

22 ፓንꬃቴꬃ ኢታ ኣሞቴꬃፌ ባቃታ፤ ጌሻ ዎዚናራ ጎዳ ጼይጊዛ ኣሳታራ ጺሎቴꬅ፥ ኣማኖ፥ ሲቆኔ ሳሮቴꬅ ካላ።

23 ጎኣይኔ ሂዶታይ ባይንዳ ኤያታ ፓላማፔ ሃካ፤ ጋሶይካ ሄሳንታ ማላይ ኦሽ ካሌꬂዛይሳ ኔ ኤራሳ። 24 ጎዳ ኦሳንቻይ ኣሳራ ኦዬታናስ ቤሴና፤ ሄሳፌ ቦላራ ኣሳ ኡባ ኣቻን ኪያ፥ ኣስ ታማርሳናስ ዳንዳይዛዴኔ ሚኖ ኣስ ጊዳናስ ቤሴስ። 25 ኢዚ ባናራ ኤቄቲዛ ኣሳታ ኣሽኬቴꬃራ ኦይኪዛዴ ጊዳናስ ቤሴስ፤ ኦኔ ኤሪዛይ ኢስቲ ቱማ ኤራና ማላ ጾሲ ኢስታስ ማሬታናስ ዎዴ ኢማና ዳንዳዬስ። 26 ሄሲካ ኢስቲ ዩሺ ቆፒ ሲሚዲ ኢዛ ሼኔ ኩንꬃና ማላ ኢስታ ዲኢ ኤፊዳ ጻላኤ ናርጻፌ ኢስቲ ኬሲ ኤካና።

3

ዉርሴꬃ ዎዴን ያና ሜቶታ

1 ጊዶ ኣቲን ዎዴ ዉርሴꬃን ኣስ ሜቲዛ ዎዴይ ያናይሳ ኔ ኤራ። 2 ኣሳይ ባና ዶሲዛዴ ጊዳና፤ ሚሽ ሲቂዛይታ፥ ባናን ጬቄቲዛይታ፥ ኦቶራንቻታ፥ ጫሻንቻታ፥ ባና ዬሊዳይታስ ኣዛዜቶንታይታ፥ ጋላቶንታይታኔ ጌሻቴꬂ ባይንዳይታ፥ 3 ሲቆይ ባይንዳይታ፥ ኣቶ ጊ ማሮንታይታ፥ ኣሳ ሱንꬅ ሞሪዛይታ፥ ባርካ ባና ሃሮንታይታ፥ ሜንጼ ኢታታ፥ ሎኦ ሚሽ ዶሶንታይታ፥ 4 ካዲዛይታ፥ ናጌቶንታይታ፥ ጮ ሜላ ኦቶሬቴꬃን ኩሚዳይታ፥ ጾሳፌ ኣꬂዲ ሎኦ ዴꬅ ዶሲዛይታ ጊዳና። 5 ኣማኒዛ ኣስ ሚሳታና ሺን ኣማኖስ ዲዛ ዎልቃ ካዳና፤ ሄይታ ማላታፔ ኔ ሃካ።

6 ሄይታንቲ ኢሲ ኢሲ ኬꬄ ካልጺ ጌሊዲ ዳሮ ዴጾ ናጋራኒኔ ዱማ ዱማ ኢታ ኣሞቴꬃ ጋርስ ጌሊዲ ያኔ ሃ ቃጺዛ ኣማኖን ላፋ ማጫሳታ ቃጺ ኦይኬቴስ። 7 ሄይታ ማላ ማጫሳቲ ኡባ ዎዴ ታማሬቴስ ሺን ቱማ ኤሬቴና። 8 ኢያኔሲኔ ኢያንባራሲ ሙሴ ቦላ ዴንዲዳ ማላ ሃይቲካ ኢስታ ቆፋይ ሞሬቲን ባስ ኣማኖፔ ኩንዲዳ ጊሻስ ቱማቴꬅ ኢጼቴስ። * 9 ጊዶ ኣቲን ኢስታ ቆፋይ ኩሜና፤ ጋሶይካ ኢያኔሳኔ ኢያንባራሳ ኤያቴꬂ ኣሳስ ቆንጪዳ ማላካ ሃይታ ሃኖይካ ኡባስ ቆንጫና።

ጳዉሎሲ ጺምቶሳስ ኢሚዳ ሃዳራ

10 ኔ ጊዲኮ ታ ቲሚርቴዛ፥ ታ ዱሳ፥ ታ ዋና ቆፋ፥ ታ ኣማኖዛ፥ ታ ዳንዳያ፥ ታ ሲቆዛኔ ታ ሚኖቴꬃ ኡባ ኤራሳ። 11 ታ ጎዴቴꬃኔ ታ ዋዬዛ ኣንጾኪያን፥ ኢቆኒዮኒኔ ሊስቲራንካ ታ ቦላ ጋኪዳይሳ ኡባ ታኒ ዳንዳያን ኤኪዳይሳ ኔ ኤራሳ፤ ጊዲኮካ ጎዳይ ሄሳ ኡባፌ ታና ኣሺዴስ። * 12 ቱማፔ ዬሱስ ኪርስቶሳ ጌሻ ዎዚናፔ ኣማኒ ዳና ጊዛይቲ ዉሪካ ጎዴቲዛይታ ጊዳና። 13 ኢታ ጊዲዳ ባሌꬂዛ ኣሳቲ ባስ ባሌቲዲ ኣሳ ባሌꬂሼ ኢታቴꬃ ቦላ ኢታቴꬅ ጉጂ ጉጂ ባና።

14 ኔ ጊዲኮ ካሴ ኔ ታማራዳ ኤሪዳ ኦጌን ሚና፤ ሄሳ ኦናፔ ታማርዳኮ ኔ ኤራሳ። 15 ኔ ጉꬃ ናቴꬃፌ ሃኢ ጋካናስ ዬሱስ ኪርስቶሳ ኣማኖን ኣቶቴꬂ ቤቲዛ ቲሚርቴ ኢሚዛ ጌሻ ማጻፋታ ሎኤꬃ ኤራዳሳ። 16 ጌሻ ማጻፋቲ ዉሪካ ጾሳ ኣያናይ ካሌꬂን ጻፌቲዳይታ፤ ኢስቲካ ኣስ ታማርሳናስ፥ ሃንቃናስ፥ ሱሪሳናስ ቃሴካ ጺሎቴꬃ ኦጌን ካሌꬃናስ ጎኤቴስ። 17 ሄሲካ ጾሳ ኣሲ ሎኦ ኦሶ ኡባስ ቤሲዛዴ ጊዳና ማላሳ።

4

1 ጾሳ ሲንꬃኒኔ ሄሳꬆካ ፓጻ ዲዛይታ ቦላኔ ሃይቂዳይታ ቦላ ፒርዳናስ ዲዛ ዬሱስ ኪርስቶሳ ሲንꬃን ኢዛ ቆንጬꬃኔ ኢዛ ካዎቴꬃ ቆፋራ ሃይሳ ኔስ ሃዳራ ጋይስ። 2 ቃላ ሳባካ፤ ኔስ ጊጊን ዎይኮ ጊጎንታ ኣጊን ኔኒ ኔ ባጋራ ጊጌታ ኡታ፤ ዳሮ ዳንዳያራ ታማርሶን ኣሳ ሱሪሳ፤ ሃንቃኔ ዞራ። 3 ጋሶይካ ኣሳይ ዉሪ ሱሬ ጊዲዳ ቲሚርቴ ኤኮንታ ኢጻና ዎዴይ ያና፤ ሄሳፌ ቦላራ ኣሳይ ባ ኣሞራ ጋጊዛይሳ ኢስታ ሃይꬂ ሲያና ኮይዛይሳ ጻላ ኢስታስ ዮታና ማላ ባና ታማርሳና ዳሮ ኣስታማሬታ ባ ኣች ሺሻና። 4 ቱማ ሲያናፔ ባ ሃይꬅ ሃራሶ ዛሪዲ ሃይሲኤ ባጋ ሲማና። 5 ኔኒ ጊዲኮ ሃኒዛ ዮኦ ኡባን ሎዱ ጋ፤ ሜቶ ዳንዳያ፤ ሚሺራቾ ቃላ ዮቶ ኔስ ኦሶ ሂስታ፤ ኔ ኦሶዛካ ፖላ።

6 ታ ቃሴ ያርሼታናስ ማታ ኡታዲስ፤ ሃይሳ ሃ ኣላሜዛፔ ሻኬታ ቡሳ ዎዴይ ታስ ጋኪዴስ። 7 ሎኦ ባጼ ታ ባጼታዲስ፤ ታ ዎጻና ዎꬅ ዉርሳዲስ፤ ኣማኖካ ናጋዲስ። 8 ሲንꬃፌ ታስ ኣኪሊሌይ ጊጊ ኡቲዴስ፤ ሄሲካ ጺሎቴꬃ፤ ሄሳካ ቱሙ ፒርዲዛ ጎዳይ ሄ ጋላስ ታስ ኢማና፤ ሄሲካ ታስ ጻላ ጊዶንታ ኢዛ ዩሳ ላሞቲዛይታስ ኡባሲካ ኢማና።

ጳዉሎሲ ኣዛዚዳ ዉርሴꬃ ኣዛዞ

9 ታኮ ኤሌላ ያናስ ኔስ ዳንዳዬቲዳ ማላ ኦꬃ። 10 ዴማሲ ሃይሳ ኣላሜዛ ሲቂዲ ታና ዬጊ ኣጊዲ ታሶሎንቄ ቢዴስ። ቃርቂሲ ጋላቲያ ቢዴስ፤ ቲቶሲ ጌዴ ዳልማጺያ ቢዴስ። * 11 ሉቃሲ ጻላ ታናራ ዴስ፤ ማርቆሲ ታና ኦሶን ማዲዛ ጊሻስ ኢዛ ኔናራ ኤካ ያ። * 12 ቲቂቆሳ ኤፌሶኔ ዬዳዲስ። * 13 ኔ ሃ ያሼ ታ ጺሮኣዳን ካርፑሴ ኣቻን ዎꬂዳ ታ ማቃኔ ማጻፋታ ሃራፔካ ጋልባን ጻፌቲዳ ማጻፋታ ታስ ኤካ ያ። *

14 ጻርቂማላ ቆጺዛ ኢስኪንዲሮሲ ታ ቦላ ዳሮ ቆሆ ጋꬂዴስ ሺን ጎዳይ ኢዛስ ኢዛ ኦሶ ማላ ኢማና። * 15 ኢዚ ኑ ዮቲዛ ቃላ ኬሂ ኢጺዴስ፤ ኔካ ኢዛፔ ናጌታ።

16 ታና ሞቲዛ ዮኦዛስ ኮይሮ ታና ኣሻና ማርካ ታ ሺሺን ኦኒካ ታና ማዳና ዪቤና፤ ጊዶ ኣቲን ዉሪካ ታና ዬጊዲ ቢዳ። ሄሳካ ኢስታ ቦላ ጾሲ ቆሆ ሂስቲ ቆዶፖ። 17 ጊዶ ኣቲን ቃላ ኪታይ ታ ባጋራ ኩሜꬅ ዮቴታና ማላኔ ዴሬ ኣሳይ ዉሪ ሲያና ማላ ጎዳይ ታ ኣቻን ኤቂዲ ታና ሚንꬂዴስ፤ ጋሞ ዶናፔካ ታና ኣሺዴስ። 18 ጎዳይ ኢታ ዮኦ ኡባፌ ታና ኣሻና፤ ጌዴ ባ ሳሎ ካዎቴꬃስ ታና ሳሮራ ጋꬃና፤ ኢዛስ ሜርናፔ ሜርና ጋካናስ ቦንቾይ ጊዶ። ኣሚን።

ዉርሴꬃ ሳሮካ

19 ጲርሲቂላስ፥ ኣቂላስ፥ ሄኔሲፎሬ ሶ ኣሳሲካ ታ ሳሮካ ጋꬃ።* 20 ኤሪስጾሲ ቆሮንቶሴን ኣቲዴስ፤ ጺሮፎሞሲ ሳኬቲዳ ጊሻስ ኢዛ ታ ሚሊጼን ኣጋዲስ። * 21 ባልጎይ ጋካናፔ ሲንꬄታዳ ታኮ ሃ ጋካናስ ኔስ ዳንዳዬቲዳ ማላ ኦꬃ። ኤዉጉሎሲ፥ ጱዴሲ፥ ቃሴካ ሊኖሲ፥ ቂላዉዲያይኔ ኣማኒዛይቲ ዉሪካ ኔና ሳሮ ሳሮ ጊዳ። 22 ጎዳይ ኔናራ ጊዶ፤ ጎዳ ኪያቴꬂ ኢንቴናራ ጊዶ።

* 1:2 ሃዋ 16፡1

* 1:5 ሃዋ 16፡1

* 1:11 1ጺም 2፡7

* 2:12 ማቶ 10፡33፤ ሉቃ 12፡9

* 3:8 ኬሳ 7፡11

* 3:11 ሃዋ 13፡14-52፤ 14፡1-20

* 4:10 ቆላ 4፡14፤ ፒልም 24፤ 2ቆሮ 8፡23፤ ጋላ 2፡3፤ ቲቶ 1፡4

* 4:11 ቆላ 4፡14፤ ፒልም 24፤ ሃዋ 12፡12፥25፤ 13፡13፤ 15፡37-39፤ ቆላ 4፡10፤ ፒልም 24

* 4:12 ሃዋ 20፡4፤ ኤፌ 6፡21-22፤ ቆላ 4፡7-8

* 4:13 ሃዋ 20፡6

* 4:14 1ጺም 1፡20፤ ማዛ 62፡12፤ ኦሮ 2፡6

* 4:19 ሃዋ 18፡2፤ 2ጺም 1፡16-17

* 4:20 ሃዋ 19፡22፤ ኦሮ 16፡23፤ ሃዋ 20፡4፤ 21፡29

ቲቶሳስ

1

2

3

ጳዉሎሲ

ቲቶሳስ

ጻፊዳ ኪታ

ጊዶ ቆፋ

ቲቶሲ ኣይዛቤቴꬃፌ ሲሚ ኣማኖን ጌሊዲ ጳዉሎሳ፥ ሚሺራቾ ቃላ ኦሶን ማታን ማዲዛ ኢዛስ ኣዳ ኤሬቲዳ ላጌ። ጳዉሎሲ ሃይሳ ሃ ኪታዛ ጻፊዳይ ባፔ ላይꬃን ዮጊዛኔ ኢዛራ ማቲዛ ባናራ ኢሲፌ ኦꬂዛ ቲቶሳስ ጊዲሺን ቲቶሲ ሄ ዎዴ ዎሳ ኬꬃ ጼሊሼ ቃርጼሴ ጌቴቲዛሶን ዴስ፤ ሃ ኪታይ ሎኤꬂ ሚንꬂዛይ ሄꬑ ኣይፌ ዮኦታ ቦላ።

ኮይሮይ ዎሳ ኬꬃ ጪማቲ ሃራፔካ ቃርጼሴ ኣሳስ ኢታ ኦሶ ጊሻስ ኢስታስ ኣይ ማላ ሎኦ ኦሶይ ቤሲዛኮ ቲቶሲ ኢስታ ታማርሳና ማላ ቲቶሳ ቆፍሴስ። ናምኣንꬆዚ ዎሳ ኬꬃ ጊዶን ዲዛ ዱማ ዱማ ቡቴን ሄሲካ ጪሚዳ ማጫሳታኔ ኣቱማ ኣሳ፤ ሄሳꬆካ ናቴꬃ ናይታኔ ኣሳስ ኦꬂ ኣቂዛይታ ኢዚ ታማርሳና ቤሲዛይሳ ታማርሳና ማላ ቲቶሳ ዞሬስ። ዉርሴꬃን ቃሴ ኣማኖን ዱሳ ጊሻስ ሃራፔካ ኣሳይ ሳሮኒኔ ሲቆቴꬃን ዴኣና ማላሳ፤ ሄሳꬆካ ዎሳ ኬꬃ ጊዶፌ ኢሶይ ኢሳ ኢጾ፥ ኦሺኔ ባ ጋርሳን ሻኬቴꬅ ኣጋና ማላ ቲቶሳስ ዞሬ ኢሚዲ ኦꬃና ኦጌ ቤሲዴስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-4

ዎሳ ኬꬃ ካሌꬂዛይታ 1፡5-16

ዎሳ ኬꬃን ዲዛ ዱማ ዱማ ኣሳታስ ኢሜቲዳ ኦሶ 2፡1-15

ዞሬኔ ናጌታና ማላ ቆፊሶ 3፡1-11

ኩሻ ቆፋ 3፡12-15

1

ዎሳ ኬꬅ ካሌꬂዛይታኔ ዎርዶ ኣስታማሬታ

1 ጾሳስ ዶሬቲዳይታ ኣማኖኒኔ ቱሙ ኣያናን ካሌꬂዛ ቱማ ኤራቴꬃን ዲቻና ማላ ጾሳ ኣይሌኔ ዬሱስ ኪርስቶሳ ሃዋሬ ጊዲዳ ጳዉሎሳፔ፥ 2 ኢዛ ኣማኖይኔ ኤራቴꬃይ ካሴፔ ኦይኪዲ ዎርዶቶንታ ጎዳይ ዳሮ ዎዴፔ ካሴ ባ ኢሚዳ ሜርና ዴኦ ሂዶታ ማላ። 3 ኢዚ ካሴ ጊዳ ዎዴይ ጋኪዳ ማላ ኑና ኣሺዳ ጾሳ ኣዛዞን ታስ ሳባካናስ ኢሜቲዳ ሃራ ባጋራ ጾሲ ባ ቃላ ቆንጪሲዴስ።

4 ኑስ ኮꬄ ጊዲዳ ኣማኖ ኢሲፌቴꬃን፥ ኣማኖን ታስ ቱሙ ና ጊዲዳ ቲቶሳስ፥ «ጾሳ ኣዋፔኔ ኑና ኣሺዳ ዬሱስ ኪርስቶሳፔ ኪያቴꬂኔ ሳሮቴꬂ ኔስ ጊዶ» ጊዴስ። *

ቃርጼሴን ቲቶሳ ኦሶ

5 ታ ኔና ቃርጼሴን ኣጊዳይ ቡሮፔ ጊጋና ቤሲዛ ዳሮ ሚሺ ዲዛ ጊሻስ ኔ ጊጊሳናሲኔ ታ ኔና ኣዛዚዳ ማላ ካታማይ ዲዛሶን ዎሳ ኬꬃ ጪማታ ኔ ዶራናሳ። 6 ጪማቴꬃን ዶሬታናይቲ ኢስታ ቦላ ዎሶይ ባይንዳይታ፥ ኢሲ ማቺ ኣዚናታ፥ ናይቲ ኣማኒዛይታኔ ዋዪሶንታይታ ዎይኮ ኣዛዜቲዛ ናይታ ኣዋታ ጊዴቶ። 7 ዎሳ ኬꬃ ጪማይ ጾሳስ ኦꬃና ሃዳራ ኤኪዳዴ ጊዲዳ ማላ ኢዛ ቦላ ዎሶይ ባይንዳዴ ጊዳናስ ቤሴስ፤ ሄሲካ ጬቄቲዛዴ፥ ጉꬃ ሚሻን ዪሎቲዛዴኔ ማꬆቲዛዴ፥ ኡሻንቻኔ ኢዛስ ቤሶንታ ኦጌራ ጎኣ ጊዲዳዝ ጎዲ ኤኪ ቢዛዴ ጊዳናስ ቤሴና። 8 ሄሳፌ ቦላራ ኢዚ ኢማꬅ ሞኪዛዴ፥ ሎኦ ኦሶ ዶሲዛዴ፥ ባርካ ባና ሃሪዛዴ፥ ሱሬ ኣስ፥ ጺሎኔ ባስ ናጌቲዛዴ ጊዳናስ ቤሴስ። 9 ሃራ ኣሳታ ሎኦ ቲሚርቴን ሚንꬄꬂዛዴኔ ሄ ሎኦ ቲሚርቴዛ ኢጺዛይታ ሃንቃናስ ባ ታማርዳ ማላ ቃላን ሚኒዛዴ ጊዳናስ ቤሴስ።

10 ዋዪሲዛይቲኔ ዶናን ጻላ ባሌꬂዛይቲ ዳሮቲ ዴቴስ፤ ሃራፔካ ሄይቲ ቃጻሬቲዳ ኣይሁዳ ኣሳታፔ ኣማኒዳ ኣሳታ ባጋታ። 11 ሄይታንታ ጮኡ ሂስቴꬅ ቤሴስ፤ ጋሶይካ ኢስቲ ቤሶንታ ኦጌራ ባስ ጎኣ ዴማናስ ቤሶንታ ቲሚርቴ ታማርሶን ኬꬃ ኣሳ ዉርሲ ሞሮን ዴቴስ። 12 ኢስታ ናቤታፔ ኢሳዴይ ኢስታ ጊሻስ ሃሳይሼ፥ «ቃርጼሴ ኣሳይ ኡባ ዎዴ ዎርዳንቻታ፥ ኢታ ዶኣታ፥ ጋንጃማታኔ ኣዛላታ» ጊዴስ። 13 ሄ ማርካቴꬃይ ቱማ፤ ሄሳ ጊሻስ ኔ ኢስታ ሎኤꬃ ሃንቄታ፤ ጋሶይካ ኢስታስ ቱሙ ኣማኖይ ዳና ማላኔ፥ 14 ኣይሁዳታ ሃይሲኤ ዎይኮ ቱሙ ዮኦፔ ሃኪዳ ኣሳታ ኣዛዞ ኢስቲ ሲዮንታ ማላሳ። 15 ጌሻታስ ሚሺ ዉሪካ ጌሻ ሺን ቱናታሲኔ ኣማኖንታይታስ ጊዲኮ ዉሪካ ቱና፤ ሃራፔካ ኢስታ ቆፋይ ዉሪካ ቱኒዴስ። 16 ኢስቲ ባና ኑኒ ጾስ ኤሮስ ጌቴስ ሺን ባ ሃኖቴꬃን ጊዲኮ ካዴቴስ፤ ኢስቲ ሃራሲዛይታ፥ ኣዛዜቶንታይታኔ ሎኦ ኦሶስ ቤሶንታይታ።

2

ቱሙ ቲሚርቴ

1 ኔኒ ጊዲኮ ኣሳ ቱሙ ጊዲዳዝ ታማርሳ። 2 ጪማ ኣሳይ ዎዚናማ፥ ቦንቼቲዳይታ፥ ባና ባርካ ሃሪዛይታ፥ ኣማኖኒኔ ሲቆን፥ ዳንዳያንካ ሎኦ ጊዳና ማላ ኔ ኢስታ ዞራ። 3 ሄሳꬆካ ጪማ ማጫሳቲ ባ ዲዛ ዱሳን ቦንቾራ ዲዛይታኔ ሎኦ ሃኖቴꬅ ኣሳ ታማርሲዛይታ ጊዴቶ ኣቲን ኣሳ ሱንꬅ ኢሲዛይታ ዎይኮ ዎይኔ ጫጄ ኡሻ ሱኬን ዋጼቲዳይታ ጊዶንታ ማላ ኢስታ ታማርሳ። 4 ሄሳꬆ ኦꬂኮ ናቴꬃ ማጫሳቲ ባ ኣዚናታኔ ባ ናይታ ዶሳና ማላ ታማርሳናስ ዳንዳዬቴስ። 5 ጾሳ ቃላይ ኦና ኣቻንካ ጫዬቶንታ ማላ ኢስቲ ባርካ ባና ሃሪዛይታኔ ጌሻታ፥ ኬꬃ ጊዶን ኢስታ ኦሶይ ኦይኪዳይታኔ ኣሳስ ኪያታ፥ ባ ኣዚናታስ ኣዛዜቲዛይታ ጊዳና ማላ ጪማ ማጫሳቲ ኢስታ ታማርሴቶ።

6 ሄሳꬆካ ዬላጋ ኣቱማሳይ ባርካ ባና ሃራና ማላ ኔ ኢስታ ዞራ። 7 ኣይ ሃኖንካ ኔ ኣሳስ ሎኦ ሌሚሶ ጊዳ፤ ኔኒ ኣሳ ታማርሲዛ ቲሚርቴዛ ኔኒካ ዎዚናፔ ታማርሲዛዴኔ ናጊዛዴ ጊዳ። 8 ኑ ጊሻስ ኢታ ሃሳይዛ ኣሳይ ሃሳያናስ ኢታ ዴሞንታ ኣጊዲ ዬላታና ማላ ኔ ሃሳይዛ ሃሳያ ጊዶን ቦርሶ ዮኦይ ዶፖ። 9 ኣይሌቲ ኣዛንካ ባ ጎዳታስ ሃሬታና ማላኔ ኡፋይሳና ማላ፤ ቃሴካ ኣዉቴ ዛሮንታ ማላ ታማርሳ። 10 ሃኒዛዛን ኡባን ኑና ኣሺዳ ጾሳ ቲሚርቴይ ዶሴታና ማላ ኢስቲ ሎኦ ማርካቴꬅ ቤሳና ማላ ባ ጎዳታ ሚሽ ካይሶቶፔቶ።

11 ኣሳስ ኢዛፔ ማሮይ ቤቲዛ ጾሳ ኪያቴꬂ ኣሳ ኡባስ ቆንጪዴስ። 12 ሄ ኪያቴꬂካ ኑኒ ናጋራን ዱሲኔ ሃ ኣላሜ ኣሞቴꬃ ካዲዲ ሃይሳ ሃ ዎዴዛን ኑርካ ኑና ሃሪዲኔ ጺሎቴꬃን ቱሙ ኣያና ዱስ ዳናይሳ ኑና ታማርሴስ። 13 ሄሲካ ኑስ ኣንጄቲዳ ሂዶታ ጊዲዳ ዎጋ ጾሳኔ ኑና ኣሺዳ ዬሱስ ኪርስቶሳ ቦንቾይ ቆንጫናይሳ ናጋናሳ። 14 ኢዚካ ኑና ኢታቴꬃፌ ዎዛናሲኔ ሎኦ ኦꬃናስ ሚኒዛ ባ ዴሬ ባስ ዶራናስ ባና ኑስ ኣꬂ ኢሚዴስ። *

15 ሄሳ ጊሻስ ኔ ታማርሳናይቲ ሄይታንታ፤ ሄሳካ ኔ ኩሜꬃ ጎዳቴꬃራ ዞራኔ ሃንቃ፤ ኔና ኦኒካ ሌቆፎ።

3

ሎኦ ኦሶ

1 ኣሳይ ዴሬ ኣይሲዛይታስ ሃሬታና ማላኔ ሎኦ ጊዲዳ ሚሽ ዉርሲ ኦꬃናስ ጊጋ ጊዳና ማላ ኣሳ ቆፍሳ። 2 ቃሴካ ኦኒካ ኣሳ ቦላ ኢታ ሃሳዮንታ ማላኔ ሎኦ ኣሳ ጊዳና ማላ ኣሳ ኡባስ ኩሜꬃ ዎዚናፔ ባ ኣሽኬቴꬅ ቤሳና ማላ ኡባ ቆፍሳ። 3 ኑኒካ ካሴ ቆፋይ ባይንዳይታ፥ ኣዛዜቶንታይታ፥ ባሌቲዛይታ፥ ዱማ ዱማ ኣሞኒኔ ሎኦ ዱሳስ ኣይሌቴꬃን ሃሬቲዛይታ፤ ኣሳራኔ ኑርካ ኑ ጋርሳንካ ኦዬቲሼ ኢታቴꬃኒኔ ሚቃይኔቴꬃን ዶስ። 4-5 ጊዶ ኣቲን ኑና ኣሺዳ ጾሳ ኪያቴꬂኔ ኢዛ ሲቆይ ቆንጪዳ ዎዴ ኑ ኦꬂዳ ጺሎቴꬃን ጊዶንታ ዲሺን ኢዛ ማሮቴꬃ ዳሮን ኣቲዶስ፤ ኢዚ ኑና ኣሺዳይ ናምኣንꬆ ዬሌቴꬅ ጊዲዳ ሜቻኒኔ ጺሎ ኣያናን ኦራጼቴꬃና። 6 ሄሳካ ጺሎ ኣያናይ ኑ ቦላ ኑ ጎዳ ጾሲ ኑና ኣሺዳ ዬሱስ ኪርስቶሳ ባጋራ ዳርሲ ጉሲዴስ። 7 ሄሲካ ኑ ኢዛ ኪያቴꬃን ጺሊዲ ሜርና ዴኦ ሂዶታ ኦይኪዲ ላቲዛይታ ጊዳናሳ። 8 ሄሲካ ኣማኔቲዳ ቃላ፤ ጾሳ ኣማኒዛይቲ ሎኦ ኦሶስ ባና ኣꬂ ኢማና ማላ ሃይሳ ዉርሳ ኔ ሎኤꬃ ዮታና ማላ ታ ኮያይስ፤ ሄሲካ ሎኦኔ ኣይ ኣሲካ ኮይዛዛ። 9 ቃሴካ ሃዳ ፓላማፔኔ ኣሳይ ባ ቆሞ ቆዲዛዛፔ፥ ማርሼፌኔ ዎጋ ጊሻስ ዴንዲዛ ኦሻፌ ኔ ሃካ፤ ሄይታንቲ ጎኣይ ባይንዳ ፓꬆንታ ዮኦ። 10 ኣሳ ጊዶን ሻኬቴꬅ ሜꬊዛ ኣሲ ኢሲቶ ናምኡቶ ኔ ዞሪን ኤኮንታ ኢጺኮ ኢዛዴራ ኔስ ኢሲፌቴꬂ ዶፖ። 11 ሄሳ ማላ ኣሲ ባሌቲዳ ናጋራንቻ ኣሳ፤ ኢዛዴይ ባርካ ባ ቦላ ፒርዲዳይሳ ኔ ኤራ።

ዉርሴꬃ ዞሬ

12 ኣርጺሞኔ ዎይኮ ቲቂቆሳ ታ ኔኮ ኪቲኮ ኔ ታኮ ኒቆጶሊዮኔ ያናስ ኔስ ዳንዳዬቲዛዝ ዉርሳ ኦꬃ፤ ታኒ ሃ ላይꬃ ባልጎ ሄን ኣꬃና ጋዳ ቃቻዲስ። * 13 ዎጋ ኤሪዛ ዜማሲኔ ኣጲሎሲ ቢሺን ኢስታስ ኮሺዛዝ ዉርሳ ኩንꬃ ማዳ። * 14 ኑ ባጋታስ ሃቺስ ሃቺስ ኢስታ ኮሺዛዝ ኢስቲ ዴማና ማላኔ ኢስታ ዴꬃይ ጎኣይ ባይንዳዝ ጊዶንታ ማላ ኢስቲ ሎኦ ኦሶ ኦꬂ ሚናና ማላ ታማራናስ ኮሼስ።

15 ታናራ ዲዛይቲ ኢንቴና ሳሮ ጌቴስ፤ ኣማኖ ጋሶን ኑና ሲቂዛይታ ኡባ ሳሮ ጊቴ፤ ጾሳ ኪያቴꬂ ኢንቴናራ ጊዶ።

* 1:4 2ቆሮ 8፡23፤ ጋላ 2፡3፤ 2ጺም 4፡10

* 2:14 ማዛ 130፡8፤ ኬሳ 19፡5፤ ዛሬ 4፡20፤ 7፡6፤ 14፡2፤ 1ጴጽ 2፡9

* 3:12 ሃዋ 20፡4፤ ኤፌ 6፡21-22፤ ቆላ 4፡7-8፤ 2ጺም 4፡12

* 3:13 ሃዋ 18፡24፤ 1ቆሮ 16፡12

ፒልሞናስ

ጳዉሎሲ

ፒልሞናስ

ጻፊዳ ኪታ

ጊዶ ቆፋ

ፒልሞናይ ዳሮ ኤሬቲዳ ኣማኒዛዴ፤ ኢዚ ቆላሲያሴ ዎሳ ኬꬃን ኣማኒዛ ኣሳ ጋርሳን ዲዛዴ ሚሳቴስ። ፒልሞናስ ኣናስሞሳ ጌቴቲዛ ኣይሌይ ዴስ፤ ሄሳዴይ ባ ጎዳ ሶፔ ቤቴ ቢዲ ቃሾ ኬꬃን ዲዛ ጳዉሎሳራ ጋጊዴስ፤ ኢዚ ጳዉሎሳ ባጋራ ኣማኒዴስ። ጳዉሎሲ ፒልሞናስ ጻፊዳ ኪታይ ፒልሞናይ ሲሚዲ ኢዛኮ ቢዛ ሄ ኦሳንቻዛራ ማቃይናና ማላ ቆፍሴስ። ቃሴካ ኣናስሞሲ ሃኢ ኣማኒዳዴ ጊዲዳ ጊሻስ ሃይሳፌ ጉዬ ፒልሞናይ ኣማኖን ባስ ኢሻ ማላ ኤካናፔ ኣቲን ኣይሌꬆ ቆዶንታ ማላ ዮቴስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1-3

ፒልሞናስ ጳዉሎሲ ሺሺዳ ቃላታ 4-7

ጳዉሎሲ ኣናስሞሳ ጊሻስ ሺሺዳ ሚኖ ዎሳ 8-22

ኩሻ ቆፋ 23-25

1

1 ዬሱስ ኪርስቶሳ ጊሻስ ቃሼቲዳ ታፔ ጳዉሎሳፔኔ ኑ ኢሻ ጺምቶሳፔ ኑ ሲቆ ኢሻ ጊዲዲ ኑናራ ኢሲፌ ኦꬂዛ ፒልሞናስ፥ 2 ኔ ኬꬃን ሺቂዛ ኣማኒዛ ኣሳሲኔ ኑ ሚቼዮ ኣምፒብያስ ቃሴካ ኑናራ ኢሲፌ ኪርስቶሳ ዎታዳራ ጊዲዳ ኣርኪጳሴስ፥ *

3 ኑ ኣዋ ጾሳፌ ኑ ጎዳ ዬሱስ ኪርስቶሳፔ ኪያቴꬂኔ ሳሮቴꬂ ኢንቴስ ጊዶ።

ፒልሞና ሲቆኔ ኣማኖ

4 ታኒ ታ ዎሳን ኔና ቆፓሼ ኡባ ዎዴ ጾሳ ጋላታይስ። 5 ጋሶይካ ኔ ጾሳ ኣሳ ሲቂዛይሳኔ ጎዳ ዬሱስ ኪርስቶሳን ኔ ኣማኒዛይሳ ታ ሲያዲስ። 6 ኑኒ ኪርስቶሳስ ጊዲዳይሳኔ ኑስ ዲዛ ሎኦ ዮኦይ ዉሪ ቆንጬን ኤሬታና ማላ ኔኒካ ኔ ኣማኖ ሃራ ኣሳስ ቤሳና ማላ ታ ኔስ ሚና ዎሳይስ። 7 ታ ኢሻዞ! ኔ ሃኖን ጾሳ ኣሳ ዎዚናይ ኦራጺዳ ጊሻስ ኔ ሲቆይ ታ ዎዚና ኬሂ ሚንꬂዴስ።

ኣናስሞሲ ፒልሞናኮ ሲማና ማላ ጳዉሎሳ ዎሳ

8 ሄሳ ጊሻስ ኔ ኦꬃናስ ቤሲዛይሳ ኦꬃና ማላ ኔና ኣዛዛናስ ታስ ኪርስቶሳን ጻላቴꬂ ዴሲኮሺን። 9 ጊዲኮካ ታ ኔና ኣዛዛናፔ ሲቆራ ዎሳይስ፤ ጋሶይካ ታኒ ዬሱስ ኪርስቶሳ ጊሻስ ቃሼታዳ ቃሾ ኬꬃን ዲዛ ጳዉሎሳ። 10 ታ ኔና ዎሲዛይ ታኒ ቃሾ ኬꬃን ዳሼ ዬሱስ ኪርስቶሳን ዬሊዳ ና ኣናስሞሳ ጊሻሳ። * 11 ኣናስሞሲ ሃይሳፌ ካሴ ኔና ጎኢቤና ሺን ሃኢ ጊዲኮ ኢዚ ኔናካ ታናካ ጎኢዛዴ። *

12 ታ ሃኢ ኢዛ ኔኮ ዛራ ዬዳዲስ፤ ታኒ ኔኮ ዬዲዛይ ኢዛ ጊዶንታ ታ ዎዚና ኔኮ ዛራ ዬዲዛ ማላ ቆዳይስ። 13 ሚሺራቾ ቃላ ጋሶን ታ ሃን ቃሼታ ዲሺን ኔ ታና ኦꬃ ማዳናይሳ ኢዚ ታናራ ዴኢዳኮ ታና ኡፋይሴስ። 14 ጊዶ ኣቲን ኔ ሎኦ ኦሶይ ኔ ዶሳንፔ ኣቲን ዎልቃራ ጊዶንታ ማላ ጋዳ ኔና ኦይቾንታ ኣይኮካ ኦꬃና ኮያቤኬ።

15 ኣናስሞሲ ሃኖ ጋካናስ ኔፔ ጉꬃ ዎዴ ሻኬቲኮካ ኦኔ ኤሪዛይ ሃይሳፌ ጉዬ ኡባ ዎዴ ኔናራ ዳና ዳንዳዬስ። 16 ሃይሳፌ ጉዬ ኢዚ ኔናራ ዳናይ ኣይሌ ማላ ጊዶንታ ኣይሌፌ ኣꬊ ኔስ ኣሾ ኢሻ ማላ ጊዳና፤ ኢዚ ታስ ዶሴቲዳ ኢሻ፤ ጊዶ ኣቲን ኢዚ ኔና ኦꬂ ጎኣና ኣስ ጊዲዳ ጊሻሲኔ ኢዚ ኔስ ኪርስቶሳ ባጋራ ኢሻ ጊዲዳ ጊሻስ ኔስ ኬሂ ዶሴቲዳዴ ጊዳና።

17 ኑስ ዲዛ ኢሲፌቴꬃ ጋሶን ኔ ታና ኔስ ኢሻ ማላ ቆዲዛ ጊዲኮ ታና ኔ ሞካ ኤኪዛ ማላ ኢዛካ ሞካ ኤካ። 18 ኢዚ ኔ ቦላ ጋꬂዳ ቆሆይ ዲኮ ዎይኮ ኔ ኣጮይ ኢዛ ቦላ ዲኮ ኢዛ ኣጮዛ ታ ቦላ ቆዳ። 19 ሄኮ ታ ጳዉሎሲ፥ «ኢዛ ኣጮዛ ታ ኔስ ቃንጻና» ጋዳ ታ ኩሼራ ጻፋዲስ፤ ጊዲኮካ ኔ ኪርስቶሳ ኣማኒዳይ ታ ባጋራ ጊዲዳ ጊሻስ ሃራይ ኣቶሺን ኔካ ታስ ቃንጻና ኣጮይ ዲዛዴ ጊዲዳይሳ ታ ኔና ኤሪሳናስ ኮሼና። 20 ሂኣ ታ ኢሻዞ! ሄሳ ሎኦ ኦሶ ኔ ታስ ኦꬃና ማላ ጎዳ ሱንꬃን ኪርስቶሳ ጊሻስ ጋዳ ኔ ታ ዎዚና ሼምፒሳና ማላ ታ ኔና ዎሳይስ።

21 ታ ኔስ ሃይሳ ጻፊዳይ ኔ ታስ ኣዛዜታናይሳ ኣማናዳኮ! ታ ኔና ኦይቺዳይሳፌ ኔ ኣꬃ ኦꬃናይሳ ታ ኤራይስ። 22 ጾሲ ኢንቴ ዎሳ ሲዪዲ ታ ኢንቴኮ ባና ማላ ታስ ሂዶታይ ዲዛ ጊሻስ ታ ባዳ ኢንቴኮን ሼምፓናሶ ሃያና ታስ ጊጊሳ።

ዉርሴꬃ ሳሮካ

23 ዬሱስ ኪርስቶሳ ጋሶን ታናራ ቃሼቲዳ ኤጳፊራይ ኔና ሳሮ ጌስ። * 24 ሄሳꬆካ ታናራ ኦꬂዛይቲ ማርቆሲ ኣርሲጺሮኮሲ፥ ዴማሲኔ ሉቃሲ ኔና ሳሮ ጌቴስ። * 25 ጎዳ ዬሱስ ኪርስቶሳ ኪያቴꬂ ኢንቴናራ ጊዶ።

* 1:2 ቆላ 4፡17

* 1:10 ቆላ 4፡9

* 1:11 ኣናስሞሳ ጉሲ ጊሪኬ ቃላን ጎኢዛዴ ጉሳ።

* 1:23 ቆላ 1፡7፤ 4፡12

* 1:24 ሃዋ 12፡12፥25፤ 13፡13፤ 15፡37-39፤ 19፡29፤ 27፡2፤ ቆላ 4፡10፥14፤ 2ጺም 4፡10-11

ኢብራዌ ኣሳስ

1

2

3

4

5

6

7

8

9

10

11

12

13

ኢብራዌ ኣሳስ

ጻፌቲዳ ኪታ

ጊዶ ቆፋ

ሃይሲ ሃ ኪታዚ ጻፌቲዳይ ኢስታ ቦላ ጋኪዳ ጊታ ሜቶዛ ጋሶን ባ ኣማኖ ኣጋናስ ማቲዳ ኣማኒዛ ኣሳ ጊሻሳ። ሃይሳ ጻፊዳዴይ ኢብራዌፔ ኣማኒዳይታስ ዬሱስ ኪርስቶሲ ቱማኔ ዉርሴꬃን ጾሲ ኣሳ ናስ ቆንጪሲዳይ ጾሳ ናይ ኢዛ ጊዲዳይሳ ቤሳናሳ፤ ሃ ኣማኒዛይቲ ባ ኣማኖን ሚኒ ኤቃና ማላ ኢዚ ኢስታ ሚንꬄꬄስ፤ ሄሲካ ቱሙ ጊዲዳይሳ ሄꬑ ቱማ ዮኦታ ቆንጪሲ ቤሴስ።

1. ባ ኤኪዳ ሜቶዛ ባጋራ ባ ኣዋስ ቱማፔ ኣዛዜቲዛዴ ጊዲዳ ጊሻስ ካሴ ጋልኣ ጫቆ ማጻፋን ዲዛ ናቤታፔ፥ ሙሴፔኔ ኪታንቻታፔካ ኬሂ ኣꬌስ።

2. ዬሱሲ ካሴ ጋልኣ ጫቆ ዎዴ ቄሴታፔካ ኬሂ ኣꬊዛ ሜርና ቄሴይ ኢዛ ጊዲዳይሳ ጾሲ ባ ዶናን ዮቲዴስ።

3. ኣማኒዛዴይ ናጋራፔ፥ ባቦፔኔ ሃይቆፔ ዬሱሳ ባጋራ ኣታና፤ ዬሱሲ ቄሴታ ሃላቃ ጊዲዳ ማላ ኢብራዌታ ኣማኖ ዎጋቲኔ ሜሄታ ያርሾይ ጮ ኤሾ ማላ ጊዲዳ ኣቶቴꬃይ ኢዚ ቱሙ ጊዳና ማላ ኦꬂዴስ።

ሃ ማጻፋ ጻፊዳዴይ ኢስራኤሌ ናይታ ታሪኬን ኤሬቲዳ ኣሳታ ኣማኖ ሌሚሶ ጎኤቲዲ (ሼምፖ 11) ናባቢዛ ኣሳይ ኣማኖን ሚናና ማላ ቆፍሴስ። ሄሳꬆካ (ሼምፖ 12) ቦላ ናባቢዛ ኣሳይ ባ ኣይፌ ዬሱሳ ቦላ ሎኤꬂ ዎꬂዲ ኣማኖን ሚናና ማላኔ ኣይ ሜቶይኔ ዋዬይካ ኢስታ ቦላ ጋኪኮካ ዳንዳያና ማላ ዞሬስ። ዉርሴꬃንካ ኢዚ ኢስታስ ዱማ ዱማ ዞሬኔ ሴራ ቃላ ኢሞን ኩዬስ።

ሃ ማጻፋይ ኦይኪዳ ኩሜꬃ ቆፋ

ጌሎሶ፥ ጾሲ ባና ኪርስቶሳ ባጋራ ቆንጪሲዴስ 1፡1-3

ኪርስቶሲ ኪታንቻታፔ ቦላ ጊዴꬅ 1፡4—2፡18

ኪርስቶሲ ሙሴፔኔ ኢያሶፔ ቦላቴꬅ 3፡1—4፡13

ኪርስቶሳ ቄሴቴꬅ 4፡14—7፡28

ኪርስቶሳ ጫቆ ቃላ ቦላቴꬅ 8፡1—9፡22

ኪርስቶሳ ያርሼቴꬃ ቦላቴꬅ 9፡23—10፡39

ኣማኖ ባይራቴꬅ 11፡1—12፡29

ጾሳ ኡፋይሶ 13፡1-19

ዉርሴꬃ ዎሳ 13፡20-21

ኩሻ ቆፋ 13፡22-25

1

ባ ናዛ ባጋራ ጾሲ ዮቲዳ ቃላ

1 ቤኒ ዎዴፔ ኦይኪዲ ጾሲ ዱማ ዱማ ኦጌራ ናቤታ ባጋራ ካሴ ኑ ኣዋታስ ዳሮ ዎዴ ዮቲዴስ። 2 ቃሴ ሃይሳ ዉርሴꬃ ዎዴ ቦላ ዉርሲ ላቲሲዳዴኔ ሃ ኣላሜዛ ሜꬊዳ ባ ናዛ ባጋራ ኑስ ዮቲዴስ። 3 ኢዚካ ጾሳ ቦንቾ ቤሲዛዴኔ ጾሳ ጾሳቴꬃስ ሎኦ ሌሚሶ ጊዲዲ ባ ዎልቃማ ቃላን ዉርሲካ ሺሺ ኦይኪዴስ፤ ኢዚ ኣሳ ናጋራፔ ጌሺዳፔ ጉዬ ሳሎን ቦንቾ ጾሳ ኡሻቻን ኡቲዴስ።

ኪታንቻታፔ ጾሳ ና ኣꬌꬅ

4 ሄሳ ጊሻስ ኢዛስ ኢሜቲዳ ሱንꬃይ ኪታንቻታ ሱንꬃፌ ኣꬊዛይሳ ማላ ኢዚካ ኪታንቻታፔ ኬሂ ኣꬌስ። 5 ጾሲ ኪታንቻፌ፥

«ኔኒ ታ ና፤

ታ ኔና ሃች ዬላዲስ።

ዎይኮ ታ ኢዛስ ኣዋ ጊዳና፤

ኢዚካ ታ ና ጊዳና»

ኦናስ ጊዴ?

6 ቃሴካ ጾሲ ባ ባይራ ናዛ ዱጌ ሃ ቢታ ቦላ ዬዲሼ፥ «ጾሳ ኪታንቻቲ ዉሪካ ኢዛስ ጎይኔቶ» ጊዴስ። * 7 ኪታንቻታ ጊሻስ ሃሳይሼ ቃሴ፥ «ኪታንቻታ ኣያናታ፤ ባ ኦሳንቻታካ ታማ ላጮ ኬሴስ» ጊዴስ። * 8 ናዛ ጊሻስ ቃሴ፥ «ጎዶ! ኔ ዙፋኔይ ሜርናፔ ሜርና ጋካናስ ሚኒ ዳና፤ ኔኒ ኔ ካዎቴꬃ ሊኬ ካሌꬃሳ። 9 ኔኒ ጺሎቴꬅ ዶሳዳሳ፤ ማካላካ ኢጻሳ፤ ሄሳ ጊሻስ ጾሲ ኔ ጎዳይ ኔና ኔ ላጌታፔ ቦላ ኬሲዴስ፤ ኔና ኡፋይሳ ዛይቴ ቲይዴስ» ጌስ። 10 ቃሴ፥ «ጎዶ! ኮይሮ ኔኒ ቢታ ሜꬋዳሳ፤ ሳሎቲካ ኔ ኩሼን ኦሴቲዳ። 11 ኢስቲ ꬋያና፤ ኔኒ ጊዲኮ ሚና ዳና፤ ኢስቲ ዉሪካ ማይኦ ማላ ጋልኣና። 12 ኔኒ ኢስታ ማይኦ ማላ ቃላምኣና፤ ኢስቲካ ማይኦ ማላ ላሜታና፤ ኔ ጊዲኮ ኣይዴካ ኔኒ ኔና፤ ኔ ዱሳስ ዉርሴꬂ ዴና» ጌስ። 13 ጾሲ ኪታንቻታፔ፥ «ታኒ ኔ ሞርኬታ ኔ ቶሆ ጋርሳን ዬꬊሳና ጋካናስ ኔ ታ ኡሻቻን ኡታ» ኦና ጊዴ?*

14 ኪታንቻቲ ዉሪካ ኣቶቴꬅ ላታና ኣሳታ ኦꬃናስ ጾሳፌ ኪቴቲዛ ኦሳንቻ ኣያና ጊዴቴኔ?

2

ጊታ ማሮቴꬅ

1 ሄሳ ጊሻስ ኑኒ ሲዪዳ ቃላፔ ባሌቲዲ ኩንዶንታ ማላ ኑ ሲዪዳ ቃላ ሎኤꬂ ናጋናስ ቤሴስ። 2 ኣዛስ ጊኮ ካሴ ኪታንቻታ ባጋራ ዮቴቲዳ ቃላይ ቱሙ ጊዲዳ ሄ ቃላ ዬꬊ ኣꬊዳይ ባስ ቤሲዛ ቂጻቴ ኤኬስ። 3 ኑ ቃሴ ሄሳ ማላ ጊታ ማሮቴꬅ ጮ ሌፒ ሂስቲኮ ዋኒ ኣታኔ? ሃይሲ ማሮቴꬃይ ኮይሮ ጎዳ ባጋራ ኑስ ዮቴቲዴስ፤ ኢዛፔ ሲዪዳይቲካ ኑስ ጌሺ ዮቲዳ። 4 ጾሲ ቃሴካ ማላታታ፥ ማላሊሲዛ ሚሻታ፥ ዱማ ዱማ ማላታታ ኦሶኒኔ ባ ሼኔ ማላ ኢሚዳ ጺሎ ኣያና ኢሞታታ ባጋራ ኢስታ ማርካቴꬃ ሚንꬂዴስ።

ኣሳ ዜሬꬅ ኣሺዳይ ዬሱሳ

5 ጾሲ ሃይሳ ኑ ኢዛ ጊሻስ ሃሳይዛ ቡሮ ያና ኣላሜዛ ኪታንቻስ ሃሪሲቤና። 6 ጊዶ ኣቲን ጌሻ ማጻፋይ ሃራሶን፥

«ኔ ኢዛስ ዩሻ ቆፓናስ

ኣሲ ኣዜ?

ኢዛስ ኔ ቆፓናስ ኣሳ ናይ

ኢዚ ኣዜ?

7 ኔ ኢዛ ኪታንቻታፔ

ጉꬃራ ጉꬃዳሳ።

ቦንቾ ዛዉዴኔ ጋላታ

ኢዛ ሁኤን ዎꬃዳሳ።

ኔኒ ኢዛ ኔ ኩሼ

ኦሶታ ቦላ ሹማዳሳ።

8 ኔ ዉርሳካ ኢዛ ቶሆ

ጋርሳን ሃሪሳዳሳ፤

ጾሲ ኡባካ ኢዛፔ ጋርሳራ

ኢዛስ ሃሪሲሺን

ኣቲዳይ ኣይ ሚሺካ ዴና።

ሃኢ ቃሴ

ዉሪካ ኢዛስ ሃሬቲሺን

ኑ ቤዪቤኮ» ጊዴስ።

9 ጊዶ ኣቲን ጾሳ ኪያቴꬃን ኣሳ ኡባ ጊሻስ ሃይቃናስ ኪታንቻታፔ ጉꬃ ዎዴ ጉጺዳ ዬሱሲ ዋዬ ሃይቆ ሃይቂዲ ሃኢ ቦንቾኔ ጋላታ ዛዉዴ ባ ሁኤን ዎꬂዳይሳ ኑ ቤዮስ። 10 ሃኒዛይ ዉሪካ ኢዛፔ ኢዛስ ሜꬌቲዳ ጾሲ ዳሮ ናይታ ቦንቾስ ኤፋናስ ኢስታ ማሮቴꬃስ ሁኤ ጊዲዳ ዬሱሲ ዋዬን ፖላናስ ኮሺዛዝ ጊዲዴስ።

11 ኣስ ጌሺዛይኔ ኢዛን ጌይዛ ኣሳይ ሄይቲ ኢሲ ኬꬃ ኣሳታ። ሄሳ ጊሻስ ዬሱሲ ኢስታ፥ «ታ ኢሻቶ» ጊ ጼይጋናስ ዬላቴና። 12 «ታኒ ኔ ሱንꬃን ታ ኢሻታስ ዮታና ሺቂዳ ዴሬዛ ሲንꬃን ኔና ጋላቲዛ ማዛሙሬ ታ ዬጻና።»* 13 ሄሳꬆካ፥ «ታ ኢዛን ኣማኔታና» ቃሴካ፥ «ታኒኔ ታስ ጾሲ ኢሚዳ ናይቲ ኑ ሃን ዶስ» ጌስ ጌሻ ማጻፋይ። *

14 ናይታስ ኣሾይኔ ሱꬂ ዲዛ ማላ ኢዚካ ኢስታ ማላ ኣሳ፤ ሄሲካ ሃይቆ ቦላ ኢዛስ ዎልቃይ ዲዛ ዳቡሎሳ ኢዚ ባ ሃይቆ ዎልቃን ዛራናሳ። 15 ሄሳꬆካ ባ ዲዛ ዎዴ ኡባን ሃይቆስ ባቦን ሃሬቲ ቃሼቲዳይታ ሃይቆፔ ዎዛናሳ። 16 ኢዚ ሃ ዪዳይ ኪታንቻታ ማዳናስ ጊዶንታ ኣብራሃሜ ዜሬꬃታ ማዳናስ ዪዴስ። 17 ሄሳ ጊሻስ ኡባ ባጋራ ኢዚ ባ ኢሻታ ሚሳታናስ ቤሲዛዴ ጊዲዴስ፤ ኢዚ ሄሳ ኦꬂዳይ ማሪዛዴኔ ኣማኔቲዳ ዋና ቄሴ ሃላቃ ጊዲዲ ጾሳስ ኦꬃናሲኔ ዴሬዛ ናጋራፔ ማራናሳ። 18 ኢዚ ባ ሁኤን ፓጬቲዲ ሜቶ ኤኪዳ ጊሻስ ፓጬቲዛይታ ማዳናስ ዳንዳዬስ።

3

ዬሱሲ ሙሴፔ ኣꬌስ

1 ሄሳ ጊሻስ ሳሎፔ ጼይሲ ኢንቴና ጋኪን ኣማኒዛ ኑ ኢሻቶ! ኑ ኣማኖስ ሃዋሬኔ ቄሴታ ሃላቃ ጊዲዳ ዬሱሳ ቆፒቴ። 2 ሙሴይ ጾሳ ኬꬅ ኡባ ቦላ ኣማኔቲዳዴ ጊዲዳ ማላ ዬሱሲካ ባና ሹሚዳዴስ ኣማኔቲዳዴ። 3 ኬꬄ ኬጺዳዴስ ኬꬃፌ ቦላራ ቦንቾይ ዲዛ ማላ ዬሱሳስካ ሙሴፔ ኣꬊዛ ቦንቾይ ቤሲዛዴ ጊዳናስ ቤሴስ። 4 ኬꬄ ኡባሲካ ኬጺዳዴይ ዴስ፤ ጊዶ ኣቲን ዉርሲካ ኦꬂዳይ ጾሳ። 5 ሙሴይ ቲንቢቴ ማርካቲሼ ጾሳ ኬꬅ ኡባ ቦላ ኢሲ ኣማኔቲዳ ኦሳንቻ ማላ ጊዲ ዴኢዴስ። 6 ኪርስቶሲ ጊዲኮ ጾሳ ኬꬃ ቦላ ኣማኔቲዳ ና ማላ። ኑኒካ ኢዛ ቦላ ኣማኔቲዛ ኡፋይሳይኔ ጬቄቲዛ ሂዶታ ሎኤꬂ ኦይኪኮ ኑ ኢዛስ ዱሳ ኬꬃ።

ጾሳ ኣሳስ ኢሜቲዳ ቆፊሶ ቃላ

7 ሄሳ ጊሻስ ጺሎ ኣያናይ ጊዛ ማላ፥

«ኢንቴ ሃች ኢዛ ቃላ ሲዪኮ *

8 ባዞ ቢታን ኢንቴ ታና

ፓጪዳ ዎዴ ማካሊዳይሳꬆ

ኢንቴ ዎዚና

ሙሚሶፒቴ።

9 ኢንቴ ኣዋቲ ካሴ

ሄን ታና ፓጪዳኔ

ታናራ ኤቄቲዳ።

ታ ኦꬂዳይሳ ዉርሲ

ኦይዱ ታሙ ላይꬅ

ጋካናስ ቤኢዳ።

10 ሄ ዎዴ ዬሌታታ ቦላ

ታ ሃንቄቲን

ኢስታ ዎዚናይ ኡባ ዎዴ

ባሌቴስ፤

ኢስቲ ታ ኦጌ ኤሪቤቴና።

11 ቃሴ፥ ‹ታ ኢስታስ ኢሚዛ ሼምፖሶ

ኢስቲ ሙሌካ ጌሌቴና!›

ጋዳ ታኒ ታ ሃንቆን ጫቃዲስ» ጌስ።

12 ታ ኢሻቶ! ኢንቴፌ ኦኒካ ዴኦ ጾሳፌ ሃራሶ ኢንቴና ሃሲዛ ኢታኔ ኣማኖንታ ዎዚናይ ዶንታ ማላ ናጌቲቴ። 13 ሃራፔካ ኢንቴ ጋርሳፌ ኦኒካ ናጋራን ባሌቲዲ ባ ዎዚና ሙሚሶንታ ማላ፥ «ሃች» ጌቴቲሺን ሃች ሃች ኢንቴ ኢንቴ ጋርሳን ሚኔቲቴ። 14 ኑስ ካሴ ኮይሮፔ ዲዛ ኣማኖ ኑኒ ዉርሴꬅ ጋካናስ ሎኤꬂ ሚንꬂ ኦይኪኮ ኑኒ ኪርስቶሳራ ኢሲፌ ላታና።

15 ሄሲካ፥ «ኢንቴ ሃች ኢዛ ቃላ ሲዪኮ ካሴ ማካሊዳይታይሳ ማላ ሃኢካ ኢንቴ ዎዚና ኢንቴ ሚንꬆንታ ማላ» ጌቴቲ ጌሻ ማጻፋን ጻፌቲዳይሳꬆ ሃኒዴስ።

16 ሲዪዲ ማካሊዳይቲ ኢስቲ ኦናንቴ? ሙሴይ ጊብጼፔ ካሌꬂ ኬሲዳይታ ኡባታ ጊዴቴኔ? 17 ጾሲ ኢስታ ቦላ ኦይዱ ታሙ ላይꬅ ሃንቄቲዳይቲ ኢስቲ ኦናንቴ? ናጋራ ኦꬂን ኢስታ ኣሃይ ባዞ ቢታን ኩንዲ ኣቲዳይታ ጊዴቴኔ? 18 ኢዛስ ኣዛዜቶንታ ኢጺዳይታፔ ኣቲን ኢዛ ሼምፖሶ ጌሎንታ ማላ ኢዚ ጫቂ ዲጊዳይ ሃራይ ኦናንቴ? 19 ሄሳ ጊሻስ ኢስቲ ጌሎንታ ኣቲዳይ ኣማኖይ ባይንዳ ጊሻስ ጊዲዳይሳ ኑ ኤሮስ።

4

ጾሳ ዴሬስ ኢሜቲዳ ሳምባታ ሼምፖ

1 ጌዴ ሼምፖሶ ጌላናስ ኢሜቲዳ ሂዶታይ ሃኢካ ናጌቲ ዲዛ ጊሻስ ኢንቴ ጊዶፌ ኦኒካ ሄሳስ ቤሶንታዴ ጊዶንታ ማላ ኣኔ ናጌቶስ። 2 ሄይታንታስ ሳባኬቲዳ ማላ ኑስካ ሚሺራቾ ቃላይ ሳባኬቲዴስ፤ ጊዲኮካ ሲዪዳ ኣሳታራ ሲዪዳ ቃላይ ኢስታራ ኣማኖን ዋላኬቶንታ ኣጊዳ ጊሻስ ኢስታ ጎኢቤና። 3 ኑ ቃሴ ኣማኒዛይቲ ሄ ሼምፖሶዛ ጌላና። ጾሲ፥ «ሄሳ ጊሻስ ታኒ ታ ሃንቆን፥ ‹ታ ኢስታስ ኢማና ጊዳ ሼምፖሶዛ ኢስቲ ሙሌካ ጌሌቴና› ጋዳ ታ ጫቃዲስ» ጊዴስ። ጊዶ ኣቲን ሃይሲ ኣላሜይ ሜꬌቶሶፔ ሃ ሲሚን ኢዛ ኦሶይ ፖሌቲዴስ። * 4 ኢሲ ሶሆን ላፑንꬃ ጋላሳ ጊሻስ፥ «ላፑንꬃ ጋላሲ ጾሲ ኦሶ ኡባፌ ሼምፒዴስ» ጌቴቲ ጌሻ ማጻፋን ጻፌቲዴስ። * 5 ቃሴካ ሄ ሶዛን፥ «ቱማፔ ኢስቲ ታ ሼምፖሶ ሙሌካ ጌሌቴና» ጌስ። * 6 ኢዛ ሼምፖሶ ቡሮ ጌላና ኢሲ ኢሲ ኣሳቲ ዴቴስ፤ ካሴ ኢስታስ ሚሺራቾ ቃላይ ሳባኬቲዳይቲ ኣዛዜቶንታ ኢጺዳ ጊሻስ ኢዛ ሼምፖሶ ኢስቲ ጌሊቤቴና። 7 ሄሳ ጊሻስ ጾሲ፥ «ሃች» ጊዲ ቃሴካ ሃራ ጋላስ ዎꬂዴስ፤ ሄሲካ ዳሮ ላይꬃታፔ ጉዬ ዳዊቴ ባጋራ፥

«ሃች ኢንቴ ኢዛ ቃላ ሲዪኮ

ኢንቴ ዎዚና ሙሚሶፒቴ»

ጌቴቲ ካሴ ዮቴቲዳ ማላ ሃኒዴስ። * 8 ኢያሶይ ኢስታስ ሼምፖ ኢሚዳኮ ጾሲ ሃራ ጋላስ ጊዲ ዮቴናኮሺን። *

9 ሄሳ ጊሻስ ሳምባታ ጋላስ ሼምፖይ ጾሳ ዴሬስ ሃኢካ ዴስ። 10 ጋሶይካ ጾሳ ሼምፖሶ ጌሊዛይ ዉሪ ጾሲ ኦꬂ ሼምፒዳ ማላ ኢዚካ ባ ኦሶፔ ሼምፓና። * 11 ሄሳ ጊሻስ ኦኒካ ሄይታንታ ማላ ኣዛዜቶንታ ኢጺዳይሳ ሌሚሶ ካሊዲ ኩንዶንታ ማላ ሄ ሼምፖሶዮ ጌላናስ ኣኔ ሚኖስ።

12 ጾሳ ቃላይ ፓጻ ዲዛይሳኔ ኦꬂዛ ቃላ፤ ናምኡ ባጋ ቃራ ማሻፌካ ኣꬊ ቃራ፤ ሼምፖኔ ኣያና፥ ሻያኔ ኮልꬔካ ሻካና ጋካናስ ጫዴስ፤ ዎዚና ቆፋኔ ኣሞቴꬃካ ፓጪ ጼሌስ። 13 ጾሳ ኣይፌፔ ጌሜቲዳ ሜꬌታይ ሙሌካ ዴና፤ ኑ ኢዛስ ኑ ጊሻስ ዛሮ ኢማናስ ቤሲዛ ኢዛ ሲንꬃን ሃኖይ ዉሪካ ካሎ ቆንጬን ቤታና።

ቄሴታ ሃላቃ ዬሱሳ

14 ሄሳ ጊሻስ ፑዴ ሳሎ ቢዳ ቄሴታ ሃላቃ ጾሳ ና ዬሱሲ ኑስ ዲዛ ጊሻስ ኣኔ ኑኒ ኑ ኣማኖ ሚንꬂ ኦይኮስ። 15 ኑ ዳቡርሺን ኑስ ቃꬌታና ዳንዳይዛ ቄሴታ ሃላቃይ ኑስ ዴስ፤ ኢዚ ኑ ማላ ኡባ ሚሻን ፓጬቲዴስ፤ ጊዲኮካ ኢዚ ኣይኮ ናጋራካ ኦꬂቤና። 16 ሄሳ ጊሻስ ኑኒ ማሮቴꬅ ኤካናሲኔ ኑና ኮሺዛ ዎዴ ኑና ማዲዛ ኢዛ ኪያቴꬅ ኑ ዴማና ማላ ጌዴ ኢዛ ማሮቴꬃ ኣልጋኮ ኣኔ ኣማኖን ሺቆስ።

5

1 ቄሴታ ሃላቃ ጊዲ ሹሜቲዛዴይ ዳሮ ኣሳ ጊዶፌ ዶሬቴሲኔ ኣሳ ጊሻስ ጊዲዲ ኢሞታኔ ናጋራ ጊሻስ ያርሾ ሺሻናስ ዶሬቴስ። 2 ኢዚካ ባ ባጋራ ዳቡራንቻ ጊዲዳ ጊሻስ ኤሮንታ ኣሳታሲኔ ኦጌ ባሊዳይታስ ቃꬌታና ዳንዳዬስ። 3 ኢዚ ባ ናጋራ ጊሻሲኔ ሃራ ኣሳታ ናጋራ ጊሻስ ያርሾ ሺሻናስ ኢዛስ ቤሲዛይ ሄሳ ጊሻሳ። * 4 ኣሮኔይ ጼይጌቲዳይሳꬆ ኢዚ ጾሲ ጼይጊዳዴ ጊዳናስ ቤሴስ ኣቲን ሄሳ ሄ ቦንቾዛ ባርካ ባስ ኤኪዛዴይ ዴና። *

5 ሄሳꬆካ ኪርስቶሲ ቄሴታ ሃላቃ ጊዳና ቦንቾ ባርካ ባስ ኤኪቤና፤ ጊዶ ኣቲን፥

«ኔ ታ ናኮ፤

ታ ኔስ ሃች ኣዋ ጊዳዲስ»

ጊዳ ጾሳፌ ኤኪዴስ። *

6 ሄሳꬆካ ሃራሶን

«ማልኬጼዴቄ ሹሜታ ማላ

ኔኒ ሜርናስ

ቄሴታ ሃላቃ» ጌስ። *

7 ዬሱሲ ሃይሳ ቢታ ቦላ ዲዛ ዎዴ ኢዛ ሃይቆፔ ኣሻና ዳንዳይዛይሳኮ ኣፉንጺሼ ቃላ ꬎቁ ሂስቲ ዎሲዴስ። ኣዳፌ ኣሽኬቴꬃራ ኢዚ ኣዛዜቲዳ ጊሻስ ኢዛ ዎሳካ ጾሲ ሲዪዴስ። * 8 ኢዚ ጾሳ ና ጊዲኮካ ባ ኤኪዳ ዋዬዛፔ ኣዛዜቴꬅ ታማርዴስ። 9 ሄሳ ባጋራ ፓጬይ ባይንዳዴ ጊዲ ቤቲዳይሳፌ ጉዬ ባስ ኣዛዜቲዛይታስ ኡባስ ሜርና ኣቶቴꬃስ ጋሶ ጊዲዴስ። 10 ማልኬጼዴቄ ሹሜቴꬃ ማላ ቄሴታ ሃላቃ ጌቴቲ ጾሳን ሹሜቲዴስ።

ኣማኖን ሚናና ማላ ኢሜቲዳ ቆፊሶ

11 ሄሳ ጊሻስ ኑ ሃሳያና ሚሺ ቡሮ ዳሮይ ዴስ፤ ጊዶ ኣቲን ኢንቴ ዶታኣታ ጊዲዳ ጊሻስ ኢንቴና ኤሪሶይ ሜቶ። 12 ኢንቴ ሃኒ ዎዴ ኣስታማሬ ጊዳናስ ቤሲሺን ጾሳ ቃላ ቡሮ ኮይሮፔ ዴንꬂዲ ኢንቴና ታማርሲዛ ኣስ ኢንቴስ ኮሼስ። ኢንቴስ ሚኖ ካꬅ ጊዶንታ ማꬅ ኮሼስ። 13 ማꬅ ፓሄቲዛይ ቂ ጉꬃ ና ጊዲዛ ጊሻስ ሎኦኔ ኢታ ሻኪዛ ቲሚርቴ ሻኪ ኤሬና። 14 ሚኖ ካꬂ ጊዲኮ ሎኦኔ ኢታ ሻኪ ኤራናስ ዳንዳይዛ ዎዚና ኩንꬂዳ ኣሳታሳ።

6

1 ሄሳ ጊሻስ ኮይሮፔ ኪርስቶሳ ጊሻስ ኢሜቲዳ ቲሚርቴዛ ኣጊዲ ኣኔ ጌዴ ሚኖ ቲሚርቴኮ ቦስ። ሃይቂዳ ኦሶፔ ማሮቴꬃን ጌሎ ጊሻሲኔ ጾሳን ኣማኖ ጊሻስ ኣኔ ኢዛን ቡሮ ዎꬊ ማꬎኮ። 2 ሄሳꬆካ ጺንቃታ ጊሻሲኔ ኩሼ ኣሳ ቦላ ዎꬆ ጊሻስ ቃሴካ ሃይቂዳይታ ዴንꬃ ጊሻሲኔ ሜርና ፒርዳ ጊሻስ ቡሮ ዎꬂ ዶሞኮ። 3 ጾሳ ሼኔ ጊዲኮ ኑ ሄሳꬆ ኦꬃና።

4 ባ ኣማኖ ካዲዳ ኣሳታ ኢስታ ማሮቴꬃን ዎስቲ ዞራኔ? ሄ ኣሳቲ ፖኦይ ኢስታስ ኢሲቶ ፖኢዳይታ ሳሎ ኢሞቴꬃ ኤኪ ቤኢዳይታ፥ ጺሎ ኣያና ኤኪ ቤኢዳይታ፥ 5 ጾሳ ሎኦ ቃላኔ ቡሮ ያና ኣላሜዛ ዎልቃ ኤኪ ቤኢዳይታ፥ 6 ዛሪ ካዲዳይታ፥ ኢስታ ናምኣንꬆ ዛሪ ማሮቴꬃን ኤኮይ ዳንዳዬቴና፤ ጋሶይካ ኢስቲ ባ ሞሮስ ጾሳ ና ዛሪ ካቄቴሲኔ ካዉሼቴስ።

7 ኡባ ዎዴ ኢራ ኡዪዛ ቢታያ ቃሴካ ኢዛ ጎዪዛዴስ ኣይፌ ኢሚዛ ቢታያ ጾሳ ኣቻን ኣንጄታዱስ። 8 ጊዶ ኣቲን ኣጉንꬂኔ ኦዶሮይ ሞኪዛ ቢታያ ጎኣይ ባይንዳሮ ጊዳና፤ ሄ ቢታይስ ቃንጌቴꬂ ማታን ዴስ፤ ኢዚ ዉርሴꬂ ታማን ጹጌቴꬅ ጊዳና። *

9 ታ ኢሻቶ! ኑኒ ሄሳꬆ ሃሳይኮካ ኢንቴስ ኢንቴ ኣቶቴꬃራ ኦይኬቲዳ ሎኦ ሚሺ ዲዛይሳ ኑ ሲꬎኮ። 10 ካሴ ጊዲን ዎይኮ ሃኢ ጊዲንካ ኢንቴ ኣማኒዛይታ ማዲዳይሳኔ ኢዛ ሱንꬃ ጊሻስ ኢንቴ ቤሲዳ ሲቆቴꬃ ባላናስ ጾሲ ማካላንቻ ጊዴና። 11 ኢንቴስ ኢሜቲዳ ሂዶታይ ፖሌታና ጋካናስ ኢንቴፌ ኢሲ ኢሲ ኣሲ ሄሳ ማላ ኦሶ ዉርሴꬅ ጋካናስ ጌንጪዲ ኦꬃና ማላ ኑ ኣሞቶስ። 12 ኣማኖኒኔ ዳንዳያን ኢንቴ ኢዛ ሂዶታ ቃላ ላቲዛይታ ሚሳታናፔ ኣቲን ዶታኣታ ጊዳናይሳ ኑ ኮዮኮ።

ጾሲ ኢሚዳ ሂዶታ ቃላ ቱማቴꬅ

13-14 ጾሲ ኣብራሃሜስ ሂዶታ ኢሚዳ ዎዴ ጫቂሼ ሃራ ኢዛፔ ኣꬊዛዴይ ባይንዳ ጊሻስ ባርካ ባናን፥ «ታ ኔና ቱማፔ ኣንጃና፤ ታኒ ኔ ዜሬꬅ ዳርሳና» ጊ ጫቂዴስ። * 15 ኣብራሃሜይካ ጌንጪ ናጊዳፔ ካሊዲ ኢዛስ ኢሜቲዳ ሂዶታ ዴሚዴስ።

16 ኣሳይ ጫቆ ጫቂሼ ባፔ ꬎቃን ጫቄስ፤ ጫቆዚካ ጌቴቲዳይሲ ፖሌታና ማላ ሚንꬂዛ ጊሻስ ጫቂዳይታ ጊዶን ፓላማይ ዴንዲኮ ካሴ ጫቆ ቃላይ ዲጌስ። 17 ጾሲ ላሜቶንታ ባ ቆፋ ሂዶታ ቃላ ላታናይታስ ቆንጪሳና ማላ ኮዪዳ ጊሻስ ጫቆ ቃላን ሚንꬂዴስ። 18 ጾሲ ኣይ ዎዴካ ዎርዶታናስ ዳንዳዬና፤ ኢዚ ላሜቶንታ ናምኡ ሚሻታን ኑ ሲንꬃን ዲዛ ሂዶታ ኦይካናስ ኢዛኮ ሺቂዳ ኑኒ ጊታ ሚኖቴꬅ ዴማና ማላ ኦꬂዴስ። 19 ኑኒካ ሼምፖ ቴቄ ጊዲዳ ሚኖኔ ኣማንꬂዛ ሂዶታ ዴሚዶስ፤ ሄ ሂዶታይካ ማጋላሻዛፔ ጉዬ ባጋራ ዲዛ ጌዴ ጾሳ ኬꬃ ጊዶ ጌሌስ። ** 20 ሄ ሶዚካ ኑ ጊሻስ ዬሱሲ ካሴቲ ጌሊዳሶ፤ ኢዚካ ማልኬጼዴቄ ሹሜቴꬃ ማላ ሜርናስ ቄሴታ ሃላቃ ጊዲዴስ።

7

ቄሴታ ሃላቃ ማልኬጼዴቄ

1 ሄሲ ማልኬጼዴቄይ ሳሌሜ ካዎኔ ጾሳ ቄሴ፤ ኢዚካ ኣብራሃሜይ ካዎታ ኦሊ ጾኒዲ ሲሚሺን ዴሚዲ ኣብራሃሜ ኣንጂዴስ። 2 ኣብራሃሜይካ ባስ ዲዛ ኡባፌ ታሙ ኩሼፔ ኢሲ ኩሼ ኢዛስ ኢሚዴስ። ኮይሮ ኢዛ ሱንꬃስ ቢርሼꬂ፥ «ጺሎ ካዎ» ጉሳ። ካሊዲ ቃሴ፥ «ሳሌሜ ካዎ» ጉሲ፥ «ሳሮቴꬃ ካዎ» ጉሳ። 3 ኢዛስ ኣያካ፥ ኣዋይካ ዎይኮ ኢዛ ዬሌታስ ዛርኬይካ ባ፤ ኢዚ ኣይዴ ዬሌቲዲ ኣይዴ ሃይቂዳኮ ኤሬቲቤና፤ ኢዛስ ዶሜꬂኔ ዉርሴꬂ ባ፤ ጊዶ ኣቲን ጾሳ ና ማላ ሜርናስ ኢዚ ቄሴ ጊዲዲ ዴስ።

4 ኣኔ ኢንቴ ኢዚ ኣይ ማላ ጊታኮ ቆፒቴ፥ ሃራይ ኣቶሺን ኣዋታስ ኡባስ ኮይሮይ ኣብራሃሜይ ባ ዲኢ ኤኪዳ ኡባፌ ታማፌ ኢሳ ኬሲ ኢሚዴስ። 5 ኢስታስ ቄሴቴꬂ ኢሜቲዳ ሌዌ ናይቲ ኢስታ ኢሻቲ ኣብራሃሜ ዜሬꬃታ ጊዲኮካ ዴራፔ ሄሲካ ባ ኢሻታፔ ታማፌ ኢሳ ኤካና ማላ ኢስታስ ዎጋን ኣዛዜቲዴስ። * 6 ሃይሳ ሃ ኣዴዛ ዜሬꬂ ሌዌ ዜሬꬅ ጊዴና፤ ጊዶ ኣቲን ኢዚ ኣብራሃሜፔ ታማፌ ኢሳ ኤኪዴስ፤ ካሴ ኢዛስ ሂዶታ ቃላይ ኢሜቲዳ ኣብራሃሜ ኣንጂዴስ። 7 ባይራይ ካሎ ኣንጂዛይሲ ዎጋ። 8 ኢሲ ባጋራ ታማፌ ኢሳ ኤኪዛይቲ ሃይቂዛይታ፤ ሃራ ባጋራ ቃሴ ታማፌ ኢሳ ኤኪዛዴይ ሃይቆንታ ፓጻ ዲዛ ማላ ኢዛስ ማርካቲዳዴይ ማልኬጼዴቄ። 9 ሃራይ ኣቶሺን ሌዌይካ ኣብራሃሜ ባጋራ ታማፌ ኢሳ ኬሲዴስ ጋናስ ዳንዳዬቴስ። 10 ጋሶይካ ማልኬጼዴቄይ ኣብራሃሜራ ጋጊዛ ዎዴ ሌዌይ ቡሮ ባ ኣዋ ኣብራሃሜፔ ዬሌቲቤና።

ዬሱሲ ማልኬጼዴቄ ማላ

11 ፓጬይ ባይንዳ ፖሎይ ቤቲዳይኔ ዎጋይ ዴሬዛስ ኢሜቲዳይ ሌዌ ቄሴቴꬃ ማላ ጊዲዳኮ ኣሮኔ ማላ ጊዶንታ ማልኬጼዴቄ ሹሜቴꬃ ማላይ ሃራ ቄሴይ ያናስ ኣዛስ ኮሺዴ? 12 ቄሴቴꬃ ዛርኬይ ላሜቲዛ ዎዴ ዎጋይካ ላሜታናይሲ ኣቶንታ ሚሻ። 13 ሄሲ ዉሪካ ኢዛስ ዮቴቲዳ ቄሴይ ኢዚ ሃራ ዜሬꬃ፤ ኢዛ ዜሬꬃፌ ኦኒካ ያርሾሶን ኦꬂ ኤሪዛዴይ ባ። 14 ኑ ጎዳይ ዩሁዳ ባጋፌ ዪዳይሲ ቱማ፤ ሙሴይ ቄሴታ ጊሻስ ዮቲሼ ሃ ዜሬꬃ ጊሻስ ዮቲዳይሲ ኢሲ ሚሺካ ዴና።

15 ማልኬጼዴቄ ማላይ ሃራ ቄሴይ ዴንዲኮ ኑ ካሴ ዮቲዳ ዮኦይ ዳሮ ቆንጬ ጊዴና። 16 ኢዚ ቄሴ ጊዲዳይ ꬋዮንታ ዴኦ ዎልቃን ኣቲን ዜሬꬃፌ ዪዳ ዎጋፔ ጊዴና። 17 ኢዛስ፥ «ኔ ማልኬጼዴቄ ሹሜቴꬃ ማላ ሜርናስ ቄሴ» ጊ ማርካቲዴስ። * 18 ካሴ ኣዛዞይ ላፋኔ ጎኦንታይሳ ጊዲዳ ጊሻስ ኣቲዴስ። 19 ዎጋይ ኦናካ ጌሻናስ ዳንዳዮንታ ጊሻስ ኑኒ ጾሳ ኣች ሺቃናስ ኢዛፔ ኣꬊዛ ሃራ ሂዶታይ ኑስ ኢሜቲዴስ።

20 ሄሲካ ጫቆይ ባይንዳ ሃኒቤና፤ ሃንኮ ቄሴ ጊዲዳይቲ ጫቆይ ባይንዳይታ። 21 ኢዚ ጊዲኮ ቄሴቴꬃ ጫቆን ኤኪዴስ።

ጋሶይካ ጾሲ ኢዛ ጊሻስ፥

«ጎዳይ ጫቂዴስ፤

ባ ቆፋ ኢዚ ላሜና፤

‹ኔ ሜርናስ ቄሴ› » ጊዴስ። *

22 ሄሳ ማላ ጫቆፔ ዴንዲዳይሳን ዬሱሲ ሄሳፌ ኣꬊዛ ጫቆ ቃላስ ዋሴ ጊዲዴስ።

23 ካሴ ቄሴቲ ባ ኦሶን ሲንꬄ ጉጆንታ ማላ ሃይቆይ ኢስታ ዲጊዳ ጊሻስ ቆዳይ ኢስታስ ዳሮ። 24 ዬሱሲ ጊዲኮ ሜርናስ ዲዛዴ ጊዲዳ ጊሻስ ኢዛ ቄሴቴꬂ ሻሬቶንታ ቄሴቴꬃ። 25 ሄሳ ጊሻስ ኢዚ ኢስታ ጊጊሳና ጋናቲሼ ኡባ ዎዴ ሃይቆንታ ፓጻ ኤቂ ዲዛ ጊሻስ ኢዛ ባጋራ ጾሳኮ ዪዛይታ ኡባ ኣሻናስ ዳንዳዬስ። 26 ሄሳ ጊሻስ ኑስ ኮሺዛ ቄሴታ ሃላቃይ ሄሳ ማላ ጌሺኔ ዎሶይ ኢዛ ቦላ ባይንዳ ጺሎኔ ናጋራንቻታፔ ሻኬቲዲ ሳሎታፔ ቦላራ ቦንቼቲዳ ቄሴታ ሃላቃ። 27 ኢዚ ሃንኮ ቄሴታ ሃላቃታ ማላ ኮይሮ ባ ናጋራ ጊሻስ ቃሴካ ሃንኮ ዴሬዛ ናጋራ ጊሻስ ጋላስ ጋላስ ያርሾ ሺሻናስ ኢዛ ኮሼና፤ ኢዚ ባና ኣꬂ ኢሚዳ ዎዴ ኣሳ ናጋራ ጊሻስ ኢሲቶ ሲንꬃ ባጋሳራ ያርሾ ዉርሲ ፖሊዴስ። * 28 ዎጋይ ዳቡራንቻ ኣሳታ ቄሴታስ ዋና ሃላቃ ሂስቲ ሹሜስ። ዎጋፔ ካሊዲ ዪዳ ጫቆ ቃላይ ጊዲኮ ሜርናስ ኢዛ ቦላ ዎሶይ ባይንዳ ናዛ ሹሚዴስ።

8

ኦራꬃ ጫቆ ቄሴ ሃላቃ ዬሱሳ

1 ሄሳ ጊሻስ ኑ ሃኢ ኦꬃና ዋና ዮኦይ ሃይሳ፤ ሃይሳ ማላ ሳሎ ቦላ ጾሳ ቦንቾ ኣልጋ ኡሻቻን ኡቲዳ ቄሴታ ሃላቃይ ኑስ ዴስ። * 2 ኢዚ ኣሲ ቶኪዳ ዱንካኔ ጊዶን ኦꬂዛዴ ጊዶንታ ጎዳ ጾሳይ ቶኪዳ ቱሙ ዱንካኔን ጌሻሶሆን ኦꬂዛዴ።

3 ቄሴታ ሃላቃይ ሹሜቲዛይ ኣሳይ ጾሳስ ኢሚዛይሳ ጾሳስ ሺሻናሲኔ ያርሾ ያርሻናሳ፤ ሄሳ ጊሻስ ሃይሲ ሃ ቄሴታ ሃላቃይካ ጾሳስ ሺሻናስ ኢሲ ሺሺዛ ሚሽ ኢዛስ ኮሼስ። 4 ኢዚ ቢታ ቦላ ዲዛኮ ቄሴ ጊዴና፤ ኣዛስ ጊኮ ዎጋይ ጊዛ ማላ ያርሾ ሺሺዛ ሃራ ቄሴቲ ዴቴስ። 5 ኢስቲ ካሴ ሳሎን ዲዛ ጾሳ ኬꬃይስ ሌሚሶኔ ኤሾ፤ ሙሴይ ዱንካኔዛ ኦꬃና ጊሺን፥ «ኔስ ዙማ ቦላ ቆንጪዳይሳꬆ ዉርሳ ኦꬃናስ ናጌታ» ጊዛ ኣዛዞይ ሄሳ ጊሻስ ኢዛስ ኢሜቲዴስ። 6 ጊዶ ኣቲን ዬሱሲ ጊዶ ጌሊ ጋናቲዛይ ጫቆ ቃላይ ካሴይሳፌ ኣꬊዛይሳ ማላ ኢዚ ኤኪዳ ኦሶይካ ካሴይታ ኦሶፔ ኣꬌስ፤ ሄሲካ ካሴይሳፌ ሎኢዛ ሂዶታ ቃላና።

7 ካሴ ጫቆ ቃላን ፓጬይ ባይንዳኮ ናምኣንꬆ ሃራ ጫቃናስ ኮሼና። 8 ጊዶ ኣቲን ጾሲ ዴሬዛ ቦላ ፓጬይ ዲዛይሳ ዴሚዳ ጊሻስ፥ «ኢስራኤሌ ኣሳራኔ ዩሁዳ ኣሳራ ታኒ ኦራꬃ ጫቆ ጫቄታና ዎዴይ ያና። * 9 ሄሲካ ታ ኢስታ ጊብጼፔ ኬሳናስ ኢስታ ኩሼ ኦይካዳ ካሴ ኢስታ ኣዋታራ ጫቄቲዳ ቃላ ማላ ጊዴና፤ ጋሶይካ ኢስቲ ካሴ ታ ጫቆ ቃላን ኤቂቤቴና፤ ታኒካ ኢስታ ዬዳ ቤሳዲስ።

10 «ሄሳፌ ጉዬ

ኢስራኤሌ ኣሳራ

ታ ጫቄታና ቃላይ

ሃይሳ ማላ ጌስ ጎዳይ።

ታኒ ታ ዎጋ

ኢስታ ዎዚናን ዎꬃና፤

ኢስታ ዎዚና ቦላካ ጻፋና።

ታ ኢስታ ጾስ ጊዳና፤

ኢስቲካ ታ ዴሬ ጊዳና።

11 ሃይሳፌ ጉዬ ኣሲ

ባ ጉታ ኣሳ ዎይኮ

ባ ኢሻ፥ ‹ኔ ጎዳ ኤራ›

ጊ ታማርሴና።

ጋሶይካ ኣሲ ጉꬃፌ

ጊታታ ጋካናስ

ዉሪካ ታና ኤራና።

12 ኢስታ ቆሆዛ ታ ማራና።

ሃይሳፌ ሲንꬃን ታ ኣሳ ናጋራ

ናምኣንꬆ ዛራ

ቆፒኬ» ጌስ።

13 ሃይሳ ሃ ጫቆዛ ኢዚ፥ «ኦራꬃ ጫቆ» ጊዲ ካሴ ጫቆዛ ጋልኣ ኬሲዴስ፤ ሄሳ ጊሻስ ጋልኢዲ ዉሪዳይሲ ꬋያና ዎዴይ ማቲዴስ።

9

ቢታ ቦላኔ ሳሎን ዲዛ ጎይኖ ዎጋ

1 ኮይሮ ጫቆ ቃላዛን ጾሳስ ጎይኒዛ ዎጋይኔ ቢታ ቦላ ዲዛ ጾሳ ኬꬂ ዴስ። 2 ካሴ ናምኡ ኪፊሌራ ዲዛ ዱንካኔይ ጊጌቲ ዴስ፤ ኮይሮ ኪፊሌዛን ጾምፔ ዎꬂዛሶይኔ ጻራጴዛይ ቃሴ ኡኬꬂ ዴስ፤ ሄሳ ሄ ኪፊሌዚ ዱማ ኪፊሌ ጌቴቴስ። * 3 ናምኣንꬆ ኪፊሌዚ ናምኣንꬆ ማጋላሻፔ ጉዬ ባጋራ ዲዛ ኪፊሌይ ኡባፌ ዱማ ጌቴቴስ። * 4 ሄሳ ጊዶን ዎርቃፌ ኦሴቲዳ ኤጻኔ ጩዋሲዛ ቄሪ ሼልኤ ማላይኔ ዎርቃን ሜሼቲዳ ጫቆ ቃላ ታቦታይ ዴስ፤ ሄ ታቦታይካ ኢዛ ጊዶን ማናይ ዲዛ ዎርቃ ሌማቴይ፥ ጪሊሊዳ ኣሮኔ ጉፌይኔ ጫቆ ቃላቲ ኢዛ ቦላ ጻፌቲዳ ማሴቲዳ ሹቻቲ ዴቴስ። * 5 ሄ ታቦታዛ ቦላ ዲዛ ናጋራፔ ማሮቴꬃ ካማዛ ቦላ ባ ቄፌራ ካሚዛ ቦንቾ ኪሩቤቲ ዴቴስ፤ ሃኢ ቃሴ ኑ ሄይታንታ ኢሳ ኢሳ ጊሻስ ሻኪ ሻኪ ሃሳያናስ ዳንዳዮኮ። *

6 ዉሪካ ሄሳꬆ ጊጌቲዳፔ ጉዬ ቄሴቲ ባ ኦሶ ፖላናስ ዱንካናስ ኮይሮ ኪፊሌ ጌሌቴስ። * 7 ጊዲኮካ ኡባፌ ጊዶቲዛ ኪፊሌ ቄሴታ ሃላቃይ ጻላ ጌሌስ፤ ሄሲካ ላይꬃን ኢሲቶ ጻላ ጊዲሺን ኢዚ ባ ናጋራ ጊሻሲኔ ዴሬይ ኤሮንታ ኦꬂዳ ናጋራ ጊሻስ ሺሺዛ ያርሾ ሱꬅ ኦይኮንታ ሙሌካ ጌሌና። * 8 ኮይሮ ዱንካኔዚ ካሴ ዲዛ ዎዴ ጌዴ ኡባፌ ዱማ ጌቴቲዛሶ ኤፊዛ ኦጌይ ሄ ዎዴ ቆንጬ ጊዶንታይሳ ጺሎ ኣያናይ ቤሴስ። 9 ሄሲካ ሃይሳ ሃ ዎዴዛስ ሌሚሶ ጊዲሺን ካሴ ሺቂዛ ያርሾቲኔ ጮ ኢሜቲዛ ኢሞታቲ ኢሚዛይታ ዎዚና ሼምፒሳናሲኔ ሙሌ ጌሻናስ ዳንዳይቤቴና። 10 ሄይታንቲ ዉሪካ ኦራꬃ ዎጋይ ያና ጋካናስ ጮ ሜላ ዶና ሃሳያ ማላ፤ ቃሴካ ኢስቲ ሙሳ ጊሻሲኔ ኡሻ ጊሻስ ቃሴካ ዱማ ዱማ ጌሾ ዎጋታ ጻላ።

ኪርስቶሳ ሱꬅ

11 ጊዲኮካ ኪርስቶሲ ቡሮፔ ያናስ ዲዛ ሎኦ ሚሻታስ ቄሴታ ሃላቃ ጊዲዲ ቆንጪዴስ፤ ኢዚ ኢዛን ጌሊዳ ዱንካኔዚ ጊታኔ ጌሻ፤ ሄ ዱንካኔዚ ኣሳ ኩሼን ኦሴቶንታይሳኔ ሃይሳ ሃ ሜꬌቴꬃፌ ጊዴና። 12 ኢዚ ሄ ዱንካኔዛን ጌሊሼ ዴይሻታ ሱꬂኔ ዎፋኖ ቦራታ ሱꬅ ኤኪ ጌሊቤና፤ ጊዶ ኣቲን ኣስ ኣሻናስ ሜርናስ ባ ሱꬅ ኤኪዲ ኡባፌ ዱማ ጌቴቲዛ ኪፊሌዛ ሃራ ዎዴ ናምኣንꬆ ጌሎንታ ማላ ዉርሴꬃ ጌሎ ጌሊዴስ። 13 ኢስታስ ካሬ ባጋ ኣሳቴꬃይ ቱኒዳ ኣሳታ ቦላ ኣራጪዛ ዴይሻ ሱꬂኔ ዎፋኖ ቦራታ ሱꬂ ሄሳꬆካ ያርሾስ ጹጌቲዳ ኡሳ ቢዲንꬂ ኢስታ ጌሺዛይሳ ጊዲኮ፥ * 14 ሜርና ኣያናን ባና ዎሶይ ባይንዳ ያርሾ ኦꬂ ጾሳስ ሺሺዳ ኪርስቶሳ ሱꬂ ኑኒ ዴኦ ጾሳስ ጎይናናስ ሃይቄꬃ ኦሶፔ ኑና ኣይ ማላ ኣꬂ ጌሻንዴ?

15 ሄሳ ጊሻስ ጼይጌቲዳይቲ ኢስታስ ኢማና ጌቴቲዳ ሜርና ላታ ኤካና ማላ ኪርስቶሲ ኦራꬃ ጫቆስ ጋናቲዛዴ ጊዲዴስ፤ ኮይሮ ጫቆዛ ጋርሳን ዲዛ ዎዴ ኢስቲ ኦꬂዳ ናጋራፔ ጌያና ማላ ኢስታ ጊሻስ ኢዚ ሃይቂዴስ።

16 ባዛይ ባዜቲዛይሳ ጊዲኮ ባዚዳዴ ሃይቆ ሻኪ ኤራናስ ቤሴስ። 17 ጋሶይካ ባዛይ ሚኒዛይ ባዚዳዴይ ሃይቂና። ባዚዳዴይ ፓጻ ዲሺን ባዛይ ኣይኮካ ኦꬄና።

18 ሄሳ ጊሻስ ኮይሮ ጫቆ ቃላይ ሱꬂ ባይንዳ ሚኒቤና። 19 ሙሴይ ባ ኣዛዞ ዎጋ ዴራስ ዮቲ ሲሚዲ ዴይሻታ ሱꬂኔ ዎፋኖ ቦራታ ሱꬅ ሃꬃራ ኤኪዲ ዞኦ ዶርሳ ኢስኬን ኤጬሬ ዉርጬ ሚሳቲዛ ሂሶጴ ጌቴቲዛ ሚꬃራ ኤኪዲ ባ ጻፊዳ ዎጋ ማጻፋ ቦላኒኔ ዴሬዛ ቦላ ዉጺዴስ። 20 «ኢንቴ ናጋና ማላ ኢንቴና ጾሲ ኣዛዚዳ ጫቆ ቃላ ሱꬃይ ሃይሳ» ጊዴስ። 21 ሄሳꬆካ ዱንካኔዛኔ ኢዛ ጊዶን ዲዛ ኦሶ ሚሻ ኡባ ቦላ ሱꬅ ዉጺዴስ። * 22 ኣዳፌካ ጉꬃ ሚሻቲ ኣቲሺን ሃንኮ ዳሮ ሚሻይ ሱꬃን ጌያናስ ቤሲዛይሳ ዎጋይ ኣዛዜስ፤ ሱꬂ ጉኮንታ ዲሺን ማሮይ ባ። *

23 ሄሳ ጊሻስ ሳሎ ሚሻታስ ሌሚሶ ጊዲዳይቲ ሃይታንታን ጌያናይሲ ኣቴና ሺን፤ ሳሎን ዲዛ ሚሻቲ ጊዲኮ ሃይሳፌካ ኣꬊዛ ያርሾን ጌያናስ ቤሴስ። 24 ኪርስቶሲ ቱሙ ዱንካኔይስ ሌሚሶኔ ኣሳ ኩሼን ኦሴቲዳ ጾሳ ኬꬄ ጌሊቤና፤ ጊዶ ኣቲን ሃኢ ኑ ጊሻስ ጾሳ ሲንꬃን ቤታናስ ፑዴ ሳሎ ጌሊዴስ። 25 ቄሴታ ሃላቃይ ባ ሱꬅ ጊዶንታ ሱꬅ ኤኪዲ ላይꬃን ላይꬃን ኡባፌ ዱማ ኪፊሌ ጌሊዛይሳꬆ ኪርስቶሲ ባና ያርሻናስ ፑዴ ሳሎ ሺሬቲ ሺሬቲ ጌሊቤና። 26 ሄሳ ማላ ጊዲዛኮ ኪርስቶሲ ኣላሜይ ሜꬌቶሶፔ ሃ ሲሚን ዳሮ ዎዴ ሜቶ ኤካናስ ቤሴስ፤ ሃኢ ቃሴ ዎዴ ዉርሴꬃን ባና ያርሺዲ ናጋራ ዲጋናስ ዉርሴꬃስ ኢሲቶ ቆንጪዴስ።

27 ሄሳꬆካ ኣሲ ኢሲቶ ሃይቄስ፤ ሄሳፌ ካሊዲ ፒርዳ ሲንꬃን ኤቃናስ ጊጊ ኡቲዴስ። 28 ኪርስቶሲ ዳሮ ኣሳ ናጋራ ዲጋናስ ኢሲቶ ያርሼቲዴስ፤ ናምኣንꬆካ ኢዚ ቆንጫና፤ ሄሲ ኢዛ ናጊዛይታስ ኣቶቴꬅ ኤኪ ያናስ ኣቲን ናምኣንꬆ ዛሪ ናጋራ ቶካናስ ጊዴና። *

10

ኪርስቶሲ ኢሲቶ ሜርናስ ሺሺዳ ያርሾ

1 ሙሴ ዎጋይ ቡሮ ሲንꬃራ ያና ሎኦ ሃኖታስ ኤሾፔ ኣቲን ቱሙ ኣዳ ሜꬋይ ኢዛስ ዴና፤ ሄሳ ጊሻስ ላይꬃን ላይꬃን ፓጬይ ባይንዳ ሺሪ ሺሪ ሺሺዛ ያርሾይ ጾስ ጎይናናስ ሺቂዛ ኣሳ ጌሻናስ ሙሌካ ዳንዳይቤና። 2 ኣስ ሙሌራ ጌሻና ዳንዳይዛይሳ ጊዲዳኮ ኢስቲ ያርሾ ያርሻናይሳ ኣጌቴኔ? ቃሴካ ጾስ ጎይናና ሺቂዛ ኣሳይ ኢሲቶ ጌይዛኮ ባ ዎዚናራ ናጋራንቻ ጊዲዳይሳ ሲꬋና። 3 ጊዶ ኣቲን ሄይቲ ያርሾቲ ላይꬃን ላይꬃን ናጋራ ዛሪ ዛሪ ቆፍሴቴስ። 4 ጋሶይካ ዎፋኖታኔ ዴይሻታ ሱꬂ ኣሳፔ ናጋራ ዲጋናስ ዳንዳዬና።

5 ሄሳ ጊሻስ ኪርስቶሲ ሃይሳ ሃ ኣላሜዛ ዪዲ፥

«ኔኒ ኢሞታኔ

ያርሾ ኮያቤካ ሺን

ኔ ታስ ኣሾ ጊጊሳዳሳ። *

6 ታማን ጹጌቲዛ ያርሾኔ

ናጋራ ጊሻስ ሺቂዛ ያርሾን

ኡፋዬታቤካ» ጊዴስ።

7 ሄ ዎዴ ታኒ፥

«ታ ጊሻስ ጌሻ

ማጻፋን ጻፌቲዳ ማላ፥

‹ጾሶ፥ ሄኮ ታኒ ኔ ሼኔ

ኦꬃናስ ያዲስ› » ጋዲስ።

8 ሙሴ ዎጋይ ሄሲ ሄሳꬆ ሃናና ማላ ኣዛዚኮካ ኢዚ ቃሴ ኮይሮ፥ «ያርሾ፥ ኢሞታ፥ ጹጌቲዛ ያርሾኔ ናጋራ ጊሻስ ሺቂዛ ያርሾ ኔ ኮያቤካኔ ኢዛን ኡፋዬታቤካ» ጌስ። 9 ካሌꬂዲካ፥ «ሄኮ ታ ኔ ሼኔ ኦꬃና ያዲስ» ጊዴስ። ናምኣንꬆዛ ኤሳናስ ኮይሮይሳ ዲጊዴስ። 10 ሃይሳን፥ «ኢዛ ሼኔ» ጊዛ ቃላ ማላ ሃራ ያርሾ ዛሬꬅ ሺሻናስ ኮሾንታ ማላ ዬሱስ ኪርስቶሳ ባጋራ ኢሲቶ ሺቂዳ ያርሾን ጌዪዶስ።

11 ቄሴይ ሃች ሃች ኤቂዲ ባ ኦሶ ፖሌስ፤ ኣስ ናጋራፔ ጌሻናስ ዳንዳዮንታይታ ዎንቲን ዎንቲን ሺሼስ። * 12 ኪርስቶሲ ጊዲኮ ያርሾ ኢሲቶ ሜርናስ ጊዳናይሳ ሺሺዲ ኣዋ ኡሻቻን ኡቲዴስ። 13 ሄ ጋላሳፌ ሲሚን ኢዛ ሞርኬቲ ኢዛ ቶሆ ጋርሳን ዬꬌታና ጋካናስ ናጎን ዴስ። 14 ጋሶይካ ኢሲቶ ሺሺዳ ያርሾን ጌያና ኣሳታ ሜርናስ ጌሺዴስ።

15 ሄሳ ሄ ሃኖዛ ጊሻስ ጺሎ ኣያናይካ ኑስ ማርካቴስ። ጎዳይ ኮይሮ፥

16 «ሄሳፌ ጉዬ ታ ኢስታራ ጌላና

ጫቆ ቃላይ ሃይሳ።

ታ ዎጋ ታ ኢስታ ዎዚናን

ዎꬃና፤

ኢስታ ዎዚናን ታ ጻፋና» ጌስ። *

17 ቃሴካ፥ «ታ ኢስታ ናጋራኔ

ማካላ

ናምኣንꬆ ቆፒኬ»

ጌስ ጎዳይ። *

18 ሄይታንቲ ዉሪካ ኣቶ ጌቴቲዳፔ ጉዬ ናምኣንꬆ ናጋራስ ሺቃና ሃራ ያርሾይ ዴና።

ዉርሴꬅ ጋካናስ ሚኒ ዳና ማላ ሺቂዳ ጼይስ

19 ሄሳ ጊሻስ ታ ኢሻቶ! ኑኒ ዬሱስ ኪርስቶሳ ሱꬃ ባጋራ ጌዴ ኡባፌ ዱማ ጌሽ ጌቴቲዛሶዮ ጌላናስ ጻላቴꬅ ዴሚዶስ። 20 ሄሲካ ማጋላሻ ባጋራ፤ ኢዚ ባ ኣሾ ባጋራ ኑስ ዶይዳ ኦራꬂኔ ዴኦ ጊዲዳ ኦጌና። 21 ጾሳ ኬꬃ ቦላ ሹሜቲዳ ቄሴታ ሃላቃይ ኑስ ዲዛ ጊሻስ፥ 22 ኑኒ ኑ ኢታ ቆፋፔ ጌያናስ ኑ ዎዚና ኣራጬቲዲ ኑ ኣሳቴꬃካ ጺሎ ሃꬃን ሜጬቲዲ ቱሙ ዎዚናፔኔ ኩሜꬃ ኣማኖን ጾሳኮ ኣኔ ሺቆስ። * 23 ኑስ ሂዶታ ቃላ ኢሚዳዴይ ኣማኔቲዛዴ ጊዲዳ ጊሻስ ኑኒ ኣማኒዲ ኢዛ ጊሻስ ማርካቲዛ ሂዶታፔ ያኔ ሃ ጎንታ ኣኔ ሎኤꬂ ኦይኮስ። 24 ሲቆኒኔ ሎኦ ኦሶን ኑ ሚኒ ዳና ማላ ኣኔ ኢሶይ ኢሳ ቆፊሶስ። 25 ኣኔ ኑ ኡባ ጋላስ ኢሶይ ኢሳራ ጋኪ ጋኪ ኢሶይ ኢሳ ሚንꬄꬆስ ኣቲን ኢሲ ኢሲ ኣሳቲ ሺቆ ኣጊዳ ማላ ኣኔ ኑኒ ሺቆዛ ኣጎኮ፤ ሃራፔካ ጎዳ ዬሱሲ ማታቲዳይሳ ቆፒሼ ካሴፔ ሚኒ ሺቂቴ።

26 ኑኒ ቱማ ሻኪ ኤሪዲ ኤኪዳይሳፌ ጉዬ ኤሪሼ ናጋራ ኦꬂኮ ሃይሳፌ ጉዬ ናጋራ ጊሻስ ሺቃናስ ሃራ ያርሾይ ዴና። 27 ሃራይ ቡሮ ሃናና ዳሮ ባቢሲዛ ፒርዳይ ጾሳ ሞርኬታ ጹጋና ናጊዛ ሚኖ ታማይ ጻላ ዴስ። * 28 ሙሴ ዎጋ ካꬊዳ ኣሲ ናምኡ ዎይኮ ሄꬑ ማርካቲ ማርካቲኮ ማሮይ ባይንዳ ሃይቆን ቃጻዬቴስ። * 29 ሂስቲን ጾሳ ና ካꬊዳ ኣሲ ኢዛን ጌዪዳ ጫቆ ሱꬃ ሂራይሶ ሚሻ ማላ ቆዲዳዴሲኔ ኢዛ ኪያቴꬃ ኣያና ኢሴꬂዳዴስ ኣይ ማላ ሄሳፌ ኣꬊዛ ፒርዳይ ኢዛስ ቤሲዛ ኢንቴስ ሚሳቲዜ?* 30 «ታኒ ኢዛስ ሃሎ ኬሳና፤ ኢዛዴ ኦሶ ማላ ኢዛዴስ ታ ዛራና» ጊዳይሳ ኑ ኤሮስ። ቃሴካ፥ «ጎዳይ ባ ዴሬዛ ቦላ ፒርዳና» ጌስ ጎዳይ። * 31 ዴኦ ጾሳ ኩሼን ኩንዴꬂ ዳሮ ባቢሴስ።

32 ኢንቴስ ኢሲቶ ፖኦይ ፖኢዳፔ ጉዬ ሜቶ ዎዴ ዳሮ ባጼን ኢንቴ ካሴ ሚኒ ኤቂዳ ቤኒ ዎዴዛ ዩሺ ቆፒቴ። 33 ኢሲ ኢሲ ዎዴ ኢንቴ ዴሬ ዱላታ ሲንꬃን ጫሻሲኔ ጎዴቴꬃስ ኣꬊ ኢሜቲዴታ፤ ቃሴ ሃራ ዎዴካ ሄሳ ማላ ዋዬይ ኢስታ ቦላ ጋኪዳ ኣሳታራ ኢንቴካ ኢሲፌ ዋዬ ቤዪዴታ። 34 ኢንቴ ኢንቴስ ሃራፔ ኣꬊዛ ሜርናስ ዳና ሃሮይ ዲዛይሳ ኤሪዛ ጊሻስ ቃሼቲዳይታስ ሚሼቲዴታኔ ኢንቴ ሃሮይ ቦንቄቲሺን ኡፋይሳን ዳንዳይዴታ።

35 ሄሳ ጊሻስ ጊታ ዋጋይ ዲዛ ካሴ ኢንቴ ኣማኔቴꬃ ኣጎፍቴ። 36 ኢንቴ ጾሳ ሼኔ ፖሊዲ ኢዚ ኢንቴስ ኢሚዳ ኡፋይሳ ቃላ ኤካናስ ሚኒ ኤቃናስ ኢንቴና ኮሼስ። 37 ጋሶይካ ጉꬃ ዎዴፔ ካሊዲ፥ «ያናይሲ ኢዚ ያና፤ ጋምኤና፤» 38 ጺሎ ኣሲ ጊዲኮ ኣማኖን ዴኦ ዴማና፤ ጉዬ ኡንዱዲዛዴይ ዲኮ ታ ሼምፖያ ኢዛዴ ቦላ ኡፋዬቱኩ።

39 «ኑኒ ጊዲኮ ኣማኒዲ ኣቲዳይታ ባጋ ኣቲን ጌዴ ጉዬ ኡንዱዲ ꬋይዛይታ ባጋ ጊዶኮ» ጊዴስ።

11

ኣማኖ

1 ኣማኖ ጌꬂ ኢሲ ሚሼ ሃናና ጊዲ ኑ ሲꬎንታ ዲሼ ቤኦንታ ሚሼካ ቤኢዳ ማላ ኤሮ ጊ ኤኮ። 2 ካሴ ኣዋቲ ጋላቴቲዳይ ሄሳ ማላ ኣማኖና።

3 ሃይሲ ሃ ኣላሜይ ጾሳ ቃላን ሜꬌቲዳይሳ ኑኒ ኣማኖን ኤሮስ፤ ሄሳꬆካ ኣይፌን ቤቲዛይሲ ሜꬌቲዳይ ቤቲዛ ሚሻፌ ጊዶንታይሳ ኑኒ ኤሮስ። *

4 ኣቤሊ ጾሳስ ቃዬሌ ያርሾፌ ኣꬊዛ ያርሾ ኣማኖን ሺሺዴስ፤ ጾሲ ኢዛ ያርሾዛ ጊሻስ ሃሳይሼ ኢዚ ኣማኖን ጌሽ ጊዲዳይሳ ማርካቲዴስ፤ ኢዚ ሃይቂንካ ኢዛ ኣማኖይ ሃኢ ጋካናስ ሃሳዬቴስ። *

5 ሄኖኬይ ሃይቆ ቤኦንታ ማላ ሃይሳ ኣላሜዛፔ ኣማኖን ኤኬቲዴስ፤ ጾሲ ኢዛ ኤኪዳ ጊሻስ ኢዚ ቤቲቤና፤ ኤኬታናፔ ካሴቲዲ ኢዚ ጾሳ ኡፋይሲዳይሲ ዮቴቲዳ ጊሻስ ኢዚ ኤኬቲዴስ። * 6 ቃሴካ ኣማኖይ ባይንዳ ዲሺን ጾሳ ኡፋይሳናስ ሙሌካ ዳንዳዬቴና፤ ጋሶይካ ጾሳኮ ሺቂዛዴይ ዉሪካ ጾሲ ጊዛይሳኔ ዎዚናፔ ኢዛ ኮይዛይታስ ኢዚ ዋጋ ኢማናይሳ ኣማናናስ ቤሴስ።

7 ኖሄስ ጾሲ ቡሮ ኖሄይ ባ ኣይፌን ቤኦንታ ሚሻ ጊሻስ ናጌታና ማላ ዮቲን ኖሄይ ጾሳስ ባቢዲ ባሶ ኣሳ ኣሻናስ ኣማኖን ማርካቤ ኬጺዲ ኣላሜ ኣሳ ፒርዲሲዴስ፤ ኣማኖን ቤቲዛ ጺሎቴꬅ ላቲዛዴ ጊዲዴስ። *

8 ኣብራሃሜይ ባስ ላታ ቢታ ኤካናስ ጼይጌቲዳ ዎዴ ኣማኖን ኣዛዜቲዴስ፤ ኣዋ ቢዛኮ ኤሮንታ ኣጊኮካ ኤሮ ጊዲ ቢዴስ። * 9 ኣላጋ ቢታን ቤቴ ኣሳ ማላ ቡሮ ኔስ ኢሜታና ጌቴቲዳ ቢታን ኣማኖን ኡቲዴስ፤ ኢዛስ ኢሜቲዳ ሂዶታ ቃላ ኢዛራ ኢሲፌ ላታና ዪሳቃ ማላኔ ያቆቤ ማላ ዱንካኔን ዴኢዴስ። * 10 ጋሶይካ ሚና ዲዛሮ ጾሲ ኢዞ ቆፒ ሜꬊዳ ካታማዮ ኤካና ናጊዴስ።

11 ኣብራሃሜስ ዎዴይ ጌዴ ቢዳዴ ጊዲኮካ ሳራይካ ዬሎንታ ማይኔ ጊዲኮካ ሂዶታ ኢስታስ ኢሚዳዴይ ኣማኔቲዳዴ ሂስቲ ጼሊዲ ኣማኖን ና ኣዋ ጊዳናስ ጋኪዴስ። * 12 ሄሳ ጊሻስ ሃይሳ ሃይቂዳ ኣሳ ማላ ቆዴቲዳ ኢሲ ኣብራሃሜፔ ሳሎ ጾሊንቴ ማላኔ ኣባ ኣጬ ማላ ቆዳይ ባይንዳ ዳሮ ዜሬꬃይ ቤቲዴስ። *

13 ሄይቲ ዉሪካ ኢስታስ ኢሜቲዳ ሂዶታ ቃላ ዴሞንታ ባ ኣማኖን ናጊዳ ማላ ሃይቂዳ፤ ጊዲኮካ ኢስቲ ሃይሳ ቢታ ቦላ ኢማꬄኔ ቤቴ ኣስ ጊዲዳይሳ ኤሪዳ ጊሻስ ሃሆን ዲሼ ቤኢዲ ኩሼን ኣꬂዳ ማላ ኡፋይሳን ኤኪዳ። * 14 ሄሳ ማላ ጊዛ ኣሳቲ ኢስታ ዴሬይ ኣዋኮኔ ባ ዴሬ ናጊዛይሳ ቆንጬን ቤሴቴስ። 15 ኢስቲ ባ ዬጊ ኬዚዳ ዴሬ ዛሪ ቆፒዛኮ ጉዬ ሲሚ ባና ዳንዳዬቴስ። 16 ሃኢ ሄሳፌ ኣꬊዛ ፑዴ ሳሎን ዲዛ ዴሬ ላሞቴቴስ፤ ሄሳ ጊሻስ ጾሲ ኢስታስ ሳሎን ካታማ ጊግሲዳ ጊሻስ፥ «ኢስታ ጾሳ» ጌቴቲ ጼይጌታናስ ዬላቲቤና።

17 ጾሲ ኣብራሃሜይ ባ ናዛ ዪሳቃ ሹካና ማላ ፓጪን ኣብራሃሜይ ዪሳቃ ያርሻናስ ኣማኖን ሺሺዴስ፤ ጾሲ ኢዛስ ኢማና ጊዳይሳ ኢዚካ ባ ና ኢሲኔዛ ሹካናስ ጊጌቲዴስ። * 18 ሄሲካ ጾሲ ኢዛስ «ኔ ዜሬꬂ ዪሳቃ ባጋራ ጼይጌታና» ጊዳይሳ ማላ። *

19 ጾሲ ሃይቂዳዴ ዴንꬃናስ ዳንዳይዛይሳ ኣብራሃሜይ ኣማኒዳ ጊሻስ ዪሳቃካ ሃይቆፔ ዴንዲዳ ኣሳ ማላ ናምኣንꬆ ዴሚዴስ። 20 ዪሳቃይ ቡሮፔ ሃናናይሳ ቆፒ ኤኪዲ ያቆቤኔ ኤሳዌ ኣማኖን ኣንጂዴስ።

21 ያቆቤይ ሃይቃና ጊሻስ ዮሴፌ ናይታ ኢሳ ኢሳ ኣማኖን ኣንጂዳይኔ ባ ጉፌ ቦላ ዳርቲ ኤቂዲ ጎይኒዳይ ኣማኖና። *

22 ዮሴፌይ ሃይቃና ጊሻስ ኢስራኤሌ ኣሳይ ጊብጼፔ ኬዛናይሳ ኢዚ ዮቲዳይኔ ባ ሜቄꬃ ጊሻስ ኢስቲ ኣይ ኦꬃናኮ ኢስታ ኣዛዚዳይ ኣማኖና። *

23 ሙሴይ ዬሌቲን ኢዛስ ማላይ ሎኦ ጊዲዳይሳ ቤኢዲ ኢዛ ዬሊዳይቲ ኢዛ ሄꬑ ኣጊና ጋካናስ ካዎዛ ኣዛዞ ባቦንታ ቆቲዳይ ኣማኖና። * 24 ሙሴይ ዲጪ ጋኪዲ፥ «ፓሮኔስ ናይ ና» ጌቴታናይሳ ኣማኖን ኢጺዴስ። * 25 ጉꬃ ዎዴስ ናጋራን ቤቲዛ ኡፋይሳፌ ኣꬂዲ ጾሳ ኣሳራ ሜቶ ቤያናስ ዶሪዴስ። 26 ጊብጼ ዴሬን ዲዛ ሃሮፔ ቦላራ ኪርስቶሳ ጊሻስ ዋዬ ኤኮይ ዳሮ ኣꬊዛ ሃሮ ጊዲዳይሳ ዩሺ ቆፒዴስ፤ ጋሶይካ ኢዚ ሲንꬃፌ ኤካናይሳ ቡሮ ሃሆን ቤኢዳ ጊሻሳ።

27 ካዎዛ ሃንቆስ ባቦንታ ኣማኖን ጊብጼ ዬጊ ኬዚዴስ፤ ቡሮ ቤቶንታይሳ ቤኢዛ ማላ ቆፒዲ ሄ ቆፋን ሚኒ ኤቂዴስ። 28 ባይራታ ኡባ ዎꬊዛይሲ ኢስራኤሌታ ባይራ ናይታ ዎꬎንታ ማላ ኣማኖን ፓዚጋኔ ሱꬃ ዉጼꬃ ዎጋ ዎꬂዴስ።*

29 ኢስራኤሌ ኣሳይ ሜላ ቢታ ቦላ ሄሜቲዛ ማላ ዞኦ ኣባ ጊዶራ ኣማኖን ፒኒዴስ፤ ጊብጼ ኣሳይ ቃሴ ኢስታꬆ ሃናና ጊሼ ኣባን ሚቴቲዴስ። *

30 ኢስራኤሌ ኣሳይ ኢያርኮ ጊምቤዛ ላፑን ቃማ ዩዪ ዩዪ ኣꬊዳፔ ጉዬ ጊምቤዛ ኣማኖን ላሊዴስ። * 31 ላይማን ኣቂዛ ኤራኣባ ዴሬ ጾሞሳና ዪዳይታ ሳሮን ሞካ ኤኪዳ ጊሻስ ሃንኮ ኣዛዜቶንታ ኣሳራ ꬋዮንታ ኣማኖን ኣታዱስ። *

32 ሃይሳፌ ኣꬌꬅ ሃራ ኣይ ጋኔ? ጌዶኔ ጊሻስ፥ ባራቄ ጊሻስ፥ ሳምሶኔ ጊሻስ፥ ዮፍታሄ ጊሻስ፥ ዳዊቴ ጊሻስ፥ ሳሜላ ጊሻስ ቃሴ ናቤታ ጊሻስ ታ ዮቶንታ ማላ ታስ ዎዴይ ዴና። * 33 ሄይታንቲ ኣማኖን ካዎታ ጾኒዳ፤ ሱሬ ፒርዳ ፒርዲዳ፤ ባስ ኢሜቲዳ ሂዶታ ቃላ ኤኪዳ፤ ጋሞታ ዶና ጎርዲዳ፤ * 34 ታማ ዎልቃ ቶይሲዳ፤ ቃራ ማሻፌ ኬሲ ኤኪ ኣቲዳ፤ ዳቡራፔ ሚኒዳ፤ ኦላሶን ጎባታ ጊዲዳ፤ ኣላጋ ኣሳ ኦላ ጎዲዳ፤ * 35 ማጫሳታስ ሃይቂዳይቲ ፓጺዳ፤ ባጋይቲ ቃሴ ሄሳፌ ኣꬊዛ ሃይቆፔ ዴንꬅ ዴማናስ ጊዲ ሃይቆፔ ኣቴꬅ ሌቂዲ ሃይቆስ ባና ኣꬂ ኢሚዳ፤ ዋዬፔ ኣታናስ ኮዪቤቴና። * 36 ኢሲ ኢሲ ኣሳቲ ኣሳን ካኤቲዳ፤ ጋራፌቲዳ፤ ባጋይቲ ቃሴ ቃሾ ኬꬅ ጌሊዳ። * 37 ሹቻን ጫዴቲዳ፤ ማጋዜንካ ናምኡ ኬዚ ጳልቄቲዳ፤ ማሻን ሹኬቲ ሃይቂዳ፤ ጎዴቲሼኔ ዳቡርሼ ዶርሳ ኢቴኔ ዴይሻ ኢቴ ማይኢዲ ዋዬቲዳ። * 38 ሃ ኣላሜይ ኢስታስ ቤሶንታይሳ ጊዲዳ ጊሻስ ባዞኒኔ ጌዜን ጎንጎሎኒኔ ኦላ ጊዶን ዋዬቲዳ።

39 ሄይታንታ ኡባታ ኣማኖ ጊሻስ ማርካቲኮካ ኢስታፌ ኦኒካ ኢሜታና ጌቴቲዳ ሂዶታ ቃላ ጋኪ ኤኪዳዴይ ዴና። 40 ጾሲ ኑስ ሄሳፌ ኣꬊዛዝ ጊግሲዳ ጊሻስ ኑ ባይንዳ ኢስቲ ጻላ ኩሜꬅ ጊዳና ዳንዳይቤቴና።

12

ጾሲ ባ ናይታ ሴሬስ

1 ሄሳ ጊሻስ ሻራ ማላ ኑና ዩዪ ኣꬊዳ ዳሮ ማርካቲ ኑስ ዲሺን ኑና ዴጺዛ ቶሆኔ ቃሴ ኑና ቃቺ ኦይኪዛ ናጋራ ዉርሲ ኑፔ ዎራ ዬጊዲ ኑ ሲንꬃን ዲዛ ዎꬃ ጌንጫኒኔ ዳንዳያን ኣኔ ዎጾስ። 2 ኑ ኣማኒዛ ኣማኖዛስ ኮይሮኔ ፖሎ ጊዲዳ ዬሱሳ ኣኔ ጼሎስ፤ ኢዚ ባ ሲንꬃን ዲዛ ኡፋይሳ ጊሻስ ማስቃሌ ቦላ ሃይቆ ዳንዳይዲ ማስቃሌ ቦላ ባና ጋካና ካዉሻቴꬃ ሌቂዲ ጾሳ ኣልጋስ ኡሻቻን ኡቲዴስ።

3 ሂስቲኮ ኢንቴ ዳቡርዲ ሂዶታ ቃንጾንታ ማላ ሄሳꬆካ ናጋራንቻታፔ ካሴ ኢዛ ቦላ ጋኪዳ ሄሳ ማላ ኤቄቴꬅ ዳንዳይዳ ዬሱሳ ቆፒቴ። 4 ሱꬂ ጉካና ጋካናስ ናጋራራ ኢንቴ ቡሮ ኤቄቲቤኬታ። 5 ኢንቴ ጾሳ ናይታ ጊዲ ኡቲዲ ቃላይ ጊዛይሳ ባሊዴታ፤ «ታ ናዞ ጾሳ ሴራ ካዉሻን ጼሎፋ፤ ኔና ኢዚ ሴሪዛ ዎዴ ሂዶታ ቃንጾፋ። 6 ጋሶይካ ጎዳይ ባ ዶሲዛዴ ሃንቄስ፤ ኢዚ ባ ዶሲዛዴ ሴሬስ፤ ኢዚ ባ ና ማላ ጼሊዛዴ ቃጻዬስ» ጊዴስ።

7 ጾሲ ኢንቴና ባ ና ማላ ቆዲዛ ጊሻስ ሃንቆ ዳንዳይቴ፤ ኣዋይ ሃንቆንታ ናይ ኦኔ? 8 ናይ ዉሪ ሴራን ዲጪዛ ማላ ኢንቴ ዲጮንታ ኣጊኮ ኢንቴ ካሬን ዬሌቲዳ ና ኣቲን ሶ ና ጊዴኬታ። 9 ሄሳ ኡባፌ ቦላራ ሃይሳ ቢታ ቦላ ኑና ሃንቂ ዲቺዳ ኣሾ ኣዋቲ ዴቴስ፤ ኑኒካ ኢስታ ቦንቾስ፤ ሂስቲን ዴኦን ዴያናስ ኑስ ኣያና ኣዋ ጊዲዳይሳስ ኣዛስ ሄሳፌ ኣꬂ ኣዛዜቶኮኒ? 10 ኑ ኣዋቲ ኑና ባስ ሎኦ ሚሳቲ ቤቲዳ ማላ ጉꬃ ዎዴስ ቃጻዬቴስ፤ ጾሲ ጊዲኮ ኑኒ ኢዛ ጌሻቴꬃ ኢዛፔ ዴማና ማላ ኑና ጎኣናስ ቃጻዬስ። 11 ቂጻቴይ ዉሪካ ሃኢስ ኡፋይሶንታ ኢታ ሚሳቴስ ሺን ጉዬፔ ቃሴ ዶሲ ኤኪዳ ኣሳታስ ሳሮቴꬂ ኢዛን ኩሚዳ ጺሎቴꬃ ኣይፌን ጋꬄስ።

12 ሄሳ ጊሻስ ዳቡርዳ ኢንቴ ቄሴኔ ኢንቴ ጉልባቴ ሚንꬂቴ።* 13 ዎቤይ ፓጻና ማላ ኣቲን ካሴፔ ኣꬂ ዎቦንታ ማላ ኢንቴ ቶሆስ ሎኦ ኦጌ ጊግሲቴ። *

ጾሳስ ኣዛዜቶንታዴስ ኢሜቲዳ ኣዛዞ

14 ኣሲ ኡባራ ሳሮ ዳና ማላ ኢንቴስ ዳንዳዬቲዛይሳ ኡባ ኦꬂቴ፤ ጌያና ማላ ኮዪቴ፤ ጌሻቴꬂ ባይንዳ ጎዳ ቤያናስ ዳንዳዬቴና። 15 ኢንቴፌ ኢሳዴስካ ጾሳ ኪያቴꬂ ፓጮንታ ማላ ቃሴካ ጫሞ ኣይፌ ኣይፊዛ ሚꬂ ሞኪዲ ሜቶ ሜꬎንታ ማላኔ ዳሮታ ሞሮንታ ማላ ናጌቲቴ። * 16 ኢሲቶ ማና ካꬃስ ባ ባይራቴꬅ ባይዚዳ ኤሳዌ ማላ ኢንቴፌ ኦኒካ ላይማቲዛዴ ዎይኮ ጾስ ቦንቾንታዴ ጊዲ ቤቶንታ ማላ ናጌቲቴ። * 17 ኤሳዌይ ጉዬፔ ካሴ ባ ኣንጆዛ ላታናስ ዛሪ ኮዪን ኢዛስ ኢሜቶንታ ዲጌቲዳይሳ ኢንቴ ኤሬታ፤ ኢዚ ባና ጋኪዛ ኣንጆዛስካ ዳሮ ዬኪሼ ኮዪዲካ ዛሪ ዴማናስ ዳንዳይቤና። **

18 ኩሼን ቦቺኮ ቦሼቲዛ ታማይ ኢዛ ቦላ ኤጺዛ ሲና ዙማኮ፥ ሄ ꬉማኮ፥ ሄ ቱላላዛኮኔ ሄ ጎቴ ጫርኮዛኮ ኢንቴ ጋኪቤኬታ። 19 ኢንቴ ዛዬ ጊሪሳኮ ዎይኮ ሃይꬃን ሲዬቲዛ ቃላ ጊሪሳኮ ጋኪቤኬታ፤ ሄሳ ሲዪዳ ኣሳቲካ ሃራ ቃላ ጉጆንታ ማላ ዎሲዳ። 20 ሄሳስ ጋሶይካ፥ «ሃራይ ኣቶሺን ሜሄይካ ዙማ ቦቺዛ ጊዲኮ ሹቻን ጫዴቲ ሃይቆ» ጊዛ ኣዛዞዛ ኣሳይ ናጋናስ ዳንዳይቤና። * 21 ሄ ዎዴ ሄን ሃኒዛይሲ ዉሪካ ዳሮ ባቢሲዛይሳ ጊዲዳ ጊሻስ ሙሴይካ፥ «ታ ባባዳ ኮኮራዲስ» ጊዴስ።

22 ኢንቴ ቃሴ ሃ ጺዮኔ ዙማ ቦላ፥ ፑዴ ሳሎ ዬሩሳላሜ፥ ዴኦ ጾሳ ካታማ ኡፋይሳን ሺቂዳ ቆዳይ ባይንዳ ኪታንቻታኮ ዪዴታ። 23 ኢስታ ሱንꬂ ሳሎን ጻፌቲዳ ባይራታ ማባራንኮ፤ ኡባስ ዳና ጊዲዳ ጾሳኮ ኢስታ ቦላ ዎሶይ ባይንዳ ጺሎ ኣሳታ ሼምፖይ ዲዛሶ ማቲዴታ። 24 ኦራꬃ ጫቆን ማቃዪንꬂዛይ ዬሱሳኮ፤ ሄሳꬆካ ኣቤሊ ሺሺዳ ሱꬃፌ ኣꬊዛ ጫቆ ቃላ ዮቲዛ ኣራጬቲዳ ሱꬃኮ ጋኪዴታ። *

25 ኢንቴስ ዮቲዛይሳ ኢንቴ ኣካይ ጎንታ ማላ ናጌቲቴ፤ ሄይታንቲ ጾሲ ቢታ ቦላ ዲዛ ኣሳ ባጋራ ኢስታስ ዮቲዛይሳ ኤኮንታ ኢጺዲ ኢዛፔ ኣታናስ ዳንዳዮንታ ኣጊኮ ኑኒ ሳሎፔ ዪዳይሲ ኑስ ዮቲሺን ኤኮንታ ኢጺኮ ኑ ኢዛፔ ዋኒ ኣታኔ?* 26 ሄ ዎዴ ቃላ ጊሪሳን ቢታ ቃꬂዴስ፤ «ሃኢ ቃሴ ቢታ ጻላ ጊዶንታ ታኒ ሳሎካ ቃሴካ ታ ዛራዳ ኢሲቶ ቃꬃና» ጊዛ ቃላ ዮቲ ዎꬂዴስ።* 27 ሃይሲ፥ «ቃሴካ ታ ዛራዳ ኢሲቶ» ጊዛ ቃላይ ኑና ቤሲዛይ ቃጾንታይቲ ሚኒ ዳና ማላኔ ቃጺዛይቲ ሄይቲካ ሜꬌቲዳይቲ ኪቻናይሳ ቤሴስ።

28 ሄሳ ጊሻስ ኑኒ ሙሌካ ቃጾንታ ካዎቴꬅ ላታና ጊሻስ ኣኔ ጾስ ጋላቶስ፤ ቃሴካ ኢዛ ኡፋይሲዛ ኦጌራ ቦንቾሲኔ ያሻቴꬃን ኣኔ ኢዛስ ጎይኖስ። 29 ኑ ጾሳይ ጹጊዛ ታማ ማላ። *

13

ዉርሴꬃ ዞሬ

1 ኢንቴ ኢንቴ ጊዶን ኢሻታ ማላ ዶሴቲቴ። 2 ኢማꬃ ሞኮ ባሎፒቴ፤ ኢሲ ኢሲ ኣሳቲ ሄሳꬆ ኦꬂሼ ኤሮንታ ኪታንቻታ ኢማꬃቴꬅ ሞኪ ኤኪዳ። * 3 ቃሾ ኬꬃን ዲዛይታራ ኢንቴካ ቃሼቲዳ ማላ ኢስታስ ቆፒቴ፤ ሄሳꬆካ ኣሳ ኩሼን ዋዬቲዛይታራ ኢንቴካ ዋዬቲዛ ማላ ኢስታስ ቆፒቴ።

4 ኤኮይ ጌሎይ ኡባ ኣሳ ኣቻን ቦንቼቶ፤ ኢንቴ ሂꬂ ጌሽ ጊዶ፤ ጋሶይካ ላይማ ኣሞይ ዲዛይታ ቦላኔ ላይማቲዛይታ ቦላ ጾሲ ፒርዳና።

5 ሚሻ ሲቆፔ ናጌቲቴ፤ ኢንቴስ ዲዛይሲ ጊዳና፤ ሄሳስ ጋሶይካ ጾሲ፥ «ታ ኢንቴና ሙሌካ ኣጊኬኔ ዬጊኬ» ጊዴስ። * 6 ሄሳ ጊሻስ ኩሜꬃ ዎዚናፔ ኑኒ፥ «ጎዳይ ታስ ማዶ፤ ታ ባቢኬ፤ ታና ኣሲ ኣይ ኦꬃና ዳንዳይዜ?» ጎስ። *

7 ኢንቴስ ጾሳ ቃላ ኮይሮፔ ዮቲ ካሌꬂዛይታ ባሎፒቴ፤ ኢስታ ዱሳን ቤቲዛ ሎኦ ኣይፌይ ዲዛይሳ ዩሺ ቆፒቴ፤ ኢንቴካ ኣማኖን ኢስታ ሚሳቲቴ። 8 ዬሱስ ኪርስቶሲ ሃቺካ ዎንቶካ ሜርናስካ ኢዚ ኢዛኮ! 9 ዱማ ዱማ ኢማꬃ ቲሚርቴ ኤኮፍቴ፤ ኑ ዎዚናይ ሚኒ ኤቂዛይ ጾሳ ኪያቴꬃን ኣቲን ካꬃ ዎጋ ናጎን ጊዴና፤ ሄ ዎጋ ናጊዛይቲካ ኢዛን ጎኤቲቤቴና።

10 ኑስ ያርሾሶይ ዴስ፤ ጊዲኮካ ዱንካኔዛ ጊዶን ኦꬂዛ ቄሴቲ ሄ ያርሾሶዛ ቦላ ዲዛ ካꬃፌ ኤኪ ሞንታ ማላ ዲጌቲዳ። 11 ቄሴታ ሃላቃይ ናጋራ ቴቂዛ ሜሄ ሱꬅ ኤኪዲ ኡባፌ ዱማ ጌቴቲዛ ኪፊሌ ጌሌስ፤ ሜሄታ ኣሾይ ጊዲኮ ካታማፔ ካሬን ጹጌቴስ። * 12 ሄሳꬆካ ዬሱሲ ባ ሱꬃ ባጋራ ኣሳ ጌሻናስ ካታማ ፔንጌፌ ካሬን ሜቶ ቤዪዴስ።

13 ሄሳ ጊሻስ ኑኒካ ኢዚ ቶኪዲ ካዉሻቴꬃ ቶኪዲ ኑ ዲዛሶፔ ጌዴ ኢዛኮ ካሬ ኣኔ ኬዞስ። 14 ጋሶይካ ሃይሳን ኤቂ ዳና ካታማይ ኑስ ዴና፤ ጊዶ ኣቲን ቡሮ ሲንꬃፌ ያና ካታማዮ ናጎስ። 15 ሄሳ ጊሻስ ኡባ ዎዴ ጋላታ ያርሾ ሄሲካ ኢዛ ሱንꬃስ ማርካቲዛ ኑ ዶናፔ ቤቲዛ ኣይፌ ጊዲዳዝ ዬሱሳ ባጋራ ጾሳስ ኣኔ ሺሾስ። 16 ቃሴካ ሎኦ ኦሶኔ ኢንቴስ ዲዛይሳፌ ሃራታስ ኢሞ ባሎፒቴ፤ ጾሲ ሄይታንታ ማላ ያርሾን ኡፋዬቴስ።

17 ኢንቴና ካሌꬂዛይታስ ኣዛዜቲቴኔ ሃሬቲቴ፤ ሄሳስ ጋሶይካ ኢንቴ ጊሻስ ኢስታ ኣላፌቴꬃን ዳሮ ኦይቺዛ ጉዳይ ዲዛ ጊሻስ ኢንቴ ሼምፖ ጊሻስ ዳሮ ባጼቴቴስ፤ ሄሳ ጊሻስ ኢስቲ ባ ኦꬂዛ ኦሶዛ ላንጬቲሼ ጊዶንታ ኡፋይሳን ኦꬃና ማላ ኢንቴ ኢስታስ ኣዛዜቲቴ። ኢንቴ ሄሳꬆ ሂስቶንታ ኣጊኮ ኢንቴስ ሎኤና። 18 ኑስካ ዎሲቴ፤ ኡባሶራካ ሎኦ ዱስ ዳናስ ላሞቲዛ ሎኦ ቆፋይ ኑስ ዲዛይሳ ኑ ሲꬎኮ። 19 ሃራፔካ ታ ኢንቴኮ ኤሌን ሲማ ባና ማላ ታስ ኢንቴ ዎሳና ማላ ሃዳራ ጋይስ።

20 ዶርሳታ ሄንꬃንቻይ ዎጋ ጎዳ ዬሱስ ኪርስቶሳ ባ ሜርና ጫቆ ቃላ ሱꬃን ኢዛ ሃይቆፔ ዴንꬂዳ ሳሮቴꬃ ጾሲ፥ 21 ኢንቴ ኢዛ ሼኔ ፖላና ማላ ሎኤቴꬃን ኢንቴና ጊጺሶ፤ ጾሳ ኡፋይሲዛይሳ ዬሱስ ኪርስቶሳ ባጋራ ኑናን ኦꬆ፤ ኢዛስ ሜርናፔ ሜርናስ ቦንቾይ ጊዶ። ኣሚን። 22 ታ ኢሻቶ! ኢንቴስ ጻፊዳ ዞሬ ቃላይ ጉꬅ ጊዲዳ ጊሻስ ኢንቴ ሃንቄቶንታ ማላ ታ ኢንቴና ሃዳራ ጋይስ። 23 ኑ ኢሻ ጺምቶሲ ቢርሼቲዳይሳ ኢንቴ ኤራና ማላ ታ ኮያይስ፤ ኢዚ ኤሶን ታኮ ዪኮ ታ ኢዛራ ሄ ባዳ ኢንቴና ሄን ቤያና።

24 ኢንቴና ካሌꬂዛይታ ኡባታሲኔ ኣማኒዛ ኣሳ ኡባስ ታ ሳሮካ ዮቲቴ። ኢጻሊያን ዲዛ ኣማኒዛ ኣሳይካ ኢንቴና ሳሮ ጌስ። 25 ጾሳ ኪያቴꬂ ኢንቴናራ ጊዶ። ኣሚን።

* 1:6 ዛሬ 32፡43

* 1:7 ማዛ 104፡4

* 1:13 ማዛ 110፡1

* 2:12 ማዛ 22፡22

* 2:13 ኢሳ 8፡17-18

* 3:7 ማዛ 95፡7-11

* 4:3 ማዛ 95፡11

* 4:4 ሜꬌ 2፡2

* 4:5 ማዛ 95፡11

* 4:7 ማዛ 95፡7-8

* 4:8 ዛሬ 31፡7፤ ኢያ 22፡4

* 4:10 ሜꬌ 2፡2

* 5:3 ሌዌ 9፡7

* 5:4 ኬሳ 28፡1

* 5:5 ማዛ 2፡7

* 5:6 ማዛ 110፡4

* 5:7 ማቶ 26፡36-46፤ ማር 14፡32-42፤ ሉቃ 22፡39-46

* 6:8 ሜꬌ 3፡17-18

* 6:13-14 ሜꬌ 22፡16-17

* 6:19 ማጋላሻ ጊዛይሳ ኢሲ ኢሲ ባጋ ጋሞꬆን ቃላን ማጋራጃ ጌቴስ።

* 6:19 ሌዌ 16፡2

* 7:5 ታይ 18፡21

* 7:17 ማዛ 110፡4

* 7:21 ማዛ 110፡4

* 7:27 ሌዌ 9፡7

* 8:1 ማዛ 110፡1

* 8:8 ኤር 31፡31-34

* 9:2 ኬሳ 25፡31-40፤ 26፡1-30

* 9:3 ኬሳ 26፡31-33

* 9:4 ኬሳ 16፡33፤ 25፡10-16፤ 30፡1-6፤ ታይ 17፡8-10፤ ዛሬ 10፡3-5

* 9:5 ኬሳ 25፡18-22

* 9:6 ታይ 18፡2-6

* 9:7 ሌዌ 16፡2-34

* 9:13 ሌዌ 16፡15-16፤ ታይ 19፡9፥17-19

* 9:21 ሌዌ 8፡15

* 9:22 ሌዌ 17፡11

* 9:28 ኢሳ 53፡12

* 10:5 ማዛ 40፡6-8

* 10:11 ኬሳ 29፡38

* 10:16 ኤር 31፡33

* 10:17 ኤር 31፡34

* 10:22 ሌዌ 8፡30፤ ሂዚ 36፡25

* 10:27 ኢሳ 26፡11

* 10:28 ዛሬ 17፡5-7፤ 19፡15

* 10:29 ኬሳ 24፡8

* 10:30 ዛሬ 32፡35-36

* 11:3 ሜꬌ 1፡1፤ ማዛ 33፡6-9፤ ዮሃ 1፡3

* 11:4 ሜꬌ 4፡3-10

* 11:5 ሜꬌ 5፡21-24

* 11:7 ሜꬌ 6፡13-22

* 11:8 ሜꬌ 12፡1-5

* 11:9 ሜꬌ 35፡27

* 11:11 ሜꬌ 18፡11-14፤ 21፡2

* 11:12 ሜꬌ 15፡5፤ 22፡17፤ 32፡12

* 11:13 ሜꬌ 23፡4፤ 1ታሪ 29፡15፤ ማዛ 39፡12

* 11:17 ሜꬌ 22፡1-14

* 11:18 ሜꬌ 21፡12

* 11:21 ሜꬌ 47፡31፤ 48፡1-20

* 11:22 ሜꬌ 50፡24፥25፤ ኬሳ 13፡19

* 11:23 ኬሳ 2፡2፤ 1፡22

* 11:24 ኬሳ 2፡10-12

* 11:28 ኬሳ 12፡21-30

* 11:29 ኬሳ 14፡21-31

* 11:30 ኢያ 6፡12-21

* 11:31 ኢያ 2፡1-21፤ 6፡21-25

* 11:32 ዳና 6፡11—8፡32፤ 4፡6—5፡31፤ 13፡2—16፡31፤ 11፡1—12፡7፤ 1ሳሜ 1፡1፤ 1ካዎ 2፡11

* 11:33 ዳኔ 6፡1-27

* 11:34 ዳኔ 3፡21-30

* 11:35 1ካዎ 17፡17-24፤ 2ካዎ 4፡25-37

* 11:36 1ካዎ 22፡26-27፤ 2ታሪ 18፡25-26፤ ኤር 20፡2፤ 37፡15-16፤ 38፡6

* 11:37 2ታሪ 24፡21

* 12:12 ኢሳ 3፡3

* 12:13 ሌሚ 4፡26

* 12:15 ዛሬ 29፡18

* 12:16 ሜꬌ 25፡29-34

* 12:17 ዴማናስ ዳንዳይቤና፡ ዴማናስ ዳንዳይቤና ጊዛይሳ ማሬታናስ ኣይኮ ቃዳ ዴሚቤና ጋና ዳንዳዬቴስ።

* 12:17 ሜꬌ 27፡30-40

* 12:20 ኬሳ 19፡12-13

* 12:24 ሜꬌ 4፡10

* 12:25 ኬሳ 20፡22

* 12:26 ሃጌ 2፡6

* 12:29 ዛሬ 4፡24

* 13:2 ሜꬌ 18፡1-8፤ 19፡1-3

* 13:5 ዛሬ 31፡6፥8፤ ኢያ 1፡5

* 13:6 ማዛ 118፡6

* 13:11 ሌዌ 16፡27

ያቆቤ ኪታ

1

2

3

4

5

ያቆቤይ

ጻፊዳ ኪታ

ጊዶ ቆፋ

ሃይሲ ያቆቤ ኪታዚ ኣሲ ሃች ሃች ዳና ዱሳ ጊሻስ ዮቲዛዝ ጊዲሺን ኢዚ ጻፌቲዳይ ዱማ ዱማ ዴሬን ላሌቲ ዲዛ ታማኔ ናምኡ ኢስራኤሌ ዛርኬታሳ፤ ሄሳ ጻፊዳዴይ ኑኒ ኑ ኤራቴꬅ ኦሶን ፔይሻና ኦጌ ጊሻስ ኣማኒዛ ኣሳ ሞኮ ጊሻሲኔ ኣማሌ ሎኤꬃና ኦጌ ቤሲዛ ዮኦታ ቆንጪሲዛ ሃሳያታ ሌሚሶራ ቤሴስ። ማንቆቴꬃ ጊሻስ፥ ፓጬ ጊሻስ፥ ሎኦ ኣማሌ ጊሻስ፥ ቃንጌቴꬃ ጊሻስ፥ ኣማኖ ጊሻሲኔ ሎኦ ኦሶ ጊሻስ ኢንጻርሳ ኢታቴꬃ ጊሻሲኔ ሎኤቴꬃ ጊሻስ፥ ኣꬎ ኤራቴꬃ ጊሻስ ኢሶይ ኢሳራ ኦሻ ጊሻስ፥ ኦቶሬቴꬃ ጊሻሲኔ ኣሽኬቴꬃ ጊሻስ፥ ሃራ ኣሳ ቦላ ፒርዳ ጊሻስ፥ ጬቄቴꬃ ጊሻስ፥ ዳንዳያ ጊሻሲኔ ዎሳ ጊሻስ፥ ኣማኒዛይቲ ኦꬃናስ ቤሲዛ ሚሻታ ሁኤን ሁኤን ጻፊዴስ።

ሃ ኪታዚ ኣማኖይ ኣማኖ ዱሳን ኦሴታና ቤሲዛ ኦጌታ ሎኤꬂ ቆንጪሴስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1

ኣማኖኔ ኣꬎ ኤራቴꬅ 1፡2-8

ማንቆቴꬂኔ ዱሬቴꬅ 1፡9-11

ፓጬ 1፡12-18

ጾሳ ቃላ ሲዪዲ ኦሶን ፔይሾ 1፡19-27

ኦጌይ ባይንዳ ማዶ ማዶንታ ማላ ኢሜቲዳ ቆፊሶ 2፡1-13

ኣማኖኔ ኦሶ 2፡14-26

ኣማኒዛዴኔ ኢዛ ሃሳያ 3፡1-18

ኣማኒዛዴኔ ሃይሳ ሃ ኣላሜዛ 4፡1—5፡6

ዱማ ዱማ ሃኖታ ጊሻስ ኢሜቲዳ ዞሬ 5፡7-20

1

1 ጾሳ ኦሳንቻኔ ዬሱስ ኪርስቶሳ ኦሳንቻ ጊዲዳ ያቆቤፔ ቢታ ቦላ ላሌቲዳ ታማኔ ናምኡ ኮቻታስ ሳሮቴꬂ ኢንቴስ ጊዶ። *

ሜቶኔ ፓጬ

2 ታ ኢሻቶ! ኢንቴ ቦላ ዱማ ዱማ ዋዬይ ጋኪኮ ሄሳ ዉርሲ ኡፋይሳን ቆዲቴ። 3 ጋሶይካ ኢንቴ ኣማኖ ፓጬቴꬂ ኢንቴስ ዳንዳያ ኢሚዛይሳ ኢንቴ ኤሬታ። 4 ኢንቴ ዳንዳያን ሚኒ ኤቃናይሲ ኢንቴስ ኢሲ ሚሺካ ፓጮንታ ኩሜꬃ ኣሲኔ ዎሶይ ባይንዳይታ ጊዳና ማላ ኦꬆ። 5 ኢንቴ ጊዶፌ ኦናስካ ኤራቴꬂ ፓጪኮ ኦናካ ሌቆንታ ባ ኪያቴꬃራ ኡባስ ኢሚዛ ጾሳ ዎሶ፤ ኢዛዴስካ ኢሜታና። 6 ጊዶ ኣቲን ሲꬌይ ባይንዳ ኣማኖን ዎሶ፤ ጋሶይካ ሲꬊዛዴይ ኣባ ቃꬂዛ ዳምባላ ጫርኮ ማላ። 7 ሄሳዴይ ጎዳፔ ኣይኮካ ዴማና ጊዲ ቆፖፎ። 8 ሄሳዴይ ናምኡ ቆፋን ኦይኬቲዲ ባ ቢዛ ኦጌ ቦላ ያኔ ሃ ጊዛ ኣሳ ማላ።

9 ካሴ ዚቃ ዱሳን ዲዛዴ ጾሲ ꬎቁ ሂስታና ጊሻስ ኡፋዬቶ። 10 ኣሳ ዱሬቴꬂ ማታ ጪሻ ማላ ቆካና ጊሻስ ዱሳን ꬎቁ ጊዳዴይ ጾሲ ኢዛ ዚቂ ሂስቲኮ ኡፋዬቶ። 11 ኣርሼይ ጹጊዲ ማታ ሹሊሴስ፤ ማታ ጪሻይካ ሹሌስ፤ ኢዛ ሎኤቴꬂካ ꬋዬስ፤ ሄሳꬆካ ዱሬይ ሃች ሃች ዳቡርሳን ዲሺን ኢዛ ዱሬቴꬂ ꬋዬስ።

12 ፓጬን ሚኒ ኤቂዳዴይ ኢዚ ኣንጄቲዳዴ፤ ጋሶይካ ኢዚ ፓጬራ ኤቄቲሺን ጾሲ ባና ዶሲዛይታስ ኢሚዳ ሂዶታ ዴኦ ኣኪሊሌ ኢዚ ኤካና። 13 ኦኒካ ፓጬቲዛ ጊዲኮ ታና ጾሲ ፓጬስ ጎፖ፤ ጋሶይካ ጾሲ ኣሴ ኢታን ፓጬና፤ ኢዚ ኦናካ ፓጪ ኤሬና። 14 ጊዶ ኣቲን ኢሲ ኢሲ ኣሲ ፓጬቲዛይ ባርካ ባ ኢታ ኣሞ ካሊሼኔ ባሌቲሼ ፓጬቴስ። 15 ኣሞይ ቃንꬃቲዲ ናጋራ ዬሌስ፤ ናጋራይካ ዲጪዳፔ ጉዬ ሃይቆ ዬሌስ።

16 ታ ሲቆ ኢሻቶ! ኢንቴ ባሌቶፍቴ። 17 ሎኦ ኢሞቴꬂኔ ኩሜꬃ ኣንጆይ ዉሪ ቦላ ሳሎ ፖኦታ ኣዋፔ ዎꬌቴስ፤ ኢዛ ኣቻን ያኔ ሃ ዩዪዛ ኤሾይካ ዴና። 18 ኑ ኢዛ ሜꬌቴꬃስ ኮይሮ ባይራታ ጊዳና ማላ ባ ሼኔኒኔ ባ ቱማ ቃላን ኑና ዬሊዴስ።

ሲዪዳይሳ ኦሶ

19 ዶሴቲዳ ታ ኢሻቶ! ሃይሳ ዩሺ ቆፒቴ፤ ኣሲ ዉሪካ ሲያናስ ኤሶቶ፤ ሃሳያሲኔ ሃንቆስ ኤሶቶፖ። 20 ኣሳ ሃንቆይ ጾሳ ጺሎቴꬅ ኦꬄና። 21 ሄሳ ጊሻስ ቱናቴꬂኔ ዳልጊዳ ኢታቴꬂ ኢንቴፌ ኬሲ ዬጊዲ ኢንቴ ሼምፖ ኣሻናስ ዳንዳይዛ ኢንቴ ጊዶን ቶኬቲዳ ቃላ ኣሽኬቴꬃራ ኤኪቴ።

22 ቃላይ ጊዛይሳ ኦꬂቴ ኣቲን ሜላ ሲስ ጻላ ሲዪዛዴንታ ጊዲዲ ኢንቴርካ ኢንቴና ባሌꬆፍቴ። 23 ቃላ ሲዪሼ ሲዪዳ ቃላይ ጊዛይሳ ኦꬆንታዴይ ባ ኣይፌሶ ማስቶቴራ ጼሊዛ ኣሳ ማላ። 24 ባና ጼሊ ቤኢዲ ቤስ፤ ኢዚ ኣይ ሚሳቲዛኮ ሄራካ ባሌቲቼስ። 25 ጊዶ ኣቲን ባና ጌሺዛ ሎኦ ዎጋ ጼሊ ቤኢዲ ኢዛን ሚኒዛዴይ ባ ሲዪዳይሳ ኦꬂዛዴይኔ ባሎንታዴይ ኢዚ ባ ኦሶን ኣንጄቲዳዴ ጊዳና።

26 ባ ዶና ናጎንታ ባርካ ባ ዎዚና ባሌꬂሼ ታ ኣማናይስ ጊዛዴይ ባርካ ባና ባሌꬄስ፤ ኢዛ ኣማኖይካ ሃዳ ኣማኖ። 27 ጾሳ ኣዋ ሲንꬃን ኢታቴꬂ ባይንዳ ሎኦ ኣማኖይ ኣያኔ ኣዋይ ሃይቂዳ ናይታ፥ ኢስታ ኣዚናቲ ሃይቂዳ ማጫሳታ ሜቶቴቲሺን ማዶኔ ሃይሳ ኣላሜዛ ቱናቴꬃፌ ባና ናጎ።

2

ኦጌይ ባይንዳ ማዶ ኮሼና

1 ታ ኢሻቶ! ኢንቴ ቦንቼቲዳ ጎዳ ዬሱስ ኪርስቶሳ ኣማኒዛይታ ጊዲዳ ማላ ኣሴ ቤሶንታ ኦጌራ ማዶፍቴ። 2-3 ዎርቃ ዪች ቢራꬌን ኣꬂዲ ሎኦ ማይኦ ማይኢዳ ኣሲ ኢንቴ ሺቂዛሶ ዪኮ ሄሳꬆካ ቂታ ማይኦ ማይኢዳዴይ ሄ ሺቂዛሶዛ ዪኮ ቃሴካ ሃራ ቂታ ማይኦ ማይኢዳ ማንቆ ኣሲ ጌሊኮ ሎኦ ማይኢዳይሳ ዱማ ቦንቾ ቦንቺዲ፥ «ኔስ ቤሲዛ ሎኦ ኡቲዛሶ ሄሳ ቤያ» ጊዲ ሃንኮ ማንቆዛ ቃሴ፥ «ኔ ሄን ሄሳን ኤቃ፤ ዎይኮ ሃ ያ፤ ታ ጋርሳን ዉጌን ኡታ» ኢንቴ ጊኮ፥ 4 ኢንቴ ኢንቴ ጊዶን ቤሶንታ ማዶ ኦꬄታ ጊዴኬቲ? ቃሴካ ኢንቴ ኢታ ቆፋን ኦይኬቲዳ ኢታ ፒርዳ ፒርዲዛይታ ጊዴኬቲ?

5 ታ ሲቆ ኢሻቶ! ኣኔ ሲዪቴ፤ ኢስቲ ኣማኖን ዱሬታ ጊዳና ማላ ጾሲ ባና ዶሲዛይታስ ሂዶታ ኢስታስ ኢሚዳ ካዎቴꬃ ኢስቲ ላታና ማላ ሃይሳ ሃ ኣላሜዛን ዲዛ ማንቆታ ዶሪቤኔ? 6 ኢንቴ ቃሴ ማንቆታ ካዉሼታ፤ ኢንቴና ዋዪሲዛይ ዱሬታ ጊዴቴኔ? ኢንቴና ፒርዳሶ ጎቺዛይ ኢስታ ጊዴቴኔ? 7 ኢንቴናን ጼይጌቲዳ ቦንቾ ጾሳ ሱንꬅ ዚጊርዛይቲ ኢስታ ጊዴቴኔ?

8 ጌሻ ማጻፋን፥ «ኔ ላጌ ኔ ሁኤ ማላ ሲቃ» ጌቴቲ ጻፌቲዳ ካዎ ዎጋ ኢንቴ ፖሊኮ ሎኦ ኦꬄታ። 9 ኢንቴ ቤሶንታ ማዶ ማዲኮ ናጋራ ኦꬄታ፤ ዎጋ ሲንꬃንካ ኢንቴ ዎጋ ዬꬊዳዴ ጊዲ ቆዴታና። 10 ጋሶይካ ዎጋ ኡባ ፖሊዛዴይ ቃሴካ ዎጋፔ ኢሲኔይን ꬉጴቲዛ ኣሲ ኡባካ ሞሪዳዴ ማላ ቆዴቴስ። 11 «ላይማቶፓ» ጊዳዴይ ኢዚካ ዛሪዲ፥ «ዎꬎፓ» ጊዴስ። ኔ ላይማቶንታ ኣጊኮካ ኔኒ ኣስ ዎꬊኮ ዎጋፔ ኣꬊዳዴ ጊዳሳ። * 12 ኢንቴ ሃሳያ ሃሳይሼ ዎይኮ ኢሲ ሚሽ ኦꬂሼ ኢንቴና ጺሊሲዛ ኣሳ ማላ ጊዲቴ። 13 ጋሶይካ ማሮንታይ ዉሪካ ማሮይ ባይንዳ ፒርዴታና፤ ማሮይ ፒርዳ ጾኔስ።

ኣማኖኔ ኦሶ

14 ታ ኢሻቶ! ኢሲ ኣሲ ታስ ኣማኖይ ዴስ ጊኮ ቃሴ ኦሶን ቤሶንታዴ ጊዲኮ ኢዛ ኣይ ማዳኔ? ሄሳ ማላ ኣማኖይ ኢዛ ኣሻኔ? 15-16 ኣኔ ቆፒቴ፤ ኢሲ ኢሻይ ዎይኮ ኢሲ ሚቺያ ማይኦይ ዎይኮ ሚዛይሲ ባይንዳ ኣጊኮ ኢንቴፌ ኢሳዴይ፥ «ኢንቴ ሳሮን ቢቴ! ኢንቴና ሜጎፎ! ካሊቴ!» ጊኮ ኢስታ ኣሾስ ኮሺዛይሳ ኢሞንታ ኣጊኮ ኣይ ማዳኔ? 17 ሄሳꬆካ ኦሶይ ባይንዳ ኣማኖይካ ባስ ሃይቂዳይሳ።

18 ጊዶ ኣቲን ኢሳዴይ፥ «ታስ ኦሶይ ዴስ፤ ኔስ ኣማኖይ ዴስ፤ ኔኒ ኔ ኣማኖ ኦሶፔ ሻካዳ ታና ቤሳ፤ ታ ቃሴ ታ ኣማኖ ኦሶን ኔና ቤሳና» ጊኮ 19 ኔ፥ «ኢሲ ጾሲ ዲዛይሳ ኣማናሳ» ሄሲካ ሎኦ፤ ዳይዳንꬃቲካ ሄሳ ማላ ኣማኔቴሲኔ ኬሂ ኮኮሬቴስ። 20 ኔኖ ኤያዞ! ኦሶይ ባይንዳ ኣማኖስ ጎኣይ ባይንዳይሳ ኤራናስ ማርካ ኮያይ? 21 ኑ ኣዋ ኣብራሃሜይ ባ ና ዪሳቃ ያርሺዛሶዛ ቦላ ሺሺዳ ዎዴ ኦሶን ጺሊቤኔ?* 22 ሄሳን ባ ኣማኖዛ ኦሶራ ጋꬂ ኦꬂዛይሳ ኔ ቤያሳ፤ ኣማኖይካ ኦሶን ፖሌቲዴስ። 23 «ኣብራሃሜይ ጾስ ኣማኒዴስ፤ ሄ ኣማኖይ ኢዛስ ጺሎቴꬃን ቆዴቲዴስ» ጊዛ ማጻፋ ቃላይ ፖሌቲዴስ፤ ኢዚካ ጾሲ ዶሲዳዴ ጌቴቲዴስ። * 24 ሄሳ ጊሻስ ኣሲ ኣማኖን ጻላ ጊዶንታ ኦሶንካ ጺሊዛይሳ ኢንቴ ቤዬታ።

25 ሄሳꬆካ ላይማን ዲዛ ኤራኣባ ኪቴቲ ቢዳ ኣሳታ ሞካ ኤካዳ ሃራ ኦጌራ ሞይዛ ዬዲዳ ጊሻስ ባ ኦሶን ጺላቤኬ?* 26 ሼምፖፌ ሻኬቲዳ ኣሾይ ሃይቄꬅ ጊዲዳ ማላ ኦሶፔካ ሻኬቲዳ ኣማኖይ ሃይቄꬃ።

3

ባ ዶና ናጎ

1 ታ ኢሻቶ! ኢንቴፌ ዳሮቲ ኣስታማሬታ ጊዶፔቶ፤ ጋሶይካ ኑ ኣስታማሬ ጊዲዳይቲ ኣꬌꬃ ፒርዳ ኤካናይሳ ኢንቴ ኤሬታ። 2 ኑ ዉሪካ ዳሮ ሚሻን ꬉጴቶስ። ሃሳያን ꬉጴቶንታዴይ ዲኮ ኢዚ ባ ኣሳቴꬅ ሎኤꬂ ናጋናስ ዳንዳይዛ ኩሜꬃ ኣሳ። 3 ኑኒ ፓራታ ኣዛዛናስ ቢጻላ ባርሲዲ ኑ ኮዪዳ ማላ ኢስታ ኣዛዞስ። 4 ዎይኮ ኣኔ ማርካቤታ ጼሊቴ፤ ኢስቲ ኣይ ጊታታኔ ጫርኮን ሱጌቲ ቢዛይታ ጊዲኮካ ማርካቤ ላጊዛዴይ ቄሪ ላፋ ላጊዛ ሚሻራ ባ ኮይዛሶ ኤፌስ። 5 ሄሳꬆካ ኣሳቴꬃ ጋርሳን ኢንጻርሲ ጉꬅ ጊዳ ኡታዳ ጊታ ዎልቃማ ኦቶሮ ኦቶሬታዉስ፤ ቄሪ ታማይ ጊታ ዎራ ዎስቲ ጹጊ ꬋይሲዛኮ ኣኔ ዩሺ ቆፒቴ። 6 ኢንጻርሲካ ባ ባጋራ ታማ ማላ፤ ቃሴ ኑ ኣሳቴꬃ ጊዶን ዲዛ ኢታ ኣላሜ። ኣሳቴꬃ ዉርሳ ቱኒሳዉሲኔ ኣሳቴꬃ ቦላ ታማ ጉጃዉስ፤ ባስካ ጋናሜ ታማን ጹጌታና።

7 ሜሄ፥ ዶኣ፥ ካፎታ፥ ቢታ ቦላ ጎሼቲዛይታኔ ኣባ ጊዶን ዲዛ ሜꬌቴꬃታ ኡባ ኣሲ ሃራና ዳንዳዬስ፤ ኢስቲካ ሃሬቲዳ። 8 ጊዶ ኣቲን ኢንጻርስ ሃራናስ ዳንዳይዳዴይ ኦኒካ ዴና፤ ዎꬊዛ ማርዜይ ኢዚን ኩሚዳሮኔ ኢዛ ሼምፓ ኤኮንታ ኢታ ሚሻ። 9 ኑኒ ኑ ኢንጻርሳይራ ጎዳኔ ኣዋ ኣንጆስ፤ ኢዚንካ ጾሳ ሌሚሶን ሜꬌቲዳ ኣሳ ናይታ ዛሪዲ ቃንጎስ። * 10 ኣንጆይኔ ቃንጌꬂ ኢሲ ዶናራ ኬዜስ። ታ ኢሻቶ! ሄሲ ሄሳꬆ ሃናናስ ቤሴና። 11 ኢሲ ፑልቶ ኦላፌ ማልኦ ሃꬂኔ ጫሞ ሃꬂ ፑልቲ ኤሪዜ? 12 ታ ኢሻቶ! ባላሴ ጌቴቲዛ ሚꬂ ዎጋራ ኣይፌ ዎይኮ ዎይኔ ሚꬂ ባላሴ ሚꬃ ኣይፌ ኣይፋናስ ዳንዳይዜ? ሄሳꬆካ ጫሚዛ ሃꬃፌ ማልኢዛ ሃꬂ ቤታና ዳንዳዬና።

ናምኡ ቆሞ ኤራቴꬅ

13 ኢንቴ ጋርሳፌ ኣኬካራ ዲዛ ኤራ ኣሲ ኦኔ? ኤራይ ዲዛ ጊዲኮ ኣኔ ባ ኦሶ ኣሽኬቴꬃኒኔ ኣꬎ ኤራቴꬃራ ባ ሎኦ ዱሳን ቤሶ። 14 ቃሴ ጫሞኔ ቃናቴይ፥ ኢንቴና ጻላ ዶሲዛ ሃኖይ ኢንቴ ዎዚናን ዲዛ ጊዲኮ ኦቶሬቴꬂ ኢንቴስ ሲዬቶፎ፤ ቱማካ ካዶፍቴ። 15 ሂኒ ማላ ኤራቴꬃያ ሳሎፔ ጊዲኩ፤ ሂና ቃሴ ቢታፌ፥ ኣሾፔኔ ጻላኤፔኮ! 16 ቃናቴይኔ ባርካ ባና ሲቆይ ዲዛሶን ዋሶይኔ ኢታ ኦሶይ ዉሪ ዴስ።

17 ሳሎፔ ጊዲዳ ኤራቴꬃያ ጊዲኮ ኮይሮ ጌሻ፤ ጉዬፔካ ሳሮቴꬅ ዶሲዛሮ፥ ዳንዳይዛሮ፥ ኤሮ ጊዛሮ፥ ማሮቴꬂኔ ሎኦ ኣይፌይ ኩሚዳሮ፤ ቃሴ ዎርዶ ማዶንታሮኔ ኡሎን ጌኔይ ባይንዳሮ። 18 ሳሮቴꬅ ዶሲዛ ኣሳቲ ሳሮቴꬅ ዜሪዲ ጺሎቴꬃ ኣይፌ ማጼቴስ።

4

ኢንቴናቴꬃ ጾሳስ ሃሪሲቴ

1 ኢንቴ ጊዶን ዲዛ ኦላይኔ ኦሺ ኣዋፔ ዪዴ? ኢንቴ ዎዚናን ዲዛ ኣሞቴꬃፌ ዴንዲዳ ኦላ ጊዴኔ? 2 ኢንቴ ኣሞቴታ ሺን ዴሜኬታ፤ ኢንቴ ኣስ ዎꬌታኔ ኬሂ ኣሞቴታ ሺን ዴማና ዳንዳዬኬታ፤ ኢንቴ ኢንቴ ጋርሳን ኦዬቲዛ ጊሻሳኔ ኦሌቲዛ ጊሻስ ቃሴ ዎሶንታ ጊሻስ ኢንቴስ ኢሜቴና። 3 ኢንቴ ኢንቴ ኣሾ ኡፋይሳናስ ኢታ ቆፋን ዎሲዛ ጊሻስ ዎሲዳይሳ ኢንቴ ኤኬኬታ። 4 ኢንቴኖ ላይማቲዛይቶ! ኣላሜራ ሲቄቴꬂ ጾሳራ ሞርኬቴꬅ ጊዲዳይሳ ኤሬኬቲ? ሄሳ ጊሻስ ሃይሳ ኣላሜዛራ ሲቄቴꬅ ኮይዛይ ዉሪካ ጾሳስ ሞርኬ። 5 ዎይኮ ጌሻ ማጻፋ ጊዶን፥ «ኑናን ኢዚ ኣይሲዳ ኣያናይ ኑ ኢዛይታ ጊዳና ማላ ዳሮ ኣሞቴስ» ጊዛይሲ ኢንቴስ ጮ ሜላ ጊዳ ሚሳቲዜ? 6 ጊዶ ኣቲን ኢዚ ባ ኪያቴꬅ ኑስ ጉጂ ኢሜስ፤ ማጻፋይካ፥ «ጾሲ ኦቶራንቻታራ ኤቄቴስ፤ ኣሽኬታስ ጊዲኮ ባ ኪያቴꬅ ኢሜስ» ጊዳይ ሄሳሳ። *

7 ሄሳ ጊሻስ ኢንቴና ጾሳስ ሃሪሲቴ፤ ዳቡሎሳራ ኤቄቲቴ፤ ኢዚ ኢንቴፌ ባቃታና። 8 ጾሳኮ ሺቂቴ፤ ኢዚካ ኢንቴኮ ሺቃና፤ ኢንቴኖ ናጋራንቻቶ! ኢንቴ ኢንቴ ኩሼ ጌሺቴ፤ ኢንቴኖ ናምኡ ቆፋን ቃጺዛይቶ! ኢንቴ ኢንቴ ዎዚና ጌሺቴ። 9 ዳርሲ ቆፒቴ፤ ሙዞቲቴ፤ ዬኪቴ፤ ኢንቴ ሚቻይ ዬሆን፥ ኡፋይሳይ ቃሴ ሙዞቴꬃን ሲሞ። 10 ጎዳ ሲንꬃን ኢንቴ ኢንቴና ካዉሺቴ፤ ኢዚ ኢንቴና ꬎቁ ꬎቁ ሂስታና።

11 ታ ኢሻቶ! ኢንቴ ኢንቴ ጋርሳን ኢሶይ ኢሳ ሞቶፒቴ፤ ባ ኢሻ ሞቲዛዴይኔ ባ ኢሻ ቦላ ፒርዲዛዴይ ዎጋ ቦላ ኢታ ሃሳዬሲኔ ዎጋ ቦላ ፒርዴስ፤ ሂስቲኮ ኔኒ ዎጋ ቦላ ፒርዲዛዴ ኣቲን ዎጋ ናጊዛዴ ጊዳካ። 12 ዎጋ ዎꬂዳዴይኔ ፒርዲዛዴይ ኢሳዴ ጻላ፤ ኢዚካ ꬋይሳናሲኔ ኣሻናስ ዳንዳይዛዴ፤ ጊዶ ኣቲን ኔ ላጌ ቦላ ፒርዲዛዴይ ኔ ኦኔ?

ጬቄታናስ ቤሴና

13 «ኢንቴ ሃች ዎይኮ ዎንቶ ሃኖ ሃ ካታማዮ ዎይኮ ሂኖ ሄ ካታማዮ ኑ ባና፤ ሂስቲዲ ሄን ኢዚን ኢሲ ላይꬅ ኡታናኔ ዛልኢ ዎꬊሳና» ጊዛይቶ! ኣኔ ሃ ሲዪቴ። 14 ዎንቶ ሃናናይሳ ኢንቴ ኤሬኬታ፤ ኢንቴ ሼምፖይ ኢዛ ኣዜ? ኢንቴ ጉꬃ ዎዴ ኣይፌን ቤቲዲ ꬋይዛ ሃꬃ ፔንታ ማላ። 15 ሄሳ ጋናፔ፥ «ጎዳ ሼኔ ጊዲኮኔ ኑ ፓጻ ዲኮ ሄሳካ ሃይሳካ ኦꬃና» ጋናስ ኢንቴስ ቤሴስ። 16 ሃኢ ጊዲኮ ኢንቴ ኦቶሬቴꬃን ጬቄቴታ፤ ሄሳ ማላ ኦቶሬቴꬂ ዉሪካ ኢታ። 17 ሄሳ ጊሻስ ሎኦ ጊዲዛይሳ ኦꬃናስ ቤሲዛይሳ ኤሪሼ ኦꬆንታዴስ ናጋራ ጊዳና።

5

ዱሬታስ ኢሜቲዳ ዞሬ

1 ሂስቲኮ ኢንቴኖ ዱሬ ኣሳቶ! ኣኔ ሲዪቴ። ቡሮ ኢንቴ ቦላ ጋካና ሜቶዛ ጊሻስ ዬኪቴ፤ «ዉ! ዉይ» ጊ ዋሲቴ። 2 ኢንቴ ሃሮይ ቡቂዴስ፤ ኢንቴ ማይኦካ ቢላይ ሚዴስ። 3 ኢንቴ ዎርቃይኔ ኢንቴ ቢራይ ሺይዴስ፤ ሄ ሺይዳይሲካ ኢንቴ ቦላ ማርካቴሲኔ ኢንቴ ኣሾ ታማ ማላ ጹጌስ፤ ዎዴ ዉርሴꬃስ ሚሼ ኢንቴ ሺሺዴታ። 4 ኢንቴ ኢንቴ ዎዚናን ዎꬂቴ፤ ኢንቴ ካꬅ ማጺሼ ፔይዳይታስ ኢስታ ዎልቃ ዋጋ ኢንቴ ቃንጾንታ ኣጊዳ ጊሻስ ኢንቴ ቦላ ዋሲሼ ኢንቴ ኣቻን ዴቴስ። ካꬅ ማጺዛይታ ዋሶይ ኡባ ዳንዳይዛ ጎዳ ሃይꬃን ጋኪዴስ። * 5 ኢንቴ ቢታ ቦላ ኢሻሎኒኔ ኣልኤቴꬃን ዴኢዴታ፤ ኢንቴ ዎዚና ሹካስ ꬊኪዳ ሜሄ ማላ ሞꬊሲዴታ። 6 ኢንቴ ኢንቴናራ ኤቄቶንታ ጺሎ ኣሳታ ቦላ ዎርዶ ዎꬂዲ ዎꬊዴታ።

ሜቶ ዳንዳዮ

7 ሄሳ ጊሻስ ታ ኢሻቶ! ጎዳይ ሃ ያና ጋካናስ ዳንዳይቴ፤ ጎሼ ጎዪዛዴይ ቢታይ ሎኦ ካꬂ ካጻና ጋካናስ ዋኒ ዳንዳይዛኮ ኮይሮ ኢራኔ ዉርሴꬃ ኢራ ኢዚ ዎስቲ ናጊዛኮ ኣኔ ኣኬኪቴ። 8 ኢንቴካ ሄሳꬆ ዳንዳይቴ፤ ኢንቴ ዎዚና ሚንꬂቴ፤ ጋሶይካ ጎዳ ዩሳ ጋላሲ ማቲዴስ።

9 ታ ኢሻቶ! ኢንቴ ኢንቴ ጊዶን ዚጊሬቶፍቴ፤ ኢንቴ ዚጊሬቲኮ ኢንቴ ቦላ ፒርዴታና፤ ፒርዳናዴይ ሄኮ ኢንቴ ፔንጌ ቦላ ኤቂዴስ። 10 ታ ኢሻቶ! ጎዳ ሱንꬃን ኢንቴስ ዮቲዳ ናቤታ ዋዬቴꬂኔ ኢስታ ዳንዳያ ኢንቴስ ሌሚሶ ሂስቲ ጼሊቴ። 11 ዳንዳያን ጌንጪዳ ኣሳታ ኑ ኢስታ፥ «ኢስቲ ኣንጄቲዳይታ» ጊ ቆዲዛይሳ ኢንቴ ኤሬታ። ኢዮቢ ዋኒ ዳንዳይዳኮ ኢንቴ ኢዛ ጊሻስ ሲዪዴታ። ጎዳይ ኢዛ ዉርሴꬃን ኣይ ኦꬂዳኮ ኢንቴ ቤዪዴታ፤ ጎዳይ ኣሳስ ኬሂ ሚሼቲዛዴኔ ማሪዛዴ። *

12 ሃራፔካ ታ ኢሻቶ! ሳሎን ጊዲን ዎይኮ ሳኣን ጊዲን ዎይኮ ኣይ ሚሻንካ ጫቆፍቴ፤ «ኤ» ጋናስ ቤሲዛ ሚሽ ጊዲኮ፥ «ኤ» ጊቴ። «ኣካይ» ጋናስ ጊዲኮ፥ «ኣካይ» ጊቴ፤ ሄሳፌ ሃራ ጊኮ ኢንቴ ቦላ ፒርዴታና። *

ኣማኖ ዎሳ

13 ኢንቴ ጋርሳን ሜቶቲዛ ኣሲ ዲዜ? ዲዛ ጊዲኮ ኢዚ ዎሶ። ኡፋዬቲዛዴይ ዲዜ? ዲዛ ጊዲኮ ኡፋይሳ ማዛሙሬ ዬጾ። 14 ኢንቴ ጊዶን ሳኬቲዛ ኣሲ ዲዜ? ዲኮ ዎሳ ኬꬃ ጪማታ ጼይጎ፤ ኢስቲካ ጎዳ ሱንꬃን ዛይቴ ኢዛ ቦላ ቲይዲ ኢዛስ ዎሴቶ። * 15 ኣማኖን ዎሲዳ ዎሳይ ሃርጊዳዴ ፓꬃና፤ ጎዳይካ ኢዛ ዴንꬃና፤ ኢዚ ናጋራ ኦꬂዳዴ ጊዲኮካ ጾሲ ኢዛ ማራና። 16 ሄሳ ጊሻስ ኢንቴካ ኢንቴ ጋርሳን ኢሶይ ኢሳራ ኢንቴ ናጋራ ፓጼቲቴ፤ ፓጻና ማላ ኢሶይ ኢሳስ ዎሲቴ፤ ጺሎ ኣሳ ዎሳይ ዎልቃራ ዴስ፤ ዎልቃማ ኦሶካ ኦꬄስ። 17 ኤላሲ ኑ ማላካ ኣሳ፤ ኢዚ ኢራይ ቡኮንታ ማላ ሚንꬂ ዎሲን ቢታ ቦላ ሄꬑ ላይꬂኔ ባጋ ጋካናስ ኢራይ ቡኪቤና። * 18 ቃሴካ ዛሪ ዎሲን ኢራይ ሳሎፔ ቢታ ቦላ ቡኪዴስ፤ ቢታይካ ካꬅ ኢሚዴስ። *

19-20 ታ ኢሻቶ! ኢንቴፌ ኢሳዴይ ቱማፔ ባሌቲን ሃራ ኣሲ ኢዛ ዛሪኮ ሄሳ ዎዚናን ዎꬂቴ፤ ናጋራንቻ ኢዚ ባሌቲዳ ኦጌፔ ዛሪዳዴይ ሄሳዴ ሼምፖ ሃይቆፔ ኣሼሲኔ ኢዛዴ ናጋራ ዳሮዛካ ካሜስ። *

* 1:1 ማቶ 13፡55፤ ማር 6፡3፤ ሃዋ 15፡13፤ ጋላ 1፡19

* 2:11 ኬሳ 20፡13-14፤ ዛሬ 5፡17-18

* 2:21 ሜꬌ 22፡1-14

* 2:23 ሜꬌ 15፡6፤ 2ታሪ 20፡7፤ ኢሳ 41፡8

* 2:25 ኢያ 2፡1

* 3:9 ሜꬌ 1፡26

* 4:6 ሌሚ 3፡34

* 5:4 ዛሬ 24፡14-15

* 5:11 ኢዮ 1፡21-22፤ 2፡10፤ ማዛ 103፡8

* 5:12 ማቶ 5፡34-37

* 5:14 ማር 6፡13

* 5:17 1ካዎ 17፡1፤ 18፡1

* 5:18 1ካዎ 18፡42-45

* 5:19-20 ሌሚ 10፡12፤ 1ጴጽ 4፡8

1ጴጽሮሳ ኪታ

1

2

3

4

5

ጴጽሮሲ

ጻፊዳ ኮይሮ ኪታ

ጊዶ ቆፋ

ሃዋሬ ጴጽሮሲ ጻፊዳ ኮይሮ ኪታዛ ጊዶን፥ «ጾሳስ ዶሬቲዳ ዴሬ» ጌቴቲ ጼይጌቲዛይታሲኔ ፑዴሃ ባጋራ ቄሪ ኢሲያ ዴሬን ላሌቲ ዲዛ ኣማኒዛይታሳ። ሄ ኪታስ ዋና ቆፋይ ኣማኖ ጋሶን ዳሮ ሜቶይኔ ጎዴቴꬂ ኢስታ ቦላ ጋኪዳይታ ሚንꬄꬃናሲኔ ዴንꬄꬃናስኮ። ጻፌዚ ሄሳꬆ ኦꬂዳይ ዬሱሳ ሃይቆ ጊሻስ፥ ሃይቆፔ ዴንꬃ ጊሻሲኔ ኢዚ ናምኣንꬆ ሃ ሲሚ ያና ዩሳ ሂዶታ ቆንጪሲዛ ዬሱስ ኪርስቶሳ ሚሺራቾ ቃላ ናባቢዛይታ ቆፍሳናሳ። ዬሱስ ኪርስቶሲ ካሴ ዴዪዳ ዱሳ ሌሚሶ ማላ ጼሊዲ ኢስቲካ ሜቶ ጌንጪ ኣꬃናስ ቤሲዛይሳ ቆፍሴስ። ሄይታራ ኡባ ጋꬂዲ ሜቶይ ኢስታ ኣማኖ ሚኖቴꬅ ፓጪዛይሳኔ ዬሱስ ኪርስቶሲ ቆንጪዛ ጋላስ ኢስቲ ባስ ቤሲዛ ዋጋ ኤካናይሳ ኢስታ ቆፍሴስ።

ጻፌዚ ኢስቲ ሜቶ ዳንዳያና ማላ ኢስታ ሚንꬄꬆፌካ ቦላራ ሄሳ ናባቢዛይቲ ኪርስቶሳ ካሊዛይቲ ዴኣናስ ቤሲዛ ዱስ ዳና ማላ ቆፍሴስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-2

ጾሲ ኣሺዛዴ ጊዲዳይሳ ኤሪሶ 1፡3-12

ጾሳስ ዱማቲ ዳና ማላ ኢሜቲዳ ዞሬ 1፡13—2፡10

ሜቶ ዎዴ ኣማኒዛይታ ኣላፌቴꬅ 2፡11—4፡19

ኣማኒዛይታ ኣሽኬቴꬂኔ ኢስታ ኦሶ 5፡1-11

ኩሻ ቆፋ 5፡12-14

1

1 ዬሱስ ኪርስቶሳ ሃዋሬ ጊዲዳ ጴጽሮሳፔ፥ ኣሳ ቢታን ቤቴን ዲዛይታስ ጳንጾሳን፥ ጋላቲያን፥ ቆጶዶቂያን፥ ኢሲያኒኔ ቢቲኒያ ቢታን ላሌቲ ዲዛ ኢንቴስ፥ 2 ኣዋይ ጾሲ ካሴ ኢንቴና ኤሪዳ ማላ ዶሬቲዳይታስ፥ ዬሱስ ኪርስቶሳስ ኣዛዜታናሲኔ ኢንቴ ኢዛ ሱꬃን ኣራጬቲዲ ጌያና ማላ ጺሎ ኣያናን ዱማቲዳ ኢንቴስ ኪያቴꬂኔ ሳሮቴꬂ ዳሮ።

ጊታ ሂዶታ

3 ዬሱስ ኪርስቶሲ ሃይቆፔ ዴንዲዳ ጊሻስ ኑስ ዴኦ ጊዲዳ ሂዶታ ኢሚዳይሲ ባ ጊታ ማሮቴꬃን ኑና ባስ ኦራꬃ ናይታ ሂስቲዳ ኑ ጎዳ ዬሱስ ኪርስቶሳ ኣዋይ ጾሲ ጋላቴቶ። 4 ኢዚ ꬋዮንታ፥ ሞሬቶንታኔ ጬጎንታ ላታሶ ኢንቴስ ሳሎን ጊግሲ ዎꬂዴስ። 5 ኢንቴካ ዉርሴꬃ ጋላሳን ቡሮ ቆንጫና ኣቶቴꬃስ ኣማኖ ጋሶን ጾሳ ዎልቃን ናጌቲዴታ።

6 ሃኢ ጉꬃ ዎዴስ ዱማ ዱማ ፓጬቲ ኢንቴና ዋዪሲኮካ ኢንቴ ሄሳን ኡፋዬቲቴ። 7 ሄሲ ሄ ፓጬዚ ኢንቴ ቦላ ጋኪዛይ ኢንቴ ኣማኖዚ ቱሙ ጊዲዳይሳ ቆንጪሳናሳ። ꬋያና ዎርቃይካ ታማን ፓጬቴስ፤ ዎርቃፌ ኣꬊ ቦንቾ ጊዲዳ ኢንቴ ኣማኖይካ ሄሳꬆ ፓጬታናስ ቤሴስ። ሄሲ ፓጬቲዳ ኢንቴ ኣማኖይ ዬሱስ ኪርስቶሲ ቆንጪዛ ጋላስ ጋላታስ፥ ቦንቾሲኔ ሳባስ ኢንቴና ጋꬃና። 8 ኢንቴ ዬሱስ ኪርስቶሳ ኣይፌራ ቤኦንታ ኣጊኮካ ኢንቴ ኢዛ ዶሴታ፤ ሃኢካ ኢንቴ ኢዛ ቤኦንታ ኣጊኮካ ኢዛ ኣማኔታ፤ ጮ ቃላን ቆንጪሳና ዳንዳዮንታ ጊታ ቦንቾ ኡፋይስ ኢንቴ ኡፋዬቴታ። 9 ኢንቴ ናጊዛ ኢንቴ ሼምፖይስ ኣቶቴꬅ ኢንቴ ኣማኖን ዴሚዴታ።

10 ሄ ኣቶቴꬃዛ ጊሻስ ኢንቴስ ኢሜታና ኪያቴꬃስ ካሴ ናቤቲ ሎኤꬂ ዎዚናፔ ፒልጊ ጼሊዳ። 11 ካሴ ኢስታን ዲዛ ኪርስቶሳ ኣያናይ ጾሳፌ ቲዬቲዳይሳ ቦላ ጋካና ዋዬዛኔ ሄ ዋዬዛፔ ጉዬ ኢዚ ዴማና ቦንቾዛ ጊሻስ ካሴ ባስ ዎꬂዴስ፤ ኢስቲ ቃሴ ሄሲ ዉሪካ ኣይዴ ዋኒ ሃናናኮ ዩሺ ቆፒዳ። 12 ሄ ካሴ ናቤቲ ኢንቴስ ኦꬂዳ ኣቲን ኢስቲ ባስ ኦꬆንታይሲ ኢስታስ ቆንጬን ኤሬቲዴስ። ኢስቲ ኢንቴስ ኦꬂዳይ ቦላ ሳሎፔ ኪቴቲዳ ጺሎ ኣያና ባጋራ ሃኢ ኢንቴስ ሚሺራቾ ቃላ ዮቲዳ ኣሳቲ ኢንቴስ ዮቲዳይሳ ቆንጪሳናሳ፤ ሄሳ ሄ ቃላ ኪታንቻቲካ ቤያናስ ኣሞቲዳ።

ጾሳስ ዱማቲ ዱስ

13 ሄሳ ጊሻስ ኢንቴ ኢንቴ ዎዚና ሱሪሲዲ ኦሶስ ጊጌቲቴ፤ ዎጋራ ዴኢቴ። ዬሱስ ኪርስቶሲ ቆንጪዛ ዎዴ ኢንቴ ኢዛ ኪያቴꬃ ዴማናስ ኢንቴስ ኩሜꬃ ሂዶታይ ዴኦ። 14 ኢንቴ ኣዛዜቲዛ ናይታ ጊዲዲ ኤሮንታ ዲሼ ኢንቴ ካሴ ኢዛን ዲዛ ኢታ ቆፋ ካሎፍቴ። 15 ኢንቴና ጼይጊዳ ጾሳይ ዱማ ጊዲዳ ማላ ኢንቴካ ኢንቴ ዱሳን ኡባን ዱማቲቴ። 16 ጋሶይካ፥ «ታኒ ጌሽ ጊዲዳ ጊሻስ ኢንቴካ ጌሽ ጊዲቴ» ጌቴቲ ጌሻ ማጻፋን ካሴ ጻፌቲዴስ። *

17 ኦናካ ዱማ ሻኪ ማዶንታ ኢሳስ ኢሳስ ኢዛዴ ኦሶ ማላ ፒርዲዛ ጾሳ፥ «ኢዚ ኑ ኣዋ» ጊዲ ኢንቴ ጼይጊኮ ሃይሳ ኣላሜዛን ኢንቴ ኢማꬄኔ ቤቴ ኣስ ጊዲዲ ዲዛ ዎዴ ኡባን ኢዛስ ባቢቴ። 18 ኢንቴ ካሴ ኢንቴ ኣዋታፔ ላቲዳ ሃዳ ዱሳፌ ዎዜቲዳይ ꬋይዛ ቢራን ዎይኮ ዎርቃን ጊዶንታይሳ ኢንቴ ኤሬታ። 19 ጊዶ ኣቲን ኢንቴ ዎዜቲዳይ ኢታይኔ ዎሶይ ኢዛ ቦላ ባይንዳ ጌሻ ዶርሳ ማላ ጊዲዳ ኪርስቶሳ ቦንቾ ሱꬃንኮ። 20 ኢዚ ኤሬቲዳይ ሃይሲ ኣላሜዚ ሜꬌታናፔ ካሴ ጊዲሺን ሃኢ ቃሴ ዉርሴꬃ ዎዴን ኢንቴስ ቆንጪዴስ። 21 ኢንቴስ ኣማኖይኔ ኢንቴ ሂዶታይ ጾሳን ጊዳና ማላ ዬሱስ ኪርስቶሳ ባጋራ ኢዛ ሃይቆፔ ዴንꬂዲ ኢዛስ ቦንቾ ኢሚዳ ጾሳን ኢንቴ ኣማኔቴታ።

22 ኢንቴ ኣማኒዛይታ ሱሬ ዎዚናፔ * ሲቃና ማላ ቱማስ ኣዛዜቴꬃን ኢንቴ ኢንቴ ኣሳቴꬅ ጌሺዴታ፤ ሄሳ ጊሻስ ኢንቴ ኢንቴ ጊዶን ኢሶይ ኢሳራ ሎኤꬂ ሲቄቲቴ። 23 ኢንቴ ናምኣንꬆ ዬሌቲዳይ ሜርናስ ሚኒ ዲዛ ꬋዮንታ ዴኦ ጾሳ ቃላን ꬋዮንታ ዜሬꬃፌ ኣቲን ꬋይዛ ዜሬꬃፌ ጊዴና። 24 ጌሻ ማጻፋይ ጊዛ ማላ፥

«ኣሾ ማይኢዳይ ዉሪካ

ማታ ማላ፤

ኢዛ ቦንቾይካ ዉሪካ

ዎራ ጪሻ ማላ፤

ማታይካ ሜሌስ፤

ጪሻይካ ቆኬስ።

25 ጎዳ ቃላይ ጊዲኮ

ሜርናስ ኤቂ ዴስ።»

ኢንቴስ ሳባኬቲዳ ሚሺራቾ ቃላይካ ሄሳ።

2

ዴኦ ሹቺኔ ጌሻ ዴሬ

1 ሄሳ ጊሻስ ኢታቴꬅ ዉርሲ፥ ባሌꬆ ዉርሲ፥ ቆꬌፔ ቆሞን ሃኖ፥ ቃናቴቴꬅ ኣይኮ ቆሞ ዚጊርስ ኢንቴፌ ዲጊቴ። 2 ሃኢ ዬሌቲዳ ጉꬃ ናይቲ ማꬅ ኣሞቲዛይሳ ማላ ኢንቴካ ኣታናስ፥ ኢዛን ዲጪ ዲጪ ባናስ ጌሻ ኣያና ቲሚርቴ ላሞቲቴ። 3 ኢንቴ ላሞታናስ ቤሲዛይ ጎዳይ ኪያ ጊዲዳይሳ ሻኪ ኤሪኮ። *

4 ሄሳ ጊሻስ ጌዴ ዴኦ ሹች ጊዲዳ ዬሱሳኮ ሺቂቴ፤ ሄ ሹቻይ ኣሳይ ሌቂ ኣጊዳይሳ ሺን ጾሳ ኣቻን ጊዲኮ ዶሬቲዳይሳኔ ቦንቾ ዋጋይ ዲዛይሳ። 5 ኢንቴ ጎዳ ዬሱሳኮ ሺቃናይካ ዴኦ ሹቻ ማላ ጺሎ ኣያና ዱሳሶ ጊዳና ማላ ኦሴቴታ፤ ሄሳꬆካ ኢንቴ ዬሱስ ኪርስቶሳ ባጋራ ኡፋይሲዛ ኣያና ያርሾ ጾሳስ ሺሻናስ ጌሻ ቄሴታ ጊዳንዴታ። 6 ጌሻ ማጻፋን፥ «ሄኮ ዶሬቲዳ ቦንቾ ጊዲዳ ኬꬃስ ጉላን ኡቲዛ ሹች ታኒ ጺዮኔን ዎꬃና፤ ኢዛን ኣማኒዛዴይ ዬላቴና» ጊዛ ቃላይ ጻፌቲ ኡቲዴስ። * 7 ሄሳ ጊሻስ ኢንቴስ ኣማኒዛይታስ ሄ ሹቻይ ቦንቾ ሹቺኮ፤ ሂንኮ ኢዛን ኣማኖንታይታስ ጊዲኮ፥ «ሹቻን ኬጺዛ ኬꬃ ሂላቲ ሌቂ ዎራ ዬጊዳይሲ ኢዚ ኬꬃ ጉላስ ሁኤ ጊዲዴስ»* 8 ቃሴካ፥ «ሄኮ ኣሴ ꬉጲዛ ሹቻይ ሃይሲች! ኣሳ ꬉጲ ኩንዲሲዛ ዛላ ሹቻይ ሃይሳኮ» ጌስ፤ ኢስቲ ቃላ ኣማኖንታ ኢጺዳ ጊሻስ ꬉጴቴቴስ፤ ካሴካ ኢስቲ ሄሳስ ዲዛይታ። *

9 ኢንቴ ጊዲኮ ꬉማፔ ጌዴ ዳሮ ማላሊሲዛ ኢዛ ፖኦኮ ጼይጊዳ ማላሊሲዛ ጾሳ ኦሶ ኣዋጃናስ ዶሬቲዳ ዬሌታታ፥ ካዎ ቄሴታ፥ ጾሲ ኢንቴና ባስ ሂስቲዳ ኢንቴ ዱማ ዴሬታ። * 10 ኢንቴ ካሴ ጾሳ ዴሬ ጊዴኬታ፤ ሃኢ ጊዲኮ ኢንቴ ጾሳ ዴሬታ፤ ኢንቴ ካሴ ጾሲ ኢንቴስ ቃꬌቶንታ ዴሬኮ ሺን ሃኢ ጊዲኮ ኢንቴስ ቃꬌቲዴስ።*

ጾሳ ኦሳንቻታ

11 ታ ሲቆቶ! ኢንቴ ሃይሳ ኣላሜዛ ቦላ ኢማꬄኔ ቤቴ ኣስ ጊዲዳ ጊሻስ ሼምፖራ ኦሌቲዛ ኣሾ ኣሞቴꬃታፔ ሃካና ማላ ታ ኢንቴና ሃዳራ ጋይስ። 12 ኦኔ ኤሪዛይ፥ «ኢንቴና ኢስቲ ኢታ ኦꬄቴስ» ጊዲ ኣሳይ ዚጊርኮካ ጾሲ ኑና ቤያናስ ዪዛ ጋላስ ኣይዛቤቲ ኢንቴ ኦሶይ ሎኦ ጊዲዳይሳ ቤኢዲ ጾስ ጋላታና ማላ ኢንቴ ኢስታራ ዲዛ ዎዴ ኢንቴ ኣማሌይ ሎኦ ጊዶ።

13 ኢንቴ ጎዳ ዬሱሳ ጊሻስ ጊዲ ዴሬ ኣይሲዛይታስ ኣዛዜቲቴ። ካዎይ ቃሴ ኡባፌ ቦላራ ዲዛ ጊሻስ ካዎሲካ ኣዛዜቲቴ። 14 ዴሬ ኣይሲዛይታስ ኣዛዜቲቴ፤ ኢስቲ ኢታ ኦꬂዛይታ ቃጻያናሲኔ ሎኦ ኦꬂዛይታ ጋላታናስ ካዎፔ ኪቴቲዛይታ። 15 ኢንቴ ሎኦ ኦሶን ሃንኮ ኤራይ ባይንዳ ኤያቴꬃን ሃሳይዛይታ ጮኡ ሂስታና ማላ ሄሲካ ጾሳ ሼኔ። 16 ኢንቴ ጾሳስ ኦꬂዛ ኣሳታ ማላ ጊዲዲ ሂርጋይ ባይንዳ ዴኢቴ ኣቲን ኢንቴ ኢንቴ ሼኔ ማላ ዲዛ ዱሳ ኢታቴꬃ ካሚዛ ሚሽ ሂስቶፍቴ። 17 ኣስ ኡባካ ቦንቺቴ፤ ኣማኒዛይታ ሲቂቴ፤ ጾሳስ ባቢቴ፤ ካዎ ቦንቺቴ።

ኪርስቶሳ ዋዬቴꬃ ሌሚሶ

18 ኢንቴኖ ኣሳስ ኦꬂ ኣቂዛይቶ! ኢንቴና ኦሲሲዛ ጎዳታስ ቦንቾን ኣዛዜቲቴ፤ ኢንቴ ኣዛዜታናይ ሎኦታሲኔ ኣሽኬታስ ጻላ ጊዶንታ ሃንኮ ኢታታሳራኮ! 19 ኣሲ ጋላቴቲዛይ ጮ ቆሄቲሼ፤ ሄሲካ ጾሳ ጊሻስ ጊዲ ዳንዳያና። 20 ኢንቴ ኢታ ኦꬂዳ ጊሻስ ቃጻዬቲሼ ዳንዳይኮ ኢንቴስ ኣዛ ጋላታይ ዳኔ? ኢንቴ ሎኦ ኦꬂዲ ዋዬ ኤኪሼ ዳንዳይኮ ኢንቴ ጾሳፌ ጋላታ ኤካንዴታ። 21 ኢንቴ ጼይጌቲዳይካ ሄሳሳ፤ ኢንቴ ኢዛ ሌሚሶ ካላና ማላ ኪርስቶሲ ኢንቴ ጊሻስ ዋዬ ኤኪዲ ኢንቴስ ሌሚሶ ጊዲዴስ። 22 ኢዚ ኣይኮ ናጋራካ ኦꬂቤና፤ ኢዛ ዶናን ጌኔይ ቤቲቤና። * 23 ኣሳይ ኢዛ ጫዪሺን ኢዚ ዛሪ ጫዪቤና። ዋዬቲሼ ባና ቱሙ ፒርዲዛ ጎዳስ ሃዳራ ኣꬂ ኢሚዴስ ኣቲን ሃሎ ኬሳና ማንዲቤና። * 24 ኑኒ ናጋራፔ ሻኬቲዲ ጺሎቴꬃን ዳና ማላ ኢዚ ባርካ ባ ኣሾን ኑ ናጋራ ማስቃሌ ቦላ ቶኪዴስ፤ ኢንቴ ኢዛ ማዱንꬃን ፓጺዴታ። * 25 ኢንቴ ꬋይዳ ዶርሳታ ማላ ቶይላቲዴታ፤ ሃኢ ጊዲኮ ኢንቴ ሼምፖ ሄሚዛይሳኮኔ ናጊዛይሳኮ ሲሚዴታ።

3

ኣዚና ጊሻሲኔ ማቺ ጊሻስ

1 ሄሳꬆካ ማቼቶ! ኢንቴ ኢንቴ ኣዚናታስ ኣዛዜቲቴ። ሄሳꬆ ኢሲ ኢሲ ኣዚናቲ ጾሳ ቃላ ኣማኖንታይታ ጊዲኮካ ጮ ሜላ ባ ማቼታ ሎኤቴꬃን ጻላ ሲሞንታ ኣጌቴና። * 2 ኢስቲ ሲማና ዳንዳይዛይ ኢንቴ ጌሻቴꬃኔ ኢንቴ ኣሴ ቦንቺዛ ዱስ ዲዛይሳ ቤኢዲኮ። 3 ኢንቴ ሎኤቴꬂ ጮ ሜላ ሁኤ ዳꬃኒኔ ዎርቃን ጌጼቴꬃን፥ ኣልኦ ማይኦ ማይኦን፥ ጮ ሜላ ኣይፌን ቤቲዛ ጌጼን ጊዶፖ። * 4 ኢንቴ ሎኤቴꬂ ጾሳ ሲንꬃን ዋጋራ ዲዛ ኬሂ ቦንቼቲዳዚኔ ꬋዮንታ ጌጼን፥ ኣሽኬቴꬃን፥ ኣዳቴꬃኒኔ ኣያናን ጌጼቲዳ ዎዚና ጋርሳን ቆቴቲ ዲዛ ጊዶ ዎዚና ሎኤቴꬅ ጊዶ። 5 ቤኒ ዎዴ ባ ሂዶታ ጾሳን ኦꬂዳ ጌሻ ማጫሳቲ ጌጼቲዳይ ሃይሳ ማላና፤ ኢስቲ ባ ኣዚናታስ ኣዛዜቲዳ። 6 ኢስቲ ኣዛዜቲዳይካ ሳራይ ኣብራሃሜ፥ «ታ ጎዶ!» ጋዳ ኣዛዜቲዳይሳ ማላ፤ ኢንቴካ ሎኦ ሚሽ ኦꬂኮኔ ኢሲ ኢታ ሚሺ ኢንቴና ዳጋንꬆንታ ኣጊኮ ኢንቴ ሳራ ናይታ።

7 ኣዚናቶ! ኢንቴ ኢንቴ ማቼታራ ኣኬካን ኢሲፌ ዴኢቴ፤ ኢስቲ ኢንቴፌ ዳቡራንቻ ሜꬌቴꬅ ጊዲዳ ጊሻሲኔ ቃሴካ ጾሲ ጮ ኪያቴꬃን ኢሚዛ ዴኦ ኢስቲ ኢንቴናራ ኢሲፌ ላታናይሳ ጊሻስ ኢንቴ ኢስታ ቦንቺቴ፤ ኢንቴ ሄሳꬆ ኦꬂኮ ኢንቴ ዎሳ ꬉጲዛ ሚሺ ዴና። *

ሎኦ ኦꬂዛ ጊሻስ ዋዬ ቤኦ

8 ሄሳፌ ኣሳ ባጋራ ቃሴ ኢንቴ ኢሶይ ኢሳራ ሲቆን ዲቴ፤ ሃራ ኣሳ ቦላ ጋኪዛ ሜቶ ኢንቴ ሜቶ ማላ ጼሊቴ፤ ኢንቴ ኢንቴ ጋርሳን ኢሻንታ ማላ ሲቄቲቴ፤ ኣሽኬታኔ ኪያታ ጊዲቴ። 9 ኣንጂቴ ኣቲን ኢስታስ ኢታ ጫሻስ ጫሽ ዛሮፒቴ፤ ኢንቴ ጼይጌቲዳይ ሄሳꬆ ኦꬂዲ ኣንጆ ላታናሳ። 10 ጌሻ ማጻፋይ ጊዛ ማላ፥ «ዴኦን ዳና ኮይዛይኔ ሎኦ ጋላሳታ ቤያናስ ኮይዛ ኣሲ ባ ዶናፔ ኢታ ሃሳዮንታ ማላኔ ባ ሜቴርሻቲካ ጌኔ ሃሳዮንታ ማላ ናጌቶ። 11 ኢታ ዮኦፔ ሃኮ፥ ሎኦ ኦꬆ፤ ሳሮቴꬅ ኮዮኔ ካሎ። 12 ጎዳ ኣይፌቲ ጺሎታ ባጋ ጼሌቴስ፤ ኢዛ ሃይꬃቲካ ኢስታ ዎሳ ሲያናስ ዶያ ዴቴስ፤ ሂንኮ ኢታ ኦꬂዛይታ ጊዲኮ ጎዳይ ባ ሃንቆ ኣይፌሶ ቤሳና» ጊዴስ።

13 ኢንቴ ሎኦ ኦꬃናስ ሚኔቲኮ ኢንቴ ቦላ ኢታ ሚሽ ጋꬃናይ ኦኔ? 14 ኢንቴ ሎኦ ኦꬂዳ ጊሻስ ዋዬ ቤኢኮካ ኢንቴ ኣንጆ ኤካና፤ ኣሳይ ኢንቴ ቦላ ኢታ ኦꬃናስ ማንዴቲዛይሳስ ባቦፍቴኔ ዳሮ ቆፖፍቴ። * 15 ጎዳ ኪርስቶሳ ኢንቴ ዎዚናን ቦንቺቴኔ ኢዛ ኢንቴ ዴኦስ ጎዳ ሂስቲቴ፤ ኢንቴስ ዲዛ ሂዶታ ጊሻስ ኢንቴና ኦይቺዛይታስ ኡባስ ዛሮ ኢማናስ ኡባ ዎዴ ጊጌቲ ኡቲቴ። 16 ኢንቴ ኢስታስ ኢማና ዛሮይ ቃሴ ኣሽኬቴꬃኒኔ ቦንቾን ጊዶ፤ ኢንቴ ኪርስቶሳይታ ጊዲዳ ጊሻስ ኢንቴስ ዲዛ ሎኦ ኣማሌዛ ጊሻስ ኢታ ሃሳይዛ ኣሳይ ባ ኢታ ሃሳያን ዬላታና ማላ ኢንቴስ ሎኦ ቆፋይ ዴኦ። 17 ጾሳ ሼኔ ጊዲኮ ኢንቴ ኢታ ኦሶ ኦꬂዲ ዋዬታናይሳፌ ሎኦ ኦሶ ኦꬂዲ ዋዬቲኮ ሎኦ። 18 ኪርስቶሲካ ኑና ጾሳኮ ሺሻናስ ኢዚ ባ ሁኤስ ጺሎኮሺን ሃንኮ ጺሎ ጊዶንታ ኑ ናጋራ ጊሻስ ናምኣንꬄቶንታ ማላ ኢሲቶ ዋዬቲዲ ሃይቂዴስ። ኢዚ ኣሾን ሃይቂዴስ፤ ኣያናን ጊዲኮ ፓጺዴስ። 19 ሄ ኣያናን ቃሾ ኬꬃን ዲዛ ሼምፖታኮ ቢዲ ኢስታስ ሚሺራቾ ቃላ ዮቲዴስ። 20 ሄይቲ ሄን ዎይኔ ኬꬃን ዲዛ ሼምፖቲ ካሴ ኖሄ ዎዴ ማርካቤዚ ኦሴቲ ጊጊሺን ኢስቲ ሲማና ማላ ጾሲ ዳንዳያን ናጊሺን ኑኒ ኔስ ኣዛዜቶኮ ጊዳይታ። ሄ ማርካቤዛን ጌሊን ሃꬃፌ ኣቲዳይታ ቆዳይ ኦስፑን ጊዲዳ ጉꬃ ኣሳታ ጻላ። * 21 ሄሲ ሄ ሃꬂ ሃኢ ቃሴ ኢንቴ ኢዛን ኣቲዛ ጺንቃታ ሌሚሶ፤ ሃይሲ ጺንቃታይ ቂታ ቦላ ጌያናስ ሜጬቴꬂ ጊዶንታ ጌሻ ቆፋ ኤካናስ ጾሳኮ ሺሺዛ ዎሳ። ኢዚ ኢንቴና ኣሻናይካ ዬሱስ ኪርስቶሳ ዴንꬃ ባጋራ። 22 ኢዚ ፑዴ ሳሎ ቢዲ ሃኢ ጾሳ ኣቻን ዴስ፤ ኪታንቻቲኔ ጎዳቴꬂ ኢስታስ ዲዛ ዎልቃማቲካ ኢዛስ ሃሬቲዳ።

4

ጌሻቴꬃን ዱስ

1 ኪርስቶሲ ባ ኣሾን ዋዬ ኤኪዳ ጊሻስ ኢንቴካ ኦላ ኦሌቲዛ ሚሼ ጊጺዳ ኣሳ ማላ ሃይሳ ሃ ቆፋን ሚኒዲ ጊጌቲቴ፤ ባ ኣሾን ዋዬ ቤኢዳ ኣሲ ናጋራ ኦሶ ኣጊዴስ። 2 ሄሳፌ ጉዬ ባ ዲዛ ዎዴ ኡባን ኢዚ ዳናይ ኢታ ኣሾ ኣሞቴꬅ ኦሶን ጊዶንታ ዲሼ ጾሳ ሼኔ ፖሎና። 3 ሂንኮ ጾስ ኤሮንታ ኣሳይ ኦꬂዛይሳ ማላ ኢንቴ ጮ ሜላ ዬዳ ዱሳን ኣሾ ኣሞን፥ ማꬆን፥ ኦጌይ ባይንዳ ካሳን፥ ዎጋፔ ኣꬂ ኡዪዲ ዱሩሳኒኔ ሃራሲዛ ኤቃ ጎይኖን ካሴ ኢንቴ ኣꬂዳ ዎዴዚ ኢንቴስ ጊዳና። 4 ሃኢ ጊዲኮ ኢንቴ ሃ ዮኦዛን ኢስታራ ዎጋይ ባይንዳ ቂጺ ቂጾንታ ጊሻስ ኢስቲ ማላሌቴቴሲኔ ኢንቴና ጫዬቴስ። 5 ጊዶ ኣቲን ሃይቂዳይታ ቦላኔ ፓጻ ዲዛይታ ቦላ ፒርዳናስ ጊጊ ኡቲዳይሳስ ኢስቲ ዛሮ ኢማና። 6 ሃይቂዳይታሳራ ሚሺራቾ ቃላይ ዮቴቲዳይ ሄሳ ጊሻሳ፤ ሄሳꬆካ ኣይ ኣሳ ቦላካ ፒርዲዛ ማላ ኢስታ ኣሾ ቦላ ፒርዳና፤ ኢስታ ሼምፖይ ጊዲኮ ጾሲ ዲዛ ማላ ዴኦን ዴያና።

ጾሳ ኢሞታታ ዎጋራ ጎኤቴꬅ

7 ሄሳ ጊሻስ ዎዴ ዉርሴꬂ ማቲዴስ፤ ኢንቴ ሚኒ ዎሳናስ ዳንዳያና ማላ ዎጋራ ዲቴኔ ዎፑ ጊዳ ቆፋይ ኢንቴስ ዴኦ። 8 ሲቆይ ዳሮ ናጋራ ካሚዛ ጊሻስ ሃራፔ ቦላራ ኢንቴ ኢንቴ ጋርሳን ሎኤꬂ ሲቄቲቴ። * 9 ዙዙንꬂ ባይንዳ ኢሶይ ኢሳ ኢማꬃቴꬅ ሞኪ ኤኪቴ። 10 ዱማ ዱማ ጊዲዳ ጾሳ ኪያቴꬃ ኢሞታታ ኣማኔቴꬃን ኦይኪዲ ኢንቴፌ ኢሲ ኢሲ ኣሲ ባስ ኢሜቲዳ ጾሳ ኪያቴꬃ ኢሞታን ሃራ ኣስ ማዶ። 11 ታማርሲዛዴይ ጾሳ ቃላ ታማርሲዛ ማላ ታማርሶ፤ ሃጋዚዛዴይ ጾሲ ኢዛስ ኢሚዛ ዎልቃን ሃጋዞ፤ ሄሳ ማላን ጾሲ ዬሱስ ኪርስቶሳ ባጋራ ሃኒዛ ኡባን ጋላቴታና፤ ቦንቾይኔ ጎዳቴꬂ ሜርናፔ ሜርና ጋካናስ ኢዛስ ጊዶ። ኣሚን!

ሜቶ ዳንዳዮ

12 ታ ሲቆቶ! ኢንቴ ታማ ማላ ፓጪዛ ሜቶ ጊዶን ጌሊዛ ዎዴ ሄሳ ማላይ ካሴ ባይንዳ ኦራꬃ ሚሺ ጋኪዳዝ ኢንቴስ ሚሳቲን ማላሌቶፍቴ። 13 ሄሳፌ ቦላራ ኪርስቶሳ ቦንቾይ ቆንጪዛ ዎዴ ኢንቴ ኬሂ ኡፋዬታና ማላ ኢንቴ ኢዛራ ኢዛ ዋዬዛ ኤኪዛይታ ጊዲዳ ማላ ኡፋዬቲቴ። 14 ኢንቴ ኪርስቶሳ ሱንꬃ ጊሻስ ጫዬቲኮ ቦንቾ ኣያናይ ሄሲካ ጾሳ ኣያናይ ኢንቴ ቦላ ሼምፒዛ ጊሻስ ኡፋዬቲቴ። 15 ኢንቴፌ ኦና ቦላካ ሜቶይ ጋኪኮ ሄሳዴይ ሼምፖ ዎꬊዳ ኣሳ ማላ፥ ካይሶ ማላ፥ ኢታ ኦꬂዳ ኣሳ ማላኔ ኣሳ ዮኦ ጊዶ ጮ ዎጺ ጌሊዳዴ ማላ ጊዶፖ። 16 ኢዚ ኣማኒዛዴ ጊዲዳ ጊሻስ ኢዛ ቦላ ጋኪዛ ሜቶይ ዲኮ ቃሴ ኪርስቶሳ ሱንꬃን ኢዚ ጾሳ ጋላቶ ኣቲን ዬላቶፖ።

17 ፒርዳይ ዶሜታናስ ዎዴይ ማቲዴስ፤ ሄ ፒርዳይ ዶሜታናይ ኮይሮ ጾሳ ኣሳ ቦላኮ! ሂስቲን ፒርዳይ ኑናን ዶሚኮ ጾሳ ሚሺራቾ ቃላስ ኣዛዜቶንታ ኢጺዳ ኣሳ ዉርሴꬂ ኣይ ጊዳኔ? 18 ጌሻ ማጻፋይ፥ «ጺሎይካ ዋይዲ ኣታናዝ ጊዲኮ፥ ሃንኮ ጾሳስ ጎይኖንታ ኣሳይኔ ናጋራንቻቲ ዋናንዴቶ?» ጊዛ ማላ። * 19 ሄሳ ጊሻስ ጾሳ ሼኔ ማላ ዋዬቲዛ ኣሳቲ ባናቴꬃ ኡባ ኣማኔቲዳ ባና ሜꬊዳይሳስ ሃዳራ ኢሚዲ ሎኦ ኦሶ ኦꬆንታ ኣጎፌቶ።

5

ጾሳ ኣሳ ኣይሳናስ ኢሜቲዳ ዎጋ

1 ሄሳ ጊሻስ ታኒካ ኢስታራ ኢሲፌ ዎሳ ኬꬃስ ጪማኔ ኪርስቶሳ ዋዬዛስ ማርካ ጊዲዳ ታኒ ቃሴካ ቡሮፔ ቆንጫና ቦንቾዛ ጊሼታናስ ዲዛ ታኒ ኢንቴናራ ዲዛ ዎሳ ኬꬃ ጪማታ ዞራይስ። 2 ኢንቴስ ሃዳራ ኢሜቲዳ ጾሳ ዉዴ ናጊቴ፤ ኢዛ ዉዴዛ ዎልቃራ ጊዶንታ ጾሲ ኮይዛ ኦጌራ ዶሳን ሄሚቴ፤ ሚሻስ ዪቄቴꬃን ጊዶንታ ሃጋዛናስ ዎዚናፔ ኮሻን ጊዶ። * 3 ሄሳꬆካ ኢንቴ ኣላፌቴꬃ ጋርሳን ዲዛይታ ዬꬊ ሃሮን ጊዶንታ ዉዴዛስ ሎኦ ሌሚሶ ቤሶን ጊዶ። 4 ኢንቴ ሄሳꬆ ኦꬂኮ ሃንኮ ዋና ሄሚዛይሲ ቆንጪዛ ዎዴ ኢንቴ ሞሬቶንታ ቦንቾ ኣኪሊሌ ኤካና።

5 ሄሳꬆካ ኢንቴኖ ናቴꬃቶ! ኢንቴ ጪማታስ ኣዛዜቲቴ፤ ኢንቴ ዉሪካ ኣሽኬቴꬅ ኣፋላ ማላ ማይኢዲ ኢሶይ ኢሳስ ኦꬂቴ። «ጾሲ ኦቶሪዛይታ ኢጼስ፤ ኣሽኬታስ ቃሴ ባ ኪያቴꬅ ኢሜስ» ጌቴቲ ካሴ ጌሻ ማጻፋን ጻፌቲዴስ። * 6 ሄሳ ጊሻስ ጾሲ ባ ዎዴን ꬎቁ ሂስታና ማላ ሚኖ ጾሳ ኩሼፔ ጋርሳራ ኢንቴና ዚቂ ሂስቲቴ። * 7 ኢዚ ኢንቴስ ቆፒዛ ጊሻስ ኢንቴና ሜቲዛ ቆፋ ዉርሲ ኢዛ ቦላ ዬጊቴ።

8 ዎጋራ ዴኢቴ! ቤጊቴ! ኢንቴ ሞርኬ ዳቡሎሲ ባስ ሚታና ሚሽ ኮዪሼ ጻጊዛ ጋሞ ማላ ኢንቴ ዩሾን ሃርቡቄስ። 9 ኣላሜ ኩሜꬃን ዲዛ ኢንቴ ኢሻቲ ሄሳ ማላ ሜቶ ኤካና ዲዛይሳ ኢንቴ ኤሪዲ ኣማኖን ሚኒ ኤቂዲ ኢዛራ ኤቄቲቴ። 10 ኢንቴ ጉꬃ ዎዴስ ዋዬቲዳይሳፌ ጉዬ ኢንቴና ኪርስቶሳ ባጋራ ሜርና ቦንቾስ ጼይጊዳ ኪያቴꬅ ኡባስ ጎዳይ ኢዚ ባርካ ኢንቴና ጋኪዳ ዋዬዛፔ ኣሻና፥ ማዳናኔ ሚንꬄꬃና ቃሴካ ዳዝጊሳና። 11 ቦንቾይኔ ዎልቃይ ሜርናፔ ሜርና ጋካናስ ኢዛስ ጊዶ። ኣሚን።

ዉርሴꬃ ሳሮካ

12 ታኒ ኢዛን ኣማኔቲዳ ኢሻ ጋ ቆፒዛ ሲልዋኖሳ ባጋራ ሃይሳ ኪታዛ ቃንꬃራ ኢንቴስ ጻፋዲስ፤ ታ ሄሳ ጻፊዳይ ኢንቴና ዞራናሲኔ ሃይሲ ቱሙ ጾሳ ኪያቴꬅ ጊዲዳይሳ ኢንቴስ ቆንጪሳናስ ጋዳኮ፤ ሄሳ ጊሻስ ኢንቴ ሃይሳን ጾሳ ኪያቴꬃን ሚኒ ኤቂቴ። *

13 ኢንቴ ማላ ዶሬቲዳራ ባቢሎኔን ዲዛ ሚቾ ጊዲዳ ዎሳ ኬꬃያ ኢንቴስ ሳሮካ ሺሻዉስ። ታ ና ማርቆሲካ ኢንቴና ሳሮኬስ። * 14 ኣማኖ ሲቆቴꬃን ኢንቴ ኢሶይ ኢሳ ዬሪ ዬሪ ኤኪዲ ሳሮኬቲቴ።

ኢንቴስ ኪርስቶሳይታስ ኡባስ ሳሮይ ጊዶ።

* 1:16 ሌዌ 11፡44-45፤ 19፡2

* 1:22 ሱሬ ዎዚናፔ፡ ሱሬ ዎዚናፔ ጊዛይሳ ኢሲ ኢሲ ጌሻ ማጻፋቲ ኩሜꬃ ዎዚናፔ ጌቴስ።

* 2:3 ማዛ 34፡8

* 2:6 ኢሳ 28፡16

* 2:7 ማዛ 118፡22

* 2:8 ኢሳ 8፡14-15

* 2:9 ኬሳ 19፡5-6፤ ኢሳ 43፡20-21፤ ዛሬ 4፡20፤ 7፡6፤ 14፡2፤ ቲቶ 2፡14፤ ኢሳ 9፡2

* 2:10 ሆሴ 2፡23

* 2:22 ኢሳ 53፡9

* 2:23 ኢሳ 53፡7

* 2:24 ኢሳ 53፡5

* 3:1 ኤፌ 5፡22፤ ቆላ 3፡18

* 3:3 1ጺም 2፡9

* 3:7 ኤፌ 5፡25፤ ቆላ 3፡19

* 3:14 ማቶ 5፡10፤ ኢሳ 8፡12-13

* 3:20 ሜꬌ 6፡1—7፡24

* 4:8 ሌሚ 10፡12

* 4:18 ሌሚ 11፡31

* 5:2 ዮሃ 21፡15-17

* 5:5 ሌሚ 3፡34

* 5:6 ማቶ 23፡12፤ ሉቃ 14፡11፤ 18፡14

* 5:12 ሃዋ 15፡22፥40

* 5:13 ሃዋ 12፡12፥25፤ 13፡13፤ 15፡37-39፤ ቆላ 4፡10፤ ፒልም 24

2ጴጽሮሳ ኪታ

1

2

3

ጴጽሮሲ

ጻፊዳ ናምኣንꬆ ኪታ

ጊዶ ቆፋ

ሃዋሬ ጴጽሮሲ ናምኣንꬆ ኪታ ጻፊዳይ ዱማ ዱማሶን ዲዛ ቤኒ ኣማኒዛ ኣሳሳ፤ ሄ ኢዛ ኪታስ ኣይፌ ዮኦይ ዎርዶ ኣስታማሬታ ኢታ ኦሶኔ ኢስታ ቲሚርቴ ጋሶን ዪዳ ባላ ዴኦ ኣሳይ ኣጋና ማላሳ። ሄ ዎዴ ሜꬌቲዳ ሜቶታ ቢርሻናስ ዳንዳያናይ ዬሱስ ኪርስቶሳ ካሴ ባ ኣይፌራ ቤኢዳይታኔ ኢዚ ታማርሲሺን ባ ሃይꬃን ሲዪዳ ኣሳቲ ኢሚዳ ቲሚርቴ ባጋራ ጾሳ ጊሻሲኔ ጎዳ ዬሱስ ኪርስቶሳ ጊሻስ ቱሙ ኤራቴꬅ ዴሞ። ጻፌዚ ሃራፔካ ሎኤꬂ ናጌቲዳይ፥ «ኪርስቶሲ ሃ ሲሚ ዬና» ጊዛ ዎርዶ ቲሚርቴ ጊሻሳ፤ ኢዚ ሄሳ ጊሻስ ዮቲሼ፥ «ኪርስቶሲ ኤሌሊ ሲሚ ዮንታ ማላ ኢዛ ዲጊዛይ ኣሲ ዉሪካ ባ ናጋራፔ ሲሚዲ ኣታና ማላፔ ኣቲን ኦኒካ ꬋያና ማላ ኮዮንታ ጊሻሳ» ጌስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-2

ኣማኒዛይታ ጼይጌቴꬅ 1፡3-21

ዎርዶ ኣስታማሬታ 2፡1-22

ኪርስቶሳስ ናምኣንꬆ ዩሳ 3፡1-18

1

1 ዬሱስ ኪርስቶሳ ኦሳንቻኔ ኢዛን ሃዋሬ ጊዲዳ ሲሞና ጴጽሮሳፔ፥ ኑ ጎዳፔኔ ኑ ꬋሌ ዬሱስ ኪርስቶሳፔ ቤቲዳ ጺሎቴꬃ ባጋራ ኑ ዴሚዳ ኣማኖ ማላ ቦንቼቲዳ ኣማኖ ዴሚዳይቶ! 2 ጾሳኔ ኑ ጎዳ ዬሱሳ ኤሮን ኪያቴꬂኔ ሳሮይ ኢንቴስ ጊዶ።

ጾሳን ጼይጌቲ ኢዛን ዶሬቴꬅ

3 ባ ቦንቾኒኔ ባ ኪያቴꬃን ኑና ጼይጊዳይሳ ኑኒ ኢዛ ኤሪዳ ጊሻስ ኢዛ ጾሳቴꬃ ዎልቃይ ዴኦሲኔ ጾስ ጎይናናስ ኑስ ኮሺዛዝ ኡባ ኢሚዴስ። 4 ባ ቦንቾኒኔ ባ ኪያቴꬃን ቦንቾ ዎጋይ ዲዛይሳኔ ኬሂ ጊታ ጊዲዳ ኢዛ ሂዶታ ኑኒ ዴሚዶስ፤ ሄይታንታ ባጋራ ኢንቴ ኢታ ኣሞ ጋሶን ሃይሳ ሃ ኣላሜዛን ዲዛ ꬋዮፔ ኬሲ ኤኪዲ ጾሳቴꬃ ሃኖዛፔ ኢዛራ ጊሼቲዛዴንታ ጊዲዴታ።

5 ሄሳ ጋሶን ሃይሳፌ ካሊዛ ሚሻቲ ኢንቴስ ጉጄታና ማላ ኣኔ ሚኒቴ። ኣማኖ ቦላ ኪያቴꬅ፥ ኪያቴꬃ ቦላ ኤራቴꬅ፥ 6 ኤራቴꬃ ቦላ ባና ሃሮ፥ ባና ሃሮ ቦላ ዳንዳያን ሚኔቴꬅ፥ ዳንዳያን ሚኔቴꬃ ቦላ ጾሳስ ጎይኖ፥ 7 ጾሳስ ጎይኖ ቦላ ኢሻንታራ ዶሴቴꬅ፥ ኢሻንታራ ዶሴቴꬃ ቦላ ሲቆ ጉጂቴ። 8 ሃይቲ ኢንቴስ ዳሪ ዲዛዝ ጊዲኮ ሄይቲ ኢንቴና ኢንቴ ጎዳ ዬሱስ ኪርስቶሳ ኤሮን ጎኣይኔ ኣይፌይ ባይንዳይታ ጊዶንታ ማላ ናጋና። 9 ሃይቲ ሃ ሚሻቲ ባይንዳ ኣሲ ጊዲኮ ሃሆን ዲዛ ሚሽ ዴሞንታ ቆቄ ኣሳ ማላ፤ ሄሳዴይ ካሴ ኣꬊዳ ባ ናጋራፔ ጌዪዳይሳካ ባሌቲዴስ።

10 ታ ኢሻቶ! ሄሳ ጊሻስ ኢንቴ ጼይጌቲዳይሳኔ ዶሬቲዳይሳ ሻኪ ኤራናስ ኬሂ ኣሞቲዛይታ ጊዲቴ፤ ኢንቴ ሄሳꬆ ኦꬂኮ ሙሌካ ꬉጴቴኬታ። 11 ኢንቴ ሄሳꬆ ሃንኮ ሜርናፔ ሜርናስ ዲዛ ኑ ጎዳ ዬሱስ ኪርስቶሳ ካዎቴꬃን ጌላናስ ኢንቴስ ኩሜꬃ ማታይ ኢሜታና።

12 ኢንቴ ሃይታ ሃ ዮኦታ ኤሪዲኔ ኢንቴ ኤሪዳ ቱማን ሚኒ ዴኢኮካ ሄይታ ታኒ ኢንቴና ቆፍሳናፔ ጉዬ ጊኬ። 13 ታኒ ፓጻ ዲዛ ዎዴ ኡባን ኢንቴና ኡባ ዎዴ ዴንꬄꬃናይሲ ቤሲዛዝ ሚሳቲዲ ታስ ቤቴስ። 14 ኑ ጎዳ ዬሱስ ኪርስቶሲ ታስ ቆንጪሲዳ ማላ ታኒ ሃይሳ ኣላሜዛፔ ኤሌላዳ ሃይቃናይሳ ታ ኤራይስ። 15 ታኒ ሃኢ ሚኔቲዛይ ታ ሃይቃዳ ኢንቴፌ ሻኬቲዳፔ ጉዬ ኢንቴ ሃይታ ሃ ዮኦታ ኡባ ዎዴ ቆፓና ማላሳ።

ኪርስቶሳ ቦንቾ ባ ኣይፌን ቤኢዳ ማርካታ

16 ጎዳ ዬሱስ ኪርስቶሳ ዎልቃፌ ኢዛስ ዩሳ ጊሻስ ኑ ኢንቴስ ዮቲዳ ዎዴ ኑኒ ኑ ኣይፌራ ኢዛ ቦንቾዛ ቤኢዲ ማርካቶስ ኣቲን ኣሲ ጮ ሜላ ሜꬊ ኤኪዲ ጌኔ ሃሳይዛ ሃይሲኤ ማላ ጊዴና። 17 «ታኒ ኢዛን ኡፋዬቲዛዴይ ታ ዶሲዛ ታ ናዚ ሃይሳ» ጊዛ ቃላ ጊሪሳይ ጊታ ቦንቾራ ኢዛስ ዪዳ ዎዴ ኢዚ ጾሳ ኣዋፔ ቦንቾኔ ጊታቴꬅ ኤኪዴስ። 18 ኑኒ ኢዛራ ኣንጄቲዳ ዙማ ቦላ ዲሼ ሃይሳ ሳሎፔ ሃ ዪዳ ጊሪሳ ኑኒ ኑ ሃይꬃን ሲዪዶስ። *

19 ሄሲ ዉሪካ ካሴ ናቤቲ ዮቲዳይሲ ቱሙ ጊዲዳይሳ ሎኤꬂ ቆንጪሴስ፤ ሄሳ ጊሻስ ኢንቴ ꬉማሶን ዲዛ ጾምፔስ ሎኤꬂ ናጌቲዛይሳ ማላ ካሴ ናቤቲ ዮቲዳይሳ ሎኤꬂ ናጌቲቴ። ኢንቴ ሄሳꬆ ኦꬃናይ ጋዴይ ዎንታናስ፥ ባዞይ ዞኣና ጋካናሲኔ ዎንቲ ማꬃ ጾሊንቴዚ ኢንቴ ዎዚናን ፖኣና ጋካናሳ። 20 ኢንቴ ሃራፔ ኣꬂ ቆፓናስ ቤሲዛይ ጌሻ ማጻፋን ዲዛ ቲንቢቴ ቃላን ዮቴቲዳ ኣይ ሚሺካ ኦኒካ ባስ ሚሳቲዳ ማላ ቢርሻናስ ቤሴና። 21 ኣይ ቲንቢቴይካ ኣሳ ሼኔ ማላ ሙሌካ ዪቤና፤ ጊዶ ኣቲን ቲንቢቴይ ዉሪካ ጺሎ ኣያናይ ካሌꬂን ኢዛ ካሊዳ ኣሳቲ ጾሳፌ ኤኪዲ ዮቲዳዛ።

2

ዎርዶ ኣስታማሬታ

1 ጊዶ ኣቲን ቤኒ ዎዴ ዎርዶ ናቤቲ ዴሬ ጊዶን ዲዛይሳ ማላ ሄሳꬆካ ሃኢ ኢንቴ ጊዶን ዎርዶ ኣስታማሬቲ ዴኣንዴቴስ፤ ሄይታንቲ ኣሳ ꬋይሲዛ ዎርዶ ቲሚርቴ ቆታራ ዲጫና ማላ ኦꬄቴስ፤ ባና ኣሺዳ ጎዳካ ካዲዲ ባና ኤሶን ꬋይሲዛዝ ባ ቦላ ኤሄቴስ። 2 ሄሳ ጋሶን ዳሮ ኣሳይ ዬላቺዛ ኢስታ ኦጌዛ ካሌስ፤ ሄ ኢስታ ኦሶዛ ጋሶን ቱማ ኦጌይ ጫዬቴስ። 3 ሄይቲ ዎርዶ ኣስታማሬቲ ሚሻስ ጋጲጋጲዛ ጊሻስ ባርካ ሜꬊ ኤኪዳ ዮኦ ዮቲ ዮቲዲ ኢንቴስ ዲዛዝ ባስ ቦንቂ ኤኬቴስ፤ ቤኒ ቤኒሶፔ ፒርዳይ ኢስታስ ጊጌቲ ኡቲዴስ፤ ኣዳፌ ኢስታ ꬋዮይ ናጌስ።

4 ሃራይ ኣቶሺን ናጋራ ኦꬂዳ ኪታንቻታስ ጾሲ ሚሼቶንታ ኢስቲ ጪማ ጊዲዳ ꬉማ ኦላ ጊዶን ዴኢዲ ፒርዳ ጋላስ ጋካናስ ናጌታና ማላ ጌዴ ጋናሜን ዬጊዴስ። 5 ሄሳꬆካ ጺሎቴꬃ ጊሻስ ሳባኬ ጊዲዳ ኖሄ ሃንኮ ላፑን ኣሳታራ ኣሺዲ ጾሳስ ጎይኖንታ ኣሳቲ ዲዛ ኣላሜዛ ቦላ ꬋይሲዛ ሃꬄ ኤሂሼ ቃꬌቲዲ ካሴ ሄ ዎዴ ኣላሜዛ ማሪቤና። * 6 ቃሴካ ጾስ ጎይኖንታይታ ቃጻያናስ ኡባስ ሌሚሶ ጊዳና ማላ ሶዶሜይኔ ጋሞራ ካታማቲ ቢዲንꬅ ጊዳና ጋካናሲኔ ጹጌቲ ꬋያና ጋካናስ ኢስታ ቦላ ፒርዲዴስ። *

7 ዎጋይ ባይንዳ ዬላቺዛ ኦሶ ኦꬂዛ ኣሳታ ኦሶን ኡባ ዎዴ ሶኡ ጊሼ ዲዛ ጺሎ ሎጼ ጊዲኮ ኣሺ ኤኪዴስ። * 8 ሄ ጺሎ ኣዴዚ ኢስታ ጊዶን ዲሺን ጋላስ ጋላስ ኢዚ ቤኢዛይሳኒኔ ሲዪዛይሳን ሄ ዎጋይ ባይንዳ ኣሳታ ኦሶዛን ኢዛ ሼምፖያ ዋዬታዱስ። 9 ሂስቲን ሄሲ ዉሪካ ሄሳ ማላ ጊዲኮ ጎዳይ ባስ ጎይኒሼ ዲዛ ኣሳታ ፓጬፔ ኣሻናይሳኔ ናጋራንቻታካ ዎስቲ ቃጻያናኮኔ ፒርዳ ጋላሳስ ዎስቲ ኢስታ ናጊዲ ጋꬃናኮ ሄሳ ኢዚ ኤሬስ ጉሳ።

10 ሃራፔካ ሄይቲ ቱና ጊዲዳ ባ ኣሾ ኣሞ ካሊዛይታኔ ጾሳ ጎዳቴꬅ ካꬊዛይታ ፒርዳ ጋላሳስ ናጊ ዎꬂዴስ። ሄይቲ ዎርዶ ኣስታማሬቲ ኢስቲ ጻላታኔ ኦቶራንቻታ ጊዲዳ ጊሻስ ሳሎ ቦላ ኢስታስ ጎዳቴꬂ ዲዛይታ ጫዪሼ ባቤቴና። 11 ኪታንቻቲ ኢስታፌ ቦላራ ዎልቃይኔ ጎዳቴꬂ ዲዛይታ ጊዲኮካ ጎዳ ሲንꬃን ኢስታ ቦላ ካꬌ ቃላ ኬሲ ሞቴቴና።

12 ሄይቲ ዎርዶ ኣስታማሬቲ ጊዲኮ ባስ ኤሬቶንታ ኢጺዳ ሚሽ ኡባ ጫሽ ጫዬቴስ፤ ሄይታንቲ ናርጻን ኦይኬታናሲኔ ሃይቃናስ ዬሌቲዳ፤ ጮ ሜላ ባ ሼኔን ዲዛይታኔ ቆፋይ ባይንዳ ዶኣታ ማላ፤ ዶኣቲ ጮ ሜላ ꬋይዛይሳꬆ ኢስቲካ ሙሌራ ꬋያና። 13 ቆሆ ኦሶ ኦꬂዳ ጊሻስ ኢስቲ ሙሌራ ባ ኦሶ ዋጋ ኤካና፤ ኢስታ ኡፋይሲ ሴታ ጋላስ ማꬆቴꬂኔ ዎጋይ ባይንዳ ቡራቆ፤ ኢስቲ ሄሳ ማላ ዎጋይ ባይንዳ ጉፋን ኢንቴናራ ኢሲፌ ጼይጌቲዛ ዎዴ ኣስ ባሌꬂዛ ባ ኣሾ ኦሶዛን ኢስቲ ኢታኔ ዬላቺዛይታ። 14 ኢስታስ ናጋራ ኦሶፔ ናጌቶንታ ኣሞቲዛ ኣይፌይ ዴስ፤ ኢስታስ ናጋራ ኦሶ ሲቂዛ ኣሞቴꬂ ኣይ ዎዴካ ሲሜና። ኣማኖን ቡሮ ሚኒ ኤቆንታ ኣሳታ ባሌꬄቴስ፤ ሚሻስ ጋጲጋጴቴስ፤ ኢስቲ ቃንጌቲዳይታ። 15 ኢስቲ ሱሬ ኦጌዛ ኣጊዲ ꬋይዳ፤ ኢታ ኦሶ ኦꬂዲ ዴሚዛ ሚሽ ሲቂዳ ቢኦሬ ና ባላኣሜ ኦጌ ቢዲ ባሌቲዳ። 16 ባላኣሜይ ጊዲኮ ባ ኦꬂዳ ናጋራ ጊሻስ ሴሬቲዴስ ሺን ሃሳያ ኤሮንታ ሃሬያ ኣሳ ቃላን ኢዛስ ሃሳያዳ ሄ ናቤዛ ባላፔ ሴራ ዛራዱስ።

17 ሄይቲ ሄ ኣሳቲ ሃꬂ ባይንዳ ፑልቶታ፤ ጎቴ ጫርኮን ቢዛ ሻራ ማላ፤ ኢስታ ሳካና ꬉማይ ናጌስ። 18 ካሴ ባላ ጋርሳን ዲዛ ኣሳታ ጊዶፌ ኬሲ ኤኪ ዪዲ ዳሮ ጋምኦንታ ኣሳታ፤ ሃዳ ጊዲዳ ኦቶሮ ቃላ ሃሳያን፥ ኣሾ ኣሞኒኔ ላይማን ባሌꬄቴስ። 19 «ኢንቴ ዎዜታና» ጊሼ ኢንቴስ ኡፋይስ ኢሜቴስ፤ ጾኔቲዳ ኣሲ ባና ጾኒዳዴስ ኣይሌ ጊዲ ሃሬቲዛይሳꬆ ኢስቲካ ባስ ናጋራስ ኣይሌ። 20 ኑ ጎዳኔ ኑና ኣሺዳ ዬሱስ ኪርስቶሳ ኤሪዲ ሃ ኣላሜዛ ቱናቴꬃፌ ኬሲ ኤኪዳፔ ጉዬ ቃሴካ ጉዬ ሲሚዲ ሄ ካሴ ቱናቴꬃን ጾኔቲዲ ጌሊኮ ኢስታስ ካሴይሳፌ ጉዬይሲ ኣꬎ ኢታ ጊዳና። 21 ኢስቲ ጺሎቴꬃ ኦጌ ሻኪ ኤሪዳፔ ጉዬ ኢስታስ ኢሜቲዳ ጌሻ ኣዛዞዛፔ ጉዬ ሲማናፔ ኢስቲ ካሴ ሄ ጺሎቴꬃ ኦጌዛ ኤሮንታ ኣጊዳኮ ኢስታስ ሎኦኮሺን። 22 «ካናይ ባ ጮዪዳ ጮሻ ማናስ ጉዬ ሲሜስ።» ሄሳꬆካ፥ «ጉዱንꬂ ሜጬቲዲ ጉዬ ሲሚ ኡርቃን ጌንዴሬቴስ» ጌቴቲዛ ቱሙ ሌሚሶይ ኢስታ ቦላ ጋኪዴስ። *

3

ጎዳ ዬሱስ ኪርስቶሳስ ናምኣንꬆ ዩስ

1 ታ ሲቆቶ! ታኒ ኢንቴስ ጻፊሺን ሃይሲ ናምኣንꬆ ኪታ፤ ታኒ ኢንቴስ ናምኡ ኪታታካ ጻፊዳይ ሃይታ ሃ ዮኦታ ኣኬኪ ኤኪዲ ኢንቴ ሱሬ ቆፋ ቆፓና ማላ ኢንቴና ቤጎꬃናሳ። 2 ሃይሳፌ ካሴ ጌሻ ናቤቲ ዮቲዳ ቃላኔ ቃሴ ሃዋሬታ ባጋራ ኢንቴ ዴሚዳ ኑ ጎዳኔ ኑና ኣሺዳይሳ ኣዛዞ ኢንቴ ዩሺ ቆፓና ማላ ታ ኮያይስ።

3 ሃራ ኡባፌ ካሴቲዲ ሃይሳ ዩሺ ቆፒቴ፤ ዉርሴꬃ ጋላሳታን ቂꬊዛይቲኔ ባ ኢታ ኣሞ ካሊሼ ኣስ ካꬊዛይቲ ያና። * 4 ኢስቲ፥ «ጎዳ ዬሱሲ፥ ‹ያና› ጊዛ ሂዶታይ ዮቴቲቤኔ? ሂስቲን ኢዚ ኣዋን ዲዜ? ቤኒ ኑ ኣዋቲ ሃይቆሶፌ ሃ ሲሚን፥ ሃኒዛ ሚሺ ዉሪካ ሜꬌቶሶፔ ሃ ሲሚን ሄኮ ካሴ ባ ዲዛ ማላ ዴስ» ጌቴስ። 5 ሄይቲ ሄ ኣሳቲ ካሴ ዳሮ ዎዴፔ ካሴ ሳሎይ ጾሳ ቃላን ሜꬌቶይሳኔ ቢታይካ ሃꬃፌኔ ሃꬃን ዲዛይሳ ኤሪሼ ካዴቴስ። * 6 ሄ ዎዴ ዲዛ ኣላሜዚ ሃꬃን ሚቴቲ ꬋይዴስ።* 7 ሄሳꬆካ ሃኢ ዲዛ ሳሎይኔ ቢታይ ናጋራንቻቲ ꬋያና ዲዛ ፒርዳ ጋላስ ጋካናስ ታማስ ጊጊ ኡቲዳ።

8 ታ ሲቆቶ! ኢንቴ ጊዲኮ ጎዳ ኣቻን ኢሲ ጋላሲ ሺ ላይꬃ ማላ፤ ቃሴካ ሺ ላይꬂ ኢሲ ጋላሳ ማላ ጊዲዳይሳ ሄሳ ሄ ሃኖዛ ባሎፒቴ። * 9 ኢሲ ኢሲ ኣሳታስ ሚሳቲዛ ማላ ጎዳይ ባ ዮቲዳ ሂዶታ ቃላ ፖላናስ ጋምኤናኮሺን ኣሲ ዉሪካ ማሬታና ማላኔ ኣይ ኣሲካ ꬋዮንታ ማላ ኮዪዲ ኢዚ ኢንቴ ጊሻስ ታኬስ።

10 ጎዳ ጋላሳይ ቃሴ ካይሶ ዬꬃ ማላ ቆፖንታ ዲሺን ጋኪ ዎꬋና፤ ሄ ጋላስ ሳሎቲ ጊታ ጊሪሳን ኣꬋና፤ ሜꬌቴꬂ ዉሪካ ታማን ጹጌቲ ꬋያና፤ ቢታይኔ ኢዛ ቦላ ዲዛዚ ዉሪካ ጹጌታና። * 11 ሄሳ ጊሻስ ሄይቲ ዉሪካ ሄሳꬆ ꬋያናዝ ጊዲኮ ሂስቲን ኢንቴ ጌሻቴꬃን ጾሳስ ጎይኒሼ ዳናስ ኢንቴስ ዋኒ ቤሴኔ? 12 ሄሳ ጊሻስ ጾሳ ጋላሳይ ያናይሳ ኢንቴ ላሞቲዛይታኔ ኢዚ ኤሌሊ ያና ማላ ኦꬂዛይታ ጊዲቴ። ሄ ጋላስ ሳሎይ ታማን ጹጌቲ ꬋያና፤ ሜꬌቴꬃቲካ ታማ ሴላን ሴራና። 13 ጊዶ ኣቲን ኑኒ ኢዚ ኑስ ኢሚዳ ሂዶታ ማላ ጺሎቴꬃ ኦሶይ ኦሴቲዛሶ ኦራꬃ ሳሎኔ ኦራꬃ ቢታ ናጎስ። * 14 ሄሳ ጊሻስ ታ ሲቆቶ! ሄሲ ዉሪካ ሃናና ጋላስ ኢንቴ ናጊሼ ዲኮ ጎዳይ ኢንቴና ኢንቴ ቦላ ቦሬይ ባይንዳ ዲሺን ሳሮቴꬃን ዴማና ማላ ሚኒ ዲቴ። 15 ኑ ጎዳ ዳንዳያይ ኢንቴና ኣሻናስ ጊዲዳይሳ ኢንቴ ኤሪቴ፤ ኑ ሲቆ ኢሻ ጳዉሎሲ ባስ ኢሜቲዳ ኤራቴꬃ ማላ ኢዚ ኢንቴስ ጻፊዳይሲ ሃይሳ። 16 ኢዚ ሃይሳ ሃ ሃኖዛ ጊሻስ ባ ኪታታን ኡባን ሃይሳꬆካ ጻፊዴስ፤ ኢዛ ኪታታ ጊዶን ኤራናስ ዋዪሲዛ ኢሲ ኢሲ ሃኖቲ ዴቴስ፤ ኤራቴꬂ ኢስታስ ፓጪዳይቲኔ ናምኡ ቆፋን ዮቁ ጊዛይቲ ሃራ ጌሻ ማጻፋታ ሚርቂዛይሳꬆካ ሃይታካ ኢስቲ ሚርቃና፤ ኢስቲ ሄሳꬆ ኦꬂዛይ ባስ ꬋያናሳ።

17 ታ ኢሻቶ! ኢንቴ ቃሴ ሄሳ ካሴቲዲ ኤሪዳ ጊሻስ ሃንኮ ማካላታ ባላ ጋሶን ጎሼቲ ቢዲ ካሴ ኢንቴ ሚኒ ዲዛሶፔ ኩንዶንታ ማላ ናጌቲቴ። 18 ሄሳፌ ቦላራ ኑ ጎዳኔ ኑ ꬋሌ ዬሱስ ኪርስቶሳ ኪያቴꬃኒኔ ኢዛ ሻኪ ኤሮን ፑዴ ዲጪቴ፤ ኢዛስ ሃኢካ ሜርናስካ ቦንቾይ ጊዶ። ኣሚን።

* 1:18 ማቶ 17፡1-5፤ ማር 9፡2-7

* 2:5 ሜꬌ 6፡1—7፡24

* 2:6 ሜꬌ 19፡24

* 2:7 ሜꬌ 19፡1-16

* 2:22 ሌሚ 26፡11

* 3:3 ዩሁ 18

* 3:5 ሜꬌ 1፡6-9

* 3:6 ሜꬌ 7፡11

* 3:8 ማዛ 90፡4

* 3:10 ማቶ 24፡43፤ ሉቃ 12፡39፤ 1ታሶ 5፡2፤ ኣጁ 16፡15

* 3:13 ኢሳ 65፡17፤ 66፡22፤ ኣጁ 21፡1

1ዮሃኒሳ ኪታ

1

2

3

4

5

ዮሃኒሲ

ጻፊዳ ኮይሮ ኪታ

ጊዶ ቆፋ

ዮሃኒሲ ኮይሮ ዬዲዳ ኪታዛን ናምኡ ኣይፌ ዮቲ ዴቴስ፤ ሄይቲካ ሄ ኪታዛ ናባቢዛይታስ ጾሳራኔ ጾሳ ና ዬሱስ ኪርስቶሳራ ኢሲፌቴꬂ ዴኣና ማላ ኢስታ ሚንꬄꬃናሲኔ ሄሳ ሄ ኢሲፌቴꬃ ꬋይሲዛ ዎርዶ ቲሚርቴፌ ኢስቲ ናጌታና ማላሳ። ሃይሲ ኪታይ ጻፌቲዛ ዎዴ ሄ ኣላሜዛ ቦላ ኬሂ ኢታ ዎርዶ ቲሚርቴይ ዴስ፤ ሄ ቲሚርቴዚካ ኢሲ ኢሲ ኣማኒዛ ኣሳታ ኣማኖፔ ካሬ ኬሲዴስ፤ ሄ ዎርዶ ኣስታማሬቲ ታማርሲዛ ኢታ ቲሚርቴይ 1. «ጾሲ ኣያና ኣላሜ ጻላ ሜꬊዴስ። 2. ሃይሳ ሃ ኣላሜዛን ዲዛ ኣይፌን ቤቲዛ ሚሽ ኡባኔ ኑ ኣሳቴꬅ ጾሲ ሜꬊቤና፤ ሄሳ ጊሻስ ሄ ሜꬌቴꬃቲ ዉሪካ ኢታ ጻላ። 3. ሃይሲ ኣይፌን ቤቲዛ ኣላሜዚኔ ኑ ኣሳቴꬃይ ኑ ኣያና ቆሃናሲኔ ቱኒሳናስ ዳንዳዬና።» ሄሳ ጉሲ፥ «ኮይሮ ጾሳፌ ዪዳ ዬሱሳስ ኣሳ ኣሳቴꬂ ዴና፤ ቃሴካ ናምኣንꬆራ ኢሳዴይ ሃራ ኣሳ ቦላ ናጋራ ኦꬂኮኔ ኢዚ ሃራ ኣስ ኢጺኮ ሄሳዴ ኦሶዚ ኢዛ ኣያና ቆሃናሲኔ ቱኒሳናስ ዳንዳዬና» ጉሳ። ሄይቲ ሄ ኣስታማሬቲ፥ «ኣቶቴꬃ ጉሲ ሃይሳ ኣላሜዛ ዱሳስ ቆፖንታ ኣጎ ኮሼስ» ጊ ታማርሴቴስ። ሄሳራካ ጋꬂዲ፥ «ሎኦ ኦሶን ጊዲን ዎይኮ ኣሴ ሲቆይ ሙሌካ ኮሼና» ጊ ታማርሴቴስ።

ሄሳ ጊሻስ ዮሃኒሲ ባ ኪታን፥ «ሄሳꬆ ዎርዶ ቲሚርቴይ ቱሙ ኣማኖ ቲሚርቴፌ ካሬ ጊዲዳይሳ ታማርሴስ፤ ሄሳ ሄ ቲሚርቴዛ ኢጾን ዬሱስ ኪርስቶሲ ኩሜꬃራ ኣሴኮ፤ ዬሱሳን ኣማኒዛይቲኔ ጾስ ሲቂዛይቲ ዉሪካ ባ ጋርሳን ኢሶይ ኢሳራ ሲቄታናስ ቤሴስ» ጊዲ ኤሪሲዴስ። ቃሴካ ዬሱሲ ቱማፔ ኣሳ ኣሾ ማይኢዳይሳኔ ዬሌቲዳይሳ ካዲዛዴይ ጾሳፌ ዬሌቲቤና። (4፡2-3) ጎዳ ጾሳፌ ዬሌቶንታዴይ ቃሴ ጾሳፌ ጊዲዳዴ ሲቃናስ ዳንዳዬና፤ ጾሳፌ ዬሌቲዳዴይ ኡባ ዎዴ ናጋራን ዴኣናስ ዳንዳዬና። (3፡10)

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-4

ፖኦኔ ꬉማ 1፡5—2፡29

ጾሳ ናይታኔ ጻላኤ ናይታ 3፡1-24

ቱማኔ ዎርዶ 4፡1-6

ቱሙ ሲቆ 4፡7-21

ጾኒዛ ኣማኖ 5፡1-21

1

ዴኦ ቃላ

1 ዴኦ ቃላ ጊሻስ ኮይሮፔ ዲዛይሳ ኑኒ ኑ ሃይꬃን ሲዪዳይሳኔ ኑ ኣይፌራ ቤኢዳይሳ ሎኤꬂ ጼሊዳይሳ፥ ኑ ኩሼራ ኦይኪ ቤኢዳይሳ ጊሻስ ሃሳዮስ። * 2 ዴኦይካ ቆንጪዴስ፤ ኑኒካ ኑ ኣይፌራ ቤኢዲ ማርካቶስ። ኢዛስ ኢዛ ኣዋ ኣቻን ዲዛይሳኔ ኑስካ ቆንጪዳ ሜርና ዴኦ ጊሻስ ኑ ኢንቴስ ዮቶስ። * 3 ኢንቴስካ ኑናራ ኢሲፌቴꬂ ዳና ማላ ኑኒ ቤኢዳይሳኔ ሲዪዳይሳ ኢንቴስ ዮቶስ፤ ኑ ኢሲፌቴꬃይካ ኣዋራኔ ኢዛ ና ዬሱስ ኪርስቶሳራ። 4 ኑ ኡፋይሳይ * ኩሜꬅ ጊዳና ማላ ኑ ሃይሳ ኢንቴስ ጻፎስ።

ፖኦን ሲሜሬቴꬅ

5 ኑ ኢዛፔ ሲዪዲ ኢንቴስ ዮቲዛ ኪታይ፥ «ጾሲ ፖኦ፤ ኢዛ ኣቻን ሙሌካ ꬉማይ ዴና» ጊዛይሳ። 6 «ኑ ꬉማን ሲሜሬቲሼ ኢዛራ ኑስ ኢሲፌቴꬂ ዴስ» ጊኮ ዎርዶቶስ ኣቲን ቱማን ዶኮ። 7 ጊዶ ኣቲን ኢዚ ፖኦን ዲዛ ማላ ኑኒካ ፖኦን ሲሜሬቲኮ ኑ ጋርሳን ኑስ ኢሲፌቴꬂ ዴስ፤ ኢዛ ና ዬሱስ ኪርስቶሳ ሱꬂ ኑና ናጋራ ኡባፌ ጌሼስ።

8 ኑኒ ኑናን ናጋራይ ባ ጊኮ ኑርካ ኑና ባሌꬆስ፤ ቱማይካ ኑናን ዴና። 9 ኑኒ ኑ ናጋራ ፓጺኮ ኢዚ ኑ ናጋራ ኣቶ ጋናሲኔ ኑ ቆሆፔ ኑና ዉርሲ ጌሻናስ ኢዚ ኣማኔቲዳዴኔ ጺሎ። 10 ኑኒ ናጋራ ኦꬂቤኮ ጊኮ ኢዛ ኑ ዎርዳንቻ ኬሶሲኔ ኢዛ ቃላይካ ኑናን ዴና።

2

1 ታ ናይቶ! ታ ኢንቴስ ሃይሳ ጻፊዛይ ኢንቴ ናጋራ ኦꬆንታ ማላሳ፤ ጊዶ ኣቲን ኦኒካ ናጋራ ኦꬂኮ ኣዋ ኣቻን ኑስ ጻባቃይ ዴስ፤ ኢዚካ ጺሎዛ ዬሱስ ኪርስቶሳ።

2 ኢዚ ኑ ናጋራይ ኣቶ ጌቴታና ማላ ኦጌ ጊግሲዛዴ፤ ሄሲካ ኑና ጻላ ጊዶንታ ኩሜꬃ ኣላሜ ኣሳሳራ ኣቲን ኑስ ጻላ ጊዴና። 3 ኑ ኢዛ ኣዛዞታ ፖሊኮ ኑ ኢዛ ኤሪዳይሳ ሄሳን ኤሮስ። 4 «ታ ኢዛ ኤራይስ» ጊሼ ኢዛ ኣዛዞ ፖሎንታዴ ጊዲኮ ሄሳዴይ ዎርዶ ኣሳ ኣቲን ቱማይ ኢዛዴን ዴና። 5 ቃሴ ኦኒካ ኢዛ ቃላ ናጊኮ ቱሙ ጾሳ ሲቆይ ኢዛዴን ፖሌቲዴስ፤ ኑኒ ኢዛን ዲዛይሳ ኑ ኤሪዛይ ሄሳና። 6 ታ ኢዛን ዳይስ ጊዛ ኣሲ ኦኒካ ዬሱሲ ሲሜሬቲዳ ማላ ሲሜሬታናስ ቤሴስ።

ኦራꬃ ኣዛዞ

7 ታ ሲቆቶ! ታ ኢንቴስ ጻፊዛይሲ ካሴ ኢንቴስ ዲዛሮ ኢንቴኮን ጋምኢዳ ኣዛዞዮ ኣቲን ሃራ ኦራꬃ ኣዛዞ ጊዴና፤ ጋምኢዳ ኣዛዞያ ካሴ ኢንቴ ሲዪዳ ቃላዮ። 8 ሃራ ባጋራ ታ ኢንቴስ ጻፊዛይ ኪርስቶሳ ኣቻኒኔ ኢንቴ ኣቻን ቱሙ ጊዲዳ ኦራꬃ ኣዛዞ፤ ጋሶይካ ꬉማይ ኣꬊን ቱሙ ፖኦይ ፖኢሲሼ ዴስ።

9 ፖኦን ዳይስ ጊሼ ባ ኢሻ ኢጺዛዴይ ሃኢካ ꬉማን ዴስ። 10 ባ ኢሻ ሲቂዛዴይ ፖኦን ዴስ፤ ሄሳዴስ ꬉጴ ጊዲዛ ሚሺ ዴና። 11 ጊዶ ኣቲን ባ ኢሻ ኢጺዛዴይ ጊዲኮ ꬉማ ጊዶን ዴስ፤ ꬉማን ሲሜሬቴስ፤ ꬉማይ ኢዛ ቆቂሲዳ ጊሻስ ኢዚ ኣዋ ቢዛኮኔ ባ ቢዛሶ ኤሬና።

12 ታ ናይቶ! ኢንቴ ናጋራይ ዬሱስ ኪርስቶሳፔ ዴንዲዳይሳን ኣቶ ጌቴቲዳ ጊሻስ ታ ኢንቴስ ጻፋይስ። 13 ኣዋቶ! ካሴ ኮይሮፔ ዲዛይሳ ኢንቴ ኤሪዛ ጊሻስ ታ ኢንቴስ ጻፋይስ፤ ናቴꬃቶ! ኢንቴ ጻላኤ ጾኒዳ ጊሻስ ታ ኢንቴስ ጻፋይስ።

14 ናቴꬃ ናይቶ! ኢንቴ ኣዋ ኤሪዳ ጊሻስ ታ ኢንቴስ ጻፋይስ፤ ኣዋቶ! ኮይሮፔ ዲዛይሳ ኢዛ ኢንቴ ኤሪዳ ጊሻስ ታ ኢንቴስ ጻፋይስ። ናቴꬃቶ! ኢንቴ ሚኖታ ጊዲዳ ጊሻሲኔ ጾሳ ቃላይ ኢንቴናን ዲዛ ጊሻስ ኢንቴ ጻላኤ ጾኒዳ ጊሻስ ታ ኢንቴስ ጻፋይስ።

ኣላሜ ዶሶፒቴ

15 ሃይሳ ኣላሜዛ ዎይኮ ሃ ኣላሜዛን ዲዛ ኣይ ሚሼካ ዶሶፒቴ፤ ኦኒካ ሃ ኣላሜዛ ዶሲኮ ኣዋ ሲቆይ ኢዛዴ ኣቻን ዴና። 16 ጋሶይካ ሃ ኣላሜዛን ዲዛይ ዉሪ ኣሾ ኣሞቴꬅ፥ ኣይፌስ ሎኦኔ ዱሳን ጬቄቴꬅ፤ ሃይቲ ኣላሜፔ ኣቲን ጾሳ ኣዋፔ ዪዛይታ ጊዴቴና። 17 ኣላሜይኔ ኣላሜን ዲዛ ኣሞቴꬂ ኣꬋና፤ ጾሳ ሼኔ ፖሊዛይቲ ጊዲኮ ሜርናስ ዳና።

ኪርስቶሳራ ኤቄቲዛይታፔ ናጌቴꬅ

18 ናይቶ! ሃይሲ ዉርሴꬃ ሳቴ፤ ኢንቴ ሲዪዳ ማላ ኪርስቶሳራ ኤቄቲዛዴይ ያና፤ ሃኢካ ኪርስቶሳራ ኤቄቲዛ ዳሮቲ ዪዳ። ሃይሲ ዉርሴꬃ ሳቴ ጊዲዳይሳ ኑ ሃይሳን ኤሮስ። 19 ኢስቲ ኑ ጊዶፌ ኬዚዳ፤ ጊዶ ኣቲን ኢስቲ ካሴካ ኑ ባጋ ጊዴቴና፤ ኢስቲ ኑ ባጋ ጊዲዳኮ ኑናራ ሚኒ ኤቃና፤ ጊዶ ኣቲን ኢስቲ ዉሪ ኑ ባጋ ጊዶንታይሲ ኤሬታና ማላ ኑፔ ሻኬቲዳ።

20 ኢንቴና ቃሴ ኪርስቶሲ ጺሎ ኣያናን ቲይዴስ፤ ሄሳ ጊሻስ ኢንቴ ዉሪካ ቱማ ኤሬታ። 21 ታ ኢንቴስ ጻፊዛይ ኢንቴ ቱማ ኤሮንታ ጊሻስ ጊዴና፤ ጊዶ ኣቲን ኢንቴ ቱማ ኤሪዛ ጊሻሲኔ ቱማ ጋርሳፌ ኣይኮ ዎርዶይካ ቤቶንታይሳ ኢንቴ ኤሪዛ ጊሻሳ።

22 ዬሱሳ ኢዚ ኪርስቶሳ ጊዴና ጊ ካዲዛዴፌ ሃራ ዎርዳንቻይ ኦኔ? ሄሳዴይ ኣዋኔ ናዛ ካዲዛይሲ ኪርስቶሳራ ኤቄቲዛዴ። 23 ናዛ ካዲዛዴስ ኦናስካ ኣዋይ ዴና፤ ናዛ ኤኪዛዴስ ኡባስ ኢዛስ ኣዋይ ዴስ።

24 ኢንቴ ኮይሮ ሲዪዳ ቃላያ ኢንቴናን ዱ፤ ኢንቴ ኮይሮ ሲዪዳራ ኢንቴናን ዲኮ ኢንቴካ ናዛኒኔ ኣዋን ዳና። 25 ሜርና ዴኦይ ኢዚ ኑስ ኢማና ጊዳ ሂዶታ ቃላ።

26 ኢንቴና ባሌꬂዛ ኣሳታ ጊሻስ ሃይሳ ኢንቴስ ጻፋዲስ። 27 ኢንቴ ቃሴ ኢዛፔ ኤኪዳ ጺሎ ኣያናይ ኢንቴናን ዲዛ ጊሻስ ሃራይ ኦኒካ ኢንቴና ታማርሳናስ ቤሴና፤ ኢዚ ኢንቴና ታማርሳናይሲ ቱማ ኣቲን ዎርዶ ጊዴና፤ ሄሳ ጊሻስ ጺሎ ኣያናይ ኢንቴና ታማርሲዳ ማላ ኪርስቶሳን ዴኢቴ። 28 ሃኢ ታ ናይቶ! ኢዚ ቆንጪዛ ዎዴ ኑስ ጻላቴꬂ ዳና ማላ ኢዚ ዪዛ ዎዴካ ኑ ኢዛ ሲንꬃን ዬላቶንታ ማላ ኢንቴ ኢዛን ዴኢቴ። 29 ኢዚ ጺሎ ጊዲዳይሳ ኢንቴ ኤሪዛ ጊዲኮ ጺሎ ኦꬂዛይ ዉሪ ኢዛፔ ዬሌቲዳይሳ ኢንቴ ኤሬታ።

3

ጾሳ ናይታ

1 ኑኒ ጾሳ ናይታ ጌቴታና ማላ ኣዋይ ዳርሲ ሲቂዳ ኢዛ ሲቆይ ኑስ ኣይ ማላ ጊታኮኔ ኣኔ ቤኢቴ! ቱሙካ ኑ ኢዛ ናይታ፤ ኣላሜይ ኑና ኤሮንታ ኣጊዳይ ኢዛ ኤሮንታ ኣጊዳ ጊሻሳ። 2 ታ ኢሻቶ! ኑኒ ሃኢ ጾሳ ናይታ፤ ቡሮ ኑ ኣይ ሃናናኮ ሃኢ ቆንጪቤና፤ ኪርስቶሲ ቆንጪዛ ዎዴ ኑ ኢዛ ቤያናይሳኔ ኢዛካ ሚሳታናይሳ ኑ ኤሮስ። 3 ሃይሳ ኢዛን ሂዶታ ኦꬂዛይ ዉሪ ኢዚ ጌሽ ጊዲዳ ማላ ባና ጌሼስ።

4 ናጋራ ኦꬂዛይ ዉሪካ ማካላ ኦꬄስ፤ ናጋራይካ ማካላ። 5 ኢዚ ናጋራ ꬋይሳናስ ቆንጪዳይሳ ኢንቴ ኤሬታ፤ ኢዛን ናጋራይ ባዋ። * 6 ኢዛን ዲዛ ኣሲ ኦኒካ ናጋራ ኦꬄና፤ ናጋራ ኦꬂዛዴይ ኦኒካ ጊዲኮ ኢዛ ቤዪቤና ዎይኮ ኤሪቤና።

7 ታ ናይቶ! ኢንቴና ኦኒካ ባሌꬆንታ ማላ ናጌቲቴ፤ ኢዚ ጺሎ ጊዲዳ ማላ ጺሎ ኦꬂዛዴይካ ጺሎ። 8 ናጋራ ኦꬂዛይ ጻላኤፔ፤ ጋሶይካ ጻላኤይ ኮይሮፔካ ናጋራ ኦꬂዛዴ፤ ጾሳ ናይ ቆንጪዳይካ ጻላኤ ኦሶ ላላናሳ።

9 ጾሳፌ ዬሌቲዳይ ዉሪ ናጋራ ኦꬄና፤ ጾሳ ዜሬꬂ ኢዛን ዲዛ ጊሻሲኔ ኢዚ ጾሳፌ ዬሌቲዳ ጊሻስ ናጋራ ኦꬃና ዳንዳዬና። 10 ጾሳ ናይቲኔ ጻላኤ ናይቲ ሻኬቲ ኤሬቲዛይ ሄሳና፤ ጺሎ ኦꬆንታይኔ ባ ኢሻ ሲቆንታይ ዉሪ ጾሳፌ ጊዴና።

ኢሶይ ኢሳራ ሲቄቴꬅ

11 ኢንቴ ኮይሮ ሲዪዳራ፥ «ኑኒ ኑ ጋርሳን ሲቄታና ቤሴስ» ጌቴቲዳ ኪታያ ሃኖ። * 12 ኢታ ባጋ ጊዲዲ ባ ኢሻ ዎꬊዳ ቃዬሌ ማላ ጊዶፒቴ፤ ኢዚ ኣዛስ ዎꬊዴ? ጋሶይካ ኢዛ ኦሶይ ኢታ፤ ኢሻ ኦሶይ ሎኦ ጊዲዳ ጊሻሳ። *

13 ታ ኢሻቶ! ኢንቴና ኣላሜ ኣሳይ ኢጺኮ ማላሌቶፍቴ። 14 ኑኒ ኑ ኢሻታ ዶሲዛ ጊሻስ ሃይቆፔ ዴኦን ፒኒዳይሳ ኑ ኤሮስ፤ ሲቆይ ባይንዳዴይ ዉሪ ሃይቆ ጊዶን ዴስ። * 15 ባ ኢሻ ኢጺዛዴይ ሼምፖ ዎꬊዳ ኣሳ ማላ፤ ሼምፖ ዎꬊዳዴስ ሜርና ዴኦይ ባይንዳይሳ ኢንቴ ኤሬታ። 16 ዬሱስ ኪርስቶሲ ባ ሼምፖ ኑ ጊሻስ ኣꬂ ኢሚዳ ጊሻስ ሲቆይ ኣዛኮ ኑ ሄሳን ኤሮስ፤ ኑኒካ ኑ ሼምፖ ኑ ኢሻታ ጊሻስ ኣꬂ ኢማናስ ቤሴስ። 17 ሚሺ ዲዛዴይ ኦኒካ ባ ኢሻይ ዋዬቲሺን ቤኢዲ ኢዛስ ሚሼቶንታ ኣጊኮ ጾሳ ሲቆይ ኢዛን ዋኒ ዳኔ? 18 ታ ናይቶ! ቱሙ ኦሶንፔ ኣቲን ጮ ዶናኒኔ ቃላን ጻላ ሲቄቴꬅ ኣኔ ኣጎስ።

19 ኑኒ ቱሙ ባጋ ጊዲዳይሳ ሃይሳን ኤሮሲኔ ኑ ዎዚናካ ኢዛ ሲንꬃን ሼምፒሶስ። 20 ሄሲካ ኑ ዎዚናይ ኑ ቦላ ፒርዲዛ ሚሻን ኡባን ጾሲ ኑ ዎዚና ቆፋፔ ቦላራ ጊዲዳ ጊሻስ ኢዚ ኡባ ኤሬስ። 21 ታ ኢሻቶ! ኑ ዎዚናይ ኑ ቦላ ፒርዶንታ ኣጊኮ ኑና ጾሳ ሲንꬃን ያሺሳና ሚሺ ዴና። 22 ኑኒ ኣዛዞታ ናጊዛ ጊሻሲኔ ኢዛ ኡፋይሲዛዝ ኦꬂዛ ጊሻስ ኑ ኢዛ ዎሲዛዝ ዉርሲ ኑ ኢዛፔ ኤካና። 23 ኢዛ ኣዛዞይካ ኑ ኢዛ ናዛ ዬሱስ ኪርስቶሳ ኣማናናሲኔ ኢዚ ኑና ኣዛዚዳ ማላ ኑኒ ኑ ጊዶን ዶሴታና ማላሳ። * 24 ኢዛ ኣዛዞታ ናጊዛይቲ ዉሪ ኢዛን ዴቴስ፤ ኢዚካ ኢስታን ዴስ፤ ኢዚ ኑናን ዲዛይሳ ኑ ኢዚ ኑስ ኢሚዳ ኣያናን ኤሮስ።

4

ኣያና ፓጪ ጼሎ

1 ታ ኢሻቶ! ኣያና ዉርሲ ኣማኖፒቴ፤ ጊዶ ኣቲን ኣያናቲ ጾሳፌኮኔ ፓጪ ጼሊቴ፤ ጋሶይካ ዳሮ ዎርዶ ናቤቲ ቢታ ቦላ ላሌቲዳ። 2 ኢንቴ ጾሳ ኣያና ኤራና ኦጌይ፥ «ዬሱስ ኪርስቶሲ ኣሳ ኣሾ ማይኢዲ ዪዴስ» ጊዛ ኣያናይ ዉሪ ጾሳፌኮ! 3 «ዬሱስ ኪርስቶሲ ኣሳ ኣሾ ማይኢዲ ዪዴስ» ጎንታ ኣያናይ ጾሳፌ ጊዴና፤ ካሴ ኢዚ ያና ጊሺን ኢንቴ ሲዪዳ ኪርስቶሳራ ኤቄቲዛ ኣያናይ ሄሳ፤ ሃኢካ ኢዚ ኣላሜ ቦላ ዴስ።

4 ታ ናይቶ! ኢንቴ ጾሳይታ፤ ኢንቴ ኢስታ ጾኒዴታ፤ ጋሶይካ ኢንቴናን ዲዛይ ኣላሜን ዲዛይሳፌ ኣꬌስ። 5 ኢስቲ ኣላሜ ባጋኮ፤ ሄሳ ጊሻስ ኢስቲ ሃሳይዛይ ዉሪ ኣላሜፔ ኬዚዛይሳ፤ ኣላሜ ኣሳይ ኢስቲ ጊዛይሳ ሲዬስ። 6 ኑኒ ጊዲኮ ጾሳ ባጋ፤ ጾስ ኤሪዛይ ኑ ጊዛይሳ ሲያናሺን ጾሳ ባጋ ጊዶንታዴይ ጊዲኮ ኑ ጊዛይሳ ሲዬና። ቱሙ ኣያናኔ ዎርዶ ኣያና ኑ ሻኪ ኤሪዛይ ሃይሳና።

ጾሳ ሲቆ

7 ታ ኢሻቶ! ሲቆይ ጾሳፌ ጊዲዳ ጊሻስ ኑኒ ኣኔ ሲቄቶስ፤ ኣስ ሲቂዛ ኣሲ ዉሪ ጾሳፌ ዬሌቲዳዴኔ ጾስ ኤሪዛዴ። 8 ኣስ ሲቆንታ ኣሲ ጾስ ኤሬና፤ ጋሶይካ ጾሲ ሲቆ። 9 ጾሳይ ኑ ጊዶን ባ ሲቆ ቆንጪሲዳይ ኑ ኢዛ ባጋራ ዴኦ ዴማና ማላ ባ ና ኢሲኔዛ ሃ ዱጌ ሃ ኣላሜዛን ዬዲዳይሳና። 10 ኑኒ ጾስ ሲቂቤኮ ሺን ኢዚ ኑና ሲቂዴስ፤ ኑ ናጋራ ꬋይሳና ማላ ባ ናዛ ዬዲዴስ፤ ሲቆ ጉሲካ ሄሳ።

11 ታ ኢሻቶ! ጾሲ ኑና ሃይሳꬆ ሲቂኮ ኑኒካ ኑ ጊዶን ሲቄታናስ ቤሴስ። 12 ጾስ ቤኢዳ ኣሲ ኦኒካ ባ፤ ኑኒ ኑ ጊዶን ሲቄቲዛ ጊዲኮ ጾሲ ኑናን ዳና፤ ኢዛ ሲቆይካ ኑናን ፖሌታና። *

13 ኢዚ ኑስ ባ ኣያና ኢሚዳ ጊሻስ ኑ ኢዛን ዲዛይሳኔ ኢዚካ ኑናን ዲዛይሳ ኑ ሄሳን ኤሮስ። 14 ኣዋይ ባ ናዛ ሃይሳ ሃ ኣላሜ ኣሳ ኣሻናስ ዬዲዳይሳ ኑ ቤኢዶሲኔ ኢዛ ጊሻስ ማርካቶስ። 15 ዬሱሲ ጾሳ ና ጊዲዳይሳ ኣማኒዲ ማርካቲዛ ኡባን ጾሲ ዴሲኔ ኢዛዴይካ ጾሳን ዴስ። 16 ሄሳ ጊሻስ ጾሲ ኑና ሲቂዛ ሲቆ ኑ ኤሮስ፤ ኑ ኢዛ ሲቆን ኣማኔቶስ፤ ጾሲ ሲቆ፤ ሲቆን ዲዛዴይ ጾሳን ዴስ፤ ጾሲካ ሄሳዴን ዴስ። 17 ኑኒ ሃይሳ ቢታ ቦላ ዴኢዛይ ኪርስቶሲ ዴኢዳ ማላ ጊዲዳ ጊሻስ ኑስ ፒርዳ ጋላስ ባቦይ ዴና፤ ሄሳንካ ሲቆይ ኑናን ኩሜꬅ ጊዴስ። 18 ሲቆ ጊዶን ባቦይ ባ፤ ቱሙ ሲቆይ ጊዲኮ ባቦ ኬሲ ዎራ ዬጌስ፤ ባቦይ ቂጻቴራ ኢሲፌ ኦይኬቲ ዴስ፤ ባቢዛዴ ሲቆይ ኩሜꬅ ጊዴና።

19 ኢዚ ካሴቲዲ ኑና ሲቂዳ ጊሻስ ኑኒካ ኢዛ ሲቆስ። 20 ኦኒካ ጾስ ሲቃይስ ጊሼ ባ ኢሻ ኢጺኮ ሄሳዴይ ዎርዳንቻ፤ ባ ኣይፌራ ቤኢዛ ባ ኢሻ ሲቆንታ ኣሲ ባ ኣይፌን ቤኦንታ ጾሳ ሲቃናስ ዳንዳዬና። 21 «ጾስ ሲቂዛ ኣሲ ዉሪካ ባ ኢሻ ሲቃናስ ቤሴስ» ጊዛ ሃ ኣዛዞዛ ኢዚ ኑስ ኢሚዴስ።

5

ጾሳ ናን ኣማኖ

1 ዬሱሲ ኢዚ ኪርስቶሳ ጊዲዳይሳ ኣማኒዛይ ዉሪ ጾሳፌ ዬሌቲዴስ። ኣዋ ዶሲዛይ ዉሪ ናዛካ ኢዛꬆ ዶሴስ። 2 ኑኒ ጾስ ዶሲኮኔ ኢዛ ኣዛዞ ናጊኮ ኑኒ ጾሳ ናይታ ሲቂዛይሳ ሄሳን ኤሮስ። 3 ጾሳ ዶሶ ጉሲ ኢዛ ኣዛዞ ናጎ፤ ኢዛ ኣዛዞቲ ዴጾ ጊዴቴና። 4 ጋሶይካ ጾሳፌ ዬሌቲዳይ ዉሪ ኣላሜ ጾኔስ፤ ኣላሜ ጾኒዛይካ ኑ ኣማኖ። 5 ዬሱሲ ጾሳ ና ጊዲዳይሳ ኣማኒዛዴፌ ኣቲን ኣላሜ ጾኒዛይ ሃራይ ኦኔ?

6 ሃꬃኒኔ ሱꬃን ዪዳይ ሃይሳ ዬሱስ ኪርስቶሳ፤ ኢዚ ሃꬃኒኔ ሱꬃን ዪዴስ ኣቲን ሃꬃን ጻላ ዪቤና፤ ሄሳካ ኢዛ ጊሻስ ማርካቲዛይ ኣያና፤ ሄ ኣያናይ ቱሙ ኣያና። 7 ሄሳ ጊሻስ ኢዛስ ሄꬑ ማርካቲ ዴቴስ። 8 ሄይቲካ ኣያና፥ ሃꬄኔ ሱꬅ፤ ሄꬓታ ቃላይካ ኢሲኖ። 9 ኑ ኣሳ ማርካቴꬅ ኣማኒኮ ጾሳ ማርካቴꬂ ሄሳፌ ኣꬌስ፤ ሄሲካ ኢዚ ባ ናዛ ጊሻስ ኢሚዳ ጾሳ ማርካቴꬃ። 10 ጾሳ ናን ኣማኒዛ ኡባ ዎዚናን ኢዛ ጊሻስ ማርካቴꬂ ዴስ፤ ጾስ ኣማኖንታይ ዉሪካ ጾሲ ባ ናዛ ጊሻስ ኢሚዳ ማርካቴꬃ ኣማኖንታ ጊሻስ ኢዛ ዎርዶሴስ።

11 ኢዛ ማርካቴꬂካ ጾሲ ሜርና ዴኦ ኑስ ኢሚዴስ፤ ሄ ዴኦይካ ኢዛ ናዛን ዴስ ጊዛይሳ። * 12 ናዚ ዲዛዴስ ዴኦይ ዴስ፤ ጾሳ ናይ ባይንዳዴስ ዴኦይ ዴና።

ኩሻ ቆፋ

13 ኢንቴስ ጾሳ ናን ኣማኒዛይታስ ሜርና ዴኦይ ዲዛይሳ ኢንቴ ኤራና ማላ ታ ሃይሳ ኢንቴስ ጻፋይስ። 14 ኑ ጾሳ ሲንꬅ ሺቃናስ ኑስ ዲዛ ጻላቴꬂ ሃይሳ፤ ኑ ኣይ ሚሺካ ኢዛ ሼኔ ማላ ዎሲኮ ኢዚ ኑ ዎሳ ሲያና። 15 ኑ ኢዛ ዎሲዛ ሚሽ ኢዚ ኡባ ሲዪዛይሳ ኑ ኤሪዛ ጊዲኮ ኑ ዎሲዳ ሚሻ ኡባ ኤካናይሳ ኑ ኤሮስ።

16 ኦኒካ ባ ኢሻይ ባና ሃይቆስ ጋꬆንታ ናጋራ ኦꬂሺን ቤዪኮ ኢዛስ ዎሶ፤ ጾሲካ ሃይቆስ ጋꬆንታ ናጋራ ኦꬂዳይታስ ዴኦ ኢማና፤ ሃይቆስ ጋꬂዛ ናጋራይካ ዴስ፤ ሃይቆስ ጋꬂዛ ናጋራ ጊሻስ ዎሶ ጊኬ። 17 ማካላይ ዉሪካ ናጋራ፤ ሃይቆስ ጋꬆንታ ናጋራይካ ዴስ።

18 ጾሳፌ ዬሌቲዳይ ዉሪ ናጋራ ኦꬄና፤ ጋሶይካ ጾሳ ናይ ኢዛ ናጊዛይሳኔ ኢታይ ኢዛ ቦቾንታይሳ ኑ ኤሮስ።

19 ኑኒ ጾሳፌ ጊዲዳይሳኔ ኣላሜይ ኩሜꬅ ኢታ ኣሳ ኩሼን ዲዛይሳ ኑ ኤሮስ።

20 ጾሳ ናይ ዪዳይሳኔ ኑኒ ቱማ ጾሳ ኤራና ማላ ኣኬካ ኢዚ ኑስ ኢሚዳይሳ ኑ ኤሮስ፤ ኑኒካ ቱሙ ጊዲዳ ኢዛ ናዛ ዬሱስ ኪርስቶሳን ዶስ፤ ኢዚካ ቱሙ ጾሳኔ ሜርና ዴኦ።

21 ናይቶ! ኢንቴናቴꬃ ኤቃታፔ ናጊቴ።

* 1:1 ዮሃ 1፡1

* 1:2 ዮሃ 1፡14

* 1:4 ኑ ኡፋይሳይ፡ ኑ ኡፋይሳይ ጊዛይሲ ኢሲ ኢሲ ቢርሼꬃታን ኢንቴ ኡፋይሳይ ጌቴቲዴስ።

* 3:5 ዮሃ 1፡29

* 3:11 ዮሃ 13፡34

* 3:12 ሜꬌ 4፡8

* 3:14 ዮሃ 5፡24

* 3:23 ዮሃ 13፡34፤ 15፡12፥17

* 4:12 ዮሃ 1፡18

* 5:11 ዮሃ 3፡36

2ዮሃኒሳ ኪታ

ዮሃኒሲ

ጻፊዳ ናምኣንꬆ ኪታ

ጊዶ ቆፋ

ናምኣንꬆ ኪታዚ ጻፌቲዳይ ጪማ ጊዲዳ ሃዋሬ ዮሃኒሳን ጊዲሺን ኪታዚ ጻፌቲዳይ ኢሲ ዶሬቲዳ ጎዳቴይሲኔ ኢዚ ናይታሳ፤ ኦኔ ኤሪዛይ ኢሲ ዎሳ ኬꬃን ዲዛ ኣማኒዛይታስ ጻፌቶንታ ኣጌና። ሃይሲ ሃ ቃንꬃ ኪታዚ ጻፌቲዳይ ኣሳይ ባ ጋርሳን ኢሶይ ኢሳራ ሲቄታና ማላ ቆፍሳናሲኔ ዎርዶ ኣስታማሬታፔ ኢስታ ቲሚርቴፌካ ኣሳይ ናጌታና ማላኮ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1-3

ሲቆይ ኡባፌ ኣꬌꬅ 4-6

ዎርዶ ቲሚርቴፌ ናጌታና ማላ ቆፊሶ 7-11

ኩሻ ቆፋ 12-13

1

1 ታፔ ጪማዛፔ፥ ቱማፔ ታ ዶሲዛ ዶሬቲዳ ጎዳቴይሲኔ ኢዚ ናይታስ፥ * ታና ጻላ ጊዶንታ ቱማ ኤሪዛይቲ ዉሪ ዶሲዛሪስ ኪቴቲዳ ኪታ። 2 ጋሶይካ ሃይሲ ቱማይ ሃኢካ ኑ ጊዶን ዲዛይሳኔ ሲንꬃፌካ ሜርናስ ዳናይሳ።

3 ጾሳ ኣዋፔኔ ኢዛ ና ዬሱስ ኪርስቶሳፔ ኪያቴꬂ፥ ማሮቴꬂኔ ሳሮይ ቱማኒኔ ሲቆን ኑናራ ጊዶ።

4 ኔ ናይታፔ ባጋይቲ ኣዋፔ ኑስ ኢሜቲዳ ኣዛዞዛ ማላ ቱማን ሚኒ ዲዛይታ ታ ቤኢዳ ጊሻስ ዳሮ ኡፋዬታዲስ። 5 ሃኢካ ጎዳቴዬ! ካሴፔካ ዲዛሮ ኣቲን ታ ኔስ ሃራ ኦራꬃ ኣዛዞ ጻፊኬ፤ ሄሲካ ኑኒ ኑ ጊዶን ሲቄታናይሳ። * 6 ሄ ሲቆይካ ኑ ኢዛ ኣዛዞዛ ማላ ዳናይሳ፤ ኣዛዞዚካ ኢንቴ ኮይሮ ሲዪዳ ማላ ሲቆን ዳናሳ።

7 ዬሱስ ኪርስቶሲ ኣሳ ኣሾ ማይኢዲ ዪቤና ጊዛ ኣማኖንታ ዳሮ ባሌꬂዛይቲ ኣላሜ ቦላ ላሌቲዳ፤ ሄይታ ማላይ ኣይ ኣሲካ ኣስ ባሌꬂዛዴኔ ኪርስቶሳራ ኤቄቲዛዴ። 8 ኢንቴ ጊዲኮ ኢንቴ ዳቡራ ዋጋፔ ሜላ ኣቶንታ ማላኔ ኩሜꬃ ዎይቶ ኤካና ማላ ኢንቴ ሁኤስ ናጌቲቴ። 9 ኪርስቶሳ ቲሚርቴ ማላ ዶንታ ኣሲኔ ኢዛ ቲሚርቴፌ ባሌቲዲ ካሬ ኬዚዛ ኣሳን ኦናንካ ጾሲ ዴና፤ ኪርስቶሳ ቲሚርቴን ዲዛዴይ ጊዲኮ ኢዛስ ኣዋይኔ ኣዋ ናይ ዴቴስ። 10 ኦኒካ ኢንቴኮ ዪሼ ሄሳ ሄ ቲሚርቴዛ ኤኪ ዮንታ ኣስ ሞኪ ኤኮፍቴኔ ሳሮካ ጎፒቴ። 11 ሞኪ ኤኪዲ ባሶ ጌልꬂዛዴይ ሄሳዴ ኦሶን ኢዛራ ኢሲኖ ጊዴስ።

ዉርሴꬃ ሳሮካ

12 ታ ኢንቴስ ጻፋናስ ኮይዛ ዳሮ ሚሺ ዴሲሺን ዋራቃታኒኔ ቃላሜን ጻፋና ማላ ኮይኬ፤ ጊዲኮካ ኑ ኡፋይሳይ ኩሜꬅ ጊዳና ማላ ታ ኢንቴኮ ባዳ ኢንቴ ሲንꬃን ኢንቴናራ ሃሳያናስ ሂዶታ ኦꬃይስ። 13 ዶሬቲዳ ኔ ሚቼይ ናይቲ ኔና ሳሮ ጌቴስ።

* 1:1 ጎዳቴይሲኔ ኢዚ ናይታስ ጊዛይሲ ዎሳ ኬꬃን ዲዛ ኣባሌታ (ኣማኒዛ ኣሳ) ቤሴስ። ታይቦ 4-5 ጼላ።

* 1:5 ዮሃ 13፡34፤ 15፡12፥17

3ዮሃኒሳ ኪታ

ዮሃኒሲ

ጻፊዳ ሄꬓንꬆ ኪታ

ጊዶ ቆፋ

ሄꬓንꬆ ኪታዚካ ጻፌቲዳይ፥ «ጪማ ጊዲዳ ሃዋሬ ዮሃኒሳፔ» ጊዲሺን ሄ ኪታዚ ኢሲ ዎሳ ኬꬅ ካሌꬂዛ ጋዪዮሳ ጌቴቲዛዴሳ፤ ጋዪዮሲ ሃንኮ ኣማኒዛይታ ማዲዳ ጊሻስ ጻፌዚ ኢዛ ጋላቴስ። ሃራ ባጋራ ቃሴ ዲዮትራፌሴ ጌቴቲዛዴ ኢሲ ኢታ ኣሳፔ ናጌታና ማላ ቆፍሴስ፤ ጋሶይካ ኢዚ ዎሳ ኬꬃ ቦላ ኦቶሬቴꬃፌ ዴንዲዳይሳን ዳና ጊዳና ኮይዛ ጊሻሳ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1-4

ጋዪዮሳስ ኢሜቲዳ ጋላታ 5-8

ዲዮጺሮሳስ ሺቂዳ ዋላሴ 9-10

ዲሜጺሮሳስ ኢሜቲዳ ቃላታ 11-12

ኩሻ ቆፋ 13-15

1

1 ታፔ ጪማዛፔ፥ ቱማፔ ታ ሲቂዛ ታ ሲቆ ላጌ ጋዪዮሳስ፥ *

2 ታ ኢሻዞ! ኔ ሼምፖይ ሎኦን ዲዛ ማላ ኔ ኣሳቴꬃይ ሎኦ ዳና ማላኔ ኔ ኦꬂዛዚ ዉሪካ ኔስ ጊጋ ጊዳና ማላ ታ ኔስ ዎሳይስ። 3 ኔኒ ቱማስ ኣማኔቲዳዴ ጊዲዳ ማላ ቃሴካ ኔ ሃኖይ ዉሪ ቱሙ ጊዲዳይሳ ኢሲ ኢሲ ኣማኒዛ ኣሳቲ ታኮ ዪዲ ኔ ጊሻስ ዮቲን ሲያዳ ታ ዳሮ ኡፋዬታዲስ። 4 ጋሶይካ ታ ናይቲ ሎኦኒኔ ቱማን ሲሜሬቲሺን ሲሳፌ ኣꬊዛ ሃራ ኡፋይሲ ታስ ዴና።

ጋዪዮሳስ ኢሜቲዳ ሎኦ ማርካቴꬅ

5 ታ ኢሻዞ! ኢስቲ ኔስ ኢማꬅ ጊዲኮካ ኔኒ ኔ ኢሻታስ ኦꬂዳ ሚሼ ኡባን ኣማኔታዳሳ። 6 ኔ ቦላ ኣይ ማላ ሲቆይ ዲዛኮ ኢስቲ ኔ ጊሻስ ዎሳ ኬꬃ ኣሳ ሲንꬃን ማርካቲዳ፤ ኢስቲ ቢዛ ኦጌን ጾስ ኡፋይሲዛ ሃኖን ኔ ኢስታ ማዲኮ ሎኦ ኦꬃሳ። 7 ኣይስ ጊኮ ኢስቲ ጾሳ ኣማኖንታይታፔ ኣይኮካ ኤኮንታ ኪርስቶሳ ሱንꬃ ጊሻስ ሜላ ኬዚዳ። 8 ሄሳ ጊሻስ ኑ ኢሲፌ ቱማስ ኦꬃና ማላ ሄይታንታ ማላታ ሞኪ ኤካናስ ቤሴስ።

9 ታኒ ዎሳ ኬꬃስ ሃይሳፌ ካሴ ጻፋዲስ፤ ጊዶ ኣቲን ካሌꬂዛዴ ጊዳና ኮይዛ ዲዮጺራጾሲ ኑኒ ጊዛዝ ኤኬና። 10 ሄሳ ጊሻስ ታ ሄ ቢኮ ኢዚ ባ ኢታ ቃላን ኑ ሱንꬅ ሞራናስ ኦꬂዳይሳ ታ ኢንቴስ ቆንጪሳና፤ ሄሲካ ኢዛስ ጊዶንታ ኢጺን ኣማኒዛ ኣሳ ሞኪ ኤኬና፤ ሞኪ ኤካና ኮይዛይታካ ዲጌሲኔ ዎሳ ኬꬃፌ ኬሲ ጎዴስ።

11 ታ ኢሻዞ! ሎኦታ ሚሳታ ኣቲን ኢታ ኣሳታ ሚሳቶፓ፤ ሎኦ ኦꬂዛዴይ ዉሪካ ጾሳ ኣሳ፤ ኢታ ኦꬂዛዴይ ጊዲኮ ጾስ ቤዪቤና። 12 ዲሜጺሮሳስ ኣሲ ዉሪ ሎኦ ማርካቴስ፤ ቱማይካ ኢዛስ ማርካታዉስ፤ ኑኒካ ኢዛስ ማርካቶስ፤ ኢንቴካ ኑ ማርካይ ቱሙ ጊዲዳይሳ ኤሬታ።

ዉርሴꬃ ሳሮካ

13 ታ ኔስ ጻፋና ቡሮ ዳሮ ዮኦይ ዴስ ሺን ዋራቃታን ጻፋናስ ኮይኬ። 14 ታ ኔና ማታ ዎዴ ቤያናስ ሂዶታ ኦꬃይስ፤ ሄ ዎዴ ኑ ኢሲፌ ኡቲ ሃሳያና።

15 ኣኔ ሳሮን ዳ፤ ኔ ላጌቲ ኔና ሳሮ ሳሮ ጌቴስ፤ ታ ላጌታ ሱንꬃን ሱንꬃን ጼይጋዳ ሳሮ ጋ።

* 1:1 ሃዋ 19፡29፤ ኦሮ 16፡23-24፤ 1ቆሮ 1፡14

ዩሁዳ ኪታ

ዩሁዳይ

ጻፊዳ ኪታ

ጊዶ ቆፋ

ዩሁዳ ኪታይ ጻፌቲዳይ ኣማኒዛይታስ ጊዶንታ ኣማኒዛ ኣስ ሚሳቲዲ ዎርዶ ቲሚርቴ ቢታ ጋꬂዛ ኣሳታፔ ኣማኒዛይቲ ናጌታና ማላሳ። ናምኣንꬆ ጴጽሮሳ ኪታ ሚሳቲዛ ሃይሳ ሃ ቃንꬃ ኪታዛን ጻፌዚ፥ «ጾሳይ ናምኣንꬆንታ ማላ ባ ዴሬዛስ ኢሲቶ ኢሚዳ ኣማኖ ጊሻስ ኣሳይ ሚኒ ኦሌታና ማላ» ናባቢዛይታ ሎኤꬂ ቆፍሴስ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1-2

ዎርዶ ኣስታማሬታ ቲሚርቴ፥ ሃኖኔ ኩንዴꬅ 3-16

ኣማኒዛይቲ ባ ኣማኖ ናጋና ማላ ኢሜቲዳ ዞሬ 17-23

ዉርሴꬃ ኣንጆ 24-25

1

1 ዬሱስ ኪርስቶሳስ ኦꬂዛ ያቆቤ ኢሻ ዩሁዳፔ፥ ኢንቴስ ጼይጌቲዳይታስ፥ ጾሳይ ኣዋይ ሲቂዛይታሲኔ ዬሱስ ኪርስቶሲ ናጊዳይታስ ኡባታስ፥ * 2 ማሮቴꬂ፥ ሳሮቴꬂኔ ሲቆይ ኢንቴስ ዳሮ።

ዎርዶ ኣስታማሬታ

3 ታ ሲቆቶ! ኑ ኢሲፌ ኣቲዳ ኣቶቴꬃ ጊሻስ ታ ኢንቴስ ጻፋናስ ዳሮ ኮያዲሲሺን ሃኢ ቃሴ ናምኣንꬆንታ ኢሲቶ ጾሲ ኣሳስ ኢሚዳ ኣማኖ ጊሻስ ኢንቴ ዳሮ ባጼታና ማላ ታ ኢንቴና ዞራይስ። ታ ኢንቴስ ጻፋናስ ታስ ቶሆ ጊዲዴስ። 4 ኢስታ ቦላ ፒርዴታናይሲ ዳሮ ዎዴፔ ካሴ ኢስታ ጊሻስ ጻፌቲዳ ኣሳቲ ኢንቴኮ ካልጺ ጌሊዳ፤ ሄይታንቲ ጾስ ኤሮንታይታ፤ ኑ ጎዳ ኪያቴꬃ ጮ ሜላ ላሚዛይታኔ ጾሳ ጎይኖንታይታ። ኢዚ ባርካ ኑና ሃሪዛይሳኔ ኑስ ጎዳ ጊዲዳ ዬሱስ ኪርስቶሳካ ካዴቴስ።

5 ኢንቴ ሄሳ ኡባካ ካሴቲ ኤሪኮካ ጎዳይ ባ ዴሬዛ ጊብጼፔ ኬሲዲ ኣሺዳይሳኔ ሃንኮ ኣማኖንታይታ ጉዬፔ ꬋይሲዳይሳ ታ ኢንቴና ኣኬኪሳና ኮያይስ። * 6 ሄሳꬆካ ባ ቦንቾ ናጎንታ ኢጺዲ ባ ዲዛሶ ዬዲዳ ኪታንቻታ ኢንቴ ዩሺ ቆፒቴ፤ ጾሲ ኢስታ ጊታ ፒርዳ ጋላስ ጋካናስ ሜርና ቃሾስ ጊርዲ ጊዳ ꬉማን ናጊ ዎꬂዴስ። 7 ሄሳꬆካ ሶዶሜይኔ ጋሞራይ ቃሴካ ኢስታ ሄራን ዲዛ ካታማቲካ ላይማቲዳኔ ሳሎ ሜꬌቴꬃታራ ላይማታናስ ኣሞቲዳ፤ ሄሳ ጊሻስ ኢስቲ ሜርና ታማን ጹጌታናይታስ ሌሚሶ ጊዲዳ። **

8 ሄሳꬆካ ሄ ኣሳቲ ባርካ ባ ኣጉሞ ካሊዲ ባርካ ባ ኣሾ ቱኒሴቴስ፤ ባፔ ቦላራ ዲዛይታስ ኣዛዜቴቴና፤ ኢስቲ ሳሎን ቦንቾራ ዲዛይታካ ጫዬቴስ። 9 ሃራይ ኣቶሺን ሳሎ ኪታንቻታ ሃላቃይ ሚካሌይ ሙሴ ኣሾ ጊሻስ ኢዛራ ፓላሜቲሼ፥ «ኔና ጎዳይ ሃንቄቶ!» ጊዴስ ኣቲን ኢዛስ ጫሻ ቃላ ዛሪቤና። * 10 ሃይቲ ኣሳቲ ጊዲኮ ኢስታስ ኤሬቶንታ ኢጺዳ ሚሽ ኡባ ጫሽ ጫዬቴስ፤ ኣይኮካ ኤሮንታ ሜሄታ ማላ ጮ ሜላ ቆፒ ኤኪዳ ሚሺ ኢስታስ ዲኮ ኢስቲ ሄሳን ꬋያና። 11 ኢስቲ ቃዬሌ ኦጌን ቢዳ ጊሻስ ሚሻስ ጊዲ ባላኣሜ ማላ ባላን ኩንዲዳ፤ ቃሴ ቆሬይ ኤቄቲዳ ማላ ኢስቲካ ኤቄቲዲ ꬋይዳ ጊሻስ ኢስታስ ኣዬ ኣና!*

12 ሃይቲ ሃ ኣሳቲ ዬላይ ባይንዳ ላይማ ሃኖራ ኢሲ ቦላ ኢንቴ ዲጊሳሶን ቤቲዛ ዎዴ ኢንቴስ ꬉጴ ጊዴቴስ፤ ኢስቲ ባስ ጻላ ቆፔቴስ፤ ኢስቲ ጫርኮን ቢዛ ኢራይ ባይንዳ ሻራ ማላ፤ ኣይፌይ ኣይፊዛ ዎዴን ኣይፌይ ባይንዳ ጻጶፔ ꬎቃሌቲዲ ናምኡቶ ሜሊዳ ሚꬃ ማላ። 13 ኢስቲ ዬላቺዛ ባ ኦሶዛ ዎልቃማ ኣባ ዳምባላ ማላ ጎፖንቶ ጮፑ ሂስቲዛይታ፤ ጊርዲ ጊዳ ꬉማይ ኢስታ ሜርናስ ናጊዛይሳኔ ጮ ሜላ ዋዬቲዛ ጾሊንቴታ ማላኮ!

14 ኣዳሜፔ ሃ ሲሚን ላፑንꬆ ዬሌታ ጊዲዳ ሄኖኬይ፥ «ሄኮ ጾሲ ቆዳይ ባይንዳ ጌሻ ኪታንቻታራ ኣሳ ኡባ ቦላ ፒርዳናስ ያና። * 15 ሄይቲ ጾሳስ ጎይኖንታ ኣሳቲ ኦꬂዳ ኢታ ኦሶ ጋሶን ኢስታ ኢዚ ቃጻያና፤ ኣዳፌካ ጾሲ ሄይታ ባስ ጎይኖንታ ናጋራንቻታ ቦላ ኢስቲ ሃሳይዳ ኢታ ሚሻታ ጊሻስ ኢዚ ኢስታ ቦላ ፒርዳና» ጊዴስ።

16 ሄይቲ ሄ ኣሳቲ ኡባ ዎዴ ዙዙሜቲዛይታኔ ኣይ ሚሻንካ ኡፋዬቲ ኤሮንታይታ፤ ኢስቲ ባ ኢታ ኣሞ ካሊዛይታ፤ ኢስታ ዶናን ኦቶሬቴꬃ ቃላይ ኩሚዴስ፤ ባስ ባ ጎኣ ኮዪሼ ኣስ ኣዳሼቴስ።

ኣኬኪሶ ዞሬ

17 ኢንቴኖ ታ ሲቆቶ! ኑ ጎዳ ዬሱስ ኪርስቶሳ ሃዋሬቲ ሃይሳፌ ካሴ ዮቲዳ ቃላ ኣኬኪቴ። 18 ኢስቲ፥ «ዎዴ ዉርሴꬃን ጾሳ ሼኔፔ ሃኪዳይቲ ባርካ ባ ኢታ ኣሞ ካሊሼ ኣስ ቂꬊዛይቲ ያና» ጊዲ ኢንቴስ ካሴ ዮቲ ዎꬂዳ።* 19 ሄይቲ ኣስ ኢሳ ኢሳፌ ሻኪዛይታ፤ ኣሾ ኣሞቴꬅ ካሊዛይታኔ ኢስታን ጺሎ ኣያናይ ባይንዳይታ። 20 ታ ኢሻቶ! ኢንቴ ጊዲኮ ኡባፌ ቦላራ ኢንቴ ጌሻ ኣማኖን ሚኒ ኤቂቴ፤ ጺሎ ኣያናንካ ሚኒ ዎሲቴ። 21 ኑ ጎዳ ዬሱስ ኪርስቶሲ ባ ማሮቴꬃን ኢንቴና ሜርና ዴኦን ጋꬃናይሳ ናጌቲሼ ኢንቴናቴꬃ ጾሳ ሲቆን ናጊቴ።

22 ሲꬊሼ ዲዛ ኣሳታስ ሚሼቲቴ። 23 ኢሲ ኢሲ ኣሳታ ታማፔ ኬሲ ኤኪ ኣሺቴ፤ ሃራታስ ያሻቴꬃን ሚሼቲቴ ሺን ናጋራን ቱኒዳ ኢስታ ኣሳቴꬅ ቦቺዳ ማይኦካ ኡባ ኢጺቴ።

ጋላታ ዎሳ

24 ኢንቴና ኩንዴꬃፌ ኣሻናሲኔ ኢንቴና ዎሶይ ባይንዳይታ ሂስቲዲ ኡፋይሳን ባ ቦንቾ ሲንꬅ ሺሻናስ ዳንዳይዛይሳስ፥ 25 ኢዚ ጻላ ኑስ ጾሳኔ ꬋሌ ጊዲዳ ጎዳ ዬሱስ ኪርስቶሳ ባጋራ ቤኒፔ ዶሚዲ ሃኢ ጋካናሲኔ ሜርናስካ ቦንቾይኔ ጊታቴꬂ፥ ዎልቃይኔ ጎዳቴꬂ ኢዛስ ጊዶ። ኣሚን።

* 1:1 ማቶ 13፡55፤ ማር 6፡3

* 1:5 ኬሳ 12፡51፤ ታይ 14፡29-30

* 1:7 ሶዶሜ ኣሳይ ሎጼኮ ዪዳ ኢማꬃታራ ላይማታና ኮዪዳይሳ ቤሴስ።

* 1:7 ሜꬌ 19፡1-24

* 1:9 ዳኔ 10፡13፥21፤ 12፡1፤ ኣጁ 12፡7፤ ዛሬ 34፡6፤ ዛካ 3፡2

* 1:11 ሜꬌ 4፡3-8፤ ታይ 22፡1-35፤ 16፡1-35

* 1:14 ሜꬌ 5፡18፥21-24

* 1:18 2ጴጽ 3፡3

ዮሃኒሳ ኣጁታ

1

2

3

4

5

6

7

8

9

10

11

12

13

14

15

16

17

18

19

20

21

22

ዮሃኒሳ ኣጁታ

ጊዶ ቆፋ

ዮሃኒሳ ኣጁታይ ጻፌቲዳይ ኣማኒዛይቲ ዬሱስ ኪርስቶሲ ኢስታስ ጎዳ ጊዲዳይሳ ኤሪዲ ኣማኒዳ ጊሻስ ጎዴቴꬂኔ ዋዬይ ኢስታ ቦላ ጋኪዳ ዎዴና። ጻፌዚ ማጻፋዛ ናባቢዛይቲ ባ ሂዶታ ቃንጾንታ ማላ ኢስታ ሚንꬄꬃናሲኔ ባና ጋኪዳ ጎዴቴꬃኒኔ ሜቶ ጋርሳን ኢስቲ ባ ኣማኖን ሚኒ ኤቃና ማላ ሚንꬄꬃናሳ።

ሃ ማጻፋን ዳሪዛ ባጋይ ዳሮ ዱማ ዱማ ኦይኬቲ ዲዛ ኣጁታታ ኢሲ ቦላ ጋꬂ ኦይኪዴስ፤ ኣጁታቲካ ሄ ዎዴ ዲዛ ኣማኒዛ ኣሳይ ኤራናስ ዳንዳይዛዝ ጊዲሺን ሃንኮ ኣሳስ ቃሴ ጌሎንታ ጹራ ጊዲዲ ሺቂዳ ሌሚሶ ማላን ሺቂዳ ዮኦኮ። ሺሪ ሺሪ ዬጺዛ ማላ ማጻፋዛስ ዋና ቆፋቲ ዱማ ዱማ ኣጁታታ ባጋራ ዱማ ዱማ ሜꬋን ዛሬቲ ዛሬቲ ሺቂዳ። ሃ ማጻፋዛ ቢርሼꬂ ዱማ ዱማ ጊዲኮካ ኢዛስ ኣይፌ ቆፋይ ቃሴ ቆንጬ። ሄሲካ ጾሲ ጎዳ ዬሱሳ ባጋራ ናምኣንꬆይ ባይንዳ ኦጌራ ጻላኤራ ኢዛ ሞርኬታ ዉርሲ ጾናና፤ ሄ ጾኖዚካ ዉሪዳፔ ጉዬ ባስ ኣማኔቲዳ ባ ላጌታስ ኢዚ ኦራꬃ ሳሎኔ ኦራꬃ ቢታ ኣንጆ ላቲሳና ጊዛይሳ።

ሃ ማጻፋይ ኦይኪዳ ኩሜꬃ ቆፋ

ጌሎሶ 1፡1-8

ኮይሮ ቤቲዳ ኣጁታ 1፡9-20

ላፑን ዎሳ ኬꬃታስ ዬዴቲዳ ኪታታ 2፡1—3፡22

ማጻፋዛኔ ላፑን ማታሜታ 4፡1—8፡1

ላፑን ጹሩምባታ 8፡2—11፡19

ዳዌዛኔ ናምኡ ዶኣታ 12፡1—13፡18

ዱማ ዱማ ኣጁታታ 14፡1—15፡8

ጾሳ ሃንቆ ጹኣ ላፑናታ 16፡1-21

ባቢሎኔ ኩንዴꬅ፥ ዶኣዛ፥ ዎርዶ ናቤታኔ ዳቡሎሳ ጾኔቴꬅ 17፡1—20፡10

ዉርሴꬃ ፒርዳ 20፡11-15

ኦራꬃ ሳሎ፥ ኦራꬃ ቢታኔ ኦራꬃ ዬሩሳላሜ 21፡1—22፡5

ኩሻ ቆፋ 22፡6-21

1

1 ሃይሲ ኣጁታዚ ማታ ዎዴ ቢታ ቦላ ሃናናይሳ ባስ ኦꬂዛይታ ቤሳና ማላ ጾሲ ዬሱስ ኪርስቶሳስ ኢሚዳይሳ። ዬሱስ ኪርስቶሲካ ባ ኪታንቻ ኪቲዲ ባ ኦሳንቻዛ ዮሃኒሳስ ሃይሳ ኣጁታዛ ቆንጪሲዴስ። 2 ዮሃኒሲካ ጾሳ ቃላ ጊሻሲኔ ዬሱስ ኪርስቶሲ ታማርሲዳ ቱማ ጊሻስ ቃሴካ ኢዚ ባ ኣይፌን ቤኢዳይሳካ ኡባ ማርካቲዴስ። 3 ሃይሲ ዉሪካ ሃናናይ ማታ ዎዴን ጊዲዳ ጊሻስ ሃይሳ ቲንቢቴ ቃላ ናባቢዛ ኣሲ ኣንጄቲዳዴ። ሄሳꬆካ ቲንቢቴ ቃላ ሲዪዛይቲኔ ሃ ቲንቢቴ ቃላ ጻፌቲዳይሳ ፖሊ ኦꬂዛይቲ ኢስቲ ኣንጄቲዳይታ።

ኢሲያን ዲዛ ላፑን ዎሳ ኬꬃታስ ኪቴቲዳ ሳሮካ

4-5 ኢሲያን ዲዛ ላፑን ዎሳ ኬꬃታስ ካሴካ ዲዛይሳፌ፥ ሃኢካ ዲዛይሳፌኔ * ቡሮካ ያና ጾሳፌ ኢዛ ኣልጋ ሲንꬃን ዲዛ ላፑን ኣያናታፔ ሄሳꬆካ ሃይቆፔ ዴንꬃን ባይራ ጊዲዳይሳፌ፥ ሃ ቢታ ካዎታስ ካዎኔ ኣማኔቲዳ ማርካ ጊዲዳይሳፌ፥ ኑና ሲቂዛይሳፌኔ ባ ሱꬃን ኑና ኑ ናጋራፔ ጌሺዳ ዬሱስ ኪርስቶሳፔ ኪያቴꬂኔ ሳሮቴꬂ ኢንቴስ ጊዶ። 6 ኑኒ ዬሱስ ኪርስቶሳ ኣዋ ጾሳስ ኦꬃና ማላ ኑና ኢዚ ካዎታኔ ቄሴታ ኬሲዳ ዬሱስ ኪርስቶሳስ ቦንቾይኔ ዎልቃይ ሜርናፔ ሜርና ጋካናስ ኢዛስ ጊዶ! ኣሚን። *

7 ሄኮ ኢዚ ሳሎፔ ሻራራ ጊታ ቦንቾራ ያና፤ ካሴ ኢዛ ጫዲ ዎꬊዳይቲካ ኢሶይካ ኣቶንታ ዉሪ ኢዛ ቤያና፤ ቢታ ቦላ ዲዛ ዴሬይካ ዉሪ ኢዛ ጊሻስ ዬካና። ሃይሲ ሃ ዮኦዚ ቱሙኮ! ኣሚን። *

8 ካሴካ፥ ሃኢካ ዲዛይሲ ቡሮፔካ ያናይሲ ኡባ ዳንዳይዛ ጎዳ ጾሲ፥ «ኣልፋይኔ ኦሜጋይ፥ ኮይሮይኔ ዉርሴꬂ ታና» ጌስ። *

ኣጁታን ኪርስቶሳ ቆንጬꬅ

9 ታኒ ዬሱሳ ዋዬዛ ኢዛ ካዎቴꬃ ቃሴካ ኢዛ ዳንዳያን ኢንቴናራ ኢሲፌ ጊዲዳ ታ ኢንቴ ኢሻይ ዮሃኒሲ ጾሳ ቃላኒኔ ዬሱሳስ ማርካቲዳ ጊሻስ ቃሼታዳ ፊጺሞ ጌቴቲዛ ኣባ ጊዶን ዲዛ ዴሬ ዳሪን ዳይስ። 10 ታኒ ጎዳ ጋላስ ጺሎ ኣያናን ꬊስኮ ማላ ጮ ሊጲጲ ጊሺን ዲንኬ ጊሪሳ ማላይ ጊታ ጊሪሲ ታፔ ጉዬራ፥ 11 «ኔኒ ቤኢዛይሳ ዋራቃታን ጻፋዳ ላፑን ዎሳ ኬꬃታስ ሄይቲካ ኤፌሶኔስ፥ ሳሜርኔሴስ፥ ጴርጋሞኔስ፥ ቲያጺሮኔስ፥ ሳርዴሴስ፥ ፊላዴልፊያሲኔ ሎዶቂያስ ዬዳ» ጊሺን ሲያዲስ።

12 ሄሳ ታስ ኦኒ ዮቲዳኮ ኤራና ጋዳ ታ ጉዬ ሲማ ጼሊዛ ዎዴ ጾምፔ ኢስታ ቦላ ዎꬂዛ ዎርቃፌ ኦሴቲዳ ላፑን ባላታ ቤያዲስ። 13 ሄ ኢስታ ቦላ ጾምፔ ዎꬂዛ ላፑን ባላታ ጊዶን ኣሳ ና ሚሳቲዛዴ ዴማዲስ። ኢዚካ ሂርኪ ቶሆ ቂርጴ ጋኪዛ ኣዱሳ ማይኦ ማይኢዴስ፤ ቲራ ቦላካ ዎርቃ ማይኦ ማይኢዴስ። * 14 ኢዛ ሁኤይኔ ኢዛ ሁኤ ቢናናይ ቃሴ ቦꬃ ሻች ሚሳቲዛ ቦꬃ ሱፌ ጌቴቲዛ ካꬃ ማላ፤ ኢዛ ኣይፌቲካ ታማ ላጮ ሚሳቴቴስ። * 15 ኢዛ ቶሆቲ ታማ ቦንቆን ቆጼቲ ኬዚዳ ጻርቂማላ ሚሳቴቴስ፤ ኢዛ ቃላይካ ዎልቃማ ፒሳ ሃꬃ ጊሪሳ ማላ ጊሬስ። * 16 ኢዚ ባ ኡሻቻ ኩሼን ላፑን ጾሊንቴታ ኦይኪ ኡቲዴስ፤ ኢዛ ዶናፔ ናምኡ ባጋራ ቃራ ማሻይ ኬዜስ፤ ኢዛ ኣይፌሶይ ኣርሼ ማላ ጾልቄቴስ።

17 ታኒ ሄሳ ቤያዳ ሃይቂዳ ኣስ ሚሳታዳ ኢዛ ቶሆ ጋርሳን ኩንዳዲስ፤ ኢዚ ቃሴ ታ ቦላ ባ ኡሻቻ ኩሼ ዎꬂዲ፥ «ኔ ባቦፋ! ኮይሮይኔ ዉርሴꬂ ታና። * 18 ታኒ ፓጻ ዳይስ። ካሴ ሃይቃዲስኮሺን ሄኮ ታኒ ሃይሳፌ ሜርናስ ፓጻ ዳና፤ ሃይቆ ቦላኔ ሲኦሌ ቦላ ታኒ ጎዳ። 19 ሄሳ ጊሻስ ኔኒ ቤኢዳይሳ ሃኢ ዲዛይሳኔ ጉዬፔ ሃናናይሳ ጻፋ። 20 ኔኒ ታ ኡሻቻ ኩሼን ቤኢዳ ላፑን ጾሊንቴታኔ ጾምፔ ኢስታ ቦላ ዎꬂዛ ዎርቃፌ ኦሴቲዳ ላፑን ባላታ ጹራይ ሄኮ ሃይሳ፤ ላፑን ጾሊንቴቲ ላፑን ዎሳ ኬꬃ ኪታንቻታ፤ ጾምፔ ኢስታ ቦላ ዎꬂዛ ላፑን ዎርቃ ባላቲ ላፑን ዎሳ ኬꬃታ» ጊዴስ።

2

ኤፌሶኔ ዎሳ ኬꬅ

1 «ኤፌሶኔ ዎሳ ኬꬃ ኪታንቻስ፥ ‹ሃይሲ ላፑን ጾሊንቴታ ባ ኡሻቻ ኩሼን ኦይኪዳዴፌኔ ኢስታ ቦላ ጾምፔ ዎꬂዛ ላፑን ዎርቃ ባላታ ጊዶን ሲሜሬቲዛዴፌ ዮቴቲዴስ። 2 ታኒ ኔ ኦሶዛ፥ ዳፌቴꬃኔ ዳንዳያካ ኤራይስ፤ ቃሴ ኔኒ ኢታታ ዬጋ ኣꬋናስ ዳንዳዮንታይሳ ሃዋሬታ ጊዶንታ ዲሼ ባና ሃዋሬታ ጊዛይታካ ሻካዳ ኢስቲ ዎርዳንቻታ ጊዶይሳ ኔ ጋካ ዴሚዳይሳ ታ ኤራይስ። 3 ኔኒ ዳንዳያን ሚና ኤቂዳይሳኔ ታ ሱንꬃ ጊሻስ ሳሌቶንታ ኔ ዋዬ ቤኢዳይሳ ታ ኤራይስ። 4 ጊዲኮካ ታ ኔና ካꬊዛ ኢሲ ሚሺ ዴስ፤ ሄሲካ ኔኒ ካሴ ኔ ሲቆዛ ኣጋዳሳ። 5 ኔኒ ካሴ ኣይ ማላ ꬎቃሶሆን ዳሼ ሃኢ ቃሴ ኔ ዋና ኩንዲዳኮ ኣኔ ዩሻ ቆፓዳ ማሮቴꬃን ሲማ ጌላ። ኔ ካሴ ኦꬂዛ ቤኒ ኔ ኦሶዛ ዛራ ኦꬃ፤ ኔ ሄሳ ዉርሳ ዛራ ኦꬆንታ ኢጺኮ ታ ኔኮ ያና፤ ኔኒ ማሮቴꬃን ጌሎንታ ኢጺኮ ኔኒ ጾምፔ ኢዛ ቦላ ዎꬂዛ ባላ ኢዚ ዲዛሶፔ ታ ዴንꬃይቻና። 6 ጊዶ ኣቲን ታ ኔና ጋላቲዛ ኢሲ ሚሺ ዴስ፤ ሄሲካ ታኒ ኢጺዛ ኒቆላ ባጋ ኣሳ ኦሶ ኔካ ኢጻዳሳ።

7 «ኣያናይ ዎሳ ኬꬃታስ ጊዛይሳ ሃይꬂ ዲዛይ ዉሪካ ሲዮ! ‹ጾኒዳዴይ ጾሳ ጋናቴ ጊዶን ዲዛ ዴኦ ሚꬃ ኣይፌ ማና ማላ ታ ኦꬃና።›

ሳሜርኔሴ ዎሳ ኬꬅ

8 «ሳሜርኔሴ ዎሳ ኬꬃ ኪታንቻስ፥ ሃይሲ ኮይሮኔ ዉርሴꬅ ጊዲዳይሳፌ ካሴ ሃይቂዳይሳፌኔ ሃኢ ጊዲኮ ፓጻ ዲዛይሳፌ ዮቴቲዳዛ። * 9 ታኒ ኔ ዋዬዛኔ ኔ ማንቆቴꬃ ኤራይስ፤ ጊዲኮካ ኔኒ ዱሬኮ። ኣይሁዳ ጊዶንታ ዲሼ ባና ኑኒ ኣይሁዳኮ ጊዛ ጻላኤ ማባራ ጊዲዳይቲ ሄይቲ ኔ ሱንꬅ ሞሮይሳ ታ ኤራይስ። 10 ቡሮ ሲንꬃፌ ኔ ቦላ ጋካና ሜቶስ ባቦፋ፤ ኢንቴ ፓጬታና ማላ ኢንቴፌ ኢሲ ኢሲ ኣሳታ ዳቡሎሲ ቃሾ ኬꬅ ጌልꬃና። ታሙ ጋላስ ጋካናስ ኢንቴ ዋዬ ቤያናሺን ኔ ሃይቃና ጋካናስ ኣማኔቲዳዴ ጊዳ፤ ታኒ ኔስ ሜርና ዴኦ ኣኪሊሌ ሂስታ ኢማና።

11 «ኣያናይ ዎሳ ኬꬃታስ ጊዛይሳ ሃይꬂ ዲዛይ ሲዮ! ጾኒዳዴይ ናምኣንꬆ ሃይቆን ቆሄቴና» ጋዳ ጻፋ ጊዴስ። *

ጴርጋሞኔ ዎሳ ኬꬅ

12 «ጴርጋሞኔ ዎሳ ኬꬃ ኪታንቻስ፥ ሃይሲ ናምኡ ባጋራ ቃራ ማሻ ኦይኪዳይሳፌ ዮቴቲዳይሳ። 13 ኔኒ ጻላኤ ኣልጋይ ዲዛሶን ዲዛይሳ ታኒ ኤራይስ፤ ጊዶ ኣቲን ኔኒ ታ ሱንꬃ ሎኤꬃ ኦይካዳሳ፤ ኔ ታና ኣማኒዛይሳ ኣጋቤካ፤ ታስ ኣማኔቲዳ ማርካ ጊዲዳ ኣንቲጳሲ ጻላኤይ ዲዛ ኢንቴ ካታማን ኣሳ ኩሼን ሃይቂዳ ዎዴካ ኔ ታና ኣማኖ ኣጋቤካ። 14 ጊዲኮካ ታ ኔና ካꬊዛ ኢሲ ሚሺ ኔ ቦላ ዴስ፤ ሄሲካ ባላኣሜ ቲሚርቴ ኦይኪዳ ኢሲ ኢሲ ኣሳቲ ኢንቴ ጊዶን ዴቴስ፤ ሄሲ ባላኣሜይ ኢስራኤሌ ኣሳይ ኤቃስ ያርሼቲዳ ካꬅ ሚዲኔ ላይማ ላይማቲዲ ꬉጴታና ማላ ባላቄ ዞሪዳዴ። * 15 ሄሳꬆካ ኒቆላ ባጋ ኣሳታ ቲሚርቴ ኦይኪዳ ኣሳቲካ ኢንቴ ጊዶን ዴቴስ። 16 ሄሳ ጊሻስ ማሮቴꬃን ጌላ፤ ኣካይ ጊኮ ታኒ ኤሶን ኔኮ ባዳ ኔና ታ ዶናፔ ኬዚዛ ማሻ ሚሳቲዛ ቃላራ ኦላና።

17 «ኣያናይ ዎሳ ኬꬃታስ ጊዛይሳ ሃይꬂ ዲዛዴይ ሲዮ! ጾኒዳዴስ ታኒ ቆታን ዲዛ ማናፌ ኢዛ ኢማና፤ ኢዚ ታስ ጊዲዳይሳ ቤሳናስ ኢዛ ቦላ ኦራꬃ ሱንꬂ ጻፌቲዳ ቦꬃ ሹች ኢዛስ ታ ኢማና፤ ሄሳካ ኤኪዳዴፌ ኣቲን ሃራ ኣሲ ኦኒካ ኤሬና። *

ቲያጺሮኔ ዎሳ ኬꬅ

18 «ቲያጺሮኔ ዎሳ ኬꬃ ኪታንቻስ፡ ሃይሲ ታማ ላጮ ሚሳቲዛ ኣይፌቲ ዲዛዴፌኔ ቦንቂዳ ታማን ጌሊ ቆጼቲ ኬዚዳ ጻርቂማላ ሚሳቲዛ ቶሆቲ ዲዛዴፌ ጾሳ ናፔ ኪቴቲዳይሳ። 19 ታኒ ኔ ኦሶኔ ኔ ሲቆ፥ ኔ ኣማኖኔ ኔ ሃጋዞ፥ ኔ ዳንዳያን ሚኖይሳካ ኤራይስ፤ ካሴ ኦሶዛፔ ጉዬይሲ ኣꬊዛይሳካ ታ ኤራይስ። 20 ጊዶ ኣቲን ታ ኔና ካꬊዛ ኢሲ ሚሺ ዴስ፤ ሄሲካ ባና፥ ‹ታኒ ናቤ› ጊዛ ማጫሳዮ ኤልዛቤሎ ኔኒ ቤሳ ኣጊዳ ጊሻስ ኢዛ ታስ ኦꬂዛይቲ ላይማ ላይማታና ማላኔ ኤቃስ ያርሼቲዳ ካꬅ ማና ማላ ኢዛ ታማርሳዳ ባሌꬃዱስ።* 21 ኢዛ ማሮቴꬃን ጌላና ማላ ታ ኢዚስ ዎዴ ኢማዲሲሺን ኢዛ ጊዲኮ ባ ላይማቴꬃፌ ሲማናስ ኮያቤኩ። 22 ሄሳ ጊሻስ ታ ኢዞ ዋዬ ኣልጋ ቦላ ዬጋና፤ ኢዚራ ኦꬂዳ ኣሳቲ ባ ኢታ ኦሶፔ ማሮቴꬃን ሲሞንታ ኢጺኮ ኢዚራ ኢሲፌ ላይማቲዳ ኡባታ ቦላ ጊታ ሜቶ ታ ኤሃና። 23 ታኒ ኢዚ ናይታ ሃይቆን ቃጻያና፤ ኣሳ ቆፋኔ ኣሳ ኣሞ ሻካ ኤሪዛይ ታና ጊዲዳይሳ ዎሳ ኬꬃቲ ዉሪ ኤራና፤ ታኒ ኢንቴስ ኢሳስ ኢሳስ ኢዛዴ ኦሶ ማላ ኢማና።

24 «ቲያጺሮኔን ዲዛይታስ ኢንቴሲኔ ሃይሳ ኢታ ቲሚርቴዛ ታማሮንታይታስ ኡባስ ሄሳꬆካ ኢሲ ኢሲ፥ ‹ጻላኤስ ሃይሲ ጪማ ጹራ› ጌቴቲዛይሳ ካሎንታይታ ኢንቴና ታኒ ሃራ ቶሆ ቶሲኬ። 25 ጊዲኮካ ታ ሄ ባና ጋካናስ ኢንቴስ ዲዛዝ ዉርሲ ሚንꬂ ኦይኪቴ። 26 ጾኒዳዴሲኔ ታ ኦሶን ዉርሴꬅ ጋካናስ ሚኒዛዴስ ኣይዛቤታ ቦላ ታ ጎዳቴꬅ ኢማና። 27 ኢስታ ኢዚ ቢራታ ጉፌን ሃራና፤ ኡርቃፌ ሜꬌቲዳ ሚሻ ማላ ኢዚ ኢስታ ቡኪ ሊቂሳና። ሄሲ ሄ ጎዳቴꬂካ ታኒ ታ ኣዋፔ ኤኪዳ ጎዳቴꬃ ማላ። 28 ታ ኢዛስ ዎንታ ቦላ ኬዚዛ ጾሊንቴዛ ኢማና። 29 ኣያናይ ዎሳ ኬꬃታስ ጊዛይሳ ሃይꬂ ዲዛይ ዉሪ ሲዮ!» ጋዳ ጻፋ ጊዴስ።

3

ሳርዴሴ ዎሳ ኬꬅ

1 «ሳርዴሴ ዎሳ ኬꬃ ኪታንቻስ፥ ሃይሲ ጾሳ ኣያና ላፑናታፔኔ ጾሊንቴታ ኦይኪዳዴፌ ዮቴቲዳይሳ፤ ታ ኔ ኦሶ ኤራይስ፤ ኔኒ ሱንꬃን ፓጻ ዳሳ ሺን ሃይቃዳሳ። 2 ቤጋ! ሃይቃና ማቲዳሮኔ ኔስ ዉራሼ ጉꬅ ኣቲዳ ዎልቃዮ ዛራ ሚንꬃ፤ ታኒ ታ ጎዳ ሲንꬃን ኔ ኦሶይ ኩሜꬅ ጊዲን ቤያቤኬ። 3 ሄሳ ጊሻስ ኔኒ ኣይ ማላ ቲሚርቴ ኤኪዳኮ ኔ ሲዮይሳ ዩሻ ቆፓኔ ናጋ። ማሮቴꬃንካ ጌላ፤ ኔኒ ቤጎንታ ኣጊኮ ታ ካይሶ ማላ ኔ ቆፖንታ ፑቱ ጋና፤ ታ ኣይ ሳቴን ኔኮ ያናኮ ኔ ኤራካ። * 4 ጊዶ ኣቲን ባ ማይኦ ቱኒሶንታይቲ ሳርዴሴን ጉꬃ ኣሳቲ ኔናራ ዴቴስ፤ ሄይቲ ቦꬃ ማይኦ ማይኣናይሲ ኢስታስ ቤሲዛ ጊሻስ ኢስቲ ቦꬃ ማይኦ ማይኢዲ ታናራ ባና። 5 ጾኒዳዴይ ኢስታꬆካ ቦꬃ ማይኦ ማይኣና፤ ኢዛዴ ሱንꬅ ታኒ ታ ኣዋ ሲንꬃኒኔ ኪታንቻታ ሲንꬃን ኤሪሳና። ዴኦን ዲዛይታ ሱንꬂ ጻፌቲዳ ዴኦ ማዝጋባፔ ቁጪኬ። *

6 «ኣያናይ ዎሳ ኬꬃታስ ጊዛይሳ ሃይꬂ ዲዛይ ዉሪ ሲዮ!

ፊላዴልፊያ ዎሳ ኬꬅ

7 «ፊላዴልፊያ ዎሳ ኬꬃ ኪታንቻስ፥ ሃይሲ ጌሺኔ ቱማንቻ ጊዲዳይሳፌ ዳዊቴ ኬꬃ ቁልፔ ኦይኪዳይሳፌ ዮቴቲዳይሳ፤ ኢዚ ዶይዳይሳ ኦኒካ ጎርዴና፤ ኢዚ ጎርዲዳይሳ ኦኒካ ዶዬና። * 8 ታኒ ኔ ኦሶ ኤራይስ፤ ሄኮ ኦኒካ ጎርዳናስ ዳንዳዮንታ ዶያ ፔንጌ ታ ኔ ሲንꬃን ዎꬃዲስ፤ ኔ ዎልቃይ ጉꬅ ጊዲዳይሳ ታ ኤራይስ፤ ጊዲኮካ ኔ ታ ቃላ ናጋዳሳ፤ ታ ሱንꬃካ ኔ ካዳቤካ። 9 ሄሳ ጊሻስ ባስ ኣይሁዳ ጊዶንታ ዲሼ ባና ኣይሁዳ ጊዛይቲ ሄይቲ ጻላኤ ማባራፔ ጊዲዳ ዎርዶቲ ዪዲ ኔ ቶሆ ቦላ ኩንዳና ማላ ታ ኦꬃና፤ ታኒ ኔና ሲቂዳይሳ ኢስቲ ኤራና ማላ ታ ኦꬃና። 10 ኔኒ ዳንዳይዛዴ ጊዳ ጋዳ ታ ኔስ ዮቶ ቃላ ኔ ናጊዳ ጊሻስ ታካ ቡሮ ቢታ ቦላ ዲዛ ኣሳ ፓጫናስ ኩሜꬃ ኣላሜ ቦላ ያና ዋዬ ጋላሳፌ ታ ኔና ናጋና። 11 ሄኮ ታ ኤሶን ያና፤ ኔ ኣኪሊሌ ኦኒካ ኤኮንታ ማላ ኔስ ዲዛዝ ሎኤꬃ ኦይካ። 12 ጾኒዳዴ ታኒ ታ ጎዳ ጾሳ ኬꬃን ቱስ ኦꬃና፤ ኢዚ ሄፔ ሙሌካ ኬዜና። ታ ጎዳ ሱንꬂኔ ታ ጎዳ ካታማዛ ሱንꬂካ ታ ኢዛ ቦላ ጻፋና። ሃና ካታማያ ሳሎፔ ታ ጎዳ ኣቻፌ ዎꬋና ኦራꬃ ዬሩሳላሜ፤ ታኒካ ታ ኦራꬃ ሱንꬃ ኢዛዴ ቦላ ጻፋና። *

13 «ኣያናይ ዎሳ ኬꬃታስ ዮቲዛይሳ ሃይꬂ ዲዛይ ዉሪ ሲዮ!

ሎዶቂያ ዎሳ ኬꬅ

14 «ሎዶቂያ ዎሳ ኬꬃ ኪታንቻስ፥ ሃይሲ፥ ‹ኣሚን› ጊዳይሳፌ፥ ቱሙ ኣማኔቲዳ ማርካ ጊዲዳዴፌ፥ ጾሳ ሜꬌቴꬂ ዉሪ ኢዛፔ ቤቲዳዴፌ ዮቴቲዳይሳ። * 15 ታኒ ኔ ኦሶ ኤራይስ፤ ኔኒ ኢርጻ ዎይኮ ሚሻ ጊዳካ፤ ኔኒ ኢርጻ ዎይኮ ሚሻ ጊዲዳኮ ሎኦኮሺን። 16 ኢርጻ ዎይኮ ሚሻ ጊዶንታ ኔ ጮ ዶንቦላ ጊዲዳ ጊሻስ ታ ኔና ታ ዶናፔ ኬሳ ጩታና ጋይስ። 17 ‹ታኒ ዱሬኮ፤ ታስ ዳሮ ሃሮይ ዴስ፤ ታስ ኣይኮይካ ፓጪቤና› ጋሳ ሺን ኔኒ ጊልቃ፤ ኣይኮይ ባይንዳ ሂዬሳ፤ ማንቆ፤ ቆቄኔ ካሎ ዲዛዴ ጊዲዳይሳ ኔ ኤራቤካ። 18 ኔ ዱሬ ጊዳና ኮይኮ ታፔ ታማን ፓጬቲዳ ዎርቃ ሻማና ማላ ኔኒ ኔ ካሎቴꬃ ዬላቴꬅ ካማናስ ቦꬃ ማይኦ ማይኣና ማላኔ ጼላናስካ ዳንዳያና ማላ ኣይፌ ꬋሌ ሻማዳ ኔ ቲዬታና ማላ ታ ኔና ዞራይስ። 19 ታኒ ታ ዶሲዛይታ ዉርሳ ሃንቃይሲኔ ቃጻያይስ፤ ሄሳ ጊሻስ ኔኒ ሚና፤ ማሮቴꬃንካ ጌላ። * 20 ሄኮ! ታኒ ፔንጌን ኤቃዳ ጼይጋይስ፤ ኦኒካ ታ ቃላ ሲዪዲ ባ ፔንጌዛ ታስ ዶይኮ ታ ኢዛኮ ጌላዳ ኢዛዴራ ማና፤ ኢዛዴይካ ታናራ ማና። 21 ታኒ ጾናዳ ታ ኣዋራ ኢዛ ኣልጋን ኡቲዳይሳꬆ ጾኒዳዴይ ታናራ ኢሲፌ ታ ኣልጋን ኡታና ማላ ታ ኦꬃና።

22 «ኣያናይ ዎሳ ኬꬃታስ ጊዛይሳ ሃይꬂ ዲዛይ ዉሪ ሲዮ!» ጋዳ ጻፋ ጊዴስ።

4

ሳሎን ዲዛ ጎይኖ ዎጋ

1 ሄሳፌ ጉዬ ታኒ ሳሎን ዶያ ዲዛ ፔንጌ ቤያዲስ፤ ታኒ ኮይሮ ሲዪዳይ ዲንኬ ጊሪሳ ማላ ጊሪሲ፥ «ሃ ፑዴ ኬዛ፤ ቡሮፔ ሃናና ሚሻታ ታ ኔና ቤሳና» ጊዴስ። 2 ታኒ ሄራካ ኣያናን ሊጲጲ ጋዳ ሳሎን ዲዛ ኣልጋ ቤያዲስ፤ ሄ ኣልጋዛ ቦላካ ኢሳዴይ ኡቲዴስ። 3 ሄ ኣልጋ ቦላ ኡቲዳይሳ ሜꬋይ ኢያስጲዴኔ ሳርዲዮኔ ኢንቁ ሚሳቲዛ ኣልጋዛ ዩዪ ኣꬊዲ ማርጊዴ ጌቴቲዛ ኢንቁ ሚሳቲዛ ዙላይ ዴስ። 4 ሄሳꬆካ ሄ ኣልጋዛ ዩዪ ኣꬊዳ ናምኡ ታማኔ ኦይዱ ኣልጋቲ ዴቴስ፤ ሄ ኣልጋታ ቦላ ቃሴ ቦꬃ ማይኦ ማይኢዲ ባ ሁኤ ቦላ ዎርቃ ኣኪሊሌ ዎꬂዳ ናምኡ ታማኔ ኦይዱ ጪማቲ ኡቲዳ። 5 ሄ ኣልጋፌ ዎልቃንꬂኔ ዳዳ ጊሪሲ ኬዜስ፤ ሄ ኣልጋ ሲንꬃን ፖኢዛ ላፑን ጾምፔቲ ዴቴስ፤ ሄይቲካ ጾሳ ኣያና ላፑናታ። * 6 ሄ ኣልጋ ሲንꬃን ጌሽ ሚሊጺ ጊዳ ጾልቂዛ ማስቶቴ ሚሳቲዛ ኣባይ ዴስ፤ ኢዛ ጊዶን ኣልጋ ዩሾን ዳሮ ኣይፌራ ዲዛ ኦይዱ ዶኣቲ ዴቴስ። 7 ኮይሮ ዶኣዚ ጋሞ ሚሳቴስ፤ ናምኣንꬆዚ ቦራ ሚሳቴስ፤ ሄꬓንꬆዛ ኣይፌሶይ ኣሳ ኣይፌሶ ሚሳቴስ፤ ኦይዳንꬆዚ ፒራꬊዛ ጎሌ ካፎ ሚሳቴስ። 8 ሄ ኦይዱ ዶኣቲ ኢሶይ ኢሶይ ኡሱፑን ቄፌራ ዴቴስ፤ ቄፌታ ዩሾኒኔ ቄፌታ ጊዶን ኣይፌይ ኩሚዴስ፤ ኢስቲ ቃማኔ ጋላስ፥

«ጌሻዉ! ጌሻዉ!

ጌሻዉ!

ኡባ ዳንዳይዛ ጎዶ!

ካሴካ ሃኢካ ዲዛይሶ!

ቡሮካ ያናይሶ

ጉሳፌ ሼምፒ ኤሬቴና። *

9 «ሄ ዶኣቲ ኣልጋ ቦላ ኡቲዳይሳሲኔ ሜርናፔ ሜርና ጋካናስ ዲዛይሳስ ጊታቴꬅ፥ ቦንቾኔ ጋላታካ ሺሺዛ ዎዴ ኡባን፥ 10 ናምኡ ታማኔ ኦይዱ ጪማቲ ሜርናፔ ሜርና ጋካናስ ዲዛ ባ ኣልጋ ቦላ ኡቲዳይሳ ሲንꬃን ጉፋኒዲ ኢዛስ ጎይኔቴስ፤ ባ ኣኪሊሌታካ ሄ ኣልጋዛ ሲንꬃን ዎꬂዲ፥

11 «ኑ ጎዳ ጾሶ!

ኔኒ ኡባ ሜꬊዳ ጊሻስ

ሜꬌቴꬂ ዉሪካ

ሜꬌቲዳይኔ

ሼምፖራ ዲዛይ

ኔ ሼኔን ጊዲዳ ጊሻስ

ጊታቴꬂ፥ ቦንቾይኔ

ዎልቃይካ

ኔስ ቤሴስ» ጊዳ።

5

ዶርሳዛኔ ኢዛ ማጻፋ

1 ሄ ኣልጋ ቦላ ኡቲዳይሳ ኡሻቻ ኩሼ ቃኣ ጋርሳኒኔ ቦላ ባጋራ ጻፌቲ ኡቲዳ ላፑን ማታሜን ጎርዴቲዳ ኢሲ ጻጼቲ ኡቲዳ ማጻፋ ቤያዲስ። 2 ኢሲ ሚኖ ኪታንቻ ዳይሲ ጊታ ቃላራ፥ «ሃይታ ማታሜታ ቢርሺዲ ሃ ጻꬃ ማጻፋ ዶያናስ ቤሲዛዴይ ኦኔ?» ጊ ሃሳይሺን ታ ቤያዲስ። 3 ጊዶ ኣቲን ሳሎንካ ጊዲን ዎይኮ ሳኣ ቦላ ዎይኮ ቢታፌ ጋርሳ ባጋንካ ሄ ጻꬃ ማጻፋ ዶይዲ ኢዛ ጊዶን ዲዛይሳ ጼላናስ ዳንዳይዳ ኣሲ ኦኒካ ቤቲቤና።

4 ታኒካ ሄ ጻꬃ ማጻፋ ቢርሺዲ ኢዛ ጊዶ ጼላናስ ቤሲዛዴይ ቤቶንታ ኣጊዳ ጊሻስ ኬሃ ዬካዲስ። 5 ሄ ዎዴ ጪማታፔ ኢሳዴይ ታስ፥ «ኔ ዬኮፋ! ሄኮ ዩሁዳ ባጋ ጊዲዳ ዳዊቴ ዛርኬፌ ዴንዲዳ ጋሞይ ኢዚ ካሴ ጾኒዴስ፤ ኢዚ ጻꬃ ማጻፋዛኔ ላፑን ማታሜዛ ዶያናስ ዳንዳዬስ» ጊዴስ። *

6 ሄሳፌ ጉዬ ኣልጋ ቦላን ኦይዱ ዶኣታ ጊዶን ጪማታ ጊዶንካ ሹኬቲዳ ዶርስ ሚሳቲዛይሲ ኤቂዳይሳ ታ ቤያዲስ፤ ሄ ዶርሳዛስ ላፑን ካጬይኔ ላፑን ኣይፌይ ዴስ፤ ሄ ኣይፌቲካ ኩሜꬃ ኣላሜ ኪቴቲዳ ጾሳ ኣያና ላፑናታ። * 7 ሄ ዶርሳይ ዪዲ ኣልጋ ቦላ ኡቲዳይሳፌ፥ ኡሻቻ ኩሼን ዲዛ ጻꬃ ማጻፋ ኤኪዴስ። 8 ጻꬃ ማጻፋዛ ኤኪዳ ማላ ኦይዱ ዶኣቲኔ ናምኡ ታማኔ ኦይዱ ጪማቲ ሄ ዶርሳ ሲንꬃን ባ ሊጴን ጉፋኒዳ። ኢስቲካ ኢሶይ ኢሶይ ባ ኩሼን ዲꬅ ሚሳቲዛ ሚሽ ኦይኪዳ፤ ሄሳꬆካ ጌሻታ ዎሳ ጊዲዳ ኤጻኔይ ኢዛን ኩሚዳ ዎርቃ ጻሮ ባ ኩሼን ኦይኪ ዴቴስ። * 9 ኦራꬃ ማዛሙሬ ሂዝጊ ዬጺዳ፤

«ኔኒ ኣስ ዱማ ዱማ ኮቻፌ፥

ዱማ ዱማ ቃላን

ሃሳይዛይታፔ፥

ዱማ ዱማ ቆሞፌኔ

ዱማ ዱማ ዴሬፔ

ጾሳስ ዎዛናስ

ሹኬቲዳ ጊሻስ

ሄ ጻꬃ ማጻፋዛ

ኤካናሲኔ

ማታሜታካ ዶያናስ

ቤሲዛዴ ጊዳዳሳ። *

10 ኔ ኢስታ ኑ ጎዳ ጾሳስ

ካዎታኔ ቄሴታ ሂስታዳሳ፤

ኢስቲካ ቢታ ቦላ ካዎታና።»*

11 ታኒ ጌዴ ዛራ ጼላሼ ሄ ኣልጋዛ፥ ዶኣታኔ ጪማታ ዩዪ ኣꬊዳ ዳሮ ኪታንቻታ ቃላ ጊሪስ ሲያዲስ፤ ኢስታስ ጮራቴꬃይ ዳሮ ሺያኒኔ ዳሮ ሚሎኔን ቆዴቴስ። * 12 ኢስቲ ዳሮ ጊታ ቃላን፥ «ሃ ሹኬቲዳ ዶርሳይ ዎልቃ፥ ዱሬቴꬅ፥ ኤራቴꬅ፥ ሚኖቴꬅ፥ ጊታቴꬅ፥ ቦንቾኔ ጋላታ ኤካናስ ቤሴስ» ጊዳ።

13 ሳሎንካ ሳኣ ቦላካ፥ ቢታፌ ጋርሳንካ፥ ኣባ ጊዶን ዲዛ ሜꬌቴꬃ ኡባን፥ «ኣልጋ ቦላ ኡቲዳይሳሲኔ ዶርሳስ ጋላታይኔ ꬎቃቴꬂ፥ ቦንቾይኔ ዎልቃይ ሜርናፔ ሜርና ጋካናስ ኢዛስ ጊዶ!» ጊሺን ታ ሲያዲስ። 14 ኦይዱ ዶኣቲካ፥ «ኣሚን» ጊዳ። ጪማቲካ ባ ሊጴን ጉፋኒዲ ኢዛስ ጎይኒዳ።

6

ላፑን ማታሜታ ዶዬቴꬅ

1 ሄሳፌ ጉዬ ሄ ዶርሳይ ላፑን ማታሜታፔ ኮይሮ ማታሜዛ ዶይሺን ታ ቤያዲስ፤ ሄ ኦይዱ ዶኣታፔ ኢሶይ ዳዳ ጉጉንꬃ ማላ ቃላራ፥ «ሃ ያ!» ጊሺን ሲያዲስ። 2 ቃሴካ ቦꬃ ፓራ ቤያዲስ፤ ሄ ፓራዛ ቦላ ባ ኩሼን ዎንዳፌ ኦይኪዳዴይ ዴስ፤ ኢዛስ ኣኪሊሌይካ ኢሜቲዴስ፤ ኢዚካ ጾኒዛዴ ጊዲዲ ጾኒ ጾኒ ባናስ ኬዚዴስ። *

3 ሄ ዶርሳይ ናምኣንꬆ ማታሜዛ ዶይዳ ማላ ናምኣንꬆ ዶኣዚ፥ «ሃ ያ!» ጊሺን ታ ሲያዲስ። 4 ቃሴካ ሃራ ጼቃ ዞኦ ፓራይ ኬዚዴስ፤ ሄ ፓራ ቶጊዳዴይ ቢታ ቦላፌ ሳሮቴꬅ ꬋይሳና ማላኔ ኣሳይ ባ ጋርሳን ኢሶይ ኢሳ ዉርሳና ማላ ኦሲሳናስ ኢዛስ ጎዳቴꬂኔ ጊታ ማሻይ ኢሜቲዴስ። *

5 ዶርሳዚ ሄꬓንꬆ ማታሜዛ ዶዪን ሄꬓንꬆ ዶኣዚ፥ «ሃ ያ!» ጊሺን ታ ሲያዲስ፤ ቃሴ ካሬꬃ ፓራ ቤያዲስ፤ ሄ ፓራ ቦላ ኡቲዳይሲ ባ ኩሼን ማካ ሚሽ ኦይኪዴስ። * 6 ኦይዱ ዶኣታ ጊዶፌ ዪዳ ሚሳቲዛ ቃላ ሲያዲስ፤ ሄ ጊሪሳይካ፥ «ባጋ ኪሎ ጊዲዛ ጊስቴ ኢሳዴስ ኢሲ ጋላሳ ዳሞዛ፥ ቃሴ ኢሲ ኪሎ ኩማናስ ሳይሶ ፓጬ ጊዲዛ ባንጋይ ኢሲ ጋላሳ ዳሞዛ ጊዶ፤ ጊዶ ኣቲን ዛይቴኔ ዎይኔ ሚꬅ ቆሆፓ» ጊሺን ታ ሲያዲስ።

7 ሄ ዶርሳይ ኦይዳንꬆ ማታሜዛ ዶዪን ኦይዳንꬆ ዶኣዛ ቃላይ፥ «ሃ ያ!» ጊሺን ታ ሲያዲስ። 8 ቃሴካ ጮሎሎ ፓራ ቤያዲስ፤ ፓራ ቶጊዳይሳ ሱንꬂ ሃይቆ ጌቴቴስ፤ ኢዛ ቃሴ ዱፎይ ካሌስ፤ ሃይቆይኔ ዱፎይ ቢታፌ ሳይሶ ኦላን፥ ጋፋን፥ ቦሻኒኔ ባዞ ዶኣን ዎꬋና ማላ ጎዳቴꬂ ኢስታስ ኢሜቲዴስ። *

9 ኢቻሻንꬆ ማታሜዛ ኢዚ ዶዪን ጾሳ ቃላ ጊሻሲኔ ባ ማርካቲዳ ማርካቴꬃ ጊሻስ ሃይቂዳይታ ሼምፖታ ያርሾ ያርሺዛሶዛ ጋርሳን ቤያዲስ። 10 ኢስቲ ꬎቃ ቃላን፥ «ጌሻኔ ቱማንቻ ጎዳዉ! ኔኒ ቢታ ቦላ ዲዛ ኣሳ ቦላ ፒርዶንታይኔ ኑ ሱꬃ ጊሻስ ኔ ሃሎ ኬሶንታይ ኣዪዴ ጋካናሴ?» ጊ ዋሲዳ። 11 ኢስታስ ኢሳስ ኢሳስ ቦꬃ ማይኦይ ኢሜቲዴስ፤ ኢስታ ማላቲካ ቡሮ ሃይቃና፤ ኢስታ ማላ ኦሳንቻ ጊዲዳ ኢስታ ላጌቲኔ ኢስታ ኢሻታ ቆዳይ ኩማና ጋካናስ ኢስቲ ጉꬃ ዎዴስ ሼምፒ ታካና ማላ ኢስታስ ዮቴቲዴስ።

12 ሄሳፌ ጉዬ ሄ ዶርሳይ ኡሱፑንꬆ ማታሜዛ ዶዪን ታኒ ኢዛኮ ጼላዲስ፤ ሄኮ ቢታይ ዎልቃማ ቃꬅ ቃጺዴስ፤ ኣርሼይ ኣሲ ካዮስ ማይኢዛ ካሬꬃ ማይኦ ማላ ካሬጺዴስ፤ ኣጊናይካ ኩሜꬃራ ሱꬃ ማላ ዞኣዱስ። * 13 ዎልቃማ ኣሱራ ጫርኮይ ጫርኪዲ ሚꬃ ኣይፌ ቆቆፊዛ ማላ ሳሎፔ ጾሊንቴይ ቆቆፌቲዴስ። * 14 ሳሎይካ ዋራቃታ ማላ ጻጼቲ ኪቺዴስ፤ ዙማቲኔ ኣባ ጊዶን ዲዛ ጋዴቲ ዉሪካ ባ ዲዛሶፔ ꬋይዳ።* 15 ቢታ ቦላ ዲዛ ካዎቲ ቢታ ሃሪዛይቲ፥ ኦላ ሃላቃቲ፥ ዱሬቲ፥ ዎልቃማቲ፥ ኣሽካራቲኔ ጎዳቲ ዉሪካ ጎንጎሎ ጊዶ፥ ዙማታ ጋርሳኒኔ ዛላታ ጋርሳን ቆቴቲዳ። * 16 ዙማታኔ ዛላታካ፥ «ኑና ካሚቴ! ኣልጋ ቦላ ኡቲዳይሳ ሲንꬃፌ፥ ሄ ዶርሳዛ ሃንቆፌ ኑና ቆቲቴ። * 17 ዎልቃማ ሃንቆ ጋላሳይ ጋኪዴስ፤ ኢዛ ኦኔ ዳንዳያናይ?» ጊዳ። *

7

ጼታኔ ኦይዱ ታማኔ ኦይዱ ሺ ኣሳ ኣታሜቴꬅ

1 ሄሳፌ ጉዬ ኦይዱ ኪታንቻታ ቢታ ቦላ ኦይዱ ባጋራ ኤቂዳይታ ቤያዲስ፤ ኢስቲካ ቢታ ቦላ ጊዲን ዎይኮ ኣባ ቦላ ዎይኮ ሚꬃ ቦላ ኣይ ጫርኮይካ ጫርኮንታ ማላ ኦይዱ ባጋራ ዪዛ ቦሻ ጫርኮ ዉርሲ ኦይኪዳ። * 2 ዴኦ ጾሳ ማታሜ ኦይኪዳ ሃራ ኪታንቻይ ኣርሼይ ሞኪዛ ባጋራ ሃ ዪሺን ታ ቤያዲስ፤ ቢታኔ ኣባ ቆሃናስ ኢስታስ ጎዳቴꬂ ኢሜቲዳ ኦይዱ ኪታንቻቲ ባ ቃላ ꬎቁ ሂስቲዲ፥ 3 «ኑኒ ኑ ጎዳ ኦሳንቻታ ሊጴ ቦላ ማታሜ ዎꬃና ጋካናስ ቢታ ቦላ ጊዲን ዎይኮ ኣባ ጊዶን ዲዛይታ ጊዲን ዎይኮ ሚꬃታ ጊዲንካ ሄይታንታ ቆሆፒቴ» ጊ ዋሲዴስ። *

4 ታኒካ ማታሜይ ኢስታ ቦላ ዎꬊዳይታ ቆዳ ሲያዲስ፤ ኢስራኤሌ ኣሳ ኮቻ ኡባፌ ማታሜይ ኢስታ ቦላ ሾጬቲዳይታ ቆዳይ ጼታኔ ኦይዱ ታማኔ ኦይዱ ሺ ኣሳ።

5 ዩሁዳ ቆሞፌ

ታማኔ ናምኡ ሺ፥

ኤሮቤሌ ቆሞፌ

ታማኔ ናምኡ ሺ፥

ጋዴ ቆሞፌ

ታማኔ ናምኡ ሺ፥

6 ኣሴሬ ቆሞፌ

ታማኔ ናምኡ ሺ፥

ኒፍታሌሜ ቆሞፌ

ታማኔ ናምኡ ሺ፥

ሚናሴ ቆሞፌ

ታማኔ ናምኡ ሺ፥

7 ሲሞና ቆሞፌ

ታማኔ ናምኡ ሺ፥

ሌዌ ቆሞፌ

ታማኔ ናምኡ ሺ፥

ዪሳኮሬ ቆሞፌ

ታማኔ ናምኡ ሺ፥

8 ዛቢሎኔ ቆሞፌ

ታማኔ ናምኡ ሺ፥

ዮሴፌ ቆሞፌ

ታማኔ ናምኡ ሺ፥

ቢኒያሜ ቆሞፌ

ታማኔ ናምኡ ሺ።

ቦꬃ ማይኦ ማይኢዳ ዳሮ ዴሬ

9 ሄሳፌ ጉዬ ታ ጼሊሺን ቆዳይ ባይንዳ ዳሮ ዴሬይ ዲዛይሳ ቤያዲስ፤ ሄይታንቲካ ዴሬፔ፥ ዱማ ዱማ ቆሞፌ፥ ዱማ ዱማ ዛርኬፌኔ ዱማ ዱማ ቃላ ሃሳይዛይታፔ ሺቄቲዳይታ። ሄይቲ ዉሪ ቦꬃ ማይኦ ማይኢዲ ዛምባ ሃይꬅ ባ ኩሼን ኦይኪዲ ኣልጋ ሲንꬃኒኔ ዶርሳዛ ሲንꬃን ኤቂዳ። 10 ቃላ ꬎቁ ሂስቲዲ፥

«ኣቶቴꬂ ኣልጋ ቦላ ኡቲዳ

ኑ ጎዳፔኔ ዶርሳዛፔኮ!» ጊዳ።

11 ኢዛ ኪታንቻቲ ዉሪካ ኢዛ ኣልጋስ፥ ጪማታኔ ኦይዱ ዶኣታ ዩዪ ኣꬊ ኤቂዳ ኣልጋዛ ሲንꬃን ጉፋኒዲ ጾሳስ ጎይኒዳ።

12 «ኣሚን! ሳባይ፥ ጊታቴꬂ፥

ኤራቴꬂ፥ ጋላታይ፥ ቦንቾይ፥

ዎልቃይኔ ሚኖቴꬂ

ኑ ጎዳስ ጾሳስ

ሜርናፔ ሜርናስ ጊዶ።

ኣሚን!» ጊዳ።

13 ጪማታ ጊዶፌ ኢሳዴይ ታኮ ሲሚዲ ታና፥ «ሃይቲ ቦꬃ ማይኦ ማይኢዳይቲ ኦናንቴ? ኢስቲ ኣዋፔ ዪዳይቴ?» ጊዴስ።

14 ታኒካ፥ «ጎዳዉ! ኔ ኤራሳ» ጋዲስ። ኢዚካ ታስ፥ «ሃይቲ ዎልቃማ ዋዬዛ ካንꬂዲ ዪዳይታ፤ ኢስቲ ባ ማይኦካ ዶርሳ ሱꬃን ሜጪ ጌሺዳ። * 15 ሄሳ ጊሻስ ጾሳ ኣልጋ ሲንꬃን ዴኢዲ ቃማኔ ጋላስ ኢዛ ኬꬃን ኢዛስ ኦꬄቴስ፤ ኣልጋ ቦላ ኡቲዳይሲ ባ ቦንቾራ ቤቲዲ ኢስታስ ኩዋሶ ጊዳና። 16 ሃይሳፌ ጉዬ ኢስቲ ጋፌቴና፤ ሳሞቴቴና፤ ኣርሼ ሴላይካ ኢስታ ቦቼናኔ ሆምቤይካ ኢስታ ሆምቤና። * 17 ኣልጋዛስ ጊዶ ኣዳን ኡቲዳ ዶርሳይ ኢስታ ሄሚዛዴ ጊዳና፤ ኢስታካ ጌዴ ዴኦ ሃꬃ ፑልቶይ ዲዛሶ ካሌꬃና፤ ጾሲ ኢስታ ኣይፌፔ ኣፉንꬃ ቁጫና» ጊዴስ። *

8

ላፑንꬆ ማታሜ ዶዬቴꬅ

1 ዶርሳይ ላፑንꬆ ማታሜዛ ዶዪን ባጋ ሳቴ ጊዲዛይሳ ኬና ሳሎይ ጮኡ ጊዴስ። 2 ጾሳ ሲንꬃን ኤቂዛ ላፑን ኪታንቻታ ታኒ ቤያዲስ፤ ሄ ኣሳታስካ ላፑን ዲንኬይ ኢሜቲዴስ።

3 ኤጻኔ ኢዛን ጩዋሲዛ ዎርቃፌ ኦሴቲዳይሳ ኦይኪዳ ኪታንቻይ ዪዲ ያርሾ ኢዛን ያርሺዛሶዛ ኣቻን ኤቂዴስ። ኣልጋ ሲንꬃን ዲዛ ዎርቃፌ ኦሴቲዳ ያርሾ ኢዛ ቦላ ያርሺዛይሳ ቦላ ጌሻታ ዎሳራ ኢሲፌ ሺሺዛ ዳሮ ኤጻኔይ ኢዛስ ኢሜቲዴስ። * 4 ሄ ኤጻኔዛ ጩዋይ ጾሳስ ዱማቲዳ ኣሳታ ዎሳስ ሄ ኪታንቻዛ ኩሼፔ ፑዴ ጾሳ ሲንꬅ ኬዚዴስ። 5 ሄሳፌ ጉዬ ኪታንቻዚ ኤጻኔ ኢዛን ጩዋሲዛይሳ ኦይኪዲ ያርሾ ያርሺዛሶዛፔ ታማ ኤኪ ኢዛን ኩንꬂዲ ዱጌ ቢታ ቦላ ዬጊዴስ፤ ዳዳይ ዳዳቲዴስ፤ ጊሪሲ ጊሪዴስ፤ ዎልቃንꬂ ዎልቃሚዴስ፤ ቢታይካ ቃጺዴስ። *

ዛዬ ፑኔቴꬅ

6 ላፑን ዛዬ ኦይኪዳ ላፑን ኪታንቻቲ ባ ዛዬ ፑናናስ ጊጌቲዳ።

7 ኮይሮ ኪታንቻዚ ባ ዛዬዛ ፑኒዴስ፤ ሻቺኔ ሱꬂ ዋላኬቲዳ ታማይ ሜꬌቲዲ ዱጌ ቢታ ቦላ ዬጌቲዴስ፤ ቢታፌ ጪጎይ ጹጌቲዴስ፤ ሚꬃፌካ ጪጎይ ጹጌቲዴስ፤ ጪሊላ ማታይካ ዉሪ ጹጌቲዴስ። *

8 ናምኣንꬆ ኪታንቻይካ ባ ዛዬዛ ፑኒዴስ፤ ኢሲ ጊታ ዙማ ሚሳቲዛ ሚሺ ኤጺሼ ዱጌ ኣባ ጊዶ ዬጌቲዴስ፤ ኣባስ ጪጎይ ሱꬅ ጊዲዴስ። 9 ኣባ ጊዶን ሼምፖራ ዲዛ ሜꬌቴꬃፌ ጪጎይ ዉሪ ሃይቂዴስ፤ ማርካቤታፔካ ጪጎይ ኩሜꬅ ꬋይዴስ።

10 ሄꬓንꬆ ኪታንቻዚ ባ ዛዬዛ ፑኒዴስ፤ ጾምፔ ማላ ኤጺዛ ኢሲ ጊታ ጾሊንቴይ ሳሎፔ ዱጌ ኩንዲዴስ፤ ኢዚ ኩንዲዳይ ሻፋታ ጪጎ ቦላኔ ሃꬃ ፑልቶታ ጪጎ ቦላ። * 11 ሄ ጾሊንቴዛ ሱንꬃይ ጫሞ ጌቴቴስ፤ ሃꬃስ ጪጎይ ጫሞ ጊዲዴስ፤ ሄ ጫሞ ሃꬃ ጋሶን ዳሮ ዴሬይ ሃይቂዴስ። *

12 ኦይዳንꬆ ኪታንቻይ ባ ዛዬዛ ፑኒዴስ፤ ኣርሼስ ጪጎይ፥ ኣጊናስ ጪጎይ፥ ጾሊንቴታስ ጪጎይ ሾጬቲዴስ፤ ሄሳ ጊሻስ ሄይታንታ ፖኦፔ ጪጎይ ꬉሚዴስ፤ ሄሳ ማላንካ ጋላሳፌ ጪጎይ ኦማርስ ጊዲዴስ፤ ሄሳꬆካ ኦማርሳፌ ጪጎይ ፖኦይ ባይንዳ ꬉማ ጊዲዴስ። *

13 ታ ቃሴ ዛራ ጼሊሺን ኢሲ ጎሌይ ሳሎ ቦላ ፒራꬊሼ ጊታ ቃላን፥ «ሃንኮ ኣቲዳ ሄꬑ ኪታንቻቲ ባ ዲንኬታ ጊሪስ ሲሲዛ ዎዴ ቢታ ቦላ ዲዛ ኣሳስ ኣዬ ኣና! ኣዬ ኣና! ኣዬ ኣና!» ጊሺን ሲያዲስ።

9

1 ኢቻሻንꬆ ኪታንቻይ ባ ዛዬዛ ፑኒዴስ፤ ታ ቃሴ ሳሎፔ ካሴ ዱጌ ቢታ ቦላ ኩንዲዳ ጾሊንቴዛ ቤያዲስ፤ ኢዛስ ቃሴ ጪማ ኦላ ዶይዛ ቁልፔይ ኢሜቲዴስ። 2 ኢዚካ ሄ ጪማ ኦላዛ ዶይዴስ፤ ሄ ጪማ ኦላፌ ዎልቃማ ታማ ጩዋ ማላ ጩዋይ ኬዚዴስ፤ ሄ ኦላፌ ኬዚዳ ጩዋዛ ጋሶን ኣርሼይኔ ሳሎይ ꬉሚዴስ።*

3 ሄ ጩዋፔ ቢታ ቦላ ቦሌይ ኬዚዴስ፤ ቢታ ቦላ ዲዛ ማሲማሶታስ ዲዛ ዎልቃ ማላ ዎልቃይ ኢስታስ ኢሜቲዴስ። * 4 ቢታ ቦላ ዲዛ ማታ ጊዲን ዎይኮ ኣይ ሚሺካ ሃራ ጪሊላ ሚሽ ሞንታ ማላ ዎይኮ ኣይ ሚꬂካ ቆሆንታ ማላ ኢስታስ ዮቴቲዴስ፤ ኢስቲ ቆሃና ቤሲዛይ ቃሴ ሊጴ ቦላ ጾሳ ማታሜይ ባይንዳ ኣሳታ ጻላ ጊዳናሳ። * 5 ኢስታካ ኢቻሹ ኣጊና ጋካናስ ዋዬ ጻላ ዋዪሳና ኣቲን ዎꬎ ዎꬋና ማላ ፒቃዴይ ኢስታስ ኢሜቲቤና፤ ሄ ቦሌቲ ኣሳ ቦላ ጋꬂዛ ዋዬዚ ማሲማሶይ ኣስ ዱኪኮ ኣስ ሴሊዛ ሴላ ማላ። 6 ሄ ጋላሳታን ኣሳይ ሃይቃና ኮያና ሺን ሃይቆ ዴሜቴና፤ ሃይቃናስ ኣሞታና ሺን ሃይቆይ ኢስታፌ ባቃታና። *

7 ቦሌቲ ቃሴ ኦላስ ጊጌቲዳ ፓራታ ሚሳቴቴስ፤ ኢስታስ ሁኤ ቦላ ዎርቃ ኣኪሊሌ ሚሳቲዛ ሚሺ ዴስ፤ ኢስታ ኣይፌሶይ ኣሳ ኣይፌሶ ሚሳቴስ። * 8 ኢስታ ሁኤ ኢስኬይ ማጫሳ ሁኤ ኢስኬ ሚሳቴስ፤ ኢስታ ኣቼይ ቃሴ ጋሞ ኣች ሚሳቴስ። * 9 ቢራታፔ ኦሴቲዳ ጹሩሬ ጌቴቲዛ ማይኦ ማላ ቲራ ቦላ ማይኢዛ ማይኦይ ኢስታስ ዴስ፤ ኢስታ ቄፌይ ጊሪዛ ጊሪሳይ ኦላስ ቶጌቲዛ ዳሮ ፓራኔ ፓራ-ጋሬታ ጊሪሳ ማላ ጊሬስ። * 10 ኢስታስ ማሲማሶ ጎይና ማላይኔ ዱኪዛሶይ ዴስ፤ ኢስታስ ጎይና ጊዶን ኢቻሹ ኣጊና ጋካናስ ኣስ ቆሂዛ ዎልቃይ ዴስ። 11 ካዎይካ ኢስታስ ዴስ፤ ሄ ኢዚካ ጪማ ኦላ ኪታንቻዛ፤ ኢዛ ሱንꬃይካ ኢብራዌታ ቃላራ፥ «ኣባዶኔ» ጌቴቴስ። ቃሴ ጊሪኬ ቃላራ፥ «ኣጲሊዮኔ» ጌቴቴስ፤ ሄሳ ጉሲካ ፒቲ ꬋይሲዛይሳ ጉሳ። *

12 ኮይሮ ሂርጊሶ ዋሶይ ኣꬊዴስ፤ ሄሳፌ ቃሴ ሃራ ናምኡ ዋሶይ ቡሮ ያና።

13 ኡሱፑንꬆ ኪታንቻይካ ባ ዛዬዛ ፑኒዴስ። ሄኮ! ጾሳ ሲንꬃን ዲዛ ዎርቃፌ ኦሴቲዳ ያርሾ ያርሺዛሶዛን ዲዛ ካጬታ ጊዶፌ ጊሪስ ሲያዲስ። * 14 ሄ ጊሪሳይካ ዲንኬ ኦይኪዳ ኡሱፑንꬃ ኪታንቻዛꬆ፥ «ዎጋ ሻፋን ኤፊራጺሴን ቃሼቲ ዲዛ ኦይዱ ኪታንቻታ ቢርሻ ዬዳ» ጊዴስ። 15 ሃይሳ ሃ ሳቴዛሲኔ ሃ ጋላሳስ፥ ሃ ኣጊናሲኔ ሃ ላይꬃስ ጊጌቲዳ ኦይዱ ኪታንቻቲ ኣሳ ዜሬꬃፌ ጪጎ ባጋ ዎꬋና ማላ ቢርሼቲዳ። 16 ሄ ፓራን ኦሊዛ ኣሳታ ጮራቴꬃይ ጼታታን ቆዴቲዛ ሚሎኔ ጊዲዳይሳ ታኒ ሲያዲስ።

17 ፓራቲኔ ሄ ፓራታ ቶጊዳ ኣሳታ ታኒ ኣጁታን ቤኢዳይቲ ሃይሳፌ ካሊዛይሳ ማላኮ! ኢስታስ ቲራ ቦላ ዲዛ ጹሩሬዚ ታማ ቦንቆ ማላ ዞኦ፤ ሳሎ ማላ ካሬꬂኔ ጋላልኦ ሚሳቴስ። ፓራታ ሁኤይ ጋሞ ሁኤ ሚሳቴስ፤ ኢስታ ዶናፔ ታማይኔ ጩዋይ ዲኔ ጌቴቲዛ ሚሺ ኬዜስ። 18 ኢስቲ ባ ዶናፔ ኬሲዳ ታማይ ጩዋይኔ ዲኔይ ሃ ሄꬑ ቦሻታን ኣሳ ዜሬꬃፌ ጪጎይ ሃይቂዴስ። 19 ሄ ፓራታ ዎልቃይ ኢስታስ ዶና ጊዶኒኔ ጎይና ቦላ ዴስ፤ ኢስታ ጎይናይ ሾሽ ሚሳቴስ፤ ኢዛስ ሾሻ ሁኤይካ ዴስ፤ ኢስቲ ኣሴ ሄሳን ቆሄቴስ።

20 ሃይታ ሃ ቦሻታን ሃይቆፔ ኣቲዳ ኣሳ ዜሬꬃቲ ካሴ ባ ኦꬂዳ ኢታ ኦሶፔ ሲሚዲ ማሮቴꬃን ጌሊቤቴና። ዳይዳንꬃስ ዎርቃፌ፥ ቢራፔ፥ ጻርቂማላፔ፥ ሹቻፌ፥ ሚꬃፌ ኦሴቲዲ ጼላናስ ዎይኮ ሃይꬃን ሲያናስ ዎይኮ ሄሜታናስ ዳንዳዮንታ ኤቃታስ ጎይኖ ኣጊቤቴና። * 21 ሄሳꬆካ ሼምፖ ዎꬎፔ፥ ቢታፔ፥ ላይማፔኔ ካይሶቴꬃፌ ሲሚዲ ማሮቴꬃን ጌሊቤቴና።

10

ኪታንቻኔ ጾሳ ማጻፋ ጉꬃዮ

1 ሄሳፌ ጉዬ ሻራ ማይኢዳ ሃራ ሚኖ ኪታንቻይ ሳሎፔ ዱጌ ዎꬊዛይሳ ቤያዲስ፤ ዙላይ ኢዛ ሁኤ ዩዪ ኣꬊዴስ፤ ኢዛ ኣይፌሶይ ኣርሼ ሚሳቴስ፤ ኢዛ ቶሆቲካ ታማ ቱስ ሚሳቴቴስ። 2 ጻꬃፌ ቢርሼቲዳ ኢሲ ጉꬃ ማጻፋ ዲዛሮ ባ ኩሼን ኦይኪ ኡቲዴስ፤ ኢዚ ባ ኡሻቻ ቶሆዛን ኣባ ሃዲርሳ ቶሆዛን ቃሴ ቢታ ዬꬊ ኤቂዴስ። 3 ጋሞ ጻጎ ማላ ጊታ ቃላራ ጻጊዴስ፤ ኢዚ ጻጊዳ ማላ ላፑን ዳዳቲ ባ ጊሪሳ ሲሲዳ።

4 ላፑን ዳዳቲ ባ ጊሪሳ ሲሲዳ ማላ ታ ጻፋና ጋዳ ቆፓዲስ ሺን፥ «ሃ ላፑን ዳዳቲ ዮቶይሳ ቁምኣ ዎꬃ ኣቲን ጻፎፓ!» ጊዛ ቃላ ሳሎፔ ሲያዲስ።

5 ሄሳፌ ካሊዲ ኣባ ቦላኔ ቢታ ቦላ ኤቂ ዲሺን ታ ቤኢዳ ኪታንቻዚ ባ ኡሻቻ ኩሼ ፑዴ ሳሎ ዴንꬂዲ፥ 6 ሜርናፔ ሜርናስ ዲዛይሳን፥ ሳሎኔ ሳሎን ዲዛይታ ቃሴካ ቢታኔ ቢታ ጋርሳን ዲዛይታ፥ ኣባኔ ኣባ ጊዶን ዲዛይታ ሜꬊዳ ጾሳ ሱንꬅ ጼይጊ ጫቂዲ፥ «ሃይሳፌ ጉዬ ኢዚ ጋምኤና! 7 ጊዶ ኣቲን ላፑንꬃ ኪታንቻይ ባ ዛዬዛ ፑኒ ሲሲዛ ጋላሳታን ኢዚ ባ ኦሳንቻታሲኔ ናቤታስ ኤሪሲዳ ማላ ጾሳ ጹራይ ፖሌታና» ጊዴስ። 8 ሄሳፌ ጉዬ ታኒ ሳሎፔ ሲዪዳ ቃላይ፥ «ኣባ ቦላኔ ቢታ ቦላ ኤቂዳ ኪታንቻዛ ኩሼን ዶዬቲ ዲዛ ጻꬃ ማጻፋዛ ባዳ ኤካ!» ጊዲ ቃሴካ ታስ ዮቲዴስ።

9 ታኒ ቃሴ ኪታንቻዛኮ ባዳ፥ «ሂኖ ቄሪ ጻꬃን ዲዛ ማጻፋዮ ታስ ኢማ» ጋዲስ። ኢዚካ፥ «ሄይ ኤካዳ ማ! ኢዛ ኔና ኔ ኡሎ ጊዶን ጫማና፤ ጊዶ ኣቲን ኔ ዶናን ኤሳ ማላ ማልኣና» ጊዴስ።

10 ታኒካ ሄ ቄሪ ጻꬃ ማጻፋዮ ኪታንቻዛ ኩሼፔ ኤካዳ ማዲስ፤ ኢዛካ ታ ዶናን ታና ኤሳ ማላ ማልኣዱስ፤ ጊዶ ኣቲን ታ ማዳ ኣጊን ጉዬፔ ታ ኡሎ ጊዶን ታና ጫማዱስ። 11 ሄሳፌ ጉዬ፥ «ዳሮ ዱማ ዱማ ቆሞ ኣሳ ጊሻስ ዱማ ዱማ ቃላን ሃሳይዛ ኣሳታ ጊሻሲኔ ካዎታ ጊሻስ ቃሴካ ቲንቢቴ ኔ ዮታና ማላ ኔስ ቤሴስ» ጌቴቲዲ ታስ ዮቴቲዴስ።

11

ናምኡ ማርካታ

1 ሄሳፌ ጉዬ ታ ኢዛራ ዋꬋ ዋꬋናስ ጉፌ ሚሳቲዛ ሾምቦቆይ ታስ ኢሜቲዴስ። ታስ፥ «ኔኒ ዴንዳዳ ጾሳ ኬꬃዛኔ ጊዶ ኪፊሌታ ዋꬋ! ሄን ጎይኒዛይታ ታይባ። * 2 ጾሳ ኬꬃፌ ካሬራ ጮ ዲዛሶዛ ኣጋጋ፤ ሄሲ ኣይዛቤታስ ኢሜቲዳሶ ጊዲዳ ጊሻስ ኔ ኢዛ ዋꬎፋ፤ ኣይዛቤቲ ጌሻ ካታማዮ ኦይዱ ታማኔ ናምኡ ኣጊና ጋካናስ ዬꬊ ሃራና። * 3 ታ ማርካ ናምኣቲ ካዮ ማይኦ ማይኢዲ 1,260 ጋላስ ጋካናስ ቲንቢቴ ዮታና ማላ ታ ኢስታስ ዎልቃ ኢማና» ጌቴቲዴስ።

4 ሄይቲ ቢታ ጎዳ ሲንꬃን ኤቂዛ ናምኡ ዎጋራ ሚꬃታኔ ኢስታ ቦላ ጾምፔ ዎꬂዛ ናምኡ ባላታ። * 5 ኦኒካ ኢስታ ቆሃናስ ኮይኮ ኢስታ ዶናፔ ታማይ ኬዚዲ ኢስታ ሞርኬታ ጹጋና፤ ኢስታ ቆሃና ኮይዛዴንቲ ዉሪ ሃይቃናይ ሄሳ ማላንኮ። 6 ኢስቲ ቲንቢቴ ዮቲዛ ሄ ጋላሳታን ኢራይ ቡኮንታ ማላ ሳሎ ጎርዳናስ ማታይ ኢስታስ ዴስ። ሄሳꬆካ ሃꬃታ ሱꬃን ላማናስ ኮይኮካ ሃራ ኣይ ማላ ቦሻንካ ቢታ ሾጫናስ ዎልቃይ ኢስታስ ዴስ። *

7 ኢስቲ ባ ማርካቴꬃ ዉርሲዳፔ ጉዬ ሂርኪ ጪማ ኦላዛፔ ኬዚዛ ዶኣይ ኢስታራ ኦሌቲዲ ኢስታ ጾናናኔ ዎꬋና።* 8 ኢስታ ኣሃይ ሌሚሶራ ሶዶሜኔ ጊብጼ ጌቴቲዛ ጊታ ካታማይን ጮ ዴምባን ዚንኣና፤ ሂና ካታማያ ካሴ ኢስታ ጎዳይ ኢዚን ካቄቲዳሶዮ። * 9 ዱማ ዱማ ቆሞቲኔ ዱማ ዱማ ዛርኬቲ፥ ዱማ ዱማ ቃላን ሃሳይዛይቲኔ ዴሬቲ ሄꬑ ጋላሲኔ ባጋ ጋካናስ ኢስታ ኣሃ ጼላናኔ ኢስታ ኣሃይ ሞጌቶንታ ማላ ዲጋና። 10 ሄይቲ ናምኡ ናቤቲ ካሴ ቢታ ቦላ ዲዛ ኣሳ ዋዪሲዳ ጊሻስ ሃኢ ቃሴ ቢታ ቦላ ዲዛ ኣሳይ ሃ ናቤቲ ሃይቂዳ ጊሻስ ኡፋዬታና፤ ሄ ኡፋይሳስ ባኣሌ ኦꬂዲ ኢሶይ ኢሳስ ዬስ ኢማና። 11 ጊዶ ኣቲን ሄꬑ ጋላሲኔ ባጋይ ኣꬊዳፔ ጉዬ ኢስታስ ሼምፖ ኢሚዛ ፔኖይ ጾሳ ኣቻፌ ዪዲ ኢስታ ኣሃን ጌሊዴስ፤ ኢስቲካ ባ ቶሆን ኤቂዳ፤ ኢስታ ቤኢዳ ኣሳይ ዳሮ ባቢዴስ። * 12 ሄሳፌ ጉዬ ሄ ናምኡ ናቤቲ፥ «ሃ ፑዴ ኬዚቴ!» ጊዛ ቃላ ሳሎፔ ሲዪዳ፤ ኢስታ ሞርኬቲ ኢስታ ጼሊሺን ኢስቲ ሻራራ ፑዴ ሳሎ ኬዚዳ። * 13 ሄ ሳቴዪንካ ዎልቃማ ቢታ ቃꬂ ሃንዴስ፤ ሄ ካታማስ ታማፌ ኢሲ ኩሼይ ላሌቲዴስ፤ ቢታ ቃꬃ ጋሶን ላፑን ሺ ዴሬይ ሃይቂዴስ፤ ሃይቆንታ ኣቲዳ ኣሳይ ጊዲኮ ዳሮ ባቢዴሲኔ ሳሎ ጾሳካ ቦንቺዴስ። *

14 ኣዬ ኣና! ጊዛ ቃላ ናምኣንꬆዚ ኣꬊን ሄꬓንꬆዛ ዋሶይ ኤሶን ጋካና።

ላፑንꬆ ዛዬ

15 ላፑንꬆ ኪታንቻይካ ባ ዛዬዛ ፑኒዴስ፤ ሳሎን፥ «ኣላሜ ካዎቴꬂ ኑ ጎዳ ጾሳሲኔ ኪርስቶሳስ ጊዲዴስ፤ ኢዚካ ሜርናፔ ሜርና ጋካናስ ካዎታና» ጊዛ ጊታ ቃላይ ሲዬቲዴስ። * 16 ጾሳ ሲንꬃን ባ ኣልጋ ኣልጋ ቦላ ኡቲዳ ናምኡ ታማኔ ኦይዱ ጪማቲካ ባ ሊጴን ጉፋኒዲ ጾሳስ ጎይኒዳ። 17 ቃሴካ፥

«ካሴካ፥ ሃኢካ ዲዛይሶ!

ኡባካ ዳንዳይዛ

ጎዳ ጾሶ!

ኔኒ ኔ ጊታ ጎዳቴꬃ

ኔ ኩሼን ኦይኪዳ ጊሻሲኔ

ካዎቲዳ ጊሻስ

ኑኒ ኔና ጋላቶስ።

18 ኣይዛቤይ ሃንቄቲዴስ፤

ካሴ ሃይቂዳይቲ

ፒርዳ ዴሚዛ ዎዴይ ጋኪዴስ፤

ካሴ ኔ ኦሳንቻታ

ናቤታሲኔ

ጌሻታስ ኔ ሱንꬃካ

ቦንቺዛይታስ፥

ጉꬃታሲኔ ጊታታስ፥

ኔኒ ኢስታስ ኢስታ ዋጋ

ኢሚዛ ዎዴይ ሃኢ ጋኪዴስ።

ቢታ ꬋይሲዳይታ

ኔ ꬋይሳናስ

ዎዴይ ጋኪዴስ» ጊዳ።

19 ሳሎን ዲዛ ጾሳ ኬꬃ ጊዶ ኪፊሌይ ዶዬቲዴስ፤ ኢዛ ጫቆ ታቦታዚካ ሄን ጾሳ ኬꬃስ ጊዶ ኪፊሌን ቤቲዴስ፤ ዎልቃንꬂ ዎልቃሚዴስ፤ ጊሪሲ ጊሪዴስ፤ ዳዳይ ዳዳቲዴስ፤ ቢታ ቃꬂኔ ዎልቃማ ሻቺ ቡኪዴስ። *

12

ማጫሳዮኔ ዳዌ ሾሻዛ

1 ሄሳፌ ጉዬ ጊታ ማላሊሲዛ ማላታይ ሳሎ ቦላ ቤቲዴስ፤ ኢሲ ማጫሳያ ኣርሼ ማይኣዳ፥ ኣጊና ባ ቶሆን ዬꬋዳ ታማኔ ናምኡ ጾሊንቴታ ኣኪሊሌ ማላ ባ ሁኤን ዎꬃዳ ቤታዱስ። 2 ኢዛካ ሻራራ ዳዉስ፤ ዬሎ ሚጻይ ኢዞ ኦይኪን ሜቶታዳ ዋሳዱስ።

3 ሄሳꬆካ ሃራ ማላታይ ሳሎ ቦላ ቤቲዴስ፤ ኢዛስ ላፑን ሁኤይኔ ታሙ ካጬቲ ዲዛ ኢሲ ጊታ ዳዌይ ቤቲዴስ፤ ኢዛ ሁኤታ ቦላካ ላፑን ዛዉዴቲ ዴቴስ። * 4 ኢዚ ባ ጎይናራ ሳሎ ጾሊንቴታፔ ጪጎ ጊዲዛይታ ሳሎፔ ዱጌ ቢታን ዬጊዴስ፤ ሄ ማጫሳያ ዬሊሺን ኢዛ ዬሊዛ ናዛ ሚታናስ ቆፒዲ ዳዌዚ ሄ ዬላናስ ማቲዳ ማጫሳይስ ሲንꬃን ኤቂዴስ። *

5 ማጫሳያካ ዴሬ ኡባ ቢራታ ጉፌራ ሃሪዛ ኣቱማ ና ዬላዱስ፤ ናዚካ ፑዴ ጾሳኮኔ ጾሳ ኣልጋኮ ኤኬቲዴስ። * 6 ማጫሳያካ ዱጌ ባዞ ቢታ ቤታዱስ፤ ሄ ባዳ 1,260 ጋላስ ጋካናስ ቦንቾን ዳናሶ ጾሲ ካሴ ኢዚስ ጊግሲ ዎꬂዴስ።

7 ሳሎ ቦላ ኦላይ ዴንዲዴስ፤ ሚካሌይኔ ኢዛ ኪታንቻቲ ዳዌዛራ ኦሌቲዳ። ዳዌዚኔ ኢዛ ኪታንቻቲካ ዛሪዲ ሚካሌራኔ ኢዛ ኪታንቻታራ ኦሌቲዳ። * 8 ጊዶ ኣቲን ዳዌዚኔ ኢዛ ኪታንቻቲ ጾኔቲዳ፤ ሄሳፌ ጉዬ ኢስታስ ሳሎን ዳናሶይ ቤቲቤና። 9 ሄ ጊታ ዳዌዚ ዱጌ ዬጌቲዴስ፤ ኢዚካ ኩሜꬃ ኣላሜዛ ባሌꬂዛ ዳቡሎሳ ዎይኮ ጻላኤ ጌቴቲ ጼይጌቲዛ ቤኒ ዎዴ ሾሻዛ፤ ኢዚ ዱጌ ቢታ ቦላ ዬጌቲዴስ፤ ኢዛ ኪታንቻቲካ ኢዛራ ኢሲፌ ዬጌቲዳ። *

10 ሄሳፌ ጉዬ ኢሲ ጊታ ጊሪሲ ሳሎፔ ሂዝጊሺን ታ ሲያዲስ፤ «ሄኮ ኣሴ ኣሾይ፥ ዎልቃይኔ ካዎቴꬂካ ኑ ጎዳስ ጊዲዴስ፤ ማታይካ ኪርስቶሳስ ጊዲዴስ። ኑ ኢሻታ ኑ ጎዳ ሲንꬃን ጋላሲኔ ቃማ ሞቲዛ ኑ ኢሻታ ባልጋራይ ዱጌ ዬጌቲዴስ። * 11 ኢስቲ ዶርሳዛ ሱꬃኒኔ ባ ዮቲዳ ማርካቴꬃ ቃላን ኢዛ ጾኒዳ፤ ኢስቲ ባ ሼምፖስ ሚሼቶንታ ዲሼ ባና ሃይቆስ ኣꬂ ኢሚዳ። 12 ሄሳ ጊሻስ ሳሎቲኔ ኢስታ ጊዶን ዲዛይቲ ኢንቴ ዉሪካ ኡፋዬቲቴ፤ ኢዛስ ጉꬃ ዎዴይ ኣቲዳይሳ ኤሪዳ ጊሻስ ዳቡሎሲ ጊታ ሃንቆራ ዱጌ ኢንቴኮ ዎꬊዳ ጊሻስ ቢታሲኔ ኣባስ ኣዬ ኣና! ኣዬ ኣና!»

13 ዳዌዚ ዱጌ ቢታ ቦላ ዬጌቲዳይሳ ቤኢዲ ኣቱማ ና ዬሊዳ ማጫሳዮ ጎዴሬꬂዴስ። 14 ማጫሳያካ ባስ ጊጌቲ ዲዛሶ ፒራꬋዳ ዱጌ ባዞ ባና ማላ ኢዚስ ጊታ ጎሌ ቄፌ ሚሳቲዛ ናምኡ ቄፌቲ ኢሜቲዳ፤ ኢዛ ሄን ዳዌዛ ሲንꬃፌ ሃካዳ ሄꬑ ላይꬂኔ ባጋ ጋካናስ ሎኦ ቦንቾን ናጌታዱስ። *

15 ሄ ማጫሳዮ ዲኦይ ኤኪ ባና ማላ ሾሻዚ ሻፋ ሃꬄ ኬና ሃꬄ ባ ዶናፔ ጩቲዲ ኢዚፔ ጉዬ ባጋራ ጉሲዴስ። 16 ጊዶ ኣቲን ቢታያ ሄ ማጫሳዮ ማዳዱስ፤ ባ ዶና ዶያዳኔ ሄ ዳዌዚ ጩቲዲ ጉሲዳ ሃꬃካ ጹንጻዱስ። 17 ዳዌዚ ማጫሳይ ቦላ ሃንቄቲዲ ሃንኮ ኣቲዳ ኢዚ ዜሬꬃታራ ኦሌታናስ ቢዴስ፤ ኢስቲካ ጾሳ ኣዛዞታ ናጊዛይታኔ ዬሱሳስ ኣማኔቲዲ ማርካቲዛይታ። 18 ዳዌዚካ ኣባ ኣቻን ኣጬ ቦላ ኤቂዴስ።

13

ናምኡ ዶኣታ

1 ሄሳፌ ጉዬ ኢሲ ዶኣይ ኣባፌ ኬዚሺን ቤያዲስ፤ ኢዛስ ታሙ ካጬይኔ ላፑን ሁኤይ ዴስ፤ ካጬታ ቦላ ታሙ ዛዉዴቲ ዴቴስ፤ ሁኤታ ቦላ ጫሻ ሱንꬃቲ ዴቴስ። * 2 ታ ቤኢዳ ዶኣዚ ማሄ ሚሳቴስ፤ ኢዛ ቶሆይ ዶኣ ዛርዶ ቶሆ ሚሳቴስ፤ ኢዛ ዶናይ ቃሴ ጋሞ ዶና ሚሳቴስ፤ ዳዌዚ ባ ዎልቃ፥ ባ ኣልጋዛኔ ባ ጎዳቴꬃካ ሄ ዶኣዛስ ኢሚዴስ። *

3 ሄ ዶኣዛ ሁኤታፔ ኢሳ ቦላ ዎꬊዛ ማዱንꬂ ዲዛይሳ ታ ቤያዲስ ሺን ኢዛ ሃይቆስ ጋꬂዛ ማዱንꬃዚ ፓጺዴስ፤ ኩሜꬃ ኣላሜይ ማላሌቲዲ ሄ ዶኣዛ ካሊዴስ። 4 ሄ ዶኣዛስ ጎዳቴꬂ ኢሜቲዳ ጊሻስ ኣሳይ ዉሪካ ሄ ዳዌዛስ ጎይኒዴስ። «ሃይሳ ዶኣዛ ሚሳቲዛይ ኦኔ? ኢዛራ ኦሌታናስ ዳንዳይዛይ ኦኔ?» ጊሼ ኢዛስ ጎይኒዴስ።

5 ኢዛስ ኦቶሬቴꬂኔ ጫሻ ቃላ ሃሳይዛ ዶናይ ኢሜቲዴስ፤ ኢዚ ኦይዱ ታማኔ ናምኡ ኣጊና ጋካናስ ጎዳቴꬃን ኦꬃና ማላ ኢዛስ ኢሜቲዴስ። 6 ጾሳኔ ጾሳ ሱንꬅ፥ ኢዚ ዲዛሶዛኔ ሳሎን ዲዛይታ ጫሽ ኦይኪዴስ። 7 ኢዚ ጌሻታ ኦላና ማላኔ ጾናና ማላ ኢዛስ ጎዳቴꬂ ኢሜቲዴስ፤ ዱማ ዱማ ቆሞታኔ ዛርኬታ፥ ዱማ ዱማ ቃላን ሃሳይዛ ዴሬታ ኡባ ቦላ ኢዛስ ጎዳቴꬂ ኢሜቲዴስ። * 8 ኣላሜይ ሜꬌቶሶፔ ሃ ሲሚን ኢስታ ሱንꬂ ሹኬቲዳ ዶርሳዛ ዴኦ ማጻፋን ጻፌቶንታ ኣላሜ ቦላ ዲዛ ኣሳይ ዉሪካ ሄ ዶኣዛስ ሆኪ ጎይናና። *

9 ሃይꬂ ዲዛይ ሲዮ! 10 «ዲኤታናስ ዲዛዴይ ዲኤታና፤ ማሻን ሃይቃናስ ዲዛዴይ ማሻን ሃይቃና፤» ሄሳ ጊዲዳ ጊሻስ ኣማኒዛይታ ዳንዳያይኔ ኢስታ ኣማኔቴꬅ ኮሺዛይ ሃኒና። *

11 ቃሴካ ሃራ ዶኣይ ቢታፌ ኬዚሺን ቤያዲስ፤ ኢዛስ ዶርሳ ካጬ ማላ ናምኡ ካጬይ ዴስ፤ ኢዚ ዳዌꬆ ሃሳዬስ። 12 ኢዚ ካሴ ኮይሮ ዶኣዛ ኦላ ጌሊዲ ሄ ካሴይሳ ጎዳቴꬃን ኦꬄስ። ቢታያኔ ቢታይ ቦላ ዲዛይቲ ዉሪካ ካሴ ኮይሮ ዶኣዛስ ጎይናና ማላ ኦꬂዴስ፤ ሄ ዶኣዚ ቃሴ ካሴ ኢዛ ሃይቆስ ጋꬂዛ ማዱንꬃይ ፓጺዳ ኮይሮ ዶኣዛ። 13 ሄሲ ናምኣንꬆ ዶኣዚ ቃሴ ኣሳ ሲንꬃን ታማ ሳሎፔ ዱጌ ዬጋና ጋካናስ ጊታ ማላታታ ኦꬂዴስ። 14 ኢዚ ኮይሮ ዶኣዛ ሲንꬃን ማላታ ኦꬃና ማላ ኢዛስ ኢሜቲዳ ማላታ ጋሶን ቢታ ቦላ ዲዛ ኣሳ ኢዚ ባሌꬂዴስ፤ ማሻን ማዱንጺዲ ፓጺዳ ዶኣዛ ቦንቾስ ሚስሌ ኦꬃና ማላ ቢታ ቦላ ዲዛ ኣሳ ዉርሲ ኢዚ ኣዛዛና። 15 ናምኣንꬆ ዶኣዚ ኮይሮ ዶኣዛ ሚስሌዛስ ሼምፖ ኢማና ማላ ኢዛስ ጎዳቴꬂ ኢሜቲዴስ፤ ዴኦ ሼምፖ ኢማናስ ኢዛስ ጎዳቴꬂ ኢሜቲዳ ሚስሌዚ ሃሳያና ማላኔ ኢዛስ ሆኪ ጎይኖንታዴ ኢዚ ዉርሲካ ዎꬋና ማላሳ።

16 ናምኣንꬆ ዶኣዚ ጉꬃታ ጊዲን ዎይኮ ጊታታ ጊዲን፥ ዱሬታ ጊዲን ዎይኮ ማንቆታ ጊዲን፥ ጎዳታ ጊዲን፥ ዎይኮ ኣሽካራታ ጊዲን፥ ዉሪካ ባ ኡሻቻ ኩሼን ዎይኮ ባ ሊጴ ቦላ ማላታ ዎልቃራ ዎꬂሳና። 17 ሄሳ ማላን ሄ ዶኣዛ ሱንꬅ ኤሪሲዛ ዱማ ማላታይ ዎይኮ ኢዛ ሱንꬂ ኢዛ ቦላ ጻፌቲዳ ቁጹሬይ ባይንዳዴይ ኦኒካ ጊያ ጌሊዲ ሻማናሲኔ ባይዛናስ ዳንዳዬና።

18 ሄሳ ጊሻስ ኣሲ ኤራ ጊዳናይ ሃኒና፤ ዎዚናራ ዲዛዴይ ኣኬኮ፤ ሄ ዶኣዛ ቁጹሬዚካ ሃይሳፌ ካሊ ዲዛይሳኮ፤ ሄሲካ ኡሱፑን ጼታኔ ኡሱፑን ታማኔ ኡሱፑና።

14

ዶርሳዛኔ ጼታኔ ኦይዱ ታማኔ ኦይዱ ሺ ኣስ

1 ሄሳፌ ጉዬ ሄኮ ሄ ዶርሳዚ ጺዮኔ ዙማ ቦላ ኤቂዳይሳ ታ ቤያዲስ፤ ኢዛ ሱንꬂኔ ኢዛ ኣዋ ሱንꬂ ኢስታ ሊጴ ቦላ ጻፌቲዳይቲ ጼታኔ ኦይዱ ታማኔ ኦይዱ ሺ ኣሳቲ ኢዛራ ኢሲፌ ዴቴስ። 2 ሳሎፔ ዎልቃማ ፒሳ ሃꬃ ጊሪሲኔ ዎልቃማ ዳዳ ጊሪስ ሚሳቲዛ ጊሪሲካ ሲያዲስ፤ ታኒ ሲዪዳ ጊሪሳይ ዲꬅ ሚሳቲዛ ባጋና ጌቴቲዛይሳ ዲጺን ኣሳይ ሲዪዛ ጊሪሳ ማላ ጊሪዛይሳ። 3 ኣልጋ ሲንꬃኒኔ ኦይዱ ዶኣታ ሲንꬃን ጪማታ ሲንꬃን ጼታኔ ኦይዱ ታማኔ ኦይዱ ሺ ኣሳይ ኦራꬃ ማዛሙሬ ዬጺዴስ፤ ሄ ዬꬃዛካ ዴራ ጋርሳፌ ዶሬቲዳ ጼታኔ ኦይዱ ታማኔ ኦይዱ ሺ ኣሳፔ ኣቲን ሃራይ ኦኒካ ኢዛ ታማራናስ ዳንዳይቤና። 4 ሄይቲ ማቾንታይታ ጊዲዳ ጊሻስ ኢስቲ ማጫራ ኣቂዲ ቱንቤቴና፤ ኢስቲ ዶርሳይ ቢዛሶ ኢዛ ካሌቴስ፤ ኢስቲ ጾሳሲኔ ኢዛ ዶርሳዛስ ኣሳ ጋርሳፌ ጼራ ካꬃ ማላ ሺቂዳይታ። 5 ኢስቲ ዎርዶ ሃሳያ ኤሬቴና፤ ዎሶይካ ኢስታ ቦላ ባ።

ጾሳ ፒርዳ ኤሪሲዛ ሄꬑ ኪታንቻታ

6 ሄሳፌ ጉዬ ቢታ ቦላ ዲዛ ዱማ ዱማ ቃላን ሃሳይዛ ዱማ ዱማ ዴሬታስ፥ ዛርኬታስ፥ ቆሞታስ፥ ኡባስ ዮታናስ ሜርና ሚሺራቾ ቃላ ኦይኪዳ ሃራ ኢሲ ኪታንቻይ ሳሎ ቦላ ፒራꬊሺን ታ ቤያዲስ። 7 ኢዚካ ባ ቃላ ꬎቁ ሂስቲዲ፥ «ጾሳስ ባቢቴኔ ኢዛ ቦንቺቴ፤ ኢዛ ፒርዳ ዎዴይ ጋኪዴስ፤ ሳሎኔ ሳኣ፥ ኣባኔ ሃꬃ፥ ፑልቶታካ ሜꬊዳ ጾሳስ ጎይኒቴ» ጊዴስ።

8 ሃራ ናምኣንꬆ ኪታንቻይ ቃሴ፥ «ዴሬዛ ዉርሳ ማꬆሲዛ ላይማ ዎይኔ ጫጄ ኡሺዳ ማጫሳያ ሂናካ ዎጋ ጊታ ባቢሎና ኩንዳዱስ! ኩንዳዱስ!» ጊሼ ኮይሮ ኪታንቻዛ ካሊዴስ። *

9 ሃራይ ሄꬓንꬆ ኪታንቻይ ቃሴ ጊታ ꬎቃ ቃላን ሂዝጊሼ ኢስታ ካሊዴስ፤ «ሄ ዶኣዛሲኔ ኢዛ ሚስሌዛስ ጎይኒዛይቲኔ ባ ሊጴ ቦላ ዎይኮ ባ ኩሼ ቦላ ዎꬂዛይቲ ዉሪካ፥ 10 ጾሳ ሃንቆ ዎይኔ ጫጄዛ ኡያና፤ ሄሲካ ሄ ዎይኔ ጫጄዚ ሃራራ ዋላኬቶንታ ኢዛ ሃንቆ ጹኣፔ ዱቄቲዳይሳ፤ ሄሳꬆካ ሃንኮ ጌሻ ኪታንቻታ ሲንꬃኒኔ ዶርሳዛ ሲንꬃን ታማኒኔ ዲኔ ታማን ጹጌታና። * 11 ኢስቲ ኢዛን ጹጌቲዛ ታማፔ ኬዚዛ ጩዋዚ ሜሪፔ ሜርናስ ፑዴ ኬዚሼ ዳና፤ ሄ ዶኣዛሲኔ ኢዛ ሚስሌዛስ ጎይኒዛይቲ ዎይኮ ኢዛ ሱንꬃ ማላታ ባ ቦላ ዎꬂዳይቲ ዉሪካ ዎንታኒኔ ቃማን ኢስታስ ሼምፖይ ዴና።»*

12 ጾሳ ኣዛዞ ናጊዛይታፔኔ ዬሱሳ ሚኒ ኣማኒዳ ጌሻታፔ ኮዬቲዛ ዳንዳያይ ሃኒንኮ።

13 ታኒ ሳሎፔ ሂዝጊዛ ቃላ ሲያዲስ፤ «ሃይሳፌ ጉዬ ጎዳ ዬሱሳይታ ጊዲዲ ሃይቃናይቲ ኢስቲ ኣንጄቲዳይታ።» ጺሎ ኣያናይካ፥ «ኤ፥ ኢስቲ ባ ዳቡርሳፌ ሼምፓና ማላ ኢስታ ኦሶይ ኢስታ ካላና» ጌስ።

ቢታ ቦላ ጎዳ ሃንቆ

14 ሄሳፌ ጉዬ ታ ጼሊሺን ታስ ቦꬃ ሻራይ ቤቲዴስ፤ ሄ ሻራ ቦላ ኣሳ ና ሚሳቲዛይ ኡቲዴስ፤ ኢዚ ባ ሁኤ ቦላ ዎርቃ ኣኪሊሌ ዎꬂዴስ፤ ባ ኩሼንካ ቃራ ባጫ ኦይኪዴስ። * 15 ሃራ ኪታንቻይ ጾሳ ኬꬃፌ ኬዚዲ ሻራ ቦላ ኡቲዳይሳስ ꬎቃ ቃላራ፥ «ቢታ ቦላ ቦኔይ ጋኪዴስ! ካꬃይ ጫኬቲዛ ሳቴይ ማቲዴስ» ጊሼ ዋሲዴስ። * 16 ሄ ሻራ ቦላ ኡቲዳይሲ ባጫዛ ዱጌ ቢታ ቦላ ዬዲዴስ፤ ቢታይካ ጫኬቲዴስ።

17 ቃሴ ሃራ ኪታንቻይ ቦላ ሳሎን ዲዛ ጾሳ ኬꬃፌ ኬዚዴስ፤ ኢዚካ ቃራ ባጫ ባ ኩሼን ኦይኪዴስ።

18 ታማ ቦላ ኢዛስ ጎዳቴꬂ ዲዛ ሃራ ኪታንቻይ ያርሾ ኢዛ ቦላ ሺሺዛሶዛ ኣቻፌ ኬዚዲ ሄ ቃራ ባጫ ኦይኪዳ ኪታንቻዛስ፥ «ሚꬃ ኣይፌይ ካጺዳ ጊሻስ ኔኒ ሃኢ ኔ ቃራ ባጫዛ ዬዳዳ ዎይኔ ሚꬃ ኣይፌዛ ዉርሳ ጫካዳ ቢታፌ ሺሻ» ጊዲ ጊታ ቃላን ዋሲዴስ። 19 ኪታንቻዚካ ባጫዛ ዱጌ ቢታ ቦላ ዬዲዲ ቢታን ዲዛ ዎይኔ ሚꬃ ኣይፌዛ ጫኪዲ ጾሳ ሃንቆይ ኢዛን ቆንጪዛ ዎይኔ ኣይፌ ኢዛን ጉምኢዛ ዎጋ ኦላን ዬጊዴስ። 20 ካታማፔ ካሬ ባጋራ ዲዛ ዎይኔ ሚꬃ ኣይፌ ጉምኢዛሶሆን ጉምኤቲዴስ፤ ሄ ጉምኢዛሶሆዛፔካ ቢታፌ ꬎቃቴꬂ ፓራ ቢጻላ ጋካናሲኔ ኢሲ ሺያኔ ኡሱፑን ጼት ኪሎ ሜቲሬ ጊዲዛሶ ጋካናስ ሱꬂ ጎጊዴስ። *

15

ዉርሴꬃ ቦሻታ ኦይኪዳ ኪታንቻታ

1 ታኒ ሃራ ዎልቃማ ማላታ ሳሎ ቦላ ቤያዲስ፤ ጾሳ ሃንቆይ ኢስታን ፖሌታናስ ዉርሴꬅ ጊዲዳ ላፑን ቦሻታ ኦይኪዳ ላፑን ኪታንቻታ ቤያዲስ።

2 ሄሳፌ ጉዬ ታማራ ዋላኬቲዳ ማስቶቴ ኣባ ሚሳቲዛ ሚሽ ቤያዲስ፤ ሄሳꬆካ ሄ ዶኣዛኔ ኢዛ ሚስሌዛ ኢዛ ሱንꬃ ቁጹሬዛ ማላታ ጾኒዳይታ ቤያዲስ፤ ጾሲ ኢስታስ ኢሚዳ ዲꬃ ማላ ባጋና ጌቴቲዛይሳ ኦይኪዲ ማስቶቴ ሚሳቲዛ ኣባ ኣቻን ኤቂዳ። 3 ጾሳ ኦሳንቻ ሙሴ ዬꬂኔ ዶርሳዛ ማዛሙሬ፥

«ኡባ ዳንዳይዛ ጎዳ ጾሶ!

ኔ ኦሶይ ጊታኔ ማላሊሲዛዛ፤

ዴሬ ካዎዞ!*

ኔ ኦጌይ ሊኬኔ ቱማ። *

4 ጎዶ፥ ኔስ ባቦንታ ኣሲኔ

ኔ ሱንꬅ ቦንቾንታ ኣሲ ኦኔ?

ኔኒ ኔርካ ጌሻ፤

ኔ ቱማ ፒርዳይ

ቆንጪዳ ጊሻስ

ዴሬቲ ዉሪ ዪዲ

ኔ ሲንꬃን ኔስ ጎይናና»

ጊ ዬጺዳ። *

5 ሄሳፌ ጉዬ ታ ዛራ ጼሊሺን ካሴ ማርካቴꬃ ዱንካኔ ጊዲዳይሲ ጾሳ ኬꬂ ሳሎን ዶዬቲዴስ። * 6 ላፑን ቦሻታ ኦይኪዳ ላፑን ኪታንቻቲ ጾሳ ኬꬃፌ ኬዚዳ፤ ኢስቲ ጌሽ ጊዲዲ ጾልቂዛ ቦꬃ ማይኦ ማይኢዳ፤ ዎርቃፌ ኦሴቲዳ ዳንጮ ማላ ማይኦ ቲራ ቦላ ቃቺዳ። 7 ኦይዱ ዶኣታፔ ኢሶይ ላፑን ኪታንቻታስ ሜርናፔ ሜርናስ ዲዛ ጾሳ ሃንቆይ ኢስታን ኩሚ ኡቲዳ ላፑን ዎርቃ ጹኣታ ኢሚዴስ። 8 ጾሳ ኬꬃይካ ጾሳ ቦንቾፌኔ ኢዛ ዎልቃፌ ዴንዲዳይሳን ጩዋይ ኢዛን ኩሚዴስ፤ ላፑን ኪታንቻቲ ባ ኩሼን ኦይኪዳ ላፑን ቦሻቲ ፖሌታና ጋካናስ ኦኒካ ጾሳ ኬꬃ ጌላናስ ዳንዳይቤና። *

16

ጾሳ ሃንቆራ ዲዛ ጹኣታ

1 ሄሳፌ ጉዬ ላፑን ኪታንቻታ፥ «ኢንቴ ቢዲ ጾሳ ሃንቆ ኦይኪዳ ላፑን ጹኣታ ዱጌ ቢታ ቦላ ጉሲቴ!» ጊዛ ጊታ ቃላይ ጾሳ ኬꬃፌ ኬዚሺን ታ ሲያዲስ።

2 ኮይሮ ኪታንቻዚ ቢዲ ጹኣዛ ቢታ ቦላ ጉሲዴስ፤ ዶኣዛ ማላታይ ኢስታ ቦላኔ ሄ ዶኣዛ ሚስሌስ ጎይኒዛይታ ቦላ ኢታ ዋዪሲዛ ማዱንꬂ ኬዚዴስ። *

3 ናምኣንꬆ ኪታንቻዚ ጹኣዛ ኣባ ቦላ ጉሲዴስ፤ ኣባይካ ሃይቂዳ ኣሳ ሱꬃ ማላ ጊዲዴስ፤ ኣባ ጊዶን ሼምፖራ ዲዛይቲ ዉሪካ ሃይቂዳ።

4 ሄꬓንꬆ ኪታንቻይ ባ ጹኣዛ ሻፋታ ቦላኔ ፑልቶ ሃꬃታ ቦላ ጉሲዴስ፤ ኢስቲካ ሱꬅ ጊዲዳ። 5 ሃꬃ ቦላ ኢዛስ ጎዳቴꬂ ዲዛ ኪታንቻዚ፥ «ካሴካ ሃኢካ ዲዛ ጌሻ ጎዶ! ኔኒ ሄሳꬆ ፒርዲዳ ጊሻስ ኔኒ ቱማንቻ። 6 ኣሳይ ካሴ ኣማኒዛይታ ሱꬂኔ ናቤታ ሱꬅ ጉሲዳ ጊሻስ ኔ ኢስታ ሱꬅ ኡሻዳሳ፤ ሄሲካ ኢስታስ ቤሴስ» 7 ያርሾ ያርሺዛሶዛፔ፥ «ኤ ዉርሳ ዳንዳይዛ ጎዳ ጾሶ! ኔ ፒርዳቲ ዉሪካ ቱማኔ ሊኬ» ጊዛ ቃላ ሲያዲስ።

8 ኦይዳንꬆ ኪታንቻዚ ባ ጹኣዛ ኣርሼ ቦላ ጉሲዴስ፤ ኣርሼይካ ኣሳ ባ ሴላን ጹጋና ማላ ኣርሼስ ዎልቃይ ኢሜቲዴስ። 9 ኣሳይካ ዎልቃማ ሴላን ጹጌቲዴስ፤ ሄ ቦሻታ ቦላ ሼኔይ ኢዛስ ዲዛ ጾሳ ሱንꬅ ኣሳይ ጫዪዴስ ኣቲን ማሮቴꬃን ጌሊቤናኔ ኢዛካ ቦንቺቤና።

10 ኢቻሻንꬃ ኪታንቻይ ባ ጹኣ ዶኣዛ ኣልጋ ቦላ ጉሲዴስ፤ ሄ ዶኣዛ ካዎቴꬂ ꬉሚዴስ፤ ኣሳይ ዋዬዛፔ ዴንዲዳይሳን ባርካ ባ ኢንጻርስ ጋርጪዴስ። 11 ኢስቲ ጊዲኮ ሄ ማዱንꬃ ሳኮዛፔ ዴንዲዳይሳን ሳሎ ጾሳ ቃንጊዳ ኣቲን ማሮቴꬃን ጌሊቤቴና።

12 ኡሱፑንꬃ ኪታንቻይ ቃሴ ባ ጹኣዛ ዎጋ ኤፊራጺሴ ሻፋን ጉሲዴስ፤ ኣርሼይ ሞኪዛ ባጋፌ ያና ካዎታስ ኦጌ ጊጊሳና ማላ ሻፋዚ ሜሊዴስ። 13 ሄ ዳዌዛ ዶናፔኔ ሄ ዶኣዛ ዶናፔ፥ ዎርዶ ናቤዛ ዶናፔ ኦቃርስ ሚሳቲዛ ሄꬑ ቱና ኣያናቲ ኬዚሺን ታ ቤያዲስ። 14 ሄይቲ ማላታታ ኦꬂዛ ዳይዳንꬃ ኣያናታ። ሄይቲ ኣያናቲ ኡባ ዳንዳይዛ ጎዳ ጊታ ጋላስ ሃናና ኦላስ ኣሳ ሺሻናስ ኣላሜ ካዎቲ ዲዛሶ ኡባ ባና።

15 «ሄኮ ታኒ ካይሶ ማላ ቆፖንታ ጋካ ዎꬋና፤ ኢዚ ካሎቲን ኣሳይ ኢዛ ካሎቴꬅ ቤኦንታ ማላ ቤጊዲ ባ ማይኦ ናጊዛ ኣሲ ጋላቴቲዳዴ!»*

16 ኣያናቲካ ካዎታ ኢብራዌ ኣሳ ቃላራ፥ «ኣርማጌዶኔ» ጌቴቲዛሶ ሺሺዳ። * 17 ላፑንꬆ ኪታንቻዚ ባ ጹኣዛ ጫርኮ ቦላ ጉሲዴስ፤ ጾሳ ኬꬃ ጊዶን ዲዛ ኣልጋዛፔ፥ «ፖሌቲዴስ» ጊዛ ዎልቃማ ቃላይ ኬዚዴስ። 18 ዎልቃንꬂ፥ ዳዳ ጊሪሲኔ ጉጉንꬂ፥ ጊታ ቢታ ቃꬂ ሃኒዴስ። ኣሲ ቢታ ቦላ ሜꬌቶሶፔ ሃኖ ጋካናስ ሄሳ ማላይ ቢታ ቦላ ሃኒ ኤሬና። * 19 ዎጋ ካታማያ ሄꬑ ኬዛ ሻኬታ ዎꬋዱስ፤ ኣይዛቤታ ካታማቲ ላሌቲዳ ጾሲ ዎጋ ካታማዮ ባቢሎኔ ዛሪ ቆፒዴስ፤ ሚኖ ሃንቆ ጹኣን ኩሚ ኣቲዳ ዎይኔ ጫጄ ኡሹ ኡያና ማላ ኦꬂዴስ።* 20 ኣባ ጊዶን ዲዛ ዴሬቲ ዉሪካ ባቃቲዳ፤ ዙማቲካ ቤቲቤቴና። * 21 ኢሲ ኢሲ ሻቺ ኦይዱ ታማኔ ኢቻሹ ኪሎ ጊዲዛ ሻቺ ሳሎፔ ዱጌ ኣሳ ቦላ ዎꬊዴስ፤ ቦሻዚ ዳሮ ኢታ ጊዲዳ ጊሻስ ኣሳይ ሄ ሻቻ ቦሻ ጋሶን ጾሳ ጫዪዴስ። *

17

ላይማን ኤሬቲዳ ማጫሳዮኔ ዶኣዛ

1 ላፑን ጹኣታ ባ ኩሼን ኦይኪዳ ላፑን ኪታንቻታፔ ኢሶይ ሃ ታኮ ዪዲ ታስ፥ «ሃ ያ፤ ዳሮ ሃꬃታ ቦላ ኡቲዳ ሄ ኢታ ላይማ ማጫሳይ ቦላ ጋኪዛ ፒርዳ ታ ኔና ቤሳና። * 2 ቢታ ቦላ ዲዛ ካዎቲ ዉሪካ ኢዚራ ላይማቲዳ፤ ቢታ ቦላ ዲዛ ኣሳይካ ኢዚ ላይማቴꬃ ዎይኔ ጫጄን ማꬆቲዴስ» ጊዴስ። *

3 ሄሳፌ ጉዬ ኪታንቻዚ ታና ኣያናን ዱጌ ባዞ ቢታ ኤፊዴስ፤ ኢዛ ኣሳቴꬃዚ ኩሜꬅ ጫሻ ሱንꬃን ጻፌቲዳ ላፑን ሁኤቲኔ ታሙ ካጬቲ ዲዛ ኢሲ ዞኦ ዶኣዛ ቦላ ኡቲዳ ኢሲ ማጫሳዮ ቤያዲስ። * 4 ሄ ማጫሳያ ጋላልኦ ማላ ማይኦኔ ዞኦ ማይኦ ማይኣዱስ፤ ዎርቃን፥ ቦንቾ ሹቻኒኔ ኢንቁ ጌቴቲዛ ኣልኦ ሚሽ ማይኣዳ ጶላዉስ፤ ኢዛ ባ ኩሼን ቃሴ ኢታ ሹኒዛ ሚሺኔ ባ ቱና ላይማቴꬂ ኢዛን ኩሚዳ ዎርቃ ጹኣ ኦይካ ኡታዱስ። * 5 ኢዚ ሊጴ ቦላ፥ «ጹራ፥ ላይማቲዛይታሲኔ ቢታ ቦላ ቱና ኦꬂዛይታስ ኣዮ ዎጋ ባቢሎኔ» ጌቴቲዛ ሱንꬂ ጻፌቲ ኡቲዴስ። 6 ሂና ሄ ማጫሳያ ጌሻታ ሱꬃኒኔ ዬሱሳ ሱንꬃን ሃይቂዳ ኣሳ ሱꬃን ማꬆቲዳሮ ታኒ ቤያዲስ፤ ታ ኢዞ ቤያዳ ዳሮ ማላሌታዲስ። 7 ጊዶ ኣቲን ኪታንቻዚ ጊዲኮ ታና፥ «ኔ ኣዛስ ማላሌታይ? ሃ ማጫሳያ ጹራ ዮኦኔ ኢዛ ኢስታ ቦላ ኡቲዳ ላፑን ሁኤታኔ ታሙ ካጬቲ ኢዛስ ዲዛ ዶኣዛ ጹራ ታ ኔስ ቆንጪሳና። 8 ኔ ቤኒዳ ዶኣዚ ካሴካ ዲዛይሳኮ ሺን ሃኢ ዴና። ኢዚ ጉዬፔ ጪማ ኦላ ጊዶፌ ኬዛናኔ ጌዴ ꬋዮሶ ባና፤ ኣላሜይ ሜꬌቶሶፔ ኢስታ ሱንꬂ ዴኦ ማጻፋን ጻፌቶንታ ቢታ ቦላ ዲዛ ኣሳይ ሄ ዶኣዚ ካሴካ ዲዛይሳ ሃኢ ቃሴ ዶንታይሳ ጉዬፔ ያናይሳ ጊዲዳይሳ ቤኢዲ ማላሌታና። *

9 «ዩሺ ቆፒዛ ኤራ ኣሲ ኮዬቲዛይ ሃኒና፤ ላፑን ሁኤቲ ሄ ማጫሳያ ኢስታ ቦላ ኡቲዳ ላፑን ዙማታ፤ ሄይቲካ ላፑን ካዎታኮ። 10 ሄ ላፑን ካዎታፔ ኢቻሻቲ ኩንዲዳ፤ ኢሶይ ሃኢ ዴስ። ሃንኮይሲ ቡሮ ዪቤና፤ ኢዚ ዪዲ ጉꬃ ዎዴ ታካናስ ቤሴስ። 11 ኦስፑንꬆ ካዎዚ ካሴ ዲዛዴ ሺን ሃኢ ጊዲኮ ባይንዳ ዶኣኮ፤ ኢዚ ላፑናታፔ ኢሳ፤ ኢዚካ ጌዴ ꬋዮሶ ባና።

12 «ኔ ቤኢዳ ታሙ ካጬቲ ቡሮ ካዎቶንታ ታሙ ካዎታ፤ ጊዲኮካ ኢስቲ ሄ ዶኣዛራ ኢሲፌ ኢሲ ሳቴስ ዶኣዛራ ካዎታናስ ካዎቴꬃ ዎልቃ ዴማና። * 13 ሄ ታሙ ካዎታስ ኢሲ ቆፋይ ዴኣና፤ ኢስቲ ባ ዎልቃኔ ባ ጎዳቴꬅ ሄ ዶኣዛስ ኣꬂ ኢማና። 14 ኢስቲ ዶርሳዛ ቦላ ኦላ ዴንꬃና ሺን ዶርሳዚ ጎዳታስ ጎዳኔ ካዎታስ ካዎ ጊዲዳ ጊሻስ ኢዚ ኢስታ ጾናና፤ ኢዛራ ዲዛይቲ ጼይጌቲዳይታ፥ ዶሬቲዳይታኔ ኣማኔቲዳይታ» ጊዴስ። 15 ሄ ኪታንቻዚካ ታስ፥ «ሃ ላይማ ማጫሳያ ኢስታ ቦላ ኡታ ዲሺን ኔኒ ቤኢዳ ሃꬃታ፥ ዴሬታ፥ ኣሳታ፥ ዱማ ዱማ ቆሞታ ቃሴካ ዱማ ዱማ ቃላን ሃሳይዛይታ። 16 ሄ ዶኣዚኔ ኔ ቤኢዳ ታሙ ካጬቲ ሄ ላይማ ማጫሳዮ ኢጼቴስ፤ ኢስቲ ኢዞ ꬋዮሶ ጋꬃና፤ ካሎ ሜላ ኣሻና፤ ኢስቲ ኢዚ ኣሾ ማናኔ ኢዞ ታማንካ ጹጋና። 17 ባ ቆፋ ፖላናስ ሃይሳꬆ ኦꬃና ማላ ሄሳ ሄ ቆፋ ኢስታ ዎዚናን ዎꬂዳይ ጾሳ፤ ሄሳ ጊሻስ ጾሳ ቃላይ ፖሌታና ጋካናስ ኢስቲ ቆፋን ኢሲኖ ጊዳና፤ ባ ካዎቴꬃ ጎዳቴꬃካ ሄ ዶኣዛስ ኣꬂ ኢማና። 18 ኔ ቤኢዳ ማጫሳያ ቢታ ካዎታፔ ቦላራ ካዎታና ዲዛ ዎጋ ጊታ ካታማዮ» ጊዴስ።

18

ባቢሎኔ ኩንዴꬅ

1 ሄሳፌ ጉዬ ጎዳቴꬂ ኢዛስ ዲዛ ሃራ ኪታንቻይ ሳሎፔ ዱጌ ዎꬊሺን ቤያዲስ፤ ኢዛ ቦንቾ ፖኦፔ ዴንዲዳይሳን ቢታይካ ፖኢዴስ።

2 ኢዚ ꬎቃ ቃላን፥ «ጊታ ባቢሎና ኩንዳዱስ! ኩንዳዱስ! ኩንዳዱስ! ዳይዳንꬃ ዱሳሶ ጊዳዱስ! ቱና ኣያናታስ ኣቆሶ ጊዳዱስ! ሃራሲዛ ኢታ ካፎታስ ሼምፖሶ፥ ኢታኔ ሃራሲዛ ዶኣታስካ ኣቆሶ ጊዳዱስ። * 3 ዴሬ ኣሳ ዉርሳ ማꬆሲዛ ባ ላይማቴꬃ ዎይኔ ጫጄዛ ኡሻዱስ፤ ቢታ ቦላ ዲዛ ካዎቲ ኢዚራ ላይማቲዳ፤ ቢታ ቦላ ዲዛ ዛልኣንቻቲ ኢዚስ ዲዛ ኢሻሎ ዱሳፌ ዴንዲዳይሳን ዳሮ ዱሬቲዳ» ጊ ዋሲዴስ። *

4 ቃሴካ ሃራ ቃላይ ሳሎፔ፥ «ታ ዴሬቶ! ኢንቴ ኢዚራ ኢዚ ናጋራን ዙፔቶንታ ማላኔ ኢዞ ጋኪዛ ቦሻ ኢንቴ ኢዚራ ጊሼቲ ኤኮንታ ማላ ኢዚፔ ሻኬቲ ኬዚቴ። * 5 ኢዚ ናጋራይ ዶሬቲዲ ፑዴ ሳሎ ጋኪዴስ፤ ጾሲካ ኢዚ ሞሮዛ ኣኬኪዴስ። * 6 ኢዛ ኢሚዳሪ ጊና ኢዚስ ኩሼ ዛሪቴ፤ ኢዚ ኦሶ ጊሻስ ኢዚስ ናምኡ ኩሼ ጪጊቴ፤ ኢዚስ ናምኡ ኩሼ ኢዚይሳፌ ኣꬂ ዋላኪቴ። * 7 ኢዛ ባስ፥ ባ ቦንቾሲኔ ባስ ጊጋና ማላ ኢሞይሳ ጊና ዋዬኔ ሙዞቴꬅ ኢዚስ ኢሚቴ፤ ኢዛ ባ ዎዚናራ፥ ‹ታኒ ካዎ ማቺ ማላ ኡታዲስ ኣቲን ኣምኢ ማላ ጊዲኬ፤ ታና ሙዞቴꬂ ሙሌካ ጋኬና› ጋዳ ጬቄታዉስ። 8 ሄሳ ጊሻስ ኢዚ ቦላ ቦሻይ ዉሪካ ኢሲ ጋላስ ጋካና፤ ሃይቆይ፥ ሙዞቴꬂኔ ጋፋይ ኢዞ ጋካና፤ ኢዛ ታማን ጹጌታና፤ ኢዚ ቦላ ፒርዲዛ ጎዳይ ጾሲ ኢዚ ሚኖ» ጊሺን ታኒ ሲያዲስ።

9 ኢዚራ ላይማቲሼ ኢሻሎ ዱስ ዴዪዳ ሃ ቢታ ካዎቲ ኢዛ ጹጌቲሺን ጩዋቲዛ ጩዋ ቤኢዲ ኢዚ ጊሻስ ዋሲዲ ዬካና። 10 ኢዚ ዋዬዛስ ባቢዳ ጊሻስ ሃሆን ኤቂዲ፥ «ሃኔ ጊታ ካታማዬ! ሃኔ ሚኖ ካታማዬ ባቢሎኔ! ኔ ፒርዳይ ሜጺ ኢሲ ሳቴ ጊዶን ዪዳ ጊሻስ ኔስ ኣዬ ኣና! ኣዬ ኣና!» ጋና።

11 ሃይሳፌ ጉዬ ኢስታ ማርካቤን ጫኔቲዳይሳ ሻሚዛ ኣሲ ባይንዳ ጊሻስ ቢታ ቦላ ዲዛ ዛልኣንቻቲ ኢዚስ ዬካናኔ ካዮታና። * 12 ኢስታ ማርካቤን ጫኔቲዳይ ዎርቃ፥ ቢራ፥ ኣልኦ ሹች፥ ኢንቁ፥ ሌኤ ማይኦ፥ ጋላልኦ ማላ ማይኦ፥ ሃሬ ጌቴቲዛ ማይኦ፥ ዞኦ ማይኦኔ ሎኦ ሳዎ ሳዊዛ ሚꬅ ኡባ፥ ዳንጋርሳ ዛሌ፥ ኣልኦ ሚꬃፌ፥ ጻርቂማላፔ ቢራታፔኔ ዎሊዎጆፌ ኦሴቲዳ ሚሽ ኡባ፥ 13 ቃራፋ፥ ሳዎ፥ ሳዊዛ ሚꬅ፥ ካርቤ፥ ኤጻኔ፥ ዎይኔ ጫጄ፥ ዎጋራ ዛይቴ፥ ꬊሌ፥ ጊስቴ፥ ሚዝ፥ ዶርሳታ፥ ፓራታ፥ ፓራ-ጋሬታ፥ ኣይሌታኔ ሃራ ኣሳታኮ።

14 ዛልኣንቻቲ፥ «ሃኔ ኔኒ ኣሞቲዳ ሎኦ ሚሻቲ ዉሪካ ኔፔ ሃኪዳ፤ ኔ ሃሮይኔ ኔ ጌጼይ ዉሪካ ꬋይዴስ፤ ሃይሳፌ ጉዬ ኔኒ ሄይታንታ ሙሌካ ዛራ ዴማካ!» ጋና። 15 ሄይታንታ ዉርሲ ሻሚ ሻሚዲ ዱሬቲዳ፤ ዛልኣንቻቲ ኢዚ ቦላ ጋኪዳ ዋዬዛስ ባቢዲ ሃሆን ኤቃና፤ ዬኪሼኔ ሙዞቲሼ፥ * 16 «ካሴ ሌኤ ማይኦኔ ጋላልኦ ማይኦ ቃሴካ ዞኦ ማይኦ ማይኢዛሪስ፥ ዎርቃኒኔ ቦንቾ ሹቻን፥ ኢንቁንካ ጶሊዳ ጊታ ካታማይስ ኣዬ ኣና! ኣዬ ኣና! 17 ሄሳ ማላ ሃሮይ ኢሲ ሳቴ ጋርሳን ꬋይዴስ» ጋና።

ማርካቤ ኣዛዚዛይቲ ዉሪ ማርካቤን ቢዛይቲ ዉሪ ማርካቤ ጊዶን ኦꬂዛይቲ ዉሪካ ኣባ ጊዶን ዛልኣንቻቲ ዉሪካ ሃሆን ኤቃና። * 18 ኢዛ ጹጌቲሺን ጩዋቲዛ ጩዋዛ ቤኢዲ፥ «ሃኖ ሃ ጊታ ካታማዮ ሚሳቲዛ ካታማይ ሃራይ ኣዋን ዳንዴ?» ጊሼ ዋሲዳ። * 19 ባ ሁኤን ጉዱላ ቆሊዲ ዬኪሼኔ ሙዞቲሼ፥ «ኣባ ቦላ ማርካቤይ ዲዛይቲ ዉሪካ ኢዚ ሚሻን ዱሬቲዳይቲ፥ ሂና ጊታ ካታማያ ኢሲ ሳቴ ጊዶን ሙሌራ ꬋይዳ ጊሻስ ኢዚስ ኣዬ ኣና! ኣዬ ኣና!» ጊ ዋሲዳ። * 20 ሳሎዞ! ኢዚ ጋሶን ኔ ኡፋዬታ፤ ጾሲ ኢንቴ ጊሻስ ኢዚ ቦላ ፒርዲዳ ጊሻስ ኢንቴ ጌሻቲ፥ ሃዋሬቲኔ ናቤቲካ ኡፋዬቲቴ። *

21 ሄሳፌ ጉዬ ኢሲ ሚኖ ኪታንቻይ ዎልቃማ ዎጻ ሹች ሚሳቲዛ ኢሲ ሹች ዴንꬂዲ፥ «ጊታ ካታማያ ባቢሎና ሄሳꬆካ ዎልቃራ ሱጌታዳ ኩንዳና፤ ሃይሳፌ ጉዬ ሙሌካ ቤቱኩ። * 22 ዲꬅ ሚሳቲዛ ባጋና ጌቴቲዛይሳ ሾጪዛይታኔ ማዛሙሬ ዬጺዛይታ ዬꬃ ሱሱልኤ ሱሱልኢዛ ኣሳይኔ ዲንኬ ፑኒዛይታ ጊሪሲ ናምኣንꬆ ኔናን ሲዬቴና፤ ኩሼ ሂላቴꬂ ዲዛ ኣይ ኣሲካ ሃይሳፌ ጉዬ ኔናን ቤቴና፤ ዎጻ ጊሪሲ ሃይሳፌ ጉዬ ኔናን ሲዬቴና። * 23 ታማ ፖኦይ ሃይሳፌ ጉዬ ኔናን ፖኤና፤ ኣዴኔ ማጫ ሚሺራ ቃላይ ሃይሳፌ ጉዬ ኔናን ሴቴቴና፤ ኔ ዛልኣንቻቲ ካሴ ኣላሜን ኤሬቲዳይታ፤ ኔኒ ቃሴ ኣሳ ዉርሳ ሙሬኖን ባሌꬃዳሳ።

24 «ኢዚ ጊዶን ናቤታ ሱንꬂ፥ ጌሻታ ሱንꬂኔ ቢታ ቦላ ኣሳ ኩሼን ሃይቂዳይታ ኡባታ ሱንꬂ ቤቲዴስ» ጊሼ ዱጌ ኣባ ጊዶ ዬጊዴስ። *

19

1 ሄሳፌ ጉዬ ዳሮ ኣሳ ቃላ ጊሪስ ሚሳቲዛ ጊታ ቃላ ጊሪሲ ሳሎፔ፥ «ሃሌ ሉያ!* ኣቶቴꬂ፥ ቦንቾይ፥ ዎልቃይካ ኑ ጎዳሳ። 2 ኢዛ ፒርዳይ ቱማኔ ኣዳ፤ ኢዛ ቢታ ባ ላይማቴꬃን ቱኒሲዳ ዎጋ ጊታ ላይማዮ ኢዚ ባ ፒርዳን ቃጻይዴስ፤ ኢዞ ቃጻይዲ ባ ኦሳንቻታ ሱꬃ ሃሎ ኬሲዴስ» ጊሺን ታ ሲያዲስ። 3 ቃሴካ፥ «ሃሌ ሉያ፤ ኢዚፔ ኬዚዛ ጩዋይ ሜርናፔ ሜርና ጋካናስ ፑዴ ጩዋቲሼ ዴኣና» ጊሼ ዋሲዳ። *

4 ናምኡ ታማኔ ኦይዱ ጪማቲኔ ኦይዱ ዶኣቲ ኣልጋ ቦላ ኡቲዳ ጾሳስ ጉፋኒዲ፥ «ኣሚን፥ ሃሌ ሉያ!» ጊሼ ኢዛስ ጎይኒዳ።

ዶርሳዛ ሳርጌ ዲጊሳ

5 ሄሳፌ ጉዬ፥ «ኢዛስ ያዪዛ ኢዛ ኦሳንቻቲ ዉሪካ ጉꬃቲኔ ጊታቲ ኑ ጎዳ ጋላቲቴ» ጊዛ ቃላይ ኢዛ ኣልጋፌ ኬዚዴስ። * 6 ዳሮ ኣሳ ቃላ ጊሪስ ሚሳቲዛይ፥ ሻፋ ሃꬃ ጊሪስ ሚሳቲዛ ጊሪስ፥ ዎልቃማ ዳዳ ጊሪስ ሚሳቲዛ ጊሪሲ፥ «ሃሌ ሉያ! ኡባ ዳንዳይዛ ጎዳይ ካዎቴስ!* 7 ዶርሳዛ ሳርጌ ጋላሲ ጋኪዳ ጊሻሲኔ ኢዛ ሚሺራያ ጊጌታ ኡቲዳ ጊሻስ ሃ ዪቴ፤ ኣኔ ኡፋዬቶስ! ኣኔ ኡፋይሳን ኢዛ ቦንቾስ። 8 ኢዛ ጾልቄቲዛ ጌሻ ሎኦ ማይኦ ማይኣና ማላ ኢዚስ ኢሜቲዴስ» ጊሺን ሲያዲስ፤ ሄ ሌኤ ማይኦዚ ጌሻታ ጺሎቴꬃ ኦሶ።

9 ሄሳፌ ኪታንቻዚ ታና፥ «ጌዴ ዶርሳዛ ሳርጌስ ጼይጌቲዳይቲ ኣንጄቲዳይታ ጋዳ ጻፋ» ጊዴስ፤ ካሌꬂዲካ፥ «ሃይሲ ቱሙ ጾሳ ቃላ» ጊዴስ። *

10 ታኒካ ሄ ኪታንቻዛስ ጎይናናስ ኢዛ ቶሆ ቦላ ጉፋናዲስ ሺን ኢዚ ታና፥ «ኣጋ! ሄሳꬆ ኦꬆፋ! ታኒካ ኔናራ ዬሱስ ኪርስቶሳ ማርካቴꬅ ኦይኪዳ ኢሻታራ ኢሲፌ ኦꬂዛዴ፤ ኔኒ ጾሳስ ጎይና! ዬሱሳ ማርካይ ቲንቢቴ ኣያና» ጊዴስ።

ቦꬃ ፓራ ቶጊዳዴ

11 ሄሳፌ ጉዬ ሳሎይ ዶዬቲዳይሳ ታ ቤያዲስ፤ ቃሴካ ቦꬃ ፓራካ ቤያዲስ፤ ሄ ፓራዛ ቶጊዳይሲ ኣማኔቲዳዴኔ ቱማንቻ ጌቴቲዛዴ፤ ኢዚ ቃሴ ቱማ ፒርዴሲኔ ኦሌቴስ። * 12 ኢዛ ኣይፌቲ ታማ ላጮ ሚሳቴቴስ፤ ኢዛ ሁኤ ቦላ ዳሮ ዛዉዴቲ ዴቴስ፤ ኢዛፔ ኣቲን ሃራ ኣሲ ኦኒካ ኤሮንታ ሱንꬂ ኢዛ ቦላ ጻፌቲ ኡቲዴስ። * 13 ኢዚ ሱꬃን ማꬌቲዳ ማይኦ ማይኢዴስ፤ ኢዛ ሱንꬃይ፥ «ጾሳ ቃላ» ጌቴቴስ። 14 ቦꬃ ፓራታ ቶጊዲ ቦꬂኔ ጌሽ ጊዲዳ ሎኦ ማይኦ ማይኢዳ ሳሎ ኦላንቻቲ ኢዛ ካሊዳ። 15 ኣይዛቤታ ኢዛራ ቃንጺዛ ቃራ ማሻይ ኢዛ ዶናፔ ኬዜስ፤ ኢዚ ኢስታ ቢራታ ጉፌራ ሃራና፤ ኢዚ ዉርሲካ ዳንዳይዛ ጾሳ ሚኖ ሃንቆ ቆንጪሲዛ ዎይኔ ጫጄ ዬꬊዛሶን ኢስታ ዬꬋና።* 16 ኢዛ ማይኦ ቦላኔ ኢዛ ዎዲራ ቦላ፥ «ኢዚ ካዎታስ ካዎ፥ ጎዳታስ ጎዳ» ጊዛ ሱንꬂ ጻፌቲ ዴስ።

17 ሄሳፌ ጉዬ ኣርሼ ቦላ ኤቂዳ ኢሲ ኪታንቻ ቤያዲስ፤ ኢዚ ሳሎ ቦላ ፒራꬊዛ ካፎታስ፥ «ዎጋ ጾሳ ዲጊሳ ማናስ ሃ ዪቴ! ሃ ሺቂቴ! 18 ካዎታ ኣሾ፥ ኦላንቻታ ኣዛዚዛይታ ኣሾ፥ ጎባ ኦላንቻታ ኣሾ፥ ፓራታ ኣሾኔ ፓራ ቶጊዛይታ ኣሾ፥ ጎዳታ ኣሾኔ ኢስታ ኣሽካራታ ኣሾ፥ ጉꬃ ናይታ ኣሾኔ ጪማ ኣሳታ ኣሾ ጊዲዳ ኣሳ ኡባ ኣሾ ሃ ዪዲ ሚቴ!» ጊሼ ጊታ ቃላን ዋሲዴስ።

19 ሄሳꬆካ ዶኣዚኔ ቢታ ካዎቲ ኢስታ ኦላ ኣሳይካ ቦꬃ ፓራ ቶጊዳይሳራኔ ኢዛ ኦላ ኣሳራ ኦሌታናስ ሺቂዳይታ ቤያዲስ። 20 ጊዶ ኣቲን ሄ ዶኣዚ ኦይኬቲዴስ፤ ካሴ ኢዛራ ዳሮ ማላታ ኦꬂዳ ዎርዶ ናቤዚካ ኢዛራ ኦይኬቲዴስ፤ ኢዚ ሄ ዶኣዛ ማላታይ ኢስታ ቦላ ዲዛይታኔ ሄ ዶኣዛ ሚስሌዛስ ጎይኒዳይታኔ ጊታ ማላታታ ኦꬂ ኦꬂዲ ኢስታ ባሌꬂሼ ጋምኢዴስ፤ ሄይቲ ናምኣቲ ዲኔ ጌቴቲዛ ኤጺዛ ታማ ኣባን ሃይቆንታ ፓጻ ዲሼ ዬጌቲዳ። * 21 ሃንኮ ኣቲዳይቲ ቃሴ ቦꬃ ፓራ ቶጊዳይሳ ዶናፔ ኬዚዳ ማሻን ሃይቂዳ፤ ካፎቲካ ዉሪ ኢስታ ኣሾዛ ሚ ካሊዳ።

20

ሺ ላይꬃ ካዎቴꬅ

1 ሄሳፌ ጉዬ ጪማ ኦላዛ ዶይዛ ቁልፔኔ ጊታ ሳንሳላታ ባ ኩሼን ኦይኪዳ ኪታንቻይ ሳሎፔ ዱጌ ዎꬊሺን ታ ቤያዲስ። 2 ሄ ዳዌዛ ኦይኪዲ ሺ ላይꬅ ቃቺዴስ፤ ሄሲ ዳዌዚ ዳቡሎሳ ዎይኮ ጻላኤ ጌቴቲዛ ካሴ ቤኒ ሾሻዛ። * 3 ሺ ላይꬅ ጋካናስ ኢዚ ካዎቴꬃታ ባሌꬆንታ ማላ ሄ ኪታንቻዚ ዳዌዛ ዱጌ ጪማ ኦላን ዬጊዴስ፤ ኢዛ ቦላ ጎርዲዲ ማታሜ ዎꬂዴስ፤ ኢዚ ሄሳፌ ጉꬃ ዎዴስ ቢርሼታናስ ቤሴስ።

4 ሄሳፌ ጉዬ ታኒ ኣልጋታ ቤያዲስ፤ ሄ ኣልጋታ ቦላ ፒርዳ ፒርዳናስ ጎዳቴꬂ ኢስታስ ኢሜቲዳይቲ ኡቲዳይታ ቤያዲስ፤ ቃሴካ ዬሱሳ ጊሻስ ኢስቲ ማርካቲዳ ጊሻሲኔ ጾሳ ቃላ ጊሻስ ኢስታ ቆꬌይ ቃንጼቲዳ ኣሳታ ሼምፖካ ቤያዲስ፤ ሄይታንቲ ዶኣዛሲኔ ኢዛ ሚስሌዛስ ጎይኒቤቴና፤ ኢዛ ማላታካ ባ ሊጴ ቦላ ጊዲን ባ ኩሼ ቦላ ዎꬆንታይታ፤ ኢስቲ ሃይቆፔ ዴንዲዳ ኪርስቶሳራ ኢሲፌ ሺ ላይꬅ ካዎቲዳ። * 5 ሃንኮ ኣቲዳ ሃይቄꬃቲ ሺ ላይꬃይ ፖሌታና ጋካናስ ሃይቆፔ ዴንዲቤቴና፤ ሄሲካ ሃይቆፔ ኮይሮ ዴንꬃ። 6 ኮይሮ ዴንꬃን ዲዛይቲ ሄይቲ ኣንጄቲዳይታኔ ጌሻታ። ኢስታ ቦላ ናምኣንꬆ ሃይቆስ ዎልቃይ ዴና፤ ኢስቲ ጾሳ ቄሴታኔ ኪርስቶሳ ቄሴታ ጊዳና፤ ኢስቲ ኪርስቶሳራ ሺ ላይꬅ ካዎታና።

ጻላኤ ጾኔቴꬅ

7 ሄ ሺ ላይꬃይ ፖሌቲዳ ማላ ጻላኤይ ባ ቃሼቲዳሶፔ ቢርሼታና። 8 ኣላሜ ቦላ ዲዛይቲ ሄይቲካ ጎጌኔ ማጎጌ ጌቴቲዛይታ ባሌꬃናሲኔ ኢስታ ኦላስ ኤኪ ባናስ ኬዛና፤ ሄይታንታ ቆዳይ ኣባ ኣቻን ዲዛ ኣጬ ማላ። * 9 ኢስቲ ኩሜꬃ ቢታ ቦላ ላሌቲዲ ጌሻቲ ዲዛሶዮ ዶሴቲዳ ካታማዮ ጊዶꬂዳ ሺን ሳሎፔ ዎꬊዳ ታማይ ኢስታ ዲፒ ሂስቲ ጹጊዴስ። 10 ካሴ ኢስታ ባሌꬂዳ ዳቡሎሲ ሄ ዶኣዚኔ ዎርዶ ናቤዚ ዲዛሶይ ዲኔን ኤጺዛ ታማ ኣባ ጊዶን ዬጌቲዳ፤ ኢስቲ ሄን ቃማኔ ጋላስ ሜርናፔ ሜርና ጋካናስ ጹጌታና።

11 ሄሳፌ ጉዬ ኢሲ ጊታ ቦꬃ ኣልጋኔ ሄ ኣልጋ ቦላ ኡቲዳይሳ ቤያዲስ፤ ቢታይኔ ሳሎይ ኢዛ ሲንꬃፌ ባቃቲዳ ሺን ኢስቲ ቢዲ ጌላናሶይ ቤቲቤና። * 12 ሄ ኣልጋዛ ሲንꬃን ሃይቂዳ ጪማታኔ ናቴꬃታ ቤያዲስ፤ ማጻፋቲካ ዶዬቲዳ፤ ሃራ ዴኦ ማጻፋይካ ዶዬቲዴስ፤ ሃይቂዳይቲካ ማጻፋታን ካሴ ጻፌቲ ዲዛ ባ ኦሶ ኦሶ ማላ ፒርዳ ኤኪዳ። 13 ኣባይካ ባ ጋርሳን ዲዛ ሃይቄꬃታ ኢሚዴስ፤ ሃይቆይኔ ዱፎይ ቃሴ ካሴ ሃይቂዲ ባ ጊዶን ዲዛይታ ኢሚዳ፤ ኢሲ ኢሲ ኣሲ ባ ኦሶ ኦሶ ማላ ፒርዳ ኤኪዴስ። 14 ሃይቆይኔ ዱፎይ ታማ ኣባ ጊዶ ዬጌቲዳ፤ ሄ ታማ ኣባዚ ናምኣንꬆ ሃይቆ። 15 ኢዛ ሱንꬂ ዴኦ ማጻፋን ጻፌቶንታዴይ ዉሪካ ታማ ኣባን ዬጌቲዴስ።

21

ኦራꬃ ሳሎኔ ኦራꬃ ሳኣ

1 ሄሳፌ ጉዬ ታኒ ኦራꬃ ሳሎኔ ኦራꬃ ሳኣ ቤያዲስ፤ ካሴ ሳሎይኔ ካሴ ሳኣይ ኣꬊ ቢዳ፤ ሃይሳፌ ጉዬ ኣባይካ ዴና። * 2 ጌሻ ካታማያ ኦራꬃ ዬሩሳላሜይ ባ ኣዚናስ ጊጌቲዳ ሚሺራ ማላ ሎኣ ጊጌታዳ ሳሎ ጾሳ ኣቻፌ ዎꬊሺን ታኒ ቤያዲስ። * 3 ኣልጋዛፔ፥ «ሄኮ ጾሳ ኣቆሶይ ኣሳራ ዴስ፤ ኢዚ ኢስታራ ዳና፤ ኢስቲካ ኢዛ ዴሬታ ጊዳና፤ ጾሲ ባ ቦንቾን ኢስታራ ኢሲፌ ጊዳና፤ ኢዚ ኢስታ ጾስ ጊዳና። * 4 ኢዚ ኢስታ ኣይፌፔ ኣፉንꬅ ኡባ ቁጫና፤ ካሴ ዎጋይ ኣꬊዳ ጊሻስ ሃይቆይ ዎይኮ ሙዞቴꬂ ዎይኮ ዬሆይ ዎይኮ ዋዬይ ሃይሳፌ ጉዬ ዴና» ጊዛ ጊታ ቃላይ ኬዚሺን ታኒ ሲያዲስ። *

5 ሄ ኣልጋ ቦላ ኡቲዳይሲካ፥ «ሄኮ ታኒ ዉርሳካ ኦራꬅ ኬሳና!» ጊዴስ፤ ቃሴካ ታና፥ «ሃይሲ ቃላዚ ኣማኔቲዳ ቱሙ ጊዲዳ ጊሻስ ኔ ሃይሳ ጻፋ!» ጊዴስ። 6 ሄሳፌ ጉዬ ታስ፥ «ፖሌቲዴስ! ኣልፋይኔ ኦሜጋይ፤ ኮይሮይኔ ዉርሴꬂ ታና፤ ሳሜቲዳዴስ ታኒ ዴኦ ፑልቶ ሃꬅ ሚሼ ቃንጺሶንታ ኢዛስ ጮ ሜላ ኢማና። * 7 ጾኒዳዴይ ሃይሳ ላታና፤ ታኒካ ኢዛዴስ ጾስ ጊዳና፤ ኢዚካ ታስ ና ጊዳና። * 8 ጊዶ ኣቲን ሃንኮ ባቦቲ፥ ኢስታስ ኣማኔቶንታይቲ፥ ቱናቲ፥ ኣሳ ሼምፖ ዎꬊዛይቲ፥ ላይማቲዛይቲ፥ ቢቲዛይቲ፥ ኤቃስ ጎይኒዛይቲ፥ ዎርዶቲዛይቲ፥ ሄይታ ኡባታ ቃዳይ ዲኔን ኤጺዛ ታማ ኣባ ጊዶን ጊዳና፤ ሄሲካ ናምኣንꬆ ሃይቆ» ጊዴስ።

ኦራꬃ ዬሩሳላሜ

9 ዉርሴꬃን ላፑን ቦሻቲ ኢስታን ኩሚዳ ላፑን ጹኣታ ኦይኪዳ ላፑን ኪታንቻታፔ ኢሶይ ታኮ ዪዲ ታና፥ «ሃ ያ! ታ ኔና ዶርሳዛ ማቼዮ ሚሺራዮ ቤሳና» ጊዴስ። 10 ኢዚ ታና ኣያናን ኢሲ ጊታ ꬎቃ ዙማ ቦላ ኬሲዲ ጌሻ ካታማያ ኦራꬃ ዬሩሳላሜይ ጾሳ ኣቻፌ ሳሎፔ ዎꬊዛሮ ቤሲዴስ። * 11 ኢዛካ ጾሳ ቦንቾን ፖኢሳዉስ፤ ኢዚ ፖኦዛ ሎኤቴꬂ ቃሴ ኬሂ ቦንቼቲዛ ሹቻ ማላኔ ቢሪሌ ማላ ጌሺኔ ኢያስጲዴ ጌቴቲዛ ኢንቁ ማላ። 12 ኢዚስ ታማኔ ናምኡ ፔንጌታራ ዲዛ ጊታ ኣዱሳ ጊምቤይ ዴስ፤ ሄ ታማኔ ናምኡ ፔንጌታን ታማኔ ናምኡ ኪታንቻቲ ኤቂዲ ናጌቴስ፤ ሄ ፔንጌታ ቦላ ታማኔ ናምኡ ኢስራኤሌ ኮቻታ ሱንꬂ ጻፌቲ ዴስ። 13 ኣርሼይ ሞኪዛ ባጋራ ሄꬑ ፔንጌይ ዴስ፤ ፑዴሃ ባጋራ ሄꬑ ፔንጌይ ዴስ፤ ዱጌሃ ባጋራ ሄꬑ ፔንጌይ ዴስ ኣርሼይ ዉሊዛ ባጋራ ሄꬑ ፔንጌይ ዴስ። 14 ሄ ካታማይ ጊምቤስ ታማኔ ናምኡ ዋና ዮቻቲ ዴቴስ፤ ሄ ዮቻታ ቦላ ታማኔ ናምኡ ዶርሳዛ ሃዋሬታ ሱንꬂ ጻፌቲ ኡቲዴስ።

15 ሄሳ ታስ ዮቲዳ ኪታንቻዛስ ሄ ካታማዮኔ ኢዚ ፔንጌታ ቃሴካ ሄ ጊምቤዛ ኢዛራ ዋꬊዛ ዎርቃ ዛንጌይ ዴስ። * 16 ሄ ካታማይ ኣዱሳቴꬂኔ ኣሆቴꬂ ኦይዱ ባጋራካ ኢሲ ጊና፤ ሄ ኪታንቻዚካ ካታማዮ ባ ኢዛራ ዋꬊዛ ዋꬋ ዛንጌዛራ ዋꬊን ኣዱሳቴꬃይ ታማኔ ናምኡ ሺ ኪሎ ሜቲሬ ማላ ጊዲዴስ፤ ኢዚ ꬎቃቴꬂኔ ኣሆቴꬂካ ኢዚ ኣዱሳቴꬃ ጊና ጊዲዴስ። 17 ኪታንቻዚ ጊምቤዛ ዋꬊዴስ፤ ሄ ኪታንቻዚ ኢዛራ ዋꬊዛ ሚሻዚ ኤሬቲዳ ዋꬋ ሚሻዚ ጼታኔ ኦይዱ ታማኔ ኦይዱ ሜቲሬ ማላ ጊዲዴስ። 18 ሄ ጊምቤዚ ጊምቤቲዳይ ኢያስጲዴ ጌቴቲዛ ሹቻና፤ ሄ ካታማያካ ማስቶቴ ማላ ጌያ ኡቲዳ ጌሻ ዎርቃፌ ኦሴታዱስ። * 19 ሄ ካታማይሲ ዮቻ ሹቻይ ዱማ ዱማ ኣልኦ ሹቻን ሎኢ ጊጊዴስ፤ ኮይሮ ዮቻዚ ኢያስጲዴ፥ ናምኣንꬆዚ ሲምፔሬ፥ ሄꬓንꬆዚ ኬልቄዶኔ፥ ኦይዳንꬆዚ ማርጊዴ፥ 20 ኢቻሻንꬆዚ ሳርዶንኪሴ፥ ኡሱፑንꬆዚ ሳርዲዮኔ፥ ላፑንꬆዚ ኪርስቶሎቤ፥ ኦስፑንꬆዚ ቢሪሌ፥ ኡዱፉንꬆዚ ቶጳዚዮኔ [ዉራዉሬ]፥ ታማንꬆዚ ኪሪስጲራሲሴ፥ ታማኔ ኢሲንꬆዚ ያኪንቴ፥ ታማኔ ናምኣንꬆዚ ኣሜቴስጺኖሴ ጌቴቲዛ ሹቻታ። 21 ሄ ታማኔ ናምኡ ፔንጌቲካ ታማኔ ናምኡ ኢንቁታ፤ ፔንጌቲ ዉሪካ ኢሶይ ኢሶይ ኢሲ ኢንቁፌ ኦሴቲዳ ሄ ካታማይ ጊዶ ኦጌይ ማስቶቴ ማላ ሃ ዛሪ ቤሲዛ ሙሩታ ዎርቃፌ ኦሴቲዴስ።

22 ኡባ ዳንዳይዛ ጎዳ ጾሲኔ ዶርሳዚ ኢዚስ ጾሳ ኬꬄ ጊዲዳ ጊሻስ ሄ ካታማይ ጊዶን ሃራ ጾሳ ኬꬅ ቤያቤኬ። 23 ጾሳ ቦንቾይ ኢዚስ ፖኢዛ ጊሻሲኔ ዶርሳዚ ኢዚ ፖኦ ጊዲዳ ጊሻስ ሄ ካታማይስ ኣርሼይ ዎይኮ ኣጊናይ ፖኢሳናስ ኮሼና። * 24 ዴሬቲ ኢዚ ፖኦዛን ሲሜሬታና፤ ቢታ ካዎቲ ዉሪካ ባ ቦንቾ ኢዚስ ኤሃና። 25 ሄ ካታማይን ቃማይ ባይንዳ ጊሻስ ኢዚ ፔንጌቲ ኣይ ዎዴካ ጎርዴቴቴና። 26 ሃራ ካዎታ ጊታቴꬂኔ ቦንቾይ ኢዚስ ያና። 27 ሃራሲዛ ሚሺ ሙሌካ ጌዴ ኢዚን ጌሌና፤ ቱናቴꬅ ኦꬂዛይቲኔ ዎርዶ ሃሳይዛይቲ ሙሌካ ሄ ኢዚኮ ጌሌቴና፤ ሄ ኢዚን ጌላናይታ ሱንꬂ ካሴ ሄ ዶርሳዛ ዴኦ ማጻፋን ጻፌቲዳይታ ጻላ። *

22

1 ሄሳፌ ጉዬ ሄ ኪታንቻዚ ጾሳ ኣልጋፌኔ ዶርሳዛ ኣልጋፌ ኬዚዛ ማስቶቴ ማላ ጺሎ ቂዢ ጊዳ ዴኦ ሃꬃ ሻፋ ታና ቤሲዴስ። 2 ሄ ሻፋዚ ሄ ካታማይስ ዋና ኦጌዛ ጊዶ ኣዳን ሻኪ ዬጊዲ ኣꬊ ቤስ፤ ሄ ሻፋዛስ ሃዲርሳ ባጋራኔ ኡሻቻ ባጋራ ኣጊናን ኣጊናን ፓጬይ ባይንዳ ላይꬃን ታማኔ ናምኡ ኣጊና ኩሜꬅ ኣይፊዛ ዴኦ ሚꬂ ዴስ፤ ሄ ሚꬃ ሃይꬃይ ዴሬ ፓꬄስ። 3 ሄሳፌ ጉዬ ቃንጌꬂ ሙሌካ ዴና፤ ጾሳ ኣልጋይኔ ዶርሳዛ ኣልጋይ ሄ ካታማይን ዳና፤ ኢዛ ኦሳንቻቲ ኢዛስ ጎይናና። 4 ኢስቲ ኢዛ ኣይፌሶ ቤያና፤ ኢዛ ሱንꬂ ኢስታ ሊጴ ቦላ ዳና። 5 ሄሳፌ ጉዬ ቃማይ ዴና፤ ጎዳ ጾሲ ኢስታስ ፖኢዛ ጊሻስ ታማ ፖኦይ ዎይኮ ኣርሼ ፖኦይ ኢስታስ ኮሼና፤ ኢስቲ ሜርናፔ ሜርናስ ካዎታና።

ዬሱሳስ ናምኣንꬆ ዩስ

6 ሄሳፌ ጉዬ ኪታንቻዚ ታስ፥ «ሃይቲ ቃላቲ ኣማኔቲዳይታኔ ቱማታ፤ ናቤታ ሃሳይሲዛ ጎዳ ጾሲ ማታ ዎዴ ሃናናይሳ ባ ኦሳንቻታስ ቆንጪሳናስ ባ ኪታንቻዛ ኪቲዴስ» ጊዴስ።

7 ዬሱሲካ፥ «ሄኮ ታ ኤሶን ያና፤ ሃይሳ ማጻፋዛ ቲንቢቴ ቃላ ናጊዛዴይ ኢዚ ኣንጄቲዳዴ» ጊዴስ።

8 ሃይታ ሃ ዮኦታ ሲዪዳይኔ ቤኢዳይ ታና ዮሃኒሳ፤ ታኒ ሃይታ ሃ ዮኦታ ሲዪዳ ዎዴኔ ቤኢዳ ዎዴ ሃይታ ሃ ዮኦታ ታና ቤሲዳ ኪታንቻዛ ሲንꬃን ኢዛስ ጎይናናስ ሆካዳ ኢዛ ቶሆ ቦላ ኩንዳዲስ። 9 ሄ ኪታንቻዚ ቃሴ፥ «ሃይሶ ኣጋ! ሃይሳꬆ ኦꬆፋ! ታኒካ ኔናራ ኔ ኢሻታራኔ ናቤታራ ቃሴካ ሃይሳ ማጻፋዛ ቃላ ፖሊዛ ኣሳታራ ኦꬂዛዴ፤ ኔኒ ጾሳስ ጻላ ጎይና» ጊዴስ። 10 ቃሴካ፥ «ዎዴይ ማቲዳ ጊሻስ ኔኒ ሃይሳ ማጻፋዛን ጻፌቲዳ ቲንቢቴ ቃላ ማታሜን ጎርዶፋ። 11 ሃይሳፌ ጉዬ ማካሊዛይ ጉጂ ማካሎ፥ ቱናይካ ቱኖ፥ ጺሎይካ ጺሊ ካሎ፥ ጌሻይካ ጌዮ» ጊዴስ።

12 «ሄኮ! ታ ኤሶን ያና! ኢሳዴስ ኢሳዴስ ኢዛ ኦሶ ማላ ታ ኢዛስ ኢዛስ ኢማና ዋጋ ታኒ ታ ኩሼን ኦይካ ኡታዲስ። 13 ኣልፋይኔ ኦሜጋይ፥ ሲንꬂኔ ጉዬይ፥ ኮይሮይኔ ዉርሴꬂ ታና» ጊዴስ።

14 ሄ ዴኦ ሚꬃ ኣይፌ ማናሲኔ ሄ ካታማዮ ኢዚ ፔንጌራ ጌላናስ ቤሲዛይቲ ባ ማይኦ ሜጪዳይቲ ኣንጄቲዳይታ። 15 ካና ማላ ጮ ሆꬁ ሆꬂዛይቲ፥ ቢታ ቢቲዛይቲ፥ ላይማቲዛይቲ፥ ሼምፖ ዎꬊዛይቲ፥ ኤቃስ ጎይኒዛይቲ፥ ዎርዶ ሲቂዛይቲኔ ዎርዶ ኦꬂዛይቲ ዉሪካ ሄ ካታማይፔ ካሬን ኣታና።

16 «ታኒ ዬሱሲ ሃይሳ ኢንቴስ ማርካታና ማላ ታ ኪታንቻዛ ዎሳ ኬꬃታስ ዬዳዲስ፤ ታስ ዬሌታ ዛርኬይኔ ቆሞይ ካሴ ዳዊቴኮ፤ ታኒ ፖኢሲዛ ዎንታ ጾሊንቴ።»

17 ጺሎ ኣያናይኔ ኢዛ ሚሺራያ፥ «ሃ ያ!» ጌቴስ፤ ሄሳ ሲዪዛዴይካ፥ «ኔ ሃ ያ!» ጎ። ሳሜቲዳዴይካ ሃ ዮ፤ ኮዪዳዴይ ዴኦ ሃꬄ ኣይኮ ዋጋካ ቃንጾንታ ጮ ሜላ ኡዮ።

18 ሄኮ ታኒ ሃይሳ ማጻፋዛን ጻፌቲዳ ቲንቢቴ ቃላ ሲዪዛይቲ ናጌታና ማላ ዮታይስ። ኦኒካ ሃይሳ ሃ ቃላ ቦላ ኣይኮካ ጉጂኮ ሃይሳ ሃ ማጻፋዛን ጻፌቲዳ ቦሻታ ጾሲ ኢዛ ቦላ ጉጃና። 19 ኦኒካ ሃይሳ ቲንቢቴ ማጻፋን ጻፌቲዳ ቃላታፔ ኢሲኖካ ፓጪሲኮ ሃይሳ ሃ ማጻፋዛን ዮቴቲዳ ዴኦ ሚꬃ ኣይፌፔኔ ጌሻ ካታማይፔ ጾሲ ኢዛ ጊሻዛ ፓጪሳና።

20 ሃይታንታ ታ ማርካቲዛይሲ፥ «ታኒ ኣዳፌ ኤሶን ያና!» ጌስ። ኣሚን! ጎዳ ዬሱሳ ሃ ያ።

21 ጎዳ ዬሱሳ ኪያቴꬂ ኢንቴናራ ኡባታራ * ጊዶ። ኣሚን!

* 1:4-5 ኬሳ 3፡14፤ ኣጁ 4፡5፤ ኢሳ 55፡4፤ ማዛ 89፡27

* 1:6 ኬሳ 19፡6፤ ኣጁ 5፡10

* 1:7 ዳኔ 7፡13፤ ማቶ 24፡30፤ ማር 13፡26፤ ሉቃ 21፡27፤ 1ታሶ 4፡17፤ ዛካ 12፡10፤ ዮሃ 19፡34፥37

* 1:8 ኬሳ 3፡14

* 1:13 ዳኔ 7፡13፤ 10፡5

* 1:14 ዳኔ 7፡9፤ 10፡6

* 1:15 ሂዚ 1፡24፤ 43፡2

* 1:17 ኢሳ 44፡6፤ 48፡12፤ ኣጁ 2፡8፤ 22፡13

* 2:8 ኢሳ 44፡6፤ 48፡12፤ ኣጁ 1፡17፤ 22፡13

* 2:11 ኣጁ 20፡14፤ 21፡8

* 2:14 ታይ 22፡5፥7፤ 31፡16፤ ዛሬ 23፡4፤ ታይ 25፡1-3

* 2:17 ኬሳ 16፡14-15፤ 16፡33-34፤ ዮሃ 6፡48-50፤ ኢሳ 62፡2፤ 65፡15

* 2:20 1ካዎ 16፡31፤ 2ካዎ 9፡22፥30

* 3:3 ማቶ 24፡43-44፤ ሉቃ 12፡39-40፤ ኣጁ 16፡15

* 3:5 ኬሳ 32፡32-33፤ ማዛ 69፡28፤ ኣጁ 20፡12፤ ማቶ 10፡32፤ ሉቃ 12፡8

* 3:7 ኢሳ 22፡22፤ ኢዮ 12፡14

* 3:12 ኣጁ 21፡2፤ ኢሳ 62፡2፤ 65፡15

* 3:14 ሌሚ 8፡22

* 3:19 ሌሚ 3፡12፤ ኢብ 12፡6

* 4:5 ኬሳ 19፡16፤ ኣጁ 8፡5፤ 11፡19፤ 16፡18፤ ሂዚ 1፡13፤ ኣጁ 1፡4፤ ዛካ 4፡2

* 4:8 ሂዚ 1፡18፤ 10፡12፤ ኢሳ 6፡2-3

* 5:5 ሜꬌ 49፡9፤ ኢሳ 11፡1፥10

* 5:6 ኢሳ 53፡7፤ ዛካ 4፡10

* 5:8 ማዛ 141፡2

* 5:9 ማዛ 33፡3፤ 98፡1፤ ኢሳ 42፡10

* 5:10 ኬሳ 19፡6፤ ኣጁ 1፡6

* 5:11 ዳኔ 7፡10

* 6:2 ዛካ 1፡7-8፤ 6፡3፥6

* 6:4 ዛካ 1፡7-8፤ 6፡2

* 6:5 ዛካ 6፡2፥6

* 6:8 ሂዚ 14፡21

* 6:12 ኣጁ 11፡13፤ 16፡18፤ ኢሳ 13፡10፤ ኢዩ 2፡10፥31፤ 3፡15፤ ማቶ 24፡29፤ ማር 13፡24-25፤ ሉቃ 21፡25

* 6:13 ኢሳ 34፡4

* 6:14 ኣጁ 16፡20

* 6:15 ኢሳ 2፡19፥21

* 6:16 ሆሴ 10፡8፤ ሉቃ 23፡30

* 6:17 ኢዩ 2፡11፤ ሚል 3፡2

* 7:1 ኤር 49፡36፤ ዳኔ 7፡2፤ ዛካ 6፡5

* 7:3 ሂዚ 9፡4-6

* 7:14 ዳኔ 12፡1፤ ማቶ 24፡21፤ ማር 13፡19

* 7:16 ኢሳ 49፡10

* 7:17 ማዛ 23፡1፤ ሂዚ 34፡23፤ ማዛ 23፡2፤ ኢሳ 49፡10፤ ኢሳ 25፡8

* 8:3 ኣሞ 9፡1፤ ኬሳ 30፡1፥3

* 8:5 ሌዌ 16፡12፤ ሂዚ 10፡2፤ ኬሳ 19፡16፤ ኣጁ 11፡19፤ 16፡18

* 8:7 ኬሳ 9፡23-25፤ ሂዚ 38፡22

* 8:10 ኢሳ 14፡12

* 8:11 ኤር 9፡15

* 8:12 ኢሳ 13፡10፤ ሂዚ 32፡7፤ ኢዩ 2፡10፥31፤ 3፡15

* 9:2 ሜꬌ 19፡28

* 9:3 ኬሳ 10፡12-15

* 9:4 ሂዚ 9፡4

* 9:6 ኢዮ 3፡21፤ ኤር 8፡3

* 9:7 ኢዩ 2፡4

* 9:8 ኢዩ 1፡6

* 9:9 ኢዩ 2፡5

* 9:11 ኣባዶኔ፥ ኣባዶኔይ ጊሪኬ ቃላራ፥ «ኣጲሊዮኔ» ጌቴቴስ፤ ቢርሼꬃይካ፥ «ፒቲ ꬋይሳ» ጉሳ።

* 9:13 ኬሳ 30፡1-3

* 9:20 ማዛ 115፡4-7፤ 135፡15-17፤ ዳኔ 5፡23

* 11:1 ሂዚ 40፡3፤ ዛካ 2፡1-2

* 11:2 ሉቃ 21፡24

* 11:4 ዛካ 4፡3፥11-14

* 11:6 2ካዎ 17፡1፤ ኬሳ 7፡17-19፤ 1ሳሜ 4፡8

* 11:7 ዳኔ 7፡7፥21፤ ኣጁ 13፡5-7፤ 17፡8

* 11:8 ኢሳ 1፡9-10

* 11:11 ሂዚ 37፡10

* 11:12 2ካዎ 2፡11

* 11:13 ኣጁ 6፡12፤ 16፡18

* 11:15 ኬሳ 15፡18፤ ዳኔ 2፡44፤ 7፡14፥27

* 11:19 ኣጁ 8፡5፤ 16፡21

* 12:3 ዳኔ 7፡7

* 12:4 ዳኔ 8፡10

* 12:5 ኢሳ 66፡7፤ ማዛ 2፡9

* 12:7 ዳኔ 10፡13፥21፤ 12፡1፤ ዩሁ 9

* 12:9 ሜꬌ 3፡1፤ ሉቃ 10፡18

* 12:10 ኢዮ 1፡9-11፤ ዛካ 3፡1

* 12:14 ዳኔ 7፡25፤ 12፡7

* 13:1 ዳኔ 7፡3፤ ኣጁ 17፡3፥7-12

* 13:2 ዳኔ 7፡4-6

* 13:7 ዳኔ 7፡21

* 13:8 ማዛ 69፡28

* 13:10 ኤር 15፡2፤ 43፡11

* 14:8 ኢሳ 21፡9፤ ኤር 51፡8፤ ኣጁ 18፡2

* 14:10 ኢሳ 51፡17፤ ሜꬌ 19፡24፤ ሂዚ 38፡22

* 14:11 ኢሳ 34፡10

* 14:14 ዳኔ 7፡13

* 14:15 ኢዩ 3፡13

* 14:20 ኢሳ 63፡3፤ ኤር ዚላ 1፡15፤ ኣጁ 19፡15

* 15:3 ዴሬ ካዎዞ፡ ዴሬ ካዎዞ ጊዛይሳ ኢሲ ኢሲ ቢርሼꬃቲ ዎዴታ ካዎዞ ጌቴስ።

* 15:3 ኬሳ 15፡1

* 15:4 ኤር 10፡7፤ ማዛ 86፡9

* 15:5 ኬሳ 38፡21

* 15:8 ኬሳ 40፡34፤ 1ካዎ 8፡10-11፤ 2ታሪ 5፡11-14፤ ኢሳ 6፡4

* 16:2 ኬሳ 9፡10

* 16:15 ማቶ 24፡43-44፤ ሉቃ 12፡39-40፤ ኣጁ 3፡3

* 16:16 2ካዎ 23፡29፤ ዛካ 12፡11

* 16:18 ኣጁ 8፡5፤ 11፡13፥19

* 16:19 ኢሳ 51፡17

* 16:20 ኣጁ 6፡14

* 16:21 ኬሳ 9፡23-24፤ ኣጁ 11፡19

* 17:1 ኤር 51፡13

* 17:2 ኢሳ 23፡17፤ ኤር 51፡7

* 17:3 ኣጁ 13፡1

* 17:4 ኤር 51፡7

* 17:8 ዳኔ 7፡7፤ ኣጁ 11፡7፤ ማዛ 69፡28

* 17:12 ዳኔ 7፡24

* 18:2 ኢሳ 21፡9፤ ኤር 51፡8፤ ኣጁ 14፡8፤ ኢሳ 13፡21፤ ኤር 50፡39

* 18:3 ኢሳ 23፡17፤ ኤር 51፡7

* 18:4 ኢሳ 48፡20፤ ኤር 50፡8፤ 51፡6፥45

* 18:5 ሜꬌ 18፡20-21፤ ኤር 51፡9

* 18:6 ማዛ 137፡8፤ ኤር 50፡29

* 18:11 ሂዚ 27፡31፥36

* 18:15 ሂዚ 27፡31፥36

* 18:17 ኢሳ 23፡14፤ ሂዚ 27፡26-30

* 18:18 ሂዚ 27፡32

* 18:19 ሂዚ 27፡30-34

* 18:20 ዛሬ 32፡43፤ ኤር 51፡48

* 18:21 ኤር 51፡63-64፤ ሂዚ 26፡21

* 18:22 ኢሳ 24፡8፤ ሂዚ 26፡13

* 18:24 ኤር 51፡49

* 19:1 ሃሌ ሉያ፡ ሃሌ ሉያ ቢርሼꬃይ ኢብራዌታ ቃላራ፥ «ጾሲ ጋላቴቶ» ጉሳ።

* 19:3 ኢሳ 34፡10

* 19:5 ማዛ 115፡13

* 19:6 ሂዚ 1፡24፤ ማዛ 93፡1፤ 97፡1፤ 99፡1

* 19:9 ማቶ 22፡2-3

* 19:11 ሂዚ 1፡1-3፤ ማዛ 96፡13፤ ኢሳ 11፡4

* 19:12 ዳኔ 10፡6

* 19:15 ማዛ 2፡9፤ ኢሳ 63፡3፤ ኢዩ 3፡13፤ ኣጁ 14፡20

* 19:20 ኣጁ 13፡1-18

* 20:2 ሜꬌ 3፡1

* 20:4 ዳኔ 7፡9፥22

* 20:8 ሂዚ 38፡2፥9፥15

* 20:11 ዳኔ 7፡9-10

* 21:1 ኢሳ 65፡17፤ 66፡22፤ 2ጴጽ 3፡13

* 21:2 ኢሳ 52፡1፤ ኣጁ 3፡12፤ ኢሳ 61፡10

* 21:3 ሂዚ 37፡27፤ ሌዌ 26፡11-12

* 21:4 ኢሳ 25፡8፤ 35፡10፤ 65፡19

* 21:6 ኢሳ 55፡1

* 21:7 2ሳሜ 7፡14፤ ማዛ 89፡26-27

* 21:10 ሂዚ 40፡1-2

* 21:15 ሂዚ 40፡3

* 21:18 ኢሳ 54፡11-12

* 21:23 ኢሳ 60፡19-20

* 21:27 ኢሳ 52፡1፤ ሂዚ 44፡9

* 22:21 ኡባታራ፡ ኡባታራ ጊዛይሳ ኢሲ ኢሲ ጌሻ ማጻፋቲ «ኡባታራ» ጊሺን ሃራቲ ቃሴ «ጾሳ ዴሬታራ» ጌቴስ። ቃሴካ «ጾሳ ዴሬ ኡባታራ» ጊዛይቲካ ዴቴስ።